Vieţile Sfinţilor de pe tot anul 


1. SEPTEMBRIE 


1. CUVÎNT LA ÎNCEPUTUL INDICTIONULUI, ADICĂ LA ANUL NOU 
(1 SEPTEMBRIE) 


(Anul Nou bisericesc începe la 1 septembrie) 


Dumnezeu, Împăratul veacurilor, Cel ce a pus vremile şi anii întru a Sa putere, 
a aşezat spre slava Sa şi spre folosul oamenilor felurite praznice. În Vechiul 
Aşezămînt a dat poruncă să se prăznuiască în chip deosebit luna lui septembrie, la 
începutul anului bisericesc, ca poporul ales să se îndulcească de roadele cîmpului, 
slujind bunului Dumnezeu cu mai multă dragoste. 


A grăit Domnul cu Moise şi a zis: "Spune fiilor lui Israel: În luna a șaptea, 
ziua întîi a lunii să vă fie zi de odihnă, sărbătoarea trimbiţelor şi adunare sfîntă să 
aveţi; nici o muncă să nu faceți, ci să aduceţi ardere de tot Domnului" (Leviticul 23, 
24-25). Că precum Atotcreatorul, după zidirea lumii şi a tuturor făpturilor Sale, a 
binecuvîntat şi a sfințit ziua a şaptea, odihnindu-Se întru dînsa, aşa i-a poruncit şi 
omului, zicînd: "Șase zile să lucrezi, iar în ziua a șaptea, care este sîmbăta (sabatul) 
Domnului Dumnezeului tău, să nu faci nici un fel de lucru în această zi”. La fel și 
ziua întîi din luna a șaptea a binecuvîntat-o şi sfințind-o, a poruncit poporului Său să 
se odihnească de lucrurile lui. În cartea Leviţilor zice către Moise: "În ziua a 
cincisprezecea a lunii a şaptea, cînd vă strîngeţi roadele pămîntului, să sărbătoriți 
sărbătoarea Domnului şapte zile..." (Leviticul 23, 39). 


lată care era pricina prăznuirii acestei luni. În această lună, scăzînd apele 
potopului, corabia lui Noe a stat pe Muntele Ararat. În această lună, Sfîntul prooroc 
Moise s-a coborit a doua oară din munte, avîndu-şi fața prealuminată şi aducînd 
Tablele cele noi, care aveau în ele scrisă Legea Domnului. În această lună a început 
a se zidi cortul Domnului în cetele israeliților. În această lună arhiereul cel mare intra 
singur, o dată pe an, în cortul ce se numea Sfînta Sfintelor, care era după a doua 
catapeteazmă, ca să aducă jertfă sîngeroasă pentru sine şi pentru neștiințele 
poporului. În această lună, poporul lui Dumnezeu se curăța de păcatele făcute în anul 
întreg, smerindu-și cu post sufletele înaintea lui Dumnezeu şi aducînd ardere de tot 
Domnului. 


În această lună a fost sfinţită prea minunata și prea slăvita biserică a Domnului 
zidită de Solomon și s-a pus în ea chivotul Legii. În această lună se adunau toate 
seminţiile lui Israel în Ierusalim la praznic, pentru că le poruncise Domnul, zicînd: 
"Aceasta este cea mai mare zi de odihnă pentru voi şi să smeriţi sufletele voastre prin 
post" (Leviticul 16, 31). Din această lună începeau a se număra anii poruncilor Legii 
Vechi, care se întindeau pînă la 50 de ani, precum a poruncit Domnul celor ce 
intraseră în pămîntul făgăduinţei. Numărînd 49 de ani, al 50-lea cu dinadinsul să-l 
prăznuiască, nu numai ei singuri şi robii lor, boii şi catîrii lor, ci şi pămîntul pe care 
locuiau să fie nearat şi nesemănat; nici chiar spicele ce creșteau pe el să nu le strîngă, 
nici strugurii din vii, nici roadele din grădini să nu se culeagă şi să fie lăsate spre 
hrana oamenilor săraci, a animalelor şi a păsărilor. 


În cartea Leviticul se scrie: "În ziua curăţirii să trîmbiţezi cu trîmbiţa în toată 
țara voastră. Să sfințiți anul al cincizecilea şi să se vestească slobozenie pe pămîntul 
vostru pentru toți locuitorii lui... să nu semănaţi, nici să seceraţi ceea ce va crește de 
la sine din pămînt... Să nu culegeţi cele sfinţite ale lui Dumnezeu şi se vor hrăni 
săracii poporului tău, iar rămăşiţele le vor mînca fiarele cîmpului. Aşa să faci și cu 
via ta şi cu măslinii tăi" (Levitic 25, 9, 10, 11; leşirea 23, 11). În al 50-lea an se iertau 
datoriile datornicilor, se dădea libertate robilor şi cu mare grijă se păzea pe sine tot 
omul, să nu mînie pe Dumnezeu cu vreun păcat, nici să mîhnească pe aproapele, 
pentru că era anul iertării și al curățirii de păcate. Această poruncă a Domnului se 
întindea pînă la al 50-lea an, și se împărțea în şapte şeptimi de ani, adică de 7 ori cîte 
7 ani, şi fiecare al 7-lea an se numea "sîmbătă" (sabat), adică odihnă. 


Aşa a grăit Domnul, prin Moise, fiilor lui Israel: "Şase ani să semeni ogorul 
tău, şi şase ani să lucrezi via ta şi să aduni roadele lor; iar anul al șaptelea să fie an 
de odihnă a pămîntului, ogorul tău să nu-l semeni și via ta să n-o tai în anul acela. 
„„lar de veţi zice: Dar ce să mîncăm în anul al şaptelea, cînd nici nu vom semăna, 
nici nu vom aduna roadele noastre? Vă voi trimite binecuvîntarea Mea în anul al 
şaselea şi va aduce roadele sale pentru trei ani" (Leviticul 25, 3-4, 20-21). Toţi anii 
aceştia în care Domnul rînduise odihnă oamenilor și pămîntului să înceapă din luna 
septembrie, după porunca Domnului: "Să vestiți anul odihnei în luna a 7-a (adică în 
luna septembrie), pentru că aceasta este a 7-a lună de la martie, care este întîia lună 
de la facerea lumii." 


Însă nu numai porunca Legii Vechi, ci şi Indictionul păgînilor tot din luna 
septembrie a fost rînduit să înceapă. Pentru Indictionul păgînilor romani se povestesc 
următoarele: August, împăratul Romei, după ce a biruit pe Antonie şi Cleopatra care 
stăpîneau Egiptul, a început să stăpînească singur toată lumea. Atunci, pentru 
adunarea impozitelor din toate părțile imperiului, a rînduit Indictionul care aminteşte 
porunca aceea dată la 15 ani o dată. Și au despărțit Indictionul în trei părți a cîte 5 
ani, pentru ca dările de pe toți cei 15 ani să se strîngă în anul al 5-lea. Indictionul îl 
aşezase însă pentru țările cele mai îndepărtate, de la marginea imperiului, de la care 
cu greutate se adunau dările în toţi anii şi abia în anul al 5-lea putea să se aducă la 
Roma. Pentru aceasta fiecare al 5-lea an din Indiction se numea Lustrum, adică 


strălucit, întrucît în acel an oamenii se veseleau cu lumînări aprinse în mîini, pentru 
că impozitele strînse fuseseră predate Cezarului de bună voie, şi nu cu sila. 


Indictionul s-a întins pînă la 15 ani, deoarece în primii 5 ani se dădeau fier şi 
aramă pentru facerea săbiilor, a sulițelor, a coifurilor, a scuturilor, a zalelor şi a altor 
arme ostășeşti. În a doua perioadă de 5 ani, se lua argint pentru plata soldei ostaşilor, 
iar în a treia perioadă de 5 ani se aducea la Roma aur spre împodobirea zeilor lor 
mincinoşi. Astfel, ținînd rotunjimea Indictionului de 15 ani, începea iarăşi întîiul an, 
numindu-l pe acela An Nou. lar începutul acesta se așeza la întîia zi a lunii 
septembrie, căci în acea vreme August, împăratul Romei, biruind pe Antonie și 
Cleopatra, se cinstea singur stăpînitor a toată lumea. Așa a fost aşezat Indictionul la 
romani. 


Astfel a primit şi Sfînta Biserică să prăznuiască începutul Indictionului în ziua 
dintii a lunii septembrie, pentru următoarele pricini: în această lună se prăznuia la 
evrei şi în toată lumea Anul Nou; acum a mers Domnul nostru lisus Hristos în 
Nazaret, unde crescuse, şi în zi de sîmbătă a intrat în adunarea evreilor, cum era 
obiceiul la ei, să se adune mai ales sîmbăta în sinagogă şi să înveţe poporul din cărțile 
proorocilor. Atunci, intrînd lisus în mijlocul dascălilor şi sculîndu-Se să citească, I- 
au dat cartea proorocului Isaia pe care, deschizînd-o, a aflat locul unde era scris: 
"Duhul Domnului peste Mine, pentru care M-a uns a binevesti săracilor, M-a trimis 
a vindeca pe cei zdrobiţi la inimă, a propovădui celor robiţi iertare şi orbilor vedere; 
a slobozi pe cei sfărîtmaţi, uşurîndu-i; a mărturisi anul Domnului bine primit”. Apoi, 
închizînd şi dînd cartea, a început să înveţe, arătîndu-Se pe Sine că este adevăratul 
Mesia trimis oamenilor de Dumnezeu-Tatăl, spre mîntuirea și înnoirea vieții, 
împlinindu-se astfel scriptura citită, şi toţi "ÎL mărturiseau şi se mirau de cuvintele 
harului care ieşeau din gura Lui" (Luca 4, 17, 19). 


Praznicul Anului Nou bisericesc s-a aşezat de către Sfinţii Părinţi la Sinodul | 
de la Niceea, cînd marele împărat Constantin, biruind pe Maxenţiu prigonitorul, a 
înnoit şi a luminat toată lumea cu dreapta credință, dezrădăcinînd praznicele 
păgînești. Astfel a izbăvit pe creştini de jugul greu al persecuțiilor, schimbînd 
înțelesul Indictionului. Sfinți Părinții au rînduit să se prăznuiască Anul Nou 
bisericesc ca un început al mîntuirii creştinilor, aducîndu-ne aminte de intrarea lui 
Hristos în mijlocul adunării evreilor şi de vestirea din cartea lui Isaia a "anului 
Domnului bine primit". Aşadar, nu prăznuim praznicul Legii Vechi în prima zi a lunii 
septembrie, ci prăznuim intrarea Domnului, cînd singur dătătorul Legii S-a arătat pe 
Sine lumii, pogorîndu-Se din cele de sus şi purtînd în Sine pe Duhul Tatălui; cînd a 
scris Legea lui Dumnezeu, nu cu degetul, ci cu dumnezeiasca Sa limbă şi cu prea 
dulcea Sa gură; nu pe lespezi de piatră, ci pe lespezile inimii noastre cele trupeşti. 
Mîntuitorul, zidind cortul cel gîndit al Bisericii Sale, S-a adus lui Dumnezeu- Tatăl 
jertfă sîngeroasă pe Sine pentru păcatele noastre, singur fiind Arhiereul cel mare Care 
a străbătut cerurile, curățindu-ne pe noi de păcate prin sîngele Său vărsat pe Cruce 
pentru noi, făcîndu-ne pentru El biserici sfinte, după cuvîntul apostolului care zice: 
"Biserica lui Dumnezeu care sînteți voi este sfîntă”. 


Pentru toate acestea, dînd mulțumire lui Dumnezeu, prăznuim anul Domnului 
cel bineprimit, căci am luat din mîinile Sale multe şi negrăite bunătăți, pentru care 
ne sîrguim să fim Lui bine primiți. Deci noi prăznuim Indictionul, nu pe cel al 
împăratului Romei, ci pe cel aşezat de Hristos, cerescul împărat al slavei. Iar 
Indictionul lui Hristos sînt poruncile Sale sfinte pe care sîntem datori să le păzim şi 
să le împlinim; pentru că El nu cere de la noi daruri, fier şi aramă, nici nu-i trebuie 
argint şi aur, precum arată David, zicînd către dînsul: "Domnul meu eşti Tu, pentru 
că nu-Ţi trebuiesc bunătățile (darurile) mele". EI, în loc de fier şi aramă, cere de la 
noi bunătățile credinţei celei întemeiate pe dreapta cinstire de Dumnezeu. Pentru că 
aceasta este aşezată pe temelia pusă de Hristos prin vărsarea sîngelui Sfinților 
Mucenici care au fost chinuiţi pentru credinţa creștină, încît pentru fiecare dintre ei 
se poate zice: "Prin foc şi prin sabie a trecut sufletul lui” . 


De aceea ne porunceşte Dumnezeu, Împăratul nostru cel ceresc, să credem în 
EI cu dreaptă credință şi inimă curată, pentru că "cu inima se crede spre dreptate" şi 
prin această credință curată, ca şi cu o armă de fier şi cu un scut de aramă, să biruim 
pe cei împotrivă, adică pe diavoli. Astfel urmăm sfinților noştri strămoşi, care "prin 
credinţă au biruit împărăţii, au lucrat dreptate, au dobîndit făgăduinţele, au închis 
gurile leilor, au stins puterea focului, au scăpat de ascuţișul sabiei, s-au întărit din 
slăbiciune, s-au făcut tari în războaie şi au întors oştirile vrăjmaşilor în fugă..." (Evrei 
11, 33-34). 


În loc de argint, Împăratul nostru Hristos cere bunătatea nădejdii în 
Dumnezeu, care mai mult decît argintul se face pri-cinuitoare omului de viața cea cu 
bună sporire. Pentru că dacă cel ce se îmbogățește cu mult argint nădăjduieşte ca 
toate bunătățile din lume să le cîştige, cu atît mai mult cel ce s-a îmbogățit cu 
neîndoita nădejde în Dumnezeu va cîştiga cele dorite. De acum el va viețui cu 
bucurie, nebăgînd seamă toate primejdiile şi necazurile care năvălesc asupra lui de 
la lume, de la trup şi de la diavolul; ci pe toate acelea cu dulceaţă le va răbda, cu 
nădejde în răsplătirea ce va să fie. Argintul pe stăpînul său îl înșeală de multe ori, 
pentru că, pierzîndu-l cu orice întîmplare, sărac pe el îl face şi cel ce nădăjduia să 
viețuiască cu îndestulare pînă la sfîrşit, acela degrabă sărăcind, se lipseşte de pîine; 
iar cel ce nădăjduieşte spre Domnul, ca Muntele Sionului, nu se va clătina în veac, 
pentru că nădejdea nu rușinează. 


Nişte argint ca acesta cere Domnul de la noi și ne poruncește să nădăjduim nu 
spre bogăția care degrabă piere, ci spre Dumnezeul cel viu, ale Cărui cuvinte sînt 
cuvinte curate, argint lămurit în foc, prin care fără de minciună ne-a făgăduit nouă 
cele veşnice şi negrăite bunătăţi întru a Sa împărăție. Pentru nădejdea răsplătirii 
noastre să ne îndemnăm spre mai multă nevoinţă, ca nişte buni ostaşi ai lui lisus 
Hristos; pentru că nădejdea luării de plată în-deamnă pe ostaş spre luptă, după cum 
zice Sfîntul loan Damaschin pentru răbdătorii de chinuri: "Mucenici Tăi, Doamne, 
cu credința întărindu-se şi cu nădejdea împuternicindu-se, au stricat tirania 
vrăjmașului şi au dobîndit cununile”. 


În loc de aur, Împăratul nostru Hristos cere de la noi bunătatea cea prea 
scumpă, adică nefățarnică dragoste către Dumnezeu şi către aproapele. Pentru că 
dragostea prin aur se închipuieşte de dascăli pentru marea sa cinste. Că precum aurul 
este mai cinstit decît argintul, arama şi fierul, tot aşa şi dragostea este mai cinstită 
decît nădejdea și credinţa. "Şi acum rămîn acestea trei: credinţa, nădejdea şi 
dragostea; iar mai mare decît acestea este dragostea" (1 Cor. 13,13). Un aur ca acesta 
cere de la noi Dumnezeu, poruncindu-ne să-L iubim cu nefățărnicie, nu numai cu 
inima crezînd şi cu gura mărturisind, ci şi în fapte arătîndu-l dragostea. Adică să ne 
punem pentru Dînsul sufletele noastre şi să fim gata de moarte pentru dumnezeiasca 
lui dragoste. Pentru aceasta şi pe cei de aproape ai noştri să-i iubim aşa, precum ne 
învaţă iubitul lui Hristos Apostol loan Teologul, zicînd: "Fiii mei, să nu iubim cu 
cuvîntul, nici cu inima, ci cu lucrul şi cu adevărul". Acest fel de dragoste se primeşte 
spre înfrumusețare de la Cel mai frumos cu podoaba decît fiii oamenilor, de la Hristos 
Dumnezeul nostru. 


Aşadar, Biserica dreptmăritoare prăznuieşte acest Indiction creştin în locul 
celui vechi al păgînilor, dezbrăcîndu-se de omul cel vechi cu faptele lui şi 
îmbrăcîndu-se în cel nou, după chipul Celui ce l-a zidit. De aceea prăznuim anul nou 
aşa cum ne sfătuieşte Apostolul, zicînd: "Întru înnoirea vieţii să umblăm”, adică să 
slujim lui Dumnezeu întru înnoirea Duhului, iar nu întru vechimea literei. Să 
prăznuim Indictionul, ascultînd poruncile: "De veţi umbla întru poruncile Mele şi de 
veți păzi învăţăturile Mele şi de le veţi face, vă voi da vouă ploaie la vremea sa şi 
pămîntul îşi va da roadele sale. Şi voi da pace în pămîntul vostru și veţi izgoni pe 
vrăjmașii voştri şi voi căuta spre voi şi vă voi binecuvînta și nu se va îngrețoşa 
sufletul meu de voi. Şi voi umbla întru voi, şi voi fi vouă Dumnezeu şi voi Îmi veţi 
fi Mie popor, zice Domnul Dumnezeu Sfîntul lui Israel..." 


* Sînt unii care socotesc indictioanele rînduite de la începutul lumii şi le 
numără de la întîiul an al zidirii lumii, dar aceasta o fac din neştiință. Acum însă se 
ştie că nu de la facerea lumii, ci de la aşezarea lui August s-au început indictioanele, 
precum am arătat mai sus. Înainte de August, împăratul romanilor, nu erau 
indictioane de la începutul lumii. 


2. VIAȚA CUVIOSULUI ȘI PURTĂTORULUI DE DUMNEZEU 
PĂRINTELE NOSTRU SIMEON STÎLPNICUL 
(1 SEPTEMBRIE) 


În părţile Ciliciei a fost un sat care se numea Sisan. În el vieţuiau părinţii 
cuviosului, creştini fiind, Susotion şi Marta, cărora le-a dat Dumnezeu acest 
binecuvîntat rod, pe care l-au numit Simeon și, după obiceiul creştinesc, l-au spălat 
prin baia botezului. Deci creştea pruncul, nu atât întru învăţătura cărții, ci mai ales în 
simplitatea şi în nerăutatea inimii. Însă înţelepciunea Duhului lui Dumnezeu şi în cei 
simpli se sălășluieşte şi pe cei neștiutori îi alege, ca să se rușineze înțelepciunea 
veacului acestuia. 


Cînd era de treisprezece ani, urmînd să fie păstor al oilor cuvîntătoare, păzea 
oile necuvîntătoare ale tatălui său. Prin aceasta el s-a asemănat lui Iacob, lui Moise 
şi lui David, care de la păstoria oilor au venit la dumnezeieştile descoperiri. În vreme 
de iarnă, cînd oile nu se scoteau la pășune, fericitul copil mergea la biserică. Intrînd 
cu părinţii săi într-o zi de duminică, lua aminte la cîntare și la citire, precum singur a 
spus mai pe urmă episcopului Teodorit. Auzind Sfînta Evanghelie fericind pe cei 
săraci, pe cei blînzi şi pe cei curaţi cu inima, a întrebat pe un cinstit bătrîn care stătea 
aproape: "Ce înseamnă cuvintele ce se citesc ?". Iar acesta, fund povăţuit de Duhul 
lui Dumnezeu, şi-a deschis gura şi multe ceasuri l-a învăţat, arătîndu-i calea 
duhovnicească a curăţiei şi dragostei de Dumnezeu, care duce spre desăvirșirea vieții 
celei îmbunătăţite. Deci a căzut sămînţa cea bună în pămînt bun, căci îndată a răsărit 
în el dorinţa cea rîvnitoare spre Dumnezeu și a crescut voinţa sa neschimbată spre 
calea cea strîmtă care duce la Dumnezeu. Astfel, şi-a pus în minte ca îndată să lase 
toate şi să caute pe Cel pe care l-a dorit. 


Închinîndu-se acelui cinstit bătrîn şi mulțumindu-i pentru folositoarea lui 
învățătură, 1-a zis: "Tu îmi ești tată și mamă, învăţător de lucruri bune şi povăţuitorul 
mîntuirii mele !". Apoi a ieşit repede şi nu s-a mai întors acasă, ci s-a dus la un loc 
deosebit, potrivit pentru rugăciune. Acolo, fiind singur, a căzut cu fața la pămînt în 
chipul crucii, făcînd rugăciune cu plîngere către Dumnezeu, ca să-i arate calea spre 
mîntuire. Astfel, zăcînd mult la rugăciune, a adormit şi a văzut o vedenie ca aceasta: 
I se părea că sapă o temelie și a auzit un glas, zicîndu-i: "Sapă mai adînc”. Și a săpat 
mai adînc. lar cînd a încetat din cauza ostenelii, socotind că este destul, iar a auzit 
glas poruncindu-i să sape tot mai adînc, şi aşa se ostenea săpînd. Dar şi a treia oară, 
cînd încetă din lucru, același glas îl trezi din nou la osteneală. Apoi i-a zis: "Încetează, 
este destul. lată: acum de voieşti să zidești, zideşte, ostenindu-te cu stăruinţă, că fără 
osteneală nimic nu vei putea spori"! Această vedenie s-a săvîrșit cu dînsul cînd a pus 
o asemenea temelie întru smerenie, spre zidirea sa şi a altora. Căci se vedea că faptele 
lui cele bune întrec firea omenească. 


După vedeniile acestea, sculîndu-se, s-a dus la o mînăstire ce era în ţara aceea 
unde era egumen fericitul Timotei și, căzînd la pămînt, zăcea înaintea porții fără 
hrană şi fără băutură, răbdînd 7 zile. În ziua a 8-a, ieșind egumenul, l-a întrebat de 
unde este, unde merge, cum se numește, dacă n-a făcut ceva rău şi dacă nu fuge de 
mînia stăpînilor săi. lar el a căzut la picioarele egumenului şi i-a zis cu lacrimi: 
"Părinte, nu sînt din cei ce au făcut ceva rău înaintea oamenilor, ci caut să slujesc lui 
Dumnezeu cu toată osîrdia. Deci, miluieşte-mă pe mine, păcătosul, şi-mi poruncește 
să intru în mînăstire şi să slujesc la toţi!”. 


Atunci egumenul, mai înainte văzînd în el dumnezeiasca chemare, l-a luat de 
mînă şi l-a dus în mînăstire, zicînd fraţilor: "Învăţaţi-l pe el obiceiul, pravila 
călugărească şi rînduielile noas-tre". Astfel, fiind primit în mînăstire, se supunea 
tuturor şi le slujea. A învăţat şi Psaltirea toată pe de rost în puţină vreme. Apoi s-a 
călugărit, avînd 18 ani de la naștere, şi s-a făcut călugăr iscusit. Căci îndată, fiind 
strîmtorare în viaţa călugărească, a ajuns la atîta înălțime duhovnicească, încît pe toți 


călugării de acolo 1-a întrecut; căci frații mîncau, unii o dată pe zi spre seară, alții a 
treia zi, iar el toată săptămîna o trecea nemîncînd. Părinții lui l-au căutat pretu-tindeni 
timp de doi ani. Dar Dumnezeu, acoperindu-l, nu l-au aflat şi mult plîngînd pentru 
dînsul atît se mîhneau, încît tatăl său a murit din acea întristare. Însă el, aflînd tată pe 
Dumnezeu, înaintea Lui s-a aruncat din tinereţe. 


Petrecînd fericitul în acea lavră, a mers odată la fîntînă să scoată apă şi, luînd 
de la găleată funia foarte aspră, împletită din crengi de finic, şi-a înfășurat cu dînsa 
tot trupul său gol de la coapse pînă la grumaz, încît îi făcea răni pe trup. După zece 
zile a putrezit trupul său din cauza rănilor, căci se rosese carnea pînă la oase, şi era 
cuprins de viermi şi mirosea greu. Deci ziseră fraţii către egumen: "De unde ne-ai 
adus pe omul acesta, că nu putem să-l suferim pentru mirosul greu ce iese dintr-însul? 
Nimeni nu poate să stea aproape de el, iar cînd umblă, viermii cad din trupul lui şi 
aşternutul îi este plin de viermi”. 


Auzind acestea egumenul s-a mîhnit și, înțelegînd că sînt adevărate cele spuse, 
l-a întrebat pe fericitul Simeon: "Spune-mi, fiule, de unde iese mirosul acesta greu?" 
Iar el tăcea şi căuta în jos. Întristîndu-se egumenul, a poruncit să i se dezbrace cu sila 
haina de pe el. Şi era haina lui de păr însîngerată, iar funia de finic se îngropase adînc 
în carnea trupului său. 


Văzînd egumenul acestea, s-a spăimîntat şi toţi care erau acolo cu mare 
osteneală au putut să scoată de pe dînsul aceea. Iar el, răbdînd vitejeşte, zicea: 
"Lăsaţi-mă pe mine ca pe un cîine împuţit, că sînt vrednic de aceasta, pentru păcatele 
mele." lar egu-menul i-a zis: "Ai optsprezece ani, deci care sînt păcatele tale?" Si- 
meon răspunse: "Părinte, Proorocul grăieşte: întru fărădelegi m-am zămislit şi în 
păcate m-a născut maica mea (Psalm 50,6)." Auzind egumenul acestea, s-a minunat 
de socoteala lui, că fiind tînărul neînvăţat, avea o astfel de frică de Dumnezeu. Însă 
îl învăţa ca să nu-şi facă o chinuire ca aceasta. Nu este de folos, zicea el, să începi 
ceva mai presus de putere. Destul este ucenicului să fie ca dascălul său." Şi abia în 
multe zile a putut să se tămăduiască de acele răni. 


După tămăduire, văzînd egumenul şi frații că Simeon trăieşte ca mai înainte, 
obosindu-și trupul, i-a poruncit să iasă din mînăstire, ca nu cumva alți frați mai 
neputincioşi, vrînd să-i urmeze pilda, să-și fie singuri pricinuitori de moarte. Deci, 
ieşind el, umbla prin pustie şi prin munţi. Apoi, aflînd o fîntînă fără apă în care 
petreceau jivine şi fiare necurate, s-a aşezat acolo şi se ruga lui Dumnezeu. După o 
vreme, a văzut egumenul într-o noapte în vis popor mult cu arme şi cu lumînări 
înconjurînd mînăstirea și întrebînd: "Unde este robul lui Dumnezeu, Simeon? 
Arătaţi-l pe el că este iubit lui Dumnezeu. lar de nu, vă vom arde pe voi cu întreaga 
mînăstire, pentru că acela este mai mare decît voi şi multe minuni va face Dumnezeu 
printr-însul pe pămînt!" 


Deșteptindu-se egumenul din somn, a povestit fraților acea vedenie 
înfricoşată, cum a fost într-o cercetare plină de spaimă pentru Simeon. Apoi a trimis 


să-l caute pretutindeni şi aflînd pe niște păstori păscînd oile, i-a întrebat despre el. ŞI, 
înştiințindu-se de la dînşii că este în acea fîntînă pustie, a mers cu sîrguinţă acolo şi 
a strigat: "Aici eşti, robule al lui Dumnezeu?" Iar el a răspuns: "Lăsaţi-mă pe mine, 
sfinților părinți, să-mi dau duhul, căci a slăbit sufletul meu, pentru că am mîniat pe 
Dumnezeu!" Iar ei, nevrînd, l-au tras afară din fîntînă şi l-au adus în mînăstire, unde 
s-a nevoit fericitul cîtăva vreme. După aceea, ieşind în taină din mînăstire, umbla 
prin munţi și prin pustie. Apoi, povăţuindu-se de duhul lui Dumnezeu, a mers la un 
munte care era aproape de satul ce se numea Talanissa. Acolo a aflat o chilie mică 
săpată în piatră, în care, închizîndu-se, s-a nevoit trei ani. După aceasta, aducîndu-și 
aminte de Moise și de Ilie, care au postit patruzeci de zile, a gîndit să se ispitească 
pe sine cu un post ca acela. 


Atunci, un duhovnic mai mare al părinților acelora, anume Vassos, avînd 
putere peste preoți, umbla prin cetăţi, prin sate şi pe la biserici, ajungînd şi la dînsul 
în satul Talanissa. Pe acela l-a rugat Simeon să-i astupe uşa chiliei timp de patruzeci 
de zile, nelăsîndu-i înăuntru nimic de mîncare. Ci acela n-a voit să facă aceasta, 
zicîndu-i: "Nu se cade omului să se ucidă pe sine cu post fără de măsură, pentru că 
aceasta nu este faptă bună, ci mai ales păcat." Atunci 1-a zis cuviosul: "Pune-mi dar, 
părinte, pîine şi apă, ca, de îmi va fi nevoie, să gust şi să-mi întăresc puţin trupul cu 
hrană." Deci a făcut Vassos așa, punîndu-i pîine şi apă înăuntru, şi, astupînd uşa cu 
pietre, s-a dus în calea sa. Apoi trecînd acele patruzeci de zile, s-a întors la cuviosul 
şi, dînd la o parte pietrele, a deschis uşa chiliei și l-a găsit pe Simeon la pămînt, 
zăcînd ca un mort, iar pîinea era întreagă, asemenea şi apa, precum le pusese, nici 
măcar atingîndu-se de dînsele acest postitor. Deci, luînd Vassos un burete, i-a spălat 
şi i-a răcorit gura, împărtășindu-l cu dumnezeieştile Taine. După aceasta, primind 
Simeon hrană uşoară, s-a întărit. Despre astfel de înfrînare spunea Vassos multora, 
spre folosul lor. 


În acea strîmtă chilie de piatră petrecînd Simeon trei ani, s-a suit într-un deal 
mai înalt al muntelui. Apoi ca să nu iasă de acolo, a luat un lanţ de fier lung de 
douăzeci de coţi şi cu un capăt şi-a ferecat piciorul, iar pe celălalt capăt l-a ferecat de 
o piatră. Aşa totdeauna căutînd cu ochii spre cer, cu mintea privea spre cele mai 
presus de ceruri. Auzind despre dînsul fericitul Meletie, păstorul Bisericii Antiohiei, 
a mers şi, văzîndu-l aşa ferecat, a zis: "Poate omul și fără de obezi să se stăpînească 
pe sine și nu cu fierul, ci cu voia şi cu înțelegerea să se lege pe sine la un loc." Auzind 
aceasta, cuviosul Simeon s-a folosit şi, scoţindu-şi obezile, s-a legat pe sine cu voia 
liberă, surpînd gîndurile şi toată înălțarea care se ridică deasupra înţelegerii lui 
Dumnezeu, ca să fie singur de voie legat al lui lisus Hristos. 


leşind prin toate părțile vestea despre el, se adunară la Simeon toți, nu numai 
cei ce viețuiau aproape, ci şi din părțile cele mai îndepărtate, cărora le trebuiau multe 
zile de cale. Unii îşi duceau la dînsul pe bolnavii lor, iar alţii cereau sănătate 
bolnavilor care zăceau acasă; alţii de ispite şi de necazuri erau cuprinși și alții de 
diavoli munciţi, dar fiecare dintre ei nu se întorcea în deşert, ci primeau, unul 
tămăduire, altul mîngtiere, altul folos, întorcîndu-se cu bucurie la locurile lor şi 


preamărind pe Dumnezeu. Căci fericitul aşa învăţa, cînd tămăduia pe cineva: 
"Preamăreşte pe Dumnezeu care te-a tămăduit şi nicidecum să nu îndrăzneșşti a zice 
că Simeon te-a tămăduit, ca să nu-ți fie ție ceva mai rău." Şi puteai să vezi la dînsul, 
adunîndu-se ca rîurile de pretutindeni felurite popoare, seminții şi limbi: ismailiteni 
şi perși, armeni şi iberici, ispani, britani şi italieni. Aşa preamărea Dumnezeu pe acela 
care Îl preamărea pe EI, căci atîta mulțime de popoare se aduna și toţi căutau să se 
atingă de el, cerînd binecuvîntare. 


Supărîndu-se fericitul de o cinstire ca aceea și de neodihnă, a aflat un alt chip 
de scăpare din gîlcevile omenești. A socotit să-şi zidească un stilp şi să stea pe el, ca 
cei ce voiau a se atinge de dînsul să nu poată; deci a zidit stilpul şi pe el o chiliuţă 
strîmtă de doi coţi, unde, suindu-se, petrecea în post şi în rugăciuni. El a devenit, 
astfel, înttiul stîlpnic. ȘI era acel stîlp de şase coți înălțime. Stînd pe dînsul cîțiva ani, 
i-au făcut lui oamenii altul, avînd înălțimea de 12 coți. Apoi, după multă vreme, la 
22 de coţi i-au ridicat înălțimea stîlpului; după aceea la 36. Aşa se suia Cuviosul spre 
cele cereşti, ca pe nişte trepte prin feluriți stîlpi, multe sufe-rind pe ei, udîndu-se de 
ploaie, arzîndu-se de zăduf şi îngheţind de frig. Mîncarea lui era linte muiată şi apă 
drept băutură. Încă i-au făcut lui oamenii şi două îngrădiri de piatră lîngă stîlp. 


Aşa viețuind sfîntul, auziră de el părinții din pustie şi s-au minunat de străina 
lui nevoinţă, că pînă atunci nimeni nu-şi aflase o viaţă ca aceea, adică să stea pe stilp. 
Deci, vrînd ei să ispitească duhul ce era într-însul, au trimis un sol, zicînd: "Pentru 
ce nu mergi pe calea Părinților, ci altă cale nouă ai aflat? Pogoară-te de pe stilp şi 
urmează viața Părinților pustnici de demult!" Au mai învăţat Părinţii pustnici pe 
trimişi Că, de s-ar arăta nesupus, și de nu ar voi să se pogoare, apoi cu sila să-l tragă 
Jos de pe stîlp. lar de ar asculta şi de ar voi să se pogoare, să-l lase să stea aşa precum 
a început. Pentru că din aceasta, ziceau ei, se va cunoaşte că viața cea nouă începută 
de el este de la Dumnezeu, dacă se va arăta ascultător, precum s-a şi făcut. 


Deci, ajungînd trimişii şi spunîndu-i cele hotărîte de soborul sfinților părinți 
pustnici, cuviosul îndată a păşit cu piciorul pe scară, vrînd să se pogoare. Atunci 
trimiși îi strigară: "Nu te pogori, sfinte părinte, ci te nevoieşte precum ai început. 
Acum ştim că lucrul tău cel început este de la Dumnezeu, Care să-ți fie ajutător pînă 
la sfîrşit”. A mers la dînsul şi Domnin, patriarhul Antiohiei, care a fost după Sfîntul 
Meletie, şi văzînd o viață ca aceea s-a minunat şi, multe vorbind cu dînsul pentru 
folosul sufletului, a făcut acolo liturghie și s-au împărtășit amîndoi cu dumnezeieștile 
Taine. Apoi s-a întors patriarhul la Antiohia, iar cuviosul mai mult se nevoia, într- 
armîndu-se împotriva nevăzutului vrăjmaş. 


Atunci diavolul, cel ce urăşte binele, s-a prefăcut în înger luminos şi s-a arătat 
sfîntului aproape de stîlp cu caretă şi cu cai de foc, ca şi cum s-ar fi pogorit din cer, 
şi îi zicea: "Ascultă, Sime-oane, Dumnezeul cerului și al pămîntului m-a trimis la 
tine, pre-cum mă vezi cu careta şi cu caii, să te iau la cer precum pe Ilie, că vrednic 
eşti de o cinste ca aceasta pentru sfințenia vieţii tale. lată a venit ceasul tău, ca să-ți 
mănînci roadele ostenelilor tale şi să primeşti cununa podoabei din mîna Domnului. 


Deci, vino, robule al Domnului, fără zăbavă să vezi pe Făcătorul tău şi să te închini 
Lui; să te vadă pe tine îngerii şi arhanghelii, cu proorocii, cu apostolii şi mucenicii 
care doresc să te vadă”. 


Acestea şi altele asemenea lor zicînd diavolul, n-a cunoscut sfîntul 
înşelăciunea vrăjmaşului. Deci, zicînd: "Doamne, pe mine, păcătosul, voieşti să mă 
iei la cer?", a mișcat piciorul drept să păşească în careta de foc. Apoi, întinzînd şi 
mîna dreaptă, s-a însemnat cu Sfînta Cruce, şi, îndată, diavolul cu careta și cu caii s- 
a stins, spulberîndu-se ca praful de vînt. Cunoscînd Simeon diavoleasca înşelăciune, 
se căia, iar pe piciorul cu care voia să păşească în careta lui greu l-a pedepsit, stînd 
numai în piciorul acela un an întreg. Diavolul, nesuferind o nevoinţă ca aceea, a lovit 
piciorul cuviosului cu o rană cumplită şi a putrezit de pe el carnea şi curgea din rană 
puroi cu viermi pe stîlp spre pămînt. lar el, ca un alt lov răbdînd, punea viermii pe 
rană, zicînd: "'Mîncaţi, ceea ce Dumnezeu v-a dat vouă!" 


În vremea aceea, un boier dintre saracini, pe nume Vasilic, auzind multe 
despre Sfîntul Simeon, a venit la dînsul şi vorbind împreună, mult s-au folosit şi a 
crezut în Hristos. Apoi văzînd un vierme căzînd pe pămînt, l-a luat în mîna sa și a 
ieşit. Deci a trimis în urma lui cuviosul, zicînd: "Pentru ce au luat cinstitele tale mini 
puturosul vierme ce a căzut din putredul meu trup?" lar Vasilic, deschizîndu-şi mîna, 
a aflat un mărgăritar de mult preţ şi a zis: "Nu este acesta vierme, ci mărgăritar”. Şi 
i-a grăit cuviosul: "După credința ta s-a făcut ție”... Şi aşa saracinul, luînd 
binecuvîntare, s-a dus la locul său. 


După mulți ani maica lui, Marta, aflînd despre dînsul, a venit să-l vadă și 
plîngea mult lîngă uşă. Simeon, însă, n-a voit să se vadă cu dînsa, ci 1-a trimis 
răspuns, zicînd: "Să nu mă superi, maica mea, acum că de vom fi vrednici, în acel 
veac ne vom vedea!" Iar ea avea mai mult dor să-l vadă. Fericitul a trimis la dînsa 
iarăşi, rugînd-o să aştepte puţin în tăcere. Ea, culcîndu-se acolo înaintea uşii ogrăzii, 
şi-a dat Domnului duhul ei. Şi îndată, cunoscînd sfîntul sfîrşitul ei, a poruncit să o 
aducă înaintea stilpului şi, văzînd-o, s-a rugat pentru dînsa cu lacrimi. Rugîndu-se el, 
sfîntul ei trup se lumina şi-i strălucea faţa, şi toţi cei ce vedeau se minunau, lăudînd 
pe Dumnezeu, şi o îngropară înaintea stîlpului său. Şi cînd făcea rugăciune, o 
pomenea pe ea de două ori în toată ziua. După aceasta, iarăşi au schimbat credincioşii 
stilpul sfîntului şi i-au făcut altul de patruzeci de coțţi înălțime, pe care a stat cuviosul 
pînă la fericitul său sfîrşit. 


Locul acela unde Cuviosul Simeon şi-a rînduit minunata sa viaţă nu avea apă 
aproape, ci se aducea de departe. Pentru aceasta multă mîhnire aveau oamenii ce 
veneau şi dobitoacele lor. Văzînd cuviosul strimtorarea ce li se făcea din neajungerea 
apei, s-a rugat lui Dumnezeu cu stăruință să le dea apă, precum oarecînd lui Israil 
celui însetat în pustie. Pe la al zecelea ceas din zi, deodată s-a cutremurat pămîntul și 
a crăpat în partea de răsărit a ogrăzii lui. Acolo s-a descoperit ca o peşteră mai presus 
de nădejde, avînd multă apă. Poruncind sfîntul să sape mai mult în locul acela ca de 
şapte coţi, îndată a început a ieși apă îndestulătoare. 


Oarecînd, a fost adusă la sfîntul o femeie care, însetînd noaptea, a băut 
împreună cu apa un şarpe mic şi acela a crescut în pîntecele ei și s-a făcut mare. Şi 
era chipul acelei femei ca iarba de verde şi mulți ani doftorii au purtat griță de dînsa, 
dar n-au putut s-o tămăduiască. lar fericitul a zis: "Daţi-i să bea din apa locului 
acesta". Deci, bînd ea, a ieşit dintr-însa un şarpe mare şi, tîrîndu-se pe dinaintea 
stilpului, îndată a crăpat. 


În acea vreme, venind unii creştini de departe la cuviosul pentru rugăciune și 
fiind arşiţă, s-au abătut din cale la umbra unui copac să se odihnească puţin. Șezînd 
acolo cu alinare a căzut alăturea din mers o cerboaică îngreuiată şi strigară spre dînsa, 
zicînd: "Cu rugăciunile Sfîntului Simeon, te jurăm pe tine să stai puţin”. Şi a stat 
cerboaica în loc. O, ce minune! că şi fiarele la numele sfîntului se făceau blînde și 
ascultătoare. lar ei, prinzînd-o, au ucis-o şi, luîndu-i pielea, şi-au făcut lor bucate din 
carnea ei şi, după ce au mîncat, îndată, pedepsindu-se de mînia lui Dumnezeu, şi-au 
pierdut glasul omenesc şi ca niște cerbi au început a răcni. Deci, alergînd, au mers la 
Sfîntul Simeon, ducînd cu dînșii pielea aceea, ca o vădire a păcatului lor. Și au 
petrecut acolo doi ani şi abia a putut să-i tămăduiască şi să vorbească omeneşte. lar 
pielea cerboaicei aceleia au spînzurat-o lîngă stîlp, spre mărturie multora a faptei rele 
ce s-a făcut. 


În muntele acela, în care sfîntul își ducea viaţa, se încuibase un balaur 
înfricoşat, nu prea departe de stîlp, pentru care nici iarba nu creştea în locul acela. 
Acelui balaur i s-a înfipt odată în ochiul drept un lemn ca de un cot şi i-a pricinuit lui 
durere multă. lar în una din zile s-a tîrît la stîlpul cuviosului şi, zăcînd înaintea ușii 
ogrăzii, cu totul se gîrbovea, plecîndu-și capul ca şi cum s-ar smeri și milă cerînd de 
la Sfîntul Simeon. Deci, căutînd sfîntul spre dînsul, îndată a căzut din ochiul lui 
lemnul şi a rămas balaurul acela acolo trei zile, zăcînd înaintea ușii ca o oaie, şi toţi 
fără de frică intrau şi ieșeau, nevătămînd pe nimeni. Apoi vindecîndu-i-se ochiul, s- 
a dus la culcuşul său, în văzul tuturor, mirîndu-se de minunea aceea prea mare. 


În părţile acelea era un pardos, fiară mare şi cumplită, ucigînd pe oameni şi pe 
dobitoace; şi nu îndrăznea nimeni să treacă prin locul acela unde locuia fiara, pentru 
că multe supărări făcea celor dimprejur. Mergînd lumea, a spus cuviosului de aceasta. 
Iar el le-a poruncit să ia pămînt din ograda sa şi apă de la locul acela şi, ducîndu-se 
împrejurul locului unde era fiara, să presare de departe și să stropească. Ascultînd 
mulțimea pe sfîntul, a făcut aşa şi nu după multe zile, văzînd că nu se arăta fiara 
nicăieri, s-a dus s-o caute și au aflat-o moartă, zăcînd pe pămîntul acela presărat cu 
țărînă din ograda cuviosului, şi toţi au preamărit pe Dumnezeu. 


Încă o altă fiară cuvîntătoare, mai cumplită decît cea dintii, s-a arătat în acele 
părți. Un oarecare tîlhar din Antiohia, Ionatan cu numele, care ucidea mulți oameni 
pe drumuri şi prin case, năvălind tîlhăreşte și fără veste, nimeni nu putea să-l prindă, 
deşi mulți îi pîndeau calea, pentru că era puternic. lar cînd s-a pornit toată Antiohia 
şi a trimis ostaşi să-l prindă, el, neputînd să se ascundă de dînşii, ca un leu de la fața 
mulțimii ce-l urmărea, a alergat în ograda Cuviosului Simeon, și apucîndu-se de stilp 


ca desfrînata de picioarele lui Hristos, plîngea cu amar. Deci a strigat sfîntul către 
dînsul de sus: "Cine eşti, de unde și de ce ai venit aici?" EI a zis: "Eu sînt Ionatan 
tîlharul care am făcut toate răutățile. Am venit să mă căiesc de păcatele mele!" Grăind 
acestea, au năpădit de la Antiohia ostaşii ce-l izgoneau, strigînd către Cuviosul: "Dă- 
ne, părinte, pe acest tîlhar, că iată şi fiarele din cetate sînt gata să-l mănînce!" Le-a 
răspuns fericitul Simeon: "Fiii mei, nu eu l-am adus aici, ci Dumnezeu Care voieşte 
pocăinţa lui l-a povăţuit. De veţi putea intra înăuntru, apucaţi-l, căci eu nu pot să-l 
scot de la voi, că mă tem de Acela ce l-a trimis la mine”. 


Auzind ostaşii acestea și neîndrăznind să intre în ogradă, nici să zică cuvînt 
împotrivă, s-au întors cu frica şi au spus toate acestea în Antiohia. Iar tîlharul a stat 
şapte zile lîngă stilp, căzînd cu rugăciune către Dumnezeu, mărturisindu-şi păcatele 
şi plîngînd cu amar, încît şi cei ce erau acolo se umileau văzînd pocăinţa lui. După 
şapte zile a strigat către sfint: "Părinte, îmi poruncești să mă duc?" Iar părintele i-a 
zis: "Oare vrei să te întorci din nou la lucrurile tale cele rele?" Iar el a răspuns: "Ba 
nu, părinte, că a sosit vremea mea". Vorbind aşa cu dînsul, şi-a dat duhul lui 
Dumnezeu. lar ucenicii Sfîntului Simeon, vrînd să îngroape pe tîlhar lîngă ogradă, 
mai marii oștilor veniră de la Antiohia după el şi începură a striga: "Dă-ne nouă, 
părinte, pe vrăjmașul nostru, pentru care toată cetatea s-a cutremurat!" A răspuns 
Cuviosul: "Cel ce l-a adus pe el la mine, Acela cu mulțime de oaste cerească a venit 
şi l-a luat la Sine curățit prin pocăință, deci nu mă mai supăraţi pe mi-ne!'" Auzind 
acestea acei dregători şi văzînd pe tilhar adormit, s-au înspăimîntat şi au lăudat pe 
Dumnezeu care nu voieşte moartea păcătosului. Și întorcîndu-se, au spus în cetate 
cele ce au auzit şi au văzut de la Cuviosul. 


Nu se cuvine a tăcea şi aceasta, că preacuviosul părintele nostru Simeon, stînd 
pe stîlp ca o făclie în sfeşnic, lumină lumii s-a arătat, luminînd neamurile păgîne 
întunecate cu idoleasca închinare şi povăţuindu-le la cunoștința adevăratului 
Dumnezeu. Slava minunatului dar al lui Dumnezeu aşa lucrînd întru dînsul, deşi 
stătea la un loc, pe mulți la credinţă 1-a adus, ca şi cum cineva ar străbate lumea 
învăţînd şi propovăduind. Căci razele îmbunătăţitei sale vieți şi ale învățăturii celei 
dulci ca un soare le revărsa. Că puteai să vezi acolo iviriţi, perși şi armeni primind 
dumnezeiescul Botez. Apoi arabi venind pîlcuri, cîte două și trei sute; ba uneori și 
cîte o mie, care se lepădau cu lacrimi de rătăcirea părinţilor lor, iar pe idolii pe care 
de mulți ani îi cinsteau şi se închinau lor, îi aduceau lîngă stîlp, îi sfărtmau și cu 
picioarele îi călcau, primind Legea creştină. Apoi, învrednicindu-se de 
dumnezeieştile Taine, se întorceau cu bucurie mare, luminaţi cu lumina înțelegerii 
Sfintei Evanghelii. 


Un oarecare Filarh, mai mare peste ostaşi, avînd o rudă bolnavă, a rugat pe 
Sfîntul Simeon să-i dea tămăduire. lar Sfîntul, poruncind să-l aducă înaintea stîlpului, 
l-a întrebat dacă se leapădă de credinţa cea rea a părinţilor săi. lar acela a zis: "Mă 
lepăd". Iarăşi l-a întrebat Sfîntul: "Crezi în Tatăl şi în Fiul şi în Sfintul Duh?" Iar el 
a mărturisit că acest adevăr îl crede fără îndoială. Atunci i-a zis Sfîntul: "Scoală-te”. 
Şi îndată tînărul s-a sculat sănătos, ca şi cum niciodată n-ar fi avut vreo durere. Spre 


încre-dinţarea sănătăţii lui, a poruncit fericitul tînărului aceluia să ia pe umerii săi pe 
Filarh, fiind mare cu trupul, și să-l ducă în tabăra lui, lucru pe care l-a și făcut, luîndu- 
| în spate ca pe un snop. Văzînd această minune toți, au dat laudă lui Dumnezeu, Care 
a făcut lucruri minunate prin Simeon. 


Cuviosul avea şi darul proorociei, pentru că a proorocit se-ceta, foametea și 
moartea cea năpraznică mai înainte cu doi ani. De asemenea, a spus că aveau să vină 
lăcustele după treizeci de zile, şi toate proorocirile lui s-au împlinit. Oarecînd a văzut 
în vedenie două toiege pogorîndu-se din cer. Unul a căzut spre răsărit, iar altul spre 
apus. Această vedenie a spus-o celor care erau lîngă dînsul, proorocind că perşii şi 
sciți se vor scula cu război împotriva stăpînirii grecești şi romane. Pentru aceasta cu 
multe lacrimi și cu neîncetată rugăciune făcea milostiv pe Dumnezeu, ca să-Și 
întoarcă mînia cea dreaptă şi să nu trimită pedeapsa aceea asupra creştinilor. 
Rugîndu-se lui Dumnezeu, toată puterea persană ce stătea gata de război, cu voia Lui 
a contenit. Căci începînd a se certa perşii între ei, singuri de voia lor au încetat luptele. 


S-a spus oarecînd Cuviosului Simeon că împăratul Teodosie cel Tînăr a dat 
evreilor biserica pe care o luaseră creştinii. Atunci Sfîntul a trimis îndată o scrisoare 
împăratului, învăţîndu-l și înfricoşîndu-l cu mînia lui Dumnezeu, netemîndu-se de 
puterea împărătească. Citind-o împăratul, s-a temut şi iarăși a poruncit creştinilor să- 
şi ia biserica înapoi, iar pe eparhul acela care l-a sfătuit să dea evreilor biserica l-a 
alungat din dregătorie, trimițind rugăminte Cuviosului să facă pentru dînsul 
rugăciune către Dumnezeu. Soţia aceluiași împărat, Evdochia, dupa moartea soțului 
ei căzînd în eresul lui Eutihie, Cuviosul a sfătuit-o prin scrisori şi, după patru ani, a 
întors-o la credinţa ortodoxă. După întoarcerea ei, alți patru ani trăind în pocăință, s- 
a învrednicit de fericitul sfîrşit în Ierusalim şi a fost îngropată în biserica Sfîntului 
întîiului mucenic Ștefan, zidită de dînsa. După Teodosie cel Tînăr, luînd împărăţia 
Marchian, adeseori cerceta pe Cuviosul Simeon în taină şi mult se folosea de dînsul. 


Împărăteasa perșilor, auzind de minunata sfinţenie a Cuvio-sului Simeon, a 
trimis la dînsul, cerînd binecuvîntare, şi a luat unt-delemn binecuvîntat de dînsul, pe 
care îl avea ca un mare dar şi-l păzea cu cinste. O împărăteasă a ismailitenilor, fiind 
stearpă, a trimis la dînsul, cerînd rugăciune, ca prin sfintele lui rugăciuni să poată a 
se numi mamă de copii. Şi s-a făcut așa că degrabă i s-a dezlegat nerodirea ei şi a 
născut un fiu, pe care, luîndu-l, a pornit pe cale la Cuviosul. Dar auzind că nu este cu 
putință femeilor să meargă la Cuviosul, căci nici pre mama sa nu a lăsat-o să vină la 
dînsul, a trimis pe fiul ei prin mîinile slugilor sale pentru binecuvintare, zicînd: 
"Acesta este, părinte, rodul sfintelor tale rugăciuni, deci binecuvîntează rodul 
acesta!" 


Ce să zicem pentru nevoinţele lui cele nespuse ? Că precum întrec puterea 
omenească, aşa şi a le spune nu se poate. Eu mai înainte de toate - zice Teodorit - mă 
minunez de răbdarea lui, că noaptea şi ziua stătea neacoperit şi toți îl vedeau. S-a 
întîmplat oarecînd că erau luate uşile şi o mare parte din zidul de deasupra risipit de 
vechime şi pînă ce zidul şi uşile s-au înnoit, Sfîntul era văzut de toți multă vreme. 


Atunci puteai să vezi o privelişte nouă şi minunată, pentru că uneori stătea nemişcat 
multă vreme, iar alteori făcea dese închinăciuni, aducînd rugăciuni lui Dumnezeu. 
Oarecare din cei care stăteau înainte, a spus: "Am vrut, zice, să-i număr 
închinăciunile pe care le făcea neîncetat, și am numărat o mie două sute patruzeci şi 
patru, apoi am slăbit, neputînd mai mult să privesc la înălțimea stîlpului, şi am încetat 
a număra. Însă Sfîntul nu a slăbit de la închinăciuni. Deoarece primea hrană o dată 
pe săptămînă şi aceea foarte puţină şi uşoară, se făcuse uşor și lesnicios spre acele 
dese închinăciuni. 


Din multa stare în picioare 1 se făcuse la un picior o rană netămăduită şi mult 
sînge curgea dintr-însa. Însă rana nu a putut să-l rupă pe el de la gîndirea la 
Dumnezeu şi pe toate le răbda cu vitejie mucenicul cel de bunăvoie. Rana aceea a 
fost silit oarecînd s-o arate pentru nişte pricini ca acestea : Un preot din Arabia, om 
bun şi însuflat de Dumnezeu, a venit la dînsul, zicînd: "Te întreb pe tine, prin singur 
adevărul care trage la sine neamul ome-nesc, să-mi spui mie: eşti om, sau o fire fără 
de trup ?" I-a răspuns Cuviosul: "Pentru ce mă întrebi pe mine de acestea ?" Iar el a 
zis: "Am auzit despre tine că nici nu mănînci, nici nu bei, nici nu dormi, că acestea 
sînt fireşti omului şi nu poate să fie viu fără hrană, fără băutură şi fără somn." Deci a 
poruncit Cuviosul să se urce preotul la dînsul pe stîlp, şi l-a lăsat să pipăie şi să vadă 
acea rană putrezită, plină de viermi, pe care văzînd-o preotul şi auzind de hrana lui 
foarte puţină, căci mînca o dată pe săptămînă, s-a minunat de răbdarea şi de nevoinţa 
Sfîntului. După atîta nevoință, după atitea faceri de minuni și viaţă îmbunătățită, era 
aşa de blînd şi de smerit, ca şi cum ar fi fost mai mic şi mai netrebnic decît toți 
oamenii. Către toți arăta față luminoasă şi cuvînt de dragoste, precum la boier, aşa şi 
la slugă; precum la bogat, așa şi la sărac şi la cel mai de pe urmă. Căci nu era la dînsul 
căutare în față şi toţi nu se puteau sătura de vederea cea cu sfîntă podoabă a feţei lui 
şi de cuvintele cele dulci ale vorbirii lui, pentru că rugăciunea lui era plină de darul 
Sfintului Duh. Avînd darul înţelepciunii, în toate zilele adăpa inimile celor ce-l 
ascultau prin rîul învățăturilor și mulți povăţuindu-se de învățătura lui, părăseau toate 
cele pămîn-tești și ca nişte întraripați se înălțau în sus; unii se duceau în mî-năstiri, 
alții în pustiu, iar alții voiau să viețuiască lîngă dînsul. Rînduiala cea de toate zilele 
a vieţii cuviosului acestuia era în acest fel: noaptea toată şi ziua, pînă la ceasul al 
nouălea, stătea la rugăciune; după al nouălea ceas dădea învăţătură celor ce se 
întîmplau acolo; apoi asculta nevoile şi cererile tuturor celor ce veneau la dînsul și 
pe bolnavi îi tămăduia cu rugăciunea. După aceea îmblînzea certurile și pricinile 
omenești şi făcea pace. Apoi apunînd soarele, iar se întorcea la rugăciune. Avînd 
atîtea osteneli, nu înceta a purta grijă de partea bisericească, risipind necredința 
păgînilor, biruind hulele evreilor şi pierzînd învăţăturile ereticilor. lar pe împărați şi 
pe boieri şi pe toate stăpînirile îi învăţa prin scrisorile sale înțelepte şi folositoare, 
spre frica de Dumnezeu, spre milostivire şi dragoste şi îi îndemna spre apărarea 
Bisericii lui Dumnezeu, învăţind mult pe toți pentru folosul sufletesc. 


Aşa ducîndu-şi minunata viaţă, care era cu greutate de purtat firii omenești, s- 
a apropiat de sfîrşitul său, avînd de la naştere mai mult de o sută de ani - precum scriu 
cei vrednici de credință despre Sfîntul Simeon Stîlpnicul cel desăvîrșit întru bunătăţi, 


înger pămîntesc şi om ceresc. Pentru fericitul său sfîrşit aşa scrie Antonie, ucenicul 
lui: "A fost - zicea el - într-o zi de Vineri, după ceasul al nouălea, cînd aşteptam de 
la dînsul obișnuită învăţătură şi binecuvîntare, dar n-a mai privit de pe stîlp spre noi. 
Asemenea şi sîmbătă şi Duminică a încetat a ne da, după obicei, părintescul său 
cuvînt. Deci eu m-am înfricoşat şi m-am suit pe stîlp şi iată stătea Cuviosul cu capul 
plecat în jos, ca la rugăciune, şi mîinile strînse la piept. Părîndu-mi-se că face 
rugăciune, am stat tăcut. Apoi, mergînd înaintea lui, am zis: "Părinte, binecuvîntează- 
ne, că iată poporul de trei zile şi trei nopți stă aproape, aşteptînd bine-cuvîntare de la 
tine." Iar el nu mi-a răspuns. Și iarăşi am zis către dînsul: "Pentru ce, părinte, nu 
răspunzi fiului tău, care este în ascultare ? Oare te-am scîrbit cu ceva ? Întinde-mi 
acum mîna ta să o sărut" și nu mi-a răspuns. Apoi, stînd înaintea lui ca o jumătate de 
ceas, m-am îndoit şi gîndeam: "Oare nu cumva s-a dus la Domnul?" Am plecat şi nu 
era suflare, fără numai mult miros ieşea din trupul lui ca din felurite aromate 
binemirositoare. Atunci, cunoscînd că s-a odihnit întru Domnul, m-am temut și am 
plîns cu amar. 


Deci, apropiindu-mă de dînsul, l-am așezat şi i-am învelit moaștele și i-am 
sărutat ochii, barba, gura şi mîinile lui, zicînd: "Cui mă lași pe mine, părinte ? Unde 
voi auzi învățăturile tale cele dulci ? Unde mă voi sătura de îngereştile tale vorbe, 
sau ce răspuns voi da pentru tine popoarelor care aşteaptă binecuvîntarea ta ? Ce voi 
zice bolnavilor cînd vor veni aici să ceară tămăduiri ? Și cine nu va plinge văzînd 
stîlpul tău gol, nevăzîndu-te pe tine, luminătorul nostru ? Și cînd mulţi vor veni de 
departe, căutîndu-te pe tine, şi nu te vor afla, oare nu se vor tîngui ? Vai mie, acum 
te văd, iar dimineaţă de mă voi duce în dreapta sau în stînga, nu te voi afla. 


Deci, plîngînd eu așa peste dînsul, din amărăciunea sufletu-lui am adormit și 
mi s-a arătat Cuviosul ca un soare, zicîndu-mi: "Nu voi lăsa stilpul, nici locul, nici 
muntele acesta binecuvîntat! Deci pogoară-te tu şi dă binecuvîntare poporului. Pentru 
că eu, iată, m-am odihnit precum Domnul a voit şi să nu le spui lor, ca să nu fie 
gîlceavă, ci să trimiţi degrab în Antiohia, spunîndu-le pentru mine. Iar ţie ţi se cade 
să slujeşti la acest loc şi-ţi va răsplăti ție Domnul după osteneala ta!" 


Apoi m-am deşteptat din somn şi, tremurînd, am zis: "Nu mă uita pe mine, 
părinte, întru sfîntă odihna ta!" Şi am căzut la pi-cioarele lui şi am sărutat sfinții lui 
pași şi, luînd mîna lui, am pus-o pe ochii mei, zicînd: "Binecuvîntează-mă, părinte!" 
ŞI iarăși am plîns foarte. Apoi, sculîndu-mă, m-am şters de lacrimi ca să nu înţeleagă 
cineva lucrul, m-am coborit şi am trimis în taină un frate credincios în Antiohia la 
patriarhul Martirie, spunîndu-i despre mutarea Cuviosului. Și a venit degrabă 
patriarhul cu trei episcopi, asemenea şi Ardaborie eparhul, cu ostașii săi și mulțime 
de popor, nu numai din Antiohia, ci din toate cetățile şi satele dimprejur şi de prin 
miînăstiri, călugări cu lumînări şi cu tămileri; şi din saracini s-au adunat multă 
mulțime degrabă ca rîurile, pentru că a străbătut vestea într-un ceas pretutindeni, 
purtîndu-se ca de un duh. 


Deci, s-au suit patriarhul cu episcopii pe stilp și, luînd cinstitele moaşte le-au 
coborit jos şi le-au pus lîngă stîlp, plîngînd tot poporul. Încă şi mulţimea păsărilor, 
precum se vedea de către toți, zburînd împrejurul stîlpului, strigau, ca şi cum ar plînge 
pentru sfîrşitul unui luminător ca acesta al lumii; iar glasul plîngerii a tot poporul se 
revărsa la şapte stadii şi cele dimprejurul locului aceluia, munţii, cîmpiile şi copacii, 
se vedea că se întristează și plîng. Pentru că pretutindenea văzduhul era întunecos și 
un nor întunecat se purta pe deasupra. Eu am văzut pe un înger arătîndu-se lîngă 
sfintele lui moaşte şi era fața lui ca fulgerul, hainele ca zăpada iar el vorbea cu şapte 
bătrîni. Am auzit glasul lor, dar ce anume grăiau n-am înţeles, pentru că frica şi 
spaima mă cuprinseră." 


În acea zi în care s-a mutat Cuviosul Simeon, ucenicul şi următorul sfintei lui 
vieți, Cuviosul Daniil - care, cu puţin mai înainte de acea vreme, la gura Mării Negre, 
aproape de Constantinopol, avea să se suie pe stîlp - a văzut mulțime de oşti cereşti 
din acele părți lîngă stilpul Cuviosului Simeon mergînd de la pămînt spre cer, iar în 
mijlocul lor ridicînd sufletul vesel al Sfîntului Simeon. Dar nu numai Cuviosul 
Daniil, ci şi fericitul Axentie, cel ce din pustie la soborul cel din Calcedon a fost che- 
mat, a văzut aceeaşi vedenie, fiind atunci în Bitinia. lar cînd s-au pus cinstitele 
moaşte ale Sfîntului Simeon pe patul gătit pentru moarte, patriarhul, vrînd să ia de 
binecuvîntare puţini peri din barba lui sfîntă, şi-a întins mîna şi îndată 1 s-a uscat. 
După ce s-a făcut multă rugăciune pentru dînsul către Dumnezeu şi către plăcutul lui, 
i s-a însănătoşit mîna. Apoi, luînd sfintele moaşte cu psalmi și cu cîntări, le-au dus 
în Antiohia şi a ieșit toată cetatea în întîmpinare. Și era acolo un om mut şi surd de 
patruzeci de ani. Acesta, cum a văzut sfîntul trup al Cuviosului, îndată 1 s-a dezlegat 
legătura auzului şi a limbii, şi, căzînd înaintea sfintelor moaște, a strigat: "Bine ai 
venit, robule al lui Dumnezeu, că, iată, venirea ta m-a vindecat pe mine !" 


Primind antiohienii trupul sfîntului mai de preţ decît aurul şi argintul l-au dus 
în biserica cea mare, făcîndu-se multe minuni și tămăduiri la mormîntul lui. 


După cîţiva ani au zidit o biserică în numele Cuviosului Simeon Stilpnicul și 
au mutat acolo sfintele lui moaşte. 


Cuviosul s-a săvîrşit în timpul împărăției lui Leon cel Mare, după mărturia lui 
Gheorghe Kedrinos şi a celorlalți, în al patrulea an al împărăției lui, adică anul 460 
de la Nașterea lui Hristos. Împăratul Leon trimitea la antiohieni dorind să-i dea 
moaştele Cuviosului să le aducă la Constantinopol. Dar ei, nevrînd să se lipsească de 
un ajutător ca acesta, au zis trimişilor împărăteşti: "De vreme ce cetatea noastră nu 
are ziduri de piatră căci au căzut, risipindu-se, atît de mînia împărătească, cît şi de 
cutremurul cel mare al pămîntului sfărîmîndu-se, pentru aceasta sfîntul trup al lui 
Simeon aici l-am adus, să ne fie nouă zid şi apărare". Mai tîrziu o parte din moaștele 
Sfîntului Simeon s-au adus la Cuviosul Daniil Stilpnicul, după a lui rugăminte, 
precum scrie de aceasta în viaţa acelui sfînt. 


Pe locul unde era stilpul Cuviosului Simeon au zidit cre-dincioşii biserică în 
numele lui, foarte frumoasă, în chipul crucii, și au aşezat mînăstire mare. Deci s-a 
împlinit făgăduinţa Cuviosului Simeon pe care a spus-o lui Antonie ucenicul său, în 
vedenie, că nu va părăsi locul său. Căci minunile acolo nu se împuţinau şi tămăduirile 
bolnavilor izvorau. În toţi anii la ziua pomenirii lui se arăta o stea mare deasupra 
stilpului şi toată partea aceea o stră-lucea. Pentru arătarea stelei aceleia, mulţi scriitori 
de istorii mărturisesc, iar mai ales Evagrie Scolasticul care a văzut acea stea cu ochii 
săi. 


Să nu tăcem şi aceasta de care acelaşi Evagrie scrie, că locul acela sfînt 
nicidecum nu era umblat de femei, şi nu puţină pază se făcea pentru aceasta, ca să nu 
îndrăznească a se atinge de prag picior femeiesc, unde nici maicii Cuviosului Simeon 
nu i-a fost slobod să intre. Se spune că o femeie s-a îmbrăcat bărbăteşte, ca fiind 
necunoscută să intre în biserica Sfîntului. Și cînd s-a atins de pragul bisericii, îndată 
a căzut moartă înapoi. Că deşi mergeau acolo femeile, precum scrie Nichifor, însă 
nu îndrăzneau să se apropie de ogradă, ci stăteau departe şi îşi făceau rugăciunile lor 
privind la stîlp, şi nu se lipseau de darul Cuviosului. Cele ce mergeau cu credinţă și 
primeau ajutor şi felurite tămăduiri se întorceau cu bucurie, mulțumind Unuia în 
Treime Dumnezeu, Tatăl şi Fiul şi Sfîntul Duh, Căruia 1 se cuvine cinstea, slava şi 
închinăciunea acum şi pururea şi în vecii vecilor, Amin. 


Deci de voieşti, cititorule, să ştii ceva mai mult despre minunile Sfîntului, 
citește în Prolog, la septembrie, ziua întîi; în Limonar, pentru Mina diaconul din Rait, 
căruia 1-a curs ochiul în vremea slujbei, după proorocia Sfîntului; şi pentru preotul 
cel lovit de duh necurat şi care, după nouă ani, a primit tămăduire de la Cuviosul; şi 
pentru alt preot care a legat dobitoacele cele necuvîntătoare cu numele Sfîntului 
Simeon. 


Iar pentru anii lui, cîți a stat pe stîlp, unii scriitori nu se potrivesc. Unii au scris 
că 47 de ani, iar alţii numai 40. Unii, precum Teodorit, a scris viaţa Sfintului mai 
înainte de sfîrşitul lui, şi singur s-a sfîrşit ca mai înainte. Noi însă aflăm nu numai de 
la vechii scriitori de ani, ci şi din singură numărarea anilor, că a stat pe feluriți stîlpi 
50 de ani. Despre aceasta şi în cartea care se numeşte "Ospăţ sufletesc", în cuvîntul 
dintîi, care este în Duminica a doua după Rusalii, se mărturiseşte. Pentru că toţi anii 
Cuviosului au fost 103, precum în trifoloul Lvovului s-a scris. Căci s-a tuns în 
rînduiala călugărească la 10 ani de la naştere, trei ani a vieţuit închizîndu-se în chilie 
de piatră aproape de satul Talanissa, apoi s-a suit la înălțimea muntelui şi pe stîlp, 
avînd puţin mai mult de 20 de ani. Deci unde i-a trecut pe ceilalți ani care în numărul 
cel de o sută merg, dacă nu pe stîlp? 


U U 
PREASFINTEI NĂSCĂTOARE DE DUMNEZEU 
CEL DIN LĂCAȘUL MIASINIEI 
(1 SEPTEMBRIE) 


În vremea eresului iconomabhilor (iconomah - luptător împotriva sfintelor 
icoane), care se întărise în Răsărit cu ajutorul împăratului Leon Isaurul, cel împotriva 
sfintelor icoane, o icoană a Prea Curatei Fecioare Născătoare de Dumnezeu, 
făcătoare de minuni, de la locaşul Miasinilor, a fost aruncată în iezerul Azurului. 
Despre locaşul Miasinilor se povesteşte în viața Cuviosului Acachie, episcopul 
Melitinei, luna aprilie, ziua a 17-a, unde se scrie: Era un loc elinesc de la cetatea 
Melitina cea armenească, ca de optsprezece stadii, numindu-se Miasina, loc şes 
foarte frumos şi desfătător, costişă între două dealuri, care des-părțea amîndouă 
părțile în larg. Prin mijloc, un pîrîu repede şi curat curgea spre răsărit, care se numeşte 
Azor sau Azur, şi de iezere împrejur se umple şesul acela. Deci era acolo, la loc 
deosebit şi frumos, o capişte idolească şi o livadă de pomi bine roditori, care se adăpa 
de la apele iezerului Azurului, dar se spurca cu diavoleşti jertfe. Pe acel loc, 
curăţindu-l Sfîntul episcop Acachie în zilele sale de spurcăciunile idoleşti, a zidit 
acolo o biserică, dăruind-o Prea Curatei Fecioare Născătoare de Dumnezeu. Apoi, 
sfințindu-o pe ea, a făcut locuinţă sfinților îngeri locul acela care, mai înainte, era 
lăcaş diavolilor şi unde se făceau jertfirile cele sîngeroase şi spurcate ale diavolului. 
Acolo a început a se aduce lui Dumnezeu Jertfa cea fără de Sînge şi se săvîrşeau 
minuni cu darul Prea Curatei Maicii lui Dumnezeu. Pînă aici din viaţa lui Acachie. 


Deci, este arătat că lîngă acea biserică a Prea Sfintei Născătoare de Dumnezeu, 
a fost alcătuit locaşul care se numea Miasina, după locul cu același nume, unde a fost 
aruncată icoana Maicii lui Dumnezeu în iezer de luptătorii de icoane. După mulţi ani 
a ieșit icoana din iezer deasupra apei, în timpul împărăției binecredinciosului împărat 
Mihail şi a Teodorei, maicii lui. A fost aflată icoana de credincioşi în luna lui 
septembrie, ziua întîi, nesuferind nici un fel de vătămare din cauza apei, după atita 
vreme. Pentru o minune ca aceasta, se săvîrşea sobor în locașul acela în toți anii, în 
cinstea şi slava Prea Nevinovatei Stăpînei noastre Prea Curatei Fecioare Născătoare 
de Dumnezeu. 


În această zi facem şi pomenirea lui Isus al lui Navi, dreptul rege al israeliților, 
care a fost după Moise şi a trecut rîul Iordanului pe uscat cu tot poporul, ca şi Marea 
Roşie. Acest rege, pe sfîntul Arhanghel Mihail, voievodul puterilor cereşti, în 
vederea ochilor l-a văzut. Zidurile Ierihonului prin glasul trîmbiţelor le-a surpat la 
pămînt. lar, bătîndu-se cu vrăjmaşii, soarele din mers l-a oprit pînă ce desăvirșit a 
călcat pe potrivnicii săi. Apoi, pe popor ducîndu-l în ţara făgăduinței, a împărțit-o cu 
sorți şi s-a sfîrşit în pace. 


Tot în această zi mai pomenim pe Sfînta Marta, mama Cuviosului Simeon 
Stilpnicul. 


Tot în această zi facem pomenirea sfintelor 40 de fecioare pustnice care cu 
dascălul lor, Ammum Diaconul, pe timpul împărăției lui Lichinie s-au prins de 
ighemonul Vacd, în ţara Macedoniei, iar de leraclie s-au adus la chinuri. Dintre 


acestea, zece au fost aruncate în foc, opt cu sfintul Ammum au fost tăiate, şase cu 
cuțitele străpunse, alte şase, primind fiare înfocate prin gură, s-au sfîrşit. Celelalte 
zece, cu săbiile în inimă străpungîndu-se, muceniceşte şi-au săvîrşit nevoinţa și toate 
au mers la Domnul ca să-şi ia cununa răsplătirii. 


Tot în această zi se mai face pomenirea Sfintei Muceniţe Calista şi a celor de 
o naştere cu ea, frați după trup, Eliod și Ermoghen, care în Nicomidia, prin tăiere de 
sabie pentru Hristos, şi-au pus capetele lor. 


4. VIAŢA ŞI PĂTIMIREA SFÎNTULUI MUCENIC MAMANT 
(2 SEPTEMBRIE) 


(După Sf. Simeon Metafrast, pe scurt) 


Mucenicul lui Hristos, Mamant, avea patrie Paflagonia şi părinți însemnați. 
Tatăl lui se chema Teodot, iar mama lui Rufina, amîndoi din neam mare de patricieni, 
cinstiți şi bogaţi şi străluciți prin dreapta credință. Ei, nesuferind mai mult să ascundă 
credinţa lor în Hristos şi osîrdnica dragoste înăuntrul lor, au arătat-o îna-intea tuturor, 
mărturisind dreapta lor credință şi spre dînsa aducînd pe mulți. Pentru aceasta au fost 
clevetiți la Alexandru dregătorul căruia 1 se poruncise de către împărat să înmulțească 
cu toată sîrguinţa cinstea zeilor lor, iar pe creştinii ce se aflau şi nu se supuneau 
poruncii lor, să-i muncească şi să-i dea la moarte. 


Deci Alexandru, aducînd înaintea judecății sale pe Teodot, îl silea să jertfească 
idolilor, dar el nici nu voia să audă cele ce grăia Alexandru. lar acela, deşi era gata 
să muncească pe cel ce nu se supunea, a fost oprit însă de neamul cel mare al lui 
Teodot. Căci nu se cădea lui ca pe fiii din neam patrician să-i necinstească şi să-l 
chinuie fără poruncă împărătească. De aceea, l-a trimis pe el în Cezareea 
Capadochiei, la dregătorul Faust, care, pe cît era mai cald întru a sa păgînătate, cu 
atît mai cumplit se arăta creştinilor. 


Acela, văzînd pe Teodot, îndată l-a aruncat în temniţă, iar femeia lui, fericita 
Rufina, deşi era însărcinată, a urmat bărbatului ei şi cu dînsul împreună a intrat în 
temniţă și sufereau acolo pentru Hristos. Teodot, ştiindu-și neputinţa trupului său şi 
gîndindu-se la sălbăticia prigonitorului, a alergat spre Domnul cu osîrdnică 
rugăciune, dorind mai bine să moară decît să greşească ceva împotriva dreptei 
credinţe, cînd nu va putea suferi muncile cele grele, zicînd acestea în rugăciunea sa: 
"Doamne, Dumnezeul puterilor, Tatăl iubitului Tău Fiu, pe Tine Te binecuvîntez și 
Te preamăresc, că m-ai învrednicit pe mine să fiu aruncat în temniţa aceasta pentru 
numele Tău. Deci, mă rog Ţie, Doamne, primeşte sufletul meu în legăturile acestea, 
Cela ce ştii neputinţa mea, ca nu cîndva să se laude vrăjmașul meu asupra mea." 


Aşa se ruga el, iar Dumnezeu Cel ce a zidit în chip deosebit inimile noastre și 
cunoaşte toate lucrurile noastre, auzind rugă-ciunea credinciosului Său rob, îndată 1- 
a dat fericitul sfîrşit şi, sco-ţînd din temniţă sufletul lui, l-a sălăşluit în luminatele 
lăcaşuri cereşti. lar soția lui, fericita Rufina, răbdînd nevoia şi scîrba temniței și 
cuprinzîndu-se de mare mîhnire pentru bărbatul ei, a născut înainte de vreme prunc 
de parte bărbătească. Deci, privind spre prunc şi spre trupul mort al bărbatului ei, a 
strigat către Dumnezeu cu lacrimi şi suspine, zicînd: "Dumnezeule, Cel ce ai zidit pe 
om ŞI din coasta lui ai făcut-o pe Eva, poruncește ca şi eu să merg pe aceeaşi cale pe 
care a mers bărbatul meu și, dezlegîndu-mă din viaţa aceasta de scurtă vreme, 
primeşte-mă în veşnicele Tale locașuri, iar pe acest prunc născut să-l hrănești Tu 
precum ştii. Tu să-i fii lui tată şi mamă și păzitor al vieţii lui”. Acea cinstită şi sfîntă 
femele, strigînd aşa către Dumnezeu în mîhnirea sa, a fost auzită de EI şi dezlegîndu- 
se din legăturile trupeşti, s-a dus către veşnica mîntuire, dîndu-şi duhul în mîinile 
Domnului, rămînînd pruncul viu între părinții săi morți. 


Atunci, Domnul, Cel ce păzeşte pe prunci, a binevoit a descoperi aceasta unei 
femei oarecare de bun neam şi ortodoxă care trăia în Cezareea, al cărei nume era 
Amia, şi 1-a poruncit prin îngerul Său în vedenia nopții, zicînd către ea să ceară de la 
dre-gător trupurile sfinţilor celor săvîrșiți în temniță, şi să le îngroape cu cinste, iar 
pe prunc să-l ia la dînsa şi să-l crească, ca pe fiul ei. Sculîndu-se ea, a alergat îndată, 
după porunca Domnului, şi a rugat pe dregător să-i dea voie să ia din temniţă trupurile 
celor morţi legaţi. lar Dumnezeu, plecînd spre milă inima lui cea nemilostivă, a 
îngăduit să fie după voia acelei cinstite femei. 


Intrînd Amia în temniță, a aflat trupurile lor împreună zăcînd, iar în mijloc 
pruncul, luminos şi vesel la faţă. Deci, luînd trupurile sfinților, le-a îngropat cu cinste 


în grădina sa, iar pe prunc, primindu-l, l-a iubit ca pe o odraslă a sa, hrănindu-l 
creştineşte pentru că văduva aceea era fără de fii și întreagă la minte. Pruncul 
crescînd, n-a grăit cinci ani. După aceea a început a zice către Amia, care îi era a 
doua mamă, acest cuvînt: "mama", care în latineşte înseamnă sîn sau maică. După 
acest cuvînt, pruncul s-a numit Mamant. După aceasta, acea mamă a dat pruncul la 
învățătura cărții, întrecînd degrabă pe toţi vîrstnicii săi, încît toţi se mirau de istețimea 
minţii lui. 


În acea vreme împărăţea în Roma răucredinciosul Aurelian, care silea pe toţi 
să se închine idolilor, nu numai pe bărbați şi femei, ci şi pe pruncii cei mici, pentru 
care mai mult se sîrguia, căci fiind tineri de ani și mici la minte, cu uşurinţă puteau 
să se înşele și să se plece la tot lucrul rău. Încă i se părea nelegiuitului împărat că, 
deprinzîndu-se copiii la tinereţe să mănînce cele jertfite idolilor, la bătrîneţe vor fi 
mai mari cinstitori de idoli. De aceea, cu felurite amăgiri îi atrăgea pe cei la 
păgînătatea sa. Dar, deși mulți din copiii cei mici şi dintre tineri se amăgeau şi se 
supuneau voii împăratului, unii din cei ce urmau la şcoală cu Mamant făceau 
împotrivă, urmînd învăţăturii lui. Pentru că Mamant, în anii tinereții sale, avînd 
cărunteţea înțelepciunii, vîrsta bătrîneții şi viață neîntinată, arăta celor de-o seamă cu 
el deşertăciunea zeilor păgîni, fără suflet şi nelucrători, învăţîndu-i să cunoască pe 
Unul ade-văratul Dumnezeu pe Care numai el singur îl cunoştea, şi Aceluia să-i 
aducă înțelegătoare jertfă, adică duh umilit şi inimă curată şi smerită. 


Atunci a venit de la împărat în Cezareea dregătorul Democrit în locul lui Faust, 
fiind aprins cu îngrozire şi cu ucidere asupra creştinilor, pentru că era mare rîvnitor 
necuratei și idolatrei sale păgînătăți. La dînsul a fost clevetit Sfîntul Mamant precum 
că nu numai el singur nu se închină idolilor, ci şi pe ceilalți copii care învățau cu 
dînsul îi îndărătniceşte şi îi învaţă creştineasca credință. Mamant avea atunci 
cincisprezece ani de la naştere şi rămăsese sărman şi de a doua sa mamă, Amia, care, 
lăsîndu-i fiului ei celui de o împărtăşire multe averi pe pămînt, ca unui moştenitor, s- 
a dus la cereştile bogății, gătite celor ce ÎL iubesc pe Dumnezeu. 


Democrit, auzind de Mamant, a trimis după dînsul şi după ce l-au adus înaintea 
lui, îl întrebă mai întîi de este creştin. Apoi, dacă numai el singur nu se închină 
idolilor, sau şi pe alți tineri asemenea lui îi îndărătniceşte, învăţindu-i să nu se supună 
poruncii împă-răteşti. lar el, arătîndu-se bărbat desăvîrşit în anii cei tineri, fără frică 
a răspuns, zicînd: "Eu sînt cel ce nesocotesc căruntețile voastre cele rătăcite din calea 
cea dreaptă şi de atîta întuneric cuprinse, încît la lumina adevărului nu puteți privi, 
căci, părăsind pe Dumnezeul cel viu şi adevărat, v-aţi apropiat de demoni, 
închinîndu-vă idolilor fără de suflet, muţi şi surzi. lar eu, niciodată nu mă voi depărta 
de Hristos al meu şi mă sîrguiesc să-i aduc la EI pe care îi pot”. 


Mirîndu-se de un răspuns atît de îndrăzneţ ca al lui Mamant, Democrit îndată 
a poruncit cu mînie celor ce stăteau înainte să-l ducă pe el în capiștea lui Serapid, 
spurcatul lor zeu, şi acolo să-l tragă cu sila la jertfă idolească. Mamant, netemîndu- 
se de mînia dregătorului, cu limbă slobodă 1-a zis: "Nu se cade să-mi faci rău, eu fiind 


de neam mare, pentru că sînt fiu de părinți din singlit, care au fost de neam bun”. 
Democrit a întrebat pe cei ce stăteau de faţă despre neamul lui Mamant şi, aflînd că 
este de neam din vechii boieri romani, iar Amia, femeie slăvită şi bogată, l-a crescut 
şi l-a făcut moştenitor al averilor sale celor multe, n-a voit să-l chinuiască pe el, 
pentru că nu avea aşa putere. De aceea, punînd pe el lanţuri de fier, l-a trimis la 
împăratul Aurelian care era atunci în cetatea Egeea și l-a înştiințat prin scrisoare de 
toate cele pentru Mamant. 


Împăratul, luînd scrisoarea lui Democrit şi citind-o, a poruncit să fie adus 
îndată înaintea sa copilul Mamant. Văzîndu-l pe el, împăratul a început în tot felul 
să-l atragă la credinţa sa cea rea, cînd prin îngrozire înfricoşîndu-l, cînd prin 
îmbunare amăgindu-l. Că făgăduindu-i daruri de cinste, îi zicea: "De te vei apropia 
de marele Serapid şi de îi vei jertfi lui, o, frumosule copil, vei fi cu noi în palate și te 
vei hrăni împărăteşte şi toți te vor cinsti ŞI te vor lăuda și vei fi fericit cu adevărat. lar 
de nu-mi vei da ascultare, rău vei pieri!" 


Copilul Mamant i-a răspuns bărbăteşte, zicînd: "Să nu fie una ca aceea, o, 
împărate, să mă închin idolilor fără suflet, pe care voi ca pe niște zei îi cinstiți; cît de 
fără minte sînteți, închinîndu-vă lemnului şi pietrei nesimţitoare, iar nu lui Dumnezeu 
Celui viu. Deci, încetează a mă amăgi cu cuvintele tale înșelătoare, căci tu cînd faci 
bine chinuieșşti, iar cînd chinuiești faci bine. Să ştii că facerile tale de bine făgăduite 
mie, darurile şi cinstea, mi-ar fi mie grele chinuri, dacă le-aş iubi pe ele în locul lui 
Hristos. Iar chinu-rile cele grele, pe care pentru numele lui Hristos mi le făgăduieşti, 
îmi vor fi mie mari faceri de bine, căci mai bine îmi este a muri pentru Hristosul meu 
decît toată cinstea și averea." 


Așa a grăit Sfintul Mamant înaintea împăratului şi nu s-a ruşinat, care, deși era 
tinerel, avea inimă netemătoare şi înțelegerea bărbatului desăvîrşit. Căci puterea lui 
Dumnezeu a ştiut şi pe cel mic şi tînăr David a-l arăta nebiruit de Goliat, şi din gura 
pruncilor a-şi aduce laudă, şi pe copilul cel mic de ani a-l înţelepţi, ca mai mult decît 
bătrîni să înțeleagă. Pe toate acestea puteai să le vezi la tînărul copil Mamant. Nu l- 
au biruit pe el cuvintele împăratului celui fărădelege, nu l-au amăgit darurile, nu l-au 
înfricoşat muncile pe care le-a primit cu osîrdie, mai bine decît darurile cele mari. 
Deci, mîniindu-se chinuitorul, îndată a poruncit să-l întindă la pămînt şi să-l bată fără 
cruţare. Dar fiind bătut trupul lui cel frumos, el răbda ca şi cum nu simțea nici un fel 
de durere. 


Împăratul a zis către el: "Spune numai cu gura că vei jertfi idolilor şi îndată 
vei fi scăpat din munci". Mamant a răspuns: "Nici cu inima, nici cu gura nu mă voi 
lepăda de Dumnezeu şi Împăratul meu Iisus Hristos, măcar de mi-ai da mie şi alte 
munci mai mari decît aceste bătăi, pentru că acelea mă vor împreuna cu Domnul meu 
cel dorit. Voiesc să nu obosească mîinile celor ce mă bat, căci cu cît aceia mă bat, cu 
atît mai mari bunătăţi îmi pricinuiesc de la primitorul de nevoinţă Hristos!". Aurelian, 
văzînd pe Mamant nebăgînd seamă de bătăi, a poruncit să-i ardă trupul cu lumînări. 
Făcîndu-se aceasta, focul, rușinîndu-se de trupul mucenicului, nu s-a atins de el, ci 


s-a îndreptat spre fața chinuitorilor. Deci mai amar s-a aprins chinuitorul cu mînia și 
s-a ars cu iuțimea, decît muce-nicul lui Hristos cu focul cel materialnic; că pe cît 
mucenicul nu băga seama de foc, pe atît inima chinuitorului se ardea. Apoi a po- 
runcit ca să ucidă cu pietre pe Sfîntul Mamant. Însă acea bătaie cu pietre îi era bine 
primită, fund pentru dragostea lui Hristos, ca şi cum l-ar fi presărat cu flori bine 
mirositoare. 


Văzînd împăratul că nimic nu sporește, l-a osîndit pe mucenic la moarte, să fie 
aruncat în mare. Deci, legînd slujitorii un plumb mare de grumajii lui, l-au dus la 
mare. Dar nici acolo nu a lăsat Domnul pe robul Său, că a poruncit îngerilor Săi să-l 
păzească. ȘI iată s-a arătat îngerul Domnului pe cale strălucind ca un fulger, pe care 
văzîndu-l cei ce îl duceau, au fugit înapoi de frică, lăsînd pe Sfîntul Mamant. Luînd 
îngerul pe mucenic, i-a dezlegat plumbul şi ducîndu-l pe un munte înalt în pustie 
aproape de Cezareea, i-a poruncit să vieţuiască acolo. Acea viaţă din pustie a început- 
o Mamant cu post, căci a postit în muntele acela patruzeci de zile şi patruzeci de 
nopți şi s-a făcut ca alt Moise căruia 1 s-a dat în mîini Legea nouă. Căci s-a pogorit 
la dînsul din cer şi glas şi toiag. lar cînd a primit toiagul, poruncindu-i glasul, a lovit 
cu acel toiag în pămînt și îndată a primit o Evanghelie care a ieşit din sînurile 
pămîntului şi a zidit acolo o mică biserică, în care rugîndu-se, citea Sfînta 
Evanghelie. 


Cu porunca lui Dumnezeu se adunau la Sfîntul Mamant în pustia aceea fiarele, 
ca oile la păstor şi ca niște pricepute îşi plecau urechile lor la cuvintele Sfîntului şi i 
se supuneau. Hrana lui era lapte de animale sălbatice pe care, mulgîndu-le, făcea 
brînză de mîncare nu numai pentru el, ci şi pentru săraci. Străbătînd vestea despre 
dînsul în cetatea aceea, un oarecare Alexandru, nu cel ce s-a pomenit mai întâi, ci 
altul, era pus în acea vreme ighemon în Capadochia. Acela, fiind om iute şi foarte 
rău, înştiințîndu-se de toate cele pentru Mamant, îl socotea fermecător şi a trimis niște 
ostaşi călări în pustie să-l caute și, aflîndu-l, să-l aducă la dînsul. 


Căutînd ei pe sfîntul în pustie, el se pogora singur din munte şi, întîimpinîndu- 
i, i-a întrebat: "Pe cine căutaţi?" Iar ei, socotind că este păstor şi îşi paşte oile în 
muntele acela, îi spuseră: "Căutăm pe Mamant care petrece undeva în pustia aceasta. 
Oare nu ştii unde este?" Mamant i-a întrebat: "Pentru ce îl căutați?” Iar ei au zis: 
"Este clevetit la ighemon că este fermecător şi ne-a trimis să-l ducem la chinuit”. 
Mamant le-a zis: "Eu vă voi spune despre dînsul, prietenilor, numai să veniți în coliba 
mea şi, odihnindu-vă puţin de osteneală, să vă întăriți cu hrană". Deci au mers ostaşii 
în locuinţa lui, iar el le-a pus înainte să mănînce brînză. 


Mîncînd ei, iată, veniră, după obiceiul lor, cerboaicele şi caprele sălbatice cu 
lapte să fie mulse. lar el a muls lapte şi a pus înaintea ostaşilor să bea, apoi s-a întors 
la rugăciune. Şi începură a veni mai multe fiare pe care, văzîndu-le ostașii, se temură 
şi, lăsînd hrana, au fugit. Mamant le-a poruncit să nu se teamă, apoi le-a spus că el 
este cel căutat. ar ei îi ziseră: "De voieşti să mergi la dregătorul, vino cu noi; iar de 
nu, dă-ne voie să mergem singuri, că noi nu îndrăznim să te ducem. Însă ne rugăm 


ție să nu ne vatăme fiarele". Iar el, mîngîindu-i, le-a poruncit să meargă, zicîndu-le: 
"Mergeţi voi înainte, iar eu voi merge singur în urma voastră”. 


Ducîndu-se ostaşii, așteptau venirea lui la porțile cetății, căci credeau în 
cuvintele unui bărbat ca acela și nu puteau nici a gîndi ceva nedrept împotriva lui. 
Mamant, luînd cu sine un leu, a mers după dînșii în cetate şi, intrînd el, leul a rămas 
afară, iar ostașii, luînd pe Mamant, l-au pus înaintea ighemonului Alexandru. 


Ighemonul, văzînd pe Sfîntul Mamant, îndată a început a-l întreba: "Tu ești 
acel vestit fermecător de care am auzit?" Sfîntul a răspuns: "Eu sînt robul lui lisus 
Hristos, al Celui ce dă mîntuire tuturor celor ce cred în EI şi fac voia Lui, iar pe 
vrăjitori, pe fermecători şi pe cei ce se închină idolilor îi va da focului veşnic. Deci, 
spune-mi, pentru ce m-ai chemat la tine?" A zis ighemonul: "Pentru aceea te-am 
chemat, că nu ştiu cu ce fel de vrăji şi farmece ai îmblinzit fiarele sălbatice şi 
cumplite, căci te sălăşluieşti cu dînsele, petreci în mijlocul lor şi le poruncești ca unor 
pricepute, precum am auzit de tine". A răspuns Sfîntul Mamant: "Cel ce slujeşte lui 
Dumnezeu Celui viu și adevărat, acela nu îngăduie deloc să trăiască cu închinătorii 
de idoli și cu făcătorii de rău. Pentru aceasta şi eu am voit mai bine a trăi cu fiarele 
în pustie, decît cu voi în locaşurile păcătoşilor. Căci fiarele, precum ţi se pare, cu nici 
un fel de farmece nu se îmblînzesc și nu se supun, pentru că nici eu nu ştiu ce sînt 
farmecele. Ele, măcar că sînt nepricepute, însă ştiu a se teme de Dumnezeu şi a cinsti 
pe robii Lui. lar voi sînteţi cu mult mai nepricepuți decît fiarele că nu cunoaşteţi pe 
adevăratul Dumnezeu şi necinstiți pe robi Lui, chinuindu-i şi ucigîndu-i cu 
nemilostivire”. 


Umplîndu-se de mînie, ighemonul îndată a poruncit ca să-l spînzure pe sfîntul 
mucenic, să-l bată şi să-i strujească trupul cu unghii de fier. lar Mamant, deşi era 
foarte rănit, răbda cu bărbăţie ca şi cum nu ar fi simţit nici o durere; nu a strigat nici 
a suspinat, ci numai spre cer ridicîndu-și ochii cu umilință, aştepta ajutor de sus, de 
care n-a fost lipsit. Căci îndată s-a făcut către dînsul glas din cer, zicîndu-i: "Întăreşte- 
te şi te îmbărbătează, Mamante!". Acest glas l-au auzit mulți din credincioșii ce 
stăteau acolo şi s-au întărit în dreapta credință. Iar Sfîntul Mamant, îmbărbătîndu-se 
mult prin glasul acela, nu băga seama deloc de chinuri. 


După multă strunjire, dezlegîndu-l pe sfînt, l-au aruncat în temniţă pînă se va 
găti cuptorul cel înfocat în care gîndise ighe-monul să-l ardă. Erau legaţi şi alții în 
temnița aceea ca la patruzeci de oameni, care, fiind slăbiți de foame şi de sete, s-a 
rugat sfîntul pentru ajutorul lor şi îndată a zburat un porumb prin fereastră în temniță, 
aducînd în gură hrană ca mărgăritarul de luminoasă şi mai dulce decît mierea, pe care 
punînd-o înaintea Sfîntului Mamant, a zburat afară. lar hrana aceea s-a înmulțit la 
toți cei legați, precum oarecînd cele cinci pîini la acel popor mult din pustie, şi, 
mîncînd ei, s-au întărit. Apoi, iarăşi rugîndu-se sfîntul în miezul nopţii, s-au deschis 
uşile temniţei şi au ieşit toţi cei legaţi, numai singur Sfîntul Mamant a rămas. 


Înfierbîntînd cuptorul tare, au scos din temniţă pe mucenic și l-au aruncat în 
cuptorul cel înfocat. Dar Dumnezeu, Cel ce a răcorit oarecînd cuptorul Babilonului 
pentru cei trei tineri, a răcorit şi lui Mamant focul şi în mijlocul cuptorului ce ardea 
a făcut vînt rece robului Său. lar mucenicul a petrecut trei zile în cuptorul acela, 
cîntînd şi slăvind pe Dumnezeu pînă ce cuptorul s-a răcit și cărbunii din foc s-au 
prefăcut în cenuşă. După acele trei zile, înştiințindu-se ighemonul că Mamant este 
viu în cuptor s-a mirat mult de aceasta şi a zis: "Cît de mare este fermecătorul acela 
că nici focul nu se poate atinge de el!" Iar mulți din popor, văzînd că focul nu s-a 
atins de sfînt, nevătămîndu-l în nici un fel, au cunoscut pe adevăratul Dumnezeu şi 
Lui Unuia socotind acea mare minune, preamăreau puterea Lui. 


Nebunul ighemon n-a voit nici acum să cunoască pe Atotputernicul 
Dumnezeu, ci, scoțind pe mucenic din cuptor şi văzînd nevătămarea lui de foc, a 
numit aceasta vrajă şi a grăit multe minciuni asupra adevărului, apoi l-a osîndit spre 
mîncarea fiarelor. Ducînd pe sfîntul la privelişte, a dat drumul asupra lui unei 
ursoaice flămînde care, alergînd, s-a închinat sfîntului și s-a culcat la picioarele lui, 
cuprinzîndu-i pulpele. Apoi a dat drumul unui pardos, dar şi acela l-a apucat cu 
blîndeţe de grumaz, sărutîndu-i faţa şi lingînd sudoarea de pe fruntea lui. Făcîndu-se 
aceasta aşa, îndată a alergat leul acela care venise cu sfîntul din pustie şi, sărind în 
privelişte, a grăit cu glas omenesc către sfîntul, pentru că Dumnezeu a deschis gura 
fiarei precum oarecînd a asinului lui Varlaam, spre arătarea tăriei Sale atotputernice. 
Iar cuvintele ce le grăia leul erau acestea: "Tu ești păstorul meu care m-ai păscut în 
munte." 


Acestea grăind, leul îndată s-a repezit la oamenii care erau acolo, mulțime 
multă de elini, evrei și copii fără de număr, și, închizîndu-se ușile de la ograda 
priveliştei, Dumnezeu așa voind, a ucis acolo foarte mulți oameni. Numai ighemonul 
şi puţini din cei ce erau cu dînsul acolo în ograda priveliştei au scăpat cu greu de 
miînia leului, care cu vitejie apuca şi rupea. Apoi sfîntul a îmblînzit leul și I-a trimis 
în pustie. 


Ighemonul, prinzînd pe sfînt, l-a ţinut în legături şi, scoțîndu-l la privelişte, a 
slobozit asupra lui un leu al său foarte cumplit, dar şi acela făcîndu-se blind, se culca 
la picioarele sfîntului. Văzînd acest lucru, poporul păgîn scrîşnea din dinți de mînie 
şi striga către ighemon: "Depărtează leul ca să ucidem pe vrăjitorul acesta cu pietre." 
Și aruncară pietre asupra mucenicului. lar un jertfitor ido-lesc, după porunca 
chinuitorului, a lovit tare cu o oişte în pîntecele Sfîntului Mamant şi l-a pătruns cu 
ea, încît au ieşit dintr-însul toate cele dinlăuntrul lui, pe care singur, luîndu-le cu 
mîinile, s-a dus după cetate purtîndu-şi măruntaiele sale. Iar sîngele lui vărsîndu-se 
ca apa, oarecare femei credincioase îl adunară într-un vas de apă. Ducîndu-se sfîntul 
ca la două stadii, a aflat o peşteră de piatră şi s-a odihnit într-însa. Deci s-a făcut către 
dînsul glas din cer, chemîndu-l la cele de sus, şi şi-a dat cu bucurie duhul său în 
mîinile Domnului, pentru care a pătimit cu osîrdie. 


Aşa a luat cununa muceniciei Sfîntul Mamant, iar sfintele lui moaşte s-au 
îngropat de cei credincioşi în același loc unde se săvirșeau multe minuni, precum se 
arată în cuvîntul Sfîntului Mare-lui Vasile, care scrie aşa la pomenirea Sfîntului 
Mucenic Mamant, propovăduirea sa către norod: "Aduceţi-vă aminte de Sfîntul Mu- 
cenic, Cîţi l-ați văzut cu ochii, cîți la locul acesta, adunîndu-vă, l-aţi avut ajutător; la 
cîți, chemîndu-i numele, cu singur lucrul a venit, pe cîți rătăciți în viață 1-a povăţuit, 
pe cîți de neputinţe i-a tă-măduit, la cîți, murindu-le fiii, iarăşi la viaţă 1-a întors, la 
cîţi a lungit viața; toți adunîndu-vă împreună, să aduceți laudă mucenicului." 


Din aceste cuvinte ale marelui Vasile se arată cît de multe tămăduiri și minuni 
se săvîrşeau la mormîntul Sfîntului Mucenic Mamant. Se cuvine încă a spune și 
această minune. lulian Paravatul, încă tînăr fund şi vrînd să arate dreapta credinţă, 
deşi era lup în haină de oaie, a început a zidi deasupra mormîntului Sfîntului Mucenic 
Mamant o biserică prea minunată, cu mare cheltuială. Însă aceasta nu din ortodoxie, 
ci din slavă deşartă și fățărnicie. Atunci puteai să vezi cu adevărat o minune prea 
slăvită. Pentru că ceea ce ziua se zidea, noaptea se risipea; iar stîlpii, punîndu-se, se 
întorceau îndărăt în sus. Pietrele nici una nu putea să vină cum se cade în zid, căci 
una era vîrtoasă, încît nu putea fi tăiată, iar alta se risipea ca praful, iar varul şi 
cărămizile în toate dimineţile se aflau spulberate ca de vînt şi aruncate de la locurile 
lor. Şi aceasta era zidirea păgînătăţii lor şi semnul prigoanei ce era să fie asupra 
Bisericii lui Dumnezeu. O minune ca aceasta se săvirşea deasupra mormîntului 
sfintului, pentru că el nu a voit să-i zidească biserica sa acel împărat apostat, care 
avea degrab să strice credinţa cea dreaptă. 


Doamne, cu rugăciunile Mucenicului Tău Mamant, fă cu noi semn spre bine 
şi izbăveşte-ne de cei ce ne prigonesc, ca să Te slăvim pe Tine împreună cu Tatăl și 
cu Sfîntul Duh, în veci. Amin. 


5. VIAŢA CELUI ÎNTRE SFINŢI PĂRINTELE NOSTRU 
IOAN PUSTNICUL, ARHIEPISCOPUL CONSTANTINOPOLULUI 
(2 SEPTEMBRIE) 


Cel între sfinți Părintele nostru loan a fost pe vremea împăraţilor Iustin, 
Tiberie şi Mavrichie, născut în Constantinopol. Mai întîi a fost lucrător de aur, bărbat 
dreptslăvitor, iubitor de săraci, primitor de străini și temător de Dumnezeu. Acesta |- 
a primit pe un călugăr, anume Evsevie din Palestina, şi petrecea cu dînsul. Odată, 
ducîndu-se el pe cale, mergea călugărul de-a dreapta lui loan şi, iată, un om 
necunoscut i-a zis: "Nu ţi se cade, Părinte, să mergi de-a dreapta celui mare!", 
Dumnezeu înainte vestind spre dînsul că i se va încredința arhieria cea mare. 


Auzind călugărul aceasta, a spus fericitului Eutihie, Patriarhul 
Constantinopolului, iar Patriarhul l-a sfătuit pe loan să se călu-gărească, fiind vrednic 
de clerul bisericesc. Stînd la rugăciune în biserica Sfîntului Lavrentie, 1 s-a întîmplat 
lui că a văzut o descoperire ca aceasta: mulțime de sfinți se veseleau în altar și toți 


erau îmbrăcaţi cu haine albe şi strălucitoare şi cîntau o prea frumoasă cîntare; iar un 
oarecare a ieșit purtînd un vas, din care, luînd, împărțea la mulțimea săracilor care se 
adunaseră şi vasul nu se mai deșerta. lar unul din săraci de strîmtorare striga: 
"Doamne, miluieşte, pînă cînd nu se poate deşerta această pungă!". Şi îndată punga 
a rămas deşartă. Această vedenie a avut-o cuviosul şi, venindu-și în fire, se mira de 
ceea ce văzuse. Aceasta, precum socotesc, însemna rînduiala lui ce avea să fie şi 
milostivirea cea mare către săraci. 


După multă vreme Eutihie, Patriarhul Constantinopolului, a murit şi cu voia 
lui Dumnezeu a fost ales Ioan, ca un vrednic la hirotonisire, dar nu voia, pînă ce a 
văzut o vedenie înfricoşată în acest fel: De o parte vedea cum marea se înălța pînă la 
cer şi era un cuptor înfocat înfricoşat; iar pe de altă parte, mulțime de îngeri grăind 
astfel către dînsul: "Nu primeşti scaunul? Altul va fi, iar tu vei fi muncit de noi toți”. 
Unele ca acestea zicîndu-i îngerii cu îngrozire, s-a supus fără de voia lui şi l-au ales 
patriarh al Constantinopolului. 


EI a avut postire desăvîrşită şi viaţă curată cu toată fapta bună, pînă la sfîrșit, 
lucru pe care îl mărturisesc minunile lui. Odată marea învăluindu-se foarte mult, 
Sfîntul loan a alinat-o, cu rugăciunea şi cu semnul Crucii. Pe un orb, anume loan de 
la Gaza, l-a luminat, punînd pe ochi lui o părticică din trupul lui Hristos şi zicînd: 
"Cel ce a tămăduit pe cel orb din naştere, Acela să te tămăduiască și pe tine”, şi îndată 
a văzut orbul. 


Odată, cînd era ciumă mare în Constantinopol, cu voia lui Dumnezeu, cuviosul 
se ruga să-Şi întoarcă Dumnezeu dreapta Sa mînie. Și a poruncit unui credincios 
slujitor al său să ia două vase, unul plin de pietricele mărunte, iar altul deşert, şi să 
stea toată ziua în locul unde se scoteau cei morți, şi să-i numere, mutînd pietricelele 
din vasul cel plin în cel deșert. Numărînd slujitorul, a aflat în prima zi trei sute 
douăzeci și trei de morţi, şi a spus Sfîntului. Atunci el a proorocit că moartea va 
înceta, lucru care se arăta în fiecare zi. A doua zi, servitorul stînd şi numărînd în 
acelaşi loc, a aflat mai puţini scoşi din cei morți, a treia zi și mai puţini, iar la o 
săptămînă a încetat cu desăvîrşire secera morții năpraznice, după proorocia Sfîntului 
şi cu rugăciunile lui. 


Înfrînarea lui era în acest fel: şase zile nu gusta hrană, iar a şaptea zi gusta 
numai puţin din verdețurile grădinii, din pepeni, din struguri sau din smochine. Aşa 
i-a fost hrana lui în toţi anii arhieriei. De dormit dormea foarte puţin, şi atunci, şezînd 
cu pieptul lipit de genunchi, înfigînd o andrea într-o lumînare aprinsă și cînd ajungea 
focul lumînării la andrea, cădea andreaua într-un lighean şi se scula. lar de se întîmpla 
să nu audă sunetul andrelei, toată noaptea următoare o petrecea fără de somn. În 
rugăciune şi în nevoinţe multe petrecea neîncetat, luptîndu-se cu patimile. De multe 
ori a întors înapoi năvălirile barbarilor şi a izbăvit cetatea din pierzare cu rugăciunea 
şi cu postul. Turma sa şi-a păzit-o de vrăjmaşii văzuți şi nevăzuţi şi era foarte 
milostiv; tatăl sărmanilor, hrănitorul săracilor, izbăvitorul celor năpăstuiți și rîvnitor 
de Dumnezeu, dezrădăcinînd toată răutatea. 


Odată, într-o zi de vineri, 1 s-a spus Sfîntului că dimineaţă va fi alergarea cailor 
şi era sîmbăta Cincizecimii. Deci a răspuns Sfîntul: "Alergarea cailor în sfinta zi a 
Rusalulor să nu fie". Și căzînd în genunchi, s-a rugat lui Dumnezeu să fie vreun semn 
pentru înfricoşarea şi stricarea unui lucru ca acela, care s-a şi făcut. Pentru că, 
făcîndu-se adunarea la locul unde era obiceiul şi începînd alergarea şi priveliştea, din 
văzduh s-a iscat furtună cumplită cu tunete și fulgere, cu ploaie cu piatră mare, încît 
toți de frică au fugit. 


Mai avea cuviosul putere şi asupra duhurilor necurate pe care le izgonea din 
oameni. O femeie, avînd bărbat îndrăcit, l-a dus la un sihastru în pustie, iar acela i-a 
zis: "Mergi la Prea Sfinţitul loan, Patriarhul Constantinopolului, că acela poate să-ţi 
tămăduiască bărbatul!" Făcînd aceasta, femeia și-a cîștigat dorirea, pentru că luîndu- 
şi bărbatul tămăduit cu rugăciunile cuviosului, s-au dus bucurîndu-se la locul lor. 
Mulţi bolnavi cîştigau tămăduiri şi la multe femei se dezlegau legăturile nerodirii, cu 
rugăciunile lui. 


Păscînd bine cuvîntătoarea turmă pînă la bătrîneţe, a ajuns la fericitul sfîrşit şi 
a trecut de la pămînt la cereştile lăcașuri. În timp ce era dus sfîntul lui trup, a venit la 
dînsul, spre sărutare, Nil, slăvitul eparh, şi, plecîndu-se, l-a sărutat. lar Sfîntul, mort 
fiind şi toți văzînd şi mirîndu-se, a şoptit oarecare cuvinte la urechea lui Nil eparhul, 
pe care el nu le-a spus nimănui. Deci, l-au îngropat pe el înăuntrul altarului bisericii 
Sfinților Apostoli, ca pe un vrednic, slăvind și binecuvîntînd pe minunatul între sfinți 
Dumnezeu, pe Tatăl, pe Fiul şi pe Sfîntul Duh. Amin. 


În această zi mai pomenim şi pe cei 3680 sfinţi mucenici, care au venit de 
bunăvoie la chinuri pentru Hristos, în timpul împărăției lui Dioclețian și Maximian, 
din Alexandria în Nicomidia. Pentru că, fiind ucis Sfîntul Petru, Arhiepiscopul 
Alexandriei, ucigașii aceia au crezut în Domnul cu toţi casnicii lor şi cu mulți alții, 
care s-au sîrguit să moară pentru Hristos. 


Deci, luîndu-şi femeile şi copiii şi toate rudeniile, au mers în Nicomidia și 
stînd înaintea împăratului, au strigat: "Sîntem creştini!" Auzind aceasta, Dioclețian 
s-a tulburat si mai întîi cu îmbunări îi îndemna să se lepede de Cel răstignit. Apoi, 
nesupunîndu-se ei, a poruncit ostașilor să-i taie cu săbiile înaintea lui şi în prăpăstiile 
muntelui să-i arunce. lar după mulți ani se aflară cinstitele lor moaște, prin minunile 
pe care le făceau, de sfinți mucenici. 


6. VIAȚA ŞI PĂTIMIREA SFÎNTULUI SFINŢITULUI MUCENIC 
ANTIM, 


EPISCOPUL NICOMIDIEI, ŞI A CELOR ÎMPREUNĂ CU DÎNSUL 
(3 SEPTEMBRIE) 


Cetatea Nicomidia a fost moştenirea Sfîntului Antim, care din tinereţe avea 
obiceiurile bărbatului desăvîrşit. Cu floarea tinereţii sale aducea rodul cel copt al 
nerăutăţii, crescînd cu trupul, împreună creştea şi cu duhul şi, ajungînd la vîrstă 
majoră, a covîrșit pe toţi cu faptele bune. Trupul lui era potolit, duhul smerit, zavistia 
dezrădăcinată, mînia întru dînsul nici urmă nu arăta, iuțimea nici se auzea vreodată, 
lenevirea izgonită, îmbuibarea nu avea întru dînsul loc, ci înfrînare întru toate, 
dragoste şi pace cu toți, bună înţelegere între toți, iar sîrguinţa lui pentru slava lui 
Dumnezeu se arăta înaintea tuturor. 


Vieţuind el o viaţă aşa de îmbunătățită, s-a făcut vrednic de rînduiala 
preoțească, în care calea cea mîntuitoare săvîrşea cu lucrul şi cu cuvîntul, învățînd pe 
toți rugăciunea cea gînditoare de Dumnezeu şi osteneala cea folositoare. Apoi Sfîntul 
Chiril, păstorul Bisericii Nicomidiei, murind, s-a ridicat în scaun Antim, a cărui ale- 


gere vrednică a fost mărturisită de sus, strălucind o lumi-nă cerească în biserică în 
vremea hirotonisirii şi oarecare glas dumnezeiesc auzindu-se. 


Deci, primind rînduirea Bisericii Nicomidiei, ca un bun cîrmaci în mijlocul 
valurilor mari a păzit întreaga corabie de înecare. Căci deşi mulţi creştini erau înecaţi 
în mare pentru Hristos, nu s-au afundat în apele păgînătăţii, nu i-a înecat pe ei viforul 
închinării de idoli, nici nu i-a înghițit adîncul iadului cel mai dedesubt, ci s-au aflat 
în limanul ceresc cel lin şi neînviforat prin povăţuirea şi cîrmuirea lui Antim, păstorul 
lor. 


Acest bun păstor a adus lui Dumnezeu, prin cununile muce-niceşti, nu toată 
turma sa, însă puţini au rămas în viaţă. Pentru că era mare prigoană asupra creștinilor 
de la închinătorii de idoli în toate părțile Răsăritului şi mai ales în Nicomidia, unde 
viețuiau atunci păgînii împărați Dioclețian şi Maximian. Dar Sfîntul Antim îi învăţa 
ŞI îi întărea pe toți spre nevoinţă mucenicească, zicînd: "Acum se cade să ne arătăm 
noi creştini. Acum este vremea ne-voinţei, acum să stea cu vitejie la luptă cel ce este 
ostaş al lui lisus Hristos. Aici să pătimim puţin pentru Hristos Cel ce a pătimit mult 
pentru noi. Aici să-L mărturisim pe El înaintea oamenilor, ca acolo El să ne 
mărturisească pe noi înaintea Tatălui Său cel ceresc. Aici să-L preamărim pe EI 
înaintea oamenilor, ca acolo EI să ne preamărească pe noi înaintea îngerilor Săi. Deci 
să-L preamărim pe Dumnezeu în trupurile noastre, dîndu-ne pe noi la bătăi. Să murim 
vremelnic, ca să fim veşnic vii. Să nu ne temem de chinuitorii care ne ucid, că de ne 
vor ucide aici pe noi, de cea mai fericită viață ne vor fi nouă pricinuitori. Capul tăiat 
îl încununează cu cunună nestricăcioasă dreapta Punătorului nostru de nevoinţă. 
Mădularele cele sfărîmate se vor lumina ca soarele în împărăția Lui. Bătăile pe care 
le luăm, veșnică răsplătire ne vor înmulţi nouă, iar înroşirea prin sînge ne va duce pe 
noi în cămara Mirelui ceresc. Deci să răbdăm pînă la sînge, ca să fim privelişte 
îngerilor şi oamenilor”. 


Cu aste cuvinte și cu altele asemenea cu acestea întărindu-și turma Sfîntul 
Antim, o! cît de mulţi credincioși s-au dat cu îndrăzneală pe sine singuri la chinurile 
cele amare pentru prea dulcele lisus, Domnul lor! Unii din cei mai fierbinți cu 
credinţa, rîvnind după Dumnezeu, au arătat o îndrăzneală ca aceasta: Cînd a ieşit 
porunca împărătească pentru uciderea creştinilor scrisă pe hîrtie şi a fost citită în 
mijlocul cetății Nicomidia, apoi a fost pironită în zid la loc de privelişte, Sfîntul 
Antim a mărturisit pe Hristos înaintea tuturor şi a rupt acea poruncă de pe zid şi a 
sfărîmat-o, ocărînd cu mare glas păgînătatea. Atunci mai întîi Antim s-a arătat 
mucenic în Nicomidia. 


După aceasta, mai mulţi din boieri şi dintre marii slujitori ai casei împărătești 
începură a mărturisi pe Hristos pe faţă, spunînd că ei sînt creștini. Unii ca aceştia au 
fost Dorotei, Mardonie, Migdonie, Petru, Indis şi Gorgonie, cu alți mulţi însoțitori ai 
lor, care se dădeau pe sine la chinuire pentru Hristos, şi dintre care nu puţini au ucis 
chinuitorii prin diferite feluri de morți. 


În aceeaşi vreme, spre mai grele scîrbe ale creștinilor, s-a întîmplat un lucru 
de acest fel. Nu se ştie de unde s-au aprins palatele împărăteşti şi o mare parte a lor 
a ars, lucru pe care păgînii l-au pus asupra creștinilor, zicînd că ei le-au aprins din 
ură. Atunci mînia împărătească s-a aprins foarte tare şi răcnea mai mult decit o fiară 
cumplită, înghițind pe creştini. Căci erau grămezi mari de creştini tăiați de săbii, și 
alții arşi de foc. Dar şi singuri dintre credincioşi, cei mai mulți bărbaţi şi femei, 
văzînd moartea de neînlăturat ce se grămădea asupra altora, asemenea şi asupra lor, 
se aruncau pe ei înşişi în foc ca într-o apă rece, aprinzîndu-se cu dumnezeiască 
dragoste; iar cealaltă mulțime de popor creştinesc era legată de chinuitori, pusă în 
luntre şi înecată în adîncul mării. Și nu numai trupurile celor vii, ci și trupurile 
mucenicilor celor morți cu cinste îngropate, împărăteasca mînie cea neîmblinzită a 
poruncit să le dezgroape din pămînt şi să le arunce în mare, ca nu cumva să se 
cinstească de către creștinii rămaşi. Atît era de mare prigoana, între care Sfintul 
Antim era tîrît mai întîi decît toţi, ca un mielușel spre junghiere, pentru că lupu se 
sîrguiau să-l rupă mai întîi pe păstor, apoi să înghită turma. Dar dumnezeiasca purtare 
de grijă şi acoperire îl păzea pe Antim într-un sat oarecare ce se numea Seman, ca 
mai întîi oile sale cuvîntătoare să le trimită la Dumnezeu şi după aceea să meargă şi 
el, pecetluind Biserica Nicomidiei cu vărsarea sîngelui credinței sale. Atunci şi pe 
cei douăzeci de mii de sfinți i-au ars în biserică, în ziua nașterii lui Hristos, iar 
rămăşiţele turmei lui erau închise în temniţă pe care sfîntul îi învăţa și îi întărea prin 
desele sale scrisori trimise lor în taină. 


Măcar că nu era la ei cu trupul, căci era depărtat de dînşii pentru o vreme, după 
dumnezeiasca poruncă, dar cu duhul se afla prin temnițe lîngă dînşii și le punea 
înainte masă duhovnicească prin scrisorile sale. Oile se luptau la arătare, iar păstorul 
se lupta în taină cu lupii. Nu se ascundea sfîntul temîndu-se de munci, căci pe cei 
mai slabi îi sprijinea cu învăţătura şi cu rugăciunea, pe cei neputincioşi îi întărea, pe 
cei fricoșşi îi făcea îndrăzneţ, pînă ce avea să-i pună pe toți înaintea lui Hristos, apoi 
şi pe sine urma să se dea la aceleaşi munci. 


Prin tăinuita lui întărire, unul din cei credincioși, anume Zinon, fiind ostaș, a 
mustrat înaintea tuturor pentru păgînătate pe împăratul Maximian, căci era în 
Nicomidia, aproape de locul cel de privelişte, o capiște a zeiței păgîne, pe care o 
cinstea foarte mult acolo. La acea zeiță aducea multă jertfă Maximian cu oastea sa şi 
cu tot poporul, închinîndu-se idolului. În acea vreme a praznicului urît de Dumnezeu, 
Zinon, stînd la un loc înalt, a strigat cu voce tare către împărat: "Te amăgeşști, 
împărate, închinîndu-te pietrei celei fără suflet şi lemnului celui mut, pentru că 
aceasta este înşelăciune diavolească, care duce în pierzare pe închinătorii săi. Să 
cunoşti, Maximiane, şi să întorci ochii tăi spre cer şi pe cei dinăuntru. Vezi şi din 
zidirea prealuminată, ce fel este Făcătorul. Cunoaște-l din făpturi. Învață să cinsteşti 
pe acest Dumnezeu care nu binevoieşte în sîngele celor junghiate și în puturosul fum 
al necuvîntătoarelor dobitoace ce se ard, ci binevoieşte în sufletele curate şi în inima 
cea curată a zidirii”. 


Auzind Maximian acestea, a poruncit ca Zinon să fie prins şi bătut cu pietre 
peste față şi peste gură pentru acele cuvinte îndrăzneţe către împărat. Aşadar, l-au 
prins şi l-au lovit peste dinţi de i-au stricat chipul și i-au sfărîmat limba care 
mărturisea pe Hristos. Apoi, fiind încă viu, l-au scos din cetate, tăindu-i sfîntul cap, 
după porunca împăratului. 


În acea vreme, Sfîntul Antim a trimis pe diacon de la locul în care era ascuns, 
cu scrisorile sale la Dorotei şi la toţi cei ce şedeau în temniţă, care erau închişi cu 
dînsul pentru Hristos, îndemnîndu-i la răbdare, ca să moară veselindu-se pentru 
dătătorul de viaţă, Domnul tuturor. 


Pe acest diacon l-au prins păgânii şi l-au dus înaintea lui Maximian împăratul, 
cu scrisorile Sfîntului Antim trimise la mucenici, pe care luîndu-le împăratul, le-a 
citit şi a aflat scris acolo ceea ce nu era plăcut lui. Căci era scrisă acolo închinăciune 
iubită de la sfîntul, milostivire osîrdnică, sfătuire părintească, învăţătură păs- 
torească, binecuvîntare arhierească pentru nevoința mucenicească şi întărire spre 
călcarea idolilor. 


De acestea toate mîniindu-se împăratul, a poruncit ca toți să fie scoşi din 
temniţă şi să fie aduși înaintea judecății sale, spre care ei căutînd cu ochi mîndri şi cu 
față de fiară i-a ocărtt mult, apoi a poruncit să se citească scrisoarea lui Antim, spre 
ocara şi mustrarea lor, zicînd: "Voi credeţi în înșelătoarele chinuri ale acestui om rău 
şi ascultați îndărătnica lui învățătură, iar nu porunca cea îm-părătească?" Auzind ei 
scrisoarea citită şi văzînd pe diaconul lui Antim, s-au bucurat mult şi au vărsat lacrimi 
de bucurie urînd sănătate diaconului care stătea departe cu privire luminoasă, cu față 
veselă şi cu cap plecat, zugrăvind în inimile lor cuvintele Sfîntului Antim care se 
citeau spre mustrarea lor. 


Împăratul a zis către diacon: "Spune-ne de unde ai venit, cine i-a dat aceste 
scrisori care îndărătnicesc poporul şi unde se ascunde cel ce te-a trimis pe tine?" lar 
diaconul, deschizînd gura sa plină de dar, a început a grăi așa: "Cel ce trimite aceste 
scrisori este păstor”. 


Dar stînd departe de la turmă, o învaţă prin scrisori şi o îndeamnă spre dreapta 
credinţă, mai ales cînd aude despre năvălirea lupilor celor mulți asupra turmei celei 
cuvîntătoare. Atunci cu mare glas spune oilor ce trebuie să facă și le spune de la Cel 
mai întîi păstor cuvintele acestea: "Nu vă temeţi de cei ce ucid trupul, iar sufletul nu- 
| pot ucide. Această scrisoare o aduc eu acestei turme a lui Hristos şi o arăt, iar unde 
este el acum nu voi spune, pentru că mare nebunie ar fi de m-aş face vînzătorul 
păstorului meu de la care mult folos se primeşte, care şi fără să mai zic eu ceva, 
învățătura lui degrabă va fi arătată, căci nu poate cetatea să se ascundă stînd deasupra 
muntelui. 


De aceste cuvinte îndrăznețe mîniindu-se prigonitorul, a osîndit pe sfîntul 
diacon la moarte. Numele lui era Teofil. Mai întîi îi tăiară limba cea dulce grăitoare. 


Apoi, lovindu-l cu pietre şi cu săgeți rănindu-l, l-au ucis. După aceasta pe mucenicii 
de față pu-nîndu-i la judecată, a poruncit să-i piardă în multe feluri. Sfîntului Dorotei 
să-i taie capul, pe Mardonie cu foc să-l ardă, pe Migdonie să-l arunce de viu în groapă 
şi să-l acopere cu pămînt, iar lui Gorgonie, Indis şi Petru, legîndu-le cîte o piatră de 
moară la grumaji, să-i arunce în mare şi pe toţi ceilalți să-i omoare cu diferite morți, 
care prin răbdarea a felurite chinuri toți s-au înălțat la Domnul. lar trupurile 
mucenicilor aruncate în mare, pescarii cu mrejele le-au tras afară, pe care o fecioară, 
pe nume Doamna, le-a îngropat. Fiind înștiințați păgînii de aceasta, au ucis-o şi pe 
ea cu sabia pe cînd se ruga deasupra moaştelor sfinților. 


În aceeași vreme şi Eftimie, cel ce prin învățătura sa pe mulţi i-a adus la 
mărturisirea lui Hristos spre mucenicească nevoinţă, acolo iarăşi în Nicomidia, după 
felurite munci, prin sabie şi-a luat sfîrșitul. Apoi, după cei mulți, a sosit şi vremea 
Sfîntului Antim ca să pătimească pentru mărturisirea lui lisus Hristos. 


Ascunzîndu-se el în satul Seman şi semănînd în taină cuvîntul lui Dumnezeu 
şi credinţa în Hristos Domnul înmulţind-o, s-a înștiințat de dînsul Maximian şi îndată 
a trimis douăzeci de ostaşi călări să-l prindă. Ajungînd ei la satul acela, i-au 
întîmpinat Sfîntul Antim şi pe el însuși l-au întrebat despre dînsul: "Unde se află 
Antim, învățătorul creştinesc?" Iar el, luîndu-i pe ei, i-a dus în ca-sa sa, zicîndu-le: 
"Vă voi spune vouă de Antim şi vi-l voi da pe el în mîinile voastre, numai să vă 
odihniți puţin de cale". Și le-a pus înainte mîncare și le-a făcut ospăț după putere, 
hrănindu-i cu dra-goste. Apoi s-a arătat pe sine că el este Antim. "Eu sînt, a zis el, 
cel pe care îl căutați. Luaţi-mă şi mă duceţi la cel ce v-a trimis!” Auzind ostașii 
aceasta, s-au mirat şi se ruşinau să caute la cinstitele lui cărunteţe, văzînd primirea 
cu dragoste şi ospătarea făcută de dînsul. Apoi se gîndeau că nu spre binele vieţii 
acesteia îl vor duce la împărat pe acest om bun şi nevinovat, ci la cel mai de pe urmă 
rău şi la moarte sigură în urma cumplitelor munci. De acest lucru fiindu-le jale şi 
ruşine înaintea feţei Sfîntului Antim, îi ziseră: "Nu te vom lua cu noi, ci te sfătuim să 
te ascunzi, iar nouă ne este destul să spunem înaintea lui Maximian că am căutat 
pretutindeni împrejurul Nicomidiei pe Antim şi nu l-am aflat!" Însă Antim, care 
păzea cu sfinţenie poruncile Domnului, îi învăţa să grăiască ade-vărul, nevrînd să 
spună minciună pentru dînsul. 


Deci aceasta şi dorind, să moară pentru Hristos, a mers pe cale cu dînşii. 
Mergînd împreună, le grăia lor cuvîntul lui Dumnezeu, învățîndu-i credința în 
Domnul nostru Iisus Hristos. Şi nu a căzut în deşert sămînţa cuvîntului semănată de 
el, ci pe pămînt bun a nimerit; pentru că s-a înrădăcinat în inimile lor şi a răsărit şi a 
crescut prin desăvîrşirea credinţei. lar cînd au ajuns la un rîu, a făcut sfîntul rugăciune 
pentru ei şi i-a botezat în numele Tatălui şi al Fiului şi al Sfîntului Duh. Apoi iar 
începură pe cale a vorbi cuvînt folositor de suflet pînă au ajuns la cetate. Deci, intrînd 
Sfîntul Antim în cetate, au spus despre dînsul lui Maximian, iar el a poruncit ca să-l 
aducă legat înaintea lui. 


În acest fel a stat sfîntul înaintea prigonitorului avînd mîinile legate la spate, 
căci aşa se cădea să stea legat pentru dreptate, ca un tîlhar înaintea judecății păgînilor. 
Mintea însă o avea îndreptată spre cer, de acolo nădăjduind ajutor. Apoi a poruncit 
prigonitorul ca toate uneltele gătite spre muncire să fie aduse, vrînd mai înainte să 
înfricoşeze pe Antim prin vederea acelora ca, văzîndu-le, să cu-noască ce are să 
pătimească și temîndu-se, să se plece la voia cea împărătească. Apoi a început a-l 
întreba, zicînd: "Tu ești Antim care te rătăcești după un om prost ce se zice Hristos 
şi duci după tine, în aceeași rătăcire, poporul cel simplu, amăgindu-i şi în- 
dărătnicindu-i să se împotrivească poruncii noastre împărăteşti, iar pe zeii noştri cu 
nenumărate deosebiri să-i hulească și să-i ocărască?" 


Iar el, netemîndu-se de uneltele puse de față şi de cuvintele muncitorului, a 
zis: "Să ştii, împărate, că la această întrebare a ta n-aş fi răspuns nimic de nu m-ar fi 
sfătuit dumnezeiescul Apostol, care ne învață să fim gata întotdeauna spre tot 
răspunsul către cel ce ne întreabă cuvînt pentru credința noastră. Căci ne-a făgăduit 
Dumnezeu să ne dea gură şi înțelepciune, căreia nimeni nu 1 se va putea împotrivi, şi 
nu-i vor putea răspunde cei ce ne vor sta nouă împotrivă. Eu mai întîi am rîs de idolii 
voştri pe care îi numiţi dumnezeii, iar acum rîd de marea ta nebunie, că ai nădăjduit 
să mă rupi de Ziditorul meu, care şi pe tine, zidire a Sa nemulţumitoare, te-a cinstit 
cu chipul Său. Pentru ce m-ai adus legat la a ta judecată şi uneltele tale de chinuire 
le-ai pus înaintea ochilor mei? Voiești cu acestea să mă înfricoşezi, ca temîndu-mă, 
să mă supun poruncii tale fără Dumnezeu? Nu vei putea să înfricoşezi cu acestea pe 
cel ce singur caută să moară pentru Domnul său. Să le pui pe acestea înaintea celor 
ce sînt nerăbdători și fricoşi, cărora le este mare mîngîiere viața aceasta vremelnică, 
iar pierderea vieţii acesteia vremelnice le este mare chin. Pe aceia să-i înfricoşezi cu 
acestea, iar nu pe mine. Că mie acest trup de pămînt şi această viață vremelnică îmi 
sînt ca nişte grele legături şi temniţă, căci nu lasă sufletul meu să treacă la doritul 
Dumnezeu; iar ale tale îngroziri, pedepsele și muncile îmi sînt mai primite decît toată 
dulceața, că ele au ca urmare moartea care mă va dezlega din trupeştile legături şi mă 
va trimite acolo unde este toată dorirea mea”. 


Acestea zicîndu-le Sfîntul Antim, a poruncit prigonitorului să-l bată cu pietre 
peste grumaz, iar el, primind aceasta cu mul-ţumire ca pe un început al pătimirii 
pentru Hristos şi ca pe o tre-ime a cununilor, dorea cele mai mari bătăi, vrînd să 
moştenească mai bună răsplătire. Pe de o parte rizînd şi batjocorind pe chi-nuitor, iar 
pe de altă parte mîniindu-l, ca cu mai mari bătăi să po-runcească a-l munci, repeta 
acest cuvînt proorocesc: "Idolii, care nu au făcut cerul şi pămîntul, să piară!" 


Aceste cuvinte au pătruns în inima chinuitorului şi a poruncit să 1 se găurească 
picioarele cu țepuși de fier. Dar şi acea muncă era veselia sfintului pentru că, 
bucurîndu-se, lăuda pe Dumnezeu Care l-a învrednicit a răbda unele ca acestea pentru 
numele lui Hristos. Apoi Maximian a poruncit să se aştearnă pe pămînt hîrburi 
ascuţite şi punînd pe sfîntul gol peste ele, a poruncit să fie bătut cu toiege, ca îndată 
durerea să străbată inima lui, de deasupra din bătaia toiegelor, iar de dedesubt din 
ascuţirea hîrburilor. Dar el şi atunci, nedeznădăjduindu-se de biruinţa sa asupra 


chinuitorului, cînta astfel: "Mulţumesc Ţie, Doamne, Impărate al veacurilor, că m-ai 
încins cu putere spre război, împiedicat-ai pe toți cei ce se sculau asupra mea sub 
mine; vrăjmaşii mei au fugit și pe cei ce mă urăsc pe mine I-ai pierdut”. 


După aceasta altă muncă a scornit chinuitorul. A pus în pi-cioarele lui 
încălțăminte de aramă arsă în foc pînă s-a înroşit. Ci oarecare dumnezeiesc dar de 
sus a urmărit pe pătimitorul, întă-rindu-l în chinuri; şi a auzit un glas, făcîndu-i 
cununa de grabă și făcînd veselie inimii lui. Din acea dumnezeiască mîngîiere, a în- 
ceput, la arătare, a nu băga de seamă la chinuri, ca şi cum nu ar fi suferit nici o durere 
şi zîmbea cu fața veselindu-se. Iar chinuitorul, văzînd aceasta, înnebunea mai mult și 
zicea că este vrăjitor şi cu farmece biruieşte puterea focului arzător. Apoi întreba 
pricina pentru care se veseleşte, fiind într-un chin ca acesta. Iar el a zis: "Pentru 
aceasta sînt bucuros, că chinurile acestea de acum îmi sînt nădejde încredinţată de 
bunătățile cele făgăduite. Degrabă voi birui mînia ta cea deşartă şi pe idolu tăi îi voi 
arăta mult mai nepu-tincioşi decît puterea omenească şi te vei căi de bucuria ta în 
veci, dar fără de folos. Nu te vei duce mai întîi din viaţa aceasta pînă ce nu te vei 
osîndi în veşnica pierzare". 


Cu aceste cuvinte mai tare aprinzîndu-se împăratul, a poruncit să lege pe 
sfîntul de o roată şi întorcînd cu dînsul roata să ardă trupul lui cu foc. Dar cînd 
slujitorii începură să împlinească această poruncă, legînd pe Antim de roată şi foc 
punînd dedesubt, deodată au căzut ca morţi, căci a stat roata şi s-a repezit focul spre 
dînșii şi i-au ars şi au mărturisit înaintea chinuitorului, zicînd: "Cînd am început a 
întoarce roata şi a arde dedesubt pe cel legat, s-au arătat aproape de noi trei bărbaţi 
purtători de lumină, zicînd: (r) Nu te teme, robule al lui Dumnezeu, Antime! Z 
Căutînd el spre noi, a căzut frica pe noi şi focul de sub roată în fața noastră s-a întors 
şi ne-a vătămat". Acestea auzindu-le, chinuitorul s-a mirat mult şi toate acestea le-a 
socotit farmece. Apoi, scoțind de pe roată pe sfîntul Antim, îl îngroziră cu tăiere de 
sabie de nu va jertfi idolilor. lar mucenicul, auzind de tăiere de sabie, s-a bucurat şi 
s-a rugat lui Dumnezeu dinadins să-l trimită cu izbîndă mai degrabă la turma sa care 
mai înainte de el prin mucenicie s-a suit la cer, ca să poată zice: "lată eu și pruncii 
care mi i-ai dat, Doamne!" 


Mai întîi păgînul a poruncit să-l ducă în temniţă legat cu lanţuri de fier. 
Ducîndu-l, Sfîntul lăuda şi binecuvînta pe Dumnezeu pentru toate, apoi deodată a 
strălucit peste el o lumină din cer şi s-au sfărîmat lanţurile care îl legau. Slujitorii 
care îl duceau au căzut de frică, iar el, ridicîndu-i, le zicea lor să-şi îndeplinească 
porunca. Ajungînd la temniţă, sfîntul a intrat între făcătorii de rele şi între tilharii care 
şedeau acolo şi, intrînd, se veselea ca la un ospăț mare sau ca la o nuntă, căci punînd 
înaintea lor duhov-nicească hrană a cuvîntului lui Dumnezeu și gătindu-le băutura 
dreptei măriri, i-a cîştigat pe toți lui Hristos şi i-a împreunat cu Biserica, învățîndu-i 
credinţa şi lucrurile bune. Tot acolo în acea temniță i-a născut pe ei prin baia 
botezului şi a fost temniţa biserică luminată, plină de Duhul Sfînt, unde, şezînd, ziua 
şi noaptea aducea jertfă de laudă lui Dumnezeu. 


Înştiințîndu-se de aceasta Maximian, a poruncit să-l aducă pe Sfîntul Antim 
înaintea sa și a început a-l îndemna cu îmbunări spre închinarea la dumnezeii lor, 
făgăduindu-i să-l facă mai mare decît toţi cei ce jertfesc idolilor. Dar el, prin obișnuita 
sa îndrăzneală, a răspuns împăratului: "Mai înainte de cuvintele tale sînt şi eu preot 
începător între dumnezeieştii preoți şi preot al lui Hristos, întîiul începător al 
păstorilor, care S-a îmbrăcat în trupul meu și S-a pogorit la mine pentru mine. Acela 
S-a făcut lui Dumnezeu-Tatăl jertfă pentru popoare, a murit pe Cruce, s-a pogorit şi 
a înviat în a treia zi şi la ceruri cu slavă S-a înălţat, ridicînd cu Sine pe toţi cei ce cred 
într-însul. Aceluia Îi sînt preot şi Aceluia pe sine-mi mă aduc jertfă vie, iar a voastră 
jertfire şi jertfă şi idolii voştri întuneric sînt şi întru întunericul cel veşnic vor merge”. 


Auzind acestea, chinuitorul l-a osîndit la moarte și mergea sfîntul la moarte 
plin de bucurie. "Acum este, zicea el, vremea veseliei mele, acum este cîştigarea 
dorinței mele, acum mi se deschide uşa vieţii veșnice, ca ieşind din trup să intru la 
Domnul şi să mă satur cînd mi se va arăta slava Lui”. Ajungînd la locul în care avea, 
prin vremelnică moarte, să treacă la viaţa cea nesfirşită a cerut vreme de rugăciune 
şi îndestulat rugîndu-se şi-a plecat sfîntul său cap pe care i l-au tăiat cu securea, după 
porunca împăratului. Aşa a luat sfîrşit mucenicia sa pentru Hristos, la 3 septembrie. 
Iar pe înnoptate, mergînd oarecare din credincioși în taină, au luat mult pătimitorul 
lui trup şi l-au îngropat cu cinste, slăvind pe Prea Sfînta Treime, pe Tatăl, pe Fiul şi 
pe Sfîntul Duh, pe unul Dumnezeu, Căruia se cuvine slava în veci. Amin. 


7. PĂTIMIREA SFINTEI MUCENIŢE VASILISA DIN NICOMIDIA 
(3 SEPTEMBRIE) 


În împărăţia rău credinciosului Dioclețian nici o altă cetate nu s-a înroșit cu 
sîngele mucenicilor așa ca Nicomidia, întru care era atîta mulțime de credincioși uciși 
pentru Hristos, încît într-o lună s-au numărat șaptesprezece mii de mucenici, fără de 
cele douăzeci de mii care au fost arși în biserică, în ziua Nașterii lui Hristos. Această 
nevinovată junghere a credincioşilor s-a sfîrşit nu într-o lună, ci multă vreme s-a 
întins, fiind acea urmărire grea şi cumplită prigonire, între care, cîţi creştini ucişi au 
fost, cine poate să-i numere, fără numai singur Dumnezeu, Cel ce numără mulțimea 
stelelor. 


În aceeaşi cetate a Nicomidiei a pătimit şi această sfîntă mu-ceniţă Vasilisa. Şi 
slava Atotputernicului Dumnezeu ştie că nu numai în oamenii cei desăvirşiți, ci şi în 
copiii cei mici poate să-şi arate puterea Sa cea mare. Pentru că această muceniţă a 
fost fecioară de nouă ani, mireasă curată a cerescului Mire şi fiind pusă înaintea 
ighemonului Alexandru al Nicomidiei cu aşa îndrăzneală a mărturisit pe Hristos, încît 
toți s-au mirat de buna înţelegere şi de sloboda ei limbă, căci ca un bărbat desăvîrşit, 
aşa se lupta cu chinuitorul pentru cinstea Domnului. Pe aceasta, după multe cuvinte 
îmbunătoare şi făgăduinţe, văzînd-o prigonitorul neplecată, a poruncit să o bată peste 
obraz, iar ea a mulțumit lui Dumnezeu. Apoi a poruncit s-o dezbrace de haine şi cu 


vergi să o bată, iar ea a dat lui Dumnezeu mai multă mulțumire. Deci, mîniindu-se 
ighemo-nul, a poruncit să o bată şi mai mult. ȘI atîta o bătură peste tot trupul, încît s- 
a făcut trupul ei numai o rană, iar ea striga: "Doamne, mulţumesc Ție de toate”. 


După aceea prigonitorul a poruncit să i se sfredelească gleznele şi, legînd-o cu 
funia, să o spînzure cu capul în jos, iar sub dînsa să se aprindă focul, deasupra căreia 
să se pună smoală, pucioasă, untdelemn şi plumb, ca din acea silnică durere şi de 
iuțimea focului degrabă să-i iasă sufletul. Sfînta, pătimind așa, se simţea ca într-o 
răcorire a raiului şi cînta lăudînd pe Dumnezeu. Văzînd ighemonul că nu 1a în seamă 
chinuirea lui, a poruncit să ardă un cuptor şi acolo să o arunce pe sfinta. Iar ea, 
însemnîndu-se cu semnul cinstitei Cruci, a intrat în mijlocul văpău şi, stînd multă 
vreme în focul arzător, a fost păzită fără vătămare. Toţi cei ce vedeau se spăimîntară 
şi nu pricepeau acea preaslăvită vedere. Apoi, scoţînd pe Vasilisa din cuptor, a dat 
drumul la doi lei asupra ei ca s-o mănînce. Dar sfinta, rugîndu-se, a rămas nevătămată 
de fiare, că rugăciunea cea feciorească, ca şi a lui Daniil, a astupat gurile leilor. 


Văzînd acestea, ighemonul Alexandru s-a spăimîntat și a fost în uimire multă 
vreme. După aceea a zis: "Acestea sînt judecăţile lui Dumnezeu!" şi îndată a căzut la 
picioarele sfintei, zicînd: "Miluieşte-mă, roaba cerescului Împărat şi Dumnezeu, și 
mă iartă pe mine de cîte răutăți ţi-am făcut, iar pe Dumnezeul tău roagă-L pentru 
mine să nu mă piardă pentru tine, căci iată şi eu de acum cred într-Însul"”. Atunci 
sfinta muceniţă, deschizîndu-şi gura, a preamărit cu mare glas pe milostivul 
Dumnezeu, care a luminat orbirea ighemonului şi la cunoştinţa adevărului l-a 
povăţuit. Apoi, chemînd pe episcopul Antonin, i-a poruncit să-l povăţuiască şi, 
învăţîndu-l credinţa, să-l boteze. 


Mare bucurie a fost credincioşilor ce se aflau acolo pentru întoarcerea lui 
Alexandru care, fiind botezat, se căia de păgînătatea sa dinainte și pentru tirania cu 
care pierdea pe cei ce mărturiseau pe Hristos. Apoi se rugă Sfintei Vasilisa să-i ceară 
milă de la Dumnezeu, prin ale cărei mijlociri și rugăciuni în puţină vreme, plin de 
adevărată pocăință, s-a mutat la Domnul în mărturisirea cea bună şi s-a îngropat de 
credincioşi cu cinste. Iar sfînta, după îngroparea lui, a ieşit din cetate ca la trei stadii 
şi, oprindu-se, a aflat o piatră şi stînd pe dînsa s-a rugat şi îndată a curs apă din piatră, 
din care, bînd, s-a depărtat puţin de acolo și, plecîndu-şi genunchii la pămînt cu 
rugăciune, şi-a dat Domnului duhul său. 


Inştiinţîndu-se de aceasta, episcopul Antonin a mers şi a îngropat pe sfinta, 
făcîndu-i mormîntul aproape de piatră, unde cu rugăciunea ei a ieșit apa. Prin 
rugăciunile Sfintei Vasilisa, Doamne, varsă peste noi mila Ta cea mare şi bogată. 
Amin. 


In această zi mai facem pomenirea sfințitului mucenic Aristion, episcopul 
Alexandriei, cum și pomenirea Cuviosului părintelui nostru Teoctist, care a fost 


împreună pustnic cu marele Eftimie. Catalogul de mucenici cel latinesc în această zi 
pune pomenirea sfintei Fiva, pe care Sfîntul Apostol Pavel, în scrisoarea cea către 
Romani, la capitolul 17 o pomeneşte, zicînd: "Încredinţez vouă pe Fiva, sora noastră, 
care este slujitoarea Bisericii din Kencreas, ca să o primiţi în Domnul cu vrednicia 
sfinților şi să o ajutaţi ori de ce lucru va avea trebuinţă de la voi. Căci aceasta a fost 
folositoare multora şi mie însumi”. Kencreas era sat şi liman de corăbii în Corint. 


8. PĂTIMIREA SFÎNTULUI SFINŢITULUI MUCENIC VAVILA 
ȘI A CELOR CU DINSUL TREI TINERI 
(4 SEPTEMBRIE) 


(De la Sfîntul Simeon Metafrast, pe scurt) 


Păgînul împărat Numerian, petrecînd în Antiohia cea mare, într-una din zile a 
făcut mare praznic zeilor şi a adus atotspurcatele jertfe idolilor, amestecîndu-le cu 
sînge nevinovat, căci a junghiat un mic prunc împărătesc, pe care îl avea zălog de la 
oarecare împărat barbar, pentru o pace nestricată și trainică. Căci cînd purtase război 
cu împăratul acela și nu putea unul pe altul să se biruiască, făcură pace între ei şi o 
întăriră cu jurăminte, încheind prietenie între dînșii. Spre adeverirea acelei păci 
neschimbate și a prieteniei, împăratul barbar a dat lui Numerian pe fiul său, tînăr 
copilaş, şi l-a încredinţat în grija lui, ca un tată să-l crească și ca pe un fiu firesc al 
său să-l aibă la sine. Numerian, luînd copilul împărătesc cu înşelăciune, îndată şi-a 
arătat cruzimea cea fără omenie, căci a stricat pacea cu împăratul acela, nebăgînd în 
seamă jurămîntul şi defăimînd prietenia lui, şi singur, cu mîna sa, a junghiat pe fiul 
împărătesc în capiştea urîţilor săi zei. 


Întru acea vreme era păstor al Bisericii Antiohiei sfîntul şi purtătorul de 
Dumnezeu Părintele Vavila, care, fiind ales prin dumnezeiasca înainte-însemnare la 
scaunul arhieriei, păştea bine turma lui Hristos, făcîndu-se exemplu credincioşilor cu 
cuvîntul, cu viaţa, cu dragostea, cu duhul, cu credinţa și cu curăţia. Cînd se săvirşea 
acel diavolesc praznic şi cumplită ucidere, Sfîntul Vavila, adunîndu-şi credincioșii 
săi care erau în Antiohia şi intrînd în sfînta biserică, aducea jertfa cea fără de sînge 
adevăratului Dumnezeu, rugîndu-se pentru cuvîntătoarea sa turmă să nu fie răpită de 
lupii cei pierzători de suflet şi învăţind oile sale să fie tari în credinţă, ca să nu cadă 
în vreme de ispite. 


Dar necuratul împărat, întorcîndu-se de la spurcatele jertfe ucigașe de oameni, 
s-a pornit spre creștineasca biserică, vrînd să vadă dumnezeieştile taine care se 
săvirşeau și să spurce sfințenia Domnului prin intrarea sa necurată. Atunci rîvnitorul 
lui Dumnezeu, Sfîntul Vavila, auzind că vine împăratul cu toată suita spre biserică, 
a lăsat dumnezeiescul altar şi, ieşind împotriva împăratului, a stat în uşile bisericii. 
Apoi văzînd că se apropie, a strigat cu mare glas către dînsul: "Nu ţi se cade împărate, 


fiind închinător de idoli, să intri în biserica Dumnezeului Celui viu şi să o necinstești 
cu intrarea ta". Şi s-a împotrivit Sfîntul Vavila foarte mult împăratului, mustrîndu-l 
pentru idoleasca necurăţie şi cu totul oprindu-l să intre în biserică. Cînd s-a apropiat 
împăratul de ușă, Sfîntul Vavila a arătat o asemenea îndrăzneală că, punîndu-şi 
dreapta sa în pieptul lui, l-a oprit şi l-a împins afară din biserica lui Dumnezeu, încît 
s-a întors împăratul rușinat. Că deşi voia să intre cu sila, avînd cu el slujitori și ostaşi, 
însă îl oprea o putere dumnezeiască prin Sfîntul Vavila şi nu lăsa pe acel necurat nici 
măcar să se atingă de biserică. Căci cuvintele lui Vavila ca şi cuvintele îngerului erau, 
şi înfricoşau pe sufletul cel îndrăzneţ şi fără Dumnezeu. Afară de aceasta s-a îndoit 
împăratul şi de popor, temîndu-se ca nu cumva să se facă ceartă şi tulburare, pentru 
că multă mulţime de credincioşi se adunase acolo în acea vreme. 


Deci răbdînd mustrarea în tăcere, s-a dus cu miînie la palatele sale. A doua zi 
a poruncit să ardă cu foc biserica aceea, iar pe patriarh, punîndu-l înaintea sa, a 
început să-l ocărască de lucrul ce a îndrăznit să facă, zicîndu-i: "O, ticălosule mai 
mult decît toți, spre cine ai nădăjduit de ai cutezat a te împotrivi puterii mele şi mi- 
ai oprit intrarea în biserică? Nu ştii cîtă răutate este a mustra pe îm-părat şi sub ce fel 
de pedepse se află cel ce îndrăzneşte a necinsti faţa împărătească? " lar Sfîntul Vavila, 
fără teamă, i-a răspuns: "Nu caut la împăratul pămîntesc, nici nu mă ruşinez de faţa 
lui, ci privesc spre Împăratul ceresc, nădăjduind spre Dînsul. De Acela mă tem, Care 
m-a pus păstor al oilor Sale şi-mi porunceşte să fiu treaz cînd năvăleşte lupul şi să nu 
las fiara să intre în turmă. Deci nu pe împărat l-am mustrat, căci ştiu că îndrăzneala 
de a mustra pe împărat nu este departe de nebunie; ci am oprit pe acela care cu 
intrarea sa a vrut să necinstească sfinţenia lui Dumnezeu şi să o facă necurată. Pentru 
aceea este cu dreptate să-mi mulțumești că te-am oprit de un plan rău ca acesta prin 
care ţi-ai fi adus asupra ta pierzarea cea mai de pe urmă, mîhnind cu totul pe Ziditorul 
tău, de la care a cădea este mai cumplit decît orice moarte". 


Numerian a zis: "Se cădea ție ca pentru lucrul de ieri pe care ai îndrăznit a-l 
face împotriva noastră să te căieşti şi să ceri iertare de la noi, iar tu şi acum ne 
nesocotești pe noi". A răspuns Vavila: "Nu ni se cade nouă, creştinilor, a ocări şi a 
mustra pe nimeni din oameni, deci nici pe tine nu te mustrăm. Că nu se cuvine a 
necinsti zidirea lui Dumnezeu, împodobită cu chipul Lui, însă de îndrăz-neşte cineva 
împotriva lui Dumnezeu și aduce necinste asupra sfin-ţeniei Lui, apoi pe unul ca 
acela nu numai nu este vrednic a-l cinsti, ci cu dreptate este a-l şi urî, după cum ne 
grăieşte dumne-zeiescul David: Au nu pe cei ce te urăsc pe Tine, Doamne, i-am urît 
şi asupra vrăjmaşilor Tăi am luptat? Cu urîciune desăvîrşit i-am urit pe ei, vrăjmași 
mi s-au făcut mie”. 


Acestea grăind sfîntul, i-a zis împăratul: "Lasă aceste cuvinte multe ale tale și 
ascultă-ne pe noi, de voiești să scapi de pedeapsa ce ţi se cuvine pentru greşala ta şi 
să cîştigi de la noi iertare, apoi să aduci jertfă zeilor noştri şi să te închini lor”. A 
răspuns sfîntul: "Pentru turma încredințată mie toate le pot pătimi şi sufletul sînt gata 
a mi-l pune". Apoi, tăcînd puţin, a zis: "Nu se poate, o, împărate, să mă depărtez de 


Dumnezeul meu şi să slujesc zeilor mincinoşi, ale căror lucruri nelegiuite este rușine 
a le şi pomeni”. 


Împăratul a grăit: "Iar îţi zic cuvîntul dinainte: Lasă multa ta grăire şi jertfeşte 
zeilor, iar de nu voieşti, pe tine, cel rău, te va pierde stăpînirea mea". A răspuns 
Vavila: "Dorinţa mea era să te mîntuiesc pe tine de întunericul ce te-a cuprins, ca să 
fu scăpat de muncile cele nesfîrşite, iar tu îi chemi şi pe alții în aceleași chinuri, 
aprinzîndu-ţi gheena cea mare. Deci îţi spun că nu vei putea să scapi de mîinile 
Dumnezeului celui viu!" 


Apoi chinuitorul, schimbîndu-şi furia în blîndeţe, a început a întreba fără mînie 
pe Sfîntul Vavila: "Oare vei putea să ne spui ce este Dumnezeu?" A răspuns Vavila: 
"Firea lui Dumnezeu, oricît de mult te-ai osteni, nu vei putea s-o cuprinzi, că 
Dumnezeu este negrăit, neajuns și necercat de gîndurile omenești. El este înce- 
pătorul a toate, alcătuitorul, ziditorul şi Domnul tuturor, Cel ce este deapururea și a 
făcut pe îngeri, pe arhangheli şi toate celelalte ființe. Apoi l-a zidit pe om şi l-a umplut 
de nenumărate bunătăți, punîndu-l împărat peste făpturi, şi i-a rînduit să locuiască în 
rai. Apoi, ca să-şi cunoască omul cinstea sa, şi cu cît întrece pe celelalte vietăți, le-a 
adus pe toate înaintea lui şi i-a poruncit să le pună nume. Încă i-a zidit lui şi ajutoare 
şi l-a învrednicit pe om a se îndulci de dumnezeieştile cuvinte. Iar nemulțumitorul 
om, defăimînd pe Ziditorul şi poruncile Lui nebăgîndu-le în seamă, a ascultat pe 
vrăjmașul care nu 1-a făcut niciodată vreun bine, fără numai i-a adus cuvînt înşelător, 
pe care, crezîndu-l, s-a lipsit de rai, fund izgonit de dreapta judecată a lui Dumnezeu. 
Dar Dumnezeu Cel fără răutate, măcar că l-a izgonit pe om, însă n-a încetat a-i face 
bine, arătînd că, deşi greșim fără număr, El nu voiește pierzarea noastră, ci ne 
rînduieşte nouă cele spre mîntuire”. 


Numerian, auzind aceste cuvinte, nu a putut să le înțeleagă, pentru că sufletul 
care n-a gustat darul, nici nu s-a împărtășit cu înţelegerea, nefiind bun şi nicidecum 
pedepsit, cum putea să înţe-leagă cele folositoare? Însă, ruşinîndu-se de cei ce stăteau 
împrejur, ca să nu fie cunoscută cu totul neînţelegerea lui, se arăta că le înţelege pe 
toate cele grăite de Vavila şi a lăudat pe sfîntul ca pe un frumos grăitor. Apoi iar a 
întrebat: "Ce este omul?" Iar el a răspuns: "Omul este făcut de Dumnezeu din țărînă 
şi este muritor, mai cinstit decît toate vietățile cele muritoare, blind, iubitor de 
prietenie, deşi noi ne înrăim unul asupra altuia mai cumplit decît fiarele". Numerian, 
mirîndu-se de cuvintele lui Vavila și arătîndu-se pe sine înțelept, se jura pe zeii săi, 
mărturisind că Vavila este înţelept şi nu grăieşte nimic mincinos, numai dacă ar jertfi 
idolilor. Că zicea: "Numai singură aceasta îi lipsește lui Vavila, că nu cinstește pe 
idolii noştri; ci trebuie ca înțeleptul acesta să nu necinstească zeii şi să nu-şi 
întrarmeze așa limba sa asupra lor”. 


Căutînd din nou înspre Vavila, i-a zis: "O, bătrîne prea înțelepte, să aduci jertfă 
zeilor noştri şi îndată te voi avea ca pe un tată. Văd zeii că nu mint şi vei fi domn în 
stăpînirea mea şi vei avea multe averi”. Aşa amăgea necuratul împărat pe bărbatul 
cel drept cu felurite îmbunări şi cu făgăduințe de bogății mari şi de cinste. Dar 


adevăratul mărturisitor al lui Hristos a stat nemișcat în credință. lar împotriva 
înşelătoarelor cuvinte ale chinuitorului a răspuns: "Capul tuturor bunătăților este 
dreapta credinţă, fără de care toate bunătăţile făgăduite mie de tine sînt sărăcie şi cea 
mai de pe urmă ocară si lipsirea de cele pe care le am”. 


Deci Numerian, văzînd pe Sfîntul Vavila neplecat spre păgînătatea lui, s-a 
pornit cu mînie și a poruncit lui Victorin, ducele său, ca punîndu-i lanţuri grele de 
fier la grumaji şi la picioare, să-l poarte prin mijlocul cetăţii spre privirea tuturor. 
Pentru că nădăjduia nelegiuitul că acest cinstit bărbat fiind slăvit de toţi cetăţenii, 
ruşinîndu-se de o necinstire ca aceea, se va pleca la necurata lui voie. Iar lanţurile 
fiind puse pe sfînt, împăratul zicea batjocorindu-l: "Așa mă jur pe zei, Vavila, că îți 
este podoabă ție a umbla în aceste lanţuri, că acestea se cuvin bătrînețelor tale!" A 
răspuns sfîntul: "Tu, împărate, spre rîs îmi zici aceasta, iar eu îți spun adevărul că aşa 
de cinstite îmi sînt aceste lanţuri, precum ţie coroana cea împărătească, iar pătimirile 
cele pentru Hristos aşa de iubite îmi sînt, precum ţie sceptrurile. Și moartea pentru 
Cel fără de moarte Împărat aşa îmi este de dorită, precum ţie viaţa”. 


Din întîmplare erau acolo, lîngă Vavila, trei frați tineri de ani, dar bătrîni cu 
înțelepciunea, pe care sfîntul i-a crescut cu duhov-nicească hrană și îi avea ca pe fiii 
săli. Aceia, urmînd învățătorului lor, chiar cînd era legat, nu îl părăseau. Spre ei 
căutînd împăratul, a zis către sfînt: "Mi se pare, Vavila, că aceşti copii spre mîndrie 
te ridică pe tine, numindu-te învăţător, şi pentru dînşi stăruieşti întru împotrivirea 
ta". A răspuns sfîntul: "De vei voi să-i întrebi pe copiii aceştia, îi vei vedea mai 
înţelepţi decît tine şi vei cunoaşte că ei sînt sămînţa cuvintelor mele". Deci a întrebat 
împăratul: "Ai cui sînt copiii?" A răspuns sfîntul: "Ai mei sînt după duh, pe care, prin 
bunavestire, eu i-am născut, prin învățătură i-am hrănit, prin pedepsire i-am crescut 
şi sînt în aceste mici trupuri bărbaţi mari și creștini desăviîrşiţi. Întreabă-i şi vei 
vedea”. 


Atunci a poruncit împăratul ca pe Vavila să-l ducă la pri-velişte şi să-l arunce 
în temniţa poporului, iar pe tineri, chemîndu-i înaintea sa, i-a întrebat mai întîi de au 
mamă. lar ei ziseră: "Şi ma-ma şi tatăl şi învățătorul nostru este Vavila, pe care îl 
iubim mai mult decît pe o maică, pentru că mama numai ne-a născut, iar Vavila ne 
învață pe noi înţelegerea şi dreapta credinţă și spre înăl-ţimea bunătăţilor ne ridică, 
îngrijindu-se de sufletele noastre”. Îndată împăratul a poruncit să caute şi să aducă 
pe mama lor. Fiind adusă maica, o întrebă împăratul cum o cheamă şi de este ea 
mama copiilor acelora. lar ea a răspuns, zicînd: "Numele meu este Hristodula și 
aceşti copii sînt rodul pîntecelui meu, pe care i-am adus în dar lui Dumnezeu ca pe 
nişte începători ai durerilor mele şi nădăjduiesc că înțeleptul Vavila în vistieriile 
cereşti îi va pune pe dînşii, pentru că i-am încredinţat în grija lui pe aceşti fii ai mei”. 


Numerian, umplindu-se de mînie, a poruncit ca pe acea dreptcredincioasă 
mamă să o bată peste obraz, zicîndu-i: "Nu grăi înaintea împăratului cu aşa 
îndrăzneală!" Iar tinerii, văzînd pe maica lor aşa bătută, ziceau: "A înnebunit 
împăratul! Bate pe mama noastră care grăieşte adevărul”. Împăratul a întrebat pe 


copii de nume şi de ani. Şi spuseră aceştia că cel dintii se numeşte Urban, avînd 
doisprezece ani; al doilea, Prilidian, avînd nouă ani; al treilea, Epolonie, avînd șapte 
ani. Apoi îi amăgi și pe ei prigonitorul cu cuvinte bune şi cu daruri, ca să se închine 
la idoli, iar ei cu o gură răspundeau: "Sîntem creştini și nu se cade nouă să ne 
închinăm idolilor. Pentru că sîntem învăţaţi să cunoaştem pe unul Dumnezeu, Care a 
făcut cerul şi pămîntul. Aceluia ne închi-năm, şi nu idolilor!" 


După multe îmbunări, văzîndu-i prigonitorul pe ei neplecaţi, a poruncit să-i 
bată, dîndu-le lovituri după numărul anilor lor. Astfel, pe cel dintii întinzîndu-l, i-a 
dat douăsprezece lovituri aspre; celui de al doilea, nouă; celui de al treilea, şapte, iar 
ei cu bărbăție răb-dau. Numai de aceea le era jale, că nu aveau mai mulți ani, ca mai 
multe bătăi să fi primit pentru Hristos şi ziceau: "Măcar de ne-aţi şi ucide pe noi, nu 
ne vom închina mincinoşilor voştri zei, ci unuia Dumnezeu ne închinăm, Domnului 
nostru lisus Hristos”. 


Ducînd pe copii deosebit şi pe mama lor liberînd-o, iar l-au pus pe Vavila 
înaintea sa şi 1-a zis: "lată acum copiii tăi se închină zeilor noştri, deci se cade ţie ca, 
nezăbovind, acelora să te închini”. A răspuns Vavila: "De la diavolul, tatăl minciunii, 
v-aţi învăţat a minți, pentru că ştiu că nici cu amăgirile voastre, nici cu muncile nu 
veți putea să-i rupeți pe ei de la Hristos, căci i-am învăţat bine a cunoaște pe unul, 
adevăratul Dumnezeu, şi a crede într-Însul". Atunci împăratul a poruncit ca pe Vavila 
ŞI pe copii, spînzurîndu-i de un lemn, să-i ardă cu foc. Iar Vavila, ridicîndu-şi ochii 
în sus, s-a rugat lui Dumnezeu să dea de sus tăria Sa spre răbdarea tinerilor celor 
MICI, ca să nu-i dovedească pe ei chinul. Apoi îi învăţa pe dînşii să rabde cu bărbăţie, 
făgăduindu-le lor de la Hristos mare răsplătire. Şi răbdau vitejeşte copiii cei fără de 
răutate împreună cu dascălul lor, întărindu-i pe ei ajutorul lui Dumnezeu. 


Prigonitorul, luîndu-i de pe lemn, pe Vavila l-a închis legat cu lanţuri într-o 
casă din apropiere, iar pe copii încerca să-i ispitească din nou cu îmbunări şi să-i 
amăgească, numindu-i pe ei fii ai săi cu nume bun și chemîndu-i copii frumoşi, le-a 
dat aur și argint. 


Ei însă cu un singur glas grăiau: "Înşelătorule viclean, pentru ce întinzi spre 
noi cursa cea mult împletită a înșelăciunii tale, vrînd să ne vinzi pe noi ca pe nişte 
vrăbu? Să ştii cu adevărat că nimic nu vei spori, oricît de mult te vei osteni, pentru 
că avem pe Hristos Cel ce ne păzeşte şi ne acoperă pe noi, cu a Cărui putere cursa ta 
degrabă se va sfărîma, iar noi vom fi izbăviți”. Apoi, suspinînd, zi-seră: "O, dreaptă 
credință, mama noastră, nu ne vom lepăda de tine! O, împărate, oare nu se cade ţie 
să ai grijă de stăpînirea ta și să te înarmezi împotriva vrăjmașilor şi război să faci cu 
dînșii, iar nu să ne prigoneşti pe noi fără vină? Dar tu, lăsînd toată grija cea din afară, 
te-ai pornit asupra noastră si nebăgînd seamă te înarmezi şi ne goneşti pe noi. lar 
aceasta o faci nu ca să dobîndeşti vreun folos pămîntesc, ci ca să placi mîniei tale cea 
de fiară şi sălbăticiei celei fireşti”. Cu aceste cuvinte aprinzîndu-se prigonitorul, pe 
Vavila şi pe copii i-a judecat şi i-a osîndit la moarte. 


Cînd erau duşi de ostaşi la tăiere, Vavila a cîntat cuvintele lui David: "Întoarce- 
te sufletul meu la odihna ta, că Domnul bine a făcut ţie!". Și ajungînd la locul unde 
aveau să-și pună capetele lor pentru Hristos, Vavila, punînd înaintea sa pe copii, pe 
ei mai întîi îi aduse sub sabie, temîndu-se ca nu cumva vreunul din ei, rămînînd după 
dînsul, să se teamă de moarte şi să se depărteze de la Domnul. Pentru aceasta îi 
trimise pe ei la cer înaintea sa şi îi mîngiia, învățîndu-i să nu se înfricoşeze de tăierea 
sabiei pentru care vor lua de la Hristos viaţa cea veşnică. 


După ce au fost tăiaţi copiii, Vavila a strigat cu veselie: "Iată eu şi pruncii pe 
care mi i-ai dat, Dumnezeule!" Apoi singur sub sabie şi-a plecat grumazul său şi a 
poruncit celor ce voiau să-i în-groape trupul, ca cu dînsul împreună să se pună în 
mormiînt lanţu-rile şi obezile lui, "ca să fie acestea şi după moartea mea podoaba 
trupului meu". Tăindu-i-se sfîntul lui cap, s-a dus la locaşurile cele de sus şi a stat cu 
copiii săi înaintea tronului ceresc. lar sfîntul lui trup s-a aşezat și s-a îngropat 
împreună cu lanţurile precum singur a rînduit, alături de cei trei tineri sfinți care au 
fost îngropaţi împreună cu dînsul. 


Nu după puţină vreme, cînd împăratul Constandie, fiul mare-lui împărat 
Constantin, a făcut părtaş împărăției sale pe Gal, fratele lui Iulian, fiul unchiului său 
- pentru că nu avea fii care să fi fost moştenitori ai împărăției lui -, atunci împăratul 
cel nou, Gal, ve-nind în Antiohia, a adus moaștele Sfîntului Vavila și cu dînsul și pe 
ale celor trei tineri ce au pătimit la locul ce se numea Dafne, care era înaintea cetății. 
Iar locul acela se spune că avea numirea de la o oarecare fecioară ce se numea Dafnc, 
care fugea acolo de tata lui Apolzin, precum se povesteşte în mitologia elinească. 


Acel loc era foarte frumos, cu copaci de chiparos răsădiți şi cu alți înalți pomi 
roditori împrejmuit, şi verde şi larg, avînd izvor de apă repede curgătoare. În mijloc 
era o capişte idolească, în care idolul Apollin, cel cu meșteșug cioplit, dădea 
răspunsuri la cei ce-l întrebau, pentru că diavolul şedea într-însul şi răspundea oame- 
nilor. Acolo se adunau popoarele să jertfească idolului şi se făceau toate jucăriile și 
spurcatele lucruri. 


De aceea Gal, care s-a numit mai sus, fiind creştin drept-credincios şi vrînd să 
întoarcă acele popoare păgîne de la a lor ne-dumnezeire, dar neputînd în acel loc 
Dafne să strice capiştea idolească ce era într-însul că se temea să nu ridice război de 
către poporul elinesc, pentru că era încă mulțime nenumărată acolo de elini care erau 
gata a muri pentru spurcaţii lor zei, a făcut acolo o biserică mică. ȘI, precum s-a zis, 
a mutat acolo moaştele Sfîntului Vavila, cu ale celor trei tineri şi le-au pus pe ele 
într-o raclă mare de piatră, ca adunîndu-se la acel loc necuraţii oameni să poată pe 
îndelete a se întoarce la Hristos, văzînd puterile făcătoare de minuni ale sfintelor 
moaşte. 


Cînd Iulian potrivnicul s-a făcut împărat după uciderea lui Gal și după moartea 
împăratului Constandie, şi mergînd asupra perșilor, fund în Antiohia, a mers la 
Apollin, idolul din capiștea lui, închinîndu-i-se cu jertfe şi întrebînd pe idol pentru 


biruinţă, dacă va birui pe perși. Idolul i-a răspuns că de cînd se aduseseră moaștele 
Sfîntului Vavila la locul acela a fugit oracolul și a tăcut idolul, nerăspunzîndu-le la 
nici o întrebare. Jertfitorii lui Apollin fiind în mare mîhnire pentru acest lucru, 
oracolul le-a spus că pentru moaștele lui Vavila nu poate zeul lor să le grăiască. De 
aceasta înştiințîndu-se Iulian, a poruncit galileenilor, căci așa numea pe creştini, să 
ia de acolo moaștele sfinților cu racla cea de piatră. Deci adunîndu-se toţi credincioşii 
de la mic pînă la mare cîți puteau atunci să fie în Antiohia, cu psalmi și cu cîntări au 
dus în cetate pe Sfîntul Vavila şi pe cei trei tineri, ducînd cu dînşii racla aceea de 
piatră legată şi cîntînd: "Să se ruşineze toţi cei ce se închină celor ciopliți, şi cei ce 
se laudă cu idolii lor”. 


După mutarea moaștelor sfinților, a căzut foc din cer peste capiştea lui Apollin 
şi a ars-o cu idolul ei, spre ruşinarea necuraţilor. lar credincioșii s-au bucurat, lăudînd 
pe Dumnezeu, Căruia se cuvine slava în veci. Amin. 


9. VIAŢA SFÎNTULUI PROOROC MOISE, 
VĂZĂTORUL DE DUMNEZEU 
(4 SEPTEMBRIE) 


(Din Dumnezeiasca Scriptură, pe scurt, şi de la scriitorii de istorii) 


Murind Iosif în pămîntul Egiptului, neamul lui Iacov, tatăl lui, nu după multe 
sute de ani s-a înmulțit atîta, încît tot pămîntul acela s-a umplut de poporul israelit, 
iar la războaie puteau să fie dintr-înşii cîte şase sute de mii de bărbaţi. Atunci 
împăratul Egiptului, temîndu-se ca nu cumva, sfătuindu-se cu vrăjmaşii lor, să piardă 


pe egipteni de pe pămînt, a poruncit dregătorilor săi să chinuiască pe poporul lui 
Israel în toate chipurile şi cu slujbele şi cu bătăile. Pentru că din sudorile lor cele cu 
multă osteneală au zidit nişte cetăți nu atîta pentru trebuință, cît pentru mărire deşartă 
şi pentru ca pînă în sfîrşit să împuţineze neamul evreilor. Însă pe cât îi chinuia şi-i 
muncea mai mult, pe atîta ei se înmulţeau, pentru că nu putea să-i împuţineze 
oamenii, pe aceştia pe care Dumnezeu a voit a-i înmulți şi a-i mări. Și deși împăratul 
poruncea moaşelor egiptene ca pe tot pruncul evreiesc ce se năştea parte bărbătească 
să-l ucidă, moaşele, temîndu-se de Dumnezeu, pe partea bărbătească o cruța. Atunci 
împăratul a dat poruncă în tot pămîntul Egiptului, ca oricine va vedea prunc evreu, 
parte bărbătească, să-l ia şi să-l arunce în rîu. 


In acea vreme era un om din seminţia lui Levi, anume Avram, avînd femeie 
din aceeaşi seminţie - anume lohabeta. Aceştia, mai înainte de acea vreme, au născut 
un fiu, Aaron, şi o fucă, Mariami. 


În acea vreme singură şi cumplită cînd se ucideau pruncii, născu un prunc, 
parte bărbătească, pe care văzîndu-l foarte frumos, plîngea pentru dînsul. Știind 
porunca împărătească, de a ucide pe toţi pruncii neamului evreu, l-au ascuns pe el la 
dînşii trei luni. Și de vreme ce nu mai puteau să-l ascundă pe el, mama sa 1-a făcut 
un sicriaş de papură, l-a uns cu răşină şi cu smoală, a pus pruncul într-însul şi l-a 
aşezat pe el în margine lîngă fluviul Nil. Şi păzea sora lui de departe ca să ştie ce 1 se 
va întîmpla pruncului. 


După rînduiala lui Dumnezeu s-a pogorit atunci fiica lui faraon ca să se scalde 
în NI, iar slujnicele ei umblau pe lîngă apă şi văzînd un sicriaş în margine, a trimis 
o slujnică de l-a luat. Deschizîndu-l, a văzut un prunc frumos plingînd în sicriaş şi 
fiindu-i milă de el fucei lui faraon, a zis: "Acesta este dintre pruncii evreiești”. Vrînd 
să-l aibă pe el de fiu, a poruncit să-i caute o doică. Deci, scrie Iosif Flavius, 1 s-au 
adus multe doici egiptene şi n-a voit pruncul să sugă din pieptul lor. Atunci s-a 
apropiat Mariami de fiica lui faraon, căreia îi şi slujea, şi 1-a zis: "Dacă voieşti, 
stăpînă, să-ţi chem ție o femeie hrănitoare de la evrei, ea va hrăni pruncul". Şi 1-a zis 
ei fiica lui faraon: "Mergi şi cheamă!" Şi ducîndu-se copiliţa, a chemat pe mama 
pruncului. Şi a zis către dînsa fiica lui faraon: "Păzeşte-mi pruncul acesta şi mi-l 
hrăneşte, iar eu îți voi plăti ţie”. 


Deci a luat femeia pruncul pe miini şi îndată, cu dragoste, s-a alipit de dînsa 
ca de mama sa, iar ea l-a hrănit. Apoi, după ce a crescut pruncul, l-a dus pe el la fiica 
lui faraon, care îl iubea foarte mult, fiindcă pruncul era foarte frumos, şi l-a rugat pe 
tatăl său ca să-i fie ei în loc de fiu. Şi i-a pus lui numele de Moise, zicînd: "Din apă 
l-am scos pe el", pentru că "Moise" în egipteană înseamnă "apă". Se scrie despre 
dînsul în istorii vechi că odată l-a dus pe el fica lui faraon la tatăl său. Jucîndu-se cu 
copilul, faraon a pus pe capul lui coroana cea împărătească pe care era cioplit un idol 
mic. lar pruncul, apucînd coroana de pe cap, a aruncat-o la pămînt şi a călcat-o cu 
picioarele, lucru pe care l-a văzut împăratul şi cei ce erau lîngă dînsul. Un preot bătrîn 
care avea înştiinţare de la vră-jitori că atunci cînd se va naşte povăţuitorul poporului 


israelitean multe pedepse va lua Egiptul, l-a sfătuit pe faraon să poruncească să ucidă 
pe pruncul acela, ca nu cumva, crescînd, să aducă vreo primejdie asupra pămîntului 
lor. Dar Domnul, vrînd să-Și împli-nească voia Sa după rînduială, au grăit alții 
împotrivă, cum că pruncul cel fără de răutate a făcut aceasta din neştiință. 


Vrînd să ispitească ştiinţa şi răutatea lui, aduseră la dînsul un cărbune aprins 
pe care, luîndu-l, l-a băgat în gură şi și-a ars limba, pentru aceea era zăbavnic la 
limbă. lar după ce a mai crescut, a pus lîngă dînsul fiica lui faraon filosofi aleși 
egipteni ca să-l înveţe toată înțelepciunea. Şi era copilul isteţ la minte, întrecînd în 
puțină vreme pe dascălii săi, fund iubit împăratului și tuturor celor din palatele 
împărăteşti. lar cînd a fost înștiințat de neamul său că era evreu, a început a cunoaşte 
pe unul Dumnezeu care este în ceruri Ziditorul a toată făptura, pe care evreii îl 
cinsteau, iar de pă-gînătatea egipteană se îngreţoșa. 


Scriu unii că atunci cînd năvăliseră etiopieni asupra Egiptului, Moise, fiindcă 
devenise bărbat desăvîrșit, a fost ales de toți egiptenii să fie povăţuitor oștilor, care 
au şi bătut pe etiopieni cu vitejia sa. Şi pentru această vitejie împăratul Egiptului, în 
loc să-i arate dragoste, l-a urît pe el, pentru că unii dintre jertfitorii egipteni 
prooroceau după magia lor că acesta va să aducă primejdii asupra Egiptului și 
sfătuiau pe împărat să-l ucidă. Ascultîndu-i, împăratul a gîndit să ucidă pe Moise, 
însă nu a făcut aceasta degrabă, nevrînd să mîhnească pe fiica sa, dar căuta pricină 
asupra lui şi vreme potrivită. 


În zilele acelea, ieșind Moise la fraţii săi, la fiii lui Israel și cunoscînd durerea 
lor, a văzut pe un egiptean bătînd pe un evreu. Căutînd încoace şi încolo, n-a văzut 
pe nimeni şi, ucigînd pe acel egiptean, l-a ascuns în nisip. Apoi, ieşind a doua zi, a 
văzut doi bărbaţi evrei bătîndu-se şi a zis celui ce năpăstuia pe celălalt: "Pen-tru ce-l 
baţi tu pe aproapele tău?" Iar el a zis: "Cine te-a pus pe tine mai mare şi judecător 
peste noi? Oare, voieşti să mă ucizi şi pe mine aşa cum ai ucis ieri pe egipteanul 
acela?" Şi s-a temut Moise, auzind că nu s-a tăinuit uciderea cea făcută. Deci a auzit 
faraon de pricina aceasta şi încerca să-l ucidă pe Moise. Și s-a dus Moise de la faţa 
lui faraon şi s-a sălăşluit în pămîntul Madiamului, dar, ostenind pe cale, a șezut lîngă 
o fîntînă. ŞI iată şapte fiice ale lui Iotor, preotul Madiamului, păscînd oile tatălui lor, 
veniră la fîntînă şi, scoţind apă, turnau în jghiaburi ca să adape oile. 


Venind păstorii de la alte oi le izgoneau pe ele. Apoi, sculîndu-se, Moise le-a 
apărat de acei păstori, le-a turnat lor apă şi le-a adăpat oile. De aceasta au spus fiicele 
tatălui lor lotor, zicînd: "Un om egiptean ne-a apărat pe noi de păstori şi ne-a adăpat 
oile noastre”. Iar Iotor a primit pe Moise în casa sa şi i-a dat lui de fe-meie pe 
Semfora, fiica sa, şi cu dînsa a născut doi fu; pe cel dintii l-a numit Girsam, zicînd 
"că nemernic sînt în pămînt străin"; iar pe celălalt l-a numit Eliazar, zicînd "că 
Dumnezeul părintelui meu este ajutătorul meu şi m-a izbăvit din mîinile lui faraon”. 


După trecerea a multe zile a murit împăratul Egiptului și au suspinat fiii lui 
Israel în Egipt de greutăți şi au strigat şi s-a suit la Dumnezeu strigarea lor de 


împilare. A auzit Dumnezeu suspi-nul lor şi şi-a adus aminte de aşezămîntul Său cel 
făcut cu Avraam, cu Isaac si cu lacob şi, căutînd Dumnezeu spre fiii lui Israel, a voit 
să-l izbăvească pe el. 


Iar Moise păştea oile lui Iotor, socrul său, şi mîna oile la pă-şune şi a mers în 
muntele Horeb. Aici i s-a arătat lui îngerul Domnului în văpaia focului din rug. Și 
vedea Moise că rugul ardea cu foc şi nu se mistuia şi a zis: "Trecînd alăturea voi 
vedea această mare vedenie". Şi I-a strigat Domnul din rug: "Moise, Moise!" Iar el a 
zis: "Ce este, Doamne?" Şi i-a zis Domnul: "Să nu te apropii aici. Scoate-ţi 
încălțămintele din picioarele tale, că locul pe care stai tu este pămînt sfînt". Și i-a zis 
lui: "Eu sînt Dumnezeul tatălui tău, Dumnezeul lui Avraam, Dumnezeul lui Isaac, şi 
Dumnezeul lui Iacob. Am văzut chinuirea poporului Meu din Egipt și strigarea lor 
am auzit. Că ştiu durerea lor şi M-am pogorit să-i scot pe ei din mîna Egiptului, să-i 
iau din pămîntul acela şi să-i duc pe ei în pămîntul cel bun, în pămîntul în care curge 
lapte şi miere. lar tu vino ca să te trimit la faraon, împăratul Egiptului, şi vei scoate 
pe poporul Meu, pe fiii lui Israel din pămîntul Egiptului”. 


A zis Moise către Dumnezeu: "Cine sînt eu ca să merg la faraon şi să scot pe 
fiii lui Israel din pămîntul Egiptului?" Şi mult se ruga lui Dumnezeu ca să nu-l trimită 
pe el, "că sînt slab în glas şi zăbavnic la limbă". Dar Domnul i-a făgăduit că va fi cu 
dînsul; încă i-a făgăduit că şi pe Aaron, fratele lui, îl va trimite cu dînsul. Atunci 
Moise, mergînd la Iotor, a cerut să meargă în Egipt ca să-şi cerceteze fraţii. ŞI i-a zis 
lotor: "Mergi sănătos". Şi s-a dus Moise în calea sa netemîndu-se de nimic, că 
împăratul acela care a vrut să ucidă pe Moise murise şi toți cei ce căutau sufletul lui 
muriseră. ȘI a ieşit întru întîmpinarea lui Moise, după porunca lui Dumnezeu, Aaron 
Levitul şi, întîmpinîndu-se, s-au sărutat amîndoi. Şi a spus Moise lui Aaron toate 
cuvintele Domnului. Apoi, intrînd în Egipt, a adunat pe toți bătrînu fiilor lui Israel şi 
le-au spus lor toate cuvintele acelea pe care le auziseră de la Domnul. Şi făcură semne 
înaintea poporului şi le-a crezut poporul şi s-au bucurat că a cercetat Dumnezeu pe 
fiii lui Israel şi a căutat spre necazul lor. 


După acestea au intrat Moise şi Aaron la faraon şi i-au zis lui: "Acestea 
grăieşte Domnul Dumnezeul lui Israel: Dă libertate poporului Meu, ca să-Mi facă 
Mie praznic în pustie". Și a zis fa-raon: "Cine este Dumnezeul lui Israel al cărui glas 
să-l ascult? Nu ştiu pe Domnul acela și pe Israel nu-l voi elibera”. Şi a poruncit ca pe 
poporul evreilor să-l chinuiască cu mai multă slujbă, dîndu-le şi multe bătăi că şed 
fără lucru de aceea vorbesc, ca să meargă să jertfească dumnezeului lor. Atunci 
poporul fiind chinuit mai cu amar, striga asupra lui Moise şi a lui Aaron: "Să vadă 
Dumnezeu și să vă judece pe voi, că aţi făcut urît duhul nostru înaintea lui faraon şi 
înaintea slugilor lui, ca să dați sabie în mîna lui să ne ucidă pe noi”. 


lar Moise, întărindu-se de Dumnezeu, a intrat iar cu Aaron la faraon, zicînd: 
"Domnul Dumnezeul evreilor m-a trimis la tine, grăind: Liberează pe poporul Meu!" 
lar ca să înțeleagă faraon că sînt trimiși de la Dumnezeu, începură a face semne. Și a 
aruncat Aaron toiagul înaintea slugilor lui şi s-a făcut şarpe. Deci a chemat faraon pe 


înţelepţi Egiptului şi pe vrăjitori şi făcură şi vrăjitorii Egiptului cu toiegele lor 
asemenea și a aruncat fiecare toiagul său şi s-au făcut şarpe; şi a înghiţit toiagul lui 
Aaron toiegele acelora. ŞI s-a învîrtoşat inima lui faraon şi nu i-a ascultat, precum le- 
a grăit lor Domnul şi n-a voit să elibereze poporul pentru că s-a împietrit inima lui. 
Atunci, după porunca lui Dumnezeu, a început a aduce pedepse asupra pămîntului 
Egiptului. 


Cea dintii pedeapsă a fost aceasta: Luînd Aaron toiagul său a lovit apa rîului 
înaintea lui faraon şi înaintea slugilor lui şi s-a prefăcut toată apa rîului în sînge și 
peştii cei din rîu au murit şi s-a împuţit rîul şi nu puteau egiptenii să bea apă din el. 
A doua pedeapsă au fost broaștele. A întins Aaron mîna spre apele Egiptului şi a scos 
broaște care au intrat prin case şi prin odăile cele de culcat, pe aşternuturi şi în casele 
slugilor lor, ale poporului lor, în aluat şi în cuptor, la împărat, la slugile lui şi la 
oamenii lui au intrat broaștele. Şi a scos pămîntul lor broaște care, după porunca lui 
Moise, au fost omorite și egiptenii le-au adunat grămezi, grămezi şi s-a împuţit tot 
pămîntul Egiptului de broaștele care muriseră și pu-treziseră. 


A treia pedeapsă au fost ţînţarii care au înţepat pe oameni și pe dobitoace şi au 
intrat la faraon, în casele lui şi la robii lui şi tot nisipul era plin de muşiţă în tot 
pămîntul Egiptului. A patra pe-deapsă au fost muşte cîinești. A cincea pedeapsă, 
moarte foarte mare în toate dobitoacele pămîntului Egiptului. A şasea pedeapsă, 
bubele cele cu puroi, care se iveau la oameni şi la dobitoace. A şaptea pedeapsă, 
grindină și foc arzător cu piatră; şi a ucis piatra în tot pămîntul Egiptului de la om 
pînă la dobitoc şi toată iarba şi toţi copacii cei din cîmpii i-au sfărîmat piatra. A opta 
pedeapsă erau lăcustele şi omizile care au mîncat tot rodul pămîntului Egiptului. A 
noua pedeapsă a fost întuneric în tot pămîntul Egiptului trei zile, întuneric pe care nu 
putea focul să-l lumineze și nimeni nu l-a văzut pe fratele său trei zile şi nu s-a sculat 
nimeni de pe patul său trei zile. A zecea şi cea mai de pe urmă pedeapsă a fost 
moartea celor întîi născuţi ai Egiptului. Toate pedepsele acestea se aduceau asupra 
lor de la Dumnezeu prin Moise şi prin Aaron, dar nici una din ele nu a vătămat pe 
evrei, ci numai pe egipteni, pentru că nu voia faraon să elibereze poporul lui 
Dumnezeu. Deşi de multe ori făgăduia să-l hbereze, înspăimîntîndu-se de pedepse, 
cînd slăbeau acestea, îndată se învîrtoşa inima lui şi nu-i libera, pînă la a zecea 
pedeapsă. Dar mai înainte de a zecea pedeapsă, precum le-a poruncit lor Moise, au 
cerut fiii lui Israel de la egipteni vase de argint și de aur şi haine de mult preţ, cîte au 
putut să ducă cu dînșii; şi a făcut Moise poporului Pasca, învăţîndu-i pe ei cum 
trebuia să mănînce mieluşelul cu al cărui sînge se ungeau pragurile uşilor lor. Şi în 
miezul nopţii Domnul a ucis pe tot cel întîi născut în pă-mîntul Egiptului, de la întîiul 
născut al lui faraon, cel ce şedea pe scaun, pînă la întîiul născut al roabei celei din 
groapă şi pînă la tot întîiul născut al dobitoacelor, iar ale evreilor toate erau intregi. 


Deci s-a sculat faraon noaptea şi toți robii lui şi toți egiptenii; şi a fost țipet 
mare în tot pămîntul Egiptului, că nu era casă în care să nu fie mort. Şi a chemat 
faraon pe Moise şi pe Aaron noaptea, și le-a zis: "Sculaţi-vă și vă duceţi de la poporul 
meu și fiii lui Israel. Să mergeţi şi să slujiți Domnului Dumnezeului vostru precum 


ziceţi. Și oile şi dobitoacele voastre, luîndu-le, duceţi-vă!" Şi îi si-leau egiptenii pe 
evrei cu sîrguinţă, ca să-i surpe de pe pămînt, pentru că, ziceau, noi toţi vom muri 
pentru dînşii”. 


Deci au ieşit israeliții, luîndu-şi făina mai înainte de dospirea aluatului, că n- 
au putut să-şi gătească hrana de cale din cauza grabei egiptenilor care îi şi rugau, îi 
şi sileau pe dînşii să se ducă mai curînd. Și ieşiră cu argint şi cu aur şi cu bogăţie 
multă și nemernici mulți au ieşit cu dînşii şi oi şi boi şi dobitoace foarte multe. Şi 
erau bărbați pedeștri ca la şase sute de mii, afară de copiii cei de casă, şi de bătrînii 
care mergeau cu dînșii. Încă a luat Moise şi oasele lui Iosif cu sine. Pentru că Iosif, 
murind în Egipt şi văzînd înainte cu duh proorocesc ceea ce era să fie, a jurat pe fiii 
lui Israel cu jurământ, zicînd: "În cercetarea cu care vă va cerceta Dumnezeu pe voi, 
să ridicați şi oasele mele de aici cu voi”. 


Ducîndu-se evreu din pămîntul Egiptului, Dumnezeu era cu dînșii şi îi 
povăţuia ziua cu stîlp de nor, care le arăta lor calea, iar noaptea cu stîlp de foc, care 
îi lumina şi n-a lipsit stîlpul cel de nor ziua şi cel de foc noaptea înaintea întregului 


popor. 


Înştiinţînd pe faraon, împăratul Egiptului, că a fugit poporul, s-a întors inima 
lui faraon şi a slugilor lui asupra poporului israelit şi a zis: "De ce am făcut aceasta, 
lberînd pe fiii lui Israel, ca să nu ne slujească nouă?" deci a înhămat faraon la căruțele 
sale şi a adunat cu sine tot poporul, a luat şase sute de căruţe alese, toți caii Egiptului 
şi voievozi peste tot şi a alergat în urma fulor lui Israel şi i-a ajuns pe ei cînd erau 
aşezaţi lîngă mare. Dar n-au putut să năvălească peste dînşii, pentru că îngerul lui 
Dumnezeu, care mergea înaintea pîlcunilor fiilor lui Israel, a mers dinapoia lor şi s-a 
luat şi stîlpul cel de foc de la faţa lor şi a stat dinapoia lor și a intrat între tabăra 
egiptenilor şi între tabăra fiilor lui Israel și au stat şi s-a făcut întuneric şi ceaţă şi a 
venit noaptea întru care şi-a întins Moise mîna sa cu toiagul spre mare şi a lovit 
Domnul marea toată noaptea cu vînt puternic dinspre austru şi a făcut marea uscată 
şi s-a despărțit apa. Şi au intrat fiii lui Israel în mijlocul mării pe uscat și s-a făcut 
apa ca un zid de piatră şi ca un zid de stîncă. lar egiptenii alergară şi veniră în urma 
lor pe aceeași cale, în mijlocul mării, toţi caii lui faraon și carele şi călăreţii. Moise, 
după ce a trecut poporul, a stat pe țărmuri şi iar şi-a întins mîna spre mare Și s-a aşezat 
apa dinspre zid la loc. Iar egiptenii fugeau pe sub apă şi 1-a pierdut Dumnezeu pe 
egipteni în mijlocul mării, căci întorcîndu-se apa, a acoperit căruțele şi călăreții și 
toată puterea lui faraon şi nu a rămas dintr-înşii nici unul, iar fiii lui Israel au trecut 
pe uscat prin mijlocul mării. ŞI i-a izbăvit Domnul pe fiii lui Israel în ziua aceea din 
mîinile egiptenilor şi au văzut fiu lui Israel pe egipteni morți pe marginea mării 
pentru că i-au aruncat marea din sine. Și s-a temut poporul de Domnul şi a crezut în 
Dumnezeu și lui Moi-se, plăcutul Lui. 


Atunci au cîntat Moise şi fiii lui Israel cîntarea aceasta Domnului, bucurîndu- 
se şi dănțuind pentru biruinţa ce s-a făcut cu mînă înaltă asupra egiptenilor: "Să 
cîntăm Domnului că cu slavă S-a preamărit, pe cal şi pe călăreț l-au aruncat în mare”. 


Moise a luat pe fiii lui Israel de la Marea Roşie şi i-a dus în pustiul Sur şi au 
mers trei zile prin pustie şi nu au aflat apă să bea. Și au mers la Mera şi nu puteau să 
bea apă din Mera, că era amară; și poporul cîrtea asupra lui Moise, zicînd: "Ce vom 
bea?" Și Moise a strigat către Domnul și Domnul i-a arătat lui un lemn pe care l-a 
băgat în apă şi s-a îndulcit apa şi au băut dintr-însa. 


Aşa a călăuzit Moise poporul israelit prin pustietăți felurite patruzeci de ani, 
mijlocindu-le lor toate bunătățile de la Dumnezeu. Cînd au cîrtit pentru bucate, 
aducîndu-şi aminte de bunătăţile din Egipt, el a rugat pe Dumnezeu şi le-a plouat 
mană să mănînce şi le-a trimis cristei pînă s-au săturat. Cînd au cîrtit pentru băutură, 
el le-a scos apă din piatră: a lovit piatra şi a curs apă. Cînd a tăbărit asupra lor Amalic, 
el a cerut de la Dumnezeu biruință supra lui Amalic. Căci își ridica mîinile la 
rugăciune şi biruia Israel pe Amalic, pe care, pînă în sfîrşit l-a tăiat cu sabia. Și de 
cîte ori au mîniat pe Dumnezeu în pustie, Moise L-a rugat pe Domnul pentru dînșii 
şi i-ar fi pierdut pe ei, de nu ar fi stat Moise, cel ales al Lui, cu inimă zdrobită înaintea 
Lui, ca să întoarcă mînia Domnului să nu-i piardă pe ei. Le-a dat lor şi lege scrisă pe 
lespezi de piatră, pe care le-a luat Moise, în munte, de la Dumnezeu, după ce postise 
patruzeci de zile şi patruzeci de nopți. Şi a grăit Domnul către dînsul față către faţă, 
ca şi cum ar grăi cineva către prietenul său. Şi a făcut cortul mărturiei din 
acoperăminte frumoase, de culori roşii mohorite şi de vison şi chivotul legii, ferecat 
cu aur, în care a pus năstrapa cea de aur care avea mana şi toiagul lui Aaron ce a 
înfrunzit și Tablele Legii. Iar deasupra chivotului a pus doi he-ruvimi de aur şi a 
aşezat toate cele spre jertfă şi spre arderea cea de tot. Le-a pus lor preoţi şi diaconi, 
învăţîndu-i pe ei rînduiala jertfei. Le-a aşezat lor praznice şi luni noi, învățîndu-i pe 
dînşii judecăţile şi îndreptările. 


După ce le-a așezat rînduiala cea duhovnicească, s-a îngrijit şi de cea 
pămîntească. A ales bărbaţi puternici din tot Israelul şi i-a făcut pe ei mai mari peste 
o mie şi peste o sută și peste cincizeci şi peste zece şi logofeţi de scrisori care judecau 
poporul în toate timpurile. Iar toate pricinile cele greu de dezlegat, le arătau lui 
Moise. Aceasta a făcut-o după sfatul lui lotor, socrul său, care împreună cu Semfora, 
femeia lui Moise, cu averile lui şi cu cei doi fii ai lui, venise la dînsul din pămîntul 
Madiamului, în pustie, auzind despre dînsul, despre toate cîte a făcut Domnul cu el. 
Moise, primindu-l cu dragoste şi ospătîndu-l, i-a dat voie a merge cu pace la locul 
său. 


Multe semne și minuni a făcut robul lui Dumnezeu Moise şi a dat sfaturi şi a 
purtat de grijă poporului israelit. Despre acestea toate se scrie în cărțile lui - leşirea, 
Leviticul, Numeri, şi în A doua Lege. În aceste cărți se cuprind, cu de-amănuntul, 
viaţa lui şi ostenelile pe care le-a suferit, povăţuind şi îndreptînd pe fiu lui Israel. 
Apoi, sosindu-i sfîrşitul, Domnul i-a vestit înainte mutarea lui din trup, zicînd: "Să 
te sui în muntele Avarim, care este în pă-mîntul lui Moab, în preajma lerihonului, şi 
să vezi pămîntul lui Canaan, pe care Eu îl voi da fulor lui Israel, spre stăpînire şi să 
te sfirşeşti acolo”. 


Mai înainte de sfîrşitul său, Moise a binecuvîntat pe fiii lui Israel, pe fiecare 
seminție deosebit, proorocindu-le cele viitoare. După aceasta s-a suit în muntele în 
care 1 s-a poruncit să se suie, cel din care i-a arătat lui Domnul tot pămîntul 
Galaadului pînă la Dan și tot pămîntul Neftalimului și tot pămîntul lui Efrem şi al lui 
Manasi şi tot pămîntul ludeei pînă la marea cea mai de pe urmă. Şi pustia și satele 
cele dimprejurul lerihonului, cetatea Finicienilor pînă la Sigor. Şi a zis Domnul către 
Moise: "Acesta este pămîntul pe care m-am jurat lui Avraam, lui Isaac şi lui Iacov, 
zicînd: Semin-ţiei voastre îl voi da pe el şi l-am arătat pe el ochilor tăi, însă acolo nu 
vei intra”. 


Şi s-a sfîrşit acolo Moise, robul Domnului, în pămîntul lui Moab, după 
cuvîntul Domnului. Şi-l îngropară pe el aproape de casa lui Fogor şi n-a ştiut nimeni 
de îngroparea lui pînă astăzi. Cînd s-a sfîrşit Moise era de o sută douăzeci de ani. Nu 
i s-au întunecat ochii, nici nu i s-au stricat buzele. Și au plins fiii lui Israel pe Moise 
în Aravothul lui Moab la Iordan, aproape de Ierihon, treizeci de zile. Şi s-au sfîrşit 
zilele plîngerii celei de tînguire pentru Moise, cu ale cărui rugăciuni să ne izbăvească 
Domnul din tot necazul ca din Egiptul acestei lumi cu multe primejdii scoţindu-ne, 
să ne sălășluiască pe noi în veşnicele lăcașuri. Amin. 


_10. VIAȚA SFÎNTULUI PROOROC ZAHARIA, 
TATĂL ÎNAINTEMERGĂTORULUI ŞI BOTEZĂTORULUI IOAN 
(5 SEPTEMBRIE) 


Sfîntul prooroc Zaharia a fost fiul lui Varahic, preotul din Legea veche, avînd 
femeie din fiicele lui Aaron pe Elisabeta, sora Anei, maica Prea Sfintei Născătoare 
de Dumnezeu. Mărturiseşte de dînşii Sfînta Evanghelie că se aflau întru toate faptele 
bune, petrecîndu-şi calea vieții fără prihană. Au fost, zice, amîndoi drepți înaintea lui 
Dumnezeu, umblînd întru toate poruncile şi dreptățile fără de prihană, iar dovadă a 
vieţii celei cinstite este Sfîntul loan cinstitul şi slăvitul prooroc, Înaintemergătorul şi 
Botezătorul Domnului. Scris este că "din rodurile lor îi veţi cunoaşte", că şi rodul 
pomului celui bun nu este rău, ca să se împlinească ceea ce s-a zis: "Dacă rădăcina 
este sfîntă, apoi sfinte sînt şi ramurile". Ramura cea sfîntă, loan a crescut din rădăcină 
sfîntă. 


Acest sfînt Zaharia, tatăl Înainte-Mergătorului, a fost preot în Ierusalim pe 
vremea împărăției lui Irod, fiind din neamul lui Avia, care a avut rîndul săptămînii a 
opta. lar despre rînduri, se povesteşte că împăratul David, văzînd că se înmulțise 
seminția lui Aaron într-aşa de mare număr, încnt nu era cu putință ca toți să slujească 
împreună în Biserică, a împărțit-o pe ea în douăzeci şi patru de rînduri sau de cete, 
ca unii după alții să slujească toți ținîndu-și săptămîna în biserică. 


Şi au ales dintre dînşii în fiecare ceată să aibă preotul său mai mare. Deci 
fiecare ceată avea preoți mai mult de cinci mii. lar ca să nu fie între dînșii ceartă, care 
preot cu ceata sa va ţine întîia săptămînă, care a doua, care a treia pînă la douăzeci și 
patru, aruncau sorți şi după sorți primea rîndul său. Și s-a ţinut o rînduială ca aceasta 
pînă la venirea Mîntuitorului care este legea cea nouă, pentru că preotul fiecărei 
seminții îşi avea rîndul său, după soarta strămoşului său. Deci a ieşit al optulea sorțul 
părintelui Avia, din a cărui seminţie a fost născut Sfîntul Zaharia, și acesta ţinea al 
optulea rînd al slujbei în biserică, fiind mai mare peste preoții seminției sale. 


Cînd slujea el în rîndul săptămînii sale înaintea lui Dumnezeu, după datoria 
preoţiei a trebuit să tămnieze intrînd în biserica Domnului, fiind adunată la rugăciune 
mulțime de popor. Și iată, i s-a arătat lui îngerul Domnului, stînd în partea dreaptă a 
altarului tămnierii. Văzîndu-l Zaharia s-a temut, dar îngerul a alungat frica de la 
dînsul, zicîndu-i: "Nu te teme, Zaharie!" Și l-a mîngtiat, spunîndu-i că rugăciunea lui 
este bineprimită înaintea lui Dumnezeu şi a plecat pe Dumnezeu spre milă, şi a 
cercetat pe Elisabeta, femeia lui, dezlegîndu-i ei legăturile nerodirii, fiind stearpă şi 
dîndu-i să nască fiu pe loan, cel de un nume cu darul, care prin naşterea sa a făcut 
bucurie nu numai părinţilor, ci şi la multe popoare. Mulţi se vor bucura de nașterea 
lui. 


Îngerul a vestit lui Zaharia că fiul său va fi mare înaintea Domnului, nu cu 
creşterea trupului, ci cu a duhului. Că atât de înfrînat şi de postitor a fost, încnt chiar 
cuvîntul lui Dumnezeu a mărturisit spre dînsul: "A venit loan Botezătorul nici pnine 
mîncînd, şi nici vin bînd. Și se va umple de Duhul Sfînt din pîntecele maicii sale și 
pe mulți din fiii lui Israel îi va întoarce la Domnul Dumnezeul lor. Acela va fi 
mergător înaintea lui Hristos, cu Duhul şi cu puterea lui Ilie, aducînd Domnului popor 
desăvîrşit”. 


Acestea toate auzindu-le Zaharia, se mira și nu credea cele ce se grăiau de 
vreme ce Elisabeta era neroditoare şi amîndoi erau bătrîni de ani. ȘI a zis către înger: 
"După ce voi cunoaşte aceasta? Pentru că eu sînt bătrîn și femeia mea trecută în zilele 
ei”. Şi răspunzînd îngerul, i-a zis lui: "Eu sînt Gavriil, cel ce stau înaintea lui 
Dumnezeu, şi sînt trimis să grăiesc către tine şi să-ți vestesc ție aceasta. ȘI, iată, vei 
fi mut şi nu vei putea grăi pînă la ziua în care se vor plini acestea, fiindcă nu ai crezut 
cuvintele mele care se vor împlini la vremea lor”. Zăbovind Zaharia în altar, într-o 
vorbire ca aceasta cu îngerul, oamenii cei ce aşteptau în biserică se minunau. leşind, 
Zaharia le făcu semn că era mut şi poporul a cunoscut că preotul a văzut vedenie în 
biserică. Apoi, săvîrşindu-şi slujba, Zaharia s-a întors la casa sa, pe care o avea în 
partea muntelui, la Hebron, cetatea ludeei. Pentru că acea cetate era una dintr-acelea 
care căzuse în partea sorțului ludei. (Luca 1). 


După aceasta, împlinindu-se vestirea îngerească şi născîndu-se loan din cea 
neroditoare, cînd Zaharia i-a scris numele pe tăbliță, îndată 1 s-a deschis gura lui şi i 
s-a dezlegat limba şi grăia, binecuvîntind pe Dumnezeu. Şi umplindu-se de Duhul 
Sfînt, a proorocit, zicînd: "Bine este cuvîntat Domnul Dumnezeul lui Israel, că a 


cercetat şi a făcut izbăvire poporului Său şi a ridicat corn de mîntuire nouă în casa 
lui David slugii sale, precum a grăit prin gura sfinţilor celor din veac prooroci ai lui. 
Și tu, pruncule, prooroc al Celui Prea Înalt te vei chema, că vei merge înaintea feţei 
Domnului, să găteşti calea lui”. 


Iar cînd s-a născut Domnul nostru lisus Hristos în Betleem, venind magii de 
la răsărit spuseră lui Irod de Împăratul cel de curînd născut. Atunci Irod, trimiţînd 
ostaşi în Betleem, ca să ucidă acolo pe toți pruncii, şi-a adus aminte și de Ioan, fiul 
Zahariei, de care ştia bine. Căci auzise el de toate cele ce se întîmplase în vremea 
naşterii lui loan, pentru că a cuprins frica pe toți cei ce locuiau împrejur și în toată 
partea cea de la munte a ludeei se spuneau acele lucruri de mirare şi i s-au spus chiar 
şi lui Irod. Și toți cei ce auzeau își ziceau în inimile lor: "Oare ce va să fie pruncul 
acesta?" Aducîndu-şi aminte în acea vreme Irod de loan, a zis întru sine: "Nu cumva 
acela va fi împăratul ludeei?" Gîndind să-l ucidă pe el, a trimis într-adins ucigași la 
casa lui Zaharia, dar n-au aflat trimișii pe Sfîntul loan, pentru că începîndu-se în 
Betleem acea fără de Dumnezeu ucidere de prunci, glasul și țipetul s-au auzit în 
Hebron, cetatea ludeei, că nu era așa departe, şi pricina țipetului aceluia s-a ştiut. Şi, 
îndată, Sfînta Elisabeta, apucînd pe pruncul loan care avea atunci un an și jumătate, 
a fugit în munte. 


Iar Sfîntul Zaharia era atunci în Ierusalim, slujind după obicei în biserică, în 
rîndul săptămînii sale, care în acea vreme îi căzuse. Deci, ascunzîndu-se Elisabeta în 
munte, se ruga cu lacrimi lui Dumnezeu ca s-o apere pe ea şi pruncul. Cînd a văzut 
de sus pe ostaşi cu dinadinsul căutînd-o şi apropiindu-se, a strigat către muntele cel 
de piatră care era acolo: "Munte al lui Dumnezeu, primeşte pe maica cu pruncul!" Şi 
îndată s-a desfăcut muntele şi a primit-o pe ea înăuntrul său şi a ascuns-o de ucigaşii 
cei ce o căutau. 


Ostaşii, neaflînd pe cea căutată, s-au întors deșerți la cel ce i-a trimis pe ei. 
Atunci Irod a trimis la Zaharia în biserică, zicînd: "Dă-mi mie pe fiul tău loan". lar 
Sfîntul Zaharia a răspuns: "Eu acum slujesc Domnului Dumnezeului lui Israel, iar pe 
fiul meu nu-l știu unde este”. Iar Irod, mîniindu-se, a trimis la dînsul a doua oară și a 
poruncit, de nu-și va da Zaharia fiul, apoi să-l ucidă chiar pe el. Şi s-au dus nişte 
ucigaşi sălbatici ca fiarele, sîrguindu-se să-şi săvîrşească porunca şi ziceau cu mînie 
către preotul lui Dumnezeu: "Unde ai ascuns pe fiul tău? Dă-ni-l nouă, că poruncește 
împăratul. lar de nu ne vei da fiul, apoi tu însuţi vei muri". A răspuns Sfîntul Zaharia: 
"Voi veţi ucide trupul, iar Domnul va primi sufletul meu". Și îndată ucigașii 
repezindu-se, după porunca lui Irod, l-au ucis pe el între templu şi altar. lar sîngele 
lui care s-a vărsat pe marmură s-a închegat şi s-a făcut ca piatra spre mărturie lui Irod 
şi spre veşnica lui osîndire. lar Elisabeta, acoperindu-se de Dumnezeu, petrecea în 
muntele cel ce se desfăcuse împreună cu loan, unde, după dumnezeiasca poruncă, li 
se făcuse peşteră şi curgea izvor de apă. ŞI a crescut un finic deasupra peşterii, plin 
de roade. Cînd era vreme de mîncare, se pleca pomul acela jos, dîndu- şi spre mîncare 
rodul său, apoi iar se ridica în sus. 


După patruzeci de zile de la uciderea lui Zaharia, Sfinta Elisabeta, mama 
Inainte-Mergătorului, şi-a dat sfîrşitul în aceeaşi peşteră. lar Sfîntul loan a fost hrănit 
de un înger pînă la creşterea lui, şi l-a păzit în pustie, pînă la ziua arătării sale către 
Israel. 


11. DESPRE HEBRON, CETATEA IUDEEI 
(5 SEPTEMBRIE) 


Pămîntul Palestinei fiind împărțit cu sorți semințiilor lui Israel, seminției lui 
Levi nu i-a dat Moise moştenirea, de vreme ce Însuşi Domnul Dumnezeul lui Israel 
este moştenirea lui, precum a grăit Aaron, în cartea Numerilor, în capul 18, stih 20 şi 
21: "În pămîntul lor să nu moştenești moşie şi parte să nu-ţi fie ţie între dînșii, că Eu 
sînt partea ta și moştenirea ta între fiii din Israel. Fiilor lui Levi, iată, le-am dat toată 
zeciuiala cea din Israel”. 


Cînd fiecare seminţie îşi lua partea sa, mergeau şi leviţii cei mai mari în Siloam 
la Eleazar preotul şi la lisus al lui Navi, împărțitorii pămîntului Palestinei, şi ziceau: 
"Deși nu s-a poruncit seminției noastre să aibă osebită parte de pămînt, Domnul a 
poruncit prin Moise ca celelalte seminţii din partea lor să ne dea nouă cetăţi de 
viețuire. Căci a zis Domnului Moise la Iordan, lîngă Ierihon: "Să poruncești fiilor lui 
Israel ca să dea leviților din pămîntul stăpînit de ei cetăţi de locuinţă şi cetățui. Deci 
să ne daţi nouă loc în moştenirea voastră”. Şi le-au dat lor fiecare seminţie din 
stăpînirea sa cetăți deosebite. 


În acea vreme s-a dat seminţiei lui Aaron din pămîntul în care căzuse sorţul 
pentru luda, vestita cetate Hebron, care era de la Ierusalim, cale de opt ceasuri. Acea 
cetate era cea mai departe de Betleem, la loc mai înalt, şi se numea cetate de munte, 
din cauza munților celor înalţi, iar hotarele ei se numeau parte de munte, precum se 
scrie în Evanghelie pentru Preacurata Născătoare de Dumnezeu: "Sculîndu-se Maria, 
a mers la munte degrabă în cetatea ludeei, adică în Hebron, unde era casa Zahariei”. 


Unui, tîlcuind Evanghelia, socotesc că Ierusalimul, precum se arată în altă parte 
din Sfînta Scriptură, în cartea lui lisus al lui Navi, capitolul 18, versetul 28, şi în 
cartea Judecătorilor lui Israel, capitolul 1, nu făcea parte din pămîntul cuvenit lui 
Iuda prin sorți, ci dintr-al lui Veniamin, deşi nu se afla departe de Iudeea. Cu toate 
că muntele acela se numea parte a Iudeii, avînd depărtare de la Ierusalim cale de un 
ceas și jumătate, Ierusalimul, cu toate acestea, nu se numea cetate a lui Iuda, ci a lui 
Veniamin, deşi după aceea a împărățit neamul lui luda în Ierusalim. lar Betleemul şi 
Hebronul din început au fost cetăţi ale lui Iuda, de unde Gheorghe Chedrinos zice 
pentru Preasfînta Născătoare de Dumnezeu: "Maria, ducîndu-se de la dînsa îngerul, 
a mers la munte", adică la Betleem. Însă nu în Betleem, ci în Hebron era casa lui 
Zaharia. Şi amîndouă aceste cetăți erau în partea muntelui, singura cale de la ele la 
Nazaret fiind prin Betleem la Hebron. Alții zic astfel: Calea Preacuratei Născătoare 


de Dumnezeu la munte era prin Ierusalim, iar de la Ierusalim a mers la Betleem şi de 
aici la Hebron. Şi era de la Nazaret la Ierusalim cale de trei zile, iar a patra zi a sosit 
în casa Zahariei, că nu era departe de la Ierusalim, şi s-a închinat Elisabetei. 


12. PĂTIMIREA SFINȚILOR MUCENICI URBAN, TEODOR, MEDIMN 
ȘI A CELOR ÎMPREUNĂ CU DÎNŞII 
(5 SEPTEMBRIE) 


În împărăţia răucredinciosului Valent, arienii în Constantinopol aveau mare 
putere, avînd sprijinitor pe împăratul cel orbit de același eres. Ridicînd prigonire 
asupra binecredincioşilor creştini, au izgonit pe Evagrie episcopul şi făceau 
ortodocșilor multă greutate, pe unii bătîndu-i, pe alţii închizîndu-i în temniță, iar 
altora jefuindu-le averile şi chinuindu-i cu toate muncile. Pentru aceasta credincioșii 
erau în mare necaz şi, adunîndu-se în taină, s-au sfătuit să trimită rugăminte la 
împărat, acesta fiind atunci în Nicomidia, că dacă nu îi va scoate nu cu totul de la 
arieni măcar să poruncească să-i mai uşureze, nepierzînd poporul cu desăvîrşire. 


Au ales pentru această trimitere ca la şaptezeci de bărbați cinstiți din 
duhovniceasca rînduială, tari în credință, puternici în cuvînt și desăvirşiți întru 
înțelegere, între care mai de căpetenie erau Urban, Teodor şi Medimn. Aceştia, 
apucînd drumul, au ajuns la Nicomidia și, stînd înaintea împăratului, au făcut 
rugăminte să-i chezășuiască pe dînșii şi să-i apere de mninile arienilor. lar împăratul 
s-a mîniat asupra lor foarte tare, însă nu şi-a arătat mînia, ci a trimis în taină la eparhul 
Modest ca, prinzînd pe toți trimişii, să-i piardă cu moarte. 


Deci, prinzîndu-i eparhul pe ei şi temîndu-se să-i piardă la vedere înaintea 
tuturor, ca să nu fie gîlceavă în popor, a poruncit ca pe toți să-i pună într-o corabie, 
scoțînd vorba că-i trimite în surghiun, iar pe corăbieri i-a învăţat ca atunci cînd vor 
fi la mijlocul mării, ieşind singuri în caic, să aprindă corabia cu cei şaptezeci de 
bărbaţi. Acest lucru s-a şi făcut. Pentru că, fiind în noianul mării Astachiei, au aprins 
corabia cu sfinții mucenici, iar corăbierii singuri, şezînd în caicul cel pregătit, s-au 
întors la eparh, spunîndu-i de sfnrșitul acelora. Iar corabia ardea ca o făclie, fugind 
iute pe apă, că o gonea vîntul, şi mergea arzînd şi plutind pînă la locul ce se numea 
Dachidis unde, oprindu-se desăvîrşit, a ars, înălțîndu-se fumul din trupurile sfinților 
celor ce ardeau, asemenea unui fum de tămilie către Dumnezeu. Așa s-au sfnrşit sfinții 
şi s-a împlinit cu dînşii cuvîntul Scripturii care zice: "Trecut-am prin foc şi prin apă 
şi ne-ai scos pe noi întru repaos". Pentru că pe apă arzîndu-se cu foc, s-au aflat întru 
odihna cea cerească, unde, stînd înaintea scaunului Stăpînului, se roagă pentru noi. 
Cu ale căror rugăciuni, Doamne, dă-ne şi nouă ca să cîştigăm viaţa veşnică. Amin. 


13. POMENIREA PREA SLĂVITEI MINUNI A SFÎNTULUI 
ARHANGHEL MIHAIL, CARE S-A FĂCUT ÎN COLOSE 
(6 SEPTEMBRIE) 


YENI Xohldi, O4VHA 

În Colose din Frigia, aproape de Ierapole, era o biserică a Sfintului Arhanghel 
Mihail, deasupra izvorului cu apă făcătoare de minuni, din care bolnavii primeau 
multe tămăduiri, mai multe decît din scăldătoarea Siloamului, pentru că acolo, o dată 
pe an, se pogora îngerul Domnului și tulbura apa, iar aici, totdeauna era darul 
Începătorului de cete îngerești. Acolo, cel ce intra întîi, după tulburarea apei, în 
scăldătoare, se făcea sănătos; aici, toți, şi cei dintii şi cei de pe urmă primeau sănătate. 
Acolo era trebuință de pridvoare spre petrecerea bolnavilor pentru a-şi căpăta 
sănătatea pe care nu o luau și cineva în treizeci și opt de ani a cîştigat-o; aici într-o zi 
sau într-un ceas bolnavul cîştiga sănătatea. 


Despre începutul acelui izvor se pomeneşte aşa: Cînd toată lumea era umbrită 
cu întunericul neîndumnezeitei mulțimi de idoli şi oamenii se închinau făpturi, nu 
făcătorului, în acea vreme în lerapole, cei necredincioşi cinsteau o viperă mare și 
înfricoşată, căreia 1 se închinau toată noaptea, orbindu-se cu diavolească înşelăciune. 
Pe ea o ţinea poporul sălbatic încuiată într-o casă zi-dită în cinstea ei şi aducînd multe 
feluri de jertfe, hrănea acea viperă plină de otravă, care vătăma pe mulți. Singurul 
Dumnezeu adevărat, vrînd ca lumina cunoştinței Sale să lumineze lumea şi să-i 
povăţuiască pe oamenii cei rătăciți de la calea adevărată, a trimis pe sfinții Săi ucenici 
şi Apostoli în tot pămîntul ca să propovă-duiască Evanghelia la toată făptura. Dintre 
aceştia, doi: Sfîntul loan Teologul şi Sfîntul Filip, ajungînd unul în Efes, iar altul în 
lerapole, se osteneau întru buna vestire a lui Hristos. Atunci era în Efes o capişte 
minunată şi un frumos idol al neslăvitei zeițe păgîne Artemida, față de ai cărei 
slujitori şi închinători Sfîntul loan s-a arătat biruitor, luptîndu-se cu sabia cea 
duhovnicească a cuvîntului lui Dumnezeu, căci, cu puterea numelui lui Hristos, a 
făcut să cadă şi capiştea şi idolul şi ca praful să se risipească şi toată cetatea a adus- 
o la sfinta credinţă întru Hristos. 


După risipirea idolului Artemidei, Sfîntul loan a venit de la Efes în lerapole 
ca să ajute împreună slujitorului său, Sfîntul Apostol Filip, întîmplîndu-se atunci 
acolo şi Sfîntul Apostol Bartolomeu și sora lui Filip, Mariami. Cu dînşii împreună, 
slujea la mîntuirea oamenilor şi Sfîntul loan Teologul. Mai întîi, ei s-au ridicat asupra 
viperei căreia oamenii cei necredincioşi îi aduceau jertfe, avînd-o pe ea în loc de 
Dumnezeu, şi au ucis-o cu rugăciunea. Apoi au arătat popoarelor pe unul adevăratul 
Dumnezeu, Cel ce a făcut cerul şi pămîntul. Apoi, stînd la un loc care se numea 
Herotop, proorociră că darul lui Dumnezeu va străluci peste dînsul și sfîntul 
Arhanghel Mihail, voievodul puterilor cerești, va cerceta locul acela şi multe minuni 
se vor săvîrşi acolo. 


Acest lucru s-a și împlinit curînd. Pentru că, ducîndu-se Sfîntul loan în alte 
cetăți la propovăduire, iar Sfîntul Filip pătimind de la păgîni, asemenea şi 
Bartolomeu şi Mariami ducîndu-se în alte ţări, a izvorît din locul acela apă făcătoare 
de minuni, după proorocia Sfinților Apostoli, şi s-a împlinit scriptura, care zice: "S- 
a vărsat apa în pustie și vale în pămîntul cel însetat şi cele fără de apă vor fi bălți și 
pe pămîntul cel însetat va fi izvor de apă. Acolo va fi veselia păsărilor și sălaş de 
trestie şi baltă. Și acolo va fi cale curată și cale sfîntă se va numi”. 


Deci începură a veni la izvorul acela mulți, nu numai credincioşii, ci şi 
necredincioşii, pentru că minunile cele ce se făceau îi chemau ca niște trimbiţe cu 
glas mare şi toţi cei ce beau şi se spălau din izvorul acela se tămăduiau de neputinţele 
lor, şi, primind sănătate, se botezau mulți în numele Sfintei Treimi. 


Deci a fost oarecare elin din Laodichia, a cărui fiică, una născută, era mută din 
naştere. De acest lucru era foarte supărat tatăl ei şi sîrguindu-se mult pentru 
dezlegarea limbii ei şi nesporind nimic, a rămas în mîhnire. Într-o noapte a adormit 
pe pat şi a văzut în vedenie pe îngerul lui Dumnezeu stînd înaintea lui, strălucind ca 


soarele. Nu pentru că era vrednic să-l vadă pe el, ci ca prin acea vedenie să vie la 
cunoştinţa adevărului, iar pe alții să-i aducă cu sine la Dumnezeu. De aceea, văzînd 
pe înger s-a cutremurat şi l-a auzit pe el grăind către dînsul: "De voieşti ca să se 
dezlege limba fiicei tale, să o duci pe ea la izvorul acela al meu, care este aproape de 
lerapole, în Herotop, şi să-i dai să bea din apa aceea și vei vedea slava lui Dumnezeu". 


Sculîndu-se din somn omul acela se miră de ceea ce văzuse şi, crezînd în 
cuvintele ce i s-au zis, îndată, luîndu-şi fiica, a mers degrabă la apa cea făcătoare de 
minuni la care, ajungînd, a aflat mulţime de oameni scoţind din ea şi botezîndu-se 
într-însa, şi primind tămăduiri de bolile lor. Deci i-a întrebat pe ei: "Cui vă ru-gați, 
spălîndu-vă cu apa aceasta?" lar ei ziseră: "Chemăm numele Tatălui și al Fiului şi al 
Sfîntului Duh şi mai chemăm în ajutor şi pe Sfîntul Arhanghel Mihail". Atunci omul 
acela, ridicîndu-și ochii în sus şi înălțindu-şi mîinile, a zis: "Părinte, Fiule şi Duhule 
Sfinte, Dumnezeule cel creştinesc, miluiește-ne pe noi. Sfinte Mihaile, sluga lui 
Dumnezeu, ajută-ne şi tămăduieşte pe fiica mea!" Şi scoţînd din apă a dat să bea 
fiicei sale cu credință, şi îndată limba ei cea legată cu muţenie s-a dezlegat spre 
preamărirea lui Dumnezeu și a grăit luminos, strigînd: "Dumnezeule cel creştinesc, 
miluiește-mă pe mine; Sfinte Mihaile, ajută-mi mie!" 


Toţi cei ce se întîmplaseră acolo se minunau de puterea lui Dumnezeu și 
slăveau pe Sfînta Treime şi preamăreau ajutorul Sfîntului Arhanghel Mihail. Iar 
elinul acela, văzînd tămăduirea fiicei sale s-a bucurat foarte şi, nepregetînd deloc, s- 
a botezat îndată cu fiica şi cu toţi casnicii săi, care veniseră cu dînsul. lar ca semn de 
mulţumire a zidit deasupra izvorului aceluia o biserică frumoasă, afierosindu-o întru 
numele Sfîntului Arhanghel Mihail, voievodul, mai marele puterilor cereşti şi 
înfrumuseţîndu-o cu toată buna podoabă şi rugîndu-se în ea destul, s-a întors la locul 
său. 


În anul al nouăzecilea de la zidirea bisericii aceleia, a venit la lerapole un copil 
MIC, avînd zece ani de la nașterea sa, cu numele Arhip, născut din părinţi creștini și 
crescut în bunăcredinţă şi a început a vieţui lîngă acea biserică a Sfîntului Arhanghel 
Mihail, făcînd slujba de aprinzător de lumînări. Aşa a pus început vieții sale, că de 
cînd se nevoia lîngă biserica aceea, slujind lui Dumnezeu, n-a gustat nimic din 
mîncărurile şi băuturile mirenești, nici carne, nici vin, nici pîine nu mînca, ci numai 
verdețuri de pustie pe care, adunîndu-le şi fierbîndu-le, le mînca o dată pe săptămînă, 
fără sare, iar băutura lui era o măsură mică de apă. 


Cu o răbdare ca aceasta şi-a înfrînat trupul prin acest fel de fapte bune, 
îndreptîndu-se pe sine din tinereţe şi pînă la bătrîneţe, petrecînd neschimbat în ele, 
unindu-se cu totul cu Dumnezeu şi asemănîndu-se vieţii celor fără de trup, deşi se 
afla în trup. Hainele lui nu erau de mult preţ. Avea numai două rase. Cu una se îm- 
brăca, iar cu cealaltă își acoperea patul care era aşternut cu pietre ascuțite şi-l 
acoperea cu rasa pentru ca cei ce intrau în casa lui să nu vadă asprimea pietrelor. lar 
căpătiiul lui era un sac umplut cu mărăcini. 


Aşa era aşternutul acestui fericit nevoitor şi aceasta era odihna lui. lar cînd 
avea trebuință de somnul firesc îşi punea mult ostenitul trup pe acele aspre pietre şi 
pe spini, somnul lui fiind trezire mai mult decît somn şi odihna lui chin mai mult 
decît odihnă. Că, ce ușurare poate fi trupului să se culce pe pietre vîrtoase şi ce fel de 
somn este acela ca să-şi odihnească cineva capul pe spini? EI îşi schimba haina o 
dată pe an. Cu rasa pe care o avea pe trup, îşi acoperea patul, iar cu cealaltă, care era 
pe pat, se îmbrăca. După un an își schimba rasele tot la fel. Și nu avea odihnă, ziua 
şi noaptea obosindu-şi trupul şi păzindu-şi sufletul de cursele vrăjmaşului. 


Trecînd calea cea strîmtă şi cu necazuri, se ruga lui Dumnezeu, zicînd: "Nu 
mă lăsa pe mine, Doamne, ca de bucuria cea deşartă să mă bucur pe pămînt, nici să 
biruiască bunătățile lumii acesteia înaintea ochilor mei. Să nu-mi fie mie a mă veseli 
de vreun lucru vremelnic în această viaţă ci, umple-mi, Doamne, ochii mei de lacrimi 
duhovnicești şi umilește inima mea. Îndreaptă căile mele şi-mi dă mie ca pînă în 
sfîrşit să mă zdrobesc pe sine-mi şi să robesc trupul meu duhului. Că ce-mi folosește 
mie trupul acesta care acum este şi pe urmă va putrezi ca o floare, care dimineaţa 
înfloreşte, iar spre seară se usucă? Deci dă-mi mie, Doamne, să mă nevoiesc la cele 
care folosesc sufletului şi mijlocesc viaţa cea veşnică”. 


Întru acestea învățîndu-se fericitul Arhip şi vorbind cu Dumnezeu prin 
rugăciunea cea cu osîrdie, s-a făcut un înger al Lui pe pămînt, petrecînd viață 
cerească. ȘI se îngrijea nu numai de mîntuirea sa, ci şi de a multora, căci boteza pe 
cei necredincioşi, întorcîndu-i la Hristos. Văzînd acest lucru, elinii cei fără de 
Dumnezeu s-au pornit spre zavistie, nesuferind să vadă minunile slăvite care se 
făceau prin sfinta apă. Pe sfîntul bărbat ce petrecea acolo îl urau, năvălind asupra lui, 
adeseori îl ocărau, trăgîndu-l de păr şi de barbă şi trîntindu-l la pămînt, îl tîrau, 
călcîndu-l cu picioarele şi batjocorindu-l în multe feluri, îl izgoneau să plece de acolo. 
Iar fericitul Arhip cel cu sufletul tare ca un diamant, pe toate acestea le suferea cu 
vitejie de la închinătorii de idoli şi nu s-a depărtat de la sfinta biserică, slujind lui 
Dumnezeu cu cuvioşie şi în nerăutatea inimii sale, îngrijindu-se de mîntuirea 
sufletelor omenești. 


Odată, adunîndu-se necuraţii, se sfătuiră: "De nu vom astupa cu pămînt apa 
aceea și pe omul acela de nu-l vom ucide, toți zeii noştri vor fi defăimați cu 
desăvîrşire de către cei ce se tămăduiesc acolo”. Şi s-au dus mulţi elini adunaţi să 
astupe cu pămînt apa ceea făcătoare de minuni şi pe acel om nevinovat, pe fericitul 
Arhip să-l ucidă. Dar, ajungînd la acel loc sfînt, se depărțiră în două. Unii s-au repezit 
la biserică şi la izvor, iar alţii s-au sîrguit spre casa robului lui Dumnezeu, ca să-l 
ucidă. Însă Domnul, Cel ce nu lasă toiagul păcătoşilor peste soarta drepţilor, a păzit 
pe robul său de acei ucigași, căci de năpraznă le-a amorţit lor mîinile şi n-au putut să 
le ridice asupra cuviosului. lar din apă a arătat o necu-noscută minune că, atunci cînd 
necuraţii se apropiaseră de izvor, îndată a ieşit din el o pară de foc şi, repezindu-se la 
ei, i-a alungat departe. Și așa acei elini fărădelege s-au îndepărtat tot cu rușine de la 
izvorul acela făcător de minuni şi de la cuviosul Arhip, însă nu încetau scrîșnind cu 
dinţii şi lăudîndu-se că o să piardă izvorul acela, biserica şi pe slujitorul ei. 


Era la locul acela un rîu curgînd la stînga bisericii al cărui nu-me era Hristos. 
Pe acesta au cugetat nelegiuiții să-l îndrepte asupra acelui loc sfînt, ca izvorul, 
amestecîndu-se cu apa rîului, să-şi piardă puterea făcătoare de minuni. Cînd începură 
să-şi pună în lucrare acel gînd rău, oprind curgerea rîului ca să schimbe apa, 
acoperind izvorul, îndată rîul, cu porunca lui Dumnezeu şi-a făcut altă cale apelor 
sale şi a curs pe la dreapta bisericii. Iar ei, umplîndu-se ia-răşi de ruşine, s-au întors 
la locurile lor. 


Erau acolo alte două rîuri curgînd despre răsărit şi apropiindu-se de locul cel 
sfînt la o depărtare ca la trei stadii; numele unui rîu, Licocaper, iar al altuia, Kufos. 
Aceste două rîuri izbindu-se de marginea unui munte mare, s-au împreunat amîndouă 
într-unul şi abătîndu-se în dreapta, curgea spre partea Likiei. Atotvicleanul diavol a 
băgat în inimile acelor oameni răi acest sfat: ca pe amîn-două aceste rîuri să le 
îndrume asupra locului făcător de minuni, ca astfel curgerea lor să strice biserica 
Sfîntului Arhanghel Mihail şi să acopere cu apele acelea sfîntul izvor, înecînd pe 
Cuviosul Arhip. Locul era potrivit spre pornirea apei într-acolo, pentru că rîurile 
acelea se pogorau de la înălțime mare în Jos, iar biserica era la un loc tot mai Jos. 


Sfătuindu-se necuraţii, se adunară din toate cetățile mulțime fără de număr şi 
întîlnindu-se în satul Laodichiei, s-au dus la biserică. Aproape de altarul bisericii era 
o piatră, avînd lăţimea și înălțimea fără de măsură, iar adîncimea în pămînt nesfirşită. 
Deci, au săpat un şanţ adînc şi larg începînd de la acea piatră la muntele acela sub 
care rîurile se împreunaseră. Săpînd cu mare osteneală şi terminînd albia pe care 
trebuia să îndrume apele asupra bisericii, au ieşit pîraiele acelea, ca să se adune apă 
multă și s-au ostenit în acea deşertăciune a lor vreme de zece zile. Iar cuviosul Arhip, 
văzînd lucrul acela al lor, a căzut la pămînt în biserică, rugîndu-se lui Dumnezeu cu 
lacrimi şi chemînd în ajutor pe cel cald folositor, pe Sfîntul Arhanghel Mihail, ca să- 
şi păzească locul de înecarea apei şi să nu se bucure vrăjmașii cei ce voiau să piardă 
sfinţenia Domnului şi zicea: "Nu voi fugi de la locul acesta sfînt nici nu voi ieşi din 
biserică, ci aici să mor şi eu, de va voi Domnul să fie înecat locaşul acesta”. 


Cînd s-au sfîrşit acele zece zile şi apele s-au înmulțit foarte mult, au săpat 
necuraţii elini acel loc singur pe unde era să se pornească apele spre calea cea 
pregătită şi îndrumară apele asupra sfintei biserici îngereşti în ceasul întîi al nopţii. 
Iar ei alergînd, au stat sus din partea stîngă, vrînd să vadă înecarea locului sfint. Şi 
au sunat apele ca un tunet, rostogolindu-se cu freamăt mare. lar Cuviosul Arhip, fund 
în biserică la rugăciune şi auzind vuietul apei, a strigat mai cu dinadinsul către 
Dumnezeu și către Sfîntul Arhanghel Mihail, cerînd milă şi ajutor, ca să nu fie înecat 
sfîintul loc şi să nu se veselească vrăjmaşii, ci să se rușineze necuraţii, să se 
preamărească numele Domnului şi să se laude puterea şi sprijinirea cea îngerească. 
ȘI a cîntat psalmul lui David, zicînd: "Ridicat-au rîurile, Doamne, ridicat-au rîurile 
glasurile lor, ridica-vor rîurile va-lurile lor de glasuri de ape multe. Minunate sînt 
înălțările mării, minunat este întru cele înalte Domnul. Casei tale se cuvine sfin-ţenie, 
Doamne, întru lungime de zile”. 


Cînd grăia acestea Sfîntul Arhip, a auzit un glas poruncindu-i să iasă din 
biserică. Deci, ieşind sfîntul din biserică, a văzut pe păzitorul neamului creştinesc, 
pe cel cald folositor, pe Sfîntul Arhanghel Mihail, în chip omenesc, prea minunat și 
prea luminat, precum s-a arătat oarecînd proorocului Daniil, și neputînd să caute spre 
el a căzut de frică la pămînt. Iar el a zis către dînsul: "Îndrăzneșşte şi nu te teme! 
Scoală-te şi vino la mine aici şi vei ve-dea puterea lui Dumnezeu în apele acelea". Și 
sculîndu-se fericitul Arhip s-a apropiat cu frică de arhanghelul puterilor cereşti şi a 
stat de-a stînga după porunca lui şi a văzut un stîlp de foc de la pămînt pînă la cer. 
lar cînd s-au apropiat apele, şi-a ridicat arhanghelul dreapta sa şi a însemnat cu 
semnul crucii peste faţa apelor, zicînd: "Să staţi acolo!" Şi îndată s-au oprit apele și 
s-a împlinit cuvîntul cel proorocesc: "Văzutu-te-au apele şi s-au temut"; au stat rîurile 
ca un zid de piatră şi s-au înălţat în sus ca un munte înalt. Şi întorcîndu-se arhanghelul 
la piatra aceea mare, care era aproape de altar, a lovit într-însa cu toiagul pe care îl 
avea în mini, însemnînd spre dînsa semnul Crucii şi îndată s-a făcut un tunet mare 
şi s-a cutremurat pămîntul şi piatra aceea s-a despicat în două și s-a făcut în piatră o 
prăpastie mare. Și a zis Sfîntul Mihail: "Aici să se sfă-rime toată puterea cea 
protivnică şi să fie izbăvire de toate răută-țile tuturor celor ce vor alerga cu credință!" 


Acestea zicînd, a poruncit fericitului Arhip să treacă de partea dreaptă, și stînd 
cuviosul în partea dreaptă, Sfîntul Mihail a zis cu mare glas către ape: "Să intraţi în 
strîmtoarea aceasta!" Şi îndată au curs apele în ruptura pietrei, huind. De atunci 
totdeauna s-a făcut cale pîraielor acelora piatra aceea, iar vrăjmaşii, stînd de partea 
stingă, vrînd a vedea înecarea sfintei biserici, au încremenit de frică. Sfîntul 
Arhanghel Mihail, păzind așa biserica şi pe Cuviosul Arhip de înecarea apei, s-a suit 
la cer, iar fericitul a înălțat mul-țumire lui Dumnezeu pentru minunea aceea prea 
slăvită şi a prea-mărit ajutorul păzitorului celui mare. 


Deci se umplură de ruşine toţi protivnicii şi s-a făcut bucurie mare 
credincioşilor care alergară la biserica cea îngerească și la izvorul cel minunat, dînd 
laudă lui Dumnezeu împreună cu Cuviosul Arhip. Din acea vreme au aşezat ca să se 
prăznuiască acea zi în care s-a făcut acea prea sfințită minune prin arătarea 
îngerească. lar Cuviosul Arhip a petrecut de aici înainte în acel loc, mai cu dăruire, 
slujind lui Dumnezeu ani îndestulați și s-a mutat la Dumnezeu cu pace, avînd 
şaptezeci de ani de la nașterea sa. A fost îngropat de credincioși în acelaşi loc sfint 
care de la minunea pomenită mai înainte s-a numit Hones, adică mistuire, pentru că 
acolo s-au mistuit apele în piatră. 


Deci se cade ca în această zi să pomenim şi alte minuni ale Sfîntului Arhanghel 
Mihail pe care le-a săvîrşit, făcînd bine nea-mului creştin. 


Între marea Adrianului și între muntele care se numește Gargan, este cetatea 
Sipont, aflându-se departe de munte ca la două-sprezece mii de paşi. În cetatea 
aceasta era un om bogat, a cărui cireadă păştea pe sub munte şi s-a întîmplat de a 
rătăcit un bou, despărțindu-se de cireadă; căutînd stăpînul mult împreună cu slugile 
sale, l-a aflat în vîrful muntelui aceluia stînd lîngă uşa unei peşteri. Umplîndu-se de 


miînie că s-a ostenit căutîndu-l a luat arcul şi o săgeată adăpată cu otravă şi a îndreptat- 
o spre boul său, vrînd să-l ucidă. Dar deodată săgeata, întorcîndu-se înapoi, a rănit 
pe săgetător, iar cel ce era cu dînsul, văzînd aceea, s-a temut şi nu îndrăznea să se 
apropie de peştera aceea, ci, întorcîndu-se în cetate, a spus tuturor ce se făcuse. 


Deci, înştiinţîindu-se episcopul cetăţii aceleia, s-a rugat lui Dumnezeu să-i 
arate lui taina aceasta. Și i s-a arătat lui în vedenie Sfîntul Arhanghel Mihail 
spunîndu-i că el şi-a ales locul acela şi-l păzeşte şi voieşte ca acolo adeseori să 
cerceteze şi să ajute oame-nilor celor ce vor alerga cu rugăciune. ar episcopul a spus 
vedenia aceea cetăţenilor şi, după postul de trei zile pe care l-a poruncit la toată 
cetatea, s-a dus cu clerul său și cu tot poporul la muntele acela şi, suindu-se deasupra, 
a aflat într-o piatră o peşteră în care era intrarea strîmtă; şi nu a îndrăznit să intre 
înăuntru, ci şi-a săvîrşit rugăciunile înaintea ușii. 


De atunci adeseori mergeau acolo cei ce doreau, făcîndu-şi rugăciunile lor 
către Dumnezeu şi către Sfîntul Arhanghel Mihail. lar mai demult napolitanii, fiind 
necredincioşi, şi-au adunat ostașii şi au mers fără de veste la cetatea Sipontului, vrînd 
să o ia şi să o dărîme. Cetăţenii erau cuprinși de frică mare iar episcopul a poruncit 
post la popor, ca trei zile să nu guste hrană şi să se roage cu stăruință, ca să se 
izbăvească ei de vrăjmașii cei ce i-au înconjurat. Mai înainte de ziua aceea în care 
vrăjmașii voiau cu toate puterile lor să cucerească cetatea, s-a arătat arhanghelul 
puterilor cereşti episcopului, în vedenie, zicîndu-i: "Miine, în ceasul al patrulea din 
ZI, să poruncești tuturor cetățenilor să se înarmeze şi să iasă din cetate împotriva 
vrăjmașilor şi eu voi veni să vă ajut vouă". Episcopul, sculîndu-se din somn, a spus 
vedenia la toţi şi s-a bucurat foarte mult de biruința cea făgăduită asupra vrăjmaşilor 
şi s-au întărit cu nădejde bună. Apoi, venind al patrulea ceas din zi, s-a făcut un tunet 
mare şi, ridicîndu-și credincioşii ochii, au văzut la muntele Gargan un nor mare 
pogorîndu-se şi s-a făcut, ca odi-nioară la muntele Sinai, foc şi fum, fulgere şi tunete, 
încît tot muntele acela s-a cutremurat şi s-a acoperit cu nor. 


Văzînd aceea protivnicii, s-au temut și au început a fugi, iar cetățenii, 
cunoscînd că bunul păzitor şi grabnicul folositor a venit cu oștile sale cereşti să le 
ajute, au deschis porțile cetății şi au alergat pe urma vrăjmaşilor lor, secerîndu-i ca 
pe nişte paie. Ei îi tăiau dinapoi, iar Sfîntul Arhanghel Mihail, din înălțime, cu tunete 
şi cu fulgere îi ucidea, încît se făcuse numărul celor morţi șase sute de bărbați căzuți 
de tunete și de fulgere. Gonindu-i deci, pînă în depărtare şi biruindu-i desăvîrşit pe 
vrăjmașii lor, s-au întors veselindu-se în cetatea lor. Din acea vreme napolitanii, 
cunoscînd mîna cea tare a lui Dumnezeu Celui Atotputernic, au primit sfînta credinţă, 
iar cetăţenii Sipontului adunîndu-se toți, cu episcopul şi cu clerul, s-au dus la muntele 
acela la care a fost acea arătare înfri-coşată, vrînd să aducă acolo mulțumire lui 
Dumnezeu şi ajutăto-rului lor, Sfîntului Arhanghel Mihail, şi tuturor puterilor cereşti. 


Cînd s-au apropiat la uşa peşterii aceleia, au aflat pe marmură urme de pași 
omenești bine însemnate, ca pe pămînt moale, şi ziceau unii către alții: "Iată, cu 
adevărat Sfîntul Arhanghel Mihail a lăsat aici semnul ajutorării sale, că singur a fost 


aici, mîntuindu-ne pe noi de vrăjmașii noştri. ŞI închinîndu-se, au sărutat urmele 
acelea şi, săvîrşind cîntarea cea de rugăciune se veseleau pentru păzitorul şi 
folositorul lor, mulțumind lui Dumnezeu. Au hotărît, deci, să zidească la locul acela 
o biserică în numele Sfîntului Mihail. Cînd se găteau spre lucrul acela, iarăși s-a 
arătat Sfîntul Arhanghel episcopului, zicîndu-i: "Nu vi se cade vouă să vă îngrijiţi de 
zidirea bisericii, pentru că eu fără osteneala voastră mi-am gătit acolo biserică, numai 
să intrați în ea. lar tu mîine să faci în ea Sfînta Liturghie și să împărtășeşti pe 
credincioşi cu Dumnezeieştile Taine”. 


După vedenia aceasta, episcopul a poruncit ca toţi credincioşii să fie gata spre 
împărtăşirea cu Sfintele Taine și a mers cu dînșii cîntînd şi rugîndu-se. Iar cînd au 
sosit la acel loc sfînt, unde erau închipuite sfintele urme pe marmură, au aflat cioplită 
în piatră o biserică mică, făcută nu după obiceiul lucrului miinilor omenești, ci ca o 
peşteră, neavînd pereţii netezi, iar vîrful era împodobit cu diferite înălțimi, aşa că pe 
cîte o parte puteai să ajungi cu capul, iar pe alta nu puteai nici cu mîna. Astfel arătă 
oamenilor că Dumnezeu nu voieşte pietrele cele împodobite în biserică, ci inimile 
cele curate; iar sfinta masă era acoperită cu acoperămînt roşu și a săvîrşit pe dînsa 
episcopul Sfînta Liturghie şi a împărtășit pe credincioşi cu Prea Curatele Taine, iar 
în altar, despre partea de miază noapte, de la vîrf picura apă curată, dulce, foarte 
luminoasă şi făcătoare de minuni, din care, bînd, bolnavii cîştigau sănătate. Și beau 
credincioşii din apa aceea după împărtășirea Sfintelor Taine şi se făceau minuni fără 
de număr în biserica aceea şi se tămăduiau toate neputinţele cu rugăciunile Sfîntului 
Arhanghel Mihail. Deci a zidit episcopul chilii lîngă biserică și a rînduit să fie acolo 
preoți şi diaconi şi cîntăreți şi citeți, ca în toate zilele să se săvîrşească pravila 
bisericească, în slava lui Dumnezeu şi în cinstea Sfîntului Arhanghel Mihail. 


Credem că este bine să pomenim şi această minune care s-a făcut în muntele 
Athos. În zilele dreptcredincioşilor împărați bulgari era un om vestit, bogat şi cu mare 
vază, care se numea Dohiar, om al palatelor împărăteşti. Acesta, venind în frica lui 
Dumnezeu, a dorit să fie călugăr şi, luînd mulţime de aur din vistieriile sale, s-a dus 
la Sfîntul Munte ca să cerceteze mînăstirile şi să-şi caute lui un loc în care să-i placă 
a se sălăşșlui. Înconjurînd multe mânăstiri şi dînd multă milostenie, a mers din lavra 
Fericitului Atanasie, pe malul mării cel dinspre Salonic, şi a aflat loc foarte frumos, 
avînd ape dulci şi poame foarte multe, dar nelocuit de nimeni. Plăcîndu-i locul acela, 
a gîndit să se aşeze într-însul şi să zidească o mînăstire şi, adăugînd sîrguință, degrabă 
şi-a săvirșit dorinţa. Mai întîi a ridi-cat o biserică foarte frumoasă în numele Sfîntului 
Ierarh Nicolae, apoi a împrejmuit mînăstirea cu ziduri de piatră şi rînduindu-le pe 
toate după cerință, precum se cuvine singur s-a îmbrăcat într-însa în chip călugăresc. 
Cheltuindu-și toată averea lui pentru zidirile cele multe, nu i-a ajuns aur ca să 
înfrumusețeze şi biserica cu podoabă cuviincioasă şi bună. Însă avea nădejde la 
Dumnezeu, zi-cînd: "De va voi Dumnezeu ca să proslăvească locul acesta, apoi cu 
judecăţile care ştie va purta grijă pentru înfrumusețarea bisericii. Fie voia Lui”. 


În dreptul Sfîntului Munte, este un ostrov care se nume şte Lug, spre care, peste 
mare pînă la el, este cale de o zi. Acolo păs-torii stăteau cu dobitoacele, că locul acela 


este plin de verdeață şi este păşune bună pentru dobitoace. Era în ostrovul acela un 
stîlp de piatră foarte înalt, la un loc pustiu, iar în vîrful stilpului un idol şi o scriere 
elinească în acest fel: "Oricine mă va lovi pe mine în creştet, va afla mulțime de aur”. 
Pentru aceea mulți se ispiteau să ştie de este adevărat lucrul acela şi loveau în cap 
idolul, dar nu aflau nimic. S-a întîmplat în acea vreme de păştea un copil boii aproape 
de stîlpul acela şi copilul era înţelept şi ştia a citi şi, citind cuvintele cele scrise pe 
stilp, lovi pe idol în cap ca şi ceilalți ca să afle aurul, însă n-a aflat nimic. Apoi a 
gîndit că este ascunsă în pămînt comoara și, apunînd soarele, privea unde se sfîrşea 
umbra stîlpului aceluia şi acolo, la vîrful capului idolului celui desemnat de umbră, 
a săpat pămîntul căutînd comoara, dar n-a aflat-o. 


Apoi răsărind soarele, iarăşi a privit unde se sfîrşea umbra stilpului aceluia și 
acolo a început a săpa. Săpînd el, s-a auzit un sunet la locul acela, și cunoscînd că 
acolo este comoară, a început mai cu dinadinsul a săpa si a aflat o piatră de moară 
mare, cît nu putea el să o miște, dar întinzînd mîna prin gaura pietrei a aflat aur mult; 
ŞI nu se pricepea ce să facă cu el, că zicea întru sine: "De voi spune cuiva de comoara 
aceasta, apoi mă tem ca să nu mă ucidă pentru aur”. lar Dumnezeu, ascultind 
rugăciunile bătrînului celui pomenit mai înainte şi purtînd grijă de înfrumusețarea 
sfintei bise-rici, a pus în mintea copilului să se ducă în Sfîntul Munte la una din 
mînăstiri şi să spună egumenului de comoara aceea aflată, lucru pe care l-a şi făcut. 
Luînd cîţiva bani de aur spre încredințarea co-morii celei aflate, a mers într-un sat 
care este aproape de mare şi a găsit un om ca să-l treacă pe el la Sfîntul Munte. Iar 
după purtarea de grijă a lui Dumnezeu s-a oprit în limanul mînăstirii celei nou zidită. 
Mînăstirea aceea se numeşte pe numele întemeietorului său: Dochiaru. Deci omul cel 
ce a trecut pe copil s-a întors în satul său, iar copilul s-a dus la mînăstire şi, văzînd 
pe egumen, i-a spus lui toate cu de-amănuntul despre comoara ce a aflat. 


Egumenul, cunoscînd că lucrul acesta este al lui Dumnezeu, a chemat pe trei 
călugări şi, făcîndu-le cunoscut lor lucrul cel spus de copil, i-a trimis cu dînsul ca să 
aducă la mînăstire aurul ce se afla-se. lar ei mergînd degrabă au luat un caiac şi, 
sosind la ostrovul acela, au ajuns la stîlp şi la comoară şi prăvălind piatra aceea de 
moară, au aflat un cazan plin de aur; şi s-au bucurat de dînsul foarte tare. lar 
vrăjmașul cel ce urăște binele a semănat un gînd rău în inima unuia din călugării 
aceia ŞI a zis acela către alt călugăr: "Frate, de ce este nevoie să ducem egumenului 
aurul acesta pe care l-am găsit? Dumnezeu ni l-a trimis nouă ca singuri noi să ne 
facem nouă locaș şi să ridicăm mînăstire". Iar el a zis: "Dar cum vom putea tăinui 
aurul acesta?" Răspuns-a acela: "Aceasta este, că putem să-l aruncăm pe copil în 
mare şi nimenea nu va fi să mărturisească această faptă asupra noastră”. Și aşa, 
sfătuindu-se, au spus sfatul lor celui de al treilea călugăr. Iar acela, avînd întru sine 
frica lui Dumnezeu, a zis către dînşii: "Nu, fraților, să nu îndrăzniți a face aceasta, să 
nu pierdeţi pe copil pentru aur şi îm-preună cu el şi sufletele voastre”. Iar ei, 
neascultîndu-l pe el, au stăruit pe lîngă dînsul ca să se învoiască la sfatul lor. La sfîrşit 
îi ziseră: "De nu vei fi una cu noi, apoi să ştii că şi pe tine şi pe copil vă vom pierde”. 
Apoi văzînd fratele gîndul cel rău al lor neschimbat, s-a temut ca nu cumva să-l 
piardă şi pe el; pentru aceea le-a zis lor: "Dacă voi aţi voit aşa, faceți ce ştiţi, voi veţi 


vedea; iar eu mă Jur cu numele lui Dumnezeu că nu voi spune la nimenea de aceasta 
şi nici nu am trebuinţa de aur”. 


Aşa, întărindu-şi cuvîntul cu jurămînt, a tăcut. lar ei luînd aurul și piatra aceea 
cu care aurul a fost acoperit le-au dus în caiac, apoi şezînd cu copilul, au început a 
pluti spre mînăstire. lar cînd era în mijlocul noianului mării, au năvălit asupra 
copilului şi începură a-i lega piatra de grumaz. lar el văzînd ceea ce era să-i facă a 
început să plîngă și cu tînguire amarnică se ruga lor să nu-l piardă. Dar nimic nu a 
folosit că ticăloşii aceia de călugări, avînd inima împietrită şi suflet iubitor de aur, nu 
s-au temut de Dumnezeu, nici nu s-au umilit văzînd lacrimile copilului şi nu i-au 
ascultat rugămintea lui cea din adîncul inimii, ci, luîndu-l pe el, cu pia-tra l-au aruncat 
în mare şi îndată s-a cufundat în valuri. Era noapte cînd săvîrşeau fapta cea rea acei 
oameni fără de Dumnezeu. 


Dar milostivul Dumnezeu, privind de sus spre tînguirea cea amară a copilului 
şi văzînd înecarea lui cea nevinovată, a trimis pe păzitorul neamului omenesc, pe 
Sfîntul Arhanghel Mihail, ca, luînd pe cel înecat din fundul mării, să-l aducă pe el 
viu în biserică. Şi așa a fost. Pentru că fără de veste s-a aflat copilul în biserică, 
aproape de Sfînta Masă, cu piatra spînzurată de grumaji. Sosind ceasul Utreniei, cel 
rînduit a intrat în biserică, ca să aprindă lumi-nările şi să toace la cîntarea cea de 
dimineaţă şi a auzit un glas în altar ca glasul omului ce geme și i-a fost frică şi, 
alergînd, a spus egumenului. lar egumenul, numindu-l împuţinat la suflet, l-a trimis 
iarăşi în biserică. lar el, intrînd a doua oară, a auzit acelaşi glas şi iarăşi a alergat la 
egumen. 


Atunci egumenul a mers cu dînsul în biserică, după care, amîndoi auzind glas 
de copil şi intrînd în altar, au văzut pe copil stînd aproape de Sfinta Masă, cu piatra 
la grumaji şi apa de mare curgînd încă din hainele lui. Şi, cunoscîndu-l pe el, l-a 
întrebat: "Ce ţi s-a întîmplat ţie, fiule, şi cum ai venit aici?" Iar el, deşteptîndu-se ca 
din somn, a zis: "Viclenii aceia de călugări pe care i-ai trimis cu mine după aurul ce 
s-a aflat, aceia, legîndu-mi piatra aceasta de grumaji m-au aruncat în mare și 
afundîndu-mă eu întru adîncul mării, am văzut doi oameni luminoşi ca soarele și 1- 
am auzit pe ei vorbind între dînșii şi a zis unul către altul: Arhanghele Mihaile, să 
duci pe acest copil în mînăstirea care se chiamă Dochiaru. Auzind cu acestea, îndată 
am început a nu mă simţi pe mine şi nu ştiu cum m-am aflat aici”. lar egumenul, 
auzind cele spuse de copil, se minuna foarte şi lăuda pe Dumnezeu cel ce face 
minunate şi prea slăvite minuni ca aceasta. Apoi a zis către copil: "Să rămii, fiule, la 
locul acesta pînă mîine, pînă ce răutatea aceasta va fi vădită”. ŞI, ieşind, a încuiat 
biserica şi a rînduit ca paracliserul să nu spună nimănui ceva, iar Utrenia a poruncit 
să o cînte în tindă. Și a zis pa-racliserului: "De te va întreba cineva ce este acest lucru 
nou, de ce nu se cîntă Utrenia în biserică, ci în tindă, să-i răspunzi că părintele 
egumen a poruncit aşa”. 


Egumenul poruncind eclesiarhului, singur s-a suit pe un stîlp deasupra porții 
ca să păzească venirea spurcaților acelora de uci-gaşi; apoi făcîndu-se ziuă, iată 
veneau spre miînăstire ucenicii aceia, iar aurul îl ascunseseră într-alt loc oarecare. 


Văzîndu-i pe ei egumenul, a ieşit cu ceilalți frați în în-tîmpinarea lor şi i-a 
întrebat pe dînşii, zicînd: "Ce este aceasta? Patru v-aţi dus, iar acum trei v-aţi întors! 
Unde este cel de al patrulea?" Iar ei, ca mîniindu-se, ziseră: "Părinte, şi pe tine şi pe 
noi ne-a amăgit copilul spunînd că a aflat comoară, dar nu ne-a arătat nouă nimic şi 
singur nu ştie nimic. Pentru aceea, ruşinîndu-se de noi, s-a ascuns, şi noi, căutîndu-l 
pe el, nu l-am găsit, de aceea singuri ne-am întors la tine". lar egumenul a zis: "Voia 
lui Dumnezeu să fie!" Şi aşa intrară în mînăstire. Apoi i-au dus pe ei în biserică unde 
tînărul acela se afla, curgînd încă apa din hainele lui şi l-a arătat pe el zicîndu-le: 
"Cine este acesta?" Iar ei, spăimîn-tîndu-se, stăteau ca nişte ieşiţi din minte, neputînd 
să răspundă nimic timp îndelungat. lar mai pe urmă au mărturisit fapta lor cea rea şi 
au arătat unde au ascuns aurul cel aflat. 


Egumenul, trimițind fraţi mai credincioşi, au adus aurul în mînăstire. Și s-a 
auzit de această prea slăvită minune în tot Sfîntul Munte şi s-au adunat toți călugării 
de la toate miînăstirile, la vede-rea minunii acesteia şi au adunat sobor şi au numit 
biserica aceea cu numele Sfîntului Arhanghel Mihail, iar în numele Sfîntului de 
minuni făcătorul Nicolae au zidit altă biserică. Pe acei doi ucigași vicleni i-au 
blestemat şi, însemnîndu-le feţele, i-au gonit din mînăs-tire, pe al treilea, fiindcă nu 
s-a învoit la înecarea copilului şi s-a întors despre fapta cea rea l-au declarat 
nevinovat, iar pe copilul acela izbăvit din mare, îmbrăcîndu-l în chip călugăresc, s-a 
făcut bun nevoitor şi călugăr iscusit. Egumenul cu aurul acela ce s-a aflat, a reînnoit 
toată biserica cu bună podoabă şi a înfrumusețat-o cu toate bunătățile. A ridicat şi un 
foişor foarte frumos din temelie şi piatra aceea cu care tînărul a fost aruncat în mare 
a pus-o în zid, spre cunoştinţa tuturor. 


Mutîndu-se către Domnul egumenul acela, în locul lui a fost pus acela izbăvit 
din mare și cu dumnezeiască plăcere viețuind și acela, a trecut la Domnul purtat de 
mîinile Sfîntului Arhanghel Mihail, prin care din mare în biserică a fost adus. 


Pentru toate acestea slăvim pe Tatăl şi pe Fiul şi pe Sfîntul Duh şi pe Sfîntul 
Arhanghel Mihail îl mărim în veci. Amin. 


14. PĂTIMIREA SFINŢILOR MUCENICI GOMIL ŞI EUDOXIE 
ȘI A CELOR ÎMPREUNĂ CU DÎNŞII 


Sfîntul Gomil a fost, pe vremea împărăției lui Traian Cezarul, mai mare în 
casele împărăteşti. lar cînd Traian era cu mulțimea oştirilor sale în părțile Răsăritului, 


împăcînd cu sine pe iviri, pe sabromiţi, pe osdroeni, pe arabi şi alte popoare, atunci 
numărîndu-şi ostașii, a aflat între ei unsprezece mii de creştini care măr-turiseau pe 
Hristos şi se lepădau de închinăciunea idolilor. Pe aceştia toţi i-a trimis în Armenia 
cu necinste, nădăjduind că pentru această necinste se vor lepăda de Hristos şi vor 
jertfi la idoli, ca să fie puşi iarăşi în rînduiala lor ostăşească şi să fie cinstiți de dînsul. 
lar Gomil, fiind mai mare în rang, a mers înaintea împăratului şi l-a ocărît pentru 
păgînătate şi pentru acel lucru fără de socoteală, căci, ieşind la război, singur își 
împuținează oastea. Şi s-a mărturisit pe sine că este creştin și gata a muri pentru 
numele lui lisus Hristos, Dumnezeu. Mîniindu-se împăratul asupra lui a poruncit să- 
| bată fără de milă. Apoi l-a osîndit la moarte şi îi tăiară cinstitul lui cap. Iar pe 
creştinii trimişi la surghiun i-au pierdut cu felurite morți, dintre care zece mii au fost 
răstigniți în pustia muntelui Ararat din Armenia, iar pe cei rămași i-au omorit cu alte 
munci. 


Sfîntul Eudoxie a fost pe vremea împărăției lui Dioclețian, care prigonea foarte 
mult biserica lui Dumnezeu. De la el a ieşit acea poruncă fără de Dumnezeu ca toată 
lumea să nu se închine unuia, adevăratului Dumnezeu, ci să dea cinstea ce se cuvine 
lui Dumnezeu, idolilor celor muţi şi fără glas. Atunci mulţi din cei credincioşi au voit 
să trăiască mai bine în pustietăţi și în munţi cu fiarele, decît cu oamenii cei fărădelege 
prin cetăți. Cei mai mulţi din dregători şi din oamenii slăviți, lăsîndu-şi dregătoriile 
şi casele lor, se ascundeau prin locuri neștiute. Unul ca acesta era Eudoxie, 
credinciosul rob al lui lisus Hristos, fiind comite cu dregătoria. EI, lăsîndu-şi această 
cinste, se ascunse cu femeia și cu copiii săi de păgîni, fugind de mînia împărătească. 


Fund pîrît la ighemonul Melitinei, ostașii îl căutau pretutindeni. Iar el, fiind 
îmbrăcat cu haine proaste, i-a întîmpinat în cale și a fost întrebat de dînșiu dacă nu a 
auzit undeva de comitele Eudoxie? Iar el, văzînd că pe sine îl caută pentru chinuire, 
le-a zis: "De vă veţi abate la mine să mîncaţi pîine în casa mea şi să vă odihniți de 
cale, apoi vă voi spune vouă despre el, că ştiu unde se ascunde cu casa sa". Auzind 
ei s-au abătut la dînsul şi, primindu-i pe ei, i-a ospătat îndeajuns. Apoi, s-a arătat lor 
cum că el este cel pe care îl caută. Iar ei, mirîndu-se, ziseră: "Pentru a ta facere de 
bine nu te vom lua cu noi, iar celui ce ne-a trimis îi vom spune că deși te-am căutat 
mult, nu te-am aflat. Însă tu să te ascunzi, ca nu cumva altcineva, ştiindu-te, să-i 
spună". 


Vrînd ei să se ducă, i-a oprit pe dînșii, zicînd: "Aşteptaţi-mă, fraților, că merg 
şi eu cu voi. Că nu mi se cade mie a mă mai ascunde, singur Dumnezeu chemîndu- 
mă la nevoința mucenicească ca să fiu mărturisitor şi martor al numelui Său Celui 
sfînt. Că de ar fi voit Dumnezeu să mă aibă pe mine ascuns, nu m-aţi fi aflat voi pe 
cale, nici nu v-ar fi trimis pe voi să mă căutați pe mine, nici mie nu mi s-ar fi întîmplat 
să vă întîmpin pe voi. Dar acestea toate sînt semn că aşa este bunăvoința lui 
Dumnezeu, ca să rabd pentru dînsul pînă la sînge". Apoi, chemînd pe soţia sa, anume 
Vasilisa, pe fiu săi, pe slugi şi pe prieteni, le-a zis lor: "Vremea mi-a fost altă-dată a 
mă ascunde, iar acum este vremea să mă dau de față şi să mă dau în mîinile 
prigonitorilor de bunăvoie pentru lisus Hristos, Care singur S-a dat pentru noi la 


patima cea de voie. Deci voi merge şi fie precum Domnul meu va voi să rînduiască 
pentru mine, iar pe voi vă las lui Dumnezeu”. 


Apoi a poruncit şi a pus în rînduială toate cele pentru casă, pentru fii şi pentru 
slugi, învățindu-i pe ei cum să viețuiască după dînsul cu fapte bune, în frica și 
dragostea de Dumnezeu. Iar la sfîrşit a poruncit soției sale să nu plîngă, nici să nu se 
tînguiască cînd va auzi de moartea lui, ci mai ales să petreacă ziua aceea în bucurie 
şi în veselie, mulțumind lui Dumnezeu că l-a învrednicit de cununa mucenicească pe 
robul său. Apoi luînd pe sine îmbrăcă-mintea cea cuviincioasă dregătoriei sale, 
armele și brîul cel ostă-şesc, s-a îmbrăcat așa precum se cade unui comite şi şi-a lăsat 
nu numai casa, femeia şi Copiii, ci şi slugile și prietenii, toate averile, le-a lepădat 
pentru dragostea Domnului său. Ce jale era acolo, cînd se despărţeau femeia de 
bărbat, fiu de tată, prietenii de iubitul prieten! Plîngeau toți pentru dînsul, luîndu-şi 
cel din urmă rămas bun unul de la altul, ştiind că de-acum el nu se va mai întoarce la 
dînșii. Dar dintre toate amărăciunile, una le era lor spre uşurare. Aceea că se sîrguia 
să pătimească pentru Hristos şi, dorind să fie purtător de biruinţă, avea să stea 
înaintea lui Hristos, Domnul său. 


Despărţindu-se de toţi, fericitul Eudoxie a început drumul împreună cu ostaşii. 
Iar Vasilisa, soția lui, îl urma de departe, vrînd să-i vadă nevoinţa. Şi mergeau cu 
dînsul şi doi iubiţi prieteni, Zinon şi Macarie, cărora de asemenea li se gătea cununa 
muceniciei. 


Deci, stînd fericitul Eudoxie înaintea ighemonului, acesta i-a urat cuvinte 
bune, zicîndu-i: "Bucură-te, comite Eudoxie!" Iar mucenicul i-a răspuns: "Bucură-te 
şi tu, ighemoane!" iar ighemonul i-a zis: "Am pus la probă onoarea ta, ca să împlineşti 
porunca îm-părătească şi precum se cade, să aduci jertfe zeilor, dar mai ales tatălui 
tuturor zeilor, marelui Dia, şi celui cu chip de soare, Apolon, şi iubitei fete, 
Artemida". Răspuns-a sfîntul: "Eu, unuia Dumnezeu, în trei feţe preamărit, ştiu să-i 
aduc jertfă Celui ce a zidit toată lumea şi dă viaţă şi mîntuire. Aceluia îi jertfesc jertfă 
de laudă. Iar aceia pe care tu îi numești zei sînt lemne şi pietre şi cu nimic nu se 
deosebesc de un lucru neînsuflețit oarecare". A zis ighemonul: "Eu te învăţ pe tine 
ca să dai zeilor cinstea cuvenită, iar tu, precum văd, nu numai pe zei îi defăimezi, ci 
chiar și pe împărat îl socoteşti a fi nimic; încă aud că, aducînd înăuntru o credință 
nouă, amăgești pe mulți cu aceea”. 


Acestea zicîndu-le ighemonul şi-a întors privirea asupra mul-ţimii ostaşilor cei 
ce erau acolo şi le-a zis cu mînie: "Tot cel ce nu va aduce la împlinire porunca 
împărătească, să se dezbrace de hai-nele cele ostășești, că nu este vrednic de dînsele, 
şi să se socotească pe sine că este gol şi căzut dintr-o asemenea cinste”. Nelegiuitul 
zicea aceasta, vrînd să descurajeze pe Sfîntul Eudoxie, crezînd că nimeni nu va fi 
nesupus poruncii celei fără de Dumnezeu a împă-ratului lor, decît numai singur 
Eudoxie care, rușinîndu-se, se va învoi la voia lor necurată ca să nu cadă din cinstea 
şi rînduiala sa. Dar prigonitorul însuşi s-a ruşinat de cele ce grăise, căci Sfintul 
Eudoxie depuse brîul care-i îndreptăţea rangul de comite în fața schingiuitorului și 


cu el împreună şi cei | 104 ostaşi de sub comanda lui, care erau creştini în taină, 
aprinşi fiind atunci şi gata cu duhurile ca şi de trupurile lor să se dezbrace, punîndu- 
şi sufletele pentru mărturisirea lui lisus Hristos. 


Deci, prigonitorul s-a îndoit văzînd deodată atîta mulțime a mărturisitorilor 
numelui lui Hristos şi, lăsînd a-i întreba pe dînșii mai pe urmă, a trimis îndată la 
împăratul Dioclețian, înştiinţîndu-l de aceasta și întrebîndu-l ce să facă. lar împăratul 
degrabă 1-a tri-mis răspuns ca numai pe cei mai mari să-i pedepsească cu chinuri 
cumplite, iar pe cei mai mici să-i mai lase. Atunci ighemonul, şezînd la judecată, a 
pus sub pază pe Eudoxie comitele ca pe un începător, şi 1-a zis lui: "Pe tine, Eudoxie, 
te sfătuiesc să lași netrebnica iubire de ceartă şi nebuna împotrivire şi de voia ta să 
aduci jertfă zeilor; iar dacă nu, să ştii că vei jertfi chiar şi nevrînd, căci vei fi silit la 
aceasta cu chinuri amare". Şi a început apoi a-i număra cîte una; întîi legăturile și 
temnițele înfricoşate, bătăile şi strujirile; apoi arderile cu foc şi toate chinurile 
cumplite care sînt înfricoşate nu numai vederii, dar și auzului. La aceste zise 
mucenicul a răspuns: "Bîrfeşti, ighemoane, spunîndu-mi aceasta. Pe acestea eu le 
socotesc că sînt chinuri copilăreşti, pentru că privesc la răsplătirea care va să fie, 
nădăjduindu-mă spre dreapta cea îndurată a purtătorului meu de nevoinţe, Hristos. 
Mă tem, nu de acel foc de care ai pomenit, ci de acela care niciodată nu se stinge, de 
scrîşnirea dinților și de toate cumplitele munci, cele gătite celor ce nu ascultă pe 
adevăratul Dumnezeu şi se leapădă de El. Iar chinurile tale pentru mine sînt jucării 
şi focul cu care tu mă îngro-zeşti este cu mult mai rece decît focul gheenei; iar sabia 
ta îmi va fi mie ca o cheie de ușă, spre marginea cea dorită unde, în locul acestui 
soare văzut pe care îl vedem şi apune degrabă, voi vedea lumina cea neapusă și raza 
cea însuflețită; şi în locul celor vremelnice voi moşteni bunătăţile cele veşnice. Deci, 
să ştii cu dinadinsul că idolilor voştri nu mă voi închina. Că mare nebunie este 
aceasta, a cinsti ca pe Dumnezeu lemnul, piatra, aurul şi argintul cel făcut de mîna 
meşterului". lar ighemonul a zis: "Blîndeţele mele aţiță nebunia ta, că eşti cu atîta 
îndrăzneală, încît necinsteşti şi ocărăști pe zei, pe împărat şi pe mine. Eu necinstirea 
mea o rabd; necinsti-rea zeilor şi pe cea împărătească a o răbda mai mult nu se poate”. 


Şi a poruncit ca pe Sfîntul Eudoxie întinzîndu-l în patru părți, să-l bată fără 
milă cu curele crude, apoi spînzurîndu-l, să-l stru-jească pe coaste cu unelte de fier 
ascuțite; după aceasta l-a aruncat pe el în temniţă. lar după cîteva zile iarăşi, scoţindu- 
| pe el la în-trebare, l-a aflat neclintit în credinţă, ca pe un stîlp nemișcat şi ca o cetate 
tare; şi a poruncit ca cu şine de fier să-l bată peste gruma-jii lui, ca toate mădularele 
lui să le rupă din încheieturi, lucru care este mai cumplit decît moartea. După aceasta 
la tăiere de sabie l-a osîndit. 


Cînd îl duceau pe sfînt la locul tăierii, el se ruga așa: "Dumnezeule, Cel ce ai 
privit spre jertfele lui Abel şi ale lui Avraam, Cel ce ai primit răbdările a mulți 
mucenici, caută cu milostivul Tău ochi spre această jertfă a mea şi nu-mi defăima 
sîngele meu, pe care eu, întru căldura duhului meu, din dragostea inimii îl aduc Ție”. 
Acestea grăindu-le Sfîntul, uitîndu-se înapoi, a văzut pe soția sa urmîndu-i şi 
tînguindu-se cu lacrimi. A întrebat-o dacă se îndeplinesc toate aşa precum le văzuse 


el mai înainte şi i-a poruncit ca după tăiere să-i ia trupul şi să-l îngroape la un loc, 
care se numea Amimna. Apoi cea de pe urmă poruncă i-a dat să nu pliîngă pentru 
ieşirea lui din trup, ci mai ales să cinstească ziua aceea, îmbrăcată fiind în haine de 
sărbătoare şi cu alte podoabe să se înfrumusețeze pe sine. Apoi văzînd pe iubitul său 
prieten, Zinon, tînguindu-se pentru dînsul, a strigat către el: "Iubite Zinone! Nu 
plînge, pentru că Dumnezeu căruia slujim nu ne va despărţi pe noi unul de altul, ci 
ca într-o corabie vom înota către viața cea veşnică împreună. La aceste cuvinte s-a 
pornit Zinon şi cu mare glas a început a striga: "Şi eu sînt creștin, mărturisesc pe 
Hristos şi pentru EI voiesc a muri. Şi îndată fu prins de slugile cele păgîne și spus 
ighemonului." lar ighemonul a poruncit ca împreună cu Eudoxie să-l taie și pe el. 
Deci a suferit tăiere mai întîi Zinon rugîndu-se pentru dînsul Fudoxie. Apoi Eudoxie, 
trimițîndu-şi înainte la cer pe prietenul său, şi-a plecat şi el capul sub sabie şi a luat 
fericitul sfîrşit. 


Au fost tăiați atunci şi alţi sfinți mucenici care, cu îndrăz-neală, au mărturisit 
pe Hristos, şi au fost lăsați neîngropaţi. lar Vasilisa, femeia lui Eudoxie, fără de 
temere luînd trupul bărbatului său, l-a îngropat cu cinste, la locul cel mai înainte 
hotărît. Pentru acest lucru, fiind prinsă şi dusă la ighemon, a mărturisit şi ea pe 
Dumnezeu şi a ocărît pe idoli şi pe cinstitorii lor, vrînd să meargă degrabă la Domnul, 
în urma bărbatului, pe calea muceniciei. Dar prigonitorul 1-a zis ei: "Ştiu că ai vrea 
să mergi după bărbatul tău, ca să ai laudă de la galileeni şi, deşi eşti vrednică de 
moarte, nu voi face aceasta”. ar ea i-a zis: "Domnul meu lisus Hristos vede dorin-ța 
mea pe care o va primi în loc de alt lucru mai bun şi cu toate că poate nu voi fi ucisă 
de tine, însă înaintea Domnului Dumnezeu de partea cea cu bărbatul meu nu mă voi 
lipsi”. Şi a izgonit-o pe ea de la faţa ighemonului. 


Iar după şapte zile i s-a arătat ei Sfîntul Eudoxie în vis, zi-cîndu-i: "Să spui lui 
Macarie, prietenul şi păzitorul casei noastre, să meargă la curte şi pe aceeaşi cale 
după noi să se grăbească, că iată îl aşteptăm pe el”. De aceasta cînd a spus Vasilisa 
lui Macarie, el îndată, grăbindu-se, a mers la ighemon şi a mărturisit că este creştin 
şi ucenic al lui Eudoxie. Văzîndu-l prigonitorul şi auzind mărturisirea lui cea cu 
îndrăzneală, a poruncit ca cu sabia să-i taie capul. Şi aşa s-a dus după Eudoxie şi 
după Zinon, la bunul purtător de nevoinţă Hristos, Domnul nostru, Căruia şi Vasilisa, 
plăcîndu-i, s-a sfîrşit în buna mărturisire şi a stat în ceata sfinților, înaintea scaunului 
slavei lui Dumnezeu, slăvind pe Tatăl şi pe Fiul şi pe Sfîntul Duh, în veci. Amin. 


15. VIAȚA CUVIOSULUI PĂRINTELUI NOSTRU DAVID, 
CARE MAI INAINTE A FOST TILHAR 
(6 SEPTEMBRIE) 


(Scrisă de loan preotul din lăcaşul lui Theodosie din Palestina) 


Acest bun şi cuvios părinte David a fost mai înainte tîlhar. Petrecînd în pustia 
Ermopoliei şi făcînd multe răutăți, pe mulți ucidea, că era atît de rău și de sălbatic, 
încît nimeni altul de pe vremea lui nu-l întrecea, pentru că avea cu sine tovarăşi mai 
mulți de treizeci, care făceau tîlhării cu dînsul. Odată şezînd în munte cu dînşii şi 
cugetînd la viaţa lui, s-a temut foarte mult de Dumnezeu. Venindu-și apoi în sine, a 
lăsat pe toți cei ce erau cu dînsul, a mers la o mînăstire și, bătînd în poartă, a ieşit 
portarul şi l-a întrebat: "Ce voieşti?" Iar David a răspuns: "Voiesc să fiu călugăr”. Și 
du-cîndu-se portarul a vorbit de dînsul egumenului. Venind egumenul, l-a văzut că 
este om bătrîn şi i-a zis: "Nu vei putea să fu aici pentru că frații au multă osteneală 
şi mare înfrînare, iar tu ai alte deprinderi şi pravilele mînăstireşti n-o să le poţi păzi”. 
Iar el se ruga, zicînd: "Toate cele ce-mi veţi porunci le voi face, numai să mă primiţi”. 
Dar egumenul îl înlătura mereu, zicînd: "Nu vei putea cu nici un chip să viețuieşti cu 
noi". Atunci a zis către egumen: "Să ştii, părinte, că eu sînt David, căpitanul de tîlhari, 
şi am venit la voi ca să-mi plîng păcatele mele; iar de nu vreți să mă primiţi, vă spun 
cu jurămînt, să ştiţi că mă voi duce iarăşi la lucrul meu de mai înainte şi voi aduce 
cu mine pe tilharii pe care-i am şi pe toți vă voi risipi împreună cu mînăstirea 
voastră". Aceasta auzind-o egumenul, l-a primit pe el în mînăstire și l-a tuns în 
îngerescul chip. Deci, a început David a se nevoi cu înfrînare şi a se deprinde cu 
smerenia Și, în puţină vreme, i-a întrecut pe toți călugării din mînăstire cu faptele 
bune şi era la toți folositor cu viaţa şi cu cuvîntul. 


Şezînd el odată în chilie, i-a stat înainte Arhanghelul Gavriil şi i-a zis: "Davide, 
Davide, ţi-a iertat Domnul păcatele tale şi de acum vei face minuni." lar David a 
răspuns către înger: "Nu pot să cred că mi-a iertat Domnul păcatele mele în atît de 
puțină vreme, că sînt foarte grele şi mai multe decît nisipul mării”. lar arhanghelul 1- 
a zis: "Eu sînt Arhanghelul Gavriil care și pe Zaharia, cel ce nu credea cuvintele 
mele, nu l-am cruțat, ci i-am legat limba spre pedeapsă, ca să creadă cele grăite de 
mine; dar pe tine oare te voi cruța? Deci, de acum să fii mut". lar David s-a închinat 
ŞI a zis către înger: "Cînd am fost tîlhar şi făceam necuvioase lucruri și am vărsat 
mult sînge, atunci nu mi-ai legat limba care nu aducea slavă lui Dumnezeu, iar acum, 
cînd voiesc să slujesc Domnului şi să-l aduc laudă, îmi legi limba ca să nu vorbesc?" 
I-a grăit îngerul: "Să grăieşti numai cînd vei slăvi pe Dumnezeu și cînd te vei ruga 
lui în rînduială, iar afară de acestea să taci”. Aşa pedepsindu-l îngerul, s-a dus, iar el 
a dat mulţumire lui Dumnezeu pentru iertarea păcatelor sale şi s-a liniştit. După 
aceea, multe minuni a făcut cu darul lui Dumnezeu. Pe cei orbi i-a luminat, pe cei 
ologi i-a făcut a umbla, pe cei îndrăciţi i-a tămăduit şi cînta în biserică cîntări în 
vremea slujbei de rugăciune, însă alt cuvînt nu putea să grăiască, ca un al doilea 
Zaharia. Apoi a trecut la Domnul şi acum, stînd înaintea Lui, fără tăcere se roagă 
pentru noi. Cu ale cărui rugăciuni să ne ajute nouă a cîştiga de la Domnul milă. Amin. 


16. PĂTIMIREA SFÎNTULUI MUCENIC SOZONT 
(7 SEPTEMBRIE) 


(Culegere după Sf. Simeon Metafrast) 


Maximian, ighemonul Ciliciei, cînd a intrat în cetatea Pompeiopol, făcîndu-se 
praznic idolului de aur, a adus multe jertfe. Era acolo un tînăr cu neam din Licaonia, 
anume Sozont, creştin cu credință, cu deprinderi bune, plin de lucruri bune, pentru 
că învăţa ziua şi noaptea legea Domnului. Acesta, păscînd oile cele ne-cuvîntătoare, 
pe cele cuvîntătoare le povăţuia la păşunea cea bună; pentru că unde era el cu oile, 
acolo se adunau la dînsul şi ceilalți păstori, copii şi bărbaţi, şi îi învăţa pe ei să 
cunoască pe unul Dumnezeu. Așa, pe mulți a adus la Sfîntul Botez, pentru că darul 
Domnului nostru lisus Hristos era întru dînsul. 


Odată, păscînd oile pe lîngă un izvor unde se afla un stejar mare, a adormit cu 
somn dulce şi a avut o vedenie dumnezeiască, care îl chema pe el la nevoința 
mucenicească, şi 1 s-a mai spus că acel loc are să fie multora de folos, pentru că se 
va sfinți cu darul cel ce se coboară de sus şi mulți vor afla mîntuire printr-însul și vor 


preamări Sfînta Treime. Deci, sculîndu-se din somn bunul păstor, a încredinţat altora 
oile şi a lăsat în locul acela arcul său şi trei săgeți spre pomenirea sa, iar el singur a 
intrat în cetatea Pompeiopol şi a văzut păgînătatea ce se înmulţea şi sfinta credință 
scăzînd, şi l-a durut inima de aceasta. Intrînd în capiştea idolească, unde se găsea un 
idol de aur, a luat de la dînsul o mînă și, sfărîmînd-o, a împărțit-o la săraci. Apoi fiind 
mare tulburare în cetate pentru mîna cea de aur care se luase de la idol, mulţi erau 
cercetaţi şi chinuiți. Dar Sfîntul Sozont, nevrînd ca altcineva să pătimească pentru 
vina lui, a mers singur la ighemonul Maximian și s-a dat pe faţă. "Eu sînt - zise el - 
cel ce am luat mîna idolului vostru, pe care am zdrobit-o, iar aurul l-am dat celor ce 
aveau trebuinţă”. 


Fiind cercetat pentru ce a îndrăznit a face un lucru ca acela şi a aduce necinstire 
idolului lor, a răspuns : "Am făcut aceasta ca să vă încredințaţi de puterea cea slabă 
a idolului vostru. Cînd am luat mîna de pe dînsul, el nu s-a împotrivit. Să fi zis ceva!? 
Nici că l-a durut şi nici nu a suspinat. Și cum putea să se împotrivească fiind mut şi 
fără de suflet ? Că de ar fi fost Dumnezeu adevărat şi viu, mi s-ar fi împotrivit şi nu 
s-ar fi lăsat să-i fac rău. lar eu, cunoscîndu-l pe el că este idol, iar nu Dumnezeu, i- 
am sfărîmat mîna; ba încă era să-l zdrobesc cu totul, ca să nu vă mai închinaţi lucrului 
cel făcut de mîini omeneşti care, deşi are ochi, urechi, miîini şi picioare, nici nu vede, 
nici n-aude, nici nu grăiește, nici nu pipăie, nici nu umblă şi nici nu poate să-și ajute 
lui ceva, cînd l-ar bate cineva sau l-ar preface în bucăţi”. 


Auzind aceasta, ighemonul a poruncit ca să-l lungească pe el fără milă. Deci, 
mai întîi, l-au spînzurat şi cu drugi de fier peste coaste l-au strujit; apoi încălțindu-l 
cu încălțăminte de fier care avea piroane ascuţite pe dinăuntru, l-au pornit prin cetate, 
iar sfîntul preumblîndu-se astfel, slăvea pe Hristos Dumnezeu. După aceasta, iarăşi 
îl spînzurară pe lemn şi cu toiege de fier foarte tare îl bătură, cît nu numai trupul, ci 
şi oasele i-au sfărîmat. În acele munci sfîntul şi-a dat duhul în mîinile lui Dumnezeu. 
Apoi, văzîndu-l pe el prigonitorii că murise, l-au luat de pe lemn, după porunca 
ighemonului şi au făcut foc mare ca să-i ardă trupul pentru a nu fi cinstit de 
credincioşi. Şi cînd aruncară în foc trupul lui, cel mult pătimitor, deodată se făcură 
fulgere şi tunete groaznice și a căzut ploaie mare cu grindină, încît îndată focul s-a 
stins. lar poporul ce se afla acolo s-a răspîndit de frică şi a rămas trupul sfîntului 
întreg. Şi, venind noaptea, credincioşii vroiau să ia sfintele lui moaşte, dar nu puteau 
fund întuneric mare. Și mîhnindu-se ei foarte tare de aceasta, iată în miezul nopții, o 
lumină din cer a strălucit peste moaşte pe care, luîndu-le credincioşii, le-au îngropat 
cu cinste. lar de la mormîntul lui multe minuni se făceau şi nu numai de la mormânt, 
ci şi de la izvorul cel de sub stejar, unde sfîntul, dormind, a avut vedenia aceea. 
Asemenea felurite tămăduiri se dau bolnavilor, cu darul lui Hristos şi cu rugăciunile 
sfîntului pătimitor. Pentru aceea, mai pe urmă s-a zidit acolo o biserică în numele lui, 
spre lauda întru dînsa a unuia în Treime adevăratului Dumnezeu, Căruia se cuvine 
slava în Veci. Amin. 


17. SFINŢII MUCENICI EVOD ȘI ONISIFOR, 
DINTRE CEI ŞAPTEZECI DE APOSTOLI 
(7 SEPTEMBRIE) 


(Istorisire după Sf. Simeon Metafrast) 


Sfîntul Evod a fost unul din cei şaptezeci de apostoli, făcîndu-se întîi episcop 
în Antiohia cea mare, după Sfîntul Apostol Petru. Era mare propoveduitor al 
Cuvîntului lui Dumnezeu; Sfîntul Ignatie purtătorul de Dumnezeu îl pomenește în 
scrisoarea sa cea către antiohieni, zicînd: "Aduceţi-vă aminte de fericitul Evod, 
părintele vostru, care v-a fost pus vouă păstor întîi de apostol; deci, ca să nu se 
ruşineze de voi părintele, fiți adevăraţi fii, iar nu din preacurvie”. 


Acest Sfînt Evod a scris pentru Prea Curata Fecioară că a născut pe Mîntuitorul 
lumi în anul al cincisprezecelea al vieţii sale: "De la trei ani, zice, a fost dusă în 
Biserica Domnului, unde a trăit unsprezece ani, apoi, sosind al doisprezecelea an, de 
mîinile preoților a fost dată lui Iosif spre pază, vieţuind la el patru ani, a primit 
Bunavestire cea de bucurie de la înger şi a născut pe Hristos, lumina lumii, petrecînd 
cincisprezece ani ai vieţii sale”. Și alte multe scrieri de folos a lăsat Sfîntul Evod, dar 


vremurile cele cumplite în care a fost prigonită biserica n-au îngăduit ca veacul nostru 
cel de pe urmă să le vadă. A scris o carte care avea titlul: Luminător. Vechiul scriitor 
Nichifor Calist enumeră acest titlu în istoria sa. Se scrie despre dînsul în martirologiul 
latin că şi-a vărsat sîngele pentru Hristos şi luînd cununa muceniciei s-a sfîrşit. Unii 
povestesc că sfîntul a pătimit atunci cînd Vespasian a fost în Antiohia. În acea vreme 
s-a făcut tulburare în cetate din pricina unui iudeu, Antioh, care, lăsîndu-şi legea sa, 
a jertfit la idoli. Mulţi din iudei au fost uciși, pentru că nu s-au închinat la idoli, şi tot 
atunci mai mulți iudei au primit credinţa creştină şi îl aveau pe Evod arhiereu. Deci, 
odată cu dînşii, și Sfîntul Evod a fost ucis ca un păstor şi mai mare începător al lor. 


Iar Sfîntul Onisifor, asemenea era din cei şaptezeci de apostoli, pe care Pavel 
îl pomenește în scrisoarea cea către Timotei, zicînd: "Să dea Domnul milă casei lui 
Onisifor, că de multe ori m-a odihnit pe mine, şi de lanțul meu nu s-a ruşinat, ci 
venind în Ro-ma, mai cu osîrdie m-a căutat şi m-a aflat. Să-i dea lui Domnul ca să 
afle milă de la EI în ziua aceea. Şi la cîte în Efes mi-a slujit mie, tu mai bine știi”. 
Acesta a fost episcop în Kolofonia și în Kirini și pînă la sînge a pătimit pentru 
credinţă. Mărturisește pentru dînsul minologhionul că, după multe bătăi, fund tîrît de 
cai sălbatici, şi-a dat duhul în mîinile lui Dumnezeu şi în ceata mărturisitorilor 
împreună cu Evod, se sălăşluieşte în lăcașurile cereşti. 


18. VIAŢA CELUI ÎNTRE SFINŢI PĂRINTELE NOSTRU IOAN, 
ARHIEPISCOPUL NOVGORODULUI 
(7 SEPTEMBRIE) 


Noul făcător de minuni al Rusiei, sfîntul loan, s-a născut în marele oraş 
Novgorod, din părinți binecredincioși; tatăl său se numea Nicolae, iar maica sa, 
Christina. Avea şi frate după trup, anume Gavriil, cu care era crescut în bună 
învățătură şi deprins în frica lui Dumnezeu. Din tinereţe s-a îndreptat pe sine la fapta 
bună. lar la vîrsta potrivită, a fost hirotonit preot la biserica Sfîntului sfințit Mucenic 
Vlasie. Şi slujea Domnului cu toată osîrdia, umblînd fără prihană în toate poruncile 
lui. lubind însă viaţa cea liniştită şi fără de tulburare, a avut dorinţă a se îmbrăca în 


chipul călugăresc. Pentru aceea a gîndit să zidească şi o mînăstire nouă din averea ce 
rămăsese de la părinți. Sfătuindu-se cu fratele său Gavriil, mai întîi a zidit o biserică 
de lemn, întru numele Prea Curatei Maicei lui Dumnezeu, întru pomenirea cinstitei 
Buneivestiri, şi a întemeiat mînăstire şi a rînduit toate cele trebuincioase ei. Apoi s-a 
sîrguit ca să zidească biserica de piatră. 


Deci, începîndu-se acel lucru bun, și zidindu-se bine biserica cea de piatră, au 
ajuns la ferestre; și le-a lipsit argintul pentru săvîrşirea bisericii. De aceea fericitul 
Ioan şi Gavriil, fratele lui, erau în mare mîhnire. Dar avînd mare credință şi osîrdie 
către Prea Curata Născătoare de Dumnezeu, întru mîhnirea lor au năzuit cu lacrimi 
spre dînsa ca spre cea grabnică ajutătoare și scîrbiților mîngîietoare, rugîndu-se și 
zicînd: "Tu, Stăpînă, ştii credința noastră şi dragostea pe care o avem către Fiul Tău 
şi Dumnezeul nostru şi spre tine, Doamna noastră, cu toată osîrdia şi credinţa spre 
zidirea prea cinstitului tău hram ne-am pornit şi spre ajutorul tău ne-am pus nădejdea 
noastră, Maica lui Dumnezeu. Deci, ajută-ne nouă ca să săvirşim biserica ta, trimite 
ajutorul tău, Stăpînă, şi nu ne ruşina pe noi robii tăi, că, iată, am început a zidi şi nu 
putem a o sfirşi fără de ajutorul tău". Aşa rugîndu-se și tînguindu-se ei, li s-a arătat 
noaptea în vis Preacurata Maica lui Dumnezeu, cereasca împără-teasă, zicîndu-le lor: 
"De ce v-aţi tînguit atîta pentru zidirea biseri-cii mele, iubiții mei robi ai lui 
Dumnezeu? Nu voi trece cu vederea rugăciunea, credinţa şi dragostea voastră, ci 
degrabă vă voi trimite vouă cele spre săvîrşire; ba vă va şi prisosi; şi altă trebuinţă 
nu este, fără numai sîrguiți-vă la lucru şi nu vă împuţinaţi în credință”. Această 
vedenie o văzură amîndoi frații şi, deșteptîndu-se, s-au umplut cu mare bucurie. lar 
după cîntarea Utreniei au spus unul altuia cele ce văzuseră, şi s-au întărit cu nădejde. 
ŞI într-aceeaşi zi, de dimineaţă, după rînduiala lui Dumnezeu, ieşind afară din mînăs- 
tire, au văzut un cal foarte minunat stînd înaintea porții, cu frîu aurit, înfrînat, şi șeaua 
de pe dînsul ferecată cu aur, iar călăreț pe el nu era. ȘI sta calul blînd şi nemișcat. 
Mirîndu-se de frumuseţea şi mărimea calului, aşteptară mult: oare nu va veni de 
undeva călăreţul calului acestuia? Și pentru că nu a venit nimeni, calul stînd la un 
loc, nemişcat, se apropiară de dînsul şi văzură doi săcu-şori plini pe amîndouă părțile 
şelei atîrnaţi. Cunoscînd deci că de la Dumnezeu li s-a trimis lor aceasta, au luat de 
pe cal săcuşorii aceia și îndată calul s-a făcut nevăzut din faţa ochilor lor. Apoi, 
dezlegînd săcușorii, au aflat unul plin cu aur iar altul cu argint și, mirîndu-se de o 
asemenea purtare de grijă dumnezeiască şi a Preacuratei Maicei lui Dumnezeu, mare 
mulțumită au înălțat şi degrabă au săvirșit biserica, cu toată buna podoabă 
înfrumuseţînd-o. Ase-menea au cumpărat mînăstirii şi mulțime de moşii, iar rămăşița 
au-rului şi a argintului au dat-o egumenului şi fraţilor. Și ei se îmbrăcară în 
călugărescul chip acolo şi s-au numit loan-llie şi Gavriil-Grigorie şi petreceau în 
mănăstirea aceea cu plăcere dumnezeiască în post şi în rugăciune şi întru toate 
nevoinţele și ostenelile călugărești. 


Murind preasfințitul arhiepiscop al Novgorodului, Arcadie, l-au luat pe 
fericitul Ile din mînăstirea sa şi l-au ridicat la scaunul arhiepiscopiei cu sila, căci el 
se lepăda, socotindu-se nevrednic de o rînduială ca aceasta; dar Dumnezeu l-a făcut 
pe el vrednic. Deci, voievodul, toți mai marii duhovniceşti şi mirenii, tot poporul 


cetății aceleia, cu un glas, l-au ales pe el, căci era iubit de Dumnezeu şi de oameni și 
prin rugăminte l-au făcut pe el să primească scaunul arhiepiscopiei. Atunci s-a supus 
şi a fost aşezat arhiepiscop al Novgorodului de prea sfinţitul Ion, mitropolitul 
Kievului şi a toata Ru-sia. Și păstorea bine turma oilor lui Hristos, vieţuind întru 
Cuvioşie şi dreptate. 


În acea vreme, Roman, voievodul Suzdalului, şi alţii din ace-laşi pămînt al 
Rusiei, demnitari mulţi, şaptezeci şi doi la număr, se sculaseră asupra marelui oraş 
Novgorod, vrînd să-i risipească pe el şi pe oamenii săi, cei de un neam şi de o 
credință, să-i prade şi să-i dea morții. Pentru aceea au mers la cetate cu marea 
mulțime a oş-tilor lor şi, împresurînd-o, au strîmtorat-o cu sila trei zile. lar cetă-ţenii, 
văzînd puterea cea mare a protivnicilor şi slăbind de război, erau în necaz şi în 
nepricepere mare, neaşteptînd ajutor de nicăieri, numai de la Dumnezeu cereau milă, 
şi nădăjduiau spre rugăciunile sfințitului lor păstor. lar bunul păstor, văzînd pe lupu 
cei ce năvăliseră şi căutau să-i rănească turma, a stătut la strajă, privind cu ochi 
nedormit spre Dumnezeu şi cu rugăciunile sale îngrădind cetatea și cu ziduri. lar în 
noaptea a treia stînd el, după obicei, la rugăciune înaintea icoanei Domnului lisus 
Hristos, şi cu lacrimi, strigînd către Stăpîn pentru izbăvirea cetăţii, a auzit un glas 
zicînd către dînsul: "Să mergi în biserica Domnului nostru lisus Hristos, cea de pe 
ulița lui Ilie, şi acolo, luînd chipul Preacuratei Născătoarei de Dumnezeu, să-l înalți 
pe zidul cetății împotriva vrăjma-şilor şi îndată vei vedea mîntuirea cetăţii”. Iar el, 
care a auzit un glas ca acesta, s-a umplut de negrăită bucurie și a petrecut fără de 
somn toată noaptea aceea. 


A doua zi a chemat deci tot soborul şi le-a spus lor de glasul ce se făcuse către 
dînsul; iar poporul, auzind aceea, a proslăvit pe Dumnezeu şi pe Preacurata Maica 
lui Dumnezeu și primind oarecare putere a îndrăznit. Apoi, arhiepiscopul a trimis pe 
arhidiaconul său dimpreună cu clerul, poruncindu-i să aducă la sobor acea cin-stită 
icoană, iar el, împreună cu sfințitul sobor, intrînd în biserica cea mare a înțelepciunii 
lui Dumnezeu, au început a săvîrşi cîntări de rugăciune. Ajungînd, deci, trimişii la 
biserica Mîntuitorului, unde se afla icoana făcătoare de minuni a Prea Sfintei de 
Dumnezeu Născătoare şi, închinîndu-se precum se cădea, cînd au vrut să o ia, n-au 
putut nici să o miște din loc; şi, pe cît au încercat mai mult, pe atît nicidecum n-au 
putut. Și, întorcîndu-se, au spus sfîntului. Apoi el, adunînd tot soborul, a mers cu 
sîrguință şi, intrînd în biserică, a căzut înaintea icoanei Stăpînei noastre, rugîndu-se 
şi zicînd: "O, prea milostivă Doamnă, Fecioară de Dumnezeu Născătoare, tu ești 
nădejdea, scăparea şi apărarea cetății noastre, zidul, acoperămîntul şi limanul tuturor 
creştinilor. Drept aceea și noi păcătoşii, spre tine nădăjduim. Roagă-te, Doamnă, 
Fiului tău și Dumnezeului nostru pentru cetatea noastră şi nu ne da în mîna 
vrăjmaşilor noştri pentru păcatele noastre, ci ascultă plingerea şi suspinarea robilor 
tăi şi scapă-ne. Precum oarecînd pe niniviteni Fiul tău i-a cruțat, pentru pocăință, 
aşișderea şi aici arată-ți, Stă-pînă, mila ta". Astfel rugîndu-se sfîntul, a început a cînta 
paraclisul; şi cînd clericii cîntau condacul după a şasea peasnă: "Ceea ce eşti 
folositoare creştinilor, neînfruntată", îndată cinstita icoană a Preacuratei Născătoarei 
de Dumnezeu s-a mișcat singură. lar poporul văzînd acea minune, toţi ca un singur 


glas strigau: "Doamne miluieşte!" Apoi, prea sfinţitul arhiepiscop, luînd în mîini acea 
cinstită icoană, a sărutat-o cu dragoste şi, mergînd cu poporul, săvîrşind cîntări şi 
rugăciuni a înălţat-o pe zidul cetăţii și a pus-o împotriva luptătorilor. Şi, fiindcă la al 
şaselea ceas începuseră protivnicii a se năpădi mai tare la cetate și îndreptară săgeți 
asupra ei ca ploaia de multe, îndată cinstita icoană a Preasfintei Născătoarei de 
Dumnezeu schimbîndu-şi faţa sa dinspre protivnici, a întors-o spre cetate. Această 
mișcare era semn sigur de prea marea milostivire a Stăpînei noastre, pe care a arătat- 
o popoarelor celor ce se primejduiau de către împresurători. Privind arhiepisco-pul 
spre sfînta icoană a văzut lacrimi curgînd din ochii ei ca un izvor al raiului şi luînd 
felonul său, adună într-însul pe cele ce picau din icoană şi grăi: "O, minune prea 
slăvită! Cum din lemn uscat pică lacrimi! lată, Împărăteasă, ne arăţi nouă semn 
adevărat, că te rogi Fiului tău și Dumnezeului nostru, cu lacrimi, pentru scă-parea 
cetății". Poporul, văzînd că plîngea icoana Preasfintei Născă-toare de Dumnezeu, a 
strigat către Dumnezeu cu lacrimi şi cu suspinuri. Şi deodată a coborit frică asupra 
protivnicilor, i-a aco-perit întunericul, iar mînia lui Dumnezeu i-a tulburat şi începură 
unul pe altul să se ucidă. Iar cetăţenii, văzînd o tulburare ca aceea a lor, au deschis 
porțile cetății şi, ieşind înarmaţi, s-au repezit asupra vrăjmaşilor, pe unii tăindu-i, iar 
pe alții de vii robindu-i şi așa au biruit toate taberile vrăjmaşilor, cu ajutorul 
Preasfintei Născătoarei de Dumnezeu. 


Din acea vreme arhiereul lui Dumnezeu, Ilie, a așezat praznic luminos: să se 
prăznuiască acel prea minunat semn al Preasfintei Născătoarei de Dumnezeu în 
marea cetate Novgorod, şi a numit ziua aceea pe de-o parte zi de izbăvire, iar pe de 
alta, zi de pedepsire; de izbăvire, deoarece cu rugăciunile Preasfintei Născătoarei de 
Dumnezeu a trimis Dumnezeu izbăvire cetăţenilor, iar zi de pedepsire pentru aceia 
care, sculîndu-se asupra celor de un neam şi de o credință, făceau război între frați. 
Şi aşa, din vremea aceea marele Novgorod era în pace şi în linişte adîncă prin 
ocîrmuirea bunului păstor. 


Fericitul, şezînd pe scaunul său ani îndestulați spre înălțarea laudei lui 
Dumnezeu, a zidit şapte biserici vestite. Cea dintii biserică, pe care mai întîi de 
călugăria sa a zidit-o, era cu hramul Bunavestire a Preasfintei Născătoarei de 
Dumnezeu. A doua, pe care în vremea arhieriei sale a zidit-o, avea hramul Botezul 
Domnului. A treia, în numele Sfîntului Prooroc Ilie. A patra era afie-rosită în numele 
cuviosului Theodor, egumenul Studitului. A cincea, a Sfinților Anania, Azaria, 
Misail şi a Sfîntului Daniil pro-orocul. A şasea avea hramul Sfîntului drept Lazăr, 
celui a patra zi înviat. A şasea era închinată Sfîntului ierarh, făcătorului de minuni 
Nicolae. ŞI era sfîntul foarte milostiv către toți, avînd, pe cîtă mare blindeţe, pe atîta 
dragoste nefăţarnică. Era ca un soare în biserica lui Hristos, luminînd prin lucruri 
bune, gonind întunericul faptei rele și sfărimînd capul diavolului, domnul 
întunericului, care vrăjmăşește totdeauna şi pizmuieşte mîntuirea omenească. 


Pentru că sfîntul avea putere mare peste duhurile cele necu-rate, așa că le putea 
lega pe ele cu cuvîntul, credem că este de fo-los a arăta aici o povestire minunată: 
Stînd odată sfîntul, după obiceiul său, la rugăciune, în chilia sa, la miezul nopții 


diavolul, vrînd să-l înfricoşeze pe sfînt prin năluciri, a mers şi a intrat în ligheanul 
cel ce sta în camera lui de culcat şi a început a tremura, tulburînd apa. Iar sfîntul, 
înțelegînd diavoleasca nălucire, s-a apropiat de vas și l-a însemnat pe el cu semnul 
Crucii şi cu certare l-a legat în lighean pe diavol, așa ca să nu mai iasă el de acolo 
multă vreme. Diavolul, fiind ars de puterea Crucii, a început să strige ca omul: "O, 
amar mie, că sînt ars şi nu pot să rabd! Degrabă mîntuieşte-mă, sfinte al lui 
Dumnezeu!" lar sfîntul i-a zis: "Cine eşti tu și cum ai intrat aici ?" Răspuns-a 
diavolul: "Eu sînt vicleanul diavol şi am venit aici ca să te tulbur, căci mi se părea că 
te vei înfricoşa ca om şi te vei lăsa de rugăciune, iar tu m-ai încuiat în vasul acesta, 
unde groaznic mă chinui. Vai mie ! că m-am amăgit şi am intrat aici ! Mîntuieşte- 
mă, robule al lui Dumnezeu, şi de acum făgăduiesc că nu voi mai veni altă dată aici”. 
Strigînd diavolul mult aşa, 1-a zis sfîntul: "Iată, pentru îndrăzneala ta neruşinată îți 
poruncesc ca în noaptea aceasta să mă duci în Ierusalim, la biserica unde este 
mormîntul Domnului. lar din Ierusalim, să mă aduci ia-răşi aici, în chilia mea, în 
noaptea aceasta, și după aceea îți voi da drumul". Deci, diavolul s-a făgăduit să facă 
voia sfîntului, numai să fie mîntuit din vas. Apoi sfîntul, cercetîndu-l, l-a mîntuit 
zicîndu-i: "Să-mi fii ca un cal, gata, stînd înaintea chiliei mele, ca încălecînd pe tine, 
să-mi săvîrşesc dorinţa”. Iar diavolul a ieşit ca un întuneric din vas şi a stat, după 
porunca sfîntului, la ușa chiliei ca un cal. 


Sfîntul ieşind deci din chilie, s-a înarmat pe sine cu crucea şi a încălecat pe 
drac şi s-a aflat într-acea noapte în sfinta cetate a Ierusalimului, lîngă biserica Sfintei 
Învieri, unde este mormîntul Domnului. Iar pe diavol I-a certat să nu se ducă de la 
locul acela, şi sta diavolul, neputînd nicidecum să se miște din loc, pînă ce sfîntul a 
făcut închinăciune la mormîntul Domnului şi la cinstitul lemn al Sfintei Cruci. 
Mergînd la biserică şi-a plecat genunchile înaintea uşii şi s-a rugat și îndată 1 s-au 
deschis ușile bisericii singure, de la sine, şi lumînările şi candelele la mormîntul 
Domnului s-au aprins. lar Sfîntul, rugîndu-se lui Dumnezeu cu mulțumită, a vărsat 
lacrimi şi s-a închinat la mormîntul Domnului și l-a sărutat. Asemenea și la lemnul 
făcător de viaţă şi la toate sfintele icoane şi la locurile cele din biserică, şi, săvîrşindu- 
şi dorinţa, a ieşit şi iarăşi uşile bisericii s-au închis singure. Şi găsind pe diavol în 
acelaşi loc unde-i poruncise, stînd ca un cal, gata, a încălecat pe el, şi s-a aflat în 
noaptea aceea în marele Novgorod, în chila sa. 


Ducîndu-se diavolul la sfînt, l-a rugat ca să nu spună nimănui cele ce se 
petrecuseră cu dînsul, cum că, legat fiind prin certare i-a slujit ca un rob. "ar de vei 
spune cuiva - zicea - că ai umblat călare pe mine, apoi nu voi înceta să-ţi fac supărare, 
pînă ce nu voi aduce asupra ta o ispită mare". Acestea spunîndu-le diavolul, sfîntul a 
făcut semnul Crucii pe sine şi îndată diavolul s-a stins ca fumul și a pierit de la dînsul. 


lar odată sfîntul, cu cinstiții bărbaţi, cu egumeni, cu preoții şi cu cetăţenii cei 
de Dumnezeu temători, îndeletnicindu-se în vorbă duhovnicească şi povestind din 
viețile sfinților şi spunînd multe spre folos, 1 s-a întîmplat lui de a arătat și acest lucru 
de care am povestit, spunînd că altcuiva 1 se întîmplase, zise: "Știu pe un om care 
într-o noapte din marele Novgorod a fost în Ierusalim și, închinîndu-se la mormîntul 


Domnului și la lemnul făcător de viaţă al Sfintei Cruci, s-a întors în marele 
Novgorod, mergînd călare pe diavol, pe care, prin certare, îl legase ca pe un robit"”. 
Iar cei ce au-zeau se mirau de aceasta foarte tare, dar diavolul scrîşnea cu dinţii asupra 
sfîntului, zicîndu-i: "De vreme ce ai dat pe față taina aceasta, voi aduce asupra ta o 
asemenea ispită ca să fu osîndit de toți cetăţenii ca un desfrînat”. 


Din vremea aceea, prin voința lui Dumnezeu, a început dia-volul a aduce 
asupra sfîntului o astfel ispită: venind mulți oameni pentru binecuvîntare la sfîntul, 
diavolul le arăta în chilia lui felurite năluciri - uneori încălțăminte femeiască, alteori 
mărgele, iar alteori alte găteli şi haine cu care femeile se împodobesc. Deci, oamenii 
ce veneau, văzîndu-le, se scandalizau și gîndeau rău de sfîntul, părîndu-li-se că ţine 
femeie în chilia sa şi se tulburau și, sfătuindu-se între dînșii, ziceau: "Este nedrept ca 
un arhiereu depravat ca acesta să fie pe scaunul apostolesc". Și, adunîndu-se oamenii 
la chilia sfîntului, diavolul s-a închipuit în fetişoară şi alerga înaintea lor ca și cum ar 
fi fugit din chilia sfîntului, iar oamenii, văzînd-o, strigară şi începură a alerga vrînd 
să prindă pe fetişcana aceea; însă diavolul a scăpat după chilia sfîntului şi s-a făcut 
nevăzut. 


Auzind sfîntul gălăgia poporului, a ieşit din chilie, şi a zis că-tre oameni: "Ce 
este fiilor? De ce este gîlceavă între voi ?" Iar ei, strigînd la el ca la un depravat, 
defăimîndu-l şi ocărîndu-l, l-au apucat şi începură a-l batjocori. Apoi, nepricepîndu- 
se ce să-i mai facă, ziseră între dînșii: "Să-l ducem la rîu şi să-l punem pe o plută, ca 
să-l ducă apa de la cetatea noastră în jos, pe rîu”. Şi ducînd pe sfîntul şi curatul 
arhiereu al lui Dumnezeu la podul cel mare, care este pe rîul Volhov, i-au dat drumul 
pe o plută; şi s-au împlinit cuvîntul vicleanului diavol, care 1-a zis lăudîndu-se: "Vei 
aduce asupra ta o asemenea ispită ca să fu osîndit de toți ca un depravat". Şi se bucura 
vicleanul văzîndu-l pe sfînt batjocorit. Însă cu ajutorul darului lui Dumnezeu a biruit 
nevinovăția dreptului, şi a ruşinat pe vrăjmași căci sfîntul fiind pus pe plută, pluta 
aceea plutea în susul rîului, împotriva apei, care este la podul cel mare nefiind dusă 
de nimeni, decît de puterea lui Dumnezeu. Și plutea spre mînăstirea Sfîntului 
Gheorghe care se afla departe de cetate ca la trei stadii. lar oamenii, văzînd minune 
ca aceasta, s-au înspăimîntat și părăsind răutatea îşi rupeau hainele şi se tînguiau, 
zicînd: "Am greşit şi am făcut nedreptate. Oameni fiind, am judecat pe păstor”. Și 
alergau pe mal, rugînd pe sfînt să le ierte păcatul şi să se întoarcă la scaunul său. 
"Jartă-ne nouă, părinte - ziceau - întru neștiinţă ţi-am greșit. Să nu pomeneșşti răutatea 
noastră şi nu ne lăsa pe noi, fini tăi”. Aşijderea și tot clerul, întîimpinînd pe sfint şi 
plecîndu-și capetele la pămînt, cu lacrimi îl rugă să se întoarcă la scaunul său, iar el, 
ca un alt Ştefan, întîiul mucenic, se ruga lui Dumnezeu pentru cei ce l-au nedreptăţit, 
zicînd: "Doamne, nu le socoti lor păcatul acesta”. Și s-a oprit la margine, aproape de 
mînăstire despre care am amintit înainte ca la o jumătate de stadie și, sculîndu-se de 
pe plută, a ieşit la mal. Iar poporul căzînd cu plîngere la dînsul, își cerea iertare şi se 
bucura că a îmblînzit pe sfînt şi că a descoperit Domnul viaţa lui cea nevinovată şi 
curată. lar el, fiind fără de răutate şi dîndu-le tuturor iertare, le-a spus cum, umblind 
călare pe diavol, a fost în Ierusalim și cum diavolul s-a lăudat asupra lui. Auzind 
aceasta, toți au proslăvit pe Dumnezeu. Şi aşa s-a întors sfîntul la scaunul său cu mare 


cinste şi slavă şi învăţa pe oameni, zicîndu-le: Fiilor, cu cercetare să faceți tot lucrul, 
ca să nu fiți amăgiţi de diavol şi ca să nu aflați cîndva răutatea împletită cu bunătatea 
şi să fiți vinovaţi în fața judecății lui Dumnezeu. 


După aceasta mai viețuind puțin sfîntul şi cunoscîndu-şi ducerea sa la 
Dumnezeu și-a lăsat omoforul, acum fiind la adînci bătrîneţe, şi s-a călugărit în marea 
schimă şi l-a numit în schimă cu numele lui cel dintii, loan. Şi s-a mutat cu pace la 
Domnul; iar trupul lui îl puseseră în biserica cea mare, în călugărescul chip. După 
dînsul ridicară la scaun pe Grigorie, fratele lui, care păştea binecinstitoarea turmă, 
dînd Dumnezeului nostru slavă, acum şi pururea și în vecii vecilor. Amin. 


19. POMENIREA SFÎNTULUI MUCENIC EVPSIHIE 
(7 SEPTEMBRIE) 


Vieţile Sfinţilor pe luna septembrie 


Sf. Evpsihie s-a născut şi a crescut în Cesareea Capadociei, iar pe vremea 
împărăției lui Adrian a fost clevetit că nu cinsteşte pe idolii elineşti şi 1 se închină lui 
Hristos. Pentru aceasta mai marele Capadociei l-a prins şi, întinzîndu-l, l-a strujit pe 
coaste şi l-a aruncat în temniţă, unde zăcea abia mai trăind; rugîndu-se, i s-a arătat 
îngerul Domnului și, prin atingerea sa, i-a tămăduit rănile, apoi l-a scos liber din 
temniță. Această eliberare s-a făcut prin grija lui Dumnezeu, pentru ca multele 
bogății pe care le avea Evpsihie să nu cadă pe mîinile celor fără de Dumnezeu, ci să 
se cheltuiască bine la trebuinţa săracilor, care lucru s-a şi făcut; căci pre toate 
agoniselile adunate încă de la strămoșii lui le-a împărțit la săraci, iar cîteva le-a dăruit 
vrăjmaşilor săi, celor ce l-au clevetit pe el, cinstindu-i cu daruri ca pe niște făcători 
de bine ai săi şi pricinuitori ai pătimirii sale. Apoi cînd stăpînea în Cesareea Saprikie 
boierul, iarăşi l-au prins pe Sfîntul Evpsihie şi spînzurîndu-l l-au strujit rău, după care 
a luat sfîrşit prin sabie. Deci se spune că în loc de sînge au curs lapte şi apă din rănile 
trupului său. 


20. CUVÎNT LA NAŞTEREA PREASFINTEI 
NĂSCĂTOARE DE DUMNEZEU 
(8 SEPTEMBRIE) 


Domnul, Cel ce locuiește în cer, vrînd să Se arate pe pămînt şi să viețuiască 
cu oamenii, mai întîi a pregătit loc de sălășluirea slavei Sale, pe Preacurata Maica 
Sa. Pentru că este obicei la împărați ca mai înainte să-și pregătească, în cetatea în 


care vor să meargă, palatul de petrecere. Și, precum palatele împăraților pămîntești 
se zidesc de prea înţelepţi lucrători din materiale mai scumpe, la loc mai înalt, mai 
frumoase şi mai desfătate decît alte locuinţe omeneşti, a trebuit a se zidi așa şi palatul 
cerescului împărat al slavei. 


În Legea veche, cînd a vrut Dumnezeu să petreacă în lerusa-lim, Solomon I-a 
zidit Lui casă, cu prea înțeleptul lucrător Hiraam, care era meșter renumit și plin de 
înțelepciune şi de ştiinţă, ca să săvîrşească tot lucrul. Deci, a zidit-o din materii prime 
prea scumpe, din pietre alese, din lemne binemirositoare de cedru și chiparos, care 
se aduceau din Liban, şi din aur curat, la un loc prea înalt, pe muntele Morea. Era 
prea frumoasă, căci a săpat heruvimi pe pereţi, şi nenumărate feluri de pomi şi de 
flori. Deci, avea şi lărgime casa aceea, ca să nu încapă cu înghesuială în ea mulțimea 
poporului lui Israel. Şi a venit întru ea slava Domnului în foc şi în nor. Dar nu era de 
ajuns casa aceea spre a cuprinde întru sine pe Dumnezeul cel neîncăput. Solomon 1- 
a zidit Lui altă casă, dar Cel Prea Înalt nu locuieşte în biserici făcute de miini 
omeneşti. "Ce casă îmi veți zidi mie, zice Domnul, sau care este locul odihnei mele?" 
Deci, a binevoit, la începutul darului celui nou, a I se zidi casă, nefăcută de mînă, pe 
Preacurata, Prea Binecuvîntata Fecioara Maria. Și de care lucrători s-a zidit casa 
aceea? Cu adevărat de cei prea înţelepţi, adică de însăşi înţelepciunea lui Dumnezeu, 
după cum zice Scriptura: "Înţelepciunea şi-a zidit ei însăși casă". Pentru aceasta toate 
cele ce se fac cu înțelepciunea lui Dumnezeu sînt fă-cute bune și desăvîrşite. lar de 
vreme ce palatul cel însuflețit l-a zidit înţelepciunea lui Dumnezeu Cuvîntul, spunem 
deci că 1 s-a zidit lui Dumnezeu desăvârşită casă; Prea Luminatului Împărat 1 s-a zidit 
prea luminat palat; Prea Curatului Mire 1 s-a pregătit cea prea curată şi neîntinată 
cămară; neprihănitului Mielușel I s-a zidit cea fără de prihană sălășluire, la care lucru 
Însuși este martor credincios în cer, zicînd către dînsa: "Toată eşti bună, cea de 
aproape a Mea, şi prihană nu este în tine". lar Sfîntul Damaschin zice: "Toată ești 
cămara Duhului, toată cetatea lui Dumnezeu și noian de daruri, toată frumoasă, toată 
aproape de Dumnezeu”. 


Dar din ce fel de material s-a zidit palatul acesta? Din cele cu adevărat prea 
scumpe; căci ca dintr-o piatră scumpă s-a născut din neamul cel împărătesc, din 
David, care a biruit pe Goliat prin piatra aceea ce mai înainte închipuia pe Hristos, 
piatra cea nepusă în praştie. Şi ca din niște lemne binemirositoare de cedru şi de 
chiparos, s-a născut Fecioara Născătoare de Dumnezeu din neamul arhieresc, cel ce 
aducea lui Dumnezeu jertfe binemirositoare. Tatăl ei, sfîntul şi dreptul Ioachim, era 
fiul lui Varpafir cel ce-şi trăgea obirşia sa din Natan, fiul lui David, iar mama ei, 
sfinta şi dreapta Ana, era fiica lui Natan preotul din neamul lui Aaron. Şi era 
Preacurata Fecioara după tată din neam împărătesc, iar după mamă din neam 
arhieresc. 


O, Doamne, din cîte prea scumpe materii și din ce prea cinstite neamuri s-a 
pregătit palatul cel însufleţit al Împăratului slavei! Şi precum în casa lui Solomon 
zidurile cele de piatră şi de lemn aveau mai multă cinste decît aurul cel curat cu care 
erau aurite; tot aşa în naşterea Preasfintei Născătoare de Dumnezeu neamurile bune, 


cel împărătesc şi arhieresc, s-au cinstit mai mult cu curăția deplină a sfinţilor ei 
părinţi, care este mai scumpă decît tot aurul şi argintul şi mai cinstită decît pietrele 
cele de mult preţ. Tot lucrul pămîntesc nu este vrednic de cinstea ei, pentru că 
Preasfînta Fecioară s-a născut din curăția părinților, care este mai presus decit tot 
neamul bun. Acest lucru îl mărturiseşte Sfîntul loan Damaschin, vorbind așa către 
sfinții și drepții dumnezeieşti părinți: "O, fericită însoţire, loachime și Ano! din rodul 
pîntecelui vostru cu adevărat fără de prihană v-aţi cunoscut!" După cuvîntul 
Domnului: (r)Din rodurile lor îi veţi cunoaşte pe dînşiiZ. Aţi rînduit viaţa voastră 
precum a fost plăcut lui Dumnezeu. Pentru că vieţuind în curăţie şi cuvioşie aţi răsărit 
vistieria fecioriei, pe Fecioara aceea ce a fost mai înainte de naştere fecioară, cu 
mintea, cu sufletul şi după naștere fecioară și totdeauna fecioară, cu mintea, cu 
sufletul şi trupul de-a pururea feciorind. 


Deci, se cădea ca fecioria cea născută pe sine din curăţie să se aducă trupește 
pe sine însăşi luminii celei uneia născute. O, doime a cinstitelor turturele 
cuvîntătoare, Ioachime și Ano! Voi, păzind fireasca lege cu curăție, v-aţi învrednicit 
celor mai presus de fire daruri dumnezeieşti, pentru că pe Fecioara, dumnezeiasca 
Maică, vol vieţuind cu dreaptă credință şi cu cuvioşie, în omenească fire aţi născut, 
ați odrăslit pe cea mai înaltă decît îngerii, pe fiica aceea ce şi pe îngeri acum 
stăpîneşte. O, prea frumoasă şi prea dulce fucă! O, crinule, cel ce ai crescut în 
mijlocul spinilor, fiind din rădăcină împărătească cea de bun neam! Prin tine 
împărăţia cu preoţia s-au îmbogăţit!" 


Cu aceste cuvinte, Sfîntul loan Damaschin arată din ce fel de părinți s-a născut 
dumnezeiasca Maică, din cît de scumpe materii s-a pregătit palatul Împăratului 
ceresc. În ce fel de loc s-a dospit acest aluat însufleţit? Cu adevărat în cel preaînalt, 
pentru că Biserica dă o mărturie ca aceasta despre dînsa: "Cu adevărat ești Fecioară 
curată mai presus decit toate”. Însă nu cu înălţimea locu-lui, ci cu a bunătăţilor şi cu 
a darurilor dumnezeiești, pentru că lo-cul unde s-a născut prea Binecuvîntata 
Fecioară era o cetate mică în pămîntul Galileei, care se numeşte Nazaret (Despre casa 
lui Ioachim şi Anei, după multă cercetare, n-am putut să aflăm, lămurit, unde a fost. 
Am găsit scris în unele locuri că a fost în Ierusalim, iar în aceste cărți scrie că în 
Nazaret, şi nedumerirea a rămas tot nedumerire), sub Capernaum, cetatea cea mare, 
aflîndu-se neslăvită şi necinstită și locuitorii ei defăimaţi. Mai apoi şi pentru Hristos 
s-a zis: "Din Nazaret oare poate să iasă ceva bun?" Iar Domnul, "Cel ce petrece întru 
cele înalte şi spre cei smeriți priveşte", a binevoit să se nască Preacurata Maica Sa, 
nu în Capernaumul cel ce prin mîndrie pînă la cer se înălţase, ci în smeritul Nazaret, 
arătînd că tot ce este între oameni înalt este uriciune înaintea lui Dumnezeu, iar ceea 
ce este trecut de dînşii cu vederea şi defăimat, aceea la Dînsul este înalt şi cinstit. La 
aceasta se mai poate adăuga că din singur numele de Nazaret să se arate înălțimea 
bunătăţilor Preacuratei Fecioare. Precum prin nașterea Sa în Betleem, care se 
tîlcuieşte "casa pîine”, a închipuit cu taină că El este pîinea cea coborită din cer spre 
însuflețirea şi întărirea lumii, aşa şi în naşterea Preacuratei Maicii Sale în Naza-ret, 
arată cele înalte pentru că Nazaretul se tilcuiește "înflorit, sfin-ţit şi deosebit de cele 
pământești, încununat șI păzit”. 


Toate acestea se arată luminos întru Preacurata Fecioară, pentru că ea este 
floarea ce a răsărit din pomul cel uscat, din pîntecele cel neroditor şi sterp şi a înnoit 
firea noastră cea uscată; floarea cea neveştejită, care înfloreşte pururea prin feciorie, 
floarea cea cu bun miros care a născut mirosul cel frumos, pe singur Împăratul; 
floarea care a adus rod pe Hristos Domnul, ceea ce singură a răsărit mărul cel cu bun 
miros; este sfințită cu darul Sfîntului Duh, cel ce a venit spre dînsa şi a umbrit-o. Şi 
este mai sfîntă decît toţi sfinții, pentru că a născut pe Cuvîntul, cel mai sfînt decit toți 
sfinții. Ea este deosebită de păcătoşii pămînteşti, căci nici un păcat în toată viaţa sa 
n-a cunoscut. 


Toţi cu David grăiesc: "Fărădelegea mea eu o cunosc şi pă-catul meu înaintea 
mea este pururea". Numai singură aceea gră-ieşte: "Fără de nelegiuire am alergat și 
v-am îndreptat", pentru că ea este îndreptarea oamenilor, nu numai nefăcînd păcatul, 
ci şi pe păcătoşi abătîndu-i de la lucrurile cele rele, așa cum zice Biserica spre dînsa: 
"Bucură-te, ceea ce curăţeşti lucrurile cele spurcate". Ea este încununată cu slavă și 
cu cinste. Încununată cu slavă, că din împărăteasca rădăcină a răsărit, încununată cu 
cinste, că din arhiereasca seminţie a crescut. Încununată cu slavă, că din cei curaţi şi 
drepți născători a odrăslit;, încununată cu cinste, ca cea cinstită prin bunavestire și 
slujire a arhanghelului; încununată cu slavă ca o maică a lui Dumnezeu. Că ce este 
oare mai slăvit decît a naște pe Dumnezeu? Încununată cu cinste, ca cea pururea 
fecioară; căci ce este mai cinstită decît aceasta, ca şi după naştere a fi fecioară? 
Încununată cu slavă cea mai slăvită decît serafimii, care ca un serafim a iubit pe 
Dumnezeu; încununată cu cinste, cea mai cinstită decît heruvimii, ca ceea ce pe 
heruvimi cu înţelepciunea și cu cunoștința cea dumnezeiască 1-a covîrşit. "lar slavă, 
cinste şi pace se cuvine tot omului care face binele", zice apostolul. Și cine din pă- 
miînteni s-a aflat lucrător de bunătăți mai bun decît Preacurata Fe-cioară? Toate 
poruncile Domnului le-a păzit, toată voia Lui a făcut-o, toate cuvintele Lui le-a luat 
în minte, toate graiurile Lui le-a ascuns în inima sa, toate lucrurile cele de milostivire 
le-a arătat celor de aproape. Deci, cu vrednicie s-a încoronat ca o lucrătoare a tuturor 
faptelor bune. Este încă şi păzită, că vistieria curăţiei sale fecioreşti o păzea cu 
străşnicie, încît nici îngerului nu voia să o încredinţeze, pentru că, văzînd pe înger, s- 
a tulburat de cuvîntul lui și gîndea în ce chip va fi acea închinare? 


Toate acestea Nazaretul, prin numirea sa, le-a arătat a fi în Preacurata Fecioară 
ŞI cine nu va zice că palatul acesta înalt al lui Hristos, cu bunătăţile și dumnezeieștile 
daruri nu este foarte înăl-ţat? Înaltă este, că din cer s-a dăruit, deși pe pămînt din 
pămînteni s-a născut. Din cer, că precum zic unii din gînditorii de Dumnezeu, 
arhanghelul Gavriil, cel ce a binevestit lui Zaharia naşterea lui loan, același a 
binevestit lui Ioachim şi Anei zămislirea Preasfintei Născătoare de Dumnezeu, acela 
a adus din cer şi numele ei cel prea binecuvîntat zicînd către maica cea neroditoare: 
"Ano, Ano, vei naşte pe fiica cea prea binecuvîntată şi se va chema numele ei Maria”. 


Drept aceea fără îndoială poate să se numească cetate sfîntă, Ierusalim nou, 
pogorît din cer de la Dumnezeu și locaş al lui Dumnezeu între oameni. Inalt este 


lăcaşul lui Dumnezeu, că mai presus de serafimi s-a înălţat, născînd pe Impăratul 
Hristos. "O, înălțime, cu anevoie de suit de gîndurile omenești!" 


Dar ce fel de frumuseţe are Fecioara Maria, palatul cel dumnezeiesc al lui 
Hristos, să ascultăm pe acelaşi loan Damaschin, care zice așa: "S-a adus lui 
Dumnezeu, Împăratul tuturor, îmbrăcată cu bună podoabă a faptelor bune, ca şi cu o 
haină de aur şi înfru-museţată cu darul Duhului Sfînt, a cărei slavă este înăuntru. Că 
precum la toată femeia, bărbatul este slava ei cea din afară, așa sla-va Născătoarei de 
Dumnezeu este înăuntru, adică rodul pîntecelui ei". Şi iar zice același: "Fecioară de 
Dumnezeu dăruită, biserică sfîntă a lui Dumnezeu, pe care acel începător de lume, 
Solomon, a zidit-o, şi în dînsa a pietruit, nu cu aur împodobită, nici cu pietre 
neînsuflețite, ci, în loc de aur, strălucind cu Duhul, iar în loc de pietre scumpe, 
avîndu-l pe Hristos mărgăritarul cel de mult preţ”. O podoabă ca aceasta este 
înfrumusețarea palatului acestuia, mult mai frumoasă decît ceea ce a fost în biserica 
lui Solomon, în care se vedeau închipuite asemănări de heruvimi, de pomi şi de flori. 
Dar şi în această însuflețită biserică, în Preacurata Fecioară, se văd arătate chipuri de 
heruvimi, căci viţa sa cea de heruvim nu numai s-a asemănat heruvimilor, dar i-a şi 
întrecut. 


Dacă Biserica a obişnuit a-i numi heruvimi pe alți sfinți, cîntînd: "Ce vă vom 
numi pe voi, sfinților? Heruvimi, că întru voi s-a odihnit Hristos", cu atît cu cît mai 
ales Fecioara Născătoarea de Dumnezeu este heruvim, în care s-a odihnit trupește 
Hristos şi pe mîinile ei cele preacurate a şezut Dumnezeu ca pe un scaun: "scaun de 
heruvimi, fecioara". A închipuit în sine şi asemănările pomilor celor bine roditori, 
făcîndu-se, duhovnicește, măslin roditor în casa lui Dumnezeu şi finic înfloritor. 
Pentru aceasta acum se numeşte mlădiţa de viață purtătoare, Biserica cîntînd aşa: 
"Din cea neroditoare rădăcină, mlădiță de viață purtătoare ne-a odrăslit nouă pe 
Maica Sa, Dumnezeul minunilor". Deci, acestea toate se grăiesc pentru frumuseţele 
ei cele duhovnicești. Dar, pe lîngă acestea, şi de cele trupeşti nu era lipsită, după cum 
adeveresc mulți dascăli bisericeşti, că în toată partea cea de sub soare n-a fost şi nu 
va fi fecioară aşa de frumoasă, precum a fost Fecioara Născătoare de Dumnezeu, pe 
care, Sfîntul Dionisie Areopagitul, văzînd-o, voia să o numească Dumnezeu, de nu 
ar fi ştiut pe Dumnezeu cel născut dintr-însa. Pentru că dumnezeiescul dar de care 
era plină strălucea din prealuminată faţa ei. Un palat ca acesta înainte și-a gătit Lui 
pe pămînt, Împăratul cel ceresc frumos cu sufletul și cu trupul, ca o mireasă 
împodobită bărbatului său. Dar încă şi desfătat: "Pîntecele ei mai desfătat decît 
cerurile l-au lucrat". Şi au încăput întru dînsa Cel neîncăput, Hristos Dumnezeu. 


Cea desfătată sălăşluire a Cuvîntului, Preacurata Fecioară, nu numai lui 
Dumnezeu Cuvîntul, ca unui împărat este desfătată, ci şi nouă, robilor celor ce 
alergăm către Dumnezeu, Cel ce S-a sălășluit într-însa. Pe Dumnezeu L-a încăput în 
pîntece, iar pe noi ne înca-pe în a sa milostivire. Vasul cel ales, Sfîntul Apostol Pavel, 
pornindu-se spre milostivire, zicea către iubiții săi: "Inima noastră s-a lărgit, aveţi loc 
destul întru noi". Dar, la care din sfinți poate să se găsească milostivirea aşa de 
desfătată spre încăpere tuturor, pre-cum, după Dumnezeu, a Mariei? Că încape aicea 


atît cel curat, după cum şi păcătosului iarăşi nu-i este strîmt aici. Acolo cel pocăit are 
locul său şi disperatul asemenea cu cel nepocăit. Ca şi în co-rabia lui Noe neoprită, 
nu numai celor curate, ci şi vietăţilor celor necurate se află scăpare. 


Întru a ei milostivire toţi cei scîrbiţi, năpăstuiţi, flămânzi, învi-foraţi şi bolnavi 
află loc de ajuns, pentru că nu ştie să fie nemi-lostivă cea al cărei pîntece ne-a născut 
nouă pe prea Bunul Dumnezeu. Mulţi străjeri înarmaţi păzesc palatele împăraților 
pă-mîntești şi nu dau voie tuturor ce voiesc să intre într-însele, ci îi opresc şi îi 
întreabă de unde şi la ce vin. lar palatul lui Hristos cel însuflețit, deşi este înconjurat 
de heruvimi şi de serafimi şi de nenumărate cete ale îngerilor şi ale tuturor sfinților, 
la uşa milostivirii îndurărilor ei nimenea nu oprește pe cela ce va să intre. Nu-i o- 
presc străjerii, nu-i gonesc ostașii, nici la ce vin nu-i întreabă, ci fără de apărare intră 
cu rugăciunea, şi primeşte dar spre cererea cea de folos. 


Drept aceea să alergăm la milostivirea celei ce s-a născut din pîntece neroditor, 
dîndu-i ei o închinăciune ca aceasta: "Bucură-te, palatul cel cu totul fără de prihană 
al Împăratului tuturor! Bucură-te, sălășluirea lui Dumnezeu, Cuvântului, căreia, şi ţie, 
fuicei părintelui, Maicii Fiului, miresei Sfîntului Duh, împreună cu Tatăl și cu Sfîntul 
Duh de la noi cei din țţărînă, să fie cinste şi slavă în veci". Amin. 


In această zi în Prolog se pomeneşte şi despre oarecare plăcut al lui Dumnezeu, 
Nichita, ce s-a numit Hartularie, fiind pus în povestire de preotul care a avut vrajbă 
cu diaconul Sozont. 


Pentru praznicul de acum noi l-am istorisit mai înainte. 


21. VIAŢA SFINŢILOR, DREPȚILOR ŞI DUMNEZEIEȘTILOR 
PĂRINŢI IOACHIM ŞI ANA 
(9 SEPTEMBRIE) 


(Sfîntul Epifanie şi Sfîntul loan Damaschin, Cartea 4, pentru credinţă, cap. 15) 


Sfîntul şi dreptul Ioachim a fost din seminţia lui Iuda, trăgîndu-şi neamul din 
casa lui David împăratul în acest chip: din neamul lui Natan fiul lui David s-a născut 
Levi, iar Levi a născut pe Melhie şi pe Pamfir;, Pamfir a născut pe Varpafir, iar 
Varpafir a născut pe Ioachim, tatăl Născătoarei de Dumnezeu. Acesta petrecea în 
Nazaretul Galileii, avînd soţie pe Ana din seminţia lui Levi, din neamul lui Aaron, 
fiica lui Mathan preotul care a preoţit în zilele Cleopatrei şi ale lui Casopar, împărații 
Perşilor, mai înainte de împărăţia lui Irod, fiul lui Antipater. lar Mathan avea femeie 
pe Maria din seminţia lui luda din Betleem şi a născut cu dînsa trei fiice: pe Maria, 
pe Sovia şi pe Ana. 


Deci, s-a măritat cea dintîi Mania, în Betleem, şi a născut pe Salomeea. S-a 
măritat şi Sovia, cea de-a doua, de asemenea în Betleem, şi a născut pe Elisaveta, 
maica lui loan Înainte Mergătorul. lar a treia, Sfînta Ana, maica Preasfintei 
Născătoarei de Dumnezeu, a fost precum am zis, soția lui Ioachim în pămîntul 


Galileei, din cetatea Nazaret. Această însoţire de neam mare, Ioachim şi Ana, 
viețuind după lege, drepți au fost înaintea lui Dumnezeu; iar fiind îndestulați cu 
bogăția cea materialnică, mai presus de toate aveau pe cea duhovnicească. Şi aşa, cu 
toate bunătățile se înfrumuseţau ei, umblînd în toate poruncile Domnului fără de 
prihană. lar la tot praznicul deosebeau din averile lor două părți, din care o parte o 
dădeau lui Dumnezeu la bisericeștile trebuinţe, iar cealaltă parte la săraci. Şi atît au 
plăcut lui Dumnezeu, încît i-a învrednicit pe ei să fie născători Fecioarei celei fără de 
prihană, pe care mai înainte a ales-o Lui spre maică. 


Din aceasta esta cunoscută viaţa lor cea sfîntă, plăcută lui Dumnezeu şi 
cinstită, că li s-a dat lor fiica cea mai sfîntă decît toţi sfinții și decît heruvimii mai 
cinstită, care mai mult decît toți a plă-cut lui Dumnezeu. Că nu era în acea vreme pe 
pămînt, între oa-meni, mai bine primiţi lui Dumnezeu decît aceşti doi, Ioachim şi 
Ana, pentru viaţa lor cea neprihănită. Astfel că un dar ca acesta nu li s-ar fi dăruit lor 
dacă nu ar fi prisosit dreptatea şi sfințenia lor mai mult decît a altora. Ci, precum 
singur Domnul avea să se în-trupeze din Preasfînta, Preacurata Maică, aşa se cădea 
ca şi Maica Domnului să se nască din părinți sfinţi şi curați. Căci, precum şi împărații 
îşi fac porfirele lor, nu din postav simplu, ci din pînzeturi țesute cu aur, așa și 
Împăratul ceresc a voit să aibă pe Maica Sa cea Preacurată, întru al cărei trup ca într- 
o porfiră împărătească avea să se îmbrace, nu din neînfrînate însoțiri, ca din niște 
postav prost, ci din părinți curaţi şi sfinți, ca dintr-o țesătură de aur. Maica Domnului 
de demult a fost preînchipuită prin sfîntul cort, despre care a poruncit Dumnezeu lui 
Moise să-l facă din postav mohorit, roșu și din vison, întrucît cortul a simbolizat pe 
Fecioara Maria în care, sălăşluindu-se Dumnezeu, după cum este scris, avea să 
petreacă cu oamenii. "lată cortul lui Dumnezeu este cu oamenii şi EI va locui cu 
dînșii" (Apoc. 21, 3). 


Deci, materialul mohorit si roşu, precum şi visonul din care s-a alcătuit cortul 
închipuiau pe mama Maicii lui Dumnezeu, care din curăţie şi din înfrînare s-a născut. 


Dumnezeiasca voință, mai întîi, a ținut multă vreme însoţirea acestor sfinți 
fără de fii, ca prin zămislirea şi naşterea unei fecioare ca aceasta să se arate şi puterea 
darului lui Dumnezeu, şi cinstea celei născute, şi vrednicia părinților ei. Pentru că a 
face să nască pîntecele cel neroditor şi sterp, aceasta este puterea darului 
dumnezeiesc, fiindcă aici nu firea, ci Dumnezeu Cel ce biruieşte firea dezleagă 
legăturile nerodirei. A se naşte din cei neroditori şi stră-ini, aceasta este cinstea celei 
născute, care a ieşit nu din părinți care s-ar fi sîrguit la fapte trupeşti, ci din cei 
înfrînaţi, fiind ei la bătrîneţe; pentru că petrecuseră în însoţire, neavînd fii, cincizeci 
de ani. Se arată şi aici vrednicia părinților Maicii Domnului, că după lunga lor 
nerodire au născut pe bucuria a toată lumea. În acest lucru Sfinţii loachim şi Ana s- 
au asemănat Sfîntului Patriarh Avra-am şi soției lui, cinstitei Sara, care la bătrîneţe a 
născut pe Isaac, după făgăduință. Iar noi zicem că mai mult decît Avraam este aici, 
că pe cît este mai mare Fecioara Maria decît Isaac, pe atît mai mare este vrednicia lui 
Ioachim şi a Anei, decit a lui Avraam și a Sarei. Dar la această vrednicie nu au ajuns 
pînă ce nu au rugat pe Dumnezeu în amărăciunea sufletului lor şi în mîhnirea inimi, 


cu mult post şi cu rugăciuni. Că înainte merge mîhnirea şi apoi vine bucuria. Și 
înainte mergătoare a cinstei este necinstea și povăţu-itoare spre cîştigarea celor bune 
este cererea, rugăciunea cu lacrimi către Dumnezeu. 


Cînd se mîhneau ei mult şi se tînguiau pentru nerodirea lor, a adus Ioachim 
daruri Domnului Dumnezeu în biserica lerusa-limului la un praznic mare, în care toți 
fiii lui Israel aduceau daru-rile lor lui Dumnezeu. Iar Isahar, arhiereu fiind atunci, n- 
a voit să primească darurile lui Ioachim şi l-a defăimat cînd le-a adus, ocărîndu-l 
pentru nerodire: "Nu se cade a primi din mîinile tale daruri, că eşti fără de fii, neavînd 
dumnezeiasca binecuvîntare, pen-tru oarecare tăinuite păcate ale tale". Asemenea și 
un oarecare evreu, din seminţia lui Ruvim, aducînd darurile sale cu ceilalți oa-meni, 
a ocărît pe Ioachim, zicîndu-i: "De ce apuci înaintea mea, aducînd darul lui 
Dumnezeu? Nu ştii că eşti nevrednic să aduci cu noi daruri, de vreme ce nu ai lăsat 
seminție în Israel?" 


Acestea auzindu-le Ioachim s-a mîhnit şi s-a dus de la biserica Domnului 
foarte întristat, ruşinat şi defăimat și i s-a întors lui praznicul acela în plîngere şi 
bucuria praznicului aceluia în tînguire. Şi nu s-a întors atunci la casa lui, de mîhnirea 
cea mare, ci s-a dus în pustie, la păstorii turmelor sale, şi acolo a plîns pentru două 
lucruri: pentru nerodire şi pentru defăimare şi ocară. Apoi, adu-cîndu-și aminte de 
Sfîntul Avraam strămoșul, căruia i-a dat Dumnezeu fii după ce îmbătrînise, a început 
a se ruga Domnului cu dinadinsul, ca şi el de aceeaşi binecuvîntare să se 
învrednicească, ca auzit şi miluit să fie, ca să se ridice ocara lui dintre oameni şi să 
se dea rod însoțirei lui la bătrîneţe, precum oarecînd lui Avraam, ca să poată a se 
numi tată de fii, iar nu ca un neroditor şi lepădat de Dumnezeu să rabde de la oameni 
ocară. Şi a adăugat la rugăciune post, patruzeci de zile, nevrînd să guste pîine. "Nu 
Voi da - zicea - gurii mele hrană, nici mă voi întoarce la casa mea, ci lacrimile me-le 
să-mi fie mie hrană şi pustia aceasta casă, pînă ce va auzi şi mă va cerceta pe mine 
Domnul Dumnezeul lui Israel”. 


Asemenea şi Ana, femeia lui, în casă șezînd şi înştiințîndu-se că arhiereul nu 
a vrut să primească darurile lor, ocărîndu-i pentru nerodire, şi că bărbatul ei, de 
mîhnire, lăsînd-o pe ea, s-a dus în pustie, plîngea cu nemîngiiate lacrimi. "Acum - 
zicea - sînt mai ticăloasă decît toți: de Dumnezeu lepădată, de oameni defăimată și 
de bărbat lăsată. Deci de care lucru mai întîi voi plînge? Oare pentru văduvia mea 
sau pentru nerodire? Oare pentru sărăcia mea sau că nu m-am învrednicit a mă numi 
maică?" Şi se tînguia cu amar în toate zilele acelea. Iar o slujnică a ei, anume ludit, 
o mîn-gâia pe ea, dar nimic n-a sporit, pentru că cine putea să o consoleze pe dînsa?! 


Odată, tînguindu-se, a intrat în livada sa şi, şezînd sub un co-pac de dafin, a 
suspinat din adîncul inimii. Şi ridicîndu-și cu lacrimi ochii săi spre cer, a văzut în 
copac un cuib de pasăre avînd pui mici. Și de acolo, luînd pricină de mai mare durere 
a inimii, a înce-put a striga: "Vai, mie, celei lipsite! Că eu singură sînt mai păcă-toasă 
între fiicele lui Israel! Eu singură decît toate mai defăimată între femei. Toate își 
poartă rodul pîntecelui pe mîinile lor, toate de fiii lor se mîngiie, iar eu singură sînt 


străină de acea mîngiiere. Vai, mie! Că toate în biserica lui Dumnezeu se primesc cu 
darurile şi au cinste pentru a lor naştere de fii, iar eu singură de la biserica 
Dumnezeului meu sînt lepădată. Vai, mie! Cine mai este ca mine? Nici cu păsările 
cerului nu m-am asemănat, nici fiarelor pămîntului, pentru că acelea sînt roditoare 
înaintea ta, Doamne Dumnezeule, iar eu neroditoare mă aflu. Nici pămîntului nu m- 
am asemănat, căci acela răsare şi-şi creşte seminţele sale și, roduri aducînd, Te 
binecuvîntează pe Tine, Tatăl cel ceresc, iar eu sînt singură şi fără de fii pe pămînt. 
Vai mie, Doamne, Doamne! Eu, păcătoasa, singură am sărăcit de facerea de roade. 
Tu, Cela ce ai dat Sarei oa-recînd, la bătrîneţele cele prea adinci, fiu pe Isaac; Tu, 
Cela ce ai deschis pîntecele Anei, mama lui Samuil, proorocul tău, caută acum spre 
mine şi ascultă rugăciunile mele! Adonai Savaot! Ştii ocara nerodirii, deci singur să- 
mi dezlegi durerea inimei mele şi să deschizi jghiaburile pîntecelui şi pe cea 
neroditoare să o arăţi rodi-toare, ca pe cea născută în dar să o aducem ie, 
binecuvîntînd, cîntînd, şi cu un gînd slăvind milostivirea Ta”. 


Unele ca acestea cu plîngere şi cu tînguire grăindu-le, iată în-gerul Domnului 
i s-a arătat ei, zicîndu-i: "Ano, Ano, s-a auzit rugă-ciunea ta şi suspinurile tale au 
străbătut norii, iar lacrimile tale au ajuns înaintea lui Dumnezeu şi, iată, vei zămisli 
şi vei naşte pe fiica cea prea binecuvîntată, pentru care se vor binecuvînta toate 
semin-țiile pămîntului. Printr-însa se va da mîntuire la toată lumea şi se va chema 
numele ei Maria”. 


Deci, auzind aceste cuvinte îngereşti, Ana s-a închinat lui Dumnezeu şi a zis: 
"Viu este Domnul Dumnezeu, că de voi naşte prunc, îl voi da pe el spre slujba Lui, 
ca să fie slujind şi lăudînd nu-mele Lui cel sfînt ziua și noaptea, în toate zilele vieții 
sale”. Apoi, umplîndu-se de negrăită bucurie, Sfînta Ana a alergat la Ierusalim cu 
sîrguință, ca acolo mulțumita şi rugăciunile sale să le dea lui Dumnezeu, pentru 
cercetarea Lui cea milostivă. 


În acelaşi ceas, acelaşi înger s-a arătat lui Ioachim în pustie, zicîndu-i: 
"Ioachime, Ioachime, a auzit Dumnezeu rugăciunea ta și a voit să-ți dea ție darul Său 
că, iată, femeia ta, Ana, va zămisli şi va naşte ţie o fiică, a cărei odrăslire pe pămînt 
la toată lumea va fi bucurie! Şi acesta să-ţi fie ție semnul adevăratei mele bune vestiri: 
să mergi în lerusalim la biserica Domnului și acolo vei afla, la porţile cele de aur, pe 
soția ta Ana, căreia aceeași bucurie i s-a vestit”. Deci, se mira Ioachim de această 
bună vestire îngerească şi preamărea, mulțumind lui Dumnezeu cu inima şi cu gura 
de o milostivire ca aceasta a Lui. Apoi a alergat degrabă, bucurîndu-se şi veselindu- 
se, la biserica Domnului și, precum i-a zis îngerul, a aflat pe Ana la porţile cele de 
aur rugîndu-se lui Dumnezeu, căreia i-a spus de buna vestire îngerească. Asemenea 
şi ea 1-a spus lui că a văzut şi a auzit de la înger spunîndu-i pentru zămislire. Deci, 
proslăviră pe Dumnezeu Cel ce a făcut cu dînșii o milă ca aceea, Căruia, închinîndu- 
I-se în sfînta biserică, s-au întors la casa lor. Şi a zămislit Sfînta Ana în ziua a noua 
a lunii lui decembrie, iar în septembrie, la opt zile, a născut pe fiica cea preacurată şi 
bine-cuvîntată Fecioara Maria, pe începătoarea şi mijlocitoarea mîntuirii noastre, de 
a cărei naştere cerul şi pămîntul s-au bucurat. 


Şi a adus Ioachim lui Dumnezeu daruri mari, jertfe şi arderi de tot şi s-a 
binecuvîntat de arhiereu, de preoţi, de leviţi și de tot poporul că s-a învrednicit de 
binecuvîntarea lui Dumnezeu. Deci a făcut loachim ospăț mare în casa sa şi toți se 
veseleau, lăudînd pe Dumnezeu. 


Apoi, crescînd Fecioara Maria, o păzeau părinţii ei ca lumina ochilor, ştiind 
din descoperire dumnezeiască că va să fie lumină a toată lumea şi înnoire a firii 
omenești. Deci o creşteau pe ea pre-cum se cădea aceleia care avea să fie mamă a 
Mîntuitorului nostru, nu numai iubind-o pe ea ca pe o fiică dorită de mulți ani, ci şi 
cin-stind-o ca pe o stăpînă a lor, pentru că-şi aduceau aminte de înge-reştile cuvinte 
cele zise pentru ea şi înainte vedeau în duh cele ce erau să fie întru dînsa. Pentru că 
Fecioara, fiind plină de harul lui Dumnezeu, de același har şi pe părinții săi în taină 
îi îmbogăţea, nu într-alt chip, ci precum soarele cu razele sale luminează stelele ce- 
rului, împărțindu-le lor lumina sa. Aşa Maria cea aleasă, ca un soare strălucea pe 
Ioachim şi pe Ana cu razele darului celui dat ei, încît erau plini de duhul lui 
Dumnezeu şi cu dinadinsul credeau împlinirea cuvintelor îngereşti. 


Apoi, cînd era de trei ani, prin dumnezeiască poruncă au dus-o pe ea cu slavă 
în biserica Domnului, petrecînd-o cu făclii, şi au dat-o pe ea lui Dumnezeu ca dar 
precum se făgăduiseră. lar după ducerea ei, trecînd cîțiva ani, Sfintul loachim a trecut 
din aceste de aici, avînd vîrsta de optzeci de ani, iar Sfinta Ana, fiind văduvă, a lăsat 
Nazaretul şi a mers la Ierusalim şi acolo petrecea aproape de fiica sa cea prea sfîntă, 
rugîndu-se în biserica lui Dumnezeu. Petrecînd în Ierusalim doi ani, s-a odihnit în 
Domnul, avînd şaptezeci şi nouă de ani. 


Deci, o, cît de binecuvîntaţi sînteţi, sfinților părinți Ioachim și Ana, pentru cea 
prea binecuvântată fiică a voastră! Încă îndoit sîn-teţi binecuvântaţi pentru Domnul 
nostru lisus Hristos, în Care s-au binecuvîntat toate neamurile şi toate semințiile 
pămîntului. Cu drept cuvînt v-au numit pe voi Sfînta Biserică părinți ai lui 
Dumnezeu. Pentru că pe Cel ce S-a născut din fiica voastră cea prea sfîntă, 
Dumnezeu Îl cunoaștem, Căruia acum, în cea cerească îna-inte stare aproape fiind, 
rugaţi-vă ca şi noi să nu fim depărtați de bucuria voastră care petrece în veci. Amin. 


Unii zic cum că Mathan, tatăl Sfintei Ana şi moşul după ma-mă al Preasfintei 
Născătoarei de Dumnezeu, ar fi născut pe Iacov, tatăl lui Iosif teslarul. Dar aceasta 
este o greşeală, care mi se pare a fi ieşit de acolo că la evanghelistul Matei, în cap. |, 
se pomeneşte Mathan, tatăl lui Iacov, aşa: Eleazar a născut pe Mathan, iar Ma-than 
a născut pe Iacov, iar Iacov a născut pe Iosif, bărbatul Mariei. Oarecare socotind că 
acelaşi Mathan este tatăl lui Iacov şi tatăl ce-lor trei fiice - Maria, Sovia şi Ana, au 
scris că nu Mathan au născut pe Iacov şi pe cele trei fiice; ci altul este acesta și altul 
acela. Pentru că acesta a fost din seminţia lui Levi, din fiii lui Aaron, preot, iar altul 
cel de la Evanghelie. Acela era din seminţia lui lu-da, din casa lui David împăratul, 
al douăzeci şi treilea de la neamul lui David şi al lui Solomon, pe care Sfîntul 
Epifanie, în cuvîntul la naşterea Preasfintei Născătoarei de Dumnezeu și Sfîntul loan 
Da-maschin în cartea 4, cea pentru credință, în cap. 15, scriu aşa: "Din seminţia lui 


Solomon, fiul lui David, s-a născut Mathan. Acesta a născut pe Iacov, tatăl lui Iosif, 
şi a murit, şi a luat Melhi pe femeia lui, pe mama lui Iacov, din seminția lui Natan, 
fiul lui David, fiul lui Levi, fratele lui Pamfir, care a fost tată lui Varpafir şi moş lui 
Ioachim, iar strămoș era Preasfintei Născătoarei de Dumnezeu. Și a născut Melhi, 
din mama lui Iacov pe Ili, şi era Iacov din sămînţa lui Solomon, iar Ili era din sămînța 
lui Natan. Deci, şi-a luat femeie şi a murit fără de fii. lar după dînsul lacov, care era 
fratele lui de o mamă, dar nu de un tată, i-a luat pe femeia lui, deoarece legea 
poruncea: De va muri cineva neavînd fii, să ia fratele lui pe femeia lui și să ridice 
sămînță fratelui său. Deci, după acea lege, a luat Iacov pe femeia fratelui său şi a 
născut pe Iosif teslarul, logodnicul Preasfintei Născătoarei de Dumnezeu; și era Iosif 
fiul amîndorura; al lui lacov după fire, iar al lui Ili după lege. Pentru aceasta, Sfîntul 
evanghelist Luca, scriind de neamul lui Hristos, a pus lui Iosif pe Ili tată, grăind 
pentru Hristos: Fiind precum se părea, fiu al lui Iosif, al lui Ili, al lui Mathan. Pe Ili 
îl pune în locul lui Iacov. lar cum că Mathan, preotul, cel ce a născut trei fiice, nu 
acela era pe care Evanghelistul în neamul lui Hristos îl pomeneşte, din aceasta se 
arată cu dinadinsul. Sfîntul Evanghelist Luca scrie pentru Zaharia, tatăl Înainte 
Mergătorului loan, aşa: A fost în zilele lui Irod, împăratul Iudeii, un preot, anume 
Zaharia, şi femeia lui din fiicele lui Aaron, numele ei Elisaveta. Iar pe Elisaveta a 
născut-o Sovia, fiica lui Mathan preotul şi era Mathan moş Elisavetei după mamă. 
Deci, de ar fi fost Mathan unul şi același cel din cartea neamului lui Hristos, apoi n- 
ar fi zis evanghelistul, "femeia lui din fucele lui Aaron", ci cu adevărat ar fi zis, 
femeia lui din fiicele lui David, de vreme ce Mathan cel din cartea naşterii era pus 
nu din casa lui Aaron, ci din a lui David, din sămînţa lui Solomon. Dar de vreme ce 
acest Mathan preotul, altul era de cel din cartea nașterii, nu din David, ci din Aaron 
trăgîndu-şi seminţia sa, pentru aceea evanghelistul Luca, de nepoata lui, de Sfînta 
Elisaveta, femeia lui Zaharia a scris: "Femeia lui era din fiicele lui Aaron!" 


De aici se dovedeşte că altul este Mathan cel din cartea naş-terii, care a născut 
pe lacov tatăl lui Iosif, şi altul este Mathan acesta preotul Domnului, care a născut 
cele trei fiice: pe Maria, pe Sovia și pe Ana, maica Preasfintei Născătoarei de 
Dumnezeu. Aceasta se înștiințează și de Sfintul Mucenic Ipolit, pe care Nichi-for 
Calist în cartea 2, cap. 3, îl aduce mărturie. Acela, scriind de neamul Preasfintei 
Născătoarei de Dumnezeu, pomenește pe Ma-than preotul, moșul după mamă al 
Preasfintei Născătoarei de Dumnezeu, că a născut trei fuce. lar nu pomeneşte că acel 
preot ar fi născut pe Iacov, tatăl lui Iosif, ci numai fiicele, iar fiu nici unul. Şi încă să 
mai știm şi aceasta, că seminţia lui luda şi casa lui David nu erau preoţi, ci numai 
seminţia lui Levi şi casa lui Aaron. 


Arătat este deci că altul era tatăl lui Iacov, şi altul, tatăl celor trei fiice. 


Nu fără trebuință mi se pare să ştim şi aceasta că în aşezămîntul cel vechi a 
poruncit Dumnezeu să nu-şi ia lor femei din altă seminție, nici femeile să nu se mărite 
în altă seminţie, ci fiecare în moştenirea sa să se însoare. Drept aceea aici se va mira 
cineva, de ce Mathan preotul şi-a luat femeie din altă seminție, din seminţia ludei? 
Asemenea și Sfîntul Ioachim, fiind din casa lui David, a luat pe Sfînta Ana din fiicele 


lui Aaron. Oare n-a greşit, călcînd porunca Domnului? N-a greşit! Că deşi altor 
seminţii ale lui Israel le-a fost poruncit ca fiecare în al său neam să se însoare şi să 
se mărite, însă, precum Sfîntul Epifanie mărturisește, nu era oprită seminţia ludei ca 
să se unească cu a lui Levi; casa cea împărătească să fie rudenie cu casa cea 
preoțească, la care lucru începător a fost cel mai dintîi arhiereu Aaron, care a luat pe 
Elisaveta, fiica lui Aminadav, sora lui Naason, care atunci era domn în Iudeea. 
Asemenea și lodae, arhiereul cel ce a luat pe losavet, fiica lui loram, împăratul Iudeii, 
sora lui Ohozie. 


Aceasta s-a făcut cu rînduiala lui Dumnezeu, ca Preacurata Fecioară să fie fiică 
şi împărătească şi arhierească, fiindcă avea să nască pe Hristos, împăratul şi arhiereul. 


22. PĂTIMIREA SFÎNTULUI MUCENIC SEVERIAN 
(9 SEPTEMBRIE) 


Împărăţind Liciniu, rău credinciosul împărat, cînd sfinţii patruzeci de 
mucenici au fost prinşi de Agricola, dregătorul Sevastiei, şi aruncaţi în temniță, 
atunci era acolo un bărbat anume Severian, de neam boieresc, crezînd în Dumnezeul 
nostru lisus Hristos. Acesta, adeseori cercetînd în temniță pe sfinții mucenici, îi 
întărea pe dînşii spre nevoinţa mucenicească cea pentru Hristos. lar ei, de dragostea 
cea spre Dumnezeu atît s-au aprins ca de foc, încît nici iezerul Sevastiei n-a putut să 
stingă văpaia cea dumnezeiască dintr-înșii. Aşa au stat, cu un suflet mărturisind 
numele lui lisus Hristos înaintea prigonitorului şi pînă la moarte s-au nevoit pentru 
dînsul. lar după ce au pătimit și şi-au luat cununile mucenicești acei patruzeci de 
răbdători de chinuri, atunci a sosit şi vremea sfîntului Severian ca să iasă la aceeași 
nevoinţă şi luptă, la care pe alţii, cu cuvintele, îi îndemna. Pentru că apropiindu-se 
clevetitorii de dregătorul îi ziseră: "Cinstea marilor noştri zei se micşorează în cetatea 
aceasta de către Severian care nu numai singur nu-i cinstește pe ei şi nu li se închină, 
dar și pe mulți alții îi sfătuieşte ca să ocărască şi să defărmeze pe zeii noştri. Și crezînd 
singur în cel răstignit, îi învăţa şi pe ceilalți la aceeaşi credință, şi, iată, nu puţin popor 
a tras în urma sa. Deci, de nu-l vei pierde pe acesta, apoi, toată cetatea se va întoarce 
după dînsul şi se vor mînia zeii pe cetate şi o vor lăsa pe ea. Apoi şi împăratul, cînd 
va auzi despre aceasta, nu ne va cruța pe noi”. 


Atunci Lisie, care înlocuia în dregătorie pe Agricola, auzind acestea, a trimis 
pe slujitori ca să-l prindă pe Severian și să-l aducă la el. lar ostașul lui Hristos, 
neaşteptînd pînă ce vor veni trimişii ca să-l prindă pe el, apucînd înainte de venirea 
lor, a mers singur şi, stînd înaintea dregătorului, a început cu limbă slobodă a grăi 
către dînsul zicîndu-i cu îndrăzneală: "Dar au nu-ţi ajunge ţie pierzarea ta, o, boierule, 
ci şi sufletele noastre voieşti să le pierzi şi ca pe o dobîndă să le dai dracilor tăi? Ci 
să ştii că ai nimerit aici peste băr-baţi tari, iar nu peste nerăbdători şi fricoşi. Pentru 
că mie, precum grăieşte Pavel învățătorul meu, viață îmi este Hristos, şi moartea un 
cîştig” (Fil. 1,21). 


Deci Lisie, auzind aceste cuvinte îndrăzneţe ale sfîntului, a tăcut puţin, apoi, 
uitîndu-se la cei ce erau de faţă și cu mîna ară-tînd spre Severian, a zis cu mînie: 
"Luaţi-l pe el şi cu vîne de bou crude să-l bateţi, ca să înveţe a grăi cu blîndeţe înaintea 
stăpîniru!" 


Iar bătut fiind sfîntul, se veselea că s-a învrednicit a lua rane pentru Hristos şi 
cuvintele psalmistului avîndu-le ca pe o răcorire, în durerile bătăilor sale, cînta: "Pe 
spatele mele au lucrat păcătoşii; îndelungat-au fărădelegea lor”. Iar prigonitorul, 
văzînd că osteniseră slujitorii, iar pe mucenic mai luminat la faţă şi mai îmbărbătat îl 
vedea, a poruncit ca să înceteze a-l mai bate. Apoi a zis către dîn-sul: "lată, poţi să 
cunoşti din bătăile ce le-ai suferit, că nici o mîn-giiere, nici o fericire îți aduce ţie 
Hristosul tău". lar mucenicul 1-a răspuns: "De n-ar fi ochii tăi sufletești întunecaţi cu 
întunericul ne-dumnezeirii, ţi-aş arăta ție cît de multe bunătăţi îmi mijlocesc mie, de 
la Hristosul meu, pătimirile mele. lar acum ce să mai fac, aprinzînd celui orb lumina 
sau cîntare cîntînd surdului? De n-ai fi fost orb şi surd, o, judecătorule, ai fi cunoscut 
darul lui Hristos şi puterea care mă întăreşte pe mine”. 


Acestea și mai multe altele grăind sfîntul, spre mai mare mînie s-a pornit 
prigonitorul şi, spînzurînd pe mucenic de un lemn, a poruncit ca să-i strujească trupul 
cu unghii de fier. lar el, într-acea cumplită durere aflîndu-se, se ruga zicînd: "Iisuse 
Hristoase, Cel ce ai fost răstignit pe cruce şi ai surpat mîndria vrăjmașului şi pînă 
acum ești lăudat pentru toate lucrurile tale minunate, vino ca să-mi ajuţi mie și 
sfărîmă braţul chinuitorului, iar mădulările mele cele rupte adună-le, şi-mi dă mie ca 
bine să trec nevoinţa muce-niciei”. 


Deci, se schimbau slujitorii cei ce chinuiau pe sfîntul și chinuindu-l mult, l-au 
dezlegat de pe lemn și l-au dus în temniţă după porunca prigonitorului. Iar sfîntul 
mucenic, mergînd la temniță, prea dulce ritor s-a arătat; ca şi cum nu simţea durerile, 
se lăuda cu rănile cele suferite pentru Hristos şi, mergînd prin mijlocul cetăţii, către 
mulțimea poporului ce privea la dînsul, cu faţă luminoasă şi cu glas dulce, arătîndu- 
şi rănile sale, grăia: "Priviți-mă, oamenilor, şi în ce fel de bună norocire sînt acum, 
înțelegeți. Vouă, socotesc, vi se pare că sînt mai ticălos şi mai mișel decît toți că nu 
numai de dregătoria mea cea vremelnică şi de bogăție m-am lipsit, ci şi de singură 
sănătatea mea. Dar eu sînt cu mult mai fericit decît voi toţi, pentru că ranele mele 
acestea pentru Hristos lisus, Domnul meu, îmi sînt mai dulci decît toate dulceţile cele 
pămînteşti. Curgerea aceasta a sîngelui și ruşinea mai cinstită-mi este mie decit 
porfira cea împărătească. Chinul aceasta mai primit îmi este mie decît toate 
desfătările voastre pe care voi le iubiţi; iar dregătoria mea cea dintii şi bogăția ce era, 
au nu este deșertăciune, praf şi înşelăciune a lumii acesteia pe care eu ca o tină de la 
picioarele mele o scutur, suindu-mă la cea mai mare vrednicie mucenicească şi luînd 
bogăția cea neîmpuţinată? 


Pentru că numai a mă numi eu mucenic al lui Hristos mai slăvit îmi este decît 
împărăteştile titluri, şi a mi se răpi bogăţiile mele pentru Hristos, mai de mult preţ şi 
mai bogat lucru îmi este decît vistieriile tuturor împăraților celor pămînteşti. Dar 


unde mai socoteşti sănătatea mea cea trupească, tăria alcătuirilor, frumuseţea feţii, ce 
era mai înainte? Au nu-i o durere, o slăbănogire și ceva de care nu-şi poate cineva 
face idee că mădularele mele, acestea cînd nu erau rănite pentru Hristos şi sîngiurile 
nu se vărsaseră, mi-erau mie ca nişte legături şi temnițe sufletului meu şi nu ca niște 
mădulare ale mele? Iar acum îmi sînt mie mădulare cînd pentru Hristos se taie. Acum 
trupul meu este sănătos şi tare cînd pentru Hristos se bate, frumuseţea mea este cu 
mine, cînd mă vedeţi pe mine neavînd chip omenesc, ci cu totul sînt ca o rană, precum 
şi Domnul meu lisus Hristos, de la picioare pînă la cap a fost rănit. ŞI cu atît mai 
mult mă bucur în pătimirile mele, cu cît împlinesc în trupul meu ceea ce a lipsit 
pătimirii lui Hristos. Voi cei ce vedeți rănile mele, să vă gîndiți la răsplătuirile care 
vin pentru dînsele. Nu este cu putință nici a ajunge cu mintea, nici a spune cu 
cuvintele bunătăţile acelea pe care Împăratul cel fără de moarte le dă şi a-cum celor 
ce pătimesc pentru dînsul, şi la ceruri le păstrează pe ele în veci. Şi numai a pătimi 
pentru dînsul este dulce, dar a muri pen-tru dînsul este şi mai dulce. O, prietenilor, 
de este aici cineva de ai noştri, de se află cineva din cei credincioşi, robi ai lui Hristos, 
în mijlocul acestui popor necredincios, văzindu-mă pe mine aşa răb-dînd pentru 
Domnul, întăriți-vă inimile voastre, îmbărbătați-vă şi să nu fiți fricoși, ca nu cumva 
să vă rupă pe voi de la prea dulcele Iisus, Domnul nostru, nici un chin! Să nu vă 
înfricoşeze pe voi sa-bia cea spre voi ascuțită, cuptorul cel înfocat sau furia fiarelor. 
Să nu vă amăgească pe voi îmbunarea chinuitorului, făgăduinţa daruri-lor sau a 
boierilor. Pe acestea toate să le călcaţi cu picioarele voas-tre, ca pe nişte gunoaie, ca 
să împărățiți cu Hristos". 


Acestea grăindu-le el, în urmă era lume multă ascultînd cu-vintele lui cele 
folositoare, pînă ce a fost dus la temniță şi aruncat fiind într-însa, ca într-o cămară 
luminoasă dănțuia, sărutînd locul acela pe care sfinții patruzeci de mucenici pentru 
Hristos au şezut, cei cu care vorbea mergînd mai înainte adeseori. lar închis fiind în 
temniță, a petrecut într-însa cinci zile şi iar a fost scos la judecată; iar Lisie, ca un lup 
îmbrăcat în piele de oaie, se arăta a-i fi milă de sfîntul şi cu vicleșug a început a grăi 
către dînsul: "Ştiu toţi zeii, Severiane, că mi-e jale de tine şi foarte mă minunez că 
tu, om bun fiind și frumos la chip și cinstit, de bună voie te lipseşti de lumina aceasta 
dulce. Laud tăria ta şi bărbăţia dacă ai fi folosit-o pe aceasta împotriva vrăjmaşilor; 
dar a te lupta cu fierul, cu focul, cu fiarele şi cu pietrele şi a-ţi pierde puterea ta, este 
lucru fără de minte cu adevărat că, iată, virtutea ta este sfărîmată și trupul zdrobit”. 
Acestea le zicea nelegiuitul, vrînd ca în vicleșug să amăgească pe ade-văratul plăcut 
al lui Hristos, însă el cu bărbăţie i-a răspuns: "Nu-ţi fie milă de trupul meu cel rănit 
de bătăi, ci, de voieşti, mai mari munci încă să-i adaogi. Nu numai să-l baţi și să-l 
strujeşti, ci şi cu pietre striveşte-l şi cu foc arde-l, şi orice voieşti și poți, fă; dar să 
ştii, că nu mă vei întoarce pe mine de la Dumnezeu. Şi, mai întîi, tu te vei osteni, 
muncindu-mă pe mine, decît eu răbdînd pentru Hristosul meu”. 


Iar prigonitorul, lepădînd vicleşugul, s-a plecat iar la obișnuita sa mînie şi a 
poruncit ca să bată pe sfîntul cu pietre peste gură, zi-cîndu-i: "Nu purta pe Hristos pe 
limba ta, nici supăra urechile bo-ierului cu pomenirea numelui aceluia". Iar sfîntul, 


cu gura sfărîmată de bătaia pietrelor, a răspuns: "Ticălosule, cela ce cîndva în sufletul 
tău ai făcut locaş al diavolilor, nici cu auzul nu poţi suferi numele lui Hristos!". 


Apoi, iar a poruncit prigonitorul ca să-l spînzure pe el, şi cu unghii de fier să- 
1 strujească trupul. Deci, cumplit strujit fund sfîn-tul, a grăit: "Singura rană care o 
socotesc că este grea, este aceea de a mă desparte de Hristos; iar acestea toate îmi 
sînt mie mai mult dulceaţă decît durere, pentru că despărțindu-mă pe mine de la cele 
pămînteşti, mă împreun cu Hristos". lar boierul a zis către dîn-sul: "Severian, jertfeşte 
zeilor şi te voi scăpa de munci”. lar el nu i-a răspuns nici un cuvînt, ci încetişor în 
sineşi grăia: "Nu sînt vrednice pătimirile lumii de acum de slava ce va să se arate”. 
Iar dre-gătorul socotind-o lui aceea că este ocară, că, adică, nu-i răspundea lui, alt 
chin a scornit asupra lui. Luîndu-l pe el de pe lemn, l-a dus la zidul cetății și legîndu- 
1 O piatră grea pe grumaji, iar alta de picioare, şi pe dînsul încingîndu-l cu funia de 
pe zid, a poruncit să-l spînzure pe el. Şi aşa spînzurat fiind sfîntul şi-a dat sfîntul său 
suflet în mîinile purtătorului de nevoință Hristos, Domnul său. lar sfîntul lui trup, 
oarecare din credincioşi luîndu-l noaptea, l-au dus la moșia sa. lar cînd s-au apropiat 
de satul în care era casa Sfîntului Severian, cu psalmi și cu cîntări ducîndu-l cu cinste, 
atunci a ieşit întru întîmpinarea lui tot poporul, bătrînii şi tinerii cu sîrgu-inţă, unii pe 
alții întrecînd, care mai de care să ia binecuvîntare de la mult pătimitorul lui trup. 
Rămăsese în casă numai femeia unei slugi a lui, plîngînd deasupra trupului bărbatului 
său, pentru că unul din robii sfîntului mucenic murise atunci şi zăcea neîngropat. 
Deci, se tînguia pentru dînsul femeia lui, zicînd către cel mort de parcă ar fi fost viu: 
"Iată stăpînul nostru se apropie de casă şi toţi au ieşit în întîmpinarea lui, numai tu 
nu ieşi şi eu din pricina ta; scoală-te deci şi mergi să întîmpini pe stăpînul tău!" Iar 
acestea grăindu-le ea cu plîngere, îndată s-a sculat mortul ca din somn și a mers 
înaintea moaștelor sfîntului mucenic Severian şi, întîm-pinîndu-l, a căzut la sfintele 
lui moaşte, cu bucurie sărutînd pe stăpînul său. Deci, tot poporul, văzînd pe mortul 
înviat prin venirea mucenicului, s-a mirat şi a proslăvit pe Dumnezeu și cu mai multă 
osîrdie s-a lipit de sfîntul. 


Apoi, era între dînşii nedumerire pentru îngroparea trupului sfîntului, neștiind 
unde să-l pună pe el. Pentru că unii ziceau că acolo, iar alţii aiurea este cuviincios loc 
de îngroparea lui. Deci, era pe moaştele sfîntului o cunună de flori frumos împletită 
şi, iată, fără de veste a zburat un vultur și apucînd cununa aceea zbură încet şi nu 
departe a şezut. lar poporul mergea după el şi apropiindu-se de vultur, el iar zbură 
mai departe cu cununa aceea, iar ei îl urmau şi aşa i-au adus pe ei pînă la pustia din 
apropiere şi a şezut pe un munte înalt la un loc foarte frumos şi acolo punînd acea 
cunună, a zburat de la ochii lor. lar lumea, găsind cununa pe mun-te, cunoscu că 
acolo vrea Dumnezeu ca să pună trupul sfîntului mucenic. ŞI, luîndu-l pe el cu cinstea 
cea cuviincioasă, l-au îngropat pe muntele acela, unde la mormîntul lui mulţi bolnavi 
s-au tămăduit. 


Iar cel care, înviind, a ieşit în întîmpinarea sfîntului, a trăit după învierea sa 
cincisprezece ani, şezînd Iîngă mormîntul stăpînului său, şi după aceea, cu pace s-a 
sfîrșit. 


Deci pentru toate acestea se cuvine să dăm slavă lui Dumnezeu unuia în 
Treime: Tatălui şi Fiului şi Sfîntului Duh, acum şi pururea și în vecii vecilor. Amin. 


23. POMENIREA FERICITULUI NICHITA ASCUNSUL, PLĂCUT 
AL LUI DUMNEZEU, PE CARE L-A VĂZUT SOZONT DIACONUL 
(9 SEPTEMBRIE) 


Plăcutul lui Dumnezeu cel ascuns, fericitul Nichita, care se numea Hartularie, 
s-a născut în Constantinopol, din părinți de neam bun şi trecînd prin lume și în taină 
slujind lui Dumnezeu, I-a plăcut Lui atîta, încît şi ușile bisericii i se deschideau 
singure cînd venea el în mijlocul nopţii la rugăciune şi sfeşnic aprins nu de miini 
omenești îi lumina lui. Despre el se cuvine a şti următoarele: 


Un preot drepteredincios, cu un diacon cucernic, cîştigaseră dragostea cea 
după Dumnezeu unul către altul, iar după cîtva vreme, prin drăceasca bîntuială, 
dragostea s-a schimbat în vrajbă. Şi numele diaconului era Sozont, iar preotului nu i 
se ştie numele. 


Deci, multă vreme petrecînd ei în vrajbă, s-a întîmplat de a murit preotul în 
mînia aceea. Atunci, diaconul a început a se tulbura cu gîndul şi a fi mustrat de 
conștiință că nu-și dezlegase mînia prin iertare. Deci, s-a dus să caute un părinte 
duhovnicesc căruia să poată a-i descoperi neliniștea sa; şi străbătea locurile cele 
pustii, căutînd doctor pentru rana inimii sale şi, aflînd pe un stareţ sporit în fapte 
bune, mare şi sfînt, aceluia i-a mărturisit păcatul mîniei şi al vrajbei pe care l-a avut 
cu preotul şi i-a cerut iertare. lar starețul i-a grăit lui: "Tot cel ce cu credință cere, 
primeşte, şi celui ce bate 1 se deschide”. Și bine faci, frate, grijindu-te de grabnica 
dezlegare a acelui mare păcat. Să-ţi ajute ţie Domnul! Însă nu stă în puterea mea, o, 
fiule! ca să te împac pe tine cu cel mort. Drept aceea, întoarce-te la Constantinopol 
de unde ai venit şi la biserica cea mare a Sfintei Sofii mergînd, noaptea să stai lîngă 
frumoasele uşi cele mari şi pe care îl vei vedea mai întîi venind la uși, să te închini 
lui şi să-i spui de noi, dînd lui această scrisoare pecetluită. Şi-ţi va fi dînsul ocîrmuitor 
în păcatul tău. 


Iar diaconul, împlinind această poruncă a părintelui său celui duhovnicesc, a 
mers în cetate şi noaptea, tîrziu, a ajuns la ușile bisericii Sfintei Sofia şi a stat 
aşteptînd venirea feţei celei neştiute. Și, iată, a văzut pe un bărbat apropiindu-se şi 
acela era fericitul Nichita, despre care ne este nouă cuvîntul - iar diaconul, 
închinîndu-i-se aceluia şi sărutîndu-l pe el, i-a dat scrisoarea stareţului şi i-a spus lui 
mîhnirea sa, iar bărbatul acela ascultînd cele spuse de diacon și citind scrisoarea de 
la stareţ, zicînd, se tînguia: "Cine sînt eu, mai micul, ca să îndrăznesc a face lucrul 
cel ce covîrşeşte puterea mea? Însă, cu rugăciunile celui ce te-a trimis pe tine, 
nădăjduind, mă voi nevoi pe cît îmi va ajuta Dumnezeu, la lucrul ce mi se porunceşte 


mie". Aceasta zicînd, a stat înaintea ușii şi, mîinile spre cer ridicîndu-și, se ruga în 
şoaptă. 


Apoi, plecîndu-și genunchii şi lpindu-şi capul de pămînt, făcea rugăciunea 
încet şi, după puţin sculîndu-se, a zis: "Deschide lor, Doamne, uşa milostivirii tale”. 
ȘI, îndată, ușa cea dintii singură s-a deschis, iar el, luînd pe diacon, au intrat în tindă 
şi, de uşile bisericii apropiindu-se, a zis diaconului: "Aici să stai nemişcat". lar el 
singur a făcut închinăciune pe pragul bisericii şi s-a deschis uşa şi a intrat înăuntru. 
ŞI, cînd sta în mijlocul bisericii rugîndu-se, un sfeşnic luminos prins (atîrnat) de bolta 
bisericii, ce se afla deasupra capului bărbatului acestuia, s-a pogoriît şi a luminat toată 
biserica. Apoi, a mers la jertfelnic, dar şi acolo uşile singure i s-au deschis; plecîndu- 
şi capul şi rugîndu-se în tăcere, a ieşit la diacon, iar uşile toate s-au închis numai la 
vedere. Aceasta văzînd-o diaconul s-a înspăimîntat şi nu îndrăznea să se apropie de 
bărbatul acela, pentru că o frică mare îl cuprinsese pe el şi faţa aceluia o vedea ca o 
față de înger preaslăvită de rugăciune. 


Şi gîndea în sine diaconul: "Nu cumva înger, iar nu om este acesta ce văd?" 
Chiar şi aceasta nu s-a tăinuit de bărbatul acela, pentru că a zis către diacon: "De ce 
cu cugetul te tulburi pentru mine, omule? Să crezi că şi eu sînt om, zidit din țărînă, 
născut din sînge şi carne, crescut în casă luminoasă şi în această cetate, dar darul lui 
Dumnezeu lucrează şi în cei neputincioşi. Ci, să mergem pe calea care ne este nouă 
înainte". Și au mers la locul unde se făcea tîrgul, iar diaconul mergea după el. Apoi, 
ajungînd acolo la biserica Preasfintei Născătoare de Dumnezeu, cu rugăciune s-au 
deschis uşile bisericii şi în biserică fund și rugîndu-se au ieşit, și uşile singure s-au 
închis. lar diaconul privind la aceea, nefăcînd nimic altceva, fără numai încetinel 
zicea cu spaimă în sineşi: "Doamne miluiește”. După aceea, merseră la biserica 
Vlahernei; şi adeveri mai în urmă diaconul că atît de iute era mergerea lor pe la 
biserici, precum ar fi zburat o pasăre. Sosind ei la uşile bisericii Vlaherniei, cînd 
bărbatul acela a făcut rugăciune cu lacrimi, îndată, ca și la celelalte biserici, s-au 
deschis uşile de la sine; şi punînd pe diacon în uşi şi poruncindu-i ca să privească cu 
dinadinsul înăuntru, singur a intrat în biserică şi, plecîndu-şi genunchii, se ruga cu 
osîrdie. lar diaconul, stînd în uşă şi privind, a văzut lumină înăuntrul bisericii, 
scăldînd-o cu totul în strălucirea ei. Şi un diacon luminos, ieşind din altar, cădelnița 
atunci toată biserica, iar după puţin timp, a văzut o ceată de preoți îmbrăcaţi cu haine 
albe, ieşind din altar în mijlocul bisericii. Apoi, a văzut altă ceată de preoţi îmbrăcați 
în veşminte mohoriîte şi toţi adunîndu-se împreună în mijlocul bisericii cîntau cîntări 
foarte frumoase şi alese, din care nici una n-a putut diaconul să înveţe, decît numai 
"Aliluia". 


Deci, bărbatul acela, sculîndu-se de la rugăciunea sa, a zis către diacon: "Frate, 
să intri înăuntrul bisericii fără de temere şi, spre ceata cea de-a stînga privind, ia 
aminte la preoţii cei ce stau, doar vei cunoaşte pe preotul acela cu care ai avut vrajbă”. 
Iar diaconul, intrînd cu cutremur şi apropiindu-se de omul lui Dumnezeu, privea spre 
ceata cea din stînga şi n-a aflat pe preotul cel căutat. Apoi, bărbatul cel în chip de 
înger a poruncit diaconului să ia seama la ceata preoţilor din dreapta şi, cercetînd 


diaconul, a văzut pe preotul acela cu care avea vrajbă şi l-a arătat pe dînsul cu degetul 
omului lui Dumnezeu. lar el a zis diaconului: "Mergi de spune preotului pe care l-ai 
cunoscut: Nichita Hartularie stă afară și te cheamă pe tine să vii la dînsul”. Iar 
diaconul, mergînd după porunca lui, a luat pe preot de mîna dreaptă și l-a dus la omul 
lui Dumnezeu care ieşise afară din biserică. lar el, căutînd spre dînsul cu ochi blînzi, 
i-a zis cu glas lin: "Cucernice preot! Să vorbeşti cu fratele tău, diaconul, şi să 
dezlegaţi vrajba pe care aţi avut-o între voi”. Şi îndată preotul şi diaconul unul la altul 
şi-au plecat genunchii şi, cu deplină sărutare, îşi dezlegară vrajba. Deci, preotul dînd 
iertare, a intrat în biserică și a stat în ceata sa. lar omul lui Dumnezeu Nichita, pe 
pragul bisericii a făcut închinăciune şi îndată uşile bisericii s-au închis. Şi luînd pe 
diacon, s-au dus înapoi de unde veniseră. Apoi, mergînd o parte de cale, a zis către 
diacon: "Frate Sozont, mîntuieşte-ţi sufletul tău şi îl adaugă pe el spre al meu folos. 
Iar părintelui celui ce te-a trimis pe tine să-i spui: Curăţia sfintelor tale rugăciuni și 
îndrăznirea cea către Dumnezeu poate şi pe morţi a-i învia". Şi, acestea zicînd, s-a 
dus de la ochii diaconului. lar diaconul, închinîndu-se la locul acela unde au stat 
picioarele minunatului bărbat, a mers la stareţ, înspăimîntat, dar bucuros, slăvind şi 
mulțumind lui Dumnezeu că s-a învrednicit, prin acel uimitor şi minunat chip, a se 
împăca cu pristăvitul preot, cu rugăciunile acelui rob ascuns al lui Dumnezeu, Nichita 
Hartularie, care, vieţuind în mijlocul poporului şi al gîlcevilor, atît de mult a plăcut 
lui Dumnezeu. 


Apoi, se mai face pomenirea sfinţilor mucenici Hariton şi Strator. Acesta din 
urmă, legat fiind la doi copaci de cedru, l-au rupt în două pentru Hristos. Mai 
pomenim şi pe al treilea sfînt Sinod de două sute de Părinţi care s-au adunat în Efes, 
şi au surpat pe rău credinciosul Nestorie la anul 431. 


În această zi, se mai face şi pomenirea cuviosului părintelui nostru Teofan 
pusnicul şi mărturisitorul, care a urmat lui Hristos de la o vîrstă tînără. EI a suferit 
bătăi de la împărații Caros, Carin şi Numerian, pentru mărturisirea numelui lui lisus 
Hristos şi, fund mîntuit, s-a pristăvit în pustnicie. 


24. VIAŢA ŞI PĂTIMIREA SFINTELOR MUCENIŢE 
MINODORA, MITRODORA ŞI NIMFODORA 
(10 SEPTEMBRIE) 


1, N MANAXPANTĂ 


Aceste trei fecioare, Minodora, Mitrodora și Nimfodora, s-au adus pe sine în 
dar Sfintei Treimi. Alţii aduc lui Dumnezeu daruri din averile lor cele din afară, 
precum oarecînd cei trei împărați de la răsărit au adus aur, tămiîie şi smirnă. lar ele 
au adus daruri din visterule cele din lăuntru; şi-au adus sufletele ca un aur, dar nu aur 
stricăcios răscumpărat, ci sînge cinstit, ca al unul miel fără de prihană. Au adus 
cugete curate drept tămiie, grăind cu apostolul: "A lui Hristos bună mireasmă sîntem" 
(UI Cor.2,15), iar trupurile lor, neatinse de mînă bărbătească, spre bătăi dîndu-le 
pentru Hristos, le-au adus pe ele dar lui Dumnezeu ca smirnă ştiind bine că Domnul 
nu are trebuință de ale noastre bogății vremelnice, ci de noi înşine, după cuvîntul lui 
David: "Domnul meu eşti Tu, că bunătăţile mele nu-Ţi trebuiesc”. Drept aceea 
singure pe sine s-au adus lui Dumnezeu, precum arată sfînta lor viață şi vitejeasca 
pă-timire. 


Acestea s-au născut în Bitinia şi, după trup surori fiind, s-au făcut surori şi 
după duh; cu un suflet au ales a sluji lui Dumnezeu mai mult decît lumii și 
deşertăciunilor ce sînt în lume. Și, vrînd ca împreună cu sufletul să-și ferească şi 
trupul neîntinat, ca prin cu-răţie să se unească cu curatul mire, Hristos Domnul lor, 


au ascultat glasul Lui ce zice: "leșiţi din mijlocul popoarelor și vă deosebiți, iar de 
necurăția lor să nu vă atingeţi şi Eu vă voi primi pe voi" (II Cor. 6,17). Drept aceea, 
au ieşit de la petrecerea cea împreună cu oamenii, dorind şi hotărînd ca să petreacă 
în feciorie şi, înstră-inîndu-se de toată lumea, s-au sălășluit la un loc singuratic, bine 
ştiind că nu se poate uşor să se păzească curăția feciorească în mijlocul lumii, ce are 
ochi plini de răutate și de desfrînare. Că precum apele de izvoare intrînd în mare își 
pierd dulceaţa şi cu apa mării împreunîndu-se se fac sărate, tot aşa şi curăția, cînd s- 
ar sălășlui prin mijlocul lumii ca prin mijlocul mării şi ar iubi-o pe ea, nu-i es-te cu 
putință ca din apele cele sărate ale iubirii de dulceaţă să nu bea. Fiica lui Iacov, Dina, 
pînă nu s-a dus ea la Sichem, cetatea limbilor, era fecioară curată, iar cînd a ieşit ca 
să cunoască pe fiicele cele ce locuiau acolo şi s-a împrietenit cu dînsele, îndată şi-a 
pierdut fecioria sa (Facere 34,2). 


Ticălosul Sichem, adică lumea aceasta, cu cele trei fiice ale sale: "pofta 
trupului, pofta ochilor şi trufia vieţii” (| loan 2,16) nu ştie nimic altceva decît numai 
a vătăma pe cei ce se lipesc de dînsa. Precum funinginea înnegreşte pe cei ce se ating 
de dînsa, tot aşa şi pe cei ce-o îndrăgesc îi face negri, necuraţi și spurcaţi. Fericit este 
cela ce fuge de lume, ca să nu se înnegrească de necurăţiile ei; fericite sînt aceste trei 
sfinte fecioare care au scăpat de lume şi de cele trei fiice ale acesteia de care am 
amintit, că nu s-au înnegrit cu spurcăciunile lor şi s-au făcut albe şi curate porumbiţe, 
care prin lucrare și prin dumnezeiască vedenie, cu două aripi zburînd prin munți şi 
prin pustietăți, au dorit ca în dumnezeiasca dragoste, ca într-un cuib să se odihnească, 
"pentru că pustnicilor celor ce sînt afară de lumea cea deşartă" li se face neîncetată 
dorire dumnezeiască. 


Petrecerea lor era pe un deal înalt şi pustiu, care era aproape de apele cele 
calde ale Pithiei ca la două stadii depărtare. Acolo, sălăşluindu-se, petreceau 
neîncetat în post şi în rugăciuni. Lină adăpostire şi odihnă bună și-au aflat curăției 
lor celei fecioreşti care, ca să nu fie văzută de oameni, au ascuns-o în pustie, iar ca 
să nu fie văzută de îngeri, au suit-o pe ea pe dealul cel înalt. La înăl-ţimea muntelui 
s-au suit ca, praful cel pămîntesc de pe picioarele lor scuturîndu-l, spre cer să se 
apropie. Chiar din singurul loc în care petreceau viaţa lor cea îmbunătățită se arată 
lepădarea de toa-te şi singurătatea, pentru că aceasta arată pustia. Zelul ce înari-pează 
dumnezeiasca lor gîndire, apele cele calde lîngă care petreceau, nu înseamnă oare 
căldura inimii lor, cea îndreptată către Dumnezeu? Că precum Israel scăpînd din 
robia Egiptului petrecea în pustie, aşa aceste sfinte fecioare, ieşind din lume, viața 
cea pustnicească au iubit-o. Și precum Moise, suindu-se în munte, a văzut pe 
Dumnezeu, aşa acestea în zelul lor cel înalt fiind, ochii cei trupeşti i-au ridicat spre 
Dumnezeu, iar cu cei ai gîndului priveau spre dînsul luminos. Și, precum acolo, prin 
lovirea în piatră au ieşit ape, așa, în dînsele, din cea smerită lovire în piept, pîraie de 
lacrimi din ochii lor ieşeau şi cu atît mai calde erau izvoarele apelor, cu cît de calde 
erau lacrimile ochilor lor, pentru că acelea numai trupeasca tină puteau să o spele, iar 
acestea şi prihănirile cele sufletești le curăţeau şi le albeau mai mult decît zăpada. 


Dar ce mai aveau lacrimile să curăţească din acelea care, curăţindu-se pe sine 
de toată spurcăciunea trupului și a duhului, vieţuiau ca îngerii pe pămînt? În inima 
cuiva, din aducerea aminte a mulțimii păcatelor, se nasc umilinţa şi lacrimile; într- 
însele, ca în nişte curate fecioare, din dragostea cea către Dumnezeu izvor de lacrimi 
ieșeau, pentru că unde focul dumnezeieştii iubiri arde, acolo este cu neputinţă ca să 
nu fie ape de lacrimi. Că așa este puterea focului aceluia care, cînd se aprinde, ca în 
cuptor arde în inima cuiva; pe cît este văpaia pe atât şi roua înmulțește; că pe cîtă 
dragoste este undeva, pe atîta este și umilință. Din dragoste se nasc lacrimile și 
Hristos cînd plîngea pe prietenul Său Lazăr, s-a zis despre Dînsul: "Vezi cum îl iubea 
pe el!" Plîngeau sfintele fecioare în rugăciuni şi în dumnezeieştile lor cugetări pentru 
că iubeau pe Domnul, de a cărui vedere dorind să se sature, cu lacrimi aşteptau 
vremea Lui, ca să vadă pe mirele ceresc cel iubit. Fiecare dintr-însele cu David grăia: 
"Cînd voi veni şi mă voi arăta feţei lui Dumnezeu, făcutu-s-au lacrimile mele mie 
pîine ziua și noaptea"; ca şi cum ar zice: "De aceasta ziua şi noaptea lăcrămăm, că 
nu vine degrabă acea vreme în care am putea să venim şi să ne arătăm feţei prea 
dulcelui şi doritului nostru lisus Hristos, de a cărui ve-dere dorim să ne săturăm, aşa 
cum doreşte cerbul izvoarele ape-lor”. 


Cu o viaţă aleasă ca aceasta, au fost miluite de Dumnezeu, cînd sfintele 
fecioare se depărtară din lume; pentru că după cum nu poate să se ascundă cetatea 
deasupra muntelui stînd, tot astfel tămăduirile neputincioşilor pe care, cu minune, 
dînsele le făceau, ca nişte trîmbiţe cu mare glas, prin toată partea aceea le-a vestit. 


Într-acea vreme împărăţea Maximian păgînul, iar în partea aceea stăpînea 
Fronton, boierul, care, auzind de aceste sfinte fecioare, a poruncit să le prindă pe ele 
şi să le aducă înaintea sa. Mieluşelele lui Hristos, pe care nu le-au vătămat fiarele 
pustiei, oamenii cei cu chip de fiară şi cu nărav rău le-au prins şi le-au adus înaintea 
prigonitorului. Au stat la judecata pagînilor cele trei fecioare, ca trei îngeri înaintea 
lui Dumnezeu celui în Treime slăvit. Nu erau vrednici ochii oamenilor celor păcătoşi 
să privească la feţele lor cele cu sfîntă cuviință, care străluceau cu îngereasca 
frumuseţe şi cu darul Sfîntului Duh. Se mira prigonitorul de frumuseţea lor cea în 
pustie păzită, frumuseţe cum nici în casele împărăteşti n-au văzut vreodată. Că deşi 
trupurile lor de multele osteniri şi de posturi erau istovite, feţele lor nu-şi pierduseră 
frumuseţea cea feciorească deloc, ba încă o aflaseră pe ea pentru că unde era inima 
plină de duhovniceasca bucurie şi veselie acolo nu se putea veșteji floarea frumuseţii 
feței, după cum scrie: "Inima veselindu-se, faţa înflorește”. Înfrînarea are uneori 
oarecare dar de felul acesta, că în loc de întristare, cu podoabă înfrumuseţează feţele 
omenești, precum pe Daniil şi cu dînsul pe cei trei tineri; aceştia în post şi în înfrînare 
trupească petrecînd, frumuseţea lor întrecea pe a tuturor tinerilor celor împărăteşti 
din Babilon. Aceeaşi frumuseţe puteai să vezi şi la acele sfinte fecioare, încît se 
uimea mintea omenească văzînd pustiniceştile flori şi dum-nezeieștile fecioare că 
întreceau cu frumuseţea lor şi cu podoaba toate frumuseţile fiicelor omeneşti. 


Deci, le-a întrebat pe ele mai marele, mai întîi de nume şi moşie. Iar ele i-au 
spus că după numele lui Hristos creştine se numesc, iar numele cele luate de la botez 


sînt: Minodora, Mitro-dora şi Nimfodora, născute într-acea ţară a Bithiniei de un tată 
şi de o mamă. Apoi, a tins mai marele către dînsele vorba sa prin îmbunări, trăgîndu- 
le pe ele spre păgînătatea sa și zicîndu-le: "O, fecioarelor frumoase! pe voi marii 
noștri zei v-au iubit şi cu frumu-seţe ca aceasta v-au cinstit, iar încă şi cu mari bogății 
a vă cinsti pe voi sînt gata, numai voi să le daţi lor cinste şi cu noi să le aduceţi jertfă 
şi închinăciune. lar eu înaintea împăratului vă voi lăuda pe voi şi cînd vă va vedea 
împăratul vă va iubi, şi cu multe daruri vă va cinsti și după cei mai mari ai săi vă va 
căsători pe voi şi veți fi mai mult decît alte femei cinstite, slăvite şi bogate. Atunci, 
Minodora, sora mai mare, şi-a deschis gura sa cea tăcută, zicînd: "Dumnezeu ne-a 
zidit pe noi şi cu chipul său ne-a înfrumusețat, acestuia ne închinăm, iar de alt 
dumnezeu afară de dînsul nici nu vrem a auzi. lar de darurile voastre şi de aşa cinste 
avem trebuinţă precum cineva are trebuinţă de gunoiul ce se calcă cu picioarele. Ba 
încă şi bărbați de bun neam de la împăratul tău ne făgăduiești nouă? D-apoi cine 
poate să fie mai bun decît Domnul nostru, lisus Hristos, căruia prin credință ne-am 
făcut mirese, prin curăţie ne-am însoțit, cu sufletul ne-am lipit, cu dragoste ne-am 
unit şi EI este nouă cinste şi slavă şi bogăţie şi de Dînsul nu numai tu şi împăratul 
tău, ci nici toată lumea aceasta nu poate să ne despartă pe noi". lar Mitrodora a zis: 
"Ce folos este omului de a dobîndi toată lumea și și-ar pierde sufletul”. Pentru că ce 
ne este nouă lumea aceasta împotriva iubitului Mire şi Domnului nostru? Tina 
împotriva auru-lui, întuneric împotriva soarelui, fiere împotriva mierei. Deci, oare 
pentru lumea cea deșartă să cădem din dragostea Domnului şi să ne pierdem sufletele 
noastre? 


Iar prigonitorul a zis: "Multe grăiți că nu ştiţi chinurile, nici să luaţi bătăi, pe 
care, cînd le veți şti, veţi zice altfel”. 


Atunci a răspuns cu rîvnă Nimfodora: "Oare cu munci şi cu bătăi cumplite 
voieşti să ne înfricoşezi pe noi? Adună aici din toată lumea uneltele cele de muncire, 
săbiile, grătarele, unghiile cele de fier. Cheamă pe toți muncitorii din toată lumea. 
Strînge toate felurile de munci și le întoarce pe ele spre trupul nostru cel slab şi vei 
vedea că mai întîi toate uneltele acelea se vor sfărîma, mîinile tuturor prigonitorilor 
vor obosi şi toate felurile de munci ale tale vor slăbi mai înainte de a ne lepăda noi 
de Hristos al nostru, pen-tru care muncile cele amare vor fi pentru noi rai dulce, iar 
vremelnica moarte, viață veşnică ne va fi nouă". 


lar mai marele a zis către dînsele: "Va sfătuiesc pe voi ca un tată; ascultaţi-mă 
pe mine, fiicelor, şi jertfiți zeilor noştri. Sînteţi surori de un pîntece, deci să nu vreți 
a vedea una pe alta plină de necinste şi de rușine, suferind cumplite munci, nici să 
poftiți ca să vedeți veştedă floarea frumuseţii voastre. Oare nu vă zic bine, oare nu 
vă sînt vouă de folos cuvintele mele? Eu vă dau adevărat sfat părintesc, nevrînd ca 
să vă văd pe voi dezbrăcate, bătute, tăiate şi în bucăți zdrobite. Deci, să vă supuneți 
poruncii mele, că nu numai de la mine, ci şi de la împăratul să luați dar şi, toate 
bunătățile luîndu-le, întru norocire să petreceți zilele voastre, ascultindu-mă pe mine 
acum. lar de nu, apoi îndată primejdii amare şi dureri grele vă vor cuprinde pe voi și 
va pieri frumuseţea feții voastre”. 


La aceste cuvinte a răspuns Minodora: "Nouă, o, judecătorule, nici îmbunările 
tale nu ne sînt primite, nici îngrozirile înfricoşate! Pentru că ştim că a ne desfăta voi 
de bogății, de slavă şi de toate dulceţile cele vremelnice ne este nouă a ne găti veşnica 
amărăciune în iad. lar a răbda pentru Hristos vremelnicile munci, este a ne mijloci 
nouă veşnica bucurie în ceruri. Şi acea nenorocire pe care o făgăduieşti nouă este 
nestatornică şi muncile cu care ne îngrozeşti pe noi sînt vremelnice. Iar ale Stăpînului 
nostru, atît muncile pe care le-a gătit celor ce-L urăsc pe el sînt veşnice, cît şi 
mulțimea bunătății pe care a ascuns-o celor ce-L iubesc pe El este nesfîrșită. Pentru 
aceea, nu vrem bunătăţile voastre, nici ne temem de munci că sînt trecătoare, ci ne 
temem de muncile iadului și privim la bunătățile cele cereşti, că sînt veşnice, dar mai 
ales iubim pe Hristos, Mirele nostru, pentru care chiar dorim a muri; ci a muri cu un 
suflet împreună, ca să ne arătăm că sîntem surori cu duhul, mai mult decît cu trupul. 
ȘI, precum un pîntece ne-a născut pe noi în lume, tot aşa moartea cea mucenicească 
pentru Hristos deodată să ne scoată din lumea aceasta şi o cămară a Mîntuitorului să 
ne primească pe noi şi așa nu ne vom despărți în veci”. 


După aceasta, ridicîndu-şi ochii în sus a suspinat și a zis: "O, lisuse Hristoase, 
Dumnezeul nostru, nu ne vom lepăda de Tine înaintea oamenilor, nici Tu să nu Te 
lepezi de noi înaintea Tatălui Tău, care este în ceruri”. ȘI iar a zis către prigonitori: 
"Muncește dar, o, judecătorule, acest trup al nostru care se vede, frumos răneşte-l pe 
el cu bătăile, că nici o înfrumusețare nu poate să fie mai bună trupului nostru, nici 
aurul, nici mărgăritarele, nici hainele cele de mult preţ, precum sînt bătăile cele 
pentru Hristos al nostru, pe care demult dorim ca să le suferim”. 


Iar boierul a zis către dînsa: "Tu eşti mai mare și cu anii şi cu înțelegerea, şi ar 
fi trebuit să înveţi şi pe celelalte să se supună poruncii împăratului; iar tu nu asculți, 
răzvrătindu-te împreună cu dînsele. Deci, ascultă-mă pe mine, rogu-mă ţie, 
împlineşte porunca şi închină-te zeilor, aşa încît surorile tale, privind la tine, să facă 
tot aşa”. 


Iar Sfînta i-a răspuns: "În zadar te ostenești îngrijindu-te ca să ne desparţi pe 
noi de Hristos şi să ne abaţi la închinăciunea idolilor pe care voi zei îi numiţi. Nici 
eu nu voi face aceasta, nici surorile mele cu care sînt, precum şi ele cu mine, un 
suflet, un gînd şi o inimă, iubind pe Hristos. Deci te sfătuiesc pe tine să nu te osteneşti 
mai mult cu cuvintele, ci cu un singur lucru să nu încetezi: bate, taie, arde, zdrobeşte 
mădularele, atunci vei vedea de ne vom supune neîndumnezeitei tale porunci. Ale lui 
Hristos sîntem şi sîntem gata a muri pentru Dînsul"! 


Acestea auzindu-le Fronton, s-a umplut de mînie şi toată iuțimea sa spre 
Minodora a vărsat. Şi îndată a poruncit ca pe cele două surori mai mici depărtîndu- 
le, pe Minodora, sora lor, să o dezbrace şi patru speculatori (Cel ce retează capetele 
condamnaților) să o bată. Şi bătură pe sfinta în timp ce pristavul striga: "Cinsteşte pe 
zei şi laudă pe împăratul şi legile lui nu le defăima"! Şi o bătură pe ea două ceasuri. 
Iar cînd a zis chinuitorul către dînsa: "Jertfeşte idolilor!", ea a răspuns lui: "Nu fac 
altceva decît numai jertfă aduc. Au nu vezi că toată pe mine m-am adus jertfă 


Dumnezeului meu?" lar prigonitorul porunci slugilor ca să o bată pe ea mai tare. Deci 
o bătură peste tot trupul fără milă, sfărîmîndu-i alcătuirile ei, frîngîndu-i oasele și 
trupul zdrobindu-i. lar ea, cuprinsă fiind de dragostea cea cu osîrdie a Mirelui sau 
Celui fără de moarte şi de dorire, cu vitejie răbda ca şi cum nu simţea durerile. Apoi, 
din adîncul inimii a strigat: "Doamne Iisuse Hristoase, veselia mea şi dragostea inimii 
mele, la Tine pun nădejdea mea şi mă rog, primeşte în pace sufletul meu”. Şi acestea 
zicîndu-le şi-a dat duhul şi a mers la iubitul său Mire, înfrumusețţată cu rănile ca de 
nişte podoabe de mult preţ. 


Iar după patru zile prigonitorul punînd pe Mitrofora şi pe Nimfodora înaintea 
sa la judecată, a adus lîngă picioarele lor trupul cel mort al surioarei lor cea mai mare. 
Și zăcea acel trup cinstit al sfintei Minodora gol, neacoperit cu nimic, şi nu era pe 
dînsul nici un loc nerănit, toate mădularele sfărîmate de la picioare pînă la cap, nu 
era nimic întreg, şi era umilită privelişte pentru toţi. Aceasta a făcut-o prigonitorul, 
ca şi cum ar zice: "Oare vedeţi pe sora voastră? Aceeaşi soartă veţi avea şi voi!" Și 
nădăjduind că acele două surori, văzînd trupul surorii lor muncit aşa de cumplit, se 
vor teme şi se vor supune voiei lui. ar toţi cei ce erau de față, privind la trupul acela 
mort şi cumplit, erau biruiţi de firească jale şi umilindu-se, plîngeau; doar singur 
prigonitorul mai mult se întărea ca o piatră. lar pe sfintele fecioare Mitrodora și 
Nimfodora, deşi dragostea cea către soră le pleca spre lacrimile oprea pe ele dra- 
gostea cea mare a lui Hristos şi nădejdea cea încredinţată, că sora lor acum se 
veseleşte în cămara Mirelui său, şi pe dînsele le va aş-tepta la sine ca, de aceleaşi răni 
împodobindu-se, să se sîrguiască a veni și a se arăta feţii Domnului celui prea dorit. 
Aceasta oprea la-crimile sfintelor fecioare care, privind sfîntul trup cel ce zăcea îna- 
intea lor, ziceau: "Fericită eşti tu, soro şi maica noastră, căci te-ai învrednicit a fi 
încoronată cu mucenicească cunună şi a intra în că-mara Mirelui tău! Deci roagă-te 
Domnului celui prea bun, pe care acum Il vezi, ca nezăbovind să ne poruncească şi 
nouă ca prin a ta cale să venim la Dînsul şi să ne închinăm măririi Lui, să ne îndul- 
cim de dragostea Lui şi să ne veselim cu dînsul în veci. O, prigo-nitorilor, de ce 
zăboviţi mult neucizîndu-ne pe noi? Pentru ce ne lipsiţi pe noi de partea iubitei 
surori? De ce nu ne daţi nouă de-grabă acest pahar al morţii, de care însetăm ca de o 
prea dulce băutură? lată, gata sînt mădularele noastre spre zdrobire, gata coastele 
spre ardere, trupul spre rupere, capetele spre tăiere şi gata inima spre bărbăteasca 
răbdare. Deci, începeţi lucrul vostru şi să nu nădăjduiți de la noi nimic, căci nu vom 
pleca genunchii la idolii cu nume mincinos. Ne vedeţi pe noi cu osîrdie dorind de 
moarte şi ce vreți mai mult? Dorim a muri cu sora noastră pentru Hristos Domnul, 
Mirele nostru cel prea iubit!" Iar judecătorul, deşi vedea min-ţile lor cele nefricoase 
şi dorirea lor neschimbată pentru Hristos, le ispitea încă, cu momire, ca să se plece 
la gîndul său, şi le zicea oarecare lucru viclean. 


Ele i-au răspuns: "Cît o să mai stăruiești, ticălosule, a grăi ce-le potrivnice 
hotărîrii noastre celei tari? Dacă crezi că sîntem ra-muri ale unei rădăcini și surori de 
un pîntece, apoi să ştii cu de-adinsul că şi un gînd avem, pe care de la sora noastră 
cea ucisă de tine să-l înţelegi: că dacă chipul ei nu arăta că va putea pătimi cu bărbăţie 
şi cu toate acestea atîta putere în răbdare a arătat, apoi ce crezi că vom face noi, 


privind la sora noastră care s-a dat pe sine pildă nouă? Au nu vezi cum aceasta, chiar 
şi zăcînd şi gura închisă avînd-o, ne învaţă pe noi şi ne sfătuieşte spre nevoinţa cea 
mucenicească? deci, nu ne vom despărți de dînsa, nici nu vom rupe legăturile 
rudeniei noastre, ci vom muri, precum şi aceea a murit pentru Hristos. Ne lepădăm 
de bogăţiile tale făgăduite, ne lepădăm de slava şi de tot lucrul cel ce din pămînt este 
şi în pămînt iar se întoarce. Ne lepădăm de mirii cei stricăcioși, avînd pe Cel nestri- 
căcios, pe carele Il iubim şi căruia în loc de zestrea noastră, li adu-cem moartea cea 
pentru Dînsul, ca să ne învrednicească de cămara Lui cea fără de moarte, veşnică şi 
sfintă". 


Atunci prigonitorul, deznădăjduindu-se de aşteptarea sa, s-a mîniat foarte şi a 
poruncit ca pe Nimfodora să o depărteze, iar pe Mitrodora spînzurînd-o, să-i ardă cu 
făclii trupul. ŞI i-au ars tot tru-pul două ceasuri. lar o muncă ca aceasta răbdînd, şi-a 
ridicat ochii săi către iubitul său Mire, pentru care pătimea, cerînd ajutor de la Dînsul. 
Iar arsă ca un cărbune luînd-o de pe lemn, a poruncit prigonitorul ca cu bețe de fier 
tare să o bată, sfărîmîndu-i toate mădularele ei şi într-acele munci Sfînta Mitrodora, 
strigînd către Domnul, şi-a dat în mîinile Lui sfîntul său suflet. 


Deci, murind ea, adusă a fost a treia mieluşea a lui Hristos, Sfînta Nimfodora, 
ca să vadă trupurile cele moarte ale celor două surori ale sale și de cea cumplită 
ucidere a acelora înfricoşîndu-se, să se lepede de Hristos. Și a început către dînsa 
prigonitorul cu vicleșug a zice: "O, frumoasă fecioară, de a cărei podoabă eu mai 
mult decît de ale celorlalte mă minunez, și de tinereţe mi-e milă! Zeu îmi sînt martori 
că nu te iubesc mai puţin decît pe fica mea, numai apropie-te şi te închină zeilor şi 
îndată vei avea de la împă-ratul mare dar, că îți va da ţie averi și cinste. Iar ce este 
mai mult, multă trecere vei avea la dînsul. lar de nu, vai mie, rău vei pieri, ca şi 
surorile tale, ale căror trupuri le vezi aici." lar sfînta nu lua aminte la cuvintele lui, ci 
chiar împotrivă-i grăia, ocăra idolii şi pe închinătorii de idoli, ca David zicînd: "Idolii 
păgînilor, argint şi aur, lucruri de mîini omeneşti. Asemenea lor să fie cei ce îi fac pe 
ei şi toți cei ce se nădăjduiesc spre dînşii." lar văzînd nelegiuitul că nu sporeşte cu 
cuvintele nimic, a poruncit ca, dezbrăcînd-o, pe ea să o spînzure şi cu unghii de fier 
să-i strujească trupul. lar ea în acele munci, nici a strigat, nici a suspinat, ci numai în 
sus ridicîndu-și ochii, îşi mișca buzele, semn de rugăciune a ei către Dumnezeu. 


Şi cînd a strigat pristavul, jertfeşte idolilor, şi te vei izbăvi de munci, a răspuns 
sfinta: "Eu m-am jertfit pe mine Dumnezeului meu pentru care şi a pătimi îmi este 
dulceaţă mie şi a muri do-bîndă”. 


La sfirşit, a poruncit ca prigonitorul să o bată cu bețe de fier pînă la moarte și 
ucisă a fost sfinta pentru mărturisirea lui lisus Hristos. 


Aşa treimea aceasta de fecioare, pe Sfînta Treime a proslăvit cu moarte 
mucenicească. lar prigonitorului nu i-a fost destul ca să le muncească vii, ci şi moarte 
fiind şi-a răzbunat asupra lor ura sa cea neîmblinzită. Pentru că a poruncit să aprindă 
un foc mare şi trupurile sfintelor muceniţe într-însul spre ardere să le arunce. lar 


aceasta făcîndu-se, deodată alt foc cu tunet mare a căzut din cer şi îndată a ars pe 
Fronton şi pe toți slujitorii lui, cei ce au muncit pe sfintele muceniţe. Iar peste focul 
cel aprins o ploaie mare s-a vărsat şi l-a stins. Atunci, credincioșii, luînd trupurile 
sfintelor de foc nevătămate, le-au îngropat pe ele cu cinste, aproape de apele cele 
calde într-un mormînt. Pe cele care un pîntece le-a născut, pe acelea şi un mormînt 
le-a primit, ca cele ce nedespărțite au fost în viaţa lor, nedespărțite să fie şi după 
moarte. Surori au fost pe pămînt, surori sînt la ceruri într-o cămară a Mirelui lor, 
surori şi în mormînt, deasupra căruia s-a zidit o biserică în numele lor. Şi curg dintr- 
însa rîuri de tămăduiri, întru slava lui Dumnezeu unuia în Treime și întru pomenirea 
acestor trei sfinte fecioare, pentru ale căror rugăciuni să ne învrednicim a vedea pe 
Sfînta Treime, cea în Tatăl şi în Fiul şi în Sfîntul Duh, într-Unul Dumnezeu, căruia 
se cuvine slava în veci. Amin. 


25. VIAŢA SFINTEI PULHERIA ÎMPĂRĂTEASA 
(10 SEPTEMBRIE) 


(Istorisire de la Nichifor, Sozomen, Evagrie şi Kedrinos) 


Murind Arcadie împăratul grec, a lăsat pe fiul său cel mic Teodosie fiind de 
opt ani, şi pe cele trei fiice, Pulheria, Arcadia şi Marina. Și era Pulheria cu cinci ani 
mai mare decît fratele său, foarte înțeleaptă și curată. Purtarea de grijă a lui 
Dumnezeu a dă-ruit-o ca pe un dar împărăției greceşti, spre ajutor tînărului Teo-dosie 
şi spre apărarea Ortodoxiei care, în acea vreme, era tulburată de eretici. Aceasta, 
avînd o înțelegere care covîrşea anii ei, a fost primită la împărăție împreună cu fratele 
său şi a fost rînduită Augustă. Și era atunci de şaisprezece ani cînd, luînd puterea cea 
împărătească, nu cu cunoștință femeiască, ci cu înţelepciune băr-bătească, a început 
a aşeza împărăţia grecească; de la înţelepciunea şi cunoştinţa ei toată lumea se 
minuna, pentru că de la Dumnezeu avea această dăruire pentru curăţia vieții sale. Că 
pentru dragostea lui Dumnezeu şi purtînd griță de pacea grecilor n-a vrut să se înso- 
țească cu bărbat, ca să nu fie vreo dezbinare între bărbatul şi frate-le ei, ci făgăduindu- 
se pe sine mireasă lui Dumnezeu a vrut ca pînă la moarte să petreacă în feciorie. lar 
spre semnul fecioriei sale celei lui Dumnezeu logodită, în soborniceasca biserică din 
Constantinopol a făcut un prestol dumnezeiesc din aur şi din pietre scum-pe, minunat 
şi de mult preţ. 


Încă îndemna spre paza fecioriei şi pe Arcadia şi pe Marina, surorile ei, care 
aşijderea au făgăduit lui Dumnezeu ca să-şi pă-zească curăţia lor pînă la sfîrşitul 
vieții. Şi vieţuiau cu dînsa în post şi în rugăciune, supunîndu-se ele acesteia nu numai 
ca celei mai mari surori, Ci ca şi maicii lor, şi ca împărătesei; încă ţinea loc de maică 
şi fratelui său Teodosie, împăratul, pentru că se îngrijea de dînsul foarte mult, 
învăţîndu-l pe el frica lui Dumnezeu. Şi ştiind bine limba greacă şi latină, singură 1- 


a fost lui învăţătoare, nu numai învăţindu-l pe el carte, ci și la bunele obiceiuri 
povăţuindu-l pe dînsul. 


Ci îl învăţa pe el toate lucrurile cele bune spre o bună şi cuviincioasă 
ocîrmuire. Şi cădea sămînţa cea bună nu pe pămînt rău, că o asculta pe ea în toate şi 
atîta a putut învăţătura ei cea bună încît atunci cînd a ajuns la vîrsta de bărbat 
desăvîrşit era mai mult decît alți împărați bun şi blînd, răbdător și nerăutăcios, înţe- 
lept şi socotitor, îndurător şi milostiv, pentru că, pe lîngă învățătura, şi rugăciunea 
Sfintei Pulheria 1-a sporit lui în viață. Această sfîntă a zidit o Biserică prea slăvită în 
numele Preacuratei Născătoarei de Dumnezeu şi a făcut în Vlaherne alte multe 
biserici şi mînăstiri; a dat la săraci nelipsită milostenie, şi prin sîrguinţa ei împărăția 
era în pace şi în linişte mare, ferită de dezbinările eretice dinlăuntru. Săvîrşindu-se 
douăzeci de ani de la nașterea împăratului Teodosie și venind vremea însurării lui, 
preafericita Pulheria se sîrguia ca să afle o fecioară vrednică de cămara împărătească. 
În acea vreme, a venit de la Atena în Constantinopol o oarecare fecioară, pe nume 
Athinais (sau Atinaida), păgînă cu credinţa, foarte frumoasă și înțe-leaptă, fiică a 
unui filosof atenian, anume Leontie, care învățase bine de la tatăl său filosofia, 
astronomia, geometria şi toată înțelepciunea greacă şi pe mulți înţelepţi cu cunoştinţa 
îi întrecea. 


Deci, venise în Constantinopol pentru o pricină ca aceasta: murind tatăl ei, a 
împărțit moştenirea toată la doi fu ai săi, Valerie şi Aetie, iar ei nu-i lăsase mai nimic, 
numai cîţiva galbeni. Între-bîndu-l pe el rubedeniile și vecinii ce lasă fiicei sale, a 
răspuns: "Destul este ei frumuseţile și înţelepciunea ei”. Şi aceasta zicînd-o, a murit. 
ȘI împărțiră cei doi frați toată averea părintească între dînşii, iar surorii lor nu i-au 
dat nimic. Pentru aceea venise ea la Constantinopol, ca să se jeluiască de nedreptatea 
fraților săi. Pe aceea văzînd-o Pulheria, precum şi frumuseţea ei, bunul obicei şi 
înțelepciunea cercetîndu-le cu privirea, a gîndit să o logodească pe ea cu fratele său. 


Drept aceea, mai întîi spre sfîntul botez a apropiat-o pe ea şi ca pe o fiică a 
făcut-o sieşi. Apoi, ca pe o vrednică de nunta împă-rătească, a însoțit-o cu împăratul, 
fratele său Teodosie. ŞI i-a dat ei nume din Sfîntul botez, Eudoxia. După aceea, i-a 
născut Eudoxia lui Teodosie o fiică, care, cînd a împlinit vîrsta potrivită, a fost în- 
soțită cu Valentinian al III-lea în Roma, cel pe care l-a învrednicit Teodosie la o parte 
a împărăției sale. 


În timpul acestor drept credincioşi împărați a fost soborul al treilea a toată 
lumea în Efes, care a discutat erezia lui Nestorie, prin sîrguinţa fericitei Pulheria, 
pentru că mare rîvnă avea aceasta pentru dreapta credință. Şi pe fratele său, fiindcă 
începuse a se în-şela cu eresul şi a rătăci din adevărata cale, l-a sfătuit, şi în dreapta 
credinţă l-a întărit, fapt pentru care era cinstită de sfinții părinți cu multe laude.După 
cîțiva ani, vrăjmașul, nesuferind să vadă risipirea ere-surilor sale care se făcea prin 
Sfînta Pulheria, s-a înarmat asupra ei vrînd să o depărteze pe ea de la împărătescul 
scaun şi de la stă-pînire. Acest lucru l-a şi făcut la o vreme, Dumnezeu îngăduind ca 
plăcuţii săi să fie ispitiţi. lar ispitirea aceea s-a început cu un chin ca acesta: era la 


împăratul Teodosie un famen oarecare, anume Hrisafie, iubit de împăratul și între 
sfetnici nu mai prejos, dar plin de vicleșug şi de răutate, de vrajbă şi de iubire de 
argint. Acela s-a sculat asupra prea sfinţitului patriarh Flavian, care se suise pe sca- 
un după sfîntul Proclu. Şi era Flavian bărbat vrednic de acea cinste, ca un 
dreptceredincios, care şi viață cerească avea. lar Hrisafie era eretic şi nu se învoise la 
supunerea lui. Deci, căutînd asupra lui pricină, a trimis la dînsul, zicînd să se gătească 
un dar împăratului spre binecuvîntare, ca unul ce a fost pus arhiereu din nou. lar el, 
gătind, a trimis niște pîini curate. lar Hrisafie, lepădînd piîinile, a zis: "Aur, iar nu 
pîini, se cade a se trimite spre binecuvîntare de la patriarh". Iar patriarhul prin trimiși 
i-a răspuns zicînd: "Bine ştie Hrisafie că aurul şi argintul bisericesc este al lui 
Dumnezeu şi la nimeni nu se poate da, decît numai la săraci”. 


Atunci, Hrisafie, mai mult mîniuindu-se asupra patriarhului, se gîndea cu ce fel 
de meșteșug i-ar săpa lui groapa. Văzînd că fericita Pulheria, drepteredincioasă fiind, 
îl sprijină foarte mult pe patriarh şi nu îi era cu putinţă ca să-i facă lui ceva rău, a 
gîndit vrăjmaşul ca să-i facă rău şi ei. Deci, a început a semăna neghină între Pulheria 
şi Eudoxia împărăteasa, făcînd vrajbă între dînsele cu felurite meşteşuguri. 


În acea vreme s-a întîmplat un lucru ca acesta: avea obicei împăratul Teodosie 
de iscălea împărăteștile sale scrisori fără a le citi, necercînd nici să ştie ce era scris 
într-însele şi oricine poftea, după a sa voie, gătind scrisoarea, o aducea la împăratul, 
iar el ncobservînd ce era scris într-însa, punea mîna sa cea împărătească. Drept aceea, 
fericita Pulheria văzînd acea neîngrijire a lui, a vrut, ca una ce totdeauna se îngrijea 
de dînsul, ca să-l îndrepteze pe el cu dragoste. Și a pus la cale o meşteşugire de acest 
fel: a scris o adresă ca din partea împăratului, în care scria cum împăratul îi da în 
robie pe femeia sa surorii sale, Pulheria, prin rugămintea ei, şi îi adevereşte că de 
acum nu mai are stăpînire asupra ei. O scrisoare ca aceasta gătind-o, i-a dat-o 
împăratului să o iscălească. Iar el, după obiceiul său, necitind scrisoarea şi neștiind 
ce era într-însa scris, a pus mîna sa cea împărătească şi a iscălit. lar Pulheria, luînd 
acea scrisoare, a chemat cu cinste pe împărăteasa Eudoxia în palatul său şi cu vorbă 
de dragoste şi cu cinste a ţinut-o pe ea la sine mult. Iar trimițind împăratul după 
împărăteasa, Pulheria nu a lăsat-o pe ea. Şi a doua oară trimițind, i-a răspuns zîmbind 
Pulheria: "Să ştie împăratul că nu are putere peste împărăteasa sa, că mi-a dat-o mie 
în robie şi prin scrisoarea sa cea împărătească a în-tărit aceasta". Acestea zicîndu-le, 
a mers singură la fratele său și i-a zis: "Vezi, împărate, că nu faci bine iscălind 
scrisorile necitite! " Și i-a arătat lui scrisoarea aceea. Cu o meşteşugire ca aceasta 
înțe-leaptă a sfătuit pe împăratul ca să fie mai cu pază și să cerceteze și să citească 
scrisorile acelea pe care avea să-și pună împărăteasca iscălitură. Înştiinţîndu-se de 
aceasta, vicleanul vrăjmaș Hrisafie, fa-menul, s-a apropiat de Eudoxia împărăteasa, 
zicîndu-i: "Vezi ce-ţi face ție Pulheria, cum te defaimă? Roaba ei vrea să te facă pe 
tine. Pînă cînd vei suferi de la dînsa unele ca acestea ?! Au nu eşti ca şi ea împărăteasă 
şi cu împăratul mai de aproape, ca un trup cu dîn-sul ?" Unele ca acestea și mai multe 
zicîndu-le, vrăjmaşul a pornit spre mînie pe Eudoxia, care după aceea a început a-şi 
îndemna bărbatul ca, luînd stăpînirea împărătească de la Pulheria, singur să 
împărăţească. lar împăratul, îndemnat de femeie şi de Hrisafie, deşi se gîndea să le 


urmeze sfatul, se ruşina ca să aducă necinste asupra surorii şi învăţătoarei sale. Deci 
în taină a rugat pe patriarh ca pe Pulheria, cînd va intra în biserică, să o sfătuiască ca 
să se facă diaconiță, ca pe una ce viețuia cu curăţie şi cu sfințenie şi de slujba 
diaconiei fiind vrednică. Pentru că era obiceiul într-acele vremi ca pe fecioarele cu 
viaţă curată să le silească, chiar şi nevrînd, la slujirea diaconească. Deci și pe sfînta 
Pulheria voia să o silească la aceeaşi faptă, ca să o depărteze cu o slujbă ca aceasta 
de la stăpînirea împărătească. Deci, patriarhul a spus de aceasta Pulheriei în taină, iar 
ea, cunoscînd o scornire ca aceea a fratelui său şi cunoscînd vrajba împărătesei și a 
lui Hrisafie, singură şi-a lăsat stăpînirea împărătească şi, plecînd din palatele 
împărăteşti cu servitoarele sale şi aşezîndu-se la un loc osebit de liniște, slujea lui 
Dumnezeu în tăcere şi fără tulburare. 


Atunci, ereticul Hrisafie, aflînd vreme cu prilej răutăţii sale, a pornit pe 
împăratul împotriva patriarhului. Și era biserica lui Dumnezeu în tulburare, sculîndu- 
se ereticii fără temere, nemaifiind Pulheria apărătoarea dreptei credințe. Atunci a 
deschis Dumnezeu împăratului ochii minţii lui, ca să-şi cunoască greşeala şi să ştie 
mînia cea nedreaptă a împărătesei sale asupra sfintei Pulheria şi să înţeleagă 
înrăutățita purtare a lui Hrisafie. 


Oarecînd aduseră împăratului Teodosie un măr foarte frumos și mare, mai 
presus de a sa fire, de a căruia frumuseţe şi mărime neobişnuită mirîndu-se, l-a trimis 
pe el împărătesei sale. Și aceea, ţinîndu-l la sine, nu l-a mîncat, ci l-a trimis lui Paulin 
senatorul, un iubit prieten al împăratului, bolnav fiind atunci. lar Paulin, neștiind 
nimic, a trimis mărul acela împăratului. Deci, luînd mărul împă-ratul, l-a cunoscut 
pe el şi mergînd la împărăteasă, a întrebat-o zi-cînd: "Unde este mărul pe care l-am 
trimis ţie?" lar împărăteasa neștiind că mărul acela a venit iarăşi în mîinile 
împăratului i-a răs-puns: "L-am mîncat”. Atunci împăratul i-a arătat ei mărul și i-a 
zis: "Dar acesta ce este?" Și dintr-acea vreme s-a mîniat foarte asupra împărătesei şi 
cu necinste a ocărit-o pe ea, pentru că i se părea că îl înşală cu Paulin şi îndată pe 
Paulin l-a trimis la surghiunie în Capadocia, iar pe împărăteasă, de atunci, nu o mai 
lăsa să vină pe la dînsul. Aşijderea şi asupra lui Hrisafie, famenului, sfetnicul îm- 
părătesei, foarte s-a mîniat, pentru că s-a încredinţat că era prici-nuitor de multă 
răutate. Şi mai întîi a luat de la dînsul averea, apoi în surghiunie I-a trimis. 


Dumnezeu însă a făcut izbîndire pentru supărarea cea nevi-novată a Sfintei 
Pulheria, pentru că Hrisafie, călătorind cu corabia, s-a înecat în mare. Paulin în 
surghiun a fost tăiat fără vină după porunca împăratului. Mai pe urmă, murind acesta, 
împărăteasa sin-gură, cu jurămînt, a adeverit că Paulin era curat de acel presupus 
păcat; aşijderea şi ea era nevinovată de cele ce i se imputau. Însă a avut Dumnezeu 
purtarea de grijă ca să vină o mîhnire ca aceea lui Paulin spre mîntuirea sufletului, 
iar împărătesei spre învățătură. Deci, auzind împărăteasa de tăierea lui Paulin, s-a 
mîhnit fără de măsură că a pătimit pentru dînsa un om ca acela cu bună înţe-legere și 
întreg la minte, fără de vină, și a rugat pe împăratul să nu o oprească pe ea să meargă 
la Ierusalim să se închine Sfintelor Lo-curi. Şi, dîndu-i voie, s-a dus la Ierusalim şi a 
făcut acolo milostenii mari şi a zidit biserici multe şi a făcut mînăstiri, pentru că a 


zăbovit în Ierusalim multă vreme, pînă ce, prin multe rugăciuni, a potolit mînia cea 
împărătească şi pe sfinta Pulheria iar a împăcat-o cu sine. Şi i-a trimis spre semn de 
pace şi de dragoste necurmată chipul Preasfintei Născătoarei de Dumnezeu, cel 
zugrăvit de Sfintul Evanghelist Luca. 


După plecarea ei la Ierusalim, împăratul Teodosie a trimis ru-găminte la sora 
sa, Sfinta Pulheria, ca să se întoarcă iar la scaunul său. Dar ea nu voia, dorind ca să 
slujească unuia Dumnezeu mai bine în singurătate, decit să stăpînească multe ţări. Și 
iar a rugat-o împăratul să vină în palatele împărăteşti ca să împărăţească cu dîn-sul 
şi n-a încetat din stăruinți pînă ce nu a înduplecat-o pe ea. Şi s-a întors cu mare cinste 
Sfînta Pulheria la palatul său cel împără-tesc şi pe dată a încetat eretica vijelie, s-au 
alinat valurile şi s-a făcut linişte în biserică, după care împărăţia iar mergea ca înainte, 
cu pace. lar după îndelungată vreme a venit şi Eudoxia împără-teasa de la Ierusalim, 
aducînd cu sine mîna Sfîntului întîiului mu-cenic Arhidiacon Ştefan, pe care cînd au 
adus-o în Halchidon, s-a arătat într-acea noapte Sfîntul Ştefan fericitei Pulheria, 
zicîndu-i: "lată, ţi-ai cîştigat dorința, că şi eu am venit în Halchidon”. lar a doua zi, 
sculîndu-se Pulheria, a luat pe fratele său, împăratul Teo-dosie, şi a ieşit în 
întîmpinarea miinii sfîntului întîiului mucenic, pe care împreună și cu împărăteasa 
Eudoxia a primit-o cu dragoste. 


Iar trăind împăratul Teodosie de la nașterea sa patruzeci şi doi de ani, 1-a sosit 
sfîrşitul şi a spus sfintei Pulheria o descoperire dumnezeiască, care i se făcuse lui în 
Efes, pe cînd se afla în Biserica Sfîntului loan Teologul. Pentru că stînd el acolo în 
rugă-ciune, i s-a descoperit lui că, după moartea lui, o să ia Marcian Ostaşul sceptrul 
împărăției greceşti şi a rugat-o pe ea ca să-i ajute lui Marcian la împărătescul scaun. 


Deci, era Marcian de neam din Turcia, fiul oarecărui ostaş, el însuşi ostaş 
viteaz, înțelept în toate, iscusit, milostiv şi bun; încă din tinereţe era însemnat la 
împărăție, fund el păzit din întîmplări de moarte. Pentru că, oarecînd, mergînd la 
Filipopol, a găsit pe cale un trup lepădat al unui om nu demult ucis. Deci, a stat 
deasupra trupului şi se umilea fiindu-i jale de omul ucis. Apoi, vrînd ca să facă fapta 
cea bună a milosteniei, adică să îngroape pe cel mort, a început să-i sape groapa şi 
iată, oarecare, pe aceeaşi cale mergînd spre cetate, a văzut pe Marcian îngropînd pe 
cel mort şi părîndu-li-se că el a făcut acea ucidere l-au prins pe el şi, ducîndu-l în 
cetate, l-au dat judecătorului. Și, nefiind cine să mărturisească pentru nevi-novăţia 
lui, ci numai el singur apărîndu-se, nu i s-a dat crezămînt şi ca pe un ucigaș la moarte 
l-au osîndit. Și era să fie pedepsit cu moartea în curînd, dacă cu dumnezeiască 
descoperire nu s-ar fi ară-tat adevăratul ucigaş. 


Deci acela și-a luat după fapte pedeapsa, iar Marcian, cu cin-ste fiind pus în 
libertate, slujea în oastea greacă, pe lîngă voievodul Aspar. lar făcîndu-se război cu 
vandalii, cînd au biruit vandalii pe greci şi pe mulți i-a luat vii în robie, atunci cu 
aceia şi Marcian fi-ind prins, a fost dus la comandantul vandalilor Ginseric. lar Gin- 
seric, vrînd să vadă pe cei robiți, s-a urcat pe un loc înalt, în miezul zilei fiind arşiță 
mare, şi a văzut de departe pe Marcian dormind pe pămînt, iar deasupra lui un vultur 


zburînd cu aripile întinse îi făcea lui umbră apărîndu-l de arșița soarelui. Aceasta 
văzînd-o Ginseric, căpetenia vandalilor, a cunoscut cele ce erau să fie şi chemînd la 
sine pe robitul acela şi întrebîndu-l pe el de nume şi de moşie 1-a zis: "De voiești ca 
să fu viu, întreg şi slobod, jură mie că atunci cînd te vei sui la împărăteasca vrednicie 
nu vei face război cu vandalii niciodată, ci în pace cu noi vei petrece". Deci, Marcian 
s-a jurat comandantului şi a plecat cu cinste la locul său. 


Apoi, întorcîndu-se iar Marcian din robie în oastea greacă, dar cu un grad mai 
MIC şi mergînd oarecînd grecii asupra perşilor, s-a îmbolnăvit Marcian pe cale şi a 
rămas în cetatea Lichiei care se numea Sidina. ŞI l-au primit pe el doi fraţi în casa 
lor, Taţian şi lu-lan, bărbaţi cinstiți; şi îl căutau pe el, îngrijindu-se de sănătatea lui, 
pentru că aveau pentru el mare dragoste. lar sculîndu-se el de pe patul durerii, au ieşit 
amîndoi fraţii cu dînsul împreună la vînătoare de păsări, iar fiind amiază şi aflîndu- 
se în arşiță de soare, se culcară să se odihnească şi adormiră, iar dormind s-a deşteptat 
mai întîi decît toți Taţian şi a văzut ca și Ginseric oarecînd un vultur mare zburînd 
deasupra lui Marcian cel ce dormea, cu aripile întinse, aco-perindu-l pe el de arşiţa 
soarelui şi umbrindu-l. 


Văzînd aceasta, Taţian a deşteptat pe Iulian, fratele său cel mai tînăr, şi se 
mirau amîndoi de minunea aceea. După aceasta, deşteptîndu-se și Marcian din somn, 
a zburat vulturul, iar Taţian şi lulian prooroceau că o să fie împărat şi-l întrebară: "Ce 
fel de mulțumire şi milă le va arăta cînd va fi împărat?" lar el zicea: "De va fi după 
proorocia voastră, apoi îmi veți fi mie în loc de tată”. 


După aceasta, a început Marcian a fi mai mult mărit între greci, preamărind 
Dumnezeu pe bărbatul pe care l-a ales după ini-ma sa. Apoi, s-a pristăvit drept 
credinciosul împărat Teodosie cel tînăr, iar împărăteasa Eudoxia s-a dus iarăși la 
Ierusalim, şi acolo cîțiva ani petrecînd bine, s-a mutat către Domnul şi o îngropară în 
biserica Sfîntului întiiului Mucenic şi Arhidiacon Ştefan, cea zidită oarecînd de 
dînsa. lar fericita Pulheria, după moartea fratelui său, sfătuindu-se cu boierii şi cu toți 
mai marii oștilor, pe Marcian osta-şul l-au ales la împărăție, ca pe un vrednic şi ales 
al lui Dumnezeu. 


Fund împărat Marcian, a chemat pe cei înainte pomeniţi doi frați, Taţian şi 
Iulian, şi, cu înalte dregătorii cinstindu-i pe ei, i-au pus pe unul asupra Traciei 
stăpînitor, iar pe altul asupra Liciniei. Aşijderea şi cu Ginseric şi-a împlinit 
jurămîntul său, păzind cu dîn-sul pacea nestricată pînă la sfîrşit. lar Pulheria 
împărăteasa, după ce s-a aşezat Marcian, a vrut ca iar să se întoarcă la al său loc 
singuratec. Dar împăratul nou şi tot sfatul palatului au rugat-o pe ea ca să nu-i lase, 
ci să le ajute lor a cîrmui împărăţia ca o înţeleaptă şi iscusită; iar într-alt chip aceea 
nu se putea să fie, fără numai de-venind soție împăratului. lar ea le punea lor înainte 
că şi-a făgăduit lui Dumnezeu fecioria sa, pe care datoare este să o păzească pînă la 
moarte. Dar, aşijderea şi împăratul spunea că şi-a făgăduit și el lui Dumnezeu curăţia 
sa. Dar pentru nevoia Sfintei Biserici care era tulburată de ereticii cei ce atunci se 
înmulțiseră, a fost silită să se însoţească cu Marcian împăratul, însă într-o însoţire ca 


aceea în care floarea fecioriei n-a veştejit-o, ci neatinsă pînă la sfîrşitul vieţii a păzit- 
0. Că şi făgăduinţa cea lui Dumnezeu făcută şi obișnuita curăţenie a amîndorura nu- 
1 lăsară a-și călca făgăduințele date, pentru că ea era atunci de cincizeci şi unu de ani 
ŞI nici împăratul nu mai era tînăr. Şi se numea Pulheria femeia împăratului, dar într- 
adevăr nu femeie, ci ca o soră îi era, împărăţind cu dînsul şi bine ocîrmuind sceptrul 
împărăției cu mare folos pentru toată biserica lui Dumnezeu şi pentru toată împărăţia. 
ŞI se numea şi Marcian bărbat Pulheriei, însă într-adevăr nu bărbat, ci ca frate îi era, 
împărăţind cu dînsa ca împreună cu o fucă împărătească şi moștenitoare a scaunului 
tatălui său. Şi puteai atunci să vezi pe scaunul împărăției greceşti fecioreasca curăție 
împărăţind, pentru că au împărățit păzindu-se pe sine şi împăratul cu sufletul şi cu 
trupul curat, şi împărăteasa fecioară neprihănită. O însoţire feciorească, care abia de 
vezi sau de auzi! Să se minuneze aici lumea cea plină de pofte necurate! Să se 
ruşineze oamenii cei ce slujesc patimilor şi dulceților trupeşti, auzind de o însoţire ca 
aceasta a dreptcredincioşilor acestora împărați, care s-au asemănat cu îngereasca 
curăție! Cu sîrguinţa acestei sfinte împărătese s-a adunat sinodul sfinților părinți în 
Calcedon, împotriva răucredinciosului Dioscor şi a lui Eftihie arhimandritul. Apoi, 
asemenea sinod a fost şi în Efes tot după purtarea ei de grijă, pentru că foarte mult 
ajuta dreapta credinţă. Scriitorii Istoriei Bisericeşti Universale ne descriu că această 
împărăteasă a luat parte la amîndouă sinoadele atît din Efes, cît şi din Calcedon, ca o 
mare apărătoare a credinței. Era într-însa rîvnă de dreaptă credință şi mare 
înțelepciune; că în sufletul şi în inima ei cea curată petrecea Sfîntul Duh ca într-o 
biserică sfîntă, şi cu mari daruri a îmbogățit-o pe ea. Apoi, viețuind cincizeci şi patru 
de ani şi toate averile sale la biserică, la mînăstiri și la săraci împărțindu-le, s-a mutat 
la Dumnezeu, căruia cu toată osîrdia i-a slujit. Cu ale ei rugăciuni, Doamne, nu ne 
lipsi şi pe noi de împărăția ta cea cerească. Amin. 


26. POMENIREA SFINTELOR TREI FEMEI, 
CE S-AU AFLAT INTR-UN MUNTE PUSTIU 
(10 SEPTEMBRIE) 


Pavel, episcopul Monomvasiei, ne-a spus: "Fiind eu, zice, mirean, trimis am 
fost la Răsărit ca să adun dajdia împărătească. Și mi s-a întîmplat în cale o mînăstire 
pustnicească şi am vrut să intru într-însa, iar egumenul cu călugării au ieşit în 
întîmpinarea mea şi, sărutîndu-ne unul pe altul, am şezut afară. 


Deci, era acolo o grădină de pomi avînd roduri şi am văzut păsările zburînd și 
rupînd ramuri cu poame şi ducîndu-se cu ele. Și am întrebat pe egumenul zicînd: "De 
ce nu mănîncă aici păsările acestea poamele ci, rupîndu-le cu ramuri, le duc în altă 
parte?" Şi mi-a zis mie egumenul: "lată, unsprezece ani sînt de cînd aşa fac totdeauna 
păsările acestea." Iar eu, zise Pavel, ca de Dumnezeu îndemnîndu-mă, am zis: "Sînt 
undeva, în munţi, sfinți bărbaţi sau femei în Dumnezeu petrecînd şi după a Lui 
poruncă, păsările acestea le duc lor acele poame". Acestea grăindu-le eu, iată, a 


zburat un corb şi a rupt o ramură cu rodul. Și am zis eu egumenului: "Să mergem 
după dînsul!" Şi aşa am mers, iar corbul zbura înaintea noastră cu rodul şi, zburînd, 
a şezut pe un deal, lăsînd Jos din cioc ramura. lar noi, suindu-ne la dînsul, îndată a 
luat corbul ramura şi a zburat din nou într-o vale ce era deosebit de adîncă şi acolo, 
lă-sînd ramura, a venit de acolo neavînd nimic. lar noi apropiindu-ne la prăpastia 
aceea am aruncat o piatră în jos și am auzit un glas de acolo zicînd: "De sînteți 
creştini, nu ne ucideţi pe noi!" Iar noi am zis: "Dar voi cine sînteți?" Iar ele au zis: 
"De voiţi să ne vedeţi pe noi, aruncaţi-ne nouă trei haine, că sîntem femei goale. Și 
mergînd pe sub munte veți afla o cărăruie strîmtă şi pe aceea veţi putea veni la noi”. 


Acestea dacă le-am auzit noi, îndată trei călugări din cei ce erau cu mine s-au 
dezbrăcat de hainele lor şi învăluind într-însele nişte pietre, le-au aruncat jos la 
dînsele. Şi pogorîndu-ne din munte, am aflat o cale mică şi strîmtă, precum ne 
spusese ele, încît abia puteam să mergem pe dînsa, şi am ajuns pînă la acea intrare 
de munte, în care petreceau sfintele. Şi am aflat trei femei care, văzîndu-ne pe noi, s- 
au închinat nouă pînă la pămînt. Și, făcînd rugăciune, am şezut. 


Deci, una dintre dînsele a stat jos, iar două în picioare. Atunci egumenul a zis 
către ceea ce şedea: "De unde ești, stăpînă şi maică, şi cum ai venit aici?" Răspuns-a 
aceea zicînd: "Eu, părinte, sînt din Constantinopol şi am avut bărbat cu dregătorie la 
curtea împărătească; el tînăr pristăvindu-se, am rămas văduvă la ceva mai mult de 
douăzeci de ani. 


Şi petreceam plîngînd de două lucruri: de văduvie şi de nerodire. lar după 
cîteva zile, un oarecare boier auzind de mine, a trimis slugile sale, vrînd să mă 
răpească pe mine cu sila; şi nu mă slăbeau trimişii, vrînd să mă ducă la stăpînul lor. 
Deci, m-am rugat Domnului meu lisus Hristos ca să mă izbăvească de acel silnic care 
voia să-mi întineze sufletul şi trupul. Şi am zis către slujitori: "Stăpîniui mei! Au doar 
n-aş vrea eu să merg cu bucurie la stăpînul vostru cel lăudat?! Dar acum, fiind în 
neputinţă de boală, nu pot. Deci, îngăduiți-mă pînă ce mă voi tămădui și atunci voi 
merge la dînsul cu veselie”. Aceasta auzind-o slugile, se duseră zicînd: "Stăpînul 
nostru te va aștepta pe tine pînă la patruzeci de zile." Iar după ducerea tuturor acelora, 
tuturor slugilor şi slujnicelor mele le-am dat drumul, plătindu-le, şi din toate am oprit 
numai pe aceste două, pe care le vedeţi acum, și am împărțit toată averea mea la 
săraci. După aceasta chemînd pe un om iubitor de Hristos din neamul meu, cu 
jurămînturi înfricoşate l-am jurat pe el ca să vîndă moşiile mele şi casa şi aurul și pe 
toate să le împartă la săraci. Apoi, sculîndu-mă noaptea, am luat pe aceste două 
slujnice - iar acum surori ale mele - şi am intrat cu dînsele în corabie şi, povăţuindu- 
ne mîna lui Dumnezeu, am venit la locul acesta. Și acum sînt unsprezece ani de cînd 
om nu am văzut, fără numai pe voi astăzi. lar hainele noastre după un an rupîndu-se, 
au căzut de pe noi. 


Şi a zis către dînsa egumenul: "De unde, stăpîna mea, aveţi voi hrană?" lar ea 
a zis: "Bunul şi lubitorul de oameni, Dumnezeul nostru, Cel ce a hrănit pe poporul 
Său în pustie patruzeci de ani, acela şi nouă nevrednicelor roabelor sale ne trimite 


hrană, că peste tot anul - cu purtarea Lui de griţă cea Dumnezeiască - păsările ne aduc 
nouă tot felul de poame, nu numai de trebuința noastră, ci şi de prisosit. Şi goale noi 
fiind, ne acoperă şi ne încălzeşte Dumnezeu cu darul Său, încît nici iarna nu ne temem 
de ger, nici vara de zăduf, ci petrecem ca în rai salăşluindu-ne şi slăvind totdeauna 
pe Sfînta Treime." 


Acestea auzindu-le noi şi minunîndu-ne, a zis către dînsa egumenul: "De vei 
porunci, stăpînă, aş trimite un frate la mînăstire ca să aducă bucate, şi să mîncăm cu 
vol". lar ea a răspuns: "De vei voi, părinte, ca să faci aceasta, apoi să porunceşti ca 
să vină un preot şi să săvirşească aici sfinta slujbă, ca să ne împărtășim cu Prea 
Curatele Taine ale lui Hristos, că de cînd am plecat de la cetate nu ne-am învrednicit 
să primim sfințirea acelora." Și îndată egumenul a trimis un monah la mînăstire, ca 
să cheme un preot şi să aducă bucate. Deci, venind preotul a săvirşit Sfînta Liturghie 
şi s-a împărtăşit întîi ea singură, apoi şi slujnicele ei cu Prea Curatele Taine. Și au 
mîncat acolo cu noi - grăieşte Pavel episcopul - şi a zis stăpîna către egumen: "Rogu- 
mă sfinției tale, părinte, ca să petreci aici trei zile”. Şi a făgăduit egumenul. Apoi, 
sculîndu-se acea fericită femeie s-a rugat Domnului cu dinadinsul şi s-a pristăvit. lar 
noi, cu lacrimi cîntînd deasupra gropii cîntări, am îngropat-o. lar în dimineaţa zilei a 
doua rugîndu-se, s-a pristăvit şi a doua cu pace: Aşijderea şi cea de a treia a murit în 
a treia zi. ȘI, îngropîndu-le pe ele, ne-am întors, slăvind pe Hristos Dumnezeul 
nostru, Cel ce face minuni prea slăvite întru sfinții Săi, căruia Se cuvin cinstea şi 
închinăciunea în veci. Amin. 


În această zi mai facem şi pomenirea Sfinţilor Apostoli din cei şaptezeci, 
Apolos şi Luţie. Vezi pentru dînşii la luna ianuarie în 4 zile, cum şi a Sfîntului 
Mucenic Baripsav care, de la un pustnic luînd sînge de cel curs din prea curată coasta 
Domnului nostru lisus Hristos, multe tămăduiri făcea cu dînsul. Pentru aceea, fu ucis 
noaptea de cei necredincioşi. 


27. VIAŢA ŞI OSTENELILE CUVIOASEI MAICII NOASTRE TEODORA, 
CARE S-A NEVOIT ÎN CHIP BĂRBĂTESC (3 491) 
(11 SEPTEMBRIE) 


(De la Sf. Simeon Metafrast adunată) 

Ochi Domnului, care privesc spre toate căile omenești şi cercetează chiar şi 
lucrurile cele tăinuite, sînt de mii şi mii de ori mai luminoşi decît soarele. Mai înainte 
de a se zidi, toate s-au ştiut de EI. N-a ştiut aceasta oarecare femeie de bun neam, 
anume Teodora, din cetatea Alexandriei, fundcă a ascultat pe vrăjmaşul cel ce a 
ispitit-o şi i-a zis că păcatul cel făcut în întuneric, pe care nu-l vede soarele, nu-l ştie 
Dumnezeu. Dar cînd a cunoscut că nu se tăinuieşte nimic înaintea lui Dumnezeu, o, 
cu cît de mare pocăință s-a îndreptat! Pentru că ea, vieţuind cu cinste în însoțirea băr- 
batului său, a căzut într-o ispitire de acest fel: un oarecare om bogat, dar tînăr cu anii 
şi cu mintea, îndemnat de diavolul, s-a rănit de frumuseţea ei și în toate chipurile se 
sîrguia să o ducă în des-frînare. Îi trimetea ei daruri mari și lucruri multe şi mai mari 
îi făgăduia şi o amăgea cu cuvintele. Dar neputînd să facă ceva singur, şi-a găsit o 
unealtă ca aceasta: s-a învoit cu o fermecătoare amăgitoare să înșele pe "Teodora cea 
curată, povățuind-o pe ea la acel fapt de neiertat al lui. Aceea, avînd ajutor pe satana, 
a găsit vreme cu prilej şi a grăit Teodorei de tînărul acela. Iar Teodora a zis: "O, de 
aş scăpa de omul acesta, care de multă vreme mă supără pe mine, căci de îl voi asculta 
pe el, apoi dacă nu alţii, dar cel puţin soarele care ne luminează pe noi tot va fi martor 
păcatului meu înaintea lui Dumnezeu!" Răspuns-a înşelătoarea: "După ce va apune 
soarele și va fi noapte întunecoasă, la un loc ascuns să faci voia tînărului și nimeni 


nu va şti atunci fapta voastră, nici nu va fi cineva care să mărturisească înaintea lui 
Dumnezeu. Pentru că noaptea cea tăcută și întunecoasă pe toate le acoperă". Iar 
Teodora a zis: "O, de n-ar ști Dumnezeu păcatul cel făcut noaptea, bine ar fi!" 
Răspuns-a înşelătoarea: "Așa este! că numai păcatele pe care le luminează soarele le 
vede Dumnezeu, iar pe cele făcute în întuneric, cum poate să le vadă?" 


Aceste cuvinte ale amăgitoarei le-a crezut Teodora, ca o femeie tînără și 
neînvăţată, la care s-a mai adăugat încă şi dia-voleasca ispitire care putea mult, 
fiindcă puterea diavolului este tare, iar firea şi puterea noastră sînt pătimaşe şi slabe. 
Deci, s-a învoit Teodora cu sfatul vicleanului și, făcînd fărădelegea în în-tunericul 
nopţii, cu revărsarea luminii celei de dimineaţă, s-a suit lumina milostivirii celei 
grabnice a lui Dumnezeu peste inima ei. Căci, cunoscîndu-şi păcatul său, se căra, își 
bătea faţa, îşi rupea părul, singură se ruşina de sine şi singură de sine îi era scîrbă. 
Aşa milostivirea lui Dumnezeu care nu voiește moartea păcătosului, pentru curăţia 
ei cea mai dinainte a deşteptat-o pe ea spre grabnica pocăință și iertare. Pentru că 
Dumnezeu îndreaptă uneori asupra omului vreo cădere ca, sculîndu-se, să se arate 
mai multă osteneală, îndreptare şi osîrdie spre Dumnezeul Care iartă păcatele. 


Deci, se tînguia Teodora de păcatul făcut şi, plîngînd, îşi mîn-gîia puţin 
cugetul său grăind în sine: "Nu ştie Dumnezeu păcatul meu, dar, deși nu-l ştie, ruşine- 
mi este mie şi durere". Apoi stră-bătînd printr-însa întristarea, s-a dus la o mănăstire 
de fecioare, la stareță, pentru cercetare, căci se cunoştea cu dînsa. lar stareţa, vă-zînd- 
o mîhnită la faţă, a întrebat-o: "Ce mîhnire ai tu, fiica mea? Au doară eşti năpăstuită 
de bărbat?" Iar ea a răspuns: "Nu, stăpî-nă! Alta este pricina de care mi s-a mîhnit 
inima". lară stareța vrînd să o mîngtie pe dînsa, mișcîndu-se de duhul lui Dumnezeu, 
a început a vorbi pentru folosul sufletului ei şi a citi din cărți. Citind ea un cuvînt a 
ajuns pînă la textul acesta din Evanghelie: "Nimic nu este acoperit care să nu iasă la 
iveală şi nimic ascuns care să nu ajungă cunoscut. Ceea ce vă grăiesc la întuneric, 
spuneți la lumină şi ceea ce auziţi la ureche, propovăduiţi de pe case" (Matei 10, 26- 
27). 


Aceste cuvinte ale Evangheliei auzindu-le Teodora, s-a lovit în piept, zicînd: 
"Vai mie, ticăloasa, cum m-am înşelat, socotind că nu ştie Dumnezeu de păcatul 
meu". Și a început a se bate peste față, tînguindu-se şi plîngînd. Atunci stareţa a 
cunoscut că a avut o cădere în păcat şi a început a o întreba ce i s-a întîmplat ei. lar 
ea, abia putînd grăi de plîns, 1-a spus stareţei cu tot de-amănuntul, şi a căzut la 
picioarele ei, zicînd: "Miluieşte-mă, stăpînă, pe mine cea pierită, şi mă povăţuieşte 
ce să fac! Oare se poate să mă mîntuiesc sau sînt pierdută în veci? Oare să mai 
nădăjduiesc spre mila lui Dumnezeu, sau să mă deznădăjduiesc?" Iar stareța a început 
a-l grăi: "N-ai făcut bine fuca mea, ascultînd pe vrăjmaş. Nu ai înţeles bine pe 
Dumnezeu socotind că te vei tăinui înaintea Celui ce cearcă inimile şi rărunchii, Care 
ştie cugetele; chiar şi cele nelucrate le văd ochii Lui și nici o noapte sau un loc ascuns 
şi întu-necos nu pot să ascundă pe cel păcătos, dinaintea ochiului Lui cel atotvăzător. 
N-ai făcut bine, fiica mea, căci şi pe Dumnezeu L-ai mîniat şi credinţa bărbatului nu 
ai păzit-o şi trupul ţi-ai spurcat şi sufletul ţi-ai vătămat. De ce nu mi-ai spus mie 


despre aceasta mai înainte, că eu ţi-aș fi ajutat ţie şi te-aş fi învăţat să te ferești de 
cursele vrăjmașului? Dar de vreme ce aşa ţi s-a întîmplat, de aici înainte să te îndrepți 
şi să cazi la milostivirea lui Dumnezeu, rugîndu-te cu sîrguință ca să-ţi ierte păcatul. 
Să nu te deznădăjduiești fiica mea, că deși ai făcut mare păcat, însă mai mare este 
mila lui Dumnezeu şi nu este vreun păcat care să biruiască iubirea lui de oameni; 
scoală-te, pocăieşte-te şi te vei mîntui”. Acestea şi multe asemenea grăindu-le stareţa, 
a sfătuit-o pe ea şi a învăţat-o calea pocăinţei. Apoi a mîngtiat-o, spunîndu-i de 
milostivirea lui Dumnezeu şi de bunătatea Lui cea negrăită că este gata a primi pe 
cei ce se pocăiesc şi a-i ierta pe cei ce greşesc. Încă i-a adus aminte și de femeia 
păcătoasă din Evanghelie, care cu lacrimi a spălat picioarele lui Hristos şi cu perii 
capului ei le-a şters şi a cîştigat de la Dumnezeu iertare de păcatele sale. 


Toate cuvintele acestea primindu-le Teodora de la acea bună povăţuitoare şi 
aşezîndu-le în inima sa, a zis: "Cred Dumnezeului meu, stăpînă, și de acum nu voi 
mai face un păcat ca acesta, ci şi de cel făcut, pe cît voi putea, mă voi pocăi”. Și 
primind oarecare răcorire în inimă, s-a întors la casa sa. Şi se ruşina a căuta în fața 
bărbatului său, avînd mustrare în cugetul său, şi se gîndea în ce fel ar ruga pe 
Dumnezeu; şi dorea să meargă în mănăstirea de fe-cioare, dar ştia că bărbatul ei o va 
opri. De aceea, ca să tăinuiască de bărbatul său şi de toţi cunoscuţii, a gîndit un lucru 
ca acesta: ducîndu-se bărbatul ei de acasă la oarecare lucru, ea, seara tîrziu, tunzîndu- 
şi părul capului s-a îmbrăcat în haine bărbătești şi, punîndu-şi nădejdea sa în 
Dumnezeu, s-a tăinuit de toţi şi a ieșit încetişor din casă şi alerga degrabă ca o pasăre 
zburînd din cursă. Şi ajungînd la oarecare mănăstire pustnicească care se numea 
Octodecat, care era departe de cetate ca la optsprezece stadii, a bătut în poartă şi, 
portarul deschizîndu-i, a zis: "Fă bine, părinte şi spune egumenului ca să mă 
primească în mănăstire, că sînt om păcătos, şi vreau să mă pocăiesc de faptele mele 
cele rele. Că pentru aceea am venit aici, ca să spăl picioarele voastre cele sfinte şi ca 
să slujesc vouă ziua şi noaptea, la orice lucru îmi veţi porunci mie". Deci, mergînd 
portarul, a spus egumenului, iar el a zis: "Se cade a-l ispiti pe acesta mai întîi, dacă a 
venit la noi fiind povăţuit de Dumnezeu, deci să nu-i dai răspuns pînă dimineaţă și 
să nu-l laşi să intre în mănăstire, pînă ce vom vedea dacă nu se va duce supărat. lar 
dacă va răbda lîngă poarta mănăstirii, aşteptînd milă, atunci vom cunoaşte cu 
adevărat că a venit cu osîrdie la noi să slujească lui Dumnezeu". 


Şi aşa a făcut portarul: n-a îngrijit de dînsa, ci a trecut-o cu vederea ca pe un 
rob netrebnic, iar ea şedea plîngînd lîngă poartă. Apoi a înnoptat şi, iată, fiarele 
sălbatice treceau pe lîngă dînsa - pentru că era pustiia aceea plină de fiare - însă, cu 
darul lui Dumnezeu, a rămas neatinsă, înarmîndu-se, ca şi cu o pavăză, cu rugă- 
ciunea şi cu sfînta cruce. lar a doua zi ivindu-se portarul prin ferestre a văzut-o şezînd 
lîngă poartă şi i-a zis: "De ce zăboveşti aici omule? Nu te vom primi pe tine, căci nu 
ne trebuieşti." lar ea a zis: "Chiar dacă voi muri aici, lîngă poartă, nu mă voi duce 
pînă ce nu vă veţi milostivi de mine şi mă veţi primi în mănăstire." Atunci portarul, 
văzînd răbdarea şi smerenia ei, i-a deschis uşa şi a dus-o la egumen, iar egumenul a 
întrebat-o de unde este, cum se numeşte și la ce a venit. lar ea a zis: "Din Alexandria 
sînt, părinte. Numele meu este Teodor. Plin sînt de păcate şi de fărădelegi. 


Cercetîndu-mi cugetul şi cunoscîndu-mi păcatele am vrut să mă pocăiesc şi am venit 
la sfinția voastră să mă primiţi în rînduiala voastră şi să mă mîntuiți pe mine, 
păcătosul cel pierit. Deci, pri-meşte-mă pe mine, părinte, precum Domnul a primit 
pe tîlharul, pe vameșul şi pe fiul cel desfrînat”. Atunci egumenul a început a-i ară-ta 
greutățile vieții mănăstireşti şi nevoinţa cea mare şi i-a zis: "Nu le vei putea purta 
acestea, fiule, că te văd tînăr şi crescut în des-fătări lumești, iar mănăstirea noastră 
nu are nici o odihnă, şi rîn-duiala noastră are viaţă aspră şi vieţuirea noastră împreună 
are trebuinţă de multă înfrînare şi post. Frații noştri poartă osteneli mari în ascultări, 
nelăsînd nici pravila bisericească, nici rugăciunea miezului nopții şi Utrenia, precum 
şi ceasurile şi Vecernia şi cele-lalte rugăciuni și închinăciuni din chilie şi privegherile 
cele de toată noaptea, adeseori. lar tu te-ai obişnuit cu odihna trupească şi nu-ți este 
cu putință ca împreună cu noi toţi să porți greutatea nevoinţei călugărești, deşi te văd 
că alergi cu osîrdie. Mă tem însă să nu-ţi schimbi mai tîrziu gîndurile pentru că mulți 
oameni de multe ori încep un lucru bun cu osîrdie, apoi degrabă, supărîndu-se, 
încetează de la fapta cea bună şi se fac mai leneşi. Deci, te sfătuiesc să te întorci în 
lume şi Dumnezeu să-ţi rînduiască mîntuirea precum voiește". Atunci Teodor, căzînd 
la picioarele egumenului, plîngînd a zis: "Nu mă lepăda pe mine, părinte, de la sfîntul 
vostru lăcaş, nu mă lipsi pe mine de îngereasca voastră împreună trăire, nu mă izgoni 
pe mine la lumea din care scăpînd odată, ca din Egipt, iarăşi la dînsa nu mă voi 
întoarce niciodată. Să nu te îndoieşti părinte din cauza tinereţii mele pentru că prin 
sfintele voastre rugăciuni mă voi deprinde la toată înfrînarea, şi ajutîndu-mi 
Dumnezeu, voi purta toate ostenelile şi orice îmi veţi porunci voi face cu osîrdie și 
cu sîrguință, numai să mă primiţi pe mine, cel ce voiesc să-mi plîng păcatele. 


Rugat fiind egumenul astfel, l-a primit şi 1-a poruncit să pe-treacă în toate 
ascultările mănăstirești. Și viețuia femeia între băr-baţi, în chip şi cu nume bărbătesc, 
neştiind nimeni această taină, fără numai singur Dumnezeu. Dar cine va spune viața 
ei cea cu multe osteneli? Vedeau frații ostenelile ei în ascultări, răbdare în înfrînare, 
smerenie în supunere, dar nevoinţele cele ascunse şi tăi-nuite ale ei, rugăciunile cele 
de toată noaptea, suspin inimii, lacri-mile, plecările genunchilor, ridicările miinilor, 
numai singur Dumnezeu le vedea. Pentru că ziua şi noaptea cădea la îndurările Lui 
ŞI, ca femeia desfrînată, uda picioarele Domnului cu lacrimi. Mai mare era pocăința 
ei decît păcatul făcut, căci cu totul s-a răstignit pe crucea pătimirii, la toţi s-a aruncat 
pe sine la picioare prin smerenie, toată voia sa a tăiat-o prin lepădarea de sine şi s-a 
făcut înger în trup. lar trupul ei cel mai înainte întinat, după aceea, prin ostenelile 
pocăinței şi prin lacrimile cele fierbinți curățindu-l, s-a făcut sfîntă Biserică 
Dumnezeiască Sfîntului Duh Celui ce locuia întru dînsa. 


După opt ani de vieţuire aici, se făcuse lipsă de untdelemn în mănăstire şi a 
fost trimisă sfînta în cetatea Alexandriei, cu cămilele, ca să cumpere untdelemn. Iar 
bărbatul ei, neştiind unde s-a dus femeia lui sau ce s-a făcut ea o căuta mult şi 
neaflînd-o, se tînguia ziua şi noaptea şi se ruga lui Dumnezeu cu sîrguinţă ca să-i 
arate lui unde este soţia sa. Într-o noapte, a văzut în vedenie pe un înger zicîndu-i: 
"Nu te întrista pentru femeia ta, că slujește lui Dumnezeu în mijlocul aleşilor Lui. lar 
de voiești să o vezi, să mergi dimineață şi să stai lîngă biserica Sfîntului Petru şi acolo 


o vei vedea. Acela care va merge pe lîngă biserică şi se va închina ție este femeia ta”. 
ŞI s-a bucurat bărbatul de vedenia cea îngerească ce îi spusese despre femeia lui că 
urma să o vadă și a alergat de dimineaţă la biserica Sfîntului Petru. Stînd acolo, privea 
în dreapta şi în stînga, vrînd să vadă pe cea dorită. Şi stînd el așa, iată, fericita Teodora 
mergea cu cămilele. Bărbatul ei, văzînd-o, n-a cunoscut-o, pentru că nu mai era cu 
putință s-o mai cunoască din pricina îmbrăcăminții bărbătești şi pentru că se 
schimbase; înainte era cu față luminoasă, şi acum, nu numai de post, dar de ostenelile 
călugărești, îşi întu-necase podoaba ei. lar ea, cunoscîndu-l pe el de departe a lăcrimat 
în sine şi a zis: "O, amar mie, păcătoasa, că pentru păcatul cel împotriva bărbatului 
meu m-am lipsit de mila lui Dumnezeu”. Și mergînd pe lîngă dînsul, 1 s-a închinat 
zicînd: "Bună să-ți fie ție, ziua, străine”. Așijderea şi el i s-a închinat ei, zicînd: "Să 
mergi sănătos, părinte". Şi aşa s-au despărțit. Stînd omul acela puţin acolo, s-a întors 
acasă mîhnit, necîştigîndu-și dorinţa, iar vedenia pe care văzuse o socotea că este 
înşelăciune şi se ruga cu plîngere, zicînd: "Doamne, vezi necazul meu și auzi 
rugăciunea mea şi spu-ne-mi mie: oare este între vii femeia mea sau nu?! Oare pe 
bună cale se află, sau pe cea rea?!" În cealaltă noapte a văzut iarăşi în vedenie pe 
îngerul acela zicîndu-i: "Ce plîngi, omule? Ce, n-ai vă-zut-o pe femeia ta ieri, precum 
ţi-am spus ție?" Iar el a zis: "N-am văzut-o, Doamne al meu". lar îngerul 1-a zis: "Au 
nu ţi-am spus ţie că cela ce, trecînd alăturea, se va închina ție şi-ţi va da bună ziua, 
acela este femeia ta?” Atunci înțelegînd bărbatul că şi-a văzut fe-meia, dar n-a 
cunoscut-o, a mulțumit lui Dumnezeu că femeia lui este între cei vii, şi slujeşte lui 
Dumnezeu şi nădăjduia că şi el să se mîntuiască cu rugăciunile ei. Asemenea și 
fericita Teodora mulțumea lui Dumnezeu că şi-a văzut bărbatul şi că n-a cunoscut-o. 
Și întorcîndu-se la mănăstire lua aminte de mîntuirea sa, postind mai întîi o zi, după 
aceea două, apoi trei şi patru, iar uneori şi săptămîna întreagă trăia nemîncînd, 
rugîndu-se cu sîrguință pentru iertarea păcatului său. 


Aproape de mănăstirea aceea era un iezer în care trăia un crocodil care, ieșind 
adeseori din iezer, ucidea pe oamenii şi pe dobitoacele ce le întîlnea în cale. lar 
Grigorie eparhul, care era pus între anii 476-475; 476-491 de împăratul Zinon peste 
Alexandria, a pus străjer pe calea care mergea lîngă iezer ca să nu lase pe nimeni să 
meargă pe cale, din cauza fiarei aceleia. lar egumenul, vrînd să ştie darul lui 
Dumnezeu cel ce era întru Teodor, l-a chemat şi i-a zis: "Frate Teodore! Îmi trebuie 
apă din iezer. Deci să iei vasul cel de apă şi să mergi să aduci”. Iar ea, ca un bun 
ascultător, luînd vasul, s-a dus. Străjerii i-au zis: "Să nu vii aici, părinte, la apă, că te 
va mînca fiara!" Dar ea le-a zis: "Părintele meu, egumenul, m-a trimis pe mine; eu 
voi îndeplini porunca". Cînd a mers la malul iezerului iată crocodilul a venit şi a luat- 
o pe ea pe spatele sale şi a dus-o la mijlocul iezerului, iar ea, scoţînd apă, iarăși fiara 
a adus-o la mal. Apoi, întorcîndu-se, a legat pe fiară ca din acea vreme să nu mai 
vatăme pe nimeni şi îndată fiara a murit. Străjerii, văzînd acea minune, au spus 
egumenului și au înștiințat şi în cetate pe mai marele cetăţii și toți au slăvit pe 
Dumnezeu, iar fraţii se minunau cum n-a vătămat fiara pe fericita şi lăudau puterea 
ascultării. 


Unii dintre frați, îndemnați fiind de diavol, pentru că nimeni nu este slobod de 
ispitele vrăjmaşului, nu credeau ceea ce se făcuse şi începură a urî, zicînd: "lată noi 
atîția ani am petrecut în mî-năstire şi nu facem semne iar acesta a venit şi face minuni. 
Oare vrea să fie mai mare decît noi? Nu cumva cu oarecare farmece a omorît fiara 
aceea?" 


Altă mănăstire era la cîteva stadii depărtare de mănăstirea lor, în cea mai 
adîncă pustie. Drept aceea, cei care o urau, scriind o scrisoare la mănăstirea aceea 
seara tîrziu, ferindu-se de egumen, au mers la chilia fericitei şi i-au zis ei: "Frate 
Teodor, îți poruncește ție egumenul să iei scrisoarea aceasta și să o duci degrabă la 
mănăstirea aceea că este de trebuinţă”. lar Teodora, sculîndu-se, a luat scrisoarea și 
a alergat noaptea la mănăstirea aceea. Acest lucru îl făcură zavistnicii pentru ca ea să 
fie mîncată de fiare pe cale, pentru că erau acolo nenumărate fiare sălbatice, încît nu 
putea cineva să treacă pe calea aceea noaptea, de frica lor. Zavistnicii în sine ziceau 
aşa: "Să vedem sfîntul acesta, căruia 1 se supun fiarele, oare se va întoarce teafăr?" 


Mergînd Teodora pe cale, iată o fiară mare întîmpinînd-o şi închinîndu-1-se s- 
a întors şi a mers înaintea ei, întovărăşind-o pe ea pînă la porțile mănăstirii. Acolo a 
bătut în poartă şi, deschizîndu-i portarul, a mers sfînta cu scrisoarea la egumen; iar 
portarul n-a închis porțile mănăstirii şi a intrat fiara în mănăstire şi, întîlnind pe portar 
umblînd, l-a apucat şi a început a-l muşca sfărîmîndu-l. Şi striga portarul: "Vai, Vai 
ajutați-mi mie!" Și se deșteptară toţi la glasul acela, şi cunoscînd sfînta lucrul ce se 
petrecea, a alergat din chilie de la egumen la fratele pe care-l mînca fiara şi apucînd 
fiara de grumaji a izbăvit pe om din dinţii ei şi a zis: "De ce ai îndrăznit la chipul lui 
Dumnezeu şi ai vrut să îl omori pe el?! Moartă să fu!" Şi îndată a căzut fiara înaintea 
picioarelor ei şi a murit, iar pe fratele cel rănit de fiară l-a uns cu untdelemn prin 
chemarea numelui lui Hristos şi a însemnat cu sfînta cruce hainele lui şi l-a făcut 
sănătos şi întreg. Toţi văzînd minunea ce se făcuse, s-au închinat fericitei şi au 
preamărit pe Dumnezeu, Cel ce a supus fia-rele cele sălbatice robului său Teodor. 


Izbăvind cu scrisoarea din mănăstirea aceea, s-a grăbit să ajungă la locaşul său 
foarte de dimineaţă şi, venind, n-a spus nimănui unde a fost sau ce-a făcut. lar 
dimineața au sosit nişte monahi de la mănăstirea aceea unde fusese Teodor cu 
scrisoarea aducînd oarecare daruri și au spus stareţului și tuturor fraţilor cele ce se 
făcuse şi s-au închinat egumenului mulţumindu-i că Teodor, ucenicul lui, a izbăvit 
pe portarul lor din dinţii fiarei şi l-a tămăduit pe el de răni iar pe fiară a omorit-o. 
Auzind aceasta egumenul şi toți călugării s-au minunat foarte tare şi, dînd 
binecuvîntare fraților celor ce veniseră a adunat egumenul pe toți călugării şi i-a 
întrebat pe dînşii: "Cine a trimis pe fratele Teodor la mănăstirea aceea?" Și toţi s-au 
lepădat zicînd: "Nu ştim". Apoi a întrebat egumenul pe Teodor zicînd: "Cine te-a 
trimis, frate, în noaptea aceasta la mănăs-tirea aceea?" Iar ea, vrînd să tăinuiască pe 
răufăcătorul său, a zis egumenului: "lartă-mă părinte! Dormitînd în chilie, nu ştiu 
cine a venit poruncindu-mi mie în numele tău să duc degrabă scrisoarea la egumenul 
acela; şi m-am dus, săvîrşind ascultarea". Pismuitorii, cunoscînd atunci darul lui 
Dumnezeu în fericita Teodora, se căiau de răutatea lor şi, căzînd la dînsa, şi-au cerut 


iertare. lar ea, fiind fără răutate nu s-a supărat pe dînşii, nici nu a spus despre dînşii 
cuiva, ci se defăima pe sine ca pe o păcătoasă, nevrednică de dragostea fraților. 


Odată, îndeletnicindu-se în ascultare, i s-a arătat ei diavolul zicîndu-i cu mînie: 
"Tu, spurcato, prea desfrînato! Lăsîndu-ţi băr-batul ai venit aici ca să te înarmezi 
asupra mea? Mă jur pe puterea mea că îți voi săpa ţie o groapă, că nu numai de 
călugărie, dar şi de cel răstignit să te lepezi şi vei fugi de la locul acesta. Şi să nu 
socoteşti că eu nu sînt aici, căci nu te voi lăsa pînă ce nu voi în-tinde cursă picioarelor 
tale şi nu te voi arunca în groapa pe care tu nu o aştepţi”. lar ea, însemnîndu-se cu 
semnul sfintei cruci, a zis: "Dumnezeu să sfarme puterea ta, diavole!" Şi diavolul s- 
a făcut nevăzut. 


După cîtăva vreme, fiind lipsă în mănăstire, iarăşi a fost trimisă cu cămilele în 
cetate fericita Teodora ca să cumpere grîu pentru trebuința mănăstirii. Și, cînd își lua 
drumul spre cetate, egu-menul i-a zis: "Fiule, de vei însera pe cale, să te abaţi la 
mănăstirea Enatului și să rămîi acolo cu cămilele”. Pentru că era pe calea aceea, 
aproape de cetate, o mănăstire care se cheama Enat. 


Mergînd, deci, Teodora a înserat pe cale şi, după porunca părintelui său, s-a 
abătut la mănăstirea aceea şi, închinîndu-se egumenului aceluia ce era acolo, a cerut 
binecuvîntare ca să odihnească cămilele în mănăstirea lor pînă ce se va face ziuă. lar 
egumenul i-a dat ei loc în arhondaric care nu era departe de grajdul de cămile. 


Era acolo o fecioară, nu tînără de ani, fucă a egumenului ace-luia, care venise 
să se închine tatălui său şi să-l vadă. Fecioara aceea văzînd pe monahul cel tînăr, pe 
fericita Teodora, s-a îndră-gostit de la drăceasca lucrare, şi a mers noaptea la Teodora 
care se odihnea lîngă cămile și neștiind că este femeie, a început fără ruşi-ne a o ispiti 
şi a o sili la păcat. lar Teodora 1-a zis: "Du-te de la mine, soro, că nu m-am obişnuit 
la lucrul acesta şi am în mine şi un duh rău şi mă tem ca să nu te ucidă pe tine". lar 
aceea, ducîndu-se ruşinată, a aflat un alt oaspete cu care a făcut fărădelege și a 
zămislit în pîntece. Făcîndu-se ziuă, Teodora s-a dus în cetate şi săvirşindu-şi 
ascultarea s-a întors la mănăstire. Și se nevoia pentru mîntuirea sa. După şase luni, a 
fost cunoscută fecioara aceea că este îngreunată şi ai săi bătînd-o, întrebau cine a 
îngreunat-o. lar ea, îndemnată de diavol, a dat vina asupra fericitei Teodorei zicînd: 
"Călugărul Teodor Octodecateanul, cînd mergea din mănăstirea sa la cetate cu 
cămilele s-a odihnit în casa de oaspeţi. Acela a venit la mine noaptea şi mi-a făcut 
silă şi am zămislit de la dînsul". Auzind aceasta tatăl ei, egumenul Enatului, a trimis 
pe călugării săi în mănăstirea care se cheamă Octodecat ca să se certe cu egumenul 
acestei mănăstiri de ce călugărul său a spurcat pe fecioara lor şi a îngreunat-o. ŞI, 
ducîndu-se călugării, s-au certat cu egumenul Octodecatului, zicîndu-i: "Călugărul 
tău, Teodor, a silit pe fecioara noastră și a îngreunat-o. Oare aşa sînteți voi, 
călugării?" Egumenul a chemat pe Teodora și întrebat-o: "Ce-ai făcut, frate, în 
mănăstirea Enatului, cînd ai fost acolo?" Iar ea le-a zis: "Nimic n-am făcut, cinstite 
părinte". lar egumenul i-a zis: "Au nu auzi ce grăiesc oamenii aceştia asupra ta, 
spunînd că pe fecioara lor ai silit-o şi acum este îngreunată?" lar Teodora a zis: "lartă- 


mă, părinte. Dumnezeu este martor că nu am făcut aceasta”. Nu voia egumenul să 
creadă cele ce spuneau călugării cei ce veniseră, știind pe fratele Teodor curat cu 
viaţa şi sfînt, ca pe un înger al lui Dumnezeu. Dar cînd a născut fecioara prunc, parte 
bărbătească, călugării Enatului au venit cu pruncul în mănăstirea Octodecatului şi l- 
au aruncat în mijlocul mănăstirii, ocărînd pe călugării cei ce locuiau acolo și zicîndu- 
le: "Hrăniţi pe acesta ce l-aţi născut". Atunci egumenul, vă-zînd pe prunc, a crezut 
lucrul şi s-a mîhnit foarte tare asupra celei nevinovate şi curate cu inima și cu trupul. 
Drept aceea, aducînd pe frați şi chemînd pe Teodor l-a întrebat zicînd: "Spune-ne 
nouă, ticălosule, de ce-ai făcut aceasta? Ai adus necinste asupra mănăstirii noastre şi 
ocară asupra rînduieliui noastre celei călugăreşti, nete-mîndu-te de Dumnezeu. Noi te- 
am avut pe tine ca pe un înger, iar tu te-ai făcut ca un diavol! Deci, spune-ne nouă 
lucrul tău cel fărădelege". Iar fericita Teodora, minunîndu-se de năpasta aceea, tăcea 
negrăind nimic decît: "lertaţi-mă, părinţilor sfinţi, păcătos sînt!" Iar ei făcînd sfat au 
izgonit-o pe ea din mănăstire cu necinste şi cu bătăi, dîndu-i în braţe pruncul. 


O, minunată răbdare a fericitei! Pentru că putea cu un cuvînt să-şi arate 
nevinovăția dar n-a vrut să arate această taină, că era femeie, vrînd ca sub 
acoperămîntul acestui păcat străin să păti-mească pentru păcatul său cel mai dinainte. 


Luînd pruncul, a şezut înaintea mănăstirii tînguindu-se ca Adam cel izgonit 
din rai. Şi a făcut înaintea mănăstirii o colibă mică pentru prunc şi cerînd lapte la 
păstori, a hrănit pruncul şapte ani, în foame şi în sete şi în golătate, avîndu-şi băutura 
din mare şi răbdînd gerul şi zăduful, cu buruieni sălbatice hrănindu-se. 


Nesuferind diavolul o răbdare ca aceasta a ei, a vrut să o în-șele în chipul 
acesta: s-a prefăcut în chipul bărbatului ei şi, intrînd în colibă unde şedea ea cu 
pruncul, i-a zis: "Aici şezi dar, stăpîna mea ? Eu de atîția ani mă ostenesc plîngînd și 
căutîndu-te şi tu nu te grijeşti de mine, stăpîna mea ? Au nu ştii că pentru tine mi-am 
lăsat tată şi mamă iar tu m-ai lăsat pe mine ? Cine te-a amăgit ca să vii la acest loc ? 
Unde este culoarea fețţii tale ? Pentru ce te-ai uscat aşa ? Vino, iubita mea, să mergem 
la casa noastră, pentru că de vei voi să-ţi păzești curăția, apoi şi acasă vei putea, că 
eu nu te voi supăra pe tine de aceasta. Adu-ţi aminte de dragostea mea, stăpînă, şi 
vino cu mine la casa noastră." 


Zicînd diavolul acestea, fericita n-a cunoscut că este diavolul, ci i se părea că 
este cu adevărat bărbatul ei şi i-a zis: "Nu-mi este cu putinţă să mă întorc la tine în 
lumea din care am fugit pentru păcatul meu. Mă tem să nu cad în alte păcate mai 
tele“; 


Şi, cînd şi-a ridicat mîinile sale cu semnul crucii în rugăciune, îndată a pierit 
diavolul. Atunci fericita a cunoscut că era diavolul şi a zis: "Puțin de nu m-ai înşelat 
pe mine, diavole". Și se căia că s-a dat la vorbă cu diavolul. Şi din acea vreme se 
păzea mai cu tărie de meşteşugirile drăcești. Cu toate acestea n-a încetat diavolul a 
se întări asupra ei, pentru că a adunat mulțime de diavoli care, închipuindu-se în 
felurite fiare, au năvălit asupra ei grăind ome-nește: "Să mîncăm pe desfrînata 


aceasta". Iar ea, însemnîndu-se cu sfinta cruce, zicea: "Înconjurînd m-au înconjurat 
şi în numele Domnului i-am biruit pe ei". Şi îndată piereau. După aceea diavolul, 
vrînd să o înșele cu iubirea de argint, i-a arătat ei mulțime de aur şi niște oameni 
adunîndu-l, dar şi acela tot din semnul crucii s-a stins. S-a făcut apoi boier, şi mergînd 
înainte mulți călăreți treceau pe lîngă coliba ei şi strigau: "Trece boierul, trece boierul 
!" Apoi ziseră călăreţii către Teodora: "Închină-te boierului !" Iar ea a răs-puns: "Eu, 
unuia Dumnezeu mă închin". lar ei, trăgînd-o din coliba sa, o duceau cu sila la 
începătorul întunericului, Dumnezeu dîndu-le voie așa a se atinge de sfinta, ca să fie 
ca aurul curăţit în foc; o sileau ca să se închine boierului, iar ea n-a voit, zicînd: "Eu 
Domnului Dumnezeului meu mă închin şi Aceluia unuia slujesc”. Deci o bătură pe 
ea vrăjmașii fără de milă şi, lăsînd-o vie, s-au dus. lar păstorii venind la Teodora, o 
aflară zăcînd ca moartă şi socotind că a murit, o luară de o duseră şi o puseră în coliba 
ei şi au venit în mănăstire zicînd: "Călugărul vostru, Teodor, a murit. Luaţi deci 
trupul lui şi-l îngropaţi”. 


Apoi a mers egumenul cu fraţii în coliba ei și cunoscînd că sufletul ei este într- 
însa a zis: "Luaţi-l, că este viu !" Şi s-a întors la mănăstire. lar în miezul nopții 
venindu-și în fire Teodora, a început a plînge şi a se bate în pieptul său zicînd: "Vai 
mie, păcă-toasei ! Amar mie, celei fără de ajutor ! O, cum mă pedepseşte pe mine 
Dumnezeu pentru păcatele mele !" Şi ridicîndu-şi mîinile spre cer, cu glas mare a 
strigat: "Dumnezeule milostiv! Izbăveşte-mă pe mine din mîinile diavolului şi uită 
păcatele mele". 


Iar păstorii cei ce rămîneau aproape acolo, auzind pe fericita rugîndu-se, s-au 
mirat că a înviat, pentru că o socoteau pe ea moar-tă, şi dusă la Dumnezeu. 


După aceasta, a poruncit egumenul ca să ia de la dînsa copi-lul în mănăstire. 
De acest lucru s-a bucurat fericita că a scăpat de osteneală și de grija cea pentru 
hrănirea pruncului. Și umbla prin pustie rătăcindu-se. ȘI se înnegrise trupul ei de 
zăduf şi de frig şi ochiu ei se întunecaseră și petrecea cu fiarele care i se supuneau ca 
oile şi erau blînde. Încă o dată a încercat diavolul a o ispiti; vă-zînd-o pe ea foarte 
flămîndă, 1 s-a arătat în chip de ostaș ducînd într-un vas nişte bucate bune şi i-a zis: 
"Boierul cel ce te-a bătut, acum se căieşte și ţi-a trimis ție mîncarea aceasta rugîndu- 
se să-l ierți şi să primeşti acesta de la dînsul"”. Iar ea, cunoscînd înșe-lăciunea cea 
diavolească, s-a însemnat pe sine cu sfînta cruce şi a zis: "Dumnezeu să te surpe şi 
să-ți strice meșteșugul vrăjmașule, pentru că nu mă vei putea înșela pe mine, 
ajutîndu-mi Dumnezeu". Și din acea vreme a încetat diavolul a o mai ispiti. 


Deci, săvîrşindu-se şapte ani dintr-o viață aspră ca aceasta, s-au umilit 
călugării şi au mers la egumenul zicînd: "Miluieşte, părinte, pe fratele Teodor că iată, 
şi-a săvîrşit pocăinţa pentru păcatul său. Iartă-l şi-l primeşte în mănăstire”. lar 
egumenul a răs-puns: "Cu adevărat, fraților, într-această noapte mi-a vestit mie 
Dumnezeu; iertat este păcatul fratelui Teodor. Deci, duceți-vă, cău-tați-l şi să-l 
aduceţi aici. 


Aflînd-o pe ea rătăcindu-se în pustie, o aduseră în mănăstire, şi i-a zis ei 
egumenul: "Frate Teodore, ţi-a iertat Dumnezeu păca-tul pe care l-ai făcut. Deci să 
petreci cu noi în mănăstire şi să te nevoiești, nemaiieșind de-acum nicăieri din 
mănăstire, ca să nu te arunce iarăși pe tine diavolul în ispită. Să-l înveţi și pe fiul tău 
să fie rîvnitor al nevoinţelor tale." Și i-a dat ei chilie, nemaiînda-torînd-o la vreo 
slujbă mănăstirească, ca să se roage lui Dumnezeu în pace, şi să se odihnească după 
atîtea osteneli. Şi a petrecut în chilia aceea doi ani împreună cu acel presupus fiu al 
său, Teodor, învăţindu-l carte și frica lui Dumnezeu, smerenie şi ascultare şi alte 
călugărești fapte bune. 


Într-un an a fost secetă mare și s-au uscat în mănăstire pu-ţurile, chiar și 
iezerele au secat căci era lipsă mare de apă. Atunci a zis egumenul unor frați 
duhovniceşti: "Nimeni altul nu va îndupleca pe Dumnezeu să ne dea nouă apă, fără 
numai Avva Teo-dor, pentru că de mare dar dumnezeiesc este plin." Şi, chemînd la 
sine pe fericita, i-a zis egumenul: "Părinte Teodore ! Să iei vasul şi să ne scoţi nouă 
apă din puț”. Și era uscat puţul, neavînd nici o picătură de apă. lar ea a zis: 
"Binecuvîntează părinte!" Și a plecat la puț în care, slobozind vasul, l-a scos plin de 
apă curată şi l-a dus la egumen, care şedea cu fraţii. Toţi s-au minunat văzînd acest 
lucru. Apoi merseră la puţul în care demult secase apa şi privind, l-au văzut plin de 
apă şi au slăvit pe Dumnezeu. Și a fost apa aceea din destul la toată trebuința 
mănăstirească, pînă ce s-a pogorît ploa-ia și a umplut de apă toate cisternele cele 
uscate. ar fericita, sme-rită fund cu duhul, zicea către frați: "Nu pentru mine s-a făcut 
aceasta, ci pentru părintele, egumenul nostru care cu credința pe care o are către 
Dumnezeu, m-a trimis cu neîndoire. lar eu mi-am făcut slujba mea, nădăjduindu-mă 
spre rugăciunile părintelui nos-tru”. 


Şi petrecea Teodora în chilia sa rugîndu-se lui Dumnezeu şi învăţindu-l pe cel 
din nevinovăţi fiu al său. 


Într-o seară, luîndu-şi pruncul înaintea tuturor, s-a închis cu dînsul în chilie şi 
a început a-l învăţa pe el. lar egumenul, îndemnat de duh, pornindu-se, a trimis pe 
unii frați să asculte încetișor lîngă chilie ce vorbeşte Teodor cu pruncul său. lar ea, 
luîndu-şi pruncul în braţe şi cuprinzîndu-l, îl săruta pe el zicîndu-i: "Fiul meu iubit, 
vremea mea a sosit, sfîrşitul meu s-a apropiat și de acum mă voi duce de la tine. Tu 
să nu plîngi pentru mine, şi să nu-ţi zici: (r)sărman sîntZ pentru că ai tată pe 
Dumnezeu, Cel ce te acoperă pe tine cu duhul Său, pe care şi eu, de voi afla îndrăznire 
înaintea Lui, Îl voi ruga pentru tine ! Deci, să asculţi cuvintele mele cele de la sfîrșit 
şi să le scrii în inima ta. Să iubeşti pe Dumnezeu mai mult decît toată zidirea şi mai 
mult decît pe tine însuţi. De EI cu toată inima să te lipeşti și să nu încetezi, lăudîndu- 
Il pe EI şi rugîndu-L cu gura şi cu inima, cu limba şi cu mintea. Pravila cea sobor- 
nicească niciodată să nu o lași şi cu ceilalți frați să intri în biserică la întîiul ceas, la 
al treilea, al şaselea, la al nouălea şi la Vecernie, la rugăciunea miezului nopții şi la 
Utrenie. Şi toate rugăciunile tale să le faci cu zdrobire de inimă, cu lacrimi şi cu 
suspine. Să plîngi înaintea lui Dumnezeu în toate zilele, ca să te învredniceşti de veş- 
nica mîngiiere. Ascultător să fii egumenului și fraților, să te lepezi de voia ta, să o 


păzeşti nerăutatea de-acum și pînă la sfîrşitul vieţi tale. Să-ţi închizi gura cu tăcere. 
Fereşte-te ca să nu osîndești pe cineva, nici să rîzi de păcat străin ci, văzînd pe cel 
greșit, roagă-te pentru dînsul lui Dumnezeu, Celui singur fără de păcat, ca să-l în- 
depărteze pe el și pe tine de căderile în păcate şi de ispitirile vrăj-maşului să te 
izbăvească. Să nu grăieşti nici o deșertăciune, spurcăciune sau hulă; să nu iasă din 
gura ta vreun cuvînt ca acela de care ai avea tu să dai răspuns în ziua judecății. Să fu 
blînd şi smerit cu inima, pe toţi să-i socoteşti drept părinți și de bine făcători, iar pe 
tine să te preţuieşti ca fiind sub picioarele tuturor. De vei auzi că boleşte cineva din 
părinţi, să nu te leneveşti a-l cerceta și a-i sluji cu osîrdie, iar toată slujba care ţi se 
poruncește să o săvirşeşti fără cîrtire. Sărăcia şi neagoniseala să le iubeşti ca pe o 
comoară de mult preţ. Să-ţi aduci aminte de viaţa mea, cînd m-am nevoit cu tine. Ce 
am agonisit în coliba mea, înaintea ogrăzii mănăstirii ?! Oare bucate, sau haine, sau 
vase, sau vreo comoară ?! Nimic altceva n-am agonisit, fară numai pe Dumnezeu. 
Pentru că ce este mai de trebuință omului decît Dumnezeu și decît dragostea Lui cea 
Dumnezeiască ? El este comoara noastră, bogăţia, hrana şi băutura, El haina şi 
acoperămîntul, El sănătatea şi puterea noastră, El veselia şi bucuria, El nădejdea şi 
aşteptarea noastră. Pe Acesta să te ostenești să-L cîştigi fiul meu, pentru că de vei 
cîştiga pe Dumnezeu destul este ţie şi mai mult de El te vei veseli, decît de a fi cîştigat 
toată lumea. Să te îngrijeşti să-ți păzeşti curăţia ta; precum acum eşti curat cu trupul 
şi cu duhul, aşa să fii pînă la sfîrşit. Păzeşte-te, fiul meu, să nu mîhneşti Duhul lui 
Dumnezeu Cel ce vieţuieşte întru tine şi să nu-l goneșşti pe EI de la tine, prin iubirea 
şi plăcerea trupului. Înfrînează-ţi mădularele tale, să nu dai odihnă şi moleşire 
trupului tău, smereşte-l pe el ca pe un catîr zbenguitor, supunîndu-l cu foamea, cu 
setea, cu slujba şi cu rugăciunea pînă ce-ţi vei pune sufletul tău înaintea lui Hristos, 
ca pe o mireasă curată. Încă păzeşte-te cu stăruință şi de meșteşugirile diavoleşti. 
Trezeşte-te şi priveghează, pentru că diavolul nu încetează, căutînd să înghită pe tot 
cel ce slujeşte lui Dumnezeu. Ajutorul lui Dumnezeu să te apere pe tine împotriva 
lui. Fiul meu, să faci pomenire şi pentru mine, ca să aflu milă la Dreptul jude-cător, 
care nu numai păcatele ci şi dreptățile le va judeca, la care acum mă duc să stau de 
față”. Iar pruncul, priceput fiind, a zis: "Tată al meu, acum, te duci de la mine, 
lăsîndu-mă pe mine săr-man ? Ce mă voi face dar, fără de tine ? Vai mie, primejduitul 
! Vai mie, sărmanul, că mă lipsesc de tine, părintele meu cel bun !" Iar ea, mîngîindu- 
|, i-a zis: "Ţi-am spus să nu zici sărman, că ai pe Dumnezeu, Cel ce te păzeşte și se 
îngrijeşte de tine. EI îţi va fi ţie tată şi mamă, învățător şi poruncitor, acoperitor și 
îndrumător spre mîntuire”. 


Apoi, s-a sculat şi a început a se ruga plîngînd şi zicînd: "Dumnezeule! Cel ce 
ştii păcatele mele și pocăinţa mea, Tu ştii du-rerea inimii mele, prin care n-am încetat 
a plînge, pentru că te-am miîniat pe tine, Doamne. Tu ştii ostenelile mele prin care 
mi-am smerit păcătosul trup, pentru că am îndrăznit de am făcut fără-delege și am 
mîhnit bunătatea Ta. Tu ştii mîhnirea sufletului meu, care de cînd am cunoscut 
păcatul, n-a încetat în toată vremea a se întrista şi cu amar a se tîngui, că a miîniat 
milostivirea Ta. Acum ascultă suspinul meu, ia aminte rugăciunea mea, vezi inima 
mea care se topește ca ceara, cercetează rărunchii mei, vezi lacrimile mele şi 
miluieşte sufletul meu. Lasă fărădelegile mele, iartă păcatele mele, nu pomeni 


lucrurile mele cele rele, despre mila ta pomeneşte-mă, pentru bunătatea ta, Doamne. 
Primeşte pocăința mea, primeşte rugăciunea şi tînguirea mea şi primeşte şi sufletul 


” 


Meu . 


Aşa se ruga mult, dar nu se puteau auzi toate cele grăite în rugăciune, se auzea 
numai plîngerea ei şi lovirea în piept. Plîngea împreună cu dînsa şi pruncul, 
tînguindu-se de sărăcia sa. Şi după aceea iarăşi îl mîngiia şi iarăşi se ruga. lar la sfîrşit 
cu bucurie a grăit: "Mulţumesc Ție, prea milostive făcătorul meu, că m-ai auzit şi m- 
al miluit şi ai izbăvit sufletul meu din moarte şi ochii mei din lacrimi”. Şi grăind și 
alte cuvinte de mulțumire, în veselia sufle-tului a tăcut, pentru că şi-a dat în acea 
vreme sufletul său cel sfînt în mîinile Domnului său. Nu s-a mai auzit decît plîngerea 
pruncului. În acel ceas începu a toca de utrenie, iar acei ce în taină au ascultat, au 
mers la egumen şi i-au spus toate. EI, ascultîndu-i pe dînşii a început a grăi plîngînd: 
"Eu, fiii mei, în noaptea aceasta am adormit şi am fost în vedenie. Şi, iată, venind doi 
bărbați purtători de lumină, m-au dus la înălțimea cerului de unde a venit la mine un 
glas zicîndu-mi: "Vino şi vezi bunătăţile cele ce le-am gătit miresei mele, Teodora”. 
Și am văzut Raiul cel purtător de lumină a cărui frumuseţe şi podoabă nu este cu 
putință a o spune. Apoi, ducîndu-mă pe mine înlăuntru, mi-a arătat o cămară şi într- 
însa așternut un pat de aur şi îngerul stînd îl păzea. Am întrebat pe cei ce mă duceau 
pe mine: "Cui este gătită cămara aceasta şi patul ?" Şi-mi ziseră mie: "Așteaptă puţin 
şi vei vedea slava lui Dumnezeu." Și după puțin am văzut cetele îngerilor, ale 
mucenicilor şi ale cuvioşilor venind spre acea cămară cu cîntări frumoase a căror 
dulceaţă de glas nu este cu putință a o spune. Iar în mijlocul lor am văzut o femeie 
foarte frumoasă, în slavă mare, pe care, ducînd-o la cămară, au pus-o pe pat cîntînd 
cîntări dulci. lar eu m-am închinat cu frică acelei cinstite femei. Deci, mi-a zis mie 
îngerul: "Oare știi cine este acesta ?" Am răspuns eu: "Nu, Domnul meu". Iar el mi- 
a zis: "Acesta este călugărul tău, Teodor, pentru că femeie era cu firea, iar bărbat cu 
chipul. Aceasta, în însoţire petrecînd puţin, a lăsat lumea pentru Dumnezeu şi s-a 
ostenit în mănăstirea voastră. Fiind clevetită pentru fecioara care a născut pruncul, 
n-a spus că nu este bărbat; ci s-a tăinuit, femeie fiind. Și ea a primit pruncul ca un 
firesc tată şi l-a hrănit. Şi, izgonită din mănăstirea voastră, a pătimit mult, mîncînd 
buruieni şi bînd apă din mare, răbdînd frigul și zăduful şi golătatea şi suferind multe 
supărări de la diavoli. Pentru toate acestea așa a cinstit-o pe ea milostivul Dumnezeu, 
pentru că a iubit-o ca pe o mireasă a Sa şi moștenitoare a împărăției Sale cu toţi sfinţii 
a făcut-o. Auzind, am început a plînge, că nu am ştiut taina aceasta şi crezînd 
minciuna, am chinuit pe sfinta izgonind-o cu necinste pe ea din mănăstire. ŞI în 
această plîngere m-am deşteptat din somn. ȘI acum dar, fiii mei, inima mea este plină 
de bucurie și de durere. Mă bucur că m-am învrednicit să văd această vedenie prea 
slăvită, pe care ochiul nu a văzut-o, şi să aud glasurile dulcilor cîntări ale sfinţilor, pe 
care urechea nu le-a auzit, dar mă doare şi plîng pentru că n-am ştiut pe roaba lui 
Dumnezeu și pe mireasa Lui cea iubită, care între noi, păcătoşii, a petrecut. ȘI, ne- 
ştiind-o, am chinuit-o pe ea foarte multă vreme". 


După aceea, adunînd egumenul pe frați, au mers la chilia fericitei şi au bătut 
în uşă zicînd: "Părinte Teodore, binecuvintează!" Și n-a dat răspuns, pentru că se 


mutase la Domnul. Iar pruncul, plîngînd, adormise deasupra ei și abia au putut de |- 
au deşteptat ca să deschidă ușa. ȘI, intrînd în chilie, au aflat-o pe ea zăcînd la pămînt 
avîndu-şi mîinile strînse la piept şi ochii închiși, iar faţa strălucită cu podoabă, ca o 
faţă de înger. Înfăşurînd sfîntul trup, egumenul a descoperit pieptul ei cel uscat de 
mult post şi din aceasta toți s-au minunat cunoscînd că era femeie și au plîns. Apoi, 
a poruncit egumenul să nu spună nimănui taina aceasta pînă ce nu se vor chema aceia 
ce au pus clevetirea asupra cuvioasei pentru fe-cioară și pentru prunc. 


A trimis egumenul nişte fraţi la egumenul Enatului, zicînd: "Ne rugăm 
dragostei tale, părinte, să vii la noi cu frații tăi că un praznic mare este la noi astăzi 
şi dorim ca să prăznuieşti cu noi”. 


A venit egumenul Enatului, luînd cu sine pe călugării săi. Şi îi duseră pe ei la 
sfîntul trup al Fericitei Teodorei zicînd: "Părinte, bărbatul fucei tale a murit”. ŞI în 
arătară lui trupul cuvioasei şi i-au zis: "Au nu este acesta Teodor?" A zis egumenul 
Enatului: "Acesta este cu adevărat". Apoi întrebă pe călugării cei ce venise cu dînsul, 
zicîndu-le: "Oare-l ştiţi pe el ?" Iar ei ziseră: "Bine-l ştim. Acesta este mincinosul 
călugăr Teodor, cel ce a necinstit pe fecioara noastră, să-i plătească Dumnezeu după 
faptele lui". Atunci, egumenul Octodecatului a descoperit pieptul ei şi le-a arătat lor 
pieptul ei cel femeiesc şi le-a zis: "Oare bărbătesc este trupul acesta ? Cu adevărat, 
părinților, ne-am înșelat socotind că este bărbat, dar este cu firea femeie; schimbîndu- 
şi numele și chipul, trăia ca un înger între noi, păcătoşii, neștiind noi taina aceasta. 
Și multe ispite a luat de la noi, iar acum sfîrşitul ei ne-a arătat ce era şi ce este. Că 
este dreaptă şi cuvioasă şi iubită lui Hristos, Dumnezeul nostru. Pentru că am văzut- 
o pe ea în cămara cea cerească. În slavă și în lumină mare, cu cetele îngerești şi cu 
toți sfinții veselindu-se”. 


Atunci toți cei ce stau de faţă s-au spăimîntat, şi s-au minunat de o taină mare 
ca aceea şi s-au ruşinat foarte tare cei ce o clevetiseră pe ea pentru păcatul de care nu 
era vinovată, şi plîngeau toți mult, zicînd: "Amar nouă că am scîrbit, multă vreme, 
pe roaba lui Dumnezeu". Şi căzînd cu lacrimi la sfintele ei moaşte, ziceau: "lartă-ne 
pe noi, roaba lui Dumnezeu, că în neştiinţă am greşit ţie”. 


După aceasta, s-a arătat îngerul lui Dumnezeu egumenului mănăstirii aceleia, 
zicîndu-i: "Să iei un cal şi să mergi la cetate și pe care om îl vei vedea mai întîi 
întîmpinîndu-te pe tine pe acela să-l iei şi să-l aduci aici”. 


A ieşit egumenul degrabă precum 1 se poruncise și văzînd un om pe cale, 
înaintea lui venind, l-a întrebat pe el: "Unde mergi omule?" Iar el a zis: "Am auzit că 
femeia mea a murit în mănăstire şi merg ca să o caut şi să o văd". Apoi egumenul a 
luat pe omul acela cu sine şi, punîndu-l pe cal, au mers la mănăstire. Şi l-a dus pe el 
la sfîntul trup al Cuvioasei pe care, văzîndu-l bărbatul, a început a se tîngui cu amar 
şi a se bate deasupra moaştelor ei, încît a-l mîngîia nu era cu putinţă. 


Auzind cei dimprejurul mănăstirii toate acestea, s-a adunat mulțime fără de 
număr de călugări cu lumînări şi cu tămilie şi, ridicînd trupul ei cel sfînt, l-au îngropat 
cu cinste în mănăstirea aceea în care s-a nevoit mult. Şi au făcut praznic mare multe 
zile, slăvind pe Hristos Dumnezeu şi mărind pe acea femeie iubită Lui, pe cuvioasa 
Teodora. lar bărbatul, după îngroparea ei, a cerut chilia aceea în care a viețuit femeia 
lui, dar mai ales mireasa lui Hristos pentru sine şi acolo, călugărindu-se, s-a nevoit 
în post, în rugăciuni și în lacrimi, aducîndu-şi aminte de ostenelile cuvioasei Teodora. 
ŞI nu după multă vreme, sfîrşindu-se, a trecut la Domnul. lar copilul acela, anume 
Teodor, pe care cuvioasa l-a avut în loc de fiu, a moştenit obiceiurile, ostenelile, 
nevoinţele şi toată viaţa cea îmbunătățită a acelui nevinovat tată al său, mai bine spus 
a maicei sale, cuvioasa Teodora, şi a ajuns în atîta desăvirşire, încît, după moartea 
egumenului mănăstirii aceleia, a fost ales egumen de toți călugării şi a fost părinte 
bun, povăţuindu-i pe fui săi la calea mîntuirii pe care şi el însuşi a mers în lăcașurile 
cereşti unde acum se sălăşluieşte. 


Pentru rugăciunile sfinților tăi Doamne, nu ne lipsi şi pe noi de cereasca Ta 
Impărăție. Amin. 
PNI III TEI iii) NOII (o A 0 za ta BIR 
(11 SEPTEMBRIE) 


Cuviosul părintele nostru Eufrosin era născut din părinți neînvăţați, dar i-a 
întrecut pe cei de bun neam cu lucrările cele bune. Pentru că mulți cu fala neamului 
cel bun al lor cad în adîncul iadului; fiind fără de lucrări bune, iar cei neînvăţaţi, cu 


smerenia lor cea îmbunătățită, în mijlocul dumnezeiescului rai se înalță. Așa și acest 
cuvios Eufrosin era văzut în rai. Să ascultăm prin ce fel de viaţă s-a sălășluit în rai. 


La început, slujea fraților într-o mănăstire, la bucătărie; dar slujea nu ca 
oamenilor, ci ca lui Dumnezeu, cu mare smerenie şi supunere, ostenindu-se în 
ascultare ziua şi noaptea. Rugăciunile şi posturile niciodată nu le-a lăsat. Răbdarea 
lui era negrăită, pentru că multe nevoi, defăimări, batjocoriri şi dese ocări lua. Focul, 
acest material aprinzîndu-l, se învăpăia cu focul cel duhovnicesc al dragostei 
dumnezeieşti și ardea cu inima către Domnul. Fierbînd bucatele fraților, îşi gătea lui 
masă în împărăția lui Dumnezeu, prin viaţa sa cea îmbunătățită, ca să se sature 
împreună cu aceia pentru care s-a zis: "Fericit este cel ce va prînzi întru împărăția lui 
Dumnezeu" (Luca 14,15). 


Deci, slujea Domnului în taină, ca să i se facă lui arătare. Și a arătat Domnul 
răsplătire robului său în chipul acesta: oarecare preot, viețuind în aceeaşi mănăstire 
cu dînsul, se ruga Domnului mereu, ca să-i arate lui într-un chip văzut bunătățile 
viitoare, cele gătite celor cel ce-l iubesc pe el. Deci, într-o noapte, a avut o vedenie 
ca aceasta: 1 se părea că stă în rai cu frică şi cu bucurie, privind la frumuseţile cele 
negrăite ale raiului celui văzut acolo. A văzut într-însul pe Eufrosin, bucătarul 
mănăstirii sale, umblind, şi, apropiindu-se de el preotul, l-a întrebat: "Frate, 
Eufrosine, ce este aceasta ? Nu cumva acesta este raiul ?" Răspuns-a Eufrosin: "Aşa 
este, părinte, raiul lui Dumnezeu este". Iarăşi I-a întrebat preotul: "Dar tu cum te-ai 
aflat aici?" Răspunse acest bucătar, Eufrosin: "Pentru bunătatea cea mare a lui 
Dumnezeu sînt sălășluit ca să locuiesc aici, pentru că locaşul aleşilor lui Dumnezeu 
este acesta”. Și a zis preotul: "Nu cumva ai vreo stăpînire peste frumusețile acestea 
?" ŞI a zis Eufrosin: "Pe cît pot, pe atîta dau dintr-acestea pe care le vezi”. Zis-a lui 
preotul: "Oare poți să-mi dai mie ceva dintr-acestea ?" ŞI i-a grăit Eufrosin: "Cele ce 
pofteşti, ia-le cu darul Dumnezeului meu". Atunci preotul a arătat cu mîna spre mere 
şi luînd Eufrosin trei mere, le-a pus în basmaua preotului, zi-cîndu-i: "Primeşte cele 
ce ai cerut şi te îndulceşte". Şi îndată înce-pu a toca în toaca bisericii de utrenie, iar 
preotul, deşteptîndu-se şi în sine venindu-și, socotea ca un vis vedenia aceea. Apoi, 
întin-zîndu-şi mîna la basma, a găsit merele pe care le-a luat de la Eu-frosin în 
vedenie. Și mirosind bună mirosire dintr-însele, a rămas minunîndu-se pe pat. Și 
lăsînd merele pe pat, a mers în biserică şi a aflat pe Eufrosin în sobor, stînd la cîntarea 
cea de dimineață. Apropiindu-se de el, I-a jurat ca să-i arate lui unde a fost în noaptea 
aceasta, iar el a zis: "lartă-mă părinte, că acolo am fost în noaptea aceasta, unde m- 
ai văzut pe mine". Şi i-a zis preotul: "Pentru aceasta cu jurămînt înainte te-am apucat, 
spre arătarea dumnezeieştilor măriri, ca să nu îndrăznești a spune adevărul". Atunci, 
cel smerit la minte, Eufrosin, a zis: "Tu, părinte ai cerut de la Domnul ca să-ţi arate 
te în chip văzut răsplătirile aleşilor lui. Deci, a vrut Domnul ca să înştiințeze pe 
cuvioşia ta prin mine, ne-învăţatul şi nevrednicul, şi m-ai aflat în raiul acela al lui, 
Dumne-zeului meu". Apoi l-a întrebat preotul: "Şi ce mi-ai dat mie părin-te, în rai, 
cînd am cerut de la tine ?" Răspuns-a Eufrosin: "Ţi-am dat ţie acele trei mere bine 
mirositoare, pe care le-ai pus în chilia ta pe pat. Însă iartă-mă, părinte, că eu vierme 
sînt, iar nu om". 


Deci, sfîrşindu-se utrenia, a adunat preotul pe frați şi le-a arătat lor acele trei 
mere din rai și le-a spus cu de-amăruntul vedenia aceea. Și se umplură toți din merele 
acelea de negrăită bună mireasmă şi de dulceaţă duhovnicească, și s-au mirat, 
umilindu-se, de cele spuse de preot. Apoi alergară în bucătărie la Eufrosin, ca să se 
închine robului lui Dumnezeu, şi nu l-au aflat pe el, pentru că el, ieşind din biserică, 
s-a tăinuit fugind de slava omenească și cu totul neştiut s-a făcut. lar unde s-a dus nu 
este de nevoie a căuta mult, pentru că fiindu-i lui raiul deschis, apoi avea unde să se 
întoarcă. lar merele acelea le-au împărțit frații între dînşii, şi le-au dat spre 
binecuvîntare la mulți, dar mai ales spre vindecare. Cîţi bolnavi au gustat din ele s- 
au tămăduit de bolile lor şi s-au folosit mult toţi de o cuvioşie ca aceasta a Sfîntului 
Eufrosin. Şi scriind această minunată vedenie nu numai pe hirtii, ci şi pe inimile lor, 
se întindeau spre nevoinţele cele mari și plăcute lui Dumnezeu. 


Cu rugăciunile cuviosului Eufrosin, să ne învrednicească şi pe noi Domnul 
sălăşluirii raiului. Amin. 


In această zi mai facem pomenirea Sfintei Muceniţe Ia, care era din cetatea 
Vezad, robită de perşi pe vremea împărăției lui Savorie, şi dată la chinuri pentru 
Hristos, mai marelui vrăjitorilor; multe munci pătimind, la sfîrşit i-au tăiat capul. 


Mai facem şi pomenirea Sfinților Mucenici Diodor şi Didim, care în Laodichia 
Siriei au pătimit pentru Hristos şi a sfinţilor mucenici Dimitrie şi a Evantiei, femeia 
lui, şi Dimitrian, care pentru Hristos au murit. 


In această zi, Prologul pune pe Sfinții Mucenici Serapion şi Leontie, cei 
aruncați în mare, şi pe Sfinţii Mucenici Valerie şi Seleuc, cei aruncaţi la fiare. Dar 
aceştia vor fi în ziua a 18-a a acestei luni. 


29. VIAŢA ȘI PATIMIREA SFINTULUI 
SFINȚIT MUCENIC AFTONOM (7 313) 
(12 SEPTEMBRIE) 


(Istorisire pe scurt, după Sf. Simeon Metafrast) 


După cum se dovedeşte răutate cînd cineva grăieşte cele necuviincioase, tot 
aşa este şi cînd lăsăm în tăcere cele ce sînt folositoare şi cinstite. Că precum se vatămă 
gîndurile celor ce aud pe cel ce grăiește lucruri necinstite, aşa este şi cel ce tace 
faptele cele bune ale sfinților, şi lipseşte de folos pe cei drepteredincioși. Pentru 
aceea, fericita viață a Sfîntului Aftonom nu am socotit să o acoperim cu tăcerea, ci 
prin scris ne-am sîrguit a o da în auzul drepteredincioşilor. Acest dumnezeiesc bărbat, 
Aftonom, era împodobit cu cinstea episcopiei în Italia pe vremea împărăției lui 
Dioclețian (284-305), dar sosind prigoana cea cumplită asupra creştinilor şi-a adus 
aminte de cuvintele lui Hristos cele scrise în Evanghelie: "Cînd vă vor urmări pe voi, 
fugiți din cetatea aceasta în cealaltă" (Matei 10, 23). Deci, lăsînd Italia, a mers în 
Biunia şi prin dumnezeiasca voie a ajuns la un loc care se numea Soreos. Acolo a 
fost întîmpinat în cale de oarecare iubitor de străini Cornelie, la care a vieţuit multă 
vreme. Şi, propoveduind pe Hristos, întorcea pe păgîni la credinţa creştină. A 
dobîndit acolo multe suflete lui Dumnezeu, pentru că se ducea mulţime de popor în 
casa lui Cornelie, spre a asculta învăţătura lui Aftonom, iar el ca un apostol le grăia 


cuvîntul lui Dumnezeu cu toată îndrăzneala, fără de opreală, căci lucra într-însul 
acelaşi Duh Sfînt care peste sfinții apostoli, în limbi de foc s-a pogorit oarecînd. Şi 
se aprindeau, prin propovăduirea lui Aftonom, inimile omeneşti spre dreapta- 
credinţă şi spre dragostea lui Dumnezeu. 


Auzind învăţătura sfîntului, se umileau şi cu dragoste primeau cuvintele lui și 
cereau botezul de la dînsul. Și a adus atîția oameni la acel loc spre sfinta credință, 
încît nu încăpea în casa lui Cornelie adunarea aceea de credincioşi. Apoi, le-a zidit 
lor o biserică afierosită numelui Sfîntului Arhanghel Mihail, voievodul puterilor 
cereşti, încredinţindu-i lui spre pază pe oamenii cei din nou luminaţi ca unui păzitor 
al neamului creștinesc. lar făcînd pe Cornelie diacon şi încredințindu-i lui turma cea 
cuvîntătoare a lui Hristos s-a dus în Licaonia şi în Isauria, dorind ca şi acolo să fie 
propovăduitor al dreptei-credinţe. Deci, ostenindu-se vreme în-delungată în cuvîntul 
bunei-vestiri, iarăşi s-a întors la Cornelie, cercetînd oile cele cîștigate lui Hristos şi 
făcînd pe Cornelie preot, slujea împreună cu dînsul mîntuirii omeneşti. lar cînd rău- 
credinciosul împărat Dioclețian a mers în Nicomidia, vrînd să piardă tot neamul 
creştinesc, atunci şi sfîntul Aftonom, ca cel mai vestit între creştini, a fost cercat spre 
chinuire de către închinătorii de idoli. Iar el, dorind ca să aducă încă mulți oameni 
din întunericul păgînătății la lumina cunoștinței lui Dumnezeu, nu s-a dat pe sine în 
mîinile chinuitorilor ci, păzindu-și viaţa cea de bună trebuinţă biserici, s-a dus cu 
corabia la Claudiopol care se afla lîngă Marea Eucsinului (Marea Neagră), şi semăna 
acolo sămînţa cuvîntului lui Dumnezeu care, căzînd pe pămîntul cel bun al inimilor 
omenești, degrabă, cu dumnezeiescul dar, a adus multe roduri duhovniceşti. Şi, 
îndreptînd bine toate cele spre dreapta credinţă și povăţuindu-i pe calea mîntuirii, s- 
a întors iarăşi la Soreos. Şi văzînd că se înmulțise biserica, a pus pe Cornelie episcop; 
iar el singur s-a abătut în părțile Asiei, dezrădăcinînd spinii nedumnezeirii și sădind 
sfinta credință cea într-unul Dumnezeu. Și ajutîndu-i darul sfîntului Duh, pe mulți 
oameni în ţara aceea i-a izbăvit din rătăcire şi din pierzare prin învățătura cuvintelor 
sale, risipind capiștele idoleşti și zidind în inimile omenești locașuri duhovniceşti 
Sfîntului Duh. Apoi, iarăși s-a întors ca să cerceteze pe Cornelie Episcopul şi turma 
cea în-credinţată lui. Și văzîndu-i pe toți învăţindu-se în legea Domnului şi sporind 
în fapte bune, s-a mîngiiat şi mulțumea lui Dumnezeu că nu a lăsat ca osteneala lui 
să fie în zadar, ci a înmulțit pe fiii cei bisericeşti pe care el i-a născut prin bunavestire. 


Aproape de cetatea Soreos era un loc care se numea Limnos, ai cărui locuitori 
erau toți împicliți cu întunericul slujirii idoleşti. Deci, mergînd la dînșii Arhiereul lui 
Dumnezeu Aftonom, le-a propovăduit lor pe Hristos şi în puţină vreme pe cei mai 
mulți acolo i-a dobîndit și, învăţîndu-i tainele sfintei credinţe, i-a luminat cu botezul 
şi i-a numărat cu turma cea aleasă a lui Hristos. Într-una din zile, cei ce rămăseseră 
în necredinţă făceau praznic unui spurcat idol al lor şi, aducînd jertfe zeilor, dănțuiau 
în capiştea idolească. lar oamenii cei din nou luminaţi, a căror putere era atunci mai 
multă acolo, adunîndu-se, au mers cu mînie la necredincioşii cei ce prăznuiau şi le- 
au răsturnat jertfele şi pe idoli i-au sfărîmat ca praful; şi au risipit capiştea lor pînă la 
temelie arătîndu-le lor că idolii nimic nu pot, pentru că nu se împotrivesc celor ce îi 
sfărîmă, nici strigă cînd îi risipesc. lar necredincioșii greu s-au mîniat pentru un lucru 


ca acela, şi gîndeau cum ar putea să răzbune pierzarea idolilor lor, şi căutau vreme 
potrivită pentru aceea. 


Fund înştiințați de ziua în care slujitorul Domnului, Aftonom, avea să aducă 
lui Dumnezeu jertfa cea fără de sînge în biserica cea zidită de dînsul a Sfintului 
Arhanghel Mihail, în cetatea Soreos şi a adunat pe toţi ai lui, cei din cetate, dimprejur; 
şi se făcuse mul-țimea lor nenumărată şi se gătiră în taină ca să năvălească fără de 
veste asupra bisericii şi să ucidă pe povăţuitorul creştinilor, Aftonom. Acest lucru I- 
au şi făcut în vremea Dumnezeieștii liturghii; au năvălit necredincioşii asupra 
bisericii, bizuindu-se pe mulțimea puterii lor şi avînd în mîini uni arme, alții securi, 
iar alţii pietre, au izgonit pe toți credincioşii cei ce erau atunci în biserică, iar pe 
Sfîntul Aftonom în dumnezeiescul altar l-au ucis fără de milă şi s-a stropit tot altarul 
cu sfîntul lui sînge. Așa arhiereul, aducînd lui Dumnezeu jertfa cea fără de sînge, 
singur jertfă sîngeroasă s-a adus în jertfelnicul cel mai presus de ceruri. Apoi, 
ucigîndu-l pe el, necredincioşii au aruncat asupra lui mulțime de pietre cu care îl 
izbeau. Unii îl împungeau pe dînsul cu arme, alții îl băteau cu lemne, iar alţii cu pietre 
azvirleau într-însul şi, făcînd dănţuire că şi-au răzbunat necinstea idolilor lor, s-au 
dus. 


Sfîntul Aftonom zăcea ucis şi a fost atunci mare tulburare bisericii și plîngere 
nemîngîiată a credincioşilor pentru uciderea părintelui şi păstorului lor cel bun. Iar 
oarecare diaconiță, anume Maria, luînd sfîntul lui trup, l-a dat cinstitei îngropări. 


Trecînd mulți ani după îngroparea lui, cînd ajunsese marele Constantin 
împărat (306-337), şi a primit sfîntul botez, atunci un boier, anume Severian, a fost 
trimis de împăratul Constantin în Alexandria. El, temîndu-se de tulburarea mării, nu 
a mers cu cora-bia, ci pe uscat, pe calea care era pe lîngă mare. lar, după rînduiala 
lui Dumnezeu, li s-a întîmplat lor să meargă pe lîngă mormîntul Sfîntului sfințit 
Mucenic Aftonom, şi îndată catîrii au stat şi nu puteau să păşească mai departe ! 
Zadarnic îi bătea cu bicele, nici-unul nu s-a mişcat din locul său; şi 1-a uşurat şi de 
sarcinile pe care le duceau, însă nici aşa nu au putut să păşească mai departe, deoa- 
rece cu mînă nevăzută erau opriți. Și rămăsese Severian în nedumerire. Se întîmplase 
atunci de era lîngă dînsul oarecare bărbat sfînt, care avea darul a spune tainele lui 
Dumnezeu. Acela a zis lui Severian: "Se cade ție ca pe acest loc să ridici o biserică 
sfîntului mucenic al cărui mormînt este aici. Și dacă vei făgădui să faci a-ceasta, 
îndată vei vedea pe catîrii tăi degrabă mergînd". lar Seve-rian cu bucurie a făgăduit 
şi s-au pornit îndată de la locul lor catîrii şi s-au dus înainte. Severian atunci i-a ridicat 
o casă mică de rugăciune sfîntului mucenic pînă ce s-a întors din Alexandria și 
întorcîndu-se, a zidit o Biserică prea frumoasă deasupra mor-mîntului sfîntului. 


Iar după mulţi ani, un preot, neștiind că sînt aici cinstitele moaște ale sfîntului 
Aftonom, acoperite cu pămînt în biserica aceea, a risipit-o şi a zidit altă nouă, la alt 
loc, aproape de mare, iar în locul cel dintii, care avea întru sine moaştele sfîntului, 
necunoscute, a fost pustiu şaizeci de ani, pînă la moartea lui Zinon, împăratul grecesc 


(7 491). Şi nimeni nu știa de această comoară de mult preţ, pe care sînul pămîntului 
o ascundea întru sine. 


După mulți ani, un ostaş din străjerii împărăteşti, anume loan, avînd poruncă 
împărătească, păzea în acele pomenite locuri, Soreos şi Limnos. Acesta, sculîndu-se 
într-una din zile, a mers la vînat și, fiind la locul unde oarecînd fusese biserica de 
deasupra moaştelor sfîntului, a văzut acolo un iepure fugind şi, încordîndu-și arcul, 
a dat drumul săgeții şi l-a ucis. Apoi, vînînd şi alte fiare, s-a întors, iar odihnindu-se 
el noaptea pe patul său, i s-a arătat în vis Sfîntul Aftonom, poruncindu-i să zidească 
o biserică pe locul acela unde ieri ucisese iepurele. Iar ostaşul, sculîndu-se din somn, 
s-a sîrguit să împlinească porunca şi în scurtă vreme a zidit o biserică prea mi-nunată 
în numele sfințitului mucenic Aftonom ale cărui moaște le-a aflat întregi în pămînt, 
fără nici o stricăciune. De la ele multe minuni se săvîrşeau și izvorau tămăduiri 
bolnavilor. Despre ne-stricăciunea sfintelor lui moaşte, fericitul Simeon Metafrast 
zicea aşa: "Eu văzînd pe viteazul nevoitor şi după moarte biruind firea, mă ridic spre 
prea mărirea lui Dumnezeu, pentru că, privind oarecînd cu ochii în mormîntul cel 
mucenicesc, am văzut sfintele lui moaşte petrecînd nebiruite de puterea morții; 
pentru că ceea ce se lăuda că pe toată alcătuirea de viețuitoare în trei zile o va risipi, 
aceea, de atîta mulțime de ani, n-a putut să strice nici măcar un fir de păr al acestui 
bărbat prea luminos. Am văzut capul cu perii nevătămat, faţa lui întreagă, pielea tare 
şi nici genele lui nu şi-au pierdut perii, fără numai ochii erau închiși. Și privind eu la 
dînsul, se vedea că, numai păzind legea morţii, se preface a tăcea şi tot trupul lui se 
ține întreg pe toate alcătuirile sale de mai înainte. Nici din capul lui nu se rupsese 
ceva, nici din celelalte părți ale trupului nu se despărțise ceva. Aşa ştie Dumnezeu a 
preamări pe aceia care l-au proslăvit pe el în trupurile lor. Pentru că aceluia 1 se 
cuvine toată slava, cinstea şi închinăciunea, acum și pururea şi în vecii vecilor. Amin. 


În această zi, mai facem pomenirea sfinţitului mucenic Cornut, Episcopul 
Nicomidiei, care fiind legat şi tîrît pe ulițele cetăţii mult, i s-a tăiat capul şi s-a sfîrşit. 
Mai facem şi pomenirea sfîntului mucenic Iulian şi cu dînsul patruzeci de tovarăşi, 
care pe vremea împărăției lui Dioclețian şi Maximian, în Galatia, prigoniți de 
Antonin ighemonul, au pătimit pentru Hristos. 


30, CUVÎNT LA TÎRNOSIREA SFINTEI BISERICI A 
ÎNVIERII MÎNTUITORULUI HRISTOS, DIN IERUSALIM 
(13 SEPTEMBRIE) 


(Istorisire după Evsevie, Teodorit şi Nichifor) 


Astăzi prăznuim sfinţirea bisericii celei noi, mare şi prea slăvită din Ierusalim; 
nu aceea pe care împăratul Solomon a zidit-o la Muntele Moriah, ci cea prea 
minunată, pe care drepteredinciosul împărat Constantin (306-337), împreună cu cea 
vrednică de laudă mamă a sa, Elena, a făcut-o în muntele Golgota, locul cel spurcat 
curățindu-l de necurăţiile idoleşti, înnoindu-l și sfințindu-l. După patima cea de 
bunăvoie a lui Hristos, după înviere şi după înălţarea la ceruri, acel loc sfînt pe care 
s-a săvîrşit mîntuirea noastră era urît şi întinat de oamenii cei urîtori de Hristos. Mai 
ales Adrian, împăratul necurat (117-138), toate aceste sfinte locuri le-a batjocorit cu 
necurați idoli și jertfe. Și mai cu seamă cînd în locul celei mai frumoase cetăți a 
Ierusalimului, cea risipită de Tit (79-81), a zidit cetatea în numele său, numind-o Elia 
Capitolina, fundcă el se numea Eliu Adrian, atunci mormîntul Domnului a poruncit 
să-l astupe cu țărînă şi cu pietre, iar pe muntele acela unde Domnul s-a răstignit, a 
zidit o capişte spurcatei sale zeițe Venera și a pus într-însa idol, iar deasupra 
mormîntului celui dumnezeiesc a pus un alt idol al zeiței. Și unde Mielușelul lui 
Dumnezeu s-a adus pe sine jertfă Tatălui pentru păcatele noastre, acolo se aduceau 
necuratele jertfe idolilor şi se săvîrşeau nelegiuite păcate. Asemenea şi în Betleem, 
unde Cel preacurat din pîntecele celei Preacurate s-a născut, l-a pus pe idolul Adon, 
ca sfîntul loc să se spurce cu lucruri de rușine. Şi unde era biserica lui Solomon a 
zidit o capişte idolească și a poruncit ca nimeni să nu îndrăznească a numi cetatea 
aceea Ierusalim, ci să o numească Elia. Acestea toate le-a făcut vrînd ca şi pomenirea 
numelui lui lisus Hristos să o piardă pe pămînt; pentru aceea i-a schimbat numele și 
cetăţii în care Hristos a făcut multe semne, şi în locurile unde s-a născut, unde s-a 
răstignit şi s-a îngropat, a făcut locuinţe idoleşti ca urmaşii să uite cu totul pe Hristos 
şi locurile acelea, pe care au umblat picioarele lui Hristos, să nu le mai pomenească 
niciodată. Însă ticălosul singur a pierit şi locul cel sfînt iarăși l-a proslăvit Împăratul 
slavei, pentru că a ridicat pe împăratul Constantin şi pe mama sa Elena şi pe aceștia, 
luminîndu-i cu lumina sfintei credințe, le-a pus în inimă sfînta cetate a Ierusalimului 
ca să o înnoiască şi biserică prea frumoasă să zidească lui Dumnezeu în acel loc, pe 
care biserica trupului lui Hristos, cea risipită în trei zile, s-a zidit şi pe toate sfintele 
locuri de spurcăciunile idolilor să le curățească şi să le sfinţească. 


Deci, a trimis binecredinciosul împărat Constantin la acest lucru pe sfinta 
maica sa Elena, cu mulțime de aur la Ierusalim, şi a scris preasfințitului patriarh 
Macarie (314-333) ca să adaoge sîrguință pentru zidirea bisericii. 


Drept aceea, ajungînd Sfînta Elena la Ierusalim, a risipit toate capiştele 
idoleşti, idolii i-a sfărîmat şi sfînta cetate de toate spurcăciunile a curăţit-o şi a înnoit- 
0. Deci, a aflat Cinstita Cruce a Domnului şi mormîntul şi aruncînd țărîna și pietrele 
cu care era astupat a întemeiat o biserică foarte mare pe acel loc şi a îngrădit cu un 
zid amîndouă locurile acelea unde s-a răstignit Hristos şi unde s-a îngropat, pentru 
că nu erau departe unul de altul, după cum grăieşte Sfîntul Evanghelist loan: "Și era 
la acel loc, unde s-a răstignit, grădină, şi în grădină mormînt nou". Deci, acolo a pus 
pe lisus pentru că mormîntul era aproape, şi pentru că se apropia vinerea jidovilor, 
drept aceea a cuprins în zidirea unei biserici şi Golgota şi mormîntul Domnului, şi s- 
a numit biserica aceea Martirion, adică mărturie. S-a numit aşa ca o mărturie a 


învierii lui Hristos, că a murit şi a înviat. A zidit Sfînta Elena şi alte biserici în 
Betleem şi pe Muntele Eleonului și în grădina Ghetsimani și la multe locuri sfinte, şi 
le-a înfrumusețat cu tot felul de podoabe. Însă biserica aceea de pe mormîntul 
Domnului era mai frumoasă şi mai mare decit toate, dar săvîrşirea ei chiar 
împărăteasa Elena nu a văzut-o, pentru că se întorsese la fiul său şi a răposat în 
Domnul, nesăvîrşită fund Biserica, că nu era cu putinţă ca o zidire atita de minunată 
şi mare să se zidească în puțină vreme; abia în zece ani s-a zidit. lar după ce s-a 
săvîrşit biserica, a poruncit dreptmăritorul împărat ca să se adune episcopii din toate 
țările în Ierusalim la sfinţirea bisericii şi era multă mulțime de arhierei adunați, din 
Vithinia, din Cilicia şi Cappadocia, din Siria şi Mesopotamia, din Finicia şi Arabia, 
din Palestina, din Egipt, Africa, Thivania şi din Persia a venit un episcop. Şi 
credincioşi, mulțime fără de număr, din toată lumea s-a adunat, încît hotarele 
Ierusalimului nu-i încăpeau pe ei. Şi s-a sfinţit Biserica Învierii lui Hristos în luna 
septembrie în 13 zile şi tot Ierusalimul s-a înnoit, la treizeci de ani ai împărăției lui 
Constantin. Și au așezat sfinții părinți, cei ce acolo se adunaseră, ca să se prăznuiască 
ziua înnoirii după cum făcuse şi Solomon. Că precum Solomon în aşezămîntul cel 
vechi zidind acea biserică prea slăvită, Sfînta Sfintelor, a legiuit ca în toți anii în 
această lună a lui septembrie, în care ea fost sfințită, să se prăznuiască înnoirile ei de 
acest lucru şi cum în Evanghelie se pomeneşte: "Şi era atuncea (loan 10, 22) 
sărbătoarea înnoirii Ierusalimului, așa sfîntul şi întocmai cu apostolii împărat 
Constantin zidind darul cel nou ca o a doua Sfîntă a Sfintelor, a hotărît, împreună cu 
sfinții părinţi, ca să fie prăznuită înnoirea bisericii celei mari din Ierusalim, care este 
mamă a tuturor bisericilor, de toate bisericile din toată lumea. 


Deci, să prăznuim, mulțumind lui Hristos Dumnezeu, Celui ce, cu patima Sa 
ŞI cu învierea, a înnoit toată făptura şi a curăţit biserica sa cea sfîntă de spurcăciunile 
idolești. Să ne înnoim şi noi, fiind biserici ale Dumnezeului Celui viu, lipsindu-ne de 
omul cel vechi şi întru cel nou îmbrăcîndu-ne. Să ne abatem de la răutățile noastre 
cele învechite în noi şi să facem lucruri bune, începînd a umbla în înnoirea vieţii, ca 
precum oamenii în înnoirea bisericii celei făcută de mînă, așa îngerii să prăznuiască 
biserica noastră cea sufletească nefăcută de mînă, pentru că face bucurie în ceruri 
îngerilor, păcătosul cel ce prin pocăință se înnoieşte. De aceasta singur Cel ce nu 
voieşte moartea păcătoşilor se bucură de pocăinţa și întoarcerea către făcătorul 
îngerilor Hristos Dumnezeul nostru, căruia se cuvine slava în veci. Amin. 


31. VIAŢA SFÎNTULUI SFINȚIT MUCENIC CORNELIE SUTAŞUL 
(13 SEPTEMBRIE) 


(Culegere de la Metafrast) 


După patima cea de bună voie a Domnului nostru Iisus Hristos, după Învierea 
şi după Înălțarea Lui la ceruri, era în Cezareea Palestinei un sutaş, anume Cornelie, 
de neam din Tracia. Acesta fiind în întunericul necredinţei, avea lucrările luminii şi, 
deşi era păgîn, a vieţuit ca un creştin, şi pe Hristos, pe care nu-l ştia, prin milostenii 
îl cinstea. Vieţuind în mijlocul lumii celei rele, s-a făcut bun, precum mărturiseşte de 
dînsul Sfîntul Apostol şi Evanghelist Luca, în faptele Apostolilor, zicînd: "Un bărbat 
oarecare era în Ce-zareea, anume Cornelie, sutaș, din cetatea care se cheamă Italia; 
fiind cucernic şi temător de Dumnezeu, cu toată casa sa, făcea milostenii multe la 
săraci, şi se ruga lui Dumnezeu totdeauna" (Fapte 10,1-2). Deci, n-a trecut cu vederea 
Dumnezeu aceste fapte bune ale lui, ci a binevoit a-l lumina pe el cu lumina credinţei 
şi a-l aduce în cunoștința adevărului, ca lucrările lui cele bune să nu se acopere de 
întunericul necredinţei. Acest bărbat temător de Dumnezeu, rugîndu-se lui 
Dumnezeu în casa sa, într-una din zile, a văzut că 1 s-a arătat lui îngerul lui 
Dumnezeu, spunîndu-i că rugă-ciunile şi milosteniile lui au ajuns înaintea lui 
Dumnezeu şi poruncindu-i să trimită în loppi după Simon, care se chiamă Petru, și 
de la dînsul ceea ce va auzi, aceea să facă. lar el, îndată a trimis cu rugăminte să 
cheme pe Petru. Deci, mergînd trimișii la loppi, s-a suit Petru în casa de sus, ca să se 
roage în ceasul al şaselea din zi şi fiind foarte flămînd, a avut o vedenie care îl 
îndemna să nu se îngrețoşeze a merge la acel bărbat de alt neam din cei netăiați 
împrejur, pentru că nu se amestecau evreii cu alte neamuri, ci se îngrețoşau de dînşii. 
Vedenia lui Petru a fost astfel: Un vas oare-care ca o masă de pînză, legată în patru 


colțuri, se pogora de trei ori din cer, şi un glas îi poruncea lui Petru ca cele ce se află 
în vas, cele cu patru picioare de pe pămînt și fiarele şi tîrîtoarele, precum şi păsările 
să le junghie şi să le mănînce. Lepădîndu-se Petru, a zis că niciodată n-a mîncat ce 
este necurat. Atunci, glasul din cer i-a zis: "Cele ce Dumnezeu le-a curățit, tu nu le 
spurca" (Fapte 10,15). Această vedenie era semnul întoarcerii la Creştinism al lui 
Cornelie şi al celorlalte neamuri. Foamea lui Petru a însemnat foamea cea scrisă de 
Proorocul Amos: "Nu foame de pîine, nici sete de apă, ci foame de auzirea cuvîntului 
Domnului" (Amos 8,11). Şi o foame ca aceea era în casa lui Cornelie și a tuturor 
limbilor. Că precum do-rea Petru acea pîine trupească, aşa doreau aceia pe cea 
sufletească. Vasul cel de patru colţuri legat închipuia biserica Lui care prin pa-tru 
Evanghelişti s-a întărit în credință. În vas erau felurite vieţu-itoare din cele necurate: 
fiarele, tîrîtoarele, păsările care înseamnă limbile cele ce, prin înţelegerea lor cea 
pămiîntească, erau viețu-itoare cu patru picioare, privind cu mintea în pămînt și 
neînțelegînd cele de sus și neştiind a cerceta cele din înălțime. Deci, fiare erau cu 
iuțimea şi jigănii otrăvitoare cu necurăția cea vătămătoare de suflet, iar păsări 
zburătoare pe sus erau cu înălțarea minţii spre mîndrie. Dar i s-a poruncit a le junghia 
pe acelea şi a le mînca, adică: cu sabia cea ascuţită a cuvîntului lui Dumnezeu să 
ucidă patimile cele vechi păgînești, necuvîntătoare şi deprinderile cele de fiare, şi să 
facă sufletele şi trupurile lor, curățite prin botez, jertfă vie, bine primită lui 
Dumnezeu. Pogortrea cea de trei ori a vasului din cer a însemnat cea de trei ori 
afundare la sfîntul botez. Glasul cel ceresc i-a spus că erau curățite acelea de 
Dumnezeu, adeverindu-l că nu numai pentru israiliteni, ci şi pentru alte neamuri și-a 
vărsat Hristos sîngele cel ce spală spurcăciunile păcatelor. 


Drept aceea, cugetînd Petru la acea vedenie şi nedumerindu-se, iată ajunseseră 
trimişii de la Cornelie şi întrebînd de dînsul. lar Duhul i-a poruncit să meargă cu 
dînșii neîndoindu-se de nimic, ca pe cel dintîi om dintre păgîni să-l împreune cu 
trupul bisericii lui Hristos; iar după dînsul și celelalte neamuri să vină la Hristos. 
Deci, intrînd Petru în casa lui Cornelie, l-a întîmpinat pe el Cornelie cu cinste, cu 
toate rudeniile sale şi cu prietenii cei iubiţi şi, căzînd la picioarele lui, i s-au închinat. 
Iar Petru l-a ridicat pe el, zicînd: "Voi ştiţi că nu se cade omului evreu a intra la cei 
de altă seminţie și a avea împărtăşire cu dînşii; însă, mi-a descoperit mie Dumnezeu 
că nu se cuvine a numi spurcat sau necurat, pe nici un om. Deci, am venit la voi fără 
îndoire, şi vă întreb: cu ce gînd m-aţi chemat pe mine la voi ?" (Fapte 10, 28-29). 


Iar Cornelie i-a răspuns lui cu de-amănuntul, cum a văzut pe înger şi ce a auzit 
de la dînsul şi l-a rugat pe Petru ca să-i spună lui cuvîntul cel de mîntuire, iar Petru, 
deschizîndu-şi gura, a în-ceput a-i propovădui lui pe lisus, că Dumnezeu era în trup, 
cu oamenii, pe pămînt petrecînd, învăţind şi povăţuind pe oameni la calea ce duce la 
cereasca Împărăţie, şi a făcut multe semne și minuni, tămăduind toate bolile și 
învăţind cu cuvîntul. "Acela de voie a pătimit, a murit, şi a înviat, ca pe om să-l 
izbăvească din pa-timi şi să-l învieze din moarte, dăruindu-i lui viață veşnică; și acela 
va judeca viii şi morţii, pentru care toţi proorocii mărturisesc, şi tot cel ce crede în 
numele Lui, iertare de păcate va lua" (Fapte 10,43). Acestea grăindu-le Petru şi Duhul 


Sfînt sălăşluind cuvintele lui în inimile celor ce ascultau, i-a adus pe ei la credinţă şi 
s-a botezat Cornelie cu toată casa sa. 


Cornelie este cel dintii din păgîni care a crezut în Domnul nostru lisus Hristos; 
iar după botezul său a părăsit toate cele păgî-neşti și a mers în urma lui Petru şi a fost 
pus episcop de dînsul. 


Deci, înconjurînd cu dînsul şi cu mulți alții diferite ţări, se ostenea cu 
propovăduirea lui Hristos. Şi fiind Petru cu Timotei şi cu Cornelie în Efes, li s-a făcut 
lor ştire de cetatea Scipseos, cum că locuitorii ei se închină la idoli cu sîrguință. Şi 
se sfătuiau care dintre dînşii să meargă acolo la propovăduire. Şi aruncînd sorții, a 
căzut soarta pe Cornelie care, chemînd pe Dumnezeu în ajutor, a mers la cetatea 
aceea degrabă. 


Era acolo oarecare dregător, anume Dimitrie, filosof iscusit în înțelepciunea 
elinească, care ura foarte mult buna cinstire creş-tinească şi jertfea zeilor păgîni, mai 
ales lui Apolo şi Zeus. Fiind înștiințat despre Cornelie, că intrase în cetate, îndată I- 
a chemat pe el înaintea sa şi l-a întrebat de unde și pentru ce a venit. lar Cornelie a 
răspuns: "Rob sînt al Dumnezeului celui viu și, trimis fiind, am venit aici ca să te 
chem pe tine din întunericul cel adînc al ne-ştiinţei și să te scot la lumina adevărului 
şi raza cea curată a cunoş-tinţei să lumineze sufletul tău". Iar el, neînţelegînd nimic 
din cele grăite, s-a mîniat şi cu iuțime i-a zis: "Eu altele te-am întrebat şi tu altele-mi 
răspunzi mie. Așa, mă Jur pe zei, că dacă nu-mi vei răspunde la fiecare întrebare, 
apoi nu voi cruța bătrîneţele tale, nici mă voi ruşina de cărunteţele tale. Deci, spune- 
mi mie: la cine eşti ostaş şi pentru ce pricină ai venit aici ?" lar Cornelie a zis: "De 
voieşti ca să ştii gradul meu, apoi să știi că sînt sutaş cu dregătoria şi cînd am auzit 
de tine, că tu şi femeia ta şi toţi cei ce sînt sub stăpînirea ta aţi căzut în mare rătăcire, 
am venit ca să vă scap pe voi de idoleasca înșelăciune şi să vă povăţuiesc la calea cea 
adevă-rată şi să vă împac cu unul Dumnezeu cel viu, care a făcut cerul şi pămîntul şi 
toate cele ce sînt în dînsele". La acestea Dimitrie a zis: "Te văd pe tine ajuns la 
bătrîneţe şi mi-e milă pentru anii tăi cei mulți; deci, încetează a-ţi lungi prin cuvinte 
minciuna ta, apropie-te la zeii noştri și te închină lor, iar de nu vei voi ca să faci 
aceasta, apoi să ştii că la grele chinuri te voi da pe tine şi nici un Dumnezeu, afară de 
zeii mei, nu te va scoate pe tine din mîinile mele". lar Cornelie a zis: "Puternic este 
Dumnezeul meu, nu numai să mă păzească pe mine de toate răutățile tale întreg și 
nevătămat şi să mă izbăvească din mîinile omeneşti, dar încă şi pe zeii tăi să-1 zdro- 
bească şi să-i sfarme ca praful pe idolii lor şi pe tine, cel ce în de-șert nădăjduieşti 
spre dînşii să te aducă la a lor cunoştinţă. Iar eu, zeilor tăi, ca şi idolilor lor celor fără 
de suflet, niciodată nu mă voi închina. Pentru că scris este: zeii cei ce n-au făcut cerul 
şi pămîntul să piară; şi iarăşi: "Domnului Dumnezeului tău să te închini și Lui unuia 
să-l slujeşti". Am venit aici pentru ca să vă povăţuiesc pe voi la pocăință, ca să ieşiţi 
din cursele diavolului, fiind de vii vînați de dînsul după voia lui”. 


Iar dregătorul a zis: "M-am jurat pe zeii mei că nu te voi cruța pe tine ci la 
grele munci te voi da, de nu vei jertfi zeilor". Apoi, Cornelie l-a întrebat: "La care 


zei poruncești să jertfesc ?" Și i-a zis dregătorul: "Jertfeşte lui Apolin şi lui Die”. Iar 
Cornelie a zis: "Deci, arată-mi mie pe acei zei ai tăi”. Și s-a bucurat dregătorul, 
socotind că vrea să se închine lor şi l-a dus pe el la capiştea lui Die. Și le urma lor 
lume multă, vrînd să vadă pe Cornelie închi-nîndu-se la idoli. Şi sosind la capişte, au 
intrat într-însa dregătorul cu Cornelie şi cu toți cei ce veniseră cu dînşii, între care 
era şi femeia boierului, anume Evanuia, și Dimitrie, fiul lui, că aşa se che-ma după 
numele tatălui său. 


Deci, Sfîntul Cornelie, fund în capiştea idolească, s-a întors spre răsărit şi, 
plecîndu-şi genunchele sale la pămînt, se ruga zicînd: "Dumnezeule, Cel ce ai 
cutremurat pămîntul şi prin el ai mutat munţii în inimile mărilor, Cel ce prin mîna lui 
Daniil ai sfărîmat pe Vil şi ai omorît pe balaur şi gurile leilor astupîndu-le ai păzit 
întreg pe robul tău, Tu şi acuma răstoarnă idolii aceştia și dă cunoștință poporului 
tău, ca să ştie că braţul tău este puternic!". Aşa ru-gîndu-se sfîntul, a ieşit din capişte 
împreună cu Dimitrie dregătorul şi cu toată mulțimea poporului ce venise; iar Evantia 
cu Dimitrie, fiul său, rămăseseră încă înăuntrul capiştei şi deodată s-a făcut cutremur 
şi a căzut capiștea cu idolii, sfărîmîndu-se ca praful idolii lor spre care nădăjduiau; și 
a fost apucată acolo femeia dregă-torului cu fiul lor, sub zidurile cele căzute. Și toată 
mulțimea văzînd căderea capiștei, s-a spăimîntat. lar boierul nu ştia că femeia și fiul 
lui s-au astupat de ziduri. Cornelie însă, veselindu-se de puterea Dumnezeului Celui 
VIU, a zis către boier: "Unde sînt acum, boierule, idolii tăi cei mari?" Iar el, umplindu- 
se de mînie, a zis: "Spune nouă, fermecătorule, cu ce vrăji ai făcut să cadă capiștea 
cu idolii noştri?" Și se sfătuia boierul cu ai săi cu ce fel de chinuri să-l piardă pe 
Cornelie. Dar, iată că aproape trecuse ziua şi soarele apunea; pentru aceea, nu era 
vreme ca să chinuiască pe Cornelie. Deci, a poruncit dregătorul ca să-l lege cu mîinile 
şi picioarele şi aşa să-l spînzure pe el în temniţă, ca toată noaptea, spînzurat, să 
pătimească pînă dimineaţa, iar a doua zi voia să-l chinuie pe el cumplit şi apoi să-l 
ucidă. Fiind dus sfîntul în temniţă cu mîinile şi picioarele legate şi spînzurîndu-l, 
precum a poruncit prigonitorul, îndată a alergat la dregătorul unul din slujitorii lui, 
anume Teleton, zicîndu-i: "Stăpîne, doamna ta şi unul născut, fiul tău, au pierit în 
capişte, sfărîimați fiind între ziduri de cutremur !" Auzind aceasta Dimitrie și-a rupt 
hainele sale şi se văita cu amar, încă se tînguiau cu dînsul împreună şi mai marii 
cetății, în timp ce alții îl mîngtiau. Dar cine putea să mîngiie o jale mare ca aceea 
care venise pe nesimţite, aducînd moartea cea neașteptată a femeii şi a fiului său? 
Apoi, a zis către cei ce stăteau de față: "Mergeţi, aruncaţi pietrele capiştei celei 
căzute, pînă ce veţi afla oasele iubitei mele soții şi ale dulcelui meu fiu şi, aflîndu-le, 
să mi le aduceţi aicea". Grăind acestea a ridicat glasul şi a plins cu jale mare. 
Tînguindu-se el, a venit degrabă mai marele jertfitorilor, anume Varvat, zicînd: "Am 
auzit glasul femeii tale şi fiului tău, din mijlocul zidurilor celor căzute, strigînd aşa: 
"Mare este Dumnezeul creştinesc care ne-a scăpat pe noi vii de această cumplită 
moarte, prin robul său Cornelie. Deci, rugați pe acel sfînt bărbat ca să ne scoată pe 
noi de aici, ca să nu pierim desăvîrșit, pentru că vedem minunile cele de mirare ale 
Dumnezeului lui şi auzim glasul îngerilor celor ce cîntă: Slavă întru cei de sus lui 
Dumnezeu şi pe pămînt pace, întru oameni bună-voire”. 


Acestea auzindu-le boierul de la Varvat, îndată a alergat de grabă cu toți ai săi 
la robul lui Dumnezeu în temniţă și l-au aflat pe el umblînd, pentru că Îngerul 
Domnului îl dezlegase pe el din legături. Și a căzut boierul la picioarele lui Cornelie, 
zicînd: "Mare este Dumnezeul tău, Cornelie, care păzeşte pe soția mea şi pe fiul meu, 
încă vii, în capiştea cea căzută. Deci, ne rugăm ţie, robule al Dumnezeului celui 
preaînalt, vino şi îi scoate pe dînşii de acolo și, iată, eu şi toţi cei cu mine credem în 
cel propovăduit de tine, Hristos cel răstignit". 


Deci, mergînd Sfîntul Cornelie cu dînşii la capiştea idolească cea căzută și 
ridicîndu-şi spre cer ochii săi, a zis: "Doamne, Dumnezeul puterilor! Cel ce cauţi pe 
pămînt şi îl faci pe el de se cutre-mură, de a cărui faţă se topesc munții şi seacă 
adîncurile, Însuţi fiind Domn; ascultă suspinele celor legaţi și scoate din pămînt pre 
Evantia, şi nu-Ţi întoarce faţa ta de la fiul ei şi ia aminte spre sufle-tele lor pentru 
numele Tău". Aşa rugîndu-se el, deodată s-a deschis locul unde era ținută Evantia cu 
fiul său, între zidurile cele căzute şi au ieșit de acolo amîndoi sănătoşi, lăudînd pe 
Dumnezeu. Deci, toţi cei ce erau acolo, şi au văzut acea preaslăvită minune, strigau: 
"Mare este Dumnezeul creştinilor”. Și s-a botezat Dimitrie cu fe-meia, cu fiul său și 
cu toată casa sa şi s-au botezat cu dînsul şi cei-lalți oameni, la număr două sute 
şaptezeci şi şapte. 


A petrecut Sfîntul Cornelie în acea cetate vreme îndelungată, dezrădăcinînd 
spinii necredinței din inimile omeneşti şi semănînd sămînţa bunei credinţe. Și, în 
scurtă vreme a adus la Hristos toată cetatea și pe oarecare bărbat cinstit, anume 
Evnomie, pe care l-a făcut preot. Apoi, plin fiind de zile, a sosit la fericitul său sfîrşit, 
de care fiind înștiințat mai înainte de vreme, se nevoia la rugăciune cu osîrdie, 
gătindu-se mai înainte spre calea pe care avea să meargă la Dumnezeul său. 


Deci, adunînd pe toți creştinii pe care îi întorsese de la ne-dumnezeire, îi învăța 
pe dînşii ca să petreacă în credință, în dra-goste şi în toate faptele bune, să se 
ocîrmuiască pe sine, sporind în poruncile Domnului. Apoi, învățîndu-i pe ei din 
destul, a auzit un glas din cer, zicînd către dînsul: "Cornelie, vino la mine, că iată s- 
a gătit ție cununa dreptăţii!” Aceasta auzind-o Cornelie, îndată s-a întors la rugăciune 
şi plecîndu-şi genunchele a zis: "Doamne, Dumnezeul nostru, Cel ce m-ai învrednicit 
pe mine a păzi credinţa, a săvîrşi nevoinţa şi a birui pe cel potrivnic, mulțumesc Ție 
de toate. Încă mă rog ţie Doamne, caută spre robii tăi din înălţimea cea sfîntă a Ta și 
milostiv să fii lor. Întăreşte-i pe dînşii în credință, îm-puterniceşte-i în nevoinţă, 
sporeşte-le lor în păzirea sfintelor Tale porunci, ca neîncetat să slăvească Prea Sfînt 
Numele Tău, acum şi în vecii vecilor”. Și toţi zicînd: "Amin!" şi-a dat cu bucurie 
duhul său în mîinile Dumnezeului Celui ce la cer l-a chemat pe el. Iar dregătorul 
Dimitrie cu Evantia soția sa, cu fiul Dimitrie, cu Evno-mie preotul şi cu toți 
credincioşii, plîngînd mult deasupra părintelui şi învățătorului lor şi aprinzînd 
lumînări şi cîntînd cîntări deasupra mormîntului, l-au îngropat pe el cu cinste aproape 
de capiștea cea căzută a lui Die. Şi în toate zilele credincioşii mergeau la mormîntul 
lui, cădelnițau cu tămie şi se rugau şi multe tămăduiri se da bolnavilor de la 
mormîntul lui. 


Trecînd mulți ani şi ducîndu-se toți la Domnul, a rămas neştiut urmaşilor lor 
locul acela unde au fost îngropate moaştele Sfîntului Cornelie, că crescuseră 
împrejurul lui rugi şi tufe multe şi nimeni nu ştia de comoara aceea de mult preţ. 


S-a întîmplat oarecînd de a mers acolo episcopul Silvan de la cetatea care se 
numea Troia, căruia sfîntul Cornelie 1-a zis: "De multă vreme petrec aici şi nimeni 
nu m-a cercetat". lar episcopul, sculîndu-se din somn, se mira de acea vedenie, şi nu 
se pricepea cine 1 se arătase lui. lar în noaptea viitoare iarăşi 1 s-a arătat sfîn-tul, 
zicîndu-i: "Eu sînt Cornelie sutaşul. Moaştele mele zac în rugii cei ce sînt aproape de 
locul acela unde era oarecînd capiştea lui Die. Drept aceea, tu să-mi zideşti mie 
biserică aproape de locul lui Dimitrie, iar locul acela se numeşte Pandohium și multe 
trupuri ale credincioşilor şi sfinților frați sînt îngropate acolo. Dimineaţa, episcopul 
a spus vedenia aceea clerului său şi au mers cu toţii la rugii aceia pe care în vedenie 
îi arătase lui sfîntul şi, rugîndu-se cu dina-dinsul, începu a săpa; şi aflară racla care 
avea în ea moaştele sfîn-tului Cornelie, din care ieşeau negrăite, bune, miresme 
întregi şi nestricate. Și s-au veselit foarte mult pentru aflarea unei astfel de mari 
VIistieril. 


Episcopul era în dificultate pentru biserica pe care sfîntul i-a poruncit să o 
zidească, pentru că n-avea atîta avere cît ar fi fost de trebuinţă spre zidirea bisericii. 
Însă şi în aceasta Sfîntul Cornelie nu a zăbovit a ajuta episcopului; pentru că, în 
viitoarea noapte, s-a arătat oarecăruia om, anume Evghenie, care era dreptcredincios 
şi foarte bogat. Aceluia i-a poruncit ca să dea averi episcopului Siluan cît va fi de- 
ajuns spre zidirea bisericii. lar Evghenie a spus vedenia aceea episcopului şi i-a dat 
lui toate cele de trebuințţă. Și începînd a zidi sfinta biserică, degrabă a săvîrșit-o pe 
ea şi a înfrumuseţat-o cu toată buna podoabă. Apoi, sosind vremea în care cinstitele 
moaște ale sfîntului să fie aduse din rugi în acea biserică zidită din nou, s-a adunat 
mulțime de credincioşi, cu episcopul Siluan și cu Evghenie, avînd în mîinile lor 
lumînări aprinse. Şi cînd a început episcopul cu clerul a cînta cîntarea cea întreit 
sfîntă, îndată singură de sine s-a mişcat racla și se ducea cu nevăzute miini la biserică 
şi nu îndrăznea nimeni din oameni a se atinge de dînsa. 


Deci, văzînd toţi acea minune, cum merge racla singură de sine, se mirau cu 
frică şi ca printr-o gură strigau cu toții: "Sfînt! Sfînt! Sfînt! Domnul Savaot, Cel ce 
ne-a arătat nouă puterile și minunile sale, prin Cornelie, robul Său”. Încă s-a întîmplat 
de erau acolo şi mulți necredincioşi care, văzînd acea minune, au crezut în Domnul 
nostru lisus Hristos. lar cînd au ajuns la biserică şi au intrat într-însa, mulți stau şi 
de-o parte şi de alta, privind unde va merge racla cu moaştele şi unde va sta. Deci, 
mergînd ca drept a stat aproape de altar, de partea dreaptă. Apoi, voia episcopul ca 
să-l pună pe el înlăuntrul altarului și nimeni nu putea să miște ra-cla din locul acela, 
în care singură a stat. Şi s-au făcut multe mi-nuni atunci şi după aceea de la sfintele 
şi făcătoarele de minuni moaște ale plăcutului lui Dumnezeu. 


Murind episcopul Siluan, s-a pus după dînsul episcop Filostorghie. Acela a 
îndemnat pe oarecare zugrav, anume Evcratie, ca toa-tă biserica să o înfrumuseţeze 


dar mai cu seamă icoana Sfîntului Cornelie să o împodobească frumos. Deci, 
zugravul, cînd începu să zugrăvească icoana Sfintului Cornelie, nu putea ca să-i 
închipuiască bine faţa lui şi o ştergea și iarăși o zugrăvea şi iarăşi o ştergea, de multe 
ori, neputînd deodată să o zugrăvească cu bună podoabă. 


S-a mîhnit Everatie şi zicînd asupra sfîntului oarecare cuvinte de hulă i-a lăsat 
chipul lui aşa. Și vrînd ca să zugrăvească altceva pe zidul bisericii, s-a suit pe o scară 
şi, alunecînd cu picioarele, a căzut de pe scară la pămînt şi atît de rău s-a lovit încît a 
rămas aproape mort. Apoi, luîndu-l pe el ceilalți, care se întîmplaseră acolo, l-au dus 
la casa lui şi l-au pus pe pat abia viu, neputînd nici a grăi. Şi vedeau toți că erau 
viermi împrejurul buzelor lui şi unii intrau, iar alţii ieșeau din gură. Aceasta era 
pedeapsa pentru că a îndrăznit, cu buzele lui, a zice cuvinte de hulă asupra sfîntului. 
Dar, precum singur Domnul, așa şi sfinții, robii lui, nu se mînie pînă la sfîrşit, nici 
nu țin vrăjmăşie în veac, aşa a doua zi acela care pe fe-meia şi pe fiul lui Dimitrie din 
mijlocul zidurilor celor risipite i-au scos vii, acela şi lui Evcratie i s-a arătat şi, luîndu- 
| pe el de mînă, ca din somn l-a ridicat de pe pat şi apoi nevăzut a fost. lar Evcra-tie, 
simțindu-se pe sine sănătos, a alergat la biserica sfîntului şi căzînd la cinstita raclă, 
în care zăceau tămăduitoarele moaşte ale lui Cornelie, cu lacrimi cerea iertăciune 
pentru greșeala sa şi mul-țumea sfîntului că l-a miluit şi l-a tămăduit de durere pe el, 
cel ce era aproape de moarte. Deci, două folosuri a cîştigat zugravul ace-la, din 
arătarea sfîntului: tămăduire și cunoştinţa feţei lui, adică ce fel fusese la chip. După 
însănătoşire, a zugrăvit pe Sfîntul Cornelie pe icoană, aşa precum l-a văzut pe el 
arătîndu-se lui. Şi preamărea pe Hristos Dumnezeu, Cel împreună cu Tatăl şi cu 
sfîntul Duh slăvit în veci. Amin. 


În această zi facem şi pomenirea sfinților mucenici Ilie, Zotic, Luchian şi 
Valerian, care pe timpul împărăției lui Licinius (308- 321) au pătimit de la Macsim, 
prefectul lui, precum şi pomenirea cuviosului părintelui nostru Petru, celui din Atroi. 
Acesta se pare că ar fi acela ce mai înainte în luna aceasta, în luna a S-a, a fost cel 
din Afira. Facem şi pomenirea Sfîntului Sfinţit Mucenic Iulian, prezviterul din 
Anghira Galatiei, care pe vremea împărăției lui Licinius a pătimit pentru Hristos, a 
Sfinților Mucenici Cronid, Leontie, Serapion care, în Egipt, după multe chinuri, s-au 
sfîrşit înecaţi în mare, şi a Sfinţilor Mucenici Selevchie, Macrovie şi Gordian, cei ce 
au fost în Galatia daţi la fiare. Şi aici mai pomeneşte Prologul sfinți prăznuiți de 
Sfînta noastră Biserică Creştină Ortodoxă de Răsărit. 


32. CUVÎNT LA ÎNĂLȚAREA CINSTITEI ŞI 
DE VIAŢĂ FĂCĂTOAREI CRUCI A DOMNULUI 
14 SEPTEMBRIE 


= IP - 


în Petacuc 5 TIM CTAVEOY 


Împărăţind în Roma Maxenţiu, persecutorul (307-312), făcea multă chinuire 
popoarelor, gonindu-i şi chinuindu-i nu numai pe creştini, dar şi pe păgînii săi 
ucigîndu-i şi jefuindu-le averile lor. Petrecea cu necurăţie, siluind casele celor de bun 
neam, Şi era tuturor romanilor foarte greu și urît, pentru acea tiranică, cumplită a lui 
viaţă şi prea spurcată. Deci, au trimis romanii, în taină, la împăratul Constantin (306- 
337) care petrecea atunci în Britania cu mama sa, Elena, rugîndu-l pe el să vină şi să- 
i scape de tiranul acela. Iar Constantin i-a scris mai întîi lui Maxenţiu, sfătuindu-l pe 
el prieteneşte să înceteze o tiranie ca aceea. lar el nu numai că nu l-a ascultat pe 
dînsul şi nu s-a îndreptat, dar și mai amar s-a făcut. S-a sculat chiar asupra lui 
Constantin, pe care toată oastea roma-nilor la împărăție-l alesese, nevrînd ca să-l aibă 
deopotrivă cu sine la împărăție. Pentru că Maxenţiu, cu de la sine putere s-a suit în 
Roma pe scaunul împărătesc, nu cu voinţa poporului; ci numai cu sprijinul cîtorva 
mai mari, cărora le-a făgăduit multe daruri și cin-ste. lar Constantin a fost ales 
împărat de către toți cu un glas. Drept aceea, auzind Constantin că Maxenţiu tot 
neîndreptat petrecea, ba încă şi la alte fapte mai rele se întinde, s-a sculat şi a mers 
asupra lui cu război. Văzînd însă că puterea oștilor sale nu este de ajuns şi gîndind 
apoi la farmecele cele rele ale lui Ma-xenţiu, a început a se îndoi, pentru că ştia că 


Maxenţiu a vărsat mult sînge omenesc la facerea vrăjilor: mulți băieți, fete şi femei 
îngreunate a înjunghiat la jertfele diavolilor, căutînd milostivirea deşerților idoli, spre 
care nădăjduia. Deci, văzînd Constantin că la Maxențţiu era mare putere diavolească, 
a început a se ruga unui Dumnezeu care stăpînește cerul şi pămîntul, pe care și 
neamul creştinesc îl cinstește, ca să-i dăruiască lui chip de biruință asupra 
prigonitorului. Drept aceea, rugîndu-se el cu osîrdie, i s-a arătat în amiază-zi chipul 
Crucii Domnului închipuit cu stele, strălucind mai mult decît soarele şi deasupra scris 
pe dînsul: "În acest semn vei învinge". Au văzut aceea şi ostașii toţi, între care era şi 
dulcele Artemie cel care după aceea a fost chinuit pentru Hristos de Iulian, și se 
mirau. lar cei mai mulți dintre dînşi au început a se teme că păgînilor chipul crucii 
le era semn de mare nenorocire şi de moar-te, fiindcă pe cruce se pedepseau cu 
moarte tilharii şi făcătorii de rele. Deci, ostaşii se temeau ca nu cumva războiul lor 
să fie fără noroc şi din pricina aceasta împăratul Constantin era în mare îndo-ială. lar 
într-o noapte, pe cînd dormea el, i s-a arătat însuşi Hristos Domnul şi iarăşi 1-a arătat 
semnul cinstitei cruci pe care îl văzuse şi i-a zis lui: "Să faci asemănare chipului 
acestuia şi să porunceşti ca să-l poarte înaintea oștilor şi nu numai pe Maxenţiu, ba 
încă şi pe toți vrăjmașii tăi îi vei birui”. Deci, sculîndu-se împăratul, a spus mai 
marilor săi vedenia şi chemînd argintari iscusiţi le-a poruncit lor să facă cinstita cruce 
de aur, de mărgăritar și de pietre scumpe după chipul semnului celui arătat şi, ceva 
mai mult, a poruncit la toată oastea să închipuiască pe toate armele, pe coifuri şi pe 
zale semnul crucii. 


Iar rău-credinciosul Maxenţiu, fiind înștiințat de venirea lui Constantin în 
Italia asupra Romei, cu multă îndrăzneală şi-a scos oastea romană și a mers împotriva 
marelui Constantin. lar Constantin a poruncit ca să poarte cinstita cruce înaintea 
taberilor armatei sale. Şi cînd s-a început lupta cu Maxenţiu, atunci, cu puterea cin- 
stitei cruci, Maxenţiu a fost biruit şi mulțimea ostașilor lui a fost tăiată (28 octombrie 
312), şi însuşi Maxenţiu a fugit. ŞI l-a urmărit împăratul Constantin și, fugind el pe 
podul de peste rîul Tibru, pe care singur l-a zidit, s-a rupt podul, cu puterea lui 
Dumnezeu, și s-a afundat ticălosul în rîu cu oastea sa, ca și faraonul cel de demult, 
încît s-a împotmolit rîul de călăreţi, de cai şi de arme. lar marele Constantin a mers 
în Roma biruitor și l-a întîmpinat pe el tot po-porul cu bucurie mare şi cu cinste. lar 
el înălța mare mulțumire lui Dumnezeu, Celui ce i-a dat lui biruință asupra 
vrăjmaşului, cu pu-terea cinstitei şi de viaţă făcătoarei Cruci. lar spre pomenirea biru- 
inței celei prea slăvite, a pus o cruce în mijlocul Romei, pe un stîlp de piatră şi a scris 
pe dînsa: "Cu acest mîntuitor semn, cetatea aceasta a fost scăpată de sub jugul 
tiranului”. 


Avînd el al doilea război împotriva celor de la Bizanţ a căror numire de obîrșie 
se trage încă de pe vremea împăratului ludeei, Manasi, cînd un oarecare grec Bizas 
a pus temelia cetăţii, numind-o Bizantion, de unde mai tîrziu Bizanţ, şi fiind biruit 
Constantin de către aceştia de două ori, era întru mîhnire mare. Şi fiind într-o seară, 
şi-a ridicat ochii spre cer şi a văzut o scrisoare alcătuită de stele, care închipuia aceste: 
"Să mă chemi în ziua necazului tău". Apoi, înfricoşîndu-se, şi-a ridicat iar ochii spre 
cer şi a văzut o cruce de stele, ca şi mai înainte închipuită pe cer și scriind dea-supra, 


împrejurul ei, aşa: "In acest semn vei învinge". Şi aşa pur-tîndu-se crucea înainte în 
tabere, a biruit pe vrăjmaşii săi şi a luat cetatea Bizantion. 


Şi avînd el al treilea război cu goții, la rîul Dunării, iar i s-a arătat pe cer 
miîntuitoarea armă şi i-a făcut ca şi mai înainte biru-ință. Şi de aici Constantin 
cunoscînd puterea lui Hristos celui răs-tignit pe cruce, şi crezîndu-l pe acesta că este 
adevărat Dumnezeu, s-a botezat întru dînsul, cu maica sa Elena cea vrednică de 
laudă, pe care, ca pe o foarte iubitoare de Dumnezeu, a trimis-o la leru-salim cu multă 
avere spre căutarea cinstitei cruci. lar ea, ducîndu-se la Ierusalim, a cercetat sfintele 
locuri şi le-a curățit de spurcăciunile idoleşti şi a scos la lumină cinstite moaşte ale 
diferiților sfinți. Era atunci în Ierusalim patriarh Macarie (314-333), care a întîmpinat 
pe împărăteasa cu cuviincioasă cinste. 


Deci, fericita împărăteasă Elena, vrînd să găsească crucea cea de viață 
făcătoare a Domnului, cea ascunsă de evrei, a chemat pe toți evreii şi i-a întrebat pe 
dînșii, ca să-i arate ei locul unde era ascunsă cinstita cruce a Domnului. Dar 
lepădîndu-se ei, că nu ştiu, împărăteasa Elena 1-a îngrozit cu munci şi cu moarte, și 
aceia i-au arătat ei un bărbat bătrîn, anume luda, zicînd: "Acesta poate să-ți arate ţie 
ceea ce se caută, de vreme ce este fiul unui cinstit pro-oroc”. Și făcîndu-se multă 
cercetare, şi Iuda refuzînd a spune, îm-părăteasa a poruncit să-l arunce pe el într-o 
groapă adîncă în care, petrecînd el cîtăva vreme, a făgăduit să spună. Apoi, scoţindu- 
| pe el, merseră la un loc unde era un munte mare împresurat cu pămînt şi cu pietre, 
pe care Adrian (117-138), împăratul Romei, zi-dise o capişte zeiţei Venera și pusese 
într-însa un idol. Acolo, luda a arătat că este ascunsă crucea Domnului. lar 
împărăteasa Elena a poruncit ca să se risipească capiştea cea idolească şi să se răs- 
colească țarina şi să se sape. lar Macarie patriarhul, rugîndu-se la locul acela, iată a 
ieşit un miros de bună mireasmă şi îndată s-a arătat mormîntul şi locul căpățînii în 
partea dinspre răsărit şi aproape de dînsele au aflat îngropate trei cruci şi după aceea 
au aflat cinstitele piroane. Dar neștiind care ar fi fost crucea lui Hristos, s-a întîmplat 
în acea vreme că se ducea un mort la îngropare şi atunci Macarie, patriarhul, a 
poruncit celor ce-l duceau să stea; şi se aşezară crucile pe mortul acela cîte una pe 
rînd, iar cînd au pus crucea lui Hristos, îndată mortul a înviat şi s-a sculat viu cu 
puterea Dumnezeieştii Cruci a Domnului. 


Deci, împărăteasa primind cu bucurie cinstita cruce, i s-a închinat şi a sărutat- 
O; asemenea şi toată suita împărătească, ce era cu dînsa. lar alții nu puteau să vadă și 
să sărute sfînta cruce în acea vreme, din pricina mulțimii celei mari de lume, și au 
dorit ca mă-car de departe s-o poată vedea. Atunci Macarie, patriarhul leru-salimului, 
stînd la un loc mai înalt, a făcut înălțarea, arătînd cinstita cruce mulțimii, iar ei au 
strigat: "Doamne miluiește”. Şi de atunci s-a început praznicul "înălțării cinstitei 
Cruci a Domnului”. 


Deci, împărăteasa Elena a păstrat la sine o parte din acest cinstit lemn, precum 
şi sfintele piroane, iar cealaltă parte, punînd-o într-o raclă de argint, a dat-o lui 
Macarie, patriarhul, spre ocrotirea neamului în viitor. Atunci luda cu mulțime de 


jidovi a crezut şi s-a botezat și s-a numit din sfîntul botez Chiriac. Mai în urmă, el a 
fost patriarh al Ierusalimului şi în vremea lui Iulian Apostatul (361-363) s-a sfîrşit, 
fiind prigonit pentru Hristos. lar sfînta împărăteasă Elena a poruncit să se zidească 
biserici în lerusalim pe la sfintele locuri; mai întîi a poruncit să se zidească biserica 
Învierii Domnului nostru Iisus Hristos, unde este sfîntul mormînt al lui Hristos şi 
unde s-a aflat cinstita cruce. Apoi, a poruncit să se zidească în Ghetsimani, unde este 
mormîntul Sfintei adormiri a Prea Sfintei Născătoarei de Dumnezeu. Apoi a zidit 
celelalte optsprezece biserici şi le-a înfrumusețat cu tot felul de podoabe, dăruindu- 
le cele de trebuinţă cu îndestulare. A venit în Bizanţ (Astăzi Constantinopol), aducînd 
cu sine partea lemnului crucii celei de viaţă făcătoare şi sfintele piroane, cu care a 
fost pironit trupul lui Hristos. Aici, sfîntul împărat Constantin a pus lemnul cel de 
viață făcător în raclă de aur, iar din sfintele piroane, unul s-a aruncat în Marea 
Adrianului, de către sfinta Elena, cînd se întorcea de la Ierusalim la Constantinopol, 
pentru alinarea mării, pentru că se ridicase furtună mare și învăluire cu primejdie 
mare; pe altul, împăratul I-a ferecat în coiful său, pe al treilea l-a ferecat la zăbală, în 
frîul calului său, ca să se împlinească cele zise de Zaharia proorocul: "În ziua aceea 
va fi (scris) pe frîul cailor: Sfînt lui Dumnezeu Atotţiitorul” (Zaharia 14, 21), iar al 
patrulea piron l-a dat împărăteasa Elena Trevirilor în pază. 


După sosirea Sfintei Elena de la Ierusalim în Bizanţ, iubitorul de Hristos 
împăratul Constantin a făcut trei cruci mari, după numărul celor ce i se arătaseră lui 
la războaie: cea dintii în Roma, cînd l-a înnecat pe Maxenţiu, a doua în Bizanţ, cînd 
l-a cucerit, a treia cînd a bătut pe goți la rîul Dunării. După chipul celor trei arătări a 
făcut trei cinstite cruci din materii scumpe şi a scris pe dînsele cu slove de aur 
cuvintele acestea: Is Hr Ni Ka, adică "biruieşte", arătînd la toți rîvna dreptei credinţe. 
lar ca să arate lumii că cu puterea crucii a biruit pe vrăjmaşi, a înălţat o cruce spre 
răsărit, în tîrgul de sus, apoi alta deasupra stilpului cel roşu la locul iubirii de frați, 
iar pe cea de-a treia a înălţat-o pe locul cel de marmoră, cel foarte frumos, în tîrgul 
de pîine, la care loc se făceau multe puteri şi semne prin sfinta cruce. Încă se 
mărturisea de mulți că îngerul Domnului se pogora din cer în lumină mare noaptea, 
în locul acela, şi tămiîia împrejur cinstita cruce, cîntînd cîntarea cea întreit sfîntă cu 
glas dulce, şi apoi iar se suia la cer. Şi aceasta se făcea de trei ori pe an: adică în luna 
aceasta, la înălțarea cinstitei cruci, apoi în luna lui mai, în 6 zile, la arătarea Crucii 
Domnului pe cer şi în sfîntul marele post cel de patruzeci de zile, în Duminica 
închinării crucii. Şi mulți din oamenii cei cucernici, care cu cinste şi cu sfințenie 
viețuiau, vedeau această pogorîre a îngerului şi auzeau cîntarea lui. 


Încă se cuvine a pomeni şi că cinstitul şi de viaţă făcătorul lemnul Crucii 
Domnului a fost luat oarecînd de Perşi (602-610) şi iar s-a întors în lerusalim, spre 
mîngiierea credincioşilor; pe vremea împăratului grec Foca, Chosroe II (590-628), 
împăratul perşilor, biruind Egiptul, Africa şi Palestina, a luat Ierusalimul și pe mulți 
creştini i-a ucis şi luînd cu de-a sila vistieriile cele bisericești şi podoabele, între altele 
a luat şi vistieria cea de mult preţ, lemnul crucii Domnului celei de viață făcătoare, 
şi l-a dus în Persia. Peste puțin, murind Foca împăratul, a fost ales Eraclie (610-641); 
în locul lui, el încearcă să biruiască pe Chosroe II, dar de multe ori nebiruind a cerut 


pace, însă nu a cîştigat-o de la vrăjmașul cel mîndru. Atunci fiind în mîhnire mare, a 
început a căuta ajutor la Dumnezeu, şi a poruncit tuturor credincioşilor să facă 
rugăciuni, priveghieri și postiri ca să-i scape Domnul de acela ce se lăuda, în mîndria 
sa, că va pierde pe toţi creştinii; de acela ce hulea numele lui lisus Hristos, ca să nu 
zică vrăjmaşii că mîna lor este înaltă şi idolii lor puternici, ci să cunoască neamurile 
că unul este Dumnezeul cel adevărat, Căruia cine poate să-l stea împotriva puterii şi 
tăriei? Şi chiar împăratul se ruga singur cu lacrimi şi cu post înde-lungat. Apoi, 
adunîndu-şi toţi ostașii şi în nădejdea ajutorului lui Dumnezeu înarmîndu-se cu 
puterea crucii, a mers asupra perșilor şi lovindu-se cu Chosroe II, l-a biruit şi l-a pus 
pe fugă. Și a fost cu oştile în pămîntul Persiei șapte ani, luînd cetăţile, robind satele 
şi biruind multe prigoniri ale lui Chosroe. lar mai pe urmă Chosroe, neputînd să se 
împotrivească puterii grecești, a fugit din pămîntul său şi, trecînd peste rîul Tigru, cu 
cel mai tînăr fiu al său, Medars, a împărțit el împărăţia sa. De acest lucru s-a mîniat 
Siroes, fiul lui cel mai în vîrstă, şi a gîndit ca şi pe tată şi pe frate împreună să-i ucidă; 
lucru pe care l-a şi făcut degrab. lar după uciderea acelora, Siroes a fost moștenitor 
împărăției Persiei şi a trimis cu rugăminte și cu multe daruri la Heracle, împăratul 
grec, smerindu-se lui și poftindu-l să înceteze a prăda pămîntul lui. 


Atunci Heraclie, făcînd pace cu împăratul Persiei, a luat de la perși făcătorul 
de viață lemnul Crucii Domnului, cel luat de Chosroe din Ierusalim, care fusese 
patrusprezece ani la perși, şi l-a adus împreună cu multe daruri la locul său, 
bucurîndu-se şi slăvind pe Dumnezeu pentru ajutorul Lui cel mare. 


Iar cînd a ajuns la Ierusalim, a luat împăratul cinstitul lemn pe umerile sale, ca 
să-l ducă la locul lui cel mai dinainte. Însă era îmbrăcat în porfira cea împărătească, 
cu aur și cu pietre scumpe împodobit, avînd în cap coroana cea împărătească. Atunci 
se făcu o minune înspăimîntătoare, pentru că deodată a stat în uşile acelea, prin care 
se intra la locul căpăţinei, şi nu putea să păşească mai departe cu cinstitul lemnul 
Crucii, oprit fiind de puterea cea Dum-nezeiască; și toți se minunau de un lucru ca 
acesta. lar Zaharia, patriarhul Ierusalimului (609-631), care a mers cu toată mulțimea 
Ierusalimului în întîmpinarea împăratului, avînd ramuri de finic în mîini şi ieşind 
pînă la muntele Eleonului, mergea cu împăratul alături şi, căutînd cu ochii, a văzut 
pe îngerul lui Dumnezeu ca un fulger în poartă stînd, oprindu-le intrarea, şi zicînd: 
"Nu cu astfel de chip Făcătorul nostru a purtat aici acest lemn al Crucii, cu care voi 
îl duceți pe el". Aceasta văzînd-o şi auzind-o patriarhul, s-a înspăimîntat şi, 
întorcîndu-se spre împăratul, i-a zis: "Să ştii, împărate, că cu neputinţă îţi este ţie ca 
în haine bogate îmbrăcat şi cu podoabele împărăteşti înfrumusețat să duci lemnul 
acesta sfint, pe care, săracul Hristos, Cel ce a sărăcit pentru mîntuirea noastră, l-a 
dus. Drept aceea, de voieşti ca să duci Crucea Lui, să urmezi sărăciei Lui”. Atunci, 
împăratul a dezbrăcat de pe sine porfira şi coroana și s-a îmbrăcat în haine 
sărăcăcioase şi proaste și a dus cinstitul lemn al Sfintei Cruci fără de nici o 
împiedicare, mergînd cu picioarele desculţe. Şi I-a dus în biserică, la locul de la care 
îl luase Chosroe al Perşilor. Acolo, binecredinciosul împărat Heracle a pus iar 
lemnul Sfintei Cruci şi a fost mare bucurie şi veselie credincioşilor pentru întoarcerea 
Crucii Domnului, şi dănţuiau precum oarecînd israilitenii pentru întoarcerea 


chivotului legii de la filisteni, lăudînd pe Cel răstignit pe Cruce, Hristos Impăratul 
slavei, şi închinîndu-se așternutului picioarelor Lui, Crucii celei sfinte. Căreia şi de 
la noi să fie cinste, slavă şi închinăciune, acum şi pururea şi în vecii vecilor. Amin. 


Pentru minunea prin care s-a cunoscut adevărata cruce a lui Hristos, mulți nu 
se potrivesc în spusele lor. Unii zic că pe o fecioară moartă o duceau la îngropare și 
cu puterea Sfintei Cruci a înviat; alții zic că o văduvă moartă era cea care a înviat 
prin făcătorul de viață lemn, iar alții povestesc că o văduvă zăcea în casă bolnavă şi 
era aproape de moarte. Mergînd la ea patriarhul cu împărăteasa şi aducînd crucile, 
le-a pus pe cea bolnavă şi, punîndu-se crucea Domnului, îndată s-a sculat sănătoasă. 
Alţii spun că un om mort pe care-l duceau la groapă a înviat prin atingerea Sfintei 
Cruci a Domnului. lar Nichifor al lui Callist, cel numit Xantopol, în cartea 8, la cap. 
29, zice că amîndouă aceste minuni prin Crucea Domnului atunci s-au făcut aşa: 
văduva zăcînd în casă bolnavă şi murind, de la porțile morții a fost adusă la viaţă şi 
la sănătate, şi mortul cel dus la groapă a înviat. 


In această zi, cinstirea celui între sfinți părintelui nostru loan Gură de Aur şi 
pomenirea Sfîntului Mucenic Papia, care, în ţara Licaoniei, pe vremea împărăției lui 
Maximian, s-a sfîrşit muceniceşte. 


33. PĂTIMIREA SFÎNTULUI MUCENIC NICHITA ROMANUL 
(15 SEPTEMBRIE) 


Dînd semnul biruinţei, cinstita şi de viaţă făcătoare Crucea Domnului 
ridicîndu-se la înălțimea Sa, îndată sub semnul acesta a alergat cel ce numele 
biruinţei purta, numindu-se Sfîntul Nichita. Pentru că ieri am prăznuit înălțarea 
Sfintei Cruci, care este lumii neclintită biruință, azi pe sfîntul Nichita îl cinstim, al 
cărui nume se tilcuiește "biruitor". 


Acesta, bun ostaș al lui lisus Hristos, a stat ca sub un steag sub Sfînta Cruce, 
ca să se lupte împotriva vrăjmaşilor Sfintei Cruci, pentru cinstea Celui răstignit pe 
Cruce. Unul se războieşte pentru împăratul pămîntesc, altul pentru a sa întregime şi 
slavă deşartă, iar altul pentru vremelnicile bogății. Sfîntul Nichita nu s-a războit 
pentru nici una din acestea, ci a luptat numai pentru unul Dumnezeu lisus Hristos, 
care este Împărat a toată zidirea, slavă a feţii noastre şi bogăţie necheltuită niciodată. 
Să ascultăm unde şi în ce fel acest ostaş s-a luptat pentru Hristos: 


În vremile cînd, întocmai cu Apostolii, Sfîntul marele Împărat Constantin a 
început a lăţi sfînta credinţă prin toată lumea, atunci și în ţara goților, de partea stîngă 
a rîului Dunărea, bunacredinţă sfîntă a răsărit ca o lumină din întunerec. Deci, într- 
acea ţară a fost naşterea, creşterea şi luminarea Sfîntului Nichita, pentru că Teofil, 
episcopul goților, care a fost şi la întîiul sinod din Niceea (325) şi a întărit dogmele 
dreptei credințe, cu limba şi cu mîna, acela şi pe Nichita l-a luminat cu lumina sfintei 
credințe şi întru mărturisirea Sfintei Treimi l-a botezat. Nu după multă vreme, 
răutatea cea ve-che, diavolul, nesuferind să vadă lăţirea sfintei credinţe şi înmulți-rea 
neamului creştinesc în mijlocul pămîntului barbar cel întunecat cu îndrăcirea 
idolească, a ridicat război şi prigonire mare asupra celor care mărturiseau numele lui 
Hristos şi credeau într-însul, pen-tru că a îndemnat pe conducătorul ţării aceleia, cel 
cu numele Atanaric, ca să ucidă pe creștini şi să piardă pomenirea lor din pă-mîntul 
său. 


În vremea aceea s-a întîmplat o dezbinare a goților avînd război între dînșii, 
că despărțindu-se în două, o parte avea un povă-ţuitor, anume Fritigern (369-380), 
iar alta pe Atanaric (367-381), barbarul păgîn. 


Deci, cînd amîndouă taberele de un neam şi de o seminţie s-au lovit una cu 
alta la războiul cel dintre dînşii şi s-a făcut mare tăiere, atunci Atanaric, avînd mai 
mare putere şi vitejie, a biruit pe Fritigern, şi i-a înfrînt pe ostaşii lui, punîndu-i pe 
goană. Drept ace-ea, fiind biruit Fritigern, a fugit în părțile greceşti la împăratul Va- 
lens, împărat semiarian (364-378); aici, Fritigern a cerut ajutor de la dînsul. Iar 
Valens a poruncit la toată oastea ce era în Tracia ca să meargă în ajutorul lui Fritigern, 
împotriva lui Atanaric. Deci, adunînd Fritigern puterea sa care îi mai rămăsese şi 
luînd oastea cea greacă din Tracia, a mers asupra vrăjmaşului său şi, trecînd rîul 
Dunărea, a făcut semnul Sfintei Cruci și a început să-l poarte înaintea taberilor sale 
şi aşa a năvălit asupra lui Atanaric. Şi făcînd război mare, cu puterea Crucii au biruit 
creştinii pe Atanaric şi toa-tă oastea lui a zdrobit-o, pe unii i-au tăiat cu săbule, pe 
alții i-au prins vii, iar Atanaric cu puţini tovarăşi abia au scăpat. 


Din acea vreme a început a se înmulți mai mult între goți dreapta credinţă, cea 
creştină, pentru că văzînd puterea cea nebi-ruită a crucii cu care se izbîndea în 
războaie, mulți au crezut în Domnul cel răstignit pe cruce. 


Murind episcopul Teofil, s-a urcat la scaunul episcopal Ulfila (7 383), bărbat 
cu bună înţelegere şi dreaptă credință. Acela a tăl-măcit goților Scriptura şi a tradus 
multe cărți din limba greacă în limba goților. Şi creştea la barbari, din zi în zi, sfinta 
credinţă cea în Hristos şi i-a ajutat în sîrguinţa aceea și Sfîntul Nichita, pentru că fiind 
de neam mare şi slăvit în pămîntul acela, pe mulți i-a adus la Hristos prin chipul 
dreptei sale credințe şi prin cuvintele cele de Dumnezeu insuflate. 


După cîtăva vreme, necuratul Atanaric iar s-a întors la locul său. Luînd 
stăpînirea şi puterea, îndemnîndu-l pe el diavolul, a ridicat asupra creștinilor cumplită 


prigonire în cuprinsul stăpînirii sale, răzbunîndu-și ruşinea ce suferise; că de creştini 
fusese biruit şi ruşinat în război. 


Atunci, Sfîntul Nichita, aprinzîndu-se cu rîvna cea după Dumnezeu, a ieşit la 
război împotriva amîndorura vrăjmaşilor, împotriva celui nevăzut şi a celui văzut. Se 
lupta împotriva vrăjmaşului celui nevăzut aducînd pe cei necredincioşi la credinţă, 
iar pe cei cre-dincioşi întărindu-i spre muceniceasca nevoință, iar împotriva vrăj- 
maşului celui văzut se lupta cînd mustra pe prigonitorul Atanaric şi îl înfrunta pentru 
o aşa nedumnezeire şi neomenie, căci da la felurite munci mulțimea cea fără de 
număr a credincioșilor. Şi i-a biruit pe amindoi: şi pe diavol a călcat, și cruzimea 
prigonitorului a dovedit-o, pentru că prigonitorul a rămas în nepricepere cu toate 
felurile de chinuri cu care se sîrguia ca să-l întoarcă de la Hristos pe pătimitorul cel 
bun. Cu toată puterea sa, n-a putut pe un rob al lui Hristos să-l plece la păgînătatea 
sa, pentru că era ca un stîlp tare și nemișcat. Şi ce a făcut nelegiuitul? A poruncit ca 
să-l omoa-re cu foc pe acesta, pe care nici multele bătăi, nici ruperea trupului și chiar 
zdrobirea mădularelor n-a putut să-l ucidă. Dar ce a cîştigat din aceasta păgînul? 
Nimic altceva decît că pe sine s-a aprins mai mult cu mînia, iar mucenicul, deşi se 
afla în focul cel mare, n-a fost mistuit cu trupul, iar cu sufletul, ca şi pasărea Fenix, 
din cenușă a răsărit spre cea mai bună, nouă şi fără de moarte viață zburînd. lar 
prigonitorul, chiar şi fără foc, prin ne-dumnezeire ars, a murit cu sufletul şi în cenușă 
şi-a gătit în iad a 1 se risipi oasele. Așa Sfîntul Nichita, sub semnul crucii s-a luptat 
pentru Hristos şi s-a arătat bi-ruitor şi cu numele, şi cu lucrul. 


Iar trupul lui cel nevătămat de foc, rămăsese neîngropat şi zăcea pe cîmp 
aruncat şi necinstit. Deci, un bărbat, anume Marian, de neam din părțile Ciliciei, din 
cetatea Mopsuestia, creştin bine-credincios, a venit în pămîntul goților pentru niște 
biruinţi ale sale, și zăbovind într-însul multicel, se cunoscuse cu Sfîntul Nichita și 
legase cu dînsul dragoste prietenească. lar mai ales atuncea-l iubise pe dînsul, cînd 
l-a văzut răbdînd cu tărie schingiuiri pînă la sînge pentru credința lui Hristos. ŞI 
zăcînd aruncat sfîntul lui trup, cugeta Marian cum ar putea să 1a trupul iubitului său 
prieten, mucenicul lui Hristos, şi să-l ducă pe el la moşia sa, dar de frica celui mai 
mare nu putea, pentru că poruncise tiranul să nu îndrăznească cine-va să îngroape 
trupul mucenicului. 


Deci, a chibzuit Marian ca în taină să-l ia pe el noaptea. Dar cînd a înnoptat și 
s-a pregătit să-şi ducă la îndeplinire lucrul de care gîndea, calea îi era foarte grea, 
pentru că noaptea era foarte întunecoasă şi ploua; din această pricină se afla în mare 
mîhnire şi nu ştia unde să meargă și unde să afle pe cel dorit sufletului său. Fiind 
foarte mîhnit de aceasta, Dumnezeu cel a toată mîngiîierea, care oarecînd pe magi 
prin stea i-a povăţuit la Bethleem, acela și pe Marian l-a mîngiiat în necaz și i-a arătat 
cale lesnicioasă spre aflarea mucenicescului trup; a trimis oarecare putere cerească 
în chip de stea, care răsărind înaintea lui Marian, l-a dus pe el unde avea trebuinţă. 
Deci steaua aceea mergea înaintea lui Marian, lumi-nîndu-i lui întunericul cel de 
noapte, iar el urma după dînsa cu bucurie. Și venind la trupul sfîntului mucenic, 
steaua a stat dea-supra, iar Marian, învelind trupul sfîntului cu pînză subțire, curată 


şi luîndu-l pe el, l-a dus în casa în care era de gazdă, iar steaua ce se arătase, petrecînd 
pe Marian la întoarcere pînă la poarta casei, s-a făcut nevăzută. 


Aşa Marian, cîştigînd comoara cea căutată, a ascuns-o la sine cu pază și 
degrabă s-a întors la moşia sa ducînd cu sine trupul sfîntului mucenic. Şi ajungînd la 
cetatea Mopsuestia l-a îngropat pe el cu cinste în casa sa. Deci, a binecuvîntat 
Dumnezeu casa lui Marian pentru Sfîntul Nichita, răbdătorul său de chinuri, cu multe 
bogății, precum a binecuvîntat oarecînd casa lui Putifar pentru Iosif şi casa lui 
Abiadar pentru Chivot. Şi era îndestulată casa lui Marian cu bogăție îmbelşugată, şi 
material și duhovniceşte, pentru că multe daruri se dădeau tuturor bolnavilor; celor 
ce aveau trebuință le izvorau tămăduiri de la mormîntul sfîntului. Deci, se adunau 
toată cetatea şi locuitorii cei dimprejur la mormîntul sfîntului, încît nu mai încăpea 
casa lui Marian pe credincioşii cei ce se adunau; pentru aceea, s-au sfătuit cu toții să 
zidească o biserică în numele sfîntului şi într-însa să pună sfintele moaşte; au şi făcut- 
o degrabă, multă sîrguință adăugînd la aceasta. lar după ce zidiră biserica, o şi 
înfrumuseţară cu podoaba cea cuviincioasă și frumoasă. Au deschis mormîntul 
mucenicului și, luînd racla, au dus-o în biserica cea zidită din nou și acolo l-au pus 
pe el în pămînt. 


Iar Marian, spre binecuvîntarea casei lui, a luat din moaştele sfîntului un deget 
şi îl păstra la sine cu cinste, dar altcineva n-a mai putut să ia ceva din moaştele lui. 

Fericitul Auxenţiu, episcopul cetății aceleia, cînd a zidit biserica Sfinţilor 
Mucenici Taruh, Prov şi Andronic, a trimis o scri-soare a sa la cetatea care se numea 
Anabarza, în care se odihneau sfintele moaşte ale acelor sfinți, poftind pe cetăţeni ca 
să-i dea lui o parte din moaștele sfinţilor mucenici, la sfințirea bisericii cea zidită din 
nou. Atunci l-au rugat pe el acei cetăţeni ca să le dea cu împrumutare o parte din 
moaştele Sfîntului Nichita, spre binecu-vîntarea cetăţii lor; drept aceea a poruncit 
episcopul ca să descopere moaștele sfîntului mucenic şi îndată piatra cea de marmoră 
care era pe mormînt s-a desfăcut în două, neavînd nici o pricină de acea despicare a 
sa. lar unul din cei ce a descoperit mormîntul s-a atins cu îndrăzneală cu mîna sa de 
sfintele moaşte şi îndată i s-a uscat mîna, şi l-a cuprins frica. Apoi s-a făcut tunet 
mare și fulgere din cer au pogorit încît toți se înfricoşară. ŞI a cunoscut episcopul că 
nu binevoiește Dumnezeu ca să se împartă moaștele sfîntului şi se căia de îndrăzneala 
ce avusese. lar mîna cea uscată a omului acela care fără de temere se atinsese de sfint, 
luînd-o, a lipit-o pe ea iar de sfint, zicînd: "Sfinte Mucenice Nichito! Mai lesne este 
ție a tămădui decît a vătăma, pentru că bun ești şi următor al Celui bun şi de ai vrut 
ca puţin să-l pedepseşti pe acesta, apoi oare nu cu mult mai ales îl vei milui pe el?" 
Acestea grăindu-le episcopul, s-a tămăduit mîna cea uscată a omului aceluia şi toți s- 
au mirat de minunea Sfîntului Mucenic Nichita şi au slăvit pe Dumnezeu. Iar 
episcopul nemaicutezînd de-aci înainte să se mai atingă de moaş-tele sfîntului, 
cîntînd pe deasupra îndestulate cîntări, au acoperit iar mormîntul cu cinste, slăvind 
pe Tatăl şi pe Fiul şi pe Sfîntul Duh, pe unul în Treime Dumnezeu, căruia se cuvine 
toată slava, cinstea şi închinăciunea în veci. Amin. 


34. SFÎNTUL MUCENIC NICHITA DACO-ROMANUL (GOTUL) (î 372) 
(15 SEPTEMBRIE) 

a a ERE ACID ITEC IMI AGE RE ASE, 


Al doilea mucenic cu numele Nichita, adică "Biruitorul", care a pătimit 
martiriul de la goți în anul 372 pe pămîntul ţării noastre, după Sfîntul Mucenic Sava, 
este Sfîntul Mare Mucenic Nichita, numit uneori "Romanul", alteori "Daco-romanul" 
sau "Gotul”. Acest venerabil mucenic era de neam grec după părinți, din aceeași 
patrie cu Sfîntul Apostol Pavel, adică Cilicia, din Asia Mică. Pă-rinţii săi au fost 
aduşi de goți şi colonizați în Dacia după anul 258. 


Fericitul Nichita s-a născut într-un sat din cîmpia Dunării (poate Valea 
Argeşului), la începutul secolului IV, şi a învăţat tainele credinţei în Hristos de la 
Episcopul Teofil al Sciţiei şi Goţiei (Daciei). Călugărindu-se la una din mănăstirile 
din sudul Dunării, sau poate în Munţii Buzăului, unde era o mică așezare monahală 
cunoscută, tînărul ostaș al lui Hristos, Nichita, a fost hirotonit preot de către acelaşi 
Teofil şi a ajuns presbiter misionar prin sate, catehizînd şi botezînd mulţi daco- 
romani ŞI goți. 


Văzînd mai marii goților credinţa şi biruinţa lui asupra păgînilor şi pornindu- 
se marea persecuție a lui Atanaric împotriva creştinilor, la anul 372, fericitul Nichita 
a fost prins de ostași în biserică, pe cînd slujea, şi ars de viu în faţa sfintului altar, 
după obiceiul goților, în ziua de 15 septembrie. Vina lui era că îndemna pe creştini 
să nu jertfească unui idol al goților pe care îl purtau într-o căruţă prin sate. 


Sfintele sale moaște, cîte au mai rămas din foc, au fost adunate de creștini și 
cinstite cu mare evlavie. lar în anul 451, au fost aduse în patria sa străbună, Cilicia, 
şi aşezate într-o biserică din oraşul Mopsuestia, cinstindu-se ca "mare mucenic" în 
toată Biserica creștină. 

35. SFÎNTUL IERARH IOSIF CEL NOU DE LA PARTOȘ, 
MITROPOLITUL TIMIŞOAREI ( 1656) 
(15 SEPTEMBRIE) 


| 
| 

Acest ierarh sfînt şi purtător de Dumnezeu, Iosif cel Nou de la Partoş, s-a 
născut pe la anul 1568, în orașul Raguza Dalmației, dintr-o familie de creştini valahi. 
Din botez se numea Iacob. Rămi-nînd orfan de mic, mama sa i-a dat o creștere aleasă, 
iar la vîrsta de 12 ani a fost trimis la Ohrida să înveţe carte. 


Cînd avea 15 ani, tînărul lacob este chemat de Hristos la sfînta nevoinţă 
călugărească, în Mănăstirea Maicii Domnului din localitate. După cinci ani se duce 
la Muntele Athos şi intră în obştea Mănăstirii Pantocrator. Aici, după aspre osteneli 
duhovniceşti, îmbracă schima marelui şi îngerescului chip sub numele de Iosif. 


La Pantocrator Cuviosul Schimonah Iosif "Valahul" s-a nevoit mulți ani de 
zile, împreună cu numeroşi alți monahi greci, români şi macedoneni. Acolo a deprins 


meșteșugul luptei duhovniceşti, postul desăvirşit, privegherea de toată noaptea, 
ascultarea şi smerenia. Apoi, făcîndu-se sihastru în pădurile din împrejurimi și mult 
ostenindu-se, a ajuns la măsura desăvîrşirii, învrednicindu-se de la Dumnezeu de 
darul lacrimilor şi al rugăciunii neadormite care se lucrează cu mintea în inimă. 
Pentru sfinţenia vieţii sale avea încă şi darul facerii de minuni, vindecînd multe boli, 
îndeosebi pe cei ologi. Pentru aceasta era chemat în multe mănăstiri atonite şi vindeca 
pe călugări de grele suferințe trupești. 


Văzîndu-l umbrit de harul Duhului Sfînt, părinții au chemat în obşte pe 
Cuviosul Iosif Valahul şi, făcîndu-l preot, l-au rînduit duhovnic al călugărilor din 
Muntele Athos. Şi era atît de iscusit povăţuitor de suflete, încît ajunsese vestit la 
patriarhul de la Constantinopol. Pentru aceea a fost rînduit egumen la Mănăstirea 
Sfîntului Ștefan din Adrianopol, pe care o conduce cu multă în-ţelepciune şase ani. 
Apoi este numit egumen în Mănăstirea Cutlumuș din Athos, renumită ctitorie a 
domnilor Ţării Românești, unde se nevoiau mulți călugări români şi macedoneni. 


După ce formează numeroși fii duhovniceşti, se retrage în liniște în preajma 
Mănăstirii Vatoped. Dar, răposînd mitropolitul Timişoarei, românii din Banat, 
călăuziți de Duhul Sfînt, au ales păstor în locul lui pe Cuviosul Iosif Valahul, deși 
avea 80 de ani, fiind vestit în toate ţările balcanice şi cinstit ca sfînt încă din viaţă. 


În anul 1650 este hirotonit arhiereu și aşezat în scaunul de mitropolit al 
Timişoarei. Aici bunul păstor s-a dovedit mare apărător al Ortodoxiei, mîngîind și 
povăţuind către Hristos timp de trei ani de zile Biserica Banatului. Căci era tare în 
credință, înțelept la cuvînt, blînd la inimă şi neadormit în rugăciune. A făcut şi unele 
minuni spre lauda lui Dumnezeu şi alinarea suferințelor unor credincioși, punînd 
mîinile pe capul lor şi rugîndu-se pentru ei. De asemenea, a stins cu rugăciunea sa 
focul ce cuprinsese partea de apus a Timişoarei. Căci, ieşind din biserică cu Sfintele 
Taine în mîinile sale şi rugîndu-se cu lacrimi, îndată a trimis Dumnezeu o ploaie 
puternică şi s-a stins focul. 


În anul 1653, Sfîntul Ierarh Iosif cel Nou se retrage la Mănăstirea Partoş. Aici, 
mai trăind încă trei ani, în toamna anului 1656 îşi dă sufletul în mîinile Marelui 
Arhiereu lisus Hristos, fiind în vîrstă de peste 85 de ani. Biserica Ortodoxă Română 
l-a canonizat la 7 octombrie 1956 şi se face pomenirea lui la 15 septembrie. 


Minunat este Dumnezeu întru sfinții Săi, Dumnezeul părinţilor noştri! 


În această zi, pomenirea cuviosului Filotei Presviterul și făcătorul de minuni, 
care a prefăcut apa în vin, şi o piatră mare la alt loc a mutat-o cu cuvîntul, al cărui 
cinstit trup la un an după moarte, doi preoți vrînd să-l ia pe el din mormînt, ca un viu 
şi-a întins mîinile şi i-a apucat de spate şi a păşit de trei ori, şi încă a izvorit şi mir 
tămăduitor. 


Şi pomenirea Sfîntului Mucenic Porfirie care fiind dintre saltimbanci înaintea 
ochilor împăratului lulian (361-363), urîtorul de Dumnezeu, rizînd de creştini, 
fiindcă era păgîn, a intrat în apă, ca şi cum ar vrea să se boteze. ŞI cînd s-a afundat, 
după chipul botezului creştinesc, cu chemarea numelui prea Sfintei Treimi, al Tatălui 
şi al Fiului şi al Sfîntului Duh, prin cea minunată lucrare a darului lui Dumnezeu, din 
necredincios, după cum era, s-a schimbat creştin şi mărturisindu-L pe Hristos; 
împăratul l-a chinuit foarte şi l-a tăiat cu sabia pentru Hristos. 


Pomenirea Sfîntului Mucenic Macsim, cel ucis de sabie, şi a Sfintelor două 
fecioare Muceniţe care, prin sfîrşit de sabie şi-au pus capetele lor, pentru dragostea 
Mirelui Celui fără de moarte, şi a Sfinţilor Mucenici Teodot şi Ascliad care au fost 
chinuiți pentru Hristos. 


În această zi, aflarea moaștelor Sfintului întîiului Mucenic și Arhidiacon 
Ştefan şi aflarea moaștelor Sfîntului Acachie, episcopul Melitinei. 


36. PĂTIMIREA SFINTEI, ÎNTRU TOT LĂUDATEI, 
MAREI MUCENIŢE EUFIMIA (î 304) 
(16 SEPTEMBRIE) 


(Culegere de la Sf. Simeon Metafrast) 


Pe timpul împărăției lui Dioclețian păgînul (284-305), stăpînea la Calcedon 
Prisc Antipatul, cel întărit de dînsul. Acesta, vrînd să facă praznic zeului ce se numea 
Aris, a cărui capiște şi chiar idol erau în Calcedon, a trimis invitațiile sale prin cetăți 
şi prin satele cele dimprejur, iscălite cu numele împărătesc, poruncind tuturor ca să 
se adune în Calcedon la praznic şi să aducă fiecare, după puterea sa, jertfă lui Marte. 
Şi îngrozea, în scrisorile sale, cu mari prigoniri pe aceia care n-ar asculta porunca şi 
nu s-ar afla la acel praznic a cărui zi o hotărîse, după opt zile. lar cînd a sosit ziua cea 
arătată a praznicului celui păgînesc, s-a adunat mulțime multă de popor, cu 
dobitoacele ce le aduseseră ca jertfă şi se făcea praznicul cu dănţuire, junghiind oi şi 
boi şi închinîndu-se idolului neînsuflețit, dar mai ales diavolului celui ce locuia într- 
însul. 


Atunci creștinii cei ce locuiau acolo, scîrbindu-se de acea prăznuire urîtă de 
Dumnezeu şi temîndu-se de groaznica înfricoşare a Antipatului, se ascunseră pe unde 


puteau și adunîndu-se în locuri tăinuite făceau slujbele adevăratului Dumnezeu, 
Domnului nostru lisus Hristos. 


Deci, a fost cercetare cu poruncă dată de prigonitor, să se dovedească dacă se 
mai află cineva potrivnic poruncii lui, dacă mai este cineva care să nu se închine 
zeului Marte. Și s-au găsit creştini potrivnici dorinţei prigonitorului care, neascultînd 
porunca lui, nu dădură diavolului cinstea aceea care se cuvine unuia adevăratului 
Dumnezeu. 


Deci, mîniindu-se prigonitorul că nu-l ascultă creştinii, a poruncit să-i caute şi 
să-i aducă la chinuire. Creștinii, patruzeci şi nouă, se ascunseseră la un loc tăinuit, 
făcînd rugăciuni; între dînşii era o fecioară foarte frumoasă, anume Eufimia, de neam 
bun, fiica binecredincioşilor părinți Filotron Sigeliticul și Teodorosia. ŞI pri- 
gonitorul a fost înștiințat despre creştinii cei ascunşi, pe care a poruncit să-i prindă 
pe toţi şi să-i aducă înaintea judecății sale. Deci, îndată, după porunca prigonitorului, 
slujitorii cei sălbatici, întocmai ca fiarele gata a vîna prada, pornindu-se spre turma 
cea cuvîntătoare adunată pentru Hristos, înconjurară cu arme casa ace-ea, în care 
credincioşii slujeau lui Dumnezeu într-ascuns şi spărgînd uşile, cu nemilostivire, pe 
fiecare, cîte unul, îl trăgea afară ca nici unul dintr-înşii să nu scape. Şi prinzîndu-i pe 
toți îi duseră la Antipatul cu necinste și cu batjocură. Deci, fiind duși ca oile la 
Junghiere, au stat înaintea mîndrului prigonitor smeriţii robi ai lui Hristos, gata fiind 
să îndure pînă la sînge pentru slava Domnului lor. Văzîndu-i, mîndrul stăpînitor le-a 
zis: "Oare voi sînteţi potrivnici poruncii împărătești și poruncii noastre, cei ce 
defăimaţi jertfa marelui zeu Marte?" Iar ei au zis: "Poruncii împăratului şi poruncii 
tale, Antipate, se cade a ne supune de nu va fi potrivnică Dumnezeului Ceresc, iar de 
este potrivnică lui Dumnezeu se cade nu numai a nu ne supune acestei porunci, dar 
şi a ne împotrivi. De ne-aţi fi poruncit nouă acele lucruri la care sîntem datori a ne 
supune stăpînirilor, apoi am fi dat cele ce sînt ale Cesarului, Cesa-rului. Însă de vreme 
ce porunca ta este potrivnică şi urîtă lui Dumnezeu, pentru că ne porunciţi să cinstim 
pe făptură mai mult ca pe Făcătorul, să ne închinăm şi să ne jertfim diavolului, iar nu 
lui Dumnezeu celui de sus, această poruncă a voastră niciodată nu o vom asculta, 
pentru că sîntem închinători adevărați ai adevăratului Dumnezeu, Celui ce la ceruri 
petrece". 


Atunci, prigonitorul deschizîndu-și gura sa mincinoasă și ascuţindu-şi ca 
briciul limba sa înşelătoare, a întins vorba sa cea împletită cu meşteşug prin îmbunări 
şi prin făgăduinţe de daruri şi de cinste, trăgîndu-i pe aceştia de la calea cea dreaptă 
pe care Hristos i-a cîştigat cu cinstitul şi scumpul Său sînge la închinarea sa 
pierzătoare de idoli. Apoi îi îngrozea pe dînşii cu chinuri amare, de n-ar vrea să facă 
aceasta la care îi sfătuia şi le poruncea. Iar sfinţii au răspuns: "Darurile şi cinsturile 
tale, Antipate, pe care ni le făgă-duieşti nouă, de mult le-am lepădat de la noi, le-am 
urît şi le-am socotit ca pe nişte gunoaie pentru Hristos, că avem bunătăţile cele cereşti 
mai mari și mai bune decît toate bunătăţile cele pămîntești. Bunătăţile pământeşti sînt 
vremelnice şi nestatornice, iar cele cerești veşnice şi neschimbate; iar de muncile tale 
cele amare cu care ne îngrozeşti pe noi, nu numai nu ne temem, ci şi dorim prea mult 


să le suferim, ca să se arate în noi puterea și tăria Dumne-zeului nostru de care ați 
putea să vă miraţi și să vă ruşinaţi, cunos-cînd neputinţa zeilor voştri celor de 
Dumnezeu urîţi. Însă ce nevoie îţi este ţie să-ţi lungeşti vorba şi să-ţi lăţeşti cuvîntul! 
Începe lucrul tău pe care îl gîndești şi vei vedea că mai mare va fi în noi osîrdia spre 
răbdare, decît în tine spre chinuire”. Atunci prigonitorul a început a-i schingiui pe 
dînșii cu legături şi cu bătăi. Și îi chinuiră pe sfinți nouăsprezece zile în multe feluri, 
în toate zilele bătăi pes-te bătăi luînd, foamea şi setea răbdînd. Şi avînd cu dînşii pe 
Sfinta fecioară Eufimia, tînără şi frumoasă, grăiau către dînsa încurajînd-o: 
"Nevoieşte-te, fecioară, pentru Mirele Ceresc, nevoieşte-te, ca să-L întîmpini cu 
fecioarele cele înțelepte, ca să te iubească pe tine ca pe o mireasă a Sa, și în cămara 
Sa să te ducă pe tine". 


După aceasta trecînd douăzeci de zile îi puseră la judecată unde-i întreba pe 
dînșii Antipatul: "Poate că după ce v-aţi pedepsit, veţi vrea să fiți ascultători poruncii 
noastre?" Atunci sfinţii muce-nici împreună cu Sfînta Eufimia, răspunzînd, au zis: 
"Să nu te nă-dăjduiești, Antipate, că ne vei abate pe noi din calea cea dreaptă; că mai 
degrab vei răsturna munţii la pămînt şi vei mişca stelele de pe cer, decit vei putea să 
abați inimile noastre de la adevăratul Dumnezeu". 


După aceste cuvinte, înrăindu-se prigonitorul, a poruncit ca să îi bată cît se 
poate de mult peste feţele lor. Apoi văzînd că nimic nu poate să izbîndească, s-a 
sfătuit să-i trimită pe dînşu la îm-păratul; şi mai înainte de a-i trimite, a poruncit să- 
i închidă în tem-niță. Ducîndu-se ei spre temniţă, a văzut Antipatul pe Sfînta Eufimia, 
fecioară tînără şi frumoasă, care în mijlocul cetei aceleia a sfinților mucenici 
strălucea ca luna între stele. Pe aceasta, ca lupul pe oaie din turma lui Hristos a răpit- 
o. Iar ea, ridicîndu-şi ochii şi mîinile spre Cer, a strigat: "Nu mă lăsa pe mine, prea 
iubite Mirele meu, lisuse Hristoase, că spre Tine nădăjduiesc, să nu dai fiarelor 
sufletul cel ce Te iubeşte pe Tine și mărturiseşte numele Tău cel sfînt. Să nu mă lași 
ca să se bucure vrăjmașul meu de mine. Întă-reşte-mă pe mine, neputincioasa roaba 
Ta, ca să nu mă biruiască pe mine fărădelegea". Iar prigonitorul, vrînd să o momească 
pe ea spre a sa nedumnezeire, toate chipurile de înşelăciune le scornea: cu cuvinte 
bune, cu daruri multe şi cu felurite făgăduinţe vîna inima ei cea feciorească. Cu toate 
acestea ea grăia bărbăteşte: "Să nu gîndești, o, chinuitorule, că slăbiciunea mea cu 
înlesnire vei putea să o pleci la a ta fărădelege şi necurăţie cu amăgirile tale 
meşteșugite, că deşi sînt cu firea de partea femeiască, neputincioasă cu trupul și tînără 
de ani, totuşi să ştii că inima mea este mai bărbată decît a ta, mai tare este puterea 
mea cea în sfîntă credinţă decît vitejiile voastre, şi mai mare înţelegere am cu darul 
Hristosu-lui meu decît toți ritorii voştri păgîni, cu care vi se pare că sînteți înţelepţi! 
Iar voi, mai fără de minte sînteți decît toţi proştii nevrînd să cunoaşteţi pe Dumnezeul 
Cel adevărat, că pe diavolul în loc de Dumnezeu îl aveţi. Deci nu mă vei amăgi pe 
mine prin cuvintele tale cele cu meşteşug, precum oarecînd şarpele pe strămoaşa 
noastră Eva; nu-mi vei îndulci mie lumea aceasta amară, cu desfă-tările ei pe care pe 
toate le socotesc ca pe nişte pelin pentru lisus al meu Cel prea Dulce. Și nu vei birui 
puterea ceea ce întru nepu-tință se desăvirşeşte cu toate războaiele tale, că 
nădăjduiesc spre Hristos al meu, că nu mă va lăsa pe mine, nici nu va lua de la mi- 


ne mîna cea tare a ajutorului Său pînă ce capul şarpelui cel înălțat se va călca de 
picioare femeiești”. 


Atunci, prigonitorul, văzîndu-se înfruntat, s-a mîniat foarte şi schimbînd în 
mînia cea urîtă dragostea sa care o arăta către dînsa, a poruncit să gătească roata cea 
pentru tortură, care avea într-însa mulțime de cuțite ascuţite, gătite spre acel lucru, 
ca toată carnea ei de pe oase să o taie şi să o zdrobească. La acea roată pe sfinta 
fecioară, care cu semnul Crucii s-a îngrădit, legînd-o, cînd începură slujitorii a 
întoarce roata, trupul ei se zdrobea şi încheieturile ei se desfăceau. lar ea făcea 
rugăciune cu tărie către Dumnezeu, zicînd: "Doamne lisuse Hristoase, luminarea 
sufletului meu, Izvorule al vieţii mele, Cel ce dai mîntuire celor ce nădăjduiesc spre 
Tine, vino acum spre ajutorul meu ca să se ştie de toţi că Tu eşti Dumnezeu Însuţi şi 
adevărată nădejdea celor ce Te aşteaptă pe Tine şi că nu vor veni rele, nici se va 
apropia bătaie de trupurile celor ce și-au pus scăparea lor spre Tine, Cel prea Înalt". 
Aşa rugîndu-se ea, îndată a stat roata şi slujitorii, ostenind, au căzut, pentru că îngerul 
lui Dumnezeu, venind, i-a întrerupt învîrtirea şi pe sfinta fecioara de pe roată 
pogorînd-o, a tămăduit-o de răni şi cu totul sănătoasă a făcut-o. lar ea întreagă 
pogorîndu-se, cu bucurie cînta mulțumind lui Dumnezeu, şi proslăvind tăria Lui cea 
atotputernică. 


Aceasta văzînd-o prigonitorul şi toţi cei ce erau acolo, au rămas în nepricepere, 
şi se mirau foarte mult de minune. Însă unde răutatea a orbit ochii minţii, acolo nimic 
n-a folosit minunea cea atît de mare, pentru că n-a putut să cunoască mîna cea tare a 
ade-văratului Dumnezeu. Văzînd n-au văzut, şi auzind n-au înţeles, că s-a împietrit 
inima lor şi semnul cel de minune l-au socotit vrăji-torie. După aceasta a poruncit 
prigonitorul să se ardă cuptorul foar-te tare, ca după aceea să arunce pe sfinta în foc. 


Deci, înroșit fiind cuptorul şi arzînd încă foc mare, sfinta muceniță s-a 
îmbrăcat în zaua celor trei tineri, adică în rugăciune şi împotriva focului celui 
materialnic a aprins focul dragostei celei tari către Dumnezeu şi, ridicîndu-şi ochii 
către cer, a zis: "Dumnezeule, Cela ce întru cei de sus petreci şi spre cei smeriţi 
priveşti, Cela ce în Babilon pe cei trei tineri pe care pentru legea Ta i-au dat focului, 
i-ai păzit întregi şi nevătămaţi de foc prin îngerul cel sfînt, şi rouă de sus le-ai trimis 
lor, Tu să-mi fii ajutor şi mie, roabei Tale, care mă nevoiesc pentru slava Ta, lisuse 
Hristoase al meu!" Aşa a zis şi cu semnul crucii, ca cu o altă armă înarmîndu-se, sta 
gata să intre în foc şi aștepta pînă ce o vor arunca pe ea. lar doi ostași, Victor şi 
Sostene, cărora le era poruncit să arunce pe muce-niţa în foc, văzură o vedenie 
minunată în foc lucrîndu-se; văzură pe îngerii lui Dumnezeu risipind focul în cuptor 
şi îngrozindu-i pe dînşii, ca să nu îndrăznească a se atinge de mireasa lui Hristos. 
Această minune văzînd-o ziseră către prigonitor: "Nu putem noi, Antipate, să ne 
atingem cu mîinile noastre cele spurcate de această cinstită fecioară şi s-o aruncăm 
pe ea în foc, măcar că ne vei tăia şi capetele noastre. Pentru că vedem o minune prea 
de mirare, pe care ochii tăi nu o văd. Şi mai de folos ne este nouă să suferim mînia 
ta, decît a fețelor celor purtătoare de lumină, care ne îngro-zesc pe noi din văpaia 
focului". Acestea auzindu-le prigonitorul, s-a mîniat asupra lor şi părîndu-i-se că sînt 


creştini şi pentru aceea nu vor să arunce în cuptor pe fecioară, i-a dat pe dînşii la 
închisoare. Apoi, altora doi, cărora le era numele Kesar şi Varie, le-a încredinţat ca 
să aducă la îndeplinire acea poruncă; şi luînd pe fecioară, o aruncară în cuptor și 
îndată focul cel mare din cuptor a izbucnit şi în faţa celor ce o aruncaseră s-a repezit 
şi în locul acela i-a prefăcut pe ei în cenuşă iar pe ceilalți slujitori 1-a alungat departe, 
iar sfinta, în mijlocul cuptorului, ca într-o cămară luminoasă şi ca într-o rouă de 
răcorire, dănţuind, cînta cîntarea tinerilor din Babilon: "Binecuvîntat eşti Doamne 
Dumnezeul părinților noştri şi lăudat şi prea slăvit este numele Tău în veci" (Daniel 
3,26). Şi a fost o minune prea slăvită că nu s-a atins de dînsa focul, nici chiar de 
hainele ei, pentru că singurul nestricăcios Mirele ei, Hristos Domnul, în taină a venit 
în cuptor la sfînta Sa mireasă şi cu cereasca răcorire a rourat-o pe ea. Apoi, stingîndu- 
se cuptorul, a ieșit sfinta întreagă şi sănătoasă, toţi minunîndu-se de un lucru ca acela. 
Iar prigonitorul, nepricepîndu-se ce să facă, a aruncat-o în temniţă pe ea, zicînd: "În 
această noapte voi chibzui ce să fac vrăjitoarei acesteia". Apoi, pe Victor şi pe 
Sostene aducîndu-i înaintea sa, se înrăutăți asupra lor și le făgădui să-i piardă pe ei 
de nu se vor închina zeilor. lar ei răspunseră: "Pînă acum eram rătăciți, neștiind 
adevărul, dar acum am cunoscut pe unul Dumnezeu Cel ce a făcut cerul şi pămîntul. 
În Acesta credem şi ne închinăm, iar idolilor tăi, cărora și noi mai înainte ne 
închinam, neștiind amăgirile diavoleşti, de acum nu ne vom mai închina. lar tu fă cu 
noi ceea ce voiești, în mîinile tale sînt trupurile noastre, iar sufletele noastre în 
sprijinul lui Dumnezeu". Şi i-a osîndit pe dînşii prigonitorul să fie sfişiați de fiare. 


Mergînd sfinţii la locul unde aveau să fie mîncaţi de fiarele sălbatice, se rugau 
lui Dumnezeu cu tărie ca milostiv să le fie lor şi, iertîndu-le păcatele rătăcirii şi ale 
credinţei lor celei mai dina-inte, să rînduiască sufletele lor cu cei ce au crezut într- 
însul. Şi în-dată a venit din cer un glas dumnezeiesc, chemîndu-i pe dînşii la odihnă, 
pe care, auzindu-l cu bucurie, şi-au dat sufletele lor în mîinile lui Dumnezeu; iar de 
trupurile lor fiarele nu s-au atins, şi s-au îngropat de cei credincioşi în taină. 


Trecînd noaptea şi fiind a doua zi, a şezut prigonitorul la ju-decată şi scoaseră 
pe Sfînta Eufimia din temniță. Ea mergînd, cînta cu veselie: "Ţie voi cînta, Doamne, 
cîntare nouă, pe tine, Doamne, te voi preaslăvi, tăria mea!; cînta-voi ţie între neamuri 
şi numele tău voi preaslăvi, că Tu eşti unul adevăratul Dumnezeu şi nu este altul afară 
de tine" (Psalm 107,3). Aşa cîntînd, a mers la judecată. Și fiind mult întrebată, 
cercetată şi silită la jertfire, a văzut prigo-nitorul inima ei neînduplecată şi a poruncit 
ca spînzurînd-o, să-i strujească trupul cu fiare ascuțite. Dar şi după această pătimire 
s-a aflat întreagă cu puterea lui Dumnezeu. Apoi săpînd o groapă adîncă şi umplînd- 
o cu apă a adunat acolo mulţime de număr de balauri, vipere şi jigănii otrăvitoare din 
mare și tot neamul de tîrîtoare care se mişcă pe pămînt şi se află în ape; cu de acelea 
umplînd groapa, a poruncit ca să arunce într-însa pe Sfinta Eufiumia. lar ea, 
însemnîndu-se pe sine cu semnul Crucii, zicea: "Lumina mea, lisuse Hristoase, Tu 
în pîntecele fiarei celei din apă ai păzit nevătămat pe Ilona, Tu pe Daniil din gurile 
leilor l-ai izbăvit; Tu dar şi pe mine mă păzeşte cu mîna Ta cea tare, ca să se proslă- 
vească și în mine numele Tău cel sfint”. Şi a sărit în groapă; iar balaurii şi jivinele, 
plecîndu-se la dînsa, nu o vătămară, ci se vedea că se îngrijesc de sănătatea ei, că o 


purtau pe ea pe spatele lor, nelăsînd-o să se afunde în adîncul gropii celei pline de 
apă. ȘI a ieşit sfinta din groapa aceea fără de nici o vătămare, cu darul lui Hristos. Şi 
nu se mai pricepea prigonitorul ce să-i mai facă. Apoi, vrînd ca desăvîrşit să o piardă 
şi gîndind că farmecele pe care el le socotea ale sfintei, numai chinurile cele arătate 
le biruiesc, iar nu şi pe meşteşugurile cele tăinuite, a poruncit să sape altă groapă 
tăinuită şi s-o umple cu suliți ascuţite, săbii şi cuțite, înfigînd acele arme în fundul 
gropii cu ascuţişul în sus, iar deasupra acoperindu-le puţin cu paie şi cu pămînt, a 
poruncit ca să meargă muceniţa peste groapa cea acoperită ca, neștiind nimic, să cadă 
acolo peste armele cele ascuţite şi, rănindu-se, să moară. ŞI a trecut sfinta pe deasupra 
gropii ca o pasăre peste cursă zburînd, iar alți păgîni neștiind groa-pa aceea, au căzut 
într-însa şi au pierit. Văzînd prigonitorul acest lucru, s-a ruşinat foarte mult şi s-a 
împlinit acolo scriptura aceea: "Groapă a săpat şi a adîncit-o şi va cădea în groapa pe 
care a fă-cut-o" (Psalm 7,15). 


Iar sfînta lăuda pe Dumnezeu şi cînta: "Cine va grăi puterile Domnului, auzite 
va face toate laudele Tale, Doamne. Că pe cea rănită, roaba Ta, de răni nevătămată o 
ai păzit, din foc o ai mîntuit, de fiare, de apă şi de roată o ai apărat şi din groapă o ai 
scos; iar acum, Doamne, izbăveşte sufletul meu din mîinile vrăjmașului celui din 
început. Păcatele tinereţelor mele şi ale neștiinței mele nu le pomeni, ci cu picăturile 
sîngelui tău Cel vărsat pentru mine cură-țeşte spurcăciunea trupului şi a sufletului 
meu. Că Tu eşti curățirea, sfințirea şi luminarea robilor Tăi”. 


lar Antipatul, încă a încercat ca, cu cuvinte bune, să o amă-gească pe ea: "Să 
nu-ți necinsteşti, zicea, neamul tău, să nu-ţi pierzi floarea tinereţelor tale şi să nu te 
lipseşti de viaţa ta! Întoarce-te spre cinstirea marelui zeu Marte și vei fi de noi toţi 
cinstită şi lăudată şi cu multă slavă și bogăție îndestulată”. Și alte multe cuvinte 
înșelătoare, cînd le zicea sfintei, ea a rîs de dînsul şi l-a ru-şinat pe el ca pe un nebun. 
Atunci, iar a început a o munci pe ea şi bătînd-o mult cu toiege, a poruncit ca să o 
fierăstruiască cu un fierăstrău ascuţit. Dar nu putea fierăstrăul să-i vatăme sfîntul ei 
trup. Apoi, pe o tigaie înfocată să o ardă, dar şi tigaia s-a răcit, pentru că îngerii erau 
cu mireasa lui Hristos păzind-o pe ea de toa-te chinurile. La sfîrşit, a dat-o spre 
mîncare fiarelor. lar ducîndu-se sfînta la privelişte, unde era să fie mîncată de fiare, 
se ruga lui Dumnezeu ca să-i dea ei sfîrşitul muceniciei, să primească sufletul ei în 
mîinile sale, să-i poruncească ei ca din mult pătimitorul trup să treacă la marginea 
cea dorită şi zicea: "Doamne al tuturor pu-terilor, Tu ai arătat întru mine puterea Ta 
cea nebiruită şi dreapta cea nedovedită; ai vădit drăceasca slăbiciune şi nebunia 
prigo-nitorului, iar pe mine mai presus decît toate muncile m-ai păstrat. Drept aceea, 
acum, precum ai primit uciderea şi vărsarea sîngelui mucenicilor celor ce au fost mai 
înainte, aşa primeşte şi jertfa mea, ce cu suflet umilit şi cu inimă smerită se aduce ţie 
şi, în locaşurile sfinților, în ceata mucenicilor primind sufletul meu, odihneşte-l, că 
bine ești cuvîntat în veci". Aşa rugîndu-se sfînta, au dat drumul fiarelor asupra ei, leii 
şi urșii, care, apropiindu-se, îi lingeau picioa-rele. O ursoaică i-a făcut ei în picior 
puţină rană şi a curs sînge, după care a venit un glas din cer chemînd-o pe ea la cele 
de sus şi îndată şi-a dat duhul său Domnului, pentru care a pătimit cu osîr-die. Și s-a 
cutremurat pămîntul şi se clătina cetatea, se sfărîmau zidurile, cădeau casele și s-a 


făcut frică mare. Fugind toți de la priveliștea aceea de frică, a rămas sfîntul ei trup 
zăcînd mort! Şi în acea vreme, venind părinţii ei, au luat pe fiica lor cea sfîntă şi au 
îngropat-o cu cinste, aproape de cetate, ca la o stadie depărtare, mulţumind lui 
Dumnezeu şi veselindu-se că s-au învrednicit a fi părinţii unei aşa fiice, care prin 
sîngele său s-a făcut mireasa cerescului Mire Hristos şi a Împăratului a toate, căruia 
împreună cu Tatăl şi cu Sfîntul Duh se cuvine cinste şi slavă, acum și pururea şi în 
vecii vecilor. Amin. 


În această zi pomenirea sfintei muceniţe Sevastiana, care era ucenică Sfîntului 
Apostol Pavel şi a pătimit în părțile Traciei pe timpul împărăției lui Domeţian (81- 
96). lar cînd după chinurile cele multe i s-a tăiat capul, în loc de sînge a curs lapte 
din rănile ei; şi a sfintei muceniţe care, pe vremea împărăției lui Antonin (138-161), 
a pătimit în Tracia din cauza lui Antioh ighemonul. 


În această zi pomenirea cuviosului Dorotei, pustnicul cel din Tebaida, care a 
avut petrecere în pustie, aproape de Alexandria, la locul ce se numea Chilii 
sihăstreşti. De ale căruia pustniceşti nevo-ințe, Palladie, episcopul Elenopoliei, 
povesteşte de dînsul aşa: fiind rugător singur în tinereţele sale, şaizeci de ani a 
petrecut starețul într-o peşteră, avînd viaţă foarte aspră. Fiind iubitor de osteneală, în 
toate zilele aduna pietre în arşiţa soarelui cea de la amiază, umblînd pe lîngă mare și 
cu acelea zidea chilii şi le da, ca să şadă în ele, celor ce nu puteau să zidească. Iar eu, 
zice Palladie, i-am zis lui odinioară: "Ce faci, părinte, în nişte bătrîneţe ca acestea, 
muncindu-ți trupul în arşița cea cumplită?" lar el mi-a răspuns, zicînd: "Ca să nu mă 
muncească el pe mine, îl muncesc eu pe dînsul". Și mînca cu măsură în toate zilele o 
dată pe zi pîine uscată şi puţine verdeţuri sălbatice. Și, tot aşa, chiar şi apă bea cu 
măsură. lar Dumnezeu este martor că nu l-am văzut pe el culcîndu-se pe rogo-jină, 
nici dormind, ci toată noaptea, şezînd în picioare, împletea coşniţe de mlădiţe de finic 
şi pe preţul lor îşi cumpăra mîncare. Crezînd eu că numai cînd sînt eu aici trăiește așa 
aspru şi dorind ca să ştiu despre toată viaţa lui, am întrebat pe mulți ucenici ai lui: 
oare aşa este, totdeauna, viața lui aspră? Şi îmi spuseră mie că din copilărie are o 
viaţă ca aceasta şi niciodată n-a dormit, după obicei, culcat, fără numai lucrînd sau 
mîncînd închidea uneori ochii, încît de multe ori şi pîinea cădea din gura lui în 
vremea mîncării. Silindu-l noi oarecînd ca să se odihnească puţin, şezînd Jos, pe 
rogojină, plîngînd a zis către noi: "De veți îndupleca vreodată pe înger să doarmă, 
atunci mă veţi pleca şi pe mine”. 


Iar într-o zi m-a trimis - zice Palladie - la fîntîniţa sa, în ceasul al nouălea, ca 
să aduc un văscior de apă la masa lui. Deci, s-a întîmplat cînd m-am apropiat de 
fîntîniță că, plecîndu-mă, am văzut într-însa o aspidă şi de frică n-am scos apă şi, 
fugind, m-am întors la dînsul spunîndu-i şi zicînd: "Am fugit, părinte, că am văzut o 
aspidă în fîntîniță "; iar el, zîmbind puţin şi clătinînd cu capul, mi-a zis mie: "De-ar 
fi vrut diavolul ca în toate fîntînile şi în toate izvoarele apelor să arunce vipere, aspide 
şi altele oarecari jivine otră-vitoare, apoi tu niciodată n-ai fi băut apă, ci ai fi murit 


de sete". Aceasta zicînd, s-a sculat şi a mers singur la fîntîniță de unde, scoţind apă, 
a însemnat-o pe ea cu semnul crucii şi a gustat dintr-însa zicînd: "Unde este crucea, 
acolo nimic nu vatămă puterea drăcească". 


37. PĂTIMIREA SFINTELOR MUCENIȚE PISTIS, ELPIS 
ŞI AGAPI, ŞI MAICA LOR, SOFIA (4 137) 
(17 SEPTEMBRIE) 


Pe timpul împărăției lui Adrian (117-138), împăratul rău-credincios al 
romanilor, era în Roma o văduvă de neam italian, anume Sofia, al cărei nume se 
tîlcuieşte "înţelepciune". Aceasta, după numele său, petrecea viața în credință 
creştinească, cu înțelepciune; o astfel de înțelepciune o laudă apostolul Iacov zicînd: 
"Înţelepciunea cea de sus întîi era curată, apoi pașnică, blîndă, bineplăcută, plină de 
milă şi de roade bune" (3,17). Această înțeleaptă Sofia, cînd trăia în însoţire legiuită, 


a născut trei fiice, cărora le-a pus numele celor trei virtuți evanghelice: pe cea dintîi 
a numit-o Pistis (Credinţa), pe a doua Elpis (Nădejdea), pe a treia Agapi (Dragostea). 
Că ce altceva avea să nască înţelepciunea cea creştinească, dacă nu bunătăţile cele 
plăcute lui Dumnezeu? Dar, după naşterea acestor trei fiice a rămas văduvă în curînd, 
şi viețuia cu dreaptă credință, plăcînd lui Dumnezeu, îndeletnicindu-se cu 
rugăciunea, cu postul și cu milostenia înconjurată de cele trei fiice ale sale. Pe acestea 
le creştea într-o astfel de învățătură, pe care ar fi putut să le-o dea numai o mamă aşa 
înțeleaptă, că purtînd numele bunătăţilor celor mari evangheliști, nu trebuia mai mult 
decît să le deprindă pe fiecare din ele cu practica virtuții al cărei nume îl purta, ceea 
ce s-a şi făcut. Crescînd ele cu anii, creșteau într-însele şi bunătăţile; şi au învăţat 
bine cărțile proorocilor şi ale apostolilor, s-au deprins la cuvintele învățăturilor şi se 
nevoiau la citire, la rugăciune şi la osteneli casnice, supunîndu-se sfintei, de 
Dumnezeu înțelepțitei lor mame, sporind şi înaintînd de la o faptă bună la alta şi mai 
bună şi se suiau din ce în ce mai sus pe treptele scării morale. 


Atunci, toţi şi-au întors ochii spre dînsele pentru frumuseţile lor cele prea mari 
şi pentru acea bună înțelegere desăvîrşită, că străbătuse vestea prin tot Imperiul 
Roman de frumuseţea lor ceea ce coviîrșea, izvorînd din înțelepciune. Auzind despre 
aceasta, Antioh eparhul dorea să le vadă pe ele şi, văzîndu-le, s-a înștiințat că sînt 
creştine, pentru că nu-și tăinuiau credința lor cea în Hristos şi nu se îndoiau în 
nădejdea lor cea spre Hristos şi nici nu-şi împu-ţinau dragostea lor cea spre Hristos, 
ba încă mai luminos măreau înaintea tuturor pe Hristos, iar de idolii cei de Dumnezeu 
urîți se îngreţoşau. Acestea toate le-a spus Antioh împăratului Aelius Adrian, iar el 
îndată a trimis slugile ca să le cheme pe ele la sine. Deci, mergînd slugile la casa 
Sofiei, au aflat pe maică îndeletnicindu-se cu învăţătura fiicelor sale; şi o chemară pe 
ea cu fiicele la împărat. Iar ele, cunoscînd pricina chemării lor, toate se așezară la 
rugăciune, zicînd: "Tu, atotputernice Dumnezeule, rînduieşte pentru noi după sfîntă 
voia Ta şi nu ne lăsa pe noi, ci ne dă nouă ajutorul Tău cel sfînt, ca să nu se înfricoşeze 
inima noastră de prigonitorul cel mîndru, să nu ne temem de muncile lui cele 
înfricoşate, să nu ne spăimîntăm de moartea cea amară şi să nu ne rupă pe noi cu 
nimic de la Tine, Dumnezeul nostru!" Și după rugă-ciune, închinîndu-se lui 
Dumnezeu, au ieşit toate patru, maica cu fucele, luîndu-se de mîini ca o cunună 
împletită. Și mergeau, căutînd adeseori spre cer, cu suspinuri şi cu rugăciunea în 
taină, încredinţîndu-se la ajutorul Celuia ce a poruncit "să nu ne temem de cei ce ucid 
trupul, iar sufletul nu pot să-l ucidă”. 


Apoi, ajungînd la palatele împărăteşti, s-au însemnat cu semnul crucii zicînd: 
"Ajută-ne nouă, Dumnezeule, Mîntuitorul nostru, pentru mărirea numelui Tău cel 
sfint". Și au stat înaintea îm-păratului celui ce şedea pe scaun în mîndria sa, pe care 
văzîndu-l, i-au dat cinstea cea cuviincioasă. Şi şedeau ca şi cum erau chemate la un 
ospăț; au venit cu bucurie pentru Domnul lor la cercetare, fără nici o temere, cu feţele 
luminoase, cu inimi îmbărbătate şi cu ochii veseli privind spre toți. Văzînd împăratul 
feţele lor cinstite, luminate şi neînfricoşate, a întrebat pe maică de neam, de nume și 
de credință. lar ea, înţeleaptă fiind, cu pricepere răspundea, încît toţi cei ce auzeau se 
mirau de o înțelepciune ca aceea a ei. Pome-nind puţin de neamul şi de numele său 


a început a grăi pentru Acela pe "al cărui neam cine-l va spune" se va mîntui şi la al 
cărui nume toți sînt datori să se închine. Şi mărturisea credinţa sa cea în lisus Hristos, 
Fiul lui Dumnezeu, şi roabă se numea Aceluia și în numele Lui se lăuda. "Acesta - 
zicea - îmi este numele cel cinstit, în care mă laud că sînt creştină”. Încă a spus că şi 
pe fiicele sale lui Hristos le-a logodit, ca curăţia lor neîntinată să o păzească ne- 
stricăciosul Mire, Fiului lui Dumnezeu. Văzînd împăratul pe aceas-tă femeie 
înțeleaptă, şi nevrînd atunci ca să zăbovească cu dînsa la vorbă multă şi să facă 
judecată, a amînat-o pe altă dată, iar acum, deocamdată, le trimise pe cîteşipatru la o 
femeie de neam bun, anume Palladia, încredinţîndu-i-le ca să le păzească și a treia zi 
să le aducă pe ele la judecată. 


Atunci maica, petrecînd în casa Palladiei şi avînd vreme de ajuns pentru 
învățătura fucelor sale, le încuraja pe ele ziua şi noaptea şi învăţindu-le cu cuvinte de 
Dumnezeu insuflate, le zicea: "Fiicele mele iubite! Acum este vremea nevoinţei 
voastre, acum a sosit ziua ca să vă faceți mirese Mirelui vostru Celui fără de moar- 
te, ca după numele vostru să vă arătați către dînsul credința voastră cea tare, nădejdea 
cea neîndoită şi dragostea cea nefățarnică, care niciodată nu cade! Acum a venit 
ceasul veseliei voastre, ca să vă încununaţi prin cununa mucenicească cu preaiubit 
Mirele vostru şi cu dînsul în cămara Lui prea luminoasă să intrați, în glas de bucu- 
rie. Fiicele mele, să nu vă cruțați trupurile voastre cele tinere pen-tru cinstea lui 
Hristos, să nu jeliți floarea tinereţelor voastre celor frumoase, pentru cel mai frumos 
ca podoaba și decît fii omeneşti, nici să vă mîhniți de lipsirea vieții acesteia 
vremelnice, pentru viața cea veşnică. Pentru că nepreţuitul vostru Mire ceresc, lisus 
Hristos, este sănătate veşnică, frumuseţe negrăită și viaţă fără de moarte. Și cînd 
trupurile voastre pentru dînsul vor fi chinuite spre moarte, el le va îmbrăca pe ele în 
nestricăciune şi rănile de pe trupurile voas-tre le va lumina ca stelele cerului. Cînd 
frumuseţile voastre vor fi luate prin chinurile îndurate pentru Dînsul, EI vă va 
înfrumuseţa pe voi cu cereasca frumuseţe pe care ochiul n-a văzut-o. lar cînd vre- 
melnica voastră viață o veți pierde, punîndu-vă sufletele voastre pentru Domnul 
vostru, apoi EI viaţa cea fără de sfîrşit vă va dărui vouă, în care vă va mări pe voi în 
veci înaintea Tatălui său cel ceresc și înaintea sfinților Lui îngeri şi de toate cereştile 
duhuri vă veţi numi mirese şi mărturisitoare ale lui Hristos; pe voi vă vor lăuda toți 
CUVIOŞII, de voi se vor veseli înțeleptele fecioare şi vă vor primi în ceata lor. 


Dulcele mele fuce! Să nu vă mlădiați a fi amăgite de înşelă-ciunile 
vrăjmașului, pentru că, precum mi se pare, mult vrea să vă îmbuneze pe voi împăratul 
şi să vă făgăduiască mari daruri şi să vă pună înainte mărire, bogății, cinste şi toată 
frumuseţea şi dulceaţa lumii acesteia stricăcioase şi deşarte. Să nu iubiţi nimic dintr- 
acestea, că toate se sting ca fumul, ca praful de vînt se spulberă, ca floarea şi ca 
verdeaţa ierbii se veştejesc şi în țărînă se sălășluiesc. Nici să vă înfricoșați cînd veţi 
vedea cumplitele chinuri, pentru că puţin pătimind şi pe vrăjmașul biruindu-l, în veci 
veți dănțui. Şi cred Dumnezeului meu lisus Hristos că nu vă va lăsa pe voi, cele ce 
pentru Dînsul pătimiţi, Cel ce a zis: "De va şi uita femeia pe fiii pîntecelui său, dar 
Eu nu vă voi uita pe voi”. Ci nedepărtat va fi de voi întru toate chinurile voastre, 
privind nevoinţele voastre, în slă-biciunea voastră şi împletindu-vă cununa răsplătirii 


voastre. O, fii-cele mele cele bune! Gîndiţi-vă la durerile mele pe care le-am avut la 
naşterea voastră. Aduceţi-vă aminte de ostenelile mele pe care în vremea prunciei le- 
am suferit la creşterea voastră. Aduceţi-vă amin-te şi de bunătățile mele, cu cîtă 
dragoste v-am învăţat pe voi frica de Dumnezeu şi să mîngiiați bătrînețele mamei 
voastre prin acea statornică şi bărbătească mărturisire a voastră a lui Hristos. Pentru 
că aceasta îmi va fi mie veselie, bucurie, cinste şi laudă între toți credincioșii, cînd 
mă voi învrednici să mă numesc mamă de muce-niţe, cînd vă voi vedea pe voi că 
viteze răbdați pentru Hristos şi, mărturisind cu îndrăzneală numele cel sfînt al Lui, 
pentru dînsul muriţi. Atunci se va mări sufletul meu şi, bucurîndu-se duhul meu, se 
vor întări bătrîneţele mele. Atunci îmi veți fi mie adevărate fiice cînd, învățăturile 
mamei voastre ascultindu-le, veți suferi pentru Domnul nostru pînă la sînge şi veţi 
muri pentru dînsul cu osîrdie”. 


O învăţătură ca aceasta a mamei lor ascultînd-o fiicele cu u-milință, li se 
înfierbînta inima şi se bucurau cu sufletul, așteptînd vremea muceniciei ca ceasul cel 
de nuntă. Pentru că ramuri fiind a-le rădăcinii celei sfinte, cu tot sufletul doreau 
acelea aceasta, la ca-re le povăţuia pe ele înţeleapta lor mamă, Sofia. Şi pecetluindu- 
se cuvintele ei în inimile lor, se împodobeau, ca la o cămară, la ne-voinţa 
mucenicească şi, îngrădindu-se cu credință, se întăreau cu nădejde, aprinzînd într- 
însele focul dragostei către Domnul. Şi una pe alta încurajîndu-se, făgăduiau mamei 
lor ca toate cuvintele ei cele folositoare de suflet să le pună la lucru, cu ajutorul lui 
Hristos. 


Sosind a treia zi, au fost duse la judecată înaintea păgînului împărat. Iar el, 
socotind că fecioarele fiind tinere, vor asculta lesne cuvintele lui cele înșelătoare, a 
început a grăi către dînsele așa: "Eu, fucelor, văzînd frumuseţea voastră şi cruțind 
tinerețele voas-tre, vă învăţ pe voi părinteşte să vă închinaţi zeilor celor ce stăpî-nesc 
lumea. Şi de mă veţi asculta pe mine şi de veți îndeplini această poruncă, apoi fiice 
ale mele vă voi numi pe voi, voi chema eparhii și ighemonii şi pe toţi sfetnicii mei și 
înaintea lor vă voi face pe voi fiice ale mele şi de către toți veţi fi cinstite şi lăudate. 
lar de nu mă veţi asculta şi de nu vă veți supune poruncii mele, apoi în multe rele 
veţi cădea şi veţi duce în primejdie bătrînețele mamei voastre şi voi înşivă veţi pieri 
în acea vreme, în care ați pu-tea să vă veseliți, petrecînd în desfătări, în bunătăţi şi în 
bucuriile lumii acesteia. Că eu vă voi pierde pe voi cu rău şi mădularele voastre, 
sfărîmîndu-le, le voi arunca spre mîncare cîinilor şi veţi fi defăimate de toți. Drept 
aceea, ascultaţi-mă pe mine, ca să vă fie vouă bine, că vă iubesc pe voi şi n-aş vrea 
ca să vă pierd frumu-seţea voastră şi să vă lipsesc pe voi de viața aceasta, ci fiice ale 
mele vreau să vă am pe voi”. 


Deci, au răspuns sfintele fecioare, toate, cu o gură, zicînd: "Noi, tată avem pe 
Dumnezeul ceresc care se îngrijește de viața noastră şi miluieşte sufletele noastre. 
De Acela vrem să fim iubite şi ale Aceluia adevărate fiice căutăm să ne numim şi 
Aceluia închinîndu-ne şi păzind poruncile Lui, spre idolii voştri scuipăm, iar de 
îngrozirile tale nu ne temem. De aceea și dorim să pătimim şi să răbdăm muncile cele 
amare pentru cel dulce lisus Hristos, Dumnezeul nostru”. 


Auzind împăratul un răspuns ca acesta, a întrebat pe mama, Sofia, de numele 
şi de anii lor, iar ea a zis: "Cea dintii fiică a mea se numește Pistis şi are doisprezece 
ani; a doua, Elpida, are zece ani; iar a treia fiică se numeşte Agapi și este de nouă 
ani”. Şi se mira împăratul de acea vitejie a sufletului ce în puţini ani agoni-siseră şi 
de răspunsul dat cu pricepere şi îndrăzneală. Apoi, a înce-put pe cîte una, pe rînd, a 
le sili la păgînătatea sa. Întâi, pe cea mai mare soră, Pistis, o silea zicîndu-i: "Jertfeşte 
marii zeițe Artemida!" Iar ea n-a vrut. Atunci a poruncit împăratul să o dezbrace pe 
ea şi să o bată tare. lar chinuitorii bătînd-o fără de milă, îi ziceau: "Jert-feşte marii 
zeițe Artemida!". Dar ea răbda ca şi cum nici n-ar fi fost trupul ei. lar chinuitorii, 
nesporind nimic cu bătaia, i-au tăiat fragedul ei piept şi în loc de sînge a curs lapte 
din răni, şi toţi cei ce priveau la chinuirea ei se mirau de răbdarea şi de minunea 
aceasta, cum curgea din răni lapte, iar nu sînge. Și clătinînd cu capetele, osîndeau în 
taină nerozia şi răutatea împăratului, zicînd: "Ce a greşit această frumoasă fecioară 
de pătimeşte aşa! O, vai de nebunia împăratului şi de cruzimea lui cea de fiară, care 
mănîncă fără de omenie nu numai pe oamenii cei bătrîni, dar şi pe copiii cei tineri!". 
După aceasta, chinuitorii aduseră un grătar de fier şi-l puseră pe un foc mare, şi 
grătarul s-a înroşit îndată ca un cărbune aprins, încît scăpăra scîntei; pe acela o puseră 
pe sfinta fecioară Pistis care, după ce a stat două ceasuri pe el și rugîndu-se către 
Domnul său, nu s-a ars deloc, așa încît toţi se mirau. O aruncară apoi într-o căldare 
care sta pe foc plină de smoală amestecată cu untdelemn şi foarte fiartă; şi nici acolo 
nu s-a vătămat, ci ca în apă rece şezînd, cînta lui Dumnezeu. 


Iar prigonitorul, neștiind ce să mai facă cu dînsa ca să o poată abate de la 
credinţa în Hristos, a hotărît asupra ei judecată de sa-bie de care auzind sfinta Pistis 
s-a umplut de bucurie şi a zis către mama sa: "Roagă-te pentru mine maica mea, ca 
să-mi săvîrşesc a-lergarea mea şi, trecînd la marginea cea dorită, să văd pe Domnul 
şi Mîntuitorul meu Cel iubit şi să mă îndulcesc de vederea Lui cea dumnezeiască”. 
Iar către surori a zis: "lubitele mele surori! Ştiţi cui ne-am făgăduit şi cui ne-am făcut 
mirese! Ştiţi că însemnate sîntem prin Sfînta Cruce a Domnului nostru spre veşnica 
Lui slujbă. Deci, să răbdăm pînă în sfîrşit. De o mamă sîntem născute, una ne-a hră- 
nit şi ne-a învăţat, deci unul și acelaşi sfîrşit să primim, o voie să avem, ca unele care 
într-adevăr am ieşit din unul şi acelaşi pîntece. lată eu vă voi fi vouă pildă, ca 
amîndouă după mine să veniți la Mirele nostru cela ce la Sine ne chiamă pe noi”. 
Acestea zicîndu-le a sărutat pe mama sa, aşijderea și cu surorile, îmbrăţișîndu-se s- 
au sărutat şi a plecat să se pună sub sabie. 


Iar mama nu s-a mîhnit pentru fiica sa, căci atît mîhnirea inimii, cît şi durerea 
maicii cea pentru fii a fost biruită într-însa de dragostea cea către Dumnezeu. Şi 
numai de aceea ofta şi se în-grijea ca nu cumva vreuna din fiicele sale, înfricoşîndu- 
se de mun-că, să se lepede de Domnul tuturor şi zicea către Pistis: "Eu, fiica mea, te- 
am născut pe tine şi pentru tine am răbdat dureri. Pe acestea tu numai atunci mi le 
răsplăteşti mie bine, cînd vei muri întru mărturisirile lui Hristos, ŞI-ţi vei vărsa sîngele 
tău pe care din pîn-tecele meu I-ai luat pentru Hristos. Drept aceea să mergi la dînsul, 
iubita mea fiică, şi cu sîngele tău, roşindu-te, ca îmbrăcată fiind cu o haină mohorită 
să te arăţi frumoasă ochilor Mirelui tău şi pe mine, mama ta cea săracă, înaintea Lui 


să mă pomeneşti și pentru surorile tale roagă-te Lui, ca să le întărească şi pe ele întru 
aceeaşi răbdare pe care tu o ai”. 


Şi tăiară cinstitul cap al Sfintei Pistis. lar mama a luat mult pătimitorul ei trup 
şi, sărutîndu-l pe el, se bucura şi slăvea pe Hristos Dumnezeu, Cel ce a primit pe fiica 
ei Pistis în cămara cea ce-rească. 


Iar păgînul împărat a adus de față pe cealaltă soră, pe sfinta fecioară Elpida, și 
a zis către dînsa: "Fiică bună, rogu-mă ţie, as-cultă sfatul meu, că te sfătuiesc ca un 
tată, iubindu-te pe tine: în-chină-te Artemidei celei mari. Ai văzut muncile cele ale 
surorii tale celei mari şi ai privit la moartea ei cea amară; deci, să nu vrei şi tu să 
pătimeşti la fel. Să mă crezi pe mine fiică, că îmi este jale de tinereţile tale şi aș dori 
să te am pe tine fiică, de te-ai supu-ne poruncii mele". lar Sfînta Elpida a răspuns: 
"Au doar, împărate, nu sînt soră aceleia pe care au ucis-o? Doar nu din aceeaşi mamă 
m-am născut? Doar nu cu acelaşi lapte m-am hrănit şi acelaşi botez am avut pe care 
l-a avut şi sora mea cea sfîntă? Împreună cu dînsa am crescut şi din aceleaşi cărți şi 
aceeaşi învățătură a mamei m-am învăţat a cunoaşte pe Unul Dumnezeu şi Domnul 
nostru lisus Hristos şi întru dînsul a crede şi Lui Unuia a mă închina. Deci, să nu 
nădăjduieşti, împărate, că eu n-aş cugeta, n-aş gîndi sau n-aş vrea a merge pe aceeași 
cale pe care a plecat sora mea Pistis, la care sînt gata; ci numai nu zăbovi mult 
ostenindu-te cu cuvintele şi începe însuţi lucrul şi vei vedea că tot acelaşi este gîndul 
meu ca şi acela al surorei mele celei mai dinainte”. 


Auzind împăratul un răspuns ca acesta a dat-o pe ea la chi-nuri şi dezbrăcînd- 
o pe ea slujitorii ca şi pe Pistis, au bătut-o fără milă, mult, încît s-au ostenit bătînd-o. 
lar ea tăcea ca şi cum n-ar fi simțit durerile, fără numai privea spre fericita maica sa 
Sofia, care sta tot acolo, şi, cu vitejie spre pătimirea fiicei sale privind, cu tărie ruga 
pe Dumnezeu ca să dea fiicei sale răbdare multă. Apoi, după porunca împăratului 
celui fără de lege, o aruncară în foc, în care, ca şi cei trei tineri, nearsă fiind, lăuda pe 
Dumnezeu. După aceasta o spînzurară şi cu unghii de fier au strujit-o. lar căzîndu-i 
carnea şi sîngele curgînd ca pîriul din ranele ei ieșea oarecare minunată bună 
mirosire, şi zîmbea cu fața luminoasă şi cu darul Sfîntului Duh strălucind și 
batjocorind pe chinuitor că pe o copiliţă mică cum e ea nu putea să o biruiască, zicea: 
"Cu ajutorul lui Hristos, nu numai nu bag în seamă chinul, dar mai ales îmi place 
întru el, ca într-o dulceaţă a raiului, că dulce îmi este pentru Domnul meu. Iar pe tine 
chinuitorule, te așteaptă munca cea fără de sfîrşit cu dia-volii, în gheena focului pe 
care în loc de Dumnezeu îi ai ţie”. Cu aceste cuvinte întărîtîndu-se mai mult 
chinuitorul, a poruncit să gătească o căldare plină cu smoală amestecată cu seu şi 
dedesubt să-i dea foc, ca în căldura cea fiartă să o arunce pe sfîntă; fierbînd căldarea, 
cînd era să arunce pe sfinta într-însa, îndată căldarea s-a topit ca ceara și s-a vărsat 
smoala ce clocotea într-însa şi seul cel fierbinte şi au ars pe toți cei ce stau împrejur, 
căci atîta putere făcătoare de minuni a lui Dumnezeu era întru Sfînta Elpida. 


Dar prigonitorul văzînd toate acestea, n-a vrut să cunoască pe adevăratul 
Dumnezeu, pentru că inima lui a întunecat-o diavolescul întunerec și rătăcirea 


pierzătoare şi se ruşina văzîndu-se batjocorit de o copiliță aşa mică. Apoi, nevrînd ca 
să rabde mai mult ruşinea aceea, a osîndit-o pe ea la tăiere. Fecioara, auzînd de 
sfîrşitul său, a alergat cu bucurie la mama sa, zicînd: "Fu liniştită, mama mea! Să fu 
sănătoasă si să pomeneşti pe fiica ta". lar mama, cuprinzînd-o pe ea, o săruta, zicîndu- 
1: "Fiica mea, Elpida, binecuvîntată eşti tu de Domnul Dumnezeu Cel de sus, spre 
care nădăjduieşti şi sîngele tău pentru Dînsul să nu-l cruți. Mergi dar la sora ta Pistis 
şi cu dîn-sa să stai înaintea Dumnezeului tău”. Apoi sărutîndu-se Elpida cu sora sa 
Agapi, care privea la sfîrşitul ei, zise către dînsa: "Să nu rămii aici, sora noastră, ci 
să grăbeşti a veni ca împreună să stăm înaintea Sfintei Treimi”. Apoi s-a apropiat de 
trupul cel mort, tăiat, al Sfintei Pistis, sora sa, şi cuprinzîndu-l pe el cu dragoste, din 
fire spre lacrimi se pleca, iar din dragostea cea întru Hristos spre bucu-rie era 
îndemnată. După aceea şi-a plecat sfîntul său cap sub sabie şi tăiară pe Sfînta Elpida. 
lar mama a primit trupul ei şi proslăvea pe Dumnezeu, bucurîndu-se de o vitejie ca 
aceasta a celor două fiice ale sale, vitejie la care şi pe a treia fucă o îndemna cu 
cuvinte dulci şi cu înțelepte sfaturi. 


Apoi, chemînd prigonitorul pe a treia fecioară, Agapi, o în-demnă pe ea, ca și 
pe cele două, ca să se depărteze de Cel răstignit şi să se închine Artemidei. Dar în 
zadar s-a ostenit înşelătorul pen-tru că cine avea să rabde mai mult pentru Domnul 
cel iubit al său, precum Agapi, care se tîlcuieşte "dragoste", de vreme ce este scris: 
"tare ca moartea este dragostea, apa cea multă nu poate să stingă pe dragoste şi chiar 
rîurile nu o vor îneca pe ea"? Că n-au stins focul dragostei celei către Dumnezeu în 
această fecioară apele cele multe ale dulceților lumeşti și nu o înecară pe ea rîurile 
primejdiilor şi ale chinurilor, ba încă se da pe față dragostea ei cea mare prin aceea 
că era gata în orice vreme să-şi pună sufletul pentru iubitul său lisus Hristos. Mai 
mare dragoste decît aceasta nimeni nu are, ca cineva să-şi pună sufletul pentru 
altcineva. lar cunoscînd prigonitorul că nu poate să sporească nimic cu înşelăciune, 
a început a o chinui pe ea, vrînd ca în feluri de munci să despartă pe Agapi de 
dragostea lui Hristos. Ci sfînta alcătuia cu buzele cuvintele Apostolului: "Cine mă va 
despărți de la dragostea lui Dumnezeu? Oare necazul sau strîmtoarea sau gonirea sau 
foamea sau golătatea sau primejdia sau sabia? În toate acestea biruiesc pentru cel ce 
m-a iubit pe mine" (Romani 8,35-37). 


Deci s-a început chinuirea ei aşa: a poruncit chinuitorul să o întindă pe ea la o 
roată şi cu toiege să o bată. Şi întinsă a fost sfînta atît de mult, încît din trupul ei cel 
tînăr se desfăceau mădularele din încheieturile lor şi, bătîndu-se, se roşea cu sîngele 
ca o porfiră, iar pămîntul se adăpa din sîngele ei ca din ploaie. Apoi arseră un cuptor 
foarte tare pe care, arătîndu-l sfintei, chinuitorul zicea: "O, fecioară, numai atita să 
zici : Mare este zeiţa Artemida! ; şi-ţi voi da drumul. lar de nu vei zice aceasta, îndată 
într-acel cuptor ars vei arde". Iar sfînta a zis: "Mare este Dumne-zeul meu lisus 
Hristos! lar Artemida și tu cu dînsa, să pieriți”. Şi îndată prigonitorul mîniindu-se, a 
poruncit celor ce stau de faţă să o arunce în cuptor. lar ea, neaşteptînd să o arunce 
cineva, singură s-a grăbit a intra; şi umbla prin mijloc nearsă și ca la un loc de răcoare 
dănțuia cîntînd şi binecuvîntînd pe Dumnezeu. lar din cuptor îndată a ieşit focul 
asupra necredincioşilor celor ce stăteau împrejurul cuptorului şi a ars pe unii 


prefăcîndu-i în cenușă, iar pe alţii i-a pîrlit şi chiar pe împăratul, ajungîndu-l, l-a 
vătămat, încît a fugit departe de cuptor. Deci, se vedeau în acel cuptor şi alte oarecare 
fiinţe foarte luminoase dănțuind cu dînsa şi se prea mărea numele lui Hristos, iar 
necurații se rușşinau. 


Apoi, stingîndu-se cuptorul, a ieșit sfinta ca dintr-o cămară, mireasa cea 
frumoasă a lui Hristos, luminoasă şi sănătoasă. Prinzînd-o chinuitorii, după porunca 
împăratului, cu sfredele i-au găurit încheieturile, dar dumnezeiescul ajutor întărea pe 
sfinta în muncile acelea, încît n-a murit. Pentru că cine ar fi putut răbda acestea? 
Oricine îndată ar fi murit. Însă iubitul ei Mire, lisus Hristos, o întărea pe ea ca şi 
necurații de mai mare rușine să se umple, iar sfintei mai multă răsplătire să i se 
înmulțească şi să se proslăvească puterea cea tare a lui Dumnezeu în vasul cel slab. 
Mai pe urmă, prigonitorul bolnăvindu-se de pîrlirea aceea a focului, a poruncit să o 
taie pe sfînta cu sabia. lar ea, auzind de tăierea sa, se bucura și zicea: "Cum oare să 
binecuvîntez mult lăudatul numele Tău, Doamne lisuse Hristoase, Cel ce mă iubeşti 
pe mine, roaba Ta, Agapi, că cu surorile mele mă rînduiești pe mine, învrednicindu- 
mă ca aceleași munci pe care şi ele le-au pătimit pentru nu-mele Tău să le pătimesc!?" 
lar mama ei, Sfînta Sofia, neîncetat se ruga lui Dumnezeu pentru a treia fiică a sa ca 
să-i dea ei răbdare pînă la sfîrşit şi zicea către dînsa: "A treia mlădiţă a mea, fiica 
mea cea prea iubită, nevoieşte-te pînă în sfîrşit, pentru că pe bună cale mergi, şi iată, 
ți s-a împletit ţie cununa și ţi s-a deschis cămara cea gătită, şi Mirele stă aşteptîndu- 
te pe tine şi privind de sus la nevoinţa ta. Cînd îţi vei pleca capul sub sabie, el să 
primească sufletul tău cinstit şi fără de prihană; să-l cuprindă şi să te odihnească pe 
tine cu ale tale surori. Încă să mă pomenești şi pe mine, mama voastră, în împărăţia 
Mirelui nostru, ca milostiv să-mi fie mie şi să nu mă lipsească pe mine de partea 
voastră şi de petrecerea împreună întru slava Sa cea sfîntă”. Și îndată o tăiară pe sfinta 
Agapi cu sabia. 


lar maica luînd trupul ei, l-a pus într-o raclă frumoasă împreună cu trupurile 
sfintelor Pistis şi Elpida şi a împodobit tru-purile lor precum se cădea şi, punîndu-le 
într-o căruţă, le-a dus din cetate ca la cîteva stadii şi acolo cu cinste a îngropat pe 
fiicele sale, scăldate în lacrimi de bucurie, la un loc înalt. Apoi, însăşi ea, şezînd lîngă 
mormîntul lor trei zile, se ruga lui Dumnezeu cu umi-lință şi a adormit cu somnul 
morții în Domnul şi s-a îngropat de către credincioși în acelaşi loc împreună cu fiicele 
cu care a avut parte de împărăţia cerească şi de încoronarea mucenicească, că deşi n- 
a suferit cu trupul, cu inima a pătimit mult pentru Hristos. 


Aşa de înțelepţeşte şi-a sfîrşit Sofia alergarea sa aducînd Sfintei Treimi în dar 
pe cele trei îmbunătăţite fiice ale sale, Pistis, Elpida şi Agapi! O, sfîntă şi dreaptă 
Sofie! Care dintre femei s-a mîntuit aşa prin nașterea de fii, precum tu, care ai născut 
nişte fiice ca acestea care Mîntuitorului s-au făcut mirese si pentru dînsul pătimind, 
cu dînsul acum împărăţesc şi se proslăvesc! Cu adevărat tu eşti mamă minunată și 
vrednică de bună pomenire, că privind la cele cumplite şi amare chinuri şi la morțile 
fiicelor tale celor iubite, nimic nu te-a durut de dînsele ca pe o maică, ci cu atît mai 
mult te-ai bucurat de darul lui Dumnezeu, mîngîindu-te, şi singură le-ai învățat pe 


ele şi le-ai rugat să nu-şi cruţe viaţa lor vremelnică, ci să-şi verse fără de cruţare 
sîngele pentru Hristos Domnul, de a cărui prea luminată față acum, prin vedere, te 
veseleşti la cer, cu sfintele tale fiice! Înţelepţeşte-ne şi pe noi ca să aducem roadele 
virtuților credinţei, nădejdei și dragostei și să ne învrednicim ca înaintea preasfintei, 
neziditei şi de viață făcătoarei Treimi să stăm şi să o slăvim pe ea în vecii vecilor. 
Amin. 


În această zi, pomenirea Sfintei Muceniţe Agatoclia, care de la stăpîna sa 
Arianca a pătimit multe răutăți în opt ani pentru dreapta credinţă, cu pietre peste 
grumaz fiind bătută necontenit şi sfărîmîndu-i-se coastele cu ciocan de fier, mai pe 
urmă lipsindu-se de vremelnica viață, prin ardere de foc a trecut la viaţa cea veşnică. 


Şi pomenirea Sfintei Muceniţe Teodota care pe vremea împărăției lui 
Alexandru (222-235), de către Simblic prigonitorul a fost purtată prin multe cetăți şi 
s-a chinuit cu multe cazne, apoi s-a sfîrşit de sabie în Niceea. 


Şi pomenirea sfinților mucenici o sută cincizeci şi şase, în Tir, cetatea Feniciei, 
pe timpul împărăției lui Dioclețian (284-305), chinuiţi de Viturin dregătorul, prin 
multe munci, pentru Hristos. Între ei erau şi doi episcopi din Egipt, Pelie şi Nil şi 
Zinon preotul, şi doi slăviți bărbaţi, Patermuhtie şi Ilie, care, scoțindu-li-se ochii şi 
tăindu-li-se pulpele, s-au sfîrşit prin foc. 


38. POMENIREA CUVIOSULUI PĂRINTE EUMENIE, 
EPISCOPUL GORTINEI (SEC. VII) 
(18 SEPTEMBRIE) 


Acest cuvios, părintele nostru Eumenie, prin îmbunătățita viaţă a plăcut lui 
Dumnezeu din tinereţe, pentru că a călătorit pe calea cea strîmtă care duce la cer, 
ascultînd pe cela ce zice: "Nevoiţi-vă a intra prin poarta cea strîmtă, prin care, ca să 
poată intra cineva, două sarcini grele are a lepăda: averea şi trupul"; Eumenie a 
lepădat averea pentru că a împărțit-o la săraci, ştiind că bogatul cu greu va intra în 
împărăția lui Dumnezeu. Cine va putea să intre prin porțile cereşti cele strîmte fiind 
încărcat cu sarcina bogăției? 


După cum a sfătuit Domnul pe tînărul acela care a întrebat despre viaţa cea 
veşnică: "Vinde-ţi - zice - averile şi le împarte la săraci şi vei avea comoară în cer” 
(Matei, 19,21). Pentru că cel ce slujeşte Mamonei nu poate să slujească și lui 
Dumnezeu. Și cel însărcinat cu mulțimea bogățiilor nu va trece prin ușile cerești cele 
strîmte, precum nici cămila prin urechea acului. Cel ce voieşte să treacă prin 
strîmtoare, nu numai sarcina, ci şi hainele le leapădă. Cel ce doreşte ca să fie în cer 
următorul Domnului, nu numai ave-rile acelea care sînt de prisosit ca o netrebnică 
sarcină le leapădă, ci și pe acelea ce sînt de nevoie, care ca o haină pe neajungerea 
trupului o acopere, şi pe acelea le împarte la săraci. 


Unul ca acesta era Sfîntul Eumenie. El pe toate le-a socotit a fi gunoaie, de 
toate s-a lepădat, pe toate le-a lăsat, ca să alerge după Hristos, şi pentru ca să-L afle 
şi să-L dobîndească. Averea, dezbrăcînd-o de pe sine ca pe o haină, pe cei săraci, pe 
cei goi şi pe cei lipsiţi i-a îmbrăcat, apoi el însuşi, dezbrăcîndu-se de toată dulceaţa 
pămîntească, a trecut prin strîmtoarea sărăciei şi a intrat prin poarta cea îngustă care 
duce la cereasca bogăţie. 


Acest cuvios a lepădat și altă grosime a trupului cînd cu ne-voinţele, cu 
ostenelile, cu înfrînarea, cu postul şi cu pribegirea şi-a supus poftele sale și s-a făcut 
subțire, ferindu-se de toată plăcerea trupească și de iubirea dulceților lumești. Pentru 
că "cel ce se luptă - precum zice apostolul - se înfrînează de la toate" (1 Corinteni 
9,25). S-a înfrînat şi el de toate acelea prin care trupul s-ar fi în-grăşat şi s-ar fi 
îngroșat poftele, născîndu-se patimile. Nu şi-a dat ochilor săi somn, pînă ce sufletul 
şi trupul, curăţindu-se de patimi, s-a făcut locaș Sfîntului Duh. Aşa lepădînd 
amîndouă sarcinile cele groase: una de avere, iar alta a trupului mult pătimașului, s- 
a făcut uşor trecerea pe calea cea îngustă a porților celor strîmte care duc la viaţa 
veşnică. lar cînd viaţa lui îmbunătățită strălucea ca o lu-mină şi era de folos tuturor, 
atunci a fost ales şi ridicat la scaunul episcopal al Bisericii Gortinei, unde ca o lumină 
stînd în sfeșnic, a luminat păstoria sa şi ca un soare a luminat Biserica lui Hristos cu 
lucrurile şi cu cuvintele, pentru că așa se cade să fie lumina lumii, ca fapta să meargă 
înaintea cuvintelor, precum raza apucă înaintea luminii. Drept aceea şi acest sfînt, 
şezînd pe scaunul său de episcop, învăţa pe fiu săi sufleteşti mai întîi cu fapta, chip 
şi pildă făcîndu-se turmei cu viaţa cea curată și plăcută lui Dumnezeu, apoi îi învăţa 
şi cu cuvîntul. 


Mai întîi fiind lumină pentru sine, a luminat şi pe alţii. Întîi cugetînd el la legea 
Domnului ziua și noaptea şi pe alţii după aceea i-a învăţat. Întii el a vieţuit cu 
sfinţenie şi apoi i-a sfinţit pe alţii. Întâi a cîştigat ştiinţa sa curată şi apoi a curăţit 
ştiinţele altora. Era încă şi foarte milostiv şi după numele său Eumenie, care se tilcu- 
ieşte milostiv, avea viața plină de lucruri bune. Era tată al sărma-nilor, bogăţie a 
săracilor, dătător celor ce cer, mîngîietor, pătimitor celor ce pătimesc şi făcător de 
minuni prea minunat. 


O dată a omorît cu rugăciunea un şarpe mare ce se repezise asupra lui, dar mai 
mare minune a făcut că pe şarpele iadului, pe diavolul l-a călcat, păşind peste dînsul 
prin rugăciune şi l-a alungat pe el de la turma lui Hristos cea încredinţată lui. Şi nu 
numai în Gortina, ci şi în Roma asupra diavolilor s-a înarmat pentru că, ajungînd la 
Roma, prin semne și minuni, pe mulţi 1-a făcut a se mira; pe duhurile cele viclene le- 
a alungat din oameni, bolnavii a tămăduit, era făcător de pace în mijlocul vrajbelor 
şi al miîniilor. Ajungînd la Tebaida în vreme de secetă, a pogorît ploaie din cer cu 
rugăciunea şi acolo sfîrşindu-se cu pace, a început după viaţa cea vremelnică viaţa 
cea veşnică și nesfîrşită. lar sfîntul lui trup a fost mutat în Gortina, la scaunul lui, şi 
acolo l-au îngropat cu cinste. 


39. POMENIREA SFINTEI MUCENIŢE ARIADNA (SEC. II) 
(18 SEPTEMBRIE) 


Această sfintă muceniţă, Ariadna, a pătimit pentru Hristos pe vremea 
împărăției lui Adrian (117-138), fiind roabă la oarecare Tertill, mai mare al cetății 
Promisia, din ţara Frigiei. Acel Tertill a făcut praznic în capiştea idolească la nașterea 
unui prunc al său, jertfind şi închinîndu-se zeilor şi dănțuind cu toţi casnicii şi cu 
prietenii şi megiaşii săi. Sfînta Ariadna a rămas acasă şi n-a vrut să intre în capiştea 
idolească şi să prăznuiască împreună cu stăpînul său. Deci mîniindu-se stăpînul ei, a 
bătut-o fără mulă, apoi, spînzurînd-o, a strujit-o cu unghii de fier, după aceasta a 
aruncat-o în temniţă și a chinuit-o cu foamea multă vreme, ca să se lepede de Hristos 
şi să se închine idolilor neînsuflețiți. Apoi, i-a dat drumul din temniţă şi ea s-a dus 
din cetate. Dar stăpînul ei, căindu-se că a liberat-o, a alergat după dînsa cu slujitorii 
săi, iar ea uitîndu-se înapoi şi văzînd pe urmăritorii săi, a fugit şi, apropiindu-se de o 
oarecare piatră, s-a rugat lui Dumnezeu ca să o izbăvească pe ea din mîinile 
vrăjmaşilor. Și îndată, cu dumnezeiască putere, s-a desfăcut piatra şi a intrat sfinta 
înlăuntru, iar piatra s-a strîns la loc cum a fost, pentru că îngerul Domnului, arătîndu- 
se acolo, a făcut această minune. Deci, prigonitorii s-au tulburat de frică și, hărţuindu- 
se cu sulițele lor, singuri s-au împuns pe ei şi au pierit. 


Aşa a izbăvit Domnul pe roaba sa din mîinile lor, ca pe o pasăre din cursa 
vînătorilor. Cu ale cărei rugăciuni să ne izbăvească Domnul şi pe noi de vrăjmaşii 
noştri şi cu aceeaşi sfîntă să ne învrednicească şi pe noi a dănţui în bucuria cea 
cerească în veci. Amin. 


În această zi, Sfintele femei Muceniţe Sofia şi Irina și Sfîntul Mucenic Castor. 


Tot în această zi la Prolog este pus Sfîntul Simeon, episcopul Ierusalimului, 
dar pomenirea lui se cinsteşte la aprilie, în 27 de zile. 


40. PĂTIMIREA SFINȚILOR MUCENICI TROFIM, 
SAVVATIE ŞI DORIMEDONT (î 276) 
(19 SEPTEMBRIE) 


Rău-credinciosul Probus (276-282) avea sceptrul împărăției Romei, iar în 
Antiohia stăpînea Attic, care se numea şi Eliodor. Atunci se săvîrşea praznicul 
pierzător de suflet al lui Apolo şi locuitorii cetăţii, precum le era obiceiul, toată ziua 
aceea se îndeletniceau cu aduceri de jertfe, beţii, dănţuiri şi toate lucrurile cele de 
desmierdare. Atunci au venit acolo din părțile din afară doi necunoscuţi, Trofim şi 
Savvatie, bărbaţi drepteredincioşi și închinători ai adevăratului Dumnezeu. Aceștia 
văzînd orbirea şi pierderea marii mulțimi de suflete, au suspinat cu greu şi, 
amestecîndu-și cuvintele cu lacrimi, au zis către Dumnezeu: "Dumnezeule! Cel ce 
cu cuvîntul din neființă toate Le-ai alcătuit şi pe om după chipul Tău l-ai zidit, Tu 
caută din cer şi scoate pe aceşti oameni din mîinile vrăjmaşului". Grăind ei acestea, 
închinătorii la idoli, cei ce i-au văzut pe dînşii, au cunoscut că nu fac parte din 
păgînătatea idolească, și, prinzîndu-i, i-au dus la stăpînitorul şi judecătorul lor cel 
mai dinainte pomenit, Attic Eliodor, care văzîndu-i, îndată a poruncit să-i despartă 
pe unul de altul. Aducînd de față întîi pe Sfîntul Trofim îl întrebă de nume, de viață 
şi de credinţă. lar el a răspuns: "Numele meu este Trofim și m-am născut din părinți 


slobozi şi de neam bun; însă am fost robit păcatului fără de necinstire; pînă ce, prin 
botezul lui Hristos, am luat cea mai bună libertate şi neamul cel mai bun”. Iar 
judecătorul a zis: "De care credinţă eşti?" Răspuns-a Trofim: "Iată, ţi-am spus, dar 
ascultă mai lămurit: Sînt creştin, rob al lui Hristos şi lui Hristos jertfă vreau să fiu”. 
Judecătorul a zis: "Dar eşti străin sau cetăţean?" Iar sfîntul, cel ce cu adevărat era 
străin de lume, a zis că este străin. lar judecătorul I-a întrebat: "Oare ai citit poruncile 
împărăteşti?" Răspuns-a sfîntul: "Le-am citit, însă ce este nouă că între dreapta 
credinţă și între înşelăciunea diavolească este atîta deosebire pe cît între zi şi între 
noapte”. 


După aceste cuvinte, mîniindu-se prigonitorul, a poruncit ca pe Sfîntul Trofim, 
dezbrăcîndu-l, să-l întindă în patru părți şi să-l bată fără milă. Și l-au bătut mult pe 
mucenic, pînă s-a roşit pămîntul de sîngele lui. Apoi, judecătorul a poruncit ca să 
înceteze a-l bate şi i-a zis: "Jertfeşte zeilor, Trofime, că de nu vei jertfi, apoi te voi 
trimite în Frigia, la Dionisie prigonitorul”. Acel Dionisie era foarte cumplit. Prin 
tirania sa cea fără de omenie era vestit în toată lumea. Răspuns-a Sfîntul Trofim: "Nu 
mi se cade mie nici a mă gîndi la aceasta, chiar dacă voi fi ucis de tine ori de altul, 
că de voi fi chinuit ori de Eliodor, ori de voi fi chinuit de Dionisie, tot o moarte îmi 
este înainte, pentru că amîndoi au același gînd: să ucidă pe aceia care au hotărît să 
slujească cu dreaptă credință lui Dumnezeu”. 


La aceste cuvinte judecătorul mai tare s-a mîniat şi a poruncit să-l spînzure pe 
lemn pe sfînt şi să-i rupă trupul. Şi îndată veniră de faţă speculatorii (Cei care taie 
capetele) cu unelte ascuţite, cu care tăind trupul mucenicului şi strujindu-l pînă la 
oase ajunseră la cele dinlăuntrul lui. Iar el, răbdînd, grăia încet şi lin: "Doamne, ajută 
robului Tău". lar judecătorul a zis către dînsul: "Unde este Hristos al tău, Trofime?" 
Iar el a răspuns: "Hristos al meu este cu toți cei ce-L chiamă pe EI în adevăr şi de 
mine nu se desparte. Semnul adevărat al venirii lui Hristos la mine este acesta: că 
rabd cu înlesnire chinurile pe care nu le poate răbda firea omenească, de nu ar fi lîngă 
dînsa ajutorul lui Dumnezeu". 


După aceste chinuri îl aruncară pe Sfîntul Trofim în temniță, apoi aduseră la 
judecată pe fericitul Savvatie. Şi îndată a zis către dînsul judecătorul: "Nu te întreb 
pe tine de eşti creştin, ci spune mai întîi de ce rînduială eşti”, pentru că singur cuvîntul 
creştin era așa de urît acelui necurat, încît nici nu voia să-l audă; precum cel bolnav 
de ochi nu suferă să vadă lumina cea bineprimită la toţi, fiindu-i ochii sufleteşti aşa 
de întunecaţi nu suferea să caute cu dînşii la lumina numelui lui Hristos. Pentru aceea 
i-a zis: "Nu te întreb pe tine de eşti creştin". lar Sfîntul Savvatie a răspuns: "Mie, o, 
judecătorule, dregătoria, vrednicia, moştenirea, mărirea şi bogăţia îmi este Hristos, 
Fiul lui Dumnezeu Cel pururea viu, cu a Cărui purtare de grijă toată lumea durează 
şi se cîrmuiește".ar judecătorul, socotind răspunsul cel îndrăzneţ al muce-nicului ca 
O jignire, s-a miîniat şi l-a lovit peste obraz, zicîndu-i: "Na, să răspunzi precum te 
întreb eu! Şi mai înainte, pînă nu te voi pierde pe tine cu chinurile, apropie-te de zei 
şi le jertfeşte lor”. Sfîntul a ocărît pe zeii lor şi a rîs de nebunia lor şi a dat pe față 
păgînătatea lor. Atunci, după porunca prigonitorului l-au spînzurat şi cu unghii de 


fier l-au strujit atît de mult, pînă ce au rămas oasele goale, căzînd carnea şi cele 
dinlăuntrul lui se vedeau rupte, încît chinuitorii nu aveau ce să mai rupă de pe dînsul, 
că toată carnea căzuse. Rămînînd numai oasele spînzurate, îl dezlegară de pe lemn şi 
îndată Sfîntul Savvatie, în acele chinuri și-a dat sufletul în mîinile Domnului. 


Mutîndu-se Sfîntul Savvatie către Domnul, a rămas singur în chin fericitul 
Trofim. Judecătorul, pierzînd speranţa că-l va întoarce spre păgînătate, a gîndit să-l 
trimită în Frigia la prigonitorul Dionisie, de care am pomenit mai înainte. Drept 
aceea, a scris către dînsul o scrisoare, înştiinţîndu-l despre Trofim, despre cîte chinuri 
a răbdat, şi că s-a arătat mai tare decît cei care l-au chinuit şi că pe Hristos Unul îl 
cinstește şi pe ei ca pe nimic îi socotește. 


Trimişii, luînd scrisoarea, au scos pe sfint din temniță şi, după porunca 
prigonitorului, l-au încălțat cu încălțăminte de fier care avea în ea mulțime de piroane 
ascuțite, cu care să-l ducă încălţat pe cale. Și luînd ostaşii pe sfînt îl duceau şi îl sileau 
să meargă deopotrivă cu dînşii; ei pe cai, iar sfîntul pe jos, în încălțămintea cea de 
fier, înțepîndu-i-se picioarele de piroane, mergea întrecînd pe cei pedeștri şi călări şi 
se uda calea cu sfîntul lui sînge. Acolo cu adevărat chinuitoare a fost calea ce a dus 
la viaţa veşnică, unde cu cîţi paşi a măsurat, atîtea răni noi a luat în picioare şi cîte 
răni noi erau, atîtea dureri și necazuri a răbdat. Însă Domnul fiind calea, îl întărea pe 
robul său pe cale şi pentru fiecare pas îi gătea lui răsplătire. 


Mergînd trei zile a ajuns la cetatea Frigiei, care se numea Sinad. Şi acolo 
ostașii au dat lui Dionisie scrisoarea de la Eliodor. Acesta, citind-o, a poruncit să-l 
aducă înaintea sa pe Sfîntul Trofim, şi, văzîndu-l, l-a întrebat: "Oare tu ești Trofim?" 
lar mucenicul a răspuns: "Trofim mă numesc şi sînt rob al lui Hristos, adevăratul 
Dumnezeu, în care cei ce cred nu se rușinează niciodată”. lar Dionisie a zis: "ȘI încă 
te afli tot în nesupunere şi pe Acel Hristos zadarnic şi în deşert Îl mai chemi; El la 
mulți a fost pricinuitor al morții. Dacă n-ai vrut mai întîi să te lepezi de EI, apoi acum 
lasă nădejdea pe care ai avut-o spre Dînsul şi jertfeşte idolilor ca, scăpînd de muncile 
cele cumplite şi de moarte, să-ți petreci zilele tale în pace". Viteazul Trofim a 
răspuns: "De moarte şi dacă aş vrea să scap, nu este cu putință, că de nu mă vei ucide 
tu, apoi însăşi firea cu adevărat este datoare să moară. lar prin moarte se cade a 
dobîndi viaţa aceea care fără de măsură este mai bună și mai mare decît aceasta care 
este plină de răutăți și scurtă. Bunătăţile vieţii ce va să fie, ochiul cel de tină nu poate 
să le vadă şi urechea să le audă, nici nu se suie la inima omului. Deci, cu mare dorință 
sînt robit de viața aceea şi mă bucur auzind de la tine de moartea cu care mă 
îngrozeşti”. 


Atunci Dionisie, oftînd de mînie, a poruncit ca să-l bată pe sfîntul Trofim cu 
vine crude. lar cînd îl bătea îi zicea prigonitorul: "Să zici numai cu buzele, Trofime: 
"voi jertfi zeilor” şi îndată te vei izbăvi din chinuri”. lar el, nesocotind bătăile și 
cuvintele prigonitorului, tăcea. Apoi, slujitorii au turnat oţet cu muştar amestecat în 
nările lui, după porunca prigonitorului. După aceasta, spînzurîndu-l pe un lemn, îi 
spintecau coastele, făcîndu-i răni lungi şi adînci, încît ieșeau rîuri de sînge din ele. 


Iar el, răbdînd, zicea în sine: "Multe-s necazurile drepţilor și din toate acelea îi va 
izbăvi pe ei Domnul”. Aceasta auzind-o Dionisie, 1-a zis: "Deșartă este nădejdea ta, 
Trofime, şi zadarnice gîndurile tale, pentru că cine va veni la tine din Cer ca să te 
izbăvească de răutățile cele de aici? Deci, te sfătuiesc pe tine, jertfeşte zeilor, şi îţi 
vei ajuta ţie". Iar sfîntul, rîzînd de nebunia prigonitorului, a zis: "De Dumnezeul meu 
cel adevărat și viu nu mă voi lepăda niciodată”. 


Dionisie a zis cu mînie către slujitori: "Mai groaznic să-l chi-nuiţi pe el”. Şi se 
silea chinuindu-l foarte cumplit, iar sfîntul se ruga: "Caută din Cer, Dumnezeul meu, 
şi mă izbăveşte de cursa vînătorilor, că Tu ești aşteptarea mea Doamne". Prigonitorul 
a poruncit ca să toarne pe rănile lui oţet cu sare adăugîndu-i mai multă durere. Iar 
fericitul a zis către judecător: "Mai tare acum ai făcut trupul meu, ca să nu se strice 
de bătăile ce mi-ai dat tu”. Apoi, cu lumînări aprinse îi arse coastele, dar nici așa nu 
s-a slăbit ostașul lui Hristos cel nebiruit. După aceasta, îl aruncară în temniță. 


Era acolo un bărbat, anume Dorimedont, singlitic, întîi între sfetnici, creştin 
binecredincios, dar tăinuit pentru frica muncitorului. Acela, mergînd adeseori în 
temniţă în taină la Sfîntul Mucenic Trofim, îi spăla sîngele, îi ştergea ranele cu pînze 
curate, şi-i lega umflăturile, avînd și în toate grijă de dînsul. 


Dar nu s-a tăinuit multă vreme această faptă bună a lui înaintea muncitorului, 
pentru că îndată a sosit praznicul cel urît de Dumnezeu care se numea "Dioscoria", 
adică ziua lui Castor şi a lui Polux, şi se sărbătorea de către întregul popor acel 
praznic păgînesc în cetatea Sinad. Dionisie, cu toţi mai marii şi sfetnicii săi, se 
închinau idolilor în acea vreme; dar văzînd că nu este cu dînşii și Dorimedont, au 
trimis după dînsul ca să se veselească cu dînşii. lar fericitul Dorimedont a răspuns 
celor ce veniseră la dînsul: "Sînt creștin, şi nu mi se cade a veni la ospeţe păgîneşti!" 
Auzind aceasta Dionisie, a poruncit ca să-l aducă cu sila pe acela la sine. Întrebîndu- 
] pentru ce n-a venit cu dînşii la ospăț, s-a înștiințat că într-ade-văr este creştin; însă, 
nevrînd în acea zi să-l judece pe el, a poruncit să-l ia sub pază. 


Deci, trimitea la dînsul pe oarecare din prietenii săi, îndem-nîndu-l să se 
pocăiască și să se întoarcă la zeu lor. lar el, privind cu iuţime la dînşii, le-a zis: 
"Depărtaţi-vă de la mine toți lucrătorii fărădelegii”. Apoi iar tăcea şi s-a făcut ca un 
om ce nu aude şi nu avea în gura lui mustrări. lar a doua zi a şezut prigonitorul la 
jude-cată, şi aducînd de față pe Dorimedont, a zis către dînsul: "Omule înşelat, ce ţi- 
a fost ţie ieri că te-ai depărtat de zei şi n-ai împlinit poruncile împărăteşti? Oare nu 
erai tu îndestulat ca să te cinstești de toţi şi să ai între noi locul cel mai de pe urmă?" 
Răspuns-a sfîn-tul: "Cel ce iubeşte pe adevăratul Dumnezeu, întru nimic socotește 
toată cinstea şi slava. Pentru că ce folos este ca mai mult decît alţii a se mîndri, în 
haine de mult preţ a se îmbrăca, şi celor fără de suflet idoli a se închina? Toate acestea 
sînt vremelnice şi deşarte, despart pe om de Dumnezeu, şi mijlocesc gheena focului”. 


Chinuitorul se sîrguia mult, cu îmbunări şi cu îngroziri, ca pe sfîntul 
Dorimedont să-l despartă de Hristos; dar după ce n-a sporit nimic, a poruncit să-l 


dezbrace şi să-l spînzure şi cu ţepi de fier înfocate să-i ardă coastele lui. Şi zicea 
nelegiuitul: "Voi vedea de va veni Hristos ca să-i ajute lui”. Iar sfîntul fiind chinuit, 
chema nu-mele Domnului Dumnezeului său, şi batjocorea pe idolii păgînești şi cu 
cuvintele sale rănea inima prigonitorului, mai mult decît acela cu ţepile rănea trupul 
lui. lar Dionisie se repezea la slujitorii cei ce munceau pe sfîntul, şi îi mustra pe ei că 
nu pot să biruiască limba unuia ce huleşte pe zeii lor, ca să tacă. Iar ei, umplîndu-se 
de mînie, cu unghii de fier au rupt faţa sfîntului și i-au dezrădăcinat dinţii lui; însă 
nici așa n-au putut să încuie cu tăcerea gura cea gră-itoare de Dumnezeu care 
mărturisea pe Hristos, şi ocăra pe idolii cei fără de suflet. Apoi, au aprins foc sub 
dînsul şi l-au pus pe cărbuni aprinşi. Iar el, ca pe niște flori roşii umblînd, se bucura 
în pătimirile sale, arătîndu-se gata să rabde mai multe şi mai cumplite munci pentru 
Hristos. După aceasta prigonitorul a poruncit să-l aducă pe el în temniţă, iar pe Sfîntul 
Trofim să-l scoată din nou la chinuri, pe care, spînzurîndu-l, cu unghii de fier îi rupea 
carnea de pe trupul lui, îndoind ranele cele dintîi. După aceasta cu țepuşi înfocate 1- 
au scos ochii, iar sfîntul, pătimind, mulțumea lui Hristos, apoi îl aruncară iar în 
temniță. 


Deci se sfătui Dionisie cu sfetnicii săi cum să piardă pe Trofim şi pe 
Dorimedont, că de toate muncile nu băgau seamă. Astfel, se hotări să-i dea pe ei la 
mîncarea fiarelor. Apoi, a poruncit chinuitorul ca să pregătească nişte fiare flămînde 
şi să hotărască ziua priveliştii. Sosind ziua aceea în care sfinții erau să fie mîncaţi de 
fiare, a ieşit Dionisie cu toţi sfetnicii şi cu slugile sale la privelişte, şi s-a adunat popor 
mult. Apoi, scoaseră pe sfinții mu-cenici Trofim şi Dorimedont, goi şi răniți, fiindu- 
le tot trupul ca o rană. 


Punîndu-i pe ei în privelişte, au dat drumul din cușcă la o ursoaică; iar ea, cu 
mînie repezindu-se, alerga spre dînşii. Cînd s-a apropiat de ei, îndată mînia fiarei a 
schimbat-o în blîndeţe. Iar Sfîntul Dorimedont, dorind ca mai degrab să se dezlege 
din trup şi cu Hristos să viețuiască, a luat pe ursoaică de ureche și o întărîta pe ea, ca 
doar mai degrab ar fi sfişiat de dînsa; iar ea, ca şi cum se ruşina de el, îşi pleca și-și 
întorcea capul ei. lar muncitorul se mînia mai mult decît fiara, şi singur întru sine se 
mînca, văzînd pe sfinţi, nevătămaţi de acea ursoaică. 


Apoi, a dat drumul din cuşcă asupra lor unui pardos, dar şi acela, ca un cîine 
bucurîndu-se, lingea picioarele lor. După aceea a dat drumul unui leu, însă şi acela a 
făcut tot ca şi cei dintîi, ară-tîndu-se ca un mieluşel blînd. Apoi, s-a mîniat chinuitorul 
asupra celui ce avea grijă de fiare, şi-l îngrozea pe el cu moarte de nu va întărîta pe 
fiară, ca pe acei doi creştini să-i mănînce. Şi cînd acela vrea să întărite leul, îndată s- 
a repezit leul la dînsul şi a rupt pe stăpînul său. Deci, tot poporul văzînd o minune ca 
aceea, se mira şi cunoştea puterea Marelui Dumnezeu şi Mîntuitorului nostru. Numai 
singur muncitorul cel fărădelege nu voia să cunoască, şi cu mai mult întuneric de 
nebunie se acoperea, hulind pe Hristos, şi pe robii lui numindu-i fermecători. Apoi a 
poruncit să le taie lor capetele cu sabia. Și așa sfinții mucenici Trofim şi Dorimedont, 
după multe şi amare munci, au murit cu ucidere de sabie, iar acum, în viața cea fără 
de moarte, adăugîndu-se Sfîntului Savvatie, dănțuiesc cu îngerii, slăvind pe Sfînta 


Treime, pe Tatăl, pe Fiul şi pe sfîntul Duh, pe Unul Dumnezeu cel de toţi slăvit în 
veci. Amin. 


41. PĂTIMIREA SFÎNTULUI ZOSIMA PUSTNICUL 
(19 SEPTEMBRIE) 


În părţile Ciliciei, înrăutăţitul cîrmuitor Domițian (81-96) a încălecat pe cal cu 
slujitorii săi, şi au mers la vînat. Trecînd prin multă pustie și peste dealuri, gonea și 
vîna fiare. La un loc văzură departe mulțime de fiare, iar în mijloc era un om bătrîn, 
umblînd şi vorbind cu fiarele ca şi cu oamenii. Spre acestea s-au repezit vînătorii şi 
au fugit fiarele, iar pe omul acela prinzîndu-l, l-au dus la boier. 


Părîndu-li-se că este vînător şi că face farmece în pustie, îl întrebară cine este 
şi cum îi este numele. Iar el a zis: "Sînt creştin și îmi este numele Zosima". Deci, 
legîndu-l pe el, îl duseră în cetate, unde, şezînd boierul la judecată, îl întreba pe el de 
vrăji şi de farmece şi în ce chip a fermecat fiarele de trăia în mijlocul lor nevătămat, 
şi vorbea cu dînsele precum cu oamenii. lar Zosima a răspuns: "Nu pentru farmece 
mi-am petrecut viaţa mea în pustie, ci fiind creştin nu puteam să petrec cu 
necredincioşii în cetate. De aceea m-am dus în pustie, vrînd ca mai bine să fiu cu 
fiarele, decît cu oamenii cei răi şi vrăjmaşi ai Domnului meu lisus Hristos. Pentru că 
m-am sîrguit să duc o viaţă ca mulți sfinți părinți de-ai noștri, care, înstrăinîndu-se 
de lume, au vieţuit în pustie. lar Dumnezeu cel ce știe pe cei ce-l slujesc Lui, se 
îngrijeşte de dînşii. Acela rînduind şi pentru mine după bunătatea sa, mi-a supus 
fiarele cele sălbatice spre mîngiierea mea. Şi am vieţuit cu dînsele, mîngîindu-mă 
spre Dînsul, în El punîndu-mi toată nădejdea mea". Atunci boierul a zis: "Dar pe 
Nazarineanul Îl cinsteşti, răule bă-trîn? Bine, am să merg la Nazaret şi acolo tare te 
voi munci pe tine, ca ori de Nazarineanul să te lepezi, ori rău să te lipsești de viaţa 
aceasta. Ba chiar şi cei ce sînt nazarineni, văzînd muncile tale, o să se înfricoşeze”. 


Deci, l-a trimis pe Zosima ferecat la Nazaret, înaintea sa. După o vreme şi el 
a sosit la Nazaret, şi, alegînd vreme de jude-cată, a adus de față pe Zosima şi 1-a zis: 
"Spune-i vrăjile tale, cum ai fermecat fiarele?" Iar el s-a mărturisit pe sine că este 
creştin. ŞI a poruncit înrăutățitul să-l spînzure pe el cu capul în jos, să-i lege o piatră 
mare de grumajii lui și cu unghii de fier să-l strujească pe el. După aceasta iar l-a 
întrebat pe el să-şi spună farmecele. lar Zosima a zis: "Hristos Dumnezeul meu, 
Acela a trimis fiarele spre mîngîierea mea în pustie". Apoi i-a zis judecătorul: "Dacă 
fiarele ascultă pe Dumnezeul tău, porunceşte să vină aici o fiară, şi toți împreună cu 
tine vom crede". lar Zosima, întinzîndu-şi cinstitele sale mîini în sus şi rugîndu-se, a 
zis: "Doamne lisuse Hristoase, Fi-ul lui Dumnezeu, ascultă-mă pe mine, robul Tău; 
fă să vină aici un leu înfricoşat, ca să-mi slujească mie". Deodată a sosit un leu înfri- 
coşat în cetate, şi toți, văzîndu-l, au fugit; şi venind leul, sprijinea pe dedesubt piatra 
care era legată de grumajii lui Zosima. Strigînd tiranul din cetate, a zis: "Zosima, 


îmblînzeşte fiara, ca să te dezle-găm". lar Zosima a binecuvîntat ca să fie blîndă fiara. 
Deci, boierul a poruncit să dezlege pe sfîntul din legături - şi voia să-l trimită pe el la 
împărat. Zosima, însă, rugîndu-se lui Dumnezeu, şi-a dat du-hul iar leul s-a dus în 
pustie. Apoi creştinii au îngrijit trupul sfîntu-lui, şi l-au îngropat pe el cu cinste, 
slăvind pe Tatăl și pe Fiul, şi pe Duhul Sfînt, cel slăvit în veci. Amin. 


Prologul în această zi pune pe sfîntul Anurie, episcopul, dar acela este sfințitul 
mucenic Ianuarie, iar pomenirea lui se face în aprilie, ziua a 21-a. În această zi 
Prologul pune şi pe sfinții mucenici Timotei, Agapie şi Tecla, dar şi pomenirea 
acestora se face la 29 August. 


42. VIAŢA ŞI PĂTIMIREA SFÎNTULUI MARELUI MUCENIC 
EUSTATIE PLACHIDA, A SOȚIEI ŞI FIILOR LUI ( 118) 
(20 SEPTEMBRIE) 


În zilele împărăției lui Traian (98-117), petrecea în Roma oa-recare dregător, 
anume Plachida, de neam bun, slăvit, mai bogat decit alţii şi atîta de viteaz în războaie 
încît chiar şi numai numele lui era înfricoșat vrăjmașşilor. Acesta a fost ales povăţuitor 
al oştirilor romanilor, atunci cînd împăratul Romei, Tit (79-81), a mers cu oaste în 
pămîntul ludeei, şi a arătat multă bărbăție în războaie. 


Deși era închinător de idoli cu credinţa, arăta în viaţa sa lucruri creştinești, 
hrănindu-i pe cei flămînzi, îmbrăcîndu-i pe cei goi, ajutîndu-le celor căzuți în 
primejdii, şi hberîndu-i pe mulți din legături și din temnițe. Şi mai mult se bucura de 
aceasta, cînd făcînd bine cuiva, îi da mînă de ajutor fiind în primejdie, decît atunci 
cînd biruia cu mîna pe vrăjmaşi. Era ca un alt Cornelie, despre care pomenesc Faptele 
Apostolilor, în toate lucrurile bune desăvîrşit, afară numai că nu avea sfînta credință, 
cea în Domnul nostru lisus Hristos, fără de care toate lucrurile cele bune sînt moarte. 
Şi avea soţie tot aşa cu fapte bune, ca şi dînsul, cu care a născut doi fii. Plachida și 


femeia sa erau foarte buni şi milostivi spre toți. Ii lipsea aceasta numai, să cunoască 
pe unul, adevăratul Dumnezeu, pe care neştiindu-l, prin lucruri bune Il cinstea. 


Deci, iubitorul de oameni, Dumnezeu, Cel ce vrea ca toți să se mîntuiască și 
nu trece cu vederea pe cei ce fac cele bune, n-a trecut cu vederea nici pe acest bărbat 
virtuos şi nu l-a lăsat pe el ca să piară în întunericul înşelăciunii idoleşti, ci acela 
(Care în toate neamurile, cel ce se teme de Dumnezeu şi face dreptate, este primit) l- 
a făcut pe el primit, şi a vrut ca să-i arate lui calea mîn-tuirii cu un chip ca acesta: 
Plachida, fiind într-o zi, după obiceiul său, la vînătoare de fiare cu slugile sale, a găsit 
o cireadă de cerbi, şi, rîinduindu-şi călăreții, au început a urmări pe cerbi. 


Şi văzînd un cerb mai mare din toată mulțimea, alerga după el. După ce s-a 
osebit cerbul din grămadă, s-a despărțit şi Plachida de ostașii săi, cu puţini tovarăși 
alergînd după el; iar slugile cele ce îi urmau lui, obosind, au rămas departe. Plachida 
singur, avînd calul mai iute, a alergat mai departe după cerb în pustie. Alergîndu-l pe 
el mult şi fugind departe, cerbul s-a suit pe o piatră înaltă, şi sta pe dînsa; şi sosind 
aproape Plachida singur, cugeta în sine cam cum ar putea să vîneze cerbul, şi privea 
la el. lar înduratul Dumnezeu, Cel ce rînduieşte în toate chipurile mîntuirea 
oamenilor, şi cu judecăţile care ştie povăţuieşte la calea cea adevărată, Acela a vînat 
pe vînă-torul, nu ca pe Cornelie prin Petru, ci ca pe Pavel prin arătarea sa. Căci, stînd 
Plachida mult şi privind la cerb, i s-a arătat lui Hristos, Domnul, astfel: Era o cruce 
foarte luminoasă între coarnele cerbului, spre care Plachida privind, a văzut 
asemănarea trupului celui răstignit pe cruce pentru noi, lisus Hristos. Deci, 
minunîndu-se de acea înfricoşată vedenie, a auzit de acolo un glas zicînd către dîn- 
sul: "De ce mă prigoneşti, Plachido?!" Şi îndată, odată cu acest dumnezeiesc glas, a 
căzut frică peste el, şi căzînd de pe cal la pă-mînt, zăcea ca un mort. Apoi, abia 
venindu-și în sine, a zis: "Cine eşti tu, Doamne, cel ce grăieşti cu mine?" Iar Domnul 
i-a Zis lui: "Eu sînt lisus Hristos, care Dumnezeu fund, pentru mîntuirea ome-nească 
îmbrăcîndu-mă în trup, de voie am pătimit, și cruce am răb-dat; iar tu, neştiindu-Mă, 
Mă cinsteşti, pentru că lucrurile tale cele bune, şi milosteniile cele multe s-au suit 
înaintea Mea, și Mi-am adus aminte să te mîntuiesc pe tine. De aceea, M-am arătat 
ție prin această vieţuitoare, ca să te vînez întru cunoştinţa Mea, şi să te unesc cu 
credincioşii robi Mei, pentru că nu vreau ca omul cel ce face lucruri drepte, să piară 
încurcîndu-se în cursele vrăjmaşului". 


Şi sculîndu-se Plachida de la pămînt, n-a văzut pe nimeni, şi a zis: "Acum, 
Doamne, cred că Tu eşti Dumnezeul cerului şi al pămîntului, şi Făcătorul a toate 
făpturile. Deci, Ție unuia mă în-chin, iar pe alt Dumnezeu, afară de Tine, de acum 
nu vol să ştiu, ci Ţie Doamne mă rog! Povăţuieşte-mă pe mine, ce să fac!" Și s-a 
făcut un glas către dînsul, zicîndu-i: "Să mergi la un preot creștin şi să te botezi de 
către dînsul, şi acela te va învăţa pe tine calea mîntuirii”. Acestea auzindu-le 
Plachida, s-a umplut de bucurie și de umilinţă, şi căzînd la pămînt, s-a închinat cu 
lacrimi Domnului Celui ce i s-a arătat lui, şi se căia că pînă atunci n-a ştiut dreptatea, 
şi n-a cunoscut pe Dumnezeu Cel adevărat. Dar se bucura cu duhul că s-a învrednicit 
de un dar ca acela, care l-a adus pe el la cu-noștință, şi la calea cea dreaptă l-a 


povăţuit. Apoi, încălecînd pe cal, s-a întors la ai săi veselindu-se cu duhul, și 
nespunînd nimănui ceea ce se întîmplase. 


lar după ce s-a întors de la vînat la casa sa, a chemat la un loc osebit pe soţia 
sa, şi 1-a spus ei toate cele ce văzuse. lar ea a zis: "Eu, în noaptea cea trecută, am 
auzit pe oarecare zicînd către mine: "Tu şi bărbatul tău şi fiii tăi, mîine veţi veni la 
mine, şi mă veți cunoaște pe Mine, lisus Hristos, adevăratul Dumnezeu, Cel ce dau 
mîntuire celor ce mă iubesc pe Mine". Deci, să nu zăbovim, ci degrab să facem ceea 
ce ni s-a poruncit nouă". Şi după ce a înnoptat, a poruncit Plachida să caute unde 
trăieşte preotul creştin, şi înştiinţindu-se de casa lui unde locuieşte şi-a luat femeia şi 
Copiii ŞI pe oarecare din slujitorii săi cei credincioşi, şi au mers la casa unui preot, 
anume loan, căruia 1-a spus toate cu deamăruntul, cum li s-a arătat lor Dumnezeu, şi 
au cerut sfîntul botez de la dînsul. Iar el, auzind acestea, a proslăvit pe Dumnezeul 
cel ce adună din nea-muri, popor bineplăcut Lui şi învăţindu-i pe ei sfinta credinţă, 
le-a spus toate poruncile lui Dumnezeu; apoi, din belşug învăţindu-i, şi făcînd 
rugăciune, i-a botezat pe ei în numele Tatălui şi al Fiului şi al Sfîntului Duh. Şi s-a 
dat lui Plachida din sfîntul botez, numele Eustatie, şi soției lui, Teopista, iar fulor lor: 
Agapie şi Teopist. Şi împărtăşindu-i preotul cu Sfintele 'Taine cele Dumnezeiești, le- 
a dat binecuvîntare cu pace, zicîndu-le: "Dumnezeu să fie cu voi, Cel ce v-a luminat 
pe voi cu lumina cunoștinței Sale, şi v-a chemat la moş-tenirea vieții veșnice, întru 
care de vederea Lui pururea vă veţi sătura. Să vă aduceţi aminte şi de mine 
duhovnicul, părintele vos-tru”. 


Şi se duseră la casa lor, născuţi din scăldătoarea botezului, și plini de negrăită 
bucurie, pentru că a luminat darul lui Dumnezeu sufletele și le-a îndulcit inimile, 
încît li se părea că sînt în cer, nu pe pămînt. 


A doua zi, Eustatie încălecînd pe cal şi luînd cîteva slugi, s-au dus la locul de 
vînat, acolo unde a văzut pe Domnul, ca să-i dea mulțumită pentru nespusele Lui 
daruri. Şi sosind la locul acela, a trimis pe slugile sale, zicîndu-le: "Să căutați vînat”. 
Iar el, descă-lecînd de pe cal, a căzut cu fața la pămînt rugîndu-se cu lacrimi, şi 
mulțumind lui Dumnezeu pentru o milă negrăită ca aceea a lui, că bine a voit a-l 
lumina pe el împreună cu toată casa sa, cu lumina credinţei. Deci, de aci înainte, se 
încredința în mîinile Domnului său, punîndu-şi nădejdea în voia Lui cea bună și 
desăvîrşită, ca după a Sa bunătate, pe toate cele pentru dînsul să le rînduiască spre 
folos, precum ştie şi vrea. ŞI 1 s-a făcut acolo descoperire de ispitele și de necazurile 
cele ce erau să vină asupra lui. Pentru că a auzit pe Domnul grăind către dînsul: 
"Eustatie, se cade ție să-ți arăţi faptele credinţei tale, neîndoirea nădejdii şi osîrdia 
dragostei tale cea către mine; dar acestea se cunosc nu în vremelnicele bo-găţii și în 
norocirea cea deșartă, ci în sărăcie și în ispite. Pentru acestea ai să ajungi în multe 
necazuri, şi o să fii ispitit în primejdii ca un alt lov, ca (r)lămurit fiind ca aurul în 
ulceaZ, vrednic Mie să te afli, şi să primeşti cununa din mîinile Mele”. Iar Eustatie a 
zis: "Doamne, iată înaintea Ta sînt, fă cu mine ceea ce voieşti, sînt gata ca să primesc 
cu mulțumire orice din mîinile Tale. Că Tu bun şi milostiv eşti; pedepsești cu milă 
ca un Tată, şi oare să nu primesc părinteasca învăţătură din îndurate mîinile Tale? Cu 


adevărat sînt gata a suferi ca un rob și a răbda toate cele puse asupra mea, numai 
ajutorul Tău cel atotputernic să fie cu mine”. Şi iar a auzit acel glas: "Dar, acum vrei 
ca să primeşti necazul, sau în zilele cele mai de pe urmă în ale vieții tale?" Iar Eustatie 
a zis: "Doamne, de nu se poate ca să treacă ispitele, apoi dă-mi-le acum ca să rabd 
acele primejdii, numai trimite-mi ajutorul Tău, ca să nu mă biruiască răutatea, şi să 
nu mă smulgă pe mine de la dragostea Ta!" Iar Domnul i-a zis: "Îndrăzneşte Eustatie, 
căci darul meu va fi cu tine, păzindu-te! Apoi cînd în adîncul smereniei vei veni, Eu 
te voi înălța pe tine şi te voi proslăvi, nu numai la cer înaintea îngerilor Mei, dar și 
înaintea oamenilor te voi cinsti, pentru că, după acele multe necazuri, iar te voi 
mîngîia pe tine, şi în dregătoria ta cea dintii te voi rîndul. lar tu nu de cinstea cea 
vremelnică să te ve-seleşti, ci de aceea că numele tău este scris în cărțile celor vii”. 
Aşa, sfîntul Eustatie vorbind împreună cu nevăzutul Dumnezeu, şi din descoperirile 
lui scoţînd, s-a umplut de multă duhovnicească bucurie şi de dumnezeiesc dar la acel 
loc şi s-a întors la casa sa, aprinzîndu-se de dumnezeiasca dragoste. 


Nu a tăinuit aceasta nici de cinstita sa soţie, ci pe toate 1 le-a spus ei, pe care 
din dumnezeiasca descoperire le ştia, că adică vor veni asupra lor multe ispite şi 
necazuri, pe care se cuvine să le rabde cu bărbăție pentru Domnul. lar pe toate 
acestea, de le vor răbda, bine le va întoarce lor Domnul întru veşnică veselie și 
bucurie. Apoi, auzind de aceasta cea cu bună înțelegere femeie, a zis: "Voia 
Domnului să fie cu noi, fără numai ca dinadinsul să rugăm bunătatea Lui, ca să ne 
dea nouă răbdare". Şi vieţuiau în toată dreapta-credinţă şi cinste, nevoindu-se în post 
şi în rugăciuni, făcînd milostenii la săraci mai multe decît în trecut şi petrecînd în 
toate faptele bune cu osîrdie, mai mult decît în cea dintii viață bună a lor. 


Iar nu după multe zile, Dumnezeu binevoind, au intrat boala şi moartea în casa 
lui, în oameni şi în dobitoace, şi se îmbolnăviră toţi cei ce petreceau în curtea lui. Şi 
după puţină vreme au murit aproape toate slugile lui, dobitoacele şi toate animalele 
de casă. Încă au furat şi tilharii averile lor noaptea, intrînd în cămări, care atunci nu 
mai erau păzite. ȘI chiar dacă vreuna din slugi mai era încă în viață, fiind cuprinsă 
de boală, zăcea în pat. Şi în puţină vreme, slăvitul acela și bogatul dregător a sărăcit. 
Dar nu s-a mîhnit de aceasta, nici s-a necăjit. În toate acestea ce i s-a întîmplat 
Eustatie n-a căzut în greşală, ci mulţumind lui Dumnezeu, ca un alt lov grăia: 
"Domnul a dat, Domnul a luat. Precum Domnul a voit, aşa a făcut. Fie numele 
Domnului binecuvîntat (în veac)" (lov 1,21). Și încuraja pe soția sa, ca să nu se 
necăjească de cele ce se întîmplau. lar ea îl încuraja pe el, și amîndoi răbdau cu 
mulțumire, încre-dinţindu-se voii Domnului lor, şi se mîngîiau cu nădejdea milei lui 
Dumnezeu. Deci, văzîndu-se pe sine Eustatie sărăcit, a gîndit să se tăinuiască de toţi 
cunoscuţii și să petreacă într-o depărtată ţară în-tre poporul cel de rînd, ascunzîndu- 
şi neamul cel bun al său şi dre-gătoria cea mare, în sărăcie şi în smerenie, ca aşa, fără 
vreo piedică sau gîlceavă, să slujească Celui ce a sărăcit şi s-a smerit pentru mîntuirea 
noastră, lui Hristos Domnul. 


Şi sfătuindu-se despre aceasta cu soţia sa, au hotărît ca vremea ieșirii lor din 
cetate să fie noaptea. Şi așa au făcut. Tăi-nuindu-se de casnicii lor, care rămăseseră 


foarte puţini şi aceia bolnavi, şi-au luat pe cei doi fii ai lor, şi schimbîndu-și hainele 
cele de mult preţ, s-au îmbrăcat în altele rupte; și luînd puţine din averi, pe cîte au 
putut să ia, au ieşit noaptea din casa lor, lăsîndu-le pe toate pentru Dumnezeu, slava 
şi cinstea şi bogăţia, de care deşi se lipsise Eustatie, putea cu înlesnire iar să le cîştige, 
fiind de neam mare, cu înaltă dregătorie cetăţenească, iubit împăratului, şi cinstit de 
toți. 


Pe toate acestea le-a socotit a fi gunoaie, numai ca să do-bîndească pe 
Dumnezeu ajutor sieși. Şi umbla prin locuri neştiute, ascunzîndu-se de cunoașterea 
omenească; se depărta fugind, şi se așeza în mijlocul oamenilor celor cu totul de jos 
şi care nu-l cunoșteau. Așa ieşind din prea luminate palatele lui, se înstrăina, următor 
fiind lui Hristos, neavînd unde să-şi plece capul. 


Şi s-a făcut degrab ştire împăratului şi tuturor celor mari, că iubitul lor 
dregător, Plachida, s-a ascuns nu se ştie unde. Și se mirau toți de ce i s-o fi întîmplat! 
Oare nu cumva l-a omorît pe el cineva din vrăjmaşii cei de casă? Sau a pierit singur 
prin vreo întîmplare? Şi nu se pricepea nimeni să spună ceva în legătură cu dînsul. 
Se îngrijeau toți şi se făceau cercetări, dar n-a putut nimeni să ştie tainele lui 
Dumnezeu care se făceau cu Eustatie. Pentru că cine a cunoscut gîndul Domnului? 
Sau cine 1 s-a făcut lui sfetnic? Iar trăind Eustatie în oarecare loc neştiut, i-a zis 
femeia lui: "Pînă cînd să trăim aici? Să mergem mai bine în țări depărtate, ca nu 
cumva să ne cunoască pe noi cineva, şi să ne facem de ocară cunoscuțţilor noștri”. ŞI 
sculîndu-se cu copiii, s-au dus pe calea care merge spre părțile Egiptului; şi mergînd 
cîteva zile, au sosit la mare. Aflînd în liman o corabie care vrea să meargă la Egipt, 
au intrat într-însa şi începură a merge. lar stăpînul corăbiei era barbar foarte. Acela 
văzînd pe femeia lui Eustatie frumoasă, s-a robit spre dînsa, şi gîndea vicleșug în 
inima sa, vrînd să o ia de la acel om sărac. Apoi, sosind în portul la care se cădea să 
iasă Eustatie din corabie şi să meargă în calea sa, stăpînul corăbiei a luat în loc de 
chirie, pe femeia lui Eustatie. Eustatie se împotrivea lui şi nu vrea să i-o dea, dar n-a 
putut mai mult nimic să facă. Căci nebunul ace-la și fără de omenie barbar, scoțînd 
sabia, vrea să-l ucidă pe el, și să-l arunce în mare. Și nu era nimeni ca să ajute lui 
Eustatie, şi a început cu plîngere a cădea la picioarele omului aceluia, rugîndu-l ca 
să nu-l despartă de iubita sa soție. Dar nici așa n-a reuşit ceva, că îi hotărîse răspuns 
desăvîrşit, zicîndu-i: "Sau te du tăcînd, de vrei să fii viu, sau vei muri îndată aici de 
sabia aceasta, şi marea aceasta va fi ție mormînt". Atunci Eustatie cu cei doi fu au 
ieşit din cora-bie, tînguindu-se. lar cîrmaciul acela, depărtînd corabia de la mal, a 
ridicat pînzele şi a început a merge corabia înainte. Ce despăr-ţire groaznică era 
plăcutului lui Dumnezeu de la soţia sa cea cu-rată şi cinstită! Unul pe altul se 
petreceau, plîngînd cu ochi şi tînguindu-se cu inimile. Se tînguia Eustatie cu fiii, 
stînd pe mal; se tînguia și femeia lui în corabie, răpindu-se de la bărbat şi ducîndu- 
se în neştiută ţară. Şi cine va spune Jalea, plîngerea şi tînguirea lor? Deci, a stătut 
Eustatie pe mal, privind după corabie, pînă cînd a putut a o vedea cu ochii, apoi a 
purces pe cale plîngînd şi ducînd cu sine pe copilaşii săi cei mititei; şi bărbatul 
plîngea după femeia sa, iar fiii plîngeau după mama lor. 


Numai cu aceea se mîngîia pe sine acel fericit suflet, că unele ca acestea le 
primea din mîna Domnului, fără de a cărui voie nimic nu putea să se facă asupra lor, 
şi că spre aceasta este chemat în sfînta credinţă, ca prin răbdare să ajungă la cereasca 
moştenire. 


Dar încă nu se sfirşise necazul acela cu răpirea femeii, că mai mari decît cel 
dintîi, se arătau altele; încă nu uitase pe cel dintii, şi iată lipsirea de fii nu era departe. 
Pentru că s-a întîmplat de a întîlnit în calea lui un rîu revărsat peste margini şi foarte 
repede, la a cărui margine nici luntre nici pod nu se afla, ci aşa prin apă, gol, trebuia 
să-l treacă pe el călătorul, şi din pricina cursului celui repede al apei, nu era cu putință 
ca pe amîndoi fiii deodată să-i treacă de cealaltă parte a rîului aceluia. 


Deci, lăsînd un copil pe mal, iar pe celălalt luîndu-l pe spate, l-a dus peste rîu; 
şi trecîndu-l pe el, l-a pus pe celălalt mal, şi pe cînd se întorcea să ia pe celălalt copil, 
ca şi pe acela aşijderea să-l treacă, fiind el în mijlocul rîului, a țipat copilul, şi, 
ridicîndu-şi ochii Eustatie, a văzut un leu venind spre copil, care, apucîndu-l pe copil, 
a fugit cu el în pustie. Și Eustatie sta privind şi cu jale strigînd, pînă ce n-a putut să 
mai vadă pe fiară fugind cu copilul cel răpit. Apoi s-a întors înapoi, avînd nădejde în 
celălalt copil. Dar încă nu plînsese de-ajuns pe un copil, şi iată că a sosit vremea să 
plîngă du-pă celălalt. Căci, cînd se întorcea el spre celălalt, iată un lup a alergat ca o 
nălucă, l-a apucat şi pe acela, și l-a dus în pădure. Acolo aflindu-se, cuprins de 
necazuri din toate părțile, stînd în mijlocul rîului, omul se îneca în marea lacrimilor 
sale. Cine va spune dure-rile inimii lui, tînguirea şi plîngerea cea multă? A fost lipsit 
mai întîi de soția sa cea curată, de o credinţă sfîntă, care îl mîngtia în mîhnirile lui. 
Apoi a fost lipsit de fii, spre care privind avea răco-rire în necazurile lui. Este 
adevărată minune că omul acesta a rămas viu. Cum n-a căzut în mijlocul apei, slăbind 
de mîhnire? Dreapta cea tare a Celui Prea-înalt îl întărea pe el în răbdare; pen-tru că 
cel ce a trimis asupra lui o ispitire ca aceea, acela i-a dat şi răbdare. 


leşind din rîu, a plins la locul acela destul, şi s-a dus pe cale tînguindu-se. Cu 
un gînd numai se îmbuna, cu mîngiietorul Dumne-zeu, în care a crezut, şi pentru care 
pe toate acestea le suferea. În-să n-a cîrtit asupra lui Dumnezeu, şi n-a zis: "Oare la 
aceasta m-ai chemat pe mine, Doamne, într-a Ta cunoştinţă, ca şi de fe-meie şi de fii 
să mă lipseşti? Oare acesta este folosul credinţei, ca mai nevoiaş decît toți oamenii 
să fiu? Oare așa iubeşti pe credincioşii Tăi, încît să piară risipiţi unul de altul? "Nimic 
din toate acestea n-a zis dreptul şi răbdătorul bărbat, ci plecîndu-și grumajii cu 
smerenie, se închină lui Dumnezeu, mulțumindu-l de o cercetare a Lui ca aceea, că 
pe robii săi nu în norocire lumească, nici în mîngiiere seacă, ci în necazuri şi în 
primejdii voia să-i aibă, ca în veacul ce va să fie să-i mîngiie pe dînşii cu cea veșnică 
bucurie şi veselie. lar Dumnezeu, Cel ce pe toate spre folos le face, şi îngăduie 
primejdii asupra dreptului, nu pedepsindu-l, ci ispitindu-i credinţa și bărbăția lui, și 
nu în mîhnire, ci în răbdarea lui cea bună binevoind, şi mulţumirile lui ascultîndu-i, 
precum a păzit pe lona în pîntecele chitului nevătămat, aşa şi pe amîndoi fiii lui cei 
de fiare răpiți, în gurile fiarelor i-a păzit întregi şi sănătoși. 


Căci leul, înotînd pe rîu cu copilul, cu nimic nu l-a vătămat pe acesta. lar cînd 
îl ducea pe el în pustie, l-au văzut nişte păstori şi începură a alerga după dînsul 
chiuind. EI, lepădînd copilul sănătos, a fugit. 


Aşijderea şi lupul, ducînd pe copil viu, l-au văzut nişte plugari, şi strigînd, au 
alergat după dînsul; iar acesta le-a lăsat copilul întreg. Păstorii şi plugarii fiind dintr- 
un sat, au luat copiii şi i-au crescut la ei. 


Eustatie, neștiind de aceasta, mergea pe cale, şi uneori mulțumea lui 
Dumnezeu în răbdare, alteori, biruindu-se de fire, plîngea zicînd: "Vai mie, cel ce 
oarecînd eram bogat, iar acum sînt sărac şi gol. Vai de mine, cel odinioară casnic, iar 
acum străin. Eram oarecînd ca un pom frumos înfrunzit şi bine rodit, iar acum sînt 
ca o ramură uscată. Eram înconjurat în casă de prieteni, pe uliţe de slugi, în războaie 
de ostaşi, iar acum am rămas singur în loc pustiu. Nu mă lăsa Tu, Doamne, nu mă 
trece cu vederea Atoate văzătorule, nu mă uita întru tot Bunule! Doamne, nu mă 
părăsi pe mine pînă în sfîrşit! Mi-am adus aminte, Doamne, de cuvintele Tale cele ce 
mi-ai zis la locul unde Te-ai arătat mie: "Ai să iei ispite ca lov”. Acestea mai mult 
decît la Iov s-au făcut cu mine. Pentru că el, de s-a și lipsit de averea sa şi de cinste, 
dar şedea în gunoiul său, iar eu în ţară străină nu ştiu unde mă voi întoarce. El avea 
prieteni, mîngîindu-l pe dînsul; iar mîngîierea mea, fiii mei cei iubiți, fiarele cele 
sălbatice apucîndu-i, i-au mîncat în pustia aceea. EI, deși era lipsit de fiii săi, de la 
soție putea să aibă oarecare mîngiîiere şi alinare; buna mea împreună-vieţuitoare în 
mîinile nelegiuitului bărbat a căzut, iar eu ca o trestie în pustie mă clatin de viforul 
amarelor mele necazuri. 


Doamne, nu te mînia asupra mea, cel ce din amărăciunea inimii grăiesc; 
grăiesc ca un om, căci în Tine purtătorul meu de grijă şi îndreptătorul căilor mele mă 
întăresc, şi spre Tine nădăjduiesc, şi cu a ta dragoste ca cu o rouă răcoroasă și de vînt 
adietoare, răco-resc focul mîhnirei mele. Cu a Ta dorire, precum cu o dulceaţă, 
îndulcesc amărăciunea primejdiilor mele. Așa grăind el cu suspinuri și cu lacrimi, a 
ajuns la oarecare sat ce se numea Vadisis, şi intrînd într-însul, a început a sluji, 
supunîndu-se la locuitorii cei de acolo, ca să se hrănească din osteneală. Şi lucra la 
lucrul pe care nu-l știa mai înainte, ostenindu-se întru aceea în care nu era obişnuit. 
După aceasta, a rugat pe oamenii satului aceluia ca să-l facă păzitor la țarina lor, şi 
pentru aceea să-i dea o plată foarte mică. Și aşa a petrecut în satul acela cincisprezece 
ani, în mare sărăcie şi sme-renie şi întru osteneli multe, pentru că mînca pîine. lar 
faptele lui bune și nevoinţele cine le va spune? Poate tot omul să socotească că într- 
o sărăcie ca ceea şi străinătate, întru nimic nu se îndelet-nicea așa de mult ca în 
rugăciuni, în posturi, în lacrimi, în prive-gheri şi în suspinurile inimii, înălțîndu-şi 
spre Dumnezeu ochii, mîinile şi inima, şi de la îndurările Lui aşteptînd milă. lar fiu 
lui, nu departe, într-un alt sat creșteau. EI nu-i ştia, şi nici ei nu ştiau unul de altul, 
deşi viețuiau în acelaşi sat. 


lar femeia, ca o altă Sara oarecînd, era păzită de către Dumnezeu de necurăția 
bărbatului aceluia, care în același ceas cînd a luat-o pe ea de la adevăratul ei bărbat, 


a fost lovit de oarecare durere, şi ajungînd la locul lui, a murit şi a lăsat curată pe cea 
robi-tă de el, neatingîndu-se de dînsa. 


Aşa a păzit Dumnezeu pe credincioasa roaba sa, că în mijlocul curselor fiind, 
a rămas nevătămată, şi "ca o apăsare s-a izbăvit din cursa vînătorilor, cursa s-a 
sfărîmat, iar ca s-a izbăvit cu ajuto-rul Celui prea înalt”. Apoi, după moartea 
bărbatului aceluia, acea cinstită femeie a rămas liberă, şi vieţuia în pacea sa fără de 
ispită, avînd hrană din osteneala miinilor sale. 


În acea vreme, au făcut război cei de altă seminţie asupra romanilor şi i-au 
bătut mult, luînd unele cetăţi şi robind ţări. Atunci Traian împăratul a fost în mare 
mîhnire şi, aducîndu-și el aminte de viteazul său dregător Plachida, zicea: "De ar fi 
fost Plachida al nostru, nu şi-ar fi rîs de noi vrăjmaşii noştri, că era înfricoşat vrăj- 
maşilor, şi de numele lui se temeau potrivnicii, că era viteaz şi no-rocos în războaie". 
Și se mira împăratul cu toți dregătorii săi de acest minunat lucru, că nu se ştia unde 
s-a ascuns Plachida cu fe-meia şi cu copiii. Sfătuindu-se să trimită spre căutarea lui 
prin toată împărăţia sa, a zis către cei ce stăteau de față: "Dacă cineva îmi va afla pe 
Plachida al meu, îl voi cinsti pe dînsul cu mare cinste, şi îi voi da lui daruri multe”. 
Și iată doi buni ostaşi, Antioh şi Acachie, care au fost oarecînd credincioşi prieteni 
lui Plachida şi viețuiau în curtea lui, ziseră: "Stăpînitorule împărate, nouă să ne 
porunceşti să căutăm pe omul acela care este de foarte bună trebuinţă la toată 
împărăția romanilor. Căci chiar pînă la marginea pămîntului de l-am căuta pe el, la 
aceasta ne vom sîrgui în tot chipul”. Şi bucurîndu-se împăratul de o sîrguință ca aceea 
a lor, i-au trimis pe dînşii îndată. Iar ei, ieşind, au străbătut toate provinciile 
împărăției, prin cetăți şi prin sate căutînd pe iubitul lor conducător, şi pe oricine 
întîlneau, îl întrebau: "Nu cumva au văzut undeva pe un om ca acela?" Apoi, se 
apropiară de satul acela în care Eustatie își trăia viaţa. lar Eustatie atunci păzea țarina 
în cîmp şi văzînd pe ostaşii cei ce veneau în sat, privea la dînşii. ŞI i-a cunoscut pe ei 
de departe, căci erau ostaşi ai lui, şi s-a bucurat, încît de bucurie plîngea, şi în taina 
inimii sale către Dumnezeu striga din adîncul suspinării şi sta lîngă cale, pe unde 
ostașii aveau voie să treacă. lar ei ajungînd la Eustatie, şi urîndu-i de sănătate după 
obicei, l-au întrebat: "Ce sat este acesta şi cine îl stăpîneşte pe el?" Apoi începură a- 
| întreba: "Nu cumva este aici vreun om străin, al cărui stat este aşa și faţa în acest 
chip, şi se numeşte Plachida?" Iar Eustatie le-a zis: "Pentru ce pricină îl căutaţi pe 
el?" Iar ei au zis: "Prieten ne este nouă, şi de multă vreme nu l-am văzut pe el, și nu 
ştim unde se află cu femeia şi cu cei doi fii și de ne-ar spune nouă cineva de dînsul, 
mult aur i-am da omului aceluia”. lar Eustatie le-a zis: "Nu-l ştiu pe el, nici n-am 
auzit cîndva de Plachida; poate stăpînii mei. Rogu-vă pe voi să veniţi în sat, şi să vă 
odihniţi în căsuţa mea, că vă văd pe voi şi caii voştri osteniți de drum, deci să vă 
odihniți la mine, şi va fi vouă cu putință ca şi pentru cel căutat să întrebaţi pe cineva 
din cei ce îl ştiu. Iar ei, ascultîndu-l pe el, au mers împreună în sat, însă nu-l cunoşteau 
pe el; iar el i-a cunoscut bine pe dînşii și lacrimi din ochii lui voiau să iasă, însă le 
oprea, ca să nu fie cunoscut. Şi era în satul acela un om bun, la care își avea Eustatie 
adăpostirea. La acel om a dus pe ostașii aceia, rugîndu-l să-i odihnească pe dînşii și 
să pună înaintea lor cîte ceva de ospăț. Iar el zicea: "Îţi voi plăti ţie cu slujba mea 


toate cele ce vei cheltui la ospăţul lor, pentru că îmi sînt mie cunoscuţi”. lar omul 
acela, din obiceiul cel bun al său şi din rugămintea lui Eustatie, care avea să-i 
răsplătească lui cu slujba, îi ospătă pe străinii aceia din belşug. Iar Eustatie le slujea 
lor, aducînd şi punînd bucate înaintea lor şi-şi aducea aminte de viaţa lui cea dintii, 
cînd aşa îi slujeau lui aceia cărora el le slujeşte acum. Şi se biruia de fire spre lacrimi, 
însă se ascundea ca să nu fie cunoscut și ieșind afară din casă, plîngînd puţin și 
ştergîndu-și lacrimile, iar intra, slujindu-le ca robul şi fiind săteanul cel mai de jos. 
Iar ostaşii aceia, căutînd adeseori la faţa lui, începură cîte puţin a-l cunoaşte și a grăi 
încet în sine: "Omul acesta asemenea este cu Plachida, sau cu adevărat sigur el este”, 
şi ziseră: "Ne aducem a-minte de o rană adîncă de la grumajii lui Plachida, pe care a 
luat-o la război, drept aceea, de este la dînsul rana aceea, cu adevărat el este 
Plachida". Văzîndu-i rana aceea, au sărit îndată de la masă şi au căzut la picioarele 
lui, şi sculîndu-se 1-au cuprins grumajii şi au plins mult de bucurie, zicîndu-i: "Tu 
eşti Plachida, pe care noi te căutăm! Tu ești iubitul împăratului, pentru care împăratul 
atîta vre-me se miîhneşte. Tu eşti renumitul general al armatei romanilor, 
comandantul, pentru care toţi ostașii se tînguiesc". 


Atunci Eustatie cunoscînd că a venit vremea aceea, în care 1-a făgăduit lui 
Domnul să-l rînduiască, în dregătoria și în cinstea lui cea dintîi, le-a zis: "Eu sînt, 
fraților, cel pe care voi îl căutați. Eu sînt Plachida, cu care voi v-aţi luptat multă 
vreme împreună. Eu sînt cel slăvit oarecînd în Roma, celor de alt neam înfricoşat, 
vouă bun prieten, iar acum sărac, şi netrebnic şi neștiut”. Şi s-a făcut între dînșii 
bucurie mare, şi din bucurie lacrimi. 


Apoi, l-au îmbrăcat pe el în haine de mult preţ, ca pe un mare dregător, şi i-au 
dat lui scrisorile împărăteşti şi cu insistenţă îl rugau să meargă fără zăbavă la împărat, 
zicînd: "lată şi-a ridicat cornul său vrăjmașul, şi nu este altul așa de viteaz ca tine, ca 
să biruiască şi să alunge pe potrivnici”. lar stăpînul casei aceleia și toți casnicii lui, 
auzind acestea se mirau, şi se uimeau şi a străbătut vestea în tot satul zicînd: "Mare 
om s-a aflat în satul nostru". Și alergau toți ca la o mare minune, şi se mirau văzînd 
pe Eustatie îmbrăcat ca un comandant de oști și cinstit de ostași. lar Antioh şi Acachie 
spuneau la oameni faptele şi vitejia bărbatului, bogăţia și bunul lui neam. 


Iar ei auzind că Eustatie este un om de atîta preţ, mare comandant al romanilor, 
se mirau zicînd: "O, cum bărbatul acesta mare şi străin a fost la noi!" Și cădeau la 
dînsul şi 1 se închinau zicîndu-i: "Pentru ce nu ne-ai spus nouă, stăpîne, neamul cel 
mare şi dre-gătoria ta?" Şi cădea la dînsul şi stăpînul lui la care trăise Eustatie, 
rugîndu-l să nu se mînie pe dînsul, pentru că nu îl cinstea pe el. Şi toți oamenii se 
ruşinau de aceasta, că pe un om ca acesta l-au socotit dînşii ca pe un rob. 


Apoi, l-au încălecat pe el ostaşii pe cal, şi au plecat întor-cîndu-se la Roma, 
iar toți oamenii satului aceluia i-au petrecut pe ei pînă departe cu cinste multă. 
Mergînd pe cale şi vorbind, îl întrebau de femeia lui şi de fii, iar el le-a spus pe rînd 
toate cele ce i se întîmplaseră și ostaşii plîngeau, auzind de reaua întîmplare a lui. 
Aşijderea şi ei îi spuneau cum împăratul a fost în mare supă-rare pentru dînsul. Încă 


nu numai împăratul, ziceau ei, ci şi tot sfa-tul ostăşesc și ostașii se întristau pentru 
schimbarea lui. Și vorbind aşa, nu după multe zile, au ajuns la Roma, şi au spus 
ostaşii aceia împăratului că au aflat pe Plachida, precum şi modul cum l-au aflat pe 
el. Iar împăratul l-a primit pe el cu cinste, cu toţi cei mari ai săi, şi bucurîndu-se l-au 
sărutat pe el, şi îl întrebau cum a ieşit din casa sa, şi ce i s-a întîmplat lui. Iar el a spus 
toate cele ce i s-au întîmplat, şi de femeie, și de copii, şi toţi ascultînd se înduioşau. 


Atunci împăratul a pus pe Eustatie în cea dintii rînduială a lui, şi i-a dat lui 
multe averi, mai mari decît cele dintii, şi l-a îmbo-găţit pe el foarte, şi toată Roma s- 
a bucurat de venirea lui Eustatie. Apoi, l-a rugat pe el împăratul ca să meargă la 
război împotriva barbarilor şi cu cea dintîi vitejie să apere patria de năvălirea lor, şi 
să izbîndească robia unor cetăţi. lar Eustatie, adunînd pe toţi osta-şii şi văzînd că nu 
sînt de ajuns la un război ca acela, a zis împă-ratului să trimită porunci în toate 
hotarele sale, și să adune şi din cetăți şi din sate tineri plăcuţi și să-i trimită la Roma, 
la rînduiala ostăşească. Şi s-a făcut aşa. A trimis împăratul porunci, Și s-a adu-nat în 
Roma mulţime de oameni tineri şi tari, de bună trebuință la război. Între alţii se 
aduseră acolo şi cei doi fii ai lui, Agapia şi Teopist, care se făcuseră mari și erau 
frumoşi; la trup mari şi tari la putere. Aceştia, dacă s-au adus în Roma, i-a văzut pe 
ei comandantul, și i-a iubit foarte. Pentru că singură firea părintescă spre fiii săi se 
pleca, şi cu dragostea cea către dînșii se biruia. Neştiind Eustatie că aceștia sînt fiii 
fireşti ai lui, însă îi iubea pe dînşii ca pe nişte fii ai săi şi totdeauna stăteau înaintea 
lui, şi îi făcea pe ei părtași cu sine la masa sa că îi erau lui plăcuți. 


Deci, a mers Eustatie la război şi bătîndu-se cu barbarii, cu puterea lui Hristos 
i-a biruit pe dînșii. Și nu numai cetăţile şi ţările cele robite le-a dezrobit, dar şi pe tot 
pămîntul vrăjmașilor I-a biruit şi l-a robit şi pe ostaşii lor desăvîrşit i-a nimicit, ŞI în 
Domnul său a arătat vitejie şi biruință, mai mare decît cele dintii biruinţi, pe care le 
purta mai înainte. 


Sfirşindu-se războiul, şi întorcîndu-se cu pace Eustatie la locul său, i s-a 
întîmplat ca în călătoria sa să poposească într-un sat care era aşezat la un loc frumos 
lîngă un rîu, unde fund plăcut locul pentru repaus, s-a liniştit Eustatie cu oastea sa 
trei zile; Dumnezeu a voit ca în felul acesta să-l aducă întru cunoaştere pe 
credinciosul său rob, cu femeia sa şi cu fiii şi pe cei risipiţi să-i adune la un loc, pentru 
că femeia lui vieţuia în acel sat avînd o grădină și cîştigîndu-și dintr-însa cu multă 
osteneală hrana cea de toate zilele. Iar după Dumnezeiască rînduială, Agapie şi 
Teopist, neștiind nimic de mama lor, şi-au așezat cortul lor lîngă grădina ei, că dintr- 
un sat fi-ind ei, aveau un cort, o viață și o dragoste potrivindu-se întocmai unul cu 
celălalt în gîndire şi în cugete, ca fraţii cei dintr-un pîntece. Ei însă nu știau că sînt 
frați, şi neștiind nicidecum strînsa legătură de sînge dintre ei, se aveau ca frații. S-au 
culcat, deci, împreună lîngă grădina maicii lor să se odihnească. Nu departe era şi 
tabăra marelui comandant al lor. 


Intr-una din zilele acelea, lucrînd ceva maica lor în grădina sa, în ceasul de 
amiază-zi, auzi vorba ostaşilor celor ce se odihneau aproape în cortul lor. lar vorba 


lor era aceasta: întreba unul pe al-tul, care de ce neam este. Şi a zis cel mai mare: "Eu 
foarte puţin îmi aduc aminte că tatăl meu era comandant de oști în Roma şi nu ştiu 
de ce a ieșit din Roma cu mama, luîndu-mă pe mine şi pe un alt frate al meu mai mic, 
pentru că noi doi eram la dînşii, și am mers pînă la mare, unde am intrat într-o corabie, 
cu care mergînd peste mare, cînd am sosit la mal, a ieșit tata din corabie, şi cu dînsul 
eu cu fratele meu, iar maica nu ştiu de ce a rămas în cora-bie. Numai aceasta îmi 
aduc aminte, că plîngea foarte mult după dînsa tatăl meu şi noi asemenea, și mergeam 
pe cale plîngînd. Iar după ce am ajuns la un rîu, tatăl m-a lăsat pe mine pe mal; iar 
pe fratele cel mic luîndu-l pe umere l-a dus de cealaltă parte a rîului, și după ce l-a 
trecut pe el şi venea la mine, un leu alergînd m-a răpit pe mine şi m-a dus în pustie, 
iar nişte păstori m-au scos pe mine din gura leului şi am fost crescut într-acel sat, în 
care tu ştii." Atunci cel mai tînăr sculîndu-se degrab a căzut pe grumajii lui cu bucurie 
şi cu plîngere zicînd: "Cu adevărat tu eşti fratele meu, că eu de toate acestea, care le 
spui tu, îmi aduc aminte; am văzut cu ochii cînd te-a apucat pe tine leul şi pe mine în 
acelaşi ceas m-a răpit un lup, dar niște plugari m-au scos din gura lui. Și cunoscîndu- 
se amîndoi frații între dînşii s-au bucurat foarte, cuprinzîndu-se şi sărutîndu-se unul 
pe altul, şi au plîns mult de bucurie. lar maica lor auzindu-le vorba, se mira, şi cu 
ochii cu suspinuri şi cu lacrimi spre cer își ridica. Căci a cunoscut că sînt fiii ei cei 
adevăraţi, şi inima ei îndată se răcori din cele amare necazuri în care se afla pî-nă 
atunci. Însă fiind femeie înţeleaptă, n-a cutezat fără de cea mai vrednică credință de 
dovadă a se arăta lor, că era săracă, şi îmbră-cată cu haine sărăcăcioase, iar ei erau 
ostaşi aleşi și cinstiți. Şi au văzut cu cuviinţă că e bine să meargă la comandantul de 
oşti, pe care să-l roage ca pe lîngă oastea lui să poată a se întoarce la Ro-ma, și acolo 
mai bine să facă cunoştinţa fulor săi, să se înştiințeze de bărbatul său, de este oare 
viu sau nu. 


Deci, mergînd, a stat înaintea comandantului de oşti, şi i s-a închinat lui 
zicîndu-i: "Rogu-mă ţie, stăpîne, să-mi dai voie ca pe lîngă taberile tale să merg şi eu 
la Roma, pentru că eu sînt romană, și am fost luată în robie de barbari în pămîntul 
acesta, de acum şasesprezece ani, şi acum fiind slobodă, trăiesc în ţară străină, îndu- 
rînd sărăcia cea mare". lar Eustatie fiind de bun neam, îndată s-a înduioşat la 
rugăciunea ei, şi 1-a dat voie ca fără de temere să se întoarcă la moştenirea sa. Atunci 
femeia stînd și privind la comandant, l-a cunoscut că este bărbatul ei, şi mirîndu-se, 
sta ca uimită. lar Eustatie n-a cunoscut pe femeia sa. Însă ea deodată venindu-i peste 
bucurie, precum oarecînd mîhnirea era peste mîhnire, înlă-untru striga către 
Dumnezeu cu suspinuri, dar se temea să spună bărbatului său că este femeia lui. 
Pentru că îl vedea pe el în pompă mare, impunător la față, şi mulțime de ostași stînd 
înaintea lui. Pe cînd, ea, ca una din cele mai nevoiaşe femei, era săracă; și s-a dus de 
la ochii lui atunci, rugîndu-se stăpînului şi Dumnezeului său, ca numai el să 
rînduiască în viitor, cum s-ar putea cunoaște de bărbat şi de fiii săi. Apoi, găsind 
vreme cu prilej, a intrat şi a stat înaintea comandantului care privind spre dînsa, i-a 
zis: "Ce mai pofteşti încă de la mine bătrîno? " lar ea închinîndu-se lui pînă la pămînt, 
i-a zis: "Rogu-mă ţie stăpînul meu să nu te mînii pe mine roaba ta că am să întreb de 
un lucru pe înălțimea ta; să îngădui puţin, ascultînd pe roaba ta". Iar el i-a zis ei: 
"Bine, spune!" Iar ea a început a grăi: "Au nu eşti tu Plachida, cel ce din sfîntul botez 


te-ai numit Eustatie? Au nu ai văzut tu pe Hristos pe Cruce, între coarnele cerbului? 
Nu ai ieşit tu pentru Dumnezeu din Roma cu femeia și cu doi fii, Agapie şi Teopist? 
Nu a luat cu sila de la tine barbarul cel din corabie pe femeia ta, care sînt eu cu 
adevărat? Martor cre-dincios îmi este la cer singur Hristos Domnul, pentru care multe 
ispite am suferit, că sînt femeia ta, şi sînt păzită cu darul lui Hristos de întinăciune. 
Pentru că barbarul acela, pedepsindu-se de dumnezeiasca mînie, a pierit în acelaşi 
ceas, iar eu am rămas curată, şi acum în nevoie după cum mă aflu". Auzind acestea 
Eustatie, s-a deşteptat ca din somn, şi cunoscînd îndată pe femeia sa s-a sculat la 
dînsa, şi îmbrățişîndu-se amîndoi, au plîns mult de bucuria cea mare. Apoi a început 
Eustatie: "Să lăudăm şi să mulţumim lui Hristos Mîntuitorul nostru, care n-a depărtat 
de la noi mila Sa, ci precum a făgăduit ca după necazuri să ne mîngiie pe noi, aşa a 
şi făcut". Și mult bucurîndu-se și plîngînd, au mulțumit lui Dumnezeu. După aceasta, 
dacă a încetat Eustatie din plîns, l-a întrebat pe el femeia: "Dar unde sînt fiii noştri?" 
Iar el suspinînd din adîncul inimii a zis: " Fiarele i-au mîncat pe dînşii”. lar femeia a 
zis: "Să nu te întristezi stăpînul meu, că precum ne-a dat nouă Dumnezeu ca fără de 
aşteptare să aflăm unul pe altul, aşa ne va da nouă să aflăm și pe fiii noştri”. lar el a 
zis: "Au nu ţi-am spus că sînt mîncaţi de fiare!?" lar ea a început a-i spune de toate 
cele ce le auzise ieri lu-crînd în grădina sa de la cei doi ostași ai lui, care vorbeau 
unul cu altul, şi a cunoscut că sînt fiii lor. lar Eustatie, chemîndu-i îndată pe dînșii, 1- 
a întrebat: "De ce neam sînteţi, unde v-aţi născut şi unde aţi crescut?" - "Noi, stăpîne 
al nostru, am rămas foarte mici orfani de părinții noştri şi îi ținem minte puțin, însă 
ne aducem aminte că tatăl nostru era comandant de oști al romanilor, precum eşti 
măria-ta, şi nu ştim din ce împrejurare tatăl nostru a ieşit din Roma noaptea cu mama 
noastră și cu noi amîndoi şi după ce am trecut marea în corabie, a rămas acolo mama 
noastră, nu ştim pentru ce, iar tatăl nostru, plîngînd după dînsa, a mers cu noi la un 
rîu, peste care trecîndu-ne pe cîte unul, cînd era el singur în mijlocul rîului, nişte fiare 
ne-au răpit pe noi; pe mine un leu, iar pe el un lup, și amîndoi am fost păziți de 
mîncarea fiarelor, căci pe mine niște păstori, iar pe el nişte plugari ne-au crescut. 
Aceasta auzind-o Eustatie cu femeia sa, cunoscură pe fiii lor şi, căzînd pe grumajii 
lor, au plîns mult. Și s-a făcut bucurie mare în tabăra comandantului precum oarecînd 
în Egipt, cînd s-au cunoscut Iosif cu fraţii săi. Şi a străbătut vestea prin toate taberile 
de aflarea femeii şi a fiilor comandantului lor, și s-au adunat toţi bucurîndu-se, și au 
făcut veselie mare toată oastea. Pentru că nu se mîngîiau atita de biruinţă, cît de 
această bucurie. 


Aşa a mîngtiat Dumnezeu pe credincioşii săi robi. Pentru că el omoară şi face 
viu, face sărac şi îmbogățește, pogoară în necazuri şi ridică spre bucurie şi veselie. 
Și putea atunci Eustatie ca să zică ca David: "Veniţi şi auziţi, şi voi povesti vouă 
tuturor celor ce vă temeţi de Dumnezeu cîte a făcut sufletului meu. Adusu-şi-a aminte 
să facă milă cu mine. Dreapta Domnului m-a înălțat. Dreapta Domnului a făcut 
putere" (Psalm 117,16). 


lar cînd Eustatie se întorcea de la război, bucurîndu-se pentru două lucruri: 
adică pentru biruinţă, şi pentru aflarea femeii şi a fiilor săi, atunci mai înainte de 
mergerea lui în Roma, a murit Traian împăratul, iar în locul lui a stat Adrian (117- 


138), care era foarte rău, urînd pe cei buni, şi alungînd pe cei binecredincioşi. Intrînd 
Eustatie în cetate cu veselie și pompă mare, precum se obişnuia la marii comandanți 
ai romanilor, și ducînd cu sine mulţi robi şi fără de număr trofee scumpe, a fost primit 
cu cinste de împăratul şi de toți romanii şi i s-a răsplătit vitejia lui mai mult decît cea 
dintii, fiindcă acum era cinstit de toți mai mult decît înainte. Însă Dumnezeu, cel ce 
nu vrea ca robii lui în lumea aceasta, prea scurtă și nestatornică, să fie cinstiți şi slăviți 
pînă în sfîrșit, prin cinstirea cea deșartă și vremelnică, le-a gătit la ceruri cinstea și 
slava cea veşnic neschimbată. 


Acela, prin aducerea în cea dintii a lui cinstire, numai o răcorire de necazurile 
lui i-a făcut lui Eustatie, iar calea lui cea mucenicească spre cer 1-a însemnat-o mai 
înainte. Căci nu după multă vreme, iar l-a întors la necinste și la necaz, pe care el le- 
a răbdat cu dulceaţă pentru Hristos. Pentru că rău-credinciosul Adrian a vrut să facă 
jertfă zeilor, mulţumindu-le pentru biruinţa cea asupra vrăjmașilor, şi intrînd el în 
capiştea idolească cu mai marii oștilor sale, Eustatie n-a intrat, ci a rămas afară. L-a 
întrebat atunci pe el împăratul: "De ce nu vrei să intri cu noi în capiște şi să 
mulțumești zeilor? Ție ţi se cade mai întîi să dai mulţumire idolilor, că nu numai în 
războaie te-au păzit întreg şi sănătos, şi ţi-a dat biruință asupra vrăjmaşilor, ba încă 
pe femeia ta şi pe fiii tăi ţi-au arătat ţie!" Răspuns-a Eustatie: "Creştin sînt şi pe Unul 
Dumnezeul meu Lisus Hristos îl ţin, pe Acela ÎI cinstesc și-l mulţumesc şi Lui mă 
închin, pentru că El pe toate acestea: sănătatea, biruinţa, pe soția și pe fiii mei mi i-a 
dăruit mie. lar idolilor celor surzi, nelucrători, nu mă voi închina". Și s-a dus la casa 
sa Eustatie. Iar Împăratul mîniindu-se asupra lui, chibzuia cu ce chip i-ar răsplăti lui 
necinstirea zeilor săi. Și mai întîi, după puţină vreme, a luat de la dînsul dregătoria 
lui, şi ca unui om de rînd i-a poruncit să stea înaintea lui; apoi pe femeia şi pe fui săi 
de față punîndu-i, îi îndemna pe ei cu cuvintele, ca să jertfească 1dolilor. Şi neputînd 
să-i întoarcă pe dînşii de la Hristos, i-a osîndit la mîncarea fiarelor. 


Și mergea sfîntul Eustatie, sărbătoritul acela şi viteazul ostaș de odinioară, la 
locul cel de priveliște, cu ai săi osîndiţi la moarte şi nu se ruşinau de o necinste ca 
aceea, nici se temeau de moartea cea pentru Hristos, Căruia precum a început a-l sluji 
cu credință, aşa și sfirşeau cu credința cea cu osîrdie și bine plăcută supunere, 
mărturisind numele Lui cel sfînt înaintea tuturor. Și întărea pe soția sa cea cinstită, şi 
pe iubiții săi fii, ca să nu se teamă de moartea cea dătătoare de viață pentru Domnul 
tuturor. Asemenea și ei, întru dînşii unul pe altul se întăreau cu cuvintele şi cu 
nădejdea răsplătirii celei ce va să fie, şi mergeau la moarte ca la ospăț. 


Dar, dînd drumul fiarelor asupra lor, nu i-au vătămat pe ei. Căci, oarecare fiară 
alerga la dînşii, îndată închinîndu-se, se întorcea înapoi. Fiarele îşi îmblînzeau miînia 
lor, iar împăratul mai mult se mînia, şi a poruncit ca, ducîndu-i pe dînşii de la locul 
acela, să-i arunce în temniţă. lar a doua zi a poruncit ca să ardă un bou de aramă și 
să arunce într-însul pe sfîntul Eustatie cu femeia şi amîndoi fiii. Şi a fost sfinților 
mucenici boul acela ars, precum tinerilor cuptorul haldeilor cel de rouă răcorit, şi 
întru acel bou rugîndu-se sfinții mucenici, şi-au dat în mîinile lui Dumnezeu sfintele 
lor suflete, şi au trecut la cereasca împărăție. lar a treia zi a mers Adrian la boul acela, 


vrînd să vadă praful mucenicilor celor arşi. Dar deschizînd ușa a aflat trupurile lor 
cele sfinte întregi și nevătămate, şi nici un păr din capul lor n-a ars, ci ca nişte vii şi 
dormind se arătau feţele lor, pline de o frumuseţe prea minunată, mai presus de fire, 
şi tot poporul cel ce era acolo a strigat: "Mare este Dumnezeul creştinilor”. 


lar împăratul s-a întors cu ruşine la palatul său, şi tot poporul ocăra pe 
împăratul pentru răutatea lui, că pe unul ca acesta, la toată împărăţia mai mare 
comandant, de bună trebuinţă, l-a pierdut în zadar. Deci, creştinii luînd cinstitele 
trupuri ale mucenicilor, le-au făcut cuviincioase îngropări slăvind pe Dumnezeul cel 
minunat întru sfinții săi: pe Tatăl şi pe Fiul şi pe Sfîntul Duh, Căruia cinste, slavă şi 
închinăciune toți să-l fie de la noi, acum şi pururea şi în vecii vecilor. Amin 


43. PĂTIMIREA SFINȚILOR DIN NOU ARĂTAȚILOR MUCENICI 
MIHAIL, VOIEVODUL CERNIGOVULUI, ŞI TEODOR, 
DREGĂTORUL LUI, CARE AU PĂTIMIT DE LA PĂGÎNUL BATUS 
(20 SEPTEMBRIE) 


Toată tulburarea şi războaiele, sau oarecare alte pagube, cînd le vei vedea 
cîndva, să nu socoteşti că se fac în zadar sau din vreo întîmplare, ci să ştii că toate 
acestea prin vrerea Atotputernicului Dumnezeu vin pentru păcatele noastre, ca cei ce 
greşesc să-şi vină în simțire şi îndreptare. Drept aceea, mai întîi ne pedepseşte 
Dumnezeu pe noi păcătoşii prin mici certări, iar cînd nu ne îndreptăm, atunci aduce 
pe cele mari, precum de demult și asupra israiltenilor. Pentru că asupra acelor care 
n-au vrut să se îndrepteze de biciul lui Hristos cel de frînghie, a trimis asupra lor alt 
bici. "Paște-vei pe ei, zice, cu toiag de fier" (Psalm 2,9), adică pe romani, după 
proorocia lui Daniil. Iar certările cele mici pe care le trimite Dumnezeu, întîi sînt: 
tulburări, foamete, morți năprasnice, războaie și altele ase-menea acestora. lar dacă 
prin acestea păcătoşii nu se înțelepţesc, aduce asupra lor năvălirea cea nemilostivă şi 
mai grea a celor de alt neam, ca măcar așa să-şi vină în simţire oamenii, şi să se 
întoar-că din căile cele rele, după cum zice proorocul: "Cînd îi ucidea pe ei, atunci îl 
căutau pe EI". Așa se făcu la tot pămîntul cel rusesc. Că, atunci cînd noi am mîniat 
bunătatea prea milostivului Dumnezeu prin obiceiurile noastre cele rele, şi îndurarea 
Lui am amărît prea mult, iar întru simţire a veni şi abătîndu-ne de la rău spre a face 
bine nicidecum n-am vrut, atunci s-a mîniat Domnul foarte mult cu iuțime asupra 
noastră şi a vrut să pedepsească cu pedeapsă prea cumplită fărădelegile noastre. 


Deci, a trimis asupra noastră pe barbarii cei neîndumnezeiţi și fără de omenie, 
care se numesc tătari, cu împăratul lor Batus, prea păgînul, şi cel prea fărădelege care 
năpădind cu nenumărată mulțime a puterii lor cea păgînească asupra pămîntului 
rusesc, în anul faceri lumii 6746, iar de la întruparea lui Dumnezeu Cuvîntul în anul 
1238, au sfărîmat toată puterea împăraților şi domnilor creștini, toate cetățile le-au 
risipit, şi tot pămîntul cu sabie şi cu foc le-au prădat şi le-au făcut pusti, neputînd 
nimeni să stea împotriva puterii lor celei fără de Dumnezeu, care pentru păcatele 
noastre ne-a dat Dumnezeu, şi cu care s-au plinit zisele proorociei: "De veţi vrea şi 


de Mă veţi asculta, bunătățile pămîntului veţi mînca, iar de nu Mă veţi asculta, sabia 
vă va mînca pe voi". Într-acea vreme, creştinii cei ce scăpau de sabie şi de robie se 
ascundeau prin munți şi prin pustii neumblate, şi puteai să vezi ca pe o privelişte 
tristă locuinţele omenești, cetățile şi satele pustii, și pe unde vieţuiau fiarele cele 
sălbatice acolo sălăşluiau oamenii, ascunzîndu-se de barbari. 


Pe timpul acela, domn al Kievului şi al Cernigovului era bine-credinciosul şi 
pururea pomenitul marele Mihail, fiul lui Vsevolod roșul, nepotul lui Oleg, care din 
tinereţe se deprinsese la viaţă îmbunătăţită. Căci pe Hristos iubindu-L, Aceluia Îi 
slujea din tot sufletul și strălucea într-însul nerăutate sufletească, pentru că era blind, 
smerit şi iubitor spre toți, şi spre săraci foarte milostiv. lar prin rugăciuni și prin post 
plăcea totdeauna lui Dumnezeu, şi cu toate lucrurile cele bune își împodobea sufletul 
său, încît era în el frumoasă sălăşluire lui Dumnezeu, făcătorul său. Deci, avea acest 
binecredincios domn un dregător iubit lui, în toate bunătățile asemenea cu el, anume 
Teodor, cu care şi sufletul său pentru Hristos şi-a pus, pătimind de la spurcatul Batus, 
precum se va arăta mai departe. 


Acest binecredincios şi de Hristos iubitor era cîrmuitor la domnia cea mare a 
Kievului; a trimis rău-credinciosul Batus pe tătarii săi să cerceteze Kievul. Iar aceia 
văzînd mărimea şi frumuseţea lui, s-au mirat, şi întorcîndu-se au spus lui Batus de 
prea fru-moasa cetate a Kievului. Apoi iar Batus a trimis la voievodul Mihail în Kiev, 
amăgindu-l pe el ca să i se închine lui. Dar marele domn Mihail, înţelegîndu-le 
înşelăciunea lor că cu vicleşug vor să ia cetatea şi să o pustiască, pentru că auzise de 
necredinţa acelor barbari care pe toţi cu nemilostivire îi ucidea, chiar dacă de voie li 
se predau şi li se închinau lor. Deci, a poruncit ca pe trimişii aceia să-i piardă, apoi 
înştiințîndu-se de puterea tătărască cea mare care se revărsa cu multă mulțime (că era 
oaste mare, sute de mii) ca lăcustele, a năvălit peste tot pămîntul Rusiei, și a luat 
cetățile cele tari. 


Şi cunoscînd că nu se poate să rămînă întreg Kievul de vrăj-mașii ce se 
apropiau, a fugit la unguri, cu dregătorul şi prietenul său Teodor. Și era necunoscut 
în pămînt străin, ascunzîndu-se de dumnezeiasca mînie, ascultînd pe cela ce zice: 
"Ascundeţi-vă puţin, pînă ce va trece mînia Domnului”. lar după plecarea lui din 
Kiev, alți domni ai Rusiei voiau să-l aibă, dar nu putură să apere Kievul de necuratul 
Han al tătarilor Batus, care cu toată puterea sa mer-gînd, a luat Kievul, ca și 
Cernigovul, şi pe celelalte cetăți şi domnii mari şi tari ale Rusiei le-a pustiit cu foc şi 
cu sabie, în anul facerii lumii 6748, iar de la întruparea lui Dumnezeu-Cuvîntul în 
anul 1240. 


Atunci, marea cetate a marii domnii a Rusiei, fu risipită cu desăvîrşire de mîna 
păgînilor urîtori de Hristos. ŞI aşa au căzut oamenii cei puternici de sabia tătarilor, 
unii ucişi, iar alții duși în robie. Bisericile cele frumoase le spurca și le ardea, încît s- 
au împlinit cuvintele Psalmistului David: "Dumnezeule, intrat-au nea-murile în 
moştenirea Ta, pîngărit-au locaşul Tău ce sfînt, ... pus-au trupurile robilor Tăi 
mîncare păsărilor cerului, trupurile celor cu-vioşi ai Tăi, fiarele pămîntului. Vărsat- 


au sîngele lor ca apa împre-jurul Ierusalimului şi nu era cine să-i îngroape" (Psalm 
78,1). 


Acestea toate întîmplate în pămîntul Rusiei, auzindu-le voievodul Mihail aflat 
în străinătate, se tînguia nemîngîiat, pentru frații săi cei de o credinţă, şi pentru 
pustiirea pămîntului său. Apoi 1 s-a făcut lui înştiinţare, cum că oamenilor ce 
rămăseseră prin cetăţi, care mai scăpaseră de sabie şi de robie, le-a poruncit barbarul 
împărat ca să locuiască fără de frică la locurile lor, punînd pe dînşii biruri. 


Şi mulți voievozi ai Rusiei care fugiseră în ţări depărtate, şi în pămînturi 
străine, auzind aceea, se întorceau în Rusia. Şi închi-nîndu-se necredinciosului nou- 
cuceritor, îşi luau domniile lor şi, dîndu-i lui dăjdu, locuiau prin cetățile lor cele 
dărîmate. 


Deci, şi binecredinciosul domn Mihail, cu dregătorul său Teo-dor, şi cu toți 
oamenii săi s-au întors din străinătate, vrînd ca şi ceilalți să dea biruri cuceritorului 
şi să locuiască în moșia sa, deşi pustiită, decît să fie pribeag în pămînt străin. A mers 
întîi în Kiev, şi văzînd sfintele locuri pustii, şi biserica Pecerschii cea frumoasă 
dărîmată pînă la jumătate a plîns amar, apoi a mers la Cernigov. Şi odihnindu-se el 
puțin de cale, auzînd tătarii de întoarcerea lui, au mers de la Batus, şi au început a-l 
chema pe el, ca şi pe ceilalți domni ai Rusiei la împăratul său Batus, zicînd: "Nu este 
cu putință vouă a locui în pămîntul lui Batus de nu vă veți închina lui. Deci, să veniţi 
ŞI să-i daţi lui închinăciune, să-i plătiți biruri şi așa să petreceţi în locaşurile voastre”. 
ŞI era o rînduială la necuratul cu-ceritor: că dacă mergea cineva din domnii Rusiei 
să 1 se închine lui, vrăjitorii şi jertfitorii tătăreşti îi luau pe ei şi îi duceau prin foc, și 
dacă ducea ceva daruri împăratului, din toate acelea luînd cîte o parte mică, o arunca 
în foc. Apoi, trecînd focul, îi silea să se închine la idoli, la Han, la Cust şi la soare şi 
îi ducea înaintea barbarului. Și mulţi din domnii Rusiei au făcut aceasta de frica lui, 
şi pentru luarea domniei au trecut prin foc, s-au închinat idolilor şi au cîştigat de la 
cuceritor ceea ce le trebuia. 


Deci, auzind binecredinciosul domn Mihail că mulţi din principii Rusiei, 
amăgindu-se de mărirea lumii acesteia, s-au închinat la idoli, îi era foarte jale, și 
rîvnind după Domnul Dumnezeul său, a gîndit să meargă la păgînul cel nedrept și 
mai viclean decît tot pămîntul, şi să mărturisească pe Hristos cu îndrăzneală înaintea 
lui şi să-şi verse sîngele său pentru Domnul. Acestea gîndindu-le şi cu duhul 
aprinzîndu-se, a chemat pe credinciosul său sfetnic, Teodor, şi i-a spus lui gîndul său. 
Iar el, binecunoscător şi credincios fiind, a lăudat un gînd ca acela al stăpînului său, 
şi făgădui să nu se depărteze de dînsul pînă la sfîrşit, ci împreună cu dînsul să-şi pună 
şi el sufletul său pentru Hristos. Şi așa sfătuindu-se amîndoi, au întărit cuvîntul, ca 
neschimbat şi nemutat să meargă şi să moară pentru mărturisirea lui lisus Hristos. 


Deci, sculîndu-se, a mers la părintele său cel duhovnicesc, anume loan, vrînd 
să-i spună lui sfatul său. Şi mergînd la dînsul, a zis voievodul: "Vreau părinte să merg 
la păgînul, ca şi toţi prinții Rusiei". lar duhovnicul auzînd cu greu acest cuvînt și din 


adînc suspinînd, a zis: "Mulţi au mers acolo, şi sufletele lor şi le-au pierdut, făcînd 
voia aceluia şi închinîndu-se focului şi soarelui şi celorlalți idoli. Deci, şi tu de vrei, 
mergi cu pace, te rog numai să nu le jertfeşti lor, nici să faci ceea ce au făcut ei pentru 
domnie vre-melnică. Să nu treci prin focul păgînilor, să nu te închini la urîţii lor zei, 
căci unul este Dumnezeul nostru lisus Hristos. Şi nimic să nu intre în ruga ta din 
spurcatele bucate cele jertfite idolilor, ca să nu-ţi pierzi sufletul tău”. 


Iar voievodul cu dregătorul au zis: "Noi vrem ca pentru Hristos să ne vărsăm 
sîngele nostru, şi să ne punem pentru dînsul sufletele noastre, ca să-i fim Lui bine 
primită jertfă". Aceasta au-zind-o Ioan, s-a bucurat cu duhul şi căutînd cu ochi veseli 
la dînşii, le-a zis: "De veţi face acestea veți fi fericiți, şi într-acest neam de pe urmă, 
din nou vă veţi numi mucenici". Apoi, învăţindu-i pe ei din Evanghelie şi din alte 
cărți, i-a împărtăşit cu Dumnezeieșştile Taine ale trupului şi sîngelui Stăpînului şi i-a 
binecuvîntat cu pace, zicîndu-le: "Domnul Dumnezeu să vă întărească, şi să vă 
trimită harul Sfîntului Duh, ca să fiți tari în credință şi îndrăzneți în măr-turisirea 
numelui lui Hristos, şi viteji în pătimire şi să vă împreune pe voi Împăratul Ceresc 
cu ceata celor dintii sfinți mucenici". Şi aşa se duseră la casele lor. 


Apoi gătindu-se de cale, au dat bineţe casnicilor lor şi s-au dus degrab, 
rugîndu-se lui Dumnezeu, şi aprinzîndu-se cu dragostea inimii către Dînsul şi dorind 
cununa mucenicească precum doreşte cerbul izvoarele apelor. Ajungînd ei la 
împăratul Batus cel fără de Dumnezeu, l-a înștiințat pe el de venirea lor, și chemînd 
vrăjitorii şi jertfitorii săi, le-au poruncit ca şi pe voievodul Cernigovului, du-pă 
obicei, să-l treacă prin foc, şi să-l silească a se închina la idoli, apoi să-l aducă înaintea 
lui. Mergînd vrăjitorii la voievod, îi ziseră lui: "Te chiamă marele împărat”. Şi 
luîndu-l, îl duceau la acesta. În urma lui, a stăpînului său, se afla Teodor, dregătorul 
său. Cînd a ajuns la locul unde era focul cel aprins de amîndouă părțile iar prin mijloc 
cale gătită, pe care treceau mulţi, pe care şi pe voievodul Mihail voia să-l treacă, 
atunci voievodul le-a zis: "Nu se cade creștinilor să treacă prin acel foc pe care 
necuraţii îl au în loc de Dumnezeu. Eu sînt creştin, deci nu voi merge prin foc, nici 
mă voi închina făpturii, ci făcătorului mă închin, Tatălui și Fiului şi Sfîn-tului Duh, 
Care este Unul în Treime Dumnezeu, Făcătorul cerului şi al pămîntului”. Aceste 
cuvinte, vrăjitorii şi Jertfitorii auzindu-le, s-au umplut de ruşine și de mînie, și 
lăsîndu-l au alergat să spună păgînului împărat. 


În acea vreme se apropiară de sfîntul voievod Mihai alţi domni ai Rusiei, care 
merseseră cu dînsul la închinăciunea cuce-ritorului, între care era voievodul Boris al 
Rostovului. Acelora, fiindu-le milă de el, şi rupîndu-li-se inima pentru dînsul, şi 
temîndu-se de împărăteasca mînie cea asupra lor, sfătuiau pe Mihail să facă voia 
împăratului, "ca să nu pierim, ziceau ei, şi noi cu tine. Căci poţi să faci porunca cu 
amăgire şi să te închini focului şi soarelui, numai ca să te izbăveşti de mînia 
necredinciosului şi de cumplita moarte. Iar cînd te vei întoarce cu pace la locul tău, 
vei face cum vei vrea, căci nu va cere Dumnezeu, nici se va mînia de aceasta asupra 
ta, pentru că ştie că nu cu voie o faci aceasta. Deşi de la duhovnicul se va socoti ţie 
aceasta păcat, noi toţi vom lua asupra noastră pocăinţa ta, numai ascultă-ne pe noi, şi 


trecînd prin foc, închină-te idolilor tătărești, ca şi pe noi să ne mîntuiești de miînia 
împărătească şi de amara moarte, şi mult bine vei mijloci pămîn-tului tău". Acestea 
le ziceau ei cu multe lacrimi sfîntului. lar feri-citul dregător Teodor, ascultind 
cuvintele lor, era în mîhnire mare, temîndu-se ca nu cumva să se lipească voievodul 
lui de sfatul lor, şi să cadă din credinţă. 


Şi apropiindu-se la dînsul, a început a-i aduce aminte de fă-găduinţa lui, și de 
cuvintele duhovnicului, zicîndu-i: "Adu-ţi aminte binecredinciosule doamne, cum ai 
făgăduit lui Hristos, să-ți pui pentru Dînsul sufletul tău, adu-ţi aminte de cuvintele 
Evangheliei, cu care ne învăţa duhovnicescul părinte: "Căci cine va voi să-şi scape 
sufletul său îl va pierde, iar cine va pierde sufletul său pentru Mine şi pentru 
Evanghelie, acela îl va scăpa". Şi iarăși: "Căci ce-i foloseşte omului să cîştige lumea 
întreagă dacă-și pierde sufletul? Sau ce ar putea da omul în schimb pentru sufletul 
său?" (Marcu 8, 35-37; Matei 16, 25-26). Şi iarăşi: "Oricine va mărturisi pentru Mine 
înaintea oamenilor, mărturisi-voi şi Eu pentru el înaintea Tatălui Meu, Care este în 
ceruri. lar de cel ce se va lepăda de Mine înaintea oamenilor și Eu Mă voi lepăda de 
el înaintea Tatălui Meu, care este în ceruri" (Matei 10, 32-33). Voievodul Mihail 
asculta cu dulceaţă aceste cuvinte de la dregătorul său, şi ardea cu rîvnă după 
Dumnezeu și aştepta cu veselie chinurile, gata fiind a muri pentru dătătorul de viață 
Hristos. lar voievodul Boris, de care înainte am pomenit, îl ruga cu ceilalți cu 
dinadinsul, să facă voia tiranului. Dar el a zis către dînșii: "Nu vreau să mă numesc 
cu cuvîntul creştin şi să fac lucrurile păgînilor"; şi dezlegînd de la sine sabia sa, a 
aruncat-o la dînşii, zicîndu-le: "Luaţi-vă mărirea lumii aceştia, căci eu nu o vreau”. 


După aceasta a venit de la împăratul un dregător trimis, cu dregătoria stolnic, 
anume Eldeg, şi acela a spus sfîntului voievod Mihail împărăteștile cuvinte, zicîndu- 
i: "Marele Batus îţi zice aşa: De ce nu asculți porunca mea şi nu te închini zeilor mei? 
lată acum îţi stau în față două lucruri: viaţa şi moartea; alege una din amîndouă. De 
vei face porunca mea şi de vei trece prin foc, şi de te vei închina idolilor mei, vei fi 
VIU, ŞI vei afla mare har de la mine, şi vei fi țării tale stăpîn. lar de nu mă vei asculta, 
şi de nu te vei închina idolilor mei, vei muri cu moarte rea". Iar sfîntul voievod Mihail 
auzind acele cuvinte împărăteşti grăite de Eldeg, nu s-a înfricoşat deloc, ci a răspuns 
cu îndrăzneală, zicînd: "Să spui stăpînului tău: aşa îţi grăieşte Mihail voievodul, robul 
lui Hristos: "De vreme ce ţi s-a încredinţat ție, împărate, de la Dumnezeu îm-părăția 
şi slava lumii acesteia, şi pe noi, pentru păcatele noastre, ne-a supus dreapta Celui 
prea înalt stăpînirii tale, datori sîntem să ne închinăm ție ca unui cîrmuitor, şi să dăm 
cuviincioasa cinste împărăției tale. lar a ne lepăda de Hristos şi a ne închina idolilor 
tăi, să nu fie. Pentru că nu sînt Dumnezei, ci zidire. lar la noi sceptrurile prooroceşti 
grăiesc aşa: Dumnezeii care n-au făcut cerul şi pămîntul, să piară. Căci ce este mai 
fără de minte decit a lăsa pe Ziditorul şi să se închine cineva zidirii?" lar Eldeg a zis: 
"Te înşeli Mihail numind soarele zidire! Spune-mi mie: cine s-a suit la ne-măsurata 
acea înălțime a cerului și a făcut un luminător mare ca acela care luminează toată 
lumea?" Iar sfîntul i-a răspuns: "De voiești să asculți, eu îţi voi spune cine a făcut 
soarele şi toate cele văzute şi nevăzute: Dumnezeu cel fără de început şi nevăzut, și 
Fiul Lui cel Unul Născut, Domnul nostru lisus Hristos, şi Acela aşij-derea nezidit, 


nici început, nici sfîrşit avînd; de asemenea şi Duhul Sfînt, cea Intreit alcătuită 
dumnezeire; însă Unul Dumnezeu, Acela a făcut cerul şi pămîntul și soarele, căruia 
voi vă închinați, și luna şi stelele, marea și uscatul, pe cel întîi om Adam, și i-a dat 
lui toate spre slujire. Apoi a pus lege oamenilor, ca să nu se închine nici la o zidire, 
nici la cele de pe pămînt, jos, nici la acelea din cer, sus, ci să se închine Unuia 
Dumnezeu, Care pe toate le-a făcut. Aceluia și eu mă închin. lar ceea ce-mi 
făgăduieşte mie împăratul, domnia şi slava lumii acesteia, de aceasta eu nu mă 
îngrijesc, căci şi împăratul însuşi este vremelnic și îmi dă vremelnică domnie care 
mie nu-mi trebuie, căci nădăjduiesc spre Dumnezeul meu în care cred că-mi va da 
mie împărăția cea veşnică, care niciodată nu are sfîrşit”. lar Eldeg a zis: "De vei 
petrece în această nesupunere a ta Mihaile, şi de nu o vei face voia împăratului, vei 
muri îndată". lar sfîntul 1-a răspuns: "Nu mă tem de acea moarte, care-mi este cîşti- 
gătoare şi mijlocitoare de veşnica petrecere, cea cu Dumnezeu. Și ce grăiesc mai 
multe? Sînt creștin! Și pe făcătorul cerului şi al pămîntului mărturisesc, întru Dînsul 
cu neîndoire cred, şi voi muri pentru Dînsul bucurîndu-mă". Deci, văzînd Eldeg că 
nici cu îmbu-nare nici cu îngrozire nu poate să-l plece la voia tiranului, s-a dus la 
acesta să-i spună toate cele auzite de la voievodul Mihail. 


Iar împăratul auzind cuvintele lui Mihail, cele grăite lui, s-a îndrăcat de mînie 
ŞI ca cu o văpaie cu îngrozire suflînd, a poruncit celor ce-i stau înainte ca îndată să 
ucidă pe Mihail, voievodul Cernigovului. Şi se repeziră slujitorii prigonitorului 
precum la vînat, sau ca lupii la oaie alergînd. Iar sfîntul mucenic al lui Hristos sta la 
un loc cu Teodor, negrijindu-se de moarte, ci cîntînd Psalmi, şi ru-gîndu-se lui 
Dumnezeu cu rîvnă mare. Apoi, cînd văzură pe ucigași alergînd spre dînșii, începură 
a cînta: "'Mucenicii tăi Doamne multe chinuri au răbdat, şi cu dragostea ta sfinții şi- 
au unit sufletele". Ajungînd ucigașii la locul acela unde sta sfîntul, l-a apucat ca fia- 
rele, şi întinzîndu-l pe pămînt de miîini şi de picioare, îl băteau fără de milă peste tot 
trupul, încît şi pămîntul s-a roşit de sînge, şi l-a bătut mult fără de cruţare. Dar el 
răbdînd cu vitejie nimic nu zicea, fără numai aceasta: "Creştin sînt”. Apoi unul din 
slujitorii împă-ratului, anume Doman, care fusese creştin, şi lepădîndu-se de Hristos 
a îmbrățișat păgîneasca credință tătărească, acel călcător de lege, văzînd pe sfîntul că 
răbda cu vitejie muncile, s-a înfuriat asu-pra lui şi ca un vrăjmaş creştinesc şi-a scos 
cuțitul său şi, întin-zîndu-şi mîna, a apucat pe sfîntul de cap, l-a tăiat şi l-a aruncat de 
la trup, încă în gură avînd cuvîntul cel de mărturisitor, şi zicînd: "Creștin sînt". O 
minune prea de mirare! Capul cu sila tăindu-se grăia, și pe Hristos cu gura mărturisea. 


Iar după aceea începură necuraţii a grăi cu fericitul Teodor: "Fă măcar tu voia 
împăratului, şi te închină la zeii noştri, şi nu numai viu vei fi, ci mare cinste de la 
împăratul vei lua, şi domnia stăpînului tău o vei moşteni”. Iar sfîntul Teodor le-a 
răspuns: "Domnia stăpînului meu nu o vreau, nici nu-mi trebuie cinste de la 
împăratului vostru, ci doresc ca pe aceeași cale să merg la Hristos Dumnezeu, pe care 
a mers sfîntul mucenic Mihail voievodul, stă-pînul meu. Căci, precum el, aşa şi eu 
într-Unul Hristos Făcătorul cerului și al pămîntului cred şi pentru Dînsul voi să 
pătimesc pînă la sînge și la moarte”. 


Văzînd ucigașii neplecat pe sfintul Teodor, l-au apucat şi l-au chinuit cu 
nemilostivire ca şi pe sfîntul Mihail. lar mai pe urmă şi cinstitul lui cap îl tăiară 
zicînd: "Cei ce n-au vrut să se închine prea luminatului soare, aceia nevrednici sînt 
să vadă soarele". Așa pătimind sfinții din nou arătați, mucenicii Mihail şi Teodor, şi- 
au dat sufletele lor în mîinile Domnului, la Septembrie în 20 de zile, în anul facerii 
lumii 6743, iar de la întruparea lui Dumnezeu-Cuvîntul, în anul 1245. Iar sfintele lor 
trupuri au fost aruncate spre mîncarea cîinilor şi multe zile au rămas întregi. Căci 
nimic nu s-a atins de ele, și așa, cu darul lui Hristos, au rămas nevătămate. ŞI se arăta 
stîlp de foc asupra trupurilor lor, strălucind cu prea luminoase raze, şi lumini aprinse 
peste toate nopțile se vedeau, care lucru văzîndu-l credincioşii, cei ce se întîmplase 
acolo în acea vreme, au luat în taină sfintele lor trupuri şi le-au îngropat cu cinste. lar 
după uciderea sfinților mucenici, Batus cel fără de Dumnezeu ridicîndu-se încă, a 
mers cu toate oştirile spre ținuturile de la miazănoapte şi de la apus, adică spre ţara 
leşească şi spre unguri. Și ucis fu blestematul de ungurescul crai Vladislav, şi şi-a 
luat răul sfîrşit vieții sale celei rele. 


Deci, acela a moştenit iadul, iar sfinţii mucenici moştenesc împărăția cerului, 
slăvind pe Tatăl și pe Fiul şi pe Sfîntul Duh, în veci. Amin. 


44. POMENIREA SFÎNTULUI APOSTOL CODRAT (3; 130) 
(01 SEPTEMBRIE) 


Sfîntul Apostol Codrat era unul din cei şaptezeci de apostoli. El a propovăduit 
cuvîntul lui Dumnezeu în Atena și în Magnesia, unde a fost şi episcop şi pe mulţi i- 
a adus cu învățăturile sale la lumina dumnezeieștii cunoştinţe și a fost după cuvîntul 
lui Sirah: "Ca o stea de dimineaţă în mijlocul norilor”. Pentru că norii întunecoşi 
păgînești nedumnezeieşti erau cele străine față de lumina dreptei credinţe. Şi şedea 
poporul acela în întuneric şi în umbra morţii. lar sfîntul apostol Codrat, cu cuvîntul 
lui Dumnezeu strălucindu-le lor ca o lumină mare, le-a luminat lor întunericul, a 
surpat jertfele cele spurcate, a sfărîmat idolii şi a risipit capiștele cele drăceşti cu 
rugăciunea. Și precum steaua magilor celor de la răsărit, aşa şi el a arătat popoarelor 
calea cea spre Hristos. Și precum luceafărul cel de dimineaţă aduce după sine soarele, 
aşa şi el a adus în lume lumina cea mare a credinței şi a luminat sufletele omenești 
cele întunecate. Dar întunericul totdeauna urăște lumina. Pentru că cei fără de 
Dumnezeu, văzîndu-şi idolii călcați de sfîntul Codrat, şi duhurile izgonite și 
păgînătatea lor dezrădăcinată, au rînduit prigoană mare asupra apostolului şi ca pe 
un alt Ştefan au voit să ucidă cu pietre pe sfîntul Codrat. Dar, lovit fiind cu pietre, a 
fost păzit viu cu darul lui Hristos. 


Apoi l-au pus în legături, și l-au chinuit cu foame multă vreme. Pentru că 
ticăloşii închinători de idoli au oprit hrana trupească de la acesta, care hrănea 
sufletele lor, nu cu hrană pieri-toare, ci cu hrana care duce la viața veşnică. ȘI 


chinuind cu foamea pe sfîntul, ei înşişi piereau de foamea aceea, pentru care scrie: 
"Nu foame de pîine, ci foame de auzirea cuvîntului Domnului". Deci, neputînd ca să 
omoare cu foamea pe acesta, care de-a pururea se întărea de sus cu dumnezeiască 
hrană, singur a murit cu cea veş-nică moarte. lar sfîntul Codrat, deși a murit după 
multe munci, sufletul lui viază în mîinile lui Dumnezeu şi nu se atinge de el chinul; 
şi-a sfîrşit nevoința muceniciei, pe vremea împăratului Adrian (117-138), şi a început 
viață veşnică la Împăratul măririi lisus Hristos. Cu Dînsul a pătimit, cu Dînsul se şi 
măreşte în împărăţia Lui. lar sfîntul lui trup s-a așezat în Magnesia, și izvorăşte multe 
tămăduiri neputincioşilor. 


45. POMENIREA SFINŢILOR SFINŢIŢI MUCENICI 
IPATIE ŞI ANDREI (SEC. VIII) 
(01 SEPTEMBRIE) 


Acești sfinți au fost din ţara Liciei. Fiind copii, au învăţat carte împreună în 
oarecare locaş şi înfrumusețîndu-se cu toată fapta bună, au mers din treaptă în treaptă. 
Iar la vîrstă de bărbat ajungînd, Ipatie a îmbrățișat viaţa călugărească, pentru a trăi în 
linişte, slujind lui Dumnezeu. lar Andrei s-a deosebit spre folosul sufletelor omeneşti 
şi cleric făcîndu-se se silea la cuvîntul lui Dumnezeu, învăţînd pe poporul lui Hristos 
în Biserica lui Dumnezeu. Amîndoi aveau mare înfrînare, cugetare smernită şi 
dragoste către toți nefăţarnicii. De a cărora viață îmbunătățită înștiințîndu-se 
Arhiepiscopul Efesului, i-a chemat pe ei la sine și folosindu-se de vorbele lor, i-a 
iubit pe dînşii foarte, și a pus cu sila pe Ipatie episcop bisericii Asianului: "Nu se 
cade, zicea el, ca un luminător ca acesta să fie sub obrocul pustiei, ci în sfeşnicul 
arhieriei ca să lumineze biserica lui Dumnezeu cu învățătura". lar pe Andrei l-a făcut 
preot. Și au fost acești doi luminători prea luminați în Biserica lui Dumnezeu, 
luminînd-o pe ea cu înţeleptele învățături şi cu viaţa cea curată. lar după aceea, cînd 
Leon Isaurul (717-741), împăratul grec, a ridicat hule asupra sfintelor icoane şi prin 
toată împărăția sa a dat poruncă să arunce icoanele din bisericile lui Dumnezeu şi 
nimeni să nu se închine lor, atunci acești sfinți învăţători, Ipatie şi Andrei, au grăit 
mult împotriva hulitorilor de icoane, învățind po-porul păstoriei lor să nu asculte 
porunca împărătească cea fără de Dumnezeu. Auzind despre dînşii împăratul, a 
poruncit să-i aducă pe ei la sine, și mult i-a silit să se lepede de cinstirea sfintelor 
icoane. Și discuta cu dînşii prin înţelepții săi, dar n-a putut să clatine pe acești tari 
stilpi bisericeşti, pe care închizîndu-i în temniţă, 1-a ţinut mult şi în tot chipul se silea 
să-l aducă la erezia sa. Apoi a poruncit ca să îi bată pe ei fără milă, după aceasta a 
jupuit pielea cu părul de pe capetele lor și bărbile lor, ungîndu-le cu smoală, le-a 
aprins, şi sfintele icoane, cele de mult preţ, le-au ars. Iar ei pe toate acestea cu vitejie 
le-au răbdat, şi erau vii cu puterea lui Dumnezeu. 


După aceasta, cel cu năravul de fiară Leon, cel ce avea după nume și viaţa, că 
precum numele așa și năravurile lui erau de fiară, a poruncit să-i tîrască prin mijlocul 
cetății pe ei, şi a tîrît pe sfinți prin cetate spre rîsul tuturor, iar la sfîrşit i-a mîngîiat 


ca pe nişte mieluşei și aşa sufletele lor în mîinile lui Dumnezeu și-au dat, pentru 
sfintele icoane pătimind. Iar trupurile cele cinstite le-au aruncat spre mîncarea 
cîinilor. Însă credincioşii luîndu-le în taină, le-au îngropat cu cinstea care se cuvine 
mucenicilor. 


| U 
EUSEBIU ŞI PRISC, MĂRTURISITORII 
(21 SEPTEMBRIE) 


Sfîntul Eusebiu era în părțile Feniciei creştin tăinuit. lar cînd a sosit prigoana 
cea mare de la păgîni asupra creştinilor, care unde puteau să prindă pe creştini în 
chinuiau în multe feluri şi, mulți credincioşi fugind din mîinile păgîneşti, se 
ascundeau prin locuri neştiute. Atunci Eusebiu, dînd adevăratul preţ cuvintelor lui 
Hristos: "Oricine va mărturisi pentru Mine înaintea oamenilor, mărturisi-voi şi Eu 
pentru el înaintea Tatălui Meu, care este în Ceruri" (Matei 10, 32), s-a umplut de 
dumnezeiască rîvnă, şi ducîndu-se, a stat înaintea mai marelui acelei cetăţi și 1-a zis: 
"Ce te înnebuneşti de Dumnezeu, luptătorule, prigonind turma lui Hristos!?" lar mai 
marele căutînd spre dînsul, a zis: "Tu cine eşti?", iar el a răspuns: "Rob al lui Hristos 
sînt, al cărui vrăjmașş eşti tu”. lar mai marele mîniindu-se, a zis: "De unde ţi-a venit 
ție, ticălosule, îndrăzneala aceasta, să stai înaintea mea şi să mă ocărăşti pe mine, cel 
ce sînt mai marele?" lar Eusebiu a răspuns: "Rîvna cea după Domnul meu lisus 
Hristos m-a pornit pe mine, ca să vădesc orbirea voastră, că v-aţi înnebunit 
închinîndu-vă Diavolului, iar nu lui Dumnezeu". Atunci mai marele a poruncit să-l 
dezbrace pe el, şi spînzurîndu-l, să-i strujească trupul lui. Şi l-a strujit mult cu fiare 
ascuțite, încît 1 se vedeau oasele. Apoi oţet şi sare au turnat, şi-i freca ranele lui, şi 
toate acestea le-a răbdat cu vitejie mărturisitorul lui Hristos ca şi cum n-ar fi fost al 
lui trupul şi se bucura în pătimirile sale, împlinind lipsirea necazurilor lui Hristos în 
trupul său. După răbdarea chinurilor acelora, chinuitorii îi ziceau: "Jertfeşte zeilor și 
vei fi viu, iar de nu vei jertfi, te vom pierde cu desăvîrşire”. 


Iar el a răspuns: "Voi mă veți pierde, dar Hristos al meu mă va afla, pentru 
care eu pînă la sfîrșit voi răbda, că acela ce va răbda pînă la sfîrşit, acela se va mîntui”. 
Deci, văzîndu-l pe el că este neplecat, îi tăiară capul cu sabia, şi aşa s-a suit la ceruri, 
ca să ia cununa podoabei din mîna Domnului. 


Iar sfîntul Prisc a mărturisit numele lui Hristos în Frigia, și pe mulți din păgîni 
i-a adus la Hristos. Apoi l-au prins necuraţii și l-au spînzurat și l-au strujit pe coaste 
adînc, şi ca pe niște pămînt au arat trupul lui cu unghii de fier, ca să semene sîngele 
mucenicesc spre creşterea şi înmulțirea Bisericii lui Hristos. lar oarecare din păgânii 
cei ce stătea acolo, privind la o strujire cumplită ca aceea şi la mucenicescul sînge 
cel ce se vărsa, sălbăticindu-se de mai multă mînie ca fiarele, şi-au scos săbule lor, 
cu care împungeau pe sfîntul, pe care prin tot trupul străpungîndu-l, la sfîrşit îi tăiară 
capul. Așa a pătimit pentru mărturisirea lui lisus Hristos, bunul mărturisitor, pe care 


acum îl mărturiseşte Hristos înaintea Tatălui Său cel Ceresc, căruia se cuvine slava 
în vecii vecilor. Amin. 


47. SFÎNTUL DIMITRIE, MITROPOLITUL ROSTOVULUI, 
FĂCĂTORUL DE MINUNI 
(21 SEPTEMBRIE) 


Pe această ramură de rai, pe Dimitrie sfințitorul şi făcătorul de minuni l-a 
crescut Rusia cea mică. El s-a născut într-o cetate mică şi neînsemnată, care se numea 
Macarova, fiind departe de cetatea Kievului ca la cincizeci de stadii. 


EI s-a născut la anul 1629, luna decembrie, din părinţi de bun neam, care erau 
împodobiţi cu credința creştinească şi umblau în poruncile lui Dumnezeu cu 
neabatere. Tatăl său se numea Sava şi era cu rînduiala sutaş în oastea Rusiei, iar 
maica sa se numea Maria. La naștere i-a pus în grabă numele Daniil, luminîndu-l 
după aceea şi cu Sfîntul Botez. După botez, pruncul a fost crescut de părinți în frica 


şi respectul către Dumnezeu. L-a învăţat legea creştinească și creştea împreună cu 
anii, cu înţelegerea şi cu fapta bună, mergînd ca pe o scară din putere în putere. 


După ce se deprinsese bine cu citirea şi scrierea limbii slavoneşti, l-a dus în 
cetatea Kievului la şcoala mănăstirii Botezului Domnului, pentru învățătura acestor 
limbi străine şi altor învățături libere care se învățau acolo. După ducerea la această 
şcoală, copilul Danul prin istețţimea minții sale şi prin neadormita sîrguință, în scurtă 
vreme a început a arăta bună pricepere la învăţătură, sporind mai mult decît vîrstnicii 
lui. După cîțiva ani, s-a arătat iscusit din destul în facerea de stihuri şi la retorică, 
ştiind bine toate cele ce învățase. Danul pe cînd trecea învățăturile acelea, se 
deprindea nu mai puțin şi la viaţa îmbunătățită; căci în toată vremea aceea în care a 
petrecut la învățătură, nu avea nici cea mai mică împărtăşire cu copiii cei vorbitori 
de vorbe rele, care făceau rîsuri şi glume, şi cu cei ce cugetau la veselii și la desfătări 
deşarte; adică nu voia să se răzvrătească cu cei răi şi să cadă în prăpastia păcatului, 
căci ştia că vorbele cele rele strică obiceiurile cele bune. EI se sîrguia pe cît putea să- 
şi păzească întreaga înțelepciune şi curăţie. 


Cînd îi prisosea vremea de la şcoală, nu se îndeletnicea cu jocuri copilărești, 
cum era obiceiul tinerilor, ci cu citirea cărților insuflate de Dumnezeu. EI alerga cu 
sîrguinţă la rugăciune în biserica lui Dumnezeu, pentru că inima lui începea a se 
înfierbînta de văpaia dragostei dumnezeiești şi se aprindea foc în cugetul lui; deci, 
cu cît şedea mai mult la citirea scripturilor dumnezeieşti şi la citirea vieților sfinților 
părinți, cu atît zi de zi se aprindea cu inima spre urmarea lor, şi dorea să urmeze 
acelora. Daniil fund în lume, arăta în sine începătura vieții călugăreşti. 


Ajungînd la vîrsta de 18 ani, a trecut cu vederea pentru Hristos lumea aceasta 
vremelnică, şi bunătăţile ce sînt într-însa şi, cerînd binecuvîntare de la părinții săi, a 
început a petrece în mănăstirea Preasfintei Treimi, numită Kirilovsca, în aceeaşi 
cetate a Kievului. Acolo, după o vreme, s-a tuns după rînduiala călugăreasc, de 
Meletie - egumenul aceleiaşi mănăstiri, în anul 1638, la 9 iulie, la pomenirea 
Sfîntului Sfinţit Mucenic Pangraue; şi în loc de Daniil s-a numit Dimitrie. 


După primirea rînduielii călugărești, acest bărbat temător de Dumnezeu, 
aruncîndu-se cu totul spre purtarea de grijă a lui Dumnezeu, a început a petrece viaţa 
cuviincioasă a călugărilor, deprinzîndu-se la smerenie, la ascultarea şi la iubirea de 
frați. EI se sîrguia pe cît putea a urma în lucrurile cele bune cuvioşilor părinți: 
Antonie, "Teodosie şi celorlalți făcători de minuni ai Pecerscăi. El nu se îngrijea 
nicidecum de cîştigarea averilor şi bogățiilor vremelnice, ci toată sîrguinţa lui era să- 
i placă lui Dumnezeu, și după chemarea sa să-i slujească la credinţă. 


Trecînd puţin vreme după călugăria sfîntului, la 25 martie 1639, la praznicul 
Bunei Vestiri a Preasfintei Născătoare de Dumnezeu, cu voia povăţuitorului, Sfîntul 
Dimitrie a fost hirotonisit diacon, de preasfinţitul Mitropolit al Kievului, Iosif 
Tunalski. 


EI a petrecut multă vreme în mănăstirea Kirilovska din Kiev, supunîndu-se cu 
smerenie și în tăcere povăţuitorului lui în toate, slujind fraților fără de lenevire și 
împlinind cu osîrdie toată ascultarea mănăstirească şi bisericească. EI se afla mai întîi 
de toţi la cîntarea bisericească, şi ieşea mai pe urmă. În biserică stătea cu frică, asculta 
cu luare aminte dumnezeiasca scriptură ce se citea; iar în chilie se îndeletnicea la 
rugăciune, scriind şi alcătuind cele poruncite de egumen, sau de alți începători mai 
înalţi, se nevoia şi la citirea cărților cele folositoare de suflet. 


Apoi, trecînd cîtăva vreme, cu voinţa prea sfințitului Lazăr Baramovici, 
arhiepiscopului Cernigovului, sfîntul Dimitrie a fost chemat din Kiev, în cetatea 
Cernigovului şi a fost hirotonisit presviter în mănăstirea Gustinski, la 23 mai 1659, 
la praznicul Pogorîrii Sfîntului Duh. După aceasta, același preasfințit Lazăr al 
Cernikovului, de vreme ce îl ştia pe el că este bărbat iscusit şi învăţat, bun şi vrednic 
pentru semănarea cuvîntului lui Dumnezeu în inimile omenești, l-a binecuvîntat să 
fie propovăduitor în cetatea Cernikov. 


Sfîntul Dimitrie a petrecut mai mult de doi ani în soborniceasca biserică a 
Cernigovului, propovăduind cu mare folos cuvîntul lui Dumnezeu şi-n alte biserici 
ale acestei eparhii; cuvîntul lui era tare, dres cu sarea înțelepciunii şi toți doreau să-l 
audă. Dar nu numai în Rusia mică a fost propovăduitor, ci şi peste hotar, în domnia 
Litovsca. 


După o vreme, cerîndu-şi voie şi luînd binecuvîntare de la arhiereu, s-a dus de 
la Cernigov la cetatea Vilna şi, fiind acolo puţină vreme în mănăstirea Pogorîrii 
Sfîntului Duh, a spus două cuvinte învăţătoare. După rugămintea duhovniceştilor 
frați de la Sluţca, s-a mutat de la Vilna la Sluţca, şi un an întreg s-a ostenit cu 
nedormire, întru propovăduirea Cuvîntului lui Dumnezeu, petrecînd în Bratsca, 
mănăstirea Schimbării la Faţă, cea grecească și rusească. 


După arătarea viețuitorilor acelei cetăţi, își avea un făcător de bine, pe un 
oarecare loan, cetățean drepteredincios, care se mai numea Scoccevici, şi care făcuse 
acel locaş cu cheltuiala sa. Deşi el era chemat din Sluţca de către feţe luminate prin 
multe scrisori duhovniceşti și politicești; dar fiind oprit de cele mai puternice 
rugăminți şi mari făgăduinţe ale dumnezeieștii frățimi, a zăbovit pînă la sfîrşitul 
acelui Scoccevici. După ce a murit, Sfîntul Dimitrie a făcut la îngroparea lui 
cuviinciosul cuvînt de îngropare. 


După aceasta s-a întors de la Sluţca în Rusia mică, şi a început să viețuiască la 
scaunul Hatmaniei, cetatea Baturina, în mănăstirea sfintul Nicolae, care se numea 
Crupiţca, îndeletnicindu-se în post, rugăciuni și în citirea cărților celor folositoare de 
suflet; dar mai mult se sîrguia la propovăduirea Cuvîntului lui Dumnezeu. Pentru 
aceste fapte plăcute lui Dumnezeu şi sfintei lui biserici, cu binecuvîntarea arhiereilor 
de la Kiev şi Cernikov a fost ales egumen la diferite mănăstiri. Auzind de 
îmbunătățita lui viaţă şi avînd mare rîvnă spre ascultarea Cuvîntului lui Dumnezeu, 
ca şi cum ar fi zavistui una alteia, cu neîncetate rugăminți îl chemau la sineși. Sfîntul 


Dimitrie s-a pus egumen de prea sfințitul arhiepiscop Lazăr Baranovici al 
Cernikovului, mai întîi în mănăstirea Schimbării la Faţă a Domnului, care se numea 
Macsacusca, la 4 septembrie 1681, la pomenirea sfîntului prooroc Moise, văzătorul 
de Dumnezeu. Mai înainte de numire, acel arhiereu, ca şi cum ar fi ştiut că sfîntul 
Dimitrie se va învrednici şi la rînduiala bisericească, a zis către el aceste cuvinte: 
"Să-ţi binecuvinteze Domnul Dumnezeu, nu numai egumenia, dar după acest nume 
Dimitrie, îţi doresc şi mitra Dimitrie; deci să cîştigi mitra”. După numire ca egumen 
i-a urat astfel: "Astăzi este sfîntul prooroc Moise, văzătorul de Dumnezeu şi în 
această zi te-a învrednicit Domnul Dumnezeu la egumenie, aici unde este hramul 
Schimbării la Faţă a Domnului, ca pe Moise în Tavor. Cel ce a arătat căile sale lui 
Moise, să-ți arate şi sfinţiei tale în acest Tavor, căile sale spre veșnicul Tavor. Aceste 
cuvinte - precum zice singur sfîntul Dimitrie mărturisind despre sine - eu păcătosul, 
ca pe o frumoasă însemnare şi proorocie am socotit-o şi am însemnat-o. O, să dea 
Dumnezeu, ca această proorocie a preasfinției sale să se împlinească”. 


Deci, luînd acest drepteredincios călugăr binecuvîntare de la arhiereu, s-a dus 
la acea mănăstire a Macsacovsca, şi a intrat în datoria egumeniei încredințată lui. El 
povăţuind bine pe fraţi şi ridicînd toate cele spre folosul de obşte ale mănăstirii, se 
ostenea în propovăduirea Cuvîntului lui Dumnezeu, plăcînd Domnului cu postul, cu 
privegherea şi cu alte lucruri bune, dar mai ales cu smerita cugetare; căci, măcar că 
era începător, însă blindeţea și obiceiul lui cel bun nicidecum nu le-a schimbat, ci 
ținea în mintea sa, ceea ce s-a zis de către Domnul: "Cel ce ar voi să fie mai mare 
între voi, să vă fie slugă". 


Precum singur se făcea mai mic înaintea tuturor, așa şi pe fraţi îi învăţa în toate 
zilele, să nu se înalțe întru nimic. 


După un an, la | martie, la pomenirea sfintei muceniţe Evdochia, cu 
binecuvîntarea aceluiaşi arhiereu a fost rînduit egumen al mănăstirii sfîntul Nicolae 
din cetatea Baturin, care mănăstire se numeşte Crupinţca. Astfel, lăsînd egumenia de 
la Macsacovsca și mulțumind fraţilor de acolo, s-a mutat în mănăstirea Baturina; 
deci, cîştigînd poruncă, a luat începătorie peste această mănăstire. După ce a trecut 
un an și opt luni, acest egumen vrednic de laudă, iubind viaţa cea liniştită şi fără de 
tulburare, dorind ca în singurătate să placă lui Dumnezeu, la 26 octombrie, la 
pomenirea sfîntului mucenic Dimitrie, în ziua celui de un nume al său, a lăsat 
începătoria mănăstirii Baturina, şi vieţuia deosebit. 


Trecînd o vreme, și la rugămintea arhimandritului Varlaam Isinsclii al lavrei 
Pecersca din Kiev, care după acesta a fost mitropolit în Kiev, s-a mutat de la Baturina 
în lavra Pecerscăi. Acel arhimandrit - precum se poate vedea din Predoslovia ce s-a 
pus la începutul Mineiului - dorind ca acel scop pălcut lui Dumnezeu al Nacialnicilor 
lavrei Pecersca mai înainte de el, a fericitului întru pomenirea mitropolitului Kievului 
Petru Movilă, şi a arhimandritului Inochentie Gizel, care mult mai înainte se ostenise 
pentru îndreptarea cărților vieților sfinților, ca prin dumnezeiescul ajutor să le aducă 
întru săvîrşire. Deci, se sîrguia pe cît se putea, ca să afle un bărbat ca acela bine 


înțelegător, căruia să-i încredinţeze acel lucru de bună trebuință spre al săvirşi. Cînd 
a toate dăruitorul Dumnezeu, după osîrdnica lui cercare, a trimis în lavra aceea pe 
acest bine înţelegător și drepteredincios bărbat, ca să viețuiască într-însa, atunci acel 
arhimandrit dînd mulțumire lui Dumnezeu, s-a sfătuit despre aceea, cu soborniceștii 
părinți şi cu fraţii lavrei. După sfatul lor, acestui preaiscusit propovăduitor al 
Cuvîntului lui Dumnezeu, care se mărturiseşte de singurul adevăr, i-a încredinţat, ca 
din dragostea cea către sfinții plăcuţi lui Dumnezeu, și pentru scrierea numelui său 
în cartea vieţii veşnice, să se ostenească a aduna vieţile lor, şi îndreptîndu-le 
desăvîrşit să le scrie. 


Văzînd sfîntul Dimitrie trebuinţa cea de nevoie a Bisericii lui Dumnezeu, şi 
ascultîind pe cea pusă înaintea lui, de care fericitul Simeon Metafrast scrie: "De 
asemenea este rău a grăi cele ce nu se cade și a da tăcerii cele ce sînt folositoare și 
cinstite; pentru că aşa cum vatămă gîndurile celor ce aud pe cel ce grăieşte cele 
necinstite, tot astfel cel ce tace faptele cele bune ale sfinților, lipseşte pe cei 
drepteredincioşi de folos, cinstind astfel mai mult odihna sa decît lucrul lui 
Dumnezeu. După ce el îndelung se lepăda, punîndu-şi nădejdea spre ajutorul lui 
Dumnezeu, spre rugăciunea Maicii celei preacurate a vieţii și spre ale tuturor 
sfinților, a intrat în această osteneală plăcută de Dumnezeu în anul 1684, luna iunie, 
şi a început lucrul ce îi se încredinţase a-l împlini cu mare sîrguință. Scoţînd ca din 
nişte izvoare din acele mari cărți ce se numesc ale citirii, ale fericitului Macarie, 
mitropolitul Moscovei, şi de la alți istorici creștini, aduceau la arătare purtătorul de 
viață pîrtu, spre adăparea acelor suflete creştineşti însetate de învățături folositoare. 


Sfintul Dimitrie, ostenindu-se într-această mîntuitoare ascultare, în scurtă 
vreme 1 s-a arătat în vis două vedenii de acest fel, una după alta, din care cea mai de 
pe urmă este tipărită în mineiele citirii, la 10 noiembrie, la sfîrşitul vieţii sfîntului 
mucenic Orest. 


Prima vedenie: "În anul 1685, 10 august, auzind eu - zice acest arhiereu, despre 
el singur - trăgîndu-se clopotul pentru Utrenie şi dormitînd după obişnuita mea 
lenevire, nu am apucat începutul, ci am dormitat pînă la citirea Psaltirea. În această 
vreme am văzut această vedenie: Se prea că îmi era încredinţată în purtarea de grijă 
o oarecare peșteră, în care se odihneau niște sfinte moaște. Atunci căutînd 
mormintele sfinților cu lumînarea, am văzut acolo odihnindu-se sfinta şi marea 
muceniţă Varvara; apropiindu-mă de mormîntul ei, am văzut-o zăcînd pe coaste, iar 
mormîntul ei arăta oarecum putreziciune. 


Dorind eu ca să-l curăţ, am scos moaştele din raclă şi le-am pus în alt loc. Apoi 
curăţindu-l, m-am apropiat de moaștele ei şi le-am luat cu mîinile ca să le pun în 
raclă; dar îndată am văzut pe sfînta Varvara vie, şi eu grăiam către dînsa: "Sfîntă 
Fecioară Varvara, făcătoarea mea de bine, roagă-te lui Dumnezeu pentru păcatele 
mele". Sfînta a răspuns, ca şi cum avea o oarecare îndoială: "Nu ştiu, oare pleca-voi, 
căci te rogi latineşte?" Socotesc că aceasta mi s-a zis mie, pentru aceea că sînt foarte 
leneş la rugăciune, și m-am asemnat într-această întîmplare catolicilor, la care 


rugăciunea este foarte scurtă în cuvinte, tot aşa precum și rugăciunea mea fusese 
scurtă. Auzind cuvintele acestea de la sfinta, am început a mă întrista şi a 
deznădăjdui. Dar sfinta lăsîndu-mă puţină vreme, a căutat spre mine cu față veselă și 
luminată, şi mi-a zis: Nu te teme. Apoi mi-a grăit alte cuvinte mîngîietoare, pe care 
nu le țin minte. După aceasta punînd- o în raclă, i-am sărutat mîinile şi picioarele. 
Trupul ei mi se părea viu şi foarte alb, iar racla foarte săracă şi învechită. Fiindu-mi 
jale de aceea, căci cu necurate şi spurcate miîini şi buze îndrăznisem a mă atinge de 
sfintele ei moaște, şi că nici racla nu mai era frumoasă, mă gîndeam cum aş putea să 
împodobesc acest mormînt. Deci, am început a căuta o raclă nou și mai scumpă, în 
care aş muta sfintele moaşte; dar într-o singură clipeală m-am deşteptat. Părîndu-mi 
rău de această deșteptare, inima mea a simțit o oarecare bucurie. Dumnezeu ştie ce 
înseamnă acest vis şi ce fel de împlinire va fi pe urmă. O, de mi-ar da Dumnezeu cu 
rugăciunile sfintei Varvara, patroana mea, îndreptarea vieții mele celei rele şi 
ticăloase”. 


A doua vedenie a fost într-același an: "În postul Naşterii Domnului nostru Iisus 
Hristos, într-o noapte, sfîrşind de scris pătimirea sfîntului mucenic Orest, a cărui 
pomenire se cinsteşte pe 10 noiembrie, cu un ceas sau mai puţin înaintea Utreniei, 
m-am culcat să mă odihnesc, fără să mă dezbrac, şi în vedenia visului am văzut pe 
sfîntul mucenic Orest cu faţa veselă, vorbind cu mine aceste cuvinte: "Eu am răbdat 
mai multe chinuri pentru Hristos decît ai scris tu aici”. Aceasta zicîndu-mi, și-a 
descoperit pieptul său, şi mi-a arătat în coasta stîngă o rană mare, pătrunsă pînă la 
cele dinlăuntru, și mi-a zis: "Aceasta mi-a făcut-o cu fierul". Apoi descoperindu-și 
mîna dreaptă pînă la cot, mi-a arătat o rană lungă, prin care se vedeau venele tăiate, 
şi mi-a zis: "Aceasta mi-a tăiat-o cu sabia". Asemenea arătîndu-mi şi mîna stîngă, tot 
în acelaşi loc mi-a arătat o rană, spunîndu-mi că şi pe aceea i-a făcut-o cu sabia. 


După aceasta plecîndu-se şi-a descoperit piciorul pînă la genunchi, și mi-a 
arătat la genunchi o rană. Asemenea descoperindu-şi şi celălalt picior pînă la 
genunchi, mi-a arătat tot în acelaşi loc o rană, și mi-a zis: "Acestea mi-au fost făcute 
cu coasa". Apoi stînd drept, îmi căuta în față, zicîndu-mi: "Vezi oare că eu mai multe 
am răbdat pentru Hristos decît ai scris tu?" Dar eu împotriva acestora nimic nu 
îndrăzneam să zic, ci tăceam gîndind în mine: Cine să fie acest Orest ? Nu este el 
oare din rîndul celor cinci la număr? La acest gînd al meu, sfîntul mucenic a răspuns: 
"Nu sînt eu acel Orest, din cei cinci la număr, ci acela a cărui viaţă ai scris-o tu acum”. 
Apoi am mai văzut şi pe un oarecare om cinstit stînd după dînsul, şi mi se părea că 
este de asemenea un mucenic, dar acela n-a zis nimic. 


Deci, în acea vreme, m-a deşteptat clopotul cel rînduit spre Utrenie, şi-mi era 
mare jale, că această vedenie s-a sfîrșit așa curînd. Cum că această cu adevărat aşa 
am văzut-o precum am scris- 0, iar nu într-alt chip, eu nevrednicul şi păcătosul, sub 
jurămîntul meu cel preoţesc o mărturisesc, căci precum atunci, tot aşa şi acum ţin 
minte”. 


Trecînd doi ani şi trei luni de la acea vreme, cînd sfîntul Dimitrie s-a lăsat de 
egumenie, i s-a întîmplat lui, că era în cetatea Baturin, cu arhimandritul Varlaam al 
Pecerscăi Kievului, unde după rugămintea luminatului boier Hetman şi a celorlalți 
duhovniceşti şi politiceşti stăpînitori - deşi se lepăda -, a fost silit ca iarși să primească 
egumenia mănăstirii Nicolaevsca din Baturina. Deci, luînd spre aceea poruncă, a ieşit 
din lavra Pecercăi, şi mergînd la mănăstirea aceea, a şezut la egumenie, după voia 
duhovniceştilor şi mireneștilor stăpînitori. 


Petrecînd el acolo, a sfîrşit de scris viețile sfinților care cuprind în cele trei 
luni: Septembrie, Octombrie şi Noiembrie şi potrivindu-le pe dînsele cu cele mai 
mari cărți ale citirii, ale fericitului Macarie, mitropolitul Moscovei, întru toate 
istoriile, povestirile şi faptele cele făcute de sfinți în nevoinţele lor, şi îndreptîndu-le 
desăvîrşit, le-a dat spre cercetarea părintelui Varlaam arhimandritul Pecerscăi, 
împreună cu frații. După ce acelea s-au citit şi s-au găsit bune de soborniceştii părinți 
ai lavrei aceleia şi de alți bine înțelegători bărbaţi, atunci sfîntul Dumitru, iubitorul 
de osteneală, mergînd de la Baturina la Kiev în mănăstirea Pecerscăi, a început a le 
tipări pe ele prin a sa cercetare, în anul 1689 luna ianuarie. Deci, s-au sfîrșit de tipărit 
cea dintîi carte, care a început de la anul nou și care cuprind în sine cele trei luni mai 
sus pomenite, întru acelaşi an, pe vremea aceluiași arhimandrit Varlaam lasinski. 


Degrab după aceasta a fost trebuință pentru îndreptarea unor lucruri, ca 
luminatul boier Hetman să se ducă din Baturina la împărăteasca cetate Moscova. 
Atunci a mers împreună cu el Inochentie, egumenul mănăstirii din Kiev, și sfîntul 
Dimitrie cu doi diaconi din mănăstirea aceea, la aceeași cetate Moscova. După ce a 
sosit în Moscova, s-a dus înaintea drepteredinciosului împărat loan Alexievici şi a 
binecredincioasei împărătese Sofia Alexievna, şi s-a învrednicit a-i săruta mîna. Într- 
acea vreme drepteredinciosul împărat Petru Alexievici era la mănăstirea cuviosului 
Serghie de Radonej făcătorul de minuni. Într-acea zi a luat binecuvîntare de la 
preasfințitul patriarh Ioachim. Apoi, trecînd cîteva zile, s-a dus la mănăstirea lui 
Serghie de Radonej, unde învrednicindu-se a vedea pe drept-credinciosul împărat 
Petru Alexievici, care i-a primit cu milostivire şi le-a dat să-i sărute mîna. Într-acea 
vreme se întîmplase că era şi preasfințitul patriarh în aceeaşi mănăstire. La plecare 
au stat în al doilea rînd înaintea împărăteştii lui mărimi, şi i-au sărutat mîna. 
Liberîndu-l preasfințitul patriarh a dăruit sfîntului Dimitrie icoana Preasfintei 
Născătoare de Dumnezeu, îmbrăcată în aur, şi l-a binecuvîntat ca să se 
îndeletnicească cu scrisul vieților sfinților. 


După aceasta s-a întors înapoi la Baturina de la împărăteasca cetate Moscova. 
Sfîntul Dimitrie, venind la mănăstirea sa, şi-a făcut o chilie deosebi, aproape de 
biserica sfîntului Nicolae, pentru petrecere mai îndemînatecă. Această chilie o 
numeşte el în scrisorile sale cele din toate zilele schit, şi mutîndu-se într- însa s-a 
apucat la alcătuirea cărții a doua, adică la viețile sfinţilor din lunile decembrie, 
ianuarie şi februarie. Ostenindu-se el la îndreptarea acelora, nu puţină îndemînare 1- 
a dat, prin scrisoarea sa, prea sfințitul patriarh Adrian, cel ce a venit după Ioachim. 
Acela, văzînd bine alcătuită cartea dintii pe cele trei luni, a judecat, că această 


osteneală este de folos la toată creștinătatea Rusiei. Deci, a trimis o scrisoare 
arhierească preasfințitului mitropolit al Kievului Varlaam Isinschi, care mai înainte 
fusese arhimandrit în lavra Pecersca din Kiev, către acest bărbat iubitor de ostenală, 
binecuvîntîndu-l şi îndemnîndu-l să scrie viețile sfinților. Acea scrisoare este tipărită 
la începutul cărții a doua a Mineiului. 


În acea scrisoare se scrie îndestulată laudă și mulţumire ostenitorului, pentru 
cartea cea dintîi a vieților sfinților, şi îl îndeamnă să nu lase acel lucru mîntuitor de 
suflet, ci să se sîrguiască în tot chipul să-l ducă la bun sfîrşit, dîndu-i arhipăstorească 
sfătuire şi binecuvîntare. Dimitrie iubitorul de osteneal, fiind îndemnat prin acea 
scrisoare, a răspuns preasfințitului patriarh cu cuviincioasă smerenie și mulțumire şi 
a cerut ca Mineile luate de dînsul din Moscova, după porunca preasfințitului patriarh 
Ioachim, care cuprindea lunile decembrie, ianuarie şi februarie, să se trimită la dînsul, 
căci acelea deşi erau cercetate de dînsul mai înainte, dar pentru scurtimea vremii nu 
le citise pe toate, şi nu le scrisese pe cele de mult folos şi foarte de nevoie dintr-însele. 


După ce, cu porunca preasfințitului patriarh, 1 s-a trimis Mineiele celor trei 
luni, pentru scrierea vieților sfinților, acest iubitor de osteneală a lăsat egumenia 
mănăstirii Baturina. Deci, petrecînd în pustiul său din singurătate, potrivind și 
celelalte trei luni cu citirile cele mari, le-a îndreptat desăvîrşit şi, ducîndu-se la Kiev, 
a început a tipări viețile sfinților din luna decembrie, la 10 iulie, 1693. Apoi, după 
dorinţa unor stăpîniri duhovnicești, sfîntul Dimitrie a fost numit egumen la cetatea 
Gluhov, în mănăstirea mai marilor apostoli Petru şi Pavel. 


Petrecînd el acolo, a sfîrşit de tipărit a doua carte a celor trei luni, în anul 1695, 
pe vremea arhimandritului Meletie. El a luat nu mică laudă de la același sfințit 
patriarh, prin altă scrisoare ce 1-a trimis în același an pentru această parte a doua. Cu 
aceste două scrisori ale preafericitului păstor, care se îngrijea atît pentru înmulţirea 
slavei lui Dumnezeu şi a sfinților lui, Dimitrie, iubitorul de osteneală, îndemnîndu- 
se, şi-a întins mîna spre îndreptarea cărții a treia a vieţii sfinților, care cuprinde într- 
însa lunile martie, aprilie şi mai; deci a început a se osteni în scrierea celei mai mari 
decît cea dintii. 


Trecînd o vreme, s-a mutat de la Gluhov la Kiev, în mănăstirea Prea Sfintei 
Treimi, numit Kirilovsca, în care s-a tuns în călugăreasca rînduială. El a petrecut 
acolo numai cinci luni. După aceasta, ca un bărbat bine înțelegător şi iubitor de 
osteneală - dar mai ales să-i zicem luminător - ca să nu fie ascuns sub obroc, a fost 
ridicat arhimandrit cu învoirea preasfințitului Varlaam, Mitropolitul Kievului, şi cu 
a preasfințitului loan arhiepiscopul Cernigovului,. la 2 iunie, 1697, la pomenirea 
sfîntului sfințit mucenic Metodie, epicopul Patarelor, al mănăstirii Adormirea 
Preasfintei Născătoare de Dumnezeu, care se numește Eleţca. 


Drept aceea, sfîntul Dimitrie suindu-se la cea mai înaltă treaptă a vredniciei, a 
adăugat după treaptă şi iubirea de osteneli cea mai mare, ştiind că: "Celui ce 1 s-a dat 
mult, multi se va cere". Căci, precum mai înainte se ostenea în ascultarea ce se pusese 


asupra lui îndreptînd viețile sfinților, cu ajutorul lui Dumnezeu după puterea sa, tot 
aşa se îngrijea şi pentru buna rînduială mănăstirească şi pentru mîntuirea fraților 
încredinţaţi lui. El nu mai puţin ajuta şi în celelalte duhovniceşti sfintei Biserici, 
săvîrşind multe lucruri folositoare, cu cuvîntul, cu socoteala și cu tot lucrul. 


Stînd doi ani și trei luni la mănăstirea Eleţca, cu voia celor mai mari, s-a mutat 
la Novgorodul Siverchi, în mănăstirea prea Milostivului Mîntuitor, tot ca 
arhimandrit. EI petrecînd în mănăstirea aceea, a sfîrşit de scris cele trei luni pomenite 
înainte ale vieților sfinților din lunile martie, aprilie şi mai. lar de tipărit le-a sfîrşit 
în anul 1700, fiind atunci arhimandrit în lavra Pecersca losaf Cracovski, de la care 
degrabă după aceea s- a trimis sfîntului Dimitrie spre binecuvîntare, acel chip 
împărătesc, pe care drepteredinciosul împărat Alexie Mihalovici l-a trimis în dar 
preasfințitului Mitropolit al Kievului Petru Movilă, cînd a fost încoronat la împărăție. 


Dar nici în această sfîntă mănăstire nu s-a odihnit multă vreme sub umbra 
ramurii raiului, cea atît de mult roditoare; căci îndreptarea cea sîrguitoare a datoriilor 
celor încredințate acestui sfînt bărbat şi iscusinţa cea deosebită întru propovăduirea 
cuvîntului lui Dumnezeu, asemenea şi îmbunătățita lui viață, degrab a început a se 
vesti monahului cel prea văzător, pentru ca să cîştige leafa şi mila cea vrednică pentru 
acelea. La începutul anului 1701, după porunca acelui drepteredincios şi singur 
stăpînitor, împăratul Petru cel Mare, a fost chemat la Moscova. Eparhia Tovolsca 
neavînd atunci păstor, îl hirotoniră mitropolit al ei și al Siviriului, punîndu-l între 
patriarhi în același an, la 23 martie, în Duminica închinării Sfintei Cruci. După aceea 
a fost cuprins de o boală, în care singur dreptcredinciosul împărat a binevoit a-l 
cerceta. Cunoscînd că acea boală i se întîmplase din mîhnire, i-a poruncit ca 
neascunzînd nimic să-şi arate pricina mîhnirii sale. EI a arătat-o prin chipul acesta: 
"Aceasta îmi pricinuiește boală şi mîhnire, căci mă trimit la acea ţară grea şi aspră, 
vătămătoare şi nesuferită sănătăţii mele; iar ascultarea mea este, ca spre sufletescul 
folos al tuturor drepterendicioşilor creştini ai neamului Rusiei, să mă sîrguiesc a sfirşi 
de scris viețile sfinților”. 


Auzind înțeleptul împărat un răspuns ca acesta de la dînsul, a binevoit cu 
milostivire a schimba, adică să nu-l trimită pe el în Sivir, şi i-a poruncit ca să petreacă 
în Moscova. După puţină vreme preasfințitul Ioasaf, mitropolitul Rostovului şi al 
Iroslavului a murit, în locul lui a fost hotărît sfîntul Dimitrie, la 4 ianuarie, 1702, zi 
care era Duminica înaintea Botezului Domnului; iar la Rostov a sosit la 1 martie, în 
Duminica a doua a marelui Post. Deci, intrînd în cetatea Rostovului, a mers mai întîi 
la mănăstirea sfîntului Iacob, episcopul Rostovului, şi intrînd în soborniceasca 
biserică a Zămislirii Prea Sfintei Născătoare de Dumnezeu a făcut obişnuita 
rugăciune. El a cunoscut înainte printr-o descoperire oarecare ce 1 se făcuse de sus, 
că are să se sfirşească în Rostov, şi a însemnat în unghiul acelei biserici, în partea 
dreaptă, locul unde să se îngroape, zicînd către cei ce erau cu dînsul: "Iată odihna 
mea, aici mă voi sălășlui în veacul veacului”. Acest lucru s-a şi împlinit după 
proorocia lui, pentru că a murit în Rostov şi acolo unde şi-a însemnat locul, acolo I- 
au şi pus. Venind la scaunul său, a săvîrşit dumnezeiasca Liturghie, în soborniceasca 


biserică a Rostovului, la sfîrşitul căreia, spunînd spre toți un cuvînt de învățătură, atît 
celor duhovniceşti cît şi mirenilor celor încredințați păstoriei sale, le-a dat 
binecuvîntare. În scurt vreme după aceea, a dat obişnuitei îngropări trupul 
adormitului întru Dumnezeu a preasfințitului Ioasaf mitropolitul, în soborniceasca 
biserică a Rostovului. 


Astfel sfintul Dimitrie, cu dumnezeiasca voie, cu porunca drepteredinciosului 
împărat şi cu binecuvîntarea a tot sfințitului sobor, a luat ocîrmuirea cinstitei 
mitropolii a Rostovului. EI a luat mari nevoinţe și a început a purta jugul cel pus 
asupra sa, al acestei sfinte ascultri, cu toată sîrguinţa în lisus, cel ce îl întărea. Ela 
adăugat neadormit purtare de grijă pentru îndreptarea bisericească şi pentru mîntuirea 
sufletelor încredințate lui. EI se sîrguia cu cuvîntul, ca să răspîndească adevărata 
învățătură a Evangheliei; iar prin viața cea înfrînată, cinstită şi temătoare de 
Dumnezeu, ca un adevărat păstor al turmei lui Hristos, avînd în pomenire pe păstorul 
păstorilor totdeauna, după ceea ce s-a zis în Evanghelie: "Așa să lumineze lumina 
voastră înaintea oamenilor, ca văzînd lucrurile voastre cele bune, să preamărească pe 
Tatăl vostru Cel din ceruri”. Tuturor le-a dat pilde mîntuitoare, învăţa pe toți 
stăpînitorii cei duhovnicești și mireneşti, și pe cei de sub stăpînire, ca fiecare să 
petreacă în lucruri cuviincioase şi să meargă cu toată silinţa în datoria încredinţată 
lui. EI se sîrguia să dezrădăcineze de la toate dregătoriile obiceiurile rele, necurția, 
zavistia, nedreptatea şi toate lucrurile care sînt neplăcute lui Dumnezeu şi să sădească 
curția, dragostea, dreptatea, milostivirea, şi toată fapta bună să o înrădăcineze, dar 
mai ales purta grija cea mai întîi, ca, de la fețele duhovniceşti, să gonească 
întunecarea şi neştiinţa. 


Acest păstor deştept, îndată după venirea sa la scunul Rostovului s-a înştiințat, 
că mulți preoți din păstoria lui, care locuiau în cetăți şi în sate, fiind neluminaţi, nu 
numai că nu iau aminte de chemarea lor, dar nici nu ştiu ce este rînduiala preoţiei şi 
în ce constă datoria lor și a duhovniceştilor fii şi cum se cade a petrece într-însa, 
dintre care unii mîndrindu-se cu preoția, ceartă pe fiii lor cei duhovniceşti înaintea 
multor oameni, pentru păcatele lor spuse la mărturisire. Alţii, avînd păstorie asupra 
multor suflete omeneşti, nu se îngrijesc de mîntuirea lor, se lenevesc a merge la 
bolnavi, ca să-i mărturisească şi să-i învrednicească împărtăşirii dumnezeieştilor 
Taine, iar la oamenii săraci nu vor să se ducă, ci numai la cei bogați. 


Toate acestea au pornit spre mare durere pe acest păstor plin de rîvnă către 
Dumnezeu. Cînd a văzut el că unii preoţi au uitat frica lui Dumnezeu şi nu dau cinste 
vrednică Preacuratelor şi de viaţă făcătoarelor lui Hristos Taine, care se păzesc tot 
anul pentru cei bolnavi, ci mai ales le defărmează şi le țin în locuri necuviincioase și 
în vase murdare; iar ce este mai mult că nici numirea lor cea cinstită nu o știu, pentru 
că nu le numesc Taine preacurate, ci le numesc cu un nume prost, zicîndu-le zapas, 
între care se mai povesteşte şi aceasta: Ni s-a întîmplat nou în anul trecut 1702, că 
mergînd în cetatea Iaroslav, am intrat într-o biserică din sat, unde după obișnuita 
rugăciune eu smeritul vrînd ca obișnuita cinste şi închinăciune să dau curatelor lui 
Hristos Taine; dar acel preot n-a înţeles cuvîntul meu, şi uimindu-se la mine sta. 


Iarăşi am zis către el: "Unde sînt puse sfintele Taine ale lui Hristos?" Iar el nici acest 
cuvînt nu-l prea cunoaște. Deci, unul dintre preoții cei iscusiţi, ce erau cu mine, a zis 
către dînsul: "Unde este zapasul?" Atunci el scoţind dintr-un unghi un vas foarte urit, 
a arătat într-însul ceea ce se păzea în nebăgare de seamă, atît de mare sfinţenie, spre 
care privesc cu frică sfinţii îngeri. Pe mine m-a durut inima de aceea, pe de-o parte 
pentru că într-o necinstire ca aceea se păzeşte Trupul lui Hristos, iar pe de alta, că 
preoții nu ştiu nici numirea, care se cuvine a se da prea curatelor Taine”. 


De aceea, acest păstor purtător de grijă a făcut ca preoţii, lepădîndu-și 
nebăgarea de seamă, să înceapă încet a se înţelepţi şi să umble pe calea cea 
cuviincioasă chemării lor, cu osîrdie şi cu frică de Dumnezeu. EI a făcut două scurte 
învățături, dar luminoase, pentru unele lucruri mai de nevoie ce se ating de datoria 
preoțească şi degrab le-a scris una după alta. În cea dintii, sfătuia ca un părinte şi ca 
un păstor cu stăpînire arhiereasc, porunca tuturor preoților, ca să înceteze de la un 
obicei rău ca acela şi de pierzătoarea îndrăzneală, adică nu numai ca să nu certe şi să 
nu ia pe față păcatele cele străine; dar nici să nu se mîndrească în deşert cu 
duhovnicia. Să nu treacă cu vederea pe cei săraci şi scăpătaţi. Asemenea le poruncea 
să aibă grijă de mîntuirea sufletelor omenești, cele încredințate lor, ca în tot chipul, 
ziua şi noaptea să poarte de grijă de ele. 


În a doua învățătură a sa, le poruncea cu aceeași putere dată de la Dumnezeu 
ŞI îi îngrozea cu înfricoşata judecat a lui Dumnezeu, ca preoții singuri să aibă grijă 
de sfintele Taine cele făcătoare de viaţă ale lui Hristos, care se păstrează peste tot 
anul pentru cei bolnavi. Să le păzească cu toată cinstea dumnezeiască, să le cinstească 
ŞI să înveţe la aceea şi pe alţii. Să le păzească în vase cinstite şi să le ţin în locuri 
cuviincioase, nenumindu-le pe ele cu cuvînt prost, adică zapas. Să aibă înainte toate 
bine pregătite şi vrednice de sfînta slujbă, iar după aceea să petreacă în înfrînare şi în 
trezvie. Să se îngrijească în toate chipurile de mîntuirea sufletelor omenești, să înveţe 
pe popor în biserică şi să nu facă cu lenevire celelalte, care se cuvin rînduielii lor. 


De aceste învățături, toţi preoții să se înştiinţeze şi nimeni să nu poată a se 
depărta prin neştiință; pentru aceea a poruncit să facă multe scrisori şi să le împartă 
prin cetăţi şi prin ţinuturi, către ispravnicii poruncitori. El a poruncit ca, fiecare preot 
prescriindu-le pe ele, să le aibă la sine şi adeseori citind sfătuitoarele stări cele 
cuprinse într-însele, să se sîrguiască pe cît se va putea ca toți fără de lpsă să le 
împlinească cu lucrul. 


Toate acestea le-a făcut spre curmarea tuturor celor ce s-au zis mai sus, după 
mărturia multora vrednici de credință, care fac parte din rînduiala preoțească și 
călugăreasc, şi care au fost în vremea acestui arhiereu. 


Pentru ca nici copiii preoților să nu fie asemenea neștiutori, ca părinţii lor, şi 
cînd se vor învrednici la rînduiala preoţiei sau a diaconiei, în locul părinților lor, să 
poată înțelege puterea cea citită de ei a dumnezeieştii Scripturi şi să ştie să înveţe 
poporul în biserică nu numai citind pe carte, ci şi spunînd pe de rost cuvîntul lui 


Dumnezeu, Sfîntul Dimitrie a făcut o şcoală la Rostov. El a adunat copiii slujitorilor 
sfintelor biserici, mai mult de 200. Dar pentru cea mai bună rînduială și sporire a lor, 
i-a despărțit pe ei în trei şcoli, și au hotrît la ei trei dascăli cu viaţa cea cu bun 
rînduială. Adeseori, cercetînd acele şcoli, el însuşi asculta pe ucenici şi îi îndemna la 
sîrguință, iar Dumunicile şi în zilele de praznic, a poruncit ucenicilor să vină la 
rugăciune, în biserica sobornicească. Să vină la privegherea cea de toată noaptea și 
la Sfînta Liturghie şi pentru ca toți să fie nedepărtaţi şi să stea cu frică în biserică, 
luînd aminte la cîntare şi la citire. 


EI le poruncea, ca după sfîrşitul catismei întîi, cînd prin citire prelungea 
cuvîntul, sau vreo viață, să vină la binecuvîntarea sfințeniei sale. Deci, uneori cînd 
lipseau dascălii, lua asupra sa această datorie, şi alergînd la cei mai isteți, singur se 
ostenea în ceasurile cele libere de lucrurile bisericești, învăţindu-i pe ei. Le tilcuia 
oarecare cărți din aşezămîntul cel nou, iar în vremea de vară, petrecînd în arhierescul 
său sat, ce se numea Demiani, între celelalte osteneli ale sale, plăcute lui Dumnezeu, 
le arăta lor aşezămîntul cel nou. În sfîntul şi mare post şi în celelalte posturi, poruncea 
ucenicilor să postească. EI singur îi mărturisea pe ei şi-i împărtășea cu sfintele Taine, 
apoi deprinzîndu-i, îi rînduia pe la locuri, dezrădăcinîndu-le neştiinţa. 


Pe citeți şi pe purtătorii de sfeşnice cei rînduiţi pe la biserici, ca slujba lor să o 
fac în biserică cu toată cucernicia şi cu frica, precum poruncesc canoanele sfinților 
părinți, îi îmbrăca în stihare, lucru care mai înainte n-a fost în Rostov. 


Sfîntul Dimitrie petrecînd la scaunul său într-o dregătorie mai mare ca aceea, 
deşi era însărcinat cu multe lucruri, după chemarea sa, precum este rînduiala 
arhierească; dar pe el nimic n-a putut să-l abată de la lucrul ce începuse mai înainte. 
Căci el după venirea sa în Rostov, în 2 ani [|] luni și 9 zile, ostenindu-se în vremea 
care-i rămînea de la isprvile lucrurilor bisericii şi ale eparhiei, a sfîrşit de scris acele 
cărți ale Mineielor, adică a patra şi cea mai de pe urmă carte, care cuprinde aceste 
luni: iunie, iulie şi august. El a îndreptat-o precum se poate vedea din cartea ce se 
numește Letopis, de arhiereii Rostovului, care se află în Rostov, la biserica 
sobornicească, în bibliotecă. Într-aceea se scrie astfel: 


"În anul de la întruparea dumnezeiescului Cuvînt 1705, la 9 februarie, la 
pomenirea Sfîntului Nichifor, care se zice purtător de trebuință, la odovania 
praznicului Întîmpinării Domnului, sfîntul Simion, primitorul de Dumnezeu, zicînd 
rugăciunea sa cea mai de pe urmă: "Acum slobozește pe robul Tu, Stăpîne..., în ziua 
patimilor Domnului, Vineri, în care Hristos a zis: Săvîrşitu-s-a... înaintea Sîmbetei 
pomenirii adormiţilor şi înaintea Duminicii înfricoşatei judecăţi, s-a scris cu ajutorul 
lui Dumnezeu şi cu rugăciunile tuturor sfinților, luna lui august. Amin”. 


După sfirşire, neîntîrziind, a trimis acea carte la Kiev, la lavra Pecersca, care 
s-a şi sfîrşit de tipărit în acelaşi an 1705, în vremea aceluiași arhimandrit loasafat. 
Astfel cărțile vieţii sfinților de peste tot anul, care se încep de la întiîia zi a lunii 
Septembrie şi se sfîrşeşte în cea de pe urmă zi a lunii August, cu multe osteneli şi cu 


neadormită purtare de grijă a sfîntului Dimitrie, care mai mult decît în 20 de ani, s- 
au adunat și s-a sfîrşit de scris în cetatea Rostovului, întru slava lui Dumnezeu celui 
slăvit întru sfinți şi a Maicii lui Dumnezeu, în cinstea tuturor plăcuţilor lui Dumnezeu 
celor scriși în cartea vieţii şi spre folosul a tot credinciosul neam creştinesc, iar de 
tipărit s-a sfîrşit în Kiev, în sfînta lavră Pecersca. 


Netrecînd mult vreme după aceasta, s-a făcut înştiinţare acestui vrednic păstor, 
că prin diferite locuri încredințate păstoniei lui de către Dumnezeu, intră mulți 
învăţători mincinoşi, din dumbrăvile şi pustiile Vrinski. Aceia ieșind ca lupii, cu 
cuvintele lor cele mincinoase şi cu șoptiri tăinuite amăgind oile lui Hristos, risipeau 
turma lui Dumnezeu. Deci, mulți crezînd învățăturile lor cele înșelătoare, se clătinau 
în sfînta şi creştineasca credinţă, a sfintei biserici a răsăritului, iar alții prin aceeaşi 
otravă a răscolnicilor, adică a lui Capiton, fiind otrăviţi, grăiesc cele potrivnice sfintei 
Biserici, şi răzvrătind sufletele cele fără de răutate, au bolit cu duhul. Rîvnind el 
pentru dreapta credință ca și Ilie, şi ca un bun păstor, dorea ca pe cei ce se clătinau 
din dreapta credință să-i întărească, şi pe cei rătăciți să-i întoarcă din calea lor cea 
pierzătoare, pentru aceea a alcătuit o carte pentru credința lhpovenească din pustiul 
Vrinski, adică despre învățătura și faptele lor. 


În acea carte el arăta cum credinţa lor este nedreaptă, învăţătura lor 
vătămătoare de suflet, iar faptele lor neplăcute lui Dumnezeu. Acea carte s-a sfîrşit 
de scris în anul 1709, şi s-a tipărit mai întîi întru împărăteasca cetate Moscova, in 
anul 1745. 


Sfîntul Dimitrie îndeletnicindu-se întru aceste osteneli, foarte mult folositoare 
sfintei Biserici, şi rînduind bine toate cele spre mîntuirea tuturor din păstoria sa, se 
întindea și spre cele mai mari întru nădejdea dării de plată ce va să fie. El avea de 
gînd să mai alcătuiasc o carte care se numeşte Letopis, şi în care să se spună cu 
oarecare cuviinţă faptele de la începutul lumii, pînă la Naşterea lui Hristos, pentru a 
sa ştire, şi pentru ca să aibă de citit în chilie, dar mai ales pentru a fi ca învățături 
folositoare, după cum se poate vedea din cărticica epistolarului, adică scriitoare de 
scrisori. De vreme ce acest iubitor de osteneală ştia din destul, cum că nu numai în 
Rusia mică (Ucraina) ci şi în Rusia mare, rar se găsesc biblii slavoneşti, ci numai 
careva din cei bogaţi abia ajungea să o cumpere pe ea cu mare preţ, iar cei săraci 
neavîndu-le pe ele, se lipseau de folosul ce puteau să aibă din citire. Mulţi din 
duhovniceasca rînduială, nu ştiau rînduiala faptelor din biblie, pentru aceea, dorea ca 
unora ca acelora, să le dea spre știință pe scurt, cîte o cărticică mică din istoria bibliei, 
ca să poată fiecare să o cumpere pe un preţ mic, şi să ştie cu înlesnire, cu ce fel de 
rînduială merg toate cele din biblie. 


Deci, el a început fără întîrziere a lucra la alcătuirea ei, şi a aduna din 
dumnezeiasca Scriptură, din diferite cronografuri, şi de la scriitorii din istorii 
grecești, slavoneşti latinești, leşeşti, evreieşti, si din altele, istoriile cele ce se cuprind 
în biblie, şi le-a pus pe scurt în loc de teme; iar din acelea, ca din nişte felurite curgeri 
de izvoare, a scos învățături foarte folositoare de suflet. Acea carte, sfintul Dimitrie, 


deşi foarte mult o dorea, după cum se arată în epistolar, pentru alte lucruri ce era 
înainte întru îndreptarea bisericescului jug ce sta deasupra lui, dar n-a putut s-o 
săvirşească fiind cuprins de boalele cele dese, dar a scris numai faptele pînă la 
numărul anilor 4600; iar gîndul acestui bărbat iubitor de osteneală era aşa, ca după 
săvîrşirea acestui Letopis, de ar fi rînduit Domnul de dînsul spre bine, şi viaţa lui 1- 
ar fi lungit-o, să se apuce de Psaltire, și în scurt timp prin tîlcuiri să o explice pe ea, 
dar la lucru acesta ce îl avea în gînd, moartea i-a făcut împiedicare. 


Deci, mai înainte de a veni în Rostov, cînd petrecea în Rusia mică, a alcătuit 
două cărți. Cea dintîi "Alfa-vita duhovnicească”, adică oarecare sfătuiri duhovniceşti, 
care se încep după literele alfabetului. Într-acea carte, se pun spre îndemnare mai 
multe învățături folositoare, ca mai cu osîrdie tot omul să împlinească poruncile 
Domnului, şi să se silească la curățirea patimilor. Această carte el a despărțţit-o în trei 
prți, din dragoste către Dumnezeu şi a tipărit-o în Kiev în lavra Pecersca, după cîțiva 
ani de la moartea alcătuitorului. 


A doua a alcătuit-o întru lauda Preasfintei Fecioare Născătoare de Dumnezeu, 
şi care se numește, "Lâna rourată”. În ea se povesteşte despre minunile care ies de la 
capul ei cel făcător de minuni, care se află în Ilinaski mănăstire a Cernigovului, cu 
vorbiri şi cu învățături insuflate de Dumnezeu. Această carte, pe cînd trăia sfîntul 
Dimitrie, a fost tipărită în Cernigov în anul 1656. 


Afară de acestea se află şi alte cărți folositoare de suflet, şi anume: "Apologia", 
spre potolirea mîhnirii omului, care este în nevoie, în prigonire şi în necaz. Într-însa 
se cuprinde vorbirea şi sfătuirea care mîngiie pe cel scîrbit. Asemenea şi această 
cărticică s-a tipărit în Cernigov în anul 1700, iar după moartea lui, s-a tipărit a doua 
oară în Moghilev în anul 1715. Apoi s-a mai tipărit pe scurt, ca un "Catehism" cu 
întrebări şi răspunsuri, foarte folositor pentru credință: O mulţumitoare cugetare 
pentru patimile lui Hristos. Închinăciunea rănilor Domnului nostru lisus Hristos. 
Plîngere la îngroparea lui Hristos. Închinare Sfintei Treimi. Închinarea Domnului 
nostru lisus Hristos. Închinare către Preasfinta Născătoare de Dumnezeu. Socotire 
pentru împărtăşirea dumnezeieştilor Taine. Închinăciune la preacuratele lui Hristos 
Taine. Rugăciune de mărturisire în toate zilele. Mărturisirea păcatelor cuprinzătoare. 
Rugăciune, sau pe scurt, pomenire de patimile lui Hristos. Doctorie duhovnicească 
la tulburarea gîndurilor, cu multe pilde, adunate pe scurt din diferite cărți părintești. 
Duhovniceasca deprindere a omului cel dinluntru, care se învaţă în singurătate în 
cămara inimii şi se roagă în taină. 


EI a alcătuit asemenea două letopise. Cea dintii pentru poporul slavon, şi cea 
de-a doua pentru zidirea bisericilor, și pentru punerea arhiereilor în Rusia. Apoi a 
mai alcătuit încă cîteva cîntări duhovnicești, şi alte faceri de stihuri, multe la număr. 
Dintr- aceste scurte alcătuiri, Apologia şi Letopiseţurile, le-a alcătuit pe cînd sfinția 
sa era în Rusia mică; iar despre celelalte nu se ştie cînd le-au scris. 


Se cade însă a mai zice ceva și de învățţătoarele cuvinte ale acestui frumos 
grăitor propovăduitor, de care trebuie să fie foarte multe la număr, de s-ar fi putut 
toate acestea a se cerceta, şi a se aduna împreună; căci mai întîi, precum s-a arătat 
mai sus acest bărbat a fost multă vreme propovăduitor al cuvîntului lui Dumnezeu în 
Cernigov, pe vremea preasfințitului arhiepiscop Lazăr Branovici. După ducerea din 
Cernigov, cîtăva vreme s-a aflat în cetatea Vilna; apoi mergînd în Sluţca şi vieţuind 
mai mult de un an în mănăstirea de acolo a Schimbrii la față, se îndeletnicea la 
semănarea cuvîntului Domnului. 


Întorcîndu-se în Rusia mică, în cetatea Baturina, el a întrebuințat cea mai mare 
parte a datoriei sale în propovăduirea cuvîntului, pînă la hotrîrea sa la egumenie. 
Fiind egumen și arhimandrit în diferite mănăstiri, măcar că avea grijă de toate cele 
mănăstirești, totuşi a continuat să adune şi să îndrepteze viețile sfinţilor. Acest 
egumen neobosit de osteneli, în toată vremea nu înceta, cîtuşi de puţin, a alcătui 
învățături şi a propovădui Cuvîntul lui Dumnezeu, dar, spre cea mai mare părere de 
rău, toate acele învățături, nu se ştie de alcătuitorul lor. Căci deşi se află în Rostov în 
biblioteca bisericii, cuvinte învăţătoare şi de alte oarecare alcătuiri ale acestui bărbat 
iubitor de osteneală, o carte mare, scrisă cu slovă de pol tipar; însă într-aceea se află 
învățături propovăduite de el pe vremea petrecerii lui în Rusia mare; deci, unele din 
acelea, după cum arată acel epistolar, lipsesc; iar de cele ce le-a spus în Rusia mică, 
sînt într-acea carte numai cinci. 


Drept aceea, sfîntul Dimitrie ocîrmuind bine păstoria cea încredinţată lui de 
Dumnezeu, deşi totdeauna după chemarea sa era tras de multe împiedicări; dar toate 
zilele alerga la biserică la slujba lui Dumnezeu. În zilele Duminicilor şi ale 
praznicilor, slujirea Sfintei Liturghii mai niciodată nu o lăsa să o săvîrşească alții, 
afară de neputinţă sau de mare nevoie. Cînd se întîmpla praznic în care se făcea litie, 
atunci acea ieşire cu crucile, măcar de era a merge departe, el însuşi mergea cea mai 
mare parte din cale, şi săvirşea Sfînta Liturghie. EI îndemna poporul la facerea 
faptelor celor bune. 


Adeseori se ducea în cetatea Iaroslavului şi petrecînd acolo, slujea în biserica 
sobornicească şi în alte biserici ale acelei cetăți, unde i se întîmpla, şi propovăduia 
cuvîntul lui Dumnezeu, învăţînd astfel pe oameni sfînta credință creştinească. EI îi 
sfătuia să nu se amăgească cu mincinoasele învățături ale celor ce nu înțeleg drept, 
ca să nu rupă din turma lui Hristos, ci să stea cu tărie şi să ţină la maica noastră, 
Sfînta Biserică a Răsăritului. Deci, înțeleptul păstor era păzitorul turmei lui Hristos, 
de vrăjmaşii care se luptau contra lor şi de lupii cei răpitori care veneau îmbrăcaţi în 
piei de oi. 


In vara anul 1705, acest păstor zăbovind în cetatea Iaroslavului două luni - 
iunie şi iulie -, pentru îndreptarea unor lucruri bisericeşti, i s-a întîmplat un lucru ca 
aceasta, precum mărturiseşte însuși Sfîntul Dimitrie despre aceasta în cartea Rozisc. 


Într-o zi de Duminică, ieșind eu din biserica sobornicească, după Sfînta 
Liturghie şi mergînd spre curte, doi oameni bărboși, dar nu bătrîni, apropiindu-se de 
mine strigau, zicînd: "Stăpîne Sfinte, cum ne sfătuieşti? Ne porunceşti nouă, ca să ne 
radem bărbile sau nu? Să ştii însă că noi sîntem gata să ne punem capetele pentru 
bărbile noastre. Mai bine este nouă să ni se taie capetele, decît să ni se radă bărbile!", 
pentru că venise poruncă de la stăpînire, ca oamenii să-şi radă bărbile. Atunci eu m- 
am mirat de acea neașteptată întrebare şi, neputînd să le răspund îndată ceva din 
Scriptură, i-am întrebat împotrivă pe ei: "Ce creşte pe urmă, capul cel tăiat, sau barba 
cea rasă?" Atunci ei, îndoindu-se şi tăcînd puţin, au zis: "Barba creşte, iar nu capul”. 
Apoi le-am zis: "Deci, mai de folos vă este vouă să nu vă cruţați bărbile, care de s-ar 
rade şi de zece ori, iar v-ar crește, decît să vă pierdeţi capul, care odată tăiat, nu mai 
creşte niciodată, decît numai la învierea cea de obşte a morţilor”. 


Zicîndu-le acestea au mers la chilia mea; deci, mă petrecură mulți cetățeni 
cinstiți şi au intrat cu mine în chilie. Şi a fost între noi cu de-amănuntul multă vorbă 
de raderea şi neraderea bărbii. Eu am cunoscut, că mulți care și-au ras bărbile, după 
poruncă, se îndoiau de mîntuirea lor, ca și cum ar fi pierdut chipul şi asemănarea lui 
Dumnezeu. Deci, eu i-am sfătuit pe ei să nu se îndoiască, zicîndu-le că nu în barbă și 
în faţa omenească cea văzută se alcătuieşte chipul lui Dumnezeu şi asemănarea, ci în 
sufletul cel nevăzut. Dar încă şi pentru aceasta nimeni să nu se îndoiască de mîntuirea 
sa, de vreme ce nu își rade barba după voia sa, ci poruncii celor ce se sînt în stăpîniri 
se cuvine a se supune și în lucrurile care nu se împotrivesc lui Dumnezeu şi care nici 
nu se vatămă mîntuirea. De aceea, cei ce socotesc raderea bărbilor în mare şi neiertat 
păcat, iar creşterea lor în mare sfinţenie, să-şi lepede acea îndoire, şi nimeni din cei 
bărboşi să nu nădăjduiască că prin barba sa va cîştiga mîntuirea. 


Deci, el a adăugat multă socoteală în cartea ce s-a zis, Rozisc, între altele și 
despre raderea bărbii, spre sfătuirea celor neîntăriți şi în întărirea celor ce pentru 
puţin, se clatină mult. 


În toată vremea petrecerii la scaunul său, acest blînd păstor priveghea turma 
sa fără de cruzime. EI îşi păzea vrednicia rînduielii sale fără de trufie şi spre toți cei 
mari şi mici arăta dragoste nefățarnică;, de aceea era iubit ca un tată de toţi 
credincioşii, fii ai Sfintei Biserici. EI era cinstit şi slăvit, nu numai de cei supuși sub 
rînduiala sa, ci şi de alte multe feţe de neam bun. Era iubit nu numai puţin și de însuşi 
prea binecuvîntatul împărat şi toată împărăteasca familie, pentru viața lui cea 
îmbunătățită. 


Adeseori era chemat la Moscova, unde fiind de faţă însuşi împăratul şi alte 
feţe ale familiei împărătești, săvîrşea dumnezeieştile Taine şi propovăduia Cuvîntul 
lui Dumnezeu. Acest lucru se poate vedea din scrierea de mai sus. Adeseori veneau 
la dînsul în Rostov multe feţe împărătești pentru binecuvîntare, precum văduva 
drepteredinciosului împărat loan Alexievici, împărăteasa Paraschiva Teodorovna, cu 
fii săi şi fiicele dreptcredinciosului împărat Alexie Mihailovici; binecredincioasele 
cnejine: Maria, Teodosia şi Natalia Alexievna, care l-au dăruit pe el cu rase şi cu alte 


diferite lucruri. Din toate aceste daruri pregătindu-și înainte arhiereștile veşminte 
spre ceasul morții, a poruncit slujitorilor de lîngă sine, ca la moartea sa să-l pună într- 
acele veşminte pregătite de el mai înainte, lucru care s-a şi făcut după porunca lui. 
Acele veşminte se află şi acum pe dînsul. 


Sfîntul Dimitrie avea un obicei ca acesta: Cînd ar fi simţit cîndva în sine vreo 
boală, şi ar fi început a slăbi, atunci trimitea la școală şi poruncea tuturor elevilor, ca 
spre aducerea aminte de cele cinci răni ale lui Hristos, care au fost în curatele lui 
miîini, picioare şi în coasta cea împunsă pînă la inimă, să citească de cîte cinci ori 
rugăciunea "Tatăl nostru..." Atunci îi era mai uşor. Deci, cercetîndu-și şcoala, sfătuia 
pe ucenicii săi, ca să-şi petreacă viaţa lor întru înfrînare, în minte întreagă și curăţie, 
ca, chemînd în ajutorul lor pe Dumnezeu, Povăţuitorul înţelepciunii și dătătorul de 
ştiinţă, să adauge sîrguință la învăţătură cu toată puterea. Între altele, adeseori zicea 
către dînşii și acestea: "De mă voi învrednici a cîştiga milă de la Domnul, atunci îl 
voi ruga pe EI, ca şi voi asemenea să cîştigaţi milă de la dînsul, că scris este: "Unde 
voi fi Eu, acolo va fi şi sluga mea." 


Pe slujitorii săi, şi pe ceilalți care se aflau lîngă dînsul, îi învăţa ca, atunci cînd 
vor bate ceasurile la fiecare lovitură, să se însemneze cu semnul Sfintei Cruci şi să 
zică încet rugăciunea: Născătoare de Dumnezeu Fecioară, bucură-te... lar dacă cineva 
din casnicii lui slujitori, s-ar fi întîmplat să-i fie numele, şi venea la dînsul cu plocon, 
îi binecuvînta pe ei cu icoane; iar de i se întîmpla să nu aibă icoane, atunci îi miluia 
cu bani, după socotință. Adeseori pe cei supuși îi învăţa să se nevoiască la post şi să 
fugă de îmbuibare şi beție, arătîndu-se singur pe dînsul pildă la aceia. EI în toate 
zilele, afară de praznice, petrecea în înfrînare, mîncînd puţin, numai pentru trebuința 
trupească; iar în sfîntul şi marele post al sfintelor Paști, în săptămîna întîi, obişnuia a 
mînca numai odată pe zi. Asemenea și în săptămîna patimilor, numai în Joia cea mare 
mînca odată, iar celelalte zile le petrecea în rugăciuni şi post. 


Acest bărbat temător de Dumnezeu prea isteţ la înțelegere, în mare luminare, 
iscusit în limba slavonească, latinească, grecească evreiască şi leșească; deci, avînd 
mare apelare spre învățătură, a iubit pe oamenii cei îmbunătățiți şi cinstiţi. Spre cei 
mai de sus a fost cinstitor, plecat, iubitor şi primitor; iar spre cei supuşi milostiv. Spre 
cei nenorociţi, milostiv; spre cei săraci, bine făcător; către cei nevoiaşi, foarte îndurat. 
Scumpetea în inima lui n-a locuit, iubirea de cîştig de nici un fel n-a avut loc în inima 
lui, iar iubirea de argint cu totul era gonită de la dînsul; pentru că din vremea aceea 
de cînd a primit pe dînsul călugărescul chip, și a făgăduit lui Dumnezeu sărăcia de 
bună voie pînă la moartea sa, nu numai că nu se îngrijea deloc la cîştigarea de multă 
avere, şi nu aduna - după cum singur mărturisește despre dînsul în scrisoarea sa - aur 
şi argint, ci nici haine, sau orice alt fel de lucruri nu voia să aibă, afară numai de cele 
de nevoie și afară de cărțile cele folositoare de suflet. 


EI păstra toate darurile care intrau în mîinile lui de la făcătorii de bine, de cînd 
a fost egumen și arhimandrit. Asemenea toată vremea petrecerii lui în arhierie, 
veniturile chiliei, pe unele le cheltuia pentru trebuințele sale, pe altele pentru ale 


mănăstirii, iar pe altele le întrebuința la împodobirea sfintelor biserici, dar mai mult 
la nevoile celor săraci; căci de sărmani şi văduve, de scăpătaţi și de cei neavuţi, purta 
atît de mare grijă, întocmai ca un tată de adevărații săi fii; şi cu atîta îndurare împărțea 
cele ce intrau în mîinile lui, încît în toată ziua abia lăsa ceva puţin la casa sa. Adeseori 
chemînd la sine pe cei orbi, surzi, şchiopi şi pe cei neputincioşi în sărăcia cea mai de 
pe urmă, le punea mese, le dăruia haine și alte lucruri asemenea cu acestea. EI era, 
după lov, ochiul orbilor şi piciorul şchiopilor. 


După moartea lui nimeni să nu caute argint în cămările lui, sau orice alt fel de 
avere şi ca să nu-şi piardă vremea la acea zadarnică încercare a lui, şi pe cei ce au 
slujit în chilia lui, despre aceea să nu-i întrebe. 


Cu doi ani şi şapte luni înaintea morții lui, a scris o scrisoare duhovnicească 
sau diată, şi a arătat-o sfințitului Ştefan, mitropolitul Razanului, punînd acolo un 
aşezămînt ca acesta: Dacă preasfințitul mitropolit Ştefan va muri mai înainte, atunci 
la îngroparea lui să fie mitropolitul Dimitrie; iar dacă Dimitrie al Rostovului se va 
sfîrşi mai înainte, atunci să-l dea pe el îngropării prea sfinţitului Ştefan al Razanului. 
Aşa s-a şi făcut, că nu altcineva, ci singur prea sfințitul Ştefan l-a îngropat pe el. 
Aceşti doi mitropoliți, au trăit între dînşii ca frații. Sfîntul Dimitrie în toată vremea 
petrecerii sale în Rostov, şi mai ales cînd alcătuia cartea Letopis, în care se istorisesc 
faptele de la începutul lumii pînă la Naşterea lui Hristos, de multe ori trimitea scrisori 
preasfințitului Ștefan, spre a cerceta alcătuirile, și cerea sfat de la dînsul spre 
dezlegarea îndoiehlor lui. 


Cu cîteva zile mai înainte de sfîrșitul sfîntului Dimitrie, binecuvîntata 
împărăteasă, Paraschiva Teodorovna, avea de gînd ca din împărăteasca cetatea 
Moscova, să se ducă în cetatea Iaroslavului, pentru ca să se închine la icoana cea 
făcătoare de minuni a Preasfintei Născătoare de Dumnezeu, care se numea Tolsca. 
Dar, din pricina furturilor care s-au întîmplat atunci şi din greutate, abia a ajuns la 
Rostov, astfel că îi era cu osteneală a călători pînă la Iaroslav; de aceea a poruncit ca 
să aduc în Rostov icoana făcătoare de minuni din mănăstirea Tolsca. Deci, cînd acest 
arhiereu a fost înștiințat despre grabnica venire în Rostov a drepteredincioasei 
împărătese, împreună cu binecredincioasele ei fiice, şi pentru aducerea icoanei 
Preasfintei Născătoare de Dumnezeu, celei făcătoare de minuni din 'Tolsca, atunci a 
poruncit ca să cheme la dînsul pe ieromonahul Filaret, cămăraşul casei sale arhiereşti, 
căruia între celelalte porunci ce îi dăduse, l-a mai înştiințat mai dinainte de grabnica 
sa ducere către Dumnezeu. EI i-a arătat așa: 


"Iată, vin în Rostov doi oaspeți: Impărăteasa cerului şi împărăteasa 
pămîntească, iar eu nu mă învrednicesc a le vedea pe ele aici; deci, se cuvine ţie 
cămărașul, ca să fii gata pentreu primirea lor”. 


Inainte de sfîrşit, fiind pînă la trei zile pînă la moartea sa, a început a slăbi 
foarte mult şi a tuşi. In ziua numelui său, adică la 26 octombrie, la pomenirea 
Sfîntului Mucenic Dimitrie Izvoritorul de mir, a săvîrşit singur Sfînta Liturghie, fiind 


acum foarte bolnav, încît şi fața i se schimbase. Din acea zi n-a mai putut să mai 
spună cuvinte de învăţătură, ci şezînd lîngă uşile împărăteşti ale bisericii, a ascultat 
cîntărețul care a citit acea învăţătură, pregătită mai înainte de dînsul. 


La masa prînzului într-acea zi a şezut cu oaspeţii, după obiceiul de mai înainte, 
măcar că era neputincios şi cu nemărginită nevoie, iar în 27 octombrie, a venit ştirea 
că arhimandritul Varlaam va veni de la cetatea Bereaslav, din Mănăstirea Zeleasca a 
cuviosului Daniil stîlpnicul, ca să vadă pe Sfîntul Dimitrie. EI a fost primit de Sfîntul 
Dimitrie cu dragoste şi s-a ostenit după cum se cuvine. Deci, vorbind ei singuri, 
monahia Varsanufia Eftimia, din neamul cazanilor, fiind mai înaintea hrănitoarea 
țarului Alexie Petrovici, a trimis în Rostov la acest păstor, aproape de casa 
arhierească, ca să binevoiască preasfinția sa să o cerceteze pe ea în acea zi. Aceea în 
toată vremea petrecerii sale în Rostov, avea multă cucernicie pentru îmbunătățita 
viață a Sfîntului Dimitrie şi adeseori avea trebuință de poveţile lui spre folosul 
sufletului său. 


Acest arhiereu fiind chemat la acea monahie, s-a lepădat cu neputinţă, căci era 
foarte slab. Mergînd acela acasă a spus stăpînei sale, că sfinția sa nu poate veni din 
pricina bolii. Atunci acea monahie a trimis a doua oară să-l poftească, măcar pentru 
o scurtă vreme să binevoiască a veni. Dar Sfîntul Dimitrie se lepăda și la a doua 
poftire, punînd înainte boala. Arhimandritul Varlaam, cel zis mai înainte, a început 
a-l sfătui ca să meargă, crezînd ca prin acea umblare să cîştige puţină uşurare din 
boală. Atunci ascultînd pe arhimandrit, a poruncit ca să-l ducă la dînsa, după cîntarea 
bisericii. 


Deci, mergînd el împreună cu acel arhimandrit, pe cale au vorbit puţin şi iarăşi 
s-au întors pe înserate; dar abia a putut ajunge la chilia sa. Pomenitul arhimandrit, 
fuind în casele ce se numesc Cristovoi, a poruncit cămărașului său, ieromonahului 
Filaret, să-l primească şi să-l ospăteze. Intrînd singur în chilie a început a tuşi şi 
umblînd multă vreme prin casă, se sprijinea de slujitori. 


După aceea a poruncit să cheme cîntăreți la dînsul în chilie, pentru cîntarea 
unor cuvinte duhovniceşti, alcătuite de el: "Iubite Iisuse al meu...". În vremea cîntării 
acelora, Sfîntul Dimitrie asculta stînd lîngă sobă şi încălzindu-se. După sfîrşitul 
acelor cîntări, a voit ca pe toţi cîntăreţii să-i lase a pleca spre casele lor; însă a oprit 
pe unul mai iubit dintre ei ca să-l aibă ajutor în osteneli. Rămînînd acela, a început 
a-1 spune din viaţa sa, cum o petrecea în tinereţe şi în vîrsta cea desăvîrșită, cum se 
ruga Domnului Dumnezeu, Preasfintei Maicii Lui, şi tuturor plăcuţilor lui 
Dumnezeu, iar după aceasta a zis: "ȘI voi, fiilor, să vă rugaţi asdemenea!" Apoi la 
sfîrşit a zis: "Acum îţi este şi ție vremea să mergi la casa ta!" Acel cîntăreț luînd 
binecuvîntare, a ieşit; iar Sfîntul Dimitrie l-a petrecut singur din chilia sa şi i s-a 
închinat pînă la pămînt, mulţumindu-i că s-a ostenit mult lîngă dînsul la scrierea 
diferitelor alcătuiri. 


Văzînd cîntărețul smerenia aceea, neobişnuita petrecere de la păstorul său și 
închinăciunea cea atît de jos, s-a cutremurat; apoi i-a zis cu cucernicie: "Stăpîne 
sfinte, oare te închini mie astfel, celui mai după urmă rob?" Iar el iarăşi a grăit: "Îţi 
mulţumesc, fiule!" Și s-a întors în chilie, iar cîntăreţul s-a dus la casa sa plîngînd. 
Deci, Sfîntul Dimitrie întorcîndu-se în chilia sa, a poruncit slujitorilor, ca fiecare să 
meargă la locul lui, iar el închizîndu-se în chilie, ca şi cum ar vrea puţin să se 
odihnească, a petrecut rugîndu-se pînă la moartea sa. A doua zi de dimineaţă, 
slujitorii intrînd în acea chilie, l-a văzut că sfîrșise astfel cum se ruga. Cîntăreţul, 
fiind în casa sa, a auzit a doua zi de dimineaţă, că la soborniceasca biserică, a bătut 
de trei ori în clopotul cel mare, spre semnul morţii arhiereului, și îndată a alergat în 
chilia lui. EI a aflat pe păstorul şi părintele său că îşi dăduse sufletul lui Dumnezeu. 


După îmbrăcarea lui în toate veşmintele arhiereşti, pe care el, precum s-a spus 
mai înainte, le gătise înaintea sfîrşitului său, au pus în raclă sfîntul lui trup, iar sub 
cap, în loc de pernă, şi sub tot trupul au pus, după porunca sa, diferite cărți alcătuite 
şi scrise cu cerneală de mîna lui. În aceeași zi a fost pus în biserica preabunului 
Miîntuitor, care este aproape de chilia arhierească. 


Făcîndu-se ştire în toată cetatea Rostovului de moartea acestui bun păstor și 
iubitor de fii, s-a adunat mult popor la cinstitul lui trup, făcînd plîngere; căci 1-a lăsast 
pe ei păstorul şi învăţăturul cel bun, ajutorul celor ce sînt în nevoi şi în necazuri, 
folositorul văduvelor şi al orfanilor, hrănitorul săracilor şi al scăpătaţilo, povăţuitorul 
rînduielii preoţeşti şi călugărești. 


În ziua aceea şi drepteredinciaosa împărăteasă Paraschiva Teodorovna cu 
fiicele sale: Ecaterina, Parascheva şi Ana, au sosit în Rostov după sfîrşitul prînzului 
şi nu l-au aflat între cei vii pe Sfîntul Dimitrie. Ele au plîns mult că nu s-au învrednicit 
a lua binecuvîntarea lui arhierească; deci a poruncit ca deasupra trupului, să slujească 
rînduiala înmormîntării în sobor. După aceea a binevoit a merge întru întîmpinarea 
icoanei făcătoare de minuni a Preasfintei Născătoare de Dumnezeu, din Tolsca, dar 
din pricina drumului și a furtunilor de toamnă, n-a mai călătorit mai departe spre 
Iaroslav, ci au rămas pînă a doua zi în mănăstirea Botezul Domnului. 


Înştiințîndu-se ea a doua zi, că icoana Născătoarei de Dumnezeu este aproape 
de cetatea Rostovului, a poruncit ca toţi cei ce venise în acea mănăstire în ziua 
pomenirii Cuviosului Avramie arhimandritul, făcătorul de minuni, al Mănăstirii 
Boevleniei a Rostovului din soborniceasca biserică, preoții şi slujitorii bisericeşti, să 
meargă cu litie din acea mănăstire la mănăstirea Petrovsca, întru întîmpinarea icoanei 
celei făcătoare de minuni, mănăstire care se află tot în calea Rostovului spre Iaroslav. 
Deci, fiicele împărăteşti, toate trei au urmat litia pe jos. Întîmpinînd ele acea icoană, 
a dus-o în mănăstirea Boevleniei, şi singure ținînd-o cu mîinile lor; iar împărăteasa a 
aşteptat în porțile acelei mănăstiri. 


Aducînd acea icoană spre poartă, ea a ieşit singură spre întîmpinare şi făcînd 
obișnuita rugăciune, a sărutat-o cu cucernicie şi a poruncit să o ducă în biserică. Acea 


icoană a stat acolo pînă la sfîrşitul Sfintei Liturghii, iar după Sfinta Liturghie au făcut 
paraclisul Preasfintei Născătoare de Dumnezeu. Și după acea icoană făcătoare de 
minuni au dus-o tot cu aceeași litie în soborniceasca biserică a Rostovului, și de acolo 
în Mănăstirea Boevleniei, în ziua de 30 octombrie. 


După voinţa împărătesei, trupul Sfîntului Dimitrie, din acea biserică a 
Mîntuitorului, s-a mutat cu cuviincioasă ceremonie în soborniceasca biserică, şi după 
porunca ei a făcut panahidă a doua oară pentru dînsul. 


După aceasta, îndată credincioasa împărăteasă cu fiicele sale şi cu ceilalți care 
erau cu dînsa, au voit a lua calea de întoarcere de la Rostov la împărăteasca cetate, 
Moscova. Cînd cele scrise de acest arhiereu, s-au trimis din Rostov la Moscova în 
divanul mănăstiresc, atunci după așezămîntul lui cel scris, sau mai bine zis, după 
cererea lui, adică ca după moarte să-i îngroape trupul în mănăstirea Sfîntului lacob, 
episcopul Rostovului, făcătorul de minuni, în unghiul bisericii, unde însemnase 
singur. 


Deci, s-a trimis poruncă de la divanul mănăstiresc în Rostov, prin care s-a 
poruncit, ca după acea duhovnicească dorință, să se sape groapa în acel unghi şi s-o 
zidească cu piatră, apoi să facă gropniță de piatră şi să-l dea îngropării. Dar acea 
poruncă nu s-a împlinit şi nu se ştie pentru ce, că nici groapă cu piatră n-a zidit, nici 
gropniță de piatră n-a făcut; ci a făcut numai o casă de lemn, care a putrezit degrab, 
precum de aceasta se poate şti mai pe larg din cele ce s-a pus înaintea preasfințitului 
şi îndreptătorului Sinod, pentru aflarea moașştelor acestui arhiereu. 


Cînd preasfințitul Ştefan, Mitropolitul Riazanului și al Muromului, a venit în 
Rostov, pentru îngroparea Sfintului Dimitrie, în luna noiembrie, intrînd drept în 
soborniceasca biserică, a plins mult deasupra trupului acestui plăcut şi a poruncit 
cămărașului Filaret ieromonahul, ca să gătească în mănăstirea lui lacob toate cele ce 
se cuvin spre îngropare. Atunci precum mai marii mănăstirii Rostovului, aşa și 
soborniceştii preoţi, şi mulți din cetăţeni venind la preasfințitul Ştefan, l-au poftit să 
binevoiască a da îngropări trupul acestui arhiereu, în soborniceasca biserică a 
Rostovului, aproape de răposatul Ioasaf Mitropolitul. Acolo erau îngropaţi toţi cei ce 
fusese mai înainte arhierei ai Rostovului. 


Preasfinţitul Ştefan n-a voit să facă acea cerere a lor, şi le-a răspuns celor ce 
ziceau: "De vreme ce încă de la suirea pe scaunul Rostovului, Preasfinţitul Dimitrie 
şi-a ales singur loc de îngropare în mănăstirea lui lacob mergînd mai întîi, cum pot 
eu să schimb aceasta?" Astfel în ziua aleasă spre îngropare, adunîndu-se în 
soborniceasca biserică duhovniceştii începători şi toți preoții și slujitorii bisericeşti, 
Preasfinţitul Ştefan a săvîrşit Sfînta Liturghie. După sfîrşitul aceleia, el a săvîrşit 
slujba îmormîntării cu tot soborul, deasupra trupului Sfîntului Dimitrie, la care singur 
preasfinţia sa a grăit către popor cuvînt cuviincios despre această mare mîhnire. 


Apoi după aşezămîntul acestui plăcut, acel trup sfînt al lui, cu rînduiala 
binecuviincioasă a soborului, cu lumînări şi cu cîntări de psalmi, mergînd înainte tot 
sfințitul cler, şi petrecîndu-l mulțime de popor, şi scoțînd amare suspinuri pentru 
păstorul şi învățătorul lor, l-au dus în mănăstirea Sfîntului Iacov şi l-au dat pămîntului 
în biserica zisă, a Zămislirii Preasfintei Născătoare de Dumnezeu, în unghiul din 
partea dreaptă pe care îl însemnase el. După îngropare, preasfințitul Ştefan a scris 
despre îngroparea Sfîntului Dimitrie, şi acea scrisoare care s-a pus la sfîrşitul vieții 
lui. 


După moartea acestui bărbat iubitor de osteneală, au rămas multe cărți tipărite 
şi scrise de mînă, adică: greceşte, latineşte, leşeşte şi slavonește. "Toate acelea s-au 
luat în aceeaşi vreme din Rostov de preasfinţitul Ştefan la Moscova, şi s-au pus în 
biblioteca tipografiei moschinească a preasfințitului îndreptător Sinod. Acest plăcut 
a lui Dumnezeu a murit în anul de la întruparea lui Dumnezeu Cuvîntul 1709, în 28 
octombrie, noaptea, într-o zi de Vineri, îndată după ziua numelui său. Trupul lui s-a 
îngropat în luna noiembrie în 25, care a fost deasemenea zi de vineri. El a petrecut 
pe scaunul Rostovului șapte ani fără nouă luni. În călugărie a petrecut 41 de ani, 3 
luni şi 18 zile; iar toţi anii vieţii lui au fost 80 tocmai. 


Acesta adunînd și scriind în viaţa aceasta, vieţile şi nevoinţele cele cu 
frumoasă lumină ale plăcuților lui Dumnezeu, celor ce în cartea cea veşnică s-a scris 
la ceruri, le-a dat întru slava celui slăvit Dumnezeu între sfinți, întru cinstea plăcuților 
lui, şi spre folosul a tot dreptcredinciosului neam creştinesc. Singur după trecerea din 
viaţa aceasta de puţină vreme, la cea veşnică, s-a scris cu degetul lui Dumnezeu, 
împreună cu aceea în cartea vieţii veșnice, şi s-a învrednicit a fi încununat cu 
nestricăcioasa cunună. 


Ca adevărat păstor şi neadormit păzitor al păstoriei celei încredințate lui de la 
Dumnezeu, s-a învrednicit în ceata păstorilor cu ceilalți arhierei ai Rostovului, şi cu 
toți ierarhii a fi numărat; căci în anul 1751, luna septembrie în 21, cînd meşterii se 
apucaseră să repare pardoseala bisericii Zămisliri Preasfintei Născătoare de 
Dumnezeu, au aflat sfintele lui moaşte întregi şi nestricate, după 42 de ani, 10 luni şi 
24 zile de la moartea lui, iar de veşmintele lui arhiereşti foarte puţin se atinsese 
stricăciunea. 


Din acele sfinte moaște, ca dintr-un izvor oarecare, din vremea aceea şi pînă 
acum, izvorăsc multe faceri de minuni, celor ce aleargă la ele cu credinţă. Prin ele se 
izgonesc diavolii din oameni, muţii grăiesc, orbii văd, şchiopii, slăbănogii și cei 
cuprinși de alte boli nevindecate şi grele, prin chemarea lui spre ajutorul lor şi prin 
rugăciunile ce se aduc lîngă acele sfinte moaşte, se vindecă cu darul lui Dumnezeu 
şi se slăvește într-însul Dumnezeu, cel în Treime unul preamărit între sfinții săi. 


Deci, să slăvim şi noi pe acel bun Dumnezeu, căci în sfatul Său cel preaînalt a 
hotrît să arate în pămîntul Rusiei în acești ani mai de pe urmă, pe acest mare 
luminător, care cu minunile sale străluceşte toate părțile Rusiei, și grabnic se arată cu 


adevărat ajutor celor ce-l cheamă. Deci, să alergăm cu neîndoită credinţă la sfintele 
şi tămăduitoarele lui moaşte, să-l chemăm ziua şi noaptea spre ajutorul nostru, ca, 
prin rugăciunile acestui scriitor al vieților sfinților, să petrecem şi noi de acum înainte 
zilele vieții noastre tot astfel; şi, trăind cu dumnezeiască plăcere în pocăință, să ne 
învrednicim a fi scriși în cartea vieții Mielului lui Dumnezeu, împreună cu toţi cei ce 
din veac i-au plăcut Lui, şi a-l lăuda pe dînsul împreună cu Tatăl şi cu Sfîntul Duh, 
în vecii vecilor. Amin. 


* O scrisoare duhovnicească a Sfintului Dimitrie, mitropolitul Rostovului, 
noul făcător de minuni, pe care a scris-o mai înainte de moartea sa: 


În numele Tatălui şi al Fiului și al Sfîntului Duh. Amin. 


Eu, Dimitrie, smeritul arhiereu, mitropolitul Rostovului şi al Iaroslavului, 
auzid glasul Dumnezeului meu, care în Sfînta Evanghelie zice: "Fiţi gata, că în ce 
ceas nu gîndiți, Fiul omenesc va veni. Pentru că nu știți cînd va veni Domnul, seara 
sau la miezul nopții, la cîntatul cocoşilor sau dimineaţa, ca nu venind fără de veste, 
să vă afle pe voi dormind". Acest glas al Domnului auzindu-l și temîndu-mă, adeseori 
fiind cuprins de neputinţe, slăbind cu trupul din zi în zi şi așteptînd în toată vremea 
acel neaşteptat ceas al morţii, ce s-a zis de Domnul, şi gătindu-mă după puterea mea 
spre ieşirea din această viață, am socotit căci cu această duhovnicească scrisoare a 
mea, să dau fiecăruia de ştire, ce ar voi să facă cu cele rămase după sfîrşitul meu; 
adică, să nu se ostenească în zadar, nici să cerceteze pe cei ce mi-au slujit pentru 
Dumnezeu, ca să ştie comoara şi bogăția mea, pe care din tinerețile mele n-am 
adunat-o, aceasta nu o zic mîndrindu-mă, ci le dau de știre iscoditorilor averii mele, 
că de cînd am luat sfîntul chip călugăresc, şi m-am tuns in Kiev în mănăstirea 
Kirolosca, la 18 ani ai vîrstei mele, şi m-am făgăduit lui Dumnezeu ca să am sărăcia 
cea de bună voie, dintr-acea vreme, pînă la apropierea mea de mormînt, n-am cîştigat 
averi şi haine, afară de sfintele cărți. 


Eu n-am adunat aur şi argint, nici am voit să am haine de prisos, nici orice fel 
de lucruri, afară de cele de nevoie. Eu m-am sîrguit la necîștigarea și sărăcia cea 
călugărească cu duhul şi cu lucrul, neîngrijindu-mă de mine, ci punîndu-mă spre 
purtarea de grijă a lui Dumnezeu, care nici odinioară nu m-a lăsat. Darurile ce intrau 
în mînile mele de la făcătorii mei de bine și veniturile chiliei, cele de la dregători, pe 
acelea le-am cheltuit la nevoile mele și ale mănăstirii unde am fost egumen şi 
arhimandrit. Asemenea și arhiereu n-am adunat veniturile chiliei - care nu erau multe 
- ci pe unele le-am cheltuit la trebuinţele mele; iar pe altele la nevoile celor nevoiaşi, 
unde mi-a poruncit Dumnezeu. 


Pentru aceea, să nu se ostenească nimeni, căutînd după moartea mea orice fel 
de avere în chilia mea; căci nici de îngropare nu las ceva, nici de pomenire. Aceasta 
o fac ca sărăcia călugărească mai mult la sfîrşit să se arate lui Dumnezeu, pentru că 


cred că mai cu primire îi va fi lui, de n-ar rămîne după mine nici un ban, decît s-ar 
împărți averea cea mult rămasă după mine. 


De n-ar voi nimeni, ca pe mine cel atît de sărac, să mă dea obişnuitei îngropări, 
apoi mă rog acelora, care îşi aduc aminte de moartea lor, să-mi ia păcătosul meu trup 
şi să-l ducă la o biserică săracă, şi acolo între alte trupuri să-l îngroape pe el. 


Iar dacă voinţa stăpînilor ar porunci, ca murind să mă îngroape după obicei, 
apoi mă rog iubitorilor de Hristos îngropători, să mă îngroape în mănăstirea Sfîntului 
Iacov, episcopul Rostovului, în unghiul bisericii, unde mi-am ales locul. 


Asemenea, cel ce va voi să-mi pomenească păcătosul meu suflet, fără de bani, 
întru rugăciunile sale pentru Dumnezeu, unul ca acela să fie pomenit întru împărăția 
cerurilor. lar cel ce va avea trebuinţă de plată pentru pomenire, apoi mă rog, să nu 
mă pomenească pe mine săracul, cel ce nimic n-am lăsat de pomenire; ci Dumnezeu 
să fie milostiv tuturor, şi mie păcătosul, în veci. Amin. 


Aceasta este diata. Aceasta este duhovniceasca mea scrisoare. Într-acest chip 
las înştiinţare despre averea mea. Dacă cineva necrezînd înştiinţarea aceasta, ar 
începe cu iscodire a căuta după mine, aur și argint, apoi oricît de mult s-ar osteni, 
nimic nu va afla, şi-l va judeca pe el Dumnezeu. 


S-a scris aceasta, în păzita de Dumnezeu cetate a Rostovului, în casa 
arhierească, în anul 1707, aprilie în 4 zile. 


In această zi mai facem şi pomenirea sfîntului sfințit mucenic Isachie, 
episcopul Ciprului, şi a sfîntului episcop Meletie. In prolog, în aceeaşi zi, se pune 
cuviosul Iona Presviterul, tatăl sfinților mărturisitori Teodor şi Teofan cei însemnați. 


48. PĂTIMIREA SFÎNTULUI SFINȚIT MUCENIC FOCA, 
EPISCOPUL SINOPIEI (4 117) 
(02 SEPTEMBRIE) 


În cetatea Sinopiei era un om numit Pamfil, şi avea de soţie pe Maria. Aceștia 
au născut pe acest fericit Foca, care din tinereţe era plin de darul Duhului sfînt; îi 
gonea pe diavoli din oameni și tămăduia neputinţele. Ajungînd la vîrsta bărbatului 
desăvîrşit, pen-tru viaţa lui cea îmbunătățită, a fost ales episcop acelei cetăți. Şezînd 
pe scaunul său, păştea bine oile cele cuvîntătoare, cu cu-vîntul şi cu lucrul, adăugînd, 
spre nevoința sa, mai mari osteneli. Şi au fost arătate la toți lucrurile lui cele bune, 
pentru care se pros-lăvea Tatăl cel ceresc. A întors mulți oameni de la rătăcirea lor şi 
pe păgîni de la închinarea către idoli i-a adus la cunoștința unuia Dumnezeu. lar cînd 
a vrut Domnul ca să-l învredniceasă, a înştiințat pe robul său de această voie a sa prin 
vedenie, astfel: Un porumbel a zburat de sus, avînd în gura sa o cunună de flori, pe 
care punînd-o pe capul fericitului, i-a grăit cu glas omenesc, zicîndu-i: "Acum s-a 


umplut paharul tău, care se cade a-l bea”. Din această vedenie sfîntul a cunoscut 
muncile cele ce erau să-i vină pentru Hristos. lar noi, din aceasta cunoaștem plăcerea 
lui cea ma-re către Dumnezeu, că s-a învrednicit a fi încoronat din cer fiind în trup. 
Aşa iubeşte prea bunul Dumnezeu pe cei drepți şi plăcuţi ai săi: îi încununează pe 
dînșii cu slavă şi cu cinste și pune pe capetele lor coroană. Acest Sfînt Foca era mire 
ceresc după curăţia sa sufletească și trupească, cu care cerul a vrut să se împreune, şi 
i-a pus lui cunună. 


Cununa aceea era cununa cea mai bună a cămării Miîntuitorului, cu care avea 
să fie încoronat în veci, cînd se va veseli la nunta Mielușelului. 


După acest semn prea slăvit, a fost prins şi chinuit pe timpul împărăției lui 
Traian (98-117) de către African. EI a silit mult pe sfint să jertfească idolilor, dar 
sfîntul, în locul acelora, a vrut a se aduce pe sine însuși jertfă lui Dumnezeu. 


ȘI, după ce nu s-a supus mai marelui şi nu a dat lucrului făcut de miini 
omenești cinstea aceea care se cuvine Unuia Dumnezeu care şade pe Heruvimi, 
atunci mai marele a poruncit ca legînd pe sfînt la un lemn să-i rupă mădularele. Şi 
era trupul lui zdrobit de răni, şi rupt în bucăţi. Precum păsările răpitoare flămînde se 
gră-mădesc la vreun stîrv şi îl rup mîncîndu-l, așa rupeau muncitorii din trupul cel 
curat al pătimitorului lui Hristos. Însă el a răbdat cu vitejie şi a auzit un glas din 
înălțime întărindu-l și așa a biruit muncile pentru lisus, Cel ce I-a întărit pe el cînd 
pătimea, ca într-un trup străin; că nu şi-a cruțat trupul pentru mărturisirea Aceluia 
care nici sufletul nu l-a cruțat, ci L-a pus pentru noi pe Cruce. Suferințele grele şi 
pătimirea le socotea ca pe o răcorire a raiului, pentru Hristos, Domnul Cel ce a pătimit 
pentru noi. Pentru că a suferit cu înlesnire robul Domnului, pentru dragostea 
dumneze-iască, şi de s-ar fi adunat din toată lumea asupra lui chinuitorii şi toate 
chinurile, el era gata să le rabde pe toate pentru iubitul său, zicînd cu David: "Gata 
este inima mea, Dumnezeule, gata este inima mea" (Psalm 56, 10). Apoi, cei ce-l 
chinuiau l-au pus pe el pe o tigaie arsă în foc şi îndată tigaia s-a răcit, pentru că biruia 
duhovnicescul foc care ardea spre Dumnezeu în inima lui puterea focului celui simțit. 
EI s-a arătat biruitor asupra tuturor muncilor la care a fost supus, că se arăta oastea 
cea îngerească şi lumina lui Dumnezeu cea nemăsurată, împrejurul lui. Şi era în 
temniță luminat cu lumină cerească, în legături, veselit cu nădejdea cereştii mîntuiri, 
în necazuri mîngîiat de îngeri și în bătăi întărit de lisus. lar după chinurile cele de 
multe feluri, îl aruncară într-o baie înfocată, și acolo, rugîndu-se, şi-a dat duhul în 
mîinile lui Dumnezeu și s-a încoronat cu coroana biruinței în Biserica celor ce 
dănțuiesc, iar trupul lui cel sfînt a fost îngropat de cei credincioşi cu cinste şi mai 
multe minuni se săvîrşesc la mormîntul lui. 


As ULU 
CE S-A NUMIT GRĂDINARUL 
(22 SEPTEMBRIE) 


În aceeaşi cetate a Sinopei era, într-altă vreme, alt Foca, care își făcuse o 
grădină aproape de mare şi sădind într-una felurite verdețţuri şi, vînzînd din acestea, 
avea hrana pentru sine şi ajuta pe cei săraci, iar alte verdeţuri din grădina sa le punea 
lîngă cale ca să le ia cei ce treceau pe acolo. Fiindcă era foarte iubitor de prieteni şi 
de străini, făcea mai mare grădină duhovnicească în sufletul său decît cea materială, 
sădind florile gîndurilor celor curate şi aducînd roadele bunătăţilor, încît putea 
sufletul acela sfînt a se numi chiar grădină a Sfîntului Duh. Căci era ea ca o grădină 
mult roditoare, că în ea se înmulțeau rodurile cele duhovnicești care sînt dragostea, 
bucuria, pacea, îndelunga răbdare, bunătatea, milostivirea, credința, blîndeţea, 
înfrînarea poftelor; iar încuiată, pentru că acolo nu intrau tilharii gîndurilor, pentru 
că n-a putut aici să intre vechiul tîlhar, diavolul, cel ce a furat în grădina Raiului pe 
strămoașa noastră, nici a furat bunătățile Sfîntului Foca, care cu frică-şi lucra 
mîntuirea sa, ascultînd pe apostolul cel ce zice: "Fiţi treji, priveghiați! că potrivnicul 
vostru, diavolul, ca un leu răcnind umblă, căutînd pe cine să înghită" (1 Petru 5, 8). 


Deci, vieţuind sfîntul așa, a străbătut vestea între oameni pen-tru viaţa lui cea 
îmbunătățită. Că fapta cea bună nu poate a se tăi-nui ca luminarea cea aprinsă, care 
şi în noaptea întunecoasă străluceşte de departe. Așa şi Sfîntul Foca povăţuindu-i în 
mijlocul întunericului, în neamul cel necredincios și îndărătnic strălucea prin bună 
credință pe mulți la lumina cunoștinței. 


S-a auzit despre dînsul pînă la "necuratul" mai mare al ţării aceleia, căruia 1 s- 
a spus că Foca crede în cel Răstignit și întoarce şi pe alții în urma sa. lar dregătorul 
îndată a trimis pe slujitori să ucidă pe robul lui Hristos. Și mergînd slujitorii, căutau 
pe Foca să-l ducă la moarte. lar el i-a întîmpinat şi a întrebat: "Pe cine căuta-ți?" 
Atunci ei au zis: "Pe Foca, căutăm". lar Foca le-a zis: "Întoarceţi-vă la mine, domnii 
mei, şi eu voi spune vouă despre dînsul". Și 1-a primit pe ei în casa sa şi i-a ospătat 
din destul, pentru că aşa se cuvine după Scriptură a face vrăjmaşilor tăi: de 
flămînzeşte vrăjmașul tău, dă-i lui pîine, sau de însetează, adapă-l pe el. După ce 
slujitorii s-au veselit bine de vin, i-a întrebat Foca: "Pentru ce pricină căutaţi pe omul 
acela?". Iar ei i-au spus lui taina, zicînd: "La chinuire îl căutăm. Că ne-a trimis mai 
marele ca să-l ucidem că nu cinsteşte pe Dumnezeu, ci Celui Răstignit se închină". 
Iar Foca a zis: "Rogu-mă vouă, stăpînui mei, îngăduiți pînă mîine în casa mea mîncînd 
şi bînd şi dimineaţa eu îl voi da pe el vouă. Că nimeni nu-l ştie așa precum îl ştiu eu 
şi locuiește nu departe de mine. Acum s-a dus oareunde, dar va veni fără de zăbavă 
şi eu singur îl voi aduce în mîinile voastre". Iar ei, ascultîndu-l, dănțuiau în chiar casa 
lui Foca pe care îl căutau. 


Iar el în acea vreme şi-a gătit lui însuși un mormânt în grădină şi a rînduit toate 
cele spre trebuinţa îngropării. Orice avea le-a împărțit la săraci, și a petrecut toată 
noaptea aceea în rugăciune, gătindu-se de moarte înainte. Cînd a fost a doua zi, 
slujitorii aceia trimişi de mai marele, sculîndu-se, au zis către dînsul: "Oare unde este 
Foca pe care te-ai făgăduit să-l dai în mîinile noastre?"; el le-a zis cu veselie: "Este 
aici, stăpînu mei! Faceţi cu dînsul ce vreți"! Slujitorii ziseră: "Dar unde este el?" Foca 
a răspuns: "Eu sînt Foca pe care voi îl căutați să-l ucideţi. Eu sînt robul lui lisus 


Hristos, ca-re de spurcaţii voştri idoli mă lepăd. Deci, omorîţi-mă!" Ei, auzind, s-au 
mirat şi s-au ruşinat, nevrînd să-şi sîngereze mîinile cu sîngele unui om bun ca acesta, 
care îi ospătase şi le făcuse bine destul şi, vrînd să se ducă, au zis. "Vom spune mai 
marelui că deşi l-am căutat pretutindenea pe Foca, nu l-am aflat”. EI s-a închinat lor 
şi apucîndu-se de picioarele lor i-au rugat să-şi îndeplinească porunca: "Cu nimic - 
zicea - nu-mi veţi răsplăti binele ce v-am făcut eu, decît atunci cînd, dezlegîndu-mă 
din legăturile trupului, mă veți tri-mite la doritul meu Hristos". Sfîntul Foca dorea să 
se dezlege şi să petreacă cu Hristos, şi cu osîrdie vroia ca pentru Hristos, Domnul 
său, să-şi verse sîngele. "O dragoste ca aceea a avea către Dumnezeu îmi este mai 
bună mie - zice - decît viaţa aceasta vremel-nică". Şi rugînd aşa pe slujitori, a luat 
cununa muceniciei pentru că ei i-au tăiat capul cu sabia şi el a trecut de la grădina 
pământească la cea cerească. lar sfintele lui rămășițe au fost îngropate în mor-mîntul 
gătit de dînsul, deasupra cărora, mai pe urmă, răsărind bunacredinţă, s-a zidit o 
Biserică în numele lui. Şi multe daruri sco-teau credincioşii de la sfintele moaşte ale 
pătimitorului lui Hristos ca dintr-un izvor care izvora neîmpuţinată apă de minuni; 
pentru că unii primeau tămăduiri în boale, alții mîngiiere în necazuri, iar alții ajutor 
în primejdii cu rugăciunile Sfîntului Mucenic Foca. 


Şi nu numai în acea cetate a Sinopei, ci în toată lumea, pe pămînt şi pe mare, 
tuturor celor ce cu credință chemau numele lui, şi se încredinţau ajutorului şi 
rugăciunilor lui, s-a arătat mare făcă-tor de bine şi ajutător grabnic în nevore. 


Cei ce înoată pe mare au obicei a chema în ajutor pe Sfîntul Foca, pentru că 
de multe ori li se arăta lor aievea; uneori noaptea, întîmplîndu-se să fie învăluire, îl 
deştepta pe cîrmaciul dormind lîngă cîrmă; alteori, se vedea singur că întinde 
vetrelile; uneori se arăta stînd pe partea dinainte a corăbiei şi socotind trecerea mării, 
iar alteori se vedea umblînd pe mare. Fra mărit numele Sfîntului Foca în multe 
corăbii, care pluteau pe Marea Neagră, pe Marea Adrianopolului și pe Ocean. Şi 
cîntecele acelea pe care obişnuiesc corăbierii a le cînta, le prefăcuseră ei în cîntări de 
laudă Sfîntului Foca, aşa încît în tot ceasul numele lui era în gurile oamenilor celor 
ce umblau pe mare în corăbii şi făceau lucrări pe ape; şi în odihna lor aveau pe Sfîntul 
Foca, cel ce era acolo mereu. Ei aveau o rînduială ca aceasta: cînd ședeau la masă 
sau la vreun ospăț, deosebeau o parte din bucate și din băutură Sfîntului Foca. Dar 
de vreme ce nu putea să fie una ca aceea, adică să şadă cu dînşii sfîntul la masă, să 
mănînce şi să bea, fiind fără de trup şi nevăzut, şi nu-i trebuia hrană sau băutură; unul 
dintre dînșii cumpăra acea parte de hrană a Sfîntului Foca, iar preţul se punea într-un 
sicriaş anume. Și aceasta o făceau în toate zilele: o parte din masa lor o hărăzeau 
sfîntului şi, unul după altul, cumpărînd acea parte; astăzi unul dintre dînşii, mîine 
altul, poimiine al treilea şi aşa mereu; începînd de la cel dintîi, pînă la cel de pe urmă, 
partea aceea o cumpărau şi adunau preţul ei deosebit. lar cînd soseau la un mal 
undeva, preţul acela ce se aduna din părțile cele vindute ale Sfîn-tului Foca le 
împărțeau la săraci, la neputincioşi, la sărmani și la străini. Şi s-a păzit acea obișnuită 
rînduială între dînşii timp de mulți ani, pînă la acea vreme cînd vrăjmaşii sfintei 
Cruci, prin voia lui Dumnezeu, pentru păcatele noastre luînd toate părțile acelea, 
smeriră foarte mult sfinta credință, și îi împuţinară pe creştini. Cu toate acestea, și 


acum Sfîntul Foca, folositorul tuturor cel de obşte, nu încetează a ne ajuta nouă, celor 
ce înotăm pe marea lumii acesteia, în corabia cea de puţină vreme a vieţii noastre; 
spre cerescul liman să îndreptăm plutirea noastră, prin rugăciunile cele calde ale sale 
pentru noi către Dumnezeu, prin care de toată înecarea, învăluirea şi furtuna să ne 
izbăvim, acum şi pururea şi în vecii vecilor. Amin. 


50. SFÎNTUL PROOROC IONA 
(22 SEPTEMBRIE) 


Sfîntul prooroc lona era fiul lui Amatie. Mama acestui prooroc Ilona, fund 
văduvă, petrecea în Sarepta Sidonului. Această văduvă a hrănit pe Ilie proorocul în 


vreme de foamete; mai ales ea a fost hrănită de dînsul, că vadra de făină n-a scăzut 
si urciorul cu untdelemn nu s-a împuţinat în casa ei prin venirea proorocului. Atunci 
Iona, fiind prunc mic, s-a îmbolnăvit şi a murit. Şi a zis văduva către Ile: "Ce ai avut 
cu mine, omule al lui Dumnezeu? Ai venit la mine ca să-mi pomeneşti păcatele mele 
şi să-mi omori fiul?" Iar Ile a zis: "Dă-mi fiul tău”. ŞI l-a luat din brațele ei şi l-a suit 
în foişor unde şedea el şi l-a pus pe patul său. Apoi, a strigat Ilie către Dumnezeu și 
a zis: "Doamne, Dumnezeul meu, oare şi văduvei la care locuiesc îi faci rău, omorînd 
pe fiul ei?" Și suflînd de trei ori peste copil a strigat către Domnul şi a zis: "Doamne, 
Dumnezeul meu, să se întoarcă sufletul acestui copil în el!" (III, Regi 17, 18-21). 


Şi s-a făcut aşa că a înviat pruncul, cel ce avea să fie în pîntecele chitului 
înainte închipuitor al Invierii lui Hristos. 


Venind în vîrstă, vieţuia cu fapte bune, umblînd în toate poruncile Domnului, 
fără de prihană; şi bine a plăcut lui Dumnezeu atîta, încît s-a învrednicit 
proorocescului dar şi a proorocit despre patimile Domnului şi despre pustiirea 
Ierusalimului şi sfîrşitul lui: "Cînd vor vedea pietrele strigînd cu subţire glas şi de 
jale şi din lemn glas către Dumnezeu, atunci se va apropia mintuirea și vor merge 
toate neamurile în lerusalim la închinăciunea Domnului şi va fi Ierusalimului a se uri 
întru pustiire de fiare şi atunci va veni sfîrşitul a toată suflarea”. 


Către acest lona a fost cîndva cuvîntul Domnului care 1-a zis: "Scoală-te și 
mergi în cetatea cea mare, Ninive, și propovăduieşte într-însa că s-a suit zvonul 
răutății ei la mine”. lar lona, socotindu-se întru sine, a zis: "Dar dacă nu vor crede 
cuvintele mele ninivitenii și vor începe a mă munci?" (Ilona 1,2). De aceea, temîndu- 
se, s-a sculat şi a fugit în Tarsis, vrînd să se ascundă de la faţa Domnului. Dar nu 
poate nimeni să se ascundă de Diînsul, că "al Domnului este pămîntul și plinirea lui”. 
Cine se va ascunde de la Acela care pretutindeni este şi pe toate le împlineşte? Deci, 
fugind Ilona, a mers la loppi şi a aflat o corabie mergînd la Tarsis şi a dat chiria şi a 
intrat într-însa, vrînd să plutească spre părțile unde gîndea. lar Domnul, vrînd să-l 
înveţe pe robul său și să-i îndrepte micşorarea sufletului, a ridicat un vînt puternic pe 
mare şi s-a făcut o furtună grozavă. lar corabia în mijlocul valurilor izbindu-se, 
pătimea de furtună şi era să se sfărîme. ȘI se temeau corăbierii şi a strigat fiecare 
către dumnezeul său, și au lepădat toate uneltele şi toată încărcarea din corabie în 
mare, ca să se uşureze (corabia) de dînsele. Iar lona se pogorîse în fundul corăbiei şi 
dormea acolo horcăind. Şi a mers la dînsul cîrmaciul și l-a deşteptat zicîndu-i: "Ce 
hrăpeşti? Tu nu auzi primejdia ce ne-a cuprins, că pierim? Scoală-te și te roagă 
Dumnezeului tău ca să ne mîntuiască pe noi, să nu pierim". 


Şi a zis fiecare către aproapele său: "Veniţi să aruncăm sorţi și vom cunoaşte 
pentru cine este răul acesta asupra noastră; care din noi este mai păcătos la 
Dumnezeu?" Şi au aruncat sorți şi au căzut ei pe lona. ȘI ziseră către dînsul: "Spune- 
ne nouă pentru ce este răul acesta asupra noastră şi care este lucrul tău; de unde vii 
şi unde mergi, din ce ţară şi din ce popor eşti tu?”. Și zise către dînşii (Ilona): "Rob al 


Domnului sînt eu şi cinstesc pe Domnul Dumnezeul cerului, Care a făcut marea şi 
uscatul. Şi greşind înaintea Lui, m-am temut şi acum fug de la faţa Lui”. 


Oamenii se temeau auzind acestea şi, fiindu-le frică, ziseră către dînsul: "Ce- 
ți vom face ţie ca să se potolească marea deasupra noastră?" Fiindcă marea se ridica 
şi se înălța mai tulburată. ŞI a zis către dînşii Iona: "Luaţi-mă şi mă aruncaţi în mare 
ŞI va înceta marea deasupra voastră, că am înţeles că pentru mine este furtuna aceasta 
aşa de mare asupra voastră”. 


Au luat pe Iona şi l-au aruncat în mare şi s-au micşorat valurile mării. Şi se 
temură oamenii, cu frică mare, de Domnul, şi au jertfit Domnului jertfă şi-l înălțară 
rugăciune. 


Domnul a poruncit unui chit mare să înghită pe Iona. Şi a fost lona în pîntecele 
chitului trei zile şi trei nopți, stînd şi rugîndu-se; și-a întins palmele sale în chipul 
crucii şi striga către Domnul în necazul său. lar Domnul, milostiv, "l-a certat pe el, 
iar morții nu l-a dat", că a poruncit chitului şi a aruncat pe lona pe uscat. Cînd s-a 
aflat el pe pămînt și a văzut lumina zilei, cerul, pămîntul şi marea, s-a închinat lui 
Dumnezeu "Celui ce a izbăvit din stricăciune viaţa lui”. 


lar după aceasta a fost cuvîntul Domnului către lona a doua oară, zicîndu-i: 
"Scoală-te şi mergi în Ninive, cetatea cea mare, şi propovăduieşte într-însa după 
propovăduirea cea mai dinainte pe care Eu ţi-am grăit-o ţie”. Şi s-a sculat Ilona şi a 
mers în Ninive, iar Ninive era o cetate mare a lui Dumnezeu, ca de trei zile cale. Şi 
a început Iona a intra în cetate, după o cale de o zi, a propovăduit şi a zis: "Încă trei 
zile şi Ninive se va prăpădi". Şi au crezut oamenii niniviteni în Dumnezeu. Au 
poruncit post şi s-au îmbrăcat în saci, de la cei mari pînă la cei mici ai lor și a ajuns 
cuvîntul pînă la împăratul Ninivei, care s-a sculat de pe scaunul său și a lepădat 
hainele de pe sine şi s-a îmbrăcat în sac și a șezut pe cenușă, dînd poruncă în toată 
cetatea să păzească postul trei zile nu numai oamenii, ci şi dobitoacele, şi apă să nu 
bea. Şi s-a îmbrăcat toată cetatea în saci, şi a ţinut post, şi a strigat cu tărie către 
Dumnezeu, şi s-a întors fiecare din calea sa cea rea, şi s-a căit. 


Deci, văzînd Dumnezeu întoarcerea lor, 1-a miluit, şi n-a adus asupra lor relele 
pe care voia să le aducă. Şi a făcut cu dînşii după negrăită mila sa. lar după acele trei 
zile a ieşit lona din cetate - şi suindu-se pe un munte - și-a făcut lui o colibă, şi şedea 
sub dînsa în preajma cetăţii. Şi văzînd că nici un rău nu pătimeşte cetatea, s-a mîhnit 
cu mîhnire mare și a zis către Domnul: "O, Doamne, care nu sînt acestea cuvintele 
mele, pe care le-am grăit, încă fiind eu în pămîntul meu? Pentru aceasta am apucat a 
fugi în Tarsis, că am cunoscut că milostiv ești tu și îndurat, îndelung răbdător, şi mult 
milostiv. Și acum, Stăpîne Doamne, ia sufletul meu de la mine, că mai bine este să 
mor decît să mai trăiesc". Și a poruncit Domnul Dumnezeu unei tigve, noaptea, de a 
crescut deasupra capului lui Ilona, ca să-i facă umbră şi să-l acopere pe el de arșița 
soarelui. Și s-a bucurat lona de tigvă cu bucurie mare, și s-a odihnit sub dînsa în ziua 
aceea, iar în noaptea viitoare, a poruncit Dumnezeu unui vierme să roadă tigva, şi a 


doua zi s-a uscat tigva şi ardea soarele cu zăduful capul lui Iona şi slăbea cu sufletul 
Iona, şi se lepăda de sufletul său zicînd: "Mai bine este mie să mor decit să trăiesc”. 
ŞI a zis Domnul Dumnezeu către lona: "Te-ai scîrbit tu pentru tigvă"? Şi a zis (Ilona): 
"M-am scîrbit eu pînă la moarte”. Şi a zis Domnul: "Tu te-ai mîhnit pentru o tigvă 
cu care nu te-ai ostenit, nici te-ai îngrijit pentru ea, care într-o noapte s-a făcut şi într- 
o noapte a pierit, iar Mie oare să nu-mi fie milă de Ninive, cetatea aceea mare, în care 
petrec mai mult de o sută douăzeci de mii de oameni, care s-au întors către mine şi 
s-au pocăit?" 


Deci, întorcîndu-se lona de la Ninive, n-a petrecut în pămîntul său, ci, luîndu- 
şi pe mama sa, s-a dus în pămîntul Assiriei, în ţara celor de altă seminție, pentru că 
zicea: "Numai aşa voi şterge ocara mea, că am mințit proorocind risipirea cetății 
Ninive”. 


Iar după ce a murit mama lui, au îngropat-o pe ea în Libanul Devorin. lar el, 
locuind în pămîntul Assiriei, a murit acolo şi a fost îngropat în peştera Kenezeului, 
fund înainte de nașterea lui Hristos cu opt sute de ani. 


Iar acum, stînd înaintea lui Hristos Domnul în ceruri și săturîndu-se de vederea 
feții Lui, îl slăvește pe EI cu proorocii şi cu apostolii şi cu toți sfinţii în veci. Amin. 


51. VIAŢA SFÎNTULUI PETRU, CARE MAI ÎNAINTE A FOST VAMEŞ 
(02 SEPTEMBRIE) 


În părțile Africii era un vameș, anume Petru, foarte nemilostiv, care niciodată 
nu miluia pe săraci, nici nu se mai gîndea la moarte, nu mergea nici la bisericile lui 
Dumnezeu Şi îşi astupa urechile sale de la cei care cereau milostenie. Iar bunul iubitor 
de oameni, Dumnezeu, Cel ce nu vrea moartea păcătosului, ci se îngrijeşte de 
mîntuirea tuturor, şi cu judecăţile care ştie mîntuieşte pe fiecare, Acela, şi cu Petru 
acesta a făcut după bunătatea sa, şi a mîntuit pe el cu un chip ca acesta: Într-o vreme 
săracii şi scăpătații şezînd la ulițe, începu a lăuda casele milostivitorilor, şi a se ruga 
lui Dumnezeu pentru dînşii, iar pe cei nemilostivi îi ocărau. 


Deci, a ajuns cuvîntul şi pînă la acest Petru, căruia îi ziceau că este cu totul 
nemilostiv. Şi se întrebau unul pe altul dacă luat-a cineva cîndva din casa lui Petru 
ceva milostenie, zicînd toţi că nimeni n-a luat de la dînsul ceva. S-a sculat apoi un 
sărac şi a zis: "Ce-mi veţi da mie dacă eu voi merge acum și voi scoate de la dînsul 
milostenie?" Şi făcură între dînşii rămășag. Deci, mergînd săracul, a stat la poarta 
casei lui Petru. leşind Petru din casă şi ducînd slugile un catîr încărcat de pîine la 
casa vameşului, săracul, cel ce făcuse rămășag cu tovarăşii săi, i s-a închinat lui şi a 
început a cere milostenie întradins, plîngîndu-se. lar el, neaflînd piatră, a apucat o 
pîine şi a aruncat în cel sărac, l-a lovit în obraz şi s-a dus. Iar săracul, apucînd pîinea, 
a mers la tovarăşii săi, zicîndu-le că din înseși mîinile lui Petru a luat pîinea aceea. 
ŞI a lăudat pe Dumnezeu că Petru vameşul este milostiv. 


După două zile s-a îmbolnăvit vameșul şi, fiind aproape să moară, s-a văzut 
pe sine în vedenie că era cercetat la oarecare judecată şi punîndu-se faptele lui în 
cumpănă, de o parte a cumpenelor stau nişte arapi puturoşi și mîrşavi, iar de altă parte 
a cumpenelor stau nişte bărbaţi foarte luminoși la chip. Deci, arapii aducînd toate 
faptele cele rele pe care Petru vameșul, din tinereţe, în toată viaţa sa, le făcuse, le 
puneau în cumpănă, iar bărbaţii cei purtători de lumină nimic bun nu aflau din faptele 
lui Petru, pe care să le pună de partea cumpenei lor, împotriva lucrurilor lui celor rele 
care erau aduse de diavoli. Şedeau întristați şi, nepri-cepîndu-se, unul către altul 
zicea: "Noi, dar, nu avem nimic aici". Atunci a răspuns unul dintre dînşii: "Cu 
adevărat nu avem nimic, fără numai o pîine pe care a dat-o lui Hristos mai înainte cu 
două zile, şi aceea încă fără de voie". Deci puseră pîinea aceea de partea aceea a 
cumpenii ŞI îndată a tras cumpăna mai mult decît cea dintii. Atunci ziseră către vameş 
acei bărbați frumoşi la chip: "Mergi, sărace Petre, şi mai adaugă la pîinea aceasta, ca 
să nu te ia pe tine arapii aceia mîrşavi şi să te ducă în chinul cel veşnic”. 


Venindu-şi apoi în sine Petru cugeta la cele ce văzuse, şi a cunoscut că vedenia 
nu era nălucire, ci era adevărată, pentru că a văzut toate păcatele cele făcute din 
tinereţe, pe care acum le şi uitase; pe toate acelea, adunîndu-le, arapii le-au pus în 
cumpănă. ȘI zicea în sine, minunîndu-se, Petru: "Dacă o pîine, pe care am aruncat-o 
în fața săracului, mi-a ajutat mie atît de mult încît nu m-au luat pe mine diavolii, cu 
cît mai mult milostenia cea multă, făcută cu blîndeţe şi cu osîrdie, va ajuta acelora 
care, fără cruţare, îşi împart bogățiile lor la săraci?" Și de atunci s-a făcut foarte 
milostiv, încît nici pe sine singur n-a vrut să se cruţe. Mergînd odată el la vamă, l-a 
întîmpinat un corăbier gol, care sărăcise din înecarea corăbiei. Acela, căzînd la 
picioarele lui, cerea să-i dea şi lui o haină cu care să-şi acopere goliciunea trupului. 
Iar Petru, dezbrăcînd de pe sine haina cea de deasupra, bună, de mult preţ, i-a dat-o 
lui. lar corăbierul, ruşinîndu-se a umbla într-o haină ca aceea, aşa de prețioasă, a dat- 
o la un neguţător să o vîndă. Deci, s-a întîmplat că Petru, întorcîndu-se de la vama 
sa, a văzut haina aceea spînzurată în tîrg, la vînzare. De aceea s-a mîhnit foarte şi, 
mergînd în casa sa, n-a gustat hrană de mîhnire, ci a încuiat uşa cămării sale şi, 
plîngînd şi tînguindu-se, gîndea întru sine zicînd: "N-a primit Dumnezeu milostenia 
mea, n-am fost vrednic ca să aibă săracul pome-nirea mea". Așa, mîhnindu-se şi 
suspinînd, a adormit puţin şi, iată, a văzut pe cineva frumos la chip și strălucind mai 
mult decît soarele şi avînd pe capul său o cruce era îmbrăcat în acea haină, pe care el 
o dăduse corăbierului celui sărac. 


Şi l-a auzit pe el, zicînd către dînsul: "Ce plîngi, întristîndu-te, frate Petre ?" 
Iar el a răspuns: "Cum să nu plîng, stăpînul meu, că pe cele ce le dau săracilor din 
acelea ce mi-ai dat mie, ei iarăşi le vînd în tîrg?" Atunci, i-a zis lui Cel ce i se arătase: 
"Oare cunoşti haina aceasta pe care Eu o port?" lar vameşul i-a răspuns: "Așa, 
stăpîne, o cunosc că era a mea, cea cu care am îmbrăcat pe cel gol”. I-a zis lui Cel ce 
1 se arătase: "Nu te mîhni, dar, iată, de cînd ai dat-o săracului Eu am luat-o şi o port, 
precum Mă vezi, şi laud schimbarea ta cea bună, că M-ai îmbrăcat pe Mine, cel pierit 
de frig”. 


Apoi, deşteptîndu-se din somn vameșul, s-a mirat şi a început a ferici pe cei 
săraci ŞI a zis în sine: "Dacă săracii sînt Hristos, viu este Domnul, că nu voi muri pînă 
ce nu voi fi şi eu ca unul dintr-înşii". Deci îndată şi-a împărțit toate averile sale la 
săraci ŞI pe robii pe care-i avea i-a slobozit. Oprindu-şi un rob, i-a zis lui: "O taină 
am să-ți spun ţie, pe care să o păzeşti şi să o asculți, pentru că de nu mă vei asculta 
pe mine şi de nu vei păzi aşezămîntul meu, apoi să ştii că la păgâni te voi vinde pe 
tine". Iar robul i-a zis lui: "Toate cele ce-mi vei porunci stăpîne, dator sînt să le fac". 
Şi Petru i-a zis lui: "Să mergem în sfînta cetate, ca să ne închinăm Mor-mîntului celui 
făcător de viaţă al lui Hristos şi acolo să mă vinzi pe mine la cineva din creştini Și 
prețul meu să-l dai săracilor şi tu singur slobod vei fi”. lar sluga aceea, mirîndu-se de 
o ciudată soco-teală ca aceea a stăpînului său, n-a vrut să-l asculte şi 1-a zis: "A merge 
cu tine în sfînta cetate sînt dator, ca o slugă a ta, iar a te vinde pe tine, stăpînul meu, 
să nu fie aceea, că nu o voi face aceasta nicidecum". 


ŞI 1-a zis Petru, iarăşi, lui: "De nu mă vei vinde pe mine, apoi eu te voi vinde 
pe tine la păgîni, precum mai înainte ţi-am zis ţie”. Și au mers la Ierusalim. 


Apoi, închinîndu-se la sfintele locuri, a zis iar către slugă: "Vinde-mă pe mine, 
că de nu mă vei vinde tu, apoi eu te voi vinde la barbari, în robie rea". Deci, sluga, 
văzînd gîndul cel neschimbat al stăpînului său, l-a ascultat. Găsind pe un cunoscut al 
său, om temător de Dumnezeu, făuritor de argint cu meşteşugul, anume Zoil, i-a zis: 
"Ascultă-mă, frate Zoile, cumpără de la mine un rob bun". Iar argintarul i-a zis lui: 
"Frate, să mă crezi că am sărăcit, şi nu am ce să dau pentru dînsul"”. Zis-a lui iar sluga 
vameşului: "Să iei împrumut de la cineva bani şi să-l cumperi că este foarte bun, şi 
te va binecuvînta Dumnezeu pentru dînsul". Apoi, crezînd Zoil cuvintele lui, a luat 
de la oarecare prieten treizeci de bani de aur şi a cumpărat cu ei pe Petru de la sluga 
lui, neștiind taina aceasta, cum că Petru este stăpîn al slugii sale. 


Deci, sluga aceea, luînd preţul pentru stăpînul său, s-a dus la Constantinopol, 
nespunînd la nimeni ceea ce făcuse şi prețul acela l-a împărțit la săraci. lar Petru 
slujea la Zoil, lucrînd acel lucru la care nu se obişnuise mai înainte; uneori slujea 
făcînd bucătăria, alteori curățind gunoiul din casa lui Zoil, iar alteori în grădină, 
săpînd pămîntul şi cu alte slujbe şi pătimiri muncindu-și trupul, se smerea fără 
măsură. lar Zoil, văzînd că s-a binecuvîntat casa lui pentru Petru, precum altă dată 
casa lui Pentefri pentru Iosif, şi bogăția 1 se înmulţise, l-a iubit pe Petru şi se rușina 
văzîndu-i sme-renia cea nemăsurată. Odată i-a zis lui: "Frate Petre, voi să te slo- 
bozesc de acum pe tine şi de aici înainte ca pe un frate să te am". lar el n-a vrut să fie 
slobod, ci ca un rob voia să-i slujească lui. Și puteai de multe ori să-l vezi pe el 
batjocorit de celelalte slugi, iar uneori chiar bătut şi în multe feluri mîhnit. EI însă 
răbda toate acestea tăcînd. Într-o noapte, Petru a văzut în vis în chip de soare pe Acela 
Care 1 se arătase lui în Africa purtînd haina lui. Acela ţinea treizeci de monezi de aur 
în mîinile sale, şi a zis către dînsul: "Să nu te mîhneşti, frate Petre, că eu ţi-am luat 
prețul, ci să rabzi pînă la vremea aceea ce cunoscut vei fi!”. 


Iar după cîțiva ani au mers din părțile Africii nişte vînzători de argint la locuri 
să se închine, şi 1-a chemat pe dînșii Zoil, stăpînul lui Petru, în casa sa la ospăț. Şi 
cînd ospătau ei, au început oaspeţii a cunoaște pe Petru, şi unul altuia zicea: "Cît de 
mult seamănă omul acesta cu Petru Vameșul”. Iar Petru, înţelegîndu-i, își ascundea 
fața despre dînșii, ca să nu fie cu totul cunoscut. 


Însă ei îl cunoscură bine pe el, și începură a zice către cel ce-i chemase pe ei: 
"Domnule, Zoile, avem să-ţi spunem ţie un lucru: să ştii că mare om ai în casa ta 
slujindu-ți ție, că cu adevărat Petru este acesta, care cîndva mare putere avea în Africa 
şi pe cei mulți robi ai săi i-a făcut liberi. Sculîndu-ne, să-l luăm pe el, că s-a supărat 
foarte dregătorul nostru pentru dînsul, şi se mîhnește de el”. 


Iar Petru, stînd afară, a auzit aceste cuvinte ale lor și, lăsînd jos vasul pe care 
îl ducea, a alergat la poarta curții, vrînd să fugă; dar portarul curții aceleia era mut şi 
surd din naşterea sa, el numai prin semn deschidea şi închidea poarta. Grăbindu-se 
să iasă, robul lui Dumnezeu, Petru, a zis mutului: "Ție îți grăiesc, întru numele 
Domnului nostru lisus Hristos, deschide ușa degrab". Iar mutul a grăit: "Da, stăpîne, 
voi deschide degrab!". Şi îndată i-a deschis lui și a ieşit. Deci, venind mutul la 
stăpînul său a grăit înaintea tuturor şi toți din casa lui s-au mirat că l-au văzut pe el 
grăind. 


Apoi, sculîndu-se, îl căutară pe Petru, dar nu l-au găsit. Și le zicea mutul: 
"Vedeţi, doar n-a fugit, că mare rob al lui Dumnezeu este, că la venirea nopţii mi-a 
zis mie aşa: "Întru numele Domnului Iisus Hristos, ţie îţi zic, deschide-mi". Şi îndată 
am văzut din gura lui ieșind o văpaie care s-a atins de gura mea şi am grăit. 


Sculîndu-se, toți au alergat în urma lui, dar nu l-au ajuns, şi pretutindenea 
căutîndu-l cu de-amăruntul nu l-au aflat. 


Atunci au făcut pentru dînsul plîngere mare, că nu au ştiut că este unul ca acela 
rob al lui Dumnezeu. Și proslăviră pe Dumnezeul Cel ce are mulţi plăcuți ascunși ai 
săi. 


Iar el, fugind de mărire omenească, se ascundea prin neştiute locuri pînă la 
mutarea sa către Dumnezeu, căruia se cuvine mărire în veci. 


In această zi facem pomenirea cuviosului lona Presbiterul, tatăl lui Theofan, 
făcătorul de canoane, şi al lui Theodor cel însemnat. 


52. CUVÎNT LA ZĂMISLIREA CINSTITULUI ŞI SLĂVITULUI 
PROOROC, 


ÎNAINTEMERGĂTORUL ȘI BOTEZĂTORUL DOMNULUI, IOAN 
(23 SEPTEMBRIE) 


Zămislirea mântuirii noastre apropiindu-se, s-a zămislit Sfîntul Ioan, Înainte 
Mergătorul, cu mărire şi cu minune. Multe mame zămislesc fii, dar puţine sînt acelea 
pe a căror zămislire ar mări-o şi ar prăznui Biserica lui Dumnezeu. Numai trei mame 
au fost de ale căror zămisliri în pîntece s-a minunat lumea; acestea au fost Sfînta şi 
dreapta Ana, Sfînta Elisabeta şi Prea Sfînta, Preacurata Fecioara Maria. Dreapta Ana 
a zămislit pe Născătoarea de Dumnezeu; Elisabeta, pe Mergătorul înainte; iar 
Fecioara Maria, pe Hristos, Mîn-tuitorul nostru. Deci, toate aceste zămisliri prin 
vestitor ceresc s-au binevestit şi s-au săvîrşit de darul lui Dumnezeu, dar nu fără a 


vor-bi bunul vestitor şi cu zămislitorii, de vreme ce Însuşi Dumnezeu avea trebuință 
de învoirea celor ce zămisleau. Drept aceea, bine-vestitorul, Sfîntul Arhanghel 
Gavriil, care slujea atunci în rînduiala săptămînii sale înaintea lui Dumnezeu, a 
început a vorbi astfel: "Nu te teme, Zaharie, că s-a auzit rugăciunea ta şi femeia ta, 
Elisaveta, va naşte ţie un fiu, şi-l vei numi loan şi va fi ție bucurie şi veselie şi se vor 
bucura mulți de nașterea lui” (Luca 1,13). 


Răspuns-a Zaharia: "Străine și neaşteptate lucrări îmi vestești mie, vestitorule 
de bucurie; că a naşte fii la bătrîneţe nu este lucru potrivnic firii? Fiindcă eu sînt 
bătrîn şi femeia mea trecută în zilele ei, deci, cum vom putea să zămislim şi să naştem 
fiu?" Îngerul a zis: "De la începutul cuvintelor tale te găsesc pe tine cu puţină 
credinţă, Zaharie, pentru că nu aștepți împlinirea cuvintelor mele, căci, deşi potrivnic 
firei tale ţi se pare lucrul acesta, nu e potrivnic puterii lui Dumnezeu, Căruia nimic 
nu este cu neputinţă; că Dumnezeu poate şi din pietre să ridice fu lui Avraam. 


Au nu ştii că era cu putinţă lui Dumnezeu a zidi pe Adam din pămînt iar pe 
Eva din coasta lui şi prea îmbătrînita Sara a-i da lui fiu pe Issac? Deci, şi femeii tale, 
Atotputernicul Dumnezeu îi dă să nască la bătrîneţe fiu, că s-a auzit rugăciunea ta”. 
Răspuns-a Zaharia: "Eu acum aduc rugăciunile mele lui Dumnezeu pentru venirea 
doritului Mesia, pe care s-a făgăduit, prin gurile sfinților săi prooroci, ca să-l trimită 
mai degrabă pe pămînt să mîntuiască seminţia lui Avraam din robia altor neamuri. 
Încă mă rog şi pentru greșelile mele şi pentru neștiinţele poporului. Iar de aceasta, ca 
să am fiu, acum nu mă rog, că m-am învechit cu anii şi femeia mea a îmbătrînit”. 
Grăit-a lui Îngerul: "Eu sînt Gavriil, cel ce stau înain-tea lui Dumnezeu, cu a cărui 
descoperire ştiu că acum nu pentru primirea fiului te rogi, ci pentru lucrurile de care 
spui. Însă mai înainte de bătrîneţile tale și mai înainte de stîrpiciunea soţiei tale, 
Elisabeta, te-ai rugat cu osîrdie ca să vă dea vouă Dumnezeu să aveţi un fiu. lar 
întrutot milostivul, Domnul, de Care nici cea mai mică mişcare de inimă omenească 
nu se tăinuieşte, Cel ce ascultă rugăciunile celor ce se roagă Lui și face voia celor ce 
se tem de el, Acela, auzind rugăciunile tale cele mai dinainte, îți dăruieşte ție, măcar, 
deşi, nu degrabă, însă bine, fiu cu numele darului numit. Pentru că ştie după a Sa 
bunăvoire să împlinească cererile sfinților Săi. Și va fi mare înaintea Domnului cel 
ce va să se nască ţie fiu". Răspunse Zaharia: "Te văd pe tine, binevestitorule, că ești 
înger al lui Dumnezeu, că vorba ta arată aceasta; vederea frumuseţii tale te vădeşte 
şi puterea cuvintelor tale mărturiseşte. Drept aceea, de la începutul arătării şi vestirii 
tale îndată m-am spăimîntat, precum oarecînd şi Daniil proorocul, văzînd pe înger, 
s-a temut. "Am văzut, zice, o arătare mare și n-a rămas în mine tărie". Așijderea și 
maica lui Samson a zis: "Un om al lui Dumnezeu a venit la mine şi chi-pul lui ca și 
chipul îngerului lui Dumnezeu era înfricoşat". Drept aceea m-am temut și eu şi nu 
îndrăznesc a grăi cuvinte potrivnice cuvintelor tale celor îngerești. Însă te întreb: 
Pentru ce fiul, cel ce se va naște, va fi mare? Au doar mai mare și mai cinstit va fi 
decît Ieremia proorocul, către care era cuvîntul Domnului cel ce zice: "Mai înainte 
de a te zidi eu pe tine în pîntece te-am cunoscut şi mai înainte de a ieşi tu din mitras 
te-am sfințit şi prooroc în neamuri te-am pus". Răspuns-a îngerul: "Va fi mare 
înaintea Domnului fiul tău, cu neasemănată mărime duhovnicească, cu care va 


întrece pe Ieremia. Acela s-a sfințit mai înainte de nașterea sa, dar acesta cu mult mai 
mult se va umple de Duhul Sfînt, încă din pîntecele maicei sale. Ieremia a fost 
însemnat numai ca să proorocească pentru Mesia, iar acesta înainte a fost rînduit ca 
şi mîna să-şi pună pe Dînsul şi să-L boteze. Încă nu numai pe lere-mia, ci şi pe ceilalţi 
sfinți îi va întrece cu mărimea darului lui Dumnezeu. Că nu se va scula între cei 
născuți din femei altul mai mare decît loan Botezătorul. Precum o stea din toate 
celelalte stele covîrşeşte în slavă, aşa și între sfinții lui Dumnezeu, unul pe altul cu 
slavă şi cu cinste întrece. Că şi într-ale noastre îngereşti ierarhii - zice Gavriil - care 
totdeauna văd dumnezeiasca faţă, nu la toţi într-un fel descoperă Dumnezeu tainele 
voinţei Sale, ci prin mijlocirea celor mai de sus arată poruncile celor mai de jos. 
Multe stele apun înainte de ivirea soarelui şi numai singur luceafărul merge înaintea 
soarelui. Mulţi profeţi au propoveduit despre veni-rea lui Mesia, pruncul însă cel ce 
va să se zămislească şi să se nască din tine, nu numai cu cuvîntul va propovedui, ci 
şi cu degetul său va arăta popoarelor pe Mieluşelul lui Dumnezeu, Cela ce ridică 
păcatele lumii. Şi pentru aceea va fi mai mare decît toți cei ce se nasc din femei, 
pentru că pe cît împlinirea vestirii celei de bucurie este mai primită decît însăşi 
vestirea, pe atîta mai cinstit va fi proorocul cel ce are să se zămislească şi să se nască, 
decît alți prooroci. 


Toţi proorocii şi legea au proorocit pînă la acest prooroc, iar acesta va fi 
săvîrşirea tuturor proorocilor şi sfîrşitul legii celei vechi, și înainte mergător al 
darului celui nou”. 


Grăit-a Zaharia: "Bună şi de bucurie este vestirea ta, o, îngere! că dacă "tot 
fiul cel înțelept veseleşte pe tată”, cu cît mai mult fiul cel mai înţelept decît toți 
proorocii m-ar veseli pe mine, bătrînul. Cu toate acestea, cum oare mă voi veseli, de 
vreme ce mă îndoiesc de cuvintele tale; iar bucuria și veselia în lucrurile cele de 
îndoire nu se fac, ci numai în cele vrednice de credință. Deci, rogu-mă ţie, îngere al 
lui Dumnezeu, să-mi spui mie: după ce voi cunoaște cele binevestite de tine?". 
Răspuns-a îngerul: "Au încă te îndoieşti şi nu crezi cuvintele mele o, Zaharie?! Au 
doar minciuni îți spun, trimis fiind de la Dumnezeu, Care este credincios în toate 
bunătăţile Sale şi drept în toate lucrurile Sale? Nu este cu neputinţă la Dumnezeu tot 
cuvîntul!!! Eşti preot şi învățător al lui Israel şi pe acestea oare nu le știi: că vremea 
venirii lui Mesia a sosit, pe care eu, prin şeptimea anilor, am numărat-o trimis fiind 
în Babilon la Danul proorocul? Au n-aţi citit proorocirile lui? Cerce-tează şi vezi că, 
iată, s-a apropiat cel ce mîntuieşte pe Israel şi înainte va merge înaintea feţei lui 
îngerul cel în trup trimis, care va fi fiul tău, cel ce va găti calea lui Mesia, mergînd 
înaintea lui cu duhul şi cu puterea lui Ilie. Dar de vreme ce n-ai crezut cuvintele mele 
care se vor împlini la vremea lor, să fii tăcînd şi neputînd a grăi, pînă la ziua în care 
vor fi acestea!”. Şi îndată limba lui Zaharia s-a legat cu amuțire, legăturile nerodirii 
Elisabetei s-au dezlegat, iar îngerul s-a dus să stea înaintea Atotţiitorului Dumnezeu, 
Căruia se cuvine slava în veci. Amin. 


In această zi mai facem şi pomenirea sfinților mucenici Andrei şi loan şi a 
fiilor lui loan: Petru şi Antonin, care în Africa au pătimit pentru Hristos de la Paşa 
Ibrahim. 


Andrei a fost lovit cu sulița mai întîi în piept, apoi între spete şi, pătruns fund, 
pe urmă îi tăiară capul cu cuțitul. lar loan s-a sfîrşit deasupra fiilor săi, Petru şi 
Antonin, cei cumplit munciţi cu cuțitul, în grumaji străpuns fund s-a sfîrşit. 


Şi a sfintei muceniţe Iraida, fecioara din Alexandria, care, ieşind la un izvor 
să scoată apă, a văzut mulțime de fecioare, bărbaţi, preoţi, diaconi şi călugări legați 
în corabie şi duşi la chinuire pentru mărturisirea numelui lui lisus Hristos. Deci, 
aruncîndu-şi ea vasul cu apă, s-a amestecat între cei legaţi ai lui Hristos şi au legat-o 
şi pe ea cu dînşii. Apoi, sosind ei la Antinopol, cetatea Egiptului, după felurite munci, 
îi tăiară capul mai întîi ei, iar după dînsa, şi ceilalţi toţi îşi puseră capetele lor pentru 
Hristos. 


Şi a cuvioaselor femei: Xantipei şi Polixeniei, uceniţele apostoleşti, care, fiind 
luminate de sfinții apostoli în Spania, multe minuni au făcut cu numele lui Hristos şi 
pe mulți i-au încredinţat şi cu pace s-au dus la Domnul. 


53. VIAŢA ŞI PĂTIMIREA SFINTEI ÎNTÎIA MUCENIŢĂ TECLA, 
CEA ÎNTOCMAI CU APOSTOLII 
(24 SEPTEMBRIE) 


Cînd Sfinții Apostoli Pavel şi Varnava propoveduiau bunăvestirea lumii, au 
mers şi în Iconia, și petreceau la Onisifor, pe care Pavel îl pomenește în scrisoarea 
cea către Timotei, zicînd: "Să dea Domnul milă casei lui Onisifor, că de multe ori m- 
a odihnit şi de lanţurile mele nu s-a ruşinat" (2 Timotei 1,16). Atunci mulţi, ascultînd 
învățătura lor şi văzînd semnele și minunile care se făceau de dînşii, au crezut în 
Domnul nostru lisus Hristos. În casa lui Onisifor găzduind, adeseori intrau în 
sinagogă, şi, precum în casă așa şi în sinagogă, grăiau cu îndrăzneală cuvîntul lui 
Dumnezeu, aducînd pe popoare la calea cea mîntuitoare şi la credinţa în lisus Hristos. 
De acest lucru se scrie în Faptele Apostolilor: "Și în Iconia au intrat ei (adică Pavel 
şi Varnava), ca de obicei, în sinagoga iudeilor, și astfel au vorbit, încît o mare 
mulțime de iudei și de elini au crezut... Deci multă vreme au stat acolo, grăind cu 
îndrăz-neală în Domnul, Care da mărturie pentru cuvîntul harului Său, făcînd semne 
şi minuni prin mîinile lor" (Fapte 14,1,3). 


În acea vreme, era acolo o fecioară frumoasă, avînd optsprezece ani, anume 
Tecla, fiică a maicii anume Teoclia, de neam mare şi slăvit, fiind logodită cu un tînăr 
din cei mai dintîi ai cetății, anu-me Famir, bogat şi frumos. Acesta, văzînd minunile 
ce se făceau de Apostoli, şedea cu alţii la vorba lor în casa lui Onisifor, la fereas-tră, 
şi, ascultînd, lua aminte cele grăite de dînșii. Şi a căzut sămînța cuvîntului lui 


Dumnezeu pe pămînt bun şi, cu lucrarea Sfîntului Duh, s-a înrădăcinat adînc în inima 
ei şi a răsărit. Pentru că a crezut în Fiul lui Dumnezeu şi l-a iubit pe EI și s-a lipit de 
Dînsul cu tot sufletul. Iar Pavel, povăţuindu-se de Dumnezeu, a întins cu-vînt pentru 
feciorie şi curăţenie, spunînd că fecioara care îşi păzeşte fecioria pentru dragostea lui 
Hristos, are parte cu îngerii şi este mireasă a lui Hristos, iar Hristos îi este Mire, 
ducînd-o pe ea în cămara cea cerească. Grăind Pavel mult de aceasta, a deşteptat pe 
Tecla spre păzirea fecioriei ei. Pentru că a spus Tecla în inima sa, ca din acel ceas să- 
şi lase logodnicul ei şi toate dulcețile lumii acesteia, şi să slujească lui Hristos în 
curăție feciorească pînă la sfîrşitul vieţii ei. Aşa, înțeleapta fecioară, prin curăția sa, 
s-a făcut mireasa cerescului Mire cel curat şi s-a însoţit cu EI prin osîrdnica dragoste, 
cu care s-a aprins înăuntru cu foc de la Serafimi și prin dorirea nestricăciosului său 
Mire se topea ca ceara, încît s-au împlinit întru dînsa cuvintele proorocului împărat 
David: "Făcutu-s-a inima mea ca ceara ce se topeşte în mijlocul pîntecelui meu" 
(Psalm 21,15). Şi a şezut lîngă Pavel, ascultînd cuvîntul lui trei zile şi trei nopţi, ca 
şi cum se uitase pe sine, pentru că nu s-a dus nici la mîncare, nici la băutură, nici la 
odihnă, ci a stăruit ca şi oarecînd Maria, ceea ce şedea lîngă picioarele lui lisus, 
întemeindu-şi toată mintea în Dumnezeu. 


Cu singur cuvîntul Lui se hrănea, cum spune Mîntuitorul: "Nu numai cu pîine 
va trăi omul, ci cu tot cuvîntul care iese din gura lui Dumnezeu" (Matei 4,4). lar 
Teoclia, înştiințindu-se de fiica sa Tecla că a crezut în Hristos şi se îndeletniceşte la 
auzirea cuvîn-tului lui Dumnezeu, mergînd, cu mînie a luat-o cu sila de la acea 
adunare folositoare de suflet, iar pe Sfinţii Apostoli propoveduitori i-a ocărît şi 
defăimîndu-i pe ei, trăgea cu de-a sila pe fiica sa, iar mai ales pe mieluşeaua lui 
Hristos de la turma Lui cea aleasă. Apoi, chemînd pe Famir, logodnicul ei, i-a zis lui: 
"De ce nu te în-grijeşti de mireasa ta căci s-a sălbăticit, că iată s-a amăgit de străi-nii 
aceia fermecători, care cu felurite cuvinte înşală pe oamenii cei nebuni, că şezînd 
lîngă dînşii de trei zile şi-a uitat de casa e1?”. 


Atunci Famir a început a o momi pe ea cu cuvinte bune, vorbind către dînsa 
cu dragoste; iar ea îşi întorcea fața despre dîn-sul şi nu voia nu numai să vorbească 
ceva cu el, dar nici să se uite la dînsul, pentru că purta în inima sa pe alt Mire mai 
frumos cu podoaba decît fiii omenești, şi spre acesta privind cu ochii cei sufleteşti, 
în minte vorbea cu dînsul. Iar acel logodnic stricăcios şi vremelnic al ei s-a urit 
desăvîrşit de ea, care, văzîndu-se pe sine lepădat și neiubit de Tecla, plîngea. Atunci 
mama €i, mîniindu-se, a apucat-o şi a început a o bate, trăgînd-o de împletiturile 
părului şi cu picioarele călcînd-o. Apoi a încuiat-o în cămară și o chinuia cu foame; 
însă plecîndu-se spre dragoste, de căldura cea de maică biruindu-se, plîngea pentru 
dînsa. Apoi îmbrățișînd-o şi sărutînd-o, o ruga pe ea cu lacrimi, să nu se depărteze 
de logodnicul ei cel frumos, bogat, de bun neam și de toţi cinstit. Apoi a pus-o pe ea 
la masă împreună cu logodnicul; iar ea, întorcîndu-se despre dînsul, şedea, şi, căutînd 
în jos, tăcea, negustînd nimic, ci numai suspina adeseori din adîncul inimii spre 
Mirele Ceresc. 


Cînd Famir, momind-o, voi cu sila să o cuprindă şi să o sărute, ea îl scuipă în 
ochi şi se smuci din mîinile lui şi zbură ca o pasăre din cursă. lar maica, iarăşi 
schimbîndu-se în mînioasă, a început a o bate. Iar Famir, mîhnindu-se, s-a dus la mai 
marele, jeluindu-se asupra lui Pavel şi i-a zis: "Un străin a intrat în cetate, vrăjind și 
ameţind pe oameni şi abătîndu-i de la cinstirea zeilor, urmînd oarecăruia Hristos, pe 
care evreii L-au răstignit. Acela a ameţit şi pe o fecioară, Tecla, fiind logodită cu 
mine, care mai întîi foarte mă iubea, iar acum nici nu vrea să se mai uite la mine, ci 
se îngreţoşează de mine ca de un lepros și fuge de mine ca de o fiară; așa a întors-o 
vrăjitorul acela de la dragostea mea, nu ştiu ce făcîndu-i ei". Mai marele, chemînd pe 
Pavel, l-a întrebat pe el, de unde este şi ce face aici în cetate. EI, după obicei, 
deschizînd apos-tolească gura sa, a grăit cuvîntul lui Dumnezeu, propoveduind 
numele lui lisus Hristos. 


Deci, mutînd mai marele în altă vreme judecata, a poruncit ca, legînd pe Pavel, 
să-l bage în temniță, pînă ce va avea vreme ca să-l cerceteze pe el mai cu de-adinsul. 
Iar Tecla, auzind că a pus în temniţă pe Pavel pentru dînsa, s-a sculat noaptea şi ieșind 
în taină din casă, a alergat la temniţă, unde, aflînd pe străjeri păzind uşa temniţei, a 
scos de la sine gherdanul şi un ban de aur, şi le-a dat temnicerului ca să-i deschidă 
uşa şi să-i dea voie să meargă la Pavel. De acest lucru pomenește Sfîntul loan Gură 
de Aur, zicînd: "Ascultă pentru Sfînta Tecla: Aceea, ca să vadă pe Pavel, aurul său I- 
a dat străjerului temniţei; iar tu nici un ban nu vrei să dai, ca să vezi pe Hristos”. Și a 
făcut temnicerul după cererea ei, pentru că s-a bucurat de cel scump gherdan și de 
moneda cea de aur şi a dus-o la Sfîntul Pavel. 


Iar ea, căzînd înaintea lui cu lacrimi de bucurie, a sărutat le-găturile legatului 
lui Hristos. lar Pavel, văzînd-o, s-a spăimîntat și înștiințîndu-se de la dînsa de toate 
cele ce a pătimit pentru cură-ţenie de la mama și de la logodnicul ei, s-a bucurat 
foarte tare de bărbăţia tinerei fecioare şi i-a sărutat capul, binecuvîntînd-o şi 
lăudîndu-i credinţa ei și fecioreasca curăţie, numind-o pe dînsa mireasa lui Hristos şi 
întîia fucă a sa, pe care prin bunăvestire a născut-o. Deci, şezînd Tecla cu Pavel ca 
fiica cu tatăl în temniță, asculta părinteasca lui învăţătură şi pecetluia cuvintele lui în 
inima €1, ca pe o comoară de mult preţ. lar el o învăţa pe ea din destul credinţa cea 
în Hristos Domnul, dragostea cea dumnezeiască şi paza curatei feciorii. Acolo mai 
desăvîrşit a învăţat-o, a întărit-o şi a făcut-o mireasă Fiului lui Dumnezeu, precum de 
aceasta scrie Sfîntul Grigorie de Nissa, zicînd: "Acest fel de mir (adică învă-ţătură) 
împreună cu crinul cel alb al curăției, Pavel a turnat din gura sa oarecînd în urechile 
sfintei fecioare. Adică Tecla era aceasta care, cu picăturile ce 1es din crinii inimii, pe 
omul cel din afară l-a omorit şi toate gîndurile cele deşarte şi poftele le-a stins". Ase- 
menea și Sfîntul Epifanie scrie: "Tecla a aflat pe Sfîntul Pavel, care avea un logodnic 
frumos, mai de frunte în cetate, prea bogat, prea cinstit şi luminos, de la a căruia 
logodire Pavel a întors-o şi s-a lepădat acea sfîntă fecioară de toate bunătățile 
pămînteşti, ca să cîştige pe cele cerești”. 


Căutîndu-se în casa Teocliei, nu s-a aflat Tecla şi se făcu țipăt, plîngere şi 
strigare şi căutînd mult, mama se tînguia pentru fiică, Famir pentru logodnică, iar 


slugile pentru stăpîna lor. Şi au alergat slugile în toate părțile, căutînd-o, şi întrebînd 
pe uliţe şi prin case şi nu o aflară nicăieri. lar mai pe urmă s-a înştiinţat că este în 
temniță şi, alergînd, o aflară pe ea şezînd lîngă Pavel, fiind legată de dumnezeiasca 
dragoste a cuvintelor lui, şi, luînd-o pe ea, au scos-o afară. Apoi înștiințară de acestea 
pe mai marele cetăţii. Acesta şezînd la judecată, a chemat pe Pavel din temniță, pe 
care văzîndu-l poporul adus, strigară către mai marele: "Omul acesta este fermecător, 
judecătorule, pierde-l pe el!". Mai ales Famir stă-ruia ca Pavel să fie pierdut, 
jeluindu-se asupra lui că a întors de la dînsul pe logodnica lui. 


Deci, chemară și pe Tecla, către care a zis mai marele: "De ce te îngreţoşezi 
de logodnicul tău cel atît de frumos şi de bun neam. Pentru ce nu te însoţeşti cu 
dînsul?". Iar ea privea către Pa-vel, şi nimic nu răspundea, "ca o mielușea fără de glas 
lîngă cela ce o tunde”. Atunci mama, schimbîndu-și obişnuinţa sa cea de maică și 
uitîndu-şi fireasca sa dragoste către fiica sa, ca o leoaică cum-plită, sau ca o ursoaică 
mînioasă, a răcnit către judecătorul, zicînd: "Arde pe această rea roabă, vrednică este 
de o așa moarte, aceasta nu este fiica mea, că nu mă ascultă pe mine, maica ei. Arde- 
o pe aceasta ca să fie pildă altora, ca văzînd toate fecioarele cele ce sînt în cetatea 
aceasta, să se teamă şi să nu îndrăznească a nu asculta pe mamele lor şi a li se 
împotrivi precum aceasta a mea prea înră-utățită și într-adevăr nesupusă. Nu este 
aceasta fiica mea, nici năs-cută de mine, ci ramură uscată şi blestemată odraslă; deci, 
arde-o pe aceasta”. Şi stăruia mama ca să se ardă fiica ei; iar Famir silea ca pierdut 
să fie Pavel. 


Deci, judecătorul, cercetînd mult pe Pavel, s-a încredinţat că nu avea vreo vină 
mai mare, decît că propoveduia pe Hristos, și nu l-a osîndit pe el la moarte, ci, 
bătîndu-l, a poruncit să-l alunge afară din cetate, ca să nu sfătuiască şi pe alte fecioare 
la păzirea fecio-riei. Şi izgoniră pe Pavel cu Varnava, precum și pe Onisifor şi cu fui 
lui. Dar şi însuşi Pavel se sîrguia să iasă din cetate, nu numai pentru că era izgonit de 
boier, de Famir şi de Teoclia pentru Tecla, ci pentru că poporul îmbulzindu-se, voia 
să-l ucidă pentru cuvîntul lui Dumnezeu și pentru mărturisirea lui lisus Hristos. De 
acest lucru Sfîntul Luca aminteşte în Faptele Apostolilor, zicînd: "Necre-dincioșii 
iudei au ridicat şi au umplut de răutate sufletele neamu-rilor asupra fraţilor”. Şi se 
împărți mulțimea cetății, unii adică erau cu iudeii, iar alții cu Apostolii. Și cum s-a 
făcut pornirea neamu-rilor şi a iudeilor cu mai marii lor, ca să-i ocărască şi să-l ucidă 
cu pietre, apostolii, înştiințîndu-se, au fugit în cetățile Licaoniei, în Listra şi în 
Derbez, iar de acolo în Antiohia. Însă, deocamdată, s-au ascuns cîteva zile nu prea 
departe de cetatea Iconiei, într-un mormînt lîngă calea care merge la Dafne, vrînd să 
ştie despre Tecla ce se va întîmpla cu dînsa. 


Postind ei, se rugau pentru dînsa cu tot dinadinsul să o întă-rească pe ea 
Domnul şi să facă minunată spre dînsa mila Sa, precum s-a şi făcut. De aceea, mult 
a silit-o pe ea mai marele cetă-ții ca să se întoarcă cu dragostea ei cea mai dinainte 
către logodnicul ei. Dar neajungînd la nici un sfîrşit mulţumitor, în cele din urmă a 
osîndit-o pe Tecla la ardere după pofta mamei ei. Şi dacă aduseră mulțime multă de 
lemne uscate, fîn şi vreascuri, punîndu-le într-o grămadă mare, au luat slujitorii pe 


sfinta ca s-o ridice deasu-pra stogului aceluia. Iar ea, nemaiașteptînd să o ducă ei, 
singură degrab a mers la acea grămadă de fîn, de lemn şi de vreascuri și făcînd semnul 
Crucii peste acea mare grămadă, s-a suit şi sta deasupra, gata fiind să ardă nu atît de 
focul cel materialnic, pe cît de văpaia dumnezeieştii iubiri, ca un Fenix. Stînd ea 
acolo, deasupra, privea spre mulțimea de lume adunată aici, şi a văzut pe Domnul, în 
chipul lui Pavel, stînd şi poruncindu-i ei să îndrăz-nească. De aici Sfîntul Ciprian 
alcătuieşte o rugăciune ca aceasta către Dumnezeu, zicînd: "Să stai înaintea noastră 
precum ai stat de faţă în legături lui Pavel, şi în foc, Teclei”. 


Dacă au pus focul de Jos şi au aprins stogul împrejur, împre-surînd-o pe ea 
văpaia, se înălța foarte sus. Atunci, îndată a venit un nor plin de apă şi s-a vărsat 
ploaie cu grindină mare și a stins tot focul. Iar mai marele şi tot poporul au fugit la 
casele lor de vărsa-rea ploii şi de grosimea grindinei celei mari. Tecla a ieşit nevătă- 
mată, că nu s-a atins de dînsa focul. După aceea, nu s-a mai dus la casa mamei sale, 
nici a zăbovit în Iconia, ci s-a dus din cetate ca să caute pe duhovnicescul său părinte 
Pavel. În cale a întîmpinat pe un tînăr dintre ucenicii lui Pavel, din casa lui Onisifor, 
mergînd la cetate să cumpere pîine, pe care, văzîndu-l, l-a cunoscut și l-a întrebat: 
"Unde se află acum Pavel, Apostolul lui lisus Hristos?" Iar el a dus-o pe ea la 
mormîntul în care Pavel cu ceilalți se ascun-seseră şi, în post răbdînd, se ruga lui 
Dumnezeu pentru dînsa. 


Pe “Tecla toți văzînd-o vie şi sănătoasă, s-au bucurat cu bucu-rie foarte mare și 
ridicîndu-şi ochii şi mîinile lor spre cer, au mul-ţumit lui Dumnezeu, Celui ce a păzit 
întreagă pe roaba Sa, şi, punînd înainte pîine, se întăriră. De acolo, sculîndu-se Pavel 
cu Varnava, au mers prin Listra şi prin Derbe, binevestind Evanghelia și tămăduind 
pe cei neputincioşi. Şi le-a urmat lor şi Tecla pînă la Antiohia, unde, intrînd ei în 
cetate, s-a întîmplat că un oarecare Alexandru, mai mare în cetatea aceea, văzînd pe 
sfînta fecioară Tecla și de frumusețile ei cele mari minunîndu-se, s-a rănit asupra ei 
cu poftă neiertată. Că fund tînăr şi cu îndestulare în desfătări petrecînd, se tăvălea în 
necurăţii, precum era obiceiul păgînilor. La început, părîndu-i-se că ar fi femeia lui 
Pavel, mai întîi pe Pavel cu mult aur îl silea, ca să nu-l oprească pe el de la dorinţa 
lui. Apoi, înştiințîndu-se că nu-i femeie ci fecioară nemăritată, mai mult s-a aprins 
de ea, şi voia ca să şi-o ia lui de femeie pentru cele prea mari frumuseți ale ei. 


Deci, a început a momi pe Sfînta Tecla cu cuvinte spre dra-gostea sa, dar ea 
fugea de dînsul ca de un leu ce răcneşte, care căuta să înghită podoaba ei cea 
sufletească. Iar el, cu toate chipu-rile se îngrijea de dînsa, vrînd să o vîneze. Tot 
acesta, odinioară, în-tîmpinînd pe sfînta în cale, mergînd între oameni mulți și 
neputînd să mai rabde focul cel de desfrînare care ardea înăuntrul inimii lui, a lepădat 
ruşinea și cu sila prinzînd-o, s-a apucat de grumajii ei. lar ea striga cît putea, plingînd 
şi zicînd: "Nu mă sili pe mine roaba lui Dumnezeu; de logodnic m-am lepădat și oare 
cu tine m-aş învoi?" Acestea zicîndu-le, se zmucea tare din mîinile lui şi a rupt 
hainele de pe dînsul şi de ruşine mare l-a umplut pe el. Mîniindu-se Alexandru, încă 
şi creștină ştiind-o că este, a dus-o la judecată la mai marele. Apoi, întrebînd-o de ce 


se îngrețoşează de nuntă, ea a răspuns: "Eu am pe Mirele meu Hristos, Fiul lui 
Dumnezeu, cu care m-am însoțit prin nunta cea duhovnicească”. 


Astfel, o silea pe ea mai marele ca să se lepede de Hristos și să fie femeia unui 
bărbat. lar după ce nu s-a supus, a osîndit-o să fie dată pradă fiarelor pentru aceste 
două pricini: Pentru buna-credinţă şi pentru curăție. "De ce crede în Hristos şi pentru 
ce se leapădă de nuntă ?" o întrebă acela, fiind ea tînără şi frumoasă. Însă mai înainte 
de a fi dată pradă la fiare, că era amînată pentru a doua zi priveliștea aceea, a luat-o 
pe ea spre pază, în acea noapte în casa sa, oarecare femeie, anume Trifena, a cărei 
fiică Falconilla murise nu de mult, mai înainte de acea vreme. 


Acea Trifena era de neam împărătesc, foarte cinstită, şi a cre-zut în Hristos 
după aceea, pe care o pomeneşte apostolul, scriind către Romani: "închinaţi-vă, zice, 
Trifenei şi Trifosei". Pe aceste două femei le pomeneşte martirologiul latin, în zece 
zile ale lui Noiembrie, astfel: "În Iconia Licaoniei sînt sfintele femei Trifena si 
Trifosia, care au sporit mult în creştineasca învăţătură, prin propo-veduirea Sfîntului 
Pavel şi pilda sfintei Tecla". Deci Trifena, luînd la sine pe Tecla, a petrecut cu dînsa 
toată noaptea aceea în duhov-nicească vorbă. lar a doua zi s-a adunat mulțimea 
poporului care voia să vadă priveliştea, şi a venit mai marele cu toți fruntașii cetă-ţii 
şi au scos pe sfînta Tecla ca pe o mielușa la junghiere şi a stat la locul ei unde era să 
fie mîncată de fiare. 


Iar cînd au dat drumul fiarelor spre dînsa, toate umblau îm-prejurul ei şi nici 
una nu s-a atins de dînsa. Pentru că a încuiat Dumnezeu gurile fiarelor, precum 
oarecînd celor din groapa lui Daniil. Și toţi cei ce se adunaseră la priveliștea aceea 
se mirau de această străină vedere, că fiarele își schimbaseră iuțimea lor în blîn-deţe 
de oi. Atunci unii din mulțime proslăveau pe Dumnezeu cel propoveduit de Tecla, 
iar alții huleau, zicînd: "Are farmece în hai-nele ei şi pentru aceea nu se ating de dînsa 
fiarele". Aceeași ziceau şi mai marele cu fruntaşii cetății, că este fermecătoare și a 
fermecat pe fiare ca să nu o vatăme pe ea. Apoi crezură de cuviinţă ca a doua zi s-o 
dea pe ea la mai multe şi la mai flămînde fiare. Şi o trimise iar la cinstita Trifena, 
care, primind pe Tecla de la prive-lişte sănătoasă, se bucura foarte, căci fiica ei ce 
murise 1 se arătase ei în vedenie, zicîndu-i: "Să ai pe Tecla în locul meu și s-o rogi 
pe ca să se roage pentru mine la adevăratul Dumnezeu, ca să fiu mu-tată de aici la 
locul drepţilor”. Pentru aceea Trifena a iubit foarte mult pe sfinta Tecla ca pe o fiică 
a sa şi cu toată inima s-a lipit de dînsa, văzînd-o pe ea că este roabă a lui Dumnezeu, 
cerîndu-i să se roage pentru fiica ei cea moartă, Falconilla. 


Sfînta Tecla a început cu dinadinsul a se ruga cu lacrimi către înduratul 
Dumnezeu. Şi atît de mult au putut sfintele ei rugăciuni, încît Falconilla s-a mîntuit 
după moarte. Despre acest lucru mărtu-riseşte Sfîntul loan Damaschin, zicînd așa: 
"Deci, au doar pe Falconilla nu a mîntuit-o întîia muceniță după moarte? Dar, vei 
zice poate, că aceasta s-a petrecut după vrednicie, ca fund întîia muce-niţă, şi se cădea 
să i se asculte rugăciunea. Însă eu la aceasta îţi zic: Bine, era întiia muceniţă. Dar 
gîndeşte-te pentru cine era rugăciu-nea! Nu pentru o păgînă și slujitoare de idoli şi 


cu totul nesfințită şi străină de Domnul?" Acelaşi Damaschin ne dă aceeaşi mărturie 
şi a doua oară, cînd istoriceşte pentru Traian împăratul, cel mîntuit după moarte prin 
rugăciunile Sfîntului Grigore Dialogul, adăugînd la povestirea aceea și ceva de 
Falconilla, zicînd aşa: "Aceasta zic şi de Falconilla ce s-a zis mai sus, că ea nici de o 
răutate alta n-a fost vinovată. lar acesta, adică Traian, a rînduit la mulți mucenici 
amară moarte. Minunat eşti, Stăpîne și minunate sînt lucrurile Tale, şi pe a Ta 
negrăită milostivire o slăvim!". După această vrednică de cre-dință mărturie a 
Sfîntului Damaschin ni se încredinţează că Falco-nilla s-a mîntuit după moarte prin 
rugăciunile sfintei celei dintîi muceniţe Tecla. 


Petrecînd Tecla în casa Trifenei pînă a doua zi, a poruncit tiranul să nu dea 
mîncare fiarelor, ca, fiind flămînde, mai de grabă să se pornească a sfişia pe Tecla. 
ȘI fiind ziua a treia, aduseră pe Sfînta Tecla la privelişte, ca să fie dată spre mîncare 
fiarelor. În urma ei mergea și Trifena, plîngînd că fecioara cea frumoasă şi sfîntă, 
fiind nevinovată, se dă la moarte. Deci, punînd-o pe ea la locul cel de priveliște, a 
poruncit acel fără de ruşine boier să dez-brace pe sfinta, zicînd: "Poate în hainele ei 
vor fi farmece, pentru care nu o mănîncă pe ea fiarele. Dezbrăcați dar pe 
fermecătoarea aceasta și vom vedea de va rămînea întreagă". Şi aşa stătea sfinta 
fecioară în priveliștea a tot poporul goală, avîndu-și acoperămînt numai singură 
ruşinea, şi grăind ca David: "Rușinea feţii mele m-a acoperit". Dînd drumul asupra 
ei fiarelor celor flămînde și întărîtate, lei şi urși, care, ieșind din închisorile lor și 
văzînd pe fecioară stînd goală, îşi plecau capetele la pămînt şi cu ochii căutau în Jos, 
ca şi cum le era ruşine de goliciunea cea feciorească, şi se întorceau cu feţele lor de 
la dînsa. Şi era o minunată privelişte: fiarele cunoşteau ruşinea și își întorceau ochii 
lor despre goliciunea feciorească, iar oamenii cu ochi neruşinaţi priveau la dînsa. 
Astfel, fiara necuvîntătoare era mustrătoare şi judecătoare oamenilor în priveliștea 
aceea. Că acelea, din fire fund fiare, obiceiul omului curat l-au primit în sine, iar 
oamenii, înţelegători fiind, în orbiciunile cele de fiare s-au schimbat. Însă ce au 
sporit? Nimic, pentru că, vrînd ca prin golirea cea din privelişte să necinstească pe 
înțeleapta fecioară, cinste i-au adăugat. 


Sfîntul loan Gură de Aur, pomenind de bine, despre golirea celor două feţe: a 
femeii lui Pentefri în cămară şi a Teclei în adu-narea a tot poporul, zice: "Ce a folosit 
pe femeia egipteancă cea pătimașă că s-a dezgolit în cămară? Şi ce a vătămat-o pe 
întiia muceniță Tecla, că în privelişte a fost golită? Pentru că Tecla n-a greşit fiind 
golită, precum a greșit acea egipteancă. Nici de necinste nu s-a umplut, ci s-a 
încununat sfinta. Și goliciunea acesteia în pri-velişte s-a încununat, iar aceea în 
cămara cea încuiată s-a ruşinat”. 


Deci, stînd Sfînta Tecla aşa în privelişte, una din leoaice venind, s-a sculat 
înaintea ei şi îi lingea picioarele, ca şi cum ar da cinste curăţiei celei feciorești. De 
acest lucru pomeneşte Sfîntul Ambrozie, zicînd: "Puteai să vezi fiara zăcînd Jos şi 
picioarele sfintei lingînd şi cu mare glas mărturisind, că pe sfîntul trup fecioresc nu 
poate să-l vatăme. Se închina fiara aceleia ce 1 se dăduse ei spre mîncare, şi firescul 
său nărav uitîndu-şi, se îmbrăca în obiceiul pe care oamenii l-au pierdut!". 


Văzînd poporul că fiarele nimic nu vatămă pe sfinta, au stri-gat cu mare glas: 
"Mare este Dumnezeul pe care îl propoveduieşte Tecla!". Iar chinuitorul n-a cunoscut 
puterea lui Dumnezeu şi a gîndit alt lucru spre pierderea Sfintei Tecla: a săpat o 
groapă, şi cu felurite jivini umplînd-o, a aruncat în ea pe sfinta. Dar Cel ce a încuiat 
oarecînd gurile leilor, Acela limbile cele otrăvite ale şer-pilor le-a tîmpit, furia lor a 
îmblînzit-o şi otrava lor a pierdut-o. Și a ieșit sfinta de acolo nevătămată, toți 
minunîndu-se și spăimîn-tîndu-se de această străină vedere. 


Nepricepîndu-se chinuitorul ce să facă mai mult, a gîndit una ca aceasta, cea 
mai de pe urmă muncă: aducînd doi junci puternici, a poruncit să o lege pe Tecla cu 
un picior de unul şi cu un picior de altul și cu bolduri înfierbîntate să împungă pe 
junci, ca fugind, să o rupă în două. Dar şi aceasta făcînd-o, sfinta s-a aflat întreagă, 
căci cînd o legară pe ea cu frînghii tari de juncii aceia şi cu înfo-cate fiare începură 
a-1 îmboldi, îndată funule ca nişte fire de păian-jeni s-au rupt, iar juncii au fugit și 
sfînta a rămas pe loc, neavînd nici-o vătămare. Atunci mai marele, mirîndu-se de cele 
ce se fă-ceau, a început a cunoaște dumnezeiasca putere care era cu fecioa-ra aceasta. 
Şi chemînd pe Tecla, i-a zis ei: "Cine eşti tu, şi ce fel de putere este cu tine, că nimeni 
nu poate să te vatăme pe tine?" lar ea nimic nu răspundea, decît numai aceasta: "Sînt 
roabă a Dumnezeului celui viu”. 


Temîndu-se nelegiuitul de Dumnezeul Cel ce păzea de toată vătămarea pe 
Tecla, a poruncit să o îmbrace în haine de cinste, şi i-a dat drumul, dîndu-i o hotărîre 
ca aceasta: "Pe Tecla, roaba lui Dumnezeu, o las slobodă!”. Şi a mers Tecla în casa 
Trifenei şi s-a făcut bucurie mare în casa aceea pentru eliberarea Teclei care, pe- 
trecînd cîtăva vreme la Trifena, propovăduia cuvîntul lui Dumnezeu și pe mulți i-a 
învăţat acolo să creadă în Hristos. Apoi a dorit să vadă pe Pavel, părintele și 
învățătorul ei, pe care aflîndu-l, voia să-i urmeze lui. lar el a oprit-o pe ea, zicînd: 
"Nimeni nu merge la răz-boi cu mireasa!" Luînd binecuvîntare de la Apostolul, s-a 
dus în Seleucia și s-a sălășluit la un loc pustiu, în oarecare munte aproape de Seleucia, 
şi acolo viețuia în post, în rugăciune şi în dumnezeiasca gîndire, şi făcea minuni 
multe, tămăduind toate boalele, pentru că înştiințîndu-se despre dînsa mulțimea 
credincioşilor, veneau aco-lo, aducîndu-și neputincioşii lor, pe care îi tămăduia. 


Apoi s-a întîmplat oarecînd, în acel loc unde petrecea sfinta, că mergea alături 
un jertfitor păgînesc din Seleucia călare pe cal, care, văzînd pe Sfînta Tecla adunîndu- 
şi verdeţuri de hrană şi vă-zînd-o pe ea foarte frumoasă la față, a pofiit-o pe ea cu 
gînd necu-rat şi, lovindu-şi calul, s-a repezit spre dînsa, vrînd să-și săvîrşească pofta 
lui; iar sfînta, cu puterea lui Dumnezeu întărindu-se, l-a apu-cat pe el şi l-a trîntit la 
pămînt, şi atît de tare l-a izbit de pămînt, încît trei zile a zăcut mut şi nemișcat. lar 
oamenii cei ce treceau pe calea aceea, văzînd pe Jertfitorul că zăcea ca un mort, nu 
se price-peau ce i s-a întîmplat. Apoi, a treia zi s-a făcut ştire de aceasta şi în cetate, 
de unde mulțime de oameni au mers la dînsul, vrînd să vadă întîmplarea și să-l ia la 
casa lui. Dar el abia venindu-şi în sine şi ca din somn deşșteptîndu-se, a stat pe 
picioarele sale şi a zis: "Pe o zeiță oarecare am văzut și de la aceea am pătimit 
primejdia aceasta”. 


Abia a putut să meargă la casa sa, fiind bolnav de lovirea ace-ea. Apoi chemînd 
un zugrav, i-a poruncit lui să închipuiască pe o scîndurică pe fecioara aceea ce era ca 
de optsprezece ani. lar cînd zugravul a început a o închipui după rînduiala lui 
Dumnezeu, a nimerit foarte bine asemănarea Sfintei Tecla şi, ca pe o vie închi-puire, 
a dus-o la jertfitorul care, văzînd icoana cea cu totul aseme-nea Sfintei Tecla, a zis: 
"Cu adevărat, o fecioară ca aceasta am văzut eu”. 


Luînd icoana, a sărutat-o şi îndată desăvîrșit s-a însănătoşit. Și sculîndu-se din 
pat, păzea cu cinste în casa sa acel chip al Sfintei Tecla. După aceasta a crezut în 
Hristos cu toată casa sa, prin pro-povăduirea Sfintei Tecla cea întocmai cu apostolii, 
care, în acel loc petrecînd ani îndestulați, pe mulți i-a povăţuit la calea mîntuirii și 
multora le-a ajutat în nevoi şi toate neputințele a tămăduit. Apoi doctorii şi vrățitorii 
cei ce erau în Seleucia, văzînd că toţi cei ce de orice boală erau cuprinși, lăsîndu-i pe 
ei, se duceau la Tecla, cărora acum meşteșugul fiindu-le întru nimic şi lipsindu-se de 
cîştigul de mai înainte sărăciseră, s-au mîhnit foarte mult şi s-au mîniat asupra 
tămăduitoarei celei bune Tecla, care fără de plată tămăduia pe cei ce veneau la dînsa; 
şi de mare zavistie și de mînie fiind porniţi, au rînduit să îndemne asupra ei pe nişte 
tineri fără de ruşine, ca să o spurce pe ea cu sila. Aceştia grăiau între ei zavistnicii 
zicînd: "Fecioara Tecla este curată şi pentru aceea este plăcută marii zeițe Artemida, 
care îi ascultă cererile ei şi îi dă putere de tămăduiri neputincioşilor. Iar de va fi 
spurcată, se va întoarce de la dînsa Artemida şi se va lua de la dînsa puterea cea 
tămăduitoare şi se va mări iar meșteșugul nostru cel doftoricesc”. 


Aşa între ei sfătuindu-se, s-au sîrguit să găsească pe acei fără de ruşine, la un 
lucru ca acela, pe care îmbătîndu-i cu vin, i-au rugat să meargă şi să spurce pe Tecla. 
ŞI le-a dat lor aur mult şi le-a făgăduit să le dea mai mult de ar face Teclei silă, pentru 
că fiind nebuni şi necredincioşi, nu ştiau aceasta, că Tecla, nu cu pu-terea Artemidei, 
ci cu darul lui Hristos tămăduieşte toată neputinţa şi toată boala. Iar tinerii cei fără 
de ruşine, îmbătîndu-se de vin, şi sfătuindu-se cu doctorii şi cu vrăjitorii, au mers la 
dînsa degrab, aprinși fiind de poftă, plini de spurcate gînduri și de scopul cel rău, pe 
care văzîndu-i Tecla, 1-a întrebat: "Ce vreţi fiilor?" Iar ei au în-ceput a grăi cuvinte 
spurcate. 


Deci, auzind acestea Sfînta Tecla şi cunoscînd gîndul lor cel rău, a fugit din 
mîinile lor; aceea care oarecînd de fiare nu se înfri-coşase, fugea acum de acei oameni 
neruşinaţi. lar ei, ca vînătorii pe oaie, o izgoneau pe dînsa prin pustie. Cînd era 
aproape să o ajun-gă, s-a rugat lui Dumnezeu ca să o izbăvească pe ea din mîinile 
acelor neruşinaţi. Şi îndată, un munte de piatră, care se afla acolo, s-a desfăcut din 
porunca lui Dumnezeu, primind pe sfînta înlăuntrul său. 


Astfel i s-a apărat fecioria ei şi mormînt cinstitului ei trup s-a arătat pentru 
acea piatră, că acolo şi-a dat sufletul în mîinile Domnului. Ea era de nouăzeci de ani, 
iar acum petrece în viaţa cea nesfirşită, mărind pe dătătorul de viaţă Hristos 
Dumnezeu, Cel îm-preună cu Tatăl şi cu Sfîntul Duh mărit, acum şi pururea şi în 
vecii vecilor. Amin. 


De vreme ce în viaţa sfintei acesteia, după întîmplare s-a pomenit Traian 
Împăratul Romanilor, care după moartea sa s-a mîntuit prin rugăciunile Sfîntului 
Grigorie, papă al Romei (| 604), socotesc că este de trebuinţă ca și povestirea cea 
despre dînsul a Sfintului loan Damaschin aici să o pomenim. În cuvîntul său de la 
Sîmbăta lăsatului de carne scrie așa: "Grigorie Dialogul, episcopul vechii Rome, 
bărbatul, precum îl ştiu toți, vestit în sfinţenie şi în înțelegere, de care se spune că la 
Sfînta Liturghie slujea cu dînsul şi dumnezeiescul înger; acesta oarecînd, pe o cale 
pietroasă mer-gînd, a stat cu osîrdie la rugăciune tare către iubitorul de suflete 
Dumnezeu, pentru iertarea păcatelor lui Traian împăratul. Îndată a auzit un glas de 
la Dumnezeu zicînd: "Rugăciunea ta am auzit-o şi îi dau iertare lui Traian, dar tu să 
nu mai adaugi încă să-mi mai aduci Mie rugăciuni pentru cei necurați!”. 


In această zi mai facem pomenirea cuviosului părintelui nostru Coprie, cel ce 
s-a postit în locaşul marelui Theodosie din Palestina. Incă se află și alți cuvioși 
Coprii, pe care îi găsim la 9 iulie. 


54. VIAŢA CUVIOASEI MAICII NOASTRE EUFROSINA 


(Culegere după descrierile lui Ieronim şi sf. Simeon Metafrast) 


0 Ip E Pa te 

A fost un om în cetatea Alexandriei, anume Pafnutie, bogat, mărit, cinstit şi 
temător de Dumnezeu, păzind poruncile Domnului și vieţuind cu dumnezeiască 
plăcere. Acesta avea o femeie asemenea lui, bună, drepteredincioasă şi plăcută lui 
Dumnezeu, dar era stearpă. De acest lucru erau amîndoi mîhniţi, pentru că nu aveau 
cui să-şi lase averile, ca după moartea lor să le poată rîndui bine. 


Mîhnindu-se pentru nerodirea lor, totdeauna se rugau lui Dumnezeu ca să le 
dea rod însoţirii lor şi făceau nu numai multe milostenii la săraci, la biserici şi la 
mănăstiri, dar încă petreceau în post şi în rugăciuni, mergînd pe la bisericile lui 
Dumnezeu și cerînd să-şi cîştige dorirea de la Ziditorul a toate. 


Odată, sculîndu-se Pafnutie, a mers la o mănăstire în care auzise că egumenul 
este sfînt şi a dat la acea mănăstire o milostenie mare. Şi vorbind cu egumenul, s-a 
folosit de la dînsul şi cunos-cîndu-l că este bine plăcut lui Dumnezeu, i-a spus lui 
mîhnirea sa pentru nerodire. Apoi închinîndu-se, îi cerea să se roage pentru dînsul 
lui Dumnezeu cu fraţii săi, că doar ar putea să se numească tată de fiu. 


lar Dumnezeul cel prea bun care ascultă rugăciunile celor ce se roagă Lui cu 
osîrdie şi îl cheamă pe El cu tot adevărul, a auzit rugăciunile egumenului şi a 
binecuvîntat pe Pafnutie cu rodul înso-țirii lui, pentru că a dezlegat nerodirea femeii 
sale şi le-a dat lor o fiică foarte frumoasă. De această odraslă bucurîndu-se, mare 
mulţu-mită au dat lui Dumnezeu și, botezînd-o pe ea, i-au pus numele Eufrosina. 
Apoi la mănăstirea aceea adeseori mergînd Pafnutie, dădea milostenia la toţi 
călugării şi spre egumenul acela mare dragoste a cîștigat, pentru vorbele sale cele 
folositoare şi pentru rugăciunile lui, prin care şi-a cîştigat dorirea de la Dumnezeu. 


Trecînd doisprezece ani de la nașterea Eufrosinei, maica ei s-a mutat din viaţa 
aceasta, iar Pafnutie a rămas învăţîndu-şi pe fiica sa dumnezeiasca Scriptură, la care 
degrab copiliţa deprinzîndu-se, se îndeletnicea la citirea sfintelor cărți, ducîndu-se 
vestea de bună înţelegerea ei şi de frumuseţea ei prin toată cetatea Alexan-driei. 


Drept aceea, mulţi din cei de bun neam şi din bogaţii cetăţeni se întreceau care 
mai de care să o ia pe ea în căsătorie, şi unul pe altul întrecîndu-se, grăiau tatălui ei 
de aceasta. lar Pafnutie le răs-pundea: "Precum va vrea Domnul, așa să fie!". Deci, 
oarecare, care întrecea pe toți cu bunul neam, cu dregătoria, cu bogăţia şi cu mărirea, 
a rugat pe Pafnutie ca să dea fiului său pe fiica sa în căs-nicie şi s-a învoit Pafnutie. 
Apoi întărind cuvîntul, a hotărît vremea în care să se și facă nunta fiilor lor. Intre 
acestea a luat Pafnutie pe fiica sa şi s-a dus cu dînsa la mănăstire, ducînd daruri 
egumenului acela care îi era lui iubit părinte, şi i-a zis: "Rodul rugăciunilor tale, pe 
fiica mea, am adus-o la tine, părinte sfinte, ca să te rogi pentru dînsa, că a venit timpul 
să o dau pe ea la bărbat". lar egu-menul a binecuvîntat-o pe ea şi şezînd, vorbea cu 
Pafnutie pentru folosul sufletului; iar pe fecioară o învăţa pilde morale şi mult a grăit 
către dînsa pentru curăție și smerenie, pentru frica şi dragostea de Dumnezeu şi 
pentru milostenie. lar ea pe toate acestea le scria în inima sa, ca o smerită și 
binepricepută, că acum avea optsprezece ani de la naștere. 


Deci, le-a dat binecuvîntare egumenul să se odihnească în casa de oaspeţi cea 
mănăstirească. ȘI a petrecut acolo Pafnutie trei zile cu fiica sa, ascultînd în toate zilele 
citirea şi cîntarea bise-ricească, şi privind nevoinţele cele monahicești, se minuna de 
viaţa lor, zicînd în sine: " Fericiți sînt oamenii aceştia că şi aici ca îngerii viețuiesc, 
şi după această viaţă se vor sălășlui cu îngerii în cer!”. 


Astfel a început inima ei a se umplea de dumnezeiască rîvnă, spre urmarea 
vieţii lor celei sfinte. lar după acele trei zile a zis Pafnutie către egumenul: 
"Porunceşte roabei tale să se închine ție, pentru că vrem să mergem acasă”. lar 
Eufrosina, căzînd la picioare-le egumenului, a zis: "Rogu-mă ţie, părinte, să te rogi 
pentru mine, ca să-mi mîntuiască Dumnezeu sufletul meu!”. lar egumenul a bi- 
necuvîntat-o pe ea cu dreapta sa, zicînd: "Dumnezeule, Cel ce ştii pe om mai înainte 
de nașterea lui, Tu însuți să Te îngrijeşti de această roabă a Ta, ca să se învrednicească 
părții şi petrecerii îm-preună cu toți cei ce bine Ţi-au plăcut Ţie”. ŞI închinîndu-se 
egu-menului şi fraților, plecară din mănăstire. Trebuie ştiut că tatăl ei, oridecîteori 


afla pe cale sau în cetate vreun călugăr, îl aducea pe el în casa sa, şi îl ospăta, rugîndu- 
| să se roage lui Dumnezeu pentru dînsul şi pentru fiica lui. 


După aceasta, în mănăstirea aceea s-a apropiat ziua pomenirii celui ce a 
întemeiat mănăstirea aceea și a trimis egumenul pe unul din fraţi, ca să poftească pe 
făcătorul său de bine, Pafnutie, să vină la dînşii în ziua aceea ca împreună să facă 
pomenirea. Deci, mergînd fratele la casa lui Pafnutie, a întrebat pentru dînsul unde 
este. Iar slugile i-au răspuns unde se dusese. lar Eufrosina, în-ştiințîndu-se de venirea 
călugărului în casa lor, l-a chemat pe el la sine, şi a început a-l întreba: "Spune-mi 
mie, părinte, pentru dra-gostea Domnului, cîţi frați aveţi în mănăstire?” lar el a 
răspuns: "Trei sute cincizeci şi doi”. ŞI l-a întrebat pe el iar: "Dar, de ar mai veni încă 
cineva la voi şi ar vrea să viețuiască cu voi, oare l-ar primi pe el egumenul?" Răspuns- 
a fratele: "Incă şi cu bucurie îl primeşte după cuvîntul Domnului: Pe cel ce vine la 
Mine nu-l voi scoate afară". A zis Eufrosina: "Oare toți împreună cîntați şi pos-tiți?" 
A răspuns fratele: "La cîntare împreună cîntăm, iar pentru post, cine precum vrea şi 
pe cît poate, atîta face". 


Întrebînd fecioara pe călugăr pentru toată rînduiala mănăs-tirească, a zis către 
dînsul: "Aș fi vrut şi eu să duc astfel de viaţă, dar mă tem a supăra pe tatăl meu, care 
pentru bogăţia deşartă a acestei lumi, vrea să mă dea după bărbat". I-a zis călugărul: 
"Să nu vrei, fecioară, să te însoţeşti cu bărbat vremelnic şi stricăcios, ci să te logodeşti 
pe tine cu Hristos, Care, în locul deşertăciunilor tre-cătoare ale acestei lumi, de le vei 
părăsi pentru Dînsul, îți va da cereasca împărăție şi petrecerea cea împreună cu 
îngerii. Deci, în taină să ieşi şi să mergi la o mănăstire şi schimbă-ţi chipul mire-nesc, 
să te îmbraci în haine călugărești ca să nu fii cunoscută”. 


Auzind acestea fecioara, s-a bucurat şi a zis călugărului: "Cine mă va tunde pe 
mine?" lar el i-a zis: "lată, tatăl tău va merge cu mine la mănăstirea noastră şi va 
petrece acolo trei sau patru zile, iar tu să chemi pe cineva din părinții călugări și 
precum vei vrea, îţi va ajuta cu bucurie”. 


Acestea grăindu-le, a venit Pafnutie şi văzînd pe călugăr, l-a întrebat pe el, 
zicînd: "Pentru ce te-ai ostenit pînă la noi, părinte?" Iar el i-a răspuns: "A sosit 
pomenirea părintelui nostru, care ne-a fondat mănăstirea şi te pofteşte egumenul să 
vii la noi şi să faci praznicul împreună cu noi, apoi vei pleca după aceea". Deci, s-a 
bucurat Pafnutie şi, luînd multe din casa sa spre trebuinţa bisericii şi pentru ospătarea 
fraților, a mers cu călugărul la mănăstirea aceea. Acolo zăbovind el, a trimis 
Eufrosina pe o slugă credincioasă, zicîndu-i: "Să mergi în locașul lui Teodosie şi, 
intrînd în biserică, pe oricare călugăr vei afla, să-l chemi aici!". 


Deci ducîndu-se după porunca ei, iată, cu rînduiala lui Dumnezeu ieşea un 
călugăr din mănăstirea sa, ducîndu-şi lucrul mîinilor sale spre vînzare. Văzîndu-l 
sluga, l-a rugat să meargă cu dînsul în casa stăpînului său. Şi a mers în casa lui 
Pafnutie. Văzînd Eufrosina pe cinstitul călugăr, s-a sculat şi 1 s-a închinat lui, zicînd: 
"Roagă-te pentru mine, părinte". Şi s-a rugat călugărul după obiceiul său, iar după 


rugăciune a binecuvîntat-o pe ea şi a șezut. Apoi a început Eufrosina a grăi: "Stăpînul 
meu, eu am tată creştin şi rob al lui Dumnezeu foarte bogat, iar mama mea a trecut 
din această viață. Deci, tatăl meu vrea, din pricina averilor sale, să mă dea acestei 
deşarte lumi, iar eu nu aş fi vrut să mă întin cu spurcăciuni lumești, dar mă tem să 
supăr pe tatăl meu. Nu ştiu ce să fac. Pentru aceasta toată noaptea am petrecut fără 
somn, rugîndu-mă lui Dumnezeu ca să arate milă sufletului meu. Apoi făcîndu-se 
ziuă, am vrut să trimit la biserică şi să chem pe un părinte, ca să aud de la dînsul un 
cuvînt de folos şi să mă povăţuiască ce ar trebui să fac. Deci, mă rog ţie, părinte, 
învaţă-mă calea lui Dumnezeu, că ştiu că Dumnezeu te-a trimis aici”. 


Bătrînul, deschizîndu-şi gura, a zis: "Domnul grăieşte în Evanghelie: "De nu 
va uri cineva pe tatăl său, pe mamă, pe femeie, pe fii, pe fraţi şi pe surori, ba încă și 
sufletul său, nu va putea să-Mi fie Mie ucenic" (Luca 14,26). Mai mult nici eu nu 
ştiu ce să-ţi spun ţie. Însă de vei putea suferi aprinderea firii, lasă-le pe toate şi fugi 
de lumea aceasta, ca şi Israel de robia lui Faraon. lar averile tatălui tău au mulți 
moştenitori, adică bisericile şi mănăstirile, spitalele, casele de oaspeți, sărmanii şi 
văduvele, străinii, temniţele şi robiţii, şi unde va vrea tatăl tău să împartă moștenirea 
ta, iar tu însăţi îngrijeşte-te de sufletul tău”. Și i-a răspuns fecioara: "Cu ajutorul lui 
Dumnezeu şi prin rugăciunile tale, părinte, cred că mă voi putea osteni pentru sufletul 
meu, Dumnezeu ajutîndu-mi mie”. Starețul i-a răspuns: "O dorire şi hotărtre ca 
aceasta să nu se îndelun- gească, că întîrzierea nu aduce căință; deci, acum este 
vremea de pocăință!" lar Eufrosina a zis lui: "Pentru aceea te-am și ostenit, părinte, 
ca dorinţa inimii mele să o împlineşti şi făcînd rugăciune, să mă binecuvintezi, şi să- 
mi tunzi părul capului”. Deci, sculîndu-se starețul, a făcut rugăciune şi după 
dumnezeiască rînduială a tuns-o pe ea, îmbrăcînd-o în chipul cel îngeresc, punînd 
schima pe dînsa, şi rugîndu-se pentru ea, a zis: "Dumnezeu, Cel ce mîntuieşte pe toți 
sfinții Săi, acela să te păzească pe tine de tot răul!”. 


Acestea zicînd stareţul, s-a dus în calea sa, bucurîndu-se și slăvind pe 
Dumnezeu. lar Eufrosina, gîndind în sine, zicea: "De mă voi duce într-o mănăstire 
de fecioare, tatăl meu mă va căuta, mă va afla şi mă va scoate pe mine cu sila de 
acolo, pentru mirele meu. Deci, mă voi duce într-o mănăstire bărbătească unde să nu 
mă știe nimeni". Acestea gîndindu-le, seara tîrziu s-a îmbrăcat în haine bărbătești, şi, 
tăinuindu-se de toţi, a ieşit din casa sa, luînd cincizeci de bani de aur cu sine, şi s-a 
ascuns în acea noapte într-un oare-care loc. Iar a doua zi a venit tatăl ei în cetate şi, 
vrînd Dumnezeu, îndată a mers la biserică; iar Eufrosina s-a dus la acea mănăstire în 
care tatăl ei era cunoscut. Sosind la poartă, a bătut şi a zis portarului: "Mergi de spune 
egumenului că un famen a venit de la palatele împărătești şi stă înaintea porții, 
poftind ca să vorbească cu sfinția sa!" 


Deci, ieşind egumenul, s-a aruncat Eufrosina înaintea lui la pămînt închinîndu- 
se feţii sale celei cu sfîntă podoabă. Iar el, ridicînd-o pe ea, a făcut rugăciune după 
obicei şi au șezut. Apoi a început egumenul a o întreba pe ea: "Pentru ce ai venit la 
noi, fiule?" lar Eufrosina a răspuns: "Eu, părinte, am fost în slujba palatelor 
împărăteşti, fiind famen, şi am vrut să primesc viața călugărească, căci n-am aflat în 


rînduiala aceasta, viață mie de folos în cetate; ci auzind de petrecerea voastră cea 
bună, am venit aici, dorind să viețuiesc cu voi”. 


Egumenul i-a zis: "Bine ai venit, fiule, iată mănăstirea este înaintea ta şi, dacă 
vrei, petreci cu noi”. Apoi i-a zis: "Cum îți este numele?" Eufrosina a răspuns: 
"Numele meu este Smaragd". Atunci egumenul 1-a zis: "Fiule Smaragde, eşti tînăr și 
nu vei putea să petreci singur în chilie. Ți se cuvine să ai lîngă tine un mai mare ca 
învăţător, care să te învețe în viaţa călugărească rînduiala și obi-ceiurile”. Fecioara a 
răspuns: "Precum vrei, stăpîne, aşa să rîndu-ieşti pentru mine”. Apoi, scoțind cei 
cincizeci de bani de aur, i-a dat egumenului, zicîndu-i: "Primeşte acestea, părinte, iar 
de voi începe a vieţui aici, atunci şi cealaltă avere a mea, care a rămas în cetate, se 
va aduce aici”. 


Chemînd egumenul pe unul din frați, anume Agapet, om sfînt și desăvîrşit în 
faptele bune, i-a dat în seama lui pe Smaragd, zicîndu-i: "Acest tînăr, de acum să-ţi 
fie ţie fiu şi ucenic; așa să-l iubeşti pe el, ca să-şi întreacă pe învățătorul”. Apoi, 
plecîndu-şi genunchile şi rugîndu-se, a însemnat egumenul pe Smaragd. Și 
răspunzînd toţi amin, l-a luat pe el Agapet în chilia sa, și-l învăţa îngereasca viaţă. 
Deci, avea Smaragd faţa foarte frumoasă şi cînd intra la rugăciune în Biserică, pe 
mulți îi supăra diavolul prin gînduri nefolositoare, răpindu-i spre frumuseţea lui 
Smaragd. Şi se scîrbeau asupra egu-menului, zicîndu-i: "Pentru ce atîta de frumoasă 
față ai adus în mănăstire, care aduce atîta sminteală celor mai neputincioşi frați?" 
Auzind aceasta egumenul, a chemat pe Smaragd și i-a zis: "Fru-moasă este fața ta, 
fiule, a căreia vedere nu este de folos celor slabi, care nu au biruit desăvîrşit încă 
războiul vrăjmaşului. Deci, eu vreau ca să te linişteşti singur în chilia ta şi acolo să 
te rogi, fără a mai veni în sobor. Acolo şi hrană îţi va da mai marele tău, şi să nu ieşi 
nicăieri de acolo". lar ea a răspuns: "Precum vei porunci, Avvo, aşa voi face". ŞI a 
poruncit egumenul lui Agapet să gătească o chi-lie deosebită în care să petreacă 
Smaragd. Și a făcut Agapet toate cele poruncite lui de egumenul, şi a pus pe Smaragd 
în chilia cea deosebită. Acolo se nevoia în rugăciune cu post şi priveghere, ziua şi 
noaptea slujind lui Dumnezeu în curăţenia inimii, încît se minuna mai marele ei, 
fericitul Agapet. Pentru aceasta la toți frații spunea spre folos ostenelile și nevoinţele 
lui, şi toţi folosindu-se, proslăveau pe Dumnezeu Care săvîrșea atîta putere în 
tinereţele cele copilărești. 


Iar Pafnutie, tatăl ei, cînd s-a întors acasă, grăbindu-se a intra în cămara în care 
fiica lui vieţuia, şi neaflînd-o pe ea, s-a umplut de necaz şi de mîhnire, şi a început a 
întreba cu mînie pe slugi şi pe slujnice ce a făcut Eufrosina și unde s-a dus. Slugile 
răspunseră: "Aseară am văzut-o pe ea, iar acum nu se arată şi gîndeam că tatăl 
logodnicului ei venind, a luat-o pe ea la sine”. Şi a trimis Pafnutie pe slugi la casa lui 
şi nu o aflară. lar auzind de acesta logodnicul și tatăl lui, s-au mîhnit foarte, şi venind 
la Pafnutie, îl aflară pe el foarte întristat, zăcînd la pămînt şi plîngînd, şi i-au zis lui: 
"Oare nu cumva cineva a amăgit-o şi a fugit cu dînsa?" Şi îndată trimiseră slujitori 
călări prin toată Alexandria spre căutarea ei, şi o căutau prin căi şi prin casele tuturor 
cunoscuţilor lor, pe mal şi în corăbii. Apoi străbătură şi mulțime de mănăstiri de 


fecioare şi cîmpii şi pustietăți, munți și peşteri, cu dinadinsul căutînd pe fiica 
mîhnitului tată şi neaflînd-o pe ea, s-au întors tînguindu-se şi plîngeau după dînsa ca 
după o moartă. Astfel, mirele se tînguia după logodnica sa, socrul se mihnea după 
nora sa, iar tatăl după fuca sa, precum oare-cînd Iacov după Iosif cu amar plîngea, 
jeluindu-se aşa: "Vai mie, fiica mea cea dulce! Vai mie, lumina ochilor mei! Vai mie, 
mîn-giierea sufletului meu! Cine mi-a furat comoara mea? Cine mi-a răpit averea 
mea? Cine mi-a risipit bogăția mea? Cine mi-a uscat vlăstarea mea? Cine mi-a stins 
făclia mea? Cine mi-a luat nădejdea mea? Cine a silit pe frumuseţea fiicei mele? Ce 
fel de lup a răpit pe mieluşeaua mea? Care loc a ascuns aşa de repede faţa ei cea 
luminată? Aceea era ridicarea neamului meu, aceea era toiagul bă-trînețelor mele, 
aceea îmi era mîngiierea în întristări! Pămîntule, pămîntule, să nu-mi acoperi trupul 
meu, pînă ce nu voi şti ce s-a întîmplat Eufrosinei, fiica mea! Unele ca acestea 
grăindu-le Pafnutie cu plîngere, toți cei ce se adunaseră acolo, prieteni şi vecini, şi- 
au ridicat glasurile şi plîngeau împreună cu Pafnutie, tînguindu-se de cea neaşteptată 
pierzare a fiicei lui. 


Apoi, neaflînd Pafnutie răcorire în întristarea sa, s-a dus la cea mai înainte 
pomenită mănăstire în care şi fiica lui la închisoare se nevoia, şi căzînd la picioarele 
egumenului, a zis: "Să nu încetezi, părinte, rugîndu-te lui Dumnezeu, ca să se afle 
osteneala rugă-ciunilor tale, că nu ştiu ce s-a făcut cu fiica mea. Oare a răpit-o pe ea 
cineva? Sau dintr-o altă întîmplare oarecare a pierit?" Auzind aceasta cinstitul stareţ, 
s-a turburat foarte şi adunînd la sine pe toți fraţii, le-a zis: "Să arătaţi dragoste, 
fraților, să vă rugați Domnului, ca să binevoiască a ne descoperi nouă pe fiica 
prietenului şi bine-făcătorului nostru Pafnutie" 


Deci, au postit şi s-au rugat toți în toată săptămîna, dar nu li s-a făcut despre 
aceasta nici o descoperire, precum mai înainte într-alte cereri li se făcea. Că 
rugăciunea Eufrosinei se înălța la Dumnezeu ziua şi noaptea, ca să nu o facă pe ea 
Dumnezeu arătată în această viață. Și biruia cu rugăciunea ei rugăciunile tuturor 
fraților. După ce n-a cîștigat descoperirea, a început egumenul a mîngîia pe Pafnutie, 
zicîndu-i: "Să nu slăbeşti, fiule, pentru certarea Domnului, că pe care îl iubeşte 
Domnul îl ceartă. Însă să ştii aceasta: că fără de voia Domnului nici o pasăre nu cade 
pe pămînt, cu cît mai ales fiica ta. Fără de porunca lui nimic nu se face. Pentru că ştiu 
că fiica ta şi-a ales partea cea bună şi de aceea nu s-a descoperit pentru dînsa ceva 
nou de la Dumnezeu. Că de ar fi căzut în lucruri rele, care să nu fie, nicidecum n-ar 
fi trecut cu vederea Dumnezeu atîta osteneală a fraților mei, ci desăvirşit ne-ar fi 
arătat pentru dîn-sa. Dar am nădejde spre Domnul, că încă trăind în această viață, 
Dumnezeu o va arăta ţie". Auzind acestea Pafnutie, s-a mîngtiat puţin de mîhnire și 
mulțumind lui Dumnezeu, s-a dus la casa sa. Și se ruga în toate zilele cu dinadinsul 
şi făcînd lucruri bune, dădea milostenie multă la cei ce aveau trebuință. 


După cîteva zile s-a dus iar la mănăstire, făcînd rugăciune împreună cu frații. 
Iar odată, închinîndu-se egumenului, a zis: "Roagă-te pentru mine, părinte, ca să-mi 
înceteze din mîhnirea cea pentru fiica mea, că nu s-a mîngiiat sufletul meu nici măcar 


cît de puţin, ci mai mult creşte rana inimii mele, și din zi în zi se înno-iește durerea 


” 


mea . 


Văzînd egumenul mîhnirea lui cea mare, îl mîngîia pe el în tot chipul. Apoi 
vorbind cu dînsul, i-a adus aminte de Smaragd, zi-cîndu-i: "Este la noi un frate 
duhovnicesc, care a venit de la pala-tele împăratului Teodosie, şi toţi ne folosim de 
viaţa lui. Oare vei vrea să vorbeşti cu dînsul, ca măcar puţină răcorire să primeşti din 
vorbele lui, că este plin de duhul lui Dumnezeu?" Iar el a zis: "Voiesc!" Și chemînd 
egumenul pe Agapet, i-a zis: "Să duci pe Pafnutie la Smaragd, ca să vorbească cu 
dînsul". Însă nu ştia egumenul că Smaragd este fiica lui Pafnutie. Şi a mers Agapet 
şi Pafnutie în chilia lui Smaragd. lar cînd a văzut Eufrosina pe tatăl său, cunos-cîndu- 
l pe el, s-a umplut cu totul de lacrimi. lar Pafnutie socotea că de umilinţa cea din 
rugăciune plînge, că nu a cunoscut-o pe ea, fiindcă se uscase floarea feţei ei din 
înfrînarea cea mare şi de rugăciunile cele de toată noaptea, şi şi-a acoperit Eufrosina 
cu camilafca faţa sa, ca să nu o cunoască. Apoi făcînd rugăciune, a şezut. ȘI a început 
Smaragd a întinde cuvîntul către Pafnutie, gră-indu-i lui pentru împărăția cerului și 
pentru slava cea veşnică, la care omul poate să meargă prin smerenie, prin curăţie, 
prin sfinţenie, prin milostenie şi prin dragoste. I-a grăit şi pentru lepădarea de lume, 
că nu se cuvine a iubi mai mult pe fii decît pe Dumnezeul cel ce este ziditorul tuturor. 
Şi îi arăta apostoleasca învăţătură, cum că scîrba cere răbdare, iar răbdarea iscusință. 


Văzînd pe tatăl său în mîhnire mare, îi era milă de el, şi-l mîngiia, zicîndu-i: 
"Să mă crezi pe mine, că nu te va trece Dumnezeu cu vederea, că de ar fi fost fuca ta 
în calea pierzării ți-ar fi arătat ție Dumnezeu, pentru rugăciunile sfinților părinți care 
s-au rugat de aceasta cu tot dinadinsul. Cred lui Dumnezeu că fiica ta a ascultat pe 
Sfetnicul cel bun, care în Evanghelie zice: "De iubește cineva pe tată sau pe mamă, 
mai mult decît pe Mine, nu este vrednic de Mine; şi de nu se va lepăda cineva de 
toate averile sale, nu va putea să-mi fie mie ucenic” (Matei 10,37). Dumnezeu este 
puternic şi chiar în această viaţă ţi-o va arăta ţie. Deci să încetezi a te mîhni. Pentru 
ce pe tine însuţi te ucizi cu mîhnirea? Să mulțumeşti lui Dumnezeu de toate, şi să nu- 
ți pierzi nădejdea ta, că şi eu, cînd învățătorul meu Agapet mi-a spus mie de venirea 
ta în mănăstire şi de mîhnirea ta, m-am rugat cu dinadinsul după puterea mea, ca să- 
ți dea ție Domnul răbdare şi tărie de suflet și să rînduiască pentru tine şi pentru fiica 
ta pe toate cele spre folos, și să te mîngiie pe tine. Şi am nădejde că Dumnezeul a 
toată mîngiierea nu te va lăsa ca pînă în sfîrşit să fii în mîhnire. Ci, deşi nu acum, 
curînd însă va descoperi ţie pe fiica ta, pentru care aşa de mult te întristezi". Apoi, 
temîndu-se Eufrosina ca nu prin multă vorbă să fie cunoscută, a zis lui Pafnutie: "Să 
mergi de acum cu pace, stăpînul meu". lar Pafnutie cînd asculta cuvintele acestea se 
umplea de lacrimi şi de bucurie. Pentru că ardea inima lui de firească dragoste cea 
către Smaragd, şi mult folosindu-se din vorbele ei, s-a dus la egumen și i-a zis lui: 
"Unul Dumnezeu ştie, părinte, cît folos am luat de la fratele acela şi cît de mult, cu 
darul lui Dumnezeu, m-am umplut de bucurie din cuvintele lui, încît parcă aş fi aflat 
pe iubita mea fiică!". Şi cerînd Pafnutie de la toți binecuvîntare, s-a întors la casa sa. 


Deci a petrecut Smaragd în mănăstirea aceea treizeci și trei de ani, vieţuind 
asemenea cu îngerii. Apoi a căzut într-o boală grea, din care s-a şi mutat din acestea 
de aici. lar mai înainte de sfîrşitul lui, a venit Pafnutie în mănăstire la închinarea și 
cercetarea fraților. Apoi, după vorba cea obişnuită cu egumenul, a zis: "Părin-te, de 
este cu putinţă, dă-mi binecuvîntare ca să merg să văd pe fratele Smaragd, că foarte 
mult îl iubeşte sufletul meu pe el”. 


Chemiînd egumenul pe Agapet, i-a poruncit lui ca să ducă pe Pafnutie la 
Smaragd. Intrînd Pafnutie în chilia lui Smaragd şi văzîndu-l pe el pe pat zăcînd, fiind 
foarte bolnav, a căzut lîngă patul lui, plîngînd şi zicînd: "Vai mie! Unde-s cuvintele 
tale cele dulci? Unde-s făgăduinţele tale, prin care m-ai mîngiîiat că voi vedea pe fiica 
mea cea pierdută? lată, nu numai pe ea nu o văd, ci şi pe tine - în care aveam ceva 
mîngiiere - este aproape să nu te mai văd. Vai mie! Cine de acum înainte va mai 
mîngîia bătrîneţele mele? La cine voi merge, şi cine îmi va fi răcorire în mîhnirea 
mea? De două lipsuri acum pling: Că de treizeci şi opt de ani nu am văzut pe fiica 
mea, nici am aflat despre dînsa vreo înştiinţare, şi că scumpul meu Smaragd și el mă 
lasă pe mine, de care aşa de mult mă bucuram, ca şi cum aş fi aflat pe fiica mea cea 
pierdută. Ce să mai aștept de acum înainte? Unde să aflu mîngiiere că, iată, mă pogor 
cu mîhnire în mormîntul meu?" 


Văzînd Smaragd pe Pafnutie cu nemîngiîiere tînguindu-se, i-a zis lui: "De ce 
te turburi şi pe tine însuţi te ucizi cu mîhnirea? Oare nu este puternică mîna Domnului 
sau este ceva cu neputinţă la Dumnezeu? Pune de acum capăt mîhnirii. Adu-ţi aminte 
că lui lacov i-a arătat Domnul pe Iosif viu, după care se tînguia ca după un mort. 
Acelaşi Dumnezeu şi pe tine te va mîngiia. Însă mă rog ţie să petreci aici trei zile şi 
să nu te depărtezi de lîngă mine". Şi petrecea Pafnutie în mănăstire, gîndind întru 
sine, şi zicînd: "Nu cumva va arăta Domnul lui Smaragd ceva pentru fiica mea?" 
Sosind a treia zi, după ce a ştiut Eufrosina ducerea sa la Domnul, a chemat pe tatăl 
său Pafnutie, şi i-a zis lui: "De vreme ce Atotputernicul Dumnezeu a rînduit pentru 
mine precum a voit şi mi-a săvirșit dorirea mea, şi iată am ajuns la sfîrşit, nevoinţa 
călugăriei trecînd-o nu cu a mea putere, ci cu ajutorul Aceluia Care m-a păzit de 
cursele vrăjmaşului, nu voiesc ca şi tu să te mîhnești pentru fiica ta. Eu sînt Eufrosina, 
fiica ta, şi tu eşti tatăl meu. Eu sînt cea pe care tu o cauţi. Eu, pentru dragostea lui 
Dumnezeu te-am lăsat pe tine, tatăl meu, şi toată moştenirea mea și logodnicul cel 
vremelnic şi am venit aici, tăinuindu-mi firea mea. Ci mă rog ţie, să nu lași ca 
altcineva să-mi îngrijească trupul meu după ieşirea sufletului, fără numai tu singur 
să faci aceasta. Încă mă rog să împlineşti făgăduinţa mea pe care am făcut-o părintelui 
locaşului acestuia, cînd mă rugam ca să fiu primită aici, zicînd că am averi multe și 
pe acelea le voi aduce în locașul acesta. 


Deci, să faci aceasta, tatăl meu, şi să dai averea mea ce a rămas locașului 
acestuia care bine se păstoreşte şi se rînduieşte, și te roagă pentru mine". Acestea 
zicînd, şi-a dat duhul său în mîinile Domnului. lar Pafnutie, auzind acestea, şi văzînd 
că a murit Eufro-sina, de spaimă şi de mare jale cu totul a slăbit şi a căzut la pămînt 
ca un mort. Alergînd Agapet, a văzut pe Smaragd mort și pe Pafnutie zăcînd abia viu. 


ŞI a turnat apă pe faţa lui şi l-a ridicat de la pămînt, zicîndu-i: "Ce-ţi este, domnule 
Pafnutie?" Iar el a răspuns: "Lasă-mă să mor aici, că o minune de mirare am văzut 
acum!" Apoi, sculîndu-se, a căzut cu fața lui pe faţa celei moarte și mulțime de 
lacrimi vărsînd plîngea, zicînd: "Vai mie, fiica mea cea dulce, pentru ce nu te-ai arătat 
mie mai înainte de ceasul acesta, ca şi eu să fi murit cu tine! Vai mie, cum te-ai tăinuit 
de mine, o, fiica mea cea scumpă? Cît de bine ai scăpat de cursele vrăjmașului și ai 
fugit de stăpînitorii lumii întunericului veacului acestuia, şi ai intrat în viața cea 
veşnică!" 


Acestea auzind Agapet şi cunoscînd lucrul cel minunat, s-a spăimîntat şi, 
alergînd, a spus egumenului. Şi venind egumenul cu sîrguință multă, a căzut pe fața 
ei cea sfîntă, şi se tînguia, zicînd: "Eufrosino, mireasa lui Hristos şi fiica sfinților, să 
nu uiţi pe cei împreună nevoitori cu tine şi mănăstirea aceasta. Ci, te roagă pen-tru 
noi Domnului nostru lisus Hristos, ca să ne dea nouă bine, nevoindu-ne să trecem la 
limanul mîntuirii şi să avem parte cu sfin-ții lui!" Şi a poruncit egumenul să se adune 
toți fraţii, ca să îngroape sfîntul ei trup cu o cuviincioasă cinste. lar dacă se adunară, 
au venit, şi au văzut minunea aceea de mirare. Şi proslăviră pe Dumnezeu, Cel ce a 
arătat puterea Sa cea tare în trupul cel neputincios. Iar unul din frați, fiind chior de 
un ochi, a alergat la moaștele Cuvioasei şi, plîngînd, a sărutat sfîntul ei trup şi îndată 
a văzut cu ochiul lui. 


Deci, văzînd fraţii o minune ca aceea, au mărit mila lui Dumnezeu şi pe Sfînta 
Eufrosina cea plăcută Lui slăvind-o o cinsteau şi s-au folosit toți foarte mult de o 
viață ca aceasta a ei. Apoi, îngro-pînd-o pe ea în rînd cu mormintele sfinților părinți, 
îi făceau pome-nirea ei cu bucurie. lar tatăl ei, Pafnutie, mergînd acasă, a împărțit 
averea sa la biserici, la mănăstiri, la săraci şi la străini. lar o parte nu mică din averea 
cea rămasă, aducînd-o în mănăstirea aceea, a dat-o spre trebuinţa locașului şi singur 
într-însul s-a călugărit şi, cerînd chilia fucei sale, a viețuit într-însa cu dumnezeiască 
plăcere 10 ani, şi şi-a dat sufletul său în mîinile Domnului, aflîndu-se pe aceeași 
rogojină pe care şi fiica lui, Cuvioasa Eufrosina, s-a odihnit. Și l-au îngropat cu cinste 
aproape de fiica sa, şi s-a aşezat po-menirea lor să se facă în toți anii întru slava 
Sfintei Treimi, a Tatălui şi a Fiului şi a Sfîntului Duh, lui Dumnezeu Celui minunat 
întru sfinţii Săi, Căruia se cuvine slava în veci. Amin. 


55. VIAŢA CUVIOSULUI PĂRINTELUI NOSTRU SERGHIE, 
EGUMENUL RADONEJULUI, NOUL FĂCĂTOR DE MINUNI 
(25 SEPTEMBRIE) 


(IUL 


Cuviosul şi de Dumnezeu purtătorul părintele nostru Serghie a fost născut în 
cetatea Rostovului, din părinţi binecredincioşi, Kiril şi Maria. Deci, l-a ales pe el 
Dumnezeu pentru slujba Sa încă din pîntecele mamei sale, căci intrînd oarecînd 


mama lui, după obiceiul său, în Biserică la Sfînta Liturghie şi avînd în pîntece pe 
acest prunc, cînd au vrut să înceapă a citi Sfînta Evanghelie, pruncul a glăsuit, încît 
au auzit toţi cei ce erau aproape de maica sa. Dease-menea, în vremea cîntării 
heruvicului, a doua oară a strigat pruncul. 


Şi cînd preotul a glăsuit "Sfintele sfinților”, a treia oară glasul pruncului din 
pîntecele mamei s-a auzit. Din aceasta au înţeles toți că o să se arate mare luminător 
lumii și slujitor Sfintei Treimi. Căci, precum sfîntul loan mergătorul înainte a săltat 
cu bucurie în pîntece înaintea Maicii Domnului, așa şi acesta a săltat înaintea 
Domnului în sfinta Biserică. Deci, s-a cuprins de frică şi de spaimă mama lui de 
minunea aceea, şi toți cei ce auziseră se mirau foarte. lar după acestea, s-au împlinit 
zilele naşterii şi a născut fiu, şi i-a pus numele Vartolomeu. Și, de cînd s-a născut, nu 
sugea Miercurea şi Vinerea niciodată şi nici altceva nu gusta. lar aceasta era înce- 
pătură a înfrînării şi a postirii lui celei mari, pe care mai pe urmă a arătat-o în vîrsta 
cea desăvîrşită. Cînd a fost de şapte ani, l-a dat la învăţătura cărții, dar nu învăţa 
lesne, căci era zăbavnic la minte. Şi cu multă silinţă îl învăţa pe el dascălul, însă cu 
greu sporea ceva. Aceasta era însă după rînduiala lui Dumnezeu, ca de la Duhul Sfînt, 
iar nu de la oameni să se dea copilului înțelegerea cărții. Drept aceea, într-o zi 
umblînd singur prin oarecare dumbravă - căci iubea din tinereţe liniştea și de multe 
ori se preumbla singur prin locuri liniștite -, a găsit pe un călugăr, sau mai curînd 
înger în chip călugăresc, trimis de Dumnezeu, stînd în dumbravă şi făcînd rugăciuni. 
Iar el, apropiindu-se, a stat aproape de el, şi aștepta sfîrşitul rugăciunii, apoi i-a făcut 
lui închinăciune. lar călugărul l-a întrebat: "Ce-ţi trebuie fiule?" A răspuns copilul, 
zicînd: "M-au dat, părinte, să învăţ carte şi nu pot să înţeleg nimic din cele ce-mi 
spune dascălul meu, de care lucru tare mă necăjesc şi nu ştiu ce să fac. Mă rog sfinției 
tale, roagă-te lui Dumnezeu pentru mine, ca să mă înţelepţească cu sfintele tale 
rugăciuni". lar călugărul făcînd rugăciune l-a binecuvîntat pe el, zicîndu-i: "Iată, de 
acum fiule îți dăruieşte ţie Dumnezeu să înţelegi cele ce-ţi trebuie, încît să poţi şi pe 
alții să-1 ajuţi!”. 


Din vremea aceea fericitul copil, precum pămîntul adapă din destul de ploaie 
şi se face roditor, aşa și el luînd binecuvîntare de la sfîntul acela călugăr - mai bine 
zis de la înger - s-a făcut lesnicios spre învăţătura a toată înţelepciunea cărții fără de 
osteneală. Pentru că Dumnezeu "i-a deschis lui mintea să înțeleagă scripturile”. Şi 
creştea copilul împreună cu anii, cu înţelegerea, şi cu faptele bune, căci iubea postul 
şi înfrînarea, fugea de jucărule cele obişnuite copilăreşti; iar la citirea 
Dumnezeieştilor cărți şezînd, învăţa acea înţelepciune, a căreia începătură este frica 
Domnului. Și aşa, din treaptă în treaptă mergînd, creştea spre bărbăția cea desă- 
vîrşită. 


După aceasta, părinţii lui s-au mutat din cetatea Rostovului, la locul ce se 
chema Radone, nu pentru că era acel loc mai mare sau mai vestit, ci pentru că 
Dumnezeu aşa a binevoit, ca la acel loc să proslăvească pe placul său, despre care ne 
este nouă acum cuvîntul. Drept aceea mutîndu-se acolo părinții fericitului, nu după 
multă vreme s-au mutat şi din viaţa aceasta, la locurile cele lumi-noase şi răcoroase, 


lăsîndu-și toată averea moștenitorului lor Varto-lomeu. Iar el, la moartea părinților 
săi, gîndea întru sine, zicînd: "Şi eu sînt muritor, şi cu adevărat voi muri şi eu ca și 
părinții mei". Deci, binecunoscătorul copil socotind viaţa aceasta scurtă, a împăr-țit 
averea ce rămăsese după părinţi, nelăsîndu-şi lui spre hrana cea de nevoie nimic, căci 
nădăjduia spre Dumnezeu cel ce dă hrană ce-lor flămînzi. Apoi s-a dus în pustie, şi 
făcîndu-şi o chiliuţă, petrecea într-însa nevoindu-se și rugîndu-se lui Dumnezeu 
neîncetat. lar după o vreme a venit la dînsul un sfințit călugăr, anume Mitrofan, de 
către care fericitul Vartolomeu s-a tuns în călugăreasca rîndu-ială, avînd de la 
naşterea sa douăzeci şi trei de ani, şi l-a chemat din călugărie cu numele de Serghie. 


Deci, a petrecut acel sfînt călugăr cu Serghie puţine zile, şi după aceasta 1-a 
zis lui: "Eu, fiule, mă duc în calea mea, iar pe tine te dau în mîinile lui Dumnezeu”. 
Şi a proorocit zicînd: "Va face Dumnezeu la locul acesta o mănăstire mare şi prea 
mărită". Şi făcînd rugăciune s-a dus. lar Sfîntul Serghie a rămas la locul acela şi se 
ostenea, zdrobindu-şi trupul său cu privegherea, cu postul şi cu multe feluri de 
osteneli. În vreme de iarnă, crăpînd pămîntul de ger, el răbda într-o haină, ca unul 
fără de trup arătîndu-se. Iar diavolii, nesuferind unele ca acele nevoinţe ale lui, se 
sîrguiau să-l alunge de la locul acela, închipuindu-se uneori în fiare, alteori în şerpi, 
înfricoşînd pe sfîntul şi repezindu-se la dînsul cu sălbăticie. Iar el, cu rugăciunea, 
precum cu o armă, îi alunga pe ei, şi înfierbîntările lor le rupea ca paianjenul, prin 
vitejia sufletului. Odată, a năpădit într-o noapte, aevea, o tabără drăcească asupra lui, 
ca o oaste oarecare şi cu mînie mare striga: "ieşi din locul acesta, ieşi, să mori ca un 
rău!" Şi acestea zicîndu-le, o văpaie mare ieşea din gurile lor. Iar el, cu rugăciunea 
înarmîndu-se, îndată a alungat tabăra drăcească şi fără de temere a rămas, cîntînd şi 
lău-dînd pe Dumnezeu. Acestea așa făcîndu-se, slava despre dînsul a început a 
străbate pretutindeni şi se adunau la dînsul mulți din cetățile şi ținuturile cele 
dimprejur pentru folosul sufletesc. Alţii voiau să locuiască cu dînsul și să se 
povăţuiască de către dînsul la calea mîntuirii. lar el cu dragoste primea pe cei ce 
veneau la dîn-sul. Şi a zidit mai întîi o biserică mică, care, prin porunca lui Teognost, 
care atunci era arhiereu, s-a sfințit în numele prea Sfintei Treimi, apoi şi mănăstire 
cinstită a ridicat, care este şi astăzi cu darul lui Hristos. 


Deci, rugat fiind de fraţi, a luat preoția prin hirotonisirea episcopului Atanasie 
şi păştea binecuvîntătoarea turmă cea încredinţată lui, povăţuind-o la pășunea cea 
duhovnicească, iar pe lupii cei rău gînditori îi alunga cu rugăciunea. 


Dar după puţină vreme, iar se sculară diavolii, nesuferind a fi alungați de 
sfîntul. Și închipuindu-se în şerpi, au intrat în chilia lui încît chila era plină de șerpi. 
Iar sfîntul, degrabă s-a întors la rugăciune, şi îndată diavolii cu nălucirile lor ca fumul 
s-au stins. Din acea vreme i s-a dat de la Dumnezeu putere asupra duhurilor celor 
necurate, încît nici îndrăzneau a se mai apropia de dînsul. Ducîndu-se vestea de 
dînsul pretutindenea, şi mulţi din părțile dimprejur adunîndu-se, a venit un 
arhimandrit de la Smolensc, anume Simon, multă avere aducînd şi dînd-o în mîinile 
sfintului, ca să zidească o mai mare biserică, iar pe sine s-a dat în supunere sfîntului. 


Şi ajutînd Dumnezeu, Cuviosul Serghie degrab a ridicat, cu acea avere, o 
biserică mai mare şi mănăstirea a lărgit-o şi vieţuia îngereşte, ca în Cer, cu ceata 
fraților săi, ziua şi noaptea slavoslo-vind pe Dumnezeu. Deci, s-a întîmplat oarecînd 
în mănăstirea lui a fi lipsă de hrană, şi erau fraţii în mîhnire mare, petrecînd fără de 
hrană, flămînzi, trei zile. lar rînduiala Cuviosului era ca să nu iasă călugării din 
mănăstire să ceară la mireni pîine, ci să-şi pună nădej-dea spre Dumnezeu Cel ce 
hrănește toată suflarea, şi de la Acela cu credință să-şi ceară cele trebuincioase. 


În timpul acela nu era viaţă de obşte în mănăstirea cuviosului. Deci, fraţii fiind 
strîmtoraţi de foamete, au început a cîrti împotriva sfîntului, zicînd: "Pînă cînd ne 
opreşti pe noi a merge la lume şi a cere cele de trebuinţă? Vom mai răbda încă această 
noapte, iar dimineaţă vom ieşi din locul acesta, ca să nu murim de foame". lar sfîntul 
îi mîngiia pe ei, spunîndu-le din viețile sfinților părinți, cum au răbdat multe necazuri, 
foame şi sete şi lipsă de îmbrăcăminte pentru Domnul şi le grăia lor cuvintele lui 
Hristos. "Căutaţi la pă-sările cerului, că nici nu seamănă, nici nu seceră, nici nu adună 
în jitniţe, şi Tatăl Ceresc le hrănește pe ele (Matei 6,26). Şi dacă hră-neşte păsările, 
oare pe noi nu poate să ne hrănească? lată acum este vremea răbdării, iar noi ne-am 
arătat nerăbdători, nevrînd a suferi puţină vreme ispita ce ni s-a întîmplat, pe care de 
am fi primit-o cu mulţumire, în mare folos ni s-ar fi socotit nouă, căci fă-ră de 
lămurire aurul nu se săvîrşeşte!" Şi a proorocit, zicînd: "Acum puţină vreme ni s-a 
întîmplat hpsa, iar dimineață va fi în-destulare de toate bunătăţile”. Şi s-a împlinit 
proorocirea sfîntului, căci a doua zi s-a adus în mănăstire mulțime de pîini proaspete 
şi peşte mult şi alte feluri de bucate de curînd gătite de la un om neştiut, care le zicea: 
"Un iubitor de Hristos a trimis acestea lui Avva Serghie şi fraţilor celor ce locuiesc 
cu dînsul". Deci, rugau frații pe aceia ce le aduseseră, ca să mănînce cu dînşii bucate, 
iar ei n-au vrut, spunînd că le-a poruncit ca degrabă să se întoarcă şi, grăbindu-se, au 
ieşit din mănăstire. Apoi fraţii, văzînd mulțimea de bucate, au înţeles că o cercetare 
dumnezeiască este, şi făcură ospăț, mulțumind lui Dumnezeu. 


Deci, au fost acele bucate pentru multe zile fraţilor, şi le-a zis cuviosul: 
"Vedeţi fraților şi vă minunați ce fel de răsplătire dă Dumnezeu răbdării, pentru că 
nu va uita pe săracii Săi pînă în sfîrşit. Niciodată nu va trece cu vederea locul acesta 
sfînt şi pe ro-bii Săi cei ce locuiesc într-Însul și îi slujesc Lui ziua şi noaptea”. 


Încă se cade a pomeni şi aceasta: Cuviosul părinte Serghie, la începutul venirii 
sale în pustie, s-a sălășluit la un loc fără de apă. Aceasta spre adăugarea ostenelii, ca 
de departe aducînd apa, să-şi ostenească trupul său mai mult. lar cînd cu voia lui 
Dumnezeu s-au înmulțit frații şi mănăstirea s-a aşezat, era nevoie mare pentru apă, 
căci se aducea de departe cu multă osteneală. Și pentru acea pri-cină cîrteau unii 
împotriva sfîntului, zicînd: "Pentru ce cu rea chibzuire ai întemeiat mănăstirea pe 
acest loc şi s-au făcut atîtea zidiri, nefiind apa aproape?" Iar sfîntul le răspundea: "Eu, 
fraților, singur am vrut să mă liniştesc în locul acesta, iar de vreme ce bine a vrut 
Dumnezeu ca atitea clădiri să se ridice, apoi puternic este ca să dea şi apă nelipsită, 
numai să nu slăbiți de la datorie, ci rugaţi-vă cu credință. 


Pentru că dacă poporului celui neplecat i-a izvorit apă din piatră în pustie, cu 
atît mai mult nu vă va trece cu vederea pe voi, cei ce slujiți Lui!" Iar odată luînd în 
taină pe un frate cu sine, s-a pogorit în valea cea de sub mănăstire şi nu era în valea 
aceea apă curgătoare altă dată, precum spun oamenii cei vechi. Deci sfîntul, aflînd 
într-o groapă puţină apă strînsă din ploaie, şi-a plecat genunchile şi s-a rugat lui 
Dumnezeu cu dinadinsul. Și îndată un izvor mare s-a arătat, care şi pînă astăzi este 
văzut de toți; şi scot dintr-însul la toată trebuinţa mănăstirească, şi multe tămăduiri 
se fac cu apa aceea la cei ce o iau cu credinţă. 


Şi făcea Cuviosul Serghie şi alte feluri de minuni. Pentru că atîta putere 
făcătoare de minuni luase de la Dumnezeu, încît a în-viat și un mort. Un om 
credincios din hotarele locaşului lui, avînd un fiu, singurul născut, cuprins de boală, 
l-a dus la cuviosul spre a-l tămădui. Dar copilul, slăbind de boală, a murit. Şi se 
tînguia după el tatăl lui nemîngiiat. Deci, văzînd Cuviosul Serghie tînguirea omu-lui 
aceluia, 1 se făcu milă de el şi, făcînd rugăciune, a înviat copilul şi l-a dat viu tatălui 
lui. Şi s-a întors omul bucuros cu fiul viu şi sănătos la casa sa. Încă veneau la dînsul 
şi cei cuprinși de duhuri necurate şi, ajungînd ei la sfîntul, fugeau dintr-înşii 
necuratele du-huri. Şi cei leproşi se curăţeau și orbii vedeau, și în scurt a zice, toți cei 
cuprinși de felurite neputinţe şi care mergeau la sfîntul cu credinţă, primeau nu numai 
sănătate trupului, ci şi folos sufletului, şi se întorceau cu îndoită tămăduire la casele 
lor. Pentru aceea era cinstit şi slăvit de toți cuviosul Serghie, şi mulți, dorind a vedea 
cin-stita lui față, şi a se îndulci de vorba lui cea dulce, din nenumărate cetăți și ţinuturi 
se adunau la dînsul, și mulțime de călugări lăsîndu-şi mănăstirile lor veneau la dînsul, 
dorind să vieţuiască cu el şi să fie povăţuiți de dînsul. 


Domnii şi boierii şi oamenii cei de rînd alergau cu sîrguinţă la acest fericit 
părinte, căci toţi îl aveau în mare cinste, ca pe unul din părinţii cei de demult, sau ca 
pe unul din prooroci. 


Un ţăran oarecare, lucrător de pămînt, din locuri prea depăr-tate, auzind de 
Sfîntul Serghie, a vrut să-l vadă şi mergînd în mî-năstirea cuviosului, întreba de 
dînsul unde se află. Se întîmplase că atunci cuviosul era în grădină și săpa pămîntul. 
I s-a spus de aceasta omului aceluia, iar el, mergînd în grădină, a văzut pe sfîntul în 
haină proastă, ruptă şi mult cîrpită, săpînd pămîntul, şi i se părea că au glumit cei ce 
i-au spus lui, pentru că nădăjduia să vadă pe sfîntul în mare slavă. Şi întorcîndu-se în 
mănăstire iar întreba, zicînd: "Unde este Sfîntul Serghie? Arătaţi-mi, căci am venit 
de departe ca să-l văd pe el". lar ei i-au zis: "Cu adevărat, acela este, pe care l-ai 
văzut". După aceea, ieşind sfîntul din grădină, l-a văzut țăranul şi îngrețoşîndu-se de 
el, şi-a întors faţa de la dînsul şi nu vrea nici să caute la fericitul. Şi se defăima în 
sinea lui, zicînd: "O, cîtă osteneală am suferit în deşert! Eu am venit să văd un 
prooroc mare, de care auzeam, şi nădăjduiam să-l văd în mare cinste şi iată acum văd 
un sărac și necinstit stareţ”. 


Deci, sfîntul înțelegîndu-i gîndurile lui, era foarte mulțumit, căci, precum 
mîndrul de laudă şi de cinste se bucură, aşa se bucură cel smerit, cu gîndul, de 


necinstire şi de defăimare. Şi luînd pe țăranul acela la sine, i-a pus masa şi l-a ospătat 
cu dragoste. 


După aceasta 1-a zis: "Să nu te mîhnești, omule, că pe acela pe care dorești să- 
| vezi, degrab îl vei vedea". Iar, cînd sfîntul grăia acestea, iată un vestitor a venit, 
spunîndu-i de venirea unui domn mare în mănăstire. ŞI, sculîndu-se sfîntul, a ieşit în 
întîmpinarea acelui domn, care venea cu mulțime de slugi. 


Şi văzînd acel domn pe sfîntul sîrguindu-se, a alergat la dînsul şi apucînd 
înainte cu închinăciune pînă la pămînt, a luat binecuvîn-tare de la cuviosul, iar el, 
binecuvîntîndu-l, l-a dus în mănăstire cu cinstea ce 1 se cădea. Și mergînd amîndoi 
împreună, starețul şi domnul vorbeau, iar ceilalți toți mergeau înainte. lar țăranul 
acela a fost împins undeva departe de slugile ce mergeau înainte, şi pe starețul de 
care se îngrețoşa uitîndu-se la dînsul de departe, dorea să-l vadă, dar nu putea. 


Deci, a întrebat în taină pe unul din cei ce mergeau înainte zicîndu-i: "Cine 
este, stăpîne, starețul cel ce şade cu voievodul?" Şi i-a spus lui acela că este sfîntul 
Serghie. Apoi, a început ţăranul a se necăji şi a se ocări pe sine, zicînd: "O Doamne, 
cît m-ai orbit şi n-am crezut celor ce-mi arătau pe sfîntul părinte, şi nu i-am dat lui 
vrednica cinste? Cu dreptate este numele nostru țăran şi prost. Cum mă voi arăta feții 
sfîntului, cuprins fiind de rușine?". După ce a plecat voievodul din mănăstire, țăranul 
a alergat la cuviosul, şi ru-şinîndu-se a privi la faţa lui, i-a căzut la picioare, cerîndu- 
1 iertare, căci din neştiinţă a greşit. Sfîntul l-a mîngiiat cu dragoste, zicîndu-i: "Să nu 
te mîhnești, fiule! Pentru că tu singur ai socotit adevărul despre mine, zicîndu-mi că 
sînt nimic, iar toți ceilalți s-au amăgit, părîndu-le că sînt mare”. De aici, s-a arătat 
aevea în cîtă smerenie era cuviosul părinte Serghie, căci pe lucrătorul de pămînt ce 
se în-greţoşa de el, l-a iubit mai mult decît cinstea ce 1 se făcea de voievod. 


Oarecînd fericitul, după obiceiul său, într-o seară tîrziu, stînd la citirea 
rugăciunilor şi rugîndu-se pentru ucenicii săi, cu dinadinsul, lui Dumnezeu, a auzit 
un glas zicîndu-i: "Serghie!". Iar el, mirîndu-se de neobişnuita chemare noaptea 
tîrziu, a făcut rugă-ciune şi a deschis fereastra chiliei, vrînd să vadă cine l-a chemat. 
ŞI, iată, a văzut o lumină mare din cer strălucind, încît s-a luminat noaptea aceea mai 
mult decît o zi luminoasă, apoi a venit la dînsul a doua oară glasul, zicînd: "Serghie, 
te rogi pentru fiii tăi şi rugă-ciunea ta este primită. Caută și vezi numărul călugărilor 
celor adu-naţi în numele Sfintei Treimi la păstoria ta”. Ci, căutînd sfîntul, a văzut 
mulțime multă de păsări prea frumoase, nu numai în mănăs-tre, ci şi împrejurul 
mănăstirii, şezînd şi cîntînd cîntări îngereşti cu nespusă dulceaţă. Și iar se auzea 
glasul, zicîndu-i: "În ce chip ai văzut păsările acestea, așa se va înmulţi turma 
ucenicilor tăi, şi după tine nu se va împuţina, şi aşa cu minune și în multe feluri vor 
fi împodobiţi cu bunătăţile lor, cei ce vor urma pașilor tăi”. lar sfîntul, văzînd, se mira 
de acea minunată vedenie. 


Şi vrînd să aibă părtaş şi martor la vedenia aceea, a chemat pe Simeon cel mai 
sus pomenit, căci era aproape, iar Simeon, mirîndu-se de neobişnuita chemare a 


starețului, a alergat degrab la dînsul şi nu s-a învrednicit să vadă toată vedenia, ci 
numai o parte a văzut din lumina aceea cerească. 


Dar sfîntul 1-a spus lui toate cele ce a văzut şi s-au bucurat amîndoi împreună, 
proslăvind pe Dumnezeu. 


După aceasta, într-una din zile, au venit grecii de la Constantinopol, trimiși la 
sfîntul de prea sfințitul Patriarh Filotei, și i-au adus lui de la Patriarh binecuvîntare și 
daruri: o cruce, un parai-man, o schimă şi scrisoare care avea în sine scris aşa: "Cu 
mila lui Dumnezeu Arhiepiscop al Constantinopolului şi a toată lumea Pa-triarh, 
Domnul Filotei, celui întru Sfîntul Duh fiu şi împreună sluji-tor al smereniei noastre, 
Serghie, dar şi pace, şi a noastră binecuvîntare să fie cu voi! Am auzit de viaţa voastră 
cea după Dumnezeu foarte îmbunătățită, și am lăudat şi am preamărit pe Dumnezeu. 
Însă o rînduială încă vă mai trebuie, aceea că n-aţi cîş-tigat viaţa cea de obşte. Căci 
ştii, cuvioase, că şi singur Dumnezeiescul Părinte Proorocul şi împăratul David, cel 
ce pe toate le-a cercetat cu înțelegere, nimic alt n-a putut să laude, fără numai "a locui 
frații împreună". lar după acela și noi sfat bun vă dăm, ca să alcătuiți viaţă de obşte, 
şi mila lui Dumnezeu şi binecuvîntarea noastră să fie cu voi”. 


Această scrisoare a Patriarhului luînd-o cuviosul, a mers la Prea sfințitul 
Alexie, fericitul Mitropolit a toată Rusia, şi, arătîndu-i scrisoarea, îl întreba zicîndu- 
i: "Tu, Prea sfințite stăpîne, cum porunceşti?” Iar Mitropolitul a răspuns stareţului, 
zicînd: "De vreme ce de atitea bunătăți te-ai învrednicit cuvioase, preamărind 
Dumnezeu pe cei ce-L slăvesc pe EI, cît şi în țările cele depărtate a ajuns auzul 
numelui şi al vieţii tale, încît a toată lumea marele Patriarh te sfătuieşte spre folos, 
apoi şi noi la aceeași te sfătuim și lăudăm o așa rînduială". Deci din vremea aceea 
cuviosul Serghie a aşezat viaţa de obşte în locașul său, poruncind ca să se păzească 
statornic rînduielile vieţii de obşte: nimic să nu cîştige cineva pentru sine, nici să se 
numească ceva al său, ci toate de obşte să le aibă, după poruncile sfinților părinți. lar 
după aşezarea vieții de obşte a vrut să fugă de mărirea omenească şi să slujească lui 
Dumnezeu în loc neştiut, sălăşluindu-se în linişte, în singurătate. 


Deci, găsind o vreme cu înlesnire, a ieşit în taină din mănăs-tirea sa neştiind 
nimeni, şi a plecat în pustie. Mergînd ca la patru-zeci de stadii, a aflat un loc bine 
plăcut lui, aproape de rîul ce se numeşte Cîrjaci, şi acolo sălăşluindu-se, viețuia. 
Apoi, fraţii, vă-zîndu-se părăsiți de părintele lor, erau în mare necaz și tulburare, ca 
oile fără de păstor, şi cu de-adinsul îl căutau pretutindenea. După cîtăva vreme, s-a 
aflat de fraţi locul şi, mergînd, rugau pe sfîntul cu lacrimi să se întoarcă în mănăstire. 
Dar el nu vrea, iubind mai mult liniştea şi singurătatea. Din această pricină, mulți din 
ucenicii lui lăsînd lavra, s-au aşezat cu dînsul în pustia aceea şi după o vreme oarecare 
au ridicat mănăstire şi biserică în numele prea sfintei Născătoarei de Dumnezeu. lar 
frații din lavra cea mare neputînd a vieţui fără de părintele lor, şi neizbutind a-l 
îndupleca ca să se întoarcă la dînșii, au mers la prea sfințitul Mitropolit Ale-xie, 
rugîndu-l să trimită el la cuviosul, poruncindu-i să se întoarcă la locul lui cel dintii. 
Fericitul Alexie a trimis pe doi arhimandriţi, rugîndu-l ca să asculte şi să mîngiie pe 


frații săi prin întoarcerea sa la dînşii, ca nu cumva supărîndu-se, fără de dînsul să se 
risipească şi la locul sfînt să se pustiască. Apoi, cuviosul Serghie, trebuind a asculta 
pe arhiereu, s-a întors în lavră la petrecerea sa cea dintii, unde s-au mîngiiat fraţii 
foarte mult de venirea lui. 


Episcopul Permului, sfîntul Ștefan, avînd mare dragoste către cuviosul, 
mergea oarecînd de la episcopia sa pe cale la cetatea Moscova, care este de la 
mănăstirea lui Serghie ca la cinci stadii. lar curînd, grăbindu-se spre cetate, s-a gîndit 
să nu meargă atunci la mănăstirea sfîntului, ci să vadă pe cuviosul cînd se va întoarce 
către casă. Şi cînd era el în dreptul mănăstirii s-a sculat din căruţa sa, şi citind 
"Cuvine-se să te fericim" şi făcînd obișnuita rugăciune, s-a închinat fiind cu faţa spre 
mănăstirea cuviosului Serghie, zicînd aşa: "Pace ţie duhovnicescule frate!" Şi s-a 
întîmplat că atunci feri-citul Serghie mînca la masă. Și înţelegînd cu duhul 
închinăciunea episcopului, s-a sculat numaidecit de la masă și stînd puţin, și 
rugăciune făcînd, s-a închinat asemenea episcopului celui ce se afla departe de la 
mănăstire, zicîndu-i: "Bucură-te şi tu păstorule al turmei lui Hristos şi pacea lui 
Dumnezeu să petreacă cu tine". lar frații s-au mirat de acel lucru neobișnuit, şi au 
înțeles unii că o vedenie vedea cuviosul. Apoi, după sfîrşitul mesei l-au întrebat de 
ceea ce făcuse, iar el le-a spus lor zicînd: "În acel ceas episcopul Ştefan, mergînd pe 
cale spre Moscova, a stat în dreptul mănăstirii noastre, şi s-a închinat Sfintei Treimi, 
şi pe noi păcătoşii ne-a binecuvîntat". lar mai pe urmă, unii din ucenicii lui cu 
încredințare s-au înștiințat că adevărat așa a fost lucrul şi se minunau de darul cel 
înainte văzător, ce se dăduse de la Dumnezeu părintelui lor. 


Şi înflorea locaşul cuviosului cu bărbați îmbunătățiți, şi mulți dintr-înșii, 
pentru bunătățile lor cele mari, erau luaţi în alte mănăstiri ca egumeni, iar alții erau 
ridicaţi la scaune arhierești. Și toți aceia au sporit întru bunătăţi şi în urmarea celui 
desăvîrşit învăţător, şi iscusitului lucrător al poruncilor Domnului, cuviosul Serghie, 
care era pildă vie turmei sale, asemenea cu îngerii petrecînd viața. Pentru care 
viețuind încă în trup, se învrednicea cu cei fără de trupuri, căci slujind el 
dumnezeiasca liturghie, îngerul Domnului slujea cu el, precum mărturiseau ucenicii 
lui, Isachie tăcutul și Macarie, bărbaţi vrednici de credinţă şi desăvîrşiți în fapte bune, 
care într-adevăr au văzut pe Îngerul lui Dumnezeu slujind cu cuviosul Serghie în altar 
şi s-au spăimîntat văzînd po-doaba lui negrăită. 


După acestea, fericitul Alexie Mitropolitul, slăbind de bă-trîneţe și văzînd că 
se apropie de sfîrșit, a chemat la sine pe cuviosul Serghie şi luînd crucea sa cea 
arhierească, pe care o purta la piept, împodobită cu aur şi cu pietre scumpe, o dădu 
cuviosului. Iar el, închinîndu-se cu smerenie, i-a zis: "lartă-mă, stăpîne, căci din 
tinerețe n-am fost purtător de aur, iar la bătrîneţe mai mult decît atunci vreau ca să 
petrec în sărăcie". lar arhiereul i-a zis: "Ştiu iubite că acestea le-ai isprăvit, dar să 
faci ascultare, şi să pri-mești de la noi binecuvîntarea ce ţi se dă”. Şi aşa a pus cu 
mîinile sale crucea pe pieptul sfîntului, ca o logodire, apoi a început a grăi: "Să ştii 
fericite, pentru ce te-am chemat şi ce voi să rînduiesc pentru tine. lată eu, Dumnezeu 
încredințindu-mi, am ținut Mitro-polia Rusiei, pe cît El a voit. lar acum mă văd 


apropiat de sfîrşit, numai nu știu ziua sfirşitului meu, şi doresc ca în viaţa mea să 
găsesc un bărbat ce ar putea după mine să pască turma lui Hristos. Și nu aflu altul 
aşa după cum doresc eu, decît numai pe tine. Încă ştiu cu încredințare că şi marii 
stăpînitori, domni, şi toți oamenii laici şi duhovniceşti, pînă la cel de pe urmă, te vor 
iubi pe tine, şi nu pe altul, ci numai pe tine te vor cere la scaunul acela, ca cel ce eşti 
vrednic. Deci, acum prea cuvioase, primeşte rînduiala episcopiei. lar după ieşirea 
mea din trup vei lua scaunul meu". Auzind aceste cuvinte, cuviosul s-a mîhnit foarte, 
căci se socotea pe sine a fi nevrednic de o rînduială ca aceea. Și a răspuns către 
arhiereul: "lartă-mă stăpîne sfinte, dar pui pe mine sarcină mai presus de puterea 
mea, și aceasta nu se poate întîmpla niciodată. Cine sînt eu păcătosul şi mai smeritul 
decît toți oamenii ca să îndrăznesc a mă atinge de o rînduială ca aceasta?" Apoi, 
fericitul Alexie a zis multe cuvinte către sfîntul din dumnezeieştile Scripturi, ca să-l 
înduplece pe el la voia sa. Dar iubitorul de smerenie nu s-a plecat nicidecum. La urmă 
i-a răspuns: "Stăpîne sfinte, de nu vei vrea să alungi pe smerenia mea din hotarele 
acestea şi de la auzul tău, apoi să nu mai adaogi a grăi despre aceasta către mine, nici 
pe altcineva să-l laşi să mă supere cu acest fel de cuvinte, de vreme ce nimeni nu va 
putea să afle întru mine vrere la aceasta”. 


Iar arhiereul văzînd pe sfîntul neplecat, a încetat a-i grăi lui despre urmarea la 
scaunul episcopal, temîndu-se ca nu cumva, supărîndu-se cuviosul, să se ducă în cele 
mai depărtate părți şi pustietăţi şi să lipsească Moscova de un luminător ca acesta. Și 
mîngâîindu-l cu cuvinte duhovniceşti, i-a dat voie să plece cu pace la mănăstire. lar 
nu după multă vreme, cel între sfinți, Alexie mitropolitul, s-a dus din viaţă, şi fericitul 
Serghie era silit prin ru-găminte de domnii cei mari stăpînitori și de mulțimea 
pravoslavnicilor să primească scaunul Mitropoliei Rusiei, iar sfîntul ca un diamant 
tare a rămas neînduplecat. 


Atunci a fost suit pe scaun un arhimandrit, anume Mihail, care a îndrăznit mai 
înainte de sfințenie a se îmbrăca în veşminte arhiereşti, şi a-şi pune camilafcă albă. 
Încă începuse şi asupra Sfîn-tului Serghie şi a locașului lui a se înarma. I se părea că 
Serghie îi taie îndrăzneala lui, căutîndu-şi pentru sine Mitropolia. lar fericitul auzind 
că Mihail se lăuda împotriva lui, a zis către ucenicii săi: "Mihail, lăudîndu-se 
împotriva locașului acestuia, împotriva sme-reniei noastre, nu va cîştiga ceea ce 
doreşte, de vreme ce este biruit de mîndrie, nici cetatea împărătească nu va vedea”. 
Și s-a împlinit proorocirea sfîntului, căci călătorind Mihail în corabie spre 
Constantinopol pentru hirotonie, a căzut în boală trupească şi s-a sfîrşit. lar pe scaun 
a fost ridicat Kiprian. 


În acei ani, prin voinţa lui Dumnezeu, pentru păcatele noastre a fost năvălirea 
necuratului Mamae, împăratul tătăresc, asupra pămîntului Rusiei. De acest lucru 
marele Domn Dimitrie întristîndu-se, Sfîntul Serghie I-a înarmat cu rugăciunea, şi 1- 
a proorocit biruință, zicînd: "Să ieşi împotriva barbarilor, lepădîndu-ţi toată în-doiala, 
şi Dumnezeu ajutîndu-ți, vei birui pe vrăjmașii tăi şi te vei întoarce sănătos la scaunul 


tău”. 


Deci, marele Domn, nădăjduind spre ajutorul Dumnezeului şi prin rugăciunile 
sfîntului, a mers făcînd război cu tătarii, i-a biruit pe ei, astfel că abia cu puţini 
tovarăşi a scăpat Mamae. lar Cuvio-sul, înainte fiind văzător, vedea cele de departe 
ca pe cele de aproape și stînd cu frații la rugăciune în mănăstirea sa, cînd era război 
între creştini şi între tătari, spunea în acea vreme că marele Domn Dimitrie a biruit 
pe tătari şi care din ostaşii creştini a fost ucis în război, aducînd jertfe lui Dumnezeu 
pentru dînșii, pentru că toate 1 se descopereau lui de la Dumnezeu. lar Cneazul, întor- 
cîndu-se izbînditor de la război, a mers în mănăstire la Cuviosul, mulţumind mult 
sfintului că 1-a ajutat cu rugăciunile sale către Dumnezeu. 


Stînd oarecînd fericitul părinte noaptea la obişnuita sa pravilă înaintea Icoanei 
Preacuratei Maicii lui Dumnezeu şi adeseori pri-vind la icoană, zicea: "Preacurată, 
Maica Hristosului meu, apără-toare şi tare ajutătoare a neamului omenesc, fii 
mijlocitoare nouă nevrednicilor, pururea rugîndu-te Fiului tău şi Dumnezeului 
nostru, ca să caute spre locul acesta sfînt, care este întemeiat spre lauda şi cinstea 
sfintului numelui Lui, în veci. Pe tine Maica dulcelui meu Hristos, ca pe ceea ce ai 
cîştigat multă îndrăzneală către Dînsul, înainte-rugătoare te punem noi, robii tăi, căci 
tu eşti tuturor nădej-de de mîntuire și adăpostire". Așa se ruga, şi canonul cel de 
mulțu-mire, adică Acatistul Preacuratei cîntîndu-l, a șezut puţin să se odihnească. Iar 
ucenicului său, Mihail, i-a zis: "Fiule, trezeşte-te şi priveghiază, de vreme ce o 
cercetare minunată şi înfricoşătoare o să ne fie nouă în ceasul acesta”. Acestea 
grăindu-le, îndată se auzi un glas, zicînd: "lată, vine Preacurata!" Iar sfîntul auzindu- 
], a ieşit degrab din chilie în tindă, şi iată o lumină mare, mai mult decît soarele 
strălucind, a luminat pe sfîntul, şi îndată a văzut pe Prea-curata cu doi Apostoli, cu 
Petru şi cu loan, strălucind într-o negrăi-tă lumină. Cînd a văzut-o sfîntul, a căzut cu 
fața la pămînt neputind suferi raza aceea strălucitoare. lar Preacurata s-a atins de 
sfîntul cu mîinile sale, zicîndu-i: "Nu te spăimînta, alesul Meu! Iată am venit să te 
cercetez, căci s-a auzit rugăciunea ta pentru ucenicii tăi, şi pentru locașul tău să nu te 
mai mîhnești, că de acum înainte vei fi îndestulat de toate, nu numai pînă ce eşti în 
viaţa aceasta, ci şi după ducerea ta cea către Domnul, nedepărtată voi fi de locașul 
tău, cele trebuitoare dîndu-i nelipsit, păzindu-l şi acoperindu-l"”. Acestea zicînd, s-a 
făcut nevăzută. lar sfîntul, ca într-o uimire a minţii, era cuprins de frică şi de cutremur 
mare, şi venindu-şi în sine după puţin, a aflat pe ucenicul său zăcînd de frică, ca mort, 
şi l-a ridicat. Iar el a început a se arunca la picioarele starețului, zicînd: "Spune-mi 
părinte, pentru Domnul, ce era această minunată vedenie de vreme ce duhul meu 
numai puţin de nu s-a despărțit de trupeasca-mi legătură, pentru vedenia cea 
strălucită?" Iar sfîntul se bucura cu sufletul şi faţa lui strălucea de acea negrăită 
bucurie, neputînd să grăiască altceva nimic, fără numai atît: "Aşteaptă, fiule, fiindcă 
duhul meu în mine tremură de acea minunată vedenie". Și se află tăcînd şi mirîndu- 
se. Apoi, după puţin timp, a zis ucenicului său: "Fiule, chiamă la mine pe Isaac şi pe 
Simon". Şi venind ei, le-a spus toate pe rînd, cum a văzut pe Preacurata Născătoare 
de Dumnezeu cu Apostolii şi ce 1-a zis lui. Deci, acestea auzindu-le ei, se umplură 
de bucurie şi de veselie şi toți împreună au cîntat Paraclisul Maicii lui Dumnezeu. lar 
sfîntul a petrecut toată noaptea aceea fără somn, socotind cu mintea, pentru milostiva 
cercetare a Stăpînei celei Prea curate. 


Slujind oarecînd Cuviosul Dumnezeiasca Liturghie, ucenicul lui Simon, de 
care am pomenit înainte, fiind desăvîrşit în viață, era atunci eclesiarh. Acela a văzut 
foc umblind pe Jertfelnic, încon-jurînd Altarul şi pe Serghie cînd slujea. Şi stătea 
sfîntul în foc de la cap pînă la picioare. lar sosind vremea împărtăşirii, s-a luat focul 
acela Dumnezeiesc şi învăluindu-se ca o pînză curată, a intrat în sfîntul pahar, şi cu 
acela s-a împărtăşit vrednicul slujitor, sfintul Serghie. 


Vieţuind Cuviosul ani îndestulați în mare înfrînare şi osteneli, și făcînd multe 
minuni, a ajuns la bătrîneţe adînci. Acum îi erau anii lui de la naştere şaptezeci şi opt. 
Apoi, cu şapte luni mai îna-inte, şi-a văzut mutarea sa către Dumnezeu şi a chemat 
frații, în-credinţind egumenia ucenicului său cu numele Nicon, care deşi era tînăr de 
ani, mintea lui înflorea cu căruntețele şi în toată viața ur-ma învățătorului şi 
povăţuitorului său Serghie. Punîndu-l pe Nicon egumen, Serghie a început singur a 
se linişti, iar în luna lui septembrie, căzînd în boala trupească, şi cunoscîndu-și cea 
de pe urmă ducere a sa către Dumnezeu, a chemat şi a învăţat pe fraţi destul, dîndu- 
le binecuvîntare şi iertare; iar în ceasul din urmă, s-a îm-părtăşit singur cu 
Preacuratele Taine, dîndu-și astfel sfîntul său suflet în mîinile lui Dumnezeu. Faţa lui 
era luminoasă, nu ca a mortului, ci ca a unui om care doarme, ceea ce era un semn 
încre-dinţat de luminarea lui cea sufletească şi de răsplată Dumnezeiască. lar cinstitul 
lui trup a fost pus în locaşul în care s-a nevoit. După trei ani de zile, însă, s-au aflat 
moaștele lui cele sfinte întregi şi nestricate nici de hainele lui nu se atinsese 
stricăciunea, ci ieşea mireasmă bună negrăită şi multă tămăduire se da bolnavilor. 
Chiar şi pînă acum de la cinstita lui raclă, curg, ca dintr-un izvor, tămăduirile tuturor 
celor ce aleargă cu credință. Căci, precum în viaţa sa, așa şi după mutare, face 
nenumărate minuni mari acel mare făcător de minuni, pentru mărirea lui Hristos 
Dumnezeului nostru, Căruia se cuvine cinstea şi mulțumita în veci. Amin. 


Despre viaţa cuviosului părintele nostru Serghie şi despre multe minuni ale 
lui, se află tipărită carte în împărăteasca cetate, Moscova, în care între alte minuni 
ale sfîntului se afla şi aceasta: "După sinodul cel din Florenţa, unde mulțime de 
drepteredincioşi, arhierei şi preoţi care n-au vrut să se unească cu rătăcirea lati- 
nească, s-au fost pierdut cu felurite chinuri de către latini. Un Presbiter din părțile 
Rusiei celei mari, care mersese la soborul acela, cu Isidor mitropolitul Kievului, cel 
ce a căzut mai pe urmă din dreapta credință și era numele Presbiterului Simeon - a 
răbdat multe necazuri şi munci în temniţă şi în obezi, pentru buna credinţă, de la 
mitropolitul Isidor lepădatul. Apoi, scăpînd din lanţuri, s-a sfătuit cu Toma solul 
Tferschei şi au fugit din cetatea latinească în ţara lor. Fiind în mîhnire mare şi în 
nepricepere pe cale pentru nelesnicioasa trecere și culcîndu-se puţin să se odihnească, 
a adormit şi a văzut un stareţ cinstit stînd lîngă el, apucîndu-l de mîna dreaptă şi 
zicîndu-i: "Oare te-ai binecuvîntat de Marcu Eugenicul episcopul Efesului cel ce a 
urmat paşilor apostoleşti?" Iar el a răspuns: "Am văzut Doamne pe minunatul şi tarele 
bărbat acela şi m-am bine-cuvîntat de dînsul"”. Apoi stareţul a zis: "Binecuvîntat este 
de Dumnezeu omul acela, că din deşertul sobor latinesc nimenea nu l-a învins pe el, 
nici cu averile, nici cu îmbunările, nici cu îngrozirile chinurilor. Deci, tu învățătura 
şi descoperirea aceea ce ai auzit-o de la fericitul Marcu s-o propovăduiești oriunde 


vei merge, la toți drepții cei ce ţin așezămintele sfinților apostoli şi poruncile sfinților 
părinţi de la cele şapte sinoade, și cel ce are înțelegere adevărată, să nu se amăgească. 
Iar pentru lungimea şi greutatea drumului să nu vă întristați, căci eu sînt nedepărtat 
de voi şi vă voi trece fără de grijă. Acestea şi mai multe dacă 1-a zis cinstitul acela 
stareţ, l-a întrebat Presbiterul: "Doamne, spune-mi cine eşti tu, că mi se pare că eşti 
trimis de Dumnezeu să ne scoţi pe noi deznădăjduiții din pămîntul acesta străin?" 
Răspuns-a cel ce se arătase: "Eu sînt Serghie, pe care oarecînd m-ai chemat, rugîndu- 
te în rugăciunea ta, şi te-ai făgăduit să vii în mănăstirea mea. După vedenia aceasta, 
deşteptîndu-se preotul, s-a bucurat şi a spus împreună călătorului său (Toma), cele 
ce a văzut şi a auzit. ȘI au mers amîndoi, veselindu-se în calea lor, şi au ajuns degrab 
prin dumnezeiescul aco-perămînt şi cu rugăciunile apărătorului său cuviosului 
Serghie, sănătoşi şi fără de bîntuială în părțile Rusiei. 


Ajutorul şi arătarea sfîntului povestind, au propovăduit cele auzite de la dînsul, 
descriind pe larg toate cele ce s-au făcut la soborul din Florenţa. 


Aceasta s-a pomenit aici pentru necuviinţa vremii de acum, întru care sfînta și 
dreapta credință este hulită şi prigonită prea mult de latini. Ca să vadă fiii Bisericii 
Răsăritului că stilpul lor, cuviosul părintele nostru Serghie, şi după preaslăvirea sa, a 
arătat că este nedrept soborul Florenței. Credinţa noastră (după Apostolul) constă nu 
în biruitoarele cuvinte ale înțelepciunii omeneşti şi în arătarea Duhului şi a puterii, şi 
nu în înţelepciunea şi măiestria omenească, ci în puterea lui Dumnezeu. 


În această zi, mai facem şi pomenirea cuvioasei Eufrosina, care era fiica 
sfîintului mucenic Mihail, voievodul Cernigovului, şi prin arătarea şi făgăduinţa 
Preasfintei Născătoarei de Dumnezeu s-a dăruit copila lor și s-a botezat în Biserica 
cea mare a Pecerschii. Iar în vîrstă venind, și fiind cu Mina, voievodul Sujdalului, 
prin voia părinților, s-au rugat cu lacrimi Preacuratei Născătoarei de Dumne-zeu, ca 
să 1 se păzească fecioria ei neînstrăinată. 


Și a văzut arătîndu-se cereasca Împărăteasă, poruncindu-i ca să asculte pe 
părinții săi, şi să meargă la Sujdal, de nimic îndoindu-se. Deci, fiind ea pe cale şi încă 
neajungînd la Sujdal, logodnicul ei a murit. lar ea, aflînd mănăstirea de fecioare, cu 
hramul "Pune-rea veşmîntului Preasfintei Născătoare de Dumnezeu”, s-a călugărit 
într-însa şi s-a nevoit bine. Apoi i s-a dat ei de sus darul prooro-ciei, chiar a tămădui 
boalele, şi făcea multe minuni. lar în vremea năvălirii păgînului Batus, hanul 
tătarilor, locaşul său l-a păzit întreg de robia mahomedanilor cu rugăciunile sale. 
Apoi a trecut la Domnul la 25 septembrie, zi în care îşi făcuse mai înainte făgăduinţa 
sa lui Dumnezeu, îmbrăcîndu-se în chipul îngeresc. 


56. VIAŢA ŞI OSTENELILE SFÎNTULUI, SLĂVITULUI ȘI 
ÎNTRU TOT LĂUDATULUI APOSTOL ŞI EVANGHELIST IOAN 
(26 SEPTEMBRIE) 


Sfîntul Apostol şi Evanghelist loan - de Dumnezeu cuvîntătorul - era fiul lui 
Zevedei şi al Salomiei, care era fiica lui losif Logodnicul. Acesta a fost chemat de la 
mrejile pescăreşti la pro-poveduirea Evangheliei. Cînd Hristos Domnul, umblînd pe 
lîngă marea Galileii, îşi alegea din pescari apostoli şi a chemat pe cei doi frați, pe 
Petru şi pe Andrei, atunci a văzut şi pe Iacob al lui Zevedei şi pe loan, fratele lui, în 
corabie cu Zevedei, tatăl lor, legîndu-şi mrejele lor, şi i-a chemat la Sine. Iar ei, îndată 
lăsînd corabia şi pe tatăl lor, au mers după Dînsul (Matei 4, 11-22). La primirea sa, 
loan a fost numit de Hristos Domnul fiu al tunetului, căci ca tunetul avea să se audă 
în toată lumea şi tot pămîntul să umple. Şi umbla după Bunul său Învățător urmînd 
paşilor Lui, şi învăţind înţelepciunea care ieşea din gura Lui. Și era foarte iubit de 
Hristos, Domnul său, pentru nerăutatea lui cea desăvîrșită şi pentru curăţia fecioriei. 


ŞI l-a cinstit pe el Domnul, între cei doisprezece apostoli, ca pe un prea ales şi era 
unul din cei trei mai de aproape ucenici ai lui Hristos, cărora le descoperea mai mult 
tainele Sale cele Dumnezeieşti. Cînd a vrut să învieze pe fiica lui Iair, n-a lăsat nici 
pe unul să meargă după Sine, fără numai pe Petru, pe lacob şi pe loan. Cînd în Tabor 
a vrut să-şi arate slava Dumnezeirii Sale, a luat pe Petru, pe Iacob şi pe loan. Cînd se 
ruga în grădină şi acolo nu era fără de loan, pentru că zicea ucenicilor: "Ședeţi aici, 
pînă ce Mă voi duce acolo şi Mă voi ruga. Şi luînd cu Sine pe Petru şi pe cei doi fii 
ai lui Zevedeu, a început a se întrista şi a se mîhni" (Matei 26, 36-37). 


Pretutindenea loan, ca un iubit ucenic al lui Hristos, a fost nedepărtat de 
Dînsul. lar cum îl iubea pe el Hristos, este cunoscut de acolo că s-a culcat pe pieptul 
Lui. Căci, la Cina cea de taină, Domnul a spus dinainte de vînzătorul său şi se 
întrebau ucenicii, nepricepîndu-se pentru cine grăieşte. Atunci loan s-a culcat pe 
pieptul iubitului învățător, precum singur spune în Evanghelia sa: "Iar la masă era 
rezemat la pieptul lui Iisus unul dintre ucenicii Lui, pe care-l iubea Iisus". Deci, 
Simon Petru i-a făcut semn acestuia și i-a zis: "Întreabă cine este despre care se 
vorbeşte". Şi că-zînd acela astfel la pieptul lui Iisus, I-a zis: "Doamne, cine este?" 
(loan 13, 23-25). O dragoste ca aceasta avea el spre Hristos Domnul, încît putea fără 
de oprelişte să se rezeme pe pieptul Domnului şi să întrebe cu îndrăzneală despre 
taina aceea. loan avea către Domnul său dragoste mai multă decît alții. Pentru că, în 
vremea patimilor Domnului, toți lăsînd pe Păstorul lor au fugit, numai el singur 
privea nedepărtat spre toate chinurile lui Hristos, pătimind cu inima împreună cu 
Dînsul, şi plîngînd și tînguindu-se cu Prea-curata și Prea nevinovata Fecioară Maria, 
Maica Domnului. Chiar şi la cruce şi la moarte, împreună cu dînsa nu s-a depărtat de 
Cel ce a pătimit pentru noi, Fiul lui Dumnezeu. Și sub cruce s-a numit de Dînsul fiu 
al Prea curatei Fecioarei Maria. Căci răstignit fiind Domnul pe Cruce,... văzînd pe 
mama Sa şi pe ucenicul pe care îl iubea stînd alături, a zis mamei Sale: "Femeie, iată 
fiul tău!" Apoi a zis ucenicului: "lată mama ta! Şi din ceasul acela ucenicul a lua-t-o 
la sine" (loan 19, 26-27). 


Şi o avea pe ea la sine, ca pe mama sa în toată cinstea, şi 1-a slujit ei pînă la 
cinstita şi slăvita ei adormire. lar la adormire, ducîndu-se cinstitul şi sfîntul ei trup al 
Marcii lui Dumnezeu la mormînt, sfîntul loan a dus înaintea patului Ei stîlparea ce 
strălu-cea ca o lumină, pe care Arhanghelul Gavriil o adusese Preacuratei Fecioare, 
spunîndu-i de mutarea ei de pe pămînt pe cer. 


Iar după adormirea Preasfintei Născătoare de Dumnezeu s-a dus cu ucenicul 
său Prohor în Asia, unde-i căzuse lui soarta, ca acolo să propovăduiască cuvîntul lui 
Dumnezeu. Şi mergînd se mîh-nea, pentru că vedea înainte ispitele cele de pe mare, 
pe care le şi spusese ucenicului său Prohor. Şi dacă intrară din loppi în corabie, și 
începură a merge, s-a ridicat o furtună mare în ceasul al unspre-zecelea din zi şi s-a 
spart corabia în noaptea aceea, şi toți cei ce erau în corabie înotau prin valurile mării. 
lar în ceasul al şaselea din zi, i-a aruncat marea vii pe toţi la uscat, ca la cinci stadii 
de la Seleucia, numai singur loan a rămas în mare. lar Prohor plîngînd mult pentru 
el, s-a dus în Asia. Şi mergînd patruzeci de zile, a sosit la un sat ce era lîngă mare, şi 


s-a odihnit de osteneală. Şi privea spre mare şi se întrista pentru loan, şi iată, din 
mare spumîndu-se un val, s-a trîntit de mal cu sunet tare şi a dat afară pe loan viu. 


Deci, a alergat Prohor să vadă ce fel de om a aruncat marea şi a aflat pe Ioan, 
şi l-a ridicat pe el de la pămînt şi cuprinzîndu-se în braţe, au plîns şi au mulțumit lui 
Dumnezeu de toate. Așa a petrecut sfîntul loan patruzeci de zile și patruzeci de nopţi 
în mare înotînd, şi cu darul lui Dumnezeu a rămas viu. ȘI intrară în sat şi cerînd pîine 
şi apă s-au întărit, şi s-au dus după aceea în Efes. 


Intrînd ei împreună în cetate, i-a aflat pe ei o femeie romană, însemnată și 
vestită pînă şi la Roma de răutatea lucrurilor ei. Ea ţinea baia cea de obşte în cetatea 
aceea. Femeia aceea prinzîndu-i pe ei, i-a pus în baie să slujească şi îi chinuia rău. 


Însă cu meşteşugirea sa i-a tras pe amîndoi spre slujba sa, pe loan ca să aprindă 
focul, iar pe Prohor să toarne apă. Și au petre-cut într-o nevoie ca aceea multă vreme. 
În baia aceea era un de-mon, care în toţi anii sugruma pe unul din cei ce se spăla într- 
însa, tînăr sau tînără. Căci, cînd se zidea baia şi s-a săpat temelia, un tînăr şi o tînără, 
după sfat idolesc, i-a îngropat de vii acolo, şi de atunci începuse a se face mereu cîte 
o ucidere ca aceea. Apoi, s-a întîmplat în acea vreme de a intrat în baie un copil, 
anume Domnos, fiul lui Dioscorid, mai marele cetăţii. Pe cînd se spăla Domnos în 
baie, a năvălit asupra lui dracul şi l-a sugrumat, şi plîngere multă s-a făcut după 
dînsul. Şi s-a auzit aceasta în toată cetatea Efesului. Dioscorid, înştiințîndu-se de 
aceasta, era în mare întristare, cît a şi murit de necaz. lar Romana se ruga mult 
Artemidei ca să învieze pe Domnos. Şi, rugîndu-se, îşi chinuia trupul său, dar n-a 
reuşit nimic. lar loan întrebînd pe Prohor despre ceea ce se întîmpla, i-au văzut pe 
dînșii Romana vorbind şi a apucat pe loan şi a început a-l bate tare, mustrîndu-l şi 
ocărîndu-l. Şi aruncînd pricina morţii lui Domnos asupra lui loan, i-a zis: "De nu vei 
învia pe Domnos, sufletul tău din trup îl voi despărți”. 


Ioan, rugîndu-se, a înviat pe copil şi s-a spăimîntat duhul Romanei, zicînd că 
sau Dumnezeu, sau fiul lui Dumnezeu este el. lar loan propovăduia puterea lui 
Hristos şi-l învăţa să creadă întru Dînsul. Apoi, a înviat şi pe Dioscorid. Și Dioscorid, 
Domnos și Romana crezură în Hristos şi se botezară. Apoi a căzut frică peste tot 
poporul şi se mira de ceea ce se făcuse, şi unii ziceau de Ioan şi de Prohor că sînt 
vrăjitori, iar alții ziceau că vrăjitorii nu înviază pe morţi. Deci, a gonit loan și pe 
duhul cel viclean din baie, și petreceau amîndoi în casa lui Dioscorid, întărind în 
credinţă pe cei din nou luminați, Și îi învăţa pe ei la viaţă îmbunătățită. 


Într-o vreme, se făcea praznicul Artemidei în Efes, şi tot poporul sărbătorea 
îmbrăcat fiind în haine albe, dănţuind şi jucînd lîngă capiștea Artemidei. lar aproape 
de capişte era idolul zeiței aceleia. Suindu-se şi loan la un loc înalt, a stat aproape de 
idol, şi mustra cu mare glas orbirea lor, că nu ştiu cui se închină şi că în locul lui 
Dumnezeu cinstesc pe diavolul. Iar mulțimea se umplu de mînie pentru aceasta și 
arunca cu pietre asupra lui loan. Dar nici o piatră nu l-a lovit pe dînsul, ci întorcîndu- 
se, toate loveau pe cei ce le aruncau. lar loan, întinzîndu-și mîinile în sus, a început 


a se ruga şi îndată s-a făcut arşiţă şi zăduf mare pe pămînt şi au căzut din mulțime 
bărbați ca la două sute şi au murit. Iar ceilalți, din frica care îi cuprinsese şi-au venit 
în fire şi se rugau lui loan ca să cîştige milă, căci cutremur și frică căzuse peste dînşii. 
lar dacă s-a rugat loan către Dumnezeu, toți morții au înviat şi toți au căzut la 
picioarele lui loan şi crezînd în Hristos, s-au botezat. Și acolo, la un loc care se numea 
Tihi, a tămăduit loan pe un slăbănog, care zăcea de doisprezece ani şi care sculîndu- 
se, a preamărit pe Dumnezeu. 


Şi multe alte semne împlinindu-se de Ioan, și străbătînd au-zul minunilor 
pretutindeni şi văzînd diavolul cel ce petrecea în capiştea Artemidei şi înțelegînd că 
are să se surpe de dînsul, a luat un chip de ostaș asupră-şi și plîngînd cu amar, ședea 
la un loc anu-me. Iar cei ce treceau pe alăturea, îl întrebau pe el de unde este și de ce 
plînge așa tare. lar el zicea: "Eu sînt din Cezareea Palestinei, mai mare peste temniță, 
şi mi se dăduse mie ca să păzesc doi vrăji-tori care veniseră de la Ierusalim, Prohor 
şi loan, care erau osîndiți la moarte pentru mulțimea lucrurilor rele ale lor, şi 
dimineaţă era să fie cu amar pierduţi, iar ei, cu vrăjile lor, au fugit din lanţuri și din 
temniță noaptea, și am căzut eu în răspundere pentru ei, căci a voit să mă piardă 
guvernatorul pe mine pentru dînșii, dar eu m-am rugat boierului să mă lase să mă duc 
să-i caut. ȘI aud că acei vrăji-tori se află aici, dar n-am ajutor ca să-i prindă pe ei 
cineva". Acestea zicînd diavolul, arăta o scrisoare de mărturie pentru aceea şi arăta 
şi o pungă mare de aur ca să o dea acelora care ar pierde pe niște vrăjitori ca aceia. 


Acestea auzindu-le oarecari ostași, le era jale de dînsul şi au pornit cu mulțime 
împotriva lui loan şi a lui Prohor şi, ducîndu-se în casa lui Dioscorid, îi ziceau: "Sau 
ne dai nouă pe vrăjitori, sau casa ta o vom arde”. lar Dioscorid voia ca mai bine casa 
lui să o ardă decît să le dea lor pe Apostolul cu ucenicul Prohor. Dar ştiind loan cu 
duhul că tulburarea poporului o să iasă în bine, s-a dat pe sine adunării şi pe Prohor. 


Aducîndu-i cu zgomot mulțimea, ajunseră la capiştea Artemidei. Și s-a rugat 
Ioan lui Dumnezeu, încît a căzut îndată capiş-tea idolească, dar n-a vătămat nici un 
om. Şi a zis Apostolul către diavolul cel ce şedea acolo: "Ţie îţi zic, necuratule 
diavole: spune cîți ani ai de cînd petreci aici şi de ai pornit tu pe poporul acesta asupra 
noastră?" lar dracul a zis: "Sînt două sute patruzeci şi nouă de ani de cînd petrec aici 
şi eu am pornit pe poporul acesta asupra voastră”. lar 1-a zis loan lui: "Ţie îți 
poruncesc în numele lui lisus Nazarineanul, să nu mai petreci în locul acesta”. Și 
îndată a ieșit diavolul. Şi s-a spăimâîntat tot poporul, şi au crezut în Hristos. Încă s-au 
făcut şi mai mari semne de loan şi multă mulțime de oameni s-au întors la Domnul. 


În acea vreme Domițian, Cezarul Romanilor (81-96), a ridi-cat prigonire mare 
asupra creştinilor. loan a fost pîrît la dînsul şi, prinzîndu-l eparhul Asiei, l-a trimis 
legat în Roma la Cezar unde, pentru mărturisirea lui Hristos, mai întîi l-au bătut, apoi 
l-au adă-pat cu un pahar de otravă, plin cu venin aducător de moarte. Dar el nu s-a 
vătămat de otravă, după cuvîntul lui Hristos: "Şi chiar ceva dătător de moarte de vor 
bea nu-i va vătăma" (Marcu 16,18). 


Atunci îl aruncară într-o căldare cu untdelemn foarte fiert, dar şi de acolo a 
ieşit nevătămat. ŞI strigau mulțimile: "Mare este Dumnezeul creştinilor”. Și Cezarul, 
neîndrăznind să chinuie mai mult pe loan, pentru că îl socotea pe el fără de moarte, 
l-a osîndit la deportare în insula Patmos, precum şi în vis a zis Domnul lui loan: "Ţi 
se cade ție multe să pătimești, şi vei fi izgonit la un os-trov, care are mare trebuință 
de tine". 


Deci, luînd ostaşii pe loan cu Prohor, i-au dus în corabie şi începură a călători 
pe mare. lar într-una din zile, călătorind ei, şezură oamenii împărăteşti la masă, şi s- 
au veselit avînd mulțime de bucate şi de băuturi. Dar unul dintre dînşii, tînăr fund, 
jucîndu-se a căzut din corabie în mare şi s-a înecat. Atunci veselia lor întru plîngere 
li s-a întors şi bucuria în tînguire, pentru că nu puteau să ajute cu nimic celui căzut 
în adîncul mării. Dar mai ales tatăl copi-lului aceluia, fiind acolo în corabie, se tînguia 
foarte, şi era cît pe ce să se arunce în mare, de n-ar fi fost ţinut de alții. Știind pe loan 
puternic în semne, cu de-adinsul toţi l-au rugat ca să-i ajute. lar el a întrebat pe fiecare 
dintre dînșii pe care Dumnezeu cinstește. 


Şi ziseră ei unul pe Apolon, altul pe Dia, altul pe Ercule, iar unii pe Asclepias 
şi alții pe Artemida Efesului. Şi a zis către dînșii loan: "Atiţia zei aveţi şi nu pot să 
mîntuiască un om din înecare?" Și i-a lăsat pe ei ca să fie în mîhnire pînă a doua zi. 
lar a doua zi, în ceasul al treilea din zi, fiindu-i jale și lui loan de pierzarea tînă-rului, 
s-a rugat lui Dumnezeu cu lacrimi din destul şi îndată s-a făcut fierbere în mare, și 
ridicîndu-se spre corabie un val, a aruncat pe tînăr viu înaintea picioarelor lui loan. 
Acest lucru toți văzîndu-l s-au spăimîntat şi s-au bucurat de tînărul cel întors de la 
înec. lar pe loan au început a-l cinsti foarte şi au luat de pe dînsul lanţurile cu care 
era ferecat. 


Altădată noaptea, în ceasul al cincilea, s-a făcut în mare o furtună grozavă, şi 
toți deznădăjduindu-se de viaţa lor, strigau. Şi cînd corabia era să se sfărîme au strigat 
către loan rugîndu-l ca să-i ajute, şi să roage pe Dumnezeul său ca să-i mîntuiască 
din pierzarea aceea. Iar el, poruncindu-le lor să tacă, a început a se ruga, și îndată a 
încetat furtuna şi s-a făcut liniște numaidecît. Unul din ostaşi era cuprins de durerea 
pîntecului şi, fiind aproape să moară, Apostolul l-a făcut sănătos. Apoi, la o vreme, 
li s-a sfîrşit apa din corabie şi mulți slăbind de sete, erau aproape de moarte, iar loan 
a zis lui Prohor să umple vasele din mare; şi cînd erau pline vasele, a zis: "În numele 
lui lisus Hristos scoateţi și beţi”. Şi scoţînd au aflat apă dulce, și bînd s-au răcorit, şi 
pentru aceasta toţi s-au bote-zat şi vroiau să scoată pe loan din legături ca să meargă 
oriunde va vrea. Dar el îi sfătuia pe dînșiui să-l ducă la locul ce li s-a poruncit. Şi 
ajungînd la ostrovul Patmos, au dat scrisoarea ighemonului. lar Miron, socrul 
ighemonului, a luat pe Ioan şi pe Prohor în casa sa. 


Miron avea un fiu mai mare, anume Apollonid. Acela avea în sine un drac 
iscoditor, care spunea cele ce vor să fie. Și toţi aveau pe Apolonid ca pe un prooroc. 
Dar cînd a intrat loan în casa lui Miron, Apolonid s-a făcut îndată neștiut. EI a fugit 
într-altă cetate, temîndu-se să nu izgonească loan dintr-însul duhul cel isco-ditor. 


Apoi, fiind necaz în casa lui Miron pentru Apollonid pentru că se făcuse neştiut, a 
venit o scrisoare de la dînsul la Miron, care îl înştiința că loan vrăjitorul l-a izgonit 
pe el din casă cu farmecele, și nu poate să se întoarcă pînă ce nu va pierde pe loan. 
Iar Miron, citind scrisoarea, a alergat la ginerele său ighemonul, spunîndu-i ceea ce 
se făcuse. lar ighemonul, prinzînd pe loan, vrea să-l dea pe el la mîncarea fiarelor. 


loan a rugat însă pe ighemonul să-i îngăduiască puţin şi să-i dea voie să trimită 
el pe ucenicul său la Apollonid, făgăduindu-se că-l va întoarce acasă. lar ighemonul 
n-a oprit să fie trimis uceni-cul, dar pe Ioan legîndu-l cu două lanţuri, l-a aruncat în 
temniță. Și s-a dus Prohor la Apollonid cu scrisoarea lui loan, în care era scris aşa: 
"loan Apostolul lui lisus Hristos, fiul lui Dumnezeu, iscodito-rului duh aceluia ce 
petrece în Apollonid îi poruncesc: În numele Tatălui şi al Fiului şi al Sfîntului Duh, 
să ieşi din zidirea lui Dumnezeu, și să nu mai intri într-însa niciodată, ci afară din 
ostrovul acesta singur să fii în locuri fără de apă, iar nu întru oameni". Cînd a ajuns 
Prohor cu scrisoarea aceasta la Apollonid, îndată a ieșit dintr-însul dracul. lar 
Apollonid şi-a venit în fire, şi ca din somn deşteptîndu-se, a plecat cu Prohor, 
întorcîndu-se în cetatea sa. Dar nu a mers îndată acasă, ci a alergat mai întîi la loan 
în temniţă şi, căzînd la picioarele lui, îi da lui mulțumită pentru că l-a slobozit de 
duhul cel necurat. ŞI înştiințîndu-se părinţii, fraţii şi rudenuile de întoarcerea lui 
Apollonid, s-au adunat toţi, şi s-au bucurat și l-au scos pe Ioan din lanţuri și din 
închisoare. 


Pentru că Apollonid a spus despre sine, zicînd așa: "lată, mulți ani sînt de cînd 
mă odihneam pe patul meu, cuprins de un somn greu, şi un om de-a stînga patului 
stînd, m-a scuturat şi m-a deşteptat. Era mai negru decît un trunchi pîrlit şi putred, şi 
ochii lui ardeau ca luminile, şi m-am cutremurat de frică. lar el a zis către mine: 
"Deschide-ţi gura ta" şi am deschis-o, şi a intrat în gura mea, şi a umplut pîntecele 
meu, Și din ceasul acela cunoștință mi-a făcut mie şi la bine şi la rău, și pentru toate 
cele ce se făceau în casă. Iar cînd a intrat Apostolul lui Hristos în casa noastră, atunci 
mi-a zis cel ce şedea în mine: "Să fugi de aici Apollonide, ca să nu mori rău, că acest 
om este vrăjitor şi va să te omoare pe tine”. Și îndată am ieşit, şi am fugit în altă 
cetate. lar cînd am vrut să mă întorc, nu mă lăsa, zicîndu-mi: "De nu va muri loan, 
tu nu vei pu-tea să trăieşti în casa ta”. 


Apoi, venind Prohor în cetatea în care eram, dacă l-am văzut pe el, îndată 
necuratul duh a ieşit din mine cu același chip cu care a intrat întîi în pîntecele meu. 
Şi m-am uşurat de multă greutate, mintea mea s-a îndreptat şi m-am făcut sănătos". 
Auzind acestea, toţi au căzut în faţa lui loan. Iar el, deschizîndu-și gura sa, i-a învăţat 
pe ei credinţa cea în Domnul nostru lisus Hristos. 


Şi au crezut Miron cu femeia şi cu fiii săi, şi s-au botezat, şi s-a făcut bucurie 
mare în casa lui. lar mai pe urmă şi femeia ighe-monului, Hrisippia, fiica lui Miron, 
a primit sfîntul botez cu fiul său şi cu toate slugile sale. Iar după dînsa Lavrentie, 
bărbatul ei, guvernatorul ostrovului aceluia, s-a botezat şi şi-a lepădat stăpînirea sa, 
ca să slujească lui Dumnezeu mai cu libertate. Şi au petrecut loan cu Prohor în casa 


lui Miron trei ani, propovăduind cuvîntul lui Dumnezeu. Şi multe semne și minuni 
au făcut acolo cu puterea lui lisus Hristos. Bolnavii au tămăduit şi dracii au gonit, a 
răsturnat la pămînt numai cu cuvîntul capiştea lui Apollon cu toți idolii lui, şi pe 
mulți aducînd la credinţă, 1-a botezat. 


Era în părțile acelea un vrăjitor, anume Chinops, petrecînd în loc pustiu și 
sfătuindu-se cu necuratele duhuri în ani îndestulați. Oamenii din ostrov îl aveau toți 
pe acela ca pe un Dumnezeu, pentru nălucirile care se făceau de dînsul. Iar jertfitorii 
lui Apollon, mîniindu-se foarte împotriva lui loan pentru risipirea capiştei lui 
Apollon, şi pentru că i-a întors pe toți oamenii la credinţa sa, învățîndu-i în numele 
lui lisus Hristos, s-au dus la Chinops şi s-au jeluit înaintea lui împotriva Apostolului 
lui Hristos, rugîndu-l pe el să izbîndească necinstirea idolilor lor. Dar Chinops n-a 
vrut să meargă în cetate, fiindcă de mulţi ani petrecea în locul acela neieşitorul, ci 
mai mult cetăţenii mergeau la dînsul. Însă le-a făgăduit că o să trimită un duh viclean 
în casa lui Miron ca să ia sufletul lui loan şi să-l dea pe el judecății celei veșnice. 
Deci, a do-ua zi a trimis la loan pe un mai mare din viclenele duhuri, poruncindu-i 
ca să aducă la dînsul sufletul lui. 


Iar diavolul, mergînd în casa lui Miron, a stat la locul unde era loan. Acesta 
însă ştiind de acel diavol, i-a zis: "Îţi poruncesc ţie, în numele lui Hristos, să nu ieşi 
din locul acesta pînă nu-mi vei spune pentru ce pricină ai venit aici la mine". Diavolul 
însă sta legat de cuvîntul lui loan, zicînd către dînsul: "Jertfitoriui lui Apollon au mers 
la Chinops şi s-au rugat lui ca să meargă în cetate şi să aducă asupra ta moarte, şi n- 
a vrut, zicînd: "De mulţi ani trăiesc în locul acesta neieşind, şi acum oare să mă 
ostenesc pentru acel om ce este prost şi de nimic? Ci mergeţi şi vă vedeţi de treabă 
în calea voastră, iar de dimineaţă eu voi trimite un înger al meu, care va lua sufletul 
lui şi-l va aduce la mine, şi eu îl voi da pe el judecății celei veşnice”. Și a zis loan 
către diavolul acela: "Te-a mai trimis pe tine vreodată undeva ca să iei suflet omenesc 
şi să-l aduci la dînsul?" Și a zis diavolul: "Am fost trimis de am omorit, dar suflet n- 
am luat". lar loan zise: "Dar pentru ce îl ascultați pe el?" Şi diavolul zise: "Toată 
puterea satanei este întru dînsul şi are învoire cu boierii noştri şi noi cu dînsul sîntem 
şi Chinops ne ascultă pe noi, şi noi pe el". Apoi i-a zis loan: "Eu, Apostolul lui Iisus 
Hristos, îți poruncesc ție, duhule viclean, să nu mai intri în locuinţele omenești, nici 
să te mai întorci la Chinops, ci să ieşi şi să te munceșşti afară din ostrovul acesta. Și 
îndată a ieșit diavolul din ostrov. lar Chinops, văzînd că nu se întoarce duhul, a trimis 
pe altul, dar şi acela a pătimit tot aşa. Apoi pe alți doi din mai marii întunericului a 
trimis, şi a poruncit ca unul să intre la loan, iar altul să stea afară, ca să-i aducă 
răspuns lui. Intrînd un diavol la loan, şi pătimind aceleaşi ca și cei ce au mers mai 
întîi, iar celălalt diavol care stătea afară, văzînd nevoia tovarăşului său, a fugit la 
Chinops şi i-a spus ceea ce se făcuse. Chinops s-a umplut de mînie pentru aceasta, şi 
luînd toată mulțimea diavolească, a mers în cetate, şi s-a bucurat toată cetatea văzînd 
pe Chinops şi toți mergînd, i se închinau lui. Aflînd pe loan că învăţa poporul, s-a 
umplut de multă mînie, şi a zis către popor: "Oameni orbi, de ce ați rătăcit din calea 
adevărului? Ascultaţi-mă pe mine. De este drept loan şi de sînt drepte cele grăite de 
dînsul, să vorbească cu mine şi să facă acel fel de minuni, pe care şi eu le voi face, și 


veţi vedea cine din noi este mai mare: loan sau eu? De va fi el mai mare decît mine, 
voi crede şi eu cele grăite şi făcute de dînsul”. 


Şi luînd Chinops pe un tînăr, i-a zis lui: "Tinere, dar viu este tatăl tău?" Iar el 
i-a răspuns lui: "A murit”. Şi a zis Chinops: "Cu ce moarte a murit?" Acela a zis: 
"Corăbier a fost şi spărgîndu-se co-rabia, s-a înecat în mare”. Și a zis Chinops către 
Ioan: "Acum să-ți arăţi loane puterea ta! Ca să credem cele zise de tine, să pui pe tată 
viu înaintea fiului său". Şi a zis loan: "Nu m-a trimis pe mine Hristos ca să ridic pe 
cei morți din mare, ci pe oamenii cei amăgiţi să-i învăţ”. Şi a zis Chinops tuturor 
oamenilor: "Măcar acum să mă credeţi pe mine că loan este înşelător şi vă amăgeşte 
pe voi. Prin-deţi-l pe el şi-l ţineţi, pînă ce voi aduce pe tatăl tînărului viu. Și ţinură pe 
Ioan. Chinops şi-a întins mîinile şi a lovit cu ele şi a făcut plesnet în mare, şi toţi 
temîndu-se, s-a făcut nevăzut la ochii lor. Și toţi şi-au ridicat glasurile lor, zicînd: 
"Mare eşti Chinopse". Şi de năprasnă a ieşit Chinops din mare, ţiind precum a zis pe 
tatăl tînă-rului, şi toți se mirară. 


Şi a zis Chinops: "Oare acesta este tatăl tău ?" Şi a zis tînărul: "Aşa Doamne", 
şi s-au închinat toți lui Chinops. Și popoa-rele căutau să ucidă pe loan, dar i-a oprit 
pe ei Chinops, zicîndu-le: "Cînd veţi vedea mai mari decît acestea, atunci să fie 
chinuit". Şi chemînd pe alt om i-a zis lui: "Dar tu ai avut fii?'. "Da, Doamne, dar din 
zavistie l-a ucis cineva". Și îndată a strigat Chinops, che-mînd pe nume pe ucigaș și 
pe cel ucis, şi amîndoi au stat de față. Şi a zis Chinops omului aceluia: "Oare acesta 
este fiul tău?" ŞI a zis omul: "Da, Doamne". ŞI a zis Chinops lui loan: "Ce te minu- 
nezi loane?" Şi i-a zis loan: "Eu de aceasta nu mă minunez". Şi a zis Chinops: "Mai 
mari decît acestea vei vedea, şi atunci te vei minuna, și nu vei muri pînă ce te voi 
înfricoşa pe tine cu semnele”. Și a zis loan lui Chinops: "Semnele tale de grabă se 
vor strica”. lar mulțimea auzind un cuvînt ca acesta, s-a repezit asupra lui loan, şi l- 
a bătut foarte mult, pînă cînd a crezut că este mort. Şi a zis Chi-nops către popor: 
"Lăsaţi-l neîngropat, ca să-l mănînce păsările cerului". Și se duseră toți de la acel loc, 
bucurîndu-se cu Chinops. lar dupa aceasta, auzind Chinops că loan învaţă la locul ce 
se numea aruncare de pietre, a chemat pe un diavol cu care făcea vrăji. Şi mergînd la 
locul acela, a zis lui loan: "Gîndesc că mai multă ruşine și înfruntare să-ţi fac ţie şi 
pentru aceea te-am lăsat viu. Să vii însă la nisipul mării și vei vedea puterea mea, și 
te vei ruşina”. Și urmau după dînsul acei trei diavoli, de care se părea poporului că 
Chinops i-a înviat din morţi. Și lovind tare, cu plesnet mîinile sale, s-a afundat şi de 
la ochii tuturor s-a făcut nevăzut. 


lar mulțimea a strigat: "Mare eşti Chinopse şi nu este altul mai mare decît 
tine!". Iar loan a poruncit diavolilor celor ce în o-menesc stau, să nu se ducă de la 
dînsul, şi s-a rugat Domnului ca să nu se socotească întru cei vii Chinops, şi aşa a 
fost. 


Pentru că deodată s-a tulburat marea, şi fierbea cu valurile, şi n-a mai ieșit 
Chinops din mare, ci a rămas acolo în adîncul mării, precum Faraon cel de demult, 
afundîndu-se ticălosul. Iar dia-volilor acelora pe care îi socotea poporul că sînt 


oameni sculaţi din morţi, le-a zis loan: "Întru numele lui lisus Hristos celui răstignit, 
şi a treia zi înviat, să ieşiţi din ostrovul acesta”. Și îndată s-au făcut nevăzuţi. lar 
poporul stăruia, așteptînd pe Chinops trei zile şi trei nopţi pe nisip, pînă cînd de foame 
şi de sete, şi de arșița soarelui, cei mai mulți dintr-înşii au slăbit şi zăceau fără de 
glas, dintre care trei copii au murit. lar pe oamenii aceia, miluindu-i loan şi ru-gîndu- 
se pentru mîntuirea lor, şi vorbindu-le mult despre credinţă, le-a înviat copiii, le-a 
tămăduit pe neputincioşii lor, şi toți apropiindu-se, cu un gînd la Domnul s-au botezat 
şi s-au dus la casele lor, slăvind pe Hristos. lar loan a mers în casa lui Miron și 
mergînd adeseori la popor, îi învăţa în numele lui lisus Hristos. 


Odată, a găsit lîngă cale un om bolnav zăcînd, cuprins cum-plit de fierbinţeală, 
şi l-a tămăduit cu semnul Crucii. Acest lucru văzîndu-l un iudeu, anume Filon, care 
se întreba cu dînsul din Scriptură, a poftit pe loan în casa sa. Și era femeia lui 
leproasă. Aceasta a căzut la Apostol şi îndată s-a tămăduit de lepră şi a crezut în 
Hristos. Atunci şi iudeul însuși a crezut şi a primit sfîntul botez în casa sa. După 
aceasta sfîntul loan a ieşit la tîrg şi s-a adu-nat la dînsul poporul ca să asculte din 
gura lui învățătura cea mîntuitoare. Apoi au venit şi jertfitorii idoleşti, dintre care 
unul ispitindu-l pe sfîntul, a zis: "Învăţătorule, am un fiu olog de amîn-două 
picioarele, mă rog ție să-l tămăduieşti pe el şi de-l vei tămă-dui voi crede şi eu în 
Dumnezeul pe care tu îl propovăduieşti”. Iar sfîntul a zis către dînsul: "Pentru ce 
ispiteşti aşa pe Dumnezeu care va arăta aievea vicleşugul inimii tale?" 


Zicînd acestea, loan l-a trimis la fiul lui cu aceste cuvinte: "În numele lui 
Hristos, Dumnezeul meu, scoală-te şi vino la mine". Iar el sculîndu-se, îndată a venit 
la sfîntul sănătos. Tatăl lui însă, pentru acea ispitire, a ologit în acel ceas de amîndouă 
picioarele şi a căzut la pămînt de cumplită durere, şi striga rugînd pe sfîntul: 
"Miluieşte-mă sfinte al lui Dumnezeu şi mă tămăduiește cu numele lui Hristos 
Dumnezeul tău. Cred că nu este alt Dumnezeu afară de EI". Deci, milostivindu-se 
sfîntul, a făcut pe Jertfitor sănătos și învăţîndu-l credinţa, l-a botezat în numele lui 
lisus Hristos. 


A doua zi, loan a mers la un loc unde un om zăcea, avînd neputinţa udului, şi 
nu se sculase de pe patul său șaptesprezece ani. Pe acesta Apostolul I-a tămăduit cu 
cuvîntul şi l-a luminat cu sfîn-tul botez. Apoi, în acea zi, a trimis la loan Antipatul 
care se dusese la Lavrentie, ginerele lui Miron, rugîndu-l foarte mult să vină în casa 
lui, căci femeii lui, fund însărcinată, îi venise ceasul naşterii şi suferea cumplit 
neputînd să nască. 


Sfîntul a mers degrab şi numai cît a pășit cu piciorul pe pra-gul casei, îndată 
femeia a născut şi 1 s-a uşurat durerea. Văzînd aceasta Antipatul, a crezut în Hristos 
cu întreagă casa sa. Apoi, pe-trecînd acolo Ioan trei ani, s-a dus în altă cetate, care 
era la cincizeci de stadii depărtare, în care locuitorii erau întunecaţi cu întunerecul 
închinării la idoli. 


Intrînd el acolo, a văzut pe popor făcînd praznic idolilor şi pe nişte tineri legați 
şi a întrebat pe unul din cei ce stăteau acolo: "Pentru ce sînt legaţi tinerii aceştia?” 
Omul acela i-a răspuns: "Avem pe marele Dumnezeu Lup, căruia acum îi săvîrşim 
praznicul, deci aceluia or să 1 se junghie tinerii aceştia spre jertfă”. loan a rugat pe 
omul acela ca să-i arate şi lui pe acel Dumnezeu al său. lar el a zis: "De vrei să-l vezi 
pe el, să aştepţi pînă la al patrulea ceas din zi, şi vei vedea jertfitorii cu poporul 
mergînd la locul unde se arată Dumnezeu, vei merge şi tu cu dînșii şi vei vedea pe 
Dumnezeul Lup". lar loan i-a zis: "Te văd pe tine om bun, iar eu sînt nou-venit aici, 
mă rog ţie ca tu însuți să mă duci îndată la acel loc, căci doresc foarte mult să văd pe 
dumnezeul vostru şi de mi-l vei arăta, îţi voi da un mărgăritar de mare preț”. EI, luînd 
pe loan, l-a dus şi i-a arătat un loc de luncă noroios și plin de apă şi i-a zis: "De aici 
iese Lupul, dumnezeul nostru, şi se arată la popor”. loan aştepta deci ieşirea acelui 
dumnezeu şi, iată, aproape de al patrulea ceas din zi, s-a arătat diavolul în chip de lup 
prea mare, ieşind din apă, pe care sfîntul loan, cu numele lui Hristos legîndu-l, l-a 
întrebat: "De cîţi ani locuieşti aici?" Diavolul i-a răspuns: "De şap-tezeci de ani". lar 
Apostolul lui Hristos a zis: "Îţi poruncesc ţie în numele Tatălui, şi al Fiului şi al 
sfîntului Duh, să ieşi din ostrovul acesta şi să nu mai vii niciodată aici!" Şi îndată 
diavolul s-a stins. Omul acela, văzînd ceea ce se făcuse, s-a spăimîntat şi a căzut la 
picioarele sfîntului. Iar el l-a învăţat pe dînsul sfînta credință şi 1-a zis: "Iată, îţi dau 
mărgăritarul pe care ţi l-am făgăduit ţie”. În acea vreme jertfitorii au ajuns la locul 
acela cu tinerii cei legați, avînd cuțite în mîinile lor şi popor mult cu dînșii şi aştepta 
ieşirea lupului, vrînd să-i junghie pe tineri spre mîncarea lui. Dar după ce au aşteptat 
mult, neputînd să mai îngăduiască, s-a apropiat de dînşii loan și i-a rugat să dezlege 
pe tinerii cei nevinovaţi, că iată nu-i Lupul Dumnezeul vostru. Acesta era diavol, 
pentru că puterea lui lisus Hristos l-a biruit pe el şi l-a alungat. Ei, auzind că a pierit 
Lu-pul s-au înfricoşat, şi aşteptînd mult pe dumnezeul lor şi neaflîn- du-l, au dezlegat 
pe tineri şi i-au lăsat slobozi, sănătoși. Atunci sfîntul a început a le propovădui pe 
Hristos şi a le arăta greşeala lor, din care mulți crezînd, s-au botezat. 


Era în acea cetate o baie, în care spălîndu-se fiul jertfitorului lui Zeus, a fost 
sugrumat de diavolul cel ce petrecea acolo. Auzind aceasta tatăl lui, a alergat cu mare 
plîngere la sfîntul, rugîndu-l ca să-l învieze pe fiul său, făgăduind să creadă în 
Hristos. Sfîntul a mers cu dînsul şi a înviat pe mort cu numele lui Hristos. A între- 
bat apoi pe tînăr care a fost pricina morții lui. El a răspuns: "Spă-lîndu-mă, a ieşit 
ceva negru din apă, m-a apucat şi m-a sugrumat". Deci, sfîntul cunoscînd că diavolul 
locuiește în baia aceea, l-a jurat pe el şi I-a întrebat: "Cine eşti tu şi de ce locuieşti 
aici?" Diavolul a răspuns: "Eu sînt acela pe care tu în Efes m-ai izgonit din baie şi 
stau aici de şase ani supărînd poporul". Atunci sfîntul l-a izgonit pe el şi din hotarul 
acela. Văzînd aceasta, Jertfitorul a crezut în Hristos şi s-a botezat cu fiul şi cu toată 
casa sa. 


După aceasta a ieșit loan puţin la tîrg, unde s-a adunat lu-mea din toată cetatea 
ca să asculte cuvîntul lui Dumnezeu. Şi iată o femeie a căzut la picioarele lui, 
rugîndu-l cu lacrimi să-i tămă-duiască pe un îndrăcit fiu al ei, pentru care îşi cheltuise 
mai toată averea la doftori. Sfîntul a poruncit ca să-l aducă la dînsul, şi cum au spus 


îndrăcitului trimișu că îl chiamă loan, îndată a ieșit diavolul dintr-însul şi venind 
sănătos la sfîntul a crezut în Hristos şi s-a botezat cu maica sa. 


În aceeaşi cetate era o capişte vestită a idolului Dionisie, pe care închinătorii 
de idoli îl numeau tată slobod. La praznicul acestuia, adunîndu-se acolo bărbați și 
muieri, dănțuiau cu mîncări şi băuturi. Și îmbătîndu-se, făceau fărădelegi mari în 
cinstea spurcatului idol. Acolo mergînd loan în vremea praznicului lor, îi mus-tra 
pentru spurcata lor sărbătoare. 


Iar jertfitorii - care erau foarte mulți - prinzîndu-l pe el, l-au bătut şi trăgîndu- 
| afară, l-au tîrît lăsîndu-l legat şi s-au întors iar la dănţuirile lor. Apoi, Sfîntul loan 
s-a rugat lui Dumnezeu ca să nu le rabde lor o fărădelege ca aceea, şi îndată capiștea 
a căzut din temelie şi i-a ucis pe toţi jertfitorii. lar ceilalți tremurînd, dezlegară pe 
sfîntul şi-l rugau pe el să nu-i piardă și pe dînşii cu ceilalți. În aceeaşi cetate era un 
vrăjitor vestit anume Nuchian. Acesta, înştiințindu-se de căderea capiştei şi de 
pierzarea jertfitorilor, s-a miîniat foarte şi venind la Sfîntul loan 1-a zis: "Nu ai făcut 
bine că ai stricat capiştea lui Dionisie și ai pierdut pe Jertfitorii lui, căci tot poporul 
se miînie foarte împotriva ta pentru aceasta. Deci, rogu-mă ție ca să-i înviezi pe ei, 
precum ai înviat pe fiul jertfitorului în baie şi eu voi crede în Dumnezeul tău”. 
Răspuns-a sfîntul: "Pricina pierzării lor le-a fost fărădelegea lor. Pentru aceea nu sînt 
vrednici ca să viețuiască aici, ci să se muncească în iad". Răspuns-a Nuchian: "De nu 
poți tu să-i înviezi, iată eu cu numele idolilor mei voi face să învieze credincioșii 
zeilor, şi capiştea o voi alcătui întreagă. Dar atunci nici tu nu vei scăpa de moarte”. 


Aceasta zicînd, se despărțiră. loan s-a dus să înveţe poporul, iar Nuchian s-a 
dus la locul capiștei cea căzută, şi a înconjurat-o pe ea vrăjind. Și a făcut aceasta: Că 
stătură doisprezece diavoli în chipul jertfitorilor celor uciși, cărora le-a poruncit ca 
să meargă după dînsul şi să ucidă pe loan. Şi ziseră diavolu: "Noi nu numai a-l ucide 
nu putem, ci nici a ne arăta la locul unde este el. Iar de vrei ca să moară loan, mergi 
şi să aduci aici poporul, ca văzîndu-ne pe noi să se mînie asupra lui loan şi să-l piardă 
pe el". 


Deci, ducîndu-se Nuchian, a aflat mult popor ascultînd învățătura Sfintului 
Ioan, cărora Nuchian cu mare glas a strigat: "O, nepricepuţilor, pentru ce v-aţi dat pe 
vol străinului acestuia care a pierdut capiştea voastră cu jertfitorii şi pe voi să vă 
amăgească? De-i veţi da lui luare aminte, o să vă piardă. Veniţi cu mine, şi veţi vedea 
pe jertfitorii voştri, pe care eu i-am înviat. Încă şi capiştea voastră cea risipită, 
înaintea ochilor voştri o voi ridica, lucru pe care loan nu poate să-l facă”. Iar 
poporenii, ca nişte fără de minte fiind, au lăsat pe loan, și cu toții au mers după dînsul. 
Sfîntul însă, pe altă cale, a ajuns cu Prohor înaintea lor acolo unde diavolii aceia erau 
în chip de jertfitori înviaţi. Deci, văzînd diavoli pe loan îndată au pierit, şi iată 
Nuchian a venit cu poporul. Și fiindcă n-a aflat pe diavoli s-a supărat foarte, şi iar a 
început a înconjura capiștea cea risipită, vrăjind şi chemîndu-i pe dînşii, dar nimic n- 
a izbutit. Apoi a înserat şi mîniindu-se poporul, voia să ucidă pe Nuchian, pentru că 


i-a amăgit şi i-a înstrăinat de sfîntul. lar alţii au zis: "Luîndu-l, să-l ducem pe el la 
loan, şi ce ne va zice nouă acesta, aceea să-i facem”. 


Auzind aceasta sfîntul, a apucat pe aceeaşi cale înaintea lor, şi a ajuns la locul 
acela cel dintîi, unde poporul, aducînd pe Nu-chian înaintea sfîntului, a zis: "Acest 
amăgitor şi vrăjmaş al tău a gîndit să te piardă! Ce zici să-i facem?" Sfîntul le-a zis: 
"Să-i dați drumul ca să se pocăiască!" 


A doua zi loan învăţa iar poporul să creadă în Hristos şi mulți dintre dînșii 
crezînd, se rugau ca să se boteze de loan. Dar cînd Ioan i-a dus la rîu, Nuchian a 
prefăcut cu farmecele sale apa în sînge. Sfîntul a orbit cu rugăciunea pe Nuchian, și 
făcînd apa iar curată a botezat într-însa pe toţi cei ce au crezut. 


Cu aceasta biruindu-se Nuchian, şi-a venit în simţire ȘI, căindu-se cu adevărat, 
a rugat pe Apostolul să-i fie milostiv lui. lar sfîntul, văzîndu-i pocăinţa lui, l-a învăţat 
din destul şi l-a botezat și îndată a văzut şi a dus pe loan în casa sa, în care cînd a 
intrat loan, deodată toţi idolii, care erau în casa lui Nuchian, au căzut şi s-au sfărîmat 
ca praful. Această minune văzînd-o casnicii lui s-au înfricoşat şi crezînd, s-au botezat 
cu toții. 


Era o femeie văduvă în cetatea aceea, bogată şi frumoasă, anume Procliania. 
Aceasta avînd un fiu frumos la vedere, cu nu-mele Sosipatru, s-a aprins prin 
diavolească lucrare asupra lui, şi se sîrguia cu totul să-l tragă pe el la a ei fărădelege. 
Dar fiul ei, price-put fiind şi urînd-o pe ea pentru nebunia aceea, a fugit de dînsa, şi 
a mers la locul unde Sfîntul loan învăţa atunci şi asculta cu dulceaţă cuvintele 
apostolului. Iar loan cu Duhul Sfînt, pe toate cele de dîn-sul gîndite văzîndu-le, l-a 
luat deoparte şi-l învăţa să-şi cinstească mama, numai să nu o asculte la lucrul cel 
neiertat de lege, nici să spună cuiva de aceasta, ci să acopere greşeala mamei sale. 
Dar Sosipatru n-a vrut să se întoarcă în casa mamei sale, cu toate că a patra zi aflîndu- 
] Procliania, l-a apucat de haină şi-l trăgea cu sila acasă. 


La acest țipăt a sosit Antipatul, care nu de mult venise în ce-tatea aceea, şi a 
întrebat pentru ce femeia trage aşa pe acel tînăr. lar mama, ascunzîndu-și gîndul său 
cel fărădelege, a aruncat cleve-tire asupra fiului, cum că ar fi vrut să-i facă ei silă, şi- 
şi rupea părul său cu plîngere răcnind. Acestea auzindu-le Antipatul, a crezut 
minciuna ei şi a judecat pe nevinovatul Sosipatru, osîndindu-l să-l coasă într-un sac 
de piele, cu cumplite jivini, şi să-l arunce în mare. Înştiinţindu-se de aceasta, loan a 
mers la Antipatul, unde a dat pe faţă nedreapta judecată și mustrîndu-l că a osîndit la 
moarte pe nevinovatul tînăr, necercetînd bine pricina. lar Procliania a grăit şi asupra 
sfîntului, cum că acest amăgitor a învăţat pe fiul ei la aceas-tă răutate. Auzind aceasta 
Antipatul, a poruncit ca în același sac cosîndu-l și pe Sfîntul Apostol cu Sosipatru și 
cu felurite de jivini, să-i înece. lar sfîntul s-a rugat, și îndată s-a cutremurat pămîntul. 
ŞI mîna Antipatului, aceea cu care a arătat asupra sfîntului, s-a uscat. Iar Proclianei i 
s-au uscat amîndouă mîinile şi ochii i s-au întors. 


Văzînd acestea, judecătorul s-a spăimîntat foarte tare şi toţi cei ce erau acolo 
au căzut la pămînt de frică. Şi a rugat pe loan să-l miluiască pe el și să-i tămăduiască 
mîna cea uscată. lar loan, învățindu-l despre dreapta judecată și despre credinţa cea 
în Hristos, l-a tămăduit şi l-a botezat în numele Tatălui şi al Fiului şi al Sfîntului Duh. 
ŞI aşa s-a mîntuit de ispită şi de moarte nevinovatul Sosipatru, iar judecătorul a 
cunoscut pe adevăratul Dumnezeu. 


De frica aceea Procliana a fugit la casa sa, avînd asupra sa pedepsirea lui 
Dumnezeu. lar apostolul luînd pe Sosipatru, au mers împreună la casa ei. Insă 
Sosipatru nu vrea să meargă la mama sa. Dar loan îl învăţa să nu fie rău, 
încredinţîndu-l că de acum nu va mai auzi de la mama sa nici o fărădelege pentru că 
s-a înţelepțit, care lucru s-a şi întîmplat. Cînd au intrat în casa ei apostolul cu 
Sosipatru, Procliania a căzut îndată la picioarele apostolului, mărturisindu-se cu 
plîngere şi căindu-se de toate greșelile. Și tămăduind-o de durere şi învăţind-o la 
credinţă şi la curăţie, apostolul a botezat-o cu toată casa ei. Şi așa înțelepțindu-se 
Procliania, şi-a petrecut zilele sale în mare pocăință. 


În aceea vreme a fost ucis împăratul Domițian (4 96), iar după dînsul a luat 
scaunul Romei Nerva (96-98), om foarte bun. Acesta a eliberat pe toţi cei ce erau sub 
pedepse. Atunci loan, eliberîndu-se din surghiunie, a socotit deocamdată să se 
întoarcă la Efes, că mai pe tot poporul cel ce era în Patmos îl întorsese la Hristos. 


Înştiințîndu-se creştinii cei din Patmos de un aşa gînd, l-au rugat să nu-i 
părăsească pe ei pentru totdeauna desăvirșit. Apoi, dacă sfîntul n-a vrut să rămînă cu 
dînșii, ci a dorit să se întoarcă la Efes, atunci l-au rugat pe el ca măcar Evanghelia pe 
care el a scri-s-o acolo să le-o lase lor, întru pomenirea învățăturii sale. Căci odi- 
nioară, poruncind post pentru toţi, a luat cu sine pe ucenicul său Prohor şi a ieșit din 
cetate ca la cinci stadii, şi s-a suit într-un mun-te înalt, unde trei zile a petrecut în 
rugăciune. lar după acele trei zile, s-a făcut tunet mare şi fulgere şi s-a cutremurat 
muntele. lar Prohor a căzut la pămînt de frică. loan, întorcîndu-se la dînsul, l-a ridicat 
şi l-a pus de-a dreapta sa şi i-a zis: "Să scrii cele ce vei auzi din gura mea". Și iar 
ridicîndu-şi ochii spre cer, s-a rugat şi după rugăciune a început a grăi "La început 
era Cuvîntul" şi celelalte. Iar ucenicul, cu luare-aminte, a scris toate cele ce a auzit 
din gura lui. Şi a scris sfînta Evanghelie, pe care iar a poruncit Prohor să o scrie, din 
nou pogorîndu-se din munte, şi a vrut ca pe cea scrisă din nou să o lase creştinilor în 
Patmos după mintea lor, iar pe cea dintii a ţinut-o la sine. În același ostrov a scris 
sfîntul loan cu mîna sa și Apocalipsa, pentru că postind în munte cîteva zile, a văzut 
negrăitele descoperiri ale lui Dumnezeu, şi prin scrisoare le-a dat pe acelea 
credincioşilor. 


Mai înainte de plecarea sa din ostrovul acela, a înconjurat cetăţile şi satele cele 
dimprejur întărind pe frați în credinţă. Și i s-a întîmplat lui a fi într-un sat, în care un 
jertfitor al lui Zeus, anume Euharis, avea un fiu orb, care de mult dorea să vadă pe 
Ioan. Deci, auzind de loan că a venit în satul lor, a alergat la dînsul, rugîndu-l pe el 
ca venind în casa lui, să-i tămăduiască fiul. lar loan, văzînd că are să cîştige suflete 


omenești, a mers în casa jertfitorului şi a zis fiului celui orb: "In numele Domnului 
meu lisus Hristos, vezi!" Şi îndată a văzut. Auzind aceasta Euharis, a crezut în 
Hristos şi s-a botezat cu fiul său. 


În toate cetăţile acelui ostrov sfîntul loan a aşezat bine sfintele biserici, 
punîndu-le lor episcopi şi preoţi, şi invăţindu-i pe ei cu îndestulare, i-a mulțumit pe 
toți şi s-a întors la Efes. Și l-au pe-trecut pe el credincioşii cu plîngere şi cu tînguire 
multă, nevrînd să se lipsească de un soare ca acela, care cu învățătura sa a luminat 
țara lor. Iar el, intrînd în corabie şi dîndu-le pace tuturor, s-a dus în căsuţa sa. Apoi 
ajungînd el la Efes, l-au întîmpinat credincioşii cu negrăită bucurie, strigînd şi zicînd: 
"Bine este cuvîntat cel ce vine întru numele Domnului" şi l-au primit cu cinste. Și 
aici petrecînd n-a încetat niciodată lucrul, învăţînd totdeauna poporul şi povăţuindu- 
] la calea mîntuirii. 


Încă nu se cuvine a tăcea și pe aceasta, pe care ne-o mărtu-riseşte Clement 
Alexandrinul ( 215). Apostolul, pe cînd umbla în Asia prin cetăţi, a văzut odinioară 
un tînăr pornit din fire a face binele, pe care luîndu-l l-a învăţat și l-a botezat. Apoi, 
vrînd să se ducă de acolo în altă parte la propovăduirea Evangheliei, înaintea tuturor 
a încredinţat pe tînărul acela episcopului acelei cetăți, ca să-l înveţe pe el la tot lucrul 
bun. lar episcopul luînd pe tînăr, l-a învăţat pe el Sfînta Scriptură. Dar nu se îngrijea 
de dînsul, aşa pre-cum îi era datoria, nici nu-i da o învăţătură ca aceea care se cuvine 
tinerilor, ci l-a lăsat în voia lui şi după puţină vreme a început tînărul a viețui rău, a 
se îmbăta şi a fura. 


Apoi s-a apucat de tovărăşie cu tilharii, care luîndu-l, l-au dus în pustie și 
suindu-l în munte, l-au făcut căpitan al bandei lor și făceau război cu puterea la 
drumul mare. lar după cîtăva vreme, întorcîndu-se loan, a venit în cetatea aceea și 
auzind de tînăr că s-a îndărătnicit şi s-a făcut tîlhar, a zis către episcop: "Să-mi dai 
ama-netul pe care ţi l-am lăsat spre pază, ca în nişte mîini credincioase. Să-mi aduci 
tînărul pe care înaintea tuturor ţi l-am încredinţat ca să-l înveţi frica lui Dumnezeu". 
Iar episcopul a zis cu plîngere: "A pierit tînărul, a murit cu sufletul, iar cu trupul face 
tîlhărie pe la drumuri". lar loan a zis episcopului: "Oare așa se cădea ţie să pă-zeşti 
sufletul fratelui tău? Să-mi dai un cal şi un om ca să mă ducă să-l caut pe acela pe 
care tu l-ai pierdut". Și plecînd, cînd a sosit loan la tîlhari, i-a rugat pe ei ca să-l aducă 
la căpitanul lor. ŞI-l duseră. Văzînd tînărul pe Sfîntul loan s-a rușinat şi, sculîndu-se, 
fugea în pustie. lar loan, uitîndu-şi bătrînețile sale, alerga după dînsul strigînd: 
"Întoarce-te fiul meu la părintele tău, şi nu te dez-nădăjdui de greșala ta, primesc eu 
păcatele tale asupra mea. Deci, stai şi mă aşteaptă, că Domnul m-a trimis la tine”. 


Apoi întorcîndu-se tînărul, cu cutremur şi cu rușine mare, a căzut la picioarele 
sfîntului, neîndrăznind a căuta la faţa lui. lar loan arătîndu-i părintească dragoste, l- 
a cuprins pe el, sărutîndu-l şi luîndu-l l-a dus cu bucurie în cetate, căci a aflat oaia 
cea pierdută. 


Apoi l-a învăţat pe el mult, povăţuindu-l la pocăință, în care bine ostenindu-se 
tînărul, a plăcut lui Dumnezeu. Şi cîştigînd iertare de greşelile sale, s-a mutat cu pace 
la Domnul. 


În aceeaşi vreme era un creştin, care ajunsese în mare sărăcie, şi neavînd cu ce 
să plătească datoria datornicilor săi, s-a hotărît din prea mare nelinişte să se sinucidă, 
rugînd pe un ferme-cător evreu să-i dea să bea ceva de moarte. Acela, ca un vrăjmaş 
al creştinilor şi prieten al diavolilor, i-a dat acea băutură aducătoare de moarte. lar 
creştinul, luînd de la dînsul otrava purtătoare de moarte, a mers la casa lui, dar sta la 
îndoială şi se temea, neștiind ce să facă. Mai pe urmă, însemnînd cu crucea paharul, 
l-a băut, dar nimic nu s-a vătămat din dînsul, pentru că semnul Crucii a luat din pahar 
toată otrava. Atunci se mira mult în sine că e sănătos şi nu simte nici o durere. Însă, 
neputînd suferi supărările de la datornici, iar a mers la evreul acela ca să-i dea o 
otravă mai puternică, pe care luînd-o, a mers la casa lui. Gîndindu-se mult, iar a făcut 
semnul sfintei Cruci asupra paharului aceluia și l-a băut, dar nimic n-a pătimit. ŞI iar 
a alergat la evreu, arătîndu-i-se lui sănătos şi ocă-rîndu-l că este neiscusit în 
meşteșugul său. 


Iar evreul, cutremurîndu-se, l-a întrebat ce făcea cînd o bea EI îi zise: "Nimic 
altceva decît numai cu sfinta Cruce am însemnat paharul". Atunci evreul a cunoscut 
că puterea sfintei Cruci alungă moartea, însă vrînd să afle adevărul, a dat din aceeaşi 
otravă unui cîine, care bînd din ea îndată a murit înaintea lui. 


Văzînd aceasta evreul a alergat la Apostolul cu acel creştin, spunîndu-i cele ce 
li s-au întîmplat lor. Sfîntul l-a învăţat pe evreu să creadă în Hristos şi l-a botezat. lar 
creștinului celui sărac 1-a poruncit să aducă o sarcină de fîn, pe care Apostolul cu 
semnul Crucii şi cu rugăciunea prefăcu în aur fînul, poruncindu-i ca din acel aur să- 
şi plătească datoriile sale la cămătar, iar cu restul să-şi hrănească pe cei ai casei lui. 
Apoi s-a dus apostolul la Efes, şi pe-trecea în casa lui Domnos, unde a adus o mare 
mulțime la Hristos şi a făcut nenumărate minuni. 


Împlinindu-se toţi anii lui o sută şi cîţiva, a ieşit din casa lui Domnos cu cei 
şapte ucenici ai săi şi, mergînd la un loc oarecare, le-a poruncit să şadă acolo. Şi era 
spre ziuă. lar el, ducîndu-se ca la o aruncătură de piatră, s-a rugat. După aceea, săpînd 
ucenicii un mormînt în chipul Cruci de lungimea staturei sale, precum le-a poruncit, 
a zis lui Prohor să meargă la Ierusalim şi acolo să pe-treacă pînă la sfîrşitul său. 
Învăţîndu-şi ucenicii şi sărutîndu-i le-a zis: "Trăgînd pămîntul, mama mea, acoperiţi- 
mă". Şi l-au sărutat ucenicii, acoperindu-l pînă la genunchi. EI iar sărutîndu-i pe ei l- 
au acoperit pînă la grumaji, şi a pus pe faţa lui o basma, şi aşa l-au sărutat, plîngînd 
foarte tare, apoi l-au acoperit cu totul. 


Auzind de aceasta fraţii din cetate au venit şi, dezgropînd mormîntul, n-au 
aflat nimic. Plîns-au foarte mult şi rugîndu-se s-au întors în cetate. Apoi, în tot anul, 
din mormîntul lui se arăta praf subțire, în opt zile ale lunii mai, și tămăduiri bolnavilor 


se dau cu rugăciunea Sfintului Apostol loan spre cinstea lui Dumnezeu, celui în 
Treime lăudat în vecii vecilor. Amin. 


Despre anii câți a vieţuit sfîntul Apostol loan nu se știe exact. Unii scriu că a 
trăit 120 ani, iar alții zic 105 şi şapte luni; se ştie însă că a trăit mai mult de o sută de 
anl. 


57. PĂTIMIREA SFÎNTULUI MUCENIC CALISTRAT 
ȘI A CELOR ÎMPREUNĂ CU DÎNSUL 
(27 SEPTEMBRIE) 


(Istorisire după Sf. Simeon Metafrast) 


Văzînd zavistnicul vrăjmaş turma cea aleasă a lui Hristos din zi în zi 
înmulțindu-se, s-a sculat asupra ei cu mare mînie, vrînd ca pe toate oile cele 
cuvîntătoare să le răpească și să le piardă. Avînd ca unelte la acest lucru pe cei mai 
împietriți şi fără de omenie care s-ar putea numi mai bine fiare iar nu oameni: pe 
Dioclețian (284-305) şi Maximian (286-305), împărați păgîni ai Romei, pe aceştia i- 
a pornit ca pe nişte lupi răpitori asupra turmei lui Hristos şi printr-înşii cu răzbunare 
şi cu nemilostivire au împuţinat-o. Pentru că, atîta mînie le-a revărsat în inimă asupra 
creştinilor, încît lăsînd toa-te celelalte griji ale împărăției, şi-au îndreptat vederile lor 
spre aceasta cu toate puterile ca să piardă cu desăvîrşire pe toți creştinii. Crezînd că 
acel gînd şi lucru al lor este cel mai cinstit şi mai de căpetenie decît toate celelalte 
lucrări mari ale împărăției şi decît cele slăvite biruinţi și dănțuiri asupra vrăjmaşilor 
lor, pentru aceea şi chinuitorii, conglăsuind în răutate, au trimis pe la toate marginile 
împărăției lor, ca de pretutindeni să silească pe creştini la jertfe idolești, iar pe cei ce 
nu se vor supune să-i muncească, să-l ucidă, şi cu felurite morți să-i piardă. 


Așa făcîndu-se acestea, mulți din cei credincioşi şi osîrduitori iubitori de 
Hristos s-au împodobit cu cunună mucenicească, iar alții de la Biserica luptătoare au 
trecut la cea triumfătoare, cîntînd cîn-tare de biruință asupra vrăjmașilor. Între mulți 
alții, unul ca acesta s-a arătat viteazul ostaş al lui Hristos, Calistrat, care a mers pe 
ca-lea cea frumoasă a muceniciei, însă nu singur, ci cu mulți alții, și călcînd pe 
vrăjmașul, a stat înaintea biruitorului lumii Hristos, purtînd şi arătînd ranele cele ce 
le-au luat pentru Dînsul, şi luînd plata nevoinţei sale. 


Locul naşterii Fericitului Calistrat, al acestui pătimitor al lui Hristos, era 
Cartagina din Africa, de unde l-au luat la slujba ostă-şească, așezîndu-l în tabăra 
Voievodului Persentin, în care strălucea cu mărire numai el singur, ca o stea într-o 
noapte neluminată de lună, pentru că toţi ostașii cei împreună cu el erau împiclați cu 
întunericul idoleştii nedumnezeiri şi numai el strălucea ca lumina sfintei credinţe, la 
care îl învățase tatăl său care era creștin. 


Tatăl lui învățase de la moşul lui, cel cu numele Neocor, care în vremea 
patimilor celor de voie ale Domnului nostru lisus Hristos se aflase în Ierusalim, pe 
vremea lui Ponţiu Pilat, slujind în oas-te și, după ce văzuse toate minunile cele ce s- 
au făcut la moartea şi la învierea Domnului, a crezut în Dînsul. Şi botezîndu-se de 
către Apostoli, s-a întors la casa sa, ducînd mărgăritarul cel de mult preţ al credinței 
celei în Hristos, prin care pe fiul său, adică pe tatăl lui Calistrat, şi pe toți casnicii săi 
i-a îmbogăţit, spunîndu-le lor toate cele despre lisus Hristos, pe care singur cu ochii 
săi le-a văzut, şi pe cele ce le-a auzit de la apostoli. 


Aceeaşi duhovnicească şi nefurată bogăție a credinței moş-tenind şi Sfîntul 
Calistrat după moșul şi după tatăl său, îmbogăţea cu ea pe acei care putea, învăţindu- 
1 în taină cunoştinţa adevărului, şi întorcînd la Dumnezeu suflete omenești. Din 
pricina aceea se sminteau ostașii cei ce erau împreună, şi îl pîndeau cu de-adinsul, ca 
să poată şti de dînsul dacă este creştin cu adevărat sau nu. 


Deci, dar, fiind el cu voievodul taberii sale în Roma, s-a făcut cunoscută 
creştineasca lui dreaptă credință în acest fel: Avea obicei, Fericitul, ca în toate nopțile 
să se scoale la rugăciune şi să se roage din destul în taină. Şi odată cînd, după obiceiul 
său, sculîndu-se se ruga, a simţit nişte ostași care se odihneau aproape de el. Aceștia, 
auzindu-l pe el că cheamă adeseori numele lui lisus Hristos, au cu-noscut bine că 
este cu adevărat creștin. Și, căutînd vreme potrivită, au spus voievodului Persentin 
cele ce auziseră. 


lar voievodul chemînd îndată pe Calistrat, l-a întrebat zicînd: "Oare sînt 
adevărate Calistrate, cele spuse despre tine de tovarășii tăi?" lar el a răspuns: "Nu 
ştiu ce or fi spus despre mine, pentru că ştiu că nu le-am făcut niciun rău". Apoi 
Persentin a poruncit ostașilor să-i zică lui pe faţă, iar ostașii au zis voievodului: 
"Numai să-i poruncești stăpîne să jertfească idolilor și îndată vei afla cine este, care 
este gîndul lui şi ce credinţă are”. 


Deci, a poruncit voievodul lui Calistrat ca să aducă jertfă idolilor şi să se 
închine lor. lar sfîntul Calistrat a răspuns: "Nu am învăţat ca să aduc jertfă la mulți 
dumnezei, ci unuia Dumnezeu, Cel adevărat şi viu, care pe toate dintru neființă le-a 
adus, şi pe om din pămînt l-a zidit. lar pe dumnezeii cei cinstiți de voi, pe care mîinile 
omenești 1-au făcut, îi numesc nu dumnezei, ci idoli, pre-cum m-am învăţat din Sfînta 
Scriptură, care zice: "Toţi dumnezeii păgînilor sînt idoli, şi idolii păgânilor, argint și 
aur, lucruri de mîini omenești”. 


Din aceeaşi Scriptură am învăţat a cunoaște pe Dumnezeul cel ce petrece în 
ceruri şi Aceluia îi aduc jertfă de laudă şi "a da Celui prea Înalt făgăduinţele" (Psalm 
49, 15). Deci, oare, pentru a-ceasta mă clevetesc aceștia pe mine, că cinstesc pe unul 
adevăratul Dumnezeu, iar nu pe dumnezei mincinoşi? S-ar fi căzut lor să mă 
clevetească, de m-ar fi ştiut că nu slujesc bine în rîndurile ostaşilor, sînt fricos, sau 
că fug de fața vrăjmaşului. De ar fi fost așa, apoi puteau să grăiască împotriva mea 
înaintea ta, voievodule, şi ţie ţi se cădea să asculţi niște clevetiri ca acestea. Dar, în 
niciunul din aces-te cazuri neştiindu-mă vinovat, pentru ce asculți pe clevetitori? Și 
la judecată mă aduci pe mine, numai pentru această singură vină, că dogmele mele 
nu se aseamănă cu ale voastre?" 


La aceste cuvinte voievodul a răspuns cu mînie, zicînd: "Nu este acum vreme 
de vorba cea mult ritoricească, ci vreme de munci grele şi pedepsiri cumplite, pe care 
degrab le vei lua, de nu te vei supune mie şi de nu vei jertfi idolilor, cărora şi 
împăratul însuşi se închină. Au doar nu mă ştii pe mine că sînt aspru, putînd şi mai 
înainte de munci a-i înfricoşa pe toți numai cu căutătura şi cu gla-sul?" Iar sfîntul 
Calistrat a răspuns: "Miînia ta şi scrîşnirea dinților tăi măcar deşi aduc frică, însă este 
vremelnică, dar cu mult mai groaznică este frica şi scrîşnirea dinţilor cea veşnică, în 
care a cădea mă tem foarte și numai singură pomenirea ei mă înfricoşează foarte”. 
Iar voievodul, neputînd să-şi țină mînia sa, a poruncit ca întinzînd pe sfîntul să-l bată. 
ȘI bătîndu-l mult, nimic de nerăbdare n-a arătat şi grăia către Dumnezeu zicînd: 
"Juratu-m-am şi m-am hotărît să păzesc judecăţile dreptăţii Tale" (Psalm 118, 106). 


ŞI ia-răşi: "Smeritu-m-am pînă în sfîrşit Doamne, viază-mă după cuvîntul tău şi nu 
mă lăsa ca să fiu de batjocură pierzătorului om, şi mă întăreşte, o, Doamne, a suferi 
aceste munci, dă putere smeritului şi neputinciosului meu trup şi fă duh mai bărbătesc 
întru mine". lar văzînd chinuitorul sîngele lui curgînd din rane ca pîrtul, a poruncit 
să-l slăbească din munci şi i-a zis lui: "Acestea sînt începuturile răsplătirilor tale 
pentru neascultarea ta, Calistrate! Te sfătuiesc deci, bine să faci ceea ce ţi-am zis şi 
să scapi de cele mai mari munci care te aşteaptă căci mă jur pe zei că de nu te vei 
supune poruncii împăratului, apoi mîinile chinuitorilor vor zdrobi în bucăţi trupul 
tău, şi sîngele tău îl vor linge cîinii, iar carnea ta o vor mîn-ca leii; cu așa amară 
moarte vei pieri". 


lar viteazul Calistrat a răspuns: "Nădăjduiesc în Dumnezeul cel tare, în 
Dumnezeul cel viu, că Acela mă va izbăvi din gurile leilor și va scoate din mîna 
cîinilor sufletul meu, care numai singur, în toată oştimea aceasta, cunoaște pe 
Dumnezeul cel adevărat spre care nădăjduiesc, ca nu numai sufletul meu, ci multe 
suflete de aici le va lua la Sine, dîndu-le lor cunoştinţa prea Sfîntului Său nume”. 


După aceste cuvinte, mîniindu-se mai mult voievodul, a po-runcit să aştearnă 
pe pămînt hîrburi ascuţite, și întinzînd gol pe ele pe sfîntul Calistrat, să-l tîrască mult, 
adăugînd durere peste durere rănitului său trup. lar după ce sfîntul le-a răbdat pe 
acelea, a po-runcit chinuitorului, ca punînd o pîlnie în gâtlejul lui, să toarne apă ca 
într-un burduf. 


După ce s-a făcut şi aceasta, a zis chinuitorul: "De nu vei jert-fi idolilor, 
Calistrate, îndată te voi arunca în mare, căci mă tem ca să amăgești şi pe alţi ostaşi, 
dacă nu te voi pierde degrab". Răs-puns-a mucenicul: "O, prea nelegiuitule! Tu te 
îngrijeşti păzind turma cea care este înaintea diavolului, tatăl tău, ca să nu se 
împuţineze, iar eu nădăjduiesc spre Dumnezeu, că o voi cîştiga pe ea Hristosului meu 
şi o vol întări în adevărata credinţă şi în mijlocul cetății acesteia îi voi zidi Lui 
Biserică". lar voievodul, aprin-zîndu-se de iuțime foarte tare, a zis: "Necuratule și 
ticălosule, moartea este acum deasupra capului tău, iar tu Biserică mai gîn-deşti a 
zidi şi a-i aduce pe mulți la Dumnezeul tău?!" Aceasta zi-cînd, îndată a poruncit să 
aducă un sac de piele, în care băgînd pe sfîntul mucenic, l-a aruncat în adîncul mării, 
iar el sta pe mal, vrînd să vadă înecarea lui. 


Sacul acela în care era sfîntul Calistrat, ca Iona în pîntecele chitului, după 
dumnezeiasca voie s-a lovit prin repeziciunea apei de o piatră ascuțită, care se 
întîmplase a fi în mare, şi s-a spart. lar pe sfîntul Calistrat, luîndu-l doi delfini pe 
spatele lor, îl purtau pe deasupra apei, pînă ce, scoţîndu-l, l-au lăsat la mal cu 
blîndeţe. Iar sfîntul cînta cu veselie: "Venit-am din adîncurile mării, şi nu m-a înecat 
viforul apei, nici nu m-am ostenit strigînd, cînd m-am rugat către Tine Doamne, că 
degrab ai auzit rugăciunea mea, și din legăturile cele nedezlegate şi din adîncul cel 
mai de jos m-ai scos cu minune şi mai presus de nădejde ai rupt sacul meu, și m-ai 
încins cu veselie" (Psalm 68, 3...). 


Aşa cîntînd sfîntul cu glas de bucurie, se mira mulțimea ostașilor, şi alergînd 
la dînsul, au căzut la picioarele lui, rugîndu-l ca să-i scoată şi pe ei din înșelăciunea 
cea idolească, şi să-1 ducă la Hristos Dumnezeul său. Şi era numărul lor patruzeci şi 
nouă, care ziceau: "lată, am cunoscut că Dumnezeul tău este Mare şi Ade-vărat, care 
din adîncul mării te-a izbăvit pe tine”. 


Iar fericitul mucenic a zis: "Domnul meu lisus Hristos nu iz-gonește pe cei ce 
vin la Dînsul, pentru că zice: "Veniţi la Mine toţi cei osteniți și împovăraţi şi Eu vă 
vol odihni pe voi" (Matei 11, 28). Acestea grăindu-le, şi-a întins spre cer mîinile sale, 
şi ridicîndu-şi ochii se ruga: "Doamne, Cela ce în ceruri locuiești, şi spre cei smeriți 
priveşti, caută spre turma ta aceasta mică şi păzeşte-o pe ea de tot răul, fereşte-o 
nevătămată de fiara aceasta văzută, de Persentin chinuitorul şi de nevăzutul diavol, 
căci tu Însuţi eşti slăvit în veci". Iar voievodul, văzînd ceea ce se făcuse, s-a mirat și 
a zis: "Mă Jur pe luminatul soare, că este plin omul acela de mari farmece, căci a ieșit 
şi din mare, şi precum a făgăduit, a amăgit pe ostaşii mei cu vrăţile lui”. 


Apoi către sfîntul a zis: "Eu voi strica farmecele tale degrab, Calistrate, şi vei 
şti atunci cine este Persentin, slujitorul marilor zei, şi cine este Cel Răstignit pe Care- 
L cinsteşti, şi spre Care în zadar nădăjduieşti". Apoi a şezut la judecată, şi a poruncit 
ca pe toți os-tașii cei ce crezuseră să-i bată tare, sfărîmîndu-le incheieturile. Iar ei, 
bătuţi fiind, cum ar spune cu o singură gură toţi ziceau: "Doam-ne lisuse Hristoase! 
Fii ajutător robilor Tăi, şi ne dă nouă pînă în sfîrşit răbdare, căci pentru Tine de voie 
pătimim, aşa am vrut. ȘI să fie păzit de Tine și învățătorul nostru şi păstorul Calistrat, 
ca de la dînsul să ne învăţăm mai desăvîrșit a Te cunoaşte pe Tine Unul Dumnezeu, 
căci acum ca oile cele pierdute sîntem înaintea Ta, Doamne". 


Iar după ce s-a alinat puţin mînia lui Persentin, a poruncit ca, încetînd de a-i 
mai bate pe ei, să-i ducă în temniţă pînă ce se va gîndi ce să facă cu dînşii. Căci îl 
cuprinsese nu puţină mîhnire, pentru că oastea de sub comanda lui se împuţinase cu 
cincizeci de ostaşi. 


Aruncaţi fiind ei cu Sfîntul Calistrat în temniță, au învăţat de la dînsul 
desăvîrşit cunoştinţa lui Dumnezeu. Pentru că sfîntul le spunea, începînd de la zidirea 
lumii, şi de călcarea de poruncă a omului cea din Rai, pînă la întruparea lui Hristos, 
şi pînă la pati-mile cele de voie şi la Înviere. Încă le-a spus lor de judecata vii-toare, 
despre suflet, despre viaţa ce va să fie, despre răsplătirea drepţilor, şi despre muncile 
păcătoşilor în iad. Și toate tainele sfintei credințe spunîndu-le lor, i-a întărit spre 
muceniceasca nevoinţă. 


Iar a doua zi, voievodul a șezut în divan la judecată, încon-jurat de mulțime de 
oaste. ŞI scoţind din temniță pe sfîntul Calis-trat cu cei împreună cu dînsul, a început 
a zice: "Spune-mi mie, Calistrate, tu şi cei ce sînt cu tine, oare veţi aduce jertfă zeilor, 
ca din chinurile grele să vă mîntuiţi? Sau mai stăruiți încă la cea dintii nesupunere a 
voastră?" Iar sfîntul Calistrat a zis: "Eu pentru mine răspund că nu mă voi depărta de 
Domnul meu pînă la moarte; iar aceştia singuri pentru dînşii să spună, întreabă-i pe 


ei, ŞI vei auzi ce-ţi vor zice ţie”. Apoi voievodul a zis către dînşii: "Voi înşela-ților, 
ce ziceţi?" lar ei au răspuns: "Sîntem creştini, mărturisim pe unul Dumnezeu care a 
zidit cerul şi pămîntul şi credem într-însul, şi într-Unul născut Fiul Lui, în Domnul 
nostru lisus Hristos, şi în Sfîntul Duh, precum ne-a învăţat pe noi bunul nostru 
învățător Calistrat". Acestea cu un glas zicîndu-le sfinții, voievodul a poruncit să-i 
bată tare pe ei, pe rînd, pe cîte unul. Apoi, legîndu-le mîinile și picioarele, a poruncit 
să-i arunce într-un iezer ce era acolo aproape, şi cînd era să-i arunce, se ruga sfîntul 
lui Dumnezeu, zi-cînd: "Doamne, Cela ce întru cei de sus locuieşti şi spre cei smeriți 
priveşti, întoarce-Ţi ochii Tăi cei milostivi spre această mică turmă a Ta, și 
binevoieşte ca într-acele ape să se spele ea cu scăldătoarea nașterii de a doua şi prin 
primirea de fii, odată cu venirea Sfîntului Tău Duh, toată spurcăciunea omului cel 
vechi spălînd-o, să fie părtași ai moştenirii celor ce din veac bine ţi-au plăcut Ție!”. 


Deci, legaţi fiind ei şi aruncaţi în apă, îndată s-au dezlegat legăturile lor, şi 
stăteau în apă cu feţe luminoase, bucurîndu-se de botezul lor. Şi s-a văzut o cunună 
foarte frumoasă de sus pogo-rîndu-se, şi un glas s-a auzit zicînd: "Îndrăznește, 
Calistrate, cu turma ta, ŞI vino cu dînșii să te odihneşti în locaşurile veşnice". Și odată 
cu glasul, s-a făcut cutremur mare de pămînt; iar aflîndu-se acolo aproape, un idol al 
oarecăruia spurcat zeu păgînesc a căzut de cutremur, şi ca praful s-a risipit. Acest 
lucru văzîndu-l alți ostaşi, o sută treizeci şi cinci, şi din cer auzind glasul cel ce venise 
spre Calistrat, au crezut în Domnul nostru. 


Însă nimic nu le-a zis lor voievodul, temîndu-se de gîlceavă şi de tulburarea 
cea din tabără, fără numai pe cei dintii patruzeci şi nouă cu sfîntul Calistrat, a poruncit 
ca iar să-i arunce în temniţă, între care aflîndu-se Sfîntul Calistrat, a zis către dînşii: 
"Iată fra-ților, cu Darul lui Hristos v-aţi învrednicit sfîntului botez, pentru care se 
cuvine cu vrednicie a mulţumi lui Dumnezeu. Deci, să ne sculăm şi să ne rugăm Lui”. 
ŞI sculîndu-se toți, şi înălțîndu-şi mii-nile cu ochii spre cer, făceau rugăciune cu 
Calistrat, zicînd: "Doamne Dumnezeule, Cel ce voieşti ca toţi oamenii să se mîn- 
tuiască şi la cunoştinţa adevărului să vină, Cel ce ai scos această turmă a Ta din gurile 
leilor şi ai chemat-o la mîntuirea cea veşnică, învredniceşte-ne pe noi ca în sfinta 
credinţă să ne sfîrşim, prin care credem în Tine, Dumnezeul nostru, şi ne dă nouă ca 
la Tine să venim fără de prihană şi curaţi, să ne arătăm sfintei feții Tale şi să ne 
închinăm Ţie, Celui binecuvîntat în veci”. 


Şi se rugau Sfîntul Calistrat şi toți sfinții mucenici cu stăru-ință. lar după ce s- 
a înnoptat, au intrat în temniță, după porunca chinuitorului. Şi alți ostaşi din tabără, 
cu săbiile scoase, i-au tăiat pe toți în bucăţi. Aşa, Sfîntul Calistrat şi cei împreună cu 
dînsul mucenici s-au nevoit bine, suferind cu statornicie pînă la sînge pen-tru 
Domnul lor. Iar sfintele lor moaşte s-au adunat şi au fost îngro-pate cu cinste de acei 
o sută şi treizeci de ostași care au crezut în Hristos. Tot de către aceștia s-a zidit mai 
pe urmă și Biserică deasupra sfintelor lor moaşte şi s-a împlinit cuvîntul cel mai 
înainte zis al sfîntului Calistrat, pe care către Persentin l-a grăit: "În mijlocul cetăţii 
acesteia voi zidi Biserică", care măcar deşi nu în viaţă, s-a zidit după muceniceasca 


lui moarte şi se proslăveşte într-însa numele Domnului Dumnezeu şi Mîntuitorului 
nostru lisus Hristos, Căruia şi de la noi să-l fie slava, în vecii vecilor. Amin. 


In această zi la Prolog s-a pus pomenirea sfinților Apostoli Marco, Aristarh și 
Zina. Vezi despre dînșii în luna ianuarie, în 4 zi-le. In aceeaşi zi sfinta muceniţă 
Epiharia, care a pătimit pentru Hristos pe vremea împărăției lui Dioclețian. 


Şi cuviosul Ignatie, egumenul eparhiei Capadociei care a plăcut lui Dumnezeu 
pe timpul împărăției lui Nikifor Foca (963-969) şi a lui loan Tzimiskos (969-976). 


58. VIAȚA CUVIOSULUI PĂRINTELUI NOSTRU 
HARITON MĂRTURISITORUL (4; 350) 
(08 SEPTEMBRIE) 


RARITON 


Cuviosul Hariton era din eparhia Licaoniei, locuitor în cetatea Iconiei, creştin 
bine credincios şi ales întru bunătăţi. Acesta în vremea lui Aurelian, rău credinciosul 
împărat (270-275), s-a arătat Mărturisitor al numelui lui lisus Hristos. Cînd a ieşit 
acea poruncă fără de Dumnezeu de la împăratul prin toate părțile ca să fie siliți 
creştinii să jertfească idolilor, iar cei ce nu se vor supune poruncii să fie ucişi, atunci 
Hariton, în Iconia, la un lucru ca acesta strălucea cu bună credinţă, ca cel mai dintii 


dintre creştini; şi a fost prins şi legat de guvernatorul țării aceleia și adus la judecata 
păgînilor, unde l-a întrebat pe el judecătorul, zicînd: "Pentru ce nu te închini zeilor 
celor cu nume mare, cărora împăratul şi toți supuşii îşi smeresc capetele lor?" 
Răspuns-a Hariton: "Toţi idolii păgînilor sînt diavoli, care, oarecînd, pentru mîndria 
lor, au fost surpaţi din cer în iadul cel mai de jos, căci voiau să se asemene cu 
Dumnezeul cel prea înalt. 


lar acum de către oamenii cei fără de minte şi înşelați caută să-i cinstească 
precum pe dumnezei. Însă şi ei, şi cei ce li se închină lor, vor pieri curînd, şi ca și 
fumul stingîndu-se se vor pierde, pentru aceea nu mă voi închina lor. Căci eu am pe 
ade-văratul Dumnezeu, Căruia îi slujesc și mă închin, Care este ziditor tuturor, 
Mîntuitor al lumii Care trăieşte în veci”. 


Zis-a judecătorul: "Prin răspunsul tău cel dintii aspru, te-ai făcut vrednic de 
moarte, căci ai îndrăznit a huli pe zeii cei fără de moarte și a ne numi pe noi cei ce 
ne închinăm lor nebuni și înşelaţi. Şi deci, s-ar cădea să ţi se taie capul cu sabia ca 
unui rău grăitor. Dar, de vreme ce zeii noştri sînt îndelung răbdători şi ne-grabnici 
spre izbîndirea necinstirii lor, pentru aceea și eu te în-găduiesc pe tine, nu îndată 
pierzîndu-te, căci poate venindu-ţi cumva în simțire, te vei înţelepţi și le vei aduce 
împreună cu noi jertfă acelora pe care acum îi hulești, şi-ţi vei cere de la dînşii iertare 
pentru greşala ta cea cu atîta îndrăzneală. ar ei, ca nişte ne-răutăcioși, sînt gata a te 
primi, iertîndu-ți necinstea ce le-ai adus”. Răspuns-a Hariton: "De sînt dumnezei 
idolii voştri, apoi rău faci ighemoane suferindu-mi dosădirea cu care îi necinstesc, că 
fiecare este dator pentru cinstea Dumnezeului său să fie statornic, şi rîvna cea după 
dînsul să şi-o arate. lar de nu sînt dumnezeii, apoi în zadar poruncești a se închina lor 
cineva. Însă să știi cu de-adinsul, că nici un fel de chin nu mă va dezlipi de la 
Dumnezeul cel viu, şi la cinstea spurcaţilor idoli nu mă va pleca. Pentru că sînt ucenic 
al fericitei întîia muceniţă Tecla care, ca o făclie, în această cetate a noastră, în Iconia, 
a strălucit cu razele muceniciei, povăţuindu-se spre nevoință de sfîntul Apostol 
Pavel, învățătorul cel mare, cu care eu acum zic: "Cine ne va despărți pe noi de 
iubirea lui Hristos? Necazul sau strîmtorarea, sau prigoana, sau foametea, sau lipsa 
de îmbrăcăminte, sau primejdia, sau sabia?" (Romani 8, 35). 


Iar guvernatorul a zis: "Dacă zeii noştri n-ar fi dumnezei, precum zici tu, apoi 
nu ne-ar da nouă bine, viaţă cu noroc, bogății, măriri şi sănătate". Răspuns-a Hariton: 
"Te înşeli, ighemoane, pă-rîndu-ţi-se că pe toate acestea le ai de la mincinoşii idoli, 
care şi singuri sînt săraci şi nimic nu au, fără numai pierzarea lor. Pentru că diavolii, 
nici la porci nu au vre-o putere fără voia lui Dumnezeu. lar idolii cum pot să dea 
cuiva ceva, ei înşişi neavînd nimic? Căci nu-și întind mîinile lor, nu merg cu 
picioarele, nu grăiesc cu limba, nu văd cu ochii, nici nu aud cu urechile, pentru că 
sînt fără de suflet. Şi de vrei să cunoşti adevărul, încredinţează-te cu lucrul şi vei 
vedea deşertăciunea lor. Apropie o lumînare aprinsă la gura idolului, şi-l pîrleşte pe 
el: au îl va durea? Ia securea şi taie-i lui picioarele; vezi: va striga? Să aduci un ciocan 
şi să-i sfărîmi coastele lui, şi vezi: va geme? Cu adevărat nimic nu vei auzi, căci nu 


are viață şi nici suflare! Acestea auzindu-le ighemonul, s-a pornit cu mînie și ca un 
beat a răcnit de iuțime, nelăsînd pe sfîntul ca mai mult să întindă cuvîntul. 


Şi îndată a poruncit celor ce stăteau de faţă să-l prindă pe el şi să-l dezbrace 
ŞI, întinzîndu-l la pămînt în chipul Crucii, să-l bată cu vine fără de cruţare. lar sfîntul 
răbda cu vitejie, vrînd să moară pentru Hristos Domnul, decît să trăiască depărtîndu- 
se de la ziditorul său. lar cînd bătea pe sfîntul prigonitorul, îl întreba: "Oare vei jertfi 
idolilor celor fără de moarte, Haritoane? Sau vrei să iei mai multe bătăi pe trupul 
tău?" Răspuns-a mucenicul: "De mi s-ar putea de o mie de ori a muri pentru 
Mîntuitorul meu, aceasta mai ales aş fi vrut, decît pînă la o vreme să trăiesc și apoi 
să mă închin diavolilor. Și atîta a bătut peste tot trupul pe sfîntul încît și cele 
dinlăuntru ale lui se vedeau. Carnea de pe oasele lui cădea, iar sîngele ca un rîu se 
vărsa, ŞI se făcuse tot trupul numai o rană, apoi încetară a-l mai bate, văzînd că era 
de-abia viu, şi, părîndu-li-se că acum va muri degrab, l-au luat în spate şi l-au dus în 
temniță, pentru că nu putea să pășească singur, nici să grăiască ceva, ci abia sufla, 
aşa de cumplit l-au bătut. 


Şi punîndu-l în temniţă, au plecat. lar Dumnezeu, văzînd răb-darea 
pătimitorului Său, l-a întărit şi l-a tămăduit degrab de ranele lui. Astfel că pe cel pe 
care păgînii nădăjduiau să-l vadă mort, pe acela l-a făcut viu şi sănătos, încît 
preamărea pe Domnul ca David: "Nu voi muri, ci voi fi viu şi voi povesti lucrurile 
Domnului" (Psalm 117, 17). Apoi îl scoaseră a doua oară la judecată, la care după ce 
a arătat mai mare îndrăzneală decît întîi, spre mai mare mînie a pornit pe prigonitorul 
care a poruncit ca să-i ardă trupul lui cu făclii și atîta l-au ars încît tot trupul lui s-a 
fript ca nişte car-ne de mîncare. 


Iar el se bucura, răbdînd nişte chinuri ca acestea pentru Hristos, Domnul său. 
ŞI iar îl aruncară în aceeaşi temniță. 


În acea vreme, Aurelian Kesarul, de mînia lui Dumnezeu fiind pedepsit pentru 
vărsarea sîngelui creştin, a murit. Mergînd prin Bizantia și Heracleea, mai întîi a fost 
înfricoşat cu un tunet mare din cer care 1-a însemnat înainte grabnica lui moarte; apoi 
s-a lipsit rău de această viață în chinuri cumplite. După moartea lui a încetat 
prigonirea cea asupra creștinilor, dindu-li-se libertate din legături şi din temniță 
legaţilor lui Hristos. Pentru că cel ce a luat după moartea lui Aurelian împărăteştile 
sceptruri, învăţindu-se cu pedeapsa celui ce mai înainte împărăţise, a trimis poruncă 
prin toate părțile stăpînirii sale ca toți creştinii să fie slobozi. Se temea să nu 
pătimească şi el tot ca Aurelian, purtîndu-se rău cu creștinii. ŞI a fost atunci mare 
bucurie între drepteredincioşi. Se dădea drumul din obezi celor legaţi, cei izgoniți în 
surghiunii se întorceau la locurile lor, episcopii ieşeau din pustie şi din peşteri, preoți 
şi bi-necredincioşii, care de frica chinuitorilor se ascunseseră, sărutîndu-se acum unul 
pe altul, se veseleau pentru pacea Bisericii. 


Atunci şi cuviosului Hariton mărturisitorul 1 s-a dat drumul din temniță, lui, 
care vrea să moară pentru Hristos, decît să fie slo-bod lepădîndu-se de EI. Dar, 


purtarea de grijă cea Dumnezeiască i-a lungit viaţa spre folosul multora, ca împreună 
cu ceata muce-nicilor celor de bună voie să stea înaintea lui Dumnezeu ca un păstor 
cu oile, precum şi ca tatăl cu fiii. 


Din acea vreme sfîntul Hariton, ostașul lui Hristos cel însem-nat prin rane, s- 
a lepădat de lume şi de toate cele din ea; şi luîndu-și Crucea, a mers pe calea cea 
aspră, făcîndu-se de viu mort pentru lume, însă viu pentru Dumnezeu. Pentru că 
purtînd pe sine rănile Domnului lisus, s-a schimbat cu totul într-însul şi cu Dînsul s- 
a răstignit; a cărui Dumnezeiască patimă, ca s-o aibă totdeauna înaintea ochilor, a 
mers la Ierusalim, unde Domnul nostru şi-a dat sufletul Său pe Cruce. Şi cînd mergea 
pe calea ce o luase, fund aproape de Ierusalim, a căzut în mîinile tîlharilor, care 
neavînd ce să ia de la dînsul, l-au luat pe el, ducîndu-l în peştera lor, vrînd ca să-l dea 
la moarte amară. Nu l-au ucis, ci grăbindu-se, au alergat la drum, căutînd oameni din 
cei ce treceau pe acolo ca să-i jefuiască. lar pe sfîntul Hariton l-au lăsat în peşteră 
zăcînd legat. Acesta, ca şi mai înainte fiind în lanţuri şi în munci, mulțumea lui 
Dumnezeu, fiind gata ca, din voia lui Dumnezeu, să primească orice moarte. Și 
batjocorea pe diavolul zicînd: "Ştiu, diavole, că temîndu-te să te lupţi singur cu mine, 
ai adus tîlhari asupra mea și vrînd să-mi împiedici scopul meu ai pus cursă în calea 
aceasta. Dar să ştii, blestemate, că nu tu asupra mea, ci eu asupra ta voi birui cu 
ajutorul Dumnezeului meu. Căci, deşi mă vor ucide tilharii, tot am nădejdea la mila 
lui Dumnezeu că voi moşteni sfinta lui odihnă, iar tu vei moșşteni gheena. Eu voi 
învia în viaţa veşnică, iar tu vei muri cu moartea cea veşnică şi vei fi mort în pierzarea 
cea fără de sfîrşit. Dar, puternic este Stăpînul meu, ca şi aici să mă păzească viu de 
mîinile tîlharilor, să mă izbăvească de moarte precum a izbăvit pe Isaac de junghiere, 
pe tinerii din cuptor, pe Daniil de lei şi pe sfinta Tecla de foc şi de fiare”. 


Acestea grăind sfîntul, iată a venit un şarpe, care, aflînd în peşteră vin într-un 
vas, a băut dintr-însul, şi îmbătîndu-se, a vărsat iar în vas vinul cu otrava din el şi a 
plecat. După care venind tilharii, cuprinși de sete, au băut fiecare din acel vas şi au 
fost ucişi de acea otravă de la şarpe. Şi căzînd toţi la pămînt, au murit. Astfel au 
primit pedeapsa cea vrednică şi sfîrşitul groaznic pentru faptele cele rele ale vieţii 
lor. 


Iar Sfîntul Hariton, izbăvindu-se de junghierea lor, s-a dezlegat cu ajutorul lui 
Dumnezeu din legături şi a luat cu sine dintr-acea peşteră o mare mulțime de aur, pe 
care-l adunaseră tilharii, jefuind de mulți ani. 


Această avuţie tîlhărească, sfîntul Hariton a întrebuinţat-o bine, căci a dat-o la 
săraci, biserici şi mănăstiri. lar din ce i-a mai rămas, a zidit în locul acela un locaş, 
care se numea Fare, pre-făcînd peștera aceea tîlhărească într-o Biserică şi adunînd 
frați. 


Apoi, ducîndu-se vestea despre dînsul în toată ţara aceea, mulţi veneau la 
dînsul pentru viaţa lui cea îmbunătățită. Și, că-lugărindu-se de dînsul, se linișteau în 
acel locaş, primind folos de la învățătorul şi povăţuitorul lor, cuviosul Hariton, la a 


cărui sfîntă viaţă, ca la o făclie luminoasă, priveau şi se întăreau duhovniceşte, pentru 
că era desăvîrşit în bunătăţile şi nevoinţele călugăreşti, iubind postul şi înfrînarea ca 
pe o dulce hrană, avînd osteneala ca pe o odihnă și sărăcia ca pe o bogăţie păzind-o. 
Era milostiv, iubitor de străini, îndurător, iubitor de frați, blînd, tăcut şi tuturor bine 
apropiat. Avea în gură cuvîntul dres cu sarea înțelepciunii, prin care totdeauna învăţa 
pe fraţi la calea cea mîntuitoare. A orînduit în mănăstire ca părinții să mănînce o dată 
în zi şi aceasta seara, şi atunci să nu primească bucate și băuturi, ci numai pîine și 
apă şi acestea cu măsură, ca nu cumva, îngreunîndu-şi pîntecele cu prea mare sațiu 
şi multă băutură, să se facă nelesnicioşi şi greoi spre sculare la rugăciunea cea de la 
miezul nopții. 


lar după rugăciune să se îndeletnicească la lucrul mîinilor, păzindu-se cu de- 
adinsul, ca nici un ceas să nu treacă în deşer-tăciune, ca nu cumva diavolul, aflînd 
fără lucru pe vreun călugăr, să-l vîneze pe el cu înlesnire în cursa păcatului. Pentru 
că, lene-virea şi deşertăciunea sînt începutul căderii în păcat. Apoi, a mai poruncit 
fraților ca să şadă prin chilii şi să se liniştească, neumblînd de colo pînă colo, căci 
adunîndu-se la vorbe deşarte, multe împie-dicări se fac din cuvintele seci, precum 
mărturiseşte Scriptura: "Vorbele cele rele strică obiceiurile cele bune". Ştiinţa curată 
să se păzească ca lumina ochiului, sărăcia să o iubească mai mult decît aurul și 
argintul şi ascultarea s-o aibă ca pe o ajutătoare la cîşti-garea mîntuirii. Apoi 
smerenia, dragostea, răbdarea, nerăutatea, şi toate celelalte fapte bune călugărești, să 
le cîştige ca pe o vistierie de mult preţ şi numai întru dînsele să se îmbogăţească. 


Învăţind în felul acesta pe fraţi, și rînduind bine locașul, pre-cum se cădea, a 
poruncit să se adune toţi părinţii. Şi alegînd dintre dînşii pe cel care îl ştia că este mai 
presus decît toţi ceilalți, cu fap-ta bună, pe acela l-a pus în locul său, păstorul lor. lar 
el a vrut să se ducă în cel mai adînc pustiu, iubind liniștea şi depărtîndu-se de oameni. 
Și pentru că avea darul de a tămădui neputinţele şi a alunga dracii, se aduna la dînsul 
de pretutindeni mare mulţime de oameni, aducîndu-şi acolo pe neputincioşii lor. Încă 
şi boierii vestiți veneau pentru binecuvîntare, astfel că el nici aici nu putea să aibă 
desăvîrşită liniște călugărească. Mai în urmă, supărîndu-se de neodihnă, a gîndit să 
se ducă tot mai afund în pustie, depărtîndu-se și fugind de slava omenească. Deci, 
rugîndu-l mult ca să nu-i lase pe ei, au plîns după dînsul ca sărmanii după tatăl lor, 
pentru că nu au reuşit cu niciun chip să-l oprească. 


Însă, rugăciunea cea bineprimită către Dumnezeu a bunului părinte nu părăsea 
pe fui săi. Căci cu rugăciunea lui toţi sporeau pe căile și în poruncile Domnului şi ca 
niște crini sădiți în pustie înfloreau prin sfinţenie. Deci, după ce a sărutat pe frați și 
i-a bine-cuvîntat încredinţindu-i lui Dumnezeu, s-a dus în cele mai depăr-tate 
pustietăţi și în prăpăstii nestrăbătute. 


Apoi, mergînd cale ca de o zi, a aflat altă peșteră, care era în hotarele 
lerihonului, şi sălășluindu-se într-însa, vieţuia după voinţa lui Dumnezeu, 
preamărindu-L pe EI ziua şi noaptea ca un înger. Hrana lui erau verdeţurile de ierburi 
care creşteau împrejurul locului aceluia, dar mai mult se hrănea cu cuvîntul lui 


Dumnezeu, prin rugăciunile cele neîncetate, şi prin lacrimile cele fierbinţi care ieșeau 
din dragostea inimii, cea către Dumnezeu, la care era cu totul dedat ca şi psalmistul, 
zicînd: "Făcutu-s-au lacrimile mele, mie, pîine ziua și noaptea" (Psalm 41,3). Iar 
petrecînd el acolo cîtăva vreme, l-a descoperit pe el Dumnezeu la oameni ca pe o 
comoară în țarină ascunsă; căci mulți, mîhnindu-se de ducerea lui și întristîndu-se 
pentru lipsirea bunului părinte şi sfătuindu-se, oarecare din fraţi s-a dus, căutînd prin 
pustie pe păstorul lor. Şi străbătînd mulți munţi şi văi, au aflat pe cel ce căuta, aşa 
vrîind Dumnezeu, ca povăţuitorul cel iscusit și bunul ocîrmuitor, nu numai pe el, dar 
şi pe alţii mulţi să-i povățuiască și să-i îndrepte la Împă-răţia Cerurilor. Dintr-acel 
ceas a fost ştiut locul singurătăţii lui şi au început a veni la dînsul călugării şi mirenii, 
dorind să viețuiască cu dînsul, să-i vadă fața lui cea cu chip de înger, şi să se sature 
de folositoarele lui vorbe. Și în scurtă vreme turma cea de oi cuvîn-tătoare s-a adunat 
din ce în ce şi s-a făcut o altă mănăstire, după aceeaşi rînduială și aşezare ca și cea 
dintii. 


Şi creştea şi se înmulțea slava lui Dumnezeu în locurile cele pustii şi 
neumblate, mai mult decît în mijlocul cetăților celor cu multă lume, în care se află 
fărădelege şi vrajbă. Cu toate acestea Hariton n-a petrecut multă vreme în acest de 
pe urmă loc cu fiii săi, căci aşezînd toată rînduiala mănăstirească precum se cădea, 
iar s-a dus tot mai în pustiul cel adînc care se află de la părţile Tecuitului, ca la 
patrusprezece stadii sau mai mult, şi acolo, asemă-nîndu-se lui Ilie şi Mergătorului 
înainte, se depărta mereu şi fugind se sălăşluia în pustie, aşteptînd pe Dumnezeul Cel 
ce-l mîntuiește pe el. 


Şi trecea din loc în loc, prin văi, prin surpături, prin dealuri, prin crăpături, 
prin prăpăstiile pămîntului, cu totul pe sine încre-dințindu-se lui Dumnezeu. Iar 
osteneala lui cea din pustie cine o va spune? Fără numai unul Dumnezeu cel ce ştie 
cele ascunse. Acela îi ştia nevoinţele lui, spre ostenelile lui privea şi în locul acestora 
îi gătea lui cereştile răsplătiri. 


Rătăcind el prin pustie multă vreme, a vrut Dumnezeu ca iar făclia care 
strălucea prin bunătăți să vină la arătare de sub obrocul pustiului şi prin chipul vieții 
sale să lumineze tuturor celor ce do-reau să meargă pe calea cea strîmtă, care duce la 
viaţa cea veşnică. Căci iar l-au aflat pe el oarecare din nevoitorii cei ce umblau prin 
pustie şi căzînd la picioarele lui, l-au rugat pe el ca să-i primească să petreacă cu 
dînsul şi să rîvnească cuvioaselor lui lucruri. Acestea întîmplîndu-se cuviosului, alții 
s-au înştiințat, şi au început a se aduna mai mulți la dînsul, fugind de lumea cea 
deșartă. lar el, iată, adunînd a treia turmă de oi ale lui Hristos şi învăţindu-i călugăria 
a întemeiat a treia mănăstire, care mai pe urmă în lumea siriană se numea Suchia, iar 
grecește se chema Lavra veche. Apoi s-a suit în vîrful muntelui ce era acolo și s-a 
sălăşluit pe un deal foarte înalt, care avea în sine o peşteră mică, la care abia era cu 
putință a se sui pe o scară prea înaltă. Acolo numai singur sta, ca pe un scaun, 
depărtîndu-se de la pămînt, şi de cele cerești apropiindu-se cu sălăşluirea. Şi de acolo, 
stînd ca un bun păstor la strană, privea spre ale sale mănăstiri cu rugăciune şi se ruga 
pentru mîntuirea fraților celor adunați prin purtarea de grijă şi ca o cîrmă în corabie 


stînd, ocîrmui înotarea atîtor suflete. Pentru că, de la toate mănăstirile cele de dînsul 
zidite alergau la el, trebuindu-le povăţuitor. 


Şi a vieţuit la acel loc pînă la adînci bătrîneţe, în post, în rugăciuni și în 
nevoințele pe care a le spune nu este cu putinţă, pentru că din zi în zi osteneli peste 
osteneli adăugînd, se arăta în trup fără de trup. Deci locul acela era fără de apă, şi nu 
vrea părintele ca cineva din fraţi să se ostenească pentru el, aducîndu-i lui de departe 
apă, căci singur nu putea să-şi aducă din pricina grelei suiri la înălțimea dealului, şi 
pentru slăbirea trupului celui mult ostenit ce îmbătrînise. 


De aceea, a făcut rugăciune către Dumnezeu cu de-adinsul, ca să scoată din 
piatră apă, ca lui Israel în pustie. ŞI s-a făcut aşa. Pentru că Domnul face voia celor 
ce se tem de EI, şi rugăciunea lor o ascultă, şi îndată din piatra cea uscată şi netăiată 
a ieşit izvor de apă cu puterea lui Dumnezeu. 


Așa de mult a putut rugăciunea îmbunătățitului părinte la Dumnezeu. 


Deci, a petrecut prea desăvirșit în bunătăţi și ajungînd ca un strugur copt la 
vreme, s-a apropiat de sfîrşitul său fericit, pentru care luînd înştiinţare de la 
Dumnezeu, a chemat în pustiul acela de la cele trei mănăstiri ale sale pe egumeni și 
pe fraţi, care se în-mulțiseră ca stelele cerului prin rugăciunile şi mijlocirile lui. Şi le- 
a spus lor de ieşirea sa care era aproape: "Eu, zise, mă voi duce de la voi, precum 
porunceşte Domnul, pentru că a sosit vremea, pe care de demult cu dorire am 
aşteptat-o, ca dezlegîndu-mă din legăturile trupeşti, să merg şi să mă arăt feții 
Dumnezeului meu. lar voi, fiilor, să vă îngrijiţi de mîntuirea voastră, fiecare din voi 
scăpînd din cursele vrăjmașşului, să se învrednicească pentru a putea ieşi din trup la 
vremea sfîrşitului și să intre la Domnul și să cîştige mila Lui”. Acestea auzindu-le, 
toți au plins, zicînd: "Ne laşi pe noi fiii tăi, părinte şi învățătorul nostru, ne laşi pe 
noi, păstorule şi povăţuitorule, te stingi, luminătorul nostru şi povăţuitorul căii 
noastre!" 


lar el îi mîngiîia pe ei, zicînd: "Domnul nostru Iisus Hristos a făgăduit ca să fie 
cu noi nedespărțit pînă la sfîrşitul veacului. Acela nu vă va lăsa pe voi, la Care, de 
voi afla îndrăznire, voi ruga bunătatea Lui ca să nu vă despartă pe voi unul de altul - 
ca pe oi de capre - la înfricoşata sa judecată, ci pe toți să vă pună cu cei binecuvîntaţi 
ai săi de-a dreapta şi să ne adune pe noi într-o ogradă a Împărăției Sale”. 


Apoi îl întrebară pe el fraţii: "Ce porunceşti părinte să facem cu trupul tău? 
Unde să-l îngropăm pe el?" lar el a zis: "Să daţi țărîna țărînei, unde veţi vrea. Căci al 
Domnului este pămîntul, şi plinirea Lui”. Iar ei au zis: "Nu, părinte, trei mănăstiri ai 
zidit, şi trei turme ai adunat! Fiecare din ele ar dori să aibă la tine moaş-tele tale, 
pentru aceasta să nu fie între noi pricină, să rînduiești acum unde să punem moaştele 
sale!" EI, făcînd după dorinţa lor, a vrut a fi îngropat în mănăstirea sa cea dintii, unde 
a fost prins de tîlhari şi cu minune, prin darul lui Dumnezeu, s-a izbăvit de dînşii. 


Apoi, luîndu-l pe el tot soborul, l-au dus încă viu la locașul acela, în care mult 
pentru cea desăvîrşită viață călugărească învă-ţind pe frați, şi pace tuturor dîndu-le, 
s-a culcat pe pat şi şi-a dat în mîinile Domnului sfîntul său suflet, neavînd nici un fel 
de durere trupească. 


Aşa s-a sfîrşit cuviosul părintele nostru Hariton, mucenicul lui Hristos, 
mărturisitorul şi bunul nevoitor. Şi s-au tînguit după dînsul toți părinţii pustnici şi tot 
pustiul s-a umplut de glasul plîngerii după cel atît de mare părinte și învăţător, care 
ca un soare strălucea lumea. Şi plîngînd mult deasupra lui, au îngropat sfintele lui 
moaşte cu cinste, slăvind pe Tatăl, pe Fiul şi pe Sfîntul Duh în veci. Amin. 


În această zi pomenirea sfîntului prooroc Baruh. Şi sfinții mucenici fraţi buni, 
Alexandru, Alfeu şi Zosima. Și sfîntul mucenic Marcu păstorul şi sfinții mucenici 
Nicon, Neon şi Kliodor, care în vremea lui Dioclețian împăratul (284-305), s-au 
chinuit pentru Hristos în Antiohia Pisidiei. 


59. VIAŢA CUVIOSULUI PĂRINTELUI NOSTRU 
CHIRIAC SIHASTRUL (4 556) 
(29 SEPTEMBRIE) 


(Scrisă de Chiril monahul, din lavra Sfintului Eftimie cel Mare) 


Cuviosul Chiriac era de neam din Corint; tată era loan, presbiterul sfintei 
soborniceştii Biserici, iar mamă, Evdochia; s-a născut pe timpul împărăției lui 
Teodosie cel mic, cam pe la sfîrşitul împărăției lui. Era rudă cu Petru, episcopul 
Corintului, de care, în tinereţe, a fost pus citeţ la aceeași sobornicească Biserică, în 
Corint. ȘI se îndeletnicea cu osîrdie cu citirea dumnezeieştilor cărți de dimineața pînă 
seara şi de seara pînă dimineaţa tot la citire şedea; şi tot citind el aşa, a ajuns în 
nedumerire și a început a se minuna cum din început Dumnezeu a rînduit pe toate 
cele folositoare spre mîntuirea omului! Cum, în tot neamul omenesc, pe cei ce I-au 
plăcut Lui, de multă cinste I-a învrednicit, luminaţi si preaînălțaţi i-a făcut! Că pe 
Avel, pentru jertfă, l-a prea înălțat; pe Enoh, fiindcă bine i-a plăcut Lui, cu mutarea 
în rai l-a cinstit; pentru dreptate pe Noe, scînteia neamului omenesc, l-a păzit întreg 
şi nevătămat în apele potopului; pe Avraam pentru credinţa lui cea tare, l-a arătat tată 
a multe neamuri, dreptcredincioasa preoţie a lui Melhisedec a arătat-o a fi bine 
primită; pe Iosif, pentru curăție l-a mărit, pe lov, pildă de răbdare, l-a dat lumii; pe 


Moise, puitor de lege I-a făcut, pe Isus al lui Navi, l-a pus soarelui şi lunei înfrînător, 
pe David l-a arătat prooroc, împărat şi strămoş al înfricoşatei taine; văpaia cuptorului 
Babilonului a schimbat-o tinerilor în rouă. Dar mai mult se minuna gîndind de cea 
fără de sămînţă şi nespusă zămislire şi naştere, cum Fecioara a fost maică, pururea 
fecioară! Cum Dumnezeu, fiind Cuvîntul, om S-a făcut neschimbat şi a prădat prin 
cruce iadul și, pe şarpele cel înşelător călcîndu-l, pe Adam iar l-a băgat in rai! Acestea 
şi altele mai multe purtîndu-le în mintea sa fericitul Chiriac și viețile multor sfinți 
citindu-le, ardea cu duhul. Şi i s-a deschis inima lui în frica lui Dumnezeu, pentru că 
a dorit ca să rîvnească celor ce au viețuit cu bună plăcere şi gîndea să meargă la sfinta 
cetate a Ierusalimului şi acolo, lepă-dîndu-se de cele din viaţă, unui Dumnezeu să-l 
slujească. lar acestea gîndindu-le, a intrat în biserică într-o Duminică și a auzit în 
Sfinta Evanghelie citindu-se aceste cuvinte ale lui Hristos: "Oricine voieşte să vină 
după Mine, să se lepede de sine, să-și ia crucea sa și să-Mi urmeze Mie" (Marcu 
8,34). Deci, a înţeles că pentru dîn-sul este ceea ce se grăieşte şi îndată a ieşit din 
biserică nespunînd la nimeni nimic. A mers la malul mării unde era limanul de corăbii 
şi, aflînd o corabie care era gata să plece spre Palestina, și punîndu-şi nădejdea în 
Dumnezeu, a intrat într-însa şi a început a merge. 


Avea atunci copilul Chiriac de-abia optsprezece ani de la naștere cînd, ca un 
alt lacov, a ieşit din casa tatălui său lăsîndu-le pe toate pentru Dumnezeu şi degrabă 
a sosit la sfînta cetate a Ierusalimului. Atunci era acolo episcop Anastasie, în al 
optulea an al episcopiei sale și în al noulea an al împărăției lui Leon. 


Umblînd Chiriac prin sfintele locuri, a mers la un om al lui Dumnezeu, anume 
Evstorghie, care zidise o mănăstire aproape de sfîntul Sion şi, fiind primit de dînsul, 
a iernat acolo. Privind la nevoinţele călugărești, primea din ostenelile lor începuturi 
şi ca pe o scară, din treaptă în treaptă, se suia spre vîrful vieţi celei îmbunătăţite. 


Vieţuind el acolo, auzise pe mulţi povestindu-i de Sfîntul Eftimie, felul cum 
făcuse lavra în pustie şi despre viaţa lui cea desăvîrşită şi sfîntă. A rugat, deci, pe 
fericitul Evstorghie ca să-l lase şi pe el să se ducă să vadă lavra lui Eftimie, pentru că 
iubea pustiul şi dorea să vieţuiască într-însul. lar Evstorghie, învățindu-l mult pe 
Chiriac, l-a lăsat să plece la Cuviosul Eftimie cu bine-cuvîntare, după ce făcură 
rugăciune. lar Eftimie l-a primit cu dra-goste, văzînd înainte într-însul 
dumnezeieştile dăruiri cele ce erau să fie și degrabă, chiar cu mîinile sale, l-a 
îmbrăcat în schimă şi l-a trimis spre Iordan, la Sfîntul Gherasim, după ce Teoctist cel 
mare se mutase la Domnul. Ajungînd acolo Sfîntul Gherasim, văzînd pe Chiriac 
tînăr, i-a poruncit să vieţuiască în mănăstirea de obște şi să slujească în ascultări. lar 
el se arăta gata la toate ostenelile și petrecea în bucătărie, tăind lemne, aducînd apă, 
fierbînd bucate şi săvîrşea toată ascultarea cu mulțumire nedîndu-şi odihnă, ziua şi 
noaptea își ostenea trupul: ziua în ascultarea mănăstirească slujea cu silință, iar 
noaptea sta la rugăciune, primind cîndva puţin somn. Postul lui era în acest chip: 
după două zile gusta pîine şi apă; iar cînd, după obiceiul dezlegării praznicului, se 
întîmpla cîndva să guste puţin vin, mai întîi îl amesteca pe el bine cu apă, aşijderea 
şi în untuldelemn turna apă. 


Văzînd Cuviosul Gherasim o aşa înfrînare la anii săi cei tineri se minuna, și-l 
iubea pe el. Avea obicei Gherasim, în sfintele patruzeci de zile, de ieşea din mănăstire 
ŞI se ducea în cel mai adînc pustiu care se chema Ruva, în care şi cuviosul Eftimie 
oarecînd sălăşluise. Drept aceea, iubind pe fericitul Chiriac pentru înfrînarea cea 
mare, îl lua şi pe el cu sine. Chiriac, în toate Duminicile se împărtășea cu Sfintele 
Taine din mîinile lui Gherasim şi petrecea în liniştea pustiului pînă la Duminica 
Stilpărilor, cînd se întorcea în mănăstire cu mult folos pentru sufletele lor. lar după 
cîtăva vreme cuviosul părintele nostru Eftimie a plecat către Domnul. Cuviosul 
Gherasim, şezînd în chilia sa, a cunoscut aceasta pristăvire, pentru că a văzut pe 
îngerii lui Dumnezeu înălțînd la cer cu bucurie sufletul cuviosului Eftimie şi, 
sculîndu-se, a luat pe Chiriac şi au mers în lavra lui Eftimie şi l-au aflat pe el sfîrşit 
în Domnul. Îngropînd cinstitul lui trup, s-a întors la chilia sa cu iubitul său ucenic 
Chiriac. În anul al noulea al venirii lui Chiriac în Palestina, marele plăcut al lui 
Dumnezeu, Gherasim, a trecut de la cele pămînteşti la veşnicele locașuri și Chiriac 
s-a întors iar în lavra cuviosului Eftimie, unde de la început din sfintele lui miini a 
luat îngerescul chip. 


Era atunci egumen în lavră Ilie, de la care a cerut Chiriac o chilie deosebită și 
a şezut, liniştindu-se, în al douăzeci şi şaptelea an al vîrstei sale. Avea acolo un 
prieten al său, călugăr, anume Toma, pustnic mare şi desăvîrşit în viață, către care 
mare dragoste întru Duhul Sfînt a cîştigat şi se folosea unul de altul, pentru că erau 
amîndoi plini de darul lui Dumnezeu. 


Dar nu s-au mîngiiat multă vreme de prieteneasca lor petre-cere, că 1-a 
despărțit pe ei dumnezeiasca voire astfel: a fost trimis fericitul Toma de către 
diaconul Fid în Alexandria, ca să cumpere oarecare lucruri pentru trebuinţele 
mănăstirești; şi avea cărți de la episcopul Martirie, pentru Timotei, arhiepiscopul 
Alexandriei. Cînd a intrat Toma ca să-şi dea scrisorile, l-a oprit pe el arhiepiscopul, 
cunoscînd darul cel ce era într-însul şi, hirotonisindu-l pe el, l-a pus episcop în ţara 
Etiopiei. Ajungînd acolo fericitul Toma, pe toată a luminat-o şi multe semne și 
minuni făcînd, a păscut bine turma cea încredinţată lui. 


Iar sfîntul Chiriac, despărțindu-se de bunul lui prieten, a luat tăcere mai adîncă 
şi viețuia închizîndu-se în chilie, ca un îngropat în mormînt, numai cu singur 
Dumnezeu vorbind. Şi a petrecut în acel locaş zece ani, în care a şi fost hirotonit 
diacon. 


În acea vreme, amîndouă mănăstirile, atît a lui Eftimie cît şi a lui Teoctist, 
aveau amîndouă viață de obşte şi țineau o rînduială singure, întocmai după poruncile 
marelui Eftimie. lar vrăjmaşul, ridicînd o tulburare oarecare, a făcut între amîndouă 
mănăstirile dezbinare şi despărțire. Atunci, Sfîntul Chiriac s-a mîhnit pentru 
despărțirea ce se făcuse între mănăstiri şi, ieşind din locaşul său, s-a dus în mănăstirea 
Suchiei, pe care a întemeiat-o cuviosul Hariton. Acolo fiind primit ca un nou 
începător, a început a petrece iar în ascultări, făcînd patru ani felurite slujbe, în 
bucătărie şi în bolniţă, pe toți părinții mîngîindu-i. După ce l-a rînduit la altar, ca să 


săvirşească slujba diaconească trei ani, l-a făcut preot la patruzeci de ani de la 
naşterea sa, apoi l-a rînduit canonarh și ascultarea aceasta a ţinut-o optsprezece ani. 
ŞI a petrecut în acea mănăstire a Suchiei mai mult de treizeci de ani. 


Şi adeverea însuşi că, fiind el canonarh, nu l-a văzut vreodată soarele mîncînd, 
nici mîniindu-se pe cineva. Spunea că în toate serile, stînd în chilie la rugăciune, 
începea Psaltirea, şi o săvîrşea pînă la lovirea în toacă, pentru slujba cea de miezul 
nopții. 


Apoi, dorind viaţă mai aspră, s-a dus în pustie, cînd era de şaptezeci de ani de 
la naşterea sa. Avea cu sine un ucenic, cu care, umblînd multe zile, au ajuns la pustia 
care se numea Hatufa şi s-au sălăşluit într-însa. Neavînd cu ce să se hrănească, că 
erau verde-ţurile pustiei aceleia foarte amare, s-a rugat lui Dumnezeu și, cre-zînd 
bunătăţii lui, a zis ucenicului: "Mergi, fiule, şi adună verdeţuri amare şi le fierbe. 
Bine este cuvîntat Dumnezeul cel Atotputernic, că cu acele verdeţuri poate EI să ne 
hrănească pe noi". Şi a făcut ucenicul după porunca sfîntului. lar Dumnezeu, Cel ce 
hrăneşte pe toți cei ce nădăjduiesc spre Dînsul, a prefăcut amărăciunea verdeţurilor 
acelora în dulceaţă şi s-au hrănit cu dînsele patru ani. Sfîrşindu-se al patrulea an, un 
mare comite din Tecui, auzind des-pre dînsul de la cei ce păşteau oile prin pustie, a 
încărcat un catîr cu pîine şi a mers la dînsul pentru binecuvîntare şi rugăciune şi i-a 
adus pîinile acelea. Iar el, după rugăciune, vorbind cu dînsul mult pentru folosul 
sufletului, i-a dat voie să plece, binecuvîntîndu-l. Şi de atunci a mîncat pîini de 
acelea. Odată, ucenicul a fiert verdeţuri fără de porunca fericitului său stăpîn şi, cînd 
a gustat dintr-însele, le-a aflat atît de amare, încît nu putea să le sufere pe ele şi şi-a 
pierdut glasul său din amărăciunea aceea mare. lar starețul, înţelegînd pricina 
răgușelii lui, s-a rugat deasupra capului lui și i-a dat din Prea Curatele Taine şi așa |- 
a făcut sănătos. Apoi, învă-ţîndu-l pe el, zicea: "Nu totdeauna Dumnezeu vrea să facă 
minunile, ci numai în vremea primejdiilor şi a nevoilor noastre. Cînd nu aveam pîine, 
ne-a îndulcit nouă Dumnezeu verdeţurile spre hrană, iar acum avem pîine şi ce 
trebuință este de minunea aceea, ca verdeţurile cele amare să se îndulcească?”. lar 
după o vreme, sfîrşindu-se pîinea, iar era nevoie de hrană. Starețul a zis ucenicului: 
"Bine este cuvîntat Dumnezeu, fiule! Adună şi fierbe verdeţuri". Şi a făcut ucenicul 
după poruncă şi sosind ceasul mîncării, nu vroia ucenicul să guste, temîndu-se ca să 
nu păti-mească iar rău. lar stareţul, însemnînd fiertura cu semnul Crucii, singur a 
gustat întîi, apoi şi ucenicul, privind la dînsul a îndrăznit a gusta și el şi a rămas fără 
vătămare, că aflară mîncarea dulce ca şi mai întîi, şi de atunci iar se hrăneau cu acele 
verdețuri. 


Iar în anul al cincilea al petrecerii lui în acele pustii, trecînd un om, tecuitean 
de neam și auzind de fericitul Chiriac, a adus la dînsul pe fiul său pe care cumplit îl 
muncea diavolul la lună nouă, și a rugat pe sfîntul ca să-l miluiască pe fiul lui şi să 
izgonească dintr-însul pe acel rău chinuitor. Fericitul a făcut pentru dînsul rugăciune 
şi l-a uns cu untdelemn, însemnînd pe dînsul semnul crucii, şi a izgonit pe diavol. S- 
a intors omul cu fiul sănătos la casa sa şi a spus la toţi minunea aceea. Apoi, ducîndu- 
se vestea despre sfînt prin toate hotarele acelea, începură a veni la dînsul mulți: unul 


pentru binecuvîntare, altul cerînd tămăduire, iar altul ca să vorbească cu dînsul și 
dorind să se folosească de la el, mult îl supărau. EI, fugind de lauda omenească, s-a 
dus în pustia cea mai dinăuntru, care se chema Ruva, şi a petrecut într-însa cinci ani, 
hrănindu-se cu rădăcini şi cu o buruiană ce se numea melagria, și cu odraslele tinere 
de trestie. Dar şi acolo a fost aflat de unii care au mers la dînsul ducîndu-şi pe bolnavii 
lor şi pe cei ce pătimeau de duhuri necurate, pe care îi tămăduia cu semnul crucii și 
cu rugăciunea. 


Deci, nevrînd să rabde şi acolo supărarea, s-a dus de la Ruva şi s-a sălăşluit la 
un loc pustiu şi ascuns, unde nici un sihastru nu era. lar locul acela se numea 
Susachimc şi era ca la două zeci de stadii departe de mănăstirea Suchiului. De acolo 
se pogorau două rîuri adînci, iar după aceea se uscase, nemairămînînd decît semnul 
adîncimii celei mari care fusese. 


Unii zic că acelea erau rîurile Itamului, de care David a zis în psalmi: "Tu ai 
secat rîurile Itamului" (Psalm 73, 16). Şi a petrecut acolo Chiriac șapte ani, avînd 
viaţă îngerească. 


A fost cu voinţa lui Dumnezeu în părțile acelea foamete și moarte şi, temîndu- 
se părinţii lavrei Suchiului de mînia ce le venise asupra s-au dus la Sfîntul Chiriac, 
rugîndu-l pe el să vină în mănăstirea lor, crezînd că dacă Sfintul Chiriac va fi cu 
dînşii, se va întoarce de la dînşii mînia lui Dumnezeu. Aşa a și fost. 


Mergînd Cuviosul Chiriac în lavră după dorinţa fraților, a început a vieţui 
aproape de mănăstire, într-o peşteră sihăstrească, în care mănăstire vieţuia Cuviosul, 
părintele nostru Hariton. 


În acea vreme se înmulţea eresul lui Origen, pentru a cărui dezrădăcinare 
Sfintul Chiriac a suferit multe osteneli. Şi cu rugăciunea şi cu cuvîntul, acea 
învățătură eretică, fără de Dumnezeu pierzînd-o, pe cei înşelaţi i-a întors de la 
amăgire, iar pe cei drepţi credincioşi i-a întărit în credință. De acest lucru grăiește 
Chiril, scriitorul vieții acestuia, zicînd aşa: "Eu, ieşind atunci din lavra marelui 
Eftimie, am mers în lavra Sfîntului Sava, la părintele Ioan, episcopul cel din linişte, 
şi am fost trimis de dînsul cu cărți la Avva Chiriac, înştiinţîndu-l de războiul ce a fost 
din cauza ereticilor în sfînta cetate și rugîndu-l pe el să se ostenească în rugăciuni 
către Dumnezeu, ca să cadă degrabă înalta socoteală a lui Hon şi Leontie, începătorii 
ereziei, care bîrfesc asupra lui Hristos cu hulirile lui Origen. Sosind eu în locaşul 
Suchiului, am mers la peştera Cuviosului Hariton şi închinîndu-mă fericitului 
Chiriac, i-am dat scrisoarea şi i-am spus şi din gură cele ce-mi poruncise minunatul 
Ioan liniștitorul, iar el mi-a zis mie: "Să nu se mîhnească părintele cel ce te-a trimis, 
că degrabă vom vedea, cu darul lui Dumnezeu, risipirea eresului”. Şi a proorocit 
grabnica moarte a lui Hon şi a lui Leontie, care se ţineau de dogmele lui Origen ($ 
254). Deci, întinzînd cuvînt de învățătură, mi-a arătat mie nebunia și amăgirea 
origeniților, şi cum prin dumnezeiasca descoperire i s-a arătat lui vătămarea eresului 
aceluia și pierzarea celor înşelați de el. Apoi, înțelegînd fericitul că din lavra marelui 


Eftimie sînt călugărit, mi-a zis: "lată dar, frate, părtaş al mănăstirii mele eşti”. Şi a 
început a-mi spune multe despre Sfîntul Eftimie spre folosul meu. Şi aşa, cu 
povestirile cele folositoare şi cu vorba sa cea dulce hrănindu-mi sufletul meu, m-a 
binecuvîntat cu pace. Şi degrabă s-a împlinit proorocia fericitului Chiriac că, murind 
deodată începătorii eresurilor, s-a risipit puterea eretică şi a încetat războiul cel din 
mijloc asupra dreptmăritorilor. Atunci Chiriac, fiind fără de grijă, a ieșit din peştera 
cuviosului Hariton şi a mers iar la linişte în Susa-chim, la nouăzeci şi nouă de ani ai 
vieții sale, şi s-a liniștit într-însa opt anl. 


Eu, iar poftind să văd faţa cea cu sfîntă podoabă a cuviosului şi să mă îndulcesc 
de vorbele lui cele dulci, am mers în locașul Suchiului și aflînd acolo pe Ioan, 
ucenicul lui, ne-am dus cu dînsul în Susachim, ca să vedem pe Fericitul Chiriac. Cînd 
ne apropiam de locul acela, ne-a întîmpinat pe noi un leu foarte mare şi înfri-coşat, 
pe care, văzîndu-l, m-am temut foarte mult, dar loan, uceni-cul sfîntului, văzîndu-mă 
spăimîntat, mi-a zis: "Nu te teme, frate Chirile, că leul acesta este ascultător al 
părintelui nostru, şi nu vatămă pe frații cei ce vin la dînsul”. Iar leul, văzîndu-ne pe 
noi venind la stareţ, s-a dat la o parte din cale. Şi văzîndu-mă pe mine Avva Chiriac, 
a zis: "Iată, fratele mănăstirii mele, Chiril, vine la mine". Şi s-a bucurat de mine. 
Apoi, făcînd rugăciune, am şezut vorbind, şi i-a spus lui de mine, loan, ucenicul lui: 
"Părinte, fratele Chiril văzînd leul, s-a temut foarte mult”. 


Deci, mi-a zis mie stareţul: "Să nu te temi, fiule Chiril, de leul acesta, că el 
petrece cu mine şi-mi păzeşte aceste puține verdeţuri de caprele sălbatice". Și, 
vorbind, mi-a spus mie multe despre marele Eftimie și de alți pustnici părinți, care 
au vieţuit cu fapte bune. Apoi, a poruncit ca să-mi pună înainte mîncare şi mîncînd 
noi, a venit leul şi sta înaintea noastră; şi, sculîndu-se stareţul, i-a dat lui o bucată de 
pîine, zicîndu-i: "Mergi de păzeşte verdeţurile”. lar mie mi-a zis: "Oare vezi, fiule, 
pe leul acesta!? Nu numai verdeţurile îmi păzeşte, ci şi pe tilhari şi pe barbari îi go- 
neşte de aici, pentru că de multe ori oameni răi au năvălit asupra acestui loc sărac şi 
leul i-a gonit pe ei”. 


Iar eu, auzind acestea, m-am mirat şi am proslăvit pe Dumnezeul cel ce a supus 
fiarele ca pe nişte oi plăcutului Său. Şi am petrecut la dînsul o zi şi am luat multă 
învățătură de la dînsul. Iar a doua zi, făcînd rugăciune, mi-a dat binecuvîntare și am 
plecat cu bine, poruncind ucenicului său să mă petreacă. 


leşind, am aflat leul în cale şezînd pe labe şi mîncînd o capră sălbatică. Şi am 
stat, neîndrăznind a merge pe cărare alături de el. Iar el, văzîndu-ne pe noi că stăm, 
şi-a lăsat vînatul dîndu-se la o parte din cale, pînă ce am trecut. 


Locul la care vieţuia Cuviosul era sec şi fără apă; nu avea nici fîntînă. Deci, 
săpînd fericitul într-o piatră o groapă, aduna într-însa iarna apă, care îi era destulă 
pentru trebuinţă şi spre udarea ver-deţurilor peste toată lavra. Într-o vară, în luna lui 
Iulie, fiind arşiță mare, s-a uscat apa cea adunată în piatră şi se mihnea sfîntul, 
neavînd apă. Deci, ridicîndu-și ochii spre Cer, s-a rugat zicînd: "Dumnezeule, Cel ce 


ai adăpat în pustie pe Israel cel însetat, dă-mi mie în pustia aceasta puţină apă, pentru 
cele de nevoie trebuinţe ale săracului meu trup”. 


Și îndată s-a arătat un nor mic deasupra Susakimului, unde vieţuia, a plouat 
împrejurul chilie lui şi i-a umplut toate gropile cele ce erau în pietre. Așa degrabă a 
ascultat Dumnezeu pe robul său. 


Încă cu dreptate socotesc spre folos - zice același scriitor al vieţii acestui Chiril 
- a spune aici şi acestea, pe care mi le-a povestit părintele loan, ucenicul fericitului 
Chiriac. Umblind noi prin pustie, mi-a arătat un loc, zicîndu-mi: "Aceasta este 
locuinţa fericitei Maria”. Și l-am rugat pe dînsul să-mi spună despre ea. lar el a 
început, zicînd aşa: "A fost cu mult înainte, cînd mergeam împreună cu prietenul 
meu, fratele Chiriac. Căutînd, am văzut de departe pe un om stînd; socoteam că este 
un om pustnic şi, grăbindu-ne, am mers spre dînsul, vrînd să ne închinăm lui, însă 
apropiindu-ne la locul acela, el îndată s-a ferit de noi. Ne-am înfricoşat şi ne-am 
spăimîntat şi, socotind că am văzut un duh viclean, am stat la rugăciune. lar după 
rugăciune, căutînd încoace şi încolo, am aflat o peşteră în pămînt şi am cunoscut că 
nu un duh viclean, ci un rob al lui Dumnezeu este cel care s-a ascuns dinaintea 
noastră. lar noi, mergînd aproape de peşteră, l-am rugat cu jurămînt ca să se arate 
nouă, să nu ne lipsească pe noi de rugăciunile sale și de vorbe folositoare. Şi am auzit 
din peşteră acest răspuns: "Ce folos vreţi de la mine ? Sînt o femeie proastă și 
păcătoasă". Și ne-a întrebat pe noi: "Voi unde mergeţi ?" I-am răspuns: "Noi mergem 
la părintele Chiriac Sihastrul. Dar spune-ne nouă, pentru Dumnezeu, cum te numești 
şi care este viaţa ta ? De unde eşti şi din ce pricină ai venit aici ?" Ea a răspuns: 
"Duceţi-vă unde aţi plecat, iar cînd vă veţi întoarce, vă voi spune". Însă noi ne-am 
jurat că nu ne vom duce pînă ce nu vom auzi de la dînsa numele şi viața ei. lar ea, 
văzînd că nu vrem să ne ducem, a înce-put a vorbi astfel din peșteră, fără să o vedem 
la față: "Mă numesc Maria. Am fost cititoare de psalmi în Biserica Învierii lui 
Hristos; pe mulţi diavolul îi aprindea asupra mea şi temîndu-mă ca să nu fiu vinovată 
de sminteala spurcatelor gînduri ale cuiva şi să nu adaug păcate lîngă păcatele mele 
m-am rugat lui Dumnezeu cu osîrdie, ca să mă izbăvească de păcat şi de nişte sminteli 
ca acestea. Deci, odată umplîndu-mi inima cu frica lui Dumnezeu, am mers la Silo- 
am, am scos un vas de apă, am luat și o coşniță cu bob muiat, am ieşit noaptea din 
sfinta cetate şi, încredințîndu-mă ajutorului lui Dumnezeu, m-am dus în pustie, iar 
Dumnezeu a binevoit de m-a adus aici. Sînt optsprezece ani de cînd viețuiesc aici, şi 
cu darul lui Dumnezeu nu mi s-a sfîrşit apa, nici coşniţa cu bob pînă astăzi. Acum, 
vă rog să mergeţi la părintele Chiriac şi să vă sfirşiți slujba voastră, iar cînd vă veţi 
întoarce, să mă cercetaţi sărmana de mine!" Acestea auzindu-le, am mers la părintele 
Chiriac, spunîndu-i toate cele aflate de la fericita Maria. lar părintele Chiriac s-a 
minunat, zicînd: "Mărire Ție Dumnezeul nostru, că ai sfinți ascunși, nu numai 
bărbaţi, ci şi femei, slujindu-ţi Ţie în taină. Deci, să mergeţi fiu mei la plăcuta lui 
Dumnezeu şi ce vă va zice vouă, să păziți”. 


Noi, întorcîndu-ne de la părintele Chiriac, am mers la peştera fericitei Maria, 
şi am strigat-o zicînd: "Roaba lui Dumnezeu, Maria, iată, am venit după porunca ta! 


Însă ea nu ne-a răspuns. Apoi, apropiindu-ne la intrarea peşterii, am făcut rugăciunea 
şi nu ne-a răspuns nouă. Deci, intrînd înăuntrul peşterii, am găsit-o pe ea sfîrşită în 
Domnul. lar din sfîntul ei trup ieşea miros mult şi plăcut. Dar neavînd în ce să o 
învelim ca să o îngropăm, ne-am dus la mănăstire, am luat de-acolo toate cele 
trebuincioase şi, îmbrăcînd-o pe ea, am îngropat-o în peşteră, astupînd peştera cu 
pietre". 


Aceasta mi-a spus părintele loan, iar eu m-am minunat de o viață ca aceea a 
roabei lui Dumnezeu și am socotit să o dau în scris ca să o citească și alţii spre 
umilința celor ce o vor auzi şi întru mărirea iubitorului de oameni Dumnezeu, Care 
dă răbdare celor ce-L iubesc pe EI. 


Pînă aici povesteşte Kiril, scriitorul vieţii sfintei, cele auzite de la Ioan, 
ucenicul lui Chiriac. Apoi adaugă şi acestea: că sfirşindu-se al optulea an al vieții lui 
Chiriac în Susakim, ajunsese Cuviosul, la adînci bătrîneţe, pentru că avea de la 
naşterea sa o sută şi şapte ani şi adunîndu-se părinţii locașului Sukiului, s-au sfătuit 
zicînd: "Să nu se mute din acestea de pe pămînt un părinte ca acesta; viețuind departe 
de locașul nostru și neștiind despre plecarea lui cinstită din trup, ne-am lipsi de 
binecuvîntarea lui cea de la sfîrșit”. Și mergînd la dînsul, l-au rugat mult ca să se 
mute de la Susakim în peştera cuviosului Hariton, care este aproape de mănăstirea în 
care mai înainte a petrecut, cînd s-a luptat cu partizanii lui Origen. lar el, abia 
plecîndu-se, i-a ascultat şi, aducîndu-l la mănăstire, s-a sălăşluit în peştera lui 
Hariton, cu doi ani mai înainte de călătoria sa la Dumnezeu. 


"Iar eu sărmanul - zice scriitorul - adeseori mergeam acolo şi îl mîngîiam pe 
el. Am luat multă sporire sufletească din sfintele lui vorbe şi m-am folosit din 
nevoinţele lui cele mari. Cît de bătrîn era, tot iubea osteneli şi nevoințe, stînd la 
cîntări cu osîrdie, şi niciodată nu s-a aflat şezînd degeaba, ci sau se ruga, sau lucra 
ceva. Era bărbat bine, apropiat, prevăzător, învăţător şi binecredincios la stat înalt şi 
drept, avînd tot trupul fără vătămare, şi era plin de Duhul sfînt şi de Dumnezeiescul 
dar. 


Iar cînd a binevoit Domnul nostru ca după multele lui osteneli să-l mute la 
cereasca odihnă, a fost lovit Cuviosul de o boală trupească şi a zăcut puţine zile. Deci, 
chemînd pe egumenul locașului aceluia și pe fraţi, i-a învăţat pe ei pentru mîntuire şi 
sărutînd pe toţi, i-a binecuvîntat. Apoi, căutînd spre cer şi întinzîndu-şi mîinile, s-a 
rugat pentru toţi frații, dîndu-și cinstitul şi sfîntul său suflet în mîinile Domnului, în 
luna lui Septembrie, în douăzeci şi nouă de zile. EI a trăit cu totul o sută şi nouă ani, 
iar fraţii, plîngînd mult, au îngropat sfîntul lui trup, slăvind pe Dumnezeu cu psalmi 
CUVIINCIOŞI ŞI Cu cîntări şi pomenind ostenelile cele de mulți ani ale plăcutului Lui. 


Deci, să fie şi de la noi, păcătoşii Dumnezeului nostru, slavă acum şi pururea 
ŞI în vecii vecilor. Amin. 


În această zi mai prăznuim şi pătimirea sfinţilor mucenici Dada şi Gaveddae, 
fiii lui Savorie, împăratul Persidei şi sora lui Gaveddae Kazdoa. Despre dînșii se află 
în Prolog o descriere îndeajuns de frumoasă. Și pomenirea sfinților mucenici din 
Bizantia, care au pătimit de la Arian pe vremea împărăției lui Valent (264-278). Şi 
Cuviosul Teofan, milostivul, după a cărui adormire a curs mirt tămăduitor din 
moaștele lui. 


EPISCOPUL ARMENIEI CELEI MARI, ŞI A 37 DE FECIOARE 
ÎMPREUNĂ CU DÎNSUL (4 335) 
(30 SEPTEMBRIE) 


Luminătorul Armeniei celei mari, Sfîntul Grigorie, s-a născut din părinți 
întunecați cu necredinţa, dar luminaţi cu bunul neam și cu dregătoria. Tatăl lui era 
un anume Anak, unul din cei mai mari boieri din pămîntul Persiei, de neam Partean, 
din seminție împă-rătească, rudenie a lui Artaban, împăratul perșilor, şi a lui Cursar, 
fratele împăratului Armeniei. Acela mai de pe urmă era străin în Armenia, deoarece 
împărăţia perșilor venind sub stăpînirea parților, şi Artaban fiind part şi împărățind 
într-însa, le era greu perșilor că sînt stăpîniți de cei din alt pămînt. 


Era la perşi un boier mai de căpetenie, anume Artasir. Acela, sfătuindu-se cu 
prietenii săi cei de un gînd, au ridicat război îm-potriva împăratului lor Artaban și |- 
au ucis pe el şi a luat scaunul împărăției persane. Iar lui Cursar, împăratul Armeniei, 


îi era foarte jale auzind de uciderea fratelui său Artaban. Adunînd toată puterea 
Armeniei s-a sculat asupra Perșilor, făcînd răzbunare pentru vărsarea sîngelui fratelui 
său. ŞI fu bătută Persia de cei din Armenia zece ani și au luat multă vătămare de la 
dînșii. Drept aceea, Artasir, fiind în mare mîhnire și în nepricepere, s-a sfătuit cu 
boierii săi cu ce chip ar putea să înfrîngă pe vrăjmaşii cei ce năvă-leau. Deci a 
făgăduit că de ar ucide cineva pe Cursar, împăratul Armeniei, îl va face pe acela al 
doilea împărat pe scaunul stăpînirii Persiei. La sfatul acela era şi Anac, tatăl lui 
Grigorie. El a făgăduit ca fără război să biruiască pe Cursar, ucigîndu-l pe el cu un 
viclean meşteșug. lar Artasir 1-a zis lui: "De vei face aceasta, voi pune coroana pe 
capul tău şi vei împărăţi cu mine. lar împărăţia partenilor va fi a ta şi a seminției 
tale". Sfătuindu-se așa și întărind cuvîntul, s-a dus. 


Anac a luat pe fratele său spre ajutor la lucrul hotărît şi sculîndu-se cu toată 
casa, cu femeile și cu toate averile din Persia, ca şi cum ar fi fost izgoniți şi ca şi cum 
ar fugi din mîinile lui Artasir, a mers în Armenia, la rudenia sa, împăratul Armeniei. 
Iar acela i-a primit pe ei cu dragoste şi dîndu-le locuinţă în pămîntul său, i-a făcut pe 
ei sfetnicii lui. Mai ales lui Anac îi încredințase toate tainele sale. L-a făcut pe el cel 
mai dintii şezător în singlitul său. Se furişase Anac cu înşelăciune în inima 
împăratului, iar în inima sa gîndea cum ar ucide pe împăratul și căuta, pentru aceea, 
vreme potrivită. 


Fiind odată împăratul la muntele Araratului, au dorit Anac și fratele său să 
vorbească cu împăratul la un loc osebit: "Avem - zi-cea - să-ți spunem un cuvînt 
tainic, de bună trebuinţă și de folos". Și intrînd singuri la împăratul, îl loviră cu săbiile 
şi rănindu-l de moarte au ieşit, au încălecat pe caii lor şi au fugit, vrînd să ajungă în 
Persia. După puţin timp, intrînd postelnicii în cămara împăratului, au aflat pe 
împăratul zăcînd la pămînt în sînge încă viu şi s-au înspăimâîntat de frică. 


Aflînd ceea ce se făcuse, au spus îndată tuturor voievozilor şi boierilor şi au 
pornit în urma ucigaşilor pe care ajungîndu-i la un rîu, i-au ucis și i-au înecat în apă. 
Iar împăratul rănit, Cursar, cînd şi-a dat cea din urmă suflare, a lăsat cu limbă de 
moarte ca să ucidă toată casa lui Anac și a fratelui său şi pe femeile lor şi pe fu. Şi 
aşa a trebuit să se facă de către urmaşi. 


Oarecare din rudeniile lui Anac, cele ce se aflau în Armenia cînd se ucideau 
cei din casa lui Anac, au luat doi prunci, fii ai lui Anac, fiind în scutece: pe sfîntul 
acesta, Grigorie, şi pe alt frate al lui şi, ascunzîndu-i, i-a crescut. Atunci s-a făcut 
tulburare mare în Armenia. Înştiinţînd-se de acest lucru Artasir, împăratul Persiei, a 
mers cu puterea sa asupra Armeniei și biruind-o, a luat împărăția Armeniei și a supus- 
o stăpînirii sale. Deci, a rămas după împăratul Cursar, asemenea, un prunc mic, 
anume Tiridat, pe care Artasir, cruţîndu-l, l-a trimis în surghiunie în părțile Romei 
unde, venind în vîrstă, se afla în rînduiala ostăşească și avea putere trupească mare. 
Pruncii lui Anac, cei păziți de ucidere, unul a fost luat în Persia, iar altul, ce se numea 
Grigorie, de care ne este nouă acum vorba, a fost trimis în stăpînirea Romei, în care, 
crescînd, a fost trimis în Cesareea Kapadochiei și a învăţat credinţa în Domnul nostru 


lisus Hristos, făcîndu-se slugă bună şi credincioasă Domnului. Apoi s-a însoţit acolo 
cu femeie, după lege, și a născut doi fii, pe Ortan și Arostan, pe care 1-a dat de mici 
la slujba Domnului. 


Drept aceea, Ortan venind în vîrstă, s-a învrednicit la treapta preoțească. lar 
Arostan a fost viețuitor în pustie. După naşterea acestor doi fu plăcuţi lui Dumnezeu, 
soția lui Grigorie degrabă trecînd din lumea aceasta, a început fericitul mai în voie a 
sluji lui Dumnezeu, umblînd în toate poruncile şi îndreptările Domnului făra prihană. 


În acea vreme, Tiridat, slujind în oastea Romanilor, ca unul care era de 
seminție împărătească, a fost cinstit cu o înaltă dregătorie. Auzind Sfîntul Grigorie, 
a mers la dînsul, nu că nu ar fi ştiut că Anac, tatăl lui, a ucis pe Cursar, tatăl lui 
Tiridat, însă taina aceea păzind-o. A început a sluji lui Tiridat cu credință, pentru 
păcatul tatălui său, cu slujba sa credincioasă măsurînd şi răsplătind fiului lui Cursar. 
Şi iubea Tiridat pe Grigorie, văzînd că-i slujea cu toată osîrdia. Însă, știindu-l că este 
creştin, se mîhnea asupra lui şi îl defăima. lar acesta, nebăgînd în seamă nedreapta 
miînie a stăpînului său, îşi păzea credinţa cea fără de prihană în Hristos Domnul. 


În zilele acelea a fost năvălirea goților asupra provinciilor Romane, şi cel ce 
împărăţea atunci în Roma trebuia să iasă la război împotriva goților. Dar cînd erau 
romanii aproape de goți şi stau taberile faţă în faţă la război, voievodul goților invită 
pe îm-păratul Romei ca singuri, deosebi să se bată. Iar împăratul Romei, temîndu-se 
să iasă singur, căuta pe unul în locul său, care s-ar putea bate cu voievodul goților. 
Și a aflat pe Tiridat, ostașul viteaz pe care l-a făcut în locul său împărat şi, 
îmbrăcîndu-l în armele împărătești, l-a pus împotriva voievodului goților pe care, 
cînd s-a lovit Tiridat la război, fără de sabie l-a biruit pe voievodul goților, l-a prins 
viu şi l-a dus la împăratul Romei. Toată oastea goților a biruit-o atunci. Pentru aceasta 
împăratul Romei l-a ridicat pe Tiridat la scaunul tatălui lui, şi l-a pus rege în Armenia 
(287-330) şi i-a făcut lui pace cu perşii. Atunci fericitul Grigorie a mers cu dînsul în 
Armenia ca o slugă credincioasă. 


Cînd regele 'Tiridat aducea jertfe idolilor, mai ales zeiței Artemida, spre care 
avea mai multă osîrdie, mult şi adeseori ruga pe Grigorie ca să jertfească idolilor cu 
dînsul împreună. lar Grigorie nu voia, ci mărturisea pe Hristos, că nu este Dumnezeu 
afară de el, nici în cer, nici pe pămînt. 


Auzind aceste cuvinte, Tiridat a poruncit ca să-l chinuie tare pe sfîntul 
Grigorie. Mai întîi i-a băgat în gură un lemn între fălci, deschizîndu-i cu sila gura 
foarte mult, încît nu putea să o mai închidă şi să grăiască ceva, şi apoi un bolovan 
mare de sare - în Armenia acel fel de bolovani se sapă din pămînt, şi l-a legat apoi 
de grumaji, şi cu picioarele în sus l-a spînzurat. Aşa a răbdat sfîntul şapte zile 
spînzurat, iar în a opta zi, spînzurat fiind, l-a bătut dea-supra cu bețe fără de cruţare 
şi a făcut fum din gunoaie dedesubt şi l-a chinuit cu acel fum cu capul în jos, 
spînzurat, alte şapte zile. Iar el, spînzurat fund, slăvea numele lui lisus Hristos şi pe 
cît îi era lui cu putinţă - scos acum fiind lemnul din gură - învăţa pe norodul cel ce 


sta de faţă şi privea la chinuirea lui ca să creadă într-unul, adevăratul Dumnezeu. 
Apoi, fiindcă s-a aflat nemișcat în credinţă și viteaz în răbdare, i-au strîns picioarele 
între scînduri şi le-au legat tare cu funii şi bătîndu-i în călcîie şi în glesne piroane de 
fier, i-a poruncit să umble. Iar el, umblînd, cînta: "Pentru cuvintele buzelor tale eu 
am pășit pe căi silnice". Şi iarăși: "Mergînd, mergea şi plîn-gea, aruncînd seminţele 
sale şi, venind, vor veni cu bucurie, luîndu-şi mănunchele sale”. 


Prigonitorul a poruncit să-i zgîrie cu nişte unelte şi să-i scrije-lească capul, în 
nări pucioasă şi sare cu oţet să-i toarne şi capul într-un sac plin de funingine şi cenuşă 
să-i lege; şi aşa a petrecut sfîntul şase zile. Și iar, legîndu-l de picioare, l-a spînzurat 
cu capul în jos, și mulțime de apă au turnat cu sila în pîntecele lui, muncind şi 
batjocorind pe sfînt, pentru că nu era nici o ruşine în ochii aceia care erau plini de 
toate necurățiile cele fără de ruşine. După chinul acela îl amăgea pe pătimitorul cu 
cuvinte viclene împărătești spre închinarea la idoli, dar neplecîndu-se la amăgire, iar 
l-au spînzurat prigonitorii, şi cu unghii de fier i-au strujit coastele. Și arzîndu-i tot 
trupul cu unghiile cele de fier, l-au tîrît pe pămînt, gol, peste piroane de fier ascuţite. 
După ce toate le-a răbdat mucenicul, îl aruncară în temniţă și acolo s-a făcut sănătos 
cu puterea lui Hristos. 


A doua zi, scoţindu-l din temniţă, a stat cu faţa veselă îna-intea împăratului, 
neavînd nici o rană. Văzînd împăratul s-a mirat; însă tot mai nădăjduia că Grigorie 
va împlini voia lui şi a vorbit către dînsul cu pace, trăgîndu-l la păgînismul său. Dar 
după ce nu s-a supus Sfîntul Grigorie cuvintelor împărătești amăgitoare, atunci a 
poruncit ca să-i încalțe picioarele cu nişte încălțăminte de fier și, ferecîndu-l în obezi, 
să-l păzească pînă a treia zi; iar după acele trei zile, l-a chemat şi i-a zis: "În zadar 
nădăjduieşti în Dumnezeul tău, că n-ai nici un ajutor de la Dînsul". Grigorie a zis: 
"Nebunule împărate! Tu singur îţi găteșşti ție chin, iar eu, nădăjduind spre Dumnezeul 
meu, nu voi slăbi şi nu voi cruța trupul meu pentru Dînsul; că pe cît omul cel din 
afară se strică, cu atît mai mult cel dinăuntru se înnoieşte”. 


După aceasta a poruncit să se topească o căldare de plumb și să toarne plumb 
de acela peste tot trupul sfîntului, iar el răbdînd, mărturisea pe Hristos neîncetat. 


Deci, gîndind încă Tiridat în ce fel pe cea neschimbată inimă a lui Grigorie să 
schimbe, cineva dintre cei ce stau de faţă i-a zis: "Să nu omori, împărate, pe acest 
om, pe fiul lui Anak, care pe tatăl tău l-a ucis, şi împărăția Armeniei a dat-o perșilor 
în robie". Au-zind aceasta împăratul s-a umplut de rîvnă mare pentru sîngele tatălui 
său şi a poruncit ca, legînd mîinile şi picioarele lui Grigorie, să-l arunce într-o groapă 
adîncă, în cetatea Artaxat. lar goapa aceea era plină de noroi, de şerpi, de scorpii, de 
toate jivinile cele ve-ninoase şi de viermi. În acea groapă aruncară pe sfîntul Grigorie 
şi patrusprezece ani a petrecut într-însa nevătămat de acele jivine tirîtoare. 


O văduvă oarecare, cu purtarea de grijă a lui Dumnezeu, îi arunca lui în fiecare 
zi cîte o părticică de pîine, cu care a rămas în viaţă. 


Socotind Tiridat că a pierit Grigorie, a încetat a mai gîndi la dînsul. După 
aceasta s-a bătut cu perșii, şi a cuprins pămîntul lor pînă la Siria, şi s-a întors cu mare 
biruință şi triumf. 


În vremurile acelea, Dioclețian (284-305), împăratul Romei, a trimis în toată 
stăpînirea sa ca să-i găsească lui o fecioară mai frumoasă decît toate, pe care să o ia 
spre însoţire. Şi căutînd, trimişii aflară o fecioară creştină, anume Ripsimia, care într- 
o mi-năstire de fecioare, sub grija egumenei Gaiana, petrecea în post şi în rugăciuni 
logodindu-şi fecioria sa lui Hristos. Scriind trimişii des-crierea feţei fecioarei aceleia, 
au trimis-o la împărat. Pe care vă-zînd-o împăratul a iubit frumuseţea Ripsimiei 
foarte mult, s-a aprins spre dînsa şi a trimis la Ripsimia cu pace, dorind să-i fie lui 
femeie. lar ea, în inima sa, a zis către Hristos: "Nu mă voi depărta de la tine, mirele 
meu Hristos, şi fecioria mea cea afierosită Ţie, nu o voi face de hulă". Şi așa, făcînd 
în taină sfat cu surorile şi cu stareța sa, Gaiana, adunîndu-se toate cu dînsa, au fugit 
şi s-au dus în Armenia cu mare și nemaipovestită nevoie, pe care au răbdat-o în cale, 
suferind foame şi osteneală fără de număr. S-au sălăşluit înaintea cetăţii Ararat, una 
dintre cele mai puternice, se duceau în cetate și lucrînd la oameni, aduceau pentru 
plată hrană lor şi celorlalte. Şi erau cu toate la număr treizeci şi şapte, care au vrut a 
pătimi toate acolo a răbda nevoia şi necazul. Înștiinţîndu-se Dio-cleţian că Ripsimia 
a fugit în Armenia cu alte surori, a trimis scrisoare la Tiridat, împăratul Armeniei, cu 
care era în mare dra-goste, înştiinţindu-l pe el și spunîndu-i că: "Pe Ripsimia, pe care 
am vrut s-o iau mie femeie, au amăgit-o unii din creștini, şi şi-au ales ca să se 
rătăcească, cu ruşine, prin țări străine decît să-mi fie mie soţie. Ci, aflînd-o pe ea, sau 
să o trimiţi la noi, sau, de vei vrea, tu să o ai pe ea de soție”. 


Iar Tiridat îndată a poruncit s-o caute pretutindeni și, înştiin-ţîndu-se unde se 
află, a poruncit să pună straje împrejur, ca să nu scape. Apoi, aflînd de la cei ce o 
văzuseră pe Ripsimia că este prea minunată la frumuseţe, s-a aprins şi a trimis la 
dînsa toate po-doabele cele vrednice de cinstea împărătească, ca într-însele gă-tindu- 
se, să fie adusă la dînsul. Iar ea, după învăţătura stareţei Gaiana, - care o crescuse pe 
ea din tinereţe, - a lepădat toate po-doabele acelea şi n-a vrut să meargă la împăratul. 
Apoi a grăit şi Gaiana către trimişi: "lată, toate fecioarele acestea sînt logodite 
Împăratului Ceresc şi nu este cu putinţă ca vreuna dintr-însele să se amestece cu 
nunta cea pămîntească". Și s-a făcut din senin un tunet înfricoşat şi un glas din cer s- 
a auzit zicînd către fecioare: "Îndrăzniţi şi nu vă temeți, căci cu voi sînt". Iar ostaşii 
cei trimişi atît de tare s-au înfricoşat de glasul tunetului aceluia, încît au căzut la 
pămînt. lar unii din cei căzuţi de pe cai au murit, călcaţi fiind de picioarele cailor. 
Deci, s-au întors trimişi înfricoşaţi cu mare spai-mă şi spuseră împăratului cele ce 
se făcuse; iar el, umplîndu-se de mînie, a trimis pe unul din mai mari cu mai multă 
oaste ca pe toate fecioarele să le taie cu sabia şi numai pe Ripsimia s-o aducă la dînsul 
cu de-a sila. Drept aceea, năvălind asupra lor ostaşii cu săbiile scoase, a zis Ripsimia 
către cel mai mare: "Să nu pierdeţi pe aceste fecioare, dar pe mine duceţi-mă la 
împăratul vostru!" Şi luînd-o pe ea, o duseră, nefăcînd rău celorlalte fecioare, care 
după plecarea lor s-au ascuns. lar Ripsimia mergînd, chema spre ajutor pe Hristos, 
Mirele său, şi striga către Dînsul: "Izbăveşte de sabie sufletul meu şi din mîna cîinelui 


pe cea una născută a mea". Apoi, ducînd-o în camera împărătească, şi-a ridicat în sus 
ochii săi cei trupeşti şi sufleteşti, şi cu tărie se ruga lui Dumnezeu cu lacrimi, ca să o 
păzească nevătămată cu mîna sa cea atotputernică, şi îşi adu-cea aminte de ajutorul 
Lui cel minunat şi milostiv, pe care de de-mult l-a arătat popoarelor celor ce erau în 
primejdu, cum pe Israel din mîinile lui faraon şi de la înecare l-a mîntuit, pe lona în 
pînte-cele chitului întreg l-a păzit, pe cei trei tineri în cuptor 1-a ferit, nevătămaţi de 
foc, precum pe fericita Suzana a izbăvit-o de depra-vaţii bătrîni, aşa şi pentru sine se 
ruga ca să fie mîntuită din silirea lui Tiridat. 


A intrat la dînsa împăratul şi văzîndu-i neobişnuita ei frumu-seţe, s-a mirat şi 
s-a aprins foarte spre dînsa. Apoi, pornindu-se de vicleanul duh și de pofta trupească, 
s-a apropiat de dînsa, cuprin-zînd-o şi vrînd s-o sărute şi să-i facă silă. lar ea, 
întărindu-se cu puterea lui Hristos, s-a împotrivit lui tare, şi luptîndu-se mult cu dînsa 
împăratul, n-a putut să-i facă ei niciun rău, pentru că era mai tare în Dumnezeu atunci 
sfinta fecioară decît Tiridat cel vestit și tare ostaş. Şi cel ce oarecînd pe voievodul 
goților l-a biruit fără de sabie şi pe perşi i-a bătut, n-a putut acum pe o singură fecioară 
a lui Hristos să o întreacă în putere, pentru că de sus i se dădea ei tărie, precum 
oarecînd celei întîi muceniţe, Tecla. 


Deci, nesporind împăratul nimic, a ieșit din cămară şi a poruncit să trimită 
după Gaiana, ştiind că aceea era învăţătoarea ei, pe care aflînd-o degrabă, au adus-o. 
Și o rugă pe ea împăratul să îndemne pe Ripsimia să-i împlinească voia. Gaiana 
venind, grăia cu dînsa în limba latină, ca armenii cei ce erau de față să nu înţeleagă 
cuvintele lor, şi o povăţuia nu la cele ce erau pe pofta împăratului, ci cele ce erau de 
folos feciorelnicei curăţii. Pentru că învăţa pe Ripsimia cu hotărîre și o îndemna ca 
să păzească pînă în sfîrşit curăția ei cea logodită lui Hristos şi să-şi aducă aminte de 
dragostea Mirelui său şi de cununa cea gătită fecioriei ei şi să se teamă de înfricoşata 
judecată şi de gheena care va înghiţi pe cei ce nu-şi păzesc făgăduinţa, zicînd: "Mai 
bine este ție, fecioară a lui Hristos, ca aici să mori vremelnic, decît acolo în veci. Au 
nu ştii ce grăieşte în Evanghelie Cel prea frumos, Mirele tău, lisus Hristos? Nu vă 
temeţi - zice - de cei ce ucid trupul, dar sufletul nu pot să-l ucidă! Deci, să nu pofteşti 
păcatul niciodată, măcar de te-ar şi ucide necuratul împărat; apoi mai bună va fi lauda 
fecioriei tale înaintea Celui curat şi nestricăcios, Mirelui tău Cel Ceresc”. 


Iar unii din cei ce erau de faţă ştiind limba latină, au înţeles ce grăia Gaiana 
către Ripsimia şi au spus la ceilalți slujitori; iar a-ceia, auzind acestea, loveau peste 
gură cu pietre pe Gaiana şi i-au sfărîmat dinții poruncindu-i să grăiască ceea ce 
împăratul porun-ceşte. Apoi, fiindcă nu înceta Gaiana a învăţa pe Ripsimia frica 
Domnului, au depărtat-o pe ea de acolo. lar împăratul, ostenindu-se mult cu Ripsimia 
şi văzînd că nu sporește nimic, a început ca un îndrăcit a se lovi pe sine şi a se tăvăli 
pe pămînt. Şi în acea vreme noaptea iată sosind, s-a sculat Ripsimia şi, scăpînd, a 
fugit din ceta-te, nevăzînd-o nimeni. Apoi, aflînd pe surorile sale, le-a spus lor de 
biruinţa ei asupra vrăjmaşilor, că neatinsă a rămas. Deci, toate au lăudat și au 
mulțumit lui Dumnezeu, Celui ce n-a dat spre ruşinare pe mireasa Sa. Şi toată noaptea 
aceea au cîntat rugîndu-se lui Hristos, Mirele lor. A doua zi iar necuraţii au prins pe 


Ripsimia şi au ucis-o cu amară moarte. Mai întîi de toate îi tăiară limba, apoi, 
dezbrăcînd-o şi la patru stîlpi mîinile şi picioarele întinzîndu-i, au legat-o şi cu 
lumînări au ars-o. După aceasta pîntecele ei cu pietre ascuţite l-au rupt, încît toate 
cele dinlăuntrul ei s-au vărsat. La sfîr-şit 1-au scos ochii şi pe toată au tăiat-o în bucăţi 
şi aşa s-a dus la Hristos, Mirele ei cel dulce, prin amară moarte. 


Deci, au prins şi pe celelalte fecioare, surori şi împreună pustnice ale ei, 
treizeci şi trei, şi cu sabie le-au ucis, iar trupurile lor le aruncară spre mîncare fiarelor. 
Iar pe Gaiana ceea ce era sta-reţă, cu moarte mai amară au omorît-o, cu alte două 
fecioare care erau cu dînsa: mai întîi, găurindu-le picioarele, le-au spînzurat cu capul 
în jos şi de vii le-au jupuit pielea, apoi tăindu-le grumajii lor dinapoi, limbile lor le- 
au tras şi le-au tăiat, după aceea pîntecele cu pietre ascuţite tăindu-le, a tras afară cele 
dinlăuntru ale lor, la sfîrşit le-au tăiat capetele şi așa au trecut la logodnicul lor, 
Hristos. 


Tiridat, ca un fără de minte fiind, abia a şasea zi după moartea acelor fecioare 
şi-a venit în sine și s-a dus la vînat. Iar prin rînduiala lui Dumnezeu cea de mirare și 
minunată, în acea cale a venit asupra lui o asemenea mustrare încît a prefăcut nu 
numai mintea, ci şi asemănarea cea omenească în schimonosire şi s-a schimbat în 
asemănare porcească, așa ca după tot chipul s-a făcut întocmai ca un vier. Cine a 
auzit de Nabuchodonosor, care din om şi-a schimbat forma în dobitoc, să-şi 
zugrăvească înaintea ochilor tot aşa şi pe Tiridat, că în loc de om vier îl vedea. Și nu 
numai împăratul singur, ci şi alţii, toți voievozii şi ostaşii, toată casa lui, care se 
învoiseră la moartea fecioarelor, erau îndrăciţi şi fugeau prin dumbrăvi şi pe cîmpii, 
rupîndu-şi hainele de pe ei şi mîncîndu-şi chiar carnea lor. Așa îi certa pe ei mînia 
lui Dumnezeu pen-tru sîngele nevinovat vărsat. Și nu aveau ei nici un ajutor de la 
nimeni, pentru că cine putea să povestească această cumplită mînie a lui Dumnezeu? 


Însă Dumnezeu, milostiv fiind, "Care nu pînă în sfîrşit se iuţeşte, nici în veac 
se mînie, şi de multe ori pedepseşte spre folos", ca răutăţile omeneşti să le întoarcă 
spre mai bine, plecîndu-Se prin obişnuită îndurarea Sa, i-a miluit pe ei așa: surorii 
împă-ratului, Cusaroductei, i s-a arătat în vis un bărbat înfricoşat, în slavă mare, şi 1- 
a zis: "De nu va fi scos Grigorie din groapă, Tiridat nu se va tămădui”. Deci, 
deşteptîndu-se din somn Cusaroducta, a spus la oameni vedenia sa. La toți era de 
necrezut lucrul acesta, pentru că cine se aştepta ca Grigorie, după patrusprezece ani, 
să fie viu, cel ce a petrecut între tot felul de jivini şi pierdut în noroi. Cu toate acestea 
au mers la groapă şi au strigat: "Oare eşti viu Gri-gorie?"” Şi a răspuns din groapă 
Grigorie: "Sînt viu, cu darul Dumnezeului meu!" Și-l scoaseră de acolo veșted cu 
unghiile şi cu părul crescut mare, uscat şi negru de tină și de nevoile cele mari. L-au 
spălat şi, în haine noi îmbrăcîndu-l şi întărindu-l cu hrană, l-au dus la împăratul cel 
ce era în chip de vier. Și ieşiră la sfîntul Grigorie toți cu cinste mare închinîndu-se şi 
căzînd la picioarele lui şi rugîndu-se ca el să roage pe Dumnezeul său și să ceară 
tămăduire împăratului, voievozilor şi ostașilor lui. lar Fericitul Grigorie mai întîi 1-a 
întrebat despre trupurile cele ucise ale sfintelor fecioare, de vreme ce de nouă zile 
zăceau neîngropate. Şi adunînd trupurile lor cele aruncate pe cîmp, plîngea de tirania 


cea fără de omenie a necuraţilor prigonitori. Şi a îngropat sfintele trupuri cu cinste. 
După aceasta, a început a-i învăţa pe ei ca să se întoarcă de la idoli şi să creadă în 
unul Dumnezeu şi în lisus Hristos fiul Lui, şi așa să nădăjduiască spre mîngiierea și 
darul Lui. Și le spunea lor că pen-tru aceasta Domnul Dumnezeu l-a păzit pe el viu 
în groapă, în care îngerul lui Dumnezeu adeseori îl cerceta, ca pe ei să-i aducă la 
lumina bunei credinţe din întunericul închinării de idoli. Învăţîndu-i pe ei să 
sporească în Hristos, le punea lor pocăință. Și văzîndu-le smerenia, le-a poruncit să 
zidească o biserică mare, pe care de-grabă au zidit-o şi a adus într-însa Grigorie, cu 
mare cinste, tru-purile fericitelor muceniţe şi punînd o cruce în biserică, a poruncit 
oamenilor ca să se adune acolo şi să se roage. După aceea l-au dus pe Tiridat 
împăratul la trupurile sfintelor fecioare pe care el le ucisese, ca să se roage lor şi să 
le milostivească, ca ele să se roage pentru dînsul Domnului lisus Hristos. 


După ce a făcut aceasta împăratul, mai întîi din voievozii şi ostașii cei îndrăciți 
li s-au redat chipul cel omenesc şi au ieșit duhurile cele viclene și toţi s-au tămăduit; 
şi mulțime de alți bolnavi se tămăduiau de către Sfîntul Grigorie, cu numele 
Domnului nostru lisus Hristos. 


Apoi, degrabă, toată Armenia s-a întors la credinţa în Hristos şi poporul a 
sfărîmat capiştile idoleşti, şi a zidit biserici lui Dumnezeu. lar împăratul își 
mărturisea înaintea tuturor păcatele şi iuţi-mea sa şi propovăduia certarea şi darul lui 
Dumnezeu cel arătat spre sine. S-a făcut povaţă spre tot lucrul bun și a trimis în Ceza- 
reea Capadociei pe Sfîntul Grigorie la Leontie, arhiepiscopul, ca să-l sfinţească pe el 
episcop al lor. Sfinţit fiind Grigorie, cînd s-a întors de acolo, a luat cu sine mulțime 
de preoţi pe care îi cunoş-tea că sînt vrednici, şi 1-a botezat pe împărat, pe voievozi, 
pe ostaşii lui şi celălalt popor, începînd de la curtea împărătească, pînă la cel mai din 
urmă sătean. A adus mulțime nenumărată de popor la mărturisirea adevăratului 
Dumnezeu, zidind biserici lui Dumnezeu şi întru dînsele săvîrşind jertfa cea fără de 
sînge. A sfințit prezbiteri, a pus şcoli şi dascăli şi a rînduit toate cele spre fapta bună, 
spre trebuinţa bisericii şi spre slujba lui Dumnezeu cuviincioase, umblînd din cetate 
în cetate. 


Împăratul a dăruit îndestulată avere bisericilor lui Dumnezeu, încît nu numai 
pe cei din Armenia, ci şi pe cei din celelalte țări 1-a adus Sfîntul Grigorie la Hristos: 
perșii, asirienii, midenii. A zidit mulțime de mănăstiri, în care bine înflorea 
desăvîrşirea evan-ghelicească. 


Rînduindu-le Sfîntul Grigorie pe toate aşa bine, s-a dus în pustie, unde şi-a 
sfîrşit şi viaţa sa cea vremelnică după dumnezeiasca plăcere. 


Împăratul Tiridat vieţuia în mari fapte bune şi în înfrînare atîta de mare încât 
era asemenea călugărilor. lar în locul Sfîntului Grigorie luară pe Arostan, fiul lui, 
bărbat în mari bunătăţi care din tinereţe petrecea viață călugărească. L-a sfințit în 
Capadocia pentru rînduiala bisericilor dumnezeieşti celor din părțile Armeniei, şi l-a 


trimis împăratul şi la soborul cel din Niceea, împotriva eresului lui Arie. A fost unul 
din cei trei sute şi optsprezece sfinți părinți. 


Aşa a crezut Armenia și slujea lui Dumnezeu înflorind cu toate bunătăţile 
multă vreme, şi lăudînd pe Dumnezeu întru smerenie, în Hristos Iisus, Domnul 
nostru, Căruia se cuvine slavă, acum şi pururea şi în vecii vecilor. Amin. 


61. ADORMIREA CUVIOSULUI PĂRINTE GRIGORIE EGUMENUL, 
CEL DE LA RÎUL PELŞMII VOLOGODSCHII, FĂCĂTORUL DE MINUNI 
(30 SEPTEMBRIE) 


Acest cuvios Grigorie era din cetatea Galileei, născut din părinți de bun neam 
şi bun credincios. Băgînd de seamă la deşer-tăciunea lumii acesteia, s-a lepădat de 
ea şi ieşind de la părintii săi şi căutînd loc lesnicios spre dumnezeiasca gîndire, a 
mers în mănăs-tirea cea de la "apele galbene", la cuviosul Macarie, egumenul. De la 
dînsul a luat chipul îngeresc, se deprinse la viața îngerească şi se făcu pustnic ales. 
Apoi pentru bunătatea lui cea multă, l-a învred-nicit fericitul Macarie ca să ia treapta 
preoţiei. După aceea 1 s-a încredințat lui egumenia, în mănăstirea Preasfintei 
Născătoarei de Dumnezeu, a cinstitei naşterii ei, aproape de iezer, şi se nevoia cu mai 
multe osteneli. 


Deci, a mers vestea de viaţa lui îmbunătățită pînă la domni. Drept aceea, Iurie, 
domnul Galiției, a rugat pe fericitul ca pe doi fu ai lui să-i lumineze cu sfîntul botez, 
iar Vasilie Dimitrievici, marele Cneaz al Moscovei (1389-1425), vroia ca pe cuviosul 
în ce-tatea Rostovului să-l aibă arhimandrit. Dar el, fugind de deşer-tăciune 
omenească, a lăsat egumenia şi s-a dus în locuri neștiute și nestrăbătute. Apoi, auzind 
de cuviosul Dionisie Gluşiţchie, a mers la dînsul în mănăstire şi a petrecut la dînsul 
zece ani. După aceea, a ieşit cu binecuvîntare la pustie, în partea răsăritului, unde 
viețuia cu iubire de osteneală şi cu dumnezeiască plăcere, şi a inceput a se aduna la 
dînsul frați și a zidit o biserică în numele Prea Sfintei Născătoarei de Dumnezeu, a 
cinstitului ei sobor, şi a întemeiat Mănăstire. Adăuga osteneli peste osteneli, cu 
neslăbire petrecînd în rugăciunile cele de toată noaptea. Era făcător de pace în vrajbă 
şi în mînie: fund izgonit voievodul Vasilie Vasilievici din Moscova (1425-1433, 
1434-1446, 1447-1462), şi voievodul Iurie răpindu-i scaunul său, cuviosul Grigorie 
a mers în cetatea Moscova și prin cuvinte îndrăznețe și înțelepte a sfătuit pe 
voievodul lurie să nu ţină moştenire străină, ci la moşia sa, a Galiției, să se întoarcă. 
ŞI se făcu prin mijlocirea cuviosului pace între domnii lurie şi Vasilie şi amîndoi 
şezură în scaunele lor. 


In acei ani, voievodul Dimitrie a mers cu război asupra cetăţii Vologda și 
multe răutăți a făcut oamenilor. lar sfîntul cu rîvnă creştină aprinzîndu-se, a mers la 
dînsul şi l-a mustrat pentru răutatea ce făcea creştinilor. Voievodul, nesuferind 


mustrarea, a poruncit ca pe cuvios să-l arunce de pe pod, iar el cu bucurie a suferit 
acea năpăstuire, mulțumind lui Dumnezeu. 


Apoi, după îndestulaţi ani ai vieţii sale celei plăcute lui Dumnezeu, a chemat 
pe fraţi şi i-a învăţat şi le-a pus lor egumen. După aceasta, slăbind şi apropiindu-se 
de sfîrşit, la urmă a sfătuit pe frați zicînd: "După ce sufletul meu se va despărți de 
trup, de nici o cinste să nu mă învredniciţi, ci așa, prost, pe pămînt, trăgîndu-mă de 
picioare, să mă dați în baltă”. 


Aceasta zicîndu-le, s-a culcat pe patul său şi făcîndu-şi semnul cinstitei cruci, 
şi-a dat cinstitul său suflet în mîinile lui Hristos Dumnezeu, pe care din tinereţe L-a 
iubit, şi Căruia I-a slujit cu toată osîrdia întru cuvioşie şi dreptate. lar acum, stînd 
înaintea dumnezeiescului Lui scaun, în ceata sfinților şi a cuvioșilor, roagă bunătatea 
Lui pentru noi, păcătoşii, cei ce credem în Tatăl şi în Fiul şi în Sfîntul Duh, întru unul 
în Treime Dumnezeu, Cel ce de toată făptura este slăvit şi prin închinăciune cinstit, 
acum Şi pururea şi în vecii vecilor. Amin. 


II. OCTOMBRIE 


1. CUVÎNT LA ACOPER ĂMÎNTUL PREASFINTEI NĂSCĂTOARE DE 
DUMNEZEU 


(1 OCTOMBRIE) 


În vremurile cumplite cele mai de pe urmă, cînd s-au înmulţit păcatele noastre, s-au 
înmulțit şi primejdiile asupra noastră, încît s-au împlinit cuvintele Sfîntului Pavel, care zicea: 
"Primejdii de la tilhari, primejdii de la rudenii, primejdii de la neamuri, primejdii în cetăți, 
primejdii în pustiuri, primejdii pe mare, primejdii între frații cei mincinoșşi" (2 Cor. XI, 26). 
Cînd cuvintele Domnului s-au împlinit: "Că se va scula neam peste neam și împărăție peste 
împărăție şi va fi foamete şi ciumă și cutremure pe alocuri", cînd ne supără pe noi năvălirile 
cele de alt neam, războaiele cele dintre noi şi rănile cele purtătoare de moarte, atunci Prea Curata 
şi prea Binecuvîntata Fecioară Maria, Maica Domnului, ne dă nouă Acoperămîntul spre apărare, 
ca din toate primejdiile să ne scape pe noi de foamete, de ciumă şi de cutremure să ne apere, de 
războaie şi de răni să ne acopere şi să ne păzească pe noi sub Acoperămîntul său nevătămați. 


Despre acest lucru s-a făcut încredințare în Constantinopol în împărăţia lui Leon cel 
Înţelept, împăratul cel drept credincios, întru prea slăvita biserică a Prea Sfintei Născătoare de 
Dumnezeu, cea din Vlaherna. După săvîrşirea cîntării celei de toată noaptea, într-o zi de 
Duminică, în luna octombrie, ziua întîi, fiind de față și mulțimea poporului la ceasul al patrulea 
din noapte, Sfîntul Andrei, cel ce era întru totul al lui Hristos, şi-a ridicat ochii în sus şi a văzut- 
o pe Împărăteasa Cerului, pe Acoperitoarea a toată lumea, Prea Sfînta Născătoare de Dumnezeu, 


stînd în văzduh şi rugîndu-se, strălucind ca soarele şi acoperind poporul cu cinstitul său Omofor. 
Văzînd aceasta Sfîntul Andrei a zis către ucenicul său Epifanie: "Oare vezi, frate, pe 
Împărăteasa și pe Doamna tuturor, care se roagă pentru toată lumea?" Iar el a răspuns: "O văd, 
sfinte părinte, şi mă înspăimînt". 


Precum odată Sfîntul loan Cuvîntătorul de Dumnezeu a văzut pe cer un semn mare, o 
femeie îmbrăcată în soare, așa şi Sfintul Andrei din biserica Vlahernei, cea asemănătoare 
cerului, a văzut-o pe Mireasa cea fără de mire îmbrăcată în porfiră ca soarele. 


Semnul văzut de Sfîntul loan Cuvîntătorul de Dumnezeu închipuia pe Acoperitoarea 
noastră cea preamilostivă, care s-a săvîrşit în acea vreme cînd a arătat tulburarea întregii făpturi: 
"Se făcură fulgere, glasuri și tunete, cutremur și grindină mare și un semn mare s-a arătat pe cer 
- o femeie îmbrăcată în soare". Deci, pentru ce semnul acela care înainte închipuia pe Prea 
Curata Fecioară Maria nu s-a arătat mai înainte de fulgere, de tunete, de glasuri, de cutremur și 
de grindină, cînd încă toate stihiile erau în pace, ci numai atunci cînd s-a făcut tulburarea cea 
înfricoşată a cerului şi a pămîntului? S-a făcut, pentru ca să se arate că Acoperitoarea noastră 
cea preabună, în vremea cea rea cînd năvăleşte nevoia asupra noastră, atunci vine în ajutorul 
nostru şi ne ocrotește pe noi de fulgerele amăgitoarei deşertăciuni lumești, care nu strălucesc 
îndelung, de glasurile mîndriei vieţii şi de cele ale slavei deșarte, de tunetele năpădirii 
năprasnice a vrăjmașului, de cutremurul patimilor şi de grindina pedepsei celei de sus care 
năvăleşte asupra noastră pentru păcate. Căci, atunci cînd toate aceste primejdii ne supără pe noi, 
îndată, ca un semn mare, se arată Ajutătoarea cea grabnică a neamului creștinesc, păzindu-ne și 
acoperindu-ne pe noi. 


Acesta este semnul pe care l-a dat Domnul celor ce se tem de EI, pentru ca ei să fugă 
din faţa arcului, căci în lumea aceasta sîntem puși ca un semn spre săgetare şi zboară asupra 
noastră săgețile din toate părțile, unele din arcul vrăjmașilor celor văzuţi, care își încordează 
arcul asupra noastră şi se laudă întru mîndria lor, iar altele din arcul vrăjmașilor nevăzuţi, încît 
noi ne jelim aşa: "Nu putem să suferim săgetăturile diavolești”. Altele vin de la firea cea care 
se luptă asupra duhului, iar altele de la arcul mîniei şi îngrozirii celei drepte a lui Dumnezeu, 
despre care David zicea: "De nu vă veţi întoarce, sabia Sa o va luci, arcul Său I-a încordat şi l- 
a gătit pe el. Şi întru dînsul a gătit vasele morţii, săgețile Sale celor ce se ard le-a lucrat ”. (Psalm 
7, 12) 


Cu toate săgețile acelea, ca să nu fim răniți de moarte, ni s-a arătat nouă acel semn, ca 
să fugim din fața arcului sub Acoperămîntul Preacuratei şi Prea-binecuvîntatei Fecioare, cu al 
cărei Acoperămînt, apărîndu-ne ca o pavăză, ne ferim întregi de săgetări. Căci această 
apărătoare a noastră are o mie de paveze spre apărarea noastră, cum grăieşte către dînsa Duhul 
Sfînt: Ca turnul lui David grumajii tăi: o mie de paveze spînzură pe dînsul, toate săgețile celor 
puternici. 


A zidit odată David un turn al său prea frumos și prea înalt, între Sionul cel ce stă pe 
muntele înalt şi între lerusalim cel pus mai jos şi fiică a Sionului l-a numit. Şi era turnul acela 
între dînşii ca grumazul între trup şi cap, căci cu înălțimea sa întrecea Ierusalimul şi ajungea 
Sionul. Iar pe turnul acela erau atîrnate pavezele şi toate armele cele de război şi pentru apărarea 
Ierusalimului. Deci, aseamănă Duhul Sfint pe Prea Curata Fecioară Maria cu turnul lui David; 
căci aceasta, fiind fica lui David, mijloceşte între Hristos, capul Bisericii, şi între credincioşii 
care sînt trupul Bisericii Lui, întrecînd Biserica ca ceea ce este cu adevărat mai înaltă decît toți; 
iar pe Hristos ajungîndu-L, ca cea care I-a dat trup, mijloceşte şi acum, cînd a stat în văzduh 
între cer și pămînt, între Dumnezeu și între oameni, între Hristos şi Biserica cea care se luptă, 


ca turnul lui David între Sion şi între lerusalimul cel plin de pavezele celor tari. lar paveze sînt 
rugăciunile ei pentru noi, cele întru tot puternice către Dumnezeu, care s-au auzit de cei vrednici 
în vremea cinstitului ei Acoperămînt, pentru că se ruga cu umilință ca o maică către Fiul şi 
Făcătorul său, grăind cuvinte de rugăciune milostivitoare şi de îndurare, zicînd: "Împărate 
ceresc, primeşte pe tot omul cel ce Te slăveşte pe Tine şi cheamă în tot locul Preasfînt numele 
Tău; şi unde se face pomenirea numelui meu, pe acel loc îl sfințeşte și preamăreşte pe cei ce Te 
preamăresc pe Tine. lar celor ce cu dragoste mă cinstesc pe mine, Maica Ta, primeşte-le toate 
rugăciunile şi făgăduințele şi de toate nevoile și răutățile îi izbăveşte”. Unele dintre rugăciunile 
acestea ale ei oare nu sînt paveze care apără Biserica? Cu adevărat sînt paveze nebiruite, cu care 
vom putea să stingem toate săgețile cele aprinse. 


Sfîntul Ambrozie zice despre turnul lui David că pentru două pricini era zidit: spre 
apărarea cetăţii şi pentru împodobirea ei. Zice el: "A zidit David un turn care să fie spre apărare 
şi spre înfrumusețarea cetăţii. Spre apărare, că de departe privește pe vrăjmași şi îi izgoneşte pe 
ei de la cetate, iar spre înfrumusețare, că pe toate zidirile cele înalte ale Ierusalimului le întrece 
cu înălțimea sa". De aceea nu în zadar s-a asemănat cu turnul acela Acoperitoarea noastră, care 
ne este nouă turn de tărie în faţa vrăjmaşului, căci cu adevărat ne apără pe noi şi ne împodobește. 
Ne apără, cînd pe vrăjmașii noștri cei văzuţi şi nevăzuţi îi izgoneșşte de la noi departe, cînd pe 
cei robiți din legături îi scapă, cînd pe cei chinuiţi de duhuri necurate îi izbăvește, cînd pe cei 
mîhniți îi mîngâie, pe cei năpăstuiți îi apără, pe cei flămînzi îi hrăneşte, cînd celor înviforați le 
face adăpost şi pe bolnavi îi cercetează. Şi ne împodobește pe noi acoperind înaintea lui 
Dumnezeu goliciunea cea de ruşine a sufletului nostru, iar cu slujirile sale prea înalte, asemeni 
unor prea scumpe podoabe și unor multe daruri, ca nişte nesecate visterii, împlinind lipsa 
noastră, ne face bineprimiţi pe noi înaintea ochilor Domnului. Ea împodobește pe cei ce nu au 
îmbrăcăminte de nuntă şi îi îmbracă cu haina sa și îi face ca şi cum nu s-ar vedea de ochiul cel 
atotvăzător ruşinea goliciunii lor sufleteşti, lucru care se închipuia înainte în pămîntul cel 
nevăzut şi neîmpodobit, acoperit atunci de ape. Căci pămîntul cel neîmpodobit şi deşert era 
chipul sufletului celui păcătos, care şi-a pierdut duhovniceasca sa frumuseţe şi s-a făcut deşert 
de lucruri bune şi străin de darul lui Dumnezeu. lar apele, care acopereau pămîntul cel 
neînfrumusețat, înainte au închipuit milostivirea Sfintei Fecioare Maria, Născătoarea de 
Dumnezeu, ca pe o mare nesecată şi ca nişte rîuri ce cu nelipsire spre toți se revarsă și pe toți îi 
acoperă. 


Cînd Duhul lui Dumnezeu se purta pe deasupra apelor, la fel se purta şi pe deasupra 
pămîntului celui neînfrumuseţat şi acoperit de ape, ca şi cum, nevăzînd lipsa lui de frumuseţe, 
tăinuit închipuia aceea că sufletul cel acoperit prin milostivul Acoperămînt al Fecioarei 
Născătoare de Dumnezeu, chiar dacă ar fi lipsit de frumuseţe, nu se va păgubi de darul Duhului 
Sfînt. Căci Acoperămîntul Preasfintei Născătoare de Dumnezeu va acoperi lipsa lui de 
frumuseţe, ca o apă pe pămîntul cel neînfrumuseţat şi cu bună podoabă a darului său îl va 
înfrumuseţa și pe Sfîntul Duh îl va atrage la dînsul. 


Ne înfrumusețează pe noi Preacurata Fecioară, cînd pe cei păcătoşi îi face drepți și pe 
cei necurați îi face curați. 


Fericitul Anastasie Sinaitul grăieşte pentru dînsa aşa: "Pe magi, îi săvîrşeşte apostoli şi 
pe vameşi, evangheliști, iar pe desfrînate mai cinstite decît pe fecioare le face. Așa pe Maria 
Egipteanca, care a fost desfrînată, a făcut-o acum mai cinstită decît pe multe fecioare şi cea care 
mai înainte era întunecată şi necurată, acum ca soarele străluceşte în împărăţia lui Hristos prin 
mijlocirea Preacuratei Fecioare Maria, care tuturor celor ce aleargă la dînsa le este acoperămînt 
şi înfrumusețare". Ea împodobește tot Ierusalimul duhovnicesc, adică Biserica lui Hristos, care 


cîntă astfel către dînsa în praznicul acesta de acum: "O, ce minunată înfrumusețare a tuturor 
credincioşilor eşti, împlinirea proorocilor, slava apostolilor și podoaba mucenicilor, lauda 
fecioarei şi prea minunatul Acoperămînt a toată lumea!" 


Pe turnul lui David, împreună cu pavezele, erau săgețile celor puternici. Şi acest 
însuflețit turn, Preacurata Fecioară Maria, are cu ea săgețile celor puternici, adică rugăciunile 
sfinţilor, cei ce se roagă împreună cu dînsa. Căci nu singură s-a arătat în biserică stînd în văzduh, 
ci cu oştile îngerești şi cu mulțime de sfinţi, care în haine albe și cu cucernicie stăteau împrejurul 
ei. Rugăciunile cele către Dumnezeu ale tuturor sfinţilor acelora sînt ca săgețile celor puternici 
care pot să gonească toate taberele vrăjmașului. Ştie Doamna Preacurata Născătoare de 
Dumnezeu că război este viața noastră pe pămînt. Căci vrăjmașul se războiește asupra noastră 
cu toate puterile sale, pornind împotriva noastră taberele sale şi înconjurîndu-ne pe noi cu toate 
legiunile sale: "Înconjuratu-ne-au pe noi cîini mulţi, adunarea celor vicleni ne-a cuprins, 
deschis-au asupra noastră gura lor, ca un leu ce răpește şi răcnește”. Pentru aceea cereasca 
Împărăteasă, vrînd să ne ajute, a pornit asupra vrăjmaşului nostru pe toate cereştile puteri, a 
chemat pe prooroci, pe apostoli, a adunat pe mucenici, pe fecioare, pe cuvioşi, pe cei drepți şi 
cu aceștia a venit să ne ajute nouă şi să se aşeze împrejurul nostru, ca să ne dea nouă biruință 
asupra vrăjmașului. Căci printr-însa se ridică biruinţele, printr-însa cad Jos vrăjmaşii. A venit 
cu îngerești oști, că este mai înainte văzută de Iacov ca o scară pe care mulțimea îngerească o 
înconjoară. 


Pomenind aici de scara lui Iacov, poate să se întrebe cineva: pentru ce îngerii pe dînsa 
neîncetat se urcau şi se coborau? Înţelegînd că scara aceea era înainte închipuirea Fecioarei 
Maria, după cum spune cuvîntul cel bisericesc despre dînsa: "Bucură-te, podul cel ce duci la 
ceruri şi scara cea înaltă pe care a văzut-o Iacov”, se va şti pentru ce nu au odihnă pe scară 
îngerii: Că cea întru rugăciune neadormită, Născătoarea de Dumnezeu, porunceşte îngerilor ca, 
împreună cu dînsa, neîncetat să ajute oamenilor ca, suindu-se, să înalțe la Dumnezeu rugăciunile 
celor ce se roagă: iar pogorîndu-se, să aducă de la Dumnezeu oamenilor ajutor şi daruri. Această 
scară şi acum a pogorit cu sine din cer mulțimea îngerilor, aducîndu-ne nouă de sus acoperire 
şi apărare. A venit cu îngerii, ca îngerilor săi să le poruncească să ne păzească pe noi în toate 
căile noastre. Şi pe soborul tuturor sfinților l-a adus cu sine, ca, făcînd pentru noi sobornicească 
rugăciune, pe ale noastre umile rugăciuni soborniceşte să le aducă la Fiul său şi Dumnezeul 
nostru. 


Între toţi sfinţii ce s-au arătat în biserică cu Preacurata Fecioară, doi erau mai aleşi: 
Sfîntul loan Inaintemergătorul - altul mai mare decît el nu s-a născut între cei născuţi din femeie 
- şi Sfîntul loan Cuvîntătorul de Dumnezeu, pe care îl iubea Iisus şi care s-a rezemat pe pieptul 
Lui. Pe amîndoi rugătoarea noastră, Fecioara Maria, i-a luat cu ea la rugăciunea cea pentru noi, 
ca pe cei ce au multă îndrăzneală către Dumnezeu, ca prin ajutorul lor să plece mai degrabă pe 
Dumnezeu spre milă, pentru că mult poate rugăciunea ajutorîndu-se. Și a stat Preacurata 
Fecioară între aceşti sfinți precum chivotul între doi heruvimi, precum scaunul Domnului 
Savaot între serafimi, precum Moise cu mîinile întinse între Aaron şi Or; iar Amalicul iadului 
cade cu toată stăpînirea şi puterea sa cea întunecată. 


Deci să prăznuim Acoperămîntul Preasfintei Fecioare Născătoare de Dumnezeu, 
aducîndu-ne aminte de acea preamărită arătare a ei care a fost în biserica Vlahernei, fiind văzută 
de Sfîntul Andrei şi de Epifanie. Să prăznuim, mulțumind Acoperitoarei noastre pentru această 
prea mare milostenie arătată spre neamul creştinesc, şi cu tot dinadinsul s-o rugăm pe ea ca, 
acum şi întotdeauna, cu milostivire să ne acopere pe noi, cei care avem nevoie de Acoperămîntul 
ei, de vreme ce fără de Acoperămîntul şi sprijinul ei nouă, celor ce întotdeauna mîniem pe 


Dumnezeu, nu ne este cu putință a trăi, pentru că, greşind mult, cădem sub multe certări, după 
cum zice Sfînta Scriptură: "Multe sînt bătăile păcătosului" (Psalm 31, 11). Acum am fi pierit 
pentru fărădelegile noastre, de nu ne-ar fi acoperit pe noi preamilostiva Stăpînă; căci de nu ar 
fi stat înainte Sfînta Fecioară, rugîndu-se pentru noi, cine ne-ar fi izbăvit pe noi de atitea nevoi 
sau cine ne-ar fi păzit pînă acum liberi? Ne sfătuieşte Proorocul Isaia: "Ascundeţi-vă cît de 
puţin, pînă ce va trece mînia Domnului". (Isaia 26, 20) Unde vom putea să ne ascundem de 
mînia Domnului? Acoperămînt nu ne-am agonisit nicăieri ca să scăpăm noi, pătimașii, în afară 
de Acoperămîntul Sfintei Fecioare Maria, Stăpîna lumii, care pentru sine și prin gura Duhului 
Sfînt, grăieşte: "Eu ca negura am acoperit pămîntul". 


Deci sub Acoperămîntul acesta să ne ascundem, care acoperă tot pămîntul ca o negură. 
O, Prea Cinstită Fecioară Născătoare de Dumnezeu, pentru ce te asemeni cu un lucru urît ca 
negura? Oare nu-ţi sînt ție soarele, luna şi stelele spre asemănare? Precum şi cu mirare s-a zis 
despre tine: "Cine este aceasta care se iveşte ca o dimineaţă, frumoasă ca luna şi aleasă ca 
soarele? Iar negura ce fel de frumuseţe are, că nu te scîrbeşti de asemănarea ei? Negura cînd 
cade pe pămînt se înmulţeşte şi îl acoperă; atunci toate fiarele scapă de vînători, pentru că 
nimeni nu le poate vîna”. Aceasta este taina pentru care Preacurata Fecioară Maria s-a numit 
negură, căci şi pe noi ne acoperă din calea vînătorilor. Noi, păcătoşii, pentru omenia noastră, 
dobitoace şi fiare sîntem, după cuvintele Sfîntului loan Gură de Aur. Pîntecelui îi plăcem ca 
urșii, trupul îl îngrășăm ca pe un cal, ținem minte răul la fel ca şi cămila, răpim la fel ca lupul, 
ne mîniem ca şerpii, muşcăm ca scorpia, sîntem vicleni ca vulpea şi aruncăm otrava răutăţii la 
fel ca vipera. Pe noi, care sîntem astfel, ne ajung vînătorii, ne ajunge dreapta mînie a lui 
Dumnezeu, izbîndind toate meşteşugurile noastre cele rele: "Dumnezeul izbînzilor, Domnul 
Dumnezeul izbînzilor cu îndrăzneală a stat". 


Ne ajung pe noi şi fărădelegile noastre, încît grăim fiecare: "Apucatu-m-au fărădelegile 
mele și n-am putut să văd”. 


Ne apucă pe noi vrăjmaşul cel nevăzut: "Făcutu-s-a că un urs vînător, pîndindu-mă pe 
mine ca leul în ascunzişuri"”. Ne apucă pe noi şi vrăjmașul cel văzut. A zis vrăjmaşul: "Gonind, 
voi prinde, voi ucide cu sabia mea. Stăpîni-va mîna mea". Dar să îndrăznim să avem negura cea 
gîndită care ne acoperă pe noi, pe Preasfînta Fecioară Maria, spre care nădăjduim să scăpăm, 
că sub Acoperămîntul ei nici un fir din capul nostru nu va pieri. Numai cu umilință către dînsa 
să strigăm, zicînd: "Acoperă-ne pe noi cu Acoperămîntul tău, că tu eşti acoperitoarea noastră, 
Preasfîntă Fecioară Maria. În ziua răutăţilor noastre, acoperă-ne pe noi. Toate zilele vieţii 
noastre sînt rele, precum odată Iacov cel din Legea Veche a zis: "Puţine şi rele au fost zilele 
anilor vieţii mele". Rele sînt zilele noastre în care vedem numai rele şi singuri într-însele multe 
răutăţi facem, adunîndu-ne nouă mînie în ziua mîniei. Deci, în toate zilele noastre cele rele, o, 
Sfîntă Fecioară Maria, Născătoare de Dumnezeu, de al tău milostiv Acoperămînt avem trebuinţă 
şi te rugăm acoperă-ne pe noi în toate zilele noastre, dar mai ales în ziua cea rea, cînd sufletul 
se va despărți de trup: de faţă să stai nouă în ajutor şi să ne acoperi pe noi de duhurile rele din 
văzduh şi în ziua înfricoşatei judecăţi de apoi să ne acoperi pe noi întru ascunsul Acoperămîntul 
tău. Amin. 


2. PĂTIMIREA SFÎNTULUI APOSTOL ANANIA 
(1 OCTOMBRIE) 


Sfîntul Apostol Anania, unul dintre cei şaptezeci de apostoli, a fost episcop în cetatea 
Damascului. Sfîntul Apostol Anania l-a botezat pe Sfîntul Apostol Pavel, pentru că Domnul i 
s-a arătat în vedenie, poruncindu-i să meargă pe uliţa care se cheamă Dreaptă şi acolo să caute 
în casa lui Iuda pe un oarecare Saul, supranumit şi Tarsianul, care se ruga. Însă Apostolul 
Anania s-a lepădat de aceasta, ştiind cîte răutăți făcuse Saul sfinţilor în Ierusalim și cu ce gînd 


anume mersese în Damasc, ca să-i lege pe toţi cei ce cheamă numele Domnului. lar Domnul îl 
îndemna pe el, zicînd: "Mergi, că vas ales îmi este Mie acesta”. Și îndată Anania, sculîndu-se 
după porunca Domnului, a mers la Saul şi, punîndu-și mîinile pe el, i-a zis: "Saule, frate, 
Domnul Cel ce ţi s-a arătat ție pe cale m-a trimis ca să vezi şi să te umpli de Duhul Sfînt". Și 
îndată Saul a văzut iar Apostolul Anania l-a botezat. După cîteva zile, cînd iudeii se sfătuiseră 
să-l ucidă pe Pavel pentru o schimbare ca aceea a lui - că din gonaci s-a făcut propovăduitor al 
numelui lui lisus - atunci Anania, împreună cu ceilalți ucenici, luîndu-l pe Pavel, l-au scos peste 
zid într-o coşniță. Şi, intrînd singur în adunarea iudeilor, propovăduia cu îndrăzneală numele 
Domnului. Nu numai evreilor ci şi celor de alte limbi, a binevestit Evanghelia Împărăției. S-a 
dus din Damasc în Elevteropol şi acolo, arătînd noroadelor calea mîntuirii și tămăduind pe cei 
bolnavi şi neputincioşi, pe mulți i-a adus la credinţa în Hristos. 


În zilele acelea era în Elevteropol ighemonul Lucian, care se închina la idoli şi nu la 
Dumnezeu. Pe Lucian l-a ridicat diavolul împotriva creștinilor şi l-a îndemnat să trimită această 
scrisoare în toată stăpînirea sa: "De s-ar afla cineva numind pe Hristos și închinîndu-se Celui 
răstignit, acela poruncim ca să fie dat la cumplite chinuri; iar care va jertfi zeilor celor fără de 
moarte, lepădîndu-se de Hristos, acela se va învrednici de daruri și cinste de la noi". Scrisoarea 
aceasta, ieşind cu rău vicleşug, l-a aflat pe Sfîntul Anania în acea ţară pe care străbătînd-o, cu 
propoveduirea Evangheliei o lumina şi tămăduia toate bolile popoarelor, pentru că Domnul era 
cu dînsul, făcînd prin mîinile lui multe minuni. 


Nelegiuiţii închinători la idoli l-au prins pe Sfintul Anania și l-au dus înaintea 
ighemonului Lucian, care îl silea pe sfînt în multe feluri să Jertfească idolilor. Sfîntul Anania 
însă nu s-a supus şi le-a răspuns, zicînd: "Nu mă voi închina mincinoșilor idoli, ci Unuia, 
adevăratului Domnului Dumnezeului meu lisus Hristos mă închin, pe care ochii mei L-au văzut 
ŞI gură către gură am vorbit cu Dînsul, nu numai cînd era pe pămînt ca un om, ci şi după înălțarea 
Lui la Ceruri; căci, fiind eu în Damasc, mi S-a arătat mie însumi şi m-a trimis să-l tămăduiesc 
pe Saul, pe care, prin minunata sa înțelepciune şi putere, l-a întors la cunoştinţa cea adevărată 
şi pe noi toți ne-a izbăvit din diavoleştile mîini şi ne-a adus la Părintele Său. Deci, Acestuia mă 
închin și nu diavolilor celor ce voiesc să piardă tot neamul omenesc". Lucian a început a-l 
îngrozi pe el cu chinuri de nu-i va îndeplini porunca, dar el stătea ca un stîlp, nemișcat întru 
mărturisirea lui Hristos. Apoi, ridicîndu-şi spre cer mîinile, a zis: "Doamne, lisuse Hristoase, 
Fiul lui Dumnezeu, ascultă rugăciunile mele şi mă fă vrednic părții fericiților apostoli în veacul 
ce va să fie. Precum ai mâîntuit pe Saul prin adevărata lumină, mîntuieşte-mă din mîinile acestui 
necurat ce se împotriveşte adevărului, ca să nu se facă voia lui asupra mea şi să nu mă vîneze 
în cursele înşelăciunii sale. Şi să nu mă lipseşti pe mine de împărăţia cea cerească, care este 
gătită tuturor celor ce iubesc calea adevărului Tău şi păzesc poruncile Tale”. 


Lucian, nesuferind să audă aceste cuvinte ale lui, a poruncit să fie întins la pămînt şi să 
fie bătut. În timp ce slujitorii îl băteau, unul striga: "Ascultă-l pe judecător şi nu fi potrivnic 
poruncii lui: jertfeşte zeilor cărora li se închină toată lumea". Iar după ce au încetat bătaia, i-a 
zis Lucian sfîntului: "Măcar acum cruţă-ţi sufletul, ascultă-mă pe mine şi leapădă-te de Cel 
răstignit, ca să nu aduc mai cumplite chinuri asupra ta". Atunci Anania a răspuns: "Ceea ce ţi- 
am spus ţie la început, aceea şi acum îţi grăiesc şi nu încetez a-ți grăi : că de Dumnezeul meu 
nu mă voi lepăda şi nu mă voi apropia de cele fără de suflet, pietre și lemne, la care voi vă 
închinaţi și ca pe nişte dumnezei le cinstiţi”. 


Judecătorul, văzîndu-l pe el neînduplecat, a poruncit să-i fie strujite coastele cu cîrlige 
fier şi cu lumînări aprinse să-i fie arse rănile. Şi sfîntul, răbdînd, își ridica ochii spre cer şi se 
ruga cu stăruință. După acele chinuri judecătorul a zis: "Pînă cînd vei petrece în nesupunere? 


Pînă cînd nu te miluiești singur pe tine şi nu te închini zeilor? Oare mai plăcut îţi este să 
pătimeşti toate acestea în zadar pentru un Hristos pe care L-au răstignit evreii, decît să fii întreg 
şi sănătos? Mă jur că nu te voi slobozi viu dacă vei fi nesupus aşa mult timp". A răspuns sfîntul: 
"Fă ce vrei, vrăjmaşule al lui Dumnezeu, prieten al diavolului, că ai auzit de la mine de multe 
ori că nu mă voi închina zeilor tăi, afară de Unuia Dumnezeu care este Tată al Unuia Născut 
Fiul Lui şi începător al Sfîntului Duh, Care a făcut cerul și pămîntul şi toate cele ce sînt într- 
însele, în care am crezut. Acela mi-a dat mie putere ca toată ziua să stau tare înaintea ta şi cu 
bărbăţie să sufăr aceste chinuri. Pentru ce îţi faci mai multe osteneli, căci iată de la mine ai auzit 
că voii tale nu mă voi supune. Deci, fă neîntîrziat ce ai de gînd să faci”. 


Judecătorul, umplîndu-se de mînie, a poruncit poporului să-l ia pe Sfîntul Anania şi, 
scoţîndu-l din cetate, să-l ucidă cu pietre. Şi luîndu-l acel norod fărădelege, l-a dus la locul 
uciderii şi l-a ucis cu pietre ca pe Sfîntul Ştefan, iar el, cu mare glas, zicea: "Doamne, lisuse 
Hristoase, în mîinile Tale îmi dau duhul meu". Și aşa s-a sfîrșit, împlinindu-şi mucenicia, şi s- 
a dus la cereștile lăcașuri. lar poporul, văzînd că murise, l-a lăsat neîngropat şi s-a dus. Și s-a 
întîmplat atunci că pe acolo treceau nişte oameni credincioşi din Damasc. Şi aceştia au luat 
sfîntul trup al Apostolului lui Hristos şi cu cinste l-au dus în Damasc şi l-au îngropat la moşia 
lui. 


3. CUVIOSUL ROMAN, FĂCĂTORUL DE CONDACE 
(1 OCTOMBRIE) 


Sfîntul Roman era de neam din Siria şi era crescut în cetatea Emesiei. Din tinereţe a 
început să-l placă lui Dumnezeu, petrecînd în feciorie şi în curăție. Mai întîi a fost paraclisiarh 
în biserica Veritului, apoi a mers la Constantinopol, în anii domniei împăratului Anastasie, şi 
petrecea în Biserica Prea Sfintei Născătoare de Dumnezeu, cea din Kiri, nevoindu-se la viaţa 


cea îmbunătățită în post și rugăciune și ostenindu-și trupul la multe nevoinţe şi la privegheri de 
toată noaptea, pentru că mergea de cu seară în Vlaherna şi toată noaptea stătea în rugăciuni și 
iarăşi se întorcea în Kiri. Apoi a fost rînduit în biserica Sfinta Sofia la slujba paraclisiei. Nu ştia 
carte, dar era înţelept în lucrurile cele bune prin care îi întrecea pe cărturarii cei înţelepţi; fiindcă 
Îl căuta pe Dumnezeu, mai multă înţelegere era întru dînsul decît în cei ce căutau înţelepciunea 
veacului acestuia. Pentru că a fost ca unul dintre aceia despre care zicea Apostolul: "Pe cele 
nebune ale lumii le-a ales Dumnezeu, ca pe cele înțelepte să le rușineze”. 


Roman era iubit de patriarhul Eftimie pentru viaţa lui cea îmbunătățită şi, văzîndu-i 
ostenelile în biserică, căci cu toată osîrdia se silea la ascultare, îi dădea lui parte asemănătoare 
cu clericii și din această cauză cîrteau clericii împotriva patriarhului, zicînd: "Pe cel ce este 
prost asemenea cu noi l-ai făcut”. Și îl urau şi mari supărări îi făceau. Odată, la vecernia 
praznicului Nașterii lui Hristos, venind împăratul în biserică pe cînd Roman așeza lumiînările, 
l-au apucat ceilalţi clerici pe el şi l-au tras la amvon, zicîndu-i: "La parte cu noi eşti învrednicit 
la fel; deci, suindu-te acum în amvon, să cînți ca şi noi asemenea dumnezeiască cîntare de 
laudă". Aceasta o făceau spre ruşinea lui, fiind cuprinşi de invidie, căci îl ştiau că nu ştie carte 
şi nu poate să facă aceasta. lar Roman, fiind defăimat de clerici înaintea împăratului și a tot 
norodul care era în biserică, s-a ruşinat şi a început a plînge. 


După sfîrşitul slujbei, cînd toți au ieșit din biserică, s-a aruncat singur înaintea chipului 
Preasfintei Născătoare de Dumnezeu, cu amar tînguindu-se şi rugîndu-se. Apoi, plîngînd destul 
şi rugîndu-se, s-a ridicat şi a mers la casa sa şi fără să mănînce din pricină că era mîhnit, a 
adormit puțin. Şi iată că 1 s-a arătat lui în vis Preasfînta Fecioară Maria, Născătoarea de 
Dumnezeu, care tuturor celor supăraţi le este mîngiiere, ținînd în mîini o hîrtie mică, şi a zis cu 
glas lin către Roman: "Deschide-ţi gura". Si făcînd el aceasta, Sfînta Fecioară i-a pus hîrtia în 
gură, zicîndu-i: "Mănîncă această hîrtie". lar Roman a mîncat şi a înghițit hîrtia şi îndată s-a 
deșteptat şi nu a văzut pe nimeni, căci nevăzută se făcuse aceea care 1 se arătase. Și s-a umplut 
inima lui de negrăită bucurie şi de mîngiiere duhovnicească şi se gîndea asupra vedeniei. Apoi 
a simţit în mintea sa înțelegere de carte, pentru că i-a deschis lui Fecioara Născătoare de 
Dumnezeu mintea - precum odată Fiul ei apostolilor - ca să înţeleagă Scripturile. Și s-a umplut 
inima lui de înțelepciune mare şi a început cu lacrimi a da mulțumită învățătoarei sale, că în aşa 
de puțină vreme l-a făcut pe el înțelept şi cu ştiinţă de carte, mai mult decît ar înţelege cineva 
învățînd mulţi ani. Si venind vremea slujbei celei de toată noaptea, a mers la biserică bucurîndu- 
se şi veselindu-se de darul pe care i l-a dat Fecioara cea cu dumnezeiesc dar dăruită. 


Cînd a sosit ceasul cîntării condacului, s-a urcat Sfîntul Roman în amvon și a cîntat cu 
dulce glas condacul său, pe care l-a alcătuit în mintea sa zicînd: "Fecioara astăzi pe Cel mai 
presus de ființă naşte și pămîntul peştera celui neapropiat aduce" și celelalte. Toţi, văzînd și 
auzind aceasta, s-au minunat şi cu mulțumire au ascultat cîntarea aceea, luînd aminte la puterea 
cuvintelor celor ce se cîntau. lar după cîntare l-a întrebat patriarhul: "De unde îţi vine ţie această 
înțelepciune?" Iar el nu a trecut sub tăcere puterea Născătoarei de Dumnezeu, ci a mărturisit 
darul ei preamărind pe învăţătoarea cerească cea care l-a făcut pe el înțelept. Apoi s-au ruşinat 
clericii care l-au mîhnit şi, pocăindu-se, au căzut la picioarele lui Roman, cerîndu-și iertare. lar 
patriarhul l-a făcut pe el îndată diacon: şi curgea din gura lui un rîu de înţelepciune și cei ce mai 
înainte îl batjocoreau pentru prostie și neştiință de carte, aceia pe urmă învățau de la dînsul. EI 
a cîntat şi a făcut mulțime de condace la praznicele împărăteşti și la ale Născătoarei de 
Dumnezeu și la sfinţii însemnați. Condacele lui se numără cam la o mie şi mai bine. Era cinstit 
de toți şi foarte iubit. 


Deci, petrecîndu-șşi vremea vieţii sale cu dumnezeiască plăcere şi cu dreptate, s-a mutat 
la veşnicile lăcaşuri şi acum cu cetele îngereşti cîntă lui Dumnezeu cîntare întreită și sfîntă. 
Amin. 


In această zi se prăznuieşte şi Cuviosul Mucenic Mihail, egumenul locașul Zoviei, care 
a fost prins de agareni pentru lisus Hristos în vremea împăratului Constantin și a Irinei. 
Impreună cu dînsul prin sabie s-au sfîrşit treizeci şi şase de cuvioşi mucenici. 


Pomenim şi pe Sfîntul Mucenic Domnin, care a pătimit în cetatea Solun (Tesalonic) de 
la împăratul Maximian: şapte zile s-a chinuit în faţa cetăţii, avînd picioarele tăiate, şi aşa, 
mulțumind lui Dumnezeu, s-a sfîrşit. 


4. VIAŢA ŞI PĂTIMIREA SFÎNTULUI SFINŢITULUI MUCENIC 
CIPRIAN ŞI A SFINTEI MUCENIŢE IUSTINA FECIOARA 


(2 OCTOMBRIE) 


Pe vremea împărăției lui Deciu, era în Antiohia Siriei un filozof şi vrăjitor vestit, anume 
Ciprian, de neam din Cartagina, născut dim părinți necredincioși, care a fost dat în copilăria sa 
spre slujba păgînescului și necuratului lor zeu, Apolon. În anul al şaptelea al vîrstei sale îl 
încredinţară la vrăjitori spre învățătura meșteșugului vrăjitoriei şi a drăceştii înţelepciuni. lar 
după zece ani de la nașterea sa a fost trimis de părinți spre săvîrşirea jertfei în muntele 
Olimpului, pe care păgînii îl numeau locuinţă dumnezeiască, căci acolo se afla nenumărată 
mulțime de idoli întru care mulţi diavoli locuiau. 


Ciprian a învăţat în acel munte înalt mult meşteşug diavolesc, căci ştia felurite năluciri 
drăcești; se deprinsese a schimba văzduhul, a porni vîntul, a slobozi tunete şi ploi, a tulbura 
valurile mării, a face stricăciune în răsaduri, grădini şi cîmpii, a aduce vătămări și răni asupra 
oamenilor şi se învățase la înțelepciunea cea pierzătoare şi prea rea lucrare diavolească. Și a 
văzut acolo nenumărate pîlcuri drăceşti împreună cu stăpînul întunericului, împrejurul căruia 
unii săltau, alţii slujeau, alții chiuiau, lăudînd pe stăpînul său, iar alţii erau trimiși în toată lumea 
spre înşelarea popoarelor. 


A văzut acolo pe toți zeii şi zeițele păgîne şi felurite năluciri şi vedenii, la care se învăța 
cîte patruzeci de zile în post; că mînca după apusul soarelui nu pîine, nici altă hrană, ci numai 
ghindă de stejar. Cînd era de cincisprezece ani avea ca dascăli șapte slujitori mari care slujeau 
la cele şapte planete. De la acei jerfitori a învățat multe taine diavoleşti. Apoi s-a dus în cetatea 
Agra, unde, slujind cîtva timp zeiţei Ira, a învăţat multe meşteşuguri de la slujitorul care era 
acolo. Şi a petrecut şi în Tauropoli slujind zeiţei Artemis. De acolo s-a dus la Lachedemonia și 
a deprins să facă fel de fel de vrăji şi năluciri, ca aceea ca morții din morminte să grăiască. 


Avînd douăzeci de ani, a mers în Egipt, în cetatea Memfis, la capii răutăţilor și multe 
farmece şi vrăjitorii învăţa. La treizeci de ani a mers la caldei şi acolo a învăţat să citească în 
stele. Si în Antiohia a mers, fiind atunci desăvîrşit în toată răutatea: vrăjitor şi fermecător, 
pierzător de suflete, mare prieten şi credincioasă slugă a stăpînitorului iadului, cu care singur 
față în faţă a vorbit şi de cinste mare de la dînsul s-a învrednicit. De acest lucru singur a 
mărturisit, zicînd: "Să mă credeţi pe mine că singur pe diavol l-am văzut, pentru că prin jertfe 
l-am rugat şi l-am sărutat şi am grăit cu dînsul şi cu aceia care sînt la dînsul mai mari şi m-au 
iubit şi mi-au lăudat înțelegerea mea şi înaintea tuturor a zis: "lată noul Amvrie, grabnic spre 
ascultarea noastră, vremelnic de împărtăşania noastră”. Și mi-au făgăduit că au să mă pună 
boier, după ieşirea mea din trup şi cît timp eu am să petrec pe pămînt, în toate au să-mi ajute și 
mi-au dat spre slujirea mea un grup de diavoli. lar cînd ieşeam de la dînsul a strigat către mine: 
"Îmbărbătează-te, nevoitorule Cipriane" și, sculîndu-se, m-a petrecut, încât şi toți mai marii 
diavolilor s-au mirat. De aceea toți boierii lor pe mine mă ascultau, văzînd cinstea ce mi se 
făcea de către dînsul. Era chipul lui ca o floare de iarbă şi capul îi era încununat cu o coroană 
prefăcută, nu adevărată, ci nălucire de aur şi pietre luminoase, care lumina chipul acela și 
hainele lui erau minunate. lar cînd se întorcea încoace sau încolo se cutremura tot locul acela și 
mulți stăteau lîngă scaunul lui cu fel de fel de rînduieli ale duhurilor răutății, întru mare 
supunere. 


Eu cu totul pe mine mă dădusem atunci, supunîndu-mă la toată porunca lui". Aceasta 
despre sine singur a spus-o Ciprian după întoarcerea sa la Dumnezeu. 


Este arătat ce fel de om era: prieten al diavolilor, ale căror lucruri, toate, le făcea supărînd 
pe oameni şi înșelîndu-i. În Antiohia a petrecut multă vreme și a adus pe mulți oameni spre 
toată necurata fărădelege, pe mulţi i-a ucis cu otrăvurile şi cu farmecele, pe copii şi pe copile 
spre jertfa diavolilor îi înjunghia și pe mulţi i-a învăţat la vrăjile sale rele: pe unii îi învăţa să 


zboare prin văzduh, pe alții să plutească cu luntrea prin nori, pe alții i-a făcut să umble pe ape. 
De toți păgînii era cinstit şi slăvit ca un mare jertfitor şi preaînţelept slujitor al necuraţilor lor 
zei şi mulți alergau la dînsul pentru nevoile lor, pentru că îi ajuta cu puterea diavolească de care 
era plin; unora le ajuta la desfrînare, altora la mînie, la vrajbă şi la izbîndirea răutăților, iar altora 
în zavistie le ajuta. Acum era cu totul în fundul iadului şi în gurile diavolești, fiu al gheenei, 
părtaş al celor diavoleşti şi al pierzării celei veşnice. lar Domnul, Cel ce nu voieşte moartea 
păcătosului, pentru negrăita Sa bunătate și pentru milostivirea cea nebiruită de păcatele 
omeneşti, a vrut ca pe acest om să-l caute și pe cel afundat în adîncul iadului din prăpastie să-l 
scoată şi să-l mîntuiască, spre arătarea milostivirii Sale, tuturor oamenilor, căci nu este păcat să 
biruiască iubirea Lui de oameni. Și l-a mîntuit pe Ciprian din pierzarea lui în acest chip: 


În acea vreme era în Antiohia o fecioară cu numele de lustina, care s-a născut din părinți 
păgîni. Tatăl ei se numea Edesie şi era slujitor idolesc, iar maica sa se numea Cleodonia. 
Fecioara lustina cînd a ajuns la vîrsta desăvîrşită, şezînd în casa sa la fereastră, a auzit din 
întîmplare un cuvînt de mîntuire din gura unui diacon care trecea pe acolo, care se numea Prailie 
şi care grăia pentru întruparea Domnului nostru lisus Hristos "că S-a născut din curata Fecioară 
Maria şi, multe minuni făcînd, a voit a pătimi pentru mîntuirea noastră şi a înviat din morţi și 
S-a înălțat la ceruri şi a stat de-a dreapta Tatălui şi împărăţește în veci”. 


Această propoveduire a diaconului a căzut pe pămînt bun în inima lustinei, căci degrabă 
a început a aduce rod şi a dezrădăcina din ea toţi spinii necredinţei. lustina voia ca mai mult şi 
mai desăvirşit să înveţe de la acel diacon, însă nu îndrăznea să-l caute pe el, împiedicînd-o 
feciorelnica ruşine. Însă mergea adeseori, în taină, la biserica lui Hristos, ascultînd cuvintele lui 
Dumnezeu; şi lucrînd în inima ei Duhul Sfînt, a crezut în Hristos. Şi în scurtă vreme şi pe maica 
ei a făcut-o să creadă și după aceea și pe bătrînul ei tată l-a adus la credință; el, văzînd 
înțelegerea fiicei sale şi auzind cuvintele ei cele înțelepte, socotea în sine că idolii, fiind făcuți 
de mîini omeneşti, cum pot să fie ei dumnezei, neavînd nici suflet, nici suflare? Și o vedenie 
minunată a văzut el noaptea în vis, prin dumnezeiască arătare: adică o tabără mare de îngeri 
purtători de lumină, iar în mijlocul lor era Mîntuitorul lumii, lisus Hristos, și L-a auzit pe El 
grăindu-i: "Veniţi la Mine şi vă voi da vouă cerească împărăție”. Apoi, deşteptîndu-se din somn, 
Edesie îndată a mers cu femeia şi cu fiica sa la episcopul creştinesc pe care îl chema Optat, 
rugîndu-l pe el să-i înveţe credinţa lui Hristos şi să le dea lor Sfintul Botez şi i-a spus lui 
cuvintele fiicei sale şi îngereasca vedenie pe care singur o văzuse. 


Auzind aceasta episcopul, s-a bucurat de întoarcerea lor și, grăindu-le mult despre 
credinţa în Hristos, a botezat pe Edesie şi pe Cleodonia, femeia sa şi pe fiica lor lustina și, 
împărtășindu-i pe ei cu Sfintele Taine, i-a slobozit cu pace. lar după ce s-a întărit Edesie în 
credinţa lui Hristos, văzînd episcopul evlavia lui, l-a făcut preot; și petrecu în fapte bune şi în 
frică de Dumnezeu un an și şase luni şi așa, în sfînta credință, şi-a sfîrşit viața. Iar lustina bine 
s-a nevoit în poruncile Domnului, iubind pe Mirele său Hristos şi slujindu-l Lui în rugăciuni, 
în feciorie şi în curăţenie, în post și în mare înfrînare. lar vrăjmașul cel ce urăşte neamul 
omenesc, văzînd o viață ca aceasta a ei, a zavistuit faptele ei cele bune și a început a o supăra, 
felurite nevoi şi necazuri pornindu-i împotrivă. 


Era atunci în Antiohia un tînăr scolastic, pe nume Aglaid, fiu de părinți bogaţi şi slăviți, 
viețuind cu desfătare întru deşertăciunea lumii acesteia. Şi acesta, într-o vreme oarecare, a 
văzut-o pe lustina fecioara mergînd la biserică şi s-a minunat de frumuseţea ei. Iar diavolul a 
pus gînd rău în inima lui asupra ei şi, aprinzîndu-se de dorul ei, Aglaid a început a se gîndi în 
toate chipurile, ca întru cunoștința și dragostea ei să vie şi, înşelînd-o, să aducă pe mielușeaua 
cea curată a lui Hristos întru necurăția cea gîndită de dînsul. Şi pîndea calea ei, ori unde avea 


să meargă fecioara şi, întîmpinînd-o, o amăgea cu cuvinte desfrînate, lăudîndu-i frumuseţea. 
Apoi, spunîndu-i cuvinte de fericire şi arătîndu-şi dragostea sa către dînsa, cu curse înșelătoare 
şi meşteşugit împletite o urmărea pe ea spre desfrînare. lar fecioara se întorcea și fugea de 
dînsul, înfricoşîndu-se de el şi nu voia să-i asculte înşelătoarele şi viclenele cuvinte. Și tînărul, 
dorind frumuseţile ei cele fecioreşti, a trimis la dînsa rugăminte ca să voiască să-i fie lui soţie. 
Iar ea a răspuns către dînsul: "Am pe Mirele meu Hristos căruia Îi slujesc şi curăția mea îmi 
păstrez. Acela şi sufletul şi trupul meu îmi păzeşte de toată necurăţia”. 


Un răspuns ca acesta al curatei fecioare auzindu-l Aglaid și mai mult a dorit-o, 
aprinzîndu-l pe el diavol. Neputînd nicidecum să o amăgească, a gîndit ca s-o răpească; şi 
adunînd spre ajutor tineri fără de rînduială, asemenea lui, i-a păzit calea pe care obişnuia 
fecioara să meargă spre biserică la rugăciune. Acolo a întîmpinat-o şi a prins-o, ducînd-o cu sila 
spre casa lui. lar ea a început a striga foarte tare, bătîndu-l pe el peste gură şi scuipînd asupra 
lui. Auzind acea strigare, vecinii au ieșit din casele lor şi au alergat ca s-o scoată din mîinile 
tînărului cel nerușinat ca din gura lupului și au reușit să o ia pe mielușeaua cea fără prihană, pe 
Sfînta Iustina. Și au fugit toţi cei nelegiuiți, iar Aglaid cu ruşine s-a dus la casa sa. 


Neştiind ce să mai facă, înmulţindu-se în el răutatea patimii, s-a ispitit cu încă un lucru 
rău: a mers la marele vrăjitor și fermecător, Ciprian, jertfitorul idolesc şi acestuia, spunîndu-i 
necazul său, i-a cerut ajutor, făgăduind să-i dea mult aur şi argint. Ciprian, pe toate auzindu-le 
de la dînsul, îl mîngîia făgăduindu-i că toată dorinţa lui i-o va îndeplini. "Eu, a zis el, voi face 
ca această fecioară singură să căute dragostea ta şi te va dori pe tine mai mult decît tu pe ea”. 
Aşa, mîngîindu-l, i-a dat bună nădejde. 


Luînd Ciprian cărțile sale de învățătură a chemat pe unul din duhurile cele necurate pe 
care îl ştia că degrabă poate să aprindă cu necurată dorire inima lustinei spre tînărul acela. Iar 
diavolul i-a făgăduit cu sîrguință să-i îndeplinească dorinţa și cu mîndrie a zis: "Nu-mi este mie 
cu anevoie acest lucru, de vreme ce eu de multe ori am cutremurat cetăţi, ziduri am surpat, case 
am despărțit, vărsări de sînge şi ucideri de tată am făcut; învrăjbiri şi mînie mare între frați şi 
între soți am pus, pe cei ce voiau să petreacă mult în feciorie i-am adus în necurăţie; pe călugării 
cei ce se nevoiau prin munți şi la multă postire se deprindeau, negîndindu-se niciodată la trup, 
în pofta desfrînării i-am adus și i-am învăţat să slujească patimilor trupeşti, iar pe alții, care întru 
pocăință şi întru lepădarea de toate veniseră, iarăși i-am întors la cele dintii lucruri rele şi pe 
mulți din cei ce petreceau în curăţie, i-am aruncat în desfrînare. Deci, oare nu pot eu ca pe 
această fecioară spre dragostea lui Aglaid să o plec? Si ce să zic mai mult? Cu lucrul voi arăta 
puterea mea degrabă. Deci, primeşte această doctorie - şi îi dădu un vas plin - şi dă-o tînărului 
aceluia ca să stropească locuinţa lustinei şi vei vedea ce va fi”. Acestea zicînd, s-a dus, iar 
Ciprian, chemîndu-l pe Aglaid, l-a trimis pe el să stropească în taină casa lustinei cu licoarea 
din vasul acela diavolesc. Și făcîndu-se aceasta, a intrat diavolul desfrînării cu săgețile cele 
aprinse ale poftei trupeșşti, ca să rănească prin desfrînare inima cea feciorească şi trupul ei şi cu 
pofta cea necurată să-l aprindă. 


Avea obiceiul fecioara aceea ca în toate nopțile să-şi facă rugăciunile sale către Domnul. 
Şi a fost după obicei, cînd în ceasul al treilea din noapte, sculîndu-se se ruga lui Dumnezeu, a 
simțit ca de năprasnă o tulburare în trupul ei şi furtună rea de pofta cea trupească şi aprinderea 
focului gheenei. Și a fost acea supărare și în acel vifor dinăuntru multă vreme; îi venea întru 
pomenire acel Aglaid, căci se ridicase în ea gîndurile cele rele. Se mira fecioara şi singură de 
sine se ruşina, simţindu-şi sîngele fierbînd ca într-o căldare şi se gîndea la lucruri de care 
întotdeauna, ca de nişte necurăţenii, se scîrbea. Și cu bună cunoştinţă fiind lustina, a înțeles că 
de la diavol i s-a tras acest război întru dînsa şi îndată, înarmîndu-se cu arma semnului crucii, a 


alergat către Dumnezeu cu fierbinte rugăciune și a strigat din adîncul inimii către Hristos, 
Mirele său, zicînd: "Doamne, Dumnezeul meu, lisuse Hristoase, iată, vrăjmaşii mei s-au ridicat 
asupra mea, curse au pregătit pentru picioarele mele şi au smerit sufletul meu; iar eu mi-am 
adus aminte de numele Tău și m-am veselit și cînd mă supără ei pe mine, eu la Tine scap şi 
nădăjduiesc, spre a nu se bucura vrăjmașul meu de mine; căci ştii, Doamne Dumnezeul meu, 
că eu sînt roaba Ta şi curăția trupului meu pentru Tine o păzesc şi sufletul meu ie ţi l-am 
încredinţat. Deci, păzeşte pe oaia Ta, Păstorule bun, nu mă lăsa întru mîncarea fiarelor celor ce 
caută să mă înghită pe mine, dă-mi biruinţa poftei celei rele a trupului meu". Astfel, sfînta 
fecioară, stăruind mult în rugăciune, a rușinat pe vrăjmaşul care, fiind biruit de rugăciunea ei, a 
fugit de la dînsa cu ruşine; şi s-a întors odihna în trupul şi în inima lustinei și s-a stins văpaia 
poftei, iar războiul a încetat şi fierberea sîngelui s-a potolit şi lustina a dat slavă lui Dumnezeu, 
cîntînd cîntare de biruință. 


Diavolul s-a întors la Ciprian cu veste rea, că nu a reușit întru nimic. Dar Ciprian l-a 
întrebat pe el din care pricină nu a putut s-o supună pe acea fecioară. lar el, cu toate că nu voia, 
i-a spus adevărul, zicînd: "Pentru aceasta nu am reuşit, pentru că am văzut pe ea un semn de 
care m-am înfricoşat, şi din această cauză nu am putut ca să o biruiesc"”. Ciprian a chemat un 
diavol mai cumplit şi l-a trimis pe acesta spre a o ispiti pe lustina. Şi mergînd acesta, a făcut 
mai multe decît cel dintii, căci cu mare putere a năvălit asupra ei, iar fecioara cu mai fierbinte 
rugăciune s-a înarmat şi mai mare nevoinţă a arătat, pentru că s-a îmbrăcat în haină de păr şi își 
chinuia trupul său cu înfrînarea şi cu postul, numai pîine și apă mîncînd. Şi aşa, îmblînzindu-și 
patimile trupului, a biruit pe diavol şi l-a gonit cu ruşine, iar el, la fel ca şi cel dintii, nesporind 
nimic, s-a întors la Ciprian. lar Ciprian a chemat pe una dintre căpeteniile diavoleşti şi i-a spus 
despre slăbiciunea celorlalți doi diavoli trimiși care nu au putut să covîrșească o fecioară şi a 
cerut de la dînsul ajutor. Iar el a ocărît pe diavolii cei dintîi cu sălbăticie, ca pe cei ce nu sînt 
bine iscusiţi în acel lucru şi ca pe cei ce nu ştiau cum să îndulcească desfrînarea în inima 
fecioarei. Și i-a dat bună nădejde lui Ciprian, făgăduindu-i ca singur, în alt chip, să ispitească 
pe fecioară. 


Ducîndu-se de la Ciprian, s-a prefăcut pe sine în chip de femeie şi aşa a intrat la lustina; 
Şi, şezînd, a început a grăi cu dînsa cuvintele cele dumnezeiești, ca şi cum ar fi vrut să urmeze 
vieții şi curăţiei ei; o întreba ce fel de plată o să aibă pentru această viață sfîntă şi pentru fecioria 
ei. Iar lustina a zis: "Mare şi negrăită este plata pentru cei ce viețuiesc în curăţie, şi mîhnire 
mare au oamenii care nu bagă de seamă o visterie mare ca aceasta a curăţiei îngereşti”. lar 
diavolul, descoperindu-și neruşinarea, cu meşteşug a început a o amăgi, zicîndu-i: "Apoi în ce 
chip ar putea să fie lumea şi cum s-ar naște oamenii? De ar fi păzit Eva curăţia, apoi de unde s- 
ar fi înmulțit neamul omenesc? Cu adevărat, bună este însoţirea, pe care singur Dumnezeu a 
rînduit-o, şi Sfînta Scriptură o laudă, zicînd: "Cinstită este nunta întru toate şi patul nespurcat. 
Mulţi sfinți ai lui Dumnezeu oare nu au fost întru însoţirea pe care a dat-o Dumnezeu spre 
mîngîierea omului, ca spre copiii săi căutînd să se înveselească şi să laude pe Dumnezeu?" 


Nişte cuvinte ca acestea auzindu-le Iustina, a cunoscut pe maestrul diavol amăgitor şi 
mai bine decît Eva l-a biruit pe el; pentru că, neintrînd în mai multă vorbă cu dînsul, a alergat 
degrabă la limanul Crucii lui Hristos. Și a pus semnul cel cinstit pe fruntea ei şi inima şi-a 
ridicat-o spre Dumnezeu, Mirele său, și îndată a pierit diavolul, cu mai mare ruşine ca cei dintii. 
Acel mare diavol a venit şi la Ciprian, tulburat; şi cunoscînd Ciprian că nici acela nu a reuşit 
NIMIC, a zis către diavol: "Oare nici tu pe fecioara aceea n-ai putut s-o biruieşti, fiind diavol 
puternic şi iscusit mai mult ca alții în acest lucru? Apoi care din voi va face ceva acelei nebiruite 
inimi fecioreşti? Deci, spuneţi-mi mie: cu ce fel de arme vi se împotrivește vouă şi cum puterea 
voastră cea tare neputincioasă o face?" Iar diavolul, fiind silit de puterea lui Dumnezeu, deşi 


nevrînd, a mărturisit: "Nu putem, a zis el, să privim spre semnul crucii, ci fugim de dînsul, căci 
ne arde precum focul şi ne goneşte departe”. Ciprian s-a supărat foarte tare asupra diavolului, 
că l-a adus întru ruşine şi se certa cu dînsul, zicîndu-i: "Dar aşa este puterea voastră, că o 
fecioară neputincioasă vă biruieşte?" atunci diavolul, vrînd să-l mîngîie pe Ciprian, a încercat 
să facă alt lucru, în acest fel: s-a prefăcut în chipul lustinei şi a mers la Aglaid, că așa părîndu- 
i-se lui Aglaid că este lustina cu adevărat își va împlini datoria sa şi nu va fi arătată neputința 
lor cea diavolească, nici Ciprian nu se va afla întru ruşine. 


Cînd a intrat diavolul la Aglaid în chipul lustinei, Aglaid a sărit de nespusă bucurie şi 
alergînd la ea, a cuprins-o şi o săruta, zicînd: "Bine ai venit la mine, prea frumoasă lustina". Și 
cum a zis tînărul cuvîntul lustina, îndată diavolul s-a stins, neputînd nici numele lustinei să-l 
rabde, iar tînărul s-a înspăimîntat foarte tare şi, alergînd la Ciprian, 1-a spus lui cele ce s-au 
întîmplat. Ciprian, cu ajutorul vrăjilor sale, a pus pe dînsul chip de pasăre şi făcîndu-l ca să 
zboare prin văzduh, l-a trimis la casa lustinei, ca prin fereastră să intre în camera ei. lar el, fiind 
purtat de diavol, zbura prin văzduh deasupra camerei lustinei şi voia să se aşeze pe casă. S-a 
întîmplat atunci ca lustina să privească pe fereastră și văzînd-o diavolul pe ea, l-a lăsat pe Aglaid 
şi a fugit. Și a pierit de la Aglaid şi acea nălucire, în care se arăta ca o pasăre şi puțin a lipsit de 
a nu muri căzînd Jos, căci cu mîinile s-a apucat de vîrful casei și, ţinîndu-se, a rămas spînzurat. 
De nu ar fi fost coborit de acolo prin rugăciunea Sfintei lustina, ar fi căzut ticălosul şi ar fi 
murit. Și aşa, nereuşind nimic, s-a întors tînărul la Ciprian, povestindu-i lui primejdia sa, iar 
Ciprian s-a necăjit foarte tare, văzîndu-se înfrînt şi s-a hotărît ca singur să se ducă la lustina, 
nădăjduind în vrăjitoriile sale. Mai întîi s-a prefăcut în femeie, apoi în pasăre; și încă nu se 
apropia de uşile casei ei, iar nălucirea şi înşelătoarea asemănare cu cea de femeie şi cu cea de 
pasăre au pierit de la dînsul şi s-a întors ruşinat. 


După aceasta, a început Ciprian a face izbîndire ruşinii sale, şi a adus cu ajutorul vrăjilor 
sale ispite asupra casei lustinei și asupra caselor tuturor rudeniilor, ale vecinilor şi ale 
cunoscuţilor ei, ca odinioară diavolul asupra dreptului lov: le omora dobitoacele, pe slugile lor 
le lovea şi cu răni îi arunca pe dînşii în necaz nemăsurat. Apoi a lovit-o şi pe lustina cu o boală, 
încît zăcea la pat şi plîngea maica sa pentru dînsa. lar ea o mîngîia pe maica sa, precum David, 
zicînd: "Nu voi muri, ci vie voi fi, şi voi povesti lucrurile Domnului". Însă nu numai asupra ei 
şi asupra rudeniilor ei, ci și asupra cetăţii (Dumnezeu aşa a voit), a adus Ciprian vătămare, din 
cauza mîniei sale celei neîmblînzite și din pricina rușinii celei mari. Și erau răni între dobitoace 
şi multe boli între oameni. Și prin lucrare diavolească a străbătut vestea prin întreaga cetate, că 
marele jertfitor Ciprian pedepsește cetatea pentru lustina, care i se împotriveşte. Adunîndu-se 
nu puțini dintre cinstiții cetăţeni, au mers la lustina şi cu mînie au sfătuit-o pe dînsa ca să nu-l 
mai mîhnească pe Ciprian şi să se mărite cu Aglaid, ca să nu pătimească toți mai multă supărare 
pentru dînsa. lar ea pe toți îi mîngiia, încredințîndu-i că degrabă toate vătămăturile acelea, care 
au fost aduse lor de Ciprian cu ajutorul diavolilor, vor pieri, lucru care s-a și întîmplat. Pentru 
că după ce Sfînta lustina s-a rugat cu tărie lui Dumnezeu, îndată toată puterea diavolească a 
pierit şi toți s-au tămăduit de boli şi s-au vindecat de răni. 


Schimbîndu-se lucrurile, popoarele Îl preamăreau pe Hristos, iar de Ciprian şi de 
meşteşugul lui cel vrăjitoresc îşi băteau joc, încît acum Ciprian nici între oameni nu se mai arăta 
de rușinea cea mare şi chiar şi de cei cunoscuţi se rușina. Apoi, înștiințindu-se bine că semnul 
crucii şi numele lui Hristos nimic nu poate să le biruiască, şi-a venit în fire și a zis către diavol: 
"Pierzătorule şi al tuturor înşelătorule, vistierule a toată necurăţia şi înşelăciunea, acum ţi-am 
cunoscut neputinţa, că dacă de umbra crucii te temi şi de numele lui Hristos te cutremuri, apoi 
ce vei face cînd singur Hristos va veni asupra ta? Dacă pe cei ce se însemnează cu crucea nu-i 
poţi birui, apoi pe cine vei scoate din mîinile lui Hristos? Acum am cunoscut că nu ești nimic 


şi nu poți nimic și nu ai putere de izbîndire. M-am înșelat eu, ticălosul, ascultîndu-te pe tine şi 
crezînd în înşelăciunea ta; deci, depărtează-te de la mine, blestematule, depărtează-te, că de 
acum mi se cade mie să rog pe creştini ca să mă miluiască. Mi se cade mie să alerg la cei 
drepteredincioşi ca să mă izbăvească şi să se îngrijească pentru mîntuirea mea. Du-te, du-te 
nelegiuitule, vrăjmaș al adevărului şi potrivnic şi urîtor a toată lumea!" 


Acestea auzindu-le, diavolul s-a repezit la Ciprian ca să-l ucidă şi, năpădind asupra lui, 
a început a-l sugruma, bătîndu-l. Și nu avea Ciprian ajutor de la nimeni și nu ştia cum să-și ajute 
lui şi să se izbăvească din cumplitele mîini diavoleşti şi, încă fiind viu, şi-a adus aminte de 
semnul sfintei cruci prin care se împotrivea lustina la toată puterea diavolească şi a zis: 
"Dumnezeul lustinei, ajută-mi și mie!" Apoi, ridicîndu-și mîna, şi-a făcut semnul crucii şi îndată 
diavolul ca o săgeată întinsă a pierit de la dînsul. Iar el, răcorindu-se şi căpătînd îndrăzneală și 
chemînd numele lui Hristos, se însemna cu semnul crucii şi în felul acesta se împotrivea 
diavolului, ocărîndu-l şi blestemîndu-l. Diavolul stătea departe de dînsul şi nu îndrăznea să se 
apropie, pentru semnul crucii şi pentru numele lui Hristos, care îl înfricoșau şi îl îngrozeau, 
zicîndu-i: "Nu te va scoate Hristos din ghearele mele!" Şi, mîniindu-se asupra lui, a răcnit ca 
un leu și s-a dus. 


Ciprian, luînd toate cărțile vrăjitoriilor sale, a alergat la Antim, episcopul creştin, și, 
căzînd la picioarele lui, se ruga să-l miluiască pe el și să-i dea lui Sfîntul Botez. Iar episcopul, 
ştiindu-l pe el mare vrăjitor şi tuturor înfricoşat, socotea că a venit la dînsul cu înşelăciune şi îl 
îndepărta, zicîndu-i: "Multe rele faci între păgîni și să nu faci acestea și între creștini, ca să nu 
pieri degrabă". lar Ciprian, plîngînd, 1-a povestit episcopului toate răutăţile sale şi cărțile sale i 
le-a dat ca să le ardă. Văzînd episcopul smerenia lui, i-a arătat şi l-a învăţat pe el sfînta credință 
şi i-a poruncit lui ca să se pregătească să primească Sfîntul Botez. Iar cărțile lui le-a ars înaintea 
tuturor creştinilor cetății. Apoi, ducîndu-se Ciprian cu inima umilită, plîngea pentru păcatele 
sale, presărîndu-şi cenuşă pe cap şi făcea pocăință, strigînd către adevăratul Dumnezeu şi ÎL 
ruga pentru curățirea fărădelegilor sale. A doua zi, intrînd în biserică, asculta cuvîntul lui 
Dumnezeu cu mîngiiere şi bucurie, stînd între cei credincioşi. lar cînd celor chemaţi diaconul 
le poruncea să iasă afară, zicîndu-le: "Cîţi sînteți chemaţi, ieşiţi!" alții ieşeau, iar Ciprian nu a 
voit să iasă, ci a zis către diacon: "Rob al lui Hristos sînt, nu mă goni pe mine de aici”. Iar 
diaconul i-a zis lui: "De vreme ce încă nedesăvîrșit eşti întru Sfîntul Botez, pentru aceasta eşti 
dator să ieşi”. lar el a răspuns: "Viu este Hristos, Dumnezeul meu, Cel ce m-a păzit pe mine de 
diavol şi pe fecioara lustina curată a păzit-o şi m-a miluit pe mine; deci, nu mă izgoni din 
biserică pînă ce voi fi creştin desăvîrşit”. Apoi diaconul i-a spus despre aceasta episcopului și 
episcopul, cunoscîndu-i osîrdia lui şi căldura inimii pentru credința în Hristos, l-a chemat la 
sine şi neîntîrziat l-a botezat în numele Tatălui şi al Fiului şi al Sfîntului Duh. Aflînd despre 
aceasta Sfînta lustina mare mulțumire a înălțat către Dumnezeu şi multe milostenii a dat 
săracilor şi prinoase a făcut la biserică. lar pe Ciprian, episcopul l-a făcut citeţ în a opta zi, în a 
douăzecea zi l-a făcut ipodiacon și în a treizecea zi l-a făcut diacon, iar după un an l-a hirotonit 
preot. Ciprian, schimbîndu-şi obiceiul, din zi în zi mai strîmtă își făcea calea vieţii, totdeauna 
plîngînd pentru faptele sale cele rele de mai înainte şi a mers din putere în putere şi din bunătate 
în bunătate. Apoi, curînd a fost numit episcop și în acea dregătorie a arătat o viaţă asemănătoare 
cu cea a multor sfinți mari şi bine a păstorit turma lui Hristos. lar pe sfînta lustina fecioara a 
făcut-o diaconiţă şi i-a încredinţat ei o mănăstire de fecioare, făcînd-o pe ea stareță asupra acelor 
fecioare creştine. Şi mult norod păgîn, prin chipul și prin învățătura sa, de la închinarea de idoli 
întorcîndu-i, i-a cîștigat şi i-a unit cu Biserica lui Hristos. Şi se împuţina slăvirea idolească, iar 
slava lui Hristos se înmulţea. 


Văzînd diavolul o viaţă ca aceasta a lui Ciprian şi sîrguinţa sa pentru credința lui Hristos 
şi pentru mâîntuirea sufletelor omeneşti, scrîşnea din dinți împotriva lui. Și a îndemnat pe păgîni 
să-l clevetească pe Ciprian înaintea stăpînitorilor părților din răsărit, că pe idolii lor i-a defăimat 
şi mult norod dintre aceștia a întors la adevărata credință, iar pe Hristos, potrivnicul lor, ÎL 
slăveşte. Adunîndu-se necredincioşii, au mers la Evtolmie ighemonul, care stăpînea atunci în 
părțile acelea şi au clevetit pe Ciprian, împreună cu lustina, aducînd asupra lor multe pricini: 
precum că şi idolilor şi împăratului şi tuturor stăpînitorilor potrivnici sînt şi tulbură poporul, 
ameţindu-l și ducîndu-l în urma lor spre închinarea la Hristos cel răstignit. Și pe stăpînitor l-a 
rugat ca amîndoi, Ciprian şi lustina, cu moarte să fie pedepsiți. Auzind de acestea, ighemonul 
Evtolmie a poruncit ca să fie prinşi şi Ciprian şi lustina și în temniță să-i arunce. Și mergînd în 
Damasc, i-a luat pe amîndoi ca să-i judece. 


Acolo, şezînd la judecată, i-au adus de faţă pe legații lui Hristos, pe Ciprian şi pe lustina, 
Şi judecătorul a zis către Ciprian: "Pentru ce ţi-ai schimbat slava ta cea dintii, fiind mai înainte 
vestit slujitor al vechilor zei şi pe mulţi oameni la dînşii aducînd?" lar Sfîntul Ciprian i le-a spus 
lui toate pe rînd, aşa cum a cunoscut neputinţa și înșelăciunea diavolească şi a cunoscut puterea 
lui Hristos, de care toți diavolii se tem şi se cutremură şi de semnul cinstitei cruci se sting; şi şi- 
a spus toată pricina întoarcerii sale către Hristos, pentru care se arată gata îndată a muri. lar 
Judecătorul, neprimind cuvintele în inima lui şi neputînd să răspundă la cuvintele lui Ciprian, a 
poruncit ca sfîntul să fie spînzurat și să-i fie strunjit trupul, iar pe Sfînta lustina s-o bată peste 
gură şi peste ochi. Și au fost chinuiți multă vreme, dar neîncetat îl mărturiseau pe Hristos și 
răbdau toate chinurile cu mulțumire. După aceea i-au aruncat pe ei în temniță; apoi cu îmbunări 
îi îndemna către închinarea la idoli. 


După ce n-a reuşit să-i întoarcă de la credinţa lor, judecătorul a poruncit să fie aruncaţi 
într-o găleată cu apă fiartă; şi căldarea aceea, deşi fierbea întruna, cu nimic nu i-a vătămat pe 
dînşii şi, ca într-o răcoreală Îl preamăreau pe Dumnezeu. Văzînd aceasta, un preot idolesc, cu 
numele Atanasie, a zis: "Şi eu așijderea în numele zeului Asclepie, în acest foc voi intra şi pe 
vrăjitorii aceştia îi voi rușina". Cînd acesta s-a atins de foc, îndată a murit. Judecătorul, văzînd 
acest lucru, s-a înfricoşat şi, nemaivrînd să-i judece, i-a trimis la împăratul Claudiu care se afla 
în Nicomidia şi i-a scris despre toate cele făcute de dînşii. Iar împăratul i-a judecat şi i-a osîndit 
la moarte prin tăiere cu sabie. 


După ce i-au dus la locul unde trebuiau să fie omorîţi, și-a cerut Ciprian vreme de 
rugăciune, pentru ca mai înainte pe lustina s-o omoare, căci se temea ca ea să nu se înfricoşeze 
de moartea lui. lar ea, bucuroasă, și-a plecat capul sub sabie şi la Mirele său Hristos s-a dus. 


Văzînd moartea cea nevinovată a lor, un om oarecare, pe care îl chema Teoctist, a fost 
cuprins de o jale foarte mare pentru dînșii, și, aprinzîndu-se cu duhul către Dumnezeu, a căzut 
în genunchi lîngă Sfîntul Ciprian, sărutîndu-l şi mărturisindu-se pe sine creștin. Îndată alături 
de Ciprian şi Teoctist a fost osîndit la moarte prin tăiere. Și așa fiind omoriţi ei, şi-au dat 
sufletele lor în mîinile lui Dumnezeu. 


Trupurile lor au zăcut şase zile neîngropate şi fiind acolo nişte străini le-au luat în taină 
şi le-au dus la Roma, unde le-au dat unei femei cinstite pe care o chema Rufina, care era rudenia 
lui Claudie Cezarul. Acea femeie a îngropat cu cinste trupurile sfinţilor lui Hristos, mucenicii 
Ciprian, lustina şi Teoctist. La mormîntul lor au început să se facă multe tămăduiri ale celor 
bolnavi care alergau acolo. Cu ale lor rugăciuni să tămăduiască Domnul şi bolile noastre cele 
trupeşti şi sufleteşti, Amin. 


5. VIAȚA SFÎNTULUI ANDREI CEL NEBUN PENTRU HRISTOS 
(2 OCTOMBRIE) 


În vremea împăratului grec Leon cel Înțelept, fiul împăratului Vasile Macedon, era un 
bărbat în Constantinopol pe care îl chema Teognost. Acesta a cumpărat mulți robi, împreună cu 
care l-a cumpărat şi pe acest Andrei. Andrei era de neam slovean, fiind foarte tînăr şi era frumos 
la chip și cu obiceiuri bune. Stăpînul său l-a pus să slujească înaintea lui şi pe el îl iubea mai 
mult decît pe toţi. Stăpînul l-a dat pe Andrei la învăţătura cărților sfinte, iar acesta degrabă a 
învățat Sfînta Scriptură şi umblînd adeseori la biserici, citea cărțile sfinte și se ruga lui 
Dumnezeu. Într-o noapte stătea la rugăciune şi văzînd aceasta vrăjmașul diavol a zavistuit 
începăturii lui celei bune și, venind, a început a bate tare în ușa casei în care şedea Andrei. 
Andrei s-a înspăimîntat de frică şi, lăsînd rugăciunea s-a culcat degrabă pe pat şi s-a acoperit 
cu o piele de capră. 


Văzînd aceasta satana s-a bucurat şi a zis către un altul: "Vezi oare pe acesta, că pînă 
acum fapte urîte a lucrat, iar acum el se înarmează asupra noastră". Și zicînd acestea au pierit. 
De frica aceea adormind, fericitul a văzut în vis că era undeva la o privelişte şi de o parte stăteau 
mulțime de arapi, iar de cealaltă parte mulţime de alți sfinți bărbaţi îmbrăcați în haine albe. Și 
era între amîndouă părțile ca o alergare de cai și luptă; pentru că arapii aveau între ei pe un 
negru foarte mare, care zicea cu mîndrie către cei în haine albe ca să dea de la dînşii un luptător, 
care ar putea să lupte cu arapul cel negru. 


Arapul acela era dregător al nesăţiosului legheon; şi cînd cei cu chip negru se lăudau cu 
puterea lor, cei cu haine albe nu le răspundeau nimic. lar fericitul Andrei stătea şi privea, vrînd 
să vadă cine se va lupta cu acel înfricoşat potrivnic; și iată a văzut pe un tînăr foarte frumos 
pogorîndu-se de sus şi ţinînd în mîini trei cununi: una era împodobită cu aur curat şi pietre 
scumpe, a doua cu mărgăritar mare şi scump, strălucind, iar a treia era mai mare decît amîndouă, 
din toate florile roşii şi albe și din ramurile dumnezeiescului rai împletită și nevestejită 
niciodată. Astfel de frumuseţe aveau cununile acelea, încît mintea omenească nici nu putea a le 
ajunge şi limba a le spune. 


Văzînd aceasta, Andrei, gîndea în ce chip ar putea să-și ia măcar una din cununile acelea 
şi, apropiindu-se de tînărul ce se arătase, i-a zis: "Te Jur cu Hristos, să-mi spui, vinzi oare 
cununile acestea? Că deşi nu pot să le cumpăr, însă să mă aştepţi puțin, căci eu, mergînd, voi 
spune stăpînului meu şi-ţi va da aur pentru cununile acestea cît vei voi tu”. lar tînărul, cu fața 
veselă, i-a zis: "Să mă crezi, iubitule, că de mi-ai aduce tot aurul din toată lumea nu-ţi voi da 
nici o floare din acestea, nici altuia, nici celui ce ţi se pare ţie stăpîn, pentru că acestea nu sînt 
din lumea aceasta deșartă, ci din vistieriile cele cereşti, cununi de la Hristos, cu care se 
încununează cei ce biruiesc pe acei negri arapi. lar de voieşti să iei nu una, ci chiar pe toate 
aceste trei, mergi și luptă-te cu arapul cel negru și dacă îl vei birui pe el, apoi toate cununile ce 
le vezi le vei lua de la mine". Acestea auzindu-le Andrei din cuvîntul acestuia, a luat îndrăzneală 
ŞI a zis către dînsul: "Să mă crezi, că toate cîte ai zis le voi face, numai să mă înveţi meșteșugul 
lui". A zis către dînsul tînărul: "Dar tu oare nu știi meșteșugul lui? Arapii nu sînt înfricoşători 
şi groaznici, ci neputincioşi. Deci, nu te teme de înfricoşata lui mărime și de chip, căci ca o 
iarbă uscată, aşa este şi acela, putred şi neputincios". 


Acel frumos tînăr, întărindu-l pe Andrei, îl învăţa pe el cum să se lupte cu arapul, şi-i 
spuse: "Cînd te va apuca şi va începe să se întoarcă cu tine, să nu te înspăimînţi, ci să-i împiedici 
piciorul și vei vedea ajutorul lui Dumnezeu”. Îndată fericitul a ieșit la luptă, zicînd cu mare glas 
către arap: "Vino aici, negrule, ca să ne luptăm". Și a venit arapul, înfricoșînd şi îngrozind, şi 
apucîndu-l pe Andrei, a început a-l întoarce pe el încoace și încolo multă vreme, încît începuseră 


arapii a plesni din palme, iar cei cu hainele albe îngălbeniseră, căci se temeau ca să nu-l 
trîntească pe el arapul la pămînt. Apoi, deși fiind ostenit Andrei de arapul acela, totuși s-a 
întremat şi a împiedicat piciorul arapului, încît acesta, plecîndu-se întocmai ca un copac, a căzut 
şi a nimerit cu fruntea de o piatră şi striga de acolo: "Vai şi amar!" Iar cei cu haine albe s-au 
bucurat foarte mult şi apucară pe Andrei în sus cu mîinile lor şi au început a-l săruta pe el, 
veselindu-se pentru biruința lui Andrei asupra arapului. Atunci negrii cei potrivnici s-au 
răspîndit toți cu mare rușine, iar tînărul cel frumos i-a dat lui cununile acelea şi sărutîndu-l pe 
el, i-a zis: "Mergi cu pace şi de acum înainte să fii prietenul și fratele nostru. Deci, aleargă spre 
nevoinţa cea bună, gol să fii și nebun pentru Mine și la multe bunătăţi vei fi părtaş în ziua 
Împărăției Mele”. Auzind acestea fericitul de la frumosul tînăr, s-a deșteptat din somn și se mira 
de acea mare vedenie; şi din acel ceas s-a făcut nebun pentru Hristos. 


În cealaltă noapte, sculîndu-se, s-a rugat și, luîndu-și cuțitul, a mers la puț şi 
dezbrăcîndu-şi haina de pe el a făcut-o pe ea bucăţi, ca un nebun. Iar a doua zi dimineaţă a mers 
bucătarul să scoată apă şi, văzîndu-l pe Andrei nebun, s-a dus şi i-a spus stăpînului său. S-a 
mîhnit stăpînul pentru Andrei şi mergînd la dînsul l-a văzut pe el ca un nepriceput, nemaiputînd 
să grăiască bine. Socotind că are pe diavol în el, l-a legat cu lanţuri de fier şi a poruncit ca să 
fie dus la biserica Sfintei Anastasia. ar el toată ziua ca un nebun se făcea, iar noaptea neîncetat 
se ruga lui Dumnezeu și Sfintei Anastasia. Însă gîndea în inima sa: oare primit este de 
Dumnezeu lucrul pe care l-a început, sau nu? Şi voia să se încredinţeze de aceasta. 


Gîndind el aşa, iată că cinci femei veniră acolo și împreună cu ele era şi un bătrîn luminat 
şi umblau cercetînd pe cei neputincioşi şi au mers și la Andrei, iar bătrînul acela a zis către 
femeia cea mai în vîrstă: "Stăpînă Anastasio, dar nu tămăduieşti aici nimic?” Și aceasta i-a 
răspuns lui: "Doamne, învățătorule, Acela l-a tămăduit pe el, care i-a zis lui: "să fii nebun pentru 
Mine şi de multe bunătăţi vei fi părtaş în ziua Împărăției Mele"; şi nu-i este cu putință lui de 
tămăduire". Grăind acestea au mers în biserică, de unde nu i-a mai văzut ieşind pînă la toaca de 
utrenie. Cunoscînd fericitul Andrei că este primit lui Dumnezeu lucrul lui, se bucura cu duhul 
şi mai mult se nevoia noaptea la rugăciune, iar ziua se făcea nebun. 


Trecînd ziua și iarăşi noaptea sosind, fericitul, după obicei, aducea rugăciuni și cereri în 
biserica cea ascunsă a inimii sale, lui Dumnezeu şi Sfintei Muceniţe Anastasia. Și a venit la 
dînsul, în vederea ochilor, arapul cu mai mulți diavoli, ţinînd o secure, alții avînd cuțite, alții 
lemne, pari şi sulițe, ca să-l ucidă pe fericit. Acel arap a început a răcni de departe - căci în 
același chip i s-a arătat ca şi atunci cînd s-a luptat cu dînsul; şi s-au repezit asupra sfîntului, 
vrînd să-l taie cu securea pe care o aveau în mîini și toţi demonii care erau împreună cu arapul 
au sărit la dînsul. Iar el cu lacrimi a strigat către Domnul, ridicîndu-şi mîinile şi zicînd: "Să nu 
dai fiarelor sufletul meu, care se mărturiseşte Ţie”. Si a mai zis: "Sfinte Apostole Ioan, 
Cuvîntătorule de Dumnezeu, ajută-mă pe mine!". Îndată s-a auzit un tunet şi un sobor mare de 
oameni s-a arătat şi, iată, un bătrîn frumos la chip a venit, avînd fața mai luminoasă decît soarele 
şi avea mare mulțime de slujitori împreună cu dînsul şi a zis cu mînie către cei ce erau cu ei: 
"Încuiați uşile ca să nu scape nici unul dintre aceştia”. Și degrabă au încuiat ușile şi i-au prins 
pe toţi arapii. lar Andrei a auzit pe un diavol zicînd în taină către tovarășul său: "Vai de ceasul 
acesta în care noi ne-am înşelat; căci Sfîntul Apostol loan este cumplit şi rău ne va chinui pe 
noi”. Şi a poruncit Apostolul Ioan celor cu haine albe ce veniseră cu dînsul să scoată lanţul cel 
de fier de pe grumazul lui Andrei și a stat în afara ușii şi a zis: "Aduceţi-mi cîte unul”. Şi l-au 
adus pe cel dintii diavol şi l-au întins la pămînt şi luînd Sfîntul Apostol lanţul, l-a făcut în trei, 
şi i-a dat diavolului o sută de lovituri, încît acesta a început a striga la fel ca omul: "Miluieşte- 

După aceasta au adus pe alt demon şi l-au bătut şi pe acesta la fel. Apoi l-au adus şi pe 
al treilea și acela iarăși tot atîtea răni a suferit, pentru că Dumnezeu îi bătea pe dînşii cu 
adevărate bătăi, de care diavolescul neam se istoveşte. Bătîndu-i la rînd pe toţi, le-a zis lor: 
"Mergeţi și arătaţi-vă tatălui vostru, satana, oare îi va plăcea lui aceasta?" lar după ce au plecat 
cei cu haine albe, diavolii s-au stins, iar cinstitul bătrîn a venit la robul lui Dumnezeu, Andrei, 
şi punîndu-i lanţul pe grumazul lui, a zis către dînsul: "Vezi că am grăbit spre ajutorul tău, căci 
foarte mă îngrijesc de tine, că mi-a poruncit Dumnezeu ca să port grijă de tine; deci rabdă, şi 
degrabă vei fi slobod şi vei începe a umbla în voia ta, unde va fi plăcut ochilor tăi”. Şi Andrei 
a zis: "Domnul meu, tu cine eşti?" ŞI a răspuns bătrînul: "Eu sînt loan, cel ce m-am rezemat pe 
pieptul Domnului”. Și zicînd acestea s-a făcut ca un fulger și a dispărut din ochii lui Andrei. lar 
fericitul Andrei îl slăvea pe Dumnezeu că i-a trimis lui ajutor pe iubitul Său ucenic. 


După arătarea Sfîntului Apostol loan, Cuvîntătorul de Dumnezeu, după ce a grăit cu 
dînsul şi după chinuirea acelor diavoli, fericitul Andrei, fiind legat, s-a culcat, vrînd să se 
odihnească. Și i s-a făcut lui vedenie: i se părea a fi nişte palate împărăteşti şi împăratul şedea 
pe scaun în slavă mare şi l-a chemat la dînsul şi l-a întrebat: "Oare voieşti să-mi slujești Mie cu 
tot sufletul?" lar Andrei a răspuns: "Vreau, Doamne". lar împăratul 1-a dat lui să mănînce puţin 
şi ceea ce a mîncat era mai amar ca pelinul, și i-a zis lui: "Întru acest chip este calea cea cu 
necazuri, pentru cei ce-mi slujesc Mie în lumea aceasta”. Şi după aceea i-a dat lui Andrei ceva 
care era mai alb decît zăpada și mai dulce decît mana, iar el a mîncat şi s-a veselit şi a uitat 
amărăciunea cea dintii. Şi i-a zis lui împăratul: "Astfel este hrana Mea pentru cei ce-mi slujesc 
Mie în lumea aceasta şi bărbătește rabdă pînă la sfîrșit. Deci, săvîrşeşte şi tu bărbăteşte precum 
ai început, pentru că puţin vei pătimi şi în veci întru viața cea nesfîrşită vei petrece". 


Deşteptîndu-se din somn, Andrei se gîndea că cea dintii gustare amară închipuiește 
răbdarea din lumea aceasta, iar gustarea cea dulce de pe urmă închipuieşte viaţa cea veşnică. 
Iar după aceea l-a mai ţinut stăpînul său patru luni şi l-a lăsat liber şi a început el a alerga pe 
ulițe, făcîndu-se nebun. Și umbla prin cetate lipsit, necăjit şi chinuit, încît nu-i era de folos toată 
lumea. Unii îl batjocoreau pe el ca pe un nebun, alţii îl goneau, scîrbindu-se de el ca de un cîine 
mort, alții socoteau că este îndrăcit, copiii şi cei tineri glumind, îl băteau pe fericitul, iar el toate 
le răbda şi se ruga pentru cei ce îl supărau. lar dacă cineva din cei milostivi şi iubitori de săraci 
îi dădeau lui milostenie, la alți săraci o dădea, însă nu o dădea ca să fie cunoscut că dă 
milostenie, ci ca un nebun, certîndu-se cu dînșii; ca şi cum vrînd a-i bate pe ei, le arunca în față 
banii pe care îi avea în mînă şi îi făcea să-i adune de pe jos. Pîine uneori nu gusta cîte trei zile, 
iar alteori toată săptămîna petrecea flămînd şi de nu era cineva ca să-i dea lui o bucată de pîine, 
apoi cealaltă săptămînă fără hrană o petrecea. lar haina lui era o treanță netrebnică, care abia 
putea să-i acopere goliciunea trupului. Drept aceea, ziua alerga pe ulițe ca un nebun, 
asemănîndu-se întru toate Sfîntului Simeon cel nebun pentru Hristos, iar noaptea în rugăciuni 
petrecea. Într-o cetate atât de mare viețuind, în mijlocul mulțimii poporului, nu avea unde să-și 
plece capul, pentru că săracii îl goneau din colibele lor, iar bogaţii nu-l lăsau în curțile lor. Cînd 
avea nevoie să doarmă și să-şi odihnească puţin trupul cel mult ostenit, căuta culcuşurile cîinilor 
şi între dînşii se culca, dar nici aceştia nu-l primeau între dînşii pe robul lui Dumnezeu, pentru 
că unii muşcîndu-l, îl goneau de la dînșşii, iar alții, lăsîndu-l singur, fugeau de dînsul. Niciodată 
nu s-a odihnit sub un acoperămînt, ci întotdeauna stătea în frig şi în zăduf şi în gunoi, întocmai 
ca Lazăr şi în noroi se tăvălea, fugind de oameni și de dobitoace. 


Aşa pătimea cel de bunăvoie mucenic şi aşa, nebunul, de toată lumea îşi bătea joc; căci 
cei nebuni ai lui Dumnezeu sînt mai înţelepţi decît oamenii. Și s-a sălășluit în el darul Sfîntului 
Duh şi avea darul vederii mai înainte pentru că ştia gîndurile omeneşti. 


Odinioară în Constantinopol a murit fiica unui boier, care şi-a petrecut viața în feciorie 
curată, iar cînd era pe moarte l-a rugat pe tatăi ei ca să o îngroape înaintea cetăţii, în casa de 
săraci ce se afla în via lor. Si cînd a murit, au luat-o și au dus-o în acel loc și au îngropat-o după 
obiceiul creștinesc. În acea vreme trăia un oarecare jefuitor de morminte, care îi dezgropa pe 
morți şi scotea hainele de pe ei. Acela, stînd în drum, pîndea să vadă unde va fi îngropată acea 
fecioară şi, văzînd unde era mormîntul ei, s-a gîndit ca, ducîndu-se noaptea, s-o dezgroape şi să 
ia de pe dînsa îmbrăcămintea. Şi s-a întîmplat să meargă acolo și Sfîntul Andrei, făcînd el pentru 
Hristos obişnuita sa nebunie, şi cum l-a văzut pe acel jefuitor de morminte, îndată a cunoscut 
cu duhul gîndul lui cel rău şi vrînd să-l abată pe el de la acel lucru (căci ştia ce fel de nevoie 
avea să-i fie lui), căutînd spre dînsul cu chip sălbatic şi mîniindu-se, i-a zis: "Aşa grăieşte duhul 
judecății, acelora ce fură hainele celor ce zac în morminte: de acum tu nu vei mai vedea soarele, 
de acum tu nu vei mai vedea ziua, nici fața omenească, pentru că se vor închide ușile casei tale 
şi mai mult nu se vor deschide şi ţi se va întuneca ţie ziua şi nu se va mai lumina în veci". lar 
el, auzind acestea, nu a înţeles ce grăieşte sfîntul şi, nebăgînd de seamă aceea, s-a dus. Apoi 
sfîntul, văzîndu-l, iarăși a zis către el: "Oare tot mergi? Nu fura, că mă Jur pe lisus, că de vei 
face aceasta nu vei mai vedea soarele". Iar el, înțelegînd ce 1-a zis sfîntul, a început a se mira 
cum de îi ştie sfîntul gîndurile şi întorcîndu-se spre dînsul a început a-i zice: "Cu adevărat boleşti 
tu, îndrăcitule, de grăieșşti cele neștiute şi ascunse, din tulburarea demonului? Dar eu tot mă voi 
duce acolo, ca să văd cît de adevărate sînt cuvintele tale”. Iar sfîntul a plecat. 


Făcîndu-se seară, a avut vreme lesnicioasă ticălosul acela și, ducîndu-se, a prăvălit piatra 
de pe mormînt şi a intrat înăuntru; şi mai întîi a luat haina cea de deasupra și toate podoabele, 
pentru că erau de mare preţ şi după ce le-a luat pe toate, cînd voia să se ducă, i-a zis lui gîndul: 
"Foarte bună este şi cămaşa, să o iau și pe ea". Luînd cămaşa de pe fecioară, 1-a lăsat trupul gol 
şi voia să iasă, dar moarta, prin porunca lui Dumnezeu, şi-a ridicat mîna cea dreaptă şi l-a lovit 
pe el peste obraz și îndată au orbit ochii lui. Înspăimîntîndu-se, ticălosul a început a se înfiora, 
încît de frica aceea au început a-i tremura fălcile, dinții, genunchii şi toate oasele. Deschizîndu- 
şi gura fecioara cea moartă, aşa a grăit către dînsul: "Ticălosule, nu te-ai temut de Dumnezeu, 
nici nu te-ai gîndit că eşti şi tu om? Se cădea ţie să te ruşinezi de goliciunea feciorească. Destul 
îți erau ţie cele pe care mai întîi le-ai luat, iar cămașa să o fi lăsat sărmanului meu trup. Ci, nu 
m-ai miluit și te-ai arătat om cumplit şi ai gîndit să mă faci de rîs întru a doua venire a Domnului, 
tuturor sfintelor fecioare. ŞI acum te voi face să nu mai furi niciodată. Să ştii că viu este 
Dumnezeul lisus Hristos şi după moarte este judecată, răsplătire şi pedeapsă”. 


Zicînd acestea, fecioara s-a sculat și, luîndu-și cămaşa s-a îmbrăcat şi toate podoabele 
şi hainele şi le-a pus pe ea și s-a culcat și a zis: "Tu, Doamne, pe mine una, spre nădejde m-ai 
sălăşluit”. Şi aşa, cu pace a adormit. Iar ticălosul acela abia a putut ieşi din mormânt şi a aflat 
gardul viei şi dibuind cu mîinile gardul a ieşit în calea care era aproape şi s-a dus la poarta 
cetăţii. lar celor care îl întrebau de pricina orbirii lui, el altceva le spunea, nu așa cum se 
întîmplase, dar mai pe urmă le-a spus tot adevărul. De atunci a început a cere milostenie şi în 
felul acesta se hrănea. Odată, stînd singur, își zicea: "Blestemat să fii, gîtule, căci pentru tine 
am luat orbirea aceasta”. Şi îşi aducea aminte de Sfîntul Andrei și se mira că înainte a văzut şi 
i-a proorocit toate cele ce aveau să se întîmple şi cum s-a împlinit proorocia lui. 


În altă vreme umblînd Sfîntul Andrei prin cetate a văzut de departe un mort care era dus 
la groapă şi omul acela era foarte bogat şi mulțime de popor mergea după dînsul, cu multe 
lumînări şi cu tămiie, iar clericii cîntau pe lîngă el obişnuitele cîntări ale îngropării şi plîngere 
multă de la ai săi se auzea. Iar sfîntul vedea, ca înainte văzătorii, ce se petrecea la mortul acela 
şi a stat privind şi, deodată, a început a nu se mai simţi pe sine mult timp. Şi iată, a văzut o 
mulțime de arapi mergînd înaintea lumînărilor şi strigau: "Amar lui, amar lui”. Și ţineau niște 


saci în mîini şi turnau cenușă pe oamenii care mergeau împrejurul mortului. Iar alţii de bucurie 
şi de veselie jucau şi rîdeau fără de ruşine, ca nişte neruşinate desfrînate, alții urlau ca și câinii, 
iar alții guiţau ca porcii, căci al lor era mortul acela. Alţii mergeau în jurul lui şi îl stropeau pe 
mort cu apă rău mirositoare, iar alţii prin văzduh zburau împrejurul mortului și miros urît ieșea 
din trupul acelui păcătos. Iar alții din urmă mergeau plesnind cu mîinile şi cu picioarele şi 
zgomot mare făceau, batjocorind pe cei ce cîntau și așa grăiau între dînşii: "Să nu vă dea vouă 
Dumnezeu, nici unuia, ca să vedeţi lumina, ticăloşilor creștini, căci cîntaţi unui cîine: "Cu sfinții 
odihneşte sufletul lui” și încă robul lui Dumnezeu îl numiţi pe acesta, care este vinovat de toată 
răutatea". 


Privind sfîntul, iarăşi, a văzut pe unul din mai marii diavolilor, avînd ochii învăpăiaţi, 
care ținea în mîinile sale pucioasă şi smoală şi mergea la mormîntul nenorocitului aceluia ca să- 
i ardă trupul. Săvîrşindu-se îngropăciunea, a văzut Sfîntul Andrei că mergea îngerul în chipul 
unui tînăr frumos cuprins de mîhnire şi plîngînd cu mare jale. Şi era aproape de Sfîntul Andrei 
Şi, socotind Andrei că acesta era un tînăr din cei de aproape ai omului mort şi pentru aceasta 
plînge, s-a apropiat de acel tînăr care plîngea şi i-a zis lui: "Juru-te pe tine pe Dumnezeul cerului 
şi al pămîntului că îmi spui şi mie care este pricina plîngerii tale, căci nu am văzut niciodată pe 
nimeni plîngînd aşa după un mort cum plîngi tu". Şi i-a răspuns îngerul: "Pricina plîngerii mele 
este aceasta: eu am fost păzitorul mortului pe care l-ai văzut ducîndu-l la mormînt şi pe el l-a 
luat diavolul la sine și aceasta este pricina plîngerii şi mîhnirii mele". Şi Sfîntul Andrei a zis 
către dînsul: "Acum am înţeles cine ești tu; rogu-mă dar ţie, sfinte îngere, spune-mi care au fost 
păcatele lui pentru care l-au luat diavolii din mîinile tale?" A răspuns îngerul: "De vreme ce 
vrei să ştii aceasta, Andrei, alesule al lui Dumnezeu, nu voi tăcea, ci îţi voi spune ţie, pentru că 
văd frumuseţea sufletului tău cel sfînt strălucind ca aurul cel curat şi văzîndu-te pe tine m-am 
mîngîiat pentru necazul meu. 


Acest om era un bărbat cinstit de împărat, însă era foarte păcătos și foarte cumplit în 
viața sa şi după toate mai era şi desfrînat, înşelător, nemilostiv, iubitor de argint, mincinos, 
urîtor de oameni, pe care îi vorbea de rău şi le lua camătă şi călcător de jurămînt. Pe săracile 
slugile sale le chinuia cu foame și cu bătaie și îi lăsa fără îmbrăcăminte și fără încălțăminte în 
zilele friguroase de iarnă şi pe mulţi a ucis şi i-a îngropat sub pardoseala grajdului de cai. Și 
astfel era pornit spre necurată aprindere și îl ura pe Dumnezeu, încît a atras în cursă cam la trei 
sute de suflete în acele urîte și groaznice păcate de desfrînare. Și a venit asupra lui secerișul și 
l-a aflat pe dînsul moartea nepocăit şi, negrăite păcate avînd, îi luară diavolii sufletul, iar 
necuratul lui trup însuţi ai văzut cu ce fel de batjocură era petrecut de duhurile necuraţilor. 
Pentru aceasta, o, sfinte suflete, eu mă întristez și de durere mare mă cuprind plîngînd, că cel 
păzit de mine este acum de rîsul demonilor”. 


Acestea grăindu-le îngerul lui Dumnezeu, a zis sfîntul către dînsul: "Rogu-mă ţie, 
prietene, să încetezi de a mai plînge, de vreme ce el a lucrat cele necurate și la sfîrşit fără de 
pocăință a venit. Deci, să se sature de lucrurile sale. Iar tu, cel în chipul văpăii, plin de mari 
bunătăţi, slujitor al Domnului Savaot Atotţiitorul, vei fi întru bunătăţile Dumnezeului tău, de 
acum pînă în veci”. Cu aceste vorbe s-a dus îngerul de la Sfintul Andrei, făcîndu-se nevăzut. 
Iar cei ce mergeau pe ulița pe care Sfîntul Andrei vorbea cu îngerul, văzîndu-l pe el stînd şi 
vorbind singur, iar pe înger nevăzîndu-l, nefiind vrednici de aceasta, ziceau între ei: "Îl vedeţi 
pe nebunul acesta, cum aiurează și cum vorbește în vînt, nepriceputul?!", şi îl împungeau pe el 
şi îl goneau, zicîndu-i: "Ce-ţi este ţie, nebunule, nevrednic fiind a vorbi cu oamenii, oare grăiești 
cu vîntul?" lar sfîntul tăcînd și mergînd la un loc ascuns, îşi aducea aminte de nenorocitul acela, 
pe care l-a văzut ducîndu-l la mormînt și plîngea cu amar pierzarea lui. 


Altădată, umblînd Sfîntul Andrei prin mijlocul poporului, în tîrgul cel aproape de stîlpul 
pe care a fost pus Sfîntul împărat Constantin, unei femei pe nume Varvara, luminîndu-se cu 
Duhul lui Dumnezeu, i s-a făcut vedenie şi a văzut pe fericitul Andrei umblînd prin mijlocul 
mulțimii ca un stîlp de văpaie strălucind. lar unii nepricepuţi cu călcîiul îl împingeau pe el, alții 
îl băteau, iar mulţi, căutînd spre dînsul, ziceau: "Este nebun omul acesta şi-a pierdut mintea; o, 
să nu fie aşa nici vrăjmașilor noștri”. Și iată diavolii, în chip de arapi negri, umblau după dînsul 
şi ziceau: "O! să nu dea Dumnezeu pe altul ca acesta pe pămînt, că nimeni altul nu a ars inima 
noastră ca acesta, care nevrînd să slujească la locul stăpînului său, s-a făcut nebun pe sine şi-l 
batjocoreşte toată lumea". Apoi femeia aceea vedea că diavolii îi însemnau pe cei care îl băteau 
pe Sfîntul Andrei şi ziceau între ei: "Măcar asta ne este mîngiiere, că cei fără minte îl bat pe 
acest sfînt şi pentru această pricină osîndiți vor fi în ceasul morții lor, căci pe plăcutul lui 
Dumnezeu l-au bătut fără de milă şi fără să fi avut vreo vină şi asta nu le este lor spre mîntuire”. 


Auzind aceasta fericitul, cu duhul lui Dumnezeu ca o văpaie s-a repezit spre dînşii şi le- 
a risipit semnele lor cu puterea cea înfricoşată şi îi înfrunta pe ei, zicîndu-le: "Nu vi se cade 
vouă să-i însemnați pe cei care mă bat pe mine, căci eu mă rog Stăpînului meu ca să nu le fie 
lor păcat aceasta, că întru neştiință fac acestea și pentru neştiinţă vor lua iertare”. Pe cînd le 
grăia acestea sfîntul, iată că s-a deschis cerul ca o poartă şi au ieșit o mulțime de rîndunele 
frumoase care se îndreptau spre sfînt şi între dînsele era un porumbel mare, alb ca zăpada și 
care avea în gură frunze de aur și de măslin şi, vorbind omenește, a zis către dînsul: "Primeşte 
frunzele acestea, pe care Domnul Atotţiitorul ți le-a trimis ţie din rai, spre semnul darului Său, 
căci eşti milostiv şi iubitor de oameni, precum singur EI este milostiv şi te va binecuvînta şi va 
mări mila Sa asupra ta, căci pe cei ce te bat îi ierți și îi miluiești și te rogi pentru dînșii, ca să nu 
aibă pentru aceasta păcat". Acestea grăindu-le, porumbelul s-a aşezat pe capul sfîntului. Toate 
acestea văzîndu-le acea drepteredincioasă femeie, se minuna şi, după vedenie, venindu-şi în 
fire, zicea: "Cîţi luminători are Dumnezeu pe pămînt și nimeni nu-i ştie pe ei!" De multe ori 
voia să spună altora despre cele ce văzuse, dar dumnezeiasca putere o oprea pe dînsa. Iar după 
aceea a întîmpinat-o pe ea undeva Sfîntul Andrei și i-a zis: "Păzeşte-mi taina, Varvaro, ca 
nimănui să nu spui ceea ce ai văzut pînă ce voi trece în locul cortului celui minunat, pînă la casa 
lui Dumnezeu". lar ea a zis către sfînt: "Chiar de aș voi să spun cuiva, tot nu pot, cinstite 
luminătorule şi sfîntule al lui Dumnezeu, căci mă opreşte puterea cea nevăzută a lui Dumnezeu". 


Altădată, umblînd, Sfîntul Andrei a întîmpinat un boier și trecînd pe alăturea de el și 
înțelegîndu-i viaţa, a scuipat spre dînsul, zicîndu-i: "Vicleanule desfrînat şi batjocoritorule de 
biserici, care nu te prefaci că mergi la biserică și zici: "mă duc la utrenie" și tu faci lucrurile 
cele spurcate ale satanei?! Nelegiuitule, care în miezul nopții te scoli şi mînii pe Dumnezeu! 
lată, acum a sosit vremea să-ţi primeşti pedeapsă după faptele tale. Oare ţi se pare că te vei 
tăinui de înfricoșatul ochi al lui Dumnezeu, Cel ce pe toate le ştie?" Iar acel boier, auzind acestea 
şi-a mînat calul şi s-a dus, ca să nu se rușineze mai mult. lar după cîteva zile s-a îmbolnăvit acel 
boier de o boală rea şi a început cu încetul carnea a se usca pe el, iar cei din casa lui îl purtau 
din biserică în biserică şi de la doctor la doctor, dar nimeni nu-l putea vindeca. Iar după puțin 
timp păcătosul acela s-a dus la munca veşnică. Într-o noapte a văzut sfîntul aproape de curtea 
lui pe îngerul Domnului, venind dinspre apus. Îngerul strălucea ca o văpaie de foc şi ţinea un 
toiag mare de văpaie, iar dacă a mers la acel bolnav, a auzit un glas de sus, zicînd: "Bate-l pe 
acel batjocoritor şi urît desfrînat şi cînd îl baţi să-i zici aşa: oare voieşti să mai faci păcate şi să 
sminteşti pe mulți? Sau, prefăcîndu-te a merge la utrenie, oare vei mai merge la diavoleasca 
fărădelege?" Şi a început îngerul a-l bate şi cele poruncite a-i zice lui; şi se auzea glasul celui 
ce grăia şi bătaia toiagului, iar cel ce bătea era nevăzut. Muncindu-se aşa omul acela, a ieşit 
duhul din el. 


Venind Sfîntul Andrei în tîrg, la o cruce a aflat pe un oarecare monah a cărui viaţă o 
lăudau toţi ca fiind îmbunătățită; căci cu adevărat bine se nevoia, precum se cuvine monahilor, 
însă era biruit de iubirea de argint fără de măsură; mulți dintre cetăţeni, mărturisindu-și înaintea 
lui păcatele, îi dădeau lui mulțime de aur ca să o împartă la săraci pentru mîntuirea sufletelor 
lor, iar el, fiind cuprins de nesăţioasa patimă a iubirii de argint, nimănui nu da, ci în punga sa 
punea totul şi, văzînd că argintul se înmulțește, se bucura. Iar Fericitul Andrei, mergînd pe calea 
aceea unde ticălosul monah își avea petrecerea sa, cu ochi prooroceşti a văzut un şarpe înfricoşat 
încolăcindu-se pe grumazul lui. Și mergînd aproape de călugăr privea la şarpele acela. Iar 
călugărul, socotind că este unul din săraci și stăruie ca să ia milostenie, i-a zis: "Dumnezeu să 
te miluiască frate, că nu am ce să-ți dau”. 


Fericitul Andrei, depărtîndu-se puţin de dînsul, a văzut o hîrtie în văzduh, deasupra 
şarpelui, scrisă cu litere negre: "Şarpele iubirii de argint, rădăcina a toată fărădelegea". Apoi, 
uitîndu-se înapoi, a văzut doi tineri certîndu-se între dînșii: unul era negru şi avea ochii 
întunecaţi, căci era diavol, iar altul era alb ca o lumină cerească, căci era îngerul lui Dumnezeu. 
Şi zicea tînărul cel negru: "Al meu este călugărul acesta, că voia mea face, căci nemilostiv şi 
iubitor de argint este şi cu Dumnezeu parte nu are, ci ca un al doilea slujitor de idoli mie îmi 
slujește". Iar luminosul înger zicea: "Ba nu, al meu este de vreme ce posteşte şi se roagă şi este 
smerit şi blînd". Şi se certau așa amîndoi şi nu era pace între dînșii. Atunci s-a auzit un glas din 
cer spre purtătorul de lumină înger, zicînd: "Nu ţine parte cu călugărul acela şi lasă-l pe el, căci 
lui Mamona slujeşte, iar nu lui Dumnezeu”. 


Îndată s-a depărtat îngerul Domnului de la dînsul. 


Văzînd aceasta Fericitul Andrei s-a mirat cum potrivnicul demon a biruit pe îngerul cel 
luminat. Odată a întîmpinat pe călugărul acela Sfîntul Andrei în uliţă şi, luîndu-l de mîna 
dreaptă, i-a zis: "Robule al lui Dumnezeu, fără de mînie să mă asculţi pe mine, robul tău, şi cu 
mila ta primește smeritele mele cuvinte, că pentru tine mare necaz mi s-a făcut şi nu pot de 
acum să rabd mai mult; mai întîi ai fost prieten al lui Dumnezeu, iar acum te-ai făcut prieten şi 
slugă diavolului. Aripi ai avut ca și serafimii, deci, pentru ce te-ai dat satanei, ca să le taie pe 
ele din rădăcină? Chip ai avut ca de fulger şi pentru ce te-ai făcut întunecat la chip? Vai, mie! 
de vreme ce ai avut vedere ca cei cu ochi mulți, iar acum te-a orbit pe tine şarpele! Soare ai fost, 
acum ai apus în noaptea cea întunecoasă și rea. Pentru ce, frate, ţi-ai pierdut sufletul tău? Pentru 
ce te-ai însoțit cu diavolul iubirii de argint? Pentru ce i-ai dat lui odihnă întru tine? Pentru ce ai 
argintul? Oare te vei îngropa cu el? Nu ştii că după moartea ta va rămîne altora? Pentru ce ţii 
păcate străine și vrei să te sugrumi cu scumpetea, iar alții sînt flămînzi şi însetaţi şi mor de frig, 
iar tu, privind la mulţimea aurului, te veseleşti? Aceștia sînt paşii pocăinței? Sau altfel este 
rînduiala călugărească și defăimarea vieţii celei deşarte? Oare aşa te-ai lepădat de lume și de 
cele ce sînt în lume? Oare aşa te-ai răstignit lumii şi tuturor deşertăciunilor? Oare nu ai auzit pe 
Domnul Care zice: "Să nu agoniseşti aur, nici argint, nici aramă, nici două haine?" Pentru ce ai 
uitat aceste porunci? lată, astăzi sau mîine se sfîrșeşte viața noastră și cele ce le-ai agonisit ale 
cui vor fi? Oare nu ştii că îngerul Domnului, cel ce te păzește pe tine, s-a depărtat de la tine 
plîngînd, iar diavolul stă aproape de tine și şarpele iubirii de argint s-a încolăcit în jurul 
grumazului tău şi tu nu-l simţi pe el? Adevăr zic ție, că alături de tine trecînd, am auzit pe 
Domnul Dumnezeu lepădîndu-se de tine. Deci, mă rog ție, ascultă-mă şi-ţi împarte averea la 
săraci, la văduve și la sărmani și la cei scăpătaţi şi la străinii cei ce nu au unde să-şi plece 
capetele şi sîrguieşte-te să fii iarăşi prietenul lui Dumnezeu. lar de nu mă vei asculta pe mine, 
apoi rău vei muri. Aşa mă jur pe Lisus Hristos, Împăratul nostru, că îndată vei vedea pe diavol”. 
Şi i-a mai spus lui: "Oare îl vezi pe dînsul?" Şi i s-au deschis călugărului ochii sufleteşti și l-a 
văzut pe diavol, ca pe un arap negru, în chip de fiară şi buzat, stînd departe şi neîndrăznind a se 


apropia de dînsul, de teama Sfîntului Andrei. lar călugărul a zis sfintului: "Îl văd pe el, robule 
al lui Dumnezeu şi spaimă mare m-a cuprins, deci spune-mi cele ce îmi sînt de trebuință spre 
miîntuirea sufletului meu". Robul lui Dumnezeu Andrei a zis iarăşi către dînsul: "Să mă crezi 
pe mine, că de nu mă vei asculta, îl voi trimite pe el la tine ca să te chinuiască, ca toţi să vadă 
rușinea feţei tale, nu numai cetăţenii aceştia, ci toţi oamenii din cele patru margini ale lumii. 
Deci, păzeşte-te şi cele ce-ţi spun ţie, fă-le!" 


Auzind acestea călugărul, s-a înfiorat și a făgăduit ca să îndeplinească toate poruncile. 
Şi îndată a văzut Sfîntul Andrei că a venit de la răsărit un duh puternic, ca o văpaie de fulger şi 
s-a atins de şarpele acela, zdrobindu-i puterea, iar şarpele s-a prefăcut în corb şi s-a dus de acolo. 
La fel a pierit și arapul cel negru şi iarăşi a luat putere îngerul lui Dumnezeu spre paza acelui 
călugăr. 


leşind de la el fericitul, i-a poruncit, zicîndu-i: "Fereşte-te, să nu spui cele făcute de mine 
la nimeni, iar eu voi începe a te pomeni ziua și noaptea în rugăciunile mele, ca Domnul lisus 
Hristos să-ți îndrepte calea spre bine". Și, ducîndu-se, călugărul a împărțit tot aurul pe care-l 
avea la săraci. Iar el zicea astfel celor ce aduceau aurul ca să-l împartă cu mîinile sale: "Ce folos 
îmi este ca să mă îngrijesc de spinii străini?" Vieţuind el aşa precum se cade unui călugăr, i s-a 
arătat robul lui Dumnezeu în vedenie, cu faţa veselă şi i-a arătat pe un cîmp un pom luminos 
care avea floare de dulci roduri şi i-a zis: "Să-i mulțumești lui Dumnezeu că te-a scos pe tine 
din gura şarpelui şi a făcut sufletul tău ca pe un pom purtător de floare; deci, sîrguiește-te ca pe 
acea floare să o faci rod dulce căci, iată, acest pom frumos pe care îl vezi este închipuirea 
sufletului tău". Apoi, deşteptîndu-se, călugărul mai mult s-a întărit la lucrul duhovnicesc şi 
întotdeauna aducea mulțumită lui Dumnezeu și Sfîntului Andrei, plăcutul Său, prin care s-a 
povăţuit la calea mîntuirii. 


Atât de bineplăcut şi iubit de Dumnezeu s-a arătat acest Sfînt Andrei, încît, odată s-a 
răpit pînă la al treilea cer, asemenea cu Sfîntul Pavel și acolo a auzit cuvinte negrăite şi pe cele 
nevăzute le-a privit, precum singur le-a mărturisit unui credincios prieten al său, Nichifor, mai 
înainte de sfîrşitul său: că într-o iarnă mare cu îngheț şi ger cumplit, fiind în Constantinopol 
timp de două săptămîni, toate casele erau pline de zăpadă și vîntul de la miazănoapte sufla şi 
cădeau zidurile cele înalte şi copacii de furtună și de vînt se prăbușeau şi toate păsările, neavînd 
ce să mănînce, cădeau moarte la pămînt, atunci toți scăpătaţii şi săracii în mare primejdie se 
aflau, plîngînd şi suspinînd și tremurînd de frig, de lipsuri, de foame și de ger şi mulţi dintre 
dînşii au murit. Atunci și fericitul Andrei, neavînd nicăieri adăpost, nici îmbrăcăminte, nu puțin 
a suferit din pricina frigului, căci atunci cînd se ducea la alți săraci, vrînd să se odihnească și să 
se încălzească puțin sub acelaşi acoperămînt cu dînşii, ei cu beţele îl goneau ca pe un cîine, 
strigînd la dînsul şi zicîndu-i: "Du-te, du-te, cîine de aici!" Și acum neavînd unde să se ascundă 
de primejdia ce era şi deznădăjduindu-se de viaţa sa, a zis în sine: "Bine este cuvîntat Domnul 
Dumnezeu și de voi muri în iarna aceasta, pentru dragostea lui Dumnezeu să mor, însă puternic 
este Dumnezeu, ca, odată cu iarna aceasta, să-mi dea mie şi răbdare". Şi intrînd într-un colţ, a 
găsit un cîine zăcînd şi s-a culcat lîngă dînsul, vrînd să se încălzească de el, iar cîinele văzîndu- 
| pe el, s-a sculat de acolo şi s-a dus şi a zis Andrei în sinea lui: "O!, cît de păcătos ești, ticălosule, 
că nu numai oamenii, dar şi cîinii se scîrbesc de tine". 


Aşa zăcînd şi tremurînd el de cumplitul ger şi vînt și trupul lui învinețindu-se și 
tremurînd de frig, socotea că i-a venit cea de pe urmă suflare și, ridicîndu-şi spre Dumnezeu 
ochii inimii sale, se ruga ca să-i primescă în pace sufletul său. Apoi, deodată, a simţit în el 
oarecare căldură şi deschizînd ochii a văzut un tînăr foarte frumos a cărui față strălucea ca 
soarele şi avea în mînă o stîlpare înflorită cu multe flori cu care căutînd spre Andrei, 1-a zis: 


"Andrei, unde eşti?" Iar Andrei a răspuns: "În întuneric şi în umbra morţii sînt acum". Iar acel 
tînăr, care 1 se arătase cu stîlparea aceea înflorită pe care o ținea în milini, l-a lovit încet peste 
față pe Andrei, zicîndu-i: "Primeşte însuflețirea trupului tău". Și îndată Sfîntul Andrei a mirosit 
frumoasa stîlpare de flori, care, intrînd în inima lui, l-a încălzit şi l-a reînviat. După aceasta a 
auzit un glas, zicînd: "Aduceţi-l pe el, ca să se mîngiie aici o vreme şi iarăşi se va întoarce la 
locul lui”. 


Odată cu cuvîntul acesta 1-a venit lui un somn dulce și a văzut descoperirile cele negrăite 
ale lui Dumnezeu - pe care în amănunt singur i le-a spus lui Nichifor, mai sus pomenit, - zicînd 
aşa: "Ce a fost, nu ştiu, căci precum cineva toată noaptea doarme bine şi dimineaţa se trezește, 
aşa şi eu în acele două săptămîni am petrecut în acea dulce vedenie, precum dumnezeiasca voire 
a poruncit. Şi m-am văzut pe mine ca în raiul cel frumos şi minunat şi mirîndu-mă cu duhul, 
gîndeam: Ce este aceasta? Ştiu că în Constantinopol este locuinţa mea, iar cum de mă aflu aici, 
nu ştiu. Și nu mai ştiu dacă eram în trup, sau în afară de trup. Dumnezeu știe! Căci mă vedeam 
îmbrăcat în haină luminoasă, ca şi cum era ţesută din fulger și aveam pe cap o cunună împletită 
din flori mari şi eram încins cu brîu împărătesc şi mă bucuram foarte tare de acele frumuseți şi 
mă minunam cu mintea şi cu inima de podoaba cea nespusă a dumnezeiescului rai și umblînd 
pe acolo, mă bucuram. Și erau acolo livezi foarte multe cu pomi înalți şi cu multe flori 
mirositoare. Unii din acei pomi erau înfloriți, alții împodobiţi cu frunze de culoarea aurului, iar 
alții aveau multe feluri de roade, de nespusă frumuseţe şi gust, încît nu este cu putință a se 
asemăna frumuseţea acelor pomi cu nici un pom de pe pămînt, pentru că acel pom era sădit de 
mînă dumnezeiască şi nu de mînă omenească. În acea livadă erau păsări fără de număr, unele 
cu aripi de aur, altele cu aripi albe ca de zăpadă, iar altele cu pene pestriţe în multe feluri. Toate 
şedeau pe ramurile pomilor raiului şi cîntau foarte frumos, încît, în glasul cel dulce al cîntărilor 
nu îmi mai aduceau aminte de mine și aşa se îndulcea inima mea şi socoteam că glasul cîntării 
lor se aude pînă la înălțimea cerului. Acele livezi erau foarte frumoase, puse în rînd şi, umblînd 
eu prin mijlocul lor, în bucuria inimii, am văzut curgînd prin mijloc un rîu mare care adăpa 
livezile cele frumoase. În partea cealaltă de rîu erau nişte vii, care îşi întindeau viţele lor cu 
frunze de aur, împodobite cu struguri tot în chipul aurului. Acolo suflau vînturi line și bine 
mirositoare în cele patru laturi şi de a lor suflare se clătinau livezile care făceau un sunet minunat 
cu frunzele lor. 


După aceasta, o spaimă a căzut peste mine şi mi se părea că stau deasupra tăriei cerului, 
iar un tînăr îmbrăcat în porfiră, a cărui față era ca soarele, umbla înaintea mea, iar eu socoteam 
că el este acela care m-a lovit cu stîlparea cea de flori peste față. Umblînd eu după dînsul, am 
văzut o cruce mare și frumoasă cu un curcubeu ceresc, iar împrejurul ei stăteau cîntăreți în 
chipul focului, ca o văpaie, şi într-o cîntare dulce îl slăveau pe Domnul, Care a fost răstignit pe 
cruce. ar tînărul care mergea înaintea mea, apropiindu-se de cruce, a sărutat-o, apoi mi-a făcut 
semn ca şi eu s-o sărut. Şi am căzut înaintea Sfintei Cruci cu frică și cu bucurie mare şi am 
sărutat-o cu osîrdie, iar după ce am sărutat-o m-am umplut de o negrăită dulceaţă şi am simţit 
un miros mai plăcut decît al raiului. După ce am sărutat crucea, m-am uitat în jos şi am văzut 
sub mine un adînc mare şi mi se părea că merg prin văzduh şi mi-a fost frică, iar atunci am 
strigat către cei care mă duceau pe mine, zicînd: "Doamne, îmi este frică să nu cad în prăpastie”. 
Iar ei, întorcîndu-se către mine, au zis: "Nu te teme, căci ni se cade să ne suim mai sus”. Şi mi- 
au dat mie mîna şi mi se părea, cînd am luat mîna lui, că ne aflăm mai sus de a doua tărie. Acolo 
am văzut bărbaţi minunaţi, a căror fericire şi bucurie este negrăită de limba omenească. După 
aceasta am intrat într-o minunată văpaie, care nu ne ardea, ci numai ne lumina. Şi am început 
să mă înspăimâînt, şi iarăşi, întorcîndu-se cel ce mă ducea mi-a dat mîna, zicîndu-mi: "Încă mai 
sus se cade nouă a ne urca". Îndată, cu cuvîntul, mai sus de al treilea cer ne-am aflat, unde am 
auzit şi am văzut mulțime de puteri cereşti cîntînd şi slăvind pe Dumnezeu. 


Apoi am mers înaintea unei perdele care strălucea ca fulgerul, înaintea căreia stăteau 
nişte tineri înalți și înfricoşaţi, cu chipul ca văpaia focului, avînd feţele mai strălucitoare decît 
soarele şi arme de foc aveau în mîinile lor. Şi am văzut mulțime nenumărată de oaste cerească, 
care cu frică stătea înainte. Și mi-a zis tînărul care mă ducea: "Cînd perdeaua se va da la o parte, 
atunci ÎL vei vedea pe Stăpînul Hristos și să te închini Scaunului slavei Lui”. Iar eu, auzind 
acestea, mă bucuram şi tremuram, căci o negrăită bucurie şi spaimă m-au cuprins pe mine şi 
priveam, așteptînd pînă ce se va ridica perdeaua. Și iată că o mînă de văpaie a ridicat perdeaua 
şi am văzut pe Domnul meu - precum odată proorocul Isaia - șezînd pe un scaun înalt și 
strălucitor, iar serafimii stăteau împrejurul Lui. EI era îmbrăcat într-o haină roșie, avînd fața 
prealuminată și cu ochi buni se uita înspre mine. Si văzîndu-L, am căzut cu faţa în jos înaintea 
Lui, închinîndu-mă prealuminatului scaun al slavei Lui. Însă ce fel de bucurie m-a cuprins 
atunci la vederea Lui, nu pot grăi; încît şi acum, aducîndu-mi aminte de acea vedenie, mă umplu 
de negrăită dulceaţă. Şi zăceam înaintea Stăpînului meu cu cutremur, minunîndu-mă de marea 
milostivire a Lui, că m-a lăsat pe mine, omul cel păcătos și necurat, ca să vin înaintea Lui şi să- 
I văd dumnezeiasca podoabă. 


Apoi m-am umplut de umilinţă, socotindu-mi nevrednicia mea și la mărirea Stăpînului 
meu gîndind, am zis cuvintele lui Isaia proorocul: "O! ticălosul de mine, că om fiind şi buze 
necurate avînd, m-am învrednicit a vedea cu ochii pe Domnul meu”. Apoi am auzit pe 
Milostivul şi Făcătorul meu, zicînd către mine cu dulcea şi preacurata Sa gură trei cuvinte 
dumnezeiești, care atît mi-au îndulcit inima mea şi cu dragostea Lui a aprins-o încît, cu totul, 
ca ceara m-am topit de căldura cea duhovnicească și s-a împlinit cuvîntul proorocului David: 
"Făcutu-s-a inima mea ca ceara ce se topeşte în mijlocul pîntecului meu". Apoi au cîntat toate 
oştile cereşti o cîntare prea minunată. După aceasta, nu ştiu cum, iarăşi m-am aflat umblînd în 
rai şi mă gîndeam întru mine cum de nu am văzut-o pe Sfînta Fecioară, Născătoarea de 
Dumnezeu. Apoi am văzut un bărbat luminos ca un nor, purtînd o cruce şi zicîndu-mi: "Oare 
pe Împărăteasa cea preastrălucită a puterilor cerești ai vrut a o vedea aici? Nu este acum aici, 
căci s-a dus în lumea cea încercată de primejdii, ca să le ajute oamenilor și să-i mîngiie pe cei 
nenorociţi. Si ţi-aş fi arătat ție sfîntul ei loc, dar nu este acum vreme, că, iată, se cade ţie ca să 
te întorci de unde ai venit, precum îţi poruncește Stăpînul"”. Acestea zicînd către mine, mi s-a 
părut că am adormit şi după aceasta, deşteptîndu-mă, m-am aflat în locul unde eram întîi, în 
ungherul acela zăcînd şi m-am mirat unde am fost în vedenie şi ce m-am învrednicit a vedea. 
Şi inima mea era plină de o negrăită bucurie şi-am mulțumit Stăpînului meu, Care a binevoit a 
mi se arăta mie”. 


Sfîntul Andrei a spus acestea prietenului său Nichifor, mai înainte de moartea sa şi cu 
Jurămînt l-a legat pe el ca să nu spună acestea nimănui, pînă ce el se va dezlega de legăturile 
trupești. Iar Nichifor l-a rugat pe el ca să-i spună măcar un cuvînt din acele trei cuvinte pe care 
Domnul le-a grăit către dînsul dar nu a voit să-i spună nicidecum. 


Astfel, Sfîntul Andrei, asemenea ca Sfîntul Pavel fiind răpit la cer, a văzut cele ce ochiul 
trupesc nu le-a văzut şi a auzit cele ce urechea muritoare nu le-a auzit şi s-a îndulcit de 
podoabele cele cerești ce i s-au descoperit lui, care la inima omului nu s-au suit. lar de vreme 
ce întru descoperirea cereştilor Taine n-a văzut pe Preacurata Fecioară Maria, Născătoarea de 
Dumnezeu, s-a învrednicit pe pămînt a o vedea pe dînsa, în biserica Vlahernei, venind să ajute 
oamenilor, pentru care, rugîndu-se Fiului ei şi Dumnezeu, în văzduh era cu proorocii şi cu 
apostolii, cu îngereștile cete şi cu cinstitul ei Omofor acoperea tot poporul. Văzînd-o pe Sfînta 
Fecioară, fericitul a zis către Epifanie, ucenicul său: "Oare o vezi pe Împărăteasa şi Doamna 
tuturor?" ar el a răspuns: "O văd, sfinte părinte şi mă înspăimînt". 


Petrecînd viaţă minunată, Sfîntul Andrei multe minuni a făcut şi multe batjocuri și bătăi 
a răbdat, precum se scrie în cartea vieții lui, scrisă de Nichifor. Şi a proorocit cele ce vor fi şi 
pe mulți păcătoşi i-a întors la pocăință. Apoi a trecut la veşnicele acoperămînturi, la care mai 
înainte a fost răpit, iar acum, întru ele în veci sălășluindu-se, este la un loc cu îngerii şi stă 
înaintea lui Dumnezeu, unul în trei feţe, Tatăl, Fiul şi Sfîntul Duh, căruia I se cuvine slava în 
veci. Amin. 


6. VIAŢA SFÎNTULUI SFINŢITULUI MUCENIC DIONISIE 
AREOPAGITUL 


(3 OCTOMBRIE) 


Sfîntul acesta, Dionisie Areopagitul, s-a născut din părinţi necredincioşi, dar de neam 
bun, şi a crescut în preamărita cetate Atena. Apoi, din copilărie a fost dat la înţeleaptă învăţătură 
elenistică, în care atît de mult a sporit, încît în douăzeci şi cinci de ani a întrecut pe toți învățații 
săi vârstnici filozofi. Însă vrînd să se ştie desăvîrşit, s-a dus în părţile Egiptului, în cetatea ce se 
numește Eliopol, pentru că acolo erau demult dascăli învăţaţi și de la dînşii a deprins, împreună 
cu prietenul său Apolofan, meșteșugul citirii stelelor. Însă a fost o zi în care soarele, nerăbdînd 


să vadă pe Domnul lisus Hristos răstignit pe cruce, pentru mîntuirea noastră, la amiază s-a 
întunecat şi lumina şi-a ascuns-o vreme de trei ceasuri. lar Dionisie, mirîndu-se, a zis: "Sau 
Dumnezeu, Ziditorul lumii, pătimeşte, sau lumea aceasta văzută se sfirşeşte”. Acestea le-a grăit 
din duhul lui Dumnezeu pentru patima Stăpînului, iar nu după învăţătura înţelepciunii veacului 
acesta. Apoi, întorcîndu-se în Atena, s-a căsătorit și, ca primul dintre ai săi, fiind de neam bun, 
cîrmuia cetatea și poporul cu multă pricepere și cinste. 


Cînd Sfîntul Apostol Pavel a mers în mijlocul Areopagului, la Atena, propovăduind pe 
Isus Hristos cel răstignit pe cruce şi înviat, înaintea celor mari, atunci Dionisie, ascultînd cu 
luare aminte cuvintele Sfîntului Apostol Pavel, le-a pus pe ele în inima sa. Cei mai mulți îi 
ziceau lui Pavel că vor să audă a doua oară de la dînsul, mai bine, învățătura lui Hristos şi atunci 
Dionisie, ca cel mai înţelept dintre ceilalți, a început un dialog cu Pavel, întrebîndu-se unul pe 
altul. Deci, Pavel l-a întrebat: "Pe care Dumnezeu cinstiți vo1?". lar Dionisie îi arătă în cetate 
pe Cronos, pe Afrodita, pe Zeus, Hefest, Hermes, Dionisos, Artemis şi pe ceilalți zei. Umblînd 
Pavel cu Dionisie, a văzut o capişte pe care era scris: "A necunoscutului Dumnezeu”. Și l-a 
întrebat Pavel pe Dionisie: "Dar cine este necunoscutul Dumnezeu?" A răspuns Dionisie: 
"Acela între dumnezei încă nu S-a arătat, însă la vreme va veni, pentru că EI este Dumnezeul 
care va împărăţi cerul și pămîntul şi împărăția Lui nu va avea sfîrşit”. 


Auzind acestea Apostolul Pavel şi luînd aminte la cuvintele lui Dionisie, a început cu 
mult spor a semăna pe pămîntul cel bun sămînţa cuvîntului lui Dumnezeu, spunînd că acum 
acel Dumnezeu a venit şi S-a născut din Preacurata şi pururea Fecioara Maria şi pentru 
mîntuirea oamenilor a răbdat pironirea pe cruce; şi a cărui pătimire, soarele, neputînd s-o vadă, 
s-a întunecat şi nu s-a mai văzut lumina lui în lume vreme de trei ceasuri. Acest Dumnezeu a 
înviat din morţi şi S-a suit la ceruri. "Deci, întru acesta să crezi Dionisie, pe acesta să-L cunoști, 
şi să slujeşti adevăratului Dumnezeu, lisus Hristos". Apoi, aducîndu-și aminte Dionisie de 
întunericul care a cuprins tot pămîntul, despre care i-a spus şi Sfîntul Pavel, îndată a crezut că 
Miîntuitorul într-acea vreme a pătimit în trup omenesc şi și-a deschis mintea şi inima spre 
cunoștința necunoscutului Dumnezeu, Domnul nostru lisus Hristos, pentru că l-a luminat pe el 
lumina darului lui Dumnezeu şi a rugat pe Apostolul Pavel să se roage lui Dumnezeu pentru 
dînsul, ca să-i fie milostiv şi să-l numere și pe el între robu Săi. 


Pe cînd Apostolul Pavel ieșea din cetatea Atenei, un orb, pe care îl ştiau cu toții că de la 
naştere nu vedea, l-a rugat pe Sfîntul Apostol Pavel ca să-i dăruiască vederea. Apostolul Pavel, 
făcînd semnul crucii pe ochii lui, i-a zis: "Domnul şi Învățătorul meu Iisus Hristos, Care din 
scuipat a făcut tină şi a uns cu dînsa ochii orbului şi i-a dat vedere, Acela să te lumineze şi pe 
tine cu puterea Lui!" Minunea dumnezeiască s-a întîmplat, pentru că îndată orbul a văzut. Și i- 
a poruncit Pavel orbului ca, mergînd la Dionisie, să-i spună: "Pavel, sluga lui lisus Hristos, m- 
a trimis la tine ca, după făgăduinţa ta, să vii la dînsul și, botezîndu-te, vei primi iertarea 
păcatelor". Orbul a mers la Dionisie și i-a spus cele poruncite; şi propovăduia facerea de bine 
dumnezeiască care i s-a făcut prin Pavel. lar Dionisie s-a mirat foarte mult văzînd că orbul și- 
acăpătat lumina ochilor şi acum vede şi, nezăbovind, împreună cu Damar, femeia sa, cu fiii săi 
şi cu toată casa, au mers la Pavel şi s-au botezat. După aceasta şi-a lăsat femeia, copiii și casa 
şi s-a alăturat lui Pavel. 


Trei ani i-a urmat lui Pavel, oriunde mergea şi de la el a învăţat tainele lui Dumnezeu, 
ceea ce se dovedește din scrierile sale. După aceasta a fost aşezat episcop de Sfîntul Pavel şi de 
la Tesalonic a fost trimis la Atena, ca acolo să poarte grijă de mîntuirea omenească. Dionisie a 
ascultat nu numai de propovăduirea lui Pavel, ci şi de a celorlalți apostoli cu care a fost 
împreună la îngroparea Preacuratei Stăpînei noastre, Născătoarea de Dumnezeu. În cărţile sale 


scrie pentru sine, cum a fost cu lerotei și cu Timotei şi cu mulţi alți fraţi în cetatea Ierusalimului 
la Mormîntul Mîntuitorului, unde a văzut şi a auzit pe Iacob, fratele Domnului, pe Petru 
verhovnicul şi pe loan cuvîntătorul de Dumnezeu, de la care a învăţat el tainele credinţei, aşa 
cum mărturisesc acum toți cuvîntătorii de Dumnezeu, pentru dumnezeirea Domnului nostru 
Isus Hristos. 


Petrecînd multă vreme în Atena, a extins Biserica lui Dumnezeu, începută de Sfintul 
Apostol Pavel şi precum ceilalți apostoli, tot așa şi Sfîntul Dionisie a dorit să propovăduiască 
Sfînta Evanghelie şi prin alte țări şi să pătimească pînă la sînge pentru numele lui Hristos, 
precum a pătimit şi Apostolul Pavel, învățătorul său, care a suferit şi a murit la Roma, chinuit 
de Nero, pentru credinţa în Hristos. 


Aşezînd alt episcop în locul său la Atena, el s-a dus la Roma unde Sfîntul Clement, 
episcopul Romei, l-a primit cu bucurie. Aici a petrecut puţin şi a fost trimis de Clement în Galia, 
împreună cu episcopul Luchian, cu preotul Rustic, cu diaconul Elefterie şi cu alți fraţi, ca să 
propovăduiască acolo, la necredincioși, cuvîntul lui Dumnezeu. În Galia Sfîntul Dionisie s-a 
făcut apostolul acelui ţinut şi a întors către Dumnezeu mult popor care se închina la idoli. La 
Paris, cum a putut, din milostenia ce o dădeau credincioşii, a zidit o biserică în care săvirşea 
slujbele cele fără de sînge, rugînd pe Dumnezeu să-i ajute să adune acolo multe oi cuvîntătoare. 


Atunci cînd cuvîntul lui Dumnezeu se înmulțea, s-a ridicat, după Nero, a doua prigoană 
asupra credincioşilor, din partea lui Domițian Cezarul, care a trimis pe ighemonul Sisinie în 
Galia ca să-i chinuiască pe creştini. Ajungînd acela în cetatea Parisului a poruncit ca întîi să fie 
chinuit Dionisie, ca cel mai slăvit întru minuni și întru înțelepciunea lui Dumnezeu, împreună 
cu Rustic şi cu Elefterie, căci ceilalți frați se duseseră pentru propovăduire în alte părți. 


Sfîntul Dionisie era acum foarte bătrîn şi prea obosit de propovăduirea Evangheliei și 
fund legat cu frînghii, tîrît şi adus împreună cu cei doi înaintea ighemonului, acesta i-a zis cu 
mînie: "Oare tu ești, rău bătrîn Dionisie, care, hulind pe zeii noştri, le răstorni toate slujbele lor 
şi te împotrivești poruncii împărăteşti?" A răspuns sfîntul: "Cu toate că acum am îmbătrînit cu 
trupul, precum mă vezi, totuşi credința mea înfloreşte ca tinerețea și mărturisirea mea 
întotdeauna va naşte lui lisus Hristos fii noi”. Și fiind întrebat de ighemon: "Pe care Dumnezeu 
cinsteşti?", Dionisie a spus cuvîntul adevărului şi a mărturisit numele cel mare al Preasfintei 
Treimi, al Tatălui şi al Fiului şi al Sfîntului Duh. Iar ighemonul, ca o viperă surdă, nevrînd să 
asculte mîntuitoarele propovăduiri, întreba pe cei trei - pe Dionisie, pe Rustic și pe Elefterie: 
oare nu voiesc să se supună împăratului şi să jertfească zeilor lor? 


Într-un glas ei au răspuns: "Sîntem creștini şi un Dumnezeu avem, Care este în ceruri și 
pe Acela ÎL cinstim; iar poruncii împăratului nu ne vom supune”. Atunci ighemonul a poruncit 
ca, dezbrăcînd pe Dionisie, să-l bată cu frînghii, fără de milă. Iar sfîntul răbda, mulţumind lui 
Hristos că i-a dat să poarte răni pe trupul său. La fel a chinuit pe Rustic şi pe Elefterie. Dar şi 
aceștia, fiind întăriţi de Dionisie şi mai ales de Dumnezeu, răbdau, preamărind pe Hristos. 


Ighemonul, văzînd că mai degrabă ostenesc mîinile celor ce bat decît slăbesc cei ce 
rabdă, i-a aruncat pe toţi în temniţă în acea zi. Dar a doua zi, din porunca ighemonului, slujitorii 
l-au scos pe Dionisie și l-au întins pe un pat de fier şi au aprins focul dedesubt, iar Dionisie 
cînta psalmul: "Cu foc este lămurit cuvîntul Tău şi robul Tău l-a iubit pe EI". După aceasta, 
luîndu-l pe Dionisie de pe pat, l-au aruncat spre mîncarea fiarelor, dar Dumnezeu a închis gura 
fiarelor şi Dionisie a rămas nevătămat. Apoi l-au aruncat într-un foc mare, dar şi de acolo a ieşit 


nevătămat, căci nu s-a atins de el focul. După acestea l-au aruncat iarăși în temniţă alături de 
Rustic şi de Elefterie. 


În vremea aceea mulţi credincioși mergeau în temniţă, pentru care Sfîntul Dionisie 
săvîrşea acolo dumnezeiasca Liturghie și îi împărtășea pe ei cu trupul şi sîngele lui Hristos. lar 
cînd slujea, cei credincioşi vedeau o lumină mare deasupra fericitului Dionisie şi Împăratul 
slavei, cu oștile îngerești, Se arăta şi priveau la Dînsul cei vrednici, pe cît puteau să cuprindă cu 
ochii lor trupeşti. 


După aceasta, ighemonul i-a scos iarăşi pe Dionisie, pe Rustic şi pe Elefterie şi i-a 
îndemnat pe ei să jertfească idolilor, dar ei nu s-au supus şi l-au mărturisit pe lisus Hristos, 
adevăratul Dumnezeu. Mîniindu-se, ighemonul a poruncit ca iarăşi să-i bată fără cruţare, iar 
după aceasta i-a osîndit la tăiere cu sabia. Cînd îi duceau pe sfinți din cetate la muntele care se 
cheamă al lui Arei, Dionisie se ruga, zicînd: "Dumnezeule, Dumnezeul meu, Care m-ai zidit şi 
m-ai învățat veșnica Ta înţelepciune, Care mi-ai arătat tainele Tale şi pretutindeni unde am mers 
Tu cu mine ai fost, îți mulțumesc ie de toate care le-ai făcut prin mine, spre slava Sfîntului 
Tău nume şi pentru că ai cercetat bătrîneţele mele cele ostenite, care de acum încetează să te 
vadă pe Tine, chemîndu-mă la Tine împreună cu prietenii mei; deci, mă rog Ţie, primește-mă 
pe mine împreună cu prietenii mei şi milostiv fii acelora pe care i-ai cîştigat cu Sîngele Tău şi 
pe care i-ai făcut, prin a noastră slujire, prietenii Tăi; că a Ta este stăpînirea și puterea, împreună 
cu Tatăl şi cu Sfîntul Duh în vecii vecilor”. lar cînd a zis Amin, şi-a plecat sfîntul său cap, 
pentru preasfînt numele lui lisus Hristos şi capul i-a fost tăiat cu o secure neascuțită. Aşișderea, 
şi sfinții Rustic şi Elefterie, împreună cu Dionisie şi-au pus capetele lor sub sabie pentru Hristos. 


Dumnezeu a făcut opreamărită minune după moartea plăcutului său, Dionisie, pentru că 
trupul lui, fiind fără cap, s-a sculat cu puterea lui Dumnezeu și, luîndu-şi în miini capul său, a 
mers două stadii la o femeie drepteredincioasă, pe numele Catulia, căreia, dîndu-şi capul, a 
căzut la pămînt. În locul acela s-a zidit o biserică de creştini. Mulţi necredincioşi, văzînd această 
minune, au crezut în lisus Hristos, iar pe mulţi creştini i-a secerat atunci sabia ighemonului, ale 
căror nume numai singur Dumnezeu le ştie, care îi scrie pe robii Săi în cărțile vieţii. lar Catulia, 
luînd capul sfîntului, a vrut să-i ia şi trupul, dar a fost oprită de cei necredincioşi. Însă ea a 
chemat pe străjeri în casă, i-a ospătat şi îi ținea acolo dîndu-le daruri, iar credincioşilor le-a 
poruncit ca să ia comoara aceea, adică sfîntul trup al lui Dionisie; creștinii l-au luat şi l-au 
îngropat în acel loc unde sfîntul și-a dat capul Catuliei. 


Sfîntul Dionisie a pătimit în al nouăzecilea an al vieții sale, iar de la nașterea lui Hristos 
în al nouăzeci şi şaselea an. După aceea, la mormîntul lui se făceau multe minuni, întru slava 
lui Hristos, Dumnezeul nostru, Cel slăvit în veci, împreună cu Tatăl şi cu Sfîntul Duh. Amin. 


7. POVESTIREA SFÎNTULUI DIONISIE DESPRE SFÎNTUL CARP ȘI 
ALŢI DOI PĂCĂTOȘI 


(3 OCTOMBRIE) 


Marele Dionisie Areopagitul, scriind o scrisoare către monahul Demofil, care a izgonit 
un preot din biserică pentru că îi învăţa pe credincioşi blîndeţea și bunătatea, îi aduce aminte de 
un lucru ca acesta: fiind eu în Crit, m-a primit în casa sa fericitul Carp, ucenicul Sfintului 
Apostol Pavel, om cu multă bunătate, care, pentru multă luminare a minţii sale, era foarte 
lesnicios spre dumnezeiasca vedenie și nu începea săvîrşirea preacuratelor şi de viață 


făcătoarelor Taine mai înainte de a nu vedea din cer arătîndu-se vreo dumnezeiască vedenie. Pe 
acest sfînt bărbat (precum singur mi-a istorisit) l-a necăţit unul dintre cei necredincioşi, iar 
pricina necazului a fost aceasta: acel necredincios a întors de la biserică pe un om credincios şi 
l-a dus la păgînătatea sa şi pentru aceasta fericitul Carp s-a mîhnit foarte tare. EI avea trebuință 
să fie răbdător cu cei căzuţi din credință şi să-i înveţe neîncetat cu cuvinte folositoare, iar pe cei 
necredincioşi să-i biruiască cu bunătatea sa. Și pentru amîndoi se ruga cu toată osîrdia lui 
Dumnezeu, ca pe cel ce se abătuse de la dreapta credință iarăși să-l întoarcă la sfinta sa biserică, 
iar pe cel orbit cu necredință să-l lumineze cu lumina credinţei; însă nu ştiu cum, atunci (de 
vreme ce mai înainte de acestea niciodată nu s-a arătat nerăbdător) s-a amărit foarte tare în 
sufletul său. Căci, tîrziu, după ce s-a înserat şi se apropia miezul nopții, s-a sculat ca să facă 
rugăciune, pentru că avea obiceiul ca întotdeauna la miezul nopţii să se scoale şi să se roage. 
Stînd la rugăciune, foarte tare se mîhnea pentru cei doi oameni, de care s-a pomenit şi zicea în 
sine că nu este drept ca să vieţuiască pe pămînt oamenii cei fără de lege, care se răzvrătesc 
împotriva căilor Domnului, care sînt drepte şi se rugă lui Dumnezeu să cadă peste dînșii foc din 
cer care să sfîrşească cu ardere viaţa amîndurora. 


Cînd se ruga el cu tot dinadinsul, îndată s-a cutremurat casa în care stătea şi s-a desfăcut 
în două începînd de la vîrf, încît lui 1 se părea că stă afară şi o văpaie luminoasă de foc s-a 
coborit din cer înaintea lui şi, uitîndu-se în sus, a văzut cerul deschis şi pe lisus şezînd; iar 
înaintea lui stăteau în chip omenesc mulțime nenumărată de îngeri. Şi se minuna fericitul Carp 
văzînd în cer aceste minuni. Apoi, plecîndu-şi ochii în jos, a văzut pămîntul desfăcîndu-se şi o 
prăpastie adîncă şi întunecoasă se deschidea înaintea lui, iar la gura acelei prăpăstii stăteau cei 
doi oameni, asupra cărora se mîniase şi le cerea de la Dumnezeu pieirea. ŞI stăteau acei oameni 
cu umilință, cu mare frică şi cutremur, căci acum erau gata să cadă în prăpastie, iar în adîncul 
prăpastiei era un balaur care, trezindu-se, scrîşnea din dinți. Erau acolo și niște bărbaţi care îi 
băteau, îi împingeau şi îi trăgeau pe cei doi spre acel înfricoșător balaur. lar Carp, văzînd pe cei 
ce l-au mîhnit pe el că erau gata să cadă în prăpastie și să fie mîncaţi de balaur, se mîngiia şi nu 
dorea atît să privească la cerul cel deschis şi la Iisus, care şedea acolo, cît la pieirea celor doi 
păcătoşi. Dar iarăși se întrista şi se mîhnea că încă nu căzuseră și din nou se ruga lui Dumnezeu 
ca să cadă şi să piară. 


Apoi, abia şi-a ridicat ochii spre cer, ca şi mai înainte şi a văzut pe lisus sculîndu-Se de 
pe cerescul Său scaun și venind la acei oameni, care stăteau lîngă gura prăpastiei şi le-a întins 
mîna Sa de ajutor. lar îngerii, luînd pe oamenii aceia, îi sprijineau de amîndouă părțile și îi 
întăreau, ca apoi să-i scoată din prăpastia aceea. Şi a grăit lisus către Carp: "Bate-mă pe Mine 
de acum, căci gata sînt, ca pentru mântuirea oamenilor iarăşi să fiu răstignit; căci Îmi este iubit 
acest lucru, numai oamenii de şi-ar urî păcatele lor; însă, vezi, oare mai plăcut este a viețui cu 
balaurul în prăpastie, decît cu Dumnezeu și cu îngerii Lui cei iubitori de oameni?" Această 
povestire a pus-o Sfîntul Dionisie în scrisoarea sa către monahul Demofil, cel mai înainte 
pomenit şi nu numai pe el, dar şi pe noi ne învaţă să nu ne arătăm aspri asupra celor ce greşesc, 
ci mai ales să le dorim întoarcerea, iar nu pedeapsa; apoi să-i învăţăm pe ei cu dragoste şi cu 
răbdare și să aşteptăm pocăinţa lor; trebuie a ne ruga cu tot dinadinsul pentru unii ca aceștia lui 
Dumnezeu, care nu voieşte moartea păcătoşilor, ca singur, cu a Sa bunătate, să-i întoarcă şi să- 
i miluiască, căci Domnul iubește pe cei drepţi şi pe cei păcătoşi miluiește; căruia i se cuvine 
slava în veci. Amin. 


În această zi mai facem și pomenirea cuviosului părintelui nostru loan Hozevitul, 
episcopul Cezareei care, pentru Dumnezeu lăsîndu-şi scaunul său, s-a dus în pustie. Pe acesta, 
pe cînd mergea să cerceteze pe niște fraţi cunoscuți, l-a întîmpinat o femeie în cale și, căzînd la 
picioarele lui, l-a rugat să nu o ocolească, ci să intre în casa ei şi s-o sfințească cu rugăciunea 


sa şi cu binecuvîntare. Şi, înduplecîndu-se sfîntul, a mers şi a intrat în casă şi îndată acea femeie 
desfrînată şi înșelătoare a încuiat ușa şi şi-a dezgolit trupul îndemnîndu-l pe cuvios la păcat. lar 
el, smulgîndu-se din mîinile ei şi deschizînd ușa, a fugit. După ce a făcut multe minuni, s-a 
odihnit în Domnul. 


Tot în această zi mai facem şi pomenirea fericitului Isihie Horivitul, cel din liniște, care 
viețuind mai întîi în nebăgare de seamă, a căzut într-o boală şi a murit, iar după un ceas iarăşi a 
înviat. Şi uşa chiliei sale închizîndu-şi-o a petrecut doisprezece ani în linişte, nevorbind nimic 
cu nici unul dintre frați şi multe lacrimi vărsînd. lar cînd era să se sfirşească, frații au sfărîmat 
uşa închisorii sale, au intrat şi l-au rugat mult pe el ca să le spună vreun cuvînt folositor. Dar el, 
numai aceasta le-a zis: "lertaţi-mă! Fiecare gîndind întotdeauna la moarte nu poate să 
greşească". Acestea zicîndu-le, a adormit în Domnul. 


8. SFÎNTUL SF INȚITUL MUCENIC IEROTEI, EPISCOPUL ATENEI 
(4 OCTOMBRIE) 


Sfîntul lerotei era unul din sfetnicii Areopagului, învăţat în credință creştinească şi 
aşezat episcop de Sfintul Apostol Pavel. Apoi, la adormirea Preasfintei stăpînei noastre, 
Născătoarea de Dumnezeu, fiind în soborul apostolesc, s-a arătat dumnezeiesc cuvîntător de 
cîntări, petrecînd spre mormînt primitorul de Dumnezeu trup al Maicii lui Dumnezeu; şi toți, 
auzindu-l şi văzîndu-l, l-au cunoscut că este drept şi cuvios. Vieţuind bine, precum se cuvine 
unui sfint și plăcînd mult lui Dumnezeu prin viaţa şi prin cîrmuirea sa, precum şi prin 
muceniceasca nevoinţă, şi-a sfîrșit alergarea. 


9. VIAȚA CUVIOSULUI PĂRINTELUI NOSTRU AMMUN 
(4 OCTOMBRIE) 


Cuviosul părintele nostru Ammun era de neam egiptean. El, rămînînd sărman din 
copilărie, a învăţat dumnezeieștile cărți, cu frica lui Dumnezeu. lar cînd a ajuns la vîrstă, unchiul 
său îl silea să se însoare, iar el, neputînd să scape de stăruința unchiului său, se gîndea în sine 
în ce chip ar putea ca și cununa fecioriei să-şi păstreze şi voia unchiului să facă şi, căsătorindu- 
se să poarte greutatea acestui jug. Venind vremea nunții şi ducîndu-l pe el cu fecioara în cameră, 
toţi au ieşit. Însă el, închizînd ușa, a zis către acea fecioară: "Ascultă-mă pe mine, soro, și ia 
aminte la cele ce-ţi voi spune ţie: însoţirea aceasta în care am intrat nu este mai bună decît 
fecioria. Deci, bine am face dacă am începe a ne odihni, nu împreună, ci despărțiți, ca fecioria 
noastră bine păzind-o, să îi plăcem lui Dumnezeu". Scoţînd din sînul său o cărticică, îi vorbi ei 
despre viaţa lui Hristos şi a apostolilor, cuvinte folositoare de suflet, căci ea nu cunoştea 
Scriptura. 


Citind el, adăuga și de la sine învăţătură despre darul cel dat lui de la Dumnezeu şi o 
sfătuia și pe dînsa să petreacă viață curată şi îngerească. lar ea, umilindu-se, a zis: "Mă învoiesc 
în toate cele ce voieşti, domnul meu, de vreme ce tu alegi viața cea curată, iată, şi eu aşijderea 
o doresc şi sînt gata ca tot ce-mi porunceşti să fac”. Și a zis Ammun: "Voiesc, îndeosebi, ca să 
petrecem tu într-o casă, iar eu în alta". lar fecioara, nevoind o despărţire ca aceea, i-a zis: "Ba 
nu, domnul meu, ci vom petrece într-o casă, însă să ne odihnim în paturi diferite”. Aşa 
sfătuindu-se şi-au plănuit viaţă curată, iar însoţirea lor a fost o grădină înflorită cu crinii 
fecioriei, cu curăția păzindu-se şi cu roua Duhului Sfînt răcorindu-se. În această însoţire au 
petrecut e1 optsprezece ani, în mari nevoinţe, în post şi în înfrînare, în privegheri şi în rugăciuni 
şi în osteneli trupeşti. Pentru că fecioara lucra în casă şi se ostenea, iar Ammun în toate zilele, 
de dimineaţă pînă seara săpa pămîntul în livezi şi în grădină şi îl sădea şi cu multă osteneală îşi 
chinuia trupul, iar seara, venind acasă, gusta puțină pîine cu sfinta sa soţie, sau mai bine zis sora 
sa, ca apoi, în miezul nopţii amîndoi să se scoale la rugăciune; şi foarte de dimineaţă ieșeau, 
iarăşi, amîndoi la lucru lor şi petreceau în lucrarea lor pînă seara. Astfel acea doime, în anii lor 
cei tineri, vieţuind ca în foc, nu s-au ars, pentru că şi-au omorît mădularele cele de pe pămînt. 


După acei optsprezece ani, ajungînd ei într-o curăţie şi sfințenie desăvîrşită, a zis 
fecioara către Ammun, cuviosul: "Domnul meu, de mă vei asculta, din aceasta voi înțelege că 
într-adevăr pentru Dumnezeu mă iubeşti”. lar el a zis: "Spune-mi, soro şi de va fi de folos, te 
voi asculta”. Atunci a zis fecioara: "Ni se cade nouă, domnule, ca deosebit să vieţuim, că tu eşti 
bărbat sfînt, drept şi curat, dar şi eu, pe cît pot, urmez vieţii tale, deci, să dăm şi altora pildă şi 
să viețuim despărțiți; pentru că nu se cuvine ca fapta ta cea bună şi atît de mare, pentru 
petrecerea cea împreună cu mine, să fie acoperită de la faţa celor ce pot să se folosească și să 
urmeze curăției tale”. lar Ammun, auzind acestea, a preamărit pe Dumnezeu care a plecat inima 
fecioarei spre viaţa cea deosebită pe care o dorea atît de mult şi el. Şi i-a zis el: "Doamnă, 


poruncește ce este bineplăcut ca să ne deosebim această petrecere împreună, să-ţi rămînă ție 
casa aceasta, iar eu mă voi duce în alt loc”. Și, rugîndu-se lui Dumnezeu, s-au despărţit unul de 
altul: Ammun s-a dus în muntele Nitriei şi s-a făcut călugăr, iar nepreţuita lui femeie, rămînînd 
în casa sa, în puţină vreme a adunat mulțime de fecioare și le-a logodit pe ele cu Mielul lui 
Dumnezeu, lisus Hristos, iar ea le-a fost egumenă. Ammun însă, sălăşluindu-se în muntele 
Nitriei, ducea viaţă pustnicească în așa fel de osteneli şi nevoinţe, că numai singur Dumnezeu 
ştie, căruia ziua și noaptea, întru căldura Duhului, îi slujea. Și a petrecut în acea pustnicească 
viață douăzeci şi doi de ani şi a devenit desăvirşit călugăr. Apoi a preamărit Dumnezeu pe 
plăcutul său, Ammun, şi i-a dat lui darul tămăduirii. Și vindeca sfîntul diferite feluri de boli ale 
oamenilor care veneau la dînsul. 


Odată, 1 s-a adus un copil care, fiind muşcat de un cîine turbat atît de mult îl vătămase, 
încît copilul acesta îşi mînca singur carnea de pe dînsul, ca un îndrăcit, iar părinţii lui, căzînd la 
picioarele lui Ammon, cereau milă, ca să tămăduiască pe fiul lor. Sfintul a zis: "De ce-mi faceți 
supărare, căutînd la mine ceea ce covîrşeşte puterea mea? Căci în mîinile voastre este şi boala 
şi tămăduirea lui, de vreme ce voi ați furat de la văduva aceea săracă (numele ei spunînd), în 
taină, boul pe care l-ați ucis şi l-aţi mîncat. Deci, să-i daţi înapoi ei boul viu şi fiul vostru se va 
tămădui". Auzind acestea părinţii copilului turbat s-au înspăimâîntat, căci sfîntul ştia tainele lor 
şi, mărturisindu-şi păcatul, au făgăduit cu jurământ să dea înapoi boul furat, iar sfîntul, rugîndu- 
se, le-a tămăduit copilul şi i-a liberat pe ei cu pace. Apoi părinții copilului, întorcîndu-se acasă 
cu bucurie, au dat înapoi boul văduvei în locul celui pe care îl uciseseră în taină şi îl mîncaseră. 


Altădată au venit la dînsul doi oameni pentru binecuvîntare şi sfîntul i-a rugat să aducă 
apă, spre trebuința celor care veneau la dînsul. Unul din aceia avea o cămilă, iar altul un catâr. 
Şi luînd ei un vas mare, au coborit din munte după apă. lar după ce au umplut vasul cu apă, a 
zis cel care avea cămila: "Mare este vasul și muntele este înalt, deci nu voiesc să-mi chinuiesc 
cămila mea cu greutatea aceasta"; și lăsînd pe tovarășul său singur, s-a dus în drumul său, 
neîntoreîndu-se la sfînt. lar celălalt, care rămăsese, a pus apa pe catîrul său şi cu mare osteneală 
abia a putut urca muntele la cuviosul care îl aştepta. Cuviosul, văzîndu-l pe el, i-a zis: "Fiule, 
Dumnezeu să-ţi dea ţie darul Său pentru osteneala ta; și să ştii că tovarășul tău, căruia 1 s-a părut 
greu să aducă apă pentru trebuința noastră, acum este în mîhnire pentru că i-a pierit cămila”. 
Apoi, s-a dus omul acela în urma prietenului său și l-a găsit plîngînd, pentru că i-a fost mîncată 
cămila de lupi, după proorocia cuviosului. 


Despre acest cuvios Ammun pomeneşte Sfîntul Atanasie Alexandrinul în viața 
cuviosului Antonie, scriind acestea: "Cînd Ammun cu Teodor, ucenicul lui Antonie, mergeau 
la acesta, au ajuns la un rîu foarte mare care se numea Licos, pe care nu puteau să-l treacă decît 
numai înotînd; atunci Ammon l-a rugat pe Teodor să se depărteze puţin de dînsul, ca să nu-i 
vadă goliciunea trupului. Şi despărţindu-se ei, se gîndea Ammun cum ar putea să treacă rîul 
nedezbrăcîndu-se de haine, pentru că se rușina chiar singur să-și vadă goliciunea, pe care 
niciodată n-a văzut-o; atît de întreg la minte şi curat era încît se ruşina chiar de a sa goliciune, 
căci în toată viaţa sa nu şi-a dezgolit trupul. Pe cînd gîndea el acestea, îngerul Domnului l-a 
apucat și l-a trecut peste rîu într-o clipită şi l-a pus pe celălalt țărm, iar Teodor, cu mare osteneală 
abia a trecut înot. Şi văzînd pe Ammun stînd pe mal, s-a mirat cum așa degrabă a putut ajunge 
dincolo de rîu şi căutînd la dînsul, a văzut că este fără nici o urmă de umezeală. Înspăimîntat, a 
căzut la picioarele lui şi l-a rugat să-i spună cum a trecut cursul rîului. Ammun, înduplecîndu- 
se de rugămintea frățească, i-a spus că îngerul I-a trecut peste rîu. Apoi 1-a spus să nu spună la 
nimeni acestea, pînă ce va trece din cele de aici. Şi mergînd cuviosul la Sfintul Antonie, a auzit 
de la dînsul aceste cuvinte: "Dumnezeu mi-a arătat mie plecarea ta şi pentru aceasta te-am 
chemat, ca să mă mîngii înainte de a te duce la Dumnezeu şi să ne rugăm unul pentru altul”. Și 


vorbind mult între ei, s-a mîngiiat unul pe altul cu mîngiierea Sfîntului Duh. Apoi, Ammun, 
luînd binecuvîntare, a plecat de la Sfîntul Antonie. 


După puţine zile, şezînd odată marele Antonie pe deal, şi-a ridicat ochii în sus şi a văzut 
sufletul lui Ammun înălțat de îngeri cu veselie spre cer şi s-a bucurat foarte mult de aceasta. Și 
l-au întrebat ucenicii pe el: "Părinte, care este pricina veseliei tale?" Iar el a răspuns: "Astăzi 
Avva Ammun s-a mutat de la noi şi văd sfîntul lui suflet ducîndu-se cu îngerii spre cer”. Apoi 
ucenicul a însemnat ziua aceea, în care Sfîntul Antonie le-a spus despre mutarea lui Ammun și 
după cîteva zile au venit frații de la Nitria şi le-au spus că Sfîntul Ammun s-a mutat către 
Domnul. Apoi numărînd zilele, au aflat că ziua în care s-a mutat Ammun la Domnul era aceea 
în care a văzut Antonie sufletul lui urcîndu-se spre cer cu îngerii și l-au preamărit pe Dumnezeu. 


10. VIAȚA CUVIOSULUI PĂRINTELUI NOSTRU PAVEL CEL SMERIT 
(4 OCTOMBRIE) 


Acest Pavel, dintr-un sat oarecare, fiind lucrător de pămînt, smerit, neiscusit şi fără de 
răutate, s-a însoțit cu o femeie frumoasă la față şi mult mai tînără, dar cu viață urîtă şi cu multe 
năravuri, căci era desfrînată și i-a înșelat credința lui Pavel. Odată, venind el acasă de la lucru, 
a aflat pe femeia sa cu altul şi, zîmbind puţin, a zis către acel desfrînat: "Bine, bine, să ştii că 
nu-mi pasă, dar mă Jur pe lisus că nu voi mai trăi mult cu dînsa, iar tu s-o iei pe ea și pe copii 
să-l hrănești, iar eu mă voi duce şi mă voi face călugăr". Și, lăsînd toate, îndată a ieșit din casă 
şi nimănui n-a spus nimic, nici n-a clevetit despre acea femeie desfrînată, ci, tăcînd, s-a dus în 
pustie. Mergînd la cuviosul Antonie cel Mare, a bătut la ușa chiliei lui şi l-a întrebat Antonie: 
"Ce voieşti?" A răspuns Pavel: "Voiesc să mă fac călugăr”. lar Antonie, văzîndu-l că este bătrîn, 
i-a zis: "Acum tu, bătrînule, fiind aproape de şaizeci de ani, nu vei putea să fii călugăr, ci te vei 
duce în sat să lucrezi, mulțumind lui Dumnezeu, pentru că nu vei putea răbda ostenelile pustiei 
şi supărările". Iar Pavel i-a răspuns: "Orice mă vei învăţa, părinte, voi face”. Dar Antonie din 
nou i-a zis: "Ţi-am spus că eşti bătrîn şi nu vei putea să fii călugăr, deci, du-te de aici, iar de 
voieşti cu orice chip, mergi la o mănăstire unde se află mai mulţi fraţi, care vor putea să-ţi poarte 
slăbiciunea ta; pentru că eu, aici, viețuiesc singur şi cîte cinci zile nu gust nimic; de aceea nu 
vei putea să viețuieşti aici cu mine”. 


Zicînd acestea, Antonie a închis uşa și trei zile n-a ieșit din chilia lui pentru acest bătrîn, 
iar acesta nu s-a depărtat de acolo. Apoi, a patra zi, Antonie a deschis ușa și a văzut că Pavel 
nu se dusese de acolo și iarăși l-a gonit, zicîndu-i: "Du-te de aici, bătrînule, pentru ce mă superi? 
Ti-am spus că nu vei putea să rămii aici”. A răspuns bătrînul: "Voi muri aici, dar nu mă voi 
duce". Văzînd Antonie că nu adusese cu sine nici pîine, nici apă şi de patru zile stă fără de 
hrană, a gîndit în sine: "Bătrînul acesta, fiind neobişnuit a posti aşa de multă vreme, va muri de 
foame şi va fi asupra sufletului meu păcatul lui". Şi l-a primit pe el, zicîndu-i: "Vei putea să te 
mîntuieşti de vei fi ascultător şi de vei face ceea ce îţi voi porunci eu". A răspuns Pavel: "Toate 
cele ce îmi vei porunci, părinte, sînt gata să le fac". Antonie, ispitindu-l pe el, i-a zis: "Stai şi te 
roagă în locul acesta, pînă ce voi veni şi-ţi voi aduce ceva să lucrezi”. 


Apoi a intrat Antonie în peşteră, lăsîndu-l pe Pavel, şi n-a ieşit la dînsul toată săptămîna, 
dar în taină privea prin ferestruică la dînsul şi l-a văzut în toată acea vreme stînd nemişcat și 
ziua şi noaptea. Apoi, ieşind, a adus ramuri de finic și, muindu-le în apă, i-a zis lui Pavel: 
"Împleteşte aşa, bătrînule, o funie, precum mă vezi pe mine". Şi a împletit Pavel la acea funie 
pînă la al nouălea ceas și a împletit cincisprezece coţi cu mare osteneală. lar Antonie, văzîndu- 


I, a zis: "N-ai împletit-o bine! Despleteşte-o şi împleteşte-o iarăşi”. Acum era a şaptea zi de cînd 
nu-i dăduse lui Pavel să guste nimic. Insă Antonie făcea toate acestea pentru a-l goni pe Pavel 
de la dînsul, pentru că socotea că, supărîndu-se, el se va duce. Dar dacă l-a văzut că despletea 
cu mare osteneală funia și iarăși o împletea și, fiind flămînd şi bătrîn, nici nu s-a mîhnit sau 
tulburat, nici n-a cîrtit şi nu s-a mîniat, lui Antonie i-a fost milă de dînsul şi, apucînd sforile, i- 
a zis: "Bătrînule, vrei să mănînci puțină pîine?" lar Pavel i-a răspuns: "Cum voieşti, tu, părinte”. 
Şi s-a umilit părintele de acele cuvinte ale lui, căci fiind flămînd nu se grăbea la pîine, ci s-a 
supus la voinţa lui. Apoi gustară împreună puţină pîine cu apă şi, sculîndu-se, au adus mulțumire 
lui Dumnezeu. 


Sfîntul încerca pe Pavel şi în rugăciuni, nedormind toată noaptea, cîntînd psalmi şi 
făcînd multe închinăciuni şi Pavel în toate s-a arătat răbdător şi treaz. Pe cînd mînca el odată, a 
poruncit Antonie ca Pavel să guste mai multă pîine, fiindu-i milă de el pentru că nu era obișnuit 
a posti mult. Dar Pavel a zis: "Părinte, dacă tu vei mînca mai mult, atunci voi mînca şi eu”. lar 
Antonie i-a zis: "Mie îmi este destul, pentru că sînt călugăr”. A răspuns Pavel: "Si mie îmi este 
destul, că şi eu voiesc să mă fac călugăr". Şi Pavel făcea toate cele ce îi poruncea Antonie. 


Altădată i-a poruncit să coase o haină şi după ce Pavel a cusut-o, i-a zis Antonie: "Rău 
ai cusut-o, să o descoşi şi să o coşi iarăși”. Apoi, după ce o cususe, i-a poruncit să o descoase și 
iarăşi să o coase. Toate acestea le făcea acum ca să-i încerce răbdarea şi ascultarea. Iar Pavel 
nu s-a împotrivit la nimic, ci cu osîrdie şi cu supunere îndeplinea toate poruncile. Văzîndu-l 
Antonie iscusit în toate, i-a zis: "În numele Domnului lisus Hristos, acum ești călugăr". Şi i-a 
poruncit ca singur să viețuiască, făcîndu-i chilie, departe de sine, ca la patru aruncături de piatră. 
Şi petrecea fericitul Pavel aproape de Sfîntul Antonie, în chilie separată, ostenindu-se ziua şi 
noaptea în nevoinţele monahicești, luînd de la Dumnezeu putere asupra duhurilor celor 
necurate, ca să le izgonească şi să tămăduiască neputinţele oamenilor. 


Altădată aduseră la Sfîntul Antonie pe un tînăr care avea un duh necurat foarte cumplit. 
Acesta era unul din boierii întunericului care hulea pe Dumnezeu. Și a zis Antonie: "Lucrul 
acesta nu este al meu, pentru că n-am luat putere de la Dumnezeu asupra diavolilor celor mari, 
ci Pavel smeritul are acel dar”. Și a mers cu dînsul la Pavel, zicîndu-i: "Avvo Pavele, izgoneşte 
duhul cel necurat din acest tînăr, ca să meargă sănătos la casa lui, lăudînd pe Dumnezeu". lar 
Pavel a zis: "Dar tu, părinte, de ce nu l-ai izgonit?" A răspuns Antonie: "Am alt lucru de făcut 
şi pentru aceasta l-am adus la tine". Lăsîndu-l pe tînărul îndrăcit la Pavel, s-a dus. Iar Pavel, 
rugîndu-se lui Dumnezeu, a zis diavolului: "Părintele Antonie îți poruncește ţie, diavole, să 
ieşi”. Iar diavolul, ocărîndu-l şi răcnind, a zis: "Nu voi ieși, înrăutăţitule și mincinosule bătrîn!" 
Dar Pavel, luînd cojocul în care umbla, îl bătea, zicîndu-i: "leşi, căci ţi-a poruncit Antonie”. 
Dar diavolul nu ieșea. Și i-a zis Pavel: "Ori tu să ieşi, ori eu voi merge și voi spune lui Hristos 
ŞI te va izgoni". lar diavolul, batjocorindu-l şi pe Hristos, zicea: "Nu voi ieși”. Atunci Pavel s-a 
mîniat împotriva diavolului și în miezul zilei, cînd în Egipt soarele arde precum cuptorul 
Babilonului, s-a urcat pe o piatră şi sta ca un stîlp nemișcat, strigînd către Hristos şi zicînd: 
"lisuse Hristoase, Care Te-ai răstignit pe cruce în vremea lui Pilat din Pont, iată, nu mă voi 
cobori de pe piatra aceasta, chiar de voi muri, nu voi gusta pîine, nici apă, pînă nu mă vei auzi 
ŞI vei izgoni pe diavol din tînărul acesta”. Acestea zicîndu-le, diavolul îndată a început a striga: 
"Voi ieşi, voi ieşi şi nu ştiu unde voi fugi din faţa ta”. Şi, ieşind, s-a prefăcut într-un balaur mare 
ca de şaptezeci de coți şi a intrat în Marea Roşie. Așa a biruit Sfîntul Pavel, cu smerenia sa, pe 
diavol. Pentru că pe dracii cei mici îi izgonesc oamenii cei de bună credință, iar pe boierii cei 
mari drăcești, îi biruiesc cei smeriţi, ca Sfîntul Pavel. 


Fericitul Pavel avea şi duhul proorociei, pentru că odată, intrînd într-o mănăstire și stînd 
lîngă biserică și privind, cunoştea cu ce fel de gînd intra fiecare în biserică. Şi fiind vremea 
vecerniei, toţi intrau cu feţe luminoase şi cu suflete strălucite, avînd fiecare pe îngerul păzitor 
lîngă el. Atunci a văzut un frate mergînd în biserică, cu faţa neagră, cu sufletul întunecat şi 
înconjurat de diavoli și fiecare din draci îl trăgea la sine, iar sfîntul înger păzitor îl urma plîngînd 
trist, de departe. Văzînd acestea, sfintul s-a mîhnit foarte tare şi se tînguia pentru fratele cel 
pierdut; neintrînd nici în biserică din pricina mîhnirii celei mari, ci şedea afară plîngînd. Apoi, 
sfîrşindu-se slujba bisericească, ieşeau frații în acelaşi fel în care intraseră şi lumina cea 
dumnezeiască strălucea peste ei. Şi l-a văzut şi pe cel care mai înainte era întunecat; însă acum 
fața lui era ca de înger şi darul Duhului Sfînt îl înconjura, iar îngerul păzitor, bucurîndu-se, îl 
ținea sub aripa lui, iar diavolul se tînguia de departe şi nu se putea apropia. 


O schimbare grabnică ca aceasta văzînd fericitul, s-a bucurat şi, chemîndu-l, l-a oprit 
înaintea tuturor, spunîndu-le cele văzute de dînsul; apoi l-a întrebat de pricina schimbării lui 
celei grabnice. lar acela, văzîndu-se descoperit prin dumnezeiasca lumină, a mărturisit pricina 
înaintea tuturor, zicînd: "Eu, zicea el, sînt foarte păcătos, căci mi-am cheltuit pînă astăzi anii în 
necurăţenie, iar acum, intrînd în biserică, am auzit citindu-se cuvintele Sfîntului Prooroc Isaia, 
prin care Dumnezeu a vorbit mai ales, zicînd: "Spălaţi-vă şi curățiți-vă; lepădaţi vicleniile din 
sufletele voastre înaintea ochilor Mei, învăţați-vă a face bine și de vor fi păcatele voastre 
înnegurate ca mohoriciunea, ca lîna le voi albi”. Acestea auzindu-le eu, m-am umilit cu sufletul, 
pentru că mi s-au deschis ochii minții şi cunoscîndu-mi ticăloşia şi pierderea, am zis, suspinînd 
în gîndul meu, către Dumnezeu: "Tu eşti Dumnezeu Care ai venit în lume ca să mîntuiești pe 
cei păcătoşi și precum ai grăit atunci prin proorocul Tău, acestea să le săvîrșeşti şi întru mine, 
păcătosul. Căci, iată, făgăduiesc ca de acum înainte, cu ajutorul Tău, să nu mai fac nici un rău; 
mă lepăd de toate fărădelegile și de acum îţi voi sluji Ţie cu inima curată; însă numai Tu să mă 
primeşti pe mine, care mă pocăiesc şi nu mă îndepărta pe mine, care cad înaintea Ta". Cu aceste 
făgăduinţe am ieşit din biserică, jurînd în inima mea ca să nu mai greşesc înaintea lui 
Dumnezeu". Auzind acestea toți, într-un glas, am preamărit pe Dumnezeu, care primeşte pe toți 
cei ce vor să se întoarcă la Dînsul cu pocăință. 


Astfel, Sfîntul Pavel era înainte văzător, pentru că s-a umplut de darul lui Dumnezeu din 
pricina smereniei și a bunătăţii sale. Cine este oare așa de primit de Dumnezeu ca cel fără de 
răutate? Cei fără de răutate, zice Domnul, şi cei drepți s-au lipit de Mine. 


Şi a trăit cuviosul în această sfîntă viaţă ani îndelungaţi și, făcînd multe minuni, s-a 
mutat către Domnul. Acela care era fără ştiinţă şi smerit pe pămînt, acum este mai înţelept în 
ceruri decit toţi filozofii lumii acesteia şi, cu înțelepţii heruvimi, vede pe Hristos prin puterea şi 
înțelepciunea lui Dumnezeu. Pentru că aceasta este înțelepciunea cea dreaptă: adică a se teme 
de Dumnezeu; şi întru smerenia duhului şi întru bunătatea inimii slujindu-l, bine va plăcea Lui. 
Cu rugăciunile plăcutului Tău, Doamne, smeritul Pavel, dă-ne înțelepciune şi nouă, spre 
lucrarea poruncilor Tale. Dă-ne nouă frica Ta, care este începutul înțelepciunii, ca prin frica Ta, 
abătîndu-ne de la rău, să facem binele şi să aflăm mila Ta în veci. Amin. 

11. CEI ÎNTRE SFINŢI PĂRINŢII NOŞTRI GURIE, ARHIEPISCOPUL 
CAZANULUI, ȘI VARSANUFIE, EPISCOPUL TFERULUI, ȘI AFLAREA 
MOAȘTELOR LOR 


(4 OCTOMBRIE) 


Cuviosul Gurie s-a născut și a crescut în cetatea Radonej. El provenea dintr-un neam de 
boieri mici şi numele lui a fost Grigorie, la fel ca al tatălui său, pe care îl chema tot Grigorie. 
Porecla lui era Rugotin. Și a vieţuit fericitul copil mai întîi la un boier cu numele de Ion. EI era 
din fire blînd şi smerit, mergea la biserică adeseori şi se nevoia în post, în rugăciune şi 
milostenie şi în celelalte bunătăţi, petrecîndu-și viaţa necăsătorit. Stăpînul, văzînd obiceiurile 
lui bune, i-a încredinţat toată casa sa. Pentru aceasta a fost clevetit, din zavistie, la stăpînul său 
de către prietenii săi, care zicea că petrece în desfrînare cu femeia lui. lar stăpînul, crezînd pe 
cei care cleveteau împotriva lui, a poruncit să-l ucidă. Dar fiul stăpînului, fiind înţelept, a rugat 
pe tatăl său să nu se grăbească a crede pe clevetitori şi să nu aducă ruşine casei. Şi, cercetînd cu 
de-amănuntul cele spuse și înştiințîndu-se că este nevinovat, l-a scăpat de la moarte. Însă tatăl 
lui, orbit şi biruit de mînie, l-a băgat pe cel năpăstuit într-o groapă adîncă şi doi ani a petrecut 
el în această groapă, chinuindu-se cu foamea, căci hrana ce i se dădea lui nu era hrană 
omenească; la trei zile i se arunca cîte un snop de ovăz și puțină apă. Deşi un prieten al său îi 
făgăduise să-i aducă bucate, el nu voia, ci l-a rugat ca mai bine să-i aducă hîrtie şi cerneală și, 
şezînd acolo în groapă, scria cărți pentru învăţătura copiilor, şi le dădea să le vîndă, iar prețul 
lor era împărțit la săraci. 


După doi ani, milostivul Dumnezeu, văzînd răbdarea cea mare a robului Său, care fără 
de vină pătimea unele ca acestea, a binevoit să-l elibereze din iadul acelei închisori şi i-a 
deschis, prin mîna nevăzută a puterii Sale, ușa temniței. Grigorie, văzînd lumină la uşă, s-a 
înspăimîntat, părîndu-i-se că este nălucirea vrăjmaşului, de vreme ce doi ani nu se mai 
deschisese acea ușă și, sculîndu-se, a început a se ruga. Şi iarăși s-a făcut lumină la ușă, mai 
mare decît prima oară. Apropiindu-se, Grigorie a atins ușa cu mîna și îndată ușa s-a deschis și 
el a cunoscut că este voința lui Dumnezeu să fie liber din acea închisoare şi s-a rugat lui 
Dumnezeu cu rugăciuni de mulțumire. Apoi, luînd icoana Preasfintei Născătoare de Dumnezeu, 
pe care o avea cu el în temnița aceea, a ieșit și, cu toate că era ziuă, n-a fost văzut de nimeni. 


Plecînd din casa și din cetatea aceea, a mers la mănăstirea Preasfintei Născătoare de 
Dumnezeu, a cinstitei și slăvitei Adormiri. Acolo s-a călugărit şi era călugăr și pustnic 
îmbunătățit; mai pe urmă a fost şi egumenul acelui lăcaș. Din pricina slăbiciunii trupești a lăsat 
păstoria acelei mănăstiri, dar după puţină vreme iarăşi a fost trimis la egumenie în mănăstirea 
Selijarului. După ce a supus Dumnezeu cetatea Cazanului împăratului loan Vasilievici, atunci, 
cu sfatul prea sfinţitului Mitropolit Macarie şi cu al celorlalți arhierei ai Mitropoliei Rusiei, a 
fost ales arhiepiscop al cetăţii Cazanului, în anul de la facerea lumii 7063 sau 1555 de la Hristos, 
februarie, ziua 7. L-a trimis împăratul la Cazan cu mare cinste şi i-a dat multe lucruri bisericeşti 
scumpe şi l-a petrecut cu cinstitul şi de viaţă făcătorul lemn (Sfînta Cruce) şi cu icoane. Apoi, 
Mitropolitul, cu tot sfințitul sobor şi cu toată mulțimea poporului făcea rugăciuni. Astfel a mers 
la cetatea Cazanului şi a luat scaunul său, nerăpind stăpînirea, nici gonind cinstea, ci de la 
Dumnezeu fiind trimis. 


Cuviosul viețuia cu dumnezeiască plăcere, pe săraci hrănind, pe cei necăjiţi cu toate 
trebuințele îndestulîndu-i, pe nevoiaşi, pe văduve şi pe sărmani apărîndu-i și scăpîndu-i de 
nevoi;petrecea în multe osteneli, în priveghere de toată noaptea şi pururea în rugăciuni, iar pe 
necredincioşi îi învăţa să cunoască şi să creadă în Sfînta Treime, în Tatăl şi în Fiul şi în Sfîntul 
Duh, întru unul Dumnezeu şi pe mulţi i-a adus din necredință la credință şi i-a botezat. Apoi a 
căzut în boală şi a zăcut multă vreme, dar nicidecum boala cea trupească nu a biruit 
înțelepciunea cea sufletească din el, căci şi atunci poruncea să fie dus la biserică. Și astfel, 
ostenindu-se vreme de trei ani şi cunoscîndu-şi mutarea sa la Dumnezeu, a chemat pe 
arhimandritul Varsanufie şi i-a poruncit să-l îmbrace în schimă şi în a patra zi a lunii decembrie, 
la ceasurile opt din noapte, în anul 7072 (sau anul 1564 de la Hristos), s-a dus către Dumnezeu, 


după ce a păstorit biserica lui Dumnezeu 8 ani şi 9 luni. Trupul lui a fost pus în lăcașul 
Miîntuitorului, cu hramul Schimbării la față, îngropîndu-l la altarul bisericii celei mari, cu cinste, 
cu psalmi şi cu cîntări duhovniceşti. 


Cuviosul Varsanufie era din cetatea Serpuhova, numele lui cel dintîi fiind loan. Era fiul 
unui preot, pe nume Vasile, care l-a dat la învățătura gramaticii. Tînăr fund, a fost robit de tătarii 
din Crîm. Acolo le slujea cu toată osîrdia, dormind puţin și cîntînd psalmii pe care îi ţinea minte, 
iar necredincioșii, văzîndu-l bun la fire, nefățarnic şi smerit, slujindu-le fără împotrivire, se 
mirau de dînsul şi i-au poruncit să petreacă liber. După trei ani a fost răscumpărat de tatăl său 
de la tătari şi s-a dus la împărăteasca cetate Moscova. S-a călugărit în mănăstirea ce se cheamă 
"a lui Andronic” şi îşi petrecea viața în fapte bune. Pentru aceasta a fos ales egumen al mănăstirii 
de la Pişnoșşi și după aceea a fost arhimandrit în cetatea Cazanului. Acolo a zidit o mănăstire cu 
biserică şi chilii, vieţuind bine și fiind plăcut lui Dumnezeu, cu înfrînare multă şi cu priveghere, 
chinuindu-și trupul cu un lanţ pe care îl purta în jurul trupului, neștiindu-l nimeni. Era întru 
toate pildă fraţilor prin bunătăți și pe mulți necredincioşi i-a întors la Dumnezeu şi i-a botezat. 
Pentru cuviosul arhiereu Gurie avea dragoste nefăţarnică şi 1 se supunea lui în toate. 


A fost ales episcop în cetatea Tferul şi bine păstorind cuvîntătoarea turmă a oilor lui 
Hristos, s-a dat spre multe nevoinţe, căci petrecea întotdeauna în post, în rugăciuni şi lacrimi şi 
în priveghere de toată noaptea; şi pe mulţi bolnavi a tămăduit, căci era iscusit în meşteşugul 
doctoricesc şi nici un fel de plată nu lua de la nimeni, ci îi tămăduia din dragoste; dar, mai ales, 
tămăduia patimi sufleteşti cu darul Duhului Sfînt. Cu lucrul miinilor lui făcea camilafce 
greceşti, pe care le trimitea fraților săi, rugîndu-i să se roage şi ei lui Dumnezeu pentru dînsul. 


Cînd sfîntul era la adînci bătrîneţi a lăsat păstoria sa şi s-a mutat iarăşi în mănăstirea 
zidită de dînsul, a dumnezeieştii Schimbării la Faţă a Domnului, din cetatea Caucazului, și a 
luat pe sine marele chip (s-a făcut schimnic). Apoi, fiind cuprins de bătrîneţe şi de slăbiciune 
mare, nu şi-a schimbat pravila sa, ci şi atunci îl duceau ucenicii săi în biserică. lar cînd a slăbit 
de tot, cunoscîndu-și mutarea sa din lumea aceasta, s-a împărtășit cu preacuratele Taine ale lui 
Hristos şi s-a dus către Domnul pe care l-a iubit, în anul 7084 (1576 după Hristos). A fost 
îngropat în acea mănăstire, aproape de Cuviosul Gurie. 


În anul 7104 (1596 după Hristos), la porunca drepteredinciosului domn a toată Rusia, 
împăratul Teodor Ivanovici, s-a zidit o biserică de piatră, Schimbarea la Faţă a Domnului. Cînd 
au început a fi săpate șanțurile, s-au găsit mormintele sfinților Gurie şi Varsanufie, în ziua de 4 
octombrie. Ermogen, fiind atunci mitropolit în cetatea Cazanului și aflînd despre aceasta, a 
săvîrşit Sfînta Liturghie cîntînd panahida şi a mers în mănăstire cu tot soborul și, descoperind 
mormîntul Sfîntului Gurie, l-a aflat plin de mir mirositor, iar trupul lui plutea deasupra mirului 
ca buretele, aproape întreg, numai puţin cuprins de stricăciune deasupra buzei. La fel şi 
veșmintele lui erau întregi şi mai curate decît cele noi. Apoi au descoperit şi mormîntul lui 
Varsanufie și, de asemenea, aflară moaștele nestricate şi întregi, ca şi ale sfîntului Gurie, numai 
la picioare era atins puțin de stricăciune. Au mutat cinstitele lor trupuri din mormînturi în racle 
noi ȘI, făcînd slujbă deasupra gropii, au fost puse deasupra pămîntului, ca toţi cei care vor merge 
acolo să le vadă şi să sărute cu credinţă cinstitele lor moaște. ÎL înștiinţară apoi despre acestea 
pe împăratul a toată Rusia, Teodor Ivanovici, și pe sfîntul Patriarh lov. Auzind acestea 
împăratul şi prea sfințitul Patriarh şi toată împărăteasca lor suită şi mulțimea poporului au dat 
slavă lui Dumnezeu care a preamărit pe sfinții săi. Apoi împăratul drepteredincios a poruncit să 
fie zidit un altar în partea de miazăzi la biserica cea mare şi acolo să se pună la vedere moaștele 
sfinților arhierei, moaşte din care izvorau tămăduiri credincioşilor, întru slava lui Dumnezeu, 
Celui în Treime închinat, acum şi pururea şi în vecii vecilor. Amin. 


Tot în această zi se face şi pomenirea Cuviosului Mucenic Petru, prezbiterul Capitoliei, 
care a pătimit pentru Hristos în Damasc. Cînd chinuitorii i-au tăiat limba, acest cuvios mucenic 
a vorbit mai curat; apoi a răbdat tăierea mîinii drepte şi a piciorului şi scoaterea ochilor, iar la 
urmă i s-a tăiat capul. 


În această zi se mai face şi pomenirea Sfintei Muceniţe Domnina şi a celor două fiice 
ale ei, Verineia şi Proscudia, care au fost prinse de păgîni în Edesa şi au fost duse la lerapol. 
Ajungînd în calea lor la un rîu, pe cînd ostașii ședeau şi mîncau pîine, maica şi fiicele sale, 
socotind că este mai bine să se înece pentru dragostea lui Hristos şi să fie curate înaintea Lui, 
decît să cadă victime în mîinile păgînilor, au făcut degrabă rugăciune către Dumnezeu, 
încredinţind Lui sufletele lor, apoi s-au aruncat în adîncul rîului şi au sfîrşit cu viaţa. 


În această zi se mai face şi pomenirea Sfîntului Mucenic Audact care era din Efesul 
Asiei, fiind duce şi prefect al împăratului Maximin. Păgînul împărat a vrut să se căsătorească 
cu fiica lui Callistena, dar tatăl nu i-a dat-o, ca să nu fie batjocorită creștinătatea ei prin omul 
cel necurat şi urît de Dumnezeu. Pentru aceasta împăratul l-a lipsit pe Audact de cinste şi de 
bogăţie şi l-a gonit în Meletina şi acolo i-au tăiat capul. Callistena s-a ascuns mai întîi în 
Nicomidia, apoi a mers în Tracia și a fost găzduită de o femeie pe a cărei fiică, bolnavă de ochi, 
a tămăduit-o prin rugăciune. Maximin a încetat din viață şi Lichinie a luat împărăţia. Atunci 
Callistena a mers la Constanţa, împărăteasa lui Lichinie, care era sora marelui Constantin şi era 
de credință creştinească şi aceleia i-a povestit toate despre sine. Împărăteasa a primit-o cu 
dragoste şi i-a ajutat ca să-şi ia averea părintească, jefuită de Maximin, pe care Callistena, luînd- 
0, a împărţit-o la săraci. Trupul tatălui său l-a adus din Asia şi a zidit o biserică în numele lui, 
iar ea, petrecîndu-şi restul vieţii apostoleşti, s-a dus către Domnul. 


Tot în această zi se mai face și pomenirea sfinților mucenici Gaie, Faust, Evsevie şi 
Herimon, care erau sfinți slujitori ai Domnului, preoţi şi diaconi, ucenici ai Sfîntului Sfinţit 
Mucenic Dionisie, episcopul Alexandriei, a cărui pomenire va fi miine. Aceştia au început a 
pătimi pentru Hristos în vremea împărăției lui Deciu şi şi-au sfîrşit nevoința muceniciei în 
vremea împărăției lui Valerian. 


12. VIAȚA SFINTEI MUCENIȚE HARITINA 
(5 OCTOMBRIE) 


Un om de neam bun şi bogat, anume Claudie, cu obiceiuri bune şi cu milostivire spre 
săraci, văzînd o copiliță foarte mică al cărei nume era Haritina - care rămăsăse orfană de părinți 
din pruncia ei - s-a milostivit de dînsa şi, luînd-o acasă, a crescut-o ca pe fiica sa şi a iubit-o ca 
pe fireasca lui copilă, căci cu adevărat avea de ce să o iubească. Ajungînd în vîrstă, s-a arătat 
nu numai de o frumuseţe deosebită a chipului, ci şi cu podoaba obiceiurilor bune, fiind blîndă, 
smerită, ascultătoare, tăcută, curată la suflet și înţeleaptă. Însă cel mai important lucru era 
credinţa ei în Hristos, a cărui roabă şi mireasă a devenit; crezînd în EI, s-a aprins cu multă 
dragoste şi s-a făcut mireasa Lui, păzindu-şi fecioria şi petrecînd la un loc deosebit în 
singurătate. Stăpînul ei care a crescut-o n-o oprea de la un gînd bun ca acesta, ci se bucura de 
viața ei cea curată și sfîntă şi de aceea i-a zidit o casă liniştită în care viețuiaînvăţind ziua și 
noaptea Legea Domnului. Pe credincioşii care o cercetau îi învăța povățuindu-i cu cuvinte 
folositoare, spre mîntuire, iar pe cei necredincioşi îi aducea la credință, propovăduindu-L pe 
Hristos. Tuturor le-a fost pildă de credinţă şi de viaţă plăcută lui Dumnezeu. 


In vremea aceea Dioclețian, necredinciosul împărat, a început prigoană mare împotriva 
creştinilor de pretutindeni spre a-i chinui şi mai ales pe aceia care aveau o viaţă îmbunătățită. 
In acea vreme Sfînta Haritina a fost clevetită către Domițian comitele că este creştină şi pe mulţi 


elini îi întorcea la credinţa creștină. lar comitele, auzind de acestea, a scris îndată stăpînului ei, 
poruncindu-i să trimită la dînsul pe Haritina. Stăpînul ei, citind scrisoarea, s-a mîhnit foarte 
mult și, îmbrăcîndu-se în haină aspră, plîngea pentru dînsa, văzînd că nu poate să se 
împotrivească puterii comitelui. Pe cît putea se împotrivea ostaşilor care erau trimiși după dînsa 
şi plîngînd şi, ținînd-o cu mîinile sale, se împotrivea celor ce voiau s-o răpească, iar ostașii o 
tîrau spre dînşii. Claudie, care îi era ca un tată, nelăsînd-o din mîinile sale, îi gonea pe ostaşi, 
iar sfînta, ținută de amîndouă picioarele, zicea către stăpînul ei: "Dă-mi drumul, stăpînul meu, 
şi nu te mîhni, ci bucură-te, căci pentru păcatele mele şi ale tale voi fi jertfă primită de 
Dumnezeu”. lar ostașii, mîniindu-se foarte tare, au răpit-o cu sila din mîinile stăpînului ei 
precum lupii o oaie, şi au dus-o la comite, iar Claudie o petrecea cu plîngere şi zicea: 
"Pomenește-mă la Cerescul Împărat, cînd vei sta înaintea Lui, în ceata sfintelor muceniţe”. 


Fiind dusă Sfînta Haritina la comite, a stat înaintea lui, chemînd cu inima sa pe 
Dumnezeu în ajutor. lar comitele a întrebat-o: "Oare sînt adevărate cele ce am auzit despre tine, 
fecioară: că ești creştină şi înşeli pe mulți, aducîndu-i la credinţa necurată?" Iar Sfînta Haritina 
a răspuns cu îndrăzneală, zicînd: "Adevărat este că sînt creştină, iar ceea ce zici că înşel pe 
oameni nu este adevărat, pentru că de la înşelăciune îi întorc pe cei rătăciţi şi îi povăţuiesc la 
calea cea adevărată, ducîndu-i la Hristosul meu, întru care credința nu este necurată, precum 
spui tu, ci este sfîntă și dreaptă. Toată credinţa voastră este plină de necurăție, pentru că credeţi 
în necuraţii și viclenii diavoli și faceți voia lor”. Auzind acestea comitele s-a mîniat foarte tare 
şi a poruncit să fie bătută fără cruţare şi apoi să fie pus un lanţ de fier pe grumazul ei și a trimis- 
o să fie judecată de consul, judecătorul cel nedrept. 


Judecătorul i-a pus mai întîi în față toate uneltele de schingiuire, apoi a grăit către dînsa: 
"Miluieşte-te pe tine singură, mai înainte de a nu fi pierdută cu munci cumplite. Primeşte sfatul 
cel bun şi adu jertfă zeilor nemuritori, pentru că în felul acesta vei afla trei mari lucruri 
folositoare ţie: pe zei îi vei îmblînzi, de la împărat vei dobîndi daruri şi ție îți vei păzi frumuseţea 
cea înflorită a tinereților tale, întreagă și neveștejită de muncile cele cumplite". Auzind acestea, 
muceniţa și-a ridicat ochii spre cer, căutînd ajutor de acolo, apoi făcîndu-şi semnul crucii a grăit 
către judecător: "Iscusit, eşti, o! judecătorule viclean și nedrept, dar nimic nu va spori uneltirea 
ta, căci nu mă vei prinde prin vicleșug, nici nu mă vei înfricoşa, îngrozindu-mă cu muncile, nici 
sfătuindu-mă nu mă vei putea duce la păgînătatea ta şi nu vei schimba în mine hotărîrea mea de 
a pătimi pentru Hristos. Sfătuieşte-te pe tine cele ce îți sînt de folos şi nu te mai închina 
neînsuflețiților idoli, ca să nu pieri vîndut diavolilor pe care îi cinsteşti ca pe nişte dumnezei”. 


Judecătorul, auzind aceste cuvinte, a început s-o batjocorească şi a porunci ca să-i fie 
tuns capul. ar ea, ca un mieluşel fără glas, tăcea înaintea celui ce o tundea, vorbind numai în 
sine cu iubitul său Mire, rugîndu-L pe EI să-i dea putere să suporte cu tărie nevoinţa muceniciei. 
Apoi, după ce au tuns-o, i-a crescut îndată părul pe cap, mai lung şi mai frumos decît cel 
dinainte. Văzînd acest lucru, judecătorul s-a umplut de mînie şi a poruncit să i se aducă cărbuni 
aprinşi, pe care, turnîndu-i pe sfiîntul ei cap, a ars-o foarte tare. Apoi a turnat oțet peste trupul 
ars, înmulțindu-i cumplitele dureri. lar sfînta răbda şi se ruga lui Dumnezeu, zicînd: "Doamne 
isuse Hristoase, ajutorule cel tare al celor ce nădăjduiesc spre Tine, Acela care pe cei trei tineri 
i-ai păzit nearși în mijlocul văpăii celei arzătoare, ajută-mi să suport chinurile care pentru Tine 
le îndur, întăreşte-mă, ca nu cumva să-mi zică şi mie vrăşmașul: "Unde este Dumnezeul tău?"". 
După rugăciune, a simțit o uşurare în dureri și mulțumea lui Dumnezeu. Însă schingiuitorul n- 
a încetat a abate asupra ei chinuri şi mai mari, căci, înfierbîntînd în foc ţepuşe de fier, i-a înfipt 
în pieptul ei, apoi i-a ars coastele cu lumînări aprinse. lar ea, neluînd în seamă focul cel material, 
se aprindea mai mult cu văpaia dragostei dumnezeieşti și nu înceta a mărturisi cu inima şi cu 
gura numele lui lisus Hristos. După acestea chinuitorul a osîndit-o să fie înecată în mare. 


Luînd-o slujitorii au dus-o la mare, iar sfinta, mergînd, striga către Dumnezeu 
aşa: "Mulţumesc Ţie, Doamne, Dumnezeul meu, că pentru numele Tău cel sfint, după ce am 
fost arsă de foc, voi trece prin apa mării. Binevoieşte să mă arăţi curată în ziua Învierii. Arată 
acum, ca şi de-a pururea, minunile Tale în mine, prin care mai mult se va putea proslăvi numele 
Tău cel prea mare, în veci”. Şi, ducînd-o la mare, îi legară o piatră grea de grumaz și o aruncară 
în adîncul mării. Făcîndu-se aceasta, îndată piatra s-a dezlegat şi s-a afundat în mare, iar sfînta, 
întărindu-se cu puterea Celui Preaînalt, în chip nevăzut, stătea deasupra mării mergînd în 
picioare pe apă, ca şi cum marea ar fi fost un drum de piatră şi ieşind la mal s-a dus înaintea 
judecătorului şi i-a zis: "Uitaţi-vă şi vedeţi puterea Hristosului meu şi credeți în EI". Iar 
judecătorul, văzînd-o că a ieşit vie din mare, s-a mirat şi tăcea umilit. Apoi, venindu-și în fire, 
judecătorul zicea că este vrăjitoare şi cu ajutorul vrăjilor a ieşit vie din mare şi a poruncit celor 
care erau de faţă s-o apuce şi s-o lege goală de o roată, iar sub roată au înfipt unelte de fier 
ascuţite, cuțite și săbii și au turnat mulțime de cărbuni aprinși, apoi a poruncit muncitorilor să 
întoarcă roata pe care era legată sfînta, ca în felul acesta trupul ei să fie zdrobit de uneltele 
ascuţite de sub roată și să fie ars de cărbunii cei aprinși și astfel durerea să fie îndoită. 


Începînd slujitorii a chinui pe sfîntă, îndată roata a stat nemișcată şi mîinile slujitorilor 
au slăbit, iar cărbunii aprinşi s-au stins şi sfînta a rămas nevătămată, pentru că îngerul Domnului 
apăra şi păzea pe mireasa lui Hristos. Judecătorul s-a umplut de mai mare mînie şi a poruncit 
să-1 scoată unghiile mîinilor și picioarelor, apoi să-i zdrobească toți dinţii, iar ea a răbdat toate 
acestea cu multă bărbăţie. După toate acestea s-a gîndit nelegiuitul să-i necinstească fecioria şi 
a poruncit să fie chemată mulțime de oameni neruşinați şi să fie dată lor spre necinstire. lar ea, 
auzind ce plănuia nelegiuitul judecător, a zis: "Cu mine este Hristosul meu, care tot planul 
vostru viclean îl va risipi şi acum va lua la Sine sufletul meu fără de prihană". 


Zicînd acestea şi-a înălţat mîinile și şi-a ridicat ochii în sus, rugîndu-se din toată inima 
lui Dumnezeu ca s-o izbăvească din mîinile necuraţilor. ȘI, fiind acolo desfrînaţii aceia, pe cînd 
voiau s-o ia, îndată ea şi-a dat curatul şi nevinovatul său suflet în mîinile Dumnezeului ei şi 
trupul ei cel fecioresc a rămas mort în mijlocul acelor nelegiuiți plini de poftă necurată. 
Judecătorul, văzînd pe sfînta moartă, a poruncit ca trupul ei să fie pus într-un sac şi, umplîndu- 
| cu nisip, să-l arunce în mare. Astfel, au înecat-o în adîncul mării pe sfînta moartă, pe ea care, 
cînd era vie, umbla pe deasupra apelor. lar după trei zile, ridicîndu-se valurile mării, au scos-o 
la mal, neavînd nici o stricăciune din pricina apei. 


Claudie, care o crescuse pe sfîntă ca pe fiica sa, luînd cinstitul şi prea chinuitul ei trup, 
cu plîngere şi cu bucurie, l-a dat cuvincioasei îngropări, slăvind pe Mîntuitorul Hristos, Care S- 
a născut din Preacurata Fecioară, Căruia și de la noi să-l fie cinste şi slavă, în veci. Amin. 


13. VIAŢA CUVIOSULUI PĂRINTELUI NOSTRU DAMIAN 
PREZBITERUL, TĂMĂDUITORUL PECERSKĂI 


(5 OCTOMBRIE) 


Cei cuprinși de multe boli sufletești şi trupești, de vor chema în ajutorul lor pe prezbiterii 
care ung cu untdelemn sfinţit, după cum zice Sfînta Scriptură, precum şi pe acest prezbiter 
tămăduitor bine primit de Dumnezeu, adică pe fericitul Damian, - care cu dumnezeiască plăcere 
s-a nevoit în Sfînta Mănăstire Pecerska, în vremea egumeniei cuviosului Teodosie - mult se vor 
folosi sufletește şi trupeşte. Pentru că acest călugăr vrednic de cinste a urmat cu toată rîvna viaţa 
cea îngerească a cuviosului părinte şi povăţuitor al său Teodosie, în toate lucrurile cele bune. 


Mulţi au mărturisit despre viaţa lui cea îmbunătățită, despre smerenia și ascultarea lui, încît toți 
i se supuneau. Dar mai ales cei ce viețuiau cu dînsul în chilie au văzut blîndeţea lui, nedormirea 
lui în toate nopţile, citirea cu osîrdie a cărților sfinte şi scularea lui adeseori la rugăciune. 


Aceasta şi multe altele se spuneau despre acest bărbat: că postea mult şi că era înfrînat, 
astfel încît în afară de pîine şi de apă nimic altceva n-a mîncat pînă în ziua morţii sale. Drept 
aceea, s-a învrednicit de la Domnul și cu facerea de minuni, dar, în mod deosebit, cu darul 
tămăduirilor, dar pe care l-a avut mai înainte Damian, cel de un nume cu el. De-i aducea cineva 
vreun copil cuprins de vreo boală sau un om vîrstnic, bolnav fiind, de era adus în mănăstire la 
cuviosul Teodosie, apoi el poruncea acelui fericit Damian să facă rugăciune asupra acelui 
bolnav. lar acesta, cu smerenie şi cu adîncă umilință, socotindu-se nevrednic de darul 
tămăduirii, făcea rugăciuni asupra celui bolnav şi îl ungea cu untdelemn sfinţit, apoi, cu darul 
lui Dumnezeu, toți primeau tămăduire şi se însănătoșeau. 


După ce fericitul Damian a viețuit mulți ani în osteneli călugărești cu dumnezeiască 
plăcere şi a săvîrşit multe fapte spre folosul sufletesc, s-a făcut vrednic de veșnica viaţă și 
ajungînd la sfîrșitul acestei vremelnice vieți, a căzut bolnav şi, aproape de moarte fiind, se ruga 
lui Dumnezeu cu lacrimi, zicînd: "Doamne lisuse Hristoase, învrednicește-mă să fiu părtaş 
slavei sfinţilor Tăi şi cu aceștia să mă împărtăşesc Împărăției Tale; dar, rogu-te, Stăpîne, să nu 
mă desparţi pe mine de părintele şi povăţuitorul meu, cuviosul Teodosie, ci împreună cu el să 
mă numeri întru lumina Ta, pe care ai pregătit-o drepţilor”. Aşa rugîndu-se, a venit îndată 
îngerul lîngă patul lui, în chipul cuviosului Teodosie, care, căzînd pe pieptul lui şi sărutîndu-l 
cu dragoste, zicea către el: "Iată, o, fiule, fiindcă te rogi, Domnul m-a trimis acum ca să te 
vestesc că după cererea ta îţi va fi ţie şi cu sfinţii Lui te va număra şi cu aceia te vei sălăşlui în 
Împărăţia cerească a Stăpînului. lar cînd Domnul Dumnezeu îți va porunci ca să te muţi din 
lumea aceasta și să te duci la EI, atunci nu ne vom mai despărți de tine și împreună vom fi întru 
lumina aceea”. 


Zicînd acestea, s-a făcut nevăzut de la dînsul, iar fericitul Damian a înţeles că de la 
Dumnezeu i s-a făcut această descoperire, căci nu l-a văzut pe cel care i-a grăit nici intrînd pe 
uşă, nici ieşind, ci în locul unde i s-a arătat, tot în acel loc s-a făcut nevăzut. De aceea degrabă 
a chemat pe omul care-i slujea şi l-a trimis la cuviosul Teodosie ca să-l roage să vină la dînsul. 
Sfîntul, venind îndată, fericitul Damian 1-a zis cu faţa veselă: "Părinte, va fi oare aşa precum mi 
te-ai arătat mie acum şi mi-ai făgăduit?" lar cuviosul, ca cel care nu știa despre ce este vorba, 
i-a răspuns: "Nu ştiu, fiule, ce este aceea ce ţi-am făgăduit”. Atunci fericitul Damian i-a spus 
cum singur s-a rugat şi cum i s-a arătat lui acela care i-a dat făgăduinţa în chipul cuviosului. 
Auzind acestea, insuflatul de Dumnezeu, Teodosie, a lăudat pe Dumnezeu şi lăcrimînd, a zis: 
"Adevărat, fiule, aşa va fi, precum îţi este făgăduit, căci îngerul lui Dumnezeu ţi s-a arătat în 
chipul meu, iar eu, fiind păcătos, cum pot să fiu astfel de făgăduitor al slavei aceleia care este 
gătită drepţilor?" Iar fericitul Damian, auzind această înştiinţare, s-a bucurat şi avea multă 
nădejde în Domnul. După aceasta s-au adunat frații şi pe toţi i-a sărutat şi în bună mărturisire 
şi-a dat sufletul său cu pace în mîinile Domnului. Și venind la dînsul îngerii, s-a luminat el la 
față, arătînd bucuria despărțirii sufletului de trup. Atunci cuviosul Teodosie a poruncit să bată 
toaca pentru ca să audă şi ceilalți frați şi aşa, cu cîntare mare şi cu multă cinstire, a fost îngropat 
în peșteră, cinstitul trup al plăcutului lui Hristos, întru cinstirea lui Dumnezeu celui slăvit în 
Sfînta Treime care, cu rugăciunile tămăduitorului Damian, să ne învrednicească şi pe noi unde 
nu este durere şi a fi părtaşi împărăției Sale, în vecii vecilor. Amin. 


14. VIAŢA CUVIOSULUI PĂRINTELUI NOSTRU IEREMIA, 
ÎNAINTEVĂZĂTORUL DE LA PECERSKA 


(5 OCTOMBRIE) 


Prin leremia proorocul s-a cinstit şi pămîntul Rusiei, dar nu trebuie să-l confundăm cu 
Ieremia cel din Legea veche; el este fericitul de demult, părintele nostru Ieremia al Pecerskăi, 
care a ajuns într-atita bătrîneţe, încît el pomenea despre botezul poporului Rusiei, care a fost în 
zilele bine credinciosului, marelui cneaz Vladimir. Atunci, prin baia Sfîntului Botez s-a luminat 
şi acest fericit, iar nu după multă vreme a mers la Sfînta Mănăstire Pecerska, la cuvioşii părinții 
noştri Antonie şi Teodosie, şi a luat marele chip îngeresc al schimniciei, în care se nevoia cu 
dragoste dumnezeiască, rîvnind viaţa sfinților părinți. Pentru bunătatea lui cea mare i s-a dat de 
la Dumnezeu darul de a predica cele ce vor să fie, ba încă şi de a cunoaşte gîndurile omeneşti. 
Dacă vedea în cineva gînd viclean, îl mustra şi îl învăţa să se ferească de sfatul diavolesc şi mai 
ales dacă vreun frate se gîndea să plece din mănăstire, el îndată în taină îi cunoştea gîndul și, 
mergînd la dînsul, îl mîngîia pe acest frate, sfătuindu-l să aibă îndelungă răbdare în nevoinţă şi 
să se întărească şi să lupte împotriva vrăjmaşului nostru; şi în aşa măsură îl întărea pe fratele 
său, încît acesta niciodată nu se mai gîndea la aşa ceva. Dacă acest fericit îi spunea cuiva ceva 
de bine sau de rău, întotdeauna se împlinea cuvîntul lui. Și aşa a viețuit mulţi ani şi pe mulți i- 
a ajutat cu înainte vederea sa şi întru adînci bătrîneţe a răposat, iar sufletul său s-a dus la 
proorocii cei vechi, spre dovedirea cea descoperită a tainelor Celui veşnic, a lui Dumnezeu 
Tatăl, căruia 1 se cuvine mărire, împreună cu Unul născut, Fiul Său şi Celui de o ființă cu EI, 
Sfîntul Duh, acum şi pururea şi în vecii vecilor. Amin. 


15. VIAȚA CUVIOSULUI PĂRINTELUI NOSTRU MATEI, 
ÎNAINTEVĂZĂTORUL 


(5 OCTOMBRIE) 


Nu numai cu numele a rîvnit primului evanghelist, fericitul părintele nostru Matei al 
Pecerskăi, ci, precum aceluia i s-a dat să vadă ţara Etiopiei şi pe oameni să-i mustre pentru 
necredinţă, așa şi acest fericit, nevoindu-se călugăreşte în Sfinta Mănăstire Pecerska, în zilele 
sfinților începători ai acelui sfînt lăcaș, pentru multele sale nevoinţe a luat darul acesta de la 
Dumnezeu: vedea aievea feţele diavolilor de sub pămîntul etiopienilor şi mustra şi descoperea 
meşteşugurile lor cele tăinuite, pentru folosul cel mare al celor care voiau să se tămăduiască şi 
să se mîntuiască. 


Odată, acest fericit stareţ stînd în biserică la locul său, şi-a ridicat ochii şi a privit la fraţii 
care stăteau la amîndouă stranele cîntînd şi l-a văzut pe diavol în chip de ostaş umblînd pe lîngă 
dînşii şi purtînd pe poalele hainei lui nişte flori lipicioase. Apoi, vărsînd otravă în fiecare 
floricică, arunca fiecăruia cîte una şi dacă se lipea floricica de careva dintre fraţii care cîntau, 
acela, după puțină vreme, slăbea la minte şi gîndind o pricină oarecare, ieşea din biserică şi 
ducîndu-se în chilie adormea şi nu se mai întorcea în biserică la cîntare; iar de arunca floricica 
la cineva și nu se lipea de el, acela stătea neclintit la slujbă, pînă ce cînta utrenia şi abia atunci 
mergea la chiliasa. Acestea văzîndu-le stareţul, le spunea fraților săi și astfel se păzeau toți și 
nu mai ieşeau din biserică. 


Apoi, starețul mai avea şi alt obicei: după cîntarea utreniei, după ce fraţii se duceau la 
chiliile lor, el ieşea din biserică în urma tuturor și ieşind aşa odată, a stat sub toaca bisericii 
vrînd să se odihnească puţin, căci chilia lui era departe de biserică, și iată că a văzut că o ceată 
mare mergea de la poarta mănăstirii; apoi, ridicîndu-și ochii, a văzut un diavol mîndru călare 
pe un porc şi o altă mulțime alergînd în jurul lui. Şi i-a întrebat starețul: "Unde mergeţi?” A 
răspuns diavolul care era călare pe porc: "La Mihail Tebolcovici". Iar stareţul, făcîndu-şi semnul 
crucii, s-a dus la chilia lui. Cînd s-a luminat de ziuă, a înţeles vedenia și a zis ucenicului său: 
"Să mergi şi să întrebi dacă Mihail este în chilie". Ucenicul s-a dus și cînd s-a întors 1-a spus 
stareţului că Mihail a ieşit după utrenie din ograda mănăstirii, iar starețul a spus vedenia 
duhovnicilor, precum şi celor mai bătrîni fraţi. Apoi stareţul l-a chemat pe fratele Matei şi l-a 
întrebat despre toate acestea şi l-a întărit cu cuvinte de învăţătură, apoi l-a trimis la chilia lui. 
Iar cuviosul Matei, fiind înaintevăzător, cu dragoste îi învăţa pe ceilalți frați să stea în chiliile 
lor şi pururea să-şi aducă aminte de Dumnezeu şi să se roage pentru păcatele lor. 


În vremea cuviosului Matei a răposat fericitul egumen Teodosie și în locul lui a fost ales 
Ştefan, iar lui Ştefan i-a urmat Nicon. Și în vremea acestuia i s-a arătat fericitului Matei această 
vedenie: odată, pe cînd se afla la utrenie, şi-a ridicat ochii voind să vadă pe fericitul Nicon, iar 
în locul lui a văzut un catîr stînd în scaunul egumenesc și din aceasta a înțeles că egumenul n-a 
venit la utrenie. Cuviosul a făcut cunoscută această descoperire, iar egumenul, aflînd, a luat 
învăţătură căindu-se foarte tare. Şi de atunci, lepădîndu-se de lenevie, egumenul se sîrguia 
întotdeauna să se afle înaintea tuturor în biserică, încît, deşteptîndu-se prin acea învățătură, el a 
ajuns fericirea mai degrabă. 


Încă multe alte vedenii a văzut acest cuvios fericit, pe care le spunea spre folosul fraţilor. 
Şi ajungînd la bătrîneţi fericite, s-a odihnit în Domnul, cu bună mărturisire; moaştele lui cinstite 
se află în peșteră, alături de sfinții părinţi şi el se roagă pentru noi stînd înaintea scaunului 
Stăpînului, ca să ne izbăvească de asupririle vrăjmașşilor și să cîştigăm viața veşnică, în lisus 
Hristos, Domnul nostru, a căruia este mărirea cu Tatăl și cu Duhul Sfînt, acum și pururea şi în 
vecii vecilor. Amin. 


Tot în această zi se mai face pomenirea Sfintei Muceniţe Mamelfa din Persia, care a fost 
preoteasa zeiţei Artemis şi care avea o soră creştină. Mamelfa a văzut în vis pe îngerul lui 
Dumnezeu arătîndu-i tainele creştineşti; apoi, deșteptîndu-se, a spus surorii sale, iar sora sa a 
dus-o la episcopul locului şi a botezat-o. Elenii, aflînd despre acest lucru, au ucis-o cu pietre pe 
Mamelfa, care încă mai purta haina cea albă de la botez. 


Tot în această zi se mai face și pomenirea sfinţitului mucenic Dionisie, episcopul 
Alexandriei, care fiind prigonit, după multe necazuri pe care le-a suferit pentru mărturisirea lui 
Hristos, s-a săvirşit din viață în vremea împărăției lui Valerian şi Galin. 


16. VIAȚA ȘI PĂTIMIREA SFÎNTULUI APOSTOL TOMA 
(6 OCTOMBRIE) 


Sfîntul Apostol Toma, care se numeşte Geamăn, era din Paneada, cetatea Galileii. lar 
cînd Domnul nostru lisus Hristos era pe pămînt cu oamenii și umbla prin cetăţi şi sate învăţind 
popoarele şi tămăduind toate suferinţele, atunci Toma, auzind propovăduirea Lui şi văzîndu-l 
minunile, s-a apropiat de El cu osîrdie și umbla după EI, nesăturîndu-se de cuvintele cele dulci 
şi de vederea preasfintei Sale feţe. Și astfel s-a învrednicit a fi rînduit în ceata celor doisprezece 
apostoli, cu care a urmat Domnului pînă la mîntuitoarele Lui patimi. Iar după înviere, Sfintul 
Toma, prin necredinţa sa, a sporit mai mult credinţa în Biserica lui Hristos. Căci atunci cînd 
ceilalţi ucenici ziceau: "Am văzut pe Domnul", el nu voia să creadă, pînă ce singur nu a putut 
să-L vadă şi să-l pipăie rănile. Şi după opt zile, fiind ucenicii adunaţi şi Toma fiind împreună 
cu dînşii, arătîndu-se Domnul, i-a zis: "Adu-ţi degetul tău şi vezi mîinile Mele şi adu mîna ta şi 
o pune pe coasta Mea şi nu fi necredincios, ci credincios". Toma, văzînd şi pipăind coasta cea 
de viaţă dătătoare a lui Hristos, a zis: "Cu adevărat eşti Domnul meu şi Dumnezeul meu". În 
acest chip s-a propovăduit învierea Domnului cu mai multă tărie, căci Mîntuitorul nu cu 


nălucire, nici cu alt trup, ci cu același trup cu care a pătimit pentru mîntuirea noastră, a înviat 
cu adevărat şi S-a arătat ucenicilor. 


După înălțarea Domnului lisus Hristos şi după primirea Sfîntului Duh, sfinţii apostoli, 
aruncînd sorți unde să propovăduiască fiecare cuvîntul lui Dumnezeu, Sfintului Toma i-a căzut 
soarta să meargă în India, ca acolo, luminînd pe păgînii din părțile cele întunecate, să înveţe 
diferitele popoare: parți, mideni, perşi, hircani, bactrii şi brahmani, pînă la cele mai de pe urmă 
părţi ale Indiei. Și mîhnindu-se el că era trimis la nişte popoare sălbatice ca acestea, Domnul | 
s-a arăta în vedenie, întărindu-l ca să îndrăznească şi să nu se teamă, poruncindu-i şi făgăduindu- 
i că va fi cu dînsul. Iar calea în acele părţi i s-a arătat în chipul acesta: Gundafor, împăratul 
Indiei, vrînd să-şi facă frumoase palate împărătești, a trimis pe un negustor de al său, Avan, în 
părțile Palestinei ca să caute un meşter mare şi iscusit care ştie să zidească cu înţelepciune şi să 
poată face palate, în aşa chip precum sînt palatele cezarilor de la Roma. 


Domnul a poruncit lui Toma (în vedenie) ca să meargă cu Avan în piaţa Indiei. lar Avan, 
căutînd în Cezareea un zidar înțelept, Toma s-a întîlnit cu dînsul şi i-a spus că el este iscusit 
pentru acest lucru. Apoi, mergînd cu Avan, au intrat în corabie şi au călătorit cu vînt prielnic 
spre India. Sosind la o cetate au auzit glas de trîmbiţe, de muzici şi de orgă, pentru că împăratul 
acelei cetăți îşi mărita o fată. Împăratul a trimis vestitori în toată cetatea ca să adune la nuntă şi 
pe bogaţi şi pe săraci şi pe străini, iar de n-ar voi cineva să vină, acel om să fie dat judecății 
împărăteşti. Auzind despre aceasta, Avan și Toma s-au temut ca să nu mînie pe împărat, fund 
străini, şi au mers la nuntă în curtea împărătească. Șezînd acolo toți şi veselindu-se, Apostolul 
a ales locul cel mai din urmă şi nu mînca nimic, nici nu se veselea, ci numai lua seama la ceilalți, 
iar ceilalți toți priveau la dînsul ca la un străin şi ca la unul de alt neam. Dar cei care stăteau 
lîngă dînsul ziceau: "Pentru ce ai venit aici şi nu mănînci, nici nu bei?" A răspuns Apostolul: 
"Nu am venit aici nici pentru mîncare, nici pentru băutură, ci am venit ca să împlinesc voia 
împăratului, căci vestitorii săi au strigat: "De nu va veni cineva la nuntă, va fi vinovat şi dat 
judecății împărăteşti!"" 


Acolo se afla o femeie evreică ce cînta bine din chitară şi pentru fiecare din 
ceicareşedeau la masă cînta cîte ceva. Acea femeie l-a văzut pe Toma că nu se veselea, ci 
adeseori căuta spre cer şi l-a cunoscut că este evreu şi cîntînd înaintea lui, îi grăia în limba 
evreiască astfel: "Unul este Dumnezeul ludeilor, care a făcut cerul şi pămîntul”. Iar Apostolul 
Toma, ascultînd cu plăcere a rugat-o ca să mai cînte odată aceste cuvinte. Însă omul care turna 
vin la masă, văzînd pe Apostolul Toma trist, l-a lovit cu palma, zicîndu-i: "La nuntă eşti chemat, 
nu ca să te întristezi, ci să te bucuri împreună cu cei care beau". lar Apostolul i-a răspuns celui 
care l-a lovit: "Să-ţi răsplătească ție Dumnezeu chiar în acest veac, iar mîna aceea care m-a lovit 
s-o vezi mîncată de cîini spre pilduirea multora”. 


După puţină vreme omul care l-a lovit pe Apostolul Toma a ieşit la o fîntînă, voind să 
aducă oaspeţilor apă ca să o amestece cu vin şi venind la fîntînă un leu l-a ucis pe omul acela, 
apoi sugînd sîngele din el, s-a dus. lar cîini, alergînd, l-au sfîşiat în bucăţi și un cîine negru, 
apucînd mîna cea dreaptă, a adus-o în mijlocul ospăţului şi a lăsat-o acolo, înaintea tuturor. 
Văzînd acest lucru, toţi s-au tulburat şi au întrebat a cui este mîna aceea. lar femeia care cînta 
la chitară a strigat, zicînd: "Mare taină s-a arătat astăzi între noi: sau Dumnezeu sau un trimis 
al lui Dumnezeu a vrut să şadă astăzi cu noi. Pentru că eu am văzut pe omul care turna vin 
lovindu-l cu palma pe omul cel străin şi am înţeles că omul acesta a grăit evreiește, astfel: "Să- 
ți văd mîna ta cea dreaptă mîncată de cîini, spre pilduirea multora”. Și aceasta s-a împlinit, 
precum vedeţi cu toţii”. Atunci pe toți mesenii i-a cuprins frica. lar împăratul, după sfîrşitul 


ospăţului, chemînd pe Sfîntul Apostol Toma la dînsul, i-a zis: "Să intri în casă şi să 
binecuvîntezi pe fiica mea care s-a căsătorit". 


Apostolul Toma, intrînd în casă, i-a învăţat pe tinerii căsătoriți păzirea curatei feciorii 
ŞI, rugîndu-se pentru dînșii, i-a binecuvîntat şi s-a dus. După ce ei au adormit, l-au văzut pe 
lisus Hristos în chipul Sfîntului Apostol Toma, venind la dînșii şi căutînd spre ei cu dragoste. 
Iar mirele, socotind că este Toma, a zis către dînsul: "Oare n-ai ieşit tu mai înainte decît toți? 
Cum de te afli aici?" lar Domnul a zis: "Eu nu sînt Toma, ci sînt frate cu el şi toţi cei ce se 
leapădă de lume şi îmi urmează Mie, aşijderea ca şi dînsul, vor fi nu numai frați ai Mei, în 
veacul ce va să fie, ci şi moştenitori ai împărăției Mele. Deci, să nu uitaţi, fiii Mei, ceea ce v-a 
sfătuit fratele Meu. De veți păzi, după sfatul lui, fecioria voastră fără de prihană, vă veţi 
învrednici de cununile nepieritoare în cămara Mea cerească!" 


Acestea zicîndu-le Domnul, s-a dus. Iar ei, deşteptîndu-se, îşi spuneau unul altuia 
vedenia și, sculîndu-se, s-au rugat lui Dumnezeu toată noaptea aceea. Iar cuvintele cele zise lor, 
ca nişte mărgăritare de mult preţ, le păzeau în inimile lor. A doua zi a intrat împăratul în camera 
unde erau tinerii și i-a aflat pe ei şezînd deosebit şi, tulburîndu-se cu inima, i-a întrebat de 
pricina despărțirii lor. lar ei, răspunzînd, au zis: "Noi ne rugăm lui Dumnezeu ca să ne 
învrednicească pînă la sfîrşitul vieţii noastre să păzim fecioria curată, precum o avem acum, ca 
aşa să merităm a ne încununa cu curatele cununi în împărăţia cea cerească, după făgăduinţa 
Domnului, Care ni S-a arătat nouă!" Atunci împăratul, înțelegînd că străinul acela care fusese 
seara în casa lui i-a sfătuit să păzească fecioria, s-a mîniat foarte tare şi a trimis îndată pe 
slujitorii săi ca să-l prindă pe Apostolul Toma. Dar nu l-au aflat, pentru că Avan şi Apostolul 
Toma plecaseră cu corabia spre India. 


Ajungînd la Gundafor, împăratul Indiei, s-au dus înaintea lui şi Avan a zis: "lată, 
împărate, ţi-am adus din Palestina un zidar foarte înțelept, ca să facă palate frumoase pentru 
împărăția ta". lar împăratul, văzînd pe Toma, s-a bucurat şi arătînd locul unde voia să 
construiască palatele, şi măsurînd unde avea să fie temelia, i-a dat aur mult pentru zidire, iar el 
a plecat în călătorie. Toma, luînd aurul, l-a împărțit la cei săraci şi scăpătaţi, iar el, ostenindu- 
se în propovăduirea Evangheliei, a întors pe mulți oameni la credinţa în Hristos şi i-a botezat. 


În acea vreme tînărul acela, care după sfatul Sfîntului Apostol Toma a făgăduit să-și 
păzească fecioria, auzînd că Apostolul propovăduieşte pe Hristos în India, luîndu-și soția cu 
dînsul s-a dus la Apostolul Toma și, fiind luminat de dînsul, a primit sfîntul botez. Fecioara 
aceea se numea Pelaghia; pe urmă ea şi-a vărsat şi sîngele pentru Hristos. Tînărul se numea 
Dionisie şi s-a învrednicit de dreapta episcopiei. Apoi s-a întors la moşia sa cu binecuvîntarea 
Apostolului Toma şi a făcut cunoscut în tot locul mărirea lui Dumnezeu, aducînd la credința în 
Hristos pe cei necredincioşi şi zidind biserici prin cetăţi. 


După doi ani, împăratul a trimis la Apostolul Toma pe cineva ca să-l întrebe cînd vor fi 
terminate palatele care se zidesc. Iar Apostolul l-a înștiințat pe împărat că numai acoperișurile 
palatelor au mai rămas de făcut. Și s-a bucurat împăratul, căci socotea că Toma îi zideşte 
palatele pe pămînt şi a trimis iarăşi mult aur, poruncindu-i ca acoperişul să fie frumos zidit. lar 
el, luînd aurul şi ridicîndu-și ochii şi mîinile spre cer, a zis: "Mulţumesc Ție, Doamne, iubitorule 
de oameni, că în diferite chipuri rînduieşti mîntuirea oamenilor". Şi, iarăşi, împărțind aurul la 
cei nevoiași, se silea cu propovăduirea cuvîntului lui Dumnezeu. 


După o vreme oarecare împăratul a aflat că nici nu s-a început a se zidi palatul pe care 
l-a poruncit, iar tot aurul lui a fost împărțit la săraci, şi zidarul nici nu se îngrijește pentru zidire, 


ci umblă prin cetăţi şi prin sate şi propovăduieşte un Dumnezeu nou, făcînd multe minuni. 
Mîniindu-se împăratul foarte tare, a trimis slujitorii ca să-l prindă pe Apostol și, fiind prins și 
adus înaintea împăratului, acesta îl întrebă: "Oare ziditu-mi-ai palatele?" Apostolul a răspuns: 
"Le-am zidit foarte bine şi sînt foarte frumoase". Și a zis împăratul: "Să mergem să vedem 
aceste palate". A răspuns Apostolul: "Nu poţi în această viață să vezi aceste palate, ci numai 
atunci cînd te vei duce din această viaţă, atunci le vei putea vedea şi, sălăşluind în ele, vei 
petrece acolo în veci cu bucurie". Iar împăratul, socotind că este batjocorit, s-a mîniat foarte 
tare şi a poruncit ca Apostolul să fie aruncat în temniță, împreună cu Avan, negustorul care l-a 
adus, şi să fie pedepsit cu moarte cumplită, încît chiar şi pielea de pe dînşii să fie jupuită şi să 
fie arși în foc. Și fiind în temniță, Avan îl ocăra pe Apostol, zicînd: "Tu şi pe mine şi pe împărat 
ne-ai păcălit, spunînd că eşti zidar înțelept, iar acum ai pierdut şi aurul împăratului şi viaţa mea. 
Căci, iată, pentru tine pătimesc și voi muri în chinuri grozave, căci împăratul este cumplit şi ne 
va ucide pe amîndoi". lar Apostolul, mîngîindu-l, îi zicea: "Nu te teme, că nu vom muri acum, 
ci vom fi vii şi liberi şi vom fi cinstiți de împărat, pentru palatele pe care i le-am zidit, întru 
împărăţia cea de sus". 


În acea noapte fratele împăratului a căzut bolnav şi a zis acestuia: "Pentru mîhnirea ce a 
venit asupra ta şi eu sînt supărat și din această pricină m-am îmbolnăvit și, iată, acum voi muri”. 
Şi fratele împăratului zicînd acestea, a murit îndată. Impăratul, uitînd de mîhnirea cea dintîi, a 
fost cuprins de jale pentru moartea fratelui şi acum plîngea nemîngiiat. Îngerul lui Dumnezeu, 
luînd sufletul celui care murise, l-a înălțat în lăcașurile cereşti şi, înconjurînd acolo acele 
lăcașuri, îi arăta multele palate minunate, frumoase şi luminoase; și erau unele mai frumoase şi 
mai luminoase decît altele, ale căror frumuseți nu este cu putinţă a le spune. Și îngerul a întrebat 
pe suflet, zicînd: "În care din aceste toate palate ai voi să vieţuieşti?" Iar sufletul, privind spre 
cel mai frumos palat, a zis: "De mi s-ar da voie să petrec măcar într-un colț al acestui palat, 
nimic nu mi-ar mai trebui". Iar îngerul a zis: "Nu vei putea să petreci în aceste palate pentru că 
sînt ale fratelui tău şi aceste palate au fost zidite de străinul Toma cu aurul care i s-a dat lui”. 
Apoi sufletul a zis: "Mă rog Ție, Doamne, dă-mi voie să mă duc la fratele meu şi voi răscumpăra 
de la dînsul aceste palate, pentru că el nu ştie cît sînt de frumoase şi, după ce le voi răscumpăra, 
iarăşi mă voi întoarce aici”. Atunci îngerul a întors sufletul în trup şi îndată mortul a înviat şi, 
deșteptîndu-se ca din somn, i-a întrebat pe cei care erau de față unde este fratele lui și îi rugă 
să-l spună împăratului să vină la dînsul. 


Auzind împăratul că a înviat fratele lui, s-a bucurat foarte mult şi a alergat la dînsul. 
Apoi, văzîndu-l viu, s-a înspăimîntat, dar în același timp s-a şi bucurat. Iar cel înviat a început 
a grăi către dînsul: "Știu bine, împărate, că mă iubeşti ca pe fratele tău şi ai plîns pentru mine şi 
de ți-ar fi fost cu putință să mă răscumperi de la moarte, ai fi dat chiar jumătate din împărăția 
ta". lar împăratul i-a zis: "Adevărat, aşa este şi nu poate fi altfel”. Apoi fratele său i-a zis: "Dacă 
mă iubeşti atît de mult, doresc de la tine un dar şi te rog să nu mi-l respingi”. lar împăratul a 
zis: "Tot ceea ce am îți dăruiesc ţie, iubitul meu frate”. Și împăratul şi-a întărit cu jurămînt 
cuvîntul său. Atunci fratele cel înviat a zis: "Dă-mi palatele tale pe care le-ai zidit în ceruri şi 
toată bogăţia mea de pe pămînt să o iei tu în locul acestor palate”. Iar împăratul, auzind aceasta, 
s-a îndoit și fiind uimit cu totul, tăcea. 


După aceasta I-a întrebat: "De unde am eu palate în ceruri?" Și i-a zis fratele: "Cu 
adevărat sînt nişte palate cum tu nici nu ştii şi nici n-ai văzut niciodată şi nicăieri aşa ceva sub 
ceruri şi aceste palate au fost zidite de Toma pentru tine, pe care tu îl ţii în temniță; eu le-am 
văzut şi m-am minunat de frumuseţea lor nespusă şi aș dori să viețuiesc acolo măcar într-un 
colț, dar nu mi s-a dat voie. Pentru că îngerul care m-a luat pe mine mi-a spus că eu nu pot să 
petrec în aceste palate pentru că sînt ale tale, zidite de străinul Toma. Apoi m-am rugat îngerului 


să-mi dea voie să vin la tine pentru a răscumpăra acele palate; şi dacă mă iubeşti, dă-mi-le mie, 
şi tu să ai în schimb toate averile mele". Atunci împăratul s-a bucurat de două lucruri: pentru 
viața fratelui şi pentru palatele care i s-au zidit în ceruri. Apoi i-a zis fratelui său: "Iubite frate, 
m-am jurat ție să nu-ţi opresc sub stăpînirea mea nimic din cele ce sînt pe pămînt, iar palatele 
din cer nu ţi le-am făgăduit; şi dacă vei voi, avem pe lîngă noi același zidar şi acela poate să-ți 
facă şi ție astfel de palate”. 


Zicînd acestea, împăratul a trimis îndată la temniţă ca să-l scoată pe Sfîntul Toma și pe 
Avan, negustorul care l-a adus pe acesta şi, alergînd în întîmpinarea Apostolului, a căzut la 
picioarele lui, cerîndu-și iertare. Iar Apostolul, mulțumind lui Dumnezeu, a început să-i înveţe 
pe amîndoi frații credința în Domnul nostru lisus Hristos. Şi ei, umilindu-se, au ascultat cu 
dragoste cuvintele lui. Apoi i-a botezat şi i-a învăţat toată credinţa creştinească. După aceasta, 
amîndoi fraţii şi-au zidit prin multe milostenii lăcaşuri veşnice în ceruri. lar Apostolul Toma, 
petrecînd o vreme cu dînşii şi întărindu-i în credință, s-a dus în cetățile dimprejur şi prin sate, 
propovăduind mîntuirea sufletelor. 


Apostolul Toma lumina sufletele, propovăduind Evanghelia, cînd a sosit vremea 
cinstitei mutări a Maicii lui Dumnezeu; şi toți apostolii din diferite ţări au fost răpiți de nori şi 
aduşi în Ghetsimani, înaintea patului Preabinecuvîntatei Fecioare. Atunci a plecat din India și 
Sfîntul Apostol Toma, dar n-a putut ajunge în ziua îngropării Preacuratei Născătoare de 
Dumnezeu, căci Dumnezeu aşa a rînduit lucrurile pentru adeverirea cea mai vrednică de 
credință, cum că Maica lui Dumnezeu a fost luată cu trupul la ceruri: adică precum pentru 
învierea lui Hristos, prin necredința lui Toma ne-am încredinţat mai bine, tot aşa și pentru luarea 
cu trupul la ceruri a Preacuratei Fecioare Maria, Născătoarea de Dumnezeu, ne-am încredințat 
mai bine prin întîrzierea lui Toma. 


Deci, Apostolul, sosind a treia zi după îngropare, s-a întristat foarte mult că nu s-a aflatşi 
el în ziua îngropării să petreacă la mormînt, împreună cu ceilalți Apostoli, sfîntul trup al Maicii 
Domnului său. De aceea, cu sfatul de obşte al Sfinţilor Apostoli, au deschis mormîntul 
Preasfintei Născătoare de Dumnezeu, pentru ca Sfîntul Apostol Toma, văzîndu-i trupul, să se 
închine şi să se mîngiie. Deschizînd mormîntul, n-au mai aflat trupul Sfintei Fecioare, ci numai 
giulgiul singur; şi în acest fel s-a făcut încredințare că Maica lui Dumnezeu, ca şi Fiul său, a 
înviat a treia zi și a fost luată cu trupul la ceruri. 


După aceasta, Sfîntul Toma s-a dus iarăși în părțile Indiei şi a propovăduit acolo pe lisus 
Hristos şi cu semne şi cu minuni pe mulți oameni îi aducea la credință. Ajungînd la Meliapor, 
a luminat pe mulți şi i-a întărit în credință, prin această minune. Era acolo un lemn foarte mare 
pe care nu puteau să-l mişte din loc nu numai o mulțime de oameni, dar nici elefanții, iar 
Apostolul Toma a tras acel lemn cu brîul său cam 10 stadii și l-a adus pentru zidirea bisericii 
Domnului. Văzînd acest lucru, credincioșii s-au întărit în credinţă, iar din cei necredincioşi 
mulți au crezut. A mai făcut și altă minune mare, mai mare decît cea dintîi: un jertfitor evreu l- 
a ucis pe singurul său fiu şi a dat vina asupra Sfîntului Toma, zicînd: "Toma l-a ucis pe fiul 
meu”. Şi s-a făcut gîlceavă mare şi s-a adunat tot poporul şi l-au apucat pe Sfîntul Toma ca pe 
un ucigaș, voind să-l judece și să-l chinuie, dar nefiind nimeni care să mărturisească că 
Apostolul lui Hristos nu este vinovat de acea ucidere, a rugat pe judecător şi pe popor, zicînd: 
"Lăsaţi-mă, şi eu, în numele Dumnezeului meu, îl voi întreba pe cel ucis, să spună singur cine 
l-a omorît”. Apoi toţi au mers la mormîntul fiului acelui evreu, iar Toma, ridicîndu-şi ochii în 
sus, s-a rugat lui Dumnezeu, şi după aceasta a zis către cel mort: "În numele Domnului meu 
Isus Hristos, îți poruncesc, tinere, să ne spui nouă cine te-a ucis?”. Și îndată mortul a grăit: 
"Tatăl meu m-a ucis". Atunci toţi au strigat: "Mare este Dumnezeu cel propovăduit de Toma!". 


Slobozind pe Apostol, evreul jertfitor a căzut singur în groapa pe care o săpase Apostolului, iar 
prin minunea aceasta o mulțime de popor s-a apropiat de Dumnezeu şi au fost botezați de 
Apostolul Toma. 


După aceasta, Apostolul s-a dus în cele mai îndepărtate părți în hotarele Calamidiei, 
unde stăpîneaîmpăratul Muzdie; şi propovăduind acolo pe Hristos, a adus la credinţă pe o 
femeie cu numelede Sindichia, care era rudă cu Migdonia, femeia lui Carizie, prietenul 
împăratului. Sindichia a făcut pe Migdonia să cunoască adevărul şi să creadă întru unul 
Dumnezeu, Ziditorul tuturor, pe care Apostolul Toma Îl propovăduia. Iar Migdonia a zis către 
Sindichia: "Aş fi vrut să-l văd pe omul acela care propovăduieşte pe adevăratul Dumnezeu şi 
să aud învățătura lui". Sindichia a zis: "Dacă voiești, doamnă, să-l vezi pe Apostolul lui 
Dumnezeu, schimbă-ți hainele și te îmbracă ca o femeie din popor, ca să nu fii cunoscută și 
apoi mergi cu mine". Migdonia a făcut precum 1 s-a spus şi a mers după Sindichia şi l-au aflat 
pe Apostolul Toma în mijlocul unei mulțimi de oameni simpli și săraci, propovăduind pe 
Hristos. Şi, alăturîndu-se ele acelor oameni, ascultau învățăturile Apostolului, iar el le spunea 
multe despre Domnul lisus Hristos, învăţindu-i să creadă în EI şi prelungea cuvîntul referitor la 
moarte, la judecată, la gheenă și la împărăţia cerească. 


Auzind toate acestea, Migdonia s-a umilit cu inima și acrezut în Hristos. Apoi, 
întorcîndu-se acasă, neîncetat se gîndea la cuvintele Apostolului Toma şi vorbea despre Hristos 
cu ruda ei, Sindichia, şi se aprindea cu mai multă dragoste către El. Și din acea vreme a început 
a se depărta de cei necredincioşi, ca de vrăşmaşii lui Dumnezeu şi a fugit de toate vorbele lor, 
de ospeţe şi de toate desfătările lumești. Apoi nu mai voia să se apropie de bărbatul ei ca o soție, 
fapt pentru care avea mare necaz bărbatul ei şi o silea să se supună. Neputînd a o supune, l-a 
rugat pe împăratul Muzdie să trimită pe împărăteasa Tertiana la femeia lui pentru ca aceasta s- 
o sfătuiască să nu se mai depărteze de el, ca soție; împărăteasa Tertiana și Migdonia, femeia lui 
Carizie, erau surori şi mergînd împărăteasa la Migdonia, sora sa, a întrebat-o pentru ce nu se 
supune bărbatului ei. Iar ea a răspuns: "Pentru că este păgîn și vrășmașul lui Dumnezeu, iar eu 
sînt roaba adevăratului Dumnezeu, lisus Hristos, şi nu voiesc să fiu întinată de acel om 
necredincios şi necurat”. Tertiana a vrut să ştie şi ea cine este lisus Hristos, adevăratul 
Dumnezeu. Atunci Migdonia i-a spus propovăduirea Sfîntului Apostol Toma şi a învăţat-o pe 
Tertiana să cunoască adevărata credință. Apoi Tertiana, voind să ştie mai cu de-amănuntul 
învățăturile lui Hristos, a dorit să-l vadă chiar pe Apostolul Toma şi să asculte propovăduirea 
lui. Sfătuindu-se cu Migdonia, a trimis în taină după Apostolul Toma şi, chemîndu-l, l-au rugat 
să le arate calea cea adevărată. lar Apostolul Toma, propovăduindu-l pe Hristos, le-a luminat 
cu lumina credinţei și le-a spălat cu baia botezului, apoi le-a învăţat să păzească poruncile lui 
Dumnezeu și să facă fapte bune. Iar ele, punînd în inimile lor toate cele grăite de Apostol, s-au 
sfătuit amîndouă să slujească Domnului în curăţie şi să nu se apropie de bărbaţii lor, ca de niște 
necredincioşi. 


Apostolul Toma făcea acolo multe minuni cu puterea lui Dumnezeu și tămăduia toate 
neputințele. Și mulți, nu numai din poporul cel simplu, ci şi din curtea împărătească, văzînd 
semnele şi minunile făcute de Apostol şi ascultînd învăţăturile lui, au crezut în Hristos. Chiar 
unul din fiii împăratului, anume Azan, a crezut şi a fost botezat de Apostolul Toma, pentru că 
însuși Dumnezeu lucra în apostoleasca propovăduire, înmulțind numărul credincioșilor, spre 
mărirea numelui Său. 


Împărăteasa Tertiana, întorcîndu-se de la Migdonia, își petrecea vremea în rugăciuni și 
în posturi şi nu se pleca la dorinţa bărbatului ei. Atunci împăratul, mirîndu-se de schimbarea 
femeii sale, a zis către Carizie, prietenul său: "Voind să-ți dobîndesc pe femeia ta, şi pe a mea 


am pierdut-o, aşa că mai rea este a mea decît a ta". Şi amîndoi, împăratul şi Carizie, au cercetat 
cu de-amănuntul care să fie pricina răzvrătirii femeilor lor, că nu vor să fie cu dînşii şi au aflat 
că un străin nemernic, anume Toma, învățîndu-le credinţa în Hristos, le-a întors de la petrecerea 
împreună cu ei. Încă au mai aflat și aceasta: cum că Azan, fiul împăratului, şi multe din slugile 
casei lui şi din căpetenii şi din poporul cel simplu, mulțime fără număr, credîn Hristos, prin 
propovăduirea Apostolului Toma. Și s-a înfuriat împăratul împotriva lui Toma și, prinzîndu-l, 
l-a aruncat în temniță. 


După aceasta, Apostolul a fost dus înaintea judecății împăratului şi acesta l-a întrebat: 
"Cine eşti tu, rob sau liber?", iar Toma a răspuns: "Sînt robul Aceluia asupra căruia tu nu ai 
stăpînire". lar împăratul a zis: "Văd că ești rob viclean și, fugind de la stăpînul tău, ai venit pe 
pămîntul acesta ca să răzvrătești poporul şi să ameţeşti femeile noastre. Deci, spune-mi cine 
este stăpînul tău?" Apostolul a răspuns: "Stăpînul meu este Domnul cerului şi al pămîntului, 
Dumnezeul și Făcătorul a toată făptura, Care m-a trimis pe mine să propovăduiesc numele Lui 
cel sfînt şi să-i întorc pe oameni de la rătăcirea lor”. lar împăratul 1-a zis: "Lasă-ţi cuvintele tale 
cele viclene, înşelătorule, şi ascultă porunca ce-ţi grăiesc eu: Cum ai depărtat tu cu înşelăciune 
pe femeile noastre ca să nu se unească cu noi, tot așa să le întorci pe dînsele la noi! Căci de nu 
vei face aceasta, ca femeile noastre să fie cu noi în dragoste şi în unirea de mai înainte, te vom 
pedepsi cumplit”. Apostolul a răspuns: "Nu se cade ca roabele lui Hristos să se unească cu 
bogaţi cei fără de lege; nici nu este cu dreptate ca cele credincioase să fie necinstite de păgîni 
ŞI necredincioşi”. 


Auzind acestea, împăratul a poruncit ca să fie aduse nişte scînduri de fier înroşite în foc 
şi pe acestea să fie pus cu picioarele Apostolul. Şi făcînd acestea, deodată a ieşit apă de sub 
scîndurile acelea și le-a răcit. Apoi, Apostolul a fost aruncat într-un cuptor şi a doua zi a ieşit 
viu şi nevătămat din acel cuptor. După acestea, Carizie l-a sfătuit pe împărat, zicînd: "Sileşte-l 
să se închine și să jertfească zeului nostru, Soarele, pentru că aşa are să mînie pe Dumnezeul 
lui, care îl păzeşte întreg”. lar cînd, după porunca împăratului, îl duseră pe Apostol să se închine 
la idolul Soare, îndată idolul s-a topit ca ceara în fața focului şi s-a risipit. Şi se bucurau 
credincioşii de această putere a Dumnezeului ceresc și mulțime de credincioși au crezut atunci 
în Domnul. lar slujitorii care se închinau la idoli s-au răzvrătit asupa Apostolului, pentru 
pierderea idolului lor şi împăratul, mîniindu-se, se gîndea cum să-l piardă pe Toma, dar se temea 
de boieri, de popor şi de slugile sale, pentru că mulți credeau în Hristos. 


Apoi, luîndu-l, a ieșit din cetate urmat de ostașii săi și toţi socoteau că împăratul vrea să 
vadă un semn de la dînsul. Mergînd cam la o jumătate de stadie, I-a dat pe Toma la cinci ostaşi 
ca să-l ducă în munte, poruncindu-le să-l străpungă acolo cu suliţele, iar el s-a dus în cetatea 
Axium. Azan, fiul împăratului, şi Sifor, un bărbat de neam bun, au alergat după Apostolul Toma 
şi, ajungîndu-l, plîngeau pentru el. Apostolul Toma cerînd ostașilor voie să se roage, s-a rugat 
lui Dumnezeu și a hirotonisit preot pe Sifor şi pe Azan diacon şi le-a poruncit să aibă grijă de 
cei care au crezut în Domnul şi să se sîrguiască ca să înmulțească numărul credincioşilor lui 
Hristos. 


După aceasta, ostaşii l-au străpuns cu cinci sulițe deodată și așa s-a sfîrşit Sfîntul Apostol 
Toma. lar Sifor şi Azan au plîns mult pentru el şi au îngropat sfîntul lui trup cu cinste. După 
îngropare, şezînd lîngă mormîntul Apostolului și tînguindu-se, li s-a arătat sfîntul, poruncindu- 
le să meargă în cetate şi să întărească pe fraţi în credință. Ei au mers după porunca Sfîntului 
Apostol Toma, învățătorul lor, ale cărui rugăciuni avîndu-le în ajutor, au cîrmuit bine Biserica 
lui Hristos. Iar împăratul Muzdie şi Carizie în zadar au silit pe femeile lor să se apropie de 
dînşii, căci n-au putut să le înduplece. Apoi, înţelegînd că nu se vor supune lor cu nici un chip, 


le-au lăsat să viețuiască libere, după voia lor, iar ele, scăpînd de greutatea jugului însoțirii, 
viețuiau în mare înfrînare şi rugăciuni, slujind Domnului ziua şi noaptea, şi aduceau mult folos 
Bisericii prin viaţa lor cea îmbunătățită. 


După cîţiva ani, s-a întîmplat ca unul din fiii împăratului Muzdie să fie chinuit de diavol 
şi nu putea nimeni să-l vindece, pentru că era foarte cumplit diavolul ce-l chinuia. Şi s-a mîhnit 
împăratul pentru fiul său şi a plănuit să descopere mormîntul Sfîntului Apostol Toma, să ia un 
os din moaştele lui şi să-l lege la grumazul fiului său, ca să se tămăduiasacă de chinurile 
diavolului, pentru că auzise că Sfîntul Apostol Toma a izgonit mulțime de diavoli. Cînd voia 
împăratul să facă acest lucru, i s-a arătat în vedenie Sfîntul Toma, zicîndu-i: "Cînd eram viu nu 
m-ai crezut. Oare acum, de la mort cauţi ajutor? Dar dacă vei fi credincios, Domnul meu lisus 
Hristos îţi va fi milostiv”. 


Această vedenie l-a îndemnat mai mult pe împărat pentru descoperirea mormîntului 
Apostolului. Şi, mergînd împăratul, a descoperit mormîntul, dar n-a mai aflat moaştele sfîntului, 
pentru că unii din frații credincioşi au luat pe ascuns sfintele moaşte și le-au dus în 
Mesopotamia. Atunci împăratul a luat pămînt din locul acela şi I-a pus la grumazul fiului său, 
zicînd: "Doamne lisuse Hristoase, de vei tămădui pe fiul meu prin rugăciunile Apostolului Tău, 
Toma, eu voi crede în Tine". Şi îndată a ieşit duhul necurat din fiul său, şi s-a însănătoșit. Atunci 
împăratul Muzdie a crezut în Hristos şi a fost botezat de preotul Sifor împreună cu toți boierii 
săi. A fost mare bucurie între credincioşi, idolii s-ausfărîmat şi căpeteniile lor s-au risipit, iar 
bisericile luiHristos s-au zidit, sporind cuvîntul lui Dumnezeu şi credinţa cea sfîntă. Apoi, după 
botez, împăratul a început să se căiască de greşelile pe care le săvîrşise înainte şi stăruia 
necontenit în rugăciuni, iar prezbiterul Sifor le zicea tuturor: "Rugaţi-vă pentru împăratul 
Muzdie, ca să cîştige milă de la Domnul nostru lisus Hristos şi să primească iertare pentru 
păcatele sale". 


In locul unde a fost îngropat trupul Sfîntului Apostol Toma se săvîrşeau multe minuni 
cu rugăciunile lui, întru mărirea lui Hristos, Dumnezeul nostru, căruia împreună cu Tatăl şi cu 
Sfîntul Duh, se cuvine cinstea şi închinăciunea în veci. Amin. 


17. PĂTIMIREA SFINŢILOR MUCENICI SERGHIE ȘI VAH 
(7 OCTOMBRIE) 


Sfinţii mucenici Serghie şi Vah erau de neam roman, mari senatori şi cei dintîi nobili de 
la curtea împăratului Maximian, care îi iubea mult și îi cinstea pentru priceperea şi vitejia lor în 
războaie, precum şi pentru credinţa în slujbă. Nimeni nu putea în nici un chip să se apropie de 
împărat şi să ceară ceva de la el, decît numai prin acești credincioşi sfetnici ai lui. În astfel de 
cinste împărătească erau, cinste pe care nimeni altul n-o avea. Însă ei nu așteptau cinste de la 
împăratul cel pămîntesc, ci de la Împăratul cel ceresc, căci credeau în Domnul nostru isus 
Hristos şi se sîrguiau să placă Lui prin viaţa cea sfîntă şi prin osîrdia cu care îi slujeau. Ei, însă, 
îşi tăinuiau credința de frica împăratului, căci mînia şi iuțimea lui Maximian împotriva 
credincioşilor erau neîmblînzite. Dar lumina credinței în Hristos n-a rămas multă vreme 
ascunsă, căci a venit vremea să fie arătată tuturor, pentru că unii oameni, pizmuindu-i pentru 
dragostea ce le-o arăta împăratul și voind să atragă asupra lor mînia lui Maximian, i-au pîrit că 
sînt creştini şi că s-au lepădat de închinarea la idoli. 


Împăratul nu voia să creadă că nişte oameni ca aceştia, care au de la el atîtea daruri, să- 
i fie lui potrivnici în cinstirea zeilor şi chiar se ruşina de dînşii să-i întrebe despre aceste lucruri 
sau să-i mustre, neavînd nici o dovadă vrednică de crezare. Însă s-a gîndit să-i ispitească în 
acest chip: într-una din zile împăratul a făcut praznic pentru idolii săi şi a mers împreună cu toţi 
nobilii, cu ostaşii, cu slujitorii şi cu toată suita sa în capiştea necuratului idol Die, voind să-i 
aducă jertfe alese. În acest timp privea să vadă dacă vor intra o dată cu dînsul şi iubiții lui 


senatori în capiștea idolească. Cînd împăratul a intrat în capiște, senatorii Serghie şi Vah au 
rămas afară și, ca adevăraţi robi ai lui Hristos, stăteau deoparte şi se rugau adevăratului 
Dumnezeu, ca să lumineze ochii necredinciosului popor și să preamărească întru dînşii prea 
sfint numele Său. Împăratul, văzînd că Serghie şi Vah n-au intrat cu dînsul la praznic, a trimis 
pe slujitorii săi să-i prindă şi să-i aducă cu sila în capiştea lui Die. Fiind aduși sfinţii în adunarea 
cea urîtă de Dumnezeu, împăratul le-a poruncit să se închine idolilor, să le aducă jertfă şi să 
mănînce din cele jertfite idolilor. lar ei, nevoind să facă acestea, au zis: "Avem în cer un 
Dumnezeu care nu minte, un Dumnezeu adevărat şi viu, care pe toată lumea o cuprinde și nu 
este nesimțţitor la fel ca idolii voştri şi noi Aceluia ne închinăm". In felul acesta ei îl mustrau pe 
împărat pentru credinţa lui cea greşită, pentru că cinstea cuvenită lui Dumnezeu o dădea idolilor 
orbi, surzi și muţi, aducînd cu el şi pe alţii la această credință. Împăratul a poruncit să fie luate 
de la dînşii semnele nobleţii lor - fireturile ostăşeşti, lanţurile de aur, inelele şi toate hainele și 
să fie îmbrăcaţi femeieşte spre necinstea lor și, punînd cercuri de fier pe grumazul lor, a poruncit 
să fie purtați aşa prin cetate spre rîsul şi batjocura tuturor, ca așa cei slăviți şi de neam nobil 
roman să fie batjocoriți pentru cinstirea adevăratului Dumnezeu şi pentru necinstirea idolilor 
mincinoşi sau, mai bine zis, a diavolilor, cărora n-au voit să le jertfească cei ce se aduceau pe 
sine jertfă lui Hristos. 


Împăratul Maximian, după săvîrşirea necuratelor jertfe, s-a întors la palat şi, mîhnindu- 
se pentru Serghie şi Vah, pe care îi iubea, i-a chemat înaintea sa şi le-a zis: "Prietenii mei prea 
iubiţi şi credincioşi, pentru ce v-aţi înşelat ca să-i mîniaţi pe zei, iar pe mine, împăratul vostru, 
care sînt bun și milostiv, să mă mîhniţi și vouă să vă aduceţi atîta necinste? Pentru că eu, deşi 
vă iubesc mult, nu pot suferi necinstirea zeilor mei, şi vă voi da la chinuri, fără ca aceasta să fie 
dorinţa mea. Deci, vă rog, prietenii mei, părăsiți pe acel Fiu al teslarului pe care evreii, ca pe 
un tîlhar, l-au răstignit între tîlhari pe cruce. Nu vă amăgiţi de creștineştile farmece şi basme şi 
întoarceţi-vă către zeii noştri şi eu vă voi încununa cu mai multă cinste, şi mai multă dragoste 
vă voi arăta vouă și veți trăi în bunătățile împărăției mele, fiind nedespărțiți de mine”. Serghie 
şi Vah, nevrînd ca pentru dragostea împăratului să cadă din dragostea lui Dumnezeu și nedorind 
ca pentru bunătățile cele vremelnice să se lipsească de bunătăţile cele veşnice, au grăit mult 
împotriva împăratului. Și fiind plini de darul Duhului Sfint şi cu limbăslobodă, în cuvinte 
înțelepte, au arătat neputința idolilor şi cu multă îndrăzneală au mărturisit puterea şi 
dumnezeirea lui lisus Hristos, iar pe împărat l-au sfătuit să caute să cunoască adevărul. 


Păgînul împărat, avînd inima împietrită şi urechile surde şi ochii cei sufleteşti orbi, nu 
primea sfatul lor cel bun şi se lepăda de cuvintele lor folositoare și se aprindea mai mult de 
miînie și iuțime, dar nevrînd ca el însuşi să-i muncească, pentru că îi iubea foarte mult, i-a trimis 
în părțile Răsăritului, la ighemonul Antioh, care era cumplit chinuitor al creştinilor. Acest 
Antioh se învrednicise de la împărat de ighemonie prin nobilii Serghie şi Vah, pentru că ei, prin 
rugămintea lor, au mijlocit de la Maximian acea cinste pentru Antioh și l-a rînduit ighemon în 
părțile Răsăritului. La acest Antioh i-a trimis Maximian pe Sfinţii Serghie și Vah, pentru ca să 
se înfricoşeze de cruzimea lui, cruzime despre care se dusese vestea în toată lumea, să le fie 
frică de el, fiind în mîinile acestui tiran şi aşa, fiind siliți, să se lepede de Hristos din frică şi de 
rușine; iar dacă nu se vor supune să fie chinuiţi, nu înaintea ochilor împăratului, ci în alte părți 
îndepărtate. 


Sfinţii au plecat din Roma, fiind duși în lanţuri, şi mergînd toată ziua aceea, au rămas 
peste noapte la o gazdă, iar la miezul nopţii, cînd ostașii care îi duceau și îi păzeau au adormit 
adînc, ei privegheau cu tot dinadinsul în rugăciune, cerînd lui Dumnezeu ajutor, ca să poată să 
rabde cu bărbăţie toate chinurile, pentru numele Lui cel sfînt. Astfel rugîndu-se ei, li s-a arătat 
îngerul Domnului, strălucind lumină cerească, și îi întărea, zicîndu-le: "Îndrăzniţi, robii lui 


Hristos, şi nevoiţi-vă ca ostașii cei buni împotriva diavolului, pentru că degrabă îl veţi birui. lar 
pentru nevoinţa voastră veţi lua cununile biruinței de la Domnul lisus Hristos, Care va fi alături 
de voi în suferința voastră, dîndu-vă ajutorul Său, pînă ce îl veți călca pe vrăjmașul diavol sub 
picioare". Cu aceste cuvinte întărindu-i, îngerul s-a făcut nevăzut, iar ei, umplîndu-se de 
negrăită bucurie, înălțau laudă lui Dumnezeu Celui ce bine a voit ca prin îngereasca arătare să 
cerceteze pe robii săi. Şi mergînd multă vreme pe cale, petreceau în post, în rugăciuni şi cîntări 
de psalmi, înarmîndu-se împotriva duhurilor celor nevăzute ale răutăţii prin această 
duhovnicească armă. Trecînd prin multe cetăți şi ţări, au ajuns în părțile Răsăritului, în cetatea 
care se numea Varvalisa, unde locuia Antioh, căruia ostaşii i-au predat pe cei trimişi în lanțuri, 
adică pe Serghie şi pe Vah, precum şi scrisoarea împăratului care avea acest cuprins: 


"Maximian, puternicul împărat, poruncește lui Antioh, ighemonul părţilor din Răsărit şi 
tuturor oamenilor, dar mai ales ajutătorilor şi slujbașilor împărăției noastre, ca să nu mai fie 
oameni necredincioşi zeilor şi străini de slujbele lor; deci, în acest fel, văzînd pe Serghie şi pe 
Vah că sînt de credința creştinească cea atît de rea, i-am judecat şi i-am găsit a fi vinovaţi de 
muncile cele cumplite. Şi de vreme ce sînt nevrednici de împărăteasca cinste, i-am trimis 
bunătății tale, ca, de se vor pocăi, ascultîndu-ne pe noi, şi de vor jertfi zeilor, să-i învredniceşti 
cu blîndeţea ta şi să-i eliberezi din chinurile cele pregătite pentru ei; apoi să le făgăduiești a 
noastră iubire de oameni, pentru că va lua fiecare dregătoria sa şi va ajunge la cinste mai mare 
ca cea dintii. lar dacă nu se vor supune, ci vor rămîne în credinţa cea rea, să-i supui pe dînşii la 
chinuri legiuite și să-i pierzi cu moarte de sabie. Îţi doresc viaţă lungă și să fii sănătos”. 


Antioh, citind această scrisoare împărătească, a poruncit ca Serghie şi Vah să fie puși 
într-o închisoare uşoară și să fie păziți pînă a doua zi. lar a doua zi, intrînd în divan, a șezut la 
judecată şi, aducîndu-i înaintea sa, a zis către dînşii: "Părinților şi binefăcătorilor mei, care ați 
mijlocit pentru mine să iau această dregătorie şi cinste pe care o am, o! cum s-a schimbat buna 
voastră soartă, căci eu acum șed ca un judecător, iar voi staţi ca niște robi legaţi înaintea mea, 
eu care altădată şedeam înaintea voastră, slujindu-vă. Deci, rogu-vă să nu voiţi a vă face vouă 
un rău ca acesta, ci ascultaţi-l pe împărat şi cinstiți pe zei, ca să reveniţi la cele dintii dregătorii 
ale voastre şi în cinste; iar dacă nu veţi face aceasta, apoi chiar fără de voia mea vă voi pune la 
chinuri, după porunca împăratului, pentru că ați auzit singuri ce-mi porunceşte împăratul în 
scrisoarea pe care mi-a trimis-o. Drept aceea, domnii mei, fiți milostivi vouă și mie, căci eu n- 
aş vrea să fiu aspru chinuitor al binefăcătorilor mei”. Dar sfinţii au răspuns: "În zadar vrei să ne 
amăgești cu cuvintele tale, pentru că cinstea şi necinstea, viața și moartea, toate sînt deopotrivă 
celor care au viața cea cerească; nouă Hristos ne este viaţa, iar moartea pentru El ne este cinste”. 


Multe altele au zis sfinţii, preamărind pe Hristos, ocărînd pe idoli şi mustrînd păgînătatea 
necredincioşilor. lar Antioh, mîniindu-se, a poruncit ca Sfîntul Serghie să fie aruncat în temniță, 
iar pe Vah să-l dezbrace, să-l întindă la pămînt şi să-l bată fără milă. Și îl bătură mult pe Sfintul 
Vah peste tot trupul, încît mulţi slujitori, obosind, se schimbau pentru a-l bate; iar din cauza 
acestei bătăi i-a căzut carnea de pe oase, iar pîntecele 1-a fost despicat și schingiuitorii vărsau 
sîngele lui ca pe apă. Din pricina acelei bătăi, sfîntul şi-a dat sufletul său în mîinile Domnului. 
Apoi călăul a poruncit ca trupul lui să fie tîrît afară din cetate şi să fie aruncat pentru mîncarea 
fiarelor și păsărilor. Dar Domnul a păzit trupul lui, căci mai mulţi credincioşi, care se ascundeau 
afară din cetate în prăpăstii şi în peşteri de frica slujitorilor de idoli, ieşind noaptea din 
ascunzătorile lor, au luat trupul Sfîntului Vah și l-au îngropat cu cinste într-una din acele peșteri 
în care ei se ascundeau. 


Sfîntul Serghie, şezînd în temniţă şi auzind că prietenul lui s-a sfîrşit în chinuri, plîngea 
mult pentru despărțirea de el, zicînd: "Vai mie, fratele meu, Vah, de acum nu vom mai cînta, 


zicînd: iată ce este bun sau ce este frumos, fără numai a locui frații împreună; pentru că m-ai 
lăsat singur". Tînguindu-se în acest fel, în noaptea următoare lui Serghie i s-a arătatSfintul Vah, 
într-o lumină cerească foarte strălucitoar,e şi l-a mîngiiat, spunîndu-i despre răsplata cea 
pregătită în ceruri și întărindu-l spre muceniceasca nevoinţă către care va veni în curînd şi va 
cîştiga de la Hristos Domnul mare milă şi mare îndrăzneală. Sfîntul Serghie s-a bucurat foarte 
mult de arătarea lui Vah şi întru bucuria inimii cînta lui Dumnezeu. 


În ziua următoare ighemonul, vrînd să meargă în cetatea Sur, a poruncit ca Serghie să 
fie adus după el. Acolo, şezînd la judecată, a zis către sfînt: "Vah, om necredincios şi rău, 
nevrînd să jertfească zeilor, a vrut mai bine să moară de moarte silnică decît să-i cinstească pe 
zei, iar eu l-am pedepsit după faptele sale. Dar tu, domnul meu Serghie, pentru ce urmezi 
credinţei celei rele şi te duci de voie în mare primejdie? Binefăcătorul meu, nu te condamna 
singur la chinuri, pentru că eu mă rușinez de ale tale faceri de bine şi mă ruşinez de cinstea ta, 
pentru că tu stai osîndit înaintea mea, iar eu şed şi te judec pe tine. Eu, care eram mai mic decît 
tine, m-am învrednicit de mare cinste prin mijlocirea ta, şi iată că acum sînt mai mare decît tine, 
iar tu, care ai căpătat de la împărat mare cinste și multe bunătăți, iată că acum singur îţi doreşti 
răul; deci, te rog, ascultă sfatul meu, supune-te voii împăratului şi cinstește pe zei, ca să 
dobîndeşti cinstea şi dregătoria cea de mai înainte". A răspuns sfîntul, zicînd: "Cinstea şi slava 
cea vremelnică sînt deşarte, iar necinstea se face pricinuitoare de cinstea cea vremelnică. Deci, 
nu mă îngrijesc de această necinste şi nici nu doresc cinstea vremelnică, căci nădăjduiesc să fiu 
cinstit de Hristosul meu cu cinstea cea adevărată și veşnică în mărirea cea cerească. Tu 
pomeneşti facerile mele de bine, cum că ţi-am mijlocit de la împăratul cel pămîntesc această 
dragoste mare, dar ascultă-mă pe mine și, cunoscînd adevărul, leapădă-te de necuraţii tăi zei şi 
închină-te împreună cu mine Dumnezeului ceresc şi Împăratului veacurilor, iar eu îți făgăduiesc 
ca să-ți mijlocesc de la El mai multe bunătăţi decît ai tu de la Maximian". 


Atunci Antioh, văzînd că nu poate să-l întoarcă pe Serghie de la Hristos şi să-l plece la 
voia împărătească, a zis: "Seghie, mă sileşti ca, uitînd toate bunătăţile primite de la tine, să fiu 
nevoit să te supun la cumplite chinuri”. lar Serghie a răspuns: "Fă ce voiești tu, pentru că acum 
îl am ajutor pe Hristos care a zis: Nu vă temeţi de cei ce ucid trupul, că sufletul nu pot să-l 
ucidă. lată, ai stăpînire peste trupul meu ca să-l chinui, dar peste sufletul meu nu ai stăpînire, 
nici tu, nici tatăl tău, Satana”. Antioh, mîniindu-se, i-a zis: "Văd că îndelunga mea răbdare te-a 
făcut îndrăzneţ". Apoi a poruncit ca Serghie să fie încălțat cu încălțăminte de fier, ce avea într- 
însa piroane lungi și ascuţite şi care au străpuns tălpile sfîntului. Şi aşa fiind încălțat, i s-a 
poruncit să alerge înaintea şaretei sale, pentru că mergea spre cetatea Tetrapirghia, iar de la 
Tetrapirghia aveau să meargă la cetatea Rosaf. lar Sfintul Serghie alerga şi cînta, zicînd: 
"Aşteptînd am văzut pe Domnul care, căutînd spre mine, a auzit rugămintea mea şi m-a scos 
din groapa necazului şi din tina ticăloşiei şi a pus pe piatră picioarele mele şi a îndreptat pașii 


m 


Mel . 


Ajungînd ei în Tetrapirghia, care era la mare depărtare de Sur, ca la nouă stadii, 
mucenicul a fos dus în temniţă. În drum spre temniţă el zicea: "Cel ce a mîncat odată pîinea 
mea, a venit asupra mea cu vicleșug şi cu legăturile chinurilor cele cumplite a întins cursă 
picioarelor mele, dar vino, Doamne, în ajutorul meu şi împiedică-i pe dînşii şi izbăveşte de cei 
necredincioşi sufletul meu". În noaptea aceea, pe cînd se ruga în temniţă, îngerul Domnului a 
venit la dînsul şi i-a vindecat picioarele de răni. Apoi, dimineața, călăul a poruncit ca Sfîntul 
Serghie să fie scos din temniţă, crezînd că nu va putea călca cu picioarele din pricina rănilor, 
dar l-a văzut de departe mergînd bine, cu picioarele sănătoase şi neșchiopătînd deloc şi, 
înspăimîntîndu-se, a zis: "Cu adevărat, omul acesta este vrăjitor, pentru că cine ar putea ca după 
astfel de chinuri să umble neșchiopătînd? Deci, dacă se vede cu picioarele nevătămate, aceasta 


nu poate fi decît putere vrăjitorească”. Apoi, încălțîndu-l iarăşi cu acei papuci, l-a gonit înaintea 
sa pînă ce au ajuns la cetatea Rosaf, care era la o depărtare de șaptezeci de stadii de cetatea Sur. 
Acolo, şezînd la judecată, l-au silit pe Sfîntul Serghie să se închine la idoli și, nefiind posibil 
să-l atragă de la mărturisirea lui Hristos, l-au osîndit la moarte. Și, ducîndu-l afară din cetate, la 
locul de osîndă, Sfîntul Serghie şi-a cerut voie pentru a-şi face rugăciunile şi, rugîndu-se 
îndelung, a auzit de sus un glas dumnezeiesc chemîndu-l acolo; apoi, cu bucurie, plecîndu-și 
capul său sub sabie, s-a sfîrşit, iar trupul lui a fost îngropat de credincioşii din acele locuri. 


După o vreme, niște oameni credincioşi din cetatea Sur s-au sfătuit în taină să ia de acolo 
trupul Sfîntului Mucenic Serghie şi să-l ducă în cetatea lor, iar cînd s-au apropiat, noaptea, de 
mormîntul sfîntului, îndată a ieșit de acolo o flacără de foc mare cît un stîlp care ajungea pînă 
la ceruri. Iar nişte ostaşi care locuiau în Rosaf, văzînd, în miezul nopţii, acea văpaie înaltă de 
foc care lumina toată partea aceea, au alergat înarmaţi la acel loc şi au aflat pe cetăţenii de la 
Sur cuprinşi de spaimă pentru această minunată vedenie de foc. 


După puţină vreme, încetînd acea lumină de foc, cei ce veniseră de la Sur au înţeles că 
sfîntul nu voieşte să se despartă de locul acela unde şi-a vărsat sîngele şi şi-a dat sufletul pentru 
Hristos. 


Petrecînd acolo cîteva zile, au zidit în cinstea Sfîntului Serghie, la locul unde a fos 
îngropat, un mormînt din piatră, înalt şi foarte frumos. Apoi, sporind credinţa în Domnul nostru 
lisus Hristos, s-a zidit în cetatea Rosaf o biserică cu numele Sfîntului Mucenic Serghie şi 
adunîndu-se din cetățile dimprejur cincisprezece episcopi, au descoperit mormîntul Sfîntului, 
iar cinstitele lui moaște, care s-au păstrat în mireasmă bună şi nestricate, au fost mutate cu mare 
cinste în biserica cea nouă. Şi au așezat să fie prăznuită pomenirea lui în fiecare an, în 
octombrie, ziua a şaptea, zi în care a fost omorît. Apoi în amîndouă locurile, adică şi în biserică, 
unde se aflau sfintele lui moaşte, şi acolo unde şi-a aflat sfîrşitul și a fost îngropat, se făceau 
multe tămăduiri bolnavilor şi se goneau diavolii. 


Se mai cade încă a pomeni şi despre aceasta: în fiecare an în ziua praznicului Sfîntului 
Serghie fiarele sălbatice, ieşind din pustiile dimprejurul acelui loc, unde zăcuse mai înainte 
trupul sfîntului, își schimbau cruzimea lor de fiară în blîndeţe de miel, încît nu vătămau pe 
nimeni, nici pe oameni, nici pe dobitoace, ci cu sfială înconjurau acel loc sfînt şi iarăși se 
întorceau în pustia lor. Aşa l-a preamărit Dumnezeu pe plăcutul Său, încît şi fiarelor, ca unor 
oameni, le poruncea să prăznuiască sfinta lui pomenire. Cu ale cărui rugăciuni, prea bunul 
Dumnezeu să îmblinzească mînia vrăşmaşilor noștri, ca şi mînia fiarelor sălbatice, spre mărirea 
Sa cea dumnezeiască, în veci. Amin. 


În această zi mai prăznuim pomenirea sfinţilor mucenici Iulian prezbiterul şi Chesarie 
diaconul, care în vremea împărăției lui Claudie au pătimit în Tarachini, cetatea Italiei, de la 
Loxorie, cel care l-a înecat în mare. Se mai pomeneşte și Sfîntul Mucenic Polihronie preotul, 
pe care arienii l-au tăiat cu săbiile și l-au omorit în biserică la jertfelnic. 


A CUVIOASEI MAICII NOASTRE PELAGHIA, CARE MAI 
ÎNAINTE A FOST DESFRÎNATĂ 


(8 OCTOMBRIE) 


A 0FoG ARIA 


Mare mulţumire sîntem datori a da întodeauna Domnului nostru, că nu voieşte moartea 
păcătoşilor, ci aşteaptă cu îndelungă răbdare întoarcerea lor spre viaţă, pentru că minunat lucru 
s-a făcut în zilele noastre, de care eu, păcătosul Iacov, vă scriu vouă, sfinţilor frați, ca ascultînd 
şi citind acestea, să aveţi parte de mult folos. 


Prea Sfinţitul Arhiepiscop al cetăţii Antiohia, pentru oarecare trebuinţe bisericești, a 
chemat la sine, din cetăţile din prejur, opt episcopi, între care era şi omul lui Dumnezeu, Sfîntul 
Non, episcopul meu, care venise de la Iliopoli şi mă luase pe mine cu dînsul. Acesta era un 
bărbat minunat şi un desăvirşit călugăr, care pentru viaţa cea îmbunătățită fusese luat la 
episcopie, de la mănăstirea care se numeşte Tavenisiot. lar cînd s-au adunat episcopii în biserica 
Sfîntului Mucenic Iulian, au voit ca să audă de la Non cuvînt de învăţătură şi au şezut toți lîngă 
uşile bisericii, iar Non a început a grăi învăţindu-i cele ce erau de folos pentru mîntuirea 
ascultătorilor. Şi minunîndu-se toți de sfînta lui învăţătură, iată că, pe lîngă uşile bisericii, apăru 
o femeie din cele necredincioase, care era vestită în toată Antiohia pentru desfriul ei. 


Femeia era îmbrăcată cu haine de mare preţ, împodobită cu aur, cu pietre scumpe şi cu 
mărgăritare, iar împrejurul ei mergeau mulțime de fecioare şi de tineri, îmbrăcaţi frumos și 
purtînd brățări de aur. Şi faţa ei era atît de frumoasă, încît oamenii mireni nu se puteau sătura 
cu vederea frumuseții ei. Aceasta mergînd pe lîngă noi a umplut tot văzduhul de plăcută 
mireasmă aromată, iar episcopul, văzînd-o mergînd fără ruşine, avînd capul descoperit şi pieptul 
gol, şi-a închis ochii și, suspinînd în taină, și-a întors faţa ca de la un mare păcat. Iar fericitul 
Non, privea cu tot dinadinsul spre dînsa, pînă ce a trecut din dreptul privirii lor. Şi după aceasta 
întorcîndu-se către episcopi, a zis: "Nu cumva iubiţi voi frumuseţea acestei femei?” Iar el 
nerăspunzînd, Non şi-a plecat capul și, plîngînd, își aduna în băsmăluţă lacrimile sale şi îşi uda 
pieptul cu ele. Apoi, suspinînd din adîncul inimii, iarăși i-a întrebat pe episcopi: "Oare nu v-aţi 
îndulcit cumva privind frumuseţea ei?" Iar ei tăceau. Atunci Non a zis: "Cu adevărat, eu am 
învăţat mult de la dînsa, că pe această femeie Domnul o va pune la înfricoşata Sa judecată şi o 
dată cu dînsa vom fi judecaţi şi noi. Pentru că ce socotiți? Cite ceasuri a zăbovit acea femeie în 
cămara sa, spălîndu-se, îmbrăcîndu-se și îmbodobindu-se în multe feluri, uitîndu-se în oglindă 
şi avînd toată grija ca să se arate mai frumoasă decît toate femeile înaintea ochilor vremelnicilor 
săi curtezani?! lar noi, avînd în ceruri pe Mirele cel fără de moarte, nu ne îngrijim să ne 
împodobim sufletul nostru ticălos care este cu totul necurat, gol şi plin de rușine, nu ne sîrguim 
să-l spălăm cu lacrimile pocăinței și să-l îmbrăcăm cu podoaba faptelor bune, ca să se arate 
plăcut ochilor lui Dumnezeu şi să nu fie rușinat şi lepădat în vremea nunții Mirelui”. 


Făcînd această învățătură, fericitul Non m-a luat pe mine, păcătosul său diacon, și am 
mers în chilia în care locuiam, lîngă biserica Sfintului Iulian. Şi episcopul meu, intrînd în 
cămara sa, s-a aruncat cu faţa la pămînt și plîngea, zicînd: "Doamne Iisuse Hristoase, iartă-mă 
pe mine, păcătosul şi nevrednicul, căci grija acelei femei pentru împodobirea trupului a întrecut 
toată grija mea pentru ticălosul meu suflet, pentru că acea femeie, ca să fie plăcută curtezanilor 
ei celor pierzători, a pus atîta sîrguință spre a fi frumoasă, iar eu nu mă sîrguiesc ca să fiu plăcut 
Ție, Dumnezeul meu, ci petrec în lenevie şi în neîngrijire. Cu ce față voi privi la Tine, sau cu 
ce cuvinte mă voi îndrepta înaintea Ta? Vai mie, păcătosul! Pentru că stînd înaintea Sfîntului 
Tău Altar, nu-ţi aduc ie podoabele sufleteşti pe care Tu le ceri de la mine. Acea femeie s-a 
făgăduit oamenilor celor muritori, întru deșertăciunea sa, ca să se împodobească pentru plăcerea 
lor şi aceasta face, ceea ce a făgăduit; iar eu m-am făgăduit să-ți plac Ţie, Dumnezeului meu, 
dar am minţit lenevindu-mă. Sărac sînt, nerespectînd poruncile Tale, deci n-am nădejde de 
faptele mele, ci întru a Ta milostivire, prin care nădăjduiesc să mă mîntuiesc". Sfîntul Non, 
grăind așa, se tînguia mult și se ruga şi pentru femeia aceea, zicînd: "Doamne, să nu pierzi 
zidirea mîinilor Tale, să nu slujească diavolilor nişte frumuseți ca acestea, ci întoarce-o pe ea la 
Tine, ca să se mărească prin ea numele Tău cel sfînt, pentru că Ție toate Îţi sînt cu putinţă”. 
Trecînd ziua aceea, Duminică noaptea după utrenie, sfintul Non, învățătorul meu, a zis către 
mine: "Frate lacove, ascultă visul meu care mi s-a arătat în noaptea asta: Mi se părea că stau 
într-un colţ al Sfîntului Altar, săvîrşind slujba şi, iată, mi s-a arătat o porumbiţă neagră, necurată 
şi urîtă, care zbura împrejurul meu şi nu puteam suferi murdăria ei, iar cînd diaconul a zis: "cîţi 
sînteți chemaţi, ieşiţi”, porumbiţa a zburat şi n-am mai văzut-o pînă nu s-a terminat liturghia. 
Iar după săvîrşirea liturghiei, cînd noi ieșeam din biserică, am văzut acea necurată porumbiță 
zburînd iarăşi împrejurul meu și eu, întinzînd mîna, am prins-o şi am aruncat-o în apa care era 
în pridvorul bisericii; şi acolo acea porumbiţă s-a spălat de toată necurăţenia, devenind curată 
şi albă ca zăpada şi a zburat spre înălțimi, făcîndu-se nevăzută". Spunîndu-mi acest vis, fericitul 
Non m-a luat şi am mers în soborniceasca biserică împreună cu ceilalți arhiepiscopii unde, 
sărutînd pe arhiepiscop, au săvîrșit dumnezeiasca liturghie. lar după săvîrşirea sfintei slujbe 
arhiepiscopul Antiohiei a poruncit fericitului Non să grăiască învățături pentru popor. lar el a 
grăit după înțelepciunea lui Dumnezeu, învăţînd poporul; şi cuvintele lui nu erau alcătuite cu 
meșteșugul înțelepciunii lumii acesteia, ci simple şi înțelese de toți şi lucrătoare, pentru că 


Duhul Sfînt vorbea prin gura lui. Și din cele vorbite se întrezărea înfricoşata judecată a 
păcătoşilor şi răsplătirea drepţilor. Și tot poporul era atît de umilit de cuvintele lui, încît 
pămîntul era ud de lacrimile lor. 


Apoi, după rînduiala milostivului Dumnezeu, s-a întîmplat că desfrînata aceea a intrat 
în biserică, ea care niciodată nu intrase în biserică şi nici nu şi-a adus niciodată aminte de 
păcatele sale. Acea desfrînată, auzind învățătura sfîntului Non, a înțeles frica de Dumnezeu și, 
gîndind la păcatele sale şi la munca veşnică pentru ele, a început a vărsa pîraie de lacrimi, 
amintindu-și de păcatele ei. Şi avînd inima zdrobită nu putea să se oprească din plîns şi a 
poruncit la două slugi ale sale, zicîndu-le: "Aşteptaţi aici şi cînd va ieşi acel sfînt bărbat care a 
grăit învățătura lui Dumnezeu, să mergeţi după el şi să vedeți unde găzduieşte și, întorcîndu-vă, 
să-mi spuneţi”. lar tinerii i-au îndeplinit porunca și îi spuseră că acel om găzduieşte lîngă 
biserica Sfîntului Mucenic Iulian. Şi ea, îndată, a scris cu mîna ei următoarea scrisoare către 
fericitul Non: "Sfîntului ucenic al lui Hristos, scriu eu, păcătoasa şi ucenica diavolului, această 
scrisoare: am auzit despre Dumnezeul tău că a plecat din ceruri şi S-a pogorit pe pămînt, nu 
pentru cei drepți, ci ca să-i mîntuiască pe cei păcătoşi. Şi atît de mult S-a smerit, încît a mîncat 
şi cu vameșşii; EI, spre Care heruvimii nu îndrăznesc a privi, a locuit cu păcătoşii și a vorbit cu 
desfrînatele; deci, domnul meu, de eşti adevărat rob a lui Hristos, precum aud de la creştini, nu 
mă lepăda pe mine care voiesc a veni prin tine către Mîntuitorul lumii pentru a vedea sfinta Lui 
față”. 


Trimiţînd sfîntului o astfel de scrisoare, acesta a citit-o şi i-a răspuns aşa: "Orice plan 
vei avea tu, să ştii că eşti arătată lui Dumnezeu şi tu şi gîndul tău și scopul tău, însă îţi zic: să 
nu mă ispiteșşti, căci eu păcătosul sînt slujitorul lui Dumnezeu. De ai cu adevărat bunăvoință să 
crezi în Dumnezeul meu şi dacă doreşti să mă vezi, sînt cu mine şi ceilalți episcopi, deci vino 
şi mă vei vedea înaintea lor, iar de voi fi singur, nu mă vei putea vedea”. Citind acestea, 
păcătoasa s-a umplut de mare bucurie și a alergat la biserica Sfîntului Iulian şi a dat de ştire 
Sfîntului Non despre venirea ei. Iar el, ducînd cu sine pe ceilalți episcopi, a poruncit femeii să 
vină înaintea lui. 


Femeia, intrînd înaintea soborului sfinţilor episcopi, s-a aruncat la pămînt plîngînd și a 
sărutat picioarele Sfîntului Non, zicînd: "Mă rog ţie, domnul meu, să urmezi învățătorului tău, 
Domnului lisus Hristos, arată-mi darul tău şi fă-mă creştină, pentru că eu sînt marea păcatelor 
şi adîncul fărădelegilor, deci, spală-mă pe mine prin Botez". Atunci toți episcopii şi clericii care 
se aflau acolo aveau feţele scăldate în lacrimi văzînd pe acea desfrînată că vine cu atîta pocăință 
şi credință să se pocăiască. Și abia a putut fericitul să o ridice de la picioarele sale, apoi a zis 
către dînsa: "Pravila bisericească poruncește a nu fi botezată o desfrînată fără garanți, ca să nu 
se întoarcă iarăşi la viața ei desfrînată”. lar ea, auzind acest răspuns, iarăși s-a aruncat la 
picioarele lui şi ca şi păcătoasa din Evanghelie care a spălat picioarele lui Hristos, aşa a făcut şi 
aceasta şi a spălat picioarele lui Non şi le-a șters cu părul capului său, zicînd: "Vei da seama lui 
Dumnezeu pentru sufletul meu, dacă nu mă vei boteza pe mine astăzi; din mîinile tale să ceară 
Dumnezeu sufletul meu și asupra ta să cadă faptele mele cele rele şi de mă vei îndepărta 
nebotezată vei fi pricinuitor vieții mele desfrînate şi necurate. De nu mă vei face pe mine acum 
străină de faptele mele cele rele, mă voi lepăda de Dumnezeul tău şi mă voi închina idolilor. De 
nu mă vei face pe mine astăzi mireasa lui Hristos şi de nu mă vei aduce la Dumnezeul tău, să 
nu mai ai parte de EI şi de sfinții Lui”. 


Atunci toți au preamărit pe iubitorul de oameni Dumnezeu, auzind şi văzînd pe o 
desfrînată ca aceasta aprinzîndu-se cu atîta dumnezeiască rîvnă. Apoi fericitul m-a trimis îndată 
pe mine, smeritul Iacov, la arhiepiscop ca să-i spun despre acest lucru, iar el, auzind, s-a bucurat 


foarte mult şi a zis către mine: "Mergi şi spune-i episcopului tău aşa: Cinstite părinte, pe tine te 
aşteaptă lucrul acesta, pentru că știu bine că eşti gura lui Dumnezeu care a zis: de vei scoate 
cinstit din nevrednic, ca gura mea vei fi”. Și chemînd pe Cuvioasa Romana, care era întîia 
diaconiţă bisericească, a trimis-o pe aceasta cu mine. 


Venind, am aflat pe Pelaghia zăcînd încă la pămînt, la picioarele fericitului Non, care 
abia a ridicat-o, zicîndu-i: "Scoală-te, fiică, ca să înveţi cele ce-ţi lipsesc pentru Botez”. Iar ea 
s-a sculat şi episcopul a zis către dînsa: "Mărturiseşte-ţi întîi păcatele". Iar ea plîngînd a răspuns: 
"Dacă-mi voi cerceta conştiinţa mea, nici un lucru bun nu voi afla şi știu că păcatele mele sînt 
mai multe decît nisipul mării şi apa mării nu ajunge pentru spălarea faptelor mele celor necurate. 
Însă nădăjduiesc spre Dumnezeul tău că-mi va ușura sarcina fărădelegilor mele și va căuta cu 
milostivire spre mine". Apoi episcopul a întrebat-o: "Care îți este numele?" Iar ea a răspuns: 
"De către păriții mei am fost numită Pelaghia, iar cetățenii Antiohiei mi-au pus numele 
Margareta, pentru podoabele mele cele frumoase şi de mult preţ cu care m-au înfrumusețat 
păcatele mele". 


Atunci episcopul a învăţat-o credinţa şi a botezat-o în numele Tatălui și al Fiului şi al 
Sfîntului Duh, a uns-o cu Sfîntul Mir şi a împărtăşit-o cu preacuratul şi de viaţă făcătorul Trupul 
şi Sîngele Domnului nostru lisus Hristos pentru iertarea păcatelor. lar Romana, diaconiţa, i-a 
fost maică duhovnicească, primind-o din baia Botezului; apoi, luînd-o din Biserică, a dus-o în 
Catechumenie, pentru că şi noi găzduiam acolo. Iar fericitul Non a zis către ceilalți episcopi: 
"Veniţi la ospăț, fraţilor, şi să ne bucurăm cu îngerii lui Dumnezeu că am găsit oaia cea pierdută, 
şi să gustăm undelemn şi vin cu veselie duhovnicească”. Apoi, venind toți, au mîncat cu cea 
nou botezată; iar diavolul a început a striga în auzul tuturor și glasul lui se asemăna cu un glas 
de om tînguindu-se şi zicînd: "Amar, amar, ce rabd eu de la birfitorul acesta băutor de vin! O, 
răule bătrîn! Oare nu ţi-au ajuns ţie cei treizeci de mii de sarazini pe care i-ai răpit de la mine și 
i-ai botezat? Nu ţi-a ajuns ţie cetatea Iliopolii care cîndva era a mea şi toţi cei care vieţuiau în 
ea se închinau mie, iar tu i-ai luat de la mine și i-ai dus la Dumnezeul tău? Și acum mi-ai tăiat 
şi cea din urmă nădejde. Ce voi face eu de acum, călugăre înşelător şi cu nărav rău? Nu vreau 
să-ți mai rabd vicleșugurile tale! Blestemată este ziua în care te-ai născut tu, rău bătrîn, pentru 
că pîraiele lacrimilor tale mi-au risipit casa mea şi au făcut-o pustie”. Și astfel plîngînd diavolul, 
striga înaintea uşilor caselor în care eram şi au auzit glasul lui toți cei care erau acolo. ŞI iarăşi 
a zis diavolul către cea din nou botezată: "Asta mi-ai făcut, doamnă Pelaghia? Şi tu ai urmat lui 
Iuda care fiind în cinste apostolească a vîndut pe Domnul său. Asemenea şi tu mi-ai făcut”. 
Atunci episcopul i-a poruncit roabei lui Dumnezeu, Pelaghia, ca să se întărească cu semnul 
crucii. lar ea făcînd semnul crucii pe faţa sa, a zis către diavol: "Să te gonească pe tine lisus 
Hristos, care m-a izbăvit de tine". Şi acestea zicîndu-le, îndată a fugit diavolul. 


Apoi, după două zile, în timp ce Pelaghia dormea cu cuvioasa Romana, maica sa cea 
duhovnicească, venind diavolul a deşteptat-o şi a început a grăi către dînsa: "Scumpa mea 
doamnă Margareta, ce rău ţi-am făcut eu? Nu te-am îmbogăţit eu cu aur şi cu argint? Oare nu 
te-am împodobit eu cu pietre de mare preţ, cu salbe şi cu haine? Deci, rogu-mă ţie, să-mi spui 
cu ce te-am mîhnit? Eu sînt gata a îndeplini porunca ta, numai tu să nu mă lași să mă fac de rîs”. 
Însă ea, înarmîndu-se cu semnul sfintei cruci, i-a zis: "Domnul meu lisus Hristos, care m-a răpit 
pe mine din ghiarele tale şi m-a făcut mireasă a cereştii Sale împărăţii, Acela să te gonească de 
la mine". Și diavolul îndată a pierit, iar Pelaghia a deşteptat-o îndată pe Sfînta Romana, zicîndu- 
i: "Roagă-te pentru mine, maica mea, căci mă necăjește pe mine diavolul". lar maica a zis către 
dînsa: "Fiică, să nu te înfricoşezi de el, căci acum se teme el de tine şi se cutremură de umbra 


"n 


ta . 


A treia zi după botezul ei, Pelaghia a chemat pe una din slugile sale şi i-a zis: "Mergi în 
casa mea şi înscrie toate cîte sînt în lăzile mele cu aur şi apoi toate podoabele mele să le aduci 
aici". Și ducîndu-se slujnica a făcut toate cele poruncite de Pelaghia. Iar fericita Pelaghia, 
chemînd pe Sfîntul episcop Non, i-a dat toate bogăţiile în primire, zicîndu-i: "Aceasta este 
averea cu care m-a îmbogăţit pe mine satana și, iată, o dau toată în sfintele tale mini, ca să faci 
cu ea ce vei voi tu, căci mie mi se cade ca de acum să caut bogăţiile Domnului meu Iisus 
Hristos". Și fericitul episcop, chemînd pe economul bisericii, i-a dat înaintea tuturor toată 
bogăţia Pelaghiei, şi i-a zis: "Te jur pe tine cu numele Sfintei şi nedespărțitei Treimi să nu duci 
în episcopie nimic din aurul acesta, nici în Biserica lui Dumnezeu să nu duci nimic şi nici în 
casa ta sau a vreunuia din clerici să nu duci nimic, ci tot ce este aici să împarţi orfanilor şi 
neputincioşilor, căci aşa se cuvine, ca cele ce sînt rău adunate să se împartă bine, iar bogăția 
strînsă prin păcat să se facă bogăţie a dreptăţii. Şi de vei călca acest jurămînt, anatema să fie 
casa ta şi partea ta să fie cu cei ce ziceau: "la-L, ia-L, răstigneşte-L pe EI"". Iar roaba lui 
Dumnezeu, Pelaghia, nu şi-a oprit nimic din averea aceea pentru hrana sa, căci era hrănită de 
Cuvioasa Romana diaconiţa, de vreme ce se jurase ca să nu guste din bogăţiile păcatului. Apoi, 
chemînd pe toate slugile și slujnicele sale, le-a eliberat, dînd fiecăruia destul aur şi argint şi le- 
a spus: "Eu, fiilor, vă eliberez din vremelnicele slujbe, iar voi să vă sîrguiți să vă eliberaţi din 
robia acestei deșarte lumi plină de păcate. Ca, precum în lumea aceasta am petrecut împreună, 
aşa să ne învrednicim a fi împreună și în viaţa cea fericită". Și acestea zicînd către dînşii, i-a 
eliberat. 


În a opta zi, cînd trebuia, după obiceiul celor din nou botezați, să scoată hainele cele 
albe primite la botez, fiind Duminică, Pelaghia s-a sculat foarte de dimineaţă s-a dezbrăcat de 
hainele cele albe în care se îmbrăcase la botez şi s-a îmbrăcat într-o haină aspră de păr. Şi luînd 
pe deasupra o haină veche a fericitului Non, a ieşit în taină din cetatea Antiohiei şi nimic nu s- 
a mai ştiut de ea. lar Romana, diaconiţa, se tînguia cu mîhnire pentru dînsa. Dar Dumnezeu, 
care le ştie pe toate, a descoperit fericitului Non că Pelaghia s-a dus la Ierusalim şi Non o 
mîngîia pe Romana, zicîndu-i: "Nu mai plînge, fiică, ci bucură-te, căci Pelaghia, la fel ca şi 
Maria, calea cea bună şi-a ales, de la care nu se va abate". După puţine zile arhiepiscopul ne-a 
eliberat şi ne-am dus la locul nostru. După trei ani am dorit să merg la Ierusalim să mă închin 
Sfintei Învieri a Domnului nostru Iisus Hristos şi m-am rugat episcopului meu, fericitul Non, 
să-mi dea voie să merg acolo. Iar el, dîndu-mi voie, mi-a zis: "Frate lacove, cînd vei merge la 
sfintele locuri să cauţi un călugăr care se numește Pelaghie; acela este famen, dar foarte 
îmbunătăţit şi locuieşte acolo în ascuns și, aflîndu-l, să vorbeşti cu dînsul, pentru că mult te vei 
folosi de la el, căci este adevăratul rob a lui Hristos şi călugăr desăvîrşit”. Iar acestea le spunea 
Non pentru roaba lui Dumnezeu Pelaghia, dar nu m-a lămurit despre dînsa cu de-amănuntul, 
pentru că Pelaghia, ducîndu-se la Ierusalim şi-a zidit o chilie în muntele Eleonului, unde 
Domnul nostru se ruga odinioară și, acolo închizîndu-se, vieţuia după Dumnezeu. 


Deci, sculîndu-mă, am mers la sfintele locuri şi m-am închinat Sfintei Învieri a 
Domnului nostru lisus Hristos şi cinstitei Cruci, iar a doua zi am început să-l caut pe monahul 
cu numele Pelaghie, așa precum mi-a poruncit episcopul meu, şi l-am aflat în chilia lui în 
muntele Eleonului. Chilia nu avea uşă, ci era zidită în toate părțile și numai o fereastră mică am 
văzut în perete şi am bătut în ea; deschizînd-o roaba lui Dumnezeu şi văzîndu-mă, m-a 
recunoscut, însă nu mi-a spus toate despre sine, dar eu n-am mai cunoscut-o, căci cum puteam 
să recunosc pe aceea care dintr-atita frumuseţe se veştejise ca o floare? Ochii ei se afundaseră 
adînc în orbite, iar trăsăturile feţei ei se schimbaseră din cauza înfrînării peste măsură de la 
toate. Şi toţi locuitorii lerusalimului o luau drept famen şi nimeni n-a înţeles că ea este femeie, 
nici eu însumi n-am ştiut ceva de dînsa, de vreme ce episcopul meu mi-a spus că este un famen 
călugăr. Şi am fost binecuvîntat de dînsa ca de un bărbat călugăr. Iar ea mi-a zis: "Cu adevărat, 


frate, oare nu eşti tu Iacov, diaconul fericitului episcop Non?" Iar eu m-am minunat că mi-a 
spus pe nume şi că m-a cunoscut că sînt diaconul fericitului Non şi i-am răspuns: "Aşa este, 
părintelui meu". lar ea mi-a zis: "Să spui episcopului tău să se roage pentru mine, căci cu 
adevărat este bărbat sfînt și apostol al lui Iisus Hristos”. Și iarăşi mi-a mai zis: "Și ţie, fratele 
meu, mă rog ca să te rogi pentru mine". Și acestea, zicîndu-mi, a închis ferestruica şi a început 
a citi ceasul al treilea, iar eu, făcîndu-mi rugăciunea, m-am dus şi mult m-am folosit de vederea 
eicea asemenea cu îngerii şi de vorbele ei cele dulci. Apoi, plecînd de la dînsa, am umblat prin 
mănăstire, cercetînd pe frați şi vorbind cu sfinţii bărbaţi şi am avut mult folos şi binecuvîntări 
de la dînșii. Şi prin toate mănăstirile se dusese vestea despre famenul Pelaghie şi toţi se foloseau 
de viaţa lui şi de aceea am dorit să merg iarăși la dînsul şi să mă mîngii de vorba lui cea 
folositoare de suflet. 


După ce am venit iarăşi la chilia lui şi am bătut în fereastră, am îndrăznit a-l chema pe 
nume, zicîndu-i: "Deschide-mi, Avvo Pelaghie!". Iar el nu mi-a răspuns nimic. Eu am socotit 
că face rugăciune sau că se odihneşte şi am așteptat puţin, apoi iarăşi am bătut, rugîndu-l să-mi 
deschidă, dar iarăşi n-a răspuns nimeni; şi după puțină vreme am bătut din nou. Și am petrecut 
aşa trei zile, şezînd lîngă ferăstruică, pentru că am dorit mult să-l văd, să-i văd sfinta lui faţă şi 
să capăt binecuvîntare de la el, dar nu s-a auzit nici un glas. Și am zis atunci în mine: ori s-a dus 
din chilia aceasta şi nu mai este nimeni în ea, ori a murit. Şi am îndrăznit a forţa ferestruica şi 
l-am văzut zăcînd mort la pămînt şi atunci m-am înspăimântat şi am început a plînge, căci nu 
m-am învrednicit să capăt binecuvîntarea lui cea de pe urmă. Şi, închizînd ferăstruica, am 
alergat la Ierusalim şi am spus sfinților părinți care vieţuiau acolo că a murit Avva Pelaghie, 
famenul. Şi îndată vestea a străbătut tot Ierusalimul, cum că Sfîntul Pelaghie, monahul cel 
purtător de semne, a adormit întru Domnul. Apoi s-au adunat călugării din toate mănăstirile şi 
toată cetatea Ierusalimului și lerihonului şi cea din părţile Iordanului, precum și mulțime mare 
de popor, pentru îngroparea sfintelor lui moaşte. Şi, spărgînd ferestruica, au făcut o intrare cît 
să poată intra un om, prin care au intrat niște bărbaţi cucernici şi au scos afară cinstitele moaște. 
Apoi a venit Patriarhul Ierusalimului cu mare mulțime de părinți şi au început, după obicei, a 
unge trupul cu arome și atunci au văzut că famenul era femeie şi, înălțind glas cu lacrimi, au 
strigat, zicînd: "Minunat ești între sfinți, Dumnezeule, că ai şi pe pămînt sfinţi ascunşi, nu numai 
bărbaţi, ci şi femei”. Şi a voit ca să tăinuiască aceasta de popor, dar n-a putut, de vreme ce 
Dumnezeu nu voia să tăinuiască, ci să arate şi să preamărească pe roaba Sa. 


S-a făcut adunare multă de popor şi au venit şi călugărițele din mănăstirile lor, cu 
lumînări şi cu tămiie și luînd în cîntări de psalmi cinstitul şi sfîntul ei trup, cu cinste 
cuviincioasă, l-au dus în aceeași chilie în care se nevoise şi acolo l-au îngropat. 


Aceasta este viaţa celei ce a fost desfrînată și astfel a fost întoarcerea femeii celei 
piedute, astfel au fost ostenelile și nevoinţele ei, prin care a plăcut lui Dumnezeu şi prin care fie 
ca şi noi să cîştigăm milă în ziua judecății Domnului nostru lisus Hristos, căruia 1 se cuvine 
mărirea cu Tatăl şi cu Sfîntul Duh, acum şi pururea şi în vecii vecilor. Amin. 


19. VIAȚA CUVIOASEI TAISIA 
(8 OCTOMBRIE) 


În părțile Egiptului era o femeie cu obiceiuri rele, necurată și fără ruşine. Femeia aceea 
avea o fiică pe care o chema Taisia, pe care a învăţat-o aceleaşi obiceiuri rele cu care se 
îndeletnicea și ea. Ducînd-o pe fiica ei într-o casă de desfrînare, a dat-o în slujba Satanei, ca să 
ducă la pieire multe suflete omeneşti, înşelîndu-le, cu frumuseţea pe care o avea, căci Taisia era 
foarte frumoasă şi se vestise pretudindeni despre frumuseţea feţei sale, încît mulți, poftind-o, îi 
aduceau multe averi, aur și argint şi haine scumpe şi luxoase. Înşelînd cu atîta deșertăciune pe 
îndrăgostiţi ei, îi aducea acolo şi mulți îşi pierdeau averea pentru dînsa și ajungeau la sărăcie, 
iar alţii, bătîndu-se pentru dînsa, au umplut pragurile casei ei de sîngele lor. Cuviosul părinte 
Pafnutie, auzind de acestea, s-a îmbrăcat în haine mirenești şi, luînd un galben, a mers la locul 
unde petrecea 'Taisia şi, văzînd-o, i-a dat să înţeleagă că vrea să meargă la dînsa. lar ea, luînd 
galbenul, i-a zis: "Intră în cămara mea". 


Atunci el intrînd, a văzut un pat frumos aşternut pe care s-a aşezat şi a zis către Taisia: 
"Oare ai altă cămară tăinuită, ca să ne închidem în ea, ca să nu ne ştie nimeni?" lar Taisia i-a 
zis: "Este, dar dacă te ruşinezi de oameni şi aici ne putem ascunde de dînşii, căci uşile sînt 
încuiate şi nimeni nu va putea intra aici, nici nu ne va şti nimeni pe noi, iar dacă te temi de 
Dumnezeu, apoi nu este loc care să poată fi tăinuit dinaintea Lui, măcar de te-ai ascunde și sub 
pămînt, căci şi acolo te vede Dumnezeu". Auzind Pafnutie aceste cuvinte de la dînsa, i-a zis: 
"Au, doară și tu ştii de Dumnezeu?" lar ea a răspuns: "Ştiu şi despre Dumnezeu şi am auzit şi 
despre împărăţia drepţilor şi munca păcătoşilor”. Atunci starețul i-a zis: "Dacă ştii pe 
Dumnezeu, împărăția Sa şi muncile păcătoşilor, atunci de ce prihănești pe oameni şi pierzi atîtea 
suflete? Căci nu numai pentru ale tale păcate, ci şi pentru ale acelora pe care i-ai prihănit ai să 
fu întrebată de Dumnezeu şi osîndită în gheena focului”. 


Taisia, auzind acestea, s-a aruncat l-a picioarele stareţului, cu plîngere, zicînd: "Eu mai 
ştiu şi aceasta, că pentru cei ce greşesc este pocăință şi iertare de greșeli şi nădăjduiesc ca prin 
rugăciunile tale să mă izbăvesc de greșeli şi să cîştig mila Domnului. Deci, mă rog ţie, aşteaptă- 
mă puţin, numai trei ceasuri şi după aceasta voi merge unde îmi vei porunci și voi face ceea ce- 
mi vei zice”. Iar stareţul, arătîndu-i locul la care avea să o aştepte, s-a dus. Apoi ea, adunîndu- 
şi toată averea agonisită cu păcatele ei, a cărei valoare era cam de vreo patruzeci de litre de aur, 
a dus-o în mijlocul cetăţii şi aprinzînd un foc şi-a pus toate lucrurile și le-a ars înaintea întregului 
popor, strigînd: "Veniţi toţi cei care aţi păcătuit cu mine și vedeți cum ard toate lucrurile pe care 
mi le-aţi dat voi". Și, arzîndu-şi averea, s-a dus la locul unde o aştepta Pafnutie. Acolo primind- 
o starețul, a dus-o la o mănăstire de fecioare şi a aşezat-o pe Taisia într-o chilie mică. Taisia a 
fos închisă în acea chilie, pironindu-i-se uşa şi i-a fost lăsată numai o ferestruică mică prin care 
i se dădea puţină pîine şi apă. Apoi Taisia l-a întrebat pe Sfîntul Pafnutie: "Cum mă sfătuiești, 
părinte, să mă rog lui Dumnezeu?" lar starețul i-a răspuns: "Tu nu ești vrednică ca să chemi 
numele Domnului, nici să-ţi ridici mîinile tale spre ceruri, de vreme ce buzele tale sînt pline de 
necurăție şi mîinile tale sînt întinate, ci, numai căutînd adeseori spre răsărit, să zici: 
"Dumnezeule, cela ce m-ai zidit, miluieşte-mă". 


A petrecut Taisia în acea închisoare vreme de trei ani rugîndu-se lui Dumnezeu așa 
precum o învățase Pafnutie şi o dată pe zi gusta puţină pîine şi apă. După trei ani, milostivindu- 
se de dînsa, Pafnutie s-a dus la marele Antonie, voind să afle dacă Dumnezeu a iertat-o pe Taisia 
sau nu. Și mergînd la Antonie, starețul i-a povestit lui totul despre Taisia, iar Antonie a chemat 
pe ucenicii săi şi le-a poruncit să se închidă fiecare în cămara sa şi să se roage lui Dumnezeu 
toată noaptea ca să i se descopere vreunuia dintre ei ceea ce voia pentru Taisia, care se pocăiește 
pentru greșelile ei. Şi ucenicii au îndeplinit porunca părintelui lor şi au milostivit pe Dumnezeu, 
încît le-a descoperit ceea ce trebuiau să facă pentru Taisia. Această descoperire i-a fost făcută 
lui Pavel, care era numit de ceilalți prost. Acestui Pavel, pe cînd stătea noaptea la rugăciune, i 
s-a arătat o vedenie şi a văzut cerurile deschizîndu-se şi acolo a văzut un pat strălucit de mărire, 
cu aşternuturi scumpe, pe care îl păzeau trei fecioare frumoase şi pe patul acela era aşezată o 
cunună. Văzînd aceasta, Pavel a zis: "Nu este gătit altuia patul acesta şi cununa, decît numai 
pentru părintele meu Antonie". Și a venit către dînsul un glas, zicîndu-i: "Nu părintelui Antonie 
îi sînt pregătite acestea, ci pentru Taisia, care a fost o desfrînată”. Şi Pavel, venindu-şi în fire, 
se gîndea la acea vedenie, iar a doua zi a spus fericiților părinți Antonie şi Pafnutie, iar aceștia, 
auzind, au preamărit pe Dumnezeu, care primeşte pe cei ce se pocăiesc cu adevărat. 


Pafnutie s-a pregătit şi s-a dus la mănăstirea de fecioare unde era închisă Taisia şi, 
deschizînd ușa, a vrut s-o scoată de acolo. Iar Taisia se ruga de dînsul, zicînd: "Lasă-mă aici, 
părinte, ca să petrec pînă la moarte, pentru că multe sînt păcatele mele şi încă trebuie să mai 
plîng pentru ele". Iar stareţul i-a zis: "Acum iubitorul de oameni, Dumnezeu, a primit pocăința 
ta şi ţi-a iertat ţie păcatele". Și a scos-o pe Taisia din închisoare. lar fericita a zis: "Să mă crezi, 
părinte, că de cînd am intrat în această închisoare, am pus înaintea ochilor mei cei gînditori 
toate păcatele mele și, ținînd seama de ele, am plîns neîncetat. Şi încă nu s-au dus de la ochii 
mei toate faptele mele cele rele și stîndu-mi și acum înaintea ochilor, mă înspăimîntă că voi fi 
osîndită pentru ele”. 


După ieșirea din închisoare, fericita Taisia a petrecut cincisprezece zile şi după aceasta 
a căzut într-o boală în care a zăcut trei zile şi după aceasta şi-a dat sufletul și cu pace s-a odihnit, 
cu darul lui Dumnezeu. Și s-a mutat din patul durerii în patul pe care l-a văzut sfîntul Pavel cel 
prost, în ceruri, pat care era pregătit pentru ea, unde se laudă cu cuvioşii întru mărire şi se bucură 
întru aşternutul său de veci. Așa ne-a întrecut păcătoasa şi desfrînata întru împărăţia lui 
Dumnezeu. O! de nu ne-am lipsi şi noi, cu rugăciunile ei, de aceeaşi Împărăţie. Amin. 


Tot în această zi se mai face şi pomenirea Sfintei fecioare Pelaghia, care a trăit în vremea 
împăratului Numerian, în Antiohia Siriei şi cînd era să fie prinsă şi chinuită pentru Hristos, 
rugîndu-se lui Dumnezeu, cu tot dinadinsul, în mîinile Lui și-a dat duhul ei. 


20. POMENIREA SFÎNTULUI APOSTOL IACOB AL LUI ALFEU 


(9 OCTOMBRIE) 


Sfîntul Apostol Iacob era fiul lui Alfeu şi fratele lui Matei, vameşul şi evanghelistul. 
Cînd Domnul nostru lisus Hristos viețuia cu trupul pe pămînt şi alegea pentru vrednicia 
apostolească pe oamenii cei fără de răutate şi drepţi, ca să-i trimită la propovăduirea Evangheliei 
în toată lumea, atunci l-a ales pe acest Iacob şi ca pe un vrednic l-a numărat în ceata 
apostolească. Iar Iacob a fost dintre cei doisprezece apostoli, însuşi văzător şi ucenic al lui 
Hristos, propovăduitor al Tainelor şi următor pașilor Lui şi împreună cu ceilalți Apostoli, 
primind Sfîntul Duh care s-a pogorît asupra lor în limbi de foc, a mers la diferite neamuri și 


popoare ca să propovăduiască pe Hristos, să povăţuiască şi să-i aducă pe cei rătăciţi la calea 
mîntuirii. 


Aprinzîndu-se cu rîvna cea dumnezeiască, ca focul a ars spinii necredinţei, a sfărîmat 
idolii şi le-a risipit capiştile, a tămăduit multe boli şi a gonit din oameni duhurile necurate şi 
viclene şi a adus Domnului nostru lisus Hristos mulțime de popor, de la care şi-a cîştigat numele 
cel nou: sămînța dumnezeiască, căci semănînd în inimile oamenilor cuvîntul dumnezeiesc a 
sădit şi a sporit dreapta credință; pentru aceasta s-a numit "sămînța dumnezeiască". Şi 
înconjurînd multe țări, a semănat sămînţa cea cerească şi, adunînd spicele mîntuirii omeneşti, a 
sfîrşit alergarea sa pe urma lui Hristos, pentru că s-a făcut următor al patimilor Lui, şi fiind 
pironit pe cruce şi-a dat sufletul său lui Dumnezeu. Și această "dumnezeiască sămînță" - adică 
Sfîntul Iacob - a fost adunată cu roduri însutite în cereasca jitniță unde, săturîndu-se însuşi de 
vederea feţei lui Dumnezeu, şi nouă ne mijlocește aceeaşi săturare cu rugăciunile sale. 


21. VIAŢA CUVIOSULUI PĂRINTELUI NOSTRU ANDRONIC ŞI A 
SFINTEI ATANASIA, SOŢIA LUI 


(9 OCTOMBRIE) 


În vremea lui Teodosie cel Mare, împăratul grecesc, era un om în Antiohia anume 
Andronic, care se îndeletnicea cu meșteșugul de zlătar (lucrător de aur şi argint). Acesta a luat 
de nevastă pe fiica altui zlătar, pe care îl chema loan. Numele acestei femei era Atanasia, care 
însemnează "nemurire", căci, cu adevărat, slavă nepieritoare şi-a cîştigat prin viaţa ei cea sfîntă, 
precum va arăta sfîrşitul vieţii ei. 


Andronic şi Atanasia, viețuind cu cinste şi cu dumnezeiască plăcere, s-au înfrumusețat 
cu toate bunătăţile, iar bogăţia lor, întru care erau îndestulați, o împărțeau în trei părți: o parte 


o dădeau la săraci, alta o dădeau pentru împodobirea bisericii, iar alta o ţineau pentru trebuinţa 
casei lor. Și erau cinstiți și iubiţi de toți ceilalți cetățeni pentru blîndeţea şi faptele lor cele bune. 
Ei au avut un fiu căruia i-au pus numele loan. lar după aceea li s-a născut şi o fiică căreia i-au 
dat numele de Maria. Apoi, după naşterea celor doi copii, n-au mai voit a se cunoaşte trupeşte, 
ci viețuiau ca frate şi soră, iar sîrguința şi grija lor cea mare era pentru săraci, pentru că-i 
cercetau pe cei bolnavi, îi spălau, îi hrăneau, îi îmbrăcau şi cu averea lor erau mîngiierea 
străinilor și săracilor. Și în toate săptămînile, miercurea şi vinerea o petreceau în post şi în 
rugăciuni. Vieţuind ei aşa, a voit Dumnezeu să-i cheme la viaţa cea mai desăvîrşită ca, lăsîndu- 
le toate, să meargă după Domnul lor lisus Hristos, Care ne-a lăsat nouă pildă să urmăm paşilor 
Lui. După doisprezece ani ai vieţii lor casnice, a venit într-o zi Atanasia de la biserică după 
cîntarea de dimineaţă și i-a găsit pe amîndoi copiii ei gemînd, iar ea, tulburîndu-se, a stat 
aproape de patul lor. Andronic a venit mai tîrziu de la biserică și a început a o striga pe femeia 
lui, iar ea a răspuns: "Nu te mînia pe mine, domnul meu, de vreme ce copiii noştri sînt cuprinşi 
de febră mare". Și, pipăindu-i, Andronic i-a aflat aşa cum îi spusese Atanasia şi suspinînd, a 
zis: "Fie voia Domnului”. Apoi s-a dus afară din cetate, la biserica Sfîntului Mucenic Iulian, 
pentru că acolo erau îngropaţi părinţii lui şi zăbovind în biserică la rugăciune, pînă la al şaselea 
ceas, în acea vreme au murit amîndoi copiii lui: fiul său, loan, care avea doisprezece ani, și fiica 
sa, Maria, care avea zece ani. 


Întorcîndu-se Andronic de la rugăciune, a auzit în casa sa plîngere şi tînguire şi, 
mîhnindu-se, a alergat în grabă şi a găsit acolo multă lume adunată în curtea lui, iar amîndoi 
copiii zăceau morți. Intrînd în camera sa de rugăciune, s-a aruncat înaintea chipului 
Mîntuitorului nostru lisus Hristos, zicînd cuvintele dreptului lov: "Gol am ieşit din pîntecele 
maicii mele, gol mă voi duce. Domnul a dat, Domnul a luat, precum a voit Domnul aşa a făcut, 
fie numele Domnului binecuvîntat în veci". Atanasia, plîngînd pentru fu săi, atît de mult a 
slăbit din pricina mîhnirii încît era aproape de moarte, pentru că zicea: "Să mor şi eu ca fiii 
mei". lar cînd au fost îngropați fiii lor s-au adunat toţi cetăţenii şi a venit însuşi patriarhul cu tot 
clerul său. Copiii au fost îngropaţi în biserica Sfîntului lulian, acolo unde erau îngropați şi 
bunicii lor. 


Atanasia, după îngroparea copiilor, nu mai voia să meargă în casa ei, ci şedea lîngă 
mormîntul lor, plîngînd, iar la miezul nopţii i s-a arătat Sfîntul Mucenic Iulian, în chipul unui 
călugăr, şi i-a zis: "O, femeie! pentru ce nu laşi pe cei ce sînt aici să se odihnească!" lar ea a 
răspuns: "Nu te mînia pe mine, Sfinte Iulian, de vreme ce sînt mîhnită, pentru că doi copii am 
avut şi i-am îngropat astăzi pe amîndoi". lar el a zis: "Cîţi ani aveau copiii tăi?" A răspuns ea: 
"Unul avea doisprezece ani, iar celălalt avea zece ani". Și a întrebat-o sfîntul: "Dar de ce plîngi 
pentru dînşii? Mai bine ai face de ai plînge pentru păcatele tale. Căci îţi zic ţie: în chipul în care 
firea omenească caută mîncare, pe care trebuie s-o aibă, așa şi copiii se hrănesc cu bunătățile 
cerești de la Hristos, pe care Îl roagă, zicînd: "Dreptule Judecător, ne-ai lipsit de cele pămîntești 
şi pentru aceasta nu ne lipsi de bunătăţile cereşti””. Iar ea, auzind acestea, şi-a schimbat 
mîhnirea în bucurie, şi a zis: "Dacă fiii mei viețuiesc în ceruri, apoi de ce pling eu?" Apoi s-a 
întors ca să vorbească mai mult cu cel ce i se arătase şi nu l-a mai văzut și l-a căutat prin toată 
biserica, dar nu l-a mai aflat. Apoi l-a întrebat pe portarul care păzea uşa bisericii, zicînd: "Unde 
este părintele acela care a vorbit acum cu mine?" Portarul i-a răspuns: "Nu vezi că uşile sînt 
încuiate și nu a intrat nimeni aici? Apoi de ce zici că a vorbit cineva cu tine?". 


Atunci Atanasia a cunoscut că aceea a fost vedenie şi s-a înspăimântat şi, ducîndu-se la 
casa ei, a povestit bărbatului ei ceea ce văzuse şi auzise şi apoi s-a mîngiiat şi s-a liniștit. Și 
Atanasia a zis către Andronic: "Domnul meu, încă de cînd trăiau copiii noştri voiam să-ţi spun, 
dar mă îndoiam și iată că acum, după moartea lor, te rog să mă duci pe mine la o mănăstire, ca 


să-mi plîng acolo păcatele mele, căci Domnul, luîndu-i pe copiii noştri, ne va face pe noi mai 
buni la slujba Sa”. Iar el i-a zis: "Să mergi să-ţi cercetezi gîndul tău o săptămînă şi de nu-ți vei 
schimba acest gînd, ne vom sfătui despre aceasta amîndoi". lar ea, aşteptînd multe zile, nu şi-a 
schimbat gîndul, ci cu mai mult dor s-a umplut de viaţa singuratică și cerea voie de la bărbatul 
ei s-o lase la mănăstire. lar Andronic a vorbit cu tatăl ei şi i-a zis: "Iată, noi vrem să mergem la 
sfintele locuri ca să ne închinăm, iar ţie îţi încredințăm casa și toată averea noastră şi ne rugăm 
ție, de ni se va întîmpla ceva rău pe cale, să împarți averea noastră la cei care au trebuință, iar 
casa noastră s-o faci bolniță pentru săraci şi gazdă pentru străini". 


Andronic, încredinţindu-și casa şi averea socrului său, i-a eliberat pe toţi slujitorii săi. 
Apoi, într-o noapte, Andronic şi Atanasia s-au sfătuit amîndoi, au luat puţină avere pentru 
călătorie şi, nefiind ştiuți de nimeni, au ieșit din casa lor şi au apucat calea străinătăţii, 
încredințîndu-se voinţei lui Dumnezeu. ŞI, trecînd de cetate, fericita Atanasia, întorcîndu-se, a 
văzut de departe casa sa şi căutînd spre cer a zis: "Dumnezeule, Cel ce ai zis lui Avraam şi 
Sarei: "leşi din pămîntul tău şi din neamul tău şi mergi în pămîntul pe care ţi-l voi arăta ție”, Tu 
caută şi spre noi şi du-ne pe noi întru frica Ta. lată, pentru Tine am lăsat casa noastră deschisă, 
deci să nu ne închizi nouă uşile împărăției Tale”. Apoi, plîngînd amîndoi, au mers în calea lor. 


Ajungînd la Ierusalim, s-au închinat la sfintele locuri şi, vorbind cu mulți părinţi, au luat 
binecuvîntare de la dînşii. Apoi s-au dus și în Alexandria, ca să se închine Sfintului Mucenic 
Mina. Andronic a văzut pe un mirean sfădindu-se cu un călugăr și a zis către mirean: "De ce te 
sfădeşti cu călugărul?" Mireanul a răspuns: "Călugărul a închiriat dobitocul meu ca să meargă 
la schit şi eu i-am zis: "Să mergem acuma, ca să călătorim noaptea şi dimineaţă, la ora zece, 
vom ajunge la schit mai înainte de a se ivi arșița cea mare", iar el nu vrea să mă asculte". Apoi 
Andronic l-a întrebat: "Mai ai şi un alt dobitoc?" Omul a răspuns: "Mai am". lar Andronic a zis: 
"Mergi şi adu-l ca să-l închiriez de la tine, de vreme ce şi eu vreau să merg la schit". Si Andronic 
a zis soției sale: "Tu să rămii aici, pînă ce voi merge la schit, ca să mă binecuvînteze părinţii”. 
Iar ea i-a răspuns: "la-mă și pe mine cu tine”. El i-a răspuns: "Nu este obiceiul să meargă și 
femeile la schit". Apoi ea, plîngînd, i-a grăit lui: "Dă-ţi cuvînt în fața Mucenicului Mina că mă 
vei duce şi mă vei lăsa în mănăstirea de maici". lar el a făgăduit să-i îndeplinească dorinţa, apoi 
au mers la schit şi au fost binecuvîntaţi de către părinţii schitului. 


Auzind de părintele Daniil, a mers la dînsul şi s-a plecat cu smerenie înaintea lui, iar 
după rugăciune, vorbind cu el, 1-a spus toate cele despre dînsul şi despre soția lui Atanasia. Apoi 
cuviosul Daniil i-a grăit: "Să aduci pe soția ta şi vă voi scrie carte la Tebaida, ca să o duci pe ea 
acolo şi să o așezi în mănăstirea de femei". Şi, mergînd, Andronic a adus-o noaptea pe fericita 
Atanasia la sfîntul stareţ Daniil, care, vorbind cu dînșii cuvinte de mîntuire foarte folositoare, 
le-a scris o scrisoare, i-a binecuvîntat și i-a trimis la mănăstirea Tavenisiotului. Și mergînd 
acolo, fericitul Andronic a aşezat-o pe sfinta sa soție, Atanasia, în mănăstirea de femei și 
îmbrăcîndu-se în chipul îngeresc (adică s-a făcut călugăriță), petrecea o viață îngerească. lar 
Andronic s-a întors la cuviosul părinte Daniil care l-a făcut călugăr şi, învăţindu-l viaţa cea 
îmbunătățită, i-a dat o chilie ca să vieţuiască liniştit şi singur într-însa. 


Fericitul Andronic a petrecut în linişte doisprezece ani, nevoindu-se în călugărie. După 
acești ani, a rugat pe părintele Daniil să-l lase să se ducă la Ierusalim, să se închine sfintelor 
locuri, iar părintele Daniil, făcînd rugăciune şi binecuvîntîndu-l, l-a lăsat să plece. Apoi 
părintele Andronic, mergînd în părțile Egiptului, a stat să se odihnească puţin sub un molift şi, 
după rînduiala lui Dumnezeu, a văzut-o pe fericita Atanasia, femeia lui, care mergea în chip 
bărbătesc şi s-a închinat ca altui părinte. Şi Atanasia l-a recunoscut pe bărbatul ei, dar el nu a 
recunoscut-o căci cum era cu putință să o mai recunoască, cînd fața i se vestejise de înfrînare și 


era neagră şi pe lîngă acestea îşi schimbase şi portul, luînd îmbrăcăminte bărbătească. Şi l-a 
întrebat pe soțul ei, zicînd: "Oare nu ești tu ucenicul părintelui Daniil, care te numeşti 
Andronic?" Iar el a răspuns: "Eu sînt". Apoi iarăşi l-a întrebat: "Unde mergi, avvo Andronic?" 
Iar el a răspuns: "Merg la locurile sfinte pentru a mă închina acolo. Dar tu - a întrebat Andronic 
- unde mergi și care îţi este numele?" Ea a răspuns: "Mă duc şi eu la sfintele locuri și mă numesc 
Atanasie" (pentru că acum îşi schimbase numele din Atanasia şi se numea Atanasie). Și a zis 
Andronic: "Să mergem împreună", iar Atanasie a răspuns: "De voiești să mergi împreună cu 
mine, apoi să pui pază gurii tale, ca să călătorim în tăcere". Iar el a zis: "Bine, aşa să fie precum 
voieşti tu". Atunci a grăit Atanasie: "Să mergem dar, și rugăciunile sfîntului tău stareţ să ne 
întărească". 


Ajungînd la sfînta cetate a Ierusalimului, au înconjurat toate sfintele locuri şi au mers în 

Alexandria ca să se închine Sfîntului Mucenic Mina. Rugîndu-se acolo, Atanasie a zis către 
r 
părintele Andronic: "Părinte, voieşti să stăm amîndoi într-o chilie”. Andronic a răspuns: "Să 
stăm, însă mai întîi îl vom întreba pe sfîntul dacă ne va da voie ca să petrecem împreună". lar 
Atanasie a zis: "Mergi şi întreabă, iar eu te voi aştepta în schitul ce se cheamă al optsprezecelea. 
3 bă 3 
Şi de-ţi va da voie părintele să vii la mine, precum am călătorit în tăcere, tot așa să petrecem în 

tăcere şi în chilie. lar de nu vei putea să petreci în tăcere, să nu vii la mine, căci chiar dacă 
părintele va porunci, nu vreau să viețuiesc acolo unde nu ar fi tăcere”. Și mergînd Andronic la 
avva Daniil, i-a spus toate cele despre Atanasie, iar Daniil i-a zis lui Andronic: "Mergi şi să 
petreci cu Atanasie în tăcere, de vreme ce este un călugăr desăvîrșit”. Apoi Andronic l-a luat pe 
Atanasie și l-a dus în chilia sa unde au petrecut în tăcere şi cu frica lui Dumnezeu alți 
doisprezece ani; iar Andronic n-a cunoscut că Atanasie este soţia lui, pentru că dînsa se ruga cu 
tot dinadinsul lui Dumnezeu să nu fie recunoscută de bărbatul ei. Avva Daniil venea deseori la 
dînşii şi îi învăța. 


Odată, fiind la dînşii şi vorbindu-le mult despre folosul sufletului, după ce a terminat, 
se întorcea la chilia lui și mai înainte de a ajunge la chilie, l-a ajuns fericitul Andronic şi i-a zis: 
"Părinte Daniile, părintele Atanasie se duce către Domnul”. Întorcîndu-se înapoi părintele 
stareţ, l-a găsit pe părintele Atanasie cuprins de febră mare, iar acesta a început a plînge şi 
starețul i-a zis: "Trebuie să te bucuri, de vreme ce mergi să-L întîmpini pe Hristos, iar nu să 
plîngi". Atanasie i-a răspuns: "Nu plîng pentru mine, ci pentru părintele Andronic. Dar să ai 
dragoste, părinte, căci după îngroparea mea vei găsi o scrisoare sub căpătiiul meu și după ce o 
vei citi să i-o dai părintelui Andronic". Apoi Atanasie, făcîndu-şi rugăciunea, s-a împărtăşit cu 
dumnezeieștile Taine şi s-a dus către Domnul. 


Cînd au venit frații ca să-i îngroape trupul au aflat că era femeie cu firea, iar avva Daniil 
a găsit sub căpătiiul ei scrisoarea şi, după ce a citit-o, i-a dat-o lui Andronic. Abia atunci acesta 
a cunoscut că părintele Atanasie era femeia lui şi toţi au preamărit pe Dumnezeu. Apoi aceasta 
s-a auzit în toate lavrele şi avva Daniil a chemat pe toți părinţii din Egipt și din pustiul cel mai 
depărtat, şi s-au adunat toate lavrele Alexandriei şi călugării care purtau haine albe (pentru că 
aşa era obiceiul unora de a umbla în haine albe), și au îngropat cu mare cinste sfîntul trup al 
fericitei Atanasia, preamărind pe Dumnezeu care i-a dat o astfel de răbdare. După îngroparea 
ei, părintele stareţ a rămas cu Andronic pînă la a şaptea zi, făcînd pomenirea celei ce murise, şi 
a voit să-l ia pe părintele Andronic în chilia sa. Însă Andronic l-a rugat, zicînd: "Lasă-mă 
părinte, ca să fiu îngropat și eu aici, lîngă doamna mea, Atanasia". Şi lăsîndu-l, stareţul s-a dus, 
dar n-a ajuns pînă la chilie, cînd un călugăr ajungîndu-l din urmă, i-a zis: "Părintele Andronic 
se duce către Domnul". Starețul a trimis pe cineva pe urma călugărilor care plecaseră şi le-a zis: 
"Întoarceţi-vă cu mine înapoi la părintele Andronic". Iar ei, întorcîndu-se, l-au găsit pe părintele 
Andronic încă viu şi au fost binecuvîntaţi de dînsul. Sfîrşindu-se cu pace părintele Andronic, s- 


a ivit neînțelegere mare între părinţii schiteni, pentru că locuința Cuviosului Andronic şi a 
fericitei Atanasia fusese între două schituri: între schitul cu numărul optsprezece şi între schitul 
celor ce purtau haine albe; de aceea cei cu haine albe ziceau că al lor este fratele Andronic şi îl 
vor lua la schitul lor, ca să le ajute cu rugăciunile lui, la fel și părinții din schitul cu numărul 
optsprezece ziceau că al lor este fratele Andronic și sora lui Atanasia şi că la ei trebuie să rămînă. 
Iar schitenii cei cu haine albe ziceau: "Ceea ce va zice arhimandritul de la schitul cu numărul 
optsprezece, aceea vom face”. Starețul a poruncit să-l îngroape pe Andronic lîngă Atanasia, dar 
călugării în haine albe nu voiau să-l asculte, pentru că ei erau mai mulți și ziceau: "Starețul este 
mai presus de patimi și nu se mai teme de lupte; noi, fiind tineri, voiam să avem lîngă noi pe 
fericitul Andronic, fratele nostru, ca să ne ajute cu rugăciunile sale, căci este destul că v-am 
lăsat-o pe Atanasia". După aceasta abia s-au potolit şi au îngropat pe Cuviosul Andronic cu 
fericita Atanasia, lăudînd pe Dumnezeu cel minunat întru sfinții Săi, Căruia 1 se cuvine mărirea 
în vecii vecilor. Amin. 


Tot în această zi se mai face pomenirea Sfîntului şi dreptului Avraam strămoșul, care a 
ospătat la stejarul din Mamvwri pe Sfînta Treime, în chipul a trei îngeri şi pomenirea lui Lot, 
nepotul lui. 


Tot astăzi mai sînt pomeniţi şi sfinții mucenici Eventie și Maxim, ostaşi care erau 
purtători de arme ai împăratului lulian Paravatul. Acesta, fiind în Antiohia Siriei, a poruncit ca 
izvoarele apelor şi toate bucatele ce se vindeau să fie spurcate cu sînge de la jertfe idoleşti ca, 
gustînd creștinii din ele, să se spurce. Văzînd acestea, Eventie și Maxim plîngeau şi suspinau. 
Odată, şezînd la un ospăț, au lăcrimat, zicînd către Dumnezeu: "Ne-ai dat pe noi împăratului 
celui nedrept şi urît, celui care nu respectă legea şi este mai viclean decît toţi”. Auzind acestea, 
unii din cei necredincioși i-au spus împăratului, iar împăratul, prinzîndu-i îndată, i-a chinuit şi 
pe urmă i-a ucis cu sabia. 


Tot în această zi se mai face pomenirea sfintei Puplia, care a fost diaconiţă la biserica 
Antiohiei. Aceasta a fost căsătorită în tinereţea sa cu nuntă legiuită şi a născut pe Sfîntul loan 
Presbiterul. După aceea, rămînînd văduvă şi vieţuind în curăţie, a adunat o ceată de fecioare şi 
slujeau lui Dumnezeu. Odată, pe cînd împăratul Iulian, călcătorul de lege, trecea pe lîngă casa 
ei, ea împreună cu fecioarele cîntau cu mare glas: "Idolii păgînilor sînt argint şi aur, lucruri de 
mîini omenești, asemenea lor să fie cei ce-i fac pe ei şi toţi cei ce se nădăjduiesc spre dînşii”. 
Împăratul, auzind acestea, a poruncit s-o prindă și s-o bată peste obraz, așa că fiecare din ostașii 
care erau cu dînsul o băteau unul cîte unul, iar ea mustra necredința împăratului. Apoi, fiind 
eliberată, s-a întors acasă, mulțumind lui Hristos Dumnezeu, Celui ce a învrednicit-o să 
pătimească unele ca acestea pentru numele Lui. Și petrecînd ceilalți ani ai vieţii sale cu rîvnă 
dumnezeiască, s-a sfîrşit cu pace. 


Tot în această zi se mai face pomenire și pentru cuviosul părintele nostru Petru, care mai 
înainte a fost ostaş în eparhia Galatiei. Împăratul Teofil I-a cinstit cu dregătoria de comit, iar el, 
defăimîndu-le pe toate, s-a făcut călugăr şi, bine nevoindu-se, s-a sfîrşit în locașul Sfintului 
Foca, în vremea împărăției lui Vasile. 


22. PĂTIMIREA SFINȚILOR MUCENICI EVLAMPIE ȘI EVLAMPIA 
(10 OCTOMBRIE) 


În vremea împărăției lui Maximilian, fiind mare prigoană asupra creştinilor, mulți dintre 
credincioşi, lăsîndu-şi casele, de frica prigonitorilor se ascundeau prin munţi, prin peșteri şi prin 
pustietăţi. În acea vreme, un tînăr de neam nobil, care îşi avea moşia în ţinutul Nicomidiei, 
anume Evlampie, creştin cu credinţa și cu faptele, ascunzîndu-se împreună cu alţi creștini, a 
fost trimis de aceștia în cetate ca să cumpere pîine şi în ascuns să le-o aducă în pustie. Ajungînd 
el în Nicomidia, a văzut deasupra porţilor cetăţii o poruncă împărătească scrisă pe hîrtie 
privitoare la uciderea creştinilor. Evlampie a citit-o şi a rîs de o aşa nebunie a necuratului 
împărat, care s-a înarmat nu spre vrăjmaşi, ci spre cei nevinovaţi, încît singur aduce la pustiire 
împărăţia sa, ucigînd mulțime de popor creștinesc. Şi îndată închinătorii la idoli l-au prins pe 
fericitul Evlampie, l-au legat şi apoi l-au dus la nedreapta judecată. Iar judecătorul cel fără de 
lege, văzîndu-l pe Evlampie tînăr şi frumos la faţă, mai întîi l-a amăgit cu cuvinte viclene ca să 
se închine idolilor, zicîndu-i: "Însăşi faţa ta te arată că nu faci parte dintre oamenii cei proşti, ci 
că eşti de neam nobil şi cinstit. Deci să nu dorești, frumosule tînăr, ca în deșert să pierzi un chip 
aşa de frumos ca acesta și să aduci întru necinste neamul tău cel bun, ci îngrijeşte-te ca mai bine 
să-ți înmulţeşti slava şi cinstea ta şi a întregului tău neam, pentru că de vei asculta porunca 
împărătească şi de te vei închina împreună cu noi zeilor, apoi vei fi cinstit şi slăvit de noi toți, 


iar de la împărat vei primi daruri şi la o înaltă dregătorie te va ridica şi vei petrece în fericire 
zilele tale. Ascultă-mă, dar, pe mine, care te sfătuiesc de bine şi în același gînd să fii cu noi. 
Iată, deschise îţi sînt capiştile, înainte îţi stau mulțime de zei, altarele sînt pline de jertfe şi toți 
se veselesc de zei, închinîndu-se lor. Deci, intră şi tu şi te închină zeilor, ca și tu să afli multe 
bunătăţi şi pe noi să ne umpli de veselie, iar pe zei îi vei avea întotdeauna milostivi”. 


Sfîntul Evlampie, umplîndu-se de Duh Sfînt, a răspuns vicleanului judecător, zicînd: 
"Inima ta este plină de înşelăciune şi pe buzele tale sînt cuvinte viclene; deşarte şi mincinoase 
sînt toate făgăduințele tale. Nu mă vei amăgi pe mine, înşelătorule, şi cu acestea nu mă vei 
întoarce de la Hristosul meu. O! de ai voi tu să asculţi cuvintele mele cele nemincinoase şi sfatul 
meu cel neviclean şi de ai cunoaşte pe Dumnezeul cel adevărat pe care eu îl cinstesc şi mă 
închin Lui, eu ți-aș fi făgăduit de la Dînsul, nu cinste și mărire nevrednică, vremelnică și deşartă, 
ci vrednică și adevărată, precum şi daruri şi bogății pe care nici tu, nici împăratul tău, nici toată 
lumea nu le are acum. Dar de vreme ce ești surd ca o aspidă și nu asculți pe acela care îți grăiește 
cuvinte folositoare, de aceea vei moşteni partea zeilor tăi în gheena focului, iar pentru aducerea 
necuratelor jertfe tu însuți vei fi jertfă viermilor celor neadormiţi. lar eu jertfesc jertfă de laudă, 
nu diavolilor, ci Dumnezeului meu și voi da Celui Prea Înalt rugăciunile mele”. 


Judecătorul, auzind acestea, a început a-l îngrozi cu chinurile. Însă fără teamă el se arăta 
gata la toate muncile pentru lisus Hristos, Domnul său. Atunci judecătorul a poruncit ca să fie 
dezbrăcat, întins la pămînt şi bătut cu vine. Şi fiind bătut sfîntul fără cruţare, a răbdat multă 
vreme cu bărbăţie şi deși avea mare durere din cauza loviturilor ce i se dădeau, arăta ca şi cum 
n-ar fi simţit nici o durere, cu așa de mare bărbăţie suporta chinurile. Iar schingiuitorul, văzînd 
răbdarea lui, s-a pornit cu şi mai crudă mînie împotriva lui şi a poruncit să fie spînzurat pe un 
lemn și să-i strujească trupul cu unelte de fier. Şi era atît de rănit mucenicul, încît se vedeau şi 
oasele prin rănile lui cele adînci. lar după acele chinuri mucenicul zăcea pe pămînt, rănit şi 
însîngerat tot, încît tot trupul lui era o rană; şi nici nu s-au sfîrşit durerile, căci alt chin a scornit 
Judecătorul asupra lui: a poruncit ca să-i lege şi să-i strîngă tare degetele de la mini şi de la 
picioare cu niște curele subțiri, chinuri pe care mucenicul le răbda cu multă durere încît 
încheieturile degetelor se desfăceau din alcătuirile lor. 


Nici cu aceasta nu s-a potolit mînia schingiuitorului, ci a mai adăugat încă şi alte chinuri, 
pentru că a poruncit să fie înroşit în foc un pat de fier şi pe acel pat să fie întins sfîntul, ca astfel, 
rămășiţa trupului său să se topească ca ceara în văpaia focului. Și fiind înroşit în foc acel pat, 
Sfîntul Evlampie şi-a făcut semnul crucii şi s-a culcat pe acel pat ca pe un așternut moale și 
trupul lui se frigea și se topea ca nişte carne de mîncare şi era gata să moară într-un chin ca 
acela - pentru că nu mai era cu putinţă ca trupul să rămînă viu în acel foc - însă Atotputernicul 
Dumnezeu îl ținea viu pe robul Său şi stătea sufletul în el mai presus de fire, ca astfel puterea 
lui Dumnezeu să strălucească desăvirşit şi răbdarea mucenicului să fie văzută de toți. 


Cînd așteptau toți ca Evlampie să adoarmă cu somnul morții pe acel pat înroşit, îndată 
sfîntul a simţit în el o putere şi, sculîndu- se de pe pat, umbla sănătos ca şi cum n-ar fi fost 
chinuit. Şi crezînd din tot sufletul în Domnul Dumnezeul său, s-a prefăcut ca şi cum s-ar învoi 
cu necredința păgînilor. Pentru aceea îl duseră cu cinste în capiştea idolească și toţi se bucurau 
împreună cu judecătorul, părîndu-le că Evlampie s-a depărtat de Hristos şi vrea să se închine la 
idolii lor. Mulțime de popor, urmîndu-l, mergeau la capişte, iar sfîntul se ruga în sine cu tot 
dinadinsul lui Dumnezeu şi către lisus Hristos să arate puterea Sa, să lumineze pe poporul cel 
orbit şi să se preamărească numele Său cel Sfînt. Şi cînd a intrat în capişte l-a văzut pe idolul 
Marte, cel mai mare şi mai frumos dintre idoli şi apropiindu-se de acela a zis: "Cu numele 
Domnului meu lisus Hristos îți poruncesc, idole mut și neînsuflețit, să cazi la pămînt şi să te 


faci praf”. Și acestea zicîndu-le sfîntul, îndată idolul a căzut cu zgomot mare şi s-a sfărîmat în 
bucăţi. Acest lucru văzîndu-l oamenii, au strigat: "Dumnezeul creștinilor este mare și puternic”. 
Apoi, mulți oameni din acel popor au crezut în Hristos, iar judecătorul s-a pornit cu şi mai mare 
miînie împotriva lui Evlampie și, luîndu-l, l-a supus iarăși la chinuri. 


Auzind acestea sora lui, care se numea Evlampia, cum că fratele ei Evlampie pătimește 
chinuri pentru Hristos, a alergat degrabă acolo și stînd în mijloc, cu mare glas a zis către fratele 
ei: "Oare nu o maică ne-a născut pe noi? Oare nu acelaşi piept ne-a hrănit pe noi? Şi nu sîntem 
amîndoi învățați a crede în Unul Dumnezeu? Deci, pentru ce tu, pătimind pentru Hristos, mă 
lipseşti pe mine de aceeaşi cinste? Pentru ce nu mi-ai spus şi mie, ca de la început să sufăr 
împreună cu tine toate chinurile? Pentru că și eu vreau să mor pentru Domnul meu ca și tine, ca 
să ştie toți schingiuitorii că sînt creștină și sînt gata să mor pentru Hristos”. Iar către judecător 
a zis: "Ascultă-mă, judecătorule, ca să știi cine sînt: sînt roaba lui Hristos. El este viața mea şi 
bucuria sufletului meu. Pe EI îl iubesc și Lui voiesc să-i fiu jertfită; deci pregăteşte foc, adu 
fiare, pune roatele cele de chinuri, ascute săbiile şi scorneşte orice chinuri voieşti şi chinuieşte- 
mă pe mine pentru Hristosul meu, căci sînt gata să le rabd pe toate, la fel cum a răbdat și iubitul 
meu frate, Evlampie”. 


Atunci călăul judecător auzind acestea, a poruncit ca sfînta să fie bătută peste obraz. Și 
au bătut-o așa multă vreme, încît frumuseţea feţei sale s-a schimbat şi îi curgea sînge din nas şi 
din gură. lar Sfîntul Evlampie o întărea pe sora sa cu cuvinte de mîngiiere, zicînd: "Nu te teme, 
soro, de cei ce ucid trupul, căci sufletul nu-l pot ucide". Apoi, după porunca călăului, a fost 
pregătită o căldare cu apă fiartă, ca să fie aruncaţi amîndoi, Evlampie şi Evlampia. Și cînd voiau 
să-1 arunce, Evlampie, grăbindu-se, a intrat singur în căldare, iar Evlampia, ca o copilă tînără, 
a început a se cam înfricoşa. Şi fratele ei, văzînd-o că se îndoia, o chema la sine, în căldarea 
care fierbea, zicîndu-i: "Nu te teme, soro, îndrăznește de intră aici, căci precum mă vezi pe mine 
nevătămat şi nesimţind nici o durere, așa şi tu, numai de te vei atinge de căldarea aceasta 
arzătoare şi îndată vei simţi ajutorul lui Dumnezeu și vei rămîne nevătămată". 


Sfînta, auzind acestea, a intrat degrabă alături de fratele ei în căldare şi îndată s-a stins 
puterea focului şi căldarea s-a răcit, iar sfinții, rămînînd nevătămaţi, cîntau şi îl slăveau pe 
Dumnezeu. Poporul, văzînd şi această minune, două sute de bărbaţi au crezut în Hristos, care, 
mărturisindu-se că sînt creştini, au murit uciși cu sabia de mîinile nelegiuiţilor închinători de 
idoli. Iar judecătorul cel fără de lege a poruncit să-i scoată ochii Sfîntului Evlampie iar Sfînta 
Evlampia să fie spînzurată de păr și să fie bătută. Si ea, răbdînd, zicea: "Mulţumesc ie, 
Dumnezeule, Ziditorul meu, că m-ai învrednicit pe mine, roaba Ta, să pătimesc pentru Sfîntul 
numele Tău”. Apoi judecătorul a poruncit să fie încins foarte tare un cuptor şi să fie aruncaţi 
sfinţii în acel cuptor. După ce au ars cuptorul, Sfîntul Evlampie, fiind orb, a fost dus de mînă 
de către ostaşi şi a fost aruncat acolo. Pe Sfinta Evlampia nu trebuia s-o ducă cineva şi s-o 
arunce acolo, ci a mers singură cu bucurie şi degrabă a intrat ca într-o cameră în acel cuptor 
înfierbîntat. Însă nici acolo sfinţii n-au fost vătămaţi, pentru că focul s-a schimbat în răcoare, 
iar ei, umblînd prin mijlocul văpăui, glăsuiau cîntarea celor trei tineri din Babilon și 
binecuvîntau pe Dumnezeu. 


Judecătorul, neștiind ce să mai facă cu dînşii, a hotărît să fie tăiaţi de sabie. Legîndu-le 
miîinile la spate ostaşii 1-au dus departe, iar cînd au ajuns la locul de pedeapsă, Sfintul Evlampie 
şi-a pus sub sabie cinstitul său cap şi ostaşii l-au tăiat, iar Sfînta Evlampia, mai înainte de a fi 
ucisă și-a dat sufletul în mîinile lui Dumnezeu, iar ostașii văzînd-o moartă nu i-au mai tăiat 
capul. Şi aşa Sfintul Evlampie, împreună cu sora lui Evlampia, sfîrşidu-şi nevoința muceniciei, 
au mers împreună la purtătorul de nevoință Hristos, ca să ia de la EI cununa despărțirii. Cu ale 


căror rugăciuni să ne învrednicească şi pe noi împărăției Sale Domnul nostru Iisus Hristos, 
Căruia, împreună cu Tatăl şi cu Sfîntul Duh, 1 se cuvine cinstea și mărirea în veci. Amin. 

Fericitul Teofil s-a născut din părinți creştini, aproape de cetatea Tiberia, și la vîrsta de 
trei ani s-a luminat cu sfîntul botez. Odată, părinții săi au mers cu dînsul la muntele Selonului, 
la sfîntul părinte Ştefan, pentru binecuvîntare. Sfîntul Ștefan i-a binecuvîntat pe ei şi pe fericitul 
Teofil, fiul lor şi, folosindu-i mult cu vorba şi învăţătura sa, i-a lberat în pace. Din acea vreme 
copilul Teofil, fiind bun şi blînd, sporea în învăţătură cu binecuvîntarea părintelui, învățind cu 
tot dinadinsul dumnezeieştile cărți. Ajungînd el l-a vîrsta de treisprezece ani, a mers iarăși l-a 
cuviosul părinte Ştefan, care, văzîndu-l, l-a întrebat: "Fiule, din care pricină ai venit la noi?”. 
Iar tînărul a răspuns: "Tu m-ai chemat, cinstite părinte, şi eu, lăsîndu-mi părinţii, am venit la 
tine". Cuviosul a zis: "Cînd te-am chemat, fiule, şi ce ţi-am zis?" Copilul a răspuns: "Pe cînd 
umblam prin cetate, tu, părinte, mi te-ai arătat mie şi căutînd la mine, mi-ai zis: Fiule Teofile, 
te-ai depărtat de la Domnul Care a zis: "Ia-ţi crucea ta şi urmează Mie". Şi pentru aceste cuvinte 
eu am rămas cu inima rănită şi ţi-am urmat ţie pînă la poarta ogrăzii tale, la care, ajungînd, tu 
te-ai făcut nevăzut, iar eu am găsit poarta închisă, și acum, sfinte părinte, să nu-ţi întorci faţa ta 
de la mine, căci voiesc să mă mîntuiesc". 


Cuviosul s-a minunat auzind aceste cuvinte, pentru că ştia că nu ieşise nicăieri din chilia 
sa, şi a mulțumit lui Dumnezeu de această chemare minunată a copilului cel fără de răutate pe 
care, primindu-l, îl învăţa frica de Dumnezeu şi-l povăţuia la viața călugărească, la slujbă şi la 
post. lar după trei ani, copilul, deprinzîndu-se bine de la bunul său povăţuitor spre toate 
nevoinţele călugărești, cuviosul Ştefan a chemat pe egumenul din lavră şi i l-a încredinţat lui pe 
copilul cel ascultător şi smerit ca să-l facă călugăr, iar egumenul, luîndu-l cu dînsul, l-a dus în 
lavră şi l-a călugărit. Și a devenit Teofil călugăr iscusit, împodobit cu toate bunătăţile şi, 
viețuind ca un înger între frați, le era tuturor de folos. 


Părinţii, neștiind unde se află iubitul lor fiu, s-au întristat foarte tare pentru dînsul şi îl 
căutau neîncetat pretutindeni, ca să-l afle pe dînsul; iar el pentru dragostea lui Dumnezeu, 
ascunzîndu-se de toţi cunoscuţi, slujea în taină Dumnezeului său, în mijlocul bunilor nevoitori. 
Şi trecînd cîţiva ani, părinţii au aflat unde era fiul lor şi, ducîndu-se la lavră, l-au rugat cu lacrimi 
în ochi pe egumen să le arate pe fiul lor. lar egumenul, neînduplecat, nu voia să le arate pe 
Teofil, dar văzînd întristarea lor şi amarele lor lacrimi, i s-a făcut milă de dînşii şi l-a chemat pe 
Teofil şi i-a dat voie ca să se vadă cu părinţii săi; şi cînd au văzut părinții că este în chip 
monahicesc, în loc să se bucure, mai mult s-au întristat. Şi au petrecut cîteva zile în lavră, 
privind viața sfinţilor părinţi, şi au luat aminte la cuvintele lor folositoare. Apoi au plănuit ca 
din averea lor să zidească o mănăstire și să-l aşeze în ea pe fiul lor Teofil, şi l-au rugat stăruitor 
pe egumenul lavrei să-l lase pe Teofil la casa lor împreună cu alți frați, făgăduind să săvîrşească 
degrabă lucrul pe care şi-l puseseră în gînd. Dar egumenul nu a încuviinţat aceasta, zicîndu-le: 
"Nu este bine ca un călugăr tînăr să se apropire de părinții şi de cunoscuţii săi. lar Dumnezeu, 
Cel ce rînduieşște toate cele de folos şi-a descoperit voia Sa pentru Teofil, căci avea să minuneze 
voile Sale întru dînsul”. 


Pe cînd părinţii supărau cu cererea lor pe egumen, acesta, chemînd pe fraţi, le-a poruncit 
să petreacă în post şi rugăciuni toată noaptea, pînă ce va adeveri Dumnezeu dacă se cuvine ca 
să-l lase pe Teofil după cum cereau părinţii lui sau nu. Și făcînd rugăciuni cu stăruință, a treia 
zi s-a auzit în biserică un glas care poruncea ca Teofil să fie lăsat. Atunci au cunoscut toți că 
însuși Dumnezeu are trebuință de el și, făcînd rugăciuni pentru dînsul, l-au liberat cu 
binecuvîntare, dîndu-i cîţiva frați în ajutor pentru preamărirea lui Dumnezeu. 


Părinții, luîndu-l, s-au dus întru ale lor, bucurîndu-se şi au zidit degrabă mănăstire, apoi 
au adunat în ea călugări, îndestulîndu-i cu de toate, dînd odihnă robilor lui Dumnezeu. Iar 
Teofil, petrecînd în acea mănăstire, strălucea ca o lumină cu bunătățile sale, ale cărui fapte bune 
văzîndu-le cu toţii și folosindu-se de ele, ÎL preamăreau pe Tatăl cel ceresc. 


Vieţuind el pustniceşte ani îndelungaţi, a ridicat vrăjmașul hulă asupra cinstitelor şi 
sfintelor icoane și a pornit prigoană asupra celor care se închinau la icoane, prin nelegiuitul 
împărat Leon, luptător împotriva icoanelor, care ura podoaba cea frumoasă a Casei lui 
Dumnezeu și a răpit înfrumusețarea Bisericilor lui Dumnezeu căci, aruncînd sfintele icoane în 
noroi, le-a călcat în picioare şi le-a dat foc şi pe mulţi oameni binecredincioși i-a schingiuit 
pentru că se închinau la icoane. lar Sfîntul Teofil din toate puterile s-a împotrivit la aceasta și 
cu buna sa pricepere îi învăţa pe toți să păzească cu cinstea cea cuviincioasă sfintele icoane și 
să se închine sfîntului celui închipuit pe dînsele. 


Aflînd despre aceasta, împăratul Leon Isaurul a trimis pe ostaşii săi și l-au prins pe Teofil 
şi, aducîndu-l înaintea lui, el i-a poruncit să se lepede de închinarea la sfintele icoane; dar Teofil 
nu s-a supus. Atunci împăratul a poruncit ca Sfîntul Teofil să fie bătut cu vine de bou şi legîndu- 
i mîinile la spate, l-au purtat prin cetatea Niceei ca pe un tîlhar, făcîndu-l de rîs şi de batjocură. 
Apoi unul dintre ostaşi, pe nume Longhin, s-a alăturat Sfîntului Teofil şi a ocărît nebunia 
împăratului și îi învăţa pe ceilalți să cinstească sfintele icoane; iar prigonitorul, întinzîndu-l pe 
ostaş pe pămînt, a ars multe icoane pe capul lui. Sfîntul Teofil, fiind purtat prin toată cetatea 
Niceei, iarăși a stat înaintea judecății nelegiuitului împărat și, vorbind cu îndrăzneală înaintea 
lui, apăra sfintele icoane şi mustra rătăcirea lui. lar răucredinciosul împărat, nesuferind 
mustrarea, a poruncit ca Sfîntul Teofil să fie dezbrăcat şi să-l răstignească în chipul crucii la doi 
stîlpi şi cu vine uscate să fie bătut şi pe la spate şi în faţă. Fiind astfel bătut sfîntul, curgea sînge 
din trupul lui cel rănit, încît se înroşea pămîntul. Văzînd acest lucru, împăratul s-a făcut mai 
cumplit decît o fiară, căci întocmai ca fiarele cele sălbatice care, cînd văd sînge atunci se fac şi 
mai cumplite, așa şi înrăutățitul muncitor, la vederea sîngelui mucenicesc s-a pornit cu o şi mai 
mare mînie împotriva lui Teofil şi, sculîndu-se de pe scaunul său, a început să-l lovească peste 
obraz pe sfînt. După aceasta, arzînd în foc nişte cizme de fier, a poruncit ca să-l încalțe pe sfînt 
cu ele şi să-l alerge pe drum. Toate aceste cazne erau răbdate cu vitejie de bunul pătimitor. 


Văzînd aceste lucruri un nobil, pe nume Ipatie, minunîndu-se de bărbăteasca răbdare a 
lui Teofil, l-a luat pe acesta din mîinile slugilor care-l chinuiau şi, aducîndu-l la sine, i-a zis: 
"Ori tu, Teofile, eşti nebun închinîndu-te la icoane, sau noi toţi care nu ne închinăm? Au doară 
nu are împăratul și toată suita lui atîta pricepere să judece dacă se cade a se închina asemănării 
lui Dumnezeu celei zugrăvite, ori nu? Căci dacă s-ar fi cuvenit să ne închinăm icoanelor, apoi 
nu ar fi poruncit Dumnezeu în Lege: Să nu-ţi faci ţie chip cioplit, nici altă asemănare". Iar sfîntul 
a zis: "Te văd pe tine, nobilule, că ştii carte; deci, să vorbeşti cu mine”. Şi a început a-i grăi 
despre cinstirea sfintelor icoane, din dumnezeiasca Scriptură, arătîndu-i că în Vechiul 
Testament cinstirea icoanelor se închipuia în şarpele cel de aramă, înălţat de Moise în pustie, şi 
în heruvimii cei de aur care erau puşi pe Chivotul Legii, iar în Noul Testament, însuşi Domnul 
a dat chipul Său pe mahrama lui Avgar, împăratul Edesei. 


Grăindu-i multe despre aceasta, Sfîntul Teofil a învins pe nobilul Ipatie, care i-a zis: 
"Adevărate sînt cuvintele tale, bătrînule cinstit. O! de ar veni împăratul nostru întru această 
înțelegere! Eu mă voi strădui să-l sfătuiesc de voi putea. Iar tu, luînd libertate de la mine, du-te 
la chilia ta”. Și sfîntul s-a mîhnit că nu și-a săvîrşit calea muceniciei, însă avînd rănile, se bucura 
grăind ca şi Apostolul: "Mă bucur întru pătimirile mele că împlinesc lipsa patimilor lui Hristos 
în trupul meu, pentru Trupul Lui care este Biserica". Apoi, întorcîndu-se la mănăstirea sa, i-a 


umplut de bucurie şi de fericire pe frații săi. Și după puţină vreme s-a înștiințat că se apropia 
mutarea lui către Dumnezeu. Și, alcătuind cuvinte înțelepte de păstor, a învăţat pe fraţi și, 
binecuvîntîndu-i, s-a dus către Domnul. 


24. PĂTIMIREA SFÎNTULUI MUCENIC TEOTECN 
(10 OCTOMBRIE) 


Necredinciosul împărat Maximilian, venind în Antiohia, a făcut praznic necuraţilor săi 
zei şi a dat poruncă ca mai întîi ostaşii să aducă jertfe la idoli şi după aceea tot poporul. Şi erau 
în rînduiala ostăşească mulţime de creştini care, nevrînd să se supună la acea fără de Dumnezeu 
poruncă, îşi lepădau semnele lor cele ostăşeşti și primeau munci pentru Hristos. Între aceştia 
era un bărbat cinstit şi slăvit în toată Antiohia pe nume Teotecn, spre care căutînd Maximilian, 
i-a zis: "Oare nici tu, Teotecne, nu crezi în zeii Die şi Apollon la care voiam să te rînduiesc 
jertfitor mare şi toată lumea să aducă jertfe sub stăpînirea ta, ca tu să stăpîneşti jertfele şi pe toți 
jertfitorii?" Iar Teotecn i-a răspuns: "Eu cred în Hristos Dumnezeu şi Lui voiesc să mă aduc pe 
mine jertfă vie”. Atunci Maximilian a poruncit ca Teotecn să fie dezbrăcat de haina cea 
ostășească şi să fie îmbrăcat în haine femeieşti și să toarcă cu femeile. Iar după trei săptămîni, 
chemîndu-l, i-a zis: "Jertfeşte zeilor, ca să nu-ți pierzi viaţa în chinuri". lar Teotecn n-a răspuns 
împăratului. Și a poruncit împăratul să fie legat de un lemn şi să fie pus sub picioarele lui un 
fier înroşit în foc, iar cu alte fiare i-au tăiat lui toate venele. Dacă l-au văzut că nu se pleacă, a 
poruncit să se pregătească o căldare cu pucioasă şi cu smoală și, fierbînd-o foarte mult, să arunce 
în pucioasă şi smoală pe sfint. Şi fiind aruncat sfîntul acolo, cu puterea lui Dumnezeu, îndată s- 
a stins focul şi căldarea s-a răcit, iar mucenicul a rămas nevătămat. Şi înfricoşîndu-se 
Maximilian, a poruncit ca mucenicul să fie dus în temniță şi după aceea, a dat poruncă lui 
Zegnat, un sutaş de al său, să-l chinuiască în tot chipul în care va voi. 


În temniţă era închisă şi o fecioară, pe nume Alexandra, pentru că mărturisea pe Hristos, 
şi Zegnat a aruncat lîngă dînsa pe Teotecn, zicînd către amîndoi: "lată, vă dau răgaz trei zile ca 
să vă gîndiți. Și dacă după trei zile, scoțindu-vă, dacă veţi asculta porunca împăratului, cu mare 
cinste veți fi cinstiți, iar de nu veţi asculta porunca, în chinuri cumplite vă voi pierde pe 
amîndoi". Apoi după trei zile, scoțîndu-i pe ei din temniţă, i-a întrebat: "Oare v-aţi socotit acum, 
ca să vă supuneţi poruncii împăratului şi să jertfiți zeilor?" Dar ei erau neînduplecaţi. Atunci a 
poruncit ca pe fecioară s-o ducă într-o casă şi a rînduit ca doi ostaşi s-o batjocorească. lar 
Teotecn cugeta cum ar putea s-o izbăvească pe Alexandra de necinste şi mai înainte ca aceşti 
doi ostaşi să intre la dînsa, şi-a scos hainele de pe el şi i le-a dat ei, zicîndu-i: "Îmbracă-te cu 
hainele mele şi fugi, ca să nu-ţi batjocorească păgînii curăţia ta!" Iar el s-a îmbrăcat în hainele 
ei şi şedea; iar cînd au intrat ostașii în temniţa fecioarei l-au aflat pe Teotecn îmbrăcat în haine 
femeiești şi, luîndu-l pe el, l-au dus la Zegnat. Acesta, mîniindu-se, mai întîi a poruncit să-i taie 
limba şi după ce l-a bătut mult timp, a legat de grumazul lui o piatră de moară şi l-a aruncat în 
rîu. Şi aşa s-a sfîrșit mucenicul lui Hristos. Iar cinstitele lui moaşte s-au găsit în cetatea Ciliciei 
şi, luîndu-le creştinii, le-au dus cu cinste la locurile lui natale, mărind pe Unul Dumnezeu în 
Treime, căruia ] Se cuvine mărirea în veci. Amin. 


În această zi se mai face pomenire şi pentru părintele nostru Vasian, care a făcut o 
mănăstire în Constantinopol şi a adunat acolo ca la trei sute de ucenici. În acest locaş și cuvioasa 
Matrona, acoperindu-se cu îmbrăcăminte bărbătească, a petrecut în călugărie vreme 
îndelungată. 


La prolog în această zi s-a pus şi pomenirea Cuviosului Iacov Postnicul. Dar pomenirea 
lui este în luna Martie, ziua a patra. Acolo veţi putea citi despre viaţa lui. 


25. VIAŢA SFÎNTULUI APOSTOL FILIP, UNUL DIN CEI ŞAPTE 
DIACONI 


(11 OCTOMBRIE) 


Sfîntul Apostol Filip era de loc din Cezareea Palestinei şi, căsătorindu-se, a dobîndit 
patru fiice proorociţe. Fiind ales diacon de către Sfinţii Apostoli, a fost hirotonit împreună cu 
Sfîntul întîiul Mucenic și Arhidiacon Ștefan şi slujea sfinţilor (creştinilor) cu toată osîrdia, 
îngrijindu-se de săraci şi de văduve. lar după uciderea Sfîntului Ștefan, pornindu-se prigoana 


împotriva Bisericii din Ierusalim, şi toţi risipindu-se prin ţara ludeei şi a Samariei, afară de cei 
doisprezece apostoli, Sfîntul Apostol Filip a mers în Samaria, unde propovăduia pe Hristos. Tot 
poporul, cu un suflet, lua aminte la cuvintele lui pentru că întărea propovăduirea lui cu multe 
minuni, tămăduind toate bolile şi izgonind duhurile cele rele care, strigînd cu glas mare, ieșeau 
din oameni. Şi era bucurie mare în acea cetate pentru Filip, căci prin a lui venire se tămăduiau 
nu numai de suferinţele trupeşti, ci şi de cele sufleteşti toţi cei ce primeau propovăduirea lui şi 
credeau în adevăratul Mesia. Și era acolo Simon, un vrăjitor însemnat şi vestit, de care se mira 
toată Samaria, pentru lucrurile sale vrăjitoreşti, şi toţi îl cinsteau pe el ca pe un mare om. Acesta, 
văzînd minunile cele mari care se făceau acolo, minuni ale lui Dumnezeu, care se săvîrșeau prin 
rugăciunile lui Filip, şi auzind buna lui vestire pentru împărăţia lui Dumnezeu şi pentru numele 
lui Iisus Hristos, a crezut şi s-a botezat împreună cu ceilalți. 


Odată, i s-a arătat lui Filip îngerul Domnului care i-a poruncit ca să meargă spre miazăzi 
pe calea ce se coboară din Ierusalim la Gaza. Și mergînd Filip acolo, a aflat pe un bărbat arap, 
famenul Candachiei, împărăteasa arapilor, care, venind pentru închinăciune la Ierusalim, se 
întorcea la Gaza pe care o stăpînea. Și şezînd în căruţă, citea cărțile prooroceşti. Pe acest famen 
l-a învăţat apostolul Filip credinţa în Domnul nostru lisus Hristos şi l-a botezat. lar după Sfîntul 
Botez a fost răpit de înger şi dus la Azot și acolo, umblînd prin cetăți, propovăduia cuvîntul lui 
Dumnezeu. După aceea Filip a venit iarăşi în Cezareea, unde își avea casa, şi a vieţuit într-însa 
împreună cu cele patru fiice ale sale, care erau fecioare și proorociţe. Apoi iarăşi s-a întors la 
Ierusalim, unde Sfinţii Apostoli l-au hirotonit episcop şi l-au trimis în Trallia Asiei să 
propovăduiască. Acolo pe mulţi, întorcîndu-i la Hristos, i-a botezat şi, făcînd minuni mari, la 
adînci bătrîneți s-a dus către Domnul. 


26. VIAŢA CUVIOSULUI PĂRINTELUI NOSTRU TEOFAN 
MĂRTURISITORUL, FĂCĂTORUL DE CANOANE 


(11 OCTOMBRIE) 


Cuviosul Teofan s-a născut din părinți drepteredincioşi, care vieţuiau în Palestina şi se 
întreceau în iubirea pentru străini. Cuviosul Teofan îl avea frate pe Teodor, care mai pe urmă a 
fost însemnat în pătimirea pentru sfintele icoane. Deci, prin sîrguința născătorilor, Teofan 
împreună cu fratele său Teodor s-au deprins la toată înțelepciunea cărților şi au devenit iscusiți 
filozofi. Cunoscînd nestatornicia și deşertăciunea acestei lumi, au lăsat toate şi au mers în lavra 
Sfîntului Sava şi au intrat în viaţa monahicească, în care petreceau în post, în rugăciuni şi în 
toate faptele bune. Teodor s-a învrednicit de rînduiala preoțească pentru bunătatea vieţii lui. 
Apoi s-a pornit în acea vreme nelegiuita luptă împotriva icoanelor, care a tulburat toată Biserica 
lui Dumnezeu, vreme în care mulţi erau prigoniți şi schingiuiți pentru cinstirea sfintelor icoane. 


Atunci, aceşti preaînțelepți învăţători şi apărători ai dreptei credinţe au fost trimişi de 
Patriarhul Ierusalimului la împăratul Leon, ca nişte mieluşei înaintea unui lup, ca să-l mustre 
pentru păgînătatea lui. ar ei, ducîndu-se, au stat înaintea celui potrivnic lui Dumnezeu şi cu 
îndrăzneală l-au mustrat pentru păgînătatea lui. Pentru acest lucru au pătimit mult nu numai de 
la împăratul acela, ci şi de la alți împărați care i-au urmat, adică de la Mihail Valvul şi de la 
Teofil, răbdînd tot felul de chinuri, bătăi şi temniţă, foame şi sete, răni, surghiunuri și numeroase 
suferințe. Pentru că peste douăzeci de ani au fost prigoniţi şi munciţi de luptătorii de icoane, 
începînd cu anul opt sute şaptesprezece pînă în anul opt sute patruzeci şi doi, după Hristos. Și 


în acele suferințe, Sfintul Teofil s-a sfîrșit. Deci facem pomenirea lui în ziua a douăzeci şi șaptea 
a lunii decembrie. lar Teofan a ajuns împăciuirea Bisericii, pentru că Mihail, fiul lui Teofil, 
luînd sceptrul împărăției grecești, împreună cu maica sa Teodora, au adus sfintele icoane în 
Biserica lui Dumnezeu și, închinîndu-se la ele, au întors pe toţi sfinţii din surghiun şi i-au cinstit 
foarte mult. Atunci şi Sfîntul Teofan s-a întors şi a fost așezat Mitropolit al Bisericii din Niceea, 
fund hirotonit de patriarhul Metodie, care a surpat eresul luptătorilor de icoane. Sfîntul Teofan 
a alcătuit Canon (cîntări) pentru cinstirea sfintelor icoane. Lăsînd alte multe canoane şi cîntări 
folositoare Bisericii lui Hristos, a trecut din viaţa de aici către Domnul şi după multe și 
dureroase osteneli se sălăşluieşte în cereasca odihnă. 


27. MINUNEA CE S-A FĂCUT DE ICOANA DOMNULUI NOSTRU IISUS 
HRISTOS 


(11 OCTOMBRIE) 


În cetatea Viritului locuia un creştin într-o casă, aproape de școala evreiască, şi avea o 
icoană pe care era zugrăvit chipul Domnului nostru lisus Hristos. Iar după o vreme a vîndut 
casa aceea şi a cumpărat altă casă, luîndu-şi toate lucrurile afară numai de icoana Domnului, 
care a rămas acolo. Şi aceasta s-a făcut după rînduiala lui Dumnezeu. În acea casă unde era 
icoana Domnului s-a sălăşluit un evreu şi, aducîndu-şi lucrurile sale, locuia acolo, dar n-a văzut 
că icoana Domnului era în casă. 


După cîtăva vreme a chemat la ospăț pe alt evreu, prieten al său, şi, ospătînd amîndoi, 
evreul cel venit în vizită a privit spre peretele casei şi a văzut icoana Domnului, apoi a zis celui 
ce-l chemase: "Cum tu, fiind evreu, ţii în casă această icoană?” Iar evreul care locuia acolo a 
început a se jura şi a se blestema, zicînd că pînă acum n-a văzut icoana acolo. Plecînd acel 
evreu, a clevetit la preoții lor, spunînd că prietenul său are în casă icoana lui lisus Nazarineanul. 
Şi toţi s-au umplut de mînie, dar au tăcut atunci pentru că se făcuse seară. 


A doua zi s-a adunat mult popor și împreună cu arhierei și bătrîni au mers la casa unde 
era icoana Domnului. Şi intrînd înăuntru au găsit icoana pe care au scos-o afară și au pus-o în 
mijlocul lor, zicînd: "Precum părinţii noștri au batjocorit pe lisus, aşa şi noi să facem cu această 
icoană". Şi au început a scuipa icoana şi a lovi chipul lui lisus Hristos de o parte şi de alta. După 
aceea au zis: "Am auzit că părinţii noştri pe lemn L-au răstignit pe lisus, deci să facem şi noi la 
fel cu această icoană”. Și luînd piroane, le-au bătut în chipul Lui, în mîinile şi picioarele Lui şi 
punînd în trestie un burete de oţet l-au lipit de gura Domnului. După aceasta au adus o suliță și 
au poruncit unuia ca să împungă coasta Domnului. 


Cum a lovit acela cu sulița în icoană, îndată a început a curge sînge şi apă. Și frică mare 
i-a cuprins pe toţi evreii care au văzut acea preamărită minune și au umplut un vas din sîngele 
şi apa care au curs. Apoi au făcut sfat, zicînd: "Să aducem şchiopi, orbi şi îndrăciţi şi să-i stropim 
cu sîngele acesta şi de se vor vindeca toţi, vom crede şi noi în Cel răstignit, pentru că ne-a 
cuprins frica de minunea aceasta". Au adus mai întîi un olog din naştere şi, cum l-au stropit cu 
sîngele cel curs din icoana lui lisus Hristos, îndată a sărit ologul acela şi s-a făcut cu totul 
sănătos. După aceasta au adus nişte orbi pe care, stropindu-i cu sîngele lui Hristos, aceştia îndată 
au văzut. Apoi au adus o mulțime de îndrăciţi care s-au vindecat tot prin stropirea cu acel sînge. 
Despre aceasta s-a dus vestea în toată cetatea şi toți au alergat să vadă minunea, aducînd pe 
bolnavii lor; pe cei slăbănogi şi uscați, pe cei care se tîrau şi toți luau tămăduire de bolile lor. 
Atunci tot poporul evreiesc care era acolo a crezut în Domnul nostru lisus Hristos şi, căzînd 


înaintea icoanei Domnului, au strigat cu lacrimi, zicînd: "Mărire ie, Hristoase, Fiul lui 
Dumnezeu, că faci minuni ca acestea. Mărire Ţie, Hristoase Dumnezeule, că deşi părinţii noştri 
Te-au răstignit, noi credem în Tine şi primește-ne pe noi care credem în Tine, Stăpîne”. 


Toţi evreii din cetatea aceea, bărbaţi, femei şi copii, venind la episcop, l-au rugat cu tot 
dinadinsul să-i lumineze cu Sfîntul Botez. Şi i-au arătat episcopului icoana Domnului precum 
Şi sîngele şi apa care au curs din ea, spunînd toate batjocurile care au fost făcute acelei sfinte 
icoane. lar episcopul, văzîndu-i că s-au pocăit cu adevărat, i-a primit cu bucurie și, învățîndu-i 
sfînta credinţă, i-a botezat pe toţi, cu femei şi copii, iar şcoala lor a făcut-o Biserică Domnului 
nostru lisus Hristos. Atunci a fost mare bucurie în cetatea aceea, nu numai pentru neputincioşii 
care au fost tămăduiţi, ci şi pentru necredincioşii evrei care s-au botezat, căci au primit sfînta 
credinţă pentru minunea care s-a făcut de icoana Domnului. Pentru aceasta, toţi, cu credință și 
cu dragoste, să facă închinăciune sfintelor icoane, întru cinstirea şi mărirea chipului Ipostasului 
lui Dumnezeu, care s-a aflat în chipul omenesc al Domnului nostru lisus Hristos, Căruia, 
împreună cu Dumnezeu Tatăl şi cu Sfîntul Duh, I se cuvine de la toți închinăciunea, în vecii 
vecilor. Amin. 


În această zi mai facem pomenire şi pentru Sfintele Muceniţe Zenaida şi Filonida, 
rudeniile Sfîntului Apostol Pavel, care, lăsîndu-și averile lor şi lepădîndu-se de cele lumești, au 
mers la cetatea Dimitriadului și şi-au petrecut viaţa lor într-o peşteră, tămăduind cu ajutorul 
puterii lui Hristos cei care Îl propovăduiau, toate bolile oamenilor care veneau la ele, încât pe 
mulţi i-au adus la sfînta credință. Şi pornindu-se cu mînie necurații închinători de idoli au 
năvălit noaptea la ele şi le-au ucis cu pietre. Și astfel au adormit cu fericitul somn. 


Tot în această zi mai facem și pomenirea Sinodului al șaptelea ecumenic, care a avut loc 
în vremea împăratului Constantin, şi a maicii lui Irina, şi în vremea lui Tarasie, Patriarhul 
Constantinopolului, adică Sinodului celor trei sute şaizeci şi şapte de sfinți părinţi care s-au 
adunat în Niceea pentru a doua oară, contra luptătorilor de icoane, pe care i-au şi blestemat, 
apoi au învăţat ca sfintele icoane să fie cinstite şi să li se dea cuviincioasa închinăciune. 


28. PATIMIREA SFINȚILOR MUCENICI TARAH, PROV ŞI ANDRONIC 
(12 OCTOMBRIE) 


HOLY MARTIR 


DRONICUS 


În vremea împărăției lui Dioclețian şi Maximilian, fiind în Tarsul Ciliciei judecător 
Numerie Maxim Antipatul, au fost prinşi trei creștini: Tarah, Prov şi Andronic în cetatea 
Pompeopoliei, care au fost duşi la judecată înaintea lui Antipatul. Și privind spre dînşii Maxim 
Antipatul, l-a văzut pe Tarah bărbat bătrîn şi cinstit şi a zis către dînsul: "Cum te numeşti? Căci 
pe tine se cade mai întîi a te întreba, ca pe cel mai bătrîn dintre toți”. Iar Tarah a răspuns: "Sînt 
creştin”. Şi i-a zis Antipatul: "Nu-mi spune mie credinţa ta cea necurată, ci spune-mi numele 
tău". lar Tarah iarăși a zis: "Sînt creştin”. Apoi Maxim a zis slujitorilor care erau acolo: "Bateţi- 
| peste gură şi spuneţi-i să nu răspundă aşa înaintea judecătorului”. Iar Tarah, în timp ce era 
bătut, zicea: "Eu vă spun că sînt creștin şi acest nume îmi este mai scump decît numele cel dat 
de părinții mei. lar dacă vreți să-l ştiţi şi pe acesta, vă spun că părinţii mei m-au numit Tarah, 
iar cînd eram ostaş mă numeau Victor”. Apoi Maxim Antipatul l-a întrebat pe el: "De ce neam 
eşti, Tarahe?" A răspuns Tarah: "Sînt de neam roman şi am slulbă de ostaş şi sînt născut în 
Claudiopol, cetatea Siriei şi pentru că sînt creştin am lăsat ostăşia”. 


Antipatul i-a zis: "Nevrednic ai fost de a fi ostaş, însă spune-mi cum ai ieşit din oaste?" 
Iar Tarah i-a răspuns: "L-am rugat pe Publion voievodul şi m-a eliberat". Maxim Antipatul a 
zis: "Cruţă-ți bătrînețile tale şi ascultă porunca împăraților noştri ca să ai cinste de la mine. 
Apropie-te şi jertfeşte zeilor noştri, de vreme ce și împărații care stăpînesc lumea se închină 
lor”. lar Tarah a răspuns: "S-au rătăcit, fiind înşelați de Satana". Atunci Antipatul a zis către 
slujitori: "Sfărmaţi-i fălcile, căci grăieşte împotriva împăraților, spunînd că aceştia s-au rătăcit". 
lar Tarah a zis: "Am grăit şi voi grăi astfel, de vreme ce s-au rătăcit ca nişte oameni”. lar 
Antipatul a zis: "Lasă-ţi nebunia ta şi jertfeşte zeilor noştri". Tarah răspunse: "Eu Dumnezeului 
meu îi slujesc şi Îi aduc jertfă nu cu sînge, ci cu inimă curată". Antipatul a zis: "Te sfătuiesc să- 
ți cruți bătrîneţile tale şi să laşi deşertăciunea creștinească şi să jertfeşti zeilor”. Tarah i-a zis din 
nou: "Nu voi face această fărădelege de vreme ce iubesc Legea Dumnezeului meu și nu mă voi 
depărta de la EI". Antipatul a zis: "Alta este legea pe care se cade a o păzi". lar Tarah a răspuns: 
"O! ce nebunie! Pieritoare este legea voastră care vă poruncește vouă, păgînilor, să cinstiți 
pietrele şi lemnele, lucruri făcute de mîini omenești și să vă închinaţi lor”. Şi Antipatul a 
poruncit celor ce stăteau de faţă să-l lovească pe Tarah peste grumaz, iar mucenicul, răbdînd 
loviturile, zicea: "Nu mă voi depărta de la mărturisirea aceasta care mă mâîntuieşte”. Antipatul 
a zis: "Eu te voi întoarce de la această nebunie şi te voi face înţelegător”. 


Mucenicul i-a zis: "Fă ceea ce voieşti, ai stăpînire asupra trupului meu, dar nu şi asupra 
sufletului meu". Maxim Antipatul a spus: "Dezbrăcați hainele de pe dînsul şi să fie bătut cu 
toiege". Iar Tarah, pe cînd era bătut, grăia: "Acum într-adevăr m-ai făcut înţelept şi priceput, 
căci cu aceste bătăi mai mult nădăjduiesc spre Dumnezeu şi spre Fiul Lui”. lar Antipatul a zis: 
"Nedreptule şi blestematule! Ai spus înainte că unui Dumnezeu slujeşti, şi acum mărturisești 
doi, adică pe Dumnezeu şi pe Hristos, Fiul Lui. Apoi cum slujeşti la acești doi, iar de zeii noștri 
cei mulți te lepezi?" A răspuns Tarah: "Eu mărturisesc pe Unul, adevăratul Dumnezeu". A zis 
antipatul: "N-ai numit tu pe Dumnezeu și pe Hristos?" 


Tarah i-a zis: "Hristos este Fiul lui Dumnezeu, deopotrivă după Dumnezeire cu Tatăl şi 
cu Duhul Sfînt, nădejdea tuturor creștinilor; şi, pătimind pentru El, ne mîntuim”. Maxim 
Antipatul a zis: "Lasă vorba multă şi jertfeşte zeilor noştri". lar Tarah a răspuns: "Nu sînt mare 
vorbitor, dar grăiesc adevărul; tot aşa am crezut şi acum şaizeci şi cinci de ani şi de la adevăr 
nu mă îndepărtez". lar un sutaș, cu numele Dimitrie, care era acolo, a zis: "O! omule, cruţă-te 
pe tine şi închină-te zeilor, ascultă sfatul meu". Tarah a răspuns: "Depărtează-te de la mine cu 
sfatul tău, slujitor al Satanei". Apoi Maxim Antipatul a poruncit ca pătimitorul lui Hristos să fie 
legat cu lanţuri mari de fier și să fie aruncat în temniță. După aceea antipatul a zis către slujitor: 
"Aduceţi-mi pe altul”. lar Dimitrie sutaşul a zis: "Iată, stăpîne, stă de față înaintea ta”. 


Iar Numerie Maxim Antipatul, văzînd pe celălalt creştin stînd înaintea lui, a zis: "Spune- 
mi mai întîi numele tău". Iar cel ce stătea înaintea lui a răspuns: "Cel dintîi și cel mai cinstit 
nume pe care îl am este numele de creştin, iar celălalt nume, pus de oameni, este Prov”. 
Antipatul l-a întrebat: "De ce neam ești Prove?" lar Prov a răspuns: "Tatăl meu era din Tracia 
şi eu m-am născut în Perghia Pamfiliei şi sînt creştin”. Maxim Antipatul a zis: "La nimic nu-ţi 
foloseşte numele de creştin. Ascultă-mă pe mine, jertfeşte zeilor dacă vrei să fii cinstit de boieri 
şi nouă să ne fii prieten". Prov a răspuns: "Nu voiesc cinste de la stăpînitori și nu doresc prietenia 
voastră, pentru că slava şi mulțimea bogățiilor mele le-am lăsat ca să slujesc Dumnezeului Celui 
viu". Antipatul a zis: "Dezbrăcaţi-l, întindeți-l jos și bateţi-l cu vîne de bou". Și bătîndu-l pe 
Sfîntul Prov, sutașul Dimitrie, i-a zis: "O! omule, vezi sîngele tău curgînd pe pămînt, deci cruță- 
te pe tine”. 


Prov i-a răspuns: "Trupul meu este în mijlocul vostru, dar chinurile nu mă clatină în 
credinţa mea". Maxim Antipatul a zis: "Oare lăsa-vei deşertăciunea ta, ori vei rămîne în 
împietrirea ta?" Atunci Prov i-a zis: "Nu sînt deşert, ci sînt mai îmbărbătat decît voi întru 
Domnul”. Atunci Antipatul a zis către slujitori: "Întoarceţi-l şi bateţi-l și pe pîntece”. Iar Prov, 
în acea cumplită bătaie a zis: "Doamne ajută-mi mie, robul Tău". Antipatul a spus slujitorilor 
săi: "Bateţi-l şi-l întrebaţi: unde este ajutorul lui?" Prov a răspuns: "Ajutorul meu îmi ajută și- 
mi va ajuta, pentru că nesocotesc chinurile tale la care mă supui şi nu mă plec din cauza lor la 
voia ta". Maxim Antipatul a zis: "Caută la trupul tău, ticălosule, pentru că pămîntul s-a umplut 
de sîngele tău”. Prov i-a răspuns: "Aceasta s-o ştii: atunci cînd trupul meu pătimeşte pentru 
Hristos, sufletul meu se tămăduieşte şi învie". Și judecătorul a poruncit ca să înceteze de a-l mai 
bate pe sfînt şi a zis: "Legaţi-i cu fiare mîinile şi picioarele şi aruncaţi-l în temniţă şi să nu lăsați 
pe nimeni să meargă la dînsul și să nu aibă nimeni grijă de el". 


După aceasta, la porunca lui Maxim Antipatul, a fost adus la judecată al treilea creștin 
şi fiind întrebat ce nume are acesta a răspuns: "Sînt creştin”. Antipatul a zis: "Cei care au fost 
aici înaintea ta nici un folos n-au avut de numele acesta, de aceea ţi se cade ca în alt chip să 
răspunzi". lar el a răspuns: "Numele de obşte între oameni îmi este Andronic". Maxim Antipatul 
i-a zis: "De ce neam ești Andronic?" Andronic a răspuns: "Sînt de neam cinstit, fiu al unuia 
dintre cei mai de frunte cetățeni ai Efesului”. Apoi Maxim Antipatul i-a spus: "Cruţă-te pe tine 
şi ascultă-mă ca pe un tată, pentru că cei care au fost înaintea ta aici şi au grăit vorbe nebune 
nimic bun n-au aflat, iar tu cinstește pe zeii care sînt mai mari Și sînt părinții noștri”. Andronic 
i-a zis: "Bine i-ai numit pe ei părinți; căci voi aveţi tată pe Satana şi sînteți fii ai diavolului și 
faceţi voia lui". Maxim Antipatul a zis: "Tot încă mă defăimezi pe mine, tinere? Oare nu ştii că 
acum îţi sînt pregătite chinurile cele grozave?" 


Andronic a răspuns: "Nu cumva ţi se pare judecătorule că eu sînt nebun ca să fiu mai 
prejos decît pătimitorii care au fost înaintea mea? Sînt gata la toate chinurile" Iar sutașul 
Dimitrie a zis către Andronic: "Ticălosule, ascultă porunca mai înainte de a-ţi cădea carnea de 
pe oase". ar Andronic i-a răspuns: "Mai bine este să piară trupul meu, decît să faceți cu sufletul 
meu ceea ce voiţi”. Maxim Antipatul a zis: "Ascultă de noi și jertfeşte zeilor, mai înainte de a 
pieri”. Andronic a răspuns: "Din tinerețele mele niciodată n-am slujit zeilor şi nici acum nu voi 
jertfi lor”. Iar Maxim Antipatul a zis: "Răniţi-i trupul”. Apoi Anxie, un sutaș din altă ceată, stînd 
acolo a zis către Andronic: "Supune-te antipatului, căci ca un tată te sfătuiesc să faci aceasta”. 
Andronic i-a răspuns: "Eşti bătrîn și nu ai înţelepciune dacă îmi dai un asemenea sfat ca să mă 
închin pietrelor şi să jertfesc diavolilor”. lar cînd era bătut, antipatul i-a zis: "Au nu simți 
durerile în aceste chinuri cumplite? Pentru ce nu ai milă de tine însuţi și nu te depărtezi de la 
deșertăciunea ta care nu poate să te mîntuiască pe tine?" Andronic i-a răspuns: "Aceea ce tu 
numeşti deșertăciune îmi este mărturisire foarte bună, căci am toată nădejdea în Domnul, iar 
înțelepciunea ta cea vremelnică va pieri cu moarte veşnică". Antipatul i-a zis: "Cine te-a învăţat 
nebunia aceasta?" lar Andronic a răspuns: "Cuvîntul cel ce viază şi întru care viem, Domnul 
din ceruri este nădejdea învierii noastre". Maxim Antipatul a zis: "Lasă-ţi nebunia ta pînă ce nu 
începem a te chinui cu cele mai cumplite chinuri”. Andronic a răspuns: "Trupul meu este pus 
înaintea ta. Ai stăpînire asupra lui, fă cu el ce voieşti”. Antipatul a zis: "Bateţi-l peste gură”. 
Andronic a răspuns: "Să vadă Domnul pentru ce mă chinui ca pe un ucigaș de oameni”. 


Iarăşi a zis antipatul: "Pentru ce nu asculți poruncile împărătești și socoteşti întru nimic 
judecata mea?". Andronic a răspuns: "Pentru că nădăjduiesc spre Dumnezeu și spre mila și 
dreptatea Lui, de aceea cutez şi pătimesc toate acestea". Judecătorul a zis: "O! vrednicule de 
moarte! Oare au greşit împărații?" Andronic i-a răspuns: "În adevăr au greșit, căci de veţi voi 
să înţelegeţi, veţi cunoaşte că este mare păcat și fărădelege a aduce jertfe diavolilor”. Iar 


judecătorul a zis către cel care îl bătea: "Întoarceți-l şi împungeţi-l între coaste". Şi Andronic îi 
grăia: "Înaintea ta sînt, chinuie-mi trupul cum voiești”. Şi aceasta făcîndu-se, Andronic a zis: 
"S-a întărit în bătăi trupul meu”. Judecătorul a răspuns: "După puţin timp nu vei mai fi”. 
Andronic a răspuns: "Nu mă tem de îngrozirea ta. Cugetul meu este mai bun decît scornirile 
răutăţii tale, de aceea nu mă îngrijesc de chinuri”. lar antipatul a zis către slujitori: "Puneţi fiare 
pe grumazul lui, ferecaţi-i picioarele şi să faceți de strajă lîngă el". 


După un timp oarecare, Numerie Maxim Antipatul a venit iarăşi la judecată şi i-a supus 
pe creştini la întrebări. Mai întîi a silit pe Tarah, ca fiind cel mai bătrîn, să jertfească idolilor, 
făgăduindu-i mare cinste. lar după ce Tarah, nu numai că nu s-a supus, ci chiar răspundea cu 
asprime judecătorului, atunci judecătorul a poruncit ca să-i sfărime gura cu pietre şi să-i 
zdrobească dinții. Apoi a zis către slujitori: "Aduceţi foc și întindeţi-i mîinile şi puneţi foc pe 
dînsele". Tarah a zis: "Nu mă tem de focul tău vremelnic, ci mă tem ca nu cumva, învoindu-mă 
cu păgînătatea ta, să cad în focul cel nestins". Și cînd au pus foc pe mîinile lui, Maxim Antipatul 
i-a zis: "lată, se ard cu foc mîinile tale. Pentru ce nu-ți laşi nebunia ta şi nu jertfești zeilor?” 
Tarah a răspuns: "Cu asprimea ta vrei să mă aduci la această nebunie, încît să mă învoiesc cu 
dorinţa ta? Să ştii că, avînd ajutorul Dumnezeului meu, mă întăresc întru toate şi sînt gata la 
toate chinurile ce-mi pregăteşti”. După aceasta antipatul a poruncit să-l spînzure cu capul în jos 
şi să pună fum otrăvitor dedesubt; amestecînd apoi oţet cu sare, să-l toarne în nările lui. Și 
chinuind în multe chipuri pe Prov şi pe Andronic, bătîndu-i, arzîndu-i, strujindu-i cu fiare 
ascuţite şi presărîndu-le sare pe răni, dar nesporind nimic, a poruncit să-i pună în lanţuri pînă a 
doua zi. 


A doua zi Maxim Antipatul a zis către Dimitrie sutașul: "Să chemi la mine pe necuraţii 
creștini”. Sutaşul i-a răspuns: "lată, stau înaintea ta, stăpîne". Antipatul a zis către Tarah: "Tot 
nu te-ai săturat de chinuri, de bătăi şi de lanţuri? Ascultă-mă, Tarahe, lasă-ţi credinţa ta care nu- 
ți foloseşte la nimic şi jertfeşte zeilor prin care toate se ţin”. Tarah a răspuns: "Nu poate să fie 
neadevăr mai mare decît acesta, de vreme ce nu aceștia au putut să rînduiască lumea aceasta, 
căci lor le este gătit focul şi veşnicile munci şi nu numai lor, ci şi tuturor celor ce fac voia lor”. 
Antipatul a zis: "Dar nu încetezi nici acum, necuratule? Nu ştii că pentru cuvintele tale fără de 
rușine îndată voi lua capul tău şi așa mai curînd vei sfiîrşi cu chinurile?" Tarah a răspuns: 
"Aceasta am dorit de la început ca să se scurteze durerile mele cu moarte grabnică, iar acum 
lungește-mi chinurile ca să crească întru Domnul puterea credinței mele”. Atunci antipatul a 
zis: "Vor pătimi cu tine şi prietenii tăi şi vor muri după lege". 


Tarah a răspuns: "Vorbeşti nebunie, făgăduindu-ne nouă moarte: pentru că numai acei 
care fac răutăți mor, iar noi cei ce nu ştim răul şi pătimim pentru Domnul nostru, aşteptăm ca 
de la Dînsul să luăm răsplată”. Antipatul a zis: "Blestematule și necuratule! Ce fel de răsplată 
aşteptaţi, cînd vieţuiţi întru fărădelege?" Tarah i-a răspuns: "Nu se cade ţie, necredinciosule, să 
ştii ce fel de răsplătire ne-a pregătit nouă Domnul în ceruri, pentru care răbdăm furia mîniei 
tale". Maxim a zis: "Dar grăieşti cu mine cu așa îndrăzneală ca şi cum ai fi prietenul meu?" lar 
Tarah a răspuns: "Nu sînt prietenul tău, dar fiind întărit de Dumnezeu am voie să grăiesc aşa şi 
nimeni nu poate să mă oprescă". Şi Maxim a zis: "Îndrăzneala pe care o ai tu o voi dezrădăcina 
din tine, necuratule!" Tarah a răspuns: "Nimeni nu poate să ia această putere de la mine, nici 
tu, nici împărații tăi, nici tatăl vostru Satana". 


Maxim Antipatul a zis: "Legaţi-l, de vreme ce este nebun". Tarah a răspuns: "De aș fi 
fost nebun, m-aș fi învoit cu păgînătatea ta". Antipatul, legînd pe sfînt, 1-a zis: "Jertfeşte zeilor 
mai înainte, pînă ce nu te voi chinui după faptele tale”. Tarah a răspuns: "Fă ceea ce voieşti, 
necuratule!" Și Maxim a zis: "Să nu socoteşti că te voi pierde deodată, ci neîncetat te voi chinui 


pînă te voi ucide, iar rămăşiţele trupului tău le voi da spre hrană fiarelor". Atunci Tarah i-a spus: 
"Nu făgădui cu cuvintele, ci cu lucrul. Fă degrabă ceea ce voieşti să faci". lar Maxim i-a zis: 
"Socoteşti că după moartea ta niște femei oarecare vor îngropa cu arome trupul tău?" Și în 
continuare a spus: "De aceea am să am grijă ca să pierd cu desăvîrşire trupul tău". Și Tarah a 
răspuns: "Și acum şi după moarte fă ce vrei cu trupul meu". Maxim i-a zis din nou: "Jertfește 
mai întîi zeilor”. Iar Tarah i-a răspuns: "Nelegiuitule, ţi-am spus de atîtea ori că nu voi jertfi 
zeilor”. Atunci Maxim, judecătorul, a spus către slujitori: "Sfărmaţi-i faţa şi gura". Şi făcîndu- 
se acestea, Tarah a grăit: "Faţa mea ai pierdut-o, iar sufletul mi l-ai înviat”. 


Judecătorul a zis: "Ticălosule, încetează cu vorbele tale cele deşarte şi jertfește zeilor, 
ca să te poţi izbăvi de chinurile acestea”. Tarah a răspuns: "Mă socoteşti că sînt nebun și că, 
nădăjduind spre Domnul, nu voi putea petrece în cer? Tu viețuiești cu trupul o vreme, iar 
sufletul tău în veci ţi-l vei pierde". Atunci antipatul a zis către slujitori: "Înroşiţi o ţeapă de fier 
şi puneţi-o în fălcile lui”. Răbdînd şi aceasta, Tarah a zis: "Şi mai mari decît aceste chinuri de 
îmi vei face, nu vei îndupleca pe robul lui Dumnezeu să jertfească idolilor”. Apoi judecătorul a 
poruncit ca, aducînd un brici, să-i fie tăiate urechile şi să-i fie jupuită pielea de pe cap şi să-i 
pună cărbuni aprinși pe cap. lar Tarah grăia: "Chiar de vei porunci să-mi jupoaie tot trupul, nu 
mă voi depărta de la Dumnezeul meu Care mă întărește ca să sufăr armele războiului tău”. 
Făcîndu-se toate acestea, antipatul a zis: "Ardeţi în foc alte țepușe şi le puneţi la subţiorile lui”. 
Şi Tarah, răbdînd şi aceasta, grăia: "Să caute Domnul din ceruri şi să te judece pe tine”. Și 
antipatul l-a întrebat: "Pe care domn chemi, blestematule"”. Iar Tarah a răspuns: "Chem pe 
Domnul pe care tu nu-L știi, pe Cel ce va răsplăti fiecăruia după faptele lui”. Iar antipatul a 
poruncit ca să fie pus sub strajă şi să fie adus altul la cercetare. Dimitrie sutaşul a zis: "lată 
stăpîne, înaintea ta stă Prov”. Şi antipatul a grăit: "Te sfătuiesc pe tine, Prove, să iei seama să 
nu cazi în chinuri ca cel de mai înaintea ta, care a stat în a lui încăpăţinare şi s-a căit de aceasta; 
deci jertfeşte acuma zeilor ca să fii cinstit şi de noi și de zei!" 


A răspuns Prov: "Gîndul nostru este unul; cu o inimă slujim lui Dumnezeu, iar tu nu 
nădăjdui să auzi altceva de la noi, căci destule ai auzit şi ai văzut şi ştii că nu poţi să ne întorci 
pe noi de la Dumnezeu. lată, înaintea ta stau astăzi, neînspăimîntîndu-mă de cel cu care mă 
îngrozeşti. Deci ce aştepţi mai mult?" Antipatul a zis: "V-aţi sfătuit întru răutatea voastră să vă 
lepădaţi de zei”. Apoi a poruncit ca să-l lege şi să-l spînzure cu capul în jos, zicîndu-i: "Cruţă- 
ți trupul mai înainte de a te chinui, pentru că vezi ce fel de chinuri sînt pregătite pentru tine”. 
Prov i-a răspuns: "Fă ce vrei, căci toate chinurile cele gătite pentru mine vor fi spre mîngiierea 
sufletului meu". Iar antipatul a zis către slujitori: "Ardeţi țepile și frigeţi-i coapsele lui ca să nu 
mai vorbească ca un nebun". lar Prov a grăit: "Pe cît de nebun mă socoteşti că sînt, pe atît de 
înțelept sînt în Legea Dumnezeului meu". Antipatul iarăși a zis către slujitori: "Ţepile cele arse 
în foc să le înfigeți în spatele lui”. Iar Prov, răbdînd, a grăit: "Să vadă Domnul din ceruri 
smerenia şi răbdarea mea". 


După aceasta, judecătorul a poruncit să aducă zeilor jertfă de carne şi vin şi a zis: 
"Turnaţi-i pe gît vinul şi carnea să 1-0 băgaţi cu de-a sila în gura lui". Şi cînd slujitorii făceau 
aceasta, Prov a zis: "Să caute Domnul dintru înălțimea scaunului Său şi să vadă sila aceasta şi 
să te judece pentru fapta ta”. Judecătorul a zis: "Multe ai răbdat, ticălosule, şi iată, acum ai 
primit jertfă”. A răspuns Prov: "N-ai făcut un lucru mare că m-ai silit. Domnul cunoaște voia 
mea". lar Maxim judecătorul a zis: "Ai mîncat şi ai băut din cele jertfite zeilor”. Și Prov a 
răspuns: "Ştie Domnul şi vede silnicia pe care o rabd". Și judecătorul a poruncit slugilor sale: 
"Împungcţi-i pulpele cu ţepușe înroşite în foc". Iar Prov i-a zis: "Nici focul, nici chinurile, nici 
tatăl tău, Satana, nu vor putea să-l înduplece pe robul lui Dumnezeu de la mărturisirea lui”. 
Antipatul a zis: "Înroşiţi în foc piroane ascuţite, ca să le bateţi în mîinile lui”. 


Prov a grăit: "Mulţumesc Ție, Doamne, că ai făcut ca şi mîinile mele să pătimească 
pentru numele Tău". Antipatul a zis: "Pentru chinurile cele multe ţi-ai pierdut mintea”. A 
răspuns Prov: "Stăpînirea ta cea mare nu numai că te-a înnebunit, ci te-a și orbit, pentru că nu 
ştii ce faci". Antipatul a zis: "Neputinciosule cu trupul, îndrăzneşti a grăi unele ca acestea asupra 
mea, căci ţi-am lăsat ochii nevătămaţi?” Şi a poruncit să-i scoată ochii. Făcîndu-se şi aceasta, 
Prov a zis: "Deși ochii trupului meu i-ai luat, însă ochii cei vii ai credinţei nu vei putea să-i iei 
niciodată". Antipatul a zis: "După asemenea chinuri oare mai nădăjduiești să rămîi viu? Sau 
aştepţi ca să te lăsăm să mori cu pace?" Prov 1-a răspuns: "Pentru aceasta mă nevoiesc, ca să 
săvîrşesc mărturisirea cea bună și întregă și să fiu ucis de tine fără de milă”. lar antipatul a zis 
către slujitori: "Luaţi-l, de aici, legați-l şi să fie păzit de străji, ca să nu vină la dînsul cineva din 
cunoscuţii lui şi să-l fericească pentru chinurile îndurate”. 


După aceasta antipatul a zis: "Aduceţi-mi-l înainte pe Andronic". Sutașul a răspuns: 
"Iată, stăpîne, înaintea ta stă Andronic". Antipatul a zis către Andronic: "Jertfeşte zeilor ca să 
fu dezlegat din legături”. Şi Andronic a răspuns: "Să nu fie aceasta niciodată, o! judecătorule, 
ca să fac ceva împotriva Dumnezeului meu!". Antipatul a zis: "Eşti îndrăcit, Andronic”. lar 
Andronic i-a răspuns: "Dacă aş fi îndrăcit, eu m-aş fi învoit cu tine, dar mărturisind pe Domnul 
meu nu sînt îndrăcit, ci tu ești îndrăcit și orb, căci faci lucruri diavoleşti”. Antipatul a zis către 
slujitori: "Faceţi snopi de rogoz şi puneţi-i în ulei încins şi ardeţi-i pîntecele". Și slujitorii, 
îndată, dezlegîndu-l pe Andronic şi întinzîndu-l la pămînt, au pus o mulțime de rogoz în ulei 
încins şi l-au aprins pe pîntecele lui". lar Andronic grăia: "Chiar de mă vei arde cu totul, nu mă 
vei birui, necuratule, pentru că Domnul meu căruia mă închin mă ajută”. Antipatul a zis: 
"Înfierbîntaţi țepuşe şi puneţi-le între degetele lui”. 


Andronic a zis: "Vrăjmaş al lui Dumnezeu și nebunule! Eşti cu totul plin de scorniri 
diavolești. Vezi trupul meu topit de chinuri şi ţi se pare că mă tem de tine. Nu mă tem, căci am 
lîngă mine pe Hristos, Fiul lui Dumnezeu". Antipatul a zis: "Nelegiuitule, nu ştii pe cine chemi. 
Căci acest om a fost chinuit de Pilat, iar muncile suferite de El au fost scrise”. Atunci Andronic 
a spus: "Să amuţeşti, necuratule, căci nu ţi se cade ţie să grăieşti rău de Dînsul”. Iar antipatul a 
răspuns: "Ce folos îţi este ţie că nădăjduieşti spre Omul Acela pe care îl numești Hristos?” 
Andronic i-a răspuns: "Cu adevărat am folos şi mare răsplătire şi pentru EI rabd toate acestea”. 
Atunci antipatul a zis către slujitori: "Deschideţi-i gura şi puneţi-i în ea carne jertfită zeilor şi 
turnaţi vin”. Şi făcîndu-se acestea, Andronic a zis: "Doamne, Doamne, vezi nevoia ce rabd”. 
Antipatul i-a zis: "Pînă cînd vei pătimi în chinuri? Căci, iată, acum ai gustat jertfele zeilor 
noştri”. lar Andronic i-a răspuns: "Să piară toţi cei ce se închină idolilor celor ciopliţi, și tu și 
împărații tăi!" Antipatul i-a răspuns: "O! nebunule, batjocoreşti pe împărații care au adus pace 
pentru mulți ani?" lar Andronic a răspuns: "Eu am blestemat pe pierzătorii și băutorii de sînge, 
pe cei ce strică pacea, pe care Domnul cu braţul Său cel tare îi va tulbura şi-i va pierde”. Iar 
antipatul a zis către slujitori: "Puneţi un fier în gura lui și sfărmați-i dinții, apoi să-i tăiați limba 
lui cea hulitoare şi la urmă să i-o ardeţi cu foc, ca să se înveţe a nu mai huli pe împărați”. Și 
slujitorii au făcut toate cele poruncite de judecător și după aceasta l-au pus pe Andronic sub 
strajă. 


Pînă aici sînt pătimirile sfinților, cele scrise de notarii judecătorilor, care au scris chiar 
în vremea cînd sfinţii erau judecaţi și chinuiți. Iar celelalte pătimiri, precum şi moartea sfinţilor 
au fost scrise de trei bărbați dreptcredincioși: Macarie, Felix și Verie, care au fost de faţă la 
sfîrșitul sfinţilor mucenici şi au scris o carte pentru cei credincioşi, povestind cele ce urmează: 


"Numerie Maxim, antipatul Ciliciei, chemînd pe Terentian, jertfitorul Ciliciei, i-a 
poruncit ca a doua zi să fie pregătită priveliștea în care urma ca mucenicii să fie daţi spre 


mîncare fiarelor. Şi a doua zi de dimineaţă bărbaţii şi femeile au ieşit să vadă acea privelişte 
care avea loc cam la o mie de pași departe de cetate. Cînd s-a terminat pregătirea, Maxim 
Antipatul a mers să vadă, iar noi stam la un loc ascuns și priveam cu frică. Mai întîi a dat pe alți 
osîndiți să fie mîncaţi de fiare și care erau o mulțime. Apoi Maxim a poruncit ostașilor ca să-i 
aducă pe creștinii mucenici, Tarah, Prov şi Andronic. ar ostașii i-au silit pe oameni să-i aducă 
pe mucenici, pentru că ei nu puteau să umble din pricina rănilor celor multe. Iar noi, cînd i-am 
văzut pe ei mergînd la acel cumplit chin, întorcîndu-ne feţele, am plîns. Apoi i-au aruncat pe 
sfinți în mijlocul fiarelor și văzînd asemenea privelişte a intrat spaima în toţi şi au început a 
protesta împotriva lui Maxim care a judecat astfel. Şi mulți au plecat de la priveliștea aceea 
vorbind rău de Maxim şi de cruzimea lui cea de fiară. Maxim, văzînd acest lucru, a poruncit 
ostaşilor să-i însemne pe cei ce vorbeau rău despre el, ca mai pe urmă să cerceteze pricinile. 


Apoi a poruncit ca să fie slobozite fiarele asupra mucenicilor și pentru că ele nu s-au 
atins de dînşii, a poruncit să fie bătuţi toţi cei ce au rînduit priveliștea aceea, poruncindu-le ca 
să sloboadă alte fiare mai cumplite asupra mucenicilor. Şi a fost slobozit un urs, care în acea zi 
a ucis trei oameni. Și cînd s-a apropiat de Andronic, ursul a început să-i lingă rănile. lar 
Andronic îl întărîta pe urs ca să-l sfișie, dar ursul se arăta blînd. Atunci antipatul a poruncit 
purtătorilor de suliță să-l ucidă pe urs. Iar Terentian, temîndu-se de Maxim Antipatul, se sîrguia 
să dea drumul asupra mucenicilor unei leoaice care era trimisă din Antiohia de Irod. Și dînd 
drumul la leoaică, priveliștea a înfricoşat pe cei adunaţi acolo, pentru că leoaica, fugind încoace 
Şi în colo, voia să scape. Dar, venind la mucenici, şi-a plecat genunchii şi s-a culcat înaintea lui 
Tarah, iar el, alungînd-o cu mîna, o întărîta ca să-l mănînce, dar leoaica stătea lîngă Tarah de 
parcă era o oaie blîndă. Și s-a făcut zgomot mare atunci pentru acea minune. Și Maxim 
Antipatul, încruntîndu-se şi mîniindu-se cumplit, a poruncit slujitorilor săi s-o întărite pe 
leoaică. Şi leoaica, răcnind tare, s-a dus la ușă și a început să roadă uşa cu dinţii. Și poporul, 
temîndu-se, a început a striga: "Deschideţi ușa că leoaica o va sfărima". Maxim, mîniindu-se, a 
chemat pe Terentian şi i-a poruncit să-i ucidă pe sfinţii mucenici şi el i-a împuns cu săbiile şi a 
tăiat în bucăţi pe Tarah, Prov şi Andronic. 


Aşa s-au sfîrşit acești sfinți mucenici. Şi Maxim, plecînd de acolo, a lăsat ostaşi să 
străjuiască trupurile mucenicilor, poruncind ca trupurile lor să fie amestecate cu trupurile 
necuraților, ca să nu fie recunoscute și furate de creștini. lar noi, văzînd acestea, ne-am rugat 
Domnului ca să ne dea îndemînare să putem lua în taină trupurile lor. După aceasta, apropiindu- 
ne, am văzut pe străjeri cinînd şi stînd împrejurul focului aprins pentru straja nopții şi, plecînd 
genunchii, am rugat pe Domnul nostru lisus Hristos să împlinească dorința noastră şi să ne 
trimită ajutor din cer pentru a putea lua trupurile sfinților mucenici. Și îndată s-a cutremurat 
pămîntul de tunete şi fulgere şi de ploaie cu furtună. Noi iarăşi ne-am rugat și, apropiindu-ne 
de trupuri, am găsit focul stins şi nu mai era acolo nici un ostaş, pentru că toți fugiseră din 
pricina furtunii. Și am ridicat mîinile spre cer și l-am rugat pe Domnul să ne arate cu un semn 
adevărat care sînt moaştele sfinților mucenici, şi să le putem găsi pe cele adevărate în mulţimea 
de trupuri. Noaptea era foarte întunecoasă şi, deodată, trei luminări ca nişte stele s-au arătat 
deasupra moaștelor sfinților pe care, luîndu-le în taină, ne-am dus, călăuziți de luminile cele 
cereşti care mergeau înaintea noastră şi cărora noi le-am urmat; am trecut de cealaltă parte a 
muntelui și după aceea luminile cele cereşti nu s-au mai văzut. Găsind acolo o peşteră săpată în 
piatră, am pus trupurile sfinților acolo şi am întărit intrarea ca să nu fie aflată de cei 
necredincioşi. După aceasta am mers în cetate ca să aflăm ce se întîmplă și i-am găsit pe străjeri 
uciși de Maxim. lar noi am mulțumit Domnului nostru lisus Hristos care viețuieşte în vecii 
vecilor. 


Noi: Macarie, Felix şi Verie, voim ca cealaltă vreme a vieţii noastre s-o petrecem cu 
dînşii, ca în acelaşi loc să fie îngropate trupurile noastre, iar sufletele noastre să se 
învrednicească a se sătura în cer de viaţa cea veşnică, împreună cu sfinții pătimitori. lar pe cei 
ce îi trimitem la voi cu această scrisoare, să-i primiţi întru frica Domnului nostru Iisus Hristos. 
Şi ne rugăm vouă să ne pomeniţi şi pe noi, ca să fie cu voi darul lui Dumnezeu. Amin. 


Scrisă de notarii judecătorilor, în vremea cînd sfinţii erau întrebaţi la judecată. Mai apoi 
manuscrisul s-a răscumpărat cu mare preţ de către credincioşi şi a fost transcris, după care, mai 
pe urmă a scris-o Sfîntul Simeon Metafrast. 

_ 39. CUVIOSUL PĂRINTELE NOSTRU COZMA. EPISCOPUL MAIUMEI. 
FACATORUL DE CANOANE 


(12 OCTOMBRIE) 


AU JA 


Părinţii Sfîntului loan Damaschin vieţuind în cetatea Damascului, au luat la dînşii pe un 
copil sărman şi anume pe Cozma, care era de loc din Ierusalim şi care rămăsese de mic orfan 
de părinţii săi care erau creştini. Pe acesta, părinţii lui loan Damaschin, care erau iubitori de 
săraci, l-au făcut ca pe fiul lor şi l-au crescut împreună cu loan, fiul lor cel firesc. Apoi 
răscumpărînd de la agareni pe un călugăr ce se numea tot Cozma, fost robit în Italia, care era 
foarte înţelept, i-au dat acestuia spre învățătura dumnezeieştilor Scripturi pe amîndoi copii: pe 
Ioan, fiul lor cel firesc, şi pe Cozma, fiul cel înfiat. Cozma, înaintînd în vîrsta înţelegerii și 
învățînd iscusinţa înțelepciunii, a lăsat lumea cea deşartă şi, ducîndu-se în mănăstirea Sfintului 
Sava, a luat asupra sa jugul monahicesc, bine nevoindu-se cu el şi ca o stea pe bolta cerului a 


strălucit în Biserica lui Hristos, prin viaţă şi prin dumnezeiască înţelegere. Pornindu-se lupta 
împotriva sfintelor icoane, acest cuvios l-a îndemnat pe Sfîntul lon Damaschin să scrie către 
drepteredincioşi cuvinte pentru cinstirea sfintelor icoane. Şi amîndoi, prin cuvînt şi prin scris, 
s-au nevoit mult împotriva luptătorilor sfintelor icoane. EI a împodobit Biserica lui Dumnezeu 
cu foarte frumoase tropare şi canoane. EI a cinstit cu cîntări Învierea lui Lazăr, Intrarea 
Domnului în Ierusalim, Cina cea de taină și Patimile cele de voie ale Domnului nostru Iisus 
Hristos, precum şi alte praznice dumnezeiești. 


Apoi a fost ales de patriarhul Ierusalimului episcop la Maiuma şi, bine vieţuind, cu 
dumnezeiască rîvnă a povăţuit turma la păşunea cea mîntuitoare și, ajungînd la adînci bătrînețe, 
s-a odihnit întru Domnul. 


In această zi mai facem pomenire Sfintei Muceniţe Domnica, care a pătimit pentru 
Hristos în vremea împăratului Dioclețian, în cetatea Azarventii, de la Lisie ighemonul, și după 
multe chinuri s-a sfîrșit în temniță. 


Tot în această zi se mai face pomenire şi pentru Sfîntul Părinte Martin, episcopul cel 
milostiv. 


30. PĂTIMIREA SFINŢILOR MUCENICI CARP, PAPIL, AGATODOR ȘI 
AGATONICA, SORA LUI PAPIL 


(13 OCTOMBRIE) 


C ETNCK. MATTYAOC AIAK. AFAOOAWDPOC ATAGONIKH 
KAI XPYCH APT OK'TUDBPIOYy 


Este de mare folos a pomeni pe cei care au pătimit pentru Hristos, căci însăşi aducerea 
aminte a chinurilor lor poate deștepta gîndul nostru spre dumnezeiasca dragoste şi să-i dea aripi 
pentru săvîrşirea faptelor bune, ca şi noi să suferim măcar cu mintea acele pătimiri pe care ei 
le-au avut cu trupul pentru răsplătirile ce vor să fie. Dintre cei care aici şi-au săvîrşit 
muceniceştile nevoinţe sînt Carp şi Papil, stilpii cei mari şi temeliile Bisericii, care s-au născut 
în patria cea slăvită, în cetatea Pergamului, din părinți drept credincioşi și prin viața lor 
îmbunătățită au fericit pe cei ce i-au născut; pentru că ramura cea sfîntă creşte din rădăcină 
sfîntă, iar pomul cel bun face poame bune și rîul cel curat pe izvor îl preamăreşte. Căci amîndoi, 
şi Carp şi Papil, numai cu cele de nevoie își îndestulau trupul, lepădînd toate cele ce erau de 
prisos în multe feluri şi chiar cu cele de nevoie atît de puţin se îndestulau, încît numai cu trupul 
se deosebeau de îngeri şi prin înfrînarea cea mare abia se vedeau a avea trup. Printr-o viaţă ca 
aceasta, suindu-se la culmea faptelor bune, s-au făcut vrednici să li se încredinţeze cîrmuirea 
Bisericii. Carp, fiind ales episcop, propovăduia tainele dreptei credinţe celor ce erau în Tiatira. 
Iar Papil, cinstindu-se cu treapta diaconiei de către Carp şi cu chemarea sa asemănîndu-se întru 
ostenelile cele deopotrivă, îşi arăta sîrguinţa. 


Vestea despre dînşii s-a dus în toate țările cele ce erau acolo împrejur, precum este 
obiceiul, căci nu se poate ascunde fapta bună, ci întotdeauna vine întru arătare. Pentru aceasta 
mulțime de oameni alergau la dînşii şi ascultau învăţăturile lor cu osîrdie şi se apropiau de 
dreapta credinţă. Însă nu se putea nicidecum să se odihnească diavolul care ura binele cel dintru 
început şi, văzîndu-le faptele acestea, nu s-a odihnit ci, cînd şi-a aflat slujitori aleşi ai răutății 
sale, i-a sfătuit să-i clevetească pe sfinți la păgînul împărat Deciu, precum că nu se închină 
idolilor lor, ci îi blesteamă şi urmează credinţa creștinească. lar Deciu, auzind acestea, s-a 
miîniat foarte tare şi a trimis în Asia pe Valerie, unul din sfetnicii săi, care era iubitor de idoli şi 
om cumplit de rău, căruia împăratul îi arăta toate tainele sale; şi, spunîndu-i ce aflase în legătură 
cu sfinții, i-a dat stăpînire peste dînșii. lar Valerie, luînd această poruncă, a plecat de grabă și, 
sosind la locul unde erau sfinţii, a poruncit ca aceştia să aducă jertfă deșerţilor lui idoli. Porunca 
lui a străbătut îndată pînă la marginile țării Tiatiriei. 


Valerie poruncea ca toţi cei ce erau în acea ţară să vină fără întirziere în acel loc unde 
trebuia să se facă jertfa şi închinăciunea la zei. Așa diavolul, nu numai el singur bolea de 
îndrăcirea de idoli, ci şi pe alții voia să-i vatăme cu aceeaşi boală. Și, adunîndu-se toţi la locul 
de jertfă, nu aflară pe cei doi minunați mucenici, Carp şi Papil, căci ei în alt loc aduceau jertfa 
cea curată adevăratului Dumnezeu, adică rugăciunea. Pe aceștia, neaflîndu-i Valerie în mijlocul 
adunării, a poruncit să-i caute şi, aflîndu-i, au fost aduşi de față înaintea lui şi cu mîndrie 1-a 
întrebat: "Pentru ce nu v-aţi aflat aici ca să jertfiți zeilor împreună cu poporul?" Apoi a adăugat: 
"Deci, înaintea ochilor mei să vă îndreptaţi bine greșala voastră, ca zavistia celor ce v-au vorbit 
pe voi să se întoarcă asupra capului lor, iar vouă să vi se înmulțească cinstea mai mult ca 
înainte". Dar sfinții, ca cei ce nu aveau teamă și frică, nici nu căutau cinste omenească, au 
răspuns cu îndrăzneală: "Nu se cade nouă, judecătorule, să mîniem pe Dumnezeul nostru şi să 
ne arătăm nemulțumitori pentru facerile Lui de bine; căci chiar și dobitoacele ne-ar mustra de 
nemulțumirea noastră, pentru că şi ele îl cunosc pe Cel ce le-a hrănit, iar noi am fi 
nerecunoscători față de Ziditorul nostru dacă i-am cinsti pe zeii cei mincinoşi, lăsînd pe 
adevăratul nostru Dumnezeu". 


Acestea grăindu-le ei, Dumnezeu a întărit cuvintele lor, cu nişte semne ca acestea: s-a 
cutremurat pămîntul de năprasnă și s-au sfărîmat toţi idolii care erau cinstiți de acei păgîni și s- 
au risipit ca praful. Însă răutatea lui Valerie era mare și a rămas neschimbată, căci atunci cînd 
trebuia să se minuneze de puterea cea negrăită a lui Dumnezeu şi să rîdă de neputinţa deşerților 
zei, atunci el s-a arătat mai înverşunat şi mai necunoscător; dar s-a înfrînat să pornească asupra 
lor chinurile cele grele, ruşinîndu-se de bunul neam şi de blîndeţea acestor bărbaţi şi a poruncit 
să fie puse lanţuri de fier pe grumazul lor şi să-i poarte goi prin mijlocul cetății. 


Astfel nevoitorii cei cinstiți erau purtaţi pe uliţe. Ei, care erau foarte cinstiți, au fost 
făcuţi de rîs şi de batjocură. Ei, care erau vrednici de nenumărate laude, au fost duşi cu ocară și 
cu necinste pentru Mîntuitorul nostru lisus Hristos. Judecătorului i s-a părut că pedepsindu-i cu 
asemenea necinste își vor schimba hotărîrea lor cea tare. Apoi s-a gîndit să le vorbească cu 
cuvinte dulci, zicîndu-le: "De nu v-aș fi văzut pe voi că sînteți cu bună pricepere, nu v-aş fi dat 
sfatul cel bun, ci cu chinuri, chiar nevrînd voi, v-aş fi înduplecat la credința noastră. Dar de 
vreme ce chipul vostru cel frumos şi bunul vostru obicei este semnul vitejiei voastre, am socotit 
să vă fiu vouă sfetnic bun, căci mi se pare că nici nu ştiţi voi cum că din vremuri foarte vechi a 
început a se da nemuritorilor zei slavă şi cinste; şi aceasta se petrece pînă în ziua de acum, nu 
numai la noi, cei ce ştim limba grecească şi romană, ci şi la barbari. Că prin acea osîrdie către 
zei cetățile se ocîrmuiesc cu legi bune şi se cîștigă războaiele contra vrăjmaşului, iar pacea se 
întăreşte. Și de unde împărații şi nobilii romani cei de mai înainte și de acum au ajuns întru atîta 
slavă, încît au răsturnat popoare și cetăți și au supus sub stăpînirea lor pe toţi potrivnicii? Oare 


nu de aici, că au cinstit pe zei şi li s-au închinat lor? Deci, şi voi să-i cinstiți pe aceştia. Şi de 
sînteți amăgiţi cu cuvintele unor neînvăţaţi spre nepriceputa și de curînd arătata credință 
creștinească, acum deveniți înţelepţi şi vă întoarceți la această credință care este mai bună, ca 
Şi zeii să vă miluiască pe voi şi să vă îndestulați de bunătățile cele mari care sînt la noi; și apoi 
să vă cîştigați vouă mari daruri de la împărat. lar de veți petrece în cea dintîi nesupunere, veţi 
pierde atîtea bunătăţi și pe noi ne veți sili să fim mai aspri cu voi”. 


Sfinţii, după ce au auzit acestea, și-au ridicat ochii spre cer, şi-au făcut semnul crucii şi 
au răspuns lui Valerie: "Nădăjduieşti tu oare să ne întorci pe noi ca pe nişte proşti la păgînătatea 
ta? Să ştii că ai aflat viteji din cei cu multă pricepere. Nu socotim noi credința voastră a fi 
vrednică de cinste pentru vechimea vremii. Pentru că nu tot ce este vechi este şi cinstit, că și 
răutatea, deşi este veche, nu este vrednică să fie cinstită pentru vechimea ei. Deci, nu aceasta se 
cuvine a socoti, că este veche credința voastră, ci aceasta ne întrebăm: se cade oare a primi 
această credință rea, de la care noi ne-am sfătuit să ne abatem și din mijlocul nostru să o lepădăm 
după putere, ca pe una care pregăteşte înfricoşatul foc al gheenei celor ce o iubesc? Oare voiești 
să cunoşti adevărul? Socoteşte şi îl vei afla, că zeii voştri nu sînt nimic altceva decît numai lucru 
de mîini omenești, muţi şi surzi, care nu numai altora, ci nici lor nu pot să-și aducă vreun folos. 


Dumnezeul cel adevărat din fire este necuprins şi mintea noastră nu poate să-L ajungă, 
nici nu se numără vremea Lui, căci nu are început şi nici sfîrșit fiinţa Sa; şi pe toate cele văzute 
şi pe cele ce sînt cuprinse în mintea noastră, El le-a adus din neființă, EI l-a zidit pe om şi l-a 
pus în Rai şi i-a dat poruncă să se deprindă a fi ascultător Ziditorului, iar prin zavistia diavolului 
a căzut în neascultare și s-a făcut vinovat de moarte. Apoi diavolul, neîndestulîndu-se cu 
căderea omenească, s-a sîrguit ca seminţia lui să o ducă întru uitarea de Dumnezeu, ca oamenii 
nu numai cu trupul ci şi cu sufletul să moară. Deci, părăsind popoarele pe Dumnezeu și 
depărtîndu-şi ochii de la lumina dreptăţii, au căzut în întunericul slujit de idoli. Pentru aceasta, 
Ziditorul fiind îndurat şi milostiv, n-a suferit să-l vadă pe om chinuit de diavol, ci a venit pe 
pămînt și, luînd chip omenesc, întru toate s-a făcut asemenea nouă, afară de păcat; S-a răstignit 
pe cruce şi a murit vrînd să ne izbăvească din robia diavolului şi de căderea în păcat. Și biruind 
cu moarte Sa pe vrăjmașul nostru diavol, S-a urcat la ceruri și pe noi ne cheamă acolo, făcîndu- 
ne lesnicioasă suirea la El. Drept aceea, tu, o! judecătorule, oare poţi să ne spui un astfel de 
lucru despre idolii tăi? Sau nu-ţi este chiar ruşine a-i numi pe ei dumnezei? lar bogăţiile voastre 
şi cinstea împăratului, pe care voi le numiţi bunătăţile voastre, noi nu le băgăm în seamă, pentru 
că ne-am pus nădejdea noastră în Dumnezeu, pentru Care am hotărît cu gînd neclintit ca să 
pătimim şi să murim”. 


Valerie, auzind aceste cuvinte, s-a mîniat și, aprinzîndu-se cu focul mîniei, şi-a lăsat 
blîndeţea cea dinafară şi și-a arătat sălbăticia cea din lăuntru: mai întîi a dat averea sfinţilor spre 
jefuire celor care i-au clevetit, apoi, legîndu-i pe ei de nişte cai, a poruncit ca să-i alunge în 
Sardia; şi caii alergau foarte tare cu sfinții care erau legați de dînşii, neodihnindu-se deloc, încît 
într-o zi au ajuns din Tiatira în Sardia. Aspră era calea aceea a bunilor pătimitori, căci neputînd 
să alerge aşa de repede caii, erau tîrîţi cu de-a sila şi multe dureri au îndurat. 


În urma lor, fericitul Agatodor, care era slujitorul sfinţilor mucenici, împreună pătimind, 
a suferit împreună cu stăpînii săi. Ajungînd în Sardia nu s-au odihnit de loc, ci au petrecut cea 
mai mare parte a nopţii în rugăciuni şi în cîntări dumnezeieşti. lar după ce au adormit puţin, 
îngerii lui Dumnezeu în vedenie îi mîngtiau pe ei şi îi întăreau ca să poată răbda chinurile. Apoi, 
deşteptîndu-se din somn, au povestit unul altuia cele văzute în somn şi s-au veselit foarte mult, 
mulțumind lui Dumnezeu pentru că-i mîngîia pe ei în necaz, făgăduind să le ajute în chinuri; 
iar ei se aprindeau cu dorința pătimirii pentru Hristos. 


A venit și Valerie în Sardia, nădăjduind că pătimitorii, după chinurile pe care le 
suferiseră pe cale, fiind alergați şi tîrîți, se vor îndupleca să se închine zeilor. Dar nelegiuitul nu 
ştia că sfinţii mai mult s-au călit spre nevoință cu dumnezeiescul Dar cel arătat lor în vedenie. 
Şi cînd i-a văzut pe ei mai luminoşi la faţă de cum erau, cu duhul mai tari şi cu inima mai 
curajoşi, s-a deznădăjduit că-i va birui cu muncile şi s-a întors spre vicleşug, vrînd să amăgească 
şi să vîneze nerăutatea sfinților cea întemeiată pe Hristos, cu cuvinte blînde și cu tot felul de 
momeli. Şi puteai să vezi pe vulpe luptîndu-se cu leii, căci nimic nu sporea înşelăciunea lui şi 
nu putea să-i biruiască pe sfinţi, pe care îi întărea ajutorul Celui Prea Înalt. 


Văzînd că nici cu momeli nu rezolvă nimic, s-a gîndit să procedeze altfel cu dînşii: i-a 
dat pe Carp și pe Papil în paza unor bărbaţi tari şi aleşi, iar pe minunatul Agatodor, care slujea 
mucenicilor şi s-a făcut şi el mucenic desăvîrșit, cu dragostea sa fiind legat de dînșii ca un 
prieten şi părtaş la aceleaşi chinuri, întinzîndu-l, a poruncit ca să fie bătut cu vîne de bou, fără 
milă. Se contraziceau amîndoi, şi judecătorul, şi mucenicul; că judecătorul voia să-l biruiască 
pe mucenic cu mulțimea bătăilor, iar mucenicul cu atîta bunăvoință primea bătăile, încît se 
vedea că nu voia să-i obosească pe cei care îl băteau, ca doar astfel să prelungească mai mult 
bătaia. Şi fiind bătut mult, curgeau din el pîraie de sînge ca dintr-un izvor și cădea carnea de pe 
trupul lui, încît i se vedeau măruntaiele din lăuntru şi mădularele se rupeau din încheieturile lor, 
pricinuind cu adevărat mari dureri acelui sfînt bărbat. Iar el din acele chinuri se arăta aşa de 
viteaz, ca şi cum numic nu ar fi pătimit, căci tăcea şi răbda bătăile cele grele şi pătimirea pentru 
Hristos o avea ca pe o îndestulată răcorire a durerilor sale celor mari. După ce a ostenit Valerie 
şi cei ce îl băteau, lui Agatodor chinurile îi înmulțeau bucuria, căci Domnul lisus Hristos, 
privind din cer nevoinţa şi răbdarea cea bună a robului Său, i-a pregătit răsplată şi l-a chemat și 
pe el la Sine, să se odihnească după atît de multe osteneli. Iar el îndată şi-a dat duhul în mîinile 
Domnului, lăsînd judecătorilor trupul lui mort, pe care, după porunca lui Valerie, l-au lăsat 
neîngropat, ca să-l mănînce fiarele și păsările cerului. Dar sosind noaptea, unii dintre credincioși 
l-au luat şi l-au îngropat. 


După aceasta, Valerie a chemat la dînsul pe sfinții mucenici Carp şi Papil şi le-a zis lor: 
"Nebunul de Agatodor, slujitorul vostru, și-a luat vrednica moarte după faptele sale, căci n-a 
vrut să jertfească zeilor celor nemuritori; dar voi, fiind înţelepţi, de ce nu vă alegeţi ceea ce vă 
este de folos? Să nu voiţi a fi asemenea cu omul cel cu adevărat nenorocit, care în loc de viaţă 
şi de bucurie şi-a ales cu nebunie moartea cea cumplită”. Sfinţii, auzind acestea, l-au ocărît şi l- 
au numit nebun, iar moartea sfîntului Agatodor fericind-o, au zis că aceeaşi moarte pentru 
Hristos o doresc şi dînşii cu osîrdie. Atunci judecătorul, mîniindu-se, a poruncit să-i lege iarăşi 
de cai şi să-i gonească înaintea sa la Pergam. Sfinţii, fiind goniţi pe cale şi tîrîţi, răbdau mare 
osteneală şi durere şi fiecare din ei grăia ca David: Pentru cuvintele buzelor Tale eu am păzit 
căi aspre. lar noaptea, spre a mări durerea lor, li se puneau pe răni legături strînse şi erau păziți 
cu străşnicie de străji. Dar ei, după osteneala drumului, încă se mai osteneau cu privegherea, 
aducînd toată noaptea lui Dumnezeu rugăciuni. Și iarăşi Domnul a binevoit a-i cerceta, căci li 
s-a arătat lor îngerul Domnului, le-a tămăduit rănile şi a umplut inimile lor de dumnezeiască 
bucurie, întărindu-i spre nevoinţa cea mare. 


A doua zi, judecătorul, socotind că sfinții după chinurile şi osteneala de ieri nu vor mai 
putea să păşească deloc, a poruncit să-i scoată înaintea sa ca să le vadă rănile. 


Văzîndu-i pe ei sănătoşi şi tari, nedurîndu-i picioarele și mergînd repede, cu feţele nu 
posomoriîte, ci luminoase şi vesele, socotea că aceasta este o vrăjitorie de-a lor şi pentru aceasta 
la mai mari chinuri i-a supus, căci legînd trupurile lor cu grele lanţuri, i-a gonit pe o cale mai 
lungă. 


Sosind la un loc oarecare, după ce a adus jertfă zeilor, s-a aşezat la judecată şi, chemînd 
pe Carp, a început a grăi prieteneşte cu dînsul, ca şi cum împreună ar fi suferit: "Iată, zeii, 
miluindu-ți bătrînețea, te-au făcut să alergi atîta cale fără osteneală; deci, de ce te arăţi 
nemulțumitor făcătorilor tăi de bine, călcînd cinstea lor? Ascultă-mă pe mine, cel ce te sfătuiesc 
pe tine cele folositoare, şi închină-te zeilor împreună cu mine, căci eu îţi cinstesc bătrîneţele și 
sufăr împreună cu tine şi plîng de primejdia ta, nu ca de una străină, ci ca de a mea cu adevărat. 
Dar ce să fac? Știu că sînt foarte urît de tine, acum nu pot ca să-ți mai rabd mult, însă nu pentru 
necinstea mea, ci pentru cinstea zeilor nu te voi mai răbda dacă nici acum nu îmi vei asculta 
sfatul cel bun”. 


La aceste cuvinte Sfîntul Carp a răspuns: "Sfatul tău care duce de la lumină la întuneric 
şi de la viaţă la moarte, nimeni nu poate să-l numească bun, ci vădită înșelăciune şi vînătoare 
vicleană. lar dacă cinstești bătrîneţele mele pentru ce nu crezi mie, cel ce părinteşte te sfătuiesc 
pe tine, căci mie mai mult îmi este jale de pierzarea ta decît ție de pătimirile mele şi mă mîhnesc 
foarte mult de primejdia ta, căci ţi-ai pus nădejdea întru deșertăciune şi cinstești nişte idoli care 
nu te vor izbăvi din muncile veșnice, pentru că aceşti idoli sînt neînsuflețiți și făcuți de mînă 
omenească și după dreptate nu pot fi numiţi Dumnezei, fiind idoli deşerți și netrebnici”. 


Valerie, nerăbdînd să mai audă necinstirea zeilor săi, a poruncit călăilor să-l ia pe Sfîntul 
Carp, să-l dezbrace, să-l spînzure şi să-l bată cumplit cu vergi de spini. Bătîndu-l în felul acesta, 
au rănit tot trupul sfîntului, rupîndu-i carnea de pe el, care zbura prin văzduh. Socotind că 
aceasta nu este de ajuns, Valerie a poruncit ca să mai vină și alţi schingiuitori. Iar aceștia, unii 
îi ardeau coastele sfîntului cu lumînări, iar alţii îi presărau rănile cu sare. Şi se uda pămîntul cu 
sîngele sfîntului, iar venele rupîndu-se îi provocau mare durere. Dar mucenicul, cu cît i se 
înmulţeau chinurile, cu atît mai mult se întărea în răbdare și întru dragoste pentru Dumnezeu şi, 
fund spînzurat, a zîmbit în chinuri, drept pentru care Valerie I-a întrebat: "De ce rizi, Carpe?” 
EI a răspuns: "Pentru că am văzut darul Hristosului meu cel pregătit mie; de aceea m-am 
bucurat". Căci sfîntul a văzut cerurile deschise şi pe Domnul şezînd pe scaun cu heruvimii şi 
serafimii împrejurul Lui. Aşa a mîngîiat Domnul în chinuri pe robul său şi darul Domnului i-a 
potolit toate durerile, încît sfîntul a uitat rănile sale cele dureroase şi chinurile cele grele şi faptul 
că era spînzurat. Şi a fost chinuit pînă ce muncitorii au obosit. După chinuri, aruncîndu-l în 
temniță, el mulțumea lui Dumnezeu, Celui ce I-a învrednicit a pătimi pentru Dînsul. 


Apoi, aducîndu-l în față pe Sfîntul Papil, ca şi cum l-ar fi văzut acum pentru întîia oară, 
Judecătorul a început a-l întreba: "De ce neam ești şi din ce patrie şi care este meseria ta?" A 
răspuns sfîntul: "Ai fi putut de mult să ştii toate cele despre mine, că sînt născut din cel mai bun 
neam, în cetatea Pergamului, și am meșteșugul doctoricesc, nu aceea ce se face din ierburile 
care cresc pe pămînt, ci ceea ce se ia de la Dumnezeu de sus, doctorie care nu tămăduieşte 
numai trupul, ci şi durerile sufleteşti le vindecă". Atunci judecătorul a zis: "Doctoria cea iscusită 
nu poate să fie fără învăţătura celor scrise de Galen și de Hipocrat, cărora meşteşugul vindecării 
li s-a dat de la Dumnezeu”. Iar Papil a răspuns: "Galen, Hipocrat şi ucenicii lor atunci pot să 
tămăduiască pe cineva, cînd Hristos al meu binevoieşte din milostivirea cea negrăită să dea 
cuiva a Sa doctorie, iar de nu voiește El, apoi piere meșteșugul lor, neavînd nici un folos din 
învățătura lor întru iscusința doctoricească. Iar cei pe care tu îi numești dumnezei, cum se vor 
îngriji de sănătatea cuiva, cînd nici lor nu pot să-şi ajute cu ceva? Dacă vrei să cunoşti adevărul, 
încearcă un lucru: Iată, cel care şade lîngă tine este orb de un ochi; deci, să-i dea idolii tăi 
vederea dacă pot şi eu după aceasta nimic nu voi mai zice". lar Valerie a zis: "Oare se poate ca 
să fie cineva care să-l vindece pe orb?" A răspuns sfîntul: "Nu numai aceasta, ci şi alte boli 
nevindecate lesne vor fi tămăduite de acela care va chema pe Hristos, tămăduitorul tuturor 
bolilor”. Iar Valerie a zis: "Deci, să vedem acum ceea ce spui; fă-l ca înaintea noastră să vadă, 


dacă poţi". A răspuns Papil: "Nu voiesc eu ca să fac aceasta mai întîi, pentru că mă tem să nu 
socoteşti că această minune a fost făcută de către idolii tăi. Mai întîi doctorii voştri să cheme pe 
oricare dintre zeii lor şi abia după aceasta eu voi arăta puterea Dumnezeului meu”. 


Atunci Valerie a chemat pe slujitorii săi şi le-a poruncit să-i cheme pe zei într-ajutor şi 
să tămăduiască ochiul cel orb al sfetnicului său. Iar ei au strigat către zeii lor, chemînd fiecare 
dintr-înşii pe zeul său, unul pe Apolon, altul pe Asclepios, altul pe Die, iar altul pe Ermis. Şi s- 
a făcut un lucru vrednic de rîs, căci toată ziua s-au rugat către cei ce nu puteau să le ajute nimic, 
strigau către cei surzi, aduceau jertfe celor neînsuflețiți şi nu dobîndeau cererea lor şi nici n-au 
putut să lumineze ochiul trupesc, singuri fiind orbiţi cu sufletul. Iar robul lui Hristos, Sfîntul 
Papil, a ridicat ochii cei trupeşti şi cei sufleteşti spre ceruri şi a chemat pe Domnul cel milostiv. 
Apoi, cu mîna sa s-a atins de ochiul celui orb şi a făcut semnul crucii pe dînsul și îndată omul 
a văzut bine. Și nu numai cu ochiul cel trupesc a văzut omul acela, ci şi cu ochii cei sufleteşti 
s-a luminat, căci lumina cea dumnezeiască s-a atins de inima lui şi, deşteptîndu-se ca din somn, 
a cunoscut neputința deșerţilor zei și a înțeles puterea Domnului Dumnezeu lisus Hristos, 
lumina cea adevărată care luminează pe tot omul ce vine în lume și a crezut într-Însul. Şi nu 
numai omul acela, ci şi altă mulțime de popor, prin minunea aceea a venit la cunoştinţa dreptății, 
căci pe cine n-a adus întru mirare şi încredințare acea preaslăvită minune? Și fiecare, văzînd şi 
auzind aceasta, zicea: "Cu adevărat, mare este puterea lui Hristos şi Acela este Dumnezeu 
adevărat". 


Dar cu toate că ei preamăreau pe Dumnezeul cel adevărat, Valerie cel fărădelege n-a 
voit să-L recunoască şi cu mai mare mînie s-a aprins împotriva Sfîntului Papil şi în loc de 
mulţumire pentru acea facere de bine, a poruncit ca Sfîntul Papil să fie spînzurat pe un lemn și 
să fie bătut fără cruţare. 


Fiind bătut acel frumos trup al Sfîntului Papil, el nu pătimea nici o durere din cauza 
bătăilor, ci se mîhnea că nu primeşte chinuri mai grele. Iar Valerie, văzîndu-şi chinurile biruite 
de vitejia mucenicului, s-a mîniat şi mai tare şi a adus asupra sfîntului chinuri peste chinuri. A 
aprins foc sub coapsele lui şi a poruncit să fie bătut cu pietre, dar nici împotriva focului nu s-a 
arătat mucenicul nerăbdător şi pietrele cădeau în alt loc, ca şi cum şi pietrele cinsteau trupul 
care pătimea pentru Hristos, căci îi lovea mai ales pe cei ce le aruncau, nevătămînd de loc pe 
Sfîntul Papil. 


După ce s-a ostenit Valerie şi nu ştia ce fel de chinuri să mai poruncească împotriva 
sfîntului, a mai contenit cu bătaia, socotind că dacă nu vor fi bătuţi o vreme, rănile lor se vor 
aprinde (infecta) şi aceasta îi va face mai slabi la bătaia care urma să fie după aceea. Dar sfinţii, 
care îl aveau aproape pe Hristos, doctorul, pentru care de bunăvoie pătimeau chinuri şi dureri, 
nu numai de dureri, ci şi de vînătăi şi de răni s-au tămăduit, încît nici urmă de rană nu se mai 
vedea pe trupul lor, lucru care a mirat mult pe nebunul judecător, pentru că, cu cît li se uşurau 
durerile, cu atît mai mult inima lui Valerie bolea şi ca de foc se învăpăia de mînie. 


După puţină vreme a stat Valerie iarăși la judecată, suflînd cu turbare şi căutînd cu ochi 
miînioşi. ar sfinții mucenici stăteau înaintea lui, cu privire frumoasă și cu faţă veselă, de parcă 
erau chemaţi la un ospăț. Şi nelegiuitul, vrînd cu mînie să-i îngrozească, a auzit din gura lor cea 
îndrăzneață niște cuvinte ca acestea: "Pentru ce, o! judecătorule, faci atîta osteneală ție și 
slujitorilor tăi, adeseori aducîndu-ne, purtîndu-ne şi chinuindu-ne pe noi şi nu pronunţi asupra 
noastră hotărîrea cea mai de pe urmă? Ori nădăjduieşti că ne vei abate pe noi de la Hristos, 
Dumnezeul nostru şi de la adevăr? Mai bine morţi ne vei vedea pe noi, decît să ne supunem 
poruncii tale celei fără Dumnezeu". După ce sfinţii au grăit aceste cuvinte, îndată slujitorii au 


aşternut pe pămînt hîrburi şi piroane de fier şi pe acestea i-au pus goi pe mucenici cu faţa în Jos 
şi i-au tîrît, bătîndu-i cumplit. Dar nici în aceste chinuri n-a lăsat Domnul pe robii Săi, pentru 
că a sosit cu ajutorul Său, suflînd în faţa lor şi scoțindu-i din acel necaz, căci îndată cioburile şi 
piroanele cele de fier, fără de veste au pierit, iar sfinții au rămas nevătămaţi. 


După aceasta judecătorul cu şi mai mare mînie împotriva lor s-a pornit şi a poruncit ca 
să le fie tăiate coapsele cu briciul; dar sfinţii le răbdau pe toate cu vitejie, mărind pe Dumnezeu. 


Apoi au adunat fiare cumplite şi, fiind aduşi mucenicii, au slobozit asupra lor o ursoaică 
şi toți au crezut că ursoaica se va repezi asupra lor şi că îi va rupe îndată şi va ucide trupurile 
lor, dar ursoaica n-a arătat nimic din năravul ei de fiară, ci, ca şi cum ar cinsti sfintele lor 
picioare, s-a culcat lîngă ei şi le-a cuprins picioarele. Apoi au slobozit un leu, pe care numaidecît 
l-au îmblînzit, ca şi pe ursoaică, dar şi mai mare putere dumnezeiască s-a arătat prin el, căci, 
răcnind, a grăit cu glas omenesc, ocărînd pe chinuitori și sălbăticia lor. lar ei, astupîndu-și 
urechile, socoteau că toate acestea sînt farmece ale sfinților mucenici. Atunci judecătorul a 
poruncit ca aceştia să fie aruncaţi într-o groapă plină cu var nestins. Dar în zadar se ostenea 
nebunul, împotrivindu-se lui Dumnezeu, Cel ce păzea pe robii Săi pretutindeni nevătămați, 
pentru că după trei zile petrecute în groapa cu var au ieşit întregi şi sănătoşi de acolo. 


Valerie, cu cît îi vedea mai mult pe sfinți de nebiruit, cu atît mai mult se mînia împotriva 
lor şi încălţîndu-i cu încălțăminte de fier, plină de piroane ascuţite, i-a silit să alerge, dar nici 
aşa n-a putut să-i biruiască pe ostașii lui Hristos, cei de nebiruit. Făcînd foc şi înroşind un cuptor 
foarte mult, a aruncat în el pe sfinți şi împreună cu sfinţii a intrat și Fericita Agatonica, sora 
Sfîntului Papil, în mijlocul văpăii, vrînd ca şi ea să fie părtaşă acelorași nevoinţe, dorind să 
moară pentru Hristos. Dar cuptorul cel înfocat nu numai că nu i-a ars pe ei, ci s-a răcorit cu 
puterea lui Hristos, pentru că pogorîndu-se o ploaie mare, focul s-a stins şi cuptorul s-a răcorit. 
După ce sfinţii au ieşit din cuptor nevătămaţi, iarăşi au fost duşi în temniță unde cîntau lui 
Dumnezeu ca într-o biserică. 


Judecătorul, neștiind ce să mai facă, se ruşina, fiind biruit. Apoi a pronunţat asupra lor 
hotărîrea cea mai de pe urmă, adică să li se taie capetele. Sfinţii, fiind duşi împreună cu 
Agatonica la locul de ucidere, se bucurau şi, ridicînd ochii și mîinile lor spre cer, făceau 
rugăciuni nu numai pentru dînşii, ci şi pentru cei ce îi ucideau pe ei. Și așa şi-au sfîrșit nevoința 
lor, murind cu ucidere de sabie. Iar sfintele lor trupuri, cele fără de cinste aruncate și nebăgate 
în seamă, le-au luat credincioşii în taină şi cu cinste le-au îngropat, slăvind pe Domnul nostru 
Isus Hristos, căruia împreună cu Tatăl şi cu Sfîntul Duh, se cuvine cinstea şi închinăciunea în 
veci. Amin. 


31. PĂTIMIREA SFÎNTULUI MUCENIC VENIAMIN DIACONUL 


(13 OCTOMBRIE) 


In zilele lui Gororan, împăratul perşilor, Veniamin, fiind diacon al Bisericii lui 
Dumnezeu şi pe mulţi perşi şi eleni întorcîndu-i la cunoştinţa și credinţa în Dumnezeu, a fost 
pîrît înaintea împăratului ca un făcător de rele. Pentru aceasta a fost bătut și aruncat în temniță. 


Doi ani a zăcut el în temniţă, cînd un sol al împăratului de la Roma a venit la împăratul perşilor 
ŞI, înştiinţîndu-se despre dînsul, l-a rugat pe împărat să-l elibereze pe Veniamin. Iar împăratul 
perșilor a răspuns că dacă Veniamin va renunţa de a mai învăța pe magi creștinătatea, îl va 
elibera. Solul a răspuns: "Este drept, o, împărate, a se păzi poruncile tale". Veniamin după ce a 
auzit sfaturile solului, a zis: "Cu neputinţă este a nu împărtăşi şi pe alții cu lumina dintru care 
eu m-am împărtășit. Căci de cîtă muncă este vrednic acela ce ascunde talantul în pămînt, ne 
arată învățătura Sfintelor Evanghelii în chip luminat". Dar dintru acestea necunoscînd împăratul 
nimic, a poruncit să-l elibereze pe dînsul. lar Veniamin lucra iarăşi cele obişnuite. Pentru 
aceasta împăratul s-a mîniat și, ascuţind douăzeci de trestii, i le-a înfipt sub unghiile miîinilor şi 
picioarelor. Dar, de vreme ce l-a văzut că socoteşte munca ca pe o jucărie, ascuţind altă trestie, 
i-a înfipt-o în pîntece, aducînd chinuri cumplite sfîntului. lar după aceste chinuri, acea fiară fără 
de omenie a poruncit ca mucenicul să fie pus într-o ţeapă groasă, care avea peste tot noduri. Şi 
în felul acesta şi-a dat sufletul viteazul nevoitor. 


In această zi se mai face pomenirea Sfintului Mucenic Florentie, cel din Tesalonic, care 
după multe chinuri şi-a aflat sfîrşitul în foc. 


Tot în această zi se mai face şi pomenirea cuviosului părintelui nostru Nichita 
Mărturisitorul, care mai întîi a fost patrician la împăratul Nichifor, şi la Stavrachie, fiul lui. 


32. VIAȚA CUVIOASEI MAICII NOASTRE PARASCHEVA DE LA IAȘI 
(14 OCTOMBRIE) 


Această cu adevărat mare şi vestită între femei, Cuvioasa şi pururea pomenita 
Parascheva s-a născut într-un sat al Traciei, numit și din vechime şi acum Epivata. Părinții 
fericitei erau de neam bun şi măriți, înavuţiți cu multe averi; mai mult însă îi mărea şi îi 
îmbogăţea dreapta credinţă în Dumnezeu şi vrednicia de a se numi creștini. Aceştia dar, aducînd 
la lumină pe Cuvioasa, întîi au renăscut-o prin scăldătoarea cea dumnezeiască a Botezului, apoi, 
înaintînd pe cale, o învăţară toată îmbunătăţirea şi aşezarea cea după Dumnezeu. 


După ce a trecut la al zecelea an, ades ea mergea cu mama sa la biserica Preacuratei 
Născătoare de Dumnezeu și a auzit aceste dumnezeiești binevestiri: "Cel ce voieşte să vină după 
mine, să se lepede de sine şi să ridice crucea sa şi să urmeze Mie". Îndată fiind cuprinsă de 
aceasta şi ieşind din biserică, a întîlnit un sărac; ascunzîndu-se de maica sa şi dezbrăcînd hainele 
strălucite şi luminate ce le purta, le-a dat lui şi ea a îmbrăcat pe ale aceluia, luîndu-le pe acestea 
cu oarecare meșteşugire înţeleaptă. 


După ce a venit acasă şi au văzut-o părinții într-un astfel de chip, s-au îngrozit şi au 
bătut-o ca să nu mai facă așa. Ea însă nu numai de două ori, ci de trei ori și de multe ori se zice 
că, dezbrăcînd hainele sale, le-a dat săracilor, întru nimic socotind pentru aceasta ocările, 
îngrozirile şi nesuferitele bătăi ale părinţilor. Şi acestea, în casa părintească, erau ca niște 
preîntîmpinări ale roadelor ce, pe urmă, erau să odrăslească în ea şi păşiri spre trecerea peste 


om. Apoi, fiindcă nu mai putea suferi durerea duhului în suflet, fără ştirea părinţilor şi a celor 
de un sînge cu ea şi a mulţimii slugilor, a ajuns la Constantinopol. 


Aici, gustînd toate bunătățile cele după Dumnezeu, îndestulîndu-se de dumnezeieștile şi 
sfinţitele biserici și moaștele sfinţilor și, fiind binecuvîntată de sfinţii bărbaţi cei de acolo şi 
întărindu-se cu rugăciunile lor, a ieşit din cetate şi a trecut în Calcedon de cealaltă parte şi de 
acolo a venit la Iraclia din Pont, călătorind cu picioarele sale. 


Iar părinții ei înșiși şi prin alții, că nevoia este lesne iscoditoare, mult trudindu-se şi 
locuri din locuri schimbînd şi cetăţi şi sate călcînd şi neaflînd-o, s-au întors acasă. Iar 
preafericita fecioară, venind la Iraclia din Pont şi sosind la un oarecare locaș dumnezeiesc al 
Maicii lui Dumnezeu şi intrînd în el cu bucurie duhovnicească, s-a aşezat pe pămînt şi l-a udat 
cu lacrimi. Apoi s-a sculat şi, prin ruga sa umplîndu-se de har, cinci ani întregi a petrecut în 
acest sfînt locaş, tot felul de bunătăţi săvîrșind. Căci întru rugăciunile ei de toată noaptea făcea 
stări statornice şi de diamant, ajunări neîncetate, bătăi de piept, plîngere, tînguiri cu lacrimi 
nestinse, iar culcarea jos pe faţa pămîntului, cine după vrednicie o va povesti; obiceiul smerit, 
cugetul împăcat, curăţenia inimii și plecarea ei spre Dumnezeu. 


De acestea, destul desfătîndu-se, a trimis Dumnezeu pe cei ce aveau s-o ducă la 
Ierusalim; căci această dorință o avea şi ruga pe Dumnezeu și pe Maica Lui de aceasta. Deci 
aşa pregătită a ieşit din biserică şi îngrădită cu ajutorul de sus, a ajuns la Ierusalim şi 
îndestulîndu-se de toate cele sfinte şi bune ale Ierusalimului, unde şi "blîndele picioare ale 
Mîntuitorului meu Hristos au călcat" şi săturîndu-se şi zburînd prin pustiul Iordanului ca o 
pasăre, a nimerit la o viaţă cinstită de călugărițe pustnice și a intrat aici. Însă, neputînd a le da 
în scris pe toate, cît s-a nevoit aici, prin care pe vrăjmaşul diavol pînă în sfîrşit l-a stins, care 
mai înainte cu ispite multe şi de tot felul a năvălit pornindu-se asupra ei, puține oarecare din 
nevoinţele ei spre pomenire le vom adăuga aici. 


Băutură întrebuința apa de izvor, şi de aceasta foarte puţină; trebuința așternutului o 
împlinea cu o rogojină, iar îmbrăcămintea era o haină și aceasta foarte zdrențăroasă, cîntarea pe 
buze neîncetată, lacrimile de-a pururea; peste toate acestea înflorea dragostea, iar vîrful 
bunătăţilor, care este smerita cugetare, le cuprindea pe toate acestea. 


Deci mulți ani răbdînd în arătata mănăstire a călugărițelor şi nevoindu-se prin foarte 
multe fapte bune, plinind al 25-lea an al vîrstei, a ieşit de aici şi a venit la lope şi intrînd într-o 
corabie a început a pluti pe calea ce ducea spre casă şi a ajuns cu corabia la limanul patriei sale, 
după ce a suferit multe primejdii ale sfărîmării de corabie în mare. Apoi pururea pomenita a 
venit la Constantinopol şi după ce a cercetat dumnezeieştile locașuri şi pe sfinții bărbați, a plecat 
şi a venit la un oarecare sat, anume Calicratia, şi acolo la biserica sfinţilor şi întru tot lăudaţilor 
Apostoli s-a sălășluit, nesocotind petrecerea părinților de neam bun și batjocorind înţelepţește 
uneltirile vicleanului înşelător. 


Deci doi ani a petrecut acolo neîntinata porumbiţă şi din potopul acestor curgătoare 
zburînd, a odihnit cortul ceresc, încredinţind sfînt sufletul său mîinilor îngereșşti şi prin ei 
locașurilor celor veșnice şi dumnezeieşti. lar trupul cel din pămînt şi înfrumusețat cu 
dumnezeiești îmbunătăţiri l-a ascuns în pămînt. 


Multă vreme după aceasta a trecut cineva, rău cheltuind viața şi obșteasca datorie 
împlinind, a fost îngropat aproape de Cuviasa; dar ea n-a vrut a-l suferi, prea viteaza; ci 
oarecăruia din bărbaţii sfinți arătîndu-i-se în vis 1-a zis: "Ridică trupul acesta și-l îndepărtează 


că roabă a lui Hristos fiind, nu pot suferi întunericul și necurăţia”. Însă zăbovind acel 
dumnezeiesc bărbat, divina arătare a cuvioasei socotind-o vedere obişnuită sau vis normal, a 
doua şi a treia oară iarăşi sfînta l-a strigat şi cumplit l-a îngrozit. După ce călugărul și-a venit în 
sine, cum se cuvine, şi după porunca sfintei, care îi arată cu degetul locul, degrabă s-a sculat şi 
cu sîrguință a descoperit poporului vedenia de acolo, către care cu toţii alergînd ca la o visterie 
foarte înavuţită au săpat pămîntul. lar după ce s-a apropiat de sicriu, se umplea de mireasmă, și 
acel trup sfînt al Cuvioasei aflîndu-l întreg cu totul păzit, cu mîini cucernice l-au adus în biserica 
Sfinţilor Apostoli, umplînd aerul de miresme și tămileri şi cîntînd dumnezeieşti psalmi. 


Însă cîte minuni a săvârșit Dumnezeul minunilor prin ea, după aşezarea moaștelor ei aici, 
şi pînă acum săvîrşește, cu neputinţă este în scris a le da; căci covîrşesc, ca să zicem aşa, și 
numărul stelelor şi nisipul mării. De vreme ce vindecă şchiopi, surzi, ciungi, ologi şi tot felul 
de boli, încă și cele atingătoare de moarte; şi în scurt a zice, depărtează toată neputința 
nevindecată, numai cu atingerea raclei, care nu încetează, nici nu va înceta să verse tămăduiri, 
cu harul lui lisus Hristos, Celui ce a preamărit-o. 


Sfintele moaşte ale Cuvioasei Parascheva au fost duse din Epivata în cetatea Tîrnovei, 
capitală oarecînd a crailor bulgari; apoi s-au strămutat de aici la Belgrad, şi de acolo în orașul 
Constantinopol, cum povestesc Eftimie şi Rafail; asemenea și Meletie al Atenei şi Dositei 
patriarhul Ierusalimului. 


Tot la acelaşi loc aflăm şi povestirea de strămutare a moaștelor ei din orașul 
Constantinopol aici la Iaşi. Adică, "Patriarhul Constantinopolului Partenie bătrînul, luînd bani 
de la domnitorul Moldovei Vasile Lupu ca să plătească datoriile Patriarhiei, atîrnînd de zidul 
Fanarului din Constantinopol sfintele ei moaşte ce se păzeau de Patriarhie, le-a trimis aici către 
stăpînitorul Moldovei”. Iată ce zice Cantemir, domnitorul Moldovei: "Sfînta Parascheva, 
precum aflăm din cărțile bisericești, era stăpînă a satului Epivatelor, pe care apoi l-a cîştigat 
Apocavcos, voievodul însuşi stăpînitor Andronic Paleologul. Sultanul Murad al IV-lea a dat 
voie domnitorului Moldovei, Vasile, să mute sfintele ei moaște din biserica patriarhală a 
Constantinopolului. Le-a cîștigat acestea pentru cele multe şi mari binefaceri și slujbe făcute 
Sfintei Biserici celei mari; că din însăşi veniturile sale a plătit peste 260 de pungi de aur ce 
datora ea turcilor și creștinilor. Însă, fiindcă la turci este interzis a strămuta mort peste trei mile, 
afară de trupul sultanului, a cheltuit peste 300 de pungi la Poarta otomană, ca să ia voie pentru 
strămutarea sfintelor moaşte şi ca să ia poruncă către un Capugibașa, ca să le însoţească în 
Moldavia. Toată povestirea aceasta a strămutării acesteia este zugrăvită pe peretele de amiazăzi 
al bisericii Sfinţilor Trei Ierarhi, unde se află sfintele ei moaște. Între alte lucruri se înfăţişează 
acolo şi Capugibaşa cu ofițerii lui mergînd la petrecerea sfintelor moaște”. 


Această strămutare de atunci este descrisă şi de marmura cuvucliului unde sînt aşezate 
sfintele moaşte, pe care scrie așa: "Cu voia Tatălui, cu bineplăcerea Fiului și cu conlucrarea 
Sfîntului şi de viață făcător Duh, a Dumnezeului celui mărit şi închinat în Sfînta şi cea de o 
fiinţă şi nedespărțită Treime, binecinstitorul și de Hristos iubitorul loan Vasile Voievod, cu mila 
lui Dumnezeu domnitor a toată Moldavia, fiind rîvnitor şi apărător al sfintei credinţe răsăritene, 
după dumnezeiască îngrijire a strămutat din Constantinopol cu multă osîrdie şi prea multă 
dorință aceste cinstite moaște ale Cuvioasei Maicii noastre Parascheva din Tîrnova. Această 
strămutare a fost a treia. Iar preasfinţitul şi fericitul a toată lumea patriarh Partenie, cu toată 
bunăvoința şi sfatul Bisericii a trimis aceste sfinte moaşte ca pe o visterie dumnezeiască, cu 
preafericiţii trei mitropoliți: Ioanichie al Iracliei, Partenie al Adrianopolei şi Teofan al Paleon- 
Patronului, în zilele preasfinţitului Varlaam mitropolitul Sucevei şi a toată Moldavia. Iar 
binecinstitorul şi de Hristos iubitorul şi cu mila lui Dumnezeu stăpîn al nostru și domnitor a 


toată Moldavia, Vasile loan Voievod, de acasă ieşind cu evlavie şi cu tot sufletul primind 
această neprețuită visterie, potrivit le-au pus şi le-au păstrat în cea nouă zidită biserică a Sfinţilor 
Trei Ierarhi şi ai lumii dascăli: Vasile cel Mare, Grigorie de Dumnezeu Cuvîntătorul şi loan 
Gură de Aur, spre cinstirea şi mărirea lui Dumnezeu celui lăudat în Treime şi spre veșnică solire 
a Preacuvioasei Maicii noastre Parascheva, pentru lăsarea păcatelor sale și a tot strălucit neamul 
lui. În anul de la Adam 7149 (1641), iar al domniei lui al 8-lea, în 13 iunie; în același an s-a 
născut şi preaiubit fiul lui, loan Ștefan Voievod, căruia să-i dea Domnul zile îndelungate şi viață 
de mulți ani. Amin”. 


Din tradiţie avem povestiri de multe minuni săvîrșite de Cuvioasa în anii dinaintea 
noastră, pe care nu s-a sîrguit cineva a le aduna și a le publica spre lauda lui Dumnezeu slăvitorul 
sfinților Săi; încă şi în zilele noastre nu conteneşte a face minuni celora ce cu credință aleargă 
la ea. Căci cîți neputincioşi au evlavie la sfintele moaște, alergînd cu credinţă, sau din 
acoperămintele puse la capul cel sfînt al Cuvioasei luînd și purtînd, dobîndesc vindecare. Și la 
neploare sau altă nevoie mare, făcînd litanie creştinii cu sfintele moaște, nu se lipsesc de cerere. 
ŞI şi în patria ei Epivata, unde precum se zice casa ei părintească a fost prefăcută în biserică cu 
numele ei, și în Catedrala Mitropolitană de la Iaşi, Cuvioasa face multe minuni pînă astăzi. 


Nenumărate sînt minunile şi vindecările de boli ce s-au făcut cu credincioşi care au 
alergat cu rugăciuni şi lacrimi la moaştele Sfintei Preacuvioasei maicii noastre Parascheva, de- 
a lungul celor peste trei sute cincizeci de ani de cînd ocroteşte Moldova şi țara noastră. Să 
amintim doar cîteva dintre ele, publicate în Patericul românesc, p. 77-84: 


Cea mai mare minune a Sfintei Parascheva este însăşi preamărirea trupului ei cu darul 
neputrezirii, al vindecării de boli şi al izbăvirii de multe nevoi şi primejdii. Din cauza aceasta a 
fost luată ca protectoare de toate țările ortodoxe din Balcani. Ba și turcii se cucereau de minunile 
ce se făceau creştinilor, celor care îi cereau ajutorul cu credinţă şi evlavie. 


O altă minune care a uimit Moldova şi țara noastră a fost izbăvirea fără nici o vătămare 
a moaștelor Sfintei Parascheva din incendiul izbucnit în noaptea de 26 spre 27 decembrie 1888, 
în paraclisul mănăstiri Sfinţii Trei Ierarhi, din Iaşi. Căci, aprinzîndu-se de la un sfeşnic 
catafalcul Cuvioasei, s-a topit argintul care îmbrăca racla, dar lemnul şi sfintele ei moaşte, deşi 
erau învăluite în jeratic, au rămas întregi şi nevătămate spre întărirea credincioşilor şi uimirea 
tuturor. Ca o mărturie a acestei mari minuni, se păstrează pînă astăzi racla dogorită de foc, în 
care se aflau moaştele Sfintei Parascheva. Îndată după această minune, moaştele Cuvioasei au 
fost strămutate în noua Catedrală Mitropolitană din apropiere. 


Spre sfîrşitul secolului al XIX-lea, soția preotului Gheorghe Lateş din comuna 
Rădășeni-Suceava suferea la cap de o boală grea și incurabilă. Alergînd la Sfinta Parascheva, 
se ruga cu lacrimi la moaștele ei și-i cerea ajutorul. Apoi i s-a făcut Sfîntul Maslu și s-a reîntors 
acasă. Noaptea i s-a arătat aievea Sfînta Parascheva în haine albe strălucitoare şi i-a spus: "Nu 
mai plînge, că de acum te faci sănătoasă!" A doua zi, femeia s-a sculat sănătoasă şi lăuda pe 
binefăcătoarea ei. 


În anul 1950, o studentă din lași s-a îmbolnăvit de leucemie. Bolnava împreună cu 
părinţii ei au alergat la Sfînta Parascheva şi cu multe lacrimi îi cereau ajutor şi sănătate. După 
două luni de rugăciuni stăruitoare şi Sfîntul Maslu, tînăra s-a vindecat de această boală fără leac 
ŞI Şi-a continuat studiile. 


O femeie dintr-un sat de lîngă Iaşi era greu bolnavă. Fiind internată pentru operaţie, s-a 
rugat mai întîi la Sfînta Parascheva, cerîndu-i, cu credinţă și lacrimi, ajutor şi vindecare. Timp 
de trei zile după internare 1 s-au făcut toate analizele. La urmă 1-au spus medicii: "Femeie, du- 
te acasă că nu ai nimic!" 


În anul 1968, de hramul Cuvioasei Parascheva, o creștină din Iaşi pregătea conserve 
pentru iarnă. Mama ei o îndemna: "Fată, să nu faci una ca aceasta, căci astăzi este ziua Sfintei 
Parascheva!". "Mamă, a răspuns fiica, în fiecare zi este cîte un sfînt, dar eu n-am timp să-i 
prăznuiesc pe toţi!". După o oră femeia şi-a trimis copila în oraş să-i cumpere ceva. Pe stradă a 
fost lovită grav de o maşină şi apoi internată în spital. Mama copilei a alergat a doua zi la Sfînta 
Parascheva şi, după ce şi-a recunoscut păcatul, a cerut cu lacrimi iertare şi salvarea fiicei ei 
accidentate. După trei zile copila s-a întors sănătoasă acasă. 


Un inginer bolnav de plămîni a fost internat în spital pentru operaţie. Mama sa a mers 
atunci la moaştele Cuvioasei Parascheva și i-a cerut cu credință sănătate pentru fiul ei. Timp de 
două săptămîni doctorii au amînat operaţia. Apoi s-a observat că leziunile pulmonare s-au 
vindecat în chip miraculos. Atunci au zis bolnavului: "Domnule inginer, ați scăpat de operaţie. 
Întorceţi-vă sănătos acasă. Este cineva care se roagă lui Dumnezeu pentru dumneavoastră!" 


Unui copil de trei ani și jumătate i s-a oprit brusc graiul. Atunci mama a luat copilul în 
braţe şi a venit să ceară ajutorul Sfintei Parascheva. Pe cînd se ruga ea cu lacrimi, deodată 
copilul a strigat: "Mamă, mamă! Aici este Doamne, Doamne!". Mulţumind din inimă Prea 
Cuvioasei Parascheva, mama s-a întors acasă cu copilul sănătos. 


În anul 1955, doi soţi din Iași nu aveau înţelegere în casă. Într-o seară, femeia disperată 
a părăsit căminul. Zadarnic au căutat-o soțul şi fiica. Apoi copila s-a culcat, iar tatăl ei a alergat 
la Sfînta Parascheva şi s-a rugat cu lacrimi să-i întoarcă soția cu bine în familie. Ajungînd soțul 
acasă, după o oră a bătut cineva în uşă. Era soția. Avea chipul palid şi îngîndurat. "Unde ai fost 
femeie? Ce ţi s-a întîmplat?" a întrebat-o soțul. "Diavolul mi-a dat în gînd să mă sinucid. De 
aceea m-am aşezat pe linia trenului aproape de gara Nicolina. Dar la orele opt seara, pe cînd 
venea un tren cu viteză, fiica noastră, îmbrăcată în alb, a venit la mine, m-a apuncat repede şi 
mă aruncă afară de pe linie. Așa am scăpat de moarte şi de osînda iadului. După ce m-am întărit 
puţin, am mulțumit lui Dumnezeu că m-a izbăvit de acest cumplit păcat şi m-am întors acasă. 
"Femeie, în seara aceasta la ora opt fiica noastră era culcată, iar eu mă rugam pentru tine. Aceea 
care te-a salvat nu era fiica noastră, ci însăși Sfînta Parascheva! Să-i mulţumim ei, căci ea te-a 
scăpat de această cumplită şi dublă moarte, trupească şi sufletească". De atunci este multă 
armonie și bucurie duhovnicească în această familie creştină. 


Pe timpul celor două războaie mondiale orașul Iaşi a fost protejat de bombardamente, 
iar Catedrala Mitropolitană, unde se păstrează cinstitele moaşte ale Sfintei Parascheva, nu a fost 
atinsă de nici un obuz. Căci Cuvioasa ocroteşte Moldova şi orașul acesta binecuvîntat, de peste 
trei sute cincizeci de ani. Spun bătrînii că ostașii vedeau noaptea, în timpul războiului, o femeie 
uriașă îmbrăcată în alb deasupra Iaşilor, ocrotindu-l de ocupaţie şi bombardamente. Aşa ştie să 
ajutePreacuvioasa Parascheva patria ei adoptivă pentru credința poporului nostru 
binecredincios! 


In timpul marii secete din vara anului 1947, cînd mureau oamenii şi animalele de foame, 
s-au scos moaştele Sfintei Parascheva în procesiune prin satele Moldovei. Credincioşi le 
aşteptau și le întîmpinau cu lacrimi de bucurie şi cu făclii în mîlini. În urmă veneau nori de 


ploaie bogată și adăpau pămîntul. Drept mulţumire credincioși se rugau şi înălțau cîte o troiță 
cu icoana Sfintei Parascheva. 


Cel mai mult aleargă şi cer ajutorul Sfintei maicii noastre Parascheva bolnavii, țăranii, 
călugării şi studenţii. Mai ales în lunile de examene racla Cuvioasei este plină de cărți, caiete 
de şcoală şi pomelnice. Putem afirma că moaştele cele mai iubite de credincioşii din ţara noastră 
şi din afară sînt, fără îndoială, moaștele Sfintei Parascheva, numită "cea grabnic ajutătoare şi 
mult folositoare”. 


Mărturisesc părinţii bătrîni care au fost martori oculari, că, odată, de hramul ei, pe cînd 
oamenii așteptau la rînd să se închine la racla Cuvioasei Parascheva, au venit şi două creştine 
bătrîne din Focșani. Văzînd lume multă, au zis preotului de la raclă: "Părinte, dă-ne voie să ne 
închinăm la Cuvioasă fără să mai stăm la rînd şi să-i punem sub cap această pernă nouă pe care 
i-am adus-o de acasă drept mulțumire pentru ajutorul ce ni l-a dat". "Dumnezeu să vă 
binecuvînteze, creştinelor, a zis preotul. Mergeţi şi vă închinaţi!”. În clipa aceea preoţii și 
credincioşii au văzut un lucru sfînt și cu totul minunat. Cuvioasa şi-a ridicat singură capul, iar 
după ce femeile i-au pus perna adusă şi s-au închinat, Sfînta Parascheva şi-a lăsat iarăşi capul 
pe căpătii ca mai înainte. lată cît de mult iubeşte Preacuvioasa pe cei ce se roagă lui Dumnezeu 
şi sfinților Lui cu smerenie şi credință. 


Sfînta Parascheva de la laşi se bucură în ţară de un cult deosebit, mai mult decît toţi 
ceilalţi sfinți care au moaște în România. În fiecare zi la Catedrala Mitropolitană din Iaşi, de 
dimineaţă pînă seara tîrziu, se face un mic pelerinaj continuu, cu credincioși de toate vîrstele şi 
din toate locurile, veniţi la rugăciune. În mod deosebit, în sărbători, în posturi şi în fiecare vineri, 
considerată ziua Cuvioasei Parascheva, vin mulți credincioși şi se închină la raclă cu credință, 
aducînd flori, daruri şi îmbrăcăminte pe care le ating de racla Cuvioasei pentru a dobîndi ajutor, 
sănătate şi binecuvîntare. 


Dar cea mai mare zi de prăznuire din tot anul este ziua de paisprezece octombrie, 
patronul Sfintei Parascheva, cînd are loc unul din cele mai mari pelerinaje ortodoxe din ţara 
noastră, la care participă închinători de la sate și oraşe, din toate colţurile țării. În această zi are 
loc un adevărat pelerinaj bisericesc naţional, care durează pînă la trei zile. Încă din ajun se scot 
în fața Catedralei moaștele Sfintei Parascheva şi timp de două zile și două nopţi credincioșii 
stau la rînd pentru închinare. 


În seara zilei de paisprezece octombrie, praznicul Cuvioasei se încheie cu o mişcătoare 
procesiune în jurul Catedralei, avînd în frunte pe Mitropolitul Moldovei, care, împreună cu 
clericii şi credincioşii, cu lumînări în mîini poartă racla cu moaștele sfintei, în sunetul clopotelor 
şi al frumoaselor cîntări bisericeşti. După aceea se așază moaștele în biserică la locul lor, se 
cîntă paraclisul Sfintei Parascheva, apoi fiecare se întoarce la ale sale cu bucuria marelui praznic 
în suflet şi cu mîngîierea Duhului Sfînt în inimă. Cu ale cărei sfinte rugăciuni, Doamne lisuse 
Hristoase, Fiul lui Dumnezeu, miluieşte-ne pe noi. Amin.! 


33. PĂTIMIREA SFINŢILOR MUCENICI NAZARIE, GHERV ASIE, 
PROTASIE ȘI CHELSIE 


(14 OCTOMBRIE) 

Sfîntul Nazarie s-a născut la Roma din tată evreu şi din mamă creştină, al cărei nume 
era Perpetua, şi care a primit Sfintul Botez de la Sfîntul Apostol Petru. Ajungînd copilul în 
vîrstă, a cugetat mult de care credinţă să ţină: de a tatălui, ori de a maicii sale? Şi s-a hotărît să 


fie următor credinţei sfintei sale maici, a cărei rugăciune mult 1-a ajutat lui spre luminare. 
Copilul a fost botezat de episcopul locului, iar cînd a ajuns la vîrsta cea desăvirşită, s-a făcut 
vrednic de bunătăți desăvirșite, slujind Domnului cu tot dinadinsul nu numai pentru a sa 
mîntuire, ci şi pentru a altora, îngrijindu-se a aduce pe cei necredincioși la Hristos. Luînd de la 
părinții săi partea de avere ce i se cuvenea, cu care îi era cu putință a face bine celor săraci, a 
plecat din Roma şi a mers în Mediolan şi acolo toată averea a întrebuinţat-o bine, făcînd 
milostenii la săraci şi ajutînd pe cei care pătimeau pentru Hristos. Pentru că atunci, fiind împărat 
Nero, era mare prigoană împotriva creştinilor şi mulți, mărturisind pe Hristos, erau ținuți în 
lanţuri şi chinuiţi, iar Sfîntul Nazarie, slujindu-le, îi întărea în credință şi îi îmbărbăta spre 
nevoinţă. 


În aceea vreme sfinţii mucenici Ghervasie şi Protasie au fost prinşi de Anulin ighemonul 
şi au fost aruncaţi în temniţă. Sfîntul Nazarie mergea adeseori la dînşii mîngîindu-i cu vorba sa 
cea bună, și i-a iubit pe ei foarte mult, pentru că i-a văzut plini de dragostea cea dumnezeiască 
şi gata oricînd cu osîrdie să-şi dea sufletele pentru Domnul, Cel ce S-a răstignit pentru noi pe 
cruce. Cu atîta dragoste s-a legat Nazarie de dînșii, încît nu voia să se despartă de ei, ci împreună 
cu ei voia să pătimească şi să moară. Şi i s-a adus veste stăpînitorului despre Nazarie că îi 
cercetează pe cei legaţi și ținuți prin temnițe şi le aduce cele de trebuinţă și întru creştinească 
credinţă îi întăreşte pe ei. Pentru aceasta stăpînitorul a poruncit ca să-l prindă şi, aducîndu-l la 
el pe Nazarie l-a întrebat: "Cine și de unde eşti?" Aflînd că este roman de neam și creştin cu 
credinţa, l-a sfătuit să nu se lepede de zeii strămoşeşti pe care romanii îi cinstesc dintru 
începuturi cu jertfe şi cu închinăciuni. 


Sfîntul nu numai că n-a voit să asculte sfatul lui, ci a grăit împotrivă ocărînd pe 
mincinoşii săi zei şi mărturisind că unul este adevăratul Dumnezeu, lisus Hristos. Atunci 
stăpînitorul a poruncit să fie bătut peste gură, dar el nu înceta a grăi cu îndrăzneală şi a mustra 
păgînătatea lui. Pentru aceasta stăpînitorul cu și mai multă mînie s-a pornit împotriva lui şi a 
poruncit ca toţi să-l bată pe sfînt, apoi cu necinste l-au izgonit din cetate. Fiind izgonit, fericitul 
Nazarie se bucura că s-a învrednicit a lua bătăi pentru Hristos şi că este izgonit pentru dreptate, 
căci îşi aducea aminte de cuvintele lui Hristos: "Fericiţi veţi fi cînd vă vor ocări pe voi şi vă vor 
prigoni şi vor zice tot cuvîntul rău împotriva voastră, mințind pentru Mine". Îi mai era lui necaz 
că se despărţise de iubiții săi prieteni, Ghervasie şi Protasie, cu care împreună dorea să moară. 
Această dorinţă a lui a împlinit-o Domnul mai pe urmă, dar pînă atunci i se cădea lui ca în altă 
țară să slujească mîntuirii omenești și să-i întoarcă pe mulți de la rătăcire. 


În noaptea următoare i s-a arătat lui în vedenie fericita lui maică, poruncindu-i să meargă 
în Galia şi acolo să se ostenească întru bunăvestirea lui Hristos. Sculîndu-se, el a mers în ţara 
aceea după porunca maicii sale şi, propovăduind pe Hristos, lumina cu lumina credinţei 
popoarele acelea care erau în întuneric şi în umbra morții. 


Aflîndu-se într-o cetate ce se numea Melia, a luat un copil de trei ani, pe nume Chelsie, 
copilul unei femei credinciose și de neam bun, apoi l-a botezat şi l-a crescut în dreapta credință. 
Şi pruncul creștea cu anii şi cu înțelegerea, umplîndu-se de dumnezeieştile daruri. Crescînd în 
vîrstă urma învățătorului său, Sfîntul Nazarie, învăţînd de la dînsul înţelepciunea cea de sus, şi 
punea în inima sa cuvintele cele de Dumnezeu însuflate și părinteasca Lui învățătură. Copilul 
era atît de înţelept întru Hristos, încît se asemăna învățătorului său, pentru că asemenea cu dînsul 
slujea mîntuirii omenești, propovăduind pe Hristos şi răbdînd prigoniri şi chinuri. Pentru 
aceasta, mai pe urmă, s-a învrednicit şi de cununa cea mucenicească. 


Fiind înștiințat Dionisie, stăpînitorul acelei ţări, cum că Nazarie a întors multe cetăți la 
Hristos, a trimis îndată şi l-au prins pe el şi pe copilul Chelsie şi bătîndu-i pe amîndoi 1-a aruncat 
în temniță, vrînd ca a doua zi să-i supună la diferite chinuri. lar a doua zi, femeia stăpînitorului, 
văzînd pe Chelsie copil mic și frumos că era dus la chinuri, i-a fost milă de el și, ducîndu-se la 
bărbatul ei, l-a rugat ca să miluiască pe copil şi să-l elibereze împreună cu învățătorul său 
Nazarie. Prin rugămintea sa fierbinte l-a îmbunat pe stăpînitor şi l-a înduplecat să-i lase pe 
amîndoi liberi. 


Eliberîndu-i pe ei, stăpînitorul le-a zis: "Mijlocirea femeii mele vă eliberează de toate 
chinurile”. Iar sfinții mucenici s-au mîhnit că nu au dobîndit cununa muceniciei dorită de ei şi 
nu şi-au putut sfîrşi chinurile, ca să se fi putut dezlega de trup şi să viețuiască împreună cu 
Hristos. 


Au plecat de acolo şi au mers în cetatea Timir şi acolo, îndeletnicindu-se cu 
propovăduirea Sfintei Evanghelii, o mulțime de suflete au cîştigat pentru Hristos. Diavolul, 
nesuferind să vadă acest lucru, i-a întărîtat spre mînie pe închinătorii de idoli, care s-au răzvrătit 
asupra Sfinților Nazarie şi Chelsie, pe care i-au prins şi i-au trimis la necuratul împărat Nero. 
Sfinţii, stînd înaintea împăratului, au mărturisit cu curaj pe Hristos Dumnezeu. Pentru acest 
lucru Nazarie a fost aruncat la pămînt şi călcat cu picioarele, iar pe Chelsie l-au bătut cu vergi 
şi l-au silit să aducă idolilor jertfe, dar el cu cuvîntul i-a răsturnat pe idolii lor la pămînt. Apoi 
au fost daţi fiarelor spre mîncare, dar fiarele nu i-au vătămat. Apoi au fost aruncați în mare, iar 
ei au mers pe deasupra apelor precum pe pămînt. Văzînd acestea, slugile împărăteşti au crezut 
în Hristos şi, primind Sfîntul Botez de la Nazarie, au lăsat curtea împărătească şi, desprinzîndu- 
se din tulburarea lumească, slujeau lui Hristos în liniște. 


După aceasta, Sfîntul Nazarie împreună cu ucenicul său Chelsie au mers iarăşi în 
Mediolan şi i-au aflat în temniţă încă vii pe Sfinţii Mucenici Ghervasie și Protasie. Au început 
iarăşi să propovăduiască în Mediolan şi iarăşi au fost prinşi de Anulin stăpînitorul care i-a 
întrebat unde au fost pînă la acea vreme. Și aflînd că au fost în mîinile lui Nero s-a mirat cum 
de au scăpat vii şi sănătoşi, pentru că ştia că Nero, împăratul, era foarte cumplit și fără de 
omenie, încît ucidea fără milă nu numai pe cei vinovaţi, ci şi pe cei nevinovaţi. 


Stăpînitorul îl silea pe Nazarie ca să se apropie şi să se închine idolilor lor, iar el nu 
numai că n-a voit, dar l-a şi ocărît pe stăpînitor. Atunci stăpînitorul a poruncit ca să fie bătuţi 
peste gură și, luînd multe palme, Nazarie şi Chelsie au fost aruncaţi apoi în temniță alături de 
Sfinţii Ghervasie şi Protasie. Nazarie se mîngîia mult că s-a învrednicit a mai vedea pe iubiții 
săi prieteni, a vorbi cu ei şi a răbda împreună cu ei în temniţă pentru Hristos. lar Anulin l-a 
înştiințat printr-o scrisoare pe Nero, împăratul, despre Nazarie. Și auzind împăratul că Nazarie 
este viu, s-a miîniat foarte asupra slugilor cărora le poruncise ca să-i înece pe sfinți în adîncul 
mării şi Nero a început să-i caute pe slujitorii care i-au slobozit pe Nazarie şi Chelsie, ca să-i 
piardă, dar nu i-a mai aflat, pentru că aceştia au fugit în lume şi se dăduseră de bunăvoie în 
Hristos spre slujba cea prea frumoasă. 


Împăratul a scris lui Anulin, stăpînitorul, ca îndată să fie omorît Nazarie. lar Anulin, 
citind scrisoarea împăratului, a scos din temniță pe Sfintul Nazarie şi pe Sfîntul Chelsie, 
ucenicul lui, și a tăiat cu sabia cinstitele lor capete. Iar unul dintre credincioşii care locuiau în 
apropierea cetăţii a luat în taină sfintele lor moaște şi le-a dus în casa sa. Acest om avea o fiică 
slăbănoagă care zăcea la pat și atunci cînd moaștele sfinților mucenici au fost aduse în casă, ea 
îndată s-a sculat din pat sănătoasă, ca şi cum niciodată nu ar fi fost bolnavă şi nu ar fi zăcut 


niciodată. Pentru aceasta, stăpînul casei, împreună cu toţi ai lui s-au bucurat şi au îngropat în 
grădină trupurile mucenicilor. 


După omortrea Sfinţilor Mucenici Nazarie şi Chelsie, în cetate a sosit Astazie, comitul, 
care pornise cu război împotriva moravilor. Pe acesta l-au îndemnat preoţii care se închinau la 
idoli ca să-1 ucidă pe Sfinţii Ghervasie şi Protasie, care rămăseseră în temniţă. Ghervasie a fost 
scos din temniţă și, fiind bătut cu vergi de plumb, s-a sfîrșit, iar lui Protasie i-a fost tăiat capul 
de sabie și şi-a sfîrşit şi el nevoința muceniciei. Trupurile lor au fost răpite de Filip şi de fiul 
său şi au fost îngropate în casa lor. Moaştele mucenicilor Nazarie, Chelsie, Ghervasie şi 
Protasie, ascunse sub țărîna pămîntului şi de nimeni ştiute, au stat acolo pînă la venirea Sfintului 
Ambrozie, episcopul Mediolanului. Acesta, prin dumnezeiască descoperire, a aflat pe 
Ghervasie şi pe Protasie în vremea împărăției lui Teodosie cel Mare, iar Nazarie şi Chelsie au 
fost aflaţi în vremea împărăției lui Arcadie şi a lui Onorie. Despre aflarea moaștelor lui Nazarie 
şi Chelsie pomenește Paulin Presbiterul în cartea sa despre viaţa Sfîntului Ambrozie astfel: "În 
acea vreme moaştele Sfîntului Mucenic Nazarie se aflau în cetate, în grădină. 


Aceste moaște au fost aduse de Ambrozie şi depuse în biserica Sfinţilor Apostoli. 


Eu, fiind de faţă, am văzut sînge în mormîntul în care zăceau muceniceştile moaşte, ca 
şi cum acest sînge ar fi curs de curînd; capul cu părul și cu barba erau așa de neatinse, ca şi cum 
atunci ar fi fost puse în groapă, iar faţa lui era atît de luminoasă de parcă ar fi fost spălată de 
curînd. Adevărată minune, precum Domnul a făgăduit în Evanghelie că "nici un fir de păr din 
capul vostru nu va pieri”. Iar sfintele lor moaște au umplut acel loc de mireasmă bună, încît 
covîrşeau toate aromele. Apoi, ridicînd moaştele muceniceşti și punîndu-le în caretă, ne-am 
întors îndată cu Sfîntul Ambrozie și la Sfîntul Mucenic Chelsie, cel ce era pus în același loc. Și 
am aflat de la cel care stăpînea grădina aceea cum că de la părinţi moştenise el locul acela, loc 
pe care părinții lui îl moşteniseră din neam în neam, căci într-însul sînt aşezate mari visterii, pe 
care nici molima, nici rugina nu le strică, nici hoţii nu le sapă şi nu le pot fura”. 


Pînă aici povestește Paulin prezbiterul despre moaștele lui Nazarie şi Chelsie. Iar despre 
moaștele lui Ghervasie şi Protasie a scris Sfîntul Ambrozie următoarele: "Ambrozie, sluga lui 
Hristos, fraților celor ce sînt în toată Italia, mîntuire întru Domnul Cel veşnic! Scripturile cele 
dumnezeiești dovedesc că cei ce au primit ceva în dar de la Domnul sînt datori să arate și la alții 
aceasta. Căci cel ce tăinuiește ceea ce poate să folosească şi la alţii, e ca şi cum ar fi furat ceva 
din biserică. Pentru aceasta a zis David: Dreptatea Ta nu am ascuns în inima mea, adevărul Tău 
şi mîntuirea Ta am spus; nu am ascuns mila Ta și adevărul Tău de către adunare multă. Și pentru 
acest lucru, ca şi cum dorea răsplătire, a adăugat: Iar Tu, Doamne, să nu îndepărtezi îndurările 
Tale de la mine. Ca şi cum ar fi zis: Precum eu altora am făcut ca să afle milă, aşa şi Tu să nu 
laşi să fie depărtată mila Ta de la mine. Și facem această înainte-cuvîntare spre a vă spune vouă, 
celor ce cu dreaptă credinţă socotiți şi credeţi întru Domnul, ca să vă veseliți pentru aflarea 
sfintelor moaşte și să-l chemaţi pe EI în ajutor. 


În sfintele patruzeci de zile trecute, cînd Domnul m-a făcut părtaş celor ce posteau şi se 
rugau, fiind eu la rugăciune într-o noapte, am căzut într-un fel de somn încît mă aflam nici 
dormind, nici simțind şi am văzut doi tineri în haine albe ridicîndu-şi mîinile în sus şi rugîndu- 
se, cu care nu puteam grăi, fiind cuprins de somnolență. lar după ce m-am deşteptat, ei s-au 
făcut nevăzuți. Și m-am rugat bunătății lui Dumnezeu că dacă aceasta este înşelăciune 
diavolească să o alunge de la mine, iar dacă este lucru adevărat, apoi mai luminat să mi-l arate. 


Pentru cîştigarea acestei cereri de la Domnul, am postit mult şi în a doua noapte, la 
cîntatul cocoşilor, la fel ca şi întîia dată, am văzut pe acei tineri rugîndu-se cu mine. ar a treia 
noapte, cînd trupul meu slăbise de post şi nu puteam adormi, iarăşi mi s-au arătat aceiaşi tineri; 
şi m-am mirat cînd am văzut cu ei și pe un al treilea tînăr care semăna cu Sfîntul Apostol Pavel, 
pe care îl cunoşteam din icoană şi numai cu mine grăia, iar ceilalți tăceau. El îmi zicea aşa: 
"Aceștia sînt cei care, ascultînd cuvintele mele, au lăsat lumea și bogăţia şi au urmat Domnului 
nostru lisus Hristos, nedorind nimic pămîntesc sau trupesc. Şi au petrecut aici în Mediolan zece 
ani, slujind lui Dumnezeu şi s-au învrednicit a fi mucenici ai lui Hristos, ale căror trupuri le vei 
afla zăcînd în pămînt în acest loc unde tu stai şi te rogi. Deci, trebuie să le scoţi deasupra şi în 
acest loc să zideşti o biserică în numele lor". Apoi eu l-am întrebat care este numele lor, iar el 
mi-a răspuns: "Vei afla o cărticică la capetele lor în care este scrisă nașterea, pătimirea şi 
sfîrşitul lor”. Eu, chemînd pe fraţi şi pe episcopul locului şi spunîndu-le cele văzute, am început 
a săpa în acel loc, iar episcopii îmi ajutau. Şi am aflat o raclă, precum mi-a spus Sfîntul Pavel, 
în care am văzut trupurile sfinţilor mirosind frumos, ca și cum atunci ar fi fost îngropate. lar la 
capul lor se afla o cărticică în care era scrisă toată viaţa lor în următorul chip: "Eu, robul lui 
Hristos, Filip, am luat trupurile acestor sfinți în casa mea și le-am îngropat. Maica lor, Valeria, 
şi tatăl lor, Vitalie, au avut pe aceşti doi fii născuţi gemeni şi au numit pe unul Protasie şi pe 
altul Ghervasie. Vitalie era ostaș în Mediolan, trăind cu soţia sa și slujind în taină lui Dumnezeu. 
Mergînd odată cu judecătorul Paulin în cetatea Ravenei, s-a aflat acolo că el este creştin şi, fiind 
chinuit, nu s-a lepădat de Hristos, cu toate că a fost aruncat într-o groapă adîncă şi bătut cu 
pietre. În acest fel şi-a aflat sfîrşitul, fiind îngropat de viu. Iar soţia, aflînd de moartea bărbatului 
ei, a mers după trupul lui vrînd să-l îngroape în casa sa, spre mîngîierea sărăciei sale. Dar 
cetățenii Ravenei, care erau creștini, nu au lăsat-o să ia trupul bărbatului ei, bucurîndu-se ei 
singuri de o aşa vistierie ca aceea şi păstrînd-o spre apărarea lor. Iar Valeria, neîndeplinindu-şi 
dorinţa, întorcîndu-se în Mediolan, a nimerit pe cale într-un sat oarecare, la un praznic urît de 
Dumnezeu, unde oameni necurați aduceau jertfe spurcatului lor zeu Silvan. Acei oameni, după 
obiceiul lor, ospătau pe cei străini cu cărnuri din cele jertfite idolilor şi au chemat-o şi pe 
Valeria, care trecea atunci pe acolo, la acel ospăț. Iar ea s-a scîrbit de acea necurăţenie și nu a 
vrut să guste din jertfele idolești, mărturisind că este creştină. lar păgînii, mîniindu-se, au bătut- 
o cu bețe, fără milă, încît abia a putut să ajungă vie la ai săi, în Mediolan. 


Mergînd în casa sa, i-a învăţat adevărata credinţă pe fiii săi Ghervasie şi Protasie şi după 
trei zile şi-a dat duhul în mîinile lui Dumnezeu. Iar după ce Ghervasie și Protasie, cei încoronați 
cu cunună mucenicească, au rămas orfani de părinţii lor, au vîndut casa și au împărțit toată 
averea lor la săraci, iar pe robi i-au eliberat. Apoi s-au închis singuri într-o casă și s-au nevoit 
acolo zece ani în post, în rugăciuni şi în citire. lar în anul al unsprezecelea au început a pătimi 
în temniță pentru Hristos, de la Anulin ighemonul. Apoi, cînd comitul Astazie mergea din 
Mediolan la război împotriva moravilor, l-au întîmpinat în cale jertfitorii idoleşti, zicîndu-i: 
"Dacă vrei să te întorci cu biruinţă la împăratul tău, atunci sileşte-i pe Ghervasie şi pe Protasie 
să jertfească zeilor, pentru că zeii s-au mîniat că acești doi oameni îi defăimează pe ei, şi acum 
la întrebările noastre zeii nu vor să ne dea răspuns". Auzind acestea, Astazie i-a scos pe cei doi 
din temniţă şi, punîndu-i înaintea sa, le-a zis: "Vă sfătuiesc să nu-i supăraţi pe zei, ci cu dreaptă 
credinţă să le aduceţi jertfe, ca plină de noroc să fie calea noastră”. Iar Ghervasie a răspuns: 
"Biruinţă asupra vrăjmaşilor poţi cere numai lui Dumnezeu Atotputernicul, iar nu de la acești 
idoli care nu văd, nu aud, nu grăiesc, nici nu au suflare”. 


Atunci Astazie a poruncit ca Ghervasie să fie bătut cu vergi de plumb pînă ce va muri. 
În acea bătaie s-a sfîrșit Sfîntul Ghervasie, al cărui trup poruncind să-l scoată, i-a zis lui Protasie: 
"Ticălosule, cruță-ţi viaţa ta şi nu înnebuni ca şi fratele tău”. Protasie a răspuns: "Nu ştiu cine 
este ticălos, ori eu care nu mă tem de tine, sau tu care te temi de mine?". Astazie a zis: "Şi cum 


mă tem eu de tine, ticălosule?" A răspuns sfîntul: "Te temi de mine că nu mă voi supune pentru 
a aduce jertfă idolilor, căci dacă nu te-ai teme, nu m-ai sili pe mine să aduc jertfă idolilor. Iar 
eu nu mă tem de tine și îngrozirea ta o defăimez, iar pe idolii tăi îi socotesc niște gunoaie şi 
numai lui Dumnezeu Celui ce împărăţeşte în Ceruri mă închin". Atunci Astazie a poruncit ca 
Protasie să fie bătut cu toiege şi, fiind bătut mult, cînd l-au ridicat de la pămînt, 1-a zis comitul: 
"Ticălosule, de ce eşti mîndru şi nesupus? Oare vrei să pieri ca şi fratele tău?" A răspuns 
Protasie: "Nu mă supăr pe tine, Astazie, pentru că văd orbirea ochilor tăi, şi necredinţa ta nu te 
lasă să vezi cele ce sînt ale lui Dumnezeu, căci nici Domnul meu nu i-a ocărît pe cei care L-au 
răstignit, ci S-a rugat pentru dînșii, zicînd că nu știu ce fac; aşa şi tu nu știi ce faci, pentru aceea 
îmi este milă de tine. Însă isprăveşte mai repede ceea ce ai început, ca să pot vedea împreună 
cu iubitul meu frate pe Mîntuitorul meu". Atunci comitele Astazie a poruncit ca Protasie să fie 
tăiat cu sabia și aceasta făcîndu-se cu robul lui Hristos, eu Filip, împreună cu fiul meu am luat 
noaptea în taină trupurile lor şi le-am adus în casa mea, lucru de care numai Dumnezeu ştie, şi 
le-am îngropat în această raclă de marmură, crezînd că datorită rugăciunilor lor şi eu voi afla 
milă de la Domnul nostru lisus Hristos, Care cu Tatăl și cu Sfintul Duh, petrec şi împărăţesc în 
veci”. 


Aici se termina scrisoarea lui Ambrozie şi cărticica lui Filip. lar pe cînd se scoteau din 
pămînt acele sfinte moaşte, multe tămăduiri s-au făcut bolnavilor şi diavolii din oameni au fost 
izgoniți ŞI orbii au văzut. 


Acelaşi Sfînt Ambrozie pomeneşte că în cetatea lui era un om orb, pe nume Sevir, ştiut 
de toți, şi acest orb numai cît s-a atins de marginea veşmintelor care erau pe moaştele sfinte, 
îndată i s-a limpezit vederea. 


Cu rugăciunile sfinților Tăi, Doamne, luminează ochii sufletelor noastre, ca întru lumina 
Feţei Tale să mergem și întru numele Tău să ne bucurăm în veci. Amin. 
sn : 4. VIATA CUVIOSULUI PĂRINTELUI NOSTRU NICOLI SVIATOŞA. 
STĂPÎNITORUL CERNIGOVULUI 


(14 OCTOMBRIE) 


Se schimbă şi se preface chipul lumii acestea şi împărăţia ei se mută de la neam la neam. 
Scaunele domnilor pămînteşti de multe ori le-a surpat Dumnezeu şi a pus pe cei blînzi în locul 
lor. A cugetat la această schimbare a stăpînirii celei trecătoare de pe pămînt și fericitul şi 
binecredinciosul Nicoli Sviatoşa, fiul lui David Sviatoslavici, domnul Cernigovului, nepotul lui 
Sviatoslav Iaroslavici, domnul Kievului şi al Cernigovului, care a întemeiat sfînta biserică cea 
de Dumnezeu zidită a Pecerskăi. Si cunoscînd bine că numai la cer este împărăție netrecătoare 
ŞI în veci petrecătoare, plină de negrăitele bunătăţi care le-a gătit Dumnezeu celor ce-L iubesc 
pe EI, pentru aceasta a lăsat slava şi bogăţia, cinstea şi stăpînirea domniei sale celei pământeşti 


şi trecătoare pentru împărăţia cerului cea veșnică, ca Ioasaf cel de demult, fiul împăratului 
Iudeii; şi mergînd în mănăstirea Pecerskăi s-a îmbrăcat în îngerescul chip călugăresc şi a 
strălucit cu luminarea vieţii întru atita, încît toți, văzîndu-i faptele lui cele bune, preamăreau 
pentru dînsul pe Dumnezeu. Mai înainte de toate a sporit în ascultare, căci a slujit frților la 
bucătărie, tăind cu mîinile sale lemne, aducîndu-le de multe ori pe umerii săi de pe malul rîului 
şi făcînd chiar mîncărurile de trebuinţă cu voie bună. După îndelungate osteneli, înștiinţîndu-se 
de aceasta fraţii lui, Iziaslav şi Vladimir, abia l-au îndepărtat pe el de la acest lucru. Dar acest 
adevărat ascultător cu lacrimi a cerut să mai slujească fraților acolo încă un an. Si aşa s-a ostenit 
în bucătărie trei ani, cu toată osîrdia și cucernicia. După acest timp, ca un iscusit şi desăvîrșit 
întru toate, l-au pus ca să păzească poarta mănăstiri, unde aşișderea a petrecut trei ani şi nu a 
mers nicăieri, în afară numai de biserică. Apoi, de acolo l-au luat ca să slujească la trapeză şi 
săvîrşea acest lucru precum se cădea, cu voie bună către toți. 


Astfel, trecînd treptele ascultării cu bună rînduială, a fost silit, cu sfatul egumenului și 
al tuturor fraţilor, să se liniştească de acum în chilie şi să aibă grijă de mîntuirea sa în tăcere. 
Iar el, făcînd ascultare, şi-a sădit o grădină cu mîinile sale, lîngă chilie. Si în toţi anii călugăriei 
sale nu a rămas fără ocupaţie, ci întotdeauna lucra cu mîinile, iar în gură avea neîncetat 
rugăciunea aceasta: "Doamne, lisuse Hristoase, Fiul lui Dumnezeu, miluieşte-mă pe mine, 
păcătosul". Gusta nimic altceva, fără numai puţin din hrana de obşte mănăstirească, iar de i se 
întîmpla vreodată să aibă ceva mai mult - ca un domn, de la ai săi - el îndată pe toate le împărțea 
la trebuinţa străinilor şi a săracilor și mai ajuta şi la rînduiala bisericească pentru ca să fie în 
biserică cărți multe. 


Avea acest domn, încă din stăpînirea domniei sale, un doctor foarte iscusit, pe nume 
Petru, de neam sirian, care venise cu dînsul în mănăstire. Văzînd acest doctor sărăcia cea de 
voie a stăpînitorului său, a plecat de la el şi locuia în Kiev unde vindeca mulţi bolnavi. Însă de 
multe ori mergea la fericitul şi văzîndu-l în pătimirea lui cea grea şi în postul cel fără de măsură, 
slujind la bucătărie și stăruind la poarta mănăstirii, îl sfătuia, zicîndu-i: "O! domnule, îngrijește- 
te de sănătatea ta, ca nu cumva să-ți îmbolnăveşti trupul prin multă osteneală şi înfrînare, căci, 
slăbind aşa mereu, mai greu îţi va fi să porți jugul pe care ai voit a-l lua asupra ta pentru Hristos. 
Cred că Dumnezeu nu voiește post sau osteneală mai presus de putere, ci numai inimă curată şi 
smerită. Slujeşti călugărilor ca un rob cumpărat, neobișnuit fiind la o nevoință ca aceasta şi nu 
ți se cuvin acestea pentru că ești domn. Fraţii tăi, care sînt de bun neam, Iziaslav şi Vladimir, 
socotind starea ta de mare necinste, sînt cuprinși de mîhnire pentru a ta sărăcie, căci din atîta 
slavă şi cinste ai ajuns în sărăcia cea mare ca să-ţi chinuieşti trupul şi să te îmbolnăveşti cu 
hrană nepotrivită. Mă minunez şi de schimbarea stomacului tău, care oarecînd slăbea de bucate 
dulci, iar acum suferă, primind verdețuri crude şi pîine uscată. Fereşte-te ca nu cumva să se 
adune suferinţa împreună cu neputinţa şi tu, neavînd tărie, degrabă te vei lipsi de viață, iar eu 
nu voi mai putea să te ajut şi așa vei lăsa jale nemîngiiată fraților tăi. Boierii tăi, care ţi-au slujit 
şi care erau mari şi slăviţi prin tine, acum, lipsindu-se de nădejdea lor, te doresc pe tine şi sînt 
foarte mîhniți. Aceştia, făcîndu-şi case mari, locuiesc în ele, iar tu nu ai unde să-ți pleci capul, 
şezînd în gunoi, uneori în bucătărie, alteori la poartă. Care dintre domnii Rusiei a făcut aşa 
ceva? Oare fericitul tău tată, David, sau pururea pomenitul tău moş, Sviatoslav? Nici din boieri 
nimeni altcineva n-a dorit calea acestei vieți neslăvită, în afară de Varlaam care a fost egumen 
aici. De aceea, de nu-mi vei asculta sfatul meu, mai înainte de vreme vei muri". Acestea şi multe 
altele a spus doctorul fericitului, uneori şezînd în bucătărie cu dînsul, iar alteori la poartă, fiind 
îndemnat de fraţii lui. lar fericitul îi răspundea, zicîndu-i : "Frate Petre, bine m-am îngrijit pentru 
sănătatea sufletului meu şi am socotit că nu se cade a cruța trupul, ca să nu poftească asupra 
duhului şi să nu ridice asupra mea război; căci prin înfrînare trupul obosește şi prin osteneală 


se smereşte, iar nu slăbeşte; şi măcar de ar fi slăbit: "că puterea Mea întru neputinţă se 
săvîrşeşte”, a spus Domnul Apostolului”. 


Apostolul mai zicea: "Nevrednice sînt pătimirile vremii de acum pentru slava ce are să 
se arate întru noi". Dumnezeu vrea inimă curată și smerită, însă fără de post şi fără de osteneală 
nu poate cineva să fie în acest fel, căci postul este maica întregii înțelepciuni şi a curăţeniei. "Și 
s-au smerit întru osteneli inimile lor", s-a zis demult. Mulţumesc lui Dumnezeu că m-a mîntuit 
de robia lumească şi m-a făcut rob robilor Săi, acestor fericiți monahi, căci așa fiind domn, 
slujesc Împăratului împăraţilor în chip monahicesc, iar fraţii mei să se îngrijească de ei pentru 
că fiecare își va purta sarcina sa. Să le ajungă lor a mea moștenire, pe care pentru aceea am 
lăsat-o în domnia pămîntească, ca să moştenesc împărăția cerească. Că am sărăcit pentru 
Hristos, ca pe Hristos să-L dobîndesc. Iar tu, în sărăcia mea, pentru înfrînare și pentru bucatele 
cele nepotrivite pentru ce mă ocărăști, îngrozindu-mă cu moartea? Căci şi tu, cînd vindeci o 
boală trupească, oare nu porunceşti bolnavului să se înfrîneze şi să se ferească de orice bucate? 
Şi mie tot aşa mi se cade să-mi tămăduiesc bolile cele sufleteşti, însă trupeşte de voi muri, a 
muri pentru Hristos mie îmi este dobîndă. Și dacă șed în gunoi, de ce mă faci tu mai prost decît 
boierii? Căci, iată, cu lov, care se socotește că era împărat, mi se pare a împărat. Deși nici unul 
din domnii Rusiei nu au făcut aceasta mai înainte de mine, eu, urmînd Împăratului ceresc, voiesc 
să mă arăt înaintea lor povăţuitor, ca măcar de aici înainte cineva să rîvnească la aceasta și să- 
mi urmeze; dar mai mult să-ți dai seama de tine şi de cei ce te-au învăţat”. 


Dacă se îmbolnăvea vreodată acest fericit domn, ostenindu-se în slujba ascultării, atunci, 
aflînd Petru doctorul, îndată îi gătea ierburi pentru vindecarea bolii de care suferea sau pentru 
fierbințeală sau vreo altă vătămare. Întotdeauna, mai înainte de venirea doctorului cu ierburile, 
domnul se făcea sănătos cu dumnezeiescul ajutor şi nicidecum nu voia să fie doftoricit. Odată 
s-a întîmplat de s-a îmbolnăvit însuşi doctorul acela și a venit la dînsul fericitul, zicîndu-i: "Dacă 
nu vei bea îndată doctorii, degrabă te vei tămădui, iar de nu mă vei asculta pe mine, mult vei 
pătimi". Dar el, mai priceput socotindu-se, nu a ascultat, ci a băut din amestecurile sale şi, vrînd 
să scape de boală, puţin a fost de nu s-a lipsit de viață. După aceea s-a tămăduit cu ajutorul 
rugăciunilor sfîntului. Altă dată s-a îmbolnăvit iarăși acel doctor, iar fericitul a trimis la dînsul 
această făgăduință: "A treia zi - a zis - te vei tămădui, de nu te vei îngriji pe sineți”. Şi doctorul, 
învăţat fiind din neascultarea cea dintii, a ascultat pe fericitul şi, după cuvîntul lui, a treia zi s-a 
tămăduit. 


Fericitul a chemat pe cel tămăduit, fiind atunci la poartă de ascultare, şi i-a zis: "Petre, 
ți se cade să te tunzi în chip monahicesc și să slujeşti Domnului şi Preacuratei Maicii Sale în 
locul meu în această mănăstire, că eu după trei luni mă voi duce din lumea aceasta". Iar Petru 
doctorul, auzind aceasta, a căzut la picioarele lui şi cu lacrimi în ochi a strigat: "Vai mie, stăpînul 
meu, binefăcătorul meu și scumpa mea viaţă! Cine va căuta la străinătatea mea? Cine va hrăni 
pe orfani și pe săraci? Cine va apăra pe cei năpăstuiți? Cine va milui mulțimea celor ce le trebuie 
ajutor? Oare nu ţi-am spus, o! domnule, că vei lăsa fraților tăi plîngere nemîngiiată? Oare nu ţi- 
am zis, o domnule, cruță-ţi viaţa ta, de vreme ce multora poţi să le fii de folos și prin a ta viață 
multora dai viață? Oare nu tu m-ai tămăduit cu puterea lui Dumnezeu şi cu rugăciunea ta? Deci 
unde te duci, păstorule cel bun? De boleşti tu, tămăduitorul meu, spune robului tău rana cea de 
moarte şi de nu te voi tămădui eu, apoi să fie capul meu în locul capului tău şi sufletul meu 
pentru sufletul tău. Să nu te duci de la mine tăcînd, ci arată-mi mie, stăpînul meu, de unde ai o 
înştiinţare ca aceasta. De este de la oameni, eu voi da viaţa mea pentru a ta; iar de te-a vestit 
Domnul Însuși de aceasta, roagă-te Lui ca eu să mor pentru tine, că de mă vei lăsa, apoi unde 
voi şedea și voi plînge pentru tine? Oare pe gunoiul acesta sau la poarta aceasta unde petreci? 
Dar şi aici va fi închis. Sau ce voi moşteni din averea ta, fiind tu însuţi gol? Oare aceste jalnice 


trenţe de pe tine? Dar în acestea vei fi învelit, ducîndu-te din lume. Dăruieşte-mi măcar 
rugăciunea ta, precum, mai demult, Ie i-a dat lui Elisei cojocul, ca să-mi despart adîncul inimii 
şi apele vieţii mele, şi să trec în locul acoperămîntului celui minunat pînă la casa lui Dumnezeu, 
acolo unde voieşti tu să te duci. Pentru că ştie și fiara ca după apusul soarelui să se adune şi în 
culcuşurile sale să zacă, dar eu, după ce te vei duce tu, nu ştiu unde voi merge. Că şi pasărea şi- 
a aflat casă ei şi turtureaua cuib unde își va pune puii, iar tu de şase ani locuieşti în mănăstire și 
un loc pentru tine nu ai aflat. Deci, unde mă vei lăsa?”. Iar fericitul domn, ridicînd pe doctorul 
cel ce plîngea, a zis către dînsul: "Nu te întrista, Petre; mai bine este a nădăjdui spre Domnul, 
decît a nădăjdui spre boieri. Ştie Domnul cum va păzi toată făptura pe care Singur a zidit-o; 
Acela se îngrijește să hrănească flămînzii, să-i apere pe năpăstuiți şi să-i mîntuiască pe cei din 
ispite şi îți va da şi ţie scăpare. lar frații mei cei după trup să nu plîngă pentru mine, ci să se 
plîngă pe ei și faptele lor, în valea plîngerii lumii acesteia, ca în fericirea cea viitoare să se 
mîngiie. lar mie pentru viața cea vremelnică nu-mi trebuie doctorie, căci de mult am murit 
pentru cele vremelnice, iar morţii, după fire zicînd, viaţă nu vor vedea, nici doctorii vor învia, 
precum strigă Isaia". 


Acestea zicînd fericitul, a mers cu doctorul la peșteră şi şi-a gătit un loc de mormînt 
către doctor: "Care dintre noi iubeşte mai mult locul acesta?" Iar doctorul, cu plîngere, a 
răspuns: "Ştiu că de ai voi, ai ruga pe Domnul ca să viețuieşti încă, iar pe mine să mă pui aici”. 
Fericitul a zis către dînsul: "Să-ţi fie ție precum voiești, dacă Domnul va voi așa. Deci într-un 
chip călugăresc să ne rugăm Lui”. Atunci doctorul, după sfatul fericitului, s-a tuns în chipul 
călugăresc şi a petrecut trei luni, vărsînd lacrimi în rugăciune ziua şi noaptea, neîncetat. Apoi 
fericitul, mîngîindu-l pe el, i-a zis: "Frate Petre, oare ai voi ca să te iau cu mine?" Iar el cu 
plîngere, ca şi mai înainte, a răspuns: "Voiesc ca pe mine să mă slobozi şi să mor pentru tine, 
iar tu să rămii aici şi să te rogi pentru mine". A grăit lui fericitul: "Îndrăzneşte frate şi gata să 
fii, că a treia zi, după dorirea ta, te vei duce din viaţa aceasta". Şi aşa Petru, împărtăşindu-se cu 
dumnezeieștile şi de viață făcătoarele lui Hristos Taine, sosind vremea cea înainte zisă, s-a 
culcat pe pat şi şi-a dat duhul său în mîinile Domnului. lar după moartea doctorului, fericitul 
Sviatoşa s-a nevoit treizeci de ani, neieşind din mănăstire şi, desăvârşit cîștigîndu-și viață sfîntă, 
s-a mutat la veşnica viaţă, la Cel mai sfint decît toţi sfinţii, Domnul smereniei, lisus Hristos. lar 
în ziua morții acestui sfînt domn, mai toată cetatea Kievului s-a adunat, dîndu-i sărutarea cea 
de pe urmă şi rugăciunile lui cerînd cu multe lacrimi. 


Mai ales fraţii fericitului, Iziaslav şi Vladimir, aflînd de moartea lui, au plîns după dînsul 
cu nespusă tînguire, iar Iziaslav a trimis cu rugăminte la egumen, poftindu-l ca să-i dea spre 
binecuvînatre și mîngîiere crucea răposatului, perniţa de pus sub cap şi trunchişorul pe care 
făcea metaniile. Egumenul i le-a dat, zicîndu-i: "După credinţa ta să-ți fie, spre a cîştiga ajutor 
din ele la cele dorite de tine”. Iar el, luîndu-le, le-a pus pe ele în mare cinste şi a trimis la 
mănăstire mult aur, ca nu în zadar să primească semnele fratelui său. 


Acest Iziaslav s-a îmbolnăvit odată cumplit şi era în deznădăjduire de viaţă. Văzîndu-l 
că este aproape de moarte, soţia lui, fiii lui şi toţi boierii ședeau lîngă el, iar după o vreme, 
trezindu-se puţin, şi-a ridicat capul şi a cerut să bea apă din fîntîna Pecerskăi. Apoi îndată a 
amuţit și nu mai putea să grăiască nimic. Trimiţind la Mănăstirea Pecerska, au luat de acolo apă 
într-un vas cu care au spălat mormîntul cuviosului Teodosie, iar egumenul a dat şi rasa 
cuviosului Sviatoşa ca să îmbrace pe fratele său cu dînsa. Mai înainte de a veni trimisul care 
aducea apa și rasa, domnul Iziaslav a grăit: "leșiţi degrabă înaintea cetăţii întru întîmpinarea 
cuvioșilor părinți Teodosie și Nicola". Apoi, intrînd cel care fusese trimis cu apa şi cu rasa, 
iarăşi a strigat voievodul: "Nicola, Nicola Sviatoşa”. Deci, i-au dat lui să bea apă din aceea şi l- 


au îmbrăcat în rasă şi îndată el s-a făcut sănătos și toți au preamărit pe Dumnezeu şi pe plăcuţii 
Lui. 


De atunci Iziaslav lua întotdeauna pe el acea rasă dacă se îmbolnăvea vreodată și îndată 
se făcea sănătos. Asemenea, la orice război se îmbrăca cu aceeași rasă pe sine şi aşa era păzit 
de orice vătămare. Odată, greşind, a uitat să-şi ia rasa pe el şi atunci a fost ucis, în acel război; 
însă mai înainte de moarte a poruncit ca să fie îmbrăcat în rasa aceea. 


Drept aceea, nădăjduindu-ne şi noi spre rugăciunile acestui cuvios domn, a cărui 
încredințată mîntuire o ştim, să ne învrednicim a ne tămădui sub acoperemîntul rugăciunilor lui 
de toate bolile şi rănile cele vremelnice şi veşnice, cu darul voievodului smereniei şi al 
Împăratului slavei, Domnului Dumnezeu şi Mîntuitorului nostru lisus Hristos, Căruia I se 
cuvine slava, cu Dumnezeu Tatăl şi cu Duhul Sfînt, acum şi pururea şi în vecii vecilor. Amin. 


35. VIAŢA ŞI PĂTIMIREA CUVIOSULUI MUCENIC LUCIAN, 
PREZBITERUL ANTIOHIEI CELEI MARI 


(15 OCTOMBRIE) 


Sfîntul Lucian era de loc din cetatea Samosatelor din Siria, născut din părinţi drept- 
credincioși. La vîrsta de doisprezece ani a rămas orfan şi averea care i-a rămas de la părinți a 
împărţit-o la săraci, iar el, alegîndu-și viața cea strîmtă şi aspră, se deprindea la învățătura 
dumnezeieștilor cărți. Din tinereţea lui nu bea vin, ci numai apă, primea hrană o dată pe zi, iar 
uneori toată săptămîna nu gusta nimic, şi hrana lui numai era pîine şi apă. Cea mai multă vreme 
a vieţii sale o petrecea în rugăciuni şi lacrimi, căutînd fericirea celor ce plîng. Si, iubind tăcerea, 
se mîngiia întotdeauna cu gîndirea la Dumnezeu, iar la față întotdeauna arăta trist. Cînd era 
nevoie să vorbească, atunci din gura lui curgeau dumnezeieştile Scripturi, încît abia putea să se 
odihnească gîndind neîcetat la dînsele. Printr-o viață ca aceasta ajungînd la adîncul înţelepciunii 
şi devenind mai iscusit decît alții întru învățătură, s-a învrednicit de rînduială preoțească în 


Antiohia. Vrînd ca și pe alți mulţi să-i vadă în dreapta credinţă şi în înţelepciune asemenea cu 
sine, dar mai ales ca să-i înveţe pe cei tineri, a făcut o şcoală şi a adunat mulțime de ucenici; el 
era învăţător al îndoitei înțelepciuni: al celor scrise în Scriptură şi al celor duhovniceşti; adică 
şi dumnezeiasca Scriptură învăţîndu-i să o înţeleagă şi cu fapte bune povăţuindu-i a vieţui. Încă 
era iscusit şi la scriere, căci scria frumos şi repede, multe cărți scriind, încît dintru această 
lucrare de mînă se hrănea şi pe dînsul și pe cei săraci. Vechiul şi Noul Testament care erau 
scrise în limba greacă, fiind stricate de vicleșugul ereticilor, le-a îndreptat din nou în limba 
evreiască. Și întru atîta era darul lui Dumnezeu în el, încît, cînd umbla prin cetate, de unii era 
văzut, iar de alții nevăzut. Preamărindu-se el cu bunătățile sale pretutindeni, a aflat de dînsul 
necredinciosul împărat Maximian, numit şi Galerie, care în acea vreme, aflîndu-se în ţările 
Răsăritului, voia să dezrădăcineze și să piardă sfînta credință. Mai ales pe acei învăţători 
creştini, înţelepţi și renumiți îi chinuia şi îi ucidea, cum de curînd îl ucisese pe Sfintul Antim al 
Nicomidiei și pe Sfîntul Petru al Alexandriei, socotind nelegiuitul că de va surpa pe stîlpii 
bisericești, cu înlesnire va cădea şi Biserica lui Hristos. 


Auzind şi despre Sfîntul Lucian, a poruncit să-l caute și să-l aducă pentru a fi chinuit. 
Iar el, ca orice om, temîndu-se să nu slăbească în munci, se ascundea de cei ce-l căutau. Dar un 
preot care locuia acolo în Antiohia, pe nume Pangratie, fiind de credința cea rea a lui Savelie, 
demult zavistuindu-i slava cea bună a lui Lucian, a spus despre dînsul celor trimişi de împărat 
unde se ascunde și la fel ca Iuda a vîndut la moarte pe cel nevinovat de moarte. Şi l-au prins 
necredincioşii pe Sfîntul Lucian şi l-au dus în Nicomidia pentru a fi chinuit. 


În acea vreme cumplitul împărat întru atât se ridicase asupra creştinilor, încât ucidea și 
pe pruncii cei mici ai lor, la fel ca un al doilea Irod, şi, vrînd să-i pîngărească pe prunci cu 
mîncăruri jertfite idolilor, a poruncit să li se dea cu de-a sila din acele mîncăruri. lar ei, 
povăţuindu-se de Duhul Sfînt şi fiindu-le scîrbă de acea mîncare, nu voiau să primească şi 
pentru aceea îi ucidea. Şi s-a întîmplat de i-au adus doi prunci de neam bun, amîndoi de un tată 
şi de o mamă, iar aceștia fiind învățați de părinţii lor şi mai ales de Dumnezeu se mîhneau tare 
mult de închinarea idolilor. Pe aceștia, chemîndu-i judecătorul, îi amăgea cu cuvinte şi cu 
mîncăruri dulci din cele jertfite idolilor, că doar-doar s-ar împărtăşi de mîncărurile lor cele 
diavolești. Ei însă se împotriveau și lepădau mîncărurile, zicînd: "Părinţii ne-au poruncit nouă 
să nu gustăm din aceste mîncăruri, pentru că de va mînca cineva din acestea, acela mînie pe 
Hristos". Atunci judecătorul a poruncit să-i bată fără cruţare cu vergi, iar ei, ca niște bărbaţi 
desăvîrșiți, nu au băgat seama de acestea. Dar un sofist, stînd înaintea împăratului, i-a zis: 
"Ruşine ne-ar fi nouă dacă pruncii cei mici, nu demult dezlegaţi din scutece, ar putea, prin 
răbdarea lor, să biruiască pe împăratul roman. Deci, o, mare împărate, să mi-i dai în mîinile 
mele și eu îi voi învăţa pe ei să-i cinstească pe zei". Atunci împăratul 1-a dat lui pe acei prunci, 
iar el făcînd alifie din muştar iute și răzîndu-le părul de pe capetele lor, i-a uns cu alifia aceea 
iute şi le-a pus capetele într-un vas fierbinte şi, înfierbîntîndu-se capetele lor, ardeau ca de o 
văpaie de foc ca şi cum erau loviți de fulger. Şi amîndoi copiii au murit în acele chinuri. Întîi a 
căzut mort cel mai mic, iar cel mai mare, văzîndu-l pe fratele lui mort, a strigat: "Ai biruit, 
fratele meu, ai biruit! Dumnezeu îţi este ție de ajutor". După aceea, sărutînd trupul fratelui mort, 
şi-a dat şi el duhul. 


Acestea s-au petrecut în Nicomidia, unde era dus şi prea fericitul Lucian la chinuri. Cînd 
era în Capadocia, văzîndu-i pe ostași lepădîndu-se de Hristos de frica judecătorilor, îi învăţa pe 
ei, zicîndu-le: "O! ce ruşine pentru voi, căci fiind ostaşi sănătatea voastră o puneţi întotdeauna 
pentru împăratul cel pămîntesc şi vremelnic, chiar sufletele voastre le puneţi pentru dînsul, iar 
pentru Hristos, Împăratul cel ceresc şi vrednic, n-aţi voit să staţi neclintiți, nu numai că v-aţi 
cruțat, ci v-aţi şi lepădat de El. Deci, socotiți ce folos aveţi, ascultînd pe împăratul pământesc, 


şi gîndiţi-vă de ce v-aţi lepădat de împăratul cel ceresc. Pentru deșartă slavă și cinste v-aţi dat 
într-atât pierzării pe voi, iar pentru Domnul vostru, cel ce Și-a dat Sîngele Său pentru noi şi a 
gătit bunătăţile cele negrăite robilor Săi, n-aţi voit să răbdaţi puțin şi să împărățiți în veci cu EI. 
Ruşinaţi-vă de pruncii cei mici şi de femeile cele neputincioase, ale căror inimi sînt mai viteze 
decît ale voastre, pentru că acelea rabdă bărbăteşte pentru Domnul lor şi s-au făcut ca bărbaţii, 
iar voi, temîndu-vă de chinuri, v-aţi făcut femei şi prunci mici. Ce se va întîmpla cu voi cînd vă 
va chema Hristos la judecata Sa?" Iar ostașii, auzind acestea, iarăși s-au întors la Hristos cu 
pocăință şi mergeau la chinuri, mărturisind cu inima și cu gura numele cel întru totul sfint al lui 
Isus Hristos. Pînă la patruzeci de ostaşi au fost ucişi pentru Hristos. Aşa a grăit Sfintul Lucian, 
prin limba sa cea dulce și plină de dumnezeiesc dar, pentru cei căzuţi de la Hristos şi iarăşi i-a 
întors către EI şi către nevoința mucenicească i-a întărit. 


Cînd l-au dus în Nicomidia, a aflat acolo mulţi creştini şi ucenici ai săi, care aveau mare 
frică de chinuri, din care unii se ascundeau, iar alţii voiau să se lepede de creştinism, temîndu- 
se de cumplita chinuire şi moarte. Pe toți aceştia i-a sfătuit Sfintul Lucian cu puternicul său 
cuvînt şi i-a întărit în credinţă ca să nu se teamă de cei ce ucid trupul, pentru că sufletul nu pot 
să-l ucidă. Se spune că o fecioară, pe nume Pelaghia, ucenica lui Lucian, cînd era căutată spre 
a fi chinuită pentru credința în Hristos, temîndu-se să nu-i fie luată fecioria, a sărit de la o 
fereastră înaltă şi a murit şi pe aceasta credincioşii au cinstit-o ca pe o mucenică. 


Maximian auzise despre Lucian că atât îi este de frumoasă faţa şi vorbele lui sînt atît de 
dulci, încît oricare, văzîndu-i cinstita lui faţă şi auzindu-i cuvintele, nu era cu putinţă ca să nu 
devină creştin. Temîndu-se păgînul de el, ca nu cumva și el, vorbind cu Lucian față în față, să 
se facă creştin, cînd l-au adus la dînsul a vorbit cu el prin perdea şi de la depărtare. Mai întîi 1- 
a făgăduit lui Lucian multe şi cinstite daruri, iar după ce Sfîntul Lucian a rîs de cuvintele lui 
cele înșelătoare şi viclene, a început a-l îngrozi cu chinuri. Dar el de loc nu s-a înfricoșat de 
amenințarea lui; apoi l-a pus în temniţă în care a răbdat tot felul de chinuri: l-a legat în lanţuri, 
l-a bătut cu pietre ascuţite şi l-au chinuit mult cu foamea şi cu setea; iar printre alte multe chinuri 
i-au rupt toate membrele din încheieturi, l-au pus cu spatele pe cioburi ascuțite, pe care a zăcut 
patruzeci de zile. Și sosind praznicul dumnezeieştilor arătări, sfîntul a dorit ca și el şi creştinii 
cei erau cu dînsul să se împărtășească cu Sfintele Taine. Și l-a rugat pe Dumnezeu să-i 
îndeplinească dorinţa. Și a rînduit Milostivul Dumnezeu ca, prin nebăgarea de seamă a 
străjerilor, unii din credincioși s-au adunat în temniţă la dînsul aducînd pîine şi vin. lar Sfîntul 
Lucian a zis ucenicilor lui și tuturor credincioșilor care erau acolo: "Staţi împrejurul meu şi să 
vă faceți biserică, căci cred lui Dumnezeu că mai bine primită îi va fi Lui biserica cea vie, decît 
cea de lemne sau de pietre”. Apoi, înconjurîndu-l pe el toți, le-a zis: "Să săvirşim Sfînta 
Liturghie şi să ne împărtăşim cu dumnezeieştile Taine”. lar ucenicii i-au zis: "Unde să punem 
mîinile, părinte, pentru săvîrşirea Sfintelor Taine, pentru că aici nu este masă?" Iar el, zăcînd 
cu fața în sus, fiind legat pe cioburi, a zis: "Pe pieptul meu să o puneţi și va fi pristol viu al 
Dumnezeului celui viu”. Si aşa s-a săvîrşit dumnezeiasca Liturghie în temniţă, pe pieptul 
sfîntului, după rînduială, precum se cade, cu toate rugăciunile cele cuviincioase ei și toţi s-au 
împărtăşit cu Sfintele şi dumnezeieștile Taine. 


Dimineaţă a trimis împăratul slujitori ca să vadă dacă Lucian mai este încă viu. ŞI cînd 
au intrat slujitorii pe uşile temniţei, Sfîntul Lucian, văzîndu-i, a strigat de trei ori: "Sînt creștin”. 
Şi cu aceste cuvinte și-a dat duhul în mîinile lui Iisus Hristos, Dumnezeul său. Si slujitorii au 
vestit lui Maximian că Lucian a murit, iar el a poruncit ca trupul lui să fie aruncat în mare. 
Slujitorii au făcut după porunca împăratului și, legîndu-l de o piatră, au aruncat în noianul mării 
mult pătimitorul trup al Sfîntului Lucian. Si a stat în mare trezeci de zile. După aceea 1 s-a arătat 
unuia din ucenicii săi şi anume lui Glicherie, poruncindu-i să meargă la malul mării și, luîndu- 


i trupul lui, să-l îngroape. Și a ieşit Glicherie la mal împreună cu alţi creştini şi căutau trupul 
sfîntului; şi iată că a văzut în mare niște delfini ducînd trupul cel mucenicesc nestricat, pe care, 
aducîndu-l la mal, l-au aruncat pe uscat. Iar credincioşii, luîndu-l cu mare bucurie, l-au îngropat 
cu mare cinste. lar după mulți ani, Sfînta împărăteasă Elena, maica lui Constantin, a ridicat o 
biserică în numele sfîntului mucenic, deasupra mormântului său, căruia şi de la noi acum să-i 
fie slavă, cinste şi închinăciune, în vecii vecilor. Amin. 


36. CUVIOSUL PĂRINTELE NOSTRU EFTIMIE CEL NOU 
(15 OCTOMBRIE) 


Acest preacuvios părinte Eftimie a fost mai întîi mirean, om drept-credincios, vieţuind 
în căsătorie cu cinste. Apoi, umilindu-se cu sufletul şi iubind pe Dumnezeu cu toată inima, a 
lăsat lumea şi pe toate cele din ea, a lăsat toate şi pe soţia sa şi s-a dus în pustie, în care, 
sălăşluindu-se cu fiarele şi luptîndu-se cu diavolii, vieţuia ca unul din cei mai dedemult pustnici, 
suferind gerul şi zăduful, chinuindu-şi trupul cu postul şi cu ostenelile şi înviindu-și sufletul cu 
neîncetate rugăciuni. Şi atît de bine a vieţuit, încît viaţa lui a mirat pe îngeri și a înfricoşat pe 
diavoli şi a fost povăţuitorul monahilor, pentru că s-a arătat ucenicilor săi bun învăţător, ca un 
tată către fiii săi, povăţuindu-i pe dînșii la mîntuitoarea cale pe care el însuşi călătorind ani 


îndelungați, a ajuns la limanul cel bun. Si acum, după ostenelile cele multe, se odihnește tot 
acolo unde sînt acei pe care i-a chemat Domnul la Sine, zicîndu-le: "Veniţi la Mine toți cei 
osteniţi şi împovăraţi şi Eu vă voi odihni pe voi”. 


Viaţa Cuviosului Eftimie cel Nou nu este scrisă mai mult decît atîta nicăieri, în afară 
numai de ceea ce am putut să ştim din slujba cea pusă în Mineiul pe luna octombrie şi aceasta 
am pus-o aici. 


În această zi mai facem şi pomenirea sfîntului mucenic, un monah oarecare, al cărui 
nume nu am putut să-l aflu, care a stat ani mulţi în schit, ascultător părintelui său. Apoi, din 
zavistie diavolească părăsind ascultarea, a plecat de la stareţul său, fără pricină - fiind în canonul 
cel pus pe dînsul pentru neascultare - şi a intrat în Alexandria, unde a fost prins de păgînul 
stăpînitor de acolo. Şi luînd de pe dînsul călugăreasca schimă, îl silea ca să se închine idolilor, 
dar el nu a vrut, pentru care pricină fără milă l-au bătut şi i-au tăiat capul cu sabia, iar trupul |- 
au aruncat spre mîncarea cîinilor. lar nişte creştini oarecare, luînd noaptea trupul mucenicului 
şi punîndu-l în sicriu cu arome, l-au aşezat în altarul bisericii cu cinste, ca pe un pătimitor al lui 
Hristos. Iar cînd începea a se săvîrşi dumnezeiasca Liturghie şi cînd sfîntul propovăduitor striga: 
"Cîţi sînteți chemaţi, ieşiţi”, se ridica racla cu moaştele mucenicului, nefiind atinsă de miîini 
omenești, ieşea din biserică şi rămînea în tinda ei pînă la otpus, iar după otpus, iarăși racla 
singură intra în biserică şi se așeza la loc în altar. Si aceasta se întîmpla la toate Liturghiile, 
ieşind şi iarăşi intrînd, spre mirarea tuturor. lar unul din nobili, fiind credincios şi cu viață 
îmbunătățită, văzînd aceasta, s-a rugat lui Dumnezeu ca să descopere această taină despre 
ieşirea din biserică a mucenicului în vremea Liturghiei și a cîştigat cererea, pentru că îngerul 
Domnului, stîndu-i în față, i-a zis: "Ce te înspăimîntează în ceea ce se face? Au nu au luat putere 
Apostolii şi urmaşii lor, episcopii şi preoţii, a lega şi a dezlega? lată că mucenicul pe care îl 
vedeţi ieşind din biserică a fost ucenicul unui pustnic (căruia i-a spus pe nume), dar pe care 
neascultîndu-l și legat fiind de dînsul, prin canon nedezlegat petrece; apoi cunună şi-a luat ca 
un mucenic al lui Hristos, dar nu poate să stea în altar cînd se săvîrşeşte slujba, ci poruncindu- 
i îngerul, el iese; şi va ieşi pînă îl va dezlega cel care l-a legat”. Acestea auzindu-le fericitul 
bărbat, s-a dus degrabă la acel pustnic, l-a adus în Alexandria la mucenicul lui Hristos, a cărui 
raclă deschizîndu-i, l-a iertat şi l-a dezlegat, apoi l-a sărutat. Şi stînd să se săvirşească 
dumnezeiasca slujbă, mucenicul n-a mai ieşit de atunci din altar. 


Tot în această zi mai sînt pomeniţi și sfinții mucenici Sarvil şi sora lui Vivea, pentru 
pătimirea lor, care în Edessa au fost chinuiți, în vremea împărăției lui Traian, de către Lisie, 
boierul. 


De asemenea, se mai face şi pomenirea cuviosului Savin episcopul. 


37. VIAȚA ŞI PĂTIMIREA SFÎNTULUI MUCENIC LONGHIN SUTAȘUL, 
CEL DE LA CRUCEA DOMNULUI 


(16 OCTOMBRIE) 

Domnul nostru lisus Hristos, prin negrăita Lui milă, a binevoit să ne mîntuiască de la 
pierzare cu patima Sa cea de voie, prin Cruce, prin moarte şi prin înviere, dîndu-Se spre chinuri, 
ca să se rănească pentru păcatele noastre. Atunci un sutaş, anume Longhin, de neam din 
Capadocia, fiind sub stăpînirea lui Pilat, a fost pus împreună cu ostaşii săi să slujească la sfintele 
patimi şi la răstignirea lui Hristos. Văzînd el minunile cele ce s-au făcut de Hristos, adică 
cutremurul şi schimbarea soarelui în întuneric, mormintele deschizîndu-se, morţii înviind și 
pietrele despicîndu-se, a mărturisit că Hristos este Fiul lui Dumnezeu, precum grăieşte 
dumnezeiescul evanghelist Matei: "Iar sutașul şi cei ce străjuiau împreună cu dînsul pe lisus, 
văzînd cutremurul şi cele ce s-au făcut, s-a temut foarte tare, zicînd: cu adevărat Fiul lui 
Dumnezeu a fost Acesta”. 


Despre Longhin sutașul zic unii că el a împuns cu sulița în coasta nostru Domnului lisus 
Hristos, Care a murit pe cruce, iar din sîngele şi apa ce au curs a cîștigat tămăduire pentru ochii 
săi cei bolnavi. Apoi, fiind îngropat trupul făcător de viaţă al lui Hristos, Longhin iarăşi a fost 
pus de Pilat să străjuiască cu ostaşii pe lisus Care zăcea în mormînt. lar cînd Domnul, cu mare 
slavă, a înviat din mormînt şi prin minunata Sa sculare a înspăimâîntat pe străjeri, îngerul 
Domnului, pogorîndu-se din cer, a prăvălit piatra de pe mormînt și de frica lui s-au cutremurat 
străjerii şi s-au făcut ca morţi. Atunci Longhin împreună cu alţi doi ostași ai săi au crezut 


desăvîrșit în Hristos și s-au făcut propovăduitori ai învierii Lui, mărturisind lui Pilat şi 
arhiereilor toate cele ce s-au făcut. 


Arhiereii au făcut sfat cu bătrînii și au dat ostașilor mulţi arginți ca să tăinuiască învierea 
lui Hristos, zicînd: "Ucenicii Lui L-au furat noaptea, pe cînd noi dormeam". Însă Longhin nu a 
primit arginții şi nu a vrut să tăinuiască minunea, ci a mărturisit-o şi adevărată a fost mărturisirea 
lui. Pentru aceasta Pilat şi adunarea evreiască l-au urît pe Longhin şi toată mînia lor pe care o 
aveau înainte asupra lui Hristos au îndreptat-o împotriva lui. Căci cu cuvîntul său vestea tuturor 
că Hristos este adevăratul Dumnezeu, a Cărui moarte și înviere dătătoare de viaţă el însuşi le-a 
văzut şi despre aceasta la toți a propovăduit. Zavistnicii încercau asupra lui pricină și vreme 
potrivită să-l piardă, pentru că mărturisea pe lisus Hristos, dar nu aflau, pentru că Longhin fiind 
mai bătrîn şi mai cinstit decît toţi, era binecunoscut Cezarului. Fiind înștiințat el de gîndul lor 
cel rău ce îl aveau asupra lui, a voit mai bine să fie lepădat pentru Hristos, decît să viețuiască în 
locașurile iudeilor. Și şi-a lăsat dregătoria sa, haina și brîul cel ostăşesc şi luînd cu el pe cei doi 
prieteni care aveau aceeași rîvnă ca și dînsul, pentru Hristos, s-au depărtat și n-au mai viețuit 
cu popor şi se îndeletniceau cu credinţa în adevăratul Dumnezeu. Apoi au primit botezul de la 
Sfinţii Apostoli şi nu după multă vreme au părăsit lerusalimul şi au mers împreună în 
Capadocia. Acolo a fost propovăduitor şi apostol al lui Hristos şi a întors pe mulți din rătăcire 
la Dumnezeu. Apoi, lăsînd cetatea aceea, a petrecut în satul tatălui său, vieţuind în post și în 
rugăciune. 


Adunarea evreiască din Ierusalim a fost înștiințată că Longhin a umplut toată Capadocia 
cu învăţătura sa şi cu mărturisirea cea dovedită despre învierea lui Hristos. De aceea, arhiereii 
şi bătrînii s-au umplut de zavistie şi de mînie și, mergînd la Pilat cu multe daruri, l-au rugat ca 
să trimită pînă la Cezarul din Roma veste împotriva lui Longhin care și-a lepădat dregătoria 
ostășească, s-a abătut de la stăpînirea romană și tulbură poporul din Capadocia propovăduind 
pe alt împărat. Iar Pilat, luînd darurile, a ascultat rugămintea lor şi a trimis la Cezarul Tiberiu o 
scrisoare care cuprindea multă clevetire împotriva lui Longhin. Cu această scrisoare a lui Pilat 
au trimis iudeii mult aur Cezarului, răscumpărînd moartea Sfîntului Longhin. Apoi degrabă a 
venit de la Cezar poruncă ca Longhin să fie pedepsit cu moarte, ca un potrivnic al Cezarului. Și 
îndată Pilat a trimis ostaşi în Capadochia ca să-i taie capul lui Longhin și apoi să-l aducă în 
Ierusalim, spre a dovedi adunării evreiești moartea lui. Apoi Pilat a poruncit să fie uciși, după 
cererea evreilor care îl urau pe Dumnezeu, şi cei doi ostași care lăsaseră împreună cu Longhin 
dregătoria ostăşească şi propovăduiau acolo, ca şi dînsul, pe Hristos. 


Ajungînd trimiși lui Pilat în părțile Capadociei, întrebau cu stăruință unde este Longhin. 
Aflînd că locuiește în satul părintesc, s-au sîrguit să meargă acolo și umblau în taină, căutîndu- 
Il pe Longhin nu spre a-l ucide, ci spre a-i aduce oarecare cinste, pentru că se temeau ca să nu-i 
scape din miini și să se întoarcă ruşinaţi la cei ce i-au trimis. De aceea, căutau să năvălească 
asupra lui în taină. lar Sfîntul Longhin, fiind plin de Duhul lui Dumnezeu, a ştiut cele ce vor să 
fie, pentru că i s-a descoperit lui cununa mucenicească ce i se gătea, şi a ieșit singur în 
întîmpinarea lor. Văzîndu-i, cu dragoste le-a grăit cuvinte bune. Iar ei, necunoscîndu-l, l-au 
întrebat: "Unde este Longhin care era odată sutaș?" Iar Longhin i-a întrebat: "Ce trebuinţă aveți 
cu €l?”. Au răspuns ostaşii: "Am auzit că este om bun şi vrem să-l cercetăm,; căci noi sîntem 
ostaşi, iar el a fost sutaş de ostaşi, deci voim să-l vedem pe el”. Iar Longhin le-a zis: "Rogu-vă 
pe voi, stăpînii mei, să vă abateţi la casa mea şi să vă odihniţi puțin de cale, căci eu vi-l voi 
spune vouă, că știu unde viețuieşte şi sigur va veni la voi, că nu locuiește departe”. Iar ei s-au 
dus la dînsul. Şi le-a făcut Longhin ospăț mare, iar după ce s-a înserat, cînd oaspeţii s-au veselit 
bine de vin, au spus lui Longhin pentru ce sînt trimişi. Însă mai întâi l-au rugat şi l-au jurat cu 
Jurămînt ca să nu spună nimănui taina aceasta, temîndu-se ca nu cumva cineva să-l scape pe 


Longhin de dînşii. Apoi i-au spus: "Noi sîntem trimiși ca să luăm capul lui şi capetele celor doi 
tovarăși ai lui, pentru că a venit porunca aceasta de la Cezar către Pilat". Longhin, auzind că şi 
pe prietenii lui îi caută ca să-i omoare, a trimis în grabă după dînșii, chemîndu-i la sine şi nu le- 
a spus ostaşilor că el este Longhin, pînă ce nu au venit şi prietenii lui. Iar ostașii adormind, 
Longhin a stat la rugăciune și toată noaptea aceea s-a rugat cu dinadinsul lui Dumnezeu, 
pregătindu-se pentru moarte. A doua zi ostașii se sîrguiau să meargă în cale şi l-au rugat pe 
Longhin ca să li-l spună pe acela pe care îl caută şi pe care a făgăduit că are să-l arate. lar 
Longhin le-a zis lor: "Aşteptaţi puţin, stăpînii mei, că am trimis după dînsul și fără zăbavă va 
veni la voi. Şi să mă credeţi pe mine că acela pe care îl căutaţi, singur se va da pe sine în mîinile 
voastre, numai să aşteptaţi”. Aflînd Longhin că vin prietenii lui, a ieşit în întîmpinarea lor şi, 
cuprinzîndu-i, i-a sărutat pe ei, zicîndu-le: "Bucuraţi-vă, robii lui Hristos şi ai mei prieteni, că 
s-a apropiat veselia noastră; a sosit vremea dezlegării noastre din legăturile trupești. Căci, iată, 
acum vom sta împreună înaintea Domnului nostru lisus Hristos, pe Care L-am văzut răbdînd 
patimi, răstignire, îngropare şi a înviat cu slavă. Pe Acela iarăşi de acum Îl vom vedea şezînd 
de-a dreapta lui Dumnezeu şi ne vom sătura de vederea slavei Lui”. Grăind acestea Longhin 
către prietenii săi, le-a spus lor de ce au venit ostașii de la Pilat și de la adunarea iudeilor: ca să- 
i ucidă pe ei pentru mărturisirea învierii lui Hristos. ar ei, auzind acestea, s-au bucurat că se 
vor învrednici a fi părtași cununii muceniceşti și că degrabă vor merge să stea înaintea 
Domnului lor, pe Care L-au iubit din tot sufletul. Apoi, ducîndu-i pe prietenii săi la ostaşi, le-a 
zis: "lată, aveți pe Longhin, iată aveţi și pe cei doi prieteni ai lui, pentru că eu sînt Longhin pe 
care îl căutaţi, iar aceștia doi sînt prietenii mei, care împreună cu mine au văzut învierea lui 
Hristos şi au crezut. Deci făceți-ne nouă aşa precum aveți porunca de la cei ce v-au trimis pe 


Ul) 


VO . 


Iar ostașii, auzind acestea, s-au umilit şi pe moment nu credeau că el este Longhin. Apoi, 
înştiințîndu-se cu adevărat, se rușinară si nu voiau să-l omoare pe binefăcătorul lor. lar Longhin 
îi silea pe ei ca să îndeplinească porunca și le zicea: "Nu puteţi să-mi răsplătiți mai bine pentru 
dragostea mea către voi decît dacă mă veţi trimite degrabă la Domnul meu, pe Care de mult 
doresc să-L văd". 


Apoi, s-a îmbrăcat în haine albe de îngropare, a arătat cu mîna un deal care era în 
apropiere şi a poruncit casnicilor săi ca acolo să-i îngroape trupul şi să pună împreună cu dînsul 
şi trupurile celor doi prieteni ai săi. Rugîndu-se mult și dînd tuturor celor ce erau acolo sărutarea 
cea mai de pe urmă şi-au plecat sub sabie capetele lor, iar ostașii, tăindu-le, au luat cu dînşii 
capul Sfîntului Longhin şi s-au dus. lar cei de pe lîngă casă au îngropat cu cinste trupurile 
sfinților la locul arătat de Sfîntul Longhin, iar cinstitul şi sfîntul lui cap a fost dus de ostaşi la 
Ierusalim, ca să fie dovadă lui Pilat și iudeilor despre uciderea lui Longhin. Pilat şi cu iudeii, 
văzînd capul sfîntului, a poruncit ca să-l arunce afară din cetate şi l-au tăvălit mult în gunoi pînă 
ce a fost astupat acolo. 


Domnul, Care păzeşte toate oasele plăcuţilor Săi, a păzit întreg, în gunoi, capul Sfîntului 
Longhin. Si cînd a vrut ca să-l preamărească pe robul său pe pămînt înaintea oamenilor, precum 
îl preamărise în cer înaintea îngerilor, a descoperit sfîntul lui cap astfel: O femeie văduvă din 
Capadochia orbise de amîndoi ochii şi multă vreme a căutat ajutor pe la doctori, dar n-a aflat 
nicăieri. Apoi s-a gîndit să meargă la Ierusalim și să se închine acolo la sfintele locuri, căutînd 
ajutorul lui Dumnezeu pentru ochii săi cei orbi. Luînd cu ea pe fiul ei, primul născut, a luat 
calea Ierusalimului şi a fost dusă de dînsul pînă acolo. Ajungînd la sfintele locuri, fiul ei s-a 
îmbolnăvit și după puține zile a murit. Din pricina aceasta văduva avea mare mîhnire și plîngea 
de îndoita-i orbire: căci a pierdut şi ochii și pe fiul ei, care era ca o lumină a ochilor săi. 


Plîngînd ea nemîngiiată şi tînguindu-se cu amar, i s-a arătat în vedenie Sfîntul Longhin 
şi a mîngîiat-o, făgăduindu-i că și pe fiul ei i-l va arăta în slava cerului şi lumina ochilor i-o va 
dărui. ŞI i-a povestit toate cele despre sine; cum a fost la patimi, la răstignire, la îngropare şi la 
învierea lui Hristos, cum a propovăduit în Capadocia pe Hristos şi a pătimit pentru Dînsul cu 
prietenii săi. Şi i-a poruncit ei să meargă înaintea cetăţii şi să afle capul lui acoperit de gunoi și 
i-a zis: "Ţie ţi s-a rînduit aceasta spre tămăduirea ta”. lar ea, mîngîindu-se în necaz, s-a sculat 
şi a mers, fiind condusă afară din cetate. Femeia ruga pe cei care o duceau, zicîndu-le: "Unde 
veţi vedea gunoi mult adunat, acolo să mă duceţi”. Şi aşa s-a făcut; aflînd gunoi mult, au dus-o 
acolo, iar ea a început a scormoni gunoiul cu mîinile. Deşi nu vedea nimic cu ochii, avea 
credinţă mare în cuvintele sfîntului, cel ce i-a grăit în vedenie. După rînduiala lui Dumnezeu, 
îndată a găsit ceea ce căuta. Deodată a văzut lumina soarelui, pentru că 1 s-au deschis ochii şi a 
văzut în gunoi capul sfîntului. Şi s-a bucurat, nu atît de lumina soarelui pe care a văzut-o, cît 
mai ales de capul sfîntului, pe care l-a aflat şi prin care a cîştigat vederea. Şi l-a preamărit pe 
Dumnezeu, iar pe Sfîntul Longhin, robul său, l-a cinstit. Luînd capul şi sărutîndu-l, l-a dus cu 
bucurie în casa în care găzduia şi, spălîndu-l, l-a uns cu miresme bine mirositoare. Aşa de mult 
se veselea de aflarea acelei duhovnicești visterii, încît și-a uitat mîhnirea pentru fiul cel mort. 


În noaptea următoare i s-a arătat iar Sfîntul Longhin, în lumină mare, aducînd pe fiul ei 
la dînsa, strălucind în îmbrăcăminte de nuntă şi, cuprinzîndu-l pe acesta cu dragoste părintească, 
a zis către văduvă: "Vezi pe acela pentru care eşti în durere? Iată, femeie, pe fiul tău, iată în ce 
fel de cinste şi slavă se află, vezi-l şi te mîngiie, pentru că Dumnezeu l-a numărat în cetele cele 
cereşti, care se află în Împărăţia Lui; iar eu l-am luat acum de la Mîntuitorul şi nu va fi depărtat 
de mine niciodată. Și să iei capul meu şi trupul fiului tău şi să le pui într-o raclă. Să nu pliîngi 
mai mult pe fiul tău, nici să se tulbure inima ta, căci mare slavă, bucurie şi veselie nesfîrşită i 
s-a dat lui de la Dumnezeu". 


Dacă a auzit aceasta, femeia s-a sculat şi degrabă a pus într-o raclă capul mucenicului, 
împreună cu trupul fiului ei cel mort şi s-a întors la casa sa, slăvind și lăudînd pe Domnul. 
Sosind în patria sa, a îngropat la un loc trupul fiului ei împreună cu cinstit capul sfîntului 
mucenic şi aceste cuvinte le grăia în sine: "Acum știu că celor ce iubesc pe Dumnezeu toate le 
sporesc spre bine. Am căutat ochii trupeşti şi am aflat împreună şi pe cei sufleteşti. Eram 
cuprinsă de necaz pentru moartea fiului meu şi acum îl am la ceruri stînd în slavă înaintea lui 
Dumnezeu cu proorocii, cu mucenicii şi cu Longhin, cu care totdeauna se bucură, întru 
împărăţia lui Hristos, purtînd printre îngeri Crucea, semnul cel de biruinţă. EI ca un ucenic al 
lui Longhin scoate acelaşi glas, cîntînd cu bucurie: "Cu adevărat Fiul lui Dumnezeu a fost 
Acesta, este şi va fi. Impărăţia Lui este împărăţia tuturor veacurilor și stăpînirea Lui, întru tot 
neamul şi neamul, a Căruia este slava în veci". Amin. 


38. POMENIREA SFÎNTULUI PROOROC OSEA 
(17 OCTOMBRIE) 


Sfîntul prooroc Osea era fiul lui Veriin de la Valemot, din seminţia Isahar, bărbat 
temător de Dumnezeu. În acea vreme mulţi din poporul lui Israel, abătîndu-se de la Dumnezeu 
şi uitînd facerile de bine şi minunile Lui, se închinau idolilor, iar el slujea lui Dumnezeu, Celui 
ce a făcut cerul şi pămîntul şi Care a scos pe părinții lor din Egipt cu mîna tare; îi învăţa pe 
oamenii cei rătăciți de la adevăr şi îi întorcea prin sfaturile sale cele înțelepte la strămoşeasca 
dreaptă credinţă. Umplîndu-se de Duh Sfînt, mult a proorocit pentru Israel şi pentru venirea lui 
Hristos şi învierea Sa, precum se vede în cartea lui. Pentru că a scris prooroceștile sale cuvinte, 


însumînd paisprezece capete care se socotesc în Sfînta Scriptură ca fiind grăite prin Sfîntul Duh. 
Osea a vieţuit ani îndelungați, cu 822 de ani înainte de nașterea lui Hristos. lar numele lui se 
tîlcuieşte: mîntuitor, păzitor sau umbritor. A murit întru bătrîneţe adinci şi cinstite şi a fost 
îngropat cu pace în pămîntul său. 
39. PĂTIMIREA CUVIOSULUI MUCENIC ANDREI DIN CRETA, CARE 
A PĂTIMIT PENTRU ICOANE 


(17 OCTOMBRIE) 


După prigoanele cele multe în care s-a vărsat sîngele sfinților mucenici pentru 
mărturisirea dumnezeirii și a întrupării lui lisus Hristos, fund urmăriți de împărații şi de domnii 
cei necredincioși; cînd Biserica lui Dumnezeu, ca un pămînt bine roditor, adăpîndu-se cu 
cinstitul sînge al robilor Domnului, se lăţise în toate marginile pămîntului şi acum se făcuse 
pace şi unire în casa Domnului și înflorea dreapta credință; cînd se înmulţeau între popoare 
obiceiurile cele bune, se păzeau poruncile Domnului și credincioşii mergeau din putere în 
putere, aflîndu-se în toate bunătăţile, atunci diavolul, zavistuind şi vrînd acum să aducă pe 
oameni spre lepădarea de Hristos - nu la vedere precum lucrase mai înainte, ci cu meşteşug, sub 
chipul rîvnei pentru Dumnezeu, a ridicat lupta împotriva icoanelor, ca oamenii, lepădîndu-se 
de sfînta icoană a lui Hristos, pe Însuşi Hristos să-L lepede, pentru că cinstea ce se face icoanei 
se urcă spre Acela a Cărui față este închipuită pe icoană. 


Diavolul, potrivnic mîntuirii omenești, a îndemnat pe împăratul Constantin - nu cel ce a 
fost asemenea cu apostolii şi a luminat lumea cu credinţa lui Hristos, ci pe altul cu acelaşi nume, 
care a fost numit Copronim, pentru că a spurcat mai întîi scăldătoarea botezului său, iar după 
aceea Biserica lui Hristos, cu păgînescul său eres - pe acela l-a ridicat diavolul, zicîndu-i că nu 
se cade ca creştinii să se închine icoanelor şi să le cinstească, căci aceasta este închinarea de 
idoli. Nechibzuitul n-a înţeles că unde este lucru rău, vătămător de suflet şi oprit, acolo şi icoana 
lucrului aceluia este rea, vătămătoare de suflet şi oprită, iar unde este lucru bun, folositor şi 
neoprit, acolo și icoana lucrului aceluia este bună, folositoare şi neoprită. Răi sînt zeii păgînilor 
şi vătămători de suflet şi este oprit a-i cinsti pe ei, deci şi icoanele lor sînt rele şi vătămătoare 
de suflet şi Legea lui Dumnezeu a oprit a le cinsti pe ele. Bun este Domnul Dumnezeul nostru 
Iisus Hristos şi buni sînt robii Lui şi ne sînt nouă foarte folositori de suflet şi nu numai că nu ni 
se oprește, ci ni se poruncește să cinstim pe Dumnezeu şi pe sfinţii Lui, precum a zis David: 
"Iar mie îmi sînt foarte cinstiți prietenii Tăi, Dumnezeule". Deci şi icoanele Domnului şi ale 
cinstiților Lui prieteni, către care a grăit: "voi sînteți prietenii Mei”, sînt bune și foarte 
folositoare de suflet şi sîntem datori a le cinsti, ştiind că cinstea cea adusă icoanelor trece asupra 
celui închipuit pe icoană. 


Nebunul şi nelegiuitul împărat, neînţelegînd aceasta, a trimis poruncă prin toate țările 
stăpînirii sale ca să fie aruncate icoanele din casele Domnului şi să nu îndrăzneasacă cineva să 
țină în casa sa icoane. Si îi îngrozea cu înfricoșate chinuri şi cu moarte pe toţi cei ce nu vor voi 
să se supună poruncii lui. Era mare necaz, mîhnire şi strîmtorare în Biserica lui Dumnezeu. 
Mulţi din cei credincioşi, temîndu-se de amenințările cele înfricoşătoare ale împăratului, fugeau 
şi se ascundeau, cetăţile erau pustii şi popoarele fugeau prin pustietăţi, iar cei ce rămîneau, unii 
se supuneau poruncii împăratului şi se lepădau de închinarea icoanelor, iar alții, ţinîndu-se cu 
străşnicie de învățăturile Sfinților Părinţi, se împotriveau cu îndrăzneală luptătorilor de icoane 
şi erau în multe feluri chinuiţi; puteai să vezi închisorile, temnițele şi gropile cele adînci, pline, 


nu de tîlhari, nici de hoţi, nici de alți făcători de rele, ci de episcopi, de preoți, de călugări şi de 
alte popoare drepteredincioase. 


În acea vreme era în insula Creta, care acum se numeşte Candia, un oarecare om, cu 
numele de Andrei, care era încă din copilărie temător de Dumnezeu. El a părăsit lumea aceasta 
şi slava ei, toate el le-a defăimat și nu le-a socotit şi, luîndu-și crucea, petrecea o viaţă 
strîmtorată, care ducea spre cer și pe mulți îi atrăgea în această viață plăcută lui Dumnezeu. 
Auzind Andrei că în Constantinopol nelegiuitul Copronim chinuia pe mulți sfinţi pentru noua 
învățătură eretică şi hulitoare împotriva icoanelor, s-a aprins cu rîvna credinţei și a dragostei de 
Hristos şi, sculîndu-se, a mers la Constantinopol, netemîndu-se de nimic. Acolo cu bărbăţie şi 
îndrăzneală mare învăţa pe faţă poporul ca să nu se lase înşelat de cuvintele împăratului şi de 
învățătura lui cea eretică. Pe cei ce rămîneau în credință, în mărturisirea cea adevărată şi în 
răbdarea chinurilor, îi deştepta. 


Andrei, văzînd că mărturisitorii lui Hristos sufereau chinuri pentru cinstirea sfintelor 
icoane - căci, după porunca împăratului, unii erau bătuți cumplit cu vîne de bou, alţii erau arşi 
cu foc, unora li se scotea ochii şi li se tăia limba, iar altora li se tăiau mîinile şi picioarele - şi 
neputînd să rabde mai mult, a alergat în biserica Sfîntului Mucenic Mamant, unde era mîndrul 
împărat cu toată mulţimea boierilor şi curtenilor săi şi, trecînd printre oameni în adunarea cea 
mare a poporului, Andrei a ajuns la împărat. Stînd înaintea lui cu inimă curajoasă, a strigat cu 
glas mare, zicînd: "Pentru ce, o, împărate, te numești creştin şi slugă a lui Hristos, iar icoanele 
Lui le calci în picioare şi robilor Lui le faci multe răutăţi?!” 


După ce a terminat de grăit, împăratul a poruncit să fie prins şi îndată, repezindu-se 
slujitorii, l-au apucat cu mîinile lor ucigașe, unii de cap, alții de mîlini, iar alții de umeri și de 
haine și, aruncîndu-l la pământ, l-au bătut, tîrîndu-l și călcîndu-l cu picioarele. Împăratul, vrînd 
să se arate milostiv, a poruncit să înceteze de a-l mai bate. Şi, ieşind din biserică, l-au dus pe 
Andrei la împărat şi acesta a început a grăi cu el : "De unde, îi zise, ai îndrăzneala aceasta, căci 
fără rușine ai venit să-mi grăieşti de rău în faţă? Oare din nebunie, oare din vreo părere, sau 
pentru aceea ca să fii ştiut de mine?" lar Andrei a răspuns: "Nu din nebunie fac aceasta, nici din 
părere, nici pentru o slavă deşartă te caut, pentru că toate acestea pe care tu le ai în lume eu ca 
pe un vis le-am defăimat şi ca fumul le-am socotit. Eu am auzit de învățătura ta cea rea, cum că 
surpi cinstea sfintelor icoane și prigonești Biserica lui Dumnezeu dreptcredincioasă şi pentru 
aceasta rîvna casei lui Dumnezeu m-a mîncat pe mine şi am venit de departe aici să te sfătuiesc 
pe tine, sau să mor pentru Hristos. Căci dacă însuşi Dumnezeul meu a murit pentru mine, apoi 
eu, chipul Lui fiind, oare nu pot să mor pentru icoane?" lar împăratul i-a zis: "La voi este acea 
îndrăcire şi nebunie a minţii voastre deşarte ca să daţi lemnului, vopselelor şi pietrei slava 
veşnicului Dumnezeu și nu ascultați ceea ce a poruncit EI prin Moise: de a nu face chip cioplit, 
nici orice altă asemănare. De unde, dar, creşte în voi această nebunie, că vă împotriviţi 
adevărului, pe care singuri îl vedeţi și singuri pe voi vă daţi pierzării? Să mă crezi că nu pentru 
adevăr, nici pentru Hristos, ci numai pentru îndrăzneala şi împotrivirea cea fără de ruşine te voi 
chinui". lar Sfîntul Andrei, neputînd suferi hula aceasta, i-a zis: "O, cap sec, oare nu pentru 
Hristos pătimeşte cel ce pătimeşte pentru icoanele Lui? Oare necinstea pe care o faci icoanelor, 
nu trece la acela a cărui este icoana? Pentru ce voi pedepsiți cu moarte cumplită pe cei ce nu 
cinstesc stîlpii şi chipurile voastre cele împărăteşti? Iar voi, care sînteţi azi și mîine pieriţi ca 
praful, vreţi să fiți cinstiți întru chipurile voastre, apoi nu este mai mare păcat să vă porniţi 
împotriva chipului lui Hristos? Căci necinstea făcută chipului lui Hristos este necinstea făcută 
însuși lui Hristos, pe al Cărui chip îl reprezintă!" 


Cînd voia Sfîntul Andrei să-i tîlcuiască ce chipuri a poruncit Dumnezeu prin Moise să 
nu se facă - pe care omul le-ar fi avut în loc de Dumnezeu - nu l-a lăsat împăratul să mai grăiască, 
zicîndu-i: "Dacă împărații se mînie pe chipurile lor, cu mult mai mult pentru aceea, dacă cineva 
de faţă ar îndrăzni să grăiască asupra lor cu limbă aşa de rea". Şi îndată a poruncit ca să fie 
dezbrăcat şi bătut fără milă. lar cînd sfîntul răbda bătaia cu bărbăție, a început împăratul să-l 
amăgească cu momeli, ca să se supună păgîneștii porunci. Dar Sfîntul Andrei, ridicîndu-şi ochii 
spre cer, a zis: "Dumnezeule, scapă-mă, să nu mă lepăd de Hristos, Care este zugrăvit pe sfinta 
Lui icoană. Mai de folos îţi era ție, împărate, ca să te îndeletniceşti cu lucruri ostăşeşti şi să 
rînduieşti poporul, decât să goneşti pe Hristos şi pe robii Lui". Împăratul, mînios, a poruncit ca 
iarăşi să fie bătut, încît se înroşea pămîntul cu sîngele lui. Unii, care se asemănau împăratului, 
aruncau pietre asupra lui Andrei, încît i-au spart gura şi i-au sfărîmat coastele. Apoi, după ce l- 
au chinuit multă vreme, l-au aruncat pe sfînt în temniţă, unde, stînd cîtva vreme, întărea în 
dreapta credinţă pe credincioşii care veneau la dînsul. După aceasta împăratul a poruncit ca 
iarăşi să fie scos şi să fie chinuit, înnoindu-i rănile cele dintii; şi făcîndu-se aceasta, cădea carnea 
de pe el. lar mai pe urmă, legîndu-l de picioare, a poruncit chinuitorilor ca să-l tîrască prin 
cetate, pînă la locul unde se pedepseau făcătorii de rele şi apoi să-l ucidă acolo. Pe cînd sfîntul 
era tîrît astfel prin tîrg, un oarecare om dintre eretici, care adusese în tîrg peşte de vînzare, fiind 
înştiințat de pricina răbdării lui şi fiind îndemnat de diavol, a apucat securea şi degrabă a tăiat 
picioarele mucenicului şi în felul acesta i s-a scurtat mult chinuita lui alergare, pentru că îndată 
a murit din pricina acelei dureri. Iar trupul lui a fost aruncat în prăpastie între trupurile tîlharilor 
şi a zăcut acolo mai mult de douăsprezece săptămîni. Prin porunca lui Dumnezeu, adunîndu-se 
din diferite părți cei chinuiţi de duhuri necurate, au scos trupul sfîntului din prăpastie şi dintre 
stîrvuri, punîndu-l la loc sfinţit și îndată, drept răsplătire, au cîştigat tămăduire. Mulți alţii s-au 
vindecat la mormîntul sfîntului cu rugăciunile lui, pentru că are îndrăzneală către Dumnezeu şi 
se roagă pentru noi toţi, stînd cu sfinţii înaintea scaunului Domnului, în veci. Amin. 


40. PĂTIMIREA SFINȚILOR FĂRĂ DE ARGINŢI ŞI FRAȚI BUNI, 
COSMA ȘI DAMIAN, ȘI A CELOR ÎMPREUNĂ CU DÎNȘII 


(17 OCTOMBRIE) 


Trei sînt perechile de sfinți fără de arginţi, cu acelaşi nume Cosma şi Damian, avînd 
meșteșugul de doctori. Unii au fost fiii Teodotiei, femeia cea drepteredincioasă, care cu pace 
au adormit şi au fost aşezaţi la locul Feriman; alţii petreceau în Roma, avînd un dascăl războinic, 
care cu vicleşug i-a suit în munte ca să adune ierburi şi i-a ucis cu pietre; apoi sînt aceștia a 


căror pomenire se cinsteşte astăzi. Ei erau din părțile Arabiei și cunoşteau meșteșugul 
doctoricesc. lar după ce au crezut în Hristos, tămăduiau fără plată mulțime de bolnavi, nu cu 
ierburi, nici cu doctorii, ci cu puterea lui Hristos. Trecînd prin cetăți şi prin sate, propovăduiau 
pe Hristos şi în numele Lui dădeau tuturor tămăduiri. 


După ce s-au preamărit prin învățătura şi prin minunile lor pretutindeni, au fost prinşi 
de ighemonul din vremea împărăției lui Dioclețian şi Maximilian, împărați păgîni, chinuitorii 
şi prigonitorii creștinilor. Sfinţii mucenici doctori Cosma şi Damian, fiind duşi în cetatea 
Ciliciei, au stat înaintea ighemonului Lisie, care i-a întrebat pe ei ce nume au, ce patrie au şi de 
ce credință sînt. Aflîndu-le pe toate, i-a silit să aducă jertfă idolilor. Fiindcă ei nu au vrut şi au 
mărturisit cu îndrăzneală pe Hristos, judecătorul a poruncit mai întîi ca să-i bată fără milă, apoi 
i-a legat şi i-a aruncat în fundul mării. lar ei, cu ajutorul puterii dumnezeieşti, au scăpat de la 
înec, pentru că îngerul Domnului a dezlegat legăturile lor şi i-a scos sănătoși la uscat. 


Văzînd judecătorul acest lucru, a poruncit să-i aducă la dînsul şi i-a întrebat, zicînd: 
"Spuneţi-mi mie care sînt acele farmece ale voastre cu care v-aţi mîntuit din mare, pentru că şi 
eu vreau să urmez învățăturii voastre". Iar ei au răspuns: "Sîntem creştini şi nici un fel de 
farmece nu știm şi nici nu ne trebuiesc acestea, pentru că avem puterea lui Hristos, Care ne 
izbăvește pe noi din toate primejdiile şi mîntuieşte tot omul care cheamă numele Lui cel 
preasfînt". Și au dus atunci pe sfinți în temniţă, iar a doua zi, scoţîndu-i, chinuitorul a poruncit 
ca să-i arunce într-un foc mare. Dar şi din foc au ieşit întregi, căci focul şi-a pierdut puterea sa 
firească şi nu s-a atins de ei, nici nu i-a vătămat. Mîniindu-se foarte tare, ighemonul a poruncit 
să-l spînzure şi să-l chinuiască. Slujitorii, după porunca judecătorului, au aruncat cu pietre 
asupra lor ca să-i ucidă, dar pietrele, sărind de pe trupurile lor ca de pe nişte ziduri, zburau 
asupra celor ce le aruncau şi pe aceia îi ucideau. După aceasta au aruncat cu săgeți asupra 
sfinţilor, dar şi săgețile, la fel ca şi pietrele, nu au vătămat trupurile lor, ci îi răneau numai pe 
săgetători. 


La sfîrşit, ighemonul văzîndu-i nebiruiți pe pătimitori, i-a condamnat la tăiere de sabie. 
Au fost tăiați pentru Hristos Sfinţii fără de arginți Cosma și Damian, împreună cu alți trei 
credincioşi: Leontie, Antim şi Eutropie și i-au îngropat împreună. Dar nu numai în viaţa lor, ci 
şi după moarte li s-a dat lor darul de a face multe minuni, arătîndu-se bolnavilor şi dîndu-le 
tămăduire. Cu ale căror rugăciuni să cîştigăm şi noi tămăduirea de bolile noastre cele sufleteşti 
ŞI trupeşti. Amin. 


În această zi mai pomenim şi mutarea cinstitelor moaşte ale Sfîntului şi dreptului Lazăr, 
prietenul lui Hristos, cel mort de patru zile şi înviat, episcopul Chitiei, ale cărui moaște au fost 
mutate din insula Cipru în Constantinopol. 


41. VIAŢA SFÎNTULUI APOSTOL ŞI EVANGHELIST LUCA 
(18 OCTOMBRIE) 


i 


PA: YI 


Sfîntul evanghelist Luca era de neam din Antiohia Siriei şi din tinereţe a deprins 
înțelepciunea elinească şi meșteşugul doctoricesc, făcîndu-se doctor iscusit. Apoi a fost şi 
zugrav ales. Cunoştea bine limba egipteană şi greacă şi, deprinzîndu-se desăvirşit şi cu 
învățătura evreiască, a mers la Ierusalim. 


În acea vreme Domnul nostru lisus Hristos, petrecînd pe pămînt cu oamenii, semăna 
sămînţa cuvîntului mîntuirii, care, crescînd și în inima lui Luca, fiind un pămînt bun şi răsărind, 
a adus rod însutit; căci Luca, auzind învăţătura înţelepciunii din gura lui Dumnezeu, mai multă 
ştiinţă a scos de acolo decît din şcolile elinești şi egiptene, pentru că a învăţat a cunoaște pe 
adevăratul Dumnezeu, a crede în EI şi a învăţa şi pe alții credinţa. EI a fost unul din cei şaptezeci 
de apostoli, despre care chiar el pomeneşte în Evanghelia sa, zicînd: "A arătat Domnul şi pe 
mulți alţii șaptezeci şi i-a trimis, cîte doi, înaintea feții Sale, în toată cetatea şi locul”. Fiind şi 
Luca din aceeași ceată apostolească, umbla înaintea feţii Domnului, prin propovăduirea cea 
sfîntă, gătind calea Lui şi încredinţind popoarele că Mesia, Care era așteptat, a venit în lume. 


În vremea mîntuitoarelor patimi, cînd fiind bătut păstorul s-au risipit oile turmei, acest 
fericit Luca umbla tînguindu-se și plîngînd pentru Domnul său, Care de voie a binevoit a pătimi. 
Şi precum a semănat cu lacrimi, cu bucurie a secerat răsplătire. Căci înviind Hristos, pe cînd 
Luca şi Cleopa mergeau în Emaus şi vorbeau între ei cu jale despre pătimirile iubitului lor 
învățător, însuşi Domnul nostru lisus Hristos, prin arătarea Sa, i-a mîngiiat şi a şters lacrimile 
de pe ochii lor, căci, apropiindu-se de dînșii, le-a zis: "Ce sînt cuvintele acestea de care vă 
întrebaţi între voi mergînd şi de ce sînteți trişti?” Și a fost atunci călător Sfîntul Luca împreună 
cu Acela Care a zis pentru Sine: "Eu sînt calea, adevărul şi viaţa". Deci, mergînd şi vorbind cu 
EI, a rostit adînc negrăit de înțelepciune. 


Cît de scumpă îi era Sfintului Luca învățătura Domnului nostru isus Hristos, cînd lisus 
cu gura Sa cea preadulce povestea, începînd de la Moise și de la toţi proorocii şi le tilcuia lor 
toate Scripturile cele pentru Dînsul! De aceea Luca, bunul ucenic al lui Hristos, învăţînd tainele 
lui Dumnezeu, a adus şi el la sfînta credinţă toate cetățile Beoţiei şi pe mulţi din cei ce erau în 
întunericul necunoştinței de Dumnezeu i-a luminat cu lumina înţelegerii Sfintei Evanghelii. Mai 
întîi a șezut în Emaus cu Hristos la cină, urmînd să mănînce cu EI prînz întru împărăţia lui 
Dumnezeu. Apoi a cunoscut în frîngerea pîinii pe Fiul lui Dumnezeu, pe Care Iuda, la Cina cea 
de Taină, nu a voit să-L cunoască. 


Focul dragostei către Dumnezeu care se ascundea în inima Sfîntului Luca a ieşit la 
vedere prin aceste cuvinte: "Oare nu era inima noastră arzînd întru noi, cînd ne grăia nouă pe 
cale și cînd ne tîlcuia Scripturile?" Şi ca să nu fie uitată pomenirea Domnului, pe care din toată 
inima ÎL iubea, după cincisprezece ani de la Înălţarea Lui la cer, cu toată adeverirea i-a scris 
Evanghelia. Şi a scris nu numai cele ce singur a văzut şi le-a auzit, ci şi pe cele pe care le avea 
scrise în inima sa, nu din condei, ci din dragoste. De asemenea le-a povestit şi pe acelea pe care 
mai înainte el le-a văzut şi le-a auzit de la cei ce merseseră după Hristos. lar mai pe urmă, 
aproape de patimile lui Hristos, a început a umbla după Dînsul, precum se scrie la începutul 
Evangheliei: "Ne-au dat nouă cei ce au fost din început, singuri văzători şi slujitori ai 
Cuvîntului”. 


Sfîntul Luca a fost părtaş durerilor şi ostenelilor lui Pavel întru bunăvestirea lui Hristos, 
pentru că îi urma lui propovăduindu-L pe Hristos nu numai ludeilor, ci şi neamurilor. El a fost 
în Roma la dînsul, precum arată Faptele Apostolilor, pe care tot el le-a scris, şi era foarte iubit 
de Pavel. Scriind către Coloseni Apostolul Pavel, zice: "Închină-se vouă Luca, doctorul cel 
iubit”. La fel, în Epistola către Corinteni, Pavel îl laudă pe Luca, zicînd: "Dar nu numai atît, ci 
este şi ales de către Biserici ca tovarăş al nostru de călătorie, avînd darul acesta, spre slava 
Domnului Însuși şi spre osîrdia noastră" (II Corinteni 8, 19). Aici Sfîntul Ieronim înţelege că 
Apostolul Pavel îl laudă pe Luca. 


Apoi Luca, plecînd din Roma, a mers spre răsărit, binevestind pe Hristos şi suferind 
dureri şi osteneli pentru sfînt numele Lui. Străbătînd toată Livia, a mers în Egipt unde a luminat 
Tivaida, cea de mai sus zisă, prin bunavestire şi în Tivele (cetăţile) Beoţiei a rînduit bisericile, 
hirotonind preoţi şi diaconi. Apoi pe cei bolnavi cu trupul şi cu sufletul i-a tămăduit şi, pătimind 
multe, s-a odihnit întru Domnul, avînd mai mult de optzeci de ani. 


Pe locul unde s-a pus sfîntul lui trup, Dumnezeu, preamărind pe plăcutul Său, a plouat 
colirie (apă limpede) care tămăduieşte durerea de ochi, în semnul meşteșugului celui 
doctoricesc. Pentru aceasta era ştiut de credincioşi mormîntul lui, căci se vindecau de diferite 
boli, cu rugăciunile Sfîntului Apostol. Apoi aflînd Constantie, fiul lui Constantin cel Mare, de 
moaştele lui tămăduitoare, a trimis pe Artemie, cîrmuitorul Egiptului, care mai pe urmă a fost 


chinuit pentru Hristos de Iulian Paravatul, care a adus cu mare cinste în cetatea împărătească 
moaştele Sfîntului Apostol şi evanghelist Luca. 


Cînd s-au adus cu cîntări şi cu laude în cetate sfintele moaşte, un famen al palatului 
împărătesc, anume Anatolie, zăcînd de multă vreme pe patul durerii şi cheltuind avere multă la 
doctori, căutînd tămăduirea pe care n-o putuse dobîndi de nicăieri, auzind că se aduc în cetate 
moaştele Sfîntului Apostol Luca s-a rugat cu toată osîrdia către sfîntul şi, pe cît îi era lui cu 
putinţă, s-a sculat de pe pat, poruncind să fie dus la tămăduitoarea raclă a apostolului. Cînd a 
ajuns şi s-a atins de ea cu credință, închinîndu-se moașştelor sfîntului, s-a vindecat îndată de 
boală şi, cîştigînd desăvîrşită sănătate şi tărie, a purtat pe umerii săi, împreună cu ceilalți 
oameni, racla cu moaştele Sfîntului Apostol Luca în Biserica Sfinților Apostoli. Acolo, sub 
sfințita masă, unde erau sfinţii Andrei și Timotei, au pus sfinţitele moaşte ale sfîntului Luca. 


Se spune despre dînsul că el a zugrăvit minunat chipul Preasfintei Născătoare de 
Dumnezeu, purtînd în braţe pe Pruncul cel mai înainte de veci, pe Domnul nostru lisus Hristos. 
Apoi a zugrăvit şi alte două icoane ale Preasfintei Născătoare de Dumnezeu și le-a adus la 
Maica Domnului, spre a vedea dacă îi vor plăcea; iar ea, văzînd acele chipuri ale sale, a grăit 
astfel: "Darul Celui ce S-a născut din mine şi al meu să fie cu icoanele acestea". Sfîntul Apostol 
Luca a mai zugrăvit pe lemn şi chipurile sfinților şi marilor Apostoli Petru şi Pavel şi de la 
dînsul s-a început în toată lumea acel bun și preacinstit lucru, adică zugrăvirea sfintelor icoane, 
întru slava lui Dumnezeu, a Maicii Lui și a tuturor sfinților, pentru împodobirea Bisericii şi spre 
mîntuirea credincioşilor, celor ce cu dreaptă credinţă cinstesc sfintele icoane. Amin. 


În această zi se prăznuieşte şi pomenirea Sfîntului Mucenic Marin bătrînul, cel din 
Anazarvi, cetatea Ciliciei, care a pătimit pentru Hristos pe vremea împăratului Dioclețian, de la 
Lisie ighemonul. Tot în această zi se mai face pomenirea cuviosului părintelui nostru Iulian 
Pustnicul, care a viețuit în Mesopotamia, lîngă rîul Eufrat, şi a zidit biserică în Muntele Sinai, 
pe piatra pe care proorocul Moise a văzut pe Dumnezeu, care piatră există pînă acum. Acesta, 
în vremea prigoanei celei cumplite ce se făcea asupra Bisericii de către lulian Paravatul, 
rugîndu-se către Dumnezeu, a auzit un glas de sus, zicîndu-i: "Nu numai pentru ale tale 
rugăciuni, ci şi pentru rugăciunile şi lacrimile celor mulţi, păgînul Iulian a fost ucis și acum este 
mort, spurcatul şi nelegiuitul acela”. Și cu puterea lui Dumnezeu, făcînd multe minuni, cuviosul 
acesta, Iulian, s-a mutat către Domnul. 


42. POMENIREA SFÎNTULUI PROOROC IOIL 
(19 OCTOMBRIE) 

Sfîntul Prooroc Ioil a fost din seminţia lui Ruvin, din satul Metomor. El a proorocit 
despre pustiirea Ierusalimului și a dat sfaturi pentru post, ca fiind cel mai bun mijloc prin care 
se face milostiv Dumnezeu. A mai proorocit şi pentru venirea Sfîntului Duh peste tot trupul, 
precum şi pentru înfricoşata Judecată de apoi. Apoi s-a sfîrşit cu pace şi a fost îngropat în 
pămîntul său. EI a vieţuit mai înainte de naşterea Domnului nostru lisus Hristos cu 800 de ani, 
iar numele lui înseamnă dragostea lui Dumnezeu, ori pîrgă, sau începătură a lui Dumnezeu 


43. PĂTIMIREA SFÎNTULUI UAR ŞI A CELOR ÎMPREUNĂ CU DÎNSUL 
ȘAPTE DASCĂLI 


(19 OCTOMBRIE) 


În vremea împărăției lui Maximilian, păgînul împărat al Romei, era în Egipt un ostaş 
viteaz anume Uar, care slujea în taină Împăratului ceresc, căci de frica nelegiuiţilor închinători 
de idoli a tăinuit pînă la o vreme credinţa sa în adevăratul Dumnezeu, dar pe care a descoperit- 
o cerului şi pămîntului, cînd s-a făcut pentru Hristos priveliște îngerilor şi oamenilor. În acea 
vreme împăratul Maximilian a pornit prigoană mare împotriva creștinilor şi a trimis poruncă în 
toate părțile stăpînirii sale ca să fie ucişi creştinii care nu vor să jertfească zeilor. Şi a ajuns acea 
poruncă şi în părțile Egiptului, vărsîndu-se fără cruţare sîngele credincioşilor, pentru că toţi cei 
ce slujeau Făcătorului şi nu făpturii erau chinuiţi în diferite feluri. lar Uar, tăinuitul creştin, 
înconjura noaptea temniţele în care erau ţinuţi credincioşii care mărturiseau pe Hristos şi, 
cumpărînd cu aur pe străjeri, intra la dînşii, săruta legăturile sfinților mucenici, le spăla sîngele 
şi le oblojea rănile, le dădea hrană şi îi ruga ca să-i mijlocească milă de la Domnul. 


Fiind odată prinşi şapte dascăli creștini care se ascundeau prin pustietăţi, i-au adus la 
stăpînitorul Egiptului. Stăpînitorul, cercetîndu-i şi aflîndu-i tari în credință, le-a dat multe bătăi, 
şi legîndu-i, i-a aruncat în temniță. Aflînd despre aceștia, Uar a alergat noaptea, după obiceiul 
său, la acea temniță în care erau aruncaţi sfinţii şi, dîndu-le străjilor aur mult, a intrat la ei. 
Dezlegîndu-le mîinile şi picioarele din legături, a pus înaintea lor hrană şi îi ruga ca să mănînce, 
căci petrecuseră opt zile flămînzi, fără hrană. Apoi, căzînd la picioarele lor, le săruta și fericea 
pătimirea lor, zicînd: "Fericiţi sînteți voi, robii Domnului cei buni şi credincioşi, care aveţi a 
intra întru bucuria Domnului vostru, căci ați răbdat pentru Dînsul pînă la sînge. Fericiți sînteți 
voi, nevoitorii cei buni, cărora vi se împletesc în ceruri cununile de către dreapta Celui Preaînalt, 
căci prin răbdare alergați la nevoinţa cea pusă înaintea voastră. Miine dimineaţă, precum ştiu, 
cu tot dinadinsul aveți să săvîrşiți pătimirea voastră. Fericiți sînteți voi, pătimitorii lui Hristos, 
cărora vă este deschisă împărăţia cea cerească, căci pătimiţi cu Hristos Cel ce a pătimit pentru 
voi; şi dacă cu Dînsul pătimiţi, cu Dînsul veţi şi împărăţi. Deci mă rog vouă, sfinților plăcuţi lui 
Dumnezeu, să vă rugați pentru mine Stăpînului Hristos să-mi fie milostiv; aş voi ca şi eu să 
pătimesc pentru Dînsul, dar nu am atîta putere, pentru că mă cutremur de cumplitele chinuri pe 
care văd că le înduraţi voi”. Iar sfinții au răspuns: "Nimeni, iubitule, nu se arată desăvirşit; 
nimeni nu seceră de nu va semăna, nimeni nu se încununează de nu va pătimi. Adu-ţi aminte 
de cuvintele din Evanghelie: De se va lepăda cineva de Mine înaintea oamenilor, Mă voi lepăda 
şi Eu de el înaintea Tatălui Meu. Dacă te temi de chinurile cele vremelnice, nu vei scăpa de cele 
veșnice; dacă te înfricoșezi a mărturisi pe Hristos pe pămînt, nu te vei sătura de vederea feței 
Lui în ceruri. Deci vino, frate, şi călătorește cu noi pe calea cea mucenicească la Stăpînul ceresc, 
Cel ce priveşte nevoințele noastre, și să pătimești împreună cu noi, pentru că o tovărăşie ca 
aceasta îţi va fi de mare folos”. 


Acestea grăindu-le sfinții, Uar se aprindea cu inima spre dragostea lui Dumnezeu şi spre 
răbdarea pentru Domnul nostru lisus Hristos. El a petrecut toată noaptea aceea în temniță 
împreună cu sfinții mucenici, ascultînd învățăturile lor cu bucurie. lar a doua zi au venit 
slujitorii în temniță, trimişi de stăpînitor, ca să-i ia pe sfinţii mucenici la judecată. Intrînd, au 
aflat pe Uar şezînd lîngă cei legaţi şi ascultînd cuvintele lor, iar slujitorii, mirîndu-se, i-au zis: 
"Ce faci aici, Uare? Nu cumva ai înnebunit, amăgindu-te de basmele acestor oameni vicleni? 
Oare nu te temi că atunci cînd va spune cineva de aceasta stăpînitorului și senatorilor, nu numai 
dregătoria ostăşiei o vei pierde, dar chiar şi de viaţa ta te vei lipsi?" Uar a răspuns: "Dar care 
din voi mă va cleveti la stăpînitor, pentru că voi îmi sînteți prieteni? lar de mă veți cleveti, sînt 
gata să mor împreună cu creştinii". Iar slujitorii, tăcînd, au luat pe șase din mucenici, căci al 
şaptelea, slăbit de răni, murise în temniță, și sfirşindu-se aşa, s-a dus către Hristos, lăsînd în 
locul său pe Uar, ca el, împlinind locul aceluia, să săvîrşească pătimirea. Fiind legaţi, au fost 
aduşi înaintea stăpînitorului care şedea la judecată cu multă mîndrie. Au fost siliți să jertfească 
idolilor, dar fiindcă nu s-au supus, i-au dezbrăcat și i-au bătut fără milă peste rănile ce le aveau 
dinainte. Și dîndu-le bătăi peste bătăi, s-a adăugat și durere peste durere, iar ei răbdau, negrăind 
nimic fără numai aceasta: "Creştini rămînem!". După aceasta stăpînitorul, privind, a zis: "Oare 
nu şapte erau ei? lată acum văd numai șase! Unde este al şaptelea?" Zicînd acestea stăpînitorul, 
iată că şi Sfîntul Uar veni acolo şi, umplîndu-se de dumnezeiască rîvnă, a stat în mijloc şi a zis: 
"Jată, eu sînt al șaptelea, pentru că acela și-a sfîrșit alergarea sa și acum stă înaintea lui Hristos, 
iar pe mine m-a lăsat moştenitor al patimilor sale. Deci, cu ceea ce îţi era dator, eu sînt gata să 
plătesc pentru dînsul, că în locul lui vreau să pătimesc pentru Hristos, împreună cu aceşti buni 
pătimitori, căci sînt creştin”. lar stăpînitorul, auzind acestea, a întrebat pe cei ce erau de față: 
"Cine este acesta?” ȘI i s-a răspuns: "Este Uar, ostașul, mai marele din trupa Tianiei”. lar 
stăpînitorul, mirîndu-se, a zis către Uar: "Care diavol te-a îndemnat ca să te dai pierzării şi să 
laşi cinstea ostăşească, lipsindu-te de leafa rînduită ţie şi să-ți arunci sufletul în atîtea răutăţi?” 
Iar fericitul Uar i-a răspuns: "Pîinea care se pogoară din cer şi dumnezeiescul pahar ce cuprinde 


sîngele cel prea scump al Domnului meu, le-am cinstit mai mult decît cinstea și leafa ta. Nimic 
nu îmi este mai iubit decît Hristos: nici cinstea voastră, nici lefurile cele mari şi nici viaţa, pentru 
că îmi este mai de cinste să pătimesc pentru Hristos, şi-mi este de mai mult folos ca să mă 
lipsesc de toate pentru El. Hristos îmi este viața și vreau să mor pentru dînsul”. 


Stăpînitorul, căutînd cu ochi mînioşi spre cei șase sfinți mucenici, le-a zis: "Al vostru 
este acest lucru, necuraţilor înșelători. Voi ați amăgit pe un ostaș ca acesta al împăratului, voi 
l-ați înnebunit cu farmecele voastre. Deci, mă Jur pe marii mei zei că vă voi pierde pe voi mai 
înainte decît pe el şi voi răzbuna asupra voastră necinstea adusă zeilor noștri, căci sînteți 
nevrednici a fi între cei vii, fiindcă nu numai că îi huliţi pe nemuritorii zei, dar şi pe alții îi 
aduceţi la aceeași răutate, prin amăgire". lar sfinții au răspuns: "Nu am înșelat pe Uar, ci l-am 
izbăvit din înşelăciune. Nu l-am înnebunit, ci l-am înţelepţit, iar Dumnezeu i-a dat tărie şi 
îndrăzneală spre nevoinţă, ca împreună cu noi să biruiască atît puterea voastră cea slabă, cît şi 
neputinţa zeilor voştri. Puțin să aştepţi şi vei vedea bărbăţia ostăşiei lui, pentru că l-am rînduit 
pe el între ostaşii îngereşti. Te lauzi că ne vei pierde pe noi, află că ne este de folos nouă ca să 
ne punem capetele pentru Domnul tuturor”. Iar stăpînitorul a zis: "Îndată voi sfărîma trupurile 
voastre, dacă nu vă veţi închina zeilor egipteni”. lar sfinţii au răspuns: "Să piară zeii cei 
mincinoşi care n-au făcut cerul şi pămîntul". Iar fericitul Uar, stîrnind mai mult pe stăpînitor, a 
zis către dînsul: "De ce faci supărare sfinților, grăind cele nebune și nefolositoare? Or nebunul 
cele nebune grăiește, zice Isaia proorocul. Iată, înaintea ta zac trupurile lor întinse, fă ce 
voiești!". 


Mîniindu-se, stăpînitorul a poruncit ca să-l spînzure gol pe Uar de un lemn şi să-l 
chinuiască. lar către sfinţi, a zis: "Vom vedea care pe care va birui: ori voi pe noi primind 
chinuri, sau noi pe voi, punînd munci asupra voastră? Cu adevărat, de ne veţi birui pe noi prin 
răbdarea voastră, mă voi lepăda de zeii mei şi voi începe a crede în Hristos al vostru". Iar sfinții 
au răspuns: "Încearcă la unul din noi puterea ta şi de vei birui pe unul, poţi să ai nădejde și de 
ceilalți”. lar Uar, începînd a pătimi, a zis către sfinții mucenici: "Binecuvîntaţi-mă pe mine, 
robul vostru, răbdător de chinuri, ca să mă învrednicesc părţii voastre şi rugați pentru mine pe 
Mîntuitorul Hristos ca să-mi dea răbdare, pentru că EI ştie firea noastră, că duhul este deştept, 
iar trupul neputincios". Sfinții, ridicînd ochii spre cer, cu tot dinadinsul se rugau pentru dînsul. 
Apoi slujitorii au început a-l bate pe Uar peste tot trupul cu toiege şi cu bețe. Iar cînd îl băteau 
pe sfîntul, a zis stăpînitorul: "Acum să-mi spui, Uare, ce folos ai de la Hristosul tău?" Uar, cu 
vitejie i-a răspuns: "Mai mare folos am, decît ai tu de la diavolii tăi”. Iar sfinţii au strigat către 
Uar: "Îmbărbătează-te, Uare, şi să se întărească inima ta, căci, iată, îţi stă de faţă Hristos 
nevăzut, întărindu-te pe tine". Uar a răspuns: "Cu adevărat am simţit ajutorul Stăpînului meu, 
căci socotesc întru nimic chinurile". 


După aceasta îl sfişiară cu unghii de fier pe coaste. Apoi, pironindu-l cu capul în jos pe 
un lemn, i-au jupuit pielea de pe spate și cu brice îi tătară carnea; iar pe pîntece l-au bătut cu 
toiege ghimpate, atît de mult, pînă ce s-au rupt toate măruntaiele dinlăuntrul lui şi au căzut pe 
pămînt. Sfinții mucenici, văzînd măruntaiele lui, au plîns. Apoi, văzînd judecătorul că mucenicii 
plîngeau, a strigat cu mare glas: "Iată, sînteți biruiți, iată, ați slăbit, iată că plîngeți, temîndu-vă 
de chinuri şi nu vă trebuie mai mult decît să cunoașteți că Hristos nu vă izbăveşte pe voi din 
mîinile noastre; deci, lăsaţi-l pe EI şi să vă închinaţi zeilor noştri”. Iar sfinții au răspuns: "Fiară 
ce ești! Nu sîntem biruiţi, căci noi vom birui prin lisus Hristos, Cel ce ne întăreşte pe noi, şi n- 
am plîns temîndu-ne de munci, ci din firească dragoste către fratele nostru, pe care îl ucideţi 
fără de omenie. Noi ne bucurăm cu duhul, văzînd acum gata cununa bunului răbdător de 
chinuri". lar stăpînitorul a poruncit ca să-i ducă pe ei în temniţă şi Uar văzînd de acolo de unde 
era spînzurat pe lemn, cum trăgeau pe sfinţi cu lanţurile la temniță, a strigat: "Învăţătorii mei, 


dați-mă pe mine mai degrabă lui Hristos, că iată iese din trup duhul meu, şi vă mulțumesc vouă, 
că v-aţi făcut pricinuitorii vieţii mele celei veşnice". Fiind muncit Sfîntul Uar încă cinci ceasuri, 
şi-a dat în acele chinuri cinstitul şi sfîntul său suflet în mîinile Domnului. Iar chinuitorii, 
socotind că este încă viu, tot mai băteau și chinuiau trupul cel mort. Apoi, văzînd că murise, l- 
au coborit de pe lemn, și după porunca judecătorului l-au scos afară din cetate, şi l-au aruncat 
spre mîncare cîinilor, acolo unde se adună stîrvurile celor necuvîntătoare. 


Acolo era o văduvă, pe nume Cleopatra, de loc din Palestina, al cărei bărbat fusese 
căpitan şi murise în Egipt. Cleopatra avea un fiu pe nume loan, care încă era un copil. Pe cînd 
Sfîntul Uar era chinuit, Cleopatra privea de departe la pătimirea lui şi, fiind creștină, suspina şi 
îşi bătea pieptul ei. Apoi, după ce au aruncat trupul lui Uar afară din cetate, ea, sculîndu-se 
noaptea, împreună cu nişte slugi ale sale, şi ducîndu-se acolo, au luat mult chinuitul trup al 
Sfîntului Uar şi, ducîndu-l în casa sa, a săpat mormînt în cămara sa, lîngă pat, şi l-au pus acolo 
pe el. 


A doua zi, stăpînitorul a scos din temniţă pe ceilalți mucenici și, chinuindu-i mult, i-a 
tăiat cu sabia și i-a aruncat afară din cetate ca şi pe Uar,; iar trupurile lor, luîndu-le noaptea alți 
tăinuiți creștini, le-au îngropat. Cleopatra, în toate zilele, aprindea lumînări deasupra 
mormîntului Sfîntului Uar și-i ardea tămiie, avîndu-l pe el de mare folos şi de bun mijlocitor 
către Dumnezeu. 


Trecînd cîţiva ani, și mai potolindu-se prigoana împotriva creștinilor, Cleopatra a voit 
să se întoarcă în patria sa, şi se gîndea cum ar putea să ducă cu sine moaștele Sfintului Uar; şi 
gătind un dar oarecare, a rugat pe stăpînitor, printr-un mijlocitor, zicînd: "Bărbatul meu a fost 
mai mare în oaste şi a murit aici în slujba împăratului. Nefiind încă îngropat pînă acum stă 
deasupra mormîntului, căci este cu neputinţă ca în ţară străină să 1 se facă lui îngropare, precum 
se cuvine unui cinstit povăţuitor de oaste; iar eu, fiind văduvă şi străină, voiesc să mă întorc în 
patria mea, la rudeniile mele. Deci, stăpînul meu, să-mi dai voie să-l îngrop la moşia mea în 
mormîntul strimoșilor mei, pentru că vreau ca şi după moarte să nu mă despart de el". Iar femeia 
aceea a făcut astfel, pentru ca, aflînd creștinii că duce din cetatea lor moaştele sfîntului mucenic, 
să nu o oprească şi să ia de la dînsa acea comoară de mare preț. Stăpînitorul, luînd darul, a 
poruncit ca să i se îndeplinească cererea, iar ea, în locul oaselor bărbatului ei, a luat moaştele 
Sfîntului Uar şi le-a sădit pe ele ca pe o vie din Egipt în Palestina, aşezîndu-le lîngă ale părinților 
ei, în satul ce se numea Edra, care era aproape de Tavor. Apoi în toate zilele mergea la 
mormîntul lui, tămiia și aprindea lumînări, lucru pe care văzîndu-l ceilalţi creştini care vieţuiau 
acolo, au început a merge împreună cu dînsa la mormîntul sfîntului şi a aduce pe bolnavii lor 
care, cu rugăciunile mucenicului Uar, cîştigau tămăduiri. Aflînd de veste toți creştinii dimprejur 
despre Sfîntul Uar, mulţi alergau cu credinţă la mormîntul lui. 


Atunci Cleopatra, văzînd că se adunau creștinii pentru rugăciune la mormîntul lui, a 
gîndit să zidească o biserică în numele sfîntului şi ceea ce a gîndit, a şi început. Iar fiul ei loan, 
fund în vîrstă, Cleopatra se străduia să-l trimită în oastea împăratului şi prin oarecari mijlocitori 
a cerut de la împărat o cinstită dregătorie pentru fiul ei, pe care a şi cîştigat-o. Căci în vremea 
zidirii bisericii s-a trimis fiului ei de la împărat scrisoare de a fi primit în oaste şi brîu pentru 
cinstita dregătorie ostășească. lar ea a zis: "Să nu se îmbrace fiul meu în haine ostăşești şi nici 
să nu meargă în slujbă ostăşească, pînă ce nu se va sfîrşi biserica lui Dumnezeu, pentru că doresc 
ca să ducă împreună cu mine moaștele sfîntului mucenic și după aceea va face împărăteasca 
poruncă". Sfîrşindu-se biserica, a chemat episcopi, preoți şi călugări și, luînd din mormânt 
cinstitele moaște ale sfîntului mucenic, le-a pus pe un pat de mult preţ, iar deasupra moaștelor 
a pus brîul şi haina ostăşească în care avea să se îmbrace fiul ei, ca să fie sfinţite de moaştele 


sfîntului. Și cu tot dinadinsul s-a rugat mucenicului, ca să fie ajutător fiului ei, pe care l-au 
binecuvîntat toți arhiereii şi preoţii cei adunaţi acolo. Apoi s-a adunat multă mulțime de popor 
creștinesc acolo. Astfel, Cleopatra cu fiul ei luînd patul cu moaştele, l-au dus în biserică. 
Biserica, fiind sfințită, au pus moaștele sfîntului la jertfelnic şi, săvîrşindu-se dumnezeiasca 
Liturghie, Cleopatra a căzut înaintea moaştelor sfîntului Uar, zicînd: "Rogu-mă ție, purtătorul 
de chinuri al lui Hristos, să-mi ceri mie de la Dumnezeu, ceea ce va fi Lui plăcut şi mie de folos, 
asemenea și unuia născut fiului meu. Pentru că nu îndrăznesc să cer mai mult decît ce voiește 
Domnul, căci EI ştie ce ne este de folos şi voia Lui cea bună şi desăvîrşită în noi să se 
săvîrşească". 


După sfîrșirea sfintei slujbe, a făcut ospăț mare celor adunaţi, şi ea împreună cu fiul ei 
slujeau, poruncind fiului ei să nu guste nimic, pînă ce se va săvirşi ospățul, şi după aceea să 
mănînce din resturile care vor rămîne. Dar slujind ei, copilul s-a îmbolnăvit foarte greu şi a 
mers la patul său. Apoi sculîndu-se toți de la ospăț, a strigat pe fiul ei ca să mănînce împreună, 
din rămășițele de la ospăț. loan, însă, nu putea să grăiască nici un cuvînt, fiind foarte aprins de 
friguri. 


Văzînd Cleopatra pe fiul ei bolnav, a zis: "Viu este Domnul, că nici eu nu voi pune 
bucate în gura mea, pînă ce nu voi vedea ce se va face cu fiul meu". Şi şedea lîngă el, răcorindu- 
i pe cât îi era cu putință căldura bolii; dar ea mai mult se aprindea înăuntru, avînd mai mare 
mîhnire de unul născut fiul său. Apoi, în miezul nopții a murit copilul, lăsînd nemîngiiată pe 
mama sa, care plîngea cu amar. Aceasta a alergat în biserica Sfîntului Uar şi căzînd la mormîntul 
lui, striga: "Oare astfel mi-ai răsplătit mie, care atîta m-am ostenit pentru tine, o plăcutule al lui 
Dumnezeu? Oare asemenea ajutoare mi-ai dat mie, care am oropsit trupul bărbatului meu pentru 
tine şi pentru aceasta m-am nădăjduit în tine? Ai omorît pe unul născut fiul meu, ai surpat 
nădejdea mea și ai luat lumina ochilor mei! Deci, cine mă va hrăni la bătrînețe? Cine mă va 
îngriji la moartea mea? Sau cine va da trupul meu mormîntului? Mai bine era să mor eu, decît 
să văd mort pe fiul meu iubit, care era tînăr şi acum este ca o floare vestejită mai înainte de 
vreme. Deci, sau pe fiul meu dă-mi-l, precum odată Elisei pe al sunamitencii, sau şi pe mine 
îndată să mă iei, pentru că nu pot să viețuiesc cu necaz și amărăciune". Astfel strigînd ea cu 
plîngere la mormînt, a adormit puțin de multă osteneală și de necazul cel mare. Şi i s-a arătat în 
vedenie Sfîntul Uar, ținînd pe copil în mîinile sale, și erau amîndoi luminaţi ca soarele, hainele 
lor erau albe ca zăpada, încinşi erau cu briuri de aur şi cununi cu negrăită podoabă aveau pe 
capetele lor. 


Fericita Cleopatra, văzîndu-i, a voit să se închine lor. Dar Sfintul Uar a ridicat-o, 
zicîndu-i: "O femeie, pentru ce strigai asupra mea? Oare am uitat facerile tale de bine, pe care 
mi le-ai făcut în Egipt şi pe cale? Sau socoteşti că nu am simțit cînd ai luat trupul meu dintre 
stîrvurile dobitoacelor şi l-ai pus în cămara ta? Oare nu ascult întotdeauna rugăciunile tale? 
Oare nu mă rog pentru tine lui Dumnezeu? Mai ales m-am rugat lui Dumnezeu pentru neamul 
tău cu care m-ai pus în mormînt, ca să li se ierte lor păcatele; apoi pe fiul tău l-am luat în oastea 
Împăratului ceresc. Oare nu tu singură m-ai rugat ca să-ţi cer de la Dumnezeu ceea ce îi este 
Lui plăcut, iar ţie și fiului tău de folos? Deci am rugat pe bunul Dumnezeu și bine a voit, după 
negrăita bunătatea Sa, ca să facă ostaș al Lui pe fiul tău, precum vezi că este unul din cei ce stau 
înaintea scaunului Său; şi de voieşti, iaţi-l și-l trimite la slujba împăratului celui pămîntesc și 
vremelnic, de vreme ce nu vrei ca fiul tău să slujească Împăratului Celui ceresc şi veşnic”. Iar 
tînărul, şezînd, a cuprins mîinile lui Uar şi i-a zis: "Nu, stăpînul meu, nu asculta pe maica mea, 
nu mă da în lumea cea plină de nedreptate şi de toată fărădelegea, din care m-am izbăvit prin 
venirea ta. Nu mă depărta pe mine, părinte, din prietenia ta şi din petrecerea cu sfinţii”. lar către 
maica sa a zis: "De ce strigi așa, o, maică? Eu sînt rînduit în oastea Împăratului Hristos, şi mi 


s-a dat mie ca să stau cu îngerii Lui; iar tu acum vrei să mă iei pe mine de la împărăție la 
sărăcie?" Fericita Cleopatra, văzînd pe fiul ei îmbrăcat în rînduială îngerească, a zis: "Luaţi-mă 
dar şi pe mine cu voi, ca şi eu să fiu acolo”. Iar Sfîntul Uar i-a zis: "Și aici fiind, ești cu noi; 
deci, mergi acum cu pace, iar după o vreme, cînd Domnul va porunci, vom veni să te luăm şi 
pe tine". Aceasta zicîndu-i, s-au făcut nevăzuţi de la ochii ei. Ea, venindu-şi în fire, şi-a aflat 
inima plină de bucurie și veselie şi a spus această vedenie preoților, care au îngropat cu mare 
cinste pe fiul ei lîngă mormîntul Sfîntului Uar, nemaiplîngînd acum, ci veselindu-se întru 
Domnul. După aceasta şi-a împărțit averile la săraci şi, lepădîndu-se de lume, vieţuia lîngă 
biserica Sfîntului Uar, slujind lui Dumnezeu în post şi în rugăciuni, ziua şi noaptea. Și în toate 
Duminicile, cînd se ruga, i se arătau ei Sfîntul Uar şi fiul ei, întru mare slavă. După şapte ani de 
petrecere într-o astfel de viață, fericita Cleopatra a murit, fiind bineplăcută lui Dumnezeu. 
Trupul ei s-a pus în biserica Sfîntului Uar, aproape de fiul ei. Iar sfîntul ei suflet, împreună cu 
al Sfîntului Uar şi cu al fiului ei, loan, se află în ceruri întru veselie veşnică, înaintea lui 
Dumnezeu, Căruia I se cuvine slava în vecii vecilor. Amin. 


44. CUVIOSUL PARINTELE NOSTRU IOAN DE LA RILA 


(19 OCTOMBRIE) 

Sfîntul cuvios părintele nostru loan, cel mare între postnici, era din hotarele slăvitei 
cetăți Sredsca, din satul care se numea Scrina, în vremea împărăției iubitorului de Hristos, Petru, 
împăratul româno-bulgar, și al împăratului grecesc Constantin Diogen, avînd părinți 


drepteredincioşi. După încetarea din viață a părinţilor săi, toate cele rămase le-a împărțit la 
săraci, căci din tinereţe a iubit pe Dumnezeu și, luînd chip monahicesc, a ieşit din țarina sa, 
neavînd pe trupul său decît o haină de piele. Suindu-se într-un munte înalt şi pustiu, se nevoia 
acolo cu viaţă îmbunătățită, hrănindu-se cu buruieni sălbatice. După puţină vreme, din 
îndemnare diavolească, au năpădit noaptea asupra lui tilharii şi, bătîndu-l foarte mult, l-au 
izgonit de acolo. Iar loan, plecînd din muntele acela, s-a sălășluit în pustiul Rilei şi, intrînd într- 
un copac scorburos, petrecea în post, în rugăciune şi în lacrimi, rugîndu-se lui Dumnezeu 
neîncetat. În acel loc a locuit şaizeci de ani, hrănindu-se numai cu buruieni. Faţă omenească n- 
a văzut, ci numai fiare sălbatice. 


Văzînd Dumnezeu marea răbdare a lui loan, a poruncit ca în acel loc să crească mazăre 
şi cu aceasta s-a hrănit fericitul mulți ani. Apoi, nişte păstori, văzîndu-l, au spus despre dînsul 
altor oameni şi au început oamenii a veni la dînsul, aducîndu-şi bolnavii lor şi cîştigînd sănătate 
cu sfintele lui rugăciuni. Vestea despre cuviosul loan s-a dus în tot pămîntul acela şi mulți, 
rîvnind la îmbunătăţita viaţă a sfîntului, au vrut să locuiască cu dînsul. Au făcut biserică în 
peştera care era în apropiere, apoi au întemeiat mănăstire, avînd începător şi păstor pe cuviosul 
loan. lar el, avînd grijă bine de turma sa, a adus la Domnul pe mulţi şi a făcut minuni. Ajungînd 
la adînci bătrîneți, şi-a dat obştescul sfîrşit cu pace, mutîndu-se la neîmbătrînita fericire. A fost 
îngropat de ucenicii săi, cărora li s-a arătat după o vreme oarecare, poruncindu-le să mute 
moaștele lui în cetatea Sredsca, iar ei, descoperind mormîntul, au văzut trupul sfîntului întreg, 
nedat stricăciunii şi bună mireasmă slobozind. Au preamărit pe Domnul şi cu cinste l-au mutat 
la Sredsca, punîndu-l în Biserica Sfîntului evanghelist Luca. Mai pe urmă s-a zidit o biserică 
foarte frumoasă în numele lui şi a fost pus în ea trupul cuviosului care făcea minunate și 
preamărite tămăduiri. 


Trecînd multă vreme, craiul unguresc, pornindu-se cu multă oaste asupra pămîntului 
grecesc, l-a prădat şi, ajungînd la cetatea Sredsca, a luat racla cu trupul cuviosului - căci auzise 
de minunile sfîntului - şi a poruncit să ducă cu cinste racla în țara sa și să-l pună în biserica din 
cetatea care se numea Ostrogoma. Arhiepiscopul Ostrogomei, auzind că cuviosul loan de la 
Rila este plăcut înaintea lui Dumnezeu și preamărit prin minuni în toate ţările, nu credea. "Nu 
ştiu pe acesta a fi pomenit în scripturile cele vechi", zicea el. Atunci nu voia să meargă să se 
închine sfîntului. Şi de năprasnă s-a legat limba lui cu amuţire. El, cunoscînd pricina amuțirii 
lui, căci hulise pe cuviosul, a alergat degrabă la racla sfîntului şi, căzînd la pămînt, l-a sărutat, 
cerînd iertare. lar sfîntul loan, plăcutul lui Dumnezeu, ascultînd degrabă pe arhiepiscop, în 
același ceas i-a dezlegat limba şi iar i-a dat graiul curat. Apoi el, cîştigînd tămăduire, cu plîngere 
îşi mărturisea la toţi greşeala săvîrșită. 


Alte multe şi preamărite minuni şi tămăduiri a făcut sfîntul în pămîntul unguresc. 
Socotindu-le pe toate acestea craiul, minunîndu-se de preamăritele minuni ale sfîntului şi 
cuprinzîndu-se de spaimă mare, a împodobit racla lui cu argint şi cu aur și, sărutînd moaștele 
lui, le-a trimis cu mare cinste înapoi la Sredsca şi iarăşi s-au așezat moaștele lui în sfînta sa 
biserică, în anul 6605 sau 1090 după Hristos. 


Nu după multă vreme, Dumnezeu a binevoit să înnoiască iarăși stăpînirea româno- 
bulgară cea învechită de silnicia grecească şi a înălțat fruntea împărăției româno-bulgăreşti, prin 
iubitorul de Hristos împăratul loan Asan. Acesta, la începutul împărăției sale, înnoind cetăţile 
cele căzute şi întărindu-le, umbla cu oastea, supunînd oraşe şi luînd cetăţi. Apoi, ajungînd şi la 
Sredsca şi pustiind-o, a văzut pe sfiîntul şi cuviosul loan de la Rila şi, auzind cele preamărite 
despre dînsul, s-a închinat sfintei racle şi, sărutînd cinstitele lui moaşte, le-a mutat cu slavă în 
împărăteasca sa cetate Tîrnovo, prin Vasile patriarhul. Acolo le-a pus în biserica cea zidită 


pentru el, slăvind pe Unul în Treime Dumnezeu, pe Tatăl, pe Fiul și pe Sfîntul Duh, Căruia și 
de la noi să-l fie cinste şi slavă în veci. Amin. 


In această zi se mai face şi pomenirea Sfîntului Sfinţitului Mucenic Sadot, episcopul 
Persidiei, şi a celor împreună cu dînsul. Pătimirea lui să se caute în luna februarie, ziua 20. 


45. POMENIREA SFÎNTULUI MUCENIC ARTEMIE 


(20 OCTOMBRIE) 


SE. Artemie = 19,5x13,6cm = sec XVI - Mănăstirea Pantocrator = Athos 


Artemie, mucenicul lui Hristos, fiind de neam din Egipt, a fost ostaş pe vremea marelui 
împărat Constantin şi a lui Constantie, fiul lui. lar în vremea lui lulian Paravatul, Sfîntul 
Mucenic Artemie a pătimit pentru Hristos. Dar ca să înţelegem mai bine viața și pătimirea lui 


se cade mai întîi să ştim de ce neam era Iulian şi în ce chip a venit la împărăteasca dregătorie. 
Cînd Dioclețian şi Maximilian Gherculie, împărații păgîni, şi-au lăsat împărăteştile lor coroane, 
sceptrele şi porfirele, aşa voind Dumnezeu - ca biserica Lui cea sfîntă să primească uşurare într- 
o vreme de cumplită prigoană - au venit după dînșii alți doi împărați: în părțile răsăritului după 
Dioclețian a venit Maximilian Galerie, iar la apus, după Maximilian Gherculie a venit Mexentie, 
fiul lui şi Constans Cloru în Britania. Acest Constans a născut pe Constantin cel Mare din Elena, 
şi pe alți fii din Teodora, care era fiica femeii lui Maximilian Gherculie. Iar fiii cei născuţi din 
Teodora erau aceştia: cel dintîi era Constantie, tatăl lui Gal şi Iulian. Şi murind Constans Cloru, 
a lăsat pe scaun pe fiul său Constantin, născut din Elena. Acesta s-a ridicat cu oştire împotriva 
lui Maxentie, fratele Teodorei, a doua femeie a tatălui său. Artemie era atunci voievod în oastea 
lui Constantin, preaviteaz în războaie. 


Cînd s-a arătat lui Constantin cel Mare semnul Sfintei Cruci pe cer, Artemie a văzut acel 
semn cu ochii săi şi s-a întărit cu credință în Domnul nostru lisus Hristos şi cu puterea cea tare 
a Crucii biruia pe vrăjmași, războindu-se pentru împăratul Constantin. Apoi, murind marele 
Constantin în Nicomidia, pizmuit de fraţii săi, care în taină l-au otrăvit de moarte, şi a cărui 
moarte a fost vestită de o stea care se numeşte cometă, au rămas după dînsul trei fii, dintre care 
cel dintîi s-a numit Constantin, cel de-al doilea Constantie, iar al treilea purta numele bunicului 
său Constans. Deci, aceşti trei fii, fiind moștenitorii scaunului părintesc, au împărțit împărăția 
în trei părţi; cel mai mare frate, Constantin, a luat Galia de sus şi ținuturile care sînt după munţii 
Alpi şi ostroavele Britaniei, Germania, Spania, Anglia şi celelalte, iar cel mic, Constans, a luat 
Galia cea de jos, sau Italia; apoi cel mijlociu, Constantie, la care era Sfîntul Artemie, a luat 
părțile răsăritului, Constantinopolului și Egiptului și stăpînea pînă în Persida. 


Nu după multă vreme a luat în stăpînire şi părțile fraţilor săi, căci cel mai mare frate, 
Constantin, a fost ucis în război, iar pe Constans, cel mai mic, l-a ucis Magnentie, voievodul 
oștilor lui, cu învrăjbitorii săi, pe cînd stăpînul lor era la vînătoare. Dar şi Magnentie, mai pe 
urmă, a fost ucis de Constantie. Atunci stăpînea răsăritul şi apusul Constantie, fratele cel 
mijlociu, în a cărui împărăție s-a arătat în Ierusalim, pe cer, preaminunatul şi prealuminatul 
semn al Sfintei Cruci, care cu strălucirea sa covîrşea lumina soarelui. Acest semn s-a arătat la 
praznicul a cincizeci de zile după Paşti, în ceasul al treilea din zi. lar Crucea era întinsă de la 
locul căpăţînii pînă la muntele Eleonului, pentru care lucru Chiril, Patriarhul Ierusalimului, a 
înștiințat prin scrisoare de acest lucru pe împăratul Constantie. 


La începutul împărăției sale, Constantie a ucis pe vrăjmaşii tatălui său, a ucis pe 
Constante, tatăl lui Gal şi al lui Iulian, fratele marelui Constantin. A ucis şi pe celălalt frate al 
tatălui său, Navalian, şi pe Dalmatian cel tînăr, frate, de asemenea, al marelui Constantin. Apoi, 
şezînd ani îndelungați pe scaunul tatălui său şi văzînd că nu are moştenitor după sine, căci nu 
avea fii şi nici nu rămăsese vreunul din frați, de aceea, s-a sfătuit ca să aibă ajutor şi părtaş la 
împărăție pe cineva din rudeniile sale. Și l-a chemat pe Gal, care atunci avea douăzeci şi cinci 
de ani, adică pe fratele cel bun al lui Iulian şi vărul său, care era fecior al fratelui său, şi pe 
acesta l-a rînduit ca să împărățească cu sine. lar pentru credinţă şi adeverire i-a dat lui de soţie 
pe sora sa Constanţia și l-a trimis pe el în răsărit ca să-i apere împărăţia de perși, pentru că era 
viteaz şi foarte norocos în războaie. lar el s-a dus la război împotriva lui Magnentie şi a lui 
Veterian, pe care i-a şi biruit. 


Atunci lulian, zavistuind pe fratele său, Gal, pentru vrednicia împărătească, s-a apucat 
de farmece și de toată învățătura diavolească, pentru că se lepădase de Hristos în taină, şi jertfea 
zeilor. Însă își tăinuia călcarea sa de lege, temîndu-se de împăratul Constantie și de fratele său, 
Gal, ca ei să nu afle păgînitatea lui şi să fie pedepsit de dînşii. Și se chema numai cu numele că 


este creştin, iar de fapt era al păgînilor, cărora se dăduse, ca prin ajutorul lor să poată ajunge 
împărat. 


Gal, fratele lui, luînd stăpînirea la Răsărit, s-a înălțat cu inima şi a poftit să se înalțe la 
treapta cea mai înaltă a împărăției. Şi acum nu se mai supunea făcătorului său de bine, 
Constantie, ci gîndea rău despre dînsul. Pe oarecare din boierii care nu se învoiau cu dînsul, 
legîndu-i la niște cai de picioare, a poruncit să-i tîrască și aşa cumplit i-a pierdut pe ei. Auzind 
acestea Constantie, a trimis la dînsul pe prietenii lui cei credincioşi ca să-i ia împărăţia. lar el, 
aflîndu-se la Istria, cetatea cîmpului, l-au găsit acolo şi l-au ucis. Auzind Constantie de moartea 
lui Gal, foarte mult l-a jelit, căci el nu poruncise să-l ucidă, ci numai să-i ia puterea 
împărătească. Apoi, chemînd de la Ionia în Mediolan pe Iulian, fratele lui, care avea atunci 
douăzeci și nouă de ani, l-a făcut părtaş împărăției sale în locul lui Gal, dîndu-i în căsătorie pe 
sora sa, Elena, și, încredințîndu-i părțile apusului în paza lui, s-a întors singur la răsărit. 


Auzind de la un episcop că trupurile Apostolilor lui Hristos, Andrei şi Luca, sînt 
îngropate în Ahaia, al lui Andrei în Patara, iar al lui Luca în cetățile Beoţiei, a chemat pe 
vrednicul de laudă Artemie și l-a trimis să ia aceste sfinte moaște şi să le aducă în 
Constantinopol. Ducîndu-se Artemie, după porunca împăratului, a adus cu mare cinste moaștele 
sfinților în împărăteasca cetate şi s-a învrednicit de la împărat de multe daruri, ca un vrednic, 
pentru că i-a luat lui stăpînirea Egiptului. EI vieţuia cu plăcere de Dumnezeu, stăpînind părțile 
acelea și întinzînd cinstea și slava numelui lui Hristos, încît pe mulţi idoli i-a surpat şi i-a 
sfărimat. 


Însă nu după multă vreme, murind împăratul Constantie, fiul marelui Constantin, a luat 
toată stăpînirea împărăției de la apus la răsărit Iulian Paravatul, călcătorul de lege, care, după 
luarea împărăției, pe faţă s-a lepădat de Domnul nostru lisus Hristos şi s-a închinat idolilor 
înaintea tuturor. Apoi a trimis prin toate părțile stăpînirii sale, ale răsăritului şi ale apusului, ca 
să ia înapoi capiştile pe care în vremea marelui împărat Constantin le luaseră creştinii de la elini 
şi le sfinţiseră ca biserici ale lor. Pe acestea voia iarăşi să le facă capişti idoleşti şi să pună în 
ele jertfelnice, ca să se săvîrşească necurate jertfe. Acest spurcat împărat a ridicat iarăși marea 
păgînătate elinească, care căzuse în vremea Sfîntului Împărat Constantin cel Mare, iar pe 
creștini îi chinuia foarte rău, prigonind mult Biserica lui Hristos, chinuind şi ucigînd pe 
credincioși, jefuindu-le averile şi hulind cu cuvintele şi cu scrisorile sale numele lui lisus 
Hristos. 


Acel împărat fărădelege, scoţînd din raclă oasele Sfîntului Prooroc Elisei şi moaștele 
Sfîntului loan Botezătorul, afară de cinstitul lui cap şi de mîna cea dreaptă, care se aflau în 
Sevastia, care demult se numea Samaria şi, amestecîndu-le cu oasele oamenilor necredincioşi, 
le-a ars iar cenușa lor a fost vînturată în văzduh. Însă creştinii au adunat cenușa aceea si oasele 
care rămăseseră din foc şi cu cinste le-au păzit. lar sfîntul cap al Mergătorului-Inainte în alt loc 
era acoperit de Dumnezeu, precum și mîna lui cea dreaptă, care mai înainte fusese dusă de 
Sfîntul Apostol Luca în Antiohia şi de care se pomenește în a șaptea zi a lunii ianuarie. 


Acest preanelegiuit împărat Iulian, luînd chipul cel săpat al Mîntuitorului care era făcut 
în Paneada de femeia căreia îi curgea sînge şi prin atingerea de hainele lui Hristos se tămăduise 
şi care, fiind pus într-un cinstit loc al cetăţii sub care ierburile ce creşteau, tămăduiau 
neputinţele, pe acel chip al lui Hristos I-a surpat Iulian cel fărădelege și, legîndu-l de picioare 
cu o funie, a poruncit să-l tîrască prin cetate pînă ce, zdrobindu-se cîte puţin, s-a sfărîmat cu 
totul și numai capul, apucîndu-l unul dintre credincioși, cu evlavie l-a păstrat. În același loc 
păgînul împărat a poruncit să fie pus chipul său, dar pe care l-au lovit fulgerele şi l-a sfărîmat 


de sus un trăsnet. Apoi, nelegiuitul a adunat oaste mare și a vrut să meargă împotriva perșilor. 
Ducîndu-se în Antiohia, prigonea după obiceiul său Biserica lui Hristos, ucigîndu-i pe 
credincioși. Şi i-au adus doi preoţi din Antiohia și anume: pe Evghenie și pe Macarie, iscusiți 
în toate Scripturile. Cu aceia se întreba mult lulian pentru zeii săi, din scripturi elenești, dar n- 
a putut birui gurile celor de Dumnezeu grăitori, cărora le era dată înțelepciunea, căreia nu a 
putut să i se împotrivească, nici să răspundă cel ce li se împotrivea, ci mai ales biruindu-se de 
dînşii, s-a rușinat și de păgînătate s-a mustrat. Apoi, nesuferind ruşinea, a poruncit ca sfinții să 
fie dezbrăcaţi şi să fie bătuţi fără cruţare. Și i-au dat lui Evghenie cinci sute de lovituri, iar lui 
Macerie şi mai multe. 


Fiind sfinţii chinuiți fără de milă, s-a întîmplat atunci că acolo era marele Artemie, 
ostaşul cel vechi şi cinstitul stăpîn, precum și Augustalie, cel rînduit peste părțile Egiptului de 
împăratul Constantie, care auzind că împărăţeşte Iulian şi merge la război contra perșilor, luase 
scrisori prin care se poruncea la toată oastea să meargă în Antiohia, a venit după porunca lui cu 
oştenii săi și i-a adus cuviincioasa cinste cu daruri. Şi stătea de față înaintea împăratului în 
vremea cînd sfinții mărturisitori Evghenie şi Macarie erau chinuiți. 


Privind la chinurile sfinţilor şi auzind cum era hulit lisus Hristos de gura împăratului 
urîtor de Dumnezeu, s-a umplut de mînie și, apropiindu-se de împărat, i-a zis: "Pentru ce, o, 
împărate, chinuieşti fără omenie pe bărbaţii cei nevinovaţi și sfinții lui Dumnezeu și îi sileşti să 
se depărteze de la dreapta credință? Să ştii că şi tu de aceeaşi fire eşti, pentru că, deși Dumnezeu 
te-a rînduit împărat, însă de asemenea eşti om pătimaș și socotesc că începătorul răutății, 
diavolul, precum asupra lui lov a cerut de la Dumnezeu să-i aducă ispite, aşa şi pe tine te-a ales 
şi te-a adus pe capul nostru, ca prin tine să piară grîul lui Hristos şi să semene neghinele sale. 
Dar deşarte îi sînt izvodirile şi neputincioasă este tăria lui, pentru că de cînd a venit Hristos și 
s-a înfipt crucea și S-a înălţat pe dînsa Domnul, a căzut mîndria diavolilor și s-a călcat tăria lor. 
Deci, nu te înşela, împărate, nici te da de bunăvoie diavolilor, prigonind neamul creştinesc cel 
de Dumnezeu păzit, căci să ştii că tăria şi puterea lui Hristos sînt nebiruite şi de nesurpat". 


Iulian, auzind acestea, s-a aprins ca focul de mînie şi cu mare glas a strigat: "Cine şi de 
unde este acest necredincios care a grăit asupra noastră cu îndrăzneală şi a venit chiar de faţă să 
ne vorbească pe noi de rău?" lar cei ce stăteau de față au răspuns: "Ducele Alexandriei este, 
stăpîne!" Atunci împăratul a zis: "Oare urîtul Artemie este acesta, care a dat morții pe fratele 
meu Gal?" Au răspuns cei ce stăteau de față: "Aşa puternice împărat, acela este”. lar împăratul 
a zis: "Sînt dator a da mulțumită nemuritorilor zei și mai ales lui Apolon celui din Dafne, că mi 
l-a dat în miini pe acest vrăjmaş, care a venit şi s-a arătat singur. Deci, preanecuratul să fie 
dezbrăcat de boierie, să i se ia brîul şi să primească pedeapsă chiar acum pentru îndrăzneala sa 
cea fără de ruşine, iar dimineaţă, vrînd zeii, voi aduce asupra lui judecată pentru uciderea 
fratelui meu şi voi răzbuna asupra lui sîngele cel nevinovat; şi nu cu un chin îl voi pierde pe 
dînsul, ci cu nenumărate, pentru că a vărsat nu sînge de om prost, ci împărătesc”. 


Zicînd acestea împăratul către poporul elinesc ce stătea de faţă, îndată au luat cei 
înarmaţi pe Artemie şi, luîndu-i briul cel de boierie și dezbrăcîndu-l de haine, l-au lăsat să stea 
gol. Apoi l-au dat pe sfînt în mîinile chinuitorilor care i-au legat mîinile şi picioarele, l-au întins 
pe pămînt şi l-au bătut cu vîne de bou pe spate și pe pîntece. S-au schimbat pentru dînsul patru 
rînduri de chinuitori, doi cîte doi, şi puteai să vezi răbdare străină la dînsul, nu omenească, căci 
s-a arătat atît de viteaz, încît nu a scos nici un glas, nici nu a gemut, nici nu s-a mișcat cu trupul, 
nici altceva nu a arătat, cum fac alți oameni cînd sînt bătuţi. Pămîntul se adăpa cu sîngele lui, 
iar el răbda neschimbat, încît toţi, chiar şi necredinciosul Iulian, se mirau. Apoi a poruncit ca să 
înceteze bătaia și să fie dus la temniţă. Deci, l-au dus pe Sfîntul Artemie împreună cu Sfinții 


Mucenici Evghenie şi Macarie; și, mergînd, purtătorii de chinuri cîntau: "Cercatu-ne-ai pe noi, 
Dumnezeule, cu foc ne-ai lămurit pe noi, precum se lămurește argintul, băgatu-ne-ai pe noi în 
curse, pus-ai necazuri pe umărul nostru, ridicat-ai oameni pe capetele noastre. Deci ne-a rămas 
nouă să trecem prin foc şi prin apă, ca întru răcorire să ne scoţi pe noi”. Sfîrşind cîntarea, zicea 
către sine Artemie: "Artemie, iată rănile lui Hristos pe trupul tău sînt însemnate, deci a rămas 
numai sufletul tău să-l dai pentru Hristos, împreună cu celălalt sînge al tău". Aducîndu-și aminte 
de cuvîntul cel proorocesc ce zice: "Spatele Mele le-am dat spre răni şi fălcile Mele sub 
pălmuiri". Dar cu cît mai mult am răbdat decît stăpînul meu, eu, nevrednicul? EI peste tot trupul 
a fost zdrobit de bătăi şi de la picioare şi pînă la cap nu era nimic întreg în El. Capul înțepat cu 
spini, mîinile şi picioarele pe cruce, pentru păcatul meu, dar El nu a cunoscut păcat, nici nu a 
făcut vicleşug cu gura Lui. O! cît de multe şi de mari sînt pătimirile Stăpînului meu! Şi cît de 
departe de răbdarea şi de nerăutatea Lui sînt eu, ticălosul! Însă mă bucur și mă veselesc, 
luminîndu-mă cu patimile Stăpînului meu, Care îmi ușurează durerile mele. Mulţumescu-ţi Ţie, 
Stăpîne, pentru că m-ai încununat cu ale Tale patimi. Deci săvîrşeşte, rogu-mă, alergarea mea 
întru mărturisirea Ta, să nu mă arăţi pe mine nevrednic de această începere mucenicească, că 
eu m-am aruncat spre ale Tale îndurări, Preabunule Doamne, iubitorule de oameni”. 


Astfel vorbind sfîntul către sine, a ajuns la temniţă și în ea a petrecut toată noaptea, 
lăudînd pe Dumnezeu împreună cu Sfinții Evghenie și Macarie. 


Făcîndu-se ziuă, călcătorii de lege au poruncit ca mucenicii iarăşi să stea la judecată. ȘI, 
neîntrebîndu-i nimic, i-au despărțit pe ei: pe Artemie l-au lăsat acolo, iar pe Evghenie şi pe 
Macarie i-au trimis în surghiun în Oasim, în Arabia. Ținutul acela era vătămător, cu vînturi 
aducătoare de stricăciuni, încît nimeni din cei ce mergeau acolo nu puteau să petreacă un an, 
pentru că îndată cădeau în boală foarte cumplită şi mureau. Acolo fiind trimiși Sfinţii Evghenie 
şi Macarie, după cîtva vreme au dobîndit fericitul sfîrşit. lar Sfîntul Artemie mai multe pătimiri 
a răbdat. Căci mai întîi călcătorul de lege, ca un lup, a luat îmbrăcăminte de oaie şi cu blîndeţe 
a început a grăi către Artemie, și ca şi cum durîndu-l și fiindu-i jale de el, i-a zis: "Prin 
îndrăzneala ta fără de socoteală m-ai silit pe mine, Artemie, ca să-ți necinstesc bătrînețile tale 
şi să-ți vatăm sănătatea, de care lucru și mie îmi este jale. Deci, rogu-mă ție, apropie-te şi 
jertfeşte zeilor şi mai ales lui Apolon cel din Dafne, preaiubitului și minunatului meu zeu, care 
lucru dacă îl vei face, vărsarea sîngelui fratelui meu o voi ierta ţie şi cu dregătorie mare şi mai 
slăvită te voi cinsti pe tine, pentru că te voi pune arhiereu marilor zei şi patriarhul preoţilor din 
toată lumea. Tată al meu te voi numi și vei fi al doilea după mine, în toată împărăţia mea. Apoi 
ştii şi singur, o, Artemie, că fratele meu, Gal, fără de vină a fost ucis de Constantie, din zavistie, 
pentru că neamul nostru mai mult se cădea să împărățească decît al lui Constantin, că tatăl meu, 
Constantie, s-a născut moşului meu, Constans, din fiica lui Maximiliam, iar Constantin îi era 
lui fiu din Elena, care era o femeie de neam prost. Moşul meu atunci încă nu era Cezar, cînd a 
născut din Elena pe Constantin, iar pe tatăl meu l-a născut fiind la împărăție. Dar Constantin, 
cu furia năravului, a răpit împărăţia şi sîngele casei sale l-a vărsat. A rîvnit şi Constantie, fiul 
lui Constantin, tatălui său şi a ucis pe tatăl meu și pe frații lui şi pe fratele meu Gal nu de mult 
l-a ucis şi pe mine era să mă ucidă, de nu m-ar fi mîntuit din mîinile lui zeii, spre care eu 
nădăjduind, m-am lepădat de creştinătate şi la viaţa elinească m-am întors, ştiind bine că 
credința romană şi elinească este mai veche; iar credinţa creştinească de curînd s-a arătat, pe 
care Constantin ca un prost şi neînțelept a primit-o, lepădînd legile romane cele vechi și bune. 
Pentru aceea şi zeii l-au urît ca pe un necurat şi nevrednic de credinţa lor şi plin de sînge, căci 
pe fiul său, Crisp, bunul bărbat, l-a ucis în zadar, şi nici pe Fausta, femeia sa, n-a cruțat-o, care 
întru nimic nu era vinovată. Deci pentru aceste necuvincioase lucruri, zeii, urîndu-l, l-au gonit 
pe el, seminţia lui cea necurată şi neamul său cel spurcat dintre oameni l-a pierdut. Oare nu 


grăiesc eu adevărul, Artemie? Tu eşti om bătrîn și înţelept, oare nu sînt toate acestea așa? Deci, 
să cunoşti adevărul şi să fii al nostru, căci voi să te am pe tine prieten și părtaş al împărăției”. 


Aceste toate auzindu-le Sfîntul Artemie, tăcînd puțin, a început a grăi: "Mai întîi pentru 
fratele tău îţi răspund, împărate, precum că eu nevinovat sînt de moartea lui, nici n-am greşit 
cîndva către dînsul cu ceva, nici cu lucrul, nici cu cuvîntul; chiar şi de mii de ori de te-ai osteni 
cercetînd aceasta, nu mă vei afla vinovat de moartea sa, pentru că îl știam pe el că este adevărat 
creștin şi drepteredincios şi supus Legii lui Hristos. Deci să ştie cerul şi pămîntul, toată ceata 
sfinţilor îngeri şi Domnul meu lisus Hristos, Fiul lui Dumnezeu, căruia Îi slujesc, că sînt 
nevinovat de înjunghierea şi de moartea fratelui tău, nici nu m-am învoit cu ucigaşii, nici nu am 
fost cu împăratul Constantie întru acea vreme cînd a făcut sfat despre fratele tău, ci am petrecut 
în Egipt pînă în acest an. lar dacă îmi poruncești să mă lepăd de Hristos, Mîntuitorul meu, la 
aceasta îți răspund cu cuvintele celor trei tineri din vremea lui Nabucodonosor. 


Spre ştirea ta să fie, împărate, că idolilor tăi nu voi sluji şi chipului celui de aur al 
iubitorului tău Apolon niciodată nu mă voi închina. Pe fericitul Constantin și neamul lui l-ai 
defăimat numindu-l vrăjmaș al idolilor, nebun și plin de sîngele lui. Aceasta îți răspund pentru 
dînsul: tatăl tău şi fraţii tăi au început înainte asupra lui cu nedreptatea, dîndu-i otravă 
aducătoare de moarte, pentru care lucru au fost ucişi de fiul lui. Apoi îl acuzi cum că a ucis pe 
fiul său, Crisp, şi pe femeia sa, Fausta; dar el a ucis pe Crisp din neştiință, căci ca un om a crezut 
nedreptatea, iar cum că a ucis pe Fausta, femeia sa, acest lucru bine şi cu dreptate l-a făcut. 
Dacă nu ştii pricina uciderii aceleia, să-ţi spun eu: Fausta, femeia lui, văzînd pe Crisp, fiul lui 
cel născut din Minerva, femeia lui cea dintîi, că era foarte frumos, s-a rănit cu patimă spre el şi 
ca altădată femeia lui Tezeu, care rănindu-se de frumuseţea lui Ipolit, fiul bărbatului său, îl 
îndemnă la păcat; iar după ce frumosul tînăr nu a voit a săvîrşi aceasta fărădelege, Fedra, 
mîniindu-se, l-a clevetit pe el la tatăl său și la bărbatul ei, cum că i-ar fi făcut ei silă. Astfel şi 
Fausta, poftind pe Crisp cel preafrumos, îl silea pe el spre o asemenea fărădelege. Iar el, fiind 
înțelept, nu a voit să întineze patul tatălui său, nici să o pîrască înaintea tatălui, ci tăinuia aceasta, 
tăcînd și temîndu-se de înşelăciunea ei. lar ea, necurata, nedobîndindu-și dorinţa, şi-a ridicat 
glasul ca Fedra cea desfrînată asupra lui Ipolit sau ca femeia cea desfrînată a lui Pentefri asupra 
lui Iosif din Egipt; aşa şi aceasta asupra lui Crisp a strigat, ca şi cum acest fiu al împăratului ar 
fi silit-o la păcat. 


Deci împăratul, tată fiind, a pedepsit pe fiul său precum a voit, pentru că a crezut pe 
Fausta mincinoasa și pătimașa. lar mai pe urmă, arătînd Dumnezeu nevinovăția lui Crisp și 
văzînd nedreptatea Faustei, după ce s-a înştiințat împăratul de toate, atunci cu dreptate a judecat 
şi a condamnat pe Fausta la moarte, ca fiind vrednică de o asemenea pedeapsă. lar pentru 
credinţa lui Constantin, în ce chip a trecut de la idolii voştri cei mincinoşi la adevăratul 
Dumnezeu, lisus Hristos, fiind chemat de Cel de sus, ascultă-mă pe mine, cel singur văzător al 
lucrului aceluia: cînd mergeam la război împotriva lui Maxentie, cumplitul judecător şi 
nesăţiosul de sînge omenesc, într-o zi de amiază s-a arătat pe cer o cruce, strălucind mai mult 
decît razele soarelui şi o scrisoare cu stele în limba latină, care îi făgăduia lui biruinţa întru acel 
semn. Crucea aceea care se arătase pe cer am văzut-o noi toţi şi scrisoarea aceea am citit-o şi 
sînt pînă şi acum în oaste mulți din ostașii tăi bătrîni care ţin bine minte despre aceasta, spre 
care cu ochi luminaţi au privit. Încearcă, de vei voi, şi vei afla aşa precum îţi spun eu. Dar ce 
grăiesc? Pe Hristos L-au văzut proorocii mai înainte cu sute de ani, precum tu singur ştii bine. 
Şi multe sînt mărturiile pentru venirea Lui şi de la zeii voştri multe proorociri sînt pentru Hristos 
şi mai înainte grăirile şi scrierile sibilelor şi stihurile lui Virgiliu”. Sfîntul spunea că de multe 
ori diavolii cei ce locuiesc în idoli, fiind siliți de puterea lui Dumnezeu, au mărturisit chiar 
adevărul, că Hristos este adevăratul Dumnezeu. Iar Iulian, nesuferind să asculte cuvintele cele 


adevărate ale lui Artemie, a poruncit ca să-l dezbrace pe mucenic şi cu țepușe înroșite în foc să- 
i strujească coastele, iar spatele să i-l strujească cu fier ascuţit. Artemie, ca şi cum nu ar fi simţit 
durerile, nu scotea nici un glas, nici nu gemea, arătîndu-se nebiruit în răbdare. 


După acele munci împăratul l-a trimis în temniță, poruncind ca sfîntul să fie chinuit cu 
foamea şi cu setea. Apoi, lulian s-a dus la locul Dafnelor ca să aducă jertfă zeului său Apolon, 
întrebîndu-l despre biruința asupra perşilor. Şi a zăbovit acolo mai multe zile, sacrificînd 
necuratului Apolon multe dobitoace, în toate zilele, dar nu şi-a aflat dorința, pentru că diavolul 
care şedea în idolul Apolon şi dădea răspunsuri la oamenii care îl întrebau, a tăcut în acea vreme, 
de cînd în acel loc, la Dafne, fusese aduse moaştele Sfîntului Vavila şi ale celor trei tineri care 
au pătimit împreună cu dînsul. Deci zeul nu a răspuns lui Iulian nimic. Cercetînd cu tot 
dinadinsul lulian pentru care pricină a amuţit Apolon, zeul său şi înștiinţindu-se că din cauza 
moaştelor lui Vavila, care zac nu departe de acolo, a poruncit îndată creştinilor să fie luate 
moaştele de acolo. După luarea acelor moaşte a căzut foc din cer asupra capiştei lui Apolon și 
a ars-o pe ea cu idol cu tot. 


Artemie, şezînd în temniță, a fost cercetat de Domnul şi de sfinţii lui îngeri. Pentru că, 
rugîndu-se, i s-a arătat Hristos, zicîndu-i: "Artemie, îmbărbătează-te, căci Eu sînt cu tine, 
scoţîndu-te din toate chinurile şi gătindu-ți ţie cununa slavei. Precum tu M-ai mărturisit pe Mine 
înaintea oamenilor pe pămînt, aşa şi Eu te voi mărturisi înaintea Tatălui meu Cel din ceruri. 
Îndrăzneşte şi te bucură, căci cu Mine vei fi în împărăţia Mea". Mucenicul, auzind aceasta de 
la Domnul, îndată s-a tămăduit de răni, încît nici un semn nu se mai vedea pe sfîntul lui trup, 
iar sufletul lui s-a umplut de dumnezeiască mîngiiere și petrecea, cîntînd şi binecuvîndînd pe 
Dumnezeu. 


De cînd a fost aruncat în temniță nu a gustat nimic din mîncărurile cele pămîntești şi 
nici din băuturi, pînă la sfîrşitul său, căci era hrănit de sus, pentru că prin mimă îngerească 1 se 
trimetea hrană cerească, pîinea vieții întărindu-l pe el. Și întorcîndu-se Iulian de la jertfe cu 
rușine a pus pricina arderii lui Apolon asupra creştinilor, zicînd că noaptea l-au ars creştinii. 
Deci, luînd de la creştini sfintele biserici, le-a făcut capiști idoleşti şi multe răutăți făcea 
creştinilor. 


Scoţind pe Artemie din temniță a zis către dînsul: "Știu că ai auzit ce s-a făcut în Dafne, 
că necuraţii creştini au ars capiştea marelui zeu Apolon şi au pierdut pe idolul lui cel minunat. 
Dar nu se vor bucura de aceasta nelegiuiţii, nici nu vor rîde de noi, căci eu le voi răsplăti lor 
pentru această izbîndă de şaptezeci de ori cîte şapte, precum zic cuvintele voastre". lar Sfîntul 
Artemie a răspuns: "Am auzit că mînie de Dumnezeu slobozită şi foc din cer pogorîndu-se a 
mistuit pe zeul tău şi capiştea lui a ars-o. Deci, dacă Apolon al tău ar fi fost Dumnezeu, de ce 
nu s-a izbăvit pe sine din foc?" Iar împăratul a zis: "Și tu rizi, ticălosule, și te bucuri de arderea 
lui Apolon?" A răspuns Artemie: "Eu rîd de nebunia voastră, că voi slujiți unui zeu ca acesta, 
care n-a putut singur pe sine să se izbăvească din foc, deci cum vă va izbăvi pe voi din focul 
cel veşnic? Mă mîngii de căderea lui și mă bucur de toate aceste, pe care Hristos al meu cu 
minuni le lucrează. Iar cu ceea ce tu te lauzi asupra creștinilor celor nevinovaţi, care nici un rău 
nu ţi-au făcut, ca adică să le răsplătești de șaptezeci de ori cîte şapte, acea răsplată asupra ta o 
vei vedea, cînd focul cel nestins te va apuca pe tine şi veșnica muncă, care degrabă îţi va veni 
ție. Pentru că, iată, pierzarea ta este aproape și nu după multă vreme pomenirea ta cu sunet va 
pieri”. 


Iar chinuitorul, mîniindu-se, a poruncit tăietorilor de piatră ca să despice o piatră foarte 
mare şi, despicată fiind piatra, a poruncit ca sfîntul să fie pus pe o parte de piatră în mijloc, iar 


partea cea de deasupra, ridicînd-o sus, s-o lase peste sfînt. Făcîndu-se aceasta, tot trupul sfîntului 
mucenic a fost acoperit de piatra cea căzută peste dînsul şi aşa I-a tescuit încît toate oasele lui 
au fost zdrobite, iar şi măruntaiele lui au fost sfărîmate şi toate încheieturile lui şi luminile 
ochilor au sărit din locurile lor. Puteai să vezi o minune mare că în atîta tescuire sufletul a rămas 
viu, între acele două pietre, și chema pe Dumnezeu, ajutătorul său, grăind cuvintele lui David: 
"Pe piatră m-ai înălțat, povăţuitu-m-ai, că te-ai făcut nădejdea mea, turn de tărie de către faţa 
vrăjmașului; ai pus pe piatră picioarele mele și ai îndreptat paşii mei, deci primeşte, Unule 
născut, duhul meu, ştiind strîmtoarea mea, şi să nu mă lași în mîinile vrăjmaşilor”. O zi şi o 
noapte a petrecut sfîntul între acele două pietre. După aceea, Iulian a poruncit ca să fie ridicată 
piatra, socotind că sfîntul a murit: şi, iată, sfîntul mai presus de fire s-a aflat viu şi, sculîndu-se, 
umbla. Și le era tuturor groază a-l vedea, pentru că era strîns ca o scîndură, avînd oasele zdrobite 
şi toate măruntaiele dinlăuntru căzute, fața îi era turtită şi ochii căzuți, însă sufletul se ţinea încă 
într-însul şi cu picioarele putea să umble şi cu limba bine grăia. 


Judecătorul, văzînd o minune ca aceasta, s-a înspăimîntat şi a zis către cei care erau 
acolo: "Oare om este acesta sau nălucire? Oare nu ne-a fermecat ochii noștri vrăjitorul acesta? 
Că această vedere este înfricoşată și covîrșeşte firea omenească. Cine se aştepta ca să rămînă el 
viu cînd şi cele dinlăuntrul lui fiind căzute şi toate alcătuirile sfărîmate şi slăbănogite, se mişcă, 
umblă şi grăieşte? Dar zeii noştri, spre înțelepțirea multor oameni, l-a păzit pe el viu, ca pe cel 
ce nu voia ca să se închine stăpînirii lor şi aceasta să fie nălucire de spaimă celor ce privesc la 
dînsul”. Și a zis către mucenic: "lată acum, ticălosule, te-ai lipsit de ochi şi cu toate mădularele 
eşti netrebnic, deci ce nădejde îți mai rămîne ție către Acela spre Care în deşert ai nădăjduit? 
De aceea, cere milă de la zeii cei milostivi, ca să te miluiască pe tine şi măcar muncilor celor 
din iad să nu te dea pe tine". lar mucenicul lui Hristos, auzind de munci, a rîs şi a zis către 
împărat: "Oare zeii tăi mă vor scăpa pe mine de munci? Ei singuri nu pot să scape de muncile 
lor cu care și tu, dîndu-te focului celui nesfîrşit, în veci te vei munci, că te-ai lepădat de Fiul lui 
Dumnezeu și sîngele Lui cel sfînt ce s-a vărsat pentru noi l-ai călcat şi darul Duhului Sfînt l-ai 
batjocorit supunîndu-te idolilor celor pierzători. lar eu, pentru această puțină durere care s-a 
adus de către tine asupra mea, nădăjduiesc de la Domnul meu, pentru Care pătimesc, să am 
odihnă veşnică în cămara Lui cea cerească”. 


Iulian, auzind acestea, i-a răspuns lui aşa: "Pe Artemie cel ce a hulit pe zei şi a călcat 
legile romane și ale noastre şi s-a mărturisit pe sine creştin, în loc de roman și în loc de voievod 
s-a numit Augustalie, l-am dat judecății celei desăvîrşite a morţii şi poruncim să se taie spurcatul 
lui cap cu sabia”. Un răspuns ca acesta auzind sfîntul, a fost dus la locul de ucidere, dorind să 
se dezlege de trup şi cu Hristos să viețuiască. Mergînd la locul unde avea să fie tăiat, a cerut 
vreme de rugăciune şi întorcîndu-se spre răsărit şi-a plecat genunchii de trei ori şi, rugîndu-se 
destul, a auzit un glas din ceruri, zicîndu-i: "Intră cu sfinții, ca să-ți iei răsplătirea cea gătită ție”. 
Apoi îndată şi-a plecat sub sabie capul pe care l-a tăiat unul din ostaşi, în ziua douăzecea a lunii 
octombrie. Ziua în care s-a săvîrşit muceniceasca sfîntului nevoinţă a fost într-o vineri, iar 
cinstitul şi sfîntul lui trup a fost cerut de la judecători de o femeie, pe nume Arista, diaconiță a 
bisericii Antiohiei. Aceasta, ungîndu-l cu arome de mare preţ, l-a pus într-o raclă şi l-a trimis la 
Constantinopol, unde l-a îngropat cu cinste. Multe şi negrăite minuni se făceau la moaştele lui 
şi mulți neputincioşi se vindecau, vindecări pe care și acum le dă Sfîntul Artemie tuturor celor 
ce cu credință aleargă la dînsul. 


După sfîrşitul lui s-a împlinit degrabă proorocia pe care a făcut-o pentru moartea lui 
Iulian, zicîndu-i în faţă: "Pierzarea ta aproape este şi nu după multă vreme va pieri pomenirea 
ta cu sunet”. 


Iulian, ucigînd pe Sfintul Artemie, a plecat cu ostașii săi din Antiohia și a mers în 
pămîntul Persiei. Cînd a ajuns la cetatea Ctesifont, s-a întîlnit cu dînsul un pers, bărbat bătrîn şi 
cinstit şi cu foarte bună înţelegere; acela s-a făgăduit lui Iulian ca să-i dea fără de osteneală 
împărăția persană. Și s-a făcut nelegiuitul împărat și la toată oastea lui călăuză în părțile Persiei, 
dar nu spre binele răului băutor de sînge, căci persul acela l-a amăgit pe el şi, păcălindu-i că îi 
duce pe căi drepte şi bune, a băgat pe călcătorul de lege în pustiul Carmaniului, în locuri 
neumblate și în prăpăstii fără de apă şi pustii, unde pe toţi ostașii cu foamea și cu setea 
chinuindu-i şi caii şi cămilele lor omorîndu-le, a spus că de voie a făcut aceasta şi intenționat - 
a dus pe el în nişte locuri ca acestea, pustii şi înfricoşătoare, ca să slăbească puterea lor. "Pentru 
aceasta, zicea, am făcut-o, ca să nu văd patria mea prădată de vrăjmaşi, că mai bine îmi este 
mie aici în mîinile voastre, decît patria mea să piară prin voi”. Şi îndată ostaşii l-au tăiat în 
bucăţi pe persul acela. Apoi, rătăcind mult prin pustie, grecii şi romanii au căzut în oastea 
persană şi, făcînd război, mulți din partea lui Iulian au căzut răniţi. Atunci a sosit şi asupra lui 
Iulian dumnezeiasca izbăvire, căci de sus, cu nevăzută mînă și cu nevăzută armă a fost rănit în 
coaste, pînă în cele dinlăuntrul ale lui. Apoi a suspinat greu şi a răcnit şi, luînd cu mîna din 
sîngele lui, l-a aruncat în sus, în văzduh şi a zis: "Ai biruit, Hristoase! Satură-te, Galileene!". Şi 
cu o moarte cumplită ca aceasta sufletul său cel vrăjmaş și necurat l-a părăsit şi a pierit cu sunet, 
după proorocia Sfîntului Artemie. Iar oastea, după sfîrşitul lui Iulian, a pus împărat pe Iovian 
care, fiind creştin şi făcînd pace cu perşii, s-a întors înapoi. Şi acum lulian se muncește în iad 
cu luda, iar Artemie se veselește cu sfinţii în ceruri, stînd înaintea lui Dumnezeu, Unul în 
Treime, Tatăl şi Fiul şi Sfîntul Duh, Căruia 1 se cuvine slava în veci. Amin. 


Cuviosul Ilarion s-a născut într-un sat ce se numea Tavata, ce era în Palestina, aproape 
de cetatea Gaza. Părinţii cuviosului au fost eleni, din care s-a născut Ilarion ca un trandafir din 
spini, şi bună mireasmă i s-a arătat lui Hristos; căci, fiind trimis de părinţii lui în Alexandria ca 
să înveţe carte, el nu numai acea înțelepciune a deprins-o degrabă - pe care elenii o caută - ci şi 
înțelepciunea cea duhovnicească a învăţat-o bine. Pentru că a crezut întru Domnul nostru lisus 
Hristos, a primit Sfîntul Botez şi, intrînd adeseori în biserica lui Dumnezeu, lua aminte la 
cuvintele cele care luminează și înţelepţesc pe prunci. Ardea cu inima de dragostea lui 
Dumnezeu şi, obiceiurile cele bune deprinzîndu-le, gîndea în ce chip ar plăcea Lui. Şi auzind 
de Sfîntul Antonie cel Mare, de a cărui viață îmbunătățită străbătuse vestea pretutindeni, a dorit 
să-l vadă şi a mers la dînsul cu sîrguință. 


Ajungînd la acea pustie, a văzut faţa lui cea cu sfîntă cuviinţă şi i-a auzit cuvintele cele 
curgătoare de miere, care-i arătau lui calea ce duce pe om la desăvîrşire. A petrecut Ilarion la 
Sfîntul Antonie cîtăva vreme, privind la viața lui cea asemănătoare cu a îngerilor, la rugăciunile 
cele dese, făcute cu osîrdie, la lucrul mîinilor şi la osteneala cea neîncetată, la post şi la înfrînare, 
la iubirea de aproapele, la necîştigare şi la toată călugăria cea desăvîrşită. Mulţime de oameni 
veneau la cuviosul Antonie, unii ca să se tămăduiască de neputinţele lor, alții ca să fie 


binecuvîntaţi de dînsul, iar alţii ca să asculte cuvintele lui cele de Dumnezeu insuflate şi 
folositoare. Pentru aceea Ilarion nu a binevoit să viețuiască mai mult acolo, că nu era singurătate 
desăvîrşită şi linişte; ci a gîndit să-şi caute un loc ca acela unde ar putea să viețţuiască numai cu 
Dumnezeu, fără gîlceavă. Şi luînd de la cuviosul binecuvîntare, s-a întors în patria sa și a aflat 
pe părinţii săi morți. Apoi a împărțit averea ce rămăsese în două părți: una a dat-o rudeniilor, 
iar alta săracilor, nelăsîndu-şi nimic pentru el; ci pe toate socotindu-le gunoaie, s-a lepădat de 
lume şi chiar de sine ca să poată fi ucenic al lui Hristos şi următor al sărăciei Lui. 


Astfel, lăsînd cele deșarte, a mers în pustia ce este ca la şapte stadii de la Maiuma Gazei 
ŞI acolo, între mare și între lac, s-a sălăşluit singur. Erau tîlhari în pustiul acela şi l-a sfătuit pe 
el cineva dintre cunoscuţi să plece de acolo, să nu cadă în mîinile tilharilor şi să-l ucidă. Dar el 
nu s-a îngrijit de moartea trupească, vrînd să scape de moartea cea sufletească. "Se cuvine - 
zicea el - a fugi de tilharii cei ce ucid sufletul, iar nu de tilharii care ucid trupul. De aceștia nu 
mă tem. "Domnul este luminarea mea și Mîntuitorul meu, de cine mă voi teme? Domnul este 
scutitorul vieţii mele, de cine mă vei înfricoşa?" Și vieţuia în post şi în rugăciuni neîncetate. 
Hrana lui erau cincizeci de smochine pe zi, după apusul soarelui. Mai avea o haină de păr şi o 
manta din piele dată de cuviosul Antonie. 


Dar urîtorul binelui, diavolul, văzîndu-se călcat de un monah tînăr, a ridicat război 
împotriva lui, vrînd să biruiască pe ostașul cel duhovnicesc, prin pofta trupească, prin care a 
început a aprinde trupul lui cel tînăr și cu gînduri necurate a-i tulbura mintea. Iar Ilarion, simțind 
balaurul cel necurat care vrea să-l muşte cu boldul păcatului, s-a împotrivit lui cu mai mare 
chinuire a trupului, înarmîndu-se cu rugăciuni către Dumnezeu şi desăvîrşit a zdrobit capul 
balaurului. Căci a adăugat post peste post şi osteneli peste osteneli, timp de trei zile, iar uneori 
şi cîte patru zile, negustînd hrană. Și-şi ostenea trupul săpînd uneori pămîntul, iar alteori 
împletind coșniţe, grăind către sine apostoleștile cuvinte: "De nu voieşte cineva să lucreze, 
atunci nici să nu mănînce". Gîndurile cele necurate le izgonea din inimă, cu lovirea în piept ca 
vameşul şi cu suspinul cel din adîncul inimii, iar trupul său numindu-l asin, așa vorbea cu dînsul: 
"Eu, asinule, te voi face ca să nu te sălbăticeşti şi nu cu orz te voi hrăni, ci cu pleavă, cu foamea 
Şi cu setea te voi chinui, cu grea sarcină te voi îngreuia, ca să gîndeşti mai mult la hrană, iar nu 
la necurăţie”. Nişte cuvinte ca acestea grăind către sine, le împlinea pe ele şi cu fapta, pentru că 
atît îşi chinuise trupul, încît i se vedeau numai oasele acoperite cu piele. 


Apoi, văzînd vrăşmaşul că prin acest război nu a sporit nimic, deoarece nu numai că nu 
l-a biruit pe el, ci a fost biruit de dînsul, s-a gîndit să-l înfricoşeze pe fericit prin năluciri şi prin 
vedenii. Într-o noapte, cînd Sfîntul Ilarion stătea la rugăciune, a auzit plîngere de copii şi 
tînguire de femei, răgete de lei şi glasuri de alte fiare dobitoace, mare gîlceavă şi tulburare ca 
de război, pentru că diavolii adunaseră trupa tovarăşilor lor şi scoteau tot felul de glasuri, ca 
Ilarion, înfricoşîndu-se de glasurile lor, să lase pustiul și să fugă. Dar înţelegînd că toate acestea 
sînt îngroziri diavoleşti şi-a făcut semnul crucii şi diavolul, văzîndu-se alungat cu păvaza 
credinţei, a căzut, iar tînărul, rugîndu-se cu tot dinadinsul lui Dumnezeu ca să-i trimită ajutor 
de sus şi stînd mult la rugăciune, l-a surpat pe vrăjmaşul care stătea asupra lui. Apoi, ridicîndu- 
se puţin, vrînd să vadă cu ochii ceea ce auzise cu urechile, fiindcă era o noapte foarte luminoasă 
şi luna strălucea, a văzut o caretă mare cu cai înfricoşaţi şi sălbatici, care veneau cu mare zgomot 
spre dînsul. lar el a strigat: "Doamne, lisuse Hristoase, ajută-mi!" Şi îndată, desfăcîndu-se, 
pămîntul a înghițit toată puterea diavolească. Iar sfîntul, bucurîndu-se, ca odinoară Moise care 
a biruit pe Faraon, a cîntat: "Calul şi pe călăreţul l-a aruncat în mare, întins-a dreapta Sa şi l-a 
înghițit pe el pămîmtul"”. Apoi iarăşi cînta: "Aceştia în căruţe şi aceştia pe cai, iar noi numele 
Domnului Dumnezeului nostru vom chema; aceştia s-au împiedicat şi au căzut, iar noi ne-am 
sculat şi ne-am îndreptat”. 


Însă vrăjmaşul, măcar că a căzut, cu toate acestea nu înceta a se scula şi a tăbări asupra 
sfîntului, 1spitindu-l cu alte meşteşuguri ale sale. Odihnindu-se sfîntul, 1 se părea că vede pe 
lîngă dînsul femei dezbrăcate, glumind cu neruşinare. Apoi, fiind flămînd şi însetat, i se arătau 
lui fel de fel de mîncăruri şi băuturi dulci. Iar el, rugîndu-se, i se arăta uneori venind asupra lui 
lupul urlînd, alteori vulpea sărind, altă dată a văzut ostaşi înaintea lui făcînd război şi unul dintre 
ei, căzînd mort la picioarele lui, îl ruga ca să-l îngroape. Odinioară, stînd în rugăciune, a căzut 
în uitare, biruindu-se mintea lui de fireasca neputinţă şi altceva gîndind, a sărit în spatele lui 
diavolul şi lovindu-l cu picioarele în coaste și bătîndu-l cu biciul pe spate şi pe grumazul său, îi 
zicea: "Aleargă, aleargă, pentru ce dormi?" Și rizînd îl întreba: "Oare vrei orz?" lar sfîntul, 
socotindu-le întru nimic toate acele meşteşuguri diavoleşti, prin arma crucii gonea pe diavoli 
de la sine. 


Cuviosul şi-a făcut o chiliuță mică în chip de mormânt, încît abia îi încăpea trupul în ea 
şi acolo vieţuia, nevoindu-se asupra nevăzutelor duhuri. Odată tilharii au voit să năpădească 
asupra lui noaptea, nădăjduind că vor găsi ceva la dînsul şi toată noaptea l-au căutat, dar nu |- 
au aflat. Apoi dimineaţa, aflîndu-l, l-au văzut că nu avea nimic şi au grăit către dînsul: "De ar 
veni la tine tilharii, ce ai face?" Iar el le-a răspuns lor: "Cel gol nu se teme de tîlhari”. Ei i-au 
zis: "Dar pot să te ucidă". Iar sfîntul a răspuns: "De vreme ce sînt gata pentru a muri, nu mă tem 
de tilhari”. Iar tilharii, minunîndu-se de un aşa suflet mare şi de credinţa lui, i-au spus că toată 
noaptea căutîndu-l, n-au putut să-l găsească; apoi făgăduind să-și îndrepte viaţa lor, s-au dus. 
Şi viețuind el în acea pustie mulți ani, a străbătut vestea în toată Palestina de sfințenia vieții lui 
şi au început a veni la dînsul credincioşii, căutînd ajutor în nevoile lor prin sfintele lui rugăciuni. 
Mai întîi a venit la dînsul o femeie oarecare din Elevteropoli, care viețuind în însoţire cu 
bărbatul ei timp de cincisprezece ani, fiind stearpă şi ocărită de bărbatul ei că n-avea copil, a 
îndrăznit a alerga la sfîntul și a căzut la picioarele lui. Văzînd-o, sfîntul şi-a întors faţa de la ea. 
Dar ea a început a se ruga cu lacrimi, zicînd: "Pentru ce-ţi întorci faţa, robule al lui Dumnezeu, 
de la mine cea cuprinsă de necaz? Pentru ce fugi de aceea care se roagă ţie cu tînguire? Să nu 
priveşti spre femeie, dar spre durerea inimii ei şi la lacrimi milostiveşte-te, plăcutule al lui 
Hristos; adu-ți aminte că Mîntuitorul a cinstit firea noastră, îmbrăcîndu-Se în trup omenesc din 
femeie, din care şi pe tine te-a născut. Pentru aceasta să nu întorci faţa de la aceea care aleargă 
la tine, ci printr-ale tale rugăciuni dă dezlegare nerodirii mele, pentru care întotdeauna sînt 
ocărită şi defăimată de bărbatul meu”. 


La aceste cuvinte Sfîntul Ilarion, plecîndu-se spre milă, și-a ridicat ochii săi în sus şi s- 
a rugat pentru dînsa. Apoi i-a poruncit să se întoarcă acasă, zicîndu-i: "Să mergi cu bună nădejde 
şi îți va îndeplini Domnul cererea ta". Şi s-a întors femeia cu bucurie, crezînd în cuvintele 
sfîntului. lar Dumnezeu, ascultînd rugăciunile robului său, a dezlegat nerodirea femeii, pentru 
că, nu după multă vreme, a și născut un fiu după cum îi spusese Sfîntul Ilarion. 


Trecînd un an, acea femeie a mers la dînsul, purtînd în braţe pruncul şi zicînd: "Iată 
rodul sfintelor tale rugăciuni, plăcutule al lui Dumnezeu! Deci, binecuvîntează pruncul pe care 
l-ai cerut pentru mine de la Dumnezeu". Şi binecuvîntînd sfîntul pe prunc şi pe maica sa, i-a 
liberat cu pace, iar ea, lăudînd pe Domnul, preamărea pe plăcutul Lui prin tot ţinutul acela. 


O altă femeie, Aristeneta, care crezuse în Domnul nostru lisus Hristos, fiind soţia unui 
boier pe nume Elpidie, avea trei fii, care, vătămîndu-se de un vînt rău, au căzut într-o boală 
cumplită, pe care doctorul n-a putut s-o tămăduiască și acum erau aproape de moarte. Acea 
femeie, auzind de Sfîntul Ilarion care era în pustie, a alergat la dînsul, luîndu-şi slujnicele şi 
famenii ei, şi a căzut cu lacrimi la picioarele lui, zicînd: "Te jur pe tine cu Domnul nostru lisus 
Hristos şi cu cinstită Crucea Lui, ca să vii în Gaza şi să tămăduieşti de boală pe cei trei fii ai 


mei care sînt gata să moară, ca și în cetatea cea elenească să se preamărească numele Domnului 
prin venirea ta şi prin tămăduirea fiilor mei şi, astfel, să se ruşineze Marnas, necuratul zeu al 
Gazei, cel cinstit de cei necredincioşi”. Iar sfîntul se lepăda, zicînd: "Eu niciodată nu ies din 
pustie şi nu mă apropii nu numai de cetate, dar nici de sat”. Dar femeia atît insista prin 
rugămintea sa cu lacrimi, încît sfîntul a făgăduit să vină după apusul soarelui. 


Fiind seară adîncă, sfîntul a venit în Gaza şi cînd s-a atins de tinerii cei bolnavi, chemînd 
peste dînşii numele lui Iisus Hristos, îndată a ieșit din ei sudoare multă și în același ceas s-au 
sculat sănătoşi şi, luînd hrană, au mulțumit lui Dumnezeu şi au sărutat sfintele mîini ale 
doctorului lor. Apoi a străbătut vestea despre aceasta prin toată Gaza şi de atunci au început 
bolnavii cei cuprinşi de felurite boli să meargă în pustie la Cuviosul Ilarion, cîştigînd tămăduiri 
cu rugăciunile lui; pentru aceasta mulțime de păgîni credeau în Domnul nostru lisus Hristos şi 
mulți au voit să rîvnească vieții lui celei îmbunătățite şi, lăsînd lumea, petreceau cu dînsul în 
pustiu. Apoi degrabă s-a înmulţit numărul ucenicilor lui şi a fost Sfîntul Ilarion în Gaza și în 
Palestina întîiul povăţuitor de monahi, precum Sfîntul Antonie în Egipt. 


Odinoară s-a dus la cuviosul o femeie oarbă care, pierzîndu-și lumina ochilor de zece 
ani, îşi cheltuise toată averea sa la doctori şi nici un folos nu cîştigase. Pe aceasta sfîntul a 
tămăduit-o prin scuipare, asemănîndu-se Domnului său; pentru că a scuipat în faţa ei şi ea îndată 
a văzut şi toți au preamărit pe Dumnezeu. 


Un servitor al unui boier din Gaza, pe cînd şedea în şaretă, a fost rănit de diavol şi a 
înțepenit cu totul, încît nu putea nicidecum să se miște cu nici o parte a trupului, numai singură 
limba îi era liberă. Acest rob a fost dus la Cuviosul Ilarion în pustie, pe care văzîndu-l, sfîntul 
a zis: "Nu-ţi este cu putință a te tămădui de neputinţa ta, de nu vei crede mai întîi în Hristos 
Domnul, Cel ce poate să te tămăduiască". Iar bolnavul cu osîrdie, a răspuns: "Cred întru EI, 
numai să mă tămăduiască". Și sfîntul, făcînd rugăciune, l-a tămăduit cu puterea lui Hristos şi 
învățîndu-l credinţa, i-a poruncit să se boteze. Și aşa s-a întors robul acela vindecat de robia 
diavolească și sănătos cu trupul și cu sufletul. 


Un alt om tînăr din părțile Ierusalimului, cu numele de Marsit, foarte voinic la corp încît 
putea să ridice cincisprezece oboroace (saci) de grîu şi să le ducă și nu-i trebuia asin pentru a 
căra lucrurile, diavolul a intrat într-însul şi îl chinuia, gonindu-l prin pustietăți și prin cîmpil. 
Prinzîndu-l oamenii i-au legat mîinile şi picioarele cu lanţuri şi cu cătuşe de fier şi cu multă 
întărire îl străjuiau pe el la închisoare. Însă el, cu îndoită tărie, şi cu cea diavolească și cu cea 
firească a sa, a sfărîmat cu înlesnire toate legăturile şi întăririle uşii și, scăpînd, îi ucidea pe 
oamenii care-l întîmpinau în cale: unora muşcîndu-le nasul, buzele și urechile, unora 
sfărîimîndu-le mîinile şi picioarele, altora scoţindu-le ochii, iar pe alţii sugrumîndu-i de gât şi 
omorîndu-i și mai făcea și alte cumplite fapte în locul acela, încît nimeni nu putea să-l 
îmblînzească. Si adunîndu-se popor mult şi prinzîndu-l, l-au legat peste tot trupul cu fiare şi 
trăgîndu-l ca pe un bou sălbatic, l-au dus la Cuviosul Ilarion care, văzîndu-l, a poruncit să-l 
dezlege şi îndată s-a făcut blînd ca un mieluşel. Apoi, rugîndu-se mult pentru el, a zis către 
diavolul care era într-însul: "Întru numele Domnului nostru lisus Hristos, îţi poruncesc, necurate 
duhule, să ieşi din omul acesta şi să te duci în locuri fără de apă". Şi l-a scuturat pe el diavolul 
şi, aruncîndu-l la pămînt, a ieşit dintr-însul. Apoi, prin darul Domnului şi cu rugăciunile 
sfîntului, s-a făcut sănătos omul acela și foarte mult îl preamărea pe Cuviosul Ilarion. Iar el i-a 
poruncit lui și celor ce erau acolo, zicînd: "Nu s-a făcut aceasta prin puterea noastră, ci prin 
darul Celui iubitor de oameni, al Mîntuitorului, Care durerile noastre le-a purtat pentru mila Lui 
cea negrăită către noi robii Lui. Deci pe Acela neîncetat să-L slăvim şi să-l mulțumim". 


Un alt bărbat oarecare, cu numele Orion, om din cei bogaţi şi căpetenie a cetăţii Aila, a 
fost dus la cuviosul legat cu lanţuri de fier, căci o legiune de diavoli sălăşluia într-însul. Acesta, 
cînd s-a apropiat de cuvios, s-a smuls din mîinile celor care îl duceau și, alergînd apoi, l-a apucat 
pe sfîntul şi l-a ridicat mai sus decît el. Atunci au strigat cu toţii, pentru că se temeau să nu-l 
trîntească pe sfînt la pămînt şi să-i sfărime oasele cele uscate de atita post. ar sfîntul, zîimbind, 
a zis: "Lăsaţi pe pîrîşul meu să se lupte cu mine". Şi întinzîndu-şi mîna înapoi, a apucat de păr 
pe cel îndrăcit şi l-a pus el înaintea picioarelor sale şi legîndu-i mîinile și călcînd pe picioarele 
lui, îi zicea: "Munceşte-te, legiune de diavoli, munceşte-te!". Iar diavolii strigau din om cu 
multe feluri de glasuri, ca o gîlceavă de popor mult. Apoi a început sfîntul a se ruga: "Doamne 
Iisuse Hristoase, slobozeşte pe ticălosul acesta din legiunea diavolilor, pentru că Tu, precum 
biruieşti pe unul, aşa poți şi pe mai mulţi să-i biruieşti”. Și îndată au ieșit din el toți diavolii cu 
țipăt mare. lar omul, izbăvindu-se de chinurile lor, s-a făcut sănătos, mulțumind lui Dumnezeu 
şi Sfîntului Ilarion, plăcutul Lui. 


Iar după o vreme oarecare a venit cu femeia și cu prietenii săi, aducînd sfîntului mari 
daruri pentru tămăduire. Dar sfîntul nu a primit darurile, zicînd: "Au nu ai auzit ce a pătimit 
Gheezi, luînd plată de la bărbatul cel vindecat de lepră? Pentru că nu se vinde darul Domnului! 
Mergi de le împarte pe acestea la săracii din cetatea ta, căci nouă, celor ce stăm în pustiu, nu ne 
sînt de folos acestea". Si aşa i-a întors cu darurile înapoi pe ei. 


După aceasta a fost dus la Cuviosul Ilarion un anume slăbănog, pe nume Zonan, săpător 
de piatră din Maiuma şi îndată, cu sfintele lui rugăciuni, s-a făcut sănătos. Apoi a fost adusă la 
sfînt, din hotarele Gazei, o femeie îndrăcită pentru o pricină ca aceasta: un oarecare tînăr a iubit- 
o şi poftea ca să fie cu dînsa, iar ea îl depărta de la dînsa și nu se învoia la necurata lui poftă. 
Văzînd tînărul că nu sporeşte nimic, nici cu cuvinte amăgitoare, nici cu daruri de mare preţ, a 
mers la Memfis, cetatea Egiptului, la vrăjitorii lui Asclipie şi, spunînd acelora durerea cu care 
era rănită inima lui din pricina acelei fecioare, a luat de la dînşii nişte cuvinte vrăjitoreşti scrise 
pe o tăbliță de aramă şi s-a întors acasă; iar tăblița aceea a îngropat-o sub pragul casei în care 
viețuia fecioara, pentru că aşa îl învăţaseră vrăjitorii. Şi îndată a intrat diavolul în fecioară și a 
prins-o pe ea cu pofta păcatului, încît a început fără ruşine a striga, chemînd singură pe tînărul 
acela, spre îndeplinirea poftei. Apoi fără de ruşine se dezbrăca, aruncînd de pe ea hainele și se 
tulbura, aprinzîndu-se de focul păcatului. 


Văzînd acest lucru, părinţii ei au cunoscut că de la diavol i-a venit ispita aceasta şi, 
luînd-o, au dus-o la Cuviosul Ilarion în mănăstire, căci acum cuviosul adunase mulţime de fraţi 
şi făcuse o mănăstire mare. Şi fiind adusă la cuvios fecioara, răcnea într-însa diavolul, 
tînguindu-se şi zicînd: "Mai bine îmi era cînd mă aflam în Memfis înșelînd pe oameni cu 
nălucirile din vis, decît acum cînd sînt adus aici”. Apoi diavolul a strigat: "Fără de voie am intrat 
în fecioara aceasta, şi cu sila sînt trimis într-însa de cel ce mă stăpîneşte pe mine, iar acum cu 
amar mă muncesc şi nu pot să ies, pentru că sînt legat de tăbliţa cea de aramă care este îngropată 
sub prag. Deci nu pot ieşi, pînă nu mă va dezlega tînărul care m-a legat pe mine". Iar sfîntul, 
zîmbind puţin, i-a zis: "Dar în aceasta stă puterea ta cea mare, diavole? Fiindcă ești legat ca cu 
o aţă, zici, de tăblița cea de aramă eşti ţinut cu sila?" Apoi l-a întrebat: "Pentru ce nu ai intrat în 
tînărul cel ce te-a legat?" A răspuns diavolul: "Are el un alt diavol, tovarăş al meu, iubitor de 
pofte”. Și rugîndu-se sfîntul, l-a gonit pe el din fecioară şi a învăţat-o pe ea să se ferească de 
cursele vrăjmaşului, să fugă de întîlniri cu tinerii şi să nu vorbească cu cei care sînt fără de 
rușine. 


De asemenea, un boier oarecare, avînd în el duh necurat, a mers la Sfîntul Ilarion şi a 
cîştigat tămăduire. Pentru aceasta, mulțumindu-i, a dus doctorului celui fără de plată, adică 


Cuviosului Ilarion, zece litre de aur și l-a rugat să le ia. Iar sfîntul 1-a arătat lui o pîine de orz, 
zicîndu-i: "Cei ce se hrănesc cu o pîine ca aceasta aurul îl socotesc ca un gunoi". Și neluînd 
aurul a slobozit pe boier sănătos. 


Auzind Cuviosul Antonie de Ilarion şi de toate cele ce le făcea el, se bucura cu duhul şi 
îi scria adeseori, iar celor ce veneau la dînsul din Siria, pentru tămăduire, le zicea: "Pentru ce 
vă osteniţi, făcînd atît de lungă cale şi venind la mine? Aveţi aproape de voi pe iubitul meu fiu 
întru Hristos, Ilarion, care a luat de la Dumnezeu darul să tămăduiască toate bolile". 


Prin toată Palestina a început acum a se face mănăstiri, cu binecuvîntarea Sfîntului 
Ilarion, şi toţi monahii veneau la dînsul ca să audă din gura lui cuvînt de învăţătură, iar el pe 
toți îi povăţuia la calea mîntuirii. O dată a fost rugat de fraţii ce veneau la dînsul să meargă să 
cerceteze mănăstirile care se înmulțiseră prin rugăciunile şi cu binecuvîntarea lui, apoi să le 
întărească şi să le dea îndreptar de viață. Şi cînd a ieșit în cale s-au adunat la dînsul mulţime de 
fraţi, cam trei mii, şi îi urmau sfîntului, îndulcindu-se de învățăturile lui cele pline de miere. 
Înconjurînd cuviosul mănăstirile şi cercetînd pe fraţi, a făcut multe minuni. Un frate primitor 
de străini îşi avea via sa, din care în tot anul lua cam o sută de măsuri de vin. Acesta l-a primit 
cu dragoste pe Sfintul Ilarion şi a rugat pe fraţi ca, mergînd în via lui, să ia fiecare struguri cît 
va voi, pentru că erau copți. Și fraţii şi-au luat fiecare cît au voit şi erau cam la trei mii de frați. 


Văzînd cuviosul o dragoste ca aceea la fratele acela, a binecuvîntat via lui şi fratele a 
luat vin - în anul acela - din via sa, mai mult decît trei sute de măsuri. Aşa binecuvîntarea 
cuviosului a înmulțit vinul pentru iubirea de străini a acelui frate. Iar alt frate, zgârcit şi împietrit 
la inimă, văzînd pe sfîntul că merge cu turma sa cea duhovnicească pe aproape, a pus străjeri la 
via sa ca să nu ia cineva vreun strugure de la dînsul; şi străjerii aruncau cu pietre asupra lor, 
zicînd: "Să nu vă apropiaţi de acestă vie, că este străină”. Și a fost lipsit fratele acela de 
binecuvîntarea sfîntului, pentru că foarte puţin vin a luat din vie şi acela a fost acru. 


Odată, mergînd în pustiul Cadis ca să cerceteze pe un ucenic al său, i s-a întîmplat a 
merge printr-o cetate barbară, care se chema Elusa, în care a nimerit la un praznic diavolesc, 
pentru că mulțime de popor barbar se adunase în cetatea aceea de prin satele vecine și făcea 
jertfe şi dansa în capiştea necuratei zeițe Afrodita. Aceştia, auzind că Sfîntul Ilarion s-a apropiat, 
au ieşit cu femeile şi copiii în întîmpinarea lui, pentru că se auzise mult despre dînsul, că este 
mare făcător de minuni. Şi văzîndu-l pe el şi-au plecat capetele şi au strigat cu toţii în limba 
siriană: "Varah! Varah!" adică: "Binecuvîntează! Binecuvîntează!" Şi au adus la dînsul mulţime 
de neputincioşi şi de îndrăciţi și pe toți i-a tămăduit cuviosul cu puterea lui Hristos. Şi învăţindu- 
i pe ei despre Unul adevăratul Dumnezeu pe toţi i-au adus la credinţă şi nu s-a dus de la dînşii 
pînă ce nu a risipit capiştea cea idolească și i-a sfărîmat pe idoli. Apoi au făcut o sfîntă biserică 
şi s-au botezat în numele Domnului. Deci întărindu-i pe ei cuviosul în credinţă şi dîndu-le 
binecuvîntare, a plecat în calea sa. 


Cuviosul avea un astfel de dar de la Dumnezeu că prin mirosirea trupească şi prin 
atingerea hainelor, cunoştea de ce patimă este cuprins fiecare. Odată un frate avar şi iubitor de 
argint a trimis sfîntului verdețuri de mîncare din grădina sa. Făcîndu-se seară şi şezînd sfîntul 
să primească hrana, au pus ucenicii înaintea lui verdeţurile cele trimise de la acel frate avar. lar 
sfîntul, văzîndu-le, a întors faţa, zicînd: "Nu pot suferi mirosul urît care iese din verdeţurile 
acestea! Luaţi-le de aici". Iar fericitul Isihie, ucenicul lui, îl silea să guste şi să binecuvînteze 
dragostea fratelui şi îi zicea: "Să nu scîrbești, părinte, de verdeţurile pe care le-a adus fratele, 
căci a adus cu credință pîrgă din grădina sa”. lar sfîntul a răspuns: "Oare nu ţi se pare ţie că 
aceste verdețuri miros a zgîrcenie?" Iar Isihie a zis: "Oare pot verdețurile, afară de firescul lor 


miros, să miroase a vreo patimă?" A răspuns sfîntul: "Dacă nu mă crezi pe mine, dă aceste 
verdeţuri la boi și vezi dacă le vor mînca?" Iar Isihie, luîndu-le, le-a dus şi le-a pus în iesle 
înaintea boilor, iar boii, mirosind verdețurile, au început a rage, neputînd suferi mirosul urit şi, 
scăpînd de la iesle, au fugit. 


Atunci avea sfîntul şaizeci şi trei de ani şi, adunîndu-se mulțime de fraţi, a fost necesar 
ca să mărească mănăstirea şi să aibă mai multă grijă. Acest lucru împiedica liniştea lui. Pe lîngă 
această mulțime de oameni, veneau la dînsul, unii pentru tămăduiri, alții pentru binecuvântare; 
apoi veneau la dînsul episcopi și preoți împreună cu alţi slujitori bisericești şi boieri şi domni 
din cetăţi şi din stăpîniri mari, poftind să audă de la dînsul cuvîntul lui Dumnezeu şi să ia 
binecuvîntare. Deci, supărîndu-se sfîntul de aceasta, că nu-l lăsau, cei ce veneau, să se 
liniştească, plîngea, aducîndu-şi aminte de liniştea sa cea dintii, cînd viețuia numai el singur. Și 
văzîndu-l pe el frații întotdeauna așa de mîhnit şi plîngînd, îl întrebau, zicîndu-i: "De ce te 
mîhnești așa şi plîngi, părinte?" Iar el le-a răspuns: "Plîng și mă mîhnesc pentru aceea, că iarăşi 
m-am întors în lume și că mi-am luat plata mea, de vreme ce toţi palestinienii și cetățile cele 
dimprejur mă slăvesc pe mine şi voi, aşişderea, mă cinstiți ca pe un stăpîn şi tuturor celor din 
mănăstire, eu stăpîn mă numesc". Auzind acestea frații, au cunoscut că în taină voiește să se 
ducă de la dînşii şi-l păzeau cu grijă ca să nu-l lase; iar stareţul s-a mîhnit astfel doi ani. 


A venit la dînsul Aristeneta, femeia lui Elpidie eparhul, căreia i-a tămăduit de boală pe 
cei trei fii care erau să moară şi i-a cerut binecuvîntare şi rugăciuni de cale, că voia să meargă 
în Egipt, să se închine Cuviosului Antonie. Sfintul Ilarion, auzind de Antonie, a suspinat și a 
zis: "O, de mi-ar fi cu putință să merg şi eu acolo și să văd în viaţă pe sfîntul şi iubitul meu 
părinte Antonie, dar cu sila sînt ținut de fraţi şi nu pot să merg la dînsul". După aceea, tăcînd, a 
plîns foarte mult şi a zis: "lată, acum este a doua zi de cînd toată lumea se mîhneşte pentru 
adormirea marelui luminător Antonie, pentru că acum cuviosul a ieşit din trup”. Auzind de 
aceasta femeia și toți care erau acolo au înțeles că lui Ilarion i s-a descoperit de la Dumnezeu 
mutarea din viaţa aceasta a Cuviosului Antonie. Şi s-a întors Aristeneta la casa sa şi după puţine 
zile s-a auzit într-adevăr vestea de adormire a Cuviosului Antonie. 


Apoi Sfîntul Ilarion, nesuferind gilcevile și cinstea oamenilor și pe lîngă acestea avînd 
şi descoperire de la Dumnezeu ca să plece de acolo, i-a chemat pe cîţiva dintre ucenicii săi şi 
le-a poruncit să meargă cu dînsul. lar ei, aducînd un asin, au pus pe el pe Cuviosul Ilarion, 
pentru că nu putea din cauza bătrîneții să călătorească și, sprijinindu-l pe el pe asin, călătoreau 
împreună cu dînsul. Înștiinţîndu-se de ceilalți fraţi şi din cetăţile și din satele de primprejur cum 
că l-au lăsat pe Cuviosul Ilarion să plece, s-au adunat cam la zece mii de oameni şi, alergînd 
după dînsul, l-au ajuns şi cu plîngere căzînd către dînsul se rugau să nu plece, zicînd: "Pe tine, 
părinte, te avem după Dumnezeu în Palestina, întărindu-ne pe noi şi ajutîndu-ne, deci să nu ne 
laşi pe noi ca pe nişte oi care nu au păstor”. Iar el îi sfătuia, zicîndu-le: "Ce faceţi, fiilor, că-mi 
zdrobiţi de durere inima mea? Spre știrea voastră să fie, că nu fără voia Domnului fac aceasta, 
pentru că m-am rugat lui Dumnezeu și mi-a poruncit să mă duc de aici, ca să nu văd necazurile 
ce vor veni asupra Bisericii lui Dumnezeu şi să nu privesc la risipirea locaşurilor sfinţilor, la 
stricarea altarelor și la vărsarea sîngelui fiilor mei; deci să nu mă opriți, fiii mei”. Ei, auzind că 
i s-a descoperit lui necazul ce are să vie, mai cu stăruință au început a-l ruga ca să nu-i lase, ci 
mai cu seamă în nenorociri să le ajute cu rugăciunile sale. Iar el, scîrbindu-se, lovea cu toiagul 
în pămînt, zicînd: "Nu voi mînca, nici nu voi bea, de nu mă veți lăsa, și dacă vreți ca să mă 
vedeți mort, opriţi-mă". lar ei şapte zile stăruind prin rugăciune şi văzînd neschimbat gîndul lui, 
l-au slobozit cu pace și l-au petrecut cu lacrimi pînă departe, toată mulțimea poporului. Și sosind 
la cetatea care se numea Vetilia, şi-au plecat genunchii și s-au rugat cu toţii. Şi încredinţindu-i 
pe ei Domnului, i-a slobozit la locurile lor. 


Apoi, alegîndu-şi patruzeci de fraţi pe care îi ştia că pot suferi osteneala căii cu post, 
gustînd numai după apusul soarelui puțină hrană, numai pe aceştia i-a luat cu sine şi, mergînd 
cinci zile, au sosit în Pelusia. Și cercetînd pe fraţii care erau în pustiul cel de aproape, în locul 
ce se numea Lihnos, s-a dus de acolo şi în trei zile a venit în cetatea Taval, unde a văzut pe 
episcopul Dracontie mărturisitorul, cel ce era în surghiun acolo, și s-au mîngîiat amîndoi cu 
vorba cea de Dumnezeu insuflată. Şi iarăși mergînd cîteva zile cu mare osteneală a sosit la 
Vavilon ca să cerceteze pe episcopul Filon mărturisitorul. Căci pe aceşti doi bărbaţi i-a izgonit 
în acele locuri Constantie împăratul, după pîra răucredincioșilor arieni. Aici cuviosul, văzîndu- 
] pe fericitul Filon și vorbind cu dînsul, s-a dus în cale şi a mers la cetatea ce se numea 
Afrodeton, şi de acolo mergînd încă trei zile prin înfricoşata şi cumplita pustie, a ajuns la un 
munte înalt unde petrecea Cuviosul Antonie. Acolo a aflat pe doi ucenici ai lui Antonie, pe 
Isaac şi pe Pelusian care, văzînd pe Sfîntul Ilarion, s-au bucurat foarte mult. Aici locul era foarte 
frumos şi îl înconjura Sfîntul Ilarion cu mare osîrdie. lar Isaac şi Pelusian arătau lui Ilarion 
locurile şi lucrurile lui Antonie, zicînd: "În acest loc cînta sfîntul nostru părinte Antonie, în 
locul acela se liniştea şi se ruga, iar aici şedea şi împletea coşniţe. Aici avea obiceiul să se 
odihnească după osteneală, iar acolo dormea. Această vie şi aceşti pomi el i-a sădit şi această 
arie cu mîinile sale a făcut-o şi cisterna aceasta pentru udatul grădinii cu mare osteneală și cu 
sudoare el a săpat-o. Şi aceasta este sapa pe care a avut-o sfîntul pentru săparea pămîntului 
multă vreme". 


Acestea şi multe altele le arătau fericitului şi mergînd la locul unde avea obiceiul Sfîntul 
Antonie de se odihnea, cu frică şi cu bucurie a sărutat locul acela şi s-a culcat pe dînsul. lar 
deasupra muntelui aceluia erau două chilii de piatră în care Cuviosul Antonie ieşea la linişte, 
ascunzîndu-se de supărările credincioşilor ce veneau la dînsul. Şi acolo Ilarion şedea pe trepte, 
îi arătau via şi livada cu diferiți pomi care aveau rod mult şi ziceau: "Pe aceştia i-a sădit Sfîntul 
Antonie mai înainte cu trei ani”. Apoi s-a odihnit acolo Cuviosul Ilarion îndestulată vreme 
împreună cu frații săi și iarăşi s-au întors la Afrodition şi de acolo i-a slobozit pe frați, 
poruncindu-le să se întoarcă în Palestina, în mănăstirea lor, şi i-a luat numai pe doi frați cu 
dînsul şi a mers cu dînşii în pustiul din apropierea cetăţii aceleia și acolo petrecea cu pace, în 
flămînzire, în rugăciune, în nevoinţe, ca şi cum atunci ar fi început călugăria și viaţa întru 
Hristos. 


După trecerea din viață a Cuviosului Antonie a fost în locurile acelea secetă şi foamete 
mare trei ani, încît ardea pămîntul de arşiţa soarelui şi ziceau creştinii: "Pentru moartea 
Cuviosului Antonie nu numai oamenii, dar şi pămîntul se mîhneşte şi cerul nu mai dă ploaie”. 
Deci oamenii şi dobitoacele se topeau de foame şi de sete. Și auzind că în locurile acestea 
viețuieşte Sfîntul Ilarion, ucenicul lui Antonie, s-a adunat mulțime mare de oameni cu femei și 
copii şi mergînd în pustie la Cuviosul Ilarion cu tot dinadinsul îl rugau pe el, zicîndu-i: "Pe tine 
te-a trimis Dumnezeu la noi, ca urmaș a lui Antonie; deci milostiveşte-te spre noi și te roagă 
Domnului ca, după multă mila Sa, să dea ploaie pămîntului nostru celui uscat". lar Sfîntul 
Ilarion, văzînd primejdia poporului care era chinuit de foame şi de sete, şi-a ridicat ochii şi 
mîinile spre cer şi s-a rugat cu lacrimi. Îndată s-a pogorit o ploaie mare și a adăpat tot pămîntul 
din destul. Din acel ceas au început popoarele a veni la dînsul, aducînd pe neputincioşii lor. 
Văzînd sfîntul cum lumea îl supără şi aici și nu-l lasă să se liniștească, a voit să se ducă în 
pustiul ce se numea Oasim și, sculîndu-se, a mers cu cei doi ucenici ai săi. Și, trecînd 
Alexandria, a mers la Vruhia și acolo a aflat cîțiva fraţi cunoscuţi care l-au primit pe el cu mare 
bucurie şi a petrecut la dînșii puţine zile, apoi a voit să se ducă. Insă frații nu voiau să-l lase să 
plece, rugîndu-l să rămînă cu dînşii. Dar el a gîndit să plece noaptea în taină. Gătindu-i ucenicii 
asinul, fraţii au şi venit şi au căzut la ușa lui, zicînd: "Mai bine ne este nouă să murim la 
picioarele tale, decît așa degrabă să ne despărțim de tine”. Atunci cuviosul i-a rugat, zicîndu-le: 


"Scula-ţi-vă, fiilor! Mai de folos vă este vouă și mie să mă lăsaţi să plec, căci arătarea lui 
Dumnezeu îmi porunceşte să mă duc de aici şi pentru aceasta mă grăbesc să mă duc de la voi, 
ca să nu fiți şi voi în necaz pentru mine. Căci, cu adevărat, mai pe urmă veţi înțelege că nu în 
zadar mă grăbesc să plec de la petrecerea cea împreună cu voi". lar fraţii, auzind acestea, s-au 
sculat iar el, făcînd rugăciune, i-a sărutat şi a ieşit, umblînd spre pustiul cel neumblat, păzindu- 
l pe el darul lui Dumnezeu. 


Într-o altă zi, după plecarea lui din Vruhia, au venit necredincioşii Gazei cu judecători 
din Vruhia, întrebînd unde este Ilarion şi, înştiințîndu-se că s-a dus, au zis între ei: "De bună 
seamă că vrăjitorul acela a ştiut ce era să i se întîmple de la noi şi a fugit”. Căci necredincioşii 
gazeni urau pe Sfintul Ilarion, fiindcă păgînii, părăsind pe Marnas zeul lor, alergau la dînsul. 
Dar mai ales preoţii lui Marnas se mîniau foarte tare din această pricină şi în tot chipul căutau 
să-l piardă pe Cuviosul Ilarion, dar nu puteau, pentru că toate cetăţile dimprejur și satele îl 
cinsteau. Apoi nelegiuiţii au aflat vreme potrivită pentru împlinirea răutăţii lor cea plănuită încă 
de cînd a murit împăratul Constantie şi împărăţia a fost luată de păgînul Iulian, slujitorul 
diavolilor. 


Gazenii necredincioşi, slujitori idoleşti, apropiindu-se de împăratul cel fărădelege au 
clevetit mult asupra Cuviosului Ilarion şi asupra ucenicilor lui şi au cerut scrisori poruncitoare 
ca să risipească mănăstirea lui din Palestina, aproape de Gaza, şi pe ucenicii lui, bătîndu-i, să-i 
izgonească din hotarele lor, iar pe Cuviosul Ilarion, aşișderea şi pe Isihie, ajutorul lui, să-i ucidă. 
Astfel au şi făcut nelegiuiţii, au risipit mănăstirea şi au izgonit turma lui Hristos. Iar Isihie, care 
era iubit foarte mult de fericitul Ilarion, ca cel mai rîvnitor decît alții în ascultare, se ascundea 
prin pustietăţi, fugind de mîinile celor fărădelege. lar Cuviosul Ilarion, fiind păzit de Dumnezeu, 
viețuia în pustiul Oasim. Şi petrecînd el în acel pustiu un an, a venit la dînsul Adrian, ucenicul 
lui, spunîndu-i că împăratul Iulian a fost ucis şi, deci, îl roagă pe cuvios să meargă în Palestina, 
la locul cel dintii, pentru că acum s-a stabilit pacea Bisericii. Însă sfîntul, iubind liniştea, n-a 
vrut să meargă în Palestina şi văzînd că nici în pustiul Oasim nu poate să se ascundă de oameni, 
s-a dus în pustiul din părțile Liviei, împreună cu ucenicul Zinon, iar Adrian şi celălalt ucenic s- 
au întors în Palestina. 


Ajungînd Cuviosul Ilarion în cetatea Pareton, cea de lîngă mare, s-a urcat în corabie şi 
s-a dus în Sicilia, ca să scape de slava omenească. Stăpînul acelei corăbii avea cu dînsul un fiu 
care era muncit de un duh necurat, iar diavolul striga într-însul: "Ilarioane, robul lui Dumnezeu, 
pentru ce nici pe mare nu ne dai nouă odihnă? Deci așteaptă pînă ce vom sosi la mal, ca să nu 
mă duc aici în prăpastie!" lar sfîntul i-a răspuns: "Dacă Dumnezeu îți poruncește ţie ca să fii 
întru zidirea Sa, apoi fii; iar de te izgoneşte EI, ce am de aceasta, pentru că eu sînt om păcătos". 
Auzind acestea, tatăl copilului ce pătimea a căzut la picioarele sfîntului împreună cu toţi cei ce 
erau în corabie, rugîndu-l pe el să miluiască pe copil şi să izgonească diavolul dintr-însul, iar 
Sfîntul Ilarion nu voia, spunînd că este păcătos. Apoi i-a zis: "De îmi făgăduiţi că nu veţi spune 
nimănui despre mine şi nimeni nu va afla de pămîntul acela în care mergem, voi ruga pe 
Stăpînul meu să gonească vicleanul duh". Iar ei cu jurămînt s-au făgăduit. Făcînd rugăciunea 
cuviosul a gonit pe diavol din copil și toți au slăvit pe Dumnezeu. Sosind corabia la muntele 
Siciliei, ce se cheamă Pahin, Sfintul Ilarion a dat corăbierului drept plată o Evanghelie, pe care 
singur cu mîna sa o scrisese cînd era tînăr, pentru că nu avea altceva să-i dea, fiind sărac cu 
duhul şi cu trupul. lar corăbierul n-a luat-o deşi sfîntul îl ruga pe dînsul să o ia. Apoi corăbierul 
a zis: "Nu voi primi nimic de la voi cei săraci care nu aveţi nimic". lar sfîntul se bucura cu 
duhul, văzîndu-se pe sine desăvirşit sărac şi neavînd nimic din cele deşarte. Apoi, depărtîndu- 
se de mal cam la douăzeci de stadii, vieţuia împreună cu ucenicul său. Şi în fiecare zi aducînd 


ucenicul cîte o sarcină de lemne, le ducea în satul ce era aproape și pe preţul lor cumpăra o 
bucăţică de pîine şi cu aceasta se hrăneau amîndoi, mulțumind lui Dumnezeu. 


Însă nu a putut cetatea să se ascundă deasupra muntelui stînd; căci la Roma un om 
îndrăcit a strigat în biserica Sfîntului Petru: "Nu de mult, în Sicilia, a venit Cuviosul Ilarion, 
robul lui Hristos şi nimeni nu-l ştie pe el, socotind că se va putea tăinui. Deci mă voi duce acolo 
şi îl voi spune pe el". Şi aşa a fost; pentru că ducîndu-se omul acela în Sicilia a aflat pe Sfîntul 
Ilarion în Pahin, apoi a căzut înaintea colibei lui și a cîştigat tămăduire cu rugăciunile 
cuviosului. Și din acea vreme s-au înștiințat despre dînsul viețuitorii acelui loc și a început a 
veni la dînsul mulțime de creştini care, căutînd tămăduire la dînsul pentru bolile lor, nu se 
întorceau nevindecaţi. lar omul cel din Roma care a fost tămăduit a dat mari daruri sfîntului, 
mulţumindu-i pentru tămăduire, dar Sfîntul Ilarion nu a primit, zicînd: "Scris este: în dar ați 
luat, în dar să daţi”. 


Sfîntul petrecînd în Sicilia cu iubitul său ucenic, fericitul Isihie a căutat pe Cuviosul 
Ilarion, iubitul său părinte, trei ani, prin toată lumea și a străbătut cu sîrguință multe țări şi munți 
şi pustietăți, dar nu I-a aflat. Apoi fiind în cetatea Metoni, care se află în Peloponez, lîngă mare, 
a auzit de la un negustor iudeu cum că s-a arătat în Sicilia un prooroc creştin care face multe 
minuni. Şi l-a întrebat Isihie pe el: "Cum îl cheamă pe acesta și ce fel de chip are?" A răspuns 
evreul: "Nu l-am văzut pe el şi nici numele nu îl știu, ci numai am auzit de dînsul”. Iar Isihie, 
înțelegînd că este acela pe care îl caută el, s-a suit într-o corabie şi a pornit spre Sicilia. Apoi a 
întrebat despre dînsul pe oamenii care mărturiseau, cum că multe minuni a făcut şi de la nici 
unul din ei nu a primit drept răsplată nici o fărîmă de piine. Şi aflîndu-l pe el în Pahin, a căzut 
la picioarele lui, sărutîndu-le şi udîndu-le cu lacrimi, încît abia a putut cuviosul să-l ridice de la 
pămînt pe cel care plîngea de bucurie și, vorbind cu dînsul cuvinte folositoare, l-a mîngiiat. 
Apoi, nu după multă vreme văzînd sfîntul pe mulţi venind la dînsul şi preamărindu-l pe el, a zis 
către ucenicii săi Isihie şi Zinon: "Nu ne este nouă cu putință, fiilor ca să vieţuim nici aici, ci să 
mergem în altă parte, unde nimeni să nu ştie de noi”. Și plecînd împreună cu dînşii s-au dus în 
taină la Epidavra, cetatea Dalmației, Domnul îndreptîndu-l pe el acolo, spre facerea de bine a 
mai multora. Petrecînd puţine zile aproape de Epidavra, într-un loc liniștit, locuitorii acelei ţări 
au aflat cum că Ilarion, plăcutul lui Dumnezeu, care a fost în Sicilia, a venit la dînșii. Pentru că 
Dumnezeu arătat făcea pe robul său şi îl preamărea. Oamenii, unul de la altul auzind despre 
dînsul, s-au adunat şi au venit acolo şi închinîndu-se au început a-l ruga pe dînsul să le ajute în 
primejdia cea mare a lor. Pentru că un balaur foarte mare şi înfricoşat petrecea în locurile acelea 
şi le mînca boii cei mari și înghiţea oameni şi a pierdut mulțime nenumărată de oameni și de 
dobitoace. Acestea auzindu-le sfîntul, a poruncit ca să adune mulțime de lemne şi să aprindă un 
foc mare. lar el, plecîndu-și genunchii, s-a rugat Domnului ca să miluiască pe poporul Său şi 
să-l izbăvească pe ei de cumplitul balaur, pentru slava numelui Său cel sfînt. Apoi a început a- 
] chema pe balaur şi iată că balaurul a venit de parcă era tras cu de-a sila spre junghiere şi, 
privind, s-au înspăimîntat cu toţii. Şi a poruncit sfîntul balaurului ca să intre în foc şi îndată, 
supunîndu-se cuvintelor sfîntului, balaurul a intrat în foc şi toți au preamărit pe Dumnezeu şi 
au mulțumit Sfîntului Ilarion. Apoi, din ziua aceea, mulți veneau la dînsul, lucru pentru care se 
mihnea sfîntul și gîndea unde ar afla un loc în care s-ar putea ascunde de oameni, ca să petreacă 
în linişte. 


În acea vreme a fost un cutremur puternic de pămînt şi din cauza acestui cutremur a 
clocotit şi marea cu valuri înfuriate şi a ieşit din malurile sale, înălțindu-se atît de mult încît și 
munții erau acoperiţi de valurile mării şi apele retrăgîndu-se, corăbiile rămîneau pe locurile 
înalte. Și văzînd acestea, oamenii din cetatea Epidavra, care era în apropierea mării, socoteau 
cu toții cum că al doilea potop are să fie, și fiind cuprinși de frică, gîndeau că o să se răstoarne 


pămîntul şi avînd înaintea ochilor moartea, cu mare plîngere se tînguiau. Apoi, aducîndu-și 
aminte de Sfintul Ilarion, au alergat cu toţii la dînsul, mari şi mici şi femei şi copii, cu plîngere 
rugîndu-l pe el să se roage lui Dumnezeu pentru dînşii, ca să-şi întoarcă dreapta Sa mînie. lar 
sfîntul, sculîndu-se, a mers cu dînșii la cetatea lor şi ajungînd a stat între cetate şi între marea 
care se înălțase foarte sus, încît se părea că vrea să înece cetatea. Apoi sfîntul, însemnînd pe 
nisip trei cruci şi ridicîndu-și mîinile în sus, se ruga cu tot dinadinsul lubitorului de oameni 
Dumnezeu, ca să miluiască zidirea Sa. Şi așa rugîndu-se sfîntul, s-a arătat iubirea de oameni a 
lui Dumnezeu, pentru că încet marea s-a alinat cu porunca lui Dumnezeu, intrînd în matca ei, 
căci cutremurul a încetat şi vînturile s-au potolit. Această mare minune a Domnului şi puterea 
rugăciunilor Cuviosului Ilarion o povesteau în cetatea Epidavra părinţii la fu din neam în neam. 


Nesuferind sfîntul să fie slăvit de oameni, a plecat noaptea de acolo și aflînd o corabie 
care mergea spre Cipru, s-a suit în ea împreună cu ucenicii săi. Dar pe cînd pluteau pe mare, au 
năvălit asupra lor tilharii şi s-au îngrozit toţi cei ce erau în corabie, iar sfîntul îi mîngiia, zicîndu- 
le: "Au doar mai mulți sînt ei decît oastea lui Faraon, pe care a înecat-o Dumnezeu în mare?" 
Şi cînd s-au apropiat tilharii de corabie, ca la o aruncătură de piatră, sfîntul a făcut semn cu 
mîna spre dînșii, zicîndu-le: "Destul vă este vouă că aţi venit pînă acolo”. Și s-au oprit corăbiile 
tilharilor, neputînd să înoate mai departe şi să se apropie de corabia în care era sfîntul. Şi mult 
trudindu-se tilharii vîslind, nimic nu au sporit, căci au fost aruncaţi şi mai departe de corabie, 
întorcîndu-se cu ruşine cu puterea lui Dumnezeu. Apoi Sfîntul Ilarion, ajungînd pînă la ostrovul 
Ciprului, s-a sălășluit la un loc pustiu ca la două stadii de la cetatea Pafos. Dar şi acolo nu s-a 
putut tăinui, pentru că singuri diavolii ce locuiau în oameni spuneau poporului de venirea lui. 
Apoi, şi din toată partea aceea, cu porunca lui Dumnezeu adunîndu-se îndrăciţii, cam două sute 
la număr, bărbați şi femei, au venit la sfîntul şi toți, cu ajutorul rugăciunilor lui, s-au tămăduit 
de îndrăcire. Petrecînd în acel loc doi ani, a voit să plece de acolo, căutînd locuri pustii, unde 
să-şi sfirşească în linişte viaţa sa. Şi depărtîndu-se cam la douăsprezece stadii de la mare, a aflat 
un loc ascuns şi înfricoşat, între niște munţi înalți, şi erau mulți pomi roditori în locul acela, din 
care el n-a gustat rod niciodată. Acolo erau ape bune pogorîndu-se de la înălțimea munților, o 
grădină cu verdeţuri şi o capişte idolească pustie, în care locuiau o mulțime de diavoli. Sfîntul 
Ilarion iubea locul acela, de vreme ce era foarte pustiu şi a petrecut acolo cinci ani. lar diavolii 
strigau ziua şi noaptea, cu glasuri ostăşeşti, vrînd să-l înfricoşeze pe Sfîntul Ilarion şi să-l 
gonească de acolo, iar el cu neîncetate rugăciuni se împotrivea lor şi, liniştindu-se, se odihnea, 
de vreme ce pentru pustietatea acelui loc și din pricina mulțimii diavolilor nimeni nu îndrăznea 
să vină la dînsul. 


În una din zile, ieşind din coliba sa, sfîntul a văzut un om slăbănog zăcînd și I-a întrebat 
pe Isihie: "Cine este omul acesta și cine l-a adus pe el aici”. Isihie a răspuns: "Este stăpînul 
acestui loc, în care locuim noi". Iar sfîntul a plîns şi întinzîndu-și mîna a zis: "În numele 
Domnului nostru lisus Hristos, scoală-te şi umblă". Și în acel ceas slăbănogul s-a sculat cu toate 
mădularele întregi și desăvîrşit sănătos umbla lăudînd pe Dumnezeu. Şi aflîndu-se de acestă 
minune, toți cei care locuia împrejur au venit la dînsul nemaitemîndu-se de duhurile 
vrăjmașului, nici de calea cea rea. 


Cuviosul Ilarion, aducîndu-şi aminte de frații care erau în Palestina, I-a trimis pe fericitul 
Isihie să cerceteze şi să se închine lor din partea lui. Iar el văzîndu-se şi acolo căutat şi supărat 
de cei ce veneau la el, cugeta ca să se ducă mai departe, însă aştepta venirea lui Isihie. Dar în 
acea vreme a murit ucenicul lui, fericitul Zinon. 


Apoi sosindu-i şi lui vremea ca să-şi sfîrşească alergarea cea mult obositoare, pentru că 
acum avea optzeci de ani şi mai înainte cunoscîndu-şi plecarea sa cea către Dumnezeu, a scris 


aşezămînt fraţilor cu mîna sa și i-a lăsat lui Isihie cinstita Evanghelie pe care a scris-o el singur 
şi haina cea din lînă şi culionul, apoi a început a slăbi cu trupul. Iar cei ce locuiau în Pafos, 
auzind că Sfîntul Ilarion boleşte, au venit la dînsul bărbaţi cucernici, împreună cu o femeie 
oarecare care viețuia cu dumnezeiască plăcere, pe nume Constanţa, a cărei fiică era cuprinsă de 
o boală şi pe aceasta a tămăduit-o Sfîntul Ilarion prin ungerea cu untdelemn. Și simțindu-se pe 
sine chemat către Domnul, a început a-i ruga pe cei ce veniră să-l cerceteze, ca după moartea 
lui, nezăbovind deloc, îndată să-i îngroape trupul în aceeaşi grădină în care locuia. Apropiindu- 
i-se sfîrşitul, Sfîntul Ilarion grăia cu minte limpede: "leşi, suflete al meu, ce te temi? leși, ce te 
tulburi? Optzeci de ani ai slujit lui Hristos şi te temi de moarte?” Cu aceste cuvinte şi-a dat 
duhul său lui Dumnezeu. Și plîngeau după dînsul cei ce erau acolo, ca şi după părintele și 
învățătorul lor, şi l-au îngropat pe el în același loc, după dorinţa şi porunca lui. 


Apoi a venit fericitul Isihie din Palestina și, neaflînd pe povăţuitorul său, s-a tînguit 
deasupra mormîntului mai multe zile în şir. Şi s-a gîndit să mute trupul Cuviosului Ilarion în 
Palestina, la frații săi, dar nu putea, pentru că toți oamenii dimprejur păzeau mormîntul, ca să 
nu ia cineva din ţara lor o comoară ca aceea. Atunci Isihie s-a prefăcut că ar vrea să vieţuiască 
acolo, zicînd: "Să mor şi să mă îngrop şi eu aici împreună cu părintele meu". lar poporul, 
crezîndu-l pe el, l-a lăsat să petreacă la locul Sfîntului Ilarion. Şi după zece luni a descoperit 
Isihie mormîntul Cuviosului Ilarion, şi a văzut că trupul lui cel sfînt arăta ca şi cum murise de 
curînd, cu fața luminoasă şi bine mirositoare şi l-a luat pe el în taină şi s-a dus în Palestina. 


Apoi auzind de aceasta toţi cei ce erau în Palestina, monahi şi mireni, precum că Isihie 
a adus moaștele Sfîntului Ilarion, s-au adunat din toate mănăstirile și cetăţile şi cu lumînări 
aprinse şi cu tămiie, petrecîndu-l cu cinste pe Sfîntul Ilarion, l-au aşezat la Maiuma, în 
mănăstirea lui cea dintii. 


Nu trebuie uitată şi fapta aceasta pe care a făcut-o Constanţa, femeia pomenită mai 
înainte care, fiind îmbunătățită şi plăcută lui Dumnezeu, avea mare osîrdie către Sfîntul Ilarion. 
După moartea lui, mergînd la mormînt adeseori, făcea rugăciuni de toată noaptea, ca şi către un 
om viu vorbea, cerîndu-i să se roage pentru dînsa. lar după ce a aflat că trupul sfîntului a fost 
luat, a murit îndată, fiind cuprinsă de jale, şi cu moartea sa a adeverit cîtă credinţă şi dragoste 
avea pentru Cuviosul Ilarion. 


Sfîntul Ilarion devenise pricină între ciprioți şi palestinieni, lăudîndu-se fiecare cu 
cuviosul. Palestinienii ziceau: "Noi avem trupul Sfîntului Ilarion", iar ciprioţii ziceau: "Noi 
avem duhul lui". Căci în amîndouă aceste locuri şi în Cipru unde a fost îngropat şi în Palestina 
unde l-au mutat, multe minuni se săvîrşeau cu sfintele lui rugăciuni și nenumărate tămăduiri se 
făceau întru slava lui Dumnezeu Celui în Treime, Căruia şi de la noi i se cuvine cinste, 
mulțămita şi închinăciunea în veci. Amin. 


n. SFÎNTUL VISARION 


MĂRTURISITORUL 
(21 OCTOMBRIE) 


Acest mare apărător al credinţei ortodoxe în Banat şi Transilvania, care a luptat împotriva 
unirii cu forţa a credincioşilor ortodocşi cu Roma, era de origine sîrb, născut în Bosnia, în 
anul 1714. Fiind foarte evlavios şi rîvnitor pentru viaţa pustnicească, în anul 1738 este tuns în 
monahism la mănăstirea Sfîntul Sava din Ţara Sfîntă. După ce revine în Serbia, se nevoieşte 
cîțiva ani într-o peşteră ca sihastru, unde, pentru sfinţenia vieţii sale, dobîndeşte darul facerii 
de minuni. 


Auzind patriarhul ortodox Arsenie de la Karloşitz de viaţa şi nevoinţa lui şi fiind atunci mare 
tulburare în Banat și Transilvania prin trecerea forțată la uniaţie a românilor ortodocși, a 
chemat la sine pe Cuviosul Visarion, l-a hirotonit preot şi l-a trimis să apere dreapta credință 
în nord-vestul Carpaţilor. În ianuarie 1744, rîvnitorul Visarion pleacă spre Banat şi este primit 
de popor ca un adevărat sfint. Sute şi mii de credincioși îi ies înainte, îl ascultă şi revin în 
sînul Bisericii Ortodoxe. Peste tot îndeamnă poporul ortodox să nu părăsească "legea 
străbună" şi să rămînă statornic în staulul Bisericii apostolice. 


Din Timișoara merge la Lipova - Arad, unde este ascultat de o mare mulțime de credincioși. 
Aici așază o cruce de lemn în mijlocul satului, unde se fac adevărate pelerinaje de către 
ortodocși, reușind să-i unească aproape pe toţi sub braţele Crucii lui Hristos. Apoi şi-a 
continuat misiunea ortodoxă de catehizare a credincioşilor, care veneau cu miile să-l asculte, 
şi în alte localităţi, ca: Deva, Orăștie și Săliștea Sibiului. 


La 26 aprilie 1744, în drum spre Sibiu, este arestat de armata austriacă şi dus sub pază la 
Viena, unde este judecat şi aruncat în cumplita temniţă de la Kufstein, din porunca 
împărătesei Maria Tereza. Aici a suferit grele torturi pentru mărturisirea dreptei credințe. 
După aproape un an de chinuri şi de legături în lanţuri, îşi dă sfîntul său suflet în mîinile 
Mîntuitorului nostru lisus Hristos, fiind numărat în ceata Cuvioşilor Părinţi şi apărători ai 
Ortodoxiei, alături de ceilalți sfinţi martiri și mărturisitori din Transilvania. Cuviosul Visarion 
a fost mare luptător şi apostol al unității ortodoxe, împotriva dezbinării uniate din ţara noastră, 
întorcînd zeci de sate ortodoxe la Biserica mamă. Pentru aceasta, Sfintul Sinod al Bisericii 
Ortodoxe Române l-a canonizat în februarie 1950, declarîndu-l "sfînt mărturisitor”, şi se face 
pomenirea lui în ziua de 21 octombrie. 


Sfinte Prea cuvioase Părinte Visarioane, roagă-te lui Dumnezeu pentru noi! 


s. SFÎNTUL SOFRONIE 
MĂRTURISITORUL DE LA 


CIOARA-SEBEŞ 
(21 OCTOMBRIE) 


Cuviosul Sofronie era de loc din satul Cioara-Sebeș, judeţul Alba. Fiind de mic foarte iubitor 
de Dumnezeu a primit schima monahală la una din sihăstriile Ţării Româneşti, ajungînd vestit 
sihastru şi împlinitor al Evangheliei lui Hristos. 


În anul 1756, întorcîndu-se în satul natal, a întemeiat o mică sihăstrie în pădurile din 
împrejurimi, cunoscută sub numele de "Schitul Cioara", adunînd acolo şi cîțiva ucenici. Apoi, 
văzînd asuprirea şi nedreptatea la care erau supuși românii ardeleni ortodocși și arzînd de 
rîvnă pentru Hristos, a umblat ani de zile prin satele din Ardeal, îndemnînd pe credincioşi să 
păzească cu sfinţenie dreapta credinţă ortodoxă. Pentru aceasta, la porunca craiului 
Ardealului, a fost aruncat în temniță şi bătut cumplit pentru rîvna și îndrăzneala lui. 


Fiind scos din închisoare, a început iarăşi a mărturisi dreapta credinţă în satele din Munţii 
Apuseni. Apoi a fost din nou întemnițat şi chinuit pentru Hristos. Dar cu rugăciunile 
credincioşilor fiind eliberat, la 14 februiarie 1761 a adunat un "mare sobor" în oraşul Alba 
Iulia, cerînd egalitate în drepturi poporului român şi episcop ortodox pentru credincioșii din 
Ardeal. 


În același an, văzîndu-și dorinţa împlinită, s-a retras la mănăstirea Curtea de Argeş, unde, mai 
trăind puţin, s-a săvîrşit cu pace, dîndu-și sufletul în mîinile lui Hristos. Biserica Ortodoxă 
Română l-a canonizat în anul 1955, numărîndu-l în ceata sfinților mărturisitori şi se face 
pomenirea lui la 21 octombrie. 


Sfinte Prea Cuvioase Părinte Sofronie, roagă-te lui Dumnezeu pentru noi! 


s SFINTUL MUCENIC OPREA 


NICOLAE DIN SĂLIȘTE 
(21 OCTOMBRIE) 


Acest mărturisitor al dreptei credinţe s-a născut în Săliştea Sibiului, pe vremea împărătesei 
Maria Tereza (1740 - 1780). Era plugar şi împreună cu soţia şi copiii lui ducea o viaţă de bună 
cucernicie şi plăcută lui Dumnezeu. Pe vremea aceea, semeaţa împărăteasă multă silnicie 
făcea credincioșilor de sub stăpînirea ei, ca să-i rupă de Biserica Ortodoxă şi să-i plece unirii 


cu Roma. Le răpea bisericile, pe preoți îi izgonea, pe cei care nu se clătinau de la dreapta 
credinţă şi nu se plecau Romei îi lovea cu biruri şi poveri şi umplea temniţele cu ei. 


In amărăciunea lor, creştinii se rugau fierbinte lui Dumnezeu să nu-i lase să piară cu totul; iar 
Dumnezeu şi-a plecat urechea cu milă şi a ridicat pe Oprea din Săliște, bărbat drept şi 
luminos, să le fie apărător în cumplita lor primejdie. 


Astfel, evlaviosul Oprea porni cu încredere la lupta pentru apărarea dreptei credințe. Mai întîi 
îşi întări sufletul cu post şi rugăciune, cu binecuvîntările preoţilor izgoniți de la sfintele lor 
prestoale și cu bunele poveţe de la bătrînii înţelepţi. Apoi căută, prin munţii şi văile din 
împrejurimi, mulțimea dreptcredincioșilor, pretutindeni îmbărbătînd pe cei ce pătimeau, 
mîngîind pe cei ce suspinau și sprijinind pe cei ce se clătinau. 


Cînd se înfățişă înaintea căpeteniei de la cîrma ţării şi îi ceru oprirea prigoanelor şi sloboda 
mărturisire a dreptei credinţe, căpetenia îl mustră ca pe un răzvrătit şi îl ameninţă cu temniţa și 
moartea, dacă nu se pleacă unirii cu Roma. Văzînd această neomenie, în toamna anului 1748, 
evlaviosul Oprea merse la Viena să se plîngă împărătesei şi să-i ceară libertate pentru Biserica 
Ortodoxă, arătînd că unirea cu Roma s-a făcut atît de ascuns, încît nici preoţii n-au știut ce 
este. 


Împărăteasa i-a spus cu viclenie că i-a ascultat plîngerea, dar în ascuns a dat poruncă pentru 
mai mari prigoane, iar Oprea să fie întemnițat de îndată ce va sosi în Ardeal. 


Prin vrerea lui Dumnezeu, aflînd de această ticăloşie, evlaviosul Oprea a rămas în Banat ca 
cioban la oi. Dar după puţin timp, înainte de Sfintele Paşti, evlaviosul Oprea nemaiputînd 
răbda suferinţele drepteredincioşilor, merse iarăşi la Viena şi ceru împărătesei oprirea 
prigoanelor, şi zicea: "Sau vlădică de legea noastră, sau drum slobod să plecăm din ţară”. 
Împărăteasa porunci ca fericitul Oprea să fie prins şi osîndit la temniță pe viaţă în cetatea 
Kufstein din Tirol. 


Pe fericitul Oprea l-a așteptat vreme îndelungată soţia sa Stana, stînd la ușa bisericii, 
împodobită în negru, plîngînd şi cerînd milă ca să-şi poată creşte copiii. Dar el n-a mai venit, 
împodobindu-se în temniță cu cununa nepieritoare a sfinților mucenici. 


Cu ale lor sfinte rugăciuni, Doamne miluieşte-ne şi ne mîntuieşte pe noi. Amin. 


Tot în această zi mai prăznuim şi aducerea moaştelor Sfîntului Ilarion, episcopul Melischiei, 
în cetatea Tîrnovo. 


50. VIAŢA CELUI ÎNTRE SFINŢI PĂRINTELE NOSTRU AVERCHIE, 
EPISCOPUL IERAPOLEI, CEL ÎNTOCMAI CU APOSTOLII 


(22 OCTOMBRIE) 


Acest sfînt Averchie a fost episcop în lerapoli pe vremea împărăției lui Marc Aureliu, 
fiul lui Antonin, unde erau puţini creștini, iar închinătorii la idoli erau o mulțime nenumărată. 
Odată s-a făcut în cetatea aceea un mare praznic păgînesc şi toți necredincioşii, adunîndu-se cu 
jertfe, dănţuiau în capiştea idolească, închinîndu-se neînsuflețiților zei. Văzînd acest lucru, 


Sfîntul Averchie a plîns și a suspinat, căci oamenii cei orbiți, lăsînd pe Dumnezeu, se închinau 
idolilor şi nebăgînd în seamă pe Ziditorul, cinsteau lucrul făcut de miini omeneşti. Apoi, 
închinîndu-se în cămara sa, se ruga zicînd: "Dumnezeul veacurilor şi Doamne al milei, Cel ce 
ai zidit lumea şi o stăpînești, Cel ce ai trimis pe Unul născut, Fiul Tău, pe pămînt, ca să se 
întrupeze pentru om, Tu caută acum din cer spre toată partea cea de sub cer şi nu trece cu 
vederea nici această cetate în care m-ai pus pe mine păstor oilor Tale celor cuvîntătoare, ci vezi 
pe oamenii cei întunecați din ea, care cinstea ce Ţi se cuvine Ţie o dau necuraţilor idoli și 
lucrului făcut de mîinile lor. Izbăveşte pe aceşti rătăciţi de pierzarea lor, din întuneric adu-i pe 
ei la lumina Ta şi să-i numeri cu turma Ta cea aleasă”. Astfel rugîndu-se sfîntul a adormit, că 
era noapte, și a văzut în vedenie un tînăr mai frumos cu podoaba decît fiii omeneşti, dîndu-i lui 
în mîini un toiag şi zicîndu-i: "Averchie, în numele Meu acum să mergi și cu acest toiag să 
sfărîmi pe începătorii rătăcirii”. 


Sculîndu-se din somn, Averchie a cunoscut că însuşi Dumnezeu S-a arătat în vedenie, 
pentru că a simțit în inima sa o negrăită bucurie. Deci, umplîndu-se de rîvnă, s-a sculat şi, 
apucînd un lemn mare ce i-a venit la îndemînă - fiind încă întuneric, că era ca al nouălea ceas 
din noapte - a alergat la capiștea lui Apollo, în care cu o zi înainte fusese praznic mare și se 
aduseseră multe jertfe, pentru că acea capişte avea în ea mulţime de idoli mari, frumoşi și de 
mare preț. Ajungînd la capişte, a aflat ușile încuiate şi, lovind în uşi, îndată s-au deschis. A 
intrat în capişte şi întîi a început a lovi pe idolul cel mare al lui Apollo, apoi pe ceilalţi şi pe toţi 
i-a zdrobit şi i-a sfărimat în bucăți mici. Aceștia, fiind muţi și surzi, fără suflet și neputincioşi, 
nu au putut să se apere de Sfintul Averchie, nici să strige cînd îi sfărîma şi nu se auzea decît 
zgomotul ce se făcea din căderea la pămînt a idolilor şi din sfărîmarea lor. 


Atunci, deşteptîndu-se preoţii idoleşti care locuiau aproape de capişte şi auzind zgomot 
mare acolo, nu pricepeau ce este şi alergînd degrabă, au aflat pe zeii lor aruncaţi la pămînt și 
sfărîmaţi. Cînd au văzut pe Sfîntul Averchie călcînd cu picioarele rămăşiţele bucăţilor idolești 
şi sfărîmîndu-le cu lemnul ce-l avea în miini, s-au înfricoşat. lar Sfîntul Averchie, întorcîndu- 
se spre dînșii, le-a zis cu mînie: "Mergeţi la mai marii cetăţii şi la tot poporul şi să spuneţi că 
zeii voştri, îmbătîndu-se la praznicul ce li s-a făcut ieri, în noaptea asta s-au bătut și, căzînd la 
pămînt, s-au sfărîmat". Aceasta zicîndu-le sfîntul, s-a dus la casa sa, ca bărbatul cel tare care a 
biruit pe vrăşmaşii cei ce cu adevărat erau începătorii pierzării multor suflete omenești. 


Preoţii idoleşti îndată au alergat la mai marii cetăţii și le-au spus toate cele ce făcuse 
Averchie. Făcîndu-se ziuă, a străbătut vestea într-un ceas în toată cetatea despre fapta lui 
Averchie şi s-au strîns la capişte şi tot poporul cu căpeteniile sale şi, văzînd pe zeii lor zdrobiți 
şi sfărîmaţi în mici bucăţi şi aruncaţi la pămînt, s-au mirat. Apoi, umplîndu-se de mînie mare, 
strigau în multe feluri, zicînd: "Averchie să fie ucis”. Alţii răcneau: "Să-l trimitem la împărat, 
ca să a acolo chinurile cele vrednice după faptele sale”. Iar cei mai mulți strigau: "Să mergem 
să-i aprindem casa ca să ardă cu toţi casnicii săi”. Însă cei mari ziceau către popor: "Să nu 
îndrăzniți să aprindeți casa lui Averchie, pentru că de veți aprinde casa lui, ne temem să nu se 
aprindă toată cetatea, ci pe Averchie singur prinzîndu-l, să-l judecăm după lege, sau să-l 
trimitem pe el la cea mai aspră judecată". Astfel tulburîndu-se poporul şi vrînd să vină asupra 
casei lui Averchie, unii din vecinii săi, auzind aceasta, au alergat la casa lui şi l-au aflat învăţind 
pe credincioșii care se adunaseră la dînsul şi i-au spus despre toate cele auzite de la popor, că 
adică vor să vină asupra lui şi să-l prindă ca pe un făcător de rele. 


Auzind aceasta credincioşii, s-au temut şi cu rugăminte sfătuiau pe sfîntul lor păstor ca 
să iasă din casă şi să se ducă undeva, pînă ce se va potoli poporul. Dar sfîntul nu se temea și a 
zis: "Domnul a poruncit apostolilor Săi ca să propovăduiască cu îndrăzneală cuvîntul mîntuirii 


tuturor neamurilor, netemîndu-se de nimic; oare eu mă tem de cei ce se scoală asupra mea şi 
caută sufletul meu, pentru rîvna ce o am pentru Dumnezeul meu? Chiar de m-aș ascunde, fugind 
din mîinile oamenilor, oare cum voi scăpa din mîinile lui Dumnezeu? Ce loc mă va ascunde pe 
mine de Dînsul? Cu adevărat, fraților, nu se cade nouă a ne teme şi a ne ascunde, avînd pe 
Domnul ajutor şi păzitor al vieţii noastre, pentru Care este bine a pătimi, dar este mai plăcut a 
muri și mai folositor decît toată viaţa aceasta chinuită”. Acestea zicîndu-le, a ieşit din casa sa şi 
a mers în mijlocul cetății împreună cu credincioşii. Ajungînd la locul unde avea obiceiul a se 
aduna poporul, îi învăţa pe cei care erau acolo ca să cunoască pe adevăratul Dumnezeu, să 
înțeleagă înşelăciunea diavolească şi deşărtăciunea zeilor şi să se lepede de ea şi apoi să 
slujească cu credință Celui ce locuieşte întru cei de sus, Ziditorul tuturor. lar cineva dintre 
necredincioşi, alergînd la mai marele cetăţii și la tot poporul cel adunat la capiştea lui Apollo - 
şi care cîrteau pentru sfărîmarea idolilor - le-a spus că Averchie învață poporul credința 
creștinească în mijlocul cetății. Auzind acestea păgânii, s-au înfuriat și mai mult, căci nu numai 
pe idolii lor i-a sfărîmat, ci şi credinţa sa cea creştinească a îndrăznit a o propovădui pe faţă. 
Deci, au alergat la dînsul cu aprindere, scrîşnind din dinţi asupra lui şi vrînd să-l ucidă chiar în 
acelaşi loc. Erau acolo trei tineri de multă vreme îndrăciți şi pe cînd se apropia poporul de 
Sfîntul Averchie, deodată acei tineri îndrăciţi, tulburați fiind de diavoli, au început a grăi cu 
glas înfricoşat, încît pe toţi i-au înspăimîntat şi şi-au rupt hainele de pe ei, apoi au început a-şi 
rupe carnea cu dinții şi a-şi muşca mîinile. După aceea, căzînd la pămînt, s-au tăvălit, spumegînd 
şi adeseori slobozeau glas înspăimîntat, strigînd: "Averchie, jurămu-ne pe tine cu unul 
adevăratul Dumnezeu, pe Care Îl propovăduiești, să nu ne munceşti pe noi înainte de vreme”. 


De o spaimă înfricoşată ca aceasta împiedicîndu-se oamenii, au stat şi s-au întristat, 
privind la chinurile cumplite ale acelor tineri şi, auzind înfricoşata lor strigare şi țipătul, a căzut 
peste toţi spaima; apoi, liniștindu-se, priveau ce are să facă Averchie cu tinerii aceia, fiincă îl 
rugau pe ei diavolii ca să nu îi chinuiască. Sfîntul, făcînd rugăciune, a zis: "Părintele iubitului 
Tău Fiu, lisus, Cel ce ne ierți nouă păcatele, deşi cu miile ţi-am greşit şi ne împlineşti toate 
cererile cele de folos, la Tine acum mă rog, gonește diavoleasca năvălire de la tinerii aceștia, ca 
şi ei de acum să mergă pe calea poruncilor Tale, urmînd cele sfinte ale Tale, şi cu această 
minune, pe care o săvirşeşti întru dînșii, mulți să te cunoască pe Tine, Unul preaputernicul 
Dumnezeu și să se lipească de Tine şi să ştie că nu este altul afară de Tine". Astfel rugîndu-se 
Sfîntul Averchie către Dumnezeu, s-a întors spre tinerii cei chinuiți de diavoli şi, lovindu-i pe 
ei încetișor peste cap cu toiagul pe care îl avea în miini, le-a zis: "În numele Hristosului meu vă 
poruncesc vouă, diavolilor, să ieşiţi din tineri, nevătămîndu-i pe ei întru nimic". lar diavolii, 
strigînd cu mare glas, au ieşit şi tinerii zăceau la pămînt ca morţi. Apoi Sfîntul Averchie, 
apucînd pe fiecare de mînă, i-a ridicat de la pămînt şi s-au sculat sănătoşi şi întru pricepere și, 
căzînd înaintea sfîntului, i-au sărutat cinstitele lui picioare. 


Toate acestea văzîndu-le poporul, și-a schimbat mînia şi a strigat: "Unul este Dumnezeul 
cel adevărat, Acela pe Care Averchie Îl propovăduiește". Iar către Sfîntul Averchie au zis: 
"Omule al lui Dumnezeu, spune-ne nouă, oare ne va primi pe noi Dumnezeul tău, dacă ne vom 
apropia de Dînsul? Oare ne va ierta păcatele noastre cele fără de număr, de ne vom întoarce 
către EI? Deci, învaţă-ne pe noi cum să credem în EI". lar Sfîntul Averchie a început a-i învăţa 
pe ei cunoştinţa de Dumnezeu şi şi-a întins cuvîntarea pînă la al nouălea ceas din zi. Apoi a 
poruncit să fie aduși la el toţi neputincioşii şi i-a tămăduit pe ei cu numele lui lisus Hristos, 
punîndu-şi mîinile pe dînşii. Popoarele, ascultînd învăţătura lui şi văzîndu-i minunile, au crezut 
în Domnul nostru lisus Hristos şi au cerut Botezul de la Sfîntul Averchie. Iar el - de vreme ce 
acum era seară - a amînat botezul lor pentru a doua zi, poruncind tuturor să fie de față la Sfintul 
Botez. Apoi, a doua zi, adunîndu-se iarăşi la dînsul poporul, i-a dus pe ei în biserică şi i-a învăţat 
din învățătura creştină. După aceea, făcînd obișnuitele rugăciuni, a botezat în ziua aceea cinci 


sute de bărbaţi. În puţine zile nu numai cetatea aceea, ci şi cetăţile şi satele dimprejur le-a adus 
la credinţă și le-a împreunat prin Botez cu Dumnezeu. 


Străbătînd vestea despre dînsul pretutindeni, mulţi bolnavi din diferite şi depărtate locuri 
alergau la dînsul şi luau îndoită tămăduire, trupească și sufletească. Între cei care s-au tămăduit 
prin rugăciunile sfîntului a fost o femeie slăvită, cu numele Friella, mama lui Evxenian Poplion, 
antipatul Răsăritului. Friella, fiind oarbă și auzind că Sfîntul Averchie tămăduieşte multe şi 
felurite boli, a poruncit să fie dusă la el. Aflîndu-l învăţînd poporul, a căzut la picioarele lui, 
rugîndu-l ca să-i deschidă ochii ei. Iar sfîntul, avînd mai întîi grijă de luminarea ochilor ei cei 
sufleteşti, a întrebat-o de va crede în lisus Hristos, Cel ce a deschis ochii celui orb din naştere. 
După ce femeia a făgăduit că va crede, și neîncetat uda cu lacrimi picioarele lui, Sfîntul 
Averchie, rugîndu-se lui Dumnezeu, s-a atins de ochii ei şi a zis: "Iisuse Hristoase, lumina cea 
adevărată, vino şi deschide ochii roabei Tale”. Și îndată Friela a văzut şi s-a botezat de dînsul. 
Iar după botez a dat jumătate din averea sa în mîinile sfîntului ca s-o împartă la săraci, şi luînd 
multă învățătură de la dînsul, s-a întors la locul său. 


Fiul ei Evxenian Plopion, văzînd că maica sa și-a căpătat lumina ochilor și aflînd că 
numai Sfîntul Averchie, cu rugăciunile sale, i-a redat vederea, a vrut să-l vadă şi să-i dea 
mulțumire pentru tămăduirea maicii sale; iar sfîntul, învățind și pe Evxenian credința, l-a 
cîştigat şi pe el pentru Hristos. 


După aceasta, alte trei cinstite femei, avînd ochii orbi, s-au apropiat de sfîntul și, 
închinîndu-se lui, i-au zis: "Şi noi credem în lisus Hristos, pe care tu Îl propovăduieşti. Deci, 
ne rugăm ţie, deschide şi ochii noștri cei orbi, precum ai deschis pe ai Friellei". Iar sfîntul a zis 
către dînsele: "De credeți în adevăratul Dumnezeu, precum ziceţi, veţi vedea lumina Lui”. 
Zicînd acestea, şi-a ridicat ochii săi în sus şi a început a se ruga, iar cînd se ruga sfîntul, a venit 
din cer raza luminii celei negrăite, care coviîrșea strălucirea soarelui și a strălucit locul acela 
împrejur, unde se ruga Sfîntul Averchie şi toţi cei ce erau colo au căzut la pămînt, neputînd să 
vadă acea lumină, numai singure cele trei femei stăteau în preajmă. Cum s-a atins acea lumină 
de ochii acelor femei oarbe, îndată au și văzut și s-a dus strălucirea luminii cerești. Apoi sfîntul 
le-a întrebat pe femei: "Ce aţi văzut cînd s-au deschis ochii voştri?" Cea dintii a răspuns: "L- 
am văzut pe Dumnezeul Cel veşnic, atingîndu-se de ochii mei". A doua a zis: "Eu am văzut un 
tînăr frumos, atingîndu-se de ochii mei”. Iar a treia a zis: "Eu am văzut un prunc mic şi 
prealuminos, atingîndu-se de ochii mei". Auzind acestea sfîntul şi toți cei ce erau cu dînsul au 
lăudat pe Unul Dumnezeu în Treime, Cel ce face minuni preamărite. 


După aceasta Sfîntul Averchie, auzind că şi în cetăţile și satele din preajmă mulţi bolesc 
de felurite neputinţe, s-a dus cu ucenicii săi şi, urmînd Domnului său, umbla prin cetăţi şi prin 
sate, învăţînd cele pentru împărăţia lui Dumnezeu şi tămăduind pe cei neputincioşi. Mergînd la 
un loc care se numeşte Selişte, și-a plecat genunchii lîngă un rîu şi s-a rugat, zicînd: "Doamne, 
Îndurate, ascultă-mă pe mine, robul Tău şi dă darul locului acestuia, ca să curgă izvor de ape 
calde şi toți cei ce vor spăla într-însul să primească tămăduire de toate bolile şi rănile". Cînd a 
sfîrşit rugăciunea, s-a auzit deodată un tunet, cerul fiind senin şi toţi cei ce erau de față s-au 
înspăimîntat;, iar după tunet a curs un izvor de apă caldă în locul unde erau genunchii Sfîntului 
Averchie plecaţi la rugăciune. Apoi sfîntul a poruncit celor ce erau cu dînsul să sape gropi 
adînci, ca în ele să se adune apele calde. Tuturor bolnavilor le-a poruncit să se spele în apele 
acelea şi toţi cei ce se spălau cîştigau sănătate, cu ajutorul rugăciunilor cuviosului. 


Odată, vrînd să-l ispitească pe el diavolul, s-a prefăcut în chip de femeie şi s-a apropiat 
de el, cerîndu-i binecuvîntare. Căutînd sfîntul la fața necuratului și vrînd să se întoarcă, s-a 


împiedicat cu piciorul cel drept de o piatră care l-a vătămat şi i s-a făcut o rană la gleznă. Din 
cauza durerii stătea trist, ţinîndu-se cu mîna de acel loc unde era lovitura. Diavolul, rizînd, s-a 
schimbat iar în chipul său și a zis către sfîntul: "Să nu mă socotești că sînt din diavolii cei proşti 
ŞI nici pe care tu în multe feluri i-ai izgonit. Dimpotrivă, eu sînt mai-marele lor şi această rană 
de la mine ţi-a venit, căci tămăduind pe alţii de dureri să fii și tu bolnav”. Zicînd acestea 
diavolul, a intrat în unul din tinerii care stăteau înaintea sfîntului și a început să-l chinuie. Sfîntul 
Averchie, rugîndu-se lui Dumnezeu, a certat pe diavol şi l-a izgonit din tînăr. Apoi, diavolul 
ieşind, a strigat: "Multe rele îmi faci mie, Averchie și nu mă laşi să viețuiesc aici cu pace, dar 
mă voi sîrgui să-ți răsplătesc şi la bătrîneţele tale te voi sili să alergi la cetatea Romei”. 


Sfîntul, întorcîndu-se acasă, şapte zile n-a mîncat şi nici n-a băut, ci petrecea în post şi 
rugăciuni toată noaptea, rugîndu-se lui Dumnezeu să nu dea vrăjmaşului o putere ca aceea 
asupra lui, ca să meargă acolo unde ar voi să-l ducă. În a şaptea noapte i s-a arătat lui Domnul 
în vedenie, zicîndu-i: "Averchie, cu a Mea purtare de grijă vei merge la Roma, ca să fie şi mai 
bine cunoscut numele Meu acolo; deci nu te teme, căci darul Meu va fi cu tine”. Iar sfîntul, 
întărindu-se prin acea vedenie, a spus fraților cele ce a auzit de la Domnul, Care I s-a arătat lui. 
Apoi, nu după multă vreme, diavolul care se lăuda că va osteni în Roma pe Sfintul Averchie, a 
început cu viclenie să-şi arate fapta. 


În acea vreme împărat al Romei era Marc Aureliu şi el a făcut părtaş al împărăției sale 
pe Luchie Vera, pe care l-a logodit cu fiica sa Luchilia. Însă mai înainte de a se face nunta, a 
intrat diavolul în acea fecioară şi o chinuia, fiind amîndoi împărații, și tatăl şi logodnicul, într- 
o mare mîhnire pentru dînsa. Adunînd din toate părțile doctori înţelepţi, vrăjitori şi preoţi 
idoleşti, se îngrijeau de tămăduirea ei, dar nimic nu sporeau, ci din zi în zi îi era mai rău 
Luchiliei. Apoi a început diavolul dintr-însa a striga, zicînd: "Nimeni nu mă poate izgoni de 
aici, în afară de Cuviosul Averchie, episcopul lerapoliei”. Auzind aceasta împăratul Aureliu, 
tatăl acelei fecioare, a trimis îndată la antipatul său Evxenian Poplion, care era la răsărit, 
scrisoarea următoare: "Ştire s-a făcut stăpînirii noastre pentru un oarecare Averchie, episcopul 
lerapoliei, care este într-a ta stăpînire şi în credința creștinească este îmbunătățit bărbat, încît 
izgoneşte diavolii şi alte boli poate să tămăduiască; deci, noi, avînd trebuinţă de el, trimitem doi 
senatori de-ai noştri, Valerie şi Vasian, ca să-l aducă la noi cu toată cinstea. De aceea, poruncim 
cinstei tale să-l sfătuieşti pe el să vină degrabă la noi, căci vei avea din partea noastră nu puţină 
laudă". 


Asemenea scrisoare primind antipatul de la împărat, a mers la Cuviosul Averchie şi l-a 
rugat să meargă în Roma împreună cu solii împărăteşti. lar Sfîntul Averchie, aducîndu-și aminte 
că diavolul se lăuda că are să-l ostenească în calea cea lungă pînă la Roma, a zis întru sine: 
"Deşi te-ai sîrguit, vrăjmașule, a împlini ceea ce te-ai lăudat ca să faci, însă nu te vei bucura, 
pentru că am nădejde la Dumnezeu că nu-mi vei supăra bătrînețele, ci şi acolo voi sfărima 
grumazul tău cu puterea Hristosului meu, Care mi-a făgăduit în vedenie Darul Său". Pregătindu- 
şi toate cele de trebuință pentru călătorie, s-a sculat și a plecat, chemînd în ajutor pe 
Atotputernicul Dumnezeu. 


Pregătirea lui s-a făcut în acest chip: a luat puţină pîine, iar într-un burduf de piele a 
turnat puţin vin, untdelemn, oţet şi apă și le-a făcut să nu se amestece între ele, că atunci cînd îi 
trebuia vin pe cale, atunci din burduf numai vin curgea: iar cînd îi trebuia untdelemn, apoi 
numai untdelemn ieșea, iar cînd voia oţet, oțet scotea, la fel şi cu apa, şi așa, după trebuință, 
fiecare lichid curgea deosebit de celălalt, deşi toate erau în acelaşi burduf. Odată ucenicul lui, 
voind fără binecuvîntare să scoată unpahar de vin din burduf, îndată au curs toate lichidele 
amestecate: şi vin, şi untdelemn, şi oțet, şi apă, încît nu-i era cu putință să guste, iar el, 


înspăimîntîndu-se, a mărturisit sfîntului păcatul său şi a cerut iertare de la dînsul. Apoi, iarăși, 
cu binecuvîntarea fericitului, fiecare lichid curgea deosebit. 


După ce au ajuns la Roma, împăratul și femeia sa, Faustina, l-au primit cu cinste şi l-au 
dus la fiica lor care era chinuită de diavol. Văzînd aceasta pe Sfîntul Averchie, a rîs şi i-a zis: 
"Oare nu ţi-am spus, Averchie, că îți voi răsplăti supărarea mea şi că la bătrîneţele tale te voi 
sili ca să mergi în cetatea Romei?" Iar sfîntul i-a răspuns: "Cu adevărat este aşa, dar nicidecum 
nu te vei mîngiia cu aceasta, diavol blestemat". Apoi a poruncit ca fecioara să fie scoasă afară 
din palat. Pe cînd o scotea, diavolul se scutura nevoind să meargă. Însă fecioara, fiind dusă cu 
sila, a început diavolul a o arunca la pămînt şi a o bate. Atunci Sfîntul Averchie, ridicîndu-şi 
ochii în sus, a făcut rugăciune către Dumnezeu pentru tămăduirea fecioarei care pătimea, iar 
diavolul a început a striga: "Juru-te pe tine, cu însuşi Hristosul tău, ca să nu mă trimiţi în adînc, 
nici în alt loc oarecare, ci să merg acolo unde am fost mai înainte de a fi aici”. lar sfîntul i-a 
răspuns: "Vrăjmaşule, să mergi la tatăl tău satana, iar pentru că mi-ai ostenit bătrînețele mele 
pînă aici, să ai și tu parte de osteneală și să nu te întorci nepedepsit aici". Și era acolo înaintea 
palatului o piatră foarte mare, pe care numai o muțime de oameni abia putea s-o mişte din loc. 


Spre acea piatră arătînd sfîntul cu mîna, a zis către diavol: "Ție îți poruncesc, diavole, 
cu numele Domnului mei lisus Hristos, ca să duci piatra asta pînă în patria mea, în cetatea 
lerapoliei, şi să o aşezi lîngă porţile dinspre miăzăzi". lar diavolul, ca un rob predat şi legat cu 
Jurămînt, ieşind din fiica împăratului, a luat piatra aceea şi, suspinînd din greu, a dus-o prin 
văzduh pe la locul numit Ipodromiul. Mulţi oameni au văzut, cu mare mirare, piatra aceea ce o 
ducea prin văzduh şi au auzit pe diavolul suspinînd cu glas mare, dar nu au putut să-l vadă. lar 
diavolul, ducînd piatra în lerapole, a aruncat-o în acel loc unde îi poruncise Sfîntul Averchie. 
Locuitorii lerapoliei, cînd au văzut piatra căzînd ca de năpraznă din văzduh, s-au mirat foarte 
tare, neștiind taina, pînă cînd s-a întors sfîntul înapoi la dînşii. 


Fiica împăratului, fiind eliberată de diavolul care o chinuia, zăcea la picioarele Sfîntului 
Averchie ca o moartă. lar Faustina, împărăteasa, socotind că fiica ei a murit, a început să plîngă. 
Apoi sfîntul, întinzînd mîna, a ridicat-o pe fecioară, care acum era sănătoasă şi cu mintea 
întreagă. Atunci s-au bucurat foarte mult părinţii ei şi toată casa împărătească s-a veselit de 
tămăduirea fiicei împăratului. Îndată părinţii ei au trimis cu bucurie vestitori la ginerele lor, 
Luchie Verul, care era atunci în război împotriva parților, înștiințindu-l de însănătoşirea 
logodnicei lui. Apoi i-au dat sfîntului daruri și l-au întrebat ce-i mai trebuie, făgăduindu-i să-i 
dea toate cele ce va voi. Dar el n-a luat nici aur, nici argint, nici vreo altă avere, pentru că zicea; 
"Nu are nevoie de bogăție cel pentru care pîinea și apa este ca o masă împărătească sau ca un 
banchet mare și ospăț îmbelşugat". Însă el a cerut aceste două lucruri: cel dintii lucru cerut a 
fost ca să li se dea creştinilor săraci din lerapoli, din daniile împărăteşti ce se luau în fiecare an, 
cîte trei mii de măsuri de grîu - căci atunci toţi oamenii din lerapole credeau în Hristos, iar al 
doilea lucru pe care l-a cerut sfîntul de la împărat a fost să se poruncească a se zidi, cu cheltuială 
împărătească, băi la apele cele calde, pe care el cu rugăciune le scosese la suprafaţă, spre 
tămăduirea bolnavilor. Și îndată împăratul i-a făgăduit că îi va îndeplini cu bucurie amîndouă 
lucrurile cerute, dîndu-i şi înscris pentru aceasta. 


Petrecînd el cîtăva vreme în Roma și întărind în credinţă Biserica lui Hristos, 1 s-a arătat 
în vedenie Domnul, zicîndu-i: "Se cade ţie, Averchie, ca să mergi în Siria, ca şi acolo să 
propovăduieşti numele Meu, să întărești Biserica Mea şi să tămăduieşti mulțime de bolnavi”. 
Averchie, după vedenia aceea, îndată a rugat pe împărat ca să-l slobozească, dar el nu voia, 
temîndu-se ca nu cumva în lipsa lui să se întoarcă iarăși vrăjmașul în fiica lor. lar Averchie i-a 


spus să nu se teamă, încredințindu-l că diavolul nu se va întoarce şi împăratul abia i-a dat drumul 
sfîntului. Apoi s-a urcat în corabie, care a plutit spre părțile Siriei. 


Mai întîi a fost în Antiohia, apoi s-a dus la Apamia şi în cetățile cele dimprejur, aducînd 
pace Bisericilor celor tulburate de ereticii marchioniți. Apoi, trecînd Eufratul, a cercetat 
Bisericile din Nisibe şi din toată Mesopotamia. De acolo a mers în Cilicia şi Pisidia, apoi a 
trecut la Sinad, mitropolia Frigiei. Prin toate țările şi cetăţile acelea a adus mult folos Bisericii 
lui Dumnezeu, pe mulți credincioși i-a întors la credință, pe eretici i-a ruşinat şi i-a izgonit, pe 
credincioşi i-a întărit în credinţă, a povăţuit pe cei rătăciți la calea cea bună, duhurile cele 
diavolești din oameni le-a gonit şi multe feluri de neputinţe ale bolnavilor a tămăduit; drept 
pentru care a fost numit de toţi întocmai cu apostolii, pentru că nimeni n-a înconjurat aşa de 
multe țări şi cetăți ca el, afară de apostoli. 


Astfel, arhiereul Averchie a răspîndit slava lui Hristos Dumnezeu şi a propovăduit 
mîntuirea oamenilor. Apoi s-a întors la scaunul său. Auzind poporul lerapolei că păstorul lor se 
întoarce la dînşii şi că este aproape de cetate, au alergat toţi în întîmpinarea lui, mici şi mari, 
bărbaţi, femei şi copii şi cu bucurie negrăită căzînd înaintea lui, ca şi copiii înaintea tatălui, se 
învredniceau de binecuvîntarea sfîntului, pe care de mult îl doreau. Apoi Sfîntul Averchie, 
intrînd în biserica din cetate şi şezînd pe scaunul său, a dat pace tuturor şi i-a învățat multe. 
Astfel a adus mare bucurie norodului, prin venirea lui, dar mai ales săracilor, căci pentru 
hrănirea lor avea scrisoarea împărătească, care poruncea ca țăranii să ia pe fiecare an trei măsuri 
de grîu din dările împărăteşti ce se adunau. Astfel s-a luat acel grîu în toți anii, pînă la Iulian 
Paravatul, care a stricat acel aşezămînt împărătesc şi scrisoarea ce o adusese sfîntul. Apoi s-au 
clădit și băi la apele acelea calde, prin poruncă împărătească şi prin sîrguința Sfîntului Averchie. 


Cuviosul Averchie a petrecut ceilalți ani ai vieţii sale întru cuvioşie şi dreptate, și bine 
întreținîndu-şi turma, s-a apropiat de sfîrşitul vieţii sale, despre care a ştiut mai înainte de vreme. 
Pentru că i s-a arătat Domnul în vedenie, zicîndu-i: "Averchie, acum este aproape vremea să te 
odihnești după ostenelile tale". Iar Averchie şi-a chemat turma şi a spus că viaţa lui se sfirşeşte. 
Dînd obişnuitul său cuvînt de învățătură, pe toți îi învăţa să stăruie în credință, în nădejde 
neîndoită şi în dragoste nefăţarnică. Apoi şi-a gătit mormîntul şi, dînd tuturor pace şi 
binecuvîntare, și-a dat sfîntul său suflet în mîinile Domnului. Aşa s-a sfîrșit Sfîntul Averchie, 
cel întocmai cu apostolii, avînd şaptezeci şi doi de ani. Plîngînd mult pentru el tot poporul 
lerapoliei, au îngropat cinstitul lui trup cu mare cinste. Piatra aceea, care prin porunca lui se 
adusese de la Roma, au pus-o cu mare osteneală pe mormîntul cuviosului, cu ale cărui rugăciuni 
multe tămăduiri se făceau la mormînt și la apele calde, pe care singur le-a scos la suprafaţă prin 
rugăciuni, prin care şi nouă pururea să-Şi verse Domnul mila Sa în veci. Amin. 


In această zi mai facem şi pomenirea celor şapte sfinți din Efes: Maximilian, lamvlih, 
Martinian, Dionisie, Antonin, Constantin şi loan. Să se vadă viaţa lor în ziua a patra a lunii 
august. 


Tot în această zi mai facem pomenirea sfinților mucenici Alexandru episcopul şi leraclie 
ostaşul, precum şi a celor patru femei: Ana, Elisabeta, Teodora şi Glicheria, care de sabie s-au 
săvîrşit. 


51. VIAŢA ŞI PĂTIMIREA SFÎNTULUI APOSTOL IACOB, FRATELE 
DOMNULUI DUPĂ TRUP 


(23 OCTOMBRIE) 

Sfîntul lacov a fost fiul Sfîntului losif, logodnicul Preacuratei Fecioare. Din tinerețele 
sale, iubind viaţa aspră, niciodată n-a mîncat bucate sau untdelemn, ci numai pîine. De 
asemenea, nici vin sau vreo altă băutură alcoolică n-a gustat, decît numai apă. În baie n-a intrat 
şi toată odihna trupească a lepădat-o, apoi pe trup avea întotdeauna o haină aspră de păr şi toate 
nopțile le petrecea în rugăciuni, dormind foarte puţin iar din pricina deselor plecări de genunchi 
se asprise pielea ca a cămilelor. Apoi a păzit curăţia fecioriei sale fără de prihană, pînă la sfîrșit. 
Pentru că el se numea fratele Domnului, iată ce se scrie: "Că Iosif, logodnicul fecioarei Maria, 
Născătoarea de Dumnezeu, avea patru feciori cu femeia lui cea dintîi pe care o chema Salomeea, 
fiica lui Agheu, fratele lui Zaharia preotul, tatăl lui loan Botezătorul. Acești feciori erau: Iacov, 
Simion, luda şi losi. Mai avea şi trei fiice: Estir, Maria şi Solomeea, care era femeia lui Zevedeu 
şi mama apostolului loan Cuvîntătorul de Dumnezeu. Murind Salomeea, femeia lui cea dintii, 
Iosif trăia cu multă înțelepciune, crescîndu-și copiii săi în frica Domnului şi întru învățătura 
poruncilor Legii. Și lui Iosif, ca unui bătrîn înțelept, preoții i-au logodit pe Fecioara Maria, din 
care S-a născut Fiul și Cuvîntul lui Dumnezeu-Tatăl, mai presus de fire. Iosif ţinea loc de tată 
Domnului nostru Iisus Hristos, cum era numit de mulți care nu ştiau taina întrupării Fiului lui 
Dumnezeu și care era socotit ca bărbat al pururea Fecioarei Maria, Născătoarea de Dumnezeu. 


Pentru aceasta iudeii, mirîndu-se, ziceau: "Nu este Acesta feciorul lui Iosif, teslarul? Oare nu 
se numeşte mama Lui Maria şi fraţii Lui Iacob, Simon, Iuda şi losi? Și surorile lui nu sînt toate 
trei la noi?". Deci, Mîntuitorul nostru este socotit ca unchi al apostolului loan, Cuvîntătorul de 
Dumnezeu, care era fiu al Salomeei, fiica lui Iosif, logodnicul. De aceea se numea Domnul fiul 
lui Iosif şi frate după trup al fiilor acestuia, pentru că împreună cu ei a viețuit. Pentru aceea și 
Iacov s-a numit fratele Domnului după trup. lar cînd s-a întrupat Hristos Domnul și Preacurata 
Fecioară, Născătoarea de Dumnezeu, a fugit cu dînsul în Egipt, atunci şi lacob a fugit cu dînşii, 
călătorind împreună cu Maica Domnului şi cu Sfîntul Iosif, tatăl lui. 


Ajungînd dumnezeiescul prunc lisus Hristos la vîrsta desăvîrşită și învăţînd pe popoare 
Împărăţia lui Dumnezeu, dovedind că EI este adevăratul Mesia, Sfîntul Iacov a crezut în EI şi, 
ascultînd dumnezeieştile Lui cuvinte, mai mult s-a aprins cu inima spre dragostea lui 
Dumnezeu, începînd a duce o viață mai aspră. Acum avea şi dînsul de la Domnul său 
împrumutul dragostei, care a fost dovedită prin faptul că după patima cea de bunăvoie şi 
învierea Domnului, S-a arătat întîi lui Iacov, iubitul Său frate, apoi celorlalți Apostoli. De acest 
lucru pomenește Pavel, zicînd: "Iar după aceea s-a arătat lui Iacob, apoi tuturor apostolilor”. De 
toți a fost numit Sfîntul Iacov drept, căci toți vedeau viața lui cea bună şi plăcută lui Dumnezeu, 
fund numărat în ceata celor șaptezeci de apostoli. Apoi însuşi Domnul nostru lisus Hristos, 
aşezîndu-l episcop, l-a învăţat sfinţita lucrare. Acestui întîi arhiereu și păstor i s-a încredinţat 
biserica Ierusalimului cea din nou luminată. Acesta a alcătuit mai întâi şi a scris Liturghia, fiind 
povăţuit de Sfîntul Duh, Liturghie pe care, mai tîrziu Sfîntul Vasile cel Mare, apoi Sfîntul loan 
Gură de Aur, pentru neputinţa omenească au scurtat-o. 


Sfîntul Iacob, păscînd turma lui Hristos în Ierusalim, pe mulți evrei şi elini i-a întors la 
Domnul prin învăţătura sa şi i-a povăţuit la calea cea dreaptă. Apoi a scris soborniceasca 
epistolă către cele douăsprezece seminţii ale lui Israel, pline de învățătură insuflată de 
Dumnezeu și foarte folositoare, cu care se laudă toată Biserica lui Hristos, îndemnîndu-se la 
credinţă şi la fapte. Iar pentru viaţa sa cea îmbunătăţită, Sfîntul Iacob avea mare cinste de la 
toți, nu numai de la credincioși, ci şi de la necredincioși, pentru că arhierei evrei, cei ce intrau 
în Sfînta Sfintelor numai o dată într-un an cînd săvîrşeau slujbe, pe Sfîntul Iacov adeseori nu-l 
opreau să intre acolo și să se roage. Pentru că vedeau viaţa lui cea curată şi neprihănită, de aceea 
i-au mai dat un nume nou Obli sau Ofli, adică îngrădire sau, întărire oamenilor, sau decît toţi 
mai drept îl numeau pe el. 


Drept aceea, sfîntul intra în Sfînta Sfintelor nu numai ziua, ci şi noaptea şi, căzînd cu 
fața la pămînt, aducea rugăciuni cu plîngere lui Dumnezeu, pentru toată lumea. EI era iubit de 
tot poporul pentru sfințenia sa, încît mulți iudei dintre cei mai bătrîni au crezut învățătura lui și 
toți cu plăcere îl ascultau şi se adunau la dînsul, unii ca să asculte cuvintele lui, iar alţii dorind 
să se atingă de marginea hainelor lui. În acea vreme era arhiereu Anan. Văzând fariseii şi 
cărturarii că tot poporul ascultă învăţătura lui lacov şi că mulți se întorc la Hristos, au început 
din invidie a se înfuria împotriva sfîntului şi gîndeau rău despre dînsul, vrînd ca să-l ucidă. Deci, 
s-au sfătuit să-l roage ca să întoarcă poporul de la Hristos şi dacă n-ar vrea să facă aceasta, 
atunci să-l ucidă. 


Sosind praznicul Paștelui, cînd poporul din toate cetăţile și laturile s-au adunat în 
Ierusalim - iar Fest, care a izbăvit pe Pavel din mîinile iudeilor şi l-a trimis la Roma, murise şi 
încă nu venise de la Roma alt stăpînitor în locul lui - atunci cărturarii şi fariseii au înconjurat pe 
Sfîntul Iacov în biserică, zicîndu-i: "Rugămu-ne ţie, dreptule, ca în ziua aceasta de praznic, în 
care s-a adunat de pretutindeni mulțime de popor, să faci o învățătură către toți, întorcîndu-i pe 
ei de la credinţa în lisus, prin care s-au înşelat mulți, numindu-L pe Dînsul Fiul lui Dumnezeu 


ŞI să-i înveţi pe ei să nu se rătăcească, căci noi toți te cinstim pe tine şi cu tot poporul te ascultăm 
şi mărturisim pentru tine cum că tu iubeşti adevărul şi nu cauţi în față; deci, să sfătuieşti pe 
popor, ca să nu se înșele cu lisus Cel răstignit. Rugămu-ne ţie, ridică-te pe aripa cea înaltă a 
bisericii, ca toți să te poată vedea şi auzi, căci precum vezi este multă lume, adunată din toate 
părțile”. 


Acestea zicîndu-le, au suit pe lacob pe aripa bisericii, iar ei au strigat către dînsul cu 
mare glas: "Prea dreptule bărbat, noi toţi sîntem datori a te asculta, spune-ne nouă adevărul, 
cum înţelegi tu învățătura lui lisus Cel răstignit, căci popoarele noastre rătăcesc în urma Lui”. 
Iar sfîntul cu glas mare a zis: "Ce mă întrebaţi pentru Fiul Omului, Care de voie a pătimit, S-a 
răstignit, S-a îngropat şi a treia zi S-a sculat din mormînt? lată, El acum șade în ceruri, de-a 
dreapta Puterii celei preaînalte şi iarăşi va veni pe norii cerului, ca să judece viii şi morții”. 
Aceste cuvinte auzindu-le popoarele, s-au bucurat foarte mult de mărturia lui Iacov, care a spus- 
o pentru lisus Hristos şi au strigat într-un glas: "Mărire lui Dumnezeu! Osana Fiului lui David!". 
Iar fariseii şi cărturarii au zis: "Rău am făcut dîndu-i voie lui Iacov să grăiască pentru lisus, căci 
iată, popoarele mai mult s-au tulburat". Evreii, umplîndu-se de răutate, l-au aruncat de pe aripa 
bisericii, pentru înfricoşarea poporului, ca să se teamă şi să nu creadă cuvintele lui lacob. Apoi 
au răcnit foarte tare, zicînd: "Oh! Oh! dreptul s-a înșelat!" 


Sfîntul Iacob, căzînd de la înălţime, s-a rănit greu, dar încă era viu, și, ridicîndu-se în 
genunchi, şi-a înălțat mîinile sale şi se ruga, zicînd: "Doamne, iartă-le lor păcatul acesta, că nu 
ştiu ce fac”. Iar ei au aruncat cu pietre asupra lui şi îl răniră și mai mult. Apoi un preot din fiii 
lui Rahav a strigat: "Încetaţi, ticăloşilor, ce faceți? Dreptul se roagă pentru voi, iar voi îl ucideţi 
pe el?" Atunci îndată un om, alergînd cu un lemn, s-a repezit la sfînt şi, lovindu-l cu toată 
puterea în cap, l-a zdrobit, încît i-au ieșit creierii. Și întru această mucenicească pătimire şi-a 
dat duhul. Iar sfîntul său trup a fost îngropat acolo, aproape de biserică. Credincioşii l-au plîns 
mult pe dînsul, căci a fost episcop în Ierusalim treizeci de ani, iar la şaizeci şi şase de ani ai 
vieții sale a pătimit pentru Hristos Domnul, Căruia, împreună cu Tatăl şi cu Sfîntul Duh, se 
cuvine cinste și slavă, în vecii vecilor. Amin. 


52. POMENIREA SFÎNTULUI ȘI FERICITULUI IACOB DE LA 
BOROVIȚCHI 


(23 OCTOMBRIE) 

Patria cea de jos a fericitului Iacob şi nașterea sa, unde şi din cine s-a născut, nu se ştie 
de noi, tăinuindu-se prin dumnezeiască voire; pentru aceea, ca să știm cu încredințare că sfinții 
lui Dumnezeu nu caută patria cea de jos, ci pe cea de sus, nu cu seminţia neamului pămîntesc 
se laudă, ci se sîrguiesc a fi într-o ceată cu locuitorii cei cereşti, se laudă nu cu tatăl cel trupesc, 
ci cu cel duhovnicesc, cu Bunul Dumnezeu Care este pretutindeni. Ştim că acest vrednic făcător 
de minuni, deși a avut naștere trupească, a petrecut cu viață duhovnicească, arzînd cu duhul şi 
slujind Domnului; deşi în trup material a fost, a avut mintea celor spirituali, adică a avut pe 
sfinții îngeri împreună-vieţuitori şi împreunăvorbitori; deși a locuit pe pămînt, însă prin 
dumnezeiască vedenie stă înaintea lui Dumnezeu Care petrece în ceruri, făcîndu-se întru toateca 
o slugă a lui Dumnezeu, fiind credincios în răbdare multă, în necazuri, în primejdii, în nevoi, în 
ostenelii, în privegheri și în posturi. 


Sfîrşindu-și alergarea vremelnicei vieți, celei cu multe necazuri, sufletul lui cel drept, 
împodobit prin fapte bune ca o mireasmă, a fost dus de îngerii lui Dumnezeu în cămara 
Mîntuitorului. lar trupul cel cinstit creştinește a fost pus în raclă şi, sosind vremea preamăririi 
sfîntului, racla cu cinstitele lui moaşte au fost duse în stăpînirea Novgorodului, în apropiere de 
satul care se numea Boroviţchi, fiind purtate pe o bucată de gheaţă pe rîul ce curgea pe acolo, 
care se numea Nistea, plutind împotriva curentului apei către ţărmul Boroviţchiului. Aceasta s- 
a întîmplat cu dumnezeiască voie, în marțea săptămînii celei luminate. Oamenii care locuiau 
acolo, fiind cuprinşi de îndoială, nu au primit de la început moaștele făcătoare de minuni ale 
multplăcutului lui Dumnezeu, ci, nesuferindu-le şi legîndu-le cu funia, le-au dat înapoi pe rîu. 
Însă moaștele făcătoare de minuni iarăși s-au întors la cei ce le-au lepădat, plutind către același 
loc. Dar nici așa nu au putut oamenii care locuiau acolo să vină la cunoştinţa minunii care se 
făcuse, căci racla plutea cu moaștele împotriva curgerii rîului şi iarăşi au lepădat-o. Deci, s-au 
lipsit de comoara cea dată de Dumnezeu şi pe care ei n-o primeau. De vreme ce poporul care 
locuia acolo era simplu şi, nu din răutate, ci din neştiință făcea toate acestea, lesne li s-a iertat 
lor ceea ce făcuseră. Pentru aceasta, a treia oară plutind sfintele moaște la locul ce s-a zis mai 
înainte, fericitul făcător de minuni s-a arătat în vis unor cinstiţi și cucernici bărbaţi, zicîndu-le: 
"Pentru ce, drepteredincioşilor, iubitori ai creștinătății, nu mă primiți pe mine care sînt creştin 
în Hristos cu dreaptă credinţă? Oare pentru neştiința numelui meu? Dacă vă trebuie să-l ştiţi pe 
acesta, aflaţi că eu mă numesc Iacov, primitorul numelui lui Iacov, fratele Domnului". 


Aceste cuvinte auzindu-le în vedenie din fericita gură a cuviosului, îndată ce s-au sculat 
din somn, s-au umilit şi, spunîndu-le celorlalți oameni, îndată au alergat cu mult popor la locul 
unde tîrîse cu îndrăzneală sfintele moaşte ale cuviosului Iacov, căutîndu-le cu dinadinsul iar 
cînd le-au aflat, s-au veselit. Apoi l-au scos cu cucernicie din apă la marginea rîului şi, punîndu- 
le în aceeaşi raclă cu cinste, au aşezat împrejurul ei copaci şi s-au dus de acolo. 


Preabunul Dumnezeu, preamărind pe plăcutul Său, a dat putere sfintelor lui moaşte de 
a face minuni, tămăduind multe neputinţe, lucrul pe care văzîndu-l oamenii, au dat mulțumire 
Preamilostivului Dumnezeu, Cel ce le-a trimis un doctor ca acesta, fără de plată. Iar pe cuviosul 
făcător de minuni şi tămăduitor de boli l-au cinstit şi, vrînd să-l pună la loc de cinste, au mers 
la Prea Sfinţitul Teodosie, arhiepiscopul marelui Novgorod, şi i-au spus toate minunile care se 
făceau cu vrednică încredințare. Iar el îndată a înștiințat prin scrisoare pe Înalt Prea Sfinţitul 
Macarie, mitropolitul a toată Rusia şi, luînd sfat bun de la dînsul, degrabă a cercetat cu 
dinadinsul minunile sfîntului de la cei ce cîştigaseră tămăduiri de neputinţele lor. Dovedindu- 
se toate adevărate şi nemincinoase, a trimis pe Constantin, egumenul de la mănăstirea Nașterii 
Maicii Domnului, Născătoarea de Dumnezeu, cu preoți şi diaconi, în satul Boroviţchi, şi au 
mutat cu evlavie cinstitele şi de minuni făcătoarele moaşte ale sfîntului şi dreptului Iacob, în 
biserica cea nouă a Pogorîrii Sfîntului. 


Moaştele au fos aşezate la uşa dinspre miazăzi a bisericii, în anul de la zidirea lumii 
7053 (sau în anul 1545 după Hristos), în ziua a douăzeci şi treia a lunii octombrie. În acestă zi 
s-a hotărît să se prăznuiască pomenirea cea de peste an a fericitului de minuni făcător, întru 
slava Celui preamărit între sfinţi, a lui lisus Hristos Dumnezeul, în veci. Amin. 


53. PĂTIMIREA SEÎNTULUI MUCENIC ARETA ŞI A CELOR 
ÎMPREUNĂ CU DÎNSUL 


(04 OCTOMBRIE) 


Cînd în pămîntul grecesc domnea Iustin, iar în Etiopia domnea Elezvoi, împărații cei 
drepteredincioşi şi buni, în acea vreme în Arabia, care demult se numea Sava, iar acum se 
numește pămîntul omeriţilor, s-a ridicat un împărat fărădelege, anume Dunaan, evreu 
necredincios, hulitor al numelui lui lisus Hristos şi mare vrăjmaş al credincioşilor, care avea pe 
toți sfetnicii, slujitorii şi ostașii săi, ori evrei, ori păgîni, care se închinau soarelui, lunii şi 
idolilor. Aceasta se sîrguia să izgo-nească pe toţi creștinii din împărăţia lui şi să piardă din 
pămîntul omeriţilor pomenirea preamarelui nume al lui isus Hristos. EI prigonea mult Biserica 
lui Dumnezeu, chinuind şi ucigînd pe credincioşii care nu se supuneau poruncii lui şi nu voiau 
să țină legea lui. 


Auzind despre aceasta Elezvoi, împăratul Etiopiei, precum că Dunaan a poruncit în țara 
sa prigoană asupra creştinilor, s-a mîniat foarte tare şi, adunîndu-şi ostaşii, a pornit asupra 
acestuia cu război. După multe lupte, l-a biruit şi, făcîndu-l tributar, s-a întors în pămîntul său. 
Iar Dunaan, după puțină vreme, iarăși s-a sculat asupra lui Elezvoi, nesocotind aşezămîntul ce 
se făcuse şi, adunîndu-și toată puterea sa, a pierdut pe toți ostașii lui Elezvoi, care erau lăsaţi ca 


să păzească cetățile şi mai mult s-a înarmat asupra creştinilor. A poruncit pretutindeni ca 
creștinii ori să primească credinţa evreiască, ori să fie ucişi fără milă. 


În împărăţia lui nu era nimeni care să îndrăznească a mărturisi pe Hristos, decît numai 
într-o cetate care se numea Negran, numai acolo se slăvea numele lui lisus Hristos. Acea cetate 
mare şi cu mult popor era sub stăpînirea lui Dunaan. Acolo a strălucit sfinta credință din vremea 
cînd Constantie, fiul marelui Constantin, trimitea solii săi la locuitorii din Sava, care acum se 
numesc, după cum s-a zis mai sus, omeriţi, trăgîndu-şi seminția lor din Hettura, femeia lui 
Avraam. Ajungînd acolo bărbaţii cei de Dumnezeu înțelepţiți şi îmbunătățiți, trimişi de la 
împăratul Constantie, care au împăcat pe împăratul acelei țări cu daruri, acei soli au învăţat pe 
oameni credința în lisus Hristos şi au zidit biserici. De atunci înflorea dreapta credință în Negran 
şi sporea învățătura creștinească, se îmulţeau cetele monahicești, se zideau mănăstiri şi întru 
toate rînduielile se păzea curăția. În sfîrșit, sporeau credincioșii întru multe bunătăţi. Apoi aceia 
nu lăsau pe nici unii de altă credinţă să locuiască între dînșii, nici elini, nici evrei, afară numai 
de ei singuri care se aflau acolo ca fiii unei maici, ai soborniceştii şi apostoleştii biserici, 
viețuind cu dreaptă credință și cu cinste. 


Zavistuind diavolul dreapta credință a numiţilor locuitori, a înarmat asupra lor pe 
Dunaan evreul, care, auzind că creştinii din cetatea Negran nu se supun poruncii lui şi nu voiesc 
să ţină cu dînsul, a pornit asupra lor cu toată puterea sa, plănuind două lucruri: să-i piardă pe 
creștinii din stăpînirea sa și să mîhnească prin pierderea creştinilor pe Elezvoi, împăratul 
Etiopiei. Drept aceea, ajungînd la cetate, a înconjurat-o cu mulțime de ostaşi şi a săpat cetatea 
împrejur, crezînd că o va cuceri degrabă şi pe cei ce viețuiau într-însa să-i ucidă fără cruțare. El 
zicea către cetăţeni: "De voiţi să cîştigați de la mine milă și să rămîneți vii, aruncaţi jos semnele 
cele blestemate - așa numea ticălosul sfintele cruci - pe care le-aţi înălțat pe vîrfurile bisericilor 
celor înalte și vă lepădaţi de Cel răstignit pe lemn". 


Purtătorii de arme împărăteşti umblau împrejurului cetăţii, strigînd: "Supuneţi-vă 
împăratului, ca să rămîneţi vii şi să luați daruri de la dînsul, iar dacă nu vreţi, de foc şi de sabie 
veţi pieri". Însuşi Dunaan, deschizîndu-şi gura, clevetea pe Hristos şi pe creștini cu limbă 
hulitoare de Dumnezeu, zicînd: "Cîţi necurați creştini am pierdut, cîți preoți şi monahi am ucis 
cu sabia, cîți am ars cu foc şi pe nici unul n-a izbăvit Hristos din mîinile mele, pentru că nici 
Hristos n-a putut să Se izbăvească din mîinile celor ce L-au răstignit şi acum am venit la voi, 
ca, ori să vă lepădați de Hristos, sau desăvirşit să vă pierd”. lar cetățenii îi răspundeau: 
"Îndrăzneşti mult, o, împărate, cu limba ta, asupra Atotputernicului Dumnezeu. Te asemene cu 
Rampsak, voievodul lui Senaherim, care a grăit cu mîndrie către lezechiel: "Să nu te înalțe pe 
tine Domnul Dumnezeul tău spre Care nădăjduieşti”. Dar n-a fost fără pedeapsă acea hulă, că 
într-un ceas cîte mii de ostaşi a pierdut, bine ştii. Deci, fereşte-te să nu se întîmple tot așa şi ţie, 
care huleşti pe Domnul nostru Iisus Hristos, Fiul lui Dumnezeu cel Atotputernic şi înfricoşat, 
Acela care ia sufletele boierilor şi pe tine poate să te sfărîme şi să-ți prefacă în țărînă mîndria ta 
cea multă și de Dumnezeu hulitoare. Te lauzi ca, ori să ne întorci pe noi de la Hristos, ori să ne 
pierzi cu totul. Cu adevărat, mai degrabă vei putea să ne pierzi, decît să ne întorci de la Hristos, 
Mîntuitorul nostru, pentru Care noi toţi sîntem gata să murim". 


Împăratul, nesuferind să audă asemenea cuvinte, cu mai mare furie s-a mîniat şi a năvălit 
cu toate puterile asupra cetăţii. Socotea că de nu va lua cetatea cu război, apoi are s-o chinuiască 
cu foame, ţinînd-o înconjurată multă vreme. Apoi, aflînd împrejurul cetăţii foarte mulți creştini 
prin sate și prin pustii şi, prinzîndu-i, i-a pierdut în multe feluri, iar pe alții i-a dus în robie, 
silindu-i ca să ia cetatea. Însă creştinii, apărîndu-se cu tărie dinlăuntru, îi biruiau pe păgâni. 


Silindu-se împăratul cu puterile sale, în tot chipul, n-a reuşit să ia cetatea, nici să-i 
omoare cu foametea, căci ei aveau hrană îndestulată pentru mulți ani. Nelegiuitul, nădăjduindu- 
se în aşteptarea sa, s-a gîndit să-i înşele pe creştini cu un meșteșug subţire şi a trimis pe cineva 
în cetate, zicînd cetățenilor cu jurămînt: "Nu voi face strîmbătate vouă, nici vă voi întoarce pe 
voi de la credinţa voastră, dar cer de la voi numai obișnuita danie cu care îi sînteți datori 
împăratului vostru. De aceea, să-mi deschideţi cetatea ca să intru s-o văd şi apoi să iau dania 
obişnuită de la voi. Mă Jur pe Dumnezeu şi pe Lege că nu vă voi face vouă nici un rău cît de 
MIC, Ci vă voi lăsa în pace ca să viețuiți în credinţa voastră”. lar cetățenii i-au răspuns: "Noi, 
creștinii, am învăţat din Sfintele Scripturi ca să ne supunem împăratului şi să ne plecăm 
stăpînitorilor, deci de vei face aşa precum ne făgăduieşti nouă cu jurământ, că nu ne vei face 
nedreptate, nici nu ne vei întoarce de la Domnul nostru lisus Hristos, îţi vom deschide cetatea 
şi vei intra ca un împărat şi îţi vei lua de la noi obişnuita dajdie, iar de ne vei face vreun rău, 
Dumnezeu, Cel ce aude jurămintele tale, să-ți răsplătească ție degrabă. lar noi nu ne vom 
îndepărta de la Hristos, Mîntuitorul nostru, chiar de ne-am lipsi, nu numai de averi, ci şi de 
viaţă". Împăratul iarăși s-a jurat că nu le va face nici o supărare. Ei, crezînd pe vulpea aceea, i- 
au deschis cetatea şi s-au închinat păgînului cu daruri. 


Împăratul, intrînd cu toată puterea sa în cetate, ca lupul în turmă, îmbrăcat în piele de 
oaie, a înconjurat zidurile și porțile cetăţii şi pe ostașii săi i-a pus de pază. Apoi, văzînd podoaba 
cetății, mulțimea poporului şi pe creştinii cei cinstiţi, i-a lăudat, căci încă își tăinuia planul cel 
viclean pînă la o vreme. Odihnindu-se puţin în cetate, a ieşit iar la trupele sale și, vrînd să 
înceapă acea fără de Dumnezeu prigoană pe care o gîndise, a poruncit să vină la dînsul toți 
bărbaţii cei cinstiți şi căpeteniile cetăţii. Deci, au venit la dînsul, după poruncă, toţi cei ce erau 
în cetate, cinstiţii bătrîni, căpeteniile şi cei slăviţi și bogaţi. Între dînșii era şi fericitul Areta, 
care era mai mare cu bătrînețile şi cu priceperea, cu dregătoria şi cu cinstea, avînd nouăzeci şi 
cinci de ani şi care era boier şi voievod, căruia toată rînduiala cetăţii îi era încredințată. Cu al 
lui înțelept sfat şi cu cîrmuirea sa cea pricepută, cetăţenii s-au împotrivit vrăjmaşilor, cu vitejie 
multă, vreme îndelungată. 


Mergînd cetăţenii cu Areta la nelegiuitul împărat, i-au adus lui cuvenita închinăciune și 
i-au mulţumit că a făcut cu dînşii precum s-a jurat şi n-a adus nici o primejdie asupra lor. 
Aceasta zicea Areta, neştiind vicleșugul împăratului. Acesta însă, nemaiputînd mult să-și 
ascundă otrava vicleniei sale dinăuntru, a dat-o pe față, adică a săvîrșit răutatea pe care o tăinuia. 
Jurămîntul pe care l-a dat cetăţenilor îl socotea ca pe o jucărie copilărească şi a poruncit ca, 
legîndu-i pe toţi împreună cu Sfîntul Areta, să fie păziți pe de străji, apoi a trimis la casele lor 
ca să le fie jefuite averile. Apoi a întrebat unde este Pavel, episcopul lor, și, aflînd că au trecut 
doi ani de cînd a murit, a poruncit ca să-l dezgroape. Scoţindu-i trupul, l-a ars cu foc şi cenuşa 
a aruncat-o în văzduh. Apoi, aprinzînd un foc foarte mare, a adunat mulțimea preoţilor și a 
clericilor, a monahilor şi a fecioarelor celor afierosite lui Dumnezeu şi i-a aruncat în foc, fiind 
în număr de patru sute douăzeci şi șapte de fiinţe. Astfel i-a ars pe ei, zicînd: "Aceştia sînt 
pricina pierderii acelora pe care i-au sfătuit să cinstească pe Cel răstignit ca pe un Dumnezeu". 
După aceea a poruncit propovăduitorilor lor ca, umblînd prin cetate, să spună la toţi să se lepede 
de Hristos și să vină la legea evreiască, precum era împăratul. 


Chemînd înaintea sa pe căpeteniile acelea, adică pe creştinii pe care îi ținea în legături, 
a început a grăi către dînşii, dar mai ales către Areta: "Ce nebuni sînteţi voi, pentru credința 
voastră în Cel răstignit şi credeţi în EI ca într-un Dumnezeu! Oare doară poate să fie bătut 
Dumnezeu, neavînd trup? Sau poate să moară cel fără de moarte? Oare nu sînt şi între voi din 
cei ce urmează lui Nestorie, care cinstesc pe Hristos, nu ca pe un Dumnezeu, ci ca pe un 
prooroc? Eu nu vă silesc ca să vă închinaţi soarelui şi lunii sau altei făpturi oarecare, nici nu vă 


silesc să jerfiţi zeilor păgâni, ci însuşi lui Dumnezeu şi Făcătorului a toată făptura”. La aceste 
cuvinte Sfîntul Areta, împreună cu însoțitorii săi, a răspuns: "Noi ştim că dumnezeirea nimic 
nu putea suferi, ci numai omenirea cea luată din Preacurata Fecioară, precum mărturisesc 
proorocii, despre care ştii şi tu. Omenirea a răbdat numai pentru noi, iar dumnezeirea a arătat- 
o Hristos Domnul prin minunile Sale cele negrăite. Ce trebuinţă avem noi de multă vorbă? Noi 
îl mărturisim pe EI că este Fiul lui Dumnezeu şi grăim în numele întregului popor al cetăţii, că 
nu există chin pe care n-am fi gata să-l suportăm pentru lisus Hristos, Dumnezeul nostru. lar 
despre credinţa lui Nestorie, cel blestemat de Sfinţii Părinţi, adunaţi la al treilea sinod din Efes, 
ce avem noi? Căci noi nu despărțim în Hristos două persoane, ci credem că omenirea Lui este 
unită cu dumnezeirea într-o singură persoană. Iar pe tine, care grăieşti cuvinte hulitoare asupra 
Domnului nostru, pentru o hulă ca aceasta și pentru călcarea jurămîntului tău, te va ajunge 
degrabă dumnezeiasca pedeapsă". Împăratul, suferind acele cuvinte cu răbdare, pentru că se 
rușina de înțelepciunea lui Areta, şi de cinstea celorlalţi creștini, a început cu cuvintele blînde 
a le îmbuna inimile, prin făgăduinţa darurilor şi a cinstei, vrînd să schimbe credinţa lor şi rîvna 
cea pentru Hristos, în fărădelege. Dar ei, ridicîndu-şi ochii ca dintr-o inimă și parcă ar fi fost o 
singură gură, au strigat, zicînd: "Nu ne lepădăm de Tine, unule Cuvinte al lui Dumnezeu, lisuse 
Hristoase, Care Te-ai născut din Preasfînta Fecioară, nici batjocorim cinstita Crucea Ta”. 


Împăratul, văzînd pe sfinţi neclintiţi în credință, a amînat chinuirea lor pentru altă vreme 
şi a poruncit să fie ţinuţi în legături, iar el s-a pornit spre popor, ucigînd pe mulți fără cruţare. 
Şi a poruncit ca să fie aduși femeile și copiii sfinților mucenici şi împreună cu cinstitele femei 
au venit mulțime mare de alte femei văduve, fecioare şi monahi. Pe acestea a căutat mai întîi să 
le înșele cu momeli, apoi le-a îngrozit cu chinuri, ca să se lepede de Hristos. Iar ele nu numai 
că nu voiau, dar şi defăimau cu ocări pe împărat şi mai ales fecioarele monahii strigau, ocărîndu- 
] pe el, pentru necredință. Iar el, nesuferind acele ocări, a poruncit ostașilor să le taie pe toate. 
Iar ele alergau la moarte cu veselie. A fost între dînsele o minunată întrecere, căci monahiile 
fecioare mergînd înainte sub sabie, grăiau către femei: "Ştiţi că noi în biserica lui Hristos avem 
cinstea de a fi înainte; aduceţi-vă aminte că noi, pretutindeni, avem locul cel de frunte, intrăm 
mai întîi în Biserica Domnului, ne apropiem mai înainte la Preacinstitele Taine şi şedem la cel 
dintii loc. Deci, se cade ca şi aici să primim mai întîi cinstea mucenicească, mai întîi să murim 
şi să mergem mai înainte de voi şi mai înainte de bărbaţii voştri, la Mirele nostru, Iisus Hristos”. 
Apoi şi femeile apucau una decît alta mai înainte, plecîndu-şi sub sabie grumazul. La fel şi 
copiii cei mici se înghesuiau între mame, grăbindu-se la moarte şi fiecare striga: "Tăiaţi-mă pe 
mine, tăiați-mă pe mine". O astfel de osîrdie aveau ca să moară pentru Hristos, încît necuratul 
evreu Dunaan și toți boierii lui se mirau foarte tare. Iar nelegiuitul zicea: "O, cum a putut înşela 
pe oameni Galileanul, încît socotesc moartea întru nimic şi pentru El își pierd sufletele şi 
trupurile?". 


Era în cetatea Negran o văduvă, pe nume Singlitichia, de neam bun şi cinstit, frumoasă 
la faţă, dar la suflet şi mai frumoasă, bogată cu averea, dar mai bogată cu faptele bune şi care a 
rămas văduvă încă de tînără. Aceasta avea două fiice. Văduva, şezînd în casa sa în post şi în 
rugăciuni, nevrînd să se însoțească cu alt bărbat şi făcîndu-se mireasa lui Hristos, ÎL slujea ziua 
şi noaptea, cu toate că era tînără de ani, însă cu înțelepciunea era bătrînă și mai mult decît cei 
bătrîni a priceput poruncile Domnului. Despre aceasta auzind necuratul evreu Dunaan, a 
poruncit să o aducă cu cinste le el, împreună cu amîndouă fiicele. După ce au adus-o, a căutat 
spre dînsa cu faţa veselă şi i-a zis cu glas blînd: "Am auzit de tine, cinstită femeie, că eşti de 
neam bun, înțeleaptă şi pricepută, pentru care lucru mărturiseşte fața şi privirea ta, precum că 
adevărate sînt cele spuse despre tine, deci că nu doreşti a urma femeilor celor nebune, pe care 
eu le-am pierdut pentru nebunia lor și să nu mai socoteşti ca Dumnezeu, pe Cel ce S-a răstignit 
pe cruce, pentru că a fost mîncător şi băutor de vin, prietenul vameşilor, petrecător şi potrivnic 


Legii strămoşeşti. Deci, să faci cele cuvenite bunului tău neam leapădă-te de Nazarineanul şi să 
crezi ca noi, ca să fi cu împărăteasa în palatele ei, cinstită de toți. Astfel vei petrece mai bine, 
scăpînd de greutăţile ce se întîmplă în văduvie. Pentru că a ajuns pînă la noi vestea despre tine 
şi chiar se vede că tu ai mari bogății, multe slugi şi slujnice şi eşti cinstită de toți, fiind tînără şi 
frumoasă. Cu toate aceste fericiri nu al voit să te măriți cu alt bărbat şi se mai spune despre tine 
că eşti îmbunătățită şi cu multă pricepere. Deci şi acum să cugeți bine şi să fii desăvirşită în 
pricepere. Ascultă-mi sfatul cel sănătos şi nu da în mîinile chinuitorilor frumuseţea şi tinerețea 
ta, precum şi fecioria fiicelor tale, căci vei suferi mai multă ruşine şi necinste decît chinuri, ci, 
încetînd a slăvi pe Cel răstignit şi supunîndu-te legilor noastre, să gîndeşti cele ce sînt 
folositoare ţie şi fiicelor tale”. 


Iar fericita şi cinstita femeie cu multă înțelepciune a răspuns împărătului, zicînd: "Se 
cade ţie, împărate, să cinsteşti pe Acela ce ţi-a dat stăpînirea şi acea porfiră şi diademă; și mai 
ales ţi-a dat viaţa ca un Fiu al lui Dumnezeu şi Dumnezeu adevărat, dar tu te-ai arătat 
nemulțumitor pentru o astfel de binefacere şi cu limbă îndrăzneață grăieşti de rău pe Făcătorul 
tău de bine. Oare nu te temi că un trăznet de sus are să te lovească? Tu voieşti a mă slăvi cu 
mare cinste, eu însă cinstea voastră ca o necinste o socotesc şi nu voiesc să mă laude lumea 
aceea care hulește pe Dumnezeul meu, nici nu voi fi nebună să locuiesc cu vrăjmaşii lui 
Dumnezeu în lăcaşurile păcătoşilor”. Acestea auzindu-le împăratul, s-a umplut de mînie şi, 
căutînd la boierii săi, a zis: "Vedeţi cum fără de ruşine ne vorbeşte această necurată femeie?" 
Apoi a poruncit să ia acoperămîntul de pe capul ei şi de pe capetele fiicelor ei şi aşa, cu capul 
descoperit şi cu părul despletit, să fie purtate prin cetate, cu batjocură şi cu necinste. Astfel fiind 
purtată cu necinste pe ulițele cetăţii, a văzut cum mulţimea femeilor plîngea pentru dînsa, de o 
necinste şi ruşine ca aceea. lar ea a zis către dînsele: "Ştiu, prietenelor, că vă este jale pentru 
mine, văzîndu-mă cu fiicele mele în această stare, dar să nu vă întristaţi, cînd eu mă bucur, nici 
să plîngeți cînd cu mă veselesc, căci ziua aceasta îmi este mie mai de bucurie decît ziua nunții, 
căci pentru Mirele meu rabd acestea, Căruia fără de prihană I-am păzit văduvia mea şi Lui I- 
am logodit pe iubitele mele fiice. Acum mă bucur că Domnul meu priveşte la defăimarea mea, 
unde este mărturisirea mea și știe osîrdia mea pentru EI, pentru că n-am voit nici cinstea, nici 
bogăţiile, nici chiar viaţa cea vremelnică, ci numai una este dorința mea: ca să aflu pe Hristos 
şi să merg la EI în ceata sfintelor muceniţe, ducîndu-l cu mine rodul pîntecelui meu, adică pe 
fiicele mele. Deci rogu-mă vouă, surorile mele, nu plîngeţi, ci mai ales vă bucuraţi cu mine, că 
merg să mă fac părtaşă cerescului Mire lisus Hristos". 


Apoi iarăşi a fost adusă înaintea împăratului, care 1-a zis: "Leapădă-te de Hristos ca să 
fu vie". A răspuns sfinta: "De mă voi lepăda de Hristos pentru viața cea vremelnică, apoi cine 
mă va izbăvi de veşnica moarte, care este în focul cel nestins". Şi căutînd spre cer a zis: "Să nu- 
mi fie mie, o, împărate fără de moarte, să mă lepăd de Tine, Unule născut, Fiul lui Dumnezeu, 
şi să mă supun hulitorului şi călcătorului de jurământ, care cu înşelăciune a luat cetatea noastră 
şi acum prigoneşte biserica Ta cea sfîntă". Iar împăratul, aprinzîndu-se de cumplită mînie, a 
răcnit: "O, necurată femeie, îndată voi zdrobi capul tău şi-ţi voi sfişia carnea și te voi arunca 
spre mîncarea cîinilor. Atunci voi vedea de te va izbăvi din mîinile mele Nazarineanul, spre 
Care tu nădăjduiești”. Nişte cuvinte ca acestea ale împăratului nesuferindu-le fiica ei cea mai 
mare, care avea doisprezece ani, a scuipat în faţa împăratului și îndată slujitorii cei ce stăteau 
de față au tăiat-o şi împreună cu dînsa şi pe sora ei cea mai mică au ucis-o cu sabia. Şi au căzut 
amîndouă fiicele moarte, înaintea ochilor mamei lor cea vrednică de laudă. Apoi împăratul a 
poruncit ca să ia sîngele lor şi să-l ducă la gura maicii lor ca să-l bea. Iar ea gustînd, a zis: "Te 
slăvesc pe Tine Doamne, Dumnezeul meu, că m-ai învrednicit a gusta jertfele cele curate ale 
sărmanelor mele fiice. Ţie, Hristoase Dumnezeule, Îţi aduc această jertfă a mea, înaintea Ta 
pun aceste muceniţe fecioare care au ieşit din pîntecele meu, cu care, numărîndu-mă şi pe mine, 


du-mă în cămara Ta şi, precum zice David, "arată pe maică veselindu-se de feciori”. După aceea 
împăratul a poruncit să-i taie capul. Astfel s-a dus maica cu fiicele sale la veselia cea veșnică. 
Apoi împăratul zicea cu jurămînt: "N-am văzut în viaţa mea așa frumoasă femeie şi așa 
frumoase fecioare ca acestea, care nici frumuseţile, nici viaţa lor nu şi-au cruţat-o”. 


A doua zi împăratul a stat la un loc mai înalt şi a chemat la dînsul pe Areta cu toţi 
tovarășii lui, care erau în număr de trei sute patruzeci. Stînd de faţă împăratul, a căutat pe Areta, 
ca spre cel mai bătrîn, şi a zis: "Tu, nesocotitule, te-ai sculat asupra stăpînirii noastre și toată 
cetatea ai ridicat-o asupra noastră, învățind pe oameni a se împotrivi nouă. Tu ai înșelat pe 
oameni, ca să asculte cuvintele tale ca pe nişte legi, iar de legile şi poruncile noastre să se lepede. 
Tu ai învăţat poporul să cinstească pe Cel răstignit ca pe un Dumnezeu și pe Cel ce nu și-a ajutat 
Sieşi cînd era răstignit, pe Acela toţi să-L aibă ajutor. Pentru ce nu ai urmat tatălui tău care, 
stăpînind în Negran, se supunea împăraţilor care au fost mai înainte decît noi? Deci, să fii 
chinuit, tu şi toţi cei care te ascultă pe tine, precum au fost bărbaţii şi femeile care mai înainte 
s-au dat morții şi au fost ucişi de noi, şi cărora Fiul Mariei şi al teslarului cu nimic nu a putut 
să-i ajute". lar bătrînul îl asculta, suflînd cu greu, cuvintele mîndre ale împăratului urît de 
Dumnezeu. Apoi, suspinînd din adîncul inimii, a zis: "Nu ești tu, împărate, pricina tuturor 
lucrurilor ce se fac, ci cetăţenii noştri sînt vinovaţi, că nu au ascultat sfatul meu. Pentru că eu 
le-am dat sfatul să nu deschidă cetatea ţie, omului celui viclean şi înşelător, ci să se lupte cu 
tine vitejește. Iar ei nu au luat aminte la cuvintele mele. Eu voiam să ies cu puţinii mei tovarăşi 
înaintea ta, precum a făcut-o odată Ghedeon contra madianiţilor. Pentru că nădăjduiam spre 
Hristosul meu, Cel hulit de tine acum, Care m-ar fi ajutat să te întrec, să te biruiesc şi să te calc 
pe tine, nelegiuitule călcător de jurămînt, cel ce nu-ţi mai aduci aminte de aşezămintele cele 
hotărîte, prin care cu jurămînt te-ai făgăduit să păzești cetatea și pe cetățeni”. 


Unul dintre cei care şedeau cu împăratul, a zis către sfînt: "Oare aşa vă învaţă pe voi 
legea lui Moise, ca să necinstiţi pe unsul Domnului? Pentru că zice: "Pe stăpînitorul poporului 
tău să nu-l grăieşti de rău”. Dar şi scriptura voastră învață a-l cinsti pe împărat, nu numai pe cel 
bun şi blînd, ci şi pe cel îndărătnic". Iar sfîntul a răspuns: "Oare nu ai auzit ceea ce s-a zis lui 
Ahav, prin Ilie proorocul, cînd Ahav a zis către Ilie: Tu eşti cel ce răzvrăteşti pe Iarael? Iar Ilie 
a răspuns: "Nu răzvrătesc eu pe Israel ci numai tu şi casa tătîne-tău”. Vezi că nu numai pe Ahav 
singur, ci şi toată casa lui a mustrat-o și a defăimat-o şi cu aceasta n-a stricat legea. De aceea, 
tot cel ce cu dreaptă credinţă cinsteşte pe Dumnezeu, nu strică legea cînd mustră pe împăratul 
cel necurat pentru a lui păgînătate şi care nu se teme a huli cu gura sa asupra cerului și asupra 
Ziditorului. Văd că voi nu vă îngrijiţi de îndelunga răbdare a lui Dumnezeu, iar pe noi vă sîrguiți 
să ne aduceţi să facem cele ce faceţi voi. Iar tu, împărate nedrept, nelegiuit şi fără de omenie, 
oare ai făcut cu noi așa precum ai făgăduit? Oare astfel de dreptate se face din partea 
împăratului? Oare așa au fost împărații mai înainte de tine? Cu adevărat n-au fost aşa, ci buni, 
blînzi, drepți şi milostivi, păzindu-şi hotărît cuvîntul lor şi arătînd poporului bunăvoință. lar tu, 
călcătorule de jurămînt, nu te poţi sătura de sîngele creștinilor. Deci să ştii că Dumnezeu 
Atoateştiutorul degrabă îţi va lua scaunul împărătesc şi-l va da unui om credincios şi bun, care 
va întări şi va înălța neamul creştinesc şi va zidi Biserica, pe care tu cu foc ai ars-o şi ai surpat- 
o la pămînt. Eu sînt fericit că la adînci bătrîneţi, avînd nouăzeci şi cinci de ani, văzînd pe fiii 
fiilor mei şi pe fiicele fiicelor mele, primesc cununa mucenicească şi aduc jertfă lui Dumnezeu 
o cetate cu atît de mult popor”. 


Apoi, întorcîndu-se spre popor şi spre ai săi împreună pătimitori, a început a grăi așa: 
"Bărbaţi creştini, prieteni şi cunoscuţi, ne-am amăgit crezînd jurămîntul şi înşelătoarele cuvinte 
ale acestui împărat fără de Dumnezeu. lată, acum vedem nedreptatea lui și auzim cuvintele lui 
cele hulitoare de Dumnezeu. Mai bine am fi făcut dacă ne-am fi împotrivit lui cu război şi am 


fi stat tari pînă la sfîrşit, că ne-ar fi ajutat nouă Dumnezeu să-l biruim. Dar de vreme ce s-a făcut 
aşa şi ni se spune acum de faţă, ca ori să ne supunem vrăjmașului şi să petrecem în ruşine viaţa 
vremelnică sau, nesupunîndu-ne lui, să cîştigăm sfîrşit fericit; de aceea să ne sîrguim să 
moştenim slava cea fără de moarte, prin pătimire, pentru că ce este mai slăvit decît mucenicia? 
Şi ce este mai cinstit decît a pătimi pentru Hristos? De mult am avut gînd şi dorire să rabd munci 
pentru Hristos şi acum, cîștigîndu-mi dorinţa şi aflînd ceea ce am căutat, mă bucur şi, iată, sînt 
gata să mor îndată. Voi, o, fraților să nu fiți fricoșşi şi mici la suflet şi să iubiţi viaţa vremelnică, 
ca pentru viața cea vremelnică să vă lipsiți de viaţa cea veşnică și să poată judecătorul a se 
lăuda, dacă pe vreunul din noi, înfricoșîndu-l prin îngrozirea sa, l-ar depărta de sfinta credință. 
Atunci el s-ar înălța prin mîndria sa şi astfel, biruind pe toți, mai mari hule va aduce asupra 
Fiului lui Dumnezeu. Dar de se va afla cineva dintre noi care să se teamă de moarte şi să 
gîndească a se lepăda de Hristos şi de viaţa cea veșnică, acela îndată să iasă din mijlocul nostru 
Şi să se despartă de noi, care sîntem un suflet și un gînd, şi să nu mai poarte în zadar numele de 
creștin. Cel ce se va lepăda de Tine, Hristoase, Cuvinte al lui Dumnezeu, pentru vremelnica 
viață, să nu aibă parte de ea. Dacă cineva din neamul meu şi dintre vecinii mei, cuprinzîndu-se 
de pofta vremelnicilor bunătăţi, Te-ar lăsa pe Tine, Ziditorule, și ar merge în urma împăratului 
celui necurat, aceluia să nu-i faci parte, o, Hristoase Împărate, să se mîngiie de acelea ce se par 
a fi bune şi mîngîietoare, ci să-i faci parte de toate cele potrivnice și rele”. 


Cînd grăia aceasta sfîntul, toată mulțimea creştinească vărsa lacrimi fierbinţi şi zicea: 
"Îndrăzneşte, povăţuitorule şi învăţătorule al nostru, că nimeni nu te va lăsa pe tine! Nimeni din 
soborul nostru nu se va despărți de tine! Iată, noi toţi sîntem gata să murim înaintea ta pentru 
Hristos și să cîştigăm acel fericit sfîrșit”. Iar sfîntul le-a răspuns: "Eu voi merge înaintea voastră 
să mor şi, în felul acesta, vă voi fi vouă povăţuitor, că precum în cetate întiiul loc mi l-aţi 
încredinţat, aşa și aici, să mă lăsați să stau eu mai întîi înaintea lui Hristos". Apoi sfîntul a 
continuat: "Dacă vreunul din fui mei va rămîne viu în credința cea sfîntă, acela să fie 
moștenitorul averilor mele, din care trei sate le dau sfintei biserici, care degrabă se va ridica, 
pentru că acest nelegiuit împărat va pieri în curînd, iar Biserica lui Hristos în această cetate se 
va ridica și va înflori ca o foarte frumoasă floare, stropită cu sîngele robilor Lui, care sînt atît 
de mulți”. Acestea zicîndu-le, sfîntul a binecuvîntat poporul şi, înălțîndu-și mîinile şi privind 
cu ochii spre cer, a zis: "Slavă Ţie, Doamne, de toate acestea!". ȘI, întorcîndu-se către împărat, 
i-a zis: "Te laud pe tine, împărate, că mi-ai îngăduit şi nu mi-ai întrerupt cuvintele mele şi mi- 
ai dat vreme să vorbesc cu prietenii mei. lar acum să nu zăboveșşti mai mult, ci să faci ceea ce 
voieşti, căci te-ai încredinţat că nu ne lepădăm de Hristos şi nu urmăm nelegiuirile tale”. 


Apoi împăratul, văzîndu-i neschimbaţi, i-a osîndit pe toţi la moarte. Au dus pe sfinți la 
un pîrîu care se numea Odias, ca acolo să le fie tăiate capetele. Sosind la locul hotărît, sfinții au 
făcut rugăciune, zicînd: "Doamne, Doamne, puterea mîntuirii noastre, umbrit-ai peste capul 
nostru în ziua de război, iar acum scoate-ne pe noi în viaţa cea veşnică, că n-am iubit nimic mai 
mult decît pe Tine, nici patria, nici neamul, nici bogăţiile, ci pe toate le-am părăsit pentru Tine. 
Încă şi viaţa noastră am defăimat-o şi ne-am socotit ca nişte oi duse la înjunghiere. Deci, cu 
smerenie ne rugăm ie, izbăveşte sîngele robilor Tăi, înalță mîna asupra mîndriei împăratului 
cel necurat, primește întru apărarea Ta pe fiii celor ce mor pentru Tine, întărește cetatea care se 
laudă cu cinstitul său sînge, cu crucea şi cu pătimirea. Vezi ce au făcut vrășmaşii Tăi: au stricat 
buna ei podoabă, au ocărît sfințenia Ta, au ars cu foc Sfîntul Tău locaș, pe care Te rugăm să-l 
ridici la loc, dînd sceptrul împăraţilor credincioşi". Astfel rugîndu-se sfinții, ostașii au început 
a-l tăia. Mai întîi l-au tăiat pe Sfîntul Areta, ca pe un povăţuitor creştinesc ce se afla, apoi pe 
toți ceilalți trei sute patruzeci de sfinți mucenici. Astfel şi-au găsit ei fericitul sfîrşit. 


O femeie credincioasă din aceeași cetate avea cu dînsa un copil mic, care nu avea mai 
mult de cinci ani. Văzînd uciderea cu sabia a sfinților mucenici, a alergat la dînșii și, luînd puţin 
sînge de la ei, s-a uns pe ea și pe fiul ei. Umplîndu-se de rîvnă, îl blestema pe împărat şi cu mare 
glas zicea: "Să i se întîmple acestui evreu precum 1 s-a întîmplat lui Faraon”. lar ostașii, 
prinzînd-o, au dus-o la împărat și i-au spus lui toate cele grăite de dînsa. Împăratul nu a lăsat-o 
pe ea să grăiască mai mult, nici n-a întrebat-o nimic, ci a poruncit ca îndată să fie arsă în foc. 
Şi a fost aprins un foc mare şi chinuitorii au legat-o pe acea cinstită femeie ca s-o arunce în foc. 
Atunci micuțul ei copil a început a plînge şi a alergat la împărat și cu ochii plini de lacrimi a 
căzut la picioarele lui, rugîndu-l s-o dezlege pe maica lui. Iar împăratul, luîndu-l în brațele sale, 
pentru că pruncul era frumos şi vorbea bine, i-a zis: "Pe cine oare iubeşti mai mult, pe noi sau 
pe maica ta?" Iar pruncul i-a răspuns: "Pe maica mea o iubesc şi am venit să mă rog ție ca să 
fie dezlegată şi ea mă va lua cu dînsa la chinuri, despre care adeseori îmi spunea". Şi l-a mai 
întrebat împăratul: "Ce sînt chinurile de care grăiești tu?". Iar pruncul, umplîndu-se de darul lui 
Dumnezeu care lucra într-însul, a răspuns împăratului: "Chinurile sînt a muri pentru Hristos şi 
iarăşi a învia". L-a întrebat împăratul: "Cine este Hristos?" Iar pruncul a răspuns: "Să vii cu 
mine la biserică şi eu ţi-L voi arăta pe lisus Hristos". Și iarăşi, privind spre maica sa, plîngea, 
zicînd către împărat: "Lasă-mă să mă duc la maica mea". lar împăratul i-a zis: "Pentru ce-ai 
venit la mine și ai lăsat pe maica ta? Deci, să nu mergi la dînsa, ci să fii cu noi şi îţi voi da ție 
mere şi nuci şi din toate roadele cele bune”. 


Acestea împăratul le spunea ca un copil naiv, crezînd că el nu are pricepere. Dar pruncul, 
covîrșind anii cu înțelepciunea, răspundea cu pricepere, zicînd: "Nu voi fi cu voi, ci voi fi cu 
maica mea, pentru că eu socoteam că tu ești creştin şi de aceea am venit la tine să te rog pentru 
maica mea, dar tu eşti evreu şi pentru aceea nu voi fi cu tine, nici nu voi lua ceva din mîinile 
tale, ci voiesc numai să mă lași să mă duc la maica mea”. Atunci împăratul s-a mirat de 
înțelepciunea celui mic copil care, atunci cînd a văzut că maica sa este aruncată în foc, l-a 
mușcat tare pe împărat şi, durîndu-l tare, acesta l-a aruncat din braţe, poruncind unui boier care 
stătea în faţa sa să ia copilul şi să-l educe în legea evreiască și în lepădarea de Hristos. Boierul, 
mirîndu-se de priceperea pruncului, l-a luat și l-a dus în casa sa. Întîlnindu-se cu un prieten a 
stat şi i-a spus cele ce s-au întîmplat cu acel prunc. Stînd ei în apropiere de focul în care a fost 
aruncată sfînta lui maică, pe cînd vorbeau între ei, pruncul s-a smuls din mîinile celui care-l 
ținea și, alergînd degrabă, s-a aruncat în foc, cuprinzînd-o pe maica sa care ardea şi a ars şi el 
împreună cu ea. Astfel maica și fiul au fost jertfă și ardere de tot, cu bună mireasmă lui 
Dumnezeu. Slavă lui Dumnezeu, Celui ce a înțelepţit așa pe pruncul acela, încît s-au împlinit 
întru dînsul cuvintele prooroceşti: "Din gura pruncilor şi a sugătorilor ai săvîrşit laudă pentru 
vrăjmașii Tăi, ca să sfărîmi pe vrăjmașul şi pe izbăvitorul". 


Pe cînd se petreceau acestea toţi boierii şi voievozii împăratului celui fărădelege aveau 
jale de atît de multă vărsare de sînge creştinesc și, apropiindu-se de împărat, l-au rugat să 
înceteze cu aceasta şi să nu piardă cetatea din care luau multă dijmă în toţi anii. Nelegiuitul 
împărat a făcut după cererea lor, a încetat de a vărsa sîngele cel nevinovat, însă a luat multe mii 
de copii şi de fecioare din cetatea aceea şi din toate hotarele Negranului: pe unii i-a luat în robie 
pentru el, iar pe alţii i-a dat boierilor şi ostaşilor care i-au vrut. Apoi toată cetatea, care mai 
înainte slujea Sfintei Treimi în linişte, a împovărat-o cu grea împilare şi aşa s-a întors la scaunul 
său. 


Întorcîndu-se la treburile sale nelegiuitul și lepădatul de Dumnezeu evreu, s-a arătat foc 
din ceruri care toată noaptea a luminat văzduhul. Pentru acest lucru Dunaan şi ostaşii lui s-au 
înspăimîntat. Apoi focul a căzut pe pămînt ca o ploaie şi pe mulţi i-a vătămat. Acesta era semnul 
lui Dumnezeu şi început pentru izbîndirea vărsării sîngelui. Însă împăratul nelegiuit, ca alt 


Faraon, n-a vrut să se îndepărteze şi nu s-a smerit sub mîna cea tare a lui Dumnezeu, ci cu atîta 
miînie se îndrăcise asupra creștinilor, încît nu numai în pămîntul său, dar şi în alte țări şi împărății 
se silea să-i dezrădăcineze pe creştini. A trimis pe solii săi la împăratul Persiei, rugîndu-l pe el 
să facă asemenea ca dînsul şi să-i ucidă pe toţi creștinii care sînt în stăpînirea sa, dacă voiește 
ca milostiv să-i fie soarele şi tatăl Soarelui, Dumnezeul evreiesc, pentru că perşii cinstesc 
Soarele ca pe un Dumnezeu și, vrînd ca să-l înarmeze împotriva creștinilor pe împăratul 
perșilor, numea pe Dumnezeul evreilor tată al Soarelui. A mai scris şi la stăpînitorul sarazinilor, 
Alamundar, făgăduindu-i mult aur, ca să-i ucidă pe creştinii care erau sub stăpînirea lui. 


Toate aceste auzindu-le drepteredinciosul Iustin, împăratul grecesc, s-a mîniat foarte 
tare şi inima i s-a întristat de o aşa prigoană împotriva creştinilor. A trimis scrisori la Arsenie, 
arhiepiscopul Alexandriei, ca să-l îndemne pe Elezvoi, împăratul Etiopiei, să pornească război 
împotriva necuratului împărat evreu, răzbunînd sîngele creştinesc. Apoi a trimis scrisoare şi la 
împăratul Elezvoi, înștiinţîndu-l despre toate cele ce au suferit creştinii omorîți de Dunaan și 
mai ales creştinii din cetatea Negran, și l-a mai înștiințat şi despre solii trimişi la împăratul 
perșilor şi la stăpînitorul sarazinilor, prin rugăminte și prin aur înarmîndu-l pe el să se ridice 
împotriva vărsării sîngelui creştinesc. Apoi lustin ruga în scrisoare pe Elezvoi, ca pe cel care 
îşi avea hotarele aproape de Dunaan, să se ridice asupra acelui hulitor de Dumnezeu și nesățios 
de sînge creştinesc. La fel şi pe Asterie, arhiepiscopul, îl deştepta şi îl îndemna la război şi cu 
tot dinadinsul se ruga lui Dumnezeu să ajute creştinilor să-l gonească pe vrăjmaşul lor. A mai 
trimis scrisoare şi către toți monahii care era în Nitria, în schiturile de acolo, poruncindu-le să 
se roage pentru aceasta. 


Elezvoi, împăratul Etiopiei, a fost înștiințat nu numai de către împăratul lustin, dar și de 
către Asterie, arhiepiscopul, despre toate cele ce se întîmplau la omeriți. Dar și mai înainte de 
a afla de la el a ştiut, pentru că ostașii lui, care rămăseseră acolo ca să străjuiască cetăţile, se 
uciseseră. Şi ardea cu rîvnă pentru Dumnezeu, suferea cu inima pentru creştini și voia să se 
ridice îndată, dar nu putea pentru că era iarnă și aştepta vara, pregătind înainte toate cele pentru 
război. După ce a trecut iarna, a adunat ostașii şi dintre oamenii săi și din alţii care veniseră la 
dînsul spre ajutor şi s-a făcut o oaste pînă la douăzeci de mii de ostaşi. Apoi peste iarnă a 
construit corăbii în India, în număr de şaptezeci, şi a mai adunat şaizeci de corăbii de la 
negustorii din Persia şi din Etiopia care veniseră acolo pentru negustorii. Apoi a reparat multe 
din corăbiile lui cele vechi. 


În vremea primăverii s-a pornit la război cu toată puterea sa și a trimis din părţile de jos 
ale Etiopiei o parte din oaste pe uscat în țara omiriților, iar el, împreună cu ceilalți ostaşi, s-au 
dus cu corăbiile pe mare. Şi astfel, unii pe uscat şi alţii pe mare, s-au năvălit asupra pămîntului 
omiriților de pretutindeni ca să-l cuprindă pe Dunaan. Dar Dumnezeu, Care pe toate le 
rînduieşte cu înţelepciunea Sa și nu după voia omenească, ci după judecăţile Sale le lucrează, 
ştiind ce vor să fie de folos, a împiedicat planul fericitului împărat Elezvoi; căci ostaşii cei 
trimiși pe uscat asupra omiriţilor s-au rătăcit în pustietăţi şi în munţi, în locuri neumblate şi fără 
de apă şi nu au putut să ajungă la omiriți, nici să se întoarcă înapoi. 


Rătăcind multe zile, au slăbit de sete și au căzut morți; puţini dintre ei au rămas vii şi 
abia au putut să ajungă în patria lor, aducînd această veste tristă. La fel şi împăratul, fiind pe 
mare cu corăbiile, calea nu i-a fost cu spor, căci a intrat la o cetate care se numea Dachei și, 
ieşind din corabie, a mers la o biserică ce era aproape de mare. Lăsîndu-și lîngă ușă, afară, 
coroana, porfira şi toate semnele și podoabele împărătești, a intrat cu haine ponosite înăuntru şi 
s-a rugat mult înaintea altarului, cu mare umilinţă. Apoi pomenea în rugăciuni minunile pe care 
Dumnezeu le-a făcut în Egipt și în pustie pentru evreii cei nemulțumitori şi zicea: 


"Nemulțumitori s-au arătat iudeii Ţie, binefăcătorul lor şi nu numai aceia pe care i-ai scos din 
Egipt, ci şi fiii lor şi toată semințţia lor de pînă acum. Pentru că Tu știi, Doamne, cîtă răutate au 
făcut cetăţii Tale Negran, că luînd cu vicleșug poporul tău, au făcut fărădelege asupra sfinţilor 
Tăi, şi pe creştinii cei ce au rămas îi căutau pînă la sfîrșit ca să-i piardă de pe pămînt. Dacă se 
face aceasta pentru păcatele noastre, să ne rugăm bunătății Tale să nu ne dai pe noi în mîinile 
lor, ci singur să ne pedepsești, precum Îţi este Ție cu plăcere. Pe cît este slava Ta, pe atât este şi 
mila Ta. Iar vrăjmaşilor noştri să nu ne dai pe noi, ca să nu zică: "Unde este Hristos al lor spre 
Care nădăjduiesc și unde este crucea lor, în care se laudă”. 


Astfel, împăratul rugîndu-se, cu lacrimi a ieşit din biserică și din cetate. Auzind acolo 
de un monah sfînt pe nume Zinon, care trăia retras nu departe de cetate, în vîrstă de patruzeci 
şi cinci de ani şi care pentru viața lui cea îmbunătățită luase de la Dumnezeu darul proorociei 
şi prevedea cele ce aveau să fie, a mers la acel monah în chip de ostaș, aducîndu-i tămilie într- 
un vas, iar sub tămilie a ascuns aur, ca să ia cuviosul împreună cu tămiia și aurul. Mergînd la 
monah, i s-a închinat lui şi dîndu-i darul cel adus, i-a zis să se roage pentru dînsul. Apoi l-a 
întrebat dacă le va ajuta Dumnezeu în lupta împotriva lui Dunaan evreul, asupra căruia merg cu 
război ca să răzbune sîngele creştinesc. Iar cuviosul, fiind înaintevăzător, l-a cunoscut pe el că 
este împărat, ştiind şi de aurul cel ascuns sub tămiie pe care nu l-a primit şi i-a zis lui: "Oare nu 
ai auzit pe Domnul care zicea: a Mea este izbînda, Eu voi răsplăti. lar tu rău te-ai pornit cu 
război, pentru că se va lua de la tine împărăţia şi mulți împreună cu tine se vor lipsi de viață”. 
Împăratul, auzind acestea, s-a speriat foarte tare şi, plîngînd, s-a dus de acolo. Fiind în foarte 
mare întristare şi mîhnire, toată noaptea s-a gîndit și nu pricepea ce va face. Apoi a vrut să fugă 
de acolo. Făcîndu-se ziuă, s-a dus din nou la acel monah, care i-a zis: "Nu este cetate pe pămînt 
unde poţi scăpa de moarte. Dacă voieşti să fii viu şi să-l biruieşti pe împăratul cel necurat, 
făgăduiește că ai să mergi la viața monahicească". Iar el cu jurămînt s-a făgăduit, zicînd: "De- 
mi va da mie Dumnezeu biruințţă asupra lui Dunaan, îndată voi lăsa împărăţia și mă voi face 
monah". Cuviosul, auzind acestea de la împărat și văzînd lacrimile lui, s-a rugat lui Dumnezeu 
pentru dînsul şi l-a binecuvîntat pe el, precum odată Samuil pe împăratul David, cînd acesta 
mergea asupra lui Goliat şi i-a zis: "Dumnezeu să fie cu tine, înarmat cu muceniceasca jertfă, 
cu rugăciunile arhiepiscopului Alexandriei și cu ale sfinților părinți pustnici, care se roagă 
pentru tine. Cu lacrimile fericitului împărat Iustin vei birui pe Dunaan şi vei slobozi sîngele cel 
nevinovat". Împăratul, mîngîindu-se cu aceasta, a luat binecuvîntarea şi a mers la ostaşi, 
bucurîndu-se şi slăvind pe Dumnezeu. 


Auzind Dunaan, împăratul omiriților, că Elezvoi, împăratul Etiopiei, vine asupra lui pe 
mare și pe uscat, a adunat mulțime de ostași şi a stat înarmat la hotarele pămîntului său, aşteptînd 
venirea lui Elezvoi. Apoi, auzind că ostaşii lui Elezvoi au pierit prin pustietăţi, s-a bucurat şi nu 
se păzea dinspre partea uscatului, ci numai dinspre mare. Între Etiopia şi omiriţi era un loc unde 
marea era prundoasă, îngustă şi strîmtă, încît abia erau două stadii, avînd în multe locuri 
mulțime de pietre mari şi ascuţite, acoperite cu puţină apă şi, de aceea, acest loc era foarte 
anevoios pentru plutirea corăbiilor. Pe lîngă aceasta, făcuse evreul mai anevoioasă trecerea, 
pentru că a făcut un lanţ de fier gros și lung și a împiedicat pe acolo marea cea prundoasă, ca 
nu numai pietrele cele dese, ci şi lanţul cel de fier să oprească calea lui Elezvoi, și să nu lase 
corăbiile lui să treacă în partea aceea. Dar Dumnezeu, Care dă biruinţă asupra vrăjmașului, a 
pierdut înţelepciunea acelui evreu viclean, şi cu puterea Lui cea minunată a făcut calea 
lesnicioasă creştinilor. 


Plutind Elezvoi de la cetatea Dachei şi avînd bună nădejde, a suflat un vînt ajutător şi a 
ridicat pînzele. Deci a plecat în mare grabă, şi în puţine zile a ajuns la hotarele țării omiriților. 
Ajungînd la acea strîmtoare a mării şi neștiind nimic de lanţ, împăratul a poruncit ca să treacă 


mai întîi zece corăbii, apoi după dînsele a rînduit douăzeci de corăbii, iar el fiind sus privea la 
acea trecere; apoi cealaltă mulțime de corăbii, stînd înapoi, aşteptînd pînă ce vor trece cele 
dinainte. Deci, slobozindu-se cele zece corăbii, Domnul Dumnezeu, Care îndreaptă căile şi 
cărările oamenilor şi în ape multe, a venit în ajutorul credincioşilor Săi şi unde era să fie 
pierderea corăbiilor, acolo, mai presus de nădejde, le-a venit mîntuirea, pentru că deodată s-a 
ridicat în mare o furtună grozavă, încît valurile se înălţau în sus ca munții și, luînd corăbiile, le 
treceau peste acel loc, încît numai o corabie s-a împiedicat în lanţul de fier şi aceea se vedea 
stînd ca pe piatră. Dar, cu puterea lui Dumnezeu, ridicînd-o apa în sus, a trecut şi acea corabie. 


Astfel s-au împlinit acolo cele zise de David: "Cei ce se pogoară la mare în corăbii, aceia 
au văzut lucrurile Domnului şi minunile Lui întru adînc”. Pentru că o minune ca aceea a făcut- 
o mîna tare a lui Dumnezeu, căci nu numai corăbiile cele dinainte au trecut prin acel loc 
primejdios, pietros şi împiedicat de lanţul cel de fier, dar şi lanţul de fier s-a rupt din cauza 
furtunii şi a valurilor şi a făcut și celorlalte corăbii trecerea lesnicioasă. Pe cele dintii zece 
corăbii, trecîndu-le valurile, le-au dus la malul care era la două sute de stadii de locul unde 
stătea împăratul Dunaan cu toţi ostașii din Omirit, iar celelalte douăzeci de corăbii în care era 
şi împăratul Elezvoi, deși trecuseră acea strîmtoare a mării, oprindu-se de vînt, nu au reuşit să 
le ajungă primele, ci erau purtate pe mare de valuri. 


Dunaan, aflînd de corăbiile care au ajuns la mal, îndată a trimis treizeci de mii de ostași 
călări înarmați, ca să nu-i lase pe creștini să iasă din corăbii pe uscat. Apoi, liniştindu-se furtuna, 
corăbiile cele purtate de valuri pe mare nu s-au îndreptat spre cele zece corăbii dinainte din care 
ostaşii nu puteau să iasă pe uscat, pentru că erau împiedicaţi de ostașii lui Dunaan. lar cealaltă 
mulțime de corăbii, trecînd a treia zi de la acea strîmtoare, stăteau nu departe de mal şi nu s-au 
întîlnit cu cele dinainte, ci erau foarte departe de dînsele, încît nu puteau afla unii de alții. Iar 
Dunaan, socotind că acolo este împăratul Etiopiei, a mers unde era mulțimea corăbiilor cu toată 
puterea sa şi a tăbărît pe mal, nelăsînd ostașii să iasă din corăbii pe uscat. A stat acolo multă 
vreme, încît amîndouă părțile erau în încurcătură în felul următor: etiopienilor care erau în 
corăbii, au început să le lipsească pîinea şi apa, iar omeriţilor care erau pe mal, le făcea rău 
arşița soarelui. Apoi Dunaan a trimis un voievod din rudele sale cu douăzeci de mii de călăreți 
în ajutorul celor treizeci de mii de ostaşi care străjuiau cele zece corăbii, tăindu-le creştinilor 
calea spre uscat. Cu acel voievod a mers un famen împărătesc, purtînd cinci sulițe de aur şi 
făcea război în toate zilele cu creştinii, căci o parte dintr-înșii ieşiseră pe uscat şi îşi găsiseră loc 
pe mal. Voievodul cel trimis de Dunaan, avîndu-l cu sine pe famenul care purta sulițele de aur 
şi cîțva slujitori, a ieşit din tabăra sa la vînat. 


În aceeaşi noapte, unii dintre ostașii lui Elezvoi, care erau pe mal, constrînşi de foame, 
s-au sfătuit să fugă. Furînd caii, au încălecat pe dînșii și au fugit. Dar din întîmplare sau, mai 
bine zis, după rînduiala lui Dumnezeu, au năvălit asupra voievodului omiriților şi asupra 
famenului împărătesc, care erau la vînat şi s-au bătut între ei. Biruindu-i, au prins pe voievod, 
ruda împăratului şi pe famenul cel cu suliţele de aur, iar pe ceilalți ostași i-au tăiat cu săbiile. 
Apoi iarăși s-au întors la corăbiile lor, ducînd la împăratul lor pe cei făcuți prizonieri şi sulițele 
lor de aur. Împăratul s-a bucurat foarte mult şi a lăudat pe Dumnezeu, Care a început a da în 
mîinile lui pe vrăjmașii Sfintei Cruci, iar sulițele de aur a făgăduit să le dăruiască Bisericii lui 
Dumnezeu, spre frumoasa podoabă a Altarului. Foarte de dimineaţă, rînduind şi ostașii la luptă, 
s-a coborit în caiace şi, ieșind pe uscat, a chemat pe Bunul Dumnezeu în ajutor. Și a făcut război 
mare cu omiriţii care, nefiind conduşi de voievodul lor, au început a se tulbura și, întorcînd 
spatele, au luat-o la fugă. Creștinii, gonindu-i îi tăiau ca pe iarbă. Şi atît de mult le-a ajutat 
Dumnezeu, încît nici unul dintre dușmani n-a scăpat, toți căzînd sub sabia creştinească. Si nu 
era nimeni care să-l anunţe pe împăratul Dunaan despre pierderea ostașilor săi. 


Apoi creştinii, împreună cu împăratul lor, au făcut rugăciuni de mulțumire către 
Dumnezeu pentru biruinţa ce le-a dat-o lor. Dar încă nu era desăvîrşită bucuria creștinilor, căci 
cea mai mare parte a ostașilor lui Elezvoi, care era în corăbiile din urmă, a fost cuprinsă de o 
mare mîhnire din cauza a două pricini: că a lipsit ostaşilor hrana şi apa şi că nu ştiau unde se 
află împăratul lor cu celelalte corăbii. Elezvoi, avînd ostatec pe ruda împăratului Dunaan şi pe 
famen, a mers la cetatea scaunului țării omiriților, care se numea Fare, în care era casa 
împăratului lor şi, aflînd cetatea fără strajă, au cucerit-o fără osteneală. Intrînd în palatele 
împărăteşti, au stat pe scaunul lui Dunaan, și toate bogăţiile lui le-a cuprins, apoi au luat-o şi pe 
împărăteasă cu toată curtea ei. lar unul dintre cei scăpați din cetate a alergat la împăratul 
Dunaan, care făcea război cu corăbiile lui Elezvoi, şi i-a spus toate cele întîmplate: că Elezvoi 
a biruit pe ostași, că a luat cetatea scaunului şi pe împărăteasă. 


Auzind acestea Dunaan, s-a înspăimîntat şi a rămas fără curaj, încît nu mai ştia ce va 
face, pentru că i-a luat Dumnezeu minţile şi s-a apropiat izbîndirea sîngelui creștinesc 
nevinovat. Deci, a început să se teamă nelegiuitul nu numai de Elezvoi, ci chiar şi de boieri şi 
de rudeniile sale. Nemaiavînd credinţă în el şi temîndu-se să nu fie părăsit şi toți să se dea de 
partea lui Elezvoi, i-a ferecat pe toți în legături de aur, apoi şi el, ferecîndu-se, şedea cu dînșii 
în tabăra sa, așteptînd cea de pe urmă pedeapsă. Astfel a înnebunit ticălosul, căci a căzut asupra 
lui frica, precum altădată asupra stăpînitorilor Edomului, moabitenilor şi canaanenilor, despre 
care grăiește Scriptura: "Voievozii Edomului s-au tulburat şi pe boierii moabitenilor i-a cuprins 
cutremur, topitu-s-au toți cei ce locuiau în Canaan, căzut-a peste dînşii frică şi cutremur”. lar 
creștinii care erau în cele douăzeci de corăbii nu ştiau nimic și, fiind în mare tulburare şi 
mîhnire, neavînd pe împăratul lor, au început rugăciuni fierbinți și, săvîrșind dumnezeiasca 
Liturghie în corăbii, s-au împărtășit cu toţii cu dumnezeieştile Taine, apoi au strigat într-un glas 
către Dumnezeu, cerînd ajutor. Şi îndată s-a auzit glas din ceruri, zicînd: "Gavriil! Gavriil! 
Gavriil!" 


Acest glas auzindu-l credincioşii, s-au întărit cu inimile şi, înarmîndu-se pentru război, 
s-au dus toți la mal cu caiacele cele mici. După aceea s-a arătat între dînşii un ostaş care avea 
în mîini un toiag de fier, în al cărui vîrf era crucea, iar celălalt capăt era ascuţit ca o suliță și cu 
acea armă a alergat mai înainte de toți la mal. Apoi, îndată s-a luptat cu un ostaș călare și l-a 
înjunghiat şi pe el şi pe cal. Văzînd calul şi călărețul căzut, ceilalți s-au înfricoșat și au început 
a fugi de la mal, iar creştinii, ocupînd malul mării, au pornit cu război împotriva păgînilor, 
dîndu-se o mare bătălie. lar Domnul a tulburat pe iudei și pe păgîni, care n-au mai putut să se 
împotrivească creştinilor și, curînd, a căzut toată puterea hulitorului de Dumnezeu, împăratul 
Dunaan, ca iarba tăiată de coasă. Alergînd creştinii la cortul împăratului, l-au găsit pe acesta cu 
voievozii şi cu rudeniile lui ferecat în legături de aur, şezînd ca un nebun. Şi toţi s-au mirat de 
acel lucru straniu. Creștinii, nefăcîndu-le nici un rău, i-au străjuit pînă ce au aflat despre 
împăratul lor, fericitul Elezvoi, că a luat scaunul împărătesc şi au trimis la dînsul înştiinţare 
despre biruinţa cea dată de Dumnezeu asupra nelegiuitului evreu. Elezvoi, lăsînd cetatea cu o 
parte din oaste ca s-o străjuiască, a alergat în grabă la creştinii săi. Aflînd pe Dunaan cu suita 
lui ținută în legături de aur, l-a tăiat cu mîna sa pe el și pe toți cei împreună cu dînsul. Atunci a 
fost mare şi nespusă bucurie printre creştini, precum zice Scriptura: "Se va veseli dreptul, cînd 
va vedea izbînda". 


Întorcîndu-se Elezvoi în cetate, a tăiat pe toţi necredincioșii care erau în palatele 
împărăteşti împreună cu împărăteasa şi a pierdut pe toți vrăjmaşii lui Hristos. Apoi a trimis ştire 
la împăratul Iustin și la episcopul Alexandriei, spunîndu-le că a mărit Domnul mila Sa cu dînșii, 
i-au pus sub picioarele lor pe vrăjmaşi și a răzbunat sîngele creştinesc. Apoi cu toţii au mulțumit 
lui Dumnezeu. Arhiepiscopul îndată a trimis episcopi şi preoţi la omiriţi ca să-i învețe credința 


Şi să-i boteze pe oamenii rămași nebotezați. Apoi, Elezvoi îndată a început a zidi biserici şi a 
mări slava numelui lui lisus Hristos. Şi mergînd în cetatea cea mucenicească, Negran, a zidit 
din nou biserica pe care necuratul Dunaan a ars-o şi a împodobit mormintele sfinților mucenici, 
apoi pe toţi creștinii i-a veselit, făcîndu-i beri. Iar pe fiul Sfintului Areta l-a pus voievod în 
cetate şi în scurtă vreme a curăţit tot pămîntul omiriților de păgînătatea cea fără de Dumnezeu 
şi l-a luminat cu sfîntă credință. Apoi, punînd împăratul pe un om drepteredincios şi foarte bun, 
anume pe Avramie, aşezînd bine toate legile creştineşti, lumești şi duhovniceşti, s-a întors cu 
ostaşii în țara sa, slăvind pe Dumnezeu, căci s-au îmbogăţit toți ostaşii lui. 


Ajungînd la locul său, a dat lui Dumnezeu mulțumită pentru toate şi a trimis coroana sa 
împărătească la Ierusalim. Iar el, după puţine zile, încredințind lui Dumnezeu împărăţia Etiopiei 
şi pe sine dîndu-se Lui cu totul, a lăsat cele lumești. leşind noaptea din palatele împărătești şi 
din cetate, nefiind cunoscut de nimeni pentru că nu era îmbrăcat în haină împărătească, ci ca 
unul din săraci, s-a închis într-o chilie a mănăstirii din apropiere, din care n-a ieșit pînă la 
sfîrşitul vieţii, şi acolo a slujit lui Dumnezeu şi ziua, şi noaptea. Iar hrana lui era un posmag la 
trei zile şi uneori mînca numai smochine și finice. În chilie nu avea altceva nimic, afară numai 
de o pîslă, un vas de lemn pentru apă şi o coşniţă. lar vin şi untdelemn niciodată n-a gustat. Şi 
în acest chip s-a lepădat de toată lumea şi de toată slava ei. Apoi şi-a întors toată mintea lui spre 
Dumnezeu şi, în numele Lui vieţuind, a ajuns la fericitul sfîrșit, petrecînd timp de cincisprezece 
ani în rînduiala monahală şi cu pace s-a mutat la Domnul. Iar pentru toate acestea se cuvine 
slavă Dumnezeului nostru, totdeauna, acum şi pururea şi în vecii vecilor. Amin. 


Pentru împăratul Elezvoi să se vadă o minune de mirare în viața Sfintului Grigorie, 
episcopul omiriţilor, în ziua a nouăsprezecea a lunii decembrie. 
PA E TIETo: Tata TEI io TIB Dia ui DT aaa N i 
PECERSKA 


(24 OCTOMBRIE) 


Este drept a mulțumi lui Dumnezeu, întotdeauna cu vrednicie, nu numai pentru 
întîmplările cele bune, ci şi pentru cele rele. Căci aceasta nu numai că înmulţeşte darul dreptului, 


precum i s-a făcut lui lov, ci şi pe cel mai păcătos om îl preface în sfînt desăvîrșit, precum s-a 
adeverit cu acest cuvios. Aşa mărturisește pentru el Fericitul Simion, care era el însuși văzător. 


Era în mănăstirea Pecerska un monah cu numele Areta, de neam din cetatea Poloţk, care 
avea ascunsă multă bogăție în chilia sa. Și atît de mult era cuprins de zgârcenie, încît niciodată 
nu dădea vreun ban milostenie săracilor, nici pentru el nu cheltuia nimic. Într-o noapte, venind 
tilharii, i-au furat toată averea lui. Atunci el, de mult necaz şi întristare, puţin a lipsit de nu şi-a 
pierdut singur viața şi a început a asupri pe cei nevinovaţi şi pe mulţi a chinuit fără dreptate. 
Frații îl rugau să înceteze cu toate acestea şi-l mîngîiau, zicîndu-i: "Frate, îndreaptă-ţi spre 
Domnul grija ta și EI te va hrăni”. Însă el nu asculta nicidecum și cu cuvinte aspre îi ocăra pe 
toți. 


După cîteva zile s-a îmbolnăvit de o boală cumplită şi era aproape de moarte, cînd nici 
atunci nu înceta cîrtirea şi hula. Dar iubitorul de oameni, Domnul, Care voiește ca toţi oamenii 
să se mîntuiască, a arătat mila Sa spre dînsul. Căci, zăcînd în boala aceea ca mort, nemaiputînd 
vorbi, deodată în auzul tuturor, a început a striga cu glas mare: "Doamne, miluieşte-mă! 
Doamne, iartă-mă! Doamne greșit-am! căci a Ta este bogăţia, nu plîng eu pentru aceasta”. Și 
după aceasta s-a sculat îndată din boală şi a spus fraților că pricina strigării sale a fost această 
arătare: "Am văzut, zicea el, venind la mine îngerii și mulțimea diavolilor şi au început a mă 
cerceta pentru bogăția mea cea cîștigată necinstit. Diavolii ziceau că nu au lăudat pe Domnul 
pentru aceasta, ci au hulit şi de aceea este al nostru și nouă ne va fi dat". Iar îngerii ziceau către 
mine: "O, ticălosule de om! De ai fi mulțumit lui Dumnezeu pentru averea ta cea răpită, ţi s-ar 
fi socotit aceasta ca o milostenie, precum s-a socotit lui lov. Căci de ar face cineva milostenie, 
mare este înaintea lui Dumnezeu, fiindcă al său bine îl face de bunăvoie. Dar averea jefuită 
aduce cu sine ispita diavolească, dacă omul nu poate răbda această pagubă, căci vrînd diavolul 
să arunce pe om în hulă, îi face lui aceasta, iar mulțumitorul, de ar fi jefuit, dacă pe toate lui 
Dumnezeu le socotește, pentru aceasta este întocmai cu milostenia". Acestea zicîndu-le îngerii 
către mine, eu am strigat: Doamne iartă-mă! Greşit-am, Doamne! A Ta este avuţia, nu plîng 
pentru aceasta! Și atunci îndată au dispărut diavolii, iar îngerii s-au bucurat şi, socotindu-mi 
argintul cel furat în loc de milostenie, s-au dus”. 


Acestea auzindu-le frații, au preamărit pe Dumnezeu, Cel ce povăţuiește la cale a 
pocăinţei pe cei ce greşesc şi le arată lor o putere ca aceasta. Iar fericitul Areta, fiind povăţuit 
de Dumnezeu, de atunci cu totul s-a schimbat spre bine, cu mintea şi cu obiceiul, încît toţi se 
mirau şi grăiau despre dînsul cu cuvintele Apostolului: "Unde s-a înmulțit păcatul, acolo a 
prisosit darul. Căci pe acela care mai înainte nimeni nu putea să-l întoarcă de la hulă, acesta 
acum niciodată nu se mai abate la rău, lăudînd, slăvind şi mulțumind lui Dumnezeu în toate 
zilele, cu cuvintele lui Iov: "Domnul a dat, Domnul a luat, precum a voit Domnul aşa a făcut, 
fie numele Domnului binecuvîntat"”. La fel se căia cu osîrdie şi de celelalte greşeli ale sale, 
dorind sărăcia cea nefățarnică, ascultarea nu numai înaintea ochilor, apoi curăţia cea din afară 
şi cea dinlăuntru, nevoindu-se în rugăciune neîncetată, în post nemăsurat şi în alte bunătăţi 
trupeşti şi sufleteşti. Toate acestea i le-au adus lui fapta bună a mulțumirii, mai mult decît 
argintul şi aurul, îmbogățindu-se în Dumnezeu cu fapte bune, la care apoi, după osteneli 
îndelungate, s-a mutat la veșnica odihnă şi a fost aşezat cu cinste într-o peşteră, unde prin 
nestricăciunea cea făcătoare de minuni a moaştelor sale mărturisește fericirea sa cea întocmai 
cu a milostivilor, cu care s-a miluit. Prin ale cărui sfinte rugăciuni, să dea Dumnezeu ca şi noi, 
viețuind cu mulțumire, să fim fericiți împreună cu dînsul întru împărăția cerească şi dăm 
mulţumită lui Dumnezeu în Sfînta Treime, întru nesfîrşiții veci. Amin. 


55. PĂTIMIREA SFINȚILOR MUCENICI ŞI NOTARI MARCIAN ȘI 
MARTIRIE 


(25 OCTOMBRIE) 


Cînd s-a înmulţit necuratul eres al lui Arie, mari dezbinări au avut loc în biserica lui 
Hristos, încît aceasta a fost despărțită în două. Atunci s-a pornit o mare prigoană împotriva 
credincioşilor din partea arienilor, întocmai ca şi de la închinătorii de idoli, căci erau uriţi, 
chinuiţi şi uciși toţi cei care Îl mărturiseau pe Hristos ca pe Făcătorul, iar nu ca făptură, 
Dumnezeu întrupat, iar nu om simplu. Mai ales s-a înmulţit arieneasca putere, pentru că însuşi 
împăratul Constantie, fiul marelui Constantin, a căzut în acest eres. Acesta avea în curtea sa doi 
boieri mari, pe Evsevie şi Filip, care erau arieni şi care îi prigoneau mult pe cei drepteredincioși 
şi supărau Biserica lui Hristos. Ei au fost pricinuitorii izgonirii şi morţii celui între sfinți, 
părintele nostru Pavel mărturisitorul, patriarhul Constantinopolului, pe care l-au trimis în 
Armenia şi au îndemnat pe arieni ca să-l sugrume, lucru care s-a şi făcut, iar în locul lui în scaun 
au rînduit pe Macedoniu. Asemenea şi pe mulţi alţi dascăli şi mărturisitori ai dreptei credinţe i- 
au pierdut în diferite feluri, între care erau şi mucenicii Marcian şi Martirie, care cu scrierile şi 


cuvintele lor au împodobit foarte mult Biserica lui Dumnezeu. Ei au lăsat multe învățături 
bisericești din care se adăpau fiii duhovnicești. 


Amîndoi au slujit pe lîngă pomenitul sfînt mărturisitor şi patriarh Pavel. Marcian era 
citeț și Martirie era ipodiacon. Amîndoi erau notari care scriau toate învățăturile și faptele 
patriarhului lor, prin care întăreau dreapta credință. Ei mai erau şi mari propovăduitori ai 
cuvîntului lui Dumnezeu și slujitori ai Bisericii, pe care o apărau ca două paveze împotriva 
ereziilor, pentru că Domnul le-a dat lor înţelepciune, precum şi credincioșilor lor ucenici, 
împotriva căreia arienii, care îi prigoneau, nu puteau să se împotrivească, nici să răspundă. După 
izgonirea şi moartea Sfîntului Pavel, începători de eresuri au îndreptat otrava lor asupra celor 
doi ucenici ai săi, Marcian şi Martirie. Mai întîi, ca un cărbune de foc în cenușă, ascundeau 
miînia lor în vicleșug și se sileau cu meșşteşugită înşelăciune să-i întoarcă de la dreapta credință 
la păgînătatea lor, dîndu-le mult aur plăcuţilor lui Dumnezeu şi făgăduindu-le să le mijlocească 
de la împărat mari daruri, să-i ridice la scaune arhierești şi să-i facă stăpîni peste multe averi, 
numai să primească credinţa lor cea rătăcită. Dar ei, nesocotind toate acestea, n-au primit aurul, 
nici cinstea făgăduită lor, şi au rîs de acest vicleșug, voind mai bine să rabde ocară, necinste, 
chinuri şi moarte pentru dreapta credință, decît, viețuind în eresuri, să aibă bogăție, slavă şi 
cinste. 


Văzînd ereticii că nu pot cu nimic să-i înduplece pe sfinţii mucenici şi mărturisitori la a 
lor rea credinţă, i-au condamnat la moarte, pe care sfinții o doreau pentru Hristos, mai mult 
decît viața. Cînd i-au prins şi i-au dus la locul de ucidere, şi-au cerut puţină vreme pentru 
rugăciune şi, ridicînd ochii și înălţînd mîinile în sus, au zis: "Doamne Dumnezeule, Cel ce ai 
creat deosebit inimile noastre, Cel ce cunoşti faptele noastre, primeşte în pace sufletele robilor 
Tăi, căci pentru Tine murim şi ne socotim ca nişte oi duse la tăiere. Ne bucurăm, însă, că pentru 
numele Tău ieșim cu o așa moarte din viaţă, învredniceşte-ne pe noi să fim părtaşi vieţii veşnice, 
Tu care ești viața noastră". Rugîndu-se aşa, cînd au spus "Amin", şi-au plecat sub sabie sfintele 
lor capete, pe care le-au tăiat necredincioșii arieni, pentru mărturisirea dumnezeirii lui lisus 
Hristos. 


Iar unii dintre credincioşi au luat cinstitele lor moaște şi le-au îngropat la porțile 
Melandiei, în cetatea Constantinopolului, cărora, mai pe urmă, cel dintre sfinți, părintele nostru 
loan Gură de Aur, le-a zidit o biserică din temelie, în care se făceau multe tămăduiri, cu 
rugăciunea sfinților mucenici, întru slava lui Dumnezeu, Cel în Treime lăudat în veci. Amin. 


In această zi se mai face pomenirea Sfîntului Mucenic Anastasie, care de bunăvoie s-a 
dat în mîinile păgînilor, la chinuirea cea pentru Hristos, şi cu sabia a fost tăiat. 


56. PĂTIMIREA SFÎNTULUI SLĂVITULUI MARELUI MUCENIC AL LUI 
HRISTOS, DIMITRIE 


(26 OCTOMBRIE) 


Sfîntul şi marele mucenic Dimitrie s-a născut în cetatea Solun (Tesalonic), din părinţi 
de neam bun şi dreptcredincioși. Tatăl lui era voievod în cetatea Solunului, crezînd în taină în 
Domnul nostru Iisus Hristos şi slujind Lui. Dar nu îndrăznea să mărturisească preasfînt numele 
Lui, căci atunci era mare prigoană asupra creştinilor din partea păgînilor împărați. Temîndu-se 
de groaznica prigonire a nelegiuiţilor, ţinea ascuns în sine mărgăritarul cel de mult preț al 
credinţei lui Hristos. EI avea în palatul său o cămară ascunsă de rugăciune, în care erau două 
sfinte icoane, împodobite cu aur şi cu pietre scumpe: una a Mîntuitorului nostru lisus Hristos, 
Cel ce S-a întrupat, iar alta a Preasfintei Sale Maici, Fecioara Maria, înaintea cărora întotdeauna 
aprindea candela şi aducea tămilie şi se ruga împreună cu soţia sa cea de o credinţă, adevăratului 
Dumnezeu, Cel ce locuiește întru cei de sus, Fiului Său Unul născut şi Fecioarei Maria cea 
preanevinovată. Asemenea era şi milostiv către săraci şi aducea mari faceri de bine celor care 
le trebuiau. Dar nu aveau fii, şi pentru aceasta erau în mare mîhnire şi se rugau lui Dumnezeu 
cu tot dinadinsul, ca să le dea moștenitori casei lor. 


După multă vreme au fost auziţi, pentru că, aducîndu-şi aminte Cel Preaînalt de 
rugăciunile şi de milosteniile lor, le-a dat lor un fiu; pe acest sfînt şi vrednic de fericire Dimitrie, 
la a cărui naştere s-a veselit tot Solunul împreună cu voievodul lor, care a dat la toată cetatea, 
dar mai ales săracilor, un mare ospăț, mulţumind lui Dumnezeu pentru acest mare dar. Apoi 


cînd copilul a ajuns în vîrstă, ca să poată cunoaşte și să înțeleagă adevărul, l-au dus părinții în 
casa lor de rugăciune şi, arătîndu-i sfintele icoane, i-au zis: "Aceasta este icoana adevăratului 
Dumnezeu, Care a făcut cerul și pămîntul şi aceasta este icoana Preasfintei Fecioare Maria, 
Născătoarea lui Dumnezeu". Deci, I-au învăţat pe el sfînta credință, spunîndu-i toate cele ce 
luminează cunoştinţa despre Domnul nostru lisus Hristos, precum şi toate cele privitoare la 
deșertăciunea necuraților zei păgîni şi a idolilor cei neînsuflețiți. lar Dimitrie a cunoscut 
adevărul din cuvintele părinților săi, dar mai ales din darul lui Dumnezeu, care începuse a lucra 
într-însul. EI cu tot sufletul a crezut în Dumnezeu şi, închinîndu-se sfintelor icoane, le-a sărutat 
cu osîrdie. Părinţii lui, chemînd în taină un preot şi pe cîţiva creştini, prieteni ai lor, în acea 
ascunsă cămară de rugăciune, au botezat pe fiul lor în numele Tatălui și al Fiului şi al Sfîntului 
Duh. Copilul, luînd Sfîntul Botez, a învăţat cu amănuntul Legea lui Dumnezeu. El creştea cu 
anii ŞI cu înțelepciunea, mergînd cu fapte bune ca pe o scară, din putere în putere, şi era în el 
darul lui Dumnezeu care îl lumina şi îl făcea înțelept. După ce a ajuns la vîrsta cea desăvîrșită, 
părinţii lui s-au dus din vremelnica viață, lăsîndu-l pe Sfintul Dimitrie moştenitor nu numai al 
averilor, ci şi al faptelor lor cele bune. 


Auzind atunci împăratul Maximilian despre moartea voievodului Tesalonicului, a 
chemat la dînsul pe fiul acestuia, pe Sfîntul Dimitrie, şi, văzîndu-i înțelepciunea şi vitejia in 
război, l-a făcut antipat şi i-a încredinţat lui Tesalonicul, zicîndu-i: "Păzește patria ta şi s-o cureţi 
de necuraţii creştini, ucigîndu-i pe toţi cei care cheamă numele lui lisus Hristos Cel răstignit”. 
Sfîntul Dimitrie, luînd de la împărat dregătoria, a mers la Solun, unde a fost primit cu mare 
cinste de cetăţeni și îndată a început a mărturisi înaintea tuturor numele lui lisus Hristos, pe care 
îl preamărea, precum şi a învăţa pe toți credinţa. EI a devenit pentru tesaloniceni un alt Apostol 
Pavel, aducîndu-i pe ei la cunoştinţa adevăratului Dumnezeu şi dezrădăcinînd închinarea la 
idoli. Apoi, nu după multă vreme s-a făcut cunoscut împăratului Maximilian că Dimitrie, 
antipatul, este creştin şi pe mulţi îi aducea la credinţa sa, lucru pe care auzindu-l împăratul, s-a 
miîniat foarte tare. 


Intorcîndu-se atunci de la războiul pe care l-a purtat cu sciţii şi cu sarmaţii, pe care i-a 
supus sub stăpînirea împărăției Romei şi venind biruitor, a făcut din cetate în cetate praznice şi 
jertfe idolești, apoi a venit şi în Tesalonic. 


Dimitrie, încă înaintea venirii împăratului în Solun, a încredințat toată averea sa unui 
credincios slujitor al său, pe care îl chema Lupul, şi l-a însărcinat cu toată bogăţia ce rămăsese 
de la părinții lui, aurul, argintul, pietrele de mare preţ, şi hainele, să le împartă în grabă la cei 
cărora le trebuiau și la săraci, zicînd: "Împarte bogăţia cea pămîntească, ca să căutăm pe cea 
cerească". Iar el s-a pus pe rugăciuni și pe post, pregătindu-se înainte pentru a primi cununa cea 
mucenicească. Împăratul a întrebat dacă sînt adevărate cele auzite despre Dimitrie. lar Dimitrie, 
stînd înaintea împăratului, cu mare îndrăzneală a mărturisit că el este creştin şi a defăimat 
închinarea de idoli cea păgînească. Atunci împăratul a poruncit să fie dus nu în temniţa cea de 
obşte, ci într-un loc mai defăimat, într-o baie mare şi veche, care era aproape de palatele unde 
şedea împăratul. L-au pus, deci, pe sfînt în cămările acelei băi, care era adîncă şi în care, intrînd 
el, se ruga, grăind ca David: "Dumnezeule, spre ajutorul meu ia aminte Doamne, ca să îmi ajuţi 
mie, grăbeşte, că Tu eşti răbdarea mea Doamne, Doamne, nădejdea mea din tinereţile mele. 
Spre Tine m-am întărit din pîntece, din sînul maicii mele, Tu eşti acoperitorul meu pînă ce voi 
fi. Pentru aceasta se va veseli gura mea, cînd voi cînta Ție şi limba mea toată ziua va învăţa 
dreptatea Ta”. 


Sfîntul Dimitrie şedea acolo în temniţă ca într-o cameră luminoasă, cîntînd şi slăvind pe 
Dumnezeu. Apoi sfîntul a văzut o scorpie înaintea sa, care voia să-l muşte de picior; iar el, 


însemnîndu-se cu semnul crucii şi după ce a zis: "În numele lui Hristos care a zis să călcăm 
peste şerpi şi peste scorpii şi peste toată puterea vrăjmaşului", a călcat peste scorpia aceea. Stînd 
aşa în temniță, a fost cercetat de îngerul lui Dumnezeu care i s-a arătat întru lumină mare, cu o 
preafrumoasă cunună din Rai, şi i-a zis lui: "Pace ție, pătimitorule al lui Hristos, Dimitrie! 
Îmbărbătează-te și te întărește şi biruieşte pe vrăjmaşii tăi”. Zicîndu-i acestea, i-a și pus cununa 
pe cap. lar sfîntul a răspuns: "Mă bucur întru Domnul şi mă veselesc întru Dumnezeu, 
Miîntuitorul meu". Şi sfîntul se aprindea cu inima către dragostea lui Dumnezeu, voind să-şi 
verse cu osîrdie sîngele său pentru Dînsul. 


În acea vreme împăratul se îndeletnicea cu jocuri publice și cu privelişti; pentru că 
împărații elinilor, în vremea de demult, aveau obiceiul ca atunci cînd intrau într-o cetate puneau 
pe oameni să se lupte, aruncau pietre și săreau, apoi aruncau cu sulițe la semn și se luptau cu 
pumnul. Acest fel de lupte se numeau pentatlon și cei care ar fi biruit în aceste cinci lupte 
primeau daruri de la împărat. Împăratul a vrut să vadă aceste cinci feluri de lupte şi s-a aşezat 
la un loc înalt ca să-i vadă pe luptători, între care era şi vestitul Lie, din neamul vandalilor. 
Acesta era înalt cu trupul, puternic cu virtutea şi înfricoşat la chip, căruia i-a făcut un loc înalt 
de privelişte. Împăratul se bucura, văzînd cum acel Lie se luptă cu oamenii cei viteji şi îi ucidea 
pe ei, aruncîndu-i de sus în sulițe: Mai era acolo şi tînărul creştin Nestor, cunoscut Sfîntului 
Dimitrie. Acela, văzînd pe Lie că ucide pe mulţi şi mai ales că îi pierde pe creștini fără cruţare, 
s-a aprins de rîvnă şi, vrînd să se lupte cu Lie, a alergat la Sfîntul Dimitrie care era în temniță 
şi i-a spus lui despre luptătorul Lie că a ucis mulțime de creştini. Nestor cerea de la dînsul 
binecuvîntare şi rugăciuni, ca să-l poată birui pe acel nemilostiv ucigaş de oameni. Sfîntul 
Dimitrie, însemnîndu-l pe el cu semnul Sfintei Cruci, i-a zis: "Du-te şi îl vei birui pe Lie, 
mărturisind pe Hristos". Apoi Nestor a alergat în acel loc şi cu mare glas a strigat: "O, Lie! Vino 
să ne luptăm amîndoi!". Împăratul, şezînd la loc înalt și privind pe oameni luptîndu-se, dacă a 
văzut pe Nestor tînăr și frumos la față, fiind cam de douăzeci de ani, l-a chemat la dînsul şi i-a 
zis: "Tinere, pentru ce nu-ți cruţi viaţa ta? Oare nu vezi pe câți i-a biruit Lie şi cît sînge a vărsat? 
Nu îți este milă de frumuseţea ta şi de tinerețea ta? Dacă eşti sărac, vino să te îmbogăţesc, numai 
nu te duce să te lupţi cu Lie, că o să-ţi pierzi viaţa". A răspuns Nestor: "Împărate, eu sărac nu 
sînt, nici nu vreau să-mi pierd viaţa, ci vreau să mă lupt cu Lie şi să-l biruiesc pe el”. 


Acestea zicîndu-le, strigă: "Dumnezeul lui Dimitrie, ajută-mi!" Apoi a început să se 
lupte cu potrivnicul, pe care, trîntindu-l jos în sulițele cele ascuţite, l-a omorît. Împăratul s-a 
mîhnit foarte tare de pierderea lui Lie, mai mult decît dacă ar fi căzut el din împărăţia sa. 
Chemînd la el pe Nestor, i-a zis: "Tînărule, cu ce farmece l-ai biruit pe Lie? EI a omorit atîția 
oameni mai puternici decît tine şi tu cum l-ai omorît pe dînsul?" Sfîntul Nestor a răspuns: 
"Împărate, eu nu am biruit pe Lie cu farmece, ci cu puterea lui Hristos, adevăratul Dumnezeu, 
am făcut aceasta". Acestea dacă le-a auzit păgînul împărat, s-a mîniat foarte tare şi a poruncit 
unui boier pe care îl chema Marchian, să-l scoată pe Nestor afară de poarta cea de aur și să-i 
taie capul cu cuțitul. În acest chip s-a sfîrşit Sfîntul Nestor, după cuvîntul Sfîntului Dimitrie. 


Nu s-a mîngiiat împăratul pentru pierderea lui Lie, căci toată ziua şi toată noaptea era 
mîhnit. Apoi aflînd că Dimitrie a fost pricinuitorul morții lui Lie, a poruncit să-l ucidă pe el cu 
sulițele. "Precum Lie a fost aruncat în sulițe de Nestor și a murit, aşa şi Dimitrie să fie străpuns 
cu suliţele, ca de aceeași moarte să moară cel care a pricinuit moartea iubitului meu Lie" - așa 
zicea împăratul. Dar s-a înşelat nebunul împărat, socotind că sfinții mor cu aceeași moarte ca şi 
păcătoşii, pentru că moartea păcătoşilor este cumplită, iar a sfinţilor este cinstită înaintea 
Domnului. 


Începînd a se lumina de ziuă, in ziua de douăzeci şi şase a lunii octombrie, au intrat 
ostaşii în temniţă şi, aflîndu-l pe Sfîntul Dimitrie stînd la rugăciune, l-au împuns pe el cu 
sulițele. Întîia suliță cu care a fost împuns a fost în coasta dreaptă, în locul în care a fost împuns 
şi Hristos pe cruce. Căci sfîntul, cum a văzut pe ostaşi, singur a ridicat mîna dreaptă şi aceştia 
I-au şi împuns. Astfel, închipuind patima lui Hristos Domnul, Cel împuns cu sulița, sfîntul şi-a 
dat în mîinile Lui cinstitul său suflet. lar trupul lui care zăcea pe pămînt fără cinste, mergînd 
noaptea un oarecare dintre credincioşi, l-a luat în taină și l-a îngropat. 


Cînd Sfîntul Dimitrie a fost străpuns de sulițe în temniţă de către ostaşi, era de faţă la 
moartea lui și credinciosul său slujitor, cel pomenit mai înainte, Lupul. Acela a luat haina 
stăpînului său cea înmuiată în sînge. La fel şi inelul lui l-a înmuiat în sînge şi multe minuni 
făcea cu haina şi cu inelul, tămăduind toate bolile și gonind duhurile cele viclene, încît s-a dus 
vestea minunilor prin tot Solunul şi toți bolnavii alergau la dînsul. Aflînd despre acestea 
Maximilian, a poruncit ca să-l prindă pe fericitul Lupul şi să-i taie capul. Și astfel, sluga cea 
bună şi credincioasă a sfintului s-a dus la Domnul după stăpînul său, adică după Sfîntul 
Dimitrie, căci unde este stăpînul, acolo să fie şi sluga lui. 


Apoi, nu după multă vreme, a început prigoana asupra creştinilor. Deasupra 
mormîntului Sfîntului Dimitrie era zidită o biserică mică, în care se săvirşeau multe minuni și 
bolnavii primeau tămăduire. Atunci, un boier din cei mari, slăvit şi credincios, din părțile 
Ilricului, pe nume Leontie, fiind cuprins de o boală grea şi nevindecabilă, a alergat cu credință 
la Sfîntul Mare Mucenic Dimitrie. Cînd au ajuns la biserica sfîntului, l-au aşezat în acel loc 
unde se aflau în pămînt moaştele mucenicului şi îndată acesta a primit tămăduire şi s-a sculat 
sănătos, mulțumind lui Dumnezeu şi preamărind pe Sfîntul Dimitrie, plăcutul Lui. Acesta a vrut 
să zidească sfîntului o biserică mare şi frumoasă în semn de mulțumire. 


Dărîmînd biserica cea mică, cînd s-a început temelia celeilalte biserici, au fost găsite 
moaştele Sfîntului și Marelui Mucenic Dimitrie întregi şi nestricate, din care au izvorit mir 
frumos mirositor şi a umplut toată cetatea de mireasmă bună. Apoi s-a adunat tot poporul şi cu 
bucurie au luat din pămînt moaștele sfîntului şi s-a tămăduit mulțime de bolnavi, prin ungerea 
cu mirul care izvora. Leontie, bucurîndu-se, nu atît pentru sănătatea sa, cît pentru aflarea 
sfintelor moaşte, degrabă a săvîrşit lucrul pe care îl începuse şi a ridicat în acel loc o biserică 
preafrumoasă în numele Sfîntului Mare Mucenic Dimitrie. Într-însa a pus cinstitele lui moaşte, 
într-o raclă ferecată cu aur şi împodobită cu pietre de mare preţ. Apoi, cumpărînd sate și vii, le- 
a dat bisericii spre întreținerea celor ce sluțeau în ea. Leontie, întorcîndu-se la locul său, a vrut 
să 1a cu sine o parte din moaştele sfîntului, ca să zidească. o biserică și în patria sa. Dar sfîntul, 
arătîndu-i-se în vis, i-a zis să nu 


îndrăznească a lua ceva din moaștele lui. Atunci el a luat numai giulgiul cel înmuiat în 
sîngele sfîntului şi, punîndu-l în racla de aur, a plecat: Multe minuni s-au făcut pe cale cu acel 
giulgiu, prin puterea rugăciunilor sfîntului, căci trecînd el un rîu mare şi foarte tulburat de o 
furtună, pentru care era cuprins de mare frică, 1 s-a arătat Sfîntul Mucenic Dimitrie, zicîndu-i: 
"Racla cu giulgiu ia-o în mîinile tale şi nu te teme". Astfel făcînd el, a reușit să treacă împreună 
cu însoțitorii săi, fără primejdie rîul acela. Ajungînd în patria sa a zidit o preafrumoasă biserică 
în cinstea sfîntului mucenic. Acolo s-a vindecat Marin, eparhul Iliricului, care era plin de răni 
din cap şi pînă la picioare. De asemenea, au mai fost tămăduiţi unul căruia îi curgea sînge din 
nări şi unul îndrăcit a fost izbăvit şi multe alte minuni se săvîrșeau acolo cu ajutorul rugăciunilor 
sfîntului. Însă multe minuni se făceau în Tesalonic, acolo unde se aflau moaştele lui cele sfinte. 


Apoi a fost o foamete mare în Tesalonic, încît mureau oamenii din pricina lipsei de 
hrană. Sfîntul mucenic Dimitrie, nesuferind să vadă oamenii din cetatea sa pierind de foame, s- 
a arătat pe mare corăbierilor, înconjurînd limanurile, adăposturile şi ostroavele, apoi a poruncit 
corăbierilor care duceau grîu să meargă în Tesalonic. Astfel a izbăvit cetatea sa de foamete. 


Cînd drepteredinciosul împărat lustinian a zidit o preafrumoasă biserică în 
Constantinopol, în numele înțelepciunii lui Dumnezeu, Biserica Sfînta Sofia, a trimis în 
Tesalonic bărbaţi cinstiți ca să aducă de acolo o parte din moaștele Sfîntului Mucenic Dimitrie, 
pentru împodobirea şi sfințirea acelei biserici noi. Ajungînd trimişii la Tesalonic şi apropiindu- 
se de cinstita raclă a sfîntului, deodată a ieșit foc din raclă, dogorind pe toţi şi un glas înfricoşat 
din acel foc, zicea: "Să nu îndrăzniţi”. Toţi cei ce erau acolo au căzut de frică şi, luînd numai 
țărînă din acel pămînt, s-au dus la împărat. Spunîndu-i cele ce s-au petrecut, s-au mirat toți de 
cele ce au auzit. Iar țărîna luată de la mormîntul sfîntului mucenic a dat-o jumătate împăratului, 
iar cealaltă jumătate au pus-o în cămara unde se păstrau vasele bisericii. 


Altădată un tînăr, pe care îl chema Onisifor, era rînduit la biserica Sfintului Dimitrie să 
aprindă lumînările și să îngrijească candelele. Acela, fiind îndemnat de diavol, fura lumînările 
şi le vindea în taină şi îşi făcea cîştig necinstit. lar sfîntul, nesuferind un lucru rău ca acesta ce 
se făcea în biserica lui, i s-a arătat în vis lui Onisifor, şi fapta cea rea a lui a mustrat-o cu iubire 
de oameni, zicîndu-i: "Frate Onisifore, nu-mi este plăcut lucrul pe care îl faci tu, că furi 
lumînările şi faci pagubă celor ce le aduc, dar mai ales ție. Că celui ce face unele ca acestea îi 
crește osîndirea. Deci lasă-te de aceste apucături rele şi te pocăieşte". Onisifor, sculîndu-se din 
somn, s-a ruşinat de fapta sa și se temea. Dar după o vreme a uitat învățătura mucenicului și a 
început obiceiul său cel rău, de a fura lumînările. Odată, unul din drepteredincioşii cetăţeni, 
sculîndu-se foarte de dimineaţă, a venit la biserică şi a adus niște lumînări foarte mari pe care, 
aprinzîndu-le, le-a dus la mormîntul Sfîntului Mucenic Dimitrie, apoi, rugîndu-se, s-a dus. lar 
Onisifor, mergînd spre acele lumînări, și-a întins mîna să le ia şi îndată a auzit un glas din 
mormîntul sfîntului mucenic, zicîndu-i: "Iarăşi faci același lucru rău?" Onisifor, fiind lovit de 
acest glas, a căzut rău la pămînt și zăcea ca un mort, pînă ce a venit unul din clerici care l-a 
ridicat pe el, uimit de spaimă. Apoi, abia venindu-și în fire, şi-a mărturisit înaintea tuturor 
păcatul şi le-a povestit despre arătarea cea dintii a sfintului în vis, cît şi cea despre a doua 
mustrare a mucenicului şi toţi s-au înspăimîntat, auzind aceasta. 


De multe ori Sfîntul Mare Mucenic Dimitrie ţi-a izbăvit cetatea Solunului de năvălirea 
şi de asuprirea barbarilor. In vremea împăratului Mavrichie, fiind război cu arabii şi cetatea 
Solunului fiind înconjurată şi tare bătută de barbari, atunci era în cetate un om temător de 
Dumnezeu şi foarte îmbunătățit, care se numea Ilustrie. Acesta, venind noaptea în biserica 
Marelui Mucenic Dimitrie, în pridvor fiind, se ruga cu toată tăria lui Dumnezeu și purtătorului 
de chinuri al lui Hristos pentru apărarea cetăţii sale şi i s-a făcut o vedenie înfricoșată. A văzut 
doi tineri luminaţi, ca unii din cei ce stau înaintea feței împăratului, venind în biserica sfîntului. 
Aceia erau îngerii lui Dumnezeu în faţa cărora s-au deschis uşile singure şi ei au intrat înăuntru. 
Apoi a intrat şi Ilustrie după dînșii, vrînd să vadă ce va fi. lar cei ce intraseră, cu glas mare au 
zis: "Unde este stăpînul cel ce locuiește aici?”. Şi iată, s-a arătat alt tînăr, ca un slujitor, zicînd: 
"Ce aveţi cu el?" Iar ei au zis: "Domnul ne-a trimis la dînsul ca să-i spunem un cuvînt". lar 
slujitorul, arătînd spre mormîntul sfîntului, a zis: "Aici este”. Iar ei au zis slujitorului: "Spune-i 
despre noi”. Şi mergînd, slujitorul a ridicat perdeaua şi a ieşit Sfîntul Dimitrie în întîmpinarea 
lor, cu acel chip precum era zugrăvit pe icoană. 


Era luminat ca soarele, încît nu-i era cu putință lui Ilustrie să privească la dînsul, ci 
tremura de frică, văzînd ceea ce se petrecea. 


Apoi, cei ce au venit l-au sărutat pe Sfîntul Dimitrie, iar el a grăit către dînşii: "Vă 
mulțumesc, dar pentru ce aţi venit la mine?" Iar cei ce veniseră au răspuns: "Stăpînul ne-a trimis 
pe noi la sfinţia ta, poruncindu-ți ca să-ţi laşi cetatea şi să mergi la Dînsul, vrînd ca să o dea pe 
ea vrăjmaşilor”. Acestea auzindu-le mucenicul, a lăcrimat, plecîndu-și capul. Iar slujitorul zicea 
către cei ce au venit: "Dacă aș fi ştiut că venirea voastră îmi aduce întristare, nu aş fi spus 
Stăpînului meu de voi”. Apoi Sfîntul Mucenic Dimitrie a început a grăi: "Oare aşa voieşte 
Domnul și Stăpînul tuturor ca această cetate, pe care a răscumpărat-o cu sînge, să o dea în mîna 
vrăjmaşilor, celor ce nu-L cunosc pe EI şi nu cred într-Însul, nici nu cinstesc numele cel sfînt al 
Lui?" Iar cei ce veniseră 1-au răspuns: "De nu ar fi voit aşa Stăpînul nostru, nu ne-ar fi trimis pe 
noi la sfinția ta”. 


Iar el le-a zis: "Mergeţi, fraților, să spuneți Stăpînului meu că așa zice Dimitrie, robul 
Său: Ştiu îndurările Tale, iubitorule de oameni, Stăpîne, Doamne, care covirşesc păcatele 
noastre, încît chiar fărădelegile a toată lumea nu biruie milostivirea Ta. Tu pentru păcatele 
noastre Ţi-ai vărsat Sîngele Tău, şi Ţi-ai pus sufletul pentru noi. Deci, arată-Ţi mila Ta şi spre 
această cetate și să nu porunceşti să o las pe ea. De vreme ce m-ai pus pe mine de strajă cetăţii 
acesteia, Ţie mă voi asemăna, Stăpînul meu, căci îmi voi pune sufletul pentru cetățeni. Şi de 
vor pieri aceștia, să pier și eu cu dînșii. Dar să nu pierzi, Doamne, cetatea în care se pomenește 
numele Tău cel sfînt, căci cu toate că a greşit poporul Tău, totuşi nu s-a depărtat de la Tine şi 
Tu singur eşti Dumnezeul celor ce se pocăiesc”. Apoi l-au întrebat cei ce veniseră: "Așa să 
răspundem din partea Ta, Domnului Care ne-a trimis pe noi?" A zis Dimitrie: "Da, fraţilor, aşa 
să-l spuneţi. Pentru că ştiu că nu pînă la sfîrșit se va iuți, nici în veac se va mînia”. Acestea 
zicîndu-le, a intrat în mormânt și s-a închis în sfințita raclă. Iar cei ce au vorbit cu dînsul s-au 
făcut nevăzuțţi. Toate acestea Ilustrie le-a văzut şi le-a auzit în vedenia aceea, apoi, sfîrşindu-se 
vedenia, și-a venit în fire. Și se minuna foarte tare şi, căzînd la pămînt, a mulțumit sfîntului 
pentru că are grijă de cetate şi el roagă pe Stăpînul să nu fie dați în mîinile vrăjmașilor lor. Iar 
a doua zi a spus toate acestea poporului şi-l întărea spre vitejeasca împotrivire asupra 
vrăjmașilor. 


Auzind acestea, cu lacrimi strigau către Dumnezeu, cerînd milă, iar pe sfîntul mucenic 
Dimitrie îl chemau ca să le fie întotdeauna în ajutor, după cum şi pînă aici s-au păzit întregi prin 
apărarea lui. Deci, îndată s-au dus vrăjmașii de la zidurile cetăţii cu ruşine, neputînd să ia cetatea 
cea păzită de marele plăcut al lui Dumnezeu, și s-au întors deșerți în ale lor. Astfel îşi apăra 
cetatea sa Sfîntul Mucenic Dimitrie. 


Apoi pe mulți i-a eliberat din robia barbarilor, căci arătîndu-i-se unui episcop care era 
prins de barbari şi legat, l-a dezlegat de legături şi l-a dus pînă la Tesalonic. După aceea, 
năvălind barbarii în hotarele Tesalonicului şi robind mulți oameni dimprejurul cetăţii, au luat 
pe două fecioare frumoase şi, ducîndu-le în pămîntul lor, le-au dăruit stăpînitorului. Amîndouă 
erau iscusite la lucrul gherghefului, făcînd în cusături tot felul de flori şi de pomi, păsări, fiare 
şi chipuri omenești. Înştiinţîndu-se stăpînitorul de meșteșugul lor, le-a zis: "Am auzit că în 
pămîntul vostru este un Dumnezeu mare, anume Dimitrie, și face multe minuni. Deci să-mi 
coaseți pe pînză curată chipul aceluia, ca şi eu să mă închin lui”. Iar fecioarele i-au zis: "Dimitrie 
nu este Dumnezeu, ci mare slugă a lui Dumnezeu și ajutor al creştinilor. Noi nu îndrăznim a 
face aceasta, stăpînitorule, pentru că ştim că nu voieşti ca să-l cinsteşti, ci să-l batjocoreşti”. Iar 
stăpînitorul a zis: "În mîinile mele este viaţa și moartea voastră, alegeţi voi ce voiţi: sau să faceți 
ceea ce vă poruncesc şi să fiți vii, sau dacă nu împliniți porunca, să muriți îndată". Iar ele, de 
frica morţii, au început să coase pe o pînză subțire chipul Sfintului Mucenic Dimitrie. Sosind 
ziua sfintei lui pomeniri, au terminat de cusut chipul mucenicului şi noaptea, şezînd fecioarele 
la gherghef, s-au plecat peste chipul acela şi au început să plîngă, zicînd: "Să nu te mînii pe noi, 


mucenice al lui Hristos, pentru că știm că nelegiuitul stăpînitor are să batjocorească sfîntul tău 
chip. Să ştii că noi nu am voit să închipuim sfînta ta față, dar fără de voie am făcut aceasta, 
temîndu-ne de moartea cea cumplită”. Astfel plîngînd deasupra chipului, au adormit. Și precum 
oarecînd îngerul a luat pe Avacum, aşa şi sfîntul Dimitrie, luînd pe acele fecioare cu chipul, le- 
a dus în acea noapte în Tesalonic, cînd era praznicul său, şi le-a pus în biserică lîngă mormîntul 
sfîntului, pe cînd se făcea cîntarea cea de toată noaptea. 


Poporul, văzînd această minune, s-a mirat, iar fecioarele acelea, deşteptîndu-se, au 
strigat: "Slavă lui Dumnezeu! Dar unde ne aflăm?" Și li se părea că sînt în vis. Apoi, cunoscînd 
cu adevărat că sînt în Tesalonic şi văzînd mormîntul sfîntului şi popor mult stînd în biserică, cu 
mare glas au mulţumit izbăvitorului lor, Sfîntului Mucenic Dimitrie și toate cele întîmplate le- 
au spus tuturor. Și s-au bucurat solunienii de această minune preaslăvită şi au prăznuit cu 
bucurie ziua Sfîntului Dimitrie, iar chipul cel cusut l-au pus înaintea altarului. 


În vremea în care era să se predea Tesalonicul în mîinile agarenilor (turcilor), mergînd 
cîțiva creştini cucernici la Tesalonic în ziua praznicului Sfîntului Mare Mucenic al lui Hristos, 
Dimitrie, erau pe drumul cel împărătesc care duce la Vardari, acolo unde se uneşte drumul ce 
vine de la Tesalonic cu drumul ce vine de la Larisa. Aceia au văzut aievea un om în chip de 
ostaş, care venea de la Tesalonic și un altul în chip de arhiereu, care venea pe drumul de la 
Larisa şi s-au întîlnit amîndoi. Mai întîi ostașul a zis către arhiereu: "Bucură-te Ahilie, arhiereul 
lui Dumnezeu!". Arhiereul a răspuns: "Bucură-te și tu, ostaşule al lui Hristos, Dimitrie”. Iar 
creștinii aceia auzind astfel de nume, au stat cu frică la o parte ca să vadă sfîrşitul. A zis iarăşi 
ostaşul către arhiereu: "De unde vii, arhiereule al lui Dumnezeu, şi unde te duci?" Atunci Sfîntul 
Ahilie a lăcrimat şi i-a zis: "Pentru păcatele și fărădelegile lumii, mi-a poruncit Dumnezeu să 
ies din Larisa, pe care o păzeam, căci are de gînd s-o dea în mîinile agarenilor. Deci, am ieșit 
de acolo şi mă duc unde îmi va porunci". "Dar tu, a zis Ahilie, de unde vii ostașule al lui Hristos, 
Dimitrie? Te rog spune-mi?!". 


Atunci a lăcrimat și Sfîntul Dimitrie și i-a zis: "Eu tot asemenea am pătimit, arhiereule 
Ahilie. De multe ori am ajutat tesalonicenilor şi i-am izbăvit din robie, de primejdie aducătoare 
de moarte şi de toată neputinţa. Însă acum, pentru multele păcate şi fărădelegile lor, S-a depărtat 
Dumnezeu de la dînşii şi mi-a poruncit să-i las, ca cetatea să fie cucerită de agareni. Deci, pentru 
aceasta am ascultat porunca Lui și îndată am ieșit de acolo şi mă duc unde îmi va porunci”. 
Zicînd acestea, amîndoi şi-au plecat capetele la pămînt şi au plîns, iar după aceea s-au sărutat 
şi şi-au luat ziua bună unul de la altul şi îndată s-au făcut nevăzuţi. Cînd au văzut această 
minune, creştinii aceia n-au mai îndrăznit să se ducă la Tesalonic, ci s-au întors înapoi, 
povestind vedenia şi minunea aceea. 


După aceasta, n-a trecut o lună şi Tesalonicul, precum şi Larisa, au fost cucerite de turci. 
Apoi multe alte minuni a făcut sfîntul, spre slava lui Dumnezeu în Treime, Căruia se cade cinste, 
mulțumită şi închinăciune de la toată făptura, în veci. Amin. 


In această zi se mai amintește şi de marele cutremur care a fost la Constantinopol în 
timpul împărăției lui Leon Isaurul. 


Tot în această zi s-a mutat la Domnul Cuviosul părinte Atanasie din Michidia, care a 
trăit în mănăstirea din Vitenia, plăcînd lui Dumnezeu desăvîrşit. Apoi, cu porunca lui 
Dumnezeu, a crescut pe mormîntul lui un chiparos, chiar din pieptul cuviosului, care tămăduia 
cu frunzele sale toate neputinţele. (Vezi despre aceasta, în ziua a opta a lunii aprilie, la viața 
cuviosului Nichita Mărturisitorul.) 


57. PĂTIMIREA SFÎNTULUI MUCENIC NESTOR 


(27 OCTOMBRIE) 


Păgînul împărat Maximilian, care se mai numea şi Gherculie, prieten al lui Dioclețian, 
mergînd în cetatea Solunului și punînd în temniţă pe Sfîntul Dimitrie, antipatul, pentru 
mărturisirea lui Hristos, se îndeletnicea cu jocuri publice şi cu privelişti, lăudîndu-se cu 
luptătorul său, Lie, care era din neamul vandalilor, zicînd că nimeni nu-l poate birui pe el. Acel 
Lie era ca un alt Goliat, cu trup mai mare decît alți oameni, înfricoşat la căutătură, cu chipul şi 
năravul de fiară, cu glasul ca de leu ce răcneşte, iar de căutătura şi de glasul lui tremurau cei ce- 
] vedeau. Puterea lui era nespus de mare şi nebiruită, căci în el locuiau duhuri necurate şi nimeni 


nu-i putea sta împotrivă. Lie omoriîse un însemnat număr de oameni viteji şi puternici şi era 
foarte iubit de împărat pentru tăria lui, căci împăratul, fiind nesăţios de sînge omenesc, îl iubea 
pe acesta, fiindcă toată puterea lui trupească o întrebuința pentru vărsarea sîngelui. 


Acestui necurat Lie i-a pregătit împăratul în mijlocul cetății un loc pe stilpi, înalt şi larg, 
pe care el putea să-şi desfășoare luptele sub privirea tuturor. lar sub acest loc erau înfipte 
mulţime de sulițe cu ascuţişul în sus, ca astfel, pe cel care îl va birui Lie, îndată să-l arunce pe 
acele arme ascuţite şi să-l omoare. Astfel luptîndu-se Lie cu oamenii, îi arunca sub pod în sulițe 
şi-i omora, iar împăratul, cu toată mulțimea oștilor sale, privea spre acea luptă cu bucurie şi se 
mîndrea cu luptătorul său. La aceste lupte asista și poporul Solunului, în care era mulţime de 
credincioşi, care, văzînd sîngele omenesc vărsat de aceea fiară fără de omenie, suspina cu greu, 
pentru că ucisese mulți creştini, pe care necuraţii îi aduceau cu sila pe pod şi îi puneau să se 
lupte cu Lie. 


Atunci era în cetate un tînăr cu numele de Nestor, viteaz şi frumos la faţă, abia ieşindu- 
i mustaţa și barba. Tînărul îi era cunoscut Sfîntului Mare Mucenic Dimitrie, de la care învățase 
sfînta credință: Acesta, văzîndu-i pe creştini că sînt uciși fără de milă, s-a aprins de mînie şi a 
vrut să se lupte cu Lie. 


Alergînd la sfîntul Dimitrie care era în temniță, i-a spus că Lie a ucis o mulțime de 
creștini, apoi i-a zis: "Roagă-te pentru mine, plăcutule al lui Dumnezeu, să-mi ajute pentru 
sfintele tale rugăciuni, ca, mergînd să mă lupt cu acel potrivnic, să-l biruiesc pe el şi să ridic 
ocara creștinilor”. 


Iar Sfîntul Dimitrie, făcînd pe frunte şi pe pieptul lui semnul crucii, l-a binecuvîntat şi 
i-a proorocit, zicînd: "Pe Lie îl vei birui şi pe Hristos vei mărturisi”. Sfîntul Nestor, luînd 
binecuvîntare, a alergat degrabă la luptă și, aruncîndu-şi hainele sale înaintea tuturor, cu mare 
glas a strigat: "Eu vreau să mă lupt cu Lie”. lar împăratul, văzînd îndrăzneala acelui tînăr, s-a 
mirat şi, fiindu-i milă de tinerețea și de frumuseţea lui, a zis către dînsul: "Oare nu ai văzut tu 
pe câţi a biruit Lie, mai puternici și mai tari decît tine? Tu ești mic de stat şi tînăr. Îndrăznești 
oare a merge împotriva aceluia cu care nu se aseamănă nimeni sub soare?" Iar el a zis: "Deşi 
sînt mic şi neputincios, însă mare şi nebiruită este puterea Hristosului meu, spre Care 
nădăjduiesc şi în numele Lui binevoiesc să mă lupt cu uriaşul Lie”. Împăratul, auzind de numele 
lui Hristos şi cunoscînd că Nestor este creștin, s-a mîniat şi a poruncit să meargă la pod, socotind 
că Nestor va fi omorît de Lie, cum au fost omoriţi şi ceilalți. Atunci Nestor s-a suit cu curaj la 
locul de luptă. Iar Lie, sărind, a năvălit asupra sfîntului, care, dacă a văzut că se apropie Lie, şi- 
a făcut semnul crucii şi cu mare glas a strigat, zicînd: "Dumnezeul lui Dimitrie, ajută-mi!" 


Apropiindu-se de Lie, a început a se lupta. lar Dumnezeu, Cel ce a întărit odată pe David 
împotriva lui Goliat, a întărit şi pe robul său, Nestor, asupra necuratului Lie, spre necazul 
împăratului şi spre veselia credincioşilor săi. Căci Nestor cel mic, s-a arătat mai mare cu vitejia 
sa decît Lie cel puternic, pe care, apucîndu-l ca pe o pasăre, l-a aruncat de pe podul cel înalt în 
sulițele cele ascuţite, în care, căzînd Lie ca un stejar, i-a ieşit ticălosul său suflet şi a pierit 
pomenirea lui cu sunet; apoi s-a spulberat puterea lui cea mîndră și deșarta laudă a lui 
Maximilian pentru luptătorul său. După aceea tot poporul Solunului, dar mai ales creştinii, 
văzînd acea neașteptată și preaslăvită biruință, cu mare glas au strigat: "Mare este Dumnezeul 
lui Dimitrie". lar împăratul, sculîndu-se cu ruşine, s-a dus în palatele sale, necăjindu-se şi 
întristîndu-se foarte mult pentru iubitul său Lie. Mîniindu-se asupra lui Nestor, a poruncit să fie 
prins. Şi aflînd că marele Mucenic Dimitrie a fost pricinuitorul morții lui Lie, că el a întărit la 
luptă pe Nestor, proorocindu-i lui biruinţa, a poruncit să fie ucişi amîndoi. Sfîntul Dimitrie a 


fost ucis cu sulițe, iar lui Nestor i s-a tăiat capul şi amîndoi au primit cununile biruinţei de la 
Hristos, răsplătitorul de nevoinţe întru împărăţia cea cerească, căreia şi noi să ne învrednicim 
cu rugăciunile sfinților răbdători de chinuri. Amin. 


58. POMENIREA CUVIOSULUI PĂRINTELE NOSTRU NESTOR, 
CRONICAR AL RUSIEI 


(27 OCTOMBRIE) 


Toate lucrurile, dacă nu vor fi însemnate prin scris, cad în uitare şi în neștiinţă. Crearea 
lumii, de la Adam începătorul nostru, dacă n-ar fi fost scrisă în cărţile sale de Moise, cel de 
Dumnezeu insuflat, şi nu ne-ar fi fost lăsate nouă, pe toate acestea le-ar fi acoperit lungimea 
vremii ca un întuneric şi le-ar fi adus întru neștiință. Însă Dumnezeu, făcînd pomenire de 
minunile Sale, cînd EI voieşte, ne dă scriitori, ca cele însemnate de ei să fie citite şi să folosească 
urmașilor. În acest chip, în anii mai de pe urmă, a arătat Domnul în pămîntul Rusiei, în sfînta 
mănăstire Pecerska, pe pururea pomenitul scriitor, Cuviosul părintele nostru Nestor, care ne-a 
luminat ochii spre folosul şi spre mulțumirea lui. Dumnezeu, făcîndu-ne cunoscut începutul şi 
întîia întemeiere a vieții duhovniceşti a Rusiei. Nestor scrie despre întemeierea şi îndreptarea 
după rînduială a vieții monahale în Rusia, rînduială sădită ca în Rai în sfinta mănăstire Pecerska. 
Nestor mai scrie şi despre duhovnicescul întemeietor al vieţii călugărești, Cuviosul Antonie cel 
cu adevărat sfînt şi despre ceilalți, care i-au urmat lui, care au devenit cu duhul sfinţi ai 
mănăstirii Pecerska. Printre aceştia a fost şi acest scriitor vrednic de laudă, care a scris viaţa 


celor care au trăit cu sfîntă cuviință şi nu numai cu condeiul pe hîrtie, ci şi cu faptele, întocmai 
nevoitoare ca ale acelora, şi le-a păstrat în neprihănitul său suflet. Drept aceea s-a scris pe sine 
în cărțile vieții veşnice, ca să audă şi el: bucuraţi-vă, că numele vostru este pomenit în Cer. 


Fericitul părintele nostru Nestor - după ce Cuviosul Antonie s-a liniştit în peşteră, iar 
Fericitul Teodosie a rînduit o mănăstire - a mers la dînşii, dorind sfîntul și îngerescul chip 
monabhicesc, avînd vîrsta numai de șaptesprezece ani. Atunci, nefiind încă monah, s-a deprins 
spre toată fapta bună cea călugărească, adică: curăţia trupului şi a sufletului, sărăcia de 
bunăvoie, adînca smerenie, ascultarea cea fără de împotrivire, postirea multă, rugăciunea 
neîncetată, privegherea de toată noaptea şi celelalte osteneli, întocmai ca îngerii şi prin acestea 
era cu totul următor vieţii Sfinților Antonie şi Teodosie ai mănăstirii Pecerska, cei dintii 
începători. De la acea sfîntă doime primea tînărul Nestor orice poruncă cu dragoste, precum 
pruncul primeşte laptele din pieptul maicii sale și ca cerbul însetat de apa din două izvoare 
curgătoare, între dealuri și peşteri, precum arată el în scrisoarea sa, că avea mare dragoste pentru 
acei cuvioşi întemeietori, nu cu cuvîntul, nici cu limba, ci cu fapta şi cu adevărul, căci preamărea 
pe Dumnezeu în trupul şi în sufletul său, văzînd faptele cele bune şi luminate ale celor doi mari 
luminători ai pămîntului rusesc. 


După cinstita moarte a celor doi cuvioși părinți, fericitul părintele nostru Nestor nu 
numai că a lăsat lumeștile lucruri, dar a şi luat îngerescul chip monahal, de la cuviosul Ștefan, 
egumenul mănăstirii Pecerska, iar după aceea a fost ridicat la treapta diaconiei. Învrednicindu- 
se de îndoita treaptă îngerească, cea monahală și cea duhovnicească, din zi în zi îşi îndoia faptele 
bune, înăbuşindu-şi patimile trupești şi iubind adevărul, ca să nu fie nicidecum trupesc, ci cu 
totul duhovnicesc şi adevărat rob şi închinător al lui Dumnezeu, cunoscînd bine ceea ce a zis 
Domnul: "Că Duh este Dumnezeu, şi cei ce se închină Lui, cu duhul şi cu adevărul se cade să] 
se închine". Iar pe duhul cel supărător, în care nu este adevăr şi care nu se închină Domnului, îl 
biruia întotdeauna, mai ales prin smerenie nespusă, căci, pretutindeni smerindu-se pe sine, se 
socotea nevrednic şi plin de o mulţime de păcate. 


Frații, fiind îndemnați de Dumnezeu, au făcut sfat ca să dezgroape moaştele Cuviosului 
Teodosie şi să le mute din peșteră în sfînta biserică a mănăstirii Pecerska şi la această ascultare 
primul era fericitul Nestor. Şi cu mare credinţă şi cu rugăciune de toată noaptea ostenindu-se, 
pe acest mărgăritar de mult preț al sfintei mănăstiri Pecerska, adică cinstitele moaște ale 
Cuviosului Teodosie le-au dezgropat şi le-au scos înaintea peşterii. Nestor a fost singur văzător 
al minunilor celor mari, precum el însuși a mărturisit. 


EI a vieţuit ani îndelungaţi, ostenindu-se cu lucrul scrierii de ani şi, de anii cei veşnici 
aducîndu-și aminte, a bine plăcut Stăpînului anilor. Apoi s-a mutat la veşnicie către Dumnezeu, 
după ani vremelnici îndelungaţi, şi este așezat în peşteră, unde şi pînă acum cinstitul său trup 
se odihneşte în făcătoarea de minuni nestricăciune, mărturisind că acest cuvios scriitor al 
vieților sfinţilor părinţi şi al anilor şi-a scris lui lăcaş de veci în ceruri şi este binecuvîntat, căci 
a primit cununa lui Dumnezeu. Fie ca rugăciunile acestui cuviincios scriitor să ne ajute şi nouă 
a fi scrişi în cărțile vieții lui Dumnezeu, ai Cărui ani nu se vor împuţina şi Căruia, cu Dumnezeul 
Tatăl şi cu făcătorul de viaţă Duh, 1 se cuvine toată slava, cinstea şi închinăciunea, acum şi 
pururea şi în vecii vecilor. Amin. 


59. PREACUVIOSUL PĂRINTELE NOSTRU DIMITRIE CEL NOU, ALE 
CĂRUI SFINTE MOAŞTE SE AFLĂ ÎN BUCUREȘTI 


(27 OCTOMBRIE) 


Acest cuvios părinte, Dimitrie cel Nou, a trăit în vremea drept-credincioşilor împărați 
româno-bulgari şi era dintr-un sat care se numeşte Basarabov, sat aşezat pe marginea apei 
Lomului. La început a fost păstor de vite în satul lui, apoi văzînd că toate ale lumii sînt 
trecătoare, a ieşit din satul Basarabov şi s-a sălășluit mai întîi într-o peşteră din apropierea 


acestui sat, iar apoi s-a făcut monah la mănăstirea care era înăuntrul peşterii. Dar cine poate 
spune ostenelile, postul, rugăciunea şi privegherile pe care le făcea şi prin care s-a învrednicit 
şi de darul facerii de minuni? EI şi-a cunoscut și vremea ieșirii sufletului din trup cînd, intrînd 
în mijlocul a două pietre, și-a dat prealuminatul său suflet în mîna lui Dumnezeu. 


După multă vreme apa Lomului a venit mare încît a luat şi lemnele şi pietrele 
dimprejurul ei și atunci au căzut în apă şi cele două pietre, care erau în apropierea peşterii, 
împreună cu moaştele sfîntului, şi multă vreme au rămas acolo. Vrînd Dumnezeu să-l 
descopere, s-a arătat îngerul Domnului în vis unei copile, fiica unui om drept-credincios, copilă 
care pătimea de duh necurat, şi i-a zis: "Dacă părinții tăi mă vor scoate din apă - şi i-a arătat 
locul - eu te voi tămădui pe tine”. Sculîndu-se dimineaţă copila, a spus părinţilor săi visul pe 
care l-a avut. 


Adunîndu-se mulți oameni și preoţi, s-au dus toţi împreună la locul cel arătat de copilă, 
unde de multe ori se arăta o lumină și cei care o vedeau socoteau că acolo este ascunsă o 
comoară de bani. Căutînd cu tot dinadinsul, au aflat în apă sfintele moaşte ale Cuviosului 
Dimitrie, care erau pline de mil şi de prundiș, şi le-au scos întregi, strălucind ca aurul. Luîndu- 
le de acolo, le-au dus în satul Basarabov. Și străbătînd vestea prin toate părțile dimprejur despre 
aflarea sfintelor moaşte ale lui Dimitrie, a ajuns şi la urechile domnului de la Bucureşti, care 
îndată a trimis preoți şi boieri ca să aducă moaștele Sfîntului Dimitrie în Valahia şi să le aşeze 
în biserica domnească. Deci, mergînd trimișii Domnului în satul Basarabov, au luat moaştele 
sfîntului şi au purces cu ele ca să le aducă în Valahia. Ajungînd cu dînsele pînă aproape de un 
sat care se cheamă Ruși, au stat sfintele moaşte la o fîntînă și de acolo sfîntul n-a mai vrut a 
merge mai departe. Văzînd preoţii şi boierii acea minune şi nedumerindu-se ce să fie, s-au 
sfătuit să facă ceea ce au făcut cei de altă seminţie cu sicriul mărturiei Domnului. Și au înjugat 
doi juncani tineri neînvățați la carul cu moaştele sfîntului şi l-au lăsat să meargă unde vor voi 
ei, căci din aceasta se va şti şi voia sfîntului. Atunci juncanii s-au întors îndată la Basarabov cu 
moaștele sfîntului şi au stat în mijlocul satului. lar preoții şi boierii, întorcîndu-se fără nici o 
ispravă, au spus celui care i-a trimis despre toate acestea. Domnul Valahiei a trimis boieri cu 
bani şi au făcut o biserică cu numele cuviosului Dimitrie în satul Basarabov, în care au aşezat 
moaștele sfîntului. Și multe minuni făceau acele moaște celor ce cu credință năzuiau la el, dintre 
care vom consemna cîteva de la oameni vrednici de credinţă, care le-au văzut cu ochii lor şi 
care le-au scris pentru popor, spre încredințarea și adeverirea celorlalte minuni. 


Două femei surori, Aspra şa Ecaterina, din satul care se numeşte Cernavodă, au făcut o 
preafrumoasă biserică, punîndu-i hramul Adormirii Preasfintei Născătoare de Dumnezeu, şi s- 
au sfătuit între ele cum ar putea face ca să poată lua o părticică din moaștele Sfintului Dimitrie 
şi s-o aducă în biserica lor, căci a le lua cu totul socoteau că nu va voi sfîntul, precum a şi fost. 
Deci, venind cu smerenie şi cu evlavie şi închinîndu-se sfîntului, au luat în taină o mică părticică 
din moaştele lui şi vrînd să plece cu căruțele lor, caii nicidecum nu s-au putut mişca din locul 
acela, cu toate că vizitiii îi băteau mereu. Iar ele, cunoscînd pricina, s-au coborit din căruțe și 
cu lacrimi au alergat și au căzut la moaştele sfîntului și punînd părticica la locul ei, s-au rugat 
sfîntului să le ierte greșeala. Astfel, izbăvindu-se de nevăzuta oprire, s-au întors cu pace în satul 
lor. 


Altădată a venit prea sfințitul mitropolit Nichifor al Tîrnovului, împreună cu sinodul lui, 
ca să se închine sfintelor moaşte ale cuviosului Dimitrie. Închinîndu-se mai întîi mitropolitul şi 
sărutînd sfintele moaște, s-a depărtat puţin şi s-a aşezat pe un scaun. După aceea, mergînd pe 
rînd toţi ceilalți din sinodul său şi sărutînd sfintele moaşte, un oarecare monah Lavrentie, în 
vreme ce săruta moaştele, s-a ispitit ca să rupă cu gura o mică parte din moaștele sfîntului şi a 


rămas cu gura căscată. Toţi, uitîndu-se la dînsul şi văzîndu-l cu gura căscată, nu pricepeau ce a 
pătimit. lar mitropolitul i-a poruncit ca să se dea la o parte ca să se poată închina şi ceilalți. Dar 
el, fiind fără glas, abia s-a depărtat puţin de la sicriul sfîntului, cerîndu-și iertare, şi astfel i s-a 
dezlegat limba și a grăit ca mai înainte. După aceea au mers cu mitropolitul la gazdă și atunci 
i-a povestit toate cele ce a pătimit. lar mitropolitul i-a zis: "O, păcătosule, cum de n-ai socotit 
că de-ar fi fost să se împartă sfintele moaşte la toţi cei care vin să se închine, pînă acum n-ar 
mai fi rămas nimic? Deci de acum pocăieşte-te, că ai greşit lui Dumnezeu şi sfîntului". 


Un iubitor de Dumnezeu, episcopul Ioanichie al Preslaviei, căzînd într-o boală foarte 
grea şi neputîndu-se vindeca, l-au purtat patru oameni la biserica Sfîntului Dimitrie. Acolo l-au 
pus cu aşternutul în biserică şi, slujindu-se Sfînta Liturghie, după trei ceasuri s-a sculat sănătos 
şi umbla pe picioarele sale, mulțumind lui Dumnezeu și lăudîndu-l pe sfînt. 


Acestea şi multe alte minuni a făcut Sfintul Dimitrie, care însă n-au fost scrise. 


Între anii 1769 şi 1774, fiind război între Rusia şi Poarta otomană şi cuprinzînd şi pe 
ofițerii ţării noastre, generalul Petru Salticov a trecut Dunărea și a pornit război împotriva 
Rusciucului şi a trecut și prin satul Basarabov, unde se aflau moaştele sfîntului. Generalul a luat 
aceste moaşte pe care voia să le trimită în Rusia. Iar creştinul Hagi Dimitrie, fiind în acea vreme 
lîngă general, s-a rugat ca să nu înstrăineze sfintele moaşte, ci să le dăruiască țării noastre pentru 
prăzile şi jafurile ce le-a pătimit din pricina războiului și s-o mîngiie cu acest dar, adică cu 
sfintele moaşte. Generalul, înduplecîndu-se, le-a dăruit Țării Românești. Și primindu-le tot 
poporul, cu mare cinste le-a aşezat în biserica cea mare a Mitropoliei Ungrovlahiei, în zilele 
preasfinţitului mitropolit Grigorie. Şi îndată a simţit tot poporul ocrotirea și sprijinul sfîntului, 
căci nu numai că a încetat războiul dintre muscali și turci, ci a contenit și ciuma cea înfricoșată. 
Mult ajutor şi mare folos cîștigă toţi cei ce cu credinţă năzuiesc către moaştele sfîntului. Pentru 
ale cărui rugăciuni, Dumnezeule, miluieşte-ne şi ne mîntuiește pe noi toţi, acum și pururea şi în 
vecii vecilor. Amin. 


In această zi mai facem pomenirea Sfintelor Muceniţe Capitolina şi Erotiida, uceniţa ei, 
care au pătimit în vremea împărăției lui Dioclețian. 


Tot astăzi mai este pomenit şi Sfîntul Mucenic Marco şi cei împreună cu dînsul. 


60. SFANTA MARE MUCENITA PARASCHEVA 


(28 OCTOMBRIE) 


Pe vremea când păgânul împărat Dioclețian a pornit prigoana împotriva creştinilor, trăia 
în cetatea Iconiei o fecioară cu numele Parascheva, de neam bun şi frumoasă la chip. Părinţii ei 
fiind dreptcredincioşi, au crescut-o cu bună învăţătură, deprinzând-o cu sfânta credință şi cu 
paza poruncilor lui Dumnezeu. Apoi părinţii ei s-au dus la Domnul, lăsând pe fericita lor fiică 
tânără şi cu multă avere. Ajungând fericita Parascheva la vârsta desăvârşită, urma credința și 
faptele părinților ei. Averea nu o întrebuința spre împodobire şi desfătarea tinereţii ei, ci pentru 
îmbrăcarea celor goi, pentru hrănirea flămânzilor şi pentru ospătarea străinilor. lar ea, 
nebăgându-i în seamă pe peţitorii care o căutau pentru a se însoţi cu dânsa, s-a făcut mireasă a 


Mirelui celui fără de moarte, a Fiului lui Dumnezeu Cel Unul Născut, al Cărui preasfânt nume 
în toate zilele îl mărturisea înaintea oamenilor, aducându-i pe ei la cunoștința adevărului. Și 
dintre aceştia, unii credeau în Domnul nostru Iisus Hristos, iar cei care nu credeau, cu defăimare 
o ocărau pe Sfânta Parascheva. Dar ea cu îndrăzneală le grăia lor cuvântul lui Dumnezeu şi 
mustra deșertăciunea neînsuflețiților idoli. Și necredincioşii cetăţeni, nesuferind să audă de la 
dânsa acest lucru, au prins-o, au bătut-o şi au aruncat-o în temniță. 


In acea vreme a venit în Iconia un ighemon, trimis acolo de împăratul Dioclețian ca să- 
i ucidă pe creștini. Cetăţenii au venit la acesta și i-au zis: [Luminate ighemoane, este în cetatea 
aceasta o fecioară care crede în lisus Hristos cel răstignit şi face vrăji prin care pe mulți oameni 
i-a întors de la jertfele zeilor noştri și nu încetează a huli pe zeii noştri şi pe împărat. Dar noi, 
auzind porunca împărătească, ca toți cei ce nu se închină zeilor să fie chinuiţi, am prins pe 
această fecioară şi o ţinem în temniță”. 


Auzind acestea, ighemonul a poruncit ca să fie adusă sfânta fecioară înaintea judecății 
sale. Când se îndrepta sfânta muceniţă spre judecată, Duhul Sfânt s-a pogorât asupra ei şi i s-a 
făcut fața luminoasă, încât toţi care priveau la dânsa se minunau Aşi ziceau: [Vedeţi că nu este 
întristată, ci mai mult se luminează". în timp ce stătea muceniţă la judecată, ighemonul privea 
spre dânsa şi se mira de podoaba şi de frumuseţea ei şi a zis către cei care erau de faţă: | lîn 
deșert ați bârfit-o pe această fecioară preafrumoasă, pentru că nu este cu dreptate a pierde o 
astfel de frumuseţe strălucită, asemănătoare cu chipul soarelui". Şi a zis către dânsa: [|Spune- 
ne nouă numele tău, fecioară”. A răspuns sfânta fecioară: | Sunt creștină și roabă a lui Hristos". 
Iar judecătorul a zis: [Vederea frumuseţii tale mă îndeamnă spre blândeţe, iar cuvintele care 
ies din gura ta îmi tulbură mintea şi inima, că nu voiesc să aud nişte cuvinte ca acestea”. lar 
sfânta a răspuns: | Stăpânitorul, Cel ce judecă cu dreptate, se bucură auzind dreptatea, iar tu, 
auzind adevărul cel grăit de mine, te-ai mâniat". Iar ighemonul a zis: | |Pentru aceea mă mânii, 
că nu-mi răspunzi la ceea ce te întreb! Eu te-am întrebat de numele tău, iar tu îmi răspunzi 
altceva". A răspuns sfânta: [Mai întâi mi se cade să îţi spun numele vieţii veșnice şi după aceea 
să-ți spun şi numele vremelnicei vieți. Deci ţi-am spus mai întâi numele vieții veșnice, că adică 
sunt creştină și roabă a lui Hristos, iar numele vremelnicei vieţi, cel dat de părinţii mei, este 
Parascheva, că în ziua Paraschevi m-am născut", - căci Paraschevi la elini se numeşte ziua a 
cincea (vineri). 


Şi zicea sfânta către ighemon: [1De vreme ce părinţii mei, ziua a cincea, care este ziua 
patimilor celor de viață făcătoare ale Domnului nostru lisus Hristos, în toată vremea o cinsteau 
cu post, cu rugăciuni şi cu milostenie, aducându-și aminte de Stăpânul lor, Care pentru mila Sa 
către neamul omenesc Şi-a vărsat sângele şi S-a răstignit pe cruce pentru noi, pentru aceasta le- 
a dat Dumnezeu rod cinstitei lor însoțiri şi m-au născut pe mine, nevrednica Sa roabă, în ziua a 
cincea, pe care o cinsteau cu fapte bune, aducându-și aminte de patimile Stăpânului. Ei au vrut 
să mă numească cu numele cu care se numeşte ziua Paraschevi şi de la această zi mă numesc 
Parascheva, părtașă a patimilor lui Hristos". Iar judecătorul a zis: [Se încetezi a grăi asemenea 
cuvinte deşarte şi să jertfeşti zeilor noștri, căci eu te voi lua de soţie şi vei fi stăpâna multor 
bunătăți şi mulți te vor ferici pe pământ". Dar Sfânta Parascheva a răspuns: [Eu am la cer pe 
lisus Hristos, Mirele meu, iar alt mire nu-mi trebuie”. I-a zis ighemonul: |lîţi miluiesc 


frumuseţea și îți cruț tinereţea”. A răspuns sfânta: [INu milui frumuseţea cea vremelnică, care 
astăzi înfloreşte, iar dimineaţă cade, ci mai bine miluiește-te pe tine, căci te așteaptă veşnicele 
chinuri". 


Apoi ighemonul s-a mâniat şi a poruncit ca să fie rupte hainele de pe ea şi să fie bătută 
cu vine de bou. Fiind bătută, sfânta nici o vorbă nu scotea, numai striga cu inima către Hristos, 
cerând în chinuri ajutor de la Dânsul. Ighemonul, cruțându-i frumuseţea, pentru că se aprindea 
de dragoste pentru dânsa, a poruncit să înceteze bătaia şi cu blândeţe a început a vorbi către 
dânsa: | Cruţă-ţi fecioria şi tinereţile tale, nu-ți pierde floarea cea frumoasă a tinereţilor tale, 
jertfeşte zeilor şi vei fi vie, căci de mare cinste te vei învrednici de la noi”. Iar ea nu răspundea 
nimic şi pentru acest lucru necăjindu-se ighemonul, a zis: [Mie nu-mi răspunzi, fiică rea de 
neam creștinesc?"” Atunci ea I-a scuipat pe ighemon în faţă. Iar acesta, înfuriindu-se, a poruncit 
ca să fie spânzurată de un lemn și cu unghii de fier să i se rupă fără milă carnea de pe dânsa şi 
cu asprime să-i strujească rănile. Şi i-au sfâşiat trupul până la oase. 


Apoi, socotind judecătorul că ea va muri degrabă, căci abia mai sufla, a luat-o de pe 
lemn şi a aruncat-o în temniță, unde, zăcând fără glas şi abia vie, din pricina cumplitelor răni, 
la miezul nopții a intrat la dânsa un înger, având pieptul şi umerii săi încinşi în chipul crucii cu 
brâu de aur şi ţinând în mâini uneltele patimilor lui Hristos, crucea, cununa cea de spini, sulița, 
trestia, buretele, şi i-a zis: | Scoală-te, fecioară, părtașă a patimilor lui Hristos, pentru că sunt 
trimis ca să te cercetez, şi ţi-am adus ușurare durerilor tale prin uneltele patimilor Domnului 
nostru lisus Hristos. Vezi cinstita cruce şi cununa cea de spini a dumnezeiescului Mire, vezi 
sulița cu care a fost împuns în coasta cea dătătoare de viaţă, trestia care a adus lumii iertare şi 
buretele care a şters păcatul lui Adam; deci scoală-te, căci te vindecă pe tine Hristos Domnul". 
Şi îndată s-a sculat mucenița ca din somn și, apropiindu-se îngerul care i s-a arătat, a şters cu 
buretele toate rănile sfintei, și tot trupul ei a devenit întreg şi sănătos, iar frumuseţea ei era mai 
luminoasă decât cea dintâi. Atunci ea a sărutat uneltele patimilor lui Hristos, precum şi pe cel 
ce i s-a arătat ei şi slăvea pe Dumnezeu. După aceasta, acel înger ce i se arătase s-a făcut nevăzut. 


A doua zi au venit străjerii temniţei şi au găsit-o pe ea stând la rugăciune, deplin 
sănătoasă, neavând nici urmă de răni şi, înfricoşându-se, i-au spus ighemonului. Acesta a 
poruncit să fie adusă iarăși înaintea lui şi, văzând-o sănătoasă, s-a mirat, căci nu se aştepta să 
fie încă vie, în urma chinurilor pe care le suferise. Se mira apoi şi de frumuseţea ei, zicându-i: 
Vezi, Paraschevo, cum au miluit zeii noştri frumuseţea ta şi cum te-au făcut sănătoasă, 
dăruindu-ţi viață!" Iar sfânta a răspuns: ||Arată-mi, 0, judecătorule, pe cei ce mi-au dăruit mie 
viață”. Atunci ighemonul a trimis-o în capiştea zeilor ca să vadă pe idolii lor. Au mers acolo 
împreună cu dânsa preoţii idoleşti şi mulțime de popor, crezând că are să se închine zeilor lor. 


Dar intrând sfânta în capiştea în care erau o mulțime de idoli, s-a rugat adevăratului 
Dumnezeu și apoi, apucând de picior pe zeul Apollo, i-a zis: [IȚie îţi grăiesc, neînsuflețitule, şi 
tuturor idolilor celor care sunt la fel ca tine; aşa vă poruncește vouă Domnul meu Iisus Hristos, 
să cădeți toți la pământ şi să vă faceţi ca nisipul!" Şi îndată, după cuvântul sfintei, toţi idolii au 


căzut la pământ şi s-au risipit ca nisipul. Atunci tot poporul a ieșit din capiștea idolească, 
strigând: [Mare este Dumnezeul creştinilor!" 


Văzând necuraţii preoți sfărâmarea și pierderea zeilor lor, au mers la ighemon, plângând 
şi zicând: LO, ighemoane, ţi-am spus noi ca să tai pe vrăjitoarea aceasta, căci înșeală toată 
cetatea noastră. lar tu nu ne-ai ascultat pe noi; iată acum a sfărâmat cu vrăjile sale pe zeii noștri”. 
Atunci ighemonul, umplându-se de mânie, a întrebat-o cu asprime pe sfântă, zicându-i; ||Cu ce 
farmece faci aceste lucruri?" Iar sfânta a răspuns: | în numele Domnului nostru lisus Hristos 
am intrat în capiştea zeilor voştri şi m-am rugat Domnului meu, zicând: TArată-Te mie, 
Mântuitorul meu, Cel ce mi-ai dăruit viață!t Atunci mi S-a arătat Domnul şi Dumnezeul meu, 
iar zeii tăi, când L-au văzut pe Dumnezeul meu, s-au cutremurat de frică şi, căzând la pământ, 
s-au sfărâmat, în felul acesta arătând că singuri lor nu-și pot ajuta cu nimic, apoi cum vor putea 
ajuta altora?” 


Atunci a poruncit ighemonul ca iarăși "să fie spânzurată pe lemn şi cu făclii aprinse să- 
i ardă coastele. în timp ce sfânta era spânzurată şi arsă, a suspinat şi a zis către Dumnezeu: 
Doamne, Dumnezeul meu, Ziditorule a toată făptura şi Purtătorule de grijă, Tu celor trei tineri 
le-ai răcorit cuptorul cel arzător, Tu pe întâia Muceniţă Tecla, din foc ai izbăvit-o, mântuieşte- 
mă şi pe mine, nevrednica, din mâinile celor ce mă chinuiesc”. Atunci îndată s-a pogorât 
îngerul, s-a atins de făclii şi s-a aprins un foc foarte mare, încât mulți dintre cei fără de lege au 
ars, iar poporul striga: [Mare este Dumnezeul creştinilor!" Şi mulțime de popor a crezut în 
Iisus Hristos. 


Judecătorul, văzând răzvrătirea din popor și temându-se să nu se scoale împotriva lui, a 
poruncit ca degrabă s-o taie cu sabia pe sfânta. Iar când sfintei i-a fost tăiat capul, unii au auzit 
glasuri coborâte din ceruri, zicând: |IBucuraţi-vă, drepţilor, că muceniţa Parascheva s-a 
încununat". Apoi, luând sfântul ei trup, l-au îngropat cu cinste în casa ei. Și astfel această bună 
fecioară şi-a sfârşit nevoința muceniciei şi s-a dus la Mirele ei, ducând sângele său în loc de 
untdelemn, şi se odihneşte acum cu fecioarele cele înțelepte în cămara lui Hristos. lar a doua 
zi, ieşind nelegiuitul ighemon la vânat, dintr-o dată s-a speriat calul lui şi 1-a aruncat într-o vale, 
unde căzând s-a rostogolit și s-a zdrobit trupul lui, încât şi-a dat ticălosul său suflet. 


lar sfântul şi cinstitul suflet al Sfintei Muceniţe Parascheva este în mâinile lui 
Dumnezeu. Cu cinstitele ei moaște se fac multe tămăduiri bolnavilor, spre slava Domnului 
nostru lisus Hristos, Căruia 1 se cuvine cinstea şi închinăciunea, împreună cu Tatăl şi cu Sfântul 
Duh, în veci. Amin. 


61. SFINTII MUCENICI TERENTIE, NEONILA SI CEI SAPTE FII Al LOR 


(28 OCTOMBRIE) 


Fericitul Terentie, fiind creștin drepteredincios, s-a căsătorit prin nuntă legiuită cu 
Neonila, care era de aceeaşi credinţă cu el, şi au avut şapte fii: Sarvil, Fota, Teodul, Vila, lerax, 
Nitul şi Eunichie, pe care i-au crescut în dreapta credință. Apoi au fost prinși toţi de către păgâni, 
adică şi părinţii şi copiii, şi au fost duşi înaintea judecății celei fărădelege, unde L-au mărturisit 
pe Hristos, iar pe idoli i-au hulit. Pentru acest lucru au fost chinuiți fără de măsură şi apoi 


spânzurați. în timpul chinurilor, rănile le erau stropite cu oţet şi arse cu foc, iar sfinții se rugau 
în linişte unul pentru altul şi se mângâiau. 


Dumnezeu nu a trecut cu vederea rugăciunile lor, ci i-a trimis pe sfinții săi îngeri care 1- 
au dezlegat din legături şi au tămăduit rănile lor. Apoi păgânii, văzându-i pe sfinți dezlegaţi şi 
tămăduiți de răni, s-au spăimântat şi i-au dat spre mâncare fiarelor, dar nici un rău n-au pătimit, 
pentru că fiarele și-au schimbat cruzimea în blândeţe de oaie, cu porunca lui Dumnezeu. Apoi 
au fost aruncaţi într-o căldare cu smoală fierbinte, dar îndată focul s-a stins şi smoala s-a răcit. 
Văzând păgânii că nu se ating de dânşii chinurile, le-au tăiat capetele cu sabia și astfel și-au 
aflat sfârșitul. 


62. SFANTUL SFINTIT ATANASIE, PATRIARHUL 
CONSTANTINOPOLULUI 


(28 OCTOMBRIE) 


Acest luminător preaînţelept al lumii şi adevărat rob al Mântuitorului Hristos era de loc 
din Adrianopol. Tatăl lui se numea Grigorie, iar maica lui, Eufrosina, şi amândoi erau dreptere- 
dincioşi, de neam bun şi îmbunătăţiţi cu fapte. Ei i-au dat pruncului lor numele de Alexie. Chiar 
din copilărie se arăta în ce fel va fi când va ajunge vârstnic, că niciodată nu s-a dedat la jucării, 
după obiceiul copiilor, nici nu şi-a dorit lucruri trecătoare şi deșarte, ci toată sârguinţa lui era 
îndreptată spre slujba bisericii şi spre învățătura de carte. Nu se aduna niciodată cu tinerii cei 
fără de rânduială, ca nu cumva vorbele cele rele să-i strice obiceiurile cele bune pe care le avea 
fericitul, ci se aduna cu oamenii cucernici şi îmbunătăţiţi şi împreună cu aceştia vorbea, ca să 
aibă folos sufletesc. Iar după ce tatăl său a răposat, copilul, rămânând sărman, şi mai mult sporea 
în fapte bune. 


Apoi, după puţină vreme, din multă şi neîntreruptă citire a dumnezeieştilor Scripturi, a 
dobândit multă înţelepciune şi pricepere; și era atât de iscusit când vorbea cu alții, încât toţi se 
minunau de el, cum un tânăr ca acesta a covârşit atât de mult pe cei bătrâni în înţelepciune. 
Apoi cu cât înainta în vârstă, cu atât sporea și cu îmbunătățirea sufletului său. După aceea, 
punându-și în minte să se lepede desăvârşit de deșertăciunea lumii celei amăgitoare, mincinoase 
şi trecătoare, a dorit înțelepciunea cea de sus, ca să se învrednicească de fericirea cerească. 


Către această viață s-a îndemnat mai întâi din cuvântul Sfintei Evanghelii, în care zice 
Domnul: Cel ce iubeşte pe tatăl său sau pe mama sa mai mult decât pe Mine, nu este vrednic de 
Mine, adică nu este vrednic să fie ucenicul Meu. Iar al doilea, s-a mai folosit şi de viaţa şi 
petrecerea minunatului Alipie Stâlpnicul. Citind-o cu evlavie şi cu umilinţă, a văzut că şi acesta 
a lăsat toate cele trecătoare ale lumii și a părăsit pe maica sa, care era văduvă şi avea de la dânsul 
mare mângâiere, rănindu-i inima sa de mamă. Atunci a lăsat şi el patria, rudeniile, prietenii şi 


pe preaiubita lui maica necăjită şi fără de bărbat şi s-a dus la Tesalonic, în ale cărui hotare se 
afla unchiul său, Sfântul Acachie, care era monah într-o mănăstire bogată. Apoi, văzând că fraţii 
de acolo nu aveau sârguință cuviincioasă către păzirea cea cu dinadinsul a vieții monahale, ci 
mai mult pentru grija și împătimirea către lucrurile materiale, luându-și iertăciune, a plecat de 
acolo şi, după ce 1-a crescut barbă, s-a dus în Sfântul Munte Athos. 


Acolo, închinându-se la toate mănăstirile şi la celelalte schituri şi sihăstrii, a avut mare 
folos, pentru că, la fel ca o albină iubitoare de osteneală, care înconjoară livezile şi îşi adună 
mierea cea dulce din multe feluri de flori, la fel făcea şi sfântul, luând de la cei îmbunătățiți 
pilde de folos sufletesc și punându-le în vistieria inimii cu mare sârguință. Apoi, atât de mult a 
iubit osteneala şi pătimirea trupului, încât niciodată nu purta încălțăminte, ci umbla desculţ, nu 
avea nici măcar două rase, ci cu o singura haină se îmbrăca în toate zilele şi nopţile. Iar pe 
dedesubt, pe piele, purta o haină aspră de păr, pentru mai multă suferință. 


Toată vremea o petrecea în posturi, încât hrana lui era formată numai din pâine și apă şi 
din acestea gusta cu mare înfrânare, încât niciodată nu se sătura. Și astfel şi-a petrecut toată 
viața ca un înger. Nu a încălecat niciodată pe cal, nici nu şi-a spălat capul şi picioarele vreodată, 
nici chiar în vremea în care era arhiereu. Chiar şi atunci dormea pe pământul gol, pentru mai 
multă pătimire. După ce s-a închinat la toate mănăstirile, s-a dus și la Mănăstirea Esfigmenu și 
s-a dat de obşte, unde atâtea osteneli şi nevoinţe a săvârşit, încât este cu neputinţă a le nota pe 
toate cu de-a-mănuntul. Numai din multele lui nevoinţe să scriem câteva. 


Un ieromonah cucernic s-a dus din mănăstirea studiților la Sfântul Munte Athos pentru 
închinare și, ajungând la Mănăstirea Esfigmenu, i-au povestit monahii faptele cele bune ale 
cuviosului, care a fost acolo timp de doi ani trapezar, slujind fraților cu multă sârguință. El nu 
avea chilie, nici pat şi nici măcar o rogojină, nici vara şi nici chiar iarna, când în locurile acelea 
cade multă zăpadă și este foarte frig. Dormea pe pământ puţină vreme, apoi se scula şi tămâia, 
rugându-se şi priveghind toată noaptea, citind Psaltirea şi zicând: | Privegheat-au ochii mei 
până dimineaţa, ca să cuget la cuvintele Tale". Nimeni nu 1-a văzut pe el stând jos să mănânce, 
ci stătea numai în picioare și mânca numai făramiturile care rămâneau de la masa celorlalți, 
zicând: Că şi câinii se hrănesc cu făramiturile care rămân de la masa stăpânilor. Trei ani cât a 
stat în mănăstire n-a gustat nici untdelemn, nici vin, nici vreo altă îndestulare trupească n-a 
avut, deși gătea pentru frați multe bucate bune; căci avea mare bucurie ca să-i mulțumească pe 
toți frații, iar el să se înfrâneze, ca“să ia bogată răsplătire întru împărăţia cea pururea 
nepieritoare. întotdeauna avea ochii plini de lacrimi, căci, văzând focul acela vremelnic cu care 
fierbea bucatele, îşi aducea aminte de focul cel nestins al gheenei şi plângea. Pentru faptele lui 
cele bune toţi se îndreptau spre el cu multă evlavie și îl cinsteau precum 1 se cădea. Pentru 
aceasta, temându-se ca să nu se lipsească de slava cea cerească pentru slava vremelnică, a plecat 
din mănăstire şi s-a dus la Ierusalim. 


Inchinându-se la Sfintele Locuri și la cele de prin pustia Iordanului, s-a dus la Muntele 
Latrului, unde locuiau părinții cei cuvioși. Acolo a petrecut multă vreme într-o chilie 


pustnicească. După ce s-a folosit mult de la acei părinţi sfinţi, a plecat în muntele lui Avxentie, 
unde se aflau în acea vreme monahi îmbunătăţiți, între care vestitul Ilie, Nil Italianul şi Atanasie 
Leprindineanul. După ce a vorbit cu ei, învățându-se unii pe alţii, a plecat de acolo în muntele 
lui Ghelasie, unde se afla mănăstirea fericitului Lazăr, şi acolo a petrecut opt ani, slujind fraţilor 
la toate trebuinţele cu mare osârdie. Apoi s-a făcut schimnic şi şi-a luat numele de Atanasie în 
loc de Acachie. 


După aceasta, deși nu voia, l-au hirotonit diacon şi preot, apoi l-au făcut tipicar și 
eclesiarh, slujind cu multă sârguință în această slujbă, ca nimeni altul. Apoi, citind toate cărțile 
de câte trei ori sau de câte patru ori şi primind mult folos din ele, a adunat întru sine multă 
bogăţie de înţelepciune şi de cunoștințe, punând totdeauna suişuri în inima lui. Pentru care, 
învrednicindu-se dumnezeieştii vederi, Stăpânul lisus Hristos I-a chemat să pască oile cele 
cuvântătoare. Deci, ascultați o înfricoșată și minunată povestire. 


Sfântul avea obiceiul de a merge la biserică mai înainte de Utrenie ca să se roage în 
pridvor. într-o noapte, când se ruga cu lacrimi înaintea icoanei cu răstignirea lui Hristos, din 
icoană a ieşit un glas preadulce, zicându-i: [IDe vreme ce mă iubeşti, Atanasie, vei paşte 
poporul Meu cel ales”. Acestea auzindu-le el, a căzut Jos de frică, apoi, cu bucurie negrăită 
preamărea cu lacrimi pe Domnul. Şi făcând zece ani în slujba de eclesiarh, îşi aducea aminte de 
dulceaţa liniştii sale şi se mâhnea că nu putea și acum să se nevoiască. 


Deci plecând de acolo, s-a întors iarăşi la Sfântul Munte Athos şi, aflând un loc pustiu 
şi depărtat, a petrecut acolo fără nici un fel de mângâiere trupească, adică hrană sau 
îmbrăcăminte. Cu toate acestea, împărtășindu-se de mierea liniştii celei dorite, se bucura cu 
sufletul, vorbind singur cu Dumnezeu şi rugându-se. Dar pentru că şi acolo în munte s-au 
întâmplat sminteli venite din partea diavolului, urătorul binelui, a plecat și s-a dus iarăşi în 
muntele Ganului, unde, aflând loc liniştit, după dorinţa sa, s-a sălășluit acolo şi, în puţină vreme, 
s-au adunat și alții după dânsul. Căci pe mulți îi atrăgea fapta bună a cuviosului, pe care el îi 
primea cu multă dragoste şi îi deprindea întru rânduiala petrecerii monahale. Și i-a făcut pe 
dânşii vase alese ale darurilor dumnezeiescului Duh. Printre ucenicii sfântului erau şi minunatul 
Teofan şi lăudatul Teodorit şi mulți alţii vestiți în fapte bune. 


Dar nu numai în locurile cele dimprejurul muntelui era vestit Sfântul Atanasie, ci şi la 
curțile împărăteşti. Pentru aceasta, necontenit alerga către dânsul mulțime de popor, ca să audă 
învățătura cea cu miere curgătoare şi să vadă faţa lui cea blândă şi cu chip de înger. Pe aceștia 
îi primea cu bucurie şi le hrănea sufletele cu sfaturi duhovnicești, cu pilde minunate şi 
dumnezeiești povestiri, ca un doctor iscusit şi preaînțelept. Dar nu numai bărbaţi, ci şi multe 
femei se adunau la dânsul, şi pe mulţi i-a înduplecat să se lepede de cele vremelnice, ca să 
moștenească pe cele veșnice. S-a făcut şi o mănăstire de femei acolo în pustie, condusă de 
Sfântul Atanasie, şi multe dintre acele femei s-au sfinţit. 


Dar să amintim şi în ce chip a ajuns Sfântul Atanasie patriarh, lucru pe care Dumnezeu 
1-a rânduit ca să aducă pace şi să liniștească Biserica de tulburarea pe care o adusese mai înainte 
Patriarhul loan Veccos, care cu dreptate a fost caterisit, ca un lipsit de minte şi urâtor de Hristos. 


Impăratul loan Cantacuzino, care domnea pe atunci, ca un drepteredincios şi iubitor de 
Hristos, a adunat clerici şi arhierei şi i-a întrebat dacă voiesc să aleagă ca arhiepiscop al cetății 
pe Sfântul Atanasie. Şi toţi l-au ales şi l-au primit. După aceea a trimis arhierei şi nobili ca să- 
1 aducă pe Sfântul Atanasie cu mare cinste, precum i se cuvenea. Ajungând aceştia la dânsul, 
i-au dat scrisorile împărăteşti şi l-au rugat mult ca să primească alegerea, iar el le-a răspuns: 
Rogu-vă pe voi, sfinţiți arhierei şi prea cinstiţi boieri, să alegeţi pe un altul, care va fi vrednic, 
căci eu, fiind obişnuit în pustie, nu pot suferi tulburarea”. Acestea le-a spus cuviosul cu 
smerenie, însă ei l-au rugat iarăși mult timp ca să primească, pentru Domnul. Apoi, când au 
văzut că nu voia, I-au vorbit mai cu asprime, zicând: | |Dacă nu ne asculți pe noi, ca să ajuţi 
Biserica, acum când are mai mare nevoie şi trebuință, şi să foloseşti multe suflete, vei da seamă 
în faţa lui Dumnezeu la ceasul judecății”. 


Atunci Sfântul, aducându-și aminte de vedenia cea de demult în muntele lui Ghelasie și 
temându-se ca nu cumva, fugind de vrednicia arhieriei, pentru smerenia lui, să se osândească 
de Dumnezeu ca un neascultător, a făcut pogorământ și s-a înduplecat să primească o vrednicie 
înaltă ca aceasta. 


Deci, mergând la împărat, acesta I-a primit cu bucurie cu toată suita lui, apoi fiind 
hirotonit, a stat în scaun ca un vrednic. Găsind biserica înţelenită și mult vătămată de eretici, s- 
a ostenit cu sârguinţă să o curețe și să dezrădăcineze neghinele. Când învăţa poporul, mustra pe 
cei nedrepți şi răpitori, ca un alt loan Gură de Aur, şi nu se ruşina de stăpânitori şi de bogați, 
nici chiar de împărat, avându-l în ajutor pe Dumnezeu. Apoi, pe cei cucernici îi îndrepta cu 
sfaturi, iar pe cei neplecaţi şi nesupuși îi pedepsea cu certuri mai aspre. Astfel se ostenea sfântul 
ziua şi noaptea și se nevoia pentru a păzi nevătămată turma lui Hristos de lupii cei trupeşti şi 
sufleteşti. Iar diavolul, nesuferind să vadă acest lucru bun, a uneltit ca să lipsească turma lui 
Hristos de un păstor înțelept ca acesta. 


Deci boierii care erau nedrepți şi clericii care nu se supuneau, îl urau pe sfânt și, 
nesuferind mustrările lui, 1-au spus împăratului că este foarte aspru și sălbatic şi nu mai vor să- 
1 aibă ca păstor, cerând să fie hirotonit un arhiereu mai îngăduitor şi care să iubească mai mult 
pe oameni. Acestea și multe alte învinuiri aducându-i, totuşi împăratul nu i-a ascultat pe dânşii, 
căci cunoştea viața îmbunătățită a sfântului şi curăția inimii lui. 


Insă cu cât trecea vremea, cu atât mai mult cei nedrepți şi asupritori se sălbăticeau şi îl 
urau pe sfânt. Ba, încă şi mulţi dintre arhierei s-au unit cu boierii împotriva lui. De aceea 
împăratul, ca să-i împace, l-a rugat pe sfânt să-și dea demisia cu pace. lar sfântul a trimis o 


scrisoare împăratului în care-i scria astfel: [1Eu, împărate prea puternice, nu am luat arhieria şi 
grija Bisericii pentru ca să tac şi să trec cu vederea greşelile oamenilor, ci pentru a îndrepta 
aceste greșeli și a le mustra, căci înfricoşată osândă îi aşteaptă pe arhiereii care nu-i mustră pe 
cei ce păcătuiesc. Dar ei în loc să mulțumească, mă urăsc şi-mi răsplătesc cu rău în loc de bine. 
Deci, de vreme ce ei nu voiesc vindecarea lor şi mă izgonesc cu nedreptate, părăsesc scaunul 
de arhiereu, zicând: mă lepăd de clerul și de poporul cel nesupus și neplecat şi mă supun lui 
Dumnezeu, Căruia mă rog ca să mă îndrepte către ceea ce este de folos, precum ştie EI, cu 
rugăciunile Născătoarei de Dumnezeu şi ale sfinților Lui”. 


Acestea le-a scris şi îndată a plecat. Și mergând la mănăstirea sa, a rămas acolo 
petrecând cu mai bună vieţuire decât înainte. Deci a petrecut alți zece ani acolo, vieţuind cu 
fapte bune și cu plăcere de Dumnezeu, vestind mai înainte, ca un prooroc, cele ce aveau să fie. 
Apoi, de multe ori a vestit împăratului diferite proorocii care, după cum 1 le-a scris, s-au și 
împlinit, după cum rezulta din epistolele lui, pe care nu le scriem aici din pricină că sunt prea 
lungi. Cine vrea să le cunoască poate să le citească şi va înțelege cu cât dar era învrednicit de 
la Dumnezeu şi de câte vedenii şi descoperiri s-a făcut părtaş. 


După ce Sfântul Atanasie a părăsit scaunul patriarhal, în locul lui a fost ales patriarh un 
om îmbunătăţit și vrednic, pe care îl chema loan. Dar din cauză că era blând, nu-i pedepsea pe 
oamenii cei răi care vătămau Biserica lui Dumnezeu. Rămânând şi loan zece ani în patriarhie, 
s-a mâhnit din pricina multor tulburări şi a lăsat scaunul patriarhal şi iarăși a rămas Biserica 
fără patriarh. lar credinciosul împărat, având dorinţa să găsească un om vrednic ca să-l aleagă 
păstor al cetăţii și aflându-se acolo în cetate un om îmbunătăţit care se numea Mina - către care 
scrisese Cuviosul Atanasie că într-una din zile va fi cutremur mare în împărăteasca cetate, ceea 
ce s-a şi întâmplat -, după ce s-a înștiințat despre acestea, a judecat că tot Cuviosul Atanasie 
este vrednic să fie patriarh la fel ca mai înainte. Pentru aceasta, a trimis oameni şi l-au adus de 
la mănăstire şi cu multă cinste şi evlavie l-au așezat pe el în scaun pentru a doua oară. Şi s-a 
arătat cu fapte mai strălucite ca înainte, împlinitor al tuturor poruncilor, priveghetor la slujbele 
bisericești, părtinitor preafierbinte al celor nedreptățiți și asupriți, ajutător şi apărător al 
văduvelor și al sărmanilor şi sprijinitor nepregetat al tuturor celor ce se aflau în nevoi. Dar mai 
ales către cei flămânzi şi săraci atât era de milostiv şi îndurat, încât deşerta vasele de grâu şi de 
alte semințe şi le împărțea la săraci; căci în acea vreme a fost foamete mare şi înfricoşată, cum 
nu a mai fost altă dată, încât mulți mureau de foame şi pretutindeni erau lacrimi și suspine. 


Iar prin învățături sfântul îi îndemna pe cei bogaţi să întindă o mână de ajutor către cei 
săraci. După aceea Cuviosul Atanasie a așezat epitropi oameni credincioși şi cucernici în multe 
locuri ale cetăţii, iar pentru cei săraci fierbea grâu şi legume şi le împărțea îmbrăcăminte şi alte 
lucruri pentru nevoile lor. In felul acesta, după multe zile a vindecat nevoia şi primejdia 
foametei. După ce a mai petrecut șapte ani în scaunul patriarhal, în timpul din urmă, viețuind 
după Dumnezeu în fapte bune, iarăși s-au ridicat asupra lui din partea diavolului alte noi 
sminteli, căci diavolul a îndemnat pe nişte oameni oarecare, cu obiceiuri rele şi necurate, să 
facă rău sfântului. Și de vreme ce n-a putut să afle nici o prihană în viaţa lui, căci era foarte 
îmbunătățit, au scornit că este eretic. Iar diavolul i-a învăţat să procedeze astfel: Au ascuns o 
icoană a Maicii Domnului sub aşternutul de la scaunul patriarhal și după aceea l-au acuzat că 


luptă împotriva icoanelor, şi au arătat icoana cea ascunsă sub așternutul scaunului. Dar după ce 
a fost cercetată cu de-a-mănuntul pricina, s-a descoperit adevărul, iar făcătorii de rele au fost 
pedepsiţi şi sfântul a fost izbăvit. lar el a încercat iarăși să părăsească scaunul patriarhal, ca să 
scape de tulburări, dar împăratul n-a vrut. Din aceasta pricină a mai stat puţină vreme ca patriarh 
şi până la urmă s-a dus la mănăstirea lui şi s-a liniștit. Deci, izbăvindu-se de grija lumii și de 
tulburări, postea, priveghea şi mai mult se ruga, iar mintea lui s-a făcut îngerească şi cerească. 


Deci s-a învrednicit de multe vedenii şi descoperiri de la Dumnezeu şi a spus multe fapte 
mai înainte, care toate s-au împlinit, după cum a proorocit, încât toţi se minunau și îl cinsteau 
pe el. Dar să povestim câteva din multele lui minuni, spre încredințare. 


Un ucenic al sfântului, cu numele Iachint, a făcut pe grumaz o bubă care nu se mai 
vindeca, pe care poporul o numeşte fagusa (adică mâncătoare). Şi I-a rugat de multe ori pe 
Sfântul Atanasie ca să-l lase să se ducă la doctor, ori să facă el rugăciune către Domnul ca să- 
1 tămăduiască. lar sfântul îl sfătuia să rabde ca Iov sau ca mulți alţii care au răbdat multe patimi 
şi au mulțumit lui Dumnezeu. Atunci săracul Iachint şi-a adus aminte de credinţa acelei femei 
căreia îi curgea sânge şi despre care scrie în Sfânta Evanghelie și, urmând pildei aceleia, s-a 
dus în spatele sfântului şi, căzând la pământ cu lacrimi şi cu credință, a apucat marginea hainei 
sfântului şi a atins-o de locul bolnav. Și îndată, o, minune! după credinţa lui s-a vindecat. Altă 
dată, același Iachint s-a urcat pe acoperișul chiliei lui ca să facă o treabă oarecare şi, din ispita 
diavolului, a căzut la pământ şi zăcea ca mort. Apoi sfântul cu rugăciunea I-a înviat şi I-a făcut 
sănătos ca mai înainte. 


Altă dată două monahii dintr-o mănăstire de femei au căzut într-o boală foarte grea şi 
de nevindecat şi aşa trecând multă vreme şi nemaiputând să sufere durerile și reaua pătimire, 
au vestit aceasta sfântului, zicându-i: [INe rugăm ţie, preasfinţite stăpâne, să faci rugăciune 
către Domnul Cel iubitor de oameni ca să ne uşureze de boală sau să ne odihnească ca un 
milostiv”. lar sfântul le-a răspuns: [Eu voiam să suferiți încă puţină vreme, ca să aveţi parte de 
mai multă plată întru veșnica odihnă. Dar de vreme ce nu mai puteți să suferiți, rugați-vă 
noaptea aceasta Preasfmtei Născătoare de Dumnezeu şi dimineaţă vă veţi tămădui". Aşa a zis 
cel smerit cu cugetul, ca să scape de laude şi cuvântul lui a devenit faptă. Căci a doua zi 
dimineaţa s-au aflat sănătoase, cu darul și cu iubirea de oameni a lui Dumnezeu, şi îndată s-au 
dus la sfânt și i-au adus cuvenita mulțumire, ca să nu se arate nemulțumitoare către o atât de 
mare facere de bine. Dar ascultați și alte minuni mai slăvite, ca să preamăriți pe Dumnezeu. 


Pe când sfântul era patriarh şi era mare foamete, după cum am povestit mai sus, a 
poruncit unui slujitor, care era cucernic şi îmbunătățit, cu numele Hristodul, să împartă grâul 
pe care-l avea patriarhia la mănăstirile de maici, care erau mai sărace, fiecare mănăstire primind 
câte 30 de kilograme de grâu. lar Hristodul i-a spus sfântului că nu mai rămăseseră decât 
cincizeci de kilograme de grâu în hambar. Dar sfântul i-a zis: [Nu grăi multe, puţin credin- 
ciosule, ci du-te şi fă după cum ţi-am poruncit”. Deci s-a dus Hristodul şi a făcut precum i-a 
spus sfântul. Şi după ce a împărțit grâul, Domnul binecuvântând pe cel rămas, s-a aflat în 


hambar mai mult grâu decât era înainte. Din aceasta Hristodul a înţeles minunea cea mare şi a 
făcut metanie sfântului, ca să-i ierte greșeala de mai înainte. Apoi sfântul a poruncit iarăşi să se 
dea grâu cât va fi de trebuinţă săracilor şi, cu cât el împărțea grâu la săraci, cu atât Dumnezeu 
îl înmulţea în chip minunat, spre slava și marea cuviinţă a Lui. Aceasta s-a făcut și în alte dați, 
căci după dărnicia lui îi răsplătea Domnul, Cel bogat şi dăruitor. 


Apoi, într-o zi, fiind închis în temniță un creştin oarecare, pentru o nedreaptă datorie, a 
fost pus în lanţuri. Dar sfântului, ca un iubitor de oameni şi preamilostiv, i s-a făcut milă de 
dânsul și, mergând la temniță cu oamenii săi, a scos pe om din lanţuri, I-a dus la patriarhie şi 
l-a izbăvit, netemându-se de stăpânirea împărătească sau de dregători. 


In afară de celelalte fapte bune, sfântul avea şi smerenia cea aducătoare de înălțime, nu 
numai înlăuntrul inimii, ci şi în afară. Pentru aceasta, niciodată n-a purtat haine scumpe, ci 
numai o haină săracă şi umilită, pentru care de multe ori unii fără de minte îl ocărau, zicând că 
defăima vrednicia patriarhiei prin simplitatea îmbrăcămintei lui. lar el le răspundea astfel: [Nu 
este rușine, nici ocară să poarte cineva haine umile, ci mai vârtos este lucru de laudă. Numai 
păcatul este vrednic de ocară şi de defăimare, iar noi lucrăm cele poruncite de Dumnezeu. Când 
păcătuim, nu ne temem, iar de hainele cele proaste ne ruşinăm! Cel ce iubeşte pe Dumnezeu, 
se cuvine a face voia Lui şi a nu fi plăcut oamenilor, ci smerit şi măsurat în mâncare, în 
îmbrăcăminte, în fapte şi în gândurile lui, ca să nu mânie pe Domnul”. Acestea şi altele 
asemenea zicând, sfătuia şi pe alții să se smerească, la fel cum nici el n-a cugetat să se înalțe 
niciodată în toată viaţa lui, de-a pururea pomenitul. 


Pentru toate acestea, la sfârşitul vieţii sale s-a învrednicit a vedea iarăşi pe Stăpânul 
Hristos, ca şi mai înainte. Stând într-o zi la rugăciune, după obicei, a văzut pe Hristos având 
mâinile întinse pe Cruce şi i-a zis lui cu dojana: | Pentru ce ai lăsat oile ce ţi s-au încredințat în 
mâinile tale, singure și nepăscute, și le risipesc lupii şi le mănâncă? Eu, Dumnezeu fiind, am 
primit să port trup omenesc și să Mă răstignesc pentru mântuirea oamenilor, iar tu nu rabzi 
greutatea clevetirii, ci te-ai depărtat de Biserică, ca un ostaș fricos şi mic la suflet”. După ce 
sfântul a auzit acestea, cu frică și cu cutremur a căzut la pământ, tânguindu-se, mărturisindu-se 
şi rugându-se ca să-i ierte Domnul greşeala micșorării de suflet, şi cu atât de mult amar a plâns, 
încât a udat pământul cu lacrimi şi nu s-a ridicat de jos până când nu a luat deplină încredințare 
de iertare. 


După vedenia aceasta s-a nevoit ca și mai înainte, rugându-se lui Dumnezeu cel 
atoatevăzător şi de la EI așteptând răsplătirea nevoinţelor şi ostenelilor lui. Dar fiindcă sosise 
vremea să se mute din această viaţă vremelnică şi să se ducă către Cel dorit, adunând pe ucenicii 
săi, i-a învăţat să părăsească toate cele vătămătoare de mântuirea sufletului, ca să se 
învrednicească de fericirea veşnică; şi mai ales să se silească fiecare să câştige aceste trei fapte 
bune, fără de care nimeni nu se poate mântui, după cum şi mai înainte de multe ori îi sfătuia, 
zicând: | Sârguiască-se fiecare a păzi din tot sufletul aceste trei mari fapte bune, ca cele ce sunt 
următoare lui Hristos și cu adevărat trebuincioase, mai mult decât toate celelalte fapte bune, 


adică: smerita cugetare, dragostea şi milostenia, prin care Sfânta Treime se slăveşte. Să vă 
înfrânați fiecare după putere și să nu mănânce cineva decât o dată pe zi, precum avem predanie 
de la Sfinţii Părinţi, şi să nu primiţi gândurile cele rele şi necurate, care întinează sufletul”. 


Acestea și multe altele zicându-le, trăind o sută de ani viață fericită şi preaminunată, şi- 
a dat sfântul sau suflet în a douăzeci şi opta zi a lunii octombrie, în preacuratele mâini ale 
Mântuitorului nostru lisus Hristos, Căruia I se cuvine toată slava, cinstea şi închinăciunea, 
totdeauna, acum şi pururea şi în vecii vecilor. Amin. 


63. SFANTUL SFINTIT DIMITRIE, MITROPOLITUL ROSTOVULUI 
(28 OCTOMBRIE) 


Pe această ramură de rai, pe Dimitrie, sfinţitorul şi făcătorul de minuni, 1-a crescut Rusia 
cea Mică (Ucraina), într-o cetate mică şi neînsemnată, care se numea Makarova, la o depărtare 
de cetatea Kievului ca la cincizeci de stadii. 


EI s-a născut la anul 1629, luna decembrie, din părinţi de bun neam, care erau împodobiţi 
cu credinţa creştinească şi umblau în poruncile lui Dumnezeu cu neabatere. Tatăl său se numea 


Sava şi era cu rânduiala sutașş în oastea Rusiei, iar maica sa se numea Măria. La naștere i-au pus 
în grabă numele Daniil, luminându-l după aceea și cu Sfântul Botez. După botez, pruncul a fost 
crescut de părinţi în frică de Dumnezeu, învățându-l legea creștinească şi creştea împreună cu 
anii, cu înţelegerea și cu fapta bună, mergând ca pe o scară, din putere în putere. 


După ce s-a deprins bine cu citirea şi scrierea limbii slavoneşti, părinţii l-au dus în 
cetatea Kievului, la școala Mănăstirii Botezul Domnului, pentru învățătura altor limbi străine şi 
a altor învățături care se învățau acolo. La şcoală, copsul Daniil, prin istețimea minţii sale şi 
prin neadormită sârguinţă, în scurtă vreme a început a arăta bună pricepere la învățătură, sporind 
mai mult decât vârstnicii lui. După câţiva ani s-a arătat iscusit din destul în facerea de stihuri și 
la retorică, ştiind bine toate cele ce învăţa. Pe când trecea învăţăturile acelea, Daniil se deprindea 
nu mai puţin şi la viaţa îmbunătățită; căci în toată vremea aceea în care a petrecut la învăţătură, 
nu avea nici cea mai mică împărtăşire cu copiii cei vorbitori de vorbe rele, care făceau râsuri şi 
glume, şi cu cei ce cugetau la veselii şi la desfătări deşarte; adică nu voia să se răzvrătească cu 
cei răi şi să cadă în prăpastia păcatului, căci ştia că vorbele cele rele strică obiceiurile cele bune. 
EI se sârguia pe cât putea să-şi păzească întreaga înțelepciune și curăţie. 


Când îi prisosea vremea de la școală, nu se îndeletnicea cu jocuri copilărești, cum era 
obiceiul tinerilor, ci cu citirea cărților insuflate de Dumnezeu. El alerga cu sârguință la 
rugăciune în biserica lui Dumnezeu, pentru că inima lui începea a se înfierbânta de văpaia 
dragostei dumnezeieşti şi se aprindea foc în cugetul lui. Deci, cu cât şedea mai mult la citirea 
scripturilor dumnezeieşti şi la citirea vieților Sfinților Părinţi, cu atât zi de zi se aprindea cu 
inima spre urmarea lor şi dorea să urmeze acelora; căci, deşi era în lume, arăta în sine începătura 
vieții călugărești. 


Ajungând la vârsta de 18 ani, a trecut cu vederea, pentru Hristos, lumea aceasta 
vremelnică şi bunătățile ce sunt într-însa şi, cerând binecuvântare de la părinții săi, a început a 
petrece în Mănăstirea Preasfintei Treimi, numită Kirilovska, în aceeaşi cetate a Kievului. Acolo, 
după o vreme, s-a tuns după rânduiala călugărească de Meletie, egumenul aceleiași mănăstiri, 
în anul 1638, la 9 iulie, la pomenirea Sfântului Sfinţit Mucenic Pangratie; şi, în loc de Daniil, 
s-a numit Dimitrie. 


După primirea rânduielii călugărești, acest bărbat temător de Dumnezeu, aruncându-se 
cu totul spre purtarea de grijă a lui Dumnezeu, a început a petrece viața cuviincioasă a 
călugărilor, deprinzându-se la smerenie, la ascultarea şi la iubirea de frați. El se sârguia pe cât 
putea a urma în lucrurile cele bune cuvioşilor părinţi: Antonie, Teodosie şi celorlalți făcători de 
minuni ai Pecerskăi. Nu se îngrijea nicidecum de câştigarea averilor şi bogățiilor vremelnice, 
ci, toată sârguinţă lui, era să-l placă lui Dumnezeu şi, după chemarea sa, să-l slujească cu 
credință. 


Trecând puţină vreme după călugăria sfântului, la 25 martie 1639, la praznicul Bunei- 
Vestiri a Preasfintei Născătoare de Dumnezeu, cu voia povăţuitorului, Sfântul Dimitrie a fost 
hirotonit diacon, de preasfințitul Mitropolit al Kievului, losif Tunalski. 


Apoi a petrecut multă vreme în Mănăstirea Kirilovska din Kiev, supunându-se cu 
smerenie şi în tăcere povăţuitorului lui în toate, slujind fraților fără de lenevire și împlinind cu 
osârdie toată ascultarea mănăstirească și bisericească. EI se afla mai întâi de toți la cântarea 
bisericească şi ieşea mai pe urmă. în biserică stătea cu frică, asculta cu luare aminte 
dumnezeiasca Scriptură ce se citea, iar în chilie se îndeletnicea la rugăciune, scriind şi alcătuind 
cele poruncite de egumen, sau de alţi începători mai înalți, şi se nevoia şi la citirea cărţilor cele 
folositoare de suflet. 


Apoi, trecând câtăva vreme, cu voinţa preasfințitului Lazăr Baranovici, arhiepiscopului 
Cernigovului, Sfântul Dimitrie a fost chemat din Kiev în cetatea Cernigovului şi a fost hirotonit 
preot în Mănăstirea Gustinski, la 23 mai 1659, la praznicul Pogorârii Sfântului Duh. După 
aceasta, acelaşi preasfinţit Lazăr al Cerni-govului, de vreme ce îl ştia pe el că este bărbat iscusit 
şi învăţat, bun şi vrednic pentru semănarea cuvântului lui Dumnezeu în inimile omeneşti, I-a 
binecuvântat să fie propovăduitor în cetatea Cernigov. 


Sfântul Dimitrie a petrecut mai mult de doi ani în soborniceasca biserică a Cernigovului, 
propovăduind cu mare folos cuvântul lui Dumnezeu şi în alte biserici ale acestei eparhii. 
Cuvântul lui era tare, dres cu sarea înțelepciunii și toţi doreau să-l audă. Dar nu numai în Rusia 
Mică a fost propovăduitor, ci şi peste hotar, în domnia Litovska. 


După o vreme, cerându-şi voie şi luând binecuvântare de la arhiereu, s-a dus de la 
Cernigov la cetatea Vilna şi, fiind acolo puțină vreme în Mănăstirea Pogorârii Sfântului Duh, a 
spus două cuvinte de învățătură. După rugămintea duhovniceştilor fraţi de la Sluţka, s-a mutat 
de la Vilna la Sluțka şi, un an întreg, s-a ostenit cu neadormire întru propovăduirea cuvântului 
lui Dumnezeu, petrecând în Bratska, Mănăstirea Schimbării la Faţă, cea grecească şi rusească. 


După arătarea viețuitorilor acelei cetăţi, îşi avea un făcător de bine, pe un oarecare Ioan, 
cetățean drepteredincios, care se mai numea Skoccevici şi care făcuse acel lăcaș cu cheltuiala 
sa. Deşi el era chemat din Sluțka, de către feţe luminate prin multe scrisori duhovniceşti și 
politiceşti, dar, fiind oprit de cele mai puternice rugăminți şi mari făgăduinţe ale dumnezeieştii 
frățimi, a zăbovit până la sfârşitul acelui creştin. După ce a murit el, Sfântul Dimitrie a făcut, la 
îngroparea lui, cuviinciosul cuvânt de îngropare. 


După aceasta s-a întors de la Sluțka în Rusia Mică și a început să viețuiască la scaunul 
Hatmaniei, cetatea Baturin, în Mănăstirea Sfântul Nicolae, care se numea Krupiţka, 
îndeletnicindu-se în post, rugăciuni şi în citirea cărților folositoare de suflet; dar mai mult se 
sârguia la propovăduirea cuvântului lui Dumnezeu. Pentru aceste fapte plăcute lui Dumnezeu 
şi sfintei Lui Biserici, cu binecuvântarea arhiereilor de la Kiev şi Cernigov a fost ales egumen 
la diferite mănăstiri. Auzind de îmbunătățită lui viaţă şi având mare râvnă spre ascultarea 
cuvântului lui Dumnezeu, ca şi cum ar zavistui una alteia, cu neîncetate rugăminţi îl chemau la 
sine. Sfântul Dimitrie s-a pus egumen de preasfințitul arhiepiscop Lazăr Baranovici al Cerni- 
govului, mai întâi în Mănăstirea Schimbări la Faţă a Domnului, care se numea Macsacosca, la 
14 septembrie 1681, la pomenirea Sfântului Prooroc Moise, văzătorul de Dumnezeu. Mai 
înainte de numire, acel arhiereu, ca şi cum ar fi ştiut că Sfântul Dimitrie se va învrednici şi la 
rânduiala bisericească, a zis către el aceste cuvinte: [Să-ţi binecuvinteze Domnul Dumnezeu, 
nu numai egumenia, dar după acest nume, Dimitrie, îţi doresc şi mitra, Dimitrie; deci să câştigi 
mitra!" După numirea ca egumen, 1-a urat astfel: || Astăzi este Sfântul Prooroc Moise, văzătorul 
de Dumnezeu și în această zi te-a învrednicit Domnul Dumnezeu la egumenie, aici unde este 
hramul Schimbării la Faţă a Domnului, ca pe Moise în Tabor. Cel ce a arătat căile sale lui 
Moise, să-ţi arate şi sfinției tale, în acest Tabor, căile Sale spre veşnicul Tabor. Aceste cuvinte, 
precum zice singur Sfântul Dimitrie, mărturisind despre sine - eu păcătosul, ca pe o frumoasă 
însemnare şi proorocie am socotit-o şi am însemnat-o. O, să dea Dumnezeu, ca această 
proorocie a preasfinției sale să se împlinească!" 


Deci, luând acest dreptcredincios călugăr binecuvântare de la arhiereu, s-a dus la 
Mănăstirea Macsacovsca și a intrat în ascultarea egumeniei încredinţată lui. Povăţuind bine pe 
fraţi şi ridicând toate cele spre folosul de obşte al mănăstirii, se ostenea în propovăduirea 
cuvântului lui Dumnezeu, plăcând Domnului cu postul, cu privegherea şi cu alte lucruri bune, 
dar mai ales cu smerita cugetare; căci, măcar că era începător, însă blândeţea și obiceiul lui cel 
bun nicidecum nu le-a schimbat; ci ţinea în mintea sa, ceea ce s-a zis de către Domnul: Cel ce 
ar voi să fie mai mare între voi, să vă fie slugă. 


Precum singur se făcea mai mic înaintea tuturor, aşa și pe fraţi îi învăţa în toate zilele să 
nu se înalțe întru nimic. 


După un an, la întâi martie, la pomenirea Sfintei Muceniţe Evdochia, cu binecuvântarea 
aceluiaşi arhiereu, a fost rânduit egumen al Mănăstirii Sfântul Nicolae din cetatea Baturin, care 
se numeşte Krupinţka. Astfel, lăsând egumenia de la Macsacovsca şi mulțumind fraților de 
acolo, s-a mutat în Mănăstirea Baturin; deci, câștigând poruncă, a luat începătorie peste această 
mănăstire. După ce a trecut un an și opt luni, acest egumen vrednic de laudă, iubind viaţa cea 
liniştită şi fără de tulburare, dorind ca în singurătate să placă lui Dumnezeu, la 26 octombrie, la 
pomenirea Sfântului Mare Mucenic Dimitrie, în ziua celui de un nume cu el, a lăsat începătoria 
Mănăstirii Baturin şi vieţuia deosebit. 


Trecând o vreme, la rugămintea arhimandritului Varlaam lasinski, al lavrei Pecerska din 
Kiev, care după aceasta a fost mitropolit în Kiev, s-a mutat de la Baturin în lavra Pecerskăi. 
Acel arhimandrit - precum se poate vedea din Predoslovia ce s-a pus la începutul Mineiului - 
dorind ca acel scop plăcut lui Dumnezeu, al egumenilor lavrei Pecerska mai înainte de el, a 
fericitului întru pomenire mitropolitul Kievului Petru Movilă și a arhimandritului Inochentie 
Gizel - care mult mai înainte se ostenise pentru îndreptarea cărților Vieţilor Sfinţilor, ca prin 
dumnezeiescul ajutor să le aducă întru săvârşire - se sârguia, pe cât se putea, să afle un bărbat 
ca acela bine înțelegător, căruia să-i încredinţeze acel lucru de bună trebuință spre a-l săvârși. 
Când a-toate-dăruitorul Dumnezeu, după osârdnica lui cercare, a trimis în lavra aceea pe acest 
înțelept şi dreptcredincios bărbat, ca să vieţuiască într-însa, atunci acel arhimandrit, dând 
mulțumire lui Dumnezeu, s-a sfătuit despre aceasta cu soborniceștii părinţi şi cu fraţii lavrei. 
După sfatul lor, acestui preaiscusit propovăduitor al cuvântului lui Dumnezeu, care se 
mărturiseşte de singurul adevăr, i-a încredinţat, ca din dragostea cea către sfinții plăcuți lui 
Dumnezeu și pentru scrierea numelui său în cartea vieţii veşnice, să se ostenească a aduna 
Vieţile Sfinţilor şi, îndreptându-le desăvârşit, să le scrie. 


Văzând Sfântul Dimitrie trebuinţa cea de nevoie a Bisericii lui Dumnezeu, a ascultat 
cuvintele fericitului Simeon Metafrast, care scrie: [De asemenea, este rău a grăi cele ce nu se 
cade şi a da tăcerii cele ce sunt folositoare și cinstite; pentru că aşa cum vatămă gândurile celor 
ce aud pe cel ce grăieşte cele necinstite, tot astfel cel ce tace faptele cele bune ale sfinților, 
lipseşte pe cei dreptcre-dincioşi de folos, cinstind astfel mai mult odihna sa decât lucrul lui 
Dumnezeu”. 


După ce fericitul Dimitrie îndelung se lepăda, punându-și nădejdea spre ajutorul lui 
Dumnezeu, spre rugăciunea Maicii Domnului și spre ale tuturor sfinților, a intrat în această 
osteneală plăcută de Dumnezeu în anul 1684, luna iunie, şi a început lucrul ce i se încredințase 
a-l împlini cu mare sârguință. Scoţând ca din nişte izvoare din acele mari cărți ce se numesc 
ale citirii, ale fericitului Macarie, mitropolitul Moscovei, şi de la alți istorici creştini, aducea la 
arătare purtătorul de viață pârâu, spre adăparea acelor suflete creştineşti însetate de învățături 
folositoare. 


Ostenindu-se Sfântul Dimitrie într-această mântuitoare ascultare, în scurtă vreme i s-au 
arătat în vis două vedenii de acest fel, una după alta, din care cea mai de pe urmă este tipărită 
în mineiele citirii, la 10 noiembrie, la sfârșitul vieţii Sfântului Mucenic Orest. Prima vedenie 
zice: [lîn anul 1685, 10 august, auzind eu - spune acest arhiereu, despre el singur -, trăgându- 
se clopotul pentru Utrenie şi dormitând după obişnuita mea lenevire, nu am apucat începutul, 
ci am dormitat până la citirea Psaltirii. în această vreme am văzut această vedenie: Se părea că 
îmi era încredinţată în purtare de grijă o oarecare peşteră, în care se odihneau niște sfinte moaşte. 
Atunci, căutând mormintele sfinților cu lumânarea, am văzut acolo odihnindu-se Sfânta Marea 
Muceniţă Varvara. Apropi-indu-mă de mormântul ei, am văzut-o zăcând pe coaste, iar mor- 
mântul ei arăta oarecum a putreziciune. 


Dorind eu să-l curăţ, am scos moaștele din raclă şi le-am pus în alt loc. Apoi, curăţindu- 
1, m-am apropiat de moaştele ei şi le-am luat cu mâinile să le pun în raclă; dar îndată am văzut 
pe Sfânta Varvara vie, și eu grăiam către dânsa: T'Sfântă Fecioară Varvara, făcătoarea mea de 
bine, roagă-te lui Dumnezeu pentru iertarea păcatelor melet. Sfânta a răspuns, ca şi cum avea 
o oarecare îndoială: TNu știu, oare voi pleca, căci te rogi latinește!t Socotesc că aceasta mi s-a 
zis mie, pentru că sunt foarte leneş la rugăciune şi m-am asemănat într-această întâmplare 
catolicilor, la care rugăciunea este foarte scurtă în cuvinte, tot aşa precum şi rugăciunea mea 
fusese scurtă. 


Auzind cuvintele acestea de la sfânta, am început a mă întrista şi a mă deznădăjdui. Dar 
sfânta, lăsându-mă puţină vreme, a căutat spre mine cu față veselă şi luminată și mi-a zis: ÎNu 
te teme!t Apoi mi-a grăit alte cuvinte mângâietoare, pe care nu le țin minte. După aceasta, 
punând-o în raclă, i-am sărutat mâinile şi picioarele. Trupul ei mi se părea viu şi foarte alb, iar 
racla foarte săracă şi învechită. Fiindu-mi jale de aceea, căci cu necurate şi spurcate mâini şi 
buze îndrăznisem a mă atinge de sfintele ei moaşte și că nici racla nu mai era frumoasă, mă 
gândeam cum aş putea să împodobesc acest mormânt. Deci am început a căuta o raclă nouă şi 
mai scumpă, în care aş muta sfintele moaşte; dar într-o singură clipeală m-am deşteptat. 
Părându-mi rău de această deșteptare, inima mea a simţit o oarecare bucurie. Dumnezeu ştie ce 
înseamnă acest vis şi ce fel de împlinire va fi pe urmă. O, de mi-ar da Dumnezeu, cu rugăciunile 
Sfintei Varvara, patroana mea, îndreptare vieţii mele celei rele şi ticăloase". 


A doua vedenie a fost într-același an: | în postul Naşterii Domnului nostru Iisus Hristos, 
într-o noapte, sfârșind de scris pătimirea Sfântului Mucenic Orest, a cărui pomenire se cinstește 
pe 10 noiembrie, cu un ceas sau mai puţin înaintea Utreniei, m-am culcat să mă odihnesc, fără 
să mă dezbrac, și în vedenia visului am văzut pe Sfântul Mucenic Orest cu fața veselă, vorbind 
cu mine aceste cuvinte: TEu am răbdat mai multe chinuri pentru Hristos decât ai scris tu aicit. 
Aceasta zicându-mi, şi-a descoperit pieptul său și mi-a arătat în coasta stângă o rană mare, 
pătrunsă până la cele dinlăuntru, și mi-a zis: TAceasta mi-a făcut-o cu fierult. Apoi, 
descoperindu-şi mâna dreaptă până la cot, mi-a arătat o rană lungă, prin care se vedeau venele 
tăiate, şi mi-a zis: T Aceasta mi-a tăiat-o cu sabiat. Asemenea arătându-mi şi mâna stângă, tot 
în acelaşi loc mi-a arătat o rană, spunându-mi că şi pe aceea i-a făcut-o cu sabia. 


După aceasta, plecându-se, şi-a descoperit piciorul până la genunchi, și mi-a arătat la 
genunchi o rană. Asemenea, descoperindu-și şi celălalt picior până la genunchi, mi-a arătat tot 
în același loc o rană şi mi-a zis: TAcestea mi-au fost făcute cu coasat. Apoi, stând drept, îmi 
căuta în faţă, zicându-mi: TVezi oare că eu mai multe am răbdat pentru Hristos decât ai scris 
tu?t Dar eu împotriva acestora nimic nu îndrăzneam să zic, ci tăceam, gândind în mine: YCine 
să fie acest Orest? Nu este el oare din rândul celor cinci la număr?t La acest gând al meu, sfântul 
mucenic a răspuns: ÎNu sunt eu acel Orest, din cei cinci la număr, ci acela a cărui viață ai scris- 
o tu acum!t Apoi am mai văzut și pe un oarecare om cinstit stând după dânsul, şi mi se părea 
că este de asemenea un mucenic, dar acela n-a zis nimic. 


Deci în acea vreme m-a deșteptat clopotul rânduit spre Utrenie, şi-mi era mare jale, că 
această vedenie s-a sfârșit aşa curând. Cum că aceasta cu adevărat aşa am văzut-o precum am 
scris-o, iar nu într-alt chip, eu nevrednicul şi păcătosul, sub jurământul meu cel preoţesc o 
mărturisesc, căci precum atunci, tot aşa şi acum ţin minte”. 


Trecând doi ani şi trei luni de la acea vreme, când Sfântul Dimitrie s-a lăsat de egumenie, 
i s-a întâmplat lui că era în cetatea Baturin cu arhimandritul Varlaam al Pecerskăi Kievului, 
unde, după rugămintea luminatului boier Hetman și a celorlalți duhovnicești şi politiceşti 
stăpânitori - deşi se lepăda -, a fost silit ca iarăși să primească egumenia Mănăstirii Nicolaevska 
din Baturin. Deci, luând spre aceea poruncă, a ieșit din lavra Pecerskăi şi, mergând la mănăstirea 
aceea, a şezut la egumenie, după voia duhovniceștilor şi mireneştilor stăpânitori. 


Petrecând el acolo, a sfârşit de scris Viețile Sfinților care cuprind în cele trei luni, 
Septembrie, Octombrie şi Noiembrie şi potrivindu-le pe dânsele cu cele mai mari cărți ale citirii, 
ale fericitului Macarie, mitropolitul Moscovei, întru toate istoriile, povestirile şi faptele cele 
făcute de sfinţi în nevoinţele lor, și îndreptându-le desăvârşit, le-a dat spre cercetarea părintelui 
Varlaam, arhimandritul Pecerskăi, împreună cu fraţii. După ce acelea s-au citit şi s-au găsit bune 
de soborniceştii părinţi ai lavrei aceleia şi de alți bineînţelegători bărbaţi, atunci Sfântul 
Dimitrie, iubitorul de osteneală, mergând de la Baturin la Kiev, în Mănăstirea Pecerskăi, a 
început a le tipări pe ele prin a sa cercetare, în anul 1689 luna ianuarie. Deci s-a sfârşit de tipărit 
cea dintâi carte, care a început de la anul nou și care cuprinde în sine cele trei luni mai sus 
pomenite, întru acelaşi an, pe vremea aceluiaşi arhimandrit Varlaam lasinski. 


Degrab după aceasta a fost trebuinţă pentru îndreptarea unor lucruri, ca luminatul boier 
Hetman să se ducă din Baturin la împărăteasca cetate Moscova. Atunci a mers împreună cu el 
Ino-chentie, egumenul mănăstirii din Kiev, şi Sfântul Dimitrie cu doi diaconi din mănăstirea 
aceea, la cetatea Moscova. După ce a sosit în Moscova, s-a dus înaintea drepteredinciosului 
împărat loan Alexievici și a binecredincioasei împărătese Sofia Alexievna, şi s-a învrednicit a- 
i săruta mâna. într-acea vreme, drepteredinciosul împărat Petru Alexievici era la mănăstirea 
Cuviosului Serghie de Radonej, făcătorul de minuni. în acea zi a luat binecuvântare de la 
preasfințitul patriarh Ioachim. Apoi, trecând câteva zile, s-a dus la mănăstirea lui Serghie de 
Radonej, unde s-a învrednicit a vedea pe drepteredinciosul împărat Petru Alexievici, care 1-a 
primit cu milostivire şi le-a dat să-i sărute mâna. 


Intr-acea vreme se întâmplase că era şi preasfinţitul patriarh în aceeași mănăstire. La 
plecare, au stat în al doilea rând înaintea împărăteşti lui mărimi şi i-au sărutat mâna. Liberându- 
1, preasfințitul patriarh a dăruit Sfântului Dimitrie icoana Preasfintei Născătoare de Dumnezeu, 
îmbrăcată în aur, şi I-a binecuvântat ca să se îndeletnicească cu scrisul vieților sfinţilor. După 
aceasta s-a întors înapoi la Baturin de la împărăteasca cetate Moscova. 


Venind la mănăstirea sa, Sfântul Dimitrie şi-a făcut o chilie deosebi, aproape de biserica 
Sfântul Nicolae, pentru petrecere mai îndemânatecă. Această chilie o numește el, în scrisorile 
sale cele din toate zilele, "schit", şi, mutându-se într-însa, s-a apucat la alcătuirea cărții a doua, 
adică la Vieţile Sfinţilor pe lunile decembrie, ianuarie şi februarie. Ostenindu-se el la 
îndreptarea acelora, nu puțină îndemnare i-a dat, prin scrisoarea sa, preasfinţitul patriarh Adrian, 
care a venit după loachim. Acela, văzând bine alcătuită cartea dintâi pe cele trei luni, a judecat 
că această osteneală este de folos la toată creștinătatea Rusiei. Deci a trimis o scrisoare 
arhierească preasfințitului mitropolit al Kievului, Varlaam lasinski, care mai înainte fusese 
arhimandrit în lavra Pecerska din Kiev, binecuvântându-l și îndemnându-l să scrie Vieţile 
Sfinţilor. Acea scrisoare este tipărită la începutul cărţii a doua a Mineiului. 


In acea scrisoare se scrie îndestulată laudă și mulțumire ostenitorului, pentru cartea cea 
dintâi a Vieţilor Sfinţilor și îl îndeamnă să nu lase acel lucru mântuitor de suflet, ci să se 
sârguiască în tot chipul să-l ducă la bun sfârşit, dându-i arhipăstorească sfătuire şi 
binecuvântare. Dimitrie, iubitorul de osteneală, fiind îndemnat prin acea scrisoare, a răspuns 
preasfințitului patriarh cu cuviincioasă smerenie şi mulțumire şi a cerut ca Mineiele luate de 
dânsul din Moscova, după porunca preasfințitului patriarh Ioachim, care cuprindeau lunile 
decembrie, ianuarie şi februarie, să se trimită la dânsul, căci, deși erau cercetate de dânsul mai 
înainte, pentru scurtimea vremii nu le citise pe toate și nu le scrisese pe cele de mult folos și 
foarte de nevoie dintr-însele. 


După ce, cu porunca preasfințitului patriarh, i s-au trimis Mineiele celor trei luni, pentru 
scrierea Vieţilor Sfinţilor, acest iubitor de osteneală a lăsat egumenia Mănăstirii Baturin. Deci, 
petrecând în pustiul său din singurătate, potrivind şi celelalte trei luni cu citirile cele mari, le-a 
îndreptat desăvârşit şi, ducându-se la Kiev, a început a tipări Vieţile Sfinţilor din luna 
decembrie, la 10 iulie 1693. Apoi, după dorința unor stăpâniri duhovniceşti, Sfântul Dimitrie a 
fost numit egumen la cetatea Gluhov, în Mănăstirea Sfinților Apostoli Petru şi Pavel. 


Petrecând el acolo, a sfârşit de tipărit a doua carte a celor trei luni, în anul 1695, pe 
vremea arhimandritului Meletie. EI a luat nu mică laudă de la același sfințit patriarh, prin altă 
scrisoare ce i-a trimiş-o în acelaşi an pentru această a doua parte. Cu aceste două scrisori ale 
preafericitului păstor, care se îngrijea pentru înmulțirea slavei lui Dumnezeu şi a sfinților Lui, 
Dimitrie, iubitorul de osteneală, îndemnându-se, şi-a întins mâna spre îndreptarea cărţii a treia 
a Vieţilor Sfinților, care cuprindea într-însa lunile martie, aprilie şi mai. Deci a început a se 
osteni la scrierea celei mai mari cărți decât cea dintâi. 


Trecând o vreme, s-a mutat de la Gluhov la Kiev, în Mănăstirea Preasfintei Treimi, 
numită Kirilovska, în care s-a tuns în călugăreasca rânduială. El a petrecut acolo numai cinci 
luni. După aceasta, ca un bărbat bine înțelegător şi iubitor de osteneală, dar mai ales să-i zicem 
luminător, ca să nu fie ascuns sub obroc, a fost ridicat la treapta de arhimandrit, cu învoirea 
preasfințitului Varlaam, Mitropolitul Kievului, şi cu a preasfințitului loan, arhiepiscopul 
Cernigovului, la 2 iunie 1697, la pomenirea Sfântului Sfinţit Mucenic Metodie, episcopul 


Patarelor, al Mănăstirii Adormirea Preasfintei Născătoare de Dumnezeu, care se numeşte 
Eleţka. 


Drept aceea, Sfântul Dimitrie, suindu-se la cea mai înaltă treaptă a vredniciei, a adăugat 
după treaptă şi iubirea de osteneli cea mai mare, ştiind că: Celui ce i s-a dat mult, mult i se va 
cere; căci, precum mai înainte se ostenea în ascultarea ce se pusese asupra lui, îndreptând Vieţile 
Sfinţilor cu ajutorul lui Dumnezeu, după puterea sa, tot aşa se îngrijea şi pentru buna rânduială 
mănăstirească şi pentru mântuirea fraților încredinţaţi lui. El nu mai puţin ajuta şi în celelalte 
lucrări duhovniceşti sfintei biserici, săvârșind multe lucruri folositoare, cu cuvântul, cu 
socoteala şi cu tot lucrul. 


Stând doi ani şi trei luni la Mănăstirea Eleţka, cu voia celor mai mari, s-a mutat la 
Novgorodul Siverki, în mănăstirea Preami-lostivului Mântuitor, tot ca arhimandrit. Petrecând 
el în mănăstirea aceea, a sfârşit de scris cele trei luni, pomenite înainte, ale Vieţilor Sfinţilor: 
martie, aprilie şi mai. lar de tipărit, le-a sfârșit în anul 1700, fiind atunci arhimandrit în lavra 
Pecerska Ioasaf Cracovski, de la care degrabă după aceea s-a trimis Sfântului Dimitrie, spre 
binecuvântare, acel chip împărătesc pe care dreptcredinciosul împărat Alexie Mihailovici l-a 
trimis în dar preasfințitului Mitropolit al Kievului Petru Movilă, când a fost încoronat la 
împărăție. Dar nici în această sfântă mănăstire nu s-a odihnit multă vreme sub umbra ramurii 
raiului, cea atât de mult roditoare; căci îndreptarea cea sâr-guitoare a datoriilor celor 
încredințate acestui sfânt bărbat şi iscusința cea deosebită întru propovăduirea cuvântului lui 
Dumnezeu, asemenea şi îmbunătățită lui viață, degrab a început a se vesti monahului cel 
preavăzător, pentru ca să câştige leafa și mila cea vrednică pentru acelea. 


La începutul anului 1701, după porunca drepteredinciosului împărat Petru cel Mare, a 
fost chemat la Moscova. Eparhia Tovolsca neavând atunci păstor, îl hirotoniră mitropolit al ei 
şi al Siviriului, punându-l între patriarhi în același an, la 23 martie, în Duminica închinării 
Sfintei Cruci. După aceea a fost cuprins de o boală, în care singur drepteredinciosul împărat a 
binevoit a-l cerceta. Cunoscând că acea boală i se întâmplase din mâhnire, i-a poruncit ca, 
neascunzând nimic, să-şi arate pricina mâhnirii sale. EI a arătat-o prin chipul acesta: || Aceasta 
îmi pricinuieşte boală şi mâhnire, căci mă trimit la acea ţară grea şi aspră, vătămătoare şi 
nesuferită sănătăţii mele; iar ascultarea mea este, ca spre sufletescul folos al tuturor 
drepteredincioşilor creștini ai neamului Rusiei, să mă sârguiesc a sfârși de scris Vieţile 
Sfinților”. 


Auzind înțeleptul împărat un răspuns ca acesta de la dânsul, a binevoit cu milostivire a 
schimba, adică nu I-a mai trimis în Sivir (Siberia), ci i-a poruncit să petreacă în Moscova. După 
puţină vreme preasfinţitul Ioasaf, mitropolitul Rostovului şi al laroslavului, a murit și în locul 
lui a fost hotărât Sfântul Dimitrie, la 4 ianuarie 1702, zi care era Duminică înaintea Botezului 
Domnului; iar la Rostov a sosit la | martie, în Duminica a doua a marelui Post. Deci, intrând în 
cetatea Rostovului, a mers mai întâi la Mănăstirea Sfântului Iacob, episcopul Rostovului, și, 
intrând în soborniceasca biserică a Zămislirii Preasfintei Născătoare de Dumnezeu, a făcut 


obișnuita rugăciune. El a cunoscut înainte, printr-o descoperire oarecare ce i se făcuse de sus, 
că are să se sfârşească în Rostov, şi a însemnat în unghiul acelei biserici, în partea dreaptă, locul 
unde să se îngroape, zicând către cei ce erau cu dânsul: | Ilată odihna mea! Aici mă voi sălăşlui 
în veacul veacului!" Acest lucru s-a şi împlinit după proorocia lui, pentru că a murit în Rostov 
şi acolo unde şi-a însemnat locul, acolo l-au şi pus. Deci, venind la scaunul său, a săvârşit 
dumnezeiasca Liturghie în soborniceasca biserică a Rostovului, la sfârşitul căreia, spunând 
către toți un cuvânt de învățătură, atât celor duhovnicești, cât şi mirenilor celor încredinţaţi 
păstoriei sale, le-a dat binecuvântare. In scurtă vreme după aceea, a dat obişnuitei îngropări 
trupul adormitului întru Dumnezeu a preasfințitului loasaf Mitropolitul, în soborniceasca 
biserică a Rostovului. 


Astfel Sfântul Dimitrie, cu dumnezeiasca voie, cu porunca drepteredinciosului împărat 
şi cu binecuvântarea sfinţitului sobor, a luat ocârmuirea cinstitei mitropolii a Rostovului. El a 
luat mari nevoinţe şi a început a purta jugul cel pus asupra sa, al acestei sfinte ascultări, cu toată 
sârguința în lisus Hristos, Care îl întărea. Apoi a adăugat neadormită purtare de grijă pentru 
îndreptarea bisericească şi pentru mântuirea sufletelor încredințate lui. EI se sârguia cu cuvântul 
să răspândească adevărata învățătură a Evangheliei; iar prin viaţa cea înfrânată, cinstită şi 
temătoare de Dumnezeu, ca un adevărat păstor al turmei lui Hristos, avea întru pomenire 
totdeauna pe Păstorul păstorilor, după cele zise în Sfânta Evanghelie: Aşa să lumineze lumina 
voastră înaintea oamenilor, ca, văzând faptele voastre cele bune, să slăvească pe Tatăl vostru 
Cel din ceruri. Tuturor le dădea pilde mântuitoare şi învăţa pe toți stăpânitorii cei duhovniceşti 
şi mireneşti şi pe cei de sub stăpânire, ca fiecare să petreacă în lucruri cuviincioase şi să 
împlinească cu toată silinţa datoria încredințată lui. El se sârguia să dezrădăcineze de la toate 
dregătoriile obiceiurile cele rele, ca: necurăţia, zavistia, nedreptatea şi toate lucrurile care sunt 
neplăcute lui Dumnezeu şi să sădească curăţia, dragostea, dreptatea, milostivirea, şi toată fapta 
bună să o înrădăcineze. Dar mai ales purta grija ca, mai întâi, de la feţele duhovniceşti să 
gonească întunecarea şi neștiința. 


Acest păstor înţelept, îndată după venirea sa la scaunul Rosto-vului, s-a înștiințat că 
mulţi preoți din păstoria lui, care locuiau în cetăţi şi în sate, fiind neluminaţi, nu numai că nu 
iau aminte de chemarea lor, dar nici nu ştiu ce este rânduiala preoţiei şi în ce constă datoria lor 
şi a duhovniceștilor fii şi cum se cade a petrece într-însa; dintre care unii, mândrindu-se cu 
preoția, îi ceartă pe fui lor duhovniceşti înaintea multor oameni, pentru păcatele spuse la 
mărturisire. Alţii, având păstorie asupra multor suflete omenești, nu se îngrijesc de mântuirea 
lor, se lenevesc a merge la bolnavi, ca să-i mărturisească şi să-i învrednicească împărtăşirii 
dumnezeieștilor Taine, iar la oamenii săraci nu vor să se ducă, ci numai la cei bogaţi. 


Toate acestea au pornit spre mare durere pe acest păstor plin de râvnă către Dumnezeu. 
Căci a văzut el că unii preoţi au uitat frica de Dumnezeu şi nu dau cinste vrednică Preacuratelor 
şi de viaţă făcătoarelor lui Hristos Taine, care se păzesc tot anul pentru cei bolnavi, ci mai ales 
le defăimează şi le ţin în locuri necuviincioase şi în vase murdare; iar ce este mai mult că nici 
numirea lor cea cinstită nu o ştiu, pentru că nu le numesc Taine Preacurate, ci le numesc cu un 
nume prost, zicându-le "zapas" (lb. rusă: rezervă), între acestea se mai povestește şi aceasta: 
NI s-a întâmplat nouă în anul trecut, 1702, că, mergând în cetatea Iaroslav, am intrat într-o 


biserică din sat, unde, după obişnuita rugăciune, eu smeritul am vrut să dau obişnuita cinste şi 
închinăciune Preacuratelor lui Hristos Taine; dar acel preot n-a înţeles cuvântul meu şi stătea 
uitându-se la mine. Iarăşi am zis către el: TUnde sunt puse Sfintele Taine ale lui Hristos?t Iar 
el nici acest cuvânt nu-l putea cunoaște. Deci unul dintre preoții cei iscusiţi ce erau cu mine, a 
zis către dânsul: TUnde este zapasul?t Atunci el, scoțând dintr-un unghi un vas foarte urât, a 
arătat într-însul cum se păzea în nebăgare de seamă, atât de mare sfinţenie, spre care privesc cu 
frică sfinţii îngeri. Pe mine m-a durut inima de aceea, pe de-o parte pentru că, într-o necinstire 
ca aceea, se păzeşte Trupul lui Hristos, iar pe de alta, că preoţii nu ştiu nici numirea, care se 
cuvine a se da Preacuratelor Taine”. 


De aceea, acest păstor purtător de grijă a făcut ca preoţii, lepădându-şi nebăgarea de 
seamă, să înceapă încet a se înţelepţi şi să umble pe calea cea cuviincioasă chemării lor, cu 
osârdie şi cu frică de Dumnezeu. El a făcut două scurte învățături, dar luminoase, pentru unele 
lucruri mai de nevoie ce? se ating de datoria preoțească și degrab le-a scris una după alta. în cea 
dintâi, sfătuia ca un părinte şi ca un păstor cu stăpânire arhierească, poruncea tuturor preoţilor, 
ca să înceteze de la un obicei rău ca acela şi de la pierzătoarea îndrăzneală, adică, nu numai să 
nu certe şi să nu dea pe față păcatele cele străine, dar nici să nu se mândrească în deşert cu 
duhovnicia. Să nu treacă cu vederea pe cei săraci şi scăpătați. Asemenea, le poruncea să aibă 
grijă de mântuirea sufletelor omenești încredințate lor, ca în tot chipul, ziua şi noaptea să poarte 
grijă de ele. 


In a doua învăţătură a sa, le poruncea cu aceeași putere dată de la Dumnezeu şi îi 
îngrozea cu înfricoşata judecată a lui Dumnezeu, ca preoții singuri să aibă grijă de Sfintele 
Taine cele făcătoare de viaţă ale lui Hristos, care se păstrează peste tot anul pentru cei bolnavi. 
Să le păzească cu toată cinstea dumnezeiască, să le cinstească şi să înveţe despre aceasta şi. pe 
alții. Să le păstreze în vase cinstite şi să le ţină în locuri cuviincioase, nenumindu-le pe ele cu 
cuvânt prost, adică "zapas". Să aibă înainte toate, bine pregătite şi vrednice de sfânta slujbă, iar 
după aceea să petreacă în înfrânare și în trezvie. Să se îngrijească în toate chipurile de mântuirea 
sufletelor omenești, să înveţe pe popor în biserică şi să nu facă cu lenevire celelalte, care se 
cuvin rânduielii lor. 


De aceste învățături toţi preoții să se înștiințeze şi nimeni să nu poată a se depărta prin 
neștiință. Pentru aceea a poruncit să facă multe scrisori și să le împartă prin cetăţi şi prin ținuturi, 
către ispravnicii poruncitori. El a poruncit ca fiecare preot, scriind aceste învățături, să le aibă 
la sine şi adeseori citind sfătuitoarele stări cele cuprinse într-însele, să se sârguiască pe cât va 
putea ca toți, fără de lipsă, să le împlinească cu lucrul. 


Toate acestea le-a făcut spre curmarea tuturor celor ce s-au zis mai sus, după mărturia 
multor slujitori vrednici de credință, care făceau parte din rânduiala preoțească şi călugărească, 
ŞI care erau în vremea acestui arhiereu. Apoi, pentru ca nici copiii preoților să nu fie asemenea 
neștiutori, ca părinţii lor, şi, când se vor învrednici de rânduiala preoţiei sau a diaconiei, în locul 
părinților lor, să poată înţelege puterea cea citită de ei a dumnezeieştii Scripturi şi să ştie să 


învețe poporul în biserică, nu numai citind pe carte, ci şi spunând pe de rost cuvântul lui 
Dumnezeu, Sfântul Dirnitrie a făcut o şcoală la Rostov. EI a adunat copiii slujitorilor sfintelor 
biserici, mai mult de două sute. Dar pentru o mai bună rânduiala şi sporire a lor, i-a despărţit pe 
ei în trei școli, şi le-a rânduit trei dascăli cu viață duhovnicească. Adeseori, cercetând acele 
şcoli, el însuşi asculta pe ucenici şi îi îndemna la sârguință, iar Duminicile şi în zilele de praznic, 
a poruncit ucenicilor să vină la rugăciune în biserica sobornicească, să vină la privegherea cea 
de toată noaptea şi la Sfânta Liturghie, pentru ca toți să fie nedepărtați și să stea cu frică în 
biserică, luând aminte la cântare şi la citire. 


Le mai poruncea, ca după sfârșitul catismei întâi, când prin citire prelungea cuvântul 
sau vreo viață de sfânt, să vină la binecuvântarea sfințeniei sale. Deci, uneori, când lipseau 
dascălii, lua asupra sa această datorie şi, alergând la cei mai isteţi, singur se ostenea în ceasurile 
libere de lucrurile bisericeşti, învăţându-i pe ei. Apoi le tâlcuia oarecare cărți din Așezământul 
cel Vechi, iar în vremea de vară, petrecând în arhierescul său sat, ce se numea Demiani, între 
celelalte osteneli ale “sale plăcute lui Dumnezeu, le arăta lor din Aşezământul cel Nou. în 
Sfântul şi Marele Post şi în celelalte posturi, poruncea ucenicilor să postească. El singur îi 
mărturisea și îi împărtăşea cu Sfintele Taine, apoi, deprinzându-i, îi rânduia pe la diferite locuri, 
dezrădăcinându-le neştiinţa. Iar pe citeţi şi pe purtătorii de sfeşnice rânduiţi pe la biserici îi 
îmbrăca în stihare, lucru care mai înainte n-a fost în Rostov, ca slujba lor să o facă în biserică 
cu toată cucernicia și cu frică de Dumnezeu, precum poruncesc canoanele Sfinţilor Părinți. 


Sfântul Dimitrie, petrecând la scaunul său într-o dregătorie mare ca aceea, deşi era 
însărcinat cu multe lucruri, după chemarea sa, precum este rânduiala arhierească, dar pe el nimic 
n-a putut să-l abată de la lucrul ce-l începuse mai înainte. Căci el, după venirea sa în Rostov, 
în 2 ani, Il luni şi 9 zile, ostenindu-se în timpul care-i rămânea de la terminarea lucrurilor 
bisericii și ale eparhiei, a sfârşit de scris Vieţile Sfinţilor după Mineie, adică a patra şi cea mai 
de pe urmă carte, care cuprinde lunile: iunie, iulie şi august. EI a îndreptat-o precum se poate 
vedea din cartea ce se numeşte "Letopis", de arhiereii Rostovului, care se află în Rostov, la 
biserica sobornicească, în bibliotecă. în acel Letopiseţ se scrie astfel: A [lîn anul de la întruparea 
dumnezeiescului Cuvânt, 1705, la 9 februarie, la pomenirea Sfântului Nichifor, care se zice 
purtător de trebuință, la odovania praznicului întâmpinării Domnului, Sfântul Simeon, 
primitorul de Dumnezeu, zicând rugăciunea sa cea mai de pe urmă: Acum slobozeşte pe robul 
Tău, Stăpâne..., în ziua patimilor Domnului, Vineri, în care Hristos a zis: Săvârşitu-s-a... 
înaintea Sâmbetei pomenirii adormiţilor şi înaintea Duminicii înfricoşatei judecăţi, s-a scris cu 
ajutorul lui Dumnezeu şi cu rugăciunile tuturor sfinților, luna lui august. Amin”. 


După sfârşire, neîntârziind, a trimis acea carte la Kiev, la lavra Pecerska, care s-a şi 
sfârşit de tipărit în același an 1705, în vremea aceluiași arhimandrit loasaf. Astfel cărțile "Vieţii 
Sfinţilor" de peste tot anul, care se încep de la întâia zi a lunii Septembrie şi se sfârșesc în cea 
de pe urmă zi a lunii August, cu multe osteneli şi cu neadormită purtare de grijă a Sfântului 
Dimitrie, în mai mult decât în 20 de ani, s-au adunat şi s-au sfârșit de scris în cetatea Rostovului, 
întru slava lui Dumnezeu Celui slăvit întru sfinţi şi a Maicii lui Dumnezeu, în cinstea tuturor 
plăcuţilor lui Dumnezeu celor scriși în cartea vieţii şi spre folosul a tot credinciosului neam 
creștinesc, iar de tipărit s-au sfârşit în Kiev, în sfânta lavră Pecerska. 


Netrecând multă vreme după aceasta,. s-a făcut înştiinţare acestui vrednic păstor, că prin 
diferite locuri încredințate păstoriei lui de către Dumnezeu, intră mulți învățători mincinoşi, din 
dumbrăvile şi pustiile Vrinski. Aceia ieşind ca lupii, cu cuvintele lor cele mincinoase şi cu 
şoptiri tăinuite amăgind oile lui Hristos, risipeau turma lui Dumnezeu. Deci, mulți crezând 
învăţăturile lor cele înșelătoare, se clătinau în sfânta şi creștineasca credinţă, a Sfintei Biserici 
a Răsăritului; iar alţii, prin aceeași otravă a rascolnicilor, adică a lui Capiton, fiind otrăviți, 
grăiesc cele potrivnice Sfintei Biserici şi, răzvrătind sufletele cele fără de răutate, s-au 
îmbolnăvit cu duhul. Râvnind el pentru dreapta credinţă ca şi Ilie şi ca un bun păstor, dorea ca 
pe cei ce se clătinau din dreapta credință să-i întărească, iar pe cei rătăciți să-i întoarcă din calea 
lor cea pierzătoare. Pentru aceea a alcătuit o carte pentru credinţa lpovenească din pustiul 
Vrinski, adică despre învățătura şi faptele lor. 


In acea carte el arăta că credința lor este nedreaptă, învățătura lor este vătămătoare de 
suflet, iar faptele lor, neplăcute lui Dumnezeu. Acea carte s-a sfârșit de scris în anul 1709 şi s- 
a tipărit mai întâi întru împărăteasca cetate Moscova, în anul 1745. 


Sfântul Dimitrie, îndeletnicindu-se întru aceste osteneli foarte mult folositoare Sfintei 
Biserici şi rânduind bine toate cele spre mântuirea tuturor celor din păstoria sa, se întindea şi 
spre cele mai mari, întru nădejdea dării de plată ce va să fie. El avea de gând să mai alcătuiască 
o carte care se numeşte Letopis şi în care să se spună cu oarecare cuviință faptele de la începutul 
lumii, până la Naşterea lui Hristos, pentru a sa ştire şi pentru ca să aibă de citit în chilie, dar mai 
ales pentru a fi ca învățături folositoare, după cum se poate vedea din cărticica "epistolar", adică 
scriitoare de scrisori. De vreme ce acest iubitor de osteneală ştia din destul, cum că nu numai 
în Rusia Mică (Ucraina), ci şi în Rusia Mare, rar se găseau biblii slavoneşti, ci numai careva 
din cei bogaţi abia ajungea să le cumpere pe ele cu mare preţ, iar cei săraci neavându-le, se 
lipseau de folosul ce puteau să-l aibă din citire. Mulţi din duhovniceasca rânduială nu știau 
rânduiala faptelor din Biblie, pentru aceea dorea ca unora ca acelora să le dea spre ştiinţă pe 
scurt, câte o cărticică mică din istoria Bibliei, ca să poată fiecare să o cumpere pe un preţ mic, 
ŞI să ştie cu înlesnire cu ce fel de rânduială merg toate cele din Biblie. 


Deci el a început fără întârziere a lucra la alcătuirea ei şi a aduna din dumnezeiasca 
Scriptură, din diferite hronografuri și de la scriitorii din istorii grecești, slavoneşti latinești, 
leşeşti, evreieşti şi din altele, istoriile ce se cuprind în Biblie, şi le-a pus pe scurt în loc de teme; 
iar din acelea, ca din nişte felurite curgeri de izvoare, a scos învățături foarte folositoare de 
suflet. Acea carte, Sfântul Dimitrie, deşi foarte mult o dorea, după cum se arata în epistolar, 
pentru alte lucruri ce erau înainte întru îndreptarea bisericescului jug ce stătea deasupra lui, n- 
a putut s-o săvârșească fiind cuprins de bolile cele dese, ci a scris numai faptele până la numărul 
anilor 4600. Gândul acestui bărbat iubitor de osteneală era aşa, ca după săvârşirea acestui 
"Letopis", de ar fi rânduit Domnul cu dânsul spre bine şi viaţa lui i-ar fi lungit-o, voia să se 
apuce de Psaltire și, în scurt timp, prin tâlcuiri, să o explice; dar la lucrul acesta ce îl avea în 
gând, moartea i-a făcut împiedicare. 


Deci, mai înainte de a veni în Rostov, când petrecea în Rusia mică, a alcătuit două cărți. 
Cea dintâi se cheamă Alfavita duhovnicească, care cuprinde oarecare sfătuiri duhovniceşti, care 
se încep după literele alfabetului. într-acea carte se pun spre îndemnare mai multe învățături 
folositoare, ca tot omul să împlinească mai cu osârdie poruncile Domnului și să se silească la 
curățirea patimilor. Această carte a despărțit-o în trei părți, din dragoste către Dumnezeu, şi a 
fost tipărită în Kiev în lavra Pecerska, după câţiva ani de la moartea Sfântului Dimitrie. 


A doua carte a alcătuit-o întru lauda Preasfintei Fecioare Născătoare de Dumnezeu, şi 
se numește Lâna rourată. în ea se povesteşte despre minunile care ies de la chipul ei cel făcător 
de minuni, care se află în Ilinski, mănăstire a Cernigovului, cu vorbiri şi cu învățături insuflate 
de Dumnezeu. Această carte, pe când trăia Sfântul Dimitrie, a fost tipărită în Cernigov în anul 
1656. 


Afară de acestea se află şi multe alte cărţi folositoare de suflet. Prima se numeşte 
Apologia, spre potolirea mâhnirii omului, care este în nevoie, în prigonire şi în necaz. într-însa 
se cuprinde vorbirea şi sfătuirea care mângâie pe cel scârbit. Asemenea şi această cărticică s-a 
tipărit în Cernigov în anul 1700, iar după moartea lui s-a tipărit a doua oară în Moghilev, în 
anul 1715. Apoi s-a mai tipărit pe scurt, ca un catehism cu întrebări şi răspunsuri, foarte folositor 
pentru Acredinţă, TO mulţumitoare cugetare pentru patimile lui Hristost, Tînchinăciunea rănilor 
Domnului nostru lisus Hristost, TPlângere la îngroparea lui Hristost, Tînchinare Sfintei 
Treimit, Yînchinarea Domnului nostru lisus Hristost, Tînchinare către Preasfânta Născătoare 
de Dumnezeut, TSocotire pentru împărtăşirea dumnezeieştilor Tainet, Tînchinăciune la 
preacuratele lui Hristos Tainet, TRugăciune de mărturisire în toate zilele, 'TMărturisirea 
păcatelor cuprinzătoaret, YRugăciune sau, pe scurt, pomenire de patimile lui Hristost, 
YDoctorie duhovnicească la tulburarea gândurilor, cu multe pilde, adunate pe scurt din diferite 
cărți părinteştit şi YDuhovniceasca deprindere a omului cel dinlăuntru, care se învaţă în 
singurătate în cămara inimii şi se roagă în tainăt. 


EI a alcătuit de asemenea două letopiseţe. Cel dintâi pentru poporul slavon şi cel de-al 
doilea pentru zidirea bisericilor şi pentru punerea arhiereilor în Rusia. Apoi a mai alcătuit încă 
câteva cântări duhovniceşti şi alte faceri de stihuri, multe la număr. Dintre aceste scurte 
alcătuiri, "Apologia" şi "Letopiseţele" le-a alcătuit pe când sfinția sa era în Rusia Mică; iar 
despre celelalte nu se ştie când le-a scris. 


Se cade însă a zice ceva și despre cuvintele de învățătură ale acestui frumos grăitor şi 
propovăduitor, care trebuie să fie foarte multe la număr, de s-ar fi putut toate acestea a se cerceta 
şi a se aduna împreună. Căci, mai întâi, precum s-a arătat mai sus, acest bărbat a fost multă 
vreme propovăduitor al cuvântului lui Dumnezeu în Cernigov, pe vremea preasfinţitului 
arhiepiscop Lazăr Barano-vici. După ducerea din Cernigov, câtăva vreme s-a aflat în cetatea 


Vilna; apoi, mergând în Sluțka şi viețuind mai mult de un an în mănăstirea de acolo, a 
Schimbări la Faţă, se îndeletnicea la semănarea cuvântului Domnului. 


Intorcându-se în Rusia Mică, în cetatea Baturin, el a întrebuințat cea mai mare parte a 
datoriei sale în propovăduirea cuvântului, până la hotărârea sa la egumenie. Fiind egumen și 
arhimandrit în diferite mănăstiri, măcar că avea grijă de toate cele mănăstirești, totuşi a 
continuat să adune şi să îndrepteze Vieţile Sfinţilor. Acest egumen neobosit de osteneli, în toată 
vremea nu înceta, cât de puţin, a alcătui învățături şi a propovădui cuvântul lui Dumnezeu. Dar, 
spre cea mai mare părere de rău, nu se ştie cine este alcătuitorul tuturor acelor învățături. Căci, 
deși se află în Rostov, în biblioteca bisericii, cuvinte învățătoare şi alte oarecare alcătuiri ale 
acestui bărbat iubitor de osteneală, o carte mare, scrisă cu slovă de tipar, însă într-aceea se află 
învățături propovăduite de el pe vremea petrecerii lui în Rusia Mare. Deci, unele din acelea, 
după cum arată acel epistolar, lipsesc, iar de cele ce le-a spus în Rusia Mică, sunt într-acea carte 
numai Cinci. 


Drept aceea, Sfântul Dimitrie, ocârmuind bine păstoria cea încredințată lui de 
Dumnezeu, deşi totdeauna după chemarea sa era tras de multe împiedicări, dar în toate zilele 
alerga la biserică la slujba lui Dumnezeu. în zilele Duminicilor şi ale praznicelor, slujirea Sfintei 
Liturghii mai niciodată nu o lăsa să o săvârşească alții, afară de neputinţă sau de mare nevoie. 
Când se întâmpla praznic cu priveghere, atunci la acea ieşire cu crucile, măcar că se mergea 
departe, el însuși mergea cea mai mare parte din cale şi săvârșea Sfânta Liturghie. Apoi îndemna 
poporul la facerea faptelor bune. 


Adeseori se ducea în cetatea laroslavului şi, petrecând acolo, slujea în biserica 
sobornicească și în alte biserici ale acelei cetăţi, unde i se întâmpla, şi propovăduia cuvântul lui 
Dumnezeu, învățând astfel pe oameni sfânta credință creştinească. EI îi sfătuia să nu se 
amăgească cu mincinoasele învățături ale celor ce nu înţeleg drept, ca să nu rupă din turma lui 
Hristos, ci să stea cu tărie şi să ţină la maica noastră, Sfânta Biserică a Răsăritului. Deci 
înțeleptul păstor era păzitorul turmei lui Hristos, de vrăjmaşii care se luptau contra lor și de lupii 
cei răpitori care veneau îmbrăcaţi în piei de oi. 


In vara anul 1705, acest păstor zăbovind în cetatea Iaro-slavului două luni - iunie şi iulie 
-, pentru îndreptarea unor lucruri bisericești, i s-a întâmplat un lucru ca aceasta, precum 
mărturiseşte însuși Sfântul Dimitrie despre aceasta în cartea "Rozisc": | într-o zi de Duminică, 
ieşind eu din biserica sobornicească, după Sfânta Liturghie, şi mergând spre curte, doi oameni 
cu barbă, dar nu bătrâni, apropiindu-se de mine, strigau, zicând: TStăpâne sfinte, cum ne 
sfătuieşti? Ne porunceşti nouă să ne radem bărbile sau nu? Să ştii însă că noi suntem gata să ne 
punem capetele pentru bărbile noastre! Mai bine este nouă să ni se taie capetele, decât să ni se 
radă bărbile!t Căci venise poruncă de la stăpânire ca oamenii să-şi radă bărbile. Atunci eu m- 
am mirat de acea neaşteptată întrebare şi, neputând să le răspund îndată ceva din Scriptură, 1- 
am întrebat pe ei: TCe creşte pe urmă? Capul cel tăiat sau barba cea rasă?t Atunci ei, îndoindu- 
se și tăcând puţin, au zis: [Barba creşte iar, dar capul nu!" Apoi le-am zis: TDeci, mai de folos 


vă este vouă să nu vă cruţaţi barba, care, de s-ar rade şi de zeci de ori, iar va crește, decât să vă 
pierdeţi capul, care, odată tăiat, nu mai crește niciodată, decât numai la învierea cea de obşte a 
morților!t 


Zicându-le acestea, am mers la chilia mea; deci, mă petrecură mulţi cetățeni cinstiți, 
intrând cu mine în chilie. Şi a fost între noi cu de-amănuntul multă vorbă despre raderea și 
neraderea bărbii. Eu am cunoscut că mulţi care şi-au ras bărbile, după poruncă, se îndoiau de 
mântuirea lor, ca şi cum ar fi pierdut chipul şi asemănarea lui Dumnezeu. Deci eu i-am sfătuit 
pe ei să nu se îndoiască, zicându-le că nu în barbă și în faţa omenească cea văzută se alcătuieşte 
chipul şi asemănarea lui Dumnezeu, ci în sufletul cel nevăzut. Dar încă şi pentru aceasta nimeni 
să nu se îndoiască de mântuirea sa, de vreme ce nu își rade barba după voia sa, ci poruncii celor 
ce sunt în stăpâniri se cuvine a se supune şi în lucrurile care nu se împotrivesc lui Dumnezeu şi 
care nici nu ne vatămă mântuirea. De aceea, cei ce socotesc raderea bărbii un mare şi neiertat 
păcat, iar nu creşterea lor în mare sfințenie, să-şi lepede acea îndoire şi nimeni din cei cu barbă 
să nu nădăjduiască că prin barba sa va câştiga mântuirea!" 


Deci Sfântul Dimitrie a adăugat multă înțelepciune în cartea ce s-a zis "Rozisc”, între 
altele și despre raderea bărbii, spre sfătuirea celor neîntăriți şi în întărirea celor ce pentru puțin 
se clatină mult. 


In toată vremea petrecerii la scaunul său, acest blând păstor priveghea turma sa fără de 
asprime. EI îşi păzea vrednicia rânduielii sale fără de trufie şi spre toţi cei mari și mici arăta 
dragoste nefățarnică; de aceea era iubit ca un tată de toți credincioşii, fii ai Sfintei Biserici. El 
era cinstit şi slăvit, nu numai de cei supuși sub rânduiala sa, ci şi de alte multe fețe de neam 
bun. Era iubit nu mai puţin şi de însuşi prea binecuvântatul împărat şi de toată împărăteasca 
familie, pentru viaţa lui cea îmbunătățită. 


Adeseori era chemat la Moscova, unde, fiind de față însuşi împăratul şi alte feţe ale 
familiei împărăteşti, săvârşea dumneze-ieștile Taine şi propovăduia cuvântul lui Dumnezeu. 
Acest lucru se poate vedea din scrierea de mai sus. Adeseori veneau la dânsul în Rostov multe 
fețe împărăteşti pentru binecuvântare, precum văduva drepteredinciosului împărat loan 
Alexievici, împărăteasa Paraschiva Teodorovna, cu fiii săi şi fiicele drepteredinciosului împărat 
Alexie Mihailovici; binecredincioasele cnejine Măria, Teodosia şi Natalia Alexievna, care l-au 
dăruit pe el cu rase şi cu alte diferite lucruri. Din toate aceste daruri pregătindu-şi înainte 
arhiereştile veşminte spre ceasul morţii, a poruncit slujitorilor de lângă sine, ca la moartea sa 
să-l pună într-acele veșminte pregătite de el mai înainte, lucru care s-a şi făcut după porunca 
lui. Acele veşminte se află şi acum pe dânsul. 


Sfântul Dimitrie avea un obicei ca acesta: Când ar fi simțit cândva în sine vreo boală şi 
ar fi început a slăbi, atunci trimitea la școală și poruncea tuturor elevilor, ca, spre aducerea 


aminte de cele cinci răni ale lui Hristos, care au fost în curatele Lui mâini, picioare și în coasta 
cea împunsă până la inimă, să citească de câte cinci ori rugăciunea Tatăl nostru... Atunci îi era 
mai uşor. Deci, cercetându-şi școala, sfătuia pe ucenicii săi să-și petreacă viața lor întru 
înfrânare, cu minte întreagă şi curăţie, ca, chemând în ajutorul lor pe Dumnezeu, Povăţuitorul 
înțelepciunii şi dătătorul de ştiinţă, să adauge sârguință la învăţătură cu toată puterea. între 
altele, adeseori zicea către dânșii şi acestea: [De mă voi învrednici a câştiga milă de la Domnul, 
atunci îl voi ruga pe EI, ca și voi asemenea să câștigați milă de la dânsul, că scris este: Unde voi 
fi Eu, acolo va fi şi sluga mea". 


Pe slujitorii săi şi pe ceilalți care se aflau lângă dânsul, îi învăţa ca, atunci când vor bate 
ceasurile, la fiecare lovitură, să se însemneze cu semnul Sfintei Cruci şi să zică încet rugăciunea; 
Născătoare de Dumnezeu Fecioară, bucură-te...". lar dacă cineva din casnicii lui slujitori s-ar 
fi întâmplat să-i fie numele şi venea la dânsul cu plocon, îl binecuvânta pe el cu icoane; iar de 
i se întâmpla să nu aibă icoane, atunci îl miluia cu bani, după socotință. Adeseori pe cei supuși 
îi învăţa să se nevoiască la post și să fugă de îmbuibare şi beție, arătându-se singur pe dânsul 
pildă la aceea. EI în toate zilele, afară de praznice, petrecea în înfrânare, mâncând puţin, numai 
pentru trebuinţa trupească; iar în Sfântul şi Marele Post al Sfintelor Paşti, în Săptămâna întâi, 
obişnuia a mânca numai o dată pe zi. Asemenea şi în Săptămâna Patimilor, numai în Joia Mare 
mânca o dată, iar celelalte zile le petrecea în rugăciuni şi post. 


Acest bărbat temător de Dumnezeu, preaisteţ la înţelegere, în mare luminare, iscusit în 
limba slavonească, latinească, grecească evreiască și leşească, deci având mare aplecare spre 
învățătură, a iubit pe oamenii cei îmbunătățiți şi cinstiți. Spre cei mai de sus a fost cinstitor, 
plecat, iubitor şi primitor; iar spre cei supuşi, milostiv. Spre cei nenorociţi, milosârd; spre cei 
săraci, binefăcător; către cei nevoiaşi, foarte îndurat. Scumpetea în inima lui n-a locuit, iubirea 
de câştig de nici un fel n-a avut loc în inima lui, iar iubirea de argint cu totul era gonită de la 
dânsul; pentru că din vremea aceea de când a primit pe dânsul călugărescul chip şi a făgăduit 
lui Dumnezeu sărăcia de bună voie până la moartea sa, nu numai că nu se îngrijea deloc la 
câştigarea de multă avere şi nu aduna - după cum singur mărturiseşte despre dânsul în scrisoarea 
sa -, aur şi argint, ci nici haine sau orice altfel de lucruri nu voia să aibă, afară numai de cele de 
nevoie şi afară de cărțile cele folositoare de suflet. 


EI păstra toate darurile care intrau în mâinile lui de la făcătorii de bine, de când a fost 
egumen şi arhimandrit. Asemenea în toată vremea petrecerii lui în arhierie, o parte din veniturile 
chiliei, le cheltuia pentru trebuinţele sale, altă parte pentru ale mănăstirii, iar alta o întrebuința 
la împodobirea sfintelor biserici; dar mai mult la nevoile celor săraci; căci de sărmani și văduve, 
de scăpătaţi și de cei neavuţi, purta atât de mare grijă, întocmai ca un tată de adevărații săi fii; 
Şi cu atâta îndurare împărțea cele ce intrau în mâinile lui, încât în toată ziua abia lăsa ceva puțin 
la casa sa. Adeseori, chemând la sine pe cei orbi, surzi, șchiopi şi pe cei neputincioşi în sărăcia 
cea mai de pe urmă, le punea mese, le dăruia haine şi alte lucruri asemenea cu acestea. EI era, 
după lov, ochiul orbilor și piciorul şchiopilor. 


După moartea lui nimeni să nu caute argint în cămările lui, sau orice altfel de avere. Și, 
ca să nu-și piardă vremea la acea zadarnică încercare a lui, nici pe cei ce au slujit în chilia lui 
despre aceea să nu-i întrebe. 


Cu doi ani şi şapte luni înaintea morții lui, a scris o scrisoare duhovnicească sau "diată", 
şi a arătat-o sfințitului Ștefan, mitropolitul Riazanului, punând acolo un aşezământ ca acesta: 
Dacă preasfințitul mitropolit Ştefan va muri mai înainte, atunci la îngroparea lui să fie 
mitropolitul Dimitrie; iar dacă Dimitrie al Rostovului se va sfârşi mai înainte, atunci să-l dea 
pe el îngropării preasfinţitul Ştefan al Riazanului. Aşa s-a şi făcut, că nu altcineva, ci singur 
preasfinţitul Ștefan I-a îngropat pe el. Aceşti doi mitropoliți au trăit între dânşii ca fraţii. Sfântul 
Dimitrie, în toată vremea petrecerii sale în Rostov şi mai ales când alcătuia cartea Letopis, în 
care se istorisesc faptele de la începutul lumii până la Naşterea lui Hristos, de multe ori trimitea 
scrisori preasfinţitului Ştefan, spre a cerceta alcătuirile, şi cerea sfat de la dânsul spre dezlegarea 
îndoielilor lui. 


Cu câteva zile mai înainte de sfârșitul Sfântului Dimitrie, binecuvântata împărăteasă, 
Paraschiva Teodorovna, avea de gând ca din împărăteasca cetate Moscova să se ducă în cetatea 
Iaroslavului, ca să se închine la icoana cea făcătoare de minuni a Preasfintei Născătoare de 
Dumnezeu, care se numea Tolska. Dar, din pricina furtunilor care s-au întâmplat atunci şi din 
greutate, abia a ajuns la Rostov. Astfel îi era cu osteneală a călători până la Iaroslav. De aceea 
a poruncit să aducă în Rostov icoana făcătoare de minuni din Mănăstirea Tolska. Deci, când 
acest sfânt arhiereu a fost înștiințat despre grabnica venire în Rostov a dreptcredincioasei 
împărătese, împreună cu binecredincioasele ei fiice şi despre aducerea icoanei Preasfintei 
Născătoare de Dumnezeu, celei făcătoare de minuni din Tolska, atunci a poruncit să cheme la 
dânsul pe ieromonahul Filaret, cămărașul casei sale arhiereșşti, pe care, între celelalte porunci 
ce îi dăduse, I-a înștiințat mai dinainte de grabnica sa ducere către Dumnezeu. El i-a arătat așa: 


Iată, vin în Rostov doi oaspeți: împărăteasa cerului și împărăteasa pământească, iar eu 
nu mă învrednicesc a le vedea pe ele aici; deci, se cuvine ție, cămărașule, ca să fii gata pentru 
primirea lor”. 


Inainte de sfârșit, cu trei zile până la moartea sa, a început a slăbi foarte mult şi a tuși. 
în ziua numelui său, adică la 26 octombrie, la pomenirea Sfântului Mucenic Dimitrie 
Izvorâtorul de mir, a săvârşit singur Sfânta Liturghie, fiind acum foarte bolnav, încât şi faţa i se 
schimbase. Din acea zi n-a putut să mai spună cuvinte de învăţătură, ci, șezând lângă uşile 
împărăteşti ale bisericii, a ascultat cântărețul care a citit acea învățătură, pregătită mai înainte 
de dânsul. 


La masa prânzului într-acea zi a șezut cu oaspeții, după obiceiul de mai înainte, măcar 
că era neputincios şi cu nemărginită nevoie; iar în 27 octombrie a venit ştirea că arhimandritul 


Varlaam va veni de la cetatea Bereaslav, din Mănăstirea Zaleaska a Cuviosului Daniil 
Stâlpnicul, ca să vadă pe Sfântul Dimitrie. El a fost primit de Sfântul Dimitrie cu dragoste şi s- 
a ostenit după cum se cuvine. Deci, vorbind ei singuri, monahia Varsanufia Eftimia, din neamul 
kazanilor, fiind mai înainte hrănitoarea ţarului Alexie Petrovici, a trimis în Rostov la acest 
păstor, aproape de casa arhierească, ca să binevoiască preasfinţia sa să o cerceteze pe ea în acea 
zi. Ea, în toată vremea petrecerii sale în Rostov, avea multă cucernicie pentru îmbunătățită viaţă 
a Sfântului Dimitrie şi adeseori avea trebuință de poveţele lui spre folosul sufletului său. 


Sfântul, fiind chemat la acea monahie, s-a lepădat cu neputinţă, căci era foarte slab. 
Mergând acela acasă a spus stăpânei sale că sfinția sa nu poate veni din pricina bolii. Atunci 
acea monahie a trimis a doua oară să-l poftească, măcar pentru o scurtă vreme să binevoiască 
a veni. Dar Sfântul Dimitrie se lepăda și la a doua poftire, punând înainte boala. Arhimandritul 
Varlaam, cel zis mai înainte, a început a-l sfătui să meargă, crezând că prin acea umblare să 
câştige puţină ușurare din boală. Atunci, ascultând pe arhimandrit, a poruncit să-l ducă la dânsa, 
după cântarea bisericii. 


Deci, mergând el. împreună cu acel arhimandrit, pe cale au vorbit puţin și iarăşi s-au 
întors pe înserate; dar abia a putut ajunge la chilia sa. Pomenitul arhimandrit, fiind în casele ce 
se numesc Cristovoi, a poruncit cămărașului său, ieromonahului Filaret, să-l primească și să-l 
ospăteze. Intrând singur în chilie a început a tuși și, umblând multă vreme prin casă, se sprijinea 
de slujitori. 


După aceea a poruncit să cheme cântăreți la dânsul în chilie, pentru cântarea unor 
cuvinte duhovniceşti, alcătuite de el: [Iubite Iisuse al meu, nădejdea mea o pun în Dumnezeu. 
Tu eşti Dumnezeul meu şi bucuria mea, lisuse”. în vremea cântării acelora, Sfântul Dimitrie 
asculta stând lângă sobă și încălzindu-se. După sfârşitul acelor cântări, a voit ca pe toţi cântăreții 
să-1 lase a pleca spre casele lor; însă a oprit pe unul mai iubit dintre ei să-l aibă ajutor în osteneli. 


Rămânând acela, a început a-i spune din viaţa sa, cum o petrecea în tinereţe şi în vârsta 
cea desăvârşită cum se ruga Domnului Dumnezeu, Preasfintei Lui Maici, şi tuturor plăcuţilor 
lui Dumnezeu. lar după aceasta a zis: [Şi voi, fiilor, să vă rugați asemenea!" Apoi la sfârșit a 
zis: [lAcum îţi este şi ție vremea să mergi la casa ta!" Acel cântăreţ, luând binecuvântare, a 
ieşit; iar Sfântul Dimitrie I-a petrecut singur din chilia sa şi 1 s-a închinat până la pământ, 
mulțumindu-i că s-a ostenit mult lângă dânsul la scrierea diferitelor alcătuiri. 


Văzând cântăreţul smerenia aceea, neobişnuita petrecere de la păstorul său şi 
închinăciunea cea atât de jos, s-a cutremurat. Apoi i-a zis cu cucernicie: | |Stăpâne sfinte, oare 
te închini mie astfel, celui mai de pe urmă rob?" Iar el iarăși a grăit: | Jîţi mulțumesc, fiule!" Și 
s-a întors în chilie, iar cântărețul s-a dus la casa sa plângând. Deci Sfântul Dimitrie, întorcându- 
se în chilia sa, a poruncit slujitorilor ca fiecare să meargă la locul lui, iar el, închizându-se în 


chilie, ca şi cum ar fi voit puţin să se odihnească, a petrecut rugându-se până la moartea sa. A 
doua zi de dimineaţă, slujitorii, intrând în acea chilie, l-au văzut că se sfârșise așa cum se ruga. 
Cântărețul, fiind în casa sa, a auzit a doua zi de dimineaţă că la soborniceasca biserică a bătut 
de trei ori în clopotul cel mare, spre semnul morţii arhiereului, și îndată a alergat în chilia lui. 
Astfel a aflat pe păstorul și părintele său că îşi dăduse sufletul lui Dumnezeu. 


După îmbrăcarea lui în toate veșmintele arhiereşti, pe care el, precum s-a spus mai 
înainte, le gătise înaintea sfârşitului său, au pus în raclă sfântul lui trup, iar sub cap, în loc de 
pernă, şi sub tot trupul, au pus, după porunca sa, diferite cărți alcătuite și scrise cu cerneală de 
mâna lui. în aceeași zi a fost pus în biserica preabunului Mântuitor, care este aproape de chilia 
arhierească. 


Făcându-se ştire în toată cetatea Rostovului de moartea acestui bun păstor şi iubitor de 
fii, s-a adunat mult popor la cinstitul lui trup, făcând plângere; căci i-a lăsat pe ei păstorul și 
învățătorul cel bun, ajutorul celor ce sunt în nevoi şi în necazuri, folositorul văduvelor şi al 
orfanilor, hrănitorul săracilor şi al scăpătaților, povăţuitorul rânduielii preoțești şi călugărești. 


In ziua aceea şi drepteredincioasa împărăteasă Paraschiva Teodorovna cu fiicele sale 
Ecaterina, Parascheva şi Ana, au sosit în Rostov după sfârșitul prânzului şi nu l-au aflat între 
cel vii pe Sfântul Dimitrie. Ele au plâns mult că nu s-au învrednicit a lua binecuvântarea lui 
arhierească; deci au poruncit ca deasupra trupului să slujească rânduiala înmormântării în sobor. 
După aceea au binevoit a merge întru întâmpinarea icoanei făcătoare de minuni a Preasfintei 
Născătoare de Dumnezeu, din Tolska; dar, din pricina drumului și a furtunilor de toamnă, n-au 
mai călătorit mai departe spre Iaroslav, ci au rămas până a doua zi în Mănăstirea Botezul 
Domnului. 


inştiințându-se ea a doua zi că icoana Născătoarei de Dumnezeu este aproape de cetatea 
Rostovului, a poruncit ca toți preoții și slujitorii bisericești, cei ce veniseră în acea mănăstire în 
ziua pomenirii Cuviosului Avramie arhimandritul, făcătorul de minuni, al Mănăstirii Boevleniei 
a Rostovului din soborniceasca biserică, să meargă cu litie din acea mănăstire la Mănăstirea 
Petrovska, mănăstire care se află tot în calea Rostovului spre Iaroslav, întru întâmpinarea 
icoanei celei făcătoare de minuni. Deci toate trei fiice împărăteşti, au urmat litia pe jos. 
întâmpinând ele acea icoană, au dus-o în Mănăstirea Boevleniei, singure ţinând-o cu mâinile 
lor; iar împărăteasa a așteptat în porţile acelei mănăstiri. 


Aducând acea icoană spre poartă, ea a ieșit singură spre întâmpinare şi, făcând obișnuita 
rugăciune, a sărutat-o cu cucernicie şi a poruncit să p ducă în biserică. Acea icoană a stat acolo 
până la sfârșitul Sfinfei Liturghii, iar după Sfânta Liturghie au făcut paraclisul Preasfintei 
Născătoare de Dumnezeu. După aceea au dus icoana făcătoare de minuni tot cu aceeaşi litie în 


soborniceasca biserică a Rostovului şi de acolo în Mănăstirea Boevleniei, în ziua de 30 
octombrie. 


După voinţa împărătesei, trupul Sfântului Dimitrie, din acea biserică a Mântuitorului, s- 
a mutat cu cuviincioasă ceremonie în soborniceasca biserică, şi după porunca ei s-a făcut 
panihidă a doua oară pentru dânsul. 


După aceasta, îndată credincioasa împărăteasă cu fiicele sale şi cu ceilalți care erau cu 
dânsa au voit a lua calea de întoarcere de la Rostov la împărăteasca cetate, Moscova. Când cele 
scrise de acest sfânt arhiereu s-au trimis din Rostov la Moscova în divanul mănăstiresc, atunci, 
după aşezământul lui cel scris, sau, mai bine-zis, după cererea lui, s-a rânduit ca după moarte 
să-i îngroape trupul în Mănăstirea Sfântului Iacob, episcopul Rostovului, făcătorul de minuni, 
în unghiul bisericii, unde însemnase singur. 


Deci s-a trimis poruncă de la divanul mănăstiresc în Rostov, prin care s-a poruncit ca, 
după acea duhovnicească dorință, să se sape groapa în acel unghi şi s-o zidească cu piatră, apoi 
să facă gropniță de piatră şi să-l dea îngropării. Dar acea poruncă nu s-a împlinit nu se ştie 
pentru ce, că nici groapă cu piatră n-au zidit, nici gropniță de piatră n-au făcut; ci au făcut numai 
o casă de lemn, care a putrezit degrab, precum de aceasta se poate şti mai pe larg din cele ce s- 
au pus înaintea preasfînțitului și îndreptătorului Sinod, pentru aflarea moaştelor acestui 
arhiereu. 


Iar când preasfințitul Ştefan, Mitropolitul Riazanului și al Muromului, a venit în Rostov, 
pentru îngroparea Sfântului Dimitrie, în luna noiembrie, intrând drept în soborniceasca biserică, 
a plâns mult deasupra trupului acestui plăcut și a poruncit cămăraşului Filaret ieromonahul ca 
să gătească în mănăstirea lui lacob toate cele ce se cuvin spre îngropare. Atunci precum mai- 
marii mănăstirii Rostovului, așa şi soborniceştii preoți, și mulți din cetăţeni venind la 
preasfinţitul Ștefan, l-au poftit să binevoiască a da îngropării trupul acestui arhiereu în 
soborniceasca biserică a Rostovului, aproape de răposatul Ioasaf Mitropolitul. Acolo erau 
îngropaţi toți cei ce fuseseră mai înainte arhierei ai Rostovului. 


Preasfinţitul Ștefan n-a voit să facă acea cerere a lor, și le-a răspuns celor ce ziceau: 
De vreme ce încă de la suirea pe scaunul Rostovului, Preasfinţitul Dimitrie şi-a ales singur 
loc de îngropare în mănăstirea lui lacob mergând mai întâi, cum pot eu să schimb aceasta?" 
Astfel, în ziua aleasă spre îngropare, adunându-se în soborniceasca biserică duhovniceștii 
începători şi toți preoții şi slujitorii bisericești, Preasfinţitul Ștefan a săvârşit Sfânta Liturghie. 
După sfârşitul aceleia, el a săvârşit slujba înmormântării cu tot soborul, deasupra trupului 
Sfântului Dimitrie, la care singur preasfinția sa a grăit către popor cuvânt cuviincios despre 
această mare mâhnire. 


Apoi după aşezământul acestui plăcut, acel trup sfânt al lui, cu rânduiala 
binecuviincioasă a soborului, cu lumânări și cu cântări de psalmi, mergând înainte tot sfinţitul 
cler şi petrecându-l mulțime de popor şi scoțând amare suspinuri pentru păstorul și învățătorul 
lor, l-au dus în Mănăstirea Sfântului Iacov şi l-au dat pământului în biserica Zămislirii 
Preasfintei Născătoare de Dumnezeu, în unghiul din partea dreaptă pe care îl însemnase el. 
După îngropare, preasfinţitul Ştefan a scris despre îngroparea Sfântului Dimitrie, şi acea 
scrisoare s-a pus la sfârşitul vieții lui. 


După moartea acestui bărbat iubitor de osteneală, au rămas multe cărți tipărite şi scrise 
de mână, în grecește, latineşte, leşeşte şi slavoneşte. Toate acelea s-au luat în aceeaşi vreme din 
Rostov de preasfințitul Ştefan şi s-au pus în biblioteca tipografiei din Moscova, a preasfințitului 
îndreptător Sinod. Acest plăcut al lui Dumnezeu a murit în anul de la întruparea lui Dumnezeu 
Cuvântul 1709, în 28 octombrie, noaptea, într-o zi de vineri, îndată după ziua numelui său. 
Trupul lui s-a îngropat în luna noiembrie în 25, care a fost de asemenea zi de vineri. El a petrecut 
pe scaunul Rostovului şapte ani fără nouă luni. în călugărie a petrecut 41 de ani, 3 luni şi 18 
zile; iar toți anii vieții lui au fost 80. 


Acest sfânt, adunând și scriind viețile şi nevoinţele cele cu frumoasă lumină ale sfinților 
lui Dumnezeu, celor ce în cartea cea veșnică s-au scris la ceruri, le-a dat întru slava Celui slăvit 
Dumnezeu, întru cinstea plăcuţilor Lui şi spre folosul dreptere-dinciosului neam creştinesc. 
Singur, după trecerea din viața aceasta de puţină vreme, la cea veșnică, s-a scris şi el cu degetul 
lui Dumnezeu, împreună cu toţi sfinții în cartea vieţii veşnice și s-a învrednicit a fi încununat 
cu nestricăcioasa cunună. 


Ca adevărat păstor şi neadormit păzitor al turmei celei încredințate lui de la Dumnezeu, 
s-a învrednicit în ceata păstorilor cu ceilalţi arhierei ai Rostovului şi cu toţi ierarhii a fi numărat. 
Căci în anul 1751, luna septembrie în 21, când meşterii se apucaseră să repare pardoseala 
bisericii Zămislirii Preasfintei Născătoare de Dumnezeu, au aflat sfintele lui moaşte întregi şi 
nestricate, după 42 de ani, 10 luni şi 24 zile de la moartea lui, iar de veşmintele lui arhierești 
foarte puţin se atinsese stricăciunea. 


Din acele sfinte moaște, ca dintr-un izvor oarecare, din vremea aceea şi până acum, 
izvorăsc multe faceri de minuni celor ce aleargă la ele cu credință. Prin ele se izgonesc diavolii 
din oameni, muţii grăiesc, orbii văd, şchiopii, slăbănogii şi cei cuprinși de alte boli grele şi 
nevindecate, prin chemarea lui spre ajutorul lor şi prin rugăciunile ce se aduc lângă acele sfinte 
moaște, se vindecă cu darul lui Dumnezeu şi se slăveșşte într-însul Dumnezeu, Cel în Treime 
Unul preamărit între sfinții Săi. 


Deci să slăvim şi noi pe Bunul Dumnezeu, căci în sfatul Său cel preaînalt a hotărât să 
arate în pământul Rusiei în aceşti ani mai de pe urmă, pe acest mare luminător, care, cu minunile 
sale, strălucește toate părţile Rusiei şi se arată cu adevărat grabnic ajutător celor ce-l cheamă. 
Deci să alergăm cu neîndoită credinţă la sfintele şi tămăduitoarele lui moaşte, să-l chemăm ziua 
şi noaptea spre ajutorul nostru, ca, prin rugăciunile acestui scriitor al Vieţilor Sfinților, să 
petrecem şi noi de acum înainte zilele vieții noastre întru sfinţenie. Și astfel, trăind cu 
dumnezeiască plăcere în pocăință, să ne învrednicim a fi scrişi în cartea vieții Mielului lui 
Dumnezeu, împreună cu toți cei ce din veac i-au plăcut Lui, și a-L lăuda pe Dânsul împreună 
cu Tatăl și cu Sfântul Duh, în vecii vecilor. Amin. 


Scrisoare duhovnicească a Sfântului Dimitrie, Mitropolitul  Rostovului, 
noul făcător de minuni, pe care a scris-o mai înainte de moartea sa: 


In numele Tatălui și al Fiului şi al Sfântului Duh. Amin. 


Eu, Dimitrie, smeritul arhiereu, mitropolitul Rostovului şi al Iaroslavului, auzind glasul 
Dumnezeului meu, Care în Sfânta Evanghelie zice: Fiţi gata, că în ce ceas nu gândiţi, Fiul 
Omului va veni. Pentru că nu ştiţi când va veni Domnul, seara sau la miezul nopţii, la cântatul 
cocoşilor sau dimineaţa, ca nu venind fără de veste, să vă afle pe voi dormind, şi temându-mă, 
adeseori fiind cuprins de neputințe, slăbind cu trupul din zi în zi şi așteptând în toată vremea 
acel neaşteptat ceas al morții, ce s-a zis de Domnul, și gătindu-mă după puterea mea spre ieșirea 
din această viaţă, am socotit căci cu această duhovnicească scrisoare a mea să dau fiecăruia de 
ştire ce ar voi să facă cu cele rămase după sfârşitul meu. Adică să nu se ostenească în zadar, 
NICI să cerceteze pe cei ce mi-au slujit pentru Dumnezeu, ca să ştie comoara şi bogăţia mea, pe 
care din tinerețile mele n-am adunat-o. Aceasta nu o zic mândrindu-mă, ci le dau de ştire 
iscoditorilor averii mele, că de când am luat sfântul chip călugăresc şi m-am tuns în Kiev în 
Mănăstirea Kiriloska, la 18 ani ai vârstei mele, și m-am făgăduit lui Dumnezeu ca să am sărăcia 
cea de bunăvoie, dintr-acea vreme, până la apropierea mea de mormânt, n-am câştigat averi şi 
haine, afară de sfintele cărți. 


Eu n-am adunat aur și argint, nici am voit să am haine de prisos, nici orice fel de lucruri, 
afară de cele de nevoie. Eu m-am sârguit la necaștigarea și sărăcia cea călugărească cu duhul şi 
cu lucrul, neîngrijindu-mă de mine, ci punându-mă spre purtarea de grijă a lui Dumnezeu, care 
niciodată nu m-a lăsat. Darurile ce intrau în mâinile mele de la făcătorii mei de bine şi veniturile 
chiliei cele de la dregători, pe acelea le-am cheltuit la nevoile mele şi ale mănăstirii unde am 
fost egumen şi arhimandrit. Asemenea şi arhiereu fiind, n-am adunat veniturile chiliei - care nu 
erau multe -, ci pe unele le-am cheltuit la trebuințele mele, iar pe altele la nevoile celor nevoiaşi, 
unde mi-a poruncit Dumnezeu. 


Pentru aceea, să nu se ostenească nimeni, căutând după moartea mea orice fel de avere 
în chilia mea; căci nici de îngropare nu las ceva, nici de pomenire. Aceasta o fac ca sărăcia 
călugărească mai mult la sfârşit să se arate lui Dumnezeu; pentru că cred că mai cu primire îi 
va fi Lui, de n-ar rămâne după mine nici un ban, decât s-ar împărți averea cea mult rămasă după 
mine. 


De n-ar voi nimeni, ca pe mine cel atât de sărac să mă dea obişnuitei îngropări, apoi mă 
rog acelora care îşi aduc aminte de moartea lor, să-mi ia păcătosul meu trup şi să-l ducă la o 
biserică săracă şi acolo între alte trupuri să-l îngroape pe el. 


Iar dacă voinţa stăpânilor ar porunci, ca murind să mă îngroape după obicei, apoi mă 
rog iubitorilor de Hristos îngropători să mă îngroape în Mănăstirea Sfântului Iacov, episcopul 
Rostovului, în unghiul bisericii, unde mi-am ales locul. 


Asemenea, cel ce va voi să-mi pomenească păcătosul meu suflet, fără de bani, întru 
rugăciunile sale pentru Dumnezeu, unul ca acela să fie pomenit întru împărăţia cerurilor. Iar cel 
ce va avea trebuință de plată pentru pomenire, apoi mă rog să nu mă pomenească pe mine 
săracul, cel ce nimic n-am lăsat de pomenire; ci Dumnezeu să fie milostiv tuturor şi mie, 
păcătosului, în veci. Amin. 


Aceasta este diata. Aceasta este duhovniceasca mea scrisoare, într-acest chip las 
înştiinţare despre averea mea. Dacă cineva necrezând înștiințarea aceasta, ar începe cu iscodire 
a căuta după mine, aur şi argint, apoi oricât de mult s-ar osteni, nimic nu va afla, şi-l va judeca 
pe el Dumnezeu. 


S-a scris aceasta în păzită de Dumnezeu cetate a Rostovului, în casa arhierească, în anul 
1707, aprilie, în 4 zile. 


64. SFANTA MUCENITA ANASTASIA ROMANA 
(29 OCTOMBRIE) 


In vremea împăraților Deciu și Valerian şi a ighemonului Prov, era o mănăstire mică de 
fecioare în apropiere de cetatea Romei. Această mănăstire se afla la un loc deosebit și neştiut, 
având câteva călugăriţe îmbunătăţite, între care era şi egumena Sofia, bătrână şi desăvârşită în 
fapte bune. în acea mănăstire se afla şi fericita fecioară Anastasia, de prin părțile Romei, care, 
rămânând orfană de părinți la vârsta de trei ani, a fost luată de bătrâna Sofia, care a crescut-o în 
mănăstire, învăţând-o toate faptele bune, încât le covârşea pe toate celelalte fecioare, nu numai 
în frumuseţe, dar şi în post, în nevoinţe şi în toate celelalte osteneli. Ajungând cu vârsta aproape 
de douăzeci de ani şi aflând unii cetăţeni de frumuseţea ei, au dorit ca s-o ia în căsătorie şi foarte 


mult se sârguiau pentru acest lucru. Dar sfânta fecioară, socotindu-le pe toate deșertăciune, s-a 
făcut mireasă lui Hristos, păzindu-și fecioria, priveghind ziua şi noaptea în rugăciuni. 


Iar diavolul se silea foarte mult ca s-o abată pe fecioara lui Hristos de la viaţa ei cea 
asemenea cu îngerii şi s-o înduplece spre lume, ostenindu-se asupra ei cu războiul trupului, cu 
gânduri necurate, cu înşelăciunile şoaptelor celor viclene și cu alte feluri de meșteşuguri ale 
sale. N-a sporit însă nimic împotriva aceleia în a cărei neputincioasă fire se sălăşluia puterea lui 
Hristos, căci călca cu feciorelnicele ei picioare blestematul trup al şarpelui iadului. Neputând 
diavolul s-o biruiască pe mireasa cea nebiruită a lui Hristos cu războiul cel dinăuntru şi tăinuit, 
s-a ridicat împotriva ei pe față, pornind contra fecioarei pe cumpliții muncitori. Pentru că în 
acea vreme era prigoană mare împotriva creştinilor, i-a îndemnat pe necredincioşii care îi urau 
pe creştini, ca s-o defaime pe ea la ighemonul Prov. 


Mergând aceia la necuratul ighemon, i-au spus despre Anastasia că este o fecioară cum 
nu se află alta mai frumoasă în toată Roma. Apoi i-au mai spus că își petrece viața într-un loc 
deosebit, la nişte femei sărace, care viețuiesc fără de bărbaţi şi nevoind să se căsătorească, 
batjocorind viaţa păgânilor, crezând în Cel răstignit și râzând de zeii lor. Ighemonul, auzind de 
frumusețea Anastasiei, îndată a trimis pe slujitorii săi ca s-o aducă. Aceştia s-au dus, dar nu au 
putut să deschidă mănăstirea, până ce n-au tăiat ușile cu securile. Văzând acest lucru, pustnicele 
celelalte s-au speriat foarte tare şi, temându-se, au deschis o altă ușă și au fugit. lar egumena 
Sofia nu a lăsat-o pe Anastasia, zicându-i: [IFiica mea, Anastasia, nu te înfricoşa, căci acum a 
venit vremea nevoinţei. lată Mirele tău, lisus Hristos, vrea să te încununeze pe tine. Deci nu 
vreau să fugi din mănăstire şi să te pierd, mărgăritarul meu, pe care de la trei ani luându-te, te- 
am crescut şi până acum te-am păzit ca pe lumina ochilor”. 


Deci Sofia a ieșit înaintea ostașilor şi le-a zis: [IPe cine căutaţi şi ce vă trebuie?" Iar ei 
au răspuns: | |Bătrâno, dă-ne pe fecioara Anastasia, pe care o ai aici, căci aşa voieşte ighemonul 
Prov". lar Sofia a zis: [!Bine, cu bucurie vă voi da pe Anastasia, însă numai atât mă rog vouă, 
domnii mei, să mai așteptați două ceasuri până ce o voi împodobi pe ea, ca să fie plăcută ochilor 
stăpânului vostru". Slujitorii, socotind că vrea s-o înfrumuseţeze cu podoabe și cu îmbrăcăminte 
obişnuită, au aşteptat două ceasuri. însă duhovniceasca maică Sofia, vrând să-şi înfrumuseţeze 
pe fiica sa cu podoabe sufletești ca să fie plăcută Mirelui ceresc, a luat-o și a dus-o în biserică. 


Punând-o înaintea altarului, cu plângere a grăit către dânsa: |IFiica mea, Anastasia, 
acum se cade să arăţi cu fapte dragostea ta cea mare către Domnul, acum se cade ție să rabzi 
chinuri pentru Hristos, iubitul tău Mire, şi să arăţi că eşti adevărata lui mireasă. Deci mă rog ţie, 
iubita mea fiică, să nu te înşele limba cea ascuţită ca briciul, să nu te ameţeşti de darurile şi de 
slava lumii celei deşarte, nici să nu te înfricoşezi de chinurile cele vremelnice, care îți mijlocesc 
ție viaţa cea veşnică. lată, cămara Mirelui este deschisă; iată, locul odihnei cele veșnice îţi este 
gătit ție; iată, cununa cea împletită ție; iată, acum te cheamă la nuntă Mielul. Deci mergi către 
Dânsul cu veselie, mergi la nunta vieţii celei veşnice. Mă rog ţie, fiica mea, ia aminte la 
cuvintele mele şi adu-ţi aminte de ostenelile mele şi de grija ce am avut pentru tine, căci te-am 


crescut luându-te din pruncie, și toată sârguinţa o puneam pentru aceasta, ca să te pregătesc 
mireasă curată împăratului slavei. Pentru aceasta m-am ostenit și m-am rugat, pentru aceasta 
ziua şi noaptea te-am învăţat, ca să te unești cu Domnul din toata inima şi din tot sufletul. 


Deci acum, fiica mea, să nu mă ruşinezi pe mine, maica ta, înaintea Domnului şi să nu- 
mi pogori în groapă bătrâneţile mele mai înainte de vreme, pentru că, dacă voi auzi de tine ceva 
împotriva dragostei lui Hristos, îndată mă voi sfârşi de mâhnire, îndată voi muri. lar dacă voi 
auzi că rabzi pentru dragostea lui Hristos, că îți pui pentru Dânsul viaţa ta, atunci voi fi maica 
ce se bucură de fiică, atunci se va înălța cornul meu ca al inorogului şi bătrâneţile mele în 
untdelemn gras. Deci, fiica mea, să nu-ţi cruți frumuseţea ta trupească și să nu iubeşti viaţa cea 
vremelnică. Ci, când te vor amăgi cu cuvinte viclene, tu să nu-ți abați inima spre ele; când te 
vor înfricoşa cu chinurile, tu să grăiești: TDe frica voastră nu mă voi teme, nici mă voi tulbura, 
căci cu mine este Dumnezeul meut. Când vor începe a te bate fără milă, tu să nu te temi de cei 
ce ucid trupul, căci sufletul nu pot să-l ucidă. Sau, de te vor sfâşia şi-ţi vor chinui trupul, tu să 
te bucuri în pătimirile tale, căci împlinești lipsa necazurilor lui Hristos în trupul tău. De vor 
începe a zdrobi mădularele tale, tu să-ți aduci aminte că şi perii capului tău sunt numărați de 
Domnul, Care va păzi toate oasele tale şi nici unul dintr-însele nu va pieri. 


Capul de ar voi să ţi-l taie, tu să priveşti la Hristos, Capul a toată Biserica, Care este 
slava ta şi care îți înalță capul tău. Nu te teme, fiica mea, de pătimirea cea aspră, căci Mirele tău 
îți va sta în față nevăzut și o să-ţi uşureze durerile tale și o să te scoată din chinurile cele grele. 
Când vei suspina, EI îţi va da ţie ușurare. Când vei slăbi, EI te va întări. Când vei cădea din 
pricina bătăilor, El te va ridica. Când în dureri te vei umple de amărăciune, El îţi va îndulci 
inima şi-ţi va răcori sufletul şi nu se va depărta de tine, până ce, scoțându-te din mâna 
chinuitorilor, te va duce în cămara Sa cea cerească şi, chemând toate puterile îngereşti şi cetele 
tuturor sfinților, îți va face bucurie şi te va încununa ca pe o mireasă a Sa, cu cununa cea 
nestricăcioasă, ca să împărăteşti împreună cu El întru slava cea veşnică”. 


Iar Anastasia a zis: | Gata este inima mea să pătimesc pentru Hristos, gata este sufletul 
meu ca să mor pentru Dânsul; toată dorirea şi răsuflarea mea spre EI era de demult şi este şi 
acum, ca întru mărturia dragostei mele către Domnul meu cel iubit să-mi pun sufletul meu 
pentru Dânsul. lar acum, deoarece a venit vremea dorinței mele, cu bucurie voi merge înaintea 
judecătorilor şi voi mărturisi preasfânt numele Dumnezeului meu. Dar tu, stăpâna şi maica mea, 
nu te teme pentru mine, nici nu te îndoi de tinerețea mea, căci cred că Domnul meu lisus Hristos 
mă va întări pe mine, roaba Lui, Căruia roagă-te și tu, maica mea iubită, ca să nu mă lase şi să 
nu mă depărteze pe mine, până ce voi săvârşi nevoinţa chinurilor întru numele Lui și va cădea 
rușinat vrăjmașul, care s-a ridicat asupra noastră”. 


Astfel vorbind între ele două ceasuri şi mai bine şi dându-și cea mai de pe urmă sărutare, 
slujitorii trimişi de ighemon s-au supărat așteptând. Și intrând în biserică, le-au găsit nu 
îngrijindu-se de împodobirea trupească, ci vorbind cu umilință, mângâindu-se una pe alta şi 
întărindu-se întru Domnul. De aceea, s-au mâniat foarte tare şi, apucând pe Anastasia ca lupul 


pe oaie, i-au pus fiare pe grumaz şi au dus-o repede în cetate, înfățişând-o înaintea ighemonului. 
Iar ea, deși stătea cu faţa înaintea lui, cu mintea sa era mai mult înaintea lui Hristos, Mirele ei, 
ŞI cu ochii inimii privea frumuseţea Lui. 


Văzând-o, toţi s-au mirat de frumuseţea ei şi de smeriţii ei ochi, precum şi de blândeţea 
el. Apoi ighemonul a zis către dânsa: | De ce neam eşti, de ce credință, şi care îţi este numele?" 
Iar sfânta a răspuns cu glas blând, căutând în jos: [Sunt fiica unui cetăţean din cetatea Romei 
şi sunt crescută în dreapta credință, iar numele meu este Anastasia”. Ighemonul a zis: 
Romanilor le este neobișnuit acest nume și nu știu”ce înseamnă Anastasia". Sfânta a răspuns: 
Anastasia se tâlcuieşte înviere, căci Dumnezeu m-a înviat pe mine, ca să grăiesc împotriva ta, 
până ce îl voi birui pe tatăl tău, satana". Ighemonul a zis: | |Să-mi răspunzi cu blândeţe, fecioară, 
ca să nu mă porneşti spre mânie, căci îţi cruţ tinereţea și nu vreau să pierd frumuseţea ta, ci 
ascultă-mă ca pe un tată care vrea să te sfătuiască de bine. De ce te-ai amăgit fără de folos cu 
învățătura creştinească şi îți pierzi în deşert anii tăi, lipsindu-te de viaţa cea bună și de desfătările 
pe care zeii le-au dat oamenilor, spre veselie? De ce ascunzi într-un colț întunecat o aşa 
frumuseţe, care și la boierii cei mari poate să fie plăcută? Ce mângâiere ai dacă fugi de 
petrecerea împreună cu oamenii şi ca o fiară locuieşti singură? Care îţi este câştigul dacă ești 
chinuită şi mergi la moarte pentru Cel răstignit? Oare nu este bine să te închini zeilor noştri cei 
fără de moarte, să-ţi iei un bărbat cinstit, frumos şi de neam bun, să te mângâi cu bucurii şi să 
te veseleşti cu fiii, să vieţuiești în cinste și în slavă, între oamenii cei buni şi să ai multe averi, 
aur şi argint, şi să nu-ți pierzi în cea mai mare trudă şi sărăcie viaţa cea dată de zei, spre bună 
petrecere? Deci, te sfătuiesc pe tine, apropie-te şi te închină zeilor și îndată vei avea bărbat de 
neam mare și cinstit, slăvit şi bogat, care va fi înaintea scaunului împărătesc cu multă laudă şi 
cu care şi tu asemenea vei fi în mare cinste și te vei îndulci de toate bunătăţile, în toate zilele 
vieții tale”. 


La aceste cuvinte, Sfânta Anastasia, ridicându-şi ochii săi cei plecaţi în jos şi căutând la 
ighemon, a zis: [Bărbatul meu, bogăţia mea, viaţa şi veselia mea este Domnul meu lisus 
Hristos, de la Care nu mă voi întoarce cu amăgitoarele tale cuvinte. Nu mă vei înşela precum a 
înşelat şarpele pe Eva, nici îmi vei îndulci chinuirea cea amară a voastră. Nu mă vei despărți de 
Domnul meu nici cu frica chinurilor, pentru care de o sută de ori, de ar fi cu putinţă, sunt gata 
să mor". Atunci ighemonul a poruncit celor ce stăteau de față să o bată peste obraz, zicându-i: 
Oare așa răspunzi luminatului stăpânitor?" Apoi, vrând să o facă de rușine, a poruncit să-i 
rupă hainele de pe dânsa şi să fie arătată goală înaintea tuturor. Şi a zis către dânsa: [Oare 
frumos îți este, fecioară, ca să stai înaintea tuturor aşa goală?" A răspuns sfânta: | Nebunule, 
nerușinatule şi de toată necurăţia plin, aceasta nu este ruşinea mea, ci a ta. Ştie Domnul meu că 
niciodată soarele n-a văzut goliciunea mea, iar tu, punându-mă astfel în fața poporului, să ştii 
că mai mult te-ai făcut de ruşine pe tine, decât pe mine. Pentru că pe mine de ruşinea aceasta 
mă va acoperi Mirele meu cu veșmântul slavei, iar pe tine te va acoperi în veci ruşinea feţei 
tale. Acum tot omul cu minte va zice: de n-ar fi fost ighemonul fără rușine şi plin de pofte 
nelegiuite, n-ar fi dezgolit în faţa tuturor trupul cel feciorelnic”. Apoi a zis celor ce o 
dezbrăcaseră: [Dacă aţi dezgolit trupul meu şi dacă ați pus înaintea mea uneltele chinurilor, 
pentru ce zăboviţi? Bateţi, tăiați, rupeţi trupul meu cel gol, acoperiţi-l cu bătăi și cu sângele 
meu. lată, mă vedeţi gata spre a suferi chinuri și să nu nădăjduiți că veți auzi altceva de la mine, 
decât numai aceasta, că voiesc să mor pentru Hristos”. 


Atunci, la porunca ighemonului, au întins-o cu fața în jos şi au legat-o de patru stâlpi, 
apoi au pus sub dânsa foc cu smoală și cu pucioasă și astfel au chinuit-o cu foc şi cu fum greu, 
iar pe spate au bătut-o cu toiege fără milă. Sfânta răbda chinurile și, în loc de suspinuri, zicea 
psalmul lui David: [Miluiește-mă, Dumnezeule". Atât de mult a fost bătută, încât au obosit cei 
care o băteau. După aceasta au dezlegat-o de pe stâlpi şi, luând-o de pe foc, au legat-o pe o roată 
şi, întorcând roata, toate oasele i le-au zdrobit, iar venele i s-au rupt. Dar ea se ruga către 
Domnul: ||Scăparea mea și scutul meu, nu Te depărta de la mine, că slăbeşte sufletul meu din 
pricina durerilor şi a oaselor mele zdrobite”. Şi îndată, cu puterea lui Dumnezeu, roata s-a oprit 
şi a stat nemișcată şi Sfânta Anastasia a fost dezlegată de o mână nevăzută. Apoi cu tot trupul 
s-a arătat nevătămată și sănătoasă, încât toţi se mirau de o asemenea minune. Deci ighemonul 
putea cu o minune ca aceasta să vină în simţire şi la cunoştinţa adevăratului Dumnezeu, dar 1- 
a orbit răutatea și a început cu alte munci a o chinui pe sfânta. A poruncit ca sfânta să fie 
spânzurată, să-i fie strujite coastele și să-i rupă trupul, iar ea răbda toate acestea cu bărbăţie şi 
numai spre Unul Dumnezeu îşi ridica ochii, zicând: | Vezi durerea mea cu care pătimesc pentru 
Tine, Mirele meu, şi binevoiește ca sângele vărsat de netrebnica roaba Ta să-Ți fie bineprimit 
şi să nu fiu lepădată din ceata sfintelor mărturisitoare". 


După aceasta au coborât-o de pe lemn şi a zis ighemonul către dânsa: || Anastasia, oare 
bine îţi este acum?" lar sfânta a răspuns: | Foarte bine, pentru că ce chin nu-mi este mie de 
folos şi bineprimit de către Acela pe care îl iubesc mai mult decât viața şi decât sufletul meu?" 
Atunci ighemonul a zis: [Dacă îţi place să rabzi chinuri pentru Cel răstignit, îți voi înmulți 
această plăcere". Şi a poruncit ca să-i fie tăiaţi sânii cu briciul. Sfânta, văzând sângele care 
curgea din ea, a început a slăbi foarte mult și cerea apă de băut. Unul dintre cei ce erau acolo, 
pe nume Chirii, aducând apă, i-a dat să bea, iar ea, gustând puţină apă, a zis către cel ce i-a dat 
apă: [LISă nu te lipseşti de plată de la Domnul, după cuvântul Lui, care a zis: Oricine vă va adăpa 
cu un pahar de apă rece în numele Meu - căci ai lui Hristos jsuntem - nu-şi va pierde plata sa”. 
Ighemonul a zis către dânsa: | îţi sunt de ajuns chinurile sau mai vrei să fii chinuită?" A răspuns 
sfânta: [IFă ce voieşti, Dumnezeul meu este puternic ca şi pentru mai mari chinuri să întărească 
puterea mea cea slăbită și să-ți surpe mândria ta". Atunci chinuitorul a poruncit ca să-i smulgă 
unghiile de la degete, după aceea să-i taie mâinile şi picioarele şi apoi să-i sfărâme toți dinţii. 
Sfânta a începuj iarăși a slăbi şi a cere apă, căci din gura ei curgea mult sânge. Atunci Chirii, 
cel mai înainte pomenit, a adăpat-o cu puţină apă, iar ighemonul, văzându-l pe Chirii că adapă 
pe muceniţă cu apă şi socotind că este creștin, căci aşa şi era, îndată a poruncit ca acesta să fie 
tăiat cu sabia. Și fiind tăiat, fericitul Chirii s-a dus către Domnul ca să-şi ia plata sa pentru 
paharul cel cu apă rece cu care a adăpat pe muceniţa în numele lui Hristos. 


Sfânta, răcorindu-se cu apă, a răsuflat puţin şi se ruga, zicând: [Nu mă lăsa pe mine, 
Dumnezeule, Mântuitorul meu". Şi ighemonul a poruncit ca să i se taie limba. Atunci sfânta a 
zis: [Chiar şi limba de-mi vei tăia, băutorule de sânge şi nelegiuitule, inima mea tot nu 
încetează a striga către Domnul, căci El, pe cei ce se roagă în tăcere, mai bine îi ascultă”. Luând 
sluga un cleşte, I-a băgat în gura sfintei şi i-a tras limba afară și i-a tăiat-o. Atunci tot poporul 
a strigat înspăimântat, defăimând şi ocărând pe ighemon pentru o muncire atât de cumplită şi 
lipsită de omenie. Ighemonul, mâniindu-se pe popor, a poruncit ca sfânta să fie dusă afară din 


cetate şi să i se taie cu sabia cinstitul ei cap. Astfel şi-a săvârșit nevoința muceniciei, sfânta şi 
vrednica de laudă, mare muceniţă a lui Hristos, Anastasia. 


Sfântul ei trup a fost lăsat neîngropat ca să fie spre mâncare fiarelor şi păsărilor, dar cu 
dumnezeiască acoperire se păzea neatins. Venind noaptea, îngerul s-a arătat fericite stareţe 
Sofia şi i-a poruncit să ia trupul Sfintei Anastasia care zăcea în câmp, afară din cetate. Ea, luând 
o pânză curată, a ieșit din mănăstire şi nu știa în ce parte să meargă. Apoi, rugându-se lui 
Dumnezeu cu tot dinadinsul şi fiind povăţuită de el, a mers la locul unde era aruncat sfântul 
trup al duhovniceştii ei fiice, şi, sărutându-l cu dragoste şi udându-l cu multe lacrimi, zicea: 
Iubita mea fiică, pe care în linişte și cu osteneli te-am crescut; în post, în rugăciuni, în feciorie 
ŞI în curăţie te-am păzit, frica lui Dumnezeu şi sfânta Lui dragoste te-am învăţat; fiica mea cea 
dulce pentru care totdeauna sufeream, până ce s-a închipuit în tine Hristos, mulțumesc ţie că m- 
ai ascultat pe mine, sărmana ta maică, şi ai îndeplinit dorința mea. Nu în zadar m-am ostenit cu 
tine, pentru că ai stat înaintea Mirelui tău în haina cea de nuntă a fecioriei tale neprihănite, 
împodobindu-te cu sângele tău. Deci mă rog ţie acum, nu ca unei fiice, ci ca unei maici şi 
stăpână a mea, să fii sprijinul bătrâneților mele, cu rugăciunile către Dumnezeu, şi mă 
pomeneşte, bucurându-te cu Domnul. lar când îmi va porunci să mă duc din trupul meu de lut, 
roagă-te bunătăţii Lui, ca să fie milostiv păcatelor mele”. 


Plângând astfel, se gândea ce să facă, pentru că era singură, ba şi slabă şi abia putea 
umbla cu toiagul. Neputând să ia şi să ducă acel trup ca să-l îngroape, se mâhnea, nepricepându- 
se ce să facă. Atunci, după rânduiala lui Dumnezeu, au venit nişte oameni necunoscuţi de ea, 
cinstiţi la vedere, cucernici la vorbă şi creştini cu credința. Aceştia, găsind-o pe stareță plângând 
deasupra trupului, i-au ajutat ei şi, adunând mădularele tăiate, adică mâinile şi picioarele, care 
erau aruncate afară din cetate, au pus sfântul cap la loc deosebit și cinstit şi, cântând acolo 
deasupra gropii, au îngropat comoara cea de mult preț, slăvind pe Tatăl şi pe Fiul şi pe Sfântul 
Duh. Amin. 


65. CUVIOSUL AVRAMIE SIHASTRUL SI FERICITA MĂRIA, 
NEPOATA LUI 


(29 OCTOMBRIE) 


STUDBPIOY 


Fericitul Avramie s-a născut din părinţi creștini și din tinerețe se îndeletnicea cu treburile 
la biserică, ascultând și învățând cu râvnă dumnezeieştile Scripturi. Părinții lui, iubindu-l foarte 
mult, îl îndemnau să se căsătorească, însă el nu voia. Şi fiind de multe ori silit de dânşii să-şi ia 
soție, în cele din urmă el s-a supus voinţei lor. După ce s-a făcut nunta, în a şaptea zi, șezând el 
în casă cu soția, deodată a răsărit ca o lumină în inima lui dorul de Dumnezeu, și, sculându-se, 
s-a dus din casă, fără să spună la nimeni nimic. Fiind povăţuit de Dumnezeu, Avramie a ieşit 
din cetate şi la o depărtare cam de două stadii a aflat o casă părăsită. Deci a intrat acolo şi s-a 
sălăşluit într-însa cu mare plăcere, luând aminte de mântuirea sa şi slăvind pe Dumnezeu. lar 
părinții şi rudeniile lui erau mâhniți de ceea ce făcuse şi îl căutau pretutindeni pe fericitul 
Avramie. După şaptesprezece zile l-au aflat în chilie rugându-se lui Dumnezeu. 


Văzându-l, s-au mirat foarte mult, dar fericitul a zis către dânşii: [INu vă miraţi, ci 
preamăriți pe Dumnezeu, iubitorul de oameni, Cel ce m-a izbăvit din lumea cea deșartă, și vă 
rugați Domnului pentru mine, ca să-mi dea răbdare până la sfârşit, ca să pot purta jugul cel bun 
pe care m-a învrednicit să-l iau asupră-mi. Lăsaţi-mă să locuiesc aici în linişte, pentru dragostea 
lui Dumnezeu şi mă voi deprinde a face sfânta Lui voie”. Atunci ei, văzând gândul lui 


neînduplecat, au zis: [lAmin”. Şi i-a mai rugat pe ei fericitul să nu-l mai supere venind mereu 
la dânsul. Apoi, închizând ușile, a lăsat o ferestruică mică prin care primea hrana şi astfel 
vieţuia, slujind lui Dumnezeu. Și i s-a luminat gândul, sporind în viaţă bună, în înfrânare mare, 
în smerenie, în curăţie și dragoste. Vestea despre dânsul a străbătut pretutindeni şi toți care 
auzeau de el veneau să-l vadă, luând folos de la dânsul, pentru că i se dăduse lui cuvântul 
înțelepciunii, al înţelegerii şi al mângâierii. 


După zece ani de la plecarea lui, s-a întâmplat de au murit părinţii fericitului Avramie 
şi i-au lăsat lui averi multe. Iar el, nevrând să-şi lase rugăciunile sale și liniştea, a rugat pe un 
prieten al lui să împartă toată averea la săraci şi, făcând aşa, a rămas fără grijă, pentru că 
sârguinţa fericitului era să nu-și lipsească mintea de lucrurile cele sfinte, ci să şi-o curăţească 
de lucrurile cele pământeşti. De aceea nimic n-a câștigat pe pământ, decât numai o haină, o rasă 
şi un vas mic, din care obişnuia a mânca sau a bea, şi o rogojină pe care se odihnea. în toată 
vremea călugăriei sale nu şi-a schimbat rânduiala, ci a petrecut cincizeci de ani în rânduiala 
monahală, cu mare osârdie şi cu mare dragoste către Dumnezeu. 


Atunci, între satele dimprejurul unei cetăți, era un sat foarte mare în care locuiau numai 
elini, de la mic până la mare, şi nu se găsea nimeni ca să poată să-i întoarcă pe ei la Dumnezeu. 
Au fost trimişi mulți prezbiteri și diaconi de episcopul eparhiei aceleia, dar nu i-au putut 
întoarce de la înşelăciunea idolească. Pentru că nu puteau să rabde necazurile ce le sufereau de 
la dânşii, mulțime de monahi nu o dată au încercat aducerea lor la credinţa în Dumnezeu, dar, 
nesporind nimic, s-au lepădat de dânșii. 


Intr-una din zile, episcopul, șezând cu clericii săi, şi-a adus aminte de fericitul Avramie 
şi a zis: [IEu n-am văzut în viața mea un bărbat desăvârșit ca acesta, în tot lucrul bun și plăcut 
lui Dumnezeu, precum fericitul Avramie". Clericii au răspuns: [Aşa este, stăpâne! EI este robul 
lui Dumnezeu şi monah desăvârşit". lar episcopul a zis către dânşii: [|Vreau să-l aşez pe el 
preot în satul acela elinesc, căci cu răbdarea şi cu dragostea lui va putea să înduplece inimile 
lor şi îi va întoarce la Dumnezeu". Apoi, sculân-du-se, împreună cu clerul a mers la Avramie. 


Ajungând ei, după ce s-au sărutat, episcopul a început a grăi cu dânsul despre acest sat 
de necredincioşi și I-a rugat să meargă acolo. Auzind Avramie de aceasta, s-a mâhnit foarte 
tare şi a zis către episcop: | Ilartă-mă, sfințite părinte, și lasă-mă aici să-mi plâng păcatele mele, 
pentru că sunt neputincios şi nedestoinic pentru acest lucru". Iar episcopul a zis către dânsul: 
Cu darul lui Dumnezeu îţi va fi cu putinţă, dar să nu te leneveşti la ascultarea cea bună”. A 
răspuns fericitul: | Rogu-mă sfinției tale, lasă-mă aici să-mi plâng răutăţile mele”. Iar episcopul 
a zis către dânsul: | lată ai lăsat lumea şi ai urât cele ce sunt într-însa, te-ai răstignit şi toate le- 
ai îndreptat, dar ascultare nu ai”. 


Auzind acestea, Avramie a plâns mult şi a zis: [!Ce sunt eu altceva decât un păcătos? Şi 
ce viaţă am eu, de cugeti unele ca acestea despre mine?" Iar episcopul a răspuns: | |Şezând aici 
numai pe tine singur te mântuieşti, iar acolo, cu darul lui Dumnezeu, pe mulți vei mântui şi-i 
vei întoarce la Dumnezeu. Deci socotește care faptă îţi va fi mai mare: oare să te mântuieşti pe 
tine singur, sau pe mai mulţi?" lar fericitul a răspuns, plângând: [Fie voia lui Dumnezeu! Merg 
pentru ascultare”. Şi scoţându-l episcopul din chilie, l-a dus în cetate şi I-a trimis cu mare 
bucurie împreună cu clerul, în satul acela. Iar fericitul, pe cale, se ruga lui Dumnezeu, zicând: 
Iubitorule de oameni, Bunule, vezi neputința mea și trimite darul Tău spre ajutorul meu, ca 
să fie preamărit preasfânt numele Tău". Sosind în sat, a văzut pe oameni cuprinşi de 
înşelăciunea diavolească slujind idolilor şi a suspinat, plângând. Apoi, ridicându-şi ochii spre 
cer, a zis: [lUmile fără de păcat, Dumnezeule, nu trece cu vederea lucrul mâinilor Tale”. 


După aceea a trimis în cetate la prietenul său, căruia îi încredințase averea de la părinţi 
ca s-o împartă la săraci, rugându-l ca din averea rămasă să-i trimită şi lui ceva pentru zidirea 
bisericii. lar prietenul acela îndată a trimis cât putea să-i fie de trebuință. Apoi fericitul a început 
a zidi biserică lui Dumnezeu cu sârguință și în puţină vreme a ridicat-o cu bună rânduială şi a 
înfrumuseţat-o ca pe o mireasă împodobită. lar până ce s-a zidit biserica, fericitul mergea și se 
ruga lui Dumnezeu între idoli, nezicând nici un cuvânt nimănui. După săvârşirea bisericii, a 
adus într-însa rugăciunile Domnului cu multe lacrimi, zicând: [| Adună-i, Doamne, pe oamenii 
cei risipiţi şi uneşte-i pe ei în această biserică, luminează-le ochii lor cei înțelegători, ca să te 
cunoască pe Tine, Unule, Bunule şi iubitorule de oameni, Dumnezeule”. 


Săvârşind rugăciunea, a ieșit din biserică, răsturnând capiştea și sfărâmând idolii lor. lar 
ei, văzând cele ce a făcut Avramie, ca nişte fiare s-au năpustit asupra lui şi, bătându-l, l-au 
izgonit afară din sat. Dar el, întorcându-se noaptea, a intrat acolo iarăşi şi, mergând în biserică, 
cu plângere se ruga lui Dumnezeu să mântuiască pe oamenii cei pierduţi. 


Făcându-se ziuă, l-au aflat pe el în biserică rugându-se și s-au spăimântat. Păgânii 
veneau în toate zilele în noua biserică, nu la rugăciune, ci să vadă frumuseţea zidirii și podoabele 
el. Deci fericitul îi învăţa cum să cunoască pe Dumnezeu. Iar ei îl băteau cu bețe ca pe o piatră 
neînsuflețită şi îl aruncau la pământ. Apoi l-au legat de grumaz și l-au târât afară din sat. 
Socotind că este mort, au pus peste dânsul pietre şi, lăsându-l, s-au dus. Iar el, fiind abia viu, 
către miezul nopții şi-a venit în fire, s-a sculat şi a început a plânge, zicând către Dumnezeu: 
Pentru ce Stăpâne, ai defăimat lacrimile mele şi smerenia mea? Pentru ce, ţi-ai întors fața Ta 
de la mine şi ai trecut cu vederea lucrul mâinilor Tale? Acum, Stăpâne, caută spre robul Tău şi 
ascultă rugăciunea mea; întăreşte-mă şi dezleagă pe robii Tăi din legăturile diavoleşti și îi 
învredniceşte să te cunoască pe Tine, Unul adevăratul Dumnezeu, că nu este altul afară de Tine”. 
Apoi a intrat în sat şi, mergând în biserică, cânta și făcea rugăciuni. 


Făcându-se ziuă, au venit oamenii şi, văzând că el este viu, s-au înspăimântat, dar fiind 
răi şi nemilostivi l-au chinuit, aruncându-l iarăși la pământ, l-au legat cu o funie de grumaz și 
l-au târât afară din sat. Astfel a pătimit fericitul vreme de trei ani, răbdând cu credință, fiind 


legat, bătut, izgonit, târât şi împroșcat cu pietre, flămând şi însetat. Pentru toate câte 1 s-au făcut 
nu s-a mâniat pe ei, nici nu a zis ceva, nici nu s-a împuţinat cu sufletul. Nu s-a mâhnit, răbdându- 
le pe toate, ci mai ales și-a adăugat dragostea şi dorirea pentru ei, rugând şi învățând pe bătrânii 
lor ca pe nişte părinţi, iar pe cei tineri ca pe nişte fraţi şi pe copii ca pe niște fii, deşi era înfruntat 
şi batjocorit de dânşii. 


Apoi, într-o zi, s-au adunat toți cei care locuiau în satul acela, de la mic şi până la mare 
Şi, fiind înspăimântați de răbdarea lui Avramie, au început a grăi între ei: | JOare vedeţi răbdarea 
cea mare a bărbatului acestuia? Oare ați văzut dragostea lui cea negrăită către noi? Că răbdând 
felurite chinuri, nu s-a depărtat de aici şi către nici unul n-a zis vreun cuvânt rău, nici nu s-a 
întors de la noi, ci cu mare bucurie le-a răbdat pe toate acestea? Cu adevărat el ne este trimis 
nouă de la Dumnezeu, despre Care totdeauna ne grăieşte, spunându-ne că este împărăție, rai, 
viață veșnică şi sunt adevărate cuvintele lui, pentru că de nu ar fi fost aşa, nu ar fi răbdat de la 
noi atâtea răutăți. încă şi neputinţa zeilor noștri a fost arătată, pentru că nu au putut să-i facă lui 
nici un rău când el îi sfărâma pe ei. Cu adevărat este robul lui Dumnezeu Celui viu şi toate cele 
zise de el sunt adevărate. Deci veniţi să credem în Dumnezeul Cel propovăduit de dânsul”. 
Astfel toţi, pornindu-se, au alergat cu un suflet la biserică, strigând: [ISlavă cerescului 
Dumnezeu, Celui ce a trimis pe robul Său ca să ne mântuiască de înşelăciunea diavolului”. 


Fericitul, văzându-i pe ei, s-a bucurat foarte mult şi faţa lui strălucea ca lumina de 
dimineaţă. Bucurându-se, a grăit către dânșii: | Părinții mei, frații mei şi fiilor, veniți să dăm 
slavă lui Dumnezeu, Celui ce a luminat ochii inimii voastre, ca să-L cunoaşteţi pe EI şi să vă 
curăţaţi de necurăţiile diavoleşti. Deci credeţi în Dumnezeul Cel viu din tot sufletul, căci Acela 
este Făcătorul cerului şi al pământului și al tuturor făpturilor. EI este fără de început, nespus şi 
neajuns, dătător de lumină, iubitor de oameni, înfricoșat şi bun Domn. Credeţi și întru Fiul Său, 
Unul născut, Care este înţelepciunea, puterea şi voia Lui; credeţi și în Preasfântul Lui Duh, care 
le învie pe toate şi veţi câștiga viaţa cea cerească". Apoi, răspunzând, toți au zis: [Cu adevărat, 
părintele şi povăţuitorul vieţii noastre, precum grăiești și ne înveţi pe noi, aşa credem și suntem 
gata a face toate cele ce ne porunceşti”. Și îndată, luându-i pe ei, fericitul i-a botezat pe toţi în 
numele Tatălui și al Fiului şi al Sfântului Duh, de la mic şi până la mare, cam o mie de suflete. 


Apoi, în toate zilele le citea din dumnezejeştile Scripturi, învățându-i pe ei şi spunându- 
le cele referitoare la împărăția cerului și la rai; apoi le vorbea despre gheena focului, despre 
dreptate, despre credință şi despre dragoste. Iar ei erau întocmai ca şi pământul cel bun, care 
primeşte sămânţa cea roditoare și dă rod, unul o sută, altul şaizeci și altul treizeci. Cu aşa mare 
sârguință, cu tăcere şi cu osârdie ascultau învăţăturile lui şi se supuneau cuvintelor lui. îl aveau 
pe fericitul înaintea ochilor lor ca pe îngerul lui Dumnezeu şi se legaseră de el cu legătura 
dragostei, luând aminte la sfânta lui învăţătură. Și fericitul a petrecut cu dânşii încă un an de la 
botezarea lor, învăţându-i cuvântul lui Dumnezeu, neîncetat şi ziua şi noaptea. Apoi, văzând 
sârguință lor către Dumnezeu și credinţa lor cea mare, voia să-i lase, pentru că se vedea pe sine 
foarte iubit de dânşii și cinstit şi se temea să nu fie mintea lui legată de vreo grijă pământească 
şi să 1 se schimbe călugăria lui. Sculându-se într-o noapte, s-a rugat lui Dumnezeu, zicând: 
Unule fără de păcat, Unule sfinte, Cel ce întru sfinți Te odihneşti, Unule iubitorule de oameni 
şi milostive Stăpâne, Cel ce ai luminat ochii lor cei înțelegători, i-ai dezlegat de înşelăciunea 


idolească și le-ai dăruit lor înțelegerea Ta, păzeşte-i pe ei până la sfârșit și îi fereşte, Stăpâne, şi 
apără turma Ta cea bună pe care ai câştigat-o cu multa Ta iubire de oameni, îngrădește-i pe ei 
cu darul Tău şi luminează întotdeauna inimile lor, ca, săvârșind cele plăcute Ție, să se 
învrednicească împărăției Tale cereşti. lar pe mine, nevrednicul şi neputinciosul, mă apără şi să 
nu-mi socoteşti mie acest păcat, căci toate cunoscându-le Tu, ştii cât te iubesc şi te doresc pe 
Tine”. 


Sfârşind rugăciunea, s-a însemnat cu semnul Sfintei Cruci şi în taină a plecat de acolo 
în alt loc şi s-a ascuns de dânșii. Apoi, făcându-se ziuă, poporul cel nou luminat, după obiceiul 
său a venit la biserică şi, căutându-l pe Avramie, umblând ca oile cele pierdute în căutarea 
păstorului lor şi strigându-l cu lacrimi pe nume, nu l-au mai aflat. După ce l-au căutat 
pretutindeni şi nu l-au aflat, s-au mâhnit foarte mult şi, ducându-se îndată la episcop, i-au spus 
lui toate cele întâmplate. Auzind acestea episcopul, s-a mâhnit şi a trimis pretutindeni mulți 
oameni sârguincioși pentru a-l căuta pe fericitul Avramie, mai ales pentru lacrimile şi 
rugăciunile turmei sale. Acesta a fost căutat ca o piatra scumpă, dar cei trimişi nu l-au aflat. 
Apoi, mergând episcopul împreună cu clerul în sat și văzându-i pe toți întăriți în credinţa şi în 
dragostea pentru Dumnezeu, a ales dintre dânșii bărbaţi vrednici, pe care i-a numit prezbiteri şi 
diaconi şi, binecuvântându-i, s-a dus. 


Fericitul Avramie, auzind toate acestea, s-a bucurat foarte mult şi a preamănit pe 
Dumnezeu, zicând: [|Ce voi răsplăti Ție, o, Stăpânul meu bun, pentru toate câte mi le-ai dat 
mie? Mă închin și slăvesc rânduiala ta". Astfel rugându-se el, s-a dus bucurându-se la chilia sa 
unde şezuse mai înainte și, făcându-şi o altă chilie mică lângă chilia cea dintâi, s-a închis 
înăuntru, bucurându-se de Dumnezeu, Mântuitorul său. 


Insă diavolul, văzând toate cele făcute de Avramie şi turbând de invidie, se sârguia în 
tot chipul să-l biruiască pe bunul ostaș al lui Hristos. Vrând să-l înalțe pe el cu mândria, a venit 
la dânsul cu cuvinte de laudă, căci, stând fericitul Avramie în miezul nopţii la rugăciune, a 
strălucit deodată o lumină de soare în chilia lui şi s-a auzit un glas ca şi cum venea de la 
Dumnezeu, zicându-i: [IFericit eşti, fericit eşti, Avramie, atât de fericit, încât nimeni dintre 
oameni n-a săvârşit voia mea precum ai făcut tu şi pentru aceasta ești fericit”. Fericitul, 
cunoscând îndată înşelăciunea diavolului, și-a înălţat glasul său şi a zis: | întunericul tău să fie 
cu tine întru pierzarea ta, o, plinule de înşelăciune şi de răutate, căci eu, deşi sunt om păcătos, 
am încă nădejde spre darul şi ajutorul Dumnezeului meu şi nu mă tem de tine, nici nu mă 
înfricoşează pe mine nălucirile tale, pentru că zidul meu cel nebiruit este numele Mântuitorului 
meu lisus Hristos, pe care îl iubesc și cu numele Lui te cert pe tine, necuratule diavol”. 


Atunci îndată ca fumul s-a stins diavolul. După puţine zile, iarăși rugându-se fericitul 
Avramie noaptea, a venit satana ţinând o secure și a început să taie şi să dărâme chilia lui. Şi 
cum se părea că este dărâmată, diavolul a strigat către ceilalți slujitori ai lui cu glas mare, zicând: 
Sârguiţi-vă, prietenii mei, sârguiți-vă, ca degrabă să intrăm şi să-l sugrumăm pe el". lar 
fericitul a zis: [Toate neamurile m-au înconjurat şi în numele Domnului i-am biruit pe ei”. Și 


îndată satana a pierit, iar chilia sfântului a rămas întreagă. După puține zile, rugându-se la 
miezul nopții, şi-a văzut rogojina pe care se odihnea arzând cu mare văpaie şi călcând pe văpaie 
a zis: [Peste aspidă și peste vasilisc voi paşi şi voi călca peste leu şi peste balaur şi peste toată 
puterea vrăjmașşului, pentru numele Dumnezeului meu Iisus Hristos, Cel ce-mi ajută". lar satana 
fugea şi striga cu glas mare, zicând: [Eu te voi birui, grozayule, pentru că am găsit meșteșug 
împotriva ta". 


Intr-una din zile, când fericitul mânca, a intrat iarăşi diavolul în chilia lui, în chip de 
tânăr şi, apropiindu-se de el, voia să-i răstoarne la pământ vasul din care mânca. lar Avramie, 
pricepând că este diavolul, ținea bine vasul, netemându-se deloc. Apoi necuratul, luând un 
sfeșnic în care ardea o lumânare, a început a cânta cu glas mare, zicând: | Fericit cel fără de 
prihană în cale, care umblă în Legea Domnului”. Deci a cântat acest psalm până la sfârşit, dar 
sfântul nu i-a răspuns până ce nu a terminat de mâncat. 


După ce a terminat de mâncat, s-a însemnat cu semnul crucii şi a zis către dânsul: 
Necuratule diavol şi de trei ori ticălosule, neputinciosule, fricosule, dacă ştii că sunt fericiți 
cel fără de prihană, pentru ce îi superi? Că fericiți sunt şi de trei ori fericiţi toţi cei ce nădăjduiesc 
spre Dumnezeu şi îl iubesc pe EI din toată inima". Diavolul a răspuns: [îi supăr ca să-i biruiesc 
şi le fac sminteală dorind ca să-i întorc de la tot lucrul bun". A zis către dânsul fericitul: [Să 
nu ai parte, blestematule, ca să biruieşti sau să sminteşti pe cineva din cei care se tem de 
Dumnezeu. Tu îi biruiești pe cei asemenea cu tine, care s-au depărtat de la Dumnezeu cu voia 
lor; pe aceia îi înșeli şi îi“biruiești, căci Dumnezeu nu este cu dânșii, iar dinaintea celor ce îl 
iubesc pe Dumnezeu pieri, așa precum piere fumul în vânt, pentru că rugăciunea lor cu lacrimi 
te alungă, precum vântul alungă praful. Viu este Dumnezeul meu şi binecuvântat în veci. El 
este slava şi lauda mea şi nu mă tem de tine, chiar și tot anul de vei sta aici, sau şi mai mult 
decât un an, tot nu voi face voia ta, necuratule diavol. Deci nu mă îngrijesc de tine, aşa precum 
nu se îngrijește cineva de o javră de câine". 


Acestea zicându-le fericitul, îndată a dispărut diavolul şi iarăşi, după cinci zile, când 
săvârşea fericitul cântarea cea de la miezul nopţii, a venit vrăjmaşul cu nălucire de popor mult 
şi a aruncat, precum se părea, o funie în chilia lui și trăgând, strigau între ei: [Să o aruncăm pe 
ea în groapă”. Și fericitul, văzându-i pe ei, a zis: înconjuratu-m-au ca albinele fagurele şi s-au 
aprins ca focul în spini, dar întru numele Domnului i-am biruit. Apoi satana a strigat: [Nu mai 
ştiu de acum ce să fac! lată, acum m-ai biruit cu totul şi puterea mea ai zdrobit-o, nepăsându-ţi 
de mine. Dar eu nu te voi lăsa în pace până ce nu te voi smeri”. lar fericitul i-a răspuns: 
Blestemat să fii tu şi toate lucrurile tale, necuratule, iar Stăpânului nostru Dumnezeu, pe care 
îl iubim, 1 se cuvine slava şi închinăciunea, căci El ne ajută ca tu să fii zdrobit şi batjocorit de 
noi. Să ştii de acum, ticălosule şi neruşinatule, că noi nu ne temem de tine, nici de nălucirile 
tale”. 


Astfel, multă vreme s-a luptat cu diavolul care încerca cu felurite năluciri să-l 
înfricoşeze, dar n-a putut să biruiască gândul lui cel tare ci, dimpotrivă, diavolul era biruit de 


sfânt. De aceea el sporea cu mari nevoinţe în dragostea către Dumnezeu, pe Care L-a iubit din 
tot sufletul şi o astfel de viață petrecea, încât s-a învrednicit de dumnezeiescul dar și de aceea 
diavolul n-a putut să-l biruiască. Iar în toată vremea călugăriei lui nu i-a trecut nici o zi fără 
lacrimi, nici nu şi-a deschis gura pentru a râde, nici nu s-a atins untdelemn de trupul lui și în 
toate zilele era pregătit pentru moarte. 


Fericitul Avramie avea un frate după trup, care avea o singură fiică. Murind tatăl ei, a 
rămas copila orfană. Pe această copilă au luat-o cunoscuţii şi au dus-o la unchiul ei. Fetiţa avea 
şapte ani, iar Avramie a poruncit ca ea să locuiască în chilia cea din afară. EI petrecea singur în 
chilia cea dinăuntru şi între dânşii era o uşă mică, prin care sfântul o învăţa pe nepoată Psaltirea 
şi celelalte cărți sfinte. Copilita petrecea monahiceşte ca şi el, în post şi în rugăciuni şi în toate 
nevoinţele vieții monahale. Iar fericitul se ruga de multe ori cu lacrimi la Dumnezeu pentru 
dânsa, ca să aibă mintea sănătoasă şi să nu se plece spre deșertăciunea pământească, căci tatăl 
ei îi lăsase avere destulă. Din acel ceas, sfântul a poruncit ca averea ei să fie împărțită toată la 
săraci, iar ea îl ruga pe unchiul ei, zicând: | |Roagă-te lui Dumnezeu pentru mine, părinte, ca să 
mă izbăvesc de cursele cele de multe feluri ale diavolului". Apoi în toate se asemăna unchiului 
său în viața monahală, pentru care el se bucura, văzând nevoinţele ei cele bune, lacrimile, 
smerita cugetare, blândeţea şi dragostea către Dumnezeu. Deci a petrecut împreună cu el 
monahicește douăzeci de ani, ca o mielușea curată și ca o porumbiță neîntinată. După douăzeci 
de ani diavolul i-a întins curse să o vâneze, ca măcar în felul acesta să-l poată supăra pe fericitul 
Avramie şi să-1 depărteze mintea de la Dumnezeu. 


Era acolo un monah, care numai cu numele era monah, dar fapte nu avea. Acela a venit 
la sfântul ca şi cum ar vrea să se folosească de la el. Văzând pe fericita aceasta, nepoata 
sfântului, a dorit să vorbească cu dânsa, căci se aprinsese inima lui ca o flacără de multa dragoste 
ce prinsese către dânsa. Deci a ispitit-o vreun an de zile, până când, ajutându-i satana, a intrat 
în chilia fecioarei şi a amăgit-o. 


După ce a săvârșit păcatul, nepoata sfântului s-a înspăimântat şi, rupându-și hainele de 
pe dânsa, se bătea peste obraz; apoi de necaz voia să se sugrume și zicea în sine: |JEu am murit 
cu sufletul şi mi-am pierdut zilele, iar osteneala monahicească, înfrânarea şi lacrimile mele, 
întru nimic s-au prefăcut, pentru că am mâniat pe Dumnezeu, şi însămi pe mine m-am pierdut; 
iar pe cuviosul meu unchi l-am aruncat în mare ruşine și necaz, eu fiind batjocorită de diavol. 
De acum înainte pentru ce să mai viețuiesc eu, ticăloasa? O, vai mie, în ce am căzut! Cum s-a 
întunecat gândul meu şi cum de m-am pierdut nu pricep. Ce ceaţă întunecată a acoperit mintea 
mea? Nu ştiu ce voi face și unde mă voi ascunde, sau încotro mă voi duce şi în care groapă mă 
voi arunca? Unde este învățătura cuviosului meu unchi? Unde este învățătura lui Efrem, 
prietenul lui, care îmi zicea: TIa aminte de tine şi-ţi păzeşte sufletul neîntinat, pentru Mirele Cel 
fără de moarte, pentru că Mirele tău este sfântt. De acum înainte nu voi mai îndrăzni a privi la 
cer, din pricină că sunt moartă pentru Dumnezeu şi pentru oameni. lar aici nu voi mai putea 
şedea, căci în ce fel voi începe eu, păcătoasa, plină de necurăţie, să vorbesc cu sfântul meu 
părinte? De voi îndrăzni, va ieși foc din acea uşiţă a lui și mă va arde. Mai bine este să plec în 
alt loc, unde nu va fi nimeni care să mă ştie pe mine, căci, de vreme ce am murit, de acum nu 


mai am nădejde de mântuire!" Sculându-se îndată, s-a dus în altă cetate, unde, schimbându-și 
haina, a mers într-o casă de oaspeți. 


După ce a plecat ea, fericitul Avramie a văzut în vedenie un balaur înfricoşat, foarte 
mare şi groaznic. Acesta, şuierând tare, a venit la chilia lui şi aflând o porumbiţă a înghiţit-o şi 
iarăşi s-a întors la locul său. Apoi, deșteptându-se fericitul din somn, s-a mâhnit foarte mult şi 
a plâns cu amar, zicând: [Nu cumva satana va ridica prigoană asupra Sfintei Biserici, ca pe 
mulți să-i depărteze de la credinţă, sau va fi dezbinare în Biserică?" Rugându-se Domnului, a 
zis: LICel ce toate le ştii, iubitorule de oameni, Doamne, Tu singur ştii şi vedenia aceasta”. Apoi 
iarăşi, după două zile, a văzut pe același balaur ieşind de la locul său şi venind în chilie la dânsul 
şi-a pus capul sub picioarele sfântului și a crăpat. Aflându-se porumbiţa aceea în pântecele lui, 
şi-a întins mâna sa şi a luat-o vie, neavând întinăciune. 


Apoi, fericitul, deșteptându-se, a strigat de două ori pe fecioara călugăriță, nepoata lui, 
zicând: [De ce te-ai lenevit? De două zile aştept să aud din gura ta mărirea lui Dumnezeu şi nu 
aud nimic?" Deschizând ușița, n-a mai găsit-o pe ea acolo şi a înțeles că acea vedenie fusese 
pentru dânsa şi, plângând, a zis: [1O, vai mie, că pe mieluşeaua mea a răpit-o lupul şi fiica mea 
este prădată”. Apoi şi-a ridicat glasul său cu lacrimi, grăind: !Mântuitorule a toată lumea, 
întoarce pe mielușica Ta, Maria, în ograda vieţii, ca să nu se pogoare bătrânețile mele cu 
mâhnire, în iad. Nu defăima rugăciunea mea, Doamne, ci trimite darul Tău degrabă ca să o 
scoată pe ea din gura balaurului”. 


Trecuseră două zile de la plecarea fericitei când sfântul a văzut vedenia, apoi doi ani a 
petrecut Maria fără unchiul ei. Iar acesta se ruga lui Dumnezeu ziua şi noaptea pentru dânsa. 
După doi ani i-a spus cineva unde este şi cum viețuiește şi atunci, rugând pe unul din cunoscuţii 
săi, I-a trimis acolo ca sâ ştie cu încredințare despre dânsa. Trimisul acela s-a dus și, aflând-o, 
s-a întors și i-a spus. Apoi sfântul a poruncit să-i fie adusă o haină ostășească şi un cal şi s-a 
îmbrăcat în haine ostăşeşti, punându-și o căciulă înaltă în cap ca să-și poată acoperi fața. A luat 
şi un galben cu sine, apoi, încălecând pe cal, a plecat. Ajungând la acea casă de oaspeţi, a căutat 
în toate părțile, vrând să o afle şi după aceea, zâmbind, a zis către gazdă: | Prietene, am auzit 
că se află aici o fecioară frumoasă. Nu mi-o arăţi pe ea să o privesc şi eu?" 


Gazda, văzându-l că este cărunt, a râs de el în inima sa, căci a bănuit că pentru 
desfrânare întreabă de ea şi i-a răspuns: [Am aici o fecioară foarte frumoasă". Şi într-adevăr, 
fericita era frumoasă la față peste fire. Atunci cuviosul, cu faţă veselă, a zis către gazdă: [Să o 
aduci la mine ca să mă veselesc astăzi, privind-o". Și chemând-o pe ea, a venit la dânsul. lar 
când a văzut-o sfântul, în împodobirea desfrânată, era să-l podidească plânsul. însă s-a abținut, 
ca să nu fie recunoscut de dânsa şi ca nu cumva ea, înțelegând, să fugă de el. Apoi, şezând ei şi 
bând, a început a glumi cu dânsa acest minunat bărbat, iar ea, sculându-se, I-a îmbrățișat și a 
început a-i săruta grumazul. Sărutându-l, a simţit un miros frumos care ieşea din curatul lui 
trup, chinuit cu ne voințe. 


Atunci, aducându-și aminte de zilele cele dintâi ale înfrânării sale, a suspinat, a lăcrimat 
şi a zis: [IO, vai mie!" lar gazda a zis către dânsa: | |Doamnă Măria, astăzi sunt doi ani de când 
petreci cu noi aici şi niciodată n-am auzit de la tine vreun cuvânt de mâhnire, iar acum ce-ţi este 
ție?" lar ea a răspuns: [De aș fi murit mai înainte de aceşti ani, aş fi fost fericită”. Atunci îndată 
fericitul Avramie, ca să nu fie recunoscut de Măria, a zis către dânsa cu cuvânt aspru: [Acum 
ţi-ai adus aminte de păcatele tale, când ai venit la mine?" Şi scoțând galbenul i l-a dat gazdei, 
zicându-i: [|Prietene, să ne faci nouă o cină bună, ca să mă veselesc deseară cu fecioara, pentru 
că am venit de departe pentru dânsa". 


O, mare este înţelepciunea cea duhovnicească! O, câtă tărie şi răbdare! Acela care, 
vreme de cincizeci de ani, în călugăria sa, n-a mâncat pâine până la saturare, nici apă din destul 
n-a băut, acum mănâncă carne şi bea vin, ca să mântuiască sufletul cel pierdut. Cetele sfinților 
îngeri s-au mirat în ceruri de o socoteală ca aceasta a fericitului sfânt. Mânca carne și bea vin 
ca să scoată din noroi sufletul cel înecat. O, înţelepciune sfântă şi înțelegere adâncă! 


Deci, după cina şi veselia lor, fecioara i-a zis: [|Domnule, scoală-te să mergem în pat, 
ca să ne odihnim". lar el i-a zis: [Să mergem". Apoi, intrând el în cameră, a văzut un pat mare 
cu așternut bogat şi s-a aşezat pe el. Atunci a zis către dânsa: | închide uşile şi vino de mă 
descalță”. Iar ea, închizând uşile, a venit la dânsul şi el a zis: [Doamnă Măria, apropie-te aici 
de mine”. Apropiindu-se ea, el sărutând-o, a apucat-o de mâini și o ținea tare, ca să nu scape. 
Apoi, lepădând căciula cea ostăşească din cap, a început a plânge, zicând către dânsa: | Fiica 
mea, Măria, dar nu mă cunoşti pe mine? Nu sunt eu acela care te-am crescut? Unde îţi este 
mintea, fiica mea? Cine te-a pierdut? Unde este chipul tău cel îngeresc pe care l-ai avut, fiica 
mea? Unde este înfrânarea şi plângerea ta? Unde este privegherea ta şi culcarea pe pământ? 
Căci din înălţimea cerului te-ai coborât în groapă. O, fiica mea, pentru ce nu mi-ai spus mie 
când ai greșit, ca eu să fi primit pocăința pentru tine cu iubitul meu Efrem? Pentru ce ai făcut 
unele ca acestea şi pentru ce m-ai necăjit şi în astfel de griji m-ai aruncat? Dar cine este fără 
păcat? Numai Unul Dumnezeu este fără de păcat". 


Auzind ea acestea, s-a făcut ca o piatră neînsuflețită în mâinile lui, temându-se şi 
rușinandu-se. Apoi iarăși i-a zis fericitul: [Nu-mi grăiești, fiica mea Măria? Nu-mi grăieșşti, 
inima mea? Oare nu am venit eu pentru tine aici? O, fiica mea, eu voi răspunde lui Dumnezeu 
pentru tine în ziua judecății, eu voi lua asupra mea pocăință pentru păcatele tale". Şi plângând 
până la miezul nopţii, o ruga și o învăţa pe ea. Iar ea, luând puţină îndrăzneală, a zis către dânsul, 
plângând: [Nu pot căuta spre tine, pentru ruşinea faptelor mele. Cum voi putea să mă rog lui 
Dumnezeu, căci sunt întinată cu fapte necurate". lar el a zis către dânsa: |!Asupra mea să fie 
păcatul tău. O, fuică, pe mine să mă întrebe Dumnezeu de păcatul tău, iar tu numai să mă asculți 
pe mine şi să mergem la locul nostru. lată şi Efrem se roagă lui Dumnezeu pentru tine. O, fiica 
mea, miluiește-mi bătrânețile, mă rog ție, inima mea! O, fiica mea, scoală-te şi mergi cu mine!" 


Iar ea a răspuns către dânsul: | Dacă ştii că eu voi putea să mă pocăiesc şi îmi va primi 
Dumnezeu rugăciunea, voi merge și voi cădea la cuvioşia ta şi voi săruta sfintele tale picioare, 
căci te-ai milostivit spre mine și ai venit aici să mă scoţi din noroiul faptelor mele". Şi punându- 
şi capul pe picioarele lui, toată noaptea a zis: [Cu ce-ţi voi răsplăti pentru toate, stăpâne al 
meu?" lar a doua zi a zis către dânsa: [IFiică, scoală-te să mergem". lar ea a zis către dânsul: 
Am aici puțin aur şi haine, ce porunceșşti să fac cu acestea?" A răspuns fericitul: [Pe toate să 
le laşi aici, căci acestea sunt ale vrăjmașului”. 


Apoi, sculându-se, au plecat îndată. Și punând-o pe cal, astfel o ducea, iar el mergea 
înaintea ei, bucurându-se ca un păstor când află oaia cea pierdută şi cu bucurie o ia pe umerii 
săi; așa mergea şi fericitul și se bucura cu inima. Când au ajuns la locul lor, îndată a închis-o pe 
Măria în chilia cea dinăuntru, unde a stat el mai înainte, iar el petrecea în chilia în care a stat 
Măria. Atunci ea s-a îmbrăcat într-o haină de păr și petrecea în călugărie cu smerenie şi cu 
plângere, cu înfrânare şi cu blândeţe, chemând pe Dumnezeu spre ajutor, pocăindu-se cu multă 
sârguință. Astfel se pocăia și se ruga, încât pocăința și rugăciunea noastră este umbră pe lângă 
a ei. lar Dumnezeu, Milostivul, Cel ce nu voieşte să piară nici unul şi toți să vină la pocăință, a 
miluit pe roaba Sa, care cu adevărat s-a pocăit şi i-a iertat păcatele. Ca semn al iertării ei, 1-a 
dat darul să tămăduiască neputinţele celor ce veneau la ea. 


Apoi fericitul Avramie a trăit încă zece ani și, văzând pocăinţa ei cea mare, lacrimile, 
ostenelile şi rugăciunile către Dumnezeu, cele cu dinadinsul, se mângâia şi slăvea pe 
Dumnezeu. După aceasta s-a sfârşit şi a adormit întru Domnul, având şaptezeci de ani de la 
naşterea sa. lar când a murit, s-a adunat aproape toată cetatea şi toţi, cu sârguinţă, se apropiau 
de cinstitul lui trup, iar bolnavii câştigau tămăduire. 


Mielușeaua lui Hristos, Măria, a viețuit cinci ani în mare înfrânare după mutarea 
unchiului ei, rugându-se cu lacrimi lui Dumnezeu, ziua şi noaptea, căci de multe ori cei ce erau 
pe acolo, când treceau noaptea prin apropiere auzeau glasul plângerii şi al tânguirii ei fără de 
măsură şi, stând, se mirau şi preamăreau pe Dumnezeu. Pocăindu-se desăvârşit și bineplăcând 
lui Dumnezeu, fericita Măria cu pace s-a mutat; şi acum, după umilele plângeri, cu bucurie se 
veseleşte împreună cu sfinţii Domnului, Căruia 1 se cuvine slava şi închinăciunea în veci. Amin. 


66. CUVIOSUL AVRAMIE AL ROSTOVULUI, NOUL FACATOR DE 
MINUNI 


(29 OCTOMBRIE) 


Cuviosul părintele nostru Avramie în tinerețile sale, lăsând pe părinţii săi, împreună cu 
toată tulburarea lumească, şi-a luat crucea şi a urmat lui Hristos, pe Care L-a iubit cu osârdie 
şi, făcându-se monah, s-a făcut curat lăcaş al Duhului Sfânt, pentru că, robindu-şi trupul său 


Duhului şi cu multe osteneli chinuindu-l, stăpânea patimile şi viaţa lui se asemăna cu viața 
îngerilor celor fără de trup. Pentru aceasta a fost începător al monahilor şi lumină a lumii, pe 
care a îmbogăţit-o cu minunile sale, căci cu darul lui Hristos tămăduia bolile şi patimile trupeşti 
şi sufleteşti cele de netămăduit. 


Văzând Cuviosul Avramie înşelăciunea idolească ce era în cetatea Rostovului, (căci încă 
nu toți cetățenii primiseră Sfântul Botez şi cei mai mulți trăiau păgânește şi se închinau la idolul 
de piatră ce se numea Veles, întunecându-le satana inima cu înşelăciune, făcându-le năluciri şi 
îngrozindu-i, încât nici nu îndrăznea cineva să treacă pe lângă acel idol), s-a dus la împărăteasca 
cetate și pe cale i s-a arătat Sfântul loan Teologul care i-a dat un toiag, zicându-i: [Să te duci 
la Rostov şi să sfărâmi cu toiagul acesta pe idolul Veles și să zici aşa: Tîn numele Domnului 
nostru lisuș” Hristos îţi poruncește ție loan Teologul ca să te sfărâmi!t" întorcându-se fericitul 
la Rostov, îndată a îndeplinit porunca și a făcut praf pe idol, iar pe locul acela a zidit o biserică 
în numele Sfântului loan Teologul, luând binecuvântare de la episcop. După aceasta a mai zidit 
o altă biserică mică, a Arătării Domnului nostru lisus Hristos, apoi, zidind chilii, a adus monahi, 
îngrijindu-se de dânșii ca să ducă viaţă de obște. Și multe răutăţi a suferit sfântul din partea 
necredincioşilor, căci voiau să-i zădărnicească sfințenia şi să-i ardă mănăstirea. însă Dumnezeu 
nu l-a lăsat. După puţină vreme cuviosul i-a adus la Hristos pe toţi, prin buna sa înţelegere, 
încât s-au botezat de la mic până la mare și au început a merge la biserică, spre mărirea lui 
Dumnezeu. lar sfântul, prin citirea cărților, îndulcea inima lor. 


După aceea a zidit o biserică mare și a împodobit-o cu felurite frumuseți. De aceea 
domnii Rostovului, iubind mult pe acest mare cuvios Avramie şi pe fraţii lui, au început a da 
averi multe şi moşii spre chivernisirea mănăstirii şi spre trebuinţa fraților. Episcopul, făcând 
sfat cu domnii, l-a făcut pe Sfântul Avramie arhimandrit, iar el de atunci a început a adăuga 
osteneli peste osteneli, viețuind în fapte bune. 


Odată, diavolul, vrând să facă împiedicare sfântului părinte în vremea rugăciunii, a intrat 
în vasul lui de spălat. Sfântul, voind să-și spele mâinile, s-a apropiat de vas şi, înțelegând 
vicleșugul vrăjmaşului, a luat degrabă crucea şi a pus-o deasupra vasului aceluia, încât diavolul 
nu mai putea să iasă de acolo, fiind ars multe zile de sfânta cruce. în acea vreme au venit domnii, 
după obicei, să se roage în mănăstire şi să ia binecuvântare de la Sfântul Avramie şi au intrat în 
chilia lui, dar sfântul nu era atunci în odaie, ci se afla în brutărie, ostenindu-se să spele hainele 
fraților. Auzind că au venit domnii, s-a întors în chilie să-i binecuvinteze şi a văzut cuviosul pe 
duhul cel necurat deasupra mănăstirii, căci domnii îndrăznind a lua crucea de deasupra vasului 
în lipsa sfântului părinte, îndată a ieşit duhul necurat din vas,.întocmai ca un fum negru, şi i-a 
îngrozit pe toți cei ce erau acolo. lar diavolul zicea de pe mănăstire către cuvios: [| Ticălosule, 
tu m-ai făcut să mă chinui în vas şi să fiu ars de puterea crucii, dar îţi voi face şi eu ţie 
împiedicare, peste puţină vreme". 


Şi mergând sfântul în chilie, a învrednicit pe domni de binecuvântare şi, după ce i-a 
învățat multe, i-a slobozit cu pace. După aceasta, diavolul, prefăcându-se în ostaş, a mers la 


voievodul cel din Vladimir şi i-a zis: [Este în Rostov, sub stăpânirea ta, un monah, Avramie 
vrăjitorul, prefăcându-se că este sfânt. EI a găsit în pământ un vas mare de aramă în care se află 
o mulțime de vase de aur, brâuri şi lanţuri de aur, al căror preţ nu se poate hotărî. Cu această 
comoară a zidit mănăstirea şi a făcut o biserică mare şi domniei tale nu ţi-a spus, căci acea 
comoară se cuvenea domniei tale, iar nu acestui stareț”. Iar voievodul a trimis la sfântul un ostaş 
cumplit, căruia i-a poruncit, zicându-i: | lîndată ce-l vei afla pe stareţ să nu-i zici nici un cuvânt, 
ci să-l aduci imediat înaintea mea". Atunci s-a întâmplat ca să fie Cuviosul Avramie în chilie 
la rugăciune, îmbrăcat numai în dulamă și în papuci. lar cumplitul ostaş a mers la dânsul fără 
veste şi, neavând milă, I-a ridicat, nelăsându-l nici să-şi ia încălțăminte, nici haină să îmbrace, 
înțelegând sfântul uneltirea vrăjmașului, nu i-a fost frică şi a dat mulţumită lui Dumnezeu. Apoi, 
luându-l ostașul pe cuviosul părinte, îl batjocorea, căci l-a aşezat pe o asină şi i-a dat papuci 
femeiești în picioare, ducându-l înaintea marelui domn în cetatea Vladimirului, numai într-o 
dulamă. 


Atunci voievodul a poruncit ca să-l aducă de faţă pe acel ostaş, în care era închipuit 
diavolul, iar el a început a defăima pe sfânt pentru aflarea comorii. Dar sfântul, ridicându-şi 
mâinile spre cer, s-a rugat și a certat duhul cel viclean cu puterea Domnului nostru Iisus Hristos 
şi îndată a pierit acesta. lar voievodul, văzând înşelăciunea diavolului şi pe sfântul batjocorit, 
s-a înspăimântat şi pe toți cei ce erau de față i-a cuprins frica. Apoi voievodul a început cu 
lacrimi a-şi cere iertare de la sfânt pentru că a săvârşit o greşeală ca aceea, iar cuviosul, fiind 
fără de răutate, I-a iertat pe domn, care, văzând smerenia şi bunătatea fericitului, i-a dat mare 
cinste. Apoi, dăruind mănăstirii averi şi moşii multe, 1-a slobozit în pace. 


Şi a viețuit cuviosul în mănăstirea aceea mulți ani, iar la bătrâneţe s-a dus către Domnul, 
Căruia bine I-a plăcut. Pentru care Dumnezeului nostru 1 se cuvine slavă, acum şi pururea şi în 
vecii vecilor. Amin. 


67. SFINTII MUCENICI ZENOVIE SI ZENOVA, SORA LUI 


(30 OCTOMBRIE) 


In părţile Ciliciei era o cetate care se numea Egea şi în acea cetate s-au născut aceşti 
sfinți mucenici, Zenovie şi sora lui, Zenovia, din părinţi drepteredincioşi, care i-au crescut în 
bună învățătură şi în frică de Dumnezeu. Când ei erau încă tineri, părinţii lor s-au dus către 
Domnul, lăsându-le multe averi. Atunci Zenovie şi Zenovia, deși erau tineri cu anii, însă cu 
înțelepciunea erau bătrâni şi desăvârşiți în fapte bune; deci, văzând deşertăciunea acestei lumi, 


s-au sfătuit ca, lăsând toate, să urmeze lui Hristos. De aceea, Zenovia a încredințat fratelui ei şi 
partea ei de avere rămasă de la părinți, pentru a fi împărțită la săraci, şi petrecea de bună voie 
în sărăcie şi în linişte, păzindu-şi fecioria sa fără de prihană pentru Mirele ceresc. lar Zenovie, 
luând amândouă părţile de avere, şi a sa și a surorii sale, le-a împărţit celor care le trebuiau și 
în puțină vreme le-a dat pe toate, încât a ajuns şi el ca unul dintre săraci. Dar Dumnezeul Cel 
ce îngrijește de sărmani şi nu-i lasă pe cei ce nădăjduiesc spre Dânsul, 1-a îmbogăţit pe Zenovie 
cu darurile Sale cele cereşti pentru bogăția cea împărțită la săraci. 


Zenovia avea în toata viaţa sa ca ajutor mâna lui Dumnezeu, care o apăra de toate 
asupririle trupului şi ale lumii şi de războaiele cele diavoleşti care o supărau. lar Zenovie a luat 
darul de a tămădui suferinţele, pentru că acele mâini care au miluit pe săraci le-a miluit Domnul 
cu puterea facerii de minuni şi cu tămăduirea a toate neputinţele și rănile oamenilor, căci atunci 
când sfântul se atingea cu mâna sa, îndată bolnavul primea tămăduirea. Deci îndoită milostenie 
a făcut acest plăcut al lui Dumnezeu în viaţa sa: una, când a dat săracilor averea, şi alta, când 
bolnavilor le dădea sănătate, din darul lui Dumnezeu. Şi mulțime de duhuri necurate a izgonit 
din oameni, pe cei mâhniţi i-a mângâiat şi celor ce se aflau în primejdie le-a ajutat. Pentru aceste 
fapte bune şi faceri de minuni a fost ales episcop în acea cetate, conducând bine Biserica lui 
Dumnezeu, ajutând şi neîncetat făcând bine poporului şi tămăduind pe cei neputincioşi. 


Atunci a venit la Sfântul Zenovie o oarecare femeie din Antiohia, care avea pe pieptul 
ei o rană netămăduită şi care a cheltuit multe averi pe la doctori, căutând la dânșii tămăduire. 
Nu a avut însă nici un ajutor, ci mai cumplit i s-a înmulțit durerea, încât era aproape de moarte. 
Iar sfântul, văzând-o pe ea, i s-a făcut milă şi s-a atins cu mâna de rana aceea, făcând semnul 
Crucii, şi îndată a dispărut durerea, iar rana s-a tămăduit şi femeia s-a făcut sănătoasă şi s-a 
întors bucuroasă la treburile ei. La fel şi o altă femeie necredincioasă, care era soția unui 
dregător, pătimea de aceeaşi durere. Aceasta a fost tămăduită tot de Sfântul Zenovie. De atunci 
acea femeie împreună cu bărbatul ei au crezut în Hristos, apoi şi-au botezat copiii ŞI au câştigat 
sănătate, nu numai trupească, ci şi sufletească. 


După aceea, sosind prigoana cea mare împotriva creștinilor din partea necredinciosului 
împărat Dioclețian, Lisie voievodul a mers în părțile Ciliciei ca să-i chinuiască pe toți 
credincioşii cei ce mărturiseau numele lui Hristos. Mai întâi au fost prinşi trei tineri creştini, 
Claudie, Asterie și Neon, pe care i-a chinuit în multe feluri, iar pe urmă 1-a pironit pe cruce, 
afară din cetate. Şi auzind despre Sfântul Zenovie, episcopul creştinilor, a trimis pe ostaşii săi 
să-l prindă şi, aducându-l înaintea sa, 1-a zis: [Nu vreau să intru cu tine în multă vorbă, pentru 
că ştiu că voi creștinii vorbiți mult, ci, grăind, îți pun înainte două lucruri: viața și moartea. 
Viaţa, dacă te vei închina zeilor, şi moartea, dacă nu te vei închina. Deci să-ţi alegi ceea ce 
voiești: sau să aduci jertfă zeilor noștri şi vei fi viu, ba încă te vei bucura şi de cinste de la noi, 
sau, de vei rămâne în nesupunerea ta, îndată vei fi supus cumplitelor chinuri și vei muri 
amarnic". lar Sfântul Zenovie cu îndrăzneală a răspuns: || Viaţa cea vremelnică, fără de Hristos, 
nu este viață, ci curată moarte; iar moartea cea pentru Hristos nu este moarte, ci viață fără de 
moarte. Deci mai bine vreau să mor pentru Hristos cu moarte vremelnică și în veci să trăiesc cu 
Dânsul, decât să mă lepăd de EI pentru vremelnica viaţă şi în veci să fiu chinuit în iad”. 


Auzind acestea, voievodul a poruncit ca pe sfânt să-l dezbrace şi, spânzurându-l pe un 
lemn, să fie bătut fără milă. Și zicea păgânul: [!Vom vedea dacă va veni Hristos al lui să-l 
ajute". Atunci aflând sora lui, fericita Zenovia, că fratele ei, Sfântul Zenovie, pătimește pentru 
Hristos, s-a sculat degrabă şi a alergat la locul unde era chinuit sfântul şi acolo, văzându-şi 
fratele rănit şi spânzurat, s-a aprins de râvnă şi a înaintat spre chinuitor, zicând: | Sunt creştină 
şi pe același Unul Dumnezeu și pe Domnul nostru lisus Hristos îl mărturisesc, ca şi fratele meu. 
Deci porunceşte ca să mă chinuie şi pe mine ca pe fratele meu cel iubit, căci același pahar al 
patimilor voiesc şi eu să-l beau şi cu aceeaşi cunună să mă încununez". 


Iar chinuitorul, mirându-se de acea bărbăţie şi îndrăzneală a Sfintei Zenovia, i-a zis: [1O, 
femeie, nu dori a te pierde pe tine şi nu veni la o necinste ca aceasta, unde ai să rabzi ruşine şi 
durere, căci vom porunci ca să fii dezbrăcată şi îndată te vei umple de rușine şi, când vom începe 
să-ți chinuim trupul tău, grele dureri te vor cuprinde. Deci te sfătuiesc, jertfeşte zeilor şi te vei 
izbăvi de toate răutăţile". Iar sfânta a răspuns: [Mai mare ruşine aduce goliciunea sufletească, 
decât cea trupească, şi mai dureroase sunt muncile cele veşnice, decât cele vremelnice. Deci nu 
mă îngrijesc de trupeasca goliciune, căci în Hristos m-am îmbrăcat şi nu mă tem de mâinile 
chinuitorilor, căci cu Hristos m-am răstignit. Fă ce voieşti, o, chinuitorule, nu mă vei întoarce 
pe mine de la Hristos, Domnul meu". lar prigonitorul îndată a poruncit ca s-o dezbrace şi s-o 
bată la fel ca pe Sfântul Zenovie, fratele ei. Apoi au pregătit un pat înroșit în foc şi pe acela i- 
au întins pe amândoi şi au pus foc dedesubt, zicându-le: [Să vină Hristos ca să vă ajute vouă”. 
Iar sfinţii răspundeau: | Iată, Hristos al nostru este cu noi, dar tu nu-L vezi. lată, ne rourează pe 
noi cu rouă cea din cer a darului Său şi nu ne îngrijim de chinuri”. 


După aceasta i-au aruncat pe sfinţi într-o cazan clocotit, dar şi acolo sfinții au rămas 
nevătămaţi și, stând ca într-o apă călduţă, cântau psalmul lui David: Mântuitu-ne-ai pe noi de 
cei ce ne necăjesc şi pe cei ce ne urăsc i-ai ruşinat. La sfârşit, chinuitorul a poruncit ca ei să fie 
scoşi afară din cetate şi să li se taie capetele. Iar sfinții mergeau la moarte cu bucurie nespusă 
şi, sosind la locul unde aveau se fie tăiați, s-au rugat, zicând: [Mulţumim Ție, Doamne 
Dumnezeul nostru, că ne-ai învrednicit să ne nevoim cu nevoinţa bună, alergarea s-o săvârşim 
şi credinţa s-o păzim. Deci fă-ne pe noi părtaşi slavei Tale şi ne numără pe noi în ceata celor ce 
bine au plăcut sfântului Tău nume, că binecuvântat ești în veci". Când au sfârşit rugăciunea, 
îndată s-a auzit un glas din cer, făgăduindu-le lor cununi şi chemându-i întru odihna cea veşnică. 
Apoi sfinții, fiind tăiaţi, au trecut de pe pământ la ceruri. lar trupurile lor zăceau neîngropate. 
Noaptea le-a luat în taină preotul Ermoghen şi le-a pus într-un mormânt, slăvind pe Tatăl, pe 
Fiul şi pe Sfântul Duh, Unul Dumnezeu Cel de toată făptura slăvit, acum și pururea și în" vecii 
vecilor. Amin. 


68. SFINTII APOSTOLI DIN CEI SAPTEZECI: STAHIE, AMPLIE, 
URBAN, NARCIS, APELIE SI ARISTOBUL 


(31 OCTOMBRIE) 

Sfântul Stahie a fost pus episcop în Bizanţ de către Sfântul Apostol Andrei și a zidit o 
biserică în Arghiropoli, împreună cu Sfântul Andrei. Apoi a adunat pe mulţi credincioşi şi îi 
învăţa mântuitoarea viaţă. Ostenindu-se şaisprezece ani în acea nevoință pentru mântuirea 
omenească, a răposat cu pace. 


Amplie şi Urban au fost puși episcopi de către acelaşi sfânt, Andrei. Amplie a fost 
episcop în Diospoli, iar Urban a fost episcop în Macedonia. Ei, propovăduind pe Hristos şi pe 
idoli pierzându-i, i-au ridicat asupra lor pe evrei şi pe elini şi, fiind ucişi de către aceştia, şi-au 
împletit lor cunună mucenicească. 


Narcis a fost episcop în Atena, Apelie în Ieraclia şi Aristobul în Britania, propovăduind 
Evanghelia lui Hristos, iar după multe osteneli şi nevoinţe şi-au dat fericitele lor suflete în 
mâinile Domnului. 


69. SFANTUL MUCENIC EPIMAH 
(31 OCTOMBRIE) 


Sfântul Mucenic Epimah era de neam din Egipt şi din părinți creştini. El încă din tinerețe 
L-a iubit pe Dumnezeu și, Lui Unuia voind să-l slujească, s-a dus în pustie, urmând Sfântului 
Ioan Botezătorul, şi a petrecut multă vreme în muntele Pilusiului. 


Neavând pe cineva din sfinţii părinţi povăţuitor la viaţa cea pustnicească, se povăţuia cu 
duhul lui Dumnezeu, și dragostea cea către Dumnezeu îi era lui dascăl, învățându-l spre toată 
viața cea îmbunătăţită. Pentru că cine poate învăţa pe om fapta cea bună mai bine ca dragostea 
lui Dumnezeu? Aceea i-a învăţat pe sfinții apostoli ca, lăsând toate, să meargă în urma 
Domnului Celui ce a sărăcit, aceea a învăţat pe cuvioşii părinți să umble în cojoace și în piei de 
capră, lipsiți, scârbiți şi de rău supăraţi, aceea a învăţat pe sfinţii mucenici şi mucenițe să 
pătimească pentru Hristos cu osârdie, în timp ce grăia acestea: | Pe Tine, Mirele meu, Te iubesc 
şi pe Tine căutând, mă chinuiesc". Acea dragoste l-a învăţat și pe Sfântul Epimah a suferi 
nevoinţele și ostenelile cele pustnicești, a răbda toate supărările de la vrăjmașii cei nevăzuţi, a 
viețui cu sfinţenie după Dumnezeu şi pentru Dânsul a fi gata la moarte. 


Vieţuind Sfântul Epimah în pustnicească singurătate ani îndelungați, a auzit că în 
Alexandria creştinii sunt chinuiți de păgâni şi că, mulți temându-se de chinurile cele cumplite, 
unii fug prin munţi şi se ascund prin pustietăţi, iar alții cad din credință. De aceea, aprinzându- 
se de râvnă dumnezeiască, a lăsat pustia şi s-a dus în Alexandria, vrând să pătimească până la 
sânge pentru mărturisirea lui Hristos. Văzând în cetate fărădelegea păgânilor închinători la idoli 
şi că diavoleasca păgânătate s-a înmulțit foarte mult, iar cinstea lui Hristos s-a împuţinat și 
sfinţenia Domnului s-a necinstit cu jertfe, a intrat în capiştea idolească cu îndrăzneală înaintea 
tuturor, ŞI în vremea praznicului celui diavolesc a răsturnat jertfele lor, iar pe idoli i-a trântit la 
pământ şi i-a sfărâmat. Pentru aceasta a fost prins şi a fost dus la ighemonul Apelian. Acolo, 
văzând pe ighemon șezând la judecată şi pe creștini chinuindu-i, cu inima bărbătească s-a pornit 
asupra lui, vrând să-l ucidă. Și l-ar fi ucis de nu ar fi fost oprit de cei ce stăteau înaintea lui. 
Aşa a râvnit după Domnul Dumnezeul său. Iar ighemonul s-a mirat de o îndrăzneală ca aceea a 
unui om prost, și a poruncit să fie aruncat în temniţă până ce va hotărî cu ce fel de chinuri să-l 
piardă. în temniță erau o mulțime de credincioși închişi pentru mărturisirea lui Hristos, pe care 
Sfântul Epimah îi întărea spre nevoinţă, cu gura cea plină de Sfântul Duh. 


Atât de mult s-au întărit credincioșii spre pătimire prin cuvintele lui, încât nici unul 
dintre ei nu s-a mai înfricoşat, nici n-a căzut din credinţă, ci toţi cu sârguință şi-au vărsat sângele 
pentru adevăratul Dumnezeu și şi-au dat sufletele după multe chinuri. La sfârşit l-au scos la 
chinurile cele cumplite şi pe Sfântul Epimah, nu numai pentru că credea în Hristos, ci şi pentru 
că a făcut din praznicul lor tulburare și mai cu seamă pentru că a îndrăznit să se ridice asupra 
ighemonului ca să-l ucidă. Mai întâi l-au spânzurat şi l-au strujit cu gheare de fier, apoi l-au 
bătut cu pietre, sfărâmându-i oasele. Iar el, în chinuri, zicea: [Dacă Domnul meu lisus Hristos 
a fost răstignit pentru mine, împuns cu sulița şi adăpat cu oţet, oare să nu mă fac și eu părtaş 
patimilor Lui? Doresc mai mari chinuri decât acestea pe care mi le dați. Daţi-mi palme, scuipați 
asupra mea, puneţi cunună de spini pe capul meu, daţi-mi trestii în mâini și cu fiere să mă 
adăpaţi; tot trupul meu o rană să-l faceţi, pe cruce să mă pironiţi şi cu sulițe să mă împunegeți. 
Acestea toate le-a răbdat Domnul meu, pe acestea şi eu voiesc ca să le rabd. în timp ce sfântul 
era chinuit, mult popor stătea adunat împrejurul lui și privea la chinurile lui. în acel popor era 
o femeie care stătea aproape de el şi avea un ochi bolnav de albeață. Aceasta, văzând pătimirea 
Sfântului Epimah, plângea şi neclintită privea la dânsul. In acele chinuri cumplite, vărsându-se 
sângele sfântului, a sărit o picătură în ochiul cel bolnav al femeii şi îndată i s-a tămăduit ochiul 
şi s-a făcut luminos, căpătându-și vederea ca şi celălalt. lar femeia, câștigând tămăduire din 
picătura sângelui celui căzut în ochi, a strigat: [Mare este Dumnezeul pe Care pătimitorul 


acesta îl mărturiseşte". După aceea i-au tăiat capul sfântului şi astfel şi-a dat sufletul său în 
mâinile Domnului, pentru Care a pătimit. 


70. CUVIOSII PARINTI SPIRIDON SI NICODIM, PRESCURARII DE LA 
PECERSKA 


(31 OCTOMBRIE) 


Tot sufletul cel drepteredincios este umilit, neavând întru sine vicleşug, nici înşelăciune, 


ca un vas și lăcaș al lui Dumnezeu, fiindcă Dumnezeu este Duh curat. De aceea şi Apostolul 


zice: 


Pe cele nebune ale lumii le-a ales Dumnezeu, ca pe cele înțelepte să le ruşineze”. 


Dintre unii ca aceştia a fost ales cuviosul părintele nostru Spiridon, de care ne este vorba. 


Pentru că acest fericit, fiind de neam, nu din cetate, ci dintr-un sat, neînvăţat la meşteşugul cărții 
şi neştiutor la cuvânt, dar nu şi cu înţelegerea cea duhovnicească şi cu lucrurile plăcute lui 
Dumnezeu, căci frica lui Dumnezeu care este începutul înțelepciunii, având-o în inima sa, a 
mers la Mănăstirea Pecerska şi a luat viața monahicească cea aspră. Neştiind Scriptura, a 
început a învăţa carte, deşi cu anii nu mai era tânăr şi a învăţat toată Psaltirea pe de rost. Astfel 
se ostenea pentru mântuirea sufletului său, neîncetat cântând Psaltirea toată în fiecare zi. 


Văzând Pimen, pustnicul cel ce era atunci egumen, că acest bărbat este smerit şi iubitor 
de osteneală, sârguindu-se de-a pururea în rugăciune şi în post şi fiind cu totul neprihănit, 1-a 
încredinţat lui ascultarea cea bineprimită lui Dumnezeu, ca să coacă pâinea care se aducea la 
dumnezeiasca Liturghie pentru Taina Trupului lui Hristos, adică prescura. Iar fericitul Spiridon, 
intrând cu osârdie în prescurărie, nu şi-a schimbat nevoinţa sa şi osteneala cea duhovnicească, 
c1 săvârșea slujba cea încredințată lui cu toată cucernicia şi frica lui Dumnezeu. Căci osteneala 
mâinilor lui era pentru pregătirea cea curată şi neprihănită a jertfei, care se aducea de preot, iar 
rodul buzelor lui era jertfa laudei celei de-a pururea lui Dumnezeu. Fiindcă el, ori tăind lemne, 
ori frământând aluat, neîncetat rostea cu gura sa psalmii lui David, în toate zilele, după cum 
avea obiceiul, ca să sfârşească toată Psaltirea. 


Odată, săvârşind fericitul obişnuita sa slujbă, a aprins cuptorul pentru coacerea 
prescurilor şi, din pricina flăcării focului, s-a aprins acoperişul casei. Atunci fericitul, luând 
mantia sa, a astupat cu ea gura cuptorului. Apoi, legând mânecile rasei sale, a alergat cu dânsa 
la fântână şi a umplut-o cu apă, iar după aceea a chemat pe frați ca să-l ajute să stingă focul. 
Venind, fraţii au văzut un lucru minunat, că nu a ars mantia cu care astupase fericitul gura 
cuptorului şi nu a curs nici din rasă apa cu care a stins focul, şi au preamărit pe Dumnezeu. 


Acest fericit Spiridon avea ca ajutor un frate, anume Nicodim, care în toate era cu el 
într-un gând, la un obicei, la rugăciune şi la lucrul mâinilor. Amândoi au slujit bine şi cu plăcere 
dumnezeiască la coacerea prescurilor timp de treizeci de ani, săvârşind curat şi neprihănit lucrul 
lor. Drept aceea, întru bună mărturisire mutându-se din această viață, se satură de slava lui 
Dumnezeu, pe care o văd nu sub chipul pâinii care se aduce, ci faţă către față. Cu ale căror sfinte 
rugăciuni să ne saturăm şi noi cu vrednicie de pâinea vieţii, a darului şi a slavei lui lisus Hristos, 
Căruia cu Dumnezeu Tatăl şi cu Sfântul Duh I se cuvine slava, cinstea şi închinăciunea, acum 
şi pururea şi în vecii vecilor. Amin. 


III. NOIEMBRIE 


1. VIAŢA ŞI MINUNILE SFINŢILOR DOCTORI FĂRĂ DE ARGINŢI ȘI 
FĂCĂTORI DE MINUNI COSMA ŞI DAMIAN 


(1 NOIEMBRIE) 


Sfinţii Cosma şi Damian erau frați, de neam din Asia, avînd tată păgîn şi mamă creștină, 
anume Teodotia. Aceasta, după moartea bărbatului ei, a trăit în văduvie, avînd vreme liberă şi 
fără piedici şi a slujit cu sîrguință lui Hristos, închinîndu-și toată viaţa lui Dumnezeu. Ea s-a 
făcut ca văduva aceea pe care o lăuda Apostolul, cînd zicea că văduva cea adevărată şi singură 
nădăjduieşte spre Dumnezeu și petrece în rugăciuni și în cereri, Ziua și noaptea. 


Deci, precum vieţuia Teodotia, cu plăcere de Dumnezeu, așa îi învăţa şi pe iubiții săi fii, 
Cosma şi Damian, căci i-a hrănit cu bună învăţătură, în credinţa creștinească şi cu dulceața 
dumnezeieștii Scripturi, povățuindu-i spre toată fapta bună. Iar ei, venind în vîrstă desăvîrşită, 
petrecînd în legea Domnului şi deprinzîndu-se în viaţa cea fără de prihană, s-au făcut ca doi 
luminători, strălucind pe pămînt cu faptele cele bune. Pentru aceasta au și luat de la Dumnezeu 
darul tămăduirii, dînd sănătate sufletelor şi trupurilor, vindecînd tot felul de boli, tămăduind 
toate neputinţele şi izgonind duhurile cele viclene. 


Dar ajutau nu numai oamenilor, ci şi dobitoacelor şi nu primeau nimic pentru aceasta de 
la nimeni, căci toate acestea le făceau nu pentru avere, adică să se îmbogăţească cu aur şi cu 
argint, ci pentru Dumnezeu, ca să arate către El dragostea lor, prin dragostea cea către 
aproapele; nici nu doreau slava omenească prin aceste tămăduiri, ci slava lui Dumnezeu. Ei 
tămăduiau neputințele pentru slava numelui Domnului lor, Care le-a dăruit puterea de a 
tămădui. Dar nu cu buruieni, ci cu numele Domnului izbăveau de boli, fără plată şi fără să 
aştepte mulţumire, împlinind porunca Celui ce a zis: În dar ați luat, în dar să daţi. Pentru aceea 
au fost numiţi de cei credincioşi, doctori fără plată sau fără de arginți. Astfel, petrecîndu-se 
viața lor cu bună credinţă, în pace s-au sfîrşit. Şi nu numai în viaţa lor, ci și după moarte s-au 
preamărit prin felurite minuni, pentru care se cinstesc de Biserică cu pomenirea cea de peste an, 
ca nişte calzi folositori şi doctori, apărători ai sufletelor și trupurilor noastre. 


Iar despre viaţa lor cea bună şi despre tămăduirea cea fără de plată, există o astfel de 
povestire: O femeie oarecare, cu numele Paladia, zăcînd pe patul durerii de mulţi ani şi neavînd 
nici un ajutor de la doctori, a auzit de aceşti sfinți că tămăduiesc toate bolile, şi a trimis la dînșii 
cu rugăminte ca să vină la ea, căci era aproape de moarte. Sfinţii, ascultînd rugămintea, au mers 
în casa ei şi îndată femeia, după credința sa, a dobîndit tămăduire, prin venirea la dînsa a 
Sfinţilor doctori şi s-a făcut sănătoasă, slăvind pe Dumnezeu, Cel ce a dăruit robilor Săi un dar 
al tămăduirii ca acesta. Fiind mulțumită de acea milă a doctorilor, a vrut să-i răsplătească cu 
daruri. Dar aceștia n-au vrut să ia, că niciodată nu luaseră nimic de la nimeni, fiindcă nu vindeau 
darul pe care îl aveau de la Dumnezeu. 


Deci, femeia a cugetat ca măcar pe unul dintr-înșii să-l silească prin rugăminte, să 
primească de la dînsa cît de puţină răsplată; şi, luînd trei ouă, a venit în taină la Sfîntul Damian, 
rugîndu-l să ia de la dînsa acele ouă în numele Sfintei Treimi. lar Damian, auzind de numele 
lui Dumnezeu în Treime, a luat de la femeie acel mic dar, pentru jurământul ei cel mare, prin 
care l-a rugat. 


Sfîntul Cosma, înștiințîndu-se de aceasta, s-a mîhnit foarte mult. Apoi, sosind mutarea 
din viață a Sfîntului Cosma, acesta a poruncit, aproape de ieşirea sufletului din trup, să nu fie 
pus Damian lîngă dînsul, cînd se va sfîrşi, pentru că a călcat porunca Domnului şi a luat plată 
de la femeie pentru tămăduire. Deci, odihnindu-se în Domnul, Sfîntul Cosma, după cîtăva 
vreme a venit şi ceasul sfirşitului lui Damian, mutîndu-se din viaţa aceasta vremelnică la cea 
veșnică. lar oamenii chibzuiau unde să-l îngroape, că ştiau porunca Sfîntului Cosma şi nu 
îndrăzneau să pună pe Damian lîngă fratele său. Și fiind ei în nepricepere, a alergat îndată acolo 
o cămilă, care fusese mai înainte îndrăcită, și pe care o tămăduiseră sfinții. Aceea a grăit cu glas 
omenesc că, fără îndoială, să-l pună pe Damian aproape de Cosma, de vreme ce nu pentru plată 
a luat de la femeie acele trei ouă, ci pentru numele lui Dumnezeu. Și așa cinstitele lor moaște 
au fost puse împreună, la locul numit Firaman. 


Odinioară, un bărbat oarecare din acele locuri, în vremea secerișului, a ieșit să-şi secere 
holda şi, slăbit de arşița soarelui, a mers sub un stejar să se odihnească şi, culcîndu-se, a adormit 


greu. Ţinînd gura deschisă, venind un şarpe, i-a intrat în gură şi în pîntece. Apoi, deşteptîndu- 
se omul, nu ştia ce 1 se întîmplase şi, mergînd în țarină, a secerat pînă seara, apoi a venit la casa 
sa şi, după cină, s-a culcat. În timp ce se odihnea, şarpele a început a mușca cele dinlăuntrul lui. 
Iar el striga de durere şi, deşteptîndu-se toţi și alergînd la dînsul, îl pipăiau şi nu pricepeau de 
unde vine acea durere. lar el a strigat cu glas mare, zicînd: "Sfinţilor doctori, Cosma şi Damian, 
ajutaţi-mă!" Şi îndată ce au sosit sfinții, l-au adormit, încît șarpele să iasă pe aceeași cale pe 
unde a intrat. Dormind omul iarăşi cu gura deschisă, prin rugăciunile Sfinților Cosma și 
Damian, cu puterea lui Dumnezeu au scos şarpele din om şi, ieşind acesta din gura lui, toți cei 
care se aflau acolo s-au înspăimîntat de acea minune înfricoşătoare. Apoi, ieşind şarpele, îndată 
s-a deșteptat omul acela și s-a făcut sănătos desăvîrşit, cu ajutorul sfinților celor fără de arginți. 


În acelaşi loc era un alt bărbat, pe nume Malh, ce locuia aproape de biserica Sfinţilor 
doctori Cosma şi Damian, care era în Firaman. Vrînd el să plece la drum lung, a dus-o pe femeia 
sa la biserică și i-a zis: "lată, eu mă duc departe, iar pe tine te las în seama Sfinţilor Cosma şi 
Damian, spre pază; şezi în casa ta, pînă cînd îţi voi trimite semn de la mine, pe care îl vei 
cunoaşte că este al meu şi, cînd va voi Dumnezeu, îţi voi trimite semnul acela şi te voi lua la 
mine". Malh, încredințînd sfinţilor pe femeia sa, a plecat la drum. 


Trecînd cîteva zile, diavolul a luat chipul unui om cunoscut și, venind la femeia lui 
Malh, i-a arătat un semn ca acela despre care zisese bărbatul ei. Diavolul arătîndu-i semnul, îi 
poruncea să meargă la bărbatul ei, zicînd: "pe mine m-a trimis bărbatul tău ca să te duc la 
dînsul”. lar femeia a zis: "Semnul acesta îl cunosc, dar nu voi merge, că sînt încredințată 
Sfinţilor fără de arginți, Cosma şi Damian; iar dacă voieşti să merg cu tine la bărbatul meu, vino 
împreună cu mine în biserica sfinților şi jură-te mie, înaintea altarului, că nu-mi vei face nici un 
rău pe drum". lar diavolul a făgăduit așa; şi, mergînd cu dînsa în biserică, înaintea altarului, s- 
a jurat, zicînd: "Aşa mă jur pe puterea lui Cosma și Damian, că nu-ţi voi face nici un rău pe 
drum, ci te voi duce la bărbatul tău”. 


Femeia, auzind jurămîntul, a crezut diavolului celui mincinos, care se arătase în chip de 
om cunoscut și a pornit cu dînsul la drum. Iar înșelătorul, luînd-o pe ea, a dus-o în loc pustiu și 
neumblat voind să-i facă rău şi s-o omoare. Dar ea, văzîndu-se în cea mai de pe urmă nevoie, 
şi-a ridicat ochii la cer şi a strigat din inimă către Dumnezeu, zicînd: "Dumnezeule, ajută-mi cu 
rugăciunile Sfinţilor Cosma și Damian şi grăbeşte de mă izbăveşte din mîinile acestui ucigaș”. 
Şi îndată s-au arătat grabnicii ajutători, Sfinţii cei fără de arginți, Cosma și Damian, strigînd 
asupra diavolului. Iar el, văzîndu-i pe dînşii, a lăsat femeia şi a fugit și, alergînd la o rîpă înaltă, 
a căzut în prăpastie și a pierit. 


Sfinţii, luînd pe femeie, au dus-o la casa ei. Şi a zis femeia, închinîndu-se lor: 
"Mulţumesc vouă, stăpînii mei, că m-aţi izbăvit de groaznica pierzare; deci, rogu-vă, spuneţi- 
mi cine sînteți, ca să ştiu cui să dau mulțumire pînă la sfîrşitul vieţii mele". Iar ei au zis către 
dînsa: "Noi sîntem Cosma şi Damian, robii lui Hristos, cărora te-a încredinţat bărbatul tău, cînd 


a plecat la drum; şi pentru aceea ne-am sîrguit a grăbi spre ajutorul tău și te-am izbăvit pe tine 
de diavol, cu darul lui Dumnezeu". 


Atunci femeia, auzind aceasta, a căzut la pămînt de frică şi de bucurie, iar ei s-au făcut 
nevăzuţi. Apoi femeia striga, lăudînd şi mulțumind lui Dumnezeu şi slugilor lui, Sfinţilor 
Cosma şi Damian. ȘI, cu lacrimi alergînd la biserică, a căzut înaintea icoanei sfinților, spunînd 
tuturor ceea ce se făcuse, cum şi-a făcut Domnul milă de dînsa, cu rugăciunile plăcuților Săi. 
Şi grăia în rugăciune cuvintele acestea: "Dumnezeul părinţilor noştri, al lui Avraam, al lui Isaac, 
al lui Iacov şi al seminţiei lor celei drepte, Care ai stins cuptorul cel cu foc celor trei tineri şi 
Care ai ajutat roabei tale Tecla, în privelişte, Îți mulțumesc că și pe mine, păcătoasa, m-ai izbăvit 
de lanţurile diavolului, prin plăcuţii Tăi, Cosma şi Damian. Mă închin Ţie, Care faci minuni 
mari şi preaslăvite şi Te măresc pe Tine, Tatăl, Fiul și Sfîntul Duh, în veci. Amin”. 


2. PĂTIMIREA SFÎNTULUI MUCENIC ERMINIGHELD, FIUL 
ÎMPĂRATULUI GOȚILOR 


(1 NOIEMBRIE) 


Erminigheld, fiul împăratului goților, Luvighild, a fost întors de la eresul arienesc la 
dreapta credință de către Leandru, episcopul Ispalitaniei, pentru care s-a mîhnit Luvighild, fund 
arian, pentru că fiul său a părăsit credinţa ariană. Și se sîrguia a-l întoarce de la dreapta credință 
iarăşi la eres. Deci îl momea pe el cu cuvinte de iubire, ca un părinte, rugîndu-l şi sfătuindu-l 
să lase soborniceasca credinţă şi să creadă la fel cu dînșii, ca și mai înainte. Însă, dacă l-a văzut 
neînduplecat, îl înfricoşa cu ameninţări și îl înspăimînta cu tot felul de chinuri și răni. Iar el, 
petrecînd ca un stîlp neclintit în credinţă, nu lua în seamă momirile și înfricoșările părintești. 


Deci, mîniindu-se foarte tare, tatăl său mai întîi l-a depărtat pe fiul său de la scaunul 
împărătesc şi din împărăție şi l-a lipsit de toată averea şi moştenirea. După aceea, văzîndu-l 
neschimbat cu mintea, i-a ferecat grumajii, mîinile şi picioarele cu obezi de fier și l-a aruncat 
într-o temniţă întunecoasă şi strîmtă. Fericitul Erminigheld, deşi era tînăr cu anii, era însă bătrîn 
cu înțelepciunea, disprețuind împărăția pământească şi căutînd cu toată dorinţa pe cea cerească. 
Deci, zăcînd în temniță legat, se ruga către Atotputernicul Dumnezeu să-l întărească în acea 
pătimire. 


Sosind praznicul cel mare al Sfintelor Paşti, Luvighild împăratul, chemînd pe un episcop 
dintre cei de credința sa cea rătăcită, l-a trimis noaptea la fiul său în temniță, ca Erminigheld să 
primească eretica împărtășire ariană din mîna episcopului aceluia. Şi, dacă se va împărtăşi cu 
aceasta, să fie întors iarăși în cea dintîi dragoste părintească şi în cinstea cea de mai înainte. lar 
sfîntul, răbdătorul de chinuri, îngreţoşîndu-se de episcopul arian şi mustrînd aspru credinţa lui 


cea rea, l-a izgonit de la sine, neprimind împărtăşirea cea eretică; şi s-a împărtăşit cu 
preacinstitele şi de viaţă făcătoarele Taine ale Trupului şi Sîngelui lui Hristos, de un preot 
drepteredincios, care a fost trimis la dînsul, în taină, de Sfîntul Leandru, episcopul. 


Întorcîndu-se episcopul arian rușinat la împărat, i-a spus toate cele ce a auzit de a fiul 
său. Atunci împăratul, umplîndu-se de negrăită mînie şi scrîşnind din dinți, îndată a trimis din 
sfetnicii săi, poruncindu-le să ucidă în temniţă pe fiul său, Erminigheld. Deci, mergînd aceia, i- 
au tăiat cinstitul cap cu securea şi au fost auzite deasupra sfîntului său trup cîntări dulci, ale 
sfinților îngeri, şi se vedeau noaptea arzînd făclii. Acest lucru privindu-l credincioşii, se bucurau 
şi mulțumeau lui Dumnezeu, Care a preamărit cu acest fel de minuni pe sfîntul și 
drepteredinciosul Său rob, după sfîrşitul ce a avut prin pătimire; iar cei necredincioşi se rușinau 
ŞI se înfricoşau. 


Apoi, tatăl cel ucigaş de fiu, căindu-se de nevinovata ucidere pe care o făcuse, de 
mîhnire a căzut în boală; apoi voia să se lepede de arieni și să primească credinţa cea dreaptă; 
dar se temea de neamul lui cel răucredincios şi nu s-a învrednicit a fi rînduit cu cei 
drepteredincioşi. Iar apropiindu-se sfîrşitul lui, a chemat la sine cu cinste, pe fericitul episcop 
Leandru, pe care mai înainte foarte mult îl ura şi-l prigonea, şi l-a rugat să-l povăţuiască la 
dreapta credinţă pe Rehader, fiul său cel mai tînăr, pe care îl făcuse moștenitor împărăției sale, 
şi să-l lumineze cu învățătura sa cea de Dumnezeu insuflată, precum făcuse şi cu Erminigheld. 


Murind Luvighild împăratul şi venind la împărăție Rehader, îndată a primit dreapta 
credinţă, prin povăţuirea Sfîntului Leandru episcopul. Şi tot poporul goților, care era învecinat 
cu eresul lui Arie, l-a adus la buna credinţă. Iar trupul Sfîntului Erminigheld, fratele său cel mai 
mare, l-a slăvit cu cinstea ce se cuvenea unui mucenic al lui Hristos, împlinindu-se astfel 
cuvîntul Evangheliei, care zice: Dacă grăuntele de griu, căzind pe pămint, nu va muri, apoi 
singur rămine, iar de va muri, multă roadă va da. Aşa şi răbdătorul de chinuri al lui Hristos, ca 
un grăunte de grîu, singur în pămîntul goților a murit pentru Hristos şi a făcut rod al credinţei 
celei drepte pentru tot poporul pămîntului aceluia. Căci toţi au început cu dreaptă credință a 
crede în Hristos Dumnezeu Cel de o fiinţă şi de o cinste cu Tatăl şi cu Sfîntul Duh, a Cărui slavă 
este în veci. Amin. 


3. SFINTELE MUCENIȚE CHIRIENIA ȘI IULIANA 
(1 NOIEMBRIE) 


Chirienia era din cetatea Tarsul, a eparhiei Ciliciei, iar luliana, din cetatea Rosana. Pe 
acestea prinzîndu-le Marcian ighemonul, în vremea împărăției lui Maximian, le silea să se 
lepede de Hristos, dar ele nu s-au supus. Atunci, a poruncit ca să i se tundă părul şi sprîncenele 
Chirieniei şi s-o poarte goală prin toată cetatea Tarsului, spre rîs şi batjocură. Apoi, ducînd-o 
împreună cu luliana în cetatea Rosanei, le-a dat foc; şi aşa s-au săvîrșit. 


4. PĂTIMIREA SFINȚILOR MUCENICI ACHINDIN, PIGASIE, 
ANEMPODIST, ELPIDIFOR, AFTONIE ŞI A CELOR ÎMPREUNĂ CU 
DÎNȘII 


(2 NOIEMBRIE) 

Savorie, împăratul Persiei, fiind întunecat cu închinarea la idoli şi plin de toată 
fărădelegea, a ridicat prigoană mare asupra creştinilor în pămîntul său. În acea vreme, printre 
slugile care slujeau în curţile lui, erau în taină şi trei creștini: Achindin, Pigasie şi Anempodist, 
care, slujind într-ascuns lui Hristos, pe mulţi îi aduceau, cu învăţăturile lor, la aceeaşi dreaptă 
credinţă. 


Pe aceştia trei i-a clevetit un oarecare la împărat, cum că nu numai ei singuri cred în Cel 
răstignit, ci şi pe alţii îi vatămă cu aceeaşi credință ca şi cu o otravă. Împăratul a zis cu mînie 
către clevetitori: "Pentru ce voi, ştiindu-i pe unii ca aceştia de demult, nu mi i-ai arătat, nici nu 
i-ați adus la mine?" Ei au răspuns: "De vei porunci, stăpînitorule împărate, în acest ceas îi vom 
aduce înaintea ta". 


Deci, îndată poruncind împăratul, trimişii s-au dus să-i prindă. Sosind la casa unde 
petreceau sfinţii, au găsit ușile încuiate, căci credincioșii robi ai Domnului, stăteau la rugăciune 
şi nu voiau să deschidă oamenilor, îndeletnicindu-se în vremea aceea cu vorbirea către 
Dumnezeu. Oamenii aceia, stricînd uşile i-au prins şi, legîndu-i, i-au dus înaintea împăratului. 
Dar împăratul, căutînd spre dînșii, a început a-i întreba cu blîndețe, zicînd: "De unde sînteți, fiii 
mei?" Iar sfinții au răspuns: "De ţara noastră întrebi, împărate? Moșia noastră și viaţa noastră 
este Preasfînta Treime, Cea de o ființă și nedespărțită - Tatăl, Fiul şi Sfîntul Duh, Unul 
Dumnezeu”. 


Împăratul a zis: "Foarte îndrăzneţi sînteţi; şi chiar cutezaţi a mărturisi înaintea mea alt 
Dumnezeu, pentru că încă nu știți care sînt rănile şi feluritele chinuri”. Sfinţii au răspuns: 
"Sîntem îndrăzneţi pentru Dumnezeul nostru și, pentru EI, sîntem gata să primim tot felul de 
chinuri şi răni. Și dacă nu crezi cuvintelor noastre, încearcă cu fapta: dă-ne răni, pune asupra 
noastră chinurile pe care le ştii şi vei cunoaște dacă ne vom lepăda de Dumnezeul nostru!" 


Pe cînd sfinţii grăiau multe de acestea, preamărind pe Unul Dumnezeu şi defăimînd pe 
împărat pentru a lui mulțime de zei, acesta s-a mîniat şi a poruncit la patru oameni ca, pe fiecare 
dintre sfinți, întinzîndu-i pe pămînt, să-i bată cu toiege ghimpoase. Iar sfinții, fund astfel bătuţi, 
binecuvîntau pe Dumnezeu într-un glas, zicînd: "Vezi, Doamne, nu ne lăsa şi nu Te depărta de 
la noi, ca să cunoască toţi că mîna Ta este asupra noastră; Tu, Doamne, ajută-ne nouă". 


Acestea cîntînd sfinţii în timp ce erau torturați, au slăbit cei ce îi băteau, iar împăratul a 
pus alţi ostaşi ca să-i bată. Şi au fost bătuţi multă vreme, încît ar fi trebuit să moară din bătaie, 
de n-ar fi ţinut singur Dumnezeu viaţa lor spre arătarea atotputerniciei Sale cea dintr-înșii. 
Împăratul, văzînd o răbdare ca aceea a lor, fiindcă nu strigau, nici slăbeau, se mira de aceasta. 
Deci s-a înspăimîntat şi îndată a căzut de pe scaunul cel împărătesc. Iar sfinţii au strigat către 
dînsul, zicînd: "Domnul nostru, Care ţi-a dat ţie viaţa, Acela te ridică pe tine iarăși, ca să vezi 
în noi puterea Lui". lar celor ce stăteau înainte, li s-a părut că împăratul a fost lovit de moarte 
şi, alergînd, l-au ridicat. EI, abia suflînd, s-a sculat şi, venindu-şi în fire, mai mult s-a mîniat, 
părîndu-i-se că sfinţii i-au făcut lui farmece; căci păgînii se deprinseseră a socoti vrăjitorii şi 
farmece, minunile cele mari ale lui Dumnezeu, care se fac prin sfinţii Săi, fiind ei plini de toată 
lucrarea diavolească. 


Deci a poruncit împăratul cel fărădelege să spînzure pe Sfinții Mucenici și sub dînşii să 
aprindă foc, ca astfel să piară prin legături şi prin foc. 


Sfinţii, multă vreme stînd spînzurați, aveau în gurile lor această cîntare: "Luminătorul 
şi Făcătorul nostru, Cel ce ai fost vîndut pentru noi şi ai fost scuipat, ocărit şi, ca un făcător de 
rele, ai fost spînzurat pe lemn, Stăpîne, Cel ce ţii toate cu mîna, vino acum şi caută spre 
pătimirea noastră și ne arată nouă mîntuirea Ta. Priveşte spre durerile noastre şi ne miluiește și 
arată tuturor că noi pe Tine, Unul Dumnezeu, Te avem, în cer”. 


Apoi, îndată li s-a arătat lor Domnul ca un om, avînd faţa luminoasă ca soarele. Iar prin 
arătarea Lui, s-au dezlegat legăturile și s-a stins focul, iar sfinții s-au făcut sănătoși. Apoi, 
umplîndu-se ei de negrăită bucurie la vederea Domnului, iarăşi S-a făcut nevăzut. lar sfinții au 
stat înaintea împăratului, ca şi cînd n-ar fi fost supuşi nici unui chin. Văzîndu-i pe dînşii 
sănătoşi, împăratul s-a mirat şi a zis către ei: "Cum s-a întîmplat aceasta?" Iar ei au zis: "Oare 
nu vezi ce s-a făcut, că ne-a mîntuit pe noi Hristos, Dumnezeul nostru, din tirania ta? Vezi 
puterea Lui şi te ruşinează!" 


Păgînul atunci a început a grăi hule asupra lui Hristos, iar sfinţii au strigat: "Mute să fie 
buzele tale viclene, care hulesc pe adevăratul Dumnezeu". Și îndată a amuţit împăratul, 
rămînînd fără glas. lar sfinţii au zis către dînsul: "Acum spune, împărate, cărui Dumnezeu 
poruncești să ne închinăm?" Iar el nu putea să le răspundă nici un cuvînt, fără numai cu ochii 
se tulbura. Dar sfinţii au zis: "Ce ţi s-a întîmplat, împărate, de nu vorbești cu noi? Oare aşa ne 
vom duce de la judecata ta, neluînd răspunsul cel de pe urmă?" Iar împăratul a început a arăta 
cu ochii şi cu mîinile celor ce stau înainte, ca să-i ia pe sfinţi şi să-i închidă în temniță. Şi nimeni 
din cei ce stăteau înainte nu pricepea ce porunceşte cu amenințarea sa. 


Atunci împăratul, apucînd porfira de pe sine, a trîntit-o la pămînt şi, ca un nebun, a 
început înaintea tuturor a o călca cu picioarele. lar mulțimile, văzînd acestea, se minunau și le 
părea rău de împăratul lor, că şi-a ieşit din minți astfel. Dar sfinţii au zis către popor: "O! orbilor 
la minte, văzînd nu vedeți şi auzind nu auziți, că s-au învîrtoşat inimile voastre”. 


Acestea grăind sfinţii, s-a arătat din cer o ceată de îngeri prea luminată, pe care mulți 
din popor au văzut-o şi, neputînd să o privească, au căzut de frică la pămînt şi au crezut în 
Hristos. Iar sfinţii au început a cînta: Dumnezeu este puterea și scăparea noastră, ajutor întru 
necazurile care ne-au cuprins pe noi. Pentru aceasta nu ne vom teme cînd se va tulbura 
pămîntul. Şi iarăşi: "Scoală-Te, Doamne, ajută-ne şi ne izbăveşte, pentru numele Tău”. 


Împăratul, neputând face ceva, fiind mut, de mînie a început a se bate peste obraz. Dar 
Sfintul Achindin, văzîndu-l așa tulburat, a Lăcrimat şi a zis: "În numele Domnului nostru Iisus 
Hristos, grăieşte!". Și îndată i s-a dezlegat limba și a început a grăi. Dar nu binecuvînta pe 
Dumnezeu, ci mai tare ÎL hulea, avînd inima împietrită. Căci, deși a văzut asupra sa mîna cea 
tare a lui Dumnezeu, n-a vrut a cunoaște adevărul, ci pe toate acestea le socotea a fi vrăjitorii 
ale Sfinților Mucenici și s-a pornit cu şi mai multă mînie asupra lor. 


Deci, după ce i s-a dezlegat limba, în loc de mulțumire, cel dintîi cuvînt de răspuns 1-a 
fost: "Pe Achindin, pe Pigasie şi pe Anempodist, cu amară moarte îi voi pierde; iar pe voi, cei 
ce staţi înainte, vă voi pedepsi, pentru că nu m-ați ascultat cînd vă porunceam cu ameninţare să 
luați pe acești necuraţi creştini şi să-i chinuiți pentru mine, căci cu vrăjitoriile lor îmi legaseră 
limba". Atunci a poruncit împăratul să ardă un pat de fier și să pună pe el pe mucenici. lar ei, 
fiind arşi pe patul acela, se rugau lui Dumnezeu cu osîrdie și cîntau psalmul lui David, care se 
cuvenea în acea vreme: "Cercatu-ne-ai pe noi, Dumnezeule, cu foc ne-ai lămurit, precum se 
lămureşte argintul. Pus-ai necazuri pe umărul nostru, ridicat-ai oameni pe capetele noastre, 
trecut-am prin foc. 


Deci, dă-ne nouă ca, cu suflet tare şi cu inimă vitează să purtăm chinurile cele ce ne sînt 
puse înainte; dă şi celor ce stau împrejur, ca să cunoască numele Tău Cel Sfînt, prin care ai 
arătat puterea Ta şi minunile Tale”. 


Acestea grăindu-le sfinţii, s-a auzit un glas din cer, zicînd: "De vreme ce cu fapta v-aţi 
întărit credința voastră, cererile voastre se vor împlini". Acel dumnezeiesc glas, învrednicindu- 
se a-l auzi mulţi din cei ce stăteau împrejur, au strigat: "Unul este adevăratul Dumnezeu, pe 
Care ÎI cinstesc aceşti pătimitori, Unul este tare, Unul nebiruit, şi afară de Dînsul nu este alt 
Dumnezeu. Fericiţi sînteţi voi, o!, pătimitorilor, că v-aţi făcut mărturisitori ai venirii Lui pe 
pămînt şi, pentru dragostea Lui, sufletele voastre le dați spre moarte, căci vă mijloceşte vouă 
viața veşnică. Rugaţi-vă bunătăţii Lui și pentru noi, ca să ne întindă nouă de sus ajutorul Său şi 
să ne scoată din adîncul pierzării”. 


lar Sfinţii Mucenici, ridicîndu-și ochii spre cer, se rugau pentru dînșii, zicînd: 
"Dumnezeule, Cel ce vieţuiești întru cele înalte, caută spre robii Tăi, cei ce cheamă numele Tău 
întru adevăr și trimite rouă de mîngîiere moştenirii Tale celei noi, poporului acestuia, care acum 
a crezut în Tine, ca să le fie lor doctorie şi tămăduire, roua care se va pogori de la Tine şi care 
spală necurăţia păcatelor; ca să Te ştie pe Tine toţi, că eşti Unul Dumnezeu și toate cîte sînt, o, 
Împărate, să se supună stăpînirii Tale". 


Aşa grăind sfinții, săvîrşind rugăciunea, îndată s-au pornit fulgere și tunete 
înfricoşătoare și s-a pogorît o ploaie mare. Umplîndu-se de frică şi de spaimă, necredincioşii au 
fugit, rămînînd cu mucenicii numai cei care crezuseră în Hristos, către care sfinții au zis: "Nu 


vă temeţi, că pentru voi sînt acestea; pentru ca, prin ploaia aceasta, să se săvîrşească peste voi 
Taina Sfîntului Botez". Iar cînd toți, într-un glas, înălțau slavă lui Dumnezeu, a fost văzută 
mulțime de îngeri pogorîndu-se de sus, care îmbrăcau cu haine albe poporul cel nou luminat, 
arătînd a fi curăţite sufletele lor cu sfinta credință şi cu apa cea pogorită de sus peste dînşii. Și 
s-a stins focul prin ploaia aceea; iar patul s-a răcit şi sfinţii s-au sculat vii şi sănătoşi; numai 
trupurile lor erau negre ca nişte lemne arse în foc. 


Atunci împăratul, chemînd iarăşi pe sfinţi, le-a zis: "Cu toate că aţi stins focul cu 
vrăjitoriile voastre, nu veți scăpa din mîinile mele, pînă cînd, sau vă voi îndupleca pe voi la 
închinarea zeilor, sau cu groaznică moarte vă voi omori". lar sfinţii, ca şi cu o gură au răspuns: 
"Omoară-ne precum voieşti, dar de Unul Dumnezeu, Care locuieşte în cer şi Care ne-a gătit 
noua viaţa veșnică, nu ne vom lepăda!" 


Atunci împăratul, rizînd, a zis: "Fiii mei şi prieteni, de vreme ce voi cinstiţi pe un 
Dumnezeu, nici eu nu vă silesc să cinstiți mai mulți dumnezei, ci numai unul, pe acesta pe care 
îl cinstesc eu și căruia mă închin. Căci și eu am un dumnezeu, pe care îl iubesc şi-l cinstesc mai 
mult decît pe ceilalți, care este Dia (Jupiter) cel mare și care e mai întîi decît toți dumnezeii. 
Deci acestuia singur, închinaţi-vă împreună cu mine, iar ceilalți zei rămînă la voia voastră, 
precum veţi vrea, căci este destul a-l cinsti pe acesta”. 


Fericitul Anempodist a zis către împăratul: "In ce chip porunceşti să dăm cinstire 
dumnezeului tău?" Impăratul, auzind aceasta, s-a bucurat, căci socotea că vor să se închine 
necuratului Dia, şi le-a zis lor: "Mergeţi, fiii mei, împreună cu mine, în templul marelui Dia și, 
precum mă veţi vedea pe mine făcînd, aşa să faceți şi voi şi ne vom închina împreună 
dumnezeului meu”. Iar sfinţii au zis: "Tu, împărate, precum ai învăţat, aşa te roagă, iar noi, 

precum demult am învăţat, aşa ne vom ruga”. 


Împăratul, neînțelegînd cele grăite de dînșii, se bucura, căci socotea că sfinţii acum s-au 
plecat către a lui închinare de idoli şi grăia către dînşii: "Pentru ce n-aţi voit mai înainte să vă 
plecaţi la un cuget cu noi şi să nu fi îndurat atîtea chinuri? lar acum iertați-mă pe mine, care v- 
am chinuit pe voi şi vă făgăduiesc că vă voi răsplăti acestea toate cu multă dragoste". 


Deci, a poruncit să gătească careta sa cea împărătească, pentru a merge la templul lui 
Dia. Intrînd în caretă, a chemat la sine și pe Sfinții Mucenici, ca să stea împreună cu dînsul. lar 
sfinții au răspuns: "Nu, împărate, noi vom merge pe Jos ca să nu fie vreo bănuială”. Și așa au 
ajuns la templul cel idolesc. Acolo, împăratul luîndu-i pe ei de mîlini, a intrat cu dînșii în templu 
şi a început a striga: "Mare este zeul Dia şi mare este puterea lui! Veniţi, iubiții mei şi mai 
înainte de mine vă rugaţi lui Dia, dumnezeului cel mare”. lar sfinții au răspuns: "Precum 
porunceşti, aşa vom face”. 


Făcîndu-şi semnul crucii pe fruntea lor, sfinții au căzut în genunchi şi, ridicîndu-și 
mîinile spre cer, au început a se ruga Unuia Dumnezeu în Treime, Tatălui și Fiului și Sfîntului 
Duh. Și îndată s-a cutremurat locul şi templul a început a se sfărîma, iar împăratul, temîndu-se, 
a fugit afară cu toți cei ce erau împreună cu dînsul. Apoi a căzut templul cu idolii şi toate cele 
ce erau în el s-au sfărîmat ca praful. Iar sfinţii, care au rămas neatinși în căderea templului 
aceluia, se bucurau de puterea lui Hristos şi rîdeau de neputinţa zeilor păgînești. 


Dar împăratul s-a aprins cu iuțime asupra Sfinţilor şi a zis către dînşii: "Astfel este 
închinarea și întoarcerea voastră către Dia? Așa vă este rugăciunea voastră, căci cu vrăjitoriile 
voastre aţi stricat templul lui şi pe zei i-ați sfărîmat?" Iar sfinţii au răspuns: "Precum de demult 
am învăţat, așa ne-am şi rugat lui Dumnezeu, Ziditorul a toată lumea, iar vrăjitorii nu știm; căci 
nu prin vrăjitorii, ci în numele lui Dumnezeu Cel Atotputernic, Cel chemat de noi în rugăciune, 
a căzut păgînescul templu, împreună cu necurații voştri zei”. 


Atunci împăratul a poruncit să gătească trei căldări şi să le umple cu plumb, cu pucioasă 
şi cu smoală, să taie lemne din corăbiile vechi şi cu acestea să facă foc mare sub căldări. Deci 
acestea făcîndu-se, iar căldările fiind foarte înfierbîntate şi clocotind, sfinții au fost legaţi cu 
lanţuri şi sloboziţi în căldări; mai întîi pînă la brîu, apoi pînă la piept şi după aceea pînă la 
grumaji. lar ei, fiind în acele chinuri, căutau spre cer și fiecare dintre dînşii cînta cîntarea din 
psalmii lui David. Fericitul Pigasie grăia: 


La Tine este izvorul vieții, întru lumina Ta, vom vedea lumină. Şi marele Anempodist 
zicea: "Picioarele mele au stat spre îndreptare şi legea Ta este făclie picioarelor mele şi lumină 
cărărilor mele". lar fericitul Achindin grăia: "Cuprinsu-ne-au durerile morţii, primejdiile 
iadului ne-au înconjurat pe noi şi, de vreme ce am trecut prin foc, Însuţi ne scoate, Doamne, pe 
noi întru odihnă". 


Astfel, rugîndu-se sfinții în căldări, au rămas nevătămaţi de fierberea plumbului, a 
pucioasei şi a smoalei și lanţurile dezlegîndu-se singure de pe dînşii au căzut; iar sfinții au ieșit 
sănătoşi în vederea tuturor. Atunci, mulți înspăimîntîndu-se de acea înfricoşătoare minune, au 
cunoscut adevărul şi, preamărind pe Hristos, au crezut într-Însul. Încă şi unul din cei care-i 
chinuia pe dînșii, pe nume Aftonie, văzînd acea minune, a crezut în Hristos şi a strigat: "Mare 
este Dumnezeul creştinilor". Iar către împărat a zis: "Neîndumnezeitule și urîtorule de oameni, 
împărate, pînă cînd nu vei lăsa în pace acest popor nevinovat? Că iată, noi ne-am ostenit mai 
mult, chinuindu-i pe dînșii, decît ei răbdînd chinurile, iar tu ești de fier şi împietrit şi nu te 
umileşti în inima ta". lar împăratul îndată a poruncit să-i taie capul. 


Atunci Aftonie, auzind răspunsul împăratului cel hotărît, pentru tăierea capului său, şi- 
a ridicat ochii spre cer şi a zis: "Slavă Ţie, Doamne, lisuse Hristoase, Dumnezeule, în Care cred 
creștinii. lată și eu cred în Tine, mă închin Ție şi mor pentru Tine. Deci, mîntuiește-mă pe mine 
nevrednicul, după mare mila Ta”. Și, apropiindu-se călăul de dînsul, i-a pus funia de gât, ca să- 
1 ducă în afara cetăţii, spre ucidere. Iar el, uitîndu-se spre Sfinții Mucenici, a zis: "Domnii mei 
şi părinţilor! Nu pomeniţi răul pe care vi l-am făcut, chinuindu-vă după porunca împăratului 
celui păgîn, ci vă rugaţi lui Dumnezeu pentru mine, ca să-mi ierte păcatele cele multe, să mă 
unească cu ceata celor ce cred în El şi să-mi facă parte cu voi în împărăția Lui”. lar Sfinții 
Mucenici au zis: "Bucură-te, frate, că mergi la Hristos mai înainte de noi şi fii cu bună nădejde, 
căci vei afla la EI milă şi-ţi va răsplăti după credinţa ta!" 


Atunci Aftonie, închinîndu-se sfinților, a mers în afara cetăţii și, chemînd Preasfînt 
numele lui lisus Hristos, şi-a plecat sub sabie grumazul şi, fiind tăiat, s-a dus către Domnul, 
bucurîndu-se. Iar creştinii, luînd trupul lui, l-au îngropat cu cinste, ca pe un mucenic al lui 
Hristos. Apoi pe Achindin, pe Pigasie și pe Anempodist, împăratul a poruncit să-i pună în saci 
de piele şi să-i arunce în mare. Și aceasta făcîndu-se, s-a arătat Sfîntul Aftonie, cu trei îngeri 
umblînd pe mare şi, scoțînd pe Sfinţii Mucenici din mare, i-a dezlegat din saci şi i-a adus pe 
uscat, vii și sănătoşi, ca şi cum n-ar fi pătimit niciodată nimic. 


Auzind împăratul că Sfinții Mucenici sînt vii, s-a mîniat asupra ostaşilor cărora le 
poruncise să-i arunce în noianul mării, căci socotea că nu l-au ascultat şi că i-au slobozit. Pentru 
aceea, întîi a tăiat mîinile ostașilor acelora, care erau patru la număr, poruncind să-l înece în 
mare. lar ei, luîndu-şi sfîrşitul, chemau pe Domnul nostru Iisus Hristos, mărturisind numele Lui 
cel sfînt, crezînd şi rugîndu-se Lui; și aşa au fost înecaţi în apa mării. 


Apoi, Sfinţii Mucenici Achindin, Pigasie şi Anempodist iarăşi au fost prinşi, închişi în 
temniță şi ferecaţi în obezi. lar împăratul, tulburîndu-se, s-a dus în cămara sa şi, culcîndu-se pe 
pat, a chemat pe boierii săi şi a grăit către dînşii cu mînie, zicînd că l-au lăsat pe el singur a se 
osteni cu judecăţile ce le făcea asupra creştinilor și cu chinurile acestora și nu-l ajutau deloc 
nici cu cuvîntul, nici cu lucrul. Iar ei au răspuns, zicînd că nu este lucru folositor să te 
îndeletniceşti cu judecăţi ca acestea şi să te sîrguieşti la chinuirea nevinovaţilor creştini. 


Atunci împăratul a zis către dînşii: "Ce cugetați ieri și alaltăieri, cînd vă ţineaţi gura cu 
mîinile?" Iar unul din boieri, pe nume Elpidifor, rîzînd, a zis: "Batjocoream în minţile noastre 
nebunia ta și ne gîndeam că şi noi într-atiîta am fost de nebuni, ascultîndu-te pe tine”. Iar 
împăratul a poruncit unei slugi ce stătea înainte să lovească pe Elpidifor peste faţă. ŞI, văzînd 
aceasta toți boierii, le-a părut rău și au zis către împărat: "Să ştii, împărate, că noi nu sîntem ca 
tine”. 


Văzînd împăratul că toţi boierii sînt la un gînd cu Elpidifor, s-a temut și, nevrînd a-i 
scîrbi mai mult, a zis: "lertați-mă, că de multă mîhnire mi s-a tulburat mintea”. Şi, lăsînd boierii 
pe împărat s-au dus, căci sosise noaptea. lar împăratul mai mult se mînia şi se gîndea, ca şi pe 
sfinți să-i piardă şi boierilor să le răsplătească. 


A doua zi a poruncit ca să arunce pe Sfinții Mucenici într-o groapă, care avea multe 
animale sălbatice; dar şi acolo au petrecut nevătămaţi și mîngîiați prin arătarea îngerului şi au 
fost scoşi întregi și de acolo. După aceea, fiind spînzurați şi strujiți pînă la oase, iarăşi au rămas 
nevătămaţi. Împăratul, neştiind ce să mai facă, i-a dat spre tăiere. Şi, mergînd sfinţii în afara 
cetăţii, la locul de ucidere, veneau după dînșii mulți dintre cei ce crezuseră, plîngînd și zicînd: 
"Robii adevăratului Dumnezeu, pentru ce ne lăsați pe noi fără de învățătură?" Iar sfinţii le-au 
răspuns: "Milostivul Dumnezeu va rîndui pentru voi precum ştie și precum voieşte, numai să 
credeți în EI fără îndoială şi Acela vă va da vouă ceea ce va fi de folos". 


Una din slugile împărătești, alergînd la împărat, l-a vestit cum că tot poporul s-a lipit de 
acei trei creştini şi nu le dă voie să-i ucidă. Atunci împăratul a zis: "Scoateţi trei sute de oșteni 
înarmaţi, să ucidă pe cei ce urmează acelor înșelători”. Iar slugile i-au spus că și unii boieri sînt 
în poporul acela și chiar și Elpidifor este acolo. Deci, îl întrebau dacă este cu putinţă ca să-i taie 
şi pe aceia împreună cu ceilalți. Iar împăratul a poruncit să cheme pe Elpidifor înaintea sa. 


Elpidifor, luînd împreună cu sine pe alți trei boieri, a venit înaintea împăratului, iar 
împăratul şi-a lăsat capul în piept şi a rămas tăcut multă vreme; apoi, ridicîndu-şi capul, a zis: 
"O, Elpidifore, ce aţi socotit, părăsind zeii părintești, şi împărtășindu-vă cu înșelătorii cei 
creștineşti? Să ştii că nu voi cruța pe tot cel ce crede Celui răstignit”. lar Elpidifor a răspuns: 
"Fă ceea ce voieşti, căci noi sîntem gata a muri pentru Hristos Cel răstignit, că Acela este Unul 
Dumnezeu adevărat şi drept și nu este altul afară de Dînsul; iar zeii tăi toţi sînt diavoli, de la 
care noi ne întoarcem şi ne lepădăm de jertfele lor cele necurate, iar de tine, slujitor diavolesc, 
nu ținem seama”. 


Atunci împăratul i-a osîndit la moarte şi a dat asupra lor această hotărtre: "Elpidifor şi 
toți cei ce sînt împreună cu dînsul, care au lăsat pe prea luminaţii noştri zei şi care s-au lepădat 
de viaţa aceasta şi moartea şi-au ales, poruncesc să fie tăiaţi de sabie, ca să primească ceea ce 
singuri au căutat. Şi oricare va voi să-i ia şi să le îngrijească trupurile lor, acela fără de frică s- 
o facă”. 


Deci, îndată luîndu-i ostașii, i-au dus după cetate la Sfinţii Mucenici şi la tot poporul ce 
crezuse în Hristos. Acolo, cînd s-a citit porunca împărătească, au ridicat toți glasurile, zicînd: 
"Slavă ie, Dumnezeule, că ne-ai arătat nouă calea cea bună, ca ieşind din această lume 
întunecată şi înșelătoare, să venim la Tine, Dumnezeul nostru, să ne închinăm scaunului Tău şi 
să Te vedem pe Tine, lumina cea neapropiată". Apoi au început a se săruta unul cu altul. Iar 


ostaşii, înconjurîndu-i, au început a-i tăia. Şi au căzut de sabie, în acel ceas, pînă la șapte mii 
din cei ce au crezut în Hristos, împreună cu Sfîntul Elpidifor. 


Iar Achindin, Pigasie şi Anempodist n-au fost tăiați ci, după porunca împăratului, iarăşi 
au fost închişi în temniță. Apoi, a doua zi, împăratul a poruncit să se dea foc unui cuptor şi să 
ardă într-însul pe Sfinţii Mucenici. Și cînd a scos pe sfinți din temniță, împăratul a zis către 
dînșii: "Vedeţi cuptorul acesta? lată, pentru voi este pregătit!" Iar fericitul Achindin a zis: "Mai 
mare cuptor ţi s-a gătit ţie în gheena, ca în el să arzi în veci, împreună cu diavolii cei asemenea 
ție". Atunci împăratul a zis cu mînie: "Au, doară, diavol sînt eu?" Sfîntul a răspuns: "Şi faptele 
tale şi numele tău te arată a fi diavol, că lucrezi cele diavolești și numele tău se tilcuiește 
"împăratul diavolilor”. Deci bine te-a numit pe tine maica ta, Savorie, că ești părtaş al 
diavolilor”. 


Împăratul a zis către cei ce stăteau înainte: "Poftiţi pe maica mea să vină aici!" Şi maica 
sa venind, împăratul s-a sculat de pe scaunul său şi, dîndu-i ei cinstea ce i se cuvenea, a pus-o 
să stea aproape de el şi a zis: "Spune-mi, maica mea, care îmi este numele?" Iar maica sa a 
răspuns: "Porţi numele moşului tău, că moșul tău se numea Savorie şi tu ai, de asemenea, 
numele Savorie”. 


Iar împăratul, arătînd cu degetul către sfinți, a zis: "Dar aceștia spun cuvinte nelegiuite, 
că numele meu este diavolesc". La aceste cuvinte maica sa a rîs, căci ea crezuse în Hristos, dar 
se tăinuia înaintea fiului său cel rău. Şi văzînd împăratul pe maica sa rizînd, s-a înfuriat atît de 
tare, încît, năpustindu-se asupra ei, a început să o bată peste față. lar ea, alergînd, a căzut la 
picioarele Sfinţilor Mucenici și, plîngînd, zicea: "Mîntuiţi bătrînețile mele, robii lui Hristos, 
căci cunosc, nu numai cu numele, ci, şi cu lucrul, că diavol şi satană am născut eu pe acest 
ticălos". 


Văzînd împăratul că şi maica sa a crezut în Hristos, a osîndit-o şi pe dînsa să o arunce 
în cuptorul cel cu foc, împreună cu Sfinţii Mucenici. Şi chiar din ostașii cei ce stăteau înainte, 
douăzeci şi opt la număr, au crezut şi toți, împreună cu Achindin, Pigasie, Anempodist şi cu 
fericita maică a împăratului, au fost aruncaţi în cuptor. Acolo în foc rugîndu-se ei, şi-au dat 
sfintele lor suflete în mîna lui Dumnezeu. Și cei vrednici au văzut o ceată de sfinți îngeri 
împrejurul cuptorului, cîntînd şi primind sufletele sfinţilor. Apoi, ieşind bună mireasmă 
mirositoare din trupurile mucenicilor şi stingîndu-se cuptorul, împăratul s-a dus la palat şi se 
risipiră toţi. 


Atunci venind unii din cei credincioşi la cuptor, au găsit trupurile sfinților întregi şi 
nevătămate de foc şi, luîndu-le, le-au îngropat cu cinste, lăudînd pe Tatăl, pe Fiul şi pe Sfintul 
Duh, un Dumnezeu în Treime slăvit în veci. Amin. 


5. PĂTIMIREA SFINŢILOR MUCENICI ACHEPSIMA EPISCOPUL, 
IOSIF PREOTUL ȘI AITALA DIACONUL 


(3 NOIEMBRIE) 


În părţile Persiei, în cetatea ce se numeşte Naesson, era un episcop credincios, pe nume 
Achepsima. Acesta, din fragedă copilărie şi pînă la bătrîneţe, a săvîrșit tot felul de fapte bune 
şi fără prihană şi-a păzit viaţa. Mai tîrziu, deşi avea optzeci de ani, n-a slăbit de osteneală, 
nevoindu-se foarte mult cu postul, cu rugăciunile şi cu purtarea de grijă cu sîrguință, pentru 
turma cea încredinţată lui. 


Dar mai multă nevoinţă a arătat aproape de sfîrșitul său, cînd a răbdat bărbăteşte pînă la 
sînge pentru Domnul său; pentru Care şi-a pus şi sufletul cu osîrdie, după grele şi îndelungate 
chinuri. Însă cu cîţiva ani înainte de nevoinţa sa cea mucenicească, a avut această proorocie 
pentru pătimirea sa: 


Odată, şezînd în casă, un copil al său umplîndu-se de duh proorocesc, l-a sărutat pe ca 

şi a zis: "Fericit este capul acesta, căci pentru Hristos va lua chinuri!" Iar el, bucurîndu-se pentru 
acea proorocie, a zis: "Fie mie, o, fiule, după spusa ta!" 


Lîngă Achepsima şedea, în acea vreme, un prieten al său, episcopul unei cetăţi din 
apropiere. Acela, auzind cuvintele pe care le spusese copilul, a zîmbit şi i-a zis acestuia: "Spune- 
mi, O, fiule, dacă ştii ceva şi despre mine!" Iar copilul cel insuflat de Dumnezeu a răspuns: "Tu 
nu vei vedea cetatea ta, ci, întorcîndu-te către dînsa, pe drum vei răposa într-un sat ce se cheamă 
Etradat". Și s-a împlinit proorocia copilului pentru amîndoi episcopii. Căci unul a răposat pe 
drum, în satul prevestit de copil, iar capul lui Achepsima s-a învrednicit de cunună 
mucenicească. 


Savorie, împăratul perșilor cel răucredincios, a ridicat prigoană mare asupra creştinilor 
din ţinutul său. Chiar în zilele mîntuitoarelor patimi ale lui Hristos, a trimis poruncă, în toate 
laturile stăpînirii sale, ca să fie ucişi toți cei ce mărturisesc pe Hristos în Persia. În acea vreme 
mulţime de creștini au fost uciși de necredincioși fără cruţare, prin sate și prin cetăţi, căci 
slujitorii idolești şi vrăjitorii se sălbăticeau mai vîrtos asupra lor şi cu sîrguință căutau pe cei ce 
se ascundeau. Îi scoteau de prin case și de prin locurile cele ascunse şi îi omorau prin cumplite 
munci. lar alţii, din cei credincioşi, se predau singuri în mîinile păgînilor şi cu osîrdie își vărsau 
sîngele. 


Deci mulți din cei ce erau în palatele împărătești au fost uciși pentru Hristos, cu care 
împreună a fost ucis şi Azadis famenul, care era foarte iubit de împărat, ca un adevărat rob al 
lui Iisus Hristos şi mărturisitor al preasfintului Său nume. Înştiințîndu-se împăratul de moartea 
iubitului său famen Azadis, i-a părut foarte rău de dînsul; și a potolit acea ucidere a poporului, 
dar a poruncit ca numai pe propovăduitorii și învățătorii credinţei creştine să-i caute spre a fi 
OMoriți. 


Această poruncă împărătească fiind vestită pretutindeni, mai marii vrăjitorilor și 
fermecătorilor străbăteau toată Persia cu sîrguință, căutînd pe episcopii şi pe preoţii creştini, pe 
care îi ucideau cu tot felul de chinuri. În acea vreme a fost prins şi Sfîntul Achepsima, episcopul. 
Iar cînd îl duceau cei ce-l luaseră pe el din casă, unul dintre casnici, apropiindu-se, îi spuse la 
ureche: "Porunceşte ceva pentru casa ta!" Iar el, arătînd cu mîna spre casă, a zis: "De acum nu 
mai este casa mea, că eu fără zăbavă mă voi duce la casa mea cea de sus". 


Iar pe cînd se afla în cetatea Avril şi fusese dus înaintea domnului vrăjitorilor, pe nume 
Adrax, acesta l-a întrebat pe Sfîntul Achepsima: "Cine eşti tu?" Iar Sfîntul, cu mare glas, a 
mărturisit că este creştin. Atunci Adrax a zis către dînsul: "Oare adevărate sînt cele spuse despre 


tine, că nu asculți porunca împărătească şi că propovăduieşti un singur Dumnezeu?" lar Sfîntul 
a răspuns fără temere: "Toate cele ce ai auzit despre noi sînt adevărate, căci propovăduim un 
Dumnezeu, iar pe cei ce vin la mine îi sfătuiesc să-L cunoască şi să creadă în EI, împreună cu 
mine”. 


Şi a zis Adrax: "Noi am auzit de tine, că ești mai înțelept decît alţii, dar acum vedem că, 
cu nimic nu ești mai înțelept decît copiii cei fără de pricepere. Căci ce pricepere este aceasta, să 
te împotrivești poruncii împăratului şi să nu te închini prea luminatului soare şi focului, cărora 
însuși împăratul se închină?" lar Sfîntul a răspuns: "Și împăratul vostru şi voi împreună cu 
dînsul aţi înnebunit, căci, lăsînd pe Ziditorul, vă închinaţi făpturii!" 


Atunci Adrax a spus cu mînie: "O, bătrîn mincinos! Ne numeşti nebuni pe noi, care 
cinstim şi ne închinăm soarelui, unei stihii ca aceasta, care toate le înviază şi le luminează? Tu 
eşti nebun cu adevărat și dacă nu te vei supune poruncii împărăteşti, apoi bătrîneţile tale nu te 
vor izbăvi din chinurile cele grele, nici Dumnezeul tău Cel răstignit nu te va scoate din mîinile 
noastre”. 


Iar Sfîntul a spus: "Să se astupe necurata ta gură care hulește pe Dumnezeul meu. O, 
păgînule, cu amenințarea ta voiești a mă înspăimînta, ca să mă depărtezi de la părinteştile 
aşezăminte, cu care m-am învăţat din tinereţe şi în care am ajuns la cărunteţe? Deşi te lauzi cu 
mîndrie că nu mă vor izbăvi bătrînețile mele, nici Dumnezeul meu nu mă va scăpa din mîinile 
voastre, să ştii însă că nici eu nu voi schimba lucrul cel mai bun pe cel mai rău; căci ce folos 
voi avea în aceste puţine zile, să fiu liber din mîinile voastre? Mai degrabă și fără voia mea se 
va cere de la mine datoria cea de obște a morții. Nu mă voi închina soarelui, nici nu voi cinsti 
focul, ca să nu rîdă cineva de bătrîneţile mele şi să nu socotească cineva că mai mult iubesc 
viața decît pe Dumnezeul meu; nu voi vinde atitea bunătăţi cereşti, pentru viaţa aceasta atît de 
scurtă". 


Atunci, îndată a poruncit vrăjitorul să-l întindă pe Sfîntul gol pe pămînt şi să-l bată tare 
cu toiege ghimpoase. Și atît de mult a fost bătut peste tot trupul, încît și pămîntul s-a înroşit de 
sîngele lui. După îndelunga bătaie, iarăși punîndu-l chinuitorul înaintea sa, a zis: "Achepsima, 
unde este Dumnezeul tău Căruia te închini, ca să vină acum să te scoată din miinile mele?" 


Sfîntul a răspuns: "O, nelegiuitule! Dumnezeul meu este pretutindeni, El umple cerul și 
pămîntul şi poate să mă scoată din mîinile tale. Dar eu nu pentru aceasta rog bunătatea Lui, ca 
să mă scape de chinuirea ta, ci ca să-mi dea răbdare în chinuri; pentru ca, răbdînd pînă la sfîrșit, 
să dobîndesc cununa vieții. Iar tu, care te ridici împotriva Dumnezeului Celui viu, fiind pămînt 
şi cenuşă, de ce fel de chin şi moarte eşti vrednic? Cu adevărat ești vrednic să arzi în focul acela, 
căruia acum, ca unui Dumnezeu, te închini, pentru ca dumnezeul tău să te ardă în veci". lar 


domnul vrăjitorilor auzind acestea, s-a iuțit cu mînie şi a poruncit să-l lege pe Sfîntul cu lanţuri 
grele şi să-l închidă în temniță. 


A doua zi a fost prins preotul Iosif, care avea şaptezeci de ani. Asemenea şi Aitala 
diaconul, amîndoi bărbaţi drepți şi sfinți, a căror rîvnă după Dumnezeu era ca rîvna lui Ilie 
proorocul; iar vederea lor cinstită şi cuvîntul lor ca o sabie ascuțită de amîndouă părțile, tăind 
necredința. Aceştia au fost aduşi înaintea necuratului vrăjitor. lar el, căutînd asupra lor cu 
mîndrie şi cu ochi groaznici, a zis: "O, neam pierdut! Pentru ce, înconjurînd pe poporul cel 
prost, îl înşelaţi cu învățăturile voastre cele nedrepte?" Preotul a răspuns: "Noi nu înșelăm 
poporul, ci de la înşelăciune îl întoarcem către adevăratul Dumnezeu, Care este Domn şi Ziditor 
al soarelui şi al focului şi a toată făptura cea văzută şi nevăzută; şi nu este nedreaptă învățătura 
noastră, de vreme ce este pentru Unul Dumnezeu Cel drept". 


Vrăjitorul a zis: "Care învăţătură este mai dreaptă? Oare aceea de care se ţine împăratul 
şi toți voievozii lui sau aceea pe care au alcătuit-o oamenii cei proști, cei lepădaţi, cei săraci şi 
de nimic, precum sîntețţi şi voi?" Răspuns-a preotul: "Cu adevărat, noi sîntem oameni proşti şi 
lepădaţi numai în lumea aceasta; căci nu în bogăţia cea vătămătoare de suflet şi în mîndria vieții, 
ci în sărăcia şi smerenia noastră binevoieşte a ne ţine Dumnezeul nostru. Pentru aceea, mulți 
dintre noi se fac de bunăvoie săraci şi smeriți, împărțindu-şi averile lor în mîinile săracilor, 
pentru că nădăjduim a lua însutit de la Domnul nostru. Căci, dacă ne-am fi îndeletnicit cu 
strîngerea bogăției, apoi, lucrînd cu mîinile noastre, ne-am fi îmbogăţit mai mult decît tine care 
nu lucrezi nimic, ci numai mănînci ostenelile cele străine şi răpeşti averile altora, nedreptățind 
pe poporul cel sărac. lar nouă ne ajunge din ostenelile noastre, să ne hrănim singuri cu măsură 
şi să ajutăm şi pe fraţii cei neputincioşi. Căci ştim că este anevoioasă calea bogaţilor în împărăţia 
cerului şi cei ce vor să se îmbogăţească lesne cad în ispite”. 


Atunci vrăjitorul, tăindu-i vorba, a zis: "Lasă minciuna la o parte şi te închină focului şi 
soarelui!" Preotul a răspuns: "Să nu nădăjduiești niciodată că mă vei vedea făcînd voia voastră 
cea fărădelege, căci nu voi lăsa pe Cel ce a făcut focul şi soarele, nici nu mă voi închina zidirii”. 
Auzind acestea vrăjitorul, a poruncit să-l dezbrace pe Sfîntul Iosif, să-l întindă pe pămînt și cu 
bețe din lemn de trandafir, ce are ghimpi ascuţiţi ca spinii, să-l bată pînă cînd toată pielea lui se 
va jupui şi carnea va cădea de pe oase. lar Sfîntul, fiind cu totul însîngerat, a strigat: "Mulţumesc 
ie, Doamne, Dumnezeul meu, că ai binevoit să fiu spălat cu sîngele meu de păcatele mele”. 
Iar după îndelungată bătaie, Sfîntul a fost legat cu două lanţuri de fier şi aruncat în temniţă lîngă 
Sfîntul Achepsima, unde unul pe altul se încurajau spre ușurința durerilor lor, mîngîindu-se cu 
nădejdea milei lui Dumnezeu. 


Preotul Iosif, fiind aruncat în temniță, a rămas Aitala diaconul legat înaintea domnului 
vrăjitorilor, spre care, căutînd vrăjitorul, a zis: "Dar tu ce zici? Vei împlini porunca împăratului? 
Te vei închina marelui soare şi gusta-vei din sîngele jertfelor, ca să te izbăveşti de nevoia ce-ţi 
stă asupra sau vei rămîne aspru şi neplecat ca şi ceilalți?" Iar Sfîntul diacon a răspuns: "Lucrul 
acesta este al necuratelor tale cărunteţe, ca să bei sînge şi, în loc de Dumnezeu, să ai pe acela 


pe care l-a zidit Dumnezeu; însă eu nu voi fi atît de orbit cu ochii sufletești, precum eşti tu, şi 
nu voi cinsti făptura mai mult decît pe Făcătorul”. 


Auzind acestea, chinuitorul a poruncit să lege mîinile lui sub genunchi şi să-i pună un 
lemn mare prin legătura miinilor şi şase ostași să sară peste dînsul, călcîndu-l cu picioarele; iar 
după aceea să-l bată cu toiege ghimpoase, fără cruţare. Deci sărind peste dînsul ostaşii, i s-au 
desfăcut încheieturile şi, bătîndu-l cu toiege ghimpoase, i s-a zdrobit carnea. Iar el, răbdînd cu 
vitejie, a zis către vrăjitor: "Te veseleşti, chinuitorule, văzînd trup omenesc sfişiat, precum se 
veseleşte cîinele sau corbul cînd vede stîrvul şi aşteaptă să se sature dintr-însul. Însă să ştii, 
necuratule, că nu socotesc întru nimic chinurile acestea”. Iar vrăjitorul, mai mult mîniindu-se, 
a poruncit să-l bată pe Sfînt şi mai tare, pînă cînd i s-au sfărîmat oasele și i- a căzut carnea de 
pe oase. După aceea, încetînd a-l bate, l-au dus în temniță; dar nu putea nici să păşească, din 
cauza rănilor celor cumplite şi, aducîndu-l ca pe un lemn, l-au aruncat la cei mai dinainte 
pătimitori. 


După ce au trecut cinci zile, sfinții au fost aduși din temniţă la locul ce se numea rai, 
unde era templul zeului focului, pe care îl cinsteau păgînii perși. Acolo, domnul vrăjitorilor, 
stînd la judecată, a zis către sfinți: "Spuneţi-mi degrabă, veţi rămîne încă în nebunia voastră 
sau, schimbîndu-vă spre lucrul cel bun, veţi fi una cu noi?” Sfinţii au răspuns: "Spre știință să- 
ți fie ție, judecătorule, că în gîndul pe care l-am avut din început, în acela şi acum sîntem și pînă 
în sfîrşit tot în el vom petrece; și nici cu îngrozirile, nici cu chinurile, nici cu darurile, nici cu 
orice alt chip nu vei schimba mărturisirea noastră cea bună: căci un Dumnezeu și Domn a toate 
ştim şi mărturisim şi Lui Unuia credem și ne închinăm". 


Acestea auzindu-le vrăjitorul, îndată a găsit alt chin. A poruncit să-i lege cu frînghii pe 
sub mîini, asemenea şi coapsele şi fluierele picioarelor, și să pună un lemn prin frînghii pe care 
să-l învîrtească,; și astfel, cu acele frînghii, să-i strîngă pe ei. Aceasta făcîndu-se, s-a dat sfinților 
cumplită chinuire şi durere, încît li se sfărimau oasele, de auzeau şi cei ce stăteau departe de 
acea privelişte cum le trosneau oasele. Iar cei ce-i chinuiau, ziceau către dînșii: "Vă mai 
împotriviţi voii împărăteşti?" Dar ei răspundeau: "Cel ce face voia împăratului vostru celui 
fărădelege este potrivnic lui Dumnezeu". Şi așa au fost chinuiți sfinţii de la al treilea ceas pînă 
la al şaselea. După aceea chinuitorul a poruncit să-i ducă iarăși în temniță, dar sfinţii nu puteau 
să meargă, de aceea au fost duşi ca niște saci şi aruncaţi acolo unde au fost și mai înainte. Apoi 
chinuitorul a poruncit străjerilor să nu fie lăsat nimeni să intre la dînşii, iar dacă ar voi cineva 
să le dea lor ceva bucate sau băutură sau haine, acela îndată să fie ucis. 


Deci au petrecut pătimitorii lui Hristos în acea temniţă trei ani, în mare nevoie, slăbind 
de foame și de sete şi de putrezirea rănilor, răbdînd durere fără de măsură, încît chiar şi străjerii 
se umileau văzînd nevoia lor şi de multe ori lăcrimau, dar se temeau să le aducă vreo ușurare 
oarecare, avînd groază de domn; doar în taină, cîte unul dintre dînşii le dădea uneori cîte o 
bucată de pîine sau puţină apă; şi aşa răbdau toate pentru dragostea lui Hristos. 


După trei ani a venit acolo Savorie, împăratul perșilor şi împreună cu dînsul a venit cel 
mai mare domn peste toți vrăjitorii care erau în Persia. Numele lui era Ardasabor. Acela, fiind 
înştiințat despre Sfinţii Mucenici Achepsima, Iosif şi Aitala, care erau în temniţă, a poruncit ca 
să-l aducă pe ei înaintea sa şi, cînd au ieşit sfinţii din temniță, erau ca nişte trestii clătinate de 
vînt, aşa de mult slăbiseră; căci, fiind chinuiţi cu foame şi cu sete, se uscaseră ca fînul ce cade 
de vînt. Deci, neputînd să meargă singuri, au fost aduşi de alţii la Ardasabor domnul; şi aveau 
sfinţii o înfăţişare minunată, căci era chipul lor ca al morţilor celor ce zac în morminte, cu ochii 
duşi în fundul capului şi oasele acoperite numai cu piele. 


Văzîndu-i, domnul a zis: "Creștini sînteţi?” Sfinţii au răspuns: "Da, sîntem creștini, 
credem în Dumnezeul cel viu şi ne închinăm Lui”. lar domnul a zis: "Vedeţi în ce nevoie v-a 
adus credința voastră, în ce fel de strîmtorare şi scîrbă? Căci din cauza chinurilor și a legării 
îndelungate aţi pierdut înfăţişarea omului celui viu şi arătați ca morţii cei ce zac în morminte. 
Deci, vă sfătuiesc, închinaţi-vă prea luminatului soare; iar de nu mă veţi asculta, apoi cu 
cumplită moarte veţi muri”. lar sfinţii toți cu o gură se lepădau de păgînătate şi mărturiseau pe 
Dumnezeul cel adevărat, Care nu numai pe soare, ci şi toată făptura a zidit-o; şi se arătau a fi 
gata spre moarte pentru Ziditorul tuturor. 


După multe îndemnuri, dacă a văzut domnul că nu poate să-i înduplece către a sa voie, 
a poruncit ca mai întîi treizeci de ostaşi să-l bată pe Sfintul Achepsima cu curele crude pe spate 
şi pe pîntece; iar vrăjitorul striga: "Supune-te poruncii împăratului şi vei fi viu!" Dar Sfîntul, 
pînă cînd îi era cu putință, răspundea: "Eu voia Domnului meu mă sîrguiesc a o sfirşi cu toată 
tăria pe care am luat-o de la Dînsul”. Apoi slăbind, a tăcut. După aceea i-au tăiat sfîntul lui cap 
şi s-a împlinit proorocia copilului aceluia insuflat de Dumnezeu, care, mai înainte sărutîndu-l 
pe cap, a zis: "Fericit este capul acesta, că pentru Hristos va lua chin!" Iar trupul Sfîntului, 
ducîndu-l în drum, l-au aruncat spre mîncare cîinilor iar straja stătea departe, pîndind ca să nu- 
] fure creştinii. Dar după trei zile, ducîndu-se străjerii undeva, au luat creştinii acea comoară de 
mult preţ şi au îngropat-o cu cinste. 


După uciderea Sfîntului Achepsima, cu porunca ighemonului a fost bătut Sfîntul preot 
Iosif. lar ostașii strigau: "Viu vei fi, dacă te vei supune dorinţei împăratului!" Şi striga şi Sfîntul: 
"Unul este Dumnezeu şi nu este altul afară de EI, în Care trăim și ne mișcăm şi sîntem. Acestuia 
credem şi pe Acesta ÎI cinstim; iar de porunca împăratului nu ţinem seama!" Deci fiind el bătut 
îndelung, a slăbit şi s-a făcut ca un mort. Și socotind toți că a murit, l-au scos afară și l-au 
aruncat în tîrg. Apoi, văzîndu-l că încă sufla, l-au luat şi l-au aruncat în temniță. 


Iar după chinuirea Sfîntului losif, domnul a început a grăi către Sfîntul diacon Aitala: 
"Iată viața şi moartea, cinstea şi ocara stau înaintea ochilor tăi; deci nu-ţi alege ţie pe cel mai 
prost lucru, lăsînd pe cel mai bun, şi nu merge pe acea cale pe care au mers cei doi nebuni, care 
au primit chin vrednic după faptele lor. Tu ascultă sfatul meu, ca să te învredniceşti de mare 


cinste şi să primeşti daruri din mîinile împărăteşti. lar de nu mă vei asculta, apoi singur vei fi 
vinovat de pierzania ta". Iar sfîntul diacon a răspuns: "Mare ruşine ar fi pentru mine înaintea 
cerului şi a pămîntului, dacă n-aş călători pe aceeași cale, pe care au mers înaintea mea părinții 
mei. Căci dacă aceia, fiind bătrîni cu anii şi neputincioşi cu trupul, aşa de bărbătește au pătimit, 
apoi eu, care sînt mai tînăr cu anii şi mai tare cu trupul, cum m-aş teme de aceste chinuri 
vremelnice? Nu mă tem de moarte, pentru Hristos, Cel ce a murit pentru mine; nu voiesc pentru 
viața cea vremelnică a pierde pe cea veşnică; nu voi vinde dreapta mea credință pentru darurile 
şi cinstea voastră”. 


Atunci tiranul a zis cu mînie către cei ce stăteau înainte: "Luaţi-l şi bateţi-l mai tare decît 
pe cei dintii!" lar Sfîntul a zis: "Cîine rău şi necurat! Aceste chinuri numai pe cei împuținaţi la 
suflet îi înfricoşează, iar nu pe cei ce sînt bărbaţi tari şi ale căror suflete s-au aprins cu rîvna lui 
Hristos". 


Deci au început a bate mult pe Sfintul Aitala, iar domnul, mirîndu-se, grăia către ai săi: 
"Ce este aceasta, că toţi creştinii nu iau în seamă viaţa aceasta iar moartea o doresc ca pe o viață 
fericită?" Și cei ce stăteau înaintea lui au zis: "Au de la părinții lor o învăţătură dată, care zice 
că este o altă lume, mai bună decît aceasta; și ei, crezînd învățăturii aceleia, nu iau în seamă 
această lume, nădăjduind spre cea mai bună. Deci, pentru aceea, cu a lor voie îşi aleg moartea”. 
Astfel stînd domnul de vorbă cu ai săi multe ceasuri, Sfîntul în acea vreme căpăta răni fără 
număr. 


După aceea, domnul arătîndu-se ca şi cum ar fi milostiv, a poruncit să înceteze a-l mai 
bate şi a zis către Sfîntul: "Supune-te voinţei împăratului şi vei fi sănătos, căci sînt la noi doctori 
care pot vindeca degrabă toate rănile!" Sfîntul a răspuns: "Chiar de ați fi putut cu un cuvînt să 
mă vindecați de răni, tot nu m-aş fi supus fărădelegii voastre". Iar domnul a zis: "Ispitindu-te 
am zis acestea, căci, chiar de te-ai fi supus, cu neputinţă îţi este a fi sănătos după nişte răni ca 
acestea atît de mari, care numai cu moartea se tămăduiesc. Deci, fii spre pildă tuturor creștinilor, 
ca să nu mai îndrăznească a se împotrivi voinței împăratului şi să necinstească pe boierii lor”. 


Sfîntul a răspuns: "Judecătorule fărădelege, deşi totdeauna grăiești minciuni, acum, 
nevrînd, ai spus adevărul, că sînt pildă de bărbăţie şi mărime de suflet tuturor creştinilor. Căci 
mulţi dintre credincioși, uitîndu-se la mine ca la un chip viu şi văzînd marea mea pătimire pentru 
Hristos, se vor umple de rîvnă după Domnul Dumnezeul nostru şi vor răbda pentru El nişte 
chinuri ca acestea”. 


Domnul, mirîndu-se de răbdarea şi bărbăţia lui, căutînd spre un prieten al său iubit, care 
stătea înainte, cu numele Adesh, şi care era din cetatea ce se numea Avril, a zis către dînsul: 
"Pe aceşti doi creștini, pe losif şi pe Aitala, să-i iei în cetatea ta şi fă ca ei să fie ucişi cu pietre 


de creştini. Căci pentru aceea n-am voit să-i tai cu sabia, pentru ca învățătorii creștini să-şi 
primească sfîrşitul din mîinile creştinilor”. 


Iar Adesh i-a pus pe ei pe dobitoace, ca pe nişte snopi sau lemne neînsuflețite, căci nu 
puteau nici să umble, nici să șadă, fiindcă mădularele lor erau slăbite de chinurile cele fără de 
număr şi s-a dus cu dînşii către cetatea sa. Dar pe cale, cînd era nevoie de a se odihni sau de a 
înnopta, atunci îi lua de pe dobitoace ca pe nişte trupuri moarte şi îi punea pe pămînt, căci nu 
puteau să-şi mişte nici mîinile, nici picioarele, fiind zdrobiţi în bătăi. Și dacă cineva de milă ar 
fi voit a le da lor mîncare sau puţină apă, trebuia să le pună cu mîna în gură. Apoi iarăşi 
ridicîndu-i pe ei de la pămînt, îi punea pe dobitoace și, legîndu-i, îi ducea ca pe nişte morți. 


Deci ajungînd la cetatea Arvil, i-a aruncat într-o temniță necurată şi nu lăsa pe nimeni 
dintre creştini să meargă la dînșii şi să aibă vreo purtare de grijă pentru ei. Aşa că putreziseră 
rănile foarte tare şi curgea dintr-însele sînge şi nu era cine să li le lege, sau să-i întoarcă pe altă 
parte sau să le potolească setea cu vreun pahar de apă rece. Așa pătimeau sfinții pentru 
Dumnezeu. 


Pe atunci era în cetatea aceea o femeie credincioasă şi sfîntă, pe numele Sinandulia, 
care-i hrănea în taină pe cei ce pătimeau pentru Hristos în temnițe. Aceea, aflînd despre Iosif şi 
Aitala, cum că sînt în temniţă, a venit cu slugile sale noaptea şi, dînd mult aur paznicilor, a intrat 
în temniță şi i-a aflat pe sfinţi vii, negrăind nimic, numai suflînd încă puţin. Deci a rugat pe 
străjeri ca să-i dea voie să-i ia puțină vreme în casa sa, făgăduind ca mai înainte de a se face 
ziuă să-i aducă iarăși în temniță. Straja i-a dat voie, iar ea, luîndu-i pe dînșii, i-a dus în casa sa 
care nu era departe de temniţa aceea şi, punîndu-i pe pat, le-a spălat rănile şi le-a șters sîngele 
cu o pînză curată, pe cînd trupul său şi l-a uns cu sîngele lor; le-a uns apoi trupurile cu mir de 
mare preț şi le-a legat rănile de la mîinile şi picioarele cele zdrobite şi plîngea pentru dînşii. 


Uşurîndu-se puţin durerea lor, Iosif şi-a venit în fire şi, privind la femeia aceea 
credincioasă care plîngea şi se tînguia lîngă el cu amar, a început a grăi către dînsa: "Facerea ta 
de bine pe care ne-ai arătat-o nouă, o, sfîntă femeie, este bineprimită la Dumnezeu şi nouă, celor 
ce pătimim pentru Dînsul. Dar a te tîngui cu așa amar pentru noi nu este cu cuviinţă, căci este 
departe această tînguire de credința noastră și de nădejdea cea adevărată şi creştinească". lar 
femeia a răspuns: "Eu mă bucur că Hristos v-a dat vouă atîta bărbăţie încît răbdaţi chinurile cele 
mai cumplite; dar şi mai mult m-aş fi bucurat dacă v-aş fi văzut săvîrşind pătimirea pînă la 
sfîrşit; a plînge este omeneşte, pornind din milă”. Sfintul Iosif a zis către dînsa: "Însă nu se 
cuvine să plîngi pentru noi, căci ştii că toate necazurile pe care le suferim pentru Hristos 
mijlocesc veşnica veselie". Apoi, începînd a se lumina de ziuă, îndată sfinții au fost aduşi în 
temniță. 


Trecînd şase luni, sfinților li se tămăduiră puţin rănile şi puteau să stea pe picioare şi să 
umble puțin; şi numai mîinile Sfîntului Aitala erau ca nişte moaște. Atunci Adesh, cel ce-i luase 
de la Ardasabor spre ucidere, a fost scos din stăpînirea sa, iar în locul lui a venit alt judecător, 
mai cumplit decît cel dintii, cu numele Zvrot. Pe acesta, cînd a intrat în cetate, şi pe cînd se 
aduceau jertfe în capiştea zeului lor, adică cel al focului, popii l-au vestit despre Sfinţii mucenici 
Iosif și Aitala, zicînd: "Sînt în temniță doi învăţători creştini, care au fost chinuiți mai înainte 
de Ardasabor, iar după aceea au fost aduși aici, ca să fie uciși cu pietre de către creştini. Dar de 
vreme ce nu puteau să umble din cauza rănilor, nu i-am scos spre ucidere, ci am aşteptat să se 
tămăduiască, sperînd să-i înduplecăm către a noastră credință. 


Judecătorul, auzind aceasta, îndată a poruncit să-i aducă înaintea sa şi, vorbind mult cu 
dînșii, cu îmbunări şi cu îngroziri îi silea să se închine focului şi să guste din jertfe. Dar, văzînd 
că nu sporeşte nimic cu acestea, a poruncit mai întîi să-l spînzure gol pe Sfîntul Iosif, cu capul 
în Jos, şi să-l bată cu vine de bou. Și, fiind bătut tare, rănile ce se tămăduiseră puţin, iarăşi s-au 
înnoit şi sîngele curgea ca dintr-un izvor. lar unul dintre vrăjitorii ce stăteau acolo s-a apropiat 
de sfînt şi i-a zis cu blîndeţe: "Omule, dacă te rușinezi de popor a intra înaintea tuturor în 
capiștea zeului nostru şi a jertfi cu noi, apoi făgăduieşte în taină a face aceasta, şi vei fi slobod 
de chinuri". Dar Sfîntul a strigat cu mare glas: "Depărtaţi-vă de la mine toţi cei ce lucraţi 
fărădelegea, că a auzit Domnul rugăciunea mea". Și a fost bătut trei ceasuri; după aceea, 
chinuitorul a poruncit ca, dezlegîndu-l, să-l ducă în temniță, căci iarăşi nu putea merge pe 
picioare, din cauza rănilor ce i se înnoiseră. 


Sfîntul losif fiind dezlegat şi dus la temniţă, în locul lui au spînzurat pe Sfîntul Aitala, 
care, asemenea, a fost bătut îndelung, fără cruțare. lar el neîncetat striga: "Sînt creştin!” Apoi, 
dezlegîndu-l şi pe Sfîntul Aitala, au spînzurat în locul lui pe un om oarecare ce era de credinţa 
cea rătăcită a maniheilor, care, de asemenea, mărturisea înaintea tuturor credinţa cea nedreaptă 
şi defăima pe perşi pentru păgînătatea lor. Deci, spînzurîndu-l şi pe acela, au început a-l bate; 
iar el răbda la început bătăile dar, cînd au început a-l bate mai aspru, a strigat cu glas tare, 
blestemînd pe manihei și, lepădîndu-se de credinţa lui, a făgăduit că se va închina zeilor persani. 


Sfîntul Aitala fiind acolo şi auzind acestea, îl batjocorea pe el şi zicea: "Abia ai gustat 
chinul, şi te-ai lepădat de credinţa maniheică. Bine este cuvîntat Hristos, Dumnezeul nostru, 
Care ne întăreşte pe noi în toate chinurile cele cumplite şi ne învredniceşte să fim nebiruiți şi 
neclintiți întru dreapta noastră credinţă”. 


Acestea auzindu-le judecătorul, s-a mîniat asupra Sfîntului şi a poruncit ca iarăşi să-l 
bată cu nuiele de trandafir ghimpoase. Și atît de mult a fost bătut, încît se părea că a murit şi, 
ducîndu- 1 afară, l-au aşezat ca pe un mort. lar unul din vrăjitori văzînd trupul gol zăcînd, din 
firea lui aplecat spre milă, l-a acoperit cu pînză curată; care lucru, văzînd unii din prietenii lui, 
i-au spus judecătorului; şi, prinzîndu-l pe acela, l-au bătut fără milă. Astfel i-au răsplătit lui cei 
nemilostivi pentru mila ce avusese. lar pe Sfîntul Aitala, simțindu-l că încă mai sufla, tîrîndu-l 
de picioare, l-au dus în temniță. 


După cîtăva vreme, iarăși au fost aduşi sfinţii din temniţă înaintea judecătorului, care le- 
a zis: "Miluiţi-vă, oameni, gustaţi din sîngele jertfelor și veți fi slobozi de chinuri!" Iar ei, într- 
un glas, au zis: "Nu se cuvine omului să bea sînge; numai cîinilor ce sînt mîncători de 
mortăciuni! Dar tu, de vreme ce, deşi eşti om cu firea, eşti cîine cu năravul, lătrînd asupra lui 
Dumnezeu Cel ce te-a zidit pe tine, poţi bea sînge ca un cîine şi te satură de el!" 


Judecătorul mîniindu-se, iarăși a poruncit să-i bată. Însă cei ce-i stăteau înainte, 
umilindu-se, au zis: "Măcar din jertfele cele fierte gustaţi, în loc de sînge, ca să vă sloboziţi din 
chinuri”. Sfinţii au răspuns: "Nu ni se cuvine nouă a spurca cu ceva credința noastră cea fără de 
prihană". După aceasta, judecătorul cu sfetnicii săi au rostit asupra lor răspunsul cel mai de pe 
urmă: să fie ucişi cu pietre de către creştini. 


Sfîntul losif a zis: "Voiesc a spune ceva în taină judecătorului". Și îndată a alergat către 
dînsul judecătorul, crezînd că are să se învoiască la păgînătatea lor. Deci slugile, l-au ridicat de 
la pămînt şi judecătorul s-a plecat către dînsul. Iar Sfîntul, umplîndu-se de mîhnire, l-a scuipat 
în faţă, zicînd: "O, fără de ruşine și fără de omenie ești; nu te ruşinezi a năvăli aşa cumplit 
asupra firii omenești și a-ţi revărsa mînia asupra celor ce abia mai suflă?" 


Atunci judecătorul, ruşinat, s-a întors la locul său şi a trimis îndată mulţime de slugi prin 
casele creștinilor să-i aducă cu sila la divan, ca să-l ucidă cu pietre pe Sfîntul Iosif. Apoi, 
ducîndu-l pe el puţin mai departe de divan, la loc mai larg, au săpat o groapă și l-au pus într- 
însa, căci nu putea să stea. După aceea, i-au legat mîinile la spate şi i-au așezat pe creştini de 
Jur împrejur, cu sila punîndu-le pietre în mîini şi poruncindu-le să arunce cu ele asupra Sfîntului 
şi să-l ucidă, ceea ce au şi făcut, chiar fără voie. 


Tot atunci a fost adusă şi fericita Sinandulia și, silită fiind să arunce cu pietre asupra 
Sfîntului, ea a strigat: "Din veac nu s-a auzit așa ceva, ca să silească cineva pe femeie să-şi 
ridice mîna asupra bărbaţilor celor sfinți, precum faceţi voi, care în loc să vă luptaţi împotriva 
vrăjmașilor, ați pornit război împotriva noastră, iar patria care este în pace o umpleți de sînge 
şi de crime". Dar păgînii au bătut o țepușă într-o trestie lungă şi i-au dat-o ca să împungă cu ea 
de departe pe sfînt. Însă ea a zis: "Mai bine mi-aş înfinge mie această suliță în inimă, decît să 
mă ating de sfîntul și nevinovatul lui trup”. 


Deci, au aruncat împrejurul Sfîntului mulțime de pietre, încît numai capul i se vedea. lar 
unul dintre păgâni, ridicînd un pietroi, l-a înălțat deasupra Sfîntului şi l-a lovit cu el în cap, încît 
i l-a zdrobit; şi astfel bunul nevoitor şi-a dat duhul în mîinile Domnului. 


Apoi a pus străji să păzească trupul Sfîntului Mucenic ca pe o comoară, ca să nu fie furat 
de cei credincioşi. lar în a patra zi a fost un cutremur mare și tunete şi fulgere; apoi, căzînd foc 
din cer, i-a ars pe străjeri şi pietrele s-au risipit ca praful. După aceea, încetînd cutremurul, 
tunetele şi fulgerele, a venit poporul la locul unde era trupul Sfîntului împroşcat cu pietre şi a 
aflat pietrele risipite, iar trupul Sfîntului nu l-au mai găsit, căci Domnul, cu judecăţile Sale, l-a 
dus în loc neștiut. 


Iar Sfîntul Aitala, diaconul, a fost dus într-un sat ce se numea Patrias, şi, de asemenea, 
a fost ucis cu pietre de creștini, care au fost siliți să facă aceasta. lar noaptea, călugării, care 
viețuiau aproape, au luat în taină sfîntul lui trup şi l-au îngropat cu cinste. Apoi în locul acela, 
unde a fost ucis Sfîntul Aitala, cu puterea lui Dumnezeu a crescut un copac de mirsină, care 
tămăduia tot felul de boli. Şi a fost acolo copacul peste cinci ani, tămăduind neputințele tuturor 
celor ce alergau la el; care lucru, văzîndu-l păgînii, s-au înveninat și l-au tăiat din rădăcină. 
După aceea, mulţi ani, cei vrednici vedeau în locul acela o lumină cerească strălucind, şi îngeri 
cîntînd şi slăvind pe Dumnezeu, Care preamăreşte pe Sfinţii Săi. Cu ale căror rugăciuni să ne 
învrednicim şi noi întru cele înalte şi împreună cu îngerii să cîntăm slavă lui Dumnezeu în veci. 
Amin. 


6. ÎNNOIREA BISERICII DIN LIDA A SFÎNTULUI MARE MUCENIC 
GHEORGHE 


(3 NOIEMBRIE) 


Slăvitul Gheorghe, marele mărturisitor al lui Hristos, s-a născut pe vremea lui 
Dioclețian, din tată capadocian şi maică palestiniancă. Şi dobîndind creștere minunată, avînd 
fire bună şi rădăcină cinstită şi sfîntă - căci părinții lui din vechi strămoși erau cu ales neam și 
cu bună credinţă -, s-a făcut prea viteaz şi strălucit în războaie. Pentru acest lucru a fost cinstit 
de Dioclețian ca tribun vestit, cu rangul de numerie, încă pe cînd era tînăr; după aceea, pentru 
bărbăția lui cea covîrşitoare, a fost înaintat comit, tăinuindu-se pînă atunci și necunoscînd 
nimeni că era creştin. 


Împlinind douăzeci de ani, a rămas orfan de tată, care şi-a pierdut viaţa în luptele dreptei 
credinţe. lar Sfîntul, plecînd cu maica sa din Capadocia, a trecut în Palestina, de unde era ea, şi 
unde avea multe lucruri de moştenit. Și fiindcă s-a întîmplat a muri şi maica sa în acea vreme, 
i-a rămas multă avuţie, din care, luînd avere cu sine destulă, s-a dus la Dioclețian, poftind să ia 
mai mare stăpînire decît cea dintii. Dar, văzîndu-i pe păgîni că au atîta ură asupra creştinilor, a 
hotărît mai întîi să-şi împartă averile sale pe care le avea cu sine la săraci, apoi să declare 
înaintea lui Dioclețian și la tot sfatul şi divanul că este creştin, care lucru l-a şi făcut degrabă. 
Deci, împărțind la săraci averile ce avea și dînd libertate robilor săi şi făcînd aşezămînt și 
rînduială pentru averile rămase în Palestina, în ziua a treia - cînd se ţinea sfatul stăpînitorilor de 


prin toată împărăția romanilor ca să scoată din mijlocul lor pe creștini -, a venit singur în 
mijlocul divanului și al sfatului unde se afla Dioclețian. 


Propovăduind pe Hristos ca Fiu al lui Dumnezeu, şi-a dat la iveală buna credinţă. Pentru 
aceasta, fiind prins, a fost supus la tot felul de chinuri cumplite, căci a fost împuns cu sulița în 
pîntece, a fost pus pe o roată, bătut cu vine de bou de multe ori, aruncat într-o groapă plină cu 
var; dar fiind păzit nevătămat de toate, prin darul lui Dumnezeu, a atras către credinţa cea în 
Hristos pe împărăteasa Alexandra, femeia lui Dioclețian; şi, afară de dînsa, a creștinat şi pe un 
oarecare Glicherie şi pe altul, cu numele Atanasie. Apoi a înviat pe un om din morţi și 
nenumărată mulțime de oameni a adus la credința lui Hristos, făcînd felurite minuni numai cu 
chemarea Domnului. 


Deci, făcînd el acestea, a fost închis în temniță după porunca lui Dioclețian şi legat cu 
lanţuri de fier. Dar în acea noapte i s-a arătat în vedenie Hristos, binevestindu-i bunătăţile care- 
| așteaptă pe dînsul. Şi, deşteptîndu-se, a mulțumit lui Dumnezeu și l-a rugat pe păzitorul 
temniţei să dea voie slujitorului obișnuit să vină la dînsul. 


Făcînd păzitorul temniţei după voia lui, a intrat robul său care stătea afară de temniță, și 
Sfîntul i-a arătat scrisorile cele aducătoare aminte ale sale, adică diata (testamentul) pe care o 
scrisese mai înainte. Robul, văzînd pe stăpînul său în legături, închinîndu-se lui, zăcea jos la 
pămînt plîngînd. Dar Sfîntul, ridicîndu-l, îl îndemna să fie cu inimă bună. După aceea, i-a spus 
lui vedenia și i-a poruncit cu tot dinadinsul ca, după moartea sa, să-i ia trupul şi diata pe care o 
făcuse mai înainte de a fi prins și să le ducă în casa patriei sale, care era în Palestina, și să se 
aibă frică de Dumnezeu. Apoi să nu îndrăznească să nu facă vreuna din cîte sînt scrise în diată. 
Deci, fiindcă el a făgăduit şi s-a învoit a face toate cîte i-a poruncit, a luat binecuvîntare şi iertare 
şi s-a dus de la Sfîntul. 


A doua zi, Sfîntul Gheorghe, fiind adus iarăși la cercetare şi neplecîndu-se lui Apolon, 
ci mai vîrtos zdrobind cu rugăciunea şi sfărîmînd pe idolii care erau în capiște, i s-a tăiat capul. 
Dar robul său, luînd prea cinstit trupul sfîntului împreună cu diata lui, s-a dus în Palestina, unde, 
împreună cu alți creştini, cu multă cinste şi evlavie au îngropat sfîntul și mucenicescul trup. 
Apoi a săvîrşit, ca un rob recunoscător şi mulțumitor, toate cîte îi poruncise Sfîntul. 


După aceasta, n-a trecut multă vreme şi a strălucit dreapta credință. Căci, luînd domnia 
împăratul Constantin, de-a pururea pomenitul şi marele împărat întocmai cu apostolii, aceia 
care iubeau dreapta credință au dobîndit libertate. Iar cei ce iubeau pe mucenicul, i-au zidit 
Sfîntului o biserică mare şi prea frumoasă în Lida. Apoi, ridicînd mult pătimitul şi sfîntul trup 
al mucenicului, din locul cel neînsemnat în care zăcea, şi aducîndu-l în acea cetate, au pus la 
iveală pe cel vrednic de multă lumină şi de mai multă arătare; şi, printr-însul a făcut înnoire 
bisericii aceleia, care era din nou zidită de dînşii, fiind atunci ziua a treia a lunii noiembrie; iar 


moaştele lui erau ca nişte izvoare de-a pururea curgătoare, cu daruri de minuni celor care se 
închină lui cu credință. 


Astfel preamăreşte Dumnezeu pe cei ce-L preamăresc pe Dînsul. Deci, de atunci, 
Biserica lui Dumnezeu a luat obiceiul ca în fiecare an, în aceeaşi zi, să prăznuiască aducerea 
moaștelor Sfîntului Mucenic, întru slava şi lauda lui Hristos, adevăratul Dumnezeul nostru, şi 
a însuşi marelui mărturisitor Gheorghe. Amin. 


7. POVESTIRE DESPRE MINUNEA SFÎNTULUI MARE MUCENIC 
GHEORGHE ȘI DESPRE SARACINUL CARE A AVUT O VEDENIE ÎN 
BISERICA SA 


(3 NOIEMBRIE) 


Amira al Siriei a trimis pe nepotul său în cetatea Diopoli, pe care saracinii o numesc 
Rempli, ca să cerceteze oarecare pricini ce avea acolo. În cetatea aceea este o biserică minunată 
a Sfîntului Gheorghe, pe care văzînd-o de departe saracinul acela, a poruncit slugilor să-i ducă 
lucrurile sale în catehumena bisericii, că acolo vrea să poposească. Apoi a poruncit să ducă şi 
cele douăsprezece cămile ale lui în biserică, să se odihnească. Preoţii bisericii îl rugau să nu 
facă acest lucru necuviincios şi neplăcut lui Dumnezeu. Iar el, înfricoşîndu-i, a poruncit să le 
ducă. Dar cum au intrat cămilele în biserică, o, minune! au căzut toate jos şi au murit. Văzînd 
nepotul lui Amira semnul acesta, s-a mirat de puterea cea mare a Sfîntului Gheorghe şi a 
poruncit să scoată cămilele afară din biserică. 


A doua zi s-a dus preotul să slujească Sfînta Liturghie şi saracinul privea din catehumenă 
să vadă ce are să facă. Iar iubitorul de oameni, Dumnezeul nostru, i-a deschis ochii minţii lui şi 
i-a arătat înfricoşata minune ce urmează: 


În vremea cînd preotul săvîrșea dumnezeieştile Taine, saracinul a văzut cum preotul a 
înjunghiat un copil mic şi foarte frumos, apoi sîngele lui I-a turnat într-un pahar sfințit, iar trupul 
l-a tăiat şi l-a pus într-un discos sfințit; şi, cînd s-a isprăvit chinonicul (cîntarea de la sfîrşitul 
Liturghiei), a văzut saracinul pe preot că a tăiat trupul pruncului bucățele și împărtășea poporul 
cu cărnurile și cu sîngele pruncului şi se minuna foarte. 


După ce a săvîrşit preotul dumnezeiasca Liturghie, a luat prescurile cele mai bune şi le- 
a dus în dar saracinului, care l-a întrebat: "Ce sînt acestea?" Iar preotul a răspuns: "Acestea sînt 
din prescurile pe care le slujim noi în Biserica noastră”. Atunci saracinul i-a zis cu mînie: 


"Dintru acestea ai slujit tu liturghie astăzi? Au nu te-am văzut eu că ai înjunghiat fără de milă 
un prunc mic și prea frumos şi sîngele lui l-ai turnat în pahar, iar trupul lui l-ai tăiat bucățele şi 
l-ai pus pe discos şi le-ai împărțit poporului? Toate acestea pe care le-ai făcut tu, necuratule și 
ucigașule, au nu le-am văzut eu?" 


Acestea auzindu-le preotul, s-a cutremurat şi, căzînd la picioarele saracinului, a zis: 
"Slăvit să fie Domnul nostru, Care te-a învrednicit pe tine, stăpînul meu, a vedea o înfricoşătoare 
minune ca aceasta. Din aceasta eu cred că tu ești mare om înaintea lui Dumnezeu şi că El vrea 
să te aibă numărat printre cei mîntuiți”. 


Saracinul, rămînînd uimit de cuvintele preotului, a zis: "Oare prescurile acestea sînt 
chipul celor ce am văzut eu?" Preotul a răspuns: "Așa, domnul meu, aşa sînt şi așa le credem; 
cum că pîinea și vinul pe care le aducem la Liturghia noastră sînt Trupul şi Sîngele Domnului 
nostru lisus Hristos, Fiul lui Dumnezeu. Dar vederea aceasta pînă acum eu nu m-am învrednicit 
niciodată s-o am, căci sînt păcătos, ci văd înaintea mea numai pîine şi vin. Însă, de vreme ce 
Domnul Dumnezeul meu te-a învrednicit pe tine, stăpînul meu, să vezi o taină ca aceasta, cred 
că ești mare om; căci Părinţii cei mari ai Bisericii noastre, ca oameni prea vrednici vedeau 
această minunată taină". 


Saracinul, auzind acestea şi minunîndu-se foarte, s-a plecat jos şi s-a gîndit mult timp. 
După aceea, ca şi cum s-ar fi deşteptat dintr-un somn şi-a venit în sine şi, poruncind slugilor lui 
să 1asă afară, a zis preotului: "Precum văd şi precum deplin mă încredinţez, credinţa creștinilor 
este adevărată; şi, vai mie! că mi-am petrecut viaţa cu minciună şi deșertăciune în credința 
saracinilor cea cu adevărat păgînă. Dar de vreme ce este voia lui Dumnezeu ca să mă mîntuiesc, 
botează-mă, ca să slujesc măcar de acum înainte lui Dumnezeu cu conştiinţă curată!" 


Preotul i-a răspuns: "Nu îndrăznesc, domnul meu, să te botez, căci unchiul tău este 
împărat şi, aflînd de aceasta, mă va ucide și pe mine şi va strica şi bisericile noastre. Dar dacă 
voieşti, pleacă în taină de aici şi du-te la patriarhul Ierusalimului, fără să te cunoască, şi el te va 
boteza". 


Saracinul, auzind acestea, a găsit o haină de păr și, îmbrăcîndu-se cu dînsa, într-o noapte 
a fugit pe ascuns şi s-a dus la Ierusalim la patriarh, fără să fie cunoscut; şi, căzînd la picioarele 
lui, l-a rugat să-l boteze. 


Dacă s-a botezat, după a opta zi a zis către patriarh: "Cu darul lui Dumnezeu m-am făcut 
creștin; deci ce se cade să fac, ca să mă mîntuiesc?" Patriarhul i-a răspuns: "Dacă voieşti să te 


miîntuieșşti, du-te la Muntele Sinai, unde se află monahi cucernici şi îmbunătăţiți, fă-te monah și 
păzeşte poruncile lui Dumnezeu”. 


EI s-a dus la Muntele Sinai şi, făcîndu-se monah, a petrecut acolo trei ani; și 
deprinzîndu-se cu toate faptele creştineşti de la monahii aceia, a ajuns în mari sporiri ale faptelor 
bune. După aceea, a rugat pe egumen să-i dea voie să se ducă la Rempli şi, luînd binecuvîntare, 
s-a dus acolo. Intrînd în Biserica Sfîntului Gheorghe, l-a întîmpinat preotul cel de Dumnezeu 
cinstitor, acela de care am spus mai înainte şi, arătîndu-i-se lui cine este, i-a zis: "lată că, cu 
dumnezeiescul dar și prin rugăciunile tale cele bine primite, m-am făcut creştin şi monah, însă 
am mare dorinţă să văd pe Domnul lisus Hristos. Pentru aceea te rog cu căldură, să mă înveţi 
ce se cade să fac ca să-mi împlinesc dorinţa”. 


Atunci preotul, slăvind pe Dumnezeu, i-a zis: "Du-te la Amira, unchiul tău, şi înaintea 
lui şi a tuturor saracinilor, mărturisește pe Domnul nostru lisus Hristos, cum că este Fiul lui 
Dumnezeu, Făcător a toată zidirea; cum că S-a făcut om şi a făcut preaslăvite minuni în lume 
şi S-a răstignit, S-a îngropat şi a treia zi a înviat și cu slavă S-a înălţat la ceruri. Deci, făcînd 
asta cu îndrăzneală, vei vedea pe Domnul”. 


Atunci, de-a pururea pomenitul monahul acela, plecîndu-se dumnezeieştilor cuvinte ale 
cucernicului preot, a plecat îndată și s-a dus la locul unde era unchiul său; iar noaptea, suindu- 
se în minaretul geamiei lor, a început a striga: "Alergaţi aici, o, saracini, că am să vă spun vouă 
cuvînt!" 


Aceia, auzind aceasta, au alergat cu făclii şi, aflînd pe monahul acela, l-au întrebat ce 
are să le spună. Monahul le-a zis: "Ce-mi dați să vă spun unde este nepotul lui Amira, care a 
fugit pe ascuns?" Acela au răspuns: "Dacă ne vei spune aceasta, îți vom da bani cîţi vei voi”. 


Monahul a zis: "Duceţi-mă la Amira, ca să-i spun!" Atunci, numaideciît l-au dus la Amira 
cu bucurie, zicînd: "Monahul acesta ştie unde este nepotul tău”. Amira I-a întrebat de-l ştie cu 
adevărat. Monahul a răspuns: "Da, cu adevărat ştiu, căci eu însumi sînt; însă acum sînt creștin 
şi cred în Tatăl, în Fiul şi în Sfîntul Duh, într-o Dumnezeire, şi mărturisesc că Fiul lui Dumnezeu 
S-a întrupat din Pururea Fecioara Maria și a făcut mari minuni în lume, apoi S-a răstignit şi S- 
a îngropat şi a treia zi a înviat şi S-a înălţat la Cer, apoi S-a așezat la dreapta lui Dumnezeu- 
Tatăl şi va să vină iarăşi, să judece viii şi morţii”. 


Acestea auzindu-le Amira, unchiul său şi, spăimîntîndu-se, a zis: "Ce ai pătimit, 
ticălosule, de ţi-ai lăsat casa, bogăţiile și slava ta şi umbli așa defăimat ca un cerșetor? Nu te 
întorci la credința ta, să mărturiseşti prooroc pe Mohamed şi să vii iarăşi în starea ta cea dintii?" 


Iar monahul a răspuns: "Eu cîte bunătăţi aveam atunci cînd eram saracin, erau toate de partea 
diavolului. lar aceste haine de păr pe care le port acum sînt lauda mea, bogăția mea și arvună a 
slavei ce am să dobîndesc pentru credinţa cea adevărată a Hristosului meu; iar pe Mohamed, 
care v-a amăgit pe voi, îl defăimez şi credinţa în el o urăsc şi de la dînsa mă întorc şi o 
anatemizez”. 


Cu toate acestea, lui Amira fiindu-i milă de dînsul, a zis saracinilor care se aflau acolo: 
"EI şi-a pierdut mintea şi nu ştie ce zice; scoateți-l afară şi izgoniţi-l!" Iar aceia au zis: "Pe acela 
care a anatemizat pe proorocul nostru și credința noastră şi care este vrednic de cumplită moarte 
îl slobozești? Apoi şi noi ne lepădăm credinţa noastră şi ne facem creştini!” 


Atunci Amira, temîndu-se de dînşii să nu facă vreo răscoală asupra lui, le-a dat libertate 
să facă cu dînsul orice vor voi. lar ei, scrîşnind din dinţi, au răpit pe fericitul monah și, scoţîndu- 
| afară din cetate, au aruncat cu pietre în el, dar el chema numele Domnului nostru Iisus Hristos. 
Şi aşa s-a săvîrşit de-a pururea pomenitul, întru bună mărturisire; şi, mergînd cu îndrăzneală 
către Domnul, pe Care L-a dorit, a luat cununa mărturisiri. 


Pentru aceea, în fiecare noapte s-a arătat multă vreme o stea strălucitoare deasupra 
grămezii de pietre şi lumina toată partea aceea, care lucru văzîndu-l saracinii, se minunau. 
Trecînd vreme multă, Amira a dat voie creştinilor care, scoțind sfintele moaște ale 
mărturisitorului din grămada de pietre - o minune! -, le-au aflat întregi şi nestricate, avînd multă 
bună mireasmă. Pe care moaşte cu evlavie sărutîndu-le, le-au îngropat cu laude şi cu cîntări de 
psalmi, slăvind pe Domnul nostru lisus Hristos, Căruia I se cuvine slava şi stăpînirea în veci. 
Amin. 


Tot în această zi mai facem pomenirea Prea Cuviosului Părintelui nostru Achepsima, 
care a trăit pe vremea împăratului Teodosie cel Mare şi care, închizîndu-se într-o colibă mică, 
a petrecut şaizeci de ani, luînd aminte la mîntuirea sa. Mîncarea lui era linte cu apă. După aceea 
a fost scos din colibă și, cu sila, ales arhiereu. Apoi şi-a dat duhul său lui Dumnezeu în pace 
adîncă. 


Tot în această zi mai facem pomenirea Sfinţilor Mucenici ostaşi Attic, Agapie, Eudoxie, 
Carterie, Istucarie, Pactobie, Nictopolion şi a celor împreună cu dînşii, care, pe vremea lui 
Decius împăratul, suferind de la Marcel Duxul multe chinuri pentru Hristos, s-au săvîrşit prin 
foc. 


9. VIAŢA CUVIOSULUI PĂRINTELUI NOSTRU IOANICHIE CEL 
MARE 


(4 NOIEMBRIE) 


ATIOE IQANNIKIOE , | O METAE 


(x. Ilpeno S | Lo amin beci 


Preacuviosul Părinte Ioanichie s-a născut în părțile Bitiniei, în satul ce se numea 
Maricat; tatăl său se numea Miritrichie, iar maica sa, Anastasia. Și începînd a veni în vîrstă, 
păştea vitele, după porunca părinţilor săi. Apoi, deși nu era dat la învăţătura cărții, mai mult 
decît toţi cei ce învățau, a înţeles ce este viaţa, căci căuta poruncile Domnului. Drept aceea, 
fiind povăţuit de Duhul Sfînt, era foarte îmbunătăţit, blînd, smerit, răbdător şi foarte ascultător. 
Iar către rugăciune avea o astfel de osîrdie, încît de multe ori lăsînd turma sa, toată ziua stătea 


la un loc deosebit şi se ruga cu sîrguință către Dumnezeu. lar cînd mergea la rugăciune, își 
însemna turma sa cu semnul crucii și rămînea turma nerisipită, nici de fiare răpită, nici de tîlhari 
furată, pînă cînd fericitul copil, întorcîndu-se seara, o mîna la casa părinților. Cu astfel de lucru 
s-a îndeletnicit Sfîntul pînă la vîrsta matură. 


In acea vreme, împărăţea peste greci Leon cel necredincios, fiul lui Constantin 
Copronim, care era amăgit cu eresul luptei contra sfintelor icoane. Acesta a trimis prin toată 
stăpînirea sa, ca să aleagă tineri plăcuți, harnici şi viteji pentru oaste. 


Ajungînd trimişii în părţile Bitiniei şi fiind în satul unde vieţuia loanichie, dacă l-au 
văzut că este tînăr, frumos, cu vîrsta desăvîrșit, cu trupul voinic şi îndemînatic la oaste, l-au luat 
cu dînşii și l-au înscris în rînduiala ostăşească. Dintr-acea vreme Ioanichie fiind ostaș, era 
înfricoşător vrăjmaşilor pentru bărbăţia lui şi iubit celor ce ostăşeau împreună cu dînsul, pentru 
blîndeţea şi smerenia lui; dar mai iubit era lui Dumnezeu, căci păzea cu dinadinsul poruncile 
Lui cele sfinte. 


Însă diavolul, pizmuind viaţa lui cea îmbunătăţită, l-a tras pe el în eresul luptei contra 
icoanelor, de care atunci toată Biserica lui Dumnezeu era tulburată prin împărați eretici. Căci 
se aruncau de prin bisericile lui Dumnezeu sfintele icoane iar cei ce se închinau erau izgoniți. 
Şi atît de mult a fost înșelat Ioanichie cu acel eres, încît nu voia nici să audă de sfintele icoane. 


lar Dumnezeu, Care voiește ca toți să se mîntuiască, l-a mîntuit şi pe el de acea 
înşelăciune în acest chip. A rînduit a fi trimis cu oştile spre Apus, de unde întorcîndu-se, trecea 
pe lîngă muntele Olimpului; şi după purtarea de grijă a lui Dumnezeu, a trecut pe lîngă un 
călugăr, care pustnicea în acel munte şi care era înainte văzător. Acela, auzind că Ioanichie 
trecea pe acolo cu oștile, şi prin Duhul lui Dumnezeu înștiinţîndu-se despre toate cele ce gîndea 
dînsul, a ieşit din chilia sa și, arătîndu-se lui, a zis: "O, fiule Ioanichie, dacă te numești creştin, 
pentru ce treci cu vederea icoana lui Hristos? Zadarnice sînt toate ostenelile faptelor tale celor 
bune, dacă nu ai credinţa cea dreaptă!" 


Acestea auzindu-le, Ioanichie se minună, căci l-a chemat pe nume acela care nu-l ştia 
pe el și a vădit credinţa lui, călugărul care niciodată nu-l văzuse. Deci a cunoscut că cel ce 
grăieşte către dînsul este plin de Duhul lui Dumnezeu şi, cu ochii mai înainte văzători, a ştiut 
tot despre dînsul. Pentru aceea a căzut la pămînt, închinîndu-se şi cerînd iertare, pentru că din 
neștiință a greșit; şi a făgăduit a se îndrepta şi a da cinstea şi închinăciunea ce se cuvin icoanei 
lui Hristos şi chipurilor tuturor sfinţilor. 


Din acea vreme fericitul Ioanichie a început cu osîrdie a cinsti sfintele icoane şi se căia 
că altădată, în neştiinţa sa, le trecuse cu vederea; și părîndu-i rău de aceasta, se pedepsea cu post 
şi cu tot felul de chinuri ale trupului. Căci, petrecînd lîngă uşile împărăteşti, se culca pe pămînt 
şi făcea rugăciune cu sîrguință și priveghere de toată noaptea şi niciodată nu mînca bucate pînă 
la săturare. Deși adeseori stătea la masa de obşte cu ostașii săi, însă atunci numai gusta din 
mîncare şi băutură, în acest fel de pocăință petrecînd el şase ani. 


În acea vreme s-au sculat bulgarii cu toată puterea lor şi au pornit război împotriva 
grecilor, robind Tracia. Deci a ieșit împotriva lor împăratul grecilor, cu toate oştile sale, între 
care era şi fericitul loanichie. lar cînd s-au apropiat amîndouă oștile şi făceau război, bulgarii 
erau aproape a birui pe greci. Atunci Ioanichie a arătat mare vitejie, ca odinioară David, care a 
biruit pe cel de alt neam; apoi, chiar în fața împăratului a apărat pe tovarășii săi de sabia 
potrivnicilor, nevoindu-se cu bărbăție împotriva vrăjmașilor săi şi tăindu-i ca pe nişte buruieni. 
Pe un oarecare boier din cei însemnați ai grecilor, care s-a luptat cu bulgarii şi a fost biruit de 
dînșii, căzînd în mîinile lor, Ioanichie l-a izbăvit; căci, pornindu-se asupra lor, pe unii i-a tăiat 
cu sabia, iar pe alții i-a izgonit şi pe cel robit l-a scăpat. 


Odată, văzînd el un bulgar înfricoşător ca Goliat, care păzea o cale strîmtă şi ucidea 
mulţi greci, s-a pornit asupra lui şi îndată i-a tăiat capul. Astfel era vitejia fericitului Ioanichie 
împotriva vrăjmaşilor celor văzuţi, lucru care mai înainte însemna lupta lui cea tare şi biruința 
care avea să o aibă contra vrăjmaşilor celor nevăzuți. 


Văzînd împăratul vitejia lui, l-a întrebat despre patria lui, despre neam şi despre nume 
şi a poruncit să-l scrie în cartea vitejilor, ca după săvîrşirea războiului să-l cinstească cu boierie 
mare şi cu multe daruri ca pe un ostaş viteaz. 


Sfirşindu-se războiul și întorcîndu-se împăratul întru ale sale, Ioanichie a văzut muntele 
Olimpului, mai sus pomenit, care este în dreapta Bitiniei. Aducîndu-şi aminte de călugărul 
acela, care ieşise la dînsul din pustie, şi-l mustrase pentru eresul luptării împotriva sfintelor 
icoane, şi-a pus în gînd să lase toate şi, sălășluindu-se în acel munte, să urmeze în liniște vieții 
călugărești şi să se închine lui Dumnezeu, lucru pe care degrabă l-a şi făcut. Căci, cînd a venit 
în cetatea împărătească şi avea să primească boierie cinstită şi daruri de la împărat pentru vitejia 
pe care o arătase în război, îndată le-a trecut cu vederea pe toate şi ca pe niște gunoaie le-a 
socotit. Apoi, după douăzeci şi patru de ani ai ostășirii sale împotriva trupului şi a sîngelui, 
părăsind oştirea, a mers la cei ce petreceau viaţă călugărească, vrînd a începe războiul împotriva 
duhurilor răutăţii celor de sub cer. 


Intîi a venit în mînăstirea Avgarov şi, fiind primit de părinţii cei ce petreceau acolo, şi- 
a descoperit gîndul său egumenului Grigorie, cum că voieşte a merge în pustie şi a vieţui singur 
în liniște. lar egumenul, lăudînd scopul, a zis: "Deşi cugeți cele bune, iubitule, eu te sfătuiesc 


să nu alegi deocamdată viaţa cea pustnicească şi depărtată de petrecerea împreună cu oamenii, 
pînă ce nu te vei deprinde mai întîi cu rînduiala şi obiceiul călugăresc. Deci mai întîi 
sălăşluieşte-te între oarecare călugări cu fapte bune şi iscusiţi şi vei afla de la dînșii vremea şi 
rînduiala rugăciunilor; apoi învaţă smerita cugetare, ascultarea şi blîndeţea şi după aceea te vei 
duce și în pustie. Păzește-te, fiule, ca nu cumva, fiind neînvăţat şi începînd viața aceasta, în loc 
să rănești pe vrăjmaşul, să fii tu rănit de dînsul, și în loc să-l biruiești, să fii biruit!" 


Un sfat folositor ca acesta ascultînd Ioanichie, a părăsit scopul său pînă la o vreme şi s- 
a sălășluit împreună cu bărbaţii insuflaţi de Dumnezeu ca să se obişnuiască cu viaţa lor cea 
plină de fapte bune. Deci în trei mînăstiri a luat aminte şi a învăţat rînduiala și viaţa 
călugărească. Mai întîi s-a dus la mînăstirea lui Avgarov, apoi s-a dus într-o altă mînăstire, care 
se numea Utotelos şi, neștiind carte, a început acolo a învăţa. Dar, văzînd că în mînăstirea aceea 
vin mulți oameni mireni şi le tulbură liniştea, a ieșit de acolo şi s-a dus în a treia mînăstire, care 
se numea Antidiu. Petrecînd în ea doi ani, a învăţat treizeci de psalmi ai lui David şi mult s-a 
folosit de călugării cei ce petreceau acolo. 


Iar după doi ani a dorit iarăși liniştea pustiei şi voia să se suie într-un munte care era 
aproape şi acolo, în singurătate sălăşluindu-se, să înceapă viaţa pustnicească. Dar şapte zile mai 
înainte le-a petrecut postind şi rugînd pe Dumnezeu cu sîrguință, ca să-i fie povăţuitor pe calea 
ce dorea. În a şaptea zi, acest nou Moise, a auzit un glas de sus, poruncindu-i să iasă la muntele 
acela. Şi a ieșit Ioanichie din mînăstirea Antidiului şi a mers departe, şi pe munte suindu-se, lua 
aminte într-o parte şi într-alta, unde să afle un loc de petrecere. Și iată, a văzut doi monahi 
vieţuitori în pustie, ale căror haine erau de păr şi se hrăneau din verdețurile ce creșteau în pustie. 
Către aceștia alergînd fericitul, li s-a închinat. Iar ei, stînd, au făcut rugăciune şi după aceasta 
au vorbit cu dînsul. Deci Ioanichie le-a mărturisit lor toate ale sale, le-a descoperit scopul său 
şi mult s-a folosit din sfintele lor cuvinte. 


Apoi, pustnicii aceia, i-au proorocit lui că după cincizeci de ani de pustnicie, către 
sfîrșitul vieții lui, va veni asupra lui o ispită de la nişte oameni zavistnici; dar au zis sfinţii, că 
se va întoarce durerea la capul lor, iar tu nici un rău nu vei pătimi. Aceasta s-a și împlinit şi 
despre care lucru vom spue mai pe urmă. Acestea proorocindu-le pustnicii lui Ioanichie, i-au 
dat o haină de păr, care pe limba acelei țări se numea leviton. Această haină îi era lui Ioanichie 
ca o pavăză nebiruită împotriva tuturor săgeților vrăjmaşilor, precum singur mai pe urmă a 
mărturisit. 


După vorba cea folositoare între ei, pustnicii s-au despărțit şi s-au dus în cea mai adîncă 
pustie, iar loanichie s-a dus la muntele ce se numea Trihalix şi acolo petrecea fără chilie, avînd 
numai cerul drept acoperămînt. Înştiinţîndu-se despre dînsul Grigorie cel mai sus pomenit, 
egumenul mînăstirii Avgarovului, i-a zidit lui în muntele acela o chilie mică, în care putea 
fericitul să se adăpostească de vifor, de ploi și de zăpadă; deci în acea chiliuţă petrecea Ioanichie 
închis. După aceasta au început mulți dintre frați a veni la dînsul, vrînd a-i vorbi și a se folosi 


de la el. Pentru aceea, supărîndu-se pentru că 1 se tulbura liniştea, a lăsat muntele acela şi s-a 
dus, căutîndu-şi alt loc de linişte. 


Mergînd pe lîngă satul ce se numea Elespont, a văzut aproape de dînsul un munte înalt 
şi foarte greu de umblat, fiind plin de pădure; și săpîndu-şi în pămînt o peşteră strîmtă şi adîncă, 
a început a viețui acolo fără a ieși din ea. lar hrană avea de la un păstor, care păştea caprele în 
acel munte; acesta aducea sfîntului cîte puţină pîine şi apă şi aceasta numai o dată pe lună, iar 
el primea de la dînsul binecuvîntare și rugăciune. Acolo a petrecut Sfîntul trei ani, ziua şi 
noaptea rugîndu-se și slăvind pe Dumnezeu, apoi cîntînd psalmii lui David, adăuga la fiecare 
stih cuvintele acestea: "Nădejdea mea este Tatăl, scăparea mea este Fiul şi acoperămîntul meu 
Sfîntul Duh". Aceste cuvinte ca pe o dulceaţă purtîndu-le pe limba sa, se veselea; cuvinte care 
mai pe urmă mulți deprinzîndu-le de la dînsul, totdeauna le aveau în gurile lor. 


După trei ani de la nevoinţa lui în acea peşteră strîmtă, a ieșit odată la o biserică ce nu 
era departe de acolo. Şi, din întîmplare, au venit la acea biserică nişte ostaşi, care odinioară 
ostăşiseră cu loanichie şi avuseseră cu dînsul prietenie. Dintre aceştia unul, văzîndu-l pe 
Ioanichie, l-a recunoscut şi, îmbrăţișîndu-l, plîngea de bucurie şi îi aducea aminte de viaţa lui 
de mai dinainte, de vitejia lui în războaie, de slava şi de cinstea pe care o avea de la împăratul. 
Apoi se minuna că a lăsat toate acelea și a vrut să trăiască în sărăcie. Dar întorcîndu-se ostașul 
acela către tovarășii săi, vrînd să le spună despre Ioanichie, acesta îndată a fugit de dînşii. Și, 
vrînd să se ascundă mai bine, s-a dus în munții Conturiului, în care erau mulțime de fiare şi de 
balauri. Acolo sălăşluindu-se Sfîntul şi fugind de slava omenească, a locuit cu fiarele și cu 
balaurii, cîntînd ca David: Jată m-am îndepărtat fugind, şi m-am sălășluit în pustie. Aşteptat- 
am pe Dumnezeu, Cel ce mă mintuieşte de puţinătatea sufletului și de vifor. 


Iar după multă vreme a voit a merge în Efes, la biserica Sfîntului loan, Cuvîntătorul de 
Dumnezeu, pentru închinare şi rugăciune. Deci, sculîndu-se, a plecat şi, trecînd pe lîngă un 
lăcaș de rugăciune la apusul soarelui, l-au întîmpinat un bărbat și o femeie, mergînd la acelaşi 
lăcaș ca să săvîrșească pomenirea părinţilor lor. Aceștia, văzîndu-l pe cale, s-au înfricoșat, că 
avea trupul îmbrăcat cu haine rupte, desculţ şi pe tot trupul acoperit cu păr. lar sfîntul, văzîndu- 
i pe ei tremurînd de frică, a zis cu blîndeţe către dînşii: "Nu vă temeţi, fiilor, ci spuneţi-mi unde 
duce calea aceasta!" Iar ei au zis că duce către rîul ce este înainte și care atunci era foarte mare, 
încît nimeni nu era cu putinţă a trece rîul acela fără luntre. Dar Sfîntul mergînd lîngă rîu, s-a 
odihnit puţin, apoi la miezul nopții, sculîndu-se, a mers pe apă - o, picioare sfinte! o, călătorie 
minunată! Și mergînd pe deasupra apei ca pe uscat, a trecut de cealaltă parte cu picioarele 
uscate. 


După ce a sosit în Efes şi s-a apropiat de biserica Sfîntului loan Teologul, i s-au deschis 
de la sine ușile bisericii și, intrînd înăuntru, s-a rugat dindestul, închinîndu-se şi sărutînd sfinta 
icoană a iubitului ucenic al lui Hristos. Apoi ieşind din biserică, îndată s-au închis uşile singure. 
Iar el iarăşi s-a întors la a sa petrecere în nevoință din munţii Conturiului. 


Deci, i s-a întîmplat a merge pe lîngă o mînăstire de femei, unde era o maică ce avea o 
fiică tînără, şi aceasta fiind cuprinsă de dorința lumească, voia să lase cinul său călugăresc şi pe 
maica sa, să se ducă în lume şi să se mărite cu un bărbat. lar maica sa o sfătuia cu plîngere şi o 
ruga ca să sufere războiul trupesc pentru dragostea lui Hristos, să-şi omoare trupul său, să nu- 
şi lase călugăria şi să nu se dea spre batjocură şi pierzare diavolului. Dar nu putea să o înduplece 
pe dînsa, căci ardea de văpaia patimii și voia să fugă din mînăstire. 


Despre toate acestea înştiințîndu-se Sfîntul Ioanichie, i s-a făcut milă de fecioara aceea 
ŞI, chemînd-o pe ea, a zis: "Pune, fiică, mîna ta pe grumajii mei!" Cînd a făcut aceasta fecioara, 
Sfîntul s-a rugat cu lacrimi către Dumnezeu ca să se izbăvească fecioara de acea patimă şi de 
ispita diavolului, iar greutatea războiului ei să fie pe grumajii lui şi toate patimile ei cele trupeşti 
să fie asupra lui, ceea ce a și fost. Căci a scăpat fecioara aceea de toate gîndurile cele necurate 
şi de poftele cele trupeşti; apoi a petrecut în mînăstirea sa, viețuind fără de patimi şi bineplăcînd 
lui Dumnezeu. 


Iar Sfîntul Ioanichie s-a dus în calea sa, la muntele Conturiului; dar mergînd pe cale a 
simțit în sine o dorință necurată şi s-au năpustit asupra lui ca un vifor cumplit gîndurile cele 
lumești şi s-au ridicat într-însul valurile necuratelor patimi, încît fierbea sîngele într-însul ca 
într-o căldare și toată ispita ce fusese la fecioara aceea a căzut asupra fericitului Ioanichie. Însă 
el răbda ostenindu-şi trupul cu mari nevoințe. Apoi, aflînd undeva un balaur înfricoşător 
încuibat în crăpăturile pămîntului, a cugetat să se dea pe sine balaurului spre mîncare, voind 
mai bine a muri decit să se învoiască cu gîndurile cele necurate şi să-şi prihănească trupul său 
cel curat. Deci s-a aruncat pe sine înaintea balaurului, ca să fie mîncat de el. Însă şarpele nici 
n-a voit a se atinge de dînsul ci, atunci cînd îl întărîta pe el Sfîntul Ioanichie, îndată a murit. 


Din acel ceas au pierit de la dînsul toate gîndurile necurate, s-a stins patima, a încetat 
pofta şi s-a întors pacea în trupul lui. Deci 1 s-a dat lui de la Dumnezeu stăpînire peste balaurii 
cei văzuți și peste cei nevăzuţi, ca să calce peste dînşii şi să sfărîme capetele lor. Odinioară, 
stînd el şi cîntînd psalmii lui David, a început a se clătina o stîncă ce era acolo. Uitîndu-se 
sfîntul, a văzut ieșind, din mijlocul peretelui, un balaur înfricoşător. Sfîntul punînd peste dînsul 
toiagul ce-l avea în mînă, îndată balaurul a murit. 


Altădată, în vreme de iarnă, sfîntul intrînd într-o peşteră adîncă, a aflat într-însa un 
balaur ai cărui ochi străluceau ca focul şi sfîntul nu știa că este acolo balaurul; ci părîndu-i că 
ochiul lui este cu adevărat foc, a adunat lemne şi le-a pus pe ochii şarpelui vrînd să se 
încălzească de frig; însă balaurul s-a sculat și a lepădat lemnele de pe ochii lui. Atunci a 
cunoscut sfîntul cum că este balaur, dar nu s-a temut ci, dîndu-se puţin într-o parte a peşterii, a 
petrecut împreună cu balaurul pînă ce a trecut iarna. 


După doisprezece ani petrecuţi în pustia aceea, a venit către dînsul un glas de sus, 
poruncindu-i să meargă în mînăstirea care se numește Erist și acolo să se îmbrace în rînduiala 
călugărească, căci încă nu era îmbrăcat în haine călugărești acest pustnic îmbunătăţit cu atîtea 
fapte bune. Deci, îndată a plecat la mînăstirea aceea, unde, ajungînd pe vremea secerişului, a 
spus dorința sa egumenului mînăstirii, care se numea Ştefan. Acesta, a doua zi, făcînd 
rugăciunile cele obişnuite, a îmbrăcat pe cuviosul Ioanichie în chipul călugăresc, deşi mai 
înainte de chipul acela era călugăr desăvîrşit şi pe mulți călugări îi întrecea cu faptele bune. 


Cuviosul, fiind îmbrăcat în haine călugărești, a început mai mult a se nevoi, adăugînd 
osteneli peste osteneli. Apoi s-a închis într-un loc ce se numea Critama; şi s-a ferecat cu un lanţ 
de fier lung de şase coți şi a petrecut în acea închisoare trei ani în legături, fiind singur de voie 
legat și mucenic al lui Hristos. lar după trei ani a dorit să se ducă în Helidon, să-l vadă pe 
Gheorghe cel mare între pustnici. Deci dezlegîndu-se din legături s-a dus; și cînd a ajuns la rîul 
Goram, a dat iarăşi peste un balaur care tulbura rîul şi oprea curgerea apei. Pe acel balaur l-a 
omorît cu rugăciunea şi cu semnul Crucii. Apoi, venind la marele Gheorghe, a petrecut lîngă 
dînsul alți trei ani şi a învăţat de la el toată Psaltirea; şi iarăși s-a dus la păstorul locaşului 
Antidiului, împreună cu ucenicul său Pahomie. 


Fiind în mînăstirea Avgarovului, s-a dus cu alți călugări ca să vadă o mînăstire ce era 
zidită de curînd, în muntele din apropiere. Și cînd s-a apropiat de munte, a venit din pustie un 
țap mare neobişnuit, pe care, văzîndu-l monahii care mergeau cu dînsul, cugetau între ei cum l- 
ar putea vîna, căci din pielea lui ar avea piei bune. lar cuviosul, înțelegînd cugetele lor, a 
poruncit unuia ce se chema Sava să meargă și să aducă ţapul acela la dînsul. Iar Sava a zis: "Dar 
de se va porni țapul pe fugă, cum îl voi ajunge?" lar Sfîntul a zis către dînsul: "Tu, frate, mergi 
numai şi fă ceea ce-ţi spun, căci el de bunăvoie va veni la tine şi-ţi va urma ţie". Dar întorcîndu- 
se către ceilalți călugări, i-a întrebat pe ei de este bună pielea ţapului ca să facă din ea foale. Iar 
ei au zis: "Foarte bună este; aceasta cugetam şi noi mai înainte de a spune tu". Și fiind adus 
țapul, cuviosul îl netezea cu mîna sa, iar pe frați îi învăţa să le fie milă de sufletele dobitoacelor 
ŞI să-şi potolească poftele. Apoi iarăşi a slobozit țapul la pășunea sa în pustie. 


Cuviosul avea și darul înainte vederii, căci a proorocit moartea împăratului Nichifor, 
care avea să fie degrabă, ceea ce s-a şi împlinit; căci, fiind rănit de bulgari, a murit în război. 
Asemenea a prevestit grabnicul sfîrşit al lui Stavrichie, fiul lui Nichifor, care începuse a 
împărăți după dînsul. 


Pe cînd petrecea Sfîntul în muntele Prusantiului, care este înalt ca și muntele Olimpului, 
era acolo un călugăr, anume Gurie, cu viață fățarnică, ce căuta slava omenească, fiind de toţi 
slăvit ca un mare nevoitor. Acela, văzîndu-se departe de Sfîntul Ioanichie, cel cu adevărat 
nevoitor și săvîrşitor de fapte bune, s-a pornit spre zavistie. Deci, vrînd să-l piardă pe el de pe 
pămînt, a gătit otravă de moarte şi, venind la dînsul cu vicleşug, ca Iuda, i-a dat otrava aceea în 
băutură. lar cuviosul, fiind fără de răutate, socotea că Gurie îi arată dragoste prietenească, căci 
nu ştia zavistia şi vicleşugul lui. 


Neştiind nimic, a băut otrava cea aducătoare de moarte şi îndată a căzut în boală 
cumplită şi se apropia de moarte. Dar Dumnezeu n-a lăsat pe plăcutul Său să se săvirşească fără 
vreme, de o moarte ca aceea, ci i-a trimis în ajutor pe Sfîntul Mucenic Eustatie. Acesta, arătîndu- 
se lui în vedenie, l-a tămăduit de boală și i-a dăruit sănătate ca mai înainte. Pentru aceasta, 
mulţumindu-i, Cuviosul Ioanichie a zidit acolo o biserică în numele Sfintului marelui mucenic 
Eustatie și a făcut o mînăstire lîngă dînsa. 


Într-o noapte a avut o vedenie, nu în somn, ci aievea, pe cînd stătea şi se ruga. Vedenia 
era aceasta: În partea muntelui dinspre răsărit, s-a arătat un izvor cu apă multă, iar împrejurul 
izvorului erau mulţime de oi care beau apa ce curgea din izvor; şi Sfîntul se minuna de acea 
vedenie, căci ştia că nu era acolo izvor, nici oi n-au umblat cîndva prin pustia aceea. lar a doua 
zi a mers la locul acela, dar n-a aflat nimic, nici oi, nici izvor, ci numai locul frumos şi bineplăcut 
pentru viețuire. Apoi s-a înștiințat de la cei de demult cum că într-acel loc a fost odinioară o 
biserică a Preasfintei Născătoare de Dumnezeu. Cuviosul a tîlcuit vedenia sa, zicînd: "Izvorul 
care avea multă apă, înseamnă darul Preasfintei Născătoare de Dumnezeu ce va fi în acel loc; 
iar oile, sînt poporul care se împărtășește din darul Preasfintei Născătoare de Dumnezeu". 


Deci a pus multă sîrguinţă ca să se zidească biserica, iarăși pe locul acela, în numele 
Preasfintei Născătoare de Dumnezeu, pe care a săvîrșit-o degrabă, căci a zidit o biserică 
frumoasă şi a așezat mînăstire lîngă ea. Apoi a adunat mulțime de fraţi, cu ajutorul lui 
Dumnezeu şi cu sporirea Binecuvîntatei Fecioare Maria, Născătoarea de Dumnezeu. lar cînd se 
zidea biserica, se ostenea şi Cuviosul Ioanichie, ducînd pietre şi ajutînd celor ce zideau. Odată, 
întinzîndu-şi mîna ca să ia o piatră de pe pămînt, a ieşit o viperă de sub piatră şi l-a apucat de 
mînă. lar el, ca odinioară Pavel, scuturînd vipera de pe mînă, n-a păţit nimic. 


În rugăciunile sale Cuviosul Ioanichie era cu sîrguință, încît nu numai cu duhul, ci şi cu 
trupul se înălța de la pămînt. Altă dată cuviosul mergînd singur la biserică să se roage, i-a urmat 
în taină ucenicul şi următorul vieţii lui celei sfinte, fericitul Eustatie şi ascunzîndu-se într-un 
colț al bisericii, lua aminte cu sîrguinţă la rugăciunea lui. Apoi l-a văzut ridicîndu-și mîinile și 
înălțîndu-se de la pămînt, stînd în văzduh şi rugîndu-se, lucru pe care văzîndu-l Eustatie, s-a 
înspăimîntat. lar după rugăciune iarăşi a coborit pe pămînt. Și simţindu-l pe Eustatie că este 
acolo, s-a scîrbit asupra lui și a zis: "Scris este: Nu va locui lîngă tine cel ce vicleneşte. lar tu ai 
îndrăznit a vedea cu vicleșug smerita mea rugăciune". Deci l-a certat pe el ca să nu spună 
nimănui despre aceea. 


Multe minuni făcea acest bărbat sfînt. Pe demoni îi scotea din oameni cu cuvîntul şi 
tămăduia tot felul de boli cu semnul Crucii şi cu rugăciunea şi de vătămările șerpilor pe mulţi a 
izbăvit. De aceea mulțime de popor alerga la dînsul: unii cerînd tămăduiri de boli, alții izbăvire 
de duhurile cele necurate, iar alții numai binecuvîntare și rugăciune, lucru care tulbura liniştea 
lui. Pentru aceea, supărîndu-se, s-a dus în muntele Trihalicului şi a trăit acolo, petrecînd fără 


acoperămînt. lar Eustatie din mînăstirea Avgarovului, avînd dragoste cu osîrdie către părintele 
său și dorind să se vadă cu dînsul, s-a dus acolo şi, căutîndu-l cu sîrguință, l-a aflat în acel 
munte. 


Apoi, după rugăciunea obișnuită, Eustatie a întrebat pe fericitul Ioanichie despre Leon 
Armeanul, care pe atunci împărăţea: "Oare mult va tulbura Biserica lui Dumnezeu cu eresul 
luptării contra sfintelor icoane?" Iar Sfîntul a prevestit grabnica lui pierzare, căci Mihail, care 
era poreclit Valvos sau Travlin, degrabă l-a ucis pe Leon Armeanul şi i-a luat împărăţia. 


Fericitul bărbat Ioanichie se obișnuise a umbla cu toiag la bătrînețe; şi umblînd el prin 
unele locuri strîmte printre munți, s-a întîmplat că 1-a căzut toiagul din mînă şi s-a pierdut şi nu 
era cu putinţă a-l afla, căci căzuse într-o prăpastie. Deci, mîhnindu-se Sfintul pentru pierderea 
toiagului, şi-a plecat genunchii făcînd Domnului obișnuitele rugăciuni. Iar toiagul purtîndu-se 
prin văzduh a venit cu nevăzută mînă și s-a așezat în mîinile sfîntului. 


Umblînd fericitul pe munte, a aflat o peşteră pustie, în care se încuibaseră demonii. 
Sfîntul, iubind peştera aceea, s-a sălășluit într-însa. lar diavolii, nerăbdînd venirea lui, s-au 
sculat asupră-i şi multe feluri de supărări îi făceau, vrînd să-l înfricoşeze şi să-l izgonească de 
acolo. Diavolii strigau asupra lui, scrîşneau din dinți, batjocoreau, îngrozeau, alergau asupra 
lui, năpădeau asupra feţei lui şi toată peştera părea că se clatină. lar Sfîntul, după cuvîntul lui 
Pavel, stătea în ziua cea cumplită înarmîndu-se cu zaua dreptăţii și cu pavăza credinţei şi întru 
nimic nu socotea toate năpădirile vrăjmaşilor. Demonii, precum odinioară n-au răbdat venirea 
lui Hristos, strigau: "Ai venit aici mai înainte de vreme să ne chinuieşti pe noi?” şi neputînd 
birui pe cel nebiruit, singuri fiind biruiţi, diavolii au fugit de la dînsul. 


În acea vreme, o fiică a unui boier mare, care ţinea credinţa dreaptă, zăcea pe pat 
slăbănoagă şi bolea cumplit. Fiind adusă la Sfîntul, el îndată a întîmpinat-o şi, făcîndu-i-se milă 
de ea pentru buna ei credinţă - căci, în mijlocul atîtor popoare luptătoare împotriva icoanelor, 
ea singură cinstea sfintele icoane -, a tămăduit-o de boală cu rugăciuni şi cu semnul sfintei 
Cruci, dîndu-i sănătate desăvîrşită. 


S-a întîmplat a fi acolo cel ce luase pe sora sfîntului în însoţire; acela era întunecat cu 
eresul luptei contra icoanelor. Pe acesta îl învăţa Sfîntul din destul ca să cunoască calea cea 
dreaptă a bunei credinţe şi să aibă sfintele icoane în cinstea ce li se cuvine. Dar după ce n-a 
sporit nimic cu cuvintele - căci acela era împietrit ca faraon -, fericitul, uitînd rudenia sa cea de 
aproape după trup, s-a rugat lui Dumnezeu ca să orbească ochii cei trupeşti ai celui luptător 
împotriva icoanei, de vreme ce nu avea ochi sufletești. Şi a fost aşa, căci a orbit cumnatul său 
după soră şi a luat pedeapsă vrednică pentru credinţa sa cea rătăcită. 


Acest mare părinte avea obiceiul de se pogora din munte întru întîmpinare, cînd auzea 
că vine cineva la dînsul. Aceasta o făcea ca cei ce vin să nu se ostenească pentru dînsul, pentru 
că suirea în acel munte era cu osteneală, iar nu cu înlesnire. Deci, odată, veneau la dînsul doi 
episcopi, al Calcedonului şi al Niceei, şi cu dînșii Petru şi Teodor Studitul, cu Iosif şi cu 
Clement. Pe aceștia, fericitul i-a întîmpinat, pogorîndu-se din munte și închinîndu-li-se lor cu 
dragoste, iar după rugăciunea cea obişnuită, a vorbit cu ei cuvinte folositoare. Fericitul a zis 
către unul dintr-înşii, cu numele Iosif: "Nu te tulbura, frate losife, ci te pregăteşte pentru ieșire!" 
Aceste cuvinte ale lui nu le-au înţeles atunci cei ce le-au auzit. Dar, trecînd optsprezece zile, 
Iosif s-a mutat din viaţă și atunci şi-au adus aminte de cuvîntul fericitului loanichie și au 
cunoscut că el a văzut cu ochii mai înainte văzători moartea lui losif și că despre ea i-a proorocit 
atunci, poruncindu-i să se pregătească de ieşire. 


În al cincilea an al împărăției lui Mihail, împlinindu-se paisprezece ani de la sfîrșitul 
împăratului Nichifor şi de cînd bulgarii, bătînd pe greci, au robit pe mulţi dintre dînşii, din 
boierii cei mari şi slăviţi şi din ostași și îi ţineau în legături şi în temniţă, atunci și-a adus aminte 
cuviosul de cei robiţi și s-a mîhnit pentru dînșii. Căci a auzit că sînt în mare strîmtoare şi nevoie 
ŞI că şed în temniţă rea şi întunecată, legaţi cu lanţuri şi că mai bine ar fi voit să moară decit să 
fie vii într-o asemenea nevoie. Deci, milostivindu-se spre dînşii, a lăsat pustia şi viaţa cea fără 
de gîlceavă şi s-a dus în pămîntul bulgarilor, vrînd să dezlege pe cei legați și să slobozească pe 
cei robiţi. 


Venind la cetatea unde erau grecii ţinuţi în legături, s-a apropiat de temniță nevăzut, căci 
străjerii cei ce străjuiau uşile temniţei nu-l puteau vedea pe el. Apoi a făcut semnul Crucii pe 
uşi și îndată s-a deschis temniţa în care intrînd, pe toți i-a dezlegat din legături cu semnul Crucii 
şi le-a poruncit să meargă după dînsul. Deci au ieşit toți cei legați din temniţă, fiind straja acolo 
şi neştiind nimic de ceea ce se făcuse. lar Sfîntul, precum Hristos a scos din iad sufletele 
drepţilor, aşa şi el, slobozind pe greci din legături şi din temniţă, 1-a îndreptat toată noaptea, ca 
alt Moise, în strălucire de lumină pînă la hotarele stăpînirii greceşti. 


Mergînd pe cale cu dînşii, îi învăţa să nu fie ca părinții lor, neam îndărătnic şi amăgitor, 
ci să nădăjduiască spre Dumnezeu și să nu uite facerile de bine şi minunile Lui. Iar cînd s-a 
despărțit de dînşii, au căzut toți la picioarele lui, rugîndu-l să le spună numele său şi ziceau: 
"Spune-ne cine ești tu, o! omule al lui Dumnezeu?" Cuviosul n-a ascuns numele său, dar a 
poruncit să dea lui Dumnezeu mulțumire; şi astfel s-a întors iarăşi întru a sa liniştită petrecere. 


Odinioară, cuviosul a șezut într-o corabie și a plutit spre biserica Sfîntului Teofan, care 
era în Sigrian, ca să se închine. Întorcîndu-se de acolo, a stat la ostrovul Fas, unde, auzind 
vieţuitorii ostrovului aceluia, călugări și mireni, despre venirea lui Ioanichie la dînşii, au alergat 
toți la dînsul și, căzîndu-i înainte, îl rugau pe fericitul să-i miluiască pe dînşii şi să izgonească 
şerpii din insula lor; căci se înmulțiseră atunci șerpii fără de număr în insula aceea şi foarte mult 
îi vătămau pe oameni şi dobitoace. Iar Sfîntul, ascultîndu-i pe dînşii, ca niște săgeți a slobozit 


asupra şerpilor rugăciunile sale cele cu sîrguință către Dumnezeu şi, îndată, adunîndu-se toţi 
şerpii din insula aceea, s-au aruncat în adîncul mării. De atunci nu mai erau şerpi în insula aceea. 


Cuviosul s-a dus de acolo în alt loc liniştit și mergea împreună cu dînsul şi Daniil, 
egumenul mînăstirii, care era în insula Fas. Acesta avea un frate călugăr, anume Eftimie, al 
cărui sfîrșit ce avea să fie degrabă, Sfîntul mai înainte i l-a spus, zicînd: "Frate Eftimie, grăbește- 
te, că degrabă vei călători către călătoria cea de sus!" Acestea zicîndu-le lui Eftimie, a intrat 
într-o peşteră mică vrînd să se odihnească şi a aflat acolo un diavol viețuind, care era mai 
cumplit decît cel dintii. 


Deci, Ioanichie cu Daniil s-au sălăşluit într-acea peşteră. lar diavolul, nerăbdînd venirea 
lor, li s-a arătat negru cu chipul și înfricoșător, iuţindu-se şi năvălind asupra lor, ca să-i 
izgonească din peșteră. Însă ei, nădăjduind spre Domnul, petreceau fără temere. Dar ucigașul 
de oameni, năpădind asupra lor, i-a legat picioarele lui Daniil, iar pe Ioanichie I-a rănit în coastă 
cu o durere aşa de grea, încît a rămas fără glas şapte zile. Apoi, singur vicleanul, a fugit din 
peşteră, neputînd să petreacă la un loc cu plăcuţii lui Dumnezeu. 


După aceasta, Cuviosul Ioanichie iarăşi s-a întors în muntele Trihalicului vestind 
moartea unui monah, Isichie, care petrecea cu nebăgare de seamă și a izgonit omizile de prin 
grădini cu rugăciunea şi cu semnul Sfintei Cruci. 


Odată, a venit pentru rugăciune o stareță împreună cu fiica sa; și aceea era egumenă a 
mînăstirii Cluviului. lar el, luînd toiagul ce era în mîna maicii, l-a dat în mîna fucei sale şi, 
tulburîndu-se maica, a zis: "Părinte, mie mi se cuvine toiagul ca să-mi sprijine trupul meu 
neputincios de bătrîneţe". Dar el, nerăspunzînd nimic, a arătat cu lucrul ceea ce era să fie; căci 
după puţină vreme stareța aceea a murit şi a fost aleasă fiica sa egumenă, în locul ei. După 
aceasta, iarăși s-a dus fericitul împreună cu ucenicul său Eustatie în alt munte, mai prăpăstios 
şi mai anevoie de suit, care se numea al Corbului, unde a petrecut cîtăva vreme. S-a suit apoi în 
munții miînăstirii Antidiului și acolo, zidindu-şi o chilie strîmtă, vieţuia după voia lui 
Dumnezeu. 


EI a făcut multe minuni: pe bolnavi a tămăduit, limbile celor gîngavi le-a îndreptat, pe 
cei iuți şi mînioşi i-a schimbat în blîndeţe, pe eretici i-a întors din rătăcire şi a prevăzut multora 
mai înainte sfîrşitul, căci era plin de darul Sfîntului Duh, care viețuia într-însul. 


Acest cuvios astfel îşi petrecea viaţa, încît nu toţi oamenii puteau să-l vadă. Că mulți, 
dorind să-l vadă, au venit la dînsul în chilie însă nu l-au văzut. lar aceia ducîndu-se, smeritul 


părinte grăia către ucenicul său: "Frate Eustatie, cu rugăciunile tale am fost nevăzut de cei care 
au venit”. 


Odinioară, zidindu-se în muntele acela biserica Sfîntului loan Botezătorul, a cărui formă 
de zidire a fost dată de Cuviosul Ioanichie, au venit nişte frați de departe, vrînd să vadă faţa cea 
cu sfîntă cuviință a cinstitului și de Dumnezeu plăcutul bărbat. Aceştia, venind, ședeau lîngă 
biserica ce se zidea, aşteptînd acolo venirea cuviosului părinte, pe care doreau să-l vadă. Și a 
venit Cuviosul Ioanichie vrînd să vadă de se zideşte biserica după forma cea dată de dînsul. El 
a stat înaintea fraţilor care veniseră la dînsul, luînd seama la zidire, dar aceia nu puteau să-l 
vadă. 


După ce a stat destulă vreme în mijlocul lor, s-a dus la chilia sa, nearătîndu-se pe sine 
celor care veniseră şi așteptau cu osîrdie sosirea lui. lar unul din călugării cei ce viețuiau aproape 
de el, cu numele Ioan, înțelegînd lucrul ce se făcuse, a zis către dînsul: "Părinte, nu se cădea ca 
fraţii care s-au ostenit pentru tine atîta cale, să se întoarcă mîhniţi, fără să te vadă. Cu adevărat 
jalnic lucru este acesta şi atinge inima". lar Sfîntul, lăudînd osteneala şi osîrdia fraţilor acelora, 
a început a se ruga pentru dînşii. Apoi, după rugăciune, întorcîndu-se către loan, a zis: "Frate, 
noi nu avem voia noastră, ci cele ce Dumnezeu voiește pentru noi, acestea le şi face; dacă 
Dumnezeu ar fi binevoit să mă vadă fraţii care veniseră, apoi chiar de m-aş fi ascuns de dînşii, 
ei tot m-ar fi văzut; dar eu, multă vreme am stat înaintea ochilor lor neascuns, însă ei nu m-au 
văzut, căci așa a voit Dumnezeu". 


Altădată, venind niște fraţi la cuviosul şi șezînd înaintea chiliei lui, vorbind între ei, iată 
că li s-a arătat o ursoaică mare și înfricoşătoare ieşind din lunca ce era acolo aproape și venea 
spre dînșii. Ei, văzînd-o, s-au temut foarte tare. Dar Sfîntul a zis către ei: "Domnul nostru a dat 
robilor Săi putere să calce peste leu şi peste balaur, care sînt cele mai înfricoşătoare, iar voi vă 
temeţi de o ursoaică?" Deci a poruncit să-i arunce o bucată de pîine; iar ea, luînd pîinea, s-a dus 
în pustie. Şi atît era de duhovnicesc acest cuvios părinte şi ochii săi sufletești îi erau atît de 
luminați, încît duhurile cele cerești şi sufletele drepţilor putea să le vadă. Odată, stînd el la 
rugăciune, a văzut sufletul Părintelui Petru purtat de îngeri cu slavă la cer, strălucind împrejur 
cu negrăită lumină; şi a spus aceasta ucenicilor săi, pentru folosul lor. 


În acea vreme împărăţea peste greci Teofil, luptătorul contra sfintelor icoane. Acela a 
trimis doi bărbaţi cinstiți la Cuviosul Ioanichie, ca să-l întrebe dacă se cade a cinsti chipul lui 
Hristos. Ajungînd trimiși, Sfîntul şi-a deschis gura sa, cea de Dumnezeu insuflată şi cînd a 
început a grăi din înțelepciunea cea dată lui de sus. Bărbaţii aceia s-au rușinat, neputînd a se 
împotrivi, nici a răspunde vreun cuvînt împotriva cuvintelor lui. Grăia printr-însul Dumnezeu, 
Care a zis ucenicilor Săi în Evanghelie: Nu vă îngrijiţi mai înainte ce veţi grăi, că Eu vă voi da 
vouă gură şi înțelepciune. 


Apoi, arătînd clar cum se cade a da cinstea cuvenită sfintelor icoane, i-a povăţuit pe ei 
la buna credință şi trimişii, lepădîndu-se de eresul luptei contra icoanelor, s-au închinat chipului 
lui Hristos. 


Odată Eustatie, egumenul mînăstirii Avgarovului, a întrebat pe Cuviosul Ioanichie: 
"Părinte, pînă cînd vor fi sfintele icoane călcate şi cînd se vor da înapoi Bisericii de către 
prigonitorii care răpesc turma lui Hristos ca fiarele cele sălbatice?" EI a răspuns: "Așteaptă 
puţin, frate, şi vei vedea puterea lui Dumnezeu, căci va lua ocîrmuirea Bisericii un oarecare 
Metodie. Acela o va îndrepta cu dumnezeiescul Duh, va stîrpi eresurile și va întări Biserica cu 
dogme sfinte, va aduce liniște şi unire; iar pe cei ce se împotrivesc, îi va smeri dreapta Celui 
Preaînalt". 


Această proorocie a Cuviosului Ioanichie degrabă s-a împlinit căci, trecînd puţină 
vreme, a murit Teofil, împăratul luptător contra sfintelor icoane. După dînsul, a venit fiul său 
Mihail, cu maica sa, Teodora, iar Metodie a fost ales patriarh. Acesta a adus sfintele icoane în 
biserici, a întărit dreapta credință și toată tulburarea a schimbat-o în liniște. Însă după puţină 
vreme, iarăși a ridicat diavolul pe cei necredincioşi, care tulburau şi clătinau Biserica lui 
Hristos. Iar fericitul Metodie oștindu-se cu sabia cea duhovnicească a cuvîntului lui Dumnezeu 
împotriva lor, avea ajutor pe Cuviosul Ioanichie. Căci acesta, uneori prin cuvînt, alteori prin 
scrisorile sale, apăra buna credință şi pe cei depărtaţi de Biserică îi întorcea. 


De multe ori patriarhul Metodie, slăbind în discuția cu ereticii, cuviosul îl întărea și-l 
sprijinea prin scrisorile sale. Odată, citindu-se scrisorile lui Ioanichie la sinod, ereticii au început 
a batjocori şi a huli pe fericitul. Înţelegînd aceasta cuviosul, cu duhul lui Dumnezeu, a stat 
degrabă în mijlocul sinodului şi a început a grăi în auzul tuturor, astfel de cuvinte pentru 
Dumnezeu şi pentru cele dumnezeieşti, încît toți se mirau de înțelepciunea şi cuvintele lui. Și 
n-au fost în deşert cuvintele lui, căci precum a făcut odată Petru, propovăduind adunării din 
Ierusalim, aşa şi în această adunare făcînd Ioanichie prin cîntare de Dumnezeu, încît cei ce 
auzeau se mîngîiau cu inima, şi cu dragoste primeau cuvîntul lui și se întorceau la buna credință. 
Astfel de sîrguință avea cuviosul pentru pacea Bisericii şi pentru mîntuirea sufletelor. Apoi 
degrabă, cu sîrguința şi cu rugăciunile lui, s-a stîrpit eresul şi s-a adus pacea Bisericii; iar 
diavolul care o tulbura a fugit cu ruşine, căci temîndu-se de Ioanichie şi de rugăciunile lui, se 
topea ca ceara de fața focului. 


Odată se făcea în mînăstirea cuviosului înnoirea bisericii pe care el o zidise şi, adunîndu- 
se soborul fraţilor, şi Sfîntul nefiind cu dînșii, s-a arătat deodată o ceată de diavoli ieşind dintr- 
un deal și toţi se temeau foarte, fiind nedumeriți. Dar Sfîntul Ioanichie, deşi nu era acolo cu 
dînșii, a văzut mai înainte cu duhul ceea ce se întîmplase. Făcînd îndată rugăciune şi ridicîndu- 
şi mîinile, a slobozit cuvintele rugăciunii sale către Dumnezeu şi, ca nişte săgeți asupra taberei 
celei diavoleşti, de departe lovindu-i, i-a pus pe fugă. Fraţii, văzîndu-i pe draci fugind, ca 
izgoniți de moarte, au lepădat frica şi au săvîrşit cu bucurie praznicul înnoirii bisericii. 


În acea vreme se luptau ismailitenii (arabii) cu grecii și, biruind ismailitenii, pe mulţi au 
robit, ţinîndu-i în legături. Un boier oarecare din cei slăviţi, avînd un tînăr, rudenie de-a sa, în 
robie la păgîni, a rugat pe Cuviosul Ioanichie să-l scoată din robie, precum a izbăvit odată pe 
grecii robiţi de bulgari. Cuviosul, fiind milos, s-a dus în pămîntul ismailitenesc şi, ajungînd în 
temniță, a eliberat nu numai pe tînărul acela, ci și pe toţi cei care erau legați împreună cu dînsul, 
neștiind nimic straja despre aceasta; căci uşile singure de la sine se deschideau sfîntului și 
legăturile se dezlegau. Iar cînd erau pe cale, mergînd pe pămîntul grecesc, au năvălit asupra lor 
o mulțime de cîini cumpliţi, iar Sfîntul i-a lovit pe ei cu orbirea şi au trecut printre ei fără 
vătămare. 


În acel munte în care pustnicea cuviosul se afla, nu departe, un călugăr cu numele 
Epifanie, vestit în credinţă. Pe acela l-a ridicat diavolul spre zavistie şi s-a sculat cu vrajbă 
asupra fericitului Ioanichie, pizmuindu-l pentru slava cea bună cu care îl preamărea Dumnezeu, 
Care a zis: Pe cei ce Mă preamăresc, îi voi preamări. Deci, din zavistie, Epifanie a cugetat să 
piardă pe Cuviosul loanichie cel nevinovat şi curat cu inima. Astfel a dat foc muntelui, ca prin 
foc să-l piardă pe Ioanichie împreună cu chilia sa, căci muntele acela era foarte stufos și ardea 
precum cuptorul. Dar Dumnezeu, Cel ce a izbăvit de foc pe tineri în Babilon, Acela l-a păzit 
nears şi pe plăcutul Său, pe fericitul Ioanichie. 


Văzînd fericitul răutatea vrăjmaşului său, nu s-a mîniat asupra lui, nici s-a scîrbit; ci, 
vrînd cu bunătate să biruiască răutatea, şi cu blîndeţea să risipească vrajba s-a dus cu smerenie 
la Epifanie, întrebîndu-l de pricina mîniei şi cerîndu-i iertare. lar acela, din mînie, a lovit pe 
Sfîntul în pîntece cu toiagul, care avea în vîrf un fier ascuțit, vrînd să-l străpungă. Dar Domnul, 
Cel ce nu lasă toiagul păcătoşilor peste soarta drepţilor, a păzit pe Sfîntul loanichie nevătămat 
de acea lovire. Aceasta a fost ispita fericitului, pe care i-au proorocit-o cei doi pustnici mai sus 
pomeniţi, care îi spuseseră lui: "La sfîrșitul vieţii tale va veni asupra ta o ispită din zavistie, dar 
durerea se va întoarce asupra capului vrăjmașului, iar tu nici un rău nu vei pătimi”. 


Ajungînd la adînci bătrîneţi, Cuviosul Ioanichie şi, slăbindu-i-se trupul de multe 
nevoinţe şi osteneli, s-a dus în mînăstirea Antidiului și acolo, făcînd o chiliuţă mică, s-a închis 
într-însa. Dacă se întîmpla cîteodată să iasă din chilie şi să umble prin mijlocul drumului, se 
făcea nevăzut de către cei ce voiau să-l vadă. 


În al cincilea an al împărăției lui Mihail, cel dintre sfinţi Părintele Metodie patriarhul, 
văzînd mai înainte apropiata mergere a lui Ioanichie către Domnul, a venit la dînsul cu clerul 
său, cerînd rugăciunea şi binecuvîntarea cea de pe urmă. lar Cuviosul Ioanichie, vorbind destul 
cu Sfîntul Metodie şi învăţînd dreapta mărire a credinţei pe cei ce veniseră cu dînsul, a proorocit 
lui Metodie că şi acesta, după moartea lui, fără de zăbavă va trece din viața aceasta vremelnică 
la cea veşnică. După aceea făcînd rugăciune și sărutîndu-se unul cu altul cu sărutarea cea de pe 


urmă, s-au despărțit; patriarhul s-a întors la ale sale, iar cuviosul părinte a rămas în chilia sa, 
rugîndu-se şi pregătindu-se pentru sfîrşitul său. 


A treia zi după plecarea patriarhului, Cuviosul şi de Dumnezeu purtătorul, Părintele 
nostru loanichie a trecut către Domnul, în ziua a patra a lunii noiembrie, avînd nouăzeci și patru 
de ani de la naştere. Iar în a opta lună după mutarea lui, sfinţitul patriarh Metodie s-a mutat 
către Domnul, în a paisprezecea zi a lunii iunie; şi s-a împlinit proorocia Cuviosului Ioanichie, 
care a spus patriarhului că fără de zăbavă şi el va trece după dînsul din viața aceasta vremelnică 
la cea veşnică. 


Pe cînd murea Cuviosul Părintele nostru Ioanichie, părinții cei ce viețuiau în muntele 
Olimpului au văzut un stîlp de foc înălțîndu-se spre cer, căruia îi mergeau înainte îngerii, 
deschizîndu-i uşile raiului şi ridicîndu-l spre fericirea cea de acolo. Din aceasta s-a cunoscut 
cum că Cuviosul Ioanichie, săvîrşindu-şi alergarea nevoinţei sale, trecea la odihna cerească. 
Dar nu numai în viaţă, ci şi după mutarea sa, cuviosul a făcut multe minuni. Căci mulţi 
neputincioşi, atingîndu-se de sfintele lui moaşte, au dobîndit sănătate; mulţi s-au izbăvit de 
duhurile cele viclene, slăbănogii de pe paturi s-au sculat şi cei ce erau ţinuţi de orice fel de 
neputinţă, dacă s-ar fi atins numai de racla lui, îndată se făceau sănătoşi. 


Aşa a preamărit Dumnezeu pe plăcutul său cu multe minuni şi în viaţă şi după moarte, 
cu ale cărui sfinte rugăciuni Domnul să ne arate şi nouă mila Sa şi să ne tămăduiască de bolile 
noastre cele sufleteşti şi trupești, pentru slava sfîntului Său nume. Amin. 


10. PĂTIMIREA SFINȚILOR MUCENICI NICANDRU, EPISCOPUL 
MIRELOR, ȘI A LUI ERMEU PREOTUL 


(4 NOIEMBRIE) 

Aceşti sfinți au fost luminaţi cu credinţa şi puşi la lucrarea cea sfințită de către Sfîntul 
Apostol Tit. Deci, întorcînd pe mulți elini de la rătăcire şi aducîndu-i la Hristos, au fost prinşi 
de păgîni şi aduşi înaintea lui Livanie comitul, spre întrebare, silindu-i să se lepede de Hristos. 
Iar dacă a văzut că nu poate, a poruncit să-i lege de nişte cai iuți şi, fugărind caii, să-i tîrască pe 
robii lui Hristos. 


Deci, fiind tîrîţi îndelungă vreme, s-a înroşit pămîntul cu sîngele lor, căci li se răniseră 
trupurile, lovindu-se pe pămînt de pietre şi de lemne; şi erau gata să moară, dacă Domnul nu i- 
ar fi întărit pe ei în niște chinuri ca acestea. 


După aceasta, fiind abia vii, i-au aruncat în temniţă şi-i chinuiau acolo cu foamea şi cu 
setea. lar Domnul îi hrănea cu pîine cerească şi le tămăduia rănile. Apoi, după cîtăva vreme, 
iarăşi au fost scoşi la întrebare şi, nesupunîndu-se poruncii chinuitorului, au fost spînzurați pe 
lemn, strujiți cu unghii de fier şi arşi cu făclii. 


După aceea fiind aruncaţi într-un cuptor cu foc, au rămas nevătămaţi, căci îngerul 
Domnului, venind la dînşii, a răcorit cuptorul şi pe dînșii i-a păzit de foc. 


Auzind aceasta, ighemonul a poruncit să li se înfigă cuie de fier în cap, în inimă şi în 
pîntece; şi făcîndu-li-se aceasta, le-a săpat o groapă. Şi, încă răsuflînd, i-au tîrît acolo, apoi i-au 
acoperit cu ţărînă. Deci cu aspră şi silnică moarte săvîrşindu-se, acum viețuiesc în dulce şi 
veselitoare viață împreună cu Domnul, a Cărui slavă este în veci. Amin. 


11. VIAŢA ŞI PĂTIMIREA SFÎNTULUI CUVIOSULUI MUCENIC 
GALACTION ŞI A CUVIOASEI EPISTIMIA 


(5 NOIEMBRIE) 


În cetatea Emesiei, din Fenicia, era un om de neam bun, slăvit şi bogat, cu numele 
Clitofon, care avea femeie pe Levchipia, fiică a lui Memnont ighemonul, şi care era stearpă. De 
aceea era foarte mîhnită de vreme ce bărbatul său o ocăra, iar uneori răbda de la dînsul ocări şi 
bătăi, pentru că n-avea copii. Amîndoi erau necredincioși, ţinîndu-se de credinţa cea elinească, 
fiind foarte sîrguitori către templul Artemidei. 


În acea vreme stăpînea cetatea un oarecare Secund, de neam sirian, care era nemilostiv 
şi foarte cumplit cu cei care credeau în Domnul nostru lisus Hristos, pentru care, aflînd multe 
feluri de unelte de moarte, le-a pus în mijlocul cetăţii spre înfricoşarea creştinilor. De aceea 
mulți din cei credincioşi, temîndu-se de chinurile cele crude, se ascundeau; iar alţii, cu 
îndrăzneală mărturisind pe Hristos, singuri se predau în mîinile chinuitorilor şi mureau pentru 
numele Domnului. 


Acolo era un călugăr cu numele Onufrie. Acela, ca să nu fie cunoscut cum că este creştin, 
şi-a acoperit chipul călugăresc cu niște haine zdrențăroase şi, umblînd din loc în loc şi din casă 


în casă, ca un sărac, cerea cîte o bucăţică de pîine. lar pe unde putea, învăţa sfînta credință şi 
întorcea sufletele omeneşti către Dumnezeu. 


Aşa umblînd, a venit şi la casa lui Clitofon şi, stînd la poartă, a început a cere pîine. lar 
Levchipia, femeia lui Clitofon, văzîndu-l îmbrăcat în haine zdrențăroase şi cerînd pîine, a trimis 
o slujnică să închidă poarta înaintea lui, fiindcă atunci era mînioasă, căci o bătuse bărbatul în 
acea zi pentru nerodirea sa. lar călugărul a mai așteptat puţin, după cum este obiceiul săracilor; 
şi stînd la poartă cerea. Apoi, după puţin timp milostivindu-se, Levchipia a poruncit să vină 
bătrînul acela în ogradă şi l-a dus în casa sa dîndu-i cele de trebuință. 


Bătrînul, luînd milostenie, a văzut pe Levchipia suspinînd din inimă şi a zis către dînsa: 
"Ce întristare ai, doamna mea, de oftezi aşa, din toată inima?" lar ea a zis către dînsul: "Sînt 
fără de fii, bătrîne; pentru aceea sînt necăjită şi prigonită de bărbatul meu. Mult aur am împărțit 
la doctori şi vrăjitori, ca să-mi ajute şi să-mi dezlege nerodirea mea, dar nu am avut nici un 
folos de la dînşii, ci în mai mare mîhnire sînt". Iar batrînul a întrebat-o: "Cărui Dumnezeu 
slujești?" Iar ea i-a răspuns: "Slujesc zeiței celei mari, Artemida”. 


Bătrînul a zis: "Pentru aceea eşti stearpă, pentru că nu nădăjduieşti spre Dumnezeu, Care 
poate să dea rod pîntecelui tău". Apoi ea l-a întrebat: "Spre care Dumnezeu voi nădăjdui ca să- 
mi dea acel dar și să pot fi maică de fii?" Iar bătrînul i-a răspuns: "Nădăjduieşte spre adevăratul 
Dumnezeu, lisus Hristos, şi crede în EI şi în Părintele Lui Cel fără de început şi în Sfîntul Cel 
de o fiinţă și de viaţă făcătorul Duh". Dar ea a zis: "Despre acel Dumnezeu îmi spui, pe care Îl 
cinstesc galileenii?" EI a zis: "Despre Acela îți vorbesc, căci El a făcut cerul, a întemeiat 
pămîntul, a zidit pe om şi toată suflarea”. 


Levchipia a zis: "Mă tem, omule, de boierul Secund, ca nu cumva să fie înştiințat şi să 
mă omoare, precum a ucis şi pe mulți alții; căci pe toţi cei ce cred într-acel Dumnezeu, de care 
îmi povesteşti tu, îi omoară cu nemilostivire". lar bătrînul a zis: "Dacă te temi de stăpînitor, 
apoi, în taină crezînd, poți să slujești Sfintei Treimi. Și eu, temîndu-mă de îngrozirile 
chinuitorului, în taină slujesc Dumnezeului meu şi nădăjduiesc că mă voi mîntui cu darul Lui. 
Că iată, precum mă vezi, sînt creștin, monah şi preot. Dar mi-am schimbat portul ca să nu fiu 
cunoscut. Deci, sînt socotit de toţi ca unul dintre mirenii cei săraci, dar de fapt sînt monah și 
rob al lui Hristos; aşa și tu poţi să-i slujești lui Hristos în taină, şi nu te vei păgubi de mîntuirea 

Ea a zis: "Părinte, dacă voi primi eu credinţa aceasta, iar bărbatul meu va petrece în 
necredință, apoi nu va fi credința mea deşartă și fără de nădejde pentru bărbatul meu cel 
necredincios?" Răspuns-a bătrînul: "Primeşte numai tu pecetea lui Hristos, Care este Sfîntul 
Botez, şi crede fără îndoială în Dumnezeul cel adevărat și, dacă vei petrece bine în credință, 


apoi te vei mîntui şi tu, şi bărbatul tău. Căci zic scripturile noastre că se sfințește bărbatul cel 
necredincios prin femeia credincioasă. 


Cu aceste cuvinte întărind sfîntul bătrîn pe femeie, ea a zis către dînsul: "Părinte, poţi 
să-mi dai Sfîntul Botez?" Iar el a răspuns: "Numai apă să fie, căci chiar acum este vremea!" lar 
ea, poruncind slugilor sale să nu spună nimănui, le-a zis să umple o cadă cu apă, şi aşa fericitul 
Onufrie a botezat pe Levchipia în numele Tatălui şi al Fiului şi al Sfîntului Duh, şi a învăţat-o 
tainele creştinătăţii şi toate poruncile. Iar cînd a vrut să plece bătrînul, l-a rugat cea nou botezată 
să n-o uite, ci adeseori să o cerceteze şi să o înveţe buna credinţă şi rugăciunea. 


Ducîndu-se bătrînul de la dînsa, ea s-a prefăcut a fi bolnavă, pentru ca să nu se atingă 
de dînsa bărbatul ei opt zile. Şi cu astfel de socoteală a păzit curat darul Preasfîntului Duh cel 
luat prin Sfîntul Botez. lar după împlinirea celor opt zile, a văzut în vedenie pe Domnul nostru 
lisus Hristos pironit pe Cruce şi i se păru cum că ea cade la picioarele Lui și că aude din 
preacurata Lui gură nişte cuvinte mîngiietoare, făgăduindu-i că îi va dezlega nerodirea şi-i va 
da un fiu care va fi următor patimilor Lui, şi părtaş împărăției Lui. 


După vedenia aceea, Levchipia s-a umplut de mare mîngîiere duhovnicească şi de 
dragoste către Dumnezeu; iar de atunci nu s-a mai dus de la dînsa pomenirea patimilor 
Domnului, ci totdeauna cu mintea sa, lua aminte spre Hristos Cel răstignit și i se părea că-L 
vede stînd înaintea ei. Apoi degrabă a zămislit în pîntece, de care lucru fiind înștiințat bărbatul 
ei, s-a bucurat foarte şi a zis către dînsa: "Acum cunosc că bine ai plăcut zeilor, căci ţi-a dat rod 
pîntecelui. Deci să mergem şi să le ducem lor jertfă!" Iar ea, oftînd, a zis bărbatului său: "Nu 
acei zei, către care tu mă chemi, mi-au dat darul acesta, ci alt Dumnezeu, Care mi s-a arătat în 
vis mai înainte de zămislire şi pe Care L-am văzut, avînd palmele Sale pironite pe Cruce; Acela 
mi-a făcut mie acest dar. Și dacă voiești, domnul meu, apoi Aceluia să-i aducem jertfă de 
laudă!" 


EI i-a zis: "Acel Dumnezeu pe Care tu L-ai văzut este Dumnezeul galileenilor, despre 
Care am auzit de la mulţi că a fost răstignit pe lemn şi face minuni mari”. Deci, a zis către dînsul 
femeia: "Pentru ce să nu credem Aceluia, dacă EI este tare, puternic şi milostiv către noi? Căci 
a împlinit dorinţa inimii noastre şi a dezlegat nerodirea mea". Bărbatul a răspuns: "Au n-ai auzit 
de mînia voievodului care, fără de milă, chinuieşte şi omoară pe cei ce cred în Cel răstignit?" 
Iar femeia a zis: "Dar noi în taină vom crede într-Însul şi vom sluji Lui, dacă nu va fi cu putință 
pe faţă; şi aşa vom îndrepta bine viața noastră”. 


Soţul Levchipiei a zis: "Este cineva să ne înveţe pe noi credinţa aceea și să ne 
povăţuiască în ce chip să slujim acelui Dumnezeu bun, Care ţi S-a arătat în vis şi de la Care ai 
primit darul de zămislire?" Ea, văzînd pe bărbatul său plecîndu-se spre buna credință, 1-a spus 
toate cele ce i s-au întîmplat şi cum că este creștină și că credinţa a învăţat-o în taină de la un 


călugăr. Iar bărbatul, auzind acestea, s-a bucurat atît de mult, încît dorea şi el Botezul. Iar cînd 
a venit fericitul Onufrie în casa lor, ca să cerceteze pe cea nou botezată, ea 1 l-a arătat pe bărbatul 
său. Astfel, şi Clitofon a fost botezat de acel sfînt bătrîn. Şi viețuiau aceşti de curînd luminaţi 
în toată buna credinţă şi curăţenie, slujind Domnului în ascuns. 


Cînd a venit vremea, femeia a născut un băiat și, chemînd pe bătrînul cel mai sus 
pomenit, părintele şi învățătorul său duhovnicesc, a botezat pruncul punîndu-i numele 
Galaction. Iar sfîntul bătrîn a proorocit pentru dînsul, zicînd: "Acest prunc va urî viața aceasta 
pămîntească şi o va dori pe cea cerească". 


Făcîndu-se pruncul mare, părinții l-au dat la învățătura cărţii şi, cu ajutorul lui 
Dumnezeu, a învăţat degrabă facerea de stihuri, s-a deprins cu frumoasa vorbire retoricească, a 
cunoscut înțelepciunea cea filosofică și a învăţat bine astronomia. 


Cînd avea douăzeci și patru de ani, iar fericita maica lui murind, tatăl său a voit să-l 
căsătorească. Şi aflind o fecioară foarte frumoasă, cu numele Epistimia, a logodit-o cu 
Galaction, fiul său. Dar fiind amînată nunta o vreme, fericitul Galaction se ducea adeseori 
pentru cercetarea logodnicei sale, însă nu-i da ei obişnuita închinăciune, de vreme ce nu era 
botezată. Pentru aceasta s-a mîhnit Epistimia. 


Tatăl ei, văzînd-o astfel şi înțelegînd pricina, a zis către Galaction: "Pentru ce tinere, nu 
dai obişnuita închinăciune fiicei noastre și logodnicei tale sau, dacă nu o iubeşti pentru ce te-ai 
logodit cu dînsa?" lar Galaction, nerăspunzîndu-i, s-a dus la fecioară şi i-a zis: "Fecioară 
Epistimia, oare ştii pentru ce nu-ți dau închinăciune?" Iar ea a zis: "Nu ştiu, domnul meu, şi mă 
mîhnesc foarte mult de aceasta". Iar Galaction a zis: "De vreme ce nu eşti creştină, ci ai credință 
necurată, de aceea nu voiesc a mă împărtăşi cu tine, ca să nu mîhnesc Duhul lui Dumnezeu. 
Însă de voieşti să ai dragostea mea, leapădă-te de idoli şi crede adevăratului Dumnezeu, în Care 
eu cred şi primește Sfîntul Botez. Numai atunci îţi voi da sărutare şi te voi iubi ca pe mine 
însumi. Apoi te voi numi soţia mea și în nedespărțită dragoste vom petrece pînă la sfîrşit”. 


Epistimia a zis: "Ce-mi vei porunci, domnul meu, aceea voi face; cred Dumnezeului tău, 
şi voiesc să mă botez". Iar el a zis: "Bine, fecioară înțeleaptă, de acum cu adevărat încep a te 
iubi. Dar de vreme ce nu este cine să te boteze - căci, din cauza cumplitei prigoniri a creștinilor, 
unii preoți şi clerici au fost omoriţi, iar alţii au fugit prin pustie -, pentru aceea este nevoie ca 
eu singur să te botez. Deci, ia îmbrăcăminte albă şi ieși către rîul Chifos prefăcîndu-te că vrei 
să mergi să te speli, apoi voi ieşi şi eu din casa mea, ca şi cînd aș vrea să mă duc la cîmp, şi 
aflîndu-te acolo, te voi boteza”. 


Deci, a făcut aşa. A ieşit Epistimia spre rîu şi s-a dus şi Galaction acolo, apoi a botezat 
pe logodnica sa în rîul Chifos, în numele Tatălui şi al Fiului şi al Sfîntului Duh. După aceea, 
învăţînd-o a se ruga lui Dumnezeu, s-au despărțit, neştiind nimeni taina aceasta. Într-acea vreme 
fericitul Galaction a mai întors către sfinta credință şi pe unul din robii socrului său şi l-a botezat 
şi pe el, precum şi pe logodnica sa; iar numele robului aceluia era Eutolmie, care mai pe urmă 
s-a făcut monah și a scris viața acestuia. 


Epistimia, după botez, şedea în casa sa, îndeletnicindu-se cu gîndirea la Dumnezeu și cu 
rugăciuni pe care le făcea în ascuns, tăinuindu-și credinţa înaintea tatălui său. După opt zile, 
venind la dînsa Galaction, i-a zis: "Voiesc a-ţi spune un lucru minunat, domnul meu. De cînd 
am luat Sfîntul Botez, văd în vis nişte palate foarte frumoase în care cîntă trei cete: o ceată de 
monahi, alta de fecioare frumoase şi o a treia de oameni cu bună cuviință, avînd aripi de foc. 
Din pricina acelei minunate vedenii și acelei dulci cîntări, se veseleşte mult inima mea”. 


Galaction, explicînd vedenia, a început a-i spune aşa: "Monahii sînt oamenii care şi-au 
lăsat bogăţiile lor, femeile și prietenii şi au urmat lui Hristos în sărăcie, în curăţie şi în răbdare, 
umblînd pe calea cea strîmtă şi grea; fecioarele cele frumoase sînt acelea care şi-au lăsat 
logodnicii și pe părinţii lor, cum şi toată dulceaţa lumii acesteia, înfrumusețarea hainelor, averile 
şi toată deşertăciunea, şi au urmat lui Hristos. lar bărbaţii cei cu aripi sînt îngerii lui Dumnezeu 
cu care bucurîndu-se împreună, dănțuiesc în ceruri şi slăvesc cu cîntări pe Dumnezeu". 


Atunci Epistimia a zis: "O, de ne-ar da şi nouă Dumnezeu a dănţui cu acele cete!" Iar 
Galaction a zis: "Dacă vom păzi fecioria noastră fără prihană şi dacă ne vom lepăda de lume, 
precum şi aceia, atunci ne va învrednici și pe noi Bunul Dumnezeu de partea celor ce I-au plăcut 
Lui". Epistimia a zis: "Dacă voieşti, stăpînul meu, eu sînt gata a-mi păzi fecioria, dar nu voiesc 
a mă despărți de tine; căci, dacă ne vom despărţi, atunci cum vom putea să ne bucurăm unul cu 
altul totdeauna?" Iar Galaction i-a zis: "Dă-mi cuvîntul în ceasul acesta că îți vei păzi fecioria 
şi vei merge cu mine la viaţa monahicească, şi eu nu mă voi despărți de tine nici în veacul 
acesta, nici în cel ce va să fie”. Iar ea a făgăduit, zicînd: "Precum cred în Domnul nostru lisus 
Hristos, aşa îţi făgăduiesc a face toate cele poruncite de tine și a-ţi urma, oriunde vei merge”. 


Atunci Galaction a zis: "Să mulțumim Dumnezeului nostru că a căutat asupra noastră 
cu milostivire şi a plecat urechea Sa către noi. EI să întărească și să păzească învoiala noastră 
pînă la sfîrşit!" Apoi a zis către Sfinta Epistimia: "lată, eu mă duc în casa mea și mă voi găti de 
cale, asemenea fă şi tu; apoi împarte săracilor cele ce ai și voi împărți şi eu toate cele ce am. lar 
a treia zi vom ieşi împreună din casele noastre şi vom merge unde ne va povăţui Dumnezeu; şi 
ia împreună cu tine şi pe robul Eutolmie, căci este om bun și va fi monah". Astfel, sfătuindu-se 
Galaction cu Epistimia, s-au despărțit şi au împărțit săracilor, în taină, toate cele ce aveau, 
pregătindu-se de cale; apoi au ieşit din casele lor noaptea şi au mers împreună, luînd cu ei şi pe 
robul Eutolmie. 


Mergînd ei zece zile, au ajuns la muntele ce se numea Puplion, în care era o miînăstire 
ce avea zece călugări. Mai departe, era altă minăstire mică, de fecioare, avînd patru pustnice 
îmbătrînite, între care mai bătrînă era o diaconiţă cinstită şi cu viaţă sfîntă. Intrînd Galaction cu 
Epistimia și cu Eutolmie în mînăstirea de bărbaţi şi plecîndu-se egumenului, i-au spus gîndul 
lor, cum că voiesc să fie călugări. lar egumenul, văzînd într-înşii chemarea lui Dumnezeu, i-a 
primit şi i-a tuns în sfîntul chip călugăresc. Deci, pe fecioara Epistimia a trimis-o la mînăstirea 
de fecioare, la cele patru pustnice sfinte, iar pe Galaction cu Eutolmie i-a lăsat în mînăstirea sa 
şi le-a poruncit să facă toate ascultările mînăstirii, după obiceiul călugăresc. 


Acolo petrecea Cuviosul Galaction, supunîndu-se egumenului și fraţilor, slujind lui 
Dumnezeu cu toată osîrdia. lar nevoinţele și ostenelile lui cine le poate spune, că niciodată n-a 
fost văzut stînd, ci ori lucra ceva pentru trebuința mînăstirii, ori se ruga. Iar postul lui era fără 
măsură, că uneori toată săptămîna nu gusta nimic. Şi atît de mult şi-a păzit curăţenia sa, încît în 
toată vremea pustniciei sale s-a ferit cu dinadinsul să vadă faţă femeiască. Apoi de multe ori îi 
grăia vreunul dintre fraţi: "Frate Galactioane, să mergi cu noi ca să vezi pe sfinta diaconiță care 
petrece de nouăzeci de ani în chipul călugăresc, de vreme ce este spre folos tuturor celor ce 
ascultă cuvintele ei pentru mîntuirea sufletului, căci este pricepută și vestită cu cuvîntul şi cu 
viața. Apoi să vezi şi pe sora ta, Epistimia!" Iar el nu voia, grăind: "Destul îmi este a mă folosi 
de la voi, părinţilor sfinţi, iar pe sora mea nu voiesc a o vedea, pînă cînd va veni vremea şi îmi 
va porunci Domnul a mă vedea cu dînsa”. 


Deci şi sora lui, fericita Epistimia, vieţuia în mînăstirea sa lîngă sfînta diaconiță, ca 
îngerul lui Dumnezeu, în aşa nevoinţe și osteneli, încît n-a rămas mai prejos cu viaţa sa decît 
fratele său Galaction, ci în toate s-a asemănat lui. Și erau amîndoi ca două făclii înaintea lui 
Dumnezeu, arzînd cu dragoste către Dînsul, spre a căror viață îmbunătățită privind cei ce 
petreceau împreună cu dînşii în viața monahală, se foloseau și preamăreau pe Părintele Cel 
ceresc. 


În vremea aceea, încă nu încetase prigoana asupra creştinilor şi toţi erau siliți să 
jertfească idolilor, iar cei ce nu voiau să aducă jertfă erau căutaţi pentru a fi chinuiţi. În acea 
vreme înştiinţîndu-se unii din păgînii închinători la idoli despre monahii care pustniceau în acel 
munte, l-au vestit pe stăpînitor despre dînșii. Şi îndată a trimis ighemonul pe ostașii săi ca să 
prindă pe toţi monahii şi să-i aducă la dînsul pentru judecată. 


Dar mai înainte de năvălirea acelor ostaşi asupra mînăstirii, Sfînta Epistimia a avut 
noaptea acest vis. | se părea că stă în niște palate împărăteşti împreună cu logodnicul şi cu fratele 
său cel duhovnicesc, cu fericitul Galaction, şi un împărat prea luminat îi încununa pe dînşii cu 
cununi. Deșteptîndu-se din somn, s-a minunat de ceea ce văzuse şi făcîndu-se ziuă a trimis la 
egumen, rugîndu-l să vină la dînsa căci are a-i spune un cuvînt duhovnicesc - căci era obicei a 
nu veni călugărițele în mînăstirea de bărbaţi. Numai egumenul, care era părinte duhovnicesc la 
amîndouă mînăstirile, mergea la aceste pustnice, rînduindu-le cele cuvenite pentru viața lor şi 


ascultîndu-le mărturisirea. Apoi, săvîrșind dumnezeiasca Liturghie, le împărtăşea cu 
dumnezeieștile Taine, şi iarăşi se întorcea în mînăstirea sa. 


Egumenul, primind scrisoarea de la Epistimia, a mers la mînăstirea sfintelor pustnice şi 
ea i-a spus vedenia pe care o avusese în noaptea trecută. Atunci egumenul a zis: "Palatele sînt 
împărăția cerurilor, împăratul este lisus Hristos, Domnul şi Dumnezeul nostru, iar cununile 
înseamnă răsplătirea durerilor şi a ostenelilor pe care tu, fiica mea, precum și fratele tău cel 
duhovnicesc, Galaction, le veţi primi în curînd. Însă mai întîi aveţi mult a pătimi și a muri cu 
mucenicească moarte. Te rog, fiica mea, să nu te temi, nici să te înfricoşezi de chinurile cele 
cumplite, nici să slăbeşti în dureri. Să știi că pentru pătimirile acestea vremelnice te aşteaptă 
bunătățile cele negrăite și veşnice, pe care împreună cu fratele tău le vei primi din dreapta 
dătătorului de nevoinţă”. Iar ea, lăcrimînd, a zis: "Fie voia Domnului! Precum voiește EI, să 
rînduiască pentru noi, după a Sa bunătate!" 


Întorcîndu-se egumenul la chilia sa, îndată au năpădit ostaşii cei trimişi de ighemon 
asupra mînăstirii de bărbaţi și toți călugării, văzînd năvălirea lor, au fugit, numai singur 
Cuviosul Galaction a rămas. Pe acesta, aflîndu-l în chilie citind dumnezeiasca Scriptură, l-au 
prins, iar pe nici un altul dintre frați n-au putut să mai prindă, căci toți, fugind prin pustiu şi prin 
munți, s-au ascuns bine. Asemenea și sfintele pustnice, împreună cu fericita Epistimia, fugind 
de prin chiliile lor s-au ascuns, şi toţi au scăpat nevătămaţi, numai singur Galaction, vrednicul 
de laudă, a fost prins şi ca pe o oaie spre junghiere l-au dus înaintea ighemonului spre judecată 
ŞI chinuire. 


Cuvioasa Epistimia, ascunzîndu-se în munți împreună cu celelalte fecioare, a auzit că 
iubitul ei logodnic şi frate este prins de păgîni şi dus la chinuri, singură văzînd aceasta din 
înălțimea muntelui. Deci a căzut plîngînd la picioarele sfintei diaconiţe, zicînd: "Rogu-te pe 
tine, doamna mea, eliberează-mă să mă duc în urma domnului meu Galaction; căci iată, aud că 
l-au prins ostașii și-l duc la lemnul de tortură şi nu vreau a mă despărți de dînsul, căci mă doare 
inima şi doresc a muri împreună cu dînsul pentru Hristos, Domnul nostru!" 


Diaconiţa a zis: "Fiica mea, Epistimia, nu te duce după dînsul, nu te da în mîinile 
păgînilor, ca să nu cazi în cursa vrăjmașului, căci ești tînără și mă tem pentru tine ca nu cumva 
înfricoşîndu-te de chinuri să te lepezi de Hristos şi să-ți pierzi fecioria ta. Apoi nu vor mai 
însemna nimic toate nevoinţele tale cele călugărești, și te vei păgubi de mîntuirea ta”. 


Sfînta Epistimia a zis: "Nu pot să rămîn vie fără domnul meu Galaction, căci printr-însul 
am cunoscut pe Hristos, Dumnezeul meu Cel adevărat şi iubitor de oameni; el cu mîinile lui m- 
a spălat de necurăţia mea în apa Botezului; el m-a povăţuit să iau calea mîntuirii și m-a îmbrăcat 
în chipul călugăresc şi m-a adus între voi; rugăciunile lui mi-au ajutat în toate trebuinţele mele; 
el îmi este logodnic, frate, învățător, părinte după Dumnezeu şi păzitor al fecioriei mele, şi nu 


mă pot despărţi de dînsul nici în veacul acesta, nici în cel ce va veni; ci mă voi duce şi voi muri 
împreună cu dînsul. Dacă îşi va pune sufletul său pentru adevăratul Dumnezeu, îmi voi pune şi 
cu, ca să se verse şi sîngele meu împreună cu sîngele lui pentru Ziditorul tuturor, şi mă voi duce 
împreună cu dînsul să stau înaintea scaunului Împăratului slavei, pe Care L-am văzut în vis și 
Care ne-a încununat. Deci slobozeşte-mă, stăpîna mea, slobozeşte-mă şi te roagă pentru mine!" 


Cuvioasa diaconiță, văzînd lacrimile ei și dragostea către Dumnezeu şi către logodnicul 
său, a zis: "Să fii binecuvîntată de Domnul, fiica mea, şi binecuvîntată să fie calea pe care 
săvîrşeşti alergarea pătimirii tale, ca și întîia muceniță Tecla! Mergi dar în calea cea fericită şi 
mîna Domnului să fie cu tine, întărindu-te!" Și astfel, fericita Epistimia, sărutînd pe maica sa 
cea duhovnicească, pe sfînta diaconiță, și pe toate surorile, a alergat degrabă în urma iubitului 
său frate. 


Ajungînd pe ostaşi și văzînd pe Sfîntul Galaction ce era dus legat, a strigat în urma lui: 
"Jubitul meu domn și frate, învățătorul şi povăţuitorul mîntuirii mele, prin care eu am cunoscut 
pe Hristos, adevăratul Dumnezeu, așteaptă-mă şi nu mă lăsa pe mine, săraca ta soră şi roabă; 
ia-mă împreună cu tine la chinuri, căci tu m-ai scos din înșelăciunea idolească şi din toată 
deșertăciunea lumii acesteia. Du-mă la cununa cea mucenicească, tu care m-ai dus la nevoințele 
cele călugărești. Adu-ţi aminte de făgăduinţa ta, care mi-ai dat-o, că nu mă vei lăsa pe mine nici 
în veacul acesta, nici în cel ce va veni!" Iar ostaşii, întorcîndu-se, au luat-o şi pe dînsa. 


Văzînd Cuviosul Galaction pe fericita Epistimia, s-a bucurat de nevoinţa ei cea cu 
osîrdie, spre pătimirea pentru Hristos Dumnezeu. Apoi a lăcrimat de bucurie şi mulțumea lui 
Dumnezeu în inima sa că a dat asemenea îndrăzneală surorii sale şi a aprins inima ei cu văpaia 
dumnezeieștii iubiri. Deci se ruga din inimă pentru dînsa să o întărească pînă la sfîrşit în 
nevoinţa cea mucenicească, adică să nu se înfricoşeze de chinurile cele cumplite. Şi legînd-o 
ostaşii împreună cu Galaction, cu care de mult era legată prin legătura dragostei celei 
duhovniceşti, îi duceau pe ei la ighemon. Mergînd ei pe cale, Sfîntul Galaction învăţa pe sora 
sa Epistimia, zicînd: "Vezi, sora mea, să nu te amăgeșşti cu oarecare înşelăciuni ale lumii acesteia 
viclene, nici să te temi de chinurile cele multe, căci răbdînd puţin aici, vom fi încununaţi veşnic 
de Domnul nostru în cămara cea cerească!" 


Sfînta Epistimia a zis: "În urma ta voi merge, domnul meu, şi ceea ce te voi vedea pe 
tine făcînd, aceea voi face și eu, şi cred că Domnul nostru lisus Hristos nu ne va lăsa pe noi, ci 
te va întări și pe tine, și îmi va ajuta şi mie neputincioasei, ca să sufăr chinurile pentru Dînsul 
deopotrivă cu tine, să pătimesc şi să mor; apoi să mă satur şi eu deopotrivă, cînd ni se va arăta 
slava Lui". Astfel vorbind între ei, au ajuns la curtea ighemonului, și a ieșit o slugă în 
întîmpinarea ostaşilor, zicînd: "Ighemonul poruncește să fie păziți creştinii aceștia pînă 
dimineaţă". Deci sfinții au fost ţinuţi de ostaşi în legături toată noaptea. 


Iar dimineaţă a venit păgînul la judecată; şi au fost aduşi înaintea lui Cuviosul Galaction 
şi fericita Epistimia. Apoi, privind la dînșii, a zis: "Cine sînteți voi, negrilor?" Sfîntul Galaction 
a răspuns: "Sîntem creștini și călugări". Ighemonul a zis: "Cine este Hristos?" Sfîntul a zis: 
"Hristos este Dumnezeul adevărat, Care a făcut cerul și pămîntul şi toate cele de pe ele”. 
Ighemonul a zis: "Dacă Hristos al vostru le-a făcut pe toate, apoi zeii noștri ce sînt şi ce au 
făcut?" Sfîntul a răspuns: "Zeii voştri sînt pietre şi lemne, lucru stricăcios, şi nu ei au făcut pe 
cineva, ci ei singuri sînt făcuți de mîini omeneşti, iar voi vă închinaţi la lucruri făcute de miîini 
omeneşti şi cinstiți nişte zei pe care voi i-aţi lucrat din diferite feluri de materiale”. 


Atunci ighemonul a zis cu mînie către cei ce stăteau înainte: "Dezbrăcaţi pe hulitorul 
acesta şi-l băteţi cu vine de bou!" Deci, bătînd pe Sfîntul Galaction, Sfînta Epistimia plîngea şi 
ocăra pe ighemon, zicînd: "O! chinuitorule nemilostiv, nu te ruşinezi a chinui pe nevinovatul 
rob al lui Dumnezeu şi a răni cu bătăi trupul lui cel slăbit de post?" Iar chinuitorul a zis: 
"Dezbrăcaţi-o şi pe aceasta și o bateţi mai tare!" Şi cînd slugile cele fără de rușine o dezbrăcau 
pe dînsa de hainele cele călugărești și o dezgoleau pînă la cămașa cea de păr, sfînta a zis către 
ighemon: "Blestemat să fii, chinuitorule fără de ruşine, căci goliciunea mea nimeni n-a văzut-o 
din copilăria mea, iar tu porunceşti să mă aducă goală înaintea întregului popor! Să orbească 
dar ochii voştri cei necuraţi, ca să nu vedeţi goliciunea fecioriei mele!" Și îndată, cu cuvîntul 
sfintei, ighemonul a orbit, precum şi toţi cei ce erau cu dînsul, încît căuta fiecare cu mîinile sale 
zidurile şi povăţuitori, dar nu era între dînșii nici unul care să vadă lumina. 


Atunci, temîndu-se, toți au strigat: "Mîntuieşte-ne pe noi, roaba lui Hristos, de 
întunericul acesta, și vom crede în Dumnezeul tău!" Iar sfînta s-a rugat lui Dumnezeu şi iarăși 
au văzut toţi şi au crezut cincizeci și trei de suflete. Însă tiranul, deși vedea cu ochii cei trupeşti, 
cu cei sufletești era orbit; căci, îndemnîndu-l pe el diavolul, nu a socotit minunea aceea a fi a 
lui Hristos Domnul, ci a deşerţilor săi idoli, zicînd: "În mintea noastră am pierdut credinţa în 
marii noştri zei şi de aceea, mîniindu-se asupra noastră, ne-au certat puţin, ca să ne înțelepțim 
Şi să nu îndrăznim a cugeta asupra lor ceva rău; iar pe aceștia, ca adevăraţi defăimători, să nu-i 
cruțăm, ci să răzbunăm ocara zeilor noştri”. 


Deci a poruncit slugilor ca, ascuţind niște trestii, să le bage sub unghiile mîinilor şi ale 
picioarelor. Aceasta făcîndu-se, sfinții răbdau cu bărbăţie și strigau: "Noi slujim lui Hristos, 
adevăratului Dumnezeu, iar de zeii cei deşerți ne lepădăm". După aceasta, ighemonul a poruncit 
să le taie mîinile; iar ei strigau: "Binecuvîntat este Domnul Dumnezeul nostru, Cel ce învaţă 
mîinile noastre spre război şi degetele noastre spre oştire; mila noastră și scăparea noastră, 
apărătorul şi izbăvitorul nostru, Care degrabă ne-a izbăvit din mîinile vrăjmaşilor noștri”. Apoi 
a poruncit să le taie şi picioarele. 


Făcîndu-se aceasta, sfinții strigau: "Scoală, Doamne, ajută-ne nouă și ne izbăvește 
pentru numele Tău. Ştii, Stăpîne, că, cu dragostea Ta fiind răniţi, Ți-am urmat Ţie şi am călătorit 
pe calea cea anevoioasă; deci acum scoate-ne pe noi la odihnă, ca să stea picioarele noastre în 
curțile 'Tale cereşti, unde stau înaintea Ta toţi cei ce Ţie Ţi-au plăcut". Şi iarăşi au strigat, zicînd: 


"Blestemaţi să fie zeii păgînilor şi toţi cei ce slujesc lor”. Iar chinuitorul a zis: "Încă nu încetează 
aceştia a ne huli zeii? Tăiaţi-le şi limbile, ca să nu mai hulească". Deci le-au tăiat limbile şi 
sfinții mărturisitori ai lui Hristos au tăcut cu gurile, dar cu inimile nu încetau, strigînd către 
Dumnezeu. Atunci a poruncit chinuitorul să le taie capetele. Apoi ducîndu-i pe amîndoi afară 
din curtea boierească, i-au tăiat şi le-au lăsat trupurile neîngropate. 


Iar călugărul Eutolmie, cel pomenit mai sus, care fusese rob socrului lui Galaction şi 
care pustnicise cu el, acela, cînd au fost prinşi Sfîntul Galaction şi Sfinta Epistimia, i-a urmat 
de departe schimbîndu-şi hainele călugăreşti ca să nu fie cunoscut. Deci, văzînd patimile şi 
sfîrşitul lor, a luat pe ascuns sfintele şi cinstitele moaște ale stăpînului și ale stăpînei sale şi, 
plîngînd mult lîngă dînsele, le-a îngropat cu cinste. Apoi a scris viaţa cea plină de fapte bune și 
pătimirea lor, spre folosul celor ce vor citi şi celor ce vor asculta şi spre slava lui Dumnezeu 
Celui slăvit în Sfînta Treime, a Tatălui şi a Fiului și a Sfîntului Duh, în veci. Amin. 


12. VIAŢA CELUI ÎNTRE SFINŢI PĂRINTELUI NOSTRU PAVEL 
MĂRTURISITORUL 


(6 NOIEMBRIE) 


(Wili/a 


Cînd Constantie, fiul marelui Constantin, ţinea sceptrul împărăției grecești, arienii au 
ridicat prigoană asupra celor binecredincioşi, avînd ajutor pe împăratul, care era amăgit de 
acelaşi eres al lor. În acea vreme Biserica lui Hristos era în mare tulburare și necaz, avînd puţini 
stîlpi care o întăreau. Căci Sfintul Atanasie al Alexandriei, apărătorul cel mai mare al 
Ortodoxiei, era izgonit din scaunul său, iar Sfîntul Alexandru, Patriarhul Constantinopolului, 
îşi schimbase viaţa aceasta vremelnică pe cea veşnică. 


Cînd era să moară fericitul Alexandru, oile cele cuvîntătoare au înconjurat patul 
păstorului şi-l întrebau: "Părinte, cui ne lași pe noi, fiii tăi? Cine ne va fi nouă păstor în locul 
tău, care să meargă pe urma ta şi să îndrepteze bine Biserica lui Hristos?" 


Atunci patriarhul Alexandru a pus înaintea lor doi bărbaţi: pe fericitul Pavel, de neam 
din Tesalonic, care era preot, şi pe Macedonie, diaconul. Apoi a zis către dînşii: "Dacă voiți să 


aveți păstor învăţat, strălucind cu faptele cele bune, alegeţi pe Pavel; iar dacă voiți numai cu 
chip frumos şi cinstit cu înfrumusețările din afară, să alegeți pe Macedonie”. Acestea zicînd 
către oile sale pururea pomenitul patriarh Alexandru, s-a dus către Domnul. 


Apoi făcîndu-se adunare și sfat pe care din cei doi să-i ridice la scaunul patriarhiei - 
Pavel sau Macedonie -, era neînțelegere în adunare, adică între cei drepteredincioși şi între 
arieni, care erau mulți acolo. Drepteredincioşii voiau pe fericitul Pavel, iar arienii mai mult pe 
Macedonie. Însă a biruit partea celor drepteredincioși şi a fost ales ca patriarh Sfintul Pavel, în 
Biserica Sfintei Irina. 


Deci, suindu-se pe scaun, a început a paşte bine turma cea încredinţată lui. lar împăratul 
Constantie nu era atunci în Constantinopol, ci în Antiohia, și se făcuse alegerea fără dînsul; de 
aceea nu voia pe fericitul Pavel. Iar cînd s-a întors împăratul din Antiohia la Constantinopol, a 
început a se mînia asupra sfîntului patriarh, că se suise fără voia lui pe scaunul arhieresc. Apoi, 
fund îndemnat de arieni, a adunat un sobor nedrept şi a depus din scaunul patriarhal pe Sfîntul 
Pavel, care era nevinovat și curat cu inima, iar Bisericii lui Hristos de mare folos. Căci și cu 
înțelepciunea şi cu viața, acest fericit părinte era lumina lumii și strălucea în Biserică ca o stea 
de dimineaţă în mijlocul norilor. 


După detronarea lui, împăratul a pus patriarh pe Evsevie din Nicomidia și iarăşi s-a dus 
în Antiohia. Dar Evsevie fiind eretic, a început a tulbura Biserica cu învăţăturile sale cele 
nedrepte şi a o întuneca cu eresul. Deci se sîrguia cu toată puterea să șteargă din mărturisirea 
de credință cuvîntul omousion, adică de o ființă, ca să nu se citească cuvintele acestea: născut 
iar nu făcut, Cel de o fiinţă cu Tatăl. Căci răucredinciosul nu mărturisea pe Hristos, Fiul lui 
Dumnezeu, a fi deopotrivă cu Dumnezeu Părintele. 


Fericitul Pavel, după detronarea sa, s-a dus la Roma, căci atunci Biserica Romei era în 
bună credință şi papa ţinea credinţa cea dreaptă. Deci, mergînd Sfintul Pavel la Roma, a aflat 
acolo pe marele Atanasie și pe alţi episcopi, care erau izgoniți de Evsevie și a rămas împreună 
cu dînşii. Dar Evsevie, voind ca nici Roma să nu dea pace lui Atanasie şi lui Pavel, a scris papei 
Iuliu al Romei; iar acesta, luînd scrisoarea de la Evsevie, a cunoscut în ea mincinoasa clevetire 
a slujitorilor celor nevinovați ai lui Dumnezeu. Apoi a sfătuit pe Atanasie, pe Pavel şi pe ceilalți 
episcopi, să se ducă la scaunele lor. După aceea a scris către episcopii Răsăritului să-i primească 
cu dragoste şi să nu-i împiedice a-şi lua scaunele. 


Episcopii, plecînd din Roma, au mers fiecare la Biserica sa şi au trimis celor ce-i 
scoseseră pe dînșii, scrisorile pe care le aduseseră de la papa. lar aceia primindu-le, iarăși se 
nevoiau să acopere dreptatea cu minciuna și au gîndit să adune sobor în Antiohia; iar lui Papa 
Iuliu se sîrguiau a-i răspunde prin scrisoare. Însă Evsevie n-a reușit aceasta, căci a murit cu 
puţină vreme mai înainte. lar poporul cel drepteredincios care era în Constantinopol, primind 


pe Pavel cu bucurie, l-a dus în biserică. Însă cei ce erau de credinţa cea rea a lui Arie, văzînd că 
după moartea episcopului lor, Evsevie, cei binecredincioşi iarăși au ridicat pe fericitul Pavel la 
scaunul arhiepiscopiei, s-au adunat în altă biserică şi şi-au ales episcop pe rău credinciosul 
Macedonie. Şi era atunci tulburare mare în cetate, încît mulți au murit în războaie și în certurile 
ce se făceau. Apoi a ajuns aceasta și la urechile împăratului Constantie, cînd era în Antiohia. 


Trimiţînd el pe voievodul Ermoghen în părțile Traciei, 1-a poruncit să izgonească pe 
Pavel din Biserică. Şi, venind Ermoghen în Constantinopol, a tulburat toată cetatea, silind pe 
popor să izgonească pe Sfîntul Patriarh Pavel. În această mare tulburare, poporul se împotrivea 
lui Ermoghen, voievodul. Dar el a vrut ca, cu puterea miîinilor ostăşeşti să izgonească pe Pavel. 
Atunci, mulțimea poporului cu mare mînie pornindu-se asupra lui, i-a ars casa cu foc, iar pe 
dînsul l-au ucis. 


Auzind împăratul Constantie despre uciderea voievodului Ermoghen, a mers degrabă 
din Antiohia în Constantinopol şi a izgonit pe fericitul Pavel din Biserică și din cetate. Iar pe 
popor s-a mîniat foarte, căci nu numai pe Pavel l-a primit fără porunca lui ci şi război şi tulburare 
a ridicat pentru dînsul și au murit mulţi, ucigînd și pe voievod. De aceea a retras jumătate din 
dăruirea împărătească, pe care tatăl său, binecredinciosul Împărat Constantin, o făcuse cetății. 
Şi dăruirea aceea consta în opt mii de pîini, care se dădeau în fiecare zi. Deci a retras de la cetate 
patru mii, iar pe Macedonie, luptătorul împotriva Duhului Sfînt, aşezîndu-l episcop al cetății, 
iarăşi s-a dus în Antiohia. 


Atunci, fericitul Pavel, plecînd către părțile Apusului şi venind la drepteredinciosul 
Iuliu, Papă al Romei, i-a spus toate ce i s-au întîmplat, precum şi împăratului Consta. lar 
împăratul Consta a făcut scrisoare către fratele său Constantie, la fel a făcut şi papa, ca Pavel 
să fie primit în scaunul său, ca un binecredincios. Deci, luînd el scrisoarea de la împărat şi de 
la papa, s-a dus la Constantinopol şi a fost primit cu mare bucurie de cei credincioşi. lar 
scrisorile cele aduse de la Roma, le-a trimis printr-un om însemnat în Antiohia, la împăratul 
Constantie. Acesta însă a nesocotit scrisoarea fratelui său şi s-a mîniat şi mai mult asupra 
fericitului Pavel, pentru că iarăși, fără porunca lui, a primit scaunul. Apoi, degrabă a trimis 
poruncă la Constantinopol lui Filip eparhul, poruncindu-i să-l dea jos pe Pavel din scaun şi să- 
| izgonească, şi iarăși să pună pe Macedonie. 


Filip, temîndu-se de ridicarea poporului, ca să nu-i facă şi lui ca lui Ermoghen 
voievodul, a plănuit să scoată pe Pavel din scaun în taină. De aceea a tăinuit porunca 
împărătească şi a intrat în casa ce era lîngă mare, unde se adunau birurile poporului, al cărei 
nume era Zevxip. Acolo a chemat cu vicleșug la sine pe fericitul Pavel, ca şi cum ar fi voit să 
primească de la el un sfat pentru folosul de obște. Iar el, fiind în fericita nevinovăție, netemîndu- 
se de nimic, a mers acolo. Dar eparhul, temîndu-se de mulțimea mare de popor, care era 
împrejur şi care venise cu Sfîntul, n-a făcut nimic pe față, ci în ascuns. Deci, luînd pe fericitul 
Pavel de mînă şi vorbind cu dînsul, a intrat în camerele cele mai din fund și a poruncit să se 
deschidă ușile din dos, care erau spre mare. Pe acolo scoțînd pe fericitul, i-a spus porunca 


împărătească, l-a pus în corabia care era pregătită pentru acest lucru şi a pornit pe Sfîntul 
degrabă în surghiun. Apoi i-a poruncit să vieţuiască în Tesalonic, căci aceea era patria lui şi i-a 
dat voie să umble în toate cetățile cele dimprejur fără temere, numai să nu îndrăznească a se 
întoarce spre părțile Răsăritului. 


După surghiunirea fericitului Pavel, eparhul s-a dus din casa mai sus zisă spre biserică, 
şezînd în caretă cu Macedonie iar mulțime de oaste înarmată îl înconjura. Această faptă 
ajungînd degrabă în auzul poporului, alergară spre biserică toţi drepteredincioşii, precum şi 
arienii, sîrguindu-se să se întreacă unii pe alţii şi să ajungă mai degrabă la biserică. Iar eparhul, 
fund aproape de biserică, nu putea să intre într-însa de mulțimea poporului ce se adunase. Deci, 
a coborit pe Macedonie din caretă, iar ostașii împingeau cu sila poporul, care de multă 
strîmtoare nu se putea da la o parte. Dar ostașilor, părîndu-li-se că mulţimea poporului li se 
împotriveşte, s-au mîniat foarte tare şi au început a-i ucide cu săbiile, făcînd eparhului şi lui 
Macedonie cale către biserică. Deci, au fost omoriţi trei mii o sută cincizeci, unii de ostaşi iar 
alții înghesuiți de popor. Şi tuturor acestor fapte a fost pricinuitor răucredinciosul Macedonie. 
Acesta a șezut pe scaunul patriarhal după pofta împăratului şi cu puterea ostașilor, iar nu după 
rînduielile bisericești. O astfel de silă şi cumplită ucidere au făcut Bisericii, arienii cei 
fărădelege. 


In acea vreme împăratul Constantie a ridicat biserica cea mare a Sfintei Sofia pe care a 
unit-o prin împrejmuire cu biserica Sfintei Irina, pe care a zidit-o Sfîntul Constantin. 


După cîtva timp, fericitul Pavel şi-a pus în gînd să meargă de la Tesalonic la Corint şi 
s-a întors la Roma unde, aflînd pe Marele Atanasie, i-a spus toate cele ce i se întîmplaseră. 
Apoi, amîndoi au mers şi au spus împăratului Consta cele suferite. lar acesta, cu mare supărare 
a scris fratelui său să trimită la dînsul din partea Răsăritului trei episcopi, care au fost pentru 
izgonirea lui Atanasie şi a lui Pavel, aducînd cu ei şi aşezămîntul credinţei cel scris. 


O scrisoare ca aceea primind de la fratele său, împăratul Constantie, care era în Antiohia, 
s-a temut de mînia fratelui său şi a trimis la dînsul patru episcopi, pe Narcis al Ciliciei, pe 
Teodor al Traciei, pe Maris al Calcedonului și pe Marcu al Siriei. Aceștia, mergînd la Roma la 
împărat, nu au îndrăznit a se da în vorbă şi a disputa cu Atanasie şi cu Pavel, tăinuind şi credința 
lor cea eretică, pe care o așezaseră în Antiohia, şi alcătuind alta au dat-o împăratului Consta, 
care era scrisă astfel: 


"Credem întru Unul Dumnezeu, Tatăl Atotțiitorul, Făcătorul şi Ziditorul tuturor, prin 
Care toate s-au făcut în cer şi pe pămînt. Și întru Unul născut Fiul Lui, Domnul nostru lisus 
Hristos, Cel mai înainte de toţi vecii din Tatăl născut, Dumnezeu din Dumnezeu, lumină din 
lumină, prin Care toate s-au făcut, cele din cer şi de pe pămînt, cele văzute şi nevăzute, fiind 
cuvînt şi înțelepciune şi putere și viață și lumină adevărată, Care în zilele cele mai de pe urmă 


S-a făcut om pentru noi şi S-a născut din Sfînta Fecioară şi S-a răstignit și a murit şi S-a îngropat 
şi a înviat a treia zi din morţi. Și S-a înălţat la cer și şade de-a dreapta Tatălui. Şi iarăşi va să 
vină la sfîrşitul veacului să judece viii şi morții şi să dea fiecăruia după faptele lui. A Cărui 
împărăție este neîncetată şi rămîne în nesfirşitul veac. 


Credem încă şi în Duhul Sfînt, Care este Mîngiietorul pe Care L-a făgăduit Sfinților 
Apostoli, şi după înălţarea Lui la cer a trimis pe Acela prin Care se sfinţesc sufletele celor ce 
cu adevărat și curat cred în Domnul. Iar pe cei ce grăiesc că Fiul este din altă ființă, iar nu din 
Dumnezeu- Tatăl şi cum că ar fi fost o vreme cînd nu era Fiul, pe aceia nu-i primește Sfinta 
sobornicească şi apostolească Biserică”. 


Astfel de aşezămînt al credinţei dînd episcopii aceia împăratului şi altora mulți, s-au dus 
din Roma. lar după trei ani, episcopii Răsăritului, iarăşi adunînd sobor, au dat alt așezămînt al 
credinţei şi l-au trimis la episcopii din Italia. Aceştia, pentru mulțimea cuvintelor, nu l-au primit, 
fuind îndestulați cu acea mărturisire a credinţei pe care au aşezat-o dumnezeieștii Părinți din 
Niceea. 


Fiind din amîndouă părțile multă neunire şi tulburare, amindoi împărații au poruncit să 
se adune sobor în Sardica pentru mărturisirea credinţei, precum şi pentru Atanasie și Pavel, ca 
şi pentru dînşii să ia sfîrşit neînţelegerea. Aceasta a fost în al unsprezecelea an după moartea 
marelui Constantin. Deci, s-au adunat în Sardica, din partea Apusului, mai mult de trei sute de 
episcopi, iar din partea Răsăritului, numai șaptezeci și şase. Episcopii Răsăritului nu voiau să 
primească în sobor disputa celor din Apus, pînă cînd nu vor izgoni de la dînşii pe Atanasie și 
pe Pavel, apărătorii dreptei credinţe; căci răsăritenii aceia erau vătămaţi de eresul lui Arie şi se 
temeau a sta de vorbă cu Atanasie și cu Pavel, apărătorii bunei credinţe. Pentru aceea voiau să 
nu fie aceștia în sfinta adunare. De aceea, Protoghen care era episcop al Sredţei şi Cuviosul 
Cudrovie, cum și toţi cei ce erau împreună cu dînșii, au zis către răsăriteni: "Nu numai pentru 
credinţă ne-am adunat aici, adică să credem că Fiul este de o ființă cu Tatăl, ci şi pentru Atanasie 
şi Pavel". 


Auzind acestea, răsăritenii s-au despărțit de apuseni şi, întorcîndu-se, au ajuns la cetatea 
Filipopoli, care este în Macedonia. Acolo făcînd necurată adunare, au îndrăznit a da anatemei 
învățătura prin care se mărturisea că Fiul este de o ființă cu Tatăl. Apoi acel eres al lor l-au 
împărțit prin scrisori în toate eparhiile. 


Despre aceasta înştiințîndu-se episcopii sfintei adunări din Sardica, mai întîi au osîndit 
pe acei eretici care au îndrăznit a face o păgînătate ca aceea, apoi pe clevetitorii lui Atanasie și 
Pavel i-au scos din treptele lor şi, întărind așezămîntul dreptei credințe cel hotărît în Niceea, pe 
cei ce nu mărturiseau pe Fiul a fi de o fiinţă cu Tatăl, i-au dat anatemei. 


După acestea, împăratul Consta a scris fratelui său Constantie, rugîndu-l să primească 
pe Pavel şi pe Atanasie în scaunele lor. Apoi îndată a trimis pe Pavel în Constantinopol, dîndu- 
i ŞI doi episcopi împreună călători, precum şi scrisoarea către fratele său, în care era scris aşa: 
"Atanasie este încă la mine, iar pe Pavel îl trimit la tine pentru ca să-i poruncească stăpînirea ta 
să-şi primească scaunul său. La fel şi Atanasie, voiesc să-şi primească scaunul său, căci am 
cunoscut că ei pentru buna credință sînt izgoniți şi clevetiţi cu minciuni”. Și a adăugat în 
scrisoare cuvinte şi mai amenințătoare: "Dacă nu vei porunci să fie astfel, apoi eu singur cu 
putere şi cu arme voi veni asupra ta şi chiar nevoind tu, le voi da bisericile și îi voi pune în 
scaunele lor”. 


Ajungînd Sfîntul Pavel la împăratul Constantie, i-a dat scrisoarea aceea de la fratele său 
Consta; iar el, primind-o şi citind-o, s-a temut de îngrozirea fratelui său şi a izgonit din Biserică 
pe Macedonie, iar pe fericitul Pavel I-a ridicat în scaun. La fel și pe Atanasie, chemîndu-l prin 
scrisorile sale, l-a trimis în Alexandria să-și primească scaunul său. Deci s-a adus bucurie mare 
creștinilor pentru păstorii lor şi au petrecut cîtăva vreme mîngîindu-se cu învăţăturile cele de 
Dumnezeu insuflate ale acestor învățători mari a toată lumea. Căci Atanasie în Alexandria, iar 
Pavel în Constantinopol, îndreptînd Biserica lui Hristos, luminau lumea cu buna credinţă şi 
izgoneau întunericul eresului lui Arie. 


După multă vreme, Magnenţiu, povăţuitorul oștilor împăratului Consta, sfătuindu-se cu 
sfetnicii săi, au ucis pe stăpînul lor, pe cînd era la vînat. Deci, fiind ucis bunul și 
binecredinciosul împărat al Romei, Consta, îndată arienii şi-au înălțat capul şi au ridicat 
prigoană asupra celor binecredincioși. Mai întîi s-au sculat asupra apărătorilor bunei credinţe, 
a dascălilor a toată lumea, asupra lui Atanasie și a lui Pavel. Atunci Atanasie singur a fugit de 
la scaunul său, temîndu-se de mînia ereticilor arieni, pentru că îl căutau să-l ucidă. Iar fericitul 
Pavel a fost trimis la închisoare în cetatea Cucus din Armenia şi închis într-o biserică, unde 
slujind odată dumnezeiasca Liturghie, au năvălit arienii asupra lui şi l-au sugrumat cu omoforul 
lui. Și astfel şi-a dat Domnului sufletul său. 


Macedonie iarăşi s-a suit pe scaunul patriarhal la Constantinopol, aducînd nespusă 
răutate Bisericii lui Dumnezeu, izgonind şi ucigînd pe cei drepteredincioşi şi înlocuind pe 
episcopi cu eretici de-ai lui. Avînd ajutător pe eparhul Filip, mulţi, în diferite feluri, au fost 
omorîți, adică aceia care nu voiau să aibă unire cu dînsul. Femeilor celor binecredincioase i s- 
au tăiat sînii cu cuțitele, iar altora, deschizîndu-le gura cu fierul, li se punea într-însa cu sila 
împărtășire arienească. Altora, arienii le tăiau nasurile şi urechile şi pe alții îi pecetluiau cu fier 
roşu. Astfel de prigoană era asupra celor binecredincioși, vărsîndu-se fără cruţare sîngele 
creştinilor. 


In acea vreme arienii au ucis cu sabia pe doi clerici, pe Marchian şi pe Martirie, care 
fuseseră notari ai fericitului Pavel şi apărători ai bunei credințe. Apoi tirania lui Macedonie s-a 


întins pînă la părțile Paflagoniei, auzind cum că sînt acolo mulțime de drepteredincioşi. Deci, a 
trimis trei sute de ostaşi înarmați, şi în latura aceea, pentru ca să silească cu sabia pe cei 
binecredincioşi la unirea arienească. 


Auzind credincioșii care viețuiau în cetatea Mantinei despre venirea ostaşilor trimiși de 
arieni, s-au aprins de rîvnă. Şi, adunîndu-se toţi la un loc, au apucat unii topoare, alţii coase, iar 
alții drugi și au alergat împotriva ostaşilor care se apropiau. Apoi făcîndu-se război între dînşii, 
a căzut mulțime mare de popor din amîndouă părțile, încît puţini dintre ostaşi au scăpat vii, dar 
şi din cetăţeni nu puţini au fost ucişi. Acestei vărsări de sînge a fost pricinuitor blestematul 
eretic Macedonie. lar cînd, fără poruncă împărătească, a îndrăznit să dezgroape din pămînt 
moaștele binecredinciosului împărat Constantin cel Mare şi a le muta în alt loc, atunci toată 
Biserica s-a umplut de sînge, căci mulți dintre ei nu voiau acest lucru, pentru care s-a făcut 
război şi ucidere între dînşii. 


De aceasta auzind împăratul, s-a mîhnit asupra lui Macedonie şi asupra eparhului Filip. 
Deci, Macedonie a fost scos din scaunul patriarhal, iar Filip din cîrmuire. Însă eresul lui Arie și 
al lui Macedonie se lăţea și a făcut rău Bisericii lui Dumnezeu, încă patruzeci de ani, pînă la 
împărăția lui Teodosie, cînd acesta, adunînd sobor de Sfinţi Părinţi la Constantinopol, a nimicit 
eresul, a ridicat buna credință şi a adus cu mare cinste moaștele Sfîntului şi fericitului 
mărturisitor al lui Hristos, Pavel, din Cucusa Armeniei, în Constantinopol, slăvind astfel pe 
Tatăl, pe Fiul şi pe Sfîntul Duh în veci. Amin. 


13. CUVIOSUL PĂRINTELE NOSTRU VARLAAM, MITROPOLITUL 
NOVGORODULUI, FĂCĂTORUL DE MINUNI DE LA HOTIN 


(6 NOIEMBRIE) 


Cuviosul Părintele nostru Varlaam s-a născut în marele Novgorod, din părinți 
binecredincioşi şi a fost crescut cu bună învăţătură în cunoașterea celor dumnezeieşti. Căci, încă 
tînăr fiind, a întrecut pe bătrîni cu înțelepciunea, iar jucăriile şi cuvintele de rîs obişnuite copiilor 
nu le iubea. Apoi înfrînîndu-se de la mîncare, nu gusta nicidecum bucate grase. 


Văzînd părinții lui înfrînarea fiului lor, erau în mîhnire pentru aceasta. Odată i-au zis: 
"Să nu ne întristezi pe noi, fiule, slăbindu-ţi trupul cu nemîncarea, ca să nu cazi în boală, fiind 
tînăr, iar nouă să ne aduci mîhnire". Însă copilul cel bine înţelegător, precum avea obiceiul, le- 
a răspuns cu blîndețe: 


"Eu, citind multe cărți, n-am aflat părinți sfătuind rău pe fiii lor, precum voi mă sfătuiţi,; 
căci mîncarea şi băutura nu ne pun pe noi înaintea lui Dumnezeu, precum zice şi Sfîntul Apostol 
Pavel ci numai postirea şi rugăciunea. Să vă aduceţi aminte şi de acestea: Cîţi oameni au fost 
de la strămoşul Adam, nu toţi au murit şi cu ţărîna s-au amestecat? Dar şi proorocul a zis: Omul 
cu deşertăciunea s-a asemănat şi ca umbra s-a trecut. Însă cei ce au plăcut lui Dumnezeu prin 
viață bună şi şi-au vărsat sîngele pentru Hristos şi pentru dragostea Lui şi astfel s-au lepădat de 


lume şi au urmat Lui, au cîştigat de la Dînsul cereasca împărăție. Pentru aceasta s-au preamărit 
şi s-au fericit. Deci şi eu, cu ajutorul lui Dumnezeu, voiesc să mă sîrguiesc după puterea mea 
ca să mă fac moștenitorul lor”. 


Părinţii, auzind un răspuns ca acesta, s-au mirat și l-au lăsat să viețuiască după voia lui. 
Apoi, nu după multă vreme, părinţii s-au mutat din viaţa aceasta vremelnică, iar fericitul i-a 
îngropat cu cinste şi cu cuviincioasă cîntare bisericească; însă, după moartea lor, s-a aprins şi 
mai mult de dragoste dumnezeiască. De aceea a împărțit averea tatălui său săracilor şi îndată a 
lăsat lumea, aflînd ca povăţuitor un călugăr care viețuia după Dumnezeu, anume Porfirie. De la 
acesta luînd chipul monahicesc şi înconjurînd multe locuri, căuta unde să facă mînăstire. 


Văzînd un loc frumos şi o rază dumnezeiască luminîndu-l, aproape de rîul Volhova, a 
făcut rugăciune și a început a-și zidi chilie, unde acum este mînăstirea, în care, viețuind cu 
iubire și osteneală, își chinuia trupul. Iar postul şi privegherea lui cine le va povesti? Căci el se 
hrănea din ostenelile sale. Diavolii, văzîndu-se defăimaţi, au ridicat asupra lui război şi se 
închipuiau uneori în șerpi, alteori în multe feluri de fiare, voind să-l izgonească din locul acela. 
Însă el, îngrădindu-se cu semnul Crucii, îi izgonea de la sine. Alteori diavolii îi îndemnau pe 
oameni să-i facă supărare, ca măcar defăimările cele omeneşti nesuferindu-le, să fugă din locul 
acela. Însă și aceia s-au împiedicat şi au căzut, căci s-au lovit de diamantul cel tare și singuri s- 
au sfărîmat, iar stîlpul cel puternic nu l-au surpat. 


După aceasta a zidit biserica Schimbării la Faţă a Domnului Dumnezeu şi Mîntuitorului 
nostru lisus Hristos. lar pentru nevoinţa cea mare a vieții lui, a ieşit vestea pretutindeni şi se 
adunau la dînsul domnii şi puternicii ținutului, precum şi celelalte popoare creștine, voind să se 
folosească de la el. Și fiecare, împlinindu-şi dorinţa sa, se ducea acasă mulțumind lui 
Dumnezeu. Apoi s-au adunat la dînsul mulțime de monahi, voind să-i urmeze vieții lui celei 
plăcute lui Dumnezeu. 


Odată, venind voievodul Novgorodului la Cuviosul Varlaam pentru binecuvîntare, a 
proorocit voievodului că i s-a născut un fiu. După aceea, Sfîntul a şi botezat pe acel fiu al 
voievodului. Un alt om a prins mare dragoste pentru fericitul și, avînd pe fiul său unul născut 
cuprins de boală, l-a dus la Sfîntul să se roage pentru el. Dar, fiind încă pe cale, fiul său a murit 
şi astfel l-a dus mort la cuviosul, dar el, cu rugăciunea sa l-a înviat. 


Altădată, sosind praznicul Învierii Domnului Dumnezeu şi Mîntuitorului nostru Lisus 
Hristos, Sfîntul Varlaam a trimis pescarii să prindă peşte şi cu rugăciunile lui au vînat mulţime 
de pești, între care era și un nisetru mare pe care l-au tăinuit; iar pe cei mici, luîndu-i, i-au adus 
la dînsul. Atunci el, văzînd peştii, a zis: "lată, pe copii 1-aţi adus, dar pe maica lor unde aţi 
ascuns-0?" lar ei au căzut la picioarele lui şi şi-au mărturisit păcatul, s-au căit şi au adus peştele 


acela. Apoi odinioară, fiind lipsă în mînăstire, Sfîntul s-a rugat Domnului și a îndestulat-o cu 
toate bunătăţile. 


Avînd darul facerii de minuni se aduceau la dînsul cei cuprinși de duhurile necurate și 
îndată, ajungînd la Sfîntul, duhurile necurate se izgoneau, stricații se curățau, orbii vedeau şi 
toți cei ce veneau cu credință, fiind cuprinşi de multe feluri de neputinţe, primeau nu numai 
sănătatea trupului, ci şi folosul sufletului. Cuvîntul lui avea duhovnicească sare, pentru aceasta 
era iubit şi de toți slăvit. 


Sfîntul, cunoscîndu-și plecarea sa către Dumnezeu, chemînd fraţii, le-a zis: "Iată fraţilor, 
sfîrşitul vieţii mele s-a apropiat şi mă voi duce din viaţa aceasta, iar pe voi vă dau în mîinile 
Domnului Dumnezeu. Și va fi vouă povăţuitor în locul meu Antonie, ucenicul meu". Astfel i-a 
dat acestuia mînăstirea şi i-a încredinţat pe frați, zicînd: "Pe tine te las cu Dumnezeu rînduitor 
şi cîrmuitor al acestei sfinte mînăstiri și Domnul nostru lisus Hristos să vă păzească și să vă 
întărească pe voi cu dragostea Lui. Iar eu, deşi trupeşte mă duc, însă cu duhul voi fi nedespărțit 
de voi. Şi aceasta va fi vouă încredințarea, de am aflat dar înaintea lui Dumnezeu, că mînăstirea 
şi după mutarea mea, precum a fost în viaţa mea, de nimic nu va suferi lipsă, numai dragoste să 
fie între voi”. 


Învăţîndu-i multe şi sărutîndu-i duhovniceşte, a zis cel din urmă cuvînt: Doamne, în 
mîinile Tale îmi dau duhul meu. Şi astfel şi-a dat cinstitul şi sfîntul său suflet în mîinile 
Făcătorului. Apoi a venit Arhiepiscopul marelui Novgorod şi s-au adunat mulțime de monahi 
de la toate mînăstirile, care cîntau cu evlavie cîntare deasupra gropii; şi au îngropat sfîntul şi 
iubitorul de osteneală trupul lui, în a șasea zi a lunii noiembrie. 


Atunci au luat tămăduire mulți neputincioşi, care erau cuprinși de multe feluri de boli. 
lar pomenirea lui se săvîrşește în mînăstirea Schimbării la Faţă a Domnului Dumnezeu și 
Mîntuitorului nostru lisus Hristos, unde s-a adus cinstitul lui trup făcător de minuni, care 
izvorăşte multe tămăduiri celor ce cu credinţă se apropie de el, din care puţine vom spune acum. 


Un om era orb căci, deşi avea ochii deschişi, nu putea nicidecum să vadă pe cineva. 
Acesta dăduse la doctori mulți bani, căutînd la dînşii tămăduire, însă nu a aflat nici un folos. 
Apropiindu-se pomenirea Cuviosului Varlaam, a poruncit să-l ducă în mînăstire unde erau 
sfintele sale moaşte şi s-a aşezat lîngă cinstita raclă. Apoi a început cu lacrimi a se ruga 
Sfîntului, cerînd tămăduire şi vedere ochilor săi. lar frații mînăstirii cîntau în biserică paraclisul 
pe care sfîrșindu-l, cînd au cîntat: "Stăpînă, primeşte rugăciunea robului tău”, îndată ochii 
orbului s-au luminat şi întîi a văzut racla Sfîntului cu sfinţitele sale moaşte. EI, încă îndoindu- 
se de vederea sa, s-a apropiat şi a pipăit cu mîinile ceea ce vedea; apoi, ridicîndu-și ochii prin 
biserică, a văzut poporul stînd înainte şi pe fraţi cîntînd. Și, cunoscînd că vede bine, s-a umplut 


de negrăită bucurie şi a strigat cu mare glas, mărturisind la toţi tămăduirea sa pe care a cîştigat- 
o cu rugăciunile Cuviosului Varlaam. 


Un om, avînd credință în cuviosul, a mers în mînăstirea lui cu femeia sa pentru 
binecuvîntare şi, ducînd merinde spre trebuinţa fraților, le-a pus masă și i-a ospătat. lar după 
rugăciune, întorcîndu-se la ale sale pe apă şi fiind nu departe de mînăstire, din întîmplare s-a 
răsturnat luntrea și el s-a afundat în adînc, iar ceilalți de-abia au scăpat de înec. Cei ce erau pe 
mal şi vedeau înecarea omului aceluia, n-au putut să-i dea nici un ajutor. 


Ducîndu-se în satul din apropiere, au chemat pescarii cu mrejele să caute trupul cel 
înecat şi abia s-a aflat trupul mort şi învineţit. Apoi femeia lui şedea pe mal tînguindu-se, iar în 
plîngerea sa pomenea pe Sfîntul Varlaam şi, mîhnită, zicea: "Oare astfel de plată ne-ai dat, 
sfinte al lui Dumnezeu, nouă celor ce am venit să ne închinăm la mormîntul tău? Noi 
nădăjduiam să cîştigăm cu rugăciunile tale, viață de mulți ani iar tu, cu năpraznică moarte ai 
lăsat de a murit bărbatul meu; mai bine ar fi fost de n-am fi venit aici la tine că, de am fi stat 
acasă, nu ni s-ar fi întîmplat o moarte ca aceasta”. 


Acestea şi mai multe grăind ea și voind să-şi îngroape bărbatul, deodată mortul, 
mişcîndu-se şi ieşind apă multă din gura lui, s-a sculat sănătos. Văzînd ei o minune ca aceasta 
au dat mulțumire sfîntului, mărturisind că prin rugăciunile lui s-a întors din porțile morţii. 


De la marele Novgorod domnul Constantin a venit bolnav în locaşul Cuviosului şi astfel 
era boala lui încît nu putea nici să se mişte din pat nici să grăiască ceva şi toţi se deznădăjduiau 
de viaţa lui, căci era aproape de moarte. Acela, fiind adus aproape de racla Cuviosului Varlaam 
şi făcîndu-se cîntarea paraclisului pentru dînsul, îndată s-a sculat sănătos cu rugăciunile 
plăcutului lui Dumnezeu şi, ca şi cum n-ar fi avut nici o boală, s-a întors la casa sa. 


Un negustor oarecare, anume Antonie, avea un fiu mut de mulţi ani, pe care l-a dus în 
mînăstirea Cuviosului. Deci, făcîndu-se rugăciune la mormîntul lui pentru fiul cel mut, deodată 
i s-a dezlegat limba şi grăia curat, slăvind pe Dumnezeu. 


Grigorie, postelnicul marelui domn Vasilievici Vasile, a căzut în boală cumplită şi era 
aproape de moarte dar, avînd credință mare spre Cuviosul Varlaam a zis: Măcar şi moarte de 
mi s-ar întîmpla pe cale, mort să mă duceţi la Cuviosul”. Şi așa a și fost; căci de cumplita boală 
a murit pe cale şi a fost dus mort la mînăstire. Iar cînd cei ce-l duceau erau aproape de mînăstire 
ca la trei stadii, fără de veste mortul a înviat. Și mergînd, s-a închinat la mormîntul Cuviosului, 
mărturisind că prin rugăciunile lui s-a întors de la moarte spre viață şi a dobîndit sănătate. 


Multe alte minuni se săvîrșeau la mormîntul Cuviosului Varlaam, încît mulţime de 
îndrăciţi se izbăveau de neputinţele lor şi toți cei ce cu credinţă alergau la dînsul nu se întorceau 
de la el deşerți, ci îşi cîştigau cererea cu rugăciunile lui şi cu darul Domnului nostru Iisus 
Hristos, a Cărui slavă este în veci. Amin. 


14. CUVIOSUL PĂRINTELE NOSTRU LUCA 
(6 NOIEMBRIE) 


Fericitul părintele nostru Luca s-a născut în cetatea Tavromeniei din eparhia Siciliei. Și 
fiind încă tînăr ca de optsprezece ani, avea mintea înţeleaptă şi se ducea mereu la casa lui 
Dumnezeu, făcîndu-se ascultător și următor al dumezeieștilor cuvinte. Iar cînd părinţii lui s-au 
sfătuit să-l însoţească cu femeie, el, sculîndu-se noaptea şi ducîndu-se într-un loc neumblat, s- 
a sălăşluit cu fiarele. Apoi, petrecînd nemîncat patruzeci de zile, s-a învrednicit dumnezeieștii 
Şi îngereştii vederi şi descoperiri. Deci ducîndu-se la mînăstire, s-a îmbrăcat în schima 
îngerească. Acolo, supunîndu-se la aspră petrecere - căci gusta la trei-patru zile pîine și apă și 
nicidecum nu se odihnea -, a petrecut optsprezece luni. De aici plecînd, a mers cu un monah în 
muntele Etna, hrănindu-se cu ierburile ce se aflau acolo. El dormea puţin, avea numai o haină 
şi umbla desculţ. 


Apoi şi-a pus hotar şi rînduială cu dinadinsul să nu iasă din chilie pînă cînd nu va sfîrşi 
toată Psaltirea de citit. După aceea săvîrşea rînduiala ceasului al treilea, iar în restul zilei se 
apuca de lucru pînă ce sosea vremea ceasului al şaselea; şi, după ceasul al şaselea, se îngrijea 
de puţină mîncare şi de cealaltă pravilă. Astfel petrecînd, s-a învrednicit de mare dar de la 
Dumnezeu şi de dezlegarea cuvintelor celor greu de înțeles încît oricine îl auzea, zicea, mirîndu- 
se: "De unde știe acesta carte, nefiind învățat?" Și după aceasta, prin descoperire, s-a dus la un 
oarecare loc şi adunînd doisprezee monahi se îngrijea de mîntuire. Pentru aceeași pricină, s-a 
dus şi la Bizanţ și cercetînd casele monahilor, sfătuindu-se cu părinţii, s-a dus pînă la Corint. 
Acolo, într-un sat oarecare, locuind nu mai mult decît şapte luni, a adormit în pace. 


15. ADUCEREA AMINTE DE PRAFUL CARE S-A POGORIT PE PAMINT 
IN ZILELE LUI LEON CEL MARE 


(6 NOIEMBRIE) 


In al optsprezecelea an al stăpînirii lui Leon cel Mare şi într-a cincea zi a lunii noiembrie, 
la amiază, tot cerul s-a înnorat, iar norii erau ca focul, încît părea că toate aveau să ardă. Aceasta 


a înspăimâîntat pe toţi şi socoteau că ploaie se va pogori din nori, însă negreşit va fi ploaie de 
foc şi va arde ca Sodoma de demult. Deci toți s-au dus la sfintele biserici cu plîngere şi cu 
rugăciuni, căci lubitorul de oameni Dumnezeu, schimbînd bunătatea în pedeapsă, a poruncit 
norilor să dea ploaie neobişnuită care pricinuia frică păcătoşilor. 


Şi începînd din ceasurile de seară, a ţinut pînă la miezul nopţii. lar praful care se cobora 
era negru şi foarte fierbinte, ca spuza și era atît de mult, încît s-a făcut pe pămînt şi pe ziduri 
mai mult de o palmă. Acest praf a ars de tot ierburile şi răsadurile ce răsăriseră pe pămînt. 
Aceasta era mînia lui Dumnezeu pentru păcate. Multe ploi în urmă coborîndu-se, de abia au 
putut spăla pămîntul, arătînd că păcatul cel dintre noi, este ca un praf negru, stînd asupră-ne şi 
mistuind sadurile faptei bune ca un foc. Pentru aceasta avem trebuință de multe lacrimi şi de 
multă tînguire din adîncul inimii, ca să spălăm spuza cea înfocată a răutății şi să îngrășăm 
pămîntul cel bun al minţii, spre a rodi cele dumnezeieşti; ca astfel să scăpăm de pedeapsa 
gheenei, care arde împreună cu trupurile şi sufletele celor ce cad într-însa, şi să dobîndim 
împărăţia cerurilor. 


În această zi se mai face și pomenirea sfintelor şapte muceniţe fecioare, Tecusa, 
Alexandra, Polactia, Claudia, Eufrosina, Atanasia şi Matroana, care s-au nevoit într-un sat 
aproape de Corint în curăţenie desăvîrşită. Cînd Sfintul Mucenic Alexandru a fost ucis cu sabia 
şi aruncat în rîu, aceste sfinte fecioare, privind în acel loc, plîngeau. Pe acestea văzîndu-le ostașii 
şi cunoscînd că sînt creştine, le-au prins şi le-au dus la ighemon. Şi, fiind silite la închinarea de 
idoli, nu s-au supus. Deci, întîi au fost date la o casă de desfrînare, dar cu puterea lui Dumnezeu 
fund păzite, au rămas curate. Apoi, legîndu-le pietre de grumaz, au fost înecate într-un iezer. 
Iar sfintele lor trupuri le-a scos noaptea un om, numit Teodot şi le-a îngropat. 


CU DÎNSUL 
(7 NOIEMBRIE) 


Slăvitul leron avea ca patrie Capadocia şi s-a născut în cetatea Tianiei din maică 
binecredincioasă și temătoare de Dumnezeu al cărei nume era Stratonica. În acea vreme 
împărăţeau păgînii împărați Dioclețian și Maximilian, care arătau către idoli multă rîvnă şi 
credință. Atunci li s-a vestit că toată Armenia şi Capadocia se împotrivesc poruncii lor şi nu se 
închină idolilor. Iar ei, sfătuindu-se mult, au ales doi bărbați vicleni plini de toată răutatea şi 
înşelăciunea, ale căror nume erau Agricolae şi Lisie. Deci, pe Agricolae l-au trimis în Armenia 
iar pe Lisie în Capadocia, dîndu-le două porunci. Cea dintii, să piardă pe creștinii cei ce nu se 
închină idolilor; iar a doua, să scrie la oaste bărbaţi şi tineri puternici, îndemînatici la război. 


Cînd a venit Lisie în Capadocia, căuta pe aceia care ar fi buni de război pentru ca să-i 
înscrie la oaste. Atunci i s-a spus despre leron, care era un bărbat tare şi puternic şi mai cu 
bărbăţie decît alţii. lar Lisie îndată a trimis ostaşii să-l aducă pe el. Mergînd trimişi la el acasă, 
nu l-au aflat, căci era la țarina sa, ocupîndu-se cu lucrul. Deci au mers ostaşii acolo vrînd să-l 
ia. lar el, ştiind că vor să-l ia în rîndurile ostașilor, n-a vrut să meargă cu ei, cugetînd că nu este 
lucru de folos a fi împreună cu închinătorii de idoli şi a ostăşi cu dînşii, fiind creştin. Aceia însă, 


au vrut să-l ia cu sila, dar leron, mîniindu-se, a apucat un lemn ce se afla acolo şi a început a-i 
bate pe ostaşi, astfel încît nici unul din ei nu i-a putut sta împotrivă, ci toți au fugit. Iar el, 
izgonindu-i pe dînșii ca un leu, îi bătea fără cruţare. Atunci ostașii cei izgoniți și risipiţi, 
adunîndu-se la un loc, s-au ruşinat de neputința lor, că nu au putut lua un om, ba chiar că au 
fost biruiți de dînsul. 


Temîndu-se a se întoarce deșerți la cei ce i-au trimis, vorbeau între ei: "Dacă ne vom 
întoarce la ighemon fără leron, nu numai că vor rîde toți de noi că un om a biruit atîţia ostași, 
dar vom fi şi aspru pedepsiţi pentru împuţinarea sufletului nostru". Pentru aceea au trimis după 
mai mulți ostași, chemîndu-i în ajutorul lor spre a porni și a doua oară asupra lui leron. Dar 
acesta simțind năvălirea lor, a intrat cu însoțitorii săi într-o peşteră ce era în apropiere - căci 
avea împreună cu el optsprezece creştini binecredincioşi care se războiau cu păgînii ce veniseră 
asupra lui. 


Atunci au trimis ostaşi la ighemon, spunîndu-i că leron s-a închis într-o peșteră cu alți 
creştini şi nu pot să-l ia. Iar ighemonul a trimis îndată mai multă oaste în ajutorul lor, însă nu 
puteau să-i facă nimic, căci nu îndrăznea nimeni nici măcar a se apropia de ușa peşterii, 
temîndu-se de bărbăţia lui leron. Atunci a fost trimis de ighemonul un prieten al lui leron, 
anume Chiriac. Acesta mergînd, a sfătuit pe ostaşi să se depărteze de la peșteră. "Nu puteţi, zise 
el, să-l luaţi cu sila, ci cu blîndeţe şi cu bună sfătuire”. 


Depărtîndu-se ostaşii de la peşteră, a intrat Chiriac la dînsul şi l-a sfătuit ca să nu fie 
potrivnic ighemonului, ci să se înscrie în rînduiala ostăşească. Astfel vorbind în pace cu dînsul, 
a îmblînzit mînia lui, l-a scos din peşteră şi l-a dus acasă la maica sa, care era văduvă, bătrînă 
şi oarbă. lar ea aflînd că pe fiul ei leron îl duc la ighemonul, a început să plîngă foarte mult, 
numindu-l toiag al bătrîneților sale şi lumina ochilor săi celor orbi. 


Deci se tînguia că se lipseşte de un fiu ca dînsul care o mîngiia în necazurile văduviei şi 
a orbirii ei. Iar ostaşii, înconjurîndu-l, îl sileau să meargă la ighemon. Apoi el, luîndu-și rămas 
bun de la maica sa, care plîngea și de la toţi cunoscuţii care se adunaseră atunci acolo, a luat cu 
dînsul o rudenie a sa, anume Victor şi s-a dus cu ostașii în cetatea Melitinei. Au mai mers cu el 
şi doi fraţi ai rudeniei sale, Matronian şi Antonie, şi alţi prieteni de credinţă. lar apunînd soarele 
şi făcîndu-se seară, n-au ajuns la cetatea Melitina, ci au rămas la un loc oarecare, unde au 
aşteptat pînă dimineața. 


În acea noapte s-a arătat fericitului leron, cineva îmbrăcat în haine albe, care cu dragoste 
a zis către dînsul: "Iată, Ierone, bine vestesc ţie mîntuire; calea pe care călătoreşti este dreaptă, 
căci nu pentru împăratul cel pămîntesc te vei nevoi, nici vei ostăşi pentru slava care degrabă 
piere, ci pentru Împăratul Cel ceresc vei săvîrşi nevoinţa, şi degrabă vei veni la Dînsul, ca să 
primeşti de la EI cinste și laudă”. Acestea zicînd cel ce i se arătase, a umplut de nespusă bucurie 


inima lui şi s-a dus. Iar el, sculîndu-se vesel, a zis către prietenii şi către rudeniile care erau cu 
dînsul: "Acum am cunoscut în mine taina buneivoinţe a lui Dumnezeu şi de acum cu veselie 
alerg pe calea ce-mi stă înainte; o comoară este, o moştenire şi o bogăţie, care sînt ascunse în 
cer; iar bunătățile ce sînt de față, nimic nu folosesc celor ce le moştenesc; căci ce va folosi 
omului, dacă ar dobindi toată lumea, iar sufletul său şi-l va pierde? Nimic nu-mi este mai 
scump și mai bun decît sufletul. Mi-ajunge vremea vieții care a trecut şi care în deşert am 
cheltuit-o. Mă voi duce de acum către Dumnezeu. Un lucru însă mă tulbură, grija maicii mele, 
care, fiind văduvă şi bătrînă neputincioasă și lipsită de lumina ochilor, nu are cine să-i ajute şi 
să o sprijinească pe dînsa. Dar de vreme ce merg să mor pentru Hristos, Domnul meu, Lui Îi 
încredințez pe maica mea, căci El este Tatăl săracilor şi al văduvelor”. 


Acestea zicînd, a lăcrimat pentru maica sa şi apoi a plecat. lar cînd a ajuns la cetatea 
Melitina, Sfîntul leron a fost închis în temniță şi împreună cu dînsul au fost închiși și alţi treizeci 
şi trei de creştini, către care Sfîntul a început a le vorbi astfel: "Ascultaţi sfatul meu, prietenilor 
şi fraților, şi luaţi aminte vorbele mele, care pot să vă folosească vouă, nu în veacul acesta, ci 
în cel ce va să fie. Căci toţi cei ce se tem de Dumnezeu, nu caută vreun folos vremelnic de 
acum, ci pe cel care are să fie veşnic. Aţi auzit că păgînul ighemon voieşte să aducă dimineaţă 
jertfă zeilor, la care jertfă ne va sili și pe noi. Deci să nu ne supunem poruncii lui şi să nu ne 
închinăm idolilor, nici să le aducem jertfă. Ci să jertfim mai bine jertfă de laudă adevăratului 
nostru Dumnezeu și să-l aducem rugăciunile noastre, ca ascultîndu-le, să ne dea tărie şi bărbăţie 
a suferi muncile şi a dobîndi fericitul sfîrşit”. 


Cînd a grăit Sfintul acestea, toţi cu un suflet au răspuns: "Cuvintele tale sînt mai dulci 
decît fagurele de miere pentru noi, căci ne sfătuiești ceea ce cu adevărat este de folos şi de 
mîntuire. Şi toţi voim a muri mai bine pentru Hristos Dumnezeul nostru, decît, închinîndu-ne 
idolilor, să viețuim în deşertăciune”. Aceste cuvinte ale sfinților spuse în temniță, straja le-a 
vestit ighemonului Lisie. Iar el, dimineaţa a șezut la judecată plin de aprindere şi de mînie și 
scoţînd pe Sfinții Mucenici din temniță, i-a pus înaintea sa și a zis către dînşii: "Care diavol v- 
a adus pe voi în nebunia cea fără de sfîrşit, ca să vă împotriviţi unei atît de mari stăpîniri, să 
treceţi cu vederea poruncile împărăteşti şi să nu vă închinaţi marilor zei?” 


Răspuns-au sfinții: "Cu adevărat am fi fost nebuni şi jucării ale diavolilor dacă cinstea 
ce se cuvine lui Dumnezeu am fi dat-o lemnului şi pietrei, care sînt lucruri făcute de mini 
omeneşti. Dar noi sîntem înţelepţi, închinîndu-ne Dumnezeului a toate, Care cu cuvîntul a făcut 
cerul şi pămîntul şi cu Duhul gurii Lui le-a adus din neființă în funţă”. 


Acestea grăindu-le sfinții, unul dintre cei ce stăteau înaintea ighemonului a arătat cu 
mîna asupra fericitului leron, şi a zis: "Acesta este omul care s-a împotrivit ostașilor trimişi de 
tine, ighemoane, şi toate cele ce aţi auzit, el le-a făcut”. Iar ighemonul, căutînd la dînsul, a zis: 
"De unde eşti tu?" După ce Sfîntul a spus patria sa şi cetatea în care s-a născut, atunci ighemonul 
a zis iarăşi: Tu eşti potrivnicul poruncilor împărăteşti, care te lauzi cu tăria milinilor tale şi ai 
făcut rău ostașilor celor trimişi de noi?" Iar leron, cu bărbăţie a răspuns fără frică: "Eu sînt. Cu 


adevărat am urît pe cei ce urăsc pe Domnul meu și asupra vrăjmaşilor Lui m-am luptat. Cu 
uriciune desăvîrşită i-am urît pe ei; că vrăjmași mi-au fost, pentru aceea i-am necăjit pe dînșii 
bătîndu-i şi izgonindu-i ca pe niște iepuri fricoşi”. 


Ighemonul, auzind acestea, s-a mîniat şi nu l-a lăudat ca pe un viteaz, ci ca pe un nesupus 
l-a defăimat, şi a grăit: "Nebunia te-a pornit pe tine la o îndrăzneală ca aceasta, încît nici 
stăpînirea împărătească nu ai ascultat-o, nici poruncii noastre nu te-ai supus, iar pe trimişii noştri 
i-ai rănit. Pentru aceea, mîna ta cea necurată, care a ascultat de capul tău cel nebun, poruncesc 
să se taie de la cot". Deci, îndată a fost tăiată mîna Sfîntului leron, după porunca ighemonului. 
Iar pe ceilalți sfinţi a poruncit să-i bată fără milă şi așa s-a făcut. După aceea, iarăși fiind aruncați 
în temniță, ei mulțumeau lui Dumnezeu, Celui ce i-a învrednicit a suferi asemenea răni pentru 
numele cel sfînt al Lui. 


Însă unul dintre dînşii, anume Victor, care s-a pomenit mai sus, rudenia Sfîntului leron, 
slăbind de rănile ce le luase mai înainte şi, temîndu-se de cele ce aveau să mai fie, a chemat la 
sine în taină pe cel ce scria numele creștinilor celor prinși şi munciţi și l-a rugat cu smerenie să 
şteargă numele lui din cartea în care erau scrise numele legaţilor ce pătimesc pentru Hristos şi 
să-l elibereze din temniţă. Și a făgăduit a-i da pentru aceasta, moşia sa. lar acela bucurîndu-se 
de lucrul cel făgăduit, a făcut după dorinţa lui Victor, căci a șters numele lui din numărul 
creștinilor şi l-a eliberat noaptea din temniţă. Deci, ieşind Victor de acolo, îndată a murit și 
astfel şi-a pierdut şi moşia și viaţa sa, şi s-a lipsit de cununa mucenicească. 


Făcîndu-se ziuă, Sfîntul leron a înţeles cele ce făcuseră și, umplîndu-se de mîhnire, se 
tînguia cu amar pentru rudenia sa, zicînd: "Vai ție, o, Victore, cum ai făcut aceasta? Cît de uriîtă 
s-a făcut viaţa ta! Cum ai cumpărat sufletului tău pierzare! Cum singur te-ai dat vrăjmașilor! 
Pentru ce ai ales fuga cea ruşinoasă mai mult decît cununa slavei? Pentru ce ai cinstit uşurătatea 
cea vremelnică mai mult decît bucuria cea nesfîrşită? Cum te-au supărat pe tine durerile bătăilor 
celor mici, care sînt nimic în fața muncilor celor veşnice pe care le vei dobîndi, căzînd în mîinile 
lui Dumnezeu?" 


Aşa tînguindu-se Sfîntul pentru cel căzut din ceata mucenicilor, a chemat la temniţă pe 
cei doi însoțitori care îl urmau, fiindu-i rudenii de aproape, adică pe Antonie și Matronian, şi a 
zis către dînşii: "Apropiaţi-vă de mine şi ascultați dorința mea cea mai de pe urmă, pe care să o 
aduceţi la îndeplinire, cînd vă veţi întoarce. Averea mea care este în Pisidia o dau surorii mele 
Teotimia, ca din aceea, avînd cele de trebuință spre hrană, să săvîrşească pomenirea pătimirii 
mele; iar cealaltă avere o las maicii mele pentru văduvia și bătrîneţile ei, căreia să-i dați şi mîna 
mea cea tăiată și să-i ziceţi ca să scrie stăpînitorului Rustic, care stăpînește în Ancira, să-i dea 
e1 casa cea din Vadisani, iar mîna mea să fie pusă acolo. 


Făcînd acest legămînt cu însoțitorii săi, fericitul leron aștepta sfîrşitul pătimirii sale. lar 
după patru zile ighemonul Lisie a șezut la judecată şi, chemînd pe sfinţi, îi silea să se închine 
idolilor, silindu-i şi cu îmbunări și cu îngroziri, ca să se depărteze de la Hristos şi să se închine 
la idoli. Iar cînd a văzut că nimic nu sporeşte, a poruncit mai întîi să-i bată cu toiege fără cruţare, 
după aceea i-a judecat spre a fi tăiaţi de sabie. Însă Sfinţii Mucenici, împreună cu povăţuitorul 
lor, fericitul leron, după primirea multor bătăi, cînd mergeau la locul de ucidere, cîntau cu 
veselie cuvintele acestea: Fericiţi cei fără prihană în cale, care umblă în legea Domnului. 


Venind la locul cel însemnat, și-au plecat genunchii şi s-au rugat, zicînd: "Doamne, 
lisuse Hristoase, primeşte sufletele noastre!" Atunci au fost tăiate cinstitele şi sfintele lor capete. 
Iar Antonie şi Matronian s-au apropiat de ighemon rugîndu-l să le dea voie ca să ia trupul 
rudeniei lor, fericitul leron. Dar ighemonul n-a vrut să le dea voie. Ei l-au rugat, ca măcar capul 
cel tăiat al lui leron să-l dea lor. Şi a zis ighemonul: "Dacă-mi veţi da atîta aur cît se va potrivi 
cu greutatea capului, veţi putea lua capul acela". Antonie şi Matronian se mîhneau pentru că nu 
aveau atita aur cît trebuia ighemonului pentru capul sfîntului, deși acel cinstit cap care se tăiase 
pentru Hristos, de mii de ori era mai scump şi mai cinstit. 


Iar Dumnezeu a pus gînd bun în inima unui bărbat slăvit şi bogat, cu numele Hrisantie, 
ca să răscumpere capul Sfîntului Mucenic leron. Acesta a dat ighemonului atîta aur, cît trebuia 
pentru a se potrivi în cumpănă cu capul şi luîndu-l, îl păstra la sine cu cinste. Iar tiranul iubitor 
de aur căuta şi mîna sfîntului cea tăiată, vrînd ca şi pentru ea să dobîndească aur. Dar Antonie 
şi Matronian, auzind aceasta, au fugit noaptea, ducînd cu ei mîna lui leron. Iar trupul lui și ale 
celorlalți Sfinţi Mucenici, tăiați împreună cu dînsul, luîndu-le creştinii noaptea, le-au îngropat 
pe ascuns. 


Deci frații cei mai sus pomeniţi, luînd mîna sfîntului, au dus-o la Stratonica, maica lui, 
au dat-o în mîinile ei şi au spus cu de-amănuntul toate cele întîmplate. Ea primind mîna iubitului 
său fiu, tăiată pentru Hristos, cu lacrimi o uda, ca o maică o săruta şi la ochi o punea. Și, pe de 
o parte veselindu-se, iar pe de altă parte de fire fiind biruită, cu tînguire zicea: 


"O, iubitul meu fiu, te-am născut viu şi întreg, iar acum numai o parte mică am din trupul 
tău cel mort, pentru care mă cuprinde jalea. Vai mie, fiul meu, întru durere te-am născut, întru 
osteneli te-am crescut, nădăjduind a te avea toiag la bătrînețe, povăţuitor la neputințe, și 
mîngiiere în necazuri; iar acum m-am lipsit de tine, lumina ochilor mei celor orbi. Dar pentru 
ce plîng în vremea aceasta, în care mi se cade a mă veseli şi a mă bucura? Căci sînt maică a 
mucenicului, că am adus lui Dumnezeu rodul pîntecelui meu. Căci am auzit despre tine, o, 
iubitul meu fiu, că nu ai murit cu moarte de obște, ci cu cea mucenicească; iar moartea aceasta 
este pricinuitoare de multe bunătăți. 


Deci, ducîndu-te de la mine, nu mă lăsa pînă în sfîrşit, fiul meu, ci cu rugăciunile tale 
mijloceşte la Domnul, pentru care ţi-ai vărsat sîngele, ca şi pe mine să mă slobozească degrabă 
din viaţa aceasta plină de multe osteneli şi de mari nevoi”. 


Astfel grăind cu plîngere, a pus mîna sfîntului la locul acela unde singur a binevoit să 
se aşeze şi toate cele poruncite de dînsul le-a adus la îndeplinire. lar Hrisantie cel mai sus 
pomenit, care a răscumpărat capul Sfîntului leron cu mult aur, după cîtăva vreme a zidit o 
biserică în locul acela unde au fost tăiați Sfinţii Mucenici şi a aşezat într-însa acel cinstit cap, 
slăvind pe Sfinta Treime în veci. Amin. 


18. VIAȚA CUVIOSULUI LAZĂR 
(7 NOIEMBRIE) 


Cuviosul Părintele nostru Lazăr era dintr-un sat al Asiei care era aproape de Magnesia. 
Părinţii lui se numeau Nichita și Irina, de bun neam amîndoi, cinstitori de Dumnezeu și 
îmbunătățiți. Cînd s-a născut Cuviosul, s-a văzut în casa aceea un nor foarte luminos, care arăta 


că pruncul născut are să se facă fiu al luminii și al zilei și sălășluire a dumnezeieștii străluciri. 
Cum au văzut norul acesta, femeile care veniseră acolo spre cercetarea celei ce născuse, atît de 
mult s-au înfricoşat, încît au fugit afară din casă pentru vederea cea prea slăvită. Pe lîngă aceasta 
a urmat şi o altă minune căci, după ce a trecut puțină vreme şi s-a ridicat norul din mijloc şi au 
intrat femeile în casă, o, minune, au văzut pe prunc stînd drept pe picioarele sale, cu faţa către 
răsărit, avînd mîinile strînse la pieptul său în chipul crucii. Pentru aceea, de atunci se spunea de 
către toţi că viața pruncului aceluia va fi negreşit foarte vestită și preamărită. 


După ce a ajuns Cuviosul mai în vîrstă, părinții l-au dat la dascăl să înveţe sfintele cărți. 
Şi învăţa tînărul ştiinţele cu înlesnire, dar ura din tot sufletul apucătura dascălului său, pentru 
că era robit de iubirea de argint. De aceea, orice lucru lua în mîinile sale, îndată îl dădea 
săracilor. Deşi dascălul său îl ocăra pentru aceasta totdeauna și-l bătea, Cuviosul însă nu înceta 
a face acest lucru. Căci milostivirea ce o avea către săraci şi ura către iubirea de argint îl făcea 
să sufere ocările şi bătăile. Cu toate că dascălul lui îl ocăra și-l bătea pentru banii pe care îi lua 
şi-i dădea săracilor, totuşi dascălul se minuna de fapta lui şi-l lăuda către toți. 


După ce a ajuns Cuviosul în vîrstă mai mare şi în cunoștință mai desăvîrşită, a dorit să 
fugă din patria sa şi să se ducă la Ierusalim, ca să se închine Sfîntului Mormînt al Domnului, 
precum și la celelalte Sfinte Locuri. Însă, de cîte ori a încercat să se ducă, era oprit de rudeniile 
lui. Dar ca să nu fugă pe ascuns, părinţii lui l-au dus la o mînăstire ce era aproape şi se numea 
Orovilor, ca acolo să se silească la sfintele ştiinţe şi să se iscusească mai înainte în fapte bune; 
dar mai mult ca să fie păzit de monahii cei mulți care erau într-însa şi să nu fugă. 


Insă fericitul Lazăr, aprinzîndu-se de dumnezeiescul dor, nu putea a se linişti şi cugeta 
totdeauna să fugă. Şi, aflînd odată vreme bună, s-a furișat de părinți, de rudenii şi de monahi și 
cu toată sîrguinţa a alergat la Ierusalim. 


Trecînd pe la Hone, unde a făcut minuni Sfîntul Arhanghel Mihail, s-a dus la biserica 
Arhanghelului, unde s-a rugat să-l ajute în călătoria lui; și aşa a plecat de acolo şi s-a dus în 
Atalia. Aflîndu-se el acolo, un monah nelegiuit care călătorea împreună cu Cuviosul, a cugetat 
să-l vîndă saracinilor de acolo, ca să ia bani. Cînd monahul se tocmea cu dînşii în limba 
armenească să dea pe copilul Lazăr - după iconomia dumnezeiască -, un creştin care ştia limba 
aceea, a înțeles vorbirea şi dînd de ştire Cuviosului, acesta îndată a fugit de acolo şi s-a dus în 
muntele ce era aproape. Acolo, aflînd un ieromonah cu cinstită cuviință, bătrîn şi cu vîrsta şi cu 
înțelepciunea şi întrebat fiind de dînsul cine este și de unde vine, Cuviosul a spus patria şi pe 
părinții săi şi dorul pe care-l avea să se închine sfintelor locuri. 


După aceea a spus și vrăjmăşia monahului aceluia care voia să-l vîndă, precum şi toate 
cele ce i s-au întîmplat în călătorie. Iar acel bărbat întrebînd iarăşi pe Cuviosul dacă are încă 
acel cuget să se ducă la Ierusalim şi auzind că dorește foarte mult aceasta, i-a zis că nu este cu 


cuviință să se ducă acolo unde voieşte, pentru că fiind foarte tînăr, cu înlesnire va fi biruit de 
diavolul. Că este foarte rău ca cineva să urmeze repede gîndului său, pentru că se dă pradă 
vrăjmașului, care are întinse în toate părțile mrejele şi cursele pierzării. Ci, dacă voieşte să-i 
asculte Domnul sfatul, pentru folosul sufletului său, să rămînă în mînăstirea în care este el 
egumen şi acolo să se facă monah şi să petreacă cîtăva vreme, pînă ce va veni la vîrsta 
desăvîrșită; și atunci poate să iasă de acolo şi să se ducă fără primejdie. 


Ascultînd această bună sfătuire, dumnezeiescul Lazăr a rămas cu bucurie în mînăstirea 
aceea și, dezbrăcîndu-se de hainele mireneşti și de omul cel vechi, s-a îmbrăcat în cel nou, adică 
în Hristos, împreună cu hainele cele monahiceşti pe care le-a primit. De atunci s-a dat cu totul 
la nevoinţele cele pustniceşti. Iar postul, care subțiază grosimea trupului şi domoleşte patimile 
ce se ridică împotriva sufletului, atît de mult l-a iubit fericitul, precum cei iubitori de trup iubesc 
desfătarea şi multa mîncare. Apoi ascultarea, care este temelia nevoinței monahicești, și 
smerenia, cea mai înaltă decît toate faptele cele bune, cu atîta sîrguință le-a cîştigat, încît s-a 
făcut celor mai de pe urmă chip și pildă cu aceste două fapte bune. 


Dar ce să zicem despre priveghere, despre slăbirea trupului şi despre cealaltă rea 
pătimire, cu care se nevoia, ca să-și subțieze trupul? Atît numai putem zice că, de vreme ce 
dobîndise, pe lîngă firea cea bună pe care o avea, şi nevoința cea bună, pentru aceasta lucra cu 
înlesnire toată fapta bună, ca şi cum ar fi fost ceresc iar nu pămîntesc. Pentru că firea cea bună 
pricinuieşte sufletului putere şi nevoinţa cea bună iarăşi duce la sfîrşit bun puterea sufletului. 
Pentru aceea nu se afla unul ca să nu se minuneze de nevoinţele dumnezeiescului Lazăr, să nu- 
] laude și să nu-l propovăduiască tuturor. Dar mai mult decît alţii îl lăuda egumenul mînăstirii, 
părintele său cel duhovnicesc, căruia Cuviosul îi slujea şi lua de la dînsul în loc de plată pentru 
slujire, învățătura pustniciei. 


După ce a petrecut Cuviosul multă vreme în mînăstirea aceea, odată i-a zis starețul: "Eu, 
fiul meu, după puțină vreme, mă voi duce în pămînt, maica cea de obşte a tuturor, iar pe tine te 
încredinţez lui Hristos, Stăpînului tuturor, ca Acela să aibă grijă de tine". lar Cuviosul, auzind 
acestea, a suspinat din adicul sufletului şi a plîns foarte mult, că nu suferea nici să audă 
despărțirea de stareţul său. Cu toate acestea nu a trecut multă vreme şi stareţul lui s-a dus către 
Domnul. lar dumnezeiescul Lazăr, plîngînd şi tînguindu-se mult pentru moartea lui, după trei 
zile s-a dus din mînăstire şi, mergînd într-o peşteră ce era acolo mai aproape, într-un loc foarte 
cu anevoie de umblat, a intrat într-însa să se liniştească și singur să vorbească cu Dumnezeu. 


Acolo, la atîta nevoință şi aspră pătimire s-a dat pe sine cel cu sufletul răbdător, încît 
este cu greu limbii omenești să povestească. Însă, cu cît se sîrguia să-și ascundă de oameni 
faptele sale cele bune, cu atît mai mult se făcea vestit tuturor. Pentru că fapta bună arată 
oamenilor pe cel ce o lucrează, deși acela s-ar sîrgui a se ascunde pe sine. Pentru aceasta în 
fiecare zi alergau la Cuviosul mulțime de oameni ca să-l vadă şi să primească binecuvîntarea 
lui. 


Şi nici lungimea căii, nici asprimea cea cu greu de umblat a locului, nici vreun alt lucru 
nu le împiedica sîrguința, numai să nu se lipsească de vederea cuviosului. lar pentru ca să 
înlesnească asprimea drumului, unii adunau vreascuri şi lemne multe și le-au ars pe calea cea 
pietroasă. Apoi au vărsat oţet peste dînsa ca să se înmoaie pietrele cele aspre, pe care le sfărîmau 
cu unelte de fier. Cu chipul acesta au făcut mai lesnicioasă calea ce ducea la Cuviosul. Pentru 
că dumnezeiasca dragoste spre cele bune, îndeamnă pe oameni să facă și lucruri de cele cu 
neputinţă și anevoie de isprăvit. 


Astfel de dragoste avea mulțimea oamenilor către Cuviosul. ar arhiereul locului aceluia, 
auzind de Sfîntul Lazăr, dorea mult să se suie la dînsul dar socotea lucru foarte cu anevoie a 
vorbi cu Cuviosul. Pentru această pricină, Sfîntul a voit să se zidească acolo o biserică în numele 
Născătoarei de Dumnezeu și chilii, ca să se odihnească fraţii care veneau la dînsul şi care voiau 
să se facă monahi. Căci erau foarte mulţi care se lepădaseră de lume şi voiau să vieţuiască 
împreună cu Cuviosul în toată viaţa lor. 


Deci, Sfîntul a zidit acolo o mînăstire mare şi frumoasă, fiindcă s-a sîrguit şi mulțimea 
oamenilor de prin locurile apropiate, la acest lucru plăcut lui Dumnezeu. L-au ajutat din toate 
puterile lor, pentru că fiecare din creştinii de acolo avea mare bucurie să se arate ascultător şi 
supus Cuviosului şi să împlinească porunca lui. 


Dar pentru că vestea despre Sfîntul Lazăr a străbătut în toate părţile şi alergau toți la 
dînsul pentru folosul lor, s-a dus la el şi un oarecare om, care i-a spus că avea gîndul să se ducă 
în locul acela - pe care-l arăta cu degetul -, ca să prindă nişte albine sălbatice ce erau încuibate 
acolo în prăpăstii. lar Cuviosul, ori pentru că a socotit moartea omului aceluia, căci era locul cu 
adevărat prăpăstios şi primejdios, ori pentru că a văzut mai înainte ce avea să fie din darul 
Sfîntului Duh ce era într-însul, a zis către el: "Mai de folos îţi este, fiul meu, să nu cauţi spre 
locul acela, fiindcă atîrnă deasupra capului tău o primejdie mare şi pierzare, dacă te vei apropia 
de dînsul; deci să te laşi de un gînd ca acesta, dacă voieşti să scapi de primejdie”. 


Omul acela însă, neascultînd sfatul Cuviosului, s-a dus împreună cu alți tovarăşi ai lui 
la locul cel prăpăstios şi, legat fiind cu o funie, s-a slobozit de către tovarășii lui și s-a coborit 
în prăpastie. Socotiți ce rău mare este a nu asculta cineva pe cei care îl sfătuiesc cele de folos. 
Pentru că omul acela nici nu ajunsese la jumătatea prăpastiei și funia s-a rupt, iar el a căzut jos 
cu cădere vrednică de jale şi de lacrimi. Și astfel a murit mai înainte de a ajunge jos, de multele 
lovituri ce le-a luat de la colţurile pietrelor şi a primit rod aducător de moarte din socoteala sa 
cea nebunească. De atunci ceilalți luau aminte la cuvintele cuviosului, ca la nişte cuvinte de 
prooroc şi nu se împotriveau lui nici într-un chip. 


Altă dată s-a dus un om la cuviosul şi i-a mărturisit păcatele sale, spunîndu-i că, deşi nu 
ştie nici un meşteşug, el însă îşi cîştigă cu înlesnire cele necesare vieţii. Căci se scoală noaptea 
ŞI se duce în case străine, fură dintr-însele orice găsește, se duce apoi în loc retras şi le ascunde. 
Iar cînd stăpînii caselor îşi caută lucrurile furate, el le spune că sfinţii îi descoperă multe lucruri 
ascunse şi pe lîngă aceasta îi arată lui şi locul unde hoţii au ascuns lucrurile ce li s-au furat. 


Apoi, luînd cinstita Cruce pe umerii săi sau o icoană a vreunui sfint, ia pe păgubași şi-i 
duce la locul acela, zicîndu-le să sape; şi aşa își află fiecare lucrurile sale. De aceea, oamenii îl 
cinstesc pe dînsul ca pe un prieten al lui Dumnezeu și ca pe un sfînt vrednic de descoperiri 
dumnezeieşti. Pentru aceasta, oamenilor făcîndu-li-se milă de dînsul, îi dau cîte o părticică din 
lucrurile cele furate şi aflate. 


Acestea auzindu-le Cuviosul, i-a zis: "O, fiule, acest meşteşug rău, sau mai bine zis acest 
vicleșug cu care zici tu că îţi agonisești cu înțelepciune și cu înlesnire cele de nevoie vieţii tale, 
să-l laşi. Vai ţie, pentru întunecarea minții tale, căci te amăgești și te batjocorești de diavolul şi 
socoteşti ca o înţelepciune ceea ce ai învăţat pentru pierzarea sufletului tău, socotind întunericul 
drept lumină. Și de nu vei înceta cu această faptă rea, vei fi vinovat de mare pedeapsă, cum zice 
proorocul Isaia: Căci socotiți amarul dulce. lar după puţin va veni peste tine pedeapsa şi urgia 
lui Dumnezeu”. 


Auzind acestea omul, a căzut la picioarele cuviosului și a cerut cu lacrimi iertare pentru 
păcatul său, făgăduind că de aici înainte nu se va mai pleca la amăgirea diavolului, ci va părăsi 
o nelegiuire ca aceasta şi va lucra fapte bune din toată puterea lui. Deci luînd iertare de la 
Cuvios, a împlinit cu lucrul făgăduinţa pe care a făcut-o, cu ajutorul lui Dumnezeu și cu 
rugăciunile Sfîntului. 


Dar, deși Sfîntul Lazăr pricinuia mare folos multora şi cu cuvintele şi cu lucrurile cele 
bune, iar pe cei ce cădeau în păcat îi ridica şi pe cei ce stăteau în fapta bună îi întărea, cu toate 
acestea, cugeta să se ducă de acolo şi să meargă la Ierusalim, ca să scape de slava oamenilor. 
Căci ştia cît de mare împiedicare este aceasta celor ce aleargă pe calea ce duce la cele cereşti. 
Şi pentru ca să-şi împlinească dorinţa pe care o avea din tinereţe, adică să vadă și să se închine 
sfintelor locuri, chemînd pe fraţii care se călugăriseră și viețuiau în mînăstirea pe care o zidise 
el, le-a arătat lor scopul. 


Apoi mîngîindu-i pe dînșii, căci foarte se mîhneau pentru despărțirea lui, le-a poruncit 
să păzească toate cîte se cuvin cinului monahicesc și să se îngrijească din toate puterile lor de 
poruncile lui Dumnezeu şi de faptele bune care pricinuiesc mîntuirea sufletului. Deci, sărutîndu- 
i pe dînşii, a plecat de acolo şi s-a dus la Ierusalim. 


După ce s-a închinat la Ierusalim şi a văzut și toate celelalte minunate locuri de acolo, 
şi chiar Mormîntul cel stăpînesc al Domnului, după puţine zile s-a dus la lavra Sfîntului Sava. 
Acolo a găsit cu cale să rămînă multă vreme, ca împreună cu cuvioşii părinți care viețuiau acolo 
să se nevoiască și să agonisească mult folos de la dînşii, de vreme ce nimic altceva nu îndeamnă 
atît de mult pe oameni la fapta bună, ca întrecerea cea bună a acelora care petrec în fapte bune. 
Că, precum piatra care se freacă de altă piatră se face netedă, potrivită și mai strălucită, aşa şi 
cel îmbunătăţit, cînd se întrece cu alt îmbunătăţit, mai mult sporește şi se face mai strălucit. 


Deci Cuviosul Lazăr, fund primit de egumenul şi de fraţii lavrei cu bucurie, a luat slujba 
paraclisieriei și a făcut într-însa şase ani întregi, nevoindu-se întocmai ca monahii cei de frunte 
şi aleşi, care se sîrguiau în trup să ajungă pe îngerii cei fără de trup. 


Dar dumnezeiescul Lazăr, nu numai se nevoia ca aceia, ci îi şi covîrșea în toate şi 
isprăvile lui erau pentru toţi vrednice de mirare. De aceea s-a judecat și s-a socotit de către toţi 
vrednic a se face preot şi-l îndemna la aceasta chiar și egumenul mînăstirii. Iar el la început nu 
voia, zicînd că nu este vrednic a lua asupra sa greutatea unei asemenea vrednicii. Dar, de vreme 
ce egumenul îl silea să ia asupra sa şi slujba aceasta, fiindcă ştia pe Sfîntul Lazăr cît de mare 
era în fapta bună, Cuviosul nu a găsit cu cale să se mai împotrivească egumenului, ca să nu se 
arate semeţ. Deci, nevrînd, a primit și s-a hirotonit de către Patriarhul Ierusalimului; şi a mai 
petrecut Cuviosul în mînăstirea aceea încă alți şase ani. 


După aceea, văzînd pe monahii cei îmbunătățiți că ieșeau din mînăstire în întîia 
săptămînă a Sfîntului şi marelui Post de patruzeci de zile, după obiceiul cel vechi şi se duceau 
în pustie, iar în săptămîna Stîlpărilor iarăși se întorceau în mînăstire, aducînd cu ei roadele bune 
ale pustniciei, a dorit şi el să se ducă. Și nearătînd scopul său egumenului, a plecat pe ascuns 
din mînăstire. Nu că ar fi defăimat pe egumen; căci care altul a arătat atîta ascultare către cei 
mai mari ca fericitul Lazăr? Ci, pentru că s-a biruit de dulceaţa liniştii pe care o dorea de mai 
mulţi ani şi pe care căuta să o dobîndească în tot chipul. 


Deci, petrecînd în pustie zilele hotărîte ale sfintei patruzecimi, s-a întors împreună cu 
ceilalți frați în mînăstire. Dar toți aceștia au fost primiți şi mîngîiaţi de egumen, căci erau obosiţi 
de multele şi lungile osteneli ale pustiei. Numai dumnezeiescul Lazăr singur a fost izgonit din 
mînăstire, după porunca egumenului, nefiind lăsat nici să intre pe poartă. Şi multă vreme a 
petrecut afară plîngînd cu lacrimi şi rugîndu-se să-l ierte, dar egumenul nu l-a iertat nicidecum. 
Atunci s-a dus la Ierusalim și a pus ca mijlocitor pe iconomul marii biserici pe care-l avea 
prieten vechi. Iar iconomul, cum l-a auzit, s-a dus îndată la lavră şi a rugat foarte mult pe 
egumen să-l ierte pe Lazăr, prietenul său. Aşa, Cuviosul a luat iertare de la egumen și iarăși a 
fost numărat cu ceilalţi fraţi ai lavrei. 


Rămînînd în lavră încă un an, pînă pe vremea Sfîntului şi Marelui Post şi văzînd pe 
ceilalți ducîndu-se iarăşi în pustie şi nesocotind nici supărarea egumenului, nici izgonirea sa din 
mînăstire, nici altceva din unele ca acestea, s-a dus iarăși și el în pustie. Căci dulceaţa și 
frumusețea liniștii, pentru cei ce au gustat-o o dată, li se face totdeauna dorită încît îi face să 
defăimeze pe toate celelalte și să alerge numai către aceasta. Din această dulceaţă gustînd și 
Cuviosul, nu a suferit să rămînă în mînăstire şi să se păgubească de fericirea și liniștea 
pustietăţii. Pentru aceasta, ducîndu-se la loc liniştit şi în raiul faptei bune, n-a voit să se mai 
întoarcă în lavră. Ci, aflînd un loc foarte înalt, a zidit deasupra lui un stîlp; apoi, lepădîndu-se 
cu totul de lume şi de orice lucru pămîntesc, s-a suit pe stîlp ca un ostaş sprinten, ca să se 
războiască nu contra trupului şi a sîngelui, ci contra duhurilor răutății. Și petrecînd mulți ani 
deasupra lui, s-a nevoit cu bărbăţie împotriva diavolilor şi a săvîrşit mari biruinţe asupra lor. 


Într-una din zile, coborîndu-se Cuviosul de pe stilp şi umblînd pe un loc şes şi neted, a 
auzit de sus un glas, zicîndu-i: "Lazăre, se cuvine să te duci în patria ta!" Iar Cuviosul s-a 
minunat de glasul acela şi, căutînd împrejur şi nevăzînd pe nimeni, a socotit că acel glas era 
diavolesc. Dar, de vreme ce s-a dus în locul acela şi a doua și a treia oară şi a auzit același glas, 
a crezut că era din dumnezeiasca pronie. Cu toate acestea a mai rămas încă acolo, ca să cunoască 
adevărul mai cu de-amănuntul; iar glasul acela striga mereu la fel. Pentru aceasta s-a dus la 
nişte cuvioşi părinţi care locuiau pe aproape şi care din tinereţe petreceau acolo în pustietate şi 
le-a spus lor despre glasul ce a auzit, ca dînşii să-l înveţe ce trebuie să facă. 


Încredințîndu-se de la acei cuvioşi că glasul acela era din dumnezeiasca pronie, s-a dus 
de acolo şi a mers la Ierusalim. Luînd în tovărăşie un monah îmbunătățit, anume Pavel, a mers 
cu dînsul pînă la Sevastia. De acolo, despărțindu-se, Pavel s-a dus în Trapezunda, iar Cuviosul 
Lazăr s-a dus la Roma, unde dorea de multă vreme să se ducă ca să se închine celor doi mari 
apostoli. 


Deci, mergînd cu multă sîrguință și trecînd printr-o pădure, l-au întîmpinat doi urşi mari 
de care el s-a temut foarte şi, neavînd unde să fugă ca să scape de primejdie, s-a rugat lui 
Dumnezeu. Apoi, ridicîndu-şi ochii şi mîinile la cer, a zis cuvintele lui David: "Doamne, să nu 
Te depărtezi de la mine că necazul este aproape şi nu este cine să-mi ajute. Mîntuieşte-mă, 
Stăpîne, din gura fiarelor băutoare de sînge şi scapă sufletul meu de moarte". Atunci, o, minune! 
a văzut îndată pe urşi că au plecat în jos capetele lor şi s-au dat la o parte din drum cu sfială şi 
au lăsat cuviosului calea ca unui stăpîn şi împărat al lor, să treacă pe drumul său; pentru că de 
fapta bună şi fiarele ştiu a se smeri. 


Deşi omul lui Dumnezeu a fost păzit neatins de fiarele acelea simțite, dar fiara cea 
nevăzută, adică diavolul, văzînd toate acestea, s-a prefăcut în chip de cîine negru şi mare care 
izgonea pe Cuviosul. Astfel, uneori mergea înaintea lui pe drum şi-l înfricoşa să-l rupă cu dinții, 
iar alteori mergea în urmă-i și-l lătra tare şi sălbatic, căutînd să-l apuce de picioare. Toate 
acestea le-a făcut blestematul timp de trei zile. Iar cînd Sfîntul avea trebuință să meargă în vreun 
sat să-şi ia puțină hrană pentru drum, fiindcă nu ducea cu sine nici măcar o pîine, nici nu se 


îngrijea pentru ziua de mîine, atunci îl împiedica pierzătorul, căci cu multele lui lătrături zădăra 
cîinii cei adevăraţi de prin sate și-i aducea asupra Sfîntului; dar el se pornea întîi asupra lui, 
apoi şi spre ceilalți. 


Drept aceea, pentru aceste împiedicări Cuviosul petrecea flămînd toată ziua și noaptea, 
neputînd a se apropia de sat din pricina diavolului. Cu toate acestea, văzînd mărimea de suflet 
a Cuviosului, răbdarea şi nădejdea lui către Dumnezeu, s-a biruit necuratul duh și, neputînd să- 
i mai stea împotrivă, ca de un bici s-a izgonit şi a rămas ruşinat, neputinciosul. lar Sfîntul, cu 
ajutorul lui Dumnezeu s-a mîntuit de ispită şi de supărarea lui. 


De vreme ce Cuviosul, cu ajutorul lui Dumnezeu, s-a făcut mai tare decît ispitele 
vrăjmașului, a ajuns în Efes și s-a dus la arhiereul de acolo. Vorbind împreună cu dînsul, i-a 
arătat dorinţa ce avea să se ducă la Roma. Iar arhiereul, minunîndu-se de blîndeţea Cuviosului, 
de simplitatea lui, de dulceaţa cuvintelor lui şi de darul Sfîntului Duh care strălucea într-însul, 
s-a robit cu totul de dragostea lui și l-a rugat să rămînă împreună cu dînsul și astfel să se oprească 
din călătoria spre Roma. 


Cuviosul, deși a părăsit gîndul ce-l avea pentru Roma, precum l-a sfătuit arhiereul 
Efesului, dar a rămîne împreună cu dînsul şi a părăsi liniștea, nu a primit nicidecum. Pentru 
aceea, plecînd de acolo, s-a dus la Mînăstirea Orovului din care fugise cînd era să se ducă la 
Ierusalim. Aflîndu-se acolo, la început nu se arăta pe sine cine este. lar după cîtăva vreme, 
rugîndu-l monahii care erau acolo să le spună cine este, pentru că nu puteau să-l cunoască, le- 
a spus că este Lazăr, care odată a fost păzit de dînșii. Și îndată a străbătut vestea în toate părțile 
din împrejurimi că Lazăr s-a întors iarăși în mînăstirea lui şi alergau toţi ca să-l vadă şi mai ales 
maica sa - căci tatăl său acum murise. 


De aceea, bucurîndu-se toţi, priveau faţa cea prea dulce a Cuviosului şi ascultau cu luare 
aminte cuvintele lui cele folositoare de suflet. Căci pe lîngă celelalte fapte bune ce avea 
Cuviosul, avea şi cuvîntul îndulcit cu sarea Sfîntului Duh, ca şi dumnezeiescul Apostol. Deci 
fericitul vorbea cu multă liniște şi dulceaţă și nu cu puţin dar, încît putea să înduplece şi sufletul 
cel de piatră. Pentru aceasta cei mai mulţi au plîns de bucurie văzînd pe minunatul Lazăr şi 
auzind dumnezeieştile lui cuvinte. Dar de vreme ce mergeau la dînsul mulți şi-i tulburau 
liniştea, s-a hotărît să fugă de acolo şi să se ducă într-un loc liniștit. 


Deci, stînd acolo puține zile, ca numai să împlinească dorul mamei sale, pentru că o 
vedea întristată foarte mult pentru despărțirea lui, a plecat căutînd să afle un loc mai liniştit. Şi 
auzind de sihăstria ce era în dreptul muntelui Galisiului în care era şi o biserică a Sfintei 
Muceniţe Marina şi unde locul era după plăcerea lui, s-a dus acolo. Și, văzînd locul foarte 
liniştit, s-a numărat şi el împreună cu cei doi fraţi buni pe care i-a aflat acolo. 


Apoi, înştiinţîndu-se arhiereul Efesului că Lazăr iubitul său s-a dus acolo, a simţit în 
inima sa mare bucurie, dorind să-l aibă aproape şi să petreacă împreună cu dînsul. Deci, 
ducîndu-se acolo, l-a primit cu sufletul plin de bucurie şi a dat în stăpînirea lui sihăstria aceea 
şi pe fraţi, poruncindu-le să asculte de Cuviosul ca nişte fii pe părintele lor, neîmpotrivindu-se 
niciodată voii şi socotinței lui la nici un lucru. 


Deprinzîndu-se mai mult dumnezeiescul Lazăr în luptele pustniciei, mai cu osîrdie se 
sîrguia la toate faptele bune. Însă dorea să nu-l ştie nimeni, căci el socotea că a lucra cineva 
fapta bună pentru vederea şi plăcerea oamenilor, este totuna cu a nu lucra nicidecum sau totuna 
cu a face răul. De acea zicea: 


"Cei ce lucrează fapta bună ca să cîştige slavă de la oameni, aceștia nu au nici un folos, 
după cum zice sfințita Evanghelie: și-au luat plata lor. Că de nu ar fi fost cineva să le laude 
faptele bune, ei, cu adevărat, nu s-ar fi apucat nicidecum să lucreze fapta bună. Iar cei care 
lucrează fapta bună pe ascuns, numai lui Dumnezeu fiind cunoscută, aceştia vor lua de la Dînsul 
multă laudă. Iată dar cu cît este mai bună slava lui Dumnezeu decît slava oamenilor! Că aceea 
este vremelnică și stricăcioasă și nu rămîne pînă în sfîrşit, ci, mai înainte de a muri ei, se va 
vădi fățărnicia lor. Deci, cu cît este mai bună și mai înaltă slava lui Dumnezeu, cu atît este mai 
presus acela care lucrează fapta bună în ascuns". 


Aşa lucra Cuviosul, adică își ascundea faptele bune şi se arăta pe sine mai prejos decît 
toți, deşi el era îmbunătățit și slăvit. Căci, precum cel ce strigă cu trîmbiţa din partea cea mai 
înaltă a tirgului, se face arătat tuturor, aşa şi dumnezeiescul Lazăr, de s-ar fi dus în partea cea 
mai ascunsă de loc, totuși se făcea cunoscut tuturor, deşi nu striga cu trîmbiţa, dar faptele bune 
îl arătau. 


Pentru aceasta, alerga totdeauna la dînsul mulțime nenumărată de oameni, iar lucrul cel 
dintîi al Cuviosului era să hrănească cu cuvînt sufletele celor care veneau la dînsul; iar al doilea, 
să hrănească și trupurile lor cu bucate îndestulătoare. Acest lucru obișnuia a-l face totdeauna, 
chiar de nu ar fi avut bucate destule pentru hrana sa şi a fraţilor săi și chiar dacă ar fi avut numai 
o pîine, lucru ce mira pe fiecare. Atît de multă iubire de oameni avea Cuviosul, încît covîrşea 
pe cei mai vestiți în iubirea de oameni. Căci aceia făceau milostenie din prisosinţa lor sau 
dădeau cîte puţin celor care erau lipsiţi, iar Cuviosul, singur dintre toţi, dădea chiar hrana pe 
care o avea pentru ca să-şi mîngiie trupul său cel slăbănogit de post şi să-l întărească - pentru 
că era obosit de osteneli -, şi pe aceea o dădea altora cu mărinimie de suflet, neîngrijindu-se 
pentru sine; căci el se mulțumea a hrăni pe cei ce aveau trebuință. Aceasta se cheamă adevărata 
milostenie; pentru că a da cineva din cele de prisos, nu înseamnă iubire de oameni, ci a da cele 
ce-i sînt lui de nevoie şi a împărți săracilor şi din puținul pe care îl are. 


Această mare iubire de oameni a Cuviosului, nu au suferit-o cei doi fraţi, care locuiau 
acolo mai înainte, după cum am zis, ci se mîhneau foarte și în fiecare ceas cîrteau; iar bucatele 
cu care Sfîntul ospăta pe cei străini, le socoteau lipsă și scădere a trupurilor lor. Deci, încercînd 
să-i schimbe obiceiul şi neputînd, s-au dus de acolo şi au lăsat pe Cuviosul cu puţini ucenici. 
Aceştia, cu voia Cuviosului, au semănat bob aproape de un drum de obște şi fiind pămîntul bun 
şi gras, a ieşit bobul şi a făcut mult rod, încît nu era nici un călător care să nu mănînce din rodul 
bobului şi să nu ia încă şi la casa lui. Iar ucenicii Cuviosului se mîhneau foarte, căci vedeau 
ostenelile lor luate de alții. 


Sfîntul însă nu se mîhnea, ci mîngiia şi pe ucenicii săi şi-i făcea să se bucure, cu cuvintele 
sale cele aducătoare de mîngiiere. Și cînd a venit vremea, le-a poruncit să culeagă bobul iar ei 
nu au voit să se ducă și să se ostenească în deşert, căci nu mai rămăsese decît puţin rod într- 
însul. lar Cuviosul, mai cu sila, mai cu rugămintea, i-a făcut de s-au dus toţi şi l-au cules. 


Apoi, aducînd bobul în arie, au citit după regulă rugăciunea ce se obișnuiește la arie. Şi, 
dacă l-au bătut, o, minunile Tale, Hristoase, Împărate! au văzut că era în arie atît de mult rod, 
încît ar fi socotit cineva că toate păstăile bobului s-au prefăcut în rod. Pentru aceea s-au bucurat 
foarte şi, aducîndu-şi aminte de cuvintele care le zicea Cuviosul cînd îi mîngiia, au alergat la 
dînsul şi, spunîndu-i minunea, îşi cereau iertare pentru împotrivirea ce au arătat-o către dînsul, 
nevoind să adune bobul. Iar Cuviosul îndată 1-a iertat, căci ştia că nu au făcut-o din răutate, ci 
pentru că nu ştiau ce se va întîmpla de nu le va ajunge. 


După puțină vreme, văzînd Sfîntul că nu se folosea acolo, ci se păgubea din pricina 
supărărilor şi a tulburărilor oamenilor, a plecat din acel loc și s-a dus la un stareț îmbunătățit, 
care locuia în muntele Galisiului cel din dreapta sihăstriei. Acela 1-a spus că în vîrful muntelui 
este o peşteră foarte îndemînatecă pentru pustnicie, căci se află în mare pustietate, iar muntele 
este greu de suit. Apoi că acolo suferă lipsă de hrană şi câţi se duc acolo să vieţuiască sînt 
supăraţi de diavoli. După aceea i-a spus că în acea peșteră şi-a săvîrşit nevoinţele pustniciei şi 
marele Pafnutie. 


Deci, dumnezeiescul Lazăr a hotărît să locuiască în acea peşteră. Și cum a plecat acolo, 
diavolii tulburau locul acela cu glasuri nedeslușite şi cu strigăte străine; căci au înțeles că merge 
acolo pierzătorul lor şi pentru aceasta au început să-l înfricoşeze. lar Cuviosul, rămînînd 
neînfricoșat, cînta şi umbla pe acolo cu multă îndrăzneală, ştiind că toate lucrurile diavolilor 
erau numai năluciri, iar nu adevărate. 


Deci, suindu-se în vîrful muntelui, a stat înaintea peşterii şi a săvîrşit cîntarea ce o cînta 
de obicei. După aceea şi-a făcut semnul Sfintei Cruci, însemnînd și piatra care era acolo. Atunci, 
o, minune! a văzut că Sfînta Cruce s-a întipărit îndată deasupra pietrei atît de adînc și de frumos, 
încît oricine ar fi văzut-o, ar fi socotit că a cioplit-o un pietrar iscusit. Minunea aceasta văzînd- 


o Cuviosul, a cunoscut că mergerea lui acolo s-a făcut după dumnezeiasca pronie şi că, după 
începutul bun, va fi şi sfîrşitul bun. Deci, a mulţumit lui Dumnezeu, apoi, intrînd în peşteră şi 
văzînd că era îndemînatecă după cum voia și, mai ales, că picura şi puţină apă din piatra de 
deasupra ca să potolească setea lui, a hotărît să se liniştească într-însa şi singur să vorbească cu 
Dumnezeu. 


Dar cine poate să spună cîte nesuferite ispite a răbdat Cuviosul Lazăr de la diavoli, fund 
în pustietate lipsit de fraţi împreună locuitori? Că în toate zilele cît a petrecut Cuviosul în 
peşteră, nu încetau blestemaţii diavoli de a-l ispiti în tot chipul, înfricoșîndu-l cu multe feluri 
de năluciri ca să-l facă să fugă de acolo. Iar Sfîntul primea cu bărbăție războiul lor, răbdînd 
împotriva 1spitelor ce i se aduceau neîncetat. Și a rămas acolo mulți ani, vorbind singur cu 
Dumnezeu. După aceea, şase monahi, nu se știe de unde, s-au înștiințat despre Cuviosul, căci 
afară de stareţul, nimeni altcineva nu ştia unde se linişteşte; iar bătrînul acela nu a spus nici unui 
om, Căci așa avea poruncă de la Cuviosul. 


Acei șase monahi s-au dus la Cuviosul și l-au rugat cu lacrimi să-i primească a locui 
împreună cu dînsul. lar Cuviosul Lazăr, văzînd dorinţa lor cea mare, a primit şi le-a dat multe 
rînduieli de viaţă monahicească cum să petreacă. Apoi, avînd de multă vreme gînd să zidească 
o biserică mică în numele Stăpînului Hristos aproape de uşa peşterii, dar neputînd de unul singur 
fără ajutorul altcuiva şi aflînd ajutători pe cei șase monahi, a voit să se apuce de lucru, însă nu 
avea de cheltuială. Iar prin dumnezeiasca pronie s-a aflat o femeie bogată şi îmbunătățită în 
Efes, care i-a dat bani și a zidit biserica în numele Mîntuitorului nostru, lisus Hristos. 


După acestea, mergînd acolo şi alți şase frați şi făcîndu-se doisprezece, iar locul fiind 
strîmt şi neîncăpător ca să facă chilii, nici acoperămînt sau altceva pentru adăpostire, ci locuind 
sub cer fără acoperămînt, Cuviosul s-a suit împreună cu fraţii în vîrful muntelui Galisiului şi 
acolo au zidit o biserică în numele Născătoarei de Dumnezeu, precum şi chilii destule 
împrejurul ei, ca să locuiască frații. Apoi au zidit şi alte chilii pustniceşti, afară din mînăstire, 
departe una de alta, ca fraţii să poată avea într-însele deplină liniște. 


Odată, Cuviosul liniștindu-se într-una din chiliile pustnicești în vreme de vară şi fiind 
multă arşiță, pe cînd îşi citea rugăciunile ceasului al şaselea, atît de mult timp a citit încît credea 
că are să moară; şi neaflînd acolo apă să bea, s-a întins pe pămînt leşinat, cu mîinile înălțate 
către Dumnezeu, cerînd ajutor. lar iubitorul de oameni Dumnezeu, Cel grabnic în mîngiiere și 
iute în ajutor, n-a trecut cu vederea pe robul Său care se primejduia și îndată a trimis un 
dumnezeiesc înger la ucenicul sfîntului, care petrecea acolo. Dîndu-i un vas plin cu apă, i-a zis 
să alerge la sihastru; şi cu apa a înviat pe părintele său cel duhovnicesc, care se primejduia de 
sete. Şi aşa a scăpat Cuviosul de moarte. 


Însă, vrăjmașul nostru diavolul nu se liniştea, ci s-a făcut în chipul unui şarpe mare şi 
negru şi a intrat fără de veste în chilia Sfîntului ca să-l înfricoşeze. lar Cuviosul, cunoscînd 
măiestria satanei și fiind obişnuit a face război cu dînsul, nu s-a înfricoșat nicidecum, ci a făcut 
asupra lui semnul cinstitei Cruci şi îndată s-a făcut nevăzut. 


Atunci, fiindcă se înmulţeau monahii şi mînăstirea fiind strimtă nu-i încăpea, de vreme 
ce, cînd a zidit-o Cuviosul nu socotea că se vor aduna aşa de mulți, fiindcă locul era aspru şi 
lipsit de apă şi de toate cele ce sînt de nevoie, pentru aceasta Cuviosul a rugat pe Dumnezeu cu 
lacrimi multe zile ca să-i arate de este sfinta Lui voie să zidească o biserică mai mare și o 
mînăstire mai largă ca să locuiască fraţii care veneau să se sălășluiască acolo precum şi unde să 
pună temeliile bisericii. 


Astfel, într-o noapte rugîndu-se el, a auzit un glas care îi poruncea să iasă afară din chilia 
lui şi ieşind a văzut un stîlp de foc care ajungea pînă la cer și îngerii lui Dumnezeu, suindu-se 
de la pămînt, cîntau o cîntare foarte dulce: "Să învie Dumnezeu şi să se risipească vrăjmaşii 
Lui". Deci îndată a înţeles că în locul acela unde s-a arătat stîlpul, era voia lui Dumnezeu să 
zidească biserica. Apoi a început zidirea cu mare osîrdie; şi zidind din temelie o biserică mare 
şi frumoasă, a făcut şi mînăstire împrejurul bisericii, nu mai prejos ca altă mînăstire, atît ca 
mărime, cît şi ca împodobire a zidirii. 


Cred că este bine să spunem şi aceasta. Cum şi de unde Cuviosul, neavînd nici un ban, 
a aflat atîta mulțime de argint şi a făcut atîtea zidiri cu mari cheltuieli, şi cum, în atât de puțină 
vreme, a săvîrșit un aşa de minunat și mare lucru al mînăstirii. Roman, împăratul de atunci al 
grecilor, mîniindu-se asupra lui Constantin numit Monomahul, care era unul din boierii cei 
dintîi ai Constantinopolului, pentru nişte pricini, dar mai ales fiindcă îl bănuia că voia să-i ia 
împărăţia, s-a pornit cu atîta urgie împotriva lui Constantin, încît l-a trimis în surghiun la 
ostrovul Metilenei, pentru a-şi plînge acolo soarta. 


Acestea auzindu-le dumnezeiescul Lazăr şi împărtășind durerea lui Constantin, s-a 
mîhnit foarte mult pentru soarta lui, căci nu făcuse nici un rău împăratului. Pentru aceasta, a 
trimis oameni la dînsul şi ca să-l mîngtie în suferinţe şi ca să-i dea bună nădejde cum că el are 
să fie diadoh (urmaş) al împărăției grecilor, după cum mai înainte a văzut Cuviosul prin 
dumnezeiescul dar, care se sălășluise într-însul. 


Trecînd puţină vreme, a murit Roman și s-a făcut împărat Constantin, după cum i-a 
proorocit Cuviosul. Și, aducîndu-și aminte de proorocia acestuia, i-a trimis o mare sumă de 
bani, mai multe vase şi odoare, precum și danii de mult preţ ca să termine zidirea mînăstirii 
desăvîrşit. Deci, cu aceşti bani a zidit Cuviosul biserica Sfintei Învieri - căci așa a numit-o -, cu 
toată acea mare şi vestită mînăstire. 


Zidirea mînăstirii a început, după cum s-a zis, din dumnezeiasca vedenie şi iarăşi cu 
dumnezeiasca pronie s-au iconomisit atîtea cheltuieli şi s-au săvîrşit cele de trebuința mînăstirii. 
Iar monahii mereu se înmulţeau datorită vieţii îmbunătăţite a Cuviosului şi în puţină vreme s- 
au făcut mai mult de şapte sute, dintre care unul era chiar fratele după trup al dumnezeiescului 
Lazăr. Acesta, învăţîndu-se de la fratele său faptele cele bune ale petrecerii monahicești, atît de 
mult a sporit în fapta bună, încît i-a întrecut pe toți ceilalți; așa că el era al doilea după fratele 
său. Pentru aceea, după moartea Cuviosului, prin chibzuinţa şi cu alegerea tuturor fraților, el a 
primit conducerea mînăstirii şi cu laude a sporit întru dînsa. 


După ce Sfîntul a săvîrşit mînăstirea, a mai zidit şi un stîlp aproape de biserică, în partea 
din spate, înalt şi descoperit, cu greu de suit şi foarte strîmt, avînd lățime numai de trei palme. 
Şi s-a suit deasupra lui, luînd numai o haină de piele, cu capul descoperit şi desculț şi purtînd 
fiare grele. Acolo suferea toate greutățile iernii, ploi tulburătoare, ninsori multe, răceala și 
iuțimea îngheţurilor, prin care se făcea ca și cristalul pururea pomenitul. Suferea încă şi 
fierbinţeala verii și arșiţele cele mari. În astfel de chip petrecea fericitul, ca un om fără de trup. 


Odată s-a pornit o ploaie atît de mare şi de tulburătoare, încît ducea şi pietrele cele mari 
în pornirea apei şi multe dobitoace a omorît, iar roadele le-a stricat. Pentru aceea un păzitor de 
capre, aflîndu-se acolo, aproape de mînăstire şi văzînd potopul acela, a alergat la mînăstire ca 
să scape de primejdie. Deci apropiindu-se de dînsa şi căutînd la stîlp şi cerînd ajutor de la Sfîntul 
- 0, cine va povesti mărimea minunilor Tale, Hristoase Mîntuitorule! -, a văzut pe Preasfînta 
Născătoare de Dumnezeu Maria că stătea în văzduh deasupra stîlpului, acoperindu-l, ferindu-l 
de ploaie şi păzind pe Cuviosul. Cine a văzut sau cine a auzit cîndva vreo minune ca aceasta? 
Că deşi un heruvim păzea pe Avva Macarie Egipteanul, iar pe Marele Paisie l-a păzit îngerul 
Domnului, dar o minune ca aceasta, precum socotesc, nici nu a auzit, nici nu a văzut cineva, 
cum că s-a făcut pentru vreun sfint, afară de dumnezeiescul Lazăr, pe care însăşi Împărăteasa 
îngerilor îl acoperea ca un nor şi păzea nevătămat pe robul Său. 


Ascultaţi încă şi alta asemenea. A ieșit vestea în toate părțile acelea, că de stilpul 
Cuviosului nu se apropia nici ploaie, nici grindină, nici zăpadă, ci era ferit de toate acestea. Și 
unii credeau acestea fără de îndoială, iar stăpînitorul locului aceluia din împrejurimi, n-a crezut 
pînă ce n-a văzut cu ochii săi. 


Deci, în vremea iernii, cînd cădea ninsoare mare şi îl lovea în față de nu putea nici să 
respire, s-a dus cu multă osteneală la mînăstire. Și mergînd aproape de stilp a văzut o minune 
vrednică de spaimă, că ninsoarea care cădea de sus cu pornire, cînd se apropia de stilp se ducea 
în lături şi cădea pe pămînt, necăzînd nici o picătură deasupra stilpului. Minunea aceasta văzînd- 
o acela şi minunîndu-se foarte tare, a cerut iertare de la Cuviosul pentru îndoiala ce avusese mai 
înainte şi, dobîndind iertare, s-a întors la locașul său, propovăduind tuturor minunea pe care a 
văzut-o, crezînd cele ce se spuneau despre Sfîntul. 


Ucenicul Sfîntului s-a dus odată într-un sat din apropiere pentru oarecare trebuință, iar 
o desfrînată s-a dus la dînsul și-l ispitea în multe feluri să-l aducă în păcat. Iar el, - o, fire a 
oamenilor lesne înșelătoare! -, cînd era gata să cadă în păcat, a auzit glasul Cuviosului, care îl 
înfricoşa foarte şi îi pomenea munca cea înfricoşată şi veşnică pe care avea să o ia pentru acest 
păcat. lar de glasul acela atît de mult s-a înfricoşat şi s-a cutremurat ucenicul, încît s-a întors de 
la femeie. Pentru aceasta Cuviosul nu ştia nimic mai înainte de a se înştiința de la ucenicul său. 
Dar Dumnezeu, Care preamăreşte pe robii Săi, a strigat în locul Cuviosului Lazăr pe ucenic şi 
l-a scos din primejdie, vrînd cu aceasta să facă minunat pe Cuvios. 


Într-o vreme, grecii avînd război cu perşii, între ostaşii grecilor era și un prieten vechi 
al Cuviosului, care se numea Filipic. Grecii fiind biruiţi în război, mulți dintre dînşii au fost 
robiți de perşi, împreună cu Filipic şi au fost duși în ţara barbarilor. Acolo fiind pus în temniţă, 
legat cu lanţuri de fier, se chinuia cu foamea şi cu alte multe rele, pentru care ruga pe Dumnezeu 
să moară ca să scape de o viaţă grea ca aceea. Fiind de mulţi ani în acea închisoare şi neavînd 
ajutor din nici o parte, dar nici nădejde de scăpare, într-o noapte și-a adus aminte de marele 
Lazăr şi de minunile ce le făcea. De aceea, cu lacrimi fierbinţi l-a rugat să-l izbăvească din 
legături şi din temniţă. Atunci, o, minune! la miezul nopții i s-a arătat Cuviosul şi, cum a atins 
fiarele, îndată au căzut din picioarele lui şi i-a poruncit să-l urmeze. 


Deci, fiind dezlegat, s-a pornit împreună cu dînsul la drum, mergînd toată noaptea, iar 
cînd se lumina de ziuă, s-au aflat amîndoi suindu-se pe un munte. Apoi Cuviosul îndată s-a 
făcut nevăzut, iar Filipic a rămas singur. Atunci şi-a venit în sine şi a cunoscut că acela era 
muntele Galisiului şi a preamărit pe Dumnezeu pentru mîntuirea care i-a dat-o. După aceea, 
ducîndu-se la mînăstire şi povestind minunea, a mulțumit Cuviosului, apoi n-a mai voit să se 
ducă la rudeniile sale şi s-a făcut monah, petrecînd cealaltă parte a vieții sale cu dragoste de 
Dumnezeu. 


Iconomul mînăstirii, fiind împotriva Cuviosului, a zidit din veniturile chinoviei altă 
mînăstire, într-un loc pe unde curgeau ape multe. Iar locul era foarte prielnic, căci nici răceala 
iernii, nici arşița verii nu-l supăra. Şi aceasta a făcut-o iconomul ca să atragă pe monahi cu 
frumuseţea locului şi să-i ia acolo, ca să dobiîndească slavă mare și să lase pustie mînăstirea 
Sfîntului Lazăr. Lucrul acesta al iconomului nu s-a putut ascunde, deşi se silea în tot chipul 
pentru aceasta. După ce s-a înștiințat, Cuviosul l-a chemat şi i-a zis cu blîndeţe ca să înceteze 
un lucru ca acesta și să nu mai fie împotriva lui. lconomul însă, nu numai că nu a voit să asculte 
pe părintele său cel duhovnicesc, ci i-a zis şi cuvinte aspre şi a început lucrul cu şi mai multă 
sîrguință, neținînd seama de sfatul dat. Dar de vreme ce Cuviosul i-a zis şi a doua oară şi a treia 
oară să înceteze, iar iconomul a rămas acelaşi, nu i-a mai zis alt cuvînt decît acesta: "Dumnezeu, 
fiule, se va îngriji ca să te îndrepteze". 


Deci, după cuvîntul Cuviosului, l-a pedepsit Dumnezeu, că, mai înainte de a ajunge la 
chilia lui, a murit ca un ticălos și a secerat roadele cele rele ale nesupunerii sale. Căci nu este 
altă patimă mai rea decît neascultarea, fiindcă are moartea ca urmare. Dovada acestui lucru este 
neascultarea lui Adam şi Evei, care le-a adus moartea. 


Altădată niște frați, aducînd vin la mînăstire, cînd au sosit la un han au descălecat de pe 
dobitoace şi au şezut să mănînce. lar după ce au mîncat, unul dintre dînşii, ridicînd vasul, a zis: 
"Binecuvintează, părinte". Atunci, o, minune!, a auzit îndată glasul Cuviosului, zicîndu-i: 
"Dumnezeu, fiul meu, să te binecuvinteze!" Glasul acesta l-a auzit şi celălalt frate care era 
împreună cu dînsul. 


Apoi, ajungînd în cealaltă zi la mînăstire şi descărcînd vinul, Sfîntul le-a zis să bea puţin 
vin ca să se întărească şi, acelaşi frate, ridicînd iarăşi vasul să bea vin, a zis către Cuviosul: 
"Binecuvintează, părinte!". lar Cuviosul i-a zis: "Tu, fiule, şi ieri ai luat binecuvîntare, dar nu 
şi tovarășul tău". Şi îndată el a cunoscut că glasul care l-au auzit a fost cu adevărat al Cuviosului. 
În acest chip erau toate cunoscute ochilor sufletești ai Sfîntului, şi nu-i era nimic ascuns sau 
tăinuit. Pentru că cei care au ochii sufletului lor curăţiți de patimi, privesc pe Hristos, Soarele 
dreptăţii şi de la Dînsul primesc strălucirea lucrurilor celor ascunse. 


Un prieten vechi al Cuviosului i-a trimis printr-o slugă două vase pline cu vin bun. lar 
sluga a ascuns pe drum un vas şi numai unul l-a adus Cuviosului. Acesta, cunoscînd furtul 
slugii, i-a zis: "Păzeşte-te, fiule, să nu te apropii de vasul care I-ai ascuns pe drum, ca să nu te 
primejduieşti". Dar el, neluînd în seamă cuvîntul Cuviosului, s-a dus cu bucurie să ia vasul pe 
care-l ascunsese şi îndată a sărit din vas un şarpe mare şi înfricoșat care a început a-l izgoni şi 
de nu ar fi chemat pe Sfîntul în ajutor, nu s-ar fi izbăvit de primejdie. 


Odată era mare secetă şi uscăciune în părțile acelea, secînd izvoarele şi rîurile. Pentru 
aceea răsadurile s-au veştejit, roadele s-au stricat şi toate ierburile de pe pămînt erau gata să se 
piardă. Şi mînăstirea Cuviosului suferea de uscăciunea aceasta mai mult decît orice altă parte 
de loc. Căci, fiind în vîrful muntelui, nu numai în vreme de secetă, ci şi în vreme de ploaie era 
lipsită de apă de izvor. Văzînd Cuviosul uscăciunea aceasta, mereu vărsa pîraie de lacrimi, 
mîhnindu-se foarte tare pentru primejdia de obşte. De aceea cu fierbințeală ruga pe Dumnezeu 
să se milostivească spre zidirea Sa şi să adape pămîntul cel uscat de secetă, cu ploi îndestulate. 


Iar Dumnezeu, Care toate le iconomiseşte spre folos, n-a trecut cu vederea rugăciunea 
Sfîntului, însă nu s-a plecat la toată rugăciunea lui, căci rugăciunea Cuviosului era să plouă în 
toate părţile. Dumnezeu n-a făcut după cererea lui; ci, ca să aducă pe păcătoşi la pocăință cu 
certarea aceasta, a plouat numai la mînăstire în chip foarte minunat. Căci după ce a trecut 
noaptea şi a răsărit soarele s-a arătat deodată un nor cu ploaie care venea deasupra miînăstirii și 
a plouat îndestulat peste dînsa; iar celelalte părți din împrejurimi se pedepseau cu uscăciune. 


Numai monahii care erau în mînăstire au dobîndit apă şi au umplut toate vasele ce erau acolo 
şi după aceea iarăși s-a făcut senin curat. 


Văzînd vecinii din împrejurimi minunea aceasta, au alergat la Cuviosul, rugîndu-l cu 
lacrimi fierbinţi ca să-i fie milă de ei şi să roage pe Dumnezeu să Se milostivească spre dînșii. 
Iar Cuviosul, ascultîndu-i, a rugat pe Dumnezeu mai mult decît întîi. Deci a auzit Domnul pe 
robul Său şi a încetat uscăciunea, iar pămîntul prin ploaie, iarăși şi-a luat podoaba sa. Dar 
Domnul a ascultat rugăciunea Cuviosului nu numai pentru darea de ploaie ci şi pentru încetarea 
ei. 


Odată, aflîndu-se mînăstirea într-o mare lipsă de pîine, astfel încît numai trei pîini mici 
se aflau în toată mînăstirea; acele trei pîini mici binecuvîntîndu-le Cuviosul, a săturat mulțime 
de monahi, vreo şapte sute și mai mulți. Așa că, toate erau cu putință, după credinţa cea curată 
a Cuviosului și nimic nu-i era cu neputinţă. 


După acestea, Cuviosul a căzut într-o boală grea, aşa că își aștepta moartea cu bucurie, 
căci de mult era gata, dorind ca dumnezeiescul Pavel, să moară și să fie cu Hristos. Atunci stătea 
împrejurul lui mulțimea ucenicilor plîngînd cu jale pentru moartea părintelui lor celui 
duhovnicesc, încît tînguirile lor ar fi pornit spre lacrimi şi pe cei mai tari de inimă. 


Pentru aceasta părintele lor, cu toate că ajunsese la cele mai de pe urmă suflări, făcîndu- 
i-se milă de fiii săi şi întristîndu-se că rămîneau orfani, s-a pornit spre plîngere şi a rugat pentru 
dînşii pe Maica lui Dumnezeu, sprijinitoarea lui cea obişnuită, acoperămîntul şi scăparea lui. S- 
a rugat, zicînd să-i dăruiască încă puţină vreme de viaţă. Dar nu pentru că el ar fi fost iubitor de 
viață, căci cum ar fi putut Cuviosul să fie astfel, el care era mort pentru lume şi dorea totdeauna 
să moară și să fie cu Hristos? Ci, pentru că i s-a făcut milă de fiii săi cei duhovnicești, de aceea 
se ruga Cuviosul. 


Iar Preacurata Fecioară, care a născut pe însăși Viaţa, mîntuirea cea de obşte a neamului 
omenesc, precum a păzit pe Cuviosul de toate celelalte rele, aşa şi pînă la sfîrşitul vieții lui i s- 
a făcut ajutătoare şi împiedicătoare a morţii lui. Deci, a cerut de la Fiul ei, care are stăpînirea 
vieții și a morții în mîna Lui, să adauge la viața Cuviosului încă cincisprezece ani. Drept aceea, 
Cuviosul, cînd era bolnav, a văzut pe Născătoarea de Dumnezeu rugînd pentru aceasta pe Fiul 
său; care lucru s-a şi împlinit, că îndată s-a făcut sănătos şi a mai trăit încă cincisprezece ani. 


De atunci pînă ce a împlinit acei cincisprezece ani, Cuviosul a suferit multe pătimiri şi 
nevoinţe, petrecînd o viață mai strîmtorată decît atunci cînd era tînăr şi puternic cu trupul. Căci 


în cele şapte zile ale săptămînii nu mînca nimic, iar cînd trebuia să mănînce, hrana lui erau 
verdeţurile crude. 


Deci, astfel de viață ducînd şi nemaiputînd să mai stea pe picioarele sale, a tras un lemn 
gros deasupra stilpului, ca să şadă pe dînsul și să-și întindă picioarele și într-o parte şi în alta, 
căci nu putea să le mai întoarcă precum voia, fiindcă erau obosite şi rănite. Și cu toate că şedea 
pe lemnul acela, picioarele însă nu se apropiau, aşa că nu avea nici o mîngiiere, ci încă şi mai 
multe dureri suferea Sfîntul. Căci picioarele lui erau atît de umflate şi de rănite, încît văzîndu- 
le, ar fi cuprins Jalea pe oricine. 


Pentru aceea, fiind Cuviosul istovit de puteri şi plin de dureri și răni un an întreg și, 
aflîndu-se plin de zile după Dumnezeu, după ce a plinit şi cei cincisprezece ani pe care i-a dăruit 
Dumnezeu prin mijlocirea Născătoarei de Dumnezeu și după ce, mai înainte, și-a cunoscut de 
la Dumnezeu sfîrșitul vieții sale, nespunînd nici unuia din ucenici, căci iarăși ar fi plîns şi s-ar 
fi tînguit, a scris testamentul cu mîna sa, rînduind toate lucrurile mînăstirii şi l-a ascuns în sînul 
său. Şi astfel, trăind şaptezeci şi doi de ani, s-a despărțit de cele materiale şi de trup, de această 
vale a plîngerii şi de necazuri, mutîndu-se la Dumnezeu. 


La sfîrşitul lui s-au petrecut lucruri minunate. Căci îndată ce s-a despărțit de trup 
dumnezeiescul lui suflet şi s-a suit la cele cereşti, s-a pogorît de sus un nor luminos, asemenea 
celui ce s-a arătat la naşterea lui, vestind săvîrşirea prea fericitului şi chemînd pe toţi ucenicii 
la stîlp, cu prea slăvita lumină ce strălucea într-însul. A chemat încă şi pe Grigorie, ucenicul 
Sfîntului, care se liniştea atunci în Biserica Născătoarei de Dumnezeu pe care o zidise Cuviosul 
pentru cei doisprezece monahi, după cum mai înainte am spus. 


Deci, cîți vedeau norul, alergau la stilp şi, văzînd moaştele Cuviosului, plîngeau și se 
tînguiau cu nemîngîiere. Apoi văzîndu-se orfani, chemau pe părintele lor, nesuferind despărţirea 
de dînsul și doreau să moară cu Cuviosul. Se mîhneau încă și pentru că socoteau că s-a sfîrşit 
nefăcînd nici un testament. Dar mai mult decît toţi se mîhnea Grigorie cel pomenit. Drept aceea, 
pentru multa dragoste ce o avea către Cuviosul, a zis către dînsul ca şi cum ar fi fost viu: "Pentru 
ce, părinte, ne-ai mîhnit pe noi cu aşa mare întristare? Pentru ce ne-ai pricinuit două întristări 
pe care nu le putem suferi? Pentru ce nu ai voit să faci așezămînt și să ne porunceşti cele 
cuviincioase, ci ai lăsat moartea ta necunoscută? Nu ţi-a fost oare milă de noi, fiii tăi? Nu vezi 
cum ne-a slăbit pe noi plînsul pentru tine?" 


Acestea zicînd Grigorie către moaştele Cuviosului, o, minune! cel ce zăcea mort şi fără 
suflare, ca un om viu și însufleţit şi-a ridicat mîna cea dreaptă şi a pus-o în sînul său, de unde, 
luînd testamentul, l-a dat în mîinile lui Grigorie şi iarăşi s-a aşezat mort. lar Grigorie luînd 
testamentul şi citindu-l cu luare aminte, a văzut cum că nu era iscălit într-însul numele Sfîntului, 
după obicei; şi iarăși a zis către cel ce zăcea mort: "Părinte, dacă iscălitura numelui tău nu va 


întări şi nu va adeveri acestea cîte le-ai scris în testament, noi, fiii tăi, nu te vom îngropa”. 
Atunci Cuviosul, cu înfricoşată minune s-a sculat iarăşi și a șezut înaintea tuturor, iscălind 
numele său şi cu iscălitura sa a întărit toate cîte erau scrise în testament. 


După aceea, iarăşi a adormit somnul cel dulce, iar sfintele lui moaște au fost îngropate 
lîngă stîlpul unde a suferit nevoinţele cele mai presus de fire, ca să fie locul acela mormînt şi 
mărturie a nevoinţei Cuviosului care s-a nevoit acolo. Şi astfel sfintele lui moaşte au fost izvor 
nesecat de minuni, doctorie pentru multe feluri de boli, izgonire diavolilor, izbăvire de tot felul 
de neputinţe şi dăruire îmbelşugată a tuturor bunătăţilor celor mîntuitoare. lar dumnezeiescul 
suflet s-a ridicat în ceruri de îngeri înconjurat, unde este Biserica celor întîi născuţi, unde sînt 
începătoriile îngerilor, horele apostolilor şi ale proorocilor, rînduielile mucenicilor, adunările 
dascălilor, soboarele pustnicilor şi lauda cea necontenită a Preasfintei Treimi, Căreia ] se cuvine 
toată slava cinstea şi închinăciunea, acum şi pururea şi în vecii vecilor. Amin. 


19. CUVÎNT LA SOBORUL SFÎNTULUI ARHANGHEL MIHAIL ȘI AL 
CELORLALTE PUTERI CEREŞTI FĂRĂ DE TRUPURI 


(8 NOIEMBRIE) 


Soborul Sfinţilor îngeri se prăznuieşte de Biserică cu bună cinste după predaniile 
părinților insuflați de Dumnezeu, care au lepădat de mult credința cea rea a închinării de îngeri 
care era la eretici şi la închinătorii de idoli. Căci încă în Legea Veche, cînd poporul ales s-a 
depărtat de la Dumnezeu, a început a se închina idolilor făcuţi după asemănarea făpturilor 
văzute, cîte sînt în cer, sus şi pe pămînt, jos. Atunci oamenii aduceau soarelui jertfă de 
închinăciune ca lui Dumnezeu, precum și lunii şi stelelor, pe care le socoteau că au suflet viu. 


Tot cu astfel de închinăciune şi cu jertfe se închinau ei şi îngerilor, despre care lucru se 
pomeneşte în cărțile împăraţilor, unde zice: "Se cade a aduce tămi:ie lui Baal şi soarelui, lunii, 
planetelor şi la toată puterea cerului, adică îngerilor, căci aceştia sînt ostaşii cereşti”. Acea 
credință rătăcită a închinării de îngeri se înmulţise şi în zilele Sfinţilor Apostoli, pe care 
dezrădăcinînd-o Sfîntul Apostol Pavel, grăiește astfel în Epistola sa către Coloseni: "Nimeni să 
nu vă amăgească pe voi, vrind aceasta în smerita cugetare şi în slujba îngerilor, învăţind cele 
ce nu ştiu, în deşert fiind îngîmfat de gindirea trupului său şi neţinind capul (adică pe Hristos)". 


Căci erau în acea vreme oarecare eretici care, arătîndu-se smeriți și cu mîndrie lăudîndu- 
se că urmează îngerilor prin înfrînare şi prin viaţa lor cea curată, învățau a da asemenea 
închinăciune îngerilor ca şi lui Dumnezeu. După aceea s-au ivit alții, care ziceau că îngerii sînt 
ziditori ai făpturii celei văzute mai presus și mai cinstiți decît Hristos, Fiul lui Dumnezeu, ca 
nişte fiinţe fără de trupuri; iar despre Mihail ziceau că este Dumnezeul evreilor. Apoi alții dîndu- 
se vrăjitoriilor, chemau pe diavoli şi le slujeau lor, numindu-i pe ei îngeri. 


Mai ales între coloseni, care erau sub Mitropolia Laodiceei, se înmulțise un asemenea 
eres; şi de către mulți se săvîrşea în taină păgîneasca închinare de îngeri, asemenea cu închinarea 
de idoli, pe care Soborul Sfinţilor Părinţi din Laodiceea a blestemat-o, dînd-o anatemei. Deci, 
blestemată şi lepădată fiind credinţa rătăcită a închinării la îngeri, s-a legiuit dreapta credință şi 
vrednica cinstire a prăznuirii sfinților îngeri, ca unor slujitori ai lui Dumnezeu și păzitori ai 
neamului omenesc. 


Chiar şi în Colose, unde la început se aducea închinăciune îngerilor, a început a se săvirşi 
cu dreaptă mărire prăznuirea soborului îngeresc, zidindu-se biserici preafrumoase în numele 
Sfîntului Arhanghel Mihail, căpetenia îngerilor. Astfel s-a zidit şi în Hone o mărită şi 
preafrumoasă biserică, în care însuși Sfîntul Arhanghel Mihail s-a arătat Sfîntului Arhip. Apoi 
s-a aşezat a se prăznui soborul Sfinţilor îngeri în a opta zi a lunii noiembrie, care este a noua 
după luna martie - ce este întîia de la zidirea lumii -, spre închipuirea numărului cetelor 
îngerești, în număr de nouă, pe care le-a numărat Sfintul Dionisie Areopagitul, ucenicul 
Sfîntului Apostol Pavel. Căci, răpit fiind Sfîntul Pavel pînă la al treilea cer şi văzînd acolo 
deosebirile cetelor sfinților îngeri, a spus aceasta şi lui Dionisie, ca unui ucenic al său. lar acele 
nouă cete sînt despărțite în trei ierarhii, care cuprind cîte trei cete, cea mai de sus, cea de mijloc 
ŞI cea mai de jos. 


În cea dintii ierarhie, mai sus şi mai aproape de Preasfînta Treime, sînt Serafimii, 
Heruvimii şi Scaunele. Cei care stau mai întîi înaintea Făcătorului şi Ziditorului, sînt iubitorii 
de Dumnezeu Serafimi, cei cu cîte şase aripi, precum a văzut Isaia proorocul, care a zis: 
Serafimii stau împrejurul Lui, avind cite şase aripi. Ei sînt în chipul focului, precum scrie: 
Dumnezeul nostru este foc mistuitor. Scaunul Lui pară de foc, iar îmbrăcămintea slavei 
Domnului este ca focul. Şi în alt loc zice: Cel ce faci pe îngerii tăi duhuri şi pe slugile tale pară 
de foc. Ei aprind pe oameni cu focul dumnezeieştii iubiri, precum şi numele lor îi arată, căci în 
limba evreiască serafim se tîlcuiește cel ce aprinde sau încălzește. 


După Serafimi, stau înaintea lui Dumnezeu Celui Atoatevăzător, Care viețuieşte în 
lumina cea neapropiată, înțelepţii Heruvimi cei cu ochi mulţi, care mai mult decît alte cete mai 
de jos, strălucesc totdeauna cu lumina înțelegerii şi a cunoştinței lui Dumnezeu. Căci, fiind 
luminați în tainele lui Dumnezeu și ale ştiinţei adîncului înțelepciunii, luminează şi pe alții, 
pentru care numele heruvim, în aceeaşi limbă evreiască, se tilcuieşte multă înţelegere sau 


revărsare de înţelepciune. Căci prin Heruvimi se revarsă înțelepciunea şi se dă ochilor sufleteşti 
luminare pentru vederea şi cunoştinţa lui Dumnezeu. 


Apoi, înaintea Celui ce şade pe scaun înalt, stau purtătorii de Dumnezeu - precum îi 
numeşte Sfîntul Dionisie -, adică Scaunele; căci pe dînşii, ca pe nişte scaune înţelegătoare, se 
odihneşte Dumnezeu gînditor - precum scrie Sfîntul Maxim Mărturisitorul. lar purtători de 
Dumnezeu se înţeleg nu cu fiinţa, ci cu darul şi cu slujirea; căci scrie Sfintul Vasile cel Mare că 
şi trupul lui Hristos a fost purtător de Dumnezeu. Dar trupul Domnului era unit după ființă şi 
după ipostas cu Însuşi Dumnezeu Cuvîntul, ca Cel ce purta pe Dumnezeu, după unire 
nedespărțită. lar Scaunele se socotesc aşa, nu după ființă, ci după darul cel dat pentru o slujire 
ca aceasta, odihnindu-se Dumnezeu pe ele; de aceea se zic purtătoare de Dumnezeu. 


Deci, cu negrăit chip odihnindu-Se Dumnezeu pe dînsele, rînduiește judecăţile Sale cele 
drepte, după cuvintele lui David: Șezut-ai pe scaun, Cel ce faci dreptatea. Pentru aceasta, 
străluceşte în ele mai ales dreptatea judecăților lui Dumnezeu. Ei slujesc judecății lui Dumnezeu 
celei drepte şi o preamăresc pe dînsa, revărsînd puterea dreptei Sale judecăţi peste scaunele 
judecătorilor acestora de jos, dînd împăraţilor şi stăpînitorilor, duhul dreptei judecăţi. 


În ierarhia cea de mijloc, la fel, sînt tot trei cete ale sfinţilor îngeri, Domniile, Puterile și 
Stăpîniile. Se numesc Domnii pentru că domnesc peste ceilalți îngeri care sînt sub dînşii şi care, 
fiind slobozi şi lepădînd - după Dionisie - toată temerea de rob, de bunăvoie şi cu bucurie slujesc 
neîncetat Domnului. Ei revarsă acestora de jos, adică oamenilor care sînt puşi de Dumnezeu ca 
stăpînitori, puterea stăpînirii cu bună înțelegere şi a iconomiei celei înțelepte, pentru ca să 
domnească bine şi cu dreptate peste ţările ce le sînt încredințate. Apoi învaţă a stăpîni simțţirile, 
a smeri poftele, cele fără de rînduială și patimile; iar pe trup îl face rob duhului, adică a domni 
peste voia sa şi a fi mai presus de orice ispită. 


Iar Puterile, umplîndu-se de dumnezeiasca putere, slujesc voii celei tari şi puternice a 
Domnului Celui Preatare şi Atotputernic, fără zăbavă şi fără osteneală săvîrşind slujba. Apoi 
fac minuni mari şi acelaşi dar al facerii de minuni îl revarsă peste plăcuţii lui Dumnezeu care 
sînt vrednici de acest dar, ca să tămăduiască toată durerea şi să spună mai înainte cele viitoare. 
După aceea, sfintele Puteri ajută oamenilor ce se ostenesc şi sînt însărcinați cu purtarea jugului 
cel pus asupra lor, în orice fel de ascultare, ca să fie puternici a împlini chemarea și a purta 
sarcina celor neputincioşi. Ele întăresc pe tot omul cu răbdare, ca să nu deznădăjduiască în 
necazuri, ci să rabde cu tărie, cu mărime de suflet şi cu bărbăţie puternică, toate cele ce vin 
asupră-i şi să mulțumească lui Dumnezeu cu smerenie, căci El toate le rînduiește spre folosul 
nostru. 


Stăpîniile se numesc așa, pentru că au stăpînire peste diavoli, ca să potolească stăpînirea 
cea drăcească şi să ne ferească de ispitele aduse de ei asupra oamenilor şi a nu-i lăsa să vatăme 


pe cineva atât cît ar voi ei. Apoi întăresc pe nevoitorii cei buni în nevoinţele și ostenelile lor cele 
duhovniceşti, păzindu-i ca să nu piardă împărăţia cerească. Iar celor ce se luptă cu patimile și 
cu poftele, le ajută în ceasul ispitei pentru a izgoni gîndurile cele rele și asupririle vrăjmașului 
şi a birui pe diavolul. Însă toate acestea le săvîrşesc ei prin sfintele Începătorii, Arhangheli şi 
Îngeri, după cum spune marele Dionisie Areopagitul, în capitolul 50, despre ierarhia cea din 
mijloc şi după cum zice și Sfîntul Maxim Mărturisitorul la tîlcuirea dumnezeieştilor nume: "Că 
aceasta este ierarhia cea mai de jos şi mai aproape de noi”. 


Asemenea şi în ierarhia cea mai de jos, după cum s-a spus, sînt trei cete: Incepătoriile, 
Arhanghelii şi Ingerii. 


Începătorii se numesc pentru că sînt mai mari peste îngerii cei mai de jos, rînduindu-i 
pe dînşii spre împlinirea dumnezeieştilor porunci. Lor le este încredinţată îndreptarea a toată 
lumea și păzirea împărăţiilor şi a domniilor, a ținuturilor, a popoarelor, a neamurilor şi a 
limbilor. Căci fiecare împărăție, neam și limbă are deosebit păzitor şi îndreptător al întregii sale 
laturi pe un înger dintr-această ceată cerească ce se zice Începătorie. Slujba acestei cete, după 
înțelegerea lui Grigorie, este a învăţa pe oameni ca să dea cuviincioasă cinste la tot dregătorul, 
după vrednicia slujirii lui. Aceşti îngeri înalță pe cei vrednici la treptele ierarhiilor celor mai 
cinstite şi-i povăţuiesc pe dînșii ca să nu caute dregătoria pentru cîştigul şi chiverniseala lor, 
pentru iubirea de cinste şi mărirea cea deșartă, ci pentru cinstea lui Dumnezeu şi pentru creşterea 
şi înmulţirea laudei Lui şi pentru folosul celor de aproape, slujind de obşte tuturor treburilor 
celor ce sînt sub stăpînirea lor. 


Arhangheli se numesc cei mari și vestitori de bine, adică cei care vestesc tainele cele 
mari şi preamărite şi aceştia au slujbe, precum zice marele Dionisie, a descoperi proorociile, 
cunoștința voii lui Dumnezeu şi înțelegerile pe care le primesc ei de la cetele cele mai de sus, 
pentru ca să vestească îngerilor celor mai de Jos şi printr-înşii oamenilor. lar Sfîntul Grigorie 
Dialogul zice: "Aceştia înmulțesc sfînta credinţă între oameni, luminînd mintea lor cu lumina 
înțelegerii Sfintei Evanghelii, descoperindu-le tainele credinţei celei drepte”. 


Îngerii, în orînduielile cele cerești, sînt mai jos decit toate rînduielile și mai aproape de 
oameni. Aceştia vestesc oamenilor tainele lui Dumnezeu şi voile Lui cele mai mici, povăţuindu- 
i să viețuiască cu fapte bune şi cu dreptate după Dumnezeu. Apoi sînt puşi să ne păzească pe 
noi, pe fiecare credincios. Deci, pe cei ce sîntem buni, ne țin ca să nu cădem, iar pe cei care 
cădem, ne ridică. Ei niciodată nu ne lasă, deşi uneori greşim și sînt totdeauna gata a ne ajuta, 
numai să voim şi noi. 


Cu acelaşi nume se numesc toate cetele cele mai presus de cer, adică îngeri, cu toate că 
au şi alte nume, după rînduiala şi iconomia lui Dumnezeu și după numirile darului de la Dînsul, 
precum: Serafimi, Heruvimi, Scaune, şi celelalte cete. Insă toţi de obşte se numesc îngeri, căci 


numele înger nu arată însăşi natura lor, ci numai slujba. Deci, toți sînt îngeri pentru că toți 
slujesc lui Dumnezeu, după cele scrise; Au nu sînt toți duhuri slujitoare, ce se trimit spre 
slujire? 


Numai slujbele lor sînt despărțite și nu-s la fel; ci fiecare ceată are slujba rînduielii sale 
ce i se cuvine. Pentru că Preaînţeleptul Ziditor nu descoperă deopotrivă tuturor tainele 
dumnezeieștii Sale voințe, ci prin mijlocitori, adică prin cetele cele mai de sus, luminînd pe cele 
mai de jos; arătîndu-le astfel voia Sa cea sfîntă, le poruncesc să o îndeplinească, precum se vede 
arătat în cartea Proorocului Zaharia. Cînd îngerul vorbea cu proorocul, alt înger ieşea în 
întîmpinarea îngerului aceluia, poruncindu-i să meargă la prooroc şi să-i vestească cele ce aveau 
să fie pentru Ierusalim. Astfel, se scrie: "lar îngerul stătea grăind către mine şi un alt înger ieşea 
în întîmpinarea sa şi a zis către dînsul, grăind: Aleargă și spune tînărului aceluia - adică către 
proorocul Zaharia: Fără zid vor locui în Ierusalim, pentru mulțimea oamenilor şi Eu voi fi lui, 
zice Domnul, zid de foc împrejur”. 


La aceste cuvinte, Sfîntul Grigorie zice: "Cînd înger către înger grăieşte: "aleargă și 
spune către tînărul acela", nu este îndoială că îngerii unul pe altul se trimit, adică cei mai de sus 
trimit pe cei mai de Jos. Deci sînt mai mici cei trimişi şi mai mari cei ce trimit”. La fel şi în 
proorocia lui Daniil, se spune că un înger poruncește îngerului să-i spună proorocului vedenia. 
Deci, de aici este arătat că îngerii cetelor celor mai de Jos se vestesc şi se luminează de îngerii 
cetelor celor mai de sus despre dumnezeiasca voinţă a Făcătorului lor. 


De aceea, în a opta zi a lunii noiembrie, care este a noua după luna martie, cînd a fost 
creată lumea, Sfînta noastră Biserică luptătoare, căreia îi trebuie ajutor, prăznuiește cu cîntări 
minunate soborul celor nouă cete ale sfinţilor îngeri. Toate aceste cete îngereşti se vor aduna în 
ziua cea înfricoșată a judecății Domnului, care se socoteşte de dumnezeieştii învățători ai 
Bisericii, ziua a opta: după veacul acesta, va veni Fiul Omului, Judecătorul cel drept, întru slava 
Sa şi toţi sfinţii Îngeri cu Dînsul, precum Domnul singur a zis în Evanghelia Sa: Și va trimite 
pe îngerii Săi cu glas de trimbiţă şi vor aduna pe aleşii Lui din cele patru vinturi, adică de la 
răsărit, de la apus, de la miazăzi şi de la miazănoapte. 


Deci atunci şi pe noi, cei ce prăznuim soborul lor cu cinste, o! de ne-ar aduna în ceata 
aleşilor Domnului. ar începătorii şi voievozii tuturor acestor trei cete mai de jos, după Sfîntul 
Maxim Mărturisitorul, sînt rînduiţi de Dumnezeu Sfinţii Arhangheli Mihail şi Gavriil, ca nişte 
credincioşi slujitori ai lui Dumnezeu, care în vremea căderii satanei, din pricina mîndriei şi a 
depărtării lui de la Dumnezeu, au adunat aceste trei cete şi oști îngereşti și arhanghelul Mihail 
a strigat cu mare glas: "Să luăm aminte! Să stăm bine, să stăm cu frică înaintea Celui ce ne-a 
făcut pe noi şi să nu cugetăm cele potrivnice lui Dumnezeu. (Fiindcă dintre aceştia au fost și 
cei ce au căzut, şi din îngeri luminaţi, s-au făcut diavoli întunecaţi, pentru mîndria lor). Să luăm 
aminte ce au pătimit cei ce erau împreună cu noi zidiți și cum se împărtășeau cu noi din 
dumnezeiasca lumină. Să luăm aminte cum, îndată, din lumină s-au prefăcut în întuneric pentru 


mîndria lor şi din înălțime au fost aruncaţi jos în adînc. Să luăm aminte, cum a căzut din cer 
luceafărul cel ce răsărea dimineaţa și s-a sfărîmat pe pămînt". 


Astfel grăind Arhanghelul Mihail către tot soborul îngeresc, a început cel ce stătea la 
locul cel dintii cu Serafimii, cu Heruvimii şi cu toate cetele cereşti, a slăvi pe Sfînta cea de o 
fiinţă şi nedespărțită Treime, pe Unul Dumnezeu, cîntînd cu glas de prăznuire: Sfint, sfint, Sfint, 
Domnul Savaot, plin este cerul și pămîntul de mărirea Ta! 


Deci această conglăsuire a sfinţilor îngeri s-a numit sobor îngeresc, adică luare aminte, 
o cugetare, o glăsuire, o unire; căci împreună și cu un glas slăvesc pe Tatăl, pe Fiul şi pe Sfîntul 
Duh, pe Sfinta Treime, Căreia şi noi cei de ţărînă să-l aducem mărire în veci. Amin. 


Notă. Biserica, după credinţa noastră, se împarte în două: Biserica luptătoare, adică 
aceea care cuprinde pe credincioșii care sînt încă în viaţă şi luptă împotriva tuturor relelor; şi 
Biserica biruitoare sau triumfătoare, care cuprinde pe credincioşii care au trecut din viaţă şi au 
biruit toate uneltirile cele rele, şi împărățesc cu Domnul în cer. 


20. SFINȚII MUCENICI ONISIFOR ŞI PORFIRIE 
(9 NOIEMBRIE) 


Pomenirea Sfinţilor Mucenici Onisifor şi Porfirie, care au răbdat în vremea împărăției 
lui Dioclețian multe munci pentru Hristos, primind bătăi şi răni peste tot trupul şi în căldări au 
fost arşi. La sfîrşit, fiind târîţi de cai sălbatici şi zdrobiţi prin pietre ascuţite, şi-au dat lui 
Dumnezeu sufletele lor. Iar trupurile lor, luîndu-se în taină de credincioşi, s-au aşezat în satul 
ce se numește Panghianete. 


21. VIAŢA ŞI NEVOINŢELE CUVIOASEI MAICII NOASTRE 
MATROANA 


(9 NOIEMBRIE) 


Sfînta Matroana s-a născut în Perga Pamfiliei din părinţi binecredincioși. Cînd a ajuns 
în vîrstă, a fost însoțită cu un bărbat cinstit şi de bun neam, cu numele Dometian, şi nu după 
multă vreme s-a făcut mamă unei fiice pe care a numit-o Teodotia. După aceasta s-a dus cu 
bărbatul ei la Bizanţ, unde Matroana, mergînd în bisericile lui Dumnezeu și cu osîrdie rugîndu- 
se, a făcut cunoştinţă cu o fecioară, anume Evghenia, care îşi păzea fecioria în post şi în osteneli, 
ziua şi noaptea îndeletnicindu-se cu rugăciuni. 


Deci Matroana, rîvnind acelei vieți, nu se depărta de la biserică, ci de dimineaţa pînă 
seara petrecea acolo în rugăciune, iar seara se întorcea acasă. Apoi, foarte de dimineaţă iarăşi 
mergînd în biserică la rugăciune, cu înfrînarea şi cu postul își chinuia trupul, care înflorea cu 
tinereţea vîrstei - căci avea atunci douăzeci şi cinci de ani -, şi ruga pe Dumnezeu cu osîrdie ca, 
prin judecăţile Lui, să o scape de jugul însoțirii, pentru ca să poată fără împiedicare a sluji lui 
Dumnezeu. 


Dometian, bărbatul ei, văzînd pe soţia sa în toate zilele ieşind din casă de dimineaţă şi 
întorcîndu-se abia seara, a început a avea bănuială pentru dînsa, cugetînd cele rele şi crezînd că 
soția lui nu merge la rugăciune ci în alt loc. Pentru aceea se mînia asupra ei și cu dosădiri o 
ținea în casă, nelăsînd-o să mai iasă undeva. Iar ea cu lacrimi îl ruga pe dînsul să n-o oprească 
a merge la biserică. Dar n-a dobîndit ceea ce cerea şi pentru aceea era în mare întristare, pentru 
că ea voia să fie mai vîrtos în casa Dumnezeului său, decît a locui în locaşurile păcătoşilor. Abia 
o dată a înduplecat pe bărbatul ei şi a lăsat-o să meargă la rugăciune. 


Alergînd cu sîrguință la Biserica Sfinţilor Apostoli, şi-a deschis înaintea lui Dumnezeu 
inima sa, rugîndu-se cu umilinţă să o scape de greutatea acelui jug, care-i făcea mare 
împiedicare către gîndirea la Dumnezeu. Apoi, scoțînd-o pe dînsa din lumea aceasta deşartă şi 
mult tulburată și s-o ducă în viața cea liniștită în care va putea fără împiedicare bine să placă 
Lui. Şi a petrecut în rugăciune cu sîrguință toată ziua. Dar fiind seara tîrziu, a poruncit portarul 
bisericii să iasă toţi ca să încuie uşile. 


Deci a ieşit şi Matroana din biserică, însă nu a vrut să se întoarcă acasă, ci a intrat într- 
un pridvor ce era acolo şi a aflat în apropiere de biserică o fecioară cu numele Sosana care, din 
tinereţe încredințîndu-se pe sine lui Hristos, îşi păzea fecioria sa petrecîndu-și zilele în post și 
în rugăciuni. 


Lipindu-se de acea fecioară, a intrat în casa ei și toată noaptea vorbind cu dînsa, 1-a spus 
toată supărarea ei. lar Sosana o mîngiia pe ea cu cuvinte folositoare și-i zicea să aibă nădejde 
în Domnul, Care rînduieşte mîntuirea omului după voia Sa; căci zice: "De la Domnul se 
îndreptează pașii omului”. 


Matroana, din acea vorbire cu Sosana, s-a aprins cu mai mare dorință către Dumnezeu; 
apoi a gîndit să fugă de la bărbatul său şi s-a ascuns de dînsul ca să slujească lui Dumnezeu în 
taină. Deci, făcîndu-se ziuă, s-a dus la Evghenia cea pomenită mai sus şi i-a descoperit gîndul 
său. lar Evghenia, i-a zis: "Mai întîi de toate, ţi se cade, soro, să rînduieșşti cele de folos pentru 
fuca ta Teodotia, care este copilă mică, căci cum poate rămîne fără de mamă?" lar Matroana 1- 
a răspuns: "Pe fiica mea Teodotia, o încredinţez lui Dumnezeu şi maicii Sosana, iar eu mă voi 
duce în locuri pustii, în care Dumnezeu mă va povăţui”. 


Deci, luînd pe fiica sa în taină, 1-a dat-o fericitei Sosana, rugînd-o s-o primească la dînsa 
ca pe o fiică a sa şi să o crească în frica Domnului. lar Sosana, văzînd pe Matroana arzînd de 
focul dragostei dumnezeiești și avînd neschimbată dorință către viaţa cea liniștită, a primit la 
dînsa pe copilă ca pe o fiică a ei. Apoi Matroana ruga pe Dumnezeu să o povăţuiască spre calea 
cea dreaptă şi, ca psalmistul, zicea: Arată-mi, Doamne, calea în care voi merge. Şi adormind 
puțin de osteneală, a văzut o vedenie în acest chip. I se părea că fuge dinaintea unui bărbat care 
o izgonea și cînd acesta o ajunse, ea a fugit între nişte călugări şi a fost ascunsă de dînşii. 


Acea vedenie însemna că se cade ei a se îmbrăca în chip bărbătesc şi a merge într-o 
mînăstire de bărbaţi pînă la o vreme, căci numai aşa se va putea ascunde de bărbatul ei și de toți 
cunoscuţii, ceea ce a şi făcut. Căci Matroana şi-a tuns părul capului ei, s-a îmbrăcat în haine de 
bărbat şi a mers cu fericita Evghenia în biserica Sfinților Apostoli, unde rugîndu-se, a deschis 
Sfînta Evanghelie, vrînd să adeverească dacă binevoieşte Dumnezeu în hotărîrea ei și a aflat 
cuvintele acestea: De voiește cineva să vină după Mine, să se lepede de sine şi să-şi ia crucea 
sa şi să-Mi urmeze. 


Din aceste cuvinte, Matroana, primind bună nădejde, cum că Dumnezeu îi va fi ajutător, 
a sărutat pe Evghenia şi s-a depărtat de la dînsa; apoi s-a dus în mînăstirea Cuviosului Vasian, 
în care a fost primită ca un famen şi, fiind întrebată despre nume, ea a zis că o cheamă Vavila. 
Acolo trăind între fraţi, petrecea cu cinste viaţa călugărească în ascultare, slujind cu smerenie, 
iar cu postul şi cu privegherea îşi chinuia trupul său, aflîndu-se la rugăciuni totdeauna. Apoi se 
păzea cu dinadinsul să nu fie cunoscută că este femeie. Pentru aceea foarte mult păzea tăcerea 
şi de toţi se înstrăina, încît toți fraţii se minunau de faptele cele bune ale ei, lăudîndu-i ostenelile 
ŞI o cinsteau ca pe un călugăr desăvirşit. 


Aşa vieţuind ea în mînăstire multă vreme și în mijlocul călugărilor strălucind cu faptele 
cele bune, ca luna în mijlocul stelelor, s-a întîmplat odată cînd lucra cu alți frați în grădină ca 
un frate nou începător, cu numele Varnava, lucrînd împreună cu dînsa pămîntul, acesta s-a uitat 
cu iscodire la fața ei şi, văzîndu-i amîndouă urechile pătrunse, a întrebat-o: "Pentru ce pricină 
îți sînt pătrunse urechile?" Iar fericita a zis către dînsul: "Se cade ție, frate, a lucra pămîntul şi 
a nu căuta la feţe străine, că potrivnic lucru este acesta călugăriei. Dar pentru că ai văzut urechile 
mele pătrunse, apoi să ştii şi pricina; cînd eram copil mic, foarte mult mă iubea părintele meu 
şi mă înfrumuseţa cu podoabe de aur; pentru aceasta mi-a pătruns urechile şi mi-a pus cerceluşi 
de mare preţ. 


Aşa a răspuns fericita Matroana lui Varnava, dar i s-a umplut inima de frică şi de felurite 
gînduri, temîndu-se să nu fie cunoscută şi vorbea întru sine către Dumnezeu, zicînd: "Doamne, 
cu a Ta poruncă am venit în această petrecere călugărească. Tu m-ai chemat şi eu nu gîndesc să 
mă întorc şi să caut înapoi. Deci Tu, cu darul Tău, acoperă neputinţa mea şi du la bun sfîrşit 
viața pe care am primit-o, ca să nu fiu ruşinată eu, care nădăjduiesc spre Tine!" 


Dar Dumnezeu, Care toate le rînduieşte spre folos, după judecăţile Sale cele negrăite și 
necunoscute, a binevoit a o descoperi pe dînsa proiestoşilor că este femeie, pentru ca să fie 
arătată într-însa cea mai mare osîrdie către viața călugărească. Deci, dormind odată Cuviosul 
Vasian, i s-a arătat în vis un bărbat cinstit şi luminat, zicîndu-i de trei ori: "Vavila, famenul care 
petrece călugăreşte în mînăstirea ta, este femeie". Aceeaşi vedenie a văzut-o şi fericitul Acachie, 
egumenul mînăstirii lui Avramie. 


Făcîndu-se ziuă, a chemat Vasian pe unul din călugări, cu numele loan, care era întîiul 
după dînsul şi i-a spus lui vedenia. Apoi, vorbind ei, a venit un trimis de la egumenul Acachie 
la Cuviosul Vasian, vestindu-i că în acea noapte i s-a descoperit lui în vedenie despre famenul 
Vavila, că este femeie. Minunîndu-se Cuviosul şi voind mai desăvîrșit a se adeveri de o taină 
ca aceea - că se temea să nu fie oarecare înşelăciune de la diavolul şi nu degrabă a crezut vedenia 
cea în vis -, pentru aceea a deschis Sfînta Evanghelie şi a nimerit la cuvintele acestea: Cui voi 
asemăna împărăţia lui Dumnezeu? Asemenea este aluatului, pe care luîndu-l femeia, l-a ascuns 
în trei măsuri de făină, pină cînd s-a dospit toată. 


Vasian crezînd vedenia, a chemat la sine pe fericita Matroana şi căutînd spre dînsa cu 
ochi mînioşi a zis către ea: "Care este pricina venirii tale la noi, o, femeie? Cum ai avut o 
îndrăzneală ca aceasta, a petrece în soborul monahilor atîta vreme? Ai voit a aduce mînăstirii 
noastre necinste, sau ai venit aici vrînd a ne ispiti pe noi?" Iar fericita Matroana, din pricina 
acestei descoperiri și din căutătura cea cu mînie, precum și din glasul cel aspru al egumenului 
temîndu-se foarte tare, a căzut la sfintele lui picioare, cerîndu-și iertare şi cu smerenie a răspuns, 
zicînd: "Nu ispitind pe cineva, ci singură fugind de ispitele celui potrivnic şi de cursele celui 
viclean abătîndu-mă, am venit la turma ta, sfinte părinte”. 


Iarăşi a zis către dînsa egumenul: "Cum ai îndrăznit a te apropia de dumnezeieştile Taine 
cu capul descoperit şi a da sărutare fraților, fiind femeie?" Răspuns-a Matroana: "Apropiindu- 
mă de dumnezeieștile Taine, mă prefăceam bolnavă şi nu-mi descopeream cu totul capul, ci 
numai puțin. lar cînd dădeam sărutare fraţilor, mi se părea că nu mă ating de gura oamenilor, ci 
de a îngerilor fără de patimi". 


Cuviosul, mirîndu-se de un răspuns ca acesta, a întrebat-o: "Pentru ce nu ai mers într-o 
mînăstire femeiască, ci ai venit în aceasta bărbătească?" Iar fericita, lepădînd frica, a început a 
spune cu de-amănuntul toate cele pentru sine, zicînd: "Am fost însoțită cu bărbat și mama unei 
fuice, dar îmi plăcea a merge totdeauna la biserica lui Dumnezeu şi a petrece într-însa ziua şi 
noaptea în rugăciune. lar bărbatul mă oprea de la aceasta; apoi cu mustrări şi cu bătăi îmi oprea 
sîrguința cea către biserică şi rugăciune şi îmi făcea mare împiedicare către dragostea cea 
dumnezeiască. 


Pentru aceea, gîndind să fug de la dînsul ca să pot mai bine a sluji lui Dumnezeu, am 
văzut în vis, că, fugind de un bărbat care mă izgonea, am fost ascunsă între oarecari călugări. 
Deci, înțelegînd vedenia și cunoscînd că în alt fel nu voi putea să mă ascund de bărbatul meu, 
decît numai în chipul bărbaţilor care petrec viața monahicească, mi-am schimbat hainele 
femeiești şi, luînd pe cele bărbătești, m-am numit Vavila și, prefăcîndu-mă a fi famen, am venit 
în această mînăstire". 


Cuviosul Vasian, ascultînd cu luare aminte cuvintele fericitei Matroana, se mira foarte 
mult de înţelepciunea şi de osîrdia ei către Dumnezeu. Și a zis către dînsa: "Îndrăzneşte, fiică, 
credinţa ta te va mîntui". Şi mult învăţînd-o pe dînsa pentru folosul sufletului său, a trimis-o în 
taină la fericita Sosana, făgăduind că el va purta grijă de dînsa, numai ea să slujească necontenit 
lui Hristos. 


În acea vreme a murit fiica ei Teodotia pe care o încredințase Sosanei. Pentru că Bunul 
Dumnezeu, vrînd să izbăvească de necazuri pe roaba sa Matroana, scăpînd-o de purtarea de 
grijă pentru fiica sa, ca, mai cu osîrdie să-l slujească Lui, a luat pe fiica ei la Sine şi în curţile 
cereşti a sălăşluit-o. lar Matroana, în loc de tristeţe, s-a umplut de bucurie, văzînd pe fiica sa, 
care încă nu cunoscuse înşelăciunea acestei lumi viclene, mutată către Domnul și fără prihană 
dusă înaintea Lui. lar ea singură stătea acum ascunsă la Sosana; dar mai ales Dumnezeu o 
ascundea pe dînsa, prin Sosana. 


lar Dometian, bărbatul Matroanei, căuta pe soția sa pretutindeni, înconjurînd multe 
cetăți, sate şi mînăstiri, căutînd şi întrebînd, dar nu o afla. Apoi a auzit că în mînăstirea 
Cuviosului Vasian a fost o femeie îmbrăcată în chip bărbătesc şi viețuind ca un famen, căci 
străbătuse vestea despre aceasta, mai întîi între toți părinţii şi mai apoi şi în poporul mirenesc. 


Înţelegînd Dometian că aceea era femeia lui, a alergat la acea mînăstire şi, bătînd în 
poartă, striga cu mînie: "Strîmbătate mi-aţi făcut mie, o, călugărilor, mare strimbătate, că mi- 
ați înşelat femeia şi o ţineţi la voi! Oare așa se cade călugărilor a face? Aşa vă scrie pravila 
voastră? Daţi-mi pe femeia mea! Pentru ce despărțiți voi pe cei pe care Dumnezeu i-a 
împreunat? Daţi-mi soția care este unită cu mine după lege şi care trebuie să fie tovarășă a vieţii 
mele”. 


Acestea şi multe altele grăind Dometian, călugării au zis către dînsul: "Noi nu avem aici 
pe femeia ta, căci nu intră niciodată femei în mînăstirea noastră. Dar pe un famen cu numele 
Vavila îl ştim călugăr; acela a vieţuit la noi cîtăva vreme, apoi voind să cerceteze Sfintele Locuri 
de la Ierusalim, de mult s-a dus de la noi. Iar acum noi nu ştim unde se află, numai singur 
Văzătorul a toate ştie, căci înaintea Lui nimic nu este tăinuit". 


Auzind acestea Dometian, mult s-a necăjit, iar din dragoste către soția sa tulburîndu-se 
Şi tînguindu-se, s-a dus mîhnit. lar fericitul Vasian, gîndind în sine, zicea: "Dumnezeu a ales 
această femeie spre slujbă şi sub jugul Său cel bun a luat-o pe dînsa de la bărbatul cel îndărătnic 
şi răzvrătit şi a încredințat-o nevredniciei mele, ca să mă îngrijesc pentru mîntuirea sufletului 
el. Apoi eu înaintea multora am vădit-o şi am dat de ştire despre dînsa. Deci, de va afla bărbatul 
ei şi din cărarea faptelor bune o va întoarce pe dînsa și o va păgubi de mîntuire, eu sînt 
pricinuitorul răzvrătirii ei”. 


De atunci a început Cuviosul a se mîhni și, chemînd pe oarecare dintre bătrînii 
duhovnici, le-a zis: "Se cade nouă, fraţilor, a avea purtare de grijă pentru sora care a ieşit din 
mînăstirea noastră. Căci, deşi este deosebită de noi cu firea, dar în adunarea noastră este scrisă. 
Deci, ce să facem, ca viaţa ei începută cu atîta plăcere de Dumnezeu, să iasă cu sfîrșit bun? Ca 
nu cîndva vrăjmașul, care caută totdeauna căderea noastră, să-i biruiască bărbăţia ei, să o abată 
de la nevoinţele călugărești şi să o întoarcă spre plăcerile lumii, avînd lesnicioasă unealtă spre 
aceasta pe bărbatul ei". 


Astfel grăind Cuviosul Vasian către frați, unul dintre dînşii cu numele Marcel, cu treapta 
fiind diacon, a zis către Cuviosul: "În cetatea Emesiei, unde m-am născut eu, este o mînăstire 
de maici, în care și sora mea s-a călugărit. Deci, dacă voieşti, părinte, trimite-o acolo şi așa se 
va sfîrşi grija pentru dînsa". Acestea auzindu-le fericitul Vasian și ceilalți bătrîni s-au învoit cu 
sfatul lui Marcel şi au poruncit să caute o corabie care merge în partea aceea. Și îndată, după 
rînduiala lui Dumnezeu, s-a găsit o corabie din Emesia care, făcînd neguţătorie în Bizanţ, se 
întorcea iarăşi întru ale sale. În acea corabie punînd pe fericita Matroana, a trimis-o la mînăstirea 
din Emesia, la fecioarele care petreceau viaţă monahicească şi de care a fost primită cu cinste. 


Trăind ea acolo în fapte bune cu obişnuitele sale nevoinţe, covîrşea pe toate cu smerenia, 
cu tăcerea, cu postul, cu privegherea și cu toate ostenelile călugărești, încît pe toate le făcea să 
se minuneze de viaţa sa, fiind pildă de asprimea căii ce duce în împărăția lui Dumnezeu. După 
acestea, murind egumena mînăstirii, Sfînta Matroana a fost aleasă de toate, ca una ce era 
vrednică, în locul stareţei care murise. Şi fiind egumenă, lumina tuturor ca o făclie pusă în 
sfeșnic cu faptele cele bune, îngrijindu-se de mîntuirea surorilor încredințate ei. 


În acea vreme, un om arîndu-și holda sa, a văzut un foc ieşind din pămînt; şi nu numai 
o dată a văzut aceasta ci de mai multe ori, că în multe zile se arăta văpaie de foc ieșind din 
pămînt. Deci a mers omul acela în cetate şi a vestit episcopului Emesiei. lar episcopul, 
înțelegînd că este un lucru mare, a luat clericii săi şi s-a dus la locul acela. Făcînd rugăciune, a 
poruncit să sape pămîntul în locul acela. 


Şi făcîndu-se aceasta, s-a găsit un vas, nu cu aur sau cu argint, ci cu cel mai scump decît 
toate comorile pămîntului, capul Sfîntului loan Înainte Mergătorul și Botezătorul Domnului. 
Deci vestea a străbătut pretutindeni şi a alergat acolo multă lume, nu numai din cetatea Emesiei, 
ci şi de prin cetăţile şi satele din împrejurimi. 


Atunci a mers şi Cuvioasa Matroana de la mînăstirea sa cu toate surorile, să se închine 
Capului celui aflat al Sfîntului loan. Acel cinstit cap, izvora mir cu bună mireasmă, iar preoții 
ungeau cu acel mir poporul ce se adunase, făcîndu-le semnul Crucii pe fruntea lor. Din acel mir 
a luat şi Cuvioasa Matroana într-un văscior mic, voind să-l ducă în miînăstirea sa pentru 
binecuvîntare; dar mulțimea poporului îmbulzindu-se către acel sfint mir, o strîmtora pe dînsa, 
încît nu era cu putință a trece. lar alții, simțind că este la dînsa Sfîntul Mir, o rugau ca să-i 
însemneze şi pe ei cu acel sfînt mir, căci nu pot să ajungă la preoți pentru mulțimea poporului, 
lucru care îl făcea fiind silită. 


S-a întîmplat acolo un orb, care de la naşterea sa nu văzuse lumina. Acela a rugat pe 
Matroana să-l însemneze şi pe dînsul cu Sfîntul Mir, iar ea a uns ochii lui şi îndată orbul a văzut 
lumina. Această minune se socotea a fi venită nu numai de la mirul cel tămăduitor al Sfîntului 
Ioan, ci şi de la Cuvioasa Matroana. Pentru că mulţi preoți erau acolo care împărțeau poporului 
din acel sfînt mir, dar nu au putut deschide ochii celui orb. Deci era vestită în popor, viaţa cea 
plină de fapte bune a Cuvioasei Matroana. 


După multă vreme a auzit despre dînsa bărbatul ei Dometian şi s-a dus cu sîrguință la 
cetatea Emesia. Dar înștiinţîndu-se că nu este cu putinţă a intra în mînăstirea fecioarelor şi a 
vedea pe soţia sa - căci în mînăstirea aceea era legămînt să nu intre parte bărbătească -, de aceea 
s-a gîndit ca, cu vicleşug să-şi dobîndească dorinţa sa. 


Deci, a rugat pe nişte femei mirence ca, mergînd la Matroana, să-i spună că "un om, 
auzind de sfinţenia ta şi de viaţa ta cea desăvîrşită în fapte bune, a venit de departe să se închine 
ție şi să se învrednicească de binecuvîntările şi de sfintele tale rugăciuni. Deci, fă dragoste 
pentru Dumnezeu şi nu trece cu vederea pe omul acesta care s-a ostenit pentru tine atîta cale, ci 
te arată lui şi-l mîngâie cu cuvinte folositoare şi cu binecuvîntare". 


Mergînd femeile acelea la Matroana, i-au grăit ei precum au fost învăţate. Iar fericita 
Matroana, simțind vicleşugul, a întrebat pe femei: "Cum este la chip omul care v-a trimis la 
mine?" Iar ele i-au spus chipul lui şi sfînta îndată a cunoscut că este bărbatul ei şi a zis femeilor: 
"Spuneţi omului aceluia să aștepte şapte zile şi atunci mă voi arăta lui și mă va vedea precum 
voieşte”. Fericita Matroana, trimiţînd pe femei, a început a se ruga Domnului ca s-o acopere pe 
dînsa şi s-o facă nearătată bărbatului său. Venind noaptea, şi-a luat o haină de păr şi puțină pîine 
şi a ieșit din mînăstire, neștiind nimeni, și s-a dus la Ierusalim. 


Dometian aşteptă şapte zile, nădăjduind să vadă pe cea dorită şi să o 1a cu sila, fiind 
însoțită cu el prin lege. După şapte zile iar a trimis pe femeile acelea la cuvioasa, poftind-o să 
se arate lui precum a făgăduit. Dar, ducîndu-se femeile în mînăstire, au aflat pe toate călugărițele 
plîngînd după egumena lor, pentru că nu ştiau unde s-a dus. Întorcîndu-se femeile, au spus lui 
Dometian; iar el, cu multă dorință aprinzîndu-se, umbla pretutindeni căutînd-o. S-a dus şi la 
Ierusalim unde, şezînd la o gazdă, a întrebat pe femeile ce vieţuiau acolo dacă nu li s-a întîmplat 
să vadă cîndva o astfel de femeie, spunîndu-le şi chipul feţei. Iar ele i-au răspuns, zicînd: "Ne 
aducem aminte, cum că o călugăriță cu un astfel de chip venea aici la biserică, dar acum nu ştim 
unde se află". EI o căuta pe acolo cu sîrguință, umblînd pe drumuri şi întrebînd pe la gazde. 


Odată, din întîmplare, s-au întîlnit amîndoi. Matroana a cunoscut pe bărbatul său, iar el 
n-a cunoscut-o pe dînsa. Căci, cînd era să treacă Dometian pe lîngă dînsa, ea și-a acoperit fața 
şi s-a plecat jos, ca şi cum ducea ceva. Şi aşa, cu meşteşug, s-a ferit de a o cunoaște bărbatul. 
Mirîndu-se cuvioasa cu ce fel de sîrguinţă o caută bărbatul și temîndu-se ca să n-o vadă undeva 
şi s-o cunoască, pentru aceea s-a dus la Muntele Sinai. Dar şi acolo a fost urmărită de bărbatul 
ei. 


Apoi s-a dus la Virit (Beirut) şi aflînd o capiște idolească pustie, a intrat într-însa şi a 
viețuit acolo. Iar dracii, nerăbdînd venirea ei acolo, în multe chipuri o înfricoşau pe dînsa, vrînd 
s-o izgonească de acolo. Pentru că uneori strigau asupra ei în chip nevăzut, iar alteori năvăleau 
chiar şi în chip văzut. Şi cînd Matroana cînta psalmi şi diavolii cîntau împotriva ei, batjocorind- 
o. lar toate nălucirile şi arătările diavoleşti sfînta le izgonea cu semnul Crucii şi cu rugăciunea 
cea cu sîrguință către Dumnezeu. 


Vieţuind Cuvioasa în acea capiște idolească, avea ca hrană verdeţurile care creşteau 
împrejur şi băutură, apă din izvorul care cu minune izvorise pentru dînsa. Pentru că, odată 


însetînd, a căutat apă împrejur şi n-a aflat fiindcă pămîntul era uscat şi ars de fierbințeala 
soarelui. Apoi, aflînd o piatră mică ascuțită, a săpat cu dînsa în pămînt o gropiță mică și lăsînd- 
o s-a dus la rugăciune. lar a doua zi venind în locul acela, a aflat izvor de apă curgînd repede şi 
au crescut împrejurul izvorului verdeţuri dulci care slujeau ca hrană miresei lui Hristos, mai 
dulci decît toate bucatele împărătești. Deci mînca verdețuri din acelea dulci şi bea apă şi 
mulțumea lui Dumnezeu Celui ce dă hrană la tot trupul şi Celui ce deschide mîna Sa şi umple 
de bunăvoință toată fiinţa. 


Odată diavolul s-a închipuit într-o femeie frumoasă care a venit la Cuvioasa cu vicleșug, 
zicînd: "Pentru ce, doamna mea, ţi-ai ales această viaţă aspră şi singuratică în acest loc pustiu, 
neavînd cele de trebuință trupului? ŞI, pe lîngă acestea, ești încă tînără şi frumoasă şi mă tem 
ca nu cumva, aflîndu-te cineva, să se rănească de frumuseţea ta şi, făcîndu-ți silă, atunci nu are 
cine să-ți ajute şi să te scape din mîinile lui. Deci lasă, doamna mea, viaţa aceasta şi vino cu 
mine în cetate că poți şi acolo viețui liniştită. Iar eu îţi voi găsi casă pentru locuinţă, oricum îţi 
va plăcea; acolo vei avea toate cele de trebuinţă și apoi nimeni nu va îndrăzni să-ţi facă vreo 
supărare, pentru că locuitorii dimprejur îţi vor ajuta şi te vei izbăvi”. 


Sfînta Matroana, auzind aceste cuvinte viclene, a cunoscut că acelea sînt săgeți ale 
vrăjmașului şi îndată a apucat pavăza cea nebiruită, cuvioasa şi nu numai de săgețile 
vrăjmașului s-a apărat, dar şi pe săgetătorul I-a rănit și l-a izgonit cu rugăciunea ca şi cu o sabie. 
După acestea, iar s-a închipuit diavolul în chip de babă bătrînă din al cărei ochi ieşea foc şi 
pornindu-se asupra ei din mînie, cu îndrăzneală s-a agăţat de picioarele ei, grăind cuvinte fără 
rușine şi îngrozitoare. lar sfînta nu lua în seamă acestea, ci stătea rugîndu-se lui Dumnezeu şi 
îndată a pierit diavolul. 


După asemenea năpădiri diavoleşti, Domnul a mîngiiat pe fericita Matroana cu oarecare 
descoperire dumnezeiască şi a umplut inima ei de negrăită bucurie duhovnicească şi de 
mîngiiere cerească. Căci știe a mîngiia în necazuri pe cei ce-i slujesc Lui şi a le ajuta în supărări, 
iar mîhnirea lor a o preface în bucurie, precum zice David: După mulțimea durerilor din inima 
mea, mingiierile Tale au veselit sufletul meu. 


Deci Domnul a voit ca prin această roabă a Sa să folosească pe mulţi şi la calea mîntuirii 
să-i povăţuiască. Pentru aceea a făcut-o pe dînsa cunoscută oamenilor din Beirut. Deci a fost 
aflată de trei oameni dreptcredincioși, care, trecînd tîrziu pe lîngă capiştea aceea, au văzut-o 
rugîndu-se; şi aceia au vestit celorlalți şi au început a veni la dînsa mulţi, vrînd ca s-o vadă. lar 
ea, primind de la Dumnezeu darul învățăturii, le grăia cuvîntul Lui și foarte mult îi folosea pe 
dînșii cu vorba sa cea de Dumnezeu insuflată şi-i povăţuia la calea mîntuirii. Apoi au venit la 
dînsa şi fecioare, care, minunîndu-se de viaţa ei îngerească, au voit a-i urma, fiind împreună cu 
dînsa în viaţa cea călugărească. 


La început a venit la dînsa o femeie cu numele Sofronia, care, fiind din păgînătatea 
elinească, iubea înfrînarea şi curăţenia şi vieţuia fără bărbat ca o călugăriță, avînd cu sine şi pe 
alte femei care urmau vieţii şi învăţăturii ei. Aceasta auzind de fericita Matroana, a venit la 
dînsa cu tovarășele sale. Iar sfinta, deschizîndu-şi gura sa cea de Dumnezeu grăitoare, a început 
a le vorbi despre adevăratul Dumnezeu şi despre Unul Născut Fiul Său, cum S-a întrupat din 
Preacurata Fecioară şi a pătimit pentru mîntuirea noastră, cum a înviat, cum S-a înălțat la cer și 
iarăşi va să vină să judece viii şi morții. 


Şi multe taine de ale sfintei credinţe spunînd Sofroniei Sfînta Matroana, a cîştigat-o pe 
dînsa lui Hristos, precum şi pe cele împreună cu dînsa. Apoi, degrabă învrednicindu-se de 
primirea Sfîntului Botez de la episcopul Beirutului, petreceau călugăreşte împreună cu 
Cuvioasa Matroana în acea capişte idolească, care din peşteră tîlhărească s-a făcut sălășluire 
mireselor lui Hristos. 


După aceasta, o fecioară cu numele Evhe, care era preoteasă idolească şi își păzea 
fecioria, a venit la Cuvioasa şi, căzînd la picioarele ei, o ruga să o înveţe pe dînsa credinţa în 
lisus Hristos şi să o primească lîngă sine. lar sfinta, spunîndu-i după obiceiul său cuvintele lui 
Dumnezeu, aprindea inima fecioarei acesteia spre dragostea lui Hristos şi către lepădarea de 
lume. În acea vreme a sosit un praznic elinesc, urît de Dumnezeu, și s-au adunat elinii cei ce 
erau în Beirut la idolii lor, voind să-i prăznuiască. 


Neaflînd pe preoteasa idolilor ca să înalțe jertfele lor, după obiceiul păgînesc, se 
minunau şi se întrebau unde s-a dus. Apoi, înştiințindu-se că s-a dus la Matroana, au alergat 
acolo unii dintr-înșii, iar mai ales rudeniile fecioarei şi aflînd pe Evhe șezînd lîngă Matroana şi 
ascultînd cu umilinţă cuvintele lui Dumnezeu, au zis către dînsa: "Pentru ce, fecioară, ai trecut 
cu vederea pe marii zei și ai lăsat jertfele lor? Că iată pentru tine s-a sculat poporul asupra 
noastră nerăbdînd ocara zeilor săi. Vino dar cu noi ca să săvîrșeşti praznicul de acum". 


Iar fecioara nici nu voia să audă cuvintele lor, nici să se uite la dînşii, ci precum şedea 
Maria la picioarele lui lisus, aşa şedea ea lîngă învăţătoarea sa, Cuvioasa Matroana. Iar sfînta 
cu blîndeţe şi cu dragoste a zis către dînşii: "Lăsaţi-o să fie cu noi, pe această roabă a 
adevăratului Dumnezeu, care mai întîi era roabă a deşerților voştri idoli, iar acum nu mai este 
cu voi, pentru că doreşte să se facă mireasa lui Hristos”. 


Dar rudele care veniseră acolo şi mai mult se nevoiau, cînd cu momeli, cînd cu 
înfricoşări, să depărteze pe fecioara de Matroana, vrînd să o ia pe dînsa cu sila; dar o nevăzută 
putere dumnezeiască îi oprea pe dînșii. Nesporind de loc, au zis: "Dacă nu ne asculţi pe noi şi 
nu mergi acum să săvîrşeşti praznicul zeilor, apoi miine, venind, vom arde casa aceasta cu toate 
cele ce sînt aici şi pe tine împreună cu dînsele". Așa lăudîndu-se, s-au dus. 


Sfînta Matroana, împreună cu surorile care erau cu dînsa, au adunat multe vreascuri şi 
lemne pe care le-au pus împrejurul locașului şi au trimis în urma elinilor care veniseră la ea, 
zicînd: "lată acum sînt gata lemnele și focul; deci veniţi şi împliniţi făgăduinţa, ardeţi-ne pe noi, 
ca să fim jertfă cu bună mireasmă Hristosului nostru". Iar elinii mirîndu-se de o bărbăţie ca 
aceasta și de curajul lor fără temere, că sînt gata a muri pentru Dumnezeul lor, nu ştiau ce să le 
răspundă şi de aceea n-au mai venit la dînsele. 


Apoi, Cuvioasa Matroana a trimis la episcop, rugîndu-l să trimită la dînsa un preot. După 
ce a venit preotul, i-a încredințat lui pe fecioara aceea să o lumineze cu Sfîntul Botez şi iarăşi 
să o aducă la dînsa; iar preotul a făcut după cererea ei. Fiind botezată fecioara aceasta, se nevoia 
foarte mult în post şi în rugăciune, împreună cu celelalte surori care erau lîngă Matroana, opt la 
număr, şi toate, asemenea fecioarelor celor înțelepte, înfrumuseţîndu-și candelele lor, se 
pregăteau a ieşi întru întîmpinarea Mirelui Hristos. 


Astfel petrecînd Cuvioasa Matroana vreme îndelungată, slujind ziua şi noaptea 
împreună cu surorile și mult popor aducînd lui Dumnezeu, 1-a venit dorința ca să vadă pe 
părintele său cel duhovnicesc, pe Cuviosul Vasian. De aceea voia să se ducă la Constantinopol, 
dar se oprea de un alt gînd; căci bărbatul său, Dometian, petrecea acolo şi se temea ca nu cumva 
să fie aflată de dînsul. Dar zicea în sine şi acestea: "Nu pot petrece aici mai mult, pentru că 
mulţi vin la mine şi mă laudă ca pe o săvîrșitoare de fapte bune şi mă tem de mărirea deşartă. 
Apoi mă mai tem ca nu cumva să audă bărbatul meu de mine, căci toată latura aceasta ştie şi 
poate cineva îi va spune; şi de va veni aici şi mă va afla, îmi va zădărnici toată osteneala cea 
călugărească. Deci mă voi duce de aici ori în Alexandria, ori în Antiohia. 


Aşa gîndind sfînta, a început a ruga cu sîrguință pe Dumnezeu să-i arate unde să se ducă 
şi unde i-ar fi ei mai de folos a se nevoi. În astfel de rugăciune petrecînd, a văzut odată în vis 
trei bărbaţi certîndu-se între ei pentru dînsa, că fiecare voia s-o aibă de soție. Iar ea se lepăda de 
dînşii, zicînd: "Eu de mult fug de însoţire; oare acum aş fi dorit aceasta? Dar cine sînteţi voi?” 


Răspuns-a cel dintîi: "Eu sînt Alexandru". Iar celălalt a zis: "Eu sînt Antioh". Al treilea 
a zis: "Eu sînt Constantin”. Acestea zicînd, au aruncat între dînşii sorți, cine să o ia şi a căzut 
sorţul pe cel mai tînăr, care se numea Constantin. Deci, acela voia s-o ia pe dînsa, iar ea de frică 
s-a deşteptat şi se gîndea la vedenie. Apoi a tîlcuit visul astfel: "Trei bărbaţi, Alexandru, Antioh 
şi Constantin sînt trei cetăţi la care m-am gîndit eu, Alexandria, Antiohia şi cetatea lui 
Constantin. lar sorţul căzînd lui Constantin, înseamnă bună voinţa lui Dumnezeu ca să mă duc 
în Constantinopol şi să văd pe părintele meu, fericitul Vasian. 


Deci, puternic este Domnul, Cel ce m-a orînduit acolo; El mă va acoperi ca să nu fiu 
văzută de bărbatul meu şi chiar de voi merge în mijlocul umbrei morţii, nu mă voi teme de rele, 
că Domnul meu este cu mine. Apoi, sculîndu-se, a vrut să plece. 


Înştiințîndu-se surorile de scopul ei, că voiește să se ducă de la dînsele, s-au rugat de 
dînsa cu plîngere, strigînd cu lacrimi: "Pentru ce, maica noastră, ne lași pe noi, fiicele tale, care 
încă nu sîntem desăvîrşit întărite în Legea Domnului? Pentru ce laşi odraslele cele tinere în 
credinţă, care încă nu sînt din destul adăpate cu apa învăţăturii? Unde te duci de la noi, maica 
noastră? Cui ne laşi pe noi și pentru ce nu ne iei şi pe noi cu tine?" Iar ea, mîngîindu-le pe 
dînsele, le-a spus voința lui Dumnezeu, care prin descoperire i s-a vestit, ca să meargă în cetatea 
marelui Constantin. Apoi îndată a trimis la episcop, rugîndu-l să trimită la dînsa două diaconiţe 
iscusite în faptele cele bune şi desăvîrşite în viață, pentru ca să le încredințeze lor turma lui 
Hristos cea mică şi de curînd adunată. Și a făcut episcopul după dorinţa ei, căci i-a trimis 
diaconiţe precum dorea. Deci, acelora a încredinţat Cuvioasa Matroana pe fiicele sale cele 
duhovnicești ca pe o comoară de mult preţ şi, dîndu-le pace, s-a despărțit de dînsele, luînd numai 
o soră cu sine, pe fericita Sofronia. 


Mergînd la mare, a aflat o corabie care mergea la cetatea lui Constantin și s-a suit în ea. 
După aceea, suflînd vînt ajutător, degrabă au ajuns la Constantinopol, unde Matroana împreună 
cu Sofronia au mers la Biserica Sfintei Irina, ce era aproape de mare. Intrînd acolo, au aflat pe 
Marcel, diaconul, cel mai sus pomenit, care sfătuise pe fericitul Vasian să o trimită pe dînsa la 
mânăstirea de fecioare, ce era în cetatea Emesiei. 


Acestui diacon i-a spus Sfînta Matroana cu de-amănuntul toate cele despre sine, cum a 
fost urmărită de bărbatul său la Emesia, la Ierusalim şi la Sinai şi cum s-a nevoit în cetatea 
Beirutului într-o capiște idolească şi a adunat surori; apoi cum a întors la Dumnezeu mult popor 
printr-însa, şi cum a făcut atîta cale din Beirut la Constantinopol, ca să vadă pe părintele său cel 
duhovnicesc, Cuviosul Vasian. lar Marcel a vestit pe cuviosul despre venirea Matroanei și i-a 
spus toate cele ce a auzit despre dînsa. Atunci el îndată a poruncit lui Marcel să caute o casă 
liniştită lîngă mînăstirea sa şi acolo s-o ducă pe fericita Matroana. Și aceasta făcîndu-se, s-a 
întâlnit cu dînsa Cuviosul Vasian și a binecuvîntat-o pe ea. Apoi înştiinţîndu-se de toate urmările 
şi ostenelile ei, se veselea de asemenea nevoinţe și de dragostea ei cea cu osîrdie către 
Dumnezeu. 


Din acea vreme, Cuvioasa Matroana a început a fi în Constantinopol fără grijă, căci 
murise bărbatul ei. lar Cuviosul Vasian îi dădea cele de trebuinţă şi pe surorile care rămăseseră 
în Beirut le-a adus la dînsa, căci a trimis scrisoare, după cererea ei, la episcopul Beirutului, 
rugîndu-l să lase pe călugărițele cele adunate de Matroana să vină la Constantinopol la maica 
lor cea duhovnicească. 


Deci, fiind lberate, au venit toate în grabă și petreceau împreună cu Cuvioasa Matroana, 
slujind lui Dumnezeu în cuvioșie şi dreptate. Iar Matroana era tuturor pildă cu viaţa sa cea cu 
plăcere de Dumnezeu spre care privind, nu numai partea cea călugărească, ci şi mulțimea 
poporului mirenesc se folosea; pentru că străbătuse vestea pretutindeni pentru faptele ei cele 
bune şi se lăuda printr-însa Părintele Cel ceresc. Și a ajuns despre dînsa vestea pînă la 
împărăteasa, soția împăratului Leon cel Mare, care împărăţea în acea vreme, al cărei nume era 
Verina. 


Aceasta, auzind de viața Cuvioasei Matroana cea desăvirșită în fapte bune, a venit 
singură la dînsa şi a văzut-o. lar Matroana a primit pe împărăteasă cu cinste şi a făcut ei ospăț 
în chipul în care putea să facă o pustnică, care nimic nu avea. Și s-a mirat împărăteasa de viața 
ei, dar mai ales de aceasta, că n-a cerut de la dînsa nimic, deşi multă avere voia să-i dea ei. Şi 
primind împărăteasa mult folos din viaţa şi vorba Cuvioasei Matroana, s-a întors la palatul său. 
Deci, alergau către Cuvioasa mulţi neputincioşi și dobîndeau sănătate, pentru că rugăciunea ei 
era puternică a tămădui neputințele, nu numai cele trupeșşti ci şi cele sufleteşti. 


O femeie oarecare slăvită, cu numele Eufimia, soția lui Antim eparhul, căzînd într-o 
boală cumplită şi netămăduită, încît nu mai putea avea ajutor de la doctori, a alergat la Cuvioasa 
Matroana. Şi luînd mîna ei o punea pe partea trupului său unde o durea şi din atingerea miîinii 
ei a dobîndit Eufimia deplină sănătate. Aceasta, văzînd casa strîmtă în care petrecea Cuvioasa 
cu surorile sale - şi nici aceea nu era a ei, ci cu chirie -, a voit să zidească mînăstire spațioasă şi 
frumoasă tămăduitoarei sale, Cuvioasei Matroana, pe care a şi făcut-o degrabă. Şi, mutîndu-se 
Cuvioasa din casa cea strîmtă în mînăstirea cea nou zidită, a adunat acolo mare turmă de oi 
cuvîntătoare, de fecioare şi de femei, şi le-a făcut pe ele mirese ale lui Hristos şi cu sîrguință se 
îngrijea de mîntuirea lor. 


După aceasta s-a apropiat de sfîrșitul său şi a cunoscut mai înainte mutarea sa către 
Dumnezeu, care era să fie degrabă, pentru că i s-a spus ei în vedenie. lar vedenia a fost astfel. 1 
se părea că umbla într-un loc foarte frumos, în care erau sădiți pomi bine roditori, iar prin 
mijlocul lor curgeau izvoare de ape curate și cîmpul era verde şi mulțime de păsări preafrumoase 
cîntau acolo cu glasuri dulci în multe feluri; iar pomii se clătinau cîte puţin de vîntul ce sufla 
lin, izvoarele murmurau și nu era cu putință a spune frumuseţea locului aceluia, căci era raiul 
lui Dumnezeu. Acolo erau niște femei cinstite şi cu bunăcuviință, care arătau Cuvioasei 
Matroana niște palate prealuminate, care erau zidite de mîna lui Dumnezeu și nu de a omului şi 
ziceau către dînsa: "Această casă este a ta, Matroana, zidită de Dumnezeu; deci vino şi vieţuieşte 
într-însa!" 


Din această vedenie a socotit Cuvioasa că i s-a apropiat mutarea ei şi se pregătea pentru 
ieşire cu şi mai multă sîrguință, rugîndu-se Domnului, pentru care toate le-a socotit 
deșertăciune. După aceasta a chemat la sine pe toate surorile și învățîndu-le multe despre 
miîntuirea sufletului și pace dîndu-le lor, a adormit întru Domnul; şi s-a mutat de la locaşul 
pămîntesc în cel ceresc, pe care mai înainte l-a văzut în vis, pregătit pentru ea. 


Aşa s-a săvirşit Cuvioasa Matroana întru bătrîneți fericite, pline de mulţi ani. A petrecut 
în viața cea mirenească douăzeci şi cinci de ani, iar în cea călugărească şaptezeci şi cinci de ani; 
şi au fost anii ei de toți o sută. lar acum viețuieşte în lumina cea fără de sfîrşit, stînd înaintea 
Preasfintei și nedespărţitei Treimi, a Tatălui şi a Fiului şi a Sfîntului Duh, adevăratul nostru 
Dumnezeu, Căruia se cuvine slava în veci. Amin. 


22. VIAŢA CUVIOASEI TEOCTISTA DIN LESVIA 


> 


(9 NOIEMBRIE) 


Pe Marea Egee este o insulă ce se numeşte Paros. În acea insulă era o biserică 
preafrumoasă de piatră, zidită în numele Preasfintei Stăpînei noastre de Dumnezeu Născătoare, 
dar pustie, pentru că toată insula aceea, nu se ştie din ce pricină, s-a pustiit; şi acum nu era locuit 
de oameni, ci de fiare. Deci, oarecare vînători care locuiau în muntele ce este lîngă mare şi se 
numeşte Elvea, unindu-se, s-au dus cu corabia în insula aceea pustie ca să vîneze, căci erau 
acolo o mulțime de cerbi şi de căprioare sălbatice. 


Ajungînd acolo vînătorii, au ieșit din corabie cu armele lor şi au mers spre insulă căutînd 
vînat. Între dînşii era unul temător de Dumnezeu, care se îngrijea de mîntuirea sa. Acesta s-a 
despărțit de tovarășii săi şi umbla singur prin pustie pe urmele fiarelor. EI, aflînd biserica cea 
mai sus pomenită, a intrat într-însa şi a început a se ruga pe cît ştia, căci era om simplu și 
neştiutor de carte. 


Închinîndu-se el şi rugîndu-se, a văzut în pămînt o groapă mică şi într-însa apă; iar în 
apă erau mai multe grăunţe din verdeţurile ce se numesc iliotropion - căci în insula aceea 
creşteau multe verdeţuri din acelea -, şi cugeta în sine, zicînd: "Trebuie să fie aici un rob al lui 
Dumnezeu, care se hrăneşte cu aceste seminţe”. Dar, nezăbovind vînătorul acela, a ieşit din 
biserică, căci se grăbea să ajungă pe însoțitorii săi. Şi au petrecut vînătorii în insula aceea cîteva 
zile, şi au vînat cerbi şi căprioare, cîte au voit; iar acum se întorceau din pustie la corabie cu 
mult vînat. 


Atunci vînătorul cel mai sus pomenit, iarăși s-a despărțit de tovarășii săi şi a intrat în 
biserică să se roage Preacuratei Născătoare de Dumnezeu; şi către dînsa nădăjduia că va vedea 
pe robul lui Dumnezeu, cel ce muiase seminţele de iliotropion în apă. Iar pe cînd se ruga, stînd 
în mijlocul bisericii, i s-a părut ceva în dreapta Sfintei Mese clătinîndu-se de vînt şi apoi a văzut 
o mreajă de paianjen deasă. Vrînd să se apropie să vadă ce este aceea ce se clatină după țesătura 
de păianjen pe care voia să o rupă, îndată a auzit un glas, zicînd: "Stai, omule, şi nu păși mai 
aproape, căci mă rușinez, fiindcă sînt femeie goală”. 


Acestea auzindu-le vînătorul, s-a temut şi voia să fugă, dar nu putea de mare spaimă, 
căci îi tremurau picioarele şi perii capului i se zbirliseră şi se făcuseră ascuţiţi ca spinii, fiind 
înspăimîntat. De-abia venindu-şi în fire, a îndrăznit şi a întrebat: "Cine eşti tu şi cum trăieşti în 
pustia aceasta?" Şi iarăși a auzit glas de după țesătura de păianjen, grăind: "Rogu-te, aruncă-mi 
o haină și după ce îmi voi acoperi goliciunea, atunci, dacă Domnul îmi va porunci, îţi voi spune 
ție despre mine". Iar vînătorul, dezbrăcîndu-se de haina cea de deasupra, a pus-o pe pămînt şi a 
ieşit din biserică, aşteptînd puţin pînă cînd se va îmbrăca femeia aceea cu haina lui. 


Intrînd iarăşi în biserică, a văzut-o stînd la locul unde era şi mai înainte, foarte înfricoşată 
la chip, pentru că nu mai avea asemănare de om. Nu era de văzut la dînsa trup viu, ci era ca o 
moartă, numai oasele acoperite cu pielea, cu părul alb, iar la față neagră, ochii cufundaţi adînc 
şi tot chipul ei era precum este omul care zace de mult în mormînt şi abia putea să răsufle şi să 
vorbească încetişor. 


O arătare ca aceasta văzînd vînătorul, mai mult s-a spăimâîntat și, căzînd la pămînt, cerea 
de la dînsa binecuvîntare. Iar ea, întorcîndu-se spre răsărit, şi-a ridicat mîinile sale și se ruga. 
Însă vînătorul nu putea să audă cuvintele rugăciunilor ei, numai cât auzea glasul lin, vorbind 
către Dumnezeu. Apoi, întorcîndu-se către vînător, a zis: "Dumnezeu să te miluiască, omule! 
Dar spune-mi, pentru care pricină ai venit în pustia aceasta? Şi ce trebuinţă ai tu în această 
insulă pustie, în care nimeni nu locuiește? Dar, de vreme ce te-a povăţuit Domnul aici - precum 
mi se pare -, pentru a mea smerenie şi vrei să ştii cele pentru mine, iată că toate le voi mărturisi 


"n 


ție . 


Deci, a început a-i spune aşa: "Patria mea este Lezvia şi m-am născut în cetatea Mitimna. 
Numele meu este Teoctista, iar cu viaţa sînt călugăriță; căci încă de cînd eram copilă am rămas 
orfană de părinții mei. După aceea am fost dată de rudeniile mele la o mînăstire de fecioare şi 
îmbrăcată în chip călugăresc. Cînd eram de optsprezece ani, fiind la un praznic al Învierii 
Domnului, am ieşit cu binecuvîntare la un sat, care nu era departe, ca să cercetez despre o soră 
a mea care trăia acolo cu bărbatul ei şi am rămas la dînsa. lar la miezul nopții au tăbărit în locul 
acela arabii, cărora le era povăţuitor Nizir, cel vestit întru răutate, şi au robit toate satele şi m- 
au robit şi pe mine împreună cu ceilalți. 


Făcîndu-se ziuă, ne-au dus în corăbiile lor şi au început a pluti. Și, mergînd toată ziua, 
au ajuns la insula aceasta și, scoțînd pe robi, le lua seama punîndu-le preţ, spre a vedea cu cît 
se pot vinde fiecare. După ce am fost scoasă şi eu cu ceilalți, şi văzînd o luncă ce era aproape, 
m-am îndreptat către dînsa și m-am pus pe fugă. Apoi s-au luat după mine cei ce mă robiseră, 
întocmai ca vînătorii ce urmăresc o fiară, dar m-a ascuns de dînșii pustia aceea, iar mai vîrtos 
Dumnezeu cu darul Său, mă acoperea şi mă apăra de mîinile celor ce mă vînau, încît le-a fost 
peste putință a mă ajunge şi a mă afla. 


Deci am alergat departe înăuntrul insulei acesteia și, de frică, n-am încetat a fugi pînă 
cînd s-au rănit picioarele mele prin lemnele cele ascuţite, prin spini şi prin pietrele cele 
colțuroase. Apoi, neputînd fugi mai departe, am căzut ca moartă pe pămînt și s-a umplut 
pămîntul de sîngele meu, care curgea din rănile picioarelor şi toată noaptea aceea am petrecut- 
o în mari dureri. Însă am mulţumit lui Dumnezeu că m-a mâîntuit din mîinile vrăjmașilor mei şi 
m-a păzit curată, voind mai bine a muri în feciorie în pustia aceasta, decît a fi vie în mijlocul 
poporului celui necurat și a-mi pierde fecioria cea logodită lui Hristos. 


A doua zi, văzînd că păgânii aceia s-au dus din insulă, m-am umplut de bucurie scăpînd 
de robia lor şi am uitat durerea trupească, de marea bucurie ce o aveam. Și de atunci sînt treizeci 
şi şase de ani de cînd trăiesc în insula aceasta. Aici mă hrănesc cu semințe din plantele ce cresc 
din destul şi care se cheamă iliotropion. Dar mai mult mă hrănesc cu cuvîntul lui Dumnezeu, 
pentru că toți psalmii, cîntările şi citirile care le deprinsesem în mînăstirea mea, pînă acum le 
țin minte și cu acestea mă mîngii şi-mi hrănesc sufletul. Iar haina mea în scurtă vreme s-a rupt 
şi am rămas goală, numai darul lui Dumnezeu avîndu-l acoperămînt, care mă acoperă pe mine 
de toate răutățile”. 


Acestea zicînd acea cuvioasă fecioară, şi-a ridicat mîinile sale spre cer şi a dat mulțumire 
lui Dumnezeu pentru negrăita Lui milostivire pe care a arătat-o spre dînsa. Apoi, iarăși 
întorcîndu-se către vînător, a zis: "lată acum, omule, ţi-am spus ţie toate cele despre mine; dar 
un lucru cer de la tine, pe care pentru Domnul să mi-l îndeplineşti. În anul viitor, cînd vei mai 
veni la vînătoare în insula aceasta - căci ştiu că vei veni, căci Dumnezeu aşa voiește -, să iei 
într-un vas curat o părticică din Preacuratele şi de viaţă făcătoarele Taine ale lui Hristos şi să- 
mi aduci aici. Pentru că, de cînd am început a vieţui în această pustie, nu m-am învrednicit a 
mă împărtăşi cu aceste Sfinte Daruri. Și acum mergi în pace la însoțitorii tăi şi nu spune nimănui 
NIMIC". 


Vînătorul i-a făgăduit că va face ceea ce i-a poruncit şi, închinîndu-se acelei minunate 
roabe a lui Hristos, s-a dus veselindu-se şi mulțumind lui Dumnezeu, că i-a descoperit o 
comoară ca aceea și că l-a învrednicit a o vedea şi a vorbi cu ea; apoi a primit binecuvîntare de 
la aceea, căreia nu-i era toată lumea vrednică. 


Venind la țărm, a aflat pe tovarășii săi care-l aşteptau și care erau triști pentru că a 
zăbovit, căci socoteau că s-a rătăcit prin pustia aceea. Dar el nu le-a spus taina ce i s-a poruncit 
a o ascunde şi a mers întru ale sale. Apoi, aşteptînd vînătorul acesta anul următor ca o mare 
bucurie, dorind ca iarăşi să mai vadă pe preacurata mireasă a lui Hristos - care petrecea în pustie 
ca într-o cămară -, şi, venind vremea cea așteptată, s-a sfătuit cu tovarăşii săi să meargă către 
insula Paros, să vîneze fiare. 


Intrînd în corabie, a luat de la preot într-o cutie mică şi curată, o părticică din 
Preacuratele şi de viaţă făcătoarele lui Hristos Taine, precum îi poruncise fericita Teoctista, şi 
cu cinste păstrînd-o la sine, a plecat. Sosind la insula aceea, s-a dus cu dumnezeieștile Taine la 
biserica Preacuratei Născătoare de Dumnezeu din pustie, unde vorbise cu fericita. Dar, intrînd 
acolo, n-a aflat-o; căci, ori se dusese în pustia cea mai depărtată, sau că se ascunsese, fiindcă 
veniseră şi alți tovarăşi cu vînătorul acesta. Deci, a ieșit mîhnit din biserică şi mergea pe urma 
tovarășilor săi. 


După aceasta, s-a despărțit de tovarășii săi în taină și, întorcîndu-se, a venit singur la 
biserică. Atunci îndată s-a arătat fericita Teoctista în acelaşi loc unde fusese mai înainte și cu 
aceeaşi haină îmbrăcată, pe care i-o dăduse vînătorul în anul trecut. El, văzînd pe fericita, a 
căzut la pămînt şi s-a plecat înaintea ei. Ea, apropiindu-se degrabă de dînsul, a zis cu lacrimi: 
"Nu face aceasta, o, omule, pentru că porți dumnezeieștile Daruri; nu nesocoti Tainele lui 
Hristos şi nu defăima prostia mea, căci sînt nevrednică; şi luîndu-l de haină, l-a ridicat de la 
pămînt”. Iar el, scoţînd cutia cu dumnezeieștile Taine, i-a dat-o ei. 


Cuvioasa a căzut mai întîi la pămînt, înaintea dumnezeieştilor Taine, şi cu lacrimi a udat 
pămîntul; apoi, sculîndu-se, le-a luat şi s-a împărtăşit, zicînd cu umilinţă: "Acum slobozeşte pe 
roaba Ta, Stăpîne, că au văzut ochii mei mîntuirea Ta, pentru că am primit în miini iertarea 
păcatelor. Acum mă voi duce unde va porunci bunătatea Ta!" Zicînd acestea, şi-a ridicat mîinile 
şi a stat îndelung rugîndu-se și lăudînd pe Dumnezeu. Apoi a trimis cu binecuvîntare pe vînător 
în urma tovarăşilor săi. 


Zăbovind vînătorii în insulă cîteva zile, au vînat căprioare şi cerbi şi acum se întorceau 
la corabie. Iar vînătorul cel pomenit, iarăşi s-a despărțit de dînşii şi a mers singur la biserică, 
voind ca mai înainte de a pleca să se învrednicească de binecuvîntarea Cuvioasei. Intrînd 
înăuntru, privea într-o parte şi în alta, voind să o vadă pe sfinta, dar nu o află. 


Deci, s-a apropiat de locul acela unde vorbise cu dînsa și iată a văzut pe Cuvioasa 
moartă, zăcînd pe pămînt, avînd mîinile strînse la piept; iar sfîntul ei suflet se dusese în mîinile 
lui Dumnezeu. Vînătorul s-a plecat spre cinstitele ei moaşte, sărutîndu-le şi udîndu-le cu 
lacrimi. Dar nu se pricepea ce să facă, pentru că era simplu şi își petrecuse zilele mai mult în 
pustiu, în mijlocul fiarelor, decît prin cetăţi, în mijlocul domnilor. Căci nu-i venea în gînd să se 
ducă la tovarăşii să1 să-i vestească și împreună cu dînșii să îngroape cu cinste acel sfint trup. Ci 
singur săpînd puțin pămîntul, pe cît îi era cu putință a săpa în grabă, a pus într-însul pe Cuvioasa. 
După aceea a îndrăznit şi a luat o mînă de la acel sfînt trup, pentru binecuvîntarea lui, voind să 
o aibă pentru evlavie în casa sa. Deși cu credinţă a făcut aceasta, din dragostea şi osîrdia lui 
către Cuvioasa, însă n-a fost bineplăcut lui Dumnezeu acest lucru, precum se va arăta. 


Deci, luînd mîna, a învelit-o într-un şervet curat şi, ascunzînd-o în sînul său, s-a dus la 
tovarășii săi, care acum erau în corabie, nespunîndu-le nimic. ŞI fiind seara tîrziu, s-au depărtat 
de mal şi ridicînd pînzele s-au dus, suflîndu-le vîntul în ajutor, încît vedeau toți vînătorii că 
corabia lor mergea repede ca o pasăre zburătoare. Ei nădăjduiau ca dimineaţa să ajungă în 
muntele Evgheului. Dar dacă s-a făcut ziuă, s-au aflat tot în același loc, stînd lîngă malul insulei 
Paros şi corabia lor era nemişcată ca şi cum ar fi fost ţinută cu ancora sau ar fi fost oprită de 
ceva. Deci i-a cuprins frica pe toţi şi se întrebau unul pe altul dacă n-a greşit cineva şi pentru 
păcatul unuia sînt ţinuţi aici, încît corabia nu poate să se miște din loc. 


Atunci vînătorul cel ce luase mîna Cuvioasei, cunoscîndu-şi păcatul, a 1eşit din corabie 
şi a alergat pe ascuns la biserică, neștiind tovarăşii lui și, apropiindu-se de moaștele Cuvioasei, 
a pus sfinta ei mînă la locul său în încheietură și, rugîndu-se puţin, s-a întors la tovarăşii săi. lar 
cînd au intrat în corabie, îndată s-a mişcat din locul ei şi a început a pluti fără nici o piedică, 
încît s-au bucurat toţi. 


Corabia înotînd repede şi fiind aproape de Evgheu, vînătorul acela a început a spune 
tovarășilor săi toate cele ce i s-au întîmplat; cum în anul trecut a aflat pe Cuvioasa Teoctista şi 
cum i-a adus anul acesta dumnezeieștile Taine. Apoi, murind sfînta, cum îi luase mîna şi pentru 
acea pricină au fost ţinuţi toată noaptea la țărm. Ei, ascultînd toată povestirea celor întîmplate, 
se umileau și cîrteau foarte tare asupra vînătorului, mîniindu-se pe dînsul, pentru că nu le-a spus 
şi lor cînd erau încă în insula aceea, ca să se fi învrednicit și ei de binecuvîntarea plăcutei lui 
Dumnezeu. 


Atunci ei, întorcînd corabia înapoi, cu mare sîrguință au mers iarăși la insula Paros. 
Ajungînd acolo, s-au dus toți la biserică și, intrînd înlăuntru, cu frică s-au apropiat de locul acela 
unde îngropase cinstitul trup al Cuvioasei. Locul l-au găsit, iar trupul nicidecum; dar au văzut 
semnul în locul acela unde fusese trupul, căci se cunoştea bine urma unde fusese capul şi 
picioarele, încît toţi se mirau foarte şi nu pricepeau unde s-a ascuns. Unii dintre dînşii, ziceau 
că a înviat, iar alții, că nu va învia mai înainte de învierea cea de obşte; ci a fost dusă de miîini 
îngerești şi îngropată în alt loc, precum, de mult, fusese Sfinta Ecaterina. Apoi s-au risipit toți 
prin insulă, să vadă dacă nu o vor găsi, ori vie, ori moartă, în alt loc. Fiind simpli și 
necunoscători, voiau să pătrundă tainele lui Dumnezeu, care sînt necunoscute. 


Căutînd cu sîrguință pretutindeni şi neaflînd-o, au venit în biserică şi cu umilință au 
sărutat locul unde zăcuse trupul Cuvioasei. Apoi, rugîndu-se, s-au întors. Ajungînd la casele 
lor, povesteau oamenilor toate cele despre Cuvioasa Teoctista şi toți, minunîndu-se, slăveau pe 
Dumnezeu Cel minunat întru sfinții Săi, a Căruia slavă este în veci. Amin. 


23. SFÎNTUL SIMEON METAFRAST 
(9 NOIEMBRIE) 


Sfîntul Simeon Metafrast s-a născut în Constantinopol pe timpul împăratului Leon 
înțeleptul, anul 886. Pentru faptele lui cele bune și înțelepciunea sa, a fost înălțat la vrednicia 
de magistru şi logofăt şi avea multă cinste la împăratul. 


Mergînd arabii în Creta, au prădat multe oraşe și sate; iar împăratul trimise pe generalul 
Imerie, împreună cu Sfîntul Simeon Metafrast să meargă soli la arabi, dîndu-le putere deplină, 
ca, sau să-i supună de bună voie sau prin arme; precum spune Metafrast în viaţa Sfintei 
Teoctista, care se serbează în aceeaşi zi. 


Cu toate că împăratul îl iubea și-l cinstea pentru înţelepciunea şi fapta bună, cît şi pentru 
vitejia lui, totuşi Sfîntul nu avea înclinări războinice, ci cugeta să părăsească lucrurile lumești 
şi să se facă monah. Deci a zis către împăratul, că dacă se va întoarce biruitor din război să-i 
facă un dar, şi împăratul i-a făgăduit. 


Mergînd în Creta au înduplecat pe arabi a se supune și a plăti tribut împăratului. 
Întorcîndu-se la Constantinopol se rugă să-i împlinească dorinţa, după făgăduință. Împăratul se 
mîhni, neputîndu-se despărți de un bărbat aşa de înţelept şi viteaz, dar nevoind a-şi călca 
cuvîntul dat, l-a îmbrățișat şi l-a sărutat cu lacrimi, zicînd: "Mergi, fiule, cu mila lui Dumnezeu, 
Căruia roagă-te și pentru păcatele mele". 


Cuviosul, după ce s-a făcut monah, a scris Vieţile Sfinţilor, cîte s-au aflat. După aceea 
ca unul ce era bogat şi avea putere şi închipuire, a trimis oameni în diferite locuri şi i-au adus 
toate vieţile de sfinți cîte le-au aflat. EI le-a tîlcuit în cuvinte mai dulci, pentru care se numește 
şi Metafrast. 


24. SFÎNTUL IERARH NECTARIE DE EGHINA, EPISCOPUL 
PENTAPOLEI, CANONIZAT ÎN ANUL 1961 


(9 NOIEMBRIE) 


Acest sfînt, unul dintre cei mai noi sfinți canonizaţi de Biserica Greciei în 
acest secol, s-a născut în anul 1846, în Selivria Traciei, din Părinți săraci, dar 
foarte evlavioşi. Din botez a primit numele de Anastasie, bucurîndu-se din pruncie 
de o aleasă educaţie creştinească. După primii ani de şcoală, Anastasie este trimis 
să înveţe carte la Constantinopol, unde studiază teologia şi scrierile Sfinţilor 
Părinți. Aici sufletul său începe să-L descopere pe Hristos în inima sa prin 
rugăciune, prin citirea cărţilor sfinte şi prin cugetarea la cele dumnezeiești. 


La vîrsta de douăzeci de ani, tînărul Anastasie se stabileşte în insula Hios, 
povăţuit de Duhul Sfînt, unde predă religia la o şcoală de copii. Apoi, fiind chemat 
de Hristos, intră în nevoința monahală în vestita chinovie, numită "Noua 
Mînăstire", primind tunderea monahicească la şapte noiembrie 1876, sub numele 
de Lazăr. Mai tîrziu, la tunderea în marele şi îngerescul chip al schimniciei, avea 
să primească numele de Nectarie, pe care l-a purtat toată viaţa. 


După ce termină studiile teologice la Atena, în anul 1885, Nectarie a fost 
luat de patriarhul Sofronie ca ucenic la Alexandria, fiind hirotonit preot şi apoi 
mitropolit de Pentapole, o veche eparhie ortodoxă din Libia superioară. Mai mulţi 
ani evlaviosul mitropolit a slujit ca secretar al patriarhiei, predicator la biserica 
Sfîntul Nicolae din capitala Egiptului, devenind un iscusit slujitor şi povăţuitor de 
suflete, fiind dăruit de Dumnezeu cu multă răbdare, smerenie şi blîndeţe. De aceea 
era mult căutat de credincioși şi iubit de toți. 


Văzînd diavolul că nu-l poate birui cu mîndria și iubirea de sine a încercat 
să-l lovească pe fericitul ierarh Nectarie cu altă armă tot aşa de periculoasă, adică 
cu invidia şi gelozia din partea celorlalți ierarhi şi slujitori ai Bisericii de 
Alexandria, vorbindu-l de rău către patriarh, cum că doreşte să-i ia locul. Aceasta 
a tulburat pe toți şi a făcut să fie eliberat din cinstea arhierească în care se afla. 


Cerîndu-și iertare de la toți, a dat slavă lui Dumnezeu căci și cu dînsul s-a 
împlinit cuvîntul Mîntuitorului, Care zice: Fericiți veţi fi cînd vă vor ocări și vă 
vor prigoni şi vor zice tot cuvintul rău împotriva voastră, minţind din pricina Mea 
(Matei 5,11). Apoi s-a retras la Atena, în anul 1891, sărac, defăimat de ai săi și 
nebăgat în seamă, avînd toată nădejdea numai în Dumnezeu și în rugăciunele 
Maicii Domnului. 


Aici a fost cîțiva ani predicator, profesor şi director al unei școli teologice 
pentru preoţi, pînă în anul 1894, reușind să formeze duhovniceşte mulți tineri 
iubitori de Hristos, pe care îi hrănea cu cuvintele Sfintei Evanghelii şi cu scrierile 
Sfinților Părinţi. Apoi făcea slujbe misionare în parohiile din jurul Atenei. 


În taina inimii sale, fericitul ierarh Nectarie era un adevărat isihast şi un 
mare lucrător al rugăciunii lui lisus, care îi dădea multă pace, bucurie, blîndeţe şi 
îndelungă răbdare. Cu aceste arme el biruia neîncetat pe diavoli, creştea 
duhovnicește pe cei din jurul său și avea întotdeauna pace şi bucurie în Hristos, 
nebăgînd în seamă defăimarea și osîndirea celor din jurul său. 


Dorind la bătrîneţe să se retragă la mai multă linişte, a construit între anii 
1904-1907, cu ajutorul multor credincioşi şi ucenici, o frumoasă minăstire de 
călugăriţe în insula Eghina din apropiere, rînduind aici viaţă desăvîrşită de obşte, 
după tradiția Sfinților Părinţi. Apoi se retrage definitiv în această mînăstire și duce 
o viaţă înaltă de smerenie şi slujire, de dăruire totală şi rugăciune neadormită, 
arzînd cu duhul pentru Hristos, Mîntuitorul lumii şi pentru toți care veneau și îi 
cereau binecuvîntare, rugăciune şi cuvînt de folos sufletesc. 


Pentru viața sa înaltă, Dumnezeu l-a învrednicit pe Cuviosul Nectarie de 
Harul Duhului Sfînt. Pentru aceasta mulţi bolnavi şi săraci alergau la biserica 
miînăstirii din Eghina şi cereau ajutorul lui. Mai ales după primul război mondial, 
numeroşi săraci şi bolnavi, lipsiţi de orice ajutor, veneau la el ca la părintele lor 
sufletesc. Iar Sfîntul Nectarie a dat poruncă maicilor ce se nevoiau în mînăstirea 
sa să împartă la cei lipsiţi orice fel de alimente și să nu păstreze nimic pentru ele, 
căci Dumnezeu, prin mila Sa, îi hrănea şi pe unii și pe alţii. Dar şi cei bolnavi se 
vindecau cu rugăciunile fericitului Nectarie, căci se învrednicise de darul facerii 
de minuni. 


Într-o vară, fiind mare secetă în insula Eghina, cu rugăciunile Sfîntului 
Nectarie a venit ploaie din belșug și au rodit ţarinile, încît toţi s-au îndestulat de 
hrană. De aceea, toţi - mireni şi călugări, săraci şi bogaţi -, cinsteau pe Sfîntul 
Nectarie, ca pe păstor şi un vas ales al Duhului Sfînt şi urmau întru toate cuvîntul 
lui. Astfel, el era totul pentru toţi, căci putea toate prin Hristos, Care locuia în el. 
Apoi era foarte smerit şi blînd şi nu căuta cinste de la nimeni. Iar în timpul liber 
lucra la grădina mînăstirii, îmbrăcat într-o haină simplă, încît toţi se foloseau de 
tăcerea şi smerenia lui. 


Pe lîngă multele sale ocupaţii duhovniceşti, Sfîntul Nectarie a scris și a 
redactat mai multe scrieri teologice de morală şi de istorie a Bisericii, întărind 
tradiția Sfinților Părinți în patria sa, împotriva influienţelor occidentale care 
asaltau ţările ortodoxe. 


Pentru toate acestea, diavolul a ridicat asupra Sfîntului Nectarie numeroase 
ispite, căutînd să-l biruiască. Astfel, numeroşi slujitori şi ierarhi ai Bisericii din 
Grecia s-au ridicat cu invidie asupra fericitului, făcîndu-i multe ispite. Dar 
Dumnezeu îl izbăvea din toate necazurile. 


Trăind ca un înger în trup, și iubind neîncetata rugăciune, tăcerea, smerenia, 
postul și milostenia, Sfîntul Nectarie trăgea pe mulţi la Hristos, revărsînd în jurul 
lui, pacea, bucuria şi lumina cea necreată a Duhului Sfînt, prin care mîngiia şi 
odihnea pe toţi care veneau la chilia lui. Din această cauză, diavolul, nerăbdînd 
nevoinţa lui, pînă la sfîrşitul vieții sale a ridicat împotriva Sfîntului multe calomnii 
şi vorbe rele din partea multor clerici şi ierarhi greci, care, din cauza invidiei, îl 
cleveteau şi îl acuzau, atît pe el, cît şi mînăstirea lui. Dar fericitul Nectarie le răbda 
pe toate, în numele lui Hristos, Care locuia în inima sa. 


Simţindu-și sfîrşitul aproape, pe cînd făcea un pelerinaj cu icoana Maicii 
Domnului în insula Eghina, Sfîntul Nectarie a descoperit ucenicilor săi că în 
curînd va pleca la Hristos. Apoi, îmbolnăvindu-se, a fost dus la un spital din 
Atena. Dar el răbda cu tărie toată boala şi ispita, aşteptînd cu bucurie ceasul ieşirii 
sale din această viaţă. 


După aproape două luni de suferință, Sfîntul Nectarie şi-a dat sufletul cu 
pace în mîinile lui Hristos, la opt noiembrie, 1920, izbăvindu-se de toate ispitele 
acestei vieţi, pentru care s-a învrednicit să se numere în ceata sfinţilor lui 
Dumnezeu. Ucenicii săi, după ce l-au plîns mult, l-au înmormîntat, după rînduială 
în biserica zidită de el, făcînd multe minuni de vindecare cu cei bolnavi, care 
alergau cu credință la ajutorul lui. 


Trecînd mai bine de douăzeci de ani, trupul său s-a aflat în mormînt întreg 
şi nestricat, răspîndind multă mireasmă. La trei septembrie 1953, sfintele sale 
moaște au fost scoase din mormînt și aşezate în biserica mînăstirii din Eghina, 
pentru cinstire şi binecuvîntare. lar în anul 1961, Sinodul Bisericii din Grecia, 
văzînd numeroasele minuni care se făceau la moaștele sale, l-au declarat sfint, cu 
zi de prăznuire la nouă noiembrie, devenind astfel cel mai venerat sfînt din această 
binecuvîntată ţară ortodoxă. Zilnic credincioşii se închină la moaştele Sfîntului 
Nectarie şi la mormîntul său, făcînd din mînăstirea sa din insula Eghina cel mai 
iubit loc de pelerinaj din toată Grecia. 


Cu rugăciunile Sfîntului Ierarh Nectarie, Doamne, Iisuse Hristoase, Fiul lui 
Dumnezeu, miluieşte-ne pe noi. Amin. 


25. POMENIREA SFINŢILOR APOSTOLI OLIMP, RODION, SOSIPATRU, 
ERAST, CUART ŞI TERTIE 


(10 NOIEMBRIE) 


Aceşti sfinți sînt din cei şaptezeci de apostoli. Olimp şi Rodion, urmînd Sfîntului 
Apostol Petru, împreună au fost tăiați de Nero, în cetatea Romei. lar Sosipatru, pe care îl 
pomeneşte Sfîntul Apostol Pavel în Epistola către romani, fiind episcop al Iconiei, cu pace s-a 
săvîrşit. Erast, pe care în aceeași epistolă îl pomeneşte Sfintul Apostol Pavel, mai întîi a fost 
iconom al sfintei Biserici a Ierusalimului. 


După aceea, fiind episcop al Paneadiei, s-a mutat la Domnul. Iar Cuart, fiind episcop al 
cetății Beirutului, mult a pătimit pentru buna credință şi pe mulţi elini botezînd, a adormit în 
Domnul. Tertie, care a scris Epistola lui Pavel către Romani, a fost al doilea episcop în Iconia. 
Iar acum toți împreună stau înaintea scaunului lui Dumnezeu în veselie veşnică, primind de la 
EI răsplata pentru nevoinţele şi ostenelile lor, cele cu multe dureri. 


26. PĂTIMIREA SFÎNTULUI MUCENIC OREST 
(10 NOIEMBRIE) 


Împărăţind în Roma păgînul Dioclețian, s-a apropiat de dînsul un voievod cu numele 
Maximin, zicînd: "Stăpîne împărate, povăţuitorule al zeilor noştri şi învățătorule preaînţelepte 
al tainelor lor, rog bunătatea ta, porunceşte-mi să străbat părțile Ciliciei şi ale Capadociei, ca pe 
creștinii cei cu totul înrăutățiți, care se împotrivesc zeilor noştri și stăpînirii tale, să-i prind și 
să-i chinuiesc cu felurite munci. În foc să-i ard, în apă să-i înec, să le zdrobesc trupurile şi să le 
frîng oasele; să-i ucid cu sabia, să-i dau fiarelor spre mîncare şi în tot felul pierzîndu-i, să şterg 
de pe pămînt pomenirea celor care nu se închină marilor zei și nu se supun stăpînirii tale”. 
Acestea auzindu-le împăratul, l-a lăudat şi a zis către dînsul: "Nu numai în Cilicia şi Capadocia, 
ci şi în toată împărăția mea, îți dau ţie stăpînire pentru dezrădăcinarea necuratei creştinătăţi, ca 
să înmulțeşti slava zeilor noştri strămoşeşti, care sînt ajutători tuturor oamenilor”. 


Maximin, luînd stăpînire de la împărat, a pornit cu mîndrie şi cu putere mare spre 
pierderea poporului creştin cel nevinovat, ca un lup răpitor asupra oilor, sau ca un leu ce 
răcnește asupra fiarelor celor neputincioase, plin de răutate și de mînie neîmblinzită. Ajungînd 
în părțile Capadociei, a intrat în cetatea ce se cheamă Tiana şi, pe cînd întreba despre creştini, 
a auzit de la cetăţeni de un oarecare doctor cu numele Orest, că este creștin şi învaţă în toate 
zilele poporul cu sîrguință, ca toţi să cinstească pe Hristos; acesta propovăduiește că nu este alt 
Dumnezeu, fără numai Unul în cer şi că lisus Hristos este Fiul lui Dumnezeu. 


Auzind ighemonul Maximin, a poruncit îndată să-l prindă pe Orest şi să-l aducă la 
judecata sa. Stînd Sfîntul Orest la păgîneasca judecată, ighemonul a privit spre el cu ochi mîndri 
şi cu glas înfricoşat a zis către dînsul: "Spune-ne nouă cine ești tu și care este numele tău?”. 
Sfîntul a răspuns: "Sînt rob al Domnului meu lisus Hristos, Dumnezeul nostru, iar numele meu 
este creştin, pentru că al cui rob sînt, cu numele Aceluia mă și laud”. 


Ighemonul a zis: "De vreme ce ai îndrăznit a numi pe Hristos, Dumnezeu şi pe tine te- 
ai numit creştin, pentru aceasta eşti vrednic de munci”. La acestea Sfîntul Orest a răspuns, 
zicînd: "Zeii, care n-au făcut cerul şi pămîntul, să piară! Eu încă de cînd eram copil mic, am 
învăţat a aduce jertfă de laudă Dumnezeului Celui viu, pe Care ÎL cinstesc cu inimă curată, iar 
dracilor tăi celor necuraţi, pe care îi numești tu zei, eu nu mă închin”. 


Ighemonul a zis: "Pentru ce nu ne spui numele tău care-l ai de la naşterea ta?" Sfintul a 
răspuns: "Ți-am spus că sînt creştin şi acest nume îmi este cel mai cinstit, cu mult mai mult 
decît numele cel dat de părinţi şi mai slăvit decît toate numele din lume. lar dacă voieşti să ştii 
şi numele acela pe care îl am de la părinți, află că de la naşterea mea trupească, mă numesc 


Orest, iar de la nașterea cea duhovnicească, mă numesc creştin. Şi, precum este mai însemnată 
nașterea cea duhovnicească decît cea trupească, aşa mai cinstit îmi este mie numele de creştin 
decît de Orest". Atunci ighemonul, vrînd cu vicleşug să înșele pe robul lui Hristos, a început a 
grăi: "Mie îmi este milă de tinereţile tale, Oreste, şi cruț mintea ta cea înțeleaptă; ba încă am 
auzit că şi în ştiinţa doctoricească eşti iscusit. Pentru aceasta, nu te pierd îndată, ci te sfătuiesc, 
supune-te voii împăratului şi vei fi ca un fiu al meu, primind de la toţi cinste şi slavă; apoi, de 
va afla împăratul despre tine, mare dar vei avea de la dînsul”. 


Sfîntul a răspuns: "Nu mă vei înșela, ighemoane, cu amăgitoarele tale cuvinte, pentru că 
eu nu caut nici cinstea aceasta vremelnică, nici nu fug de chinuri pentru Domnul meu. Ci, mai 
vîrtos sînt gata a răbda pentru Dînsul toate muncile, căci voiesc a afla har de la Dînsul şi doresc 
amă numi fiu al Lui întru împărăția cerurilor; pentru că ne-a dat nouă stăpînire, celor ce credem 
întru numele Lui, ca să ne facem fii ai lui Dumnezeu". 


Iar ighemonul a zis: "Omule fără minte şi ticăloase, pentru ce te înșeli, zicînd că Hristos 
este Dumnezeu, pe cînd evreii L-au răstignit ca pe un tîlhar?" Sfîntul a răspuns: "De ai fi 
cunoscut puterea cea mare a Celui răstignit, te-ai fi lepădat şi tu de înșelăciunea deşerților idoli 
şi te-ai fi închinat Lui, Care cu adevărat este Dumnezeu, născut din Dumnezeul Cel adevărat şi 
nevăzut și de voie a împreunat firea cea dumnezeiască cu cea omenească şi din înşelăciunea cea 
pierzătoare a diavolului ne-a izbăvit pe noi”. 


La aceasta, ighemonul a zis: "Cu cuvintele tale cele multe și mincinoase ai supărat 
urechile noastre. Oare voieşti a mă aduce şi pe mine la credinţa ta cea rea? Dar să ştii că pe zeii 
mei nu-i voi lăsa şi Hristosului vostru nu mă voi închina, iar ţie îţi zic: lasă pe Hristosul tău şi 
să aduci închinăciune și jertfe zeilor noștri, binecunoscînd că, făcînd aceasta, vei şedea de-a 
dreapta mea". Sfîntul Orest a răspuns: "Eu mă închin şi slujesc veşnicului Dumnezeu, Celui 
Care îmi face bine întotdeauna, Domnului meu lisus Hristos; iar diavolilor voştri nu voi jertfi, 
nici pierzătoarei voastre înşelăciuni nu voi fi părtaş niciodată”. 


Atunci ighemonul, luînd pe Sfîntul Orest, l-a dus în capiştea idolească, care era toată 
înfrumusețată cu aur şi cu argint și plină de idoli de mare preţ. Şi a zis către dînsul: "Închină-te, 
Oreste, acestor zei cinstiți!" lar Sfîntul a răspuns: "Te înşeli amarnic, ighemoane, necunoscînd 
adevărul! lată, zeii aceştia sînt făcuţi din aur şi argint, din aramă şi din fier, pentru înşelăciunea 
omenească. Ei nici nu văd şi nici nu aud, fiind lucruri făcute de mîini omeneşti, care nu pot a- 
şi ajuta lor, nici a face bine altcuiva. Pentru ce dar să mă închin lor?" 


Iar ighemonul i-a zis: "Spune-ne, Oreste, cuvîntul cel de pe urmă, sau te vei închina 
zeilor sau nu, că iată te așteaptă muncile!" Sfîntul a răspuns: "Ţi se pare, ighemoane, că mă tem 
de îngrozirea ta? Nu nădăjdui că mă vei înfricoşa cu munci, ci fă ceea ce voieşti, că Domnul 


meu lisus Hristos este cu mine şi îmi ajută!" Atunci ighemonul a poruncit să dezbrace pe Sfînt 
şi să-l bată acolo, în capiştea idolească. 


Sfîntul, începînd a pătimi, şi-a ridicat mîinile în sus şi a zis: "Caută din cer, Dumnezeul 
meu, şi ajută mie, robului Tău!" Deci, Sfîntul a fost bătut fără milă cu diferite unelte, cu toiege, 
cu frînghii și cu vine de bou; şi atît de mult a fost bătut, încît s-au schimbat patruzeci de ostaşi, 
iar uneltele s-au rupt și s-au sfărîmat, încît nu era un loc pe trupul lui fără răni, chiar și pîntecele 
i se rănise. lar Sfîntul răbda vitejește, încît toți se mirau de răbdarea lui. 


Fiind bătut astfel, tiranul îi zicea: "Jertfeşte zeilor şi te voi elibera!" Iar răbdătorul de 
chinuri, nimic nu-i răspundea. Atunci ighemonul a poruncit să-i ardă coastele cu fierul roșu, să 
toarne oţet tare pe rănile lui şi să le presare cu sare. Mucenicul, căutînd în sus a zis: Dumnezeule, 
fă cu mine semn spre bine, ca să vadă cei ce mă urăsc şi să se rușineze. Zicînd acestea, a suflat 
asupra idolilor care erau în capişte şi îndată toți au căzut şi s-au risipit ca praful. Apoi, Sfintul 
a strigat către ighemon, zicîndu-i: "Unde este tăria zeilor tăi, pentru ce nu şi-au ajutat lor?” Și 
îndată au fugit toți afară din capiște, fiind cuprinși de frică; şi a ieşit și mucenicul. După aceea, 
toată capiştea s-a cutremurat și a căzut. 


Apoi, ighemonul a poruncit să ducă pe Sfîntul în temniţa cea mai adîncă, poruncind 
străjerilor să nu-i dea nici pîine, nici apă, ca să fie omorit cu foame şi cu sete. Sfîntul, intrînd în 
temniță, şi-a ridicat mîinile în sus şi se ruga, zicînd: "Doamne, lisuse Hristoase, Cel ce m-ai 
învăţat buna credință din tinereţile mele şi ai depărtat de la mine toată rătăcirea şi înşelăciunea; 
Cel ce ai zidit cerul şi pămîntul; Cel ce ai dus la odihnă pe robii Tăi Avraam, Isaac şi Iacov; pe 
Tine Te rog, nu mă lăsa, pentru că eu m-am dat cu totul Ţie; fă ca să fiu părtaş celor ce au 
pătimit pentru Tine şi au moștenit împărăţia Ta”. 


Rugîndu-se astfel, Sfîntul a stat în temniţă şapte zile fără mîncare şi băutură, iar a opta 
zi l-a scos ighemonul iarăşi la judecată și a zis către dînsul: "Ticălosule, necuratule şi vrăjmaşule 
al zeilor noștri, tot împietrit și neînduplecat eşti? Să ştii că, dacă nu te vei închina zeilor, voi 
porni asupra ta mai cumplite munci şi cu nemilostivire voi ridica viaţa ta; iar trupul tău cel 
necurat voi porunci să-l înece în apă". Sfîntul Orest a răspuns: "Sînt gata a răbda toate muncile, 
avînd în inima mea semnul Domnului meu lisus Hristos". Atunci muncitorul, umplîndu-se de 
mînie, a poruncit să aducă douăzeci de cuie de fier lungi de cîte o palmă şi să le bată în călcîiele 
Sfîntului Orest. 


Făcîndu-se şi aceasta, a poruncit să-l lege de un cal sălbatic şi să-l tîrască pînă ce va 
muri. ŞI calul, fiind alergat foarte tare, trăgea pe Sfîntul pe drumuri şi pe cîmpii, prin spini şi pe 
pietre ascuţite; apoi, în acele munci, Sfîntul Orest, răbdătorul de chinuri, şi-a dat duhul în 
mîinile Domnului, tîrît de cal douăzeci şi patru de stadii departe de cetate. Iar trupul lui a 
poruncit muncitorul să-l arunce în rîul ce se chema Fiva. 


După aceea s-a arătat în locul acela un om luminat ca soarele, care adunînd moaștele 
Sfîntului, le-a îngropat în muntele ce era aproape de cetatea Tiana, dînd Dumnezeului nostru 
slavă, totdeauna, acum şi pururea, şi în vecii vecilor. Amin. 


27. POMENIREA PĂRINTELUI NOSTRU MARTIN, EPISCOPUL GALIEI 
(10 NOIEMBRIE) 


Acest minunat Părinte Martin, a viețuit în vremea lui Graţian şi Valentinian, împărații 
Romei, în anii de la Hristos 381. Fiind foarte iscusit şi curajos în războaie, împăratul l-a trimis 
cu cincizeci de mii de ostaşi și cu toată tabăra împotriva barbarilor, care atunci ridicaseră război 
împotriva romanilor. Ducîndu-se Martin cu oastea lui aproape de tabăra barbarilor şi văzînd 
mulțimea lor cea nenumărată, s-a temut foarte, atît el cît şi toată oastea lui, ca unii ce nu puteau 
să stea împotrivă la atîta mulțime de vrăjmași. 


În vremea cînd Martin se afla în mare nedumerire şi întristare, neștiind ce să facă, s-a 
arătat înaintea lui un sărac, purtînd haine vechi şi rupte, care cerea milostenie. Voievodului, 
văzîndu-l tremurînd de frig şi flămînd, i s-a făcut milă de dînsul, căci era foarte milostiv. Și 
luîndu-l în cortul său, a tăiat o parte din porfira sa, adică din îmbrăcămintea sa cea voievodală 
şi de mare preț pe care o purta, și l-a îmbrăcat cu dînsa. Apoi i-a dat pîine de-a mîncat şi vin de- 
a băut. 


După ce s-a înnoptat, de multă grijă a căzut pe așternut, fără să doarmă şi, tocmai tîrziu, 
adormind puțin a văzut în vedenie pe Domnul nostru lisus Hristos, în chipul săracului pe care 
l-a miluit ziua, îmbrăcat cu partea de haină pe care i-o dăduse, și a zis către dînsul: "Martine, 
pentru care pricină eşti atît de mîhnit?" Şi el a răspuns: "Pentru că nu pot să stau împotrivă la 
atîta mulțime de vrăjmaşi şi nu ştiu ce voi face”. 


Atunci Domnul a zis către dînsul: "Îndrăznește şi nu te întrista nicidecum, nici să te 
înfricoşezi de vrăjmaşi, căci precum ieri M-ai văzut gol şi M-ai îmbrăcat și, fiind flămînd, M- 
ai hrănit şi însetat fiind, M-ai adăpat, întru acest chip voi da și Eu ţie răsplătire şi te voi păzi de 
vrăjmașii tăi. Pentru că aceştia, cînd vor vedea faţa Mea, se vor înfricoşa foarte şi vor cădea 
înaintea ta, făcîndu-ți multe făgăduințe şi daruri, și vor cere pace; şi așa te vei întoarce la Roma 
cu mare slavă şi cinste. Pe lîngă acestea, îţi voi fi ajutător toată viaţa și chiar după moarte te voi 
învrednici împărăției Mele". Acestea zicîndu-i Domnul, stratilatul (adică generalul) deşteptîn- 
du-se, s-a minunat de vedenia care a văzut-o şi a căpătat mare îndrăzneală. 


Apoi dimineaţa, a poruncit să se înarmeze toţi ostașii şi să iasă la război. lar ostașii, 
temîndu-se, au zis că nu sînt vrednici să facă război cu atîta mulțime de barbari.Dar voievodul 
mîniindu-se, a zis către dînşii: "Eu mă duc singur la război, iar voi rămîneţi, și apoi veţi vedea 
de vă veţi putea izbăvi de vrăjmaşi fără povăţuirea şi ocîrmuirea voievodului". Atunci, căzînd 
toți înaintea lui, l-au rugat să nu mai țină mînie, fiind gata să-l urmeze, ori spre viaţă, ori spre 
moarte. 


Deci, înarmîndu-se, au ieșit cu toţii la război, şi cum l-au văzut vrăjmaşii de departe, s- 
au temut foarte fiindcă vedeau împrejurul oștirii romanilor nişte uriași înfricoşaţi înarmaţi, 
şezînd în căruţe şi pe cai nenumărați. Acestea erau însă rînduielile Puterilor cerești, pe care le- 
a trimis Dumnezeu Cel Preaînalt, ca să-i ajute lui Martin şi să-l păzească de vrăjmașii lui, după 
cum i s-a făgăduit mai înainte. 


Atunci ei îndată au trimis soli şi mijlocitori către voievod, rugîndu-l să facă pace. Dar el 
nu le primea nicidecum pacea, ci voia să ţină război. De care lucru înștiinţindu-se barbarii, au 
trimis iarăşi la Martin alţi soli cu multe daruri, făgăduind să fie supușii romanilor şi rugîndu-i 
să înceteze războiul. Astfel, supunînd pe barbari, s-a întors în Roma cu bucurie mare. Despre 
acestea înștiințîndu-se împărații, au ieşit cu toți sfetnicii spre întîmpinare, primindu-l ca pe un 
biruitor, cu mare slavă și cinste. 


Atunci fericitul Martin, povestind împăraților vedenia care a văzut-o și toate cele 
întîmplate, a zis: "Un război înfricoşat ca acesta, nu l-am ţinut eu, ci Iisus Hristos, puterea cea 
nebiruită a creștinilor. Acela ne-a dat biruința aceasta. Pentru aceea, vă rog să-mi daţi voie să 
slujesc, cealaltă vreme a vieții mele, lui Dumnezeu Care mi-a ajutat”. lar împărații, auzind 
aceasta, s-au întristat şi i-au zis: "Noi voim să fii cu noi şi să-ți dăm şi mai mari vrednicii şi 
cinste, după cum se cade ție pentru biruinţa care ai cîştigat-o"”. Dar binecuvîntatul Martin a zis: 
" Aceasta socotesc eu mai mare decît orice vrednicie sau cinste, ca să-mi daţi voie să mă liniștesc 
şi să îngrijesc de mîntuirea sufletului meu". Iar împărații minunîndu-se de scopul lui vrednic de 
laudă şi plăcut lui Dumnezeu, i-au dat voie să facă ceea ce dorește, rugîndu-l să le fie apărător 
şi ajutător în vremea necazului. 


Deci, pururea pomenitul Martin, împărțindu-şi averile la săraci şi lepădîndu-se de lume 
şi de cele din lume, s-a dus într-un loc liniștit şi s-a făcut monah, dîndu-se cu totul la cugetarea 
şi citirea dumnezeieştilor Scripturi şi la nevoințele pustniciei, făcîndu-se desăvîrşit în toate 
faptele bune. lar după ce, în vreme de şapte ani, s-a nevoit bine întru nevoinţele cele 
duhovniceşti, Sfîntul Martin, după descoperirea lui Dumnezeu, s-a hirotonit episcop al 
Constantiei, o cetate a Galiei. 


Deci, Sfîntul luînd asupră-şi această sarcină mare şi grea a episcopiei, s-a dedat la mai 
multe nevoinţe, păscînd ca un adevărat păstor oile lui Hristos cele cuvîntătoare, la păşunea 
poruncilor Lui cele mîntuitoare și adăpîndu-le cu apa învăţăturii Sale celei dumnezeiești, iar 
prin faptele sale cele îmbunătăţite, făcîndu-se pildă tuturor. Pentru aceea 1 s-a dat și dar de la 
Dumnezeu ca să cunoască mai înainte cele viitoare, să învieze morţii, să izgonească diavolii şi 
să facă semne şi minuni vrednice de mirare, dintre care vom povesti puţine, spre încredințarea 
celor multe. 


Într-una din zile, Sfîntul mergînd pe drum, a întîmpinat un mort pe care îl duceau la 
groapă. lar un om nedrept şi asupritor, nu-l lăsa să-l îngroape, zicînd că-i este dator cu trei sute 
de galbeni. Atunci Sfîntul a stat în loc şi a zis asupritorului: "Pentru ce nu laşi să îngroape 
mortul, pentru că, după cum aud, ţi-a dat banii ce-ţi era dator cu dobinda lor?" Iar acela a 
răspuns: "Nu mi-a dat nimic, că dacă mi-ar fi dat datoria sa, şi-ar fi luat zapisul”. Dar femeia 
celui mort zicea cu lacrimi: "Minte, stăpîne sfinte, că şi-a luat banii cu dobinda lor, dar fiindcă 
a avut scopul să ne asuprească, n-a voit să ne dea zapisul, zicînd că s-a pierdut". Iar Sfîntul i-a 
zis: "Auzi că ţi-ai luat banii; lasă să îngroape mortul". Iar el spunea că nu i-a luat. 


Atunci Sfîntul 1-a zis: "Dacă va învia mortul şi va dovedi că ţi-ai luat banii, ce să 
pătimeşti?" Și asupritorul, semețindu-se, a zis: "Dacă va învia mortul, precum zici, să mor eu şi 
să trăiască el". Dar el a zis aceasta căci nu credea că va învia mortul. Atunci Sfîntul a zis către 
dînsul: "Nici mortul nu era de trebuinţă să învieze, nici tu să te pogori în iad, ticăloase. Dar de 
vreme ce tu singur din nenorocire ţi-ai ales moartea în locul vieţii şi nu laşi pe mort să-l 
îngroape, facă-se după cum ai voit". 


Zicînd aceasta, s-a apropiat de mort şi a zis rugăciunea aceasta: "Doamne Dumnezeul 
nostru, martorul adevărului şi Mîntuitorul nedreptăţiţilor, învierea morţilor şi dascălul viilor, 
Care singur cunoşti adîncurile inimii şi faci vii pe cei ce nădăjduiesc spre Tine, poruncește, 
întru numele Tău cel Sfînt şi înfricoşat, să se scoale mortul acesta, spre dovedirea adevărului și 
spre întoarcerea celor ce stau înainte, văzînd minunile Tale, să Te slăvească pe Tine, Unul, 
adevăratul Dumnezeul nostru în veci, amin". 


După aceasta, apucînd de mîna dreaptă pe mort, o, minune, îndată a înviat mortul, şi 
şezînd pe pat, a văzut pe asupritorul său stînd în dreptul lui şi i-a zis: "Du-te om rău, în locul 
cel întunecos al muncii ce îţi este pregătit, căci pe mine care mă linișteam bine, m-ai supărat. 
Dar dreptul și Sfîntul Martin, cu rugăciunea sa către Dumnezeu, m-a luat de acolo, spre a te 
mustra pe tine pentru banii care ţi i-am dat şi tu n-ai voit să-mi dai zapisul, aşteptînd moartea 
mea. Cu toate acestea, drept este Dumnezeu care răsplăteşte fiecăruia după faptele lui, și 
degrabă face izbîndă celor nedreptățiți”. 


Acestea zicînd, s-a sculat din pat şi, apropiindu-se către Sfîntul, şi-a plecat capul pînă la 
pămînt şi s-a închinat lui. Atunci, asupritorul îndată căzînd jos, a murit. lar femeia lui a strigat: 
"O, vai mie, de această înfricoşată schimbare a morților! Sfinte al lui Dumnezeu, dă-mi pe 
bărbatul meu, căci dau şi zapisul şi cele trei sute de galbeni cu dobînda lor şi multe altele”. Iar 
Sfîntul i-a zis: "În zadar strigi, o, femeie, căci Domnul Care a înviat pe acesta a poruncit aceluia 
să moară, după cum însuşi a voit". Atunci cei care stăteau înainte, văzînd asemenea minuni, au 
slăvit pe Dumnezeu. 


Altădată, iarăşi, trecînd Sfîntul printr-un oraș, a aflat într-un loc pe un tînăr spînzurat şi 
a zis celor de faţă: "Acest lucru rău s-a făcut din ispita diavolului". Și stînd cu faţa către răsărit, 
a făcut rugăciune către Dumnezeu multă vreme. Apoi a zis: "Duhule necurat şi viclean, care ai 
îndemnat pe tînărul acesta să se spînzure, în numele Domnului nostru lisus Hristos, arată-te 
înaintea tuturor, ca să te vedem". 


Şi îndată dracul s-a arătat ca un copil de arap, ținînd în mîna lui o funie; iar ochii lui 
erau ca focul, buzele negre, dinţii albi, mîinile lungi, picioarele întoarse şi limba ieşită afară din 
gură, ca a unui cîine turbat. Și i-a zis Sfîntul: "Duhule necurat şi viclean, care este îndeletnicirea 
ta?" Acela a răspuns: "Lucrarea mea este să îndemn pe oameni să se spînzure, căci la această 
treabă m-a rînduit mai marele meu satana”. 


Sfîntul i-a zis: "Pentru care pricină ai îndemnat pe tînărul acesta să se spînzure?" Atunci 
dracul a început a prihăni pe cel spînzurat, zicînd: "Omul acesta era mai înainte slujitor la idoli 
şi mai pe urmă s-a făcut creștin, însă nu petrecea după poruncile creştineşti pe care le-a primit 
de la învățătorii creştinătăţii; ci făcea voile sale cele rele și nu se gîndea nicidecum la munca 
cea veşnică ci s-a dat cu totul la răutate, spurcîndu-şi grumazul sub jugul păcatului şi rănindu- 
se de la cap pînă la picioare, a pierdut nădejdea mîntuirii sale. Pentru aceea am aflat bun prilej 
şi l-am îndemnat să se spînzure, ca să-l am pe dînsul împreună cu mine în muncă, căci aceasta 
este nevoința mea cea mare”. 


Iar Sfîntul a zis către drac: "Vicleanule şi ucigașule, tu ești şi viclean şi pîrîtor; tu ai 
îndemnat pe acesta să se dea întunericului și pierzării şi l-ai aşezat într-o ticăloasă stare; iar 
acum îl pîrăști că el s-a făcut pricinuitor ca să se spînzure, şi nu tu. Pentru aceasta îţi poruncește 
Isus Hristos, prin mine smeritul, să te duci să locuiești la marginea pămîntului, pînă cînd va 
veni sfîrşitul lumii, şi atunci să te pogori împreună cu tovarășii tăi în iad, care este gătit pentru 
voi”. Şi îndată dracul s-a făcut nevăzut. 


După acestea, Sfîntul s-a apropiat de cel mort şi a zis rugăciunea aceasta: "Doamne 
Dumnezeul meu, Care ai nemăsurată milostivire şi noian nepovestit de îndurare, nu trece cu 
vederea zidirea miîinilor Tale, ci ca un bun și iubitor de oameni, caută din Sfînta Ta înălțime și 
înviază pe mortul acesta ca să mărească Preasfintul Tău nume, în vecii vecilor, amin”. 


Apoi, îndată a înviat mortul şi, căzînd la picioarele Sfîntului, a zis: "Mulţumesc sfinte 
al lui Dumnezeu, că nu m-ai lăsat pe mine ticălosul în înfricoşatul și groaznicul foc al iadului, 
şi te rog să mă povăţuiești, ca să dobîndesc mîntuirea mea". Atunci Sfîntul 1-a zis: "Fiule, de 
vreme ce ai cercat în noaptea aceasta pedepsele muncii şi ai văzut chinul care îl pricinuiesc 
păcatele omului, pentru aceasta pocăieşte-te după vrednicie şi plînge-ţi păcatele. Leapădă-te de 
dînsele, urăște-le şi hotărăște-te de astăzi înainte să te îndepărtezi de ele”. Dîndu-i canonul cel 
cuviincios şi povăţuindu-l mult cum să petreacă şi cum să facă lucrurile pocăinţei, l-a slobozit 
în pace. 


Apoi Sfîntul Martin fiind rugat de locuitorii din altă cetate să meargă să-i înveţe cele 
pentru mîntuirea sufletului, a ieșit din eparhia sa şi s-a dus. Şi pe cale a aflat un alt om mort, pe 
care îl omoriîse un balaur ce era încuibat în acel loc. Sfîntul văzînd pe mort a zis: "Acest rău l-a 
făcut vrăjmaşul nostru, diavolul". Dar de vreme ce Sfîntul în noaptea aceea a văzut în vedenie 
că un balaur înfricoşat s-a înălțat pînă la cer şi că, cu rugăciunea pe care a făcut-o el către 
Dumnezeu a căzut jos la pămînt, pentru aceasta a lăsat drumul şi s-a dus acolo unde era încuibat 
balaurul, care, cum a văzut pe Sfîntul, s-a înălțat în aer și s-a făcut ca o boltă, deschizîndu-şi 
gura ca să-l înghită. lar Sfîntul a suflat în faţa lui, şi, o minune, a căzut la pămînt şi a murit. 


Atunci Sfîntul călcînd pe capul lui, a zis: Peste aspidă și vasilisc vei păși și vei călca 
peste leu şi peste balaur. După aceea s-a dus la cel mort şi, apucîndu-l de mînă, a zis: "lisus 
Hristos Care a înviat din morţi şi înviază pe cei morţi, să te învieze pe tine!". Atunci îndată a 
înviat mortul și căzînd la picioarele Sfîntului, i-a mulțumit şi l-a rugat să-l facă creştin, căci era 
închinător la idoli. Iar Sfîntul învăţîndu-l mult, l-a botezat în numele Tatălui, al Fiului şi al 
Sfîntului Duh, apoi l-a împărtăşit cu Sfintele Taine şi, învăţindu-l toate tainele creștinătății, l-a 
slobozit cu pace. 


După acestea, ducîndu-se în cetatea aceea la care a fost chemat, l-a întîmpinat în drum 
un biet sărac, care îi cerea milostenie. Făcîndu-i-se milă Sfîntului, a zis către diaconul său - care 
era rînduit să miluiască pe cei ce aveau lipsă -, ca să-i dea bani cîţi are. lar diaconul i-a dat 
numai jumătate din câţi avea, iar pe ceilalţi i-a oprit ca să-i dea altor săraci. În seara aceea a 
găzduit la o femeie slujitoare de idoli foarte bogată, care avea locuinţa lîngă drum. Ea, văzînd 
pe Sfîntul cu sinodia lui, l-a primit cu bucurie şi le-a pus masă îndestulătoare. Dar Sfîntul n-a 
mîncat nimic, ci se ruga pentru mîntuirea femeii. 


La miezul nopţii, femeia s-a dus la Sfîntul, acolo unde se ruga el, şi, căzînd la picioarele 
lui, l-a rugat să o facă creştină. Căci zicea: "Am văzut în vedenia mea un judecător înfricoşat, 
şezînd pe un scaun preaînalt, şi o ceată de mulți ostași stînd împrejurul lui, către care se aduceau 
mulți osîndiţi legaţi; pe unii dintre dînşii a poruncit să-i arunce în foc, pe alții să-i muncească 
cumplit, iar în mijlocul lor stăteam și eu legată și tremuram. Unul din ostaşii judecătorului, 


venind la mine m-a întrebat pentru care pricină sînt legată. Eu i-am răspuns: "Nu ştiu”. "Dar ce- 
mi vei da mie, a zis acela, ca să te izbăvesc pe tine?". 


Eu i-am răspuns: "Îţi voi da ie toate averile mele”. EI mi-a zis: "Eu nu am trebuinţă de 
dînsele, ci numai să-mi dai făgăduință că te vei face creştină și te voi izbăvi de legături și de 
toate muncile ce ai să pătimeşti, de vei rămîne slujitoare de idoli. Eu i-am făgăduit că mă voi 
face creştină, numai să mă izbăvesc din mîinile acestui înfricoşat judecător. Acela mi-a zis 
iarăşi: "Fă jurămâînt în numele lui lisus Hristos". Eu i-am răspuns: "Pe Dumnezeul creștinilor, 
dacă mă vei izbăvi, mă voi face creştină!”. Atunci acela mi-a dezlegat legăturile cu care eram 
legată şi mi-a dat drumul. Pentru aceea te rog pe tine, sfinte al lui Dumnezeu, să mă faci creștină 
şi să mă înveți cele pentru mîntuirea mea, ca să nu cad în mîinile acelui înfricoşat Judecător, 
Care judecă cu dreptate şi nu caută la daruri, nici la faţa oamenilor. 


Auzind Sfîntul acestea, s-a bucurat foarte mult şi catehizînd-o pe dînsa şi pe toți oamenii 
casei sale, i-a botezat pe toți în numele Sfintei Treimi. Apoi întărindu-i pe dînșii în frica lui 
Dumnezeu și învățindu-i toate cîte erau de nevoie pentru mîntuirea lor, se pregătea să plece. lar 
femeia i-a adus un vas de aur de patru litre şi patru sute de galbeni, rugîndu-l ca să-i primească. 
Sfîntul, ca să nu o mîhnească, 1-a primit ca să-i dea la săraci şi rugîndu-se pentru dînsa, a plecat. 
Apoi a întrebat pe diaconul cîţi bani a dat acelui sărac, care a cerut milostenie. 


Diaconul a răspuns: "Două sute de galbeni". "Şi cîți aveai?" EI a răspuns: "Patru sute”. 
Atunci a zis Sfintul: "Puțin credinciosule, pentru ce nu i-ai dat patru sute, după cum ţi-am spus 
eu. Tu ai dat două sute săracului şi ai luat de la femeie patru litre de aur şi patru sute de galbeni. 
Dacă i-ai fi dat acele patru sute, ai fi luat îndoit aur. Deci, iată că ai păgubit pe săraci de patru 
litre de aur şi patru sute de galbeni, ai păgubit şi pe femeie de plata cea împătrită pe care avea 
s-o ia de la Dumnezeu, te-ai păgubit şi pe tine de ascultare”. 


Cînd s-a apropiat de cetatea aceea la care se ducea, se auzeau cîntece, veselii şi jocuri. 
Sfîntul, stînd, a ascultat mult timp. Apoi, cu multă întristare sufletească suspinînd a zis către cei 
ce erau de faţă: "Vedeţi cum vrăjmașul diavol se arată plăcut şi cum meşteșugeşte blestematul 
amăgirea, ca să piardă multe suflete? Vedeţi cum răpeşte mintea oamenilor de la pomenirea şi 
aducerea aminte de Dumnezeu, prin cîntece, veselii şi jocuri? Căci mulți din oameni, lasă 
cîntările cele duhovnicești şi se duc singuri, nechemaţi de nimeni, ca să audă cîntecele cele 
diavolești. Avînd psalmii lui David cei preafrumoși, cuvintele proorocilor şi ale Apostolilor 
cele de Dumnezeu insuflate și cîntările Bisericii noastre, lasă aceste ajutoare duhovnicești şi 
aleargă la organe și la cîntece lumești, ca să facă voia diavolului”. 


Zicînd acestea Sfîntul, a văzut o femeie împodobită cu multe podoabe şi împrăştiind 
mirosuri de aromate. Aceasta stătea în cale şi rîdea cu multă obrăznicie, iar prin semnele ce le 
făcea, chema pe oameni la păcat. Atunci Sfîntul, umplîndu-se cu totul de lacrimi, a zis către cei 


ce stăteau de față: "Dacă desfrînata aceasta se împodobește ca o mireasă spre a amăgi pe oameni 
ca să-i ducă la pierzare şi ca să facă plăcerea diavolului, cu cît mai vîrtos se cuvine nouă să ne 
împodobim sufletele noastre cu fapte bune și să ne păzim neîntinaţi de orice păcat, ca să plăcem 
lui Iisus Hristos, Mirele nostru, și așa să ne învrednicim a ne duce în cămara Lui de nuntă cea 
nestricăcioasă şi să împărățim cu Dînsul în veci. 


Auzind femeia aceea aceste dumnezeieşti cuvinte, a venit la pocăință şi, alergînd, a căzut 
la picioarele Sfîntului. Apoi, plîngînd cu lacrimi fierbinți, a zis: "Sfinte al lui Dumnezeu, să nu 
te întorci de la mine ticăloasa şi netrebnica și să mă laşi în tina cea necurată a fărădelegilor 
mele; te rog pe tine eu, nevrednica de viaţă, de vreme ce sînt împovărată de o mulțime de păcate 
şi vinovată de munca cea veşnică şi de toate înfricoşatele pedepse ale iadului, fie-ţi milă de 
mine păcătoasa şi deznădăjduita şi mîntuieşte-mă!" 


Sfîntul, auzind acestea, a plîns și el și toţi cîţi erau acolo de față. Apoi, ridicînd-o de la 
pămînt, a zis către dînsa: "Să ai nădejde, o, femeie, şi să nu te deznădăjduieşti; căci mila lui 
Dumnezeu, lubitorul de oameni, este nemărginită, şi-L voi ruga fierbinte pentru mîntuirea ta. 
Dar şi tu să te pocăieşti din tot sufletul şi din inima ta, şi-ţi făgăduiesc că te va primi mult- 
înduratul Dumnezeu, ca pe fiul cel desfrînat şi ca pe păcătoasa din Evanghelie, şi-ţi va tămădui 
toate rănile sufletului tău, ca un vindecător al sufletelor și al trupurilor noastre”. Astfel, cu 
învățătura dumnezeieştilor lui cuvinte, a adus-o întru atîta umilință și pocăință desăvîrşită, încît, 
nu numai că s-a întors, dar a şi urît păcatele sale. 


Deci, lepădîndu-se de lume şi mărturisind Sfîntului toate păcatele sale şi fiind povăţuită 
de dînsul, a împărțit săracilor averea, şi s-a închis într-o chilie mică, unde plîngea şi se tînguia 
pentru păcatele sale, zicînd acestea: "Cite izvoare, cîte rîuri vor putea să-mi spele necurăţiile 
cele multe şi cîte lacrimi îmi trebuie a milostivi pe Dumnezeu, Dreptul Judecător, pentru atîtea 
şi atîtea fărădelegi pe care le-am săvîrşit? 


Apoi, punîndu-şi cenușă, şi îmbrăcîndu-se cu sac, ruga pe Dumnezeu cu lacrimi astfel: 
"Dumnezeule, milostiveşte-Te spre mine păcătoasa şi să nu mă pierzi după fărădelegile mele, 
Stăpîne, nici să mă duci în adîncul iadului, pentru păcatele mele. Ci, ca un Bun şi lubitor de 
oameni, mîntuieşte-mă cu noianul milei Tale, că Tu ești Cel ce ridici păcatele lumii”. 


Atîta pocăință a făcut fericita Zoe - căci acesta era numele ei -, încît nu a încetat 
nicidecum a se nevoi cu posturi, cu privegheri, cu plecări de genunchi, cu rugăciuni, cu plînsete 
necontenite, în timp de doisprezece ani întregi. Astfel, cu pilda faptei bune, ea a adus pe mulți 
la pocăință. Pentru aceea şi Domnul Cel mult milostiv, primind curata şi adevărata ei pocăință, 
nu numai că i-a iertat păcatele, ci i-a dăruit și dar de tămăduiri; căci prin rugăciunile ei a 
tămăduit pe mulţi bolnavi de felurite boli. Așa petrecînd Sfînta Zoe, s-a odihnit în Domnul. 


Tot timpul cît a petrecut Sfîntul Martin în acea cetate, n-a încetat a semăna totdeauna 
sămînța dumnezeiescului cuvînt, mai ales în inimile cele înţelenite și sălbăticite ale cetăţenilor. 
Ajutîndu-i dumnezeiescul dar, a făcut multe şi mari fapte. Pentru că pe cei sălbatici i-a 
domesticit, pe cei mînioşi i-a îmblînzit, pe cei neînduraţi şi nemilostivi i-a făcut înduraţi și 
milostivi, pe cei bețivi şi desfrînaţi i-a înțelepțit, pe cei necucernici i-a făcut cucernici, pe cei 
neînvăţaţi întru cele dumnezeiești i-a învăţat şi i-a făcut să alerge la sfintele slujbe. Astfel, în 
scurt timp, pe toți păcătoșii i-a adus la pocăință și la îndreptare. După aceea s-a întors în eparhia 
sa, bucurîndu-se şi binecuvîntînd pe Dumnezeu. 


Într-una din zile, trecînd Sfîntul printr-o cetate, a văzut un sărac pe care îl schingiuiau 
datornicii pentru trei sute de galbeni cu care era dator şi nu avea să-i dea. Făcîndu-i-se milă 
Sfîntului de acesta, a rugat pe creditorii săi să se îndure şi să mai aştepte pe sărac că-şi va plăti 
toată datoria; iar ei nu voiau nicidecum. Pentru aceea, Sfintul, înălțîndu-şi mîinile şi ochii săi la 
cer, a zis: "Doamne, Cela ce ai plouat din cer mană în pustie şi ai hrănit pe poporul Tău patruzeci 
de ani şi prin apostolul Tău Petru ai scos statirul (banul) din gura peştelui, trimite şi acum dintru 
înălțime datoria săracului, spre slava Preasfiîntului Tău nume. Că Tu ești Dumnezeu singur 
preaslăvit şi minunat în toată lumea și Ţie se cuvine slava în veci. Amin”. 


Atunci, o, minune! Îndată s-a pogorît un porumbel şi a şezut pe umărul cel drept al 
Sfîntului şi, prinzîndu-l cu mîna, s-a prefăcut porumbelul tot în aur. Apoi, luîndu-l Sfîntul, l-a 
dus la un argintar și i-a zis: "Primeşte porumbelul acesta ca amanet și împrumută-mă cu trei 
sute de galbeni, iar mîine ţi-i voi da”. Argintarul minunîndu-se de îndemînarea şi priceperea 
meșterului care l-a lucrat, i-a dat trei sute de galbeni cu bucurie, nădăjduind că-l va stăpîni de 
tot. lar Sfîntul, luînd banii, i-a dat împrumutătorului aceluia şi a scăpat pe sărac de datorie. 


A doua zi au venit la Sfîntul niște creștini din locuri depărtate şi, folosindu-se de 
cuvintele lui cele de Dumnezeu insuflate, i-au adus mulți bani ca milostenie, pe care, primindu- 
i cu veselie, el i-a povăţuit precum se cădea, spre toate cele de trebuinţă pentru mîntuire. Apoi, 
rugîndu-se pentru dînşii, i-a slobozit în pace. Și îndată, ducîndu-se la argintar, a zis: "la-ţi, fiule, 
cele trei sute de galbeni şi încă alţi treizeci, pentru facerea de bine care mi-ai făcut, și dă-mi 
amanetul". Iar argintarul, mîhnindu-se, a luat banii şi i-a dat porumbelul cel de aur, pe care 
luîndu-l Sfîntul şi înălțîndu-şi ochii la cer, a zis: "Mulţumesc Ție, Doamne, că ai auzit 
rugăciunea mea!" După aceea a zis către porumbel: "Du-te şi tu, pasăre, în cuibul tău”. Și îndată 
a zburat porumbelul din mîinile lui. Argintarul, văzînd această preaslăvită minune, a căzut la 
picioarele Sfîntului şi a cerut să primească cele trei sute treizeci de galbeni ca să-i dea la săraci, 
zicînd: "Destul îmi este mie, sfinte al lui Dumnezeu, că m-am învrednicit a vedea această mare 
şi preaslăvită minune". lar Sfîntul, primindu-i, s-a rugat pentru dînsul, zicînd: "Domnul să te 
miluiască pe tine, fiule, în ziua judecății!” 


După acestea Sfîntul, ducîndu-se într-o cetate în care erau mulți elini, ca să-i înveţe şi 
să-l aducă la cunoștința de Dumnezeu, a aflat în cale pe un elin care stătea lîngă asinul său ce 
murise. lar acela cugeta în mintea sa că în deşert propovăduiesc creștinii cum că au să învieze 
morții. Căci omul care moare şi i se strică trupul în pămînt, cum este cu putință să învieze? 


Şi apropiindu-se Sfîntul de dînsul, a zis: "Pentru ce gîndești, prietene, că morții nu vor 
învia?" Iar slujitorul de idoli 1-a zis: "Cum este cu putință să învieze aceia care au murit şi au 
putrezit în mormînt şi s-au făcut țărînă?" Sfîntul a zis: "La Dumnezeu toate sînt cu putință şi 
nici un lucru nu-l este Lui cu neputinţă!” Atunci slujitorul de idoli a zis: "Dacă îmi vei învia 
asinul acesta, voi crede şi eu că morţii vor învia. Pentru că Cel ce poate învia dobitocul acesta, 
poate să învieze şi morţii”. 


Sfîntul a zis către dînsul: "Dumnezeu nu are să învieze dobitoacele cele necuvîntătoare, 
căci acelea nu merg la judecată, şi deci, nu vor învia; ci pe oamenii cei cuvîntători îi va învia, 
căci are să-i judece şi să le ceară socoteală pentru lucrurile cele bune sau pentru cele rele ce au 
săvîrşit şi să răsplătească fiecăruia după faptele lui". Iar elinul a zis: "Cine este Dumnezeul 
acela, Care, precum zici, va face acestea?" Sfîntul a zis: "lisus Hristos, Fiul lui Dumnezeu, Care 
S-a răstignit pentru mîntuirea oamenilor”. 


Păgînul a zis: "De ce n-a răsplătit acelora care I-au făcut rău?" Iar Sfîntul a zis: "Nu le- 
a răsplătit îndată, căci a așteptat pocăința lor, pentru bunătatea și îndelunga Lui răbdare cea 
desăvîrşită. Însă are să le răsplătească în viitor”. Atunci slujitorul de idoli a zis: "Nu este nevoie 
să vorbim așa multe. Dacă vei învia asinul acesta, voi crede cele zise de tine". Sfîntul, înălţîndu- 
şi mîinile spre cer, a rostit rugăciunea aceasta: "Doamne Dumnezeul meu, Cela ce Te-ai făcut 
pricinuitorul mîntuirii tuturor oamenilor, înviază şi vita aceasta, spre întoarcerea şi cunoştinţa 
omului acestuia, că prin minunea aceasta va cunoaște Atotputernicia Ta și va crede întru Tine”. 


Cum a zis Sfîntul aceasta, a înviat asinul şi a început a umbla. lar păgînul văzînd această 
preaslăvită minune, a căzut la picioarele Sfîntului și a zis: "Acum am cunoscut că Acesta este 
Dumnezeu adevărat şi Atotputernic; deci, te rog pe tine, robule al lui Dumnezeu, să mi-L arăţi 
pe EI, ca să-l aud glasul şi să cred întru Dînsul". Iar Sfîntul a zis către dînsul: "Cel ce ne ascultă 
pe noi, smeriții Lui robi, pe Hristos ÎL ascultă. Căci Dumnezeu nu se vede de nimeni cu ochi 
trupești, ci cu cei sufleteşti se pricepe, cu mintea şi cu înțelepciunea. Pentru aceea şi tu, fiule, 
dacă dorești să-L vezi, crede în EI, şi-L vei vedea cu ochii tăi cei înțelegători, şi vei trăi în veci”. 
Atunci acela a zis: "Rogu-te pe tine, stăpîne sfinte, să mergi în cetatea noastră ca să ne 
povăţuieşti la calea adevărului”. 


Deci, avînd şi Sfîntul acelaşi scop, s-a dus în latura aceea, împreună cu dînsul și cu 
asinul cel înviat. Pe acesta văzîndu-l slujitorii de idoli, și înştiințîndu-se că I-a înviat Sfîntul, în 
numele lui lisus Hristos, pe lîngă acestea auzind şi cuvîntul lui Dumnezeu pe care îl 


propovăduia Sfîntul, au crezut în Hristos pînă la o mie de bărbați, afară de femei şi de copii. 
Apoi, învăţindu-i Sfintul, i-a botezat în numele Tatălui şi al Fiului şi al Sfîntului Duh. 


Petrecînd Sfîntul Martin acolo multe zile, îi învăţa în fiecare zi pînă cînd au crezut și 
ceilalți slujitori de idoli şi s-au botezat și ei, împreună cu femeile şi cu copiii lor, în numele 
Sfintei Treimi. După acestea, Sfîntul, învăţîndu-i despre moarte, despre înviere şi judecata ce 
va să fie, despre muncă şi veșnicile bunătăţi ale împărăției cerurilor -, i-a întărit în credinţa lui 
Hristos, şi aşa s-a întors la episcopia sa, slăvind pe Dumnezeu. 


În vremea morţii lui, Sfîntul Martin a făcut și o altă minune, cu care a pricinuit mare 
bucurie şi mîngîiere eparhioților săi. Căci, fiind mare secetă în ţinutul lor, încît toţi erau în mare 
nedumerire şi mîhnire, chemîndu-i pe dînşii Sfîntul, după ce le-a poruncit multe şi i-a sfătuit 
precum se cădea, le-a zis: "Să nu vă mîhniți fui mei, căci dimineaţă va trimite vouă Domnul 
ploaie, după cum doriţi". După aceea, făcînd rugăciune către Dumnezeu şi încredinţindu-i pe 
dînşii sub acoperămîntul Lui, a adormit întru Domnul, în a zecea zi a lunii noiembrie. 


Atunci s-au adunat din eparhiile vecine toţi episcopii şi preoții, împreună cu tot clerul şi 
creștinii, şi, făcînd priveghere toată noaptea, dimineaţa au ridicat sfintele moaște, pe care, 
ducîndu-le cu lumînări, cu tămiieri şi cu cîntări de psalmi afară din cetate, departe de o milă, 
le-au îngropat într-o biserică mucenicească. Apoi, cînd s-au întors înapoi, s-a umplut cerul de 
nori, şi au început fulgere şi tunete şi a plouat mult în locul acela, precum le-a făgăduit Sfintul. 
Iar de atunci pînă astăzi, se săvîrşesc la mormîntul lui multe tămăduiri, celor care vin la dînsul 
cu credinţă, întru slava lui Dumnezeu, Căruia se cuvine închinăciune în veci. Amin! 


28. PĂTIMIREA SFÎNTULUI MARELUI MUCENIC MINA 
(11 NOIEMBRIE) 


Sfîntul Mucenic Mina era egiptean de neam iar cu credinţa creştin şi cu slujba ostaş, 
fiind sub stăpînirea tribunului Fermilian în Mitropolia Cotuanului. Atunci împărățeau 
Dioclețian şi Maximian, împărați păgîni care au dat poruncă în toate părţile ca, creştinii care nu 
se vor închina idolilor, să fie munciţi și omoriţi toți; încît credincioșii pretutindeni erau siliți 
spre jertfe idoleşti. 


Atunci fericitul Mina, nerăbdînd să vadă nevoia aceea, nici voind să privească cum se 
cinstesc idolii cei fără de suflet, şi-a lăsat ostăşia şi s-a dus în munte în pustie, mai bine voind a 
viețui cu fiarele decît cu poporul care nu cunoaşte pe Dumnezeu. Și umbla din loc în loc prin 
munți şi prin pustietăți, învăţind Legea Domnului, iar cu postul şi cu rugăciunea curăţindu-și 
sufletul său, slujea ziua şi noaptea adevăratului Dumnezeu. Apoi trecînd multă vreme, s-a făcut 
un mare praznic idolesc în cetatea Cotuanului, la care adunîndu-se mulţime de popor păgînesc, 
se făceau diferite jocuri şi privelişti, alergări de cai şi lupte în cinstea necuraţilor zei, la care 
priveliște privea toată cetatea cu luare aminte, de pe locuri înalte. 


Acel praznic, văzîndu-l Sfîntul Mina mai înainte cu duhul, s-a aprins de rîvnă după 
Dumnezeu, și lăsînd munţii şi pustietatea, a venit în cetate şi în mijlocul priveliștii a stat la un 
loc înalt, unde putea fi văzut de toţi, şi a strigat cu glas tare: "Venit-am către cei ce nu mă caută 
pe mine, arătatu-m-am celor ce nu întrebau de mine". Acestea strigînd sfîntul, toţi cei de la 
privelişte şi-au întors ochii spre dînsul şi tăcînd se mirau de îndrăzneala lui. Acolo se afla și 
Piros, ighemonul cetăţii. 


Acela îndată a poruncit să prindă pe sfîntul şi, aducîndu-l, l-a întrebat: "Cine eşti tu?” 
Iar Sfîntul Mina a strigat în auzul a tot poporul, zicînd: "Eu sînt robul lui lisus Hristos, Care 
împărăţeşte în cer şi pe pămînt”. Și iar l-a întrebat ighemonul: "Străin eşti sau eşti locuitor de 
aici? Și cum ai îndrăzneala aceasta să strigi astfel în mijlocul privelişti?” lar sfîntul 
nerăspunzînd la cuvintele lui, unul din ostaşii cei ce stăteau înainte l-a cunoscut pe dînsul și a 
zis: "Cu adevărat, acesta este Mina ostașul care era sub stăpînirea tribunului Fermilian”. 


Iar ighemonul a zis: "Oare ostaş ai fost, precum grăiesc aceştia despre tine?" Sfîntul a 
răspuns: "Aşa este, ostaș am fost şi petreceam în cetatea aceasta; dar, văzînd fărădelegile 
poporului celui amăgit de diavoli care se închină idolilor iar nu lui Dumnezeu, pentru aceea am 
lepădat slujba ostăşească și am ieşit din cetate, ca să nu fiu părtaș fărădelegii şi pieirii lor; şi am 
umblat pînă acum prin locuri pustii, fugind de oamenii cei necredincioși și vrăjmași 
Dumnezeului meu. lar acum auzind de praznicul vostru cel necurat, am rîvnit după Dumnezeul 
meu şi am venit să mustru orbirea voastră şi să mărturisesc pe Unul, adevăratul Dumnezeu, 
Care a zidit cerul şi pămîntul cu cuvîntul Său şi ţine toată lumea". Auzind acestea ighemonul, 
a poruncit să ducă pe sfîntul în temniță și să-l păzească pînă a doua zi. lar el, toată ziua aceea 
s-a îndeletnicit cu prăznuirea şi cu priveliștea. 


A doua zi a șezut ighemonul la judecată și scoțîind din temniţă pe Sfîntul Mina, în toate 
chipurile voia să-l înduplece pe el la închinăciunea idolească, făgăduindu-i daruri şi cu munci 
îngrozindu-l. Dar de vreme ce nu a putut să-l înduplece cu cuvintele sale la credința cea 
idolească, a început a-l sili. Și dezbrăcîndu-l şi întinzîndu-l la pămînt patru ostași, a poruncit 
să-l bată fără cruţare cu vine de bou, încît curgeau şiroaie de sînge din rănile lui. lar un oarecare 
dintre cei ce stăteau acolo, cu numele Pigasie, a zis către sfîntul: "Miluieşte-te pe tine, omule, 
şi te supune poruncii ighemonului, mai înainte, pînă nu va fi zdrobit trupul tău de răni. Eu te 
sfătuiesc, apropie-te de zei, numai pînă la o vreme, ca să te izbăvești de muncile acestea; iar pe 
urmă iarăşi vei sluji Dumnezeului tău. Vei aduce o dată jertfă idolilor și puțină vreme vei sluji 
lor, ca să scapi de cumplitele munci”. 


Sfîntul a răspuns cu asprime: "Du-te de la mine, lucrătorule al fărădelegii, căci eu am 
jertfit şi încă voi jertfi jertfă de laudă Dumnezeului meu, Care-mi dă ajutorul Său şi mă întăreşte 
în răbdare, încît muncile acestea mai mult mi se par uşurare decît cumplită muncă". Mirîndu-se 
muncitorul de răbdarea aceasta, a poruncit să pună asupra lui mai multe munci. Deci, sfîntul a 


fost spînzurat pe lemn şi cu unghii de fier strujit, iar muncitorul, batjocorindu-l, zicea: "Oare 
simți vreun fel de dureri, Mina? Oare îţi plac muncile? Voieşti să-ţi mai îndulcesc această 
dulceaţă?" 


Iar mucenicul, deși pătimea, a răspuns ighemonului: "Nu mă vei birui muncitorule cu 
muncile acestea de scurtă vreme, pentru că-mi stau înainte ostaşii Impăratului ceresc care îmi 
ajută şi pe care tu nu-i vezi". lar ighemonul a poruncit slugilor să muncească mai aspru pe 
sfîntul şi zicea: "Nu mărturisi aici alt împărat afară de împărații romanilor”. lar mucenicul 
răspundea: "Dacă aţi fi cunoscut voi pe adevăratul Împărat, nu aţi fi hulit pe Cel mărturisit de 
mine; pentru că Acela este cu adevărat Impărat al cerului și al pămîntului şi nu este altul afară 
de Dînsul. lar voi, neştiindu-L pe EI, Il huliți şi-L asemănaţi cu împărații voştri cei muritori, 
cărora Cel de sus le-a dat cinstea cea împărătească şi stăpînirea, Însuși fiind Domn a toată 
făptura". 


Ighemonul a zis către dînsul: "Cine este Acela Care dă stăpînire împăraţilor şi stăpîneşte 
peste toţi?" Mucenicul a răspuns: "lisus Hristos, Fiul lui Dumnezeu, Care totdeauna viază, 
Căruia toate I se supun, cele din cer şi cele de pe pămînt. Acela este Care aşează în scaune pe 
împărați şi le dă stăpînire”. Muncitorul a zis: "Oare nu ştii că împărații romanilor se mînie 
asupra tuturor celor care mărturisesc numele lui Hristos și au poruncit să-i omoare pe dînşii?" 


Răspuns-a mucenicul: "Domnul a împărățit, să se mînie popoarele. Dacă împărații voştri 
se mînie asupra lui Hristos şi asupra creştinilor care mărturisesc numele Lui, ce-mi pasă mie? 
Eu de acea mînie nu țin seama, fiind rob al Hristosului meu. Numai de aceasta am grijă, ca să 
petrec în mărturisirea Preasfîntului Său Nume pînă la moarte şi să mă îndulcesc de dragostea 
Lui, de care cine mă va putea despărți? Necazul sau strîmtorarea, sau prigoana, sau foamea, sau 
nevoia, sau sabia? Nimic nu mă va despărți pe mine de dragostea lui Hristos!" 


După aceasta muncitorul a poruncit să frece rănile lui cu petece de păr. Şi acestea 
făcîndu-se, mucenicul zicea: "Acum mă dezbrac de haina cea de piele şi mă îmbrac cu veșmîntul 
mîntuirii". Apoi a poruncit muncitorul să-l ardă pe sfint cu făclii aprinse şi a fost ars tot trupul 
lui, iar el tăcea. Și I-a întrebat pe el ighemonul: "Oare nu simţi focul, Mina?" Sfîntul a răspuns: 
"Dumnezeul nostru pentru Care pătimesc, este foc mistuitor şi-mi ajută mie şi pentru aceea nu 
bag în seamă focul acesta cu care mă ardeţi şi nu mă tem de muncile voastre cele de multe 
feluri. Pentru că îmi aduc aminte de cuvintele Domnului meu din Evanghelie: Nu vă temeţi de 
cei ce ucid trupul, căci sufletul nu pot să-l ucidă”. 


Zis-a lui ighemonul: "Cum grăieşti tu acestea, căci ai petrecut toţi anii vieţii tale în oaste 
şi ştii carte?" Sfîntul a răspuns: "Domnul nostru lisus Hristos a zis nouă: Cînd veți fi duşi 
înaintea împăraţilor şi a domnilor pentru Mine, nu vă îngrijiţi cum sau ce veți grăi, că vi se va 


da în acel ceas gură și înțelepciune cu care veți grăi”. lar ighemonul a întrebat: "De unde a știut 
Hristosul vostru că veți pătimi pentru Dînsul unele ca acestea?" 


Sfîntul a răspuns: "De vreme ce este Dumnezeu adevărat, apoi este şi înainte-văzător. 
EI a ştiut şi ştie toate cele ce vor fi şi mai înainte de a se face oarecare lucruri; toate sînt ştiute 
de EI, şi chiar şi gîndurile noastre le cunoaște”. Iar ighemonul neștiind ce să spună împotriva 
acestora, a zis către sfîntul: "Mina, lasă cuvîntarea cea multă şi alege una din două: sau fii al 
nostru, ca să nu te muncim mai mult, sau fii al lui Hristos, ca să te pierdem odată”. 


Sfîntul a răspuns cu mare glas: "Al lui Hristos am fost, sînt şi voi fi!" Iar ighemonul a 
zis: "Dacă voieşti, te voi lăsa două sau trei zile ca să te gîndeşti bine şi să ne dai răspunsul cel 
de pe urmă". Sfîntul a răspuns: "Nu două sau trei zile au trecut de cînd sînt creştin, și n-am 
cugetat niciodată să mă lepăd de Dumnezeul meu. Deci nu se cade mai mult a gîndi, nici a 
nădăjdui ighemoane altceva a auzi de la mine, decît numai acest răspuns de pe urmă: de 
Dumnezeul meu nu mă voi lepăda şi idolilor voştri nu voi jertfi, nici nu voi pleca genunchiul 
meu înaintea celor fără de suflet". 


Atunci ighemonul, mîniindu-se mai mult, a poruncit să aştearnă pe pămînt cîrlige şi 
multe cuie de fier și peste acelea să tîrască legat pe Sfîntul Mina. Iar el, ca şi cînd ar fi fost tras 
pe niște flori, mai cu îndrăzneală defăima pe zei şi nebunia poporului celui înşelat de diavoli. 
Iar ighemonul a poruncit să-l bată cu vergi de plumb şi a fost muncit astfel mult timp. lar unul 
din ostașii care erau acolo, anume Iliodor, a zis către muncitorul: "Stăpîne ighemoane, nu este 
tăinuit luminării tale cum că neamul creștinesc este nepriceput şi nu bagă seama de munci, ca 
şi o piatră sau lemn fără suflet, iar moartea o socotesc ca pe o băutură dulce. Deci, nu te osteni 
mai mult, ci poruncește mai degrabă a sfîrşi pe acest creştin împietrit". 


Îndată ighemonul a dat această hotărîre asupra sfîntului: "Pe Mina, ostaşul cel rău, care 
a căzut în credința creștinească, iar porunca împărătească nu a vrut s-o asculte, nici a voit să 
Jertfească zeilor, poruncim să se taie cu sabia, şi trupul lui să fie ars în foc înaintea tuturor”. 
Deci, luînd ostașii pe Sfîntul Mucenic Mina, l-au dus după cetate şi i-au tăiat capul; apoi 
aprinzînd un foc mare au aruncat într-însul sfîntul trup mucenicesc. lar oarecare dintre 
credincioşi, după ce s-a stins focul, au venit acolo şi au apucat părți din moaștele sfîntului care 
rămăseseră din foc. Învelindu-le în pînză curată, le-au uns cu aromate, iar după puţină vreme 
le-au dus în patria lui şi le-au pus la loc cinstit, pe care loc mai pe urmă au zidit și o biserică în 
numele lui; și multe minuni se săvîrșeau într-însa cu rugăciunile sfîntului. 


29. POVESTIREA LUI TIMOTEI, ARHIEPISCOPUL ALEXANDRIEI, 
DESPRE MINUNILE SFÎNTULUI ȘI MARELUI MUCENIC MINA 


(11 NOIEMBRIE) 


După moartea păgînilor şi urîtorilor de Dumnezeu împărați ai Romei, împărăţind 
drepteredinciosul împărat Constantin cel Mare, şi credința în Domnul nostru lisus Hristos 
sporind, atunci oarecare iubitori de Hristos din cetatea Alexandriei, căutînd moaştele Sfintului 
şi slăvitului Mucenic al lui Hristos Mina, au zidit o biserică în numele lui. În aceeași vreme un 


negustor bine credincios din pămîntul Isauriei, venind în Alexandria după neguțătorie, a auzit 
de minunile şi de tămăduirile cele multe ce se făceau în Biserica Sfîntului Mina şi a zis întru 
sine: "Mă voi duce dar şi eu şi mă voi închina cinstitelor moaște ale Sfîntului Mucenic şi voi 
duce un dar în biserica lui, ca Dumnezeu să-mi fie milostiv, prin rugăciunile răbdătorului Său 
de chinuri”. 


Deci, sculîndu-se, a plecat luînd cu sine o pungă plină cu galbeni. Și venind la un iezer 
format de revărsarea mării, a aflat o trecătoare şi a venit la locul ce se zicea Locsonita. Acolo, 
ieşind la țărm, îşi căuta loc unde să se odihnească peste noapte, că era seară. Aflînd o casă, a 
zis gazdei: "Prietene, fie-ţi milă şi mă primeşte în casa ta, ca să rămîn aici, fiindcă a apus soarele 
şi mă tem a merge singur pe cale şi nici n-am tovarăș să călătorească cu mine”. lar cel cu casa 
a zis: "Intră, frate, şi rămii aici pînă ce se va face ziuă”. 


Deci, intrînd oaspetele în casă, s-a culcat şi a adormit. lar cel cu casa, văzînd la oaspete 
punga cu galbeni, a rîvnit spre dînsa şi îndemnat fiind de diavolul, a gîndit să ucidă pe oaspetele 
său ca să ia aurul. El s-a sculat la miezul nopţii şi l-a sugrumat cu mîinile; apoi, tăindu-l bucăţi, 
a pus acestea într-o coșniță pe care a ascuns-o în cămara sa cea mai ascunsă, căutînd după aceea 
un loc foarte retras unde să îngroape pe cel ucis. 


Aşa cugetînd acela, s-a arătat Mucenicul lui Hristos Mina, şezînd pe cal, venind ca un 
ostaş de la împăratul şi, intrînd pe ușă în casa ucigașului, întrebă despre oaspetele cel ucis. lar 
ucigașul a zis către dînsul: "Nu ştiu ce spui, stăpîne, n-a fost la mine nimeni”. lar sfîntul, 
pogorîndu-se de pe cal, a intrat în casa cea ascunsă, şi aflînd coşniţa a tras-o afară şi a zis către 
ucigaș: "Ce este aceasta?" Iar el înfricoşîndu-se, s-a aruncat la picioarele sfîntului. Apoi sfîntul, 
alcătuind bucăţile celui tăiat şi rugîndu-se, a înviat pe cel mort. După aceea a zis către dînsul: 
"Dă slavă lui Dumnezeu!" 


Iar el, sculîndu-se ca din somn și cunoscînd ce a pătimit de la cel cu casa, a preamărit 
pe Dumnezeu, mulțumind şi închinîndu-se ostaşului care se arătase. Apoi sfîntul, luînd aurul de 
la ucigaș, l-a dat omului celui înviat şi a zis: "Mergi în calea ta cu pace!" După aceea, întorcîndu- 
se către ucigaș, l-a certat pe dînsul şi l-a bătut, iar acela cerea iertare. Sfîntul dîndu-i iertare și 
rugîndu-se pentru dînsul, a încălecat pe cal şi s-a făcut nevăzut de la ochii lui. 


Era în Alexandria un om cu numele Eutropie. Acesta s-a făgăduit să dea Bisericii 
Sfîntului Mina un vas de argint. Deci, chemînd pe argintar, i-a poruncit să-i facă două vase; 
unul cu numele sfîntului și să scrie pe dînsul cuvintele: "Vasul Sfintului Mare Mucenic Mina", 
iar pe celălalt numele lui şi să scrie pe dînsul așa: "Vasul lui Eutropie, cetățeanul Alexandriei”. 
Iar argintarul, cînd a săvârşit amîndouă vasele, al Sfîntului Mina a ieşit mai frumos decît celălalt. 
Iar Eutropie, cînd era odată pe mare şi se ospăta dintr-însele, văzînd vasul cel făcut pe numele 
Sfîntului Mina mai frumos decît cel făcut pe numele lui, nu voia să-l mai dea sfîntului, ci a 


poruncit slugii sale să pună într-însul bucate, iar pe cel cu numele său să-l trimită la Biserica 
Sfîntului Mina. 


După ce s-a sfîrșit masa, a luat sluga vasul mucenicului şi mergînd la marginea corăbiei 
a început a-l spăla în mare. Și spălîndu-l, a căzut asupra lui o spaimă, căci a văzut un om ieşind 
din mare, care răpind vasul din mîna lui, s-a făcut nevăzut. lar sluga, tremurînd de frică, s-a 
aruncat în mare după vas. Acestea văzînd stăpînul lui, s-a spăimîntat şi plîngînd zicea: "Vai 
mie, ticălosul, pentru ce am oprit vasul sfîntului, căci am pierdut şi pe rob şi vasul. Dar Tu, 
Doamne Dumnezeul meu, nu Te mînia pînă în sfîrșit şi fă milă cu sluga mea, că iată, dau 
făgăduință că dacă voi afla măcar trupul slugii mele, apoi voi face alt vas ca acela, pe care-l voi 
da plăcutului Tău, Sfîntul Mina, sau voi da preţul vasului pierdut la biserica sfîntului”. 


Apoi ajungînd corabia la țărm, a ieşit Eutropie la uscat şi se uita pe marginea mării, 
voind să vadă trupul slugii aruncat de mare, ca să-l îngroape pe el. Şi luînd aminte cu sîrguință, 
a văzut pe slugă cu vasul ieşind din mare şi, înspăimîntîndu-se, a zis cu mare glas: "Slavă lui 
Dumnezeu. O, cu adevărat, mare este Sfintul Mina!" Apoi au ieșit toți din corabie şi văzînd pe 
slugă ținînd vasul, s-au mirat şi slăveau pe Dumnezeu. După aceea l-au întrebat pe el cum a 
rămas viu în mare şi cum a ieşit sănătos. ar el le-a spus, zicînd: "Cînd m-am aruncat în mare, 
un bărbat slăvit împreună cu alţi doi, m-au apucat și au călătorit pînă aici împreună cu mine, 
ieri şi astăzi". Eutropie luînd pe slugă şi vasul, s-a dus la biserica Sfintului Mina şi, închinîndu- 
se, a lăsat vasul cel făgăduit sfîntului şi s-a dus, mulțumind lui Dumnezeu şi preamărind pe 
plăcutul Său, pe Sfîntul Mina. 


O femeie oarecare cu numele Sofia, din părțile Fecozaliei, mergea la Sfîntul Mina să se 
închine. Și a întîmpinat-o un ostaș, pe cînd mergea pe cale şi poftind-o pe dînsa, voia să o 
silească la desfrînare. Iar ea, împotrivindu-se, chema în ajutor pe Sfîntul Mucenic Mina, care 
n-a trecut-o cu vederea, ci şi pe siluitor l-a certat şi pe femeie a păzit-o nevătămată. Pentru că 
ostaşul acela legînd calul de piciorul său cel drept, voia să siluiască pe femeie. 


Iar calul sălbăticindu-se, nu numai că a apărat pe femeie, ci şi pe stăpînul nelegiuit l-a 
tîrît pînă la Biserica Sfîntului Mina, nechezînd şi sforăind, încît a scos pe mulți ca să-l vadă, 
căci era praznic şi se adunase mulțime de popor la biserică. Ostașul acela, văzînd adunare de 
bărbaţi, iar calul tot speriat şi că nimeni nu poate să-l ajute, s-a temut ca să nu pătimească de la 
cal ceva mai rău; deci, fără de ruşine şi-a vădit fărădelegea sa, mărturisind-o înaintea tuturor. 
Atunci îndată a stat calul şi s-a făcut blînd, iar ostașul, intrînd în biserică, a căzut în genunchi, 
rugîndu-se şi cerînd iertare pentru greşeala sa. 


Un şchiop şi o femeie mută şedeau lîngă biserica sfîntului, împreună cu alții mulți, 
pentru tămăduire. lar la miezul nopţii, cînd dormeau toţi, sfîntul s-a arătat ologului şi 1-a zis: 
"Apropie-te încetișor de femeia cea mută și o atinge pe dînsa la picior”. lar şchiopul a zis: 


"Sfinte al lui Dumnezeu, oare desfrînat sînt eu, de-mi poruncești aceasta?" Iar sfîntul i-a zis şi 
a doua oară şi a treia oară: "Dacă nu vei face aceasta, nu te vei tămădui”. Iar ologul s-a târiît, 
după porunca sfîntului şi a atins-o pe cea mută la picior; iar ea deşteptîndu-se, a început a striga, 
supărîndu-se asupra şchiopului, care temîndu-se de ea, s-a sculat şi sărind, a fugit. Apoi au 
cunoscut amîndoi vindecarea lor, că şi femeia cea mută a vorbit şi omul cel olog a sărit ca 
cerbul; şi au dat mulţumire lui Dumnezeu şi Sfîntului Mucenic Mina. 


Un evreu oarecare avea ca prieten un creştin. Deci, ducîndu-se evreul într-un loc departe, 
a dat prietenului său spre păstrare o lădiță cu o mie de galbeni. Apoi evreul zăbovind cîtăva 
vreme în acea latură, creştinul a gîndit în inima sa să nu-i mai dea înapoi galbenii cînd se va 
întoarce, ci să-i tăinuiască, ceea ce a şi făcut. Venind evreul, a cerut de la creștin să-i dea galbenii 
ce i-a încredinţat spre păstrare. lar creştinul a tăgăduit, zicînd: "Nu știu ce vorbeşti, căci nu mi- 
ai dat nimic”. 


Evreul, auzind aceasta, s-a mîhnit şi s-a deznădăjduit de aurul său, dar a zis creştinului: 
"Frate, nimeni nu ştie de aceasta, numai Unul Dumnezeu şi dacă tăgăduiești aurul cel dat ţie 
spre păstrare zicînd că nu l-ai primit, apoi spune cu jurămînt. Deci, să mergem la biserica 
Sfîntului Mina şi acolo jură-te că n-ai luat de la mine lădiţa cu o mie de galbeni”. 


Şi au mers amîndoi împreună şi creștinul s-a jurat înaintea lui Dumnezeu că n-a luat de 
la evreu aurul în păstrare. După sfîrșitul jurămîntului, au ieşit amîndoi din biserică și cînd au 
încălecat pe caii lor, a început calul creștinului a se speria încît nu mai era cu putință a-l ţine; 
căci rupînd frîul, a fugit şi a aruncat la pămînt pe stăpînul său. Căzînd creștinul de pe cal, i-a 
ieşit inelul din deget și o cheie din buzunar. Apoi, sculîndu-se, a prins calul şi l-a îmblînzit și 
încălecînd, iarăşi mergea împreună cu evreul. 


Ajungînd la un loc, a zis creştinul către evreu: "Prietene, iată locul este frumos, să 
descălecăm de pe cal ca să mîncăm". Și descălecînd, au slobozit caii ca să pască, iar ei au 
început a se ospăta. După puţin, creştinul a văzut pe sluga sa că venise și stătea înaintea lui 
ținînd în mînă lădiţa evreului, iar în cealaltă, inelul căzut din degetul lui şi cheia; și văzîndu-l, 
s-a spăimîntat. Apoi a zis către slugă: "Ce este aceasta?" Sluga a zis: "Un ostaş înfricoşat, călare, 
a venit la stăpîna mea şi i-a dat cheia şi cu inelul şi a zis către dînsa: "Trimite în grabă lădița 
evreului, ca să nu cadă bărbatul tău în primejdie. Deci, mi-a dat mie acestea ca să ţi le aduc 
precum mi-a poruncit”. 


Evreul văzînd, s-a spăimîntat de această minune; apoi, bucurîndu-se, s-a întors cu 
creștinul la Sfîntul Mina, s-a închinat pînă la pămînt cerînd cu credință Botezul, pentru o minune 
ca aceasta pe care singur a văzut-o. Iar creştinul ruga pe sfîntul să-i dea iertare pentru că a 
defăimat legea lui Dumnezeu. Și amîndoi au primit ceea ce au cerut, adică unul Sfîntul Botez 


iar altul iertare. Şi au mers fiecare întru ale sale, bucurîndu-se şi slăvind pe Dumnezeu şi pe 
plăcutul Său, Sfîntul Mina. 


30. PĂTIMIREA SFÎNTULUI MUCENIC VICTOR ŞI A MUCENIŢEI 
ŞTEFANIDA 

În vremea împărăției lui Antonin împăratul Romei, era un ostaș de fel din Italia, ostăşind 
sub stăpînirea voievodului Sebastian, cu numele Victor, care a crezut în Domnul nostru lisus 
Hristos, iar numele Lui cel Preasfînt îl mărturisea înaintea tuturor. Pornindu-se prigoană asupra 
creștinilor, a chemat voievodul pe fericitul Victor şi i-a zis: "Au venit la noi cărți de la împăratul, 
poruncind să vă ducem pe voi, creştinii, la jertfele zeilor noştri; iar pe cei ce nu se vor supune, 
cu grele munci să-i chinuim. Deci tu, Victore, să aduci jertfă zeilor, ca să nu cazi sub munci, 
căci îţi vei pierde viaţa şi sufletul tău”. 


Iar Sfîntul Victor a răspuns: "Eu nu mă voi pleca poruncii împăratului celui muritor și 
nu voi face voia lui, pentru că am pe Împăratul Cel fără de moarte, Dumnezeul şi Mîntuitorul 
meu lisus Hristos, a Căruia împărăție este fără de sfîrșit şi cei ce fac voia Lui vor avea viaţă 
veșnică; iar cei ce fac voia împăratului vostru cel muritor, a căruia împărăție este vremelnică, 
vor pieri în veci”. 


Voievodul a zis către dînsul: "Tu ești ostaş al împăratului nostru, supune-te dar poruncii 
lui și adă jertfă”. Sfîntul a răspuns: "De acum nu mai sînt ostaş al împăratului vostru cel 
pămîntesc, ci al Celui ceresc, pentru că deşi am ostăşit o vreme sub stăpînirea împăratului 
vostru, însă n-am încetat a sluji Împăratului meu. Şi acum nu-L voi lăsa pe EI și idolilor voștri 
nu voi jertfi. Deci, fă ceea ce voieşti. lată trupul meu este în mîinile tale, iar peste suflet are 
stăpînire numai Dumnezeul meu". 


Iar voievodul a zis: "Omule, singur pe tine te dai în primejdie, neascultînd porunca; 
jertfeşte zeilor ca să te izbăveşti de muncile care îndată te vor ajunge pe tine". Sfîntul a răspuns: 
"Eu chiar aceasta voiesc, a răbda munci pentru Domnul meu și mult mă voi bucura, 
învrednicindu-mă a pătimi pentru numele Lui”. 


Atunci voievodul îndată a poruncit să-i sfărîme degetele și să le rupă din încheieturi. 
Apoi a ars un cuptor foarte mult şi a aruncat pe Sfîntul Victor într-însul, dar a rămas acolo trei 
zile viu şi nevătămat, ca şi cei trei tineri în cuptorul Babilonului. lar muncitorul a poruncit a 
treia zi, să deschidă cuptorul şi să ia cenușa mucenicului să o arunce în rîu. Dar cînd cuptorul a 
fost deschis, sfîntul a ieșit sănătos, lăudînd pe Dumnezeu pentru că nu s-a atins de dînsul focul 
şi nu l-a vătămat. După aceasta voievodul a chemat pe un vrăjitor şi i-a poruncit să omoare pe 
Sfîntul Victor cu otravă. Acela a fiert carne cu otravă aducătoare de moarte şi i-a dat să mănînce. 
Iar el a zis: "Deşi nu mi se cade a primi de la voi carne necurată și a mînca, dar pentru ca să 
cunoaşteţi că nimic nu poate otrava cea aducătoare de moarte împotriva puterii Domnului meu, 
Dătătorul de viață, o voi mînca”. Apoi, rugîndu-se, a mîncat carnea cu otravă şi n-a pătimit 
nimic. 


Văzînd vrăjitorul că nu s-a vătămat sfîntul din mîncarea otrăvită, a pregătit alte cărnuri 
cu otravă mai cumplită și a zis către sfîntul: "Dacă vei mînca şi aceasta și vei fi viu, îndată voi 
lăsa tot meșteșugul vrăjitoriei și al fermecătoriei şi voi crede în Dumnezeul tău". lar Sfîntul 
Victor a mîncat şi acele cărnuri amestecate cu otravă și mai cumplită și a rămas iarăși nevătămat. 
Atunci vrăjitorul a zis cu mare glas: "lată, ai biruit puterea vrăjitoriei mele, Victore, şi sufletul 
meu cel pierdut de demult l-ai scos acum din iad, pentru că cred în Domnul lisus Hristos, Cel 
propovăduit de tine”. Apoi, ducîndu-se la casa sa, a adunat cărțile vrăjitoriei şi toate 
fermecătoriile şi le-a ars, apoi s-a făcut creştin desăvirşit. 


Voievodul văzînd că nimic nu a vătămat pe sfîntul, s-a mîniat foarte şi a poruncit să-i 
taie toate vinele trupului; după aceasta să-l arunce într-o căldare cu untdelemn fierbinte. Însă 
sfîntul zicea: "Aşa-mi este de plăcut acest untdelemn ce fierbe, precum celui însetat apa rece”. 
Iar muncitorul, mai mult umplîndu-se de mînie, a poruncit să spînzure pe sfîntul pe lemn şi să- 
i ardă tot trupul cu făclii; apoi amestecînd nişte praf omoritor cu oţet, l-a turnat în gura lui. lar 
sfîntul a zis: "Oţetul şi această otravă de moarte îmi este dulce ca mierea şi fagurul”. 


Muncitorul, umplîndu-se mai mult de mînie, a poruncit să scoată ochii mucenicului lui 
Hristos. După aceasta l-a spînzurat cu capul în Jos şi s-a dus lăsîndu-l aşa spînzurat trei zile. lar 
a patra zi, socotind ostașii că mucenicul ar fi murit, au venit să-l vadă şi aflîndu-l pe dînsul viu, 
s-au spăimîntat, iar toţi cei ce veniseră cu el au orbit şi-şi căutau fiecare povăţuitor. Dar 
sfîntului, făcîndu-i-se milă de dînşii, s-a rugat lui Dumnezeu cu sîrguință și a zis către dînşii: 
"În numele Domnului meu lisus Hristos, să vedeţi!”. 


Apoi ei îndată au văzut şi, mergînd, au vestit voievodului cele ce s-au făcut. lar 
voievodul, mîniindu-se şi mai tare, a poruncit ostașilor să jupoaie pielea de pe sfîntul. Aceasta 
făcîndu-se, o femeie din popor care venise la acea pierzare, anume Ştefanida, cu credința 
creștină, soția unuia din ostași, a văzut două cununi frumoase coborîndu-se din cer, una pe capul 
Sfîntului Mucenic Victor şi alta pe capul său, şi a început cu mare glas a ferici pe sfîntul, zicînd: 


"Fericit ești, Victore, şi fericite sînt pătimirile tale pentru Hristos; bine primită este lui 
Dumnezeu jertfa ta ca şi a lui Abel, pentru că singur te-ai jertfit Lui cu inimă dreaptă. Astfel te- 
a primit pe tine Dumnezeu, ca şi pe Enoh, bărbatul cel drept, pe care l-a dus în rai ca să nu guste 
moartea pînă la o vreme. Drept eşti ca şi Noe cel plin de fapte bune și desăvîrșit în neamul său. 
Crezut-ai ca şi Avraam şi te-ai adus pe tine jertfă lui Dumnezeu ca şi Isaac. Avut-ai osteneli ca 
şi Iacov şi te-ai făcut preaînțelept ca şi Iosif, căruia i-a fost dat a spune mai înainte cele ce erau 
să fie. Ispite ai răbdat precum lov, care, după multe pătimiri a biruit pe diavolul; urmat-ai lui 
Isaia care a fost tăiat de Manase cu fierăstrău. De tine focul nu s-a atins ca şi de cei trei tineri 
din cuptorul lui Nabucodonosor. Ţi-ai pus nădejdea spre Dumnezeu, precum David fiul lui 
lesei. Căci iată, văd două cununi trimise din cer, una mai mare şi mai frumoasă, iar alta mai 
mică. Deci, cea mai mare se aduce ție de doisprezece îngeri, iar cea mai mică mie, căci și eu 
sînt vas mai neputincios, însă sînt gata a intra în nevoință şi a răbda bărbăteşte pentru Domnul 
nostru și sufletul meu a-l pune pentru EI". 


Acestea grăind ea și auzind-o voievodul, a poruncit celor ce stăteau înainte să o prindă 
pe dînsa şi să o aducă înaintea sa. Şi căutînd spre dînsa cu mîndrie, a întrebat-o, grăind: "Cine 
eşti tu?" Sfînta a răspuns: "Sînt creştină!". Apoi a întrebat-o voievodul despre nume şi despre 
vîrstă şi aflînd că o cheamă Ștefanida şi are de la naşterea sa cinsprezece ani şi opt luni, iar cu 
bărbatul său a viețuit un an și patru luni, a început a grăi către dînsa mai cu blîndeţe, zicînd: 
"Pentru ce vrei să laşi aşa degrabă lumea aceasta frumoasă și viaţa aceasta dulce şi cu buna 
petrecere împreună cu bărbatul tău şi voieşti a-ți pierde frumuseţea tinereţii tale, dîndu-te 
singură de voie, la moarte pentru Cel răstignit?". 


Sfînta a răspuns: "Las lumea aceasta deşartă şi vremelnică şi toate dulceţile trupeşti ce 
sînt pe pămînt, precum şi pe bărbatul meu, ca să pot ieși împreună cu fecioarele cele înțelepte 
în întîmpinarea Mirelui Celui nemuritor, a lui Hristos Mîntuitorul meu". Iar voievodul a zis 
către dînsa: "Lasă acele cuvinte mincinoase şi nefolositoare despre Dumnezeul tău și te apropie 


de zeii noştri şi le jertfeşte lor”. Sfînta Ștefanida a răspuns: "Tu şi zeii tăi sînteţi plini de 
minciuni, iar eu grăiesc adevărul; căci Domnul meu adevărat este şi nu este nedreptate întru 
Dînsul. Deci nu voi jertfi mincinoşilor zei, ci voiesc a fi jertfă bine primită adevăratului 
Dumnezeu, Care viețuieşte în cer, ca să nu mă lipsesc de cununa cea pregătită mie întru 
împărăția Lui". lar muncitorul îndată a poruncit să plece la pămînt vîrfurile a doi copaci de finic 
ce erau acolo și să lege de dînșii pe Sfînta Ștefanida, şi să o sfişie. Deci, i-a legat un picior de 
vîrful finicului celui plecat, iar altul de celălalt vîrf, apoi le-a dat drumul. Iar finicii, ridicîndu- 
se la înălțimea lor, au despărțit pe sfinta în două. Atunci sfîntul ei suflet zburînd ca o pasăre, şi- 
a aflat cuib în cer şi cununa cea pregătită ei. lar pe Sfîntul Victor a poruncit tiranul să-l taie cu 
toporul. 


Deci, auzind sfîntul hotărîrea aceasta, mulțumea lui Dumnezeu. lar cînd era să-i taie 
capul, el a proorocit moartea muncitorilor săi, zicînd: "După douăsprezece zile veţi muri şi voi, 
iar după douăzeci şi patru de zile, voievodul vostru va fi prins de cei potrivnici”. Acestea 
proorocind, el s-a rugat și şi-a plecat capul, care a fost tăiat cu toporul. lar după tăiere a curs 
lapte amestecat cu sînge şi mulţi din cei necredincioşi văzînd acea minune, au crezut în Hristos. 
Şi mai ales cînd au văzut împlinirea proorociei lui, căci precum a proorocit, aşa a şi fost; căci 
cu moarte năprasnică au pierit cei ce l-au muncit pe el, iar voievodul a căzut în mîinile 
vrăjmașului său. 


Astfel a pătimit Sfîntul Victor împreună cu Sfinta Ștefanida în cetatea Damascului, în a 
unsprezecea zi a lunii noiembrie. lar acum se sălăşluiesc amîndoi în cetatea aceea, căreia nu-i 
trebuie soarele şi luna ca să lumineze, pentru că slava lui Dumnezeu o luminează pe dînsa şi 
luminătorul ei este Mielul lui Dumnezeu, Căruia 1 se cuvine slavă, in veci. Amin. 


31. PĂTIMIREA SFÎNTULUI MUCENIC VICHENTIE DIACONUL 

Patria Sfîntului Vichentie era Spania. Din tinerețile sale s-a dat spre slujba lui Dumnezeu 
ŞI se sîrguia la dumnezeieştile cărți, învăţînd legea Domnului ziua şi noaptea. El avea învăţător 
înțelept şi plin de fapte bune, pe fericitul Valerie, episcopul Augustopoliei. Acesta, văzînd pe 
ucenicul său Vichentie, cu bună pricepere și alese purtări, l-a hirotonit diacon şi l-a făcut 
propovăduitor al cuvîntului lui Dumnezeu. Pentru că episcopul, deşi era foarte iscusit în 
dumnezeieștile Scripturi, însă pentru că era peltic la limbă şi nu avea desluşită grăire, pentru 
aceea a însărcinat pe diaconul său, fericitul Vichentie, care, fiind vrednic, înţelept şi bine 
grăitor, învăța pe popor în biserică, propovăduind cuvîntul lui Dumnezeu. lar diaconul 
Vichentie, luînd de la episcopul său poruncă şi binecuvîntare, nu numai în biserică, ci şi în tot 
locul unde se întîmpla să fie, învăţa cu osîrdie şi povăţuia pe calea mîntuirii sufletele omeneşti. 


În acea vreme a fost trimis în Spania de păgînul împărat Dioclețian, un judecător cu 
numele Datian, grec de neam, rău din fire şi cumplit prigonitor şi muncitor al creștinilor. Acest 
grec a fost trimis ca să omoare fără milă pe toți cei ce cheamă numele lui Hristos. Și venind 
într-o cetate cu numele Valentia, a vărsat mult sînge creştinesc, răpind ca un lup oile lui Hristos. 
Auzind de Valerie episcopul şi de Vichentie diaconul, care erau în Augustopoli, a trimis după 
dînşii pe ostașii săi ca să-i aducă ferecaţi la dînsul spre judecată. Deci i-au prins pe amîndoi şi 
cu grele legături de fier fiind legaţi, i-au chinuit pe cale cu foamea și cu setea. Şi de multe ori 
neputînd să alerge iute pe lîngă caii care fugeau foarte tare şi de care erau legaţi, ei cădeau Jos 
ŞI îi tîrau pe drum ca pe nişte lemne. 


Ajungînd la cetatea Valentia, îndată a poruncit muncitorul să-i arunce într-o temniță 
întunecoasă şi umedă și să-i țină multe zile fără mîncare şi fără băutură; însă Dumnezeu îi 
întărea pe dînşii cu darul Său, ca să nu slăbească și le dădea lor putere. Apoi, muncitorul 
temîndu-se ca să nu moară legaţi, căci atunci nu va avea către cine să-şi arate îngrozirea, 1-a 
scos înaintea sa şi văzîndu-i neslăbiți de foame şi de sete şi de legăturile cele grele, ci sănătoşi 
cu trupul și veseli la faţă, a zis către străjerii temniţei: "Pentru ce le-aţi dat mîncare şi băutură, 
că iată cum s-au îngrăşat”. lar paznicul temniţei se lepăda cu jurământ că nu le-a dat nimic. 


Atunci muncitorul a început a vorbi aspru către episcop, socotind că dacă-l va înfricoşa 
cu iuţeala sa, şi diaconul se va îngrozi. Însă n-a fost aşa. Căci Domnul Cel ce surpă pe cei 
puternici de pe scaune şi înalță pe cei smeriţi, bine a voit ca mîndria îngîmfatului muncitor să 
se ruşineze de cel mai tînăr și mai mic cu treapta. Deci, Datian zicea către episcop astfel: "Pentru 
ce te împotrivești tu poruncii împăratului şi nu te închini zeilor noștri, iar pe Hristos II slăvești?” 
Dar episcopul răspundea blînd, ca şi cînd ar fi avut frică. 


Sfîntul Vichentie, fiind plin de Duhul Sfînt şi aprins cu rîvnă dumnezeiască, a zis către 
episcopul său: "Pentru ce, părinte, grăiești lui cu frică şi pentru ce nu răspunzi cu îndrăzneală 
lătrării cîinelui acestuia? Mărturiseşte cu glas tare puterea lui Hristos, mustră cu limba slobodă 
şi biruiește nebunia acestui om viclean, care voieşte a face război cu Dumnezeu, Făcătorul său, 
Care l-a ridicat la această vrednicie, iar cinstea ce se cuvine lui Dumnezeu se sîrguieşte a o da 


diavolilor. Deci, se cuvine a călca pînă în sfîrşit pe diavolul pe care de multe ori eu l-am izgonit 
din oameni cu numele lui Hristos. Se cuvine, zic, a zdrobi capul balaurului acestuia”. 


Auzind acestea Datian şi văzînd că Sfîntul Vichentie, diaconul, nu ţine seama de puterea 
lui, a zis către cei ce stăteau înainte: "Duceţi de aici pe episcop, căci eu voi vorbi cu acest tînăr 
diacon". lar către chinuitori a zis: "Gătiţi toate uneltele de muncire ca să răspundem acestuia 
care cu cuvintele sale ne defaimă pe noi”. Deci, mai întîi a poruncit să lege pe sfîntul de un stîlp 
şi să strujească tot trupul lui cu unghii de fier. Și făcîndu-se aceasta, se uda tot pămîntul de 
sîngele ce curgea şiroaie din trupul lui, încît şi oasele se vedeau prin rănile cele adînci. Iar 
muncitorul îl batjocorea pe el zicînd: "Ce zici acum Vichentie, nu vezi cu ce fel de munci este 
rănit trupul tău?" 


Sfîntul a răspuns: "Ceea ce am poftit, aceea am şi dobîndit. Aceasta din tot sufletul am 
dorit şi să mă crezi, o, judecătorule, că nici un lucru nu-mi este mai dorit decît a pătimi pentru 
Domnul meu. Nimeni nu mi-a făcut o binefacere ca aceasta, decît tu; deşi cu răutate o faci 
aceasta, însă mie îmi faci bine muncindu-mă, căci cu cît îmi înmulțeşti muncile, pe atît îmi 
găteşte Domnul meu răsplătire în cer. Prin aceste răni cumplite ca pe nişte trepte mă sui către 
Dumnezeu, Care locuieşte întru cele înalte. lată, cu nădejdea spre Dînsul mă ating de cer; iată, 
porunca împăratului o defaim şi rîd de nebunia ta. Deci tu, nu înceta, ci te sîrguieşte mai mult 
a mă munci. Te rog fii mult mai cumplit asupra mea şi poruncește slugilor tale să mă bată 
neîncetat, pînă cînd nu va mai rămînea carne pe mine. Iar eu, robul lui Hristos, Domnul meu, 
sînt gata a răbda toate pentru numele Lui”. 


Auzind acestea tiranul, se ruşina și striga slugilor ca mai mult să muncească şi mai 
cumplit să chinuiască pe pătimitorul lui Hristos. Şi cînd a văzut că slugile contenesc, s-a sculat 
singur şi a început a le bate. Sfintul rîzînd de mînia lui, a zis: "Ce faci judecătorule, pentru ce 
baţi slugile tale? Ele mă muncesc iar tu te răzbuni asupra lor pentru mine?" Cu aceste cuvinte 
ale mucenicului şi cu răbdarea lui cea nebiruită rănindu-se Datian ca şi cu nişte săgeți, se tulbura 
de mînie şi scrîşnea din dinţi, încît era palid la față și tremura. Apoi a început a vorbi cu blîndeţe 
către slugi: "Ce este aceasta, slugile mele credincioase, că acest făcător de rele nu simte mîinile 
voastre şi nu bagă în seamă muncile, ba chiar ride de voi, de care n-a rîs nimeni niciodată? Dar 
oare puțini erau tilharii și făcătorii de rele şi ucigașii de părinți, şi fermecătorii, pe care voi cu 
mîinile voastre cele tari i-aţi muncit pînă la moarte şi nici unul n-a fost astfel, precum este 
acesta, care, fiind în mîinile voastre, fără de ruşine îşi bate joc de mine și de voi? Deci, să nu 
răbdaţi ruşinea aceasta, ci porniţi toată mînia voastră și-l răniți tare”. 


Sfîntul Vichentie, batjocorind și mai tare neputinţa lor, a zis: "Nu te rog, tiranule, să 
încetezi de a mă munci, ci ca să-mi dai mai mari munci, pentru că mai mare este puterea lui 
Hristos Care îmi ajută, decît puterea ta care mă munceşte. Şi nu voi înceta de a mărturisi şi de 
a preamări pe lisus Hristos, Unul adevăratul Dumnezeu. O, de L-ai fi cunoscut şi tu pe 
Dumnezeul Acela, ai vedea puterea cea mare ce se săvîrşeşte întru mine, neputinciosul, şi pe 


care tu, cu toate slugile tale nu poţi s-o biruieşti; ci văzînd, nu vezi, și auzind, nu înţelegi și nu 
încetezi a face voia diavolului, spre pierderea sufletului tău”. 


Judecătorul, neputînd spori nimic cu muncile, pentru că, deşi străbătuse fiarele cele 
ascuţite prin încheieturile şi oasele mucenicului pînă la cele dinlăuntru, el tot nebiruit se arăta, 
atunci s-a gîndit ca să-l aducă prin vicleşug la păgînătatea sa. Deci, a început a vorbi către dînsul 
astfel: "Miluieşte tinerețele tale, Vichentie, şi nu dori ca să se smulgă floarea vieții tale mai 
înainte de vreme. Nu-ţi tăia şirul anilor vieţii tale, cruță-te pe tine singur şi te supune nouă, ca 
să nu pieri pînă în sfîrşit; că mi-e milă de tine şi aș fi voit a te vedea nu în necinste şi nu în 
munci, ci în cinste și slavă, pentru că mare vrednicie ţi-aş fi dat ție dacă m-ai fi ascultat pe 
mine". Sfîntul Vichentie a răspuns: "Mai urîtă îmi este blîndeţea ta cea vicleană, decît mînia ta 
cea de fiară; eu de munci nu mă tem dar de cuvintele tale cele înșelătoare mă înfricoșez. 
Încetează dar cu vicleșugul cel vătămător de suflet şi toate chinurile întoarce-le asupra mea şi 
fără milostivire munceşte-mă, ca să cunoști puterea lui Hristos ce se sălășluieşte în cei ce-L 
iubesc". 


Pentru aceste cuvinte ale mucenicului, mîniindu-se mai mult muncitorul, a poruncit să- 
| pironească pe cruce și să strujească toate mădularele şi încheieturile trupului cu diferite munci. 
Şi cînd slugile împlineau porunca muncitorului, răstignindu-l, bătîndu-l şi fiare arse punînd pe 
rănile lui, mucenicul lui Hristos a căzut de pe cruce la pămînt, iar slugilor părîndu-li-se că sfîntul 
a murit, l-au luat vrînd să-l ducă de acolo. Dar el, întărindu-se, cu darul lui Hristos, a scăpat din 
mîinile lor şi alerga la cruce, ocărînd pe slugi ca pe niște nebăgători de seamă și neîmplinitori 
ai poruncii stăpînului lor. Aceia, umplîndu-se mai mult de mînie, îl munceau în tot felul şi din 
toată puterea lor, pînă într-atât încît n-au mai putut. După aceasta l-au aruncat în temniță, după 
porunca muncitorului și acolo fiindu-i tot trupul rănit şi toate mădularele sfărîmate şi vinele 
tăiate, l-au pus pe hîrburi ascuțite. 


Venind noaptea și străjerii adormind tare, a strălucit lumină în temniță şi o ceată de 
îngeri au venit la sfîntul, cercetîndu-l şi mîngîindu-l. Iar Sfîntul Mucenic Vichentie, prin venirea 
îngerilor a primit ușşurare durerilor sale şi, umplîndu-se de bucurie negrăită, slăvea pe 
Dumnezeu. Apoi străjerii s-au deşteptat şi auzind pe sfîntul cîntînd cu veselie şi văzînd în 
temniță lumină negrăită, s-au temut foarte tare și alergînd au vestit pe Datian. Iar el nepricepînd, 
toată noaptea a cugetat ce ar mai fi de făcut cu nebiruitul mucenic. 


Deci, a mai gîndit încă un vicleșug. A poruncit să pregătească un pat frumos, pe care, 
acoperindu-l cu așternuturi moi, să pună pe sfîntul în el. Şi a orînduit slugi care să-i şteargă 
sîngele, să-i lege rănile şi să-i facă slujbă cu vicleşug, prefăcîndu-se ca şi cum le-ar fi milă de 
dînsul. Apoi, sărutîndu-i picioarele, îl rugau să se miluiască singur şi să nu se dea pe sine spre 
munci mai mari, ci să facă voia împăratului. 


Acestea făcîndu-se astfel, sfîntul zicea: "Mai bun îmi era patul de munci și de hîrburi, 
decît acesta, dar nu mă veţi înșela pe mine, viclenilor înșelători”. Şi văzînd muncitorul că nimic 
nu sporeşte cu vicleșugul, s-a pornit iarăşi spre a-l munci, căci a poruncit să ardă scînduri de 
fier şi să le lipească pe coastele lui; apoi au pus pe sfîntul pe grătar de fier. Și făcînd foc mare 
dedesubt, ca pe o carne de mîncare frigeau pe mucenicul. Iar el în toate muncile acelea fiind 
nebiruit, mărturisea numele lui lisus Hristos şi astfel şi-a sfîrşit nevoinţa pătimirii, dîndu-și 
duhul în mîinile Domnului său. 


Muncitorul, văzînd că sfîntul a murit, a poruncit să ducă trupul lui la cîmp şi să-l lase 
neîngropat, spre mîncarea păsărilor şi a fiarelor. Apoi a pus străjeri de departe, ca să nu-l fure 
creștinii. lar Dumnezeu, Care păzeşte pe sfinții Săi, a pus un străjer neobișnuit la trupul 
mucenicului. Căci a poruncit unui corb să-l păzească şi cînd venea mulțimea de păsări 
mîncătoare de stîrv şi năvăleau asupra trupului sfîntului, corbul acela pe toate le izgonea și nu 
lăsa pe nici una să mănînce trupul mucenicului, deşi corbul, din firea sa, iubeşte a mînca 
trupurile moarte. Însă, cu puterea lui Dumnezeu fiind oprit, nu s-a atins de trupul sfîntului și 
nici o altă pasăre nu a lăsat să se atingă de el. lar cea mai minunată faptă a fost că a izgonit un 
lup care voia să răpească trupul mucenicului. 


Straja a vestit despre aceasta lui Datian şi păgînul se mira foarte. Însă n-a voit să 
cunoască puterea lui Dumnezeu, ci a poruncit să arunce în mare acel trup sfînt, pe care, luîndu- 
] ostaşii, l-au pus în corabie şi, ducîndu-l departe pe mare, l-au aruncat în adînc, iar ei se 
întorceau către mal. Dar cînd erau aproape de margine, iarăşi au văzut trupul mucenicului 
zăcînd pe mal şi, spăimîntîn-du-se, au fugit. Iar creștinii luîndu-l, l-au îngropat cu cinste, slăvind 
pe Tatăl, pe Fiul şi pe Sfîntul Duh. Amin. 


32. VIAŢA ŞI NEVOINȚELE CUVIOSULUI PĂRINTELUI NOSTRU 
TEODOR STUDITUL 


(11 NOIEMBRIE) 


Era în Constantinopol un bărbat de bun neam şi bogat, cu numele Fotin, avînd soţie care 
se numea Teoctista şi amîndoi erau binecredincioşi şi temători de Dumnezeu. Aceştia au născut 
pe acest fericit Teodor şi botezîndu-l după obiceiul creștinesc, îl creşteau cu bună îngrijire şi l- 
au dat la învăţătura cărții. Pe atunci era eresul luptării contra sfintelor icoane pe cînd împărățea 
nedreptul împărat Constantin Copronim şi era mare prigoană asupra celor binecredincioșşi. 
Pentru aceea Fotin, lăsînd cetatea şi boieria pe care o avea de la împăratul şi sfătuindu-se cu 
soţia sa, au împărțit toate averile lor. Apoi lepădîndu-se de lume, au primit viaţa călugărească 
şi în aceea s-au nevoit bine pînă la sfîrşit. lar fericitul Teodor, învăţind înțelepciunea cea 
elinească, s-a făcut ritor şi filosof ales, vorbind cu cei răucredincioşi despre buna credinţă şi era 


atît de iscusit în dumnezeieștile Scripturi şi în dogme, încît nu puteau să-l biruiască ereticii 
niciodată. 


Murind Copronim, împăratul cel rău credincios, a venit după dînsul Leon, fiul său, care 
urma credinţa cea rea a tatălui său; dar acela n-a împărățit mult, ci curînd a pierdut împărăția și 
viața. lar după dînsul a venit pe scaun Irina, soţia lui, împreună cu fiul său Constantin. Aceasta 
fiind bine credincioasă, după cum arată numele său, care înseamnă pace, a adus pace Bisericii 
şi a alinat tulburarea, chemînd mulțime de Cuvioşi Părinţi şi împreună cu Prea Sfinţitul Patriarh 
Tarasie, a adunat la Niceea Soborul al şaptelea a toată lumea, la care, lepădînd învățăturile celor 
necredincioşi, iarăşi au hotărît să se cinstească dumnezeieșştile icoane ca şi mai înainte şi să se 
închine lor. 


Acolo erau adunaţi trei sute şaizeci de Părinţi, între care era şi sfințitul Platon, care mai 
înainte petrecuse în muntele Olimpului, a cărui pomenire se cinsteşte în a cincea zi a lunii 
aprilie. Acesta era unchiul dinspre mamă al fericitului Teodor, iar Teodor îi era nepot. Platon 
avea duhul lui Dumnezeu viețuind în el şi a fost tuturor spre folos, ca un iscusit în 
dumnezeieștile Scripturi și plăcut la vorbă. 


Săvirşindu-se Sinodul, Platon a luat cu sine pe fericitul Teodor şi, împreună cu dînsul, 
pe doi frați ai lui, pe Iosif şi pe Eftimie, care au voit să primească viaţa călugărească. Cu aceștia 
plecînd, a venit la un loc ce se chema Sacudian, iar locul acela era foarte frumos şi bineplăcut 
celor ce voiau a petrece în linişte, căci era un loc înalt, frumos la vedere, avînd împrejur mulți 
copaci înalți și apă limpede curgătoare. Şi numai o intrare era la locul acela pe care, văzîndu-l, 
le-a plăcut la toţi şi s-au sălăşluit acolo. Iar după puțină vreme au zidit o biserică în numele 
Sfintului loan, Cuvîntătorul de Dumnezeu. 


Începînd a se înmulţi fraţii, sfinţitul Platon a zidit o mînăstire, iar fericitul Teodor, fiind 
tuns în chipul călugăresc, mai mult decît alţii se nevoia cu postul şi cu ostenelile; pentru că îşi 
alegea lucrurile cele mai grele şi slujbele cele mai de Jos, învăţînd smerenia. Şi era de mirare 
multora căci fiind fecior de părinţi de neam bun şi bogaţi şi crescut în belşug, s-a apucat de 
lucruri aspre, adică a tăia lemne, a aduce apă şi a săpa pămîntul în grădini, a căra pietre şi altele 
asemenea. Și de multe ori aducînd gunoi pe spate în grădină, îl punea spre buna creştere a 
verdeţurilor. Apoi ajuta fraților celor neputincioşi și bolnavi, fiind slugă tuturor. 


Avea încă şi această sîrguință, ca toate gîndurile şi faptele să le mărturisească părintelui 
său, Sfintul Platon, căci cu dragoste mergea la dînsul și se mărturisea, primind mustrare şi 
iertare de la el. Apoi totdeauna își alegea o parte din zi spre cugetarea la Dumnezeu, ca, singur 
stînd înaintea Lui, cu minte netulburată și neamestecată cu cele pămîntești, să-l aducă slujbă în 
taină. Dar nu putea fapta cea bună a se tăinui, pentru că lacrimile, care cu îndestulare ieșeau din 
ochii lui, erau nemincinoase mărturii ale faptelor bune. 


lar înfrînarea lui era minunată şi cu înţelepciune rînduită, căci nici nu se lepăda de 
bucate, nici nu îngreuia stomacul său cu dînsele fără vreme; ci cu meşteşug zdrobea capul 
balaurului slavei celei deșarte. El nu postea mai mult decît vremea cea rînduită a tuturor fraților 
şi cînd şedeau toți la masă atunci şedea şi el și mînca cu dînşii, însă atît de puţin gusta din 
bucatele ce erau puse înainte, încît numai să-şi împlinească nevoia trupului şi să-şi acopere 
înaintea altora înfrînarea sa, ca să nu fie cunoscut că nu primește bucate şi să nu se arate 
oamenilor că posteşte. Mulţi rîvneau obiceiului său și pe cît era cu putinţă se sîrguiau a-l urma. 
Dintre aceştia erau și fraţii lui: Iosif - care mai pe urmă, pentru viaţa sa cea plină de fapte bune, 
a fost păstorul Bisericii Tesalonicului -, și Eftimie. 


După dînşii au fost Atanasie, Navegratie, Timotei şi mulţi alţii, dintre cei ce se înfrînau, 
care, urmînd obiceiului lui Teodor, au sporit în faptele cele bune. 


Între alte fapte bune, fericitul Teodor avea şi rîvna citirii cărţilor sfinte; căci cu sîrguință 
citea aşezămîntul Legii celei Vechi şi a celei Noi şi tîlcuirile Sfinților Părinţi, iar mai mult iubea 
cuvintele Sfîntului Vasile cel Mare, pe care le avea ca o hrană a sufletului său şi multă dulceaţă 
primea dintr-însele, păzind cu dinadinsul pravila şi orînduiala vieții călugărești aşezată de 
Sfîntul Vasile cel Mare, nelăsînd nici o iotă sau o cirtă. lar pe cei ce nu le păzeau pe acelea, 
chiar şi orînduiala cea mai mică, pe aceia nu-i socotea călugări ci ca pe nişte mireni. 


Cuviosul Platon, văzînd pe fericitul Teodor aşa de strălucit prin viața cea cu fapte bune, 
se bucura foarte mult pentru dînsul. Deci, vrînd a-l cinsti cu preoţia, l-a luat şi l-a dus în Bizanţ 
la Preasfinţitul Patriarh Tarasie, care l-a hirotonit preot mai mult cu sila, căci nu voia fericitul a 
primi o treaptă ca aceasta deoarece se socotea nevrednic. Însă, neputînd a se împotrivi poruncii 
lui Platon, părintelui său cel duhovnicesc şi patriarhului, şi mai ales voinței lui Dumnezeu, s-a 
plecat a primi treapta preoţiei. Și întorcîndu-se la mînăstire, spre mai mari nevoinţe şi osteneli 
s-a dat, pe care a le spune toate nu este cu putință. 


După cîțiva ani, Cuviosul Platon, slăbind din pricina ostenelilor și a bătrîneţilor sale cele 
de mulți ani, a voit să-şi lase egumenia sa şi dorea s-o primească fericitul Teodor în locul său. 
Şi adeseori îi grăia lui despre acestea, rugîndu-l și învățîndu-l, ca să ușureze sarcina părintelui 
său și să o poarte el, ca cel mai tare și mai iscusit în toate orînduielile călugăreşti. Iar el se 
lepăda, voind a fi sub egumen, decît a fi el egumen peste alţii ştiind că mai ușor este a se povăţui 
de alţii, către mîntuire decît a povăţui el pe cineva. 


Cuviosul Platon, văzînd pe Teodor că nu se pleca la aceasta, a meșteșugit lucrul acesta. 
S-a culcat în pat ca un bolnav şi neputincios şi, chemînd pe toți fraţii, le-a spus că el este aproape 
de moarte; apoi i-a întrebat pe cine voiesc să aibă după dînsul povăţuitor, cine li se pare a fi mai 


bun; căci ştia cuviosul că nu vor voi pe altcineva decît numai pe Teodor, pentru că toţi îl iubeau 
şi-l cinsteau pentru faptele sale cele bune. Şi aşa a și fost pentru că toți au zis într-un glas: 
"Teodor să ne fie egumen". lar Platon îndată a încredinţat lui Teodor egumenia şi n-a mai putut 
fericitul Teodor să se împotrivească la toată mulțimea fraților. 


Deci, primind egumenia, a început şi mai mari nevoinţe, făcîndu-se pildă tuturor, 
învățînd cu cuvîntul şi cu fapta şi îndreptînd rînduielile cele răzvrătite dintre călugări. Pentru că 
erau atunci unii care, nepăzind rînduielile cele călugărești şi mai vîrtos făgăduinţa sărăciei, 
viețuiau asemenea ca mirenii. De aceştia fiindu-i milă fericitului Teodor, s-a sîrguit degrabă să- 
i îndrepteze bine și altora de primprejur le-a adus mult folos, deşi cîrteau unii asupra lui, dar el 
nu băga în seamă acestea cît de puţin, şi nu lua aminte la ceea ce grăiau cîrtitorii, ci se îngrijea 
ca faptele lui să fie plăcute lui Dumnezeu. 


lar mai pe urmă şi aceia înțelepţindu-se, împlineau voia lui, descoperindu-i lui chiar şi 
gîndurile lor. De aceea el, luînd aminte cu socoteală, dădea fiecăruia povaţa ce se cădea, pe cei 
mai leneşi deşteptîndu-i spre nevoinţe, iar pe cei care se nevoiau peste putere, mai oprindu-i 
puţin din multele osteneli ca să nu slăbească. Acum se cade a spune pătimirile sfîntului ce le-a 
avut pentru rîvna după Dumnezeu şi pentru Legea Lui, ca să-i vedem răbdarea cea cu bărbăţie 
în necazuri. 


În acea vreme, împăratul Constantin, fiul cel neasemenea maicii celei bune şi iubitoare 
de Hristos, adică împărăteasa Irina, a izgonit pe aceasta de la împărăție şi a început a domni 
singur. ȘI fiind tînăr şi cu obiceiuri rele, s-a dedat la patimi fără măsură şi la desfrînare. Pentru 
aceea a izgonit şi pe soţia sa Maria, pe care a făcut-o de s-a tuns cu sila în cinul monahicesc, iar 
în locul ei și-a luat altă femeie cu numele Teodotia, care era rudenie tatălui său. Preasfinţitul 
Patriarh Tarasie n-a voit să binecuvinteze cununia lor, dar un preot oarecare cu numele Iosif, 
care era iconomul bisericii, defăimînd dumnezeieştile legi și neascultînd de patriarhul, s-a făcut 
părtinitor şi săvîrşitor acelei nunți fărădelege. 


Acest preot, după aceea, fără zăbavă şi-a luat răsplătirea pentru îndrăzneala sa, precum 
mai pe urmă se va arăta. lar patriarhul se sîrguia în tot chipul ca să despartă acea însoţire a 
împăratului, dar nu putea, căci împăratul se lăuda că va ridica iarăși eresul luptării contra 
sfintelor icoane. De aceea patriarhul a lăsat pe împărat să petreacă aşa, ca să nu vină mai mare 
nenorocire asupra Bisericii lui Hristos. Deci o fărădelege ca aceea începîndu-se de la casa 
împărătească, s-a întins pretutindeni, nu numai prin cetăţile dimprejur, ci prin hotarele cele mai 
îndepărtate. Aşa au început a face domnii și stăpînii care erau în Bosfor şi Gothii și cei care 
stăpîneau și prin alte părți, despărțindu-se de femeile lor, şi cu sila ţinîndu-le în chip călugăresc, 
luînd în locul lor altele. 


Acestea auzindu-le Fericitul Teodor, plîngea cu sufletul și ofta greu de niște păcate ca 
acestea, ce se făceau pe faţă, întristîndu-se şi temîndu-se să nu intre în obicei nelegiuirea aceea, 
iar legea lui Dumnezeu să fie înlăturată dintre creştini. Deci, aprinzîndu-se cu rîvnă după legea 
dumnezeiască, a trimis la toți călugării vestindu-le fărădelegea împăratului și poruncind să-l 
scoată despărțit de Biserica lui Hristos, ca pe un defăimător al legii lui Dumnezeu, care, 
îndrăznind a se însoţi cu rudenia lui, a făcut sminteală altora. 


Cu astfel de curaj, Cuviosul Teodor dădea pe față fărădelege pe care o făcuse împăratul, 
încît a străbătut pretutindeni această rîvnă a cuviosului, de care însuşi împăratul, înștiinţindu-se 
despre aceasta, s-a necăjit asupra lui. Dar nu-și arătă îndată mînia lui, ştiindu-l bărbat drept și 
avînd de la toți mare slavă și cinste. 


Deci mai întîi, împăratul a gîndit să-l înduplece cu momeală; şi a poruncit soţiei sale 
celei desfrînate, ca să trimită la sfîntul mult aur, rugîndu-l să se roage pentru dînsa şi pentru 
neamul ei. Făcîndu-se aceasta, sfîntul n-a primit aurul, iar pe cei trimişi i-a alungat ca pe cei ce 
împreună se învoiseră la fărădelegea împăratului. Apoi împăratul îndată a făcut alt sfat. A 
chibzuit să meargă acolo unde vieţuia cuviosul, ca şi cînd ar avea oarecare trebuinţă. Dar pricina 
adevărată era ca să vorbească cu Cuviosul Teodor şi să-l supună, socotind că-l va întîmpina 
împreună cu fraţii şi va da cinstea ce i se cuvenea împăratului. 


Însă, cînd a trecut împăratul pe lîngă mînăstire, n-a ieşit cuviosul înaintea lui, şi nici 
unul din frați ci, închizîndu-se înăuntru, şedeau în tăcere; slugile împărăteşti, bătînd la poartă, 
nimeni nu le răspundea. Atunci împăratul mai tare s-a mîniat și, întorcîndu-se la palat, a trimis 
îndată un boier cu ostași, poruncindu-i să pună multe chinuri asupra sfîntului şi asupra celorlalți 
călugări, care se ţin de sfatul lui și, bătîndu-i, să-i izgonească din mînăstire şi să-i trimită în 
surghiun. Mergînd trimisul acela, a năvălit asupra mînăstirii fără de veste şi, prinzîndu-i pe toți, 
i-a chinuit fără milă, începînd de la Cuviosul Teodor, încît s-au umplut trupurile lor de răni şi 
pămîntul s-a înroșit de sîngele lor. Iar după acele bătăi, a trimis pe cuviosul în surghiun la 
Tesalonic, şi împreună cu dînsul unsprezece părinți mai aleşi, care, pătimind împreună cu 
cuviosul, răbdau cu dînsul vitejește în legături şi în necazuri, bucurîndu-se că sînt răniți şi 
izgoniți pentru dreptate. 


Auzind despre acestea, călugării din Herson şi din Bosfor, cum că marele Teodor şi cei 
împreună cu dînsul au rămas neclintiți cu mintea, împotrivindu-se fărădelegii împăratului, și 
cîte au pătimit, le-a părut rău de aceasta. Deci urmînd acelora, asemenea au propovăduit pe 
împăratul cel fărădelege şi străin de Biserică, pentru care pricină mulți dintre dînşii au pătimit 
surghiunie. lar Fericitul Teodor, fiind în surghiunie, scria către cei care erau închiși pentru 
aceeași pricină, întărindu-i pe dînşii și învăţindu-i ca să nu slăbească în voinţă și să nu se clatine 
în necazuri, ci mai vîrtos să se îmbărbăteze şi să pătimească pentru adevăr. 


Atunci, a scris şi către papa de la Roma, vestindu-l despre ce a pătimit de la împăratul 
care făptuise fărădelegea. Iar papa a scris înapoi către dînsul, lăudîndu-i răbdarea sa, fericindu- 
1 pentru rîvna lui după Dumnezeu şi pentru bărbăţia cea neclintită. Însă Dumnezeu fără zăbavă 
a făcut izbîndă asupra împăratului, pentru nevoinţa şi chinuirea robului Său; căci l-a lipsit şi de 
împărăție şi de viaţă, fiindcă maica lui şi boierii, sculîndu-se asupră-i, i-au scos ochii, şi de 
durere îndată a murit. lar după moartea lui, Irina luînd iarăși împărăția bizantină, toți au fost 
scoşi din închisori şi Fericitul Teodor a fost chemat din Tesalonic la Constantinopol şi a fost 
cinstit de împărăteasă şi de patriarh ca un mărturisitor al lui lisus Hristos. 


Atunci preotul Iosef, cel mai sus pomenit, care îndrăznise să binecuvinteze nunta 
împăratului cea fărădelege, şi-a primit judecata după pravila Sfinţilor Părinţi şi a fost scos din 
treapta preoţiei şi izgonit din biserică; iar Sfîntul Teodor s-a întors la mînăstirea sa şi toţi s-au 
bucurat de întoarcerea lui, nu numai călugării, ci şi mirenii. Apoi toţi cei dimprejur alergau să- 
| vadă, bucurîndu-se de un păzitor ca acesta al legii lui Dumnezeu, care a răbdat pentru dreptate 
răni şi izgoniri şi care iarăşi s-a întors la păstoria sa. Deci Cuviosul, adunînd duhovniceştile sale 
ol risipite, le păstorea pe ele ca și mai înainte, petrecîndu-şi viaţa în plăcerea lui Dumnezeu, şi 
luminînd tuturor cu fapte bune ca o făclie în sfeşnic. 


Iar după cîţiva ani s-au făcut năvălirile turcilor asupra grecilor, robind părțile stăpînirii 
greceşti. Atunci mulți au fugit de frică în cetățile cele mai îndepărtate, precum şi Cuviosul 
Părinte Teodor, care nu s-a dat pe sine şi pe cei împreună cu dînsul într-o primejdie ca aceea, 
ci ascultînd pe Cel ce le-a zis: Duceţi-vă puţin pînă va trece minia lui Dumnezeu, a lăsat 
chinovia şi a venit împreună cu frații în Constantinopol. lar venirea lui a fost plăcută patriarhului 
şi împărătesei, bucurîndu-se de dînsul şi l-au rugat să primească miînăstirea studiţilor şi să 
rînduiască mai bine viaţa ucenicilor săi. Aici se cuvine să pomenim ceva şi despre acea 
mînăstire a Studiților de cînd s-a început. 


Şi iată cum. Un bărbat oarecare din cei de bun neam, mare şi puternic, a venit din Roma, 
fiind cinstit cu boieriile de patriciu şi antipat. Acesta a zidit în Constantinopol o biserică mare 
şi preafrumoasă în numele Sfîntului loan Botezătorul şi a făcut pe lîngă mînăstire ziduri şi chilii. 
Apoi, chemînd călugării de la locașul numit al "neadormiţilor”, i-a rugat să viețuiască în 
mînăstirea lui şi să-și ţină toată rînduiala lor. lar numele acelui boier era Studie. Deci, de la 
numele lui a luat numire mînăstirea, numindu-se a Studitului, în care au viețuit călugării pînă 
la împărăţia lui Copronim, ţinînd rînduiala neadormiților. lar cînd necredinciosul Copronim 
făcea rău Bisericii lui Dumnezeu, cu lupta contra sfintelor icoane, atunci a izgonit pe călugări 
din Bizanţ și a rămas pustie mînăstirea Studitului. 


Apoi, după ce a pierit necredinciosul împărat, prigoana a încetat, iar călugării au început 
iarăşi a vieţui pe lîngă biserica Studitului, dar mai mulți. Într-acea vreme, cînd a venit cuviosul 
împreună cu călugării săi în Constantinopol, numai doisprezece călugări petreceau în acea 
mînăstire. Deci cuviosul fiind rugat de împărăteasa Irina şi de Sfîntul Patriarh Tarasie, a primit 
mînăstirea Studitului și a început a vieţui într-însa. 


Văzînd locul plăcut pentru petrecerea călugărilor, a înnoit şi a întins mînăstirea şi s-a 
adunat mulțime de frați, pentru că veneau la dînsul călugări şi de la alte mînăstiri, vrînd să 
viețuiască lîngă dînsul şi să-l aibă povăţuitor; iar el îi primea pe toți ca un părinte şi cu 
nefățărnicie îi iubea. La el nu era mai puţin iubit acela care era călugărit într-o altă mînăstire, 
precum fac mulți din egumenii nepricepuţi, cinstind mai mult pe aceia pe care el singur i-a 
călugărit, iar pe cei călugăriți în alte mînăstiri nu ca pe cei ai lor, ci ca pe niște străini îi socotesc. 
Dar la Cuviosul Teodor toţi erau deopotrivă, deasemenea pe toți îi iubea deopotrivă şi pentru 
toți avea purtare de grijă. Pentru că ştia că unul şi același este chipul călugăresc, ori unde se va 
îmbrăca într-însul; precum şi darul Botezului unul este, ori unde s-ar învrednici cineva de el, şi 
numai după măsura faptelor bune se deosebesc răsplătirile celor călugării. 


Ucenicii acestui cuvios părinte sporeau întru toate faptele cele bune, încît străbătînd 
pretutindeni vestea despre viaţa lor cea sfîntă, mulți alergau la dînșii, dorind a rîvni nevoinţele 
lor, şi s-a înmulțit numărul lor pînă la o mie de frați. Atunci văzînd cuviosul mulțimea ucenicilor 
săi şi că-i este cu neputinţă a lua seama tuturor singur şi a cerceta faptele, cuvintele şi gîndurile 
fiecăruia, pentru aceea, ca şi Moise, a pus începători pe care îi ştia că sînt mai pricepuţi, mai 
iscusiți în fapte bune și mai nevoitori şi pe fiecare dintr-înşii îi orînduia cu chemarea ce se 
cuvenea. Pe unul îl chema econom, pe altul eclesiarh, pe unul păzitor, pe altul înfrînător şi pe 
fiecare după slujba cea orînduită lui. 


Apoi a scris şi porunci cum fiecare dintre dînşii va săvîrşi cele poruncite, începînd de la 
cel dintii şi pînă la cel mai de pe urmă. Și a aşezat şi canoane pentru greșeli, unora a rînduit 
cîteva închinăciuni, iar altora port, şi pentru fiecare greşeală a rînduit cercetarea ce se cuvenea. 
Dacă cineva ar fi lăsat dumnezeiasca cîntare, sau ar fi sfărîmat vas, sau ar fi vorbit vorbe în 
deșert, sau ar fi făcut ceva cu nebăgare de seamă, sau ar fi mîhnit vreun frate întru ceva, sau ar 
fi vorbit cuvinte de prisos, sau ar fi scos glas tare, sau ar fi umblat fără blîndeţe şi fără smerenie, 
sau ar fi vorbit şezînd la masă, nescultînd citirea, sau ar fi cîrtit pentru bucate, sau fără de rușine 
şi cu îndrăzneală ar fi aruncat ochii încoace şi încolo, sau altceva de ar fi făcut dintre acestea, 
pentru toate acestea a însemnat canoane după faptă. 


Apoi a aşezat toate de obşte, ca să nu zică că este ceva al lui. De obşte era mîncarea, de 
obşte şi hainele şi fiecare trebuinţă de obşte, ca să aibă şi mîntuire de obşte. După aceea cuviosul 
se sîrguia şi la aceasta, ca să nu iasă călugării lui adeseori din mînăstire în cetate, pentru 
trebuințele mînăstirii. Căci ştia cîte ispite se întîmplă călugărului umblînd prin cetate, din 
pricina vederii feţelor străine și din auzirea vorbelor rele. Pentru aceea a voit să aibă tot felul de 
meșteșug în mînăstire. Deci, frații învățau tot felul de meşteşuguri, unii la lucrat în lemn şi la 
zidit, iar alții fierăria, unii la țesătorie, alţii la tăiere de piatră şi la tot lucrul ce este de trebuință 
în mînăstire. 


Pe cînd lucrau cu mîinile, în gură pururea aveau rugăciunea lui Hristos și psalmul lui 
David. Despre acest obicei al mînăstirii Studitului și despre această rînduială s-a străbătut vestea 
pretutindeni, încît mulți, întemeind mînăstiri in cetăţile dimprejur şi prin părțile cele mai 
îndepărtate, prescriind orînduiala Studiţilor, o ţineau pe aceasta, iar unii şi pînă acum o ţin. Apoi 
cuviosul a scris multe cărți folositoare şi a alcătuit cuvinte de laudă pentru praznicile împărăteşti 
ale Născătoarei de Dumnezeu, cum şi viața Sfîntului loan Botezătorul a cinstit-o cu frumoase 
cîntări. După aceea a alcătuit multe canoane şi cîntări, adăpînd Biserica lui Dumnezeu cu 
izvoarele învăţăturii sale ca un rîu plin de apele înţelepciunii și veselind-o cu cîntările sale. 


După aceasta a răpit împărăția grecească Nichifor prigonitorul și a izgonit de la 
împărăție pe binecredincioasa împărăteasă Irina. Apoi a murit și preasfîntul patriarh Tarasie, 
iar după dînsul a fost ridicat pe scaun un om cu fapte bune şi vrednic de treapta aceasta, care 
era la nume la fel cu împăratul, căci Nichifor se numea și el. Atunci iarăși au început să fie 
tulburări în Biserică, pentru că împăratul cu puterea sa, iarăși a adus în biserică pe Iosef cel 
pomenit mai sus și a poruncit să-i dea slujba preoţiei. Patriarhul s-a împotrivit împăratului pe 
cît era cu putință, dar cînd l-a văzut tulburîndu-se cumplit s-a temut ca să nu pătimească de la 
dînsul toată Biserica, ceva mai cumplit de cum a pătimit de la împărații cei răi care au fost mai 
înainte. 


Deci a primit pe losef fără de voie în rînduiala preoțească. Dar aceasta, împăratul a făcut- 
o din pizmă împotriva Cuviosului Teodor, întărîtîndu-l, căci ştia că nu va răbda cuviosul una ca 
aceasta; ceea ce a şi fost. Atunci sfîntul a mustrat pe împărat, ca pe cel care făcea rău Bisericii, 
aducînd cu puterea sa mirenească pe acela, pe care sfințitul patriarh Tarasie, împreună cu tot 
clerul său, judecîndu-l, l-a depărtat. Deci împăratul s-a mîniat foarte asupra cuviosului Teodor 
şi l-a trimis la surghiun, în ostroavele ce erau aproape de cetate. Asemenea a făcut și fratelui 
său Iosif şi vrednicului de fericire, bătrînului Platon, cum şi altor mulți călugări din mînăstirea 
Studitului. 


Apoi a venit veste la împărat că barbarii au ajuns în Tracia şi o robesc. lar împăratul 
îndată s-a pregătit de război, însă nu atît poftea a birui pe potrivnicii săi, pe cît dorea să 
izgonească pe Cuviosul Teodor. Deci, mergînd cu oastea asupra sciților, a trimis la sfîntul şi cu 
momeli și cu îngroziri voia să-l aducă la un cuget cu dînsul. Iar sfîntul i-a răspuns: "Se cade ție, 
împărate, să faci pocăință pentru păcatul pe care I-ai făcut, să aduni ceea ce ai risipit şi astfel să 
mergi la război. Dar de vreme ce aceasta n-ai făcut, de aceea ochiul cel a toate văzător, prin 
mine umilitul, astfel mai înainte îţi vestește: Să fii înștiințat că nu te vei întoarce din calea în 
care te duci”. lar împăratul n-a socotit întru nimic cuvintele sfîntului, ci mai mult s-a mîniat 
asupra lui, şi se lăuda că, întorcîndu-se, i se va face mult rău sfîntului. Dar nu s-a învrednicit a 
se întoarce, pentru că după proorocirea sfîntului a fost ucis de barbari. 


După dînsul a luat împărăția fiul său, Stavrichie. Dar şi acesta a murit degrabă, căci 
fusese rănit în război, la care fusese cu tatăl său. Apoi a fost ales la împărăție Mihail care atunci 
era ministru al palatului, bărbat cu adevărat vrednic de stăpînirea împărătească, fiind bun 


creștin. Acela, luînd stăpînire, îndată l-a adus pe Cuviosul Teodor din surghiun şi pe toţi cei 
împreună cu dînsul, apoi de mare cinste s-a învrednicit aducînd pace bisericilor. 


Iar losef iarăşi a fost îndepărtat din Biserică, ca un mădular netrebnic. In acea vreme 
fericitul şi vrednicul de laudă Platon, s-a dus către Domnul. Auzind patriarhul de răposarea lui, 
a venit cu tot clerul în mînăstirea Studitului și, sărutînd sfintele lui moaște, l-a îngropat cu cinste. 


Cuviosul Teodor, după răposarea lui Platon, părintele său duhovnic, numai doi ani a 
vieţuit cu fraţii în linişte; căci iarăşi s-a ridicat vifor cumplit asupra lui şi asupra Bisericii lui 
Hristos din partea rău-credinciosului Leon Armeanul, care fusese mai înainte voievod al 
binecredinciosului împărat Mihail. Că fiind trimis la război asupra barbarilor, acolo a adunat 
mulțime de oaste pentru a merge împotriva împăratului Mihail, făcătorul său de bine. Apoi, 
înşelînd boierii şi pe ostaşi, pe unii cu daruri, pe alţii cu făgăduinţe, iar pe alţii cu alte momeli, 
i-a atras la sine și astfel s-a făcut împărat, încît nimeni nu era ca să se împotrivească lui. 
Înştiințîndu-se despre aceasta binecredinciosul împărat Mihail, îndată a schimbat porfira 
împărătească cu rasa monahicească, nemaivoind să facă război cu vrăjmaşul său. 


Leon Armeanul, luînd stăpînirea împărătească, la început se arăta binecredincios şi 
blînd, pînă cînd s-a întărit în împărăție şi a adunat pe ajutătorii relei sale credinţe. Apoi a început 
a huli sfintele icoane și a defăima pe cei ce le cinstesc, numindu-i nepricepuţi pe unii ca aceia. 
Iar patriarhul mustra credinţa lui cea rea şi discuta cu dînsul din Sfînta Scriptură pentru sfintele 
icoane, dar nimic nu sporea, ci mai mult a pornit pe împăratul cel fără de minte spre mai mare 
mînie. 


Deci împăratul, chemînd îndată pe toţi preoții cei mai de cinste, pe călugări şi pe 
patriarh, precum şi pe fericitul Teodor, și-a dat pe faţă răutatea lui, hulind şi ocărînd pe cei ce 
cinstesc sfintele icoane și lăudînd pe cei care au combătut închinăciunea către ele. Căci zicea: 
"Oare n-a poruncit legea de demult, ce s-a scris cu degetul lui Dumnezeu, a nu sluji lucrul 
miîinilor omeneşti? Lege care zice: Să nu-ți faci ție chip cioplit, nici altă asemănare. Deci nu se 
cade a ne închina icoanelor pe care le fac mîinile omenești; căci cum poate cineva să scrie pe 
icoane pe Cel nescris împrejur, iar scîndurile cele de cîte un cot, cum să încapă pe Cel neîncăput. 
Apoi cum putem să socotim Dumnezeu pe Cel închipuit cu vopsele?" 


Iar sfinții părinţi se împotriveau în tot chipul la cuvintele lui cele deşarte şi hulitoare, 
zicînd: "Dacă vom ţine desăvirşit legea dată prin Moise, apoi deşartă va fi credința noastră 
creştinească, deşartă şi propovăduirea apostolească; în zadar vor fi toate dumnezeieştile 
aşezăminte ale Sfinților Părinţi și chiar întruparea Stăpînului, ceea ce este înfricoșat de grăit, 
prin care am cunoscut chipul cel omenesc al Lui. Noi, cînd cinstim icoanele, nu cinstim lemnul 
şi vopselele, ci pe Cel închipuit pe dînsele". 


Aşa gîndind sfinţii, Cuviosul Teodor, care știa bine scripturile cele vechi şi cele noi, a 
zis către împărat cu îndrăzneală: "De unde ţi-a venit, o împărate, o gîndire ca aceasta, ca să 
necinstim chipul lui Hristos, să aduci în Sfînta Biserică porunca aceasta eretică şi să rupi haina 
ei țesută cu darul cel de sus şi cu apostoleasca şi părinteasca învăţătură? Au doară din legea cea 
veche cugeți, cînd este știut că sfîrşitul ei l-a făcut darul cel nou care a venit prin lisus Hristos? 
Şi dacă se cuvine a ţine legea cea veche, de care ţineţi voi, apoi se cade a vă şi tăia împrejur şi 
a ţine sîmbetele; şi celelalte care sînt scrise într-însa, se cuvine a le face. Dar n-ai putut înţelege 
aceasta, împărate, cum că legea cea veche a fost dată pînă la o vreme, numai unui neam care a 
ieşit din Egipt, adică evreilor? Deci, a încetat umbra după ce s-a arătat darul. 


Dar chiar şi acea lege nu se păzește pretutindeni, ceea ce se poruncește; căci ea a poruncit 
să nu se facă asemănare și să nu se închine lucrului de mîini omeneşti, dar tot ea a îngăduit 
asemănarea de heruvimi deasupra Chivotului. Dar acel Heruvim nu era făcut de miîini omenești? 
Însă de toţi se cinstea. Iar în darul cel nou Însuşi Domnul, închipuindu-și faţa Sa pe mahramă, 
a dat-o lui Avgar de care acesta ţinîndu-se, a dobîndit tămăduire de boala sa cea de multă vreme. 
După aceasta, Sfîntul Luca, Apostolul Domnului şi evanghelistul, a închipuit cu mîinile sale 
asemănarea Maicii Domnului şi a lăsat-o neamului care l-a urmat. Apoi în Fenicia, arătîndu-se 
chipul Mîntuitorului cel nefăcut de mîini omeneşti, a săvîrşit multe și strălucite minuni. lar 
puterile care se arătau prin chipurile altor sfinți nu dovedesc acestea mai luminat decît soarele, 
că se cuvine a li se da cinstea cea cuvenită?" 


Împăratul neluînd aminte la cele spuse de cuviosul, a zis: "Eu nu voiesc a închipui cu 
vopsele Dumnezeirea cea nevăzută şi neajunsă". Sfintul Teodor i-a răspuns: "Nici noi, împărate, 
nu scriem dumnezeirea, ci nescrisă o mărturisim şi o credem. Iar trupul Fiului lui Dumnezeu, 
cel luat de la noi, numai că îl închipuim pe icoane cu scrisori, şi Aceluia ne închinăm şi pe Acela 
Îl cinstim; însă nu lemnul sau vopselele". 


Acestea şi mai multe grăind cuviosul părinte din dumnezeieştile Scripturi, a mustrat 
rătăcirea împăratului. lar acesta, umplîndu-se de mînie, a zis către cuviosul cu mînie: "Te ştiu 
pe tine că totdeauna cele nepricepute grăieșşti şi că eşti gîlcevitor și mîndru şi tuturor potrivnic; 
iar acum ai venit să mă ocărăști şi să mă huleşti și pe mine, vorbind nu ca unui împărat, ci ca 
unuia din cei proşti. Pentru aceasta eşti vrednic de multe chinuri însă te cruţ, pînă cînd se va 
arăta mai cu adeverire judecata noastră şi atunci, dacă nu te vei pleca, vei primi vrednică 
pedeapsă pentru nebunia și împotrivirea ta". Iar ceilalţi cuvioşi părinți n-au mai vrut nimic să 
vorbească împăratului, zicînd între dînșii: "Ce vom mai spune unui suflet atît de răzvrătit şi care 
nu voiește să se vindece?" 


Iar fericitul Teodor, luînd sabia cea duhovnicească, a zis către dînsul aşa: "Deci, înțelege 
şi ia aminte, o împărate, că nu este dreptul tău a judeca și a porunci Bisericii. Stăpînirii tale se 
cuvine a lua în seamă și a îndrepta lucrurile cele lumești, iar cele bisericești sînt date arhiereilor 


şi învăţătorilor Bisericii. Ţie îţi este poruncit numai a urma și a te supune, căci aşa zice 
Apostolul: Dumnezeu a pus în Biserică mai întii pe apostoli, al doilea pe prooroci, al treilea 
pe dascăli, iar nu pe împărați. Și celelalte scripturi poruncesc ca lucrurile bisericeşti să le 
îndrepteze învățătorii Bisericii, iar nu împărații”. 


Atunci împăratul a zis cuviosului: "Dar tu mă izgoneşti din Biserică?" Sfintul i-a 
răspuns: "Nu eu, ci predaniile dumnezeieştilor Apostoli şi ale Sfinţilor Părinţi te izgonesc; căci 
chiar dacă înger din cer ne va vesti ceva împotriva sfintei credințe, anatema să fie. lar dacă 
voieşti a fi în sînul Bisericii lui Hristos, împreună cu noi care ne închinăm icoanei lui Hristos, 
atunci urmează întru toate patriarhului şi cinstitului sobor, care este cu dînsul”. Acestea 
auzindu-le împăratul, mai mult s-a umplut de mînie și i-a izgonit pe toţi cu necinste. 


leşind de la împărat, cuvioşii părinți împreună cu patriarhul, au înconjurat pe fericitul 
Teodor, lăudîndu-l pe el din inimă, pentru că s-a împotrivit prigonitorului și l-a ruşinat cu multă 
înțelepciune şi cu bărbăţie, mustrînd cu îndrăzneală păgînătatea lui. Apoi părinții mergînd pe la 
locurile lor, a ieșit de la eparhul cetăţii această poruncă: "Că nimeni să nu vorbească, nici să 
întrebe pentru credință, ci toți să facă voia împăratului, căci aşa poruncește el". 


Trimişii au ajuns cu acel cuvînt pînă la fericitul Teodor; iar sfîntul, rugîndu-se, a zis 
către dînșii: "Judecaţi singuri, oare cu dreptate este a vă asculta pe voi, mai mult decît pe 
Dumnezeu? Mai bine este limbii mele să fie tăiată, decît a tăcea şi a nu ajuta credinţa cea 
adevărată". Cuviosul învăţa pe toţi ca fără de îndoială să țină credinţa dreaptă, pe unii chemîndu- 
i la sine, iar la alții mergînd singur, ori trimițîndu-le cărți, întărind pe cei ce slăbeau cu sufletul. 


Iar patriarhul mergînd adeseori îi era bun sfetnic şi îl mîngîia pe el, de vreme ce îl vedea 
mîhnit şi cu durere în suflet. Și zicea către dînsul: "Nu te mîhni, părinte, pentru că Domnul nu 
ne va lăsa pe noi şi nu va îngădui ispită mai presus de puterea noastră; nici nu va răbda răutatea 
aceasta pînă la sfîrşit. Că deşi a ridicat vrăjmașul război asupra Bisericii, însă peste puțin se va 
întoarce durerea asupra capului său. Știi cuvîntul Domnului, care zice: De nevoie este a veni 
sminteala, însă vai omului aceluia, prin care vine sminteala. Din timpul Sfinţilor Apostoli pînă 
în ziua de astăzi cîte eresuri au ridicat asupra Bisericii oamenii răzvrătiți cu mintea şi cîte au 
pătimit de la dînșii Sfinţii Părinți, care au fost mai înainte de noi! Dar Biserica a rămas nebiruită 
ŞI cei ce au pătimit sînt proslăviţi şi încununaţi, iar ereticii au primit după faptele lor”. 


Acestea auzind patriarhul şi tot soborul care era cu dînsul, se întărea şi se umplea de 
osîrdie de a răbda toate necazurile pentru buna credință. După aceasta, mai trecînd puţină 
vreme, sfințitul patriarh Nichifor a fost scos din scaun de necredinciosul împărat şi l-a izgonit 
din Constantinopol; asemenea și toți arhierei au fost osîndiți la surghiun. Atunci putea să vadă 
cineva lucru înfricoşat și de groază, ceea ce făceau luptătorii contra sfintelor icoane. Căci pe 


unele le aruncau cu necinste la pămînt, pe altele le dădeau focului, iar pe altele le ungeau cu 
noroi şi multe alte răutăți făceau. 


Iar Cuviosul Teodor, văzînd aceasta, suspina cu amar şi se minuna de îndelunga răbdare 
a lui Dumnezeu. Apoi, plîngînd zicea: "Cum rabdă cerul o fărădelege ca aceasta!" Dar nevrînd 
numai în taină a fi cinstitori de Dumnezeu, şi în tăcere a plînge pentru o primejdie ca aceea, a 
poruncit fraților săi, pe cînd era praznicul Duminicii Stilpărilor, să ia sfintele icoane în miini şi 
să umble în jurul mînăstirii, ridicînd icoana sus și cîntînd cu mare glas: "Preacuratului Tău chip 
ne închinăm Bunule", şi alte cîntări de biruinţă, înălțînd lui Hristos. 


Înştiințîndu-se despre aceasta împăratul, îndată a trimis la sfintul, ameninţîndu-l şi 
înfricoşîndu-l ca să înceteze cu lucrul acesta, iar de nu va înceta, să ştie că surghiunul, rănile şi 
moartea îi stau înainte. Dar sfîntul nu numai că nu înceta, ci şi mai mult făcea rugăciuni, învățind 
pe toţi cu mare glas, şi sfătuindu-i ca să țină credinţa dreaptă, şi să dea cuvenita cinste sfintelor 
icoane. 


Văzînd împăratul că nu este cu putință nici cu momeli, nici cu îngroziri a potoli 
îndrăzneala şi rîvna Cuviosului Teodor, l-a osîndit pe el la surghiun. Iar cuviosul, chemînd la 
sine pe toți ucenicii şi învăţîndu-i pe dînşii, le zicea: "Acum, fraților, fiecare din voi răbdînd, 
să-şi mîntuiască sufletul său, pentru că vremea este cumplită”. Apoi, fund mîhnit şi plîngînd, s- 
a urcat în corabie, şi a fost dus în Apolonia și închis într-o temniță ce se numea Mesopa. Dar și 
acolo învăţa buna credinţă, către unii vorbind, iar către alţii trimițind scrisori din temniță, 
întărindu-i în buna credinţă. 


Vestea despre scrisorile lui ajunsese pînă la împărat, care îndată a trimis pe Nichita, fiul 
lui Alexie, poruncindu-i să-l ducă pe sfîntul la un loc mai îndepărtat, ce se numea Vonita; şi 
acolo, închizîndu-l în temniță, să-l păzească ca să nu vorbească cu nimeni, nici să scrie ceva 
despre cinstirea icoanelor. Venind Nichita la cuviosul i-a spus porunca împăratului, iar el a 
răspuns: "Mutarea aceasta din loc în loc, o primesc cu bucurie, pentru că eu nu am loc statornic 
în viaţa aceasta și unde voi fi dus, acolo este locul meu; iara tăcea și a nu învăţa dreapta credință, 
aceasta nu se poate, nici nu vă voi asculta pe voi întru aceasta şi de îngrozirile voastre nu mă 
voi teme”. 


Sfîntul a fost dus la locul pomenit și închis în temniță, însă el tot mărturisea dreapta 
credinţă. Înștiinţîndu-se împăratul că Sfîntul Teodor nu se pleacă întru nimic voii lui, s-a aprins 
de multă mînie şi iarăşi a trimis pe Nichita, poruncindu-i ca să pună asupra sfîntului răni 
cumplite. Venind acel Nichita, a spus cuviosului porunca împăratului, iar el îndată cum a auzit 
cuvîntul, a început a dezbrăca hainele de pe el, zicînd: "Eu de mult doresc aceasta, ca să fiu 
hrănit cu chinuri pentru sfintele icoane”. 


Nichita, fiind bun cu firea şi milostiv, văzînd trupul sfîntului gol, pe care multa osteneală 
şi postul îl slăbise de tot, s-a umilit cu sufletul și n-a îndrăznit a se atinge de dînsul, căci se 
temea de Dumnezeu; apoi s-a dus, nefăcînd sfintului nici un rău. lar sfîntul neîncetat răspîndea 
învățătura sa cea bună, pentru că şi străjerii se ruşinau de dînsul şi nu puteau să-l oprească, deşi 
le era poruncit cu străşnicie ca să nu lase pe Teodor să înveţe pe nimeni dreapta credință. El a 
scris şi către ucenicii săi, care erau împrăştiați prin alte părți; căci pentru dînșii mai vîrtos se 
îngrijea, învăţindu-i să păzească fără frică mărturisirea credinţei, măcar de vor pătimi mii de 
chinuri. 


Apoi le aducea aminte că nu sînt nimic pătimirile de acum, pe lîngă slava ce se va arăta 
întru noi şi pe care o vor dobîndi toți cei ce au răbdat pînă în sfîrşit. După aceea a scris și către 
preasfinţiții patriarhi, către patriarhul Romei celei vechi, către al Ierusalimului şi către al 
Alexandriei, vestindu-le cu amănuntul cum au fost batjocorite sfintele icoane în Bizanţ şi cum 
cei dreptcredincioși sînt ținuți prin temnițe și cum adevărul s-a înghițit de minciună. Apoi îi 
ruga ca şi ei, cu ajutorul lui Dumnezeu, să susțină dreapta credinţă. Şi veneau mulți în temniță 
la cuviosul, şi ascultau învăţăturile cele frumoase pe care le dădea dînsul şi se întorceau cu mult 
folos. 


Odată un cleric de la Biserica Asiei, trecînd pe acolo a cercetat pe sfîntul. Acel cleric, 
auzind învățătura lui pentru buna credință, îndată a lepădat eresul luptării contra sfintelor icoane 
şi s-a închinat lor. Şi întorcîndu-se acasă, nu voia să aibă împărtăşire cu episcopul său, care era 
eretic. Apoi şi pe alt cleric, prieten al său, l-a sfătuit și, aducîndu-l la dreapta credinţă, l-a întors 
de la credinţa eretică. Iar episcopul, aflînd că Sfîntul Teodor este pricina acestei schimbări a 
clericilor săi, a vestit prin scrisoarea sa pe împăratul, jeluindu-se asupra Sfîntului Teodor. 


Împăratul îndată a trimis poruncă voievodului Asiei, ca să pedepsească pe Teodor cu 
cumplite chinuri. lar voievodul a trimis pe unul din dregători, poruncindu-i să dea Sfîntului 
Teodor cincizeci de lovituri. Acela venind, cînd a spus fericitului pricina venirii sale, el îndată 
şi-a dezlegat brîul şi a lepădat haina și şi-a dat spatele spre loviri, zicînd: "Plăcut îmi este ca 
împreună cu aceste răni să-mi lepăd trupul şi degrabă să mă duc cu sufletul către Domnul meu 
cel dorit”. 


Dregătorul, ruşinîndu-se de sfîntul, s-a închinat lui, cerînd iertare și apoi s-a dus. După 
aceasta a venit alt trimis de la împărat, cu numele Anastasie, foarte cumplit şi nemilostiv. Acesta 
bătînd cu mînile sale pe sfîntul, i-a dat pînă la o sută de lovituri şi l-a închis într-un loc întunecos. 
Asemenea şi pe ucenicul lui, pe nume Nicolae, care pururea urma părintelui său şi pătimirilor 
lui era părtaş; şi pe acela bătîndu-l, l-a închis împreună cu dînsul şi a poruncit străjerilor să-i 
țină strînşi în legături, apoi s-a dus. Ce fel de chinuri a răbdat cuviosul în acea închisoare 
întunecoasă, nu este cu putință a spune; căci trupul lui slăbit de post şi de ostenelile călugărești, 
primind atîtea bătăi, era peste tot o rană. 


Încă şi temnița aceea era plină de toată necurăţia. Iarna degera de frig, pentru că nici 
haine nu avea, ci numai o zdreanţă, iar vara se topea de căldură, pentru că vîntul nu răcorea 
locul acela de nicăieri. Apoi mulţime de jigănii mici erau acolo în temniță. Încă și străjerii, 
avînd poruncă cu îngrozire, erau aspri şi nemilostivi, căci îl dosădeau şi-l ocărau, numindu-l 
nepriceput şi vrăjmaş al împăratului. Aceia le aruncau printr-o ferestruică, lui şi ucenicului său, 
cîte o mică bucăţică de pîine, şi le dădeau cîte puțină apă, şi aceea nu totdeauna, ci la o zi sau 
la două, iar alteori şi după mai multe zile; şi așa îi chinuia cu foame și cu sete. 


Odată părintele a zis către ucenic: "Vezi, fiule, că oamenii aceștia nu numai cu răni şi 
cu această temniţă întunecoasă ne pedepsesc, ci cu foame şi cu sete vor să ne omoare, dar noi 
să ne punem nădejdea în Dumnezeu, Care nu numai cu pîine, ci şi cu altă mîncare mai bună ştie 
a hrăni, cu a Cărui purtare de grijă se ţine toată suflarea. Mie, împărtășirea cu Trupul Stăpînului 
să-mi fie de acum hrana sufletului şi trupului". Pentru că cuviosul avea totdeauna cu sine o 
părticică din Trupul Cel de viaţă făcător, adăpat cu Sîngele Domnului lisus Hristos, pe care o 
păstra pe cînd săvîrşea dumnezeieştile Taine, cînd îi era cu putință. 


"Deci - zicea el - eu numai cu Acesta mă voi împărtăşi, negustînd altceva nimic, iar 
pîinea care ni se dă amîndurora să-ți rămînă ție singur, asemenea și apa; pentru că foarte puţin 
ni se dă, precum vezi, şi abia poate să fie pentru tine singur, spre întărirea trupului, ca măcar tu 
să rămili viu şi să vesteşti fraților trecerea mea din viață, dacă va fi voia Domnului Dumnezeu a 
mă săvirşi în această mare strîmtorare". 


După cîtăva vreme, Cel ce satură toată ființa cu buna Sa voire nu a trecut cu vederea pe 
plăcutul Său, care se sfirşea de prea multă foame, ci a rînduit pentru dînsul acestea: trecînd pe 
acolo un boier împărătesc a aflat toate despre dînsul, cum răbda strîmtorare şi foame. Deci, 
aceluia i-a plecat Dumnezeu inima spre milă şi a poruncit străjerilor ca să dea din destul hrană 
sfîntului și ucenicului său și să nu le mai facă nici un rău, ca să poată viețui. Şi era aşa cu 
bunăvoirea lui Dumnezeu, că după puţină vreme schimbîndu-se necazurile lor, s-au mai întărit 
cu trupul, însă fericitul părinte se lupta cu multe nevoi, de vreme ce stomacul lui era bolnav, 
fund cuprins de multă slăbiciune. 


A petrecut sfîntul în acea temniță mai mult de trei ani, hrănindu-se cu pîine de la străjeri 
şi aceea o primea cu defăimare. Toate acestea le răbda cu bucurie pentru dreapta credință. Astfel 
petrecînd el şi netămăduindu-se desăvîrşit de durerile şi rănile ce le avusese mai înainte, iarăşi 
l-au osîndit cu mai cumplite chinuri; căci nu se ştie cum a ajuns în mîinile împăratului o 
scrisoare a fericitului Teodor, în care se cuprindea mustrarea credinţei rele a împăratului și o 
învățătură către cei credincioşi, pentru buna cinstire şi dreapta slăvire a sfintelor icoane. 


Citind împăratul scrisoarea aceea, cu mai multă mînie s-a aprins şi a trimis la fericitul 
Teodor, pe un voievod nemilostiv, ca să-i arate scrisoarea aceea, şi să-l întrebe de este a lui; 
apoi să-l bată pînă la suflarea cea mai de urmă. Venind voievodul, a arătat scrisoarea fericitului, 
iar el a mărturisit adevărul cum că este a lui, iar nu a altuia. Atunci voievodul a poruncit mai 
întîi să bată pe ucenicul sfintului, pe Nicolae, de vreme ce el a scris scrisoarea, ca din partea 
Sfîntului Teodor. După aceea, dezbrăcînd şi pe Cuviosul Teodor, l-a bătut fără milă, încît tot 
trupul i s-a rănit şi puţin i-a lipsit să nu-i sfărîme chiar oasele. Și lăsîndu-l abia viu, s-a întors 
iarăşi la ucenicul Nicolae, momindu-l şi îngrozindu-l ca să se lepede de închinarea cinstitelor 
icoane. Dar, aflîndu-l neplecat, iarăși l-a bătut mai mult decît întîi şi l-a lăsat acolo gol, ca să 
rămînă peste noapte în frig, ca astfel îndoit să se muncească şi de durerea rănilor şi de asprimea 
gerului, pentru că era atunci luna februarie. 


Iar Cuviosul Teodor, din pricina cumplitei bătăi a căzut într-o durere nu uşoară de 
răbdat, şi zăcea ca un mort, abia putînd să sufle puțin, negustînd nici hrană nici apă. Văzînd 
ucenicul pe părintele său așa de slab, s-a lăsat pe sine, cu toate că și el era cuprins de mare 
durere, din pricina rănilor, şi se îngrijea de tămăduirea sfîntului. Căci, cerînd apă de orz, ce se 
numeşte ptizan (0 doctorie), uda limba lui cea uscată și dîndu-i cîte puţină băutură îl deştepta 
ca pe un mort. 


Apoi, văzîndu-l că prinde puţină putere de viaţă, a început a îngriji de trupul lui cel plin 
de răni, căci multe părți ale trupului se învinețiseră; pe acelea le tăia cu un cuţitaş și le lepăda, 
ca să se tămăduiască cealaltă parte din corp. Și cînd a început cuviosul a dobîndi puţină sănătate, 
a tămăduit și el pe ucenicul său. 


Astfel, pătimind ei nouăzeci de zile şi încă netămăduindu-se desăvârşit de răni, a venit 
de la împărat alt trimis aspru fără omenie, căruia îi era poruncit să ducă în Smirna pe Sfintul 
Teodor şi pe ucenicul său Nicolae. Iar trimisul acela era iubitor de aur, şi socotind că Sfîntul 
Teodor primeşte aur de la cei ce vin la dînsul să ia învățătură, a poruncit să caute prin toate 
părțile şi să scobească pereţii, nădăjduind că va găsi aur; dar neaflînd nimic, a început a împlini 
răutatea cea poruncită lui cu multă prisosință; căci scoțind pe cuviosul şi pe ucenicul său din 
temniță cu ocări şi cu bătăi, i-au dat ostaşilor şi aşa au fost duşi la Smirna. 


Iar fericitul, deşi i se sfîrşise puterea trupului, însă fiind întărit de Dumnezeu, mergea cu 
acei ostaşi nemilostivi care îl duceau ziua fără cruțare, iar noaptea îi legau picioarele de un 
lemn, şi astfel, cu osteneală nespusă, abia a ajuns la Smirna şi a fost dat unui bărbat rău, care 
era învăţător al relei credinţe. De acesta fiind închis într-un bordei jos şi întunecos, se chinuia 
acolo privind numai spre Stăpînul, Cel ce vede toate, Care numai singur îi era mîngiietor şi 
apărător în toate necazurile. Acolo au închis împreună cu dînsul şi pe ucenicul său Nicolae şi 
aşa sufereau împreună fericiţii robi ai lui Hristos. 


După puţină vreme iar a venit de la împăratul nemilostiv Atanasie, cel mai sus pomenit, 
şi iarăşi a dat sfîntului o sută de lovituri, apoi s-a dus. Iar cuviosul le răbda toate acestea cu 
mulțumire. 


Într-acea vreme era în părţile Smirnei un voievod, nepot al împăratului și într-un glas cu 
dînsul la eres. Acela a căzut într-o boală cumplită şi de nevindecat, încît era aproape de 
răsuflarea cea mai de pe urmă. lar una dintre slugile lui, fiind din ceata drepteredincioşilor, a 
adus aminte bolnavului despre Cuviosul Teodor, cum că are darul de la Dumnezeu a tămădui 
orice boală. EI îndată a trimis la cuviosul, poftindu-l ca să se roage lui Dumnezeu pentru dînsul, 
şi să-l scape de moartea ce acum se apropiase. 


Iar cuviosul a răspuns trimişilor: "Spune-ţi celui ce v-a trimis pe voi că așa grăiește 
Teodor: "Vezi ce vei răspunde în ziua ieşirii tale din viaţă, viețuind așa rău şi făcînd atitea 
necazuri celor drepteredincioşi. Tu, pe lîngă alte multe răutăţi, ai adus şi călugărilor mari 
necazuri fără de număr și ai omorît cu chinuri pe Tadeu cel mare în fapte bune, care acum se 
bucură împreună cu sfinţii. lar pe tine cine te va scăpa din chinurile cele veşnice? Deci, măcar 
la sfîrşit, pocăieşte-te de răutățile tale”. 


Întorcîndu-se trimişii, au spus voievodului celui bolnav toate cuvintele Sfîntului Teodor. 
Iar el foarte s-a temut, gîndindu-se la răutăţile pe care le făcuse, şi a trimis iarăşi la cuviosul, 
cerînd iertare şi făgăduind că va primi dreapta credinţă, dacă îl va ridica de pe patul durerii cu 
rugăciunile sale. Iar cuviosul i-a trimis icoana Preacuratei Maicii lui Dumnezeu, poruncindu-i 
să 1 se închine şi s-o respecte în toată viaţa sa. 


Iar voievodul primind acea sfîntă icoană, a luat împreună cu dînsa şi ușurare de boala 
sa, apoi a început a se însănătoşi. Dar degrabă s-a întors la credința cea dintii, la sfatul 
episcopului Smirnei care era eretic, de la care, luînd untdelemn pentru binecuvîntare, s-a uns 
cu dînsul, nădăjduind că va dobîndi mai multă sănătate. Dar după ungere îndată s-a întors la 
dînsul boala cea dintîi, de care înştiinţindu-se cuviosul, a spus mai înainte moartea cea cumplită 
a păcătosului, care s-a şi întîmplat, pentru că degrabă şi-a dat sufletul său. lar Cuviosul Teodor 
a pătimit în acea închisoare un an şi jumătate, şi acolo în Smirna a răbdat mai multe legături. 


După aceea și necredinciosul împărat Leon Armeanul, fiind rău, a fost ucis de ostașii 
săi, iar după dînsul a luat împărăţia Mihail, ce se poreclea 'Travlos, care se mai numea şi Valvos. 
Acesta deşi era răucredincios, însă nu prigonea pe cei drepteredincioși, ci lăsa pe fiecare să 
creadă precum voieşte. Astfel toți părinții şi mărturisitorii dreptei credinţe au fost dezlegați din 
legături, scoşi de prin temnițe și eliberați din surghiun. 


Atunci şi Cuviosul Teodor a luat uşurare pătimirilor sale și au venit la dînsul oarecare 
din ucenicii lui cei vechi, între care era Dorotei, care săvîrşise fapte bune din copilăria sa, 
Visarion, lacov, Dometian, Timotei şi alți mulți a căror viaţă era cinstită; iar dragostea către 
părintele lor era mai fierbinte şi nemincinoasă. 


Deci a venit în Smirna poruncă de la împărat ca şi Sfîntul Teodor să fie eliberat întru ale 
sale, precum au fost şi alții. Apoi, luînd ucenicii pe părintele lor, s-au întors împreună cu dînsul, 
bucurîn-du-se, după ce a răbdat surghiun şapte ani, iar mai înainte a răbdat cinci ani legături în 
Tesalonic de la Constantin, nepotul lui Copronim. 


Întorcîndu-se fericitul din surghiun, pretutindeni l-au întîmpinat cu bucurie cei 
drepteredincioşi, unul pe altul întrecîndu-se şi sîrguindu-se a-l primi în casele lor, pentru ca să 
se învrednicească de binecuvîntare prin rugăciunile lui şi să se îndulcească de învățăturile lui 
cele plăcute. Apoi toată Biserica s-a bucurat de întoarcerea Sfîntului Teodor şi toți l-au fericit, 
ca cel ce a răbdat atîtea nevoi pentru cinstitele icoane, şi cu învățăturile sale pe toţi i-a întărit. 


După aceea cuviosul a venit în Calcedon ca să vadă pe fericitul Teoctist monahul, care 
mai înainte fusese cinstit cu dregătoria de magistru. Mîngîindu-se cu dînsul duhovniceşte, s-a 
dus să cerceteze pe sfîntul patriarh Nichifor, împreună cu pătimitorul său, care şi el fusese 
surghiunit de răucredinciosul împărat Leon Armeanul. Acolo a fost primit de patriarh cu 
dragoste şi s-a bucurat foarte mult de venirea cuviosului, de care fusese mai înainte tare mîhnit. 
Mîngîindu-se mult între ei cu vorbe duhovnicești, cuviosul s-a dus în locurile Crischentului, și 
acolo, prin sosirea lui, pe mulți i-a veselit şi i-a folosit. 


De acolo iarăși întorcîndu-se la patriarh, a mers împreună cu dînsul și cu alți episcopi la 
împărat, ca să-l sfătuiască să primească dreapta credință. Dar acela, nepriceput fiind şi 
neînvăţind dumnezeieştile cuvinte, n-a luat aminte la cele grăite de aceşti sfinți, decît numai 
acestea a răspuns către dînşii: "Eu nu vă opresc a face oricîte veți voi, dar numai aceasta vă 
poruncesc: să nu puneţi icoane în cetatea împărătească, iar aiurea ori unde va voi cineva poate 
să le pună, pentru că eu nu voiesc a mă închina icoanelor”. Acestea răspunzînd el, s-au dus 
părinții din Bizanţ, iar Cuviosul Teodor s-a sălăşluit împreună cu ucenicii săi în ţinutul 
Crischentului. 


După puțină vreme, ridicîndu-se război asupra grecilor, din partea unui oarecare Toma, 
care avea să răpească stăpînirea împăratului, sfîntul a fost nevoit să intre iarăși în 
Constantinopol împreună cu frații săi. Apoi, dacă a încetat războiul, iarăşi s-a dus acolo, nevrînd 
a vieţui în mijlocul poporului celui înșelat cu eresul lipsirii de icoane. Ieşind din Constantinopol, 
nu s-a dus în ţinutul Crischentului, ci s-a sălăşluit în Hersonisul Critului, unde era o biserică a 
Sfîntului Trifon, şi acolo, împreună cu ucenicii săi, petrecea viață plăcută lui Dumnezeu întru 
nevoinţele cele monahiceşti. 


Vieţuind puţin cu iubiții săi prieteni, a sosit la fericitul sfîrşit, avînd de la nașterea sa 
şaizeci şi şapte de ani. Dar mai înainte de sfîrşitul său a căzut în boală grea, în luna noiembrie, 
bolind rău de stomac. Şi a străbătut vestea pretutindeni despre aceasta, cum că fericitul Teodor 
este aproape de sfîrşit. 


Atunci au venit la dînsul mulţi din Constantinopol și de prin alte locuri dimprejur. 
Arhierei, egumeni şi călugări de la multe mînăstiri, alergau cu sîrguință, pentru ca să audă pe 
cuviosul vorbind şi să se folosească de cuvintele lui cele mai de pe urmă, sau măcar să vadă 
ieşirea lui din viaţă şi ducerea către Dumnezeu. Pentru că numai apropierea de dînsul o socoteau 
a fi pentru ei de mare folos, fiindcă era minunat la cuvinte, înțelept în cunoștințe şi în toate 
chipurile înfrumusețat; apoi era liniștit, nemînios, smerit şi plin de toate faptele bune. 


Fericitul zăcînd în pat, deși era foarte slăbit, totuşi pe cît îi era cu putinţă, vorbea cele 
de folos către ucenici. Dar puţini puteau să-i audă cuvintele, de vreme ce limba lui se usca de 
arşița bolii. Pentru aceea, unul din cei ce scria repede, şezînd aproape şi ascultînd, a scris cele 
ce grăia dînsul, că dacă va vrea cineva să le ştie toate, să le caute în cartea fericitului şi să le 
citească spre a se folosi. Pe cînd cuviosul vorbea, a început a-i fi mai uşor şi l-a mai lăsat boala. 


Apoi, sculîndu-se pe picioarele sale, a început a umbla şi, intrînd în biserică în ziua 
Duminicii, a săvîrşit dumnezeiasca Liturghie, ținînd cuvînt de învățătură către frați. După aceea 
a mîncat împreună cu dînşii. Asemenea şi a doua zi, în a şasea zi a lunii noiembrie, la pomenirea 
celui între sfinți a părintelui nostru Pavel Mărturisitorul, a săvîrşit dumnezeieştile Taine în 
biserică şi a învăţat pe fraţi. Apoi a fost şi la cîntarea Vecerniei în acea zi. După aceea, intrînd 
cuviosul în chilie, s-a culcat în pat şi iarăși a început a boli foarte rău, şi a zăcut patru zile; iar a 
cincea zi a fost sfîrșitul durerilor lui şi începutul vieții celei de veci. 


Deci, apropiindu-se cuviosul de mutarea din viață, s-au adunat la dînsul mulţime de fraţi 
care plîngeau pentru dînsul, ca pentru părintele şi învățătorul lor. Iar el, uitîndu-se spre dînșii, 
a lăcrimat puțin şi a zis: 


"Iată, părinţilor şi fraţilor, a sosit sfîrşitul vieţii mele și toți vom bea acest pahar de obşte, 
unii mai curînd, iar alții mai tîrziu, şi nimeni nu va scăpa de paharul acesta. Deci eu mă duc pe 
calea pe care au mers părinţii noștri, acolo unde este viaţa cea veşnică, iar mai ales unde este 
Dumnezeu, pe Care L-a iubit sufletul meu, Căruia m-am numit rob, deşi n-am săvîrşit cele ale 
robului. Iar voi, fraţilor şi fiii mei iubiți, petreceți în cuvintele mele pe care le-am dat vouă și 
ţineţi credința cea dreaptă şi viața cea drept credincioasă. 


Ştiţi că n-am încetat a vă vesti vouă cuvîntul lui Dumnezeu, şi în sobor şi îndeosebi. lar 
acum cu sîrguință vă rog aveţi-le pe acelea în minţile voastre şi le păziţi pentru că am grijă de 
voi, ca fără de prihană să vă duceţi de aici. Iar eu, de voi avea îndrăzneală înaintea Domnului, 
făgăduiesc să-L rog pentru voi, ca totdeauna să înainteze mînăstirea voastră spre bine și ca 
fiecare dintre voi să aibă mai multă sporire în faptele cele bune, cu ajutorul lui Dumnezeu”. 


Acestea zicînd cuviosul şi dînd tuturor sărutarea cea mai de pe urmă şi iertare, a poruncit 
ucenicilor să ia lumînări în mîini şi să înceapă cîntarea pentru ieșirea sufletului. Și stînd ucenicii 
în jurul patului, cîntau: Fericiți cei fără de prihană, care umblă în legea lui Domnului. Și 
cîntînd, au ajuns la cuvintele acestea: În veac nu voi uita îndreptările Tale, că într-însele m-ai 
viat. Atunci Cuviosul Teodor, la aceste cuvinte, şi-a dat sufletul său, pe care, luîndu-l îngerii 
lui Dumnezeu, l-au dus înaintea scaunului Stăpînului, precum cu adevărat s-a arătat prin 
mărturisirea Cuviosului Ilarion de la Dalmat. Pentru că acela, în ziua în care s-a mutat fericitul 
Teodor, adică în a unsprezecea zi a lunii noiembrie, la pomenirea Sfintului Mucenic Mina, 
umblînd prin grădină și citind psalmii lui David, a auzit nişte glasuri minunate și a mirosit o 
bună mireasmă. Deci minunîndu-se, se întreba de unde sînt acelea. 


Şi uitîndu-se în văzduh, a văzut mulţime de cete fără de număr, în haine albe strălucind, 
cu feţele luminoase şi, pogorîndu-se din cer cu cîntări, au ieşit întru întîmpinarea unui bărbat 
cinstit. Acestea văzîndu-le fericitul Ilarion, a căzut la pămînt cu multă spaimă și a auzit pe 
cineva zicînd către dînsul: "lată sufletul lui Teodor, egumenul mînăstirii Studitului, care a 
pătimit pînă la sînge pentru sfintele icoane și a răbdat pînă la sfîrşit întru necazuri; iar acum 
adormind, cu prăznuire se suie la cer, întîmpinîndu-l pe el puterile cele cerești”. 


Acea vedenie, fericitul Ilarion a vestit-o şi altor părinți îmbunătățiți. Și a însemnat ceasul 
Şi ziua vedeniei aceleia, ce se făcuse; iar după cîtăva vreme s-a înștiințat cum că atunci a răposat 
Sfîntul Teodor Studitul, cel vrednic de laudă şi a trecut de pe pămînt la cer. Deci multe minuni 
a făcut cuviosul părintele nostru Teodor, şi în viața sa şi după moarte, din care vom povesti 
puţine pentru folosul tuturor. 


Un oarecare Leon, primitor de străini, atunci cînd se întorcea Cuviosul Teodor din 
surghiun, l-a odihnit în casa sa. lar după puţină vreme, acest Leon a adus mireasă fiului său, şi 
vrînd să se săvirşească nunta, îndată a căzut mireasa într-o boală cumplită şi zăcea fiind cuprinsă 
de fierbinţeli, încît toți deznădăjduiseră de viaţa ei. Iar Leon a trimis la cuviosul, vestindu-i ceea 
ce i s-a întîmplat şi rugîndu-l ca să le ajute cu rugăciunile sale. Cuviosul, binecuvîntînd 
untdelemn, l-a trimis lui Leon, poruncindu-i să ungă cu dînsul pe cea bolnavă. Făcîndu-se 
aceasta, îndată s-a sculat mireasa sănătoasă, ca şi cum n-ar fi fost bolnavă niciodată. 


Altă dată, Leon, mergînd singur la un sat departe, pentru o treabă oarecare, l-a întîmpinat 
în cale o fiară ce se numeşte rîs, care văzînd pe Leon s-a repezit asupra lui, vrînd să-l muște. Iar 


Leon a chemat cu glas mare numele Cuviosului părinte Teodor şi fiara îndată ce a auzit numele 
sfîntului a stat, apoi s-a abătut din cale și a fugit; iar Leon rămînînd nevătămat de fiară, s-a dus 
în calea sa. 


O femeie ce pătimea de duh necurat a fost adusă la Cuviosul, şi atît era de cumplit duhul 
într-însa care o muncea, încît singură, neştiind durerea, îşi rupea carnea de pe dînsa şi o mînca. 
Cuviosul, văzînd pătimirea ei, s-a mîhnit pentru dînsa și a făcut cu mîna semnul crucii pe capul 
e1, apoi a citit peste dînsa rugăciunea de certare a duhului și îndată a ieșit dintr-însa duhul cel 
necurat şi a fugit, fiind izgonit de rugăciunea cuviosului. 


Altă femeie, fiind de neam de boier, a povestit lucrul acesta fericitului Sofronie, care a 
fost egumen, după mutarea Cuviosului Teodor. 


"Odată - zicea ea - s-a aprins casa mea, pe care înconjurînd-o focul, ardeau cu flăcări 
toate cele dintr-însa; şi nu se putea potoli focul nici cu turnarea apei, nici în alt chip; iar eu eram 
în foarte mare necaz și nu mă pricepeam ce să fac. Atunci mi-am adus aminte de o scrisoare a 
Cuviosului Teodor, ce era la mine, şi care cu puţină vreme mai înainte sosise de la el. Deci, mi- 
a venit în gînd să o arunc în foc, că doar cumva se va rușina focul de scrisoarea scrisă de mîna 
cea sfîntă şi va conteni puțin arderea. Făcînd așa cum am gîndit, am aruncat scrisoarea aceea 
asupra văpăii care se înălța şi am zis astfel: "Sfinte Teodore, ajută-mi mie roabei tale, care sînt 
în nevoie". Şi îndată am văzut puterea cea grozavă a focului slăbind şi stingîndu-se”. Așa de 
mult putea chemarea numelui acestui plăcut a lui Dumnezeu. 


Un asemenea lucru spunea şi Sofronie cel mai sus pomenit: 


"Mergeam odată, zicea el, la Paflagonia împreună cu fericitul Nicolae, următorul și 
împreună pătimitorul marelui Teodor. Fiind pe cale și făcîndu-se seară ne-am odihnit într-un 
cîmp unde era mult fîn cosit, şi acolo erau cîţiva ostași care, pentru că întîrziaseră, au stat în 
același cîmp şi, aprinzînd foc, îşi coceau bucate. După aceasta în noaptea aceea s-a întins focul 
şi a cuprins tot fînul. Ostaşii deşteptîndu-se, îndată s-au pornit toţi asupra noastră părîndu-li-se 
că noi am făcut această faptă, şi voiau să-și pună mîinile asupra noastră şi să ne chinuiască. Noi, 
nepricepînd ce să facem, am chemat în ajutor pe marele Teodor, zicînd: "Părinte cuvioase, ajută- 
ne şi ne izbăvește pe noi cu rugăciunile tale, de năpasta ce a venit cu nedreptate asupra noastră”. 
Zicînd acestea noi, îndată a început o ploaie mare şi focul s-a stins de tot. Ostaşii văzînd această 
minune, s-au întors către noi cu blîndeţe şi, căzînd, îşi cereau iertare”. 


În insulele Sardiniei era un bărbat oarecare foarte credincios, care avea la dînsul cuvinte 
de învățătură ale Cuviosului Teodor şi le citea cu sîrguință. Acela iubea şi cîntările care sînt 


alcătuite de acest sfînt părinte, ce se cîntă în postul cel mare, adică Triodul sau trei cîntări. Nişte 
călugări răucredincioşi, trecînd pe cale, s-au dus și au găzduit la acest bărbat, în vremea postului 
mare. Ei, văzînd cîntările şi cuvintele făcute de Cuviosul Teodor, au început a le huli, zicînd că 
nu sînt alcătuite după înţelegere, şi sînt pline de nebunie. Bărbatul acela care îi găzduia, auzind 
acestea, s-a schimbat şi de atunci nu mai citea cuvintele cuviosului cele folositoare, nici cîntările 
lui nu le mai cînta la pravila Utreniei, precum avea obiceiul mai înainte. 


Răzvrătindu-se astfel, i s-a arătat într-o noapte Cuviosul Teodor, mic la stat precum în 
viață, palid la faţă şi pleşuv la cap, şi mergeau în urma lui alți călugări ținînd în miîini toiege, cu 
care a poruncit să-l bată pe cel răzvrătit. Acela fiind bătut, sfîntul îi zicea: "Pentru ce ai lepădat 
cu necredinţă scrisorile mele pe care mai înainte le iubeai și le cinsteai? Pentru ce n-ai socotit 
aceasta, că dacă n-ar fi cunoscut Biserica lui Dumnezeu folos într-însele nu le-ar fi primit? Căci 
nu sînt cuvinte mincinoase și cu meșteșug, nici nu sînt așezate în chipuri ritoriceşti, ci sînt cu 
totul sănătoase şi smerite, care pot a zdrobi inima și a umili sufletul, pentru că sînt dulci şi cu 
adevărat folositoare celor ce vor să se mîntuiască". Certînd astfel pe cel răzvrătit, s-a dus. 


Apoi făcîndu-se ziuă, bărbatul acela zăcea în pat, avînd trupul plin de vînătăi din bătaie, 
pe care le arăta tuturor, spunîndu-le despre certarea ce i s-a făcut. Apoi îndată a izgonit din casa 
sa cu necinste pe călugării aceia care l-au înşelat, ca pe unii ce au fost pricinuitori de greşeala 
lui şi de certarea aceea. Iar spre Cuviosul Teodor a cîştigat mai multă credință decît înainte și 
cu dragoste citea scripturile şi cîntările alcătuite de dînsul, şi-l ruga ca să-i ierte greşeala aceea. 


Dar şi la mormîntul cuviosului se făceau multe tămăduiri. Un îndrăcit oarecare a venit 
la mormîntul lui şi i s-a arătat cuviosul în vis, dîndu-i binecuvîntare, şi l-a făcut sănătos. 
Deşteptîndu-se omul acela s-a simţit liber de muncirea vrăjmașului și slăvea pe Dumnezeu şi 
pe plăcutul Său, Cuviosul Teodor. 


Alt om a mîncat bucate otrăvite şi toate cele dinăuntrul lui erau cuprinse de durere, încît 
se apropia de moarte. Acesta a luat untdelemn din candela ce ardea lîngă mormîntul cuviosului 
şi a turnat în gura sa şi îndată a ieșit acea otravă purtătoare de moarte; apoi, căpătînd sănătate, 
a petrecut de aici încolo fără vătămare. Altul era foarte bolnav de stomac, și numai cît a privit 
către icoana cuviosului și a chemat numele său, îndată s-a făcut sănătos. 


Un altul, fiind cuprins de frică, nu a mai putut vorbi, fugind de toţi şi înspăimîntîndu-se. 
Acesta, fiind dus la mormîntul cuviosului şi fiind uns cu untdelemn, îndată s-a izbăvit de acea 
patimă şi, avînd simțurile întregi, dădea mulțumire lui Dumnezeu şi plăcutului Său. 


Şi multe alte minuni se săvîrşeau prin rugăciunile Cuviosului Teodor, lîngă mormîntul 
lui, întru slava lui Dumnezeu Cel în Treime lăudat, Căruia se cuvine şi de la noi cinste şi 
închinăciune, acum şi pururea şi-n vecii vecilor. Amin. 


33. VIAŢA CELUI DINTRE SFINŢI PĂRINTELE NOSTRU IOAN CEL 
MILOSTIV, PATRIARHUL ALEXANDRIEI 


(12 NOIEMBRIE) 


Sfîntul loan a fost fiul lui Epifanie ighemonul, care era de neam din Cipru. EI, fiind 
crescut din tinereţe cu bună învăţătură, avea înrădăcinată în inima sa frica de Dumnezeu, care 
îi era începutul înțelepciunii. Ajungînd în vîrstă, a fost silit de părinţii săi să-şi ia femeie cu care 
a şi avut copii. Nu după multă vreme s-a lipsit întîi de fii, apoi s-a desfăcut şi de legătura 
însoțirii, că mai întîi au murit fiii, iar după aceea s-a dus şi soţia pe urma lor. Așa a voit 
Dumnezeu ca loan să se desfacă de robia trupească şi să primească viaţa duhovnicească. 


Deci, fiind slobod, mulțumea lui Dumnezeu, Căruia, de atunci înainte, a început a-l sluji 
mai cu sîrguință şi fără împiedicare, îndeletnicindu-se necontenit cu rugăciunea şi cu toate 
lucrurile plăcute Lui; dar mai ales era milostiv către toţi cei ce sufereau de nevoi şi sărăcie. 
Deci, pentru niște fapte bune ca acestea, l-a preamărit Dumnezeu între oameni, şi nu numai de 
către cei deopotrivă cu dînsul ci și de împărat era cinstit şi slăvit. lar cînd scaunul Patriarhiei de 
Alexandria era fără păstor, împăratul Iraclie, după rînduiala lui Dumnezeu, a înălțat pe acea 
treaptă pe loan, care, deşi nu voia, dar mai apoi s-a plecat a primi hirotonia şi s-a făcut păstor 
al Bisericii Alexandriei. 


Începînd a paşte oile lui Hristos cele cuvîntătoare, mai întîi s-a sîrguit a-și curăți turma 
de eresuri, care atunci începuseră a se semăna de un oarecare Petru, ce se poreclea Fulon şi 
Cnafeiul, patriarh mincinos al Antiohiei. Acesta a îndrăznit a adăuga cuvinte de hulă la cîntarea 
cea întreit sfîntă, zicînd: "Sfinte Dumnezeule, Sfinte Tare, Sfinte fără de moarte, Care Te-ai 
răstignit pentru noi, miluiește-ne pe noi”, ca şi cum ar fi pătimit Dumnezeirea în Domnul nostru 
Isus Hristos. 


Această hulă eretică înlăturînd-o Sfintul loan, s-a întors spre lucrarea poruncilor lui 
Dumnezeu şi spre facerea de bine a oamenilor săraci şi scăpătaţi. Căci nu lăsa pe nimeni să 
plece de la dînsul deşert și mîhnit, ci dădea milostenie tuturor celor ce aveau nevoie şi pe toți 
cei întristați îi mîngiia nu numai cu cuvîntul, ci şi cu lucrul, pe cei flămînzi săturîndu-i, pe cei 
goi îmbrăcîndu-i, pe cei robii răscumpărîndu-i şi slobozindu-i, iar pentru cei bolnavi şi străini 
avînd purtare de grijă. Milostenia lui era ca un rîu ce curge neîncetat cu îndestulare şi pe toţi cei 
care aşteptau ajutor de la dînsul, nu-i depărta. 


La începutul păstoriei sale a chemat pe iconomii bisericii şi le-a poruncit, zicînd: "Să 
umblați prin toată cetatea şi să-mi scrieți pe domnii mei". lar iconomii l-au întrebat: "Care sînt 
domnii tăi, stăpîne?" Răspuns-a patriarhul: "Cei pe care voi îi numiţi săraci şi nevoiaşi, aceia 
sînt domnii mei; pentru că ei pot să mă ducă la locaşurile cele veşnice şi să-mi dea tot felul de 
ajutor spre mîntuire". Deci au mers iconomii și au scris pe toţi săracii pe care i-au aflat prin 
ulițe şi prin bolniţe în număr de şapte mii şi cinci sute. Tuturor acestora, Sfîntul loan le-a rînduit 
ca să li se dea din averea bisericilor cîte un mertic pe fiecare zi, pentru hrană. 


În acea vreme perșii se războiau asupra Siriei şi au ars Sfînta Cetate a Ierusalimului, 
luînd şi cinstitul lemn al Sfintei Cruci și pe mulți creştini i-au dus în robie. Atunci fericitul loan 
a trimis corăbii cu grîu şi cu aur ca să răscumpere pe cei robiţi şi să ajute celor ce erau în nevoi. 
Astfel, pe mulţi, cu milostivirea sa, i-a scos din robie şi din legături, izbăvindu-i din nevoi. Dar 
pentru că nu putea fiecare a veni şi a se apropia de dînsul fără împiedicare, pentru că nu-i 
spuneau slugile despre toţi care veneau la dînsul, de aceea şi-a ales două zile pe săptămînă, 
miercuri şi vineri. În aceste zile stătea în uşile bisericilor împreună cu oarecare bărbaţi cinstiți, 
dînd voie fiecăruia să vină la dînsul, să-i asculte plîngerea şi să judece pricinile ce se întîmplau 
între frați. 


Astfel, izbăvea pe cei năpăstuiți şi aducea pace între oameni, zicînd: "De vreme ce mie 
întotdeauna îmi este liberă intrarea la Domnul Dumnezeul meu şi vorbesc cu Dînsul prin 
rugăciune şi cer orice voiesc, apoi pentru ce să nu dau voie şi eu aproapelui meu să vină la mine 
fără opreală ca să-mi povestească nevoia sau strimbătatea sa şi să ceară de la mine orice voiește? 
Se cade a ne teme de Cel ce a zis: Cu ce măsură veți măsura cu aceea se va măsura vouă. 


Iar dacă s-ar fi întîmplat cîndva fericitului de n-ar fi venit nimeni la dînsul, nici n-ar fi 
cerut cineva ceva de la el, atunci pleca întristat și cu lacrimi se întorcea la casa sa. ȘI-I întrebau 
uneori unii, pentru ce se întristează şi se mîhnește? EI le răspundea: "Acum smeritul loan n-a 
cîştigat nimic şi nici n-a adus ceva lui Dumnezeu pentru păcatele sale”. Iar fericitul Sofronie, 
prietenul lui, mîngîindu-l, zicea: "Astăzi, cu adevărat ţi se cade, părinte, să te bucuri pentru că 
oile tale viețuiesc în pace, fără prigonire şi fără gîlceavă, ca îngerii lui Dumnezeu". 


Odată ispravnicul bisericii i-a vestit cum că nişte fecioare îmbrăcate bine, stau în 
mijlocul săracilor şi cer milostenie. Deci, l-au întrebat dacă se cade să dea milostenie acelor 
fecioare ca şi celorlalți săraci. Patriarhul le-a răspuns, zicînd: "Dacă sînteți robi ai lui Hristos și 
ascultători ai smeritului loan, să daţi așa precum a poruncit Hristos, necăutînd în faţă, nici 
întrebînd de viaţa celor care iau de la voi. Și să ştiţi că nu dăm din ale noastre ci din ale lui 
Hristos; deci, să dăm precum a poruncit El. lar dacă socotiți că nu va fi de ajuns averea Bisericii 
pentru atît de multă milostenie, eu la puţina voastră credinţă nu voiesc a fi părtaş. Pentru că cred 
lui Dumnezeu că de ar veni în Alexandria săracii din toată lumea ca să ia milostenie de la noi, 
averea bisericii tot nu se va împuţina". 


Apoi le-a povestit un fapt pentru lepădarea puţinei lor credinţe: "Cînd eram în Cipru, 
zice el, fiind de cincisprezece ani, pe cînd dormeam într-o noapte, mi s-a arătat o fecioară foarte 
frumoasă şi bine îmbrăcată avînd cunună de măslin pe capul ei. Stînd aproape de patul meu, m- 
a atins la piept şi, deşteptîndu-mă, am văzut-o pe dînsa nu în somn, ci aievea stînd înaintea mea. 
Apoi am întrebat-o pe dînsa, cine este şi cum a îndrăznit a intra la mine, pe cînd eu dormeam. 
Iar ea căutînd spre mine cu ochi veseli şi cu faţă luminată, zîmbind, a zis: "Eu sînt fiica cea 
mare a Marelui Împărat şi cea dintii între fiicele lui”. 


Auzind eu acestea, m-am închinat ei. lar ea a început iarăși a grăi către mine aşa: "Dacă 
mă vei face prietenă, eu îţi voi mijloci un mare dar de la Împărat şi te voi duce înaintea Lui, 
pentru că nimeni nu are îndrăzneală la Dînsul mai mult decît mine. Eu L-am pogorît pe Dînsul 
din cer pe pămînt şi L-am făcut a se îmbrăca în trup omenesc”. Acestea zicînd, s-a făcut 
nevăzută. Și m-am mirat de acea vedenie. Apoi cugetînd, am zis în mine: "Cu adevărat, 
milostenia mi s-a arătat mie în chip de fecioară, căci o vădește cununa cea de măslin de pe capul 
ei, care este semnul milosteniei și mărturisesc chiar cuvintele grăite de fecioara aceasta, căci a 
zis: "Eu am pogorît pe Dumnezeu din cer pe pămînt şi L-am făcut a Se întrupa”. Pentru că 
Ziditorul, văzînd pe om pierind, a voit să-l izbăvească, nefiind îndemnat de nimic altceva, decît 
numai de milostivire. Și plecînd cerurile, S-a pogorit ca să miluiască zidirea Sa. Deci, mai vîrtos 
decît toate, se cuvine a avea milostenie către cei de aproape şi a da cît de multă milostenie, dacă 
voieşte cineva să afle milă de la Dumnezeu". 


Astfel grăind în mine, îndată m-am sculat şi am mers către biserică singur, cînd se 
lumina de ziuă. Și mergînd, am aflat pe cale un sărac gol, tremurînd de frig; deci m-am 
dezbrăcat de haină şi am dat-o celui sărac, zicînd în mine: "Acum voi cunoaște de este adevărat 
ceea ce am văzut sau este înşelăciune”. Și am mers mai departe. Deci, mai înainte pînă a nu 
ajunge eu la biserică, m-a întîmpinat un om îmbrăcat cu haine albe şi mi-a dat în mînă o legătură 
ce avea într-însa o sută de galbeni și mi-a zis: "Primeşte aceasta, prietene”. 


Iar eu am luat-o cu bucurie, însă îndată m-am căit că i-am luat, căci nu-mi erau de 
trebuință aceștia şi m-am întors vrînd să-i dau înapoi celui ce mi-i dăduse, dar nu l-am mai 
văzut. Și căutîndu-l cu dinadinsul, nu l-am mai aflat. Atunci am cunoscut că ceea ce am văzut 
a fost adevărat, iar nu înşelăciune. Din acea vreme orice am dat săracului, ispiteam dacă îmi va 
da Dumnezeu însutit, precum a zis. Şi ispitind de multe ori, am aflat că aşa este; iar mai pe urmă 
am zis în mine: "Încetează, suflete al meu, de a mai ispiti pe Domnul Dumnezeul tău”. 


Mergînd Sfîntul să cerceteze pe bolnavi - pentru că de două sau de trei ori pe săptămînă 
cerceta pe cei bolnavi -, l-a întîmpinat pe el un străin şi i-a cerut milostenie, iar el a poruncit 
slugii sale să-i dea şase arginţi. Deci, luînd străinul arginții, s-a dus. Şi vrînd să ispitească 
îndurarea Sfîntului, şi-a schimbat hainele şi alergînd pe altă cale, iarăşi a întîmpinat pe fericitul 
Ioan şi l-a rugat, zicînd: "Miluieşte-mă, stăpîne, că sînt robit". Iar el iarăși a poruncit slugii sale 
ca să-i dea şase arginți. 


Apoi sluga a zis stăpînului la ureche: "Stăpîne, acesta este săracul acela care a luat mai 
înainte şase arginţi”. Iar patriarhul s-a făcut ca şi cum n-ar fi auzit şi a poruncit să-i dea. Străinul, 
luînd şi a doua oară milostenie, iarăşi şi-a schimbat hainele sale şi a întîmpinat pe patriarhul pe 
altă cale, cerşind şi a treia oară milostenie de la dînsul. Iar sluga a zis către patriarh: "Stăpîne, 
acesta este tot acela care a luat de două ori cîte șase arginți și acum cere și a treia oară". Atunci 


fericitul a răspuns slugii, zicînd: "Dă-i lui doi arginţi, ca nu cumva să fie Hristosul meu, Care 
mă ispiteşte pe mine!" 


Un negustor oarecare, a cărui bogăţie se înecase în mare şi sărăcise foarte mult, ruga pe 
Sfîntul să-i ajute, fiind în mare sărăcie; iar Sfîntul i-a dat lui cinci litre de aur. Acela, luînd aurul, 
a făcut cu dînsul multă negustorie; apoi, suindu-se într-o corabie, a plecat spre alte cetăți. Dar, 
pornindu-se furtună pe mare, i s-a înecat corabia a doua oară şi numai singur a scăpat cu viață. 


Şi a venit iarăși la Sfîntul loan, vestindu-l despre ceea ce i s-a întîmplat. lar Sfîntul a zis 
către dînsul: "Ai avut tu şi alt aur strîns cu nedreptate şi l-ai amestecat cu aurul Bisericii care ţi 
l-am dat eu; pentru aceea ai pierdut şi pe unul şi pe altul”. Și iarăși i-a dat aur îndoit, ca la zece 
litre. Dar şi a treia oară a pătimit aceeași rea întîmplare negustorul acela, căci toată marfa lui s- 
a înecat în mare şi acum nu mai îndrăznea să se arate patriarhului, ci şezînd în casa sa se tînguia, 
presărîndu-şi capul său cu cenuşă, voind să se piardă singur pe sine. 


Înştiințîndu-se despre aceasta Sfîntul loan, a chemat pe negustorul acela şi a zis către 
dînsul: "Pentru ce slăbeşti în curaj? Nădăjduieşte spre Dumnezeu şi nu te va lăsa pe tine; și mi 
se pare că pentru aceea ţi s-a întîmplat aceasta, de vreme ce corabia ai cîștigat-o cu nedreptate”. 
Acestea zicînd, a poruncit să-i dea o corabie a Bisericii plină de grîu, apoi l-a eliberat pe el. Iar 
negustorul, luînd corabia cu grîu, cea dată lui, a pornit pe mare și deodată s-a ridicat vînt 
puternic ce ducea corabia spre altă ţară. Negustorul, văzînd în vedenie pe făcătorul său de bine, 
Sfîntul loan cel Milostiv, Patriarhul Alexandriei, stînd la cîrmă şi îndreptînd corabia, avea mare 
nădejde căci, cu rugăciunile lui, va ieşi la bun sfîrşit călătoria sa. 


Mergînd douăzeci de zile şi douăzeci de nopţi, a sosit la țărm în Britania. Atunci era în 
ţara aceea foamete mare, dar înştiinţindu-se poporul că a venit în cetatea lor o corabie cu grîu, 
s-a bucurat foarte mult şi a început a cumpăra. Deci, negustorul acela a început a vinde grîul cu 
preţ, luînd pentru jumătate aur şi pentru jumătate plumb curat; şi, întorcîndu-se, a venit la 
Decapoli, unde voia să vîndă plumbul, dar pe care l-a găsit prefăcut în aur. Și aşa, îmbogățindu- 
se, s-a întors cu bucurie în Alexandria, spunînd tuturor acea minune ce se făcuse, din mila şi cu 
rugăciunile Sfîntului loan. 


Sfîntul mergînd odată la biserică, s-a apropiat de dînsul un bărbat cinstit şi de bun neam, 
căruia îi furaseră tilharii toată averea și era într-o mare sărăcie. Deci patriarhul, milostivindu-se 
spre acel om cinstit şi slăvit, care deodată a ajuns sărac dintr-atita bogăţie, a spus slugii sale la 
ureche, ca să zică iconomilor Bisericii să dea omului aceluia cincisprezece litre de aur. Văzînd 
iconomii că este aur puţin în vistieria bisericii, n-au ascultat porunca patriarhului şi au dat 
omului aceluia numai cinci litre, iar cele zece le-au oprit. 


Întorcîndu-se patriarhul de la biserică la casa sa, s-a apropiat de dînsul o doamnă foarte 
bogată şi slăvită şi a dat în mîna lui o hîrtie în care scria că dăruieşte bisericii cinci sute de litre 
de aur. Luînd patriarhul hîrtia şi citind-o, a cunoscut prin darul Duhului Sfînt care era într-însul, 
cum că femeia aceea n-a dat tot cît pusese în mintea sa ca să dea - căci aşa a vrut Dumnezeu -, 
fundcă nici iconomii n-au dat omului celui sărac cît poruncise să-i dea, adică cincisprezece litre. 


Venind Sfîntul în casă, a chemat pe iconomi şi i-a întrebat: "Cît ați dat omului celui 
prădat de tîlhari?" Iar ei au mințit, spunînd: "Cincisprezece litre, precum ai poruncit, stăpîne". 
Însă Sfîntul, dînd pe faţă minciuna, scumpetea şi neascultarea lor, a zis către dînşii: "De la voi 
să ceară Dumnezeu o mie de litre de aur, pentru că această doamnă binecredincioasă a vrut să 
ne dea o mie cinci sute de litre de aur. Dar de vreme ce voi, neascultîndu-mă pe mine, aţi oprit 
zece litre, pentru aceea a sfătuit Dumnezeu pe această femeie ca să oprească o mie de litre. lar 
dacă nu mă credeţi pe mine, singuri veţi cunoaşte cu dinadinsul. Apoi îndată a chemat pe acea 
cinstită doamnă şi a întrebat-o înaintea iconomilor, zicînd: "Spune-ne nouă, doamnă, cît aur ai 
gîndit să aduci, din dragostea ta cea către Dumnezeu!" 


Femeia, văzînd că hotărîrea ei nu s-a tăinuit de către Sfîntul, a zis: "Cu adevărat, stăpîne, 
mai înainte cu cîteva zile am scris pe hîrtie ca să dau în sfintele tale miini o mie cinci sute de 
litre de aur. lar a doua zi am desfăcut hîrtia şi am aflat, nu ştiu cum, că era ştearsă mia şi numai 
cinci sute rămăseseră. Deci am gîndit în mine că Domnul nu binevoieşte ca să dau mai mult aur 
în mîinile sfinţiei tale, decît numai cinci sute de litre, şi aşa am făcut". Acestea auzind iconomii 
s-au temut foarte și s-au rușinat. Apoi, căzînd la picioarele sfîntului, îşi cereau iertare. 


Odată, din cauza năvălirii celor de alt neam, s-a strîns mulțime mare de popor în 
Alexandria și s-a făcut foamete mare. lar Sfîntul loan, hrănind mulţime de popor, a cheltuit 
toată averea bisericii şi încă a rămas dator cu o mie de litre de aur. Acolo era un cleric care luase 
a doua femeie, după moartea celei dintîi. Și, neputînd a se învrednici de o mai mare treaptă, a 
scris către patriarhul astfel: "Am mult grîu pe care voiesc a-l da lui Hristos prin mîinile tale și 
încă mai făgăduiesc şi o sută cincizeci de litre de aur, numai fă-mă diacon". lar Sfîntul, 
chemîndu-l, l-a certat pentru precupeția celor sfinte, zicînd: "Cunoaşte-ţi păcatul tău și teme-te 
de pedeapsa lui Gheezi, căci Dumnezeu este puternic ca și fără grîul şi aurul tău să ne hrănească 
în vreme de foamete". Astfel grăind Sfîntul către cleric, a venit un vestitor, spunîndu-i că au 
sosit din Sicilia două corăbii bisericești cu mult grîu. Auzind patriarhul, a căzut în genunchi 
mulțumind lui Dumnezeu, care nu lasă pe cei ce nădăjduiesc spre Dînsul. 


Acum să vorbim ceva şi despre blîndeţea, smerenia și bunătatea Sfîntului loan. 


Doi clerici au fost certaţi pînă la o vreme, pentru o oarecare greșeală. Deci unul dintre 
dînșii, smerindu-se, s-a căit iar celălalt mai mult s-a răzvrătit şi mîniindu-se asupra patriarhului, 
mai multă răutate făcea. lar patriarhul auzind aceasta, a vrut să-l cheme la sine, să-l 


îmblînzească şi să-l înveţe cu cuvinte bune ca să înceteze cu răutatea sa. Insă a uitat a face 
aceasta, aşa voind Dumnezeu, ca să se arate mai mult smerenia Sfîntului spre folosul tuturor. 


Odată, săvîrşind în biserică într-o zi însemnată Jertfa cea fără de sînge, şi-a adus aminte 
de clericul acela care era mîniat asupra lui. Apoi și-a adus aminte şi de cuvintele lui Hristos 
scrise în Evanghelie: "Dacă vei aduce darul tău la altar şi acolo îţi vei aduce aminte că fratele 
tău are ceva asupra ta, lasă darul tău acolo înaintea altarului şi du-te mai întîi de te împacă cu 
fratele tău”. Deci, depărtîndu-se puţin de la altar, a chemat pe clericul acela și a căzut la 
picioarele lui, cerînd iertare de la dînsul. Atunci s-a spăimîntat clericul văzînd smerenia 
patriarhului său și a căzut şi el la picioarele Sfîntului, cu plîngere cerînd iertare. Astfel 
împăcîndu-se Sfîntul loan cu clericul său, s-a întors la altar şi cu îndrăzneală a săvîrşit 
dumnezeiasca jertfă, zicînd: "lartă-ne nouă greşelile noastre, precum şi noi iertăm greşiților 
noştri". Iar clericul acela îndreptîndu-se, a vieţuit cu plăcere de Dumnezeu şi după aceasta s-a 
învrednicit de treapta preoțească. Apoi Sfintul loan a mai arătat şi alt chip de blîndeţe. 


Un nepot al lui cu numele Gheorghe, a fost defăimat de unul din locuitorii Alexandriei, 
cu cuvinte urîte și de ocară. Deci, Gheorghe venind la fericitul loan, unchiul său, se jeluia asupra 
omului care-l ocărîse pe el. ar patriarhul, văzînd pe nepotul său foarte tulburat și voind să 
îmblînzească mînia lui şi să-l mîngiie, ca și cum s-ar fi mîniat asupra celui ce-l ocărise, a zis: 
"Dar cum a îndrăznit acel om de neam prost a ocărt pe iubitul meu nepot? Bine este cuvîntat 
Dumnezeu că mă voi răzbuna asupra defăimătorului aceluia și-i voi face un lucru ca acela încît 
se va mira toată Alexandria". Cu aceste cuvinte, mîngîindu-se puţin Gheorghe, s-a mai liniștit 
şi a mai încetat din plîns. 


După aceasta, loan cel cu adevărat blînd şi smerit cu inima, a început a grăi către 
Gheorghe astfel: "Iubite fiule, dacă voieşști a te numi nepot al meu, apoi fii gata a răbda nu 
numai defăimări ci şi răni, şi a le ierta toate pentru Dumnezeu. Dacă voieşti să te arăţi de bun 
neam, apoi nu din sînge ci din faptele cele bune caută neamul cel bun; pentru că acela este de 
neam bun care nu se împodobește cu slava strămoşilor ci cu faptele cele bune şi cu viață plăcută 
lui Dumnezeu. Acestea și mai multe ca acestea grăind Sfîntul loan către nepotul său, a chemat 
pe ispravnic şi i-a poruncit să nu ia bir bisericesc de la omul care-l ocărîse pe Gheorghe, nepotul 
său, bir ce era dator a-l da în fiecare an, ci să-l lase liber. Astfel a făcut Sfîntul loan omului 
aceluia, precum a făgăduit, adică lucrul de care s-a mirat toată Alexandria, cum spusese el. 
Pentru că în loc de răzbunare şi de pedeapsă, a arătat facere de bine către dînsul. 


Fericitul loan, vrînd ca totdeauna să aibă pomenirea morţii înaintea sa, a poruncit să i se 
zidească un mormânt, însă nu desăvîrșit. Apoi a poruncit meşterilor ca în toate zilele de praznice 
mari să vină la dînsul şi înaintea tuturor să-i zică cu mare glas: "Stăpîne, mormîntul pînă acum 
nu s-a săvîrşit, deci poruncește ca să-l săvîrşim, căci moartea vine ca furul și nu ştii în ce ceas 
va sosi”. Astfel îşi punea Sfîntul loan înaintea sa pomenirea morţii şi totdeauna se pregătea 
pentru moarte. 


Într-una din zile a venit un boier bogat la Sfîntul şi văzînd așternutul lui învelit cu un 
acoperămînt sărac, mergînd la casa sa, 1-a trimis o plapumă al cărei preț era de treizeci şi şase 
de galbeni şi a rugat pe Sfîntul să se acopere cu acea plapumă. Patriarhul, nevrînd ca să 
necăjească pe acel boier, pentru rugămintea lui, a primit plapuma şi numai într-o noapte s-a 
acoperit cu ea. Apoi îşi zise: 


"Amar ţie, ticăloase Ioane, că te acoperi cu plapumă de mult preţ, iar săracii, frații lui 
Hristos, pier de ger. Cîţi sînt care înnoptează fără acoperământ în vînt şi în frig și abia au cîte o 
rogojină sau cîte o mică zdreanță? Cîţi sînt care se culcă goi pe gunoaie și tremură de frig, apoi 
fund flămînzi, nu dorm toată noaptea și mor de frig? Vai mie, câți săraci sînt care doresc ca 
Lazăr să se sature din fărîmiturile ce cad din masa mea! Vai mie, câţi străini şi nevoiași sînt în 
cetatea aceasta care nu au unde să-şi plece capul, ci afară stau toată noaptea și pătimind, 
mulțumesc pentru toate Stăpînului Hristos! Iar tu, loane, vrînd să dobîndeşti odihna cea veșnică, 
petreci în răsfățare şi toate le ai după plăcere! Vieţuieşti în casă frumoasă, porți haine moi, bei 
vin, mănînci peşte ales şi, pe lîngă acestea toate, te-ai acoperit cu plapumă de mult preţ. Ce mai 
nădăjduieșşti în veacul ce va să fie? Cu adevărat îţi zic, ticăloase Ioane, nu vei dobîndi împărăția 
cea veșnică, ci vei auzi ca bogatul acela, ai primit binele în viața ta, iar cei săraci au primit cele 
rele. Binecuvântat să fie Dumnezeu, că în celelalte nopţi smeritul loan nu se va mai acoperi cu 
această plapumă, ci săracii şi nevoiaşii se vor îndestula cu preţul ei”. 


Făcîndu-se ziuă, îndată a trimis plapuma la tîrg să o vîndă, ca astfel, cu prețul ei să 
cumpere haine săracilor. lar cînd era să vîndă plapuma s-a întîmplat de a trecut pe acolo chiar 
boierul care dăruise acea plapumă fericitului loan. Și văzînd că se vinde, a cumpărat-o el și 
iarăşi a trimis-o lui loan, rugîndu-l s-o ţină pentru trebuinţa sa. Sfîntul, luînd-o iarăşi, a trimis- 
o ca s-o vîndă. Dar boierul văzînd-o, din nou a cumpărat-o și a trimis-o lui loan, rugîndu-l să 
se acopere cu ea. loan a trimis-o pentru a treia oară ca să fie vîndută dar boierul, şi de astădată 
cumpărînd-o, a trimis-o iarăşi lui loan. După acestea Sfîntul loan a trimis la boierul acela, 
zicînd: "Vom vedea cine din noi se va supăra mai întîi, eu vînzînd-o, sau tu cumpărînd-o şi 
iarăşi dîndu-mi-0". În felul acesta Sfîntul loan a luat mult aur de la acel boier pentru folosul 
săracilor. 


Fericitul acesta ştia să înduplece şi pe cei avari spre milostenie şi pe cei iubitori de argint 
să-l întoarcă spre iubirea de săraci. Căci ştiind un episcop cu numele Troil, foarte iubitor de 
argint, l-a luat odată împreună cu sine la bolniță (spital) ca să cerceteze pe cei săraci şi bolnavi. 
Cunoscînd Sfîntul că Troil are la sine aur, a zis către dînsul: "Părinte Troile, acum este rîndul 
tău să mîngii pe aceşti fraţi săraci, dîndu-le milostenie”. Iar Troil, deşi nu voia în sine, totuși de 
rușine, ca să nu se arate avar, a dat tuturor milostenie, începînd de la cel dintîi pînă la cel mai 
de pe urmă și a deșertat treizeci de litre de aur. lar după aceasta s-a căit și s-a necăjit pentru că 
împărțise săracilor atîta aur. 


Venind acasă s-a culcat pe pat, bolnav şi foarte mîhnit pentru aurul dat. lar Sfîntul loan 
a trimis după dînsul, chemîndu-l la masă, dar fiind supărat n-a mers, vestind pe Sfîntul loan că 
este bolnav. loan, cunoscînd pricina bolii sale - căci se îmbolnăvise pentru aur -, a luat cu sine 
treizeci de litre de aur și a mers ca să cerceteze pe Troil. Venind la dînsul, i-a zis: "lată, ţi-am 
adus aurul pe care în spital l-am luat împrumut de la tine. Deci ia-l şi scrie-mi cu mîna ta, ca să 
am eu de la Domnul acea plată, care era să fie a ta pentru aurul ce l-ai împărțit". Iar Troil, văzînd 
aurul s-a bucurat și luîndu-l, îndată s-a făcut sănătos, şi, şezînd a scris astfel: "Dumnezeule 
milostive, dă plată stăpînului meu loan, Patriarhul Alexandriei, pentru treizeci de litre de aur pe 
care l-am împărțit săracilor, pentru că el mi 1-a înapoiat". 


Această scrisoare a lui Troil primind-o Sfîntul loan, l-a luat şi pe el cu sine la masă şi l- 
a ospătat, iar în inima sa se ruga în taină către Dumnezeu pentru el, ca să-i schimbe acea iubire 
de argint. În noaptea viitoare, Troil a văzut în vedenie o curte foarte frumoasă a cărei podoabă 
era negrăită, iar deasupra ușilor era scris astfel, cu litere de aur: "Locașul şi odihna cea veşnică 
a lui Troil episcopul”. Şi s-a bucurat Troil de casele frumoase ce i se pregătiseră. 


Dar îndată s-a arătat un bărbat înfricoşat, ca şi cum ar fi fost un postelnic împărătesc, şi 
a zis către slugi: "Domnul a toată lumea a poruncit să ştergeţi acea scrisoare de deasupra"; şi 
îndată slugile au şters-o. Și cel care s-a arătat, a zis iarăşi către slugi: "Scrieți astfel: Locaşul şi 
odihna cea veşnică este a lui loan, Arhiepiscopul Alexandriei, pe care și-a cumpărat-o cu 
treizeci de litre de aur”. Și deşteptîndu-se Troil din somn, s-a umplut de frică şi a plîns că şi-a 
pierdut casa aceea din cer, mustrîndu-se pe sine pentru iubirea de aur. Apoi, sculîndu-se, a 
alergat la fericitul loan şi i-a vestit ceea ce văzuse. Iar fericitul loan l-a învăţat cu multe cuvinte 
folositoare şi din acel timp s-a îndreptat Troil şi s-a făcut milostiv către toţi şi iubitor de săraci. 


Odată fericitul loan a pierdut multă avere prin întîmplarea aceasta: Nişte corăbii 
bisericești, fiind încărcate cu produse, cînd erau pe marea Adriatică s-a ridicat furtună mare și 
toată bogăţia ce era în corăbii s-a înecat. Aşa a voit Dumnezeu, ca încercarea credinței Sfîntului 
loan să fie mult mai strălucită decît aurul cel pieritor. Numărul corăbiilor era de treisprezece, 
iar preţul produselor era de trei mii şi trei sute de litre de aur. Sfîntul loan, pierzînd atîta avere 
cu care ar fi putut hrăni multă vreme pe săraci, a răbdat cu mulțumire, zicînd adeseori cuvintele 
lui lov: Domnul a dat, Domnul a luat; fie numele Domnului binecuvintat. 


Au venit la dînsul atunci mulţi din cetăţenii cei mai cinstiți vrînd să-l mîngîie în necaz. 
Iar el le-a răspuns: "Eu sînt pricina pierderii averii bisericeşti, că de nu m-aș fi înălțat cu mintea 
că dau multă milostenie, nu s-ar fi întîmplat înecarea bogăției. Eu m-am mîndrit cînd am dat 
milostenie. Deci, vrînd Dumnezeu să mă smerească, a trimis asupra mea sărăcia aceasta, pentru 
că sărăcia smereşte pe om. Acum şi eu singur petrec în sărăcie şi încă și altora sînt pricinuitor 
de lipsă, căci vor răbda foamete toţi aceia care primeau hrană de la mine. Însă Domnul, nu 
pentru mine, ci pentru ei, nu-i va lăsa şi le va da cele de trebuinţă”. Astfel cei ce veniseră să 
mîngîie pe loan, au fost mîngiiați de dînsul auzind cuvinte de folos. Domnul a întors apoi 


sfîntului averile îndoite, iar loan mai multă milostenie dădea săracilor, fiind foarte milostiv către 
cei ce aveau nevoie. 


Odinioară, loan, mergînd la biserica Sfinţilor Chir şi loan, a alergat la dînsul o văduvă 
săracă, vestindu-i despre o strimbătate ce pătimise din partea ginerelui său, cerînd ajutor de la 
sfîntul patriarh. lar cei ce mergeau după Sfîntul au zis: "Stăpîne, după ce te vei întoarce acasă, 
atunci vei asculta rugămintea acestei văduve". Sfîntul a răspuns: "Dar cum mă va asculta pe 
mine Dumnezeu, dacă eu nu o voi asculta pe dînsa?" Deci, n-a păşit din loc pînă cînd n-a ascultat 
pe văduvă şi a izbăvit-o de strîmbătate. 


Un tînăr oarecare, după moartea părinților lui, se afla în mare sărăcie. Sfintul Ioan, 
înştiințîndu-se despre dînsul, a întrebat pe cei ce ştiau, cum a sărăcit, căci auzise că părinții lui 
fuseseră bogaţi. Deci, niște bărbaţi iubitori de Dumnezeu i-au spus cum că, părinții acestui copil 
erau foarte milostivi şi toată averea lor au împărțit-o săracilor, iar fiului lor i-au lăsat numai 
zece litre de aur. 


Murind mai întîi mama copilului, după aceea, apropiindu-se şi sfîrșitul tatălui său, a 
chemat pe fiul şi i-a pus înaintea lui cele zece litre de aur şi chipul Preacuratei Născătoare de 
Dumnezeu. 


Apoi a zis: "lubite fiule, iată, din toată averea noastră au rămas numai zece litre de aur, 
iar pe cealaltă toată am pus-o în mîinile lui Hristos. Deci acum, spune-mi ce voiești ca să-ţi las? 
Aurul acesta sau pe Stăpîna noastră Născătoarea de Dumnezeu, ca hrănitoare a ta?" Copilul, 
trecînd cu vederea aurul, a luat icoana Preacuratei Născătoare de Dumnezeu, iar aurul a poruncit 
să-l dea săracilor. Astfel a dat săracilor cea mai de pe urmă avere a sa şi, murind tatăl său, a 
rămas copilul sărac cu desăvîrșire. Însă mergea în toate zilele şi nopţile la cîntare și la rugăciune 
în biserica Preacuratei Născătoare de Dumnezeu. 


Acestea auzind Cuviosul loan, s-a minunat de fapta cea bună şi de înțelepciunea acestui 
copil şi l-a iubit din tot sufletul. Şi de atunci, ca un adevărat părinte al celor săraci, avea mare 
purtare de grijă pentru acest copil, gîndindu-se ce milă să-i arate. Apoi a chemat pe iconomul 
său în taină şi a zis către dînsul: "Voiesc să-ți spun un lucru, dar vezi să nu spui nimănui”. lar 
iconomul a făgăduit că va păzi taina ce-i va spune. Și a zis patriarhul: "Mergi şi ia o hirtie, apoi 
scrie pe ea o diată ca din partea unui oarecare om cu numele Teopempt şi spune că eu aş fi 
rudenie de aproape cu acel copil sărac. După aceea, mergi şi spune tînărului aceluia astfel: Oare 
nu știi, frate, că eşti rudă cu patriarhul? Drept aceea nu ţi se cade să pătimești așa în sărăcie. 
Apoi arată-i şi scrisoarea, să-i spui: Dacă tu, fiule, te ruşinezi a te arăta patriarhului, cum că-i 
eşti rudă, eu îi voi vorbi despre tine”. 


Mergînd iconomul, a făcut după porunca patriarhului. A scris pe o hîrtie veche 
scrisoarea şi, chemînd pe copil, i-a arătat-o ca şi cum ar fi fost acea scrisoare a tatălui său, în 
care se dovedea că este rudenie cu patriarhul. lar copilul, citind scrisoarea, s-a bucurat, dar se 
rușina pentru că era foarte sărac şi îmbrăcat în haine proaste. Deci a rugat pe iconom să 
vorbească patriarhului despre dînsul. Mergînd iconomul la Sfîntul, l-a vestit; şi a zis Sfîntul: 
"Spune copilului că așa zice patriarhul: Mi-aduc aminte cum că moşul meu avea un fiu, dar la 
față nu-l cunosc, şi bine vei face de-l vei aduce pe el la mine şi să aduci şi scrisoarea împreună 
cu tine". Mergînd iconomul, a adus pe copil, care a arătat Cuviosului scrisoarea. lar el a 
îmbrățișat pe tînăr cu dragoste și a zis: "Bine ai venit, fiul moşului meu”. Şi i-a dat lui avere 
multă, apoi i-a cumpărat casă şi i-a dat toate cele de trebuință. După aceea l-a însoţit cu o 
fecioară de bun neam, sîrguindu-se a-l face bogat, cinstit şi slăvit, pentru ca să se împlinească 
cele zise în psalmi: N-am văzut pe cel drept părăsit, nici neamul lui cerînd piine. 


Sfîntul loan era şi către cei bolnavi foarte milostiv, căci adeseori le slujea el singur și 
şedea lîngă cei ce răposau, ajutîndu-le cu rugăciunile sale la ieşirea sufletului. Adeseori singur 
săvîrşea dumnezeiasca Liturghie pentru cei răposaţi, zicînd că dumnezeiasca Liturghie care se 
săvîrşeşte pentru cei răposați, foarte mult ajută sufletelor. Apoi spunea un fapt ce s-a întîmplat 
mai înainte în Cipru, în acest chip: 


"A fost un om din Cipru robit în Persia și ţinut în grele legături; pentru care s-a vestit 
părinților lui care vieţuiau în Cipru cum că a murit. Ei, plîngînd după dînsul ca după un mort, 
au început a face pomenire de trei ori pe an, aducînd daruri la biserică pentru sufletul lui la 
săvîrşirea dumnezeieştii slujbe. Trecînd patru ani, fiul lor a scăpat din legături şi din robie și a 
venit acasă. Văzîndu-l părinţii, s-au spăimîntat ca şi cum ar fi înviat din morți. Ei se bucurau de 
scăparea lui și îi spuneau că de trei ori pe an au făcut pomenire pentru el. 


Apoi 1-a întrebat fiul lor în ce zi îi făceau pomenire? lar ei au răspuns că în ziua 
dumnezeieştii Arătări (adică Botezul Domnului), la Paşti şi la Cincizecime (Rusalii). Iar el, 
auzind aceasta, şi-a adus aminte şi spunea că "în acele zile venea la mine în temniță un bărbat 
cinstit cu o făclie; atunci cădeau legăturile de la picioarele mele şi eram slobod; iar în celelalte 
zile iarăşi eram ţinut în legături”. 


Fericitul loan avea multă grijă, să nu osîndească pe nimeni pentru nici un fel de greșeli, 
şi mai ales pe călugări, de vreme ce a greşit odată în aceasta şi de atunci niciodată nu osîndea 
pe călugări. Căci i s-a întîmplat lucrul acesta. 


Un călugăr tînăr a umblat prin Alexandria cîteva zile împreună cu o fecioară tînără şi 
foarte frumoasă. Unii, văzînd aceasta, s-au scandalizat, crezînd că pentru păcat umblă cu dînsa. 
Deci, au spus aceasta Sfîntului loan Patriarhul, care îndată a poruncit să-i prindă pe amîndoi şi, 
bătîndu-i, să-i închidă deosebit în temniţă. Dar în noaptea următoare, călugărul acela s-a arătat 


patriarhului în vis, arătîndu-i spatele său foarte rănit din bătaia cea fără de milă şi a zis către 
dînsul: "Oare plăcută îţi este ţie fapta aceasta, stăpîne? Oare aşa ai învăţat de la Apostoli a paşte 
turma lui Hristos? Să mă crezi căci, ca un om, te-ai înşelat”. Acestea zicîndu-le, s-a dus de la 
dînsul. 


Patriarhul, deşteptîndu-se din somn, se gîndea la ceea ce văzuse şi cunoscîndu-şi 
greşeala sa, şedea pe pat necăjit şi mîhnit. Apoi, făcîndu-se ziuă, a poruncit să aducă pe monahul 
acela, vrînd să vadă dacă este asemenea celui ce i s-a arătat în vedenie. Deci, a venit monahul 
cu mare nevoie, căci nu putea să se mişte de mulțimea rănilor. Iar cînd l-a văzut patriarhul a 
rămas încremenit, neputînd a răspunde vreun cuvînt; ci după vreun ceas, venindu-şi în sine, a 
rugat pe monah să-şi dezbrace haina sa şi să-i arate spatele ca să vadă dacă este aşa rănit precum 
îl văzuse în vis; şi abia plecîndu-se monahul rugăminții, a început a se dezbrăca de haina sa. Pe 
cînd se dezbrăca, i s-au descoperit fără voie, părţile trupului cele ascunse și l-au văzut toți că 
este famen, dar de vreme ce era tînăr, nu putea nimeni să-l cunoască pe el. 


Văzînd patriarhul trupul lui zdrobit de răni, 1-a părut foarte rău de aceasta şi, trimiţind 
la cei ce pîrîseră pe monah, i-a depărtat pe ei de la biserică trei ani. Apoi de la monah își cerea 
iertare, zicînd: "lartă-mă, frate, de vreme ce din neșştiință am făcut aceasta şi am greşit lui 
Dumnezeu și ţie. Însă nu ţi se cădea nici ţie să umbli împreună cu fecioara prin cetate fără sfială, 
ca să nu se smintească mirenii, căci porți chipul monahicesc”. 


Atunci monahul a început a grăi cu multă smerenie: "Să mă crezi, stăpîne, că nu mint, 
ci adevărul îți spun. Mai înainte de această întîmplare, fiind eu în Gaza şi mergînd să mă închin 
mormîntului Sfinţilor Mucenici Chir şi loan, m-a întîmpinat această femeie într-o seară şi, 
căzînd la picioarele mele, m-a rugat cu lacrimi ca să n-o opresc a merge împreună cu mine; iar 
eu, lepădîndu-mă de ea, am fugit. Însă ea, mergînd în urma mea, zicea: "Te jur pe tine cu 
Dumnezeul lui Avraam, Care a venit să mîntuiască pe cei păcătoşi şi are să judece viii şi morții, 
nu mă lăsa pe mine!" 


Auzind eu acestea, am zis către dînsa: "Pentru ce mă juri așa, fecioară?" lar ea a răspuns: 
"Eu sînt evreică şi doresc să las credința părintească cea greşită şi să fiu creştină. Deci te rog, 
părinte, nu mă lăsa pe mine, ci mîntuieşte-mi sufletul, care voieşte să creadă în Hristos". Acestea 
auzindu-le, m-am temut de judecata lui Dumnezeu şi, luînd-o pe dînsa împreună cu mine, am 
învăţat-o sfînta credință. Apoi, venind la mormîntul Sfinţilor Mucenici, am botezat-o pe ea în 
biserică; şi umblu cu dînsa întru nevinovăția inimii, pînă cînd o voi duce într-o mînăstire de 
fecioare. 


Patriarhul, auzind acestea, a oftat şi a zis: "Cîţi robi ascunși are Dumnezeu şi pe care noi 
păcătoşii nu îi ştim". Apoi a spus înaintea tuturor vedenia ce a avut pentru dînsul, noaptea, în 
vis. ŞI luînd o sută de galbeni, 1-a dat monahului aceluia. Iar el n-a vrut să ia nici unul, zicînd: 


"Monahul care crede că Dumnezeu are purtare de grijă pentru dînsul, aceluia nu-i trebuie aur; 
iar cel ce iubeşte aurul, acela nu crede că este Dumnezeu”. Acestea zicînd, s-a închinat 
patriarhului şi s-a dus. 


De atunci, fericitul loan a început mai mult a cinsti pe călugări, și pe cei buni și pe cei 
ce 1 se păreau a fi răi. Apoi a zidit o mînăstire a monahilor celor străini şi mai cu dinadinsul se 
îngrijea ca să nu osîndească pe cineva. El, ca un păstor bun, își îngrijea oile sale ca să nu 
îndrăznească a osîndi pe nimeni, deşi cu adevărat ar fi greşit; ci fiecare să-şi vadă de păcatele 
sale, iar nu pe cele străine. 


Iar cînd s-a întîmplat în Alexandria de a fugit un tînăr cu o călugăriță la Constantinopol 
şi toți îl ocărau zicînd că a pierdut două suflete, şi pe al său şi pe al monahiei aceleia, şi că a 
făcut sminteală tuturor, pentru că este scris: Vai aceluia prin care vine sminteala! Atunci Sfîntul 
loan zicea către dînșii: "O, fiilor, încetaţi de a osîndi, pentru că şi voi sînteți vinovaţi de două 
păcate. Păcatul cel dintîi este că aţi călcat porunca lui Dumnezeu, osîndind pe cel ce a greșit, 
căci scris este: Mai înainte de vreme nu judecați. lar al doilea, că clevetiţi asupra fratelui, 
neștiind dacă el greșeşte pînă astăzi sau că acum s-a pocăit". Apoi le spunea lor faptul acesta, 
zicînd: 


În cetatea Tirului, umblând un călugăr pe o uliţă, l-a văzut o desfrînată, care era în cetatea 
aceea cunoscută de toți, cu numele Porfiria, şi a început a striga în urma monahului: "Miluieşte- 
mă, părinte, precum şi Hristos a miluit pe păcătoasa!" Iar el, nesocotind ruşinea oamenilor, a 
zis către dînsa: "Urmează-mi!" Și, luînd-o pe ea de mînă, a scos-o afară din cetate, în văzul 
tuturor; apoi îndată a străbătut vestea prin toată cetatea că un monah a luat pe Porfiria desfrînata 
de soție. EI însă a dus-o pe dînsa la o mînăstire de femei. Pe cînd mergea, Porfiria a găsit un 
copil lepădat în cale, pe care l-a luat ca să-l crească, ca pe un fiu. lar după cîtăva vreme s-a 
întîmplat de au mers niște oameni din Tir în acea parte de loc unde era bătrînul acela şi Porfiria. 
Aceia, văzînd-o pe dînsa că are copil, au zis către dînsa în batjocură: "Frumos copil ai născut, 
Porfirio!" Apoi, întorcîndu-se, au vestit pretutindeni: "Porfiria a născut un prunc cu acel călugăr, 
şi noi l-am văzut cu ochii, că semăna cu călugărul". 


Iar cînd bătrînul a văzut sfîrşitul său mai înainte şi ducerea sa către Domnul, a zis către 
Pelaghia - pentru că așa a numit-o cînd a îmbrăcat-o în chipul călugăresc: "Să mergem în Tir, 
pentru că am o trebuinţă acolo și voiesc să mergi și tu împreună cu mine". lar ea, ascultîndu-l, 
a mers cu dînsul şi au venit în cetate, ducînd împreună cu ea şi copilul care era acum de şapte 
ani. 


Cînd au intrat în cetate, bătrînul s-a îmbolnăvit şi au venit mulți cetăţeni ca să-l cerceteze 
pe el. Şi bătrînul a zis către dînşii: "Aduceţi-mi o cădelniță cu foc". Şi i-au adus. Iar el a turnat 
cărbunii cei aprinși din cădelniță în sînul său și i-a ținut pînă s-au stins de tot și s-au răcit; însă 


cărbunii n-au ars, nici trupul, nici hainele lui. Apoi bătrînul a zis: "Bine este cuvîntat Dumnezeu, 
Cel ce a ferit odinioară rugul cel nears de foc; El îmi este martor că precum acești cărbuni 
aprinşi n-au ars trupul meu, nici focul nu s-a atins de hainele mele, aşa și eu n-am cunoscut 
păcat trupesc de cînd m-am născut". Zicînd acestea și-a dat sufletul său Domnului. Toţi văzînd 
aceasta s-au mirat şi au preamărit pe Dumnezeu, Cel ce are pe robii Săi ascunși. 


Această povestire spunînd Sfîntul oamenilor, îi învăţa pe dînşii, zicînd: "De aceea, frații 
mei și fiii mei, nu fiți grabnici spre a osîndi; pentru că de multe ori vedem păcatul celui ce 
greșeşte, iar pocăinţa lui, care o face în taină, nu o știm”. 


Astfel învăţînd păstorul cel bun oile sale cele cuvîntătoare şi îndreptînd bine Biserica lui 
Hristos, s-au sculat perşii asupra ţării aceleia. Iar el a plecat cu corabia la Constantinopol, căci 
a ascultat pe Cel ce a zis: Cînd vă vor izgoni pe voi dintr-o cetate, fugiți în alta. lar după ce a 
pornit din Alexandria, s-a îmbolnăvit pe cale și i s-a arătat un bărbat ținînd în mîini un sceptru 
de aur și zicînd către dînsul: "Împăratul împăraţilor te cheamă la Sine". Din aceasta Sfintul a 
cunoscut că 1 s-a apropiat sfîrşitul. 


Apoi sosind în Cipru, care era patria lui, n-a putut să meargă mai departe, ci intrînd în 
cetatea sa, Amatunda, a adormit în pace. lar mai înainte de a muri a zis: "Mulţumescu-Ţi Ție, 
Doamne Dumnezeul meu, că m-ai învrednicit pe mine a-Ţi sluji Ție şi, că din bunătăţile lumii 
acesteia, nimic nu mi-am oprit decît a treia parte dintr-un argint, dar şi aceea poruncesc să fie 
dată săracilor. Iar cînd am fost ales episcop al Alexandriei, am aflat la episcopia mea aproape 
opt mii de litre de aur şi, din dragostea iubitorilor de Dumnezeu, am adunat mai mult de zece 
mii de litre de aur, pe care toate le-am dat lui Hristos, Căruia și sufletul meu I-l dau acum”. 


Atunci patriarhul a fost îngropat în cetatea patriei sale, în casa lui Tihon, făcătorul de 
minuni, între trupurile a doi episcopi care erau îngropați acolo. lar cînd au voit să aşeze şi pe 
Sfîntul loan împreună cu dînșii, atunci acele sfinte trupuri mișcîndu-se, ca şi cum ar fi fost vii, 
s-au despărţit unul de altul şi au făcut loc trupului Sfintului loan în mijlocul lor. Această minune 
au văzut-o toți cei ce se întîmplaseră să fie acolo şi, minunîndu-se, au preamărit pe Dumnezeu. 


Nu se cuvine a tăinui minunea ce s-a făcut după îngroparea lui. O femeie, căzînd într- 
un păcat greu şi neputînd a-l mărturisi de rușine părintelui său duhovnicesc, a venit cu credință 
la Sfîntul loan, care era încă viu, însă bolnav şi aproape de moarte. Și, căzînd la picioarele lui, 
cu multe lacrimi striga, zicînd: "O, prea fericite, eu nevrednica am făcut un păcat mare care nu 
poate intra în urechile omenești; dar ştiu că dacă vei voi, poți a mi-l ierta, pentru că Domnul a 
zis vouă: Ceea ce veţi dezlega pe pămint va fi dezlegat și în cer și cărora veți ierta păcatele, se 
vor ierta lor. 


Atunci fericitul a zis femeii: "Dacă ai venit cu credinţă, apoi mărturisește-mi mie 
păcatul". Femeia răspunse: "Nu pot, stăpîne, a-l mărturisi, pentru că mă stăpîneşte o mare 
rușine!". Iar Sfîntul a zis: "Dacă te ruşinezi a-l mărturisi cu buzele, mergi dar de-l scrie pe o 
hîrtie și să o aduci la mine". Însă ea a zis: "Nici aceasta nu o pot face”. Sfîntul a zis: "Scrie-l şi 
pecetluieşte-l și dă-mi-l mie". Femeia, scriind păcatul ei, l-a dat sfîntului, apoi l-a jurat să nu-l 
despecetluiască, nici ca să citească acea scrisoare. Sfîntul loan, luînd scrisoarea, a cincea zi a 
răposat. lar pentru scrisoarea aceea n-a spus nimănui nimic şi femeia pe atunci nu era în cetate. 


Deci, aflînd că a murit patriarhul şi l-au îngropat, suspina, pentru că socotea cum că 
după moartea Sfîntului, luînd alţii scrisoarea, au aflat păcatul ei. Deci, venind la mormîntul 
Sfîntului, ca şi către un om viu striga, zicînd: "Omule al lui Dumnezeu, ție însuţi n-am îndrăznit 
a-mi mărturisi păcatul şi acum iată că este vădit tuturor. O, mai bine era dacă nu ţi-aş fi dat 
hîrtia aceea cu păcatele mele. Vai mie, ticăloasa, că, vrînd a fugi de ruşine, la mai mare ruşine 
am ajuns, căci sînt tuturor batjocură şi în loc de tămăduire, am luat rană cumplită. Dar nu mă 
voi depărta de la mormîntul tău, plăcutule al lui Dumnezeu, pînă ce nu-mi vei spune unde ai 
pus scrisoarea mea, pentru că ştiu că n-ai murit, ci şi acum ești viu”. 


Aşa strigînd, a rămas la mormîntul Sfîntului trei zile, iar în a treia noapte a ieșit aievea 
Sfîntul loan din mormîntul său împreună cu cei doi episcopi care zăceau împreună cu dînsul, și 
a zis către cea care plîngea: "O, femeie, pentru ce nu ne dai nouă odihnă; ci şi hainele noastre 
le uzi cu lacrimi". Astfel zicînd, i-a dat hîrtia pecetluită şi i-a spus: "Primește scrisoarea ta şi 
dezleag-o". Apoi iarăşi s-au întors la locurile lor. lar femeia, ţinînd hîrtia, a văzut pecetea ei 
întreagă și, dezlegînd-o, a aflat scrisoarea ei ștearsă, iar în locul acela era scris astfel: "Pentru 
Ioan, robul Meu, s-a şters păcatul tău”. 


Atunci s-a bucurat acea femeie foarte mult, primind prin minune iertarea păcatelor. Apoi 
s-a întors la casa ei, lăudînd și binecuvîntînd pe Dumnezeu şi mărind pe plăcutul Său, Sfintul 
Ioan cel Milostiv. Cu ale căruia rugăciuni să arate Domnul mila Sa şi spre noi şi să şteargă toate 
păcatele noastre şi să ne scrie şi pe noi în cărtea vieţii, în vecii vecilor. Amin. 


34. CUVIOSUL PĂRINTELE NOSTRU NIL PUSTNICUL 
(12 NOIEMBRIE) 


Cuviosul Nil era de neam din Constantinopol unde, fiind bine crescut, a pătruns toate 
învățăturile cărții şi s-a făcut orator ales în cuvinte. Venind în vîrstă desăvîrșită, s-a însoțit cu o 
cinstită soţie şi a născut cu ea doi fii, unul de parte bărbătească şi altul femeiască. Iar pentru 
neamul său bun și pentru înţelepciunea lui cea mare, a fost ales eparh (prefect) al cetății, în 
vremea împărăției lui Mavrichie, şi viețuia cu plăcere de Dumnezeu în cinste şi în curăţenie. 


Apoi, socotind deşertăciunea lumii acesteia care petrece în răutate, cum că nimic într- 
însa nu este statornic, nimic drept şi veşnic, ci toate răzvrătite, pline de nedreptate şi vremelnice, 
a voit a căuta viaţa cea veşnică, în care este veselia cea adevărată şi neschimbată, precum şi 
bunătățile cele nesfîrşite. Atunci a sfătuit şi pe soția sa să se învoiască la hotărîrea lui cea bună. 


Deci, mai întîi a împărțit la săraci toată averea lor, apoi a dăruit libertate robilor şi 
roabelor. După aceasta şi-au împărțit între ei pe fiii lor; soţia a luat pe fiica sa, iar el a luat pe 
fiul său, anume Teodul şi au ieşit din Constantinopol, lăsînd lumea şi toate cele din lume. 


Soţia lui s-a dus, împreună cu fiica sa, în Egipt și, intrînd acolo într-o mînăstire de 
fecioare, a primit viața călugărească şi într-însa a petrecut bine zilele sale, slujind Domnului. 
Iar fericitul Nil, împreună cu fiul său Teodul, s-au dus la Muntele Sinai şi sălășluindu-se în 
pustie, împreună cu sfinții părinți, a primit chipul monahilor, urmînd vieţii lor, postind, 
nevoindu-se şi sîrguindu-se în multe feluri de osteneli călugăreşti. 


Astfel petrecînd ei viața monahicească, s-a făcut năvălirea barbarilor spre acea pustie, 
care, venind fără veste ca nişte fiare sălbatice, au ucis pe mulți sfinți părinți, iar pe alții i-au 
robit. Între aceștia a robit şi pe Teodul, fiul lui Nil, după care tatăl său se tînguia cu amar; dar 
mai vîrtos atunci cînd a auzit că era să fie junghiat de barbari ca jertfă, precum se scrie în 
cuvîntul scris despre el. Dar Dumnezeu a păzit pe Teodul viu şi întreg pentru că l-a răscumpărat 
de la barbari episcopul cetăţii Eliuziei şi l-a făcut cleric spre slujba Bisericii. 


De acest lucru înştiințîndu-se Cuviosul Nil, s-a dus singur în cetatea Eliuziei și a fost 
primit cu cinste de episcopul locului, care l-a hirotonit preot, deşi nu voia, şi l-a rugat pe el să 
rămînă împreună cu dînsul. Nevrînd fericitul Nil să rămînă acolo, de vreme ce voia să se 
întoarcă în Sinai, episcopul i-a dat pe fiul său şi i-a slobozit pe ei cu pace. Fericitul Nil, venind 
iarăşi la locul său cel dintîi în Sinai, împreună cu fiul său, a vieţuit ani îndelungaţi şi a alcătuit 
multe cuvinte pustnicești pline de înțelepciune şi de folos. Apoi, scriind diferite epistole, a trecut 
la Domnul. 


35. VIAŢA CELUI ÎNTRE SFINŢI PĂRINTELE NOSTRU IOAN GURĂ DE 
AUR, PATRIARHUL CONSTANTINOPOLULUI 


(13 NOIEMBRIE) 


Luminătorul şi dascălul lumii, stîlpul şi întărirea Bisericii, propovăduitorul pocăinței, 
Sfîntul loan Gură de Aur, s-a născut în Antiohia Siriei, din părinți necredincioși, care ţineau de 
credinţa cea elinească, însă slăviţi şi bogați. Tatăl lui era voievod şi se numea Secund, iar mama 
sa, Antuza. 


Cînd a venit în vîrstă, a fost dat de părinții săi la învăţătura înțelepciunii elineşti, lui 
Libanie sofistul şi lui Andagratie filosoful. Și fiind încă tînăr, a început a pricepe mai bine decît 
cei bătrîni, înțelepţindu-l pe el Duhul Sfînt. Pentru că el, cunoscînd pe Unul adevăratul 
Dumnezeu, pe Ziditorul tuturor, a lepădat credinţa elinească şi, alergînd la prea sfinţitul Meletie, 
care păstorea în acea vreme Biserica Antiohiei, a primit de la dînsul Sfîntul Botez. 


După aceea, a voit Preabunul Dumnezeu de a luminat și pe părinții lui cu lumina sfintei 
credinţe, nelăsîndu-i a rătăci în întunericul necredinţei, pe aceia care au născut pe un luminător 
ca acesta. Iar după primirea Sfîntului Botez, voievodul Secund, tatăl Sfîntului loan, vieţuind nu 


multă vreme, s-a dus către Domnul, la cea mai bună viaţă. lar Antuza, mama Sfîntului loan, a 
rămas văduvă foarte de tînără, avînd mai puțin de douăzeci de ani de la nașterea sa. 


Sfîntul loan, ajungînd la vîrsta de optsprezece ani, s-a dus la Atena şi în scurtă vreme a 
covîrşit cu înțelepciunea pe cei mai vîrstnici decît el şi pe mulți filosofi care erau acolo. Pentru 
că el, primind toate învăţăturile elineşti, s-a făcut filosof ales şi orator cu cuvînt preadulce. 
Acolo în Atena avea potrivnic pe un filosof cu numele Antimie, foarte zavistnic, care, pizmuind 
mărirea lui, nu-l iubea, ci zavistuia asupra lui, grăind de rău despre dînsul. Pe acest filosof 
Sfîntul loan l-a învins înaintea tuturor cu cuvinte înțelepte și de Dumnezeu insuflate, apoi l-a 
adus la credinţa în Hristos şi, în acest chip, împreună cu dînsul, şi pe alți mulţi. 


Astfel, cînd Antimie disputa cu Sfintul loan, a început a grăi cuvinte de hulă asupra 
Domnului nostru lisus Hristos. Atunci, îndată a venit asupra lui un duh necurat şi a început a-l 
munci pe el. Aşa că, Antimie, căzînd la pămînt, se tăvălea şi îşi întorcea ochii şi gura şi scotea 
spume din gura lui. Toţi cei ce erau de faţă s-au spăimîntat foarte şi mulți voiau să fugă de frică; 
apoi au rugat pe Sfîntul loan ca să miluiască pe cel îndrăcit și să-l vindece. lar Sfîntul a răspuns: 
"De nu se va pocăi şi nu va crede în Hristos Dumnezeu, pe Care L-a hulit, nu se va vindeca”. 
Şi îndată Antimie a strigat, zicînd: "Mărturisesc că nu este alt Dumnezeu nici în cer nici pe 
pămînt, afară de cel creștinesc, în care crede prea înțeleptul loan”. 


Acestea zicînd, a ieşit dintr-însul duhul cel necurat şi a stat sănătos pe picioarele sale. 
Tot poporul, văzînd o minune ca aceasta, a strigat: "Mare este Dumnezeul creştinilor, Care face 
astfel de minuni!" Iar Sfîntul loan, certîndu-l să nu mai hulească pe Fiul lui Dumnezeu şi 
învățîndu-l credinţa cea adevărată, l-a trimis la episcopul cetăţii. Deci, Antimie s-a botezat 
împreună cu toată casa sa și mulți din cetăţenii cei cinstiți au crezut în Hristos și s-au botezat. 


Episcopul, înștiinţîndu-se că prin loan s-a făcut una ca aceasta, adică întoarcerea elinilor 
către Hristos, a gîndit să-l sfințească spre slujba Bisericii şi să-l țină la Atena, pentru ca să 
primească după dînsul scaunul arhieresc, fiindcă el acum îmbătrînise. Înţelegînd aceasta, 
fericitul loan s-a dus de acolo pe ascuns şi a venit la patria sa în Antiohia. 


Deci, trecînd cu vederea toată deşertăciunea lumii acesteia, mărirea cea deșartă şi 
mîndria vieţii, a cugetat să primească viața monahicească cea smerită şi în chip îngeresc să 
slujească lui Dumnezeu, avînd îndemnător spre aceasta pe un prieten al său de aproape, cu 
numele Vasile, care era de neam tot din Antiohia. Cu acesta crescînd împreună şi avînd aceiași 
dascăli, aveau mare dragoste unul față de altul, pentru că erau amîndoi de același obicei şi de 
un suflet. 


Vasile, îmbrăcîndu-se mai întîi în chipul călugăresc, a sfătuit şi pe prietenul său loan să- 
şi aleagă această viaţă, al cărui sfat bun ascultîndu-l loan, a voit îndată să meargă la o mînăstire 
şi să se facă monah. Dar a fost oprit de mama sa pînă la o vreme, pentru că ea, înțelegînd scopul 
fiului său loan, a început cu lacrimi a grăi către dînsul: 


"O, fiule, eu nu m-am veselit mult împreună cu tatăl tău, de la a cărui moarte tu ai rămas 
orfan şi eu văduvă, căci aşa a voit Dumnezeu. Și nimic n-a putut să mă înduplece către a doua 
nuntă şi a aduce un alt bărbat în casa tatălui tău, ci am trecut prin viforul nevoilor şi prin focul 
văduviei, cu purtarea de grijă a lui Dumnezeu. Răbdînd toate cu ajutorul Lui, m-am mîngiiat cu 
privirea feţei tale, cea asemenea cu faţa tatălui tău, simțind mare ușurare. Apoi averea tatălui 
tău n-am prăpădit-o în nevoia văduviei, ci am păstrat-o întreagă spre trebuinţa vieţii tale. Deci, 
te rog, fiule, nu mă arunca în a doua văduvie, iar tînguirea ce mi s-a potolit după tatăl tău n-o 
mai înnoi iarăşi cu plecarea ta. Ci așteaptă moartea mea, pe care o doresc să fie degrabă, iar 
după ce mă vei îngropa pe mine lîngă oasele tatălui tău, atunci vei face cum vei voi. Acum însă, 
rabdă puțin şi rămii împreună cu mine, pînă cînd sînt încă între cei vii”. Acestea și altele 
asemenea grăind mama către loan, l-a înduplecat să nu o lase. 


In acea vreme a venit în Antiohia Zinon, Patriarhul lerusalimului, care a făcut pe Sfîntul 
Ioan anagnost şi a petrecut în acea rînduială trei ani. 


După aceasta a murit mama sa, pe care îngropînd-o, îndată a împărțit toată averea sa 
celor ce aveau trebuință, iar robilor şi roabelor le-a dăruit libertatea. Apoi, lăsînd toate rudele 
sale şi pe prieteni, s-a dus la o mînăstire şi s-a făcut monah, slujind Domnului ziua şi noaptea 
în multe osteneli şi nevoinţe. Acolo a scris şi cărți pentru preoţie şi pentru smerenia inimii, 
precum şi o epistolă către Teodor, monahul cel căzut, plină de mult folos; pentru că avea de la 
Dumnezeu darul învățăturii şi darul Sfîntului Duh, care a lucrat prin Apostoli şi care s-a 
descoperit unuia dintre monahii cei nevoitori, cu numele Isihie, care viețuia în aceeaşi mînăstire. 
Isihie, fiind bătrîn și desăvirşit în bunătăţi, era mai înainte văzător. 


Într-o noapte, nedormind el şi rugîndu-se, a fost răpit cu mintea și a văzut o vedenie ca 
aceasta: "Doi bărbaţi luminaţi, coborîndu-se din cer, îmbrăcaţi în haine albe şi strălucind ca 
soarele, au intrat la fericitul loan, unde își făcea rugăciunile sale; unul dintre dînşii ținea o hîrtie 
scrisă, iar altul niște chei. Dar loan, văzîndu-i pe dînşii, s-a temut şi s-a închinat lor pînă la 
pămînt. lar ei, luîndu-l de mînă, l-au sculat zicînd: "Nădăjduieşte şi nu te teme!" Dar loan a zis 
către dînşii: "Cine sînteți voi, domnii mei?" Iar ei i-au răspuns: "Nu te teme, bărbatul doririlor 
celor bune, noule Daniile, întru care bine a voit a locui Duhul cel Sfînt, pentru curăţenia inimii 
tale; căci sîntem trimiși la tine de Marele Învățător şi Mîntuitorul nostru lisus Hristos”. 


Zicînd aceasta, cel dintii, întinzîndu-şi mîna, i-a dat hîrtia, zicînd: "Primeşte hîrtia 
aceasta din mîna mea, că eu sînt loan cel care m-am rezemat de pieptul Domnului la Cina cea 


de Taină şi de acolo am scos dumnezeieştile descoperiri. Domnul îţi dă şi ţie a cunoaşte toate 
adîncurile înţelepciunii, pentru ca să hrăneşti pe oameni, nu cu învățătura hranei celei trecătoare, 
ci ca să astupi cu cuvintele gurii tale, gurile ereticilor şi ale iudeilor, care grăiesc fărădelege 
asupra Dumnezeului nostru”. 


Apoi, întinzînd şi celălalt mîna, i-a dat cheile, zicînd: "Primeşte aceasta, căci eu sînt 
Petru, căruia îmi sînt încredințate cheile împărăției, şi îţi dă şi ție Domnul cheile Sfintelor 
Biserici şi, pe care-l vei lega să fie legat, iar pe care-l vei dezlega, să fie dezlegat". 


Fericitul loan, iarăși plecîndu-şi genunchii, s-a închinat lor, zicînd: "Cine sînt eu, ca să 
îndrăznesc a primi şi a purta niște slujbe mari şi înfricoşate ca acestea, fiind păcătos și mai prost 
decît toți oamenii?" lar Sfinţii Apostoli care se arătaseră, iarăşi l-au prins de mîna dreaptă şi l- 
au ridicat, zicînd: "Stai pe picioare, îmbărbătează-te şi te întăreşte şi fă cele poruncite ție; apoi 
nu tăinui darul cel dat ţie de la Domnul nostru isus Hristos, spre sfințirea și întărirea poporului 
Său, pentru care şi-a vărsat sîngele ca să-l mîntuiască din înşelăciune. Grăieşte cuvîntul lui 
Dumnezeu fără îndoire, adu-ţi aminte de Domnul Care a zis: Nu te teme turmă mică, căci a 
binevoit Tatăl vostru a vă da vouă împărăţia. Deci, nici tu, nu te teme, pentru că a binevoit 
Hristos, Dumnezeul nostru, a sfinţi prin tine multe suflete şi a le aduce la cunoștința Sa. Şi o să 
ai multe nevoi şi necazuri pentru dreptate; dar să rabzi ca un diamant tare, pentru că așa vei 
moşteni Împărăţia lui Dumnezeu”. 


Acestea zicînd, l-au însemnat cu semnul Crucii şi, dîndu-i sărutare întru Domnul, s-au 
dus. lar cuviosul Isihie, văzînd aceasta, a spus şi altor fraţi iscusiți și aceia, se minunau slăvind 
pe Dumnezeu. Apoi Isihie le-a poruncit să nu spună altora, ca nu cumva să afle loan şi să se 
ducă de la dînșii și astfel să fie lipsiţi de o vieţuire împreună cu acest mare plăcut al lui 
Dumnezeu. 


Fericitul loan, nelenevindu-se de mîntuirea sa nici de a altora, se ostenea în lucru şi în 
cuvînt, bine nevoindu-se și pe alţii învățîndu-i la aceasta. Apoi şi pe cei leneşi deşteptîndu-i ca 
să alerge către cer, îi învăţa să-şi omoare patimile, iar trupurile să le supună duhului. După 
aceea, fericitul a făcut multe minuni, ostenindu-se în mînăstire cu plăcere de Dumnezeu. 


Unui bărbat din Antiohia, care era bogat şi de neam bun, i se îmbolnăvise jumătatea 
capului, încît, de mare durere, i-a ieşit ochiul cel drept; şi dînd multă avere la doctori iscusiţi, 
n-a aflat folos de la ei. Acela, auzind de Sfîntul loan, a venit la dînsul în mînăstire şi apropiindu- 
se, a îmbrățișat picioarele lui, sărutîndu-le şi cerînd tămăduire. lar Sfîntul a zis: "Nişte boli ca 
acestea vin oamenilor pentru păcatele lor și pentru împuţinarea credinţei către Hristos. Deci, 
dacă crezi din tot sufletul tău că Hristos este puternic a te vindeca și dacă te vei depărta de la 
faptele rele, apoi vei vedea slava lui Dumnezeu". Omul a răspuns: "Cred, părinte, şi voi face 
toate cele ce-mi vei porunci”. 


Acestea zicînd, a apucat haina fericitului loan şi a pus-o pe capul său şi pe ochiul cel 
bolnav. Atunci, îndată a încetat durerea, s-a aşezat ochiul la locul său, precum era înainte, şi s- 
a făcut sănătos ca şi cum n-ar fi fost niciodată bolnav; apoi s-a dus la casa sa, slăvind pe 
Dumnezeu. 


La fel şi un alt om cu numele Arhelae, care era mai marele cetății Antiohiei, avînd lepră 
pe fruntea sa, a alergat la Sfîntul loan cerînd tămăduire. Învăţîndu-l Sfîntul din destul, i-a 
poruncit să se spele pe frunte cu apă, din care beau frații în mînăstire. Aceasta făcînd, îndată s- 
a curățit de lepră; şi lăsînd lumea, s-a făcut călugăr. 


Un altul cu numele Evelie, avînd ochiul drept orb din copilărie, a venit la mînăstirea 
aceea unde petrecea fericitul loan şi a primit acolo chipul monahicesc. Aceluia i-a zis Sfîntul 
loan: "Frate, Dumnezeu să te tămăduiască pe tine şi să-ți lumineze ochii cei sufleteşti şi 
trupeşti". Acestea zicînd Sfîntul, îndată s-a deschis ochiul celui orb şi vedea luminat. Acestea 
văzînd fraţii, se minunau și ziceau: "Cu adevărat, loan este robul lui Dumnezeu și Duhul Sfînt 
viețuieşte într-însul”. 


O femeie, cu numele Cristina, fiind de mult timp bolnavă, a rugat pe bărbatul său să o 
ducă la Sfîntul loan. Și aşezînd-o bărbatul pe asin, a mers cu dînsa la miînăstire. Apoi, lăsînd-o 
la poartă, a intrat singur la Sfîntul, rugîndu-l să tămăduiască pe femeie de neputinţa ei. Iar loan 
i-a zis bărbatului aceluia: "Mergi şi spune soției tale să înceteze cu răutatea năravului său şi cu 
asprimea ce o are asupra slugilor şi a slujnicelor, ştiind că și ea este făcută din aceeași tină; apoi, 
să se îngrijească de sufletul său, dînd milostenie săracilor şi nelăsînd rugăciunile ce se cuvin a 
le face; după aceea, să vă înfrînați şi să vă păziţi în curăție în zilele cele sfinte şi de post, căci 
Dumnezeu îi va da tămăduire". 


Deci, mergînd bărbatul, a spus femeii sale cele ce auzise de la Sfîntul; iar ea a făgăduit 
cu toată osîrdia, că va păzi toate cele poruncite, pînă la răsuflarea ei cea de pe urmă. Apoi, s-a 
întors bărbatul la Sfîntul spunîndu-i făgăduinţa femeii sale. Atunci Sfîntul a zis: "Mergeţi cu 
pace, căci acum a tămăduit-o pe ea Domnul”. Şi ducîndu-se bărbatul, a aflat pe femeia sa 
tămăduită; apoi s-au întors la casa lor cu bucurie, slăvind pe Dumnezeu. 


În acea vreme era în părţile acelea un leu foarte cumplit care vătăma pe oameni și pe 
dobitoace. Și de multe ori se aduna poporul cu arme şi cu săgeți pîndind să-l ucidă, dar nimic 
nu foloseau, căci fiara, ieşind din dumbravă, năvălea asupra lor cu turbare şi pe mulţi dintr-înșii 
îi sfîşia, iar alții abia scăpau răniți; pe alţii rănindu-i îi ducea vii în culcușul său și acolo îi mînca. 


Pentru aceasta poporul a vestit pe Sfîntul Ioan şi l-a rugat ca să-i ajute cu rugăciunile 
sale. Iar el le-a dat o cruce de lemn, poruncindu-le să o înfingă în locul de unde ieșea fiara. Deci 
mergînd, au înfipt crucea acolo, după porunca Sfîntului, şi s-au dus. lar după cîteva zile, văzînd 
poporul că nu se mai arată fiara, au mers la cruce şi au aflat pe leu mort. Văzînd această minune 
s-au bucurat, pentru că puterea crucii şi rugăciunile Sfîntului au omorît fiara. 


Sfîntul loan a petrecut în acea mînăstire patru ani. Apoi, dorind o viață mai liniştită, s-a 
dus pe ascuns de acolo în pustie şi, aflînd o peşteră, s-a sălășluit într-însa şi a petrecut acolo doi 
ani vieţuind singur, numai cu Dumnezeu. lar după doi ani, a răcit şi s-a îmbolnăvit așa de rău, 
încît acolo nu-i era cu putinţă a se îngriji de boala sa. Deci, pentru această pricină, a fost silit a 
lăsa pustia şi a mers în cetatea Antiohiei, venind la limanul cel bisericesc. Aceasta a fost o 
dumnezeiască rînduială și purtare de grijă pentru Biserica lui Dumnezeu, ca să nu fie un 
luminător ca acesta ascuns sub obroc în pustie şi în peşteră, ci să lumineze tuturor în sfeșnicul 
Biserici. 


Deci a binevoit Dumnezeu ca loan să se îmbolnăvească și astfel să-l scoată din pustie şi 
de la petrecerea cea împreună cu fiarele, la vieţuirea sa împreună cu oamenii; pentru ca nu 
numai lui, ci şi altora să fie de folos. 


Venind fericitul loan la biserică, sfințitul patriarh Meletie l-a primit cu bucurie şi i-a dat 
loc de odihnă, poftindu-l să petreacă împreună cu dînsul. Apoi în scurtă vreme l-a hirotonit 
diacon şi a petrecut în acea slujbă cinci ani, împodobind Biserica lui Dumnezeu cu chipul vieții 
sale cea plină de fapte bune şi cu scrierile cele de suflet folositoare. După aceasta Sfîntul Meletie 
s-a dus la Constantinopol pentru alegerea ca patriarh a Sfîntului Grigorie de Nazianz şi acolo s- 
a săvîrşit în Domnul. 


loan, auzind de moartea patriarhului său, îndată a lăsat Antiohia și s-a dus la mînăstirea 
în care petrecuse mai înainte. Atunci monahii s-au bucurat mult pentru venirea lui loan şi au 
făcut praznic duhovnicesc, primind de la dînsul obișnuitele învățături; apoi fericitul a petrecut 
acolo cinci ani în linişte, cu plăcere de Dumnezeu. 


Primind Flavian scaunul Bisericii Antiohiei, într-o noapte stînd la rugăciune, i s-a arătat 
îngerul Domnului, care i-a zis: "Dimineaţă să mergi la mînăstirea în care petrece plăcutul lui 
Dumnezeu loan şi să-l aduci pe el de acolo în cetate și să-l hirotonești preot, pentru că este vas 
ales şi vrea Dumnezeu ca printr-însul să întoarcă de la rătăcire mult popor”. În aceeaşi vreme i 
s-a arătat îngerul şi Sfîntului loan, pe cînd îşi făcea în chilie rugăciunile cele de noapte, 
poruncindu-i să meargă împreună cu Flavian în cetate şi să pri-mească de la dînsul hirotonia. 


Deci, făcîndu-se ziuă, a venit patriarhul la mînăstire şi fericitul loan a ieșit în 
întîmpinarea lui cu toţi călugării. Apoi închinîndu-se, l-au dus în biserică cu cinstea ce i se 
cuvenea, iar el i-a binecuvîntat. Apoi săvîrşind patriarhul Sfînta Liturghie, i-a împărtăşit pe toți 
cu Dumnezeieștile Taine. La urmă, dînd fraților binecuvîntare, a luat pe loan şi l-a dus în cetate, 
iar monahii toţi se tînguiau de despărțirea de Ioan. 


A doua zi, sosind vremea hirotoniei, cînd a pus patriarhul mîna sa pe capul lui loan, 
îndată s-a arătat un porumbel alb, foarte luminat, zburînd deasupra capului Sfîntului. Văzîndu- 
le acestea patriarhul Flavian şi toţi cei ce erau împreună cu dînsul, s-au înspăimîntat şi s-au 
minunat. Apoi a străbătut vestea despre acea minune în toată Antiohia, prin cetățile cele de 
primprejur şi în toată Siria, încît toţi cei ce auzeau, ziceau în inimile lor: "Ce poate fi aceasta, 
că iată s-a arătat peste dînsul mărirea Domnului”. 


Sfîntul loan, fiind hirotonit preot, a început mai cu stăruință a se îngriji de mîntuirea 
sufletelor omeneşti, adeseori învăţînd pe popor în biserică. De acest lucru se mira foarte mult 
tot poporul Antiohiei şi lăuda pe fericitul; căci mai înainte de dînsul, pe nimeni nu a văzut în 
cetatea aceea, nici n-a auzit cîndva să propovăduiască cuvîntul lui Dumnezeu pe de rost, fără 
carte sau scrisoare, ci el a fost între dînșii cel dintîi și cel mai vestit propovăduitor. 


Astfel de cuvinte ieșeau din gura lui, încît toţi cei ce-l ascultau nu puteau să se sature de 
vorbele lui cele dulci. Pentru aceea, mulţi din cei ce scriau repede, însemnau cuvintele ce le 
vorbea Sfîntul loan şi le dădeau unul altuia prescrise. Apoi se citeau învăţăturile lui la mese și 
prin tîrguri, iar alţii învățau cuvintele lui pe de rost, ca Psaltirea, căci aşa era de plăcut la vorbă, 
ca vestit orator şi tuturor învăţător iubit, încît nu era nimeni în cetate care să nu fi dorit a asculta 
pe Sfîntul cînd vorbea. 


Cînd ştia poporul că loan are cuvînt de spus, toți alergau în biserică cu bucurie, lăsînd: 
oblăduitorii cetăţii judecăţile, negustorii afacerile lor, meșterii lucrul din miini, și alergau să 
asculte învăţătura lui loan, sîrguindu-se să nu se păgubească de nici un cuvînt care ieşea din 
gura lui. Astfel că cel care n-ar fi auzit învăţăturile lui cele curgătoare de miere se socotea 
păgubit. Drept aceea multe numiri de laude i se dădeau lui. Unii îl numeau gura lui Dumnezeu 
sau a lui Hristos, alţii îl numeau dulce vorbitor iar alţii izvorîtor de miere. 


Fericitul avea cîteodată obicei de scotea cuvinte din adîncul înțelepciunii, şi aceasta o 
făcea mai ales la începutul preoţiei sale, și alcătuia cuvînt de învăţătură, neînţeleasă de oamenii 
cei neînvăţați. lar odată o femeie, ascultîndu-l și cele grăite neînțelegîndu-le, a ridicat glas din 
popor şi a zis către dînsul: "Învăţătorule duhovnicesc sau mai bine să-ţi zic, Ioane Gură de Aur, 
adîncit-ai fîntîna sfintelor tale învățături, iar funia minţii noastre este scurtă și nu poate să o 
ajungă!" 


Atunci a zis mulțimea poporului: "Deşi o femeie a zis cuvîntul acesta, dar Dumnezeu i- 
a dat acest nume; de acum înainte Gură de Aur să fie numit". Din acea vreme şi pînă astăzi, 
Gură de Aur a fost numit de toate Bisericile. lar Sfîntul loan Gură de Aur a gîndit în sine că nu 
este de folos a spune către popor învățătură cu meşteşugire de cuvinte. Şi de atunci se sîrguia 
să-şi împodobească vorba sa nu cu cuvinte ritoricești, ci simple și învățătoare de obiceiuri 
frumoase, pentru ca şi ascultătorii cei mai neînvățați să înțeleagă şi să aibă folos. Apoi Sfîntul 
loan nu numai în cuvînt era bărbat puternic, ci şi în faptă; pentru că făcea şi minuni cu puterea 
lui Hristos, tămăduind pe cei neputincioşi. 


O femeie, cu numele Evclia, avea un singur fiu și fiind cuprins de fierbințeală şi aproape 
să moară, a rugat pe Sfîntul loan să-l tămăduiască. Iar Sfintul, luînd apă, a făcut semnul Sfintei 
Cruci de trei ori, în numele Preasfintei Treimi și a stropit cu dînsa pe cel bolnav şi îndată l-a 
lăsat fierbinţeala şi, sculîndu-se sănătos, s-a închinat Sfîntului. 


Era în Antiohia un cîrmuitor bogat înșelat cu eresul marcioniţilor - după numele lui 
Marcion ereticul -, care făcea mult rău celor binecredincioşi. Femeia aceluia, căzînd într-o boală 
cumplită, nici un doctor nu putea s-o vindece. Și, din zi în zi, crescîndu-i durerea mai cumplit, 
a chemat ocîrmuitorul pe eretici în casa sa şi le-a zis să ajute femeii lui, rugîndu-se pentru 
sănătatea ei. Iar ei s-au rugat pentru dînsa neîncetat trei zile şi mai mult, dar nimic n-au folosit. 


După aceea a zis femeia către bărbatul său: "Aud de un preot cu numele loan, care 
viețuieşte cu episcopul Flavian, că este ucenic al lui Hristos şi orice cere de la Dumnezeu îi dă 
lui. Deci rogu-te, du-mă la dînsul ca să se roage pentru tămăduirea mea, căci am auzit că multe 
semne face. lar marcioniţii nu-mi ajută nimic şi din aceasta se vădește credinţa lor cea rea. 
Pentru că de ar fi fost dreaptă credinţa lor, le-ar fi ascultat Dumnezeu rugăciunea". 


Ascultînd bărbatul cuvintele ei, a dus-o la biserica drepteredincioşilor şi neîndrăznind 
s-o ducă pe ea înăuntru, pentru că era eretic, a aşezat-o înaintea bisericii și a trimis la episcopul 
Flavian și la preotul loan, spunîndu-le despre venirea sa şi despre pricina venirii, ca să se roage 
Domnului nostru lisus Hristos pentru sănătatea femeii sale, care bolea cumplit. 


leşind la dînşii episcopul împreună cu loan au zis: "Dacă vă veţi lepăda de eresul vostru 
ŞI vă veţi apropia de Sfinta, Sobornicească şi Apostolească Biserică, veţi dobîndi mîntuire de la 
Hristos Domnul". Iar el a făgăduit cu osîrdie a se lepăda. Şi a poruncit Sfîntul loan să aducă apă 
şi a rugat pe Flavian ca să facă semnul Crucii peste apa aceea. Făcîndu-se aceasta, a poruncit 
să o verse peste cea bolnavă, care îndată s-a făcut sănătoasă, ca şi cum n-ar fi fost bolnavă 
niciodată şi slăvea pe Dumnezeu. 


Văzînd eparhul minunea ce s-a făcut cu femeia sa, s-a apropiat împreună cu dînsa de 
Sfînta Biserică, lepădîndu-se de eresul lui Marcion și s-a făcut bucurie mare pentru întoarcerea 
eparhului. Iar ereticii s-au tulburat foarte tare şi s-au miîniat asupra Sfîntului loan, semănînd 
pretutindeni asupra lui hule şi clevetiri, zicînd că este vrăjitor şi fermecător. 


Însă Dumnezeu degrab a închis gura lor cea mincinoasă, aducînd asupra lor o pedeapsă 
cumplită. Căci odată, fiind cutremur mare în Antiohia, a căzut capiştea în care ereticii aveau 
adunarea lor şi acolo, fiind adunaţi mulțime fără de număr, au murit, fiind ucişi de căderea 
capiștei; iar dintre cei binecredincioşi, nici unul nu s-a vătămat de cutremur. Acest lucru 
văzîndu-l, nu numai ereticii ce mai rămăseseră ci şi elinii, au cunoscut puterea lui Hristos şi, 
dărîmînd capiştile lor, au crezut în adevăratul Dumnezeu prin învățătura Sfîntului loan. 


După aceasta, Nectarie patriarhul Constantinopolului, care a urmat după Grigorie 
Nazianzul, cu pace s-a săvirşit. Și a fost căutat cu sîrguință un om care să fie vrednic de scaunul 
patriarhiei. Deci, unii au vestit pe împăratul Arcadie despre loan - pentru că se dusese vestea 
pretutindeni despre viaţa şi despre învăţătura lui -, şi toţi l-au socotit vrednic de o treaptă ca 
aceea, ca să primească după Nectarie, ocîrmuirea Bisericii Constantinopolului. 


Deci, împăratul îndată a trimis scrisoare către Flavian ca să trimită pe loan la 
Constantinopol; iar poporul Antiohiei, fiind înștiințat de aceasta, s-a adunat în biserică, fiind 
aprins de dragostea către loan. Și nevrînd a se lipsi de un asemenea învăţător, s-au împotrivit 
toți trimișilor de la împăratul. Deci, nevoind să asculte pe patriarhul lor, n-au lăsat să-l ia pe 
Sfîntul loan; dar nici loan nu voia să meargă la Constantinopol, căci, fiind smerit, se judeca pe 
sine a fi nevrednic de o treaptă ca aceea. 


De acest lucru înștiințîndu-se împăratul, s-a mirat şi a dorit şi mai mult să vadă pe loan 
ŞI să-l aşeze pe scaunul patriarhal. Deci, trimiţînd a doua oară, a poruncit lui Asterie comitul să- 
| scoată din Antiohia în taină, fără ca să ştie poporul; ceea ce s-a și făcut. 


Apropiindu-se Sfîntul loan de Constantinopol, a ieşit în întîmpinarea lui tot poporul, cu 
mulțime de boieri, fiind trimiși de împăratul să-l întîmpine. Deci a fost primit cu cinste de 
împăratul şi de toată adunarea poporului și toţi se bucurau de un luminător ca acesta al Bisericii. 


Numai singur Teofil, patriarhul Alexandriei, şi cei de un gînd cu dînsul, se tulburau 
pentru că pizmuiau slava lui loan și-l urau pe el, încît nici nu voiau să se învoiască cu adunarea 
care alegea pe Ioan, ci se gîndeau la un alt preot cu numele Isidor, pe care voiau să-l ridice în 


scaun. Totuşi s-a plecat soborului și a sfinţit pe loan arhiereu şi l-a aşezat pe scaunul patriarhal 
în a douăzeci și şasea zi a lunii februarie. 


Atunci a venit împăratul şi cu dînsul toţi domnii şi boierii, vrînd să ia binecuvîntare de 
la Sfîntul loan, patriarhul. Iar el, făcînd rugăciune pentru împăratul şi pentru popor şi 
binecuvîntîndu-i pe toți şi-a deschis gura sa cea de Dumnezeu insuflată şi a rostit învățătură 
folositoare de suflet în care povăţuia pe împăratul să petreacă în dreapta credinţă neabătut, să 
se depărteze de eretici, să vină adeseori la biserică şi să fie drept şi milostiv. 


Apoi îi zicea: "Să ştii că nu mă voi ruşina, cînd va fi trebuință de învățătură şi de 
mustrare, pentru folosul sufletului tău, precum nici proorocul Natan nu s-a ruşinat de împăratul 
David, descoperind greşeala lui”. 


Astfel învăţa pe toți stăpînitorii duhovnicești şi pe cei mirenești şi pe cei de sub stăpîniri, 
ca fiecare să petreacă în faptele cele bune şi să ţină cuvîntul său de învățătură cu care toţi s-au 
mîngiiat, ascultîndu-l. 


Pe cînd el spunea dumnezeieştile cuvinte, era în popor un oarecare om îndrăcit pe care 
l-a scuturat duhul cel necurat şi l-a aruncat la pămînt, strigînd cu glas înfricoşat, încît s-au 
înspăimîntat toţi cei ce erau în biserică. Iar fericitul loan, poruncind să-l aducă înaintea sa, a 
făcut semnul cinstitei Cruci peste dînsul și, izgonind pe duhul cel necurat, a făcut pe om sănătos; 
lucru pe care văzîndu-l poporul, s-a bucurat şi a preamărit pe Dumnezeu că le-a dat un mare 
luminător şi un doctor sufletesc şi trupesc preaiscusit. 


Sfîntul Patriarh loan, luînd cîrma Bisericii, a început a paşte bine turma lui Hristos cea 
cuvîntătoare, dezrădăcinînd obiceiurile cele rele din toate treptele, iar mai vîrtos dintre preoţi, 
precum: necurăţenia, zavistia, nedreptatea şi orice lucru neplăcut. Apoi răsădea curăţenia, 
dragostea, dreptatea, milostenia şi tot felul de fapte bune şi cu gura sa cea de aur pe toți îi 
povăţuia. Nu numai în cetatea Constantinopolului ci şi prin cetăţile şi țările cele dimprejur avea 
multă purtare de grijă pentru mîntuirea sufletelor omeneşti. Pentru că trimitea din clericii săi 
cei iscusițţi şi temători de Dumnezeu, bărbaţi sfinți, care întăreau dreapta credință cu 
propovăduirea cuvîntului lui Dumnezeu; iar credinţa cea rea şi eresurile le înlătura, povăţuind 
pe cei rătăciți la calea mîntuirii. 


În Fenicia a dărîmat capiştile idolești care erau din vremurile cele de demult, stricînd 
temeliile lor. Pe poporul celților, vătămat de credinţa cea rea a arienilor, cu înţelepciune l-a 
tămăduit și la dreapta credinţă l-a povăţuit, pentru că a poruncit unor preoţi şi diaconi care au 
fost aleşi pentru acest lucru, ca să înveţe limba celților și i-a trimis la poporul acela să le 


propovăduiască buna credință în limba lor celtică. Iar pe sciții care locuiau împrejurul Dunării, 
în același chip i-a luminat. Eresul marcioniților din părțile răsăritului, de asemenea l-a risipit. 
Astfel, toată lumea a luminat-o cu învăţătura sa. 


Apoi avea purtare de grijă și pentru cei săraci şi neputincioşi, iar din averea Bisericii 
hrănea pe cei flămînzi, îmbrăca pe cei goi şi de orfani şi văduve mai înainte de toate se îngrijea. 
Apoi a zidit şi bolniţe (spitale) pentru odihna bolnavilor şi a străinilor care nu aveau unde să-şi 
plece capul, dîndu-le toată îndestularea, rînduindu-le slugi şi doctori. Şi apoi toată purtarea de 
grijă şi rînduiala, a încredinţat-o la doi preoţi temători de Dumnezeu. lar el se sîrguia pentru 
îndreptarea Bisericii, iubind pe cei buni, iar pe cei răi învățindu-i şi mustrîndu-i. Pentru aceea 
era foarte iubit de cei buni şi urît de cei răi. 


Mai ales unii din clericii lui care viețuiau rău, nu iubeau pe Sfintul, de vreme ce dădea 
pe faţă faptele lor cele rele și pe unii chiar de la biserică îi depărta. Iar ei pentru aceasta se 
miîniau pe el. Mai cu seamă erau nemulţumiţi de Serapion diaconul, pentru că acela, slujind cu 
bună credinţă patriarhului şi avînd viaţă curată, a zis odată către Sfîntul, fiind toţi clericii de 
față: "Nu poți, stăpîne, a-i îndrepta pe aceştia, dacă nu-i vei izgoni pe toţi cu un toiag”. 


Zicînd astfel, mulți s-au întărîtat şi au început în popor a-l vorbi de rău pe Sfîntul loan, 
hulindu-l, pe el care era vrednic de toate laudele. Însă Sfîntul, deși ştia răutatea lor, nu lua în 
seamă, pentru că, cu cît îl huleau mai mult, cu atît mai mult înflorea slava lui în părţile cele 
depărtate, încît mulți veneau de departe, dorind să-l vadă pe Sfîntul şi să audă învățătura lui. 


Același Serapion diaconul, a adus la mînie şi pe Severian mitropolitul asupra Sfîntului 
loan, căci a spus cum că ar fi zis Severian oarecare hulă asupra lui Hristos. Iar loan, rîvnind 
după Hristos Domnul său și uitînd de dragostea care o avea față de Severian, îndată l-a izgonit 
de la sine. lar după aceasta, fiind rugat de împăratul, l-a iertat pe dînsul şi iarăşi l-a primit la 
sine. 


Fericitul, cu toate că era într-o treaptă destul de mare şi viețuia în mijlocul lumii, totuși 
nu şi-a lăsat niciodată nevoinţele monahicești, ci vremea care îi rămînea de la treburile 
bisericești, închizîndu-se deosebi în chilia sa, o petrecea în singurătate şi rugăciune sau în citirea 
şi scrierea dumnezeieştilor cărți. Postea întotdeauna și se înfrîna fără măsură, pentru că numai 
pîine de orz şi apă gusta şi somn puțin și acela nu pe pat ci stînd şi nevoindu-se. 


Apoi la ospeţe şi la veselii nu mergea niciodată, pentru că din tinereţe deprinzîndu-se cu 
post şi înfrînare, nu putea nici să se uite spre bucate dulci și grase, neavînd stomacul sănătos. 


Ci toată mintea sa o îndreptase spre înțelegerea dumnezeieștii Scripturi şi mai ales iubea 
Epistolele Sfîntului Apostol Pavel, al cărui chip îl avea în chilia sa. 


Odată, scriind la tîlcuirea epistolelor lui, a gîndit în sine, zicînd: "Cine ştie oare, plăcut 
lui Dumnezeu este aceasta, oare înțeles-am puterea scripturii acestui sfint sau nu?" Şi se ruga 
lui Dumnezeu ca să-i vestească aceasta. Dumnezeu, degrab ascultînd pe robul Său, i-a dat acest 
fel de vestire. 


Cînd s-a închis singur în chilie noaptea şi scria tîlcuirile la o lumînare aprinsă, Proclu, 
care îi slujea, a vrut să intre la patriarh. Şi uitîndu-se prin crăpătura uşii, vrînd să vadă ce face, 
l-a văzut şezînd și scriind. lar un om bătrîn şi foarte cinstit, stînd lîngă dînsul la spate, s-a plecat 
la urechea patriarhului şi-i vorbea binişor. Și omul acela era cu totul asemenea la chip cu Sfîntul 
Apostol Pavel, care era în perete înaintea lui loan. Aceasta nu numai o dată a văzut-o Proclu, ci 
de multe ori şi se mira foarte, nepricepîndu-se cine este acela care vorbeşte cu patriarhul și 
cugeta cum a intrat acolo, căci pretutindeni erau ușile încuiate, încît nu era cu putință cuiva să 
intre. 


Deci, Proclu a așteptat pînă ce va ieşi omul acela. Dar cînd a sosit vremea de tocat pentru 
utrenie s-a făcut nevăzut. Astfel văzînd Proclu în trei nopți, a îndrăznit să întrebe pe Sfîntul 
patriarh, zicînd: "Stăpîne, cine este cel ce-ţi vorbeşte noaptea la ureche?" Sfîntul a răspuns: "N- 
a fost nimeni la mine”. Atunci Proclu i-a spus lui cu amănuntul cum a văzut prin crăpătura uşii 
un om bătrîn şi cinstit şoptindu-i la ureche cînd scria, şi spunea ce fel era chipul şi fața celui ce 
se arăta. lar Sfîntul se minuna auzind acestea. 


Apoi Proclu, uitîndu-se la chipul lui Pavel, a zis: "Acest chip era acela care l-am văzut". 
Atunci, cunoscînd loan că însuşi pe Sfîntul Apostol Pavel l-a văzut Proclu, s-a încredinţat că 
este primită osteneala lui şi, căzînd la pămînt, a mulţumit lui Dumnezeu şi s-a rugat cu lacrimi 
fierbinţi. Apoi, de atunci, s-a ocupat cu şi mai multă sîrguință de scrierea dumnezeieştilor cărți, 
pe care ca pe nişte comori de mult preţ le-a lăsat Bisericii lui Hristos. 


Acest mare învăţător al lumii, mustra toate strimbătăţile și nedreptăţile care se făceau; 
Chiar și pe împăratul şi pe împărăteasa îi învăţa să nu facă strîmbătate nimănui, ci să facă lucruri 
drepte. Iar pe boieri şi pe bărbaţii cei cu dregătorii, pe cei ce răpeau averi străine şi făceau 
strîimbătate săracilor, îi îngrozea cu judecata lui Dumnezeu. 


Deci, a început a se ridica asupra lui zavistie, nu numai de la clerici, cărora le poruncea 
Sfîntul să viețuiască după așezămîntul legii, ci şi de la stăpînitorii mirenești. Și precum dintr-o 


scînteie mică se aprinde un foc mare, aşa și din mustrarea păcatelor a început a se aprinde mînia 
în inimile acelora care se ştiau pe sine că sînt în niște asemenea păcate. 


Astfel, zavistnicii batjocoreau învățătura Sfintului, iar cuvintele lui cele înțelepte şi bune 
le socoteau nebunește ca rele, zicînd că patriarhul în propovăduirea sa în biserică, nu învaţă ci 
mustră; nu sfătuiește, ci ocărăște; nu îndreptează, ci hulește pe împăratul şi pe împărăteasa şi 
pe toți stăpînitorii. Apoi îl socoteau neacoperitor de păcatele aproapelui. 


Pe acea vreme era un eunuc oarecare în palaturile împărăteşti, cu numele Evtropie, care 
era mai mare peste postelnicii împăratului. Acela, ridicîndu-se la dregătoria de patriciu, a sfătuit 
pe împăratul ca să dea această lege, ca nimeni să nu mai scape la biserică pentru vina de moarte 
şi chiar de ar scăpa cineva, cu sila să se scoată din biserică şi să se pedepsească. Pentru că acel 
obicei era de demult, ca oamenii care greşeau ceva greu împotriva legilor cetăţeneşti şi se 
osîndeau la moarte, să fugă la biserică - precum odinioară israilitenii în cetățile de scăpare -, şi 
aşa scăpau de pedeapsa morţii. 


Evtropie, stricînd acel aşezămînt vechi, a rînduit să scoată din biserică pe cei vinovaţi, 
de care lucru Sfîntul loan Gură de Aur, mîhnindu-se, socotea acea faptă ca o mare silă adusă 
Bisericii. Dar nu după multă vreme, chiar Evtropie a căzut în groapa pe care a săpat-o altora şi 
s-a tăiat cu sabia pe care o ascuţise pentru alții. Căci mîniindu-se împăratul asupra lui pentru 
oarecare pricini mari, a căzut asupra lui Evtropie pedeapsa cu moartea. 


Deci, Evtropie a fugit la biserică şi s-a ascuns în altar sub Sfînta Masă. ar fericitul loan, 
fund în amvon, de unde avea obiceiul a învăţa pe poporul ce-i stătea înainte, ca un foarte mare 
rîvnitor, a rostit un cuvînt de mustrare asupra lui Evtropie, zicînd: "Ar fi lucru cu dreptate ca 
legea nedreaptă cea din nou aşezată, chiar acela care a scornit-o şi a aşezat-o să o împlinească”. 


Acest cuvînt prinzîndu-l pizmaşii lui loan, au început a-l huli în mijlocul poporului, 
numindu-l nemilostiv, neiubitor de oameni și neacoperitor de greșelile omenești. Şi astfel cîte 
puţin întărîtau inimile mai multor oameni spre mînie asupra Sfîntului loan. Dar el voind a plăcea 
lui Dumnezeu iar nu oamenilor, se sîrguia după obiceiul său în buna ocîrmuire a Sfintei Biserici. 


Pe vremea patriarhiei Sfîntului loan Gură de Aur, erau încă o mulțime de arieni în 
Constantinopol, care îşi ţineau credința, săvîrşind slujbele lor. Deci fericitul gîndea în ce chip 
ar curăța cetatea de acel eres. Şi aflînd vreme cuviincioasă, a zis către împăratul: 
"Binecredinciosule împărate, dacă ar fi pus cineva între pietrele cele scumpe ce sînt în coroana 
ta vreo piatră proastă, întunecată şi necurată, nu ar fi necinstită toată coroana?" 


Împăratul a răspuns: "Adevărat, așa este”. Iar loan a zis: "Tot aşa este de necinstită 
cetatea aceasta, care, deși este drepteredincioasă, totuşi are într-însa pe necredincioșii arieni. Și 
precum tu, împărate, te-ai fi mîniat pentru necinstirea coroanei tale, aşa şi Atotputernicul 
Dumnezeu se mîhneşte de cetatea aceasta, care este înșelată de eresul arienilor. Deci se cuvine 
ca, ori să aduci pe eretici la unirea credinţei, ori să-i izgoneşti din cetate”. 


Auzind acestea împăratul, a poruncit îndată să aducă înaintea sa pe mai marii arienilor 
şi le-a poruncit să spună înaintea patriarhului mărturisirea de credință a lor. Iar ei au început a 
grăi cuvinte de rea credință și de hulă asupra Domnului nostru Iisus Hristos; atunci împăratul a 
poruncit să-i izgonească din cetate. 


După cîtăva vreme, arienii avînd iarăși ajutători şi mijlocitori pe cei ce slujeau în 
palaturile împărăteşti, oameni cu dregătorii, au început a intra în cetate în zile de Duminici 
mergînd cu rugăciuni către locașul lor şi cîntînd ereticeștile lor cîntări prin care huleau pe 
Preasfînta Treime. Pentru acest lucru înştiințîndu-se preasfinţitul patriarh loan s-a temut ca nu 
cumva să înceapă cineva din poporul cel neînvăţat, a urma acelor rugăciuni arieneşti. 


Deci, a poruncit clerului său ca să umble cu rugăciuni prin cetate, purtînd cinstitele cruci, 
sfintele icoane şi făclii aprinse și să cînte laude lui Dumnezeu, alcătuite spre slava Preasfintei 
Treimi împotriva cîntărilor arienești celor hulitoare. Atunci s-au întîlnit pe cale 
drepteredincioşii cu arienii, certîndu-se între ei. Odată s-a ridicat chiar război, încît din 
amîndouă părțile au căzut cîțiva morţi; iar lui Visarion, eunucul împărătesc, fiind şi el acolo în 
mulțimea celor drepteredincioşi, i-au spart capul cu o piatră. De acest lucru înștiințindu-se 
împăratul, s-a mîniat foarte tare asupra arienilor şi le-a poruncit să nu îndrăznească a mai intra 
în cetate; şi astfel s-a izgonit atunci din cetate hula ereticească. 


Între cei înşelaţi cu eresul arian era și un voievod din neamul barbarilor, cu numele 
Gaina, viteaz în războaie şi care avea mare trecere la împărat. Acela cerea împăratului cu 
dinadinsul ca pentru hatîrul lui să poruncească a se da o biserică arienilor în cetate. Dar 
împăratul neștiind ce să-i răspundă - pentru că se temea a-l supăra, ca nu cumva să ridice vreo 
tulburare asupra împărăției greceşti, căci era om iute şi cu obicei rău -, a spus despre aceasta 
Sfîntului loan patriarhul. Iar loan a zis către împăratul: "Să mă chemi la tine în vremea cînd va 
vrea Gaina să ceară biserică şi eu voi răspunde pentru tine". 


Deci în altă zi, fiind chemat patriarhul la palat şi şezînd cu împăratul, a început Gaina 
iarăşi a cere de la împărat biserică în cetate pentru soborul arienesc. Și cerea aceasta ca o 
răsplătire pentru ostenelile pe care le-a avut el în războaie și pentru vitejia arătată. lar marele 
Ioan i-a răspuns, zicînd: "Împăratul de va voi să fie temător de Dumnezeu, nu are putere asupra 


bisericilor, în care sînt puşi de Dumnezeu stăpînitorii cei duhovniceşti. Iar ție dacă îţi trebuie 
biserică, intră în oricare voieșşti și te roagă, căci iată, toate bisericile care sînt în cetate îţi sînt 
deschise”. 


lar Gaina a zis: "Dar eu sînt de altă mărturisire și de aceea voiesc să am în cetate 
deosebită biserică dumnezeiască, împreună cu cei de o credinţă cu mine; şi rog împărăteasca 
stăpînire să poruncească a se îndeplini cererea mea pentru că eu multe osteneli am avut, 
luptîndu-mă pentru stăpînirea grecească, vărsîndu-mi sîngele şi punîndu-mi sufletul pentru 
împărat". 


Ioan i-a răspuns: "Pentru ostenelile tale ţi-ai luat răsplătire, mai multă cinste, mărire, 
boierie şi daruri de la împărat. Deci ţi se cade a gîndi ce erai mai înainte şi cum eşti acum? Cum 
erai sărac şi neslăvit şi cum te-ai îmbogăţit şi te-ai mărit acum? Și în ce fel de rînduială erai 
cînd viețuiai de cealaltă parte a Dunării şi în care ești acum? Căci erai atunci ca unul din țăranii 
cei proști şi săraci, îmbrăcat cu haine proaste, abia avînd pîinea cea de toate zilele spre hrană, 
iar acum ești voievod mai cinstit şi mai slăvit decît alții, fiind îmbrăcat în haine de mare preţ, 
avînd aur şi argint din destul şi avere mare şi toate acestea le ai de la împărat. Acest fel de 
răsplătire ai luat pentru ostenelile tale; deci fu mulțumitor şi slujeşte cu credinţă împărăției 
greceşti dar nu cere daruri dumnezeieşti pentru slujire lumească”. 


De nişte cuvinte ca acestea ruşinîndu-se Gaina, a tăcut şi n-a mai cerut de la împărat 
biserică. lar împăratul s-a minunat de înţelepciunea lui loan, care cu puţine cuvinte a astupat 
gura acelui barbar nebun și plin de neîmblînzită mînie. 


Trecînd un an, acel Gaina s-a înstrăinat de împărat şi, adunînd oaste multă, a pornit 
război asupra Constantinopolului. Iar împăratul neavînd oaste pregătită ca să iasă împotriva lui 
era în mare supărare și a rugat pe Sfintul loan să iasă înaintea lui şi cu cuvinte bune să-l 
îmblînzească. lar loan, deşi ştia că a mîniat pe Gaina cînd l-a oprit să aibă biserică arienească 
în Constantinopol, însă fiind gata a-şi pune sufletul său pentru oi, a mers împotriva mîndrului 
barbar. lar Dumnezeu a ajutat robului Său, pentru că, cu cuvintele sale aurite, loan a îmblinzit 
pe omul cel cu capul de fiară şi din lup l-a prefăcut în oaie şi împăcîndu-l cu împăratul, s-a 
întors. 


După aceasta Sfîntul loan s-a dus în Asia în vreme de iarnă pentru îndreptarea sfintelor 
biserici de acolo, deşi era neputincios cu trupul; însă a trecut cu vederea sănătatea sa, numai ca 
Biserica lui Dumnezeu să nu se facă neputincioasă, vătămîndu-se de păstorii cei răi, pentru că 
mulți din cei de acolo, fiind iubitori de argint, vindeau darul Preasfîntului Duh, hirotonind cu 
plată - cum era Antonie, mitropolitul Efesului -, a cărui vină Evsevie, episcopul Valintinopoliei, 
a trimis-o scrisă pe hîrtie patriarhului. 


Deci acolo, Sfîntul loan a scos pe mulţi episcopi care iubeau simonia şi pe cei care i-au 
hirotonit cu plată, depărtîndu-i de la dregătoria lor şi a pus pe alții mai vrednici în locul acelora. 
Şi îndreptînd bine toate bisericile Asiei s-a întors la Constantinopol. 


Astfel, pe cînd Sfîntul patriarh loan Gură de Aur aducea mult folos Bisericii lui 
Dumnezeu, mustrînd cu limbă slobodă păcatele oamenilor care nu se pocăiau, învăţind, 
tămăduind și povăţuind către pocăință; iar mai vîrtos cînd cu buzele cele dulci grăitoare şi cu 
sabia cea ascuţită a cuvîntului lui Dumnezeu dezrădăcina cămătăria, iubirea de argint, jefuirile, 
din inimile oamenilor celor cu dregătorie şi ale celor bogaţi, care, fiind puternici asupreau pe 
cei neputincioşi şi luau averile săracilor cu sila, atunci aceia se mîniau asupra lui, fiind mustraţi. 


Însă nu voiau nicidecum a se abate de la acele răutăți, pentru că, împietrindu-li-se inima, 
cu greu auzeau cuvintele lui loan şi se iuţeau în inimile lor asupra lui, cugetînd rău despre dînsul 
şi făcînd clevetiri mincinoase. lar mai vîrtos împărăteasa Eudoxia s-a mîniat asupra lui pentru 
că toate cuvintele pe care Gură de Aur le rostea de obşte pentru cei ce răpeau cele străine, 
acestea împărăteasa le socotea că pentru dînsa le grăieşte și le privea acelea ca o dosădire şi 
mustrare a ei. Pentru că era foarte iubitoare de argint şi cuprinsă de nesăţioasa poftă a aurului, 
încît multora le făcea strimbătate, luîndu-le averile cu sila. 


Deci, a mustrat-o pe ea însăşi conştiinţa ei cînd Sfîntul loan grăia despre iubirea de 
argint, care este rădăcina a toată răutatea, iar pe cei ce răpeau cele străine îi înfricoşa cu 
pedeapsa lui Dumnezeu. Din această pricină mîniindu-se împărăteasa asupra lui, cugeta cum I- 
ar izgoni pe loan de la patriarhie. 


In acea vreme era în Constantinopol un bărbat oarecare, numit Teodorit, avînd boierie 
de patriciu şi bogăție multă, pe care îl pizmuia împărăteasa și, dorind să-i ia averea, căuta asupra 
lui vreo vină. Dar nu afla pentru că era om bun şi viețuia cu dreptate. 


Neputînd să-i ia cu sila averea, a aflat acest meșteșug, căci l-a chemat la sine şi i-a zis: 
"Ştii cîtă avere împărătească se cheltuiește neîncetat; cît aur se dă oştilor care apără împărăția 
şi fără de număr sînt aceia care se hrănesc în toate zilele din vistieria împărătească, din care 
pricină ni s-a împuţinat averea. Deci să dai şi tu o parte din averea ta, ca datorie către vistieria 
împărătească, pentru ca să afli la noi har şi pe urmă iarăşi vei lua la vreme ceea ce vei da acum”. 


Teodorit, pricepînd gîndul împărătesei, cum că nu-i trebuie să umple vistieria 
împărătească, ci inima sa cea nesăţioasă de iubirea de argint voieşte a o sătura cu averea lui, a 


mers la fericitul loan povestindu-i acea dorinţă a împărătesei și-l ruga cu lacrimi să-l ajute şi 
să-l apere de împărăteasa care căuta să-i ia bogăția. lar Sfîntul loan îndată a trimis scrisoare 
către împărăteasa, sfătuind-o cu cuvinte alese şi blînde, ca să nu facă asuprire lui Teodorit. lar 
ea, deși era mînioasă asupra Sfîntului, însă a făcut atunci după cererea lui, pentru că s-a ruşinat 
de înţeleapta lui sfătuire şi a făgăduit că nu-i va face lui Teodorit nici un rău. 


După aceasta, Teodorit, ascultînd gura cea de aur grăitoare a lui loan, care învăţa pentru 
milostenie şi sfătuia să nu ascundem comoara în pămînt, unde mîna cea zavistnică voieşte a o 
lua, ci în cer, unde nimeni nu o zavistuieşte nici n-o ia; apoi, temîndu-se ca nu cumva să cadă 
în vreo nevoie pentru bogăţia sa - căci ştia năravul împărătesei, că nu va înceta a căuta vină 
asupra lui pînă cînd își va săvîrşi răutatea -, pentru aceea a socotit să-și dea bogăţia sa 
Împăratului ceresc. 


Deci, oprindu-şi o mică parte din averile sale pentru chivernisirea casei, toate celelalte 
averi care erau foarte multe, le-a dat casei Bisericii, ca să fie spre hrană străinilor, săracilor şi 
bolnavilor. 


Auzind împărăteasa de aceasta, s-a mîhnit foarte şi a trimis la Sfîntul loan, zicînd: "După 
porunca ta, sfinte patriarh, am iertat pe Teodorit patriciul, neluînd nimic de la dînsul pentru 
trebuința împărăției noastre, iar tu ai răpit averea lui spre a te îmbogăţi. Oare nu era mai cu 
cuviință a o lua noi, iar nu tu? Pentru că acela s-a îmbogăţit, slujind împăraţilor. Pentru ce te-ai 
împotrivit nouă? Noi n-am luat nimic de la dînsul; deci ţi se cădea și ţie a nu lua averile lui”. 


La aceste cuvinte, loan a scris către împărăteasa în acest fel: "Socotesc că nu este tăinuit 
iubirii tale de Dumnezeu cum că, de aş fi poftit bogăţie, nimic nu m-ar fi oprit pe mine a o avea; 
pentru că am avut părinţi care aveau avere multă, fiind de neam bun şi bogaţi. Însă de bunăvoie 
m-am lepădat de bogăţie. Deci, cum nu m-aş fi rușinat acum a căuta aceea pe care singur am 
lăsat-o şi pe alţii îi învăţ ca să le treacă cu vederea? Zici că averea lui Teodorit am luat-o spre a 
mea îmbogăţire. Să ştii însă că acela nu mi-a dat nimic şi de mi-ar fi dat, eu nu aş fi primit de 
la el. Ci el a dat bogăția sa lui Hristos, făcînd milostenie săracilor şi scăpătaţilor şi bine a făcut, 
căci însutit va primi de la Hristos în veacul ce va să fie. Eu aş fi voit ca şi tu, rîvnind lui Teodorit, 
să ascunzi averile tale în cer, ca astfel, cînd vei fi lipsită, să fui primită în veşnicile locașuri. Iar 
dacă gîndeşti ca să iei de la Hristos ceea ce a dat Teodorit, tu vei vedea, căci nu pe noi, ci chiar 
pe Hristos ÎL vei mînia”. 


Împărăteasa, citind această scrisoare a Sfîntului loan, s-a umplut de mînie şi cugeta cum 
i-ar face Sfîntului loan nedreptate. 


În acea vreme a venit din Alexandria la Constantinopol o văduvă cu numele Chilitropa, 
pentru o pricină ca aceasta. Cînd era în Alexandria voievodul Pavlichie, avînd în acea vreme 
dregătoria de la Augustal, atunci acea văduvă a fost clevetită de oarecari oameni zavistnici către 
voievodul Pavlichie că are aur mult; iar Pavlichie, care era foarte iubitor de aur, aflînd oarecare 
pricină asupra văduvei aceleia, a prins-o şi a silit-o să-i dea cinci sute de galbeni. 


Iar ea, neavînd atîta aur, şi-a pus zălog la vecinii săi hainele şi vasele, şi abia adunînd 
cinci sute de galbeni, a dat voievodului, nefiind vinovată cu nimic. lar după ce a fost scos 
Pavlichie din dregătoria sa şi s-a dus la Constantinopol pentru a da socoteală, a plecat şi acea 
văduvă săracă, şi intrînd în corabie, a mers în urma lui. Apoi, venind înaintea împăratului, a 
căzut înaintea lui cu plîngere, jeluindu-se asupra lui Pavlichie, că a luat de la dînsa cu sila atîta 
aur, fără nici o vină. 


Împăratul a poruncit eparhului cetăţii să facă întrebare şi judecată de acel lucru, ca să 
dea văduvei tot ce a luat Pavlichie de la dînsa. lar eparhul ajutînd lui Pavlichie, l-a scos 
nevinovat și pe văduvă a lăsat-o păgubașă. Dar ea, fiind împinsă de multă mîhnire, s-a dus la 
împărăteasa şi, spunîndu-i toată nevoia, cerea de la dînsa milă şi ajutor. Împărăteasa, fiind și ea 
iubitoare de aur, s-a bucurat de un lucru ca acesta, căci nădăjduia că şi ea va cîştiga aur mult. 


Deci, îndată a chemat pe Pavlichie şi cu mare mînie l-a mustrat pe el pentru jefuirea 
averii străine şi pentru strîmbătatea ce o făcuse acelei văduve sărace. Apoi a poruncit să-l ţină 
sub strajă pînă cînd va da o sută de litre de aur. Pavlichie, văzînd că nu este cu putință a scăpa 
din mîinile împărătesei, a trimis acasă și a adus atita aur cît ceruse împărăteasa. 


Împărăteasa, din tot aurul acela, a dat văduvei numai treizeci și şase de galbeni de aur și 
a eliberat-o, pe cînd celălalt aur l-a luat la dînsa. Iar văduva a ieşit de la împărăteasă plîngînd şi 
văitîndu-se pentru o strîmbătate ca aceea. Auzind de Sfîntul loan că apără pe cei asupriţi, a 
alergat la dînsul şi i-a spus cu de-amănuntul toate cîte 1-a făcut ei Pavlichie şi împărăteasa. 
Sfîntul loan, mîngîind pe văduva care plîngea, a trimis la Pavlichie şi, chemîndu-l în biserică, 
a zis către dînsul: 


"Ne-a venit înştiinţare despre nedreptatea care o faci, asuprind pe cei săraci şi luînd cu 
sila averile cele străine, precum ai făcut acestei văduve sărace, netemîndu-te de Dumnezeu, 
Care este părintele orfanilor şi judecător al văduvelor. Deci, pentru aceasta te-am chemat aici, 
ca să dai cinci sute de galbeni femeii căreia i-ai făcut nedreptate. Dă-i ceea ce se cuvine ca să 
scape de datornicii săi şi să nu piară împreună cu copiii săi în cea mai de pe urmă sărăcie. Apoi, 
să te mîntuieşti și tu de un păcat ca acesta şi să milostiveşti pe Dumnezeu, pe Care L-ai mîniat 
şi Care va răsplăti ţie pentru facerea de rău a orfanilor”. 


Pavlichie a răspuns: "Stăpîne, această văduvă mai mult mi-a făcut mie nedreptate; pentru 
că, jeluindu-se împărătesei contra mea, împărăteasa a luat de la mine o sută de litre de aur; şi 
acum ce voiește mai mult de la mine? Să se ducă la împărăteasa și să-şi ia ce este al ei de la 
dînsa!" 


Sfîntul a zis către dînsul: "Deși împărăteasa a luat de la tine aurul, însă văduva aceasta 
n-a primit ce a fost al său și ea nu este vinovată de nedreptatea ce ţi s-a făcut ţie de către 
împărăteasă. Pentru că împărăteasa a luat de la tine atîta aur nu atît pentru dînsa, cît pentru alte 
păcate ale tale și jefuiri pe care le-ai făcut fiind la dregătorie. Iar tu nu face pricină, vorbind 
contra împărătesei, căci îți spun că nu vei ieşi de aici pînă ce nu vei da văduvei tot ce ai luat de 
la dînsa, pînă la galbenul cel mai de pe urmă; iar cei treizeci şi şase de galbeni pe care i-a dat ei 
împărăteasa, aceia să-i fie de cheltuială pentru drum". Și astfel, Sfîntul loan n-a eliberat pe 
Pavlichie din biserică. 


Împărăteasa, aflînd despre aceasta, a trimis la loan, zicînd: "Liberează pe Pavlichie că 
am luat aur destul de la dînsul pentru acea datorie". loan a răspuns trimişilor: "Nu va fi eliberat 
de aici Pavlichie pînă cînd nu va da femeii celei sărace ceea ce a luat de la dînsa”. Împărăteasa 
a trimis iarăşi la Sfîntul ca să elibereze pe Pavlichie. Iar Sfîntul a răspuns: "Dacă împărăteasa 
voieşte să-l eliberez, apoi să trimită acestei văduve cinci sute de galbeni, căci nu este lucru mare 
a face aceasta, fiindcă a luat mult mai mult de la Pavlichie, adică o sută de litre de aur”. 


Împărăteasa, auzind aceasta, s-a umplut de mînie și îndată a trimis doi sutași cu două 
sute de ostaşi ca să scoată cu sila pe Pavlichie din biserică. Dar cînd ostașii s-au apropiat de 
uşile bisericii şi voiau să intre, îndată li s-a arătat îngerul Domnului stînd lîngă ușă şi ținînd 
sabia în mîinile sale şi nu-i lăsa să intre. 


Ostaşii, văzînd îngerul cel înfricoșat, s-au temut şi au fugit înapoi. Și alergînd la 
împărăteasa cu cutremur, i-au spus de arătarea îngerească. lar ea, auzind, s-a spăimîntat cu 
duhul şi n-a mai îndrăznit a mai trimite la Sfîntul loan după Pavlichie. Voievodul, văzînd că nu 
l-a ajutat împărăteasa, a trimis la casa sa după aur şi a dat văduvei cinci sute de galbeni, și așa 
a fost eliberat. Iar femeia, luîndu-şi al său, s-a întors în cetatea sa, bucurîndu-se. 


Împărăteasa nu înceta a face supărare contra fericitului loan și din zi în zi se înmulțea 
miînia şi răutatea în inima ei asupra plăcutului lui Dumnezeu, care era fără de răutate şi drept. 
După puţină vreme împărăteasa a trimis la Sfîntul loan, pe de o parte cu îngrozire, iar pe de 
alta, cu momeli, zicînd: 


"Încetează a te mai împotrivi nouă şi nu te mai atinge de lucrurile cele împărăteşti, că 
nici noi nu ne atingem de lucrurile cele bisericești şi te lăsăm singur să le îndreptezi. Încetează 
de a mă mai face pe mine pildă tuturor prin biserici, vorbind de mine şi mustrîndu-mă. Pentru 
că eu, pînă acum, te aveam pe tine ca pe un părinte şi-ţi dădeam cinstea ce ţi se cuvenea; iar 
dacă nu te vei îndrepta şi nu vei fi mai bun către noi, atunci să știi că nu-ți voi răbda mai mult". 


Sfîntul loan, auzind aceste cuvinte de la împărăteasă, s-a mîhnit foarte şi, oftînd greu, a 
zis către cei trimişi: 


"Împărăteasa voieşte să fiu ca un mort, care nu vede nedreptăţile ce se lucrează și nu 
aude glasurile celor asupriţi şi ale celor ce plîng şi suspină şi nu face mustrări celor ce greşesc. 
Dar de vreme ce sînt episcop şi mie îmi este încredințată purtarea de grijă pentru suflete, sînt 
dator a privi cu ochi neadormiţi asupra tuturor, a asculta cererile tuturor, a învăţa pe toți şi a 
certa, iar pe cei ce nu se pocăiesc, a-i mustra. 


Pentru că ştiu că a nu mustra fărădelegile şi a nu certa pe cei ce fac rele, este dovedită 
pierzare şi mă tem că dacă vom tăcea noi pentru cele ce se fac cu nedreptate, să nu se zică şi 
despre noi cuvîntul acesta al lui losie: Preoții au ascuns calea Domnului. Dar şi dumnezeiescul 
Apostol poruncește ca pe cel ce greșește să-l mustri înaintea tuturor, ca și alții să aibă frică. 
Tot acelaşi Apostol învaţă, zicînd: Propovăduiește cuvintul, stăruiește cu vreme şi fără de 
vreme; mustră, ceartă, şi te roagă. 


Eu, deşi mustru fărădelegile, nu mustru însă pe cei ce fac fărădelegile şi nu vorbesc în 
față pe nimeni, nici am defăimat pe cineva, nici am pomenit cîndva în învățătura mea numele 
împărătesei, spre a o defăima. Ci pe toţi de obște i-am învăţat şi-i învăţ ca să nu facă rău şi să 
nu asuprească pe cel de aproape. Dacă pe cineva din cei ce ascultă cuvintele noastre îl mustră 
conştiinţa pentru vreun lucru rău, apoi se cuvine aceluia ca nu asupra noastră să se mînie, ci 
asupra lui însuși, pentru că a făcut nişte lucruri ca acelea, şi să se abată de la rău spre a face 
bine. 


Dacă împărăteasa nu se ştie că a făcut ceva rău, nici că a făcut nedreptate cuiva, apoi 
pentru ce se mînie asupra mea, care învăţ pe popor să se abată de la toată nedreptatea? S-ar fi 
cuvenit mai bine să se bucure, pentru că n-a făcut nedreptate, căci eu nu mă lenevesc a învăţa 
pentru mîntuirea poporului peste care ea împărăţeşte. lar dacă ea este vinovată de păcatele 
acelea pe care cu cuvinte învățătoare mă sîrguiesc a le dezrădăcina din inimile oamenilor, apoi 
să ştie că eu nu o mustru pe dînsa, nici nu îi fac necinste, ci singure faptele ei o mustră pe dînsa 
şi-i aduc mare necinste şi ruşine sufletului ei. Deci, poate să se mînie împărăteasa cum voiește, 
eu nu voi înceta a grăi adevărul, pentru că mai bine este a mînia pe oameni decît pe Dumnezeu. 
Căci dacă aş plăcea oamenilor, apoi nu aș fi rob al lui Hristos”. 


Nişte cuvinte ca acestea şi multe altele asemenea zicînd Sfîntul celor trimiși, i-a slobozit 
pe dînşii cu pace. lar ei, întorcîndu-se la împărăteasa, i-au spus toate cele ce au auzit. 
Împărăteasa atunci s-a pornit cu şi mai mare mînie și foarte mult ura pe fericitul Ioan; apoi nu 
numai împărăteasa, ci şi mulţi alţii care viețuiau în nedreptate şi fără pocăință îl pizmuiau. 


După aceea îl urau nu numai cei ce petreceau în Constantinopol, ci și alții de prin laturile 
cele mai depărtate, dintre care erau Teofil, patriarhul Alexandriei, care de la început nu-l iubea 
pe Sfîntul loan şi nu voia să-l aleagă pe el la patriarhie. Apoi Acachie, episcopul Veriei, 
Severian al Gavalului și Antioh al Ptolemaidei. Iar în Constantinopol erau doi preoți şi cinci 
diaconi și din împărăteştile palaturi erau mulți care-l urau şi trei văduve vestite şi bogate, Marsa, 
Castritia şi Evgrafia, care viețuiau în necurăţie. 


Toţi pismătăreţii Sfîntului loan, sfătuindu-se, căutau vină asupra lui, ca să aducă în 
popor veste rea despre dînsul. Deci au trimis mai întîi în Antiohia, cercetînd că doar vor afla 
vreun rău pe care l-ar fi făcut loan din copilărie. Dar au murit cei ce făceau iscodiri şi n-au aflat 
nimic. Apoi au trimis în Alexandria la Teofil, care ştia să alcătuiască minciuni cu meşteşug; dar 
nici acela nu putea grăi ceva asupra vieţii Sfîntului loan, care strălucea ca soarele cu faptele 
cele bune. Însă Teofil cu dinadinsul se îngrijea de aceasta, cum să izgonească pe Sfîntul loan 
din scaun, avînd ajutătoare pe împărăteasa şi pe alți oameni răi; iar mai vîrtos, și-a cîştigat ajutor 
pe satana. 


Apoi pricina izgonirii Sfîntului loan s-a început astfel. 


Era în Alexandria un preot cinstit cu numele Isidor Xenodoh, adică hrănitor de străini, 
împodobit cu viața şi cu cuvîntul şi era pretutindeni slăvit pentru faptele cele bune și 
înțelepciunea lui. Acesta era bătrîn, optzeci de ani avînd de la nașterea sa, iar preot fusese 
hirotonit de Sfîntul Atanasie cel Mare, patriarhul Alexandriei. Asupra acestui Isidor a prins ură 
Teofil, din pricina lui Petru, protopopul Alexandriei. Căci Teofil, vrînd să scoată din slujbă fără 
de vină pe Petru şi să-l izgonească din biserică, Isidor apăra pe Petru şi vina cea adusă asupra 
lui o dovedea că este nedreaptă. 


Deci, Teofil a început a se mînia asupra lui Isidor şi mai întîi a îndepărtat din biserică 
pe acel Petru cu nedreptate, după aceea căuta pricină şi asupra lui Isidor, ca şi pe el să-l 
depărteze. În acea vreme o oarecare văduvă cu numele Teodotia, a dat lui Isidor o mie de galbeni 
ca să cumpere haine şi să îmbrace pe cei goi, pe orfani şi pe văduvele sărace care se aflau în 
Alexandria. Apoi a rugat pe Isidor să nu spună despre aceasta lui Teofil patriarhul, ca nu cumva 
să ia aurul și să-l cheltuiască la zidiri de piatră. 


Isidor, luînd aurul, a făcut după cum l-a rugat Teodotia. Dar Teofil, înștiințat fiind despre 
aceasta de oarecine, cum că Isidor a luat o mie de galbeni de la Teodotia şi, nespunîndu-i lui, i- 
a cheltuit spre trebuința săracilor, s-a mîniat foarte tare asupra lui Isidor. Căci Teofil era mare 
iubitor de argint şi a adus asupra lui Isidor o vină grea, zicînd că un păcat mai presus de fire a 
necinstit pe bătrînul. Însă vina aceea, scrisă de însuşi Teofil, nu era adevărată, căci deşi 
cumpărase Teofil martori mincinoşi, minciuna era minciună, iar nevinovatul Isidor s-a aflat 
curat. Atunci Teofil, din răutatea sa cea neîmblinzită, a scos din preoţie pe Isidor cu necinste şi 
cu bătăi, deşi era nevinovat. Iar Isidor, primind necinstea fără vină, cu cinste a lăsat Alexandria 
şi s-a dus la liniște în muntele Nitriei în care petrecuse mai înainte cînd era tînăr şi, şezînd în 
coliba lui, se ruga lui Dumnezeu cu răbdare. 


În acea vreme erau în mînăstirile Egiptului patru fraţi, bărbaţi împodobiţi cu fapte bune 
şi temători de Dumnezeu, care toată viaţa lor o petrecuseră în posturi şi osteneli monahiceşti. 
Şi numele lor erau: Dioscor, Amonie, Evsevie şi Eftimie, iar cu porecla se numeau "lungii", 
pentru că erau înalți de statură. Aceştia, nu numai de alexandreni erau iubiţi, pentru faptele lor 
cele bune și pentru viaţa lor cea văzută de toți, ci chiar de Teofil, fiind foarte cinstiți de el. 


Unul dintre dînşii, cu numele Dioscor, chiar nevrînd el, a fost ales episcop al Bisericii 
Ermopoliei. Acesta nu era Dioscor cel care a fost eretic, ci altul; căci acesta a trăit cu mulţi ani 
mai înainte de acela. Acesta a fost episcop al Ermopoliei şi, viețuind cu sfinţenie, a dobîndit 
sfîrşit fericit. lar acela a fost patriarh al Alexandriei și a fost blestemat de Sfinții Părinți de la al 
patrulea Sinod. 


Deci, pe acest fericit Dioscor l-a făcut Teofil episcop, iar pe cei doi fraţi ai lui, pe 
Amonie și pe Eftimie, i-a rugat să rămînă împreună cu dînsul în patriarhie şi i-a silit să 
primească treapta preoţiei. Iar ei, petrecînd lîngă Teofil, cînd l-au văzut că nu viețuiește după 
Dumnezeu şi că mai mult iubeşte aurul decît pe Dumnezeu şi că face multe strimbătăţi, n-au 
voit mai mult a petrece împreună cu dînsul, ci, lăsîndu-l pe el, s-au întors la liniştea lor. 


Teofil, înțelegînd pricina plecării lor, foarte s-a mîniat, și dragostea pe care o avea către 
dînşii a schimbat-o în ură şi cugeta cum le-ar face rău. Deci, mai întîi a scornit pentru dînşii o 
veste, că lungii, dimpreună cu Isidor cel izgonit, țin de eresul lui Origen şi pe mulți monahi i- 
au înşelat cu eresul acela. După aceea, a trimis la episcopii cei mai de aproape, poruncindu-le 
ca îndată să izgonească pe monahii cei mai bătrîni din munţii şi din pustia aceea. Iar pricina 
pentru care sînt izgoniți să nu le-o spună lor. 


Deci, cînd au făcut episcopii după porunca patriarhului, izgonind pe toţi cinstiții și 
plăcuţii lui Dumnezeu nevoitori de prin munţi şi de prin pustie, s-au adunat cei izgoniți 


împreună cu preoţii lor şi venind în Alexandria la patriarh, l-au rugat să le spună pentru ce sînt 
osîndiți și izgoniți de prin locurile lor. Iar el, căutînd cu ochi mînioşi asupra lor și răcnind cu 
miînie, s-a pornit spre dînşii ca un îndrăcit şi, aruncînd omoforul pe după grumazul lui Amonie, 
l-a bătut pînă la sînge, strigînd: "Ereticule, blestemă pe Origen". Asemenea şi pe ceilalți 
bătîndu-i și nelăsînd pe nici unul dintr-înşii a răspunde ceva înaintea lui, i-a izgonit pe toți cu 
necinste din faţa sa; şi s-au întors în colibele lor fără răspuns, neţinînd seama de mînia şi de 
îndrăcirea lui Teofil. 


Apoi Teofil, chemînd pe episcopii cei mai de aproape, a dat anatemei pe acei patru 
călugări nevinovaţi, pe Amonie, pe Evsevie şi pe Eftimie, frații lui Dioscor şi pe fericitul Isidor 
cel mai sus pomenit, necercetîndu-i pentru credinţă, nici chemîndu-i acolo de față. Şi încă nu s- 
a îmblînzit mînia lui, căci a scris singur împotriva lor multe pricini mînioase pentru eresuri, 
pentru fermecătorii şi pentru alte multe păcate. Apoi, cumpărînd bîrfitori şi mărturii mincinoase, 
le-a dat acele scrisori, poruncindu-le ca, atunci cînd va învăţa el în biserică pe popor, în zi de 
praznic, să se apropie de dînsul şi înaintea poporului să i se dea acele pricini scrise împotriva 
acelor călugări pomeniţi mai sus, aducînd înainte şi martorii cei mincinoşi. 


Aceste toate făcîndu-se, Teofil a poruncit să se citească în sobor bîrfelile cele alcătuite. 
Apoi luîndu-le, a mers la eparhul cetăţii și arătîndu-le lui, au luat de la dînsul cinci sute de ostași 
şi s-au dus la muntele Nitriei ca să-i izgonească din părțile Egiptului pe Isidor, pe frații lui 
Dioscor şi pe toți călugării care urmează lor, ca pe niște eretici și vrăjitori. Deci, mai întîi a 
trimis arapii săi şi au scos din scaun pe Dioscor. 


După aceea, îmbătînd pe ostaşi cu vin, au năvălit noaptea asupra muntelui Nitriei şi, mai 
întîi decît pe toţi, căutau pe Isidor și pe fraţii lui Dioscor, pe Amonie, pe Evsevie şi pe Eftimie. 
Neaflîndu-1, pentru că se ascunseseră într-o rîpă, a poruncit ostașilor să năvălească asupra 
tuturor monahilor şi să le jefuiască averile, adică hainele şi bucatele. 


Ostaşii fiind beţi, pornindu-se prin toate locurile cele pustii și prin peşteri, au omorît pe 
sfinții pustnici, ca la zece mii, cu moarte crudă, adică cu foc şi cu sabie, în a zecea zi a lunii 
iulie, în care Sfînta Biserică săvîrșeşte pomenirea lor. lar ceilalți călugări s-au împrăștiat 
ascunzîndu-se pe unde au putut. Astfel, oştindu-se Teofil prin pustie, s-a întors în Alexandria. 


După acel război, s-au adunat monahii care mai rămăseseră şi plîngînd pentru moartea 
părinților şi a fraţilor lor, s-au împrăștiat care pe unde au putut. Dioscor, împreună cu fraţii săi, 
cu fericitul Isidor şi cu mulți alți monahi care erau foarte vestiți în post şi în fapte bune și aleşi 
făcători de minuni - cărora nu le era greu că erau necăjiţi şi izgoniți, ci pentru că fără vină sînt 
depărtaţi din Biserică de către Teofil, şi numărați cu ereticii -, au mers la Siluam, patriarhul 
Ierusalimului. Dar Teofil îndată a trimis la dînsul şi la toți episcopii Palestinei, spunînd: "Nu se 
cade vouă, fără voia mea, a primi pe cei caterisiți de mine și izgoniți”. 


Atunci, acei părinţi izgoniți, neștiind unde să plece, s-au dus la Constantinopol, la Sfîntul 
loan Gură de Aur, ca la un liman bun şi, căzînd înaintea lui, îl rugară cu lacrimi ca să-şi arate 
mila sa spre dînşii și să le ajute, fiind în mare nevoie. 


Văzînd Sfîntul loan cincizeci de bărbaţi care îmbătrîniseră în fapte bune, i s-a făcut milă 
de ei și a lăcrimat ca și losif pentru fraţii săi. Apoi, înțelegînd de la dînșii pentru care pricină au 
avut de la Teofil atîta nevoie, i-a mîngtiat cu cuvinte bune și i-a liniștit, dîndu-le loc de odihnă 
lîngă Biserica Sfintei Muceniţe Anastasia. Și-i hrănea pe dînşii, nu numai Sfîntul loan Gură de 
Aur, ci şi Sfînta Olimpiada diaconiţa, care le-a dat multă îndestulare din averea sa. Căci ea toată 
averea sa o întrebuința pentru săraci şi pentru străini, ca să aibă odihnă, precum şi cele 
trebuincioase trupului, fiind cu adevărat sfîntă, şi a cărei pomenire se cinstește la douăzeci și 
cinci iulie. Dar şi monahii aceia erau cu adevărat sfinți, dintre care pe unii Biserica îi cinstește 
cu pomenire. 


Atunci era între dînşii unul, anume lerax, care vieţuise singur mulți ani în pustie și 
căruia, venind odată diavolii, i-au zis: "Bătrînule, mai ai să trăieşti încă cincizeci de ani; deci 
nu vei putea răbda în pustia aceasta atîta vreme". Iar bătrînul, pricepînd înşelăciunea lor, a zis 
către dînşii: "Mîhnire mi-aţi făcut mie vestindu-mi scurtarea anilor, pentru că eu m-am pregătit 
pentru două sute de ani a răbda în această pustie". Auzind diavolii aceasta, au fugit ruşinați. Pe 
un părinte ca acesta, pe care n-au putut să-l miște diavolii, pe acesta l-a izgonit Teofil 
Alexandreanul. 


Mai era între dînşii şi un preot Isaac, ucenicul Sfîntului Macarie, curat fiind din pruncie, 
pentru că el fusese dus încă de la virsta de cinci ani în pustietate şi acolo a fost crescut, fiind 
iscusit în dumnezeiasca Scriptură, avînd toate cărțile în minte. Şi toți monahii aceia pe care-i 
izgonise Teofil erau sfinți și cuvioşi şi-i cinstea pe dînșii foarte mult fericitul loan. 


Deci, nu i-a oprit a merge la biserică. Dar cu dumnezeieştile "Taine le-a poruncit să nu 
se împărtășească, pînă cînd va înţelege desăvîrşit cauza izgonirii lor şi va face pace între Teofil 
şi între dînşii. Apoi i-a oprit să nu vestească despre aceasta pe împăratul, nici să se jeluiască 
asupra lui Teofil, făgăduind că prin scrisoarea sa îl va împăca cu dînşii. Deci, îndată a scris către 
Teofil, rugîndu-l ca să-i lase pe acei călugări să viețuiască în pace prin locaşurile lor din Egipt 
iar pe cei despărțiți să-i primească iarăși la unire. 


Teofil, luînd scrisoarea Sfîntului loan şi auzind de la niște clevetitori mincinoşi că 
Sfîntul loan ar fi primit la Sfînta Împărtăşire pe cei izgoniți, ceea ce nu era adevărat, s-a mîniat 
foarte tare asupra Sfîntului loan pentru că a primit pe cei depărtați și că le ajută lor. Apoi a scris 
un răspuns foarte aspru către loan. lar Sfîntul loan a scris şi a doua oară cu pace, rugîndu-l să 


înceteze cu mînia şi să primească pe monahi a petrece acolo de unde au fost izgoniți. Dar Teofil 
i-a răspuns Sfîntului loan şi mai aspru decît înainte, mîniindu-se mai mult asupra lui decît asupra 
acelor monahi. Dar aceştia, văzînd că Teofil stă neschimbat în răutatea sa, au scris toate nevoile 
lor pe care le-au suferit de la Teofil fără nici o vină şi au dat această scrisoare împăratului, 
jeluindu-se cu lacrimi asupra celui care-i mîhnise, rugîndu-se să poruncească să fie judecaţi. 


Făcîndu-i-se milă împăratului de nişte asemenea călugări cinstiți şi plini de fapte bune, 
a trimis o scrisoare către eparhul Alexandriei, ca să trimită pe Teofil cu sila la Constantinopol 
spre judecată, pentru ca înaintea Sfîntului loan patriarhul şi înaintea episcopilor care vor fi 
adunaţi să dea seama de răutatea sa și să primească pedeapsă pentru faptele sale. 


Apoi a scris şi către Inochentie, papa al Romei, rugîndu-l să trimită și el episcopi la 
sobor în Constantinopol ca să judece pe Teofil. lar papa îndată a poruncit episcopilor săi să fie 
gata de călătorie şi aștepta vestea de la împăratul Arcadie, ca să-i spună dacă s-au adunat 
episcopii răsăritului. Dar împăratul n-a mai scris a doua oară şi nici episcopii Apusului n-au 
mai venit. lar Teofil a umplut de aur punga eparhului Alexandriei, care a îngăduit pe Teofil pînă 
cînd va strînge toate aromatele din India, cele cu bun miros şi dulci la mîncare, cu care voia să 
umple o corabie pentru ca să le aducă la Constantinopol. 


În acea vreme Teofil a înduplecat pe Sfîntul Epifanie, episcopul Ciprului, ca să-i ia 
partea, căci a scris către el ca şi cum s-ar fi arătat rîvnitor după buna credinţă, să adune sobor 
în insula Cipru şi să blesteme cărțile lui Origen - pentru că încă nu erau blestemate cărțile acelea 
de către Sfinţii Părinţi de către un sinod a toată lumea, pînă la Sinodul al cincilea. 


Atunci Teofil a defăimat prin scrisoarea sa şi pe Sfîntul loan, zicînd că este eretic, căci 
a primit la sine pe origeniști şi se împărtășește cu dînşii. lar episcopul, fiind fără de răutate - 
după cum scrie că cel fără de răutate crede tot cuvîntul -, a crezut minciuna, necunoscînd 
vicleșugul lui Teofil. Și rîvnind foarte după buna credință, a blestemat cărțile lui Origen în 
soborul de acolo, scriind Sfîntului loan şi sfătuindu-l ca şi el să facă acelaşi lucru. 


Sfîntul loan, negrăbindu-se la aceasta, se îndeletnicea cu Sfintele Scripturi şi toată 
mintea sa la aceasta o avea îndreptată, ca să înveţe pe popor în biserică și să aducă pe păcătoşi 
la pocăință. Apoi Teofil, pregătindu-se de călătorie la Constantinopol pentru judecată, a rugat 
pe Sfîntul Epifanie să meargă şi el acolo, căci zicea că se face sobor asupra origeniştilor. Iar 
Epifanie, ascultîndu-l, s-a sîrguit degrab şi, întrecînd pe Teofil, s-a dus acolo. Dar mai înainte 
de sosirea lui, s-a întîmplat la Constantinopol un fapt ca acesta. 


Era un boier cu numele Teognost, bărbat bun şi temător de Dumnezeu. Acest boier a 
fost clevetit către împărat de către un alt boier răucredincios şi pizmătăreţ, că ar fi hulit şi ar fi 
grăit de rău pe împărat şi că ar fi numit pe împărăteasă nesăturată de aur şi pierzătoarea 
stăpînirii, răpind averi străine fără dreptate. Deci împăratul s-a mîniat asupra lui și a poruncit 
să-l ducă în surghiunie la Tesalonic și toată bogăţia lui să o ia, numai o singură vie, care era 
afară din cetate, să 1-0 lase, pentru hrana femeii lui Teognost şi a copiilor lui. 


Mergînd Teognost la Tesalonic, a căzut bolnav de supărare şi a murit; iar femeia s-a 
mîhnit rău pentru moartea bărbatului său şi pentru averea luată şi, venind la Sfîntul loan, 1-a 
spus nevoia sa cu lacrimi. Dar Sfîntul a mîngiiat-o cu cuvinte folositoare şi a sfătuit-o să-şi pună 
nădejdea în Dumnezeu. Apoi i-a poruncit ca în fiecare zi să ia hrană pentru copiii săi şi pentru 
sine de la casa de străini cea bisericească. lar Sfîntul căuta vreme prielnică să roage pe împărat 
pentru acea văduvă, ca doar să-i întoarcă înapoi ei și copiilor ei averea luată fără vină. Însă 
răutatea împărătesei a făcut împiedicare și nu numai asupra acelei văduve, ci şi asupra fericitului 
loan a adus mai multă nevoie. 


Sosind vremea în care se culeg strugurii, cînd toţi oamenii ies la viile lor, a ieşit şi 
împărăteasa şi se plimba prin viile împărăteşti. Atunci, trecînd pe lîngă via lui Teognost - pentru 
că nu era departe de viile împărătești -, a văzut că este frumoasă şi intrînd într-însa a tăiat un 
strugure cu mîinile sale şi l-a mîncat. Și era acest obicei împărătesc că, dacă intra împăratul sau 
împărăteasa în vreo vie străină şi mînca struguri, stăpînul acelei vii să nu mai aibă stăpînire 
peste dînsa, ci să fie numărată între viile împărăteşti, iar stăpînului viei să i se dea sau prețul 
pentru via sa sau altă vie, în locul aceleea, de la împăratul. 


Deci, după acest aşezămînt împărătesc, împărăteasa a poruncit să scrie via lui Teognost 
între viile împărătești. Aceasta a făcut-o gîndind în două feluri; pe de o parte să facă necaz 
văduvei şi copiilor ei, căci se mîniase pe dînsa, pentru că aflase că a alergat la Sfintul loan şi i- 
a spus lui toată nevoia sa; iar pe de alta, fiindcă ea căuta pricină asupra Sfîntului loan, cum să- 
| izgonească din scaun, pentru că ştia că dacă el ar fi aflat de aceasta, nu va tăcea nicidecum și 
se va scula împotriva ei pentru văduva cea nedreptățită. Și astfel, de aici se va face pricină şi se 
va săvirşi lucrul cel gîndit, ceea ce s-a şi făcut. 


Văduva aceea năpăstuită a venit la fericitul şi, tînguindu-se, i-a spus cum împărăteasa 1- 
a luat via, cea mai de pe urmă nădejde pentru chiverniseala copiilor săi, iar Sfîntul loan îndată 
a trimis scrisoarea sa către împărăteasă, prin arhidiaconul Evtihie, vorbindu-i de milostivire, 
aducîndu-i aminte de viaţa cea bună a părinţilor săi şi de faptele cele bune ale împăraților celor 
mai dinainte. Și, mai aducîndu-i aminte de frica lui Dumnezeu şi de judecata cea înfricoșată a 
Lui, a rugat-o să întoarcă via văduvei celei sărace. 


Ea a scris înapoi Sfîntului cu asprime, neplecîndu-se învățăturilor lui, nici ascultînd 
rugămintea; ci punea înainte legile împărăteşti cele vechi şi, ca şi cum ar fi fost nedreptățită de 
Sfîntul, se lăuda că nu va răbda o mustrare ca aceea. Astfel zicea: "Mă înfrunţi cu cuvintele tale 
ca şi cum aş face nedreptate și fărădelege, neștiind aşezămintele împărăteşti; m-ai năpăstuit cu 
vorbele tale şi nu voi răbda pînă la sfîrşit să fiu defăimată de tine". 


Sfîntul loan, citind scrisoarea aceea, s-a dus la palat la împărăteasa şi, şezînd lîngă dînsa, 
a început a o sfătui iarăşi cu cuvinte blînde, vorbindu-i mai mult decît întîi şi rugînd-o să dea 
înapoi via văduvei. Ea a zis: "Ţi-am scris ce este așezat pentru vii de împărații cei de demult; 
să-şi ia văduva altă vie în locul aceleia sau să-şi ia prețul pentru dînsa”. Sfîntul a zis: "Nu-i 
trebuie ei altă vie, nici nu cere preţ pentru dînsa, ci pe a sa o cere; dă-i dar înapoi via ei”. 


Împărăteasa a zis: "Nu te împotrivi așezămintelor împărăteşti celor de demult, că nu-ţi 
va fi spre bine o împotrivire ca aceasta". loan a răspuns: "Nu pune înainte aşezămintele şi legile 
pe care le-au așezat împărații păgîni, pentru că nimic nu te oprește pe tine a strica o lege 
nedreaptă și a aşeza alta dreaptă, fiind împărăteasă bine credincioasă. Deci, dă înapoi via celei 
nedreptățite, ca să nu te numesc pe tine a doua Isabelă și să moștenești împreună cu ea şi 
blestemul”. 


Acestea zicînd Sfîntul, s-a aprins împărăteasa de mare mînie şi a răsunat palatul de 
strigarea ei, dovedind răutatea cea tăinuită în inima sa, zicînd: "Eu însămi mă voi răzbuna asupra 
ta şi de acum nu numai că nu voi da via văduvei, dar nici alta în locul aceleia şi nici preţul nu 
voi porunci să-i dea. Iar ţie îţi voi da pedeapsă pentru ocara aceasta”. Deci a poruncit să scoată 
pe Sfîntul loan cu sila din palat. 


Cu astfel de ocară ieșind Sfîntul patriarh de la împărăteasă, a poruncit lui Evtihie 
arhidiaconul, zicîndu-i: "Spune portarilor bisericii ca atunci cînd va veni împărăteasa la 
biserică, să închidă uşile, să n-o lase să intre, precum şi pe toți cei care vor veni împreună cu 
dînsa, şi să-i spună că loan a poruncit să se facă așa”. 


Sosind praznicul Înălţării Sfintei Cruci şi adunîndu-se tot poporul în biserică, apoi 
venind şi împăratul cu toți boierii săi, a venit şi împărăteasa cu toată curtea. Iar cînd a văzut-o 
portarul venind, a închis înaintea ei ușile bisericii, nelăsînd-o să intre înăuntru, după porunca 
patriarhului. Şi cînd strigau slugile: "Deschideţi împărătesei!", portarii răspundeau: "Patriarhul 
a poruncit să n-o lăsăm". lar ea, umilindu-se de mînie şi de ruşine striga, zicînd: "Vedeţi toţi şi 
înțelegeți ce fel de necinste îmi face acest om. Toţi intră în biserică şi numai pe mine singură 
mă opreşte; au doară nu este drept să mă răzbun asupra lui şi să-l izgonesc din scaun?” 


Aşa strigînd ea, unul din cei ce venise cu dînsa, avînd sabie, a scos-o şi a întins mîna ca 
să lovească cu sabia în ușă și îndată i s-a uscat mîna și s-a făcut ca moartă. Văzînd împărăteasa 
şi toţi cei împreună cu dînsa, s-au temut foarte şi s-au întors înapoi. lar cel cu mîna uscată a 
intrat în biserică şi a stat în mijlocul poporului cu mare glas strigînd: "Miluieşte-mă, stăpîne 
sfinte, şi-mi tămăduieşte mîna aceasta uscată care a îndrăznit a lovi asupra sfintei biserici; am 
greşit, iartă-mă". lar Sfîntul, cunoscînd pricina uscării mîinii, i-a poruncit să se spele în 
spălătorul altarului şi spălîndu-se, îndată mîna s-a făcut sănătoasă. 


Apoi tot poporul, văzînd o minune ca aceasta, a dat laudă lui Dumnezeu. Şi nu s-au 
tăinuit acestea toate nici înaintea împăratului. Dar împăratul, ştiind obiceiul cel rău al 
împărătesei, tăcea ca şi cum n-ar fi ştiut nimic. lar pe Sfîntul loan îl iubea mult şi-l asculta pe 
el cu plăcere, însă împărăteasa mereu căuta vicleşug pentru izgonirea Sfîntului loan, care lucru 
l-a şi săvîrşit degrab. 


După aceasta a venit la Constantinopol și Sfîntul Epifanie, episcopul Ciprului, după 
sfatul lui Teofil, aducînd cu sine şi cărți scrise împotriva lui Origen. Și, ieșind din corabie, a 
intrat în biserica Sfîntului loan Botezătorul, care este departe de cetate ca de şapte stadii și, 
săvîrşind dumnezeiasca Liturghie, a hirotonit un diacon împotriva canoanelor, care nu 
îngăduiesc nici unui episcop să hirotonească în eparhie străină, fără porunca păstorului din acea 
eparhie. După aceasta a intrat în cetate şi a găzduit într-o casă neştiută. 


Sfîntul loan, auzind de venirea lui Epifanie şi că a slujit în biserica Sfîntului loan 
Botezătorul şi împotriva canoanelor a făcut diacon în eparhia lui, nu s-a mîniat de aceasta asupra 
lui, ştiindu-l că este bărbat sfînt și fără răutate, ci l-a rugat să vină la dînsul şi să găzduiască în 
casele patriarhiei ca şi alți episcopi. lar Epifanie n-a vrut să se vadă cu Sfîntul loan, dorind să 
placă lui Teofil, şi a răspuns către cei trimişi: "Dacă loan nu va izgoni din cetate pe Dioscor şi 
pe călugării lui şi de nu va iscăli lepădarea cărților lui Origen, apoi eu nu am împărtăşire cu 
loan". 


Iar Sfîntul loan a răspuns prin trimișii lui Epifanie, zicînd: "Nu se cuvine a face ceva cu 
îndrăzneală mai înainte de judecata soborului”. lar pizmașii Sfîntului loan, venind la Epifanie, 
l-au îndemnat să intre în biserica Sfinților Apostoli în zi de praznic şi înaintea a tot poporul să 
blesteme cărțile lui Origen şi pe monahii cei izgoniți din Egipt, împreună cu Dioscor, să-i lepede 
ca pe nişte origeniști; apoi pe loan să-l mustre, ca unul ce primește pe eretici şi se uneşte cu 
dînşii. lar a doua zi Epifanie a mers la biserică, rîvnind după buna credință. 


Sfîntul loan, înștiinţindu-se de ceea ce voia să facă Epifanie, a trimis la dînsul, zicînd: 
"Epifanie, multe faci împotriva canoanelor. Intîi ai slujit Sfînta Liturghie și ai hirotonit în 
eparhia mea, fără voia mea; după aceea te-ai ruşinat a petrece împreună cu noi și acum năvăleşti 


asupra Bisericii mele, îndrăznind a face dezbinări, fără judecata soborului. Deci, păzește-te, ca 
să nu ridici tulburare în popor, că apoi singur vei avea primejdie". 


Acestea auzind Epifanie, s-a înduplecat şi, ieşind din biserică, aştepta venirea lui Teofil. 
Iar Domnul, nelăsînd să se facă nici un fel de vrajbă şi de mînie între plăcuții Săi, a arătat lui 
Epifanie, prin tăinuite descoperiri, cum că loan este curat ca soarele şi că din zavistia omenească 
rabdă clevetire. Pentru că Epifanie auzise de la mulți oameni despre faptele cele bune şi mari 
ale Sfîntului loan, despre credinţa lui cea fără prihană şi despre viaţa lui cea desăvîrșită. Astfel, 
se mira că mulţi s-au sculat asupra lui loan și multe pîri se aduc asupra lui; dar aștepta să vadă 
ce fel de sfîrşit va avea lucrul ce s-a început. 


Împărăteasa Eudoxia, auzind că Epifanie se înstrăinează de Ioan şi nu are cu dînsul 
unire, a priceput că este mînie între dînșii. Şi, chemînd pe Epifanie la sine, a zis către dînsul: 
"Părinte Epifanie, tu ştii că toată împărăţia greco-romană sub mîna noastră este. Deci, iată astăzi 
toată stăpînirea Bisericii îți voi da, dacă mă vei asculta pe mine și vei îndeplini toată dorirea 
inimii mele şi vei face ceea ce gîndesc eu". lar Epifanie a zis: "Spune, fiică, şi după puterea 
noastră ne vom sîrgui a face ceea ce va fi spre mîntuirea sufletului tău”. 


Atunci împărăteasa, crezînd că vicleşugul său va pleca pe Epifanie spre al său gînd, a 
început a grăi despre Sfîntul Ioan, zicînd: "loan s-a făcut nevrednic de cîrma Bisericii şi de 
această mare treaptă, căci se ridică asupra împăratului şi nouă nu ne dă cinstea ce ni se cuvine. 
Afară de aceasta, mulți spun că el este eretic mai de demult. Pentru aceea aș fi vrut să adunăm 
sinod și să-l scoatem din această treaptă, ca să punem pe altul în locul lui, care să ocîrmuiască 
bine Biserica, pentru ca să fie şi împărăția noastră în pace". 


Astfel grăind împărăteasa către Epifanie, tremura de mare mînie şi iarăşi a zis: "Și nu 
este de trebuință a osteni mulți părinți, adunîndu-i aici în sinod, ci sfinția ta, părinte, izgoneşte- 
| pe dînsul din scaun, iar în locul lui pune pe altul pe care-l va arăta ţie Dumnezeu şi eu voi face 
ca toţi să te asculte pe tine". 


Epifanie a zis către dînsa: "Fiică, ascultă pe părintele tău fără mînie. De va fi loan eretic, 
precum ziceţi voi, şi nu se va pocăi de acel eres, apoi nevrednic va fi de scaunul patriarhiei și 
vom face precum poruncești; iar dacă numai pentru această vină, că te-ar fi hulit, voieşti a-l 
izgoni pe el, apoi Epifanie nu voieşte aceasta, pentru că împăraţilor li se cuvine să fie buni, 
blînzi şi să ierte hulele ce vin asupra lor. Că voi aveţi peste voi împărat în cer şi veţi lua de la 
EI iertarea greşelilor voastre, dacă veţi ierta şi voi altora. Fiţi milostivi, precum şi Tatăl vostru 
cel din cer este milostiv”. 


Împărăteasa a zis către Epifanie: "Părinte, de vei face împiedicare izgonirii lui loan, apoi 
eu voi deschide capiştile idolilor și voi face ca mulți, depărtîndu-se de la Dumnezeu, să se 
închine idolilor şi vor fi cele de pe urmă mai rele decît cele dintii”. Acestea zicînd cu mînie, 
vărsa şi lacrimi din ochii săi. lar Epifanie, mirîndu-se de mînia ei nebunească, i-a zis: "Curat 
sînt de această judecată”. Şi astfel zicînd, a ieșit din palat. Apoi îndată s-a dus vestea că 
împărăteasa a pornit pe marele Epifanie contra Sfintului loan, căci, intrînd acela în palat, s-a 
sfătuit cu împărăteasa pentru îndepărtarea lui loan. 


Această veste a ajuns chiar pînă la loan. Iar el, fiind iute din fire şi, avînd cuvîntul gata 
pe buzele sale, cînd învăţa în biserică, a pomenit înaintea întregului popor, din dumnezeiasca 
Scriptură, răutatea multor femei. Auzind poporul că este vorba pentru femei, au priceput mulți 
că a făcut pildă despre împărăteasa. lar pizmașii lui loan au scris toate pildele lui pe hîrtie şi le- 
au dat împărătesei. Acestea citindu-le, i s-a părut că chiar pentru dînsa a vorbit astfel. 


Deci se duse la împăratul jeluindu-se că loan o hulește în biserică înaintea întregului 
popor. Şi tînguindu-se, zicea împăratului: "Inţelege că a mea dosădire este a ta ocară; căci cînd 
mă huleşte pe mine Ioan, pe tine te huleşte, necinstea mea este şi necinstea ta”. 


Apoi ruga pe împăratul să poruncească a se aduna un sobor asupra lui loan ca să-l 
izgonească din scaun. Împărăteasa a mai scris și către Teofil Alexandreanul ca să vină iute la 
Constantinopol, netemîndu-se de nimic, căci "eu - zicea ea -, și pe împăratul voi ruga pentru 
tine şi voi astupa gura tuturor potrivnicilor tăi, numai vino fără zăbavă şi adună episcopi mulți, 
ca să izgoneșşti din scaun pe vrăjmașul meu loan". lar Teofil, întărit de scrisoarea împărătesei, 
s-a grăbit spre a veni la Constantinopol, avînd corăbii încărcate cu aromate din India şi cu poame 
şi cu bucăţi de mătase de mare preţ, ţesute cu fir, pentru ca să înșele pe mulţi cu daruri și să-i 
plece spre sfatul său. 


În acea vreme fericitul loan a scris către Sfîntul Epifanie astfel: "Frate Epifanie, am auzit 
că ai făcut sfat cu împărăteasa, pentru izgonirea mea; dar să ştii că şi tu nu vei mai vedea scaunul 
tău". lar Epifanie 1-a răspuns aşa: "Răbdătorule de chinuri, loane, năpăstuit fiind, biruieşte; dar 
nici tu nu vei ajunge la locul acela la care te vor izgoni pe tine”. Și s-a împlinit proorocia la 
amîndoi, pentru că Epifanie, mai zăbovind puţin la Constantinopol, a cunoscut că fără dreptate 
vor să-l osîndească pe cel drept. 


Nevoind să fie părtaş la acea judecată tilhărească, s-a urcat cu ai săi în corabie, 
nespunînd nimănui nimic, şi pe ascuns s-a întors la ale sale. Dar călătorind pe mare, s-a mutat 
la Domnul, neajungînd la scaunul său, după proorocia Sfintului loan. La fel şi Sfîntul loan, în 
a doua izgonire a sa, neajungînd la locul la care a fost trimis, s-a odihnit în Domnul, după 
proorocia lui Epifanie. Despre acest lucru mai pe urmă se va vorbi. lar acum să ne întoarcem 
cu povestirea istoriei celei dintîi. 


Teofil, patriarhul Alexandriei, întărit fiind cu scrisoarea împărătesei, a venit la 
Constantinopol fără zăbavă, cu mulți episcopi, pe care cu viclenie îi înduplecase la un gînd cu 
dînsul, netemîndu-se de nimic. Însă împăratul n-a voit să vorbească cu Teofil, pînă cînd vor 
veni episcopii trimişi de Inochentie, papa Romei, pentru că nu ştia că romanii aşteptau a doua 
scrisoare prin care să le vestească adunarea episcopilor Răsăritului. Pentru aceea, deşi erau gata 
de cale, n-au pornit a veni. lar împărăteasa a ascuns de împăratul pe toţi episcopii care veniseră 
cu dînsul, le-a spus cugetul său pe care-l are asupra lui loan şi i-a rugat să se sîrguiască cît vor 
putea să izgonească pe Sfîntul din scaun. Apoi găsindu-i împărăteasa şi pe dînşii tot astfel 
cugetînd, s-a mîngîiat foarte. După aceea umplîndu-le pungile cu aur şi întărind sfatul, le-a dat 
voie a se retrage din palat. 


După aceasta, împărăteasa a chemat la sine pe toți cei ce se plîngeau împotriva lui Teofil, 
pe călugări, pe preoți şi pe episcopi; căci veniseră încă şase episcopi din Egipt, preoţi şi diaconi, 
douăzeci la număr, care se depărtaseră de Teofil şi aduseseră multe pricini asupra lui, voind să 
se judece împreună cu dînsul. 


Pe aceştia adunîndu-i împărăteasa, i-a rugat să înceteze cu planul lor și să nu aducă în 
judecată pricinile lui Teofil, ci să ierte năpăstuirile care li s-au făcut de dînsul. Astfel, unii au 
ascultat pe împărăteasa şi, punîndu-şi nădejdea spre Dumnezeu, au tăcut; iar alţii se împotriveau 
foarte. Deci, pe cei ce au tăcut împărăteasa 1-a îmbogăţit cu daruri, iar pe cei ce se împotriveau, 
prinzîndu-i, i-a trimis în surghiun la Tesalonic. 


36. VIAŢA ŞI PĂTIMIREA SFÎNTULUI APOSTOL FILIP 
(14 NOIEMBRIE) 


Lîngă Marea Galileii era o cetate care se numea Betsaida, aproape de Horazin și 
Capernaum. lar Betsaida înseamnă în limba evreiască, "Casa Vînătorilor”, pentru că vieţuiau 
acolo vînători de peşte. În acea cetate s-au născut trei apostoli: Petru, Andrei şi Filip. Petru şi 
Andrei erau frați pescari şi se îndeletniceau cu vînarea peştelui, pînă ce au fost chemaţi de 
Hristos la apostolat. lar Filip, în copilăria lui, a fost dat de părinții săi la învățătura de carte şi a 
ajuns iscusit în Sfînta Scriptură, înțelegînd bine toate proorociile despre Mesia Cel aşteptat, pe 
care citindu-le adeseori, se aprindea cu dragostea inimii pentru lisus, pe Care încă nu-L ştia şi 
era cuprins de dorirea Aceluia pe Care încă nu-L văzuse la faţă, nici nu ştia că venise pe pămînt 
şi pe Care mulți ar fi dorit să-L vadă şi nu L-au văzut. 


Cu astfel de iubire aprinzîndu-se el pentru Mesia, iată că Cel dorit călătorea prin Galileea 
şi a aflat pe Filip, precum scrie despre aceasta Evanghelistul loan: "A vrut, zice el, să meargă 
lisus în Galileea, unde a aflat pe Filip şi i-a zis: Vino după Mine! ar el, auzind această chemare 
a Domnului, nu numai cu urechile trupești, ci şi cu ale inimii, îndată L-a crezut a fi adevăratul 
Mesia Cel făgăduit de Dumnezeu prin prooroci; şi a mers după Dînsul, luînd aminte la viața 
Lui preasfîntă şi urmînd sărăciei Lui. Apoi a învăţat de la Hristos dumnezeiasca înțelepciune 
cu care avea să înțelepțească nebunia neamurilor. 


Filip, bucurîndu-se pentru aflarea unei astfel de comori, prin care avea să fie 
răscumpărată toată lumea, n-a voit ca numai el singur să se îmbogăţească cu acea comoară, ci 
dorea ca şi alţii să fie părtaşi aceluiași dar. Deci, aflînd pe Natanail, prietenul său, i-a vestit cu 
mare veselie, zicînd: Am aflat pe lisus, fiul lui Iosif cel din Nazaret, despre Care a scris Moise 
în Lege și în Prooroci. lar Natanail, auzind aceasta, și nenădăjduind ca să iasă Mesia, Împăratul 
lui Israil, dintr-o asemenea cetate mică şi dintr-un neam simplu, a zis: Din Nazaret poate fi ceva 
bun? lar Filip, sfătuindu-l ca să vină să-L vadă, 1-a zis: Vino şi vezi! Pentru că Filip ştia că dacă 
Natanail va vedea pe lisus şi va auzi mîntuitoarele Lui cuvinte, îndată va cunoaște că Acela este 
Mesia, lucru care s-a şi întîmplat. Căci atunci cînd l-a dus pe el la Iisus, atunci Dumnezeu, Care 
ispiteşte inimile şi rărunchii, văzînd pe Natanail venind la dînsul, l-a cunoscut. Și a zis despre 
dînsul: Iată cu adevărat israilitean întru care nu este vicleșug. 


Aceste cuvinte auzindu-le Natanail, s-a minunat foarte și a zis către Domnul: De unde 
mă cunoşti? Căci nici Tu nu m-ai văzut pe mine cîndva nici eu nu Te-am văzut pe Tine; deci, 
de unde ai cunoștința aceasta? Domnul răspunse: Mai înainte pînă a nu te chema pe tine Filip, 
cînd erai sub smochin, te-am văzut pe tine. Natanail, pe cînd era sub smochin, cugeta ceva 
dumnezeiesc pentru Mesia, a Cărui așteptare era spre veselia credincioșilor robilor lui 
Dumnezeu; şi îi dăduse Dumnezeu în acea vreme inimă înfrîntă şi lacrimi fierbinţi, rugîndu-se 
lui Dumnezeu cu sîrguință ca să împlinească ceea ce a făgăduit părinților din veac și să trimită 
pe pămînt pe Mîntuitorul lumii. Iar ochiul cel a toate văzător al lui Dumnezeu, vedea în acea 
vreme pe Natanail, căruia îi dăduse duh de umilință; de aceea i-a şi zis Domnul: Cînd erai sub 
smochin te-am văzut pe tine. 


Deci Natanail s-a mirat de aceste cuvinte, pentru că şi-a adus aminte de ceea ce cugetase 
cînd era sub smochin și cu umilință ruga pe Dumnezeu pentru trimiterea lui Mesia. Căci ştia că 
nici un om nu era acolo cu dînsul ca să-l vadă și că gîndurile lui nimeni nu putea să le ştie, decît 
numai Dumnezeu. De aceea îndată a crezut că lisus este Mesia pe Care L-a făgăduit Dumnezeu 
să-L trimită pentru izbăvirea neamului omenesc. 


Apoi a mărturisit că lisus are fire dumnezeiască, prin care a cunoscut tainele inimii lui. 
De aceea a zis Natanail: Tu ești Fiul lui Dumnezeu, Tu eşti Împăratul lui Israil. O, cât de mare 
mulţumire a adus Natanail Sfîntului Filip, pentru că l-a vestit despre venirea pe pămînt a 
Mîntuitorului şi pentru că l-a adus la Mesia Cel dorit de dînsul! Dar se bucura și Sfîntul Filip 


că oamenii au aflat acea comoară dumnezeiască, care era ascunsă în pămîntul firii omeneşti și 
cu mai multă dragoste s-a aprins către Domnul său. 


lar cînd a văzut pe Învățătorul său că este om desăvârşit în toate, avînd oarecare 
împuţinare de credință despre dumnezeirea Lui, atunci a fost îndreptat şi învăţat de Însuși 
Domnul, în acest chip: Umblind odată Domnul dincolo de Marea Tiberiadei, împreună cu cinci 
mii de oameni, şi vrînd să facă o minune, a zis către Filip: Cu ce vom cumpăra piine, ca să 
mănînce toți aceştia? lar aceasta a zis-o, ispitindu-l, căci ştia ce va răspunde el. Însă I-a întrebat, 
ca însuși Filip să se cunoască pe sine și, rușinîndu-se de împuţinarea de credinţă, să se 
îndrepteze. 


Iar el nu şi-a adus aminte de atotputernicia lui Dumnezeu nici n-a zis: "Tu, Doamne, 
toate le poţi şi nu trebuie a întreba pe cineva despre aceasta, ci numai dacă voieşti, îndată toţi 
se vor sătura; căci deschizînd Tu mîna Ta, toate se vor umplea de bunătate". N-a zis aceasta 
Filip, ci socotea pe Domnul numai ca om, iar nu şi ca Dumnezeu, avînd cugetare omenească 
pentru săturarea poporului și zicea: Nu vor ajunge pîini de două sute de dinari, ca să primească 
fiecare cite ceva. 


Apoi, împreună cu ceilalţi a zis: Dă voie popoarelor ca, mergind prin sate, să-și 
cumpere ei bucate. lar cînd Domnul a frînt cinci pîini şi doi pești la acele cinci mii de persoane, 
atunci Filip, văzînd că din mîna Domnului se dădea tuturor hrană îndestulătoare, ca dintr-o 
vistierie neîmpuţinată, pînă cînd popoarele s-au săturat, o, cît s-a ruşinat de împuţinarea 
credinţei sale! Deci, întărindu-se în credință, a preamărit împreună cu ceilalți puterea lui 
Dumnezeu, Care era în lisus Hristos. 


Sfîntul Filip a fost cinstit de Domnul între cei doisprezece Apostoli mai aleși, ca un 
vrednic, avînd dar de la EI şi îndrăzneală de prieten, după cum se arată în cele ce urmează. Cînd 
au fost la Ierusalim oarecare elini, la praznic, neputînd să aibă intrare lesnicioasă la lisus, fiind 
păgîni necredincioşi, s-au apropiat de Filip şi l-au rugat, zicînd: Doamne, voim să vedem pe 
Iisus. lar el a vestit despre dînşii mai întîi pe Sfîntul Andrei, apoi împreună cu acesta, a îndrăznit 
a spune lui lisus dorinţa acelor elini, mîngîindu-se că şi neamurile doresc a vedea și a auzi pe 
Domnul şi Învățătorul lor. 


Apoi a auzit de la lisus minunata învățătură şi proorocie despre neamuri, cum că nu vor 
crede îndată într-Însul, ci după moarte, căci a zis: Grăuntele de griu, căzînd pe pămint, de nu 
va muri, rămîne singur, iar de va muri, mult rod va face. Ca şi cum ar fi zis: "Pînă cînd viețuiesc 
Eu pe pămînt, numai singură casa lui Israil va crede în Mine; iar dacă voi muri, atunci nu numai 
casa lui Israil, ci și neamuri multe vor crede în Mine". 


Sfîntul Filip, după Cina cea de Taină, a îndrăznit să întrebe pe Domnul, despre taina cea 
mare a dumnezeirii, cînd L-a rugat să le arate pe Tatăl, zicînd: Doamne, arată nouă pe Tatăl şi 
destul ne este nouă. Cu această întrebare Sfîntul Filip a adus mult folos Bisericii lui Hristos, 
căci în chip minunat am învăţat de aici a cunoaște că Fiul este de o ființă cu Tatăl şi a astupa 
gurile ereticilor, care leapădă deoființa. Pentru că aşa a răspuns Domnul: De atita vreme sînt cu 
voi şi nu M-ai cunoscut pe Mine, Filipe? Cel ce M-a văzut pe Mine, a văzut pe Tatăl şi cum zici 
tu: arată-ne nouă pe Tatăl? Oare nu crezi că Eu sînt în Tatăl şi Tatăl în Mine? 


Acest răspuns al Domnului învață pe Sfintul Filip şi, pe lîngă dînsul, pe toată 
soborniceasca şi apostoleasca Biserică, a crede drept dumnezeirea Fiului, Care este asemenea 
cu a Tatălui; iar pe Arie hulitorul, care pe Fiul lui Dumnezeu Îl numeşte făptură, iar nu făcător, 
îl ruşinează. După patima cea de bună voie și după învierea Fiului lui Dumnezeu, Sfîntul 
Apostol Filip a văzut pe Domnul, împreună cu ceilalți Apostoli, Care era în trup fără de moarte 
şi preamărit. Apoi, luînd binecuvîntare de la Domnul, a văzut înălțarea Lui şi venirea 
Preasfîntului Duh. După aceea s-a făcut propovăduitor al lui Hristos între neamuri, pentru că 1- 
a căzut sorţul să meargă la propovăduire în țările Asiei. Dar mai întîi a propovăduit în Galileia, 
unde l-a întîmpinat o femeie, ducînd în mîinile sale un copil mort și, ca o maică, se tînguia fără 
mîngiiere. 


Pe acea femeie, văzînd-o propovăduitorul lui Hristos, a miluit-o şi, întinzînd mîna sa 
cea dreaptă către copilul cel mort, a zis: "Scoală-te, îți porunceşte Hristos Cel propovăduit de 
mine!" Și îndată a înviat copilul. lar femeia, luîndu-şi pe fiul său viu și sănătos, a căzut la 
picioarele apostolului, dînd mulțumire pentru învierea fiului său şi, cerînd de la dînsul Botezul, 
a crezut în Domnul nostru lisus Hristos, Cel propovăduit de dînsul. Deci, botezînd pe maica 
împreună cu fiul ei, s-a întors în țările păgînilor şi, propovăduind prin Elada (Grecia), făcea 
multe minuni, tămăduind pe cei neputincioşi; ba a înviat şi un alt mort, cu puterea lui Hristos. 


Pentru aceea poporul israelit care vieţuia între neamuri, fiind în mare mirare, a trimis 
oameni la lerusalim către arhierei şi către boieri, vestindu-i că un om cu numele Filip a venit de 
la ei în Grecia, propovăduind numele lui Hristos, prin care izgoneşte și pe diavoli şi tămăduieşte 
toate neputinţele. lar ce este mai de mirare e că a înviat un mort cu acelaşi nume, lisus, şi acum 
mulți, ascultîndu-l, cred în lisus. Atunci a venit degrabă de la Ierusalim la Elada un arhiereu cu 
cărturari împotriva Sfîntului Filip şi, îmbră-cîndu-se în haina cea arhierească, a şezut cu multă 
mîndrie pe scaun de judecată şi stătea înaintea lui mulțime de popor, iudei şi păgîni. Acolo a 
fost adus şi Sfîntul Apostol Filip şi a şezut în mijlocul soborului, spre care, căutînd arhiereul cu 
miînie, a început a grăi: "Nu ţi-a fost destul că ai înșelat în ludeia, în Galileia și în Samaria pe 
poporul cel prost și neînvăţat? Ci şi aici ai venit la înţelepţi elini, semănînd înșelăciunea ta pe 
care ai învăţat-o de la isus, Care era potrivnic legii lui Moise. Pentru acest lucru fiind osîndit, 
a fost spînzurat pe cruce şi a murit cu necinste; iar la praznicul Pașştelor fiind îngropat, voi, 
ucenicii Lui, L-aţi furat pe ascuns, spre sminteala multora, şi ați propovăduit pretutindeni că a 
înviat din morţi”. 


Acestea zicînd arhiereul, a strigat poporul asupra Sfintului Filip, zicînd: "Ce răspunzi la 
acestea, Filipe?" Atunci s-a făcut mare gîlceavă, căci unii ziceau ca îndată să fie ucis Filip, iar 
alții ziceau că în Ierusalim să fie dus spre pierzare. lar Sfîntul Apostol Filip, deschizînd gura sa, 
a zis către arhiereu: "Fiul omului, pentru ce iubeşti deşertăciunea și grăieşti minciuna? Pentru 
ce este împietrită inima ta şi nu voiești a mărturisi adevărul? Oare n-aţi pus voi peceți pe 
mormînt și strajă împrejurul mormântului? Și cînd a înviat Domnul nostru, nestricînd pecețile 
mormîntului, oare n-aţi umplut voi atunci mîinile ostașilor cu aur ca să spună minciuni şi să 
zică: Dormind noi - ostașii -, mortul a fost furat. Apoi cum de nu te ruşinezi a minţi acum, căci 
cu adevărat, chiar pecețile mormîntului mărturisesc învierea lui Hristos, iar minciuna voastră 
se dă pe faţă şi se va şti în ziua judecății?” 


Zicînd acestea Sfîntul Apostol, arhiereul s-a tulburat foarte şi s-a pornit asupra lui, vrînd 
să-l apuce singur şi să-l ucidă; dar îndată s-a făcut negru ca şi cărbunele şi a orbit. lar cei ce 
stăteau înainte, văzînd acea minune, socoteau că este vrăjitorie, şi s-au pornit mulți asupra 
Sfintului Filip, vrând să-l piardă ca pe un vrăjitor. Însă toţi cei ce voiau să-l apuce, au avut 
aceeași pedeapsă care a căzut asupra arhiereului. Încă şi cutremur de pămînt s-a făcut şi, 
înspăimîntîndu-se toţi, tremurau de frică, cunoscînd puterea cea mare a lui Hristos. Iar Sfîntul 
Apostol, văzînd primejdia celor orbiţi la ochii cei trupești și sufleteşti, a plîns pentru dînşii. 
Apoi s-a întors spre rugăciune, cerîndu-le de la Dumnezeu luminare trupească şi sufletească, și 
astfel s-a dat celor pedepsiți tămăduire de sus. 


Printr-o asemenea minune mulţime de popor s-a întors la Hristos şi a crezut într-Însul. 
Însă arhiereul, fiind orbit cu răutatea, nu numai că nu a vrut să se înțelepţească după acea certare 
şi să cunoască adevărul; ci a grăit multe hule asupra Domnului nostru lisus Hristos, și îndată |- 
a ajuns o pedeapsă mai mare decît cea dintîi. Căci, deschizîndu-se pămîntul, l-a înghiţit de viu, 
ca pe Datan și pe Aviron. lar după pierzarea arhiereului, Sfîntul Apostol Filip, botezînd acolo 
pe mulţi şi aşezîndu-le episcop pe un bărbat cinstit şi vrednic, cu numele Narcis, s-a dus la Parţi. 


Mergînd pe cale, cerea de la Dumnezeu ajutor în ostenelile sale. lar cînd şi-a plecat 
genunchii la rugăciune, i s-a arătat pe cer un vultur cu aripile poleite cu aur, ca în chipul lui 
Hristos răstignit. Prin acea arătare întărindu-se iarăşi, a mers la propovăduire. Și, înconjurînd 
cetățile Candachiei din Arabia, a intrat într-o corabie şi a plecat pe mare spre Azot. Apoi noaptea 
făcîndu-se furtună mare și deznădăjduindu-se toți de viață, Sfîntul Apostol a făcut rugăciune și 
îndată s-a arătat în văzduh chipul Crucii cel purtător de lumină, care a luminat întunericul nopții 
şi marea s-a liniștit, alinîndu-se valurile ei. 


Ajungînd Filip la Azot, a ieşit din corabie și l-a primit în casa sa un primitor de străini 
cu numele Nicoclid care avea o fiică cu numele Haritina şi care era bolnavă la un ochi. Sfîntul 
Filip, intrînd în casa lui Nicoclid, a grăit cuvîntul lui Dumnezeu celor ce se întîmplaseră să fie 
acolo şi toți îl ascultau cu plăcere. Fiind acolo aproape, asculta şi Haritina care atît de mult se 
îndulcea de învățătura Sfîntului, încît uitase de durerea ochiului său. lar apostolul, văzînd 
osîrdia ei pentru ascultarea cuvîntului lui Dumnezeu și cunoscînd boala ei, s-a milostivit spre 


dînsa şi a zis să-şi pună mîna pe ochiul său cel bolnav şi să cheme numele lui Iisus Hristos. 
Deci, făcînd aşa fecioara, îndată s-a vindecat ochiul ei și a crezut în Hristos toată casa lui 
Nicoclid şi s-a botezat. 


Sfîntul Apostol Filip s-a dus apoi din Azot în lerapoli, cetatea Siriei, unde, propovăduind 
pe Hristos, s-a pornit poporul spre mînie și voiau să-l ucidă cu pietre. Dar era acolo în popor un 
bărbat cinstit, anume Ir, care, voind să-l scape pe Filip de uciderea cu pietre, a zis către popor: 
Bărbaţi concetăţeni, ascultați sfatul meu şi nu faceţi nici un rău acestui om străin, pînă cind 
vom înțelege dacă sînt adevărate învăţăturile lui. lar dacă se va dovedi că nu sînt adevărate, îl 
vom pierde. Atunci poporul n-a mai îndrăznit să zică nimic împotriva lui Ir, care, luînd pe Filip, 
l-a dus în casa sa. lar Filip, după obiceiul său, ţinînd propovăduire pentru Hristos în casa lui Ir, 
l-a adus către sfinta credinţă, cu toată casa sa şi cu alţi vecini; apoi i-a luminat cu Sfîntul Botez. 


Înştiințîndu-se cetăţenii că Ir a primit Sfîntul Botez, s-au adunat toți și, înconjurînd casa 
lui, voiau să o aprindă ca să ardă împreună cu apostolul, cu Ir și cu toţi ai casei lui. Dar, 
înțelegînd Sfîntul Apostol tulburarea poporului, a ieşit la lumină fără frică; iar ei, ca nişte fiare 
sălbatice scrîşnind din dinţi, l-au rănit şi l-au dus la sfatul lor. Iar mai marele sfatului, cu numele 
Aristarh, văzînd pe Sfîntul Apostol, şi-a întins mîna şi l-a apucat de păr şi îndată i s-a uscat 
mîna lui, orbind de un ochi şi surzind. Atunci îndată s-a schimbat poporul şi mirîndu-se de acea 
minune, îl rugau pe Filip ca să vindece pe Aristarh, mai marele soborului lor. Iar Filip a zis: 
"De nu va crede Dumnezeului Celui propovăduit de mine, nu se va vindeca”. 


Pe cînd grăia sfîntul către popor, iată că duceau un mort la îngropare. Şi a zis poporul, 
ca şi cum ar fi rîs de Sfîntul Apostol: "De vei învia mortul acesta, atunci şi Aristarh şi noi toți 
vom începe a crede în Dumnezeul tău". Iar Sfîntul Apostol, ridicîndu-și ochii la cer şi rugîndu- 
se mult, a strigat către cel mort: "Teofile, scoală!". Atunci îndată, ridicîndu-se mortul, şi-a 
deschis ochii. Și iarăşi a zis Filip către dînsul: "Hristos îţi poruncește să te scoli şi să vorbeşti 
cu noi". Deci, sculîndu-se mortul de pe năsălie a căzut la picioarele apostolului, zicînd: 
"Mulțumescu-ţi, sfinte slujitor al lui Dumnezeu, că din multe rele m-ai izbăvit în ceasul acesta; 
căci doi arapi foarte negri, foarte răi, mă munceau fără milă şi dacă nu ai fi sosit tu ca să mă 
izbăvești de dînşii, apoi m-ar fi aruncat în iadul cel cumplit". 


Văzînd toţi acea minune preamărită, cu un glas şi cu o inimă preamăreau pe Unul 
adevăratul Dumnezeu, pe Care Îl propovăduia Sfîntul Apostol Filip. Apoi Sfîntul Apostol, 
făcînd semn cu mîna ca să tacă puţin, a poruncit lui Ir ca să facă semnul Crucii peste mădularele 
cele vătămate ale lui Aristarh. Şi, făcînd astfel, îndată s-a tămăduit mîna lui Aristarh cea uscată; 
apoi s-a tămăduit la ochi și la urechi, făcîndu-se cu totul sănătos. Pentru nişte minuni ca acestea 
ce s-au făcut de Sfîntul Apostol Filip, cu puterea lui Hristos, toată cetatea aceea a crezut în 
Domnul şi au dărîmat idolii. Mai înainte decît toți, tatăl lui Teofil a sfărîmat doisprezece idoli 
al săi de argint şi de aur, iar aurul l-a împărțit celor ce aveau lipsă. Apoi Sfîntul Apostol, 
botezîndu-i acolo pe toţi şi punîndu-le episcop pe Ir, a zidit şi o biserică şi întărindu-i în sfînta 
credinţă pe cei de curînd luminaţi, s-a dus în alte părți la propovăduire. 


Străbătînd Siria şi toată Asia cea de sus, a venit în părțile Asiei celei mici, în Lida şi în 
Misia, întorcînd către Dumnezeu popoarele cele rătăcite. Acolo s-a întîlnit cu Sfîntul Apostol 
Vartolomeu, care propovăduia atunci prin cetăţile cele de aproape şi care a fost trimis de 
Dumnezeu spre ajutorul Sfîntului Filip. Încă și Mariam fecioara, care era sora Sfîntului Filip, 
urma fratelui său şi toți împreună slujeau mîntuirii omenești. Aceştia au străbătut toate cetăţile 
Lidiei şi Misiei, binevestind Evanghelia, şi multe asupreli și nevoi răbdînd de la cei 
necredincioşi, au fost bătuţi, în temniţă închiși, şi cu pietre ucişi. Însă, cu toate năpăstuirile şi 
bătăile acelea, păzindu-se vii cu darul lui Dumnezeu, se sileau necontenit în buna vestire a lui 
Hristos. Apoi au ajuns pînă la ucenicul cel iubit al lui Hristos, la loan Cuvîntătorul de 
Dumnezeu, care propovăduia pe Hristos acolo în Asia. 


Bucurîndu-se cu toții în Domnul, s-au dus în părțile Frigiei şi, intrînd la lerapoli, 
propovăduiau pe Hristos. lar cetatea aceea era plină de idoli, la care se închina poporul cel orbit 
cu înşelăciunea diavolească. Acolo era şi o viperă pe care locuitorii lerapoliei o cinsteau ca pe 
un Dumnezeu şi care era ținută într-o casă încuiată, hrănind-o cu multe feluri de jertfe. Încă şi 
alte feluri de jivini, şerpi şi vipere, cinstea acel popor fără de minte. 


Deci, Sfîntul Apostol Filip cu însoțitorii săi, s-a înarmat cu rugăciunea mai întîi asupra 
acelei vipere. Acolo cu dînşii era şi Sfîntul loan Cuvîntătorul de Dumnezeu, care le-a ajutat de 
au biruit vipera. Căci junghiind-o cu rugăciunea ca şi cu o suliță, au omorît-o cu puterea lui 
Hristos. Însă Sfîntul loan Cuvîntătorul de Dumnezeu îndată s-a despărţit de dînsii, lăsîndu-le 
Ierapolia ca să propovăduiască într-însa cuvîntul lui Dumnezeu, iar el s-a dus în alte cetăţi, 
ducînd lumii buna vestire. 


Sfîntul Filip, împreună cu Vartolomeu și cu Mariam, rămînînd în lerapolia, se sîrguiau 
cu dinadinsul să împrăștie de acolo întunericul închinării de idoli și să strălucească lumina cea 
mare a cunoștinței adevărului. Deci, se osteneau în cuvîntul lui Dumnezeu ziua și noaptea, 
învățînd pe cei rătăciți, înțelepțind pe cei fără de minte şi povăţuind pe cei greşiți. Și era în 
cetatea aceea un om oarecare cu numele Stahie, care de patruzeci de ani era orb. Acestuia Sfinţii 
Apostoli i-au deschis ochii cei trupești prin minune, iar prin propovăduirea lui Hristos i-au 
luminat şi ochii cei sufleteşti şi, botezîndu-l pe el, au rămas în casa lui. 


Deci, a ieşit vestea prin toată cetatea că Stahie cel orb acum vede şi s-a adunat mult 
popor în casa lui; iar Sfinţii Apostoli învățau credința în Hristos pe cei ce veniseră către dînşii, 
şi aduceau la ei pe mulţi neputincioși şi pe toţi îi tămăduiau cu rugăciunea, izgonind duhurile 
cele rele din oameni. Pentru aceea mulțime de popor a crezut în Hristos şi s-a botezat de către 
Sfinții Apostoli. 


Antipatul cetăţii aceleia avea o soţie cu numele Nicanora, care, fiind muşcată de şarpe, 
zăcea bolnavă şi era aproape de moarte. Auzind despre Sfinţii Apostoli, care erau în casa lui 
Stahie, că tămăduiesc toată boala numai cu cuvîntul, a poruncit slugilor să o ducă pe ea la dînşii, 
nefiind atunci bărbatul ei acasă. Femeia a dobîndit de la dînşii îndoită tămăduire, atît de 
mușcarea şarpelui, cît şi de vătămarea diavolului, crezînd în Hristos prin învăţătura lor. Și 
venind antipatul acasă, i-au spus slugile că femeia lui a învăţat a crede în Hristos de la niște 
oameni străini care sînt în casa lui Stahie. Iar antipatul, mîniindu-se foarte, a poruncit să prindă 
pe Apostoli, iar casa lui Stahie s-o ardă cu foc. Și s-a făcut după porunca lui. 


Deci, s-a adunat mulțime de popor din Ilerapoli şi luînd pe Sfinţii Apostoli, pe Filip şi 
pe Vartolomeu şi pe Sfînta fecioară Mariam, îi ducea pe uliţe, bătîndu-i și batjocorindu-i pe 
dînşii; apoi i-au aruncat în temniță. 


După aceasta antipatul a hotărît să judece pe propovăduitorii lui Hristos şi s-au adunat 
la dînsul toţi popii idoleşti şi popii viperei celei omorite care se jeluiau împotriva Sfinţilor 
Apostoli, zicînd: "Fă izbîndă, antipate, pentru ocara zeilor noştri; căci de cînd au intrat străinii 
aceștia în cetatea noastră, s-au pustiit altarele marilor noştri zei, iar poporul a uitat a le aduce 
jertfele cele obişnuite, omorînd prea cinstita aceasta viperă şi toată cetatea s-a umplut de 
fărădelege; deci, omoară pe aceşti vrăjitori”. Atunci a poruncit antipatul să dezbrace pe Sfîntul 
Filip, zicînd că ar fi avînd farmece în hainele lui; şi dezbrăcîndu-l, n-au aflat nimic. Tot astfel 
au dezbrăcat şi pe Sfîntul Vartolomeu. lar cînd s-au apropiat de Sfinta Mariam, vrînd să 
dezbrace trupul ei cel fecioresc, îndată s-a schimbat înaintea lor şi s-a făcut ca o văpaie de foc. 
Şi înfricoşîndu-se păgânii, au fugit de la faţa ei. lar ighemonul a judecat pe Sfinții Apostoli ca 
să-1 răstignească. 


Deci, mai întîi au legat de picioare pe Sfintul Apostol Filip, l-au spînzurat de un lemn 
deasupra ușilor de la capiştea viperii şi răstignindu-l cu capul în Jos, au aruncat cu pietre într- 
însul. După aceasta au răstignit şi pe Sfîntul Vartolomeu, lîngă peretele capiştii. Atunci s-a făcut 
deodată cutremur mare și deschizîndu-se pămîntul, a înghițit deodată pe antipatul şi pe toți popii 
viperii şi împreună cu dînşii, o mulţime de popor necredincios. Deci s-a făcut spaimă mare 
printre credincioși şi necredincioși, încît strigau către Sfinţii Apostoli, toţi cei ce mai 
rămăseseră, ca să-i miluiască şi să roage pentru dînşii pe Unul adevăratul Dumnezeu şi să nu-i 
înghită pămîntul şi pe ei. Apoi, grăbindu-se, au dezlegat pe Sfîntul Vartolomeu, iar pe Sfîntul 
Filip nu puteau să-l dezlege degrabă pentru că era sus spînzurat. Și astfel a fost bunăvoirea lui 
Dumnezeu ca prin acest fel de pătimire şi moarte, să treacă Apostolul Filip de la pămînt la cer, 
către care şi picioarele lui erau întoarse. 


Pe cînd era răstignit, Sfîntul Apostol Filip se ruga lui Dumnezeu pentru vrăjmașii săi ca 
să le ierte păcatele şi să le lumineze ochii minții, ca să vadă şi să cunoască adevărul. lar Domnul, 
plecîndu-se spre rugăciunea lui, îndată a poruncit pămîntului şi a scos vii pe tot poporul cel 
înghițit, numai antipatul şi popii viperii au rămas în adînc. 


Apoi toți cu un glas mare, mărturisind şi preamărind puterea lui Hristos, doreau Botezul. 
Şi vrînd acum să coboare pe Sfintul Filip de pe lemn, sfîntul şi-a dat sufletul său în mîinile lui 
Hristos. Deci, l-au coborit de pe lemn mort. Iar sora lui cea după trup, Sfinta Mariam, care îşi 
păzea fecioria ei curată și văzuse pătimirea şi moartea Sfîntului Filip, cuprindea cu dragoste şi 
săruta trupul cel coborit de pe lemn; apoi se veselea cu duhul pentru dînsul căci săvîrşise cu 
bine alergarea sa. Iar Sfîntul Vartolomeu a botezat pe toţi cei ce crezuseră în Hristos şi le-a pus 
episcop pe Stahie. Apoi a făcut îngropare cinstită trupului Sfintului Apostol Filip. 


În locul acela unde a curs sîngele Sfîntului Apostol, a crescut după trei zile o viţă de vie 
ca semn că Sfîntul Apostol Filip, după vărsarea sîngelui său pentru Hristos, veşnic se îndulceşte 
de veselie împreună cu Domnul său în împărăţia Lui. lar Sfîntul Vartolomeu, împreună cu 
fericita fecioară Mariam, după îngroparea Sfîntului Filip, au mai petrecut cîteva zile în lerapoli 
şi bine întărind în credinţă Biserica lui Hristos cea nou întemeiată, s-au dus de acolo. Sfîntul 
Vartolomeu s-a dus în cetatea Alvanului care era în Armenia cea mare, unde a fost răstignit, iar 
Sfînta Mariam a mers în Licaonia şi acolo întorcînd pe mulți la sfinta credinţă, a adormit cu 
pace. Pentru acestea toate, Dumnezeului nostru se cuvine slavă, acum și pururea şi în vecii 
vecilor. Amin. 


37. SFÎNTUL GRIGORIE PALAMA 
(14 NOIEMBRIE) 


Sfîntul Grigorie Arhiepiscopul Tesalonicului, numit şi Palama, s-a născut în 
Constantinopol. A rămas orfan de tată încă de mic, dar sub îngrijirea mamei sale şi-a săvirşit 
studiile şi a fost de mare folos mamei şi fraţilor săi, pe care-i ţinea din ostenelile sale. 


Văzînd deşertăciunea lumii acesteia, ia venit în gînd să se facă călugăr, îndemnînd şi pe 
mama și frații săi la aceasta. 


Primind cu bucurie propunerea, mama sa a luat schima într-o mînăstire de maici, iar el 
şi cu frații săi s-a dus în Muntele Athos, unde punîndu-se în ascultarea unui cuvios Nicodim, s- 
a deprins cu toate rînduielile vieţii monahale. Cîtva timp a fost şi în Lavra cea mare; dar dorind 
liniştea, s-a sălășluit în pustie şi ducea viaţa cea mai aspră. 


Intîmplîndu-se să treacă pe acolo Varlaam din Calabria, care învăţa că strălucirea 
dumnezeirii este creatură, a fost combătut de sfîntul pentru acele erori. Asemenea și pe Aţuindiu 
şi Polichindin, care au fost sinodiceşte condamnaţi pentru învăţăturile lor cele greşite. 


Pentru luptele sale cu ereticii s-a învrednicit de marele dar al arhieriei, ocupînd 
însemnatul scaun al Tesalonicului şi păstorindu-l cu multă demnitate. S-a învrednicit a purta 
rănile Domnului pe trupul său, ca dumnezeiescul Pavel şi după multe suferinţe din partea 
turcilor, pentru că le arăta cu multă îndrăzneală rătăcirile lui Mahomed, a adormit în Domnul 
în vîrstă de 63 de ani, la 1340. 


38. PĂTIMIREA SFINŢILOR MUCENICI MĂRTURISITORI GURIE, 
SAMONA ȘI AVIV 


(15 NOIEMBRIE) 


Cînd Biserica lui Dumnezeu era prea mult prigonită de slugile diavolului Dioclețian şi 
Maximian şi era înconjurată de multe primejdii, ca o corabie pe marea lumii, în acea vreme se 
aflau aproape de cetatea Edesei doi bărbaţi drepteredincioşi şi cu fapte bune, anume Gurie şi 
Samona. Ei vieţuiau în locuri deosebite, ca într-un liman neînviforat; dar, fiind crescuţi în 
Edesa, n-au voit a rămîne într-însa, pentru gîlcevile şi fărădelegile ce se făceau în cetate, precum 
zice David: Văzut-am fărădelege şi pricire în cetate. Ci, fugind de lume şi de răutăţile ei, au 
ieşit afară din cetate şi, depărtîndu-se de oamenii cei necredincioşi, se apropiau de Unul 
Dumnezeu, crezînd în EI şi slujindu-l cu osîrdie ziua și noaptea, în post, în rugăciune şi în 
păzirea sfintelor Lui porunci. Dar nu numai ei singuri slujeau Domnului cu credință, ci şi pe 
alții îi povăţuiau; apoi pe mulți necredincioși, întorcîndu-i de la închinarea de idoli, îi aduceau 
către adevăratul Dumnezeu. 


Deci, înştiinţindu-se despre dînşii Antonin, care era pus atunci de împărații romanilor 
ca stăpînitor în cetatea Edesei, a poruncit îndată să-i prindă pe ei şi pe toţi cei care urmau 
învăţăturii lor. Fiind prinși de păgîni, mărturisitorii lui Hristos, Gurie şi Samona, și împreună 
cu dînşii mulțime de credincioşi, au fost ţinuţi sub strajă pînă la o vreme. lar după cîtăva vreme, 
chemînd Antonin pe urmașii lui Hristos, a poruncit tuturor să se plece poruncii împăratului şi 
să aducă jertfă idolilor; dar nici unul n-a voit să se lepede de Domnul lor. Atunci a poruncit să 


pună asupra lor răni multe, gîndind că de va îndupleca spre închinarea de idoli pe învățătorii 
creştinilor, apoi şi ceilalți se vor pleca cu lesnire. Pentru aceea numai pe Gurie şi pe Samona 1- 
a oprit la întrebare, iar pe ceilalți, certîndu-i cu bătăi, i-a eliberat la casele lor ca și cum şi-ar fi 
făcut milă cu dînşii. 


Deci, pe cei doi sfinți mărturisitori punîndu-i înaintea judecății, a zis către dînşii: "Marii 
noştri împărați vă poruncesc ca, depărtîndu-vă de credinţa creştinească, să vă închinați marelui 
zeu Die (Joie) şi să-i aduceţi tămilie în capiştea lui”. La aceasta Sfîntul Samona a răspuns: "Nu 
ne vom depărta de credința cea dreaptă, prin care aşteptăm să dobîndim viață fără de moarte şi 
nu ne vom închina lucrurilor făcute de miîini omenești”. lar Antonin a zis: "Sînteţi datori a 
împlini desăvîrşit porunca împărătească". 


Gurie a răspuns: "De sfînta noastră credinţă cea fără prihană nu ne vom lepăda niciodată, 
nici nu ne vom învoi cu dorința omenească cea rea şi pierzătoare, ci vom face voia Domnului 
nostru, Care a zis: Tot cel ce Mă va mărturisi înaintea oamenilor şi Eu îl voi mărturisi pe el 
înaintea Părintelui Meu, Care este în ceruri. lar cel ce se va lepăda de Mine înaintea oamenilor, 
Mă voi lepăda și Eu de dînsul înaintea Părintelui Meu, Care este în ceruri". Atunci a început 
Judecătorul a-i îngrozi cu moarte, dacă nu se vor supune voii împărăteşti. Dar Sfîntul Samona 
i-a răspuns cu îndrăzneală, zicînd: "Noi nu vom muri, o, muncitorule, făcînd voia Ziditorului 
nostru, ci mai vîrtos vii vom fi în veci. lar de vom urma poruncii împărăteşti, deşi nu vom fi 
uciși de tine, vom pieri singuri”. Acestea auzindu-le judecătorul Antonin, a poruncit să arunce 
pe sfinți într-o temniţă întunecoasă. 


În acea vreme a venit în Edesa ighemonul Muzonie, fiind trimis de păgînii împărați 
pentru uciderea creştinilor. Acela, scoţînd din temniţă pe Sfinţii Mucenici Gurie şi Samona, i-a 
pus înaintea sa şi a zis către dînşii: "Aceasta este porunca împăraţilor noștri, ca să aduceţi vin 
şi tămilie la altarul lui Die. Iar de nu, apoi eu vă voi pierde cu multe munci. Căci trupul vostru 
îl voi zdrobi cu bătăi; apoi, spînzurîndu-vă de mîini şi de picioare, voi rupe toate încheieturile 
trupurilor voastre şi voi pune asupra voastră munci noi, nemaiauzite, pe care nu le veți putea 
răbda". 


Sfîntul Samona la acestea a răspuns: "Ne temem mai tare de viermii cei neadormiți și 
de focul cel nestins, care este gătit tuturor celor ce s-au lepădat de Domnul, decît de muncile pe 
care le-ai pomenit tu; pentru că Acela, Căruia îi aducem jertfă înțelegătoare, ne va întări pe noi 
în munci şi nebiruiţi ne va arăta; după aceea răpindu-ne din mîinile tale, ne va sălăşlui unde este 
petrecerea tuturor celor ce se veselesc. Deci, nu ne temem de îngrozirea ta, pentru că tu te într- 
armezi numai împotriva trupului, iar sufletul nu-l poţi vătăma. Căci pînă cînd sufletul viețuiește 
în trup, pînă atunci mai mult se curăţeşte şi se luminează prin muncile care se aduc trupului; și 
cu cît se strică omul nostru cel din afară, cu atât se înnoiește cel dinăuntru. De aceea prin răbdare 
alergăm spre nevoinţa care ne stă înainte". 


Iar ighemonul iarăşi a zis: "Lăsaţi nebunia voastră şi ascultați sfatul meu; depărtaţi-vă 
de rătăcirea voastră şi faceţi porunca împăratului, că nu veţi putea răbda muncile pe care vi le- 
am gătit vouă". Sfîntul Gurie a răspuns: "Nici n-am rătăcit, precum ţi se pare, nici nu vom 
asculta sfatul nebuniei tale, nici voii împărăteşti nu ne vom supune. Căci nu vom fi atît de mici 
la suflet şi nebuni ca, temîndu-ne de muncile tale, să mîniem pe Domnul nostru. Deci nu ne 
vom teme, căci sîntem robii Aceluia, Care, arătîndu-ne bogăţia bunătăţii Sale, și-a pus sufletul 
pentru noi. Apoi, oare să nu stăm şi noi pentru Dînsul, împotriva păcatului pînă la sînge? Vom 
sta tare, pentru lisus, Cel ce ne întăreşte pe noi. Vom sta neclintiți de meşteşugirile vrăjmaşului; 
vom sta pînă cînd vom surpa pe vrăjmașul cel ce s-a sculat asupra noastră”. 


Deci, văzîndu-i muncitorul neclintiți în credința lor, s-a întors spre a-i munci și a 
poruncit să lege pe unul de o mînă și pe altul de altă mînă și așa să-i spînzure; iar de picioarele 
lor să lege cîte o piatră grea. Aşa au răbdat spînzuraţi de la ceasul al treilea pînă la ceasul al 
optulea; iar ighemonul în acea vreme zăbovea, judecînd pe alţii. După aceasta i-a întrebat de 
voiesc să se plece poruncii împărăteşti ca să scape de munci. lar ei au rămas neschimbaţi în 
mărturisirea lor cea bună. Atunci a poruncit muncitorul să-i dezlege şi să-i arunce într-o temniță 
foarte întunecoasă, în care nu strălucea niciodată lumina soarelui, nici vîntul nu o răcorea. Şi au 
petrecut în acea temniță din ziua cea dintii a lui august pînă la zece noiembrie, avînd picioarele 
legate în obezi. Iar ei, răbdînd închisoare, foame și sete, mulțumeau lui Dumnezeu. 


După o închisoare atît de grea şi îndelungată, au fost scoşi la judecată înaintea 
ighemonului. Sfîntul Gurie era abia viu, fiind slăbit de nevoia cea mare a temniței, de multa 
foame şi sete; iar Sfîntul Samona era sănătos. Și i-a întrebat ighemonul, zicînd: "Oare nu v-aţi 
socotit atîta vreme în temniță şi nu v-aţi schimbat inima voastră cea împietrită, ca să ascultați 
sfatul meu cel bun, ca, cinstind pe zeii noștri, să scăpaţi de nişte asemenea nevoi?” 


Sfinţii au răspuns: "Cele ce am grăit ţie mai înainte, acelea grăim şi acum: Nu ne vom 
depărta de Domnul nostru lisus Hristos, iar tu muncește-ne pe noi cum voieşti!" Deci, a poruncit 
muncitorul să ducă în temniţă pe Sfîntul Gurie, care era bolnav, că nu voia să-l muncească 
atunci ca să nu moară degrabă; pentru că încă nădăjduia că îl va îndupleca spre a sa păgînătate. 
Iar pe Sfîntul Samona a poruncit să-l spînzure de un picior cu capul în jos, iar de celălalt picior 
să-i lege o greutate de fier. 


Şi a fost spînzurat astfel, de la ceasul al doilea din zi pînă la ceasul al nouălea. Atunci li 
s-a făcut milă de dînsul ostașilor care stăteau împrejur, şi-l sfătuiau rugîndu-l să se plece 
poruncii împărăteşti şi să scape de acele munci grele. Iar el nu le răspundea nimic, ci, uitîndu- 
se la cer, se ruga lui Dumnezeu din adîncul inimii şi pomenea minunile Lui cele din veac, zicînd: 


"Doamne, Dumnezeul meu, fără de a Cărui voie nici o pasăre nu cade în laţ! Tu, Care 
ai desfătat inima lui David în nevoi, Care pe proorocul Daniil l-ai arătat mai tare decit leii şi pe 


cei trei tineri din Babilon i-ai făcut biruitori; Tu, Doamne, Cela ce ştii neputinţa firii noastre, 
vezi războiul care s-a sculat asupra noastră, căci se sîrguieşte vrăjmașul să zădărnicească lucrul 
miîinilor Tale și să ne lipsească pe noi de slava care este la Tine. Ci Tu, cu ochiul bunei Tale 
îndurări, caută spre noi şi păzeşte în noi nestinsă făclia poruncilor Tale şi cu lumina Ta 
îndreptează paşii noştri şi ne învredniceşte a ne îndulci de fericirea Ta; că bine eşti cuvîntat în 
vecii vecilor”. 


Astfel rugîndu-se pătimitorul, un om scria repede cele grăite de dînsul. Apoi a poruncit 
ighemonul să dezlege pe Samona, dar fiind dezlegat nu putea să stea pe picioarele sale, pentru 
că încheieturile genunchilor şi ale coapselor se rupseseră din locurile lor. Deci, luîndu-l 
slujitorii, după porunca muncitorului, l-au dus în temniță și l-au pus lîngă Sfintul Gurie. 


Iar în luna noiembrie în 15 zile, Mozonie ighemonul, sculîndu-se la cîntarea cocoşilor, 
a mers în divan unde se făceau judecăţile și mergeau înaintea lui purtătorii de arme; apoi a şezut 
la judecată cu mare mîndrie şi a poruncit să aducă înaintea sa pe Gurie și Samona. Sfîntul 
Samona mergea între doi ostași, ţinîndu-se de dînşii cu amîndouă mîinile şi șchiopătînd cu 
picioarele, pentru că erau rupte din încheieturi de cînd fusese spînzurat. lar pe Gurie l-au dus 
slujitorii, fundcă nu mai putea să păşească cîtuși de puţin, căci picioarele lui, care fuseseră 
strînse în obezi, erau rănite cumplit. 


Căutînd asupra lor, ighemonul a început a grăi: "Aţi avut vreme destulă să vă luaţi seama 
Şi să alegeţi ce este mai bine, viața sau moartea. Spuneţi-mi dar acum, ce v-aţi gîndit? Oare v- 
ați săturat cu muncile ce au trecut şi acum v-aţi hotărît să împliniți porunca împărătească, pentru 
ca să vă îndulciţi cu cei vii de lumina cea dulce?" Sfinţii au răspuns la acestea: "Socotitu-ne-am 
şi ne-am ales ceea ce ne va fi nouă de folos. Am ales mai bine a primi moarte pentru Hristos, 
decît viața pentru lumea aceasta deşartă, pentru că destul ne este nouă vremea ce a trecut, în 
care ne îndulceam de lumina zilei celei întunecate. lar acum, sufletele noastre doresc a trece 
către lumina cea neînserată”. 


Ighemonul a zis: "Mi-aţi surzit urechile cu cuvintele voastre cele potrivnice. Eu pe scurt 
vă grăiesc şi vă dau un sfat de folos: să puneţi tămiie pe altarul lui Die şi apoi vă veţi duce pe 
la casele voastre cu pace. Iar de nu, îndată voi porunci ca să vă taie capetele”. Sfinţii au răspuns: 
"Nu sînt de trebuință multe cuvinte; iată sîntem înaintea ta şi ceea ce voieşti a face, nu întîrzia, 
ci fă, pentru că noi nu vom înceta a spune că sîntem robi ai Domnului nostru lisus Hristos şi 
unui Dumnezeu ne închinăm, iar de închinarea idolilor ne lepădăm". Atunci ighemonul a dat 
hotărîre asupra lor, ca să fie tăiați cu sabia. 


Sfinţii, auzind despre tăierea cu sabia, s-au bucurat mult, fiindcă mai degrabă se vor 
dezlega de trup şi vor merge către Domnul Cel dorit. Deci tiranul a poruncit speculatorului, ca 
să pună pe mucenici într-o căruță şi ducîndu-i departe după cetate, să le taie capetele acolo. 


Atunci sfinţii au fost duşi după cetate, pe porțile cele dinspre miazănoapte, neştiind nimeni 
dintre cetăţeni, pentru că toți dormeau în acea vreme. Apoi i-a suit pe un munte ce se chema 
Vetilavicle; acolo stînd ostașii, a poruncit speculatorului să taie pe sfinți. Iar sfinţii coborîndu- 
se din căruțe, au cerut puţină vreme ca să se roage. Și rugîndu-se cu sîrguință, au zis la sfîrşit: 
"Dumnezeule, Părintele Domnului nostru lisus Hristos, primeşte cu pace sufletele noastre”. 
Apoi întorcîndu-se Sfîntul Samona către speculator, a zis: "Săvîrşeşte porunca!" După aceea, 
plecîndu-și sfintele lor capete sub sabie, au fost tăiați pe cînd se lumina de ziuă. Și astfel s-a 
săvârşit alergarea lor. Înştiinţîndu-se credincioşii despre sfîrşitul sfinților mucenici, au mers şi 
au luat sfintele lor trupuri şi le-au îngropat cu cinste. 


Trecînd cîţiva ani, păgînul împărat Liciniu, care împărăţea împreună cu marele 
Constantin, a venit în Nicomidia şi, lepădîndu-se de Constantin, a pornit prigoană împotriva 
creștinilor, nepăzind aşezămîntul pe care-l făcuse cu marele Constantin. Pentru că acesta, dînd 
lui Liciniu pe sora sa de soţie şi, făcîndu-l părtaş al împărăției romanilor, a pus astfel de 
aşezămînt ca Liciniu să nu facă nici un rău creştinilor, deși era de credință păgînă; ci pe fiecare 
să-l lase să viețuiască după cum va voi şi orice credinţă va iubi, aceea să o ţină. 


Liciniu, neținînd un aşezământ ca acesta și lepădînd dragostea către Constantin, făcătorul 
său de bine, s-a sculat asupra creștinilor în părțile Răsăritului şi mulțime mare de 
drepteredincioşi îi pierdea cu felurite morți. Atunci în oraşul mai sus numit Edesa, în care 
pătimiseră mai înainte Sfinţii Mucenici Gurie şi Samona, era un diacon numit Aviv. Acesta, 
umblînd prin tot oraşul Edesa din casă în casă, învăţa pe oameni credinţa creştinească şi-i întărea 
în mărturisirea lui Hristos, încît pe mulți necredincioşi îi sfătuia să trăiască cu plăcere de 
Dumnezeu. 


Înştiințîndu-se despre dînsul eparhul cetăţii, anume Lisanie, a scris către împăratul 
Liciniu despre Aviv, că a umplut tot orașul Edesa cu înşelăciunea creștinească. Deci, îl întreba 
ce porunceşte pentru dînsul. Pentru aceea Lisanie a scris către împăratul ca să ia de la dînsul 
stăpînire spre a munci pe creştini, căci încă nu-i era încredințată puterea spre a face ceva rău 
creștinilor. Iar împăratul îndată a scris înapoi către dînsul, să pedepsească cu moarte pe Aviv. 
Deci, luînd Lisanie porunca împărătească, a trimis să caute pe Sfîntul Aviv spre a fi muncit. 


Sfîntul Aviv petrecea atunci într-o casă neștiută, împreună cu mama sa şi cu rudeniile 
sale, avînd sîrguință spre înmulțirea sfintei credinţe, pe care, unde nu putea pe față, o 
propovăduia în ascuns. Ostașii, căutînd pe fericitul diacon Aviv prin toată cetatea, el, în loc să 
se ascundă, s-a dat pe faţă şi, ieşind din casa sa, s-a dat singur în mîinile ostașilor. Acolo, 
întîlnind pe cel mai mare al ostașilor, care avea numele Teoteki, a zis către dînsul: "Iată eu sînt 
Aviv, pe care aveţi poruncă a-l căuta; deci, luaţi-mă şi duceți-mă la cel ce v-a trimis”. lar 
Teoteki, căutînd către dînsul cu blîndeţe, a zis: "Nu te ştie încă nimeni că ai venit la mine, 
omule; mergi dar şi te fereşte, ca să nu te vadă vreun ostaș și să te prindă”. 


Sfîntul a răspuns: "De nu mă vei lua tu, apoi mă voi duce singur și mă voi arăta eparhului 
şi voi propovădui pe Hristosul meu înaintea împăraţilor şi a domnilor”. Iar Teoteki, auzind 
acestea, l-a dus la Lisanie, care l-a întrebat pe Sfîntul despre neam şi despre nume. Iar Sfîntul, 
mai întîi a spus că este creştin; apoi, spunîndu-şi numele său, a zis că este dintr-un sat ce se 
numește Telseia. Lisanie îl silea să jertfească idolilor uneori cu îngroziri, alteori cu momeli, 
sîrguindu-se a-l întoarce de la Hristos spre slujirea idolilor. Dar el era tare în mărturisirea lui 
Hristos, ca un stîlp neclintit şi ca un zid nebiruit. 


Muncitorul, neputînd cu cuvinte a-l aduce la a sa păgînătate, a început a-l sili cu munci, 
căci a poruncit să-l spînzure şi să-i strujească trupul cu unghii de fier. După aceea iarăși îl sfătuia 
cu cuvinte să se închine idolilor şi să aducă tămiie pe altarul jertfelor păgînești. lar sfîntul îi 
răspundea cu bărbăţie, zicînd: "Nimic nu mă va despărți de Dumnezeul meu, chiar dacă mă vei 
munci cu mii de munci şi mai cumplite. Şi l-a întrebat muncitorul: "Ce folos vă este vouă 
creștinilor din aceste munci pe care le răbdaţi pentru Dumnezeul vostru? Şi ce răsplată aveţi de 
aici că trupurile voastre se zdrobesc în bucăţi şi vă alegeţi de bunăvoie moarte amară?" 


Sfîntul a răspuns: "De ai fi vrut, o, muncitorule, să cauţi cu adevărat spre nădejdea 
răsplătirii, care este făgăduită nouă de la Dumnezeul nostru, ai fi zis cu adevărat ceea ce a zis 
odinioară Apostolul Domnului: "Că nu sînt vrednice pătimirile vremii de acum faţă cu slava 
care o să se arate". lar muncitorul a rîs de cuvintele mucenicului, socotindu-le neînţelepte, însuşi 
fiind neînțelept, ticălosul. Apoi văzînd că nu poate despărți pe bunul pătimitor de unul 
adevăratul Dumnezeu, l-a osîndit să fie ars cu foc. Deci, făcînd un foc mare afară din cetate 
unde era să fie pus mucenicul, mergea bucurîndu-se; pentru că voia să se aducă lui Dumnezeu 
jertfă şi ardere de tot. Apoi îl urma mama sa și rudeniile sale, iar ei îl mîngiiau şi-l sfătuiau să 
nu se mîhnească pentru dînsul, ci mai vîrtos să se bucure că merge să stea înaintea lui Hristos, 
pe Care-L va ruga pentru dînşii. 


Venind la foc s-a rugat mult şi, dînd sărutarea cea mai de pe urmă maicii sale și tuturor 
cunoscuţilor săi, a intrat în văpaie. Şi îndată şi-a dat sufletul în mîinile Domnului. lar după ce 
s-a stins focul, a aflat mama sa dimpreună cu alții, trupul fiului său nevătămat de foc şi, luîndu- 
|, l-au uns cu mir şi l-au îngropat lîngă mormîntul Sfinților Mucenici Gurie şi Samona, care 
pătimiseră mai înainte; pentru că, după cîţiva ani, în aceeaşi zi a pătimit şi Sfîntul Aviv, în care 
au pătimit şi ceilalți sfinți. Apoi, încetînd prigoana, credincioşii au zidit o biserică în numele 
acestor trei sfinţi mucenici şi au pus într-însa sfintele lor moaște într-o raclă ce izvora celor 
bolnavi tămăduiri şi multe minuni făcea acolo. Din aceste minuni, vom pomeni aici una 
preamărită ce s-a făcut acolo. 


Odată s-a ridicat asupra împărăției greceşti un neam păgîn barbar de la Răsărit, care 
locuia aproape de perşi, ce se chema Etalite, şi multe cetăți pustiind şi robind, a ajuns pînă la 
Edesa, vrînd ca s-o ia şi pe dînsa şi s-o nimicească, precum nimicise şi multe altele. Deci 
împărații greci vrînd să apere cetatea de vrăjmași şi să o scape de înconjurare, au adunat 
mulțimea oștilor lor şi le-au trimis spre ajutor la cetatea Edesa. 


Intrînd oştile greceşti în Edesa, au rămas într-însa multă vreme apărînd cetatea de 
barbari. Si era în oastea grecilor un ostaş de neam got. Acest ostaş s-a întîmplat în Edesa că a 
fost în gazdă în casa unei văduve înțelepte, cu numele Sofia, care avea o singură fiică, cu numele 
Eufimia, pe care o păzea în feciorie ca pe lumina ochilor, învăţînd-o obiceiurile cele bune şi 
frica de Dumnezeu. Apoi se sîrguia s-o ascundă de vederea oamenilor, căci era foarte frumoasă 
la faţă. De aceea o păzea maica sa într-o cameră deosebită ca să n-o vadă ochii bărbătești. Dar 
petrecînd gotul acela multă vreme în casa văduvei, s-a întîmplat de a văzut odată copila şi 
minunîndu-se de frumuseţea ei, s-a rănit foarte cu inima și se gîndea neîncetat în ce chip ar 
putea s-o înșele. 


Deci apropiindu-se de maica sa, a început să o roage ca să-i dea de soţie pe fiica ei cu 
toate că ticălosul acesta de got avea în ţara sa femeie şi copil. Însă tăinuia aceasta și se făcea ca 
şi cum ar fi neînsurat, spre a dobîndi ceea ce poftea. Dar mama copilei se lepăda de dînsul, 
zicînd: "Nu voi da în pămînt străin pe fiica mea cea unică pentru că tu eşti om străin şi vrei s-o 
duci pe fiica mea în pămîntul tău; iar eu aş fi foarte mîhnită fără dînsa, căci n-am alt fiu sau 
fiică, cu care aş putea să mă mîngii în văduvia mea, decît numai pe aceasta singură. Deci nu ţi- 
O voi da pentru că nu pot trăi dacă nu voi vedea faţa ei”. 


Atunci el, umplîndu-se de mînie, a început a o îngrozi foarte, zicînd: "De nu-mi vei da 
pe fiica ta, nu voi ieşi de aici pînă cînd nu voi aduce multe rele asupra ta și te voi arunca în cea 
mai mare nevoie; căci sînt ostaş şi orice fel de ispită voi vrea, pot să ţi-o fac lesne”. Iar ea, deşi 
era singură și nu avea cine să-i ajute, cu îndrăzneală i se împotrivea. Atunci ostaşul o rugă cu 
momeli; apoi cu îngroziri o sfătuia ca să-i dea pe fiica ei spre însoţire. Astfel a supărat-o toată 
vremea cît a petrecut acolo, dîndu-i daruri - căci nu era dintre cei săraci -, și a cumpărat atît 
văduvei cît şi fiicei sale, podoabe de aur şi haine scumpe, ca să poată dobîndi ceea ce dorea. 


Însă văduva nici darurile nu le primea, ci se lepăda de dînsul, ascunzînd copila cu mai 
mare pază, ca să n-o mai vadă acel ostaş fărădelege. lar odată văduva a zis către dînsul: "Eu am 
auzit că tu ai în ţara ta femeie şi copil”. Iar el, fiind biruit de dorul copilei și neavînd frică de 
Dumnezeu, a început a se jura şi a se blestema zicînd că niciodată n-a avut femeie, ci voieşte a 
avea de soţie pe fiica ei şi a o face doamnă peste toată averea ce o are în patria lui. lar văduva 
Sofia a crezut pe acest ostaş viclean pentru că se jura cu mii de jurăminte şi chema pe Dumnezeu 
ca martor că nu are femeie. 


Atunci s-a plecat văduva spre rugămintea lui şi a voit să-i dea pe fiica sa Eufimia. Deci, 
ridicîndu-și mîinile către Dumnezeu a zis: "Tu, Stăpîne, eşti Părintele orfanilor şi judecătorul 
văduvelor, caută cu milostivire spre zidirea Ta şi nu lăsa pe copila aceasta care se însoţeşte cu 
acest bărbat necunoscut. Nu trece cu vederea sărăcia mea și nu mă lăsa pe mine fără de ajutor, 
pentru că nădăjduind spre purtarea Ta de grijă, dau pe sărmana mea fiică acestui om străin şi pe 
Tine Te iau martor jurămintelor și făgăduințelor lui”. 


Apoi copila a fost dată acelui got şi, săvîrșindu-se nunta, trăiau în pace. ar fiica a 
zămislit un fiu; dar mai înainte de a naște s-au dus potrivnicii de la cetate, căci n-au putut s-o 
robească pentru că oastea grecească ce era înăuntru apăra bine zidurile ei, făcînd mult război 
împotriva vrăjmaşilor. lar mai vîrtos se apăra cetatea cu rugăciunile Sfinților Mucenici Gurie, 
Samona şi Aviv. 


Deci, ducîndu-se vrăjmaşii înapoi şi oastea grecească trebuia să se întoarcă într-ale sale. 
Atunci şi gotul se sîrguia să se întoarcă în țara sa, iar maica, tînguindu-se nemîngiiată de 
despărțirea fiicei sale, voia să n-o dea gotului s-o ducă în pămînt străin. Însă nu putea rupe 
legătura însoțirii ce era legată prin legea firii. Deci, voind vicleanul ginere să plece cu soția, 
Sofia l-a luat pe el şi pe fiica ei şi i-a dus în biserica Sfinţilor răbdători de chinuri, Gurie, Samona 
şi Aviv şi, aşezîndu-i înaintea sicriului lor, a zis către ginerele său: "Eu nu-ţi încredinţez pe fiica 
mea, dacă nu-mi vei da garanți pe acești sfinţi care au pătimit pentru Hristos. Atinge-te dar de 
sfînta lor raclă şi jură că nu vei face nici un rău fiicei mele, ci o vei avea în dragostea ce i se 
cuvine şi în cinste”. 


Gotul, crezînd că acest lucru este uşor, îndată, fără sfială s-a atins de cinstitul sicriu al 
sfinților mucenici, zicînd: "Din mîinile voastre, o, sfinţilor, primesc pe copila aceasta şi pe voi 
vă fac martori maicii sale, că nici un rău nu voi face soției mele, nici n-o voi mîhni niciodată, 
ci O voi păzi pe dînsa pînă la moartea mea". Așa vorbea gotul, ba încă se jura pe Dumnezeu, 
netemîndu-se că Domnul Dumnezeul izbîndirilor va răsplăti lui după faptele sale și după 
vicleșugul lui îl va pierde. 


Iar maica, auzind jurămîntul ginerelui său, a strigat către sfinţii mucenici, zicînd: "Vouă, 
după Dumnezeu, o, Sfinților Mucenici, vă încredinţez pe fiica mea și prin voi o dau acestui 
străin". Astfel rugîndu-se, s-au sărutat una pe alta cu dragoste şi s-au despărțit. Văduva Sofia s- 
a întors acasă, iar gotul şi Eufimia au plecat în calea lor. Apoi pe sluga pe care o aveau atunci 
pe lîngă dînşii, a eliberat-o, ca să nu se descopere taina din casa ei. 


După o cale atît de lungă, ajungînd la patria gotului şi fiind aproape de casa lui, s-a 
repezit gotul asupra copilei ca un vrăjmaş cu mare răutate, uitînd de dragostea cea faţă de dînsa 
şi de jurămîntul ce-l dăduse. A dezbrăcat de pe dînsa hainele cele scumpe şi podoabele cele de 
aur şi a îmbrăcat-o în haine proaste, ca pe o roabă şi, scoţind sabia, a îngrozit-o pe dînsa, zicînd: 
"De vrei să fii vie, atunci cînd vei intra în casa mea, să nu spui nimănui nimic din cele ce s-au 
petrecut între noi, ci să zici că-mi ești roabă; fiindcă eu am în casa mea femeie şi copil, iar tu să 
fii roaba femeii mele şi să te supui ei în toate. Iar de vei spune ei sau altcuiva din rudeniile mele 
că te-am luat pe tine de soţie, atunci sabia aceasta îndată o vei vedea pe grumazul tău și vei 
muri cu amar”. 


Astfel văzîndu-se copila înșelată şi batjocorită de acel barbar, auzind îngrozirea lui, s-a 
înspăimîntat şi, fiindu-i frică, a zis către dînsul: "Oare aceasta este dragostea ta? Aceasta este 
împlinirea făgăduielilor tale? Acestea sînt jurămintele tale? Oare astfel ţi-a fost gîndul, ca pe 
mine soţia ta, să mă faci roabă, eu care eram slobodă? Eu pentru tine am lăsat pe maica mea, 
rudenii şi patrie şi m-am lipit de tine cu dragoste nefățarnică, crezînd cuvintelor tale pe care le- 
ai întărit cu jurămînt. lar tu acum îmi răsplătești cu amar în locul dragostei mele și în loc de 
bărbat şi soţ te-ai făcut vrăjmaș şi muncitor aducîndu-mă în pămînt străin, ca să mă pierzi pe 
mine aici”. 


Acestea zicînd, şi-a ridicat mîinile şi ochii către cer, oftînd din adîncul inimii și 
tînguindu-se amar și plîngînd, a strigat către Dumnezeu, zicînd: "Dumnezeul părinților mei, 
vezi nevoia mea, auzi suspinul meu şi ia aminte la glasul rugăciunii mele. Vezi ce-mi face mie 
călcătorul de jurămînt şi mă izbăveşte din toate răutățile acestea cu rugăciunile sfinților tăi 
plăcuţi, care pentru Tine au pătimit. O, Sfinţilor Mucenici Gurie, Samona şi Aviv, pe voi vă 
chem acum, ajutați-mi mie celeia ce am căzut în neașteptată nevoie; pentru că eu, nădăjduind 
spre voi, am mers după gotul acesta. Deci fiți răzbunători asupra lui, iar pe mine izbăviţi-mă 
dintr-o nevoie ca aceasta”. 


Astfel tînguindu-se ea cu amar şi rugîndu-se către Dumnezeu în taina inimii sale, a intrat 
în casa gotului. lar femeia văzînd pe copilă şi luînd aminte la frumuseţea ei, s-a tulburat de 
zavistie căci zicea că bărbatul ei a luat pe tînăra aceasta cu gînd rău. Deci a întrebat pe bărbatul 
său, zicînd: "Cine este fecioara aceasta şi de unde ai adus-o?" 


Iar el a zis: "Am adus-o din Edesa, ca să-ţi fie ţie roabă”. Iar femeia a zis: "Frumuseţea 
feţei o arată a fi liberă, nu roabă”. Iar bărbatul a zis: "Deşi a fost liberă în pămîntul ei, precum 
faţa o arată, însă acum este roaba ta". Iar Eufimia, de frică, neîndrăznind a zice ceva, tăcea şi se 
supunea femeii gotului, slujind ca o roabă doamnei sale, pentru că nu ştia ce să facă pentru a se 
izbăvi de primejdia ce o cuprinsese. 


Acolo făcea slujbă ca o roabă şi, avînd pe sfinții mucenici totdeauna în mintea sa, grăia 
către dînşii cu lacrimi: "Sîrguiți de ajutați-mi mie, roabei voastre, o, sfinților, sîrguiți-vă de mă 
miluiţi şi nu treceţi cu vederea batjocura şi înşelăciunea ce mi s-a făcut”. lar stăpîna ei, avînd 
pizmă în inima sa, s-a făcut aspră şi cumplită spre copilă şi-i poruncea să facă lucrurile cele mai 
grele şi în multe feluri o muncea. Apoi mai cumplit decît toate era, că nu voia să vorbească cu 
dînsa niciodată şi nici tînăra nu știa limba aceea, neputînd să spună stăpînei sale nimic. Căci se 
temea de got ca să nu o omoare, dacă ar spune stăpînei sale ceva din cele privitoare la sine. lar 
după puţină vreme femeia gotului a cunoscut că Eufimia este îngreuiată și s-a aprins asupra ei 
cu mai multă pizmă şi mai cumplită mînie, poruncindu-i a face lucrurile cele mai aspre şi mai 
grele, vrînd cu acest chip s-o omoare. 


Împlinindu-se zilele, a născut un băiat care avea asemănarea gotului, tatăl adevărat al 
acelui prunc. lar femeia gotului văzînd copilul că după chip este asemenea bărbatului său, s-a 
umplut de nespusă mînie şi cugeta în ce chip să-l omoare. Și a zis către bărbatul său: "În zadar 
te lepezi că n-ai cunoscut pe tînăra aceasta, pentru că iată, pruncul cel născut dintr-însa este 
adevărată dovadă; căci îți seamănă ție în toate". Iar el iarăşi s-a lepădat, zicînd: "Nu este 
adevărat, căci eu niciodată n-am cunoscut-o, iar tu ai stăpînire peste dînsa şi orice voieşti fă cu 
dînsa căci este roaba ta”. Atunci prea înrăutăţita femeie a pus în mintea sa gînd să omoare pe 
copil cu otravă. Şi după puţină vreme a pregătit otravă de moarte, apoi a trimis pe maica 
copilului la lucru. 


Rămînînd copilul singur, femeia i-a turnat otrava cea de moarte în gura lui și îndată a 
murit copilul. Întorcîndu-se maica de unde a fost trimisă, a văzut pe copil zăcînd mort şi s-a 
umplut de negrăită jale, încît i se rupea inima de mare supărare pentru copil. Ea nu ştia care este 
pricina morţii copilului, pentru că nu fusese nimeni atunci în casă, cînd stăpîna sa a turnat otrava 
în gura copilului. Deci, privind maica pe fiul său, a văzut otrava curgînd din gura lui şi şi-a adus 
aminte că stăpîna s-a lăudat odată asupra ei şi asupra copilului că îi va pierde pe dînșii cu moarte. 
Atunci a priceput că ea este pricina morții copilului, însă tăcea neîndrăznind a zice ceva. 


Şi luînd puţină pînză, a şters otrava care curgea din gura copilului și a păstrat-o la sine, 
nespunînd nimănui taina aceea; apoi a îngropat copilul. După cîteva zile gotul a chemat la ospăț 
pe prietenii săi şi tînăra slujea la masă. Deci, cînd a venit vremea să dea paharul la stăpîna sa, 
vrînd să cunoască dacă într-adevăr ea a omorît copilul ei cu otravă, a luat pînza aceea cu care 
ştersese gura copilului şi a înmuiat-o în ascuns în paharul cel cu băutură şi, scoțind-o, a stors-o 
iarăşi în pahar. Apoi a dat băutura aceea stăpînei sale. Aceasta, neștiind nimic, a băut din pahar 
şi astfel s-a întors durerea la capul ei, căci în acea noapte a murit repede femeia gotului, căzînd 
în groapa pe care a săpat-o altuia. 


Gotul, sculîndu-se a doua zi şi văzînd pe femeia lui moartă, s-a spăimîntat de moartea 
ei cea repede. Apoi s-a umplut toată casa de jale, adunîndu-se rudeniile, prietenii şi vecinii și 
plîngînd pentru dînsa. După aceea, zidind mormînt frumos, a îngropat-o cu cinste şi trecînd 
şapte zile de la moartea ei şi-au adus aminte rudeniile moartei de tînăra cea adusă din Edesa și 
au zis: "Nu este altcineva pricina morţii rudei noastre decît numai roaba aceasta, căci ea 
totdeauna avea pizmă asupra ei". 


Deci s-au sculat toți asupra Eufimiei şi voiau s-o dea ighemonului ca s-o bată şi s-o 
întrebe cum a omorît pe stăpîna sa. Dar nefiind atunci ighemonul acasă, cei fărădelege au făcut 
alt sfat şi au hotărit ca să îngroape pe Eufimia de vie, împreună cu cea moartă. Deci, descoperind 
mormîntul celei moarte, au pus pe tînără acolo, lîngă trupul cel împuţit şi plin de viermi, ca să 
moară cu moarte negrăită, apoi au prăvălit o piatră mare peste mormînt şi au pus strajă. Cine va 
putea spune supărarea şi necazul ce avea atunci în mormînt tînăra aceea? Căci era cuprinsă de 
frică, de spaimă mare şi de plîngere. Să-și închipuiască cineva ce fel de frică şi nevoie are omul 
viu închis în mormînt, împreună cu un trup împuţit. 


În acea strîmtoare fiind Eufimia, a strigat din mormâînt către Dumnezeu în amărăciunea 
inimii sale, precum odinioară proorocul Iona în pîntecele chitului și se ruga, zicînd: "Doamne, 
Dumnezeul puterilor, Care Te odihneșşti peste heruvimi și vezi adîncurile; Tu vezi amărăciunea 
inimii mele şi strîmtorarea mea în acest mormînt întunecos şi împuţit. Tu ştii că pentru numele 
Tău am fost dată acestui got fără de lege, căci el, jurîndu-se cu numele Tău, m-a luat pe mine. 
Deci, miluieşte-mă pentru numele Tău Cel sfint. Tu omori și faci viu, pogori în iad și ridici; 
deci izbăvește-mă din această moarte amară şi mă scoate din acest mormânt ca din iad căci eşti 
puternic a scula și pe cei morți, cu cît mai vîrtos pe mine cea vie, care sînt aproape de moarte; 
deci scoate-mă din porțile morţii. Miluiește-mă, o, Stăpîne, pentru rugăciunile Sfinților Tăi 
Mucenici Gurie, Samona şi Aviv a căror vărsare a sîngelui şi moarte a lor ai primit-o ca pe o 
jertfă curată. O, Sfinţilor Mucenici, vrăjmașul meu v-a pus garanți maicii mele; deci miluiți-mă 
pe mine, care pier cumplit”. 


Astfel rugîndu-se în amărăciunea sufletului, iată s-au arătat trei bărbaţi purtători de 
lumină, strălucind ca trei luceferi, adică Sfinții Mucenici Gurie, Samona şi Aviv. Şi îndată a 
pierit duhoarea care era în mormînt, iar Eufimia a mirosit frumoasă mireasmă care ieşea nu din 
trup, ci de a sfinții mucenici cei ce se arătaseră. Sfinţii au zis către dînsa: "Îndrăzneşte, fiică, şi 
nu te teme; degrab vei dobîndi mîntuirea". Acestea zicînd sfinţii, s-a îndulcit inima Eufimiei de 
vederea cea prealuminată a sfinților şi de cuvintele lor cele mîngîietoare. Apoi, umplîndu-se de 
bucurie, a adormit cu un somn dulce. Iar pe cînd dormea, a fost luată din mormînt, cu puterea 
cea nevăzută şi atotputernică a lui Dumnezeu şi într-un ceas a fost adusă în Edesa în biserica 
Sfinţilor Mucenici Gurie, Samona și Aviv, unde a fost pusă lîngă cinstitul lor mormânt. Şi era 
atunci noapte cînd a fost adusă Eufimia şi se săvîrşea în biserică obișnuita cîntare a Utreniei. 


Deşteptîndu-se din somn, a văzut iarăşi pe Sfinţii Mucenici zicînd către dînsa: "Bucură- 
te, fiică, şi cunoaște unde eşti acum. lată am împlinit ceea ce am făgăduit; mergi acum cu pace 
la maica ta". Zicînd acestea, s-au făcut nevăzuţi, iar tînăra sculîndu-se, lua seama unde este; 
căci cunoștea acum că nu este în mormînt. Apoi, văzînd zidurile bisericii şi cinstita raclă a 
Sfinţilor Mucenici şi auzind cîntarea clericilor, a cunoscut că este în Edesa în biserica Sfinţilor 
răbdători de chinuri ai lui Hristos, Gurie, Samona şi Aviv. 


Deci s-a umplut de negrăită bucurie și veselie și, cuprinzînd cu dragoste racla Sfinţilor 
Mucenici, cu lacrimi a dat mulţumire lui Dumnezeu şi sfinţilor Lui pentru mila ce a făcut cu 
dînsa. Şi astfel grăia în mulțumirea sa: Dumnezeul nostru, în cer şi pe pămint, toate cite a vrut 
a făcut. Trimis-a din cer şi m-a mintuit. Bine ești cuvintat, Doamne, Cel ce mintuiești pe cei ce 
nădăjduiesc spre Tine. Seara se va sălășlui plingere şi dimineaţa bucurie. 


Acestea şi multe altele zicînd ea cu lacrimi de bucurie, preotul a auzit cuvintele şi 
plîngerea ei. Apoi, apropiindu-se de dînsa, a întrebat-o: "Cine eşti tu şi pentru ce plîngi aşa?” 
Iar ea, deschizîndu-și gura, a început a-i spune lui toate cu de-amănuntul; cum a fost dată de 


maica sa gotului, în urma jurământului de lîngă racla sfinților şi ce a pătimit de la acel călcător 
de jurământ; cum a fost închisă în mormânt şi cum, rugîndu-se ea, i s-au arătat Sfinţii Mucenici 
Şi într-un ceas au adus-o pe ea din țara goților în biserica aceasta. Iar preotul, auzind acestea, s- 
a spăimîntat, mirîndu-se de puterea cea mare a lui Dumnezeu. Însă nu voia să creadă desăvîrșit 
cele grăite şi a întrebat-o: "Cine este maica ta?" Apoi înștiințîndu-se că văduva Sofia este maica 
ei, a trimis îndată după dînsa, chemînd-o să vină la biserică. 


Sofia, neștiind nimic, a venit degrabă şi văzînd pe fiica sa stînd lîngă cinstita raclă a 
sfinților mucenici, îmbrăcată în haine proaste, s-a spăimîntat de o vedere ca aceea nenădăjduită; 
apoi s-au îmbrăţişat, plîngînd amîndouă, încît nu puteau să vorbească vreun cuvînt. După aceea, 
nu degrabă potolindu-se de tînguirea lor cea cu lacrimi, a întrebat-o maica sa: "Cum ai venit 
aici, fiica mea preadulce şi pentru ce eşti îmbrăcată cu aceste haine întinate?" Iar ea a spus toate 
cu de-amănuntul cele ce a pătimit în pămînt străin de la acel bărbat viclean, cum ieri a fost 
îngropată în mormînt şi cum a fost scăpată cu preaslăvire şi a fost adusă aici, prin mijlocirea 
Sfinților Mucenici Gurie, Samona şi Aviv. 


Auzind acestea, mama ei se topea cu inima de durere. Şi toți cei ce se întîmplaseră acolo, 
ascultînd cuvintele ce le spunea Eufimia, se minunau foarte și preamăreau puterea lui 
Dumnezeu cea atotputernică și mila Lui. Apoi mama ei, căzînd înaintea raclei Sfinţilor 
Mucenici, înălța mulțumire lui Dumnezeu şi sfinților Lui cu mare glas; şi toată ziua aceea a 
petrecut-o în biserică, rugîndu-se, mulțumind lui Dumnezeu și cuprinzînd racla sfinților 
mucenici cu dragoste şi cu osîrdie. Iar seara tîrziu, luînd maica pe fiica sa, s-a dus cu bucurie la 
casa ei, lăudînd pe Dumnezeu. 


A doua zi a străbătut prin toată cetatea vestea despre acea minune. Şi s-au adunat de 
pretutindeni în casa văduvei rudeniile şi vecinii care se minunau de cele ce povestea copila 
Eufimia. Apoi toți lăudau numele Domnului, propovăduindu-se ajutorul Sfinţilor Mucenici. De 
aici înainte Sofia a vieţuit împreună cu fiica ei cu plăcere de Dumnezeu, povestind tuturor 
puterea Lui, care se arătase lor cu milostivire. Și Eufimia zicea: "Dreapta Domnului a făcut 
putere, dreapta Domnului m-a adus pe mine de la goți la Edesa. Nu voi muri, ci voi fi vie şi voi 
povesti lucrurile Domnului". lar Dumnezeu a făcut izbîndă acelui got călcător de jurămînt în 
acest chip. 


După cîţiva ani acel neam păgîn, care şi mai înainte dăduse război asupra grecilor, 
unindu-se cu perşii, iarăşi s-a răsculat asupra ținutului aceluia și încerca să ia cetatea Edessa. 
Pentru aceea iarăşi a fost trimisă oastea grecească la Edesa spre apărarea cetăţii. Şi a venit 
împreună cu oastea aceea şi gotul cel mai sus pomenit, care cu vicleşug şi cu înşelăciune luase 
de la Sofia pe fiica ei, Eufimia. EI nu ştia nimic de minunea ce se făcuse, căci socotea acum că 
Eufimia a murit în mormînt fiind închisă cu femeia sa cea moartă. EI a venit la casa Sofiei ca 
la soacra sa, nerușşinîndu-se. Dar ea, văzînd că vine, a ascuns pe Eufimia în cămara cea mai 
dinăuntru și l-a primit în casa sa ca pe un ginere al său, ca şi cum se bucura de venirea lui. 


Apoi, adunîndu-şi rudeniile sale şi vecinii, a început înaintea lor a întreba pe got, zicînd: 
"Cum aţi călătorit de aici şi cum s-a păzit fiica mea, fiind pe cale îngreuiată şi cum a născut? 
Căci multă mîhnire am avut pentru dînsa şi mă temeam să nu i se întîmple ceva de supărare, pe 
cale". Iar el a răspuns: "Dumnezeu, cu rugăciunile tale, ne-a uşurat calea de am călătorit fără 
necaz și fiica ta este sănătoasă şi a născut un băiat. Ea îţi trimite închinăciune prin mine şi de 
nu ne-ar fi fost fără de veste această plecare, apoi şi fiica ta ar fi venit la tine, împreună cu mine 
şi cu copilul, ca să te mîngii împreună cu dînsa. Dar va veni în altă vreme mai lesnicioasă”. 


Sofia, auzind cuvintele acestea s-a aprins de dreaptă mînie față de cuvintele mincinoase 
ale acestui om rău şi a strigat tare, rupîndu-şi hainele şi zicînd: "Înșelătorule, vicleanule şi 
ucigașule! Ce ai făcut cu fiica mea?" Zicînd acestea, a scos pe Eufimia din cămara cea dinăuntru 
şi a adus-o înaintea ucigașului. Apoi a zis: "Oare cunoşti pe această tînără? Cine este aceasta? 
Ştii unde ai închis-o pe dînsa, călcătorule de jurămînt? Cum ai dat-o morţii, nelegiuitule?" Iar 
el, auzind aceste cuvinte şi văzînd pe Eufimia, s-a cutremurat şi a rămas fără de glas, 
nemaiputînd a-şi deschide gura să grăiască vreun cuvînt; ci era ca un mort. 


Atunci, rudeniile şi vecinii care se adunaseră acolo, l-au închis cu grijă într-o cameră şi 
au pus strajă la uşă. Iar Sofia împreună cu fiica sa, chemînd un scriitor, au scris toate cele ce li 
s-au întîmplat, nelăsînd nimic nescris din acea minune. Apoi, mergînd la fericitul Evloghie, 
episcopul acelei cetăţi, i-a dat acea scrisoare, spunîndu-i despre venirea vrăjmaşului şi 
vicleanului său ginere. lar episcopul citind scrisoarea, îndată, luînd clerul său, a mers la 
voievodul care era peste oştile grecești ce veniseră acolo. Şi a poruncit ca înaintea voievodului 
să se citească scrisoarea aceea, dată de văduva şi de fiica sa, în care era scrisă cu amănuntul 
minunea Sfinţilor Mucenici. 


Voievodul, ascultînd cu luare aminte, s-a spăimîntat de acea minune preamărită și toți 
cei care erau împreună cu dînsul s-au umplut de frică. Apoi voievodul îndată a poruncit să aducă 
înaintea lui atît pe got, cît şi pe văduva Sofia împreună cu fiica sa Eufimia. Şi a poruncit ca să 
se citească iarăși povestirea în auzul tuturor, căci se adunase mulțime de popor în curtea 
voievodului, bărbaţi şi femei. Deci, voievodul a întrebat pe got dacă sînt adevărate cele scrise, 
iar gotul a răspuns că sînt adevărate şi nu este nici o minciună într-însele. Atunci voievodul a 
zis către dînsul: "Ucigașule, ticălosule, cum nu te-ai temut de Dumnezeu, nici de judecata Lui 
cea înfricoşată? Cum nu te-ai înfricoşat de jurământul ce l-ai făcut lîngă racla Sfinţilor Mucenici, 
pe care i-ai făcut garanţi şi martori ai făgăduinţei tale? Pentru ce n-ai miluit pe fecioara pe care 
ai înşelat-o cu vicleşugul tău? Deci primeşte vrednica pedeapsă pentru faptele tale!" Şi îndată a 
poruncit să-i taie capul cu sabia şi să ardă în foc trupul lui. 


Dar iubitorul de Dumnezeu episcop a rugat mult pe voievod ca să nu piardă cu moarte 
pe got, ci să facă milă cu dînsul şi să-l lase viu, ca să preamărească minunile lui Dumnezeu. lar 
voievodul a răspuns episcopului: "Mă tem a milui pe cel ce a făcut atîta răutate, ca să nu mînii 


pe Sfinţii Mucenici pe care i-a înşelat acest călcător de jurămînt". Deci, gotul a fost tăiat după 
porunca voievodului, iar pentru rugămintea episcopului, trupul lui n-a fost ars ci l-a îngropat în 
pămînt; şi astfel a luat sfîrşit acel om ticălos. Astfel, Dumnezeu Se preamărea întru sfinții Săi, 
Căruia şi de la noi păcătoşii, să-l fie slavă, cinste şi închinăciune, acum şi pururea şi în vecii 
vecilor. Amin. 


39. VIAŢA ŞI NEVOINŢELE SFÎNTULUI PREACUVIOSULUI 
PĂRINTELUI NOSTRU PAISIE DE LA NEAMŢ 


(15 NOIEMBRIE) 


Sfîntul Preacuviosul Părintele nostru Paisie de la Neamţ s-a născut la douăzeci şi unu 
decembrie, 1722, în oraşul Poltava din Ucraina, numită pe atunci Malorusia, într-o veche 
familie de preoţi dintre care unii au îmbrățișat viaţa monahală, precum bunica şi sora mamei 
sale. Din botez a primit numele de Petru, după numele fericitului mitropolit moldovean Petru 
Movilă al Kievului, care se cinsteşte la 21 decembrie, ziua naşterii Cuviosului Paisie. Tatăl său, 
Ioan, era preot al catedralei din Poltava, iar mama sa Irina se îngrijea de buna creştere a celor 
doisprezece copii, dintre care fericitul Paisie era al unsprezecelea. 


Murind tatăl său, pe cînd Petru avea numai patru ani, binecuvîntata sa mamă i-a dat de 
mic o educaţie creștinească. La vîrsta de doisprezece ani l-a prezentat arhiepiscopului Kievului, 
Rafael, care l-a primit să înveţe carte duhovnicească la Școala Frăției din Kiev, cunoscută și 
sub numele de "Academia Movileană". Aici învățau carte şi teologie toţi fiii aleşi ai preoţilor şi 
demnitarilor ucrainieni şi chiar moldoveni, cu care erau în bune relaţii creştineşti. 


După patru ani de şcoală, sufletul fericitului Petru nu-și găsea odihnă în lume. Glasul 
tainic al Duhului Sfînt îl chema la marea nevoinţă a vieţii monahale, unde, prin multe osteneli 
şi neadormită rugăciune, sufletul rîvnitor se curăţă de patimi şi se unește cu Hristos. De aceea, 
părăsind în taină școala și familia, în toamna anului 1739, pe cînd avea şaptesprezece ani, Petru 
se duce la un schit din apropiere, împreună cu un prieten iubit al său. Dar negăsind duhovnic 
după inima sa se duce la Mînăstirea Medvedevschi, unde este făcut rasofor, primind numele de 
Platon. Dar nici aici nu stă mult. 


După ce zăbovește puţin timp în marea lavră Pecersca, fericitul Platon, negăsind pace şi 
linişte duhovnicească în mînăstirile ucrainiene, călăuzit de mîna lui Dumnezeu, în anul 1745, 
părăseşte patria sa şi se duce în Moldova. Aici viaţa monahală isihastă era în mare înflorire, 
fund ferită de tulburarea uniaţiei catolice poloneze, care invadase o bună parte din Ucraina de 
sud-vest. 


După ce poposeşte la cîteva mînăstiri şi sihăstrii, fericitul Platon se stabileşte la schitul 
Trestieni, în ținutul Buzăului. Aici se nevoiau cîțiva călugări isihaşti vestiți, în frunte cu 
Cuviosul Vasile de la Poiana Mărului - părintele său duhovnicesc -, şi Cuviosul Onufrie 
Sihastrul. Platon stă la Trestieni puţin. Apoi se mută mai sus, pe valea Buzăului, la schitul Cîrnu, 
aproape de marele pustnic Onufrie, de la care mereu cerea cuvînt de bună sfătuire 
duhovnicească pe calea mîntuirii. 


Nevoindu-se Platon în schitul Trestieni, a fost rînduit de egumen la bucătărie. Dar el, 
fuind neînvăţat a face mîncare şi firav cu trupul, într-o zi n-a fiert bucatele îndeajuns; iar cînd 
să dea vasele Jos de pe foc, a vărsat din greşeală toată mîncarea pentru care a plîns mult, cerîndu- 
şi iertare. În altă zi a fost rînduit să facă pîine la brutărie. Însă și aici a pătimit aceeași ispită. 
Căci, neștiind cum să prepare aluatul şi neavînd putere să-l frămînte cît trebuie, aluatul n-a mai 
dospit. Apoi, venindu-i un frate în ajutor, l-a frămîntat din nou. Dar în cuptor, neștiind să 
potrivească focul, toată pîinea a ars pe vatră. Atunci rasoforul Platon, cerîndu-şi iertare în 
genunchi de la părinţi, a plîns de mîhnire în toată ziua aceea. 


Mai tîrziu, după ce Platon ajunge călugăr și stareț la Mînăstirea Neamţ, spunea 
ucenicilor săi: "Fiilor, cei ce vin în obştea noastră să nu se descurajeze, văzînd nepriceperea lor 


în unele ascultări, că şi eu am fost la fel. Ci să aibă răbdare, căci cu ajutorul lui Dumnezeu şi cu 
sîrguință, vor ajunge să izbutească în orice lucru". 


Un schimonah, anume Dosoftei, a spus rasoforului Platon că peste puţine zile va veni 
marele stareț Vasile de la Poiana Mărului în schitul Trestieni şi dacă îl va vedea așa tînăr şi ager 
la minte îl va sili să primească preoţia. Atunci Platon, mulţumindu-i, i-a zis: "Părinte Dosoftei, 
eu pînă la moarte aș dori să rămîn simplu monah, căci nu sînt vrednic de o treaptă așa de mare!" 
"Dumnezeu să-ți ajute, frate!", a adăugat bătrînul. 


Într-o toamnă, egumenul schitului l-a rînduit pe Platon să păzească via, poruncindu-i să 
nu mănînce struguri decît după masă, ca să nu se îmbolnăvească de stomac. Dar ucenicul, 
biruindu-se de lăcomie, toată ziua mînca struguri, iar la masă nu mai gusta nimic. De aceea, 
mult slăbind ca după o boală, a fost certat de egumen. Atunci Platon, ruşinîndu-se, şi-a 
mărturisit greşeala neascultării, cerîndu-şi cu lacrimi iertare. 


Spuneau părinţii din schit despre Platon şi acest lucru vrednic de crezare. Într-o noapte, 
spre Duminică, Platon a adormit așa de tare, că nu a mai auzit clopotul de Utrenie. Cînd s-a 
deşteptat slujba era pe la jumătate. Atunci de mare mîhnire a început a plînge şi s-a întors la 
chilie. Iar a doua zi s-a ruşinat să mai meargă la Liturghie şi la trapeză cu fraţii, ci şedea în chilie 
plîngînd; atît era de pătruns de frica de Dumnezeu. Din ziua aceea, multă vreme rasoforul 
Platon, nu mai dormea culcat pe pat, ci şezînd pe un scăunel, ca să se poată deştepta la Utrenie. 


Nevoindu-se smeritul Platon la schitul Cîrnu, se ducea adesea în pustie la Cuviosul 
Onufrie, bărbat ales şi plin de dar, pentru a-i cere cuvînt de folos. Odată, după ce 1-a vorbit 
bătrînul despre patimile trupeşti și sufleteşti şi despre luptele cele cu vicleşug ale diavolilor, a 
adăugat şi acestea: "Dacă n-ar apăra Hristos pe poporul Său, nu s-ar fi mîntuit nici unul dintre 
sfinți. Dar cel ce cade la Hristos cu credinţă şi cu dragoste, cu smerenie şi cu lacrimi, aceluia 1 
se dau mîngiieri şi negrăite bucurii, pace şi dragoste fierbinte către Dumnezeu. Mărturii ale 
acestui lucru sînt lacrimile nefățarnice izvorîte din marea dragoste, zdrobirea inimii şi smerenie 
necontenită pentru Hristos. Căci din dragoste către Dumnezeu, omul devine nesimţitor către 
bunurile lumii acesteia”. 


După patru ani de nevoinţă duhovnicească în Moldova, fericitul Platon a plecat în Sfintul 
Munte, ca să scape de hirotonie, după cum singur mărturisea mai tîrziu: "ca nu cumva părinții 
moldoveni să mă silească să primesc preoția”. 


Sosind în Muntele Athos, a mers prin toate mînăstirile şi sihăstriile să-și găsească un 
povăţuitor iscusit. Dar negăsind un duhovnic după dorinţa lui, s-a retras în pustie, nevoindu-se 


singur patru ani de zile, în multă lipsă şi osteneală, în rugăciune și citirea Sfinţilor Părinți, în 
lacrimi şi priveghere ziua şi noaptea. 


Nevoinţa fericitului Platon în singurătate era destul de grea şi anevoioasă. Neîncetat se 
îndeletnicea cu citirea Sfintei Scripturi şi cîntarea psalmilor; mîncare primea o dată la două zile 
şi atunci numai pesmeţi și apă, afară numai de sîmbete, duminici şi praznice; iar sărăcia lui era 
covîrșitoare. Trăia numai din pomană. Avea numai o dulamă și o rasă, şi acelea foarte vechi. 
De multe ori, din pricina lipsei, umbla desculţ, chiar şi iarna şi fără cămaşă pe el. Dar smeritul 
Platon se bucura de sărăcia lui, precum se bucură bogatul de bogăţia lui. Nici uşa chiliei lui nu 
o încuia vreodată, cînd pleca undeva, căci nu avea nimic într-însa, fără numai cuvintele Sfinţilor 
Părinţi pe care le împrumuta de la mînăstiri. 


În acea vreme, cu purtarea de grijă a lui Dumnezeu, a venit în Sfintul Munte marele 
stareţ Vasile de la Poiana Mărului şi a zăbovit cîteva zile la chilia fericitului Platon. Iar la 
rugămintea lui, starețul Vasile l-a călugărit pe Platon, punîndu-i numele de Paisie. Apoi, 
bătrînul l-a sfătuit pe ucenicul său să lase nevoinţa pustnicească şi să-şi aleagă calea 
împărătească, zicînd: 


"Toată viața monahicească se împarte în trei părți: prima este viaţa de obşte; a doua este 
petrecerea în doi sau în trei, numită și cale împărătească sau de mijloc, avînd toate în comun; a 
treia este nevoinţa de unul singur în pustie, potrivită numai bărbaţilor sfinți şi desăvârşiți. În 
timpul de faţă, însă, unii călugări şi-au născocit al patrulea fel de rînduială monahicească. 
Fiecare îşi face chilie unde îi place, trăieşte singur şi se conduce singur după voia sa. Aceştia 
nu sînt pustnici adevărați, ci nişte samavolnici, pentru că și-au ales un chip de viaţă care nu este 
după măsura puterii lor, lepădînd ascultarea obştească”. 


"Unii dintre aceştia zic: "Eu de aceea trăiesc singur, ca să nu supăr pe fratele meu, nici 
eu să nu fiu supărat de altul. Apoi ca să mă feresc de grăirea deșartă și de osîndirea altuia". Dar 
ştii tu prietene, că aceste vorbe ale tale mai mult te ruşinează decît te îndreptățesc? Pentru că şi 
Părinţii Bisericii au spus că celor tineri le este de folos să se smerească, iar mîndria, părerea de 
sine, viclenia şi altele asemenea îngîmfă și fac pe om trufaş”. 


Apoi iarăşi zicea Cuviosul Vasile către ucenicul său, Paisie: "Mai bine este să trăieşti 
împreună cu un frate să-ți cunoşti slăbiciunea şi măsura ta, să te căieşști, să te rogi înaintea 
Domnului şi să te curăţi în toată ziua, prin harul lui Hristos, decît să porți în tine trufia şi părerea 
de sine, să le ascunzi cu viclenie şi să te hrănești cu traiul singuratic. Că traiul singuratic aduce 
nu puțină vătămare celui pătimaș". 


În altă zi, starețul Vasile i-a zis iarăşi: "Schivnicia înainte de vreme este pricină de 
mîndrie, după cuvîntul Sfîntului Varsanufie. Deci dacă pe cel slab schivnicia îl duce la mîndrie, 
atunci în ce se bizuie cel ce îndrăzneşte la această luptă singuratică? Nu este mai bine oare a 
păstra tăcerea în doi sau în trei pe drumul împărătesc? Iar petrecerea în viața de obşte, după 
porunca Domnului - spunea marele stareț -, dă monahului rîvnă la tot lucrul, deşi i se 
împotriveşte satana. Aici nu are loc iubirea de sine şi părtinirea, care de obicei stăpînesc pe cei 
ce trăiesc în singurătate. Căci celor ce au trăit la început în viaţa de sine, li se pare grea viața de 
obşte. De aceea, unii din ei zic: munca pentru noi înşine ne dă rîvnă și hărnicie; iar cînd lucrăm 
pentru fraţi se iveşte numaidecit lenea şi cîrtirea”. 


Apoi spune: "Cel ce trăieşte singuratic, lucrează numai pentru sine, din iubire de sine; 
iar cel ce trăiește în obşte, lucrează numai pentru Domnul, din iubire de Dumnezeu. De aceea 
se cuvine ca noi neputincioşii, să ţinem calea împărătească, petrecînd mai mulţi la un loc. În 
felul acesta şi ispitele le vom birui şi de păcatul iubirii de sine ne vom izbăvi!" 


Începînd fericitul Paisie să primească în jurul său mai mulţi fraţi, după sfatul stareţului 
Vasile, duceau lipsă de preot. Deci îl rugau frații cu lacrimi pe Paisie să primească preoţia, dar 
el nu voia, socotindu-se nevrednic. Atunci, unii din bătrînii Muntelui Athos au zis Cuviosului: 
"Cum poţi tu să înveţi pe frați să asculte și să-și taie voia, cînd tu nu faci ascultare şi respingi 
lacrimile atîtor oameni? Vădit lucru este că tu iubeşti voia ta și crezi minții tale mai mult decît 
vorbele celor mai bătrîni cu anii şi cu mintea. Oare tu nu ştii unde duce neascultarea?"” Auzind 
aceste cuvinte Paisie, s-a supus voii părinţilor şi a primit preoţia. 


Se spune despre obştea Cuviosului Paisie de la schitul Sfîntul Ilie că petrecea în mare 
lipsă materială, dar în desăvârşită armonie și rîvnă duhovnicească. Pe lîngă participarea zilnică 
la slujbele bisericeşti, frățimea se îndeletnicea şi cu lucrul mîinilor în deplină dragoste, smerenie 
şi tăcere. ar fericitul stareţ se ostenea ziua la facerea de linguri, iar noaptea o petrecea în citirea 
şi transcrierea cărților Sfinţilor Părinți, sacrificînd pentru somn pînă la trei ceasuri. Apoi avea 
darul lacrimilor, căci vărsa multe lacrimi cînd săvîrşea Sfinta Liturghie, fiind pătruns de 
dumnezeiasca dragoste. 


Patriarhul Serafim, care petrecea în Mînăstirea Pantocrator îl chema pe starețul Paisie 
în lavră de cîteva ori pe an pentru a sluji Sfînta Liturghie. Și se foloseau toți văzînd pe Cuviosul 
slujind în limba greacă, fără grabă, cu nespusă evlavie, cu faţa stropită de lacrimi și absorbit cu 
totul de sfînta slujbă. 


Starețul Paisie iubea tare mult citirea cărților Sfinţilor Părinţi. lată ce răspundea el 
starețului Atanasie care îl învinuia de oarecare lucruri: "Să nu zici, părinte Atanasie, că ajunge 
una sau două cărți pentru mîntuirea sufletului. Doar nici albina nu adună miere dintr-o floare, 
ci din multe. Aşa este şi cel ce citește cărțile Sfinţilor Părinţi. Una îl învață dreapta credință; 


alta îi vorbeşte de tăcere și rugăciune; alta îi spune de ascultare, de smerenie şi răbdare, iar alta 
îl îndeamnă către iubirea de Dumnezeu și de aproapele. Aşadar din multe cărți patristice învaţă 
omul să trăiască după Evanghelie”. 


Altora le zicea Cuviosul Paisie: "Cel ce nu vrea să pătimească cu Hristos în viaţa de 
obşte şi îndrăzneşte în mîndria sa să se ridice deodată pe crucea lui Hristos, alegîndu-şi viaţa de 
pustie înainte de vreme, el devine un răzvrătit, iar nu pustnic!" Apoi zicea: "Viaţa de obşte şi 
sfinta lucrare din ea care este rădăcina vieții călugărești, le-a aşezat pe pămînt Însuşi Hristos 
Mîntuitorul, dînd pildă oamenilor petrecerea Sa şi a celor doisprezece Apostoli, care s-au supus 
întru totul dumnezeieştilor Lui porunci. Căci nici o altă viețuire nu aduce călugărului atîta 
sporire şi nu-l izbăveşte aşa curînd de patimile trupeşti şi sufleteşti, ca viața de obşte prin fericita 
ascultare. Și aceasta datorită smereniei care se naște din ascultare”. 


Despre dragostea cea duhovnicească iarăşi învăţa pe ucenici, Cuviosul Paisie: 
"Petrecerea în viaţa de obşte a fraţilor adunaţi în numele lui Hristos, fără deosebire de neam, îi 
uneşte aşa de mult prin dragoste, încît toţi devin un singur trup, avînd un singur cap - pe Hristos 
-, un singur suflet, o singură voie şi un singur scop, păzirea poruncilor lui Dumnezeu, 
îndemnîndu-se unul pe altul la lupta cea bună, supunîndu-se unul altuia, purtînd sarcinile unul 
altuia”. 


Apoi zicea: "Dumnezeiasca ascultare, fiind rădăcina și temelia vieţii călugăreşti, este 
strîns legată de viaţa de obşte, cum este legat sufletul de trup. Că una fără alta nu poate exista. 
În obştea noastră, spunea Cuviosul Paisie, nimeni nu are nimic al său personal, că toţi sînt 
încredințați că lăcomia este calea lui Iuda vînzătorul. Cel ce vine în mînăstire este dator ca toată 
averea sa, pînă la cel mai mic lucru, s-o pună pînă la moarte, cu trupul şi cu sufletul său”. 


Altădată învăţa pe ucenici, zicînd: "Cu adevărat, nu toţi în obștea noastră au ajuns 
deopotrivă măsura vîrstei duhovniceşti. Cei mai mulți și-au lepădat cu totul voia şi cugetul lor, 
supunîndu-le în toate fraţilor şi răbdînd cu mare bucurie ocările şi ispitele. Ei necontenit sînt 
stăpîniți de mustrarea de sine şi se socotesc mai nevrednici decît toţi. Alții, nu puţini, cad şi 
iarăşi se scoală; greşesc şi din nou se pocăiesc; cu greu rabdă mustrările şi ispitele, dar nu rămîn 
de cei dintii, ci se roagă cu căldură lui Dumnezeu să le trimită ajutor. Sînt puțini însă şi de aceia 
care nu pot deloc să rabde ispitele şi mustrările. Aceştia au nevoie să fie hrăniţi cu laptele milei, 
al iubirii de oameni şi al îngăduinţei, pînă vor ajunge la cuvenita vîrstă duhovnicească”. 


Iar către unul din apropiații săi zicea Cuviosul Paisie: "Am o necontenită întristare şi 
durere în inima mea. Oare cu ce obraz mă voi înfățișa eu înaintea înfricoşatului Judecător ca să 
dau răspuns de atîtea suflete ale fraților mei care s-au predat în ascultarea mea, cînd eu nu sînt 
în stare să dau seama de ticălosul meu suflet? Dar deşi sînt nevrednic, am nădejde de mîntuire 
prin rugăciunile fraților ce viețuiesc împreună cu mine". 


După mutarea Cuviosului Paisie cu soborul său de la Muntele Athos la Mînăstirea 
Dragomirna, din vara anului 1763, cu binecuvîntarea mitropolitului Moldovei, Gavriil, a rînduit 
următoarea regulă de viață călugărească: 


"Nici un frate din obşte nu are voie să aibă vreun fel de avere proprie, mișcătoare sau 
nemișcătoare. Starețul mînăstirii va avea grijă să-i dea fiecăruia cele de nevoie, după ascultarea 
lui; 


Fiecare frate să se silească a dobîndi desăvîrşita ascultare, prin părăsirea cu totul a voii, 
cugetării şi libertății sale; 


Starețul să cunoască bine Sfînta Scriptură şi învățăturile Sfinților Părinți pentru a şti cum 
să povăţuiască pe călugări după voia lui Dumnezeu; 


Slujbele bisericeşti şi toată pravila obştească să se respecte întocmai după tipicul 
Sfîntului Munte Athos; 


Egumenul și toți frații sînt datori a lua parte zilnic la slujbele bisericeşti în rasă şi 
camilafcă. Numai cei bolnavi sau cei trimişi în ascultări pot lipsi de la biserică; 


La trapeză să se servească masa după tipicul bisericesc şi rînduiala Sfîntului Munte. 
Nimănui nu-i este îngăduit să mănînce pe la chilii, de la egumen pînă la cel din urmă frate. 
Numai cei bolnavi şi bătrîni pot primi mîncare la chilie; 


Frații sînt datori mai mult decît orice altă nevoinţă să practice la chilie rugăciunea lui 
isus. Apoi să cînte psalmi, să citească Sfînta Scriptură şi cărțile Sfinţilor Părinți. Nimeni să nu 
stea fără de ocupaţie în chilie. Iar de ieşirea deasă din chilie şi de starea de vorbă cu alţii să fugă 
ca de otravă; 


Egumenul se cade să rînduiască pe fraţi la toate ascultările din mînăstire, pentru a-i 
deprinde smerenia şi tăierea voii; 


Egumenul trebuie să aibă către toți fraţii aceeaşi purtare de grijă şi aceeaşi dragoste. La 
fel şi frații să aibă între ei dragoste curată şi nefățarnică; 


Se cuvine egumenului să rabde cu blîndeţe toate slăbiciunile fiilor săi duhovniceşti, cu 
nădejdea îndreptării lor. Iar pe cei ce trăiesc de capul lor şi leapădă jugul ascultării, după destulă 
sfătuire, să-i îndepărteze din mînăstire; 


Pentru buna chivernisire a averilor, a fraților şi a treburilor mînăstirești, egumenul este 
dator să aibă un călugăr iscusit care să poată cîrmui bine toate; 


Frații care vin la călugărie să fie ţinuţi în haine mireneşti, spre ispitire canonică, de la 
şase luni pînă la trei ani. Apoi să-i tundă în monahism, ca rasofori sau călugări în mantie. lar 
cel care după trei ani nu a deprins ascultarea și tăierea voii, să-l trimită din nou în lume; 


In mînăstire să fie un mic spital - bolniță -, pentru călugării care se îmbolnăvesc şi un 
frate iscusit care să îngrijească de ei cu deosebită hrană, băutură și linişte; 


In mînăstire să fie diferite ateliere pentru trebuinţele obşteşti, în care să lucreze călugări 
pricepuţi, ca să nu fie nevoie să se ducă călugării la mireni; 


Să se facă două case de oaspeţi: una înăuntrul mînăstirii pentru mirenii evlavioşi care 
vin spre închinare; și alta în afară de mînăstire pentru cei care vin cu căruțele; 


Egumenul să rînduiască călugări iscusiţi, ca să slujească cu dragoste pe cei ce vin spre 
închinare. Pe cei săraci şi bolnavi, care n-au unde să-și plece capul, să-i ducă fie la casa de 
oaspeţi, fie la bolniţă şi să fie îngrijiţi cu bunăvoință; 


In mînăstire să fie interzisă intrarea femeilor, afară de cazuri de mare nevoie, cum ar fi 
în timp de război şi de bejenie; 


Egumenul să se aleagă de soborul călugărilor şi numai din sînul miînăstirii. EI să ştie 
bine Sfînta Scriptură şi învățăturile Sfinților Părinţi şi să fie pildă tuturor de ascultare, dragoste, 
blîndeţe şi înțelepciune; 


Miînăstirea Dragomirna să nu fie niciodată și nicăieri închinată, precum a lăsat cu greu 
legămînt şi prea fericitul ei ctitor, mitropolitul Anastasie Crimca”. 


Cuviosul Paisie poruncea fraților să săvîrşească ascultarea rînduită cu mare dragoste, în 
permanentă tăcere şi cu rugăciunea tainică în inimă. Adeseori ieşea și starețul cu fraţii la lucru, 
dîndu-le tuturor pildă în toate. Vara, cînd părinții plecau să lucreze la cîmp, mergea şi un 
duhovnic cu dînşii pentru pravila bisericească şi pentru spovedania zilnică, de care nimeni nu 
era scutit. 


Cînd Cuviosul Paisie nu putea să-şi cerceteze frații la cîmp, fiind departe de mînăstire, 
le trimitea cîte o scrisoare, plină de sfaturi duhovniceşti. Iată cum îi învăţa pe fraţi într-una din 
aceste scrieri: 


"Fiilor, păziți-vă de zavistie! Unde este zavistie acolo nu este Duhul lui Dumnezeu. 
Stăpîniți-vă limba ca să nu grăiască cuvinte deşarte. Cine își stăpîneşte limba, îşi păzește sufletul 
de întristare. De la limbă vine viaţa şi moartea. Întru toate să aveţi smerenie, bunătate şi 
dragoste. Întăriţi-vă cu temerea de Dumnezeu, cu amintirea morţii şi a veșnicelor munci. 
Rugăciunea lui lisus să o repetaţi necontenit. Aduceţi lui Dumnezeu jertfă curată, neprihănită 
cu bună mireasmă, după creştineasca voastră făgăduințţă. Aduceţi osteneala şi sudorile voastre 
de sînge ca o ardere de tot. Zăduful şi arşiţa zilei să fie pentru voi ca răbdarea mucenicilor...". 


La chilii, Cuviosul Paisie cerea călugărilor să facă trei lucruri: să citească cuvintele 
Sfinţilor Părinţi, să practice rugăciunea minții şi, după putere, să facă adesea metanii cu lacrimi. 
Iar mărturisirea gîndurilor către duhovnici o considera marele stareț temelia vieţii duhovnicești 
şi nădejdea mîntuirii pentru toți. De aceea poruncea fraților, mai ales celor începători, să se 
mărturisească în fiecare seară la duhovnicii lor şi să primească Trupul şi Sîngele Domnului, o 
dată pe lună; iar bătrînii şi cei bolnavi, mai des, la două - trei săptămîni, iar schimonahii 
săptămînal. 


Dacă vreunul din călugări, din lucrarea vrăjmașului, nu voia să-l ierte pe fratele său pînă 
seara, starețul îl îndepărta din sobor, îl oprea să zică Tatăl nostru şi nu-l lăsa nici pe pragul 
bisericii să pășească, pînă nu se smerea şi-şi cerea iertare. Dacă la săvîrşirea vreunui lucru se 
călca vreo poruncă dumnezeiască, starețul poruncea să se părăsească lucrul acela, decit să 
supere cu ceva pe Dumnezeu. Se spunea despre Cuviosul Paisie că permanent era ocupat cu 


frățimea şi uşile chiliei lui nu se închideau pînă la ceasul nouă seara. Unii ieşeau și alţii intrau. 
Pe unii îi mîngtia, iar cu alţii se bucura. 


Spunea unul dintre ucenicii săi, zicînd: "Treizeci de ani am trăit pe lîngă dînsul și nu I- 
am văzut niciodată întristîndu-se pentru nevoile materiale. El numai atunci se întrista tare, cînd 
vedea călcîndu-se vreo poruncă dumnezeiască şi mai ales de bunăvoie. Că sufletul său şi-l 
punea pentru cea mai mică poruncă a Stăpînului"”. De multe ori zicea starețul: "Să piară toate 
ale noastre, să piară şi trupul nostru, dar să păzim poruncile lui Dumnezeu și cu dînsele sufletele 
noastre!" 


Timp de doisprezece ani cît a trăit în Mînăstirea Dragomirna, Cuviosul Paisie se 
îndeletnicea, pe lîngă grija conducerii soborului, şi cu traducerea cărților patristice. Această 
trudă o săvîrşea Cuviosul mai ales în nopțile de iarnă, iar din roadele ei împărtășea cu bucurie 
toată frățimea din mînăstire. Iarna, cînd toată frățimea se aduna în mînăstire de la ascultări, în 
fiecare seară, în afară de sărbători, citea din cuvintele Sfinţilor Părinți. Fraţii se adunau la 
trapeză, se aprindeau lumînări, apoi venea Cuviosul Paisie, se aşeza la locul său și citea cuvînt 
de învățătură. La urmă explica cuvîntul citit pe înţelesul tuturor. 


În Dragomirna se nevoiau călugări de trei neamuri: moldoveni, slavi şi greci. De aceea 
era nevoit să citească într-o seară în limba română, iar în seara următoare în limba slavă sau 
greacă. Aceste citiri din tezaurul patristic se făceau de la începutul postului Crăciunului pînă în 
sîmbăta Sfîntului Lazăr, cînd încetau. Pe toți îi sfătuia părintește, zicînd: "Fraților, mai întîi de 
toate se cuvine vouă să vă apropiaţi de Domnul cu credinţă tare şi cu iubire fierbinte să vă 
lepădaţi hotărît de toate plăcerile veacului acestuia, de voinţa voastră, de cugetul inimii voastre 
şi să fiți săraci cu duhul şi cu trupul. Numai atunci, prin harul lui Hristos, se va aprinde în voi 
sfînta rîvnă". 


Altădată iarăşi le zicea Cuviosul Paisie: "După măsura ostenelilor voastre, cu timpul 
veți dobîndi lacrimi şi plîns cu nădejde, spre mîngiierea sufletului. Se va 1vi în voi rîvna fierbinte 
de a trăi după poruncile Domnului şi veţi cîştiga smerenie şi răbdare, milă și iubire către toți, 
iar mai ales către cei nedreptăţiți, către bolnavi şi bătrîni. 


Apoi adăuga aceste cuvinte: "Fraţilor, pe lîngă toate acestea, se cuvine să răbdaţi 
bărbătește tot felul de neputinţe trupeşti - slăbiciuni, boli grele şi suferinţe trecătoare -, care sînt 
pentru mîntuirea veşnică a sufletelor voastre. Numai astfel veţi ajunge bărbați desăvirşiți, după 
măsura vîrstei lui Hristos. De veţi rămîne tari în ostenelile călugărești, va dura şi obştea voastră 
cît va binevoi Dumnezeu. lar dacă vă veţi abate de la luarea aminte de sine şi de la citirea cărților 
Sfinților Părinţi, atunci veţi cădea din pacea lui Hristos, din iubirea Lui şi din împlinirea 
poruncilor Lui. Atunci se va încuiba între voi neorînduiala, deşertăciunea, dezordinea, 


tulburarea sufletească, îndoiala, deznădejdea, cîrtirea şi învinuirea unuia asupra altuia. Atunci 
se va destrăma soborul vostru, mai întîi sufleteşte și apoi trupește...". 


Spuneau ucenicii Cuviosului Paisie că avea atît de mare dar de a convinge, încît şi pe 
cel mai trist îl putea mîngiia și linişti cu cuvintele sale, şi pe cel descurajat îl putea îmbărbăta și 
întări. lar unde trebuia, mustra, ruga, îndepărta, răbda îndelung şi cînd nu izbutea alunga de la 
sine. Numai pe cei mai înrăiți şi îndărătnici îi certa, ameninţindu-i cu mînia lui Dumnezeu. Faţă 
de unul ca acesta se arăta judecător aspru şi mînios, pînă cînd se smerea şi se pocăia. Apoi îl 
mîngiia, dojenindu-l cu dragoste şi cu lacrimi pentru a lui îndreptare. 


Odată unul din frați i-a spus: "Părinte, cugetul îmi spune că mă urăşti, deoarece adeseori 
mă cerți cu mînie în fața fraților!" Iar Cuviosul Paisie i-a răspuns: "Iubite frate, dacă Sfînta 
Evanghelie poruncește să iubim şi pe vrăjmaşii noştri şi să le facem bine, atunci cum pot eu să 
urăsc pe fiii mei duhovnicești? lar dacă vă mustru cu mînie, să vă dea Domnul şi vouă astfel de 
mînie! Că eu sînt nevoit a sta împotriva firii fiecăruia. Împotriva unora, adică a mă arăta 
mîniindu-mă, înaintea altora trebuie să plîng ca şi prin una şi prin alta să vă aduc vouă folos". 


Uneori grăia către ucenicii săi aceste cuvinte: "Fraților, nu voiesc să vă temeți de mine 
ca de un stăpîn înfricoşat; ci să mă iubiţi ca pe un părinte, precum și eu vă iubesc pe voi ca pe 
nişte fii ai mei duhovnicești”. Iar de se întîmpla în sobor tulburare şi scîrbă vreunui frate şi acela 
venea la Cuviosul să-i spună necazul, îndată marele stareţ îl binecuvînta şi-l lua înainte cu 
cuvîntul, nelăsînd fratelui răgaz să vorbească. Astfel, prin cuvintele sale cele dulci și 
mîngiietoare ducea mintea fratelui departe de întristare. 


De asemeni, în vorbirea sa, ținea seama de firea şi aşezarea sufletească a fiecăruia. Celui 
mai înțelept îi aducea cuvînt mai adînc din dumnezeiasca Scriptură potrivit cu starea lui. lar 
celui mai simplu îi aducea cuvînt, fie din iscusința sa, fie din sfînta ascultare, pînă cînd fratele 
uita de tulburare și ieşea de la stareț bucurîndu-se şi mulțumind lui Dumnezeu. 


Alteori grăia Cuviosul şi acestea: "Cînd văd pe fui mei duhovnicești nevoindu-se și 
silindu-se a păzi poruncile lui Dumnezeu cu ascultare și smerenie, am în sufletul meu atît de 
mare bucurie duhovnicească, încît nici în împărăţia cerurilor nu doresc să am bucurie mai mare 
ca aceasta. lar cînd văd pe unii negrijind de poruncile lui Dumnezeu, ţinînd la voia lor, trecînd 
cu vederea sfînta ascultare, cîrtind şi petrecînd în lenevire şi iubire de sine, atunci atâta întristare 
cuprinde sufletul meu, că mai mare decît aceasta nu poate fi, pînă cînd nu îi voi vedea pocăindu- 
se cu adevărat”. ar alteori îi învăţa pe frați și îi deştepta spre mai mare osîrdie, zicînd: "Fiilor, 
nu vă lăsaţi făcînd neguțătorie, căci acum este vreme bine primită, acum este ziua mîntuirii”, 
cum spune Sfîntul Pavel. 


Odată a venit la Cuviosul Paisie un frate și i-a spus: "Părinte, sînt tare luptat de gînduri!" 
Iar starețul i-a răspuns zîmbind: "De ce sînteți voi aşa de copilăroşi? Faceţi şi voi cum fac eu. 
Eu toată ziua vorbesc cu voi; cu unii plîng, cu alții mă bucur. lar după ce plecaţi toţi din chilie, 
o dată cu voi alung de la mine toate gîndurile. Apoi iau în mîini o carte şi nu mai aud nimic, 
parcă aș fi în pustiul Iordanului!" 


Despre creşterea vieţii duhovniceşti din obștea Cuviosului Paisie, scria mai tîrziu, 
ucenicul său Platon aceste cuvinte: "Puteai să vezi atunci în Mînăstirea Dragomirna, înflorind 
viața călugărească ca o minune nouă. Că oameni vii fiind, pentru dragostea lui Dumnezeu erau 
morţi de bunăvoia lor pentru cele pămînteşti. Şi cum voi putea vorbi cu înţelegere, decît numai 
din parte despre tainica lor lucrare? Adică înfrîngerea inimii, smerenia adîncă, frica de 
Dumnezeu, luarea aminte de sine, tăcerea gîndurilor și rugăciunea inimii, pururea săltînd cu 
nespusă şi aprinsă dragoste către Hristos şi către aproapele. Că multora dintr-înşii neîncetat le 
curgeau lacrimile; nu numai în chilie, ci şi în biserică şi în vremea ascultării şi în timpul citirii 
şi al vorbirii duhovnicești ca o roadă a Duhului Sfînt. Cu cuviinţă dar, aici se împlineau 
cuvintele Sfîntului Isaac Sirul, care grăieşte: Adunarea celor smeriți este iubită lui Dumnezeu, 
precum adunarea serafimilor". 


Cît pentru apărarea rugăciunii lui lisus pe care toţi ucenicii marelui stareţ o practicau, 
Cuviosul Paisie a scris o frumoasă epistolă în şase capitole, împotriva acelora care o defăimau. 
lată începutul epistolei sale: 


"A ajuns pînă la noi vestea că oarecare persoane din sînul călugăresc, bizuindu-se numai 
pe nisipul înţelepciunii lor, îndrăznesc să hulească dumnezeiasca rugăciune a lui lisus, care 
săvîrşeşte sfînta slujbă prin minte în inimă. La aceasta îi înarmează vrăjmașul ca, prin limbile 
lor, ca şi cu nişte arme, să zădărnicească această lucrare dumnezeiască şi prin orbirea minții să 
întunece inima lor. Cunoscut să fie că această dumnezeiască lucrare a fost îndeletnicirea 
necontenită a purtătorilor de Dumnezeu părinților noştri celor de demult şi a strălucit în multe 
locuri pustii şi în mînăstirile cu viaţă de obşte: în Muntele Sinai, în Schiteea Egiptului, în 
Muntele Nitriei, în Ierusalim, în Sfîntul Munte Athos şi în tot Răsăritul. Prin această lucrare a 
minţii mulți dintre purtătorii de Dumnezeu părinţii noştri, aprinzîndu-se cu focul serafimic al 
dragostei de Dumnezeu și de aproapele, s-au făcut cei mai zeloşi păzitori ai poruncilor lui 
Dumnezeu şi s-au învrednicit să devină vase alese ale Duhului Sfînt. Asupra acestei 
dumnezeiești lucrări a minții şi a păstrării raiului inimii, nimeni dintre ortodocşi n-a îndrăznit 
cîndva să rostească hulă, ci toți s-au îndreptat către ea cu mare respect şi evlavie, ca pentru un 
lucru plin de mare folos duhovnicesc...". 


Iar către împotrivitorii săi, Cuviosul Paisie adresează aceste cuvinte: "Vedeţi, o, prieteni, 
care îndrăzniți să huliți rugăciunea minţii? Nu deveniți voi oare părtași ereticului Varlaam de 
Calabria şi ucenicilor lui? Nu vă cutremuraţi oare cu sufletul că veţi cădea, asemenea lor, sub 
anatema Bisericii şi veți fi depărtați de Dumnezeu? Vi se pare oare nefolositor să chemaţi 
numele lui lisus? Dar nici de mîntuit nu vă puteţi mîntui prin nimeni altul decît în numele 


Domnului nostru lisus Hristos. Dacă chemarea numelui lui lisus este mîntuitoare, iar mintea şi 
inima omului sînt făpturi ale miinii lui Dumnezeu, atunci care este păcatul omului care din 
adîncul inimii înalță cu mintea rugăciunea preadulcelui lisus şi cere de la El milă?" 


Către cei ce voiau să deprindă rugăciunea lui lisus, Cuviosul Paisie spunea: "Dacă 
cineva ar îndrăzni să facă această rugăciune de capul lui, nu după rînduiala Sfinților Părinți, 
fără întrebarea şi sfatul celor iscusiți, fiind încă mîndru, pătimaș şi neputincios, trăind fără 
ascultare și supunere, ba încă ducînd şi viață singuratică în pustie, acela cu adevărat, şi eu zic, 
uşor va cădea în toate cursele diavolului. Căci artă numesc Sfinţii Părinți această dumnezeiască 
rugăciune, pentru că precum arta nu o pot învăţa oamenii singuri, fără un dascăl, aşa nu este cu 
putință deprinderea rugăciunii lui lisus, fără un iscusit povăţuitor”. 


Pentru cei ce nu găsesc povăţuitori iscusiți, zicea Sfîntul Preacuviosul Părintele nostru 
Paisie: "Dacă cineva va trăi sub ascultare, dar n-ar găsi în părintele său duhovnicesc un 
povăţuitor iscusit cu fapta şi experienţa în această lucrare dumnezeiască, căci în timpul de azi 
este mare lipsă de povăţuitori iscusiți în rugăciunea lui lisus, să nu cadă în deznădejde. Ci, 
continuînd să rămînă sub ascultare, în locul părintelui său duhovnicesc, să alerge la învățătura 
Sfinţilor Părinţi şi de la ei să înveţe această rugăciune. Numai acela nu va simţi iubirea fierbinte 
pentru deprinderea rugăciunii minţii, care este cuprins de cugete pătimașe pentru viaţa aceasta 
şi legat cu legăturile grijii de trup, care îndepărtează pe mulţi de împărăţia lui Dumnezeu. Iar 
cine voiește să fie unit prin dragoste cu preadulcele lisus, lepădînd toate frumuseţile și 
desfătările lumii, ca şi odihna trupească, nu va mai dori să aibă în viața aceasta nimic altceva 
decît să se îndeletnicească necontenit cu facerea acestei rugăciuni din paradis...". Aşa îşi învăța 
ucenicii acest vas ales al Duhului Sfînt. 


Cuviosul Paisie era şi foarte milostiv. În toamna anului 1768, datorită invadării 
Bucovinei de către armatele străine, mii de familii de ţărani se refugiau in pădurile din jurul 
Miînăstirii Dragomirna. larna, Cuviosul a mutat pe călugări într-o jumătate de mînăstire, iar 
cealaltă jumătate a pus-o la dispoziția mirenilor săraci, bătrîni şi a mamelor cu copii. Trapeza 
cea mare şi caldă o dădu, de asemenea, poporului înfrigurat. Apoi dădu poruncă chelarului, 
brutarului şi bucătarilor să dea de mîncare la toţi cîţi cereau. Se făcea mîncare şi se cocea pîine 
neîntrerupt. Astfel, Cuvoisul Paisie s-a făcut părinte tuturor, salvînd mulţi oameni de la moarte. 


După şase ani de război între armatele ruseşti și turceşti și după încheierea păcii din anul 
1774, nordul Moldovei intră sub ocupaţie austriacă pînă în toamna anului 1918. Atunci și 
Miînăstirea Dragomirna cade în stăpînirea imperiului catolic de la Viena. Din această cauză 
Cuviosul Paisie este nevoit să ia cu sine două sute de călugări şi să se strămute la Mînăstirea 
Secu, unde ajunge în ziua de paisprezece octombrie 1775. La Dragomirna lasă o obşte de numai 
o sută cincizeci de monahi, sub povăţuirea unui egumen moldovean. 


De la Secu marele stareț scria adesea cuvinte de învățătură ucenicilor săi rămași în 
Dragomirna. lată cum îi sfătuia pe fiii săi duhovnicești: "Totdeauna să fiți treji şi permanent să 
puneţi început de pocăință. Fugiţi de grăirea deşartă care omoară sufletul, nu umblaţi din chilie 
în chilie, fără învoirea duhovnicilor; mărturisți-vă regulat cugetele, prin care se risipește toată 
ispita diavolului. Apoi citiți scrierile Sfinţilor Părinţi, prin care se luminează mintea omului și 
crește rîvna pentru poruncile Domnului. Că numai prin credință fără fapte, nu este cu putință 
miîntuirea. Fiecare, după putere, să ia parte la lucru în viaţa de obște. Să nu se facă adunări pe 
la poarta mînăstirii pentru a grăi deşertăciuni. Unde este sîrguință, acolo strălucește lumina, 
acolo se arată pacea, acolo satana nu-și găseşte loc, de acolo fug patimile. Iar unde nu este 
sîrguință, acolo toate sînt împotrivă. În loc de bine este rău; în loc de lumină este întuneric; în 
locul lui Hristos intră diavolul...". 


După patru ani de nevoinţă în Mînăstirea Secu, obştea Cuviosului Paisie devenise 
neîncăpătoare, deşi se construiseră peste o sută de chilii noi. Astfel, cu voia lui Dumnezeu, cu 
binecuvîntarea mitropolitului Gavril şi cu ajutorul domnitorului Moldovei, Constantin Moruzi, 
s-a hotărît strămutarea Cuviosului Paisie cu o parte din obştea de la Secu în marea lavră de la 
Neamţ. Aceasta s-a săvîrşit, după multe ezitări şi lacrimi, la paisprezece august 1779, fiind 
întîmpinat în curtea mînăstirii de obştea nemţeană în sunetul clopotelor, cu sobor de preoţi. De 
aici a fost însoțit în marea biserică ctitorită de Ştefan cel Mare şi Sfînt, unde s-a închinat cu 
lacrimi la icoana făcătoare de minuni a Maicii Domnului, care ocroteşte de multe secole această 
mînăstire. 


Aşa a fost venirea Cuviosului Paisie ca stareţ al Mînăstirii Neamţ. Din acea zi cele două 
mînăstiri s-au unit sub povăţuirea aceluiași stareț, tradiție care s-a păstrat pînă în vara anului 
1950. Egumenii şi duhovnicii de la Dragomirna şi Secu veneau adesea la Cuviosul Paisie pentru 
sfătuire şi binecuvîntare. Dar şi marele stareț mergea o dată pe an la Secu, între 22 - 31 august 
şi dădea tuturor cuvînt de folos în biserică şi la trapeză. Apoi, după hramul mînăstirii, "Tăierea 
Capului Sfîntului loan Botezătorul", Cuviosul Paisie îi binecuvînta pe toţi şi, în sunetul 
clopotelor, se întorcea din nou la Neamţ, unde îl aştepta întreaga obşte. 


Se spunea despre Cuviosul Paisie că zilnic primea la chilie pe călugări, la orice oră, să- 
şi descopere nevoile lor duhovnicești și trupeşti. Cu acest prilej starețul le zicea: "Dacă cineva 
din voi are vreo nevoie sufletească sau trupească şi pentru aceasta cîrteşte şi se necăjeşte, dar la 
mine nu vine să mă vestească, eu pentru nevoia și scîrba lui nu am răspundere înaintea lui 
Dumnezeu”. 


Se spunea iarăşi despre marele stareţ că, în Mînăstirea Neamţ, ocupațiile sale cărturăreşti 
ajunseseră la cea mai mare înflorire. Aici întemeiază o întreagă școală pentru formarea de 
traducători, scriitori şi corectori de cărți. Manuscrisele patristice umplu biblioteca Miînăstirii 
Neamţ şi se răspîndesc prin numeroase mînăstiri din ţară şi de peste hotare. "Astfel, Neamţu 
devine centrul şi făclia monahismului ortodox şi şcoala vieţii sihăstrești și a culturii 
duhovniceşti pentru tot Orientul ortodox". 


O grijă deosebită avea Cuviosul Paisie şi pentru cei bolnavi. În Mînăstirea Neamţ a zidit 
spital pentru bolnavi şi case de oaspeţi. Starețul rînduia pe cei bătrîni şi bolnavi la spital, 
încredințîndu-i fratelui Onosie, "bolnicerul mînăstirii”. El cerea îngrijitorilor să slujească 
bolnavilor ca lui Dumnezeu, să le dea mîncare cît mai bună, piine albă şi vin, să-i spele 
săptămînal şi să mențină curăţenie exemplară în bolniţă. 


Cuviosul primea la spital și bărbaţi mireni care sufereau de diferite boli şi care nu aveau 
unde să-şi plece capul. Aceștia erau așezați în chilii aparte, "hrăniți din masa comună şi trăiau 
acolo cît voiau, unii chiar pînă la moarte”. 


Odată stareţul a văzut mergînd prin mînăstire un frate, dînd din mîlini şi privind încoace 
şi încolo. Atunci Cuviosul chemă la sine pe duhovnicul lui şi îi zise: "Așa povăţuieşti tu pe 
ucenicii tăi? Că iată umblă fără rînduială și sminteşte pe fraţi!" Apoi le dădu la amîndoi canon 
să facă trei zile metanii în trapeză, ca toţi să se înveţe din greşeala lor. Spuneau ucenicii lui că 
adeseori vedeau pe Cuviosul Paisie stînd aproape toată noaptea cu durere de inimă lîngă patul 
celor foarte bolnavi. Împreună suferea şi suspina cu ei, mîngîindu-i cu nădejdea vindecării și a 
mîntuirii, dîndu-le nu puțină uşurare în amara lor durere. 


lată cum descrie viața duhovnicească din Mînăstirea Neamţ un călugăr călător, anume 
Teofan: "Sărăcia lor de bunăvoie era desăvirşită. Prin chilii, în afară de icoane, cărți şi unelte 
pentru lucru manual, nu mai era nimic. Călugării se distingeau mai ales prin smerenie, iar de 
mîndrie cu totul fugeau, de ură şi de zavistie nu știau. Dacă se întîmpla ca cineva să jignească 
pe altul se grăbea numaideciît să se împace. Cel ce nu voia să ierte pe fratele care i-a greșit era 
alungat din mînăstire. Mersul călugărilor era modest. La întîlnire fiecare se silea să facă el 
înainte închinăciune. În biserică fiecare stătea la locul ce i se hotărâse, iar vorbăria deșartă era 
cu desăvîrşire oprită atât în biserică şi în chilii, cît și în afară”. 


Acelaşi Teofan scrie și despre ascultările călugărilor din Mînăstirea Neamţ. "În obştea 
Cuviosului Paisie trăiau peste şapte sute de călugări şi cînd se adunau la ascultare, cîte o sută 
sau cîte o sută cincizeci de fraţi, atunci unul din ei citea cuvînt de folos din vreo carte sau vorbea 
cuvînt ziditor de suflet. Dacă cineva începea să vorbească lucruri deşarte, îndată era oprit...". 


Iar despre petrecerea călugărilor în chilii, acelaşi Teofan scrie: "Prin chilii unii scriau 
cărți, alții împleteau, alţii torceau lînă, alții coseau camilafce și potcape, făceau metanii, țeseau 
stofe pentru rase şi mantii, făceau cruci şi linguri sau se ocupau cu alte lucruri manuale. Toţi 
erau sub supravegherea duhovnicilor, la care își mărturiseau păcatele şi gîndurile de două ori 
pe zi: dimineaţa spuneau pe cele făcute noaptea, iar seara pe cele făcute ziua. Fără 
binecuvîntarea duhovnicului nimeni nu îndrăznea să facă ceva, nici măcar să mănînce un fruct. 


Era obicei ca la hramul Mînăstirii Neamţ, Înălțarea Domnului, să se adune multă lume 
din Moldova, Valahia şi din alte țări. Atunci Cuviosul Paisie nu avea odihnă deloc timp de patru 
zile. De dimineaţa pînă seara uşile erau deschise tuturor, şi bogatului şi săracului. Pe toţi câți 
veneau se silea a-i odihni cu iubire de străini, ca al doilea Avraam, heretisindu-i cu dragoste şi 
mulțumindu-le pentru răbdarea ostenelilor drumului. Apoi făgăduindu-le de la Domnul și 
Maica Domnului milă sufletească şi trupească, îi binecuvînta şi-i trimitea la casa de oaspeţi”. 


Cuviosul Paisie se ostenea foarte mult pentru tălmăcirea părinteştilor cărți din limba 
veche greacă în limbile slavonă şi română, ca să fie spre folosul şi mîntuirea celor ce vor voi a 
rîvni şi a lua aminte la învățăturile purtătorilor de Dumnezeu părinților noştri. Despre aceasta 
zicea ucenicul său Platon: "Se cuvine a ne minuna cum se putea să scrie atîtea cărți! Că era cu 
totul neputincios cu trupul şi pe toată partea dreaptă avea răni. Și pe pat unde dormea era 
împresurat de cărți: cîteva lexicoane, Biblia grecească și cea slavonă, gramatici grecești și 
slavoneșşti, cartea din care făcea tălmăcirea şi în mijloc lumînarea. Iar el ca un prunc mic şedea 
plecat și toată noaptea scria, uitînd de neputința trupului, de grelele sale dureri şi osteneli”. 


O, nepătimaş și sfînt bărbat! O, suflet curat şi cu Dumnezeu împreunat! Cu totul era lipit 
de Dumnezeu, cu totul se revărsa către aproapele cu dragoste. Pentru aceasta și cuvîntul lui era 
puternic, lucrător și plin de dar, dezrădăcinînd patimile şi răsădind bunătăţile în sufletele celor 
care îl ascultau cu credinţă şi cu dragoste. 


Spuneau ucenicii Cuviosului Paisie că el a tradus din slavonă în românește puţine cărți 
precum "Cuvintele Sfîntului Nil de la Sorsca", întrucît erau mai mulţi călugări moldoveni care 
traduceau din limba greacă decît slavoni. Din limba slavă traduceau numai Cuviosul Paisie 
împreună cu ieromonahul Dorotei, ucenicul său. 


În limba română traduceau cei mai renumiţi eleniști moldoveni, precum: Arhimandritul 
Macarie, mare protopsalt, a tradus Omiliile Sfintului Macarie, Cuvintele Sfintului Isaac Sirul şi 
altele; Ieromonahul Ilaron a tradus Cuvintele Sfintului Calist Catafigiotul, Exaimeronul 
Sfintului Vasile cel Mare şi altele; Cuviosul monah Gherontie, mare elenist, a tradus cinci cărți: 
Prăvălioara cea mică, Chiriacodromionul, Cazania la toate Duminicile, tipărită în Bucureşti, 
Tilcuire la Evanghelii a Fericitului Teofilact, tipărită la laşi; Teologhiconul (Dogmatica) 
Sfintului loan Damaschin, tipărit la laşi, Chegagrarion al Fericitului Augustin, tipărit la 
Miînăstirea Neamţ și altele. 


Cuviosul leradiacon Ștefan a tălmăcit Viezile Sfinţilor pe tot anul, din limba slavonă, 
tipărite la Mînăstirea Neamţ între anii 1807-1815. Cuviosul schimonah Isaac Dascălul a tradus 
din limba greacă Scara Sfintului loan Scărarul şi Bogorodicina (Octoihul) Maicii Domnului, 


care s-au tipărit la Mînăstirea Neamţ. lar din limba slavonă a tălmăcit Tipiconul (Tipicul 
Sfîntului Sava), care s-a tipărit la Iași în anul 1816. Mitropolitul Grigorie Dascălul, alt ucenic 
al Cuviosului Paisie de la Neamţ, a tălmăcit şi el numeroase cărți din limba greacă, precum 
Patericul, Vieţile Sfinţilor şi altele pe care le tipăreşte la Bucureşti, după ce ajunge mitropolit 
al Ţării Româneşti (1823-1834). 


Un pelerin grec, Constantin Caragea, ajungînd la Mînăstirea Neamţ, descrie astfel chipul 
plin de Duhul Sfînt al marelui stareț Paisie: "Pentru prima dată în viață am văzut cu ochii mei 
sfinţenia întrupată şi neprefăcută. Pe mine mă uimi fața lui luminoasă și palidă, fără pic de 
sînge, o barbă mare şi albă, lucitoare ca argintul şi curăţenia neobișnuită a hainelor sale și a 
chiliei. Vorbirea lui era blîndă şi cu totul sinceră. Mi se părea că era un om cu totul desprins de 
trup!" 


Ucenicul său, Platon, spune următoarele despre Cuviosul Paisie: "Era în el dragoste 
înfocată, cu care din tinereţile sale a iubit pe Domnul cu tot sufletul său. Că pe toți îi iubea, îi 
încălzea cu dragostea și rîvna sa. Pentru fiecare simţea durere. lar pe fiii săi duhovnicești îi 
îmbrățişa mai mult decît pe sufletul său. Pe tot omul ce venea la dînsul, pentru milă sufletească 
sau trupească, nu-l întorcea în deşert. Niciodată nu se întrista asupra cuiva, măcar de l-ar fi 
supărat cu ceva”. 


Apoi continuă: "Erau într-însul împreunate îndelunga-răbdare și blîndeţea, iar tulburarea 
şi mînia nu s-au văzut la el, fără numai pentru călcarea poruncii lui Dumnezeu. Mustra şi certa 
cu blîndeţe, dojenea şi învăţa cu dragoste. Miluia și îndelung răbda cu nădejde de îndreptare. 
Asemenea și în cele fireşti era prea împodobit. Că faţa lui era albă ca a îngerului lui Dumnezeu, 
privirea lină, cuvîntul smerit şi străin de îndrăzneală, fiind cu totul revărsat spre milostivire, 
căci prin dragostea sa, pe toţi îi atrăgea la sine. Mintea lui era întotdeauna unită cu Dumnezeu 
prin dragoste, mărturie fiind lacrimile". 


Spunea unul dintre ucenicii Cuviosului Paisie că dobîndise darul rugăciunii adevărate, 
încît faţa lui se lumina și ochii vărsau multe lacrimi de focul care ardea în inima sa. "Odată, 
adaugă ucenicul, pe cînd eram noi în Dragomirna am venit la părintele stareţ și văzînd ușa 
deschisă am bătut şi am intrat. Era înainte de Vecernie. Părintele era culcat. Faţa lui era aprinsă 
ca de foc. Am zis: "Binecuvintează, părinte!", dar nu mi-a răspuns. Am repetat a doua oară. 
Nici un răspuns. Mă cuprinse frica. Atunci am înţeles că era răpit în rugăciune. Mai zăbovind 
puţin am ieșit din chilie şi n-am spus nimănui nimic despre cele văzute”. 


Cuviosul Paisie avea și darul înainte-vederii. De multe ori vedea în vis o sabie 
spînzurînd, numai de un singur fir de păr, deasupra capului voievodului moldovean Grigore 
Ghica. Apoi nu după multe zile, turcii i-au tăiat capul din porunca sultanului. Și mult a plîns 
marele stareț pentru aceasta. Era în obşte un frate neascultător și mult suspina şi plîngea starețul 


pentru acest frate, sfătuindu-l pentru îndreptare. Dar fratele nu asculta. Apoi după trei zile 
fratele acela s-a înecat. Pe alt frate l-a rugat mult Cuviosul să nu plece din mînăstire. "Frate, îi 
zicea el, ascultă-mă, fiindcă nu vei vedea locul acela unde vrei tu să te duci". Într-adevăr, fratele 
nu l-a ascultat şi după patru zile de drum a murit. 


Numeroase şi pline de înțelepcine duhovnicească sînt și scrisorile duhovnicești ale 
Cuviosului Paisie trimise către diferiți prieteni şi ucenici ai săi: mireni, preoți, călugări şi 
egumeni. lată ce scria marele stareţ către călugării din schitul Robaia - Argeş, care îi cereau un 
preot: 


"La cererea voastră de a vă trimite un preot să vă organizeze viaţa de obște, nici nu știm 
ce să vă răspundem. ȘI noi înşine sîntem la început şi avem nevoie de poveţe. Numai atît vă pot 
spune că după regulile Sfinților Părinţi aţi putea singuri să vă organizați viaţa duhovnicească. 
Întii se cere ca egumenul să cunoască Sfintele Scripturi ca să ştie a învăţa pe ucenicii săi. Să 
aibă către toți iubire adevărată şi nefățarnică, să fie blînd, smerit, răbdător, liber de mînie, de 
iubirea de argint, de mîndrie, de lăcomie şi de toate celelalte patimi. lar ucenicii să fie în mîinile 
egumenului ca lutul în mîinile olarului. Să nu facă nimic fără binecuvîntare, să nu aibă ceva al 
lor, ci toate, şi cărțile, şi patul, şi celelalte să fie date cu voia egumenului. Apoi schitul vostru, 
oriunde s-ar afla, să nu fie supus altei mînăstiri, ci singur să se conducă, ca frații săi să se 
mîntuiască prin egumenul lor, iar egumenul prin Domnul...". 


Asemenea, către călugării din Poiana Mărului scria: 


"Nu vă tulburați pentru nerăutatea şi smerenia părintelui Alexie, noul vostru egumen. 
Că după Sfinții Părinții egumenul trebuie să fie către frați smerit, blînd, fără răutate, pașnic, în 
stare să sufere orice ispită, ca să poată da fraților pildă de răbdare. Nu vă tulburaţi că el este 
slab cu trupul, cîtă vreme este sănătos cu duhul și întreg la duhovniceasca cugetare. Ci voi, 
cugetînd slăbiciunea firii lui, nu cereţi de la el osteneli trupeşti mai presus de puterile lui, ci 
cruțați-l, să nu-și piardă înainte de vreme puterile, spre paguba fraților. Ajunge pentru el să şadă 
mai mult la chilie, păzindu-şi sănătatea, să citească cărți folositoare pentru suflet şi să fie gata 
la vreme de nevoie să dea fraţilor sfaturi folositoare pentru mîntuire. Să vă smeriţi unul faţă de 
altul și să vă supuneți unul altuia, ca să aveţi dragostea lui Dumnezeu între voi şi să fie la voi 
un suflet şi o inimă prin harul lui Hristos...". 


Un preot oarecare l-a întrebat pe Cuviosul Paisie: "Poate oare preotul să dezlege pe cel 
ce se pocăieşte cu căință, dacă este neputincios şi nu poate face canon? Apoi să-i dea Sfintele 
Taine sau nu?" Iar Sfîntul Paisie a răspuns: "Dacă boala lui trupească este în aşa fel, încît el se 
apropie de moarte şi nu are vreme să facă canon, atunci, chiar de ar avea el păcate mari, dar 
dacă se căieşte, preotul să-l dezlege a se împărtăşi cu Sfintele Taine. Dacă însă poate face canon, 


preotul să nu-l dezlege, pînă nu-şi face canonul, căci canonul este a treia parte a pocăinței”. 
Apoi a adăugat și aceste cuvinte: 


"Vă spun şi aceasta că eu am căutat cu rîvnă în toate sfintele canoane, dacă nu cumva 
se găsesc oarecare epitimii fără îndepărtarea de la împărtăşirea cu Sfintele Taine, dar n-am putut 
găsi. Însă este prea înfricoșată şi înspăimîntătoare certarea pusă asupra preoților, care 
îndrăznesc să împărtășească pe cei opriți de sfintele canoane. Pe amîndoi Biserica îi aseamănă 
cu Iuda vînzătorul". 


Pentru blîndeţe învăţa astfel pe fiii să1 sufleteşti: "Urmînd blîndeţii lui Hristos, să vă 
opuneţi pînă la sînge patimii mîniei şi să aveţi pace cu toţi. Aceasta este aşa de trebuincioasă, 
încît Însuși Hristos zicea ucenicilor Săi: Pace vouă!, Pacea Mea dau vouă! Unde este pacea lui 
Hristos, acolo petrece şi Hristos. Iar în sufletul în care nu este pacea lui Hristos, nu este nici 
Hristos". Apoi iarăși zicea: "Răbdarea este şi ea atît de trebuincioasă pentru mîntuire, încît 
Hristos zice: Întru răbdarea voastră veți dobindi sufletele voastre. lar cîştigarea sufletului nu 
este altceva decît mîntuirea sufletului. Răbdare, însă, trebuie să aveți nu numai pentru un timp 
oarecare, ci pînă la moarte, căci zice Domnul: Cel ce va răbda pină la sfirșit, acela se va 
mintui”. 


lar despre smerenie zicea Cuviosul Paisie: "Smerenia este temelia tuturor virtuților 
evanghelice. Ea este atît de trebuincioasă pentru mîntuire, cum este respiraţia pentru viaţa 
omului. Toţi sfinţii prin diferite căi s-au mîntuit, dar fără smerenie nimeni nu s-a mîntuit şi nici 
nu poate să se mîntuiască. De aceea, tot cel ce vrea să se mîntuiască, trebuie să se socotească 
din toată inima înaintea lui Dumnezeu, ca cel mai de pe urmă între oameni şi pentru orice păcat 
să se condamne pe sine, iar nu pe alții”. 


Un călugăr pelerin, trecînd odată prin Mînăstirea Neamţ, a întrebat pe Cuviosul Paisie: 
"Cum este viaţa duhovnicească aici, față de cea din Miînăstirea Dragomirna?" lar marele stareț 
a răspuns: "Pe fiecare an merge tot mai în jos, şi a o ţine la aceeași înălțime nu-i cu putință, deşi 
mă silesc. Pricină este intrarea necontenită în mînăstire a femeilor și părăsirea învăţăturii 
obşteşti”. 


Odată a venit în pelerinaj la Cuviosul Paisie de la Neamţ un monah, Teofan de la 
Pecersca, pătimind multe greutăţi şi ispite pe cale. Cînd l-a văzut, fericitul stareț l-a întîmpinat 
cu aceste cuvinte: "Fiule Teofane, nu în zadar ţi-a fost călătoria ta pînă la noi. Dumnezeu ţi-a 
măsurat toți pașii tăi şi ţi-a pregătit răsplata”. 


Monahului Teofan i-a plăcut aşa de mult rînduiala duhovnicească de la Neamţ, încît l-a 
rugat pe Cuviosul Paisie să-i dea voie să rămînă în obştea sa pentru totdeauna. Dar fericitul 
stareţ i-a spus: "Mergi la Pecersca și mai slujeşte puţin bătrînului tău, Dosoftei, care va trece 
curînd către Domnul. Cu binecuvîntarea lui mergi și te mîntuiește acolo unde îţi va arăta el”. 


La plecare, Sfîntul Paisie i-a zis: "Fiule, Dumnezeu și Preacurata Sa Maică să te 
păzească în toată calea ta. Crede că Dumnezeu nu-ţi va da să suferi mai mult decît poţi îndura 
şi te va învrednici de partea aleşilor Săi, pentru rugăciunile preacuvioşilor părinților noștri 
Antonie şi Teodosie ai Pecerscăi şi a bătrînului tău Dosoftei. Să fie peste tine din partea noastră 
binecuvîntarea lui Dumnezeu. Spune binecuvîntatului tău bătrîn mulţumiri și nu uita de sărăcia 
noastră duhovnicească!" 


Unei egumene, Maria, din nordul Rusiei, Cuviosul Paisie îi dădea următoarele sfaturi 
despre ascultare: 


"De vreme ce prin propria ta experienţă ai aflat roadele binecuvîntatei ascultări și 
urmările blestematei neascultări, se cuvine să-ți spun cîteva cuvinte despre sfinta ascultare. 
Dumnezeiasca ascultare este atît de necesară pentru a plăcea cu adevărat lui Dumnezeu, că fără 
de ea nu se poate nicidecum sluji lui Dumnezeu. lată pentru ce sfînta ascultare a şi fost sădită 
de Dumnezeu în trei locuri: în cer, în rai şi pe pămînt. În cer, la puterile cerești; în rai, la oamenii 
cei dintii și pe pămînt, la sfinţii ucenici și apostoli ai Domnului. Tot în aceste trei locuri s-au 
arătat şi roadele preabinecuvîntatei ascultări şi ale blestematei neascultări. Și dacă nu venea Fiul 
lui Dumnezeu, prin ascultarea Sa către Dumnezeu Tatăl, să pună capăt neascultării lui Adam, 
atunci neamului omenesc nu i-ar fi rămas nici o nădejde de mîntuire din moarte şi din pierzarea 
veșnică. Pe această dumnezeiască ascultare, sădită pe pămînt de însuşi Domnul nostru lisus 
Hristos, se întemeiază cinul călugăresc, fie cu viaţă de obște, fie trăind cîte doi-trei împreună, 
sau petrecînd în pustie...". 


La urmă, Cuviosul Paisie îi dă următoarele sfaturi egumenei Maria: 


"Povăţuiește surorile pe calea mîntuirii, dîndu-le pildă de toată fapta bună, cu ajutorul 
lui Dumnezeu, prin împlinirea cu sîrguință a poruncilor evanghelice, prin iubirea către 
Dumnezeu şi aproapele, prin blîndeţe şi smerenie, prin cea mai adîncă pace cu toţi, prin milă 
de mamă, prin răbdare și îndelungă răbdare, prin rugăciune cu lacrimi, prin mîngiiere şi 
îndemnare la toată fapta bună... Silește-te, de asemenea, să fii pildă pentru surorile tale și prin 
păzirea canoanelor Sfinţilor Părinţi, şi prin osteneli trupeșşti, după puterile tale și, pe cît poți, 
prin ascultarea pravilei bisericeşti, și prin închinăciuni mari şi mici. De asemenea, şi pravila de 
chilie rînduită de Sfinţii Părinți împlinește-o cu frică de Dumnezeu, cu citirile, cîntările şi 
metaniile rînduite. 


Citeşte cu sîrguință, cu mare luare aminte şi cugetare cărțile Sfinţilor Părinți despre 
rugăciunea ce se săvîrşeşte de minte în inimă, care este nevoința monahicească cea mai 
adevărată şi mai plăcută lui Dumnezeu... Sileşte-te să nu osîndeşti niciodată, căci unul este 
Judecătorul cel drept, Hristos Domnul, Care va răsplăti fiecăruia după faptele sale. Osîndeşte- 
te pe sine şi nu vei fi osîndită la a doua şi înfricoşata Sa venire. Tot celui ce greşeşte față de 
tine, iartă-i greşeala din toată inima, pentru ca şi Tatăl cel ceresc să-ţi ierte greșelile tale...". 


Iar celor care îl întrebau dacă au voie să citească cărțile eretice oprite de Biserică, 
Cuviosul şi marele stareţ Paisie le scria: 


"Dumnezeiasca Biserică Ortodoxă poruncește să nu se citească de credincioşi cărțile 
eretice, să nu stea de vorbă şi să nu umble cu ei pe cale, după cuvintele psalmistului: Fericit 
bărbatul care n-a umblat în sfatul necredincioșilor şi în calea păcătoşilor n-a stat (psalmul 


1,1). lar în alt loc spune Sfîntul Pavel: De omul eretic, după întiia și a doua mustrare, te fereşte" 
(Tit 3,10). 


Altădată l-a întrebat cineva pe Sfîntul Paisie dacă sînt de folos slujbele Bisericii şi Sfînta 
Liturghie pentru cei ce se află în păcate de moarte. Iar Cuviosul le-a răspuns: "Dacă cineva din 
creștinii ortodocşi greșeşte pe faţă și este stăpînit de păcate de moarte, pentru unul ca acesta, 
Sfînta Biserică opreşte a se aduce jertfa cea fără de sînge, pînă ce el nu va părăsi păcatul şi se 
va pocăi”. Căci aşa spune Sfîntul Simeon al Tesalonicului: "Nu se cuvine nicidecum preotului 
să aducă jertfă sau să facă pomenire pentru cei ce au păcătuit pe față şi nu s-au pocăit, căci 
această jertfă le este spre osîndă. De asemenea, şi primirea Sfintelor Taine cu nevrednicie, fără 
pocăință şi spovedanie, aduce osîndă, cum spune despre aceasta şi dumnezeiescul Pavel" 
(Corinteni 9,29). 


Aşa se nevoia Preacuviosul Părintele nostru Paisie în obştea sa atît de mare de la Neamţ. 
Pe unii îi mîngîia, pe alții îi călăuzea pe calea mîntuirii, pe alţii îi mustra cu dragoste, pe cei 
bolnavi şi neputincioşi îi cerceta şi pe toţi îi învăţa rugăciunea inimii, poruncindu-le ca în tăcere 
şi smerenie să repete neîncetat şi cu mare atenţie cuvintele acestea: "Doamne, Lisuse Hristoase, 
Fiul lui Dumnezeu, miluieşte-mă pe mine păcătosul”. 


Deşi era slab cu firea şi suferea de insomnie, de la slujbele bisericii nu lipsea niciodată, 
afară de cazuri rare de boală sau dacă avea oaspeți mari. Pentru toți, călugări, fraţi şi mireni, 
strălucea ca un sfeşnic aprins atît prin viaţa sa sfîntă, cît şi prin scrierile şi învățăturile sale. 
Pentru aceea, toți îl iubeau, toți îl căutau şi îi urmau cu sfințenie sfatul. Iar cine nu-l asculta, nu 
sfirşea bine cele făcute fără sfat şi binecuvîntare. În timp de cincisprezece ani cît a povăţuit 
marea obşte a mînăstirilor Neamţ şi Secu, Sfîntul Paisie a săvîrşit multe fapte duhovniceşti 


vrednice de amintit, pe care nimeni altul nu le-a mai putut săvîrşi după mutarea lui la cele 
veşnice. 


Astfel, mai întîi a întemeiat o mare obşte de peste șapte sute de călugări de mai multe 
naționalități, dintre care peste două treimi erau moldoveni. Toţi trăiau în desăvîrşită armonie 
duhovnicească şi practicau rugăciunea lui lisus. Pentru povăţuirea lor sufletească, Cuviosul 
Paisie a rînduit douăzeci şi patru de duhovnici care îi spovedeau regulat şi îi supravegheau ziua 
şi noaptea. lar pentru cei bolnavi a organizat bolniță cu călugări îngrijitori şi cu mîncare 
deosebită. Pentru închinători şi oaspeţi a rînduit, de asemenea, părinți duhovniceşti și chilii 
speciale de găzduire la arhondaric, unde puteau sta mirenii pînă la trei zile, asigurîndu-li-se 
gratuit masă şi toate cele necesare. Celor săraci şi lipsiţi de prin sate, care cereau ajutor, li se 
dădea regulat îmbrăcăminte, hrană şi bani, după nevoie, în numele lui Hristos, Care spune în 
Sfînta Evanghelie: Flămind am fost și Mi-aţi dat să măninc; străin am fost şi M-aţi primit, gol 
am fost şi M-aţi îmbrăcat... (Matei 25,35). 


Iar pentru luminarea şi povăţuirea sufletească a călugărilor, a fraţilor şi credincioşilor 
din Moldova, Cuviosul Paisie a organizat la Mînăstirea Neamţ o adevărată școală 
duhovnicească și academie patristică de traducere din limba greacă în limbile română și slavonă 
a zeci de opere filocalice mistice, începînd cu "Cuvintele ascetice" ale Sfintului Isaac Sirul. 
Marele stareţ a realizat la Neamţ prima traducere, într-o limbă europeană, a Filocaliei Sfinţilor 
Părinţi, prin vestiții călugări moldoveni iscusiți, în limba greacă. 


Pentru buna chivernisire a celor patruzeci de metoace şi terenuri donate de evlavioşii 
domni moldoveni, Cuviosul Paisie a rînduit peste tot călugări iconomi iscusiți şi mireni 
credincioşi pentru a se evita orice tulburare şi sminteală. lar pentru ca obştea de la Neamţ și 
numeroșii ei sihaştri ce se nevoiau în schiturile Pocrov şi Vovidenia, ca şi în pădurile seculare 
din jurul ei, să aibă deplină linişte şi să se evite orice sminteală, Cuviosul Paisie a dus la Ceahlău 
toate călugărițele ce sihăstreau în pădurile din ţinutul Neamţ, organizînd la Durău o vestită 
sihăstrie de maici sub povăţuirea egumenei Nazaria și a marelui duhovnic Iosif Pustnicul. De 
asemenea, a strămutat și satul Plăieşu, situat aproape de mînăstire, la peste douăzeci km 
depărtare de lavră, cum se vede pînă astăzi. 


Pentru buna ordine şi disciplină în mînăstire, Cuviosul Paisie a rînduit la Neamţ, Secu, 
Sihăstria, Sihla şi în toate schiturile de sub ascultarea sa același Regulament sau Așezămînt, 
scris de el pentru Mînăstirea Dragomirna, după rînduiala Muntelui Athos. Apoi, a pus călugări 
caligrafi iscusiţi să copieze sute de manuscrise patristice ziditoare de suflet şi cărți de cult, pe 
care le difuzau ucenicii săi prin mînăstiri, schituri şi parohii din Moldova, ajungînd unele pînă 
în Athos și în mînăstirile din nord-estul Rusiei. 


Cuviosul Paisie mai întreținea şi o vastă corespondență duhovnicească cu zeci de 
mînăstiri, cu ierarhi, dregători şi credincioși atît din Moldova și din ţările balcanice, cît şi din 
întreaga Rusie. Toate acestea şi mai ales viaţa sa cu totul sfîntă, fiind vas ales al Duhului Sfînt, 
l-au făcut pe Cuviosul Paisie de la Neamţ drept cel mai renumit stareţ, dascăl şi luminător al 
Ortodoxiei din secolul al XVIII-lea, cinstit încă din viață ca sfint și mare organizator de 
mînăstiri, cum n-a mai fost altul după el pînă în zilele noastre. 


Din obştea sa de la Neamţ a trimis peste tot călugări, dascăli, caligrafi, stareți şi 
duhovnici iscusiți atît în Moldova şi Țara Românească, cît şi în Ucraina şi în Rusia. Dintre 
aceştia cei mai vestiți au fost: duhovnicul Visarion, starețul Gheorghe de la Cernica, 
ierodiaconul Grigore Dascălul, iscusit traducător ajuns mitropolit al Ţării Românești, 
arhimandritul Irinarh Roseti, întemeietorul Mînăstirii Horaița şi a unei vechi mînăstiri pe Tabor; 
Cuviosul losif Pustnicul de la Văratec şi mulţi alții. Iar dintre călugării săi, unii se duceau la 
Athos şi la Mormîntul Domnului, alţii se retrăgeau la Poiana Mărului, la Sihăstria Voronei, la 
Pocrov, Secu, Sihăstria şi Sihla, iar alții ajungeau pînă la Pecerska și sihăstria Optina din centrul 
Rusiei, care era profund influiențată de obştea nemţeană și de personalitatea marelui stareț 
Paisie. 


Prin scrierile şi traducerile sale filocalice, prin numeroșii săi ucenici răspîndiți în toate 
țările ortodoxe şi prin frumoasa rînduială monahală de la mînăstirile Dragomirna, Secu și 
Neamţ, Cuviosul Paisie devine unul din cei mai iscusiți dascăli ai rugăciunii şi povăţuitori de 
suflete din ultimele secole. 


Prin anul 1790 Moldova a fost invadată de oștile austriece, ruseşti şi turceşti, care se 
luptau între ele. În vara aceluiaşi an a ajuns la Mînăstirea Neamţ arhiepiscopul Ambrozie de la 
Poltava, cu dorinţa fierbinte să-l vadă pe compatriotul său de la Neamţ. După ce zăbovi aici 
cîteva zile, a ridicat la rangul de arhimandrit pe Cuviosul Paisie. 


În ultimii ani de viaţă, marele stareţ se simţea tot mai bolnav și slăbit. De aceea primea 
pe fraţi la chilie numai dimineaţa, iar după amiaza vorbea numai cu Dumnezeu, îşi pregătea 
ultimile traduceri, se ruga mult cu rugăciunea inimii și era cercetat numai de doi mari duhovnici: 
Sofronie pentru călugării slavi şi Silvestru pentru călugării moldoveni. Prin ei trimitea în ultimul 
timp pace şi binecuvîntare întregului sobor de la Neamţ. 


La 30 octombrie 1794, Cuviosul Paisie s-a îmbolnăvit greu. După cîteva zile s-a simţit 
mai bine, iar Duminică, cinci noiembrie, a ascultat Sfînta Liturghie în biserică şi s-a împărtășit 
cu Trupul şi Sîngele lui Hristos. Apoi iarăși a căzut bolnav la pat, fiind îngrijit de ucenicii săi 
de chilie: Onorie şi Martirie; iar la biserică se făceau ziua şi noaptea rugăciuni către Dumnezeu 
pentru însănătoşirea lui şi Sfîntul Maslu. 


Simţindu-şi sfîrşitul aproape, s-a împărtășit pentru ultima dată cu Preacuratele Taine şi, 
chemînd la sine pe duhovnicii cei mai bătrîni, Sofronie şi Silvestru, a trimis prin ei pace şi 
binecuvîntare întregului sobor, care era foarte întristat pentru această grea despărţire. 


Miercuri, cincisprezece noiembrie, nu a mai vorbit nimic, ci numai privea liniştit şi se 
ruga neîncetat cu rugăciunea inimii, pe care o deprinsese din tinereţe. După amiază, în timpul 
Vecerniei, Cuviosul Paisie s-a luminat la față, iar duhovnicul Ștefan i-a citit canonul de ieşire a 
sufletului. Afară la fereastră se aflau toți duhovnicii mînăstirii şi se rugau cu lacrimi pentru 
dînsul. 


După Vecernie, Sfîntul Preacuviosul Părintele nostru Paisie, marele stareț al mînăstirilor 
Neamţ şi Secu, şi-a dat sufletul cu pace în mîinile lui Hristos în al 72-lea an al vieţii sale, fiind 
plîns cu multe lacrimi trei zile şi trei nopţi de obștea mînăstirii și de toţi credincioşii din 
împrejurimi. 


Îmbrăcîndu-se în veşminte, duhovnicii, preoţii și diaconii au acoperit cinstitul trup al 
Sfîntului Paisie, lăsîndu-i dezvelită numai mîna dreaptă cu care binecuvînta, pentru închinarea 
soborului şi i-au dat sărutarea cea mai de pe urmă. Apoi l-au aşezat pe năsălie şi l-au depus în 
mijlocul bisericii mari în sunetul clopotelor, fiind plîns de toţi cu multe lacrimi. Vineri i-au 
săpat mormîntul în gropnița din dreapta naosului, iar sîmbătă, optsprezece noiembrie, l-au 
înmormîntat cu mare tînguire, ca pe un adevărat sfînt şi părinte sufletesc cu mulți fii. La slujba 
de prohodire au slujit treizeci de preoți şi treisprezece diaconi, cum spune pe larg unul din 
ucenicii Sfîntului Paisie, al cărui manuscris se află în Biblioteca Academiei Române, sub 
numărul 1860. 


Urmașul său a fost leroschimonahul Sofronie, primul duhovnic al acestei lavre. Sub 
stăreția lui s-a pus o lespede de marmură pe mormîntul Sfintului Paisie, care poartă următoarea 
inscripție: 


"Aici odihneşte fericitul Părintele nostru, leroschimonahul și Arhimandritul stareț 
Paisie, malorusianul, care, din Sfîntul Munte al Athosului, cu şaizeci de ucenici venind în 
Moldova şi aici mulțime de fraţi adunînd şi viaţa de obşte prin sine înaintînd, către Domnul s- 
a mutat în anul 1794, în cincisprezece noiembrie, în zilele binecredinciosului domn Mihail Şuţu 
voievod şi a Presfinţitului Mitropolit Iacov”. 


După mutarea sa, Cuviosul Paisie era cinstit cu multă evlavie, ca sfint, în obştea 
Miînăstirii Neamţ. Câţiva din ucenici i-au scris viața pe larg, alții i-au pictat chipul şi alţii i-au 
scris slujba cu priveghere la începutul secolului al XIX-lea, după rînduială, fiind prăznuit în 
fiecare an la cincisprezece noiembrie. 


Pe mormîntul său arde neîncetat o candelă, iar călugării, cînd intră în biserică, fac cîte 
trei închinăciuni la căpătii, în semn de respect, cerînd în taină binecuvîntare. 


Biserica Ortodoxă din România l-a cinstit pe Cuviosul Paisie ca sfînt dintotdeauna, mai 
ales în Moldova, cu zi de prăznuire la cincisprezece noiembrie. Din anul 1988, cînd a fost 
canonizat ca sfînt și de Biserica Ortodoxă Rusă, cultul Cuviosului Paisie de la Neamţ s-a extins 
în toate țările ortodoxe. 


Cu ale lui sfinte rugăciuni, Doamne lisuse Hristoase, Fiul lui Dumnezeu, iartă-ne şi ne 
miluieşte pe toți. Amin. 


40. VIAŢA ȘI PĂTIMIREA SFÎNTULUI APOSTOL ŞI EVANGHELIST 
MATEI 


(16 NOIEMBRIE) 


Fiul lui Dumnezeu, Unul fără de păcat, Care a venit pe pămînt cu asemănare omenească 
să mîntuiască pe oamenii cei păcătoşi, trecînd prin Capernaum, a văzut un om şezînd la vamă 
care se chema Matei şi a zis către dînsul: Vino după Mine! Vameşul, auzind aceasta nu numai 
cu urechile trupeşti ci şi cu cele sufleteşti, îndată s-a sculat de la vamă şi, lăsînd toate, a urmat 
pe Hristos; apoi Domnul a intrat în casa lui, iar Matei i-a făcut ospăț. Acolo s-au adunat la Matei 
vecinii lui, prietenii lui şi mulți cunoscuţi, vameși şi păcătoşi şi au şezut împreună cu Hristos şi 
cu ucenicii Lui. Deci s-a întîmplat să fie acolo farisei şi păcătoşi; aceştia şezînd împreună cu 
păcătoşii au zis către ucenicii Lui: Pentru ce dascălul vostru mănincă și bea cu păcătoşii şi cu 
vameșii ? 


Iar Domnul, auzind cuvintele lor, a zis către dînşii: Nu trebuie doctor celor sănătoși, ci 
bolnavilor, că n-am venit să chem la pocăință pe cei drepți, ci pe cei păcătoşi. Din acea vreme 
Sfîntul Matei s-a făcut ucenic și următor al lui Hristos şi s-a învrednicit a fi cinstit între cei 
doisprezece apostoli. 


Acest sfînt era fiul lui Alfeu şi frate cu Iacob, iar de către ceilalți evangheliști se numea 
Levi al lui Alfeu. Pentru aceea, vrînd să acopere viaţa lui de vameş pentru cinstea apostoliei, l- 
au numit cu nume puţin cunoscut, adică Levi a lui Alfeu. Iar Sfîntul Matei în Evanghelia sa, 
scriind însuşi despre sine, din multă smerenie, arată pe față tuturor numele său, numindu-se 
Matei şi povestind înaintea tuturor viața sa de mai înainte, neruşinîndu-se a-și mărturisi păcatele 
sale. 


Iar după primirea Sfîntului Duh, Sfîntul Matei, mai înainte decît toți ceilalți evangheliști, 
a scris Evanghelia în limba evreiască, pentru evreii care crezuseră, şi a scris-o după opt ani de 
la Înălţarea Domnului, propovăduind această Evanghelie prin multe țări. Căci a străbătut Parţia 
şi Midia, binevestind pe Hristos. Apoi a înconjurat toată Etiopia, unde îi căzuse soarta, țară pe 
care a luminat-o cu lumina înţelegerii Sfintei Evanghelii. lar mai la sfîrşit, fiind povăţuit de 
Sfîntul Duh, a venit în ţinutul mîncătorilor de oameni, la o seminţie neagră la chip şi cu nărav 
de fiară şi a intrat într-o cetate ce se chema Mirmenia, unde, întorcînd către Domnul cîteva 
suflete, le-a pus episcop pe Platon, următorul său, şi a zidit o biserică mică. lar el s-a suit pe un 
munte, care era în apropiere şi a petrecut pe acest munte în post, rugîndu-se lui Dumnezeu cu 
sîrguință pentru întoarcerea acelui neam necredincios. 


Atunci i s-a arătat Domnul în chip de tînăr preafrumos, avînd în mîna Sa un toiag. Apoi, 
dînd pace apostolului, a întins dreapta Sa, dîndu-i acel toiag şi poruncindu-i să se coboare din 
munte și să înfigă toiagul înaintea uşii bisericii celei zidite, "căci degrab - i-a zis Domnul -, se 
va înrădăcina şi va creşte copac înalt cu puterea Mea şi va aduce multă roadă, întrecînd cu 
mărimea şi cu dulceaţa toate celelalte roade. Iar din rădăcina lui va curge izvor de apă curată şi, 
dacă mîncătorii de oameni se vor spăla, vor deveni albi, şi cei ce vor gusta din roada lui, vor 
lepăda năravurile cele de fiară şi vor fi oameni blînzi şi buni”. 


Sfîntul Matei, luînd toiagul din mîna Domnului, a coborit din munte, mergînd în cetate 
să facă ceea ce 1 s-a poruncit. lar ighemonul acelei cetăţi, anume Flavian, avea o femeie şi un 
fiu care erau chinuiţi de diavoli. Aceştia, întîmpinînd în cale pe apostol, au strigat în urma lui 
cu glasuri sălbatice, înfricoşîndu-l şi zicînd: "Cine te-a trimis pe tine aici cu acel toiag pentru 
pierderea noastră?". Iar el, certînd duhurile cele necurate, le-a izgonit. Apoi, cei ce s-au tămăduit 
s-au închinat apostolului şi au mers după dînsul cu bucurie. 


Înştiințîndu-se episcopul Platon de venirea lui, l-a întîmpinat cu clerul. Apoi, intrând în 
cetate și apropiindu-se de biserică, a făcut precum îi era poruncit: a înfipt toiagul cel dat lui de 


la Domnul şi îndată înaintea tuturor s-a făcut toiagul copac mare, dînd ramuri cu o mulțime de 
frunze şi s-au arătat roade într-însul foarte frumoase, mari şi dulci şi izvor de apă a curs din 
rădăcina lui. 


Atunci s-au minunat toţi cei ce priveau la această minune, pentru că toată cetatea se 
strînsese la o minune ca aceasta, şi mîncau poame dulci din acest pom şi beau apă curată. lar 
Sfîntul Apostol Matei, stînd la un loc înalt, propovăduia cuvîntul lui Dumnezeu în limba 
poporului ce se adunase acolo. Deci, îndată, toţi au crezut în Domnul, iar apostolul i-a botezat 
în acel izvor făcător de minuni. Mai întâi a botezat pe femeia ighemonului pe care o izbăvise de 
duhul cel viclean, împreună cu fiul său; pe urmă pe tot poporul care a crezut în Hristos. Iar toţi 
mîncătorii de oameni, care se botezau după cuvîntul Domnului, ieșeau din apă luminaţi la faţă, 
apoi cîştigau albire şi frumuseţe nu numai trupească, ci şi sufletească, lepădînd negreala de arap 
şi îmbrăcîndu-se întru Hristos, omul cel nou. 


Înştiințîndu-se de aceasta ighemonul, mai întâi s-a bucurat de tămăduirea soţiei și a fiului 
său. După aceea, îndemnîndu-l diavolul, s-a mîniat asupra Apostolului, pentru că tot poporul 
părăsind zeii alerga la dînsul, şi a cugetat să-l omoare. Dar în acea noapte Mîntuitorul S-a arătat 
Apostolului, poruncindu-i a îndrăzni către EI și făgăduindu-i că va fi împreună cu dînsul în 
mîhnirea care-i va veni. Deci, făcîndu-se ziuă, pe cînd apostolul cînta în biserică laude lui 
Dumnezeu împreună cu cei credincioși, ighemonul a trimis patru ostași să-l prindă, însă aceia 
cînd au ajuns la biserica Domnului îndată i-a cuprins un întuneric încît abia au putut să se 
întoarcă înapoi. 


Atunci, fiind întrebaţi de ce n-au adus pe Matei, au răspuns: "Am auzit glasul lui 
vorbind, dar n-am putut să-l prindem". Deci, mîniindu-se ighemonul, a trimis ostaşi mai mulți 
cu arme, poruncindu-le să aducă pe Apostol cu sila, şi de se va împotrivi cineva, nelăsînd să-l 
ia pe acela, să-l taie cu sabia. Dar şi acest plan a rămas fără rezultat. Căci, pe cînd se apropiau 
de biserică, a strălucit o lumină cerească asupra Apostolului, spre care ostașii neputînd a căuta, 
s-au umplut de frică și, aruncînd armele, au fugit; apoi întorcîndu-se au spus ighemonului cele 
ce se făcuse. 


Auzind ighemonul, s-a mîniat foarte tare şi s-a dus cu toată mulțimea slugilor sale, vrînd 
ca singur să prindă pe Apostol. Însă, cînd s-a apropiat de dînsul, îndată a orbit şi căuta un 
sprijinitor. Apoi a început a ruga pe Apostol să-i ierte păcatul şi să-i lumineze ochii, iar 
Apostolul, făcînd semnul Sfintei Cruci peste ochii lui, i-a dăruit vederea. Dar ighemonul, văzînd 
cu ochii cei trupeşti, însă nu şi cu cei sufleteşti - căci l-a orbit răutatea lui -, n-a crezut că ar fi 
puterea lui Dumnezeu, ci o vrăjitorie. Apoi, luînd pe Apostol de mînă, îl ducea în curtea sa ca 
şi cum ar fi vrut să-l cinstească, iar în inima sa cugeta cele viclene, vrînd să ardă în foc pe 
Apostolul Domnului, ca pe un vrăjitor. 


Apostolul, văzînd tainele inimii lui și, înțelegînd gîndurile cele viclene, l-a mustrat, 
zicînd: "Prigonitorule şi vicleanule, de ce nu săvîrșeşti lucrul pe care l-ai cugetat asupra mea? 
Fă ceea ce au pus diavolii în inima ta, căci, precum vezi, sînt gata să rabd toate pentru 
Dumnezeul meu”. Atunci ighemonul a poruncit ostașilor să-l ia pe Sfîntul Matei şi, punîndu-l 
pe pămînt, să-l întindă cu faţa în sus şi să-i pironească mîinile și picioarele pe pămînt. Făcîndu- 
se aceasta, după porunca chinuitorului, slugile au adunat mulțime de viţe şi vreascuri; apoi au 
adus smoală și pucioasă şi toate acestea punîndu-le deasupra Sfîntului Matei, le-au aprins. 
Aprinzîndu-se focul cu văpaie mare, toţi credeau că Apostolul lui Hristos va fi ars. Dar, o, 
minune! Îndată s-a prefăcut focul acela în răcoreală şi văpaia în rouă, iar Sfîntul Matei a rămas 
viu, slăvind pe Dumnezeu. 


Văzînd aceasta, tot poporul s-a înspăimîntat de o asemenea minune şi a lăudat pe 
Dumnezeul Apostolului. Iar judecătorul s-a mîniat mai mult, în loc să cunoască puterea lui 
Dumnezeu, Care a păzit viu şi nevătămat de foc pe propovăduitorul lui Hristos, şi grăia asupra 
dreptului fărădelegi, numindu-l vrăjitor şi zicînd că vrăjile au stins focul şi l-au păzit viu. După 
aceea a poruncit să adune lemne mai multe, viţe şi vreascuri Și, punîndu-le deasupra lui, să le 
aprindă, iar deasupra să toarne multă smoală. Apoi a adus şi pe zeii săi cei de aur în număr de 
doisprezece şi, punîndu-i în jurul focului, îi chema în ajutor pentru ca Sfîntul Matei, cu puterea 
lor, să nu se poată izbăvi de văpaie şi să ardă în foc. 


Sfîntul Apostol, fiind în văpaie, s-a rugat către Domnul puterilor ca să arate puterea Sa 
nebiruită, să vădească neputința zeilor păgînești şi să ruşineze pe cei ce nădăjduiesc spre dînșii. 
Şi îndată s-a pornit văpaia focului înfricoşat asupra idolilor de aur și s-au topit ca ceara, ba încă 
au ars şi mulți din cei necredincioși, care stăteau împrejur. Iar din topirea idolilor a ieșit un 
şarpe ca de foc, care mergea după ighemon, vrînd să-l vatăme, încît nu-i era lui cu putinţă a fugi 
şi a scăpa de frica aceluia, pînă ce a făcut smerită rugăminte către Apostol ca să-l izbăvească 
din acea nevoie. Sfintul Apostol Matei a certat focul şi îndată s-a stins văpaia şi a pierit 
asemănarea şarpelui cea de foc. De acum, ighemonul voia să scoată din foc pe sfîntul, însă el, 
făcînd rugăciunea cea mai de pe urmă, şi-a dat sfîntul său suflet în mîinile lui Dumnezeu. 


Atunci judecătorul a poruncit să se aducă un pat de aur şi să pună pe dînsul cinstitul trup 
al Apostolului, care fusese scos din foc nevătămat. Apoi, învelindu-l cu veşminte de mare preţ, 
l-a luat pe umeri împreună cu boierii săi şi l-a dus în curţile sale. Dar el nu avea credință 
desăvîrșită. De aceea a poruncit să facă un sicriu din fier şi, punînd într-însul trupul Sfîntului 
Apostol Matei, să-l închidă pretutindeni cu plumb şi să-l arunce în mare, zicînd către boierii 
săi: "Dacă Cel ce l-a păzit pe Matei întreg în foc, îl va păzi pe el şi de înec, apoi cu adevărat 
Acela este Dumnezeu și Aceluia ne vom închina, lăsînd pe toţi zeii noştri, care n-au putut să se 
izbăvească de arderea focului”. 


Fiind aruncat în mare sicriul cel de fier cu cinstitele moaște, noaptea s-a arătat Sfîntul 
Matei episcopului Platon, zicîndu-i: "Duminică să mergi la malul mării care este spre partea 
răsăritului de la curțile domneşti şi să iei de acolo moaștele mele, care vor fi scoase la uscat”. 


Sculîndu-se episcopul, a mers la mare cu o mulțime de popor, la locul arătat şi au aflat racla cea 
de fier cu moaştele Sfîntului Apostol Matei, precum i-a vestit lui în vedenie. 


Înştiințîndu-se despre aceasta ighemonul şi boierii săi, au crezut cu adevărat în Domnul 
nostru lisus Hristos, mărturisindu-L cu glas mare a fi Unul adevăratul Dumnezeu, Care a păzit 
pe sluga Sa, Matei. Apoi ighemonul, căzînd înaintea raclei Sfintului Apostol, îşi cerea iertare 
de la el pentru greşeala sa şi cu osîrdie dorea să se boteze. Episcopul Platon, văzînd credința 
voievodului şi rugămintea lui cea cu dinadinsul şi învățîndu-l mult, i-a poruncit să intre în apa 
Botezului. Iar cînd episcopul a pus mîna pe capul lui, voind să-i dea nume, îndată a venit un 
glas de sus, zicînd: "Nu Flavian să-l numeşti, ci Matei”. 


Astfel, luînd voievodul din botez numele Apostolului, s-a sîrguit a fi următor al faptelor 
lui apostolești. Căci degrabă, încredinţînd altuia domnia sa, s-a lepădat de lumea aceasta deşartă 
ŞI se sîrguia întru rugăciuni în biserica lui Dumnezeu. Apoi a fost învrednicit rînduielii preoţeşti 
de către Sfintul Platon episcopul. lar după trei ani, murind episcopul, Sfîntul Matei s-a arătat în 
vedenie preotului Matei, celui ce-şi lăsase domnia, şi l-a sfătuit să primească scaunul episcopal, 
după fericitul Platon. 


Luînd episcopia Matei cel nou, bine s-a ostenit în buna vestire a lui Hristos şi pe mulţi 
întorcîndu-i de la închinarea la idoli, 1-a adus către Dumnezeu. Apoi, vieţuind ani îndelungați 
cu plăcere de Dumnezeu, s-a mutat către EI, stînd înaintea scaunului Lui, împreună cu Sfîntul 
Apostol şi Evanghelist Matei şi se roagă pentru noi, ca să fim moştenitori împărăției Sale în 
veci. Amin. 


41. VIAŢA CELUI ÎNTRE SFINŢI PĂRINTELE NOSTRU GRIGORIE, 
EPISCOPUL NEOCEZAREEI, FĂCĂTORUL DE MINUNI 


(17 NOIEMBRIE) 


Sfîntul Grigorie s-a născut în slăvita şi marea cetate a Neocezareei din părinți 
necredincioşi. Apoi, din copilărie rămînînd orfan, a fost dat la învățături elineşti, unde, învăţînd, 
a început să priceapă înţelepciunea cea desăvîrșită, care este cunoștința adevăratului Dumnezeu; 
căci din făpturi cunoştea pe Făcătorul şi se sîrguia a-l bineplăcea Lui cu viaţă înţeleaptă. 


Auzind învăţătura Sfintei Evanghelii, îndată s-a făcut următor al ei. Apoi, luînd botezul, 
viețuia întru desăvirşirea Evangheliei, adică întru curăţenie şi neagoniseală, lepădînd toate 
deşertăciunile lumești şi părăsind plăcerile trupului, își păzea curăţenia fecioriei sale cu mare 
înfrînare, căci pînă la fericitul său sfîrşit n-a cunoscut păcat trupesc. Astfel, s-a păzit pe sine de 
păcat şi de necurăție pentru ca mai bine să placă lui Dumnezeu, Celui curat şi fără de păcat, 


Care S-a născut din Preacurata Fecioară. Aceluia dăruindu-se din tinereţe, sporea cu ajutorul 
Lui din putere în putere şi din bunătăţi în bunătăţi şi umbla în calea vieții fără prihană. 


De aceea era iubit de Dumnezeu şi de oamenii buni, iar de cei răi era urît. Căci, fiind 
mulțime de tineri ca să înveţe înţelepciunea filosofiei și a medicinei și învăţînd el împreună cu 
aceia, fiind încă tînăr, au început să-l urască pentru viaţa lui plină de înţelepciune și fără prihană. 
Căci aceia, fiind robiți de neînfrînare şi de patimi, trăiau în necurăţie, intrînd prin casele de 
desfrînare, după cum era obiceiul tinerilor păgîni. Iar Sfîntul Grigorie, fiind tînăr creştin, se 
abătea de la orice cale necurată și ura fărădelegea. Precum este crinul în mijlocul spinilor, aşa 
înflorea el cu curăţenia în mijlocul celor necurați. 


Fiind cunoscută multora viaţa sa cea curată şi fără de prihană, mulți filosofi dintre cei 
mai renumiţi şi unii cetățeni îl cinsteau și-l lăudau mult. lar cei de o vîrstă cu el, neputînd să 
privească spre un tînăr ca acesta, care întrecea cu înfrînarea și curăţenia nu numai pe cei tineri, 
ci şi pe cei bătrîni, s-au gîndit să-i aducă necinste în popor, cum că ar trăi în necurăţie ca și alții, 
ca astfel să strice numele lui cel bun cu care era lăudat de toți. Deci au îndemnat asupra lui o 
desfrînată ca să grăiască fărădelege despre acest drept şi să-i scoată nume rău tînărului cel 
nevinovat şi curat cu inima. 


Odată, pe cînd era sfîntul într-un loc cu niște filosofi vestiți şi cu dascălii cei mai de 
frunte vorbind împreună, s-a apropiat de dînsul desfrînata, îndemnată de cei de o vîrstă cu el, 
cerînd fără ruşine plata pentru păcatul trupesc ce zicea că l-ar fi săvirşit cu dînsa. Auzind 
aceasta, toţi se mirau, iar unii dintr-înşii s-au tulburat, crezînd că este lucru adevărat. Alţii însă 
n-au crezut cuvintele aceleia, ştiind pe Grigorie că este curat şi înțelept şi o alungau pe acea 
desfrînată fără de rușine. Ea însă, strigînd cu glas mare, supăra pe sfîntul să-i dea plată pentru 
desfrînare. Sfîntul Grigorie s-a ruşinat, auzind nişte cuvinte ca acelea fără de ruşine și 
neadevărate de la acea femeie cunoscută ca desfrînată de o mulțime de oameni cinstiți, ba chiar 
ca o fecioară curată se rumenea la față. 


Sfîntul, fiind fără de răutate şi blînd, nu i-a zis nimic aspru, nici n-a arătat vreun fel de 
miînie, nici nu se îndrepta şi nici nu punea înainte martori ai nevinovăţiei sale. Apoi cu blîndeţe 
a zis către un prieten al său: "Dă-i degrabă preţul pe care îl cere ca să se ducă de la noi și să nu 
ne supere mai mult". lar prietenul lui îndată 1-a dat cît a cerut, răscumpărînd pe Grigorie de 
nevinovata ruşine. 


Însă Dumnezeu, Care este în cer martor credincios a descoperit acea nedreptate, 
trimiţînd un duh necurat asupra acelei desfrînate fără de ruşine şi mincinoasă. Astfel, cînd a luat 
în mîinile sale plata cea nedreaptă, îndată a primit pedeapsă cumplită, căci a năvălit divolul 
asupra ei şi a început s-o chinuie înaintea tuturor. Apoi acea necurată femeie a căzut la pămînt 
şi striga cu glas înfricoşat și tremura cu tot trupul, scrîşnind din dinţi şi tăvălindu-se, încît cei 


ce erau acolo de față s-au umplut de mare frică, văzînd grabnica şi cumplita izbîndă pentru 
nevinovatul tînăr. Deci, n-a încetat diavolul a o chinui, pînă cînd Sfîntul Grigorie n-a făcut 
rugăciune cu sîrguință către Dumnezeu pentru dînsa şi a gonit pe diavoli. Aşa a fost începutul 
sfinţeniei și minunilor lui, încă din tinereţe, lucru de care se minunau cei bătrîni. 


Deci, avea el acolo un prieten care se numea Fermian și era de neam din Capadocia, 
bine priceput şi cu obiceiuri bune. Aceluia i-a descoperit Sfîntul Grigorie gîndul inimii sale, 
cum că voieşte să lase toate şi să slujească lui Dumnezeu. Deci l-a aflat şi pe Fermian avînd 
același gînd şi pe aceeaşi cale voind a călători împreună cu dînsul. Sfătuindu-se împreună, au 
lăsat amîndoi filosofia cea din afară şi, ieşind din şcolile elineşti, s-au dus să înveţe 
înţelepciunea creștinească şi tainele dumnezeieştii Scripturi. În acea vreme Origen, care pînă 
atunci nu căzuse în eres, era dascăl preaslăvit între creştini. Deci, mergînd Sfîntul Grigorie către 
Origen împreună cu prietenul său Fermian, s-au pus pe învăţătură şi au petrecut la dînsul vreme 
îndelungată. Apoi s-a întors în patria sa, Neocezareea. 


Cetăţenii Neocezareei și toți cunoscuţii, văzînd înțelepciunea lui cea mare, voiau să-l 
aibă între dînşii ca pe un cetăţean cinstit şi îndreptător al cetăţii. EI însă, fugind de mîndria şi 
de slava lumească cea deşartă și de cursele vrăjmașului cele cu multe împletituri ce sînt în lume, 
a ieșit din cetate şi din patria sa şi s-a sălășluit în pustie, vieţuind cu înfrînare. lar nevoinţele şi 
ostenelile lui, numai singur Dumnezeu le ştie, Cel ce a zidit inimile noastre şi înţelege toate 
lucrurile. 


Petrecînd Sfîntul Grigorie în pustie și îndeletnicindu-se în gîndiri către Dumnezeu, 
fericitul Fedim, episcopul cetăţii Amasiei din Capadocia, aflînd despre dînsul, voia să-l scoată 
din pustie spre ajutorul Bisericii lui Hristos şi să-l pună arhiereu şi învăţător, pentru că mai 
înainte vedea în dînsul darul lui Dumnezeu cum că are să fie mare stilp al Bisericii şi întăritor 
al credinţei. 


Avînd Sfîntul Grigorie darul mai înainte vederii şi cunoscînd că episcopul vrea să-l ia 
din pustie spre slujba Bisericii, se ascundea dinaintea lui, judecîndu-se a fi nevrednic de o 
asemenea treaptă și umbla din loc în loc prin pustie ca să nu-l poată afla. Dar fericitul Fedim îl 
căuta cu sîrguință şi cu rugăciuni îl chema din pustie la dînsul. Însă, neputînd despărți de pustie 
pe iubitorul de pustie şi a-l aduce în cetatea Amasiei pentru hirotonie, a făcut un lucru străin şi 
neobișnuit. Fiind îndemnat de Duhul lui Dumnezeu şi aprins cu rîvnă pentru Sfînta Biserică, n- 
a ținut seama că Grigorie nu a venit acolo la dînsul şi că nu puțină depărtare este între dînşii, 
fiindcă de la cetatea Amasiei pînă la pustia aceea unde viețuia Sfîntul Grigorie era cale de trei 
zile. 


Episcopul Fedim, neţinînd seama de depărtarea aceea dintre dînşii, a sfințit pe Grigorie 
episcop al Bisericii Neocezareei, deşi nu venise el acolo de față. Căci, căutînd către Dumnezeu, 


a zis: "Tu, Cela ce toate le ştii, Dumnezeule, și toate le poți, caută în ceasul acesta spre mine şi 
spre Grigorie, şi săvîrşeşte cu darul Tău, hirotonisirea lui”. Astfel l-a hirotonit pe fericitul, 
nefiind de faţă. Despre aceasta mărturiseşte Sfintul Grigorie de Nisa, care a scris viaţa acestui 
sfint, fapt ce se întăreşte şi în canonul din Minei, în pesna a cincea, adeverind astfel: "Stătătorul 
înaintea lui Dumnezeu, Fedim, fiind aprins de rîvnă, te-a uns pe tine, părinte, nefiind tu de faţă, 
bizuindu-se pe buna ta credință și pe viaţa ta cea curată, grăitorule de Dumnezeu, Grigorie”. În 
acest chip minunat, fericitul Fedim a săvârşit hirotonia lui Grigorie; deci şi nevenind el, s-a 
supus a primi cîrma Bisericii. Căci cum putea a se împotrivi voii dumnezeiești? Însă mai întîi a 
făcut rugăciune, cerînd de sus ajutor pentru un lucru dumnezeiesc ca acesta. 


În acea vreme începea eresul lui Pavel de Samosata, pentru care Sfîntul Grigorie, fiind 
întru nepricepere, se ruga cu sîrguință lui Dumnezeu și Maicii Sale, ca să-i arate credinţa cea 
adevărată. Într-o noapte, rugîndu-se mai cu sîrguință, i s-a arătat Preacurata Fecioară Maria, 
strălucind ca soarele, împreună cu Sfîntul loan Cuvîntătorul de Dumnezeu, care era îmbrăcat în 
veșminte arhierești. Arătînd Preacurata Fecioară cu mîna spre Sfintul Grigorie, a poruncit 
Sfîntului loan Cuvîntătorul de Dumnezeu, să-l înveţe taina Sfintei Treimi şi cum se cade a crede 
drept. Deci, în puţină vreme, Sfîntul Grigorie a fost învăţat, din porunca Maicii Domnului, de 
către loan Cuvîntătorul de Dumnezeu mari taine dumnezeieşti şi a pătruns adîncul înţelepciunii. 


Acestea erau cuvintele descoperirii grăite de Sfîntul loan: "Unul este Dumnezeu, 
Părintele Cuvîntului Celui viu, al învăţăturii celei ipostatice, al puterii şi al tainei celei veşnice, 
născătorul desăvîrşit al Celui desăvirşit, Tatăl Fiului, Cel Unul născut. Unul Domnul, Unul 
dintru Unul, Dumnezeu din Dumnezeu, asemănarea şi chipul Dumnezeirii; Cuvîntul lucrător, 
înțelepciunea care ţine alcătuirea celor ce sînt şi puterea cea făcătoare a toată făptura; Fiul Cel 
adevărat al Părintelui Celui adevărat, Fiul Cel nevăzut al Părintelui Celui nevăzut, Cel desăvîrşit 
al Celui desăvîrșit; Cel fără de moarte și veșnic al Celui veşnic. 


Unul Duhul Sfînt, Care are ființă de la Tatăl şi prin Fiul este arătat oamenilor; chipul cel 
desăvîrșit, viaţa, pricina celor ce viețuiesc, izvor sfint, sfințenia care dă sfințenie, întru care se 
descoperă Dumnezeu Tatăl, Care este mai presus de toate, și Dumnezeu Fiul prin Care sînt 
toate. Treimea cea desăvîrşită, Care cu slava, cu veşnicia şi cu împărăţia nu se desparte, nici se 
depărtează; căci nici nu este ceva zidit sau făcut în Sfînta Treime, nici adaos, adică să fie ceva 
ce n-ar fi fost mai întîi şi după aceea să fi venit. Nici Fiul n-a fost cîndva să nu fi fost întru Tatăl, 
nici Duhul întru Fiul, că neprefăcută și neschimbată este Treimea, totdeauna aceeaşi”. 


Aceste cuvinte care au fost grăite de Sfîntul loan Cuvîntătorul de Dumnezeu, după 
vedenia aceea, le-a scris Sfîntul Grigorie cu mîna sa și a fost păstrată acea scrisoare multă 
vreme, pînă la stăpînirea agarenilor, adică a turcilor, în Biserica Neocezareei. Apoi sculîndu- 
se, s-a dus la Neocezareea. Atunci toată cetatea aceea era întru întunericul închinării la idoli, 
fiind acolo mulțime de idoli şi de capişti idoleşti. Acolo se aduceau mulțime de jertfe idolilor, 
încît tot văzduhul era plin de mirosuri ce ieșeau din dobitoacele înjunghiate şi arse ca jertfă; 
numai cîteva suflete de creştini erau în cetatea aceea, ce avea atîta mulțime de popor. 


Sfîntul Grigorie, mergînd la Neocezareea, în cale a avut prilej să dea de o capişte 
idolească. Era atunci seară şi căzuse o ploaie mare, de aceea sfîntul a fost nevoit să intre în acea 
capiște idolească, împreună cu călătorii şi a rămas într-însa. Acolo erau mulți idoli în care 
viețuiau draci şi se arătau aievea slujitorilor lor şi vorbeau cu ei. Deci, înnoptînd Sfîntul Grigorie 
acolo, îşi săvîrşea obişnuitele sale rugăciuni de miezul nopţii şi de dimineaţă, însemnînd cu 
semnul Crucii văzduhul spurcat de jetfele idolești. Iar dracii, înfricoşîndu-se de semnul Sfintei 
Cruci şi de rugăciunile Sfîntului Grigorie, au lăsat capiştea şi au fugit. 


Făcîndu-se ziuă, Sfintul Grigorie și-a urmat calea sa, care îi era înainte, împreună cu 
ceilalți călători, iar popa cel idolesc a intrat în capişte, după obiceiul său, vrînd să aducă jertfă 
idolilor, însă n-a găsit pe draci căci fugiseră de acolo. Dar, deşi aducea jertfă dracilor, nu i se 
arătau, precum se obişnuise mai înainte, încît slujitorul nu pricepea pentru care pricină au fugit 
zeii săi din capişte. EI i-a rugat mult să se întoarcă iarăşi la locul lor. Dar ei de departe strigau, 
zicînd: "Nu putem să intrăm acolo, unde a fost străinul acela care mergea din pustie la 
Neocezareea". Auzind acestea slujitorul, a alergat către Sfintul Grigorie şi, ajungîndu-l, l-a 
oprit, strigînd la el cu mînie, de ce a îndrăznit să intre în capiştea zeilor lor, fiind creştin, căci 
pentru această pricină zeii au urît locul acela. Apoi slujitorul s-a dus de acolo, îngrozind pe 
Sfîntul cu judecată împărătească, vrînd ca îndată să-l ducă cu sila către chinuitor. 


Sfîntul Grigorie, potolind mînia lui cu cuvinte blînde şi înțelepte, a zis mai pe urmă: 
"Astfel este Dumnezeul meu, că şi dracilor poruncește, şi mie mi-a dat putere asupra lor, încît 
şi ei mă ascultă”. Iar slujitorul, auzind acestea, şi-a potolit mînia, şi a rugat pe Sfîntul să 
poruncească zeilor să se întoarcă iar la locurile lor. Iar Sfintul, luînd o bucăţică de hîrtie din 
cărticica sa, a scris pe dînsa aceste cuvinte: "Eu, Grigorie, îți poruncesc, satano, intră!" Şi a dat 
hîrtiuța aceea slujitorului, poruncindu-i să o pună pe altarul necuraţilor zei. Apoi îndată s-au 
întors dracii în capişte, vorbind cu el ca şi mai înainte. 


Slujitorul s-a înspăimîntat, minunîndu-se de o putere dumnezeiască ca aceea care era în 
Sfîntul Grigorie, căci poruncește dracilor cu cuvîntul şi-l ascultă pe el. Apoi iarăși a alergat 
după dînsul şi, ajungîndu-l, fiindcă încă nu ajunsese în cetate, l-a întrebat de unde are o putere 
ca aceea, încît şi zeii lor păgînești se tem de dînsul şi-i ascultă porunca lui. Iar Sfîntul Grigorie, 
văzînd inima slujitorului lesne de înduplecat către sfinta credință, a început a-i spune despre 
Unul adevăratul Dumnezeu, Care pe toate le-a zidit cu cuvîntul. Și astfel îi spunea taina sfintei 
credinţe ortodoxe. 


Pe cînd vorbeau ei, mergînd pe cale, popa idolesc a rugat pe Sfintul Grigorie să facă 
vreo minune spre arătarea mai cu dinadinsul a credinţei sale. Atunci s-a întîmplat că era acolo 
o piatră mare, ca un munte, pe care nici un fel de putere omenească nu putea să o miște din loc. 
Acelei pietre i-a poruncit Sfîntul Grigorie, cu numele lui Hristos, să se miște din locul său. 
Atunci piatra singură de sine mergea în alt loc, unde voia popa, încît l-a cuprins frica de acea 


minune preaslăvită şi a mărturisit că Unul este Adevăratul şi Atotputernicul Dumnezeu, Cel 
propovăduit de Sfîntul Grigorie şi nu este altul afară de El. Acel fapt s-a vestit pretutindeni, 
încît în Neocezareea a ştiut tot poporul despre minunile Sfîntului Grigorie şi despre stăpînirea 
lui peste draci. Şi s-a înștiințat toată cetatea de venirea lui, mulţime de popor ieşindu-i întru 
întîmpinare, vrînd a-l vedea. Căci auziseră despre dînsul că a mutat în alt loc numai cu cuvîntul 
acea piatră mare şi că porunceşte zeilor şi-l ascultă pe dînsul. 


Sfîntul Grigorie, intrînd în cetate, a aflat numai șaptesprezece suflete de credincioşi, iar 
ceilalți oameni se închinau idolilor celor fără suflet şi slăveau pe diavoli. Deci se ruga lui 
Dumnezeu în ascunsul inimii sale să caute spre zidirea Sa şi să lumineze atîta mulțime de popor 
care rătăcește şi să-l întoarcă pe calea mîntuirii. El a fost primit în casa unui bărbat cinstit, fiind 
cel mai de frunte din cetate, cu numele de Musonie; și petrecea acolo, învățind pe oameni 
cunoștința adevăratului Dumnezeu, în care sporea cu ajutorul Lui, încît nu trecea nici o zi fără 
cîştigarea sufletelor omenești. Căci se aduna şi Sfîntul Grigorie în casa lui Musonie, cu mulțime 
de popor, cu femeile şi cu copiii lor, ca să audă învățătura şi să vadă vindecările şi minunile ce 
se făceau de către dînsul, izgonind din oameni duhurile cele viclene. De aceea din zi în zi se 
adăuga și se înmulțea numărul credincioşilor. Apoi, în puțină vreme, a zidit o biserică 
preaminunată din averea oamenilor care au crezut în Domnul. Căci ei, tot ce aveau dădeau 
Sfîntului pentru zidirea bisericii și îşi deschideau vistieriile lor pentru împodobirea casei 
Domnului, pentru hrana săracilor și trebuința bolnavilor, oricît ar fi fost de trebuință. 


Deci cuvîntul lui Dumnezeu sporea în Neocezareea şi sfînta credință se înmulţea, iar 
închinarea idolilor dispărea și se pustiau capiştile lor cele urîte, idolii se zdrobeau, iar numele 
Domnului şi Dumnezeului nostru lisus Hristos era preamărit în Neocezareea, unde se săvîrşeau 
prin Sfîntul Grigorie, cu puterea lui Dumnezeu, minuni prea mari și înfricoșate. 


Doi fraţi, după moartea tatălui lor, au rămas moştenitori ai unei mari avuţii pe care au 
împărțit-o între dînșii. Apoi mai aveau şi un iezer mare, pentru care se sfădeau căci fiecare 
dintre dînşii dorea să-l aibă singur întreg; deci şi-au ales ca judecător pe făcătorul de minuni, 
Grigorie. Mergînd Sfîntul către dînșii la iezer, voia să facă pace între ei, dar n-a sporit nimic cu 
cuvintele pentru că amîndoi erau neînduplecaţi şi nu voiau să se lase unul pe altul să aibă parte 
de iezer. După multă sfadă voiau să facă chiar război între dînşii, pentru că în amîndouă părțile 
era popor mult şi de-abia a putut Sfîntul să-i potolească în acea zi să nu facă război. 


Făcîndu-se seară s-au dus pe la casele lor, amînînd războiul pe a doua zi, iar Sfîntul a 
rămas singur lîngă iezer și, petrecînd toată noaptea în rugăciuni, a poruncit iezerului, în numele 
Domnului să se usuce de tot și să nu rămînă nici picătură de apă şi nici tină într-însul, ci să fie 
pămînt bun de arat şi de semănat. Deci s-a făcut așa, căci deodată nu se ştie unde s-a ascuns apa 
şi s-a făcut pămînt uscat. 


A doua zi, venind fraţii la iezer cu mulțime de oameni înarmaţi ca să facă război, n-au 
aflat în locul unde era iezerul nici o picătură de apă şi, ca şi cum n-ar fi fost niciodată apă acolo, 
au aflat pămînt înverzit. Mirîndu-se de aceasta, frații s-au împăcat între dînşii, iar toți oamenii 
preamăreau pe Dumnezeu. 


Astfel de judecată dreaptă a făcut făcătorul de minuni, căci acolo unde nu putea să fie 
pace între frați și era aproape a se face război, a uscat iezerul cu apă ca să nu se ia dragostea lor 
dintre frați. 


În pămîntul acela este un rîu ce se numește Licos, care primăvara se umplea cu apă, încît 
ieşea din matca sa şi, vărsîndu-se în satele, cîmpiile, grădinile şi livezile care erau în apropiere, 
făcea mare pagubă semănăturilor și poporului. Auzind poporul care trăia pe marginea rîului 
aceluia, despre Sfîntul Grigorie al Neocezareei, făcătorul de minuni, cum că are stăpînire peste 
ape - căci aflaseră că a poruncit iezerului celui mare şi s-a uscat -, s-au adunat toţi de la mic la 
mare și, mergînd la Sfîntul, au căzut la picioarele sale, rugîndu-l să fie milostiv şi să potolească 
pornirea rîului, care atunci, mai mult ca oricînd, vărsase şi înecase multe sate. Iar Sfîntul a zis 
către dînşii: "Singur Dumnezeu a pus hotar apelor şi nu pot să curgă altfel, decît numai așa 
precum le-a poruncit EI". Iar ei supărau pe Sfîntul cu rugămintea. Deci Sfîntul, văzînd necazul 
lor, a mers împreună cu ei la rîul acela. 


Venind la malurile care formau albia rîului cînd nu era revărsat, a înfipt acolo toiagul 
său, zicînd: "Hristos îţi poruncește ţie, rîule, ca să nu mai ieşi din hotarele tale, nici să-ți mai 
verşi apele mai departe, ci să curgi între aceste maluri cu rînduială”. Apoi îndată toiagul cel 
înfipt a crescut stejar mare, iar apele s-au adunat cu rînduială în mijlocul malurilor. De atunci, 
niciodată nu s-a mai revărsat rîul acela ci, cînd se înmulţeau apele şi se apropiau de stejar, îndată 
se întorceau înapoi şi nu mai înecau holdele oamenilor. 


Odată acest sfint făcător de minuni a vrut să zidească o biserică la un loc frumos, aproape 
de un munte. Începînd el a pune temelia, locul era strâmt şi nu putea să-l mai lărgească din cauza 
muntelui aceluia. Deci, Sfîntul a stat la rugăciune. Și, rugîndu-se din destul, a poruncit muntelui, 
în numele lui lisus Hristos, să se mişte și să se îndepărteze de la locul său, cît trebuia pentru 
lărgirea bisericii. Apoi îndată s-a cutremurat muntele şi, mişcîndu-se, s-a depărtat făcînd destul 
loc pentru lărgimea temeliei bisericii. Astfel era credința acestui plăcut al lui Dumnezeu, încît 
muta și munții. Mulţi dintre necredincioşi, văzînd o astfel de minune, se întorceau către Domnul 
şi se botezau de către Sfîntul; iar vestea despre dînsul străbătea pretutindeni pentru minunile 
cele mari pe care le făcea cu puterea lui Dumnezeu, de care era plin. 


Oarecînd, fiind Sfîntul Grigorie în cetatea Comani pentru alegerea episcopului - cînd a 
fost ales un bărbat vrednic, adică Sfîntul Alexandru, care mai pe urmă s-a învrednicit cununii 
muceniceşti -, întorcîndu-se el de acolo, oarecare din necredincioşii evrei au vrut să rîdă de 


Sfîntul, zicînd că nu are întru el Duhul lui Dumnezeu. Astfel, ei au pregătit un lucru întru acest 
chip: pe calea pe unde avea să meargă Sfîntul, au pus un evreu gol între dînşii, ca şi cum ar fi 
fost mort, iar ei se prefăceau că s-ar tîngui pentru el. Cînd Sfîntul a trecut pe lîngă dînşii, au 
început să-l roage să arate milă spre acel mort şi să-i acopere trupul. Iar el, dezbrăcînd haina sa 
cea de deasupra şi, dînd-o lor, s-a dus. Fi, însă, au început a rîde şi a batjocori pe Sfîntul, zicînd: 
"De-ar fi avut Duhul lui Dumnezeu întru el, ar fi cunoscut că nu zace un om mort, ci unul viu”. 
Şi au început a-l striga pe cel culcat ca să se scoale. Dar Dumnezeu a întors asupra lor o 
batjocoră ca aceea, căci într-adevăr a rămas mort tovarășul lor. lar lor, părîndu-li-se că a 
adormit, îl loveau peste coaste ca să-l trezească, strigîndu-l cu mare glas, dar el nu le da nici un 
răspuns, căci adormise somnul cel veșnic. Deci, văzîndu-l mort, rîsul lor s-a schimbat într-o 
adevărată tînguire şi şi-au îngropat mortul lor. 


Cînd s-a pornit prigoană asupra creștinilor, în vremea împărăției necredinciosului 
Dioclețian, a ieşit poruncă împărătească în toate locurile, ca toți creștinii să fie siliți către 
închinarea idolilor, iar cei ce nu se vor pleca poruncii împărătești, să fie chinuiți şi omoriți. 
Atunci Sfîntul Grigorie a sfătuit turma sa să se ascundă, adică cei ce nu au putere şi darul lui 
Dumnezeu pentru răbdarea chinurilor celor cumplite, ca nu cumva, dîndu-se cineva cu 
îndrăzneală chinuitorilor şi văzînd muncile cele înfricoşate, îndată să se sperie şi, neputînd 
răbda acele chinuri, să cadă din credinţa în Dumnezeu. "Căci mai bine este, zicea el, a se 
ascunde puţină vreme şi a aştepta chemarea şi ajutorul Domnului Dumnezeu către nevoința cea 
mucenicească, decît să lepede credinţa”. 


Sfătuind astfel pe cei credincioşi, s-a sculat şi, luînd pe unul din diaconii săi, s-a dus în 
pustie şi s-a ascuns de păgîni. Venind prigonitorii împăratului în cetatea Neocezareei, îl căutau 
mai întîi pe Sfîntul Grigorie, spre chinuire, ca pe cel ce era în partea aceea capul tuturor 
creștinilor şi păstor al oilor celor cuvîntătoare. Dar niște păgîni, înştiinţîndu-se despre dînsul că 
s-a ascuns într-un munte, au spus ostaşilor şi i-au dus pe dînşii pînă la muntele acela. Atunci ei 
au alergat cu sîrguință la munte, ca nişte cîini gata să vîneze și ca nişte lupi care vor să răpească 
oile. lar Sfîntul Grigorie, văzînd că se apropie ostașii și nu este cu putință a mai fugi şi a se 
ascunde de dînșii, a ridicat mîinile la cer, încredinţindu-se acoperămîntului lui Dumnezeu. 
Asemenea a poruncit şi diaconului său să facă. Şi stăteau amîndoi cu mîinile întinse şi se rugau, 
iar ostaşii căutau pe Sfîntul cu sîrguință însă nu l-au aflat pentru că nu puteau să-l vadă, deși de 
multe ori au trecut pe lîngă dînsul. Apoi, căutîndu-l destul, s-au întors. 


Pogorîndu-se din munte, ostașii au zis către cei ce-i aduseseră pe dînşii: "N-am aflat pe 
nimeni în muntele acesta, decît doi copaci stînd nu departe unul de altul". lar unul dintre dînşii, 
înțelegînd minunea ce s-a făcut, i-a lăsat şi a alergat el însuşi la munte. Apoi, aflînd pe Sfîntul 
şi pe diaconul stînd la rugăciune, a căzut la picioarele lui, dorind să se facă creştin, ceea ce a şi 
dobîndit. Astfel s-a făcut din prigonitor, rob al lui Hristos şi de atunci se ascundea împreună cu 
ceilalți creştini. 


Odinioară, Sfîntul Grigorie, săvîrşindu-şi obişnuitele sale rugăciuni către Dumnezeu, s- 
a tulburat foarte tare şi a stat neclintit mult timp tăcînd, ca şi cînd ar fi privit la o privelişte de 
umilință. După mai multă vreme s-a luminat la față şi, umplîndu-se de bucurie, a început cu 
mare glas a mulțumi lui Dumnezeu și a cînta cu glas de prăznuire, zicînd: "Binecuvîntat este 
Domnul, Care nu ne-a dat spre vînarea dinţilor lor”. Apoi l-a întrebat diaconul, zicînd: "Care 
este pricina schimbării tale, Părinte, că adineauri erai tulburat şi acum te arăţi vesel?" Iar Sfîntul 
i-a răspuns: "Am văzut, fiule, o vedenie minunată cu un copil mic, luptîndu-se cu diavolul cel 
mare şi, biruindu-l pe diavol, l-a aruncat la pămînt". 


Iar diaconul nu a înţeles cele grăite şi iarăşi a zis Sfîntul: "Un copil creştin cu numele 
Troadie a fost adus la judecată înaintea prigonitorului, şi după multe şi grele chinuri a fost 
omorît pentru Hristos, iar el acum merge la cer cu prăznuire. Deci eu mai întîi eram tulburat, 
căci mă temeam ca nu cumva să-l biruie chinurile şi să se lepede de Hristos. Dar acum, văzîndu- 
| săvîrşindu-și nevoinţa muceniciei și mergînd către cer, mă bucur". Diaconul, auzind acestea, 
se mira cum vede Sfîntul cele ce se petrec departe, ca şi cum ar fi aproape și slăvea pe 
Dumnezeu, Cel ce dă plăcuţilor Lui astfel de daruri. 


Încetînd prigoana, Sfîntul s-a întors la scaunul său și, iarăşi adunîndu-și turma sa, bine 
o păzea. Apoi a aşezat să se prăznuiască pomenirea Sfinţilor Mucenici care au pătimit în vremea 
prigoanei ce a fost atunci, iar slava lui Hristos se întindea şi închinarea la idoli se pierdea prin 
sîrguința Sfîntului Grigorie care n-a încetat ostenindu-se întru buna vestire a lui Hristos pînă la 
sfîrșitul vieţii. Apoi, cu învăţăturile sale şi cu facerea de minuni, aducînd către Dumnezeu pe 
locuitorii Neocezareei, precum şi toate hotarele cele dimprejurul ei, a curăţit-o de jertfele 
idoleşti, sfinţind-o cu jertfa cea fără de sînge. 


Ajungînd la adînci bătrîneţi s-a apropiat de fericitul sfîrşit şi la sfîrşitul vieții a întrebat 
pe cei ce stăteau înaintea lui: "Cîţi necredincioşi se mai află încă în Neocezareea?" Şi i-au 
răspuns că numai șaptesprezece se mai află, care se mai țin de închinarea la idoli, iar cetatea 
întreagă crede în Hristos. Atunci Sfîntul a zis: 


"Slavă lui Dumnezeu căci, atunci cînd am venit eu în Neocezareea la episcopie numai 
șaptesprezece creştini am aflat, toată cetatea fiind idolatră. lar acum, mergînd către Dumnezeu, 
rămîn atîţia necredincioşi cîți credincioşi s-au aflat întîi, căci acum toată cetatea este a lui 
Hristos". 


Acestea zicînd, şi-a dat sufletul în mîinile lui Dumnezeu. Astfel a viețuit Sfîntul Grigorie 
făcătorul de minuni al Neocezareei, cu plăcere de Dumnezeu şi bine s-a săvîrşit. Cu ale cărui 
sfinte rugăciuni să dea Domnul, să dobîndim şi noi sfîrșit bun. Amin. 


42. PĂTIMIREA SFÎNTULUI MUCENIC PLATON 
(18 NOIEMBRIE) 


Sfîntul Mucenic Platon era din părțile Galatiei, din cetatea Ancira, frate cu Sfîntul 
Mucenic Antioh, născut din părinţi creștini şi crescut în bună credinţă. Încă neajungînd la vîrsta 
desăvîrșită, s-a arătat desăvîrşit în faptele cele bune, căci era bărbat înțelept, deși era tînăr cu 
anii, dar cu înţelepciunea era bătrîn. El a propovăduit cu îndrăzneală pe Hristos, Preaveşnicul 
Dumnezeu şi îi învăţa pe oameni să cunoască adevărul şi să se întoarcă de la înșelăciunea 
idolească la Dumnezeu. Pentru aceea a fost prins de necredincioşi şi dus la judecată înaintea 
ighemonului Agripin. 


Agripin era atunci în capiștea lui Die şi acolo a şezut să judece pe mărturisitorul lui 
Hristos, spre care căutînd a zis: "Toată lumea se veseleşte de zeii săi, dar tu, rătăcitule, pentru 
ce fugi de dînşii?" Sfîntul a zis: "Voi aţi rătăcit, lăsînd pe Dumnezeul Care a făcut cerul și 
pămîntul și toată podoaba lor şi vă închinaţi pietrei şi lemnului celui putred, lucrului făcut de 
mâini omenești”. 


Agripin a zis: "Tinereţile tale te fac îndrăzneţ şi fără de rînduială. Spune-mi dar numele 
tău, cum te cheamă și din ce cetate eşti!" Sfîntul a răspuns: "Sînt creştin!" Iar ighemonul a zis: 
"Spune-mi numele tău, care ţi-e dat de la părinţi şi nu-mi spune că eşti creştin; căci împăratul a 
poruncit ca nimeni din oameni să nu îndrăznească a se numi creștin!" Sfîntul a zis: "Părinţii m- 
au numit Platon și sînt rob al lui Hristos din pîntecele mamei mele şi cetățean al acestei cetăți. 
Iar acum, pentru buna credință, stau la judecata cea nedreaptă, aşteptînd nevinovata moarte pe 


care o dobîndesc cu osîrdie pentru Domnul meu. Deci, fă ceea ce voieşti”. 


Ighemonul a zis: "Nu ţi se cuvine ţie, Platone, a învăţa pentru Cel răstignit și nici numele 
Lui a-L avea în mintea ta; pentru că stăpînirea împărătească poruncește ca cei ce-L mărturisesc 
pe EI, să fie omoriţi; iar cei ce se leapădă de Dînsul, cu mari daruri să se cinstească. Pentru 
aceasta te sfătuiesc să te supui legii împărătești şi vei afla folosul, scăpînd de moarte". lar Sfîntul 
Platon a răspuns: "Eu mă supun Împăratului meu, Căruia Îi şi ostășesc şi aleg moartea aceasta 
vremelnică cu dragoste, ca să fiu moştenitor al Împărăției celei veşnice”. Ighemonul a zis: 
"Socoteşte, Platone, ce-ţi este mai de folos: a fi viu sau a muri?" Platon a răspuns: "Poartă grijă 
Domnul de cele ce-mi sînt de folos". 


Ighemonul a zis iarăşi: "Nu ştii aşezămintele împărăteşti cele neschimbate, care 
poruncesc creştinilor ca, ori să aducă jertfă idolilor, ori să fie omorîţi? Deci cum îndrăzneşti a 
nesocoti acele aşezăminte împărăteşti și a răzvrăti pe cei ce te ascultă pe tine?" Sfîntul a răspuns: 
"Eu ştiu aşezămintele Dumnezeului meu și fac precum poruncesc sfintele şi de viaţă făcătoarele 
Lui porunci, care ne spun că se cuvine a lepăda jertfele idoleşti și a sluji adevăratului Dumnezeu. 
Deci, eu Lui Îi slujesc şi de idolii voştri nu bag seamă. Iar tu, după porunca împăratului, 
chinuieşte-mă precum voieşti; pentru că la voi nu este nou lucrul acesta de a chinui pe creștini, 
pentru credinţa în Hristos". 


Iar ighemonul Agripin, avînd fire de fiară şi auzind pe sfîntul că nu se supune poruncii 
lor celei fără de Dumnezeu și cum că grăiește împotrivă, s-a aprins asupra lui cu mînie fără de 
măsură şi îndată a poruncit să-l întindă gol pe pămînt şi a pus doisprezece ostaşi ca să se schimbe 
şi să bată pe rînd pe sfîntul. Deci a fost bătut fără milă peste tot trupul, încît foarte s-au ostenit 
ostaşii, iar bunul pătimitor nu a ostenit, răbdînd şi mărturisind numele Domnului său lisus 
Hristos. 


Apoi, încetînd ostașii de a-l mai bate, ighemonul a început a grăi către dînsul, zicînd: 
"Eu, Platone, te sfătuiesc prieteneşte să te abaţi de la moarte spre viață”. Mucenicul a răspuns: 
"Bine mă înveţi, Agripine, ca să mă abat de la moarte spre viață, căci fug de moartea cea veşnică 
şi caut viaţa cea fără de moarte". lar Agripin a zis către sfîntul cu mînie: "Spune-mi, ticălosule, 
cîte morți sînt?" Sfîntul a răspuns: "Două morţi sînt: una vremelnică şi alta veşnică. Asemenea 
şi vieţi sînt două: una de puțină vreme, iar alta fără de sfîrşit". Agripin a zis: "Lasă basmele tale 
şi te închină idolilor, ca să te izbăvească de chinul cel cumplit". Sfîntul a răspuns: "Nici focul, 
nici rănile, nici mînia fiarelor, nici tăierea mădularelor nu mă vor despărți pe mine de 


Dumnezeul cel viu; pentru că nu iubesc veacul acesta de acum, ci pe Hristosul meu, Care pentru 
mine a murit şi a înviat”. 


După aceasta ighemonul a poruncit să ducă pe Sfintul Platon în temniță; iar în urmă 
mergea poporul, care privise la pătimirea sfîntului ca la oarecare privelişte, căci era în popor 
mulțime de creştini. Mucenicul lui Hristos, Platon cel tare şi cu sufletul viteaz, apropiindu-se 
de temniță, s-a întors către popor şi, rugîndu-l să facă tăcere, a început a grăi cu mare glas, 
zicînd: 


"Bărbaţi, care iubiți adevărul, cunoaşteţi că nu pentru altă vină am intrat eu în nevoința 
acestei pătimiri, ci pentru Dumnezeu, Care a zidit cerul şi pămîntul și toate cele ce sînt într- 
însele. Rogu-vă pe voi, care sînteţi ai lui Hristos, să nu vă tulburați de cele ce se fac, pentru că 
multe sînt necazurile drepţilor şi din toate acestea Domnul îi va izbăvi pe dînşii. Veniţi dar să 
alergăm împreună toți către limanul cel neînviforat şi către Piatra de care grăieşte marele 
apostol, zicînd: Iar Piatra era Hristos. Apoi să nu slăbim întru nevoile pe care le răbdăm pentru 
buna credinţă, ştiind că nu sînt vrednice pătimirile veacului de acum pe lîngă slava ce are să se 
arate întru noi”. 


Acestea zicînd mucenicul, a intrat în temniță și plecîndu-și genunchii la pămînt se ruga 
către Dumnezeu, zicînd: "Doamne, lisuse Hristoase, Ziditorule şi mai înainte purtătorule de 
grijă al tuturor, Cel ce dai robilor Tăi răbdare şi biruință, dă-mi şi mie smeritului și 
nevrednicului robului Tău ca, pînă la sfîrşit, să rabd bine pentru numele Tău cel sfînt; şi trimite 
pe îngerul Tău ca să mă izbăvească de înșelătorul Agripin, şarpele cu totul înrăutățit, ca să 
cunoască toţi că nu sînt dumnezei aceia pe care îi zidesc mîinile omenești; ci, Tu singur eşti 
Dumnezeu, îndelung răbdător, mult milostiv şi preamărit în veci. Amin”. 


Trecînd şapte zile, iarăşi a şezut chinuitorul la judecată în capiştea lui Die şi a poruncit 
să aducă înaintea sa pe mucenic, punînd înaintea lui diferite unelte de chinuri: căldări de aramă, 
papuci cu piroane, paturi de fier, ţepi ascuţite, unghii de fier, roți şi multe altele, nădăjduind că 
prin acelea va înfricoşa pe ostaşul lui Hristos. 


Apoi a început a grăi către dînsul, zicînd: "O, iubitule Platon, eu văzînd tinereţile tale, 
ştiind neamul cel bun al părinților şi cruțînd frumuseţea trupului, te sfătuiesc, mai înainte de a 
începe iarăși a te chinui, să primeşti a jertfi zeilor noștri şi să fii una cu noi. Apoi, știind bine 
aceasta că nimeni din cei ce se împotrivesc mie, nu rămîn vii; precum şi dimpotrivă, nimeni din 
cei ce se pleacă mie nu sînt lipsiţi de cinstea şi darurile cele făgăduite de mine. O, frumosule 
Platon, ascultă-mă ca pe un părinte care te sfătuieşte bine; am o fiică a fratelui meu pe care o 
voi da ţie de soție cu multă bogăţie și te voi numi fiu al meu”. 


Fericitul Platon, zîmbind, a zis: "Mișelule și urîtule de oameni, fiu al diavolului şi sluga 
satanei! Dacă aş fi voit să mă împărtăşesc de dulceți lumeşti și să-mi iau femeie, apoi n-aş fi 
aflat alta mai bună decît fiica fratelui tău? Cu adevărat aş fi avut slujnice mai bune decît dînsa. 
Oare cum s-o iau pe dînsa, cînd lăsînd lumea mă unesc cu Hristos?" Atunci chinuitorul, 
umplîndu-se de mînie, a poruncit să pună pe sfîntul gol pe patul cel de aramă, iar dedesubtul 
patului să pună mulțime de cărbuni şi să-i aprindă, turnînd peste foc untdelemn, ceară şi smoală 
şi aşa să ardă trupul sfîntului mucenic; iar deasupra să-l bată cu toiege subțiri pentru ca din 
bătaie și din arderea focului să simtă durerea mai cumplit. 


Astfel fiind chinuit, după multă vreme Agripin a zis: "Ticălosule, miluiește-te pe tine 
însuţi şi dacă nu vrei să te închini zeilor, apoi zi măcar cuvintele acestea: Mare este zeul Apolon 
şi îndată voi înceta a te chinui şi te vei duce cu pace la casa ta”. Sfîntul a răspuns: "Să nu-mi fie 
mie aceasta a-mi milui trupul şi a pregăti sufletul pentru focul gheenei”. 


Petrecînd Platon trei ceasuri într-acel chin, au pogorît patul și au aflat trupul lui întreg 
şi sănătos, neavînd nici urmă de răni din arderea focului, ci ca și cum ar fi ieșit din baie; ba încă 
şi o bună mireasmă ieșea din trupul lui, încît toţi cei ce stăteau acolo se minunau şi ziceau: "Cu 
adevărat mare este Dumnezeul creştinilor”. 


Iar ighemonul a zis către sfîntul: "Dacă nu vrei să aduci jertfă zeilor noștri, apoi măcar 
leapădă-te de Hristosul tău şi te voi elibera îndată. Sfîntul a răspuns: "O, nebunule şi fără de 
minte, ce vorbeşti? Să mă lepăd de Mîntuitorul meu? Oare vrei să fiu asemenea ţie, păgînule? 
Dar nu ţi-e de-ajuns pierzarea ta? Către aceasta vrei să aduci şi pe alții care sînt numărați în 
rîndul ostașilor lui Hristos? Depărtează-te de mine, lucrătorule al fărădelegii, căci cred în 
Dumnezeul meu că nu mă va lăsa să cad în cursa ta”. 


Agripin s-a sculat de pe scaunul său și a început să-l chinuie singur pe sfîntul. Căci, 
arzînd un fier rotund, l-a pus sub subţiorul lui, apoi a pus pe pieptul mucenicului două bucăţi 
de fier arse foarte mult şi a ieşit fum din nările lui, încît ajungea puterea focului pînă la cele 
dinlăuntrul lui; şi mulți socoteau că sfîntul acum a murit. 


După puțin sfîntul a zis chinuitorului: "Puţine sînt muncile tale, o, băutorule de sînge și 
cumplitule cîine!" Apoi, ridicîndu-şi ochii în sus, a zis: "Spatele meu l-am dat spre răni și fălcile 
mele spre pălmuire, iar faţa mea n-am întors-o de la rușinea scuipărilor. Nu mă lăsa pe mine, 
Doamne, că necazul este aproape, ca să nu zică păginii: unde este Dumnezeul lui? Dă-mi mie, 
robului Tău, o, lisuse Hristoase ca, scăpînd desăvîrşit de chinurile potrivnicului, să stau cu 
îndrăzneală înaintea înfricoşatei Tale judecăţi, săvîrşind această nevoință frumoasă, că Ţie se 
cuvine slava în tot locul stăpînirii Tale, cinstea şi închinăciunea, acum şi pururea şi în vecii 
vecilor”. 


Zicînd "amin", s-a cutremurat capiştea şi toţi s-au temut; însă cei vîrtoşi la cerbice n-au 
vrut să cunoască puterea lui Dumnezeu. Prigonitorul a poruncit apoi să jupoaie pe sfînt şi să 
facă din pielea lui curele. Sfîntul rupînd o curea care atîrna din trupul său a aruncat-o în faţa lui 
Agripin, zicînd: "Om fără de omenie şi mai cumplit decît toate fiarele, de ce nu vrei să cunoşti 
pe Dumnezeu Care ne-a zidit pe noi după chipul Său? Cum nu miluieşti trupul acesta cu care 
eşti şi tu îmbrăcat; ci te bucuri, văzînd zdrobirea mădularelor mele? Chinuieşte-mă mai cumplit 
ca să se arate tuturor neomenia ta și răbdarea mea, căci eu toate acestea le rabd cu mulțumire 
pentru Hristosul meu. Astfel, cu darul Lui să aflu odihna în veacul ce va să fie”. Agripin a zis 
către dînsul: "Pentru ce eşti fără de minte şi nu-ți miluieşti trupul tău şi nu bagi de seamă că 
cele dinăuntru ale tale ies printre coaste şi încă nu încetezi a huli pe zei şi pe mine a mă întărîta 
spre mînie?" 


După aceasta, a poruncit să-l spînzure pe sfîntul de lemn, apoi să bată trupul lui cel 
despuiat pînă cînd va cădea carnea care mai rămăsese pe oase şi se va vărsa tot sîngele lui; iar 
faţa lui cea sfîntă a jupuit-o cu unghii de fier, încît nu era nici urmă de chip omenesc, ci numai 
oase goale. Însă limba o avea slobodă și blestema cu dînsa cruzimea chinuitorului, pe idoli şi 
pe închinătorii la idoli. Prigonitorul a zis: "O, Platone, de n-ai fi fost tu așa de împietrit şi 
neînduplecat, ai fi fost ca şi Platon cel preaînţelept, mai marele filosofilor, care a scris dogmele 
dumnezeieşști". 


Sfîntul a răspuns: "Măcar că sînt de un nume cu Platon, însă nu şi la obicei, pentru că 
numele nu poate să-i unească pe aceia pe care îi despart obiceiurile. Pentru aceasta nici eu nu 
sînt asemenea lui Platon, nici Platon mie, decît numai singur numele; pentru că eu învăţ filosofia 
aceea care este a lui Hristos, iar acela a fost învăţător al filosofiei, ce este socotită nebunie 
înaintea lui Dumnezeu; căci scris este: Voi pierde înțelepciunea înţelepților şi înţelegerea 
înțelegătorilor o voi lepăda. Dogmele scrise de Platon, pe care tu le numeşti dumnezeieşti, sînt 
basme mincinoase și cuvinte cu meșteșug, care răzvrătesc minţile celor fără de răutate". 


Apoi, încetînd sfîntul a mai vorbi, a tăcut şi Agripin, că nu ştia ce să mai zică împotriva 
lui şi ce să mai facă cu dînsul şi se mira de răbdarea lui cea mare și de răspunsul cel cu 
îndrăzneală. Deci a poruncit să-l ducă în temniţă şi să nu lase pe nimeni din cunoscuţii lui să 
meargă la dînsul. Însă, ca să nu moară, a poruncit să-i dea pe toată ziua puţină pîine şi apă, 
neștiind ticălosul că nu numai cu pîine va fi omul viu, ci şi cu tot cuvîntul care iese din gura lui 
Dumnezeu. Însă, mucenicul lui Hristos nu primea nimic din mîinile păgînului. Deci a petrecut 
fără mîncare şi fără apă optsprezece zile, ca să se împlinească întru dînsul Sfînta Scriptură, care 
zice: Dreptul prin credinţă va fi viu. Căci el nădăjduind spre Acela Care a hrănit pe Daniil în 
groapă în mijlocul leilor, Acela, zicea el, îl va hrăni în temniţă cu hrană nepieritoare. 


Văzînd străjerii că nu primește nici pîine nici apă, i-au zis: "Mănîncă, omule, și bea ca 
să nu mori, căci vom intra noi în nevoinţă pentru tine". Iar fericitul a răspuns: "Să nu vi se pară, 


fraților, că dacă nu voi primi mîncarea voastră, voi muri; pentru că voi vă hrăniţi cu pîine, iar 
eu mă hrănesc cu cuvîntul lui Dumnezeu, care rămîne în veci. Pe voi vă satură cărnurile, iar pe 
mine mă satură sfintele rugăciuni. Pe voi vă veseleşte vinul, iar pe mine mă veseleşte Hristos, 
viața cea adevărată”. 


După zilele acelea, văzînd ighemonul Agripin că nu poate cu nimic să întoarcă pe Platon 
de la Hristos, l-a judecat spre tăiere cu sabia. Deci scoţindu-l afară din cetate, sfîntul cerînd 
vreme de rugăciune, și-a ridicat mîinile la cer şi a zis: "Mulţumescu-Ţi ie, Doamne, lisuse 
Hristoase, căci cu numele Tău cel sfînt m-ai apărat pe mine robul Tău de vicleşugul vrăjmașului 
şi mi-ai dat darul ca să săvîrşesc bine alegerea nevoinţei pe care am răbdat-o pentru Tine; şi 
acum Te rog primeşte în pace sufletul meu, că binecuvîntat eşti în veci”. Apoi, plecîndu-şi 
sfîntul său cap, a zis către ostaşul care voia să-l taie: "Fă, prietene, ceea ce-ţi este poruncit!" 


Astfel s-a nevoit Sfîntul Mucenic Platon şi a murit pentru Hristos pentru ca să viețuiască 
şi să împărăţească cu EI în veci. Amin. 
E TINE SSI DID EEE IEEE El PE 
VARULA 


(18 NOIEMBRIE) 


Sfîntul Mucenic Roman era de neam din Palestina. EI a fost diacon al bisericii Cezareii, 
iar în vremea prigoanei, ce se ridicase de păgîni asupra creştinilor, petrecea în Antiohia, 
propovăduind cuvîntul lui Dumnezeu și întărind pe credincioși, ca să petreacă neclintiți în 
mărturisirea lui Dumnezeu. Cînd bătrînul eparh Asclipiad voia să dărîme Biserica creştină din 
temelie, atunci Roman a poruncit poporului credincios să se împotrivească eparhului şi să nu-l 
lase să risipească sfîntul locaș. 


EI zicea către cei de o credinţă cu el: "Războiul ne stă nouă înainte pentru altarele lui 
Dumnezeu; pentru că Asclipiad este duşmanul patriarhiei noastre, vrînd să ia pe Dumnezeu de 
la noi. Deci bine vom face dacă, apărînd altarul lui Dumnezeu, vom cădea răniți pe pragurile 
Sfintei Biserici. Din oricare parte va veni războiul, tot noi creştinii vom fi biruitori. De nu vom 
lăsa să se risipească casa lui Dumnezeu, apoi vom prăznui în biserica ce o apărăm. lar de vom 
fi ucişi lîngă altar, apoi vom cînta cu glas de biruinţă în Biserica ce este în cer”. 


Astfel zicînd, a deşteptat pe toți să lupte pînă la sînge lîngă Sfînta Biserică şi n-a lăsat 
pe eparh să intre înăuntru şi să o risipească. Apoi s-a întîmplat în acea vreme un praznic idolesc 
şi alerga mulțime de popor pagîn în capiştea idolească cu femeile şi cu copiii. Atunci Sfîntul 
Roman, aprinzîndu-se cu rîvnă dumnezeiască, a intrat printre poporul păgîn și cu mare glas a 
început a mustra rătăcirea lor, ba încă şi pe însuşi eparhul Asclipiad, care voia să intre în capiştea 
idolească, l-a oprit, zicînd: "Te-ai înşelat, o, eparhule, mergînd către idoli, că nu sînt idolii tăi 
zei. Ci, Unul este adevăratul Dumnezeu, lisus Hristos". 


Atunci îndată a poruncit eparhul să-l prindă și să-l bată foarte tare peste gură. Apoi, 
şezînd la judecată, mult îl silea pe dînsul să se lepede de Hristos. Dar, văzînd că nu se pleacă 
celui rău, a poruncit să-l chinuie. Deci, l-a spînzurat pe lemn şi l-a bătut cu multe feluri de unelte 
şi l-a strujit cu unghii de fier. Iar el, în acele chinuri răbdînd cu vitejie, mărturisea pe Unul 
Dumnezeu, Ziditorul tuturor, şi defăima nebunia eparhului care nu voia să cunoască adevărul. 
Astfel, pătimind sfîntul bărbăteşte, era acolo mult popor credincios și necredincios care privea 
la nevoinţa pătimitorului lui Hristos. 


Acolo nu departe era un prunc creştin cu numele Varula, spre care, căutînd mucenicul, 
a zis către chinuitor: "Mai priceput este copilul acesta decît tine, care ești bătrîn. Deşi este mic 
cu anii, însă ştie pe adevăratul Dumnezeu. Iar tu, fiind plin de ani, nu-l cunoşti pe EI". 


Eparhul, chemînd pe copil la sine, l-a întrebat: "Pe care Dumnezeu cinsteşti?” Iar copilul 
a răspuns: "Pe Hristos cinstesc". Iarăşi l-a întrebat eparhul: "Cum este mai bine a cinsti un 
Dumnezeu sau mai mulți?" Copilul a răspuns: "Mai bine este a cinsti pe Unul Dumnezeu lisus 
Hristos". Eparhul iarăşi a zis: "Prin ce este mai bun Hristos decît toţi zeii?" Iar copilul a răspuns: 
"Cu aceasta este mai bun lisus Hristos, pentru că este Dumnezeu adevărat și ne-a zidit pe noi 
pe toți, iar zeii voştri sînt diavoli care pe nimeni n-au zidit”. 


Acestea și multe altele spunea copilul, ca şi cum ar fi fost un teolog preaînţelept; pentru 
că Duhul Sfînt, lucrînd într-însul, săvîrşea prin gura lui laudă, ca să ruşineze pe păgînul eparh 
şi pe toți închinătorii de idoli. Deci, se minuna prigonitorul și toți cei ce erau împreună cu dînsul 
de acel copil priceput şi de cuvintele lui cele înțelepte, încît s-a umplut de mare rușine că nu 
putea să biruiască cuvintele lui. 


Pentru aceea prigonitorul a poruncit să bată pe copilul acela cu vergi fără de milă. Fiind 
bătut mult, a început a slăbi şi a cere apă să bea. lar mama sa, care stătea acolo în popor şi privea 
cu bucurie la pătimirea fiului ei, văzîndu-l că slăbește şi cere să bea apă, a ridicat glasul său 
asupra lui, poruncindu-i să rabde cu bărbăţie pînă la sfîrşit. 


Poruncind prigonitorul ca să taie copilul cu sabia, l-a luat maica sa în mîinile sale şi l-a 
dus la locul cel de chin; apoi, cuprinzîndu-l şi sărutîndu-l, îl mîngîia și-l întărea ca să nu se 
teamă, văzînd sabia deasupra capului său şi zicea: "Nu te teme, fiul meu cel cuminte, şi nu te 
înfricoşa de moarte! Că de vei muri, vei fi însă viu în veci. Nu te înspăimînta, copilul meu, că 
îndată vei fi dus în grădinile Raiului. Nu te teme de sabie pentru că fiind tăiat, îndată vei merge 
la Hristos şi vei vedea slava Lui; EI te va primi, te va îmbrăţişa cu dragoste şi vei viețui împreună 
cu Dînsul în bucurie negrăită, dănțuind împreună cu sfinții Lui îngeri”. 


Astfel, mîngîindu-și fiul acea binecredincioasă maică, l-a dus pînă la locul de pedeapsă. 
Şi, fiind tăiat capul copilului, maica sa a strîns sîngele lui într-un vas curat şi luînd trupul lui cu 
lacrimi de bucurie îl spăla pe el şi îl săruta, veselindu-se căci fiul ei şi-a vărsat pentru Hristos 
sîngele cel nevinovat. Apoi cu cinste a îngropat trupul fiului ei. 


După ce a tăiat copilul acela, și Sfîntul Roman a fost osîndit să fie ars cu foc. Deci, fund 
legat și înconjurat împrejur cu multe lemne, slugile nu aprindeau mai degrabă focul de dedesubt, 
aşteptînd răspunsul cel mai de pe urmă al judecătorului. Atunci sfîntul strigă cu glas tare din 
mijlocul lemnelor către slugile care-l chinuiau: "De ce nu puneţi foc? Pentru ce nu aprindeți 
lemnele? Daţi-mi foc şi cuprindeți-mă împrejur cu văpaie". 


Atunci, aprinzîndu-se focul şi arzînd lemnele foarte tare de jur-împrejur, îndată s-a 
vărsat o ploaie şi a stins focul, iar Sfîntul Roman a rămas viu şi nevătămat. După aceea pentru 
vorba lui îndrăzneață, prin care batjocorea pe păgîni şi ocăra nebunia lor, blestemînd pe zei, iar 
pe Hristos Unul Dumnezeu Îl preamărea, prigonitorul a poruncit să-i taie limba; iar el îndată le- 
a dat limba singur slugilor care-l chinuiau. 


Deci, fiind tăiată limba cea grăitoare de Dumnezeu, tot n-a tăcut mărturisitorul lui 
Hristos, ci, mai presus de fire, fără limbă grăia lămurit ca şi mai înainte, preamărind pe 
Dumnezeu. Apoi l-a aruncat înapoi în temniţă şi a petrecut acolo multă vreme, avînd picioarele 
puse în obezi. După aceea s-a spus despre dînsul împăratului Maximian, cum că şi după tăierea 
limbii vorbeşte bine. Atunci împăratul a poruncit să-l sugrume. Și, intrînd ostaşii, au pus o 
frînghie pe grumazul lui și l-au sugrumat. 


Astfel, Sfîntul Mucenic Roman şi-a sfîrşit nevoinţa pătimirii sale pentru Hristos, întru a 
Cărui Impărăţie acum se preamăreşte, lăudînd pe Sfinta Treime în vecii vecilor. Amin. 


44. POMENIREA SFÎNTULUI PROOROC AVDIE 
(19 NOIEMBRIE) 


) HOEP 1RPIOy 


Sfîntul Prooroc Avdie era din pămîntul Sichem, dintr-un sat care se numea Vitaharam 
şi slujea la curţile împăraților lui Israil, fiind ispravnic al casei împărătești a lui Ahav. Iar din 
tinereţile sale se temea foarte mult de Domnul. Apoi, cînd poporul Israil se depărtase de 


Dumnezeu şi se închina idolului Baal, Avdie slujea adevăratului Dumnezeu al părinților săi, 
Care a mîntuit pe Israil din Egipt, trecîndu-l prin Marea Roşie. 


Căutînd în acea vreme Isabela, împărăteasa cea fără de lege, ca să ucidă pe toți proorocii 
Domnului, Avdie a luat o sută de bărbaţi prooroci şi i-a ascuns cîte cincizeci în cîte două peşteri, 
hrănindu-i pe dînşii cu pîine şi cu apă în vremea foametei ce a fost în zilele Proorocului Ilie. lar 
odată, regele Ahav a chemat pe Avdie și a zis către dînsul: Vino să mergem la izvoarele apelor 
și la toate piraiele, doar vom afla iarbă spre a hrăni caii și catirii, ca să nu piară de foame. 
Împărţindu-și apoi căile pe care să meargă, Ahav mergea singur pe o cale, iar Avdie pe alta. 


Avdie fiind singur în cale, a venit Sfîntul Prooroc Ilie în întîmpinarea lui şi, văzînd 
Avdie pe lie, s-a sîrguit a se închina lui, zicînd: Tu ești domnul meu Ilie. lar Ilie a zis către 
Avdie: Eu sînt; mergi şi spune stăpinului tău, zicînd: "lată am găsit pe Ilie". Avdie a zis: Nu 
este neam sub împărăţia stăpinului meu unde să nu te fi căutat pe tine şi în toate ținuturile sale 
nu te-a aflat; iar acum îmi zici să merg ca să spun stăpinului meu despre tine. Cînd mă voi duce 
eu de la tine Duhul Domnului te va lua în pămînt necunoscut, iar eu voi spune lui Ahav și 
neaflindu-te, mă va ucide şi pe mine. Deci, nu mă trimite la dinsul ca să-l vestesc despre tine. 


Atunci Ilie a zis: Viu este Domnul puterilor Căruia îi stau înainte, că astăzi mă voi arăta 
lui Ahav. Atunci a mers Avdie în întîmpinarea lui Ahav, vestindu-l despre Sfîntul Prooroc Ilie. 
Iar cînd a văzut Ahav pe lie, acesta l-a mustrat pentru rătăcirea lui. Apoi a făcut o minune 
preamărită coborînd foc din cer peste jertfe și peste ape, precum despre aceasta scrie în cartea 
Împăraţilor, care minune văzînd-o Avdie, se bucura de puterea Dumnezeului său Cel 
Atotputernic şi se aprindea de dragoste către Dînsul şi cu dinadinsul Îi slujea, umblînd în 
îndreptările Lui. 


Murind Ahav şi după dînsul luînd împărăția lui Israil fiul său Ohozia, în acea vreme 
Sfîntul Avdie slujea în rîndurile ostașilor. Şi a fost - după mărturisirea Sfinților Părinţi -, unul 
din cei trei căpitani care s-au trimis de Ohozia la Ilie Proorocul cu cîte cinci soldaţi, dintre care 
peste doi, căzînd foc din cer, i-a ars, după cuvîntul proorocului. Iar al treilea căpitan, care era 
Avdie, a fost miluit pentru că s-a apropiat cu smerenie de Sfîntul Prooroc Ilie şi s-a închinat în 
genunchi înaintea lui şi l-a rugat, zicînd: Omule al lui Dumnezeu, cruță sufletul meu şi sufletele 
robilor tăi. Deci Sfîntul Ilie l-a cruțat pe el şi l-a sculat, ducîndu-se împreună cu el la împăratul. 
Din acea vreme a lăsat Avdie slujba împăratului şi a mers în urma Sfintului Prooroc Ilie, luînd 
duhul proorociei, ca cel ce păzise şi hrănise pe proorocul Domnului şi ca cel ce urmase 
proorocului. Apoi murind, a fost îngropat împreună cu părinții săi. 


45. SFÎNTUL MUCENIC VARLAAM BĂTRÎNUL 
(19 NOIEMBRIE) 


NOEMBPIOYy 


Sfîntul Mucenic Varlaam era din Antiohia Siriei, bătrîn cu vîrsta. EI a fost prins pentru 
mărturisirea numelui lui lisus Hristos şi adus la judecată înaintea păgînului voievod. Acolo a 
fost silit să aducă jertfă idolilor, dar nesupunîndu-se, a suferit multe răni şi munci pentru Hristos 
Domnul său. Întâi a fost bătut fără milă cu vine de bou, apoi a fost strujit cu unghii de fier. După 
aceasta l-au dus păgînii în capiştea cea idolească şi acolo, după porunca muncitorului, întinzînd 
mîna lui peste jertfelnicul care avea foc aprins, a ținut în mînă cărbuni aprinși cu tămiie, ca doar 
să arunce peste jertfelnicul necuraţilor idoli. Căci credeau că mucenicul, neputînd a suferi să 
țină în mînă cărbunii cei aprinşi, îi va arunca împreună cu tămiia înaintea idolilor. 


Dacă ar fi făcut aceasta 1-ar fi zis: "lată acum ai adus jertfe zeilor noştri”. Dar n-au izbutit 
ticăloşii ceea ce voiau pentru că mucenicul lui Hristos, stînd ca un stilp neclintit, a ținut în mîna 
sa focul ce ardea, arătîndu-se mai puternic decît arama şi fierul. Și atît de mult a ţinut focul în 
mînă încît i-au ars degetele și i-au căzut pe pămînt împreună cu focul. Însă el nu şi-a clintit mîna 
sa nici n-a aruncat cărbunii cu tămiîia peste altar, înaintea idolilor. Astfel s-a arătat cu bărbăţie 


şi nebiruit, pătimitorul și ostașul lui Hristos cel tare, şi într-o bună mărturisire și-a dat sufletul 
său în mîinile Domnului. Pe acesta şi dumnezeiescul Hrisostom şi Sfîntul Vasile cel Mare l-au 
cinstit cu cuvinte de laudă. 


46. CUVIOŞII PĂRINȚI VARLAAM ȘI IOASAF DIN INDIA 
(19 NOIEMBRIE) 


La răsărit este o ţară foarte mare care se cheamă India, cu popor mult, plină de tot felul 
de bogăţie şi de roduri, îndestulată mai mult decît alte ţări şi înconjurată cu mări, fiind aproape 
de hotarele Persiei. Această ţară a fost luminată de Sfîntul Apostol Toma, care nu lăsase pînă 
în sfârşit păgînătatea idolească. Însă mulţi fiind împietriţi cu inima, nu primiseră învăţătura cea 
mîntuitoare şi se țineau de înşelăciunea cea idolească. 


După cîtăva vreme a crescut păgînătatea mai mult ca spinii şi înăbuşind sămînţa bunei 
credinţe, era mai mult popor necredincios decît credincios. În această ţară s-a ridicat un împărat 
oarecare slăvit, cu numele Avenir, cu puterea şi cu bogăţia mare, dar, fiind foarte cuprins de 
sărăcia cea sufletească, pentru că era păgîn, slujea idolilor şi se închina pietrelor celor fără de 
suflet, iar nu lui Dumnezeu, prigonind Biserica lui Hristos, dar mai ales pe învățătorii 
bisericeşti, pe preoţi şi pe călugări. 


Căci unii din boierii lui, crezînd în Hristos şi cunoscînd deşertăciunea acestei lumi, au 
lăsat toate şi s-au făcut călugări, pentru care pricină a fost cuprins de mare mînie acel împărat. 
Şi prinzînd mai mulți călugări i-a omorît, poruncind pretutindeni ca creştinii să fie siliţi a se 
închina idolilor, şi trimițînd prin toate laturile ce erau sub stăpînirea lui, scrisori către domni și 
stăpînitori, ca astfel cu munci şi cu multe feluri de nevoi să piardă pe toţi cei ce cred în Hristos 
şi nu voiesc să se închine idolilor. 


De aceea, mulți dintre credincioşi se clătinau cu gîndurile şi unii, neputînd să rabde 
chinurile, cădeau din credință. lar alţii singuri se dădeau la munci și pătimind mult pentru 
Domnul, îşi puneau sufletul pentru El. Însă cei mai mulţi, tăinuindu-și credinţa cea bună, de 
frică, slujeau Domnului în ascuns, păzind poruncile Lui cele sfinte. Alții au fugit în locuri pustii, 
dar mai ales călugării, ascunzîndu-se prin munţi şi prin stînci, viețuiau după Dumnezeu. 


În acea vreme i s-a născut împăratului un fiu de o frumuseţe rară, căruia i-a dat numele 
loasaf. Şi acesta, de mic arăta frumuseţea cea mare a sufletului ce avea să aibă. Și adunînd 
împăratul foarte mulți vrăjitori şi cititori în stele, i-a întrebat ce va fi pruncul care s-a născut 
cînd va veni în vîrstă. lar ei, mult socotind, au zis că va fi mai mare decît toți împărații care au 
fost mai înainte. Însă unul dintre acei cititori în stele care era mai înţelept, a zis către împăratul, 
nu din citirea stelelor, ci din descoperirea lui Dumnezeu: "Pruncul ce s-a născut nu va trăi în 
împărăția ta, ci într-alta mai bună și fără seamăn de mare; căci credinţa creștinească ce se 
prigoneşte de tine o va primi şi nădăjduiesc că nu va minți această proorocie a mea”. 


Împăratul, auzind că fiul său va fi creştin, s-a mîhnit foarte mult şi se gîndea ce să facă 
pentru a nu se împlini acea proorocie. Şi a socotit astfel: 


A zidit un palat deosebit de frumos, care avea o mulțime de camere luminate, ca acolo 
să fie crescut loasaf. Apoi, începînd el a creşte şi a veni în înţelegere, a pus pe lîngă dînsul 
păzitori şi slugi, tineri și frumoşi la chip, cărora le-a poruncit ca să nu lase pe nimeni să intre la 
dînsul şi să nu vadă pe nimeni decît numai pe dînşii. Apoi le-a mai poruncit să nu-i arate nimic 
din cele ce sînt în această viaţă, nici moarte, nici bătrîneţe, nici boală, nici altceva care ar fi 
putut să-i taie veselia, ci toate cele frumoase şi de veselie să le pună înaintea lui, pentru ca 
totdeauna cu acelea îndulcindu-se şi săturîndu-se mintea lui, să nu poată gîndi la cele ce vor să 
fe. 


Încă mai porunci ca nimeni să nu îndrăznească să grăiască vreun cuvînt pentru Hristos, 
pentru ca niciodată să nu audă de numele Lui, căci pe Hristos, mai mult decît pe orice, se sîrguia 
să-L ascundă, temîndu-se să nu se împlinească proorocia cititorului în stele. Și dacă se va 
întîmpla a se îmbolnăvi vreunul dintre cei ce îi slujeau lui, îndată poruncea de înlătura pe cel 
bolnav, iar în locul aceluia dădea pe alt tînăr frumos la chip, ca nimic urît să nu vadă ochii fiului 
său. 


Aflînd că în pămîntul lui se mai află rămaşi încă unii din călugări - a căror urmă socotea 
că nu mai există -, s-a umplut de mînie și a trimis degrabă propovăduitori prin toate cetăţile şi 
laturile, poruncind ca, după trei zile, nimeni din tagma călugărească să nu se afle în împărăţia 
lui; iar de se vor afla vreunii după acele zile, pe aceia cu foc şi cu sabie să-i omoare, căci aceia, 
zicea el, învaţă pe oameni să cinstească pe Cel răstignit ca pe un Dumnezeu. 


Petrecînd fiul împăratului în acele palate ce erau pregătite pentru dînsul, a înaintat cu 
vîrsta şi a învăţat toată învățătura etiopiană şi persană. EI era înțelept la minte şi înfrumusețat 
cu toate obiceiurile cele bune. Dar cugeta în sine, pentru ce tatăl său a poruncit să fie păzit în 
acea închisoare şi să nu aibă voie să iasă de acolo. Despre aceasta a întrebat pe unul din 
pedagogii ce erau pe lîngă dînsul. Acela, văzînd pe tînărul că are înțelegere desăvîrşită şi este 
foarte bun, i-a mărturisit toate cu de-amănuntul, de cele ce a proorocit un cititor în stele pentru 
dînsul, cînd s-a născut, şi cum a ridicat tatăl său această prigoană asupra creştinilor, dar mai 
ales asupra călugărilor, încît pe mulţi i-a omorît, iar pe ceilalţi i-a izgonit din pămîntul său, 
temîndu-se ca nu cumva să se facă şi el creştin. 


Auzind acestea, fiul împăratului a tăcut şi toate vorbele acelui tînăr ascunzîndu-le în 
inima sa, cugeta mereu la ele. Iar tatăl său adeseori îl cerceta căci îl iubea foarte mult. În una 
din zile loasaf a zis către tatăl său: "Părintele meu, voiesc să știu de la tine un lucru de care 
totdeauna am mîhnire". Iar tatăl său, fiind atins la inimă de cuvintele acestea, a zis: "Spune-mi, 
fiule mult iubite, ce mîhnire te cuprinde şi degrabă mă voi sîrgui a o preface în bucurie". lar fiul 
său a zis: "Care este pricina închiderii mele şi de ce mă păzești înlăuntrul acestor ziduri, ca să 
nu ies de aici şi să nu văd nimic?" Tatăl său a zis: "Nu voiesc, fiule, ca să vezi ceva din cele ce 
pot să-ți întristeze inima şi să-ți răpească veselia; pentru că doresc să petreci toată viaţa în 
plăceri şi în tot felul de bucurie și veselie”. 


Iar fiul a zis către tatăl său: "Să ştii bine, tată, că această închisoare nu-mi aduce bucurie 
şi veselie, ci îmi face atîta mîhnire şi necaz, încît şi mîncarea şi băutura mi se pare amară; pentru 
că doresc să văd toate cele ce sînt afară de aceste porți. Deci dacă nu voiești să pier de mîhnire, 
poruncește să ies oriunde voi vrea şi să-mi îndulcesc sufletul de vederea celor ce nu le-am văzut 
pînă acum". 


Împăratul, auzind aceasta, s-a mîhnit şi cugeta în sine că dacă îl va opri să iasă, îl va 
umple de și mai mare necaz și mîhnire şi a zis către fiul său: "Să fie, fiule, după dorinţa ta”. Și 
îndată a poruncit să aducă cei mai aleși cai şi să pregătească toate cele ce se cuvin cinstei 
împărăteşti ca să meargă neoprit oriunde va vrea. Apoi a poruncit celor ce erau împreună cu 
dînsul ca nimic supărător să nu fie în întîmpinarea lui, ci toate cele bune și frumoase, care 
veselesc inima şi ochii, să-i arate lui. Și încă a poruncit să se facă dansuri şi cîntece cu tot felul 
de organe muziceşti ca să meargă înaintea lui, precum şi tot felul de privelişti, ca astfel cu 
acestea să se desfăteze mintea lui. 


Cu astfel de cinste și petrecere, ieșind adeseori fiul împăratului, într-una din zile, 
nebăgînd de seamă slugile lui, a văzut doi bărbaţi, din care unul era lepros iar altul orb. Deci a 
întrebat pe cei ce erau cu dînsul: "Cine sînt aceia și din ce pricină sînt aşa?" Iar ei, nemaiputînd 
să tăinuiască suferința omenească, au zis: "Acestea sînt suferințe omenești ce vin oamenilor din 
slăbiciunea trupului". Apoi a întrebat tînărul: "Dar tuturor oamenilor li se întîmplă suferințe de 
acestea?" Iar ei au zis: "Nu tuturor, ci numai celor ce li se vatămă sănătatea din oarecare pricini”. 
Şi iarăşi a întrebat Ioasaf, zicînd: "Dar dacă nu se întîmplă aceasta tuturor oamenilor, ci numai 
unora, apoi ştiu aceia pe care îi ajung aceste rele sau deodată vin fără de ştire asupra omului?” 
Iar ei au zis: "Care din oameni poate să ştie cele ce vor să fie?" Și a încetat fiul împăratului de 
a mai întreba. Atunci suferea cu inima de acest lucru neobişnuit ce-l văzuse şi s-a schimbat 
chipul feţei lui. 


Nu după multe zile, iarăși mergînd pe cale, a întîmpinat pe un om foarte bătrîn, cu fața 
zbîrcită şi cu picioarele slăbănogite, gîrbov, cu totul încărunţit şi cu dinţii căzuţi, care grăia cu 
zăbavă. Văzîndu-l tînărul, s-a înspăimîntat şi a poruncit să aducă pe acel bătrîn aproape de sine 
şi a întrebat pe cei care l-au adus: "Cine este acesta şi pentru ce este astfel?" Iar cei ce erau cu 
dînsul au zis: "Acesta are mulți ani acum și scăzîndu-i cîte puţin virtutea lui şi slăbindu-i 
mădularele, a ajuns la bătrîneţe, precum îl vezi”. 


Iar tînărul a zis: "Ce va face de aici înainte bătrînul acesta dacă va trăi mai mulți ani?" 
Iar ei au zis: "Nimic altceva, fără numai moartea îl va răpune pe el". Tînărul a întrebat: "Dar 
tuturor oamenilor le stă moartea înainte sau numai unora li se întîmplă?" Iar ei au răspuns: "De 
nu va întîmpina pe om moartea în vremea tinereţilor, apoi este cu neputinţă a nu veni la 
bătrînețe, îndelungîndu-se anii lui”. 


Tînărul a întrebat: "Dar în cîți ani vin acestea asupra cuiva? Și dacă negreşit stă înaintea 
omului moartea, apoi oare nu este vreun meşteşug să scape omul de moarte și să nu vină în 
această nevoie?" lar aceia au zis către dînsul: "La optzeci de ani sau la o sută, oamenii vin în 
aceste bătrîneți și după aceasta mor; şi nu poate fi altfel, pentru că moartea este o datorie firească 
ŞI venirea ei este neapărată". 


Cînd a văzut şi a auzit acestea toate, tînărul cel înțelept, oftînd din adîncul inimii a zis: 
"Dacă acestea sînt aşa, apoi amară este viața aceasta şi plină de toată durerea. Deci, cum poate 
cineva a fi fără nevoie, fiind totdeauna în așteptarea morţii, a cărei venire nu numai că este 
neapărată, ci şi neştiută, precum aţi zis?" 


Deci s-a dus în palaturile sale și s-a mîhnit cugetînd la moarte şi astfel grăia în sine: 
"Dacă toți mor, apoi şi eu voi muri și încă nu ştiu cînd voi muri; iar dacă voi muri, cine va mai 


pomeni de mine, că după multă vreme, toate se uită. Oare nu este altă viață după moarte şi altă 
lume?" Tînărul era foarte tulburat de aceste gînduri, însă n-a spus părintelui său, ci numai pe 
pedagogul său îl întreba de multe ori, ca să-i spună lui despre toate și să-i întărească mintea ce 
slăbise de gînduri. Iar el zicea: "Ţi-am spus mai înainte că tatăl tău pe acei pustnici înţelepţi 
care totdeauna cugetînd la unele ca acestea, pe unii i-a omorît, iar pe alții cu mînie i-a îngrozit; 
şi acum nu ştiu pe nimeni dintre aceştia între hotarele acestea". 


Umplîndu-se Ioasaf de multă mîhnire, se rănea cumplit cu sufletul și era în nedumerire 
neîncetat. Pentru aceea toate cele dulci şi frumoase ale acestei lumi erau înaintea ochilor lui ca 
nişte lucruri zădarnice şi urtciune. lar Dumnezeu, Care voiește să se mîntuiască toți şi să vină 
la cunoștința adevărului, ca un iubitor de oameni şi milostiv, a povăţuit pe acest tînăr la calea 
cea dreaptă în acest chip. 


Era în acea vreme un călugăr înțelept și desăvîrşit în fapte bune, cu numele Varlaam, 
care era preot şi viețuia în pustia Sinaretului. Acela, fiind povăţuit prin oarecare descoperire 
dumnezeiască, înştiinţindu-se de fiul împăratului, a ieşit din pustie, și schimbîndu-și hainele 
sale, s-a prefăcut că este negustor. Şi intrînd într-o corabie, s-a dus în împărăţia Indiei. Apoi 
sosind la cetatea unde avea fiul împăratului palate, a petrecut acolo multe zile şi a ispitit cu 
dinadinsul toate cele pentru dînsul şi care sînt cei mai de aproape de el. 


Înştiințîndu-se despre pedagogul cel mai sus pomenit, că este mai aproape decit toţi de 
fiul împăratului, s-a apropiat de dînsul îndeosebi şi i-a zis: "Voiesc să știi, domnul meu, că eu 
sînt negustor şi am venit dintr-o ţară îndepărtată. Și am la mine o piatră scumpă, căreia alta 
niciodată nu a existat, şi nimănui pînă acum n-am arătat-o; dar ţie îţi spun de dînsa căci te văd 
bărbat înțelept şi priceput. Deci, du-mă la fiul împăratului şi-i voi da lui această piatră al cărei 
preţ nimeni nu poate să-l preţuiască, pentru că fără de asemănare covirşeşte toate lucrurile 
frumoase şi de mare preţ; căci orbilor le dă vedere, surzilor auzire, muţilor grăire, celor 
neputincioşi sănătate şi chiar pe diavoli izgoneşte din oameni. Pe lîngă acestea, pe cel fără de 
minte îl înţelepţeşte şi toate cele bune și dorite le dăruieşte celui ce o are pe ea”. 


Pedagogul a zis către dînsul: "Te văd om bătrîn, iar vorbele tale arată că te lauzi fără de 
măsură. Căci eu, cîte pietre scumpe şi mărgăritare de mare preţ am văzut şi le-am avut, dar 
piatră care să aibă astfel de puteri precum ai zis tu, nici nu am văzut, nici nu am auzit. Însă 
arată-mi-o şi dacă va fi după cuvîntul tău, degrabă te voi duce la fiul împăratului şi te vei 
învrednici de la dînsul de cinste și vei lua plată”. 


Iar Varlaam a zis: "Bine ai zis că n-ai văzut nici n-ai auzit nicăieri de o piatră ca aceasta; 
însă crede cuvintelor mele, că o am, nu mă laud şi nici nu mint la bătrîneţele mele, ci adevărul 
grăiesc. lar fiindcă ai cerut să o vezi, ascultă cuvîntul meu. Această piatră de mare preț, pe lîngă 
lucrările şi puterile spuse mai înainte, mai are şi această putere, că nu poate îndată să o vadă 


acela care nu are ochii sănătoși şi trupul curat cu totul. Pentru că, dacă unul ca acesta va căuta 
îndată spre această piatră scumpă, apoi îşi pierde şi vederea ochilor şi mintea. lar eu, ştiind 
meșteșugul doctoriei, văd că nu sînt sănătoşi ochii tăi şi mă tem a-ți da piatra mea, ca să nu fii 
pricină orbirii tale. Dar despre fiul împăratului am auzit că are viaţă curată, ochi sănătoşi şi 
vedere luminată; pentru aceasta lui voiesc a-i arăta această comoară, iar tu nu fii nepurtător de 
grijă, ca să nu lipseşti pe domnul tău de o comoară ca aceasta”. 


EI a zis către bătrînul: "Dacă acestea sînt aşa, apoi nu-mi arăta piatra, pentru că m-am 
întinat cu multe necurăţii și vederea n-o am sănătoasă, precum ai zis; iată eu cred cuvintelor 
tale şi nu mă voi lenevi a spune domnului meu". Intrînd în palat pedagogul, a spus lui Ioasaf 
toate cu de-amănuntul. Iar el, auzind acele cuvinte, a simțit în inimă o oarecare bucurie 
duhovnicească, şi a poruncit ca degrabă să aducă înăuntru pe negustorul acela. 


Deci, Varlaam a intrat la feciorul împăratului și s-a închinat lui, apoi l-a felicitat cu 
cuvinte înțelepte şi frumoase, iar fiul împăratului i-a poruncit să şadă. leşind pedagogul afară, 
a zis loasaf către bătrîn: "Arată-mi piatra cea de mare preţ, despre care ai grăit pedagogului meu 
mari şi minunate lucruri”. lar Varlaam a început să vorbească către dînsul așa: "Toate cele spuse 
de mine o, împărate, sînt adevărate şi fără de îndoială; căci nu se cuvine a grăi minciună înaintea 
măririi tale. Însă mai înainte, pînă ce nu voi cunoaşte gîndul tău, nu pot a-ţi arăta taina cea mare, 
căci Stăpînul meu a zis: Ieșind semănătorul să semene săminţa sa, şi cînd semăna el, unele 
seminţe au căzut lîngă cale şi păsările cerului le-au mincat, iar altele au căzut pe piatră şi, 
răsărind, s-au uscat, pentru că nu aveau umezeală; altele au căzut în spini și aceștia le-au 
înăbușit; iar altele au căzut pe pămînt bun şi au dat rod însutit. 


Deci, de voi afla şi eu în inima ta pămînt bun și roditor, nu mă voi lenevi a semăna în 
tine sămâînţa cea dumnezeiască şi a-ți arăta taina cea mare. lar de-ți va fi pămîntul pietros şi plin 
de spini, sau de lîngă cale, călcat de toți cei ce trec pe dînsa, apoi mai bine este în acest fel de 
pămînt a nu pune nicidecum sămînţa mîntuitoare şi a nu o da spre răpirea păsărilor şi a 
dobitoacelor înaintea cărora îmi este poruncit a nu arunca mărgăritarul nicidecum. Însă 
nădăjduiesc a afla în tine pămînt bun, încît şi sămînța cuvîntului vei primi şi piatra cea fără de 
preţ vei vedea; apoi cu raza luminii ei te vei lumina şi rod însutit vei aduce; căci pentru tine 
multă osteneală am luat și lungă cale am venit ca să-ţi arăt cele ce n-ai văzut și să te învăţ cele 
ce n-ai auzit niciodată”. 


Ioasaf a zis către dînsul: "Eu, cinstite bătrînule, sînt cuprins de negrăită dorinţă ca să aud 
cuvinte noi şi bune şi foc arde înăuntru în inima mea, aprinzîndu-mă a şti oarecare lucruri de 
trebuință. Dar n-am aflat pînă acum un om care să poată să-mi spună despre acestea ce am în 
mintea mea şi să mă povăţuiască pe calea cea dreaptă. Iar de aş afla pe unul ca acela, apoi 
cuvintele auzite de la dînsul nu le-aş da păsărilor, nici dobitoacelor, nici m-aş arăta pietros şi 
plin de spini, precum ai zis tu, ci le-aş păzi în inima mea. Tu, dacă știi ceva de acest fel, nu 
ascunde de mine, ci spune-mi căci am auzit despre tine că ai venit din pămînt depărtat şi îndată 
s-a bucurat sufletul meu şi am bună nădejde că voi dobîndi prin tine ceea ce doresc. De aceea 


te-am adus degrabă la mine și te-am primit cu veselie, ca pe nici unul dintre cunoscuții mei şi 
chiar dintre cei care au crescut împreună cu mine. 


Atunci Varlaam, deschizîndu-şi gura plină de darul Duhului Sfînt, a început a-i spune 
despre Dumnezeu Care a făcut toate şi despre toate cele ce s-au făcut de la începutul lumii: 
despre călcarea de poruncă a lui Adam şi izgonirea lui din rai, despre strămoşi şi despre 
prooroci. Apoi despre întruparea Fiului lui Dumnezeu din Preacurata Fecioară, despre patimile 
Lui cele de bunăvoie şi Înviere, despre Sfînta Treime și Botez şi despre toate tainele sfintei 
credinţe, precum se scrie mai pe larg în istoria Sfîntului loan Damaschin; căci Varlaam era 
foarte înțelept şi iscusit în Sfînta Scriptură. 


EI, arătînd lucrurile cu pilde şi cu asemănări frumoase, apoi înfrumuseţînd cuvintele cu 
sfătuiri dulci, a muiat ca ceara inima fiului împăratului, care, cu cît mai mult îi povestea, cu atît 
îl asculta mai cu luare aminte şi mai cu plăcere. Iar la sfîrşit a cunoscut fiul împăratului că aceea 
este piatra cea de mare preţ, adică Domnul nostru lisus Hristos; căci a strălucit lumina în sufletul 
lui și i-a deschis ochii minţii, încît a crezut fără de îndoială tuturor celor povestite de Varlaam. 


Apoi, sculîndu-se de pe scaunul său, s-a apropiat de prea înțeleptul bătrîn şi cu bucurie 
îmbrățişîndu-l, a zis: "O, preacinstite între oameni, aceasta este, precum mi se pare, piatra cea 
de mare preţ pe care ai ascuns-o şi nu o arăţi oricui care ar voi să o vadă, ci numai celor vrednici, 
care au sănătoase simţirile cele sufleteşti. Că iată, cum au venit cuvintele tale în auzul meu, a 
intrat o lumină preadulce în inima mea şi acoperămîntul necazului meu celui mare, care de 
multă vreme zăcea în mine, degrabă s-a luminat. Deci, dacă bine cuget acestea, spune-mi; iar 
de ştii încă ceva mai bun, arată-mi”. 


Varlaam, lungind mai mult cuvîntul, i-a spus despre moartea cea bună și despre cea rea, 
despre învierea cea de obşte a tuturor, despre viaţa cea veşnică şi despre răsplătirea drepţilor şi 
munca păcătoşilor. Şi aşa l-a adus, prin aceste cuvinte, la mare umilinţă şi zdrobire de inimă, 
încît cu totul s-a umplut de lacrimi și a plins din destul. Apoi a mai adăugat şi despre 
deșertăciunea și nestatornicia lumii acesteia, despre lepădarea de dînsa şi de viaţa călugărească 
şi pustnicească. lar loasaf punea în inima sa toate cuvintele lui Varlaam, ca pe nişte pietre 
scumpe în vistierie. Atît de mult s-a îndulcit de vorba lui și-l iubea, încît nu voia a se mai 
despărți de dînsul, ci dorea să-l aibă totdeauna împreună cu sine şi să asculte învățăturile lui. 
Apoi l-a întrebat de viața pustnicească, de hrană şi îmbrăcăminte, zicînd: "Ce fel este hrana ta 
şi a celor dimpreună cu tine? De unde aveţi haine şi spune-mi în ce fel sînt?" 


Iar Varlaam a zis: "Hrana noastră este din rodurile copacilor şi din verdeţurile ce cresc 
prin pustie. Dacă cineva dintre cei credincioși ne aduce puţină pîine, noi o primim ca trimisă 
din purtarea de grijă a lui Dumnezeu. lar hainele noastre sînt din trenţe de păr şi din piei de oaie 
şi de capră, cu totul vechi şi cîrpite, şi vara şi iarna tot de un fel. Iar această haină cu care sînt 


acoperit pe deasupra, am luat-o de la un mirean pentru ca să nu fiu cunoscut că sînt călugăr. Că 
de aș fi venit aici îmbrăcat cu hainele mele, n-aș fi fost primit la tine. lar Ioasaf a rugat pe 
Varlaam să-i arate hainele sale cele obişnuite, călugărești. 


Atunci Varlaam, dezbrăcînd haina cea mirenească, s-a arătat lui loasaf ca o vedere 
înfricoşată, căci trupul bătrînului era cu totul uscat şi înnegrit de arșița soarelui şi numai pielea 
se ținea pe oase. ŞI era îmbrăcat cu nişte trenţe de păr rupte și foarte aspre, de la mijloc pînă la 
genunchi; apoi, asemenea acestora avea şi mantie în spate. loasaf s-a înspăimîntat de aceasta și, 
minunîndu-se de acea răbdare mare, a oftat, a plîns şi a rugat pe bătrînul să-l ia şi pe el împreună 
cu sine la viaţa cea pustnicească. lar Varlaam a zis: "Nu pofiti aceasta acum, pentru ca nu cumva 
să vină pentru tine de la tatăl tău vreo răutate asupra fraţilor noştri. Ci primește Botezul și rămii 
aici, iar eu mă voi duce singur. Și cînd va voi Domnul, vei veni şi tu la mine, căci cred lui 
Dumnezeu că și în veacul acesta și în cel ce va să fie împreună vom viețui”. 


Ioasaf, lăcrimînd, a zis: "Dacă aşa este voia Domnului Dumnezeu, dă-mi Sfîntul Botez 
şi ia de la mine mulțime de aur să duci fraților tăi care sînt în pustie, ca să le fie de hrană şi de 
îmbrăcăminte". lar Varlaam a zis: "Cei bogaţi dau celor săraci, iar nu cei săraci bogaţilor. Şi tu, 
fuind sărac, cum voieşti a ne da nouă, celor bogaţi? Pentru că cel mai de pe urmă din frații noştri, 
fără de asemănare este mai bogat decît tine. Dar nădăjduiesc spre îndurările lui Dumnezeu, că 
şi tu, peste puţină vreme, te vei îmbogăţi cu acest fel de bogăţie; iar cînd te vei îmbogăţi, atunci 
vei fi scump şi nedarnic”. 


loasaf n-a înţeles cele grăite. Deci, Varlaam i-a tălmăcit astfel: "Cei ce lasă pentru 
Hristos toate cele pămînteşti, aceia se îmbogăţesc cu multe bunătăţi cereşti; iar cel mai mic dar 
ceresc este mai scump decît toate bogăţiile lumii acesteia”. Apoi Varlaam a mai adăugat acestea 
către loasaf: "Aurul este pricină de păcat şi pentru aceea ca pe un șarpe îl lepădăm din sînul 
nostru; iar tu voiești să duc fraților mei şarpele acela pe care ei l-au călcat în picioare”. 


Deci Varlaam a sfătuit pe loasaf ca să se pregătească pentru Sfintul Botez şi i-a poruncit 
să postească şi să se roage cîteva zile; iar el s-a dus la un loc ascuns şi se ruga lui Dumnezeu 
pentru dînsul. A doua zi iarăși a venit la el şi l-a învăţat multe despre Dumnezeu. Apoi în toate 
zilele venea de îi spunea despre vestirile proorocilor şi ale apostolilor, precum şi propovăduirile 
Sfinţilor Părinţi. lar în ziua în care voia să-l boteze, a făcut către dînsul astfel de învățătură: 


"Iată, că voieşti a primi pecetea lui Hristos, a te însemna cu lumina feţei Lui şi a te face 
fiu al lui Dumnezeu şi biserică a Sfîntului şi de viaţă făcătorului Duh. Deci crede acum în Tatăl, 
Fiul şi în Sfîntul Duh, în Sfînta şi de viață începătoare Treime, Care este slăvită în trei ipostasuri 
şi într-o Dumnezeire, despărțită adică cu ipostasurile şi cu deosebirile firilor, iar cu fiinţa unită. 
Deci să cunoşti pe Unul Dumnezeu, pe Tatăl Cel nenăscut, iar pe Unul Domnul nostru lisus 
Hristos născut; lumină din lumină, Dumnezeu adevărat din Dumnezeu adevărat, născut mai 


înainte de toţi vecii; că din Tatăl Cel bun s-a născut Fiul Cel bun şi din lumina cea nenăscută a 
răsărit lumina cea pururea de o ființă şi din Viaţa cea adevărată a ieşit izvorul cel făcător de 
viață. Și din puterea Tatălui s-a arătat puterea Fiului, Care este strălucirea slavei şi cuvînt 
ipostatic, din început fiind Dumnezeu și Dumnezeu fiind şi fără de început şi pururea deoființă, 
prin Care toate s-au făcut cele văzute şi cele nevăzute. 


Apoi să cunoşti pe Unul Duhul Sfînt, Care din Tatăl purcede, Dumnezeu desăvîrşit, 
făcător de viaţă şi sfințitor, Atotputernic, pururea deoființă, în al Său ipostas petrecînd. Deci aşa 
te închină, Tatălui şi Fiului şi Sfîntului Duh, în trei ipostasuri cu deosebirile lor şi într-o 
dumnezeire; că una este Dumnezeirea acestor trei şi firea lor este una şi ființa una şi au o slavă, 
o împărăție, o putere şi o stăpînire; una este dumnezeirea Fiului şi a Sfîntului Duh, pentru că 
din Tatăl sînt. Iar Tatăl este nenăscut, Fiul născut, iar Duhul purcede. 


Deci acestea aşa să le crezi iar a pricepe chipul naşterii sau purcederii să nu te sîrguiești, 
căci este neajuns. Ci, în dreptatea inimii, fără ispitire să primeşti că Tatăl şi Fiul şi Sfîntul Duh 
în toate sînt una afară de nenaştere, naștere şi purcedere; şi că Unul născut Fiul şi Cuvîntul lui 
Dumnezeu S-a pogorît pe pămînt pentru mîntuirea noastră, cu bunăvoința Tatălui şi cu lucrarea 
Sfîntului Duh. 


Apoi mai presus de fire S-a zămislit în pîntecele Sfintei Fecioare Maria, Născătoarea de 
Dumnezeu şi fără de stricăciune S-a născut dintr-însa, făcîndu-Se om desăvîrşit. Căci precum 
este Dumnezeu desăvîrșit, așa S-a făcut şi om desăvirşit din două firi, adică din cea 
dumnezeiască şi din cea omenească, şi în două firi înţelegătoare, libere și lucrătoare; și după 
toate avînd săvîrşire, după fiecare deosebire şi voie şi cuvînt şi stăpînire; apoi fiind și după 
Dumnezeire şi după omenire într-o alcătuire. 


Acestea fără ispitire primeşte-le şi nici într-un chip nu întreba a le pătrunde, cum S-a 
pogorît Fiul lui Dumnezeu şi S-a făcut om din sîngele fecioresc, fără prihană; sau în ce chip 
cele două firi s-au unit într-o alcătuire, pentru că noi am învăţat a le ţine cu credință acestea ce 
s-au dat nouă prin dumnezeieştile Scripturi; iar a le înțelege sau a le grăi, nu putem. Crede dar, 
că Fiul lui Dumnezeu S-a făcut om pentru milostivirea Sa şi a primit toate pătimirile firii 
omeneşti, afară de păcat; căci a flămînzit, a însetat, a dormit, S-a ostenit, S-a mîhnit cu firea 
omenească, și a fost dus la moarte pentru păcatele noastre, a fost răstignit, a gustat moarte și a 
fost îngropat; iar cu Dumnezeirea a fost fără patimă şi neschimbat. Căci n-a fost pătimirea în 
firea cea fără de moarte, ci firea omenească o mărturisim că a pătimit şi s-a îngropat; iar cu 
dumnezeiasca pătimire a înviat din morți în nestricăciune, S-a înălțat la ceruri și iarăşi va să 
vină cu slavă să judece viii şi morţii şi să răsplătească fiecăruia cu dreaptă măsură, după faptele 
lui; căci vor învia morții şi se vor scula cei care sînt în mormînt. 


Deci, cei care au păzit poruncile lui Hristos şi cu dreaptă credință s-au dus din lumea 
aceasta, vor moşteni viața cea veșnică; iar cei care s-au întinat în păcate şi care s-au abătut de 
la dreapta credință, vor merge la muncă veșnică. Şi să nu crezi că răutatea are oarecare stăpînire, 
NICI să o socoteşti pe dînsa a fi fără de început sau înființată de la sine, sau să-și fi luat începutul 
de la Dumnezeu; ci din faptele noastre este aceasta, prin lucrarea diavolului, că dintr-a noastră 
neluare aminte a intrat la noi. Și de vreme ce noi sîntem liberi, cu cuviinţă este ca de voie să 
alegem binele sau răul. 


Pe lîngă toate acestea mărturiseşte un Botez prin apă şi prin Duh, spre iertarea păcatelor. 
Primeşte împărtășirea Preacuratelor Taine ale lui Hristos, crezînd cu adevărat că este Trupul şi 
Sîngele lui Hristos, Dumnezeul nostru, pe care l-a dat credincioşilor spre iertarea păcatelor. 
Pentru că în noaptea în care S-a vîndut, cu lege a așezat sfinților Săi ucenici şi Apostoli și tuturor 
celor ce aveau să creadă într-Însul şi a zis: Luaţi mîncați, acesta este Trupul Meu, care se frînge 
pentru voi, pentru iertarea păcatelor. La fel, luînd paharul, a dat lor, zicînd: Beţi dintru acesta 
toți, acesta este Singele Meu, care pentru voi şi pentru mulţi se varsă, pentru iertarea păcatelor. 
Aceasta să o faceți întru pomenirea Mea. 


Deci acest cuvînt lucrător al lui Dumnezeu, Care pe toate le face cu puterea Sa, preface 
cu dumnezeiasca sfințire a cuvintelor şi prin venirea Sfîntului Duh, pîinea şi vinul în Trupul și 
Sîngele Său, care se dă spre sfințire şi spre luminare celor ce se împărtășesc cu credință. 


Deci, închină-te cu credință şi sărută sfinta închipuire a lui Dumnezeu Cuvîntul, Care S- 
a făcut om pentru noi, socotind că vezi pe însuşi Făcătorul în icoană; căci aşa a zis unul dintre 
sfinți, că cinstea închipuirii trece la chipul cel dintii. lar chipul cel dintii este al Aceluia a Cărui 
față este închipuită; şi privind spre icoana zugrăvită, trecem cu ochii minţii către vederea 
adevărată a Aceluia al Cărui chip este zugrăvit. Deci, cu bună credință închinîndu-ne chipului 
Aceluia Care a luat trupul nostru, nu socotim ca Dumnezeu acea zugrăveală, ci chipul lui 
Dumnezeu Care S-a întrupat pentru noi, luînd chip de rob; pe acesta cu dragoste îl sărutăm. 


Tot la fel să săruţi şi chipul Preacuratei Maicii Lui şi ale tuturor sfinților, cu acelaşi 
obicei. Închină-te cu credinţă și chipului cinstitei şi de viaţă făcătoarei Cruci şi-l sărută pentru 
Cel ce S-a răstignit cu trupul spre mîntuirea neamului nostru, adică pe Hristos Dumnezeul şi 
Mîntuitorul lumii, Care ne-a dat chipul acesta, pentru biruinţa asupra diavolului care se teme și 
se cutremură nesuferind să vadă puterea ei. În aceste porunci şi cu credinţa aceasta te botez. 


Păzeşte-le acestea neschimbate şi nesmintite de orice eres, pînă la răsuflarea ta cea mai 
de pe urmă. Toate învăţăturile care se împotrivesc acestei credinţe fără de prihană, să le urăşti 
şi străine să le socoteşti, pentru că Apostolul a zis: Că, înger din cer de vă va vesti vouă altceva 
decit ceea ce am binevestit eu, anatema să fie. Căci nu este altă bună vestire, nici altă credință 


afară de cea mărturisită de Apostoli şi venită de la purtătorii de Dumnezeu părinţi la diferite 
soboare şi dată soborniceştii Biserici”. 


Zicînd acestea Varlaam și învăţindu-l simbolul dreptei credinţe, cel așezat de Sinodul 
de la Niceea, l-a botezat în numele Tatălui și al Fiului şi al Sfîntului Duh, în baia ce era în 
grădina lui şi a venit peste dînsul darul Sfîntului Duh. Intrînd apoi în camera lui, a săvîrşit 
Dumnezeiasca Liturghie și l-a împărtăşit cu Preacuratele şi de viață făcătoarele Taine şi s-au 
bucurat cu duhul amîndoi, dînd slavă lui Dumnezeu. Deci bătrînul, învățîndu-l cum se cuvine a 
viețui după Botez şi spunîndu-i toate despre faptele cele bune, s-a dus la gazda sa. Iar păzitorii 
şi slugile lui Ioasaf se mirau văzînd pe bătrînul intrînd adeseori la fiul împăratului. 


Apoi unul dintr-înșii, care era mai mare, cu numele Zardan, pe care - ca mai credincios 
şi mai priceput -, l-a pus împăratul mai mare peste palatele fiului său, a zis către Ioasaf: "Bine 
ştii, stăpîne, că mă tem de tatăl tău și cît sînt de credincios lui; pentru aceea m-a pus ca pe o 
slugă mai credincioasă ca să-ţi slujesc ție. lar acum, văzînd pe bătrînul acesta intrînd adeseori 
la tine şi vorbind, mă tem ca nu cumva să fie de credinţă creștinească, pe care foarte mult o 
urăște tatăl tău și voi fi vinovat judecății de moarte. Pentru aceea sau spune despre aceasta 
împăratului, sau de acum încetează a mai vorbi cu dînsul, sau mă izgoneşte pe mine de la faţa 
ta, ca să fiu fără de prihană". 


Fiul împăratului a zis către dînsul: "Mai înainte de toate, să facem aceasta, o, Zardane, 
şezi ascuns după perdea şi ascultă vorba lui către mine și atunci îţi voi spune ce se cuvine a 
face". Deci vrînd să intre Varlaam în palat, loasaf a așezat pe Zardan înăuntru după o perdea şi 
a zis către bătrîn: "Mai adu-mi aminte iarăşi de învățăturile tale, pe scurt, pentru ca să se 
înrădăcineze mai tare în inima mea". lar Varlaam, luînd cuvînt, a grăit multe către dînsul, despre 
Dumnezeu și buna credință, despre bunătăţile ce vor să fie și despre muncile cele veşnice; apoi 
vorbind destul s-a sculat și a făcut rugăciune, ducîndu-se la gazda sa. 


loasaf, chemînd pe Zardan și ispitindu-l, a zis: "Auzit-ai ce mi-a vorbit acest bătrîn 
mincinos şi cum se ispiteşte să mă înşele cu cuvintele sale, să mă lipsească de veselia şi 
îndulcirea vieţii şi să mă ducă către un Dumnezeu străin”. lar Zardan a zis: "Nu mă ispiti, 
stăpîne, că ştiu bine că au intrat adînc în inima ta cuvintele bărbatului acestuia; și noi ştim că 
propovăduirea aceasta este adevărată, dar de cînd a ridicat tatăl tău prigoană cumplită asupra 
creștinilor, de atunci a pierit această credință care, dacă ți s-a arătat plăcută şi dacă poți purta 
asprimea şi ostenelile ei, bine să se îndrepteze voia ta cea bună. Dar eu ce voi face? Eu care nici 
nu pot căuta cu ochii spre o viaţă aşa de aspră şi cu osteneală, ba încă de frica împăratului 
slăbeşte inima mea, neștiind ce voi răspunde lui, pentru că am lăsat pe bătrînul acela să intre la 
tine”. 


Iar fiul împăratului a zis către dînsul: "Eu, pentru dragostea ta cea mare ce o ai către 
mine şi pentru slujirea ta cu credință, neaflînd o răsplătire mai bună, cu aceasta am vrut a-ți 
răsplăti, adică m-am sîrguit a-ţi arăta aceste bunătăţi negrăite, pentru ca să cunoşti pe Ziditorul 
tău şi să crezi într-Însul. Căci am nădăjduit că de cum vei auzi învățătura cea dreaptă, îndată o 
vei iubi şi o vei urma împreună cu mine. Dar precum văd, am pierdut nădejdea pentru că eşti 
impietrit la inimă şi nu voieşti a cunoaşte adevărul; însă să-mi împlinești o dorinţă. Să nu spui 
tatălui meu despre aceasta pînă la o vreme cuviincioasă; pentru că dacă vei spune lui aceasta, 
altceva nimic nu vei face decît numai vei aduce sufletului meu mare supărare”. 


A doua zi, venind Varlaam la dînsul, a început a grăi pentru plecarea sa; iar Ioasaf, 
neputînd răbda despărțirea lui, s-a întristat cu sufletul şi i s-au umplut ochii de lacrimi. Atunci 
bătrînul a vorbit mult către dînsul, întărindu-l în credinţă şi în faptele cele bune şi mîngîindu-l 
să nu plîngă după dînsul; apoi i-a proorocit că nu după multă vreme se vor uni pentru totdeauna. 
Iar loasaf, nevrînd să mai facă osteneală bătrînului şi temîndu-se ca nu cumva Zardan să spună 
împăratului despre dînsul, a zis cu plîngere către Varlaam: 


"De vreme ce aşa ai voit tu, părintele meu cel duhovnicesc și bunule învățător, ca eu să 
rămîn aici în lumea aceasta deşartă iar tu să te duci la locul odihnei tale celei duhovnicești, de 
acum nu îndrăznesc a te opri pe tine. Mergi dar, păzit cu pacea lui Dumnezeu, şi pomenește-mă 
şi pe mine ticălosul totdeauna în sfintele tale rugăciuni ca să te pot ajunge pe tine şi să văd 
totdeauna cinstita ta față. Apoi fă dragoste de-mi lasă mantia ta cea ruptă și aspră, spre aducere 
aminte de viața călugărească și de învăţăturile tale, precum şi pentru păzirea de toată lucrarea 
diavolească". 


Deci i-a dat bătrînul acea mantie pe care, luînd-o Ioasaf, o cinstea mai mult decît porunca 
cea împărătească. Apoi a stat Varlaam la rugăciune şi s-a rugat către Dumnezeu cu umilință 
pentru loasaf, încredințînd pe tînărul cel de curînd luminat, purtării Lui de grijă. Sfirşind 
rugăciunea, s-a întors și l-a sărutat pe el şi a zis: "Fiule al Părintelui ceresc, pace ţie şi mîntuire 
veşnică!" Apoi a ieşit din palate, bucurîndu-se şi mulțumind lui Dumnezeu Cel ce a îndreptat 
calea lui spre bine. 


După plecarea lui Varlaam, fericitul Ioasaf s-a sîrguit spre rugăciune şi spre viaţă aspră. 
Acest lucru, văzîndu-l Zardan, s-a umplut de multă supărare şi, prefăcîndu-se bolnav, s-a dus 
la casa sa. Împăratul auzind că s-a îmbolnăvit Zardan, a trimis la dînsul pe doctorul său cel mai 
iscusit ca să-l tămăduiască. Iar doctorul, luînd bine seama asupra bolii lui, a spus împăratului, 
zicînd: "Eu n-am putut afla la omul acesta nici o boală, decît numai o supărare cu care rănindu- 
şi sufletul, acum boleşte”. 


Împăratul, auzind aceste cuvinte, socotea că fiul său s-a mîniat asupra lui Zardan și 
pentru aceea, mîhnindu-se, acum boleşte; deci a voit să meargă singur ca să cerceteze pe bolnav 


şi să cunoască pricina bolii. lar Zardan auzind despre aceasta, s-a grăbit de a venit el mai înainte 
la împăratul şi căzînd înaintea lui, se socotea vrednic de toată pedeapsa pentru că n-a păzit cu 
băgare de seamă pe fiul său. Apoi i-a spus toate cele ce se întîmplaseră; că a venit, zice el, din 
pustie un viclean vrăjitor şi înşelător cu numele Varlaam, care a vorbit cu fiul lui despre credinţa 
creștinească iar el a crezut celor spuse şi acum este cu totul al lui Hristos. 


Împăratul dacă a auzit astfel de cuvinte a început a se umple de supărare și de mînie 
negrăită. Apoi îndată chemîndu-l pe cel mai mare dintre boierii săi, cu numele Arahie, sfetnicul 
cel mai înţelept și mai iscusit în citirea de stele, acestuia i-a spus pe rînd toate cele ce s-au 
întîmplat. Iar el, mîngîind pe împăratul a zis: 


"Fii fără de supărare, o, împărate, că este lesne a întoarce pe fiul tău de la credința 
creștinească, numai să prindem pe Varlaam. Iar de nu-l vom afla, apoi știu eu pe un alt bătrîn 
de credinţa noastră, anume Nahor, care viețuiește în pustie și se îndeletniceşte cu citirea în stele, 
de la care şi eu am învăţat, şi care în toate este asemenea lui Varlaam, căci eu chiar faţa acestuia 
o ştiu căci l-am văzut odinioară. Deci, chemînd pe acel Nahor din pustie, îi vom porunci a se 
preface că este Varlaam și ne vom întreba cu dînsul din credință; iar el va arăta credința 
creștinească a fi mincinoasă, care lucru văzîndu-l fiul tău, se va întoarce de la creştinătate iarăși 
la zeii părintești”. 


Împăratului, părîndu-i-se că va fi bun acel sfat s-a mîngiiat puţin de supărarea ce o avea 
şi întărindu-se cu nădejdea, a trimis degrabă pe Arahie cu mulţime de ostaşi să caute pe 
Varlaam, care străbătînd toate căile, au ajuns pînă în pustiul Senaridului. Acolo, umblînd prin 
multe locuri fără de drumuri, prin munţi şi prin prăpastii neumblate, a aflat sub munte o ceată 
mică de pustnici pe care i-au prins. Între dînşii era unul mai mare care purta un sac de păr plin 
de oasele sfinților părinţi care adormiseră mai înainte; şi aceasta o făcea pentru ca totdeauna să- 
şi aducă aminte de moarte. 


Şi i-au întrebat pe dînşii Arahie, zicînd: "Unde este înșelătorul acela care a amăgit pe 
fiul împăratului?" lar cel ce purta sacul de păr a zis: "Nu este acela la noi, nici va fi pentru că el 
fuge de noi, fiind izgonit de puterea lui Hristos, ci între voi mai ales îşi are petrecerea sa”. 
Arahie a întrebat dacă îl ştie pe el. Pustnicul a răspuns: "Știu pe acela care se zice înșelătorul, 
care este diavolul. Acela vieţuieşte în mijlocul vostru şi voi faceţi cele plăcute lui”. Arahie a 
răspuns: "Eu pentru Varlaam te întreb pe tine". Pustnicul a răspuns: "Dacă întrebi de Varlaam, 
apoi se cădea a întreba unde este cel care a întors de la înșelăciune pe fiul împăratului? Că acela 
este fratele nostru şi împreună părtaş al vieții noastre monahiceșşti, dar acum de multe zile nu l- 
am mai văzut pe dînsul”. 


Arahie l-a întrebat: "Dar unde este locuința lui Varlaam?" Pustnicul a răspuns: "Ştim 
chilia lui aici în pustie, dar nu o vom spune vouă”. Arahie, umplîndu-se de mînie îi îngrozea cu 


moartea iar ei, auzind de moarte, s-au bucurat; deci le-a dat multe bătăi şi i-a muncit cumplit ca 
să le arate pe Varlaam, dar ei tăceau. Arahie căutînd cu sîrguință pe Varlaam și neaflîndu-l, s-a 
întors la împăratul fără nici un spor, aducînd la dînsul numai pe acei pustnici care erau 
şaptesprezece la număr, pe care îi silea împăratul ca să spună locul petrecerii lui Varlaam și să 
se lepede de Hristos. Iar ei nu s-au plecat, ci defăimau idolatria lui. De aceea a poruncit să le 
taie limbile, apoi mîinile şi picioarele şi să le scoată ochii şi aşa s-au săvîrşit bunii pătimitori. 


După sfîrşitul acestor Sfinți Mucenici, Arahie s-a dus noaptea, după porunca 
împăratului, la Nahor vrăjitorul, care vieţuia în pustie și se îndeletnicea cu facerea de vrăji, și 
spunîndu-i toate cu de-amănuntul l-a rugat să se prefacă că este Varlaam. Apoi s-a întors la 
împăratul şi a doua zi a pregătit ostaşii, dînd de veste că merge iarăși să caute pe Varlaam, 
străbătînd pustietățile. Atunci Nahor s-a arătat ieşind dintr-o pădure şi, văzîndu-l ostașii, au 
alergat după dînsul; apoi, ajungîndu-l, l-au prins şi l-au dus la Arahie. Acesta, ca şi cum n-ar fi 
ştiut pe Nahor, l-a întrebat: "Cine ești tu?”. Nahor i-a răspuns: "Sînt Varlaam". Apoi îndată toţi 
s-au bucurat şi l-au dus pe el legat la împăratul, ieșind veste pretutindeni că au prins pe Varlaam. 


Deci, auzind Ioasaf de aceasta, s-a rănit cumplit la suflet şi se tînguia cu amar. Însă, 
Dumnezeul mîngiierii a descoperit lui Ioasaf printr-o descoperire dumnezeiască, că nu au prins 
pe Varlaam, ci pe Nahor vrăjitorul. Apoi împăratul a intrat în palatul fiului său, pe care îl sfătuia 
şi îl îndemna uneori cu cuvinte bune şi blînde, alteori cu mînie şi asprime, ca să se lase de 
credinţa creștinească și să se întoarcă iarăşi la zeii păgînești. Însă n-a putut cu nimic a-l întoarce 
pe el de la dragostea lui Hristos, pentru că răspundea cu multă înțelepciune la toate cuvintele 
lui, arătînd deșertăciunea necuraților zei şi preamărind pe Unul Dumnezeu, Ziditorul tuturor, şi 
se arăta gata și de răni şi de moarte. 


Dar de vreme ce dragostea firească a împăratului nu-l lăsa să-l muncească pe fiul său, 
ba încă fiind mustrat şi de conştiinţă, pentru că-l auzea grăind adevărul, a zis către dînsul: "Ţi 
se cădea o, fiule, a te supune în toate poruncii mele părintești; dar de vreme ce eşti aspru și 
neînduplecat și tare te împotriveşti mie, părîndu-ți-se a fi mai înțelept decît toți, să lepădăm dar 
amîndoi deşarta împotrivire şi să dăm loc dreptăţii. lată eu voi face adunare mare și voi strînge 
pe toți înţelepții noștri din toată împărăţia mea şi voi aduna și creştinii; căci voi porunci 
vestitorilor mei să strige cu mare glas pretutindeni ca nimeni din creştini să nu se teamă, ci fără 
de frică să se adune toți ca să facem judecată de obşte şi să vedem care credinţă este mai bună. 
Apoi este la mine şi Varlaam care te-a înșelat pe tine, ferecat în fiare, căci nu m-am odihnit pînă 
ce nu l-am prins pe dînsul. Pe acesta îl voi scoate la sobor, ca împreună cu creştinii săi să stea 
împotriva înţelepţilor noştri şi să facă întrebare pentru credință. Dacă veţi birui voi creştinii, 
împreună cu Varlaam al vostru, apoi veți dobîndi dorința voastră; iar de veţi fi biruiţi, apoi 
datori sînteți a vă supune desăvîrşit poruncii mele”. 


Fericitul Ioasaf a zis: "Fie voia Domnului şi să fie precum ai poruncit, iar Dumnezeu 
Cel adevărat să ne dea a nu ne rătăci din calea cea dreaptă”. Atunci împăratul a poruncit tuturor 
slujitorilor idoleşti şi creştinilor, prin trimitere de cărţi şi prin propovăduitori, prin toate cetăţile 


şi satele, ca să se adune la un loc toți cei ce sînt de credinţă creştinească şi netemîndu-se de 
nimic să vină la sobor, pentru cercetarea credinței celei adevărate. Și stînd lîngă învățătorul lor 
Varlaam, să se întrebe împreună cu slujitorii și cu vrăjitorii. Apoi a chemat și pe înțelepții 
slujitori persani, caldeeni şi indieni, care se aflau în toată stăpînirea sa, precum şi pe fermecători 
ŞI vrăjitori, ca să biruiască pe creştini. 


Deci s-au strîns la împăratul mulțime mare dintre cei de credința necurată idolească, 
înţelepţi în răutate și dascăli iscusiţi în nedreptate, care deşi păreau a fi înţelepţi, însă erau 
nebuni. Iar creştinii, de vreme ce unii erau omorîți de păgîni iar alții se împrăştiaseră prin munți 
şi prin pustietăţi, de aceea s-au adunat foarte puţini dintr-înșii, între care numai unul s-a aflat 
mai iscusit în dumnezeiasca Scriptură, cu numele Varahie. Numai acela a venit fără temere în 
ajutorul celui cu părere Varlaam, iar adevărat cu numele Nahor. Însă Varahie nu ştia că acela 
este Nahor vrăjitorul, iar nu Varlaam. 


Deci împăratul a şezut pe scaun înalt şi a poruncit şi fiului său să şadă împreună cu 
dînsul. Iar fiul cinstind pe părintele său, n-a vrut să facă aceasta, ci a şezut pe pămînt aproape 
de dînsul. Deci au stat înainte toţi maeștri cei păgînești și a fost adus şi Nahor, cel cu părerea 
Varlaam. Apoi împăratul a zis către ritorii şi filosofii săi care stăteau înainte: "lată vă stă înainte 
nevoință mare şi din două una s-a pregătit vouă: ori veți birui pe Varlaam şi pe creştinii care 
sînt împreună cu dînșii și vă învredniciţi de cinste de la noi, ori de veţi fi biruiți să primiţi ruşine 
şi pedeapsă cumplită. lar pe voi pe toți vă voi pierde şi trupurile voastre le voi da spre mîncare 
fiarelor şi păsărilor, apoi pe fiii voştri cu veşnică robie îi voi robi, dacă nu veţi birui pe creştini”. 


Zicînd împăratul acestea, fiul său a răspuns, zicînd: "Astăzi ai făcut judecată dreaptă o, 
împărate, şi eu zic acestea dascălului meu". Apoi întorcîndu-se către Nahor a zis: "Bine ştii o, 
Varlaame, în ce fel de slavă şi de mulțumire m-ai aflat şi tu cu cuvintele tale m-ai înduplecat a 
mă depărta de zeii părinteşti și de lege, a sluji unui Dumnezeu necunoscut şi a întărîta pe 
părintele şi pe stăpînul meu. Deci acum vezi că stai în cumpănă; căci dacă vei birui războiul ce- 
ți stă înainte şi vei arăta a fi adevărate învăţăturile tale, apoi te vei preamări ca un propovăduitor 
al adevărului şi eu voi rămîne în învățătura ta, slujind lui Hristos pînă la răsuflarea cea mai de 
pe urmă. lar de vei fi biruit şi te vei face mie astăzi mijlocitor de rușine, apoi eu singur voi 
izbîndi defăimarea mea, căci voi sta cu picioarele mele pe pieptul tău şi cu mîinile mele rupînd 
inima ta şi limba le voi da spre mîncare cîinilor împreună cu celălalt trup al tău, ca prin tine să 
se înveţe toți a nu mai înşela pe fiii împăraţilor”. 


Auzind Nahor cuvintele acestea s-a spăimîntat foarte văzîndu-se pe sine prins în cursa 
sa şi căzut singur în groapa pe care a săpat-o. Deci, văzînd moartea gata înaintea lui, de va 
întărîta pe fiul împăratului, care cu înlesnire poate să-l muncească cum va vrea, şi că nu este cu 
putinţă a scăpa din mîinile lui, a gîndit să ţină cu dînsul și să apere credinţa creştinească. Apoi 
începîndu-se între slujitorii idolești şi între creştini a se pune cuvinte de întrebare, atunci Nahor 
şi-a deschis gura, precum de demult Varlaam, care a fost chemat de împăratul Valac să blesteme 
pe israiliteni, iar el în loc să-i blesteme, i-a binecuvîntat, aşa şi Nahor, începîndu-se întrebările, 


a ținut cuvîntul de dimineaţă pînă seara, grăind ca de la Duhul Sfînt, pentru că ştie darul lui 
Dumnezeu a lucra cîteodată și în vasele cele necurate, pentru mărirea Sa cea sfîntă. 


Deci cu atîta înţelepciune a mustrat Nahor deșertăciunea şi minciuna zeilor, întărind și 
adeverind credința creştinească, cu înțelepte dovezi, încît nu putea nimeni să-i răspundă nici un 
cuvînt împotrivă. Despre această prea înţeleaptă vorbire a lui Nahor cu slujitorii idolești, Sfîntul 
Damaschin scrie mai larg şi mai frumos în istoria sa despre aceşti Sfinți Părinţi, Varlaam și 
Ioasaf. Deci toți ritorii, filosofii, popii şi vrăjitorii erau ruşinaţi și mîhniți încît tăceau ca şi cum 
ar fi fost fără de glas, neputînd a grăi nimic împotrivă. lar fiul împăratului se bucura cu duhul 
şi slăvea pe Domnul, Care, precum altădată pe Saul, aşa şi pe Nahor, l-a făcut din prigonitor, 
învățător şi propovăduitor al adevărului. 


Împăratul împreună cu boierul Arahie, minunîndu-se de neașteptata schimbare a lui 
Nahor, cu mare mînie se iuțea împotriva lui, pentru că îi cuprinsese mare rușine şi ar fi vrut să- 
| muncească precum şi pe creştinii care erau împreună cu dînsul, dar nu putea să-şi calce 
cuvîntul său împărătesc. Căci el poruncise ca de voie şi fără temere să se adune creştinii în 
sobor, făgăduind împărăteşte ca să nu li se facă nici un rău. Apoi a poruncit să se risipească 
soborul, ca şi cum ar fi vrut a doua zi iarăşi să se adune la întrebare. 


Fiul împăratului a zis către tatăl său: "Precum la început ai poruncit, o, împărate, să se 
facă judecată dreaptă, așa şi la sfîrşit pune înainte dreptatea şi din două una fă: sau dascălului 
meu porunceşte-i să petreacă în această noapte împreună cu mine, pentru ca să învăţăm 
împreună cele ce ni se cade a grăi miine, iar tu, luînd pe ai tăi, asemenea învăţaţi-vă şi voi; sau 
lasă-mi în această noapte pe ritorii tăi şi tu ia pe învățătorul meu la tine, pentru că, dacă vor 
rămîne la tine amîndouă părțile care se împotrivesc, apoi învățătorul meu va petrece în supărare 
şi în frică, iar ai tăi în bucurie și odihnă. Și această judecată nu mi se pare a fi dreaptă, ci va fi 
silire şi călcare de făgăduinţă”. 


Împăratul, fiind biruit de cuvintele cele înțelepte ale fiului său, a luat la sine pe jertfitorii 
săi, iar pe Nahor l-a lăsat fiului său, avînd oarecare nădejde spre Nahor că va aduce la săvîrşire 
făgăduinţa sa. Deci, luînd Sfîntul Ioasaf pe Nahor, s-a dus în palatul său, bucurîndu-se de 
Dumnezeu, Mîntuitorul său. Iar către Nahor a zis: "Oare socotești că nu ştiu eu că tu nu eşti 
Varlaam, ci ești Nahor? Însă bine ai făcut că ai arătat a fi adevărată credinţa creştinească şi ai 
mustrat înşelăciunea idolească; crede dar în Dumnezeul Acela pentru al Cărui nume bine ai 
vestit acum”. 


La aceste cuvinte umilindu-se Nahor, se căia de toate răutățile sale cele mai dinainte și 
cu tot adevărul dorea ca să se apropie de Domnul Dumnezeu. Deci, a rugat pe fericitul loasaf 
ca să-i poruncească să fugă pe ascuns în pustie şi să se însoţească cu pustnicii care se ascundeau 
acolo şi apoi să primească Sfîntul Botez. Sfîntul Ioasaf, învăţindu-l, l-a liberat cu pace. Iar el 


plecînd, a aflat în pustie un preot sfînt şi, luînd de la dînsul Sfîntul Botez, şi-a petrecut zilele în 
pocăință. 


A doua zi, înștiințîndu-se împăratul de cele despre Nahor, s-a deznădăjduit. Apoi, văzînd 
pe înțelepții săi ritori că sînt biruiți pînă în sfîrşit şi petrec în nepricepere, s-a mîniat foarte 
asupra lor şi i-a necinstit cu dosădiri cumplite, iar pe alţii i-a pedepsit cu bătăi și le-a înnegrit 
feţele cu funingine, izgonindu-i de la faţa sa. De atunci nu mai cinstea pe slujitorii idolești nici 
nu mai aducea jertfe idolilor, ba îi și hulea pe dînșii. Deci împăratul fiind în mare nedumerire, 
clătinîndu-se de gîndurile sale, nici idolilor nu se închina, nici credința creștinească nu primea. 
Iar la fericitul Ioasaf veneau mulţi şi îndulcindu-se de cuvintele lui mîntuitoare, se întorceau 
către Hristos. 


Dar slujitorii idolilor văzîndu-se batjocoriți și văzînd pe împăratul că se întoarce de la 
zeii lor, au trimis degrabă la un mare vrăjitor cu numele 'Teuda ce petrecea în pustie, şi vestind 
aceluia toate cele ce se întîmplaseră, îl rugau cu sîrguință să le ajute. Teuda cu putere drăcească, 
a venit cu îndrăzneală la împărat, pentru că era cunoscut şi iubit de dînsul. EI cu cuvintele sale 
măiestrite şi înșelătoare iarăși a înduplecat pe împărat la închinarea de idoli și a făcut praznic 
mare idolilor împreună cu dînsul. Apoi se nevoia ca și pe fericitul Ioasaf să-l întoarcă de la 
Hristos către închinarea idolească și a dat împăratului acest sfat viclean, ca să ia de la Ioasaf 
toate slugile şi în locul lor să pună femei şi fete tinere şi frumoase, ca să-i slujească lui. "Iar eu, 
zise el, voi trimite pe unul din draci care va aprinde într-însul focul dulceţii spre desfrînare. Şi 
dacă va fi biruit, apoi îndată, o împărate, toate vor fi după voia ta”. 


Împăratul ascultînd sfatul vicleanului, a adunat o mulţime de fete frumoase şi de femei 
tinere şi, împodobindu-le pe dînsele cu haine de mult preț şi cu podoabe de aur, le-a dus în palat 
la fiul său şi a dat afară pe toate slugile lui; aşa că nu era în palatul lui loasaf nici unul de parte 
bărbătească, ci toată slujba o făceau femeile şi fetele. Apoi au năvălit asupra lui în chip nevăzut, 
duhurile cele viclene ce erau trimise de Teuda vrăjitorul şi aprindeau cuptorul cel trupesc al 
tînărului, năvălind asupra lui cu gînduri necurate. 


Fericitul loasaf era într-o mare nevoie şi război, dar mai ales cînd o fecioară care era 
mai frumoasă decît toate şi care - nu numai de împăratul era îndemnată, ci şi de diavolul -, a 
întins asupra lui amăgirile sale. Fecioara aceea era fata unui împărat, robită şi scoasă din patria 
sa, apoi dată împăratului Avenir ca un mare dar. Pe această fată foarte frumoasă a trimis-o tatăl 
spre înșelarea fiului său și intrînd în ea dracul înşelăciunii, a învăţat-o cuvinte viclene şi cu 
meşteşug. Acelaşi înşelător a pus dragoste către dînsa în inima sfîntului tînăr, vînîndu-l cîte 
puţin. Dar fericitul o iubea pe dînsa pentru înțelepciunea şi pentru obiceiul ei cel bun, ba încă îi 
era şi jale pentru dînsa, că fiind fată de împărat era robită şi lipsită de slava şi de patria sa; apoi 
se gîndea cum ar întoarce-o de la închinarea la idoli și ar face-o creştină. 


Astfel gîndind el, iar poftă cu patimă nesimţind în sine, a început a vorbi către dînsa, 
zicînd: "Cunoaşte o, fecioară, pe Dumnezeul Care petrece în veci, ca să nu pieri în înșelăciune. 
Cunoaşte pe Ziditorul şi vei fi fericită, făcîndu-te mireasă a Mirelui Celui fără de moarte". Multe 
cuvinte ca acestea zicînd el, în acel ceas duhul cel necurat o învăţa pe femeie a întinde curse de 
sminteală şi a trage în cădere acel fericit suflet. Deci, fecioara a zis astfel: "Dacă te îngrijeşti de 
mîntuirea sufletului meu şi voiești a-l izbăvi de înşelăciunea idolească, apoi îndeplinește şi tu 
cererea mea; iar eu îndată lepădîndu-mă de idolii părinteşti, mă voi apropia de Dumnezeul tău 
şi voi sluji Lui pînă la răsuflarea mea cea mai de pe urmă. Și aşa și tu vei primi plata pentru 
întoarcerea mea". 


Sfîntul tînăr a întrebat-o: "Care este cererea ta, fecioară?" Iar ea cu căutătura și cu vorba, 
îl îndemna spre desfrînare şi-i zise: "Vino să ne însoţim și apoi eu mă voi pleca poruncii tale”. 
Iar el a zis: "Pentru ce ai îndrăznit a face către mine o cerere ca aceasta o, fecioară, pentru că 
eu deşi poftesc mîntuirea ta, însă nu voiesc a fi necurat". Iar ea, netezindu-i calea spre păcat a 
zis: "Tu, domnul meu, fiind plin de toată înțelepciunea, pentru ce grăieşti unele ca acestea, 
numind însoţirea necurată, pentru că ştiu şi eu din cărțile creşștineşti, căci am citit multe cărți în 
patria mea şi de multe ori am vorbit cu creştini; dar oare nu este scris aşa în cărțile voastre: 
Cinstită este nunta în toate și patul nespurcat? Şi iarăşi "Mai bine a se însura omul, decît a se 
aprinde". Dar n-au cunoscut nunta patriarhii cei de demult şi proorocii şi drepții, precum învaţă 
scripturile voastre? Oare pe Petru nu-l mărturisește Scriptura cum că a avut femeie? Acela pe 
care îl numiţi verhovnic al Apostolilor. Dar cine te-a învăţat, domnul meu, a numi nunta 
necurată? Cu adevărat te-ai depărtat de la învățătura voastră cea dreaptă”. 


Fericitul a răspuns: "Deși sînt toate așa în Sfînta Scriptură, precum ai zis, pentru că este 
slobod fiecare dacă voieşte să se căsătorească, însă afară de cei ce s-au făgăduit ca să-şi păzească 
fecioria pentru Hristos; iar eu cînd am primit Sfîntul Botez, m-am făgăduit a mă duce curat 
înaintea lui Hristos în feciorie fără prihană. Deci cum voi îndrăzni a călca jurămîntul pe care |- 
am făcut către Dumnezeu?" 


Iar înşelătoarea a zis iarăși: "Dacă nu voieşti a mă lua de soţie, apoi altă dorință să-mi 
împlineşti, care este mică; de voieşti să-mi mîntuieşti sufletul, fii cu mine în această noapte, 
care lucru de vei face, apoi mă făgăduiesc ție că mîine dimineaţă voi primi credința creştinească 
Şi voi fi ţie nu numai spre iertarea păcatelor ci și multă răsplătire vei afla de la Dumnezeu pentru 
întoarcerea mea. Căci zice Scriptura ta, că se face mare bucurie în cer pentru un păcătos care 
se pocăiește. 


Deci, dacă se face bucurie în cer pentru întoarcerea păcătosului, apoi oare nu va avea 
răsplătire acela care întoarce pe păcătos şi se face pricinuitor pentru bucuria îngerilor? Cu 
adevărat aşa este şi cu totul fără de îndoială pentru că şi Apostolii, începătorii credinței voastre, 
multe făceau după socoteala lor, călcînd porunca lui Dumnezeu cea mai mică, pentru porunca 
cea mai mare. Oare n-a tăiat împrejur Pavel pe Timotei, deşi se socoteşte la creştini fărădelege 
tăierea împrejur? Însă el nu s-a ferit a o face aceasta, pentru orînduiala cea mai bună; apoi multe 


ca acestea vei afla în cărțile voastre. Deci, dacă cu adevărat pofteşti ca să-mi mîntuiești sufletul, 
apoi împlineşte această dorință a mea”. 


Acestea zicîndu-le ea, sufletul fericitului a început a se clătina cu diferite feluri de 
gînduri, şi în partea dreaptă şi în partea stîngă, iar voia şi înțelegerea i se slăbeau. Diavolul, 
semănătorul răutății, văzînd inima lui clătinîndu-se, s-a umplut de bucurie și a strigat către soţii 
săi, zicînd: "Vedeţi că fecioara aceasta are să facă ceea ce noi n-am putut să facem? Acum dar 
să năvălim asupra lui, pentru că nu vom mai afla vreme așa potrivită ca aceasta, pentru a împlini 
voia şi porunca aceluia care ne-a trimis pe noi”. Acestea zicîndu-le necuratul, s-a pornit 
împreună cu cîinii săi asupra ostaşului lui Hristos şi a tulburat toate puterile lui sufleteşti şi cu 
totul l-a aprins de dragoste şi cu mare dorire către fecioară. 


Fericitul Ioasaf, văzîndu-se tare aprins și robit de păcat, s-a lovit în piept şi, oftînd din 
adîncul inimii către Dumnezeu, degrabă a făcut rugăciune şi vărsînd izvoare de lacrimi din ochii 
săi, striga către Cel care poate a-l mîntui de învăluire și de vifor şi zicea: "Spre Tine, Doamne, 
am nădăjduit, să nu mă ruşinezi în veac, nici să rîdă vrăjmaşii mei de mine, care mă ţin de-a 
dreapta Ta; ci stai înainte-mi în acest ceas şi-mi îndreptează calea mea după voia Ta, pentru ca 
să se preamărească numele Tău Cel slăvit și înfricoșat, prin mine robul Tău”. 


Rugîndu-se multă vreme, se uda cu lacrimi și, făcînd multe plecări de genunchi, s-a 
aruncat la pămînt. Apoi, adormind puţin, s-a văzut pe sine răpit de nişte bărbaţi străini, trecut 
prin nişte locuri minunate și dus la un cîmp mare, care era înfrumusețat cu flori roşii şi cu bună 
mireasmă. Acolo a văzut tot felul de pomi frumoşi care aveau roade multe, străine și minunate. 
Iar fructele pomilor acelora făceau freamăt vesel, din cauza unui vînt subţire şi lin, dînd bună 
mireasmă nesățioasă. lar sub pomii aceia stăteau nişte scaune de aur curat, înfrumusețate cu 
pietre scumpe şi mărgăritar de mult preţ și raze mari ieșeau dintr-însele. Apoi erau paturi de aur 
aşternute cu nişte covoare în multe culori, a căror podoabă şi strălucire covîrșea toată povestirea. 
Prin mijlocul pomilor curgeau ape curate şi foarte limpezi care veseleau vederea. 


Prin acel cîmp mare și minunat purtîndu-l acei bărbaţi înfricoşaţi, l-au dus într-o cetate 
ce strălucea cu lumină negrăită, avînd zidurile de aur curat şi din pietre de mult preţ, pe care nu 
le-a văzut nimeni niciodată, apoi stîlpii şi porțile erau dintr-un mărgăritar. Cine va putea spune 
podoaba şi strălucirea cetății aceleia! Pentru că, strălucind o lumină cu multe raze dintr-o 
înălțime, umplea toate ulițele ei; și nişte ostași înaripați şi luminaţi se plimbau prin cetatea 
aceea, glăsuind cîntări preadulci, pe care niciodată nu le-a auzit urechea omenească. El a auzit 
un glas, zicînd: "lată odihna drepţilor, iată veselia celor ce au plăcut lui Dumnezeu în viaţa lor”. 


Scoţindu-l de acolo acei bărbaţi înfricoşaţi, voiau să-l ducă înapoi. Iar el cu totul fiind 
cuprins de acea podoabă şi frumusețe, zicea: "Nu mă lipsiți pe mine, rogu-vă, nu mă lipsiţi de 
această bucurie negrăită, ci dați-mi voie să petrec într-un colț al acestei cetăți mari”. ar ei 


ziceau: "Nu este cu putință a petrece acum aici, dar vei intra prin multe osteneli şi sudori, dacă 
te vei nevoi; pentru că nevoitorii moştenesc împărăţia cerurilor”. 


Acestea zicînd și trecînd cîmpul cel mare, l-au dus în nişte locuri întunecate şi pline de 
tînguire şi în toate potrivnice luminii şi bucuriei ce văzuse mai înainte. Pentru că era acolo 
negură foarte întunecată, încît toate se umpleau de mîhnire şi de tulburare. Acolo ardea un 
cuptor de foc şi viermi se tîrau mîncînd trupurile, iar duhurile răzbunării stăteau împrejurul 
cuptorului aceluia. Unii ardeau cumplit în foc şi se auzea un glas zicînd: "Iată locul păcătoşilor, 
iată munca acelora care s-au întinat în fapte de ruşine". După aceasta l-au scos de acolo cei ce- 
] purtau pe dînsul. 


Deşteptîndu-se şi-a venit în sine și era cu totul înspăimântat și rîuri de lacrimi curgeau 
din ochii lui. Atunci toată frumusețea fecioarei şi a celorlalte femei și fete i se păreau lui mai 
înjosită decît tina și gunoiul. Şi aducîndu-şi aminte de cele arătate lui în vedenie, era cuprins cu 
dorul acelor minunate şi preaslăvite locuri şi tulburat de frica muncilor celor văzute, încît zăcea 
pe pat neavînd putere nici să se scoale. 


Deci s-a dat veste împăratului cum că fiul său este bolnav şi împăratul venind la dînsul 
în grabă, îl întrebă pe dînsul: "Care este pricina bolii de care suferi?". Iar el, spunîndu-i toate 
cele arătate lui în vedenie, a zis: "Pentru ce ai gătit cursă picioarelor mele vrînd să vînezi sufletul 
meu și să-l arunci în pierzare? Că de nu mi-ar fi ajutat Dumnezeu, s-ar fi sălăşluit în iad sufletul 
meu. Dar cît este de bun Dumnezeul lui Israil, Care a izbăvit smerenia mea din mijlocul puilor 
de lei! Căci adormit-am tulburat; dar m-a cercetat pe mine din înălțime Dumnezeu Mîntuitorul 
meu şi mi-a arătat că de multe bunătăţi se lipsesc cei ce-L mînie pe Dînsul şi felurite munci își 
pregătesc. 


Deci acum, 0, tată, de vreme ce ţi-ai astupat urechile, nevrînd să auzi glasul meu care îţi 
grăieşte cele bune, măcar pe mine nu mă opri a merge pe calea cea dreaptă; pentru că pe aceasta 
o iubesc şi aceasta doresc, ca lăsînd toate, să ajung la locul unde petrece Varlaam plăcutul lui 
Hristos şi împreună cu dînsul să-mi săvîrşesc cealaltă parte a vieţii mele. lar dacă vei voi a mă 
ține cu sila, degrabă mă vei vedea mort de supărare şi de tînguire; atunci iarăși nici tu nu te mai 
poți chema tată şi nici pe mine nu mă vei mai avea fiu”. 


Atunci iarăși a cuprins pe împăratul mare supărare şi s-a dus mîhnit la palatul său. Tot 
aşa şi duhurile cele viclene s-au întors ruşinate de la ostașul lui Hristos cel nebiruit, către Teuda 
al lor, care îi ocăra pe ei, zicînd: "Atît de neputincioşi sînteţi voi, ticăloşilor, încît nici pe acel 
tînăr n-aţi putut să-l biruiţi?” Iar ei, fiind siliți de puterea lui Dumnezeu, nevrînd, au mărturisit 
adevărul, zicînd: "Nu putem răbda puterea lui Hristos nici a căuta spre semnul Crucii cu care 
se îngrădește pe sine acel tînăr". După acestea luînd împăratul pe Teuda, a venit la fiul său; iar 


Teuda a început a vorbi fericitului tînăr despre zeii săi, dar n-a putut să-l biruiască pe el, căci 
avea de sus înțelepciune, căreia nu pot să-i stea împotrivă toţi cei ce se împotrivesc. 


Teuda fiind biruit şi ruşinat, a tăcut mult, ca un peşte fără de glas, neștiind ce să mai 
zică. Apoi abia venindu-și în simţire, a zis către împăratul: "Cu adevărat, o, împărate, Duhul 
Sfînt viețuiește în fiul tău; cu adevărat, sîntem biruiţi şi de acum nici un răspuns nu mai avem! 
Cu adevărat mare este Dumnezeul creştinilor, mare este credinţa lor şi mari sînt tainele lor!" 


Apoi întorcîndu-se către fiul împăratului a zis: "Spune-mi tu, cel ce ești sfinţit cu sufletul 
şi cu trupul, oare mă va primi pe mine Hristos dacă mă voi lepăda de lucrurile cele rele şi mă 
voi întoarce către Dînsul?" Iar Sfîntul loasaf a început a-i vorbi despre pocăinţa păcătoşilor şi 
mila lui Dumnezeu, Care primește degrabă pe cei ce se pocăiesc cu adevărat. Teuda umilindu- 
se cu inima, îndată a alergat la peștera sa și arzîndu-şi toate cărțile sale cele vrăjitoreşti, s-a dus 
după Nahor şi învrednicindu-se de Sfîntul Botez, a vieţuit în mare pocăință. 


Împăratul, neştiind ce să mai facă cu fiul său, a fost sfătuit de Arahie ca să împartă 
împărăția lui în două şi să dea jumătate fiului său; căci zicea acela: "Dacă vei munci pe fiul tău, 
0, împărate, apoi cu adevărat vei fi vrăjmaș firii, iar nu tată, ci muncitor al fiului tău te vei 
chema. Deci şi pe fiul tău vei pierde și tu fără fiu vei rămîne şi în mari întristări te vei arunca. 
Dar una a mai rămas să faci: să împarţi cu dînsul împărăţia ta și să-i poruncești să stăpînească 
partea cea dată lui. Căci dacă va fi cuprins de purtările de grijă ale vieții, apoi cîte puţin va 
începe a se obișnui cu viața aceasta precum viețuim și noi; şi atunci va fi lucrul după voia 
noastră. Pentru că obiceiul care se înrădăcinează în suflet nu se schimbă așa cu sila, ci cu 
dragoste. Apoi cu toate că va petrece neschimbat în credința creştinească, totuși îți va fi 
mîngiiere, pentru că nu eşti fără de fiu, ci ai fiu împărat". 


Împăratul, primind sfatul lui Arahie, a făcut aşa; a împărțit împărăţia lui în două şi a 
făcut pe fiul său împărat. loasaf, deşi nu cugeta la stăpînirea împărătească, ci dorea viaţa 
călugărească şi pustnicească, dar văzînd că va ieși lucrul mai spre bine, a primit partea 
împărăției cea dată lui. Apoi mergînd într-însa, mai întîi de toate s-a sîrguit ca să dezrădăcineze 
închinarea de idoli de prin toată stăpînirea sa şi a risipit capiştele lor. Apoi a ridicat biserici 
sfinte şi a lăţit sfînta credinţă în Hristos. 


Auzind de aceasta episcopii, preoţii şi călugării care se ascundeau, au ieşit de prin munţi 
şi de prin pustietăţi şi alergau către sfîntul împărat loasaf. Iar el îi primea pe dînşii cu bucurie 
şi împreună cu dînşii cugeta la mîntuirea sufletelor omeneşti. Deci în puţină vreme, toată 
stăpînirea sa a luminat-o cu lumina credinței și a botezat-o. Iar pentru întoarcerea tatălui său 
neîncetat se ruga cu lacrimi. Și n-a trecut cu vederea Dumnezeu rugăciunea lui cea cu sîrguință 
şi lacrimile, ci, ascultîndu-l cu milostivire, s-a atins de inima lui Avenir, cu lumina darului Său, 


ca el să lepede negura cea groasă de pe ochii minţii, ca să vadă raza adevărului şi să cunoască 
deșertăciunea zeilor celor mincinoşi. 


Deci împăratul Avenir a adunat pe toți sfetnicii săi şi le-a descoperit gîndul inimii sale, 
cum că voieşte să primească credinţa fiului său şi toți au lăudat gîndul lui, căci pe toții îi 
cercetase Răsăritul cel de sus, prin rugăciunile Sfîntului loasaf. Apoi îndată împăratul, printr-o 
scrisoare, a chemat pe fiul său ca să înveţe de la dînsul buna credință. Iar Sfîntul loasaf de multă 
bucurie şi veselie s-a umplut văzînd pe tatăl său venit în simţire şi întors către Dumnezeu. 
loasaf, mergînd și învăţînd pe tatăl său multe zile, precum i-a spus Cuviosul Varlaam, așa și el 
arătînd tatălui său toate tainele sfintei credințe, l-a adus la Sfîntul Botez, încît el însuși l-a primit 
ca naş din dumnezeiescul Botez. Lucru cu adevărat nou şi minunat, că s-a arătat naș al tatălui 
său şi s-a făcut mijlocitor de naşterea cea duhovnicească a aceluia care l-a născut pe dînsul 
trupește. Şi nu numai împăratul Avenir, ci şi toată suita lui a primit Sfintul Botez, precum și 
ostaşii şi robii; pe scurt, toată țara Indiei a primit Sfîntul Botez. 


Atunci s-a făcut bucurie mare pe pămînt şi în cer, că pe pămînt se bucurau credincioşii 
pentru întoarcerea necredincioşilor, iar în cer se bucurau îngerii, nu pentru unul, ci pentru 
păcătoşii cei fără de număr care se pocăiau. lar împăratul Avenir, după Botez, a dat fiului său 
toată stăpînirea împărăției sale şi el petrecea la o parte în tăcere, presărîndu-și capul totdeauna 
cu țărînă și tînguindu-se pentru păcatele sale cele mai dinainte. Apoi, luînd de la Dumnezeu 
iertarea păcatelor, s-a mutat cu pace către El. 


După moartea împăratului Avenir, împăratul loasaf făcînd pomenire de patruzeci de zile 
tatălui său, a chemat pe toţi boierii și sfetnicii săi, pe căpeteniile oștilor și toate stăpînirile cărora 
le-a descoperit taina inimii sale, cum că voiește să lase împărăția aceasta pămîntească şi toate 
cele lumești şi să meargă în pustie şi acolo să petreacă viaţă monahicească. 


Atunci toţi s-au umplut de jale şi nu era nici unul dintre dînşii fără de lacrimi, ci toți se 
tînguiau cu amar pentru că îl iubeau foarte mult pentru blîndeţea și omenia lui, precum şi pentru 
facerea lui de bine cea cu milostivire către toți. Iar în locul său voia să lase împărat pe unul 
dintre boieri, cu numele Varahie, care de la început era creştin, despre care s-a spus mai înainte 
că acesta s-a ridicat împreună cu Varlaam împotriva tuturor înțelepților indieni ca să-i aducă la 
credință. 


Pe acesta voia Ioasaf să-l pună împărat în locul său, ca pe unul care era bine întărit în 
sfînta credinţă şi avea multă dragoste pentru Hristos. lar Varahie se lepăda, zicînd: "lubește, o, 
împărate, pe aproapele tău ca pe tine însuţi; pentru că dacă este bine a împărăţi, apoi împărăţeşte 
singur, iar dacă este rău, de ce mi-o dai mie şi pentru ce pui asupra mea greutate ca aceasta de 
care singur fugi?" Iar pe Sfintul Ioasaf toţi îl rugau cu stăruință şi cu lacrimi ca să nu-i lase pe 
dînșii. Dar el a scris noaptea o scrisoare către tot poporul său și către toți stăpînitorii, 


încredințîndu-i pe dînşii lui Dumnezeu şi poruncindu-le să nu-şi aleagă alt împărat decît pe 
Varahie. 


Lăsînd acea scrisoare în casa sa, a ieşit pe ascuns din palat şi din cetate şi a plecat 
degrabă în pustie. lar a doua zi, auzindu-se despre plecarea lui, îndată s-a făcut tulburare şi 
plîngere în popor, plecînd toți cu multă grabă în aflarea lui. Aflîndu-l lîngă un pîrîu uscat, cu 
mîinile ridicate făcînd rugăciune, l-au înconjurat şi căzînd înaintea lui, îl rugau cu multe tînguiri 
să se întoarcă la palatul său şi să nu-i lase; iar el fiind silit de rugăminţile lor, s-a întors pentru 
puţină vreme și iarăşi adunîndu-i pe toți, a zis: "În deşert vă împotriviţi voii lui Dumnezeu, 
ținîndu-mă pe mine!" 


Apoi a dat cuvînt cu jurămînt că nici o zi nu va mai petrece cu dînșii. Iar lui Varahie cu 
sila i-a pus pe cap coroana sa împărătească, şi lăsîndu-l pe scaunul său, l-a învăţat destul cum 
să împărăţească, iar el dînd pace poporului a ieșit din palat şi din cetate, sîrguindu-se către 
pustie. 


Varahie împreună cu tot poporul şi cu toţi boierii săi, văzînd gîndul lui cel neînduplecat 
ŞI cu rugăminte neputînd a-l ține pe el şi nici cu sila neîndrăznind a-l împiedica de la acea cale, 
mergeau după dînsul plîngînd şi petrecîndu-l pînă departe. El însă le zicea ca să nu-l mai supere, 
ci îi ruga să se întoarcă înapoi. lar unii au mers după dînsul de departe tînguindu-se pînă cînd 
s-a plecat ziua; iar noaptea a acoperit de la ochii lor pe iubitul lor stăpîn şi s-au despărțit unii de 
alții. 


Astfel a luat Varahie sceptrul împărăției Indiei, iar loasaf le-a socotit pe toate 
deşertăciuni ca să dobîndească pe Hristos. În noaptea cea dintii a intrat în casa unui om sărac și 
i-a dat lui hainele sale de deasupra, iar el rămînînd în haina cea ruptă de păr pe care i-o dăduse 
Varlaam, s-a dus la viaţa pustnicească, neavînd cu sine nici pîine, nici apă, nici altceva de 
trebuința hranei; pentru că se dăduse cu totul în purtarea de grijă a lui Dumnezeu şi cu dragoste 
osîrdnică ardea pentru Domnul său. 


Intrînd în adîncul pustiei, s-a bucurat cu duhul și, ridicîndu-și ochii către iubitul său 
Hristos, striga, zicînd: "Să nu mai vadă de acum ochii mei bunătățile lumii acesteia şi să nu se 
mai îndulcească inima mea de nimic altceva decît de Tine, nădejdea mea. Tu îndreptează calea 
mea și mă du la plăcutul Tău Varlaam; arată-mi pe mijlocitorul mântuirii mele ca să mă înveţe 
viața cea pustnicească, acela care m-a învăţat pe mine cunoştinţa Ta, Doamne!" 


Sfîntul loasaf a umblat singur prin pustie doi ani, căutînd pe Varlaam; se hrănea cu 
verdeţurile care creşteau pe acolo, iar uneori răbda mult de foame, din lipsa verdeţurilor pentru 


că era uscat pămîntul în pustia aceea şi puţin odrăslea. Apoi a răbdat multe supărări de la 
diavolul, căci năvălea asupra lui, uneori tulburînd mintea lui cu tot felul de gînduri, alteori 
înfricoşîndu-l cu năluciri, iar alteori i se arăta negru şi scrișnind din dinți. Uneori cu sabia în 
mînă se pornea asupra lui, ca și cum ar fi vrut să-l taie; alteori se prefăcea în multe feluri de 
fiare, şerpi şi aspide. Iar ostaşul lui Hristos cel nebiruit, toate le biruia şi le izgonea cu sabia 
rugăciunii şi cu arma Crucii. 


Trecînd al doilea an, a aflat o peşteră în pustiul Senaridului unde viețuia un călugăr în 
linişte; de la acela s-a înștiințat unde petrecea Varlaam. Deci, alergînd degrabă cu bucurie pe 
cărarea cea arătată lui, a ajuns la peștera lui Varlaam și, stînd înaintea ușii, a bătut, zicînd: 
"Binecuvintează, părinte, binecuvintează!" Iar Varlaam, auzind glasul, a ieşit din peşteră şi a 
cunoscut pe Ioasaf cu duhul, pe care altfel nu era cu putinţă a-l cunoaște după chipul său, pentru 
că se înnegrise de arșița soarelui, îi crescuse părul, slăbise şi ochii i se cufundaseră adînc. 


Deci, bătrînul stînd cu faţa către răsărit, a înălțat lui Dumnezeu rugăciune de mulțumire, 
iar după rugăciune s-au îmbrăţişat unul cu altul cu dragoste, s-au sărutat cu sărutare sfîntă şi de 
bucurie au plins mult. După aceea începînd să vorbească, Varlaam a zis: "Bine ai venit fiule al 
lui Dumnezeu și moștenitor al împărăției cerului, Domnul să-ţi dea cele veşnice în locul celor 
vremelnice şi pe cele nestricăcioase în locul celor stricăcioase. Dar te rog, fiule iubite, spune- 
mi cum ai venit aici? Şi ce ţi s-a întîmplat după plecare? Oare a cunoscut tatăl tău pe Dumnezeu? 
Sau încă petrece în rătăcirea cea idolească?" Iar fericitul Ioasaf i-a spus lui toate pe rînd, cîte i 
s-au întîmplat după plecarea lui Varlaam şi cîte a făcut Domnul cu dînsul, ajutîndu-l. 


Bătrînul, auzind acestea, se bucura foarte; apoi, minunîndu-se, zicea: "Slavă ie, 
Hristoase Dumnezeule, că bine ai voit ca sămînța cuvîntului Tău cea semănată de mine în 
sufletul robului Tău Ioasaf, să odrăslească şi să aducă rod însutit”. Apropiindu-se seara şi 
săvîrşind obişnuita rugăciune, şi-a adus aminte de hrană. Deci Varlaam a pus masă de mult preț, 
plină de bucate duhovniceşti, iar hrană trupească avînd puţină; căci erau numai verdețuri crude, 
nefierte, puține finice (smochine) şi apă din izvorul care era acolo. 


Intărindu-şi trupul cu astfel de bucate, au mulțumit lui Dumnezeu Care deschide mîna 
Sa şi satură toată fiinţa cu bunăvoință. Apoi săvîrşind rugăciunea de noapte, iarăși au grăit vorbe 
duhovniceşti, vorbind toată noaptea pînă la vremea cîntării de dimineaţă. 


De atunci loasaf a petrecut împreună cu Varlaam mulți ani, avînd viaţă minunată, 
asemenea cu a îngerilor. Apoi Cuviosul Varlaam, apropiindu-se către fericitul sfîrşit şi chemînd 
pe Ioasaf, fiul său cel duhovnicesc, pe care l-a născut prin bună vestire, a zis către dînsul: 


"Eu, fiule, de mult doream să te văd pe tine, mai înainte de sfîrşitul meu şi cînd mă 
rugam pentru tine, mi s-a arătat Domnul nostru lisus Hristos şi mi-a făgăduit că te va aduce la 
mine. Acum iată că a împlinit Domnul dorința mea, căci te văd lepădat de lume şi de toate cele 
ce sînt în lume și unit cu Hristos. Deoarece acum a sosit vremea plecării mele, tu dar, fiule, 
acoperă trupul meu cu pămînt şi dă țărînii ce este al țărînii; iar tu să petreci în locul acesta, 
ținîndu-te de viața aceasta duhovnicească şi aducîndu-ți aminte de smerenia mea”. 


loasaf, auzind aceste cuvinte, se tînguia pentru despărţirea lui şi abia a putut bătrînul a- 
| mîngîia puţin, prin multe cuvinte duhovnicești. Apoi l-a trimis la nişte fraţi care vieţuiau în 
acea pustie ca să aducă cele de trebuință, spre săvîrşirea dumnezeieştii Liturghii. Alergînd 
loasaf cu sîrguință și săvîrşind porunca, s-a întors degrabă, temîndu-se ca să nu se săvirşească 
în lipsa lui părintele său duhovnicesc, căci se va lipsi astfel de binecuvîntarea cea mai de pe 
urmă. 


Deci, aducînd cele de trebuință pentru sfînta jertfă, Varlaam a săvîrşit dumnezeiasca 
slujbă şi s-au împărtăşit amîndoi cu dumnezeieștile Taine. După aceasta vorbind bătrînul multe 
către ucenicul său spre folosul sufletului, a început a se ruga lui Dumnezeu cu umilință pentru 
sine şi ucenicul său. lar după rugăciunea cea multă, îmbrăţişînd pe Ioasaf părinteşte, i-a dat 
sărutarea şi binecuvîntarea cea mai de pe urmă. Apoi s-a însemnat cu semnul Sfintei Cruci şi 
culcîndu-se, s-a luminat la față, avînd mare bucurie, ca şi cum ar fi venit la dînsul oarecare 
prieteni. Astfel s-a dus către Domnul, vieţuind în pustie şaptezeci de ani, iar toţi anii de la 
nașterea sa erau aproape o sută. 


loasaf, udînd cu lacrimi trupul lui Varlaam, toată ziua și toată noaptea a cîntat psalmi 
lîngă el. A doua zi săpînd o groapă aproape de peșteră, a îngropat cinstitul trup al sfîntului său 
stareţ; apoi şezînd lîngă mormîntul lui, plîngea mereu, pînă cînd a slăbit de multa plîngere și a 
adormit. Atunci a văzut în somn pe acei bărbaţi înfricoșați pe care i-a văzut odinioară, cînd era 
închis în palat cu fecioarele. Aceia, venind la dînsul, l-au luat şi l-au dus în acel cîmp mare pe 
care şi mai înainte îl văzuse şi în acea strălucită cetate. Intrînd pe poartă, l-au întîmpinat îngerii 
lui Dumnezeu, ducînd două cununi preafrumoase, a căror frumuseţe nu este cu putință a o 
spune. 


Ioasaf i-a întrebat pe ei: "Ale cui sînt acele cununi prealuminate?" Iar îngerul i-a răspuns, 
zicînd: "Amîndouă sînt ale tale; pentru că multe suflete ai mîntuit şi pentru că, lăsînd pentru 
Dumnezeu împărăția pămîntească, ai luat viața monahicească. Însă una dintr-însele se cuvine a 
O da tatălui tău, care prin tine s-a abătut de la calea cea rea, s-a pocăit cu osîrdie şi s-a împăcat 
cu Dumnezeu". lar Ioasaf a zis: "Cum este cu putinţă a o da tatălui meu, care numai pentru 
puțină pocăință să dobîndească răsplătire deopotrivă cu mine, care am avut atîtea osteneli?" 


Acestea zicînd el, a văzut pe Varlaam grăind către dînsul: "Oare nu sînt acestea cuvintele 
mele, loasafe, pe care ţi le-am grăit odinioară, că, atunci cînd te vei îmbogăţi, atunci vei fi 
scump şi nedarnic? Dar acum pentru ce nu voiești ca să fie deopotrivă cinstea tatălui tău cu a 
ta? Oare nu ţi se cade a te veseli cu sufletul, căci s-a auzit rugăciunea ta pentru dînsul?" Iar 
loasaf, după cum avea obiceiul totdeauna, a zis către dînsul: "lartă, părinte, şi spune-mi unde 
locuieşti?" lar Varlaam a zis: "În această cetate preafrumoasă și mare am dobîndit locuință 
prealuminată". Iar el a început a-l ruga ca să-l ia în locuinţa sa şi să-l găzduiască cu dragoste. 
Varlaam a răspuns: "N-a venit încă vremea ca să fii şi tu aici, purtînd sarcina trupului; ci dacă 
vei răbda bărbăteşte pînă la sfîrşit în nevoinţele călugărești, după cum ţi-am poruncit, apoi 
degrabă după acestea vei veni aici, te vei învrednici de aceste petreceri, vei dobîndi acest fel de 
slavă şi de bucurie și vei fi împreună cu mine în veci”. 


Acestea a văzut Sfîntul Ioasaf în vedenie. Apoi deşteptîndu-se din somn, avea sufletul 
său plin de acea lumină şi slavă negrăită şi cu multă mirare înălțînd cîntare de mulțumire 
Stăpînului Hristos, L-a lăudat pe El. Şi a petrecut acolo pînă la sfîrşitul său, avînd viaţă 
îngerească. În al douăzeci şi cincilea an de la naşterea sa a lăsat împărăţia cea pămîntească şi a 
intrat în nevoinţa pustnicească; apoi în pustie petrecînd treizeci şi cinci de ani, s-a mutat către 
Domnul. 


Iar un pustnic sfînt care vieţuia acolo, înştiinţindu-se cu duhul de mutarea lui Ioasaf, a 
venit în ceasul sfîrşitului lui şi cîntînd obișnuitele cîntări lîngă cinstitul său trup, cu lacrimi de 
dragoste l-a aşezat împreună cu moaştele Cuviosului Varlaam. Pentru ca ei, care erau 
nedespărțiți cu duhul, să odihnească împreună nedespărțiţi şi cu trupurile. 


După îngropare, s-a făcut pustnicului aceluia o descoperire dumnezeiască, poruncindu- 
i să meargă în împărăţia Indiei şi să vestească pe împăratul Varahie despre sfîrșitul lui Ioasaf. 
Mergînd acel părinte, a vestit împăratului; şi îndată a mers împăratul cu mulțime de oameni în 
pustie şi, ajungînd la peştera cuvioșşilor părinți, a descoperit mormîntul lor și a văzut moaștele 
lui Varlaam şi ale lui Ioasaf nestricate, ieșind dintr-însele bună mireasmă. Deci, luîndu-le cu 
cinste, le-a adus din pustie în patria sa şi le-a pus în biserica pe care o zidise Sfîntul Ioasaf, 
slăvind pe Unul Dumnezeu în Treime, Căruia să-l fie şi de la noi cinste şi închinăciune, acum 
şi pururea şi în vecii vecilor. Amin. 


47. POMENIREA CELUI INTRE SFINŢI PARINTELE NOSTRU PROCLU, 
PATRIARHUL CONSTANTINOPOLULUI 


(20 NOIEMBRIE) 


Sfîntul Proclu era ucenic al Sfîntului loan Gură de Aur. EI s-a învrednicit a vedea pe 
Sfîntul Apostol Pavel, vorbind la urechea acelui sfînt. Căci, atunci cînd un bărbat din cei cu 
boierie în Constantinopol, a fost clevetit de zavistnici către împăratul Arcadie, l-a izgonit din 
palat şi l-a scos din dregătoria sa. Apoi, vrînd să caute ajutor de la Sfîntul loan, l-a rugat printr- 
un mijlocitor ca să-i poruncească să vină la dînsul noaptea, căci se temea a merge ziua la sfîntul, 
ca să nu-l vadă nimeni din vrăjmaşii lui, ca nu cumva mai mult să fie clevetit la împăratul. 


Atunci Sfîntul loan, chemînd pe cel ce-i slujea lui, adică pe fericitul Proclu, bărbat 
binecredincios şi cu fapte bune împodobit, 1-a poruncit ca să-i aducă aminte noaptea de acel 
bărbat şi să-l aducă la sine. Pentru că aceasta era ascultarea lui Proclu pe lîngă patriarhul, ca să- 
i aducă aminte de cei ce veneau și să-l înfățişeze înaintea lui. Deci, făcîndu-se noapte, a venit 
bărbatul acela, căruia îi trebuia ajutor dorind ca să vorbească cu patriarhul și să-i spună cu de- 
amănuntul nevoia lui ce i se întîmplase. 


Fericitul Proclu, sculîndu-se, s-a apropiat de ușa casei patriarhului şi, uitîndu-se printr- 
o crăpătură, a văzut pe Sfîntul loan șezînd şi scriind, iar un necunoscut - acesta era Sfîntul 
Apostol Pavel -, cam plecat dinapoi, şi cu gura stînd la urechea cea dreaptă a patriarhului şi 
vorbind. Sfîntul Apostol era la chip asemenea lui Elisei proorocul, pleşuv şi avînd barba mare 
şi împletită. Proclu voia să audă cele ce vorbeau, dar nu putea; şi, întorcîndu-se de la uşă, a zis 
către bărbatul acela care venise: "Nu te supăra de aceasta şi mai aşteaptă puţin, pentru că altul 
care a venit mai înainte de tine, a intrat la patriarh şi de aceea nu pot să te duc la dînsul pînă nu 
va ieși acela”. Deci Proclu era înspăimîntat, nepricepînd cine a intrat la patriarh, pentru că 
nimeni nu mergea la dînsul, dacă nu-l ducea Proclu și nu ştia cum că este arătarea Sfîntului 
Apostol Pavel. 


Aşteptînd omul acela prea mult, iarăși a rugat pe fericitul Proclu ca să vestească despre 
dînsul pe Sfîntul loan. Iar Proclu a răspuns: "lată, vezi de cîtă vreme aștept să iasă acela care 
vorbeşte cu dînsul. Dar mă voi duce ca să văd prin crăpătură dacă a încetat a mai vorbi”. Astfel, 
mergînd şi plecîndu-se, l-a văzut încă vorbind şi iarăşi întorcîndu-se, a mai așteptat. Apoi, 
plecîndu-se şi a treia oară, tot aşa i-a văzut. Atunci bărbatul acela a zis către Proclu: "Se cădea, 
părinte, să nu laşi pe nimeni mai înainte de mine fiindcă sînt într-o mare nevoie, și în toate zilele 
aştept moartea". 


Proclu a răspuns: "Să mă crezi, frate, că nu l-am dus eu şi nu mă pricep cine este și cînd 
a intrat, căci nici o intrare nu este prin altă parte afară de această uşă. Deci, fii bun şi mai aşteaptă 
încă puţin”. Astfel vorbind ei, au auzit tocînd de Utrenie şi a zis Proclu către bărbatul acela: 
"Acum, sculîndu-te, mergi cu pace că patriarhul nu mai vorbeşte cu nimeni şi nu are purtare de 
grijă de nimic în vremea rugăciunii de noapte, căci toată mintea sa o are pentru rugăciune şi aşa 
petrece pînă la ziuă, vorbind numai cu Dumnezeu; iar tu vino noaptea viitoare şi te voi duce la 
dînsul mai înaintea tuturor”. 


Sculîndu-se bărbatul acela, cu multă supărare şi cu multe lacrimi s-a dus la casa sa. Apoi, 
în seara următoare, iarăşi a venit la casa patriarhului și sculîndu-se Proclu a făcut ca şi mai 
înainte, deci iarăși a văzut pe acelaşi apostol grăind la urechea fericitului Ioan și s-a întors 
neîndrăznind a întrerupe vorba lor. Apoi, sosind vremea cîntării Utreniei, iarăşi s-a întors 
bărbatul acela la casa sa plîngînd. lar Proclu se mira foarte şi nu pricepea cine este cel care intră 
la patriarh şi cînd şi pe unde intră. Deci a dat făgăduinţa aceasta: ca nici să mănînce, nici să bea, 
nici să doarmă şi nici să se depărteze de la ușa Fericitului loan, pînă cînd nu va duce la dînsul 
pe omul acela care era în nevoie şi atunci va cunoaşte cine este cel care intră fără ştirea lui. 


După obicei, iarăşi a venit bărbatul cel mai dinainte zis. lar Proclu, ştiind că nu a intrat 
nimeni la patriarh, a zis către bărbatul acela: "Cu adevărat, stăpîne și frate, pentru tine nu m-am 
depărtat din locul acesta; deci acum voi intra şi te voi vesti patriarhului". Și îndată, sculîndu-se, 
s-a apropiat de uşă. Apoi iarăşi a văzut pe Apostol vorbind la urechea patriarhului. Atunci a zis 
către omul acela: "Mergi, frate, la casa ta şi roagă pe Dumnezeu să-ți ajute, căci iată, precum 
văd acesta care vorbeşte cu patriarhul este trimis de Dumnezeu deoarece dînsul intră nevăzut, 
iar pe uşile acestea nimeni nu a intrat decît numai patriarhul". 


Sculîndu-se omul acela, s-a dus plîngînd, deznădăjduit de ajutor. Dar, făcîndu-se ziuă 
Fericitul loan şi-a adus aminte singur de bărbatul acela și chemînd pe Proclu, l-a întrebat: "N-a 
venit nici acum bărbatul acela pe care ţi-am poruncit să-l aduci la mine?" Iar Proclu a răspuns: 
"Cu adevărat, părinte, iată a treia noapte este de cînd vine aici, şi fiindcă tu vorbeai cu altul, 
pentru aceea nu am îndrăznit a intra la tine şi a te vesti despre dînsul". 


Iar Sfîntul loan a zis: "Cu cine am vorbit, căci n-a fost nimeni la mine în aceste nopţi?” 
Iar Proclu a spus Sfîntului fața și asemănarea celui care i se arăta lui și cum, plecîndu-se înainte 
vorbea, șoptindu-i la ureche. Apoi, căutînd Proclu la icoana Sfîntului Apostol Pavel, pe care o 
avea Sfîntul loan pe perete în chilia sa, a zis: "Acesta este cu adevărat acela pe care l-am văzut 
vorbind cu tine, părinte, că este foarte asemenea lui”. 


Atunci au cunoscut că Sfîntul Apostol Pavel se arătase, și au mulțumit lui Dumnezeu 
amîndoi: unul, că este povăţuit de Sfîntul Apostol Pavel în taină, cînd scrie; iar acesta, că s-a 
învrednicit a vedea un viețuitor ceresc, adică pe Sfîntul Apostol Pavel. Apoi omului aceluia 
năpăstuit, Sfîntul loan i-a dat mînă de ajutor. lar Fericitul Proclu, prin povăţuirea învățătorului 
său şi a părintelui celui duhovnicesc, a Sfîntului loan, sporea în fapte bune, arătîndu-se 
desăvîrșit în viaţa plăcută lui Dumnezeu. 


După izgonirea şi mutarea Sfintului loan Gură de Aur, Fericitul Proclu a fost ales 
episcop în Cizic de către Sisinie, patriarhul cetăţii marelui Constantin. Dar, mergînd la scaunul 
său, nu a fost primit de clericii de acolo, fiind socotit eretic. Deci, iarăşi s-a întors la 
Constantinopol şi a petrecut un an. Apoi, murind patriarhul și moaştele lui fund încă în biserică, 


Sfîntul Proclu a fost ales patriarh al cetăţii marelui Constantin, fiind sfințit în Sfînta şi Marea 
Joi a mîntuitoarelor Patimi ale Domnului nostru lisus Hristos. 


Luînd scaunul, Proclu păștea bine turma lui Hristos. El a sfătuit pe împăratul Teodosie, 
fiul lui Arcadie, ca să aducă moaştele Sfintului loan Gură de Aur din Comani la Constantinopol. 
Pe vremea patriarhiei Sfîntului Proclu s-a făcut cutremur mare de pămînt, în timp de şase luni, 
încît cădeau multe zidiri mari de piatră, ale cetăţii; biserici şi palate, apoi multe sate şi cetăţi 
mici le-a înghițit pămîntul; nişte ostroave au pierit cu totul, izvoare şi rîuri s-au uscat îndată, iar 
în locurile cele uscate și fără de apă au izvorit ape. Acel cutremur înfricoşător era pretutindeni, 
dar mai vîrtos în Bitinia, în Elespont şi în Frigia; iar în Constantinopol căzînd multe zidiri, care 
erau mai frumoase şi mai tari, împăratul Teodosie cu sora sa Pulheria, cu Prea Sfinţitul Patriarh 
Proclu și cu tot poporul, ieşind din cetate, umblau pe cîmpii, făcînd rugăciuni către Dumnezeu 
cu lacrimi, ca să fie milostiv poporului Său. 


Atunci s-a făcut o minune mare. S-a răpit din mijlocul poporului un copil mic care a fost 
dus în înălțime şi toți priveau pînă ce nu a mai fost cu putinţă a-l mai vedea înălțîndu-se. Apoi 
a pogoriît după un ceas pe aceeaşi cale, şi a mărturisit copilul acela înaintea împăratului, a 
patriarhului şi a tot poporul că a auzit îngeri în cer cîntînd astfel: "Sfinte Dumnezeule, Sfinte 
tare, Sfinte fără de moarte, miluieşte-ne pe noi!" După aceea a început tot poporul a cînta această 
cîntare întreit sfîntă şi a încetat cutremurul. lar copilul acela îndată şi-a dat sufletul în mîinile 
lui Dumnezeu şi l-au îngropat cu cinste în biserica Sfintei Irina. Din acea vreme s-a început a 
se cînta în toată lumea creștină această cîntare întreit sfîntă. 


Sfîntul Proclu şezînd pe scaunul patriarhiei douăzeci de ani şi cinci luni, cu pace s-a dus 
către Domnul. 


48. CUVIOSUL PĂRINTELE NOSTRU GRIGORIE DECAPOLITUL, ALE 
CĂRUI MOAŞTE SE AFLĂ LA MĂNĂSTIREA BISTRIŢA-VÎLCEA 


(20 NOIEMBRIE) 


ză 
GRIGORIE 


Acesta s-a născut într-una din cetăţile Decapoliei, care se numeşte Irinopolis. Tatăl lui 
se numea Serghie şi era robit de patimile trupului, încît pentru mîntuirea lui nicidecum nu purta 
de grijă. Pe maica sa o chema Maria şi era binecredincioasă, iubitoare de Dumnezeu şi de fii, 
care, fiind rădăcină bună şi frumoasă stîlpare, a odrăslit pe acest mare Grigorie. 


Ajungînd la vîrsta de opt ani, Grigorie a fost dat la carte. După ce s-a nevoit vreme 
destulă şi a învăţat toate cîte i s-au părut că-i sînt de trebuință, alerga totdeauna la biserică cu 
multă evlavie şi toate cuvintele folositoare şi mîntuitoare de suflet, cîte le auzea, le împlinea şi 
cu fapta, ca un cunoscător şi înțelept. Apoi, înălțîndu-şi mintea la cele cereşti, a urit cu totul 
cele pămînteşti, iar de trup nici o grijă nu purta. Şi nu mînca nicidecum bucate bune şi scumpe, 
ci simple şi puține, cît să împlinească nevoia trupului, deși îl sileau părinţii să mănînce şi să se 
veselească împreună cu dînșii. Dar fericitul nicidecum nu voia, ci mai mult se îndeletnicea cu 
cititul dumnezeieştilor Scripturi, ca un pom răsădit lîngă izvoarele apelor, de unde totdeauna 
adăpîndu-se, şi-a dat rodul la vremea sa, după cum se va arăta mai departe. 


Acest Cuvios mergea la dumnezeiasca biserică adeseori și asculta cu multă luare aminte 
cîntările lui David, prin care îşi aprindea sufletul către dumnezeiescul dor. De multe ori, 
depărtîndu-se în loc liniştit, se ruga lui Dumnezeu ca să-l învrednicească a se face rob adevărat 
al Lui. Era apoi îndemînatic la multe feluri de lucruri de mînă din care îşi cîştiga hrana vieţii, 
iar cele ce îi prisoseau le dădea săracilor. Părinții lui îl sileau să se îmbrace cu haine scumpe şi 
frumoase, iar el, iubitul și doritul lui Dumnezeu, purta haine proaste, aducîndu-şi aminte de 
cuvîntul Domnului Care zicea că cei ce poartă haine moi, se află în casele împărătești. 


După ce a ajuns la vîrsta cea legiuită, au vrut părinţii să-l însoare, fără de voia lui; iar 
vrednicul de minuni Grigorie, avînd dorinţa să-şi păzească întreagă înţelepciunea și fecioria, pe 
ascuns lepădîndu-se de lume şi de toate cele frumoase și veselitoare ale ei, de părinți și de toate 
rudeniile sale, a fugit pe ascuns şi s-a dus într-o mînăstire. Acolo era egumen un episcop 
îmbunătățit care, din pricina eresului luptătorilor contra sfintelor icoane, se retrăsese atunci de 
curînd de la episcopia sa fiindcă ereticii erau abătuţi la minte şi supărau pe cei credincioşi. 
Pentru aceea, ca să nu-l supere şi să-l silească a cădea din adevăratele dogme ale dreptei credinţe 
şi-a lăsat scaunul şi petrecea prin munți şi prin peșteri. 


Tînărul Grigorie, mergînd la păstorul acesta îmbunătăţit, i-a spus că are de gînd să se 
facă monah. Iar episcopul, văzîndu-l plin de rîvnă dumnezeiască şi arzînd cu duhul, l-a întărit 
în bunul lui scop şi l-a trimis la niște monahi, care petreceau într-un loc prea liniștit şi ascuns, 
ca să se deprindă mai bine cu nevoinţele și deprinderile monahicești. 


Întru acestea petrecînd Grigorie şi nevoința cea bună săvîrşind, după cuvîntul 
Apostolului, punînd suişuri în inima sa, după cum zice psalmistul. Nu după multă vreme a murit 
Serghie, tatăl sfîntului, iar maica sa dorind să-l vadă şi neștiind unde se află prea iubitul ei fiu, 
a cercetat cu dinadinsul prin toate minăstirile, schiturile, sihăstriile şi pustietățile, pînă cînd cu 
multă osteneală şi după multă vreme a aflat pe fiul său cel dorit. 


După ce l-a aflat şi a înţeles că vrea să se facă monah şi să slujească lui Dumnezeu întru 
feciorie şi întru curăţenie, ea, ca o binecredincioasă şi de Dumnezeu iubitoare, nu s-a întristat, 
nici nu l-a împiedicat de la o cale ca aceasta a mîntuirii; ci mai ales l-a lăudat și l-a învăţat să 
fie mare la suflet şi îndrăzneț către nevoințele monahilor. Numai aceasta l-a rugat: să meargă 
într-o mînăstire de obşte, care se află la locurile de primprejur în care era şi un frate al lui, ca 
astfel amîndoi să se nevoiască şi să aibă unul prin altul mîngiiere şi ajutor. 


Deci, Sfîntul Grigorie, văzînd că voia maicii sale nu este potrivnică scopului său, ci mai 
vîrtos ajutătoare spre mîntuirea fratelui său - căci numai atunci se cuvenea a nu asculta fiii pe 
părinţii lor, cînd aceștia îi sfătuiesc la ceva împotriva voii lui Dumnezeu -, atunci s-a înduplecat 


să facă voia maicii sale şi s-a dus în acea mînăstire al cărei egumen era un eretic, care avea mare 
dragoste şi prietenie cu eretici. 


Acest lucru, după ce l-a înţeles sfiîntul, nu l-a suferit, ca un rîvnitor al bunei credinţe ce 
era. Deci nu s-a temut deloc, ci cu îndrăzneală l-a mustrat înaintea tuturor fraților mînăstirii 
aceleia, spunînd că nu este vrednic a păstori atitea oi cuvîntătoare, fiind eretic şi luptător contra 
sfintelor icoane. lar egumenul acela, nesuferind mustrările sfîntului şi umplîndu-se de mînie, 
cu multă trufie a poruncit celor ce-i stau înainte să bată pe sfintul fără milă. Sfîntul a primit 
mulțimea loviturilor ca o rouă cerească și mulțumea lui Dumnezeu că l-a învrednicit a suferi 
aceasta pentru dreapta credință. 


Deci a fugit din acea mînăstire, că nu suferea să stea cu ereticul acela la un loc, urmînd 
şi canonul 121 al Sfîntului loan Pustnicul, care dă voie monahului a ieşi din mînăstirea în care 
egumenul este eretic. El fugind, s-a dus, purtînd pe trupul său rănile care le luase asupră-şi de 
la egumenul eretic pentru adevărata credință. Apoi a mers la altă mînăstire, unde era egumen o 
rudenie a maicii sale, care se numea Simeon și care era arhimandrit peste toate mînăstirile celor 
două cetăţi. Aceluia 1-a spus toate cîte a pătimit de la egumenul cel eretic, arătîndu-i şi rănile ce 
le luase de la dînsul. 


Simeon a primit pe Grigorie cu toată bucuria, ca pe o rudenie a sa şi, după ce l-a mîngiiat, 
l-a rînduit să petreacă cu ceilalți părinți şi frați ai mînăstirii, dîndu-i canon şi rînduială, cum să 
petreacă şi în ce chip să se nevoiască. După aceea l-a încercat spre toată fapta bună, cea 
lucrătoare, căci şi el era foarte îmbunătăţit şi prea iscusit în toate luptele împotriva duhurilor 
cele viclene şi în nevoințele cele monahicești. 


Tînărul Grigorie primea învăţăturile, sfaturile şi îndemnurile către faptele bune, ale 
unchiului său, precum se aşează pecetea pe ceara cea moale. Pentru aceea a sporit în scurtă 
vreme în faptele bune şi în nevoinţele monahicești. Adică în ascultare, în smerenie, în dreapta 
judecată, în cunoștință, în răbdare, în blîndeţe, în dragoste către Dumnezeu și către aproapele 
ŞI, în toate faptele bune, încît s-a făcut iubit tuturor fraților mînăstirii, care ca pe un înger a lui 
Dumnezeu îl socoteau. Iar fericitul Grigorie, cu cît se vedea cinstit de către toţi, cu atît mai mult 
se smerea, în toate urmînd lui Dumnezeu, Celui ce S-a smerit pentru noi, şi ne-a învăţat, zicînd: 
Luaţi asupra voastră jugul Meu, și vă învățați de la Mine că sînt blind și smerit cu inima. 


Deci, după ce a petrecut în această sfîntă mînăstire a unchiului său paisprezece ani, după 
ce a adunat în sufletul său fapte bune și după ce s-a iscusit în toate luptele minții și s-a îmbrăcat 
cu putere de sus şi cu toate armele lui Dumnezeu - cum zice apostolul -, s-a înarmat și s-a făcut 
vrednic a sta împotriva tuturor meşteşugirilor diavoleşti. Apoi cunoscînd că va putea să 
locuiască deosebit şi, ca un viteaz ostaş, să iasă în cîmpul de luptă cu duşmanul cel nevăzut şi 


să-l biruiască, atunci a rugat pe arhimandritul mînăstirii să-i dea voie a şedea într-o chilie în 
singurătate, fără a avea nici o grijă de cele trupeșşti și pămîntești. 


Acel bun păstor, cunoscînd rîvna lui cea fierbinte către viaţa cea desăvirşită, şi dragostea 
lui către Dumnezeu, apoi înțelegînd că darul Sfîntului Duh s-a sălășluit întru dînsul pentru 
curăţenia şi smerenia inimii lui, spre folosul ce avea să se pricinuiască multora, l-a lăsat și s-a 
dus într-o peşteră care era într-o prăpastie adîncă, în care sfîntul a intrat bucurîndu-se, și care 
nu era departe de mînăstirea aceea. Acolo, izbăvindu-se de toate gîlcevile, petrecea în rugăciune 
vorbind cu Dumnezeu. Însă a aflat şi acolo mare supărare, căci locuiau în peştera aceea mulțime 
de draci, încît nu putea nimeni să se apropie de locul acela, ce era de multă vreme locuit de ei 
fără de nici o supărare. 


Mai înainte cunoscînd diavolii izgonirea lor din locul acela, s-au tulburat foarte şi cu 
toții s-au pornit asupra lui Grigorie, cu multe feluri de măiestrii ca să-l izgonească de acolo. 
Căci, arătîndu-se în chip de ostaşi înarmați cu multe feluri de arme, s-au pornit asupra lui 
strigînd cu glasuri groaznice şi neobişnuite, zicînd: "leşi din locul nostru în care de multă vreme 
locuim, căci multe rele vei pătimi de la noi, iar mai pe urmă te vom și omori”. După aceea s-au 
prefăcut toți în scorpii și în balauri înfricoșaţi și au năvălit asupra lui, cu gurile căscate, 
ostenindu-se numai şi numai pentru a-l înghiţi. 


Sfîntul, cunoscînd viclenia lor, nu se temea nicidecum de dînşii, și stătea cu vitejie şi 
fără temere, ca un ostaș viteaz înarmat cu armele lui Dumnezeu, înfrîngîndu-i şi biruindu-i. ar 
ei, ca nişte valuri de mare, după ce s-au izbit de piatra cea întemeiată pe nădejdea lui Dumnezeu 
şi s-au întors rușinaţi, nu s-au descurajat, nici nu s-au lăsat de a-i da război. Ci, după cîtăva 
vreme, iarăși au năvălit asupra lui Grigorie, şi cînd el făcea rugăcine către Dumnezeu, ei îl 
mușcau de picioare, iar cînd sfîntul făcea metanii ei se încolăceau pe mîinile lui şi se atîrnau de 
el ca să nu se ridice în sus, îl mușcau de mîini și îl înțepau cu limbile ca nişte ace înveninate 
încît îi pricinuiau sfîntului mari şi nespuse dureri. Acestea le făceau viclenii draci ca să-i 
îndepărteze mintea de la Dumnezeu, şi să i-o atragă spre cele pămînteşti. 


Sfîntul Grigorie, avînd nădejde către Dumnezeu, nu băga seamă de rănile şi mușcăturile 
lor, ci ca pe nişte săgetături copilăreşti le socotea. De aceea, văzînd ticăloşii diavoli că nu pot 
să-l izgonească şi că nu pot nimic asupra Sfintei Cruci, cu care era înarmat, ei singuri au plecat 
din peşteră. Însă, nu după multe zile iarăși s-au prefăcut în chip de ostaşi mulţi şi au venit în 
peşteră cu săbii, cu sulițe, cu arcuri și cu unelte de război. 


Apoi, năvălind asupra Sfîntului cu strigăte şi cu chiote se lăudau că de nu va ieşi din 
peşteră, îl vor omorî. Iar el, însemnîndu-se după obicei cu semnul cinstitei Cruci, ca pe nişte 
păianjeni a risipit toate meşteşugurile lor, şi pe toți i-a izgonit. Ei, fugind, strigau unele ca 
acestea: "De vreme ce ne-a izgonit din locul nostru, nedreptul acesta, unde ne vom mai duce 


noi ticăloşii?" Acestea zicînd, s-au risipit, căci rugăciunea Sfîntului îi ardea ca o văpaie de foc 
şi au fugit toți înfricoșați. 


După cîteva zile preaviclenii diavoli au încercat altă măiestrie. Căci după ce au văzut că 
prin ispitele cele din stînga, pe care le-au adus asupra Sfîntului, nu l-au putut birui, au început 
să-l ispitească cu cele din dreapta. Dumnezeu poate voind astfel, ca să lămurească pe robul Său 
şi să-l facă desăvârşit în toată fapta bună și astfel să se preamărească numele Său printr-însul. 
Deci, cu cele din dreapta a început vicleanul să-l ispitească, după cuvîntul Apostolului, ca să se 
facă ostaş al Împăratului Hristos și din nici o parte să nu fie biruit de războiul vrăjmaşului. Să 
vedem dar care era măiestria aceea, pe care au încercat să o aducă asupra Sfîntului? 


În noaptea de nouă martie, adică spre ziua Sfinţilor patruzeci de Mucenici ai lui Hristos, 
diavolii au mers în peşteră la Cuviosul, avînd cununi pe capetele lor, ce străluceau ca soarele, 
Şi au zis către dînsul: "Noi sîntem cei patruzeci de mucenici ai lui Hristos şi am venit să-ți dăm 
daruri şi puteri asupra dracilor". Dar el, cunoscîndu-i cu darul lui Dumnezeu care locuia într- 
însul, i-a certat şi s-au făcut nevăzuţi. De aceea, văzînd ei că nici cu o altă măiestrie nu puteau 
să-l doboare şi să-l scoată din locul acela, au dat în trupul lui atît de mare război de desfrînare, 
încît ardea de această patimă, ca şi cum l-ar fi săgetat cineva cu săgeți de fier, înfocate. 


Aflîndu-se în acel război cumplit şi cu dinadinsul rugîndu-se lui Dumnezeu ca să-l 
izbăvească de o patimă ca aceasta, dumnezeiescul dar, care de-a pururea era cu dînsul şi-i ajuta 
ca să fie mai presus de toate ispitele vrăjmașului, i-a dat ajutor şi în această ispită. Căci 1 s-a 
arătat în vis o femeie cinstită şi cuvioasă, care semăna cu maica sa, şi aceea l-a întrebat pe 
Sfîntul, zicînd: "O prea iubitule fiu, care este pricina mîhnirii tale?" 


lar Sfîntul, punîndu-și degetul pe pieptul său, i-a arătat ei patima sa. Acea cinstită 
femeie, pipăind cu mîna locul unde i-a arătat și desfăcînd rana lui cu degetul ca și cu un brici, i 
s-a arătat că a scos de acolo o bucăţică putrezită, zicîndu-i: "lată, aceasta a fost durerea ta și nu 
te mai întrista, căci a încetat. De acum înainte nu va mai veni asupra ta nici o sminteală". Acestea 
văzîndu-le, s-a deşteptat şi, cunoscînd că Domnul a ridicat de la el pofta trupului de desfrînare, 


s-a bucurat şi I-a mulțumit. 


După aceasta, avînd dorinţă să vadă pe fratele său, a trimis la dînsul pe ucenicul care îi 
slujea, cînd avea trebuinţă de cîte ceva, ca să-l aducă la dînsul acolo în peșteră. Deci, rămînînd 
el singur, se îndeletnicea cu gîndirea la Dumnezeu în trezirea minţii. lar într-o noapte, aflîndu- 
se singur stînd la rugăciune cu dinadinsul către Dumnezeu, a venit peste dînsul o uimire şi a 
avut o vedenie minunată. Căci a strălucit din cer o lumină ca soarele şi, înconjurînd toată peștera 
şi locul de primprejurul ei, a venit o bunămireasmă de nepovestit, care a ţinut mai multe zile, 
pînă cînd a venit ucenicul de la fratele lui şi a bătut în uşa peşterii ca să-i vestească despre 
acesta. 


Sfîntul auzind, s-a trezit ca dintr-o beţie din vedenia aceasta. Şi după ce i-a deschis uşa, 
văzînd pe ucenicul său, l-a întrebat, zicînd: "Cum te-ai întors aşa degrabă, frate?" Căci i s-a 
părut că a lipsit vreme de numai un ceas. lar ucenicul a răspuns: "N-am venit curînd, părinte. 
Căci, neaflînd pe cel căutat și zăbovind, acum am venit fără nici o ispravă”. Cuviosul a întrebat 
pe ucenic: "Dar cîte zile sînt de cînd te-ai dus şi în care zi ai venit?" ar el i-a răspuns: "Am 
plecat Duminică de aici şi astăzi este Joi, a doua săptămînă”. 


Auzind acestea, pe Cuviosul Grigorie l-a cuprins mirarea cum au trecut atîtea zile, pe 
cînd lui i s-a părut că fratele lui a zăbovit numai un ceas. Însă, temîndu-se să nu fi fost vreo 
amăgire diavolească a găsit cu cale să vestească părintelui său. Pentru aceea i-a scris o scrisoare, 
rugîndu-l să facă osteneală şi să vină pînă la dînsul, căci are să-i spună un cuvînt prea de nevoie, 
iar în scrisoare zicea așa: "Grigorie smeritul şi nevrednicul monah, scriu prietenului și 
dascălului meu Simeon să se bucure. Neavînd eu, cinstite părinte, alt tată trupesc, şi tu fiind 
nevredniciei mele părinte duhovnicesc şi povăţuitor, purtător de grijă şi rudenie de aproape, în 
tot chipul te îngrijeşti de mîntuirea preaiubitului tău fiu. Pentru aceea şi eu, îndrăznind către 
tine, ca şi către părintele meu cel dumnezeiesc și iubit, trimit către tine această smerită scrisoare, 
prin care te înştiințez că un lucru mi s-a întîmplat în zilele acestea, care a tulburat sufletul meu 
şi pe care nu-mi este cu putință a-l vesti altcuiva, fără numai ţie, părintelui meu, și de la tine 
doresc să iau învățătură şi sfătuire pentru cele ce mi s-au întîmplat. Roagă-te pentru mine 
nevrednicul fiul tău şi fără zăbavă vino la mine, căci foarte mult te doresc". 


Pecetluind scrisoarea, a trimis-o prin ucenicul său la pururea pomenitul Simeon. Acesta, 
după ce a citit scrisoarea, s-a temut, socotind că poate va fi pătimit vreo ispită de la vrăjmașul. 
Sculîndu-se îndată s-a dus la dînsul în peştera unde locuia. Sărutîndu-se unul cu altul cu sărutare 
duhovnicească; apoi, făcînd rugăciune împreună și după rugăciune şezînd, a început să-l întrebe 
pe Cuviosul Grigorie, zicînd: "Pentru care pricină, fiule, ai trimis la mine ca să vin? Nu cumva 
ți s-a întîmplat vreo ispită din partea vrăjmaşului?" 


Sfintul Grigorie a răspuns către dînsul cu grai blînd și cu multă smerenie: "În sufletul 
meu, 0, părinte, se petrec două lucruri, căci am şi mîhnire şi bucurie. Mîhnire, pentru că mă tem 
să nu-mi fi întins vrăjmaşul vreo cursă prin cele ce mi s-au arătat; iar bucurie, fiindcă 
nădăjduiesc că lumina ce mi s-a arătat şi m-a luminat, poate să fie dumnezeiască şi mireasma 
pe care am mirosit-o, poate să fie cerească. Este o săptămînă astăzi de cînd îmi făceam într-o 
noapte rugăciunea obişnuită, rugîndu-mă singur și slăvind pe Dumnezeu, cînd îndată a strălucit 
foc mare din cer cu lumină nepovestită, care m-a înconjurat de la cap pînă la picioare şi tot locul 
s-a umplut de o mireasmă negrăită. 


Acea lumină s-a arătat şapte zile, iar mireasma şi acum o simt. Odată cu vedenia aceasta 
m-am tămăduit de două neputinţe mari pe care le aveam mai înainte: de una trupească, adică de 
curgerea sîngelui; şi de alta sufletească, adică de patimile și luptele ce veneau asupra mea de la 


diavoli. lar acum dumnezeiescul dar m-a tămăduit și am multă pace şi linişte în inima mea și 
mîngiiere în sufletul meu. 


Deci, pentru aceea te-am supărat, căci tu, ca un lucrător şi iscusit în unele ca acestea, să 
mă sfătuieşti și să-mi spui dacă acea vedenie a fost de la Dumnezeu. Eu, pe cît mi-a fost cu 
putință a ţine minte vedenia ce am avut-o, am vestit-o întocmai cuvioșiei tale. Pentru aceea mă 
rog să mă îndreptezi şi să-mi limpezeşti judecata, ca să nu am îndoială că a fost din lucrare 
diavolească şi să mă amăgească pe mine nevrednicul”. 


Arhimandritul, umplîndu-se de bucurie duhovnicească pentru sporirea preaiubitului său 
fiu în cele duhovniceşti, a zis către dînsul: "O, fiule, să nu ai nici o îndoială pentru aceasta sau 
vreo temere, căci lumina aceea care a strălucit şi te-a luminat pe tine nu a fost de la viclenii 
diavoli. Ci a fost lumină dumnezeiască şi cerească, cu care Preabunul şi lubitorul de oameni 
Dumnezeu, pentru bunătatea şi milostivirea Sa, te-a strălucit pe tine; iar cu buna mireasmă te-a 
izbăvit de necurăţia cea aducătoare de moarte. 


Deci, nevoiește-te cît poţi, ştiind că ai pe Dumnezeu în ajutor, căci aşa răsplătește şi 
preamăreşte Domnul pe robii Săi, care-şi curăță mintea şi sufletul de patimile cele trupești și 
sufleteşti, şi-i face vestiți în lume ca pe niște adevăraţi robi vrednici de împărăţia Lui; ca astfel 
să folosească şi pe alții cu pilda lor cea bună, urmînd faptele lor cele bune, să se mîntuiască şi, 
mîntuindu-se, să dobîndească împărăția cerurilor”. 


Deci, după ce s-a curăţit astfel de patimile trupului și ale sufletului, după ce a primit 
darul Sfîntului Duh întru sine şi, ca un alt Pavel, a strălucit cu lumină cerească şi dumnezeiască, 
s-a făcut vas ales, ca să ducă mărturisirea dreptei și sfintei credinţe înaintea neamurilor celor 
abătute la minte cu eresul luptei contra sfintelor icoane. După ce s-a făcut bunămireasmă a lui 
Hristos ca să dea celor credincioşi bunămireasmă de faptă bună, atunci Dumnezeu, Care ştie 
inima fiecăruia, judecînd că nu este cuviincios a se ascunde această prealuminată făclie sub 
obrocul pustiei, l-a chemat ca pe patriarhul Avraam, zicînd către dînsul: "Grigorie, dacă vrei să 
ajungi la desăvîrşire, ieşi din pămîntul tău şi din rudenia ta şi înstrăinează-te pentru folosul tău 
şi al celor ce au trebuinţă de învățătura ta”. 


După ce a auzit Cuviosul acestea, cu sîrguință a ieşit din peșteră şi s-a dus la Efes. Fiind 
vreme de iarnă şi neputînd merge atunci la Constantinopol, a iernat în Asia. lar după ce a sosit 
primăvara, s-a pregătit să meargă la Constantinopol; căci cugeta să meargă acolo ca să mustre 
ereticii și luptătorii contra sfintelor icoane, care se aflau într-acea vreme. Aflînd multe corăbii 
în port, gata să meargă la Constantinopol, Sfîntul s-a rugat să-l primească a merge şi el; dar 
corăbierii, temîndu-se de barbarii cei negri, care se aflau pe marea aceea, nu ieşeau din port. 
Însă Sfintul, îi îmbărbăta, făcîndu-i să îndrăznească prin sfaturile şi îndemnurile sale, precum 


şi prin făgăduințele ce le dădea, că nu-i vor vedea nicidecum pe acei negri. Şi astfel, prin 
rugăciunile Sfîntului, s-a făcut vreme prielnică şi cu vînt bun. 


Deci corăbierii, îndemnîndu-se, au plecat şi cu darul lui Dumnezeu au fost nevăzuţi de 
acei barbari; apoi, plutind cu bună nădejde, degrabă au ajuns în ostrovul Proconisului. Sfîntul, 
însă, avea multă rîvnă să meargă la Constantinopol, căci auzise că se înmulţise foarte mult 
eresul luptei contra sfintelor icoane şi că mulți se molipsiseră de acel eres, chiar însuși împăratul 
şi boierii divanului împărătesc, şi aceasta aducea multă supărare creştinilor adevăraţi. Pentru 
aceea voia să meargă acolo să mărturisească adevărul, să propovăduiască credința cea dreaptă 
şi adevărată şi să dea anatema pe luptătorii contra icoanelor; însă a fost împiedicat, poate de 
pronia dumnezeiască. 


Rămînînd Sfîntul în ostrovul acela cîtăva vreme, nu a fost primit de nici unul din creștinii 
de acolo. Căci împărații, fiind atinși de eresul luptei contra sfintelor icoane, dăduseră înfricoşate 
porunci ca nimeni să nu primească pe monahi în casă. Şi aceasta era tot meşteșugirea 
vrăjmașului mîntuirii oamenilor, ca să nu se afle nimeni care să le mustre rătăcirea lor. Astfel a 
petrecut Sfîntul, neavînd unde să-și plece capul, căci nimeni nu îndrăznea să-l primească. Dar 
un sărac, împotriva poruncii împărătești, l-a primit în casa lui; şi astfel Sfîntul a zăbovit în acea 
casă cîtăva vreme. lar Dumnezeu, ca să răsplătească fapta bună a primirii de sfinți, a îmbogăţit 
pe sărac şi l-a îndestulat cu de toate, prin rugăciunile Sfîntului. Iar cînd voia Sfîntul să plece, 
săracul acela plîngea foarte mult, temîndu-se ca nu cumva să ajungă iarăşi sărac, precum a fost 
mai înainte. Văzînd Sfintul pe sărac că plînge şi nu îi este cu voie a se duce de la dînsul, a fugit 
pe ascuns. 


Apoi, trecînd prin strîmtorile Elespontului, a mers în Enos, în care intrînd, l-a întîmpinat 
pe uliţă un tînăr. Văzînd pe Sfîntul şi, fiind îndemnat de diavol, care de-a pururea scrișnea 
asupra Sfîntului, dar nu putea să se apropie de el, s-a pornit cu mînie nedreaptă asupra 
Cuviosului, bătîndu-l fără vină. lar Cuviosul a răbdat bătaia cu mulţumire, rugîndu-se lui 
Dumnezeu ca să ierte păcatul tînărului aceluia care l-a bătut, ca şi Sfîntul întîiul Mucenic 
Arhidiacon Ştefan. 


Mai pe urmă, deșteptîndu-se tînărul ca dintr-o beţie din mînia cea drăcească, a întrebat 
pe Sfîntul: "Cine şi de ce neam eşti?" lar el a răspuns: "Sînt creștin, rob adevărat al lui Hristos 
şi umblu ca să propovăduiesc credinţa cea adevărată oamenilor amăgiţi cu eresul luptării contra 
sfintelor icoane, şi să-i întorc de la rătăcire”. Iar tînărul, văzînd blîndeţea şi smerenia Sfintului 
şi auzindu-i cuvintele cele dulci şi blînde, s-a umilit foarte şi căzînd la picioarele lui îşi cerea 
iertare. Sfîntul, sfătuindu-l şi dojenindu-l ca să nu fie atît de mînios asupra aproapelui, nici să- 
şi mai ridice mîna cu nedreptate asupra cuiva, ci să fie gata a răbda cu bucurie ocările și bătăile 
de la cei de aproape, după cuvîntul Domnului Hristos care zice: De te lovește cineva peste 
obrazul drept, întoarce-l şi pe celălalt, cu alte cuvinte dumnezeieşti sfătuindu-l, l-a iertat şi l-a 
binecuvîntat. lar tînărul, mult folosindu-se de cuvintele Cuviosului şi de viaţa lui cea 
îmbunătăţită, s-a dus mulțumind lui Dumnezeu și Sfîntului. 


Sfîntul, plecînd de acolo cu corabia, a mers la Hrisopoil şi ieșind din corabie, a mers pe 
Jos pînă la un rîu ce se numea Struma. Acolo erau niște tîlhari bulgari care străjuiau țărmurile 
rîului aceluia şi prădau corăbiile ce treceau. La aceştia nimerind Cuviosul, nicidecum nu s-a 
temut de dînşii. Iar ei, văzînd îndrăzneala lui, s-au mirat şi au zis unii către alţii: "Ce fel de om 
este drumeţul acesta, căci nu se teme şi nici nu vorbeşte cu noi, și are atîta îndrăzneală ca şi 
cum ar fi petrecut tot cu noi?" 


Şi au început a se sfii de dînsul şi a-l cinsti ca pe un sfint al lui Dumnezeu. Iar Sfîntul 
făcîndu-le semn că vrea să treacă rîul, ei îndată cu bucurie i-au dat luntrea. Apoi l-au trecut de 
cealaltă parte a rîului şi i-au arătat şi calea încotro vrea să meargă şi nu i-au făcut nici un rău. 
Căci de fapta bună ştiu a se cucernici şi a o cinsti şi vrăjmașii şi lucrătorii de rele. 


Deci, vrînd Sfîntul Grigorie să meargă în Italia, s-a dus la Tesalonic şi, după ce a intrat 
în cetate, a mers la o mînăstire în care era un pustnic vestit şi un egumen care se numea Marcu; 
oameni îmbunătăţiți, cu care a petrecut cîteva zile. După aceea plecînd de acolo s-a dus pe uscat 
la Corint, şi de acolo, căutînd corabie ca să meargă la Sicilia, a aflat o corabie gata de plecare. 
Însă se temeau corăbierii să treacă noianul mării de frica barbarilor arabi, care ţineau drumurile; 
dar Sfîntul a zis către dînşii: "Îndrăzniţi, căci Dumnezeu păzindu-vă nici un rău nu veţi pătimii”. 
Deci, după cuvîntul şi făgăduinţa Sfintului au plecat şi au ajuns la Righion feriți de toată 
primejdia. 


După ce au intrat în Righion, au avut gazdă la un om cucernic şi temător de Dumnezeu. 
Acolo venind nişte cetățeni din vecinătate îl rugau pe Sfîntul Grigorie să primească ceva 
milostenie de la dînşii, pentru cheltuiala lui, că-l vedeau că nu are nimic. Deci ei îl supărau 
mult, ca să ia măcar cît de puţin. Sfîntul cunoscînd din dumnezeiescul dar, că aurul care îl dau 
aceia era adunat cu nedreptate şi răpire, deşi nu văzuse pînă atunci niciodată pe cei ce voiau să- 
i dea milostenie, vrînd să-i înveţe a se lepăda de nedreptate, a mustrat fapta lor, zicînd: "Să nu- 
mi dea Dumnezeu ca să mănînc din averea lui Mercurie nici măcar un ban, căci pe mulţi săraci 
şi sărmani i-a sugrumat şi le-a luat averile cu nedreptate. Căci Mercurie acesta, cînd trăia, fusese 
secretar şi logofăt al domniei şi, nedreptăţind pe cei săraci, înmulţea averile domnești". 


Deci, de la Righion, Sfîntul intrînd în corabie, cînd voia să pornească, s-a apropiat de 
dînsul un monah tînăr, vrînd să meargă și el la Roma, slujindu-i în toate trebuinţele. Deci, 
plutind către Roma, s-a făcut furtună mare încît se învăluia corabia şi se purta de valuri şi de- 
abia, cu mare nevoie, a ieşit la uscat. Apoi, făcîndu-se seară, a pus să mănînce. Mergînd 
călugărul în corabie ca să aducă bucate la masă, clătinîndu-se corabia de valuri, s-a împiedicat 
şi a căzut în mare. lar Sfîntul, văzînd pe călugăr că se îneacă în mare, şi-a plecat genunchii la 
pămînt şi a început a se ruga lui Dumnezeu cu lacrimi să-l mîntuiască de înec şi să nu-l lase a 
se scufunda în mare. Ascultîndu-i Dumnezeu rugăciunea, l-a adus la uscat pe un lemn mic şi l- 
a izbăvit de înec. 


Ajungînd la Roma, a petrecut într-o chilie mică, liniștindu-se trei luni, neştiindu-l 
nimeni, căci nu s-a arătat pentru smerenie. Însă un îndrăcit, pe care Sfîntul Grigorie l-a tămăduit, 
l-a făcut cunoscut. Apoi, văzînd că-l cinstesc oamenii ca pe un sfînt, a fugit de la Roma. Căci, 
luînd de la Dumnezeu putere asupra dracilor, pentru viața lui cea îmbunătățită şi pentru 
smerenia lui, s-a vestit pretutindeni și nu putea să se ascundă. Lăsînd Roma, s-a dus în Siracusa 
Siciliei şi acolo închizîndu-se într-un turn ce era în cetate, se liniştea. Iar dracii, într-o noapte, 
pe cînd Sfîntul se ruga lui Dumnezeu, au pus foc şi i-au ars rogojina pe care se odihnea, dar 
Sfîntul, aflînd o piele, se odihnea pe ea. Atunci ei s-au prefăcut în mulțime de şoareci mari și-l 
supărau cînd dormea, sau cînd se ruga. Însă, cu rugăciunea sa, i-a izgonit şi s-au făcut nevăzuți. 


În turnul acela era o femeie destrăbălată, care, pe câţi bărbaţi şi tineri vedea, întrebuința 
diferite meşteşuguri ca să-i aducă la desfrînare şi mai ales pe corăbierii care veneau din locuri 
străine, de la Ascalon şi din alte țări, care nu știau viclenia şi reaua ei lucrare. Căci îi ajuta şi 
locul acela, deoarece turnul era la țărmul mării unde poposeau corăbiile. lar Sfîntul lua pe 
călători şi-i sfătuia ca să se ferească de acea femeie rea. După aceea o învăţa şi pe ea, aducîndu- 
i aminte de pedepsele cele cumplite ale muncii veşnice. Și atît de mult a înduplecat 
preaînțeleptul cu cuvintele sale pe femeia aceea, încît nu numai s-a lepădat de faptele cele rele, 
ci s-a făcut şi călugăriță. Iar casa ei s-a făcut ca o mînăstire, petrecînd de aici înainte toată viaţa 
ei în curăţenie și înțelepciune adevărată. 


Deci, petrecînd Sfîntul acolo în turnul acela, cu multe osteneli şi sudori pustniceşti, îşi 
înmulţea faptele bune sufleteşti în toate zilele. Iar diavolul a zavistuit acest bun lucru, ca un 
urîtor al binelui omului, și nu a lăsat pe Sfîntul în pace; ci a intrat într-un balaur mare şi 
înfricoşat, ce era încuibat acolo în acel turn şi l-a pornit asupra Sfîntului. Balaurul a alergat cu 
gura căscată şi cu pornire înfricoșată încît ieșea văpaie mare din gura sa și făcea lucruri 
groaznice vrînd să înghită pe Sfîntul. Dar el nicidecum nu s-a temut, nici nu s-a dat în lături, ci 
a stat drept înaintea lui fără frică şi a zis către dînsul: "Dacă ţi-a dat Domnul putere ca să mă 
mănînci, apoi nu sta, căci eu sînt gata să mă dau spre mîncare. Dacă nu poţi să vezi pe acei care 
se tem de Domnul, du-te aiurea de-ţi găsește alt cuib spre sălăşluire ca să te izbăvești de mine”. 


Atunci balaurul, o, minune, ca şi cum l-ar fi bătut Sfîntul, a fugit fără de nici o lucrare. 
Căci și firea cea necuvîntătoare ştie a se cucernici de robii lui Dumnezeu cei vrednici și a se 
supune. Acestea vestindu-se pretutindeni, veneau mulți oameni către Dumnezeu prin pocăință, 
fund îndemnați de cuvintele învățăturii celei preadulci ale Sfîntului. 


Odată a venit la dînsul o femeie îndrăcită și cu rugăciunea lui a gonit dracul. Încă și 
multe alte minuni a săvîrşit în locul acela. Dar mai ales a tămăduit un om care avea un drac 
cumplit și foarte sălbatic, care îl striga pe nume pe Sfîntul. Iar el, văzînd că dracul l-a făcut 
cunoscut prin strigare, a izgonit pe drac şi a tămăduit pe om; dar şi el a fugit de acolo după ce 
s-a făcut cunoscut şi după ce a văzut că este cinstit de oameni. Deci s-a dus într-o cetate, unde 


l-au prins niște oameni şi l-au bătut, apoi legîndu-l la ochi voiau să-i taie capul, zicînd că este 
spion. lar Sfîntul s-a rugat lui Dumnezeu să îmblînzească firea cea rea şi ucigaşă a acelor 
oameni. Şi îndată Dumnezeu, Care a zis prin proorocul Său: "Încă tu grăind, iată Eu sînt de 
față”, ascultîndu-i rugăciunea, a îmblînzit inimile lor şi nu i-au tăiat capul. Ci l-au dus la 
episcopul acelei cetăţi să vadă ce le va porunci pentru dînsul. 


Sfîntul, mergînd înaintea episcopului, nu i-a dat cinstea cea cuvenită căci era eretic, ci 
i-a zis cu blîndeţe şi cu smerenie: "Așa îţi înveţi eparhioţii? O, părinte episcop, așa îţi este cu 
plăcere ca să mă vezi omorît de acești oameni răi şi netemători de Dumnezeu? lar episcopul, 
vrînd să-i bată şi să-i pedepsească pentru aceasta, Sfîntul s-a rugat şi i-a iertat. 


Plecînd de la Idrisa a trecut prin oastea saracinilor şi nimeni nu l-a văzut, iar după ce a 
ieşit dintr-însa şi a ajuns la un puț, a aflat acolo un saracin dintr-aceia scoţînd apă să-și adape 
calul. Iar saracinul cum a văzut pe Sfînt a ridicat sulița, ticălosul şi pierzătorul, ca să-l ucidă, 
dar îndată 1 s-a uscat mîna şi stînd în văzduh întinsă și neputînd să o lase în jos, urma după 
Cuviosul, rugîndu-l să i-o tămăduiască. lar Sfîntul Grigorie, apropiindu-se de mîna cea 
îndrăzneață și, atingîndu-se de dînsa, a tămăduit-o. 


Nu mult mai departe l-a întîmpinat un om îndrăcit care se chinuia cumplit. Deci, făcîndu- 
i-se milă de el, Cuviosul a făcut rugăciune către Dumnezeu, zicînd: "Doamne, miluieşte zidirea 
Ta şi nu o lăsa să se tiranisească de diavoli”. Atunci îndată a ieşit dracul din omul acela şi s-a 
tămăduit. Apoi s-a dus la Tesalonic pentru a doua oară și a petrecut în Miînăstirea Sfintului 
Mina, neavînd nici un fel de hrană sau acoperămînt decît o haină pe care o avea ziua şi noaptea. 


Cînd flămînzea, ieșea din biserică şi mergea prin casele oamenilor și unde îi vedea 
mîncînd intra şi el și şezînd la masă cu dînșii, mînca. Aşa a petrecut multă vreme. Apoi iarăşi 
se căia pentru fapta aceasta, socotind că nu este cu cuviință să mănînce din osteneli străine, 
nefiind poftit sau chemat de cineva. Pentru aceea a luat hotărîre să petreacă nemîncat în biserica 
mai sus pomenită, pînă cînd îi va trimite Dumnezeu ajutor dintru înălțime. Deci, precum hrănea 
pe Proorocul Ilie prin corbi, pe Daniil în groapa leilor, și pe mulţi alţi îmbunătăţiți robi ai Lui 
în multe chipuri, așa şi pe Sfîntul Grigorie nu l-a lăsat să fie lipsit de hrană; ci a luminat pe o 
femeie, poruncindu-i să-i ducă hrană in fiecare zi. 


Deci, liniștindu-se Sfîntul acolo, a venit la dînsul o femeie săracă şi văduvă. Plîngînd cu 
amar şi rugîndu-se cu lacrimi, i-a spus că a avut o casă mică, care a putrezit şi a căzut; deci să- 
şi facă milă de dînsa şi să-i ajute ca să o zidească din nou. lar Sfîntul, milostivindu-se, a zis 
către dînsa: "Du-te şi începe lucrul şi Domnul Dumnezeul săracilor, îţi va trimite ajutor”. 
Femeia aceea, avînd credință mare în cuvîntul Sfîntului şi părîndu-i-se că a luat ceva în mîinile 
sale, ducîndu-se a început să pună temelia casei. Și îndată din locul acela a izvorît o mulțime 


de smoală pe care vînzînd-o, nu numai că şi-a zidit casa, cu preţul cel luat pe smoală, ci şi hrana 
sa o scotea sporindu-și toate cele de trebuință, cu îndestulare. 


În cetatea aceasta era un frate milostiv, care slujea cu îndemînare săracilor. Acestuia, un 
iubitor de Hristos, 1-a dat trei porci, ca să-i împartă săracilor. EI, tăindu-i şi împărțind carnea la 
săraci, a oprit o parte pentru sine şi mergînd în cealaltă zi la biserica aceea în care se nevoia 
Sfîntul, se ruga lui Dumnezeu, bătîndu-şi pieptul, ca să-i ierte păcatul. lar Cuviosul, ca un 
preavăzător, cunoscînd fapta lui, s-a apropiat de dînsul şi i-a zis: "În zadar îţi baţi pieptul fără 
folos, că de nu vei împărți la săraci carnea pe care ai oprit-o pentru tine, nu-ţi ascultă Domnul 
rugăciunea". Iar el, auzind acestea, s-a minunat de cunoștința Sfîntului şi, cerînd iertare de la 
Cuviosul, s-a dus și a împărțit şi partea cealaltă, ce o oprise pentru sine. 


Ascultaţi şi alte fapte mai minunate ca să cunoașteți cît dar avea de la Dumnezeu, căci 
cunoştea cele ce erau departe şi cele viitoare, ca şi cum ar fi fost de faţă. 


Liniştindu-se Sfîntul în chilia lui, diavolul, ca să-l supere, a intrat într-un om nebun, care 
se afla într-acea cetate. Apoi, fiind izgonit dracul din om, a alergat la chilia Sfîntului şi intrînd 
înăuntru a sărit în spinarea Cuviosului şi a început a juca pe genunchii şi pe umerii lui, rîzînd 
fără ruşine. lar Cuviosul, rugîndu-se în taina inimii sale, a chemat numele lui Dumnezeu și, 
suflînd asupra diavolului, l-a izgonit. Altădată, prefăcîndu-se în şarpe mare, a început a umbla 
pe sub rogojina Sfîntului, iar alt drac a început a azvîrli cu pietre în chilia Sfîntului şi striga cu 
glasuri neasemănate ca să-l sperie. Cu toate acestea, biruindu-i şi ruşinîndu-i, diavolii s-au dus 
amîndoi. Căci Sfîntul, cu darul lui Dumnezeu care petrecea într-însul, cunoscînd toate 
meșteșugurile lor, le strica lesne ca pe niște țesături de păianjen. 


Un monah petrecea în acea vreme aproape de biserica Sfîntului Mina, şezînd deasupra 
unui stîlp, făcînd şi lucru de miini. lar Sfîntul Grigorie, avînd mai dinainte cunoştinţă de la 
Duhul Sfînt de mutarea lui grabnică din viaţa aceasta vremelnică, 1-a vestit-o, zicînd: "Lasă-te 
de lucrul mîinilor tale şi îngrijeşte-te de suflet, că s-a apropiat sfîrşitul zilelor tale şi vei călători 
pe o cale străină, pe care niciodată nu ai călătorit”. Deci, după cuvîntul Cuviosului, după puţine 
zile stîlpnicul s-a dus la Domnul. 


Alt ieromonah, cu numele de Teodul, a venit odată la Cuviosul pentru binecuvântare şi 
sfătuire. Cînd voia să plece, Cuviosul i-a zis: "Mergi cu pace şi spune-i părintelui tău să-şi 
pregătească mormîntul, că are să se sfîrșească". Și după puţine zile după proorocirea Sfîntului, 
Ava acela a adormit. 


Erau alți doi frați după trup, cunoscuţi şi prieteni ai Cuviosului, pe care îi sfătuia adeseori 
să se facă monahi. Dar ei nu primeau sfaturile lui, aducînd multe pricini. Sfîntul cunoscînd mai 
dinainte cele ce avea să li se întîmple, a zis către dînşii: "Eu vă sfătuiesc cele ce vă sînt de folos, 
dar de vreme ce nu primiţi sfătuirea mea cea folositoare şi vă socotiți nevrednici de dînsa, pentru 
frica, micșorarea şi împuținarea voastră de suflet, să ştiţi că în acest an veți fi luați de oaste, deși 
voi nu voiți aceasta”. Iar ei, socotind că Sfintul le zice aceasta despre oastea cea pămîntească, 
nu au băgat în seamă cuvintele lui. Dar nu s-a împlinit anul și au murit amîndoi. 


Un oarecare monah pustnic se prefăcea că are drac şi făcea multe neorînduieli ca să-l 
ocărască şi să-l bată ceilalți frați care petreceau aproape de dînsul. lar aceia, văzîndu-l făcînd 
nebunii, l-au prins, l-au legat şi l-au dus la Cuviosul ca să scoată diavolul din el. Sfîntul, 
cunoscînd adevărul, a mustrat scopul cel prefăcut şi neadevărat al monahului aceluia, zicîndu- 
i: "Minţi, ticălosule, căci te prefaci că ai drac, dar nu-ţi foloseşte această fățărnicie, căci, dacă 
voieşti să te mîntuieșşti şi să dobîndeșşti împărăția cerurilor, lasă-ţi această fățărnicie și apucă-te 
a lucra altă faptă bună; mai ales roagă-te lui Dumnezeu să fugă dracii de tine și cu înlesnire te 
vei mîntui”. 


Un om oarecare avea multă dragoste şi evlavie către Sfîntul şi venea adeseori la el pentru 
folosul sufletului său. Dar odată, venind după obicei, i s-a întîmplat de a aflat un om mort în 
drum şi, trecîndu-l cu vederea, s-a dus la Sfîntul. Iar Cuviosul, cînd l-a văzut a zis către dînsul: 
"O! frate, pentru ce nu ai îngropat mortul pe care l-ai întîlnit în drum, și apoi să fi venit la mine, 
ci l-ai trecut cu vederea şi nu l-ai socotit întru nimic?" Iar el, auzind cuvîntul acesta, foarte mult 
s-a mirat de cunoștința lui. 


Un boier avea dregătorie de comit, și căzînd într-o greşeală mare îi stătea înainte 
moartea, din partea stăpînitorului Tesalonicului, care îl şi închisese în temniţă și îi hotărise 
pedeapsa. lar Sfîntul nici nu auzise nimic din cele despre dînsul, nici nu îl rugase nimeni să 
mijlocească pentru el către domnul cetăţii. Ci, de la Dumnezeu înştiinţindu-se despre pedeapsa 
lui, îndată s-a dus la domnul locului aceluia și cu multe rugăciuni l-a izbăvit din temniță şi de 
la moarte. 


Odată Sfîntul s-a sfătuit cu unul din ucenicii lui să se ducă în părțile Sclavoniei şi să se 
sălăşluiască în munţii de acolo. Deci, pornind şi mergînd puţină cale, îndată s-a întors înapoi cu 
foarte mare grabă. lar ucenicul, văzînd această grabnică întoarcere, a zis către dînsul: "Dar 
pentru ce, părinte, te-ai întors aşa de repede, căci foarte bine mergeam pe cale?" Sfintul a zis 
către dînsul: "Frate, doream să mergem şi să locuim în acel loc, dar am văzut că acolo nu este 
soare, şi nu de multă vreme, prin voinţa lui Dumnezeu, a năvălit asupra sclavonilor mulțime de 
oaste de barbari care au prădat şi au omorît pe toți locuitorii acelui loc, încît curgea sîngele 
şiroaie. Apoi au ars cu foc toate cetăţile și le-au pustiit”. Pentru aceea Cuviosul zicea acestea: 
"Fără semn şi fără vestire dumnezeiască nu mă voi strămuta din loc în loc”. 


Un monah era dator unui tînăr un galben şi mergînd monahul acela la marele Grigorie, 
între alte vorbe ce a zis către dînsul i-a spus şi aceasta: că este dator cu un galben cutărui tînăr. 
Iar Cuviosul, auzind acestea, a zis către dînsul: "Sîrguiește-te a plăti cît de curînd, ca să nu rămii 
dator în veacul ce va să vie. Căci tînărul acela căruia îi eşti dator degrabă va muri”. 


După ce a auzit acestea, monahul acela s-a minunat de cunoștința mai înainte a sfintului 
şi degrabă a plătit datoria. Iar tînărul acela, după proorocia Sfîntului, peste puţine zile s-a dus 
către Domnul. După moartea și îngroparea aceluia, s-a dus unul din prietenii săi și i-a spus 
Cuviosului. lar Cuviosul întristîndu-se de moartea tînărului, a zis către cel care îi adusese 
vestea: "Frate, nicidecum să nu te întristezi pentru moartea prietenului tău, ci tu pregăteşte-te 
de aceasta, căci curînd te vei duce şi tu după dînsul"”. Și după proorocia Sfîntului s-a dus şi 
acesta din viaţa aceasta. 


Alt monah, anume Atanasie, care avea viața împodobită cu fapte bune, ne-a povestit 
acestea. Odată mi-a venit în gînd să mă duc la Constantinopol. Şi mergînd la Sfîntul să iau 
binecuvîntare pentru călătoria ce aveam să o fac, Cuviosul mi-a zis: "Am văzut un monah, 
anume Atanasie, vrînd să meargă la Constantinopol, și punîndu-și în corabie cele trebuincioase 
pentru călătorie, a lăsat toate acolo şi s-a întors înapoi, iar eu am zis către dînsul: "Au doar 
pentru mine ţi s-a descoperit aceasta, părinte?" Iar el a zis: Da”. 


Apoi trecînd trei săptămîni, noi ne-am pregătit de călătorie şi, punînd în corabie cele 
trebuincioase, a venit la Sfîntul Grigorie în acea vreme un boier, pe nume Gheorghe, ca să ia 
binecuvîntare, căci voia să se ducă şi el în Bizanţ pe uscat. ŞI, avînd să treacă prin locuri grele, 
cerea de la Sfîntul binecuvîntare şi rugăciune ca să-l păzească Dumnezeu de primejdii. Acel 
boier avea dregătoria de protosinghelar, adică mai mare peste oști. Iar părintele nostru Grigorie, 
apucîndu-mă de mînă, a împreunat mîna mea cu mîna lui Gheorghe şi strîngîndu-le pe 
amîndouă a zis: "Mergînd cu ajutorul lui Dumnezeu, iată că trimit şi pe acest frate cu tine, căci 
din multe necazuri și strîmtorări te va scoate Dumnezeu prin dînsul". 


Deci eu, uitînd de toate cele ce pusesem în corabie, am urmat pe Gheorghe, după 
porunca Cuviosului. Și luînd iarăși binecuvîntare, am pornit. După ce ne-am apropiat de 
Hrisopoli, slugile cîrmuitorului îndată au prins pe Gheorghe, care mergea cu mine, şi l-au dus 
legat la el. Căci împăratul poruncise cîrmuitorului să pună străji la cetatea aceea. Dar, fiindcă 
eu eram cunoscut cu cei care au prins şi au legat pe Gheorghe, m-am rugat lor cu multă sîrguință 
şi de-abia l-am izbăvit din legături. 


Mergînd noi de acolo şi ajungînd la o cetate ce se numea Voleri, un boier al cîrmuitorului 
iarăşi a prins pe Gheorghe şi vrînd să-i facă rău, eu m-am rugat boierului aceluia cu multă 
smerenie și cu dumnezeieștile rugăciuni cele bine primite ale Cuviosului Grigorie, Gheorghe s- 


a izbăvit de nevoia ce avea să pătimească. După ce am scăpat de acolo şi am călătorit puţină 
cale, am ajuns la un rîu ce se numea Maronul, pe care l-am trecut. 


Apoi mai călătorind, am ajuns la mare şi, intrînd în corabie, am plutit cu bună sporire şi 
fără nici o supărare din partea tîlharilor de mare, care pîndeau pe acolo. Aşa am ajuns la Bizanţ, 
şi eu am hotărît să locuiesc acolo. lar Gheorghe, isprăvindu-și toate treburile sale cu bine şi 
luînd o boierie de la împăratul care se numeşte Ilustrie, întorcîndu-se acasă, a mers la Cuviosul 
şi îmbrăţișînd şi sărutînd cinstitele sale picioare cu multă evlavie, îi povestea toate supărările ce 
pătimise în călătorie, şi cum, prin dumnezeieştile lui rugăciuni, l-a izbăvit Dumnezeu din toate 
acelea prin mijlocirea lui Anastasie, prietenul său. 


După trei luni a venit şi Cuviosul de la Tesalonic la Constantinopol, unde petreceam eu 
şi, zăbovind puţină vreme, ne-am dus amîndoi la muntele Olimpului şi acolo petrecînd puţin a 
cunoscut cu duhul că vine un ucenic al lui de la Tesalonic. Deci, ieşind din muntele Olimpului, 
a mers întru întîmpinarea ucenicului său. lar ucenicul, văzînd pe părintele său că vine spre 
dînsul, i-a zis: "Preacinstite părinte, pentru tine am venit căci doream foarte mult să te văd". lar 
Cuviosul a zis: "Și eu iarăși pentru tine am venit de la Olimp, ca să nu te ostenești căutîndu- 

ma . 


Un monah pe nume Zaharia, petrecea în Tesalonic, unde a zidit o biserică frumoasă în 
numele Sfîntului Mare Mucenic Mina. Lîngă acea dumnezeiască biserică locuia o femeie 
văduvă. Deci monahul acela nesuferind pe femeie să petreacă acolo, aproape de biserică, pentru 
sminteală, voia s-o izgonească. lar femeia s-a dus la Cuviosul și s-a rugat cu lacrimi să-l 
sfătuiască pe monahul Zaharia să nu o supere, alungînd-o din casa ei. Deci Cuviosul a rugat pe 
Zaharia să nu necăjească pe femeie, "că n-ai - a zis el către dînsul -, nici o supărare de la dînsa”. 
Iar Zaharia n-a vrut nicidecum să asculte sfaturile Cuviosului, ci mîniindu-se încă şi mai rău a 
poruncit să-i dărîme casa ei. 


Cuviosul, văzînd firea lui cea nemilostivă şi fără de omenie, lăsîndu-l în pace, se liniștea 
după obiceiul lui şi se ruga lui Dumnezeu ca să iconomisească lucrul după voia Lui. lar 
Dumnezeu, Care este Tatăl orfanilor și scutitorul văduvelor, degrabă a făcut izbîndă asupra 
monahului cel nemilostiv şi nesupus, trimițînd asupra lui un drac cumplit, care-l chinuia foarte 
rău şi n-a putut în alt fel să scape de dracul cel cumplit, pînă cînd l-au dus la Cuviosul şi a 
făgăduit că va împlini toate cîte l-a sfătuit el. Auzind Cuviosul făgăduinţa lui şi milostivindu- 
se spre dînsul, a făcut rugăciune către Dumnezeu şi îndată s-a izbăvit de drac. Apoi, venindu-şi 
în fire, a mulțumit Cuviosului, iar pe femeie n-a mai supărat-o. 


Alt monah, anume Petru, iubind tăcerea şi liniştea Cuviosului și rîvnind vieţii lui celei 
îmbunătăţite, a vrut să-şi facă chilie aproape de a Cuviosului Grigorie, ca avîndu-l de-a pururea 
pildă vie înaintea ochilor săi, să se îndemne către urmarea faptelor bune ale lui. Deci, începînd 


a lucra la chilie, au ieșit nişte vipere dintr-o piatră şi l-a muşcat una de picior şi alta de mînă. Și 
mîhnindu-se foarte mult şi temîndu-se de moarte a alergat la Cuviosul şi căzînd înaintea lui, i- 
a arătat rănile unde îl muşcaseră viperele. 


Iar el smerindu-se, nici n-a vrut să se uite spre răni, ci a zis către dînsul: "Du-te şi te 
atinge de mormîntul Preacuviosului David şi el te va tămădui". Iar Petru, durîndu-l mușcăturile 
viperelor, a zis către Cuviosul: "O, părinte sfinte, nicidecum nu mă voi depărta de la tine, şi nu 
voi înceta supărîndu-te, pînă cînd, milostivindu-te, mă vei tămădui şi mă vei izbăvi de durerile 
morții ce m-au înconjurat, căci cred că poţi să mă tămăduieşti”. Atunci Cuviosul, făcîndu-i-se 
milă de dînsul, s-a rugat lui Dumnezeu să-l vindece de muşcăturile acelea, şi numaidecît s-a 
făcut sănătos și a mulțumit Sfîntului. 


O fecioară avea o mare durere la ochi, încît era să se primejduiască a-și pierde vederea. 
Venind la Sfîntul, se ruga cu lacrimi, zicînd: "Robule al lui Dumnezeu, fie-ţi milă de mine 
păcătoasa şi mă izbăveşte de cumplita durere a ochilor, că mă primejduiesc a-mi pierde lumina”. 
Iar el, rugîndu-se lui Dumnezeu şi făcînd cu sfînta lui mînă semnul Sfintei Cruci pe ochii acelei 
bolnave, îndată s-a tămăduit şi a preamărit pe Dumnezeu. 


Petrecînd Cuviosul în chilia sa, liniştindu-se şi îndeletnicindu-se cu nevoinţele cele 
pustniceșşti, de-a pururea vorbea cu ucenicul său cuvinte duhovniceşti şi pline de tot folosul 
sufletesc. Iar în una din nopţile acelea, în care Cuviosul se îndeletnicea cu unele ca acestea, 
şezînd şi vorbind după obicei cu ucenicul său, acesta a văzut ieşind din gura Cuviosului foc şi 
lumina toată faţa lui, căci dădea raze ca soarele. Și nu numai o dată, sau de două ori a văzut 
aceasta, ci de mai multe ori. 


Văzînd această minune, s-a înfricoşat ucenicul, şi căzînd la picioarele Cuviosului s-a 
rugat să-i descopere lui acea taină minunată, pe care adeseori o vedea cînd ședea de vorbă cu 
dînsul. lar Cuviosul, cu blîndeţe şi cu smerenie, după obiceiul său, a zis către dînsul: "Aceasta 
o pricinuiește credinţa ta, fiule, căci eu mă ştiu pe mine că sînt om păcătos. Însă zic ţie: că de 
se va curăți omul pe sine de patimile trupului și ale sufletului, atunci, după cum însuşi Hristos 
a zis: "Tatăl şi Fiul şi Sfîntul Duh vin să se sălăşluiască în unul ca acela”. Deci, după ce se va 
învrednici să se facă într-acest chip, atunci nu mai grăieşte el, ci Dumnezeu, Cel ce locuiește 
întru el. După cum zice: Voi veni și locaș la el voi face. Şi cuvîntul Domnului, după cum zice 
psalmistul, este cu foc lămurit". 


"Însă şi tu, fiule, dacă te vei nevoi a te curăţi pe tine de patimile trupului și ale sufletului, 
şi dacă vei tăia cu sabia Duhului spinii patimilor, şi dacă te vei ruga stăruitor lui Dumnezeu, ca 
Însuşi să-i dezrădăcineze şi focul cel dumnezeiesc să ardă materia cea plină de patimi rele şi să 
înmulțească în sufletul tău rodul faptelor bune, atunci şi tu te vei face locaș îndemînatic, curat 
şi vrednic de sălăşluirea lui Dumnezeu în tine; iar cuvintele tale vor străluci, după cum a făcut 


Dumnezeu cu smerenia mea, pentru milostivirea Lui cea nemăsurată. Dar eu îndrăznesc să zic 
către dragostea ta, că pentru neîncetatele rugăciuni, care de-a pururea se înalță către EI, ziua şi 
noaptea, din adîncul inimii mele, m-a cercetat cu dumnezeiasca Lui milă. 


Apoi mi-a trimis sabie cu amîndouă părțile ascuţite şi aurită, a cărei frumuseţe nu pot a 
o spune, şi dintr-însa strălucesc raze luminoase ca fulgerul, pe care Dumnezeu, ca un milostiv 
ţi-a descoperit ție de le-ai văzut. Deci, păzește-te să nu spui taina aceasta nimănui, cît voi fi în 
viață, ca nu, auzind, oamenii să socotească ceva de laudă pentru mine, căci atunci voi cădea din 
slava lui Dumnezeu, pentru slava de la oameni. Că eu numai ţie ţi-am spus, ca unui ucenic al 
meu, iubit şi nevoitor către fapte bune". 


Un mirean avea multă dragoste şi evlavie către Cuviosul, şi venind odată să ia 
binecuvîntare de la el, cînd voia să se întoarcă, Cuviosul i-a zis: "Găteşte-te de moarte, că s-a 
apropiat vremea ducerii tale din viața aceasta vremelnică". Iar el ascultînd cuvintele acestea, ca 
de la un înger al lui Dumnezeu, îndată şi-a împărțit toată averea la săraci şi făcîndu-se monah 
iscusit, după puţină vreme a răposat în Domnul. 


O femeie care avea mare durere de cap şi pătimea rău, ca și cum ar fi fost îndrăcită, 
neavînd altceva ce să facă, a venit la Sfîntul şi, luînd binecuvîntare, 1-a spus patima durerii 
capului. Apoi, căzînd cu totul la picioarele Cuviosului, se ruga cu lacrimi să o tămăduiască. lar 
Cuviosul, apropiindu-se de dînsa, şi-a pus mîinile pe capul ei şi, făcînd rugăciune către 
Dumnezeu, i-a şters sudorile de pe față și în acest chip a izbăvit-o de acea mare fierbințeală şi 
durere. lar ea s-a dus la casa ei bucurîndu-se, preamărind pe Dumnezeu şi mulțumind 
Cuviosului. 


Un om pe care îl prindeau frigurile, cheltuindu-şi toată averea sa la doctori, n-a putut 
nici într-un chip să se tămăduiască, ci dimpotrivă, mai rău îi era. Deci a venit în taină la Cuviosul 
şi s-a îmbrăcat cu rasa lui, pe cînd îl scuturau frigurile şi îl chinuiau; iar cînd s-a dezbrăcat de 
rasă, îndată a scăpat de friguri şi s-a făcut sănătos. 


Un monah avea duh necurat ce îl muncea foarte tare. Deci a mers la Cuviosul, neștiindu- 
| nimeni că este îndrăcit, căci toți socoteau că pătimește de o boală firească. Însuşi dracul din 
dînsul grăia către Cuviosul, zicînd: "Grigorie, iarăşi ai venit să mă izgoneşti şi de aici?" Căci îl 
mai izgonise Cuviosul pe acest drac dintr-un om, pe care îl lovise cu boală grea la şale şi la 
pîntece. Şi iarăși a început dracul a striga, zicînd: "Grigorie, cu rugăciunile tale mă arzi şi mă 
izgoneşti şi de aici! lar acum că intră în biserică, a ridicat mîinile către Dumnezeu şi se roagă 
Lui, ca să mă izgonească şi de aici. De aceea iată ies şi mă duc de frica Lui, și de acum înainte 
nu voi mai intra în zidirea lui Dumnezeu". Acestea zicînd, a ieşit diavolul în faţa tuturor şi 
îndată s-a tămăduit monahul din ceasul acela. 


Un ucenic al Cuviosului, anume loan, bărbat cucernic şi împodobit cu tot felul de fapte 
bune, ne-a povestit multe fapte folositoare de suflet, între care şi următoarea: "leşind noi din 
chilie, într-o dimineaţă, ca să mergem undeva, pentru oarecare treabă, şi mergînd pe cale, mi s- 
a întîmplat de m-am depărtat de Cuviosul şi de frații cu care eram, și m-am rătăcit; apoi căutînd 
pe Cuviosul prin multe locuri, nu l-am aflat nicidecum. Într-al şaselea ceas din zi, umblînd și 
căutîndu-l şi uitîndu-mă înapoi, am văzut pe Cuviosul venind după mine. 


Iar cînd am zis: "lată-l pe părintele!", el îndată s-a făcut nevăzut ochilor mei. Și abia 
după trei zile întorcîndu-mă, am venit la Cuviosul şi i-am zis: "Părinte, dar nu te-ai arătat mie 
alaltăieri în cutare loc?" Iar el, smerindu-se, voia să ascundă cele ce s-au întîmplat, însă în urmă, 
fiind silit de mine, mi-a spus acestea: "Într-adevăr, în ziua aceea mergeam cu tine pe cale, fiule, 
pînă te-ai dus în cutare sat; atunci m-am despărţit de tine precum şi tu singur ştii”. 


Însă şi Simeon, despre care am pomenit de multe ori, ne-a povestit astfel, zicînd: "Că de 
multe ori am stat în biserică şi mi s-a arătat Cuviosul, cîntînd împreună cu mine, şi îndată se 
făcea nevăzut din calea mea. Însă după puţină vreme iarăși mi se arăta, stînd în acelaşi loc unde 
stătea şi altădată. 


Un om, fiind cuprins de răceală, se ruga Cuviosului ca să-l scape de acea neputinţă, însă 
dînsul nu voia. lar bolnavul, aflînd vreme potrivită, cînd s-a sculat Cuviosul de pe cinstitul său 
aşternut, atunci îndată s-a culcat acolo bolnavul cu mare credinţă. Cuviosul, venind şi găsindu- 
| culcat în așternutul său, voia să-l izgonească. Dar el a zis către dînsul: "Nu mă voi scula, pînă 
nu mă voi face sănătos!" Atunci, atingîndu-se Cuviosul cu mîna de cel bolnav, îndată s-a izbăvit 
de acea boală, sculîndu-se sănătos. 


Un cuvios care petrecea pe un stîlp, trimiţînd odată pe ucenicul său la ascultare, 
vrăjmașul, urîtorul mântuirii oamenilor şi pierzătorul, a meşteșugit şi a adus o femeie să 
slujească stîlpnicului aceluia, pînă cînd îi va veni ucenicul, zicînd că este cunoscută și rudenie 
a ucenicului. Deci zăbovind ucenicul într-acea ascultare și petrecînd ea multă vreme lîngă 
stilpnicul şi slujindu-l, așteptînd venirea lui, semănătorul de neghini a început a aprinde în trupul 
stilpnicului dorinţă necinstită. Fiind şi femeia aprinsă de aceeaşi dorință, se silea să se suie la 
stîlpnic, ca să se înfăptuiască fărădelegea și să se nască păcatul. 


Cunoscînd-o aceasta Cuviosul, cu darul lui Dumnezeu, a înțeles că trebuie să alerge 
acum să ajute fratelui său, în vremea nevoinţei, după cuvintele înțeleptului, care zice: "Fraţii 
întru nevoi, de bună treabă să fie”, şi "Frate pe frate ajutînd, sînt ca o cetate nebiruită”; deci, 
dacă nu se va grăbi a scoate pe fratele din gura vicleanului, îndată se va face robul celui străin 
şi de mare bucurie diavolilor. Şi deși era foarte slab cu trupul, îndată luîndu-și toiagul, s-a dus 


acolo şi a gonit pe femeie cu mare rușine. Iar pe stîlpnic, dojenindu-l și mult învățîndu-l pentru 
folosul sufletului, şi întărindu-l, l-a lăsat în pace. 


Însă dacă am voi să povestim toate minunile câte a făcut Cuviosul Grigorie, ele covîrşesc 
mintea noastră şi cuvîntul nu poate să le cuprindă, iar vremea nu ajunge a povesti faptele bune 
şi darurile ce le luase de la Dumnezeu, cum și la ce înălțime de fapte bune se suise acest sfînt 
de Dumnezeu înţelepțit. Dar din cele ce am scris, poate să cunoască fiecare cîtă îndrăzneală 
avea către Domnul. Căci, adunînd toate faptele bune, s-a făcut locaş al Sfîntului Duh şi a ajuns 
la culmea faptelor bune. 


Cu dumnezeiască cugetare netezea calea pustniciei, stricînd toate împiedicările 
vrăjmașilor şi povăţuind la calea pocăinţei. Cu privegherea a izgonit lenevirea și atît de mult a 
risipit întunericul ei, încît nici chiar în somnul lui n-a putut să-i arate vrăjmașul vreo nălucire, 
precum are obiceiul de a se arăta în vis celor iubitori de înțelepciune. Căci el, după numirea lui, 
era priveghetor întru faptele bune, încît nicidecum nu era cuprins de somnul cel purtător de 
moarte. Înfrînarea ucigătoarelor patimi şi izgonirea plăcerilor, atît de mult a păzit-o, încît 
petrecea ca un înger, căci se hrănea cu darul Prea Sfintului Duh. 


Sărăcia lui era apostolică şi îmbrăcămintea evanghelicească, căci numai cu o haină 
proastă îşi acoperea trupul. Cu astfel de petrecere trăind el, atît de mult și-a curățit sufletul și 
trupul de toate patimile, încît s-a făcut vrednic de preoție şi hirotonindu-se după lege, a fost 
preot vrednic și de Dumnezeu ales, slujind Sfînta Liturghie cu inima zdrobită și cu duhul 
smereniei. 


Avea încă şi răbdare multă, încît toate ispitele ce i se întîmplau, ori de la draci, ori de la 
oameni, cu multă blîndeţe le înlătura, urmînd pe părinţii cei mai înainte de Lege: pe lov, întru 
pătimiri şi întru munci; pe Iosif, întru ispite; pe Avraam, întru credinţă şi pe toţi ceilalți. Cu 
smerenia lui a smerit şi pe cei tineri şi mîndri; îngîmfarea slavei deşarte a lepădat-o şi a urît-o, 
precum îl arăta haina lui cea smerită şi proastă. Sfiala în vorbire era neasemănată, căci vorbea 
cu multă blîndeţe și cucernicie, de aceea a moştenit pămîntul, cum zice Domnul. 


Dragostea şi milostivirea atît de mult le-a cîştigat-o Cuviosul Grigorie, încît nu pomenea 
nicidecum răul cuiva şi toate supărările ce-i veneau asupra, le răbda ca pe niște pricini de 
bucurie, păzind pînă la sfîrşitul vieţii sale această lăudată doime a faptelor bune, adică dragostea 
şi milostivirea. Dar mai înainte de toate, a păzit cu de-amănuntul credința cea dreaptă, şi în 
cuvinte şi în fapte, avînd către dînsa rîvnă nemărginită şi înfocată. 


Pe eretici îi gonea cu toată puterea sa şi pe toţi îi învăţa cu cuvintele sale, să se închine 
sfintelor icoane și să le cinstească după predania Bisericii, nu ca pe un Dumnezeu, precum 
biîrfesc cei fără de minte şi nebuni. Pentru aceea a izbăvit pe mulţi de urîciunea aceasta şi i-a 
povăţuit la dreapta credință, făcîndu-i să-şi verse şi sîngele pentru aceasta; după cum și el 
mărturisește, către toţi, că era gata, pentru cinstirea sfintelor icoane, să primească moartea. Deci, 
cu mărturisirea aceasta s-a făcut mucenic, şi fără bătăi şi fără răni a luat cununa mucenicească. 


Pe lîngă toate aceste fapte bune, era înrădăcinată și sfînta rugăciune în inima lui, avînd 
mintea sa totdeauna pironită la Dumnezeu și se veselea vorbind cu EI, pe Care împreună cu 
sfinţii îngeri lăudîndu-L şi slăvindu-L, a luat de la EI arvuna Împărăției cerurilor şi negrăita 
dulceaţă a fericirii dumnezeiești. 


Deci, petrecînd cu astfel de cuvioşie şi văzînd cele cerești fiind încă pe pămînt, a venit 
vremea să se ducă către Cel dorit. Şi vrînd Dumnezeu ca să-l cheme la Sine şi să-l aşeze în ceata 
îngerească ca pe un înger pămâîntesc, ca să-l preamărească cu lumina cerească și să-l odihnească 
în bucuria drepţilor şi preacuvioşilor, ca unui drept şi preacuvios pustnic desăvîrşit, a trimis 
asupra lui o boală foarte grea, a epilepsiei, încît zăcea pe pat nemișcat. Pentru aceea se ruga lui 
Dumnezeu fierbinte, ca să-l uşureze de boala aceea şi să-i dea boala hidropicei, ca să se umfle 
ŞI să putrezească trupul lui. Deci Dumnezeu a ascultat rugăciunea lui şi a ridicat de la dînsul 
patima aceea şi i-a dat- o pe cea care a cerut-o; şi atît de mult i s-a umflat trupul, încît se vedea 
ca o folie umflată de vînt şi numai după glas se cunoștea. 


Acestea pătimindu-le Cuviosul în orașul Avlon, lîngă cetatea Tesalonicului, a auzit de 
boala lui preacuviosul Simeon, pe care de multe ori l-am pomenit mai sus, care era şi stareț şi 
unchi al Cuviosului. Acesta s-a întristat foarte şi a trimis scrisoare cu mare rugăminte chemîndu- 
I la sine, scriindu-i astfel: "Fiule, Grigorie, am auzit de boala ta şi foarte mă mîhnesc şi ca să nu 
se scurteze viaţa mea, fără de vreme, cu amară și jalnică moarte, din pricina întristării despre 
boala ta, vino te rog, fiule, ca să ne mai vedem întru această viaţă, căci cred că dacă vei ruga pe 
Dumnezeu, ție îţi va da putere şi vei putea veni, ca şi auzind învățăturile tale bune şi vorbele 
dulci și de suflet folositoare, să ne bucurăm împreună și să mulțumim bunătății lui Dumnezeu”. 


Deci fericitul primind scrisoarea de la unchiul şi starețul său, deși era foarte slab și obosit 
de bătrîneţe şi de nevoinţele pustniceşti, cum şi de boala cea cumplită ce-l cuprinsese, punîndu- 
şi nădejdea în Dumnezeu și întărindu-se cu ajutorul Lui, apoi fiind îndemnat şi de dragostea şi 
dorul către duhovnicescul său părinte și învățător, a trecut toate cu vederea, bătrînețe, 
slăbiciune, boală şi lungimea călătoriei, şi pornind în cale încet-încet, cu ajutorul lui Dumnezeu, 
a trecut lungimea căii și cu multă osteneală a ajuns la Constantinopol. Acolo a aflat liber pe 
unchiul său Simeon, căci pînă atunci fusese închis în temniță, din porunca lui Leon Armeanul, 
care împărăţea atunci, pentru mărturisirea bunei credinţe și pentru cinstirea sfintelor icoane. 


Deci, văzîndu-se unul cu altul, cu nespusă bucurie s-au mîngiiat foarte, apoi, sărutîndu- 
se cu dragoste duhovnicească, Cuviosul Grigorie a căzut la pămînt şi a îmbrățișat picioarele 
stareţului și părintelui său duhovnicesc. Iar unchiul său, Sfîntul Simeon, a sărutat pe Cuviosul 
Grigorie, ca pe un iubit fiu şi rudenie după trup, căci din tînără vîrstă îl crescuse şi-l povăţuise 
la calea mîntuirii și a vieţuirii pustnicești. Apoi după ce s-au bucurat şi s-au mîngtiat din destul, 
îndulcindu-se cu vorbirile duhovnicești şi de folos sufletului, s-au despărțit. Sfîntul Simeon s-a 
dus iarăși la mînăstirea sa, iar Cuviosul a rămas la Constantinopol. 


Deci, chinuindu-se Cuviosul un an întreg cu acea boală cumplită şi necăutîndu-se cu 
nici un fel de doctorie, căci se pregătise de moarte, şi-a cunoscut mai înainte mutarea sa și a zis 
către frații care erau cu dînsul: "Fraților, îndrăzniți, că sfîrşitul vieţii mele s-a apropiat. Deci 
luaţi-mă şi duceţi-mă în casa cea primitoare de străini, căci după douăsprezece zile va fi sfîrşitul 
meu". Aceia pregătindu-i patul, l-au pus pe dînsul şi ridicîndu-l, l-au dus acolo unde le-a 
poruncit. Şi după douăsprezece zile, adică în a douăzecea zi a lunii noiembrie, şi-a dat cinstitul 
său suflet lui Dumnezeu. Atunci omul ceresc s-a dus la ceruri şi a adormit cu părinţii lui, ajuns 
întru bătrîneți adînci şi desăvîrșit în faptele pustnicești. 


Frații, după fericitul lui sfîrşit, au pregătit cele de îngropare şi cînd îl duceau pe năsălie 
(pat) ca să îngroape cinstitele şi sfintele lui moaște, s-a apropiat cu credință un bolnav care avea 
o boală cumplită, încît nu putea să stea drept, ci era aplecat şi gîrbovit. Acesta cum s-a apropiat 
de năsălie, părîndu-i că a pus cineva mîna pe el, s-a întors şi a întrebat pe fratele care era aproape 
de dînsul: "Au tu te-ai atins de mine?" Iar el a răspuns: "Nu, nu eu". Deci atunci a cunoscut că 
era puterea lui Dumnezeu care umbrea moaștele sfinte ale Cuviosului și i-a dat îndată tămăduire 
şi s-a îndreptat de gîrbovirea lui, neavînd nici urmă de boală. 


După ce s-au îngropat sfintele moaşte în pămînt, un alt om avînd un duh necurat care îl 
chinuia cumplit, veni şi se apropie de mormîntul Sfîntului şi, stînd acolo, chema numele lui în 
ajutor. Fraţii care erau şi petreceau în acea mînăstire unde era îngropat Sfîntul, judecînd cu toţii 
că nu se cade să îngroape în pămînt un asemenea odor scump ca acela, au scos afară racla cu 
Sfintele moaşte. Iar cel îndrăcit, petrecînd puţine zile lîngă racla Sfîntului, a scăpat de duhul cel 
necurat cu rugăciunile lui şi făcîndu-se cu totul sănătos, s-a dus acasă slăvind pe Dumnezeu. 


Un altul iarăși era supărat de un duh necurat, ca şi cel dintîi. Acesta, cum a venit și s-a 
atins de moaştele Sfîntului, îndată s-a izbăvit de duhul cel necurat şi s-a dus la casa sa 
bucurîndu-se. 


Un om avea la un picior o bubă ce se numea carchin (cancer) și mulți ani pătimind de 
acea boală nevindecată, a venit la sfintele moaşte ale Sfîntului şi numai ce s-a uns la buba sa cu 
picăturile ce ieşeau din racla Sfintului, îndată s-a tămăduit. 


Un altul, avînd o rană nevindecată de mulţi ani şi neputînd nici un doctor să-i folosească, 
nici cu alte buruieni vindecătoare a-l vindeca, acela numai ce a venit şi s-a uns cu mir de la 
Sfîntul şi îndată s-a tămăduit. 


O femeie oarecare se chinuia de trei zile şi nicidecum nu putea să nască. Aceasta 
trimiţind la sfintele moaşte şi aducîndu-i-se untdelemn din candela Sfîntului, numai ce s-a uns 
cu dînsul şi îndată a născut fără nici o durere. 


O altă femeie, avînd o boală grea în părțile ascunse, pătimea foarte rău şi nu se putea 
tămădui cu nici un chip. lar după ce a venit la sfintele moaşte și și-a pus capul pe sicriul 
Sfîntului, mărturisindu-şi patima cu credință, numaideciît a primit tămăduire precum a dorit. 


Un om avea mare durere de cap şi nemaiputînd răbda durerea, a venit la sfintele moaște 
şi s-a atins cu capul de racla Sfîntului Grigorie, și întru acea noapte i s-a arătat Sfîntul în vis şi 
l-a apucat de creşștet și i-a despicat capul în două, şi, scoţind o bucată de carne putredă, 1-a zis: 
"Iată, din această pricină ţi-a venit durerea capului. Deci acum mergi cu pace și fii sănătos". Și 
sculîndu-se din somn, s-a simţit cu totul sănătos şi s-a dus mulțumind şi slăvind pe Dumnezeu. 


Alt frate avea atîta război şi sminteală în trupul lui, încît îi primejduia mîntuirea. Acesta, 
ducîndu-se la mormîntul Sfîntului Grigorie, şi-a mărturisit patima cu lacrimi şi a cerut ajutor de 
la dînsul. Și îndată, o minune! a încetat războiul din trupul lui şi a rămas fratele nesupărat şi 
neispitit, slăvind pe Domnul şi mulțumind Sfîntului. 


Un monah, anume Petru, a fost robit de tătari şi, ținut fiind multă vreme închis în temniță 
împreună cu mulți alții, într-una din zilele acelea i s-a spus că a doua zi vor să le taie capul la 
toți. lar Petru, auzind răspunsul cel de pierdere, a făcut rugăciune stăruitoare către Sfintul 
Grigorie toată noaptea, ca să-l izbăvească de moartea cea fără de vreme. Şi, adormind puţin, 
către ziuă, i s-a arătat sfîntul în vis şi i-a zis: "Nu te teme, Petre, că nu vei muri!" Şi făcîndu-se 
ziuă, toți cei ce erau închişi își așteptau moartea. lar Sfîntul, cu rugăciunile sale către Dumnezeu, 
mai presus de toată nădejdea, i-a izbăvit de robie, din închisoare şi de la moarte. Și întorcîndu- 
se către sfintele moaște ale Sfîntului, i-au dat mulțumire pentru izbăvire. 


O femeie fiind îndrăcită de paisprezece ani şi venind la Sfîntul ca la un liman liniștit, şi 
petrecînd cîteva zile, cu rugăciunile Sfîntului Grigorie, s-a izbăvit de dracul ce o muncea, şi s- 
a întors acasă sănătoasă. După cîtăva vreme, iar a căzut într-un păcat şi iarăşi s-a îmbolnăvit, 
mai rău ca înainte. Deci chinuindu-se foarte rău de duhul cel necurat, iarăşi a alergat la racla 


Sfîntului, mărturisindu-şi păcatul cu zdrobire de inimă, cu lacrimi şi cu făgăduință că de acum 
înainte nu va mai păcătui. ȘI, cerînd izbăvire cu credință neîndoită, îndată s-a izbăvit de duhul 
cel necurat şi s-a dus acasă bucurîndu-se, slăvind pe Dumnezeu şi mulțumind Sfîntului Grigorie. 


Sfintele lui moaşte au rămas multă vreme în acea sfîntă mînăstire în care s-a săvirşit 
Sfîntul şi dădeau tămăduiri neîncetat, pentru toate felurile de boli, tuturor celor ce alergau cu 
credinţă neîndoită către dînsele. Astfel, străbătea vestea minunilor sale pretutindeni. 


Atunci, prea binecredinciosul ban Barbu Craioveanul, care se trăgea din neamul 
Basarabilor, acei care au umplut Ţara Românească de sfinte mînăstiri, zidind din temelie Sfinta 
Mînăstire Bistriţa, întru cinstirea Adormirii Preasfintei Născătoare de Dumnezeu şi pururea 
Fecioara Maria, în județul Vîlcea, pe apa Bistriţei, şi vrînd să o împodobească cu un odor scump 
şi sfînt ca acesta, cu multă sîrguință și multă rugăciune către Dumnezeu și către Sfîntul, le-a 
adus cu mare cheltuială din mînăstirea unde se aflau, în sfinta mînăstire cea din nou zidită și le- 
a aşezat acolo, cu multă cinste şi evlavie, în sfînta biserică în partea dreaptă. 


De atunci pînă în ziua de astăzi se află acolo nestrămutate, întregi şi nestricate, îzvorînd 
mireasmă preafrumoasă şi dînd tămăduiri pentru tot felul de boli, ca şi mai înainte, la cei ce 
aleargă cu credință către ele. Căci darul şi sfințenia aleşilor lui Dumnezeu este neîmpuţinată. 
Iar ţara o păzeşte şi o ocroteşte de multe feluri de necazuri şi de primejdii. 


Cred că ajung cele scrise pînă aici, pe care, pe scurt le-am scris, pentru dragostea voastră, 
ca să se arate fapta cea bună şi îndrăzneala Sfintului Grigorie către Dumnezeu. Căci de aș fi 
avut - zice scriitorul vieţii sfîntului -, zece limbi şi tot atîtea guri, tot nu mi-ar fi ajuns să-l laud 
după cuviinţă şi de ajuns. lar tu, o! fericite părtaş al cuvioşilor părinți, vorbitorule cu sfinții 
îngeri, Sfinte al lui Dumnezeu Părinte Grigorie, cerescule om, pămîntescule înger, roagă-te 
totdeauna pentru noi, slugile şi robii tăi, şi izgonește de la noi toată ispita şi toată greutatea, 
izgoneşte cu toiagul rugăciunii tale împerecherile din Biserica lui Hristos Dumnezeu, că au 
înconjurat-o acum ereticii din toate părţile, ca nişte lei și ca nişte pui de lei, şi caută să o răpească 
ŞI să o înghită. 


Aşa, sfinte al lui Dumnezeu, alungă departe de la dînsa tot eresul, că poţi cîte voiești, 
căci te afli în lumină înaintea Domnului şi locuieșşti în locaşurile cele nestricăcioase, după ce ai 
păzit nestinsă făclia faptei bune celei pustniceşti. Şi acum primești negrăitele bunătăţi ale 
desfătării şi ale fericirii veşnice întru Hristos lisus Domnul nostru, Căruia I se cuvine slava şi 
stăpînirea, împreună cu Cel fără de început al Lui Părinte, şi cu Sfîntul Duh, în vecii vecilor. 
Amin. 


49. SFINȚII MUCENICI EVSTATIE, TESPESIE ŞI ANATOLIE 
(20 NOIEMBRIE) 


Sfinţii Mucenici Evstatie, Tespesie şi Anatolie erau frați după trup și s-au născut în 
cetatea Nicomidiei. Tatăl lor se numea Filotei, iar mama lor, Evsevia. Tatăl lor era de neam din 
Galatia, din cetatea Gangra, care, lăsînd patria sa, a venit în Nicomidia şi, luîndu-şi acolo soţie 
pe Evsevia, a născut cu dînsa pe acești fericiţi locuitori ai cetăţii cereşti. La început, Filotei ținea 
de păgînătatea elinească împreună cu soţia şi fiii săi, şi a dat pe fiul său cel mare, Evstatie, la 
învățătura filosofiei elineşti, iar pe Tespesie şi pe Anatolie i-a orînduit la neguţătorie, că şi el 
era neguțător foarte bogat. 


Odinioară, luînd pe fiul său cel mai tînăr, Anatolie, s-a dus în pămîntul Galatiei ca să 
facă neguţătorie, de unde, întorcîndu-se în Nicomidia, s-au întîlnit cu Sfîntul Luchian, preotul 
Antiohiei, cu care împreună călătorind, au învăţat de la dînsul dreapta slăvire a credinței 
creştineşti şi s-au botezat într-un rîu, ce era acolo în cale. Apoi venind la casa sa, Filotei a căutat 
pe Sfîntul Antim, episcopul Nicomidiei, care se ascundea de păgîni. Căci în acea vreme, 
împărăţind Maximian şi Dioclețian, era mare prigoană asupra creştinilor şi mulţi din credincioşi 
se ascundeau de frica chinurilor. 


Filotei, aflînd pe Sfîntul Antim într-un loc ascuns, l-a adus noaptea în casa sa şi a botezat 
toată familia lui. Apoi, săvîrşind Sfîntul episcop dumnezeiasca Liturghie în casa lui Filotei, a 
dat tuturor celor din nou luminaţi, împărtăşirea dumnezeieştilor Taine, şi a sfinţit pe Filotei 
preot, iar pe Evstatie, fiul cel mare, l-a hirotonit diacon şi, ducîndu-se, s-a ascuns de păgîni. lar 
Filotei împreună cu toată casa sa, slujea în taină lui Dumnezeu, crezînd în El cu multă rîvnă. 
Apoi mai trăind puțină vreme, Filotei a trecut către Domnul, asemenea şi cinstita sa soţie, 
Evsevia, degrabă a răposat. Și au rămas acești trei tineri binecredincioşi: Evstatie diaconul, 
Tespesie şi Anatolie, fraţi după trup şi după duh, care cu sufletul slujeau lui Dumnezeu, arzînd 
cu duhul şi sporind în faptele cele bune. 


Într-una din zile, un slujbaş împărătesc anume Achilin, a trimis pe sluga sa ca să-i 
cumpere niște lucruri. lar sluga știa pe aceşti tineri binecredincioşi că sînt neguțători şi au tot 
felul de mărfuri de mult preț. Deci s-a dus în prăvălia lor şi aflînd-o descuiată, a intrat înăuntru 
şi nevăzînd pe nimeni, s-a suit pe scară, în casa din al treilea rînd, și a auzit pe fericitul Evstatie 
citind psalmii lui David. Suindu-se sluga aceea pe scară, a mers încetişor şi a văzut pe Evstatie 
ținînd Psaltirea în mînă şi citind aceste cuvinte: 


Să se rușineze toți cei ce se închină chipurilor cioplite şi cei ce se laudă cu idolii lor. 
Inchinați-vă lui Dumnezeu toţi îngerii Lui. Apoi a văzut în casă pe perete cinstita cruce şi 


sfintele icoane. După aceea, nezicînd nimic, s-a întors în tăcere la stăpînul lui şi i-a spus toate 
cele ce a auzit. Iar stăpînul său Achilin, sculîndu-se degrabă, s-a dus la împăratul Maximian şi 
l-a vestit despre cele ce i-a spus sluga sa. Iar acesta îndată a trimis ostaşi ca să prindă pe Evstatie 
şi pe fraţii lui. 


Mergînd ostașii împreună cu Achilin, au aflat prăvălia închisă, pentru că în acea vreme 
sfinţii erau la un loc în mare tăcere, căci se împărtăşiseră cu Tainele lui Hristos, fiind Duminică 
în ziua aceea. Și ostașii au bătut în ușă strigînd, dar nu le-a răspuns nimeni. lar Sfintul Evstatie, 
cunoscînd cu duhul că ostașii sînt trimiși ca să-l ia pe dînsul şi pe fraţii lui la chinuri, a început 
a grăi către fraţii săi: "Îndrăzniți fraţilor şi nu vă temeţi, că la cununi cerești ne cheamă pe noi 
Stăpînul nostru”. 


Şi a început a le spune vedenia sa: "Eu, zise el, am văzut în noaptea aceasta, că am fost 
duşi la divanul păgînesc, înaintea lui Maximian, iar un arap mare şi înfricoșat mergea în urma 
noastră, tînguindu-se și bătîndu-se peste faţă, zicînd: "Vai mie că sînt biruit!" Iar înaintea 
noastră mergea un tînăr strălucit, ţinînd în mîinile sale trei cununi și trei cărți, zicînd către mine: 
"Evstatie, diacone al lui Hristos, acestea vi s-au pregătit vouă de Părintele îndurărilor și 
Dumnezeul mîngiierii! Deci, nu vă înfricoşaţi de chinuitori, precum nu s-a înfricoşat Sfîntul 
Ştefan, întîiul mucenic”. 


Acestea zicînd acel tînăr prealuminat, s-a suit la cer, iar arapul s-a dus spre apus, 
tînguindu-se. Această vedenie spunînd-o Evstatie fraților săi, îi întărea pe dînşii, zicînd: "Să nu 
ne lepădăm, iubiţilor, de Hristos Dumnezeul nostru înaintea oamenilor, ca şi El să nu se lepede 
de noi înaintea Părintelui Său şi înaintea sfinţilor îngeri". lar Tespesie și Anatolie au răspuns, 
zicînd: "Fratele nostru şi părintele nostru, stăpîne, noi sîntem gata a muri îndată pentru Ziditorul 
nostru, şi nimic nu ne va depărta de dragostea Lui”. 


Grăind acestea între ei, ostașii, bătînd tare în uși, strigau, zicînd: "Deschideţi ușa, 
deschideţi”. Şi ieşind Tespesie şi Anatolie, au deschis. Iar ei sărind înăuntru, întrebau: "Cine 
este aici împreună cu voi?" Deci se suiră pe scară, în casa cea de sus, mergînd înaintea lor 
Achilin. ŞI intrînd în camera lor de rugăciune, au aflat pe Evstatie ţinînd în mînă Sfînta 
Evanghelie, pe care el deschizînd-o, îndată a aflat scris: Nu vă temeţi de cei ce ucid trupul, iar 
sufletul nu pot să-l ucidă. 


Apoi, mai marele ostașilor a strigat asupra lor: "Pune pe masă ceea ce ai în mîinile tale”. 
Căci nu îndrăznea să se atingă de Sfînta Evanghelie, pentru că era fiu din părinți creștini. lar 
Sfîntul diacon Evstatie, îmbrățişînd Sfînta Evanghelie, a sărutat-o şi a pus-o pe masă. lar unul 
dintre ostașii cei trimişi a zis: "Vezi cum cinstesc creștinii cărțile în care sînt scrise vrăjitoriile 
lor?” Și luînd pe Evstatie, l-au coborit din casa de sus. Iar cînd el voia să iasă din casă, uitîndu- 
se împrejur şi văzînd sfintele cărţi, a zis: "Vouă ne încredințăm". Și uitîndu-se la mulţimea 


mărfurilor de mare preţ, a zis: "Ne lepădăm de voi şi de toate cele stricăcioase, şi urmăm lui 
Hristos". Și a ieșit afară. lar ostașii au închis ușile şi le-au pecetluit; iar pe cei trei sfinţi frați, 
legîndu-i, i-a dus la păgînul împărat. 


Fiind aduși înaintea împăratului, acesta, văzîndu-i, a rîs și a zis: "Cine a poruncit să lege 
pe aceşti tineri, căci eu ştiu că sînt prieteni ai zeului nostru?" Şi îndată a poruncit să-i dezlege, 
apoi a început a grăi către dînşii: "Spuneţi-mi fiecare din voi, cum vă cheamă, și de ce neam 
sînteți?" Iar Sfîntul Evstatie, ca frate mai mare, a răspuns, zicînd: "Numele nostru cel mai iubit 
şi mai slăvit este acesta că sîntem creștini, iar numele de la părinți sînt acestea: pe mine mă 
cheamă Evstatie, iar pe fratele acesta al meu din dreapta îl cheamă Tespesie, iar pe acesta din 
stînga, Anatolie. 


Sîntem frați după trup şi ne-am născut dintr-un tată şi dintr-o mamă. Tatăl nostru era de 
neam din Galatia, avînd treapta de preot creştin". lar Maximian a întrebat: "Cine I-a făcut preot 
pe tatăl vostru?" Evstatie a răspuns: "Acela pe care nu de mult tu l-ai ucis fără dreptate, adică 
Antim, Sfîntul Episcop al cetăţii acesteia. Acela şi pe mine m-a hirotonit diacon, ca să slujesc 
preoților lui Dumnezeu cînd săvîrşesc preasfintele şi preacuratele Taine ale lui Hristos". 


Împăratul a zis: "Încetează a mai grăi cele netrebnice, şi te închină împreună cu fraţii 
tăi, zeilor noștri; şi eu vă voi face pe voi cinstiți și slăviți în palatele mele; iar de nu, apoi cu 
sabie vă voi pierde pe voi”. Dar sfinţii, cu un glas au răspuns, zicînd: "Fă ceea ce voieşti, sîntem 
creştini şi numai Unuia Dumnezeu ne închinăm, Celui ce a făcut cerul și pămîntul, şi Fiului 
Său, Domnului nostru lisus Hristos şi Sfîntului şi de viaţă făcătorului Său Duh, iar idolilor voştri 
necuraţi și urîți, nu ne vom închina niciodată”. 


Atunci mîniindu-se Maximian, a poruncit să-l întindă pe pămînt şi să-l bată cu toiege. 
Şi fiind bătuţi sfinții multă vreme, şi-au ridicat glasurile lor, grăind către Dumnezeu aşa: "Slavă 
Ție, Doamne, că ne-am învrednicit a fi bătuți pentru numele Tău cel Sfînt". lar Sfintul Evstatie, 
adăugînd, a zis: De multe ori s-au luptat cu mine vrăjmaşii din tinereţile mele şi nu m-au biruit; 
peste spatele meu au bătut păcătoşii îndelungat-au fărădelegea lor; ajută-ne nouă, 
Dumnezeule, Mîntuitorul nostru”. 


După ce sfinţii au fost bătuţi tare, tiranul a poruncit armașilor să înceteze din bătaie şi a 
zis către mucenici: "O, nenorociţilor! Pînă cînd veţi pătimi aşa chinuri? Jertfiți zeilor şi nu vă 
pierdeţi pe voi în zadar, crezînd într-un om care asemenea a fost bătut şi a murit cu moarte de 
ocară". lar sfinții au răspuns: "Să nu fie nouă a ne lepăda de Mîntuitorul Hristos, pe Care L-am 
cunoscut a fi Dumnezeu adevărat, deși a pătimit pe Cruce pentru mîntuirea noastră”. Atunci a 
poruncit chinuitorul să-i ducă în temniţă și să le lege în obezi picioarele şi să nu le dea nici 
mîncare, nici băutură, ca astfel să fie biruiţi cu legăturile, cu foamea şi cu setea. 


Şezînd sfinții în temniță, la miezul nopţii a strălucit o lumină. Și, arătîndu-se îngerul 
Domnului, i-a dezlegat din legături şi i-a făcut pe dînșii sănătoşi, dîndu-le mană cerească să 
mănînce. Apoi le-a zis: "Nevoiţi-vă cu nevoinţă bună pentru Hristos, căci eu nu mă voi depărta 
de voi întru toate patimile voastre, pentru că sînt trimis de Hristos Domnul ca să vă păzesc pe 
voi". Zicînd acestea, îngerul s-a făcut nevăzut, iar sfinții, umplîndu-se de negrăită bucurie, 
mulțumeau lui Dumnezeu. Apoi Sfîntul Evstatie grăi cu mulțumire: Domnul dezleagă pe cei 
ferecați; Domnul înţelepțeşte orbii; Domnul ridică pe cei asupriți; Domnul iubeşte pe cei 
drepți; Domnul păzeşte pe cei săraci. 


Trecînd cîtăva vreme, tiranul a șezut în divan și a trimis ostaşi la temniţă ca să aducă pe 
cei legați pentru Hristos la o a doua înfăţişare. Deci, mergînd ostașii, au aflat pe sfinți dezlegați 
din legături şi deplin sănătoşi, odihnindu-se în pace, și au început a striga ocărînd pe străjeri şi 
întrebînd cine 1-a dezlegat pe cei legați. Iar străjerii cu jurămînt le spuneau că nimeni nu 1-a 
dezlegat, nici n-a intrat cineva în temniță, nici nu le-a dat lor cineva de mîncare sau băutură. 
Atunci iarăși, legînd pe sfinți, i-a dus la împărat, care, văzîndu-i, se minuna; pentru că nici cu 
rănile, nici cu legăturile, nici cu foamea, nici cu setea nu au slăbit. 


Apoi a început a zice către dînșii aşa: "O! ticăloșilor, socotiți cele ce vă sînt vouă de 
folos şi, plecîndu-vă, jertfiți zeilor ca să vă eliberez pe voi cu cinste". Iar Sfîntul Evstatie a zis: 
"Să nu nădăjduiești că vei schimba hotărîrea noastră cea bună, nici cu cuvinte viclene, nici cu 
înfricoşări groaznice şi nici cu chinuri, căci nu băgăm în seamă nimic, ştiind că goi am ieșit din 
pîntecele maicii noastre și iarăși goi ni se cade a ieşi din această viață deșartă”. lar împăratul 
îndată a poruncit să-i dea spre mîncarea fiarelor. 


Deci sfinţii au fost duși la priveliște, unde aveau să fie mîncaţi de fiare. Şi tot poporul 
cetății Nicomidiei mergea după dînşii - între care era și mulțime de credincioși tăinuiţi -, vrînd 
să vadă sfîrşitul lor. Și, fiind puşi în mijlocul priveliştei, au slobozit asupra lor doi lei şi trei 
urși, şi s-au înspăimîntat toți cei de la privelişte de răcnetul fiarelor. Iar Sfîntul Evstatie cînta, 
zicînd: "Mîntuieşte-ne pe noi, Doamne, din gura leilor; şi scoate din coarnele rinocerilor 
smerenia noastră, ca să vestim numele Tău fraților noştri și în mijlocul Bisericii să Te lăudăm 
pe Tine”. 


Iar Tespesie şi Anatolie s-au înfricoşat de scrișnirea fiarelor şi văzînd Evstatie că s-au 
înfricoşat a zis către dînşii: "Pentru ce vă înfricoşaţi, frații mei, de aceste fiare? Au nu ştiţi că 
Stăpînul nostru este puternic a îmblînzi leii cei ce erau în groapă cu Daniil? Au nu vă aduceţi 
aminte de cuvintele îngerului care a făgăduit să fie împreună cu noi în toate pătimirile păzindu- 
ne pe noi?" 


Acestea grăind Sfîntul Evstatie, s-au pornit leii asupra lor şi venind aproape au stat 
gudurîndu-se cu cozile lor, precum face cîinele cînd îşi cunoaște stăpînul. lar Sfîntul Evstatie, 
punînd mîinile pe capetele leilor, îi netezea pe ei, ca pe nişte cîini, şi i-a îmblînzit. Apoi urşii 
alergînd singuri la o parte, unul pe altul se aruncau la pămînt, iar de sfinții mucenici nici nu s- 
au apropiat. 


Poporul care se adunase la privelişte, văzînd ceea ce se petrece, vorbea în felurite 
chipuri. Adică păgînii ziceau: "Sînt vrăjitori şi cu vrăjile au îmblînzit fiarele". Iar cei credincioşi 
strigau: "Mare este Dumnezeul creștinilor, care a închis gurile fiarelor ca să nu vatăme pe sfinții 
săi robi". Atunci împăratul a poruncit să ia pe sfinţii mucenici şi iarăşi să-i arunce în temniță. 
Dar acolo iarăşi au fost mîngiiaţi cu cercetarea îngerească şi întăriți cu mană. 


Într-acea vreme s-a îmbolnăvit Maxentie, fiul împăratului, și fiind mîhnit pentru aceasta, 
a trimis pe sfinţii mucenici la Antonie, comitele Niceii, zicînd: "Du pe aceşti creştini în cetatea 
ta, şi-i sileşte spre închinarea zeilor. Şi de vor asculta să se închine, să-i trimiţi pe dînşii cu 
cinste la noi, iar de nu se vor închina, apoi după multe chinuri, să-i omori ca pe niște fiare 
sălbatice". Deci luîndu-i pe dînşii comitele, i-a dus legaţi în Niceea. 


Ajungînd acolo, a aflat pe femeia sa bolnavă; apoi a poruncit să închidă pe sfinții 
mucenici în temniță. lar a doua zi a şezut comitele în divan, și scoțînd pe mucenici la întrebare, 
a început a grăi către dînşii: "Foarte mare purtare de grijă am pentru voi, oamenilor, şi voiesc a 
vă milui şi a vă trimite la împăratul, ca să primiţi de la dînsul cinste. Credeţi-mă ca pe prietenul 
vostru, şi, ascultîndu-mă, să aduceţi jertfă zeilor”. Sfinţii au răspuns: "Ne rugăm Domnului 
nostru lisus Hristos, ca să ne păzească pe noi fără de prihană întru credinţa noastră, în care 
sîntem gata şi a muri, ca să nu ne lase a ne depărta de Dînsul și a cădea în pierzarea în care voi 
pieriți”. 


Aceste cuvinte ale sfinților, auzindu-le comitele, s-a îndrăcit de mînie, şi a poruncit să- 
i spînzure de picioare cu capul în jos şi cu unghii de fier să-i strujească pe ei. 


Fiind strujiți sfinții multă vreme, curgînd sîngele șiroaie și carnea rupîndu-li-se, sfinţii 
şi-au ridicat glasurile la Dumnezeu, zicînd: "Împărate şi Dumnezeule al veacurilor, caută din 
sfîntul Tău locaş asupra noastră, a nevrednicilor robilor Tăi, care pătimim pentru numele Tău 
cel sfint". Astfel strigînd sfinții către Dumnezeu, primeau dintru înălțime ajutor nevăzut, ca să 
poată răbda cu bărbăție asemenea munci cumplite. lar tiranul cel fărădelege, văzînd pe 
pătimitori nebiruiți întru răbdare, a poruncit să-i pogoare de pe lemn, şi să-i ducă în temniță. 


Neputînd sfinţii să meargă singuri, pentru rănile şi durerile cele cumplite ce le aveau, au 
fost duși în spinare ca nişte saci şi aruncaţi în temniță. Atunci s-a arătat lor îngerul Domnului, 
ca şi mai înainte, cu mare lumină, şi mîngiindu-i pe ei cu cuvinte de bucurie, i-a tămăduit de 
răni, iar sfinții lăudau pe Dumnezeu, zicînd: S/lavă Ție, Dumnezeule, că nu treci cu vederea pe 
cei ce nădăjduiesc spre Tine şi pătimesc pentru Tine. Cu ce vom răsplăti Ţie, Doamne, pentru 
ce ne-ai dat nouă? Cine este Dumnezeu mare ca Dumnezeul nostru? Tu eşti Dumnezeu care 
faci minuni. 


După cîtăva vreme, chinuitorul, iarăşi scoțind din temniță pe sfinţii mucenici, i-a pus 
înaintea divanului său şi silea pe răbdătorii de chinuri să se închine idolilor şi îi îngrozea pe 
dînșii, zicînd: "De nu veți îndeplini porunca împăratului și de nu vă veţi închina zeilor noștri, 
apoi cu sabia vă voi tăia pe voi, şi trupurile voastre le voi da spre mîncare păsărilor cerului și 
fiarelor pămîntului”. Iar sfinții au răspuns într-un glas: "Nu ne vom lepăda de Hristos 
Dumnezeul nostru, nici ne vom închina idolilor necuraţi, surzi şi muţi, care au ochi şi nu văd, 
au urechi şi nu aud, au gură și nu grăiesc, au picioare şi nu umblă. Asemenea lor să fie toţi cei 
ce îi fac pe ei şi toți cei care nădăjduiesc spre dînşii”. 


Chinuitorul, auzind acestea, răcni ca un leu cu mare mînie şi porunci să-l scoată afară 
din cetate, să-i înjunghie ca pe nişte fiare sălbatice, iar trupurile lor să le arunce neîngropate 
spre mîncarea fiarelor şi a păsărilor. Atunci sfinții au fost duşi la locul sfirşitului lor, care era 
într-o livadă de măslini, şi au fost legaţi de copaci gata, spre înjunghiere. Atunci au venit acolo 
doi creştini, prieteni ai sfinţilor, anume Paladie și Acachie. Aceia, rugînd pe slugile care voiau 
să înjunghie pe sfinţi, le-au dat mult aur, zicînd: "Domnilor, așteptați puţină vreme pînă ce vom 
vorbi cu aceşti creștini osîndiți, căci avem a vorbi ceva cu dînşii, iar după ce le vom spune, 
atunci îi veți înjunghia". 


Slugile, luînd aurul, s-au depărtat de dînşii puţin. Iar creștinii, apropiindu-se de sfinții 
mucenici, i-au sărutat cu dragoste, plîngînd, şi le-au zis să se roage pentru dînșii. Deci rugîndu- 
se sfinții mucenici, s-a auzit un glas din cer, chemîndu-i pe dînşii la odihna cea veşnică. Și 
îndată sfinții şi-au dat sufletele cu bucurie în mîinile lui Dumnezeu. Iar slugile chinuitorului, 
deşi au văzut pe sfinți că au murit acum, însă temîndu-se de tiranul, au săvîrşit porunca dată 
asupra morții lor. Căci pe Sfîntul Evstatie şi pe Tespesie i-au înjunghiat la gît, iar pe Sfîntul 
Anatolie l-au împuns în coastă. 


După aceasta, zăcînd trupurile lor pe pămînt, le-au tăiat capetele și, lăsîndu-le 
neîngropate, s-au dus. Atunci s-au pogorit şase îngeri din cer, în chip de vulturi, şi zburau peste 
trupurile sfinților, pînă cînd Paladie şi Acachie le-au îngropat cu cinste. Antonie, comitele, într- 
acea zi cînd a apus soarele, a căzut bolnav, iar a doua zi a murit femeia lui mai întîi; apoi el, 
văzînd pe femeia sa moartă, şi-a dat sufletul cu mari chinuri. 


Deci acela se muncește în iad, iar sfinții se bucură în ceruri, întru Impărăţia lui Hristos 
Dumnezeul nostru, a Cărui slavă este în vecii vecilor. Amin. 


50. INTRAREA ÎN BISERICĂ A PREASFINTEI NĂSCĂTOARE DE 
DUMNEZEU ȘI PURUREA FECIOAREI MARIA 


(01 NOIEMBRIE) 


Împlinindu-se trei ani de la naşterea Preacuratei Fecioare Maria, drepții ei părinţi, 
Ioachim şi Ana, şi-au adus aminte de făgăduinţa lor, ca să dea în dar lui Dumnezeu pe cea 
născută. Deci, au voit a împlini cu fapta ceea ce făgăduiseră cu cuvîntul. Chemînd toate 
rudeniile din Nazaret unde vieţuiau, rudenii care erau de neam împărătesc şi arhieresc, căci 
însuși dreptul loachim era de neam împărătesc, iar soţia lui, Sfînta Ana, era de neam arhieresc; 
şi aducînd şi cete de fecioare tinere, au pregătit făclii multe şi au împodobit pe Preacurata 
Fecioară Maria cu podoabă împărătească. 


Despre aceasta mărturisesc Sfinţii Părinţi cei de demult. Astfel, Sfîntul Iacob, 
Arhiepiscopul Ierusalimului, spune cuvintele zise de Ioachim: "Chemaţi fiice evreice curate, să 
ia făclii aprinse". lar cuvintele dreptei Ana le spune Sfîntul Ghermano, Patriarhul 
Constantinopolului, astfel: "Făgăduinţele pe care le-au făcut buzele mele le voi da Domnului. 
Pentru aceasta am adunat cete de fecioare cu făclii, şi am chemat preoţi, şi pe rudeniile mele, 
zicînd tuturor: Bucuraţi-vă împreună cu mine toți, că m-am arătat astăzi şi maică şi înainte 
povăţuitoare, dînd pe fiica mea, nu împăratului celui pămîntesc, ci lui Dumnezeu, Împăratul 
ceresc”. 


lar pentru podoaba cea împărătească a dumnezeieştii prunce, Sfintul Teofilact, 
Arhiepiscopul Tesalonicului, grăiește aşa: "Se cuvenea ca intrarea pruncei celei dumnezeieşti 
să fie după vrednicia ei, și astfel, de un mărgăritar ca acesta prealuminat şi de mult preţ să nu 
se lipească haine proaste. Deci era de trebuinţă să o îmbrace cu haină împărătească, spre slava 
şi frumuseţea cea mai mare". Pregătind cele ce se cuveneau pentru cinstita şi slăvita intrare, au 
făcut calea din Nazaret la Ierusalim, timp de trei zile. 


Ajungînd în cetatea Ierusalimului, au mers cu cinste la biserică, ducînd într-însa pe 
"Biserica" lui Dumnezeu cea însuflețită, pe prunca cea de trei ani, pe Curata Fecioară Maria. 
Cete de fecioare cu lumînări aprinse mergeau înaintea ei, după mărturia Sfîntului Tarasie, 
Arhiepiscopul cetăţii lui Constantin, care povesteşte că Sfînta Ana ar fi grăit aşa: "Purtaţi, 
fecioare, făclii şi călătoriţi înaintea mea şi înaintea dumnezeieştii copile”. lar sfinții ei născători, 


luînd de mîini pe fiica lor cea dăruită lui Dumnezeu, cu blîndeţe şi cu cinste o duceau între 
dînşii. 


Toată mulțimea rudeniilor, vecinilor şi cunoscuţilor urma cu veselie, ținînd făclii în 
miîini şi înconjurînd-o pe Preasfînta Fecioară ca stelele pe luna cea luminoasă, spre mirarea 
Ierusalimului. Pentru acest lucru Sfîntul Teofilact scrie așa: "A uitat fiica casa părinților săi și 
se aduce Împăratului, Celui ce a dorit frumuseţea ei, și se aduce nu fără cinste, nici fără slavă, 
ci cu petrecere luminată, că se scoate din casa părintească cu slavă". Apoi toţi lăudau ieșirea ei, 
toate rudeniile, vecinii şi cîţi erau în legătura dragostei, urmau părinților ei. Părinţii se bucurau 
împreună cu părintele, maicile cu maica, iar copilele şi fecioarele mergeau înaintea 
dumnezeieștii copile, purtînd făclii, şi erau ca un şir de stele care strălucesc împreună cu luna. 


Deci, s-a adunat tot Ierusalimul, văzînd acea nouă petrecere, cum pe o copilă de trei ani 
o duc împodobită cu atîta slavă şi cu multe lumini; și nu numai cetăţenii de jos ai lerusalimului, 
Ci şi cei de sus, adică sfinţii îngeri, s-au adunat să vadă preaslăvita ducere a Preacuratei Fecioare 
Maria. Şi văzînd, se mirau cum cîntă Biserica: "Îngerii văzînd intrarea Preacuratei s-au mirat, 
cum Fecioara intră în sfînta sfintelor...". Deci împreună cu ceata pămîntească cea văzută a 
fecioarelor celor curate era şi ceata cea nevăzută a celor fără de trup, ducînd înăuntru, întru cele 
sfinte, pe Preacurata Fecioară Maria, înconjurînd-o ca pe un vas ales al lui Dumnezeu, după 
porunca Domnului. 


Sfîntul Gheorghe, Arhiepiscopul Nicomidiei, așa grăieşte despre aceasta: "Duceau acum 
părinții pe Fecioara către uşile bisericii, înconjurînd-o pe ea îngerii și cu toate puterile cele mai 
presus de lume împreună veselindu-se; că îngerii, deşi nu ştiau puterea tainei, însă ca nişte slugi, 
din porunca Domnului, slujeau la intrarea ei în biserică. Şi mai întîi se mirau văzînd-o pe dînsa 
că va fi vas preacinstit al faptelor bune, care purta semnul curăţeniei celei veşnice, şi avea trup 
de care nici un fel de păcat nu se va apropia niciodată". Deci, făcînd voia Domnului, au săvîrşit 
părinții slujba cea poruncită. 


Astfel, cu cinste și cu slavă era petrecută în biserica Domnului, preanevinovata copilă, 
nu numai de oameni, ci și de îngeri. Căci de vreme ce chivotul Legii vechi, ce purta în sine 
mana, care era numai închipuirea Preacuratei Fecioare, s-a dus cu cinste în biserica Domnului, 
adunîndu-se tot Israelul, cu cît mai vîrtos se cuvenea cinste însuși Chivotului însufleţit, pe 
binecuvîntata Fecioară, Maica lui Dumnezeu, care avea să poarte în sine pe Hristos. Cînd se 
ducea chivotul Legii în biserica Domnului, mergea înainte împăratul cel pămîntesc, fiind 
împărat peste Israel dumnezeiescul prooroc David. 


Iar înaintea chivotului însuflețit, adică înaintea Preacuratei Fecioare, care se ducea în 
Biserica lui Dumnezeu, mergea înainte, nu împăratul cel pămîntesc, ci Cel ceresc către Care în 
toate zilele ne rugăm, zicînd: "Impărate ceresc, Mîngiîietorule, Duhul adevărului..." Pentru că 


acel Împărat era mergător înaintea acestei fiice împărăteşti, după cum mărturiseşte despre 
acestea Sfînta Biserică în cîntările ei, astfel: "In Sfînta Sfintelor, cea sfiîntă şi fără de prihană cu 
Duhul Sfînt se aduce...". 


La ducerea chivotului erau cîntări, căci a poruncit împăratul David Leviţilor să pună 
cîntăreți, să dea glas de veselie în organe, în psaltiri, în alăute şi în chimvale. Iar la ducerea 
Preasfintei Fecioare nu se făceau cîntări ale muzicii pămînteşti, ci cîntări ale îngerilor celor ce 
nevăzut slujeau. Pentru că, intrînd Fecioara în cele sfinte spre slujba Domnului, îngerii cîntau 
cu glasuri cereşti, despre care pomenește acum Biserica în condac: "Împreună aducînd darul 
Duhului lui Dumnezeu pe care o laudă îngerii; aceasta este cortul cel ceresc”. 


Însă şi de cîntări omenești era însoţită ducerea Preacuratei, pentru că Ana cea dreaptă - 
cum spune în cuvîntul Sfîntului Terasie -, grăiește către fecioarele care mergeau înainte: 
"Cîntaţi-i acesteia întru laude, cîntaţi-i întru alăute, glăsuiți cîntare duhovnicească; măriți-o pe 
dînsa în psaltire cu zece strune". Biserica a pomenit despre aceasta, zicînd: "Bucură-se cu duhul 
Ioachim şi Ana. Și cetele fecioarelor cîntă Domnului, cu psalmi cîntînd şi cinstind pe maica 
Lui”. De aici se arată că cetele de fecioare, care mergeau atunci înaintea Preacuratei Fecioare, 
cîntau oarecare cîntări din psalmii lui David. Cu ele se unește şi făcătorul canonului acestuia, 
zicînd: "Începeţi, fecioare, şi cîntaţi cîntări, ţinînd în miini făclii". Apoi Sfinţii şi drepţii ei 
Părinţi, loachim și Ana, după mărturia Sfîntului Tarasie, aveau în gurile lor această cîntare a lui 
David, strămoșul lor: Ascultă fiică şi vezi și pleacă urechea ta şi uită poporul tău şi casa 
părintelui tău, că a dorit Împăratul frumuseţea ta. 


Atunci, după povestirea Sfîntului Teofilact, au ieşit preoţii care slujeau în biserică întru 
întîmpinarea acelei preaslăvite fiice a lui Dumnezeu și cu cîntări au întîmpinat pe Preasfînta 
Fecioară, pe aceea care avea să fie Maica Arhiereului celui Mare, Care a străbătut cerurile. Pe 
aceasta aducînd-o Sfînta Ana la uşile bisericii, precum scrie Sfîntul Tarasie, zicea aşa: "Vino, 
fiică, către Cel ce mi te-a dăruit! Vino chivot al sfinţeniei către mult înduratul Stăpîn! Vino, uşa 
vieţii, către Milostivul dătător! Vino, sicriul Cuvântului, către lăcașul Domnului, intră în biserica 
Domnului, bucuria şi veselia lumii”. lar către Zaharia a zis loachim, ca şi către un prooroc, 
arhiereu şi rudenie a lor: "Primeşte, Zaharia, pe cortul cel curat; primeşte, preotule, sicriul cel 
fără de prihană; primeşte, proorocule, cădelnița şi cărbunele cel nematerialnic, primeşte 
dreptule tămîia cea duhovnicească”. 


Apoi dreapta Ana a zis către arhiereu, precum povestește Sfîntul Ghermano: "Primeşte, 
o! proorocule, pe fiica cea dăruită mie de Dumnezeu; primeşte-o şi o sădeşte pe ea în muntele 
cel sfînt, în locaşul cel gata al lui Dumnezeu, nimic ispitind, pînă cînd Dumnezeu, Care a 
chemat-o aici, va aduce la săvîrşire cele ce bine a voit pentru dînsa”. 


Erau acolo, după cum scrie Sfîntul Ieronim, cincisprezece trepte la intrarea în biserică, 
după numărul celor cincisprezece psalmi ai treptelor, şi la fiecare din acele trepte se cînta cîte 
un psalm de către preoții şi leviţii care intrau în slujbă. Deci drepții părinți au pus pe prunca cea 
fără prihană pe treapta cea dintii, iar ea îndată, singură, a alergat pe trepte foarte degrabă, 
neajutînd-o nimeni, nici sprijinind-o. Și alergînd la treapta cea de sus, a stat acolo, întărind-o 
pe dînsa puterea lui Dumnezeu cea negrăită. Căci încă mică fiind, a început Domnul a arăta 
într-însa puterea Sa cea mare, ca să înțeleagă cît de mare va fi în dar, cînd va veni în vîrsta cea 
desăvîrșită. 


Atunci se mirau toți cînd au văzut pe acea pruncă de trei ani suindu-se singură degrabă 
pe acele trepte, ca şi cum ar fi fost desăvirşită cu vîrsta. Mai vîrtos Zaharia se mira de aceasta 
ŞI, ca un prooroc, din descoperirea lui Dumnezeu înţelegea mai înainte cele ce aveau să fie. 
Căci, spune despre dînsul Sfîntul Teofilact, că era luminat de Duhul. La fel şi Sfîntul Tarasie 
grăieşte despre dînsul că, umplîndu-se de Duhul Sfînt, a strigat: "O, pruncă curată! O, fecioară 
neîntinată! O, doamnă preafrumoasă. O, înfrumusețarea femeilor! O, podoaba fiicelor! Tu eşti 
binecuvîntată între femei; tu eşti preamărită cu curăţenia; tu ești pecetluită cu fecioria; tu ești 
dezlegarea blestemului lui Adam”. 


lar către Sfînta Ana, după mărturia Sfîntului Ghermano, Zaharia a zis: "Bine este 
cuvîntat rodul pîntecelui tău, o, femeie mai cinstită decît oricare altele! Preaslăvită este aducerea 
ta, o, iubitoare de Dumnezeu!" Apoi ţinînd prunca de mînă - zice acelaşi Sfînt Ghermano -, cu 
bucurie a adus-o Zaharia întru cele sfinte, zicînd către dînsa unele ca acestea: "Vino, împlinirea 
proorociei mele; vino, săvîrşirea făgăduințelor Domnului; vino, pecetea așezămîntului Lui; 
vino, împlinirea tainelor Lui; vino, oglinda tuturor proorocilor; vino, înnoirea celor învechite; 
vino, lumina celor ce zac în întuneric; vino, dar nou și preadumnezeiesc, intră cu bucurie în 
biserica Domnului tău; acum în aceasta de jos, pămîntească, iar puţin mai pe urmă în cea de sus 
şi neapropiată”. 


Iar prunca săltînd şi bucurîndu-se foarte, mergea în casa Domnului. Că, deşi era mică 
cu vîrsta, fiind numai de trei ani, însă cu darul lui Dumnezeu era desăvirşită, ca ceea ce era 
aleasă de Dumnezeu mai înainte de întemeierea lumii. 


Astfel a fost dusă în biserica Domnului Preacurata și Preabinecuvîntata Fecioară Maria. 
Atunci arhiereul Zaharia a făcut un lucru străin și tuturor de mirare, căci a dus pe pruncă în 
sfînta sfintelor, care este după a doua catapeteasmă, în care era chivotul Legii cel ferecat peste 
tot cu aur, şi heruvimii slavei care umbreau altarul, unde, nu numai femeilor, ci nici preoților 
nu le era îngăduit a intra, fără numai singur arhiereului, o dată într-un an. 


Acolo i-a dat arhiereul Zaharia Preacuratei Fecioare loc de rugăciune. Căci celorlalte 
fecioare, care, de asemeni, erau aduse pentru slujbă în biserica Domnului pînă la vremea vîrstei 


lor, le era dat loc de rugăciune, după mărturia Sfîntului Chiril Alexandrinul şi a lui Grigore de 
Nissa, între biserică şi altar, unde mai pe urmă a fost ucis Zaharia. Și nicidecum nu era cu putință 
vreuneia din fecioarele acelea a îndrăzni să se apropie de altar, pentru că le oprise arhiereul. 


Aceasta a făcut-o arhiereul după porunca lui Dumnezeu, despre care grăieşte Sfîntul 
Teofilact astfel: "Iar arhiereul, fiind luminat de Dumnezeu, a cunoscut pe pruncă, că este locaş 
al dumnezeiescului dar, şi că este mai vrednică decît el spre a sta totdeauna înaintea feţei lui 
Dumnezeu. Şi, aducîndu-și aminte de cele zise în Lege despre chivot - căci s-a poruncit ca acela 
să fie pus în sfînta sfintelor -, îndată a priceput cum că acela a fost mai înainte numai închipuirea 
copilei acesteia. Deci, neîndoindu-se, a îndrăznit mai presus de Lege a o aduce în Sfînta 
Sfintelor. Și a primit pe Fecioară locul acela, care nu era văzut de nici unul din alţi bărbaţi, nici 
chiar de preoți, decît numai de arhiereu o dată într-un an. Căci se cădea aceasta pentru ea, ceea 
ce s-a sfințit mai înainte de zămislire prin curăție; şi din pîntece s-a îndreptat să nu slujească 
legii celei omeneşti care zace asupra oamenilor celor ce greşesc, ci celei cerești, fiind mai presus 
decît îngerii și în care, nu legea omenească, ci darul cel desăvîrşit a lucrat”. 


Apoi drepţii părinţi au adus - precum zice Sfîntul leronim -, cu Preabinecuvîntata lor 
fuică, şi daruri lui Dumnezeu, jertfe şi arderi de tot. Şi fiind binecuvîntați de arhiereu şi de tot 
soborul preoţesc, s-au întors la casa lor cu toate rudeniile şi au făcut ospăț mare, veselindu-se 
şi mulțumind lui Dumnezeu. lar Preabinecuvîntata Fecioară, la începutul vieţii sale, a fost dată 
în casa Domnului, în locașul de fecioare, pentru că biserica Ierusalimului - cea zidită de 
Solomon, iar după pustiire, înnoită de Zorobabel -, avea multe locașuri de locuinţă precum zice 
Iosif (Flaviu), istoricul cel vechi al evreilor: "Că erau pe lîngă peretele bisericii, treizeci de 
camere de piatră despărțite una de alta, largi și foarte frumoase. Iar peste acelea erau alte camere 
şi peste acelea al treilea rînd, şi de toate era numărul lor nouăzeci de camere, avînd toată 
îndemâînarea. lar înălțimea casei era ca şi peretele bisericii, ca nişte stîlpi întărind biserica pe 
dinafară". 


Deci în acele case erau diferite locaşuri: deosebi vieţuiau fecioarele, care erau date spre 
slujba lui Dumnezeu, pînă la o vreme; în altă parte locuiau şi văduvele, cele care se făgăduiau 
să-şi păzească curăţenia pînă la sfîrşitul vieţii lor, precum era Ana proorociţa, fata lui Fanuil; şi 
iarăşi deosebi petreceau bărbaţii care se chemau nazorei, viețuind în chipul monahilor 
necăsătoriți. Aceia toți slujeau Domnului în biserică și își aveau hrana din averea lor. Iar 
celelalte case erau pentru odihna săracilor străini care veneau de departe pentru închinăciune. 


Deci în locaşul fecioarelor, precum s-a zis, a fost dată prunca cea de trei ani, Preacurata 
Fecioară Maria, fiind orînduite pe lîngă dînsa fecioare mai bătrîne cu anii, iscusite în Sfinta 
Scriptură și în lucrul mîinilor, pentru ca din copilărie să se deprindă dumnezeiasca pruncă şi cu 
Scriptura și cu lucrul mîinilor. Apoi o cercetau pe ea Sfinţii ei Părinţi Ioachim şi Ana, iar mai 
vîrtos Sfînta Ana, ca o maică mergea adeseori să vadă pe fiica sa şi o învăţa pe dînsa. Astfel, a 
învățat degrabă Scriptura Legii vechi desăvîrşit, după mărturia Sfîntului Ambrozie și a lui 
Gheorghe istoricul, şi nu numai Scriptura, ci şi lucrul mîinilor l-a deprins bine, precum zice 


despre dînsa Sfîntul Epifanie: "Fecioara era ascuţită la minte şi iubitoare de învăţătură şi nu 
numai Sfînta Scriptură învăţa, ci şi toarcerea lînii şi a inului şi la cusături cu mătase se 
îndeletnicea". 


Pentru priceperea sa cea bună, era tuturor mirare şi lucra mai vîrtos acele lucruri ce 
puteau să fie de trebuinţă preoţilor la slujba Bisericii; încît mai pe urmă, pe vremea Fiului ei, 
putea să se hrănească cu cinste. Pentru că chiar hitonul cel necusut, adică cămașa pentru care s- 
a tras sorţ cînd Domnul era răstignit pe cruce, a fost țesut de Fecioara Maria, cu mîinile ei. 


Sfîntul Epifanie spune că se dădea Preacuratei Fecioare, ca şi celorlalte fecioare, hrana 
cea obişnuită de la biserică, dar ea o dădea săracilor străini, pentru că era hrănită cu pîine 
cerească, precum cîntă Biserica. Sfîntul Ghermano spune despre dînsa: "Petrecea Fecioara în 
Sfinta Sfintelor, primind hrană dulce de la îngeri”. Şi Sfîntul Andrei Criteanul grăieşte: "În 
Sfînta Sfintelor petrecînd Fecioara ca într-o cămară, primea hrană străină şi nestricăcioasă. 


Şi se spune că Preacurata Feicoară intra în cortul cel mai dinăuntru, care se zice Sfinta 
Sfintelor, ce era după a doua catapeteasmă, iar nu în locașul cel fecioresc. Pentru că, deşi avea 
loc deosebit în locașul fecioarelor, la rugăciune ea intra în Sfînta Sfintelor, căci numai ei îi era 
îngăduit. Dar ajungînd în vîrstă mai mare şi deprinzîndu-se cu scriptura și cu lucrul mîinilor, 
mai mult zăbovea la rugăciune, decît la lucru. Ea avea obicei de petrecea toată noaptea şi cea 
mai mare parte a zilei în rugăciuni. La rugăciune intra în Sfînta Sfintelor, iar la lucrul mîinilor 
se întorcea în locașul său; pentru că nu era slobod a lucra ceva în Sfînta Sfintelor, nici a aduce 
ceva acolo. 


Cea mai multă vreme a vieţii sale şi-a petrecut în biserică la rugăciune, după a doua 
catapeteasmă, în cortul cel dinăuntru, decît în casa ce îi era dată pentru lucrul miîinilor. Pentru 
aceasta, de către toți învățătorii, cu un glas se mărturiseşte, că Preacurata Fecioară pînă la 
doisprezece ani şi-a avut viaţa în Sfînta Sfintelor, de vreme ce numai cîte puţin ieșea de acolo. 
Iar cum a fost viaţa ei în vîrsta tinereților, scrie Ieronim astfel: 


"Fericita Fecioară, încă din pruncia sa, cînd era în biserică cu celelalte fecioare de o 
vîrstă cu sine, îşi petrecea viaţa foarte cu rînduială. Pentru că de dimineață pînă la al treilea ceas 
din zi, stătea la rugăciune; iar de la al treilea ceas pînă la al nouălea, se îndeletnicea cu lucrul 
miîinilor sau cu citirea cărților sfinte. De la al nouălea ceas, iarăși îşi începea rugăciunea, de la 
care nu înceta, pînă cînd nu i se arăta îngerul, dintr-ale cărui mîini se obișnuise a-și primi hrana. 
Şi așa mereu tot mai mult sporea în dragostea lui Dumnezeu". 


Astfel a fost viaţa ei în feciorie, cînd locuia împreună cu fecioarele cele de o vîrstă. Din 
zi în zi crescînd și întărindu-se cu duhul, creştea într-însa şi viaţa cea cu nevoinţă, cu iubire de 
osteneală şi rugăciune. Pentru că mergea din putere în putere, pînă cînd a umbrit-o puterea Celui 
de sus. lar cînd i se arăta îngerul aducîndu-i hrană, a văzut cu ochii săi chiar arhiereul Zaharia, 
despre care mărturiseşte Sfîntul Gheorghe Nicomidianul, zicînd: "Din zi în zi, înaintînd cu 
vîrsta, se înmulțeau şi darurile Duhului Sfînt întru dînsa”. 


Apoi petrecea împreună cu îngerii, lucru pe care şi Zaharia îl ştia. Căci intrînd el în altar, 
după obiceiul său, ca arhiereu, a văzut pe cineva că vorbea cu fecioara, dîndu-i hrană, şi avînd 
chipul străin - pentru că era înger cel ce se arăta. Şi înspăimîntîndu-se Zaharia, cugeta în sine: 


"Ce este această nouă şi neobişnuită asemănare îngerească ce s-a arătat şi vorbea către 
fecioară, cu chip fără de trup, aducînd hrană care hrăneşte trupul, cel cu firea nematerialnică, 
dînd fecioarei mîncare materialnică? Acea vedere îngerească se făcea numai preoţilor, şi aceea 
nu totdeauna; iar către partea femeiască şi încă către o fecioară aşa tînără, nicidecum nu este 
obişnuit a se vedea. Căci de ar fi fost dintre cele însoțite cu bărbat, dar fără copi, s-ar fi rugat 
ca să 1 se dea rod - precum s-a rugat Ana odinioară -, atunci nu m-aş fi minunat de arătarea 
îngerească. 


Dar fecioara astfel de lucru nu cere şi, precum văd, totdeauna i se arată îngerul. Pentru 
aceasta sînt în mai mare mirare, în spaimă și în îndoială. Căci, ce poate să fie aceasta? Și ce 
vine, să-i vestească îngerul? Ce este hrana aceea ce i se aduce? Şi de unde se ia? Cine pregătește 
acea hrană? Şi ce mînă face acea pîine? Pentru că îngerii nu se îngrijesc pentru trebuinţele 
trupești, deși mulți oameni au fost hrăniţi printr-înşii, dar hrana aceea o pregătea mînă 
omenească. 


Căci îngerul, slujind lui Daniil, deşi putea, cu puterea Celui Preaînalt, nu prin altcineva, 
ci prin sine să împlinească cele poruncite, a luat pe Avacum cu scafa (vas), ca nu cumva vedenia 
cea îngerească şi hrana cea neobişnuită, să înfricoşeze pe cel ce îl hrănea. Iar aici singur îngerul 
vine către fecioară, care lucru este plin de o taină, pe care eu nu o pricep. Ce este aceasta? Căci 
chiar din copilăria ei s-a învrednicit de daruri ca acestea, ca să-i slujească cei fără de trupuri. 


Ce este aceasta? Au doar întru dînsa se vor împlini graiurile prooroceşti? Au doar întru 
dînsa va fi sfîrşitul aşteptării noastre? Au doar dintr-însa va lua fire Cel Care are să vină să 
mîntuiască neamul nostru? Căci această taină a fost mai dinainte proorocită, și Cuvîntul caută 
pe aceea care să slujească tainei. Au doar nu este alta mai dinainte aleasă ca să slujească tainei, 
fără numai fecioara aceasta, pe care o văd? 


Cît eşti de fericită casa lui Israel, din care a odrăslit o vlăstară ca aceasta! Cît eşti de 
fericită rădăcina lui lesei, din care a ieșit vița, care are să odrăslească lumii floarea mîntuirii! 
Cît de slăvită este pomenirea părinților acesteia! Cît sînt de fericit şi eu cel ce mă satur de o 
vedere ca aceasta şi înfrumuseţez o Fecioară ca aceasta, spre a fi mireasa Cuvîntului!" 


Pînă aici este povestirea Sfîntului Gheorghe Nicomidianul. 


Încă și Fericitul Ieronim asemenea grăieşte: "Cum că în toate zilele o cercetau pe dînsa 
îngerii şi de m-ar fi întrebat cineva pe mine cum a petrecut acolo, Preacurata Fecioară în vremea 
copilăriei sale, aş fi răspuns că acel lucru numai lui Dumnezeu singur i-a fost ştiut şi lui Gavriil 
Arhanghelul, păzitorul ei cel nedepărtat, care împreună cu alți îngeri venea adeseori la dînsa și 
cu dragoste vorbeau împreună cu dînsa”. 


Astfel petrecea Preacurata Fecioară în sfînta sfintelor împreună cu îngerii, dorind ca în 
veci să vieţuiască întru curăţenie îngerească și în feciorie, după mărturia sfinţilor învățători, 
Grigore de Nissa, leronim și a celorlalți, care zic că această Fecioară singură şi-a logodit fecioria 
lui Dumnezeu. Pentru că în Legea veche era neobişnuit fecioarelor a nu se mărita, căci mai 
cinstită era însoţirea decît fecioria. lar Preacurata Fecioară a cinstit fecioria, mai vîrtos decît 
însoţirea şi, făcîndu-se mireasa lui Dumnezeu, ziua și noaptea Îi slujea Lui în curăţenia fecioriei 
sale. Iar Duhul cel Preasfînt, cu bunăvoința lui Dumnezeu Tatăl, pregătea întru dînsa sălășluirea 
lui Dumnezeu Cuvîntul. 


Să fie dar Preasfintei şi Celei de o ființă și nedespărțitei Treimi, slavă şi mulțumire. lar 
Preacuratei Stăpînei noastre Născătoare de Dumnezeu şi pururea Fecioarei Maria, cinste şi 
laudă, de la toate neamurile în veci. Amin. 


51. POMENIREA SFINŢILOR APOSTOLI FILIMON, ARHIP ŞI APFIA 
(02 NOIEMBRIE) 


Aceşti sfinți au viețuit pe vremea împăratului Nero, fiind următori şi ucenici ai Sfîntului 
Apostol Pavel; şi au pătimit pentru Hristos de la necredincioşii elini, în Kolasia. Căci, cînd îşi 
înălțau rugăciunile lor către Dumnezeu în sfînta biserică, dimpreună cu ceilalți creştini, atunci 
au năvălit asupra lor închinătorii de idoli care erau contra creştinilor. Atunci toţi credincioşii 
care erau în biserică, au fugit, şi au rămas numai Filimon, Arhip şi Apfia, pe care, luîndu-i 
păgînii, i-au dus la Artoklis făcătorul de pîine al Efesului. Atunci a fost bătut aspru Sfîntul Arhip 
şi străpuns cu cuțite peste tot trupul, de oamenii care treceau pe acolo şi de copii. După aceasta 
Sfîntul Filimon a fost bătut fără milă şi, fiind împroşcat cu pietre, s-a săvirşit. Asemenea şi 
Sfînta Apfia a fost ucisă cu pietre și în astfel de munci au trecut sfinţii către Dumnezeu. 


52. SFÎNTA MUCENIŢĂ CECILIA ŞI CEI ÎMPREUNĂ CU DÎNSA, 
SFINŢII MUCENICI VALERIAN, TIVURTIE ŞI MAXIM 


(02 NOIEMBRIE) 


Sfînta fecioară Cecilia s-a născut în Roma din părinţi cinstiți şi bogaţi. Apoi, auzind 
propovăduirea Sfintei Evanghelii, a crezut în Hristos; şi rănindu-se cu dragostea inimii către 
Dînsul, a pus în mintea sa ca să nu se mărite; ci curată să-şi păzească fecioria, închinînd-o 
Mirelui Hristos Dumnezeu. Însă fără voia sa, părinţii au logodit-o cu un tînăr de bun neam, dar 
necredincios, anume Valerian, care în toate zilele o împodobea cu haine de mult preţ şi cu 
podoabe de aur. Iar ea pe dedesubtul hainelor de mult preţ purta o haină aspră de păr, iar în 
inimă purta pe Hristos şi neîncetat se ruga către Dînsul cu căldura Duhului; ca EI, cu judecăţile 
pe care le ştie, să o păzească curată şi slobodă de legătura nunții. 


Deci, sosind ziua nunţii şi cîntînd organele muzicale, ea, oftînd din inimă, în taină se 
ruga lui Dumnezeu, zicînd: Fie inima mea fără prihană, întru îndreptările Tale, Doamne, ca 
să nu mă ruşinez. Şi îl ruga pe EI cu sîrguință şi cu multe lacrimi să-i trimită pe îngerul Său 


pentru păzirea fecioriei sale. Sosind noaptea şi fiind tinerii în casă, fecioara a zis către Valerian, 
mirele său: "Iubite, tinere, voiesc să-ţi descopăr o taină. lată, precum mă vezi, eu am pe îngerul 
lui Dumnezeu care îmi păzește fecioria și pe care tu nu-l vezi. De te vei atinge de mine, apoi 
îndată te va omorî, pentru că stă aici gata să mă apere, pe mine roaba Sa". 


Auzind acestea Valerian s-a temut căci, cu adevărat stă acolo îngerul nevăzut trimis din 
cer, ca să păzească pe mireasa lui Hristos de necurăţia necredinciosului tînăr. Atunci a început 
Valerian a ruga pe fecioară să-i arate şi lui îngerul ca să-l vadă. Fecioara a răspuns: "Tu eşti om 
care nu cunoşti pe Dumnezeul cel adevărat. Pentru aceasta dar, nu poţi să vezi pe îngerul lui 
Dumnezeu, pînă cînd nu te vei lepăda de necurăţia necredinței tale”. 


Atunci Valerian a întrebat-o: "Cum mă voi curăți?" Fecioara a răspuns: "Este un bătrîn 
cu numele Urban episcopul, acela ştie a curăţi cu Sfîntul Botez pe cei necredincioși şi mai 
înainte a-i pregăti pentru vederea îngerească. De voieşti să te cureţi şi să vezi pe îngerul lui 
Dumnezeu, apoi mergi la dînsul şi-i spune toate cele ce ai auzit de la mine. Apoi, după ce te va 
curăţi, să te întorci aici şi vei vedea îngerul și tot ce vrei vei obţine de la dînsul”. 


Valerian a zis: "Unde voi găsi pe bătrînul acela?" Fecioara a răspuns: "Mergi pe calea 
lui Apie. Acolo vei afla nişte săraci lîngă cale şi zi către dînșii: "Cecilia m-a trimis la voi, ca să 
mă duceţi la bătrînul Urban, pentru că voiește să-i spună lui o taină prin mine". Deci, mergînd 
Valerian, a aflat lîngă calea lui Apie, după cuvîntul logodnicei sale, nişte săraci care ştiau bine 
pe Sfînta Cecilia, pentru milostenia ce primeau de la dînsa. Aceia l-au dus la fericitul Urban 
episcopul, care se ascundea dinaintea chinuitorilor prin morminte, prin peşteri şi prin casele 
săracilor. 


Atunci Urban, cînd i-a spus Valerian toate cuvintele sfintei fecioare, s-a umplut de mare 
bucurie și, plecîndu-şi genunchii la pămînt şi mîinile ridicîndu-le către cer, a zis cu lacrimi: "Au 
doar astfel este roaba ta Cecilia, Doamne Iisuse, care, ca o albină iubitoare de osteneală, aduce 
miere Bisericii Tale? Căci iată pe tînărul acesta I-a primit ca pe un leu în cămara sa, iar către 
mine l-a trimis ca pe un miel şi de n-ar fi crezut el învățătura ei, n-ar fi venit la mine. Deci 
deschide, Doamne, inima lui, pînă la sfîrşit ca să Te cunoască pe Tine adevăratul Dumnezeu, 
iar de satana și de toate lucrurile lui să se lepede". 


Aşa rugîndu-se el, îndată s-a arătat un bătrîn cinstit, îmbrăcat în veșminte albe ca zăpada 
şi avea în mîna sa o carte. Acela, stînd înaintea lui Valerian, i-a deschis cartea ca să citească, 
iar Valerian înfricoșîndu-se de o vedenie ca aceasta, a căzut la pămînt. Dar cinstitul bătrîn care 
se arătase l-a ridicat şi i-a zis: "Citeşte, fiule, cele ce sînt scrise în această carte, ca să te 
învredniceşti a fi curățat şi să-l vezi pe îngerul pe care a făgăduit logodnica ta a-l arăta ție”. 
Privind Valerian pe carte, a văzut și a citit aceste cuvinte scrise cu slove de aur: "Un Domn, o 


credinţă, un Botez; un Dumnezeu şi Părintele tuturor, Care este peste toți şi prin toţi, și întru 
noi toți. Amin”. 


Acestea citindu-le Valerian, i-a zis bătrînul care se arătase: "Oare crezi, fiule, că acestea 
sînt adevărate, sau încă te îndoiești?" lar Valerian a răspuns cu mare glas: "Cu adevărat nu este 
nimic sub cer mai vrednic de crezut decît aceasta”. Şi îndată, cel ce se arătase, s-a făcut nevăzut. 
Apoi fericitul episcop Urban a început cu cuvintele a învăţa din destul pe Valerian şi, botezîndu- 
I, l-a trimis la sfînta lui logodnică. 


Întorcîndu-se Valerian, a aflat pe fecioară în casă, rugîndu-se, și a văzut îngerul stînd 
lîngă dînsa cu mare strălucire şi frumuseţe nepovestită, ţinînd în mîinile sale două cununi 
împletite din trandafiri roşii şi din crini albi, care împrăştiau bună mireasmă. O cunună a pus-o 
pe capul fecioarei, iar cealaltă pe capul lui Valerian, zicînd: "Păziţi-vă cununile acestea cu inimă 
curată şi cu trup neîntinat, căci din raiul lui Dumnezeu vi le-am adus şi au puterea aceasta, că 
niciodată nu se veştejesc, nici îşi pierd buna mireasmă; și nimeni nu poate să le vadă, fără numai 
cel ce iubește curăţia ca şi voi. lar tu Valerian, de vreme ce te-ai învoit la sfatul curăţiei, pentru 
aceea m-a trimis Dumnezeu ca să mă arăt ţie, ca să primeşti orice vei cere de la EI". 


Valerian, căzînd în genunchi și închinîndu-se, a zis: "Nimic nu-mi este mai iubit, în 
lumea aceasta, decît fratele meu Tivurtie; deci mă rog Domnului ca, precum pe mine, aşa şi pe 
fratele meu, izbăvindu-l de pierderea drăcească, să-l întoarcă spre Sine şi să ne dea nouă, 
amîndurora, numele Său cel sfint. lar îngerul a zis către dînsul, cu faţa veselă: "Bineplăcută este 
Domnului cererea ta, şi-ţi va împlini dorinţa inimii tale; precum te-a mîntuit pe tine prin această 
fecioară, aşa va mîntui şi pe fratele tău Tivurtie, prin tine şi împreună cu dînsul vei intra la 
nevoința mucenicească". 


Acestea zicînd, îngerul s-a făcut nevăzut. Iar fericitul Valerian, dimpreună cu sfinta 
fecioară, veselindu-se întru Hristos, se îndeletniceau cu vorbe folositoare de suflet. În acea 
vreme a intrat la dînşii Tivurtie, fratele lui Valerian și a zis: "Mă minunez foarte că am mirosit 
aici o bună mireasmă de trandafiri şi de crini. De unde vine această mireasmă atît de plăcută 
prin care atît m-am îndulcit, încît mi se pare a fi cu totul înnoit? lar Valerian a zis către dînsul: 
"Da, ai mirosit bună mireasmă, iubite frate, căci eu am rugat pe Dumnezeu pentru tine, ca şi tu 
să te învredniceşti cununii celei neveştejite şi să iubeşti pe Acela al Cărui sînge este roşu ca 
trandafirul, iar trupul alb cum e crinul". Tivurtie a zis: "Oare în vis aud eu aceste cuvinte sau 
adevărat grăiești, frate?” 


Valerian a răspuns: "Pînă acum ca în somn am vieţuit, închinîndu-ne zeilor celor 
mincinoşi și necuraților draci. lar acum umblăm întru adevăr și în darul lui Dumnezeu". Tivurtie 
a zis: "Cine te-a învăţat pe tine acestea?" Iar Valerian a răspuns: "Îngerul lui Dumnezeu m-a 
învăţat, pe care şi tu vei putea să-l vezi, dacă te vei lepăda de închinăciunile idoleşti”. Tivurtie 


voia să vadă îngerul, dar Valerian îl sfătuia să creadă mai întîi într-Unul adevăratul Dumnezeu 
şi să primească Sfîntul Botez şi după aceea să aştepte arătarea îngerească. lar Sfînta fecioară 
Cecilia, deschizîndu-și gura sa cea plină de dar, a început a-l învăţa sfînta credință, arătîndu-i 
înşelăciunea zeilor păgîni, celor mincinoşi, şi neputinţa idolilor celor fără de suflet, 
descoperindu-i puterea adevăratului Dumnezeu, Domnul nostru lisus Hristos. 


Atât de puternică a fost învăţătura sfintei fecioare de Dumnezeu înțelepțită, încît îndată 
s-a schimbat Tivurtie. Din necredincios, a devenit credincios și a zis: "Cred că nu este alt 
Dumnezeu afară de Cel creştinesc, şi de acum înainte Acestuia voiesc a-l sluji”. Acestea 
auzindu-le fecioara, s-a umplut de multă bucurie, învăţindu-l cu mai multă sîrguință şi 
spunîndu-i despre întruparea Fiului lui Dumnezeu, despre minunile Lui, despre patima şi 
moartea cea de bunăvoie, pe care le-a luat pentru dragostea către neamul omenesc. lar Tivurtie, 
ascultînd nişte cuvinte ca acestea, se umilea cu inima și se aprindea cu dragostea Domnului. 


Văzînd fecioara întru dînsul atîta credință arzătoare, a zis către el: "Dacă crezi în 
Domnul nostru lisus Hristos, apoi mergi împreună cu fratele tău la episcopul nostru creştinesc 
şi primeşte de la dînsul Sfîntul Botez, prin care, curățindu-te de păcate, te vei învrednici vederii 
îngerești". lar Tivurtie, adresîndu-se către fratele său, a zis: "Către cine vrei să mă duci?” 
Valerian i-a răspuns: "Către Urban, omul lui Dumnezeu, vom merge. Acela este episcop 
creștinesc, om bătrîn, înțelept şi drept, a cărui faţă este ca de înger, și graiurile lui adevărate”. 
Iar 'Tivurtie a zis: "Dar despre acel Urban spui, de care am auzit că a fost osîndit la moarte de 
două ori? De vom merge la dînsul, apoi cei ce-l caută pe el să-l ucidă, și pe noi ne vor ucide, 
aflîndu-ne la dînsul”. 


La aceste cuvinte ale lui Tivurtie, răspunzînd fecioara, a început a grăi despre viaţa cea 
veșnică şi neschimbată în veci, care este în cer, şi despre răsplătirea sfinților mucenici, pentru 
moartea pe care o au răbdat pentru Hristos. Atunci Tivurtie aprinzîndu-se cu dorire 
dumnezeiască, a zis: "Această viaţă de puţină vreme s-o iubească oamenii cei fără de minte, iar 
eu viaţa cea veşnică o iubesc. Deci, du-mă, frate, degrabă la episcopul Urban, ca să mă 
curățească şi să mă facă părtaş al vieții veşnice”. 


Ducîndu-l fratele său la fericitul Urban, i-a vestit toate cele ce se făcuseră. lar Urban s- 
a bucurat foarte mult de întoarcerea lui Tivurtie şi, primindu-l cu dragoste, l-a botezat şi l-a 
ținut la sine şapte zile, pînă cînd l-a învăţat desăvîrşit tainele sfintei credințe. După botez s-a 
învrednicit Sfîntul Tivurtie de atîta dar încît adesea vedea pe Sfinţii Îngeri şi vorbea cu dînşii, 
şi toate cele ce le cerea de la Dumnezeu le primea. Și multe minuni făcea, împreună cu fratele 
său, tămăduind pe cei bolnavi, şi îşi împărțea averile sale creștinilor săraci, orfanilor şi 
văduvelor. Pe cei de prin închisori îi răscumpăra şi îngropa trupurile sfinților mucenici cu cinste, 
care, pe vremea aceea erau omoriţi pentru Hristos. 


Eparhul cetății, cu numele de Almah, auzind de toate acestea de la un om clevetitor, care 
cu porunca împăratului vărsa fără cruțare sîngele robilor lui Dumnezeu, chinuind şi omorînd pe 
cei credincioşi, îndată a poruncit să prindă pe Tivurtie şi pe Valerian. Aducîndu-i înaintea sa, a 
zis: "Pentru ce ocărîţi neamul vostru cel bun și îngropaţi pe aceia pe care împărații au poruncit 
a-i omorî pentru multe fărădelegi? Şi pentru ce împărţiţi averile voastre oamenilor celor 
lepădaţi? Sau doar şi voi în aceeași rătăcire cu dînşii sînteți şi vreți să fiţi ceea ce sînt e1?" 
Tivurtie a răspuns, ca cel ce era frate mai mare: "O! de ne-ar învrednici Dumnezeu şi pe noi să 
fim socotiți în numărul robilor Lui, care au lepădat ceea ce se pare a fi şi nu este, şi au aflat ceea 
ce se pare a nu fi şi este”. 


Eparhul l-a întrebat: "Ce este ceea ce zici tu că se pare a fi și nu este? Nu pricep ce zici”. 
Iar Tivurtie i-a tîlcuit lui că toate cele de puţină vreme pe care le are lumea aceasta, apoi le arată 
şi le făgăduieşte a le da, acelea se par a fi, dar nu sînt, pentru că degrabă pier, iar viaţa ce va să 
fie se pare oamenilor, celor iubitori de lume, a nu fi, căci nu o văd; dar aceea este cu adevărat 
Şi în veac neîncetat va fi, unde celor buni şi credincioși multă răsplătire li se va da; iar cei răi şi 
necredincioşi vor avea parte de focul şi de chinul cel fără de sfîrşit. Apoi eparhul, vorbind mai 
mult cu ei, îi auzea grăind despre sfînta credință și despre lepădarea de lume şi alte înțelepte 
învățături pe care el nevrînd a le primi, poruncea să aducă jertfă zeilor. 


Sfinți neplecîndu-se la porunca eparhului, acesta a poruncit să bată cu toiage pe 
Valerian. Dar sfîntul fiind bătut, bucurîndu-se zicea: "lată vremea pe care foarte mult am dorit- 
0, iată praznicul şi ziua veseliei mele". Iar eparhul striga: "Nu defăima pe zei şi pe zeițe”. Apoi 
striga și Sfîntul Mucenic Valerian către popor, zicînd: "Bărbaţi, cetățeni ai Romei, vă rog să nu 
vă scoată pe voi de la adevăr aceste chinuri ale mele, ci fiți tari, şi pe zeii cei de piatră și de 
lemn sfărîmaţi-i, pentru că toți cei ce se închină lor vor fi arşi în focul cel veşnic”. 


După aceea s-a apropiat de eparhul lor un sfetnic cu numele Tarvinie, şi i-a zis în taină: 
"De nu vei pierde degrabă pe aceştia, apoi toată avuţia lor va fi împărțită la săraci, şi ție nu-ți 
mai rămîne nimic". lar eparhul, ascultînd sfatul lui, a poruncit să-i ducă pe amîndoi la locul ce 
se cheamă Pag, pe lîngă capiştea lui Zeus Jupiter, şi de nu vor vrea să aducă jertfă, să li se taie 
capetele. Apoi a trimis împreună cu spectatorii și cu ostașii, pe postelnicul său Maxim, ca sub 
a lui purtare de grijă să se săvîrşească tăierea mucenicilor. 


Mergînd Maxim împreună cu dînşii şi uitîndu-se la sfinţii răbdători de chinuri, plîngea 
zicînd: "O, flori scumpe ale tinereților! O, legătură a dragostei frățeşti! O, frumoasă pereche de 
tineri de neam bun şi cinstit! Pentru ce de bună voie vă grăbiţi a merge spre moarte, ca spre un 
ospăț mare? lar Sfîntul Tivurtie a zis către dînsul: "Dacă n-am fi ştiut despre viaţa cea veşnică, 
ce are să fie după moartea aceasta, apoi nu ne-am fi bucurat lipsindu-ne de această viață 
vremelnică". lar Maxim a întrebat: "Care viață este după viaţa aceasta?" Tivurtie a răspuns: 
"Precum trupul este îmbrăcat cu haină, așa şi sufletul este acoperit cu trupul. Deci trupul după 
moarte se preface în ţărînă, dar, ca pasărea ce se cheamă "fenix", va învia cînd va veni vremea; 


iar sufletul, de va fi sfînt şi drept, îndată se va duce în bunătăţile Raiului și acolo, petrecînd întru 
bucurie, aşteaptă învierea". 


Deci Maxim, uimindu-se de acele cuvinte, a zis: "Și eu aş fi lepădat această viață 
vremelnică dacă aș fi ştiut cu siguranță că mă voi învrednici de viaţa aceea de care îmi spui tu”. 
lar Valerian a zis către dînsul: "De voiești să te încredințezi de viața cea veşnică, apoi 
făgăduieşte nouă cu adevărat că te vei pocăi, şi, depărtîndu-te de la rătăcire, te vei întoarce către 
Dumnezeul cel propovăduit de noi. lar noi făgăduim ţie că atunci cînd se vor tăia capetele 
noastre, va deschide Dumnezeu ochii tăi şi vei vedea slava vieţii celei veşnice, ce se va da 
nouă”. 


Maxim a făgăduit cu jurămînt zicînd: "Să ard cu foc de nu voi crede în acel ceas întru- 
Unul Dumnezeu, Care dă viaţă veşnică după aceasta vremelnică, numai voi să împliniţi ceea ce 
mi-aţi făgăduit mie". lar sfinţii au zis: "Porunceşte dar slugilor să nu ne oprească a intra în casa 
ta, iar noi ne vom sîrgui a chema la tine un om care va lumina sufletul tău, ca să poţi vedea 
luminat cele făgăduite de noi". lar Maxim i-a luat cu bucurie în casa sa, neîndrăznind nici unul 
din ostași să-i zică ceva împotrivă. 


Deci, mergînd sfinții în casa lui Maxim, au ţinut cuvînt pentru mîntuire şi-l învățau pe 
el să creadă în Domnul nostru lisus Hristos. Şi toți din casă I-au ascultat cu luare aminte pînă 
noaptea. Apoi Maxim a crezut cu toată casa sa, cum și mulți din ostași. lar după ce s-a făcut 
noapte, a venit la dînșii Sfînta fecioară Cecilia cu niște preoţi și s-au botezat cei ce au crezut, 
petrecînd toată noaptea în rugăciune şi în vorbire despre viaţa cea veșnică. 


Începînd a răsări luceafărul, Sfînta Cecilia a zis către răbdătorii de chinuri ai lui Hristos: 
"Fiţi tari şi cu sufletele răbdători, ostașii Domnului! Iată că trece întunericul nopţii şi luna răsare; 
deci și voi îmbrăcaţi-vă în arma luminii şi ieşiţi de vă săvîrșiți alergarea voastră; căci cu bună 
nevoință v-aţi nevoit şi credinţa aţi păzit. Mergeţi dar de luaţi cununile dreptăţii, pe care vi le 
va da vouă Domnul". Și-au pornit sfinţii cu sîrguinţă la locul cel zis; iar cînd treceau pe lîngă 
capiștea lui Zeus, au fost siliți de slujitorii idoleşti să aducă tămiie pe altarul lui, pentru că era 
cu neputinţă cuiva a trece de capiştea aceea, dacă nu ar fi adus jertfă. Şi toţi cei ce intrau şi 
ieşeau din cetate erau opriţi la locul acela și siliți să aducă jertfă. 


Oprindu-i şi pe sfinții mucenici, îi sileau să pună tămilie pe altar, iar ei nu numai că nu 
au ascultat, ci au batjocorit nebunia lor şi pentru aceea îndată le-au tăiat capetele lor cele sfinte. 
Fiind tăiați, Maxim a adeverit cu jurămînt tuturor celor ce stăteau de faţă, zicînd: "lată, văd pe 
îngerii lui Dumnezeu strălucind ca soarele, care, scoţînd din trupuri sufletele mucenicilor celor 
tăiaţi, ca pe nişte fecioare preafrumoase din cămară, le ridică cu mare slavă către ceruri”. 
Acestea zicînd, unii din necredincioşi au crezut în Hristos. 


Înştiințîndu-se eparhul că Maxim a primit credința creştinească, a poruncit să-l bată tare 
cu vergi, pînă într-atit încît şi-a dat sufletul în mîna lui Dumnezeu. lar trupul lui, luîndu-l Sfînta 
fecioară Cecilia, l-a îngropat împreună cu trupurile mucenicilor Tivurtie şi Valerian. Apoi a 
poruncit să se închipuiască la mormîntul Sfîntului Maxim o pasăre ce se chema fenix, arătînd 
credinţa sfîntului, căci din pilda acestei păsări, a crezut în învierea morților ce are să fie. După 
acestea, eparhul a poruncit să caute averea lui Tivurtie şi a lui Valerian, dar n-au aflat-o, pentru 
că Sfînta Cecilia o împărţise toată săracilor. De aceea a trimis slugile sale să o prindă. 


Venind slugile la dînsa, sfînta le-a zis: "Ascultaţi-mă pe mine, vecinii şi fraţii mei, că 
deși sînteţi slugi ale eparhului, însă mie mi se pare că nu aveţi credinţa lui. Eu doresc să pătimesc 
şi să mor pentru Hristos Domnul meu, pentru că nu voiesc să am tovărăşie cu viaţa aceasta 
vremelnică, ci caut viaţa cea veșnică. De aceea ca să trec mai degrabă la ea, luaţi-mă şi nu 
cruțați neputinţa tinereților mele, chinuiți-mă și mă daţi morţii”. 


Iar slugile, auzind cuvintele ei, le era jale pentru dînsa, văzînd o fecioară ca aceea 
frumoasă, de bun neam, înţeleaptă, care doreşte moartea. Deci o rugau ca să nu piardă cu 
moartea o aşa frumuseţe. lar ea a zis către dînşii: "Nu pierd frumuseţea tinereţilor mele, ci spre 
mai bine o schimb; căci dau tină pentru aur şi hîrb pentru piatră scumpă, iar casa pămîntească 
a trupului o dau pentru locaşurile cereşti cele prealuminate. Au doară nu este bună o neguțătorie 
ca aceasta, pe care şi vouă v-o doresc?” 


Deci ea a grăit multe despre răsplătirea drepţilor, încît s-au uimit toţi cei ce o ascultau. 
Şi era popor mult atunci în casa ei, bărbaţi şi femei, care ascultau învăţătura ei cea folositoare. 
Atunci a întrebat sfînta pe toţi, zicîndu-le cu glas tare: "Oare credeți că sînt adevărate toate cele 

grăite de mine?" Iar ei cu o gură au răspuns: "Credem cu adevărat şi mărturisim pe Hristos cel 
propovăduit de tine, a fi Dumnezeul nostru adevărat, care te are pe tine ca roabă a Sa”. 


Atunci sfinta fecioară s-a umplut de nespusă bucurie și îndată a plecat să cheme pe 
episcopul Urban, care venind în casa ei, a botezat pe cei ce au crezut, pînă la patru sute de 
suflete, parte bărbătească și femeiască; şi s-a făcut casa ei biserică a lui Hristos. După acestea, 
eparhul a dus la nedreapta sa judecată pe roaba cea dreaptă a lui Hristos şi, întrebînd-o despre 
credinţă, a auzit de la dînsa propovăduindu-se cu îndrăzneală numele lui Hristos. Iar el a zis 
către dînsa cu asprime: "De unde ai îndrăzneala aceasta?" Sfînta a răspuns: "Din buna ştiinţă şi 
neîndoita credință”. Judecătorul a zis: "Dar nu ştii, ticăloaso, că am stăpînire de la împărați să 
omor şi să fac viu?" Sfînta a răspuns: "Spui minciuni, zicînd că ai voie a face viu; căci se cădea 
ție să zici că a omori ai putere, iar nu şi a învia; că a omori poţi, iar a face viu nu poţi”. lar 
judecătorul a zis: "Jertfeşte şi leapădă-te de Hristos, ca să fii liberă”. Iar sfînta îndată s-a arătat 
gata a muri pentru Hristos. 


Deci a poruncit judecătorul să o ducă în casa ei şi acolo să o omoare, într-un cuptor 
aprins. Şi a fost chinuită cu fum şi cu foc trei zile şi trei nopţi, dar cu darul lui Dumnezeu a fost 
răcorită şi ținută vie. Înştiinţîndu-se despre aceasta Almah, că de atîta vreme se află încă vie 
muceniţa în cuptorul acela, a poruncit să o taie acolo cu sabia. Venind chinuitorul, a lovit-o 
peste grumaz cu sabia de trei ori și nu i-a tăiat capul; şi așa lăsînd-o, s-a dus. Iar credincioşii au 
adunat sîngele ei cu burete şi cu pînză. Sfînta Cecilia a mai trăit trei zile, grăind cu bună 
pricepere şi întărind pe credincioși în credință. Apoi, rugîndu-se, şi-a dat duhul în mîinile lui 
Dumnezeu și a fost îngropată cu cinste. Amin. 


53. VIAȚA SFÎNTULUI AMFILOHIE, EPISCOPUL ICONIEI 
(23 NOIEMBRIE) 


Sfîntul Amfilohie, din copilărie iubind pe Dumnezeu, s-a făcut călugăr şi îşi petrecea 
viața pustniceşte. El, fugind de gîlcevile şi tulburările lumești, petrecea în singurătate într-un 
loc pustiu, slujind lui Dumnezeu cu osîrdie şi nevoindu-se într-o peşteră patruzeci de ani. 


Murind păstorul Bisericii Iconiei, îngerul Domnului s-a arătat noaptea lui Amfilohie şi i-a zis: 
"Amfilohie, să mergi în cetate şi să paşti oile cele dumnezeieşti!" Dar el n-a vrut. 


A doua noapte i s-a arătat iarăşi îngerul Domnului şi i-a zis: "Amfilohie, mergi în cetate 
şi paşte oile pe care ţi le încredinţează Dumnezeu!" Iar el nici atunci n-a ascultat pe înger, căci 
i se părea a fi înşelăciune ceea ce i se arăta şi zicea în sine: "Ştie şi satana a se închipui cîteodată 
în îngerul luminii!" lar a treia noapte, venind îngerul către dînsul, l-a strigat: "Amfilohie, scoală 
din patul tău!" Iar el, degrabă sculîndu-se, s-a înfricoşat şi a zis: "Dacă ești îngerul lui 
Dumnezeu să stăm amîndoi la rugăciune!" Şi plecîndu-şi Amfilohie capul, a început a cînta: 
Sfint, Sfint, Sfint, Domnul Savaot! Plin e cerul și pămîntul de slava Lui! Şi cînta şi îngerul 
Domnului cu dînsul. 


Apoi l-a luat îngerul de mîna dreaptă și l-a dus într-o biserică care era acolo aproape şi 
ale cărei uși s-au deschis singure. Intrînd Amfilohie înăuntru, a văzut lumină mare şi mulțime 
de bărbaţi îmbrăcaţi în veşminte albe, care luîndu-l pe dînsul l-au dus către altar și i-au dat în 
mînă Sfînta Evanghelie, zicînd: "Domnul este cu tine!" Iar unul dintre dînşii, care era mai cinstit 
şi mai luminat a zis cu mare glas: "Să ne rugăm toţi!" Apoi a început a zice: "Darul Sfîntului 
Duh pune pe fratele nostru Amfilohie episcop al cetăţii Iconiei; să ne rugăm cu toții pentru 
dînsul ca să vie asupra lui Darul lui Dumnezeu!" 


După rugăciune, dîndu-i lui pace, s-au făcut nevăzuţi. lar Amfilohie stătea minunîndu- 
se de acea preaslăvită vedenie şi de hirotonisirea sa ca episcop. Apoi s-a rugat lui Dumnezeu 
încredințîndu-se voii Lui celei sfinte şi, începînd a se lumina de ziuă, a ieşit din biserică, 
mergînd către peştera sa. Atunci l-au întîmpinat pe cale şapte episcopi care se adunaseră de prin 
cetățile dimprejurul Iconiei, ca să facă alegerea episcopului cetăţii. Acelora le era poruncit de 
la Dumnezeu să caute pe monahul Amfilohie. 


Deci ieşind, căutau pe acest fericit părinte, şi întîmpinîndu-l pe cale, îl întrebară: "Tu 
eşti Amfilohie? Spune nouă adevărat, pentru că toată minciuna este de la cel viclean!" Iar el a 
răspuns cu smerenie: "Eu sînt Amfilohie păcătosul!" Iar ei, luîndu-l cu cinste, l-au dus la 
biserică, vrînd ca să-l hirotonească. EI a început a zice către dînșii: "De vreme ce astfel a 
binevoit Dumnezeu ca eu nevrednicul şi păcătosul să fiu arătat vouă spre orînduiala episcopiei, 
apoi nu se cuvine mai mult a tăinui lucrurile cele minunate ale Lui, ci desăvîrșit sîntem datori 
a le propovădui și a preamări pe Dumnezeu pentru toate”. 


Astfel, a început sfîntul a le spune cum în acea noapte a fost hirotonisit de îngeri. lar 
episcopii, auzind aceasta, s-au mirat foarte şi proslăveau pe Dumnezeu pentru o astfel de 
hirotonisire minunată şi n-au îndrăznit să mai hirotonească a doua oară pe Sfîntul Amfilohie. 
Ci cu frică plecîndu-se lui și cu dragoste sărutîndu-l, l-au pus pe el în scaun, în vremea 
împărăției lui Valentinian şi Valens. 


Deci, Sfîntul Amfilohie a păscut turma lui Hristos ani îndelungați, căci a trăit pînă în 
vremea împăratului Teodosie cel Mare şi a fiilor lui. Și fiind învăţător drept credincioşilor, se 
împotrivea eresului lui Arie. Pentru aceasta multe prigoniri şi necazuri a răbdat de la cei 
necredincioşi, fiind împreună nevoitor cu fericiții părinţi împotriva eresului lui Evnomie, iar la 
al doilea Sinod iarăși mult s-a nevoit asupra lui Macedonie, luptătorul contra Sfîntului Duh şi 
asupra celor ce ţineau de eresul lui Arie. 


Pentru o rîvnă ca aceasta după buna credință şi pentru viaţa lui plină de fapte bune, 
pretutindeni era vestit şi iubit de Sfinții Părinţi. Dar mai ales era iubit de Sfintul Vasile cel Mare 
şi de Sfîntul Grigorie cuvîntătorul de Dumnezeu, care totdeauna l-au avut prieten şi-i trimiteau 
SCrIsorI. 


Împărăţind atunci binecredinciosul Teodosie, a venit la dînsul Sfîntul Amfilohie, 
rugîndu-l să poruncească şi să izgonească pe arieni de prin toate cetăţile. Iar împăratul n-a vrut 
să facă aceasta ca să nu răzvrătească poporul şi a trecut cu vederea cererea sfîntului, iar el a 
plecat atunci trist. După cîteva zile iarăși a venit la palat la împărat și ca un preaînţelept a făcut 
un lucru vrednic de pomenit. S-a plecat împăratului care şedea pe scaun, dîndu-i cinstea cea 
cuviincioasă, şi i-a făcut urări pline de cuvinte frumoase. 


Iar pe fiul său, Arcadie, care era de curînd la împărăție şi şedea aproape de tatăl său, l-a 
trecut cu vederea şi nu i-a dat cinstea ce i se cuvenea. De acest lucru s-a mîniat foarte împăratul. 
Şi, neputînd să rabde necinstea fiului său, a poruncit să-l scoată din palat cu ocară pe fericitul 
Amfilohie. Iar sfîntul a zis către împăratul: "Vezi, împărate, cum nu rabzi tu ocara fiului tău şi 
te mînii asupra mea? Aşa şi Dumnezeu, Părintele, nu rabdă ocara Fiului Său, ci se întoarce şi 
urăște pe cei ce-L hulesc pe EI, şi se mînie asupra celor ce se unesc cu blestematul lor eres!" 


Atunci, cunoscînd împăratul pentru ce Sfîntul Amfilohie n-a dat cinste fiului său, ca prin 
pilda aceea să arate cum că Fiului lui Dumnezeu 1 se cuvine cinste deopotrivă cu Tatăl, s-a 
minunat de lucrul lui plin de înţelepciune şi de cuvintele lui cele cu pricepere. Apoi, sculîndu- 
se de pe scaun, s-a plecat lui şi își cerea iertare. Și îndată a trimis scrisoare prin toată împăraţia 
ca să fie izgoniți cu sila arienii de prin toate cetățile. 


Astfel a curăţit Sfîntul Amfilohie Biserica lui Hristos de eretici. Și multe cuvinte 
alcătuind pentru dreapta credinţă și scriind cărți, a ajuns la adinci bătrîneți și s-a odihnit în 
Domnul cu pace. 


54. SFÎNTUL GRIGORIE, EPISCOPUL ACRAGANDIEI 
23 NOIEMBRIE 


În părţile Siciliei este un sat ce se cheamă Pretorie, aproape de cetatea Acragandiei. În 
acel sat s-a născut Sfîntul Grigorie din părinţi drepteredincioși și îmbunătățiți. Pe tatăl său îl 
chema Hariton, iar pe mama sa o chema Teodotia și erau foarte milostivi către săraci, avînd 
bogăţie multă din care nu puţină milostenie făceau tuturor. 


Fiind botezat pruncul Grigorie, l-a primit din Sfîntul Botez fericitul Patamion, episcopul 
Bisericii Acragandiei, iar în al optulea an al vîrstei sale, copilul a fost dat la învățătura cărţii la 
un oarecare dascăl iscusit cu numele Damian şi a învăţat în doi ani a citi bine toate cărțile și a 
scrie și a cînta cîntările bisericeşti. Iar în al doisprezecelea an a fost dus la biserică de fericitul 
Patamion episcopul, care l-a încredinţat lui Donat arhidiaconul, ca să-l povăţuiască spre 
nevoinţe duhovniceşti şi spre viaţa cu fapte bune. 


Îndeletnicind-se băiatul cu rugăciunea și cu neîncetată citire, ziua și noaptea şedea lîngă 
cărți, citind dumnezeieştile Scripturi şi vieţile sfinților părinți, aprinzîndu-se cu inima ca să 
urmeze lor. La vîrsta de douăzeci şi doi de ani a vrut să meargă la Ierusalim ca să se închine 
Sfîntului Mormînt şi se ruga cu stăruință către Dumnezeu ca să-i îndrepte calea spre bine. lar 
odată dormind el noaptea în casa arhidiaconului aproape de patul lui, l-a strigat oarecine, zicînd: 
"Grigorie!" Iar el a zis: "Iată-mă!" Și, sculîndu-se, a stat înaintea arhidiaconului, zicînd: "De ce 
m-ai chemat, stăpîne?" Iar el a zis: "Nu te-am chemat, fiule!" 


Mergînd Grigorie s-a culcat iarăşi şi a adormit şi iarăși l-a chemat a doua oară un glas, 
zicînd: "Grigorie!" Iar el iarăși a alergat şi a stat înaintea arhidiaconului şi a zis către dînsul: 
"Iată-mă, stăpîne! De ce m-ai chemat?" Iar el a zis: "Nu te-am chemat, fiule!" Şi s-a spăimîntat 
arhidiaconul, cunoscînd că lui Grigorie i se face o chemare dumnezeiască și a zis către dînsul: 
"De te va mai chema iarăși, fiule, același glas, să-i răspunzi: "Ce este, Doamne, şi ce porunceşti 
robului Tău?" 


Grigorie, culcîndu-se din nou pe așternutul său, a auzit a treia oară glas, zicînd: 
"Grigorie!" Căci îngerul lui Dumnezeu era cel care-l chema. lar Grigorie a răspuns precum a 
fost învăţat și îngerul a zis: "S-a auzit rugăciunea ta! Deci să mergi la malul mării și vei afla pe 
cei ce te cheamă pe tine la Sfintele Locuri. lar Grigorie, îndată sculîndu-se și nespunînd la 
nimeni despre aceasta a mers foarte de dimineață la mare. Venind la mal, a aflat o corabie şi 
întrebînd pe corăbier unde vor să meargă i s-a răspuns că în Cartagina. El rugîndu-se să-l ia şi 
pe dînsul în corabie l-au luat. Și plutind cu spor, în trei zile au ajuns în Cartagina, unde, 
petrecînd Grigorie cîteva zile, mergea adeseori la biserica Sfintului Mucenic Iulian. 


Iar odată, mergînd el în biserică şi întîrziind cu citirea, au intrat trei călugări cinstiți care 
s-au rugat cu dumnezeiască cuviinţă şi, sfîrşind rugăciunea, unul dintr-înşii a şezut jos, iar doi 
au stat drepți. Grigorie, văzîndu-i, s-a plecat înaintea lor. Călugărul care şedea, căutînd la 
Grigorie, a zis: "Ce faci aici, robul lui Dumnezeu Grigorie, cel ce ţi-ai ales partea cea bună, 
care, după cuvîntul Domnului, nu se va lua de la tine? Iar el, auzindu-se chemat pe nume, s-a 
înspăimîntat şi, plecîndu-se bătrînului pînă la pămînt, a zis: "lartă-mă, părinte, și te roagă pentru 
mine păcătosul!" 


Bătrînul a grăit către dînsul: "O! de-aş avea eu păcatele tale, fiule! Apoi a zis: Să ştii, 
fiule, că milostivul Dumnezeu ne-a descoperit toate cele pentru tine. Deci, bucură-te că ne-a 
trimis ca să te luăm şi să te ducem la Sfintele Locuri precum doreşti, căci și noi acolo mergem”. 
Iar Grigorie a zis cu umilinţă: " Bine este cuvîntat Dumnezeu, Care rînduieşte toate spre folosul 
nostru”. 


Apoi sculîndu-se a mers în tăcere. lar odată, pe cale ispitindu-l bătrînul, l-a întrebat, 
zicînd: "Fiule Grigorie, oare nu te mîhneşti pentru părinţii tăi?" lar el a răspuns: "Domnul nostru 


a zis: Cel ce iubește pe tatăl său sau pe mama sa mai mult decit pe Mine, nu este Mie vrednic. 
Insă roagă-te lui Dumnezeu, părinte, ca și părinților mei să le dea mîngiiere și pe mine păcătosul 
să mă păzească de cursele vrăjmașului". 


Deci, mergînd mai multe zile, s-au apropiat de Sfînta Cetate şi au intrat într-o mînăstire 
oarecare ce se întîmplase în cale și fiindcă sosise postul sfintelor patruzeci de zile, de aceea n- 
au mers mai departe, ci au petrecut în acea mînăstire pînă la mîntuitoarele patimi. 


Acolo a văzut fericitul Grigorie post şi priveghere la călugări, căci mulți dintr-înşii nu 
gustau hrană toată săptămîna şi nu dormeau deloc. Acolo a văzut oameni vieţuind asemenea 
îngerilor şi ca în cer, neîncetat binecuvîntînd pe Dumnezeu. A văzut pe unii vărsînd lacrimi din 
ochii lor ziua și noaptea, stînd la rugăciune şi alte multe osteneli și nespuse nevoințe, încît s-a 
înspăimîntat şi îşi bătea pieptul, zicînd: "Vai mie! Ce sînt eu pe lîngă aceia? Ce voi face eu 
lenevosul și cum mă voi arăta feţei lui Dumnezeu? Cum mă voi uni în ziua judecății cu bărbaţii 
cei sfinţi?" Și iarăşi, întru adîncul deznădăjduirii grăia: "De este Domnul aproape de cei zdrobiți 
cu inima - precum zice David -, şi pe cei smeriți cu duhul îi mîntuieşte, poate şi pe mine să mă 
mîntuiască, ca şi pe cei care au venit întru al unsprezecelea ceas, deşi nimic vrednic n-au lucrat”. 


Deci, văzîndu-l călugării mîhnit, îl mîngîiau părîndu-li-se că plînge după ţara lui și după 
părinți şi îi ziceau: "Nu-ţi fie jale, fiule, că ai venit cu noi aici; căci nădăjduim spre Dumnezeu 
cum că iar te vei înapoia în țara ta și vei vedea pe părinţii tăi vii”. lar el a răspuns: "Nu este de 
la Dumnezeu ţară străină, ci toate sînt ale Lui, şi pretutindeni ne privește cu ochiul Său cel 
atoatevăzător. Iar eu nu de aceasta mă mîhnesc că am venit aici, nici nu doresc pe părinţii mei; 
ci mai vîrtos mă bucur de aceasta, pentru că, lăsînd pe tatăl meu şi pe maica mea, am aflat pe 
Dumnezeu, Care îngrijește de mine. Dar alta este supărarea mea, deci vă rog pe voi sfinţilor 
părinți să vă rugați pentru mine la Dumnezeu pentru smerenia mea. lar monahii, auzind un 
răspuns ca acesta, au tăcut. 


Sosind praznicul Învierii Domnului lisus Hristos, au ieşit din acea mînăstire şi au mers 
la Sfînta Cetate a Ierusalimului şi, închinîndu-se Sfintelor Locuri, au intrat la Sfîntul Macarie 
patriarhul, ca să fie binecuvîntaţi de dînsul. Iar patriarhul, văzîndu-i pe dînşii, a zis: "Bucură-te 
în Domnul ava (părinte) Marcu! De unde ne-ai adus nouă pe acest tînăr plăcut lui Dumnezeu, 
anume Grigorie?" Iar bătrînul a răspuns: "Nu l-am adus noi, stăpîne, ci Domnul, Care voiește 
să se mîntuiască toţi, şi rugăciunile tale cele sfinte”. Şi s-a mirat Grigorie că şi pe bătrînul, ca şi 
pe dînsul, l-a chemat patriarhul pe nume. Apoi s-a bucurat că a aflat numele bătrînului, căci 
atîta vreme umblînd cu dînsul încă nu știa numele lui, nici ale celorlalți doi părinți; și nici nu a 
îndrăznit să întrebe pe vreunul dintr-înşii de unde sînt şi cum îi cheamă, căci fericitul a tăcut. 


Apoi, privind patriarhul la ceilalți doi călugări a zis: "Bine aţi venit, Serapioane și tu, 
părinte Leontie! Mulţumesc lui Dumnezeu că v-a dat putere să veniţi pînă aici şi să aduceţi pe 


tînărul acesta, care arde cu duhul, slujind Domnului, bucurîndu-se întru nădejde şi totdeauna 

petrecînd în rugăciune, precum ne-a descoperit nouă Domnul!" Apoi a mers patriarhul în 
iserică să săvîrşească dumnezeiasca Liturghie şi s-au împărtăşit toţi cu preacuratele Taine. 

b d Liturghie ş tăşit toţ tele T 


A doua zi, ava Marcu cu cei doi frați, luînd binecuvîntare de la patriarhul lor, s-au dus 
să cerceteze pe fraţii care vieţuiau împrejurul Sfîntului Sion. Şi neștiind Grigorie de plecarea 
lor se supăra foarte, căci rămăsese fără dînșii. Iar patriarhul, mîngîindu-l, a zis: "Nu se vor duce 
părinţii aceştia în ţara lor pînă nu se vor întoarce mai întîi la noi". Atunci Grigorie, plecîndu-se 
patriarhului, a îndrăznit să-l întrebe: "De unde sînt aceşti mari bărbaţi?” 


Patriarhul a răspuns: "Din cetatea Romei sînt". Şi întorcîndu-se cuvioşii părinți de la 
Sion, ava Marcu a luat pe Grigorie de mînă şi l-a plecat la picioarele sfîntului patriarh, zicînd: 
"Părinte sfinte, şi acesta este din turma lui Hristos şi are a primi cîrma Bisericii. El cu vîsla 
cuvîntului o va îndrepta pe ea bine, iar tu, părinte, îngrijește de dînsul ca să-şi păzească podoaba 
sufletului său luminată şi curată de gîndurile tinereţilor”. 


Patriarhul a zis: "Dumnezeu, Care l-a ales din pîntecele maicii lui şi cu frica Sa l-a 
îngrădit, Acela pînă la sfîrşit o să-l păzească!" Apoi, ridicînd pe tînăr, l-a văzut plîngînd şi i-a 
zis: "Fiule, dacă îți este plăcut, rămii cu noi şi Domnul nostru lisus Hristos va rîndui ţie toate 
spre folos; iar de voieşti a te duce împreună cu frații, apoi să mergi cu pace". lar Grigorie a 
răspuns: "Nu, preasfinte părinte, nu voiesc a mă mai duce de aici; însă mă rog ca să mă 
învrednicească Dumnezeu să mă văd iar în viaţa aceasta cu acești sfinți părinți”. lar monahii 
aceia, cerînd de la patriarh binecuvîntare și rugăciune pentru cale, au ieșit din Sfînta Cetate, 
însă fericitul Grigorie a rămas în Ierusalim, lîngă patriarhul Macarie. 


Ava Marcu, cu Serapion şi cu Leontie, mergînd la Roma, au trecut pe lîngă cetatea 
Acragandiei şi, intrînd într-însa au venit la episcopul Romei, Patamion, odihnindu-se în 
episcopia lui, căci sosise praznicul Sfinţilor Apostoli Petru şi Pavel. Iar ei, după praznic, vrînd 
să plece şi cerînd de la episcop binecuvîntarea de cale, iată au venit din sat părinţii lui Grigorie, 
Hariton şi Teodotia vrînd să facă pomenire fiului lor, Grigorie, în ziua întîia a lunii iulie, căci 
în acea zi ieşise Grigorie de acolo şi plîngea Teodotia cu amar pentru fiul său, încît nu putea 
nimeni să o mîngiie. Și a întrebat ava Marcu pe episcop, zicînd: "Pentru ce plîng aceşti oameni, 
părinte?" 


Episcopul, oftînd din adîncul inimii, a plîns şi a zis: "Aceşti oameni au avut un fiu pe 
care eu l-am primit din Sfîntul Botez şi fiind de opt ani au adus la mine copilul. lar eu am 
poruncit să-l înveţe carte şi atît, dar i-a dat Dumnezeu, încît a învăţat în doi ani a citi desăvîrşit, 
a cînta şi a scrie. Iar în al doisprezecelea an l-au dat părinții săi lui Dumnezeu în mîinile mele 
cele păcătoase și l-am sfințit pe el cleric şi l-am încredinţat arhidiaconului meu, ca să-l 
povăţuiască pe calea poruncilor Domnului. 


Şi atît de iscusit s-a arătat copilul în Sfînta Scriptură încît nu se mai poate astăzi afla 
unul ca dînsul în toată Sicilia, dar nu ştim ce s-a făcut şi unde s-a depărtat căci, deodată, s-a 
făcut nevăzut şi mult l-am căutat prin toată insula aceasta, prin cetăţi şi prin orașe, prin munţi 
şi prin peşteri şi prin pustii şi nu l-am putut afla; ori l-a omorît cineva şi l-a ascuns în pămînt 
sau că l-a furat și l-a dus în ţară străină, nimic nu ştim. Şi acum ne este jale de dînsul pînă la 
moarte și părinții lui au început a face pomenire pentru dînsul în ziua în care a pierit". 


Ava Marcu, căutînd la fața lui Hariton, a cunoscut că este tatăl lui Grigorie căci semăna 
foarte mult cu Grigorie, întru toate. Deci a zis ava Marcu către părinţii lui Grigorie: "Pentru ce 
plîngeți așa de mult pentru fiul vostru, de care mai vîrtos se cuvine a vă bucura și a mulțumi lui 
Dumnezeu, Care rînduiește toate spre folos?" După aceasta a zis către episcop: "Porunceşte să 
vină aici arhidiaconul tău”. Şi îndată a poruncit episcopul să-l cheme. Venind arhidiaconul, a 
zis către dînsul părintele Marcu: "Spune tu, omule, unde s-a dus copilul şi pentru ce nu descoperi 
stăpînului tău episcopul măririle lui Dumnezeu cele despre copil?" 


Arhidiaconul, spăimîntîndu-se de aceste cuvinte, s-a plecat înaintea bătrînului, cerînd 
iertare, apoi a început a spune: "Eu, dormind noaptea pe patul meu şi copilul odihnindu-se în 
aceeași casă aproape, l-a strigat pe el un glas străin, zicînd: "Grigorie!" Iar el, sculîndu-se, a 
venit aproape de mine. "De ce m-ai chemat, stăpîne?" Iar eu i-am răspuns: "Nu te-am chemat 
eu, fiule!" Și iarăşi s-a auzit acel glas a doua oară, zicînd: "Grigorie!" El iarăşi stînd înaintea 
mea, a zis: "lată-mă! De ce m-ai chemat?" Dar eu am cunoscut că acea chemare nu era 
omenească, ci a lui Dumnezeu şi i-am zis: "Fiule, de te va mai chema iarăşi glasul acela, să-i 
răspunzi: "lată-mă, Doamne! Ce porunceşti robului Tău?" 


Şi mergînd el la patul său, a auzit un glas, zicînd: "Grigorie, auzită este rugăciunea ta! 
Deci să mergi la malul mării şi vei afla pe cei ce te vor lua pe tine!" Acest glas şi eu l-am auzit, 
dar n-am înţeles ceea ce zicea şi iarăși am adormit. lar a doua zi, sculîndu-mă n-am mai aflat 
pe Grigorie. Și de atunci pînă acum nu ştiu unde se află. Eu n-am îndrăznit să spun nimănui 
glasul cel auzit, că m-am temut ca nu cumva să zică cineva că spun minciuni şi, necrezînd 
cuvintele mele, vor începe să zică că eu l-am omorît sau l-am vîndut în ţară străină". 


Acestea auzindu-le episcopul şi părinţii lui Grigorie, s-au mîngiiat şi au preamărit pe 
Dumnezeu. lar fericitul Marcu a zis: "Iată că, precum citim în cartea Împăraţilor despre Samuel, 
aşa şi în zilele noastre s-a făcut cu Grigorie. Căci precum pe copilul Samuel, dormind în 
biserică, l-a strigat îngerul Domnului, zicînd: Samuele! Samuele! - şi aceasta s-a făcut de trei 
ori -, tot de aceeași chemare s-a învrednicit și fericitul copil Grigorie şi, cu adevărat, asemenea 
va fi cu proorocul Samuel. Acum ascultați şi de la mine, ce voi spune despre fiul vostru. 


Fiind noi în Roma am mers împreună cu acești fraţi la rugăciune în biserica Sfinților 
Apostoli Petru şi Pavel şi, sosind noaptea, am rămas la un monah. În acea noapte mi s-au arătat 
în vedenie doi bărbaţi preastrăluciți, asemenea Sfinţilor Apostoli şi mi-au zis: "Scoală degrabă 
cu amîndoi monahii şi șezînd în corabie, mergeţi în cetatea Cartagina și acolo veţi afla un copil 
străin cu numele de Grigorie din Sicilia care a venit acolo de la biserica Acragandiei. Deci, 
luaţi-l şi duceţi-l în Sfînta Cetate a Ierusalimului, la patriarhul Macarie, căruia i-am spus despre 
copilul acesta şi i-am poruncit să-l primească, căci odihneşte Duhul nostru peste dînsul, precum 
al lui Ilie peste Elisei”. 


Acestea zicînd cei ce se arătaseră, s-au făcut nevăzuți. Apoi eu, deşteptîndu-mă, am 
mers cu acești fraţi ai mei către liman și, după purtarea de grijă a lui Dumnezeu, aflînd o corabie, 
am intrat într-însa şi, plutind, am ajuns degrabă în cetatea Cartagina. Acolo, ieşind din corabie, 
am intrat în biserica Sfîntului Mucenic Iulian şi am aflat pe Grigorie în biserică citind pe cărți. 
Şi, luîndu-l, ne-am dus în Ierusalim și l-am dat patriarhului”. 


Acestea auzindu-le toţi, se minunau tare şi lăudau pe Dumnezeu. lar Hariton şi Teodotia 
au căzut la pămînt ca niște morți şi, ridicîndu-i fericitul Marcu, a zis: "Daţi slavă lui Dumnezeu, 
Celui ce a descoperit vouă pe fiul vostru că este între cei vii şi viețuiește în fapte bune". Deci 
Hariton, lepădînd împreună cu soția sa mîhnirea și fericitul episcop împreună cu toți ai săi, 
dădeau slavă lui Dumnezeu și mulțumeau lui ava Marcu pentru vestea adusă despre Grigorie. 
După aceea au fost fără supărare. Iar fericitul Grigorie vieţuia în Ierusalim lîngă prea sfinţitul 
patriarh Macarie, care l-a hirotonisit diacon. 


Petrecînd acolo cîtăva vreme, a rugat pe patriarh să-l lase să se ducă în muntele 
Eleonului să cerceteze pe părinţii care petreceau acolo. Și lăsîndu-l patriarhul, a zăbovit acolo 
Grigorie un an, cercetînd pe nevoitorii cei buni şi primind de la dînșii mult folos. Apoi a vrut 
să meargă în pustie şi şi-a mărturisit sfinților părinți gîndul, cerînd de la dînșii binecuvîntarea. 
Iar ei, făcînd rugăciune pentru dînsul, l-au slobozit, zicînd: "Să mergi, fiule, cu pace; credința 
şi dragostea pe care o ai pentru Hristos te va mîntui pe tine”. 


EI, pogorîndu-se din muntele Eleonului, s-a sălășluit înăuntrul pustiei şi după trei zile 
prin purtarea lui Dumnezeu de grijă, a aflat un monah rugîndu-se în al şaselea ceas din zi. Acela 
cunoscînd cu duhul că tînărul Grigorie caută să se mîntuiască, l-a chemat la sine și a zis către 
dînsul: "Unde mergi, fiule?" Iar el a răspuns: "Unde mă va duce Hristos în această pustie”. lar 
monahul a zis: "Să mergi împreună cu mine, fiule!" Deci, mergînd ei douăzeci de zile, au venit 
la un loc unde monahul acela a arătat lui Grigorie o chilie departe şi doi smochini lîngă dînsa. 
Apoi a zis: "În acea chilie petrece un părinte mare. Deci, de voieşti, fiule, să te mîntuieşti, mergi 
la dînsul, iar eu voi merge în altă parte”. 


Plecîndu-se unul altuia, s-au despărţit. Grigorie, apropiindu-se de chilia marelui stareţ, 
a auzit cîntînd ca o mulțime de popor; şi mergînd mai aproape a auzit numai trei voci cîntînd. 
Iar cînd s-a apropiat de ușă a auzit numai pe unul singur, stareţul, cîntînd şi săvîrşind al nouălea 
ceas şi n-a îndrăznit să bată la ușă, fiind înspăimîntat. lar acel sfînt părinte, după sfîrşitul pravilei 
sale, privind spre uşă, a văzut pe tînăr stînd şi îndată l-a cunoscut cu duhul cine este. Deci a 
strigat, zicînd: "Fiule, Grigorie, intră aici!" Iar Grigorie şi mai tare s-a spăimâîntat, auzind că îl 
strigă pe nume. 


Intrînd în chilie, a văzut pe bătrînul singur, iar mai mult n-a văzut pe nimeni şi se mira 
că în chilie numai bătrînul singur era, iar graiul de popor pe care l-a auzit cîntînd, a cunoscut că 
erau sfînţii îngeri, care cîntau împreună cu dînsul. Apoi a căzut la picioarele bătrînului cu 
lacrimi, zicînd: "Miluieşte-mă, părinte, şi te roagă pentru mine păcătosul, ca să-mi mîntuiască 
Dumnezeu sufletul!" Iar bătrînul a zis: "Dumnezeu te va milui pe tine, fiule, şi îţi va da răsplătire 
pentru osteneala ta!" 


Grigorie a petrecut la sfîntul bătrîn patru ani şi a învăţat de la dînsul multă înţelepciune 
duhovnicească. El a cunoscut de la dînsul taine și descoperiri ale dumnezeieștii Scripturi și s-a 
făcut filosof iscusit şi ritor binegrăitor. Apoi, văzîndu-l bătrînul desăvîrşit în înţelegere şi în 
fapte bune şi mai înainte cunoscînd că are să fie mare luminător al lumii, n-a vrut să-l ţină mai 
mult în pustie, ci i-a poruncit să iasă de acolo pentru ajutorul Bisericii care avea război. După 
aceea i-a proorocit că are să vină asupra lui o mare năpastă de la niște oameni zavistnici şi l-a 
învățat să fie răbdător şi fără de răutate. Apoi, făcînd pentru dînsul rugăciune și dîndu-i 
binecuvîntare, l-a slobozit cu pace. 


Fericitul Grigorie, ieşind de la bătrînul acela, s-a întors iarăşi la Ierusalim și l-a primit 
patriarhul Macarie cu bucurie. Apoi, mai petrecînd în Ierusalim un an, s-a dus în Antiohia de 
aici în Constantinopol, unde petrecea în mînăstirea Sfinţilor Mucenici Serghie şi Vach. Acolo, 
văzînd egumenul nevoința lui că toată săptămîna nu gusta hrană şi neîncetat se sîrguia cu citirea 
şi scrierea cărților, a vestit despre dînsul pe patriarhul Eutihie, zicînd: "A venit în mînăstirea 
mea un diacon străin frumos cu chipul și cu viaţa şi ales întru toate nevoinţele călugărești, fără 
de lenevie şi foarte iscusit în dumnezeiasca Scriptură, încît mi se pare că în vremea de acum nu 
se mai află altul ca dînsul în toată cetatea aceasta”. 


Patriarhul, auzind aceasta, s-a bucurat și, chemîndu-l la sine, cu cinste a vorbit împreună 
cu dînsul. Şi văzînd înţelepciunea lui cea mare a mulţumit lui Dumnezeu că le-a trimis un om 
ca acela în vremea viforului şi a învăluirii celei mari care era în Biserică din partea ereticilor. 
Iar după aceasta, peste puţină vreme s-a făcut în Constantinopol Sinodul al cincilea, la care a 
venit toată lumea, în vremea împărăției binecredinciosului împărat lustinian. 


La acest Sinod s-a arătat Sfîntul Grigorie mare apărător şi sprijinitor al bunei credințe şi 
a astupat gurile ereticilor, încît nu le era cu putință a răspunde împotriva cuvintelor pe care le 
grăia Grigorie din sfintele cărți. De aceea toţi Sfinţii Părinţi se mirau de înțelepciunea lui şi de 
darul Sfîntului Duh, care era în Grigorie. Și mulți din cei ce-l ascultau, întrebau: "De unde este 
omul acesta care răspunde ca un înger şi întocmai ca unul din Sfinţii Părinţi cei de demult?" 
Apoi s-a bucurat pentru dînsul şi binecredinciosul împărat Iustinian şi toți boierii; şi l-au sărutat 
toți Sfinţii Părinți care se adunaseră la al cincilea Sinod și cu multe laude l-au fericit. 


Din acea vreme îl cinstea împăratul foarte mult şi pretutindeni se dusese vestea despre 
dînsul. lar Grigorie, văzîndu-se pe sine cinstit de toţi şi lăudat, nu a vrut să mai petreacă în 
Constantinopol. Ci, fugind de slava omenească, s-a dus la Roma şi, închinîndu-se mormîntului 
Sfinţilor Apostoli şi altor sfinte locuri, s-a sălășluit în mînăstirea Sfîntului Sava şi petrecea acolo 
în linişte. 


În acea vreme s-a mutat către Domnul Teodor, episcopul Acragandiei, care fusese după 
fericitul Patamion, şi era mare neunire şi zarvă în poporul cetății. Pentru că unii voiau să aleagă 
la episcopie pe Savin, preotul; alții pe Crescent, iar alții pe Evplu, care era atunci arhidiacon; 
iar alții lăsaseră lucrul în voia Domnului, zicînd: "Pe care îl va voi Dumnezeu, acela să ne fie 
episcop". Pentru această pricină toți cei mai bătrîni ai bisericii, boierii şi cetățenii cetăţii, 
adunîndu-se, au venit la Roma la patriarh. Acolo era între dînşii şi Hariton, tătăl lui Grigorie. 
Şi au stat înaintea patriarhului cele trei partide: unii țineau cu Savin, alţii cu Crescent, iar alții 
cu Evplu şi cu Hariton. 


Deci unii cereau patriarhului pe unul, iar alții pe altul. Dar arhidiaconul Evplu cu Hariton 
şi cu ceilalți ai lor ziceau către patriarh: "Pe care îl va descoperi Dumnezeu sfinţiei tale, pe acela 
să-l pui nouă episcop". Iar patriarhul Romei, văzînd între ei neînțelegere, le-a poruncit să iasă 
afară de la faţa sa. Și, avînd grijă de aceasta, i s-au arătat lui noaptea în vedenie doi bărbaţi 
cinstiți, în chipul apostolilor şi au zis: 


"Pentru ce te mîhnești de neunirea poporului Acragandiei, căci cei aduși de dînşii nu 
sînt vrednici de dragostea episcopiei. Dar este în cetatea aceasta un om străin cu numele 
Grigorie, care mai înainte locuia în mînăstirea Sfîntului Sava, iar acum, auzind de venirea 
cetățenilor Acragandiei, a fugit din mînăstirea aceea și s-a ascuns la mînăstirea Sfîntului 
Mercurie. Deci pe acela cheamă-l şi-l pune episcop Acragandiei pentru că se odihneşte peste 
omul acela Duhul lui Dumnezeu". Şi aceasta zicîndu-i, s-au făcut nevăzuţi. 


Deşteptîndu-se patriarhul din vedenie, a chemat la sine pe cei mai mari ai Bisericii şi pe 
ava Marcu, care din întîmplare venise atunci din mînăstirea sa în cetate și le-a spus lor vedenia 
sa. Apoi îndată a trimis doi episcopi şi cu alţi clerici ca să caute pe Grigorie şi să-l aducă cu 
cinste. lar ei mergînd în mînăstirea Sfîntului Sava întrebau: "Unde este străinul acela, care a 


găzduit aici?" lar călugării i-au răspuns, zicînd: "Mai înainte cu două zile s-a dus de aici în 
mînăstirea Sfîntului Mercurie". Atunci ei s-au dus şi acolo. Iar Sfîntul Grigorie, vrînd să iasă 
din acea mînăstire, a văzut de departe pe acei episcopi venind și i-a cunoscut pe dînșii, căci şi 
mai înainte îi văzuse la sinod, la Constantinopol. Deci, cunoscînd cu duhul că după dînsul vin, 
a fugit şi s-a ascuns în livadă în mijlocul pomilor. 


Episcopii, intrînd în mînăstire, întrebau de Grigorie, iar călugării ziceau: "Era aici un 
străin, dar nu ştim unde s-a dus”. Iar episcopii l-au ameninţat pe egumen, zicînd: "De nu vei 
pune îndată înaintea noastră pe străinul acela, apoi de mare pedeapsă te faci vinovat!" Egumenul 
îi ruga pe dînşii să-l aştepte puţin ca să-l caute. Şi, căutîndu-l cu sîrguință, I-a aflat pe Grigorie 
în livadă ascuns în buruieni. Apoi l-a apucat pe el cu mînie şi-l mustra, zicînd: "De unde ai venit 
aici, omule, şi care sînt păcatele tale şi ce-ai făcut de te caută pe tine atiţia bărbaţi cinstiți? Ai 
adus mare nevoie asupra mînăstirii noastre! Mergi dar de răspunde pentru greșalele tale!" 


Iar fericitul Grigorie n-a răspuns lui nici un cuvînt ci, fiind dus, mergea tăcînd. Stînd 
înaintea episcopilor, îndată l-au cunoscut pe dînsul, pentru că-l văzuseră la sinod, cum a fost 
lăudat de toţi părinţii şi cinstit de împărat. 


Deci, sculîndu-se, s-au aplecat înaintea lui şi cu dragoste l-au îmbrățișat. Iar el a căzut 
la picioarele lor, zicînd: "lertaţi-mă, sfinților părinţi, că sînt păcătos! Pentru ce mă căutaţi pe 
mine smeritul?" Iar ei, ridicîndu-l de la pămînt, l-au sărutat şi i-au zis: "Prea sfințitul părinte 
patriarh te cheamă la sine". Egumenul s-a mirat şi s-a spăimîntat, văzînd pe Grigorie așa cinstit 
de episcopi, el care îl însoțea şi îl socotea ca pe un făcător de rele. Deci luînd episcopii pe 
Grigorie, l-au dus la patriarh cu cinste. 


Intrînd Grigorie la patriarh și, plecîndu-se pînă la pămînt, acesta a zis: "Bine ai venit la 
noi, fiule Grigorie! Bine este cuvîntat Dumnezeu, Care te-a arătat pe tine nouă!" Apoi, sculîndu- 
se, l-a sărutat cu sărutare sfîntă și a zis: "Fiule Grigorie, Domnul nostru Iisus Hristos te cheamă 
pe tine la episcopia Bisericii Sale, care este în Acragandia, ca prin tine să se mîntuiască poporul 
acela!" Iar el a răspuns: "lartă-mă, stăpîne, că nu sînt vrednic de o treaptă ca aceasta!" Atunci 
patriarhul a zis: "Nu fii neascultător, fiule, ci teme-te de Dumnezeu şi-ţi adu aminte că mulţi 
prin neascultare au mîniat pe Cel Preaînalt". lar Grigorie a răspuns: "Dă puţină vreme robului 
tău, prea sfinţite părinte, ca să mă socotesc şi apoi voi răspunde despre aceasta prea sfinției 
tale”. Iar patriarhul l-a încredințat pînă la o vreme lui ava Marcu. 


Văzînd părintele Grigorie pe părintele Marcu, s-a bucurat și a căzut la picioarele lui cu 
lacrimi, zicînd: "Mulţumesc lui Dumnezeu că m-a învrednicit a te mai vedea într-această viață, 
pe tine părintele meu cel iubit". Apoi a mers la gazdă ava Marcu împreună cu dînsul şi toată 
noaptea aceea au petrecut-o fără somn, zăbovind în vorbe duhovniceşti. lar Grigorie voia să 
fugă în Spania, mai ales că s-a înștiințat că tatăl său Hariton a venit acolo în Roma. Dar l-a oprit 


ava Marcu, zicînd: "Fiule, nu mînia pe Dumnezeu şi, în loc de binecuvîntarea Lui, să-ți aduci 
blestem!" Iar el de atunci a tăcut. 


După aceasta, chemînd patriarhul pe acragandieni, i-a întrebat: "Aţi ales în unire pe 
cineva din voi la episcopia cetăţii voastre?" Iar ei tăceau. Atunci arhidiaconul Evplu, împreună 
cu Hariton au zis: "Noi, stăpîne, nu avem ce răspunde la aceasta, pentru că nădejdea noastră am 
pus-o în Domnul şi în sfintele tale rugăciuni; și pe care ţi-l va descoperi Dumnezeu, pe acela 
să-l dai nouă episcop şi noi îl vom primi cu dragoste”. 


Luînd seama patriarhul la Hariton, l-a cunoscut după asemănarea feței cum că este tatăl 
lui Grigorie. Apoi a zis: "Să mergem în biserică şi să ne rugăm lui Dumnezeu, ca să ne arate pe 
cine ştie EI că este vrednic a fi episcop". Deci, cînd săvîrşea patriarhul rugăciunile împreună cu 
episcopii şi cu tot clerul în biserica Sfinţilor şi marilor Apostoli Petru şi Pavel, era acolo 
împreună cu dînşii şi fericitul Grigorie. Atunci s-a arătat în altar un porumbel zburînd deasupra 
Sfintei Mese şi a şezut pe capul Sfîntului Grigorie, încît toți s-au spăimîntat de acea minune 
preaslăvită. lar patriarhul a zis: "lată ne-a arătat Dumnezeu pe care I-a ales vrednic de treapta 
episcopiei!" 


Deci, l-a sfinţit pe el episcop al bisericii Acragandiei şi toţi cetățenii s-au bucurat de 
dînsul şi l-au iubit ca pe un ales de Dumnezeu. Atunci a cunoscut Hariton că Grigorie este fiul 
său şi înălța mulţumire lui Dumnezeu că l-a învrednicit a vedea pe fiul său viu şi într-o 
dregătorie aşa de înaltă. Apoi, nu după multe zile, oamenii trimişi din Acragandia, luînd 
binecuvîntarea de la patriarh, s-au întors împreună cu episcopul lor cel nou. Mergînd pe lîngă 
cetatea Panormiei, i-a întîmpinat episcopul cetăţii aceleia cu clerul și cu tot poporul, primindu- 
i pe ei cu dragoste; căci auziseră de viaţa cea îmbunătățită a lui Grigorie, pe care l-a rugat să 
intre în biserică şi să dea binecuvîntarea poporului. 


Intrînd Sfîntul Grigorie în biserica Domnului, a alergat către dînsul un monah lepros şi 
striga, zicînd: "Miluieşte-mă pe mine, robule al lui Hristos, şi te roagă lui Dumnezeu ca să mă 
uşureze de această boală de lepră!" Iar sfîntul a zis către dînsul: "În numele Domnului, fii 
sănătos de boala ta!" Şi îndată s-a tămăduit monahul şi s-a curăţit de lepră, făcîndu-se trupul lui 
ca de copil curat şi toţi lăudau pe Dumnezeu, zicînd: "Bine este cuvîntat Dumnezeu, Cel ce face 
minuni prin plăcutul Său!" 


leşind din Panormia, s-a apropiat de Acragandia şi l-a întîmpinat egumenul mînăstirii 
Preasfintei Născătoarei de Dumnezeu, care era înaintea cetăţii. lar cînd a intrat Sfîntul Grigorie 
în mînăstirea aceea, a căzut înaintea picioarelui lui un monah surd şi mut; dar egumenul îl dădea 
în lături de la picioarele Sfîntului Grigorie. Însă Sfîntul a zis către egumen: "Lasă-l, frate, să ne 
spună de ce are nevoie!" Iar egumenul a zis: "Este nebun, stăpîne, şi nici nu grăieşte şi nici nu 
aude”. 


Sfîntul, oftînd şi ridicîndu-şi mîinile spre cer, s-a rugat. Apoi, ridicînd pe monah de la 
pămînt, a zis: "În numele Domnului nostru lisus Hristos, Cel ce a poruncit duhului celui surd și 
mut să iasă din zidirea Sa, grăieşte, frate, şi auzi şi laudă pe Dumnezeu, Cel ce te-a făcut pe 
tine!" lar monahul îndată a grăit şi a auzit şi a început a striga: "Mari sînt lucrurile Tale, 
Doamne, Care le-ai făcut prin dreptul acesta!" Și a întrebat fericitul pe monah: "Cîţi ani sînt de 
cînd n-ai auzit şi grăit?" 


Iar călugărul cel tămăduit a răspuns: "Nu-mi aduc aminte, stăpîne, să fi grăit cîndva sau 
să fi auzit". Egumenul a zis: "Douăzeci de ani sînt, stăpîne, de cînd l-am călugărit; pe atunci 
fiind de opt ani, şi pînă astăzi a fost mut și surd, iar acum s-a vindecat cu rugăciunile tale". Și 
i-a cuprins frica pe toți de ceea ce se făcuse şi mulțumeau lui Dumnezeu că le-a dat episcop ca 
acesta, făcător de minuni. Apoi Sfîntul Grigorie s-a odihnit pînă a doua zi în acea miînăstire. 


A doua zi a purces către cetate. Şi auzind poporul că vine episcop nou, se întrebau unul 
pe altul: "Cine este episcop? Savin, Crescent sau Evplu?" Înştiinţîndu-se că nici unul dintre 
aceia nu s-a învrednicit de episcopie, ci un bărbat străin cu numele Grigorie, s-au mirat. Apoi, 
auzind că este făcător de minuni și că a vindecat pe un călugăr surd şi mut, s-au înfricoşat. Deci, 
a ieşit toată mulțimea poporului întru întîmpinarea lui şi el îi binecuvînta, punîndu-și peste toţi 
mîinile sale. 


Atunci a ieșit în întîmpinare şi Teodotia, maica lui, împreună cu bărbatul, neştiind că 
episcopul este fiul ei. Văzîndu-l pe el, l-a cunoscut şi a zis: "Iată cu adevărat fiul meu este acesta 
care era pierdut şi s-a aflat". Iar Sfîntul Grigorie, văzînd pe maica sa, a zis: "Bucură-te, doamnă 
Teodotia, maica mea!" lar ea, umplîndu-se de nespusă bucurie, a zis: "Bine este cuvîntat 
Dumnezeul Cel ce te-a ales pe tine, ca să paşti pe poporul Său şi pe mine m-a învrednicit a te 
vedea, dulcele meu fiu!" După aceasta a intrat în biserică cu cîntări, împreună cu tot poporul. 
Şi cînd săvîrșea Sfintul Grigorie dumnezeiasca Liturghie, au văzut oarecare din cei vrednici 
darul Sfîntului Duh, coborîndu-se peste dînsul în chip de porumbel şi umbrindu-l pe dînsul, 
precum s-a făcut şi cînd l-a hirotonisit arhiereu. Atunci au fost aduşi în biserică mulțime de 
bolnavi, peste care punîndu-și mîinile Sfîntul Grigorie le-a dat sănătate, încît se minunau toţi şi 
ziceau: "Cu adevărat acesta este asemenea Sfîntului Grigorie, făcătorul de minuni al 
Neocezareii" Deci s-a făcut mare bucurie în cetate. 


Sfîntul Grigorie, începînd a paşte Biserica lui Dumnezeu, avea mare purtare de grijă 
pentru săraci, iar pe cei bolnavi îi tămăduia și izgonea duhurile cele viclene. Iar tatăl său 
Hariton, nu se îndepărta de la biserică ziua şi noaptea, slujind lui Dumnezeu în post şi în 
rugăciune. Asemenea şi maica sa Teodotia, lepădînd toată grija vieții, lua aminte la mîntuirea 
sa şi slujea bolnavilor; iar pe cei ce sufereau în sărăcie, pe aceia cu mîinile sale îi hrănea şi-i 
învăța. Astfel, Sfîntul Grigorie împreună cu părinții săi înfrumuseţau Biserica lui Hristos, 
făcîndu-se pildă tuturor prin viaţa cea plină de fapte bune. 


După cîteva zile a ieşit fericitul să vadă cetatea şi să cerceteze pe cei bolnavi şi pe cei 
săraci. Și cîți din cetățeni aveau bolnavii lor, îi puneau pe cale, pe unde avea să treacă bunul 
doctor, Sfîntul Grigorie, şi tot felul de boli luau vindecare numai prin atingerea miinilor lui. 
Atunci preotul Savin avea o fiică slăbănoagă, care zăcea pe pat, neavînd deloc tărie trupească, 
încît nici nu putea să se miște, ci alții o întorceau. 


Auzind maica ei că episcopul are să treacă pe la casa lor, a scos pe fiica sa afară din 
ogradă şi a adus-o pe cale. Apropiindu-se Sfîntul Grigorie, femeia a căzut la picioarele 
fericitului, plîngînd şi zicînd: "Miluieşte-mă, robule al lui Dumnezeu, şi te milostiveşte spre 
fiica mea că este slăbănoagă!" Sfîntul a întrebat-o: "A cui soție eşti?” Și ieşind preotul Savin şi 
închinîndu-se, a zis: "Roaba ta este, stăpînul meu, şi soția mea". Iar sfîntul l-a întrebat, zicînd: 
"De cînd boleşte fiica voastră?" 


Ei au răspuns: "Sînt nouă ani, stăpîne, de cînd este slăbănoagă”. Iar Sfîntul, făcînd 
rugăciune, a însemnat pe copilă cu semnul Sfintei Cruci și a zis: "În numele lui lisus Hristos, 
scoală, fecioară şi stai pe picioarele tale!" Îndată fecioara s-a sculat şi a dat mulţumire doctorului 
său. Iar poporul care era în urma lui s-a înspăimîntat de acele minuni preaslăvite ce se făceau 
de dînsul. 


După cîțiva ani, diavolul, care urăşte binele, a ridicat război asupra Sfîntului, vrînd să-l 
izgonească de pe scaun prin acel preot, Savin, pe a cărui fiică o tămăduise, şi prin Crescent, 
pentru că amîndoi erau preoți în acea cetate şi fiecare ar fi dorit să fie episcop. Aceştia aveau 
miînie între ei; dar în zilele acelea s-au întovărășit și s-au răsculat cu vrajbă împotriva Sfintului 
Grigorie, întărîtaţi fiind de zavistia diavolului. 


Apoi ziceau între dînşii: "Pînă cînd ne vom supune acestui vrăjitor, care cu vrăjile sale 
făcînd minuni, face pe oamenii cei proști a se minuna? Au doar nu ştim că, fugind de aici, a 
petrecut la un vrăjitor oarecare şi a învăţat de la dînsul acel meșteșug al vrăjitoriei? Şi acum, 
venind, amăgește poporul, crezîndu-se a fi omul lui Dumnezeu, pe cînd el este al diavolului; 
căci nici nu mănîncă nici nu bea, precum face şi diavolul”. 


Nişte hule și minciuni ca acestea grăiau din zavistie asupra dreptului. Și ademenind către 
sfatul lor cel rău şi un număr oarecare de clerici şi de cetățeni, s-au jurat unul către altul ca să 
nu se odihnească pînă cînd nu vor izgoni din cetate pe Sfîntul Grigorie; iar în locul lui să pună 
pe un oarecare Eleusie ereticul care era căzut din treapta de preot şi blestemat de Sinodul cel 
din Laodiceea. Acest eretic venise pe ascuns în Acragandia și locuia la un cetățean anume 
Teodor, neștiind despre dînsul Sfintul Grigorie. Pe acest Eleusie îl întîlnise mai înainte Sfîntul 
Grigorie în răsărit şi disputase împreună cu dînsul despre întruparea lui Hristos şi-l biruise. 


Acesta, după o ascundere de trei luni în cetatea Acragandiei, a ridicat spre zavistie și 
spre mînie pe aceşti preoţi, precum şi un număr oarecare de oameni înrăutățiți, împotriva 
Sfîntului Grigorie. Și sfătuindu-se vrăjmaşii, au îndemnat o femeie tînără și frumoasă la faţă cu 
obiceiuri ruşinoase, anume Evdochia, ca să zică în fața episcopului şi înaintea poporului cum 
că a păcătuit cu dînsa. Ea la început nu voia să facă aceasta, zicînd: "Nu mă vor crede cetăţenii, 
pentru că toţi îl au ca pe îngerul lui Dumnezeu şi mă tem a grăi unele ca acestea asupra lui, ca 
să nu mă ucidă poporul cu pietre”. 


Iar ei au făgăduit că o vor păzi fără de vătămare şi cu mulțime de aur au silit-o să se 
unească la sfatul lor cel viclean. Deci căutau vreme cu prilej cînd să aducă asupra lui năpasta și 
ura. lar într-o noapte, fiind Sfîntul Grigorie în biserică la cîntarea cea de la miezul nopţii, Savin 
şi cu Crescent, luînd pe Evdochia cea desfrînată, au adus-o în taină la casa episcopului, unde au 
găsit străjerul păzind uşile și, dîndu-i mult aur, l-au sfătuit să tacă. Iar pe femeie au dus-o în 
camera Sfîntului, închizînd-o acolo, şi au ieşit. 


Episcopul nu știa nimic şi, întîrziind în biserică pînă la sfîrşitul Utreniei, s-a făcut ziuă. 
Cînd a ieșit din biserică, îl urma poporul care fusese acolo, pentru că așa aveau obiceiul de 
petreceau în toate zilele pe episcopul lor de la biserică pînă la casa lui. Ajungînd la uşa casei 
sale, se întorcea şi îi învăţa pe ei; apoi, dîndu-le binecuvîntare, se duceau pe la casele lor. Acolo 
se afla Savin împreună cu Crescent şi cu ceilalți care erau de un cuget cu dînșii. 


Aceştia, alergînd în camera lui, au scos pe femeie înaintea episcopului și înaintea a tot 
poporul ce venise şi au strigat: "Vedeţi, oamenilor, ce face episcopul nostru? Oare aşa se cade 
lui a face? Noi îl avem ca pe un sfînt, şi acum iată-l desfrînat! Deci nu mai este vrednic de 

scaunul episcopal". Aceasta văzînd poporul s-a înspăimîntat și au rămas toţi ca niște pietre fără 
glas, neștiind ce să răspundă. Apoi s-a mirat şi Sfîntul Grigorie de această năpastă neașteptată, 
dar tăcea. Iar poporul a întrebat pe femeie, zicînd: "A păcătuit cu tine episcopul?" 

lar ea a răspuns înaintea tuturor, zicînd: "Adevărat, a păcătuit cu mine în această 
noapte!" Iar arhidiaconul și alţii din cei de casă o întrebau: "În ce ceas de noapte a fost cu tine?" 
Iar ea a răspuns că după pavecerniţă (slujba de seară) a fost cu dînsa; pentru că așa era învățată 
să zică de începătorii răutăţii. Atunci cei ai casei au strigat: "Viu este Dumnezeu că nedrept 
grăieşte această femeie mincinoasă". Iar viclenii ziceau: "Voi sînteţi ai lui şi nu sînteți vrednici 
de crezut pentru că acoperiţi faptele cele rele ale stăpînului vostru”. Iar un diacon cu numele 
Filadelf a zis: Mute să fie buzele cele viclene, care grăiesc fărădelege asupra dreptului cu 
mindrie şi defăimare! 


Crescent, auzind aceste vorbe, a alergat şi a lovit peste obraz pe Filadelf. Și mulţi s-au 
înspăimîntat şi au crezut minciuna, văzînd pe femeia scoasă din camera lui şi zicîndu-i în faţă 
cum că a păcătuit cu dînsa. Iar alţii nu credeau. Însă a biruit partea celor vicleni şi, apucîndu-l 
pe episcop, l-au scos afară din casa lui şi l-au dus în temniţa în care odinioară pentru Hristos, a 
stat sfințitul Mucenic Grigorie, episcopul Liviei. 


Acolo au închis şi pe Sfîntul Grigorie, punîndu-i picioarele în butuci (legături) și punînd 
oaste de strajă. Apoi îndată au trimis scrisoare către exarhul patriarhului, care era în părţile 
acelea, vestindu-i cele ce s-au întîmplat şi rugîndu-l să vină în cetatea lor ca să judece pe 
Grigorie. Şi a străbătut vestea nu numai în cetatea Acragandiei, ci și în toate cetățile şi satele 
dimprejur şi în toată latura Siciliei, cum că Grigorie episcopul a fost prins cu o femeie. 


Atunci s-au adunat la temniţă mulţime de credincioși care aveau dragoste către Sfintul 
şi care nu credeau clevetirea cea mincinoasă și ședeau lîngă temniță, plîngînd. lar Sfîntul 
mulțumea lui Dumnezeu, Celui ce l-a învrednicit a pătimi, fiind nevinovat. La miezul nopţii, pe 
cînd se ruga, a strălucit o lumină mare în temniță, căci îngerul Domnului, venind, a desfăcut din 
butuci picioarele lui și, întărindu-l cu cuvinte de răbdare, s-a făcut nevăzut. Apoi s-au deschis 
singure uşile temniţei. lar poporul, văzînd minunea ce se făcuse, a intrat înăuntru şi s-a închinat 
Sfîntului, zicînd: "Acum cunoaştem că Dumnezeu este cu tine şi că mincinoasă este clevetirea 
cea urzită asupra ta". Și voiau să meargă să ucidă pe Savin şi pe Crescent; dar i-a oprit Sfîntul 
şi i-a certat, ca să nu îndrăznească să ridice război şi să verse sînge, ci să aștepte judecata care 
se va face asupra lui. 


Venind exarhul în cetate, a adunat tot soborul cetăţii și, şezînd la judecată, a pus înainte 
pe Sfîntul Grigorie. Dar au stat şi potrivnicii împreună cu desfrînata, pe care a întrebat-o 
exarhul: "Oare, adevărate sînt cele grăite? A păcătuit episcopul cu tine?" ar ea a zis: "Aşa, 
stăpîne, adevărat este că a păcătuit cu mine". Zicînd acestea, îndată a căzut dracul asupra ei și, 
aruncînd-o la pămînt, a început a o bate, încît se tăvălea ticăloasa şi striga înfricoşat, chinuită 
fiind de necuratul. Atunci i-a cuprins frica pe toţi şi ziceau: "Nevinovat este Grigorie de acel 
lucru rău; căci iată a căzut mînia lui Dumnezeu asupra celei ce a minţit asupra lui”. Iar 
clevetitorii nu se ruşinau a grăi: "Dar n-am zis noi că este vrăjitor şi fermecător, căci iată cu 
vrăjile sale a făcut pe femeie de se îndrăceşte?" 


Auzind despre aceasta soţia lui Savin împreună cu fiica sa pe care o tămăduise Sfintul 
Grigorie de slăbănogire, a alergat degrabă în sobor și a început a striga cu mînie asupra 
bărbatului său, zicînd: "Ticălosule, şi cu totul înrăutățitule! dar ai uitat facerea de bine a acestui 
sfînt bărbat care a vindecat pe fiica noastră şi acum aduci clevetire asupra acestui om nevinovat? 
Du-te din casa mea că de-acum nu mai vreau să trăiesc împreună cu tine”. Și, căzînd la picioa- 
rele Sfîntului, a zis, plîngînd: "Miluieşte-ne pe noi, robule al lui Dumnezeu, și nu pomeni 
răutatea pe care ţi-au făcut-o aceşti necuraţi!" 


Atunci s-a făcut gîlceavă în popor. Unii strigau că este nevinovat, iar alţii credeau 
minciuna, zicînd că, cu vrăjitorii a adus pe drac asupra celei ce a păcătuit cu dînsul. Iar exarhul, 
avînd mâinile pline de bani, ajuta lui Savin şi lui Crescent. Însă, văzînd poporul tulburat, s-a 
temut şi, sculîndu-se la judecată, a ieşit, zicînd: "Se cuvine mai cu luare aminte a cerceta pricina 
aceasta". Iar fericitul Grigorie s-a dus singur în temniță și, şezînd acolo ca un osîndit, aștepta să 
vadă ce sfîrșit va avea lucrul. 


Exarhul, văzînd că nu poate să facă nimic Sfîntului Grigorie, a socotit ca să-l trimită la 
patriarhul de la Roma. Deci a poruncit să pregătească o corabie și a făcut o scrisoare în care 
arăta vina lui Grigorie; apoi aștepta noaptea pentru ca în taină să-l trimită pe Grigorie. După 
aceea au scris şi clevetitorii către patriarh precum le-a plăcut. Deci, venind noaptea şi poporul 
împrăştiindu-se exarhul cu Savin şi cu Crescent, luînd pe Sfîntul Grigorie l-au trimis la corabie. 
Şi mergînd în urmă-i părinţii lui şi cei de casă ai lui plîngînd şi tînguindu-se pentru dînsul, el îi 
mîngiia şi-i sfătuia să nu mai plîngă, încredințîndu-i că iarăși îl vor vedea sănătos pe scaunul 
său. 


Deci, punîndu-l potrivnicii în corabie, l-au încredinţat unui corăbier cu numele Procopie, 
căruia 1-au dat şi scrisorile către patriah. lar Evplu, arhidiaconul, împreună cu alţi diaconi, 
apropiindu-se de exarh l-au rugat ca să le dea voie să meargă și ei împreună cu părintele şi 
învățătorul lor. Dar el nici n-a vrut să-i asculte, ci numai pe un diacon dintre dînşii cu numele 
Platonic l-a lăsat a merge cu dînsul. Fiind pornită corabia, a început să plutească, iar cei de casă 
ai Sfîntului împreună cu părinții lui, plîngînd mult pe mal, s-au întors la casele lor. 


A doua zi s-a adunat în temniță mulțime de popor împreună cu cei mai mari ai lor şi 
neaflînd pe Sfîntul Grigorie păstorul lor s-au tulburat și au început a plînge şi a striga asupra 
Judecăţii nedrepte. Apoi învinuind pe exarh îl întrebau: "Ce ați făcut, prea sfinte părinte, cu 
părintele şi păstorul nostru cel bun? Au doar l-ați omorît?" Iar el zicea: "Nu, fraţilor, nu i-am 
făcut nici un rău, ci cu pace l-am trimis la patriarh precum singur a dorit". Iar ei, chemînd pe 
arhidiaconul Evplu şi pe alți diaconi, îi întrebau, zicînd: "Voi ştiţi unde este sfîntul vostru 
episcop, că voi aseară aţi fost cu dînsul în temniță. Deci spuneţi nouă adevărul, unde este 
acum?" lar ei au răspuns că exarhul l-a trimis noaptea la patriarhul din Roma. 


Exarhul, văzînd că se face turburare în popor s-a temut foarte şi a fugit din cetate. Iar 
poporul luînd foc au aprins casele prea răufăcătorilor preoți Savin și Crescent şi-i căutau şi pe 
dînșii ca să-i omoare; dar ei au fugit în biserică şi poporul a alergat în urma lor. lar tatăl sfîntului, 
Hariton, stînd în ușile bisericii, ruga poporul întărîtat să nu facă vărsare de sînge pentru fiul său; 
căci dacă vor fi adevărate, zicea el, cele grăite de dînşii apoi veţi fi voi vinovaţi şi judecaţi. Iar 
ei, ascultînd pe Hariton s-au întors înapoi. Apoi, trimițînd în cetatea Siracusei, la domnul Siciliei 
şi către episcopul acelei cetăți le-a vestit acelora toate cele ce s-au întîmplat lui Grigorie 
episcopul lor. ar aceia, auzind, s-au minunat și foarte rău le-a părut pentru dînsul; căci ştiau 
viața lui plină de fapte bune. Și trimiţînd dregători de la ei au încredinţat dregătoria bisericii lui 


Evplu arhidiaconul, pînă la o vreme, pînă cînd se va îndrepta Sfîntul Grigorie înaintea 
patriarhului şi se va întoarce la scaunul său. 


După cîtăva vreme iarăși s-au adunat potrivnicii şi căutau să ucidă pe Evplu. Însă el, 
văzînd răutatea lor cea neîmblînzită, a fugit din cetate şi s-a ascuns pînă la venirea lui Grigorie. 
Iar Savin şi Crescent cu clevetitorii lor, luînd pe cel mai sus pomenit Eleusie, l-au aşezat în 
episcopie. Boierii cei mai mari ai cetăţii fiind rugați de Hariton au încetat cu tulburarea lor iar 
mai vîrtos au tăcut atunci cînd li s-a vestit de dînsul, că vrînd Dumnezeu iarăşi se va întoarce 
Sfîntul Grigorie la scaunul său. Deci, pășteau în acea vreme fiarele cele sălbatice cum voiau. 
Pentru că Elevsie ereticul luînd moaștele sfinților care erau în altar a vrut să le ardă cu foc, dar 
nu s-a atins deloc focul de dînsele şi a poruncit ca să le arunce noaptea în mare, neştiind nimeni. 


Ajungînd fericitul Grigorie în cetatea Romei, coborînd, a dat patriarhului cărțile trimise 
de la exarh și de la clevetitori, pe care citindu-le s-a umplut de mare iuţime şi mînie asupra lui 
Grigorie; şi nevoind a vedea măcar faţa sa nici a-l întreba, a poruncit să-i ferece mîinile şi 
picioarele. Asemenea şi pe Platonic, diaconul lui să-l închidă într-o temniţă deosebită. Deci, 
şezînd sfîntul în temniţă şi rugîndu-se, a strălucit peste el, noaptea, o lumină și s-au deschis 
uşile temniţei şi au intrat la dînsul doi bărbaţi prea străluciți în chipul apostolilor, zicînd către 
dînsul: "Bucură-te, robule al lui Hristos şi iubitul nostru Grigorie! Domnul ne-a trimis ca să te 
dezlegăm şi să te ajutăm în nevoile tale, pentru care, văzînd bărbăţia şi răbdarea ta, ne bucurăm, 
că voieşte Dumnezeu ca și în această cetate să facă prin tine minuni”. 


Zicînd acestea, s-au atins de legăturile lui și îndată au căzut lanţurile, iar Sfîntul a stat 
în picioare dezlegat, închinîndu-se lor pînă la pămînt. Atunci ei s-au sărutat şi s-au făcut 
nevăzuți. Apoi s-au arătat şi diaconului Platonic, pe care, scoțindu-l din închisoare, l-au dus la 
Grigorie. ŞI erau amîndoi Grigorie şi Platonic, lăudînd împreună și binecuvîntînd pe Dumnezeu. 
Iar străjerul avea un singur fiu în vîrstă de douăzeci de ani, pe care de şase ani îl chinuia un 
diavol cumplit, izgonindu-l pe drumuri și prin pustietăţi. De multe ori, prinzîndu-l tatăl său, îl 
lega cu lanţuri de fier şi-l închidea în casă, însă el, rupînd legăturile şi sfărimînd uşile, fugea. 


S-a întîmplat în una din acele zile de l-a prins tatăl său, legîndu-i puternic mîinile, 
picioarele şi grumajii de un stîlp. Iar el, sfărîmînd fiarele, la miezul nopţii a fugit şi aflînd uşile 
temniței deschise a intrat acolo, apoi şezînd la picioarele Sfîntului Grigorie, se tăvălea. Atunci 
Sfîntul, ridicîndu-şi mîinile către cer, s-a rugat la Dumnezeu, apoi a zis diavolului: "Domnul 
nostru lisus Hristos îți poruncește duh necurat să ieși din zidirea Sa". Și îndată a ieșit diavolul 
din copil. lar tatăl său, sculîndu-se, îl căuta cu sîrguință şi, văzînd temnița deschisă, s-a 
spăimîntat foarte crezînd că au fugit legați. 


Intrînd înăuntru, a văzut pe Sfîntul împreună cu Platonic stînd și cîntînd şi pe fiul său 
împreună cu dînşii deplin sănătos. Atunci străjerul a căzut îndată la picioarele Sfintului, zicînd: 


"Cu adevărat omul lui Dumnezeu eşti tu, iartă-mă că am greşit spunînd şi punînd mîinile mele 
asupra ta". Din acel ceas străjerul temniţei slujea ziua şi noaptea Sfîntului cu frică, cinstindu-l 
pe dînsul ca pe un înger al lui Dumnezeu. 


În acea vreme o femeie avea o fiică gîrbovă şi, auzind că pe fiul străjerului l-a tămăduit 
fericitul Grigorie, a alergat împreună cu fiica sa la dînsul în temniță. Și, îngenunchind înaintea 
lui, l-a rugat ca să-i tămăduiască pe fiica ei, însă el i-a răspuns: "Nu este lucrul meu acesta, ci 
al lui Dumnezeu, Aceluia, Care pe toate cu cuvîntul poate să le facă”. Iar ea nu se depărta 
supărînd pe Sfîntul şi rugîndu-l. Atunci el, făcînd rugăciune, şi-a pus mîna sa pe cea gîrbovă şi 
îndată s-a îndreptat. 


Apoi mulţumind maica și fiica lui Dumnezeu și, închinîndu-se Sfîntului, s-au întors la 
casa lor, bucurîndu-se. Iar vecinii o întrebau: "Cine a tămăduit pe fiica ta?" Iar dînsa a răspuns: 
"Un episcop străin din Sicilia care zice că este osîndit pentru o vină şi şade în temniță. Acela a 
vindecat pe fiica mea şi tot acela a vindecat mai înainte pe fiul străjerului. 


Astfel, au ajuns în auzul multora minunile lui Grigorie, cum că a tămăduit numai cu 
cuvîntul pe un copil îndrăcit şi pe o copilă gîrbovă. De atunci aduceau la dînsul pe mulți 
neputincioşi, iar el îi tămăduia. 


După ce a trecut un an, patriarhul şi-a adus aminte de Grigorie, care zăcea în temniţă și 
a trimis de a chemat pe ava Marcu, despre care de multe ori s-a pomenit mai sus. Venind Marcu 
de la mînăstirea sa, a zis către dînsul: "Nu ştii, frate, că Grigorie, episcopul bisericii Acragandiei 
a fost adus aici legat şi şade închis în temniţă, căci a făcut desfrînare?" Iar părintele Marcu, 
oftînd, a răspuns: "O, de-aș avea şi eu parte împreună cu dînsul în ziua înfricoșatei judecăţi!" 
Iar patriarhul auzind acest cuvînt s-a schimbat la faţă şi a zis: "Vezi scrisoarea cea trimisă mie 
pentru dînsul de la exarhul meu pe care-l am în părţile acelea”. Iar ava Marcu, citind scrisoarea, 
a zîmbit, zicînd cu voce tare: "Viu este Domnul că este minciună clevetirea aceasta adusă asupra 
bărbatului nevinovat, care cu viaţa şi cu facerea de minuni este deopotrivă cu părinții cei mari 
de demult, precum şi tu singur, stăpîne, ştii”. Atunci patriarhul a zis: "Știu că înainte de greşeală 
era într-însul darul lui Dumnezeu; iar după ce a greșit, s-a luat darul de la dînsul”. lar Marcu a 
răspuns: "Domnul ştie pe cei ce sînt ai Săi”. 


Atunci patriarhul a zis: "Dar ce vom face cu dînsul și cum mă sfătuieşti?" Iar ava Marcu 
a zis: "Ascultă-mă pe mine, stăpîne, şi primeşte sfatul robului tău. Adună sinod, cheamă 
episcopi nu numai din apus, ci trimite şi la răsărit, ca să nu fie judecata lui Grigorie fără ştirea 
împăratului şi a patriarhului de acolo. Ci şi binecredinciosul împărat, ca şi patriarhul 
Constantinopolului să trimită oamenii săi. Apoi trimite și în Sicilia să aducă pe clevetitori şi pe 
femeie; după aceea ce ne va povăţui Dumnezeu aceea vom face”. Iar patriarhul a zis: "Bun este 
sfatul tău, părinte". Apoi a scris o epistolă către binecunoscutul şi credinciosul împărat Iustinian 


şi către prea sfinţitul patriarh al Constantinopolului, vestindu-i şi rugîndu-i să trimită la sinod 
bărbaţi cinstiți. Totodată a scris şi exarhului său, care era în Sicilia, precum şi la boierii şi 
cetățenii Acragandiei, poruncindu-le ca îndată să trimită la dînsul în Roma pe toți clevetitorii 
lui Grigorie pînă la unul şi pe femeia care zice că a păcătuit cu Grigorie. 


Citind împăratul şi patriarhul cărţile de la patriarhul Romei, s-au mirat de clevetirea 
adusă asupra lui Grigorie şi, necrezînd-o, le-a părut rău pentru că de atîta vreme şade Grigorie 
în temniță, fiind nevinovat. Deci au trimis degrabă bărbaţi cinstiți; împăratul a trimis un boier 
al său, cu numele Marchian, iar patriarhul a trimis trei episcopi: al Ancirei, al Cizicului și al 
Corintului, precum şi pe Constantin Hartofilaxul. Toţi aceştia din Constantinopol şi Sicilia s-au 
adunat la Roma, după al doilea an al şederii lui Grigorie în temniță. 


Marchian, apropiindu-se de Roma ca la optsprezece stadii, a căzut într-o boală cumplită, 
încît toți deznădăjduiseră de viața lui. Şi erau în mare supărare pentru dînsul episcopii care 
veniseră împreună cu dînsul şi abia cu mare nevoie au venit la Roma. Deci erau toți îngrijoraţi 
pentru Marchian, căci nici un doctor nu putea să-i ajute la boala lui. Iar într-o seară s-a întîmplat 
a trece pe lîngă curtea în care avea gazdă Marchian femeia aceea a cărei fiică era tămăduită de 
Sfîntul Grigorie şi a auzit plîngerea slugilor, apoi a întrebat pe unul dintre dînşii pentru ce plîng, 
iar el a zis: "Stăpînul nostru moare şi de aceea plîngem". ar ea a zis: "Dacă voii ca stăpînul 
vostru să fie viu şi sănătos apoi duceţi-l şi eu vă voi arăta un doctor, care numai cu cuvîntul îl 
va tămădui; pentru că şi pe fiica mea şi pe mulţi a tămăduit în cetatea aceasta şi nu este nici un 
neputincios care să fi ieșit de la dînsul fără vindecare". Ei, crezînd-o, au luat pe stăpînul lor cu 
patul și l-au dus după femeie. lar Marchian nu știa ce-i fac slugile sale pentru că îl cuprinsese 
foarte mare fierbinţeală şi nu simţea nimic. 


Ducîndu-i pe dînșii femeia la temniţă, unde era Sfîntul Grigorie, a zis: "Aici şade 
doctorul acela care cu cuvîntul tămăduieşte bolile”. Apoi ducînd slugile pe stăpînul lor în 
temniță, l-au pus înaintea Sfîntului Grigorie şi l-au rugat plîngînd să dea vindecare stăpînului 
lor. Sfîntul a strigat pe Marchian de două ori, iar el nu putea să-i răspundă. Deci, lăcrimînd 
fericitul, şi-a pus mîna peste bolnav și îndată a adormit bolnavul pentru că nu dormise de 25 de 
zile. lar la miezul nopţii s-au apropiat de dînsul slugile lui şi pipăindu-l n-au mai aflat fiebințeală 
într-însul; atunci au lăudat pe Dumnezeu. Deci, sfîrşindu-se noaptea şi Sfintul cîntîndu-și 
cîntarea înaintea dimineţii s-a deşteptat Marchian şi s-a sculat sănătos, încît se mira unde se 
află. Apoi văzîndu-l pe Sfîntul Grigorie l-a cunoscut şi a căzut la picioarele lui, căci a priceput 
că, cu rugăciunile lui s-a vindecat de boală. 


Făcîndu-se ziuă, au venit episcopii să cerceteze pe Marchian şi nu l-au aflat. Apoi, 
înştiințîndu-se că l-au dus la Grigorie în temniță, au mers acolo. Şi văzînd pe Marchian sănătos, 
şezînd și vorbind împreună cu Grigorie, s-au mirat şi au zis către Sfintul: "Binecuvîntat ești, 
Părinte Grigorie, că te-ai învrednicit de darul lui Dumnezeu a tămădui bolile omeneşti”. Apoi 
sărutîndu-l cu dragoste l-au întrebat de cîtă vreme este în temniță. lar el a zis: "De doi ani şi 
patru luni”. Atunci ei s-au mîniat foarte asupra patriarhului că de atîta vreme ţine în temniţă pe 


nevinovatul bărbat, necercetînd pricina lui cu dinadinsul. Ei voiau să-l scoată din temniță, însă 
el nu voia, zicînd: "Nu-mi este cu trebuință şi cu putinţă a ieşi din locul acesta fără judecată şi 
fără poruncă". lar ei, mergînd au vestit patriarhului toate ce se făcuseră şi el s-a mirat şi a fost 
cuprins de mare spaimă. 


Deci, a poruncit patriarhul Romei să se adune sinodul în biserica Sfîntului Ipolit, care 
era aproape de temniţă şi s-au adunat 150 de episcopi, precum şi călugări de prin mînăstiri, încît 
nu mai era cu putinţă a încăpea toţi în biserică. Apoi au fost aduşi clevetitorii în număr de 110, 
cu Savin şi cu Crescent. După aceea au trimis şi la Sfîntul Grigorie trei episcopi şi cinci preoți. 
Iar episcopul Răsăritului şi hartofilaxul, văzînd pe Sfîntul Grigorie stînd la judecată cu mare 
smerenie, ca un osîndit, au lăcrimat. 


Deci, a început patriarhul a întreba pe clevetitori, zicînd: "Care este vina pe care o 
aduceţi episcopului vostru?" "Stăpîne, l-am aflat cu o femeie păcătuind". Zis-a lor patriarhul: 
"Dar cu ochii voştri l-aţi văzut pe el păcătuind? Sau femeia v-a spus vouă?" Ei au zis: "Noi, 
stăpîne, am intrat să ne închinăm după obicei și am aflat pe femeie dormind în patul lui. Și am 
întrebat-o pe dînsa, iar ea a mărturisit înaintea exarhului şi a tot poporul fărădelegea ce a făcut". 
Apoi au zis episcopii să se aducă femeia ca să declare înaintea sinodului. Iar ei au zis: "Cum 
poate să-l declare pe el, de vreme ce este îndrăcită, căci de cînd a greşit cu dînsa a ajuns-o 
pedeapsa lui Dumnezeu şi acum o chinuie dracul”. 


Trimiţînd, au adus femeia cea îndrăcită înaintea sinodului, fiind ținută de doi oameni şi 
neștiind unde stă, căci era ieşită din minţi. Apoi a zis patriarhul către clevetitori: "Nu se întreabă 
la judecată cei îndrăciţi şi cei fără de minte, ci voi, ticăloşilor, spuneţi adevărul!" Iar ei au zis: 
"Noi acum am spus: Întrebaţi-l şi pe cel care a făcut răul, ca să spună singur despre sine”. 


Iar Sfîntul Grigorie a oftat din adîncul inimii şi a spus: Scularu-s-au asupra mea mărturii 
nedrepte; de cele ce nu știam m-au întrebat, răsplătitu-mi-s-au mie rele pentru bune. Acestea 
zicînd el, a căzut femeia la pămînt, chinuindu-se de drac și se tăvălea înaintea picioarelor lui, 
spumînd şi stînd înțepenită, încît s-au înspăimîntat toți cei ce o vedeau. lar Sfîntul, rugîndu-se 
în sine, a zis: "În numele Domnului nostru lisus Hristos şi pentru Sfinţii Părinţi care sînt adunaţi 
aici, ieşi duhule necurat din făptura lui Dumnezeu ca venindu-şi femeia în minte să spună 
adevărul despre mine!" Și îndată a scuturat-o duhul şi a ieşit dintr-însa. lar femeia zăcea ca o 
moartă. Şi, luînd-o Sfîntul de mînă, a ridicat-o. 


Stînd ea înaintea tuturor, a întrebat-o: "Cum te cheamă?" lar ea a zis: "Evdochia mă 
cheamă". Zis-a ei hartofilaxul: "Dar cunoști pe episcopul tău?" lar ea a zis: "Adevărat îl cunosc 
foarte bine că de multe ori l-am văzut umblînd prin cetate, cercetînd pe cei săraci, pe cei bolnavi 
şi pe cei sărmani și dîndu-le multă milostenie, precum şi eu ticăloasa de multe ori m-am 
învrednicit a lua milostenie din mîinile slugilor lui”. Şi iarăşi a întrebat-o pe ea: "Dar făcut-a 


episcopul vreodată păcat cu tine?" Iar ea, oftînd din adîncul inimii, a lăcrimat şi, ridicîndu-și 
glasul său, a zis: "Viu este Domnul Puterilor că nu m-a cunoscut pe mine niciodată; ci aceşti 
oameni vicleni care stau înaintea voastră, Savin şi Crescent, m-au silit pe mine ca să clevetesc 
pe bărbatul cel drept, făgăduindu-mi multă avere. Dumnezeu să le răsplătească lor pentru 
păcatul sufletului meu, căci m-au adus la o nevoie ca aceasta. Că de cînd m-au înșelat viclenii 
şi am ascultat de sfatul lor, de atunci a intrat dracul în mine şi m-a chinuit pînă acum”. 


Acestea zicînd, s-a aruncat la picioarele Sfîntului Grigorie, plîngînd şi zicînd: 
"Miluieşte-mă, robule al lui Dumnezeu şi mă iartă pe mine ticăloasa, care am greșit ție, că viu 
este Domnul Dumnezeu, că nu mă voi scula de la picioarele tale, pînă cînd nu-mi vei făgădui 
iertare". lar el a zis către dînsa: "Nu este al nostru a ierta păcatele, ci numai al Preamilostivului 
Dumnezeu, iar nouă se cuvine a ne ruga pentru iertarea păcatelor. Drept aceea şi eu mă voi ruga 
bunătății Lui pentru tine, ca să-ţi ierte păcatele tale”. Deci, a ridicat-o pe ea de la pămînt şi i-a 
cuprins frica pe toţi cei ce erau de faţă la sinod, încît, mirîndu-se, ziceau: "Binecuvîntat este 
Domnul Dumnezeu, Care a arătat nevinovat pe robul Său, iar clevetirea a arătat-o a fi 
mincinoasă!" 


Atunci patriarhul şi toți episcopii s-au mîniat foarte asupra clevetitorilor şi au început a- 
i certa cu cuvinte aspre a-i şi defăima. Apoi a poruncit să-i despartă în două: pe clerici împreună 
cu Savin şi cu Crescent de o parte, iar pe mireni de altă parte. lar pe femeia care minţise asupra 
dreptului a lăsat-o liberă de pedeapsă, cu porunca lui Dumnezeu, doi ani şi jumătate fiind 
chinuită de dracul. lar pe începătorii răutăţii i-a judecat să-i surghiunească: pe Savin în Tracia, 
iar pe Crescent în Spania; apoi pe ceilalți clerici i-a judecat să-i trimită cu necinste în Ravena, 
ca acolo în legături și în mari nevoi să-şi petreacă viaţa lor. lar pe mireni i-a încredinţat să-i 
judece Marchian boierul, trimisul împăratului. Acesta a poruncit să-i închidă pe toţi în temniță, 
vrînd să-i pedepsească mai pe urmă cu diferite chinuri. 


Începînd ostaşii a-i duce pe ei la temniță se tînguiau cu toţii și au strigat către Sfîntul cu 
mare glas, zicînd: "Milueşte-ne, Părinte, robul lui Hristos, pe noi care am greșit ție, şi nu ne da 
la chinuri cumplite!" Iar Sfîntul Grigorie, fiind cu adevărat fără răutate, a căzut înaintea 
patriarhului şi a tot sinodul, rugîndu-i cu lacrimi pentru vrăjmaşii săi, ca să-i miluiască şi să nu- 
i chinuiască pentru dînsul. Și pînă într-atât a stăruit la dînşii cu rugăciunea cea cu osîrdie şi cu 
multe lacrimi, căzînd la picioarele lor, încît, plîngînd toți, au zis: "Dacă tu singur îi ierți, apoi 
nici noi nu avem să-i chinuim”. Deci au poruncit ostașilor să-i lase. 


Apoi, stînd toţi clevetitorii înaintea sinodului, s-a făcut un vifor mare și s-a cutremurat 
pămîntul, întunecîndu-se pămîntul şi văzduhul, acoperindu-i pe toți cu o negură; și erau în mare 
frică, căci socoteau că, desfăcîndu-se pămîntul, îi va înghiţi pe toţi. Şi tot sinodul, ridicîndu-și 
mîinile, striga: "Doamne miluiește-ne!" Apoi, încetînd viforul şi văzduhul iarăși luminîndu-se 
s-a arătat pedeapsa lui Dumnezeu peste clevetitori. Pentru că s-au înnegrit feţele lor ca 
funinginea, iar lui Savin şi lui Crescent, nu numai că li s-au înnegrit feţele, ci şi gura li s-a 
încleștat, încît nu le era cu putinţă a vorbi. Și astfel i-a ajuns pedeapsa lui Dumnezeu! Tot 


sinodul, văzînd o minune ca aceea, zicea: "Acum am cunoscut că a mîntuit Domnul pe unsul 
Său, l-a auzit pe el din cerul cel sfînt al Său, întru putere este mîntuirea dreptei lui”. 


După aceasta, patriarhul a zis către clevetitori: "Auziţi, ticăloşilor! lată că v-aţi făcut cu 
înnegrirea feţei voastre, asemenea tatălui vostru diavolul, cel demult înnegrit, pentru că aţi adus 
clevetire mincinoasă asupra acestui bărbat drept şi sfînt. Deci şi noi poruncim vouă ca din ziua 
de astăzi să fiţi robi episcopului Acragandiei precum şi episcopilor care vor fi după dînsul, voi 
şi fiii voştri şi neamul vostru pînă în veac. Și din neamul vostru să nu fie niciodată preot ori 
cleric. Apoi episcopul care va îndrăzni să facă din neamul vostru preot ori diacon sau orice fel 
de cleric, ştiind fărădelegea lucrului vostru, de acum acela să fie blestemat". 


Deci a plăcut la tot sinodul judecata aceea. Iar femeia care clevetise pe Sfîntul, şezînd 
şi căzînd cu fața la pămînt, striga cu plîngere către episcop, zicînd: "Miluiţi-mă, Sfinților Părinți, 
şi lăsaţi-mă într-o mînăstire de fecioare; căci de acum nu mă voi mai întoarce în cetatea mea”. 
Deci a fost dată la mînăstirea Sfintei Muceniţe Cecilia și au îmbrăcat-o în chip călugăresc în 
care a petrecut nevoindu-se douăzeci şi doi de ani, răposînd întru adevărată pocăință. Apoi s-a 
făcut mare bucurie în tot sinodul pentru îndreptarea Sfîntului Grigorie. 


Cînd a sosit ceasul al nouălea din zi, patriarhul a poruncit Sfintului Grigorie să 
săvîrşească dumnezeiasca Liturghie. lar cînd slujea, mulţi din episcopii cei vrednici au văzut 
darul Sfîntului Duh pogorîndu-se asupra lui Grigorie. Iar după Sfînta Liturghie, patriarhul a dat 
o masă tuturor şi s-au ospătat, dînd slavă lui Dumnezeu. 


În acea vreme s-a întîmplat la Roma un lucru. Nişte copaci foarte frumoși și mari, în 
număr de zece, ce erau spre podoaba bisericii Sfinţilor Apostoli Petru şi Pavel, au venit pe rîu 
şi au stat în mijlocul apei, ca şi cum ar fi fost înfipți sau întăriți acolo. Pentru această pricină le 
era greu corăbierilor a trece, căci opreau rîul prin lungimea lor şi de multe ori, adunîndu-se 
cetăţenii, încercau să-i tragă afară, dar nu puteau pentru că erau ținuți cu oarecare putere 
nevăzută. Deci a rugat patriarhul pe Sfîntul Grigorie ca să mişte el cu rugăciunea acei copaci 
din locul acela. Și a mers acolo Sfîntul Grigorie, urmînd după dînsul mulţime de popor. 


Venind pînă la rîu, a văzut un cuptor aprins, şi abătîndu-se din cale, a luat cărbuni aprinși 
în poalele mantiei sale şi s-a dus. Sosind la acei copaci, a pus tămiie peste cărbuni şi, făcînd 
rugăciune, a cădit cu poalele mantiei ca o cădelniță, fiind pline de cărbuni aprinşi, încît se mirau 
toți, văzînd că mantia sfîntului nu se ardea de foc, precum odinioară rugul care ardea fără 
mistuire. lar după sfîrşitul rugăciunii a poruncit oamenilor ca să tragă copacii la mal, care îndată 
s-au mișcat și s-au făcut uşori, mai presus de fire, încît fără osteneală i-au tras. Apoi au aflat pe 
ei o scrisoare scrisă astfel: "Cinci copaci sînt ai Sfîntului Apostol Petru, iar cinci copaci sînt ai 
Sfîntului Apostol Pavel”. 


După aceea, iarăşi a adunat patriarhul Romei pe episcopi de au judecat pe Eleusie, 
ereticul mai sus pomenit, ca să-l trimită în surghiun în Spania, iar pe Sfîntul Grigorie l-a slobozit 
cu cinste la scaunul său; însă el a mers mai întîi la Constantinopol, unde a fost primit cu cinste 
de împăratul și de patriarhul, apoi s-a întors în Sicilia. 


Cetăţenii Acragandiei, înştiințîndu-se de venirea păstorului lor, i-au ieşit în întîmpinare 
cu psalmi şi cu cîntări, bucurîndu-se de întoarcerea lui și l-au primit cu mare cinste. lar Sfîntul 
n-a intrat în biserica profanată de eretici, nici în episcopie. Ci a zidit degrabă altă biserică 
preafrumoasă în numele Sfinţilor Apostoli Petru şi Pavel şi alte case şi-a făcut pentru locuința 
lui. Apoi a viețuit ani îndelungați, păscînd bine turma lui Hristos. 


EI a scris multe cuvinte de învățătură şi a făcut minuni fără număr. Apoi, ajungînd la 
adînci bătrîneţe, a lăsat această viaţă pămîntească şi a început pe cea cerească şi veşnică, 
împreună cu Hristos Domnul, a Căruia este slava în veci. Amin. 


55. SFÎNTUL ANTONIE DE LA IEZERU-VÎLCEA 
(23 NOIEMBRIE) 

Acest fericit părinte Antonie era de neam român și a trăit pe vremea binecredinciosului 
voievod Matei Basarab şi a voievodului martir Sfîntul Constantin Brîncoveanu. A crescut în 
dreapta credință mergînd de mic la Sfînta Biserică, unde își găsea desfătarea sufletească. 


Inaintînd cu vîrsta a ajuns preot, spre slava lui Dumnezeu şi bucuria duhovnicească a părinţilor 
săl. 


Lăsînd desfătarea lumii acesteia, a îmbrățișat viața monahicească în prea frumoasa 
pustie de la Schitul Iezeru, în ţinutul Viîlcii. Aici Cuviosul Antonie s-a arătat dintru început 
foarte sîrguincios la toată osteneala și asprimea vieţii mînăstirești. Atît de mare era nevoinţa sa, 
încît celorlalți vieţuitori din chinovie li se părea că fericitul Antonie ar fi în trup duhovnicesc. 


Dorind să sporească nevoinţele sale, cu blagoslovenia egumenului mînăstirii a mers la 
episcopul locului, Ilarion, să-i ceară binecuvîntarea să plece în Muntele Athos. Episcopul 
cunoscîndu-l că este monah îmbunătăţit şi poate fi multora de folos aici, a stăruit ca el să rămînă 
în ţară. Deci, întorcîndu-se Cuviosul la Schitul lezeru și văzînd că Biserica se ruinează, s-a 
umplut de rîvnă şi, cu ajutorul lui Dumnezeu, al episcopului Ilarion şi cu agoniseala lui a 
reînnoit sfîntul locaş. 


După multe nevoinţe, Cuviosul Antonie s-a aprins de dorul pustniciei, pentru care fapt, 
cu binecuvîntarea egumenului său a ieșit din schit şi cercetînd mai îndeaproape pustia, a găsit 
o peşteră mică într-o stîncă. Acolo, singur a săpat o bisericuţă în care s-a rugat neîncetat ziua și 
noaptea. Urîtorul de oameni, diavolul însă, i-a adus multe ispite şi supărări, dar pe toate le-a 
biruit cu darul lui Dumnezeu, cu rugăciunea şi neîncetata lucrare. Cine poate să spună 
privegherile Cuviosului de toată noaptea, postirile şi plecăciunile genunchilor săi? 


Cuviosul Antonie era mic de stat şi gîrbov de bătrîneţe, barba deasă, scurtă şi destul de 
albă, vesel la căutătură, obrazul frumos, puţin iute din fire şi lesne iertător. Imbrăcămintea sa 
era simplă şi numai cele de trebuință purta. 


Pentru înfrînarea trupului purta un brîu din lanţuri de fier împrejurul său, iar hrana sa o 
lua abia la al nouălea ceas și atunci numai piine uscată şi apă, dar acelea cu măsură. Vin şi 
băutură ameţitoare nu a gustat niciodată. Pe pat nu dormea, ci numai pentru osteneală stătea 
rezemat de nişte pietre. Lacrimile nu-i lipseau din ochi niciodată la rugăciune. 


Cu harul lui Dumnezeu, Cuviosul cunoscînd că trecerea din lumea aceasta îi este 
aproape, a chemat pe ucenicul său Nicolae, cu patruzeci de zile mai înainte şi i-a spus în taină: 
"Sîrşitul mi s-a apropiat. După ieşirea sufletului, să te nevoiești să pui trupul meu în gropnița 
pe care eu am săpat-o aici în piatră”. 


După patruzeci de zile, îmbolnăvindu-se Cuviosul, vorbind în pace cuvinte de învățătură 
pentru suflet, a adormit în Domnul. 


56. VIAŢA ŞI PĂTIMIREA SFÎNTULUI MUCENIC CLEMENT, PAPĂ AL 
ROMEI 


(24 NOIEMBRIE) 

În slăvita şi marea cetate Roma cea veche era un om slăvit şi de neam mare, cu numele 
Faust, care îşi trăgea neamul său din împărații Romei, cei de demult, avînd femeie cu numele 
Matilda care, de asemenea, era de neam împărătesc, fiind rudenia lui August și a lui Tiberiu, 
cezarii Romei, pe care însuși cezarul a dat-o lui Faust de soţie. Şi erau amîndoi necredincioşi, 
îndeletnicindu-se cu închinarea idolilor. Aceştia au născut mai întîi doi fii gemeni şi au numit 
pe unul Faust iar pe celălalt Faustinian. După aceea au născut şi pe al treilea fiu şi i-au pus 
numele Clement. 


Faust, avea un frate cu obiceiul rău și fără de ruşine, care, văzînd pe femeia fratelui său 
că era foarte frumoasă, s-a rănit cu frumuseţea ei şi voia să o amăgească spre desfrînare. Dar 
ea, fiind plină de înţelepciune, nu voia să-şi necinstească casa sa cea de bun neam, şi-l îndepărta 
în tot chipul de la sine pe acel desfrînat. Şi nevrînd a-l vădi pe el, nu spunea la nimeni despre 
aceasta, nici chiar bărbatului său, temîndu-se ca să nu iasă pentru dînșii veste rea în popor, şi 
să-şi facă de rîs casa. 


Matilda, văzînd însă că nu poate în alt fel să scape de dînsul, de nu se va depărta de ochii 
şi vecinătatea lui, s-a gîndit la un lucru ca acesta, şi a zis odată către bărbatul ei: "Un vis minunat 
am avut în această noapte domnul meu. Am văzut un bărbat cinstit şi bătrîn ca unul dintre zei, 
zicînd către mine: Tu şi cei doi fii gemeni ai tăi de nu veţi ieși din Roma vreo zece ani, cu 
moarte neașteptată şi pierzătoare veţi muri împreună cu dînşii”. 


Acestea auzind Faust, bărbatul ei, s-a înspăimîntat și mult gîndindu-se la aceasta, a 
socotit să o trimită pe ea din Roma, undeva, împreună cu cei doi copii, vreo zece ani, căci zicea 
întru sine: "Mai bine este să trăiască iubita mea soție împreună cu fiii mei, chiar şi în altă ţară 
străină, decît să moară aici de moarte grabnică şi neașteptată”. 


Deci, pregătind o corabie cu toate cele de trebuinţă, a trimis-o pe ea în țara elinească, în 
cetatea Atena, împreună cu cei doi fii gemeni, Faust şi Faustinian, cu robi şi cu roabe şi cu 
multă avere; şi i-a poruncit ca, după ce va ajunge la Atena, să dea pe amîndoi copiii la învățătura 
înțelepciunii elinești. Aşa s-au despărțit unul de altul, cu nespusă jale şi cu multe lacrimi. 
Matilda împreună cu cei doi copii, intrînd în corabie, au pornit pe mare; iar Faust împreună cu 
fiul său cel mai tînăr, Clement, au rămas în Roma. 


Mergînd Matilda cîteva zile pe mare, s-a ridicat o furtună cu valuri mari, iar corabia 
fund dusă de vînt şi de valuri într-o ţară neșştiută, s-a sfărimat acolo la miezul nopții, şi s-au 
înecat cu toții. lar Matilda, purtată de valuri, a fost aruncată pe o piatră într-un ostrov, în dreptul 
cetății ce se numea Antandros, care era în părțile Asiei, şi se tînguia nemîngtiată pentru fiii ei 
înecaţi, şi de supărarea aceasta mare voia să se arunce şi dînsa în mare. Dar văzînd-o goală, 


plîngînd foarte şi suspinînd cumplit, oamenilor de pe acolo li s-a făcut milă de dînsa şi ducînd- 
o în cetatea lor, au îmbrăcat-o. Şi venind la dînsa niște femei iubitoare de străini, o mîngtiau și 
îşi spuneau fiecare întîmplările cele rele, făcîndu-i oarecum mîngîiere în mîhnirea ei. 


Iar una dintr-însele i-a povestit, zicînd: "Bărbatul meu era corăbier foarte tînăr şi s-a 
înecat în mare, iar eu am rămas văduvă tînără, şi mulți voiau să mă ia în a doua căsătorie. Dar 
eu iubind pe bărbatul meu şi după moartea lui, am vrut a petrece întru văduvie. Deci, de voiești 
să petreci împreună cu mine în casa mea, vom lucra amîndouă cu mîinile noastre şi ne vom 
hrăni. Matilda s-a învoit cu sfatul femeii și, petrecînd în casa ei, se ostenea lucrînd cu mîinile şi 
cu aceasta cîştigîndu-şi hrana sa. 


Deci a petrecut astfel douăzeci şi patru de ani. Iar fiii ei, Faust şi Faustinian, de asemenea 
după ce s-a sfărîmat corabia, din purtarea de grijă a lui Dumnezeu, s-au aflat vii; căci văzîndu- 
i nişte tilhari de mare, ce se întîmplaseră atunci pe acolo, i-au luat pe dînşii în vasele lor, și 
ducîndu-i în Cezareia lui Stratonic, i-au vîndut unei femei cu numele Iusta, care i-a crescut pe 
dînşii ca pe fiii ei şi i-a dat la învățătura cărţii. Învăţînd ei toată înţelepciunea cea elinească, au 
auzit mărturisirea Evangheliei lui Hristos şi primind Sfîntul Botez, urmau Sfîntului Apostol 
Petru. 


Iar Faust, tatăl lor, viețuind în Roma cu Clement, nu știa nimic de nevoia ce se întîmplase 
femeii sale şi copiilor lui. Și trecînd un an, a trimis niște slugi ale sale la Atena, ca să vadă cum 
petrece femeia sa şi copiii săi, trimiţindu-le şi multe din cele de trebuinţă. lar ei mergînd, nu s- 
au mai întors. În al treilea an s-a îngrijorat, pentru că nu avea nici o veste de la soţia sa şi de la 
copii, şi a trimis la Atena alte slugi cu cele de trebuință. lar ei, mergînd acolo şi neaflînd pe nici 
unul dintre dînșii, s-au întors în al patrulea an și au spus că nu au aflat nicidecum pe stăpîna lor 
în Atena, nici n-a auzit cineva de dînşii acolo, şi nici de urma lor nu s-a aflat. 


Auzind acestea, Faust, a căzut în mare întristare, tînguindu-se cu amar. ȘI, înconjurînd 
toate porturile Romei, întreba pe corăbieri dacă n-au văzut sau să fi auzit cineva de soția sa şi 
de copiii săi. Sau dacă n-a aflat cineva măcar trupul femeii sale cu cei doi copii ai săi, la 
marginea mării. Dar nimic n-a putut afla de la cineva. Deci, pregătind o corabie şi luînd cîteva 
slugi și avere, a pornit el însuşi în căutarea soţiei și a iubiţilor săi fii. lar pe Clement, fiul său 
cel mai tînăr, l-a lăsat cu celelalte slugi credincioase ca să înveţe carte. Și a umblat mult prin 
toată lumea, pe mare şi pe uscat, căutînd mulți ani pe soţia şi pe copiii săi, dar nu i-a găsit. 


Deznădăjduindu-se de dînşii foarte, îi era mare jale de aceasta. Apoi, din pricina acestei 
supărări, nu a mai vrut să se întoarcă acasă, părîndu-i-se lucru cu nedreptate a se îndulci singur 
de bunătăţile acestei lumi, fără iubita sa soţie, de care avea mare dragoste pentru marea și plina 
ei înțelegere şi înțelepciune. 


Deci, lepădîndu-se de toată cinstea şi slava lumească, umbla prin țări străine ca un sărac 
şi nu spunea nimănui cine este. lar copilul Clement, venind în vîrsta desăvîrşită şi învăţîind bine 
învățătura filosofiei şi, văzîndu-se lipsit de tatăl său și de maica sa, era totdeauna mîhnit. Căci 
acum erau douăzeci şi patru de ani de cînd se dusese maica sa, iar de cînd plecase tatăl său de 
acasă erau douăzeci, şi, deznădăjduindu-se de viaţa lor, plîngea pentru dînşii ca pentru cei morți. 
Încă îşi aducea aminte și de sfîrşitul său, că o să moară şi nu știe unde se va afla după moarte, 
socotind dacă mai este oare altă viaţă, după această puțină vreme, sau nu. 


Aceasta gîndind, totdeauna îi erau ochii plini de lacrimi, și nu voia să se mîngilie cu nici 
un fel de veselie lumească, ci totdeauna se arăta tulburat şi cu fața posomorită, suspinînd greu. 
Apoi, auzind de venirea lui Hristos în lume, căuta să ştie despre aceasta mai cu adevărat. 


După aceea 1 s-a întîmplat a vorbi cu un om cu bună credință, care a zis către dînsul că 
Fiul lui Dumnezeu a venit în ludeea şi a propovăduit tuturor viaţa veşnică, de vor viețui după 
voia Părintelui ceresc, ce L-a trimis pe EI. Și tuturor celor ce-L vor asculta, le-a făgăduit să le 
dea bunătăţile cele negrăite în veacul ce va să fie; iar cei ce se leapădă de Dînsul şi nu primesc 
învățătura Lui vor fi munciţi în veci în focul gheenei. 


Auzind Clement acestea, s-a aprins cu rîvnă nespusă ca să ştie mai cu adeverire despre 
Hristos şi despre învățăturile lui. De aceea s-a gîndit să meargă în Iudeea unde se răspîndise 
buna vestire a lui Hristos. Deci, lăsînd casa sa cu mulțimile de averi, a plecat cu vreo cîteva 
slugi credincioase şi, luînd aur din destul, a intrat într-o corabie şi a pornit în părțile ludeii. Dar 
făcîndu-se furtună pe mare, a fost dus în Alexandria, și aflînd acolo pe Sfîntul Varnava, a 
ascultat cu plăcere învățătura lui despre Hristos. Apoi a plutit în Cezareea lui Stratonic, unde a 
aflat pe Apostolul Petru şi, fiind botezat de dînsul, îi urma lui împreună cu ceilalți ucenici, între 
care erau și cei doi fraţi ai lui gemeni, Faust şi Faustinian. Însă nu-i cunoştea pe dînşii că-i sînt 
fraţi, nici ei nu-l puteau cunoaşte pe dînsul, de vreme ce foarte de mici se despărțiseră unii de 
alții şi nu mai țineau minte fețele unul altuia. 


Mergînd Petru în Siria, a trimis înaintea sa pe Faust şi pe Faustinian, iar pe Clement l-a 
oprit lîngă sine şi, intrînd într-o corabie, a plutit pe mare și înnoptînd apostolul îl întreba pe 
Clement despre neamul lui. ar el i-a spus lui toate cu de-amănuntul, de ce neam bun este şi 
cum a plecat maica sa din Roma împreună cu doi copii, în urma unei vedenii pe care a avut-o 
în VIS, şi cum, după patru ani, a plecat şi tatăl său spre căutarea ei şi nu s-a mai întors. lar acum 
sînt douăzeci de ani de cînd nu aude de dînșii nimic şi i se pare că părinții și fraţii lui sînt morți. 
Iar Petru s-a uimit auzind povestirea lui. Şi în acea vreme, din purtarea de grijă a lui Dumnezeu, 
a stat corabia în insula aceea în care era Matilda, maica lui Clement. 


Deci au ieşit oarecare din corabie şi au mers în cetate să cumpere cele de trebuinţă și a 
ieşit şi Sfîntul Petru; iar Clement a rămas în corabie. Mergînd Petru către cetate, a văzut pe 
bătrîna Matilda, şezînd lîngă poarta cetăţii cerînd milostenie, căci acum nu mai putea să se 
hrănească din osteneala ei, că-i slăbiseră mîinile. De aceea cerea milostenie şi cu aceasta se 
hrănea pe sine şi pe cealaltă bătrînă, care o primise pe ea în casa sa, şi care de asemeni slăbise 
şi zăcea acasă bolnavă. 


Văzînd Sfîntul Apostol pe Matilda, a cunoscut-o cu duhul că este străină şi a întrebat-o 
despre patria sa. lar ea, oftînd greu, a lăcrimat şi a zis: "O, amar mie străina, că nu este altă 
femeie în lumea aceasta mai nevoiașă şi mai ticăloasă decît mine". Iar Sfintul Petru, văzînd-o 
pe ea lăcrimînd şi zicînd acestea, a început a o întreba mai cu dinadinsul, cine este şi de unde 
este. Şi a cunoscut-o pe dînsa şi a mîngîiat-o cu cuvintele, zicînd: "Eu ştiu pe fiul tău cel mai 
tînăr, Clement, și se află acum chiar în părțile acestea”. Iar ea auzind despre fiul său, s-a făcut 
ca o moartă de spaimă şi de bucurie. lar Petru luînd-o de mînă a ridicat-o de la pămînt şi i-a 
spus să meargă după el la corabie, zicîndu-i: "Nu te tulbura, bătrîno, că îndată vei şti cu adevărat 
despre fiul tău”. 


Mergînd către corabie, le-a ieșit Clement întru întîmpinare, care, văzînd pe femeie 
urmînd lui Petru, se mira. lar ea, uitîndu-se asupra lui Clement, a început a-l cunoaşte pe el 
după asemănarea feţei cu tatăl său şi a întrebat pe Petru: "Oare nu este acesta Clement, fiul 
meu?" lar Petru a zis: "Acesta este”. lar Matilda a căzut pe grumazii lui Clement, plîngînd. 
Clement, neştiind cine este acea femeie şi pentru ce plînge, o depărta pe ea de la sine. Iar Petru 
a zis către dînsul: "Nu depărta, fiule, pe aceea ce te-a născut pe tine”. lar Clement, auzind 
aceasta, a lăcrimat şi a căzut la picioarele ei, sărutîndu-le şi plîngînd. Deci, li s-a făcut lor mare 
bucurie pentru aflarea şi cunoștința lor. Şi s-a rugat Sfîntul Petru pentru dînsa către Domnul și 
i-a tămăduit mîinile, iar ea a rugat pe Sfîntul Apostol pentru tămăduirea bătrînei sale. Sfîntul 
Petru, mergînd în casa ei, a ridicat-o din patul durerii, apoi i-a dat Clement o mie de drahme, 
pentru hrana maicii sale. 


După aceea, luînd pe maica sa împreună cu bătrîna cea vindecată, le-au dus în corabie 
şi au pornit pe apă. Atunci Matilda l-a întrebat fiul despre bărbatul ei Faust, şi auzind că a plecat 
spre căutarea ei şi de douăzeci de ani nu se aude nimic de dînsul, se tînguia cu amar ca după un 
mort, căci nu mai nădăjduia a fi el între cei vii. Apoi, ajungînd în Antandros, au lăsat corabia şi 
au început a călători pe uscat împreună cu Matilda și cu bătrîna ei. 


Sosind în Laodiceea, i-au întîmpinat pe ei Faust şi cu Faustinian, care merseseră acolo 
mai înainte de dînșii. Aceia au întrebat pe Clement: "Cine este femeia străină şi cu cealaltă 
bătrînă, care vin împreună cu voi?" lar Clement a răspuns: "Este maica mea pe care am aflat-o 
în această ţară străină". Deci, a început a le spune lor toate pe rînd, de cîtă vreme nu s-a văzut 
cu maica sa și cum a plecat din casă împreună cu doi feciori gemeni. lar ei, auzind acestea, au 
cunoscut că Clement este fratele lor, şi că aceea este maica lor, şi începînd a plînge de mare 
bucurie, au strigat: "Cu adevărat aceasta este maica noastră Matilda, şi acesta este fratele nostru 


Clement, că noi sîntem fraţii cei gemeni, Faust și Faustinian, care am plecat din Roma împreună 
cu maica noastră". Şi căzînd unul pe grumazul celuilalt au plîns mult, sărutîndu-se cu dragoste. 


Atunci puteai vedea veselindu-se maica și fiii săi, pentru că i-a văzut pe dînşii sănătoşi 
şi povesteau unul altuia, că, cu judecăţile lui Dumnezeu, s-au izbăvit de înec. Apoi preamăreau 
pe Dumnezeu, bucurîndu-se, şi numai de aceasta le era lor supărare, că nu știau nimic despre 
tatăl lor. După aceea au rugat pe Apostolul Petru să boteze pe maica lor. Deci a ieşit a doua zi 
la mare, foarte de dimineaţă, și a botezat la un loc ascuns şi pe Matilda şi pe cealaltă bătrînă, în 
numele Tatălui şi al Fiului şi al Sfîntului Duh şi a trimis-o înaintea sa, ca să meargă cu fiii săi 
la gazdă. 


Sfîntul Petru a mers apoi pe altă cale și iată că era în cale un bătrîn cinstit, cărunt la 
barbă, dar cu haine proaste îmbrăcat, care aştepta pe Petru, căruia, făcîndu-i urare de dragoste, 
a zis: "Te văd pe tine om străin şi nu prost, chiar faţa ta te arată a fi un om cu bună pricepere, 
deci voiesc a vorbi puţin cu tine”. Iar Petru a zis: "Grăieşte, domnule, ce voieşti”. Şi a început 
a grăi omul acela astfel: "Te-am văzut acum făcînd rugăciune la un loc ascuns lîngă țărm, şi 
luînd seamă în taină, m-am dus şi te-am aşteptat puţin aici, vrînd ca să-ţi spun că în deşert vă 
osteniți, rugîndu-vă lui Dumnezeu; pentru că El nu este nici în cer nici în pămînt şi nu are nici 
un fel de purtare de grijă pentru noi, ci toate se fac după întîmplare. Deci, nu vă înşelați făcînd 
rugăciuni lui Dumnezeu, Care nu există”. 


Sfîntul Petru, auzind aceste cuvinte ale lui, a zis: "Prin ce cunoşti acestea, că toate se fac 
nu după rînduiala lui Dumnezeu şi nici după purtarea de grijă a Lui, ci după întîmplare? Și cu 
ce fel de dovadă adeverești că nu există Dumnezeu? Și dacă nu există Dumnezeu, apoi cine a 
făcut cerul şi l-a împodobit cu stele? Cine a întemeiat pămîntul și l-a înfrumusețat cu flori?” 


Iar omul acela, oftînd din adîncul inimii a zis: "Eu, stăpîne, ştiu citirea stelelor şi am 
slujit zeilor cu atîta osîrdie ca nimeni altul şi am cunoscut că toate sînt înşelăciune, pentru că 
nu este nici un fel de Dumnezeu. Pentru că, de ar fi fost Dumnezeu în cer, ar fi auzit suspinul 
celor ce plîng și ar fi luat aminte spre rugăciunea celor ce se roagă și ar fi căutat spre 
amărăciunea inimii celor ce slăbesc de supărare. Ci de vreme ce nu este Cel ce ascultă, nici Cel 
ce mîngîie în supărări, de aici dar mă încredinţez că nu există Dumnezeu. Pentru că, de ar fi 
fost, m-ar fi auzit şi pe mine care m-am tînguit întru amărăciunea inimii. 


Căci iată, precum mă vezi, stăpîne, de douăzeci de ani şi mai bine mă aflu în mare 
supărare, şi o, vai mie, cît de multe rugăciuni am făcut către toți zeii! O, cît de multe lacrimi am 
vărsat şi nici un zeu nu m-a auzit şi a fost deşartă toată osteneala mea". Iar Sfîntul Petru a zis: 
"Pentru aceasta n-ai fost auzit de atîta vreme, pentru că te-ai rugat la mulți zei deșerți şi 
mincinoşi; iar nu către Unul adevăratul Dumnezeu, în Care credem noi şi ne rugăm Lui”. 


Sfîntul Petru, vorbind multă vreme cu omul acela şi întrebînd despre Dumnezeu, l-a 
cunoscut din povestirea lui, că el este Faust, tatăl lui Clement şi al fraților lui, şi bărbatul 
Matildei. Apoi a zis către dînsul că, de va crede întru Unul adevăratul Dumnezeu, Care a făcut 
cerul şi pămîntul, apoi îndată va vedea pe femeia şi pe fiii săi, întregi şi sănătoși. lar el a zis: 
"Au doar vor învia din morţi femeia mea şi copiii mei? Căci eu singur am cunoscut din citirea 
stelelor şi de la prea înțeleptul Anuvion, cititorul de stele, m-am încredinţat că femeia mea şi 
cei doi copii s-au înecat în mare”. 


Sfîntul Petru l-a luat în gazdă la sine și cînd a intrat Faust şi a văzut pe Matilda, s-a 
înspăimîntat;, şi uitîndu-se la dînsa cu dinadinsul și cu mirare, tăcea. Apoi a zis: "Ce minune 
este aceasta? Pe cine văd eu acum? ŞI apropiindu-se mai mult, a strigat: "Cu adevărat aceasta 
este iubita mea soţie!" Și îndată de bucurie amîndoi au plins, încît nu puteau nici a grăi unul 
către celălalt, căci a cunoscut şi Matilda pe bărbatul său. Şi abia venindu-și în fire, Matilda a 
putut zice: "O, preaiubitul meu Faust, dar cum te-ai aflat viu pînă acum? Pentru că eu am auzit 
că eşti mort”. 


Atunci s-a făcut tuturor negrăită bucurie, căci s-au recunoscut soţii, asemenea și fiii cu 
părinţii lor și, îmbrăţişîndu-se plîngeau și se bucurau, mulțumind lui Dumnezeu. Toţi cei care 
se întîmplaseră acolo, văzînd acestea, au plins și au mulţumit lui Dumnezeu. Atunci Faust, 
rugînd pe Apostolul, cerea Botezul, căci credea fără îndoială întru Unul adevăratul Dumnezeu. 
Şi, fiind botezat, înălța lui Dumnezeu rugăciuni de mulțumire, cu lacrimi. Apoi s-au dus de 
acolo toți în Antiohia. 


Acolo, învăţind credinţa lui Hristos, s-a înștiințat ighemonul Antiohiei despre Faust, că 
este de neam împărătesc, şi despre femeia şi fiii lui, cum şi de întîmplarea lor. Şi îndată a trimis 
vestitori la Roma şi a spus cezarului toate cele despre dînşii. lar cezarul a scris înapoi 
ighemonului ca degrabă, cu mare cinste să-i aducă la Roma. Făcîndu-se aceasta, cezarul s-a 
bucurat de întoarcerea lor şi, auzind toate cele ce li s-au întîmplat, a plîns mult. 


Apoi au făcut ospăț mare în acea zi şi i-a cinstit foarte, iar a doua zi le-a dat bogăţie 
multă, robi şi roabe, şi i-au adus în slavă mare și au fost cinstiţi de toți. 


De atunci viețuiau în foarte bună credință, dînd milostenie multă la săraci, şi au petrecut 
în acea bună stare vreme îndelungată şi în bătrîneți bune. Apoi împărțind toate, celor ce le 
trebuia ajutor, s-au dus către Domnul. Iar fiii lor au rămas îndeletnicindu-se în apostoleştile 
învățături, căci acum venise şi Sfîntul Petru în Roma. lar mai vîrtos fericitul Clement era ucenic 
nedespărțit al Sfîntului Petru și părtaş al tuturor căilor, ostenelilor şi răbdărilor lui pentru Hristos 


şi propovăduitor al bunei Lui vestiri. Apoi l-a aşezat Sfîntul Petru ca episcop al Romei, mai 
înainte de răstignirea sa de către Nero. 


După aceea, Sfîntul Petru sfirşindu-se, după episcopul Lin şi după episcopul Clit a urmat 
Clement, care îndrepta bine corabia lui Hristos prin mijlocul viforului și al învăluirii, fund 
tulburată pe acea vreme de chinuitori. Deci, Clement păştea turma lui Hristos cu multă osteneală 
şi răbdare, fiind înconjurat pretutindeni de cumpliți chinuitori, ca de nişte lei ce răcnesc şi ca de 
nişte lupi ce răpesc, care căutau să înghită și să piardă credinţa creştinească. Și, fiind în atitea 
nevoi şi prigoniri, nu înceta a se îngriji cu multă sîrguință de mîntuirea sufletelor omenești. 


Astfel, a întors la Hristos mulţime de popor necredincios, nu numai din poporul cel de 
jos, ci şi din palatele împărătești, pe mulţi din cei de neam mare şi slăviți, între care era şi un 
oarecare Sisinie şi mulți din rudeniile împăratului Nerva. Deci, atît se ostenea întru bunăvestirea 
lui Hristos, încît odată, în ziua Paştilor, a botezat în mărturisirea Treimii patru sute douăzeci și 
patru de oameni, care erau toți de neam mare. Pe Domnila, nepoata sa, care era logodnica lui 
Avrilian, fiul antipatului celui dintii al Romei, a sfinţit-o spre păzirea fecioriei sale şi a împărțit 
Roma la șapte grabnici scriitori, ca să scrie faptele sfinților mucenici, care erau omorîţi atunci 
pentru Hristos. 


Dar cînd cu învățătura sa, cu ostenelile, cu facerea minunilor și cu felul vieţii sale plină 
de fapte bune, înmulțea Biserica lui Hristos, atunci a ridicat diavolul vrăjmași, pe Torcutian 
comitele, care, văzînd mulțimea cea nenumărată a celor ce crezuseră în Hristos prin învățătura 
lui Clement, a învăţat pe unii din popor să se scoale cu vrajbă asupra lui Clement şi asupra 
credincioşilor creştini. 


În acea vreme stăpînea în cetatea Romei, Mamertin, eparhul și s-a făcut tulburare în 
poporul Romei pentru Clement. Și, mergînd cei ce ridicară tulburarea la eparh, începînd a 
cleveti împotriva lui Clement, ziceau: "Pînă cînd va defăima acesta pe zeii noştri?" Iar alții 
grăiau împotrivă, apărînd pe Clement și zicînd: "Dar ce rău a făcut omul acesta? Sau ce bine n- 
a făcut? Căci pe fiecare bolnav care-l cerceta l-a făcut sănătos și oricine are supărări şi aleargă 
la dînsul dobîndeşte mîngiiere, nefăcînd supărare nimănui, ci multe faceri de bine a arătat 
tuturor”. 


Alţii, fiind aprinşi cu duhul vrăjmaşului, strigau: "Toate acestea făcîndu-le cu farmece, 
dezrădăcinează slujbele zeilor noştri. Pe Jupiter nu-l mărturiseşte a fi dumnezeu, iar pe Heracle 
păzitorul nostru îl numește duh necurat. Despre cinstita Afrodita spune că a fost desfrînată, iar 
Vesta cea mare zice că va fi arsă cu foc; asemenea şi pe cinstita Atena, pe Artemida, pe Hermes, 
pe Cronos şi toate numele zeilor noştri şi capiştele lor cu ocări le necinsteşte. Deci, sau să 
jertfească zeilor noştri, sau să fie omorit”. 


lar Mamertin, eparhul cetății, nerăbdînd gîlceava și tulburarea poporului, a poruncit să 
aducă la sine pe Sfintul Clement şi a început a grăi către dînsul: "Din rădăcină de neam bun ai 
ieşit, precum mărturiseşte despre tine toată mulțimea Romei, dar te-ai înșelat şi pentru aceasta 
nu poate mulțimea să te rabde și să tacă. Căci nu ştie pe care dumnezeu cinstești, nici pe Acela 
ce se zice Hristos, Care este potrivnic zeilor noştri. Deci, se cade ţie să lepezi toată înşelăciunea 
şi rătăcirea de bună voie şi să te închini zeilor, cărora, după obicei, ne închinăm toți”. 


Sfîntul Clement a răspuns: "Rog mintea ta cea bună ca să iei seamă la răspunsul meu și 
nu la graiurile rele ale poporului celui nepedepsit şi care gîlceveşte asupra mea în deşert. Căci 
deşi vorbesc mulţi asupra noastră, însă nu pot să ia de la noi ceea ce sîntem, fiindcă noi sîntem 
oameni cu minte şi înţelepţi, iar ei sînt fără de pricepere. Ei vorbesc fără de socoteală asupra 
lucrului cel bun, și totdeauna tulburările şi gîlcevile dintre cei nepedepsiţi, s-au obişnuit a ieși. 
Drept aceea, poruncește-le mai întîi să tacă și, făcîndu-se linişte, să grăiască omul cel priceput, 
cu socoteală, pentru mîntuirea sa şi să caute pe adevăratul Dumnezeu, Căruia are să se închine 
cu credinţă”. 


Acestea și mai multe grăind sfîntul, n-a aflat eparhul vină într-însul şi a trimis la 
împăratul Traian, vestindu-l despre Clement, că s-a sculat poporul asupra lui pentru zei, şi nu 
încetează a striga, însă nu se află asupra lui nici o mărturisire vrednică de crezut. lar împăratul 
Traian a scris eparhului ca "Clement, ori să jertfească zeilor, sau să fie trimis la surghiun într-o 
cetate pustie în hotarele Hersonului”. 


Un răspuns ca acesta al împăratului văzînd Mamertin, 1-a părut rău de Clement şi-l ruga 
să nu-și aleagă de bună voie acel surghiun, ci să aducă jertfă zeilor și va fi scăpat de o osîndire 
ca aceea. ar sfîntul îi spunea eparhului că el nu se teme de acea izgonire, ci mai vîrtos se bucură 
de dînsa. Şi atîta dar a dat Dumnezeu Sfîntului Clement, încît s-a umilit eparhul de cuvintele 
lui și a plîns pentru dînsul, spunînd: "Dumnezeul căruia Îi slujești tu cu toată inima să-ți ajute 
în această izgonire la care eşti osîndit”. Și pregătind o corabie şi dîndu-i toate cele de trebuință, 
l-a trimis. Şi au mers mulţi din cei binecredincioşi la surghiun împreună cu Sfîntul Clement, 
voind mai bine să rabde izgonire împreună cu păstorul şi învățătorul lor, decît a vieţui fără 
dînsul și fără învățătura lui cea sfîntă. 


Ajungînd sfîntul la locul la care era osîndit în surghiun, a aflat acolo mai mult de două 
mii de creştini, care erau osîndiți să taie piatră în munții aceia. Deci şi el a fost rînduit împreună 
cu dînşii la lucrul acela. Iar creştinii, văzînd pe Sfîntul Clement, toţi cu un suflet, cu lacrimi şi 
cu suspine, apropiindu-se de dînsul, ziceau: "Roagă-te pentru noi, arhiereule, ca să ne arătăm 
vrednici făgăduinței lui Hristos". Iar Sfîntul a zis: "Nu sînt vrednic unui dar ca acesta al 
Stăpînului meu, ca să mă învrednicească a fi părtaş cununii voastre”. Apoi îi mîngiia și-i întărea 
cu cuvintele sale folositoare. 


Înştiințîndu-se Sfîntul de la dînşii că au mare lipsă de apă, pentru că de la şase stadii își 
aduceau în spate apă, a zis către dînşii: "Să ne rugăm Domnului nostru lisus Hristos să deschidă 
mărturisitorilor Lui izvor de apă vie, precum a deschis în pustie lui Israel, fiind însetat, cînd 
Moise a lovit piatra şi a curs apă, pentru ca, cu darul Lui fiind răcoriţi, să ne bucurăm". 


Şi au început toți a se ruga. Apoi, săvîrşindu-se rugăciunea, Sfîntul Clement a văzut un 
miel stînd pe loc care ridica piciorul drept, ca și cum ar fi arătat locul. Iar Sfîntul Clement, 
cunoscînd că este Domnul, Cel ce se arată, pe Care nimeni nu-L vedea decît numai el, s-a dus 
la locul acela și a zis: "În numele Tatălui şi al Fiului şi al Sfîntului Duh, săpaţi în locul acesta”. 
Şi stînd împrejur, au început a săpa cu casmale şi n-au aflat nimic, pentru că n-au nimerit locul 
acela în care stătuse mielul. 


După aceasta Sfîntul Clement a luat o casma mică şi a început a săpa în locul acela în 
care stătuseră picioarele mielului și îndată a izvorit apă foarte limpede şi dulce și s-a făcut din 
acel izvor un rîu mare. Atunci s-au bucurat toți, iar Sfîntul Clement a zis: "Pornirile rîurilor 
înveselesc cetatea lui Dumnezeu". Și a ieşit vestea de acea minune prin toată partea aceea, încît 
alergau acolo popoarele de prin toate cetățile şi satele din jur, şi văzînd rîul care izvora cu 
minune, mai presus de nădejde prin rugăciunile sfîntului şi auzind învăţătura lui, credeau în 
Hristos şi se botezau de către Sfîntul Clement în acea apă. 


Apoi atîta mulțime de popor necredincios alerga la Sfîntul şi se întorcea la credință, încît 
în toate zilele se botezau cîte cinci sute şi mai mult de suflete. Și atît s-au înmulţit într-un an 
credincioşii, încît s-au zidit şaptezeci şi cinci de biserici și au sfărîmat toți idolii şi toate capiştele 
în toată partea aceea, pentru că toată ţara aceea a primit sfînta credință. 


Înştiințîndu-se despre aceasta Traian cezarul, că mulţime de popor fără număr a crezut 
în Hristos, îndată a trimis în acea parte pe un ighemon cu numele Afidian, care, venind, a omorît 
pe mulți creştini, cu felurite chinuri. Apoi, văzînd că, cu bucurie alergau toți la chinuri pentru 
Hristos, n-a vrut mai mult să piardă poporul, numai pe Sfîntul Clement a început a-l sili să aducă 
jertfă. Şi aflîndu-l pe el neplecat în credință și stînd tare în Domnul, a poruncit să-l pună într-o 
luntre şi să-l ducă în mijlocul mării, apoi acolo legîndu-i de gât o ancoră de corabie, să-l arunce 
în adînc şi să-l înece, pentru ca să nu mai afle creștinii trupul lui. 


Aceasta făcîndu-se, stăteau credincioșii pe mal, privind la înecarea Sfîntului, tînguindu- 
se pentru dînsul cu mare plîngere. După aceea doi din ucenicii lui, care erau mai credincioşi, 
anume Cornelie şi Fiv, au zis către toți creştinii: "Să ne rugăm toţi cu un suflet, ca să ne arate 
nouă Domnul, cinstitul trup al mucenicului". Rugîndu-se poporul, s-a depărtat marea de trei 


mile de loc, iar poporul mergînd pe uscat, precum odinioară Israelitenii prin Marea Roşie, au 
aflat o casă de marmură în chipul bisericii, făcută de Dumnezeu. 


Acolo zăcea trupul Sfîntului şi ancora cu care fusese înecat era aproape de dînsul. Şi 
vrînd credincioşii să ia de acolo cinstitul şi sfintul trup al mucenicului, s-a făcut descoperire 
ucenicilor lui, celor mai sus pomeniţi, să lase să fie acolo trupul Sfîntului; căci în tot anul la 
pomenirea lui, tot aşa se va depărta marea şapte zile, dînd cale celor ce vor vrea să vină la 
închinăciune. Deci s-a făcut acea minune mulți ani de la împărăția lui Traian, pînă la împărăția 
lui Nichifor, împăratul grec. Și multe și nespuse minuni se săvîrşeau prin rugăciunile Sfîntului, 
pentru că proslăvea Dumnezeu pe plăcutul Său. 


Odinioară, depărtîndu-se marea după obicei la pomenirea Sfîntului, și venind mulţime 
de popor la moaştele lui, s-a întîmplat de a rămas acolo un copil mic, pentru că uitîndu-l părinții 
lui în biserică au ieşit. Şi îndată a început marea a se întoarce şi a acoperi biserica, şi se sîrguia 
fiecare a ieşi mai degrabă ca să nu-i acopere apa. Atunci au ieşit degrabă și părinţii copilului 
cel rămas în biserică, părîndu-li-se că şi copilul lor a ieşit împreună cu ceilalți din popor. Deci, 
căutînd într-o parte și în alta, nu l-au văzut pe el şi căutîndu-l prin poporul cel ce ieșise nu l-au 
aflat. Acum nu era cu putință a se mai întoarce înapoi, pentru că marea acoperise biserica. Deci, 
plîngeau părinţii nemîngiiați pentru dînsul și s-au dus la casa lor, tînguindu-se. 


Iar în anul următor, iarăşi depărtîndu-se marea, au venit părinții copilului după obicei, 
la închinarea Sfîntului și, intrînd în biserică, au aflat pe copil viu şi sănătos, șezînd lîngă racla 
Sfîntului, şi luîndu-l cu nespusă bucurie, îl întrebau cum s-a păzit viu. lar copilul, arătînd cu 
degetul racla Sfîntului mucenic, zicea: "Acesta m-a păzit pe mine viu și m-a hrănit, şi toată 
înfricoşarea mării a izgonit-o de la mine”. Atunci s-a făcut mare bucurie părinţilor lui, şi la tot 
poporul, care venise la praznic, de acea minune mare şi preamăreau toți pe Dumnezeu şi pe 
Sfîntul mucenic. Apoi s-au întors părinţii cu bucurie întru ale lor, avînd pe fiul lor viu şi sănătos. 


În vremea împărăției lui Nichifor, împăratul grec, care a fost după Irina, maica lui 
Constantin, sosind pomenirea Sfîntului Clement, nu s-a îndepărtat marea ca în toți anii cei ce 
trecuseră, şi a fost aşa pînă la cincizeci de ani şi mai bine. lar cînd a fost Fericitul Gheorghe 
episcop în Herson, foarte s-a mîhnit el de aceasta, căci nu se îndepărtează marea, şi moaştele 
unui sfînt ca acela şi plăcut al lui Dumnezeu sînt acoperite cu apă, ca sub un obroc. În zilele lui 
au venit din Constantinopol în Herson doi învățători filosofi, Metodie şi Constantin, care s-a 
numit mai pe urmă Chiril, şi mergeau la Cazari, la propovăduire. 


Aceştia, întrebînd de moaştele Sfîntului Clement şi înştiințîndu-se că sînt în mare, au 
îndemnat pe episcopul Gheorghe spre căutarea lor, ca să se sîrguiască să afle acea comoară 
duhovnicească. Iar episcopul Gheorghe, fiind îndemnat la acestea de acei învăţători, a mers mai 
întîi la Constantinopol ca să vestească despre aceea pe împăratul Mihail al treilea, care era 


feciorul lui Teofil, şi împărăţea cu fericita sa maică Teodora; asemenea şi pe preasfinţitul 
patriarh Ignatie, care păstorea Biserica după Sfintul Metodie. Iar împăratul şi cu patriarhul au 
trimis împreună cu dînsul bărbaţi cinstiţi şi pe tot clerul Sfintei Sofii. 


Venind ei în Herson, s-a adunat împreună cu Metodie şi cu Constantin tot poporul cel 
credincios, şi au mers la marginea mării cu psalmi şi cu cîntări, vrînd să cîştige comoara cea 
dorită, dar nu s-a îndepărtat marea. Şi apunînd soarele, au șezut în corabie, iar la miezul nopții 
a strălucit o lumină din mare şi s-a arătat mai întîi capul, apoi moaştele sfîntului au ieşit din apă. 
După aceea luîndu-le arhiereul, le-a dus în corabie şi ducîndu-le în cetate cu cinste, le-a aşezat 
în biserica Sfinţilor Apostoli. Și, începînd Sfînta Liturghie, multe minuni s-au făcut. Orbii au 
văzut, şchiopii şi cei cu tot felul de boli s-au făcut sănătoşi, şi dracii s-au izgonit din oameni, 
prin rugăciunile Sfîntului Clement și cu darul Domnului nostru lisus Hristos, a Cărui slavă este 
în veci. Amin. 


57. SFÎNTUL MUCENIC PETRU, ARHIEPISCOPUL ALEXANDRIEI 
(04 NOIEMBRIE) 


Cel dintre sfinți, părintele nostru Petru, arhiepiscopul Alexandriei, din copilăria sa a fost 
crescut de Fericitul Toma, arhiepiscop al aceleeași cetăți. Şi după dînsul a fost ridicat la scaunul 
arhiepiscopal, în vremurile acelea cînd erau prigoniri cumplite şi cu anevoie de răbdat, de la 
păgînii împărați Dioclețian și Maximilian, cînd mucenicilor lui Hristos le erau strîmte temnițele 
şi legăturile, iar sîngele lor uda cetăţile, ulițele şi cîmpurile. 


În nişte vremuri ca acelea, pline de groază, de nevoi grele şi de supărare, ocîrmuia acest 
Sfînt Petru Biserica lui Dumnezeu, întru mare răbdare şi întru nespuse osteneli. lar cu învățătura 
şi cu chipul bărbăţiei sale, cel nebiruit în credință, a întărit pe mulţi din cei ce erau slabi cu 
sufletul şi fricoşi, i-a scăpat de cădere şi mulţime mare a adus către cununa mucenicească. În 
cele din urmă a fost izgonit și el pentru Hristos. Şi, umblînd prin Tir, prin Fenicia și prin 
Palestina, își întărea oile cuvîntătoare prin scrisori și le împuternicea cu darul Sfîntului Duh. 


Temîndu-se ca nu cumva, înfricoşîndu-se cineva de chinuri, să se lepede de Hristos, ziua 
şi noaptea își ridica mîinile sale cu rugăciuni către Dumnezeu, pentru dînşii. Apoi, întorcîndu- 
se iarăşi în Alexandria, slujea celor ce erau închişi prin temnițe pentru sfînta credință, al căror 
număr era de şase sute şaizeci. Dintre aceştia era o mulțime de preoți şi de clerici, care au fost 
omorîți toți cu diferite chinuri; de a căror pătimire - în care au răbdat pînă la sfîrşit -, Sfîntul 
Petru se bucura cu duhul. 


Păscînd el bine turma lui Hristos, s-a ivit în Alexandria un lup răpitor îmbrăcat în piele 
de oaie, Arie ereticul, care a început a semăna neghinele blestematei lui învățături, prin mijlocul 
grîului, hulind dumnezeirea Domnului nostru lisus Hristos și vătămînd cu acea hulă Biserica 
lui Dumnezeu. Iar păstorul cel bun, adeseori astupa gura acelui lup viclean, disputînd cu dînsul, 
certîndu-l şi înfricoşîndu-l, ca să nu strice mărturisirea cea bună a Sfintei Treimi, care s-a dat 
Bisericii lui Hristos, fără prihană. Dar a rămas neîndreptat al doilea Iuda, sluga şi înșelătorul, şi 
din răutatea lui cea potrivnică lui Dumnezeu, n-a vrut să se plece la dreptate. Atunci Sfîntul 
Petru a blestemat pe acel hulitor şi, despărţindu-l de Biserică, l-a scos ca pe un netrebnic. 


Fiind izgonit acel lup din turma lui Hristos, se ascundea ca întunericul înaintea luminii. 
Pentru că, precum zice Scriptura, cel ce face rele urăște lumina și nu vine către ea, ca să nu se 
vădească lucrurile lui că sînt rele, și nu mai îndrăznea acel fărădelege a se apropia de un 
asemenea păstor, pe care, cu nici un fel de vicleşug sau cu cuvinte cu meșteșug împletite, n-a 
putut să-l înşele. lar Sfînta Biserică creştea și se înmulțea în Alexandria, deşi erau cumplite 
acele vremuri, căci nu mai putea tirania aceea a împiedica şi a opri calea cea către Hristos, a 
oamenilor ce doreau mîntuirea, care-şi puneau în primejdie nu numai avuţia, ci şi viața, alergînd 
la învăţătura Sfîntului Petru și la Sfîntul Botez, lepădîndu-se de slujba idolească. 


Inştiinţîndu-se despre aceasta păgînul împărat Maximin, care stăpînea atunci părțile de 
răsărit şi petrecea în Nicomidia, că mulţi prin învățătura Sfîntului Petru se întorc de la idoli la 


Hristos, a trimis patru tribuni ai săi, cu ostași, ca să-l prindă pe Sfîntul şi să-l aducă legat la 
dînsul. Ajungînd trimişii în cetatea Alexandriei au aflat pe Sfîntul Petru în biserică, cu mulțime 
de popor credincios, săvîrșind pomenirea tuturor sfinților. Şi luîndu-l pe el, au pus asupra lui 
legături grele şi s-a făcut în popor mare tulburare şi gîlceavă, căci unii se tînguiau pentru dînsul, 
iar alţii strigau, zicînd: "Pentru ce ne răpiți pe păstorul nostru?" Şi s-a adunat toată Alexandria, 
vrînd să-şi pună sufletul pentru păstorul lor şi striga poporul asupra împăratului și asupra 
trimișilor lui. 


Văzînd tribunii tulburarea şi gîlceava cea mare a poporului, au poruncit să-l păzească pe 
sfînt în temnița ce era aproape de biserică și au scris împăratului, vestindu-i toate cele ce se 
făcuseră. lar împăratul, citind scrisoarea, s-a mîniat foarte şi a scris înapoi către dînșii, 
poruncindu-le ca îndată să taie capul lui Petru, învățătorul creștinesc şi pe toţi cei ce se 
împotriveau să-i piardă cu moarte. Luînd tribunii scrisoarea împăratului, se sîrguiau a împlini 
porunca lui, adică să-l scoată pe Sfîntul Petru ca să-l taie. Dar poporul, care şedea la uşa temniţei 
ziua şi noaptea, nu-i lăsa să-l scoată la moarte pe părintele său, căci era mulțime fără număr 
adunată, bărbaţi și femei, bătrîni și tineri, călugări și călugăriţe, care nu se depărtau de temniță, 
fiind legaţi cu dragoste de arhiereul lui Dumnezeu. 


Cînd au văzut ostaşi înarmaţi venind către temniţă ca să-l scoată pe Sfîntul Petru şi să-l 
taie, au strigat toți cu un glas, zicînd: "Mai întîi ucideţi-ne pe noi toți, dacă aveți poruncă de la 
împăratul vostru, şi după aceea veţi lua pe părintele nostru. Nu ne vom depărta nicidecum de 
păstorul nostru, nici nu vom lăsa să pătimească ceva rău învățătorul şi doctorul sufletelor 
noastre”. 


Acestea auzind tribunii și văzînd mulțime de popor, nu voiau să facă multă şi mare 
vărsare de sînge, ci se sîrguiau, ca în taină, să taie capul Sfintului și să împlinească voia 
împăratului. 


Acestea astfel făcîndu-se, s-a înștiințat Arie că arhiepiscopul care îl despărțise pe el de 
Biserica apostolică, şade în legături şi în temniţă şi are să fie omorît pentru Hristos; a venit cu 
vicleșug şi cu pocăință făţarnică, pentru că nădăjduia ca după dînsul să se suie el pe scaun și să 
fie arhiepiscop al Alexandriei. Deci a venit ca și cum şi-ar cere iertare, căindu-se de eresul său 
cel hulitor. Apoi a rugat pe nişte preoți, mai cu seamă pe Ahila și pe Alexandru, să roage pe 
Sfîntul Petru pentru dînsul, ca să-i ierte greșeala și să-l primească în sînul Biserici. 


Dar Dumnezeu, Care ia aminte spre toate sfaturile inimii şi de departe citeşte gîndurile 
omenești, văzînd inima cea vicleană a lui Arie, i s-a arătat noaptea Fericitului Petru şi i-a 
descoperit tot vicleșugul acelui blestemat eretic, şi a poruncit ca să nu-l primească în Sfînta 
Biserică. A doua zi, mulţi din cetăţenii cei binecredincioși şi cinstiți, împreună cu preoții Ahila 


şi Alexandru, intrînd în temniţă, l-au rugat pe sfintul arhiepiscop, căzînd la picioarele lui, ca să- 
] ierte şi să-l dezlege de afurisenie pe Arie. 


Fericitul Petru, plîngînd şi suspinînd, a răspuns lor: "Nu ştiţi, iubiților, pentru cine mă 
rugați pe mine! Mă rugaţi pentru acela care voiește să dărîme Biserica lui Hristos! Ştiţi că eu 
iubesc toate oile mele, și n-aș fi vrut să piară vreuna dintr-însele. Ci pentru toți rog bunătatea 
lui Dumnezeu, ca tuturor să le dea iertare de păcate şi mîntuire. Însă pe Arie îl lepăd, de vreme 
ce este lepădat de Însuşi Dumnezeu şi de Sfînta Biserică. 


Nu atîta după judecata mea, ci după a lui Dumnezeu, pentru că nu omului a greşit, ci lui 
Dumnezeu, hulind taina Sfintei Treimi, spre care nu îndrăznesc a căuta Heruvimii și Serafimii, 
care cu neîncetate glasuri strigă: Sfint, Sfint, Sfint, Domnul Savaot; iar puterile cereşti zic: Plin 
este cerul și pămîntul de slava Ta! Dar ereticul cel fără de ruşine, cu hula sa, îndrăzneşte a face 
despărțire între Tatăl şi între Fiul şi între Duhul Sfînt. Deci, cum îl voi ierta pe acela asupra 
căruia se mînie toată făptura pentru Făcătorul său? Anatema va fi Arie și în veacul acesta şi în 
cel ce va să fie, de nu se va pocăi!" 


Zicînd acestea Fericitul Petru, au căzut la picioarele lui toţi cei ce îl rugau pentru Arie 
şi nu au îndrăznit mai mult a-l supăra. ar el, luînd la o parte pe preoţi, pe Ahila şi pe Alexandru, 
a zis către dînşii: "Eu sînt om păcătos, însă ştiu că Domnul Dumnezeu meu m-a chemat să 
primesc cununa mucenicească mai înainte de a mă săvîrşi. Vă spun vouă, care sînteţi stîlpii 
Bisericii, taina lui Dumnezeu, pe care mi-a descoperit-o Domnul meu în această noapte. 


Deci, tu, cinstite Ahila, te vei sui după mine pe scaunul arhiepiscopiei, iar după tine 
acest preot vrednic Alexandru. Iar cît pentru Arie, să nu mă socotiți a fi nemilostiv şi aspru 
asupra celor ce greşesc, pentru că păcatul făcut din neputinţă omenească, de ar fi fost atît de 
mare, este însă mai mic față de răutatea lui Arie. Pe cei ce greşesc din neputinţă, mai lesne este 
a-l ierta; iar pe blestematul acela pentru care mă rugați, cum îl pot ierta? Căci cele dinlăuntru îi 
sînt pline de vicleşug şi de hulă, iar din inima lui curge un rîu tulbure de hulă asupra 
atotputernicului Fiu al lui Dumnezeu. Pentru că numește zidire pe Acela care este Ziditor al 
tuturor celor văzute şi nevăzute, pe Care L-au propovăduit proorocii, apostolii și evangheliştii. 


Cum îmi ziceţi să mă înduplec la rugăciunile voastre și să iert pe Arie care nu a vrut să 
asculte învățătura mea și să-și vie în simțire? lar dacă l-am afurisit, aceasta n-am făcut-o singur 
de la mine, ci prin voia lui Hristos Dumnezeul meu, Care mi S-a arătat în această noapte. Căci, 
rugîndu-mă după obiceiul meu, fără de veste a strălucit în temniță o lumină mare şi am văzut 
pe Domnul meu isus Hristos în chip de tînăr ca de doisprezece ani, iar faţa strălucea mai mult 
decît soarele, încît nu-mi era cu putință a căuta spre slava cea negrăită a feţei Lui. Și era îmbrăcat 
cu o cămașă albă de in, însă ruptă de sus pînă Jos, pe care o strîngea la piept cu amîndouă 
mîinile, acoperindu-și goliciunea Sa”. 


Văzînd eu acestea, a căzut asupra mea frică și spaimă şi cu multă temere rugîndu-mă 
Lui, am zis: "Mîntuitorule, cine Ţi-a rupt haina?" lar Domnul a răspuns: "Arie cel fără de ruşine 
mi-a rupt-o, căci a despărțit de Mine pe poporul pe care l-am cîştigat cu sîngele Meu! Păzeşte- 
te ca să nu-l primeşti în sînul Bisericii, pentru că are viclene şi rele gînduri asupra Mea și asupra 
poporului Meu. Și iată că vor să te roage pentru el ca să-l ierți. Dar tu să nu-l asculți şi să nu 
primeşti în turmă un lup în loc de oaie. Poruncește lui Ahila şi lui Alexandru, care vor fi episcopi 
după tine, să nu-l primească”. 


Deci, iată că v-am spus vouă cele ce mi-a poruncit, iar dacă nu veţi asculta şi nu veţi 
face cele poruncite, eu de aceasta voi fi curat”. 


Zicînd aceasta, şi-a plecat genunchii şi s-a rugat, şi toţi s-au rugat împreună cu dînsul. 
Săvirşind rugăciunea, a zis: "Rugaţi-vă pentru mine, fraților”. lar cei ce stăteau împrejur, 
rugîndu-se, au zis: "Amin". lar Ahila şi Alexandru, sărutînd mîinile lui, plîngeau, căci le spunea 
că nu-l vor mai vedea pe el mult. Și acei preoţi au spus poporului toate cuvintele pe care le-a 
zis Fericitul Petru despre Arie, şi ceea ce le-a poruncit lor, ca să nu-l primească în Sfînta 
Biserică, fiind lup şi vrăjmaş al Fiului lui Dumnezeu. 


După aceasta, Sfîntul Petru, văzînd că poporul creștinesc fiind aprins cu rîvnă, nu lăsa 
pe trimisul împărătesc ca să-l scoată din temniță la moarte, și temîndu-se să nu se ridice război 
între creştini şi ostașii trimiși de împărat, şi să fie el pricina unui război sîngeros dorea a se 
dezlega de trup şi a merge către Domnul. Deci a voit pe ascuns a se da pe sine chinuitorilor, ca 
să păzească poporul fără vătămare şi să ajungă mai repede la doritul sfîrşit. EI a trimis o slugă 
a sa credincioasă, care şedea lîngă dînsul, la unul din tribuni, pe ascuns de popor, să-i spună 
astfel: "De voiești să faci ce este plăcut lui Maximin, vino în noaptea aceasta în taină la temniță 
şi, săpînd peretele pe unde voi bate eu pe dinăuntru, ia-mă pe mine şi săvîrşește porunca 
împăratului tău". Și s-a făcut aşa. 


Căci, sosind noaptea, a venit tribunul cu ostașii şi au săpat în taină temniţa pe din dos, 
cît să încapă un om, pentru că nu era cu putință să meargă la ușile temniţei și să le deschidă, 
căci mulțimea poporului creştinesc stătea de strajă. Și era în noaptea aceea vînt şi frig şi nimeni 
din credincioși n-a auzit zgomotul ce se făcea prin săparea peretelui. Iar Sfintul Petru, făcîndu- 
şi semnul Crucii, a zis: "Mai bine îmi este mie a muri, decît să piară poporul”. Şi a ieşit din 
temniță prin peretele săpat, neștiind nimeni din credincioşi. Iar tribunul s-a mirat împreună cu 
ostaşii de o voinţă ca aceea a sfîntului, de a veni la moarte. Și, luîndu-l, l-au dus la locul acela. 


Cînd au ajuns la locul osîndirii, ce se numea Vucolul, în care şi-a săvîrşit mai înainte 
mucenicia şi Marcu evanghelistul, a cerut voie de la ostași să-l lase să se coboare înăuntrul 


mormîntului apostolului, să-şi ia iertăciune. lar ostaşii i-au zis: "Du-te, dar să te întorci devreme, 
mai înainte de a se face ziuă şi a cunoaște creștinii pricina”. 


Ducîndu-se acolo, îi săruta mormîntul şi, ca şi cum ar fi fost viu și l-ar fi auzit, zicea 
către apostol, cu lacrimi şi cu umilință: "Părinte cinstite, evanghelist al Stăpînului Hristos, 
mărturisitorule al pătimirilor Lui, pe tine te-a trimis Hristos întîiul arhiereu și păstor al acestei 
cetăți în care ai propovăduit cuvîntul credinței şi apostoleşte ţi-ai împlinit slujba şi ai luat 
cununa mărturisiri, plată pentru ostenelile tale, şi în scaunul tău a urmat Fericitul Anian, apoi 
Milios, Dimitrie şi Dionisie şi după dînşii Maxim, Iraclie şi Fericitul "Teona, care m-a crescut 
pe mine. Și atunci mi-a încredinţat şi mie Stăpînul Hristos Biserica aceasta și m-a făcut urmaș 
al tău, deşi am fost nevrednic. Şi din ceasul acela însetez să mă fac părtaş al patimii Lui şi să- 
mi săvîrşesc muceniceşte drumul nemerniciei mele. Roagă-te pentru mine, bunule părinte, să- 
mi săvîrşesc şi eu această nevoinţă cu cuget neschimbat și cu inima neîndoită, căci acum mă 
duc să beau paharul morţii lui Hristos și încredințez acoperămîntului tău această turmă, pe care 
mai înainte mi-ai dat-o şi mă rog ție să o păzeşti nevătămată cu rugăciunile tale către Domnul". 


După ce a zis acestea, s-a sculat din mormânt şi întinzînd mîinile către cer a zis: "Doamne 
Iisuse Hristoase, unule născut, Fiule al Părintelui Celui fără de moarte şi fără de început, auzi- 
mă pe mine păcătosul şi netrebnicul robul Tău. Încetează şi potolește viforul care tulbură 
Biserica Ta, schimbă furtuna aceasta în aer curat și dulce, facă-se sîngele meu pecete și sfîrșit 
al prigoanei iubitei Tale turme, căci eşti binecuvîntat în veci. Amin". În același timp se ruga şi 
o fecioară, care era acolo aproape de mormîntul Sfîntului Apostol Marcu, şi, cum şi-a sfîrşit 
rugăciunea de miezul nopţii, a auzit un glas ceresc, zicînd: "Petru, începutul apostolilor și Petru, 
sfîrşitul mucenicilor”. Care s-a şi împlinit atunci, căci după puţină vreme a împărățit marele 
Constantin şi a încetat prigoana contra Bisericii noastre. 


După ce şi-a împlinit Sfîntul rugăciunea sa, a sărutat mormîntul apostolului şi cele ale 
arhiereilor care erau acolo în cimitir şi astfel s-a întors la tribuni cu faţa înflorită, veselă şi 
strălucită de o lumină negrăită, încât se minunau și se înspăimâîntau cei ce îl priveau. În acelaşi 
timp veneau la locul acela două femei, una fecioară și alta bătrînă, aducînd două giulgiuri şi 
patru piei, pe care văzîndu-le fericitul şi cunoscînd că le-a trimis Dumnezeu, le-a poruncit să 
întindă pieile pe pămînt și giulgiurile pe deasupra. Atunci a îngenunchiat deasupra pieilor şi se 
ruga mulțumind Domnului. Şi, făcîndu-şi cruce, și-a scos omoforul; apoi dezgolindu-și 
grumazul, şi-a plecat capul ca să i-l taie. 


Dar ostașii, cucernicindu-se de fapta lui cea bună, au rămas amorțiți şi nemișcaţi şi nu 
avea nici unul curaj a-l omori, ci porunceau unul altuia să-şi scoată paloşul dar nu puteau. Mai 
pe urmă fiindcă se făcea ziuă şi se temeau să nu se audă lucrul acesta în cetate şi să vină creştinii 
să-l împiedice, s-au învoit şi a pus fiecare ostaş cîte cinci galbeni de aur pe pămînt ca să-i ia 
acela care va îndrăzni să taie capul Sfîntului mucenic. Unul dintr-înşii, de dragostea aurului 
îndemnîndu-se, luînd galbenii, l-a tăiat. 


Atunci au fugit degrabă toți elinii, iar sfîntul trup al mucenicului a stat multă vreme 
acolo, pînă cînd s-a auzit vestea pretutindeni și s-au înștiințat creștinii care păzeau temnița, şi 
au alergat la locul celor osîndiţi. Văzînd ei sfintele moaşte, au făcut mare plîngere ca nişte fii 
pentru părintele lor cel iubitor de fii, tînguindu-se pentru el. 


Apoi s-au adunat nu numai cei din cetate, ci şi cei de prin toate laturile dimprejurul 
Egiptului şi au făcut multă plîngere, tînguindu-se de pierderea unui părinte ca acela. Toţi se 
adunau cu osîrdie să ia cîte un petic din hainele lui, pentru evlavie. De aceea au înfășurat mai 
degrabă sfintele moaşte în pieile acelea şi în giulgiurile care au primit sîngele lui şi, legîndu-le 
strîns, le-au păzit, temîndu-se de pornirea mulțimii ca să nu le răpească și să le împartă. 


După aceasta s-a făcut neînțelegere între dînșii, fiindcă unii voiau să-l îngroape acolo în 
cimitirul apostolului, iar alții ziceau să-l ducă în al lui Teona, care a arhierit înainte de dînsul, 
căci acolo a crescut Sfîntul. Cei mai sîrguitori au pregătit o barcă - căci era aproape de țărmurile 
Nilului, la locul cel mai sus numit -, şi au pus pe Sfîntul într-însa şi l-au dus la locul ce se numea 
Lefcada, în partea dinspre apus a cetăţii. Acolo l-au îngropat cu evlavie, în a douăzeci și patra 
zi a lunii noiembrie, în cimitirul pe care însuşi Sfîntul l-a zidit. Dar mai înainte de a-l îngropa 
l-au dus în mitropolie la sfîntul scaun şi, punîndu-i capul pe trup, l-au aşezat în scaunul 
arhieresc. Văzîndu-l tot poporul, a contenit din plîns şi s-a mîngiiat, căci, fiind viu, niciodată n- 
a vrut să şadă în scaunul acela, ci în locul de dedesubtul lui. 


Pentru aceasta clericii de atunci, neștiind pricina, se sminteau şi cîrteau. Apoi, 
întrebîndu-l preoții în taină pe Sfîntul Petru pentru ce defaimă în acest chip vrednicia cea mare 
a arhieriei şi șade jos cînd este îmbrăcat cu podoabe arhiereşti, a răspuns, zicînd: 


"Să nu vă siliți a sta în sfîntul scaun, că frică şi cutremur cuprinde sufletul meu cînd mă 
apropii de scaun, fiindcă văd o putere dumnezeiască şi luminată şezînd într-însul. De aceea de 
bucurie şi de frică mă minunez, neștiind ce să fac atunci, şi pentru aceea şed în locul cel de jos, 
şi atunci cu frică nemăsurată, ca să nu se smintească poporul şi să mă osîndească. lată v-am 
spus pricina şi vă rog cînd mă veți mai vedea făcînd aşa, să nu vă supăraţi, ci mai vîrtos sfătuiți 
poporul să nu se smintească”. 


Deci, pentru această pricină au suit sfintele lui moaște în sfîntul scaun, să se bucure 
poporul, de vreme ce, ca un smerit cugetător, n-a şezut într-însul în viaţa lui. 


Făcîndu-se acest lucru, au adus episcopii pe Ahila aproape de scaun, au pus asupra lui 
omoforul Sfîntului şi l-au hirotonisit pe el patriarh, după cum a poruncit marele Petru. lar pe 
Sfîntul Petru l-au îngropat cu mare cuviinţă şi cu iubire de cinste, cu giulgiuri şi cu miruri de 
mult preț precum se cădea, şi l-au pus în mormîntul pe care el şi l-a zidit, la care s-au făcut 
multe semne și minuni şi unde pînă astăzi se fac, întru slava lui Hristos, adevăratul Dumnezeul 
nostru, Căruia se cuvine slavă, cinste şi închinăciune în vecii vecilor. Amin. 


58. VIAŢA ȘI PĂTIMIREA SFINTEI MAREI MUCENIŢE ECATERINA, 
FECIOARA CEA PREAÎNȚELEAPTĂ 


(25 NOIEMBRIE) 


Pe vremea păgînului împărat Maximin se afla în cetatea Alexandriei o fecioară cu 
numele Ecaterina, fiica lui Consta, care fusese mai înainte împărat. Ea, fiind de optsprezece ani, 
era foarte frumoasă, de statură înaltă şi foarte înțeleaptă. Căci învățase tot meșteșugul cărții 
elineşti şi se deprinsese cu înţelepciunea tuturor făcătorilor de cărţi, celor de demult, a lui 
Homer, a lui Virgiliu, Aristotel, Platon și ale celorlalți. Dar nu numai ale filosofilor, ci şi cărțile 
doctorilor le-a deprins bine, ale lui Asclipie, ale lui Hipocrat, Galin şi, în scurt, tot meşteşugul 
ritoricesc și silogistic a învăţat, încît toți se mirau de înţelepciunea ei. De aceea mulți din domnii 
cei bogaţi căutau să o ia de soţie de la maica sa, care era creștină în ascuns de teama prigoanei 
celei mari, care o ridicase în acea vreme asupra creştinilor păgînul Maximin. 


Deci, rudeniile şi maica sa adesea o sfătuiau să se mărite, ca să nu se înstrăineze 
împărăția tatălui său vreunui alt străin şi astfel să se lipsească de dînsa. Iar fecioara Ecaterina, 
ca o înţeleaptă ce era, foarte mult iubea fecioria şi nicidecum nu voia să se mărite. Dar, văzînd 
că o supără mult, a zis către dînşii: "De voiți să mă mărit, apoi aflaţi-mi un tînăr care să fie 
asemenea mie, cu patru daruri, cum sînt eu, precum singuri mărturisiţi că întrec pe toate celelalte 
fecioare şi atunci îl voi lua de bărbat; pentru că mai nevrednic şi mai prost decît mine nu voiesc 
a lua. Cercetaţi dar pretutindeni şi de se va afla vreunul asemenea mie, bun cu neamul, cu 
bogăţia, cu frumuseţea şi cu înțelepciunea, atunci mă mărit. lar dacă îi va lipsi vreunul din aceste 
daruri, apoi nu-i vrednic de mine”. 


Ei, văzînd că nu este cu putinţă a se afla vreun tînăr așa, îi spuneau că feciorii de împărați 
şi alții de domni mari pot să fie de bun neam şi mai bogaţi decît dînsa, dar în frumuseţe şi în 
înțelepciune nu se va asemăna nimeni cu dînsa. lar Ecaterina zicea: "Eu bărbat necărturar nu 
voiesc a avea!" 


Maică-sa cunoscînd un părinte duhovnicesc, om sfînt şi plăcut lui Dumnezeu, care 
vieţuia într-un loc ascuns afară de cetate, a luat pe Ecaterina şi a mers cu dînsa la acel bărbat ce 
petrecea cu plăcere de Dumnezeu, ca să primească un sfat bun de la dînsul. Iar el, văzînd pe 
fecioara cu chip frumos şi cu bună rînduială şi auzind măsuratele ei cuvinte cele cu bună 
înţelegere, și-a pus în minte s-o vîneze pentru slujba lui Hristos, Împăratul ceresc. 


Astfel, a zis către dînsa: "Eu ştiu un tînăr minunat, care fără asemănare te întrece pe tine 
în toate darurile care ai zis că le ai; pentru că frumuseţea Lui întrece strălucirea soarelui, iar 
înțelepciunea Lui îndreptează toate făpturile și pe cele simţite și pe cele gîndite. Apoi vistieria 
bogăției Lui se împarte în toată lumea şi niciodată nu se împuținează, ci cu cît este împărțită, 
tot mai mult se înmulțește; iar neamul Lui cel bun este negrăit, neajuns şi neştiut”. 


Acestea auzindu-le fericita Ecaterina, socotea că spune de vreun domn pământesc şi s-a 
tulburat cu inima şi s-a schimbat la față şi a întrebat pe bătrînul dacă sînt adevărate cele grăite. 
Iar el o încredința că sînt adevărate şi încă mai multe daruri are tînărul acela pe care nu-i este 


cu putinţă a le spune. Atunci a întrebat fecioara: "Al cui fecior este Acela pe care tu Îl lauzi 
atîta?" Iar el a răspuns: "Acest tînăr nu are tată pe pămînt, ci S-a născut negrăit mai presus de 
fire dintr-o fecioară de bun neam, preacurată şi preasfîntă, care, pentru curăţenia şi sfinţenia ei, 
s-a învrednicit a naşte un fiu ca acesta. Ea este înălţată mai presus de ceruri și ei i se închină toți 
îngerii, ca unei împărătese a toată făptura”. 


Ecaterina a zis către dînsul: "Oare este cu putinţă ca să-L văd pe tînărul Acela, de care 
vorbeşti niște lucruri atît de minunate?" Iar bătrînul a zis către dînsa: "Dacă vei face precum te 
voi învăţa eu, apoi te vei învrednici a vedea preastrălucita Lui față”. ar ea a zis către dînsul: 
"Te văd pe tine om priceput, bătrîn cinstit şi cred că nu minţi. Deci gata sînt a face toate cele 
ce-mi vei porunci, numai să văd pe Cel lăudat de tine”. 


Atunci bătrînul i-a dat icoana Preasfintei Născătoare de Dumnezeu, care avea pe 
dumnezeiescul Prunc în braţe şi a zis către dînsa: "Aceasta este închipuirea Fecioarei şi a Maicii 
tînărului Aceluia, de Care ţi-am spus nişte asemenea minunate vrednicii. Deci, ia-o în casa ta, 
şi închizînd ușile cămării tale, fă rugăciune către dînsa cu bună cucernicie, toată noaptea; iar 
numele ei este Maria. Apoi roag-o pe dînsa, ca să-ți arate pe Fiul său; şi am nădejde că de o vei 
ruga cu credinţă, te va asculta pe tine şi te va învrednici a vedea pe Acela de Care doreşte 
sufletul tău”. 


Atunci, luînd fecioara sfînta icoană s-a dus la casa sa. Şi după ce a înnoptat s-a închis 
singură în camera sa şi s-a rugat precum o învățase bătrînul. Deci rugîndu-se, a adormit de 
osteneală și a văzut în vedenie pe Împărăteasa îngerilor, precum era închipuită pe icoană, cu 
Preasfîntul Prunc în braţe, care dădea raze mai strălucite decît soarele. Dar îşi întorcea faţa către 
Maica Sa, încît nu putea Ecaterina să-L vadă în față; deci a mers în acea parte, iar Hristos şi-a 
întors faţa Sa şi de acolo. 


Aceasta făcîndu-se de trei ori, a auzit pe Preasfînta Fecioară zicînd către Fiul său: "Vezi, 
Fiule, pe roaba Ta Ecaterina, cît este de frumoasă şi cu chip cuvios". lar El a răspuns: "Foarte 
întunecată este și grozavă, încît nu pot privi la dînsa!" Apoi iarăși a zis Preasfînta Născătoare 
de Dumnezeu: "Dar oare nu este mult mai înțeleaptă decît toți ritorii, mai bogată şi mai de bun 
neam decît fecioarele tuturor cetăţenilor?" Iar Hristos a răspuns: "Adevăr zic ţie, Maica Mea, 
că fecioara aceasta este fără de minte, săracă şi de neam prost; căci se află în păgînătate şi de 
aceea nu voi căuta spre dînsa, nici nu voiesc ca să Mă vadă la față”. 


Iar Preabinecuvîntata Maică a zis către Dînsul: "Rogu-te, Fiul meu preadulce, nu trece 
cu vederea zidirea Ta, ci o învaţă pe ea şi-i spune ce să facă, ca să se îndulcească de slava Ta şi 
să vadă prealuminata şi preadorita Ta faţă pe care doresc îngerii să o vadă”. lar Hristos a 
răspuns: "Să meargă la bătrînul care i-a dat ei icoana şi precum o va învăţa acela, așa să facă; şi 
atunci Mă va vedea şi va afla de la Mine dar”. 


Acestea văzînd și auzind Ecaterina, s-a deşteptat şi se mira de acea vedenie. Făcîndu-se 
ziuă, a mers cu cîteva roabe ale sale la chilia sfîntului bătrîn şi, căzînd cu lacrimi la picioarele 
lui, i-a spus vedenia şi-l ruga să o povăţuiască pe dînsa ce trebuie să facă pentru ca să se 
îndulcească de dragostea Celui dorit. lar cuviosul i-a spus ei cu de-amănuntul toate tainele 
adevăratei credinţe creştineşti, începînd de la facerea lumii, de la crearea lui Adam, pînă la 
venirea cea mai de pe urmă a Stăpînului Hristos; despre slava cea negrăită a raiului şi despre 
munca cea cu durere şi fără de sfîrșit a iadului. lar ea, ca ceea ce era foarte învățată şi înțeleaptă, 
degrabă le-a priceput toate şi a crezut din toată inima în Hristos; apoi a primit de la dînsul Sfîntul 
Botez. Deci i-a poruncit ei bătrînul să se roage iarăşi cu multă rîvnă către Preasfînta Născătoare 
de Dumnezeu, ca să i se arate ei ca şi mai înainte. 


Dezbrăcîndu-se Ecaterina de omul cel vechi şi îmbrăcîndu-se în haina înnoirii Duhului, 
s-a dus la casa sa şi toată noaptea s-a rugat cu lacrimi pînă cînd a adormit. Și atunci, iarăşi a 
văzut pe Împărăteasa cerului cu dumnezeiescul Prunc în braţe, Care căuta asupra Ecaterinei cu 
multă milostivire și blîndeţe. Şi a întrebat Maica lui Dumnezeu pe Fiul Său, zicînd: "Îţi place 
Ție Fiul meu, fecioara aceasta?" Iar EI a răspuns: "Foarte plăcută îmi este, pentru că acum este 
prealuminată şi slăvită, pe cînd mai înainte era ruşinată şi ocărită. Acum este bogată și 
înțeleaptă, pe cînd mai înainte era săracă şi nepricepută; acum o iubesc pe dînsa, pe cînd mai 
înainte o compătimeam; şi atît de mult o iubesc, încît voiesc să Mi-o logodesc mireasă”. 


Atunci Ecaterina a căzut la pămînt, zicînd: "Nu sînt vrednică, Preaslăvite Stăpîne, a 
vedea împărăţia Ta; ci mă învredniceşte ca să fiu împreună cu robii Tăi”. lar Preasfînta 
Născătoare de Dumnezeu a luat pe Ecaterina de mîna cea dreaptă şi a zis către Fiul său: "Dă-i 
Fiul meu, inel de logodnă şi o fă pe dînsa mireasa Ta, ca să o învredniceșşti împărăției Tale”. 
Atunci Stăpînul Hristos i-a dat ei un inel preafrumos, zicînd acestea: "Iată, astăzi te primesc pe 
tine mireasa Mea veșnică; deci să păzeşti arvuna aceasta cu dinadinsul şi să nu mai primeşti 
nicidecum arvună de la alt mire pămîntesc”. 


Acestea zicînd Hristos Domnul, s-a sfîrșit vedenia. Şi deșteptîndu-se fecioara, a văzut 
cu adevărat în dreapta sa un inel preafrumos şi a primit în inima ei atîta veselie şi bucurie, încît 
din acel ceas s-a robit cu inima ei de dumnezeiasca dragoste. Şi atît s-a schimbat de minunat, 
încît nu mai gîndea nicidecum la lucrurile pămîntești, ci numai la preaiubitul său Mire cugeta 
ziua şi noaptea. Pe Acela ÎI dorea și de la Acela se povăţuia întotdeauna. 


În acea vreme a venit în Alexandria împăratul cel fără de lege care avea rîvnă fără 
măsură pentru nesimţitorii zei, fiind el însuși nesimţitor. Şi voind să le facă praznic mare, a 
trimis prin toate cetăţile și laturile de primprejur, poruncind popoarelor ca să se adune la dînsul 
cu jertfe pentru ca să cinstească pe zei. Deci, s-a adunat mulțime de popor fără de număr, 
aducînd fiecare după puterea sa la jertfă unii boi, alții oi, iar cei săraci păsări și altele asemenea. 
Iar cînd a sosit ziua urîtei prăznuiri, a jertfit mai întîi nebunul împărat o sută şi treizeci de junci 


iar ceilalți domni și boieri au jertfit mai puţin şi fiecare om aducea jertfa după puterea sa. Deci, 
s-a umplut toată cetatea de răcnet, de glasul dobitoacelor ce mugeau și de mirosul din fumul 
Jertfelor, încît pretutindeni era strîmtorare şi tulburare şi tot văzduhul era necurat. 


Săvirşindu-se acestea şi văzînd binecredincioasa și preafrumoasa Ecaterina atîta 
înşelăciune şi pierzare de suflete omeneşti, s-a rănit cumplit la inimă, fiindu-i jale de pieirea 
lor. Deci, pornindu-se din dumnezeiască rîvnă, a luat cu sine puţine slugi și a mers la capiștea 
unde se săvîrşeau jertfele. lar cînd a stat în uşile capiştei, a atras privirile tuturor prin frumuseţea 
e1, ceea ce era mărturie a frumuseţii ei celei dinlăuntru. Apoi a vestit pe împăratul că are să-i 
spună un cuvînt foarte de folos. Iar el a poruncit să intre. 


Venind Ecaterina înaintea împăratului, mai întîi i s-a plecat, dîndu-i cinstea 
cuviincioasă, apoi 1-a zis: "Cunoaște, o, împărate, înşelăciunea cu care v-aţi înşelat de diavoli, 
de slujiți ca unui Dumnezeu idolilor stricăcioşi şi nesimţitori. Cu adevărat mare rușine este a fi 
cineva atît de orb şi de nesimţitor, ca să se închine unor urîciuni ca acestea. Măcar crede pe 
înțeleptul tău Diodor care grăieşte că zeii voştri au fost odinioară oameni și şi-au sfîrşit viața 
lor ticăloşeşte; şi pentru nişte lucruri vestite ce au făcut ei, le-au zidit oamenii statui. Iar 
neamurile cele de pe urmă, neştiind gîndul strămoşilor lor, numai pentru pomenire le- au pus 
lor statui şi părîndu-li-se că este un lucru de mare cinste şi de bună cuviință, au început a se 
închina lor ca unor zei; de care şi Plutarh Hironeanul se îngreţoșase și-i trecea cu vederea. 


Drept aceea, crede măcar învăţătorilor noştri, o! împărate, și nu fii pricină pierzării atîtor 
suflete pentru care ai să moşteneşti munca cea veşnică. Ci cunoaşte pe Unul adevăratul 
Dumnezeu, Cel pururea fiitor, fără de început şi fără de moarte, Care, în anii cei mai de pe urmă, 
S-a făcut om pentru mîntuirea noastră. Prin EI împărații împărăţesc, ţările se îndreptează și toată 
lumea împreună se bucură şi cu singur cuvîntul Lui toate s-au zidit. Acestui Dumnezeu 
preaputernic şi preabun nu-i trebuiesc jertfe ca acestea, nici nu se veseleşte de junghierea 
nevinovatelor dobitoace; ci numai poruncește ca să păzim poruncile Lui neclintite”. 


Acestea auzindu-le împăratul, s-a mîniat foarte și a rămas fără de răspuns mult timp. 
Apoi, neputînd a se împotrivi cuvintelor ei a zis: "Lasă-ne acum să ne săvirşim jertfa şi după 
aceasta vom asculta cuvintele tale”. 


Deci, săvîrşind necredinciosul împărat praznicul său cel păgînesc, a poruncit să aducă 
pe sfînta fecioară la palatul împărăției sale şi a zis către dînsa: "Spune-ne nouă, fecioară, cine 
eşti tu şi ce sînt cuvintele pe care le-ai grăit către noi?" Eu sînt fiica împăratului celui ce a fost 
mai înainte de tine şi mă cheamă Ecaterina. Am învăţat tot meșşteşugul cărţilor ritoricești, 
filosofice și a măsurării pămîntului şi alte înţelepciuni, dar pe toate acestea le-am trecut cu 
vederea căci sînt deşarte şi nefolositoare și am voit a mă face mireasa Stăpînului Hristos, care 
grăieşte prin proorocul Său acestea: 


Pierde-voi înțelepciunea înțelepţilor şi știința ştiutorilor o voi lepăda. lar împăratul s-a 
mirat de înțelepciunea ei și, văzînd la dînsa atîta bună cuviință şi frumusețe, i se părea că nu 
este născută din părinţi muritori, ci o zeiță din zeii pe care-i cinstea el; încît abia a vrut să creadă 
că a ieşit din pămînteni așa frumuseţe negrăită, de a cărei frumuseţe rănindu-se, a început a-i 
grăi cuvinte de desfrînare. 


lar Sfînta, cunoscînd gîndul lui cel fărădelege, a zis către dînsul: "Diavolii pe care îi 
cinstiți ca pe nişte zei, aceia vă înșeală şi vă atrag la pofte dobitoceşti; iar eu mă socotesc a fi 
pămînt sau tină, zidită de Dumnezeu după chipul și asemănarea Sa. Și m-a cinstit cu această 
frumuseţe, ca din aceasta mai vîrtos să se minuneze oamenii de înțelepciunea Ziditorului, cum 
într-o față atît de proastă şi făcută din tină, a putut să dea o bună înţelegere și frumuseţe ca 
aceasta”. 


Atunci s-a supărat împăratul de aceste cuvinte ale ei şi a zis: "Nu grăi de rău zeii care 
au slavă nemuritoare". lar sfînta a răspuns împotrivă: "Dacă vei vrea să scuturi puţin de pe minte 
negura și întunericul înșelăciunii, vei pricepe prostimea zeilor tăi şi vei cunoaşte pe adevăratul 
Dumnezeu al Cărui nume, numai dacă se grăiește de cineva sau dacă se însemnează Crucea Lui 
în văzduh, izgonește pe zeii tăi și-i sfărîmă. Și de vei porunci, îți voi arăta adevărul aievea”. 


Împăratul, auzind vorba ei cea slobodă, n-a vrut să mai vorbească cu dînsa, temîndu-se 
să nu-l biruiască prin cuvintele sale înțelepte şi să-l rușineze, ci a zis acestea: "Nu este cu 
cuviință împăratului a vorbi cu femeile, ci voi aduna filosofii cei înţelepţi ca să vorbească cu 
tine; şi atunci vei cunoaşte neputinţa ghiciturilor tale şi vei crede în dogmele noastre”. 


Zicînd acestea a poruncit să păzească pe sfinta fecioară cu dinadinsul. Și îndată a trimis 
cărți prin toate cetăţile stăpînirii sale, în acest fel: "Împăratul Maximin, înţelepţilor filosofi şi 
ritori care vă aflaţi sub stăpînirea noastră, bucuraţi-vă! Toţi care slujiți preaînțeleptului zeu Ermi 
şi chemați pe muze, pricinuitoarele înțelepciunii, veniți la mine să astupaţi gura unei femei 
preaînţelepte, care s-a arătat zilele acestea şi batjocorește pe marii zei, numind faptele lor basme 
şi birfeli. Deci, arătaţi-vă înţelepciunea voastră părintească, pentru ca să vă preamăriți între 
oameni iar de la mine să primiţi răsplată şi daruri pentru osteneala voastră. 


Deci, s-au adunat ritorii cei mai aleși și mai înţelepţi, cincizeci la număr, isteți cu mintea 
în înţelepciune şi puternici în grai, cărora împăratul le-a zis astfel: "Gătiţi-vă cu sîrguință şi fără 
de lenevire spre o nevoinţă cu bărbăţie împotriva unei fecioare, pentru ca să o puteți birui în 
cuvinte; şi nu fiți cu nebăgare de seamă şi să socotiți că aveţi să vorbiţi cu o femeie, ci ca şi 
cum aţi avea a sta împotrivă unui nevoitor cu bărbăţie și preaînțelept, aşa să puneţi toată 
sîrguința şi să vă arătați înțelepciunea voastră, de vreme ce eu o cunosc preabine, căci covirşeşte 


în înțelepciune chiar şi pe minunatul Platon. Deci vă rog, ca şi cum aţi avea a vă lupta cu un 
filosof, să puneţi multă sîrguință, şi dacă o veţi birui, apoi mari daruri vă voi da; iar de veţi fi 
biruiți, apoi vă veţi umplea de negrăită ruşine şi în loc de daruri veți primi moarte cumplită”. 


Zicînd acestea împăratul, un ritor care era mai vestit şi mai înțelept, a răspuns zicînd: 
"Nu te teme, împărate, că deşi este isteaţă la minte acea femeie, însă ea nu poate fi desăvirşită 
în înţelepciune şi în meşteşugul iscusitei retorici; poruncește numai să stea înaintea noastră şi 
vei vedea că îndată ce va vedea atîţia ritori şi filosofi, se va ruşina". lar împăratul, auzind pe 
filosoful care se lăuda, s-a umplut de bucurie şi de veselie, nădăjduind că limba cea îndrăzneață 
va birui pe fecioara cea plină de blîndeţe şi de dumnezeiască înțelepciune. 


Deci a poruncit să aducă îndată pe Sfînta Ecaterina înaintea lor - fiind adunată la 
privelişte mulțime de popor -, vrînd să vadă şi să audă acea dispută de cuvinte. Dar mai înainte, 
pînă a nu ajunge trimişi la sfînta, a venit la dînsa din cer Arhanghelul Mihail şi a zis: "Nu te 
teme, prunca Domnului, căci Domnul tău îţi va da mai multă înțelepciune, ca să biruiești cu 
pricepere pe cei cincizeci de ritori şi nu numai aceia ci și mulți alţii vor crede prin tine în Hristos 
ŞI toți vor primi cununa muceniciei”. 


Acestea zicîndu-i îngerul, s-a dus. Și venind trimișii au luat-o şi au dus-o înaintea 
împăratului, a filosofilor şi a toată priveliştea. Îndată acel viteaz filosof care se lăuda, a zis cu 
mîndrie către Sfinta Ecaterina: "Tu eşti aceea care fără de ruşine şi fără de minte ocărăști pe 
zeii noştri?" lar sfînta i-a răspuns cu blîndeţe: "Eu sînt, însă nu fără de ruşine, nici fără de minte, 
precum zici tu; ci cu măsură şi iubire de adevăr grăiesc acestea, că zeii voştri sînt nimicuri”. 
Dar ritorii au zis: 


"De vreme ce marii făcători de stihuri, poeţii, îi lăudau pe zeii cei înalți, deci cum 
grăieşte limba ta cu atîta îndrăzneală asupra lor, de la care ai luat atîta înțelepciune şi te-ai 
împărtășit de dulceaţa darurilor lor?" Însă ea a răspuns: "Eu nu de la zeii voştri ci de la Unul 
adevăratul Dumnezeul meu, Care singur este Înţelepciune şi viaţă, am darul înţelepciunii. Şi 
dacă cineva se teme de Diînsul şi păzeşte dumnezeieștile Lui porunci, acela este cu adevărat 
filosof, iar lucrurile zeilor voştri şi poveştile voastre sînt vrednice de rîs şi de ocară şi pline de 
înșelăciune. Însă spune-mi, care sînt marii făcători de stihuri ai tăi şi cum i-au numit pe ei zeii?” 


Ritorul a zis: "Mai întîi preaînțeleptul Homer, rugîndu-se către Die, grăieşte: "Prea 
slăvite Zeus, prea mare zeule și alți zei fără de moarte". Asemenea şi preaslăvitul Orfeu, 
mulțumind lui Apolon, grăiește acestea: "O, fiul lui Laton, departe săgetătorule, puternice Fivie, 
care spre toți priveşti şi împărăţeşti peste cei muritori şi peste cei fără de moarte; soare care te 
ridici cu aripi de aur!" În acest fel cinsteau pe zei cei dintii, şi marii și slăviţii făcători de stihuri, 
şi aievea i-au numit pe ei fără de moarte. Deci tu nu te înşela, nici nu te închina Celui răstignit 


ca unui Dumnezeu, căci nimeni din înțelepții cei de demult nu L-au numit Dumnezeu şi nici nu 
L-a cunoscut cineva a fi Dumnezeu”. 


Sfînta Ecaterina a răspuns: "Acelaşi Homer al vostru grăieşte în alt loc despre marele 
zeu Die că este mincinos, înşelător şi viclean şi că au vrut să-l lege alţi zei, adică Hera, Poseidon 
şi Atena, de n-ar fi fugit să se ascundă. Asemenea și multe alte lucruri de ocară asupra zeilor 
voştri arată cărțile voastre. lar de vreme ce ai zis că pe Cel răstignit nici unul din dascălii cei 
vechi nu-L mărturisesc a fi Dumnezeu, apoi deși nu se cade a cerceta mult despre Dînsul, pentru 
că este Dumnezeu adevărat, Făcătorul cerului și al pămîntului, al mării, al soarelui, al lunii şi a 
tot neamul omenesc, neajuns, neurmat și negrăit; dar pentru o mai învederată încredințare, voi 
arăta dovezi din cărţile voastre. 


Ascultă ce grăieşte despre dînsul prea înțeleapta voastră Silvia, mărturisind despre 
dumnezeiasca Lui întrupare și despre mîntuitoarea răstignire: "Va veni mai tîrziu cineva pe 
acest pămînt și va fi trup fără de păcat, cu hotarele dumnezeirii celei fără de osteneală va dezlega 
patimile cele nevindecate, şi Acestuia I se va face zavistie de către poporul cel necredincios şi 
va fi spînzurat la înălțime, ca şi cum ar fi fost vrednic morții”. Ascultă şi pe nemincinosul tău 
Apolon, cum fără voia lui a mărturisit pe Hristos, adevăratul Dumnezeu, fiind silit de puterea 
Lui: "Unul Cel ceresc mă sileşte pe mine, Cel Care este Lumina în trei străluciri; şi Cel ce a 
pătimit este Dumnezeu, dar nu cu dumnezeirea a pătimit, căci amîndouă sînt, şi muritor cu 
trupul şi străin de stricăciune, acelaşi Dumnezeu este bărbat, răbdînd toate de la cei muritori, 
adică cruce, ocară şi îngropare". 


Acestea le-a zis Apolon despre adevăratul Dumnezeu, Care este fără de început, 
asemenea cu Cel ce L-a născut pe EI şi pururea deoființă, început, rădăcină şi izvor al tuturor 
bunătăților zidite; a zidit lumea din neființă în fiinţă şi o chiverniseşte pe dînsa şi, fiind de o 
fiinţă cu Tatăl, S-a făcut om pentru noi şi a umblat pe pămînt, arătînd, învăţînd şi bine făcînd 
oamenilor. Apoi a primit moarte pentru noi cei nemulțumitori, ca să deslege osîndirea cea dintîi 
şi să primim îndulcirea şi fericirea cea de demult. 


Şi astfel, iarăşi ne-a deschis uşile raiului ce au fost încuiate şi, înviind a treia zi, S-a 
înălțat la cer, de unde a trimis Duhul Sfînt ucenicilor Săi. lar ei, mergînd în toată lumea, au 
propovăduit dumnezeirea Lui, în care şi ție, filosofule, ţi se cade a crede, ca să cunoşti pe 
adevăratul Dumnezeu şi să fii rob al Aceluia, Care este milostiv şi mult îndurat şi pe cei ce au 
greşit îi cheamă, zicînd: Veniţi la Mine toţi cei osteniți şi împovăraţi și Eu vă voi odihni. 


Deci, crede măcar pe învățătorii şi pe zeii tăi, pe Platon, pe Orfeu şi pe Apolon, care au 
mărturisit curat şi luminat pe Hristos Dumnezeu. 


Acestea și multe altele ca acestea grăind preaînțeleapta Ecaterina, s-a spăimîntat 
filosoful, rămînînd fără răspuns și neputînd să mai grăiască ceva împotrivă. lar împăratul, 
văzîndu-l biruit, minunîndu-se, a poruncit celorlalți să vorbească cu sfînta fecioară. Dar ei s-au 
lepădat, zicînd: "Nu putem sta împotriva adevărului, căci dacă începătorul nostru a tăcut, fiind 
biruit, apoi noi ce vom zice?" Atunci împăratul mîniindu-se, a poruncit să aprindă un foc mare 
în mijlocul cetăţii pentru ca să ardă pe toţi filosofii şi ritorii. Însă ei, auzind judecata și răspunsul 
împăratului asupra lor, au căzut la picioarele sfintei, cerînd să se roage pentru dînşii către Unul 
adevăratul Dumnezeu, ca să le ierte toate cîte au greşit din neştiință şi să-i învrednicească de 
Sfîntul Botez și de darul Preasfîntului Duh. 


Sfînta, umplîndu-se de bucurie, a zis către dînşii: "Cu adevărat sînteți fericiți, căci lăsînd 
întunericul, ați cunoscut lumina cea adevărată şi, trecînd cu vederea pe acest împărat stricăcios 
de pe pămînt, v-aţi apropiat de Cel ceresc. Deci, să nădăjduiți fără îndoială spre mila Lui şi să 
credeți că focul cu care vă înfricoşează păgînii vă va fi vouă botez şi scară care vă înalță la cer. 
În acest foc curățindu-vă de toată necurăţia trupului şi a duhului, vă veţi afla ca niște stele 
luminate şi curate înaintea slavei Împăratului şi veţi fi iubiții Lui prieteni”. 


Zicînd acestea Sfinta, i-a bucurat cu această nădejde şi a însemnat pe fiecare pe frunte 
cu pecetea lui Hristos, adică cu Sfînta Cruce. Apoi au mers cu bucurie spre chinuire şi, luîndu- 
i ostașii, i-au aruncat în foc, în a șaptesprezecea zi a lunii noiembrie. Făcîndu-se seară, au mers 
nişte oameni binecredincioși şi iubitori de Dumnezeu ca să adune moaştele lor şi i-au aflat pe 
toți întregi, căci nici părul capului lor n-a fost ars; pentru care mulţi s-au întors la adevărata 
cunoștință, iar moaștele lor le-au îngropat cu cinste la un loc cuviincios. 


Dar împăratul avea purtare mare de grijă pentru Sfînta Ecaterina în ce chip ar putea s-o 
întoarcă la a sa păgînătate. Şi nesporind nimic cu silogismele filosofice, a început cu îmbunări 
şi vicleşuguri a o amăgi, zicînd: "Ascultă, fiică bună, te sfătuiesc ca un părinte iubitor de fi, 
închină-te marilor zei și mai vîrtos muzicescului Ermi, care te-a împodobit cu atîtea daruri 
filosofice, şi eu voi împărți cu tine împărăția mea, martori îmi sînt zeii, ŞI îți voi da jumătate din 
stăpînirea mea şi vei vieţui împreună cu mine, veselindu-te neîncetat". 


lar Sfînta, ca o înţeleaptă ce era, pricepînd gîndul, vicleşugul şi înşelăciunea lui, a zis 
către dînsul: "Leapădă, o, împărate, vicleşugul şi nu te asemăna vulpii; pentru că eu ţi-am spus 
o dată că sînt creştină şi m-am logodit cu Hristos; pe Dînsul Îl am Mire şi Sfetnic şi frumuseţea 
fecioriei mele. Deci, mai mult poftesc hainele mucenicești decît porfira împărătească”. 
Împăratul iarăşi a zis: "Mă silești, deşi nu voiesc, să-ţi necinstesc vrednicia ta şi trupul tău să-l 
înfăşor cu multe răni". 


Dar Sfînta a răspuns: "Fă ce voieşti, pentru că, cu această ocară vremelnică, îmi vei 
mijloci mie slava cea veșnică şi mulțime de popor, precum nădăjduiesc, va crede prin mine în 


Hristosul meu. Și din palatul tău mulți vor merge împreună cu mine în sfințitele cămări cereşti”. 
Acestea a proorocit Sfînta, iar Dumnezeu, Care privește din înălțime, a adus la îndeplinire 
proorocia el. 


Atunci împăratul, mîniindu-se foarte, a poruncit să dezbrace de pe dînsa porfira şi aşa 
s-o bată fără milă cu vine de bou. Deci au bătut-o slugile pe Sfînta Muceniţă Ecaterina două 
ceasuri peste spate şi peste pîntece, pînă ce s-a umplut de răni tot trupul ei cel fecioresc şi s-a 
făcut fără chip în bătăi, ea, care mai înainte era atît de frumoasă. Iar sîngele ei curgea şiroaie şi 
s-a înroşit pămîntul de dînsul. Dar Sfînta stătea cu bărbăţie şi vitejie, încît toţi cei ce o vedeau 
se mirau foarte tare. Mai pe urmă a poruncit fiara cea cumplită ca s-o ducă în temniţă și să nu- 
i dea mîncare pînă cînd se va mai gîndi cu ce fel de munci s-o piardă pe dînsa. 


Augusta, soția împăratului, avea însă mare dorinţă să vadă fața Sfintei Ecaterina, căci o 
iubea mult, auzind de faptele ei cele bune, de înțelepciunea şi de bărbăţia ei; iar mai vîrtos, că 
avusese o vedenie în somn, din care pricină s-a rănit cu inima spre dragostea ei, încît nu mai 
putea nici să doarmă. leşind împăratul din cetate pentru o pricină şi zăbovind acolo cîteva zile, 
împărăteasa a avut prilejul să dobîndească ceea ce dorea. Căci era acolo un boier mare, 
credincios prieten al împăratului, cu dregătoria voievod, anume Porfirie, om foarte înţelept. 
Acestuia i-a mărturisit Augusta gîndul său, în taină, zicîndu-i acestea: 


"Într-una din nopțile trecute am văzut în vedenie pe Ecaterina, șezînd în mijlocul multor 
tineri şi fecioare frumoase, îmbrăcată în haine albe; şi atîta strălucire ieșea din faţa ei, încît nu 
puteam privi la dînsa. lar ea m-a aşezat aproape de dînsa şi mi-a pus pe cap o cunună de aur, 
zicîndu-mi: "Stăpînul Hristos îţi trimite ție această cunună". De atunci am atîta dorință ca să o 
văd, încît nu aflu odihnă inimii mele. Rogu-te dar, fă în vreun chip ca să o văd în taină”. lar 
Porfirie i-a răspuns: "Eu voi împlini dorinţa ta împărătească". Deci, făcîndu-se noapte, 
voievodul a luat cu sine două sute de ostaşi și a mers la temniță împreună cu împărăteasa şi dînd 
străjerilor bani, au intrat la Sfînta. 


Cînd a văzut-o împărăteasa, s-a mirat de strălucirea feței ei, care înflorea cu 
dumnezeiescul dar. Căzînd degrabă la picioarele ei, cu lacrimi în ochi a început a zice acestea: 
"Acum sînt împărăteasă fericită, că m-am învrednicit a te vedea, lucru foarte mult dorit 
sufletului meu; şi însetam ca cerbul să aud limba ta cea izvorîtoare de miere. Şi acum, fiindcă 
m-am învrednicit a dobîndi ceea ce am dorit, nu mă voi mai mîhni, chiar dacă m-aş lipsi şi de 
împărăție şi de viață. Căci mă bucur cu inima și cu sufletul, privind la atîta strălucire ce răsare 
din preafrumoasa ta faţă. Fericită eşti tu şi vrednică de laudă că te-ai lipit de un Stăpîn ca Acesta, 
de la Care primești atîtea daruri”. 


Iar Sfînta i-a răspuns, zicînd: "Fericită ești şi tu, o! împărăteasă pentru că văd cununa 
capului tău, ridicată la înălțime de cetele îngerești, pe care după trei zile o vei primi pentru 


puţina pătimire ce vei răbda, ca să mergi la adevăratul Împărat şi să împărăţești cu EI veşnic”. 
Iar ea a zis către dînsa: "Mă tem de munci și mai vîrtos de bărbatul meu, căci este foarte aspru 
şi fără de omenie”. Zis-a ei Sfînta: "Îndrăzneșşte, că vei avea pe Hristos în inima ta, Care îţi va 
ajuta ca să nu se atingă nici o muncă de sufletul tău. Căci numai puţin va boli trupul tău, cîtăva 
vreme şi apoi se va odihni acolo veşnic”. 


Acestea zicînd Sfînta, a întrebat-o pe ea Porfirie, zicînd: "Ce dăruieşte Hristos celor care 
cred într-Insul? Pentru că voiesc și eu să cred într-Insul şi să fiu ostașul Lui”. Zis-a lui Sfinta 
Muceniţă: "Dar n-ai citit sau n-ai auzit Scriptura creştinească?" lar Porfirie a răspuns: "Eu din 
copilăria mea tot cu războiul m-am îndeletnicit şi de alte lucruri n-am avut purtare de grijă”. 
Zis-a lui Sfînta: "Nu poate limba să mărturisească bunătăţile pe care le-a gătit Preabunul și 
Iubitorul de oameni Dumnezeu celor ce-L iubesc pe EI şi păzesc poruncile Lui”. 


Atunci Porfirie s-a umplut de bucurie negrăită şi a crezut în Hristos, împreună cu cei 
două sute de ostaşi şi cu împărăteasa. Şi sărutînd toți cu bună cucernicie pe muceniţă, s-au dus. 
Iar milostivul şi iubitorul de oameni Hristos, n-a lăsat pe sfînta Sa mireasă nebăgată în seamă 
atîtea zile ci, ca un părinte iubitor de fii, avea purtare de grijă de dînsa şi-i trimitea în toate zilele 
hrană, printr-o porumbiţă. Apoi, chiar Hristos a venit de a cercetat-o cu mare slavă şi cu multe 
cete cereşti. Şi mai mult a întărit bărbăţia ei și a umplut-o de îndrăzneală, zicînd: "Nu te teme, 
iubita Mea mireasă, pentru că Eu sînt cu tine și prin răbdarea ta pe mulţi vei întoarce către Mine, 
şi de multe cununi te vei învrednici". Cu astfel de cuvinte mîngîind-o pe ea Domnul, S-a dus. 


A doua zi, şezînd împăratul la judecată, a poruncit să o aducă pe muceniţă, care a intrat 
în curțile împărăteşti cu lumina cea strălucitoare și cu atîtea daruri duhovniceşti, încît cei ce 
stăteau înainte se minunau de strălucirea frumuseții ei. Și s-a minunat împăratul foarte tare, 
văzînd că n-a slăbit cu trupul, nici nu s-a schimbat frumuseţea feţii sale în atîtea zile, socotind 
că i-a dat cineva hrană în temniță și de aceea voia să pedepsească pe străjeri. Dar Sfînta 
Ecaterina, ca să nu fie alţii munciți fără vină pentru dînsa, a mărturisit adevărul, zicînd: "Să ştii, 
împărate, că mie nu mi-a dat hrană vreo mînă omenească, ci Stăpînul meu Hristos, Care 
îngrijește de robii Săi. Acela m-a hrănit pe mine". 


Deci, mirîndu-se împăratul de o frumuseţe ca aceea, a vrut să o ispitească pe dînsa iarăşi 
cu îmbunări şi cu vicleșug, zicîndu-i acestea: "Ție ţi se cade să împărățeşti, fiica mea, căci eşti 
doamnă în chipul soarelui, care şi pe Artemida o covîrşeşti cu frumuseţea. Vino dar de jertfeşte 
zeilor, ca să împărăţeşti cu noi și să ai viață plină de bucurie. Rogu-te, nu voiesc a-ţi pierde cu 
muncile o aşa podoabă şi frumuseţe". Sfînta a zis: "Eu sînt pămînt şi cenușă şi toată frumuseţea 
ca o floare se veştejeşte şi ca visul piere prin boală sau de bătrîneţe; iar după moarte cu totul 
putrezește. Deci nu te îngriji de buna cuviinţă şi de frumuseţea mea”. 


Acestea vorbindu-le Sfînta Ecaterina cu împăratul, un eparh cu numele Hursaden, aspru 
cu obiceiul, tiran şi chinuitor nemilostiv, vrînd să arate către împăratul dragoste şi bună voire, 
a zis: "Eu, împărate, am aflat o muncă prin care vei birui pe această fecioară. Porunceşte să se 
facă patru roţi de lemn într-o osie și să bată împrejur sulițe ascuţite şi alte fiare ascuţite; două 
roți să se întoarcă în stînga şi două în dreapta, iar în mijlocul lor să fie fecioara legată. Şi aşa, 
întorcîndu-se roţile, să-i zdrobească trupul ei. Însă mai întâi să se întoarcă roţile singure înaintea 
fecioarei, pentru ca, văzîndu-le, să se teamă de munca cea cumplită şi să se plece la voia ta; iar 
de nu, apoi să primească amară moarte". 


Plăcînd împăratului sfatul eparhului, a poruncit să facă acel fel de roți. Şi fiind adusă 
sfînta la acea cumplită muncă, a întors roțile cu multă nevoie înaintea ochilor ei, ca să o 
înfricoşeze. Apoi a zis tiranul către dînsa: "Oare vezi ce muncă ţi s-a pregătit, în care vei lua 
moarte amară, de nu te vei închina zeilor?" Iar ea a răspuns: "De multe ori ţi-am spus gîndul 
meu; de aceea nu mai pierde vremea, ci fă ceea ce voiești”. 


Văzînd el că nu poate să o înfricoşeze cu nimic şi să o întoarcă de la Hristos, a poruncit 
să o lege între roți şi să le întoarcă repede, pentru ca, cu acele fiare ascuţite, să fie zdrobită în 
bucăţi şi să moară cu cumplită moarte. Deci începîndu-se acea muncă, îndată s-a pogorit îngerul 
Domnului din cer şi a dezlegat pe Sfînta din legături, iar roţile le-a sfărîmat în bucăţi, iar acelea, 
sărind din locul lor, pe mulţi păgîni rănindu-i, i-au omorit. Iar poporul ce era de față, văzînd 
acea minune preamărită, striga: "Mare este Dumnezeul creștinilor!" Dar împăratul se întunecase 
de mînie şi iarăşi se gîndea ca să afle asupra muceniţei vreo muncă mai nouă. 


Împărăteasa, auzind acea minune, a ieșit din camera ei și a început a mustra pe împăratul, 
zicînd: "Cu adevărat eşti nebun și fără de minte, dacă îndrăznești a te lupta cu Dumnezeul Cel 
viu, şi a munci pe roaba Lui cu nedreptate!" Acestea fără nădejde, auzindu-le împăratul, s-a 
sălbăticit de mînie și s-a făcut fără de omenie, mai mult decît toate fiarele. Și, lăsînd pe Sfînta 
Ecaterina, şi-a întors mînia asupra soției sale, uitîndu-şi dragostea cea firească față de dînsa. 


Deci a poruncit ca să aducă o ladă mare şi să o umple cu plumb, ca să fie nemişcată. 
Acolo a pus sînii femeii sale, între capac şi ladă şi a bătut cuie prin capac şi prin ladă, 
străpungîndu-i, încît i s-a pricinuit o durere nespusă şi i s-au rupt cu mare nevoie. Iar fericita 
Augusta, răbdînd acea durere negrăită, se bucura, pătimind pentru adevăratul Dumnezeu, către 
Care se şi ruga ca să-i trimită ajutor din înălțime. 


Deci, rupîndu-se sînii ei, curgea sîngele ca un izvor şi toţi care erau de față s-au umplut 
de jale şi-i durea inima pentru aceea care pătimea munca cea mai amară şi mai nesuferită. lar 
tiranul cel nemilostiv n-a miluit pe soția sa, ci a poruncit să-i taie capul cu sabia. Dar ea primind 
cu bucurie osînda aceasta a zis către Sfinta Ecaterina: "Roaba adevăratului Dumnezeu, fă 
rugăciune pentru mine!" lar aceea a zis: "Mergi cu pace, ca să împărăţeşti cu Hristos în veci!" 


Şi astfel a fost tăiată fericita împărăteasă afară din cetate în ziua de douăzeci şi trei a lunii 
noiembrie. lar voievodul Porfirie, luînd noaptea trupul ei, l-a îngropat cu cinste. lar a doua zi a 
stat înaintea împăratului, împreună cu ostașii cei ce crezuseră în Hristos, şi a zis: "Și noi sîntem 
ostaşi ai marelui Dumnezeu”. 


Aceasta nerăbdînd împăratul să audă, a oftat din adîncul inimii, zicînd: "Vai, am pierit, 
că m-am păgubit de minunatul Porfirie!" Apoi, întorcîndu-se către ceilalți ostași, a zis: "Şi voi, 
ostaşii mei preaiubiți, v-aţi înşelat şi v-aţi îndepărtat de zeii părinteşti? Dar cu ce v-au greșit 
vouă zeii de i-ați părăsit pe dînşii?" Iar ei nu i-au răspuns lui cuvînt, ci numai Porfirie a zis: 
"Pentru ce laşi capul şi întrebi picioarele? Vorbeşte cu mine”. Iar el a zis: "Cap rău, tu eşti 
pricina pierzării lor”. Și neputînd mai mult a grăi de mînie, a poruncit să le taie capetele tuturor; 
şi aşa s-au sfîrşit. Deci, s-a împlinit proorocia Sfintei Ecaterina, care a zis împăratului: "Că mulţi 
din palatele tale vor crede în Hristos Dumnezeu”. 


După acestea, aducînd muncitorul pe Ecaterina la divan, a zis către dînsa: "Multă 
supărare şi pagubă mi-ai făcut! Tu ai înșelat pe femeia mea și pe viteazul meu voievod l-ai 
pierdut, el care era puterea oștilor mele şi alte multe răutăţi mi s-au întîmplat mie prin tine şi se 
cădea îndată fără de milă să te omor; dar te iert pentru că îmi este milă a te pierde pe tine, o 
fecioară atît de frumoasă şi înțeleaptă. Deci, fă-mi voia, iubita mea! Jertfeşte zeilor ca să te fac 
împărăteasă şi niciodată nu te voi mai supăra, nici voi face vreun lucru fără de sfatul tău. Și vei 
viețui împreună cu mine într-atîta veselie şi fericire, în care nici una din împărătese n-a fost 
vreodată". 


Acestea şi multe altele grăia vicleanul, căutînd să înşele pe mireasa lui Hristos cea 
aleasă. Dar n-a putut cu cuvintele sale cele înșelătoare să o despartă de Hristos, cu Care ea se 
legase tare, cu legătura dragostei celei adevărate. Apoi, văzînd că nici cu momeli, nici cu 
făgăduinţe, nici cu îngroziri, nici cu munci nu poate să o înduplece pe cea mai tare decît 
diamantul, a dat asupra ei hotărîrea să-i fie tăiat capul afară din cetate. 


Deci, luînd-o ostaşi, au dus-o la locul de chin. Și mergea în urma ei popor mult, bărbaţi 
şi femei, plîngînd pentru dînsa, căci avea a se pierde, precum ziceau ei, o tînără preafrumoasă 
şi prea înțeleaptă. lar cele mai alese dintre femei şi de neam bun ziceau către dînsa, tînguindu- 
se: "O, preafrumoasă şi prealuminată fecioară, pentru ce eşti așa de aspră cu inima și cinsteşti 
mai mult moartea decît viața aceasta preadulce? Și pentru ce-ţi pierzi în deșert şi fără de vreme 
floarea tinereţelor tale? Oare nu este mai bine să asculți pe împăratul şi să te îndulcești de atîtea 
bunătăți în viaţa aceasta, decît să mori ticăloșeşte?" 


lar ea a răspuns: "Lăsaţi plînsul cel fără de folos şi mai vîrtos vă bucuraţi, că eu văd 
acum pe iubitul meu Mire, lisus Hristos, Făcătorul şi Mîntuitorul meu, Care este frumusețea 
mucenicilor, cununa şi slava mea. Şi mă cheamă către frumuseţea raiului cea negrăită, ca să 


împărăţesc împreună cu Dînsul şi să mă veselesc în veacul cel fără de sfîrșit. Deci nu plîngeți 
pentru mine, ci plîngeți pentru voi, căci pentru necredinţa voastră aveți să mergeţi în focul cel 
fără de sfîrşit, ca să vă munciţi în veci”. 


Apoi, ajungînd la locul de tăiere, a făcut rugăciunea aceasta: "Doamne, lisuse Hristoase, 
Dumnezeul meu, mulțumescu-Ţi că ai pus pe piatra răbdării picioarele mele şi ai îndreptat pașii 
mei. Tinde-Ţi acum prea cinstitele Tale palme pe care le-ai întins pe Cruce și primeşte sufletul 
meu, pe care l-am adus Ţie ca jertfă, pentru dragostea Ta. Adu-Ţi aminte, Doamne, căci trup şi 
sînge sînt, și nu lăsa greşelile mele cele făcute din neștiință, ca să fie arătate de cumpliții 
ispititori la înfricoşata Ta judecată, ci spală-le cu sîngele pe care-l vărs pentru Tine şi rînduiește 
ca trupul acesta, care, rănindu-se, se taie cu sabia, să fie nevăzut de vrăjmaşii tăi cei ce mă 
prigonesc. 


Caută dintru înălțimea Ta, Doamne, şi asupra poporului acestuia ce stă înainte şi-l 
povăţuieşte la lumina cunoștinței Tale. Şi acelora care vor chema prin mine numele Tău Cel 
preasfînt, dă-le toate cererile cele spre folos, pentru ca de toţi să se laude măririle Tale în veci”. 


Astfel rugîndu-se, a zis chinuitorului: "Săvîrşeşte-ţi porunca!" Iar el, întinzînd sabia, 1- 
a tăiat cinstitul ei cap; şi a curs din rană lapte în loc de sînge. Iar cinstitele ei moaște le-au luat 
în acel ceas sfinţii îngeri, precum s-a văzut de credincioşii cei vrednici şi le-au dus cu cinste în 
Muntele Sinai, în slava lui Hristos Dumnezeu, Care, împreună cu Tatăl şi cu Duhul Sfînt, într- 
o dumnezeire împărăţeşte în veci. Amin. 


59. SFÎNTUL MARE MUCENIC MERCURIE 
(25 NOIEMBRIE) 


MGRAONĂP- 
1YG 


Decie și Valerian, păgînii împărați ai Romei, chemînd pe toți domnii şi boierii lor, s-au 
sfătuit pentru întinderea și înmulțirea cinstirii zeilor lor şi pentru pierzarea şi risipirea sfintei 


credinţe creştinești. Şi toţi, cu un gînd, s-au învoit la acel sfat fărădelege şi au dat o poruncă în 
capitala Romei, care era scrisă astfel: 


"Împărații Romei, biruitorii cei nebiruiți, pururea cinstiți, marii credincioşi Decie şi 
Valerian, împreună cu toți boierii, dau în știre că de vreme ce facerile de bine şi darurile zeilor 
noştri le-am cunoscut şi ne-am îndulcit și de biruinţele ce ne sînt date nouă de la dînşii asupra 
vrăjmașilor noştri; apoi, că tot felul de roade primim de la dînşii cu îndestulare, prin buna 
prefacere a văzduhurilor şi i-am cunoscut pe ei a fi nouă mari făcători de bine şi de obşte 
rînduitori pentru cele de folosul nostru. 


Drept aceea cu un sfat împreună glăsuit cu boierii, poruncim ca toată rînduiala 
poporului, liberi şi robi, ostașii şi neostaşii, să aducă jertfă zeilor, căzînd la dînșii și cu rugăciune 
plecîndu-se. Iar dacă va îndrăzni cineva a călca dumnezeiasca noastră poruncă ce este întărită 
de noi cu sfat de obşte, pe unul ca acela poruncim ca să-l arunce legat în temniță, apoi să se 
omoare prin felurite munci. Și de se va pocăi, plecîndu-şi genunchii, de mare cinste se va 
învrednici de la noi. 


Iar de se va împotrivi, apoi după multe munci, să ia pedeapsă de sabie sau să fie aruncat 
în mare sau să se dea spre mîncare păsărilor şi cîinilor; mai vîrtos dacă se va afla cineva de 
credinţa creștinească, acela astfel să fie muncit. lar cei ce se vor supune poruncii noastre, mare 
cinste și daruri vor moşteni. Fiţi sănătoşi cu bună norocire”. 


Astfel de poruncă împărătească fiind dată, s-a tulburat toată cetatea Romei, căci se 
propovăduia acea poruncă fără de Dumnezeu prin toată cetatea şi se trimitea prin toate cetăţile 
şi împrejurimile lor. În acea vreme s-au sculat barbarii asupra împărăției Romei și pregăteau 
împărații oştile lor ca să iasă la război împotriva barbarilor. Deci au poruncit trupelor de prin 
toate cetăţile să se adune la Roma. Atunci a venit şi trupa în care era ostaş Mercurie şi se chema 
trupa aceea Martenses din Armenia cea Mare, sub stăpînirea voievodului Saturnin. 


Deci, ieșind împăratul Decie la război, a rămas în Roma Valerian şi, făcîndu-se multă 
vreme război şi măcel mare între barbari şi romani, s-a arătat lui Mercurie îngerul Domnului în 
chip de om mare, îmbrăcat în haine albe, ținînd în mîna sa o sabie, şi a zis către dînsul: "Nu te 
teme, Mercurie, nici te înfricoşa, căci sînt trimis spre ajutor ție, ca să te fac biruitor. Deci, 
primeşte această sabie şi porneşte asupra barbarilor şi, după ce-i vei birui, să nu uiţi pe Domnul 
Dumnezeul tău!" 


Iar el fiind înspăimâîntat, 1 se părea că cel ce i s-a arătat este unul din boierii Romei. Și 
luînd sabia pe care 1-o dăduse, a pornit cu mare iuțeală asupra potrivnicilor, pe care-i tăia ca pe 


nişte iarbă. Și trecînd prin trupele barbarilor, pînă la împăratul lor, l-a ucis cu sabia și împreună 
cu el mulțime mare de ostași viteji, încît i se lipise mîna cu sînge de mînerul sabiei. Și aşa au 
fost biruiţi şi izgoniți barbarii de către romani. 


Atunci Decie, văzînd vitejia cea mare a lui Mercurie, l-a chemat la sine şi, cinstindu-l 
cu mari daruri, l-a pus voievod peste toate oștile. Apoi, părîndu-i-se lui Decie căci cu ajutorul 
zeilor au biruit pe vrăjmași, se veselea foarte și împărțind oștilor aur mult, a slobozit pe fiecare 
într-ale lor. lar ei împreună cu Mercurie mergînd la Roma, făceau ospeţe mari prin cetăți. 


Într-o noapte, dormind voievodul Mercurie, a venit la dînsul îngerul, în același chip 
precum 1 se arătase şi mai înainte şi, lovindu-l în coastă, l-a deşteptat. Iar el văzînd cele ce 1 se 
arătaseră, s-a înfricoşat și a rămas mut. Apoi îngerul a zis către dînsul: "Mercurie, nu-ți mai 
aduci aminte de ceea ce ţi-am zis în război? Vezi, ca să nu uiţi pe Domnul Dumnezeul tău, căci 
ți se cade a pătimi pentru EI şi a lua cunună de biruință împreună cu toți sfinții”. 


Îngerul zicînd acestea, s-a făcut nevăzut. Iar el, venindu-și în sine, a început a mulţumi 
lui Dumnezeu şi și-a adus aminte de credința creştinească de care auzise de la moșul şi de la 
tatăl său. Căci tatăl său, anume Gordian, care a fost ostaș în aceeași trupă în care şi el mai pe 
urmă a fost ostaş, adeseori grăia: "Fericit este cel ce ostăşeşte Împăratului ceresc, că va primi 
de la EI răsplată în împărăţia cea cerească! Căci Acel Împărat a făcut toate numai cu cuvîntul 
şi are să judece viii şi morții şi să răsplătească fiecăruia după faptele lui”. 


De aceste cuvinte ale tatălui său aducîndu-şi aminte Mercurie şi socotind cu mintea 
arătarea îngerului, s-a umplut de bucurie și a început a plînge şi a se tîngui, zicînd: "Vai mie, 
păcătosul, căci fiind ramură de copac verde, m-am uscat, neavînd acum rădăcina cunoștinței de 
Dumnezeu!" 


Astfel zicînd în sine și tînguindu-se, au venit slugile împărătești să-l cheme la împărat 
la un sfat. Iar Mercurie a spus că este bolnav și a amînat împăratul sfatul pe altă zi; căci nu voia 
să se sfătuiască la nimic fără de Mercurie. Aşa de mult îl iubea și îl cinstea. Iar a doua zi, 
chemînd pe Mercurie cu cinste, s-a sfătuit împreună cu dînsul ceea ce era de folos împărăției 
Romei. lar după sfat, a zis împăratul către Mercurie: "Să mergem împreună în capiştea 
Artemidei ca să-i aducem jertfă”. lar sfîntul s-a despărțit în taină de împărat şi s-a dus la gazda 
sa. 


Insă unul din boieri l-a clevetit la împăratul, zicînd: "Mare împărate, biruitorule nebiruit, 
alesule de zei a stăpîni împărăţia, binevoieşte cu blîndeţe a mă asculta pe mine. Acesta care este 
cinstit de dreapta împărăției voastre şi pe care stăpînia voastră l-a preamărit, nu vine împreună 


cu noi în capiştea marei zeițe ca să aducă jertfă pentru stăpînia voastră”. lar împăratul l-a 
întrebat, zicînd: "Și cine este acela care nu vrea să fie la un gînd cu noi, să aducă jertfă cinstitei 
Artemida?" 


Răspuns-a boierul: "Sfetnicul Mercurie, pe care l-a mărit bunătatea împărăției voastre. 
Acela se leapădă şi nu vrea să se închine zeilor noștri”. lar împăratul a zis: "Oare nu bîrfiți 
asupra lui din oarecare zavistie? Deci nu vă voi asculta pe voi de nu-l voi ispiti singur şi voi 
cunoaşte adevărul cu dinadinsul. De nu va fi așa precum ziceţi voi, apoi tare veți fi pedepsiți 
pentru clevetirea voastră. lar de se va afla adevărul, veți fi vrednici de cinste de la noi, ca nişte 
credincioşi zeilor și împărăției noastre”. 


Acestea zicînd împăratul, îndată a trimis să cheme cu cinste pe Mercurie şi, venind el, a 
zis către dînsul Decie: "Oare nu te-am cinstit eu pe tine, punîndu-te voievod peste toți domnii 
mei? Căci cu ajutorul zeilor ai biruit pe potrivnici! Dar tu pentru ce te arăţi nemulţumitor pentru 
o facere de bine ca aceasta, pe care ţi-am făcut-o ţie? De ce treci cu vederea stăpînirea şi porunca 
mea, nedînd zeilor noştri cinstea ce se cuvine, precum am auzit de la oarecare credincioşi de-ai 
noştri?" 


Iar ostaşul cel viteaz al lui Hristos, după cuvîntul Apostolului, dezbrăcîndu-se de omul 
cel vechi şi, prin Sfîntul Botez, îmbrăcîndu-se în cel nou, zidit după chipul lui Dumnezeu, a 
răspuns cu îndrăzneală, zicînd: "Cinstea ta să fie cu tine, căci eu n-am biruit pe vrăjmaşi cu 
ajutorul neputincioşilor voştri zei, ci cu puterea lui Hristos, Dumnezeul meu. Ia de la mine ceea 
ce mi-ai dat, căci eu gol am ieşit din pîntecele maicii mele, și gol mă voi duce”. 


Acestea zicînd, a descins briul cel ostăşesc, a dezbrăcat haina cea de boierie şi le-a 
aruncat înaintea picioarelor împăratului, zicînd cu glas mare: "Auziţi toți că sînt creştin!” 


Atunci Decie a rămas uimit şi căuta la sfîntul tăcînd și se mira de cuvîntul lui cel cu 
îndrăzneală şi încă se minuna de frumuseţea trupului lui. Căci sfîntul era înalt cu statul şi rumen 
la faţă, arătînd cu chipul bărbăția ce era într-însul. Apoi a poruncit împăratul să-l pună în 
temniță, zicînd: "Acest om n-a priceput cinstea sa. Deci, cînd va cunoaşte ocara şi defăimarea, 
atunci mi se pare că se va întoarce la gîndul cel bun”. Iar sfîntul, fiind dus în temniță, mulțumea 
şi lăuda pe Dumnezeu. Dar noaptea iarăşi i s-a arătat îngerul Domnului, zicînd: "Îndrăznește, 
Mercurie şi nu te teme! Crede în Domnul pe Care L-ai mărturisit şi Acela te va izbăvi de tot 
necazul!" Prin acea arătare a îngerului, iarăși s-a întărit Mercurie. 


A doua zi a șezut împăratul Decie în divan și, punînd înaintea sa pe Sfîntul Mercurie, a 
zis către dînsul: "Acest fel de cinste ţi se cuvine pentru nebunia ta, ca să stai ca un osîndit la 


judecată". Sfîntul a răspuns: "Cu adevărat, acest fel de cinste mi se cuvine pentru Domnul meu! 
Tu ai luat de la mine cele ce degrabă pier, iar eu voi primi de la El pe cele ce rămîn în veci”. 
Împăratul a zis: "Spune nouă neamul tău și patria”. Sfîntul a răspuns: "Dacă vrei să ştii neamul 
meu şi patria, îţi voi spune; pe tatăl meu l-a chemat Gordian, de neam scit şi a ostăşit în oastea 
martionilor; iar patria mea, către care merg cu sîrguință, este Ierusalimul cel de sus, care este 
cetatea Împăratului Celui ceresc”. 


Împăratul a zis: "Dar pentru ce nu faci voia noastră şi nu împlineşti porunca ce este dată 
de noi tuturor oamenilor? Pentru ce nu te închini zeilor, ca să primeşti dregătoria ta cea dintii? 
Ori voieşti a muri în munci? Răspunde-mi degrab, căci pentru aceasta eşti chemat". Sfîntul 
Mercurie a răspuns: "Eu pentru aceasta am venit ca să te biruiesc pe tine şi pe tatăl tău diavolul, 
aflător al tuturor răutăților şi să primesc cunună de biruinţă de la puitorul de nevoinţe lisus 
Hristos, Domnul meu. Deci împlineşte asupra mea ceea ce gîndeşti, pentru că am platoşă şi 
pavăză prin care voi birui toate muncile ce le vei pune asupra mea”. 


Atunci împăratul, umplîndu-se de mînie, a zis: "De vreme ce zici că ai pavăza şi platoșa 
credinţei, poruncesc ca să te spînzure gol între patru furci”. Şi aceasta făcîndu-se, a zis 
muncitorul: "Unde sînt acum armele războiului tău?" lar Sfîntul, căutînd spre cer, a zis: 
"Doamne, lisuse Hristoase, ajută robului Tău!" Apoi împăratul a poruncit să aducă săbii și cuțite 
ascuţite şi să taie trupul sfîntului, iar pe pămînt sub dînsul să aştearnă foc, pentru ca, deasupra 
fuind tăiat cu cuţitele şi dedesubt ars cu focul, să pătimească cumplit. Şi acestea făcîndu-se, 
curgea sîngele din trupul lui ca izvorul încît şi focul se stingea de sîngele lui; iar sfîntul toate 
acestea le răbda cu vitejie. 


După acestea tiranul a poruncit să-l dezlege ca să nu moară degrabă şi să-l închidă într- 
o casă. Luîndu-l slujitorii l-au dus, căci el nu putea singur să meargă, abia fiind viu, şi l-au 
aruncat în acea casă, crezînd că îndată va muri. Deci sfintul zăcea ca un mort, abia suflind din 
cauza rănilor celor cumplite. Dar făcîndu-se noapte, a venit îngerul Domnului către dînsul şi a 
zis: "Pace ţie, bunule pătimitor!" şi l-a tămăduit pe el de răni. Iar sfîntul simțind în sine putere, 
s-a sculat sănătos şi a mulțumit lui Dumnezeu, Celui ce l-a cercetat prin îngerul Său. 


A doua zi, împăratul a poruncit să aducă pe sfîntul înaintea sa. Și mergînd ostașii la 
dînsul, l-au aflat sănătos și l-au dus la împărat. Văzîndu-l împăratul că este sănătos, a zis: "Pe 
cel care l-a dus ieri de la noi ca pe un mort, acum umblă singur de sine ca şi cum n-ar fi avut 
nici o rană!" Deci a poruncit ostașilor să-i caute rănile. Iar ei, căutînd trupul mucenicului, au zis 
către împăratul: "Așa să fie întregimea stăpînirii tale, precum are Mercurie trupul său, cu totul 
întreg și fără prihană, ca şi cum nu s-ar fi atins de dînsul nici o muncă". 


Împăratul a zis: "Acum el va zice că Hristos l-a vindecat. Oare n-aţi adus voi vreun 
doctor la dînsul în strajă?" Iar ei au răspuns: "Ne jurăm pe stăpînirea voastră care îndreptează 


toată lumea, că nimeni nu l-a căutat; apoi nouă ni s-a părut că îndată va muri, iar cum s-a 
vindecat şi acum stă sănătos, nu ştim”. ar împăratul a zis: "Socotiți căci cu farmecele creştineşti 
cel ce se părea ieri a fi mort, este astăzi sănătos?" Și a zis cu mînie către sfîntul: "Cine te-a 
tămăduit? Spune-ne nouă adevărul, căci mi se pare că nu fără vrăjitorie te-ai tămăduit". 


Sfîntul a răspuns: "Chiar fără voia ta ai spus adevărul, căci Domnul nostru lisus Hristos, 
doctorul Cel adevărat al sufletelor şi al trupurilor, Acela m-a tămăduit pe mine, Care pe toţi 
vrăjitorii şi fermecătorii împreună cu cei ce se închină idolilor, legîndu-i cu legături 
nedezlegate, îi va da focului gheenei, pentru că n-au cunoscut pe adevăratul Dumnezeu, 
Ziditorul lor". Împăratul a zis: "Iarăşi voi umplea trupul tău cu răni şi voi vedea de te va vindeca 
Hristos pe Care ÎL mărturiseşti”. 


Sfîntul a răspuns: "Cred Domnului meu lisus Hristos că nu mă vei birui cu toate muncile 
tale, oricîte vei aduce asupra mea. Căci nu mă tem de dînsele deloc, fiind întărit cu cuvintele 
Stăpînului meu, Care a zis: Nu vă temeți de cei ce ucid trupul, căci sufletul nu pot să-l ucidă. 
Că după ucidere iarăşi mă va învia în ziua cea înfricoșată a dreptei Sale judecăţi”. Atunci a 
poruncit împăratul să-l muncească iarăși cu foc şi cu bătăi. 


Sfîntul fiind bătut şi ars cu foc, ieşea bună mireasmă din trupul lui cel ars. lar mucenicul 
răbda cu atâta vitejie, încît n-a strigat, n-a suspinat, nici n-a oftat, așa că se mirau toți de răbdarea 
lui. Apoi împăratul a zis către dînsul în batjocură: "Unde este acum doctorul tău, ca să vină aici 
să te tămăduiască? Căci ai zis că şi după moarte poate să te ridice". Sfîntul Mercurie a răspuns: 
"Fă ce voiești, stăpînire ai peste trupul meu, iar peste suflet are Dumnezeu; căci chiar dacă-mi 
vei pierde trupul meu, însă sufletul va rămîne nestricat în veci”. 


Deci împăratul a poruncit să-l spînzure cu capul în jos şi să-i lege o piatră mare de 
grumaji, ca fiind sugrumat de greutatea pietrei, să moară. lar mucenicul fiind întărit cu darul lui 
Dumnezeu, a rămas multă vreme viu în acea muncă. Apoi, dezlegînd piatra, a poruncit să-l bată 
cu bice, care aveau capetele ferecate cu aramă. Şi îndată a fost bătut fără cruţare, încît şi 
pămîntul s-a înroşit de sîngele lui. Însă el, ca un diamant tare, răbda cu bărbăţie, zicînd: "Îţi 
mulțumesc, Doamne, că m-ai învrednicit a pătimi pentru numele Tău!" 


Văzînd împăratul pe mucenic că nu se pleacă nicidecum spre voia lui, şi acum 
nemaiavînd vreme să-l muncească mai mult, pentru că se sîrguia degrab a merge la Roma, a dat 
asupra lui porunca cea din urmă, astfel: "Mercurie, care a socotit drept nimic zeii noştri şi a 
defăimat cinstita poruncă a blîndeţei noastre, poruncește stăpînirea noastră să-l ducă în țara 
Capadochiei şi acolo să-i taie capul spre învățătura multora. Căci cel ce se împotriveşte 
împăratului, după multe munci, se pedepseşte cu sabie”. 


Deci ostașii, luînd pe sfîntul, l-au pus pe un dobitoc şi l-au legat, căci era trupul lui foarte 
slăbit de multe munci şi l-au dus în Capadochia. Ajungînd el în Cezareea, Domnul S-a arătat 
sfîntului și i-a zis: "Mercurie, vino la Mine şi te odihnește! Alergarea ai săvirşit şi credinţa ai 
păzit, deci primeşte cununa nevoinţei tale, căci aici se cade a te sfîrşi”. lar Mucenicul, întărindu- 
se prin acea vedenie a Mîntuitorului şi dorind ca mai degrabă să se dezlege de trup și să 
viețuiască în Hristos, a zis către ostașii care erau împreună cu dînsul: "Faceţi ceea ce vi s-a 
poruncit şi nu amînaţi porunca mai mult; iar Domnul, Care cheamă pe toți spre pocăință, să vă 
dea darul Său; căci fiind bogat în milă, dă darurile Sale cu îndestulare celor ce vin la Dînsul!" 


Zicînd acestea, ostașii i-au tăiat capul în buna mărturisire a Mîntuitorului nostru lisus 
Hristos, în a douăzeci şi cincea zi a lunii noiembrie. lar a doua zi după tăierea sfîntului, s-a aflat 
trupul lui alb ca zăpada şi ieşea dintr-însul bună mireasmă de mir de mult preţ şi tămîie. Pentru 
o minune ca aceea, mulți au crezut în Hristos. Apoi sfîntul trup a fost pus cu cinste la loc 
însemnat care dădea multe tămăduiri celor bolnavi. 


Pe acest sfînt ostaș şi Mare Mucenic Mercurie, care acum se bucură cu sufletul în cer, 
l-a orînduit Doamna, Preasfînta Născătoarea de Dumnezeu, la o minunată slujbă ostăşească 
precum aceasta: Cînd se ruga Sfîntul Vasile cel Mare înaintea icoanei Preasfintei Născătoare 
de Dumnezeu - lîngă care era icoana Sfîntului Marelui Mucenic Mercurie, cu sulița ca un ostaş 
-, ca răucredinciosul împărat Iulian Paravatul, mare prigonitor şi pierzător al drepteredincioşilor 
creștini, să nu se mai întoarcă de la războiul cu perşii, spre pierderea credinței creştineşti. Atunci 
a văzut că s-a făcut nevăzută, după puţin timp, icoana Sfîntului Mercurie, care era lîngă cea a 
Preasfintei Născătoare de Dumnezeu; apoi, după aceea, s-a arătat cu sulița sîngerată. 


Chiar în același timp, în depărtatul război, Iulian a fost însuliţat de un ostaş necunoscut, 
care, îndată ce l-a însuliţat, s-a făcut nevăzut. Iar ticălosul Iulian, luînd sînge din rana sa a 
aruncat în sus către cer şi, grăind hule asupra lui Hristos, a zis: "Ai biruit Galileene!" 


Această minune s-a adeverit atunci, că însăşi Preasfînta Născătoare de Dumnezeu, 
pentru rugăciunea Sfintului Vasile cel Mare, a trimis pe acest plăcut al lui Dumnezeu şi al ei, 
pe Sfîntul purtătorul de biruință Marele Mucenic Mercurie, din biserica cea care prăznuieşte 
către biserica cea care avea război, spre pedeapsa împotrivitorului lui Dumnezeu, Iulian 
Paravatul şi spre apărarea sfintei credinţe și a drepteredincioşilor creştini. 


Cu a cărui sfîntă folosire şi apărare să ne fie şi nouă spre ajutor, ca să fim păziţi de 
vrăjmașii cei potrivnici lui Dumnezeu și să fie biruiţi cu ajutorul lui, ca împreună cu dînsul să 
slăvim pe Dumnezeu şi pe Maica Sa în vecii vecilor. Amin. 


60. VIAȚA CUVIOSULUI PĂRINTELUI NOSTRU ALIPIE STÎLPNICUL 
(26 NOIEMBRIE) 


Alhpie, sluga lui Hristos, își avea patria în cetatea Adrianopole, ce este în părțile 
Paflagoniei. Domnul I-a ales chiar din pîntecele maicii sale, fiindcă maică-sa cînd era îngreuiată 
cu dînsul și aproape de naştere, a văzut într-o noapte o vedenie ca aceasta. I se părea că ţine în 
mîinile sale un miel foarte frumos care avea în coarnele sale două făclii aprinse şi ardea luminat. 
lar cînd avea să se nască pruncul, o mare lumină dumnezeiască a umplut casa. Acesta era 
semnul luminării faptelor lui celor bune, căci avea să fie lumina lumii. 


După naştere, adormind maică-sa, iarăşi a văzut o vedenie în acest chip: I se părea că 
vede tot poporul acelei cetăţi adunîndu-se în casa ei şi cu psalmi şi cu cîntări a înconjurat pe 


pruncul care se născuse. Aceste vedenii le avea maica sa puse în inima sa şi zicea: "Ce are să 
fie copilul acesta?" 


Nu după multă vreme murind bărbatul ei, petrecea în văduvie, în post și rugăciuni, 
nevrînd să se mai mărite după al doilea bărbat. Ci vieţuia lui Hristos în curăţie, dîndu-se pe sine 
şi pe fiul său în a Lui purtare de grijă, căci El este părinte al orfanilor şi al văduvelor. Deci, 
înțărcînd pe copil, l-a adus în biserică şi l-a dat pe el Sfîntului Teodor, episcopul acelei cetăţi, 
care, cunoscînd cu duhul darul lui Dumnezeu ce era în copil, l-a iubit pe el foarte mult şi l-a 
învăţat dumnezeiasca Scriptură. 


Venind în vîrstă şi sporind cu înţelepciunea mai mult decît alții, s-a făcut iubit lui 
Dumnezeu şi oamenilor, pentru obiceiul său cel bun şi pentru faptele lui cele bune şi mari. Căci 
Alipie era plin de frica lui Dumnezeu, de smerenie şi de blîndeţe. În vîrsta tinereţelor sale arăta 
înțelepciunea cărunteţelor şi avea viaţa neprihănită. Drept aceea a fost pus econom al bisericii, 
apoi hirotonit diacon şi slujea lui Dumnezeu cu credință şi evlavie. 


După cîtăva vreme i-a venit dorință ca să viețuiască deosebit în singurătate, ca fiind în 
linişte, mai cu osîrdie să slujească lui Dumnezeu și să se îndulcească de neîncetate gîndiri către 
EI. Deci, a descoperit această dorință a inimii sale fericitei sale maici, care, asemănîndu-se 
proorociţei Ana, nu se depărta de la biserică slujind ziua şi noaptea cu post şi cu rugăciune. 
Apoi şi-a împărțit toată averea la săraci şi s-a făcut mireasa lui Hristos, fiind diaconiță. 


Acestei plăcute de Dumnezeu i-a spus gîndul său Sfîntul Alipie, zicînd: "Voiesc să mă 
duc în părțile Răsăritului, căci aud că mulţi sfinţi viețuiesc acolo prin pustie, în linişte. Deci, 
mă voi sălășlui împreună cu dînşii şi, uitîndu-mă la viaţa lor cea plăcută, voi urma cu ajutorul 
lui Dumnezeu faptelor lor celor bune. lar tu maica mea, roagă-te pentru mine ca să-mi 
îndrepteze Domnul calea după voia Sa cea sfîntă şi ca să-l fie plăcută Lui viața mea”. 


Iar ea, nesupărîndu-se de despărţirea fiului, şi-a ridicat mîinile în sus şi s-a rugat lui 
Dumnezeu cu sîrguință pentru dînsul. După aceea, binecuvîntîndu-l, l-a slobozit cu pace şi a 
ieşit fericitul din cetatea Adrianopoli, neștiind nimeni, fără numai maica sa. Şi alerga ca şi 
cerbul spre izvoarele apelor, avîndu-şi inima aprinsă cu dorință dumnezeiască. Apoi 
înştiințîndu-se episcopul de plecarea lui, s-a supărat foarte şi toţi clericii și mirenii se mîhniseră 
că s-au lipsit de un convieţuitor bun ca acela, care cu chipul faptelor bune şi cu viaţa se asemăna 
îngerilor. Căci împodobea Biserica lui Dumnezeu şi mult folos aducea credincioșilor, 
deşteptîndu-i pe ei către nevoință. 


Deci îndată a trimis episcopul pretutindeni să caute pe fericitul Alipie, și după multe zile 
aflîndu-l în Evhaita, în ziua praznicului Sfîntului Mucenic Teodor, abia l-a putut întoarce iarăși 
în patria sa, pe de o parte cu rugăminte, iar pe de alta cu îngrozire, Dumnezeu mai înainte văzînd 
cele bune, ca să nu se lipsească ţara Paflagoniei de un luminător ca acela, prin care mulți se 
povăţuiau să se întoarcă de la întunericul păcatelor, la lumina vieții celei cu plăcere de 
Dumnezeu. 


Întorcîndu-se fericitul întru ale sale, se mîhnea foarte tare căci i s-a împiedicat nevoinţa 
şi i s-a tăiat dorinţa lui. Ci Dumnezeul a toată mîngiierea, l-a mîngîiat prin oarecare arătare 
dumnezeiască. Căci a văzut fericitul în vedenie un bărbat prea minunat, iar mai bine zis, pe 
îngerul lui Dumnezeu, zicînd către dînsul: "Nu te supăra, Alipie, pentru că te-ai întors din calea 
cea dorită de tine; să ştii bine că acolo este loc sfint, unde, iubind omul pe Dumnezeu își alege 
a viețui cu bună credinţă și cu plăcere de Dumnezeu". 


Cu acest fel de vedenie mîngîindu-se Alipie, a încetat de a se mai mîhni şi petrecea după 
aceea în viaţa călugărească, nevoindu-se cu dinadinsul şi slujind lui Dumnezeu. Dar avea 
dorinţă neschimbată de a vieţui deosebit la un loc. Drept aceea, de multe ori ieşind din chilia 
sa, înconjura munții cei dimprejur, cîmpiile şi pădurile, căutînd un loc ca acela în care i-ar fi cu 
înlesnire a petrece în gîndire la Dumnezeu. 


Deci, mergînd într-un munte ce era de cetate la partea de miazăzi şi, văzînd acolo un loc 
înalt și frumos, liber de toată tulburarea, i-a plăcut şi, aducînd unelte de săpat, a făcut o fîntînă 
pentru apă şi nu atît cu sapa pe cît cu buzele rugîndu-se cu dinadinsul către Dumnezeu, a scos 
apă din pămînt sus în munte. 


Apoi, mergînd la episcop, l-a rugat să-i dea voie să vieţuiască acolo şi să zidească o 
biserică. lar episcopul, deși nu l-a oprit de la dorirea lui, însă trimiţind pe ascuns, a astupat 
izvorul cu pietre mari şi l-a umplut cu pămînt, căci nu voia să locuiască fericitul în acel munte, 
pentru că muntele era înalt şi cu greu de suit celor ce voiau să vină la dînsul şi foarte departe de 
cetate; ci voia să vieţuiască mai aproape, la un loc mai lesnicios. Iar fericitul Alipie, văzînd 
izvorul astupat, a lăsat muntele acela și, umblînd împrejurul cetăţii, îşi căuta alt loc. 


Era înaintea cetăţii aceleia o pustie în care se aflau de demult o mulțime de morminte 
elinești în care viețuiau şi duhuri necurate. Pentru aceasta era tuturor înfricoşat locul acela şi 
nimeni nu putea să treacă pe acolo pentru îngrozirile cele drăceşti. Iar fericitul Alipie, văzînd 
că toţi oamenii fug de pustia aceea, s-a sălășluit acolo într-un mormânt elinesc şi era deasupra 
un stîlp de piatră, iar deasupra un idol. 


Sfărimînd cuviosul idolul ca pe un vas de lut, a pus în locul lui cinstita Cruce şi aşa, 
netemîndu-se de înfricoşările și năpădirile diavolilor, a început a vieţui aolo, izgonind cu arma 
Crucii şi cu săgețile rugăciunilor sale, cetele diavolești. Apoi dormind, a văzut în vedenie doi 
bărbaţi cinstiţi, cu veşminte preoțeşti îmbrăcaţi, care au zis către dînsul: "Pînă cînd ne-ai lăsat 
să te aşteptăm pe tine aici, o, omule al lui Dumnezeu? Apoi de ești tu Alipie cel mai înainte 
rînduit de Dumnezeu ca să sfințești locul acesta și să înmulţeşti peste dînsul binecuvîntarea Lui, 
fără de zăbavă fă ceea ce se cade ţie a face”. 


Deşteptîndu-se cuviosul din somn, se mira de cuvintele bărbaţilor care se arătaseră şi nu 
pricepea cine sînt bărbaţii aceia și ce are de făcut în locul acela, ca să poată înmulți peste dînsul 
binecuvîntarea lui Dumnezeu. După aceasta Teodor, episcopul lui, avea trebuință să meargă la 
împărat şi era de nevoie ca Sfintul Alipie, ca un cleric bisericesc ce era, să călătorească 
împreună cu episcopul său. Deci, a pornit cu dînsul, făcînd voia arhiereului său și l-a petrecut 
pînă la Calcedon. 


Iar cînd era să intre episcopul în corabie, ca să meargă pe apă către Constantinopol, 
Alipie a intrat într-o biserică ce era acolo aproape de mare şi, rugîndu-se într-însa, a şezut jos 
şi a adormit puţin. Și iată că i s-a arătat în vedenie o fecioară preafrumoasă, strălucind ca soarele 
şi zicîndu-i: "Scoală degrabă Alipie!". Iar el, mirîndu-se de frumusețea ei, a întrebat-o: "Cine 
eşti tu, doamna mea? Și pentru ce-mi poruncești a mă scula degrabă?" Dar ea a zis către dînsul: 
"Eu sînt muceniţa Eufimia, roaba lui Hristos. Deci, scoală-te şi dacă voieşti să mergi în patria 
ta, voi merge și eu împreună cu tine şi, vrînd Dumnezeu, voi fi ţie împreună călătoare şi 
ajutătoare". 


Acestea zicînd sfinta, Alipie s-a deşteptat și n-a văzut pe nimeni înaintea sa, decît numai 
a aflat inima sa plină de bucurie duhovnicească şi a cunoscut că voiește Dumnezeu să se întoarcă 
la linişte. Deci, lăsînd pe episcop, s-a întors în patria sa, avînd împreună călători cu dînsul în 
chip nevăzut, ajutorul și rugăciunile Sfintei Marei Muceniţe Eufimia, a cărei minunată vedere 
şi vorba cea dulce avîndu-le în mintea sa, se veselea cu duhul. 


Venind către Adrianopol, la locul său de liniște, s-a gîndit să zidească o biserică în 
numele Sfintei Eufimia. Dar, neavînd avere pentru acest lucru - căci n-a cîştigat nici aur, nici 
argint, nici aramă, ci era sărac cu trupul şi cu duhul, urmînd Domnului Celui ce a sărăcit pentru 
noi -, a rugat pe niște cetățeni cunoscuţi ai săi și vecini ca să-l ajute. lar aceia, înțelegînd dorința 
lui, i-au dat cu bunăvoință toate cele de trebuință. Și degrab, sfințind locul în mijlocul 
mormintelor elinești, a săpat temelie, ca să zidească biserica Sfintei Muceniţe Eufimia. 


Fiind săpată temelia, i s-au arătat iarăşi acei doi bărbaţi, mai sus pomeniţi, în veșminte 
preoțești, dintre care unul ținea în mînă o cădelniţă şi cădea temelia, însemnînd în ce chip va fi 
biserica; iar celălalt cînta "Osana" împrejurul locului aceluia. Dar cine erau bărbaţii aceia, 


nicidecum nu se ştie, ci după cîtăva vreme s-au aflat acolo niște moaşte nestricate şi cu bună 
mireazmă, ale unor bărbaţi care erau în chipul cum i-a văzut în două rînduri Cuviosul Alipie în 
vedenie. Și au fost puse acele sfinte moaşte în aceeași biserică, după porunca sfîntului. 


Mai înainte de sfinţirea bisericii, văzînd cetele cele diavolești că prin sîrguința Sfintului 
Alipie, în locul unde era locașul lor se va face sălăşluire a sfinţilor, şi unde erau nălucirile și 
înfricoşările lor, acolo va începe să fie darul lui Dumnezeu, s-au pornit asupra chiliei sfîntului 
şi asupra bisericii celei din nou zidită, cu mare strigare şi zgomot, vrînd ca să răstoarne biserica 
din temelie şi pe sfîntul bărbat înfricoşîndu-l să-l izgonească de acolo. 


Deci strigau cu felurite glasuri şi se iuţeau ca niște războinici mînioşi sau ca niște fiare 
întărîtate. Dar ostașul lui Hristos îndată a stat la rugăciune și cu aceea într-armîndu-se, ca şi cu 
o armă nebiruită, a biruit puterea cea diavolească și a fugit cu ruşine şi ca niște praf spulberat 
de vînt. 


Fiind sfințită biserica, au început a veni oameni din cetate, spre lauda lui Dumnezeu, ca 
să audă învățăturile sfîntului cele folositoare. După aceasta, într-armîndu-se cuviosul mai tare 
asupra vrăjmaşilor celor nevăzuţi, s-a suit pe un stîlp, asemănîndu-se Sfîntului Simeon stilpnicul 
cel dintii. Şi a stat pe dînsul ca de strajă, luînd seama de departe la cetele diavoleșşti, care 
năvăleau asupră-i, luptîndu-se cu dînsele cu bărbăţie ziua şi noaptea. Iar aceia, deși erau biruiți 
de dînsul totdeauna, însă iarăşi se ispiteau fără de ruşine a năvăli asupra lui. 


Într-o noapte au început duhurile cele înrăutăţite a năvăli cu pietre asupra sfîntului şi a- 
| răni tare. lar sfîntul, răbdînd loviturile pietrelor, zicea către diavoli: "Ce aveţi cu mine, o, 
pierzătorilor şi urîtorilor de oameni diavoli? Pentru ce vă tulburaţi în deşert şi cu toată răutatea 
vă sculaţi asupra robului lui Dumnezeu? Vedeţi pietrele pe care le aruncaţi asupra mea, acestea 
vor mărturisi răutatea şi îndrăzneala voastră cea fără de ruşine înaintea Hristosului meu, în ziua 
venirii Lui celei de a doua. Şi să ştiţi că eu nu iau în seamă aruncarea voastră cu pietre asupra 
mea, ci o socotesc ca o jucărie copilărească. lată, am să arunc jos aceste scînduri mici, care sînt 
acoperămînt deasupra capului meu, ca mai cu înlesnire să primesc de la voi lovirile cu pietre şi 
să rabd pentru Domnul meu acestea, cum a răbdat şi Sfîntul Ştefan, întîiul mucenic, pe care l- 
ați ucis voi prin mîinile iudeilor; căci împreună cu acei jidovi veţi moşteni focul gheenei”. 


Iar ei, auzind cuvintele acestea și cunoscînd că este gata pătimitorul cel nebiruit, ca toate 
să le rabde pentru Dumnezeu, au fugit cu totul din locul acela. 


Auzind acestea unii dintre oamenii care treceau pe acolo în noaptea aceea şi care au 
întîmpinat pe diavoli fugind din locul acela suspinînd și strigînd cu tînguire: "Alipie ne-a izgonit 


din locașul nostru! Deci, unde ne vom duce, neavînd loc nicăieri?" lar Cuviosul Alipie, aruncînd 
acel acoperămînt de pe stîlp, ce era deasupra capului său, stătea acolo avînd acoperămînt cerul 
şi răbdînd cu vitejie toate schimbările vremii și ale văzduhului: iarna, zăduful, ploile, grindina, 
zăpada, gerul şi gheaţa. 


Astfel s-a făcut singur de voia sa mucenic, nu numai un an, ci cincizeci şi trei de ani a 
pătimit pe acel stîlp, stînd ca şi cum ar fi fost pironit pe Cruce. Şi se aduna la dînsul mulțime 
de popor, bărbaţi şi femei, bătrîni și tineri, ca să asculte de la dînsul cuvinte folositoare și să se 
tămăduiască de neputinţele cele sufleteşti și trupești; iar alții voiau să vieţuiască lîngă dînsul. 
Pentru aceea a poruncit sfîntul să zidească două mînăstiri lîngă stîlpul lui, una pentru bărbaţi şi 
alta pentru femei, de o parte şi de cealaltă a stîlpului. Iar el, în mijloc pe stilp, stînd ca o făclie 
în sfeşnic, lumina amîndouă mînăstirile cu învățătura sa şi cu chipul vieții sale îngerești. 


Apoi cu rugăciunile sale le apăra şi le dădea legile şi rînduielile vieţii călugărești, ca să 
se păzească cu dinadinsul de meşteşugirile diavolești. Dar mai ales femeilor le poruncea să nu 
fie văzute niciodată de ochi bărbătești. Şi viețuia în mînăstirea de fecioare şi maica fericitului 
Alipie împreună cu fiica sa Maria, sora lui, şi cu altele din femeile cele de bun neam ale acelei 
cetăți, între care erau două, Eufimia şi Euvula, care, lăsîndu-şi averile lor, copii, rudenii, prieteni 
şi toată lumea aceasta deșartă şi plăcerile, s-au îmbrăcat în chipul îngeresc şi chiar îngerilor s- 
au asemănat cu viaţa lor. 


lar maica cuviosului, fiind cu rînduiala diaconiță, deşi vieţuia călugărește în mijlocul 
călugărițelor, însă nu voia să se îmbrace în chipul lor, zicînd că tot aceeași este a fi diaconiță 
ori călugăriță. Și o ruga adeseori cuviosul să se îmbrace în chipul călugăresc, dar ea nu-l asculta 
pînă cînd, fiind certată printr-o vedenie, a rugat pe fiul său să o îmbrace în chipul acela. Căci a 
văzut odată în vedenie nişte palate foarte frumoase şi auzea într-însele un glas preadulce al celor 
ce cîntau şi slăveau pe Dumnezeu. 


Apoi, voind să intre şi ea acolo, un bărbat cinstit și purtător de lumină care străjuia 
intrarea acelor palate, a oprit-o, zicînd: "Nu vei intra, pentru că aici dănţuiesc roabele Domnului 
care I-au slujit în chip călugăresc, iar tu nu ai îmbrăcăminte asemenea lor. Deci nu poţi intra 
aici şi nici să te împărtăşești de veselia lor”. Aceste cuvinte auzindu-le maica sfîntului, s-a 
rușinat foarte și deșteptîndu-se din somn, l-a rugat cu dinadinsul ca s-o îmbrace în chipul 
călugăresc. 


Fiind îmbrăcată în chipul călugăresc, a început îndoit a se nevoi, adăugînd osteneli peste 
osteneli, apoi nevoindu-se mulți ani în viața călugărească, bine a plăcut lui Dumnezeu şi s-a 
mutat către El. Iar fiul ei, Cuviosul Părintele nostru Alipie, atît de plăcut s-a făcut lui Dumnezeu, 
încît chiar în viaţa sa era luminat cu lumina cerească. Căci de multe ori se arăta peste capul lui 
un stîlp prea luminat ca de foc şi tot locul acela îl lumina. Și aceasta se făcea uneori ziua, iar 


alteori noaptea, cînd erau tunete şi fulgere. Atunci acea lumină cerească se arăta peste sfîntul, 
mai sus de stîlpul acela. 


Aceasta mulţi s-au învrednicit a o vedea adesea, dintre cei bine credincioşi şi care 
viețuiau cu sfințenie. lar unii, cărora li se întîmpla de vedeau de departe acea minune, li se părea 
că arde stîlpul sfîntului cu foc nematerialnic; iar cei vrednici priveau luminat la acea lumină de 
negrăită slavă cerească. Căci aşa preamărea Dumnezeu pe plăcutul Său. 


Multe minuni a făcut sfîntul, cu darul lui Hristos. Pe cei bolnavi a tămăduit, pe diavoli 
din oameni a izgonit şi cele ce erau să fie a proorocit. lar mai înainte de sfîrşitul lui, cu 
paisprezece ani, au fost lovite cu nişte răni cumplite picioarele lui, încît nu era cu putinţă a sta 
pe picioarele sale; ci aşa a zăcut pe o parte pînă la moartea sa. Și cînd voiau ucenicii lui să-l 
întoarcă vreodată şi pe partea cealaltă, el nicidecum nu-i lăsa, ci răbda ca alt lov, mulţumind lui 
Dumnezeu, către Care s-a şi mutat cu bucurie. lar după mutarea lui, multe tămăduiri dădeau 
sfintele lui moaşte, spre slava lui Hristos Dumnezeul nostru, Cel preamărit, împreună cu Tatăl 
şi cu Duhul Sfînt în veci. Amin. 


61. CUVIOSUL PĂRINTE STELIAN PAFLAGONUL 
(26 NOIEMBRIE) 


Acesta a fost sfinţit şi s-a făcut locaş al Duhului Sfînt încă din pîntecele maicii sale. 
Pentru aceasta împărţindu-şi bogăția ce avea la săraci şi făcîndu-se monah, a întrecut pe toţi 
monahii de atunci prin aspra vieţuire şi ostenitoarea sihăstrie. Apoi s-a dus în pustie şi a intrat 
într-o peşteră în care primea hrană de la dumnezeiescul înger. Și s-a făcut doctor de multe feluri 
de boli nevindecate. Căci cînd venea boala aducătoare de moarte şi mureau într-una pruncii iar 
părinții rămîneau fără de copii, atunci cîte maici chemau cu credinţă numele acestui Sfînt 
Stelian şi zugrăveau sfînta lui icoană, iarăşi dobîndeau alți prunci, iar pe pruncii bolnavi îi scăpa 
de boală. 


Deci, astfel vieţuind pururea pomenitul şi multe vindecări şi minuni săvîrşind, s-a mutat 
către Domnul. 
NEI 10) BATA SIE Ei 9 IBIS OR 2 UPU PUTU 8 
DE MINUNI 


(26 NOIEMBRIE) 


Acest fericit lona s-a născut și a crescut în marea cetate a Noveradului. Rămînînd orfan 
de părinții săi, luîndu-l o văduvă cu milostivire de maică, l-a crescut şi l-a dat unui diacon spre 
învățătura dumnezeieştilor cărți. Şi era blînd şi smerit şi niciodată nu se amesteca cu copiii la 
Jucării. El, fiind încă tînăr, a fost însemnat de Dumnezeu pentru arhierescul scaun al 
Novgradului. Căci odată, ieşind de la dascălul său cu copiii, şi copiii făcînd jocuri şi el stînd şi 
privind la dînşii, s-a întîmplat să treacă pe acea cale Cuviosul Mihail cel nebun pentru Hristos, 
care se numea al Clopskii. 


Deci, Mihail, alergînd repede la copil, l-a luat şi ridicîndu-l în sus, a strigat către dînsul 
proorocind: "Ioane - căci aşa era numele copilului din Sfîntul Botez -, să înveţi carte cu osîrdie, 
căci al să fii arhiepiscop în acest mare Noverad". Apoi lăsîndu-l, s-a dus în mînăstirea sa, 
Clopskii. Proorocia lui Mihail s-a împlinit la vremea sa, căci acest fericit copil, ajungînd la 
vîrsta cea desăvirşită şi văzînd deşertăciunea lumii, s-a dus în pustia ce se cheamă Otnia. Apoi, 
luînd viață monahicească în mînăstirea arhimandritului Hariton, bine se nevoia şi s-a numit lona 
la tunderea sa în monahism. 


După acestea Sfîntul Eftimie arhiepiscopul, ducîndu-se către Dumnezeu în unsprezece 
zile ale lunii martie şi fiind îngropat la mînăstirea de la Vejişteh, zidită de dînsul, cu a lui 
Dumnezeu voire, Sfîntul lona a fost luat din locașul lui Hariton şi dus în marele Novgrad, 
bucurîndu-se de dînsul toţi cetățenii. Atunci voievodul, boierii şi tot poporul au trimis pe sfîntul 
cu scrisori în Moscova la mitropolitul lona ca să-l rînduiască pe el arhiepiscop al cetăţii lor. Iar 
mitropolitul, cu episcopii şi cu tot soborul, sfințindu-l pe el, l-a slobozit cu pace întru ale sale. 


Sfîntul, mergînd la arhiepiscopia sa în Novgrad, a dat tuturor pace şi binecuvîntare şi 
învățătură multă din dumnezeieştile Scripturi. Apoi, şezînd pe scaunul său, adăuga osteneli 
peste osteneli, păscînd bine turma cea încredințată lui şi făcînd judecăţi după dreptate, iar nu 
după feţe. Căci n-a lăsat pe cel tare să silnicească pe cel slab, ci, scoțînd singur pe cel năpăstuit 
din mîinile năpăstuitorilor, dădea multe milostenii săracilor, orfanilor şi văduvelor. Iar în 
mînăstirea în care s-a călugărit în pustia Otnii, a făcut o biserică de piatră. 


Întii a zidit o biserică mare Sfinţilor Trei Ierarhi şi a înfrumuseţat-o cu icoane, cu cărți 
şi cu toată buna podoabă. Al doilea a zidit trapeză de piatră şi lîngă dînsa a făcut biserică 
Sfintului Nicolae; apoi, biserică Sfîntului loan Înainte-mergătorul, precum şi un pridvor mare 
în care şi-a săpat mormîntul. După aceea, cumpărînd multe moşii, le-a dat mînăstirii și a cheltuit 
multă avere; apoi a zidit încă o biserică în numele Sfintului Onufrie cel Mare în aceeași 
mînăstire. După aceea a îndemnat pe dascălul Pahomie cel de la Sfîntul Munte să alcătuiască 
canoane şi cîntări unor sfinţi pentru luminarea şi veșnica pomenire, spre înștiinţarea celor mai 
de pe urmă neamuri, adică pentru marele Varlaam de la Hotin, pentru marele Onufrie și pentru 
Olga, doamna cea mare, pentru Cuviosul Sava de la Vişerska şi pentru arhiepiscopul Eftimie, 
care a fost înaintea lui. 


După aceasta, marele cneaz Vasile și loan fiul său, precum şi mitropolitul lona, a 
poruncit sfîntului să meargă cu dînșii la Moscova. Iar el, mergînd, a fost primit cu cinste de 
către dînşii şi singur marele domn şi fiii lui sprijineau cu dreapta lor pe sfîntul, de vreme ce era 
bătrîn; şi adunîndu-se, au îndreptat cele bisericeşti. Apoi a început marele domn a se jelui 
sfîntului, înaintea arhiereilor, pentru greutăţile marelui Novegrad. Iar Sfîntul lona a grăit marelui 
domn multe cuvinte mîngîietoare şi l-a sfătuit ca să nu-şi ridice mîinile asupra marelui Novgrad, 
ci să ocrotească poporul acestei cetăți. Apoi, luînd scrisoare pentru adunare de milă la 
mînăstirea sa, s-a întors la arhiepiscopie. 


După aceasta sfîntul mitropolit lona a trimis la acest fericit lona scrisoare, ca iarăşi să 
vină la Moscova degrabă, zicîndu-i: "Arhiereule al lui Dumnezeu, acum mă duc către 
Dumnezeu şi pe tine te-am ales vrednic să stai pe scaunul bisericii celei mari". lar sfîntul i-a 
scris: "Acum sînt bătrîn şi picioarele îmi sînt îngreuiate, părinte sfinte; nu pot să fac aceasta. 
Dar la învierea cea de obşte a sfinţilor, ne vom învrednici de vederea cea preadulce a 
Învăţătorului nostru Hristos”. 


Murind Sfîntul Ilona, mitropolitul, sfîntul Ilona, arhiepiscopul marelui Novgrad, a 
poruncit mai sus pomenitului Pahomie ca să scrie canon pentru cel ce s-a mutat către Dumnezeu 
şi pentru care lucru a făcut lui Pahomie multe daruri. În vremea acestui Sfînt lona pămîntul 
Novgradului şi al Iscovului era bine roditor fiind îndestulare de toate roadele, cu sfintele lui 
rugăciuni. Odată, în vremea lui, a căzut peste cetate o boală aducătoare de moarte. Iar sfîntul 
mîngîia pe popoare cu cuvintele lui Hrisostom, zicîndu-le: "Pentru aceasta sîntem răniți, că am 
greşit lui Dumnezeu, iar pocăință n-am făcut pentru păcatele noastre"; şi altele multe grăia 
popoarelor. 


Apoi, făcînd tot poporul cîntări de rugăciuni, a zidit o biserică în numele Sfîntului 
Simeon la Zverniţa, şi popoarele s-au însănătoşit cu rugăciunile păstorului lor. Apoi sfîntul 
ajungînd la adînci bătrîneţi, a scris așezămâînt cu mîna sa pentru mînăstirea sa, ca să nu o supună 
nimeni, şi împărtăşindu-se cu dumnezeieştile lui Hristos Taine, s-a sfîrșit cu fericit sfîrşit, ca un 
drept; deasupra căruia făcînd cîntare fraţii, au pus cinstitul lui trup într-o raclă de stejar, şi pe 
dînsa au însemnat anul, luna și ziua morții lui. Și s-a aşezat la biserica Sfîntului loan 
Înaintemergătorul, pe care singur a zidit-o. Iar deasupra mormîntului sfîntului au cîntat pînă la 
patruzeci de zile. 


Trecînd doi ani de la mutarea sfîntului, a început cinstitul lui trup să scoată frumoasă 
mireasmă în biserica aceea şi chiar pînă în această zi scoate. Și multe tămăduiri se dau de la 
trupul sfîntului pînă în ziua de astăzi, la oamenii care cu credinţă se apropie de dînsul. El a 
păstorit biserica aceea treisprezece ani, spre cinstirea lui Dumnezeu Celui slăvit în Treime, 
Căruia se cuvine slavă și cinste, acum şi pururea şi în vecii vecilor. Amin. 


63. CUVIOSUL NICON, UCENICUL SFÎNTULUI SERGHIE DE 
RADONEJ 


(26 NOIEMBRIE) 


Cuviosul părintele nostru Nicon s-a născut în cetatea ce se numeşte luriev și era 
drepteredincios şi bun la obiceiuri. Căci încă din tînără vîrstă, voind să slujească lui Dumnezeu, 
a mers la Sfîntul Serghie în mînăstire şi s-a rugat sfîntului să-l îmbrace în chipul monahicesc. 
Iar Sfîntul Serghie l-a trimis la mînăstirea ce se numea Visoca, la ucenicul său Atanasie, unde, 
prin porunca sfîntului, s-a tuns Nicon, şi petrecea în mînăstirea Visoca cu toată smerenia. 


Venind el în vîrsta cea desăvîrşită, l-a făcut presbiter în acea mînăstire și iarăşi a mers 
la Sfîntul Serghie şi de la dînsul s-a deprins în viaţa cea monahicească. Căci îl iubea foarte mult 
Sfîntul Serghie şi cu învățătură îi adăpa sufletul său. lar Nicon asculta cu osîrdie pe Sfintul 
Serghie şi petrecea în chilie cu dînsul. După aceasta, Sfîntul Serghie mai înainte cu şase luni de 
moartea sa, a chemat pe toţi fraţii și înaintea tuturor a pus pe Nicon egumen în locul său şi i-a 
dat toată mînăstireasca rînduială şi grija pentru fraţi; iar sfîntul petrecea singur în liniște. 


După şase luni, Sfîntul Serghie s-a dus din viaţa aceasta către Domnul, iar fericitul Nicon 
cu toți fraţii, luînd sfîntul trup al Cuviosului părintelui său Serghie, cu cinste l-au îngropat, cu 
multe lacrimi. Şi toate învățăturile cîte a auzit de la părintele său, el le împlinea, încît era chip 
îndestulat spre învăţătura tuturor fraților, ca şi fericitul Serghie. După aceasta, nelegiuitul 
împărat Eleghie, cu mulţime de barbari a venit asupra dreptei credințe; iar Stăpînul Hristos, ca 
să nu dea acel loc sfînt spre pustiire și spre călcarea barbarilor celor fără de Dumnezeu - pe cînd 
Nicon şedea să se odihnească puţin -, i s-a arătat Sfîntul Serghie cu doi arhierei, cu Sfintul Petru 
şi Alexie, făcătorul de minuni, mitropoliţii a toată Rusia, și i-au zis: "Aşa au voit dumnezeieştile 
judecăţi, ca să vină şi aici năvălirea barbarilor, iar tu, fiule, de aceasta nu te întrista, că iarăşi o 
să se întemeieze mînăstirea". 


Astfel sfinţii, binecuvîntînd pe fericitul Nicon, s-au făcut nevăzuţi. Iar el, deşteptîndu- 
se, a văzut la arătare pe aceiaşi sfinți, la mînăstire, mergînd de la chilia lui spre biserică. După 
aceasta, barbarii care s-au pomenit mai sus, au prădat părțile acelea, pînă la mînăstirea Sfîntului 
Serghie. Apoi Cuviosul părinte Nicon cu fraţii, s-au dat în lături de acolo, dînd loc mîniei celei 
viitoare. Iar barbarii năvălind asupra mînăstirii, au ars-o cu foc. 


După plecarea barbarilor, fericitul Nicon cu fraţii s-au întors la mînăstire și văzînd 
iubitul loc prădat și ostenelile Sfîntului părinte Serghie arse cu foc de barbarii cei fără de 
Dumnezeu, se mîhneau foarte mult de aceasta. Apoi, adăugînd sîrguință, a ridicat o biserică 
mică degrab, trapeză şi chilii pentru trebuinţele fraților. După aceea, pe îndelete, a zidit o 
biserică de piatră, în numele Sfintei Treimi, deasupra mormîntului Cuviosului Părinte Serghie 
şi a înfrumuseţat-o cu icoane şi cu multe podoabe. Şi a petrecut în acea egumenie treizeci şi 
şapte de ani, toate părinteştile orînduieli isprăvindu-le, învăţind din destul pe frați pentru folosul 
sufletesc. 


Ajungînd la adînci bătrîneţi, s-a văzut slab şi apropiindu-se de sfîrşitul vieţii sale, s-a 
împărtășit cu Sfîntul Trup şi Sînge al Domnului nostru lisus Hristos și i s-a adeverit din 
dumnezeiasca descoperire, despre mîntuirea sa; căci în vedenie i s-a arătat odihna cea răsplătită 
lui prin Cuviosul Părinte Serghie. Drept aceea grăia fraților la sfîrşitul său: "Să mă duceţi de 
acum în cămara mea cea luminoasă, pe care mi-au pregătit-o rugăciunile Sfîntului meu părinte 
Serghie, că aici nu voi suferi a fi”. 


Aşa grăind mult timp şi pace dîndu-le, şi-a dat sufletul său Domnului în ziua a 
şaptesprezea, a lunii noiembrie. Iar fraţii, cu cinste petrecînd pe fericitul, aproape de mormîntul 
Cuviosului Părinte Serghie, au pus trupul Sfîntului Nicon unde și pînă acum zac amîndoi și 
multe tămăduiri dau celor ce cu credinţă se apropie de ei. De aceea Dumnezeului nostru 1 se 
cuvine slavă, acum şi pururea şi în vecii vecilor. Amin. 


64. CUVIOSUL VARLAAM, EGUMENUL PECERSKĂI 
(26 NOIEMBRIE) 


Strălucind cu faptele cele bune în întunecoasa peşteră, Cuvioşii părinţii noştri Antonie, 
Teodosie şi Nicon, cei trei luminători vrednici să stea înaintea scaunului Preasfintei Treimi, 
venea la dînşii de multe ori - îndulcindu-se de cuvintele curgătoare de miere ce ieşeau din gura 
lor -, fericitul Varlaam, care era născut din părinţi de neam bun şi de Hristos iubitor, fiu al lui 
loan cel întîi dintre boierii domnului Izaslav şi a maicii sale Maria, nepot lui Vişat celui slăvit 
şi viteaz, strănepot lui Ostramir voievodul, care strălucea cu tinereţea sa prin frumuseţea 
trupească şi curăția sufletească. EI a iubit foarte mult pe acei cuvioşi părinți, încît a voit a locui 
cu dînșii și a trece cu vederea toate cele din viaţa aceasta, slava şi bogăţia întru nimic socotindu- 
le. Pentru că l-a înfricoşat cuvîntul Domnului cel urmat de dînşii: Că mai lesne este a trece 
cămila prin urechile acului, decit bogatul să intre în împărăţia lui Dumnezeu. 


De aceea, odată a descoperit Cuviosului Antonie gîndul său, zicîndu-i: "Aș voi, părinte, 
dacă ar plăcea lui Dumnezeu, să fiu călugăr și să viețuiesc cu voi". Răspuns-a lui starețul: "Bună 
este voirea ta, fiule, şi scopul plin de dar; însă, trebuie să te ferești ca nu cumva bogăţia și slava 
lumii acesteia să te întoarcă înapoi; pentru că nimeni, după cuvîntul Domnului, punîndu-şi mîna 
sa pe plug şi căutînd înapoi, nu este îndreptat în împărăţia lui Dumnezeu". Încă și altele multe 
i-a vorbit stareţul spre folosul fericitului. Iar inima acestuia se aprindea mai mult de dragostea 
lui Dumnezeu și aşa s-a dus în casa sa. 


Într-o zi, după vorbirea cu starețul, lăsîndu-și nu numai părinţii, ci şi femeia cu care 
acum era logodit, şi îmbrăcîndu-se în haine luminoase şi slăvite a încălecat pe cal și avînd 
împrejurul său slugi multe şi cai împodobiţi înaintea sa, cu slavă mare a sosit la peşteră. lar 
cuviosul ieşind şi închinîndu-se lui, cum se cuvine celor puternici, şi el, la fel, s-a închinat lor 
pînă la pămînt. Apoi, dezbrăcînd de pe sine haina cea boierească, a pus-o înaintea picioarelor 


Cuviosului Antonie. La fel şi caii cei împodobiţi, i-a pus înaintea lui, zicînd: "Iată, părinte, toate 
cele frumoase sînt deşertăciunea în lumea aceasta. Deci, precum vei voi, aşa să faci cu dînsele, 
căci eu le socotesc pe toate a fi gunoaie, numai pe Hristos să-L dobîndesc. Și voiesc să locuiesc 
cu voi în peştera aceasta şi de acum nu mă voi mai întoarce în casa mea". 


Cuviosul Antonie a zis către dînsul: "Vezi, fiule, cui te făgăduiești şi al cui ostaș voieşti 
să fii; căci iată nevăzut stau înainte îngerii lui Dumnezeu, primind făgăduinţa şi rugăciunile 
tale. Fereşte-te ca nu cumva tatăl tău, venind aici cu multă putere, te va scoate de aici, noi 
neputînd să-ți ajutăm cu nimic; iar tu înaintea lui Dumnezeu te vei arăta ca un mincinos și 
defăimător al Lui”. Fericitul a răspuns: "Cred în Dumnezeul meu, părinte, că de-ar voi chiar a 
mă munci tatăl meu, nu mă voi întoarce la viaţa cea lumească, numai mă rog ţie ca degrab să 
mă călugărești”. 


Atunci Cuviosul Antonie a poruncit fericitului Nicon să-l tundă pe el şi să-l îmbrace în 
haina cea călugărească. Iar el, după obicei făcînd rugăciune, a tuns pe fericitul Varlaam și în 
haine monahicești l-a îmbrăcat. 


Înştiinţîndu-se loan boierul, că fiul său cel iubit s-a tuns în călugărie în peşteră, s-a 
miîniat foarte asupra cuvioşilor şi, luînd slugi multe, a alergat la acea sfîntă ceată în peșteră şi 
pe toţi i-a izgonit. Iar pe fericitul Varlaam, fiul său, scoțîndu-l afară, a dezbrăcat de pe dînsul 
sfinta mantie şi a aruncat-o. Tot la fel și coiful mîntuirii, care era pe capul lui, luîndu-l, l-a 
aruncat. Apoi l-a îmbrăcat cu haină luminoasă şi de mult preţ precum se cuvine puternicilor. 
Dar fericitul îndată a aruncat-o jos, nevrînd nici să o vadă; şi aşa a făcut de multe ori. Drept 
aceea a poruncit tatăl său să-i lege mîinile și să-l îmbrace în aceeași haină şi aşa să meargă prin 
cetate în casa sa. 


Iar el, cu adevărat arzînd de dragostea lui Dumnezeu, mergînd pe cale, a văzut noroi și 
degrab intrînd într-însul, cu dumnezeiescul ajutor a aruncat haina cea de pe sine şi cu picioarele 
sale a călcat-o în noroi, călcînd cu dînsa şi gîndurile cele rele ale vicleanului vrăjmaș. Apoi, 
intrînd în casa lor, a poruncit tatăl său să stea cu dînsul la masă. Iar el şi nevrînd a şezut, dar 
nimic n-a gustat din bucate, ci şedea privind în jos. Apoi după mîncare I-a trimis tatăl său în 
palatele sale, punînd slugi să-l păzească să nu se ducă. După aceea a poruncit şi femeii să se 
împodobească în toată podoaba pentru înșelarea fericitului şi să slujească înaintea lui. lar 
adevăratul plăcut al lui Hristos, Varlaam, intrînd în cameră a șezut într-un colț. lar femeia, 
precum i se poruncise, umbla pe dinaintea lui şi îl ruga să şadă pe patul său. 


Văzînd el desfrînarea femeii și înțelegînd că pentru amăgirea lui a pregătit-o tatăl său, a 
început a se ruga neîncetat în taina inimii sale către Milostivul Dumnezeu, ca să-l izbăvească 
de înşelăciune. Şi a petrecut în locul acela trei zile, nesculîndu-se de acolo, nici bucate gustînd, 
nici în haine îmbrăcîndu-se, ci în rasa de păr fiind. lar Cuviosul Antonie și cei ce fuseseră în 


peşteră cu dînsul, erau în mare mîhnire pentru dînsul şi se rugau lui Dumnezeu pentru el. 
Dumnezeu a auzit rugăciunea lor, precum zice Scriptura: A strigat dreptul, iar Domnul l-a auzit 
pe el și din toate necazurile l-a izbăvit. 


Deci, văzînd răbdarea şi smerenia fericitului, a întors inima cea aspră a tatălui spre milă 
către fiul său. Căci spuseseră slugile tatălui, zicînd: "lată de patru zile nu mănîncă bucate, nici 
în haină nu se îmbracă". Aceasta auzind-o tatăl său, s-a întristat pentru dînsul şi, temîndu-se ca 
să nu moară de foame și de răceală, l-a chemat pe el şi cu dragoste sărutîndu-l, l-a slobozit în 
peşteră. Şi era atunci un lucru de mare mirare, căci plîngere, tînguire şi țipăt mare se auzea, ca 
după un mort. Tatăl şi maica plîngeau cu amar după fiu, pentru că se despărțeau de el; femeia 
se tînguia cu amar după bărbat, căci se înstrăina de dînsul; slugile şi slujnicele suspinau cu 
durere după stăpîn, că-i lăsa pe ei. Şi aşa toţi cu lacrimi îl petreceau. Iar fericitul Varlaam, ca o 
pasăre izbăvindu-se din cursa vinătorilor, degrabă a ajuns la peşteră. Şi văzîndu-l cuvioşii 
părinţi, s-au bucurat cu bucurie mare şi au preamărit pe Dumnezeu, că a auzit rugăciunea lor 
făcută pentru dînsul. 


După aceasta înmulțindu-se frații în peșteră, ca la doisprezece, şi văzînd Cuviosul 
Antonie vitejia de suflet a fericitului Varlaam și covîrşitoarea faptă bună într-însul, mulțumea 
lui Dumnezeu că în tinereţile înflorite se aflau roduri bătrîneșşti şi atîta dar, încît şi celorlalți 
putea să le fie povăţuitor. Drept aceea, cu sfatul tuturor fraților celor din peşteră, l-a pus în locul 
său egumen. lar Cuviosul Antonie, precum se obișnuise a viețui singur, nesuferind tulburarea, 
s-a mutat în alt loc ce era sub miînăstirea cea nouă. Acolo săpîndu-şi peșteră, s-a sălășluit într- 
însa, nevoindu-se în linişte, şi cu Dumnezeu totdeauna vorbind, unde şi acum zace cinstitul său 
trup. 


Cuviosul părintele nostru Varlaam, luînd începătoria, cu mari osteneli a început a se 
nevoi. Căci, adunîndu-se vreo douăzeci de fraţi şi nemaiputînd să încapă în vremea soborniceştii 
cîntări în peşteră, a luat binecuvîntare de la Cuviosul Antonie şi a făcut o biserică mică de lemn, 
a Adormirii Preasfintei Născătoare de Dumnezeu, deasupra peșterii, pentru ca într-însa, frații 
cei ce se liniștesc în peşteră să se adune la dumnezeiasca cîntare. Şi de atunci tuturor era arătat 
locul acela, căci mai înainte era neștiută viaţa lor în peşteră. 


După cîţiva ani, marele domn Izaslav Iaroslavici, care s-a numit în Sfîntul Botez 
Dimitrie, a zidit o biserică de piatră şi lîngă dînsa a făcut mînăstire. lar pe Prea Cuviosul 
Părintele nostru Varlaam, ca cel ce era rudenie și în bunătăţile călugărești iscusit, luîndu-l din 
peşteră, l-a pus în mînăstirea sa egumen. Acolo cuviosul păștea bine şi cu dumnezeiască plăcere 
turma lui Hristos, nelăsîndu-şi pravila sa cea întîi începută şi la care se deprinsese în peşteră. 
Mai ales îi învăţa pe toţi şi-i ruga să se nevoiască pentru mîntuirea sufletului cu toată osîrdia, 
iar mintea să şi-o aibă întotdeauna curată și neprihănită pentru Dumnezeu şi pentru aproapele. 


Văzînd Dumnezeu silinţa şi grija cuviosului pentru frați, I-a îmbogăţit cu toate faptele 
bune. Apoi la multele sale nevoinţe, Cuviosul părintele nostru Varlaam a adăugat şi pe aceasta, 
căci a voit să se ducă în sfînta cetate a Ierusalimului. Deci, aflînd vreme cu bun prilej, s-a dus 
şi acolo, înconjurînd sfintele locuri şi s-a întors în mînăstirea sa. Apoi iarăși, după oarecare 
vreme, s-a dus la Constantinopol. Și acolo, înconjurînd toate mînăstirile şi cumpărînd cele de 
trebuință mînăstirii, s-a întors înapoi. 


Mergînd pe cale şi ajungînd la locurile sale, a căzut în boală cumplită şi ajungînd în 
cetatea Vladimirului, a intrat într-o mînăstire ce este acolo aproape de cetate, care se cheamă 
Sfîntul Munte. Acolo a adormit cu pace în Domnul şi sfîrşitul vieţii şi-a luat, poruncind înaintea 
sfirşitului său, celor ce erau cu dînsul să-i ducă trupul în mînăstirea Pecerska şi acolo să-l aşeze. 
Iar icoanele și toate cele cumpărate spre trebuinţa mînăstirii să le dea în mîinile Cuviosului 
Teodosie, care lucru l-au şi făcut, după porunca fericitului; ale cărui cinstite moaşte se află 
nestricate și pînă acum în peşteră. 


Cu ale căruia rugăciuni să ne învrednicim şi noi ca în calea vieţii acesteia, toate după 
porunca Domnului făcîndu-le, moştenitori să ne facem ai patriei noastre celei cereşti, în Hristos 
Isus Domnul nostru, Căruia 1 se cuvine slava, împreună cu Tatăl şi cu Duhul Sfînt în veci. 
Amin. 


65. PĂTIMIREA SFÎNTULUI MARELUI MUCENIC IACOB PERSUL 
(27 NOIEMBRIE) 


DN DDD) 22 


Sfîntul Mucenic Iacob era din ţara perşilor din cetatea ce se chema Elani, născut din 
părinţi creştini şi crescut cu bună credinţă. Acesta şi-a luat de soţie o femeie creştină şi viețuia 
în multă bogăţie şi cinste pentru că era iubit de împăratul perşilor, anume Isdegherd. Şi a fost 
rînduit de dînsul mai mare în palatele împărăteşti. Dar i s-a întîmplat să se înşele cu facerile de 
bine cele multe şi cu cinstirile împărăteşti şi a cădea din credinţă, încît a adus jertfă idolilor şi 
s-a închinat lor împreună cu împăratul. 


Auzind despre aceasta maica sa şi femeia lui, au făcut o scrisoare către dînsul și i-au 
trimis-o degrabă, în care scria aşa: "O, ticălosule! Pentru ce ai lăsat pe Dumnezeu, Împăratul 
cerului, pentru cinstea omenească? Căci făcînd după plăcerea împăratului acestuia vremelnic, 
ai pierdut viaţa cea fără de moarte. Şi slujind împăratului acestuia stricăcios, te-ai lepădat de 
Cel nestricăcios. Ai schimbat adevărul pe minciună, lăsînd credinţa în Hristos şi ai primit 
înşelăciunea diavolească. 


Supunîndu-te împăratului celui muritor, ai trecut cu vederea pe Judecătorul viilor şi al 
morților. Pentru dragostea omenească, te-ai făcut nevrednic dragostei lui Dumnezeu și ai căzut 
din nădejdea cea bună. Plîngem și ne tînguim pentru tine, căci fiind fiu al luminii, acum te-ai 
făcut fiul întunericului și al gheenei. Şi să ştii că dacă nu te vei întoarce către Dumnezeu, apoi 
nu ai parte cu noi; pentru că nu voim a te mai vedea, fiind închinător de idoli. Iar cînd îi va 
ajunge mînia lui Dumnezeu pe împărat şi pe ai lui, împreună cu dînşii te va ajunge şi pe tine. 
Atunci vei plînge cu amar, văzîndu-te chinuit în focul gheenei. Drept aceea, te rugăm cu lacrimi, 
întoarce-te către Hristos și te sîrguieşte a scăpa de urgia lui Dumnezeu care o să vină asupra 
voastră". 


Acest fel de scrisoare a fost dată lui lacob de la maica și de la soţia sa, fiind el atunci cu 
împăratul afară din cetate. Iar el luîndu-o şi citind-o, s-a umilit grăindu-şi în sine: "De vreme ce 
maica şi soția mea se înstrăinează de mine, deci ce-mi va fi veacul ce va să fie, cînd va veni 
Dumnezeu să judece viii și morţii şi să răsplătească fiecăruia după faptele lui?" 


Citind iarăși scrisoarea cu sîrguință, a plîns foarte şi se tînguia pentru păcatul său. Apoi 
şi-a zis în sine: "Știu ce voi face, ca să nu piară pînă în sfîrşit sufletul meu. Voi petrece bătînd 
neîncetat în uşa milostivirii lui Dumnezeu, pînă cînd îmi va deschide; căci ştiu că-mi va 
deschide, pentru că este Îndurat şi Milostiv şi nu voiește moartea păcătosului, ci primeşte cu 
bucurie pe cei ce se pocăiesc". 


Astfel plîngînd el și acestea către sine zicînd, l-au văzut nişte păgîni și l-au cunoscut că 
este creştin. Apoi mergînd, au spus împăratului. lar împăratul, chemîndu-l îndată la sine, i-a zis: 
"Spune-ne nouă adevărul, nazarinean ești?" lar lacob răspunse: "Este adevărat, sînt 
nazarinean!" Apoi împăratul a zis: "Dar eşti fermecător?" lacob a răspuns: "Nu sînt fermecător, 
ci creştin”. Împăratul a zis: "Ticălosule şi nemulțumitorule, oare n-ai primit daruri și cinste de 
la mine şi de la tatăl meu?" Iacob a răspuns: "Unde este acum tatăl tău? lată că trupul lui cel 
muritor se strică în pămînt, iar sufletul lui este aruncat în iad". 


Auzind acestea împăratul, s-a mîniat foarte tare și a zis către dînsul: "Astfel de 
mulţumire dai dragostei mele cu care te-ai îndulcit pînă acum și mie te împotriveşti, iar pe tatăl 
meu îl grăiești de rău? Să ştii dar că eşti vinovat de moarte. Dar nu te voi pierde cu sabia, ca să 
nu mori îndată. Ci, muncindu-te cu felurite chinuri multă vreme, la crudă moarte te voi da”. 


Sfîntul Iacob a răspuns: "Ceea ce te lauzi să faci, o! împărate, aceea fă-o mai degrabă, 
căci să ştii că nu mă sperie cuvintele tale, care sînt asemenea vîntului ce bate în piatră. Nici 
îngrozirea ta nu mă înspăimîntă, pentru că nu mă tem de moarte, ştiind că această moarte 
vremelnică nu este moarte, ci somn. Căci ca din somn se vor scula din morminte toţi oamenii 
la înfricoșata venire a Hristosului meu". lar împăratul a zis: "Să nu te înșele nazarinenii care 
numesc moartea somn și învaţă a nu se teme de dînsa, de care însă se tem și împărații. Sfîntul 


a răspuns: "Moartea drepţilor întru odihnă va fi, iar vouă necredincioşilor şi păcătoşilor începere 
a chinului celui veşnic”. 


Atunci, chemînd împăratul pe sfetnicii şi pe prietenii săi, s-a sfătuit cu dînşii cu ce 
chinuri să-l piardă pe Iacob. După aceasta a dat astfel de hotărtre asupra sfîntului ca să fie spre 
înfricoşarea şi a altor perși necredincioși, dintre care s-a despărțit Iacob cu credința, ca fiecare 
mădular al său să primească deosebită chinuire, prin tăiere. Şi luînd chinuitorii pe Sfîntul după 
porunca împăratului, îl duceau la locul cel de chin pentru ca să taie toate mădularele lui, unul 
cîte unul. În urma lui mergeau mulţi din cei cunoscuţi, din boieri și din ostaşi şi din cetate popor 
fără de număr, ca să vadă pătimirea și sfîrşitul lui. Iar el, ajungînd la locul orînduit a rugat pe 
chinuitori să-i dea puţină vreme să se roage. ŞI, ridicînd ochii spre cer, s-a rugat, zicînd: 


"Doamne Dumnezeul meu ascultă-mă pe mine robul Tău și căutînd din înălțimea cea 
sfîntă a Ta, dă-mi tărie şi putere în ceasul acesta pentru ca să rabd durerile acestea şi să-mi 
răsplătesc cu sîngele meu greșeala, căci mă lepădasem de Tine făcătorul şi Stăpînul meu. Acum 
îmi pare rău de aceasta și mă întorc la Tine, Dumnezeul meu. Mărturisesc Preasfînt numele Tău 
şi-mi pun sufletul meu pentru Tine. Iar Tu, Doamne, trimite-mi ajutorul Tău spre răbdare, ca 
să vadă vrăjmaşii Tăi şi să se rușineze, căci Tu, Doamne, m-ai ajutat şi m-ai mingiiat”. 


Astfel rugîndu-se Sfîntul, s-au apropiat chinuitorii şi, dezbrăcîndu-l, i-au întins mîinile 
şi picioarele şi i-au zis: "Ce vei face acum lacobe, căci acum nu poţi avea nici o scăpare pentru 
că așa este porunca ca trupul tău să se taie în bucăţi şi chiar degetele miinilor şi picioarelor şi 
tot trupul tău de la grumaz pînă la glezne; iar mai pe urmă şi capul îl vom tăia. Deci socotește 
ce-ţi este mai de folos: a te pleca voii împărătești şi a fi viu, întreg și sănătos? Sau a muri în 
aceste chinuri grele?" 


Asemenea, şi unii din prietenii lui plîngeau pentru el, zicînd: "Pentru ce îţi pierzi sufletul 
tău în deşert, cruță-te şi nu-ţi pierde frumoasele tinereți; fă voia împăratului și închină-te zeilor 
lui, ca să fii viu, iar Dumnezeului tău îi vei sluji în taină, precum vei vrea”. 


Iar Sfîntul, deschizînd gura, a zis: "Nu plîngeţi pentru mine, ci plîngeți pentru voi şi 
pentru fiii voştri. Pentru că eu merg întru odihna cea veşnică, iar voi vă veți duce să pieriți în 
veșnicele chinuri. Căci zdrobindu-mi voi mădularele, îmi veţi mijloci veșnica răsplătire negrăită 
în ceruri, iar vouă mai multă muncă în iad, ca să vă ardeţi în veac, împreună cu dracii cărora vă 
închinaţi”. 


Atunci, unii din ispravnicii împărăteşti au început a bate pe chinuitori, zicînd: "Ce staţi, 
uitîndu-vă la dînsul? Incepeţi a face ceea ce vi s-a poruncit”. Și îndată unul, luînd mîna cea 


dreaptă a Sfintului, i-a tăiat degetul cel mare, iar fericitul privind la cer a zis: "Ajutorul meu și 
nădejdea mea, Doamne Dumnezeul cel mare întru tărie, Care cu degetul Tău cel dumnezeiesc 
izgoneşti dracii, primeşte acest deget care s-a tăiat pentru Tine din îndemnarea drăcească, ca o 
ramură din copaci şi fii mie milostiv pentru că şi din vie se taie mlădiţele ca să înverzească vița, 
ca mai mare să crească și mai mult rod să aducă”. 


Ispravnicului împărătesc, fiindu-i milă de dînsul, a zis: "Cruţă-te, lacobe, ascultă 
porunca împăratului, căci iată tuturor ne pare rău de tine; închină-te zeilor ca să fii viu. lar 
pentru degetul ce ți s-a tăiat, nu te întrista; căci sînt doctori, care te vor tămădui, dar nu voiesc 
mai mult a-ţi pierde sănătatea şi frumuseţea tinerețţilor tale!" 


Iar fericitul a zis către dînsul: "Au nu vezi vița de vie, cînd i se taie mlădiţele la vremea 
sa? Căci cînd începe a se încălzi pămîntul de soare, lîngă fiecare tăietură odrăsleşte. Deci, dacă 
vița se taie pentru ca la vremea viitoare să crească odrasla şi să aducă rod, cu atît mai mult omul 
cel credincios, fiind răsădit în via Dumnezeului Celui Preaînalt și unit cu viața cea adevărată, 
cu Fiul lui Dumnezeu, Care a zis: Eu sînt viţa iar voi mlădițele. Fiind tăiat acum cu moartea cea 
vremelnică, va învia întreg în veacul viitor, înverzind cu odrasla slavei nestricăcioase şi aducînd 
rodul răsplătirii celei veşnice”. 


Grăind acestea Sfîntul, s-a apropiat şi i-a tăiat şi al doilea deget. Iar Sfîntul Iacob, 
răbdînd, a zis: "Primește, Doamne, şi a doua ramură din livada Ta, pe care a zidit-o dreapta Ta”. 
Iar faţa Sfîntului era luminată și plină de bucurie, ca şi cum s-ar fi îndulcit de veselie. Și tăindu- 
i şi al treilea deget, el a zis: "De trei ispite care sînt în lume izbăvindu-mă, binecuvintez pe Tatăl 
şi pe Fiul şi pe Sfîntul Duh și cu cei trei tineri mîntuiți din foc, mă voi mărturisi Ţie, Doamne 
şi cu cetele mucenicilor voi lăuda numele Tău, Hristoase”. 


Apoi i-au tăiat și al patrulea deget. Iar el a zis: "Cel ce primeşti laudă de la patru 
vieţuitori, primeşte pătimirea degetului al patrulea, tăiat pentru mărturisirea Preasfîntului Tău 
nume". Tăindu-i şi al cincilea deget, a zis: "S-a săvîrşit veselia mea, ca la nunta celor cinci 
fecioare înțelepte". Chinuitorii vrînd să-i taie și degetele de la mîna stîngă, au început a zice 
către dînsul: "Cruţă-ţi măcar acum sufletul tău, lacobe, şi nu te pierde, ci fă voia împăratului ca 
să fii întreg. Oare nu-ţi este mai bine a fi viu şi întreg, decît a pătimi aceste chinuri şi a muri? 
Iar pentru pierderea unei mîini nu te mîhni, căci mulți oameni sînt în lume numai cu o mînă și 
se îndestulează cu multe bogății şi cu cinste şi se îndulcesc de tot binele pe pămînt”. 


Iar Sfîntul a zis: "Păstorii, cînd tund oile, tunzînd partea din dreapta, oare lasă pe cea din 
stînga netunsă? Eu sînt oaie a turmei lui Hristos, care m-am dat în mîinile voastre pentru 
Domnul meu, ca să-mi tundeţi mădularele mele ca pe o lînă; acum avînd mîna cea dreaptă tunsă, 
o voi cruța pe cea stîngă? Nu voi cruța nici unul din mădularele mele; ci mă voi dezbrăca de 
trupul meu stricăcios, pentru ca să mă îmbrac într-unul nestricăcios". 


Şi privind către cer, a zis: "Mic şi prost sînt în fața Ta, Doamne, Care, fiind Dumnezeu 
mare, Te-ai micşorat pe Tine, îmbrăcîndu-Te în chipul nostru și ai răbdat pentru noi răstignire 
şi junghiere. Nu pot, Stăpîne, a urma patimilor Tale. Însă mă dau pentru Tine spre zdrobire şi 
spre moarte, pentru ca în vremea Învierii să mă ridici viu şi întreg”. 


Zicînd acestea, s-a apropiat gealatul (chinuitorul) şi i-a tăiat degetul cel mare al mîinii 
stîngi. lar el a zis: "Mulţumesc Ție, prea lăudate Doamne, că m-ai învrednicit pe mine a-ţi aduce 
al şaselea deget, Cel ce în ziua şi în ceasul al şaselea Ţi-ai întins pe cruce Preacuratele Tale 
miîini". Și i-au tăiat şi al şaptelea deget. Iar el a zis: "Precum cu buzele împreună cu David de 
şapte ori în zi Te-am lăudat, Doamne, pentru judecăţile dreptăţii Tale, aşa astăzi cu şapte degete 
care sînt tăiate pentru Tine, preamăresc mila Ta, arătată asupra mea”. 


Atunci i-au tăiat și al optulea deget, iar Sfîntul a zis: "Tu Însuţi, Doamne, ai primit în a 
opta zi tăiere împrejur după lege, iar eu rabd tăiere a opt degete, pentru ca, despărțindu-mă de 
oamenii cei fărădelege și necuraţi, să mă unesc cu Tine, Mîntuitorul Meu; ieșind din trup să văd 
Preasfînta Ta faţă, pe care așa dorește sufletul meu să o vadă precum doreşte cerbul izvoarele 
apelor”. 


Tăindu-i-se şi al nouălea deget, Sfintul a zis: "Într-al nouălea ceas pe cruce Ţi-ai dat 
Duhul Tău, în mîinile Părintelui, Hristoase al meu; iar eu întru durerea acestui al nouălea deget 
tăiat, îţi aduc mulțumire, că m-ai învrednicit a fi întins spre tăierea mădularelor mele, pentru 
preasfînt numele Tău”. 


Atunci i-au tăiat și al zecelea deget, iar el lăudînd pe Domnul, a zis: "In psaltire cu zece 
strune voi cînta Ţie, Dumnezeule și îți mulțumesc Ţie, Care m-ai învrednicit a răbda tăierea 
degetelor de la amîndouă mîinile, pentru cele zece porunci ale Tale, care au fost scrise pe două 
table”. 


Atunci unii din boierii împărăteşti, care stăteau de față, fiind prieteni Sfîntului, plîngînd 
cu amar, au început a zice către dînsul: "O! preaiubitul nostru prieten, te rugăm ascultă-ne pe 
noi, fă voia împăratului, ca să nu mori în grele chinuri. Și să nu ai mîhnire pentru degetele tale, 
căci sînt doctori iscusiți, care pot să te vindece, numai cruță-te, ca să nu te lipsești de această 
lume dulce; pentru că ai multă avere şi poți să fii întru mare odihnă. Că de-ai fi fost sărac, ai fi 
putut zice: ce nădejde îmi este mie și ce folos am de viaţa mea, nemaiputînd de acum a lucra cu 
mîinile şi a mă hrăni? Dar tu ești bogat și ai aur destul şi numai singur de vei voi, poţi să trăieşti 
cît se poate de bine în dulceţile acestei lumi și să te înveseleşti împreună cu soția şi cu maica ta 
şi cu iubiții tăi prieteni. Pentru ce voieşti să-ți pierzi sufletul în deșert, spune nouă măcar un 
cuvînt, prin care să te pleci voii împăratului şi îndată vei fi slobod de munci”. 


Iar fericitul, privind spre dînşii, a zis: "Nimeni nu poate sluji la doi domni, și nimeni, 
punînd mîna pe plug, căutînd înapoi, este îndreptat întru împărăția lui Dumnezeu. Căci Domnul 
meu a zis: Cine iubește pe tată sau pe mamă, pe femeie, sau pe copii, mai mult decit pe Mine, 
nu-Mi este Mie vrednic; cel ce nu-şi ia crucea sa și să vină după Mine, nu este vrednic de Mine. 
Deci nu voi asculta sfatul vostru, pentru că nefolositoare îmi sînt cuvintele voastre; ci mai mult 
vă rog, să nu mă cruţaţi pe mine. Ci precum vă este vouă poruncit pentru mine, aşa faceţi”. 


Atunci mîniindu-se gealatul, s-a apropiat şi i-a tăiat degetul cel mare al piciorului drept. 
Iar Sfîntul Iacov a zis: "Slavă Ţie, Hristoase, Căruia nu numai mîinile, ci şi picioarele au fost 
străpunse, şi sîngele i-a curs. Învredniceşte-mă, ca piciorul drept care a pătimit tăierea 
degetului dintîi să stea cu cei mai de pe urmă de-a dreapta Ta”. 


Şi i-au tăiat al doilea deget al aceluiași picior. Iar el a zis: "Indoitu-s-a spre mine 
stăpînirea și mila Ta Doamne, în această zi, în care pătimind tăierea şi acestui deget al doilea, 
voi veni către Tine, Dumnezeul meu Cel tare și viu, care mă izbăveşti pe mine de moartea 
veșnică”. 


Şi i-a tăiat şi al treilea deget și l-a aruncat dinaintea lui, iar fericitul căutînd spre dînsul 
a zîmbit şi a zis: "Mergi în numele Treimii şi tu al treilea deget către soții tăi, ca şi grăuntele de 
grîu care cade în pămînt, şi murind pentru Hristos, Cel ce a înviat a treia zi, mult rod de cinste 
vei avea împreună cu prietenii tăi în ziua învierii celei de obşte”. 


I-a tăiat şi al patrulea deget și a zis fericitul: "Pentru ce ești mihnit sufletul meu şi pentru 
ce te tulburi? Nădăjduieşte către Dumnezeu, Care te mîntuieşte cu puterea crucii celei în patru 
cornuri, că mă voi mărturisi Celui ce m-a zidit pe mine din patru stihii”. 


Şi i-a tăiat lui şi al cincilea deget, iar Sfintul a zis: "Acum voi începe a grăi către Tine, 
Doamne, Cel ce ai răbdat pe cruce cinci răni mai mari, preamărind ajutorul Tău, pentru că mă 
faci vrednic părții credincioşilor robilor Tăi, celor ce au pătimit pentru Tine, cei care au înmulțit 
cei cinci talanţi”. 


Apropiindu-se gealatul de piciorul lui cel stîng, i-a tăiat degetul cel mic şi a zis Sfintul 
Iacob: "Îmbărbătează-te, micule deget al șaselea, prin Dumnezeul cel mare, Cel ce mă întăreşte 
pe mine cu milă, care în a şasea zi te-a făcut pe tine cel mic cu cele mari și, deopotrivă, cel mic 
ca şi cel mare va învia. Și de vreme ce nici un fir de păr din cap nu piere, cu atît mai mult tu, 


deget mic, nu te vei despărți de soţii tăi cei mai mari, ci deopotrivă cu dînşii te vei preamări, 
precum şi deopotrivă pătimeşti”. 


Şi i-a tăiat şi al şaptelea deget. Iar Sfîntul a zis: "Risipiţi casa aceasta veche sub care se 
ascundea șarpele cel cu şapte capete, pentru că mie mi se găteşte de Ziditorul - Cel ce în a şaptea 
zi S-a odihnit de lucrurile Sale -, altă casă nerisipită, nefăcută de mînă, veşnică în cer”. 


Apoi i-a tăiat şi al optulea deget, iar Sfîntul a zis: "Cel ce a mîntuit opt suflete din apă 
în corabia lui Noe, mă va mîntui şi pe mine, cel căruia îmi vărsaţi sîngele cu apa. Căci tăindu- 
mi-se și acest deget al optulea, precum nicovala, fiind bătută cu ciocanul nu simte lovitura, ci 
mai mult se întăreşte, așa nici eu nu bag seamă de durerea mădularelor ce mi se taie; pentru că 
Însuşi Făcătorul doctorul cel mai bun, mă întărește pe mine și-mi ușurează durerile şi mă va 
pune cu totul întreg în a opta zi, după zilele săptămînii vieţii acesteia, în viața cea viitoare 
preafericită şi veşnică”. 


Şi i-a tăiat şi al nouălea deget. Iar Sfîntul a zis: "Întăreşte-mă în răbdare, Dumnezeule 
adevărat, că spre Tine a nădăjduit sufletul meu, Cel ce ai întărit cu darul Tău cele nouă cete 
îngerești, cu care mă învrednicești a sta înaintea Ta, pe mine care pătimesc tăierea acestor nouă 
degete ale picioarelor”. 


Atunci i-au taiat și al zecelea deget, iar el, lăudînd pe Domnul, a zis: "lată că-Ţi aduc 
Ție jertfă, Iisuse Hristoase, Cel ce ești desăvîrşit Dumnezeu și om desăvîrșit, douăzeci de degete 
ale mele”. Și iarăși a zis: "Judecă mie, Dumnezeule, și alege judecata mea de la neamul 
necuvios;, că iată, necredincioşii n-au cruțat făptura Ta, ci ca niște lupi nemilostivi au tăiat 
mădularele mele". 


Şi stătea acolo mulțime multă de popor, bărbaţi şi femei, bătrîni şi tineri, privind la acea 
privelişte şi mirîndu-se de răbdarea Sfîntului. 


Apoi pătimitorul lui Hristos, căutînd asupra prigonitorilor, a zis: "Ce staţi fără de lucru? 
Tăiaţi copacul ale cărui ramuri le-aţi tăiat!" Și apropiindu-se chinuitorul, i-a tăiat piciorul cel 
drept, iar Sfîntul a zis: "Acum aduc în dar Împăratului ceresc starea mea înaintea Lui, pe care 
iubindu-L, pătimesc acestea, ca piciorul meu acesta tăiat să stea drept întru Împărăţia Lui, 
alcătuit la încheietura sa întru dreptate”. 


I-a tăiat apoi şi piciorul stîng, iar Sfîntul, căutînd la cer, a zis: "Auzi-mă, Doamne, că 
bună este mila Ta. Tu eşti Dumnezeul Care faci minuni! Fă cu mine semn spre bine şi mă 
izbăvește de starea cea de-a stînga". 


După aceasta i-a tăiat mîna cea dreaptă, iar el a strigat, zicînd: "Mila Ta, Doamne, în 
veci o voi lăuda; în neam şi în neam voi vesti adevărul Tău, că împlineşti asupra mea cuvîntul 
Tău, care zice: De te smintește pe tine mina ta cea dreaptă, tai-o pe ea şi o aruncă de la tine”. 


Şi i-a tăiat lui şi mîna cea stîngă, iar el a zis: "Nu morţii Te vor lăuda pe Tine, Doamne, 
nici cei ce se pogoară în iad, care se ţin de lucrurile cele nedrepte ale stîngii; ci noi cei vii, care, 
lepădînd stînga, bine Te cuvîntăm, Doamne, de acum și pînă-n veac”. 


Apoi i-a tăiat umărul cel drept, iar el a zis: "Laudă suflete al meu pe Domnul, lăuda-voi 
pe Domnul în viața mea, cînta-voi Domnului pină ce voi fi! Căci Cel ce şi-a pus pe umărul Său 
oaia cea pierdută, şi-a pus-o pe ea de-a dreapta Sa şi îşi va aduce aminte şi de acest umăr al meu 
drept şi ca pe cel pierdut îl va afla şi, asemenea, de-a dreapta Sa îl va pune”. 


Şi i-a tăiat lui şi umărul stîng. lar Sfîntul a zis: "Vrăjmaşii m-au înconjurat, ci ajutorul 
meu şi lauda mea este mie Domnul spre mintuire, a Cărui stăpinire s-a făcut peste umărul Lui. 
Acela nu mă va lăsa pe mine, care pătimesc tăierea acestui umăr stîng, ca să mă abat spre stînga 
către stăpîniile întunericului”. 


Deci, a început a-i tăia pulpele pînă la genunchi, iar Sfîntul, pătimind durere, a strigat: 
"Doamne, Dumnezeul meu, Care nu în puterea bărbatului binevoieşti; ci binevoieşti întru cei 
ce se tem de Tine şi întru cei ce nădăjduiesc spre mila Ta, ajută-mi mie robului Tău, căci m-au 
cuprins pe mine durerile morții”. Iar chinuitorii au zis către dînsul: "Dar nu ţi-am spus ţie că 
grele chinuri și cumplite dureri te vor cuprinde? Dar tu nu ne-ai crezut pe noi”. 


Iar viteazul pătimitor a răspuns: "Au nu ştiţi pentru ce mă doare? Pentru ca să se arate 
că sînt trup, căci pînă acum, Dumnezeu întărindu-mă, nu am ţinut seama de chinuri, ca și cum 
aş fi fost fără trup; iar acum, durîndu-mă după fire, mă arăt că sînt cu trup, dar mă voi îmbrăca 
pe mine în trup nou, pe care nu vor putea să-l taie sau să-l zdrobească niciodată uneltele voastre 
cele de chinuri”. 


Aşa s-au ostenit chinuitorii, tăind mădularele lui de dimineaţă pînă în al nouălea ceas, şi 
în toată vremea aceea ieşea bună mireasmă ca dintr-un chiparos din trupul lui cel tăiat. Apoi 


încetînd chinuitorii a-l mai tăia, ostașul lui Hristos, biruind cu durerile sale pe diavolul, striga 
către Dumnezeu, zicînd: 


"Sfînt, Sfînt, Sfînt eşti Dumnezeule, Atotţiitorule, Părinte, Fiule şi Duhule Sfinte, Cel 
ce eşti lăudat de heruvimi și slăvit de serafimi şi preamărit de toate cetele cereşti, precum şi de 
toată suflarea, caută spre mine, Dumnezeule al viilor și al morţilor, și mă auzi pe mine care sînt 
abia viu. Căci iată că îmi sînt tăiate toate mădularele şi zace trupul meu o parte mort şi altă parte 
încă puţin viu. Şi nu am picioare cu care să stau înaintea Ta, Doamne; nu am miîini pe care să 
le ridic spre rugăciune către Tine, Stăpîne. Nu am genunchi pe care, căzînd, să mă închin ie, 
Ziditorului meu; mîinile, picioarele, umerii și pulpele mele îmi sînt tăiate, iar eu sînt aruncat 
înaintea ta, Atotvăzătorule ca o casă căzută şi ca un copac fără de ramuri. Rogu-Te dar pe Tine, 
iubitorule de oameni, nu mă lăsa pînă în sfîrșit, ci scoate din temniţă sufletul meu". 


Aşa rugîndu-se el, unul din cei ce stăteau înainte, luînd cuțitul, 1-a tăiat sfinţitul cap. Și 
astfel săvîrşindu-şi nevoinţa pătimirii, şi-a dat sfîntul său suflet în mîinile lui Dumnezeu. lar 
cinstitul lui trup, cel zdrobit şi aruncat, a zăcut pe pămînt pînă în noapte. Apoi după ce s-a 
înnoptat au adunat credincioşii mădularele lui şi le-au îngropat cu cinste, toate împreună, 
slăvind pe Tatăl, pe Fiul şi pe Sfîntul Duh în veci. Amin. 


66. CUVIOSUL PĂRINTELE NOSTRU GRIGORIE SINAITUL 
(27 NOIEMBRIE) 


A dori frumoase cuvîntări şi a învrednici de laude pe bărbaţii cei buni, a împleti pentru 
dînşii cununi şi scopurile lor a le lăuda, a le mări şi, pe cît ne este puterea, a le povesti, este 
lucru folositor şi pricinuitor de bucurie. Cum cele lumești şi vremelnice, ce sînt ca un fum, cum 
laudele le vedem risipindu-se ca şi para focului, după ce materia se arde, așa sînt şi laudele şi 
cinstirile pentru unii ca aceştia, care prea degrabă se duc împreună cu cei ce uneltesc cele 
deşarte, iar pomenirea lor, după cuvintele Scripturii, piere cu sunet. 


Dar viaţa celor ce au petrecut după Dumnezeu şi care întru faptă bună au strălucit, ştim 
că mare folos le pricinuieşte, nu numai celor ce aud laudele celor ce plac lui Dumnezeu şi spre 
urmarea iubitorilor de fapte bune, ci şi acelora ce voiesc a-i lăuda, care plăţi şi daruri au de la 
sfinţi şi îndestulate răsplătiri. Și nu numai noi, ci şi Dumnezeu, împăcîndu-se cu unele ca 
acestea, dăruieşte înţelepciune celor ce aduc laudă în acest fel. Căci lauda către sfinți, s-a 
obişnuit a trece şi a se sui către Însuşi Dumnezeu, căci pe cei ce Mă slăvesc pe Mine, zice EI, îl 
voi Slăvi cu cuviință. 


Pentru că Stăpînul tuturor şi Domnul poruncește, zicînd apostolilor: Cel ce vă primește 
pe voi, pe Mine mă primeşte şi cel ce Mă primeşte pe Mine, primește pe Cel ce M-a trimis pe 
Mine. Pentru că frumoasele cuvîntări şi laudele pentru sfinți nu-s din cele de jos, care nu au 
nimic statornic sau temeinic. Cînd cineva voiește a ridica o casă scumpă şi mare, dacă întîi nu 
sapă şi adîncește şanţurile în pămînt, ca să pună temelia pe piatră, în deşert se ostenește, căci 
casa cade pe cel ce o zideşte astfel. 


Aşa să înţelegeţi și despre laudele care se fac pentru lucrurile cele de jos, după obiceiul 
înțelepților celor din afară. lar pomenirile cele adevărate ale sfinților şi punerea cu adevărat a 
temeliilor faptelor bune, au ca început piatra cea nesfărîmată din capul unghiului, care este 
Hristos. Că, de acolo cu adevărat cel ce se laudă acum de noi, adică dumnezeiescul Grigorie, s- 
a făcut pricină strălucită a cuvîntului acestuia de acum, și începătura și temelia a luat-o de la 
Domnul, după cum şi cuvîntul va arăta. 


Deci eu, ucenic al acestuia făcîndu-mă şi puţină vreme împreună cu el petrecînd şi cu 
dragoste ca un rob al acestuia întru toate făcîndu-mă, voiesc acum - către folosul celor ce vor 
citi -, să istorisesc cîte am văzut cu ochii din isprăvile cele mari ale acestuia şi cîte am putut 
culege de la ucenicii cei sîrguincioşi și cu bunătăţi, care drept au urmat acestuia. Dar de vreme 
ce şi lui Dumnezeu îi este iubit lucrul cel după putere, lăudat se va părea şi dascălului, care ca 
nimeni altul a cinstit dreptatea după putere. 


Deci se cuvine a începe cuvîntul, bizuindu-mă pe ajutorul cel trimis de sus prin sfintele 
şi dumnezeieștile rugăciuni ale de-a pururea pomenitului. Pentru că voi istorisi după putere 
către cei ce trăiesc după Dumnezeu și fapta bună o îmbrățișează şi sînt lucrători ai adevărului, 
rîvnitori cu de-amănuntul ai faptelor lui. Însă cuvîntul meu pornindu-se către povestire, nu prea 
multă zăbavă va avea pentru a spune patria lui. 


Că deşi avea ca patrie satul care se numeşte Cacolon, care este în Asia, aproape de 
Clazomeni, şi avea părinți și frați, cu cinste şi cu bogății împodobiţi; dar ca pe cele ce sînt ale 
împrejurării şi grijii celei pămînteşti și care întru nimic nu ajuta scopului aceluia, el, care avea 
ca patrie pe cea din cer şi locuinţa cea binecuvîntată şi nepieritoare - judec că se cade a le părăsi 
pe cele de jos, zicînd: "Pe acelea încep să le povestesc şi mai cu seamă viața cea după 
Evanghelie a lui Grigorie, petrecerea şi vieţuirea cea bună, cea nematerialnică, sudorile și 
luptele cele după Dumnezeu. Că nu altceva - dacă se cuvine a spune adevărul -, a răsuflat acela, 
decît viață de Dumnezeu iubitoare şi mîntuitoare. Şi fac începutul de unde s-a pus şi temelia cu 
potrivită alcătuire". Deci se cuvine a lua aminte la cele ce acum se vor spune. 


Cînd marele împărat Andronic Paleologul îndrepta sceptrul împărăției, s-a întîmplat prin 
judecăți dumnezeiești, pentru mulțimea păcatelor, a se ridica asupra lor neamul agarenilor 


(turcilor) celor fără de Dumnezeu, care cuprinzînd Asia și pornind prigoană cu oastea barbară, 
pe toate împrejurimile de acolo, vai! le-a prădat, robind mai pe toţi creștinii şi rău chinuindu-i. 


Deci au fost luaţi în sulițe de barbara năvălire şi robiţi, atît dumnezeiescul Grigorie, cît 
şi părinții şi frații lui, fiind duși departe, în preajma Laodiceei. Acolo, cu bunăvoirea lui 
Dumnezeu - Cel ce toate le face şi le schimbă spre mai bine -, barbarii slăbindu-i puţin, a intrat 
în biserica laodicenilor, unde se săvîrşea obișnuita cîntare de psalmi şi mărire către Dumnezeu, 
de vreme ce i-a văzut pe drepteredincioşii creştini, care se aflau acolo cîntînd cu bună întocmire 
şi iscusință cîntările cele dulci, minunîndu-se de cîntare. Aceştia, nimic cruţînd dintru ale lor, 
nici avuţie, nici cuvinte, cu osîrdie i-au izbăvit pe aceştia din robie, Dumnezeu răsplătindu-le 
cu chipul acesta pentru fapta lor cea bună, după vrednicie. 


Apoi, dumnezeiescul Grigorie s-a dus în Cipru, unde, petrecînd puţină vreme și tuturor 
celor de acolo arătîndu-se bun, prin așezarea cea aleasă și potrivită în cele bune ale firii lui şi 
prin cuviinţa chipului feţii, dovedind strălucirea şi aşezarea cea dinlăuntru a dumnezeiescului 
şi pregătitului său suflet, prin covîrşirea evlaviei cu cinstea şi sfiala, şi minunînd pe toți, care 
socoteau că dumnezeiasca iconomie a rînduit venirea acestui bărbat la cei de acolo. 


Precum Leon Ciprianul, venind în cetatea lui Constantin pentru dorul învățăturii 
gramaticii, al înţelepciunii logice şi al ştiinţei, care era bărbat cu evlavie şi îmbrățişînd 
singurătatea în feciorie, fiind cu obiceiul foarte iubitor de adevăr şi împodobindu-se cu cuvinte 
de învățătură, prealuminat, cu adevărat ne-a pus înainte povestirea aceasta. 


Aşadar, acest cuvios şi cinstit bărbat făcîndu-şi petrecerea în ostrovul acesta, Dumnezeu 
privea de sus cele pentru dînsul şi mai înainte cunoscînd dorul şi dragostea cea mare a faptei 
bune, pe care o hrănea în inima sa, i-a arătat un bărbat monah care alesese viaţa cea liniştită şi 
pustnicească. 


Deci bucuros a mers la dînsul și s-a îmbrăcat cu hainele călugărești. După ce a petrecut 
cu acela puţină vreme şi după ce a vorbit cu dînsul multe vorbe monahiceşti, ca un alt Moise 
văzător de Dumnezeu, s-a dus şi acesta la muntele Sinai. Acolo și-a tuns perii capului şi 
împreună cu tunderea părului a tăiat voia mişcărilor trupești şi a început lupta dumnezeiască 
bărbăteşte şi către dînsa s-a făcut sprinten. 


Peste puţină vreme 1-a uimit pe toți cu viața cea nematerialnică și netrupească, cu 
postirea şi cu privegherea, cu starea de toată noaptea, cu necontenită cîntare în toată vremea a 
psalmilor, cu rugăciunea şi cu cererea către Dumnezeu, sîrguindu-se în trup materialnic să fie 
nematerialnic. Căci aproape îl socoteau ca un fără de trup toţi cei de acolo; iar ascultarea, care 


este rădăcină şi maică a faptelor bune, şi smerenia cea de minuni făcătoare, atît de mult le-a 
deprins încît noi nu puteam cu înlesnire a le înfățişa în scris cu de-amănuntul, ca să nu le pară 
celor mai trîndavi că sînt nevrednice de credință. 


Însă nu voi suferi nicidecum să trec sub tăcere cuvîntul adevărului şi de aceea m-am 
înştiințat de la sfîntul părinte Gherasim, care pe urma aceluia a urmat şi a fost ca o pecete a 
faptelor bune. Povestindu-mi, adeverea şi zicea acest fericit bărbat ca acela împlinind slujba pe 
care o lua de la proiestosul cu nepregetare şi cu toată sîrguința, ca şi cum Dumnezeu de sus 
privind la cele despre dînsul, s-a obişnuit ca niciodată să nu lase rînduiala fraţilor. 


Însă, sosind seara și făcînd proiestosului metania obişnuită şi luînd binecuvîntarea, intra 
în chilia sa, încuind ușile şi ridica mîinile către Dumnezeu. Iar înainte de acestea ridica mintea 
şi cu totul înălțîndu-se din cele de aici şi de Dumnezeu apropiindu-se cu toată sîrguința 
sufletului, își începea canonul și pravila sa, înălțînd lui Dumnezeu cîntări și psalmi. Toată 
noaptea întru dragostea inimii se ruga și își pleca genunchii pînă ce desăvirşit citea psalmii lui 
David şi se îndulcea de veselia care se pricinuieşte sufletului. 


Apoi cînd se bătea toaca, după obicei, el se afla cel dintii stînd la uşile bisericii şi cugeta 
totdeauna ca nu mai înainte să iasă din biserică pînă cînd nu se vor săvirşi laudele către 
Dumnezeu cele de dimineață. Intrînd cel dintii în biserică, ieşea ultimul. Iar hrana lui era puţină 
pîine şi puțină apă; aşa numai cît să fie viu, vrînd astfel prin multa slăbire să dezlege legătura 
amestecăturii încă mai înainte de sfîrşit. 


Slujba bucătăriei i-a fost încredinţată trei ani, în care a arătat multă vrednicie cu 
smerenia cea covirşitoare. Căci nu a gîndit niciodată că slujeşte oamenilor, ci cetei îngerești, iar 
locul slujbei îl socotea cu adevărat scaun şi jertfelnic al lui Dumnezeu. Apoi ca şi cum ar plăti 
cuvenita cinste marelui văzător de Dumnezeu, Moise, cu care întru vedere, nu întru ghicituri a 
grăit Dumnezeu, el nici de cinstitul și sfîntul vîrf al muntelui Sinai nu se lipsea, şi alerga 
întotdeauna ca adevărata închinăciune să şi-o dea acolo, unde minunile cele mari s-au săvîrşit. 
Şi avea acel cuvios bărbat mîinile îndemînatice, întru a scrie bine. 


Incă şi la citire lua aminte și ziua şi noaptea ca o albină iubitoare de lucru, alegînd florile 
dumnezeieștii Scripturi cu iubire de osteneală, ale celei vechi și ale celei noi și cugeta la ele, 
covîrşind pe toţi cei de acolo cu multă învățătură, şi nu ştiu dacă un altul a învăţat-o pe de rost, 
ca dînsul. 


Acestea aflîndu-le vicleanul, nu-i era cu putință să se liniştească. Ci, precum de la 
începutul neamului omenesc, vrăjmașul a dat patima zavistiei monahilor, ca un semănător de 


neghine, şi nu mică tulburare și zarvă a semănat între dînșii. Simţind pizma lor, ucenicul cel 
bun şi pașnic a ieşit în taină din mînăstire și a luat cu sine pe cinstitul Gherasim, care venise din 
ostrovul Evripului şi care, după neam, era rudenie cu Faţo Riga. 


Acela toate părăsindu-le și socotind, după marele apostol, bogăţia şi strălucirea slavei 
ca pe nişte gunoaie, tinzînd spre strălucirea şi slava ce are să se descopere drepţilor, ridicînd 
crucea pe umăr, a venit și el în muntele Sinai, unde, cunoscînd pe dumnezeiescul Grigorie şi 
minunîndu-se de covîrşirea faptelor lui bune, i se făcu şi el unul din ucenici. Cu voia şi cu 
ajutorul lui Dumnezeu s-a suit la mare măsură a faptelor bune și a vedeniei, încît şi altora s-a 
făcut pildă şi închipuire de toate bunătăţile. 


De aici mergînd la Ierusalim spre a se închina Mormîntului celui de viaţă primitor și 
toate sfintele locuri înconjurîndu-le și închinîndu-se lor, îndată a plecat către ostrovul Critului, 
la un loc oarecare ce se numeşte "bune limanuri", unde a zăbovit puţină vreme pentru învăluirea 
mării şi pentru întreitele valuri. Cuviosului însă nu-i era șederea acolo în zadar, ci ca un cerb 
prea însetat în vreme de vară, nu înceta de a alerga din toate puterile către izvoarele ce dau apa 
cea rece şi bună de băut, iar fiind lipsit de tovarășul lui, nicidecum nu suferea a se linişti. În 
acest chip cuviosul şi dumnezeiescul bărbat iscodea locurile de acolo şi multă sîrguință punea 
ca să afle vreun loc spre locuinţă, care i-ar ajuta spre liniştirea cea iubită lui. 


Dorind ca să fie izbăvit de tulburare cu totul şi mult căutînd şi iscodind, a aflat o peşteră 
după dorinţa lui şi acolo şi-a făcut locuinţa. Dar bunul lucrător și cu adevărat omul lui 
Dumnezeu, care cu totul vieţuia după nădejdea ce va să fie, după ostenelile cele mai dinainte 
adăuga mereu alte osteneli. Hrana lui era o dată pe zi o bucată de pîine mică şi puţină apă, numai 
cît să trăiască, după cum mai sus am zis; şi nimic mai mult nu avea. Apoi ar fi voit a muri de 
sete, după hotărîrea și aşezămîntul nedezlegat pe care şi l-a pus. 


Deci puteai vedea întru el minune și sîrguință întocmai cu îngerii şi suire către 
Dumnezeu. Avea fața galbenă prin osteneala înfrînării, mădularele uscate şi obosite prin 
ostenelile cele lungi şi de tăria cea firească slăbănogite, încît se afla cu totul neputincios spre 
umblare sau spre altă lucrare. Pe lîngă cele zise, de-a pururea fericitul avea în cugetare și 
căutarea unui povăţuitor, socotind că încă nu a învăţat cu dinadinsul a unelti lucrarea, adică 
liniştea și fapta bună cea lucrătoare. 


Astfel aflîndu-se el, a căutat Dumnezeu de sus la gîndurile lui şi din dumnezeiasca 
vedere a vestit lui Arsenie, care strălucea în toate felurile de fapte bune, cu fapta şi cu privirea 
împodobit. Arsenie care mai mult decît alții îmbrățişase liniştea, cu adevărat şi de dumnezeiesc 
Duh fiind pornit, degrabă a mers la chilia cuviosului şi bătînd cu mîna în ușă, cu dragoste a fost 
primit de dînsul. Duhovnicește vorbind unul cu altul şi înălţînd lui Dumnezeu rugăciunea, au 
şezut împreună. 


Apoi, văzătorul acela, bărbatul cel întru bătrîneţe cărunt şi cinstit, ca dintr-o 
dumnezeiască şi sfîntă carte a început a face vorbire pentru păzirea minţii, pentru trezia cea 
adevărată şi pentru rugăciunea cea curată; apoi cum prin lucrarea poruncilor mintea se curăţește 
şi cum omul care așa se îngrijește și cugetă cu iubire la Dumnezeu se face chip de lumină. 


După ce i-a zis şi încă multe altele despre cei ce au luat asupra lor viaţa cea după 
Dumnezeu, şi despre calea care duce către această viaţă, încetînd de a grăi a tăcut puţin. Apoi 
întorcîndu-şi cuvîntul către dînsul îl întrebă: "Dar tu, o! fiule, cu ce te îndeletniceşti?” Atunci 
acesta începînd i-a povestit toate despre dînsul adică despre fuga lui din lume, iubirea de pustie, 
ostenelile şi trudele pe care le-a ales pentru Hristos, pe toate celelalte defăimîndu-le. 


Apoi răspunzînd dumnezeiescul organ al Duhului, care știe bine calea ce duce către 
înălțimea faptei bune şi, puţin zîmbind, a zis către dînsul: "Dar toate acestea o, fiule! pe care tu 
mi le-ai povestit, se numesc lucrare a purtătorilor de Dumnezeu părinți şi dascăli ai noștri”. 
Acestea după ce le-a auzit fericitul, care cu adevărat era lăcaş al Sfintului Duh, a căzut îndată 
la picioarele părintelui, rugîndu-se fierbinte şi punînd înainte însuşi numele lui Dumnezeu, să 
înveţe de la dînsul ce este rugăciunea, liniştea şi păzirea minţii. 


Dumnezeiescul părinte Arsenie, omul lui Dumnezeu, ca un zălog primind rugăciunea 
aceasta, îndată toate 1-a spus lui şi l-a învăţat nelăsînd nimic dintru acelea cu care era îmbogăţit 
din dar. Și nu numai atât 1-a spus, ci şi cîte se obişnuieşte a se întîmpla celor ce voiesc împlinirea 
faptelor bune, adică pricinile ce vin asupra lor de la zavistnicii draci și de la oamenii cei cu 
obiceiuri rele şi pizmuitori, pe care, ca pe nişte unelte, vicleanul îi mînuiește. Acestea toate i le- 
a povestit cu de-amănuntul şi nimic nu a lăsat. Iar el, cum a auzit acestea de la dumnezeiescul 
bărbat, îndată sculîndu-se şi intrînd într-o corabie s-a dus la muntele Atonului. 


Acolo, toate mînăstirile de le-a cercetat şi pe toți cîţi i-a aflat şezînd în linişte; şi nu 
numai pe aceia, ci şi pe cei de departe, care petrec în liniște, mai ales în locuri neumblate, căci 
aşa a socotit, că pe nimeni nu se cade a lăsa necercetat şi fără duhovniceasca închinăciune. Și 
povestea acel dumnezeiesc şi de-a pururea pomenit bărbat că a văzut oameni mulți foarte 
împodobiţi cu bătrîneţile, cu priceperea și cu toată cuvioşia, care lucrau cu toată sîrguința fapta 
bună, iar cînd erau întrebaţi pentru linişte și pentru păzirea minţii ziceau că nici nu se cunoaște 
de către dînşii aceasta. 


Deci acestea avîndu-le în cuget, a mers la schitul ce se numește Magula, care este în fața 
cinstitei Mînăstiri Filoteiu, unde a întîlnit trei monahi ale căror nume erau: Isaia, Cornelie şi 
Macarie, pe care cu adevărat i-a cunoscut că au puțină îndeletnicire în fapta cea bună. Deci 
acolo, ostenindu-se mult împreună cu ucenicii săi, a ridicat chilii spre sălășluire, iar el mai 


departe şi-a zidit sihăstrie ca să vorbească singur cu Dumnezeu, precum zice dumnezeiescul 
David: Suișuri întru inima sa a pus către Dumnezeu, Care a zidit deosebi inimile noastre, ca 
prin fapta bună să milostivească pe Dumnezeu. 


După aceea şi-a adus aminte de cinstitul şi sfîntul bărbat ce locuia în ostrovul Critului, 
despre linişte şi despre rugăciune, cît şi despre trezirea minţii. Deci aceste cuvinte de Dumnezeu 
iubitoare cu sîrguință punîndu-le în minte, puteai zice că s-a pironit pe crucea lui Hristos. Iar 
cuvintele: "Doamne Iisuse Hristoase, Fiul lui Dumnezeu, miluieşte-mă pe mine păcătosul", le 
zicea în durerea sufletului și întru zdrobirea inimii, cu suspinuri dintru adînc, cu duh de umilinţă, 
udînd faţa pămîntului cu lacrimile fierbinți pe care le vărsa din ochii săi. 


După aceasta Domnul nu i-a trecut cu vederea rugăciunea lui; căci după cuvintele celui 
mare între prooroci şi împărați, David Inima înfrîntă şi smerită Dumnezeu nu 0 va urgisi, 
degrabă dreapta rugăciune i-a auzit, căci iarăşi zice David: Strigat-au drepții şi Domnul i-a 
auzit. 


Apoi, apropiindu-se cu sufletul şi cu inima prin lucrarea Preasfîntului şi de viață 
Făcătorului Duh şi schimbîndu-se cu bună şi străină schimbare, casa aceea în care locuia 
Cuviosul Grigorie i se părea că este plină de lumină, cu strălucirea darului umplîndu-se de 
bucurie negrăită şi de veselie. Atunci, vărsînd izvoare de lacrimi iarăşi, cu darul dumnezeieștii 
iubiri pătrunzîndu-se, zicea acestea: "Însuflețitu-ne-ai pe noi și mirosul hainelor tale iese ca 
dintr-un pahar de aromate al făcătorilor de minuni". 


Deci, ca un afară de trup şi afară de lume făcîndu-se, s-a umplut de dumnezeiasca dorire. 
Şi de aceea nu i-a lipsit acea lumină strălucind dreptului, după sfințitul cuvînt care zice: 
"Lumina drepţilor este totdeauna". Pentru că de-a pururea pomenitul bărbat, fiind întrebat de 
mine şi de ucenicii cei împreună cu mine, a zis, ca unul ce nemăsurat iubea şi cinstea adevărul: 
"Cel ce face suire întru Duhul către Dumnezeu, ca într-o oglindă vede toată zidirea cu chip de 
lumină, ori înăuntru în trup, ori în afară", după cum zice marele Apostol Pavel. 


Astfel, cînd îl vedeam ieșind din a sa chilie, era cu faţa veselă ca şi cum zîmbea, şi mă 
privea cu blîndeţe. Căci ştiţi cu adevărat, voi fraţii cei duhovniceşti, cum el hrănea cu multă 
părintească dragoste şi pe cei dintîi fii duhovniceşti şi pe cei mai de pe urmă, ca pe nişte fii 
preaiubiți. Asemenea și pe mine, ca pe cel ce eram cel mai de pe urmă, de-a pururea pomenitul 
cu adevărat mă încălzea cu preacurata iubire. 


Cînd vorbeam cu dînsul ca şi cu un părinte iubitor de fii, cînd ieşea din chilie îmi 
răspundea cu faţa aducătoare de bucurie. Că sufletul care s-a lipit de Dumnezeu şi cu darul Lui 


s-a luminat, şi mai presus decît toată făptura s-a înălțat și mai presus de cele văzute viețuieşte 
şi s-a legat cu totul de dorirea către EI, nicidecum nu poate a se ascunde, după cum şi Domnul 
a poruncit, zicînd: Tatăl tău, Care vede în ascuns, îți va răsplăti la arătare. Şi iarăşi: Așa să 
strălucească lumina voastră înaintea oamenilor, ca văzind faptele voastre cele bune să 
slăvească pe Tătăl vostru Cel din ceruri. Căci încălzeşte inima, luminează mintea şi faţa o 
înveselește, după cum zice înțeleptul: Inima înveselindu-se, înflorește faţa. 


Iar eu îl întrebam: "O, dumnezeiescule părinte, învaţă-mă, dascăle, ce este oare sufletul 
şi cum se vede el de sfinţi?” Iar el, cu linişte şi cu blîndeţe, după obicei rînduind cuvîntul, astfel 
a răspuns către mine: "Fiul meu prea iubit, duhul ce este mai înalt decît tine nu-l căuta și cele 
mai adînci decît tine nu le cerceta! Căci acum eşti prunc și nu poţi primi hrana cea vîrtoasă; 
apoi nici nu este folositoare hrana cea desăvîrșită celor cruzi şi care mai au trebuinţă de lapte”. 


Eu însă, aruncîndu-mă lîngă frumoasele sale picioare și cu tărie apucîndu-mă de ele şi 
aducîndu-i rugăciune mai fierbinte pentru aceasta, el a zis: "Dacă cineva nu va vedea învierea 
sufletului său, nu va putea să se înveţe cu dinadinsul ce este sufletul cel gînditor"”. Dar eu, stînd 
cu îndrăzneală la picioarele lui și mai cu evlavie întrebîndu-l, după obicei, i-am zis: "Arată-mi, 
0, părinte, de ai ajuns la măsura suirii acesteia, adică dacă ai învăţat ce este sufletul cel gînditor!" 


lar el cu multă și mare smerenie mi-a răspuns astfel: "Pentru dragostea Domnului, 
învață-mă şi pe mine acestea, căci nu puţin folos poate să pricinuiască sufletului meu”. Apoi 
dumnezeiescul şi întru tot cinstitul părinte Grigorie, după ce a lăudat sîrguința mea, astfel de 
învățătură a făcut către mine: 


"Sufletul punîndu-și toată sîrguința, puţină vreme, și nevoindu-se cu fapta bună cea 
lucrătoare, cu socoteală și cu desluşire, pe toate patimile le supune şi le face roabe. Și în acest 
chip, precum umbrele urmează trupurilor, aşa şi faptele bune cu adevărat urmează acestuia, 
mergînd după dînsul. Şi nu numai atât, dar ca şi într-o suire a unei scări duhovniceşti şi la cele 
mai presus de fire, îl povăţuiesc și-l învaţă pe suflet. Iar cînd mintea, cu darul lui Hristos, se va 
sui la cele mai presus de fire, atunci luminîndu-se cu strălucirea cea duhovnicească, se întinde 
şi se lărgeşte luminat întru vedere. Și, făcîndu-se mai înaltă decît sine, după măsura darului de 
la Dumnezeu, mai luminat şi mai curat vede firile făpturilor celor ce sînt, după cum au 
asemănarea și rînduiala”". 


Iar nu precum biîrfesc cei ce se îndeletnicesc întru deşarta înşelăciune cea din afară, din 
pîntece grăind și mincinoase explicări făcînd, ca pe cei simpli să-i amăgească. Aceia birfesc și 
amăgesc, alergînd după umbră şi nu după lucrarea cea firească. Că s-a făcut deşartă inima lor, 
după cum zice Scriptura, şi zicînd că sînt înţelepţi, au înnebunit. Dar fiindcă puţin cîte puţin, 
sufletul care a primit arvuna duhului, pentru mulțimea vedeniilor ce suie către cele mai de sus 
şi mai dumnezeiești, lăsînd în urmă pe cele dinainte - după cum trîmbiţa cea mare a Bisericii, 


dumnezeiescul Apostol Pavel învață, zicînd: Pe cele dinapoi uitindu-le și spre cele dinainte 
alergînd -, atunci sufletul care aşa întru adevăr s-a curăţit, toată frica o leapădă și toată temerea 
de la sine o scutură. 


Şi cu dragostea Mirelui unindu-se şi de EI lipindu-se, vede deodată gîndurile sale cele 
fireşti încetînd și înapoia lui căzînd, după așezămîntul Sfinților Părinţi, şi la frumuseţea cea fără 
de chip şi negrăită ajungînd, singur cu Dumnezeu vorbeşte, făcîndu-se luminat şi strălucit 
Sfîntului Duh. 


Deci după ce s-a luminat astfel cu lumina cea nemărginită îşi are mişcarea către 
Dumnezeu, şi din clipa aceasta vine şi noua schimbare, pe care nu o simte trupul acesta smerit, 
pămâîntesc şi materialnic. Că sufletul, fiind fără de materialnică împătimire, se arată fire cu 
adevărat gînditoare, precum adevărat mai înainte de călcarea poruncii era Adam strămoșul 
nostru, acoperit cu lucrarea şi cu darul nemărginitei lumini. lar mai pe urmă, pentru amara 
călcare de poruncă, vai mie!, lipsindu-se de slava cea cu chip de lumină şi strălucire, s-a văzut 
om gol. 


Încă a mai adăugat pururea pomenitul Grigorie, zicînd către mine: "Că cel ce ajunge la 
această înălțime prin statornica şi sîrguincioasa cugetare a rugăciunii, o, fiule! a văzut şi a 
cunoscut în ce stare a venit darul lui Hristos. Acela a văzut învierea sufletului său, mai înainte 
de învierea cea de obşte, în care nădăjduieşte, încît sufletul care aşa s-a curăţit, poate să zică cu 
dumnezeiescul Apostol Pavel: De sînt în trup sau afară de trup, nu ştiu! Şi nu numai aceasta, 
ci chiar sufletul, nedumerindu-se și cu totul înspăimîntîndu-se, strigă: O, adînc de bogăţie, de 
înțelepciune și de cunoştinţă a lui Dumnezeu, cît de necercetate sînt judecăţile Lui și cît de 
neurmate sînt căile Lui!" 


Acestea sînt cuvintele întrebării mele către dumnezeiescul părinte Grigorie şi acestea a 
zis el către mine. lar cei ce s-au făcut ucenicii lui prin povăţuirea lui, s-au suit la înălțimea faptei 
bune; şi nu ştiu cum aș alcătui mai bine laudele lor, sau cum aș povesti după vrednicie 
nevoinţele și isprăvile acestora. Căci fiind cel dintii dintre ucenicii Sfîntului Gherasim, după ce 
venise de la Evrip - cel care a fost ucenic preaiscusit și preavrednic de laudă al prea sfințitului 
patriarh Isidor, bine povăţuit fiind dintru început în fapta bună şi petrecerea ce se potriveşte 
monahilor, de către dumnezeiescul Grigorie, pe care cuvîntul nostru mai sus l-a făcut cunoscut. 
Acest minunat bărbat a urmat lui Gherasim, care între sfinţi a strălucit şi întocmai ca dînsul pe 
drumul cel apostolesc a alergat. 


Dar nu voi pregeta şi aceasta să o zic, că rîvnitor al aceluia s-a făcut, care şi Palestina ce 
era mai înainte pustie a domesticit-o şi cinstite mînăstiri a ridicat. Aşa și noul Gherasim din 
Evrip, umplîndu-se de dumnezeiescul dar, s-a trimis de Dumnezeu la Elada și înconjurînd 
apostoleşte pe toţi cei de acolo, care flămînzeau şi însetau după cuvîntul lui Dumnezeu, i-a 


săturat de preadulcea învățătură a faptei bune şi i-a îmbogățit pe cît 1-a fost cu putinţă cu marea 
avuţie a sfinţeniei și a evlaviei; căci de acolo venise, după cum s-a arătat, şi apoi învățase limba 
acelora desăvîrşit. 


Dar şi el făcînd sfințită adunare de ucenici, care prin osîrdie din viața cea de-aici se 
mutaseră, prin sîrguința şi îngrijirea lui a alcătuit cu ajutorul lui Dumnezeu cetate cerească şi 
strălucitoare de monahi şi i-a împărtășit pe dînşii de petrecerea adevărată şi îngerească ce se 
cuvine sihaștrilor, învățîndu-i și îndemnîndu-i la înălțimea faptei bune ca şi cel de demult, pe 
preastrălucitul de la Iordan, vrednicul de pomenire întru cele dumnezeiești, Cuviosul Gherasim, 
căruia bine i-a rîvnit. Și prea de multe vedenii şi acest Gherasim din Evrip s-a învrednicit acolo 
în pustie şi a vieţuit petrecere vrednică de minune, ca şi marele Sava, după cît îi era cu putință, 
sîrguindu-se şi nevoindu-se întru Duhul, din viaţa de aici s-a mutat către Domnul. 


Al doilea ucenic al cuviosului era Iosif care avea ca patrie același ostrov, Cipru, şi care 
cu adevărat întru nevoințele cele pentru dreapta credință era întocmai cu Gherasim. Celelalte 
isprăvi ale lui Iosif le tăcem, pentru ca să nu întindem cuvîntul. Însă și el atîtea nevoinţe pentru 
buna credință a suferit vitejește stînd împotriva latinilor și cu darul lui Hristos pe mulţi, nu 
numai bărbaţi ci şi femei, i-a adus la buna credință. Nimeni din cei ce au cîştigat mare laudă 
pentru înțelepciunea elinească și au deprins învățătura ei desăvirşită, n-a putut să ajute dreptei 
credinţe. 


Iar el deși era simplu după învăţătura filosofiei celei din afară, dar avea înțelepciunea 
cea adevărată, care întotdeauna aceeași este şi rămîne, adică darul Sfîntului Duh, prin care şi 
pescarii apostoli, proslăvindu-se şi învățîndu-se, au ruşinat pe înțelepții lumii. Așa şi minunatul 
Iosif s-a preamărit de Dumnezeu şi a ruşinat pe latini, iar celelalte fapte bune şi viaţa lui cinstită 
şi preamărită, nefiind harnici a le povesti precum se cuvine, le cinstim cu tăcerea. 


Iar tu, ascultătorule, vezi te rog şi pe altul din ucenicii sfîntului, pe minunatul ava 
Nicolae, care era din Atena. Dar, ajungînd aici cuvîntul nostru, nu fără de lacrimi îmi vine să 
pomenesc de bărbatul acesta, căci mintea mea slăbește obosindu-se de mîhnire, iar mîna 
amorţeşte pentru a scrie mărirea cea neajunsă a laudelor lui. El era bărbatul împovărat de 
bătrîneţe cinstită şi obosit, avînd ca la optzeci de ani, neslăbit, suferind nevoinţele în pustietate, 
în căruntețe și în pricepere. Și era cinstit în obicei, încît nu ştiu de s-ar mai fi aflat altul aşa de 
cinstit, care pentru dreapta credinţă şi pentru dogmele drepte a răbdat bărbătește de la împăratul 
Mihail Paleologul, cugetătorul de cele latinești, tot felul de jefuiri şi izgoniri şi chiar închisori 
multe şi întunecate. 


Pentru că Nicolae, venind în patria sa şi vestind poporului cuvîntul învățăturii, cu curele 
tari şi cu frînghii strîngîndu-i-se mîinile şi cu lanțuri grumajii, mult a pătimit. Apoi spre 
batjocură cinstitele bătrîneți i le-a ras; dar nu s-a oprit aici socoteala cea nebunească şi fără de 


omenie, ci săvîrşea şi altele, care fără de plîns nu este cu putință a le povesti; căci cu multă 
îndîrjire şi cu voia răucredinciosului ce stăpînea atunci, bărbații cărora li se poruncise a-l chinui 
şi care erau vestiți pentru cruzime, l-au culcat pe drumul cel de obște şi cu picioarele sărind 
peste dînsul, l-au legat înaintea poporului; apoi tîrîndu-l şi împrejur ducîndu-l, ca şi cum s-ar 
mîndri cu neomenia, nu știau, lipsiții de minte, că pe ei se vădeau mai vîrtos pentru răutate, iar 
lui prea mare slavă îi pricinuiau. 


Dar după aceasta Dumnezeu, privind de sus cu milă, lucrurile Bisericii s-au întors în 
adîncă pace şi alinare, iar preasfinţitul patriarh Iosif, luînd în mîini orînduirea Bisericii şi 
stăpînirea, multă silință și sîrguință punea ca să hirotonească pe Nicolae arhiereu. Dar el nu a 
voit nicidecum, cinstind smerita cugetare şi smerenia, pe care desăvîrşit le-a deprins, şi n-a 
primit deloc hirotonia; ci poftind viaţa cea iubitoare de liniște şi fără de gîlceavă, s-a dus la 
Muntele Athos. 


Însă, cel ce era atunci egumen al Muntelui Athos, văzîndu-l pe acesta plin de toate 
virtuțile şi împodobit cu fapta bună, l-a iubit pe el foarte, ca unul ce era şi el lucrător al faptei 
bune. L-a pus eclesiarh, chiar fără voia lui, în cinstita mînăstire a Careilor; dar puţină vreme 
trecînd s-a întîlnit, după iconomia lui Dumnezeu, cu minunatul Grigorie dascălul. 


Deci, prinzîndu-se de preadulcile cuvinte ale aceluia, cu tot cugetul şi cu toată plecarea 
sufletului s-a făcut ucenic al acestuia. Căci, precum se poate vedea, roiul albinelor zburînd din 
stupii lor, și oriunde ar avea trebuință zburînd peste flori, dacă văd undeva miere, de mirosul 
acela atrăgător, albinele cu toată pornirea aleargă la aceea şi nu vor a se duce de acolo, pînă nu 
vor suge și pînă nu se vor sătura pînă la saţiu de miere. După aceasta iar se sîrguiesc la alergare, 
pentru ca să umple ale lor case din acea miere. Tot aşa a urmat şi s-a împlinit preabine cu de-a 
pururea pomenitul acela, Nicolae, care, cu adevărat s-a făcut lăcaş al fericitei odihne preaînalte. 
Căci, umplîndu-se de înțelepciunea cea curată şi de cunoştinţa cea adevărată întru Duhul, pe 
toți cu mireasma faptei bune îi atrăgea. 


Precum magnetul, prin sila cea negrăită a firii atrage la sine fierul cel preatare, așa și 
Cuviosul Grigorie, nu numai pe cei ce l-au văzut şi care cu dînsul au vorbit, ci şi pe cei ce erau 
departe, şi prin graiurile sale cele dulci și de suflet folositoare îi atrăgea; graiurile pe care fiecare 
om înţelept le-ar fi numit graiuri ale vieţii veşnice şi cuvinte dumnezeieşti. Precum cu Hristos 
Dumnezeul nostru s-a întîmplat, căci pe EI văzîndu-L Andrei, îndată, lăsînd pe loan, a alergat 
la lisus, apoi nedespărțit I-a urmat, tot aşa şi cu dînsul, de multe ori s-a întîmplat, ca şi cum pe 
acela îl vedeau, care îi întrecea pe monahii şi dascălii cei îmbunătăţiți. 


Căci la atîta evlavie şi statornicie duhovnicească a ajuns Cuviosul Grigorie, încît prin 
faţa cea veselă şi blîndă închipuia și arăta strălucirea sufletului. Iar ucenicii îndată pe dascălii 


lor îi lăsau, alergînd la învăţătura şi însoţirea lui, supunîndu-i-se şi dorind să dobîndească de la 
dînsul învățătura. 


Şi precum cu adevărat sfințitul întru toate şi cinstitul ava Nicolae, nu numai de lume s- 
a lepădat, ci şi slavele şi cinstirile omenești, ca pe niște sarcini deşarte şi de prisos, le-a scuturat 
de la sine; așa şi bătrîneţile și anii cei mulţi ai vieţii sale le-a defăimat, şi s-a aruncat la picioarele 
Cuviosului Grigorie, care îi vestea pacea şi cele bune, primind osteneala supunerii ca pe un 
cîştig şi o mare dobîndă. 


Deci Nicolae, ca Samuel, afierosindu-se lui Dumnezeu, dîndu-și ocîrmuirile gîndurilor 
şi ale voilor sale după fluierul cuvintelor lui Grigorie, apoi făcîndu-se întru toată fapta bună şi 
în smerenie iscusit, pe toţi cei de acolo i-a întrecut. 


Dar şi de acest lucru al fericitului și prea dumnezeiescului părinte Grigorie, pe care, cu 
cuvioasă iconomie, îl făcea la cei supuși, ar putea a se minuna cineva foarte cu cuviință. Căci, 
cînd voia să mustre pe vreunul din frați spre folosul aceluia, dorindu-i îndreptare, îndată îl ocăra, 
numindu-l netrebnic bătrîn, adică îmbătrînit în răutăţi, care nici un lucru bun n-a lucrat şi, de 
trîndăvie fiind plin, se leneveşte de a sa mîntuire. 


De multe ori părintele poruncea şi unora din monahi cu asprime şi de la masă îi izgonea 
spre folosul lor, în tot chipul iconomisindu-i, după cum am zis. Acestea auzindu-le Nicolae, 
care după Dumnezeu se nevoia cu tot chipul smeritei cugetări, căzînd la picioarele dascălului 
său, plîngea. 


Iar eu, făcînd povestirea aceasta, mă sfiesc cu sufletul şi cu totul mă ud de lacrimi şi de 
mirare mă umplu, ca şi cum pe acesta l-aş vedea întins la picioarele dascălului, după cum am 
arătat. Deci caută şi tu o, ascultătorule, şi minunează-te de economia pe care o făcea acest 
părinte dumnezeiesc. Căci în acest chip pe cel ce greșea, mustrîndu-l pentru folosul lui, după 
ce îl dojenea, îl ierta, iar mai pe urmă îl elibera. Dar aceasta mi-a venit mie să le povestesc din 
multele fapte ale acelui bărbat. Căci multă este revărsarea isprăvilor aceluia şi nu va putea 
cineva a înota în noianul acesta, dacă se va ispiti cu de-amănuntul să pomenească bunătăţile lui. 


Însă tu, iubitule cititor, mai vezi şi pe alt ucenic al dumnezeiescului Grigorie, pe Marcu, 
vrednicul de minune, lucrător al faptei bune prea desăvirşit care era din latura Cladomenitidii. 
Acesta, mergînd la Tesalonic, s-a tuns monah în cinstita mînăstire ce se numea "a lui Chir 
Isaac", în hotarele prea vestitei cetăți a Tesalonicului. 


Mai pe urmă, mergînd la Sfîntul Munte, s-a făcut şi el unul din ceata ucenicilor lui. Și 
ca să spun mai pe scurt, atîta priveghere şi sîrguință la rugăciune a cîştigat şi, după sfințitele 
cuvinte, atît de mult a iubit a fi lepădat în casa Domnului și a se face lăcaș tuturor faptelor bune, 
şi atît de mult a îmbrățișat cu tot sufletul şi cu toată inima fapta bună a smereniei şi a ascultării 
spre a împlini toate faptele bune, încît nu numai întiistătătorul, ci şi întregii obşti cea întru 
Hristos slujea la toată trebuinţa cu sîrguință. 


Iar dacă nu ar fi găzduit pe toţi monahii, ce veneau şi năzuiau acolo şi dacă nu i-ar fi 
odihnit, arătîndu-li-se lor în chip de rob, cu totul nesuferit ar fi socotit lucrul acesta. Că într- 
adevăr, fără fățărnicie, porunca lui Hristos o arăta, cel ce voiește să fie cel dintii, să fie cel mai 
de pe urmă decit toți și al tuturor slujitor. Căci nu era nimeni din cei ce veneau acolo să nu se 
minuneze şi să nu laude pe dumnezeiescul Marcu. Şi după ce i-ar fi văzut odată faţa lui, care 
avea bună mireasmă duhovnicească, nu se putea să nu ia dintr-însa sfinţenie în sufletul său şi 
să nu fi luat pildă să se facă şi el smerit cugetător ca și dumnezeiescul Marcu. 


Acesta, pînă cînd a ajuns întru adînci bătrîneţe aceleași lucruri bune cu multă bucurie 
dorea a le face, încît, nici bătrîneţele, nici slăbiciunea, nici vreo altă pricină nu putea să-l 
oprească de la aceasta. Încă şi slujba bucătăriei cu sîrguință îndeplinind-o, niciodată nu s-a arătat 
lenevos. Pentru aceasta, văzînd Cel ce fericeşte pe cei smeriţi cu inima atîta smerită cugetare și 
ascultare din partea lui, pînă în atîta slavă l-a ridicat pe dînsul, încît, strălucindu-se de darul 
Sfîntului Duh s-a făcut organ preavestit, răsunînd întru blîndeţe. 


Căci, ajungînd la limanul cel neînvăluit şi liniştit şi unindu-se cu Dumnezeu, numai cu 
EI vorbea şi de negrăită strălucire se veselea, încît pe mulți în viaţa aceasta i-a împărtăşit de 
folos sufletesc prin învățătura și sfințenia care erau întru dînsul. Că pe acest om cu chip 
dumnezeiesc şi asemenea îngerilor multă vreme petrecută cu dînsul, ni l-a făcut cunoscut mai 
ales nouă, celor de sub ascultarea lui. Căci eu cu dînsul sub un acoperămînt am petrecut şi la o 
masă am stat, cugetînd ca și dînsul, preaiubit fiindu-mi cu duhul întru toate. Căci ce lucru nu ne 
era nouă de obşte? 


Eram uniți într-un gînd şi aveam prietenie din tot sufletul, cinstind cucernicia şi cinstea 
cea cuviincioasă. Deşi îmi poruncea să nu spun faptele cele bune ale lui și sporirile pe care i le 
dăruise Dumnezeu, dar de vreme ce laudele şi isprăvile sfinţilor povestindu-le, ascultarea lor 
îndeamnă pe ascultători și să le urmeze. De aceea am judecat că este bine a nu le da cu totul 
tăcerii. 


Acel dumnezeiesc părinte, minunea cea mare și vestea de obşte cea de pretutindeni a 
lumii, Grigorie, vrînd să se ducă în cinstita lavră, în acest chip ne-a unit pe noi unul cu altul şi 
împreună ne-a legat cu învăţăturile şi sfaturile sale, încît ni se părea că avem un suflet în două 
trupuri şi pînă la sfîrşit nedespărțiți ne-a poruncit să petrecem. Şi ne-a zis mai pe urmă mişcat 


de duhul care locuia întru dînsul, că dacă așa ne vom afla uniţi, nu ne vom lipsi de împărăţia şi 
slava lui Hristos. 


Iar noi, după obicei, făcînd îndatorita metanie la picioarele lui şi împreună cu rugăciunile 
învrednicindu-ne de binecuvîntare, ne-am unit unul cu altul nedespărțiţi una şi aceeaşi cugetînd 
şi lucrînd în toţi cei douăzeci şi opt de ani petrecuți împreună. Şi dacă chema cineva pe Calist 
îndată avea şi pe Marcu. Şi dacă iarăși pomenea cineva de Marcu venea şi Calist, arătîndu-se în 
aceeași dată. Încît toţi părinţii care locuiau acolo în schit, căutau la noi pentru buna unire la un 
gînd şi pacea pe care o aveam, cu darul lui Hristos ca o pildă lăudată. Și dacă vreodată prin 
pizma vrăjmașului şi vicleanului se întîmpla între unii vreo neînțelegere de multe ori aduceau 
întru pomenire pilda noastră plăcută lui Dumnezeu. 


Dar mai pe urmă, nu ştiu cum s-a întîmplat că Marcu a căzut într-o boală trupească; 
pentru aceasta ne-am dus la sfînta Lavră pentru tămăduirea bolii. Deci în acest chip urmînd 
lucrul sfinţii bărbaţi cei ce se nevoiau acolo, văzînd comoara faptei bune şi a cucerniciei lui nu 
i-au dat voie în nici un chip să se ducă de acolo, socotind ca o pagubă nesuferită lipsa lui. Iar 
eu, Dumnezeu mişcîndu-mă, m-am întors în cinstita mînăstire a Ivirilor. 


Deci le-a părut poate unora că ne-am despărțit unul de altul cu trupurile şi cu locul, dar 
cu sufletul eram împreună prin darul lui Dumnezeu, care împreună leagă și împreună ţine cele 
bune. Pentru aceea, orişiunde am fi petrecut, totdeauna uniți am rămas unul cu altul. Și fiecare 
din noi păzea pomenirea celuilalt curată, cu multă dorire duhovnicească purtînd-o în minte 
totdeauna. Şi precum cele ce cu o firească milostivire sînt legate unele cu altele şi despărțire nu 
primesc, aşa şi noi eram uniți unul cu altul. 


Dar fericitul Marcu atâta s-a slăvit de la Dumnezeu prin strălucirile şi darurile pe care le 
lua de la EI, totdeauna sporind şi punînd suișuri în inimă și din slavă în slavă trecînd, încît nu 
era cu putință a povesti după vrednicie sau a scrie noi cei ce voim a face pomenire despre dînsul, 
ca să nu părem celor neînvăţaţi că povestim lucru nevrednic de credință. 


Căci unii cu adevărat orbindu-se la minte şi de urîta boală a dogmelor străine şi 
neadevărate ale lui Achindin bolind, nu voiau să primească darurile și arătarea lui Dumnezeu 
ce se fac prin suflet în sfinții cei curați cu inima. Căci asupra Darului dumnezeiesc nebunește 
hulind şi îndrăznind a-l numi zidire, iar dumnezeieștile Scripturi răsturnîndu-le, vor ca taina 
economiei s-o răstoarne; dar fie ca inimile lor să le atingă dreapta Celui Preaînalt, ca să cunoască 
pe Cel bun şi ca nu pînă în sfîrşit bucurie să se facă ei vicleanului. lar cuvîntul nostru, către cele 
dinainte să călătorească. 


Mai pe urmă, lacob şi Aaron s-au făcut ucenici marelui bărbat. Iacob a ajuns episcop al 
sîrbilor, iar Aaron, venind după aceea la Sfîntul Munte, a fost primit de Cuviosul Grigorie, 
căruia 1 s-a făcut milă de dînsul, căci era orb, precum lisus S-a milostivit de orbul cel din naştere 
şi l-a miluit. EI a învăţat de la dascălul său cel duhovnicesc, cum Dumnezeu, pentru bunătatea 
cea desăvirșită şi pentru purtarea de grijă către neamul nostru, S-a făcut om, ca să cheme pe 
strămoșul nostru Adam, care pentru călcarea poruncii vai! a căzut, izbăvindu-l și slobozindu-l 
de tirania începătorului răutății și înviindu-l din stricăciunea morţii. 


Căci orbirea ochilor trupeşti care se întîmplă din orice fel de pricină, nu numai că nu 
slăbeşte ochii sufletului, ci şi lumina veşnică dăruieşte celor ce vitejește suferă și nădăjduiesc 
curat către Dumnezeu. Așa și el, întru luminarea inimii, a primit sfătuire şi i s-au deschis ochii 
sufletului. Şi dacă nu ar înțelege cineva fără de îndoială aceasta, în deşert zice că este întemeiată 
nădejdea venirii lui Hristos cea mîntuitoare şi adevărată, pentru care şi răni, legături, lepădarea 
mădularelor, închisori şi în cele din urmă moarte suferind şi răbdînd bărbăteşte, căutînd către 
veșnicile răsplătiri ce vor să fi; necăjindu-ne, rău pătimind după cum zice marele apostol şi 
această lumină vremelnică ce mîngiie puțin simţirea cu totul lepădînd-o, să aflăm lumina cea 
dintru început, semănată în sufletele noastre, pe care, pentru călcarea de poruncă, a întunecat-o 
Adam. 


Dar cînd cu ajutorul și cu darul lui Hristos, prin rugăciune fierbinte și prin cerere 
necontenită vom curăți inimile noastre, atunci ni se luminează mintea şi cugetul, partea cea 
stăpînitoare şi domnitoare a sufletului, care ca un ochi sînt sufletului, după învățătura părinţilor. 
Atunci, după proorocul împărat, putem şi noi cu îndrăzneală să zicem către Dumnezeu: 
Dimineaţa vei auzi glasul meu, dimineaţa voi sta înaintea Ta şi mă vei vedea, şi lumină este 
drepţilor totdeauna. 


Astfel, deschizîndu-se ochii sufleteşti, făcîndu-se strălucită frumuseţea sufletului, omul 
care întru duhul s-a făcut după Dumnezeu, vede după fire, precum vedea Adam înainte de 
călcarea poruncii. 


Aceste sfaturi, după cum s-a arătat, auzindu-le fratele acela, înțelegîndu-le şi pe toate în 
minte purtîndu-le, ruga pe Dumnezeu întru zdrobirea inimii, zicînd astfel: "Doamne Dumnezeul 
nostru, Cel ce pe femeia cea gîrbovită ai îndreptat-o, care cu cuvîntul ai întărit pe slăbănog și 
ochii orbului i-ai deschis, privește spre mine cu negrăită și neasemănată milostivirea Ta şi pe 
ticălosul meu suflet cel gîrbovit în tina păcatului, care zace jos, să nu-l treci cu vederea în groapa 
deznădejdii. Ci ca un îndurat, deschide-mi ochii inimii, ca să se înrădăcineze frica Ta întru 
dînsa, să priceapă poruncile Tale şi să facă voia Ta”. 


Astfel, adeseori din adîncul inimii, strigînd către Dumnezeu, precum Moisi văzătorul de 
Dumnezeu tăcînd, înălța glasuri rugătoare către Dumnezeu, în adîncul cugetului pomenindu-le, 


după cum zice: Pentru ce strigi către mine? Moisi, tăcînd, îl aude pe Dumnezeu. Aşa şi acela a 
fost auzit de Dumnezeu şi s-a învrednicit de darul ochilor sufletești cu adevărat, încît nu numai 
că nu mai avea trebuință de ducători de mînă şi de povăţuitori, ci în chilie șezînd, ca şi cînd 
vedea mai înainte, zicea: "leșiţi spre întîmpinarea monahilor care vin către noi”. 


Şi pe cei care veneau îi chema pe nume. Astfel se întîmpla cu preaslăvire şi precum 
zicea, aşa urma şi lucrul. lar cînd se apropia vreo pomenire a vreunuia din sfinții cei mari, sau 
a vreunuia din dumnezeieştile şi stăpîneștile praznice, cu multe zile mai înainte, fără de 
învățătură, însemna numele sfîntului care se prăznuia întru pomenire sau a stăpînescului praznic 
ce era să fie. 


Fiind întrebat cum el, care era neînvăţat, vedea mai înainte acestea, răspundea zicînd că 
o mare strălucire şi slavă se face mai înainte de la Dumnezeu în sufletul lui şi de aici învăţa 
acestea şi mai înainte spunea numele praznicului. Odată, împreună cu Iacob, cel mai înainte zis, 
care era ucenic împreună cu Aaron, voiau să meargă la un monah şi cînd amîndoi sosiră aproape 
de locașul aceluia, nemaifiind decît una sau două stadii depărtare, prin dumnezeiască insuflare, 
Aaron a zis lui Iacob: 


"Voiesc ca tu să ştii că fratele la care mergem acum, ținînd în mîini sfințita carte a celor 
patru Evanghelii, după obicei acest capitol al Evangheliei îl citeşte”; şi i-a adăugat numele. 
Mergînd amîndoi pe din dos la chilia monahului, cercetînd au aflat că adevărat a fost ce mai 
înainte a spus Aaron prin cuvinte. Acestea, din povestirile cele multe despre acela, sînt puţine 
ŞI mici pe care le-am amintit. 


Însă cuvîntul are acum să adauge, după datorie, şi despre sfinţita povestire a altor ucenici 
ai cuviosului, adică a lui Moisi, a lui Loghin, a lui Cornelie, a lui Isaia şi a lui Clement. Aceștia 
întru început, cu prea multe sudori şi cu osteneală, au alcătuit viaţa cea după Dumnezeu şi prin 
cugetare şi prin sîrguința celor mai bune şi mai înalte au cîștigat-o, şi pînă la sfîrșit lucrarea cea 
gînditoare şi mîntuitoare au cugetat-o şi întru dînsa s-au îndeletnicit. Şi pe mulți ucenici au 
cîştigat la aceasta şi cu pace viaţa şi-au săvîrşit, sufletele lor dîndu-le lui Dumnezeu, în locul 
slavei şi în cortul cel minunat s-au sălăşluit. 


Dar cum ar fi fost cu dreptate, făcînd noi pomenire de minunatul Clement, să nu 
povestim şi puţine din cele dăruite lui de Dumnezeu? Acesta a odrăslit şi a crescut, bine 
trăgîndu-şi neamul dintre oameni cinstiți. Era păstor de oi, ca unul ce trăia în sărăcie. Odată, la 
miezul nopții, priveghind la păzirea turmei sale, a văzut o revărsare de lumină peste turmă, care 
a strălucit luminos. 


Umplîndu-se de bucurie, căuta întru sine şi, nedumerindu-se, zicea: "Nu cumva eu pe 
ciomagul acesta ciobănesc dormitînd, fără de veste, lumina zilei şi a soarelui a strălucit?" Și pe 
cînd gîndea acestea, a văzut lumina aceea încet şi cîte puţin ducîndu-se la cer şi s-a făcut iarăşi 
noapte. Atunci de bucurie umplîndu-se şi turma lăsînd-o, îndată s-a dus la Sfintul Munte. 


Mergînd în schitul ce se numeşte al lui Morfono şi întîlnindu-se cu un monah simplu 
dar cucernic şi plin de fapte bune, s-a îmbrăcat în haine monahiceşti, nimic altceva învăţind de 
la monahul acela, fără numai "Doamne miluiește". Dar, trecînd puțină vreme, iarăși a început 
cîte puțin a se arăta lumina aceea care a strălucit peste staulul oilor și a umplut de dar sufletul 
lui, căci era bărbat simplu și neiscoditor cu totul. Deci monahul, nefiind puternic a judeca cele 
văzute, luîndu-l pe acela cu sine au venit la Sfîntul Grigorie şi pe toate le-a descoperit Clement 
şi la picioarele aceluia căzînd, s-a rugat fierbinte ca şi el să fie primit la Sfîntul Grigorie, ca, cu 
adunarea lui cea bună, să se rînduiască şi împreună să se numere. 


Bucuros primindu-l dreptul, cu dragoste s-a plecat spre rugăciunea lui. Fiindcă acela era 
cu adevărat următor lui Hristos, pe toate cu faţă veselă primindu-le şi de mîntuirea celor ce 
aleargă la dînsul însetînd. Astfel, luîndu-l şi sfătuindu-l, îl învăţa despre cele ce pricinuiesc 
mîntuirea sufletului, despre răbdarea celor ce vin asupra-i ori în ce chip, despre răbdare şi 
smerenie și pentru a-și pune nădejdea de-a pururea către Dumnezeu, de la care este tot lucrul 
bun ce se isprăveşte de oameni. Apoi îl învăţa a nu se lenevi de pravila și canonul său şi 
totdeauna să aibă cugetare neîntreruptă la moarte. 


Primind Clement cu smerită cugetare și cu dulceaţă folositoarele şi părinteştile 
învățături, a făgăduit că fără de pregetare pe toate le va face. Şi precum cremenea, lovindu-se 
de amnar, îndată își scoate focul ce-l are înăuntru ascuns şi poate a se aprinde cînd se atinge de 
materia potrivită; sau precum scînteia, în puţine paie căzînd, văpaie se înalță, în acelaşi chip 
Clement întru toate era ca un jar de foc sau ca un foc în spini, după cum zice Scriptura, inima 
lui făcîndu-se încăpere a învățăturii. 


Mai ales era îndemânatic spre străjuirea şi păzirea inimii. De aceea, în scurtă vreme pe 
toți i-a uimit prin întinderea lucrării și sîrguinţei după Dumnezeu. Nu numai întru vederea celor 
ce sînt a venit şi s-a suit şi la minte s-a luminat cu strălucirea darului, ci și suişuri, după David, 
a pus în inima sa şi strălucit a primit-o prin lucrarea Domnului. Că sufletul cel nevinovat, 
apropiindu-se de Dumnezeu şi Tatăl şi cu totul întru Dînsul întinzîndu-se, se face cu chip 
dumnezeiesc. Şi pentru aceasta petrece întru cele mai presus de fire. Că Dumnezeu, fiind 
privitor asupra inimilor, pe inima cea zdrobită și smerită nu o urgisește, după dumnezeiescul 
David. 


A adăugat încă şi aceasta Clement, zicînd că, de cîte ori era trimis de dumnezeiescul şi 
de-a pururea pomenitul părinte Grigorie pentru vreo slujbă, să meargă în cinstita şi sfințita 


Lavră la monahii ce pustnicesc acolo, şi îi auzea pe dînşii cu evlavie şi cu multă cinste și frică 
lăudînd și cîntînd: "Ceea ce eşti mai cinstită decît heruvimii...", atunci vedea ca un nor luminos 
din cer zburînd deasupra Lavrei. Și aceasta minunat o urmărea, pînă se sfirşea cîntarea "Cuvine- 
se cu adevărat". Apoi iarăşi cîte puţin vedea acest nor cu chip de lumină suindu-se la cer. 


Încă și lacob cel fără de vicleșug, întrebat fiind de un scolastic dacă darul Duhului, care 
de sus se pogoară către noi, se dă în chip firesc sau nu, el a răspuns aşa: "Niciodată să nu înţelegi 
aşa, iubite, cum că este cu putinţă ca firea omului să primească în chip firesc darul Duhului. Ci 
numai cu întemeiere înţelege şi crede arătat, privind adevărul, că numai Preacurata şi Preasfînta 
Fecioară şi de Dumnezeu Născătoarea, precum bine a voit Unul din Preasfînta Treime, a luat 
firea frămîntăturii noastre, pentru mîntuirea cea de obşte a neamului omenesc ca pentru a doua 
oară să aducă zidirea la frumuseţea cea dintii”. 


Ca pe un dumnezeiesc glas, toți auzind învăţătura dumnezeiescului Grigorie, toată 
mulțimea și toată adunarea din sfințitul locaş al Sfintului Munte, alerga către el, nicidecum 
suferind să se lipsească de a nu se împărtăși cu toată inima și cu tot sufletul a se îndulci de 
această învăţătură, plăcută lui Dumnezeu şi de folos obştei. Căci de atîta duhovnicească 
înțelepciune şi dar s-a învrednicit de la Dumnezeu întru toate cinstitul acela, încît pe toți cei ce 
veneau la dînsul îi împărtăşea de mult folos sufletesc. 


Cînd ne vorbea despre curăţenia sufletului şi în ce chip omul se îmbracă cu darul 
dumnezeiesc care covîrşeşte hotarul cel omenesc, se așeza acest dar în sufletul nostru ca şi în 
Cornelie, cînd marele Petru îl învăţa şi Duhul cel Sfint a căzut peste dînsul. Aşa s-a făcut cu 
adevărat şi la aceia pe care îi învăța dumnezeiescul Grigorie, după cum mai pe urmă ne-au 
povestit cei ce au primit acest lucru cu plăcere şi cu multă dragoste duhovnicească, încît se par 
nevrednice de crezut celor ce nu ştiu isprăvile cele multe întru fapta bună ale aceluia, care erau 
mai presus de număr cu înălțimea dragostei și a unirii celei cu Dumnezeu. 


Însă să cadă pizma, să se izgonească zavistia. Căci cel ce a zis: Cine crede în Mine riuri 
de apă vie vor curge din pintecele lui - adică cuvinte ale vieții veşnice -, şi muntelui îi va zice: 
Mută-te de aici acolo, şi se va muta. Aceia vor face mai mari decît ceea ce fac eu. Însuși Stăpînul 
tuturor și Domnul, Care luminează pe tot omul ce vine pe lume, a luminat şi pe Cuviosul 
Grigorie, şi prin doisprezece ucenici pe care îi avea, nu numai pînă la șaptezeci au sporit, ci mai 
pe toată mulțimea monahilor atoniţi în fiecare zi îi învăţa, luminîndu-i; și prin curata liniște și 
rugăciune pe toți care veneau la dînsul cu sîrguință, îi împrietenea cu Dumnezeu. 


Căci pe cît îi era cu putință voia şi dorea, cu iubire de Dumnezeu, să-i aducă pe toţi 
înăuntrul razei şi a strălucirii Bunului și Preasfîntului Duh. Nici un loc din cele de aici n-a lăsat, 
cu ajutorul lui Dumnezeu întărindu-se şi împuternicindu-se, nu numai poporul grecesc şi 
bulgăresc, ci şi la sîrbi se sîrguia să semene sămînţa cea bună a liniştei cu lumină. 


Acestea cu plăcere de Dumnezeu făcîndu-se, n-a fost cu putinţă a se odihni vicleanul, ci 
din zavistie şi din răutatea prin care el a căzut, a îndemnat şi a ridicat asupra cuviosului pe cei 
mai iscusiți în deşarta înţelepciune cea din afară, zicînd despre Grigorie: "lată a venit învățător 
nou". Zavistia fiind naşterea vicleanului duh, mamă a clevetirii pentru isprăvi străine, după 
înțeleptul ce zice: Nicidecum nu știe să citească lucrul cel de folos. 


Deci de ce să zăbovim aici mai mult? Căci văzătorul acesta de Dumnezeu şi de-a pururea 
pomenitul Grigorie, avînd duhul drept şi fiind preacurat cu inima, şi într-adevăr fericit, după 
cum zice: Fericiți cei curaţi cu inima, că aceia vor vedea pe Dumnezeu, după ce a luat asupra- 
şi crucea lui Hristos, şi omul cel dinăuntru, adică în inimă, îl avea pe EI vieţuind, trăia mai 
presus de toate acestea, după cele zise: Dacă Dumnezeu este cu noi - sau mai bine să zic întru 
noi -, cine va fi împotriva noastră? 


Multă zăbavă ar fi fost în vremea de acum, a număra toate faptele lui bune; căci cine va 
putea să numere sau să socotească nisipul mării sau picăturile ploii, sau lungimea adîncului? 
După ce a mers la Muntele Atonului, a cercetat pe toți părinții de acolo şi i-a ispitit şi a aflat la 
dînșii multe fapte bune; iar liniştea sau paza minţii nicidecum, după cum mai sus am arătat. Dar 
omul acesta al lui Dumnezeu, pe toţi cu sfaturi şi cu învățături bune către sîrguința cea 
preaiubitoare de Dumnezeu i-a ridicat şi i-a deşteptat. Căci nu numai pe cei ce şedeau în 
singurătate, adică pe sihaștri, ci şi pe cei cu viață de obşte îi îndemna să ia aminte şi să se 
îngrijească pentru trezvie şi pentru liniște, după dumnezeiasca învăţătură a aceluia. 


Semănătorul de neghine, diavolul, meșteşugind împotrivă şi în toate chipurile uneltind 
asupra faptei bune, nici aici nu a suferit, ci cu măiestrie a făcut să pătimească precum nu se 
cădea, în răutatea celor mai isteţi în taină vîrîndu-se, a uneltit ca, Cuviosul Grigorie să cadă în 
veninul zavistiei. Pentru aceasta şi ceilalți de o socoteală cu dînsul, adică asemenea cu 
semănătorul neghinelor făcîndu-se, de multe ori au vrut să-l izgonească pe dînsul din Muntele 
Atonului cu prigonirea şi cu mîndria. Deci cu pizmă ziceau către dînsul: "Nu ne vei învăţa pe 
noi calea pe care nicidecum nu o ştim”. 


In acest chip zavistia aprinzîndu-se, iar răutatea prea mult sporind, Cuviosul Grigorie, 
simțind şi de-a pururea judecînd cuvintele acestea, socotind să dea loc răutăţii, a luat pe unul 
din ucenicii săi, pe un oarecare Isaia, care era din același schit și care cel dintii a zidit acolo 
chilie. 


Şi fericitul acesta multe şi cumplite nevoi a pătimit, nevoindu-se pentru buna credinţă, 
prigonit fiind de împăratul Mihail Paleologul cel de un cuget cu latinii, care ocîrmuia atunci 
împărăţia grecilor, pentru schimbarea şi strămutarea, vai mie, a dogmei celei drepte şi pentru 


tulburarea și furtuna ce s-a întîmplat Bisericii lui Dumnezeu. Pentru că nu voia să se 
împărtășească cu loan vechiul patriarh de atunci, acel suflet care de rîvna lui Dumnezeu se 
rodea şi se topea. O! dragoste dumnezeiască care atîta pornea pentru cei ce foarte rîvneau pentru 
Dînsul, şi totdeauna zicea ca Ilie: Dorind, am rivnit după Domnul Dumnezeu. 


Deci de se cuvine mai adevărat a zice prin neobosita învățătură cea întru Hristos și care 
întocmai ca şi cu aripi degrabă, pretutindeni se trimite, pe toţi cu Biserica lui Dumnezeu cea 
ortodoxă i-a unit. Pe acest Isaia avîndu-l cu sine, care 1 se făcuse ucenic, s-a dus şi a intrat în 
Protaton. 


Dar egumenul Protatului care era atunci văzîndu-i, cu dragoste și cu bucurie i-a primit 
şi a început cu iubire şi pe ocolite a atinge pe dumnezeiescul Grigorie că nu făcea învăţătură 
pentru trezire și pentru rugăciune, ca şi cum ar fi putut către acela a se apropia şi împotriva 
adevărului a veni, care era purtător de Duh şi pe cele adevărate luminat le vestea spre folosul 
cel de obşte. Ci acesta era acoperămînt sau o perdea, precum ni se părea, a iubirii de sine, căci 
afară de voia şi socoteala acestuia învăţa cuviosul. 


Deci egumenul Protatului cu de-amănuntul aflînd fapta cea bună, cea covîrșitoare a 
bărbatului aceluia şi înălțimea învățăturii lui celei dumnezeieşti, pe toate lăsîndu-le, îndată spre 
învăţare venind, mare dobîndă socotea a odihni pe cuviosul. Şi nu poate cuvîntul cu lesnire a 
povesti cum cu tot felul de îngrijiri şi sîrguinţe i-a ospătat şi i-a primit. Că zicea: "Adevărul 
îmbrățişîndu-l astăzi cu Petru și cu Pavel, marii apostoli, vorbeşte". Deci, adevărul prealuminat 
strălucind de atunci, aveau ca dascăl de obşte pe dumnezeiescul Grigorie, cu veselie 
duhovnicească toţi sihaştrii și vieţuitori. 


Dar din pricina mulțimii celor ce veneau la dînsul atunci pentru folos, nu avea înlesnire 
să se liniştească. De aceea de multe ori se muta, iubind liniştea; uneori lîngă cinstita mînăstire, 
a Sfîntului Simon, care se zice Simon Petru, pentru că era aspră și rîpoasă şi cu anevoie de 
umblat calea ce ducea acolo; iar alte ori la locul care se numeşte al lui Hrenteli sau însuși pîrîul 
acela prea adînc, care se numeşte al lui Ţegreia. Cu toate acestea, și în aceste locuri pustii în 
care se muta, zidea chilii pentru cei ce veneau la dînsul, pentru că mult socotind depărtarea şi 
foarte mult dorind linişte nu voia a se depărta de vedere şi privire nici un ceas. 


Dar ce s-a întîmplat după aceasta? Fără de veste neamul cel fără de Dumnezeu şi barbar 
al agarenilor (turcilor), ridicîndu-se au năvălit şi au prădat părțile dimprejurul muntelui, ca un 
lanţ, cu negrăite judecăţi; şi pe monahii ce se nevoiau acolo i-au cuprins și i-au legat şi i-au 
robit. Deci acestea auzindu-le omul lui Dumnezeu și ştiind că prea multe a pătimit de la acești 
barbari și că neîndeletnicirea și grija risipesc mintea și îi tulbură liniştea; şi din lucrarea și 
deprinderea cea după fire o scoate - îşi pune în gînd a se duce pe cinstitul vîrf al muntelui Sinai. 


Deci s-a dus la Tesalonic, avînd cu sine ucenicii pomeniţi înainte, încă şi pe mine cu 
dînsul. Și trecînd două luni, fiindcă nu avea sălășluire cuviincioasă liniştii, de toți tăinuindu-se 
m-a luat pe mine împreună cu un alt monah și, intrînd într-o corabie şi vînt bun suflînd, am 
ajuns la ostrovul Hiului. 


Acolo, după ce am întîmpinat pe un monah care se întorcea de la Ierusalim, acesta nu 
ştiu cum ne-a împiedicat pe noi din calea care ne ducea la Ierusalim. Deci de la Hiu ridicîndu- 
ne, ne-am pogorît în Mitilin, şi în muntele Livanului petrecînd puţină vreme şi nici acolo 
neputînd afla sălășluire liniştită, am venit în fericita cetate a Constantinopolului, neputînd de 
aici a ne ridica din pricina iuţimii iernii ce venise asupră-ne, fiindcă și curgerile rîurilor veneau 
cu gheaţă. Atunci, nevoia silindu-ne, am îngăduit şase luni, aflîndu-ne într-un colț al cetăţii care 
se numeşte Letos. 


Eram ascunși ca nişte străini, rău pătimind. Dar marele purtător de grijă şi economul 
vieţii tuturor ne hrănea pe noi cu preaslăvire, precum și pe Ilie, cu pîine prin corbi şi ca pe Daniil 
proorocul, care şedea în groapa leilor şi dinţii acestora ce scrîşneau îi încuia îngerul şi astfel din 
îndepărtată călătorie venea la dînsul cu hrană. Și pe alţii alteori i-a hrănit, după neurmata voire 
cea mare a lui Dumnezeu. lar hrana ni se dădea prin rugăciunea marelui şi minunatului bărbat, 
în numele acestuia. Dar nici el, nici altcineva din noii ucenici nu se îngrijeau, nici cunoşteau 
cumva aceasta. 


Însă s-a vestit despre noi împăratului Andronic Paleologul, marele și de-a pururea 
pomenitul rîvnitor şi apărătorul dreptei credinţe, prin nepotul său, preacinstitul între monahi 
chir Atanasie Paleologul. lar împăratul de multe ori îl chema pe marele Grigorie cu multă 
milostivire şi toate chipurile uneltindu-le dorea prea mult să-l vadă, cuprins fiind de strălucita 
veste despre dînsul. Căci se obișnuiește aceasta pentru fapta bună, a se unelti preagrabnic aripă, 
şi a străbate pînă la marginea pămîntului. Și nu numai aceasta ci mai mari daruri făgăduia 
împăratul să-i dea lui. 


Dar el şi pe acestea, deşi atît de mari erau, întru nimic socotindu-le, nicidecum nu a voit 
să se plece, fugind de slava oamenilor şi dorind a plăcea lui Dumnezeu, după făgăduință. lar de 
la Constantinopol ieşind pe mare, am ajuns la Sozopoli şi acolo puţin liniştindu-ne de cumplitul 
vifor al mării ce venise asupră-ne, ne-am izbăvit de tulburare, şi puţin am îngăduit. 


Apoi s-a vestit despre noi printr-un monah cu numele Amiralis care cu adevărat îşi avea 
locuința în adînca pustie a Paroriilor din care pricină se numea Mesomilion, unde văzînd 
dumnezeiescul Grigorie locul liniștit şi alinat, şi cunoscîndu-l că ajută la scopul lui cel după 
Dumnezeu - pentru că vedea că era neumblată pustia aceea -, acolo a socotit că este bine a-și 


face locuinţă. Pentru aceasta, cu sîrguință ostenindu-se şi el și ucenicii lui, au zidit acolo niște 
chilii mici spre locuirea lui deosebit şi a ucenicilor lui. 


Amiralis şedea ca de o stadie departe de a lui chilie, adică de Mesomilion, avînd între 
ucenicii lui pe un monah cu numele Luca, care a fost ucenicul dumnezeiescului Grigorie dintru 
început, încă pe cînd era în Sfîntul Munte; şi care de cumplita patimă a zavistiei stăpînindu-se 
şi de dracul gonindu-se, n-a putut nici într-un chip să se stăpînească fiindcă avea ascunsă 
răutatea. De aceea, fără de ruşine şi cu obrăznicie pornindu-se asupra dascălului său, cu sabie 
năpădind asupră-i cu îndrăcire, ridicîndu-se tîlhărește cu ocări şi cu defăimări - O! legi şi 
judecăţi ale lui Dumnezeu! -, pe acela preafericitul şi înainte stătătorul lui Dumnezeu îl iertă. 


Şi de nu ar fi alergat îndată ucenicii lui Amiralis ca să-l oprească de la fapta cea 
dobitocească, ocărîtorul şi pierzătorul acela care se pornise asupra dascălului său ar fi căzut 
ticălosul şi întru căderea uciderii. Sau, de se cuvine mai adevărat să zic: "Prea mare pagubă ar 
fi adus la multă lume, vrînd a ucide pe luminătorul şi pe propovăduitorul cel cu preadulce grai 
şi dascălul care ca dintr-un loc înalt propovăduia dreptul cuvînt". 


lar neasemănatul acesta în fapta bună și cu adevărat ucenicul lui Hristos celui blînd și 
paşnic chip şi pildă făcîndu-se tuturor celor ce îmbrățișează firea binelui cu covîrşire era iubit 
şi cu evlavie primit - nu numai că nu avea nici o urtciune asupra celui ce s-a sculat asupra lui, 
dar nici nu s-a tulburat la început şi nici nu s-a gîndit să răsplătească rău pentru rău. Ci pînă în 
atît a avut dragoste către dînsul, încît şi har i-a mărturisit după cum dumnezeiescul şi sfințitul 
cuvînt poruncește. Dovadă acestui lucru luminat este că și pentru folosul aceluia a scris cu iubire 
de osteneli cele 150 de capitole trezvitoare pline de rîvnă duhovnicească. 


Văzînd Luca atîta nepomenire de rău a sfîntului stareţ, iarăşi s-a întors, din toată inima 
şi pocăindu-se şi căzînd la picioarele dumnezeiescului Grigorie, i-a cerut iertare pentru greşeala 
pe care o făcuse. Apoi iarăşi s-a făcut ucenic al lui de-a pururea și cu darul lui Hristos s-a făcut 
monah iscusit. 


După acestea, trecînd puţină vreme de la zidirea chiliilor și după aceea puțină liniştire, 
Amiralis, fiind îndemnat de vrăjmaşul, începătorul răutății, avînd tulburată mintea şi fiind ușor 
la minte, şi-a ieşit din minți de pizmă. Și ca o mulţime de fum ce se porneşte s-a aprins cumplit 
asupra acestui dumnezeiesc bărbat lipsitul acela de minte. Fără de rînduială strigînd, a făcut 
atîta gîlceavă, încît dacă nu ieşea degrabă cuviosul de acolo împreună cu noi toți, ne-ar fi 
pierdut. Nişte răsplătiri ca acestea cel ce se părea că era monah a răsplătit marelui părinte. Dar 
s-a văzut că în zadar s-a ostenit cel fără de minte, după paremia ce zice: Lup ce cască în deșert; 
fundcă Dumnezeu, pentru rugăciunile Cuviosului Grigorie, şi pe dînsul şi pe noi toţi ne-a păzit 
şi ne-a ferit nevătămaţi. 


De aceea acest dumnezeiesc bărbat, înţelegînd vrăjmăşia cea atît de mare și vicleşugul 
cel aprins, adunînd pe toți monahii care printr-însul se strînseseră, deodată a ieşit împreună cu 
dînşii şi au mers la muntele care se numeşte de localnici Catachecrioment. Însă puţine zile 
trecînd, cu adevărat uşorul la minte şi pizmuitorul bătrîn gîndind noaptea, precum se pare, fără 
de lege în aşternutul său, cum bine l-a mustrat pe dînsul dumnezeiescul David, mai înainte de 
noi, nişte tîlhari au fost trimiși fără de veste de dînsul. 


Ca nişte lei alergînd asupră-ne, pe toți ne-au prins, cum şi pe marele Grigorie, prinzîndu- 
| cu o basma, vai! cu ocară şi cu obrăznicie l-au legat ca pe unul din făcătorii de rele, netemîndu- 
se de fulgerele şi trăsnetele cele de sus. Încă şi aur şi argint cu cruzime şi fără de omenie cereau 
de la acela, care din copilărie s-a lepădat de averea unora ca aceştia şi totdeauna a adunat bogăţie 
nejefuită şi neprădată. 


Dar de vreme ce zavistia a stăpînit în acest chip sufletul lui Amiralis, şi pînă în sfîrșit l- 
a aprins, căci patima aceasta cu greu şi cu anevoie se şterge, şi pizmărețul drac către nebunia 
aceasta mai vîrtos îl împingea. Pentru aceasta, ieşind din acea pustie la Sozopoli, iarăşi ducîndu- 
ne şi la Constantinopol întorcîndu-ne, aproape de îngrădirea bisericii celei mari, numită a 
Înţelepciunii lui Dumnezeu Cuvîntul, ne-am făcut sălăşluirea în dumnezeiasca biserică a celor 
trei mari luminători și ierarhi, unită cu această cinstită mînăstire a Preacuratei Fecioare. 


Deci, Cuviosul Grigorie, pe mine şi pe bunul Marcu chemîndu-ne, după ce ne-a vorbit 
mult despre cele duhovniceşti şi după ce ne-a sfătuit din dumnezeiasca sa comoară, pentru 
unirea la un gînd şi pentru lăudata dragoste - fiindcă Dumnezeu dragoste se numeşte -, ne-a 
trimis la Sfîntul Munte mai înainte, fiindcă peste puţină vreme avea să vie şi el acolo. Apoi în 
corabie suindu-ne cu bucurie am ajuns în Sfîntul Munte. lar eu, puţin îngăduind, şi lipsa 
dascălului neputînd a o suferi - că toate se păreau nimic pe lîngă aceasta -, eu cu sîrguință iarăși 
am mers la Constantinopol. 


Iarna fiind atunci prea tare şi geroasă, căci sosise decembrie, și fiindcă nu era cu putință 
să ieşim din cetate, am petrecut răbdînd de nevoie, pînă ce vremea primăverii ne zîmbi. Însă eu, 
deși cu primejdii, cu toate acestea am putut a mă duce iarăşi la Sfîntul Munte, fiindcă întru prea 
mare și cumplit vifor m-am dus cu întreitele valuri ale mării şi cu prea grea furtună m-am luptat; 
încît toți cei care pluteam, văzînd mai întîi împrejurul corabiei vîntul, şi viforul ridicîndu-se m- 
am deznădăjduit de mîntuirea noastră. 


Mai pe urmă a venit şi dumnezeiescul părinte cu noi, pe care cu braţele deschise şi cu 
dragoste l-au primit monahii, socotind cu adevărat praznic de sărbătoare părintească venirea 
lui. Apoi aproape de cinstita şi sfinţita biserică a ridicat nişte chilii în diferite locuri, precum a 


judecat şi a primit. Şi nu numai aceasta, ci şi din alte zidiri care erau lîngă dînsa, din cele de 
aproape şi din cele de departe, le-a ţinut pentru sine cîte erau potrivite pentru linişte. Apoi 
liniştindu-se acolo, vorbea cu Dumnezeu. 


Dar de vreme ce, prin voia lui Dumnezeu, neamul cel barbar, numit mai sus, a năpădit 
asupra Sfîntului Munte şi neputînd dumnezeiescul părinte să se liniştească afară, a intrat 
înăuntru în sfînta Lavră. Dar fiindcă vorbirea monahilor îi curma liniştea, pentru aceasta se 
supăra foarte - ca o privighetoare, care de vînător se prinde şi în cuşcă se închide, orice spre 
hrană i se pune ei înainte, întru nimic pe toate acelea le socotește, ci iubita ședere cea din munți 
şi din copacii cei bine înfrunziţi o doreşte, și petrecerea și vieţuirea cea obişnuită ei pe lîngă 
izvoarele cu apă dulce şi limpede o caută. Apoi, zburînd împrejur, îşi caută lui soție asemenea 
ca viersuirea aceea cu glăsuire lesne întoarsă și întocmită împreună cu dînsa, cu rînduială să o 
cînte şi să o ciripească cu obișnuita veselie. 


Aşa şi Cuviosul Grigorie, care cu îngerii deopotrivă se întrecea, poftind alinarea cea din 
linişte şi singurătatea şi suirea cea preadorită şi preastrălucită, nu putea nicidecum să se 
liniştească. Deci, cu dinadinsul căutînd împrejur şi luînd aminte, şi de toţi ceilalţi ucenici 
tăinuindu-se, afară numai de unul, pe care a judecat să-l ia cu sine, intrînd într-o corabie s-au 
dus cu sîrguință iarăşi la Paroria. 


Acolo, după ce au mers, adunînd nu puţini monahi, în muntele ce se numește 
Catachecriomeni, cu sîrguință s-au sălășluit. Însă, precum este cu putință a vedea oarecare 
mălură, sau omizi sau lăcuste, sau viermi cînd ar cădea în grîu, ori în ramuri de pomi şi în scurt 
pe orice copac şi de tot le mănîncă, așa şi acolo spre vătămare și pagubă petreceau nişte hoţi şi 
tilhari, înnebuniţi de beţia tîlhăriei şi a furtişagului, care, din obiceiul lor cel îndelungat, au venit 
întru fireasca deprindere. 


Acest lucru poate să-l judece fiecare din cei înţelepţi că era lucrul vicleanului şi a celui 
întîi aflător al răutăţii, care zavistuia împreună şi se temea ca nu cumva pustia aceea nelocuită, 
cuviosul să o facă locuită prin sîrguințele şi îngrijirile sale, ca un sat domesticit, oraş sfințit şi 
locuință de monahi spre dreapta credinţă și necontenita laudă a lui Dumnezeu, după cum cu 
darul lui Hristos vedem şi în ziua de astăzi că s-a făcut. 


Că nu numai el a alcătuit lavra cea mare de acolo, ci și pe mulți monahi, care iubeau 
liniştea, i-a făcut să locuiască în pustia aceea, după obiceiul şi predania părinţilor, ca marele 
Moisi şi ca Ilie Tesviteanul. Și nu numai aceasta, ci şi alte trei lavre a zidit cu bunăvoirea lui 
Dumnezeu, care preamăreau pe dumnezeiescul bărbat, la peștera ce se numea Mosomilion și la 
locul ce se chema Pazuva pentru mulțumirea monahilor ce se adunau acolo. Însă, omul lui 
Dumnezeu prin dumnezeiasca lumină umplîndu-se de dragoste şi de nădejdea cea către EI, nu 


s-a sfiit, nici s-a temut, nici s-a biruit de atîta supărare şi năpădire a tîlharilor. Ci, cu darul 
Duhului Sfînt care locuia întru dînsul, a priceput pizma şi înșelăciunea vicleanului. 


Dar învăţind de la Dumnezeu cele ce aveau să fie, că printr-însul pustia aceea se va face 
cetate preastrălucită de monahi, nu s-a împuţinat cu sufletul, nici nu a fugit de acolo. Şi ce a 
socotit dumnezeiescul și cu totul cinstitul Grigorie? Sfat bun şi priceput a făcut pentru acesta. 


Deci, auzind de minunatul şi preaslăvitul nume și întru toată bărbăţia şi ostăşia, cu mare 
minte şi bunătate, a preaînaltului și minunatului împărat Alexandru, cum că este milostiv și 
temător de Dumnezeu; că prin facerea de bine, dă ajutor celor ce au trebuinţă şi că acelea care 
le împărtășește cu îndestulare, însuși lui Dumnezeu le dă, cu adevărat veşnica Împărăţie și de- 
a pururea viitoare fericire a sufletului său logodindu-şi, şi cum că el singur prin înțelepciunea 
şi vitejia cea dăruită lui de la Dumnezeu, poate opri degrabă şi linişti pornirea tîlharilor, a vestit 
acestea preaînaltului şi minunatului împărat, prin monahii care erau ucenicii lui. 


Încă i-a mai vestit că au venit de la Sfîntul Munte pentru năvălirea cea grea a neamului 
barbar al agarenilor şi că răbdau bîntuirea tilharilor care îi silesc şi îi jefuiesc. De aceea cere ca, 
cu mînă şi putere împărătească, să oprească socoteala cea fără de omenie a acelora şi năvălirea 
lor. Iar minunatul şi preaînaltul împărat al româno-bulgarilor, cinstind cu covîrşire fapta bună 
şi pe sfinţii bărbaţi ce o uneltesc, a primit cu dragoste iubitoare de Dumnezeu cuvintele lui. 


Şi a trimis bani destui cu milostivire şi tot felul de bucate spre hrana monahilor de acolo, 
pentru răsplătirile cele mari de la Dumnezeu şi pentru rugăciunile ce se trimit de la aceștia 
totdeauna către Dumnezeu pentru sufletul lui. Pentru aceasta a zidit un turn din temelie tare și 
puternic la înălțime ridicat. Asemenea și jertfelnice a înfipt, a ridicat după cuviinţă chilii şi toate 
cele de trebuință împărătește şi cu îndestulare a economisit. Apoi sălăşluire şi odihnă a făcut 
unora ca acestora, precum se vede pînă acum de toţi, pentru folosul sufletesc şi pentru 
închinarea celor ce merg acolo. 


Dar cum am putea trece cu vederea cealaltă mărime a sufletului, sîrguinţa şi dărnicia cea 
cu milostivire a preaînaltului împărat şi să nu povestim în ce chip a dăruit sate şi tîrguri, moşii 
Şi încă un iezer mare, care avea măiestrie spre vînarea a tot felul de peşte, oi, boi fără număr şi 
bivoli mulţi spre slujirea monahilor. Încît foarte potrivită şi după cuviință este asemănarea 
preaînaltului împărat cu istețimea cea mare, fapta bună şi osîrdia pomenitului și sfîntului 
împărat loan Vataze, cel care a ridicat cinstita mînăstire a Sosandrelor din temelie pentru multa 
şi înfocata dragoste a lui către Dumnezeu, şi pentru cucernicia și cinstirea către monahi. 


De unde mi se pare mie şi cu adevărat este că, pentru îndrăzneala către Dumnezeu a 
sfîntului părinte şi împrietenire cu preaînaltul împărat, după cuviință pe acela odihnindu-l şi 
cinstindu-l pentru dînsul, a aflat pe Dumnezeu blînd şi milostiv spre a sa întărire. 


Acestea sînt facerile de bine către Cuviosul Grigorie ale preaînaltului împărat al 
româno-bulgarilor, cele preamari şi împărăteşti, care şi puterea cuvîntului o covîrşesc, şi arată 
luminat judecata şi voia cea bună şi iubitoare de Dumnezeu, cum şi nădejdea cea întemeiată pe 
care o avea către Dumnezeu şi prin care s-a arătat mai înalt decît vrăjmașii. 


Acel dumnezeiesc părinte avea de-a pururea lucru preaiubit ca apostoleşte să alerge prin 
toată lumea, dorind să-i atragă pe toți către dumnezeiasca suire cu învățătura sa, încît prin fapta 
bună cea lucrătoare asemenea ca pe sine să-i înalțe prin necurmata rugăciune, după cum cu 
adevărat s-a împlinit prin darul lui Dumnezeu. De aceea foarte se potriveşte să zic şi despre 
dînsul cuvîntul psalmistului: În tot pămîntul a ieșit vestirea lor şi la marginile lumii puterea 
graiurilor lor. 


Însă cuvîntul nostru vine să-l alăture pe dumnezeiescul Grigorie cu însuşi marele 
Antonie, povăţuitorul și legiuitorul a toată petrecerea monahicească, ca cel ce a urmat toată 
fapta cea bună, ca nici unul din cei ce au strălucit întru faptele bune ale monahilor și părinte 
duhovnicesc s-a trimis şi dascăl prealuminat s-a arătat tuturor celor ce întru linişte nădăjduiesc 
spre Dumnezeu. Căci precum marele Antonie, așa şi acesta a locuit în pustie şi din tot sufletul 
său viaţa cea pustnicească a îmbrăţișat-o, evanghelia a primit-o, dumnezeiasca lege preabine 
pînă la sfîrşit a păzit-o, propovăduitor şi dascăl făcîndu-se, ucenici fără de număr a adus lui 
Dumnezeu. 


Şi lui Ilie Tesviteanul cu dinadinsul l-a rîvnit, căci slujea Domnului, stînd cu vitejie 
împotriva celor ce erau împotriva adevărului. De aceea se potriveşte şi pentru el să se zică astfel: 
Rivna casei Tale m-a mincat. Şi nu numai aceasta, ci şi pe Moisi celui văzător de Dumnezeu, 
după cît i-a fost cu putinţă l-a urmat, căci şi acesta, ca și acela, în muntele Sinaiului a locuit. Și 
precum acela a părăsit tulburările egiptenești şi se bucura de mîntuirea lui Israel, aşa şi el a fugit 
de tulburarea lumească şi nu puțin a scăpat de la păcat şi s-a făcut legiuitor al vieții monahicești. 


Către marele Antonie mulțime de draci au năvălit meșteşugindu-se să-i dezlipească 
mintea de la pomenirea lui Dumnezeu, dar şi acesta se supăra de cetele drăcești, care se ispiteau 
în tot chipul să-i tulbure cugetul lui, pînă cînd, după cuvîntul lui, semn spre bine 1-a dat 
Dumnezeu. 


Acela, şezînd în munte, întru vedenii îşi îndeletnicea mintea și pe toți cei ce veneau 
acolo îi povăţuia sufletește şi îi mîngiia. Și fiecare primea de la dînsul cu îndestulare şi cu 
puterea Crucii tămăduirea durerilor şi a rănilor sufleteşti. Dar nici Cuviosul Grigorie nu înceta 
făcînd acelaşi lucru și pe cît era cu putință îi învăța, povăţuindu-i cu ştiinţă. Acela a domesticit 
pămîntul cel pustiu şi nelocuit şi l-a făcut cetate de preasfinţiţi monahi. Şi acesta, cetățean al 
pustiului s-a făcut, şi nu numai pe cei ce în muntele Atonului pustniceau, prin cuvînt i-a 
domesticit ci şi chivernisirea gîndurilor atât de strălucită le-a dăruit. Oriunde ar fi fost trebuință, 
fiind de faţă, precum mai înainte am zis, la multe feluri de locuri alergînd a învăţat fapta cea 
bună. 


Apoi a judecat că nu se cade a înceta. Ci după ce a mers la Paroria cea îndepărtată, după 
cum s-a zis, adînca şi nelocuita pustietate casă duhovnicească a făcut-o, ca şi cum a doua oară 
i-ar fi născut pe cei ce veneau la dînsul. Pe cei răi şi în chipul fiarelor, care petreceau între tîlhari 
şi ucigaşi de oameni, cu singura privire şi sfătuirea sa i-a prefăcut într-o aşezare mai blîndă şi 
i-a schimbat în păstori de oi. 


Cei mai înainte aspri şi care de sînge se bucurau pentru socoteala lor cea trufașă, pe care 
tilharii sufletelor noastre şi vrăjmașul în tot chipul i-a amăgit, aceştia cu totul întru mai buna 
aşezare prefăcîndu-se, prin istețimea lui cea duhovnicească şi prin rugăciuni, au căzut la 
picioarele lui şi se umileau pe urmele lui, întru fierbinte pocăință. Ce nu ziceau? Ce nu făceau 
pentru arătarea, zidirea şi mustrarea vieţii lor celei de suflet vătămătoare și pierzătoare din care 
s-au arătat mai ales îndepărtarea şi întoarcerea cea sufletească a unora ca acestora. 


Pentru aceasta, totdeauna veneau la dînsul, cerînd rugăciuni şi binecuvîntare, pe care cu 
îndestulare le luau; iar cei mai mulți dintre dînșii, lepădîndu-se de deprinderea cea rea şi ucigașă, 
s-au schimbat cu prefacere lăudată şi minunată. Cei ce mai înainte erau lupi, cu moravurile 
plecaţi spre rău şi nedomesticiţi, prin învăţăturile de-a pururea pomenitului părinte strălucindu- 
se şi luminîndu-se la minte, au slujit lui Dumnezeu curat şi folos sufletesc au dobîndit; precum 
şi astăzi cu întemeiere se păzeşte, ajutîndu-le Dumnezeu, după dumnezeieștile porunci şi sfătuiri 
ale aceluia, care-i învăţa cu milostivire şi le arăta cu faptele că Dumnezeu nu voieşte moartea 
păcătosului, ci să se întoarcă şi să fie viu. 


Deci acel fericit bărbat şi adevărat iubitor al liniștii celei desăvîrşite, pentru dorirea de a 
petrece în pustietăţi, socotea ca totdeauna să vie în mînăstire şi cu mulţimea monahilor să se 
amestece, pentru că îi era împiedicare pentru iubita lui liniște şi pentru suirea către Dumnezeu. 
Deci și-a făcut chilie pustnicească îndemînatică spre linişte, nu departe de cinstita lui mînăstire 
a Paroriei. Pentru aceea, cînd voia, ieşea din mînăstire şi, acolo ducîndu-se, se liniștea şi se unea 
cu Dumnezeu. Şi de vreme ce era plin de dumnezeiescul dar, s-a învrednicit de darul mai înainte 
vederii şi şi-a cunoscut cinstita moarte cu multe zile mai înainte. 


Pentru aceea, în vremea cînd era să treacă dintru acestea de aici şi către Dumnezeu să 
se ducă, luînd pe unul din ucenicii lui, s-a dus la sihăstreasca chilie mai înainte zisă. Apoi s-a 
închis acolo şi din cele de aici ridicîndu-şi mintea către cele de sus și înspăimântat fiind în tot 
ceasul, îşi pomenea ieşirea sufletului, apoi vorbea cu Dumnezeu şi întru învățătura 
dumnezeieștilor cuvinte se îndeletnicea cu mintea. Iar cîtă vreme se afla Cuviosul întru acestea 
şi pe acestea bine le învăţa, nesuferite se păreau vrăjmașilor noştri şi zavistnicilor draci, care 
de-a pururea obişnuiesc a zavistui mîntuirea omului. Şi mi se pare că şi duhurile cele viclene 
au cunoscut sfîrşitul Cuviosului Grigorie şi slava lui o zavistuiau. Ce au făcut ucigașii? 


Deodată au înconjurat pe sfîntul mulțime de draci fără de număr; ca un nor au acoperit 
locul acela și ca niște fiare sălbatice s-au sculat asupra lui, scrîşnind cu dinţii şi cu totul vrînd 
a-l înghiți, ca astfel să-i smulgă mintea de la vorbirea cu Dumnezeu. Dar omul lui Dumnezeu, 
din darul Duhului care locuia întru dînsul, îndată a priceput pizma viclenilor draci; căci era 
foarte iscusit în felurite ispite și nu s-a înfricoşat nici s-a biruit de atîta luptă şi năvălire a lor. Ci 
mîinile împreună cu mintea întinzîndu-le la cer, grăia către Dumnezeu: Cîini mulți m-au 
înconjurat şi adunarea celor vicleni m-au cuprins pe mine, şi celelalte. 


Dar de vreme ce nu încetau diavolii a-i da război, Cuviosul a fost întru multă nevoință 
şi luptă. Apoi cu totul s-a dat pe sine la privegherea de toată noaptea şi la rugăciune neîncetată. 
Nici n-a gustat ceva, nici n-a dormit cît de puțin mai mult de trei zile şi nici nu vorbea cu liniște 
şi cu blîndeţe cu ucenicul său, după cum avea obiceiul. 


Ci, dimpotrivă, vorbea cu cuvinte aspre, poruncindu-i să se trezească către multă 
nevoinţă. "Îmbărbătează-te, frate, zicea către dînsul, şi cu tărie ţine-te de rugăciune şi de 
pocăință, că mulţime de duhuri viclene ne-au înconjurat pe noi!" Iar iubitorul de oameni 
Dumnezeu nu a lăsat pe robul Său multă vreme a se supăra în nevoință; ci, pe cît mi se pare, a 
voit ca să se ruşineze cu totul duşmanii draci, iar Cuviosul să se arate biruitor al acestora. 


După ce au trecut acele trei zile, deodată o putere dumnezeiască l-a umbrit, pe viclenele 
duhuri le-a făcut nevăzute iar pe Cuviosul l-a umplut de dumnezeiască mîngiiere. El îndată 
cunoscînd schimbarea, înălță lui Dumnezeu aceste cuvinte mulțumitoare: "Dreapta Ta, 
Doamne, sfărîmînd pe vrăjmaşii noștri cu stăpînirea tăriei Tale, pînă în sfîrşit I-ai pierdut pe 
dînşii”. 


Apoi cu linişte l-a chemat pe ucenicul său; iar acela, apropiindu-se, a văzut, o minune! 
faţa lui era rumenă, veselă şi cu totul schimbată. Apoi cu mare linişte şi cu bucurie a căzut şi a 
zis către dînsul: "Vezi, fiule, că dumnezeiasca putere, pogorîndu-se, a izgonit duhurile cele 
viclene şi pe noi din ispita lor ne-a izbăvit. Însă eu voiesc să ştii tu şi aceasta, că peste puţin am 
să ies din lume și către Dumnezeu o să mă duc. Că mă cheamă Hristos la Ierusalimul cel de sus, 
precum am văzut aceasta dintr-o vedenie dumnezeiască. O! dumnezeiesc glas plin de toată 


nădejdea! O! arătare adevărată şi bună vestire, ceea ce înştiinţezi pe ucenici despre ceea ce va 
să fie! O! vestire încredințată şi nădejde adevărată!" 


Ucenicul, după ce a auzit acestea, cu totul mîhnindu-se, a început a plînge pentru sfîrşitul 
părintelui său. Nu multă vreme, de-a pururea pomenitul Grigorie, după dumnezeiasca lui grăire 
mai înainte, din cele de aici ridicîndu-se, s-a dus către viaţa cea neîmbătrînitoare. 


Acestea sînt cîteva din cele multe isprăvi ale Cuviosului Grigorie, care a dobîndit 
îngerească stare şi rînduială înaintea lui Dumnezeu cu adevărat şi care nu după vrednicie s-au 
povestit, fiindcă nu a ajuns cuvîntul. Aceasta este fericita viață a minunatului şi fără prihană 
sufletului aceluia, care cu mari nevoinţe pentru Dumnezeu şi pentru cele dumnezeieşti s-a 
ostenit. 


Unele ca acestea sînt nevoinţele aceluia şi luptele cele după Dumnezeu. Că nici se poate 
afla vreo vreme cînd nu avea el lucrul acesta prea cu dinadinsul, ca să nu deștepte şi să nu ridice 
cu rîvnă pe toți spre faptele cele bune. Și pe unii cu asprime, iar pe alţii, dimpotrivă, cu blîndeţe 
şi cu liniște, după felul fiecăruia, îi povăţuia spre împlinirea dragostei cu lucrarea duhului. Încât 
nu se poate cu înlesnire a se povesti pentru fiecare, cum a făcut pe toţi a se lega cu legături de 
dragoste unii cu alții şi a avea o suflare împreună, o unire, un gînd şi o singură cugetare spre 
cele iubite lui Dumnezeu și mîntuitoare. Aceasta îţi este de la noi cuvîntul, o! întru tot 
preabunule, întru tot preavrednicule, şi mie dumnezeiescule cap. 


Pentru că ai alergat ca un apostol, fără osteneală şi fără pregetare pentru turma şi oile 
cele cuvîntătoare ale lui Hristos, Cel ce cu sîngele Său pe toţi cei vinovați de păcat I-a 
răscumpărat, pentru milostivirea şi bunătatea Sa cea desăvirşită; care este lucrarea limbii, pe 
care doreai a o auzi de-a pururea, pe care cu covîrșire o iubeai şi o lăudai. 


Deci, astfel păzind credința, după dumnezeiescul Apostol, şi alergarea desăvîrşind-o, 
mai luminat te îndulcești de neînserata lumină a Preasfintei Treimi. Căci în acest chip ştie 
Dumnezeu a preamări pe cei ce cu multe osteneli și sudori au ales şi au voit a-L preamări pe El. 
Că fapta cea bună o aveai de pildă şi mintea ta cea prealuminată şi dumnezeiască, ai ridicat-o 
către Hristos, slujindu-l şi cinstindu-l. Pentru aceea, ca unul ce ai cugetat cele cereşti, ai zburat 
sprinten şi uşor, şi peste noi de acolo priveşti cu milostivire. Căci nu ne-ai părăsit, nici după ce 
viața aceasta ai lăsat, ci mai ales ne ocroteşti şi cu purtare de grijă ne acoperi şi ne păzeşti; căci 
s-a dat ţie acest dar sufletelor celor dumnezeieşti. 


Deci, fiindcă acum mai mult te-ai apropiat de Dumnezeul minunilor, roagă-te să ne 
povăţuiască spre ceea ce este plăcut Lui, şi părtaş al dumnezeieștii tale slave să ne faci. Apoi să 


ne faci să stăm împreună cu tine, deşi este mare cererea noastră pentru Hristos Dumnezeul 
nostru, Cărui 1 se cuvine toată cinstea, slava şi închinăciunea, împreună cu Cel fără de început 
al Lui Părinte şi Preasfîntului, Bunului şi de viaţă făcătorului Său Duh, acum şi pururea şi în 
vecii vecilor. Amin. 


67. VIAŢA ŞI PĂTIMIREA CUVIOSULUI PĂRINTELUI NOSTRU 
ȘTEFAN CEL NOU, FĂCĂTORUL DE MINUNI 


(28 NOIEMBRIE) 


Este un lucru drept şi tuturor creştinilor bine primit - după dumnezeiescul glas al lui 
Pavel, marele propovăduitor -, a ne împărtăşi de pomenirea sfinţilor, precum zice şi acel vers 
al lui David: Pomenirea drepţilor cu laude şi celor drepți li se cuvine laudă. Nu numai atît, dar 
este cuvios lucru şi dorit a avea pururea întru pomenire nevoinţele şi isprăvile sfinţilor, cele cu 
vitejie făcute. Tot aşa este cuvios şi drept lucru a scrie în cărți faptele lor, pentru că prin vedere 


şi prin auzire ne suim către fapta bună şi către dumnezeiasca rîvnă, în care se împlineşte acea 
Scriptură ce zice: Arată-mi fața Ta și fă-mă pe mine să aud glasul Tău. Căci amîndouă se văd 
ca prin icoană și prin cuvîntul cel scris se fac auzite. Vederea icoanei se pricinuieşte de la cei 
ce au cu meşteşug acea ştiinţă. lar cuvîntul auzirii vine de la cei ce prin duh dumnezeiesc şi prin 
învățătura cunoștinței, cu taină au învăţat cele dumnezeieşti. 


Deci eu, fiind neîmpărtăşit de acestea amîndouă, mă tem şi sînt fără îndrăzneală ca să 
deschid gura şi să întind mîna, ca nu cumva să pătimesc chipul cel nesuferit al mîndriei cînd 
voi grăi. Căci cursă mare sînt bărbatului chiar buzele lui, precum este scris, şi se prinde cu 
graiurile gurii lui fiecare şi răsplătire pentru cuvintele lui i se va da. Căci mare și iubit este 
Cuviosul Mucenic Ştefan, care întîi începe această prăznuire şi multă este nimicnicia săracei 
mele minți și puțina-mi iscusință. Şi de unde voi începe cununa laudelor vieții lui şi cum voi 
povesti strălucirea şi osteneala petrecerii lui? Nu mă pricep, iubiţilor. Sau cum voi pune buna 
îndrăzneală a muceniciei celei pătimitoare, pentru că minunile săvîrşite de dînsul prin darul cel 
de sus, avînd minunată povestire, îmi tulbură gîndul, îl înspăimâîntă şi îl silesc a se depărta din 
hotarele sale. Însă cît va ajunge puterea minţii mele, nu voi înceta a grăi, căci nu este osîndă a 
nu lăuda după vrednicie, ci aceea este osîndă a nu grăi după putere. 


De aceea, avînd deopotrivă cuvîntul și înțelegerea, pe care niciodată nu le-am uneltit la 
ceva de acest fel, cu toată puterea mea îndemnîndu-mă, am început a scrie, avînd în minte 
neascultarea cea strămoșească a Evei şi pe robul cel leneş care a îngropat în pămînt talantul; ca 
nu cumva prin zăbavnica trecere de vreme să vină în uitare o viaţă ca aceasta a cinstitului nostru 
părinte Ștefan. 


Pentru că, precum norul ascunde soarele, aşa şi vremea acoperă cele ce nu se grăiesc. Și 
măcar că patruzeci şi doi de ani sînt de cînd a suferit sfinţitul sfîrșit prin mucenicie, prea fericitul 
părintele nostru Ştefan; însă, fiind îndemnat, am adunat de la bărbaţi iubitori de adevăr, de la 
ucenicii lui, alergînd ici şi colo, şi adunînd din tinereţe şi pînă la bătrîneţe, povestirile naşterii 
şi ale morţii, preaveselitoare şi minunate; adunînd ca dintr-un adînc, din vremea cea lungă și 
din uitare culegîndu-le, ca şi albina cea iubitoare de osteneală, care din multe flori adună cele 
de folos la pregătirea mierei. 


Astfel am fost povăţuit de Hristos, adevăratul Dumnezeul nostru, Cel ce luminează pe 
tot omul ce vine în lume, Cela ce este mintea celor ce cu dreaptă credinţă înțeleg, şi cuvînt al 
celor ce se zic şi tuturor toate este şi se face; Cela ce dă lumină de învățătură spre a cunoaşte 
cînd se cade a spune cuvînt căci arătarea cuvintelor Lui luminează şi înțelepțeşte pe prunci. 
Dar ca să nu întindem cuvîntul prin lungi cuvîntări, ținîndu-mă de începutul ce este înainte, voi 
face început acestei vieţi plăcute lui Dumnezeu. 


Şi voiesc cu rugăciunile voastre să-mi ajutaţi, făcînd milostiv pe Dumnezeu pentru viața 
mea înrăutățită şi cerînd cuvînt pentru deschiderea gurii mele, ca nu cumva să mă osîndesc, ca 
unul ce m-am apucat de cele mai presus de vrednicie, nimic cinstit şi vrednic de cuvînt aducînd, 
care, nici după neputința mea s-a făcut, nici a urmat vreun chip din nebăgare de seamă. Ci, pe 
lîngă darul cel de sus, care împarte fiecăruia toate cele potrivite, de la care toată darea cea bună 
şi toată dăruirea cea desăvîrșită de sus este, pogorîndu-se întru cei vrednici ai Duhului, spre 
același început al vieţii, precum am zis, voi veni, aflînd bun şi degrab împreună ajutător 
rugăciunile voastre. 


Dar tu, o, sfinţită prăznuire a creştinilor şi cîți aţi gustat din filosofia cea după Hristos 
cu vîrful degetului, sîrguiți-vă cu fierbinţeală în adevărată credință, să puneţi urechile minții. 
Pentru că povestirea este de duhovnicească sănătate și cu trupească sporire și slăvire, ca la elini. 


Deci, acest bogat hrănitor și aducător de bucurie al sfintei ospătări şi al vostru al tuturor 
celor împreună chemaţi la ascultare, cel cu numele întîiului mucenic și cu lucrul de un nume şi 
de un chip -, nu era străin de bizantini, nici înstrăinat de cei ce locuiesc în cetatea cea 
împărătească. Pentru că al nostru este acesta cu naşterea, creșterea, jertfa cunoscută părinţilor 
noştri şi ardere de tot văzută. Pentru că în anii lui Artemie și Anastasie Augustul (nu acela care 
a fost mai înainte de Zinon, care era eretic, ci alt Anastasie, în anii cei mai de pe urmă, care era 
drepteredincios), zic în primul an al împărăției lui, iar de la zidirea lumii, șase mii două sute 
douăzeci şi doi (714), era în Constantinopol un bărbat cunoscut, nu din cei slăviți în vrednici, 
nici din cei îmbelşugați cu bogăție din păgînătate, ci din cei ce viețuiesc în îndestulare, 
apostoleşte zic, şi din lucrul mîinilor sale se hrănea; din care şi pe cei lipsiți îi împărtăşea cu 
îndestulare. 


Acesta locuia în partea uliței împărăteşti cea de obşte, care se zice Locul Crucii, spre 
partea cea din vale, unde sînt case mari ce se numesc ale lui Consta. Acolo locuind bărbatul cel 
iubitor de Dumnezeu, cu femeia cea de un chip și amîndoi hrănindu-se cu dreapta credință, li 
s-au născut două fiice. Deci, născîndu-se ele şi la vîrstă venind, hrăneau părinții pe fiicele lor 
din Scriptură și în dreapta credință, asemenea lor. 


Şi dreptcredincioasa lor mamă, văzînd vremea curgînd şi că nu avea copil de parte 
bărbătească, cu greu suferea aceasta. Dar, fiind purtată de credință neîndoită, şi gîndind la Sara, 
Ana și Elisabeta, şi Scriptura aceea în mintea ei luînd-o, că cel ce caută află şi celui ce bate i 
se va deschide, i-au urmat Anei celei de un nume, pentru că Ana îi era numele. 


Şi precum aceea în cortul Legii, aşa și aceasta nu contenea înconjurînd cinstitele locașuri 
ale Preacuratei Maicii lui Dumnezeu, dar mai ales în preacinstita ei biserică din Vlaherna, în 
fiecare zi mergînd şi fiind nelipsită de la privegherea cea de toată noaptea spre vineri, aducînd 
cereri rugătoare și stînd aproape înaintea sfîntului chip al Sfintei Fecioare, care era închipuită 


purtînd în braţe pe Fiul şi Dumnezeul nostru, mîntuirea cea de obşte a neamului nostru, vărsa 
lacrimi şi grăia unele ca acestea: 


"Acoperămîntul celor ce aleargă la tine, de Dumnezeu Născătoare, ancora și 
părtinitoarea celor ce în întristare te caută pe tine; limanul cel mîntuitor al celor afundaţi în 
mîhnire în noianul vieţii şi al celor ce în deznădejde pe tine te cer în ajutor, grabnică ajutătoare; 
slava maicilor şi podoaba fecioarelor, ceea ce ai prefăcut la toată partea femeiască osînda 
strămoașei Eva în îndrăzneală veselitoare prin naşterea ta cea dumnezeiască; miluieşte-mă și pe 
mine şi mă auzi, şi rupe legătura ce este în mine, precum a maicii tale - adică a Anei cînd te-a 
născut pe tine -, şi arată-mă cu solirea ta cea de maică, a naşte şi eu copil de parte bărbătească, 
pentru ca să-l aduc Fiului Tău şi Dumnezeu!" 


Această rugăciune îndoind-o şi întreind-o femeia, punînd obișnuita plecare de genunchi, 
a adormit. lar cea grabnică spre ajutorul neamului nostru, ca o maică plecînd mila Fiului său, 
pe femeia ce se mîhnea a prefăcut-o în veselie de maică cu un chip ca acesta: Stînd lîngă femeie 
în același ceas Preacurata Fecioara Maria, cu asemenea chip ca şi a icoanei celei zugrăvite, și 
coastele acesteia lovindu-le, a sculat-o, zicîndu-i: "Du-te, femeie, bucurîndu-te, că vei avea fiu!" 
Iar ea sculîndu-se şi tulburîndu-se în sine, a aflat către sfîrşit privegherea; şi întorcîndu-se acasă 
cu cîntări de laudă, a zămislit în pîntece. 


Atunci, în vremea zămislirii ei, îndreptătorului dogmelor Bisericii, lui Gherman, 
părintele nostru cel de obşte, prin hotărîrea lui Dumnezeu, i s-a încredinţat cîrma cetății 
împărăteşti. Şi de la Cizic fiind adus, ca o făclie prealuminoasă s-a aşezat, nu sub obroc, ci în 
sfeşnicul patriei, ca să strălucească la toată lumea, ca într-o casă. Iar la așezarea în scaun a 
acestuia, toată adunarea cea de sub soare alergînd într-una, şi toată vîrsta, de la bătrîn pînă la 
prunc, parte bărbătească şi femeiască. Și îngerii coborîndu-se către acea veselitoare aşezare în 
scaun, împreună cu toți s-au adunat cum şi aceste două stilpări bine roditoare ale dreptei 
credinţe. 


Dar cinstita Ana, văzînd mulţime de popor, voia a se întoarce acasă, pentru înghesuirea 
poporului și pentru îmbulzeală, ca nu cumva dintr-o înghesuială ca aceasta fără de vreme să 
lepede pruncul şi să-l omoare. Dar nu s-a plecat la aceasta cinstitul ei bărbat, ci ca un viteaz 
care putea cu virtutea trupului mai mult decît alţii, poruncind să se țină bine de el, a putut să 
treacă în pridvoarele bisericii celei mari. De acolo a intrat în foișorul bisericii, în care suindu- 
se, aştepta intrarea lui Gherman, arătătorul de cele sfințite. Pentru că multe cu adevărat făcîndu- 
se de către dînsul, atrăgea pe toți ca să-l vadă cu ochii. 


Apoi arhiereul, făcînd intrarea cea pornită de la Dumnezeu, o femeie l-a văzut pe acesta 
ca pe o văpaie de foc şi îndată a strigat: "Binecuvintează, preasfinte, pe fiul meu cel din pîntece". 
Iar luminătorul întorcînd ochii cu linişte și pe femeie privind-o cu focul cel dinlăuntru al 


dumnezeiescului Duh fiind mişcat, cel plin de taine a zis: "Rodul pîntecelui tău, după credinţa 
ta, femeie, să-l binecuvinteze Domnul, prin rugăciunile Născătoarei de Dumnezeu şi ale lui 
Ştefan, întîiul mucenic”. 


Cu adevărat, credinţa cea bună, are şi mai bună răsplătire; că precum femeia cananeancă 
a auzit odată pe Mîntuitorul Hristos: O, femeie, mare este credinţa ta! Fie ţie precum voieşti, 
aşa şi aceasta a luat de la dumnezeiescul părinte, care purta în sine tot pe Hristos şi încă mai 
mult, primind şi numele pruncului ce avea a se naşte. 


Sfirşindu-se obișnuita învățătură de taine, cuminecîndu-se toţi cu dumnezeieștile și 
Preacuratele Taine ale lui Hristos şi cu mergerea în pace acasă, toți depărtîndu-se, după cîteva 
zile, iubitoarea de Dumnezeu Ana, împlinindu-se vremea, a născut pe noul Samuil. lar după ce 
s-a născut acesta, îndată l-a numit cu numele întîiului mucenic Ştefan, după mai înainte vestirea 
cinstitului părintelui nostru Gherman. 


Trecînd cele opt zile şi ducînd pruncul la biserica Născătoarei de Dumnezeu, a luat 
numele cel mai înainte hotărît. Asemenea şi în Postul Mare, ducîndu-l în braţele sale maica sa, 
precum a adus Ana cea vestită pe sfințitul Samuil, au ajuns la Vlaherna, la cinstita biserică a 
Născătoarei de Dumnezeu, împreună cu bărbatul său, în care făcîndu-şi rugăciunea, şi-au luat 
cererea şi înaintea acelei dumnezeieşti icoane iarăși stînd, cu lacrimi mulțumind, zicea: 


"Bucură-te, întru tot curată, care mi-ai dezlegat sterpiciunea nașterii de copii, de parte 
bărbătească. Bucură-te preacurată care ai întors mîhnirea mea în bucurie. Bucură-te grabnică, 
miîntuire a celor ce te caută pe tine, pentru că eu ticăloasa căutîndu-te, te-am aflat pe tine şi mai 
mult am luat, nu numai fiu, ci şi numele lui l-am primit de la slujitorul tău şi păstorul nostru”. 


Apoi ridicînd mîinile şi la picioarele acelei sfinte icoane pe prunc cu închinăciune 
lipindu-l, iarăşi striga: "Primeşte, o, Stăpînă, odrasla mijlocirii tale celei de maică, primeşte pe 
fiul care s-a rînduit mie mai înainte de zămislire; primeşte împrumutătoare, datoria 
datornicilor”. 


Iar bărbatul ei cel iubitor de Dumnezeu, pentru întîrzierea rugăciunii şi pentru vărsarea 
lacrimilor femeii, făcîndu-se fără glas şi de spaimă uimindu-se, arătînd către dumnezeiasca 
icoană, a zis: "Aceasta îmi este, preadulce femeie, chezășuitoare, părtinitoare și ajutătoarea 
nașterii lui Ştefan”. Apoi plecîndu-şi amîndoi capetele şi închinîndu-se acelui sfînt pămînt şi 
mulțumind ajutătoarei tuturor creștinilor, s-au dus acasă. Cu adevărat, mai înainte a arătat 
viteaza maică, cu proorocie, pe cel care mai pe urmă avea să mărturisească pentru icoana lui 
Hristos și a Maicii Sale, precum mai pe urmă se va face cunoscut. 


Ajungînd sfinta și purtătoarea de viaţă Învierea Mîntuitorului, pe cel sfinţit din pruncie 
luîndu-l părinţii, au ajuns la luminătorul preasfintei Biserici celei mari, a lui Dumnezeu, în seara 
Sfintei Sîmbete şi pe sfințitul prunc îl aduc la baia nașterii celei de a doua, şi se botează în 
numele Sfintei Treimi, Celei începătoare de viață, de însuşi preafericitul luminător Gherman. 
lar după ungerea cu dumnezeiescul Mir, căzînd la picioarele purtătorului de Dumnezeu, 
începătorul păstorilor, mama lui striga: "Binecuvintează, cinstite părinte, pe cel ce din pîntece 
numele i-ai cunoscut". 


Iar cinstitul Gherman, socotind că nu este de trebuință să facă altă rugăciune, după 
ungerea mirului, apucînd capul tatălui cu o mînă și cu cealaltă arătînd pe prunc cu degetul, a 
zis: "Dumnezeu, Care luminează pe tot omul care vine în lume, să arate pe copilul acesta, la fel 
cu cel al cărui nume a luat". Astfel, după binecuvîntare, au mers acasă. 


Acestea s-au petrecut în pruncie cu purtătorul de Dumnezeu, părintele nostru Ştefan. 
Acestea pentru zămislirea, nașterea, numirea și luminarea lui, sînt preaveselitoare şi adevărate 
povestiri. Să începem dar şi cuvîntul isprăvilor lui, celor mai de pe urmă de Dumnezeu dăruite; 
căci dacă cele dinaintea uşilor sînt unele ca acestea, cu mult mai vîrtos cele mai dinlăuntru. 
Pentru că acel cuvios, prin duhovniceasca naștere de a doua, născîndu-l cinstita maica noastră 
a tuturor, ca dintr-un sîn l-a alăptat cu lapte tainic şi, ca o hrană tare, i-a pus înainte cunoştinţa 
dumnezeieştilor gînduri. 


Aceasta, precum am zis, l-a odrăslit şi ca o maică l-a hrănit și din dumnezeieștile 
cugetări l-a învăţat. Viaţa acestuia strălucind, sufletul lui l-a înfrumusețat şi la înălțime s-a suit. 
Maica Biserică pe acesta l-a făcut iubit lui Dumnezeu, și l-a primit pe acesta, care venise din 
neființă, şi cînd s-a mutat din cele de aici, iarăși l-a primit ca pe un străin, Care şi martor al 
vitejiei lui are să i se facă, cînd Judecătorul tuturor va da după vrednicie răsplătirile. 


Dar am greşit în aceste cuvinte, căci, lăsînd cele ce trebuia să grăiesc mai întîi, am făcut 
ca cei care încep întîi acoperămîntul casei să-l săvîrşească. Deci, de aici ţinta cuvîntului meu va 
fi iarăşi către cele dinainte. Părinţii acestui preasfințit copil, văzînd că vîrsta copilului trece şi 
ajunge vîrsta de şase ani, l-a dat la învățătura cărții şi a Sfintelor Scripturi. lar în fiecare zi 
necontenit desfătîndu-se în ştiinţe, a covîrșit pe toți, nu numai în acestea, ci şi de toată fapta 
bună îngrijindu-se. Pentru că nu lipsea împreună cu sfințita sa maică, mergînd noaptea la 
obişnuitele privegheri ce se făceau şi la pomenirile sfinților. Și un dar ca acesta a luat acest 
cinstit copil, încît în vremea catismelor, citirea săvîrşindu-se, stătea înaintea sfintei uşi şi luînd 
aminte la citeţ, din ascultare el a învăţat cele ce se citeau și în gură le avea, ori mucenicie, ori 
viață, ori învățătură a vreunui părinte, dar mai ales ale părintelui celui cu gură de aur şi 
curgătoare de miere; căci zicea că mai mult doreşte de dumnezeieștile lui învățături. 


Astfel, cel din pruncie sfinţit și al prea vestitului Timotei împreună locuitor, 
învățătorului celui de obşte urmînd în toate, pe cele din urmă uitîndu-le şi la cele dinainte în 
toate zilele tinzînd, nu contenea ca David să zică: Cugetind ziua și noaptea la legea Domnului, 
ca un pom răsădit lîngă izvoarele apelor. Căci ştia, că nu după multă vreme, vor da roade 
ostenelile sale. Acest cinstit Ştefan învăţind, pe mulţi din cei de o vîrstă cu el i-a întrecut în 
puțină vreme, prin iubirea de Dumnezeu și prin iubirea de învățătură, pentru că era osîrdia lui 
mai presus de vîrstă; încît se minunau de dînsul cei ce l-au născut, zicînd că, cu adevărat fiu al 
rugăciunii este acesta. 


Deci, într-acestea sfințitul tînăr se învăţa, făcîndu-și mintea curată, luminată și 
cuvîntătoare de Dumnezeu. Apoi, învățind dumnezeieștile Scripturi, dorea să se facă rîvnitor al 
sfinților bărbați, care pomeneau de dînsele. Și acestora urmînd, nicidecum nu făcea pomenire 
de desfătare, nici nu dorea slavă deşartă, nici gura sa nu înceta a lăuda pe Dumnezeu. 


În vremea învăţăturii lui, Leon cel de neam sir, idumeul, din părțile Răsăritului, s-a 
sculat asupra împăratului Teodosie, care, judecînd că nu este un lucru bun a face război creștinii 
între ei, l-a făcut pe păgîn a se linişti. Dar îndată tiranul a venit la împărăție; cîinele la cele sfinte 
şi porcul spre mărgăritar. Şi ca o vulpe cu vicleşug, pentru sfiala cea către marele Gherman, 
întîiul şezător, s-a prefăcut că este dreptcredincios. 


Dar după al zecelea an al stăpînirii lui, acest nou Baltazar a adus eresul maniheic în 
Biserică. Și pe poporul cel de sub dînsul adunîndu-l în mijlocul tuturor, ca un leu răcnind fiara 
cea neîmblînzită, din inima lui a izbucnit un glas ticălos, ca din muntele Etnei foc şi pucioasă, 
zicînd: "Idolească meşteșugire este închipuirea icoanelor și nu se cade a se închina acestora”. 
Iar iubitorul de Hristos şi drepteredinciosul popor tulburîndu-se şi suspinînd, de aici înainte 
pierzătorul îndată a tăcut, şi către altă socoteală a întors cuvîntul. Cu adevărat mormînt deschis 
era gitlejul lui şi perete văruit inima sa. 


Cunoscînd aceasta Gherman, propovăduitorul buneicredințe, şi stînd împotriva 
tiranului, îi zise: "Împărate, Stăpînul Hristos şi Mîntuitorul nostru Dumnezeu, întrupîndu-Se 
din preacuratul sînge al Preasfintei Născătoare de Dumnezeu şi desăvîrşit arătîndu-Se ca noi şi 
scris împrejur, toată slujirea idolească a pierit şi tot chipul idolesc s-a trimis focului şi 
întunericului. Iar de la petrecerea Lui împreună cu noi şi de la învățătura de lume mîntuitoare a 
Apostolilor Lui, pînă acum sînt şapte sute treizeci şi şase de ani. 


Iar părinţii cei drepți care au petrecut în aceşti ani n-au cugetat pentru sfintele icoane 
ceva de acest fel. Pentru că din început, după înălțarea lui Hristos la cer, s-a închipuit vederea 
icoanelor. Căci chiar de către femeia ce-i curgea sînge, pentru minunea ce s-a făcut, s-a zugrăvit 
icoana Miîntuitorului pe stîlp; precum şi cea nefăcută de mînă în cetatea Edesa. 


Apoi şi icoana zugrăvită de Luca Evanghelistul a Preacuratei Născătoarei de Dumnezeu, 
care din Ierusalim s-a trimis lui Teofil. Încă şi sfintele şase soboare aflîndu-le pe acestea, au 
rînduit a ne închina și a nu le depărta pe dînsele. Și să știi, împărate, că dacă aceasta vei ţine, 
pentru sfintele și cinstitele icoane sînt gata să mor. Pentru că icoana lui Hristos poartă numele 
aceluiaşi sfînt cu care în trup S-a arătat şi cu oamenii împreună a petrecut. Drept și sfînt lucru 
este a muri pentru numele Lui. Că cel ce necinsteşte icoana Lui, împotriva lui Hristos trimite 
necinstea". 


Acestea auzindu-le împăratul cel fără de lege şi răcnind ca un leu, a trimis slujitori şi 
purtători de săbii în casa patriarhală, poruncind a cobori pe sfîntul de acolo în pumni și cu ocări. 
Coborîndu-se Sfîntul Gherman și vieţii celei singuratice părtaş făcîndu-se, era jale a vedea toată 
cetatea înălțînd plîngere pentru el, căci se păgubea de învățătura părintelui cea curgătoare de 
miere. Ziua aceea nu a fost lumină, ci întuneric, tînguire, vaiete peste vaiete, după cum zice 
proorocul. 


In aceste zile triste, păgînul Anastasie, cu mînă de păgînătate, i-a luat arhieria cu ostaşi, 
iar nu cu hotărîrea buneicredinţe a lui Dumnezeu, Care toate ale Bisericii le-a dat împăraţilor. 


Deci în aceste vremi, tiranul cuprins de eres, s-a ispitit să coboare sfinta și stăpîneasca 
icoană a lui Hristos Dumnezeul nostru, cea pusă deasupra ușii împărăteşti, care se zice sfînta 
Halchi (adică de aramă) şi să o dea focului; care lucru I-a şi făcut. Iar în vremea coboririi, cu 
rîvnă dumnezeiască întărindu-se femeile cinstite şi cu vitejie sărind înlăuntru şi apucîndu-se de 
scară, iar pe surpătorul spătar aruncîndu-l şi tîrîndu-l la pămînt, l-au dat morții. 


Şi îndată alergînd, au ajuns la casa patriarhală, lovind cu pietre pe răul credincios 
Anastasie şi zicînd: "Prea necuratule și vrăjmașşule al adevărului, pentru aceasta ai rîvnit preoția, 
ca să răstorni sfintele podoabe?" 


Deci aceasta nesuferind-o nelegiuitul, a fugit de la faţa drepteredincioaselor femei şi la 
tiran alergînd, l-au făcut, ca prin sabie să omoare pe femeile cele sfinte; care lucru cu adevărat 
s-a şi făcut. Şi pentru icoana lui Hristos pătimind, au luat răsplătire de la Hristos în împărăţia 
cerurilor, împreună veselindu-se cu toate sfintele purtătoare de nevoințe. 


In acea vreme Constantinopolul era în eres. Și mîhnindu-se nu puţin cei ce locuiau într- 
însul cu bună credință, plecînd nu puţini din patrie, s-au mutat în locurile cele drepteredincioase. 
Deci într-aceste lucruri întristătoare căzînd şi părinții fericitului Ştefan, căutau mîntuirea. Insă 


erau ținuți vrînd să împlinească făgăduinţa copilului lor; și socotind că nu este cu putinţă ca el 
să petreacă în mînăstirile Bizanțului pentru tulburarea tiranului, fiind mişcaţi de Dumnezeu şi 
de înger povățuindu-se - precum odinioară dumnezeiescul părinte Iosif împreună cu 
Născătoarea de Dumnezeu au fugit în Egipt de la faţa lui Irod, ucigașul de prunci -, tot așa şi 
aceștia împreună cu Ștefan, copilul cel de Dumnezeu cugetător, pornind din patrie şi intrînd în 
corabie la Calcedon, au călătorit spre calea ce duce la muntele Cuviosului purtătorul de 
Dumnezeu, părintele nostru Axentie. Pentru că în muntele acesta mai înainte locuind marele şi 
purtătorul de semne părintele nostru Axentie, a trimis razele minunilor sale în toată lumea, şi 
credinţa a luminat-o, arătînd multă vitejie împotriva celor necredincioşi Dioscor şi Evtihie, la 
al patrulea Sinod ecumenic, ce a fost adunat în Calcedon. 


Acest munte este în sînul Nicomidiei, în preajma eparhiei Bitiniei, şi este foarte veselitor 
celor ce voiesc a se mîntui; înalt mai mult decît toate vîrfurile, rece, uscat şi, ca să zic aşa, 
atingînd de cer. Pe acest munte, dacă cineva l-ar fi numit munte al lui Dumnezeu, muntele 
Horeb, muntele Carmel sau muntele Sinai, ori Taborul, ori Livanul sau cetate sfîntă, ca un 
munte din cei ce se aflau în Ierusalim, nu ar greşi deloc; căci unde este loc de mîntuire, acolo, 
pe drept cuvînt, este lerusalimul cel adevărat. 


Deci, în acest sfint munte, de la Sfintul Axentie pînă acum, părinţii se închideau în 
peşteră şi după moarte aflau raiul. Astfel, după sfîrșitul vieții dumnezeiescului părintelui nostru 
Axentie, Serghie, ucenicul lui, a locuit în peşteră; după acesta, al treilea purtător de semne și 
care în tot chipul în fapte bune a strălucit, Vendimian; apoi al patrulea, Grigorie cel înfrînat şi 
plin de sfintele cărunteţi, iar după dînsul, al cincilea, cinstitul loan, noul Avraam, și părtașul 
darului înainte vederii. 


Deci, către Cuviosul loan aducînd Grigorie şi Ana, doimea cea de Dumnezeu 
cugetătoare, pe cinstitul fiu Ștefan, ca pe o jertfă, l-au rugat, cerînd să-l primească şi să-l 
învrednicească sfinţitului şi îngerescului chip, zicînd că este fiu al rugăciunii și că, mai înainte 
de naștere, încă în pîntece fiind, l-a făgăduit vieţii monahiceşti. Iar cinstitul bătrîn, plin fiind de 
darul cel înainte văzător, precum mai sus am zis, și cunoscînd obiceiul bine statornicit al 
copilului, adică mișcările, liniştea feţei și aşezarea ochilor, şi mai în scurt, tot sfîntul dar care 
era într-însul, a zis: "Să te binecuvinteze pe tine Dumnezeu, fiule, şi să te facă vas de alegere”. 
Iar părinţilor lui le-a zis: "Într-adevăr s-a odihnit Duhul lui Dumnezeu peste copilul acesta”. 


Făcîndu-se obişnuita slujire şi priveghere, sosind dimineaţa, după obişnuita împlinire a 
canonului, luîndu-l pe dînsul purtătorul de Dumnezeu părintele nostru loan, înaintea sfintei 
peşteri și, învățîndu-l multe, i-a zis: 


"Fericit ești, fiule Ștefan, că astăzi a doua baie o ai, cu lumina îmbrăcîndu-te și cu a doua 
străjuire; fericit eşti, fiule, că glasul lui Hristos îl împlineşti astăzi evanghelicește, lăsînd tată, 


mamă, surori şi toate cele ce sînt astăzi și mîine, şi porți crucea Lui pe umeri, pentru ca să 
moştenești împărăția cerurilor. Fericit eşti, fiule, că proorocește ai ales a fi în casa lui 
Dumnezeu, mai vîrtos decît a locui în locașurile şi în cetățile ereticilor celor defăimători de 
creştini. 


Vezi, fiule, chemarea vredniciei celei monahicești, căci nu este lupta împotriva sîngelui 
şi a trupului, ci împotriva începătoriilor, a stăpîniilor lumii şi întunericului acestui veac, 
împotriva duhurilor răutăţii pentru cele cerești, precum zice vasul alegerii Pavel. Vezi, fiule, 
împreună cu cine te rînduieşti, să nu ai iarăşi dor de părinţi, ci pentru Dumnezeu, căci Acesta 
te-a zidit şi te-a mîntuit; iar aceia care i-au iubit, i-au pierdut și i-au dat muncii, precum zice 
dascălul scării luminătoare. Vezi, fiule, să nu te întorci la cele ce ai lăsat, căci şi aceasta s-a 
scris: Nimeni, punind mîna sa pe plug și întorcindu-se înapoi, este îndreptat în împărăţia 
cerurilor!. 


Deci acestea învăţindu-l pe dînsul şi mai multe decît acestea, apoi cerînd şi luînd din 
mîinile lui foarfecele, l-a tuns la vîrsta de şaisprezece ani şi l-a îmbrăcat în îngerescul chip. 
După aceasta părinții cuviosului, depărtîndu-se de munte, au ajuns acasă, lăudînd și mărind pe 
Dumnezeu. 


Cinstitul Ştefan începu astfel nevoinţele, purtînd grijă de merindele pentru fapta bună, 
dînd lui Dumnezeu rodul cel potrivit al fiecărei vremi. lar împotriva lăcomiei pîntecelui rodul 
îi era înfrînarea şi cînd îi veneau gînduri de dezmierdare trupească, iarăşi înțelepciunea îl 
odrăslea. lar mînia şi iuțimea atît de mult le-a stăpînit, încît prooroceşte putem zice: "Era ca un 
surd, neauzind, şi ca un mut, nedeschizînd gura sa, rodind dragoste şi răbdare”. 


Şi aşa pe toate le-a biruit și întreitele învăluiri nălucitoare ale gîndurilor le-a surpat, 
pentru că postul lui era mare și rugăciunea nu înceta, fiind cu obiceiul blînd, cu gura tăcut, cu 
inima smerit, cu duhul umilit, cu trupul şi cu sufletul curat, cu fecioria fără prihană, sărăcia cea 
adevărată şi neagoniseala cea apostolească. 


Apoi ascultarea lui era fără cîrtire şi supunerea cu sîrguință, lucrarea cu răbdare şi 
ostenelile osîrduitoare, încît se minuna de fapta lui bună în toate, purtătorul de Dumnezeu loan 
şi zicea: "Fiule, încetează cu multa ajunare, pentru asprimea muntelui și pentru cumplita suflare 
a vînturilor ca nu cumva să ostenești la slujire”. Pentru că el slujea cuviosului la cele 
trebuincioase şi îi aducea apa de la mare depărtare de loc. 


In partea dinspre miazăzi a muntelui, în loc şes şi neted, unde este și cimitirul cuviosului 
părintelui nostru Axentie, care însuşi l-a lucrat încă trăind, cînd era în munte, a făcut mînăstire 


de femei sfinte, numind-o Trihinaria. Fericitul Ştefan pentru asprimea și greutatea locului sau 
pentru îmbrăcămintea cea vîrtoasă şi aspră a hainelor, prin rugăciunile cuvioşilor părinți, în 
acest loc greu de umblat, precum s-a zis, cărînd apa și făcînd toată trebuinţa în vreme de arşiță 
şi de iarnă, n-a îngenuncheat de oboseală niciodată, nici nu a lăsat obişnuita sa pravilă. Ci în 
toate zilele era bun, osîrduitor şi neispitit de patimi şi de diavoli. Apoi, urmînd cinstitului său 
învățător loan, nu lipsea de la dînsul, învăţînd să se îngrijească de cele spre mîntuire. 


Cuviosul loan era povăţuitorul său, bărbat desăvîrşit în toate faptele cele bune și plin de 
darul lui Dumnezeu și de darul proorociei. Odată, ajungînd la munte preacinstitul Ștefan, a aflat 
pe purtătorul de Dumnezeu loan lîngă fereastra peşterii cu capul plecat și plîngînd amar. Cum 
a intrat, a făcut obişnuita metanie, dar binecuvîntare n-a luat, pentru că se tînguia părintele cu 
amar. lar el gîndea, pentru ce oare va fi plîngerea părintelui? 


Iar acel blînd părinte, de la Dumnezeu cunoscînd gîndurile sfîntului, ridicîndu-l pe 
dînsul, a zis: "Pentru tine este tînguirea mea, o, preacinstite fiule, pentru că am cunsocut că în 
vremea ta va creşte și se va răsturna locul acesta de eresul arzătorilor de icoane, ce acum fierbe”. 
Iar cinstitul Ştefan suspinînd din inimă, a zis cu durere: "O, părinte, poate voi pieri şi eu cu 
păgînătatea lor, nemîntuindu-mă!" Iar Cuviosul loan a zis: "Ba nu, fiule, vezi că scris este: Cela 
ce va răbda pînă la sfirşit, acela se va mintui". Şi mai înainte i-a spus lui toate cele ce erau săi 
se întîmple. 


În anul acela, tatăl cinstitului Ştefan și-a sfîrșit viaţa și venind în cetate era de faţă la 
îngroparea părintelui său şi după îngroparea lui, vînzînd toate averile în Constantinopol, le-a 
împărțit la săraci, apoi împreună cu mama sa și cu o soră - fiindcă cealaltă se tunsese în călugărie 
mai înainte în altă mînăstire a Bizanțului -, pornind din patrie a ajuns la sfîntul munte. lar 
cinstitul Ștefan făcînd a se binecuvînta mama şi sora sa de sfîntul bătrîn loan și a se învăţa 
cuvîntul adevărului, le-a coborit pe dînsele în mînăstirea femeiască şi numărîndu-le împreună 
cu sfîntă obşte, el s-a făcut părinte duhovnicesc mamei sale celei trupeşti şi surorii sale. Și după 
împlinirea sfîntului chip, suindu-se la munte, s-a dus la cea dintii nevoință. 


În toate lucrurile plăcute lui Dumnezeu, binepetrecînd purtătorul de Dumnezeu loan, a 
adormit în pace și de la cele de aici bine s-a mutat, după ce mult a învăţat pe Sfîntul Ștefan. Iar 
la sfîrşit i-a zis: "Mîntuiește-te, fiule, şi vezi sfîrșitul primejdiei ce vine asupra ta”. Deci pentru 
aceasta cugetătorul de Dumnezeu Ștefan neîntristîndu-se, ci mai vîrtos veselindu-se, a bătut în 
toacă şi a arătat adormirea părintelui. 


Şi era veselie de pustnici din munţii cei dimprejur, din dealuri și din văi, ca nişte cerbi 
însetați, alergînd la muntele izvorului purtătorului de Dumnezeu Axentie, ca să-l sărute pe loan 
la sfîrșit şi să-l îngroape. Şi astfel trupul lui cel cinstit şi sfînt l-a aşezat în cimitirul părinților, 
iar cinstitul lui suflet a fost dus în ceruri de îngerii lui Dumnezeu, spre veşnică bucurie. 


Dar a merge din slavă în slavă şi de la sfînt la sfînt este lucru potrivit, căci nu lipsește 
numărul robilor lui Dumnezeu. Căci Moisi, săvîrşindu-se, era de faţă lisus al lui Navi, iar Ilie, 
înălțîndu-se, Elisei s-a făcut moştenitor al cojocului şi al darului îndoit. În acest fel şi purtătorul 
de Dumnezeu loan, de la cele de aici mutîndu-se, cinstitul Ștefan a moștenit locul şi darul îndoit. 
Pentru că se cădea aceasta, ca cel ce a moştenit cele dintîi învățături ale lui şi puţin lipsea 
Cuviosului Ştefan a se potrivi cu faptele cele iubitoare de Dumnezeu ale fericitului loan. 
Precum copilul moştenește cele ale tatălui său, în acest chip s-a întipărit şi caracterul faptei bune 
a învățătorului său. 


Deci acesta, locuitor al cereştii mitropolii, Sfîntul Ștefan cel desăvîrşit între monahi, 
care după urmare a fost al şaselea cu numărul locuitor al dumnezeieştii peşteri şi de suflete 
miîntuitor, noul Israel, al șaselea fiind de la Adam şi tată al lui Enoh, cunoscîndu-se prin 
asemenea bună plăcere. Pentru că şi el s-a cunoscut al şaselea de prea fericitul Axentie, care, ca 
pe un fiu zămislind frica de Dumnezeu, după proorocul, ca pe un nou Enoh l-a născut. lar de 
mutarea dascălului mîhnindu-se, gîndea ca un bun următor să împlinească nevoința 
învățătorului. 


Şi precum cei ce obişnuiesc a trece pe mare și fac îndelungată călătorie - fiindcă firea 
apelor nu are căi rînduite -, ci la stele luînd aminte, îşi fac calea lor; şi precum, iarăşi, cei ce 
umblă pe uscat, cînd voiesc a merge undeva, nu se încredinţează drumurilor necunoscute, 
temîndu-se de rătăcire şi îngrozindu-se de pîndirile tilharilor, ci caută drumurile cele împărăteşti 
şi cu multă întemeiere săvîrşesc calea; în asemenea chip a fost şi prea fericitul părinte Ştefan, 
fiindcă voia a trece noian de viaţă grea şi se sîrguia a călători la Ierusalim, cetatea cea de sus, 
ca la nişte stele ce-l povăţuiau de sus, căuta la învățătorii vieţii celei plăcute lui Dumnezeu și la 
Cuvioşii cinci părinți dinaintea lui, locuitori ai acelei sfinte peşteri, de la Axentie pînă la Ioan. 


Şi ca pe o cale împărătească şi ca pe un drum mare urmînd calea cea călcată de aceştia, 
sîrguindu-se a se sui deasupra, s-a apropiat de o căsuţă strîmtă și s-a încuiat într-o stîncă de sub 
pămînt la treizeci şi unu de ani ai vieţii sale. Apoi învățind iubirea de liniște, a ajuns desăvîrşit, 
nimic cîştigînd din cele ale acestui veac. Pentru că în chipul albinei ca şi într-un stup, în peştera 
muntelui închizîndu-se Cuviosul Ștefan, lucra mierea cea dulce a faptelor bune cu sîrguință, 
aducînd-o lui Dumnezeu, Împăratul tuturor. 


Astfel, iscusindu-şi simţirile ca să se deprindă a cunoaşte pe cel bun din cel rău, a învăţat 
a lucra apostoleasca împletire a mrejelor, adică meşteşugul pescăresc, precum și al bunei scrieri, 
pentru ca să nu îngreuieze pe cineva, ci mai vîrtos prin ostenelile sale să dea şi celui ce are de 
trebuință. De toată grija pămîntească lepădîndu-se, o singură grijă avea, adică cum să placă lui 
Dumnezeu în rugăciuni şi în posturi. Nu numai atât, ci şi de toată fapta bună purtînd grijă, ca un 
lucrător de pămînt ales, tăia din rădăcină mărăcinii patimilor, curățind gîndurile ce se ridică la 


cunoștința lui Dumnezeu, împlinind acel proorocesc glas ce zice: /nnoiți-vă vouă înnoiri și să 
nu semănaţi peste spini. 


În aceste lucruri plăcute lui Dumnezeu iscusindu-se prea fericitul Ştefan, tuturor din 
aceasta se făcea arătat; căci adevărată este aceea ce s-a zis că nu poate cetatea să se ascundă, 
deasupra muntelui stînd. Și ce se întîmpla din petrecerea lui cea bună? Mulţi aprinzîndu-se de 
dumnezeiasca rîvnă pentru Hristos, au alergat acolo şi împreună cu dînsul se rugau ca să 
dobîndească sălășluirea şi l-au rugat să li se facă povăţuitor al vieţii lor celei după Dumnezeu. 


Deci deabia s-a plecat, căci îl sileau, făcîndu-se tuturor toate şi învăţînd a căuta fiecare, 
nu numai pe ale sale ci şi pe ale aproapelui, ca să se mîntuiască. Acolo au mers către dînsul pînă 
la doisprezece fraţi deodată, cărora evanghelicește poruncindu-le, după cuvintele Domnului că 
Pe cel ce vine la Mine, nu-l voi scoate afară, îi primeşte pe aceştia cu bucurie, ca un învățător 
bun de copii, îndemnîndu-i către nevoinţele pustniciei. Întîi a primit pe un oarecare Marin, 
bărbat bun şi blînd cu chipul, apoi pe un oarecare loan şi după dînsul pe Zaharia, om iscusit în 
calea cea duhovnicească, între care şi pe Cristofor şi pe perechea satanei muşcătoare pe ascuns, 
pe Serghie şi pe Ştefan, cel ce de la Dumnezeu s-a robit de tiranul. 


Pentru care, după aceasta voi povesti şi despre alţi şase, ale căror nume sînt în cartea 
vieții. Și aşa muntele s-a făcut cetate, viață de obşte minunată, şi a primit sfințenie, pregătindu- 
se cele de trebuință prin dăruirea lui Dumnezeu și prin rugăciunile cuviosului, precum şi alte 
case trebuincioase şi cele de nevoie în ele. Apoi s-a alcătuit viață de obşte drepteredincioasă, 
purtînd numirea Sfîntului Axentie, strămoșul Cuviosului. Iar tiranul, pornindu-se cu vrăjmăşie 
către sfîntul, surpînd locașul acesta de tot, l-a numit dealul lui Axentie. Așa se zice de cei 
împreună următori ai lui pînă în ziua de astăzi. 


Deci starea vieţii de obşte întemeindu-se cu bună cuviință, părintele nostru Ștefan lua 
aminte la ancora cuvîntului. Şi din peştera cea de Dumnezeu zidită luminînd soborul, îi sfătuia, 
zicînd: "Fiilor, luaţi aminte de voi și de sufletele voastre şi, lepădînd frica ce vine de la diavolii 
cei stricători de suflete sau trîndăvia, să iubiţi mult pe Dumnezeu. Că dragostea către El, nu 
osebirea de materie sau frica cea rea, ci mărimea de suflet a aşezămîntului, o face să stea, 
arătîndu-se îndestularea în darurile cele mici ale pustniciei voastre. 


De asemenea, mîhnirea și întristarea lăsîndu-le departe, cu veselie să vă apropiaţi de 
Dumnezeu, proorocescul vers ţinîndu-l în minte de-a pururea, că a mă lipi de Dumnezeu bine 
îmi este, a pune în Domnul nădejdea mea. Pentru că hrănește nădejdea precum şi adevărul nu 
mai puțin. 


Deci de vreme ce a sîrguitorilor este împărăţia cerurilor, după glasul Domului, și silitorii 
pe dînsa o dobîndesc, așa şi noi, fraților, după marele propovăduitor şi dumnezeiescul Pavel, 
fiind lipsiți, necăjiţi, rău pătimind, goi fiind, flămînzind şi însetînd, în pustietăți rătăcind, în 
munți, în peşteri, în prăpăstiile pămîntului, să trecem scurta nemernicie a vieţii noastre cea mult 
chinuită cu dreaptă credință, şi pe aceea moştenind-o, să zicem către judecătorul cel nemitarnic: 
Vezi smerenia şi osteneala mea şi-mi iartă toate păcatele mele. 


Cu acestea şi cu multe alte cuvinte mîngiietoare luminînd prea fericitul părintele nostru 
Ştefan pe fiii pe care în Domnul i-a născut, în fiecare zi nu se odihnea, crescîndu-i pe dînşii în 
rînduiala mîntuirii. 


Ajungînd pînă la douăzeci de ucenici cu numărul, pe Marin, bărbatul cel de Dumnezeu 
întărit, la ale economiei şi la toate ale locașului l-a aşezat prea fericitul întîi. Iar el punea mai 
aspre nevoinţe pe sine, avînd dorință ca mai cu strîmtorare să se închidă, decît în strîmtoarea 
peşterii. Pentru că capul muntelui cu o piatră mare terminîndu-se, avea o rîpă adîncită spre 
partea de miazăzi în care se afla şi mînăstirea şi peştera cea de Dumnezeu zidită, ce este 
acoperită şi neînviforată de vînturile cele iernatice ale Crivăţului şi ale Liviei. 


Pe acest vîrf înconjurîndu-l preafericitul nostru părinte Ştefan, a zidit într-însul o chilie 
foarte mică în lungime şi lățime, înălțime şi adîncime, ca de un cot și jumătate înălțimea, ca de 
doi lungimea şi spre partea de răsărit fiind o cămăruţă de rugăciune, avînd înălțimea numai cît 
putea să stea. lar cealaltă toată voind a se acoperi de acoperămîntul cerului, a lăsat-o 
descoperită. Pe această mică chilie a făcut-o strîmtă şi înfricoşată, încît cei ce o vedeau ziceau 
că este ca un mormînt, iar nu locuinţă de odihnă. 


Şi să nu socotească cineva din cei prihănitori că aceasta o făcea mai mult decît părinții 
cei mai dinainte, pentru că învăţa nevoințele cele plăcute lui Dumnezeu ale Cuviosului Axentie, 
iar el era ca un nou Elisei care a primit cojocul lui Ilie în muntele Carmelului; de aceea a voit a 
face întocmai ca purtătorul de Dumnezeu Axentie. Și era mai presus de ceilalți părinți, căci avea 
mai tînără vîrstă, fiind de patruzeci şi doi de ani atunci cînd s-a mutat în vîrful muntelui. 


Ucenicii lui necunoscînd pentru ce s-a făcut o asemenea zidire, Cuviosul Ştefan a 
chemat la miezul nopţii pe Marin, cel de Dumnezeu întărit și acestuia povestindu-i scopul, ca 
unui fiu iubit, împreună cu dînsul, ieşind din peşteră, au intrat în acea înfricoşată locuinţă cu 
chip de mormînt. lar dimineaţă, după cîntarea de psalmi, toţi frații, după obicei, punînd metanie 
înaintea uşii peşterii ca să-i binecuvinteze sfîntul, glasul părintelui celui milostiv ce se auzea în 
fiecare zi, nu mai răsuna în urechile lor cele ascultătoare. Nedumerindu-se ei, după multă vreme 
sculîndu-se şi în peşteră sărind, nu era acolo cel căutat. Şi părîndu-li-se că au pierdut pe părintele 
lor, apoi mîinile la gură punîndu-le şi, arătînd cu degetul, ziceau: "Oile toate fiind de față, 
păstorul cum lipsește?" 


Pornind pe calea cea de la vale, se duceau vărsînd lacrimi şi cu pumnii în piept se băteau, 
ca unii ce au pierdut pe părintele lor. lar părintele, simțind întristarea lor cea dureroasă, cu glas 
blînd şi dulce îi chema cu grăbire la vale. Şi ei, ca nişte pești ce aleargă după rîmă din aruncarea 
undiței, auzind glas, deodată s-au întors şi către dînsul alergînd și încă purtînd pe obraz 
rămăşiţele plînsului, cu tînguire şi cu suspinare ziceau către dînsul: "De ce te-ai dat la aspre şi 
aducătoare de moarte nevoinţe, cinstite părinte?" lar Cuviosul a răspuns către dînşii, zicînd: 
Fiilor, strimtă și cu necazuri este calea ce duce la viaţă și puţini sînt cei ce o află pe dinsa. 


Şi îndată, acest cuvînt auzindu-l, s-au liniștit, rugîndu-l ca măcar să acopere chilia lui. 
Iar el a zis că se îndestulează a se acoperi cu acoperămîntul porţilor cerului. Acolo petrecea, 
vara arzîndu-se şi iarna îngheţînd; iar sub îmbrăcăminte avea trupul încins cu fiare şi de la umeri 
pînă la mijloc era înconjurat cu altă cingătoare de fier pironit de amîndouă părţile şi pe sub braţe 
cu altă cingătoare de fier. Îmbrăcămintea o avea din piele şi chiar sfîntul culion şi analavul cel 
purtător de cruci, asemenea și sfinţita mantie a chipului monahicesc. Iar pentru odihnă avea 
numai o rogojină, după chipul purtătorului de Dumnezeu loan, care a fost învățătorul lui. 


Deci în aceste sporiri petrecînd neprihănitul părinte, nu era cu putință a se ascunde, 
precum mai înainte s-a zis, fiind el cetate pusă pe muntele cel mare şi dreptcredincios. Pentru 
aceea s-a arătat vestit luminător al tuturor, mai ales al dreptcredincioşilor care locuiau în 
împărăteasca cetate. Şi mulți către dînsul venind în munte pentru folosul lor, numai din vederea 
cea cuviincioasă folosindu-se, iarăşi se întorceau acasă, lăudînd şi preamărind pe Dumnezeu; 
între care era şi o femeie din cele dreptcredincioase cu duhul şi bogată, suferind văduvia. 


Aceea, auzind în fiecare zi de la toţi despre dumnezeiasca nevoinţă a cinstitului 
părintelui nostru Ştefan, şi uitînd de slăbiciunea femeilor, a pornit întrebînd şi a ajuns la dealul 
sfințitului păstor. Apoi aproape de chilia cuviosului fiind, se ruga să dobîndească binecuvîntare. 
Iar părintele săvîrşind rugăciunea, ea s-a sculat plîngînd şi a spus sfîntului toate ale sale şi 
văduvia şi nerodirea de fii şi că, dorind să dobîndească monahicească viață, caută a se mîntui. 
Dar iubitorul de Dumnezeu părinte învăţînd-o pe dînsa cu cuvinte duhovniceşti și cele pentru 
mîntuire rînduindu-i, a eliberat-o, zicînd: "Vezi, femeie, cui te făgăduieşti, ca nu cumva să te 
ajungă moartea, mai înainte de a împlini făgăduinţa”. 


Cinstita femeie, punînd în suflet cuvintele purtătorului de Dumnezeu părinte, precum 
ceara primeşte închipuirea peceţii, așa neclintit îl păstra. Şi ajungînd la limanul corăbiilor 
Calcedonului, a înotat către patrie înapoi şi toate averile sale vînzîndu-le în Constantinopol şi 
împărțindu-le săracilor cele mai multe, temîndu-se de moartea sufletului, după cuvîntul 
cinstitului părinte, se sîrguia să împlinească făgăduinţa. 


La urmă, pornind de la a sa cetate, a lăsat, după Evanghelie, părinți, cunoscuţi, prieteni, 
rudenii şi vecini şi crucea lui Hristos ridicînd, s-a suit în minunatul munte, aducînd aur la 
Cuviosul, ca să se împartă de dînsul mai bine. lar în preajma chiliei punînd obișnuita metanie, 
a zis: "Binecuvintează, părinte". Sfîntul cu asprime i-a răspuns: "Mîntuitorul, prin Evanghelie 
luminat spune, că cine nu se va lepăda de toate avuţiile sale, nu poate să fie ucenic al Meu. 
Pentru ce tu porți încă rămăşiţele lumii împrejur?" 


Iar femeia, spăimîntată pentru darul cel înainte-văzător al părintelui și de mustrarea cea 
cu asprime, cu ruşinea cea cuviincioasă femeilor, a zis către dînsul: "Nu fiind ținută de dorul 
cel stricăcios am adus aici acest aur, cinstite părinte, ci ca prin mîinile tale cele cuvioase, să se 
împartă mai bine pentru sufletul meu cel înfocat". 


Dar iubitorul de Dumnezeu părinte a zis: "Scînteile greşelilor celor străine nu voiesc a 
le face cenuşă cu mîinile mele, ca nu cumva din nebăgare de seamă, vreuna arzîndu-se pe ascuns 
dintr-însele, mare văpaie sufletului meu să fie, precum au pătimit unii pentru aceasta; ci cei ce 
seamănă, să şi secere!" Iar femeia zise: "Și ce îmi porunceşti, părinte?" 


Preamilostivul părinte, dacă a auzit, precum s-a zis mai înainte, că ea a lăsat ale sale 
desăvîrșit şi n-a voit a se întoarce în patrie, i-a poruncit să împartă aurul cu ale sale miini. Și 
aşa, spălînd-o pe dînsa de întinăciunea acestei vieţi, i-a dat sfîntul chip monahicesc, 
schimbîndu-i numele în Ana. Şi s-a făcut părintele ei în Domnul. Apoi îndată a trimis-o pe ea 
la mînăstirea cea de jos, dînd-o sfintei şi cuvioasei maici proiestoase a acelui locaş, mult rugînd 
pe acea cinstită femeie a o sfătui pentru mîntuirea sufletului. 


Dar cred că a ajuns acum vremea ce mă îndeamnă a povesti şi despre pătimitoarele lui 
lupte. Însă eu, fiind împins de ştiinţa mea, mă ispitesc a tăcea, ca cel ce nu ajung să povestesc 
mărimea faptei, fiindcă sînt sărac de cuvînt şi de fapte. Pentru că cu neputința acestora 
obişnuiesc a judeca lucrurile, cei ce nu caută la adevăr, ci la iscusinţa cuvintelor voiesc a lua 
aminte, precum fac cei ce alcătuiesc basme. Însă îndrăznesc în urma celor ce mă îndeamnă, 
bizuindu-mă dumnezeiescului mucenic. 


Şi cu rugăciunile celor ce mă îndeamnă la aceasta, cu putință este a mi se dărui lesne 
călătoria. Și să-mi fie mie în minte versuirea aceea a lui David împotriva eresului celor de noi 
lucruri, de creștini defăimători şi de icoane arzători; de multe ori s-a luptat cu mine vrăjmaşul 
din tinereţele mele. Şi iarăşi zice mai pe urmă: Să zică dar Israil, de multe ori s-a luptat cu mine 
din tinereţele mele şi nu m-a biruit. 


Aceasta însă la Israil cel trupesc pe care egiptenii l-au robit, nu se va potrivi niciodată, 
că cei de alt neam de multe ori l-au biruit şi babilonienii robindu-l l-au dus departe. Apoi i-au 
supus macedonenii cu cruzime și cu amar, iar romanii mai pe urmă i-au dat pierzării. Apoi 
risipiţi şi strămutați prin toată lumea i-au arătat, "curtea lor făcînd-o pustie” iar spinarea lor 
totdeauna, după cuvîntul proorocului, gîrbovind-o. 


Dar Israelul lui Dumnezeu cel nou ales, care cu adevărat vede pe Dumnezeu și cu față 
descoperită Domnului strălucește, cu alte vorbe zic, turma cea numită cu numele lui Hristos, al 
cărui chip este Iacob, care s-a numit pe urmă Israil; care pe cel mai bătrîn, ca pe un neiscusit 
dîndu-l în lături şi întîia binecuvîntare părintească a luat-o, cu cuviinţă ar fi putut zice: De multe 
ori s-a luptat cu mine vrăjmaşul din tinerețele mele şi nu m-a biruit. Pentru că îndată s-au ridicat 
asupra lui nenumărate cete de vrăjmași, dar nu l-au biruit şi a lor neputinţă a mustrat-o. 


Întâi iudeii au dat război turmei Mîntuitorului nostru şi cu a lor armă s-au rănit, căci prin 
crucea cea de dînşii înfiptă, Păstorul cel bun i-a izgonit ca pe nişte lupi de la oi. lar după aceștia 
slujitorii idolilor care s-au ruşinat de apărătorii adevărului, şi după aceștia Simon şi ucenicii cei 
de sub dînsul, Menandros şi Kedron, apoi Marchion și Valentin. Şi după dînşii Cherint și 
Satornic, Vasilid şi Carpocrat, Marcu și Tatian, Montan şi Vardisan, Artemon şi Navat, Sabelie 
şi Nepon; Pavel şi Maniheu, Fotinos şi Marcel și cei după aceia, Arie, Aetie, Evnomie, 
Macedonie, Maxim, Nestorie - vidra cea cu multe capete -, Evtihie şi Dioscor, Zosim, 
Apolinarie, Origen, Petru ticălosul, Teodosie, Iacov, Iulian, Zinon, Serghie, Pir, Chir, Macaris, 
Onorie şi răucredinciosul Mohamed și oricare altul pe care, omeneşte, l-am uitat. 


Pentru că mă va lăsa pe mine ziua, numărînd pe apărătorii şi începătorii păgînătăţii, a 
căror pomenire vremea a prăpădit-o. Și aceștia toți deodată, apostoleştilor propovăduiri dînd 
război, Sfinții Părinţi i-au izgonit după cuviință din Biserică. Și a petrecut în pașnică stare 
Biserica, care totdeauna a fost în război şi de cele mai multe ori a biruit. 


Deci, tatăl vicleniei și aflătorul răutăţii, diavolul, care niciodată nu încetează a da război 
omului celui zidit după chipul lui Dumnezeu, văzînd turma Domnului că biruieşte cu înlesnire 
pe vrăjmaşii cei arătaţi, a socotit să aprindă văpaia războiului. Și aflînd unealtă vrednică de a sa 
lucrare, pe un bărbat care se socotea că va face multe minuni cu descîntece vrăjitoreşti şi va 
putea amăgi pe oamenii care se înspăimîntă de unele ca acestea, avînd neamul din pămîntul 
sirienesc; această fiară cu numele de leu, precum mai înainte s-a scris, întîi se aprinde împotriva 
închinării sfintelor icoane. 


Acest eretic arătîndu-se de patriarhul Gherman, apărătorul adevărului, precum şi mai 
înainte s-a zis, nici atunci duşmanul de obşte al oamenilor n-a încetat. Dar el, lăsîndu-și viața şi 
făcîndu-se cheltuială viermelui celui fără de sfîrşit şi focului celui veșnic, s-a ridicat în locul lui 


necurata odraslă a lui, zic de Constantin, cum s-ar fi putut zice din Ahaz pe Ahav şi din Arhelau 
pe Irod cel prea rău, robul desfrînării şi ucigașul Mergătorului Inainte. 


Deci, copacul acelei rele rădăcini mai amare roduri odrăslind, şi adunînd otrăvi de multe 
feluri vătămătoare sufletului său, a pierdut și a ars toate chipurile sfintelor icoane. lar după ce 
s-au dat înapoi de către tăinuitorii drepteredincioşi ai chipului monahicesc, s-a dat împotriva lor 
războiul. Și chip al întunericului fiind acest împărat, cu suflet întunecat, pe cei drepteredincioşi 
i-a numit închinători de idoli, pentru închinăciunea cea către cinstitele icoane. 


Şi pe tot poporul cel de sub dînsul adunîndu-l tiranul, l-a făcut a se jura - punîndu-se 
înainte de viață făcătorul Trup și Sînge al lui Hristos şi Sfînta Cruce pe care Hristos Dumnezeu 
Şi-a întins mîinile pentru noi, precum şi Sfintele şi prea curatele Evanghelii, prin care Hristos 
ne poruncește să nu ne jurăm nicidecum -, apoi să zică că nu se vor închina la sfînta icoană, ci 
pe aceasta o vor chema idol şi nici nu se vor împărtăşi de la Patriarh şi nicidecum bună ziua nu- 
i vor da lui. lar dacă ar afla pe vreun călugăr cu haine smerite îmbrăcat, pe acesta ocărîndu-l, 
să-l lovească cu pietre. 


O, ce batjocură! Aflînd unealtă de un nărav şi de un glas, şi nu numai atît, ci şi de un 
nume şi de un cuget, ca și cum după Scriptură s-ar zice Valac, a chemat pe Valaam, pe Ianis şi 
pe lamvris. Apoi nu cu hotărîrea lui Dumnezeu şi a preoților, ci cu vicleșug amîndoi în amvon 
suindu-se, se îmbracă de mîinile împăratului Constantin cel nesfinţit, cu mantie şi cu omofor, 
omul cel nevrednic de patriarh al Bisericii, însuşi tiranul împărat grăind Axios, adică vrednic 
este. 


O, ce nevrednicie! Purtătorul de pavăză împărat, fiind călcător de cele sfinţite, cel ce a 
avut trei femei cu nelegiuire, se așează în fruntea Bisericii! Cine a auzit una ca aceasta cîndva 
din veac, sau a văzut sau a povestit? Cu adevărat nimeni. Nici chiar în slujbele elinilor şi la 
păgîni nu s-a arătat una ca aceasta. Acum s-a împlinit cuvîntul proorocului: Poporul ca un preot 
și nimeni nu era care sfințea și care se sfinţea. 


Deci, această necurată pereche, împăratul şi patriarhul pus de el, fiind eretici, trimiteau 
scrisori în fiecare eparhie către începătorii de satrapi, ca împreună cu episcopii să vină la 
împărăteasca cetate Constantinopol, pentru ca să se facă sinod împotriva sfintelor şi cinstitelor 
icoane. Atunci se vedea în fiecare latură și cetate tînguire peste tînguire din partea celor 
drepteredincioşi. lar din partea celor păgîni icoanele cele sfințite fiind călcate, vasele 
prefăcîndu-se, bisericile săpîndu-se şi cu cenuşă însemnîndu-se, ca unele care aveau sfinţite 
icoane. 


Şi unde se aflau cinstitele icoane ale lui Hristos sau ale Născătoarei de Dumnezeu sau 
ale sfinților, li se dădeau foc, sau se îngropau, sau se văruiau. Unele erau aruncate prin locuri 
noroioase, altele în mare, altele în foc, iar altele erau tăiate şi sfărîmate cu topoarele de 
răucredincioşii luptători împotriva sfintelor icoane. lar unde se aflau copaci, păsări sau 
dobitoace necuvîntătoare şi mai ales hăţuri de cai sataniceşti şi vînători, privelişti ori alergări 
de cai rău zugrăvite, acestea cu cinste le lăsau. 


Atunci era drept a se zice: "Vai mie! că a pierit cel cucernic de pe pămînt şi nu este cel 
ce face bine între oameni; căci cu secure şi cu bardă a surpat uşile Bisericii lui Dumnezeu şi cu 
foc a ars sfințitorul lui. Iar uşă se zice icoana, căci deschide mintea noastră cea zidită după 
Dumnezeu, către asemănarea cea dinăuntru a chipului celui dintîi. Precum oarecare uși, purtînd 
încuietori şi peceţi, din cele de afară cele se asemuiesc dinlăuntru, prin întemeierea peceților, 
aşa și închipuirea icoanelor, ca pe nişte peceţi arătînd prescrierile şi pe arătări ca pe niște 
încuietori, prin cele materialnice însemnează tainic cele gîndite. 


Căci nu materiei slujim, închinîndu-ne acesteia - să nu fie -, ci gînditor prin cele simțite, 
de însăşi pricinile ne apropiem, precum la Cruce şi la sfinţita Evanghelie, la moaşte de sfînt şi 
la tot ce este în Biserică închinat, în aceasta împlinind acest glas părintesc al lui Vasile, 
arătătorul de cele cerești, căci cinstea icoanei trece la chipul cel dintii". Dar să ne întoarcem la 
ceea ce ne stă înainte. 


În aceste dureroase lucruri fiind împărțită Biserica lui Hristos, cei mai aleși dintre 
monahi care se țineau de dreapta credinţă, din părțile Europei, ale Bizanțului, ale Tiniei şi ai 
eparhiei Bitiniei şi cei ce petreceau în peşteri şi cei ce aveau locașuri în munți în părțile Prusiei, 
toți împreună mergînd la muntele purtătorului de Dumnezeu Axentie, s-au apropiat ca de un 
povăţuitor şi doritor de mîntuire, la prea fericitul Ștefan, rugîndu-l pe dînsul să li se facă sfeşnic 
de mîntuire. 


Deci, l-au aflat pe dînsul cuprins de mîhnire și de lacrimi, pentru eresul cel făcător de 
lucruri noi şi au zis către dînsul: "Spune, părinte, cele cuviincioase, pentru că plînge gîndul 
nostru şi ne-am cufundat în nedumerire, ca nu cumva frica cea omenească să vîndă dreapta 
credinţă a sufletului, că partea lui este a se teme de moarte”. 


Iar fericitul Ștefan, auzind mulțimea părinţilor şi acea îngerească căruntețe, a zis: 


"O, părinţi cinstiţi şi fraţi, nimic nu este mai tare decît socoteala cea dreaptă şi nimic 
mai puternic decît sufletul ce nu voieşte a sluji răutății; care lucru sînt încredinţat că se păzeşte 
de către frăția voastră şi pentru aceasta vă veţi face ai mei sfetnici şi veți lua binecuvîntare. Căci 


văd înconjurată cu cruzime şi cu amărăciune mireasa Domnului, Biserica, de vicleanul, ucigașul 
şi iubitorul de război satana, care a lucrat ceea ce s-a întîmplat asupra Bisericii lui Dumnezeu 
pentru icoana Lui cea cu chip de trup şi care, de la începutul zidirii a dat război firii noastre şi 
zavistuind petrecerea noastră cea din rai, ne-a făcut să lepădăm dumnezeiasca lege. 


lar acum iarăși cinstitul trup al Bisericii se ispiteşte a-l strica și face a se dezbina 
mădularele, unele împotriva altora și război neîmpăcat s-a ridicat pentru că a pornit pe unul 
împotriva altuia prin eresul ce a tulburat mulțimea. Astfel de luptă a aprins vicleanul diavol 
între oameni, sîrguindu-se a porni pe unii împotriva altora şi a-i abate din calea cea dreaptă. 


Astfel vrăjmașul Bisericii care a semănat neghinele se bucură şi joacă văzînd reaua 
meșteșugire printr-acest tiran împărat. EI se desfătează în primejdiile noastre, aduce din toate 
părțile materie la văpaia războiului şi pe ale sale cete împreună ridicîndu-le - pe elini, pe iudei, 
pe sirieni şi adunările ereticilor -, ca să facă priveliște mare din toate părțile, făcîndu-și veselie 
şi plăcere din greutăţile noastre. Şi se poate vedea grăind împotriva noastră cei ce beau vin. 
Pentru că în ospeţele lor, prin porunca puiului de leu, Constantin Copronim, ereticul împărat, 
cugetă împotriva noastră şi ne batjocoresc. 


Pentru aceasta fiii Sionului cei cinstiți, fiind mai presus decît aurul, s-au socotit ca niște 
vase de lut, lucururi de mîini de olari. Ne-am făcut de rîs la tot poporul, sîntem cîntare lor toate 
ziua. Pentru că a întunecat în iuțimea Sa Domnul pe fiica Sionului și a surpat din cer slava lui 
Israil şi nu şi-a adus aminte de aşternutul picioarelor Sale, din ziua iuțimii Sale. Căci a păcătuit 
Ierusalimul (creștinătatea). 


Pentru aceasta ochii mei varsă lacrimi, căci s-a depărtat de la mine cel ce mă mîngiie pe 
mine și strig către cel ce bate şi vindecă: Miluiește-ne pe noi, Doamne, miluieşte-ne pe noi, că 
prea mult ne-am umplut de defăimare, prea mult s-a umplut sufeltul nostru de ocară şi o dă pe 
dînsa duşmanilor celor ce sînt îndestulaţi în vremea cea de acum și celor mîndri, prihănitori de 
creștini. Pentru că au ocăriît turma Ta cea de un neam cu tine, numindu-ne pe noi închinători de 
idoli şi pe Biserica Ta au numit-o idolatrie. Ci înnoiește-ne pe noi ca pe o mîncare de dimineaţă. 
Înmulţească-se credința Ta în dimineţi, căci multe sînt suspinele noastre şi inima noastră a 
slăbit, căci ai surpat gardul nostru şi ne culeg pe noi toţi cei ce trec pe cale, ne-a vătămat pe noi 
porcul din pădure. 


Acest pui de leu ne-a mușcat şi ca un porc sălbatic ne-a păscut pe noi. Doamne, 
Dumnezeul puterilor, întoarce-Te şi cercetează această vie şi o desăvîrşeşte pe ea, pe care a 
sădit-o dreapta Ta şi pe Fiul Omului pe Care L-ai întărit. Însă, plîngînd, tînguindu-mă şi jelindu- 
mă pentru negura care zace peste păstori şi peste turmă și Dumnezeului meu rugîndu-mă să 
risipeasă negura, iar raza cea mai dinainte a dreptei credinţe şi închinăciunea sfintelor şi 
cinstitelor icoane să o așeze la starea cea dintii, am uitat făgăduinţa. 


Am întins şi tînguirea şi de-abia acum mi-am adus aminte, aflînd în rugăciune pe Fiul 
Omului pe Care L-ai întărit şi mântuirea noastră ai lucrat-o printr-Însul, Atotfăcătorul, pe a Cărui 
dumnezeiească închipuire aceşti grăitori de tulburare au dat-o focului. Dar cu foc îi va mistui 
pe dînşii Domnul și va pieri pomenirea lor împreună cu toți cei ce nădăjduiesc spre dînşii, că 
Dumnezeu este Dumnezeul răsplătirilor şi nu va tăcea pentru hulirea Bisericii Sale”. 


Acestea vorbind prea fericitul părintele nostru Ștefan sfințitei adunări a monahilor, şi 
toți vărsînd lacrimi, bătîndu-se în piept și din adînc suspinînd, părintele a zis: "Trei fund 
ținuturile noastre care nu s-au împărtășit cu acest eres, la acestea vă sfătuiesc a alerga”. Pentru 
că nu a rămas alt loc care este sub stăpînirea balaurului, nesupus glasului său celui deşert. Iar ei 
au zis: "Unde sînt oare aceste părți, părinte?" EI le-a răspuns: "Cele de cealaltă parte a Pontului 
Euxinului (Marea Neagră), care sînt părţile Sciţiei, ale Goţiei și părțile Romei şi ale Liviei. 


Şi ce se cuvine a zice, pentru întîi şezătorii Romei, ai Antiohiei, ai lerusalimului și ai 
Alexandriei, care, nu numai au urit şi au blestemat necurata dogmă a arzătorilor de icoane, ci şi 
prin scrisori n-au încetat a ocări pe păgînul împărat, care s-a plecat către aceasta, numindu-l 
depărtat şi începător de eres; între aceștia este preacinstitul și preaînțeleptul loan Damaschin 
preotul, care s-a numit de tiranul acesta cîine, iar noi îl numim cuvios şi purtător de Dumnezeu. 


Acesta n-a încetat a-i scrie şi a-l numi făcător de rele, arzător de icoane şi urîtor de sfinţi; 
iar pe episcopii cei de sub dînsul 1-a numit întunecaţi și robi ai pîntecelui. Mai ales pe iubitorii 
de lupte, alergătorii de cai şi pe iubitorii de privelişti, pe Pastila, pe Tricacav, pe Nicolait şi pe 
Atzipie, iubitorul de diavoli, ca pe nişte noi Oriv, Ziv, Zivie, Salmana şi Datan, şi pe cei de sub 
dînşii, ca pe adunarea lui Aviron i-a numit. 


Acestea grăind Cuviosul Ştefan şi alte multe cuvinte de suflet folositoare, părinții, făcînd 
rugăciune tînguitoare și mai pe urmă pregătindu-se de plecare şi pe sfîntul sărutîndu-l, s-au dus 
către locurile cele mîntuitoare, nu de mucenicie temîndu-se, ci de vicleșugul tiranului, avînd 
frică de neiscusința lor, căci nu este lucru puţin neiscusinţa. Iar cel cernut în lucruri este mai 
lămurit, precum se lămureşte aurul în cuptor. Şi se putea vedea Bizanțul dezbrăcîndu-se de cinul 
monahicesc şi de chipul nazarienesc. Unul mergea către Marea Neagră, iar altul la Cipru; altul 
gîndea a se duce către Roma și așa înstrăinîndu-se de ale lor mînăstiri, erau străini și fugari. 


Iar tiranul împărat, săpînd cinstita biserică a Preacuratei Născătoare de Dumnezeu cea 
din Vlaherna, care mai înainte era împodobită pe pereți cu tot felul de icoane, de la întruparea 
lui Hristos, Dumnezeu, pînă la tot felul de minuni şi pînă la înălțarea Lui, precum şi Pogorîrea 
Sfîntului Duh. Şi aşa răzuind toate icoanele tainice ale lui Hristos, a zugrăvit pe pereţi copaci şi 
păsări de tot felul, animale şi alte închipuiri cu frunze de iederă, cocori, corbi şi păuni. 


Şi dacă cineva dintre cei de un cuget cu împăratul socotesc că eu îl necinstesc, să meargă 
la această biserică şi, încredinţindu-se că sînt adevărate, împreună cu sfințitul prooroc David să 
zică: "Dumnezeule, venit-au neamurile în moştenirea Ta, defăimat-au Biserica Ta cea sfintă; 
pus-au Ierusalimul cel gindit. Biserica Ta ca o păzitoare de poame, trupurile cuvioşilor Tăi 
mucenici şi monahi, cinstitele moaşte le-au dat fiarelor, focului și fundului mării”. 


Deci, în această prea cinstită biserică, pierzătorul împărat şezînd împreună cu cel de un 
nume vînzător al turmei lui Hristos şi cu cei de sub dînsul robi ai pîntecelui, episcopi eretici au 
ținut sinodul cel necurat și vrăjmaş al lui Dumnezeu. Şi a fost adunat acest sinod de luptătorii 
împotriva sfintelor icoane, în anul 754, după naşterea lui Hristos, în al paisprezecelea an al 
împărăției lui Copronim; şi era numărul episcopilor Răsăritului, celor ce se adunaseră, 338, iar 
patriarh nici unul nu era, fără numai Constantin mincinosul patriarh al Constantinopolului, 
ereticul şi cel de un gînd cu împăratul, numind cinstitele icoane idoli de chipuri cioplite. 


După multe vorbe şi pricini, împăratul a silit pe toți episcopii ca să se supună voii lui, la 
acea hulă împotriva lui Dumnezeu. Pentru că mulţi dintre dînșii, deşi vedeau luminos rătăcirea 
împăratului şi a patriarhului şi năpăstuirea Bisericii, însă nu îndrăzneau a zice nimic împotrivă, 
temîndu-se de mînia împăratului şi a patriarhului şi de nevoia care se făcea celor 
dreptcredincioşi. 


Deci, se plecau la credinţa cea rea, de care mai pe urmă, la sinodul cel adevărat al 
şaptelea, ce s-a făcut în împărăţia lui Constantin cel tînăr și a maicii sale Irina, s-au lepădat şi 
cu pocăință mărturisindu-se, s-au întors către buna credinţă; dar atunci, la acel sinod eretic au 
urmat împăratului şi patriarhului. 


Aceste dogme rău credincioase şi urîte de Dumnezeu, au fost aşezate atunci acolo astfel: 
Întîi, ca sfintele icoane să fie de toţi numite idoli; al doilea, toţi cei ce se închină icoanelor să 
fie anatema. Mai întîi pe Gherman, care fusese patriarh, l-a anatemizat, slujitor de lemne 
numindu-l. Ereticii cei fărădelege, singuri ei fiind anatemizaţi, au afurisit pe omul cel sfint şi 
drept. Dar Dumnezeu l-a binecuvîntat pe dînsul, încît s-a împlinit Scriptura care zice: Aceia vor 
blestema iar Tu vei binecuvinta. 


Al treilea, au hotărît ereticii ca fiecare să mărturisească că, nu numai sfinții după moartea 
lor, ci nici Maica lui Dumnezeu nu poate să ne ajute nimic cu mijlocirea sa; al patrulea, ca 
nimeni să nu îndrăznească a numi sfinți pe Apostoli sau pe mărturisitori, pe fecioare şi pe toți 
cei care au plăcut lui Dumnezeu. La sfîrşit s-a zis ca să fie sinodul acela numărat cu cele şase 
sinoade care fuseseră mai înainte şi să se numească sinodul al şaptelea a toată lumea, iar cel 
care nu va primi sinodul acela, să fie anatema ca Arie, ca Nestorie, ca Evtihie, ca Sever, şi ca 


Dioscor. Se înfiorează oasele mele şi rărunchii inimii mele simt durere, precum zice Elifaz, o! 
pricepuţi și credincioși ascultători, cînd numai le-aş cugeta în pomenire pe cele făcute atunci. 
O, ce orbire a vrăjmașului. O, ce hulă! O, ce schimbare în cel mai rău! Cum voi înțelege, 
Hristoase, nemărginita Ta răbdare! 


Cea mai de pe urmă faptă şi cît toate mai rea, necuraţii aceia și nesfințiți babilonieni, 
care au stricat via lui Hristos, pentru care s-a scris: eșit-a fărădelege de la preoții Babilonului 
și păstori mulți au stricat via Mea; cei ce au rătăcit cărările pe pămînt, după cum zice paremia, 
şi au adunat cu mîinile nerodire; cei ce între sfînt şi între necurat nu au deosebit, ci în mijlocul 
Jertfelnicului de tînguire au lucrat. Aceştia sculîndu-se împreună cu tot poporul şi mîinile la 
înălțime ridicîndu-le, au strigat ticăloşii într-un glas şi au zis: "Astăzi este mîntuirea lumii, căci 
tu, împărate, ne-ai izbăvit pe noi de idoli". O, glas dureros! 


Atunci cerul s-a întunecat şi pămîntul împreună s-a clătit, văzduhul s-a făcut necurat şi 
toți cei de acolo s-au înstrăinat de Dumnezeu. Pentru că, dacă acest întîi începător al păgînătății 
este pricinuitor al surpării idolilor, apoi deșartă s-a făcut întruparea lui Hristos şi zadarnică 
învățătura Apostolilor. 


Şi dacă, precum voi ziceţi, acesta este izbăvitorul de închinarea făpturilor şi de blestemul 
idolilor, care de voi se numeşte al treisprezecelea apostol; şi dacă nu în Hristos, după glasul lui 
Pavel, propovăduitorul de Dumnezeu, nici în Treime nu vă botezați, ci, ca să zic ceva de ris, 
pentru obraznica voastră nebunie, vă botezați în Pastila, în Tricacav şi în Cavalon, în învățătorii 
lui şi ai voştri, care au lăsat Treimea cea mai presus de lumină și prea cinstita dogmă din Biserica 
Sa. Aceste birfeli lăsîndu-le, vremea cerînd, acum mergem către ceea ce ne stă înainte, 
întorcîndu-ne să vorbim despre fericitul Ștefan. 


Acestea astfel săvîrşindu-se şi toată gura mărturisind cele despre Sfîntul părintele nostru 
Ştefan, iar tiranul înştiințîndu-se, a chemat un cuvîntător dintre cei slăviți, Meghistani ai lui şi 
iscusit în a grăi şi a auzi, cu numele Calist, iar cu vrednicia de patriciu. dar şi la eresul lui 
desăvîrșit fiind învăţat, l-a trimis pe dînsul, zicînd: "Mergi la dealul lui Axentie şi pe unul cu 
numele Ștefan, care este sălășluit acolo, fiind de un chip cu ceata nepomeniților, pe acesta să-l 
pleci a 1scăli la sinod, zicîndu-i: "Fiind mişcați de prietenia către tine, pentru cucernicia vieții 
tale, drepteredincioşii şi preamăriţii noștri împărați, Constantin și Leon, poruncesc să te iscălești 
în hotărîrea preamăritului nostru sinod". Dîndu-i finice, smochine şi altele care sînt 
îndemâînatice pentru hrana pustnicului; pentru că știa şi însuși tiranul împărat despre petrecerea 
Cuviosului cea înfrînată şi plăcută lui Dumnezeu. 


Calist îndată mergînd la munte, i-a adus sfîntului părinte vestea aceea, sfătuindu-l 
preaînrăutățitul să iscălească şi să laude hotărîrea împăraţilor. Iar cinstitul Ștefan, cel asemenea 


celui dintîi dintre mucenici, ca unul ce mai înainte vedea de-a dreapta sa de-a pururea pe 
Dumnezeu și nu se clintea în orice fel de socoteală ereticească, a zis către patriciu: 


"Ia aminte, domnule patriciu, fiindcă este judecată eretică hotărîrea acestui sinod de 
mincinoasă adunare, eu, Ştefan nu iscălesc, nici amarul dulce nu-l numesc, ca să nu trag asupră- 
mi vaietul proorocului. Şi pe lîngă aceasta, voiesc a muri pentru închinăciunea sfintelor icoane, 
neavînd nici o grijă de împăratul cel începător de eres, care a îndrăznit să se lepede". 


Apoi a zis: "Înţelege dar, că-mi voi vărsa sîngele pentru icoana lui Hristos. lar mîncările 
cele trimise de dînsul întoarce-i-le înapoi, căci untdelemnul păcătosului nu trebuie să ungă capul 
meu şi din mîncările ereticului să nu se îndulcească gîtlejul meu”. 


Acestea auzindu-le boierul acela şi întorcîndu-se iarăşi, a ajuns la palat şi arătate le-a 
făcut pe toate împăratului care l-a trimis. lar el, răcnind de mînie ca un leu, şi mare strigare 
ieşind din sufletul său cel aprins, îndată a trimis slujitori şi ostaşi purtători de paveze, împreună 
cu Calist patriciul, pe care îl trimisese mai înainte să meargă la munte și îndată să ridice pe 
sfîntul din chilie. 


Apoi a poruncit să-l păzească în mînăstirea cea de jos, pînă ce îl va judeca. Iar el mergînd 
la munte şi ajungînd la mînăstire, ca nişte fiare săltînd, cu lovituri de picioare băteau în uşi și 
sărind în sfînta peşteră au scos afară pe sfîntul, ca dintr-o cămară duhovnicească, tîrîndu-l afară. 
Căci din multă înfrînare şi din prea strîmta locuință, pulpele picioarelor lui fiind slăbite, nu 
putea a se mişca. 


Acei bărbați purtători de paveze, văzînd lucrul minunat al părintelui şi multă milostivire 
arătînd spre sfîntul pentru vederea cea de spaimă, înjugîndu-se doi şi pe umerele lor punînd 
mîinile cuviosului, iar cu mîinile lor genunchii odihnindu-i, l-au dus în cimitirul Sfîntului 
Axentie, în care închizînd pe sfîntul împreună cu obştea monahilor cea de Dumnezeu întărită, 
care era împreună cu dînsul, așteptau hotărîrea împăratului. lar Sfîntul Ștefan n-a încetat cîntînd 
înăuntru cu obştea sa: "Preacuratului Tău chip ne închinăm, Bunule..." şi celelalte. 


După aceasta a cîntat și slava: "În tilharii gîndurilor mele căzînd, m-am prădat eu 
ticălosul, de minte...", şi celelalte ale stihului. Iar păzitorii cei dinaintea uşilor, auzind acestea 
cîntîndu-se de dînşii, mișcîndu-şi capetele, unii către alţii, ziceau: "Vai nouă, că pe drept sîntem 
socotiți ca nişte tîlhari de către nişte monahi, care cu nimic nu ne-au nedreptăţit, dar ei rău 
pătimesc". 


Trecînd șase zile, fără de hrană au petrecut cei ce erau închiși, împreună cu sfiîntul. Și în 
ziua a şaptea a venit de la tiranul împărat un alt boier ca să aşeze pe sfîntul în miînăstirea sa, 
fiindcă avea război împotriva sciților. lar oastea aceea, cerînd binecuvîntare de la sfîntul, a mers 
în cetatea cea împărătească, şi împreună cu împăratul s-au luptat împotriva sciţilor. 


Prea răul Calist, luînd pe unul din ucenicii Cuviosului, deosebit dîndu-i aur şi 
făgăduindu-i încă şi mai mult, a înduplecat pe ticălosul acela ca să se facă al doilea Iuda, şi 
împotriva învățătorului său să se într-armeze. lar Serghie, căci acesta era numele ucenicului 
aceluia, fiul fărădelegii, al doilea Iscariotean şi moştenitor al spînzurării, prin aurul cel viclean 
îmbrăcîndu-se în satană, de atunci n-a încetat pe ascuns sfătuindu-se împotriva cinstitului 
părinte. Deci, despărțindu-se de sfințitul staul şi alergînd către începătorul de vameși și 
strîngătorul de bir al Nicomidiei, Avlicalam cu numele, se face de o socoteală cu el și părtaş al 
pierzării sale. 


Apoi, scriind o carte cu ocări plăsmuite împotriva Cuviosului Ștefan, a zis într-însa aşa: 
"Serghie anatematiseşte pomenirea ta, ca pe a unui eretic, apoi te numește sirian de neam și 
sapă gropi împotriva ta, şezînd în munte". Și cu multe alte ocărîndu-l pe dînsul, de care nu se 
cade a pomeni sau scrisului a le da. Apoi spun că înșelînd pe o femeie de bun neam, a tuns-o în 
călugărie şi o are în mînăstirea cea de Jos; iar noaptea ea se suie la dînsul în deal, pentru 
amestecare păcătoasă. 


Dar acea femeie cu numele Ana, pe toate ale sale bine economisindu-le şi lepădînd toată 
grija lumească, fiică duhovnicească a sfîntului s-a făcut, luînd îngerescul chip. 


Amăgind ei o slujnică a acelei femei, făgăduindu-i că o vor elibera şi o vor însoți pe 
dînsa cu oarecare din cei ai palatului, au învăţat-o să grăiască împotriva stăpînei sale şi a 
sfîntului. Şi făcînd ei o scrisoare vicleană ca aceasta, scrisă cu minciuni, au trimis-o în mîinile 
împăratului, care citind-o şi gîndind fărădelege, ca unul ce îmbrăţișase vreme potrivită, cu tărie 
trimițînd cîțiva slujitori credincioși către cel ce stăpînea cetatea locului, cu numele Antim, i-a 
poruncit prin scrisori acestea: 


"Ca unul care împlineșşti poruncile noastre cu mulţumire, fiind ca un prieten iubit și slugă 
mulțţumitoare, adeverindu-ne prin fapte, pentru care ţi-am și încredinţat vrednicia cea dinaintea 
feței noastre, poruncim degrab să mergi la mînăstirea cea de sub dealul lui Axentie, unde 
locuiesc femei desfrînate, care se fățărnicesc că sînt drept-credincioase. Și răpind pe una dintr- 
însele cu numele Ana, şi prin aceşti slujitori credincioşi trimițînd-o la noi degrab, cu oaste să 
mi-o pui de față; fii sănătos”. lar sluga cea fărădelege a împăratului cel fărădelege, necitind 
desăvîrşit cele scrise, îndată a mers ca un barbar la mînăstire cu mulţime de ostaşi. 


Acolo au aflat pe sfințitele femei săvîrşind citirea ceasului al treilea. Apoi sărind spre 
femei în biserică ca niște cai îndrăciţi, au înfricoşat pe fecioarele lui Hristos, scoțînd săbiile 
tilhăreşte şi în văzduh cu strălucire întorcîndu-le. Deci, făcîndu-se tulburare şi cîntarea de laudă 
tăcînd, femeile se tînguiau lui Dumnezeu. Și una fugea în altar înăuntrul sfintei catapetesme; 
alta ridicînd sfințitul acoperământ al prestolului, se ascundea sub sfinta masă; alta fugea către 
munte, de mîinile păgînilor. 


Această năpădire cunoscînd-o cinstita bătrînă și proiestoasa mînăstirii, care se liniştea 
în chilie, a ieşit la dînşii cu suflet netulburat și a zis: "O, creștini, dacă aveţi nădejde către 
Dumnezeu, de ce faceți semnele de biruință ca împotriva barbarilor celor fără de Dumnezeu?" 


Iar ei spăimîntîndu-se de îndrăzneala sfințitei bătrîne şi înştiințîndu-se că aceasta este 
proiestoasa, schimbînd chipul cel de fiară cu blîndeţe, au răspuns: "Pe Ana dă-ne-o, pe iubita 
lui Ştefan, căci împăratul are trebuință de dînsa în oaste". lar ea, chemînd pe nume pe aceasta 
şi împreună cu dînsa pe alta, anume Teofana, a zis către dînsele: "Mergeţi, cinstite fiice, la 
împăratul, şi cu înțelepciune să-i dați răspunsurile, ca nu cumva să vă înșele pe voi. Mergeţi în 
pace, mergeţi şi Domnul să fie cu voi”. 


lar acele cinstite femei, luîndu-și mantiile, punînd metania cea obișnuită și luînd 
binecuvîntare de la acea cinstită egumenă, s-au dus la împăratul. O, voire de bine ascultătoare 
a ascultătoarelor! Şi o, rugăciune prea curată a credincioasei maici! 


Fiind aduse ele în oaste și făcîndu-se împăratului arătate cele despre dînsele, a poruncit 
să le despartă una de alta. Apoi chemînd pe duhovniceasca fiică a Sfintului Ștefan, cea căutată, 
a zis către dînsa: "Mă plec să cred că adevărate sînt cele grăite către noi despre tine, pentru că 
ştiu grabnica robire a cugetului femeiesc. Spune-mi, cum te-a înduplecat vrăjitorul Ștefan, să 
părăseşti strălucirea părinţilor şi de acest chip întunecat să te apropii? Negreşit, precum am 
auzit, el a vrut numai a păcătui cu tine. Și ce frumusețe are acesta care te-a amăgit pe tine?" 


Iar cinstita femeie, auzind aceste urîte graiuri, cu adevărat ca o a doua Suzană înțeleaptă, 
uitîndu-şi neputinţa femeiască, a răspuns cu minte către dînsul: "Împărate, mă aflu cu trupul 
înaintea ta, munceşte-mă, înjunghie-mă, fă cu mine ce vrei și ce îţi place, căci de la Ana nu vei 
auzi altceva decît numai adevărul; căci nu știu pe omul acesta aşa cum zici tu, ci precum îl ştiu 
eu voi grăi: sfînt şi drept îl ştiu pe dînsul, învăţător de folosul sufletului și povăţuitor al mîntuirii 
mele"; 


Iar tiranul făcîndu-se fără glas pentru îndrăzneala femeii, muşcîndu-şi degetul cel mic 
al miinii şi cealaltă mînă întorcînd-o în văzduh, şezînd cu fruntea împilat, a rămas uimit. Apoi 


a poruncit să o păzească pe dînsa, iar sora ce era împreună cu dînsa să fie dusă, chiar nevrînd, 
la a sa mînăstire. 


Aceea ajungînd la mînăstire, pe toate le-a povestit sfinţitei egumene şi surorilor şi nu 
numai atât, ci, suindu-se în deal la dumnezeiescul părinte Ștefan, îl ruga să se roage pentru dînsa, 
mai ales că pentru dînsul era luptată. Împăratul făcînd adunarea oastei şi mergînd la cetatea cea 
împărătească, a poruncit ca pe fiica cea duhovnicească a sfîntului s-o țină în temniţa cea mai 
întunecată în obezi, vrînd în ziua următoare să-i facă întrebare. 


Iar printr-un famen care avea rînduială împărătească la palat i-a zis acestea: "Cruţă-te, 
femeie, și tu vei trăi bine cu împăratul, lepădînd această îmbrăcăminte întunecată şi să spui 
mîine înaintea a tot poporul adevărul împotriva lui Ștefan, căci iată şi slujnica ta a spus adevărul; 
iar de nu vei vrea să faci aceasta şi vei rămîne în nesupunerea ta cea împietrită, voi pune înaintea 
ta bucăţi de carne din trupul tău, despărțite de mădulare. lar dacă cele dorite de mine vei arăta 
şi vei mărturisi păcatul, te vei învrednici de la mine de multă cinste și de daruri”. 


Dar cinstita femeie, auzind acestea şi plîngînd în adîncul inimii cu durere şi plecînd 
capul, a zis către dînsul: "Du-te de la mine, omule, du-te şi voia Domnului să se facă!" 


Împăratul, adunînd de dimineaţă mulţime de popor înaintea târgului, ca unul ce socotea 
că o va îndupleca pe dînsa, a poruncit să o aducă goală în mijlocul tuturor. Apoi, mulţime de 
vine de bou punînd înaintea ochilor ei, a zis: "Toate acestea le voi aduce pe spatele tău şi pe 
pîntece, de nu vei scoate la arătare desfrînările tale făcute cu Ştefan". Iar cinstita femeie nimic 
nu răspunse. Tiranul înfricoşînd-o şi numind-o desfrînată, a poruncit s-o bată. Îndată opt bărbaţi 
tari, luînd-o de amîndouă mîinile, o băteau pe pîntece şi pe spate fără cruţare, iar ea zicea: "Nu 
ştiu pe omul acela precum tu spui”. Apoi striga: "Doamne miluieşte”. 


Şi a pus tiranul pe slujnica cea vicleană să stea înaintea ei să o mustre în mijlocul tuturor, 
precum el a învăţat-o, ridicîndu-şi mîinile asupra stăpînei sale şi scuipînd-o în față. Deci, cei 
trei împreună tăinuitori ai păgînătăţii, plecîndu-se la urechile ei, o învățau să zică cele plăcute 
împăratului şi să trăiască; iar ea cu glasul cel mai dinainte răspundea. Şi dacă a văzut-o tiranul 
acum fără glas din bătaia cea fără de milă şi părîndu-i-se că a murit, a intrat ruşinat în palat și a 
poruncit ca s-o arunce într-una din mînăstirile Constantinopolului, fără purtare de grijă. Ea după 
cîtăva vreme a murit în pace şi s-a dus către Domnul. Iar tiranul nu înceta măiestrind cum ar 
ucide pe sfîntul. 


In ziua aceea, chemînd împăratul pe unul din tinerii cei supuşi ai lui, cu numele 
Gheorghe, se jura că foarte îl iubeşte şi i-a zis: "Mare este, Gheorghe, dragostea ta către mine?" 


Iar el a zis: "Nemărginită, stăpîne". lar împăratul a zis către dînsul: "Cu înlesnire îţi va fi a muri 
pentru dragostea mea?" Iar el plecîndu-se la pămînt și punînd mîinile la piept, se jura cu osîrdie, 
că pentru dînsul își dă şi viaţa. 


Împăratul, pe acesta sărutîndu-l, a zis: "Iată dar noul Isaac; nu te rog pe tine să mori 
pentru mine, nici un singur mădular să-ți lipsească, ci numai aceasta, ca un părinte cer de la 
tine, să mergi la dealul lui Axentie, să îndupleci pe nepomenitul cel aflat acolo, ca să te facă şi 
pe tine numărat cu cei de sub dînsul şi de un chip. Şi dacă aceasta o vei dobîndi, degrab să te 
întorci la noi”. 


Iar fiul şi slujitorul cel fărădelege, primind cu bucurie cuvîntul, învăţind multe 
vicleșuguri, s-a suit în munte şi în loc cu tufişuri dese ascunzîndu-se, a ieșit la miezul nopţii din 
acea pădure, a mers la mînăstire și înaintea ușilor stînd, cu glas jalnic zicea: "Miluiţi-mă, o, 
creștinilor care locuiţi în locaşul acesta, ca să nu mă mănînce fiarele sau să cad în prăpastie, 
pentru că am rătăcit calea". 


Şi alte cuvinte zicea şi diavoleşte se tînguia. lar Cuviosul părintele nostru Ștefan, auzind 
tînguirea și plîngerea, strigînd pe Marin cel mai înainte pomenit, i-a poruncit să aducă înăuntru 
pe cel ce se tînguia. 


Intrînd el, a pus metanie bătrînului, zicînd: "Binecuvintează, părinte". Pe acesta sfîntul 
binecuvîntîndu-l, l-a ridicat şi cunoscîndu-l pe dînsul că este de la palat, după îmbrăcăminte, 
după față precum şi după barbă, pentru că era rasă după porunca tiranului împărat, l-a întrebat: 
"Cu adevărat tu, frate, nu ești din palatul împărătesc?" 


Iar el răspunse: "Așa este, părinte, dar prin fărădelegea împăratului, care cu rea credință 
stăpîneşte, am rătăcit toți, şi către primejdie sufletească ne-am plecat. Și abia trezindu-mă dintr- 
un chip rău ca acesta, iată, fiind povăţuit de Dumnezeu, la aceste de aici am venit. Şi acum, 
cinstite părinte, să nu fiu izgonit din obştea ta cea de suflet mîntuitoare și să dobîndesc chipul 
cel îngeresc". 


Iar cinstitul Ștefan i-a zis: "Nu pot s-o fac aceasta pentru primejdia care este din partea 
tiranului, ca nu cumva înştiințîndu-se, să-ți robească sufletul tău de la mîntuire şi cu cursele 
cele vechi te va împletici pe tine". Iar el iarăşi căzînd, zicea: "Cuvînt vei da lui Dumnezeu pentru 
mine, dacă vei zăbovi a mă tunde". 


Dar sfîntul i-a zis: "De ar fi fost fără primejdie aş fi împlinit glasul cel evanghelicesc, 
că "pe cel ce vine la Mine, nu-l voi scoate afară”. Dar, de vreme ce, cum ai zis, din tot sufletul 
te apropii, aceasta o voi împlini, însă vezi numai să nu te ajungă ispita”. Zicînd aceasta şi 
învățîndu-l cu cuvinte folositoare, l-a dezbrăcat de portul cel lumesc şi l-a îmbrăcat cu 
îmbrăcămintea supunerii. Şi astfel au trecut trei zile. 


Iar tiranul împărat, adunînd poporul în priveliștea alergării de cai, stînd deasupra, a 
strigat acestea: "Să n-am parte de viaţă cu ceata nepomeniţilor celor de Dumnezeu urîți”. Iar 
poporul, plîngînd şi încercînd a face tulburare, a zis: "Nici urmă a chipului lor nu s-a arătat în 
cetatea ta, stăpîne". Apoi cu iuțime a strigat: "Nu voi mai putea suferi bîntuirile lor, pentru că 
pe toţi cei de sub mine pe ascuns i-a atras şi întunericului 1-a dat. După aceea, neîndestulîndu- 
se, iată şi pe iubitul sufletului meu, Gheorghe singlitul, din brațele mele răpindu-l, l-a făcut avă. 
Dar să aruncăm către Domnul grija noastră şi EI îl va arăta pe dînsul degrab, numai rugăciune 
să facem". Şi toți au zis: "Cu adevărat inima ta este în mîna lui Dumnezeu şi rugîndu- te, negreşit 
o va auzi Domnul”. 


După a treia zi, Cuviosul Ştefan, învățind multe pe vicleanul în răutate Gheorghe, l-a 
tuns şi l-a îmbrăcat pe dînsul cu sfîntul chip. lar slujitorul fărădelegii, nepăzind ale lui 
Dumnezeu, după alte trei zile, fugind din deal, s-a dus la palatul împărătesc, unde împăratul I- 
a primit cu dragoste, ca pe unul ce a împlinit izvodirea relei lui sfătuiri. L-a sărutat pe acesta nu 
pentru chip, ci pentru aflarea pricinuirii ca să ucidă pe sfintul. Şi apucînd vreme cu prilej, a 
poruncit ca de dimineaţă, toate virstele, de la bătrîn pînă la prunc, bărbaţi și femei, în tăcere a 
se aduna la priveliștea alergării de cai; şi toți s-au adunat, nenumărată mulțime îngrămădindu- 
se. 


Iar tiranul, stînd pe trepte înalte, a strigat mai întîi aceasta: "A biruit poporul meu și 
Dumnezeu a auzit rugăciunile mele". Iar poporul striga: "Oare cînd Dumnezeu nu te ascultă pe 
tine?". Și împăratul, veselindu-se și rîzînd, a zis: "Mi-a descoperit mie Dumnezeu pe cel căutat 
şi, de voiţi, vi-l voi arăta". lar mulțimea cu urlete grăia: "Munceşte-l pe acesta, înjunghie-l, arde- 
1 cu foc, ca pe unul ce a călcat porunca ta". Împăratul l-a adus pe Gheorghe spre arătare tuturor. 
Iar mulțimea s-a tulburat, văzîndu-l pe el îmbrăcat în chipul monahicesc și a strigat cu glas 
ticălos, precum de demult strigau iudeii: "Ia-L, ia-L răstigneşte-L pe Fiul lui Dumnezeu!", așa 
şi aceştia, ziceau. Apoi cu porunca tiranului l-a dezbrăcat de sfînta mantie şi a aruncat-o la 
popor, asemenea şi sfințitul culion şi s-au călcat în picioare. 


Apoi, după ce a scos şi analavul cel în chipul crucii, ca să-l arunce, împăratul, luîndu-l 
în mîinile lui, se întorcea în toate părțile întrebînd: "Ce să fie oare?" Iar unul din boierii, cei de 
un chip cu satana, a strigat: "Aruncă-l şi pe acesta, împărate, să se calce funia spînzurării 
sataniceşti”. Asemenea a aruncat şi cureaua. Apoi patru bărbați, plecîndu-se la pămînt şi 
apucîndu-se de hainele călcătorului de poruncă, îl plecară Jos şi ca în chip de jupuire l-au pus 
în mijlocul tuturor. 


Apoi, aducînd o vadră plină cu apă au turnat-o peste dînsul spre lepădarea botezului. 
Atunci punîndu-i coif pe cap şi îmbrăcăminte ostăşească, tiranul împărat i-a dat sabia cu ale 
sale mîini, l-a rînduit în vrednicia de comis. Apoi a poruncit să meargă mulțime nenumărată de 
ostaşi, la dealul Sfîntului Axentie. Alergînd toată mulțimea și risipind pe ucenicii Sfîntului 
Ştefan, le-a ars mînăstirea și biserica pînă la temelii, făcîndu-le cenuşă. Iar pe sfiîntul, luîndu-l 
din peşteră au plecat către pogorîşul mării. 


Ce cuvînt de tînguire va povesti necazurile cele pătimitoare ale Sfîntului, în aceea 
călătorie? Unii îl băteau peste spate cu vergi, alții îl împingeau către pogorîşul rîpii, alţii cu 
buruieni ghimpoase băteau pulpele lui, alții umpleau cu scuipat faţa sfîntului, iar alții frîngînd 
beţele cele mai putrede ca să facă sunet îl băteau peste cap în batjocură. Unii cu stilpări de dafin 
jucînd înaintea lui cu batjocură, n-au încetat a-l lovi. Îmbrăcat rău fiind şi cuvinte urîte zicîndu- 
i şi chinuindu-l în tot felul, au ajuns la malul mării. Apoi, punîndu-l în luntre, pentru că nu putea 
umbla din pricina înfrînării, au ajuns la mînăstirea cea sfîntă a lui Filipisc, care se afla la marea 
cetății Hrisopoli şi acolo, închizînd pe sfîntul, au făcut arătate împăratului toate cele despre 
dînsul. 


Înştiințîndu-se împăratul despre ocara şi stricarea desăvîrşită a mînăstirii, a dat poruncă 
că, dacă va fi prins cineva la dealul lui Axentie să primească pedeapsă prin moarte de sabie. 
Apoi chemîndu-i la bîrfirea lui Ștefan, pe cei de un chip cu el, pe începătorii de eres, adică pe 
Teodosie cel cu nume mincinos, episcop al Efesului, pe Constantin al Nicomidiei, isvoditorul 
de lucruri noi şi pe cel cu același nume, al Nacoliei împreună cu Sisinie Pastila, şi cu Vasile 
Tricacavul, precum și pe cei ce covîrşeau în cuvînt ai palatului, pe Calist cel mai înainte zis, pe 
Comvoconom scriitorul, pe Masara cel cugetător ca saracinii. 


Pe aceștia i-a trimis către cel de un nume şi un obicei cu dînsul, începător al păstorilor, 
ca să facă împreună cu dînșii călătorie, către mînăstirea cea mai înainte zisă, în Hrisopoli. Iar 
năimitul păstor şi vînzător, ştiind cunoștința şi dreapta credinţă a sfîntului și prea fericitului 
părintelui nostru Ștefan, s-a lepădat a merge împreună cu dînşii, zicînd: "Duceţi-vă în pace. 
Pentru că a vorbi Constantin împreună cu Ştefan, este multă depărtare. Căci la mine este cuvînt 
numai, iar la dînsul împreună cu cuvîntul este și puterea dumnezeiescului Duh; vedeţi ce veți 
auzi de la dînsul”. 


Iar ei, luînd hotărîrea sinodului celui de adunare mincinoasă, pornind de la patriarhul, 
au ajuns la mînăstirea cea mai înainte zisă. Apoi intrînd în sfînta biserică au făcut rugăciune şi 
către scăldătoare întorcîndu-se, au şezut pe treptele ce erau acolo şi au poruncit să aducă îndată 
pe sfîntul. Și s-a adus sfîntul, fiind ținut de doi, pentru că nu putea umbla, avînd picioarele 
închise în obezi de fier. 


Văzîndu-l, urîtorii de Dumnezeu au lăcrimat. Apoi Teodosie al Efesului a zis către 
dînsul: "Cu ce chip, omule al lui Dumnezeu, ai voit a ne socoti eretici şi a cugeta mai presus 
decît împărații, arhipăstorii şi episcopii şi decît toţi creştinii? Au dar noi toți neguțătorim paguba 
sufletelor noastre?" Iar sfîntul cu glas lin a zis către dînşii: "Luaţi aminte ce a scris Ilie proorocul 
către Ahav: Nu răzvrătesc eu, ci tu și casa tatălui tău. Pentru că nu sînt eu acela ce tulbur, ci 
voi ce ați călcat învăţătura cea de demult a părinţilor şi aţi învăţat nouă glăsuire deșartă în 
Biserică. Pentru că ceea ce covîrşeşte cu vechimea este lucru vrednic de cucernicie, după cum 
un înțelept a zis: "Cele nou glăsuite de voi toate sînt deşarte şi de la Dumnezeu înstrăinate, și 
nu numai atât, ci şi minciuni stricătoare de Biserică. Învăţaţii pămîntului şi boierii împreună cu 
păstorii şi cu vînzătorii turmei, s-au adunat asupra Bisericii lui Hristos cugetînd cele rele și 
zadarnice". 


Deci grăindu-se acestea de sfîntul, Constantin al Nicomidiei, care a scornit lucruri noi, 
fiind zburdalnic cu trupul şi cu mintea, pentru că avea treizeci de ani, sărind a lovit cu piciorul 
peste obraz pe sfîntul, care şedea jos, precum odată în vremea lui Antioh pe Sfîntul Eliazar. Și 
unii din cruzii purtători de săbii şi lănci, sărind l-au lovit cu picioarele şi a căzut fericitul, iar ei 
au început a-l călca cu picioarele pe piept. Dar cinstitul Ștefan, după evangheliceasca poruncă, 
s-a dat pe sine nu numai peste un obraz să fie lovit, ci şi pe celălalt. 


Iar Calist şi Convoconom fiind sinclitici, pe nesfințitul Constantin făcîndu-l să tacă, au 
zis sfîntului: "Două pricini sînt: sau te pleci și iscăleşti, ori dacă nu morţii să te dai ca unul ce 
grăieşte împotriva părinților şi a împăraţilor care de la Dumnezeu au învăţat legea". Iar sfîntul 
a zis: "la aminte domnule patriciu, eu am pe Hristos şi a muri pentru sfînta lui icoană îmi este 
dobîndă şi slavă. Că o dată şi de două ori ţi-am zis, arătînd palma, că oricît sînge viețuitor ar fi 
în mine, să se verse pentru scopul acesta. Dar să se citească hotărîrea sinodului vostru, şi voi 
vedea ce dreptate are, spre răsturnarea cinstitelor icoane. 


Constantin al Nicoliei, deschizînd îndată cartea, a citit acestea: "Hotărtrea sfintului şi a 
toată lumea al șaptelea sinod". Iar sfîntul amenințînd pe acesta să tacă, a zis: 


"O, ce minune! De la minciună începînd şi prin toată deşarta voastră glăsuire cea 
isvoditoare de lucruri noi, pe aceasta spre apărare luînd-o, întru minciună aţi încetat voi 
defăimătorii de creştini! Cum este sfînt şi a necinstit pe cele sfinte? Oare nu de voi s-au călcat 
cele sfinte? Au nu la soborul vostru s-a adus vină asupra unui episcop, de niște bărbați iubitori 
de Hristos că a călcat un sfint Disc al Preacuratelor Taine ale lui Dumnezeu, pentru că avea 
închipuite: cinstita icoană a lui Hristos, a Maicii Domnului, si a Mergătorului-înainte? 


Iar voi, lăsînd vina călcării, pe acesta l-aţi primit a lucra cele sfinte, iar pe iubitorii de 
Hristos i-aţi afurisit, răzbunători ai idolilor numindu-i. Ce lucru este mai urît decît acesta? Au 
nu aţi adus sfintele acoperăminte şi le-aţi rupt? Deci cum se va numi sinodul vostru sfînt? Au 


nu aţi înstrăinat sfințenia de la toţi sfinții, drepții, apostolii şi mucenicii, și ați dogmatisit, zicînd: 
"Unde mergi? La apostoli. De unde vii? De la patruzeci de mucenici. Unde şi la care? La 
mucenicul "Teodor şi la mucenicul Acachie şi la cei ca aceștia. Nu sînt acestea învățături ale 
voastre? 


Şi cum aţi alcătuit sfînt sinod, voi care aţi necinstit cele sfinte? O, ce nebunie! Apoi cum 
l-ați numit a toată lumea cînd nu a fost nici un episcop al Alexandriei, nici al Antiohiei sau al 
Ierusalimului? Unde sînt cărţile lor, ca sinodul vostru de-a toată lumea să se propovăduiască, 
fuind de adunare mincinoasă? Și cum se zice al şaptelea cel ce n-a urmat pe cele șase mai înainte 
de el? Iar voi călcînd predaniile celor şase, cu ce chip l-aţi numit al șaptelea sinod, nu mă 
dumiresc". 


Iar Tricacavul zicea: "Şi ce am călcat noi din sfintele şase sinoade a toată lumea?" Sfîntul 
a zis: "Nu s-au adunat în sfinţitele biserici, sfintele șase sinoade? Cel dintîi în Niceea, în biserica 
Sfintei Sofii; al doilea în Constantinopol, în biserica Sfintei Irina; al treilea în Efes, în biserica 
Cuvîntătorului de Dumnezeu loan; al patrulea în mitropolia Calcedonienilor, în biserica 
prealăudatei Sico; al cincilea iar în Constantinopol; al şaselea în biserica Sfintei Sofii, iar acesta 
în sfinţitul palat, unde se numeşte trula, pe care noi îl numim Trulan. Au nu în toate bisericile 
acelea se zugrăveau icoane? Spune, o, episcope!" 


lar el zicînd că aşa este, atunci ochiul drept spre cer ridicîndu-l şi din inimă tare 
suspinînd, mîinile întinzînd, a zis: "Dacă cineva nu se închină Domnului nostru lisus Hristos în 
icoană, după omenire, să fie anatema şi să se numere cu aceia care au strigat: "la-L, ia-L! 
Răstigneşte-L pe EI!" Aceştia înspăimîntîndu-se de îndrăzneala Sfîntului şi el mai vrînd să 
grăiască, ei s-au sculat, poruncind să-l închidă numai pe el, fiind rușinaţi, şi s-au întors la 
împărăție. Împăratul, întrebîndu-i ce au făcut, episcopii vrînd a ascunde biruirea, a răspuns 
Calist: "Ne-a biruit, împărate, pentru că bărbatul acela este înalt cu puterea, cu cuvîntul şi cu 
îndrăzneala morţii". lar el, fierbînd de mînie, a scris îndată izgonirea lui în laturile Elespontului, 
la insula ce se cheamă Proconis. 


Sfîntul a stat nemîncat șaptesprezece zile în locaşul Hrisopoliei. Măcar că împăratul îi 
trimitea hrană, dar el iarăşi o întorcea către dînsul. În zilele acelea, egumenul mînăstirii 
înbolnăvindu-se rău de tifos, s-a deznădăjduit de doctori. Văzîndu-se cu totul lipsit, trimiţînd 
soli la Cuviosul pe cei dintii al locaşului unde el era închis, îl ruga să vină la dînsul, sau măcar 
să se roage pentru dînsul, zicînd: "Cu trupul ne despărțim unul de altul. Deci vino, cinstite 
părinte, măcar să săruți a mea neputincioasă smerenie; căci doar pînă la al nouălea ceas vor sluji 
puterile mele, ca să ţină sufletul meu”. 


Sfîntul, auzind acestea, a poftit să meargă. Și 


68. PĂTIMIREA SFÎNTULUI MUCENIC PARAMON ȘI A CELOR 
ÎMPREUNĂ CU DÎNSUL 


(29 NOIEMBRIE) 


În vremea împărăției rău-credinciosului împărat Decie, era la răsărit un voievod cu 
numele Achilin, care prigonea foarte mult pe creştini. Acesta a adunat odată în temniţă un număr 
de trei sute şaptezeci de creştini şi, vrînd a merge la via sa din Valsatin, a poruncit să ducă pe 
mucenici împreună cu sine, pentru că urma să treacă pe lîngă capiştea lui Poseidon, vrînd să-i 
silească pe dînşii ca să aducă acolo jertfă idolilor. 


Ajungînd la capişte, îi silea pe sfinți să aducă jertfă necuratului lor zeu, Poseidon. Dar 
n-a putut să-i înduplece pe dînşii către voia lui cea necurată, nici cu îmbunări, nici cu ameninţări. 
S-a întîmplat a trece pe acolo un bărbat cinstit cu numele Paramon, de credinţă creştină. Acesta, 
văzînd atîta mulţime de sfinţi mucenici pregătiți pentru pătimire, a stat înaintea capiştei idolești 
şi a strigat cu glas mare: "O, cît de mulţi drepți sînt înjunghiați fără vină, de necuratul voievod, 
pentru că nu se închină idolilor lui celor fără de suflet şi muţi”. 


Acestea zicîndu-le în auzul tuturor, a pornit în calea sa. lar voievodul, auzind aceste 
cuvinte ale lui Paramon, s-a aprins de mînie şi a poruncit slugilor ca îndată să-l ajungă și să-l 
omoare pe acesta. Iar fericitul Paramon, neștiind acea poruncă a voievodului, mergînd pe calea 
sa, iată l-au ajuns slugile păgîne ale necuratului voievod şi l-au prins pe el. Și mai întîi, trăgîndu- 
i limba din gură, care mustrase şi ocărise pe chinuitorul voievod, au străpuns-o cu trestii 
ascuţite. Apoi i-au înfipt, în toate mădularele lui alte trestii, după care l-au săgetat cu sulițele. 


Şi aşa Sfîntul Mucenic Paramon şi-a dat cinstitul suflet în mîinile lui Dumnezeu. În 
același timp şi sfinţii mucenici, cei mai înainte pomeniţi, trei sute şaptezeci, munciţi fiind lîngă 
capiştea lui Poseidon, au fost tăiaţi pentru mărturisirea lui Hristos. 


69. CUVIOSUL ACACHIE ASCULTĂTORUL 
(29 NOIEMBRIE) 


Acest cuvios Acachie, a cărui viață o mărturiseşte Sfîntul loan Scărarul, ca pildă de 
ascultare - în cuvîntul al patrulea cel pentru ascultare -, din tînără vîrstă lepădîndu-se de lume, 
a alergat la o mînăstire, din Asia. Îmbrăcîndu-se în chipul monahicesc, petrecea viaţa 
pustnicească, simplu fiind, dar înţelept. Și era în acea mînăstire un bătrîn trîndav şi foarte 
mînios. 


Acesta, nu se ştie cum - zice Sfîntul loan Scărarul - a luat de ucenic pe pururea pomenitul 
şi de un nume cu nerăutatea, adică Acachie, pilda ascultătorilor şi împreună pătimitor cu 
mucenicii, care suferea grele pătimiri de la acest bătrîn, de necrezut multora. Căci nu numai cu 
OCări Și cu necinstiri îl asuprea pe dînsul, ci și cu bătăi şi cu răni îl chinuia. lar răbdarea lui era 
fără de margini. 


Deci văzîndu-l pe dînsul un stareţ, potrivit povestirii Sfîntului loan Scărarul, l-a adus 
pildă şi dovadă de faptă bună a ascultării, în cuvîntul său. Văzîndu-l în fiecare zi, ca un rob 
cumpărat, cele mai grozave rele pătimind, de multe ori zicea către dînsul: "Ce este, frate 
Acachie? Cum te afli astăzi? Cîştigat-ai vreo cunună?" ar el îndată îi arăta uneori ochiul 
învinețit, iar alteori grumazul sau capul rănit. 


Deci, cunoscînd starețul că răbdarea lui nu este dobitocească şi fără de socoteală, zicea 
către dînsul: "Bine, bine, frate, rabdă cu bucurie şi te vei folosi”. 


Deci petrecea sub învățătura bătrînului aceluia nemilostiv, răbdînd unele ca acestea, nu 
un an, nici doi, nici trei, ci nouă ani - fiindcă el ajunsese acum întru măsura faptelor bune, 
hotărîte de Cel ce ştie inimile şi rărunchii tuturor -, s-a dus către Domnul, ca să ia de la El 
cununa răbdării şi a muceniciei, şi ca un mucenic să se odihnească. 


Îngropat fiind în cimitirul părinţilor, bătrânul Sfîntului Acachie, după cinci zile s-a dus 
la stareţ şi a zis către el: "Părinte, fratele Acachie a murit". Iar stareţul, auzind, a zis către dînsul: 
"Crede-mă, bătrînule, eu nu cred că a murit fratele Acachie". Iar el a zis a doua oară: "Dacă nu 
mă crezi, vino şi vezi”. 


Deci s-a sculat starețul degrabă şi au venit la cimitir amîndoi, împreună cu bătrînul 
fericitului nevoitor. Apoi, ajungînd la mormînt, a strigat cinstitul stareţ, ca şi către un viu, către 
cel ce cu adevărat şi după adormire era viu, şi a zis: "Frate Acachie, ai murit?" Iar ascultătorul 
cel bine cunoscător, şi după moarte arătînd ascultare, a răspuns către marele stareț, zicînd: "N- 
am murit, părinte! Cum este cu putință să moară omul care este săvîrşitor al ascultării?" 


Atunci bătrînul, cel ce fusese mai înainte stareț al Sfîntului Acachie, auzind aceste 
cuvinte ale celui ce și după moarte era ascultător, înfricoşîndu-se, a căzut pe fața sa cu lacrimi 
Şi, cerînd de la egumenul lavrei o chilie aproape de mormîntul sfîntului său ucenic, cu întreagă 
înțelepciune a petrecut cealaltă parte din viaţă, zicînd către părinţi "ucidere am făcut!" 


Deci, dumnezeiescul Acachie, întru nevoinţe ca acestea petrecîndu-şi viața, s-a mutat cu 
fericire din viaţa cea vremelnică, a luptelor şi a nevoinţelor, la cea veşnică, în care sînt 
învistierite bunătăţile. Iar cinstitul lui trup, păzindu-se mai presus de fireasca descompunere și 
putrezire, cu dumnezeiască putere a rămas întreg. 


Odată, sosind vremea secerişului, monahii care locuiau în acea mînăstire, avînd obicei 
să iasă la seceriș ca să-şi cîştige pîinea cea de peste an, au lăsat doi din fraţi în mînăstire, unul 
bolnav, iar altul spre păzirea miînăstirii. 


S-a întîmplat însă ca, puţin după plecarea lor, să moară cel bolnav. Iar celălalt, fiind 
singur și nefiind harnic spre îngroparea fratelui, văzînd mormîntul minunatului Acachie bun de 
a îngropa şi trupul fratelui celui ce murise, şi socotind că Sfîntul Acachie, cum a fost ascultător 
în viață, aşa va fi şi după moarte, a deschis mormîntul lui şi a pus peste trupul sfîntului trupul 
fratelui celui mort. 


Mergînd a doua zi la cimitir, a aflat trupul fratelui, pe care îl pusese împreună cu sfîntul, 
lepădat afară. Deci el, luîndu-l, l-a pus iarăși în mormîntul sfîntului. lar după ce iarăşi l-a pus, 
în acelaşi chip l-a aflat afară. 


A doua zi, se judeca cu sfîntul şi zicea către dînsul: "Eu am auzit de tine, Sfinte Acachie, 
că tu, ca nimeni altul, ai iubit ascultarea, răni şi bătăi de tot felul răbdînd pentru dînsa. Dar acum 
văd că te-ai făcut neascultător, mîndru și neiubitor de fraţi. Căci mă vezi că sînt slab, neputincios 
şi singur, şi nu pot să sap altă groapă și tu nu voiești atîta lucru să mă ajuţi, ca să primești pe 
fratele, ci îl lepezi? Deci, ori lasă-l pe dînsul să zacă împreună cu tine, ori dacă iarăși vei face 
aceasta şi nu vei primi, atunci nu te voi mai suferi pe tine, ci te voi scoate din mormînt şi te voi 
lepăda afară, ca pe un nesupus, iar trupul fratelui îl voi pune în locul tău”. 


Deci, punîndu-l pe el iarăşi în mormîntul sfîntului, s-a dus. Venind a doua zi la mormânt, 
a aflat pe fratele cel pus de dînsul zăcînd în mormîntul sfîntului, iar pe sfînt nu l-a aflat. Şi de 
atunci pînă acum se vede mormîntul deșert, avînd numirea: mormîntul Sfîntului Acachie. 


Aşa preamăreşte Dumnezeu în cer și pe pămînt pe cei ce-L preamăresc pe El aici pe 
pămînt! 


70. VIAŢA SFÎNTULUI APOSTOL ANDREI, CEL ÎNTÎI CHEMAT 
(30 NOIEMBRIE) 


Datori sîntem noi creştinii a aduce slavă, cinste şi închinăciune către toţi sfinţii, de vreme 
ce ei, bine viețuind şi toate poruncile lui Dumnezeu păzindu-le, s-au făcut prieteni de aproape 
ai Lui. Căci, învrednicindu-se de împărăţia cerurilor şi fiind aproape de Dînsul, acum se roagă 
de-a pururea pentru mîntuirea şi ocrotirea noastră. 


Dar mai ales Sfinţilor Apostoli, toată omenirea cea de sub soare le este datoare, în toată 
vremea şi în toate zilele, ca şi în tot ceasul, a le mulțumi, a-i slăvi, a-i lăuda şi a săvîrşi pomenirea 
lor cu bucurie, cu osîrdie şi cu evlavie; iar zilele lor de pomenire se cuvine a le prăznui cu tot 
poporul, cu psalmi, cu cîntări de laude şi de mulțumire şi a le cinsti duhovnicește. Pentru că ei, 
de toată lumea lepădîndu-se şi de Hristos Dumnezeul nostru lipindu-se, slujindu-l Lui cu toată 
osîrdia şi cu tot sufletul, s-au făcut următori ai sfintei și dumnezeieştii vieți, cum şi petrecerii 
lui Hristos pe pămînt și, fiind văzători ai minunilor celor de EI făcute, au urmat şi patimilor, 
răstignirii, morții, învierii şi înălțării Lui la cer. 


Apoi şi cu putere de sus s-au îmbrăcat și cu limbi de foc s-au îmbogăţit, făcîndu-se din 
pescari, apostoli şi din vînători de pești, vînători de oameni, după cum însuşi Domnul le-a 
făgăduit, zicînd: Veniţi după Mine şi vă voi face pe voi vinători de oameni. Apoi ca nişte cai, 
după cum zicea proorocul Avacum, prin toată lumea pe care o vede soarele au alergat şi pe 
neamuri le-a întors din rătăcire şi de la închinarea de idoli la cunoştinţa adevăratului Dumnezeu 
le-a adus, prin fiecare ţară, cetate, sat şi loc, răbdînd bătăi, chinuri, vărsări de sînge şi moarte în 
fiecare zi. 


Despre aceasta ascultă pe Pavel, zicînd: 


Întru osteneli multe, întru bătăi cu covirşire, în temniţă cu prisosinţă, în primejdii de 
moarte de multe ori; de la iudei de cinci ori cite patruzeci de lovituri fără una am luat. De trei 
ori cu toiege am fost bătut, o dată cu pietre am fost împroşcat, de trei ori s-a spart corabia cu 
mine, o noapte și o zi am fost întru adinc; în călătorii de multe ori, în primejdii în riuri, în 
primejdii de la tilhari, în primejdii de la cei de un neam, în primejdii de la neamuri, în primejdii 
prin cetăți, în primejdii prin pustietăţi, în primejdii pe mare, în primejdii între fraţii cei 
mincinoşi. Întru osteneală şi în trudă, în privegheri de multe ori, în foame și în sete; în postiri 
de multe ori, în frig şi fără haine”. 


Şi acestea pentru ce? Pentru ca să întoarcă pe oameni de la înșelăciune la adevăr şi de la 
întunericul închinăciunii la idoli, la lumina cunoștinței de Dumnezeu. Astfel, au fost şi ei ca şi 
dascălul lor, Iisus Hristos, Mîntuitorul nostru, Care Şi-a vărsat sîngele Său pe Cruce pentru 
mîntuirea noastră. 


Deci, pentru aceasta sîntem datori a le mulțumi Sfinților Apostoli, a-i cinsti și a-i lăuda 
neîncetat, după putere, căci după vrednicie numai lui Dumnezeu Îi este cu putinţă să-i 
cinstească. ȘI încă îi va cinsti mai ales cînd va şedea la judecată pe scaunul slavei Sale. Atunci 
şi ei vor şedea împreună cu Hristos pe douăsprezece scaune, judecînd cele douăsprezece 
seminţii ale lui Israel. 


Unul dintre aceştia, şi decît toți mai întîi chemat, este Sfîntul, slăvitul şi prealăudatul 
Apostol Andrei, a cărui viață şi petrecere voim a o istorisi după putere și după vrednicie, 
lăsîndu-o spre folos celor puternici şi desăvîrşiți întru cuvinte și fapte bune. 


Slăvitul Apostul Andrei, cel întîi chemat, s-a născut în cetatea ce se numește Betsaida, 
care este lîngă Marea Galileii, în hotarul Zabulonului, din care seminţe i se trăgea şi neamul. 


Cetatea era mică şi neînsemnată mai înainte, iar după răsărirea acestuia, a fratelui său, 
verhovnicul Petru, şi a lui Filip, s-a făcut renumită şi slăvită. Și se numea evreiește Betsaida, ce 
se tîlcuieşte "casa vînătorilor”. După cuviință se numea așa, căci astfel era patria Sfinţilor 
Apostoli Petru, Andrei şi Filip, care au vînat peşte pînă au aflat adevărul, Care este Hristos. 


Deci dintr-o patrie neslăvită ca aceasta au răsărit apostolii amîndoi, avînd un tată sărac, 
anume lona, care, fiind sărac, a învăţat pe fiii săi meşteşugul său. Căci lona era pescar şi prindea 
peşti în Marea Galileii şi prin alte iezere ce se aflau prin Galileea. Apoi Apostolul Petru a învăţat 
meșteșugul tatălui său și după aceasta şi-a luat de femeie pe fiica lui Aristobul, fratele 
Apostolului Varnava. lar dumnezeiescul Andrei, lepădînd toată tulburarea lumească, şi-a ales 
să petreacă întru feciorie, nevoind să se însoare. 


Auzind că loan, Înaintemergătorul Domnului, umblă prin locurile de pe lîngă Iordan și 
propovăduieşte credinţa şi pocăinţa, Andrei s-a dus la dînsul şi i s-a făcut ucenic, că dorea a se 
sui cu mintea sa la înțelegeri mai înalte. De aceea n-a voit, precum ceilalți, să petreacă în 
tulburările şi grijile lumii. Căci auzind cuvintele prooroceșşti şi avînd sufletul său curăţit de 
păcate, a cunoscut îndată că învățătura Botezătorului este din porunca lui Dumnezeu şi că este 
pricinuitoare de mîntuire. Pentru aceasta 1-a şi urmat cu toată inima și cu totul și-a afierosit 
mintea sa învățăturii lui loan. 


Deci, dumnezeiescul Înaintemergător, vrînd să înalțe gîndul ucenicilor lui întru mai 
multe cugetări şi să nu creadă că el este Hristos, ci rob slujitor, Înaintemergător şi propovăduitor 
al lui Hristos, a luat cu sine pe doi din ucenicii săi, pe Apostolul Andrei şi pe un altul, care zic 
unii că ar fi cuvîntătorul de Dumnezeu loan, şi a mers cu dînşii acolo unde se afla atunci Hristos. 
Şi văzîndu-l pe EI, a zis: Iată mielul lui Dumnezeu, Cel ce ridică păcatele lumii. 


Auzind aceşti doi ucenici mărturia lui loan pentru Hristos, au lăsat pe loan și au urmat 
pe Hristos. Iar Iisus Hristos, întorcîndu-se şi văzîndu-i pe dînşii urmîndu-l, a zis către dînşii: Ce 
căutați ? lar ei au răspuns către Dînsul: Ravi - care se tălmăcește învăţătorule -, unde petreci? 
Iar lisus le-a zis lor: Veniţi și vedeți. Deci au venit şi au văzut unde petrecea şi au rămas în acea 
zi acolo, căci era ceasul al zecelea. Însă vedeţi buna voire a Sfîntului Apostol Andrei? Căci 
după ce a aflat el comoara, n-a voit să o aibă numai el singur, ci a chemat şi pe fratele său, Petru, 
spre cîştigarea acesteia. 


După aceasta a aflat pe fratele său Petru, care se numea atunci Simon, şi a zis către 
dînsul: Am aflat pe Mesia, Care se tălmăcește Hristos. N-a zis: "Am aflat un mesia, ci pe 
Mesia". Ce va să zică aceasta? A arătat Sfîntul Andrei că a cunoscut pe Cel pe Care L-au 
propovăduit proorocii. "Acela este lisus". Pentru aceasta n-a zis că "am aflat un mesia”, adică 
pe un oarecare Hristos, căci "mesii" şi "hristoşi” se numeau şi împărații iudeilor, pentru că se 


ungeau cu mir, care era amestecat cu mesa (untdelemn). Dar i-a zis: Am aflat pe Mesia, adică 
pe Hristosul acela, pe care mai înainte l-au vestit proorocii. 


Andrei, după ce a zis acest cuvînt către Apostolul Petru, fratele său, l-a luat cu sine şi l- 
a dus la Hristos. lar Hristos, văzînd pe Petru, a zis către dînsul: Tu ești Simon, fiul lui Ilona; tu 
te vei numi Chifa, care se tălmăceşte Petru. Acestea aşa s-au săvîrşit atunci, şi în acest chip au 
vorbit cu Hristos amîndoi aceşti fraţi, apoi s-au dus iarăși la Sfîntul loan Botezătorul. Iar în 
zilele acelea Irod împăratul a prins pe loan Botezătorul şi I-a închis în temniță pentru că îl 
mustrase, că a luat cu fărădelege de soție pe Irodiada, femeia fratelui său, Filip. Acolo unde era 
el închis ca un prooroc şi mai mult decît prooroc, a cunoscut că va fi omorît de Irod, iar ucenicii 
lui vor rămîne iarăşi întru întunericul Legii Vechi. 


Deci, pentru ca să nu se întîmple ca ucenicii lui să rămînă fără să cunoască desăvîrşit că 
Hristos este Dumnezeu, Sfîntul loan Botezătorul a ales pe doi din ucenicii săi, care erau mai 
înalți cu înțelepciunea. Adică pe slăvitul şi cinstitul Andrei și pe altul pe care l-am pomenit mai 
înainte şi i-a trimis la Hristos să-L întrebe: Tu ești Acela pentru Care au scris proorocii că are 
să vie, sau pe altul vom aştepta? 


Dar lisus Hristos, Care cunoştea cele ascunse ale oamenilor, nici nu a ascuns cu totul 
cele pentru Sine, nici nu le-a descoperit dumnezeirea Sa, ci a voit să le arate adevărul prin 
lucruri, iar nu prin cuvinte, ca singuri ei din lucruri să înveţe şi să înţeleagă că EI, Care face 
minunile acestea, este Acela care va să vie, spre mîntuirea oamenilor. 


Deci le-a răspuns lor Hristos: Mergeţi și spuneți lui loan că orbii văd, surzii aud, morţii 
înviază, șchiopii umblă, săracilor bine li se vestește. Cum? Adică aud cuvinte bune: Fericiți cei 
săraci cu Duhul, că a lor este Împărăţia cerurilor şi fericit este cel ce nu se va sminti întru 
Mine. Dar care este înţelegerea cuvîntului? Oare nici loan nu ştia că El era Hristos, pe Care 
proorocii mai înainte L-au proorocit şi L-au propovăduit? Oare pentru aceasta a trimis pe 
ucenicii săi să întrebe pe Hristos cine este? Cum era cu putință să nu fi cunoscut el pe Hristos 
cine este, cînd însuşi loan Înaintemergătorul, fiind încă în pîntecele maicii sale, Elisabeta, L-a 
cunoscut? Dar nici Hristos, cu răspunsul Lui, nu voia să adeverească pe loan despre Sine că 
este Hristos, căci îl cunoştea Hristos, cu mult mai mult decît el Îl cunoştea pe Hristos. 


Ci, pentru aceasta le-a răspuns lor aşa şi a făcut minuni înaintea lor, ca să cunoască 
amîndoi ucenicii, adică Andrei și loan Cuvîntătorul de Dumnezeu, că mare este deosebirea 
dintre Hristos şi loan. Căci loan nu a făcut nicidecum minuni, iar Hristos a făcut nenumărate. 
Avea şi dreptate că atunci aceia socoteau pe loan Botezătorul mai mare, căci era din neam 
arhieresc şi născut din tată prooroc, din Zaharia şi însuşi el era prooroc şi că din maică stearpă, 
prin făgăduinţă, era născut. lar Hristos se arăta ca un sărac și fiu de săraci și nici ucenici nu avea 
pînă atunci. 


Fiind loan închis în temniță, Hristos a plecat din Ierusalim şi S-a dus la lacul 
Ghenizaretului. Acolo a aflat pe Andrei şi pe Petru în corabie, cîrpindu-şi mrejele. Deci, Hristos 
nici nu le-a imputat ceva, nici nu le-a grăit vreun cuvînt aspru, fiindcă L-au lăsat şi pe EI şi pe 
dascălul lor, loan, închis în temniţă - căci Dumnezeu fiind, cunoştea că sărăcia 1-a silit pe dînşii 
să lucreze -, ci le-a zis: Veniți după Mine şi Eu vă voi face pe voi pescari de oameni. ar ei, 
lăsîndu-şi mrejele, au urmat lui Hristos. Și, cum zice evanghelistul Matei, îndată au urmat lui 
isus; adică nu au așteptat, nici nu au întârziat, nici nu au zis: "Să cîrpim mrejele noastre şi apoi 
vom veni după Tine". N-au zis aşa. Ci îndată, lăsîndu-şi mrejele, corabia, casa, neamul, 
prietenii, rudele şi cunoscuţii, au urmat lui Hristos. Și încă aveau proaspătă mărturia 
Botezătorului, care le spusese despre Hristos şi țineau minte şi minunile pe care le-au văzut, 
făcîndu-se de EI. 


Deci Apostolul Andrei lăsînd toate, cu tot sufletul a urmat lui Hristos, mai înaintea 
celorlalți apostoli, fiind chemat la învăţătura lui Hristos, pentru care s-a şi numit "întîi chemat". 
Căci Andrei a înțeles mai înainte din cărțile cele prooroceşti că, cu adevărat, El este Cel Care 
va să vie. Mai ales, după ce a văzut boli nevindecate tămăduindu-se, pe orbi văzînd, pe şchiopi 
umblînd, dracii izgonindu-se, pe morți sculîndu-se din groapă, mai cu înlesnire decît din somn, 
numai cu porunca şi cuvîntul lui Hristos; asemenea și celelalte minuni ale lui Hristos, pe care 
este de prisos a le povesti cu de-amănuntul. 


După ce-a văzut apostolul acestea, cu mult mai mult s-a încredințat şi s-a întărit în 
cugetarea cea bună pe care o avea pentru Hristos. Căci ca un înțelept şi priceput, Apostolul 
Andrei socotea că, deşi proorocii cei de demult au făcut cîteva minuni, nu le-au făcut cu 
stăpînire ca Hristos, ci cu rugăciune şi cerere către Dumnezeu. lar Hristos cu cuvintele fie își zic 
Şi cu alte cuvinte ca acestea stăpînitoare, făcea minunile Sale. 


Văzînd apostolul că Hristos Îşi punea mîna Sa pe ochiul orbului şi vedea, poruncea 
dracilor şi ca nişte fum piereau, furtunile mărilor le domolea; apoi umbla pe mare ca pe uscat 
şi alte minuni preaslăvite făcea, a cunoscut şi a crezut negreșit că Hristos este Dumnezeu 
adevărat. Acestea socotindu-le slăvitul Apostol Andrei, era ucenic nedespărțit al lui Hristos. 
Avea încă şi osîrdie multă și rîvnă înfocată, încît dorea să şi moară pentru numele Lui. 


După ce Hristos a lăsat cetăţile şi s-a dus în pustie, nici acolo nu l-au lăsat mulţimea 
oamenilor şi ucenicii Lui, ci L-au urmat ca să-l asculte învățătura. Și fiind pustiu locul și 
neavînd hrană să mănînce atîţia oameni, s-a dus dumnezeiescul Andrei şi i-a zis lui Hristos - că 
aveau doar cinci pîini de orz la dînşii, şi puţini peşti -, cum să ajungă acestea la atîta mulţime? 
Atunci Hristos a binecuvîntat cele cinci pîini şi le-a mîncat tot poporul acela, ca la cinci mii, 
afară de femei şi de copii, și s-au săturat şi au prisosit încă douăsprezece coșuri de fărmituri. 


Despre minunea aceasta se poate încredința cineva din dumnezeiasca şi Sfînta 
Evanghelie a Sfîntului loan, cuvîntătorul de Dumnezeu, în capitolul al şaselea. Şi din altă 
povestire a Sfintei Evanghelii poate să înţeleagă cineva prietenia şi îndrăzneala Apostolului 
Andrei către Hristos, dascălul său. Căci povestește însuși loan Cuvîntătorul de Dumnezeu în 
capitolul 12, că în vremea sărbătorii Paștelui iudeilor au mers la praznic şi niște elini, ca să vadă 
biserica şi să-și facă obişnuita rugăciune, fiindcă erau şi ei de credinţa şi din neamul evreiesc, 
dar născuţi şi crescuţi prin alte neamuri, a căror limbă o învăţaseră. 


Pe aceştia i-a înspăimîntat vestea lui Hristos, căci făcuse atunci, de curînd, minunea 
învierii lui Lazăr şi ÎL întîmpinase pe EL poporul cu stîlpări şi făcuse mai înainte şi multe alte 
semne. Pentru aceea veniseră ei întru cugetare de Dumnezeu şi, avînd dorință ca să-L vadă, au 
venit la Filip, rugîndu-l şi zicîndu-i: Doamne, vrem să vedem pe Hristos. lar el, neavînd atîta 
îndrăzneală către Hristos şi dîndu-i lui Andrei cinstea ca unui întîi chemat, s-a dus la dînsul şi 
i-a spus pricina. lar Andrei, luînd cu sine pe Filip, s-a dus la Hristos şi I-au spus amîndoi 
cuvintele elinilor, de unde putem cunoaşte dragostea şi îndrăzneala ce o avea el către Hristos. 


Deci, lăsînd pe celelalte cîte le-a lucrat împreună cu Hristos, pînă a venit la patima Sa 
cea de bunăvoie, să scurtăm cuvîntul nostru. 


Iar după ce a pătimit pentru noi Domnul, S-a răstignit, a murit, S-a îngropat și a înviat 
din mormînt cu puterea dumnezeirii Sale, a adunat iarăşi la Sine pe ucenicii şi prietenii Săi, S- 
a arătat lor în muntele Galileii şi le-a zis: Mergind, învățați toate neamurile. Şi după ce le-a 
trimis lor Preasfîntul Duh şi i-a luminat să grăiască în toate limbile neamurilor cîte se aflau sub 
cer, atunci Apostolii, adunîndu-se, au aruncat sorți între dînşii, ca să se știe ce parte de pămînt 
urma să ia fiecare dintre dînşii, spre propovăduire. 


Deci, celorlalți apostoli le-a căzut sorțul spre propovăduire pentru alte părți de pămînt. 
Iar Sfîntului Apostol Andrei i-a căzut sorțul să propovăduiască în toată Bitinia - şi se numește 
Bitinia tot locul cît este în mijloc, de la Scutari care este peste canalul Constantinopolului spre 
răsărit, ce se numea mai înainte Hrisopoli, pînă la Nicomidia şi pînă la Niceea. Și nu numai în 
Bitinia, ci şi în partea Mării Negre, spre partea răsăritului, cu toate locurile și amîndouă părțile 
cele de pe lîngă Marea Neagră, pînă la Camupolin. Pe lîngă acestea se număra şi Calcedonul şi 
Bizanțul, care este cetatea lui Constantin şi toată partea Traciei, de la Constantinopol pînă la 
Cavala, care, în Faptele Apostolilor, se numește Neapolis, iar la alţii se numește Hristupolis. În 
sorțul său era şi Tesalonicul şi Tesalia, pînă la Farsala și Elada şi pînă la Zitunion şi Ahaia, apoi 
de la Zitunion pînă la Paleapatra. 


Toate cetăţile acestea, ce se cuprind în hotarele acestor ţări amintite, au căzut în sorțul 
Apostolului Andrei, ca să meargă să le înveţe cunoştinţa lui Dumnezeu. Şi nu numai acestea, ci 
încă şi alte neamuri cîte se află între Tracia şi Macedonia, pînă la rîul cel mare Istrul, care acum 


se numește Dunărea, şi acestea tot în sorțul Sfîntului Apostol Andrei au căzut. Toate neamurile 
acestea erau țărînă pusă înaintea lui, în care voia să semene sămînţa cuvîntului lui Dumnezeu. 


Deci, Sfîntul Apostol Andrei cel întîi chemat n-a căutat la mulțimea oamenilor, a 
locurilor, a ţărilor şi a cetăților, nici n-a slăbit cu sufletul, nici n-a pregetat la lungimea și 
mulțimea călătoriilor, nici nu s-a îngreunat cu nevoinţele ce-i stăteau înainte, nici nu s-a temut 
de barbaria, sălbăticia și cruzimea tiranilor și a închinătorilor de idoli. Ci avea în mintea sa 
porunca lui Hristos, Care a zis: Iată Eu vă trimit pe voi, ca pe niște oi în mijlocul lupilor..., să 
nu Vă temeţi de cei ce ucid trupul, căci sufletul nu-l pot ucide. 


Avînd în sine mare dragoste către Hristos, dascălul său, fiind plin de credință și tare 
nădăjduind în puterea Lui cea nebiruită, cu sîrguință s-a apucat de călătorie, pornind de la 
Ierusalim, ca să meargă la fiecare din locurile pe care le-am zis. A luat cu sine și pe nişte ucenici 
din cei şaptezeci de apostoli, pe care i-a socotit îndemînatici la propovăduire. 


Deci, multe sînt călătoriile şi drumurile acestui apostol, dar mai multe cele prin cetăţi şi 
prin sate, în care, semănînd cuvîntul cunoștinței de Dumnezeu, a secerat spicele bunei credinţe. 
Însă cu neputinţă este a descrie cu amănuntul toate călătoriile, primejdiile şi necazurile pe care 
le pătimea în fiecare cetate şi sat. Dar ca să nu lipsim pe ascultători de povestirile folositoare, 
despre Sfîntul Andrei, vom povesti pe cele mai vestite și mai mari, pentru dragostea lor. 


Umblînd apostolul lui Hristos din loc în loc, a mers într-o cetate care este în partea 
dreaptă a Mării Negre, cînd, plutim spre Cafa, care se numește Amisonul și este departe de 
Sinopi, ca la o sută douăzeci şi opt de mile şi jumătate. Acolo a aflat Sfîntul Andrei mulţi oameni 
rătăciţi şi necredincioși. Unii, cuprinşi de rătăcirea elinească, iar alții, de cea iudaică. Însă între 
aceste deosebite rătăciri și păgînătăți aflîndu-se amisinenii, aveau şi o bunătate, iubirea de 
străini, adică să primească pe oamenii străini şi să ospăteze pe drumeţi. 


Deci, mergînd sfîntul la dînşii, a găzduit la casa unui iudeu şi socotea cum şi în ce chip 
să atragă atîta mulțime de oameni rătăciți şi să-i prindă în năvodul învăţăturii şi propovăduiri 
sale. Așa socotind sfîntul, s-a sculat într-o dimineaţă şi a mers la sinagoga iudeilor, unde erau 
adunaţi ei după obiceiul lor. Acolo l-au întrebat iudeii cine este, de unde este şi ce fel este 
propovăduirea lui. 


Sfîntul, începînd propovăduirea lui despre Hristos, i-a învăţat şi din cărțile lui Moise, 
dar i-a învăţat şi din cele prooroceşti. Din toate acestea a dovedit că Hristos este același pe Care 
L-au vestit mai înainte proorocii; Care, pentru mîntuirea oamenilor a venit în lume, aducînd 
spre dovedire martori şi pe însuşi Mergătorul înainte şi cîte a învăţat el. Acestea şi altele 


asemenea, după ce le-a zis către dînşii şi după ce a scris adevărata credinţă în sufletele lor şi 
după ce i-a adus pe dînșii în mrejele sale, în acest chip s-a arătat vînător de oameni, după 
cuvîntul Dascălului său, pe care l-a zis cînd 1-a chemat la ucenicie: Veniți după Mine și Eu vă 
voi face pe voi vinători de oameni. 


Auzind iudeii cuvîntul Apostolului, îndată s-au întors la Domnul şi, pocăindu-se, s-au 
botezat şi s-au făcut creștini, în loc de iudei; robi ai lui Hristos, în loc de ai pierzării. După 
aceasta, pe cîţi bolnavi aveau îi aduceau înaintea apostolului și fiecare îşi lua tămăduire de orice 
boală ar fi fost cuprins. Şi s-a făcut apostolul acolo, nu numai doctor al sufletelor, ci s-a arătat 
tămăduitor al multor feluri de boli. Apoi a zidit biserici şi le-a hirotonit preoţi din iudeii care 
crezuseră. 


Ducîndu-se de acolo, a mers în Trapezunda și acolo, asemenea, învățînd și botezînd pe 
mulți, încă şi preoţi hirotonind; după aceasta s-a dus în Lazichia. lar Trapezunda şi Lazichia 
sînt cetăţi și neamuri din partea de răsărit a Mării Negre şi cîți au umblat în părțile acelea, știu 
cetățile acestea. Ci şi acolo iarăşi asemenea făcînd apostolul şi mulțime nenumărată de iudei şi 
de elini aducînd la Hristos, a pus în gînd să se ducă la Ierusalim. Pe de o parte, ca să serbeze 
acolo praznicul Paştelui ce se apropia, iar pe de altă parte, ca să se întilnească cu fratele său 
Petru. Şi mai ales dorea să vadă şi pe Apostolul Pavel, de care auzise că s-a întors de la legea 
evreiască și a venit la propovăduirea apostolilor şi cum că este și el apostol şi dascăl al 
neamurilor. 


Deci s-a dus şi şi-a împlinit dorinţa lui cea după Dumnezeu. După aceasta s-a întors 
împreună cu Sfîntul loan Cuvîntătorul de Dumnezeu la cetatea Efesului, care era în soarta 
(grija) lui loan. 


Însă acolo aflîndu-se apostolul a văzut o descoperire de la Dumnezeu ca să meargă în 
Bitinia, să înveţe pe oamenii cei din soarta lui. Pentru aceasta s-a pornit şi s-a dus în cetatea 
Niceei, care se numea atunci Elicori, şi era nezidită împrejur. Mai pe urmă Cezarul Traian a 
zidit-o pe dînsa şi turnuri are întru ea, şi pentru ca să biruiască, a numit-o Niceea. 


Dar nici iezerul ce este în ziua de astăzi aproape de dînsa, şi se numește Ascania, nu era 
atunci atît de limpede şi curățit precum se vede astăzi. Că după cum scriu hronografii, mai pe 
urmă de cutremure s-a umplut de apă şi ca Marea Pontului s-a făcut şi s-a limpezit precum este 
acum. 


In această cetate mergînd Sfîntul Apostol Andrei şi văzînd mulțime nenumărată de 
oameni, iudei şi elini, a cugetat să facă mai întîi minuni, ca să-i înduplece să se întoarcă de la 


rătăcirea lor. Pentru că oamenii cei simpli, mai lesne se încredințează cînd văd minuni, decît 
numai cu cuvîntul. Pentru aceasta şi apostolul de multe ori pe cei muţi îi făcea să vorbească, iar 
alteori tămăduia pe cei bolnavi. Încă şi alte minuni de multe feluri făcînd, s-a făcut doctor fără 
de plată celor bolnavi. Încă şi balauri, fiare mari și înfricoșătoare, care se încuibaseră în locul 
acela, numai cu toiagul cel de fier pe care îl purta, al cărui vîrf avea cruce înfiptă, îi izgonea și- 
i omora. 


Şi capiştile zeilor celor cu nume mincinoase, ale elinilor, ale Afroditei şi ale Artemidei, 
pe toate din temelii le-a sfărîmat. lar cîți din elini nu au crezut în învățătura apostolului, 
umplîndu-se de duh rău, săreau şi săltau, cărnurile își mîncau şi alte nenumărate rele pătimeau, 
primind vrednică muncă pentru necredinţa lor. Iar ucenicul lui Hristos, Andrei, care a venit să 
mîntuiască pe cei păcătoşi, nu i-a lăsat pînă în sfîrşit să piară aşa întru întunericul rătăcirii, ci 
izbăvindu-1 pe dînşii de lucrarea cea diavolească, a tămăduit și sufletele lor şi le-a luminat cu 
lumina credinţei în Dumnezeu. 


Deci, doi ani după ce a zăbovit acolo în cetatea Niceei şi le-a hirotonit preoți din oamenii 
cei ce crezuse, s-a dus în Nicomidia în care era un mare număr de oameni, dar care erau cu totul 
întunecaţi de înşelăciunea elinească. Apostolul lui Hristos şi acolo a făcut tot asemenea. Apoi 
botezînd pe mulţi din elini, de acolo s-a dus la Calcedon şi de la Calcedon a umblat prin toată 
Propontida, adică prin tot locul de la scutarul Constantinopolului pînă la Neocastra. De acolo 
s-a dus la Pontoiraclia, şi de aici s-a dus la cetatea Amastrida, care era foarte mare, şi se afla în 
partea de răsărit a Mării Negre. 


Dar în cetăţile acestea nu umbla Sfîntul Apostol Andrei aşa precum noi povestim pe 
scurt. Ci în fiecare cetate unde umbla, multe ispite şi multe împotriviri avea, dar, cu ajutorul lui 
Hristos, pe toate le biruia, fiindcă Hristos era apărătorul lui şi pe toate cele potrivnice le făcea 
lesnicioase. Căci şi cu nebunia cea văzută a propovăduirii, biruia pe înţelepţii elinilor. 


După acestea, ieşind din Amastrida, s-a dus în altă cetate care se numeşte Sinopi, unde 
se povesteşte în niște cuvîntări vechi, cum că ar fi venit şi Sfîntul Apostol Petru să vadă pe 
fratele său. Chiar şi creştinii din Sinopi arată pînă în ziua de astăzi două scaune de marmură, pe 
care le au în mare cinste şi evlavie, şi zic că acolo ședeau dumnezeieştii Apostoli, Petru şi 
Andrei, şi învățau poporul. 


Încă şi o icoană din acea vreme se află acolo la Sinopi, avînd închipuirea Apostolului 
Andrei, care face minuni nenumărate şi pînă în ziua de astăzi întru slava lui Hristos şi întru 
cinstea apostolului, ca să vadă creștinii că nu numai în vremea cît au trăit apostolii au făcut 
minuni, Ci şi după moarte pot să facă asemenea minuni cu puterea lui Hristos, dascălul lor. 


Dar şi altă veste ne povesteşte că Apostolul Matia, unul din cei doisprezece apostoli, 
care împreună s-a numărat cu cei unsprezece apostoli, în locul vînzătorului luda, și el se 
întîmplase a veni mai înainte în Sinopi, vrînd să meargă la Cafa să propovăduiască; iar 
sinopienii l-au prins şi l-au închis în temniță. 


Deci mergînd Apostolul Andrei acolo şi auzind că Apostolul Matia este închis în 
temniţă, a făcut rugăciune şi, cu semnul Sfintei Cruci, îndată s-au zdrobit legăturile, temniţa s- 
a deschis și a ieşit Apostolul Matia din închisoare, iar împreună cu dînsul şi ceilalți legaţi. Iar 
sinopienii iudei aveau credință, dar erau cruzi și sălbatici cu sufletele încît numai cu chipul şi 
cu faţa se vedeau că nu sînt fiare. 


Deci auzind că Apostolul a zdrobit legăturile și a deschis temnița, adunîndu-se toți, 
voiau să vadă casa în care găzduia el. Unii, privindu-l cu cruzime şi cu nemilostivire, îl tîrau de 
picioare, alţii îl trăgeau de miini şi-l tăvăleau prin țărînă. Alţii, cu dinţii ca nişte fiare sălbatice 
îl muşcau, cu lemne îl băteau, cu pietre îl loveau, şi fiecare dădea cu orice apuca. Mai pe urmă 
socotind că a murit din chinuirea cea multă, l-au aruncat afară din cetate la gunoi. Apostolul a 
pătimit acestea, urmînd lui Hristos, dascălul său. 


Dar Hristos nu a trecut cu vederea pe apostolul Său, ci în noaptea aceea arătîndu-i-se lui 
şi dîndu-i îndrăzneală, l-a sculat sănătos. Şi nu numai aceasta, ci şi un deget al lui pe care îl 
mușcase unul din mîncătorii aceia, i l-a făcut sănătos. După aceea, binecuvîntîndu-l pe dînsul, 
învățîndu-l şi îndemnîndu-l să nu se lenevească de propovăduirea Lui, s-a înălțat la cer. lar 
apostolul dimineaţa s-a sculat şi s-a dus sănătos în Sinopii neavînd nici măcar un semn de răni, 
încît ar fi putut zice că vine de la vreun praznic, bucurîndu-se. 


Această minune după ce au văzut-o sinopenii, minunîndu-se de răbdarea sfîntului, cea 
mai presus de om, şi pe de alta de facerea de minuni a lui Hristos, cum într-o noapte L-a făcut 
pe el sănătos; căindu-se, s-au întors de la rătăcirea lor și, pocăindu-se, au căzut la picioarele 
Sfîntului Apostol, cerînd iertare. După aceea, sfîntul, învăţîndu-i pe dînşii cuvîntul adevărului 
şi botezîndu-i în numele Tatălui, al Fiului şi al Sfîntului Duh, i-a făcut pe dînşii robi ai lui 
Hristos în loc de robi ai diavolului. Încă şi alte nenumărate minuni a făcut sfîntul apostol în 
cetatea aceea, în numele lui Hristos, dintre care ascultați o preaslăvită minune spre încredințarea 
celorlalte. 


O femeie oarecare avea un fiu, unul născut, pe care un om duşman l-a ucis apoi s-a făcut 
nevăzut şi nu s-a aflat, iar mortul zăcea aruncat în drum. De acest lucru înştiinţindu-se apostolul, 
s-a dus acolo l-a locul unde era mortul. Și făcîndu-i-se milă de mama celui ucis, apoi vrînd să 
atragă și pe popor spre mai multă credinţă, prin rugăciune l-a înviat şi l-a dat pe el viu mamei 
sale. Această minune după ce au văzut-o sinopenii, cu toţii, împreună cu femeile şi cu copiii, 
au crezut în Hristos. Atunci apostolul le-a hirotonit acolo preoți, pe cei mai iscusiți din cei ce 


crezuse, şi aşa după ce a luminat pe cei mai mulți din sinopeni cu Sfîntul Botez şi i-a făcut 
popor sfinţit al lui Hristos şi vrednic cu adevărat de turma lui, s-a dus a doua oară în cetatea 
Amisonului şi de acolo s-a dus iarăși la Trapezunda. 


Deci, botezînd și pe ceilalți oameni care mai rămăseseră necredincioşi din întîia 
propovăduire de acolo, s-a dus la cetatea Neocezareea şi acolo, asemenea, cuvîntul bunei 
credinţe semănîndu-l şi pe mulți la cunoştinţa adevăratului Dumnezeu întorcîndu-i şi cu Sfîntul 
Botez luminîndu-i, s-a dus de la Neocezareea în altă cetate ce se numeşte Samosata. Iar în 
această cetate lucuiau în acea vreme oameni cufundați în deşertăciune elinească, iar întru 
înşelăciunea cea din afară a lumii, erau foarte pricopsiţi. Şi din pricina înşelăciunii erau neîntorși 
către credinţa lui Hristos, fiindcă pentru meşteşugul filosofiei lor, fiecare se ferea să vorbească 
Cu dînşii. 


Iar dumnezeiescul Apostol Andrei prin rîvna propovăduirii, ca pe o țesătură de păianjen 
a rupt împletiturile ritorilor şi le-a arătat lor că înţelepciunea pe care o aveau este deșartă şi n- 
au cunoştinţă nici cît un copil mic. Aşa, în puţine zile, cu cuvintele şi cu minunile, pescarul 
înfruntînd învățătura filosofilor şi cu lucrările semnelor plecînd sufletele acestora, şi către buna 
credinţă întorcîndu-i, s-a dus la lerusalim şi s-a întîlnit cu ceilalți apostoli, pentru ca să facă un 
sobor, cum să se serbeze praznicul Paștelui. 


lar cum că apostolii se adunau în Ierusalim şi făceau sobor pentru pricinile ce se 
întîmplase în vremurile acelea, poate cineva să cunoască din Faptele Apostolilor, pe care le-a 
scris dumnezeiescul Luca Evanghelistul. Căci scrie el acolo în Fapte, capitolul 15, şi zice: Și 
apostolii şi preoții s-au adunat ca să cerceteze despre acest cuvint şi celelalte. Iar după ce s-a 
sfîrşit praznicul, luînd cu sine pe apostolul Matia şi pe Tadeu, care se aflau la Ierusalim pentru 
aceeaşi pricină, s-au întors la cetatea Edesa, care în ziua de azi se numește Horasan şi este spre 
părțile răsăritului în hotarele Mesopotamiei. 


Deci, acolo puţine zile petrecînd apostolul Andrei, pe Matia şi pe Tadeu i-a lăsat să 
propovăduiască în părţile acelea, iar el s-a întors în părţile Mării Negre cele dinspre răsărit. Înti 
s-a dus în ţara Alanilor, unde, propovăduind Evanghelia Darului şi pe mulți întorcînd către 
credinţa cea întru Hristos, s-a mutat la Avazgi și, intrînd în Sevastopole, cetatea de acolo, îi 
învăţa şi propovăduia taina lui Hristos şi nenumărate mulțimi de oameni a întors la cunoştinţa 
de Dumnezeu. 


Însă nici de mîntuirea Zachenilor şi a Vosporanilor nu s-a lenevit, ci şi la aceştia a mers 
şi de vreme ce pe zacheni 1-a aflat cu totul nesupuşi, urînd nesupunerea cu sălbăticia acestora, 
a voit a se duce de la dînșii, căci erau neprimitori de dumnezeiasca sămînță a cuvîntului lui 
Dumnezeu și nevrednici de sfînta credință, iar buna supunere a vosporanilor lăudînd-o, s-a dus 


la dînşii. Vosporanii se numesc toţi aceia care locuiesc în strîmtoarea Cafa, căci Cafa aceasta 
de care auzim nu este cetate, ci este un loc în chipul şi asemănarea Moreii. 


La Vosporani a petrecut Sfîntul Apostol Andrei multă vreme, căci i-a aflat foarte supuşi 
şi lesne primitori de învăţătură a apostolului, în care se povestea că s-au aflat și nişte icoane de 
sfinți închipuiți cu ceară şi că dovedeau un meșteșug preaiscusit, cu anevoie de urmat şi cu 
multă înţelepciune de mîini făcute, care întrec tot meşteşugul. 


Deci, petrecînd la Vosporani multă vreme, de acolo Sfintul Andrei s-a dus la Cafa, care 
se numește Herson, ţară strălucită şi cu mulţi oameni, deşi întru credință sănătoasă, nu lesne 
înfiptă, ci către alte învățături lesne primitoare aflîndu-se. Acolo intrînd cu înțelepciune şi 
propovăduind cuvîntul dreptei credinţe și făcînd minuni, i-a întors la cunoştinţa de Dumnezeu. 


În acest chip vînînd apostolul pe kersoneni şi, ca pe nişte pești cuvîntători, aducîndu-i 
dar lui Hristos, după pronia lui Dumnezeu s-a mutat de aici și în părțile cele mai dinăuntru ale 
Rusiei şi a ajuns pînă la rîul Niprului; şi în Munţii Kievului a poposit, unde a rămas într-o 
noapte. A doua zi, sculîndu-se din somn, a zis către ucenicii care erau cu dînsul: "Vedeţi aceşti 
munți? Credeţi-mă că peste aceştia o să strălucească darul lui Dumnezeu şi o să se facă cetate 
mare aici și multe biserici o să se ridice lui Dumnezeu și o să se lumineze cu Sfîntul Botez tot 
pămîntul Rusiei”. 


Şi suindu-se pe munţii aceia, i-a binecuvîntat şi a înfipt o cruce, mai înainte vestind 
încredințarea poporului aceluia de la scaunul său cel apostolesc, care s-a întemeiat în Bizanţ și 
a mers şi prin părțile cele mai dinăuntru ale Rusiei, pînă unde este acum marea cetate a 
Novgorodului. 


De acolo s-a întors pe mare iarăși la cetatea Sinopi. Și învăţînd iarăşi acolo cuvîntul 
Domnului, şi mai întorcînd şi pe ceilalți oameni, cîți au rămas nebotezaţi din propovăduirea cea 
dintîi şi pe cei credincioşi întărindu-i în credinţă, le-a hirotonit episcop al acelui loc pe un 
apostol din cei şaptezeci, cu numele Filolog. 


De acolo a venit în Bizanţ, care în acea vreme nu era în starea în care se vede în ziua de 
astăzi, ci cuprindea numai o părticică - cît este palatul împărătesc -, ci mai pe urmă, Constantin 
a strălucit-o şi a adus-o în starea în care se vede acum și, după numele său, a numit-o "Cetatea 
lui Constantin”. 


În această cetate mergînd acest mare apostol, a făcut şi acolo asemenea. Căci cu 
cuvintele sale şi cu minunile învăţindu-i şi cu Sfîntul Botez luminîndu-i, a întors şi pe bizantini 
la lumina cunoștinței de Dumnezeu, făcîndu-i fii ai luminii prin primirea credinţei. Încă și o 
biserică minunată a ridicat în numele Preasfintei Născătoare de Dumnezeu în mijlocul cetății, 
aşezînd-o păzitoare şi apărătoare a dreptei credinţe de acei împărați din vremurile cele mai de 
pe urmă. Apoi hirotonisindu-le şi episcop pe Sfîntul Stahie, unul din cei șaptezeci de apostoli, 
de acolo s-a dus în Iraclia Traciei, care este departe de Constantinopol, spre apus, cale de două 
zile. 


Deci întru această cetate asemenea învăţînd și propovăduind cuvîntul lui Dumnezeu şi 
pe mulți întorcîndu-i la cunoştinţa Darului, le-a hirotonit episcop în locul acela pe Apelin. De 
acolo a ieșit în cetățile şi satele de primprejur, asemenea, învăţînd, botezînd și întorcînd pe 
popoare la credinţa în Hristos, adevăratul Dumnezeu şi biserici zidind în numele Lui, a făcut 
din sufletele lor biserici însufleţite ale Sfîntului Duh. Aşa a făcut prin toată Tracia, prin 
Macedonia şi prin toată Tesalia, prin cea dintii și prin cea de-a doua şi de la Tesalonic pînă la 
Licostom şi pînă la Farsala. 


După ce a trecut Tesalia şi Elada, s-a dus în vestitul ostrov al Peloponezului, care acum 
se numeşte Moreia. Şi în acest loc este cetatea care în ziua de astăzi se numeşte Paleapatra. În 
această cetate a intrat Sfîntul Apostol Andrei şi, ducîndu-se pedestru, a găzduit în casa unui om, 
care se numea Sosie, şi care zăcea în pat, fiind bolnav de o grea boală. Acesta a aflat doctor pe 
sfîntul, căci, cum a intrat în casa lui şi a pus sfinta lui mînă pe dînsul, îndată s-a sculat Sosie 
sănătos, neavînd nici urmă de boală. 


Dar nu numai acesta, ci şi un rob al femeii Maximila, soţia antipatului Patrelor, se afla 
în zilele acelea aruncat într-un gunoi al cetăţii, cu totul topit de boală, şi nu mai avea acum nici 
o nădejde de viață. Sfîntul Andrei, fiind ucenic al lui Hristos, la Care nici rob, nici slobod nu se 
socotește prost, ci pe toţi întocmai îi are, n-a trecut cu vederea pe robul acela, ca să se bîntuie 
cu totul de cumplita boală, ci numai cu cuvîntul zicînd: "În numele Domnului nostru lisus 
Hristos, pe Care eu Îl propovăduiesc, scoală-te!” Şi îndată, o, minunile Tale, Hristoase 
Împărate! s-a sculat cu totul sănătos. Robul acela, mergînd la stăpîna sa, i-a povestit ei toate 
cele ce i s-au întîmplat. 


N-au trecut multe zile la mijloc şi femeia aceea, Maximila, stăpîna robului celui 
tămăduit, a căzut într-o boală grea, în aşa fel încît nici meșteșugurile doctorilor nu puteau să-i 
folosească, nici bogăția bărbatului ei nu-i ajungea să o dea pentru doctori, căci bărbatul ei era, 
precum am zis, domn al locului aceluia şi se numea Egheat. 


Intr-o boală ca aceasta aflîndu-se, şi-a adus aminte de străinul, de săracul, de defăimatul 
apostol şi, numaideciît, l-a chemat, şi după ce a venit, a căzut la picioarele lui. Şi ce a făcut 


apostolul? EI și-a pus sfînta sa mînă pe femeia cea bolnavă şi numaidecit s-a făcut cu totul 
sănătoasă. Această minune văzînd-o Egheat, a luat multă avuţie şi a aruncat-o la picioarele 
apostolului, rugîndu-l să o ia pentru doctorie. 


Dar scopul Sfîntului Apostol nu era să strîngă bogăţia cea vremelnică, ci bogăţia cea 
veșnică, pentru mîntuirea poporului şi pentru pocăinţa şi întoarcerea antipatului Egheat. Pentru 
aceasta sfîntul nicidecum nu a primit, ci mai vîrtos a zis: "Dascălul nostru Hristos așa ne-a 
poruncit nouă: În dar aţi luat, în dar să daţi”. Acestea zicîndu-le sfîntul şi învățîndu-i pe dînşii 
cuvîntul adevărului, s-a dus de la dînşii. 


Umblînd prin cetate, a văzut zăcînd într-un cerdac pe un om slăbănog, care era de multă 
vreme bolnav, neputînd să umble nicidecum, nici să se miște şi nu avea nici un om care să-l 
îngrijească. lar sfîntul şi pe acesta numai cu numele lui Hristos l-a făcut sănătos. Și nu numai 
minunile acestea le-a făcut Sfîntul Apostol Andrei acolo, ci şi ochii multor orbi i-a deschis. Pe 
un om lepros, care zăcea afară din cetate pe gunoi, ca lov cel de demult, şi pe acela l-a tămăduit, 
numai cît l-a botezat în mare în numele Sfintei Treimi; şi acela, după ce s-a botezat şi s-a 
însănătoșit, s-a făcut următor al apostolului și propovăduia cu mare glas tuturor, prin puterea 
lui Hristos. 


Astfel, apostolul cu cuvintele sale, cu minunile şi cu semnele întorcînd la cunoştinţa de 
Dumnezeu pe tot poporul care era în toată Ahaia, făcîndu-i turmă a lui Hristos şi popor sfînt, se 
bucura și se veselea cu duhul, slăvind pe Dumnezeu. După aceasta, singură mulţimea creştinilor 
care crezuseră a surpat capiștile idoleşti, a zdrobit pe idoli şi a ars cărțile cele elinești ca pe niște 
pricini ale rătăcirii oamenilor, dînd cu aceasta o pildă de adeverire a credinţei lor celei adevărate. 
Apoi, adunîndu-şi avuţia lor, au aruncat-o la picioarele Apostolului. 


Iar el a lăudat osîrdia lor şi socoteala cea bună a primit-o, iar avuţia nu a primit-o. Ci le- 
a poruncit, pe unele să le împartă la cei lipsiți şi săraci, iar pe altele să le cheltuiască la zidirea 
bisericii, care în puţine zile s-a săvîrşit. Şi se adunau acolo creştini, unde se slujea Sfînta 
Liturghie şi se sfinţeau de episcopii şi de preoţii cei hirotoniți de Sfîntul Apostol Andrei, 
ascultînd și învățătura cea de miere izvoritoare a sfîntului. Fiindcă, totdeauna îi învăţa din cărțile 
lui Moise și din ale proorocilor şi dovedea cum că unul și acelaşi purtător de lege este şi al 
Aşezămîntului celui vechi şi al celui Nou, care la sfîrşitul veacului S-a pogorît din cer şi S-a 
întrupat din Sfînta Născătoare de Dumnezeu și pururea Fecioara Maria, pentru mîntuirea 
neamului omenesc. 


Dar în timp ce s-au făcut acestea, antipatul Egheat - despre care mai înainte am zis că 
avea femeie pe Maximila, pe care a tămăduit-o apostolul -, s-a dus la Roma, la Cezarul, ca să- 
şi dea seama pentru slujba împărătească pe care o avea şi să se sîrguiască ca să-și 1a iarăşi 
stăpînirea sa. Iar fratele său, Stratoclis cu numele, care era înţelept şi învăţat şi care abia venise 


atunci de curînd de la Atena, unde fusese pentru învăţăturile filosofice, a rămas epitrop în locul 
lui. Şi avea un rob credincios şi preaînţelept, pe care îl iubea foarte mult. Pe acesta, în acele 
zile, l-a apucat un drac înfricoşat şi era vedere pricinuitoare de multă jale. Acestea văzîndu-le 
Stratoclis, plângea, se supăra, se amăra şi căuta doctor spre tămăduirea acestei boli. Însă, să 
vedeţi iconomia lui Dumnezeu, cum aduce pe om la cunoştinţa adevărului. 


Auzind Maximila, femeia antipatului, pricina aceasta, l-a vestit aşa: "Pentru ce tu fratele 
bărbatului meu şi cumnate, avînd în mîinile tale doctor fără de plată te întristezi și te necăjești? 
Aici este un om străin şi sărac cu numele de Andrei, pe acela dacă îl vei chema, fără plată într- 
un ceas poate și pe robul tău cel credincios să-l tămăduiască şi pe tine de supărarea aceasta să 
te mîngiie și să te veselească. Căci şi eu, precum ai auzit, cît de cumplită boală aveam încît şi 
de viață mă deznădăjduisem şi numai cu un cuvînt al lui sînt acum sănătoasă". 


Acestea auzind Stratoclis, îndată a chemat pe sfîntul. Și numai cum a intrat apostolul lui 
Hristos, îndată a ieşit dracul şi s-a dus din locul acela. Și s-a făcut sănătos şi înțeleptul rob, cel 
mai înainte legat cu lanţuri de fier. Această minune dacă a văzut-o Stratoclis şi Maximila îndată 
au anatematizat înşelăciunea elinească și s-au făcut creștini, botezîndu-i apostolul. De atunci 
erau nedespărțiți de sfîntul şi în toate zilele învățau de la dînsul cunoştinţa cea mai desăvirşită 
a tainei sfintei credinţe creştineşti. 


Acestea astfel făcîndu-se, s-a întors şi Egheat, antipatul, de la Roma. Şi după cîteva zile 
a vrut să-şi cunoască femeia sa. lar ea, fiind botezată și nevrînd să se împărtășească cu bărbatul 
ei cel necredincios și nebotezat, întîi s-a prefăcut că este bolnavă. lar după cîteva zile, pentru că 
a văzut că nu se poate ascunde pînă la sfîrşit, s-a arătat. Căci famenii au arătat bărbatului ei şi 
au zis: "Ea, de cînd tu te-ai dus la Roma, nici bucatele de mai înainte nu le mai mănîncă, nici 
marilor zei nu se închină, ci cu totul s-a pironit cu socoteala și cu scopul ei, de un oarecare om 
bătrîn şi străin care este aici. 


Acestea dacă le-a auzit Egheat, cu totul s-a îndrăcit de mînie, şi cu totul şi-a ieşit din 
minţi. Ocăra şi înfricoşa şi numai un scop avea: cum să omoare pe Apostolul Andrei. Deci, 
cîtăva vreme l-a pus în temniţă, pînă cînd va socoti cu ce moarte îl va omorî. lar la miezul nopţii, 
Stratoclis, luînd pe cumnata sa Maximila şi pe alții, care erau mai sîrguitori în credință dintre 
cei ce crezuseră, s-au dus în temniţa care era pecetluită cu pecetea lui Egheat şi pe care ostașii 
cu grijă o străjuiau. 


Deci acolo ducîndu-se, încetişor au bătut la uşă încît să audă sfîntul. Auzindu-i sfîntul, 
cu rugăciunea a deschis ușa temniței şi au intrat înăuntru. Atunci Stratoclis și Maximila au căzut 
la picioarele sfîntului, rugîndu-se și cerînd ca să-i întărească şi să-i împuternicească în credinţa 
lui Hristos. lar sfîntul multe zicînd, i-a învăţat cele cuviincioase şi i-a sfătuit, iar pe Stratoclis 
hirotonindu-l episcop al Paleopatrelor, i-a trimis pe dînşii cu pace. Ducîndu-se ei, Sfintul Andrei 


iarăşi cu rugăciunea închizînd uşile temniței, precum erau şi mai înainte pecetluite, şedea 
înăuntru așteptînd hotărîrea păgînului Egheat. 


Deci, antipatul, văzînd că femeia lui Maximila, cu totul s-a lepădat de dînsul, 
aprinzîndu-se de mînie, a hotărît asupra Sfîntului Apostol moarte de cruce. El socotea căci cu 
aceasta va supăra pe Sfîntul Andrei, dar nu știa că o moarte ca aceasta era bucurie, veselie și 
viață veşnică a sfîntului, căci vrea să se facă împreună părtaş al patimilor lui Hristos, dascălul 
lui. 


Pentru aceasta, ducîndu-l ostașii ca să-l răstignească, văzînd crucea a lăudat-o pe dînsa, 
ca pe una ce avea să se facă pricină a suirii lui la cer. Apoi pe creştinii cei ce s-au aflat acolo, 
învățîndu-i și întărindu-i, s-a suit pe cruce bucurîndu-se, iar ostașii lui Egheat, făcînd voia 
domnului lor, au pironit pe cruce mîinile şi picioarele apostolului, pentru care lucru preoții şi 
diaconii din Ahaia au scris aşa: 


"Pătimirea Sfîntului Apostol Andrei, pe care noi am văzut-o cu ochii noștri, toți preoții 
şi diaconii bisericilor Ahaiei, scriem tuturor Bisericilor, care sînt la Răsărit și la Apus, la 
Miazăzi şi la Miazănoapte, care sînt alcătuite şi zidite în numele lui Hristos, pace vouă şi tuturor 
celor ce cred întru Unul desăvîrşit Dumnezeu în Treime, întru adevăratul Părintele Cel nenăscut, 
întru adevăratul Fiul Cel născut, întru adevăratul Sfîntul Duh, Care din Tatăl purcede şi întru 
Fiul se odihneşte. Căci această credință am învăţat de la Sfîntul Andrei, apostolul lui Hristos, a 
cărui pătimire noi văzînd-o, am biruit şi după cît am putut o istorisim". 


Antipatul Egheat, întorcîndu-se de la Roma cu stăpînire înnoită şi intrînd în cetatea 
Patrelor, a început a sili pe cei ce credeau în Hristos să aducă jertfe idolilor. Acestuia, ieșindu- 
i înainte Sfîntul Andrei, i-a zis: "Ţi se cade ţie, judecător fiind al poporului, a cunoaşte pe 
Judecătorul tău, care este în cer, și cunoscîndu-L pe EI, să te închini Lui şi, închinîndu-te 
adevăratului Dumnezeu, să te întorci de la aceia care nu sînt dumnezei”. 


Iar Egheat a zis către dînsul: "Au tu ești Andrei care risipeşti locașurile zeilor şi sfătuieşti 
pe popor să primească credința cea vrăjitorească, care de curînd s-a arătat şi pe care împărații 
Romei au poruncit să o piardă?" 


Sfîntul Andrei a zis: "Împărații Romei încă nu au cunoscut aceasta, că Fiul lui 
Dumnezeu venind pe pămînt pentru mîntuirea oamenilor întru adevăr a arătat cum că idolii 
aceia, nu numai că nu sînt dumnezei, ci draci necurați şi vrăjmaşi ai neamului omenesc, care îi 
învaţă pe oameni şi îi îndeamnă spre toată necurăţia. Căci mîniind pe Dumnezeu să se întoarcă 
de la dînşii și să nu-i asculte. Iar cînd se va mînia Dumnezeu asupra lor și se va întoarce de la 


oameni, atunci diavolii îi iau pe ei sub a lor stăpînire şi pînă întru atât îi amăgesc pe dînşii încît 
îi scot goi cu totul de faptele bune, nimic altceva avînd, decît păcatele lor pe care le duc cu ei”. 


Egheat a zis: "Aceste cuvinte băbești şi deşarte, cînd le propovăduia lisus al vostru, 
iudeii l-au pironit pe cruce". Sfîntul Andrei a răspuns: "O, de ai fi voit a cunoaște taina Crucii, 
cum Ziditorul neamului omenesc, pentru dragostea Sa către noi, a răbdat Crucea, nu fără de 
voie, ci de bunăvoie, pentru care eu însumi sînt martor, cum că și vremea patimilor Sale o ştia 
mai dinainte şi mai dinainte ne-a spus despre Învierea Sa, cea de a treia zi şi la cina cea mai de 
pe urmă împreună cu noi şezînd, ne-a spus despre vînzătorul Său, ne-a spus şi despre cele ce 
aveau să fie asupra Sa. Și ştiind locul acela, în care era să fie dat iudeilor, de bunăvoie a venit". 
Iar Egheat a zis: "Mă minunez de tine, căci om înţelept fiind tu, urmezi Aceluia pe care în orice 
chip, cu voie, ori fără voie, îl mărturisești că a fost răstignit pe cruce”. 


Apostolul a răspuns: "Mare este taina Sfintei Cruci şi, dacă vei voii să asculți, eu îţi voi 
povesti ție". Iar el a răspuns: "Nu este aceea taină, ci pedeapsă a făcătorilor de rele”. Sfîntul 
Andrei a răspuns: "Acea pedeapsă este taina înnoirii oamenilor, numai să voieşti a mă asculta 
cu îndelungă răbdare". Egheat a zis: "Iată, te ascult pe tine cu îndelungă răbdare, însă și tu, de 
nu vei face ceea ce eu îți poruncesc, aceeași taină a Crucii, asupră-ţi vei purta”. lar apostolul a 
zis: "De m-aş fi temut eu de pedeapsa Crucii nu aş fi lăudat Crucea niciodată". Egheat a zis: 
"Precum din nebunia ta lauzi Crucea, așa dintru îndrăzneala ta nu te temi de moarte”. 


Apostolul a răspuns: "Nu din îndrăzneală, ci din credinţă nu mă tem de moarte. Căci 
moartea drepţilor este cinstită, iar a păcătoşilor este cumplită. Deci, eu voiesc ca să asculți taina 
Crucii, şi cunoscînd adevărul să crezi şi, crezînd, să-ți afli sufletul tău". Egheat a zis: "Acel 
lucru se află care a pierit? Au doar a pierit sufletul meu că îmi porunceşti a-l afla pe el printr-o 
credinţă pe care nu o ştiu în ce fel este?" 


Sfîntul Andrei a răspuns: "Aceasta este care o vei învăţa de la mine, căci eu îţi voi arăta 
ție pierderea sufletelor omeneşti, ca să cunoşti mîntuirea lor, care prin cruce s-a lucrat. Omul 
cel dintîi prin călcarea poruncii, adică prin lemn a adus moartea în lume şi se cădea neamului 
omenesc ca prin pătimirea cea de pe lemn, să se izbăvească de moarte. Şi precum din pămîntul 
cel curat era zidit omul cel dintii, care a adus moartea prin lemnul încălcării de poruncă, aşa se 
cădea a se naşte Hristos din Fecioara cea curată, om desăvirşit, Care este Fiul lui Dumnezeu, 
Cel ce a zidit pe omul cel dintîi şi a înnoit viața cea veşnică, pe care toți oamenii o pierduseră 
şi prin lemnul Crucii să se întoarcă de la lemnul poftei, spre care omul cel dintii, întinzîndu-și 
mîinile, a greşit, așa se cădea ca Fiul lui Dumnezeu să-şi întindă pe Cruce mîinile Sale cele 
nevinovate, pentru neînfrînarea mîinilor omeneşti. Pentru hrana cea dulce a lemnului celui oprit, 
să guste fierea amară şi luînd asupra Sa moartea noastră, să ne dea nemurirea Sa". 


După acestea Egheat a zis: "Aceste cuvinte povesteşte-le acelora care te ascultă, iar tu 
de nu vei asculta porunca mea și de nu vei aduce jertfă zeilor, apoi bătîndu-te cu toiege, te voi 
răstigni pe Crucea pe care tu o lauzi”. 


Sfîntul Andrei a răspuns: "Eu Unuia, Adevăratului şi Atotputernicului Dumnezeu, în 
toate zilele îi aduc, nu fum de tămiie, nici carne de boi, nici sînge de ţapi, ci pe Mielul cel fără 
de prihană, care S-a jertfit pe altarul Crucii, cu al Cărui preacinstit Trup se împărtăşeşte tot 
poporul cel credincios şi bea Sîngele Lui, pe cînd Mielul acesta rămîne întreg şi viu. Deşi cu 
adevărat se înjunghie şi cu adevărat Trupul Lui de toți se mănîncă și Sîngele Lui de toţi se bea, 
însă, precum zic, totdeauna petrece întreg, fără de prihană şi viu”. Egheat a zis: "Cum poate fi 
aceasta?" 


Sfîntul Andrei a răspuns: "Dacă voieşti să știi, fă-te ucenic, ca să înveţi aceea pentru 
care întrebi”. Egheat a zis: "Eu acea învățătură de la tine cu chinuri o voi cerca". Apostolul a 
răspuns: "Mă mir de tine, că tu, om înţelept fiind, grăieşti cele nebune. Dar oare vei putea, 
ispitindu-mă cu munci, să cunoști de la mine Tainele lui Dumnezeu? Ai auzit taina Crucii, ai 
auzit şi taina Jertfei! De vei crede că Dumnezeu Cel răstignit de iudei este Dumnezeu adevărat, 
atunci îți voi arăta cum, omorît fiind trăiește şi cum jertfit fiind şi mîncat, petrece întreg întru 
Împărăţia Sa”. Egheat a zis: "Dacă este omorit, și de oameni este mîncat, precum zici, apoi cum 
poate fi viu şi întreg?" Apostolul a răspuns: "Dacă vei crede cu toată inima ta, vei putea cunoaşte 
această Taină; iar de nu vei crede, nu vei cunoaşte niciodată această taină”. 


Atunci Egheat, mîniindu-se, a poruncit să arunce pe apostol în temniță. Și aruncat fiind 
sfîntul în temniță, s-a adunat la dînsul mult popor din toată latura aceea şi voia să-l ucidă pe 
Egheat, iar pe Sfîntul Andrei să-l scoată din temniţă. lar Sfîntul Apostol i-a oprit pe dînşii, 
învățîndu-i şi grăind: "Nu prefaceți pacea Domnului nostru lisus Hristos întru tulburare 
diavolească, că Domnul nostru lisus Hristos, dîndu-se pe Sine spre moarte, a arătat toată 
răbdarea și împotrivă n-a grăit, nici n-a strigat, nici nu s-a auzit glasul Lui în ulițe. Deci şi voi, 
tăceți și fiți în pace. 


Şi nu numai să nu faceți împiedicarea muceniciei mele, ci şi voi singuri să vă gătiți ca 
nişte buni nevoitori și ostaşi ai lui Hristos, a nu vă teme de îngrozirile tiranului, ci a purta cu 
răbdare pe trupurile voastre rănile ce vi se vor aduce asupra voastră de chinuitori. Că de este 
nevoie a se teme cineva de frică, apoi se cuvine a se teme de frica aceea care nu are sfîrșit. 
Pentru că frica şi îngrozirile de la oameni sînt asemenea fumului, că arătîndu-se îndată se sting. 
Şi de dureri dacă voim a ne teme, apoi se cuvine a ne teme de acelea ce nu au sfîrșit niciodată. 


Căci durerile acestea vremelnice, deşi sînt mici, cu înlesnire se rabdă, iar dacă sînt mari, 
apoi degrabă ieşind sufletul din trup, singure se sfîrşesc. Durerile acelea sînt cumplite, care sînt 
acolo veșnice, unde este plîngerea cea neîncetată, strigare, tînguire şi munci fără de sfîrșit, spre 


care Egheat nu se teme a merge. Deci fiți gata spre aceasta mai vîrtos, ca prin supărările acestea 
vremelnice să treceţi spre bucuria cea veşnică, unde vă veţi veseli totdeauna cu Hristos şi veți 
împărăți cu EI". 


Astfel Sfîntul Andrei, toată noaptea a petrecut-o învățind pe popor. lar a doua zi 
antipatul Egheat a şezut la judecată şi a adus înaintea sa pe Sfîntul Andrei şi a zis către dînsul: 
"Oare socotit-ai să-ţi lași nebunia ta și să nu mai propovăduieşti pe Hristos, ca să poţi a te veseli 
cu noi în această viață? Căci mare nebunie este de a se duce cineva de bunăvoie spre chinuri şi 
spre foc". Sfîntul Andrei a răspuns: "A mă veseli împreună cu tine, voi putea numai cînd tu vei 
crede în Hristos şi te vei lepăda de idoli; căci pe mine Hristos m-a trimis în partea aceasta în 
care mult popor am cîştigat Lui”. 


Egheat a zis: "Deci pentru aceasta te silesc spre jertfe, ca cei amăgiţi de tine să lase 
deşertăciunea învățăturii tale şi să aducă jertfele cele plăcute zeilor. Căci nu este cetate în Ahaia 
în care să nu fi pustiit lăcaşurile zeilor. Deci acum se cuvine ca iarăşi prin tine să se înoiască 
cinstea lor, ca cei mîniaţi prin tine, tot prin tine să fie îmblinziți şi tu să petreci întru dragostea 
noastră cea prietenească. lar dacă nu, apoi multe feluri de chinuri vei lua, pentru necinstea care 
prin tine s-a făcut lor, şi vei fi spînzurat pe Crucea pe care tu o lauzi”. 


La acestea Sfîntul Andrei a răspuns: "Ascultă, fiule al pierzării, paiule gătit pentru focul 
cel veşnic, ascultă-mă pe mine sluga Domnului și apostolul lui lisus Hristos, că pînă acum am 
vorbit cu tine cu blîndeţe vrînd a te învăţa sfinta credință, că doar după cum ai înțelegere, să 
cunoști adevărul lepădîndu-te de idoli, să te închini Dumnezeului Celui ce locuiește în ceruri. 
Dar de vreme ce tu petreci în întuneric şi socoteşti că eu mă tem de chinurile tale, apoi gătește 
asupra mea chinuri de acelea ce știi tu că sînt mai grele, căci cu atît voi fi mai bine primit 
Împăratului meu cu cît mai grele chinuri voi răbda pentru EI". 


Atunci a poruncit Egheat, ca, întinzîndu-l pe pămînt, să-l bată. Şi după ce s-au schimbat 
de șapte ori cîte trei cei ce-l băteau, l-au ridicat pe Sfîntul Andrei şi l-au dus la judecător, care 
a zis către dînsul: "Andreie, ascultă-mă pe mine, nu-ți vărsa sîngele în deșert, că de nu mă vei 
asculta, apoi pe cruce te voi răstigni". Sfîntul Andrei a răspuns: "Eu sînt rob Crucii lui Hristos, 
şi mai mult doresc moartea Crucii, decît să mă izbăvesc de chinuri, de care nicidecum nu mă 
tem; iar tu vei putea scăpa de chinurile cele veşnice care te aşteaptă, dacă ispitind răbdarea mea, 
vei crede în Hristos, căci eu mai mult pentru pierzarea ta mă mîhnesc, decît tu pentru pătimirea 
mea. De vreme ce pătimirile mele vor fi numai într-o zi, sau cel mult două și vor sfîrşi, iar 
patimile tale nici după o mie de ani nu vor avea sfîrşit. De aceea nu-ţi mai înmulți patimile, nici 
îti mai aprinde focul cel veşnic”. 


Deci, mîniindu-se Egheat, a poruncit să-l răstignească pe Sfîntul Andrei pe cruce, 
legîndu-i mîinile şi picioarele, că nu voia să-l pironească cu piroane, ca să nu moară degrabă, 
ci să-l spînzure așa legat ca mai mult chin să pătimească şi să sufere. 


Deci, slugile ighemonului, ducînd pe sfîntul la răstignire, alerga poporul, strigînd: "Ce 
a greşit omul acesta drept şi prietenul lui Dumnezeu? Pentru ce îl duc la răstignire?" Iar Sfîntul 
Andrei ruga poporul, ca să nu facă împiedicare pătimirii lui. Căci mergea cu veselie şi neîncetat 
învăţa pe popor. lar după ce a venit la locul lui, în care era să-l răstignească, văzînd de departe 
crucea gătită pentru dînsul, a strigat cu glas mare: 


"Bucură-te, Cruce sfințită cu trupul lui Hristos și cu mădularele Lui ca nişte mărgăritare 
împodobite, căci mai înainte de a se răstigni Domnul pe tine, erai înfricoşată oamenilor, iar 
acum eşti iubită şi cu dorire primită. Căci cunosc credincioşii cîtă bucurie ai în tine și ce fel de 
răsplătire li se pregăteşte pentru tine. Eu cu îndrăzneală şi cu bucurie vin către tine; deci tu cu 
veselie primeşte-mă pe mine, că sînt ucenic al Aceluia Care a fost spînzurat pe tine. Primeşte- 
mă, că totdeauna te-am dorit şi am poftit a te îmbrăţișa. O, preabună Cruce, care ţi-ai cîştigat 
frumuseţea şi bunacuviință din mădularele Domnului meu. Ceea ce ești de mult dorită şi cu 
osîrdie iubită, pe care neîncetat te-am căutat şi abia acum te-am aflat gătită după dorirea inimii 
mele. Deci ia-mă pe mine dintre popor, şi mă dă Învăţătorului meu, ca prin tine să mă primească 
Cel ce prin tine m-a răscumpărat pe mine". 


Acestea zicînd şi-a dezbrăcat de pe sine hainele și le-a dat chinuitorilor, iar ei l-au înălțat 
pe Cruce, legîndu-i mîinile şi picioarele cu frînghii, l-au răstignit și l-au spînzurat. Și stătea 
împrejurul lui mulțime de popor, ca la douăzeci de mii, întru care era şi Stratoclis, fratele lui 
Egheat, care striga împreună cu poporul: "Cu nedreptate pătimeşte acest bărbat sfint”. lar Sfîntul 
Andrei întărea pe cei ce credeau în Hristos, îi îmbărbăta spre răbdarea muncilor vremelnice, 
învățîndu-i că nu este vrednică nici o muncă a vremii de acum, pe lîngă răsplătirea bunătăţilor 
celor ce vor să fie. 


Apoi a alergat tot poporul la curtea lui Egheat strigînd şi zicînd: "Nu se cuvine a pătimi 
acestea, acest om sfint, cinstit şi învăţător bun, cu bun şi blînd obicei și înțelept, ci se cade a fi 
coborit de pe cruce, căci iată este a doua zi de cînd este spînzurat pe cruce şi nu încetează 
învățînd dreptatea". 


Atunci Egheat, temîndu-se de popor, a alergat împreună cu dînșii ca să coboare pe 
Sfîntul Andrei de pe cruce. Iar Sfîntul Andrei, văzînd pe Egheat, a zis către dînsul: 


"Egheat, pentru ce ai venit? Dacă voieşti să crezi în Hristos, apoi, precum ţi-am făgăduit, 
ți se va deschide uşa darului. lar dacă numai pentru aceasta ai venit, ca să mă dezlegi de pe 
cruce, apoi să ştii că eu, pînă voi fi viu, nu voiesc să fiu coborit de pe cruce, căci acum văd pe 
Împăratul meu, acum mă închin lui, acum stau înaintea lui şi mă bucur; iar pentru tine mă 
mîhnesc şi-mi pare rău, că te așteaptă pierzarea cea veşnică, care este gătită și te așteaptă pe 
tine. Deci, îngrijește pentru tine, pînă cînd este în puterea ta, ca nu în vremea aceea să începi, 
cînd nu-ți va fi ţie cu putinţă”. 


Şi vrînd slugile să-l dezlege, nu puteau a se atinge de dînsul, apoi şi cealaltă mulțime a 
oamenilor care veniseră acolo, se sîrguiau unii după alții ca să-l dezlege, cu toate acestea n-au 
putut, căci păreau mîinile lor ca moarte. După acestea, Sfîntul Andrei a strigat cu glas mare: 
"Doamne Iisuse Hristoase, nu mă lăsa să fiu dezlegat de pe crucea pe care sînt spînzurat pentru 
numele Tău, ci primeşte-mă. Învățătorul meu, care Te-am iubit, care Te-am cunoscut și care 
Te-am mărturisit în toată viaţa mea, şi acum încă Te mărturisesc, care doresc a Te vedea și prin 
care sînt ceea ce sînt; primește Doamne Iisuse Hristoase în pace sufletul meu, căci acum este 
vremea a veni şi a Te vedea pe Tine cel dorit. Primește-mă bunule Învățător, și nu porunci a fi 
pogorît de pe cruce, mai înainte pînă nu vei lua sufletul meu”. 


Zicînd el acestea, iată o lumină mare din cer l-a strălucit ca un fulger, pe care toţi o 
vedeau și de jur împrejur l-a strălucit pe el, încît nu era cu putință ochiului omenesc, celui de 
tină, a privi spre dînsa. ŞI a petrecut acea lumină cerească strălucindu-l ca la o jumătate de ceas; 
şi cînd lumina a dispărut, atunci şi Sfîntul Apostol şi-a dat sufletul său cel sfînt şi împreună cu 
dînsa s-a dus ca să stea înaintea Domnului. 


Şi aşa s-a sfîrșit sfîntul bătrîn, fund plin de zile, că a trăit ca la optzeci de ani. Că așa se 
cădea, ca adevăratul ucenic a lui Hristos, apostol fiind, cu sfîrşit mucenicesc să-şi săvîrşească 
drumul propovăduirii. lar urîtul de Dumnezeu Egheat, de îndrăcire fiind cuprins, de demonii 
cei slujiți și cinstiţi de dînsul, vrednice răsplătiri a luat, că s-a suit într-un deal înalt şi de acolo 
căzînd jos păgînul, s-a zdrobit şi - după cum a zis dumnezeiescul David -, s-au risipit oasele lui 
lîngă iad. 


Iar Stratoclis şi Maximila, care era de bun neam şi fată a unui senator, care crezuse în 
Hristos, pogorînd cinstitul şi sfîntul trup al apostolului de pe cruce şi cu miruri ungîndu-l, l-au 
pus în loc însemnat. Deci, Stratoclis împărțind la săraci toată avuţia fratelui său Egheat şi zidind 
episcopie din avuţia sa, pe locul în care au pus trupul sfîntului, acolo şi-a petrecut cealaltă parte 
din viaţa sa, bine păscînd turma încredințată lui. Asemenea și Maximila, împărțind cea mai 
mare parte din bogăţia sa săracilor, şi-a oprit o parte cu care a zidit două mînăstiri: una de 
călugări şi alta de călugărițe. 


Şi astfel cu plăcere de Dumnezeu vieţuind ea, s-a dus la veşnicele locaşuri, în locul 
lucrurilor celor pămîntești și stricăcioase dobîndind frumuseţile cele cereşti şi nestricăcioase. 


Iar moaștele Sfîntului Apostol Andrei au rămas în episcopia din Paleapatra mulți ani, 
făcînd neîncetat minuni și tămăduind toată boala și toată neputința, pînă în zilele marelui 
Constantin, întîiul creştin între împărați, care a avut trei fii: Constantie, Constantin şi Consta. 
Doi din fii săi au luat fiecare cîte o parte din împărăţia sa. Consta a luat Roma, Constantin 
Portugalia, iar Constantie, al treilea fiu, a luat Constantinopolul, adică scaunul tatălui său. 


Deci, acest Constantie, a primit în inima sa o dorire bună şi de suflet folositoare. A dorit 
să aducă în Constantinopol moaştele Sfinților Apostoli, ale lui Andrei, Luca şi Timotei şi să le 
aşeze în biserica Sfinţilor Apostoli, pe care o zidise tatăl său, marele Constantin. În acea vreme 
Sfîntul Artemie, care a mărturisit credinţa mai pe urmă, în vremea lui Iulian Paravatul, era domn 
şi augustalie în Alexandria, şi pe dînsul l-a socotit vrednic de o slujbă ca aceasta. Deci l-a 
chemat la sine şi i-a poruncit ca unui vrednic, să-i slujească în această lăudată slujbă. 


Apoi s-a dus Sfîntul Artemie şi a luat de la Efes moaştele Sfîntului Apostol Timotei, pe 
ale Sfîntului Apostol Luca, de la Tivele Beoţiei, iar de la Paleapatra a luat cinstitele şi sfintele 
moaște ale Sfîntului Apostol Andrei. 


Şi aşa le-a adus cu mare cinste la împăratul Constantie în Constantinopol. lar împăratul 
primindu-le şi cu multă evlavie închinîndu-se lor, apoi cu dragoste sărutîndu-le, le-a așezat în 
prea vestita şi luminata biserică a Sfinților Apostoli, în partea cea de-a dreapta Sfîntului Altar 
şi acolo au fost închinate și cinstite de cei binecredincioși, cît timp au avut creștinii împărăție. 
lar cînd a fost prădat Constantinopolul, s-au împărțit sfintele moaşte în mîinile 
binecredincioşilor creştini. 


Aceasta este viaţa şi petrecerea Sfîntului Apostol Andrei, acestea sînt povestirile cele 
după puterile noastre, despre ucenicul lui Hristos, cel întîi chemat. Aşa a petrecut sfîntul, aşa s- 
a nevoit, aşa a schimbat vînarea de peşti pe vînarea de oameni, aşa a dobîndit împărăţia cerului 
şi acum se odihneşte şi se veselește întru împărăţia cea rînduită de Învățătorul său, după cum 
singur I s-a făgăduit zicînd: și Eu vă făgăduiesc vouă, precum mi-a făgăduit Mie Tatăl Meu, 
împărăție. 


Acum şade la masa cea gătită lui, după făgăduinţa cea nemincinoasă, ca să mincați şi să 
beţi la masa Mea, întru Împărăția Mea. Şi se roagă neîncetat pentru noi, cei luminaţi prin 
propovăduirea lui, ca de păcate pocăindu-ne și curăţindu-ne să ne învrednicim și noi aceleiași 
Împărăţii, cu darul Domnului nostru lisus Hristos, căruia I se cuvine toată slava și 


închinăciunea, împreună şi Părintelui Său, Celui fără de început, şi Preasfîntului, Bunului şi de 
viaţă făcătorului Său Duh, acum şi pururea şi în vecii vecilor. Amin. 


IV. DECEMBRIE 


(1 DECEMBRIE) 


Sfîntul Prooroc Naum era din Elcheseea, de cea parte de Iordan, în dreptul Vegavariei, 
din seminția lui Simeon. Acesta, după Sfintul Prooroc Iona, a proorocit ninivitenilor, cum că 
cetatea lor se va pierde cu apă şi cu foc; lucru care s-a şi făcut. Pentru că ninivitenii care se 
pocăiseră puţină vreme prin propoveduirea lui Ilona, văzînd că nu s-a împlinit asupra lor 
proorocirea acestuia, iarăşi s-au întors la faptele lor cele rele dintii şi iarăşi au pornit spre mînie 
îndelunga răbdare a lui Dumnezeu. Deci i-au ajuns pe ei această pierdere în chipul următor: era 
lîngă Ninive un iezer mare de apă, care înconjura cetatea, şi, făcîndu-se cutremur mare de 
pămînt, s-a scufundat cetatea în iezerul acela; iar o parte a cetăţii, care rămăsese pe munte, 
ieşind foc din pustie a ars-o. 


Aşa s-a împlinit proorocirea lui Naum, pedepsind Dumnezeu pe poporul cel păcătos, cu 
judecata Sa cea dreaptă. Căci pe cei ce îi miluise în zilele lui Ilona Proorocul pentru pocăința 
lor, pe aceia iarăși, după ce s-au răzvrătit, i-a pierdut mai pe urmă. 


Sfîntul Prooroc Naum a mai proorocit şi altele din cele ce aveau să fie şi a adormit cu 
pace la patruzeci şi cinci de ani de la naşterea sa şi a fost îngropat cu cinste în pămîntul său. 


2. VIAȚA SFÎNTULUI ŞI DREPTULUI FILARET CEL MILOSTIV 
(1 DECEMBRIE) 


Fericiți cei milostivi, că aceia se vor milui, a zis Domnul nostru lisus Hristos. Cuvîntul 
acesta s-a împlinit cu fericitul Filaret cel milostiv, care, pentru mila cea multă ce avea pentru 
săraci, a dobîndit de la Domnul mare milă şi răsplătire bogată în veacul acesta de acum şi în cel 
ce va să fie, precum se va povesti în fericita viaţă a lui. 


În părţile Paflagoniei, într-un sat ce se numea Amnia, vieţuia acest fericit Filaret, fiind 
de neam bun, din părțile Galatiei; pe tatăl său îl chema Gheorghe, iar pe mama sa Ana. De la 
aceștia, din copilărie, a învăţat credinţa cea bună şi frica Domnului, sporind în întreaga 
înțelepciune şi în toată înfrumusețarea vieţii celei pline de fapte bune. Ajungînd în vîrstă 
desăvîrșită şi-a luat soţie cinstită, de bun neam şi bogată, al cărei nume era Teozva, care adusese 
din casa părinţilor săi multă avere în casa lui. Și a avut trei copii: un fiu, întîiul născut, cu numele 
Ioan şi două fiice, anume: Ipatia și Evantia. 


Deci a binecuvîntat Dumnezeu pe fericitul Filaret, precum odinioară pe dreptul Iov şi i- 
a dăruit lui avere multă. Căci avea multe cirezi de vite, holde şi țarini aducătoare de roade și 
îndestulare în toate. Hambarele lui erau pline de toate bunătăţile pămîntești; apoi robi şi roabe 
care slujeau în casa lui erau foarte mulți. Şi era Filaret în părțile acelea ca unul din oamenii cei 
slăviţi. 


Bogăţii de acestea avînd prea multe fericitul, şi pe alții văzîndu-i necăjindu-se în mare 
lipsă și în sărăcia cea mai cumplită, s-a plecat spre îndurare şi, umilindu-se cu sufletul, grăia 
către sine: au doară pentru aceasta am primit eu din mîna Domnului nişte bunătăţi ca acestea, 
ca singur eu să mă hrănesc cu dînsele şi să le cheltuiesc spre îndulcirea și plăcerea pîntecelui 
meu? Au nu voi împărți aceste bogății mari, care-mi sînt date de la Dumnezeu: săracilor, 
văduvelor, sărmanilor, scăpătaților și străinilor, pe care Domnul, la înfricoșata Sa judecată 
înaintea oamenilor și a îngerilor, nu se va ruşina a-i numi pe dînşii frați, zicînd: De vreme ce ați 
făcut unuia dintre acești frați mai mici ai Mei, Mie Mi-aţi făcut? Apoi ce folos voi avea din 
averea aceasta, dacă o voi ține cu zgîrcenie, în ziua judecății, care va fi fără milă pentru cei ce 
n-au făcut milostenie? Au doar, în veacul ce va să vie, vor fi mie acestea mîncare şi băutură 
fără de moarte? Oare hainele mele cele scumpe îmi vor fi mie îmbrăcăminte a nestricăciunii? 
Nicidecum. Pentru că grăieşte Apostolul: Dacă nimic n-am adus în lumea aceasta, arătat este 
că nici nu putem lua ceva. Deci dacă nimic din averile acestea pământeşti nu putem să ducem 
de aici, apoi mai bine este să le dau pe acestea înapoi lui Dumnezeu, prin mîinile săracilor şi 
Dumnezeu nu mă va lăsa pe mine, pe femeia și pe copiii mei. Mă încredinţează şi Proorocul 
David, zicînd: Mai tînăr am fost, am îmbătrinit şi n-am văzut pe dreptul părăsit, nici sămînța 
lui cerînd piine. 


Acestea grăind în sine fericitul Filaret, atît s-a făcut de milostiv către săraci, ca şi un tată 
către fiii săi, hrănind pe cei flămînzi, adăpînd pe cei însetaţi, îmbrăcînd pe cei goi; pe cei străini 
primindu-i cu bucurie în casa sa şi odihnindu-i cu dragoste. 


Şi s-a făcut acest cinstit bărbat asemenea lui Avraam cel de demult, primitorul de străini 
şi lui lov, iubitorul de săraci. Drept aceea, un luminător ca acesta, fiind împodobit cu 
untdelemnul milostivirii, nu se putea ţine sub obroc, ci, ca o cetate ce stă deasupra muntelui, s- 
a făcut arătat şi preamărit prin toată partea aceea, și către el, ca spre o cetate a scăpării, alergau 


cu sîrguință toţi săracii şi scăpătații. Şi oricine avea trebuinţă de ceva de la dînsul, ori de bou, 
ori de cal, ori de asin, ori de haine, ori de hrană, sau de orice fel de lucru, îi da. Casa lui Filaret 
era, pentru cei prigoniți de setea sărăciei, un izvor nesecat. Și cu cît el da milostenie, cu faţă 
veselă şi cu socoteală iubitoare de bine, cu atît şi Domnul Cel bogat dăruitor, mai mult îi 
înmulţea bunătăţile lui. 


Iar urîtorul de bine şi vicleanul diavol a zavistuit asupra faptei bune a bărbatului acestuia 
şi a cerut de la Dumnezeu stăpînire ca să-l ispitească, ca şi pe Iov cel de-a pururea pomenit, 
zicînd aşa: Nu este lucru de mirare dacă, din averile cele multe ce le are, miluieşte pe cei săraci, 
dar dacă va ajunge în sărăcie şi în strimtorare și nu se va lăsa de fapta bună a milosteniei, 
atunci se va cunoaşte bunătatea lui. 


Deci, Dumnezeu, Care, ca un iubitor de oameni toate le chiverniseşte spre folosul 
oamenilor, a îngăduit să vie ispită şi asupra acestui bărbat drept, ca să se arate răbdarea lui, ca 
şi a lui lov cel de demult şi, printr-o ispită ca aceasta, ca şi aurul în topitoare lămurindu-se, să 
se arate vrednic lui Dumnezeu. Deci a dat voie diavolului să-l sărăcească, căci diavolul de la 
sine nu are nicidecum stăpînire ca să facă rău cuiva; numai Domnul sărăceşte şi îmbogățește, 
smereşte şi înalță, după cum zice Sfînta Scriptură. Deci, dînd Sfîntul Filaret milostenie, după 
obicei, și împărțind mereu dobitoacele şi celelalte avuţii ale sale a început a sărăci. Însă nu şi-a 
schimbat bunătatea şi milostivirea către cei săraci, ci, neîncetat dădea din cîte avea, celor ce le 
trebuiau. 


În acea vreme, după voia lui Dumnezeu au năvălit ismailitenii asupra părţii aceleia, pe 
care înconjurînd-o ca un vifor ce ofilește dumbrăvile şi ca o văpaie ce arde munţii, aducînd 
multă nevoie şi răutate, i-au răpit fericitului Filaret toate turmele de oi, de boi, de cai şi de asini, 
făcînd încă şi pe mulţi robi. Atunci acest bărbat milostiv a ajuns în atîta sărăcie, încît nu îi 
rămăsese decît numai o pereche de boi şi o vacă, un cal, un rob şi o roabă. Iar toată cealaltă 
avere se împărțise; o parte, prin dreapta sa cea milostivă, la cei ce le trebuiau, iar alta a fost 
robită de ismailiteni. Apoi chiar ţarinile, holdele și viile lui le-au luat în stăpînirea lor vecinii și 
lucrătorii de pămînt, care viețuiau împrejurul lui, unii cu rugăminte, iar alţii cu sila; nu i-a rămas 
lui mai mult decît casa în care locuia şi o holdă. 


Într-o sărăcie şi nevoie ca aceea şi într-atîtea ispite fiind acest bărbat bun, nicidecum nu 
s-a mîhnit, nici n-a cîrtit şi, ca un alt drept lov, nimic n-a greșit înaintea Domnului, nici chiar 
cu buzele sale și n-a dovedit neînțelepciune faţă de Dumnezeu. Ci, precum s-ar fi bucurat cineva 
de mulțimea bogăției sale, aşa se veselea el de sărăcia sa, pe care o socotea ca o mare comoară, 
văzîndu-și mai lesniciosă intrarea în împărăția lui Dumnezeu, decît a bogatului, după cuvîntul 
Domnului care zice: Cu greu va intra bogatul în împărăţia cerurilor. 


Iar într-una din zile, fericitul Filaret, luînd perechea de boi, s-a dus la holda ce-i rămăsese 
ca să o are. Arînd-o, lăuda cu bucurie şi mulțumea lui Dumnezeu că începe după porunca Lui 
cea sfîntă: Întru sudoarea feței tale îţi vei agonisi pîinea. Deci, printr-o asemenea osteneală 
scapă de lene, care este învăţătoare a tot răul. 


Apoi îşi aducea aminte de cuvintele apostolului, care opreşte pe cel leneş a mînca: Dacă 
cineva nu voiește să lucreze, nici să nu mănince. Deci fericitul Filaret lucra pămîntul său, ca să 
nu se afle nevrednic de pîine. 


Dar s-a întîmplat în aceeași zi unui țăran, ce-și ara şi el holda sa, că, fără veste, un bou 
al lui, tremurînd foarte, a căzut şi a murit; iar omul, fiind în mare supărare, plîngea amar şi era 
nemîngtiat, pentru că nici boii nu erau ai lui, ci îi dobîndise de la un vecin. Aducîndu-şi aminte 
de fericitul Filaret, a zis: "De n-ar fi sărăcit milostivul şi iubitorul acela de săraci, m-aş fi dus la 
dînsul şi aş fi luat de la el, nu numai unul, ci chiar doi boi, iar acum, el fiind sărac şi scăpătat, 
nu are ce să dea celor ce le trebuie. Însă mă voi duce la dînsul, ca măcar să se mîhnească 
împreună cu mine, să mă mîngiie cu cuvintele sale şi să-mi uşureze greutatea supărării şi a 
necazului meu”. 


Deci, luîndu-și toiagul său, a mers la Filaret şi l-a aflat pe el la cîmp arînd şi, închinîndu- 
i-se, i-a povestit lui cu lacrimi despre moartea boului cum se întîmplase şi de supărarea sa cea 
neașteptată. Iar fericitul Filaret, văzînd pe om foarte supărat, îndată a desjugat un bou de la jug 
şi l-a dat omului aceluia, zicînd: "Ia, frate, acest bou al meu şi mergînd, lucrează cu el pămîntul 
tău şi mulţumeşte lui Dumnezeu". Iar acela, văzînd milostenia fericitului, s-a închinat lui şi a 
zis: "Domnul meu, mare şi minunată este bunăvoirea ta, bineprimită fie lui Dumnezeu 
milostivirea ta; dar nu este bine a despărți boul de soțul său, neavînd nicidecum altul în locul 
său". lar dreptul a zis: "Ia, frate, boul ce ţi se dă şi mergi în pace, pentru că eu am la casa mea 
un alt bou". Apoi omul, închinîndu-se fericitului pînă la pămînt și luînd boul, s-a dus slăvind pe 
Dumnezeu și dînd mulţumire bărbatului aceluia milostiv. 


Iar cinstitul Filaret luînd boul cel rămas și ranița pe umeri, mergea spre casa sa. Cînd s- 
a apropiat de poartă, văzînd femeia lui numai un bou mergînd înainte și pe bărbat urmînd și 
avînd raniţa pe umeri, a zis către dînsul: "Bărbatul meu, unde este celălalt bou?". Iar el a 
răspuns: "Odihnindu-mă eu puţin şi boii păscînd, s-a despărţit unul şi s-a rătăcit, ori l-a luat 
cineva şi l-a dus într-ale sale”. 


Acestea auzindu-le, femeia s-a supărat foarte şi grăbindu-se a trimis pe fiul său spre 
căutarea boului. Iar copilul, înconjurînd multe cîmpii şi holde, a aflat boul cel căutat la jugul 
acelui țăran; şi, cunoscînd dobitocul său, a zis cu mînie către ţăran: "Răule şi nedreptule lucrător 
de pămînt, cum ai îndrăznit a pune sub jugul tău un dobitoc străin? De unde şi cum ai luat boul 
acesta şi l-ai înjugat cu al tău? Oare nu este boul acesta cel pe care l-a pierdut tatăl meu, iar tu, 


aflîndu-l, ca un lup l-ai răpit şi l-ai făcut al tău? Dă-mi boul, iar de nu, apoi ca un tilhar vei fi 
osîndit!" 


Omul a răspuns cu glas blînd copilului: "Nu te mînia asupra mea fiule, tu care eşti fecior 
de bărbat sfint, nici întinde mîinile asupra mea, căci nu ţi-am greșit cu nimic, pentru că tatăl 
tău, milostivindu-se spre necazul meu și sărăcia mea, mi-a dat boul său mie, cu mînă 
îndurătoare, de vreme ce boul meu umblînd în jug și arînd, fără veste a căzut și a murit”. 


Tînărul, auzind cele grăite, s-a ruşinat că a certat pe omul cel nevinovat şi întorcîndu-se 
degrabă acasă, a spus maicii sale lucrul acesta. lar ea, auzind, a strigat cu plîngere: "Vai mie, 
vai mie, ticăloasei, femeia bărbatului celui nemilostiv!" Și, rupîndu-şi părul, a alergat la bărbatul 
său cu acest fel de strigare: "Împietritule cu inima şi omule fără de omenie! Pentru ce ai cugetat 
să ne omori pe noi cu foamea mai înainte de vreme? Că iată, pentru păcatele noastre ne-am 
lipsit de toate averile noastre, iar Dumnezeu miluindu-ne pe noi păcătoşii, ne-a lăsat numai doi 
boi, cu care, lucrînd, să ne hrănim copiii noştri. Iar tu, care vieţuiai mai înainte în bogăţie multă 
şi care nimic nu lucrai cu mîinile tale, acum, fiind în sărăcie, te-ai lenevit a te osteni şi a lucra 
pămîntul; se vede că voieşti ca totdeauna să te odihnești cu tihnă în casă. De aceea, nu pentru 
Dumnezeu ai dat ţăranului aceluia boul, ci pentru tine. Pentru ca să nu mai pui de acum mîna 
pe raniţă, ci ca, în lenevire și fără de lucru, să petreci celelalte zile ale tale. Ce răspuns vei da 
Domnului, dacă pentru lenea ta vom pieri de foame eu și copiii tăi?" 


Fericitul Filaret, căutînd spre dînsa, a zis cu blîndeţe: "Dumnezeu Care este bogat în 
milă, ascultă ce ne poruncește nouă: Căutaţi la păsările cerului, că nici nu seamănă, nici nu 
seceră, nici adună în jitniță şi Tatăl vostru cel ceresc le hrăneşte pe ele.Deci Acela nu ne va 
hrăni oare şi pe noi, care sîntem mai buni decît păsările cerului? Ba încă şi însutit făgăduieşte a 
răsplăti acelora, care, pentru Dînsul şi pentru Evanghelia Lui îşi împart averile la săraci. Deci 
socotește, o, femeie, că dacă vom primi o sută pentru un bou, apoi ce te mîhnești pentru boul 
acela, pe care l-am dat pentru Dumnezeu celui ce îi trebuia?" Acestea le zicea bărbatul cel 
milostiv, nu că dorea să primească însutit în veacul acesta de acum, ci pentru a mîngiia 
împuţinarea de suflet a femeii sale. 


Aceste vorbe cu bună pricepere auzindu-le femeia, a tăcut. Dar, netrecînd cinci zile, 
boul acela, pe care-l dăduse fericitul Filaret ţăranului aceluia, păscînd în cîmp, a mîncat o 
buruiană ce se cheamă elevora şi, căzînd, a murit. 


Țăranul, fiind în nepricepere, a venit iarăşi la fericitul Filaret și, închinîndu-se lui, a zis: 
"Domnul meu, am greşit ție şi copiilor tăi că am despărțit perechea de boi a ta; pentru aceea 
Dumnezeu cel drept nu mi-a dat a avea folos de la boul tău, pentru că, mîncînd boul oarecare 
buruiană, a murit". 


Atunci iubitorul de Dumnezeu şi milostivul de săraci, fericitul Filaret, nerăspunzîndu-i 
nimic, a adus degrabă şi boul cel rămas şi l-a dat aceluiaşi țăran, zicînd: "Primeşte-l şi pe acesta, 
frate, şi te du, pentru că eu am a mă duce undeva departe și nu voiesc să stea fără de lucru la 
casa mea boul cel lucrător”. Şi aceasta o zicea fericitul ca să nu se ferească omul a lua și pe 
celălalt bou din mîna lui. lar omul, primind boul, s-a dus la casa sa, minunîndu-se de 
milostivirea cea mare a fericitului. Dar cînd s-a făcut înştiinţare despre aceasta în casa lui, copiii 
cu maica lor au făcut plîngere şi tînguire, zicînd: "Cu adevărat, tatăl nostru este nemilostiv şi 
urîtor de fii, de vreme ce şi cele mai de pe urmă le risipește. Pentru că numai o pereche de boi 
ne-a lăsat Domnul ca să nu murim de foame, iar el şi pe aceia i-a dat”. Iar cinstitul şi fericitul 
părintele lor, văzînd tînguirea fiilor săi, întorcîndu-se a zis către dînşii: "Fiii mei, pentru ce vă 
mîhniți şi sfărîmați inima voastră şi a mea? Și pentru ce mă numiţi pe mine nemilostiv şi vi se 
pare că aş vrea să vă omor cu foamea? Eu am într-un oarecare loc, pe care voi nu-l știți, atîta 
avere, încît de aţi trăi voi şi o sută de ani, nelucrînd nimic şi de nimic grijindu-vă, vor fi vouă 
din destul; pentru că nici eu singur nu am putut număra acea avere ascunsă şi gătită vouă”. Și 
aceasta zicea bărbatul cel drept, nu amăgind pe fiii săi, ci, cu adevărat mai înainte vedea, cu 
ochii cei dinăuntru, cele ce erau să fie mai pe urmă. 


Şi a ieşit în partea aceea o poruncă de la împărat, ca toţi ostașii să se adune în cete și să 
iasă împotriva păgînilor celor fără de Dumnezeu, care se ridicaseră împotriva împărăției 
grecești; şi fiecare ostaş să fie înarmat bine şi să aibă şi cîte doi cai. Deci a fost numărat în ceată 
şi un oarecare ostaș sărac, cu numele Musilie, avînd numai un cal; dar şi acela, cu o zi mai 
înainte de a ieși în ceată, fără veste, căzînd într-o învîrtire cumplită, a murit. lar ostașul cel 
sărac, neavînd cu ce să cumpere alt cal, a alergat la fericitul Filaret şi i-a zis: "Domnul meu, 
Filaret, miluieşte-mă, ştiu că tu ai sărăcit pînă la sfîrşit şi nu ai mai mult decît un cal. Însă 
milostivindu-te spre mine, pentru Dumnezeu, dă-mi calul tău ca să nu cad în mîinile 
comandantului, căci voi fi bătut de dînsul cumplit”. Iar fericitul Filaret a zis către dînsul: "Ia, 
frate, calul meu şi mergi cu pace. Însă aceasta să ştii, că nu pentru groaza comandantului care 
este asupra ta, ci pentru mila lui Dumnezeu ţi-l dau”. Iar ostaşul, luînd calul de la sfint, s-a dus 
lăudînd pe Dumnezeu. Astfel, n-a mai rămas Sfîntul Filaret decît cu o vacă cu vițel, un asin și 
cîțiva stupi. 


Un oarecare sărac de departe, auzind de milostivul Filaret, a venit la dînsul, rugîndu-se 
şi zicînd: "Domnul meu, mă rog ca să-mi dai din cireada ta un vițel, pentru ca să cîştig şi eu 
începătura binecuvîntării tale; pentru că ştiu că binecuvîntat este ceea ce se dă de la tine şi dacă 
în vreo casă va intra ceva de la tine, o îmbogățește şi o umple de binecuvîntare". Iar fericitul 
Filaret, cu bucurie luînd viţelul, l-a dat celui ce-l cerea, zicînd: "Dumnezeu, frate, să-ţi dea mai 
multă binecuvîntare şi să-ţi înmulțească averea, atît cît îți va trebui”. lar omul acela, închinîndu- 
se, a plecat, ducînd viţelul cu sine. Vaca, întorcîndu-se împrejur și căutînd încoace şi încolo 
vițelul și nevăzîndu-l, a început a tînji foarte și cu mare glas a mugi, încît le era jale tuturor celor 
din casă, dar mai vîrtos soției fericitului, care cu multă întristare şi suspinare striga către dînsul: 
"Cine va mai răbda de acum cele ce se fac de tine şi cine nu va ride de mintea ta cea 
copilărească? Văd astăzi şi cred că nicidecum nu bagi seamă de mine, soția ta, și pe fiii tăi vrei 
să-l omori; căci nici pe vaca cea necuvîntătoare n-ai miluit-o, ci, fără milostivire ai despărţit pe 
vițel de la ţiţele ei. Și ce facere de bine ai făcut? Că şi casei tale ai făcut strimbătate și pe cel ce 


a cerut nu l-ai îmbogățit, pentru că viţelul fără de mama sa va pieri, şi vaca, la noi, fără de vițel 
ne va supăra cu răgetul, fiind fără folos amîndouă?" 


Acestea auzindu-le fericitul bărbat Filaret de la soția sa, a zis către dînsa cu glas lin: 
"Acum cu adevărat bine și drept ai vorbit, cum că sînt nemilostiv şi neîndurat, căci am despărțit 
viţelul de mamă-sa. Dar mai bun va fi lucrul pe care îl voi face". Şi alergînd degrabă în urma 
omului ce ducea viţelul, a început a striga: "Întoarce-te, omule, cu viţelul, întoarce-te pentru 
maica lui, care nu ne dă odihnă, răgînd înaintea uşilor casei". lar săracul, auzind acestea de la 
fericitul, socotea că are să ia de la dînsul vițelul ce-i dăduse şi zicea în sine, întristîndu-se: "Vai 
mie, că n-am fost vrednic să am de la acest fericit bărbat spre binecuvîntare nici acest dobitoc 
mic; că, iată, părîndu-i rău de dînsul, mă cheamă înapoi ca să-l ia de la mine”. Şi întorcîndu-se 
omul acela cu viţelul, îndată viţelul, văzînd vaca, a alergat la dînsa, asemenea și mama sa a 
alergat la viţelul său, răgînd, iar vițelul venind la ţâţele ei și sugînd din destul, nu se despărțea 
de mama sa; care lucru văzîndu-l Teozva, femeia lui Filaret, se bucura, căci s-a întors viţelul 
acasă. lar fericitul Filaret, văzînd pe omul acela întristat şi neîndrăznind a-i grăi nimic, a zis 
către dînsul: "Frate, soția mea zice că am făcut păcat despărțind viţelul de la mama sa și bine 
zice; deci ia, frate, împreună cu vițelul şi pe mama sa, și te du. Domnul să te binecuvînteze și 
să le înmulțească pe acestea la casa ta, precum a înmulțit de demult şi cireada mea". Iar omul, 
luînd vaca şi cu viţelul, s-a dus bucurîndu-se. Şi a binecuvîntat Dumnezeu casa lui, pentru 
plăcutul său Filaret, că atâta s-au înmulțit dobitoacele omului celui sărac, încît i s-au făcut lui 
mai mult decît două cirezi de boi şi de vaci mulgătoare. 


După puţină vreme s-a făcut foamete prin partea aceia. lar cinstitul bărbat Filaret, 
ajungînd în sărăcia cea mai desăvîrșită, neavînd cu ce să-și hrănească femeia şi copiii, a luat 
asinul său, pentru că numai acela singur rămăsese la dînsul, şi s-a dus în altă parte, la un prieten 
al său, de la care a luat pe datorie şase măsuri de grîu, şi, punîndu-le pe asin, s-a întors cu 
bucurie la casa sa și și-a hrănit femeia și copiii. Odihnindu-se el în casă de osteneala căii, a 
venit la dînsul un sărac cerînd o măsură de grîu; atunci a zis fericitul bărbat către femeia sa, 
care cernea grîu: "Femeie, aș fi vrut să dau acestui frate sărac o măsură de grîu". lar ea a zis 
către dînsul: "Lasă ca mai întîi să se sature familia şi copiii tăi; mai întîi dă-mi mie o măsură și 
fulor tăi cîte o măsură, cum şi roabei; și apoi ce va mai rămîne vei da cui vei voi”. lar el, căutînd 
spre dînsa, rizînd, a zis: "Dar mie nu-mi faci parte?" Iar ea a zis: "Tu ești înger, nu om și nu-ți 
trebuie hrană. Pentru că, de ți-ar fi trebuit hrană, nu ai da altora grîul pe care l-ai luat împrumut". 
Iar el, turnînd două măsuri de grîu, a dat săracului; iar femeia, cu mare mînie şi cu întristare şi 
din prisosinţa inimii a zis către dînsul: "Dă-i încă și a treia măsură, pentru că ai grîu mult". lar 
fericitul Filaret, măsurînd şi a treia măsură, a dat săracului şi i-a dat drumul. Ea bolea cu inima, 
iar rămăşiţa grîului a împărțit-o ei şi copiilor săi. 


După puţină vreme, sfirşindu-se grîul, Teozva şi copiii săi iarăşi au fost cuprinși de 
foame; deci mergînd la un vecin a cerut împrumut o jumătate de pîine şi, adunînd lobodă 
sălbatecă, a fiert-o şi a dat copiilor celor flămînzi, care mîncau împreună cu dînsa; iar de bătrînul 
tată nici că-şi aducea aminte ca să-l cheme la masa lor. 


Auzind despre fericitul Filaret, că într-atita lipsă şi sărăcie se necăjeşte, un oarecare 
prieten al său, care era foarte bogat, i-a trimis lui patru catiri încărcaţi, care duceau cîte zece 
saci de grîu trimiţînd şi o scrisoare: "Fratele nostru iubit şi omule al lui Dumnezeu, ţi-am trimis 
patruzeci de saci de grîu, pentru hrana ta și a celor de acasă ai tăi; iar după ce vei isprăvi acestea 
îți voi trimite încă pe atîta, dar tu roagă-te Domnului pentru noi!" 


Acestea primindu-le, fericitul s-a închinat pînă la pămînt. Apoi, întinzîndu-și mîinile și 
ochii spre cer ridicîndu-şi, a dat laudă lui Dumnezeu, zicînd: "Mulţumescu-Ţi Ţie, Doamne, 
Dumnezeul meu, că nu m-ai lăsat pe mine, robul Tău, şi n-ai trecut cu vederea, pe cel ce 
nădăjduiește spre Tine”. 


O milă ca aceea a lui Dumnezeu dacă a văzut-o femeia lui, a lepădat întristarea din inima 
sa și a zis către bărbatul său, cu blîndeţe: "Domnul meu! dă-mi partea ce mi s-ar cădea din grîu 
şi fiilor noştri şi mai dă încă şi ceea ce am luat de la vecin pe datorie; iar tu, luînd partea ta, fă 
cu dînsa ce voiești”. lar el a făcut după cuvîntul femeii sale și, împărțind grîul, şi-a luat pentru 
el cinci baniţe şi în două zile le-a împărțit şi pe acelea săracilor. De aceasta iarăşi s-a întristat 
femeia lui, încît nu vrea nici să mai mănînce împreună cu dînsul, ci de o parte, împreună cu 
copiii îşi avea masa sa, pe ascuns de bărbatul său. 


Într-una din zile a intrat încetişor la dînşii fericitul Filaret şi a zis: "Primiţi-mă și pe 
mine, fiilor, la masă, dacă nu ca pe un tată, apoi măcar ca pe un oaspete străin". Iar ei, rîzînd, |- 
au primit. Și mîncînd ei, a zis către dînsul soţia sa: "Domnule Filaret, cînd ne arăţi nouă comoara 
aceea, pe care ai zis că o ai ascunsă într-un oarecare loc. Sau doar ne batjocoreşti pe noi şi ne 
zădărăşti ca pe nişte copii cu minte proastă, prin făgăduinţe amăgitoare? De este adevărat, arată- 
ne comoara aceea, ca să o luăm şi să cumpărăm bucate; şi atunci să ne fie masa de obște, precum 
a fost şi mai înainte". Iar fericitul a zis: "Răbdaţi puțin, că în puţină vreme se va arăta și se va 
da vouă acea mare comoară”. 


Dar acum fericitul Filaret era cu totul sărac şi scăpătat, neavînd nimic, fără numai singuri 
stupii. Dacă venea la dînsul cîndva vreun sărac, să ceară milostenie, şi el neavînd nici pîine nici 
altceva, mergea la stupi și, luînd puţină miere, dădea săracului şi, din acea miere mîncau şi el 
ŞI copiii lui. Apoi cei din casă ai lui văzînd că se lipsesc şi de miere, s-au dus pe ascuns la stupi 
ca să 1a într-un vas toată mierea cîtă ar afla-o. Şi, aflînd numai știubeiul cel mai de pe urmă cu 
miere, au luat dintr-acela mierea toată. 


A doua zi iarăşi a venit la dreptul un sărac cerînd milostenie; şi el mergînd la stup şi, 
deschizîndu-l, l-a aflat deşert şi, neavînd ce-i da altceva săracului, a dezbrăcat de pe sine haina 
cea de pe deasupra şi i-a dat-o lui. lar cînd a intrat el în casă, numai cu o haină fiind îmbrăcat, 
a zis către dînsul soţia sa: "Unde este haina ta? Sau şi pe aceea ai dat-o vreunui sărac?". lar el a 
zis: "Umblînd prin stupi, am lăsat-o acolo". Fiul său, mergînd la locul acela, a căutat haina 


tatălui său, şi, neaflînd-o, a spus mamei sale. Ea, nerăbdînd a vedea pe bărbatul său cu 
necuviință umblînd numai într-o haină, a prefăcut o haină de ale sale, în haină bărbătească şi l- 
a îmbrăcat pe el. 


În vremile acelea ţinea sceptrul împărăției greceşti, iubitoarea de Hristos împărăteasa 
Irina, împreună cu fiul său Constantin. Acesta fiind acum în vîrstă de bărbat, au fost trimiși 
bărbaţi de cinste şi cu bună pricepere prin toată stăpînirea grecească, de la răsărit pînă la apus, 
ca să caute o fecioară frumoasă la față, cu purtări bune şi de neam cinstit, care să fie vrednică a 
se uni prin nuntă cu împăratul Constantin. Atunci, bărbaţii cei trimiși sîrguindu-se a împlini 
bine porunca cea împărătească şi a dobîndi ceea ce căutau, fără de lenevire înconjurau țările și 
cetățile şi chiar satele cele mai proaste. 


Deci au ajuns şi la satul Paflagoniei, care se numea Amnia, și, apropiindu-se de sat, au 
văzut de departe casa fericitului Filaret, cu bună cuviinţă şi înaltă, care covîrşea cu frumuseţea 
pe toate celelalte case; şi, socotind că viețuiește într-însa vreun stăpînitor bogat, au poruncit 
slugilor lor, să meargă acolo ca să le gătească gazdă şi masă. Dar unul dintre ostaşii cei ce 
mergeau împreună cu dînşii a zis către ei: "Nu vă duceţi la casa aceea, domnilor, că deşi vi se 
arată vouă pe dinafară mare şi cu bună cuviință, înăuntru este pustie şi deșartă, neavînd nimic 
din cele de trebuință, că într-însa locuieşte numai un bătrîn care este mai sărac decît toți 
oamenii". lar oamenii cei împărătești n-au crezut cuvintele lui şi au poruncit slugilor să meargă 
ŞI să facă ceea ce au poruncit. 


Atunci Filaret, bărbatul cel cu adevărat iubitor de străini și de Dumnezeu, dacă a văzut 
pe bărbaţi că vin în casa lui, luînd toiagul său i-a întîmpinat pe ei şi, închinîndu-se pînă la 
pămînt, i-a primit cu bucurie, zicînd: "Bine v-a adus pe voi Dumnezeu, domnii mei, la mine 
robul vostru! Mare cinste îmi este mie că m-am învrednicit a primi atîția oaspeţi în casa mea 
cea săracă. Apoi a alergat fericitul degrabă la soţia sa şi i-a zis: Teozvo, fă cină bună ca să 
ospătăm pe nişte bărbaţi cinstiţi, care de departe au venit la noi, pentru că îi iubesc foarte mult 
pe dînşii”. Iar ea a zis: "De unde să fac cină bună, căci n-avem măcar un miel sau vreo găină în 
casa noastră atît de săracă, decît numai doar să fierb lobodă, cu care ne hrănim noi, şi aceea fără 
de unt, pentru că de unt şi de vin, abia ne aducem aminte, cînd era în casa noastră". Iar bărbatul 
iarăşi i-a zis: "Găteşte, doamnă, numai focul şi împodobește casa cea de sus și spală cu apă 
praful de pe mesele noastre cele vechi, lucrate cu os de fildeş; căci Dumnezeu Cel ce dă hrană 
la tot trupul, ne va da și nouă bucate, cu care vom ospăta pe bărbaţii aceștia." Ea a început a 
face ceea ce-i poruncise. Și iată că cei mai de frunte ai satului aceluia au intrat pe uşile din dos 
din casa fericitului Filaret, aducînd dreptului berbeci, miei, găini, porumbei, vin, pîini și altele 
cîte ar fi fost de trebuinţă spre îndestularea acelor oaspeți. 


Acestea luîndu-le Teozva a făcut diferite bucate bune şi a pregătit masa în camerele cele 
de sus, în care întrînd să ospăteze bărbaţii cei împărătești se minunau văzînd la un om sărac ca 
acela, camere aşa frumoase şi masă de os de fildeș, rotundă şi cu strălucire de aur; iar mai vîrtos 


se mirau foarte de iubirea de străini cea cu bunăvoință a fericitului, pentru că îl vedea pe el şi 
cu chipul şi cu obiceiul ca pe al doilea Avraam, primitorul de străini. 


Deci, şezînd ei la masă, a intrat loan, fiul fericitului bătrîn, care semăna tatălui, apoi s- 
au adunat și nepoţii lui, aducînd bucate pe masă. Văzîndu-i pe dînșii, bărbaţii cei împărătești se 
minunau de buna lor cuviinţă, de rînduiala şi de slujirea lor şi au zis către fericitul Filaret: 
"Cinstitule între bărbaţi, ai soţie?”. Iar el a zis: "Am, domnii mei; şi chiar aceşti copii ce stau 
înaintea voastră sînt fii și nepoți ai mei". Teozva, fiind chemată, a intrat şi dacă o văzură cu 
bună cuviință şi frumoasă la faţă, deși acum era bătrînă, au zis: "Aveţi fete?”. Fericitul Filaret 
zise: "Fiica mea cea mare are trei fete fecioare tinere”. "Atunci să intre aici acele fecioare ca să 
le vedem pe ele, pentru că avem poruncă de la împărații noștri cei ce ne-au trimis pe noi să 
căutăm în toată stăpînirea grecească fecioare, să alegem dintr-însele pe aceea care ar fi mai 
frumoasă și vrednică de nunta împărătească”. lar fericitul a zis: "Nu poate fi cuvîntul acesta 
pentru noi, domnii noştri şi stăpîni, pentru că noi, robii voştri, sîntem săraci şi scăpătați; însă 
acum mîncaţi şi beţi din cele ce a dat Dumnezeu, apoi vă veseliți şi vă odihniți de cale şi dormiţi. 
Iar dimineaţă, voia Domnului să fie”. 


Făcîndu-se dimineaţă şi răsărind soarele, iar bărbaţii cei împărăteşti deşteptîndu-se din 
somn au chemat pe fericitul Filaret și au zis către dînsul: "Poruncește, stăpîne, să vină nepoatele 
tale înaintea noastră ca să le vedem". Răspuns-a fericitul: "Precum voiţi, domnii mei, aşa să fie. 
Însă rogu-vă pe voi, ascultaţi-mă pe mine fără de răutate, ca să binevoiţi singuri a intra în casa 
cea mai dinăuntru şi să vedeţi pe fecioarele noastre, pentru că ele niciodată n-au ieşit din casa 
aceasta proastă". Iar bărbații, sculîndu-se îndată, au intrat în casa cea mai dinăuntru şi îndată 1- 
au întîmpinat pe dînșii fecioarele şi cu smerenie i-au cinstit prin închinăciune. 


Deci, văzînd bărbații podoaba și frumuseţea feţelor lor, care era mai frumoasă decît a 
tuturor fecioarelor ce au văzut în tot pămîntul grecesc, s-au bucurat foarte, zicînd: "Mulţumim 
lui Dumnezeu că ne-a învrednicit a afla ceea ce dorim; că iată, una dintre aceste fecioare va fi 
cu adevărat logodnică împăratului nostru, pentru că mai frumoase fecioare decît acestea nu 
putem afla nici în toată lumea". Apoi, întrebînd, au aflat deopotrivă cu vîrsta împăratului pe 
nepoata cea mai mare a fericitului Filaret; aceea era mai înaltă la stat şi se numea Maria. Atunci 
s-au umplut de bucurie şi de veselie trimişii împărăteşti şi au luat pe fecioara împreună cu tatăl 
şi cu mama ei, cu moşul şi cu toate rudeniile cele mai de aproape, treizeci la număr și au plecat 
la Constantinopol. Apoi au mai luat încă şi din celelalte locuri fecioare alese, zece la număr, 
între care era o fecioară a unui bărbat slăvit, Gherontie, care asemenea era frumoasă la faţă. 


Deci, mergînd ele la împăratul, Maria, nepoata fericitului Filaret, fiind bine pricepută şi 
cu cuget smerit, a început a grăi un cuvînt ca acesta către celelalte fecioare: "Ascultaţi sfatul 
meu, o, surorile mele, fecioare! De vreme ce pentru aceeaşi pricină sîntem toate adunate aici - 
căci mergem la împărat - să facem, dar, acest fel de legămînt între noi, ca ori pe care dintre noi 
o va rîndui Impăratul ceresc la împărăția aceasta pămîntească și o va da de soție împăratului - 
pentru că toate cu neputinţă este a primi această înălțare, deoarece numai pentru una este locul 


- aceea să-şi aducă aminte şi de noi toate, cînd va fi întru mărirea împărăției sale și să fie 
milostivă spre noi ca una ce va fi puternică". lar fata lui Gherontie i-a răspuns: "Cu adevărat, 
ştiut să fie aceasta vouă tuturor, că nici una dintre voi nu va fi logodnica împăratului, decît 
numai eu. Căci eu sînt mai împodobită decît voi cu bunul neam, cu bogăţia, cu frumuseţea 
chipului şi cu priceperea; iar voi prin sărăcia voastră, prin simplitatea neamului şi neiscusința 
voastră, numai singură frumuseţea feții avînd, ce mai gîndiţi la însoţirea împărătească?". Aceste 
cuvinte nechibzuite ieşite din inima cea mîndră auzindu-le, fecioara Maria, a tăcut, 
încredințîndu-se pe sine lui Dumnezeu și rugăciunilor moșului său, Sfintului bătrîn Filaret. 


Ajungînd cu toții la palat, împăratul a fost vestit de venirea lor; şi, din porunca lui, s-a 
adus mai întîi fata lui Gherontie la Stavrichie, împărătescul postelnic, care rînduia toate în 
palatul împărătesc. Acela, văzînd-o şi cunoscînd-o a fi mîndră cu firea, a zis către dînsa: "Bună 
şi frumoasă eşti, fecioară, dar nu poţi să fu soția împăratului"; şi, dîndu-i darul, a liberat-o într- 
ale sale. Pentru că tot cel ce se înalță se va smeri, după cuvîntul Domnului; iar cel ce se smereşte 
pe sine se va înălța. 


La urmă, a adus şi pe Maria, nepoata cinstitului Filaret, cu maica, cu moșul şi cu toate 
rudeniile sale cele mai de aproape, a căror încuviinţată podoabă văzînd-o împăratul, maica 
împăratului şi Stavrichie, s-au mirat de chipul lor cel înfrumusețat; dar se minunau și de 
frumuseţea Mariei și calitățile ei cele bune mai înainte le-au văzut la dînsa, adică: evlavia, 
blîndeţea, smerita cugetare şi frica de Dumnezeu. Căci Maria sta înaintea lor cu toată cucernicia; 
iar de sfiiciunea cea feciorească toată faţa sa se roşea ca un măr, avînd ochii plecaţi în jos. Drept 
aceea a plăcut-o foarte mult împăratul, făcînd-o pe ea mireasa sa; iar pe a doua soră a ei a luat- 
o unul din dregătorii împărătești ce avea cinstea de patriciu, anume Constantichie, iar pe a treia 
soră a ei, a trimis-o spre însoţire cu multe daruri la cel ce stăpînea Longobardia, pentru 
împăcare. 


Făcîndu-se nunta, se veseleau împăratul cu toţi boierii săi, cu toți cetăţenii şi cu tot 
neamul fericitului Filaret, pe care primindu-l împăratul cu mare mulțumire, i-a sărutat cu 
dragoste cinstita lui frunte. Apoi a lăudat dreapta credinţă a lui şi a soției lui, cum şi frumuseţea 
cea cu bună cuviință a copiilor lui şi a dat fiecăruia dintr-înşii, bătrînului și tinerilor, mare cinste 
şi daruri multe, aur şi argint, pietre scumpe şi haine de mare preț, case mari şi slăvite şi alte 
bogății din destul. Astfel, cinstind şi sărutînd pe fericitul, l-a liberat împreună cu ai săi, ca să 
meargă în lăcașurile dăruite de dînsul. 


Atunci femeia lui Filaret, copiii şi toţi cei de acasă, văzînd că au acum multă avuţie și- 
au adus aminte de cuvintele fericitului Filaret care le zise: "Este într-un loc o comoară ascunsă 
pe care a gătit-o vouă Dumnezeu". Deci, căzînd la picioarele sfîntului, au zis: "Iartă-ne, Domnul 
nostru, de ceea ce ţi-am greşit nebunește; că am defăimat îndurările şi milosteniile tale care le- 
ai făcut săracilor şi scăpătaților. Acum am priceput că fericit este omul cel ce miluieşte pe 
săracul şi scăpătatul; pentru că tot cel ce dă săracului, însuşi lui Dumnezeu dă şi ceea ce dă, 
însutit va primi de la EI în veacul acesta şi în cel ce va să fie, viaţa cea veşnică va moşteni. Căci 


pentru milosteniile tale, omule al lui Dumnezeu, pe care le-ai făcut la cei săraci, a făcut 
Dumnezeu milă cu tine și pentru tine cu noi cu toţi”. 


Atunci fericitul bătrîn, ridicîndu-și mîinile spre cer, a zis: Binecuvintat este Dumnezeu 
Cel ce a voit așa; fie numele Domnului binecuvintat de acum şi pînă-n veac. Apoi a zis către 
neamul său: "Ascultaţi sfatul meu, să facem un prînz bun şi să rugăm pe împăratul şi stăpînul 
nostru ca să vie la noi la ospăț împreună cu toți dregătorii săi”. lar ei au zis: "Precum voieşti așa 
să fie". 


Deci, fiind gătit ospăţul, a alergat fericitul pe ulițele cetăţii și la răspîntii şi pe cîţi săraci 
a aflat pe acolo, leproşi, orbi, şchiopi, bătrîni şi neputincioşi, pe toți i-a luat împreună cu sine, 
două sute la număr, deci i-a dus în casa sa și, lăsîndu-i înaintea porților, a alergat singur înainte 
ŞI a zis către cei din casă: "Fiii mei, iată împăratul se apropie împreună cu dregătorii cei mari, 
oare sînt gata acum toate cele de ospăț?" Iar ei au zis: "Da, cinstite părinte". ar fericitul a făcut 
cu mîna săracilor şi îndată acea mulţime a intrat în casă. 


Deci pe unii i-a pus la masă, iar altora le-a poruncit să şadă Jos pe pămînt, cu care și el 
însuși a șezut. Văzînd aceasta cei din casă ai săi au priceput că prin împărat a înţeles pe însuşi 
Hristos Dumnezeu, Care este în chipul săracilor, iar prin dregătorii lui, pe toată frățimea cea 
săracă, care multe poate la Dumnezeu cu rugăciunile sale. Și se mirau de smerenia lui, că fund 
întru atîta slavă, fund moş împărătesei, nu-şi uită milostenia sa cea de demult şi împreună şade 
cu cei săraci şi scăpătați, ca unul dintr-înşii şi cu cuviinţă de rob le slujește lor. Deci ziceau: 
"Cu adevărat omul acesta cu totul este al lui Dumnezeu și ucenic adevărat al lui Hristos, Care 
bine a învăţat cuvîntul Lui ce zice: Învăţaţi-vă de la Mine că sînt blind şi smerit cu inima”. Şi 
fericitul a poruncit lui Ioan, fiului său care acum era spătar, asemenea şi nepoților, ca să stea 
înaintea mesei și să slujească fraților celor ce şedeau la masă. 


După aceea, chemînd neamul său, a zis: "lată, fiilor, că aţi primit de la Dumnezeu 
bogăția pe care niciodată nu o nădăjduiaţi; căci eu, nădăjduind spre mila lui Dumnezeu, v-am 
făgăduit vouă şi acum s-a împlinit acea făgăduință. Deci spuneţi-mi acum cu ce încă vă mai sînt 
dator?". Iar ei, aducîndu-și aminte de cuvintele lui cele mai dinainte, s-au umplut de lacrimi şi 
într-un glas au zis: "Cu adevărat, domnul nostru, toate le vezi mai înainte ca un plăcut al lui 
Dumnezeu; iar noi eram fără de minte, supărînd cinstitele tale bătrîneţi. Ci, te rugăm pe tine să 
nu pomeneşti păcatele neştiinței noastre”. Iar fericitul a zis către dînşii: "Fiilor, milostivul și 
înduratul Dumnezeu a răsplătit nouă însutit, adică aceea ce cîndva am dat săracului, în numele 
Lui. Şi încă dacă voiţi să moşteniţi și viaţa cea veșnică, să daţi fiecare din voi cîte zece galbeni 
pentru acești fraţi săraci, că Domnul îi va primi în mîinile Sale, precum a primit pe cei doi bani 
a1 văduvei". lar ei cu toată inima au împlinit porunca. 


Apoi fericitul Filaret, ospătînd din destul pe săraci, a dat fiecăruia cîte un galben și i-a 
slobozit într-ale lor. După puţină vreme, iarăşi a chemat fericitul Filaret pe femeia sa şi pe copiii 
săi şi a zis către dînşii: "Domnul nostru a zis: faceți neguţătorie pină cînd voi veni ". Deci, eu 
voiesc să fac neguţătorie, partea mea care mi-a dat-o împăratul voiesc s-o vînd; iar voi să o 
cumpăraţi pentru voi şi să-mi daţi aur pentru dînsa, pentru că-mi trebuie; iar de nu, o voi împărți 
fraților mei, săracilor, pentru că mie destul îmi este a mă numi moșul împărătesei". Socotind ei 
partea lui au preţuit-o şi au cumpărat-o de la dînsul drept şaizeci livre de aur. Fericitul luînd 
aurul, l-a împărţit săracilor. Înștiinţîndu-se despre aceasta împăratul și boierii, se bucurau toți 
de îndurarea fericitului şi de milostivirea lui către toți. De atunci a dat dreptului avere multă 
spre a împărți la săraci. 


Deci a făcut fericitul trei pungi la fel una cu alta şi a umplut pe una cu galbeni, pe alta 
cu argint, iar pe a treia cu bănişori de aramă şi le-a încredințat slugii sale cea credincioasă, adică 
lui Calist; şi, cînd venea la dînsul vreun sărac cerînd milostenie, el poruncea lui Calist să dea 
celui ce cerea. lar cînd îl întreba pe el sluga din care pungă să dea săracului, sfîntul răspundea: 
"Din care-ţi porunceşte ție Dumnezeu, fiindcă El ştie nevoia fiecăruia, şi a bogatului, și a 
săracului, şi numai EI satură pe toată ființa cu a Sa bunăvoință”. 


Aceasta o zicea dreptul, arătînd deosebirea săracilor celor ce cer milostenie. Pentru că 
sînt unii cerșetori care odinioară erau bogați şi din oarecare ispite şi nevoi sărăcind de toată 
averea lor, chiar și de pîine sînt lipsiți; însă avînd oarecare haine din cele ce le-au rămas, de 
rușine se îmbracă cu ele iar pentru nevoia care-i silește cer milostenie. Alţi cerşetori pe dinafară 
sînt îmbrăcaţi în haine proaste, iar pe dinăuntru au avere multă, dar cer milostenie spre a aduna 
bogăţie; aceasta este însă iubire de argint care se numeşte slujire de idoli. De aceea milostivul 
Filaret zicea: "Dumnezeu ştie nevoia fiecărui celui ce cere, El, precum voiește, aşa să rînduiască 
mîna celui ce dă milostenie. 


Acest fericit iubitor de săraci, făcînd milostenie, punea mîna în pungă la întîmplare, ori 
în cea cu bani de aramă, ori de argint, ori de aur şi ceea ce scotea, dădea celui ce cerea. Şi zicea 
acest cinstit bărbat cu jurămînt, punînd martor pe însuşi Dumnezeu: "De multe ori vedeam pe 
un om îmbrăcat în haină bună şi puneam mîna mea în pungă vrînd să-i dau lui bani de aramă, 
căci, văzînd haina lui cea bună, socoteam că nu este sărac; dar, nevrînd, eu scoteam din cei de 
argint sau de aur şi-i dam lui. Asemenea vedeam pe altul îmbrăcat în îmbrăcăminte veche şi 
urîtă şi întindea mîna ca să-i dau milostenie mai multă, iar mîna mea amorţind lua mai puţin. 
Aceasta era purtarea de grijă a lui Dumnezeu care singur știe trebuinţa tuturor, desăvîrșit”. 


Mergând fericitul bărbat Filaret la palatul împărătesc vreme de patru ani, niciodată n-a 
vrut să poarte haine roșii, nici brîu de aur. Și, fiind silit la acestea, sfîntul zicea: "Lăsaţi-mă pe 
mine căci eu mulțumesc Dumnezeului meu şi slăvesc numele Lui cel mare și minunat, care m- 
a ridicat pe mine săracul din gunoi şi m-a adus la o aşa înălțime, încît să fiu moş împărătesei; 
aceasta îmi este destul și mai mult nu-mi trebuie". Deci într-atîta smerenie petrecea fericitul, că 


niciodată nu voia să se numească cu alt nume sau dregătorie decît numai cu aceasta: "Filaret 
Amnianul". 


Acest sfînt bărbat petrecînd așa toţi anii vieții sale, în milostenie şi smerenie, a sosit la 
sfîrşitul cel bun al vieţii sale celei bune. Despre acesta, avînd mai înainte descoperire de la 
Dumnezeu și fiind încă sănătos, a luat în taină pe sluga sa cea credincioasă şi a mers într-o 
mănăstire a Constantinopolului, ce se numea Rodolfia, la oarecare fecioare călugărițe, care 
viețuiau cu curăţie și cu cinste; dînd egumenei mulțime de aur pentru trebuința cea de obște a 
mănăstirii lor, a cerut de la dînsele mormînt nou pentru sine şi a zis: "Vreau să ştiţi, dar nimănui 
să nu spuneți, că după puţine zile am să las viața aceasta şi vreau să mă duc într-altă lume și la 
alt împărat. Deci mă rog ca într-acest mormînt nou să fie pus săracul meu trup”. Şi a poruncit 
Şi slugii care era împreună cu dînsul, să nu spună nimănui despre aceasta, pînă cînd singur va 
vesti aceasta. 


După puţin, împărțind toată averea sa săracilor şi scăpătaţilor, s-a culcat într-aceeaşi 
mănăstire a fecioarelor şi a început a boli; iar după nouă zile, chemînd la sine pe soţia sa, pe 
copiii săi şi pe tot neamul său a zis către dînșii cu glas dulce: "În ştiinţă să vă fie vouă, fiii mei, 
că Sfîntul Împărat m-a chemat astăzi la sine şi iată, acum lăsîndu-vă pe voi, mă duc la Dînsul”. 
Iar ei nepricepînd graiul acesta, ci socotind că el zice de împăratul cel pămîntesc, au zis către 
dînsul: "Nu-ţi este cu putință ca să mergi astăzi la împăratul, pentru că ești cuprins de 
slăbiciune"; iar el a răspuns: "Sînt gata cei ce vor să mă ia pe mine şi să mă ducă înaintea 
Împăratului". 


Atunci, pricepînd că grăieşte pentru ducerea sa către Împăratul ceresc au făcut plîngere 
mare, precum odinioară Iosif şi fraţii lui la moartea lui Iacov. Iar el, făcîndu-le cu mîna, le-a 
poruncit să tacă şi a început a-i învăţa şi a-i mîngîia pe dînşii, zicînd: "Aţi văzut şi ştiţi viaţa 
mea, fiii mei, care am petrecut-o din tinerețile mele, precum Domnul ştie că din osteneala mea 
şi nu din osteneală străină am mîncat pîinea şi cu bogăţia ce mi-a dat Dumnezeu nu m-am 
înălțat, ci, gonind departe mîndria, am iubit smerenia, ascultînd pe Apostolul care îngrozeşte pe 
cei bogaţi ca în veacul acesta să nu cugete la cele înalte. Apoi ajungînd în sărăcie nu m-am 
mîhnit, nici am hulit pe Dumnezeu, ci mai vîrtos, împreună cu dreptul lov, am mulțumit Lui; 
căci pentru dragostea Sa, voind m-a certat pe mine, apoi, văzînd răbdarea mea cea cu mulțumire, 
iarăşi m-a ridicat din sărăcie şi m-a pus cu dregătorii şi cu împărații în prietenie şi rudenie. Iar 
eu, suindu-mă la atâta înălțime a cinstei, totdeauna cu inima mea în adîncul smereniei celei mai 
de jos am umblat; căci nu s-a înălțat inima mea, nici ochii mei, nici n-am umblat întru cele mari, 
nici întru cele mai minunate decît mine. lar bogăția pe care mi-a dat-o împăratul cel pământesc 
n-am ascuns-o în comorile cele pămîntești, ci am trimis-o prin mîinile săracilor la Împăratul cel 
ceresc. 


Drept aceea și pe voi, iubiții mei, vă rog şi vă poftesc să fiți asemenea mie și ceea ce m- 
ați văzut pe mine făcînd, şi voi același lucru să faceți; şi dacă veţi face mai multe bunătăţi, de 
mai mare fericire vă veţi învrednici. Nu agonisiți bogăţia ce curge degrabă, ci o trimiteţi pe ea 


în lumea cealaltă în care eu acum mă duc. Nu lăsaţi avuția voastră aici ca să nu se îndulcească 
cei străini de bunătăţile voastre şi vrăjmașşii cei ce vă urăsc pe voi. lubirea de străini să nu o 
uitaţi, pe văduve să le sprijiniți, sărmanilor să le ajutaţi, pe cei bolnavi să-i cercetaţi și pe cei 
închiși în temniță să nu-i treceţi cu vederea; pravila bisericească să nu o lăsaţi, cele străine să 
nu le răpiți, la nimeni să nu faceți strîmbătate, nici să grăiți de rău pe cineva; să nu vă bucuraţi 
de nenorocirile ce se întîmplă prietenilor sau vrăjmașilor voştri, pe cei morți să-i îngropați și să 
faceți pentru dînşii pomenire în sfintele biserici; asemenea şi pe mine nevrednicul să mă 
pomeniţi în rugăciunile voastre, pînă cînd şi voi veţi veni la fericita viață”. 


Deci sfiîrşind acea învăţătură folositoare de suflet, a zis către fiul său loan: "Să-mi aduci 
pe fiii tăi, adică pe nepoţii mei”. Venind aceia, a început a le spune ceea ce avea să li se întîmple 
lor. Fiului celui dintîi al lui loan i-a zis: "Tu îţi vei lua soţie din neamurile cele mai de departe 
şi vei vieţui împreună cu dînsa, cu înţelegere şi binecuvîntare"”. Celui de al doilea 1-a zis: "Tu 
vei purta douăzeci și patru de ani jugul lui Hristos, în rînduiala monahicească şi viețuind cu 
plăcere de Dumnezeu, te vei duce către Domnul". Asemenea şi nepotului său celui de-al treilea 
i-a proorocit şi toate cele grăite s-au împlinit asupra lor. Că precum de demult patriarhul Iacov, 
aşa şi acest fericit, ca un prooroc a văzut mai înainte şi fără de minciună a spus nepoților săi 
toate cele ce aveau să fie mai pe urmă; apoi au venit către dînsul și două surori ale acestor frați, 
adică nepoate lui, fecioare fiind, zicînd către dînsul: "Binecuvîntează-ne și pe noi, părinte”. lar 
el a zis către dînsele: "Binecuvîntate veţi fi şi voi de Domnul, veți trăi în feciorie și de iubirea 
păcatului lumii acesteia şi de patimile trupului neatinse veţi fi şi puţină vreme slujind Domnului 
în curăție, de mari bunătăţi vă veţi învrednici a primi de la EI”. 


Aceste proorociri mai pe urmă toate s-au împlinit. Pentru că cele două fecioare bune s- 
au dus într-o mănăstire de fecioare, a Preasfintei Născătoare de Dumnezeu, care mănăstire era 
în Constantinopol. Și acolo, păzindu-și fecioria lor curată şi bine nevoindu-se cu post, cu 
priveghere şi cu celelalte nevoinţe călugărești, doisprezece ani, au adormit cu pace în Domnul. 


Apoi, rugîndu-se fericitul Filaret pentru soția sa, pentru fii şi pentru toți ai săi, cum și 
pentru toată lumea, îndată i s-a luminat faţa ca soarele și a început cu veselie a cînta psalmul 
acesta: Milă și judecată voi cînta Ție, Doamne. După sfirşirea psalmului s-a simţit o bună 
mireasmă în casă, ca o revărsare de arome. Apoi a început a zice: Tatăl nostru, care ești în 
ceruri, şi cînd a zis: Fie voia Ta, şi-a ridicat mîinile şi, întinzîndu-şi picioarele pe pat, şi-a dat 
sufletul său Domnului, bătrîn fiind de nouăzeci de ani. Și era cu faţa veselă şi cu vederea 
frumoasă, întocmai ca un măr de bună şi frumoasă roadă. 


Auzind împăratul de mutarea lui către Dumnezeu, îndată a mers în mănăstirea aceea, 
împreună cu împărăteasa şi cu dregătorii şi, sărutînd sfinta lui față și mîinile, plîngeau toți 
pentru mutarea lui, apoi a dat multă milostenie la săraci. lar cînd duceau trupul sfintului la 
groapă s-a putut vedea un lucru de plîngere şi de sfărîmare a inimii; căci s-a strîns mulțime fără 
de număr de săraci şi de scăpătaţi la îngroparea sfîntului, de prin cetăţi și de prin sate, şi 
înconjurau trupul fericitului şi îl duceau la groapă cu glas de tînguire, strigînd: "O, Doamne 


Dumnezeule, pentru ce ne-ai lipsit pe noi de un părinte ca acesta, hrănitorul nostru? Căci cine 
după dînsul ne va hrăni pe noi flămînzii şi ne va îmbrăca pe noi şi cine va mai primi pe cei 
străini în casa sa? Cine va îngriji pe frații noştri cei morţi şi aruncaţi pe uliţe şi-i va da îngropării? 
Mai bine ar fi fost să murim noi toţi înainte, decît să ne lipsim de făcătorul nostru de bine". Așa 
plîngînd săracii după dînsul şi tînguindu-se, şi chiar împăratul, împărăteasa şi boierii, mergînd 
împrejurul trupului sfîntului se umileau şi plîngeau. 


Era acolo un oarecare om sărac, numit Cavococos, care adeseori primea milostenie de 
la sfîntul şi avea într-însul duh necurat de la naşterea sa; de care duh de multe ori era aruncat în 
foc şi în apă, pentru că se îmbolnăvea la toată luna nouă. Acela, dacă a auzit de mutarea 
fericitului Filaret şi înștiinţîndu-se că se duce la groapă trupul lui sfînt, îndată a alergat în urma 
lui şi cînd s-a apropiat de patul lui, demonul care era într-însul, nerăbdînd o osîrdie ca aceea 
către sfîntul, a început a chinui pe omul acela și ridicînd glas de hulă asupra sfîntului, lătra ca 
un cîine asupra patului lui. Apoi s-a apucat tare de pat cu amîndouă mîinile, încît nu era cu 
putinţă a-l da pe el în lături. Dus fiind patul la groapă, îndată, aruncînd demonul jos pe cel ce 
pătimea, a ieşit dintr-însul şi s-a făcut omul sănătos, apoi s-a sculat, slăvind pe Dumnezeu. Tot 
poporul s-a mirat de acea minune şi a preamărit pe Dumnezeu, care a dat un dar ca acela robului 
său Filaret. Deci a pus cinstitul lui trup în groapa cea mai sus zisă, în mănăstirea de fecioare, 
unde singur și-a ales locul. Aşa fericește Dumnezeu pe cel milostiv şi în veacul acesta de acum, 
precum ați auzit, şi în cel ce va să fie. 


Un bărbat oarecare din cei de aproape ai lui, care era cu bună cucernicie şi cu bună 
înţelegere şi temere de Dumnezeu, a spus cu jurămînt un lucru ca acesta, chemînd pe Dumnezeu 
întru mărturie. Astfel spune el: "După o zi de la ducerea către Dumnezeu a fericitului Filaret, 
am fost noaptea într-o spaimă și m-am văzut răpit în locuri necunoscute, apoi am văzut pe un 
bărbat oarecare luminat şi cu chipul alb, care mi-a arătat un rîu de foc curgînd cu zgomot, unde, 
de frică, nu este cu putință firii omenești a răbda. Iar de cea parte de rîu am văzut un rai frumos 
cu bună cuviință, plin de veselie și de bucurie negrăită. Tot pămîntul acela era plin de bună 
mireasmă și de pomi mari frumoşi şi foarte roditori, clătinîndu-se de un vînt lin, care făcea un 
sunet minunat, încît nu este cu putință limbii omenești a grăi despre bunătăţile pe care le-a gătit 
Dumnezeu celor ce-L iubesc pe EL. 


Acolo am văzut o mulţime de oameni în haine albe îmbrăcaţi, bucurîndu-se şi cu roadele 
raiului dulce mîngiindu-se. Căutînd eu acolo cu sîrguință, am văzut un bărbat, care era Filaret, 
dar eu nu l-am cunoscut, îmbrăcat în haină strălucită, şezînd pe un scaun de aur în mijlocul 
pomilor. De partea dreaptă erau copii de curînd botezați, care stau înaintea lui ținînd făclii în 
miîini; iar de cealaltă parte era o mulțime de săraci și de scăpătaţi, cu chipurile albe care se 
înghesuiau vrînd fiecare dintr-înşii a se apropia de acel bărbat. Și iată că s-a arătat acolo un tînăr 
cu fața luminată şi cu chipul înfricoșat, avînd în mîinile sale toiag de aur, pe care eu cu multă 
frică şi cu cutremur am îndrăznit de l-am întrebat: "Doamne, cine este acesta care şade pe acel 
scaun prea strălucit, în mijlocul acelor bărbaţi cu chipurile luminate? Au doar Avraam este 
acesta?" Răspunsu-mi-a tînărul acela purtător de lumină: "Acesta este Filaret Amnianul, care, 
prin dragostea cea mare ce avea către săraci prin milostenia ce o făcea şi prin viaţa sa cinstită 
şi curată, s-a făcut ca un al doilea Avraam și aici sălășluieşte”. 


Apoi noul Avraam, sfîntul şi dreptul Filaret, căutînd asupra mea cu fața luminată, a 
început blînd a mă chema la sine, zicînd: "Fiule, vino şi tu aici, ca să te îndulceşti de aceste 
bunătăți”. lar eu am răspuns: "Nu pot, o, preafericite, să vin acolo, că iată mă opreşte acest rîu 
de foc şi mă înfricoşează pe mine; iar calea este strîmtă şi podul cu greutate a-l trece şi o mulțime 
de oameni se ard într-însul; şi mă tem să nu cad şi eu acolo şi apoi cine mă va izbăvi?" Sfîntul 
a zis: "Îndrăzneşte şi mergi fără frică, pentru că toţi câţi sînt aici pe acea cale au venit şi nu este 
altă cale decît numai aceea. Deci tu, fiule, neînfricoşîndu-te, vino la noi, că eu îţi voi ajuta”. Şi 
întinzînd mîna către mine mă chema, iar eu, luînd îndrăzneală, am început a trece rîul fără 
vătămare şi cînd m-am apropiat de mîna sfîntului şi m-am atins de dînsa, îndată a dispărut de 
la mine acea vedenie prea dulce; și m-am deșteptat din somn. Apoi am plîns cu amar şi m-am 
tînguit, zicînd în mine: "Cum voi trece acel rîu înfricoșat şi voi ajunge la sălășluirea raiului?”. 


Această povestire a mărturisit-o cu jurămînt, una din rudeniile fericitului Filaret, ca să 
ştim de ce fel de milă se învrednicesc de la Dumnezeu cei ce miluiesc pe cei săraci pentru 
Dumnezeu. lar fericita Teozva, femeia Sfîntului Filaret, după îngroparea cinstitului trup al 
bărbatului ei, s-a dus din Constantinopol la moşia sa, în ţara Paflagoniei. Acolo, averea cea 
mare pe care o primise de la împărat şi de la împărăteasă, a împărţit-o pentru zidirea și înnoirea 
bisericilor lui Dumnezeu, care erau arse de demult de către perșii cei fără Dumnezeu; şi a dat 
vase sfinte de slujbă acelor biserici, veșminte şi toată înfrumusețarea; apoi a zidit acolo 
mănăstire şi casă pentru primirea străinilor şi spre odihna săracilor și a bolnavilor. Apoi iarăşi 
s-a întors la Constantinopol, la împărăteasa Maria, nepoata sa, trăind acolo celelalte zile ale 
vieții sale, cu plăcere de Dumnezeu. După aceea cu pace s-a odihnit întru Domnul şi a fost pusă 
în mormânt lîngă cinstitul său bărbat. 


Cu ale căror rugăciuni să ne dea nouă Induratul şi Milostivul Domnul nostru lisus 
Hristos, să dobîndim şi noi milă, în ziua judecății, Căruia, împreună cu Părintele Lui Cel fără 
de început şi Sfîntului Duh, 1 se cuvine cinstea şi mărirea în vecii vecilor. Amin. 


3. POMENIREA SFÎNTULUI MUCENIC ANANIA PERSUL 
(1 DECEMBRIE) 


Sfîntul Mucenic Anania era din Avril, o cetate a Persiei. Pentru credinţa lui în Hristos, 
a fost prins şi a răbdat, fericitul, chinuri multe şi de nesuferit. Iar cînd era aproape să-şi dea lui 
Dumnezeu sufletul, a zis aceste cuvinte: "Văd o scară ce ajunge pînă la cer. Văd încă și nişte 
tineri cu chip luminat, care mă cheamă şi-mi spun: Vino, vino cu noi și te vom duce în cetatea 
cea plină de lumină și de veselie negrăită!" 


După ce a spus acestea, şi-a dat duhul în mîinile lui Hristos. 


4. POMENIREA SFÎNTULUI PROOROC AVACUM 
(0 DECEMBRIE) 


Sfîntul prooroc Avacum era din seminţia lui Simeon, feciorul lui Asafat, din părțile 
Iudeii, şi pentru viaţa sa cea plină de fapte bune a primit de la Dumnezeu darul proorocirii. El 
a proorocit despre robia Ierusalimului, despre pustiirea bisericii şi luarea poporului în robie şi 
a plîns foarte mult văzînd mai înainte nevoile ce aveau să vie asupră-i. lar cînd a venit 
Nabucodonosor, împăratul haldeilor cu puterea sa asupra Ierusalimului, atunci Avacum a fugit 
în pămîntul ismailitenilor şi a fost pribeag în pămînt străin. lar după robia Ierusalimului, 


întorcîndu-se Nabucodonosor în ale sale, s-a întors și Avacum în ţara sa, arînd pămîntul și 
slujind secerătorilor în vremea secerişului. 


Odată el a făcut fiertură şi a dumicat pîine în vas şi a zis către cei din casă: "Eu mă duc 
departe şi de voi zăbovi, voi să duceți pîine secerătorilor"”. Acestea zicînd, a ieşit din casă şi i s- 
a arătat îngerul Domnului pe cale şi i-a zis: "Avacume, du prînzul pe care-l ai, lui Daniil în 
Babilon, în groapa cu lei”. Şi apucîndu-l îngerul Domnului de creștet l-a ridicat de părul capului 
şi l-a dus în Babilon deasupra gropii, în sunetul duhului său, în depărtare de două mii două sute 
şaizeci şi cinci de stadii și a strigat Avacum zicînd: "Danuile, Daniile, primește prînzul pe care 
ți l-a trimis ţie Dumnezeu”. Și Danul a zis: "Ţi-ai adus aminte de mine, Dumnezeule şi n-ai 
lăsat pe cei ce Te iubesc pe Tine". Și sculîndu-se Daniil a mîncat. Iar îngerul lui Dumnezeu 
iarăşi a pus pe Avacum la locul lui în pămîntul iudaic. 


El a proorocit şi despre întoarcerea poporului din Babilon, ca şi despre naşterea 
Domnului Hristos şi încetarea legii celei vechi; şi a răposat cu doi ani înainte de întoarcerea 
poporului din robie şi a fost îngropat în satul său. 


5. PĂTIMIREA SFINTEI MUCENIȚE MIROPIA 
(0 DECEMBRIE) 


TAN A 


Hi dna > MEPONH 
; 


Sfînta fecioară Miropia s-a născut în cetatea Efesului, din părinţi creştini şi a fost 
luminată cu sfîntul botez, după ce tatăl ei se mutase din acestă viață. A fost crescută apoi de 
maica sa în frică de Dumnezeu și avea dragoste a merge adeseori la mormîntul Sfintei muceniţe 
Ermionia, una din fetele Sfîntului Apostol Filip, din ale cărei sfinte moaşte curgea mir plin de 
tămăduiri. Deci luînd Miropia din mirul sfintei muceniţe Ermionia şi dîndu-l neputincioşilor, îi 
tămăduia. Împărăţind atunci Decie și pornind prigoana asupra creştinilor, maica sa a luat pe 
Miropia și s-au dus în insula Hiului, unde avea o moştenire. Închizîndu-se cu fiica sa într-o casă, 
se rugau lui Dumnezeu. 


Venind odată ighemonul Numerian în insula aceia, a fost prins, fiind creştin, fericitul 
Isidor, bărbatul cel minunat şi cu bună cucernicie, care avea dregătoria de ostaş. Pe acesta, ca 
unul ce păstra cu sfinţenie credința în Hristos şi se lepăda de închinăciunea idolească, 
chinuindu-l ighemonul cu felurite munci, l-a ucis prin tăiere de sabie şi l-a aruncat într-o rîpă 
spre mîncarea fiarelor şi a păsărilor; şi a pus strajă de departe ca să nu fure creștinii trupul 
mucenicului. 


Sfînta fecioară Miropia, pornindu-se cu rîvnă dumnezeiască, a mers noaptea cu roabele 
sale şi a luat în taină trupul mucenicului şi tăinuindu-l cu cinste, l-au pus în loc însemnat. Apoi, 
fund înştiințat ighemonul că s-a furat trupul lui Isidor, a ferecat cu fiare pe străjeri și a poruncit 
ca să-i poarte pe dînșii prin toată insula aceia şi să-i ispitească zicînd că de nu vor afla trupul 
cel furat pînă la ziua cea însemnată lor, să li se taie capetele. 


Atunci văzînd Sfînta Miropia pe străjeri chinuiţi cu lanţuri, legaţi și tîrîţi, și mai auzind 
că de nu vor afla trupul li se vor tăia şi capetele lor, s-a umilit cu sufletul şi a zis în sine: "Dacă 
aceștia pătimesc aşa pentru mine, care am luat pe ascuns trupul mucenicului, şi vor fi tăiați, 
apoi amar va fi mie la judecata lui Dumnezeu, căci se va munci sufletul meu, ca una ce am fost 
pricinuitoarea uciderii acestor oameni". Și îndată a strigat către dînșii: "O! prietenilor, trupul pe 
care l-ați pierdut, eu l-am luat, pe cînd voi dormeaţi”. 


Ostaşii auzind aceasta îndată au luat-o şi au dus-o înaintea lui Numerian ighemonul, 
zicînd: "Stăpînul nostru, aceasta este care a furat mortul”. Iar ighemonul a întrebat pe sfîntă: 
"Adevărate sînt cele grăite despre tine?". Sfînta a răspuns: "Adevărat". Și a zis ighemonul: 
"Cum ai îndrăznit, o, femeie blestemată să faci aceasta?". Iar dînsa a răspuns: "Îndrăzneaţă sînt, 
mustrînd ticăloşia şi nebunia ta!”. 


La aceste cuvinte mîndrul ighemon s-a pornit spre mînie şi îndată a poruncit să o bată 
pe dînsa cu toiege, fără milă; şi a fost bătută mult. Apoi a fost tîrîtă de cosiţele părului ei prin 
toată insula aceia, strujindu-i toate mădularele. Apoi au închis-o în temniță, fiind aproape 
moartă. lar la miezul nopţii, rugîndu-se sfînta, a strălucit o lumină în toată temniţa; o ceată de 
îngeri au stat înaintea ei și în mijlocul lor era Sfîntul Isidor, cîntînd toţi cîntarea cea întreit sfîntă. 
Căutînd Sfîntul Isidor la muceniţă, a zis: "Pace ţie, Miropie, s-au auzit rugăciunile tale de către 
Dumnezeu, căci iată vei fi împreună cu noi şi vei primi cununa cea gătită ţie”. Acestea zicînd 
Isidor, îndată Sfînta muceniţă Miropia, bucurîndu-se, şi-a dat Domnului duhul său şi s-a umplut 
temnița de negrăită bună mireasmă, pe care şi străjerii temniţei, mirosind, se înspăimîntară şi 
se minunară. lar unul dintr-înşii, văzînd şi auzind toate acelea, alergînd la preot, i-a spus toate 
cu amănuntul și a primit Sfîntul Botez; după aceea a dobîndit sfîrşit mucenicesc. Iar trupul 
Sfintei Miropia l-au luat creştinii și l-au îngropat cu cinste în loc însemnat, slăvind pe 
Dumnezeu. 


6. POMENIREA CUVIOŞILOR PĂRINŢI SIHAȘTRI IOAN, 
IRACLEMON, ANDREI ȘI TEOFIL 


(0 DECEMBRIE) 


Aceşti cuvioşi părinți erau de loc din cetatea Oxirih, care se află în Egipt, aproape de 
rîul Nilului. Părinţii lor au fost creştini. Îndeletnicindu-se multă vreme cu citirea Sfintelor 
Scripturi, li s-a umplut sufletul de căință. De aceea au părăsit lumea şi, fiind povăţuiţi de 
Dumnezeu, s-au dus în cele mai adînci locuri ale pustiului. Acolo au dat de un bărbat sfint foarte 
bătrîn şi s-au nevoit împreună cu el un an. 


După moartea bătrînului, au rămas în locul acela şaizeci de ani, trăind în post şi aspră 
viețuire. Se hrăneau numai cu poame şi beau apă din Nil; şi aceasta numai de două ori pe 
săptămînă. Trăiau despărțiți unul de altul, umblau prin munţi, locuiau prin peșteri și se rugau 
lui Dumnezeu. Sîmbăta şi Duminica se întîlneau, săvîrşeau Sfînta Euharistie și erau împărtăşiți 
de îngerul Domnului cu Sfintele Taine. 


Acestea ni le-a povestit marele sihastru Pafnutie, care i-a văzut şi a scris viaţa lor. 


7. VIAŢA CUVIOSULUI PĂRINTE ATANASIE (ÎNCHIS ÎN PECERSCA) 
(0 DECEMBRIE) 


Eu sînt învierea și viaţa; cel ce crede în Mine, de va și muri, viu va fi. Mîntuitorul a 
împlinit acest cuvînt, pe care L-a zis, pentru Lazăr cel mort de patru zile şi pentru Cuviosul 
părintele nostru Atanasie, închis în Pecersca, dorind ca şi noi să împlinim cuvîntul bogatului, 
zis către Lazăr cel sărac, adică: Dacă va merge cineva din morți la dinşii, se vor pocăi. 


Acest cuvios Atanasie era călugăr în Sfinta Mănăstire Pecersca, avînd viață sfintă și 
plăcută lui Dumnezeu şi mult bolind, a murit. ar fraţii au îngrijit trupul lui şi l-au înfăşat după 
cum se obișnuiește la moartea călugărului; dar din neîngrijire, mortul a rămas două zile 
neîngropat. Atunci s-a făcut noaptea arătare egumenului, zicînd aşa: "Omul lui Dumnezeu 
Atanasie zace de două zile neîngropat şi tu nu bagi seamă". lar egumenul a venit a treia zi 
împreună cu fraţii, la cel mort ca să-l îngroape, dar l-au aflat pe el șezînd și plîngînd. 


Deci s-au înspăimîntat toți dacă au văzut că a înviat şi-l întrebau: "Cum ai înviat şi ce ai 
văzut sau ai auzit?". Iar el nu le răspundea lor altceva decît numai atîta: "Mîntuiţi-vă!". Însă 
aceia mai mult îl rugau pe Atanasie, vrînd a auzi ceva de la dînsul prin care şi ei să se folosească. 
Atunci le-a zis lor: "De voi spune vouă, nu veţi crede şi nici mă veţi asculta pe mine". Iar frații 
i-au răspuns cu jurămînt că vor păzi toate oricîte va zice. Drept aceea a zis lor cel ce înviase: 
"Să aveţi supunere în toate către egumen, pocăiți-vă în tot ceasul şi vă rugați Domnului lisus 
Hristos şi Preacuratei Lui Maici, ca și cuvioşilor părinţi Antonie și Teodosie, ca să vă săvîrșiți 
viața voastră bine şi să vă învredniciţi a fi îngropaţi aici în peşteră, împreună cu sfinții părinți. 
Pentru că aceste trei lucruri sînt mai mari decît toate faptele cele bune. Şi dacă cineva va ajunge 
să săvirşească acestea toate, după rînduială, fericit va fi, dar să nu se înalțe cu mintea. lar mai 
mult să nu mă mai întrebaţi, ci vă rog, iertaţi-mă". Acestea zicînd, a intrat în peşteră şi astupînd 
uşa după sine a petrecut acolo doisprezece ani, neieşind nicăieri, încît niciodată n-a văzut 
soarele. Ci plîngea neîncetat ziua şi noaptea, gustînd puțină pîine şi apă la două zile, iar în toţi 
anii aceia n-a grăit nimănui nimic. 


Apoi, cînd era să se mute la Domnul, a chemat pe toți fraţii şi le-a zis aceleași cuvinte 
de mai sus, pentru ascultare şi pocăință. Şi a adormit cu pace în Domnul, apoi s-a aşezat cu 
cinste acolo în peşteră, unde s-a și nevoit. 


Iar după adormire, a adeverit sfințenia sa prin facere de minuni. Pentru că un frate anume 
Vavila, fiind bolnav de şale de mulţi ani, a fost dus la moaştele acestui fericit şi, sărutînd trupul 
lui, îndată s-a vindecat. Din ceasul acela pînă la moartea sa, niciodată n-a mai bolit de şale, nici 
de altă boală. Deci Vavila mărturisea despre aceasta fraţilor (dintre care era şi Sfîntul Simon, 
scriitorul vieţii acestuia), adică, despre arătarea doctorului său, într-acest fel: "Eu, zice el, pe 
cînd zăceam în mare durere, a intrat deodată acest fericit Atanasie şi mi-a zis: "Vino la mine şi 
te voi vindeca!" Iar eu am vrut să-l întreb cînd şi cum a venit? Dar el îndată s-a făcut nevăzut. 
Drept aceea, crezînd celui ce mi s-a arătat, m-am sîrguit a fi adus către dînsul şi aşa m-am 
vindecat”. 


De atunci, au priceput toți, că acest cuvios Atanasie este fericit şi plăcut lui Dumnezeu. 
Cu ale cărui sfinte rugăciuni să ne învrednicim a învia şi noi din moartea păcatelor şi să vieţuim 
cu plăcere de Dumnezeu în pocăință. După aceasta să dobîndim viaţa cea veşnică, în lisus 
Hristos, Domnul nostru, Căruia 1 se cuvine slavă, împreună cu izvorul vieţii, adică Dumnezeu 
Părintele, şi cu făcătorul de viaţă Sfîntul Duh, acum şi pururea şi în vecii vecilor. Amin. 


8. POMENIREA SFÎNTULUI PROOROC SOFONIE 
(3 DECEMBRIE) 


Sfîntul prooroc Sofonie era din muntele Savarata, din seminţia lui Simeon; tatăl său se 
chema Husia, unchiul său Godolia, iar strămoşii săi au fost Amoria şi Ezechia. EI a fost, după 
numele lui, văzător şi cunoscător al tainelor lui Dumnezeu (precum numele lui se tîlcuieşte); 
pentru că, avînd mintea sa totdeauna curată şi îndeletnicindu-se cu gîndire către Dumnezeu, s- 
a învrednicit dumnezeieştilor descoperiri, cunoscînd multe taine ale lui Dumnezeu, care aveau 
să fie arătate în zilele cele mai de pe urmă, pentru care a grăit mai înainte împlinirea lor. El a 
proorocit despre dărîmarea şi pustiirea Ierusalimului, despre împrăștierea iudeilor şi despre 
venirea lui Hristos, iar după aceea, despre întoarcerea neamurilor către Hristos; apoi a murit şi 
a fost îngropat în casa sa, aşteptînd învierea cea de obşte a tuturor. El avea chipul asemenea cu 
al Sfîntului loan Cuvîntătorul de Dumnezeu, avînd barbă mică şi era rotund la față. 


9. VIAȚA CUVIOSULUI PĂRINTE IOAN TĂCUTUL 
(3 DECEMBRIE) 


Tăcutul cel vrednic de laude netăcute, Sfîntul și cuviosul părinte loan s-a născut în 
Nicopoli din Armenia, avînd tată pe Encratie şi maică pe Eftimie. EI s-a născut în al patrulea 
an al împărăției binecredinciosului împărat Marcian, în a opta zi a lunii ianuarie şi a fost luminat 
cu Sfîntul Botez; pentru că părinții lui erau creştini binecredincioşi, care în toată Armenia erau 
vestiți prin mulțimea bogăției și a cinstei. Tatăl lui era voievod şi mult putea la împărat, ca cel 
ce avea trecere la dînsul. Aşa de slăvit părinte avea fericitul loan. Aceasta s-a spus, nu ca să-l 
fericim pe el şi să-l lăudăm pentru numele lui cel bun, pentru că din faptele cele bune se fericesc 
sfinţii şi se proslăvesc, iar nu din neamul cel bun, ci ca să ştim din ce slavă s-a pogorit în 
smerenie acest plăcut al lui Dumnezeu. Deci a fost crescut împreună cu frații săi, în bună 
petrecere şi dumnezeiască Scriptură, desăvirşit învățindu-se. 


Încă tînăr fiind, părinţii lui s-au dus către Domnul, lăsînd fiilor multă avuţie, care fiind 
împărțită între fraţi, fericitul loan, luînd partea sa, a zidit cu dînsa o biserică în numele 
Preacuratei şi Preabinecuvîntatei Fecioare Maria, în cetatea Nicopoli. Apoi, lepădîndu-se de 
lume, a luat asupra sa chipul cel monahicesc în al optsprezecelea an al vîrstei sale. Deci petrecea 
viață călugărească lîngă acea biserică, împreună cu alţi zece călugări, bine nevoindu-se. Căci în 
toți anii tinereţii sale mare sîrguinţă avea de aceasta, adică pe trup să-l facă rob duhului, ca să 
nu fie rob al pîntecelui, nici să fie stăpînit de patimi. Şi s-a făcut bărbat minunat în fapte bune, 
bun și iscusit povăţuitor, apoi şi egumen al fraților săi. 


Apoi ajungînd la douăzeci și opt de ani ai vieţii sale, episcopul cetăţii Coloniei s-a mutat 
către Domnul, iar cetăţenii mergînd la mitropolitul Sevastiei, cereau un episcop pentru cetatea 
lor. Deci făcîndu-se alegere spre a se şti care ar fi vrednic de o asemenea înaintare, loan, 
egumenul Mănăstirii Nicopoli, se purta prin gurile a tot poporul, cum că este vrednic a primi 
scaunul episcopiei Coloniei. Dar, știind smerenia lui cea mare, cunoșteau că nu va voi a primi 
dregătoria episcopiei. Pentru aceea mitropolitul a trimis la dînsul ca și cum l-ar fi chemat pentru 
o altă trebuinţă. lar după ce sfîntul a venit, I-a silit ca să fie episcop și, sfinţindu-l, l-a înălțat pe 
scaunul Coloniei. 


Luînd cîrma Bisericii, nu şi-a schimbat pravila şi nevoinţa sa cea călugărească; căci el 
niciodată nu-şi spăla trupul său, păzindu-se cu deadinsul ca nu numai de altul să fie văzut cu 
trupul gol, dar nici singur pe sine să nu se vadă cîndva gol, aducîndu-şi aminte de goliciunea 
lui Adam. De aceea nu se spăla în baie, ca nu prin spălare să-și descopere trupul său. Și toată 
purtarea lui de grijă era a fi plăcut lui Dumnezeu și a petrece în post şi în rugăciuni şi în curăția 
cea trupească și sufletească; adică a avea totdeauna gîndurile sale curățite şi a surpa toată 
înălțarea ce se ridică asupra înțelegerii lui Dumnezeu; apoi a-și robi toată înţelegerea sa în 
ascultarea lui Hristos. 


Astfel, viețuind în fapte bune, s-a făcut şi altora chip de viaţă bună; căci, căutînd asupra 
lui, şi alţii se îndreptau şi începeau a vieţui în fapte bune, dintre care era Pergamie, fratele lui 
după trup, bărbat slăvit care avea mare cinste la împăratul Zinon şi la Anastasie, care a fost 
după Zinon. Acela, văzînd pe fratele său, adică pe fericitul loan, vieţuind cu sfințenie, se umilea 


cu sufletul şi avea mare sîrguință ca să placă lui Dumnezeu. Asemenea şi Teodor, nepotul lui, 
care a fost mai pe urmă la binecredinciosul împărat Iustinian în mare cinste, auzind de viața 
moșului său, cea întocmai cu a îngerilor, s-a folosit de el şi a început cu toată casa sa a viețui 
cu plăcere de Dumnezeu. Apoi atît de îmbunătăţit s-a făcut prin faptele sale cele bune, încît 
singur împăratul şi dregătorii lui se minunau de cinstita viață și înțelegere a lui Teodor, cum și 
de credinţa lui cea dreaptă și de milostivire. Pentru că în toate acestea a sporit Teodor, avînd 
pildă viaţa cea fără de prihană a fericitului loan, unchiul său. 


Cînd purtătorul de Dumnezeu, părintele loan, în al zecelea an al episcopiei, îndrepta 
bine Biserica lui Hristos, a luat stăpînire asupra Armeniei bărbatul surorii lui, Maria, care se 
numea Pazinlic. Acela, fiind îndemnat de demon, a început a tulbura şi a face rău Bisericii, cea 
încredinţată lui loan, pentru supărarea fericitului, amestecîndu-se în lucrurile cele duhovniceşti; 
iar pe cei ce, pentru pedeapsă, fugeau în biserică, îi scotea cu sila, nelăsînd pe slujitorii şi 
ispravnicii bisericilor a avea purtare de grijă de lucrurile bisericești. 


Fericitul Ioan de multe ori îl ruga, cu smerenie, să înceteze a se amesteca în lucrurile 
Bisericii şi de a-i face supărare și silă. lar el nu numai că nu-l asculta și petrecea neîndreptat, ci 
şi mai rău se înfuria, mai ales că acum sora fericitului se dusese din viaţă. Pentru aceea a fost 
nevoit sfîntul a se duce la Constantinopol, la împăratul Zinon, că îl durea inima pentru răutatea 
ce se făcea Bisericii. Ajungînd acolo, a luat ajutor pe Eftimie, arhiepiscopul Constantinopolului, 
ŞI acela i-a ajutat cu mijlocirea sa către împărat. 


După acestea, fericitul loan, văzînd gîlceava şi tulburarea lumii acesteia, a cugetat să 
lase episcopia şi să meargă în sfînta cetate Ierusalim ca să slujească lui Dumnezeu în liniște. 
Deci, săvîrșind dumnezeiasca Liturghie, a slobozit pe cei ce erau împreună cu dînsul, adică 
preoți şi clerici şi s-a dus singur la malul mării, neştiind nimeni și, urcîndu-se într-o corabie, a 
mers către sfînta cetate a Ierusalimului; și venind în bolniţa sfintei cetăţi în care era zidită casa 
de rugăciuni în numele Sfintului Marelui Mucenic Gheorghe, a rămas acolo cîtăva vreme, cu 
unul din cei săraci. lar el, văzînd gîlceava poporului, se mîhnea foarte, dorind un loc mai liniştit. 
Deci se ruga lui Dumnezeu cu lacrimi ca să-i arate un loc plăcut, fără tulburare şi lesnicios 
pentru mântuire. 


Într-o noapte, rugîndu-se el cu sîrguință pentru aceasta, a căutat în sus și a văzut că 
îndată s-a arătat o stea prea luminată, avînd asemănarea Crucii, care s-a apropiat de dînsul şi a 
auzit glas din lumina stelei, zicînd: "De voiești a te mîntui, urmează razei acesteia". lar el îndată 
cu bucurie a mers după dînsa și a fost dus de acea stea în lavra cea mare a Cuviosului și de 
Dumnezeu purtătorului părintelui nostru Sava, la treizeci şi opt de ani ai vieții sale, fiind atunci 
patriarh al Ierusalimului Salustie. 


Acolo a aflat Sfîntul loan pe Cuviosul Sava, împreună cu o sută și patruzeci de frați 
locuitori ai pustiei, petrecînd în mare sărăcie trupească, dar în multă bogăţie sufletească. Deci 
a primit Cuviosul Sava pe fericitul loan şi l-a dat economului spre slujba monahicească, neştiind 
comoara darului lui Dumnezeu ce se tăinuia în loan. Și, deși Sfîntul Sava avea darul mai înainte- 
vederii, Dumnezeu a tăinuit înaintea lui taina aceasta, cum că loan este episcop, iar acum a lăsat 
pentru Dumnezeu episcopia sa şi, ca unul din cei proşti, a venit la dînsul. Nimeni să nu se 
minuneze de aceasta, că şi cei mai înainte-văzători uneori nu văd mai înainte. Căci ei numai 
aceea o văd mai înainte şi o proorocesc, pe care o descopere lor Dumnezeu, iar ceea ce nu le 
descopere, pe aceea nu o cunosc. Aşa şi Elisei proorocul, pentru Sumaniteanca, a zis către sluga 
sa: "Las-o pe ea, pentru că sufletul ei este mîhnit în dînsa și Dumnezeu a ascuns aceasta de către 
mine şi nu m-a vestit”. 


Deci, fiind primit loan în lavră, slujea cu toată supunerea şi osîrdia în toate slujbele ce i 
le poruncea economul. În acea vreme se zidea în lavră o casă pentru străini și s-a rînduit fericitul 
loan să slujească lucrătorilor. Deci slujea lor, fierbîndu-le bucate, aducîndu-le apă, dîndu-le 
pietre şi suferind toate ostenelile de la zidire. 


După doi ani de petrecere în lavră, a fost rînduit să fie primitor de străini şi slujea fraților 
cu toată smerenia, blîndeţea și dragostea. Apoi Cuviosul Sava a început a zidi o mănăstire de 
obşte, pentru cei noi începători, ca și cei ce vor vrea să se lepede de lume, mai întîi să se 
îndrepteze în viaţa de obşte şi după aceea să se primească în lavră. Căci zicea sfîntul: "Precum 
înaintea rodului merge floarea, aşa, mai înainte de viața pustnicească, să meargă viaţa cea de 
obşte, ca în viaţa cea de obşte cei noi începători, ca nişte pomi răsădiţi, să înflorescă cu pîrga 
ostenelilor; iar în lavră să aducă rodurile cele desăvîrşite ale nevoinţelor”. Lavra Cuviosului era 
în pustie, iar chinovia mai aproape de lume. Deci, zidindu-se aceea, iarăşi a fost rînduit fericitul 
loan ca să slujească lucrătorilor. Atunci avea două slujbe acest cuvios şi iubitor de osteneală: a 
sluji străinilor și a aduce pe umerii săi pîine și bucate fierte şi nefierte la lucrătorii ce zideau 
mănăstirea, pentru viaţa de obşte, care era departe de casa de străini, mai mult decît zece stadii. 


Într-o slujbă ca aceea ostenindu-se el un an și plăcînd tuturor fraţilor, i-a dat Cuviosul 
Sava o chilie liniştită, în care a locuit fericitul loan trei ani, petrecînd cinci zile în săptămînă 
acolo, neieşind şi negustînd nimic în acele zile, nici fiind văzut de cineva, se îndeletnicea numai 
în cele către Dumnezeu, iar sîmbăta şi Duminica mai înainte decît toţi intra în biserică şi sta 
într-însa cu frică şi cu umilință, mai ales în vremea dumnezeieșştii Liturghii. Iar din ochii lui, 
neîncetat ieșeau pîraie de lacrimi, încît se mirau toţi fraţii de un dar ca acela ce era într-însul şi 
primea hrana împreună cu frații în acele două zile. 


După trei ani, fericitul loan a fost ales iconom şi i-a ajutat Dumnezeu în toate, încît, cu 
ostenelile lui şi cu slujbele ce făcea, s-a binecuvîntat şi s-a înmulțit lavra. 


Deci, împlinind el bine slujba iconomiei, a voit Cuviosul Sava să-l facă preot, ca pe un 
vrednic şi desăvîrşit călugăr. Şi, luîndu-l, a mers cu dînsul în sfînta cetate a Ierusalimului, la 
patriarhul Ilie, care fusese după Salustie. Spunîndu-i viaţa lui loan cea plină de fapte bune, l-a 
rugat să hirotonească pe loan preot. Patriarhul, chemînd pe loan în biserică a voit să-l 
hirotonească. loan, văzînd că nu este cu putinţă a scăpa, a zis către sfîntul patriarh: "Preasfințite 
Părinte, am un cuvînt de taină către sfinția ta. Deci, poruncește-mi să-ți spun deosebi şi, dacă 
mă vei judeca pe mine a fi vrednic de preoție, nu mă voi lepăda”. 


După ce l-a luat patriarhul de-o parte, Cuviosul Ioan s-a aruncat la picioarele lui Ilie, 
plăcutul lui Dumnezeu, jurîndu-l ca nimănui să nu spună cuvîntul pe care voiește a-l spune. Şi 
făgăduind patriarhul că îi va păzi taina, loan a zis: "Eu, Părinte, am fost episcop al cetăţii 
Colonia, dar de vreme ce s-au înmulțit păcatele mele, pentru aceea am lăsat episcopia și am 
fugit. Deci, m-am judecat eu însumi a sluji fraților, fiind tare cu trupul, ca ei să ajute cu 
rugăciunile lor neputinciosului meu suflet". 


Iar patriarhul Ilie auzind acestea s-a înspăimîntat și chemînd pe Cuviosul Sava, 1-a zis: 
"Oarecare fapte ascunse mi-a spus mie loan, pentru care nu poate să fie preot, deci de acum să 
petreacă în linişte şi nimeni să nu-l supere". Zicînd acestea patriarhul i-au slobozit pe ei în ale 
lor. Iar Cuviosul Sava s-a mîhnit foarte de aceasta şi ducîndu-se din lavra cea mare, ca de 
treizeci de stadii, într-o peşteră, s-a aruncat pe pămînt înaintea lui Dumnezeu cu lacrimi, zicînd: 
"Pentru ce, Doamne, m-ai trecut cu vederea, tăinuind de către mine viaţa lui loan şi m-am 
înşelat, socotindu-l pe el a fi vrednic de preoție? Deci acum, Doamne, să-mi spui cele despre 
dînsul, pentru că este mîhnit sufletul meu pînă la moarte. Căci vasul pe care eu l-am socotit a fi 
ales, sfînt şi de trebuinţă şi vrednic a primi dumnezeiescul mir, înaintea măririi Tale este 
netrebnic şi nevrednic”. 


Într-o rugăciune ca aceea și în lacrimi petrecînd Cuviosul Sava toată noaptea, i s-a arătat 
îngerul Domnului, zicînd: "Nu este loan vas netrebnic, ci este vas ales; dar cel ce este episcop, 
nu poate să se facă preot". Acestea zicînd îngerul, s-a făcut nevăzut. lar Cuviosul Sava a alergat 
cu bucurie în chilia lui loan și, îmbrăţișîndu-l, a zis: "O, părinte Ioane, tu ai tăinuit înaintea mea 
darul lui Dumnezeu care este în tine, iar Dumnezeu mi l-a descoperit". Atunci loan a zis: "Mă 
mîhnesc, părinte, căci am vrut ca nimeni să nu ştie taina aceasta, iar voi v-aţi înştiințat de dînsa; 
deci eu nu voi să mai viețuiesc în părțile acestea". Iar Sava s-a jurat lui că nu va spune nimănui 
taina. Deci din acea vreme fericitul loan, liniştindu-se, şedea în chilie şi nu se ducea la biserică, 
nici nu vorbea cu cineva şi nimeni nu mergea la dînsul, fără numai unul singur, ascultătorul 
care îi slujea. Ci, închizîndu-se singur în chilie, ieșea numai o dată într-un an, cînd se făcea 
praznicul Preacuratei Născătoare de Dumnezeu şi pururea Fecioarei Maria, întru al cărei nume 
era zidită biserica din lavră. lar cînd patriarhul Ilie venea la praznic în lavră, atunci ieşea loan 
din chilia sa, ca să se închine patriarhului; căci patriarhul iubea foarte mult pe loan şi îl cinstea 
pentru smerenia lui. 


Săvirşindu-se patru ani ai liniştirii lui loan, cuviosul părinte Sava s-a dus în părțile 
Schitopolei şi a zăbovit acolo mult. Iar fericitul loan, dorind o viaţă mai deosebită, pustnicească, 
s-a dus în pustia ce se chema Ruva, într-al cincizecilea an de la naşterea sa. Şi a petrecut în 
pustia aceea nouă ani, hrănindu-se cu buruienile ce se cheamă melagrie, care cresc prin pustia 
aceea. Iar la începutul sălășluirii a rătăcit prin rîpi şi prăpăstii, încît nu afla peştera sa şi, slăbind 
de osteneala căii, a căzut. Apoi deodată a fost luat în sus de o putere dumnezeiască nevăzută, 
precum odată proorocul Avacum, și a fost dus în peștera sa. După cîtăva vreme, cercînd 
cuviosul cărările pustiei aceleia, a cunoscut locul acela în care rătăcise, fiind depărtat de la 
peştera lui ca de cinci stadii. 


După aceea a venit la dînsul un frate și a vieţuit împreună cu dînsul puţină vreme. lar 
într-un an, apropiindu-se praznicul Paștelui, a zis fratele către stareţ: "Părinte, să mergem în 
lavră ca să prăznuim ziua Paştelui şi apoi iarăşi ne vom întoarce. Căci iată, la un praznic ca 
acesta nu avem aici nimic de mîncat, afară de aceste melagrii". lar Sfîntul loan nu a voit să 
meargă, deoarece Cuviosul Sava încă nu se întorsese în lavră din părțile Schitopolei. Iar către 
fratele ce-l ruga pe el a zis: "Să nu ne ducem de aici, frate, ci să credem că Cel ce a hrănit șase 
sute de mii de popor israilitean în pustie patruzeci de ani, Acela şi pe noi ne va hrăni aici şi la 
praznicul Paștelui ne va trimite nu numai cele de trebuinţă, ci şi de prisos, pentru că grăiește în 
Scriptură: Nu te voi lăsa pe tine, nici nu mă voi depărta de la tine. În Evanghelie deasemenea, 
grăieşte, zicînd: Nu vă îngrijiţi, zicînd ce vom minca sau ce vom bea? Că ştie Tatăl vostru Cel 
ceresc, că vă trebuie acestea toate. Căutaţi mai întîi împărăţia lui Dumnezeu și dreptatea Lui 
și toate acestea se vor adăuga vouă. Deci rabdă, fiule şi călătoreşte pe calea cea cu nevoi. Pentru 
că odihna şi moleşirea trupului de aici naşte munca cea veșnică, iar omortrea trupului gătește 
odihna nesfîrşită”. 


Nişte cuvinte ca acestea ale cuviosului neascultîndu-le fratele, a lăsat pe părinte şi s-a 
dus în lavră. Deci, ducîndu-se, fratele a venit la cuviosul un om necunoscut, avînd un catîr 
încărcat cu multe bunătăți: pîini curate şi calde, untdelemn, brînză proaspătă, ouă, o vadră de 
mied (vin de miere) şi pe toate acestea, omul care venise, le-a pus înaintea părintelui, apoi îndată 
s-a dus. Iar cuviosul, văzînd cercetarea lui Dumnezeu, cu bucurie a mulțumit Lui. Apoi fratele, 
mergînd spre lavră, a rătăcit în cale şi, umblînd trei zile prin pustietăţi nestrăbătute şi prin locuri 
neumblate, s-a ostenit foarte, încît abia a găsit iarăși peştera cuviosului, flămînd, însetat și slăbit 
de osteneala căii. Dar, văzînd atîtea bucate şi băuturi trimise cuviosului de Dumnezeu pentru 
praznic, s-a minunat și se rușina a căuta în faţa sfîntului, pentru împuţinarea necredinţei sale. 
Apoi, căzînd la picioarele bătrînului, îşi ceru iertare. Iar sfîntul, iertîndu-l, i-a zis: "Cu adevărat, 
să ştii, frate, că Dumnezeu în pustie poate să pregătească masa robilor Săi”. 


În acea vreme Alamundar, domnul saracinilor care era sub stăpînirea perșilor, a năvălit 
cu mare mînie asupra Arabiei şi a Palestinei, ucigînd şi robind popoarele. Atunci, mulțime de 
barbari s-au împrăștiat prin pustia aceea şi s-a vestit prin mănăstiri să se păzească cu dinadinsul 
de năvălirea barbarilor. Deci, părinţii lavrei celei mari au trimis la acest cuvios loan Tăcutul, 
vestindu-l despre barbari şi sfătuindu-l să se întoarcă în lavră primindu-şi chilia ca să petreacă 
într-însa. lar fericitul loan n-a vrut să-și lase peştera sa liniştită din pustie, deşi se cam temea de 
barbari. Însă zicea în sine: "Domnul este sprijinitorul vieţii mele, de cine mă voi înfricoșa? Şi 


dacă nu mă va sprijini pe mine Domnul şi nu mă va îngriji, apoi pentru ce mai viețuiesc?” Așa, 
avînd ocrotitor pe cel Preaînalt, a petrecut în locul său fără îndoială. lar Dumnezeu, Care se 
îngrijeşte totdeauna de robii Săi și-i păzeşte în toate căile lor, vrînd să păzească întreg şi fără 
temere pe plăcutul său, i-a trimis ca strajă un leu mare şi înfricoşat, care nedepărtat îl străjuia 
pe el ziua și noaptea. Și de cîte ori barbarii năvăleau asupra sfîntului, totdeauna leul acela cu 
furia sa cea cumplită, pornindu-se asupra lor, îi rănea și-i izgonea. lar fericitul loan, văzînd 
acestea, mulțumea lui Dumnezeu că n-a lăsat toiagul păcătoşilor peste soarta drepţilor. 


După aceasta, întorcîndu-se Cuviosul Sava în ţara sa, a venit la fericitul loan în pustie 
şi a zis către dînsul: "Iată, Domnul te-a păzit pe tine de năvălirea barbarilor, dîndu-ți strajă 
simțitoare. Deci fă şi tu ceea ce este lucru omenesc; sculîndu-te fugi, precum au făcut şi alți 
părinţi pustnici”. Cu acestea şi cu mai multe cuvinte sfătuindu-l cuviosul, l-a scos din pustie şi 
aducîndu-l în ţara cea mare, i-a dat lui chilie; şi iarăşi a început fericitul loan a vieţui în lavră, 
la cincizeci și şase de ani de la naşterea sa, neștiind nimeni taina lui, cum că era episcop, afară 
de preasfinţitul patriarh Ilie şi de Cuviosul Sava, dar şi aceia tăinuiau. 


Trecînd multă vreme, Dumnezeu a binevoit a descoperi taina aceea tuturor fraților, în 
acest chip. Un bărbat oarecare din părțile Asiei, cu numele Aterie, cinstit cu dregătoria 
arhiepiscopiei, venind în Ierusalim, s-a închinat lemnului Crucii Domnului, cea de viață 
făcătoare şi sfintelor locuri și mult aur şi argint împărțea săracilor și mănăstirilor. Apoi a ieşit 
din sfînta cetate, sîrguindu-se a se întoarce la moşia sa. Deci, suindu-se în corabie şi pornind 
puţin, s-a ridicat un vînt potrivnic pe mare, pentru care pricină a fost nevoit a se întoarce în 
Ascalon, unde a rămas două zile. Cînd a vrut iarăși să plece, i s-a arătat în somn îngerul 
Domnului, zicînd: "Nu se cuvine ţie a pleca la moșia ta, pînă nu te vei întoarce în sfînta cetate 
ŞI vei merge în țara avei Sava; că acolo vei afla pe avva loan Tăcutul, bărbat drept şi plin de 
fapte bune, care a fost episcop şi pentru Dumnezeu toate le-a trecut cu vederea, smerindu-se cu 
sărăcia cea de bunăvoie şi cu ascultarea”. 


Deşteptîndu-se din somn Aterie, s-a întors în Ierusalim și, venind în ţara Cuviosului 
Sava a întrebat despre loan Tăcutul; apoi înștiințîndu-se de chilia lui, a venit la dînsul şi a 
petrecut acolo două zile, rugîndu-l şi jurîndu-l cu numele lui Dumnezeu, ca să-i spună neamul 
său, moşia şi episcopia. Iar el, văzînd bunăvoința lui Dumnezeu pentru aceea, i-a spus toate cu 
de-amănuntul. Din acea vreme s-a făcut înştiinţare prin toată lavra, că loan Tăcutul este episcop. 
Şi toţi s-au mirat văzîndu-l pe el atît de smerit. 


După aceasta, cuviosul şi de Dumnezeu purtătorul Părintele Sava s-a mutat către 
Domnul în ziua a cincea a lunii decembrie la şaptezeci de ani ai vieţii lui loan. Dar loan nu s-a 
întîmplat a fi la despărţirea sufletului de trup a Cuviosului Sava; pentru aceea foarte s-a mîhnit 
cu duhul şi se tînguia pentru despărțirea lui. Apoi i s-a arătat în vedenie Cuviosul Sava, zicînd: 
"Nu te mîhni pentru plecarea mea, părinte Ioane, pentru că deşi m-am despărţit cu trupul de 
tine, însă cu duhul sînt împreună cu tine". 


Iar loan a zis: "Roagă pe Domnul, părinte, ca să mă ia şi pe mine cu tine". Răspuns-a 
Sava: "Nu se poate aceasta acum, că are să vină mare ispită asupra lavrei şi vrea Dumnezeu a 
te avea pe tine în trup, spre mîngiierea și întărirea acelora care vor să lupte bine împotriva 
ereticilor, pentru credinţa cea dreaptă". Acestea auzind fericitul loan, şi-a venit întru sine și se 
bucura cu duhul pentru vedenia şi pentru vorbirea ce avusese cu Cuviosul Sava; dar se mîhnea 
cu inima pentru ispita ce avea să vie. Apoi 1-a venit dorinţa a vedea cum se desparte sufletul de 
trup. Pentru care pricină, cînd s-a rugat lui Dumnezeu, a fost răpit cu mintea în Sfîntul Betleem 
şi a văzut murind, lîngă biserica care era acolo, un bărbat străin al cărui suflet se lua de îngeri 
către cer, cu cîntări dulci. Aceasta văzînd-o cu ochii minţii, fericitul loan s-a sculat şi s-a dus la 
Betleem şi a aflat trupul bărbatului celui răposat lîngă biserică, precum a văzut în vedenie - că 
în acel ceas murise în care îl văzuse loan - şezînd în chilie, sufletul lui luat de îngeri în cer cu 
cîntări. Deci, cuprinzînd moaştele lui, le-a sărutat cu dragoste. Apoi, în acelaşi loc le-a îngropat 
cu cinste şi s-a întors la chilia sa. 


Doi ucenici ai fericitului loan, anume Teodor şi loan, au povestit lui Chiril monahul, 
scriitorul vieții acestuia, zicînd: "După răposarea Cuviosului Sava am fost trimiși de părintele 
nostru în Liviada, pentru oarecare trebuință şi trecînd Iordanul, ne-au întîmpinat pe noi oarecine, 
zicînd: Păziţi-vă că este un leu înaintea voastră! lar noi, cugetînd, am zis: Puternic este 
Dumnezeu, să ne păzească cu rugăciunile părintelui nostru, pentru că după porunca lui 
călătorim. Acestea zicînd, am mers și îndată am văzut venind împotriva noastră un leu 
înfricoşat. Deci ne-am înspăimîntat foarte, încît lhpsind din noi puterea n-am putut fugi, ci am 
rămas ca niște morți. Și iată deodată s-a arătat între noi părintele nostru, Cuviosul Ioan, 
poruncindu-ne să nu ne temem. Atunci leul, ca şi cum ar fi fost lovit cu biciul şi izgonit, a fugit 
de la noi, iar părintele s-a făcut nevăzut. Deci noi, răsuflînd ușurați, ne-am văzut de cale şi am 
rămas nevătămați. Apoi, săvîrşind ascultarea care se poruncise nouă, cînd ne-am întors la 
părintele, el a căutat spre noi şi a zis: "Vedeţi, fiilor, că m-am aflat împreună cu voi la trebuință; 
dar şi aici mult am rugat pe Dumnezeu pentru voi și a făcut cu voi mila Sa”. 


Aceasta s-a povestit lui Nirim, de către un ucenic al lui loan, cum că acest mare pustnic, 
mulţi ani s-a hrănit numai cu pîine, iar în loc de sare obişnuia cenușă, aşa încît îşi mînca pîinea 
sa cu cenușă. lar odată, uitînd să-și închidă fereastra chiliei, în vremea mesei sale, s-a aplecat 
ucenicul şi l-a văzut mîncînd pîine cu cenușă; deci s-a mîhnit stareţul că s-a văzut o postire ca 
aceea a lui, iar ucenicul vrînd să-l mîngtie a zis: Nu numai tu faci aceasta, părinte, ci mulți 
părinţi ai lavrei acesteia împlinesc scriptura care zice: Cenușă ca piinea am mincat. Şi aşa a 
mîngîiat pe stareț. 


În acea vreme s-a scornit eresul lui Origen și, mulți înșelîndu-se cu dînsul, se tulbura 
Biserica lui Dumnezeu. ar alții, tare împotrivindu-se eresului, aveau ajutor pe acest cuvios loan 
Tăcutul, care atunci netăcînd, ci, luptîndu-se cu tăria cuvîntului ce era ca o sabie împotriva 
ereticilor, tăia şi strica învățăturile cele hulitoare ale lui Origen. Această ispită, ce era să vină 
asupra Bisericii, a fost proorocită lui loan în vedenie de Cuviosul Sava; pentru că nu puţină 
prigoană a fost asupra ei de la eretici, încît mulți din părinții cei nevoitori, vătămîndu-se cu 


învățăturile cele ereticești, se îndoiau și se clăteau cu mintea. Pentru aceasta a binevoit 
Dumnezeu a avea în lavra aceea pe loan în trup, spre mîngiierea celor slabi cu sufletul şi spre 
întărirea celor neputincioşi. 


Într-acea vreme a venit la dînsul de la mitropolia Schitopolei Chiril, care a fost mai pe 
urmă scriitorul vieţii lui. Acesta singur povestește aşa: Vrînd să ies din casa mea, ca să mă duc 
în sfînta cetate a Ierusalimului și acolo într-o mănăstire oarecare să primesc viața călugărească, 
mi-a poruncit iubitoarea de Hristos, maica mea, ca din cele ce vor fi pentru mîntuirea sufletului, 
nimic să nu încep a face decît numai cu sfatul şi porunca fericitului loan, ca nu cumva să cad în 
eresul lui Origen, la începutul stării mele. 


Deci, ajungînd la Ierusalim, am venit în lavra Sfîntului Sava şi m-am închinat 
vrednicului de fericire loan; apoi descoperindu-i tot gîndul meu, ceream de la dînsul un sfat 
folositor. lar el mi-a zis mie: "De voieşti a te mîntui, să mergi în mănăstirea marelui Eftimie”. 
Iar eu, plecînd de la dînsul ca un tînăr și fără de minte, n-am ascultat porunca lui, ci, mergînd 
la Iordan, am intrat în mănăstirea ce se zice a Rundinitei. Şi nu numai că mi-a fost drumul rău, 
ci şi în boală mare am căzut şi am fost cuprins de mîhnire, că eram străin şi neputincios cu 
trupul. Apoi mi s-a arătat în vis Cuviosul loan, zicîndu-mi: "De vreme ce nu m-ai ascultat, 
pentru aceea ai fost pedepsit cu boala aceasta. Deci acum, sculîndu-te, mergi în Ierihon, și acolo 
în casa de străini a lui avva Eftimie, vei afla pe un oarecare călugăr bătrîn. Să-i urmezi aceluia 
în mănăstirea lui Eftimie şi te vei mîntui". lar eu deşteptîndu-mă din somn m-am simțit sănătos 
cu tot trupul. Apoi m-am dus la Ierihon, după porunca sfîntului părinte şi am aflat, precum mi- 
a zis, pe un călugăr bătrîn, cinstit şi cu bună pricepere; acela m-a dus în mănăstirea marelui 
Eftimie şi m-am sălăşluit într-însa. Adeseori veneam în lavra Sfîntului Sava la Cuviosul loan şi 
mare folos sufletesc primeam de la dînsul. 


Odată eram tulburat şi îngreuiat de gînduri satanicești, pe care mărturisindu-le 
cuviosului, îndată am dobîndit uşurare cu sfintele lui rugăciuni şi s-a întors pacea în inima mea. 
Aceasta singur a spus-o Chiril monahul. Acesta este Chiril acela care a fost trimis de Cuviosul 
loan în lavra Suchiei, cu cărți la Cuviosul Chiriac pustnicul, precum se scrie în viața lui. 


Odată, şezînd Chiriac lîngă fereastra chiliei Cuviosului loan, a venit un om cu numele 
de Gheorghe, aducînd pe fiul său muncit de diavol pe care, punîndu-l lîngă fereastră, omul s-a 
dus. lar pruncul plîngînd, l-a cunoscut pe el Sfîntul loan că are duh necurat. Deci, făcîndu-i-se 
milă de dînsul, a făcut rugăciune şi l-a uns pe el cu untdelemn sfințit şi îndată a ieșit din copil 
duhul cel necurat şi s-a făcut sănătos din ceasul acela. Iar ava Evstatie, bărbatul cel credincios 
şi binecuvîntat, care, după Serghie, a primit peştera Cuviosului Sava, spunea aceasta: "A năvălit 
odinioară, zicea el, asupra mea duhul hulii și mă tulburau foarte gîndurile rele asupra lui 
Dumnezeu şi asupra celor dumnezeieşti şi eram foarte mîhnit. Apoi am venit la fericitul loan 
Tăcutul şi, spunîndu-i nevoia mea, căutam ajutor de la sfintele lui rugăciuni. Iar el, sculîndu-se, 
s-a rugat pentru mine lui Dumnezeu. Apoi a zis către mine: "Bine este cuvîntat Dumnezeu, că 


de acum nu se va mai apropia de tine gîndul hulii”. Şi aşa a fost precum mi-a zis bătrînul, că 
dintr-acea vreme n-am mai simțit în mine gîndul hulii niciodată”. 


O femeie de neam din Capadochia, cu numele Raina, diaconiţă la sfînta biserică din 
Constantinopol, a venit la Ierusalim, avînd cu sine pe nepotul său, care era în dregătorie. Acesta, 
în adevăr, era bărbat cu fapte bune, dar nu se unea cu sfinta sobornicească Biserică, de vreme 
ce se ţinea de credința cea rea a lui Sevir. lar acea binecredincioasă diaconiță punea multă 
sîrguință ca să-l întoarcă pe el către buna credinţă şi să-l unească cu Sfînta Biserică. Pentru 
aceea pe fiecare din sfinți îi ruga să se roage lui Dumnezeu pentru dînsul. Deci, auzind de Sfîntul 
Ioan, a dorit ca şi acestuia să i se închine. Dacă s-a înștiințat că nu intră în lavră parte femeiască, 
a chemat pe Teodor, ucenicul lui loan, şi l-a rugat ca să ia pe omul care a venit cu ea şi să-l 
ducă la sfîntul bătrîn, pentru că credea căci cu rugăciunile lui va întoarce Dumnezeu inima cea 
împietrită a acelui rău credincios şi-l va face vrednic împărtăşirii cu soborniceasca Biserică. 
Deci, luînd Teodor pe bărbatul cel întunecat cu eresul, a venit cu dînsul la bătrîn şi s-a închinat 
după obicei. lar cînd a zis ucenicul "Binecuvîntează-ne pe noi, părinte!" bătrînul a zis 
ucenicului: "Pe tine te binecuvintez, iar acesta care a venit cu tine nu este binecuvîntat”. lar 
ucenicul a zis: "Nu așa părinte, ci pe amîndoi să ne binecuvîntezi”. Răspuns-a bătrînul: "Cu 
adevărat pe celălalt nu-l voi binecuvînta, pînă cînd nu se va lepăda de cugetarea cea rea 
ereticească şi va făgădui că se va uni cu Biserica cea sobornicească”. Acestea auzind cel 
răucredincios, s-a mirat de darul bătrînului cel mai înainte-văzător şi prin acea minune 
schimbîndu-se, a făgăduit cu adevărat că se va împărtăşi cu cei drepteredincioşi. Atunci l-a 
binecuvîntat pe el bătrînul şi cu învăţăturile sale cele de Dumnezeu insuflate, luînd din inima 
lui toată îndoiala, l-a împărtăşit cu preacuratele Taine; şi aşa, făcîndu-l drepteredincios, l-a 
lberat cu pace. 


De aceasta înştiințîndu-se binecredincioasa diaconiță Raina, mai multă dorinţă avea să 
vadă cu ochii săi pe sfîntul bătrîn şi s-a gîndit să se îmbrace în haine bărbătești şi să vină la 
dînsul în lavră, ca să-şi mărturisească gîndurile sale. Iar bătrînul, înştiinţîndu-se prin înger de 
acel gînd al ei, a trimis la dînsa, zicînd: "Să ştii că deşi vei veni la mine precum ai gîndit, însă 
nu mă vei vedea; deci nu te osteni şi rămii la locul unde ești acum, căci eu mă voi arăta ţie în 
vis şi voi asculta cele ce vrei să-mi spui şi îți voi spune şi eu cele ce-mi va da Dumnezeu a-ți 
grăi". lar diaconiţa, auzind acestea, s-a înspăimîntat de vederea mai înainte a Cuviosului loan, 
căci de departe vedea gîndurile omenești și a petrecut la un loc, aşteptînd arătarea lui. 


Într-o noapte, dormind, i s-a arătat cuviosul în vis, zicînd: "lată Dumnezeu m-a trimis la 
tine; spune-mi ce voieşti?" Iar ea a mărturisit gîndurile sale şi a primit de la dînsul vindecarea 
ce dorea. Și învăţind-o cuviosul, s-a făcut nevăzut; iar femeia, deșteptîndu-se din somn, a dat 
mulțumire lui Dumnezeu. 


Locul unde era chilia cuviosului era pietros şi uscat şi nu era cu putinţă a creşte acolo 
nici copaci, nici buruieni, pentru asprimea locului, care nu avea nici o umezeală. lar cuviosul, 
luînd odată o sămînță de smochin, a zis către ucenicii săi, Teodor şi loan: "Ascultaţi-mă pe 


mine, fiilor. De va da Dumnezeu dar acestei seminţe, ca să crească pe această piatră vîrtoasă şi 
va odrăsli stîlpări şi va face roade, apoi să ştiţi că-mi va dărui Dumnezeu loc de odihnă în 
împărăţia cerului!" Acestea zicînd, a semănat sămînţa aceea pe piatră, aproape de chilia sa. lar 
Dumnezeu care a odrăslit toiagul lui Aaron cel uscat, El a dat umezeală şi pietrei celei vîrtoase 
şi seminţei de smochin răsădite, ca să arate ce dar are de la EI credincioasa Lui slugă. Deci, 
odrăslind smochinul din piatră şi crescînd cîte puţin, a ajuns pînă la acoperişul chiliei, apoi toată 
chilia a acoperit-o cu ramurile sale. Şi după o vreme a adus și roadă, trei smochine, pe care, 
luîndu-le bătrînul, cu lacrimi a mulţumit lui Dumnezeu şi, sărutîndu-le, le-a mîncat împreună 
cu ucenicii. Apoi, după ce a mîncat smochinele acelea, a început a se pregăti de moarte, fiind 
acum întru adînci bătrîneți. EI vieţuind toţi anii vieţii sale o sută patru, a adormit întru Domnul, 
Mîntuitorul nostru, Căruia ] se cuvine slavă în veci. Amin. 


10. CUVIOSUL PĂRINTE SAVA 
(3 DECEMBRIE) 


Cuviosul părintele nostru Sava din tinerețile sale a iubit pe Hristos, iar lumea a urît-o. 
EI, mergînd la Cuviosul Serghie, a luat chip îngeresc şi bine s-a nevoit, plăcînd lui Dumnezeu, 
cu postul, cu privegherea, cu rugăciunile, cu smerita cugetare și cu toate faptele cele bune, 
dorind ca să primească de la Domnul bunătăţile cele cerești. Multe ispite a răbdat de la demoni, 
pe care i-a biruit cu ajutorul Celui Preaînalt și a împărățit peste patimi. Apoi cu povăţuirea 
învățătorului său, marele Serghie, s-a dus din locașul Sfintei Treimi şi s-a sălăşluit în pustie. 
Acolo vieţuia în munţii ce se numeau Storoji, în sus pe rîul Moscova, aproape de Zvenigrad ca 
de o stadie de loc, iar de la împărăteasca cetate a Moscovei, ca patruzeci de stadii depărtate, 
unde sfîntul petrecea bine viaţa călugărească în linişte, răbdînd frigul nopţii şi purtînd greutatea 
zădufului zilei. 


Pentru viaţa lui cea plină de fapte bune, au început a veni la sfînt din multe locuri, 
monahi, oameni şi mireni mulți, vrînd a vieţui lîngă dînsul şi a se folosi de el. Iar sfîntul, primind 
pe toți cu dragoste, se făcea lor chip de smerenie întru ostenelile cele călugărești, scoţind apă și 
ducînd-o pe umerii săi. Şi alte lucruri de trebuință singur făcea, ca să înveţe pe frați a nu se 
lenevi şi a nu-şi pierde zilele în nelucrare, adică în lenevire, care este pricinuitoare a toată 
răutatea. 


După aceasta a venit la fericitul părintele nostru Sava un oarecare domn iubitor de 
Hristos, pe care l-a rugat să le zidească în locul acela o mănăstire. Acela a dat sfintului aur 
destul, spre zidire; şi apoi sfîntul, împlinind rugămintea acelui domn, s-a apucat şi a ridicat o 
biserică Preacuratei Maicii lui Hristos, în cinstea slăvitei naşterii Sale. Deci a făcut mănăstire 
foarte frumoasă şi mare pentru petrecerea călugărilor cea de suflet mîntuitoare, în care bine a 
păscut turma cea adunată întru Hristos, scoţind-o la păşunea cea duhovnicească. Fiind şi el 
asemenea vieţuitor ca dumnezeiescul Serghie, multe fapte bune a isprăvit întru Hristos. 


Ajungînd apoi întru adînci bătrîneţi, a căzut în neputinţă trupească şi zăcînd puţin, a 
chemat pe fraţi şi i-a învăţat pe ei din dumnezeieştile Scripturi, ca să-şi păzească curăția cea 
trupească, să aibă iubire de frați, să se împodobească cu smerenie şi să se nevoiască în post şi 
în rugăciune. Apoi el le-a pus în locul său egumen pe unul din ucenicii săi şi a poruncit tuturor 
fraţilor să petreacă în ascultare şi în supunerea egumenului. Iar la sfîrşit, dînd tuturor pacea şi 
sărutarea cea mai de pe urmă, întru bună mărturisire, şi-a dat sufletul în mîinile lui Dumnezeu, 
în ziua a treia a lunii decembrie, bineplăcînd în toate stăpînului său Hristos. 


Auzind despre moartea sfîntului, domnii şi toți boierii şi cei ce viețuiau primprejur, cum 
şi toţi iubitorii de Hristos, cetăţenii din Zvenigrad, alergară cu mare dragoste la îngroparea 
părintelui, aducînd pe bolnavii lor. Petrecîndu-l cu cîntările de psalmi cele de îngropare, l-au 
pus cu cinste în biserica Preasfintei Născătore de Dumnezeu, cea zidită de dînsul, în partea din 
dreapta. Cinstitele lui moaşte izvorăsc pînă în ziua de azi multe feluri de vindecări, celor ce vin 


cu credință, întru slava lui Hristos, Dumnezeului nostru, care face minuni preaslăvite prin 
plăcuţii Săi şi după moartea lor. 


Iată cîteva din minunile Cuviosului Sava. 


Mulţi ani trecînd după moartea cuviosului, egumenul mănăstirii aceleia, cu numele 
Dionisie, într-o noapte după obişnuita sa pravilă, culcîndu-se să se odihnească după osteneală, 
i s-a arătat un monah cinstit, cu bun chip şi cu cărunteţe împodobit, pe care l-a auzit, spunînd: 
"Dionisie, sculîndu-te degrabă, zugrăveşte chipul meu pe icoană". lar Dionisie l-a întrebat pe 
el: "Cine ești tu, părinte, şi cum este numele tău?" Iar bătrînul cel cu bunăcuviinţă a răspuns: 
"Eu sînt Sava, începătorul locului acestuia". Iar Dionisie, deşteptîndu-se din somn, a chemat pe 
un bătrîn oarecare cu numele de Avacum, care era unul din ucenicii Cuviosului Sava, şi l-a 
întrebat cum era chipul fericitului Sava; iar Avacum a început a-i spune chipul, asemănarea şi 
mărimea staturii părintelui şi învățătorului său. Atunci a zis egumenul către dînsul: "Adevărat 
este, frate, căci cu acest chip mi s-a arătat mie Cuviosul Sava în această noapte şi mi-a poruncit 
ca să-l zugrăvesc pe icoană". Deci, grăbindu-se egumenul, a zugrăvit frumos chipul sfîntului, 
căci însuși el era pictor. Şi dintru acea vreme a început a se face minuni și vindecări, la 
mormîntul Cuviosului Sava. 


Un om îndrăcit, cu numele Iuda, a fost adus în locaşul cuviosului, pentru care, cînd se 
săvîrşea cîntarea de rugăciune a strigat: "Amar mie, că pier!" Din acel ceas s-a făcut sănătos. 
Apoi, celor ce-l întrebau care este pricina strigării lui, zicea: "Am văzut deasupra mormîntului 
Cuviosului Sava un bătrîn cu bunăvoință, ţinînd o Cruce şi umbrindu-mă cu dînsa; iar din Cruce 
a ieşit o văpaie mare şi peste tot m-a ars; pentru aceea am strigat, iar cu focul acela a fost izgonit 
din mine duhul cel necurat". 


Frații locașului aceluia odinioară au cîrtit asupra egumenului Dionisie şi, născocind 
multe minciuni și clevetiri asupra lui, l-au pîrît stăpînitorului, marelui domn loan. Iar 
stăpînitorul, crezînd clevetirea lor, a poruncit degrabă să aducă pe egumen înaintea sa. Atunci 
egumenul fiind în mare mîhnire, i s-a arătat noaptea în somn fericitul Sava, zicînd: "Pentru ce 
te mîhneșşti, frate? Mergi neîndoindu-te și grăieşte cu îndrăzneală, căci Domnul va fi cu tine, 
ajutîndu-ţi”. Asemenea s-a arătat și unora din cei ce cîrteau, zicîndu-le: "Pentru aceasta aţi ieşit 
din lume? Şi aşa aţi voit a vă săvîrşi nevoinţa vieţii voastre celei monahiceşti? Voi cîrtiţi, iar 
egumenul se roagă pentru voi cu lacrimi. Cine va birui cîrtirea voastră sau rugăciunile părintelui 
vostru?" Deci, stînd egumenul și fraţii înaintea stăpînitorului, s-au ruşinat clevetitorii iar 
egumenul a fost întors cu cinste la mănăstirea sa. 


Un călugăr oarecare din aceeaşi mănăstire era bolnav de ochi de multă vreme, încît nu 
putea să vadă nicidecum lumina. Deci, fratele acela într-o zi apropiindu-se de mormîntul 
sfîntului, a căzut cu lacrimi cerînd tămăduire și a şters ochii săi cu acoperămîntul care era 


deasupra mormîntului. Văzînd un frate din cei ce stau acolo, l-a defăimat, zicînd: "Nu vindecare 
vei dobîndi, ci mai mult îţi vei umple ochii cu praf'. Dar acela, atingîndu-se cu credință de 
mormîntul sfîntului, a dobîndit vindecarea ochilor săi celor vătămaţi. Iar fratele cel ce defăima 
îndată a fost lovit cu orbire năpraznică și a auzit un glas, zicînd către dînsul: "Ai aflat ceea ce 
ai căutat, ca prin tine și alții să se înveţe a nu lua în rîs şi a huli minunile ce se fac de plăcutul 
lui Dumnezeu". Atunci cel ce orbise, căzînd cu mare frică şi cu tînguire la mormîntul Sfîntului 
Sava, îşi ceru iertare, care a dobîndit-o, însă nu degrabă, ci după multe rugăciuni cu lacrimi şi 
pocăință. 


Odată au venit tilharii, noaptea, în mănăstirea acestui sfint, ca să prade biserica 
Preacuratei Maicii lui Dumnezeu şi, cînd s-au pornit spre fereastra ce este deasupra mormîntului 
cuviosului părinte, s-a arătat lor un munte mare pe care nu le era cu putinţă niciodată a se sui 
pe dînsul. Apoi a căzut peste dînşii frică şi cutremur şi s-au dus rușinaţi. Aceasta singuri tilharii 
aceia au mărturisit mai pe urmă, venind cu pocăință în mănăstire şi bineviețuind în pocăință. 


Altădată a venit în mănăstirea aceea un boier oarecare cu numele loan şi cu porecla 
Irtișeb, aducînd pe pat un fiu al său bolnav, anume Gheorghe, care de multă boală nu putea 
acum Nici să grăiască. lar călugării, făcînd pentru dînsul cîntare de rugăciune, au turnat în gura 
bolnavului must mănăstiresc și îndată bolnavul a început a grăi; apoi, vindecîndu-se boala sa, a 
mîncat pîine de la masa călugărilor şi s-a făcut sănătos. lar tatăl său, loan, bucurîndu-se foarte 
mult pentru tămăduirea fiului său, mare mulțumire a dat lui Dumnezeu şi plăcutului său, Sfîntul 
Sava. Apoi, ca şi cum ar grăi cu un om viu, grăia cu cuviosul, zicînd: "O, cuvioase părinte, am 
în casa mea slugi și slujnice cuprinși de felurite boli; deci, cred că, de vei voi, poţi şi pe aceia 
a-l tămădui". ȘI, cerînd de la egumen puţin cvas (suc de fructe), s-a întors la casa sa, împreună 
cu fiul său cel vindecat. După ce a ajuns acasă, a poruncit să aducă la sine pe una din roabele 
sale, cu numele Irina, care era oarbă şi mută și a turnat în urechile ei cvas din care adusese din 
mănăstirea cuviosului Sava; de asemenea a uns şi ochii ei cei orbi şi îndată a văzut Irina şi a 
auzit bine cu urechile. Atunci toţi s-au minunat cu spaimă de măririle lui Dumnezeu. Aşijderea, 
chemînd pe o slugă a sa, cu numele de Artemie, care era surd de șapte ani, i-a turnat din acelaşi 
cvas în urechile lui și acela s-a tămăduit. Apoi a adus și pe o fecioară oarbă cu numele Chiliohia 
şi aceea prin ungerea cu cvas a văzut. Însă nu cvasul făcea nişte minuni ca acelea, ci 
binecuvîntarea şi rugăciunile Cuviosului Sava și credinţa cea mare a lui loan. După cîtăva 
vreme însuși loan îmbolnăvindu-se, același fel de doctorie a folosit și a dobîndit vindecare. 


Egumenul mănăstirii aceleia, cu numele Misail, căzînd într-o boală grea, se deznădăjdui 
de viaţa sa şi era aproape de moarte. lar odată, eclesiarhul mănăstirii aceleia, cu numele Gurie, 
vrînd să tragă clopotul pentru Utrenie, mergea către clopot. Și, cînd a fost în dreptul ușilor 
bisericii, l-a întîmpinat un bătrîn cu bunăcuviință şi a început a-l întreba: "Cum se află cu 
sănătatea egumenul vostru?" lar Gurie i-a spus despre boala lui. Dar bătrînul cel cu bunăcuviință 
i-a zis: "Mergi Şi îi zi lui ca să cheme în ajutor pe Preasfînta Născătoare de Dumnezeu și pe 
începătorul locului acestuia, pe bătrînul Sava şi va redobîndi sănătatea. Iar tu, frate, deschide- 
mi uşile bisericii ca să intru într-însa. lar Gurie s-a îndoit şi n-a vrut să deschidă mai înainte de 
a trage clopotul şi a îndrăznit a-l întreba pe el cine şi de unde este? Iar bătrînul care se arătase, 
nezicînd nimic mai mult, a mers către uşile bisericii şi îndată s-au deschis singure și a intrat 


înăuntru bătrînul. Atunci Gurie, întorcîndu-se cu frică în chilie, la tovarășul său, a început a-l 
defăima pe el, zicînd: "Pentru ce n-ai încuiat uşile bisericii? Că iată, am văzut că a intrat un 
bătrîn necunoscut în biserică, prin uşile deschise". Iar tovarășul lui îi spunea cu jurămînt cum 
că de cu seară a încuiat uşile. Deci, aprinzînd lumînarea, a alergat la biserică şi a aflat uşile 
închise şi încuiate cu toată întăritura, precum făcuse de cu seară tovarășul lui Gurie. lar după 
Utrenie, Gurie spuse tuturor ceea ce văzuse şi auzise şi, toţi ziceau că, bătrînul care s-a arătat, 
a fost sigur Cuviosul Sava. lar egumenul auzind aceasta a poruncit să-l ducă la mormîntul 
cuviosului şi rugîndu-se cu sîrguință pentru tămăduirea sa, a dobîndit sănătate cu rugăciunile 
Preasfintei Născătoare de Dumnezeu şi ale Cuviosului Sava. 


Şi alte multe minuni și tămăduiri se săvîrşeau la mormîntul plăcutului lui Dumnezeu 
unde şi acum se săvîrşesc la cei ce aleargă cu credinţă, cu darul lui Dumnezeu şi rugăciunile 
Preasfintei Născătoare de Dumnezeu şi ale Cuviosului Sava, pe care şi noi îl rugăm ca şi durerile 
noastre cele sufleteşti şi trupești, să le vindece cu rugăciunile sale fierbinți, către Hristos 
Domnul Dumnezeul nostru, Căruia se cuvine slavă în veci. Amin. 


11. CUVIOSUL TEODUL 
(3 DECEMBRIE) 


Cuviosul părintele nostru Teodul s-a născut în Cipru, pe vremea împăratului Maximian. 
De tînăr s-a lepădat de lume. Pentru marea lui nevoinţă pustnicească şi pentru smerenia lui, i s- 
a luminat sufletul şi a fost învrednicit cu darul de a vedea mai dinainte gîndurile celor ce se 
apropiau de el. 


Prefăcîndu-se nebun, pe mulți îi mustra şi îi făcea să se pocăiască. Astfel, ducîndu-și 
viața și mîntuind pe mulţi, a bineplăcut lui Dumnezeu şi a adormit cu pace. 


12. VIAŢA ŞI PĂTIMIREA SFINTEI MUCENIȚE VARVARA 
(4 DECEMBRIE) 


În vremea împărăției lui Maximian păgînul, împărat al Romei, era în părţile răsăritului 
un oarecare om de neam bun, bogat și slăvit, cu numele de Dioscor, cu obicei şi cu credinţă de 
elin, care vieţuia în Iliopoli. Acela avea o fiică, anume Varvara, pe care o păzea ca lumina 
ochilor, pentru că nu avea alt fiu, decît numai pe ea şi care, cu vîrsta, s-a făcut foarte frumoasă 
la faţă, încît nu era nici o fecioară care să-i semene cu frumuseţea, în toate hotarele acelea. Din 
această pricină, tatăl său a zidit un turn înalt, cu mare meşteşug, iar pe turnul acela a făcut case 
frumoase și în ele a închis pe fiica sa, Varvara, rînduindu-i acolo femei purtătoare de grijă şi 
slujnice, fiindcă murise mama ei. Aceasta a făcut-o pentru ca să nu fie văzută frumuseţea fiicei 
sale de către poporul cel simplu şi de neamul de jos, căci socotea că nu sînt vrednici ochii unor 
asemenea oameni, a vedea faţa cea prea frumoasă a fiicei sale. 


Deci vieţuind fecioara întru acele palate înalte de pe turnul acela, se mîngiia privind de 
sus la zidirea lui Dumnezeu cea dintru înălțime, ca şi la cea de jos, la lumina cerului și la 
frumuseţea pămîntului. Odată privind spre cer şi luînd seama la strălucirea soarelui, la alergarea 


lunii şi la frumuseţea stelelor, a zis către păzitoarele care petreceau împreună cu dînsa şi către 
slujnice: "Cine le-a făcut pe acestea?". Așijderea, căutînd şi la frumuseţea cea de pe pămînt, la 
verdeaţa cîmpului, la pomi, la grădini, la munţi şi la ape, întreba: "A cui mînă a zidit toate 
acestea?", iar cele ce-i stăteau înainte i-au zis: "Toate acestea le-au zidit zeii”. Apoi fecioara a 
întrebat: "Care zei?". Răspuns-au ei slujnicele: "Zeii aceia pe care îi cinstește tatăl tău şi-i ține 
pe ei în palatul său, care sînt de aur, de argint, de lemn şi se închină lor; acei zei au zidit toate 
acestea cîte le vedeţi cu ochii”, dar fecioara auzind aceste cuvinte ale lor, se îndoia şi zicea în 
sine: "Zeii pe care îi cinstește tatăl meu sînt făcuți de mîini omeneşti. Pe cei de aur şi de argint 
i-au făcut zlătarul (argintarul) şi pe cei de piatră i-a făcut pietrarul, iar pe cei din lemn i-a cioplit 
teslarul. Deci, cum acei zei făcuți au putut zidi această luminată înălțime cerească şi o frumuseţe 
ca aceasta pămîntească, neputînd ei singuri nici umbla cu picioarele, nici lucra cu mîinile?" 


Astfel, cugetînd întru sine, ea căuta adeseori spre cer, ziua și noaptea, și din zidiri se 
sîrguia a cunoaşte pe Ziditorul. Odată ea privind mult la cer şi fiind cuprinsă de o mare dorință 
ca să ştie cine a făcut acea înălțime cu bunăcuviință şi acea lățime şi strălucire a cerului, deodată 
a strălucit în inima ei lumina dumnezeiescului dar şi i-a deschis ochii minţii, pentru cunoştinţa 
nevăzutului, neștiutului și neajunsului Dumnezeu, care, cu înțelepciune a zidit cerul şi pămîntul. 
Şi zicea întru sine: "Un Dumnezeu ca acela trebuie să fie pe care nu l-a zidit nici o mînă 
omenească. Acela singur este făcător şi pe toate cu mîna Sa le zideşte. Unul trebuie să fie cel 
ce a întins lățimea cerului, a întemeiat greutatea pămîntului şi străluceşte din înălțime toată 
lumea cu razele soarelui, cu strălucirea lunii şi cu lumina stelelor, iar jos înfrumuseţează 
pămîntul cu copacii şi cu felurite flori şi-l adapă pe el cu rîuri şi cu izvoare de apă. Un Dumnezeu 
ca acela trebuie să fie, care pe toate le ține, pe toate le cîrmuieşte, pe toate le viază și pentru toţi 
mai înainte poartă de grijă”. 


Aşa învăţa fecioara Varvara, a cunoaşte pe Făcătorul din făpturi, încît se împlineau 
asupra ei cuvintele lui David: "Cugetat-am la toate lucrurile tale, la faptele mîinilor tale am 
gîndit". Cu acea învăţătură s-a aprins în inima ei focul dragostei celei dumnezeieșşti şi a ars 
sufletul ei cu văpaia doririi lui Dumnezeu, încît nu avea odihnă ziua şi noaptea; numai la acestea 
într-una cugeta şi de aceasta întruna dorea ca să știe cu adeverire pe Dumnezeu și Ziditorul a 
toate. 


Şi nu putea avea învăţători pe nimeni din oameni, care să-i descopere tainele sfintei 
credinţe şi s-o povăţuiască la calea mîntuirii, pentru că nu era cu putință nimănui a veni la dînsa, 
afară de slujnicele cele orînduite, căci Dioscor, tatăl ei, avea pentru dînsa mare pază. Însă singur 
Duhul Sfînt, învățătorul cel preaînţelept și povăţuitor, o învăţa pe dînsa dinăuntru nevăzut, cu 
tainica insuflare a darului Său și lucra în mintea ei cunoştinţa adevărului. Fecioara era pe acel 
turn ca o pasăre deosebită, la cele de sus cugetînd, iar nu la cele de jos, pentru că nu se lipea 
inima ei de nimic din cele pămînteşti: nu iubea aurul, nici mărgăritarele cele de mult preţ, nici 
pietrele cele scumpe, nici podoaba hainelor, nici alte podoabe fecioreşti, nici de nuntă nu gîndea 
vreodată; ci numai spre Unul Dumnezeu avîndu-şi tot cugetul său, s-a robit cu dragoste Lui. 


Venind vremea fecioarei ca să fie logodită cu bărbat, mulţi tineri bogaţi, de neam mare 
Şi slăviţi, auzind de frumuseţea ei cea minunată, rugau pe Dioscor ca să binevoiască a le da pe 
fica lui în căsătorie. Atunci s-a suit Dioscor în turnul acela la Varvara şi a început a-i grăi 
despre nuntă şi a-i spune despre tinerii cei frumoși care caută a o avea pe dînsa mireasă; deci 
cu care dintre dînşii ar vrea a se logodi? Fecioara Varvara, cea plină de înțelepciune, auzind de 
la tatăl său asemenea cuvinte, s-a roșit la față ruşinîndu-se nu numai a auzi, ci şi a gîndi la nuntă; 
şi în tot chipul s-a lepădat de dînsa, neînvoindu-se cu sfatul tatălui său, pentru că mare pagubă 
îşi socotea ei aceasta, adică a-și vesteji floarea curăţiei sale şi a-şi pierde mărgăritarul cel fără 
de preţ al fecioriei. Apoi mult sfătuind-o pe dînsa tatăl său, ca să se înduplece voii lui, ea i-a 
grăit multe cuvinte împotrivă şi la sfîrşit i-a zis: "Dacă îmi vei grăi mai mult despre aceasta, 
tată, şi mă vei sili către logodire, apoi aceasta voi face: nu te voi mai numi tată şi eu singură mă 
voi omori şi te vei lipsi de fiica ta”. Acestea auzindu-le, Dioscor s-a spăimâîntat şi s-a dus de la 
dînsa, neîndrăznind mai mult a-i vorbi. Pe lîngă acestea, cugeta că mai bine va fi cu sfaturi bune 
decît cu sila a o logodi cu cineva şi nădăjduia ca, după o vreme oarecare, singură își va da seama 
ŞI va voi a se mărita. 


După aceasta s-a gîndit să se ducă într-o cale depărtată pentru oarecare trebuință, 
socotind că fără dînsul Varvara se va mîhni şi, cînd se va întoarce, mai cu înlesnire se va 
îndupleca a-i asculta sfatul şi porunca lui. Deci, plecînd Dioscor în cale a poruncit ispravnicului 
casei, ca să zidească o baie cu multă cheltuială și cu meşteşug iscusit, lîngă scăldătoarea care 
era în grădina lui; iar la baie a poruncit ca să fie două ferestre într-un perete, ce era dinspre 
miazăzi. Apoi a poruncit ispravnicilor săi să o lase liberă pe Varvara, ca să se pogoare din turn 
şi să umble oriunde va voi şi să facă orice-i va plăcea. Se gîndea Dioscor astfel, că fiica lui, 
vorbind cu mai mulţi oameni și văzînd multe fecioare logodindu-se şi măritîndu-se, va voi şi ea 
a se mărita cu un bărbat. 


După plecarea lui Dioscor în cale depărtată, fecioara Varvara, avînd libertate a intra şi 
a ieşi din casa sa şi putînd, fără oprire, a avea vorbă cu oricine ar voi, s-a împrietenit cu nişte 
fecioare creştine şi auzind de la dînsele despre numele lui lisus Hristos, îndată s-a bucurat cu 
duhul de numele acela. Apoi a dorit să ştie de la dînsele despre Domnul, mai cu amănuntul, iar 
acelea îi spuseră ei toate cele despre Hristos, despre Dumnezeirea Lui cea negrăită, despre 
întruparea din Preacurata Fecioara Maria, despre patima Lui cea de bunăvoie şi învierea, despre 
judecata ce are să fie și despre veşnica muncă a închinătorilor de idoli; după aceea despre 
bucuria cea nesfîrşită a creştinilor celor credincioși întru împărăţia cerurilor. 


Acestea toate ascultîndu-le, Varvara se îndulcea cu inima, ardea cu dragostea către 
Hristos şi dorea botezul. Apoi s-a întîmplat în vremea aceea că a venit acolo un preot din 
Alexandria în chip neguțătoresc, despre care înştiințîndu-se Varvara, l-a chemat la ea şi a învăţat 
de la dînsul, în taină, cunoștința Ziditorului tuturor şi Atotţiitorului Dumnezeu, cum şi credinţa 
în Domnul nostru lisus Hristos, pe care demult o dorea cu mare rîvnă. Spunîndu-i preotul toate 
tainele sfintei credințe, a botezat-o pe ea în numele Tatălui și al Fiului şi al Sfîntului Duh şi, 
învăţînd-o pe dînsa mult, s-a dus într-ale sale. Iar Sfînta Varvara, luminată fiind cu botezul, mai 
mult s-a aprins cu dragostea lui Dumnezeu și se îndeletnicea în post și în rugăciuni, ziua și 


noaptea, slujind Domnului său, căruia i s-a făcut mireasă, logodindu-şi fecioria sa Lui, ca să o 
păzească neîntinată. 


În acea vreme se zidea baia, pe care o poruncise tatăl său cînd plecase în cale; deci a 
ieşit odată Sfînta Varvara din turnul său, ca să vadă cum se zideşte baia aceea şi văzînd numai 
două ferestre la baie, a zis către lucrători: "Pentru ce aţi făcut numai două ferestre? Au nu este 
mai bine a fi cu trei, ca şi peretele să fie mai frumos și baia mai luminoasă?" Meşterii au răspuns: 
"Aşa ne-a poruncit nouă tatăl tău, ca numai două ferestre să facem dinspre miazăzi". lar Sfînta 
Varvara stăruia, poruncindu-le să facă și a treia fereastră în numele Sfintei Treimi. Dar, pentru 
că meșterii nu voiau să facă aceasta, temîndu-se de tatăl ei, ea le-a zis: "Eu vă voi apăra de tatăl 
meu şi voi răspunde pentru voi; faceți precum vă poruncesc". Şi au făcut a treia fereastră la 
baie, precum le-a poruncit lor. Deci era acolo o scăldătoare (precum s-a zis) lîngă care se zidea 
baia; acea scăldătoare era îngrădită cu pietre de marmură cioplite. Acolo la scăldătoare venind 
Sfînta Varvara şi uitîndu-se către răsărit, a însemnat cu degetul pe o marmură chipul Sfintei 
Cruci, care s-a şi închipuit pe piatră cu degetul cel sfînt al curatei fecioare, ca şi cum s-ar fi 
săpat cu fierul. Ba încă lîngă aceeași baie chiar urmele cinstitelor ei picioare fecioreşti s-au 
închipuit asemenea pe piatră; apoi din urmele acelea a curs apă şi multe vindecări se făceau 
acolo, celor ce veneau cu credinţă. Pentru că toate acelea, adică baia cea cu trei ferestre, care 
era făcută în chipul Sfintei Treimi și piatra cea de marmură de lîngă scăldătoare, care era cu 
închipuirea Crucii, cum şi urmele picioarelor Sfintei Varvara au rămas întregi pînă în vremea 
fericitului Simeon Metafrast, care, după loan Damaschin, a scris pătimirea Sfintei Varvara. 
Acela grăiește în istoria sa astfel: "Pînă în ziua de astăzi se găseşte scăldătoarea aceea, vindecînd 
tot felul de boli în poporul cel iubitor de Hristos, pe care dacă ar fi voit cineva a o asemăna cu 
curgerile Iordanului, sau cu izvorul Siloamului, sau cu scăldătoarea oilor, nu ar fi greşit de la 
adevăr; pentru că şi prin aceea, multe minuni lucrează puterea lui Hristos". 


Altădată, preumblîndu-se Sfînta Varvara prin palaturile tatălui său, a văzut zeii, idolii 
cei fără de suflet, stînd la loc cinstit şi a oftat greu pentru pierderea sufletelor omeneşti, celor 
ce slujesc idolilor. Apoi a scuipat în faţa idolilor zicînd: "Asemenea vouă să fie toţi cei ce vi se 
închină și toţi cei ce cer ajutor de la voi, care sînteți fără suflet". Acestea zicînd, s-a suit în turnul 
său şi se sîrguia în rugăciunile sale cele obişnuite și în posturi, toată mintea sa îndreptînd-o spre 
gîndirea de Dumnezeu. 


După aceasta s-a întors şi Dioscor, tatăl ei, din calea sa şi luînd seama celor ce se lucrase 
în casa lui, s-a apropiat și de baia aceea ce se zidise din nou şi văzînd trei ferestre în perete, a 
început cu mînie a cîrti asupra slugilor și a meșterilor, pentru că au călcat porunca lui şi n-au 
făcut numai două ferestre, ci au făcut trei. Iar ei au răspuns: "Nu cu voia noastră am făcut, ci cu 
a fiicei tale, Varvara, pentru că ea ne-a poruncit nouă să facem trei ferestre, deşi noi n-am vrut”. 
Deci, îndată chemînd Dioscor pe Sfinta Varvara, a întrebat-o: "Pentru ce ai poruncit ca să se 
facă la baie a treia fereastră?" Iar ea a răspuns: "Mai bine este să fie trei decît două, căci tu, 
părintele meu ai poruncit să se facă două ferestre în chipul precum mi se pare - a doi luminători 
cereşti, al soarelui şi al lunii, ca să lumineze baia, iar eu am poruncit ca să se facă şi a treia în 
chipul luminii celei întreite, pentru că trei sînt ferestrele luminii celei neapropiate, celei negrăite, 
celei neapuse și celei neînserate, care luminează pe tot omul ce vine în lume". 


Tatăl ei, tulburîndu-se de cuvintele cele noi ale fiicei sale şi cu adevărat minunate, dar 
neînțelese de el, a luat-o de-o parte şi stînd lîngă baie, unde era Crucea cea închipuită pe piatră 
cu degetul Sfintei Varvara şi pe care Dioscor încă nu o văzuse, o întrebă pe sfîntă: "În ce chip 
lumina cea cu trei ferestre luminează pe tot omul, precum ai zis?" Sfînta a grăit: "la aminte, 
părintele meu, și înţelege cele ce-ţi voi spune: Trei ipostasuri ale unui Dumnezeu în Treime, 
care viețuieşte întru lumina cea neapropiată, luminează și viază toată zidirea: Tatăl, Fiul şi 
Duhul Sfînt; pentru aceea am poruncit să facă trei ferestre la baie, ca aceasta una - arătînd cu 
degetul - să închipuiască pe Tatăl, cealaltă, pe Fiul, a treia pe Duhul Sfînt, ca şi zidirile să 
preamărească numele Preasfintei Treimi". Apoi a arătat cu degetul către Crucea cea închipuită 
pe marmură şi a zis: "Şi am închipuit aici și semnul Fiului lui Dumnezeu Care cu bunăvoința 
Tatălui şi cu lucrarea Duhului Sfînt, pentru mîntuirea omenească s-a întrupat din curata Fecioară 
şi a pătimit de bunăvoie pe o Cruce ca aceasta, precum îi vezi închipuirea; pentru aceea am 
închipuit aicea semnul Crucii, ca puterea ei să izgonească de aici toată puterea diavolească”. 


Acestea grăind, prea înțeleapta fecioară către tatăl său cel împietrit cu inima, despre 
Sfînta Treime, despre întruparea și patima lui Hristos, despre puterea Crucii și despre celelalte 
taine ale sfintei credințe, l-a pornit spre mare mînie. 


Îndrăcindu-se Dioscor de iuţime şi de mînie şi uitînd dragostea cea firească, a scos sabia 
şi a vrut să lovească pe fiica sa. Ea de frică a fugit, iar Dioscor o alerga ca lupul pe oaie, avînd 
sabia în mîna sa. Apoi, ajungînd pe mieluşeaua lui Hristos cea fără prihană, s-a întîmplat în acel 
loc un munte de piatră, care era ca un perete şi, neavînd sfînta unde să fugă de mîinile și de 
sabia tatălui său sau mai bine a muncitorului său, avînd scăpare numai pe Dumnezeu, către care 
ridicîndu-şi ochii cei sufleteşti şi cei trupeşti, ceru de la EI ajutor şi apărare. Şi n-a zăbovit Cel 
Preaînalt, auzind pe roaba sa. Ci degrabă întîmpinînd-o cu ajutorul Său, a făcut de s-a despicat 
în două înaintea ei muntele cel de piatră, precum odinioară înaintea Sfintei Muceniţe Tecla, 
care fugea de mîinile celor fără de ruşine. Deci, despicîndu-se piatra, Sfînta fecioară Varvara a 
fugit în despicătura aceea și îndată s-a închis piatra la loc după dînsa, dînd sfintei cale slobodă 
ca să se suie în vîrful muntelui, unde s-a ascuns într-o peşteră de piatră. lar Dioscor cel mai 
împietrit decît piatra, nevăzînd înainte pe fiica sa care fugea, se mira cum s-a ascuns de ochii 
lui căutînd-o cu sîrguință multă vreme. Deci, înconjurînd muntele acela și căutînd pe Varvara a 
văzut doi păstori pe munte, păscîndu-și oile lor, care o văzuseră pe Sfînta Varvara fugind la 
munte şi ascunzîndu-se în peşteră. Suindu-se la dînşii, Dioscor i-a întrebat: "N-aţi văzut pe fiica 
mea ascunzîndu-se pe aici?" Unul din păstori, fiind milostiv şi văzînd pe Dioscor plin de mînie, 
vrînd să tăinuiască pe fecioara cea nevinovată, a zis: "N-am văzut-o". Dar celălalt, tăcînd, a 
arătat cu degetul locul unde se ascunsese sfînta. A alergat Dioscor acolo degrabă, iar pe ciobanul 
care a arătat pe sfîntă cu degetul, l-a ajuns pedeapsa lui Dumnezeu chiar în locul acela, pentru 
că el însuși se transformă în stîlp de piatră, iar oile lui în lăcuste. 


Dioscor, aflînd pe fiica sa în peșteră, a apucat-o şi a început a o bate fără milă și, trîntind- 
o la pămînt, o călcă cu picioarele; apoi, apucînd-o de păr, o trăgea către casa sa pe calea aspră. 
După aceea a închis-o într-o casă mică şi întunecoasă, încuind uşile şi ferestrele şi, pecetluindu- 


le cu pecete, a pus strajă şi o chinuia pe dînsa cu foame și cu sete. După aceasta s-a dus la 
ighemonul locului aceluia, cu numele Marțian și i-a spus toate cele despre fiică-sa, că se leapădă 
de zeii lor şi crede Celui răstignit. Deci a rugat pe ighemon ca, prin îngrozire de munci, să o 
înduplece la credința cea părintească. Apoi, scoţînd-o de la închisoare, a adus-o şi a dat-o în 
mîinile ighemonului, zicînd: "Eu mă lepăd de dînsa de vreme ce şi ea s-a lepădat de zeii mei şi 
dacă nu se va întoarce iarăși către dînşii şi nu se va închina lor împreună cu mine, apoi ea să 
nu-mi mai fie fiică şi eu să nu-i fiu tată; iar tu, stăpînitorule ighemoane, munceşte-o pe dînsa 
precum voieşte stăpînirea ta". Ighemonul, văzînd frumuseţea cea rară a fecioarei, s-a minunat 
de cuviinţa ei şi a început a grăi către dînsa cu blîndeţe, cuvinte bune, lăudînd frumuseţea ei şi 
neamul cel bun şi o sfătuia să nu se lepede de legile cele vechi părintești și să nu fie potrivnică 
voii tatălui său, ci să se închine zeilor și întru toate să asculte pe tatăl său, ca una ce are să fie 
moştenitoarea tuturor averilor lui. 


Sfînta fecioară Varvara, cu prea înțelepte şi blînde cuvinte mustrînd deşertăciunea zeilor 
celor fără de suflet, mărturisea şi preamărea numele lui lisus Hristos și se lepădă de toate 
deșertăciunile pămînteşti, de bogății și de mîngiierile lumești, dorind pe cele cereşti. Iar 
ighemonul o sfătuia pe dînsa să nu necinstească neamul său şi să nu-şi piardă floarea cea prea 
frumoasă a tinereților sale. Apoi, mai pe urmă, a zis: "O! frumoasă fecioară, fie-ţi milă singură 
de tine şi te sîrguieşte cu osîrdie împreună cu noi, să aduci jertfă zeilor, pentru că mi-e milă de 
tine şi voiesc a te cruța, fiindu-mi jale a da la munci şi la răni o aşa frumuseţe. lar de nu mă vei 
asculta şi vei petrece nesupusă nouă, apoi mă vei sili pe mine, chiar nevrînd, să te chinuiesc 
cumplit". lar Sfînta fecioară Varvara i-a răspuns: "Eu pururea aduc jertfă de laudă Dumnezeului 
meu și însumi voiesc a-l fi Lui jertfă; pentru că Acela unul este Dumnezeul nostru adevărat, 
Care a zidit cerul și pămîntul şi toate cele ce sînt într-însele; iar zeii tăi nimic nu sînt și nimic 
n-au zidit, fiind fără de suflet şi nelucrători. Căci pe aceia singuri îi zidesc mîinile omenești, 
precum zice proorocul lui Dumnezeu: /dolii păginilor sînt argint și aur, lucruri de miini 
omeneşti. Şi toţi zeii păginilor sînt diavoli, iar Domnul cerurile a făcut. Aceste cuvinte 
prooroceşti eu le ascult şi cred într-unul Dumnezeu care este făcător a toate; iar pentru zeii 
voştri aceasta mărturisesc, că sînt deşerți și deşartă este nădejdea voastră într-înşii”. 


După ce sfînta a grăit aceste cuvinte, ighemonul s-a mîniat şi îndată a poruncit să o 
dezbrace, pentru care această chinuire era mai grea decît rănile cele grele, căci a pus-o să stea 
goală înaintea multor bărbaţi, care fără rușine priveau spre goliciunea curatului ei trup fecioresc. 
Apoi muncitorul a poruncit să o întindă pe pămînt și cu vine de bou să o bată tare, mult timp, 
încît s-a roșit pămîntul cu sîngele ei. Și încetînd muncitorii a o mai bate, după porunca 
ighemonului, a frecat rănile ei cu zdrenţe şi cu țesături de păr, adăugînd dureri la dureri. Însă 
toate chinurile acelea care năvăleau mai repede decît vintul şi decît viforul, asupra 
neputinciosului ei trup fecioresc, n-au clătinat pe Sfînta muceniţă Varvara, cea tare în credință, 
pentru că era întemeiată pe piatra Hristos, Domnul său, prin care răbda acele dureri amare. 


După aceasta, ighemonul a poruncit să o bage în temniță, pînă cînd va socoti cu ce fel 
de munci mai cumplite s-o muncească. Deci fiind abia vie de rănile cele multe, Sfinta Varvara 
se ruga în temniţă cu lacrimi lui Hristos Domnul, iubitul său mire, ca să n-o lase pătimind acele 
dureri cumplite şi grăia împreună cu David: Nu mă lăsa pe mine, Doamne Dumnezeul meu, nu 


te depărta de la mine. la aminte spre ajutorul meu. Aşa rugîndu-se ea şi fiind miezul nopții, a 
strălucit o lumină mare, iar sfînta a simţit în inima sa o spaimă şi o bucurie pentru că se apropia 
Mirele ei cel nestricăcios, vrînd a cerceta pe mireasa sa. Apoi Însuşi împăratul măririi S-a arătat 
întru slava negrăită, pe care văzîndu-l sfînta, o! cît s-a bucurat cu duhul și s-a îndulcit cu inima! 
Căutînd Domnul spre ea cu ochii blînzi, a zis cu dulcile Sale buze: "Îndrăzneşte, mireasa Mea 
şi nu te teme. Eu sînt cu tine și privind la nevoinţa ta, uşurînd durerile tale, pregătindu-ți pentru 
acesta răsplătirea veșnică în cămara Mea cea cerească; deci rabdă pînă la sfîrşt, ca degrab să te 
îndulcești de veșnicile bunătăţi, întru împărăția Mea”. Nişte cuvinte ca acestea grăind către 
dînsa Hristos Domnul, Sfînta Varvara se topea ca ceara de focul dumnezeiescului dor şi ca un 
rîu se revărsa cu dragostea către El. Așa a mîngiiat-o lisus cel prea dulce şi cu dragostea Sa a 
îndulcit pe iubita Sa, mireasa Varvara și a vindecat-o de răni, încît nici urmă nu se mai cunoştea 
pe trupul ei. Apoi s-a dus de la faţa ei, lăsîndu-i o nespusă veselie duhovnicească. Și era sfînta 
Varvara în temniţă ca și în cer cu îngereasca dragoste aprinzîndu-se către Dumnezeu și mărindu- 
L cu inima şi cu gura, dînd mulțumire Domnului că n-a trecut-o cu vederea, ci a cercetat pe 
roaba Sa, care pătimeşte pentru numele Lui. 


Era acolo o femeie credincioasă şi temătoare de Dumnezeu, cu numele Iuliana, care, de 
cînd a fost prinsă Sfînta Varvara, o urmărea de departe şi privea la pătimirile ei. lar cînd sfînta 
a fost aruncată în temniță, şedea la fereastra temniţei, minunîndu-se cum acea fecioară tînără, 
în floarea tinereţilor şi a frumuseţii sale, a trecut cu vederea pe tatăl său şi pe tot neamul său, 
bogăţiile și toate bunătăţile, frumuseţile lumii acesteia şi încă și sufletul său nu şi-l cruță pentru 
Hristos, ci cu osîrdie îl jertfeşte pentru El. Apoi văzînd că a vindecat Hristos de răni pe Sfînta 
Varvara, a dorit ca şi ea să pătimească pentru Diînsul şi a început a se pregăti pentru nevoinţe, 
rugînd pe lisus Hristos începătorul de nevoinţe, ca să-i dea şi ei răbdare pentru munci. 


Deci, făcîndu-se ziuă, au scos pe Sfînta Varvara din temniţă şi au dus-o la necuratul 
divan, spre a doua întrebare, iar Iuliana îi urma ei de departe. Sfînta Varvara, stînd înaintea 
divanului, a ighemonului și a celor ce erau împreună cu dînsul, aceştia au văzut pe fecioară 
sănătoasă, cu fața luminată și mai frumoasă decît întîi, iar pe trup fără nici o rană din cele ce 
avusese și s-au mirat. Apoi ighemonul a zis către dînsa: "Oare, vezi, o! fecioară, cîtă purtare de 
grijă au zeii noștri pentru tine? Iar pe tine, care ieri erai cumplit rănită, acum te-au vindecat şi, 
fund slăbită de dureri acum ești sănătoasă. Deci fii și tu mulțumitoare spre o facere de bine ca 
aceasta și, închinîndu-te lor, adu-le jertfă”. 


Sfînta a răspuns: "Ce grăieșşti, ighemoane? Oare zeii tăi m-ar fi vindecat? Ei, fiind orbi, 
muţi şi neavînd nici o simţire, ei, care nu pot să dea orbilor vedere, muţilor grăire, surzilor auz, 
şchiopilor umblare, bolnavilor vindecare, nici pe morți să-i învieze? Cum au putut aceia a mă 
vindeca şi pentru ce să mă închin lor? Pe mine m-a vindecat Iisus Hristos, Domnul Dumnezeul 
meu, care tămăduieşte toate durerile, iar morților le dă viaţă. Aceluia eu cu mulțumire mă închin 
şi singură însămi mă aduc Lui jertfă, pe care tu cu ochii tăi cei necuraţi, orbit fiind cu mintea, 
nu poți a-L vedea, că nu eşti vrednic”. 


Aceste cuvinte ale sfintei muceniţe au pornit pe ighemon spre mînie și a poruncit să 
spînzure pe muceniţă pe lemn şi să-i strujească trupul cu unghii de fier, apoi să ardă coastele ei 
cu făclii aprinse. Şi pe toate acestea le răbda Sfînta Varvara cu vitejie, ba încă și cu ciocanul a 
fost bătută în cap. Cîte a răbdat acea fecioară fiind vie, n-ar fi răbdat nici un bărbat, oricît de 
tare, de n-ar fi întărit puterea lui Dumnezeu, nevăzut, pe mieluşeaua Lui. 


În mijlocul poporului, care privea la muncile Sfintei Varvara, sta nu departe Iuliana, cea 
mai sus pomenită; aceea, privind la pătimirea Sfintei Varvara, plîngea şi nu putea a se opri din 
lacrimi. Apoi, umplîndu-se de rîvnă, a ridicat glas din popor şi a început a ocări tirania cea fără 
de omenie a nemilostivului ighemon şi a huli pe zeii lor cei păgîneşti. Îndată însă a fost prinsă 
ŞI, fund întrebată despre credință, a mărturisit că e creştină; pentru aceea a poruncit ighemonul 
să o chinuiască şi pe dînsa, ca şi pe Sfînta Varvara. Deci a fost spînzurată împreună cu Sfînta 
Varvara şi strujită cu piepteni de fier. lar Sfînta Mare Muceniţă Varvara, spînzurată în acele 
munci, şi-a ridicat ochii către Dumnezeu şi a zis: "Dumnezeule, Cel ce cerci inimile omeneşti, 
Tu ştii că dorindu-Te pe Tine şi poruncile Tale cele sfinte iubindu-le, cu totul m-am adus ie și 
dreptei Tale celei Atotputernice m-am încredințat. Deci tu, Doamne, nu mă lăsa, ci cu 
milostivire caută asupra mea şi asupra lulianei, care pătimeşte împreună cu mine; întăreşte-ne 
pe amîndouă şi ne împuterniceşte, ca să săvîrșim bunăvoința ce ne stă înainte, pentru că duhul 
este osîrduitor, iar trupul neputincios". 


Aşa rugîndu-se sfînta, li s-a dat lor nevăzut ajutor din înălțime, spre răbdare cu bărbăţie. 
După aceasta, tiranul a poruncit să le taie sînurile la amîndouă, apoi înmulțindu-se durerile cele 
grele, Sfînta Varvara, ridicîndu-şi iarăşi ochii spre doctorul şi vindecătorul său, a strigat: "Nu 
întoarce fața Ta de la noi, Hristoase, şi duhul Tău cel sfînt nu-l lua de la noi; dă-ne, Doamne, 
bucuria mântuirii şi cu Duh stăpînilor ne întăreşte, întru dragostea Ta”. 


După nişte munci ca acestea, ighemonul a poruncit ca pe Sfinta Iuliana să o bage în 
temniță, iar pe Sfînta Varvara, spre mai marea ei ruşine, să o poarte goală, spre batjocură, prin 
toată cetatea, îmbrîncind-o şi bătînd-o. Sfinta fecioară Varvara cu ruşine acoperindu-se ca şi cu 
o haină, a strigat către iubitul său mire Hristos Domnul, zicînd: "Cela ce îmbraci cerul cu nori 
şi acoperi pămîntul cu negură, ca cu niște scutece, Tu însuţi o! Împărate, acoperă goliciunea 
mea și fă ca să nu fie văzute mădularele mele de ochii păgînilor, ca nu pînă în sfîrşit să fie de 
rîs roaba Ta". Şi îndată Domnul Hristos, Care împreună cu Sfinţii Săi îngeri privea de sus la 
nevoinţele roabei Sale, a grăbit spre ajutorul ei şi a trimis către dînsa un înger strălucit, cu haina 
în chipul luminii ca să acopere goliciunea ei. Astfel, fiind acoperită Sfînta Varvara, nu mai 
puteau ochii păgînilor să vadă mădularele ei cele goale şi au întors-o către muncitor. După dînsa 
a fost dusă Sfinta Iuliana așijderea goală, prin toată cetatea, întru priveliștea îngerilor și a 
oamenilor. Apoi, văzînd muncitorul că nu poate să le despartă pe ele de dragostea lui Hristos şi 
să le înduplece să se închine idolilor, le-au judecat pe amîndouă, dîndu-le spre tăiere de sabie. 


Iar pe Dioscor, cel cu inima de piatră, tatăl Sfintei Varvara, nu numai că nu l-a durut 
inima, văzînd muncile cele cumplite ale fiicei sale, pînă într-atita împietrindu-l diavolul, dar nu 


s-a ruşinat făcîndu-se singur gealat (chinuitor) al fiicei lui. Căci cu o mînă a luat pe fiică-sa, iar 
cu cealaltă mînă ţinea sabia şi aşa a dus-o la locul de osîndă, care era însemnat pe un munte, 
afară din cetate. Apoi a fost dusă de un ostaș şi Sfînta Iuliana. Cînd mergea pe cale, Sfînta 
Varvara se ruga lui Dumnezeu, zicînd: "Dumnezeule Cel fără de început, Care ai întins cerul ca 
un acoperămînt şi pămîntul l-ai întemeiat pe ape, Cela ce răsari soarele Tău spre cei buni şi spre 
cei răi şi dai ploaie peste cei drepţi şi peste cei nedrepţi, Tu şi acum auzi-mă pe mine, roaba Ta, 
care mă rog către Tine. Ascultă-mă, o, Împărate, şi dă darul Tău la tot omul, care mă va pomeni 
pe mine şi pătimirile mele. Să nu se apropie de unul ca acela boală năpraznică și moarte 
neașteptată să nu-l răpească pe el; pentru că ştii Doamne, că trup şi sînge sîntem și lucrul 
Preacuratelor Tale miini". Aşa rugîndu-se sfinta, s-a auzit glas din cer, chemînd-o pe ea 
împreună cu luliana întru cele de sus şi făgăduindu-i a-i împlini cererea ei. Deci, mergeau 
amîndouă sfintele muceniţe, Varvara şi Iuliana, spre moarte cu mare bucurie, dorind a se 
dezlega mai degrab de trup şi a merge către Domnul. Ajungînd la locul cel însemnat, mielușeaua 
lui Hristos, Varvara, şi-a plecat sub sabie sfîntul său cap şi a fost tăiată de mîinile nemilostivului 
ei tată. Astfel s-a împlinit Scriptura care zice: Va da spre moarte tatăl pe fiul, iar, pe Sfinta 
Iuliana alt ostaş a tăiat-o și astfel s-a săvîrşit alergarea nevoinţei lor. Sfintele lor suflete s-au 
suit în glasuri de bucurie către Hristos, Mirele lor, întîmpinîndu-le îngerii şi însuşi Stăpînul lor, 
cu dragoste primindu-le. lar pe Dioscor şi pe Marchian, ighemonul, i-a ajuns năpraznică 
pedeapsă a lui Dumnezeu, pentru că pe Dioscor, pe cînd cobora din munte, iar pe ighemon care 
şedea în casa sa, tunete şi fulgere din cer lovindu-i i-au ucis şi i-au ars, încît nici cenușa lor nu 
s-a mai aflat. 


În cetatea aceea era un bărbat drepteredincios cu numele Galentian. Acela, luînd 
cinstitele moaşte ale sfintelor muceniţe, le-a dus în cetate şi le-a îngropat cu cinstea ce li se 
cuvenea. A zidit şi biserică peste dînsele, în care multe vindecări se făceau, prin moaștele 
sfintelor cu rugăciunile lor şi cu darul Tatălui şi al Fiului şi al Sfîntului Duh, a Cărui slavă este 
în vecii vecilor. Amin. 


13. POMENIREA PARINTELUI NOSTRU IOAN DAMASCHIN 
(4 DECEMBRIE) 


S 


O OXAuAGkIi 

Cetatea Damascului din Siria a odrăslit pe loan Damaschin din părinți credincioşi şi de 
bun neam, a căror dreaptă credință în Hristos le-a fost mult mai scumpă decît aurul, cel pieritor 
prin foc lămurit. Acea vreme era cumplită, căci saracinii robiseră partea aceea, luînd cetatea 


slăvită, făcînd multă răutate creştinilor, pe unii omorîndu-i, iar pe alţii vînzîndu-i în robie, încît 
pe nimeni nu lăsau ca să slăvească pe Hristos pe faţă. 


Atunci, părinții lui loan, prin purtarea de grijă a lui Dumnezeu fiind acoperiţi, au fost 
păziți întregi, cu sănătatea și cu averea, păstrînd întreagă credința. Pentru că le dăduse lor 
Preabunul Dumnezeu a afla dar înaintea săracilor, precum odinioară a avut losif înaintea 
egiptenilor şi Daniil înaintea sirienilor. Deci, nu opreau răucredincioşii agareni, pe părinții 
sfîntului a crede în Hristos şi a preamări pe față, preasfînt numele Lui. Ba, chiar au pus judecător 
al cetății pe tatăl lui loan şi stăpînitor peste isprăvniciile poporului. Iar el, fiind într-o fericire 
ca aceea, mult bine făcea fraţilor celor de o credinţă, pe cei robiți răscumpărîndu-i, pe cei închiși 
prin temnițe liberîndu-i de prin legături şi izbăvindu-i de la moarte şi dînd mînă de ajutor celor 
ce pătimeau în necazurile cele mai mari. 


Astfel, erau în Damasc părinţii cuviosului, în poporul agarenilor, ca o făclie în întuneric, 
ca o sămînţă în Israil şi ca o scînteie în cenușă, păziți de Dumnezeu, ca așa să iasă dintre dînșii 
făclia cea aprinsă a Bisericii lui Hristos, strălucind luminos la toată lumea. Adică, acest fericit 
loan Damaschin, pe care, născîndu-l părinții după fire, s-au străduit a-l naşte şi după dar, făcînd 
un lucru care în acea vreme era foarte cu anevoie, că nu lăsau agarenii pe nimeni a se naşte din 
apă şi din duh (adică a se boteza). Însă părinţii lui loan fără piedică şi-au născut pe fiul lor prin 
botez, numindu-l cu numele darului de loan. 


Crescînd pruncul, părintele lui se îngrijea pentru dînsul să-l crească bine şi să-l învețe 
nu obiceiurile saracinilor, nici vitejiile cele ostășeşti, nici vînarea fiarelor, nici altfel de 
meşteşug omenesc; ci blîndeţea, smerenia, frica de Dumnezeu, cum şi înţelegerea 
dumnezeieștilor scripturi. Tatăl său ruga pe Dumnezeu cu sîrguință, să-l trimită un om înţelept 
şi binecredincios, ca să fie fiului său bun învăţător și propovăduitor spre faptele cele bune. Deci, 
fiind auzit de Dumnezeu, a dobîndit ceea ce dorea, într-acest chip: barbarii care erau în Damasc, 
ieşind adeseori pe mare şi pe uscat, în părţile cele de primprejur, robeau pe creştini și, ducîndu- 
i în cetatea lor, pe unii îi vindeau în tîrguri, iar pe alţii îi ucideau cu sabia. S-a întîmplat odată 
că au prins un monah oarecare, cinstit cu chipul, dar mai cinstit cu sufletul, de neam din Italia, 
cu numele Cozma, şi-l vîndură pe el în tîrg, împreună cu alții din cei robiți. Iar cei ce aveau să 
fie tăiaţi cu sabia, căzînd la picioarele monahului aceluia, îl rugau cu lacrimi, ca şi el să se roage 
lui Dumnezeu pentru sufletele lor. 


Saracinii, văzînd închinăciunile ce le făceau către monahul Cozma cei ce erau rînduiți 
spre moarte, l-au întrebat pe monah cu ce dregătorie şi cu ce cinste a fost cinstit de creștini în 
patria sa? El a răspuns: "N-am avut nici un fel de dregătorie, nici cu cinstea preoţiei n-am fost 
cinstit, că sînt numai monah netrebnic. Dar am învăţat filosofia, nu numai a noastră creştinească, 
Ci şi aceea pe care au alcătuit-o filosofii cei vechi”. Acestea zicînd, vărsa lacrimi din ochi. 


Stătea acolo, nu departe, tatăl lui loan, care, văzînd pe bătrîn plîngînd şi după haină 
cunoscîndu-l că este monah, s-a apropiat de dînsul, vrînd a-l mîngîia în necaz şi i-a zis: "Pentru 
ce plîngi, omule al lui Dumnezeu, de părăsirea lumii acesteia de care demult te-ai lepădat și ai 
murit pentru ea, precum te cunosc după chip?" lar monahul a răspuns: "Nu plîng eu pentru 
părăsirea lumii acesteia, căci, precum ai zis, am murit pentru lume şi nu bag în seamă nimic 
dintre acestea ce sînt în ea, ştiind că altă viață mai bună şi fără moarte şi veșnică este gătită 
robilor lui Hristos, pe care cu darul lui Hristos Dumnezeului meu, nădăjduiesc şi eu a o ajunge; 
ci pentru aceasta mă tînguiesc, căci mă duc din lumea aceasta fără fiu, nelăsînd după mine 
moştenitor”. Mirîndu-se bărbatul acela a zis: "Tu eşti monah care te-ai dat pe sine-ți lui 
Dumnezeu spre păzirea curăţeniei, iar nu spre nașterea de fii; deci, pentru ce te mîhnești că n- 
ai fiu?" Monahul a răspuns: "Nu înţelegi, stăpîne, cele grăite de mine; nu grăiesc de fiu trupesc, 
nici despre moștenirea materialnică, ci despre cea duhovnicească, pentru că eu, precum mă vezi, 
deși sînt călugăr sărac, am mare bogăție de înțelepciune, cu care din tinerețile mele, cu ajutorul 
Dumnezeului meu ostenindu-mă, mult m-am îmbogăţit. Că am străbătut toată înțelepciunea 
omenească, am învăţat retorica, logica şi filosofia, pe care Staghiriţii şi fiul lui Areston au 
aşezat-o. Apoi, am cunoscut bine măsurarea pămîntului și cu meşteşugul muzicii m-am deprins, 
mişcarea planetelor cerului și umblarea lor am învăţat din destul, pentru ca din făpturi, care au 
atîta podoabă şi cu atîta înțelepciune sînt așezate, să ajung întru cea mai luminoasă cunoștință 
a însuși Făcătorului. Mai pe urmă şi tainele teologiei, cele drept alcătuite de teologii greci şi 
romani, desăvîrşit le-am învăţat. Deci, atîtea daruri avînd, nu le-am dăruit nimănui şi ceea ce 
singur am învăţat, pe altul n-am învăţat şi nici nu mai pot de acum să mai învăţ pe cineva, 
nemaifiind nici vreme şi neavînd nici ucenic, că mi se pare că şi eu voi muri aici de sabia 
agarenilor şi mă voi arăta înaintea lui Dumnezeu ca un pom fără roadă și ca robul care a ascuns 
în pămînt talantul stăpînului său. Deci, pentru aceasta plîng și mă tînguiesc, că precum se 
mîhnesc părinții cei trupeşti cînd viețuiesc în însoţire şi nu lasă fii, aşa şi eu mă mîhnesc că n- 
am născut nici un fiu duhovnicesc, care să rămînă după mine moştenitor, la atîta bogăţie de 
înțelepciune". 


Auzind aceste cuvinte, tatăl lui loan s-a bucurat că a aflat comoara pe care o dorea și a 
zis către bătrîn: "Nu te mîhni, părinte, poate Dumnezeu va împlini dorinţa inimii tale". Zicînd 
acestea s-a dus degrabă la domnul saracinilor și, căzînd la picioarele lui, l-a rugat cu sîrguință 
ca să-i dăruiască pe acel rob; nu a fost lipsit de cererea sa, că i s-a dăruit lui de la Domnul acel 
dar, care, cu adevărat, era mai vrednic decît multe alte daruri. Deci, luînd cu mare bucurie pe 
fericitul Cozma, l-a dus în casa sa și-l mîngiia pe el de pătimirea cea rea şi îndelungată, pe care 
a avut-o, dîndu-i toată îndemînarea şi odihna; apoi a zis către dînsul: "Părinte, fii domn al casei 
mele, precum sînt şi eu, cum şi părtaş tuturor bucuriilor şi necazurilor mele”. Apoi i-a mai zis: 
"Iată că nu numai libertate ţi-a dăruit Dumnezeu, ci şi dorinţa inimii tale a împlinit-o. Pentru că 
am acești copii (punîndu-i înaintea lui pe amîndoi copiii), unul îmi este fiu după fire, adică loan, 
iar celălalt este luat în loc de fiu, de neam din Ierusalim, care, rămînînd sărac din copilărie, l- 
am luat în loc de fiu şi este de un nume cu cuvioşia ta, pentru că se cheamă Cozma. Deci, rogu- 
te, părinte, învaţă-i pe dînşii înțelepciunea ta şi obiceiurile cele bune, povăţuiește-i spre toate 
lucrurile cele bune şi fă-i pe dînşii fiii tăi duhovnicești; naşte-i pe dînșii prin învăţătură, creşte- 
i prin blînda pedepsire şi-i lasă pe ei după tine moștenitori nefuratei tale bogății cele 
duhovniceşti". 


Fericitul bătrîn Cozma s-a bucurat şi a preamărit pe Dumnezeu; apoi luînd pe amîndoi 
Copiii, îi învăţa pe dînșii cu toată sîrguința. Copiii aceştia erau isteți la minte, pricepînd toate 
cele ce li se puneau înainte de dascăl și învățau cu spor. loan era ca un vultur ce zboară prin 
văzduh şi ajunge tainele cele mai înalte ale învăţăturii; iar Cozma, fratele lui cel duhovnicesc, 
era ca o corabie pe mare, pe care, suflînd-o vîntul, înoată iute; aşa ajungea el de repede adîncul 
înțelepciunii. Amîndoi învățind cu sîrguință și cu bună sporire, în puțină vreme au străbătut 
toată învățătura ce se afla în logică, în filosofie şi în aritmetică, ca şi ucenicii lui Pitagora și ai 
lui Diofant, iar măsurarea pămîntului au învăţat-o aşa, încît se părea că sînt ca oarecare noi 
Euclizi. Meşteşugul muzicii în aşa chip l-au învăţat, precum îi arată cîntările bisericeşti cele 
alcătuite de dînşii şi stihurile cele scrise de ei. Apoi n-au rămas neînvăţate de dînşii nici 
astronomia şi nici tainele dreptei credinţe, pe care prea bine le-au cunoscut. Au învăţat şi 
obiceiurile cele bune şi către viaţă plină cu fapte bune s-au povăţuit de bunul lor dascăl, făcîndu- 
se desăvîrşiți, atît întru înțelepciunea cea duhovnicească, cît şi în cea lumească. loan atît a sporit 
încît chiar dascălul se minuna de dînsul, pentru că în unele din învățături, chiar covîrşea ucenicul 
pe dascăl. Apoi s-a făcut un renumit teolog, precum îl arată a fi cărţile lui cele de Dumnezeu 
insuflate şi înțelepţite. EI nu se mîndrea de înțelepciunea sa, ci precum un pom bineroditor, cu 
cît face mai mult rod, cu atît îşi pleacă la pămînt ramurile sale, așa şi fericitul filosof loan, cu 
cît creşteau mai mult în mintea sa roadele înțelepciunii, cu atît se socotea întru inima sa a fi mai 
MIC și ştia a potoli în sine gîndurile tinereţii și a stinge năvălirile patimilor, iar sufletul său, ca 
pe o candelă plină cu undelemnul înțelepciunii celei duhovniceşti, ştia a-l aprinde cu focul 
dumnezeieştii doriri. 


După aceasta, dascălul Cozma a zis către tatăl lui loan: "Iată s-a împlinit dorinţa ta, 
stăpînul meu, căci copiii tăi au învăţat bine, încît acum chiar şi pe mine mă covîrşesc cu 
înțelepciunea. Căci n-a fost destul acestor ucenici să fie ca dascălul lor, ci cu mare ţinere de 
minte și cu neîncetate osteneli, mai mult au cercetat adîncul înţelepciunii, înmulțind Dumnezeu 
într-înșii darul acesta. De acum nu le mai trebuie să înveţe de la mine, singuri fiind destoinici 
ca să-1 înveţe și pe alţii. Deci, rogu-mă ție, stăpîne, lasă-mă într-o mănăstire, ca acolo însumi să 
fiu ucenic şi să învăţ de la călugării cei mai desăvîrşiți înțelepciunea cea de sus; pentru că 
această filosofie lumească, pe care am învăţat-o mai înainte, mă trimite către filosofia cea 
duhovnicească, care este mai cinstită şi mai curată, folosind și mîntuind sufletul”. 


Tatăl lui loan, auzind aceasta, s-a mîhnit, nevrînd să se lipsească de un părinte ca acela, 
cinstit şi înţelept; însă n-a îndrăznit a-l opri cu sila, ca să nu mîhnească pe bătrîn, ci a făcut după 
voia lui şi, dîndu-i cele trebuincioase de cale din destul, l-a liberat în pace. Iar el mergînd s-a 
sălăşluit în lavra Cuviosului Sava şi acolo, bineviețuind pînă la sfîrşitul vieții, a trecut la 
Dumnezeu, acela care ajunsese înțelepciunea cea desăvîrșită. Apoi şi tatăl lui loan, după cîţiva 
ani, s-a mutat la Domnul. lar domnul saracinilor, chemînd pe loan, a voit a-l face mai întîi 
sfetnic al său, dar el se lepăda avîn-du-şi dorința înclinată în altă parte, adică spre a sluji 
Domnului în liniște; însă fiind silit, s-a supus şi a primit dregătoria chiar nevrînd și s-a făcut 
stăpînilor în cetatea Damascului, mai mare decît tatăl său. 


In vremea aceea, împărățea peste greci Leon Isaurul, care, ca o fiară, s-a sculat asupra 
Bisericii lui Dumnezeu și ca un leu ce răpește şi răcnește. Pentru că, lepădînd sfintele icoane de 


prin bisericile lui Dumnezeu, le ardea cu foc, iar pe cei ce credeau bine şi se închinau sfintelor 
icoane, îi rupea cu dinții cumplitei tiranii, fără milă. Auzind despre acestea, loan s-a aprins cu 
rîvna pentru buna credință, urmînd lui Ilie Tesviteanul și celui de un nume cu dînsul, adică lui 
loan Mergătorul înaintea lui Hristos. Deci, scoțînd sabia cuvîntului lui Dumnezeu, a început a 
tăia ca pe un cap dogma cea ereticească a împăratului celui cu nărav de fiară. Căci, scriind mai 
multe cărți despre cinstea sfintelor icoane, le-a trimis către cei drepteredincioși, pe care îi ştia, 
în care cărți arăta cu înţelepciune din Scriptură şi din vechile așezăminte ale purtătorilor de 
Dumnezeu Părinţi, că se cuvine a da cuviincioasa închinăciune sfintelor icoane. Apoi, ruga pe 
acei către care scria, să arate acele cărți ale lui şi altor fraţi care sînt de o credință, spre întărirea 
dreptei credinţe. 


Deci, se sîrguia fericitul loan a alerga prin toată lumea, dacă nu cu picioarele, cel puţin 
cu cărțile sale cele de Dumnezeu insuflate, care, împărțindu-se prin toată împărăția grecească, 
întărea pe cei binecredincioși întru dreapta credință, iar pe cei eretici îi înțepa cu sabia 
cuvîntului. Acestea ajungînd la auzul împăratului Leon cel răucredincios şi el, nerăbdînd 
mustrarea credinței sale celei rele, a chemat pe ereticii cei de o credinţă cu el şi le-a poruncit, 
ca, prefăcîndu-se a fi de dreaptă credinţă, să caute între cei binecredincioși vreo scrisoare de-a 
lui loan, care ar fi fost scrisă chiar de mîna lui şi să o ceară de la dînşii ca să o citească pentru 
folos. 


Atunci ajutătorii răutăţii, sîrguindu-se mult, au aflat undeva la cei binecredincioşi o 
epistolă scrisă de mîna lui loan, pe care, cerînd-o cu vicleșug, au dat-o în mîna împăratului. lar 
acela a dat-o în mîna unor scriitori iscusiţi ai săi, ca astfel privind la scrisoarea lui loan, cu 
același fel de litere să scrie o carte către împărat, ca şi cum ar fi fost scrisă chiar de mîna lui 
Ioan şi trimisă de la Damasc. Scrisoarea aceea era astfel: "Bucură-te, împărate! Eu mă bucur de 
stăpînirea ta pentru unirea credinței noastre şi dau închinăciunea şi cinstea ce se cuvine măriei 
tale celei împărătești. Înştiinţare fac stăpînirii tale, că cetatea noastră Damascul, pe care o 
stăpînesc saracinii, este foarte nebăgată în seamă de dînşii, neavînd nicidecum strajă tare, iar 
oastea agarenilor care se află într-însa este foarte slabă şi puţină; deci, milostivește-te pentru 
această cetate, rogu-mă pentru Dumnezeu, trimite oastea ta cu bărbăţie, ca şi cum ar avea să 
meargă aiurea, fără veste să năvălească asupra Damascului, căci fără osteneală vei lua cetatea 
sub stăpînirea ta și la aceasta mult îți voi ajuta chiar şi eu, de vreme ce şi cetatea şi chiar și 
laturile acestea sînt sub mîna mea”. 


O scrisoare ca aceasta fiind făcută ca şi cum ar fi fost scrisă de loan către împărat, a 
poruncit să scrie altă scrisoare, din partea lui Leon cel viclean către domnul saracinilor, într- 
acest chip: "Nimic mai fericit decît aceasta mi se pare a nu fi alta decît a avea pace între noi, a 
petrece în prietenie şi a păzi aşezămintele cele de pace; căci este foarte lăudat lucru şi lui 
Dumnezeu plăcut. Drept aceea şi eu, pacea care am făcut-o împreună cu tine, voiesc a o păzi 
nerisipită şi neschimbată pînă la sfîrşit. Însă, un creștin care petrece în stăpînirea ta, adeseori 
mă îndeamnă, prin scrisorile sale către mine, ca să risipesc pacea şi făgăduiește către mine, că- 
mi va da în miini cetatea Damascului, fără osteneală, de voi trimite acolo oastea mea fără de 
veste. Și pentru ca să crezi cele scrise de mine, iată îţi trimit una din scrisorile ce mi-a scris, din 


care vei cunoaşte prietenia mea. ar acelui creştin, care a îndrăznit a scrie către mine unele ca 
acestea, îi vei pricepe vicleşugul și vrăjmășia și vei ști în ce chip să-l pedepseşti”. 


Amîndouă aceste scrisori le-a trimis împăratul cel cu numele de leu şi cu năravul de 
fiară, printr-un om al său către domnul barbarilor în Damasc. Iar acela, luîndu-le și citindu-le, 
a chemat pe loan şi i-a arătat acea scrisoare cu vicleşug, ce era scrisă către împăratul Leon. lar 
Ioan, citind și luînd seama scrisorii, a zis: "Literele ce se află pe hîrtia aceasta văd că sînt 
asemenea cu scrisoarea miinii mele; dar n-a scris mîna mea acestea, pentru că mie nici în minte 
nu mi-a venit cîndva să scriu unele ca acestea către împăratul grecesc (să nu fie aceasta!) şi să 
slujesc eu cu vicleșug domnului meu?" Deci a cunoscut loan că pizma cea cu rău meşteşug a 
ereticilor a făcut una ca aceasta. 


Atunci domnul, umplîndu-se de mînie, a poruncit să-i taie mîna cea dreaptă, 
nevinovatului loan; iar acesta se ruga cu sîrguință domnului ca să aştepte puțin şi să-i dea cîtăva 
vreme pentru adeverirea nevinovăţiei sale şi pentru dovedirea vrăjmăşiei îndreptată asupra sa 
de către înrăutăţitul eretic, împăratul Leon. Dar n-a dobîndit ceea ce cerea, pentru că fiind foarte 
mînios păgînul, îndată a poruncit a se desăvîrşi pedeapsa. Deci s-a tăiat dreapta lui loan; dreapta 
aceea care făcea puterea celor drepteredincioși, pentru Dumnezeu; dreapta aceea care, prin 
scrisorile sale, mustra pe cei ce ocărăsc pe Domnul şi în loc de a o întinde în cerneala cu care 
scria, pentru cinstirea sfintelor icoane, s-a udat chiar cu sîngele său. lar după tăiere, a spînzurat- 
o în tîrg, în mijlocul cetăţii. 


Apoi loan, slăbind de durere şi de curgerea cea multă a sîngelui, a fost dus la casa sa. 
Sosind seara, fericitul a socotit că s-a potolit de mînie barbarul și a trimis către dînsul să-l roage, 
zicînd: "Se înmulțește durerea mea şi nespus mă munceşte şi nu pot avea uşurinţă, cîtă vreme 
stă spînzurată în văzduh mîna mea cea tăiată; deci rogu-mă ţie, stăpînul meu, porunceşte ca să 
mi se dea mîna s-o îngrop în pămînt, că atunci se va uşura durerea mea”. Tiranul, umilindu-se 
de o asemenea rugăminte, a poruncit să ia mîna de la privelişte şi să o dea lui loan. 


loan, luîndu-şi mîna cea tăiată, a intrat în camera sa de rugăciune şi, căzînd la pămînt 
înaintea sfintei icoane a Preacuratei Maicii lui Dumnezeu, care avea în mîinile sale Pruncul, a 
lipit dreapta cea tăiată la locul ei. Apoi a început a se ruga suspinînd din adîncul inimii și, 
plîngînd, zicea: "Preacurată Stăpînă, Maică care ai născut pe Dumnezeul meu, iată că pentru 
dumnezeieștile icoane mi s-a tăiat mîna dreaptă. Nu ştiu pricina pentru care s-a tulburat Leon, 
dar tu întîmpină-mă degrabă cu ajutor şi-mi vindecă mîna mea. Dreapta celui Preaînalt Care S- 
a întrupat din tine, face multe minuni prin rugăciunile Tale. Deci, mă rog ca, prin mijlocirea ta, 
să vindece Domnul şi dreapta mea, o! maică a lui Dumnezeu, pentru ca să scrie mîna aceasta 
oricîte laude vei voi tu singură. Să scrie ţie şi Fiului tău şi să ajute cu scrisorile sale dreapta 
credinţă; pentru că poţi toate cîte le voiești, ca o mamă a lui Dumnezeu". 


Zicînd acestea cu multe lacrimi, loan a adormit şi a văzut în vis icoana Preacuratei 
Maicii lui Dumnezeu cu ochii luminoși și milostivi, căutînd spre dînsul şi zicînd: "lată mîna ta 
este sănătoasă. De acum nu te mai mîhni. Însă osteneşte-te cu dînsa fără lenevire, precum ai 
făgăduit mie şi fă-o condei al scriitorului ce scrie degrabă”. Apoi, deşteptîndu-se loan, dacă a 
pipăit şi a văzut mîna lui vindecată, s-a bucurat cu duhul de Dumnezeu Mîntuitorul său şi de 
maica Lui cea fără de prihană, că i-a făcut mărire cel puternic. Stînd în picioare şi, ridicîndu-și 
mîinile în sus, a adus mulțumire lui Dumnezeu şi Maicii Domnului. Apoi, în noaptea aceea s-a 
veselit cu toată casa sa, cîntînd cîntare nouă şi zicînd: "Dreapta Ta, Doamne, s-a binecuvîntat, 
întru tărie, mîna Ta cea dreaptă a vindecat dreapta mea cea tăiată și cu aceasta va sfărima pe 
vrăjmașii cei ce nu cinstesc chipul Tău şi al Preacuratei Maicii Tale și va zdrobi cu dînsa pe 
vrăjmașii sfărîmători de icoane, spre înmulțirea măririi Tale”. 


Astfel, loan veselindu-se cu toți casnicii săi și cîntînd cîntări mulțumitoare, au auzit toți 
vecinii care locuiau împrejur şi înţelegînd pricina bucuriei şi a veseliei lui loan se mirau foarte. 
Apoi degrabă s-a înștiințat despre acestea şi domnul saracinilor şi îndată chemînd pe loan, i-a 
poruncit ca să arăte mîna cea tăiată. Şi se cunoștea la încheietura de unde se tăiase mîna, un 
semn al tăieturii ca o aţă roşie, care se însemnase prin purtarea de grijă a Maicii Domnului, spre 
arătarea cu adeverire a miîinii ce a fost tăiată. Văzînd-o domnul a întrebat pe loan, care doctor 
şi cu ce fel de doctorii a împreunat mîna aşa de bine la încheietura sa şi aşa degrab s-a vindecat, 
ca şi cum n-ar fi fost tăiată? 


EI n-a tăinuit minunea, ci cu glas mare a vestit-o, zicînd: "Domnul meu, doctorul cel 
atotputernic, prin Preacurata Sa Maică, ascultîndu-mi rugăciunea cea cu multă sîrguință, a 
vindecat cu mîna Sa cea atotputernică această rană şi mi-a dat mîna pe care ai poruncit tu de 
mi-a tălat-o”. 


Atunci domnul a strigat: "Vai mie, cu nedrept am judecat și fără milă te-am pedepsit, 
omule drept, luînd seama la clevetirea cea mincinoasă! Deci, rogu-mă ție, iartă-mă, căci cu 
miînie şi fără de socoteală, am adus asupra ta o judecată ca aceasta. Primeşte de la noi dregătoria 
şi cinstea cea dintii și fii cel dintîi dintre sfetnicii noștri, iar de acum înainte fără de tine și fără 
de sfatul tău, nimic să nu se săvîrșească în stăpînirea noastră”. loan, căzînd la picioarele 
boierului, l-a rugat mult să-l libereze și să nu-l oprească a se duce în calea sa, unde doreşte 
sufletul său, ca să urmeze Domnului, cu monahii care s-au lepădat de lume şi au luat jugul 
Domnului". Însă acesta nu vroia să-l libereze, ci-l silea să fie domn al casei lui şi rînduitor întru 
toată împărăţia lui. Deci multă vorbă era între dînşii, unul pe altul rugînd şi unul pe altul silindu- 
se a se birui prin rugăminte. Apoi loan a biruit, deşi nu degrab, şi îmblînzind pe boier, l-a liberat 
ca să facă ceea ce-i va plăcea. 


Intorcîndu-se loan în casa sa, îndată și fără zăbavă a împărțit săracilor toată averea sa, 
care era foarte mare şi a liberat pe toţi robii săi; iar el s-a dus la Ierusalim împreună cu Cozma, 
care a fost ucenic cu dînsul şi acolo, închinîndu-se sfintelor locuri, a venit în lavra Sfintului 


Sava şi a rugat pe egumen să-l primească, ca pe o oaie rătăcită şi să-l numere în turma sa cea 
aleasă. 


Atunci a fost cunoscut loan de egumen şi de frații de acolo cine este, pentru că era slăvit 
şi ştiut de toți, pentru stăpînirea şi cinstea sa, cum şi pentru înțelepciunea sa cea mare. Și se 
bucură egumenul pentru dînsul, căci un om ca acela a venit întru atîta smerenie şi sărăcie, încît 
voieşte să se facă monah. Primindu-l pe el cu dragoste, a chemat pe unul din frați, care era 
monah mai iscusit şi mai nevoitor, vrînd a i-l încredința pe loan pentru ucenicie, ca să-l înveţe 
filosofia cea duhovnicească și obiceiurile monahiceşti. lar acela s-a lepădat, nevrînd să fie 
dascăl unui om ca acela, care cu învăţătura lui prea înțeleaptă, pe mulţi îi covîrşea. Deci a 
chemat egumenul un altul, dar nici acela n-a voit. Aşijderea şi al treilea şi al patrulea, toţi s-au 
lepădat, fiecare dintr-înşii zicînd că nu este vrednic de povăţuirea unui asemenea bărbat prea 
înțelept, de care se ruşinau. După aceştia, a chemat un bătrîn oarecare, simplu cu obiceiul, avînd 
însă şi multe cunoştinţe şi osîrdie; acela nu s-a lepădat a fi povăţuitorul lui loan. 


Luînd bătrînul pe loan în chilia sa și, începînd al învăţa temelia vieții celei cu fapte bune, 
mai întîi i-a dat acest fel de orînduială ca nimic să nu facă după voia sa. Apoi să aducă lui 
Dumnezeu ostenelile şi rugăciunile cu sîrguință, ca pe o jertfă. După aceea, să verse lacrimi din 
ochii săi, dacă voiește a-şi curăţi păcatele vieţii trecute, pentru că acelea se socotesc înaintea lui 
Dumnezeu, ca jertfă mai scumpă decît tămiia. Aceste rînduieli erau un început al lucrurilor care 
se săvîrşesc prin osteneală trupească. 


Iar pentru cele ce se cuvin sufletului, starețul i-a legiuit acestea: să nu aibă în mintea sa 
vreo nălucire lumească, nici să închipuiască într-însa fețe necuvioase; ci să-şi păzească mintea 
sa întreagă și curată de toată împătimirea cea deșartă şi de toată îngîmfarea. Să nu se laude cu 
mulțimea înțelepciunii sale și cele ce a învăţat să nu i se pară că le-a ajuns toate bine şi pînă în 
sfîrşit. Să nu poftească descoperiri şi înştiinţare de taine ascunse, să nu nădăjduiască în 
priceperea sa pînă la sfîrșitul vieţii, cum că este neclintită şi că nu poate cădea şi rătăci din calea 
adevărului. Ci să ştie că gîndurile sale sînt neputincioase şi să cunoască că înțelegerile sale sînt 
greşite. Pentru aceea să se sîrguiască a nu-şi lăsa gîndul să se împrăștie pretutindeni şi să-l 
îngrijească a-l aduna într-una, pentru ca mintea lui să se lumineze de Dumnezeu şi sufletul să i 
se curățească de toată întinăciunea. Apoi trupul şi sufletul să se unească cu mintea şi aşa se va 
face chipul Sfintei Treimi şi se va desăvirşi omul nu trupesc, nici sufletesc ci cu totul 
duhovnicesc, schimbîndu-și voia celor două părți, adică a trupului şi a sufletului, întru a treia şi 
cea dintii, adică în minte. 


Nişte rînduieli ca acestea scriind tatăl fiului şi dascălul ucenicului, a adăugat şi aceste 
cuvinte către dînsul: "Nimănui să nu trimiţi vreo scrisoare, nici să grăieşti către cineva din 
învățăturile lumești. Tăcerea s-o iubeşti, pentru că ştii că nu numai iubitorii noștri de 
înțelepciune învaţă tăcerea, ci și Pitagora poruncește ucenicilor săi să păzească multă vreme 
tăcerea. Apoi să nu ţi se pară că este bine a grăi cele bune, chiar fără vreme, ascultă pe David 
care zice: Tăcut-am din bunătăți. Apoi ascultă ce folos a avut din aceasta: Înfierbintatu-s-a 


inima mea înăuntru meu, adică, negreșit, cu focul dragostei către Dumnezeu, care se aprinde 
prin cugetarea la El. 


Toate învățăturile acestea ale bătrînului au căzut în inima lui loan ca o sămînţă într-un 
pămînt bun şi, odrăslind, s-au înrădăcinat. Pentru că, vieţuind loan multă vreme lîngă acel bătrîn 
de Dumnezeu insuflat, păzea cu dinadinsul toate cuvintele lui şi asculta poruncile lui, 
supunîndu-se fără fățărnicie, fără grăire împotrivă şi fără cîrtire. Nici măcar cu gîndul nu s-a 
împotrivit cîndva poruncii bătrînului; căci, ca pe nişte lespezi, a scris pe inima sa aceasta: toată 
porunca părintelui să o împlinesc, după învățătura Apostolului, fără mînie şi fără îndoire. Pentru 
că, ce folos este ascultătorului celui ce are în mîini lucrul, iar în gură cîrtirea, cînd împlineşte 
porunca şi apoi cu limba sau cu mintea grăieşte împotrivă? Cînd va veni unul ca acela întru 
săvîrşirea faptei? Niciodată. Unii ca aceia în deşert se ostenesc; lor li se pare că săvîrșesc faptă 
bună, cînd lucrează ceva, dar au în sînul lor şarpele cîrtirii. Însă fericitul loan, ca un adevărat 
ascultător, era fără cîrtire, în toate slujbele ce i se porunceau. 


Odată, vrînd bătrînul să ispitească ascultarea şi smerenia lui loan, a adunat o mulțime 
de coşniţe, căci acela era lucrul mîinilor lor, şi a zis către loan: "Am auzit, fiule, că în Damasc 
se vînd coșurile cu mai mare preţ decît în Palestina și noi avem în chilii multe nevoi de împlinit, 
precum singur vezi; deci, ia coşniţele acestea şi te du degrabă la Damasc, de le vinde acolo. Dar 
caută să nu le vinzi cu preţ mai mic decît cel rînduit". 


Atunci a rînduit bătrînul preţ mare coșniţelor, îndoit mai mult decît se cuvenea. lar 
ascultătorul cel adevărat nu s-a împotrivit nici cu cuvîntul, nici cu mintea, nici n-a zis că nu-s 
vrednice coşniţele de un asemenea preţ, nici că este calea prea departe; nici n-a grăit în sufletul 
său: "mă ruşinez a mă duce în cetatea Damascului, în care odinioară am fost cunoscut tuturor 
ca stăpînitor slăvit”. Nimic din acestea n-a zis, nici a cugetat, fiind următor Stăpînului Hristos, 
Celui ce s-a făcut ascultător pînă la moarte. Și îndată, zicînd "Binecuvîntează părinte", a luat 
coşniţele în spate şi s-a dus degrabă la Damasc. El umbla prin cetate îmbrăcat în haine proaste 
şi rupte, vînzînd în tîrg coşniţele sale. De voia vreun om să cumpere o coșniţă din acelea, întreba 
cît costă; apoi auzind un preț ca acela mare, îl batjocorea şi rîdea de el. Alţii îl mustrau și-l 
ocărau, pentru că fericitul loan nu era cunoscut de toţi, de vreme ce era îmbrăcat cu haine 
proaste. Cel care odinioară purta haine ţesute cu aur, acum şi faţa îi era schimbată de post şi 
obrazul şi frumuseţea vestejită. 


Un oarecare cetățean, care odinioară îi era slugă în vremea stăpînirii sale, stînd acolo în 
dreptul lui şi luînd seama bine la fața lui, l-a cunoscut cine este acesta; apoi s-a mirat de chipul 
lui şi s-a umilit şi oftînd din inimă s-a apropiat de dînsul, ca de un necunoscut şi i-a dat prețul 
cel orînduit de stareţul său pe toate coşniţele; dar nu că-i trebuiau lui coşniţele, ci s-a milostivit 
spre un om ca acela, care dintru atîta slavă şi bogăţie a ajuns pentru Dumnezeu întru atîta 
smerenie şi sărăcie. lar el, luînd prețul pe coșniţe s-a întors la cel ce l-a trimis, ca un biruitor de 
la război, aruncînd la pămînt pe potrivnicul diavol şi, împreună cu dînsul, mîndria şi mărirea 
deșartă prin ascultare şi prin smerenie. 


După cîtăva vreme s-a mutat la Domnul un monah din lavra aceea care avea un frate 
după trup. Deci, rămînînd singur, plîngea după fratele său nemîngiiat. loan îl mîngiia cu multe 
cuvinte, dar nu putea să fie mîngiiat cel rănit cu întristarea fără măsură după fratele său. Apoi, 
plîngînd, l-a rugat pe loan să-i scrie oarecare cîntări de umilință spre mîngîierea şi ușurarea 
întristării sale; iar loan se lepăda, temîndu-se să nu calce porunca bătrînului său, care îi 
poruncise să nu facă nimic fără voia lui. Dar, fratele care se tînguia, îl supăra cu multă 
rugăminte, zicînd: "Pentru ce nu-mi miluiești sufletul cel întristat şi nu-mi dai puţină doctore 
pentru durerile cele mari ale inimii mele? Căci de ai fi fost doctor trupesc şi mi s-ar fi întîmplat 
să am o boală trupească şi te-aș fi rugat să mă tămăduiești, iar tu putînd a mă vindeca, m-ai fi 
trecut cu vederea? Apoi, de aş fi murit din boala aceea, oare n-ai fi dat răspuns lui Dumnezeu 
pentru mine, că putînd a mă vindeca m-ai trecut cu vederea? Eu acum mai mare durere pătimesc 
în inimă şi aştept puţină doctorie de la tine, dar tu mă treci cu vederea. De voi muri din această 
întristare, oare nu vei da lui Dumnezeu mai mare răspuns pentru mine? De te temi de porunca 
starețului tău, eu voi ascunde ceea ce îmi vei scrie tu, încît să nu ştie, nici să audă el despre 
aceasta”. 


Cu nişte cuvinte ca acestea înduplecat fiind loan, i-a alcătuit aceste tropare ce se cîntă 
la înmormâîntări: "Unde este desfătarea cea lumească? Oamenilor, pentru ce în deşert ne 
tulburăm? Toate cele omeneşti sînt deşertăciuni!" şi celelalte care şi pînă acum se cîntă de 
biserică la îngroparea celor răposați. Ducîndu-se atunci starețul din chilie undeva, loan, fiind 
înăuntru, cînta troparele cele alcătuite. Iar cînd s-a întors starețul, apropiindu-se de uşa chiliei, 
a auzit glasul lui loan cîntînd şi, intrînd înăuntru, a început cu mînie a zice: "Oare aşa degrabă 
ai uitat făgăduințele tale, că, în loc să te plîngi pe sine-ţi, tu te bucuri şi te veseleşti, alcătuind 
aceste cîntări?" loan, spunînd pricina cîntării sale şi, arătîndu-i că a fost silit de lacrimile fratelui 
să scrie, își cerea iertare, căzînd cu faţa la pămînt. Însă bătrînul, ca o piatră tare neînduplecîndu- 
se la rugămintea lui, îndată, despărțidu-l de petrecerea cea împreună cu dînsul, l-a izgonit din 
chilie. 


Ioan, fiind izgonit, şi-a adus aminte de izgonirea lui Adam din Rai, care s-a făcut pentru 
neascultare şi se tînguia înaintea chiliei bătrînului, precum odinioară Adam înaintea Raiului. 
Apoi s-a dus la alţi părinți pe care îi ştia că sînt aleşi prin faptele cele bune şi i-a rugat să meargă 
la duhovnicul său, să-i ierte greșeala. Ei, mergînd, l-au rugat pe duhovnicul lui loan să-l ierte 
pe ucenicul său și să-l primească iarăși în chilie, dar acela s-a făcut ca un stîlp neînduplecat spre 
rugămintea lor. Atunci unul din părinții aceia, a zis către bătrînul: "Dă canon celui ce a greşit şi 
nu-l despărți de petrecerea împreună cu tine". Bătrînul a răspuns: "Acest canon îi dau, dacă 
voiește a dobîndi iertare neascultării sale, ca toate ieşitorile (haznalele) chiliilor lavrei, să le 
curățească cu mîna sa şi toate scaunele cele necurate să le spele”. 


Auzind părinții, s-au ruşinat de nişte cuvinte ca acestea şi s-au dus, mirîndu-se de 
cuvîntul aspru şi neînduplecat al bătrînului. Iar loan, întîmpinîndu-i și închinîndu-se lor după 
obicei, i-a întrebat ce a zis părintele său. Aceștia, arătîndu-i împietrirea bătrînului, nu 
îndrăzneau a-i spune ce-i poruncește, că se ruşinau de porunca cea de ruşine a starețului. Iar el 


stărui, prin rugăminte cu sîrguință, să-i spună porunca părintelui său. Înştiinţîndu-se, s-a bucurat 
mai presus de nădejdea lor, părîndu-i bine de un lucru ca acela ce i se poruncise, deşi era necurat. 
Apoi, îndată pregătind uneltele şi vasele de curăţit, a început a face cu credinţă ceea ce i se 
poruncise, atingîndu-se de necurăţenie cu mîinile acelea, pe care mai înainte le ungea cu 
miresme de felurite arome, și-și întina dreapta sa, care cu minune s-a vindecat de Preacurata 
Născătoare de Dumnezeu. O, smerenie adîncă a bărbatului celui minunat şi a ascultătorului 
celui adevărat! Văzînd starețul o smerenie ca aceea, s-a umilit şi alergînd a căzut pe grumajii 
lui şi-i săruta capul, umerii și mîinile, zicînd: "O, ce fel de pătimitor am născut eu întru Hristos? 
O, acesta este fiu adevărat al fericitei ascultări!" Iar loan se rușina de cuvintele bătrînului, căzînd 
cu faţa la pămînt cu lacrimi înaintea lui, ca înaintea lui Dumnezeu, neîngîmfîndu-se de cuvintele 
de laudă ale părintelui său, ci mai mult smerindu-se şi rugîndu-se să-i ierte greşeala. Iar 
părintele, luîndu-l, l-a dus de mînă în chilia sa, de care loan s-a bucurat, ca şi cum ar fi fost 
iarăşi întors în Rai, şi vieţuia în unirea cea dintîi împreună cu bătrînul. 


Nu după multă vreme s-a arătat bătrînului în vis noaptea, Stăpîna lumii, Preacurata și 
binecuvîntata Fecioară, zicînd: "Pentru ce ai astupat izvorul, care poate izvori apă dulce şi cu 
îndestulare, apă mai bună decît aceea care a izvorit din piatra cea din pustie, apă de care a poftit 
David să bea, apa pe care a făgăduit-o Hristos Samarinencii? Lasă izvorul să curgă, căci va 
izvori fără împuţinare, va curge și va adăpa toată lumea și va acoperi mările eresurilor şi le va 
preface într-o dulceaţă minunată. Cei însetați să meargă cu sîrguință la apă şi cîţi nu au argintul 
vieții celei curate să-și vîndă împătimirile lor şi mergînd să-şi cumpere de la loan curăţire mai 
luminată atât în dogme, cît şi în fapte, pentru că acesta va lua alăuta cea proorocească - Psaltirea 
lui David - şi va cînta Domnului Dumnezeu cîntări noi, care vor covîrşi cîntările lui Moise şi 
dănţuirile Mariamei. Întru nimic se vor socoti în faţa lui cîntările de laudă cu cuvinte neînţelese 
şi nefolositoare ale lui Orfeu, căci acesta va cînta cîntare duhovnicească şi cerească. EI, ca 
heruvimii, va urma cu cîntarea şi pe toate bisericile Ierusalimului le va face ca pe niște fecioare, 
care cîntă în timpane, spre lauda Domnului, vestind moartea și învierea lui Hristos. Acesta va 
scrie dogmele dreptei-credinţe şi va mustra răzvrătirile cele ereticeşti. Inima lui va răspunde 
cuvînt bun şi va grăi lucrurile cele minunate ale împăratului". 


Dimineaţa, chemînd bătrînul pe loan, a zis către dînsul: "O, fiule al ascultării lui Hristos, 
deschide gura ta pentru ca să tragi duh și cele ce ai primit în inima ta, spune-le cu gura. Gura ta 
să vorbească înţelepciunea care ai învăţat-o prin cugetarea lui Dumnezeu. Deschide gura ta, nu 
spre povestiri, ci spre cuvinte adevărate şi nu spre ghicitoare, ci spre dogme. Vorbește în inima 
Ierusalimului, care vede pe Dumnezeu, spre împăcarea Bisericii Lui. Vorbeşte, nu cuvinte 
deşarte care se duc în văzduh, ci pe acelea pe care Duhul Sfînt le-a scris în inima ta. Suie-te la 
înălțimea Sinaiului, adică a vederii lui Dumnezeu şi a descoperirilor tainelor celor dumnezeieşti 
şi, pentru smerenia ta cea mare, prin care te-ai pogorît pînă în adînc, suie-te acum la muntele 
bisericii şi propovăduieşte; înalță-ţi glasul tău cu tărie, binevestind Ierusalimului că lucruri prea 
slăvite s-au vorbit despre tine de Maica lui Dumnezeu, iar pe mine mă iartă, rogu-mă, că din 
simplitate şi din neștiință, am fost piedică ție”. 


Din acea vreme fericitul loan a început a scrie cărți dumnezeiești și a făcut cîntări 
izvorîtoare de miere, alcătuind Octoihul, prin care şi pînă astăzi se veseleşte Biserica lui 


Dumnezeu, ca printr-o alăută duhovnicească. lar începutul cărţii sale l-a făcut zicînd astfel: 
"Dreapta ta cea purtătoare de biruinţă, cu dumnezeiască cuviință, întru tărie s-a preamărit". Și 
aceasta a zis-o din pricina dreptei sale, care după tăiere a fost vindecată cu preamărire, despre 
a cărei vindecare, bucurîndu-se, a strigat către Născătoarea de Dumnezeu: "De tine se bucură, 
ceea ce eşti plină de dar, toată făptura" şi celelalte. lar basmaua cu care a fost înfăşurată mîna 
lui tăiată, o purta pe cap, întru pomenirea acelei minuni, ce s-a făcut de Preacurata Născătoare 
de Dumnezeu. EI a scris şi vieţile unor sfinţi, a alcătuit cuvinte la praznice şi multe feluri de 
rugăciuni de umilință, apoi dogmele credinţei celei adevărate şi multe taine teologhicești. După 
aceea a scris și împotriva ereticilor, dar mai ales împotriva luptătorilor de icoane şi tot felul de 
învățături folositoare de suflet, cu care şi pînă acum se hrănesc credincioșii, avîndu-le ca pe o 
hrană duhovnicească și ca un rîu ce curge lin. 


Cuviosul loan avea pe fericitul Cozma, care-l îndemna la o osteneală ca aceasta, ca unul 
ce crescuse împreună cu dînsul şi împreună învăţaseră la un dascăl; acela deștepta pe Ioan 
pentru scrierile dumnezeieştilor cărți şi spre alcătuirea cîntărilor bisericeşti şi, care, însuşi îl 
ajuta. Mai tîrziu, Cozma a fost hirotonisit episcop al cetății Maiuma de către patriarhul 
Jerusalimului. După aceasta, același patriarh chemînd și pe Cuviosul Ioan, l-a hirotonisit preot. 
Însă el, nevrînd a zăbovi mult în lume și a fi lăudat de mireni, s-a întors în locaşul Sfintului 
Sava şi se ascundea în chilia sa ca o pasăre în cuib, sîrguindu-se întru citirea şi scrierea 
dumnezeieștilor cărți, îngrijindu-se pentru mîntuirea sa. Apoi, adunînd toate cărțile sale pe care 
le scrisese mai înainte, le recitea iar și îndreptînd, cu multă luare aminte, cele ce se arătau lui că 
au trebuinţă de îndreptare, ori în cuvinte ori în alcătuire ca nimic să nu fie într-însele fără 
trebuință. EI a petrecut ani mulţi întru asemenea osteneli foarte folositoare, atît lui şi Bisericii 
lui Hristos, cît şi pentru nevoinţele cele monahicești. 


Apoi, ajungînd întru desăvîrştă cuvioşie și sfinţenie şi bine plăcînd lui Dumnezeu, a 
plecat către Hristos şi către Preacurata Lui Maică, ca astfel, nu întru închipuire, ci întru vederea 
feții Lor, întru slava cea cerească, să se închine Lor şi să se roage pentru noi; ca şi noi să ne 
învrednicim de aceeaşi vedere dumnezeiască, prin sfintele lui rugăciuni, cu darul lui Hristos, 
Căruia împreună cu prealăudata și preabinecuvîntata Lui Maică se cuvine, slavă şi închinăciune, 
în veci. Amin. 


14. CUVIOSUL IOAN EPISCOPUL, FĂCĂTORUL DE MINUNI 
(4 DECEMBRIE) 


Cuviosul părintele nostru loan, încă de cînd era tînăr, ura desfătările şi plăcerile lumești, 
Şi îşi împodobea viaţa cu post şi înfrînare. Pentru aceasta a şi fost hirotonit episcop al 
Polivatului, urcînd în chip legiuit toate treptele bisericeşti. După ce i s-a încredinţat păstorirea 
poporului, a adăugat la nevoinţele sale pustniceşti de mai înainte, alte nevoințe, iar la osteneli, 
alte osteneli. 


Cînd Leon Isaurul a luat cu nevrednicie sceptrul împărăției şi a început să hulească 
sfintele icoane, acest sfînt bărbat s-a dus la Constantinopol şi a mustrat cu tărie necredința 
împăratului. Apoi s-a întors la turma sa, i-a învăţat pe credincioşii săi cu de-amănuntul credința 
şi i-a făcut să fie gata cu toţii să-şi verse sîngele pentru dreapta credință. 


Vieţuind așa, a părăsit cele de jos şi s-a mutat la Domnul nostru Iisus Hristos, pe Care 
Îl dorea. 


15. NEVOINŢELE ȘI VIAŢA CUVIOSULUI PĂRINTELUI NOSTRU 
SAVA CEL SFINȚIT 


(5 DECEMBRIE) 

Pe cînd Teodosie cel Tînăr ținea sceptrul împărăției grecești și avea douăzeci şi şapte de 
ani în împărăție, s-a născut Cuviosul Părintele nostru Sava în părțile Capadociei şi în mitropolia 
Cezareei, într-un sat ce se numea Mutalasc. Acesta la început era neînsemnat, iar mai pe urmă, 
prin Sava, care s-a născut într-însul, s-a arătat mai slăvit decît Armatem, care a odrăslit pe 
dumnezeiescul prooroc Samuil. 


Părinţii fericitului Sava se chemau loan şi Sofia şi erau de bun neam şi binecredincioşi; 
iar cînd era pruncul de cinci ani, s-au dus părinţii lui în Alexandria, la slujba împărătească, 
pentru că loan era ostaș. Prin pronia lui Dumnezeu, Sava a rămas cu averea părinţilor la Eremia, 
fratele mamei sale. Și întrucît Eremia avea o femeie cu nărav rău şi sfadnică, supărîndu-se 
copilul, s-a dus la Grigorie, fratele tătălui-său, care viețuia într-alt sat, ce se numea Scanda, 
pentru care pricină s-a ridicat vrajbă între unchii lui. Părinţii lui zăbovind multă vreme în 
Alexandria, Eremia și cu Grigorie se certau între dînșii, căci fiecare dintr-înşii voia să-l aibă la 
el, nu atît pentru că îl iubeau pe copil, pe cît ca să fie părtaş avuţiei tatălui său. Iar fericitul copil, 
avînd înţelegere de bătrîn şi văzînd gîlceava şi sfada unchilor lui, s-a lepădat de toată averea 
părinților şi mergînd în mănăstirea lui Flavian, ce era departe de satul Mutalasc ca de douăzeci 
de stadii, a luat chipul îngeresc, fiind atunci abia de opt ani. Vieţuind acolo, a învăţat repede 
psaltirea şi celelalte sfinte scripturi şi sporea în fapte bune, luînd aminte la rînduiala 
monahicească. 


Nu după multă vreme împăcîndu-se între dînșii, unchii fericitului Sava au venit la dînsul 
în mănăstire şi au început a-l răzvrăti, sfătuindu-l să iasă din acea sfîntă ogradă şi să-şi ia femeie 
cu care să vieţuiască în averea părintească. EI, voind mai bine a fi lepădat în casa lui Dumnezeu 
decît a viețui în locașurile păcătoşilor şi iubind mai mult viaţa monahicească decît cea 
mirenească, nu ascultă de unchii săi și sfatul lor cel înşelător îl lepăda, zicînd: "Eu fug ca de un 
balaur de acei care îmi poruncesc a mă lepăda de calea lui Dumnezeu. Pentru că mă tem ca nu 
cumva, cu vorba lor cea rea, să-mi strice obiceiurile mele bune şi apoi să aduc asupra mea 
blestemul cu care blestemă proorocul pe cei care se dedau la îndărătnicii, despre care zice: 
Blestemaţi sînt cei ce se abat de la poruncile Tale. 


Cu aceste cuvinte izgonind de la dînsul pe unchii săi, care nimic n-au folosit, el se sîrguia 
în mai mari nevoinţe, cu ostenelile şi înfrînările chinuindu-și trupul şi robindu-l pe el duhului. 


Deci, fiind biruit şarpele acela, care prin avere şi însurătoare voia să-l scoată din sfîntul 
lăcaș, ca din sălășluirea Raiului - s-a apropiat alt ispititor, spre a ispiti pe sfint, adică diavolul 
îmbuibării pîntecelui. Căci fericitul, lucrînd odinioară în grădina mănăstirii, a văzut un măr 
foarte frumos într-un pom, și fiind biruit de cuget, a rupt mărul acela, vrînd a-l mînca mai înainte 
de vremea rînduită şi de obişnuita binecuvîntare. Dar, aducîndu-şi aminte că în rai cu astfel de 
rod şarpele a adus spre păcat pe cel dintii om, s-a oprit de a-l mînca şi se osîndea singur în sine 
zicînd: Frumos și bun era la mincare rodul cel ce a omorit pe Adam. Şi, aruncînd mărul la 
pămînt, l-a călcat cu picioarele, călcînd împreună cu dînsul şi gîndul său, iar mai vîrtos zdrobind 
capul şarpelui lăcomiei de pîntece; apoi şi-a pus însuși legămînt să nu mai mănînce mere pînă 
la moartea sa. De atunci toată pofta şi-o biruia prin înfrînare, mîncînd şi dormind puţin, pururea 
petrecînd în osteneală; pentru că mîinile lui erau întinse ori spre rugăciune, ori la lucru. Măcar 
că era tînăr, dar îndată s-a făcut deopotrivă în fapte bune cu toţi părinţii cei bătrîni, care se aflau 
în acea mănăstire. 


Odinioară s-a întîmplat unui frate, ce avea slujba pităriei, că şi-a udat hainele sale de 
ploaie şi era vreme de iarnă, cînd nu strălucea soarele. Deci, neavînd unde să-şi usuce hainele, 
le-a băgat în cuptorul de copt pîine, deasupra lemnelor şi le-a uitat acolo. După puţin timp s-au 
adunat frații să coacă pîine şi au aprins lemnele în cuptor, neștiind că pitarul îşi pusese într- 
însul hainele sale să se usuce. Aprinzîndu-se lemnele foarte tare, şi-a adus aminte pitarul de 
hainele sale şi se întristă mult. Acolo era şi fericitul Sava, care, văzînd întristarea fratelui, nu s- 
a temut şi făcîndu-şi semnul Sfintei Cruci, a intrat în văpaia cuptorului. O, minune! Precum 
altădată tinerii prin credință, nu s-au ars în cuptorul Babilonului, aşa şi copilul Sava, precum 
dragostea cea către frate, a ieşit din cuptor nevătămat, aducînd în mîinile sale hainele fratelui 
nevătămate, asemenea și ale sale rămînînd nearse. 


Această minune văzînd-o frații, s-au înspăimântat şi zicea unul către altul: "Ce are să fie 
copilul acesta în anii viitori, dacă s-a învrednicit de la Dumnezeu cu un dar ca acesta, chiar din 
tinerețile lui". 


A petrecut fericitul în acea mănăstire zece ani, mergînd din putere în putere şi din slavă 
în slavă. Apoi a vrut să se ducă la Ierusalim, să se închine Sfintelor Locuri, să cerceteze pe 
părinții care erau acolo, prin pustietățile cele de primprejur, să se folosească din vorba cea 
împreună cu dînșii şi să-şi găsească acolo un loc spre sălășluire pustnicească. Deci, apropiindu- 
se de egumen, a cerut voie să-l elibereze pe el cu rugăciunea şi cu binecuvîntare spre sfînta 
cetate. lar egumenul n-a vrut să-l lase, zicînd: "Nu este bine, tînăr fiind, să umbli aiurea, ci mai 
de folos îţi este să stai într-un loc”. 


Dar Dumnezeu Care le rînduieşte pe toate spre folos, a poruncit egumenului în vis să nu 
oprească pe Sava. "Dă-i drumul, zice, să-Mi slujească Mie în pustie". Atunci chemînd egumenul 
pe fericitul, i-a dat binecuvîntare, şi cu rugăciune I-a eliberat spre drumul său. Iar el, povăţuit 
fiind de dreapta celui Preaînalt, a venit în Ierusalim în al optsprezecelea an al vîrstei sale, la 
sfîrşitul împărăției lui Marchian și a patriarhului luvenalie. Intrînd în mănăstirea Sfîntului 
Pasarion, în vreme de iarnă, l-a primit Elpidie arhimandritul şi l-a dat unui bătrîn capadocian, 
la care iernînd gîndea la viaţa pustnicească, pe care de mult cu mare dorinţă o rîvnea. El, auzind 
de Eftimie cel Mare, care strălucea cu faptele cele bune şi cu minunile în pustia aceea dinspre 
părțile de răsărit ale Ierusalimului, a voit a-l vedea. 


Deci, cerînd binecuvîntare de la întiistătătorul, a plecat şi ajungînd în lavra marelui 
Eftimie, a petrecut acolo cîteva zile, aşteptînd vremea în care i-ar fi fost cu putinţă a vedea pe 
cel dorit; căci cuviosul nu venea totdeauna în sobor, ci numai o dată pe săptămînă, sau de două 
ori, şi la zile însemnate. Venind sîmbăta, Sava a văzut pe Cuviosul Eftimie ducîndu-se la 
biserică şi a căzut înaintea lui, rugîndu-se cu osârdie să-l primească şi pe el în lavra sa. lar 
minunatul Eftimie, văzându-l așa tânăr, l-a trimis în mănăstirea cea mai din vale, care era făcută 
pentru noii începători, adică la fericitul Teoctist, poruncindu-i să poarte grijă de acel monah 
tânăr. Apoi a proorocit pentru dânsul, că în scurt timp, cu darul lui Hristos, va străluci în viața 


cea monahicească, mai mult decât mulţi alţii şi că va fi propovăduitorul tuturor pustnicilor din 
Palestina și va ridica lavră mai mare decât toate lavrele din toate părțile acelea. 


Sava, fiind primit în mănăstirea cea mai din vale, s-a dat pe sine cu totul lui Dumnezeu 
şi săvîrşea toate slujbele mănăstirii cu ascultare, fără cîrtire, cu supunere smerită și întru 
osteneală cu osîrdie, încît se minunau părinții de atîta iubire de osteneală şi de obiceiul lui cel 
bun. lar diavolul, vrînd să-i facă împiedicare, a născocit un astfel de lucru: era în mănăstirea 
aceea un frate de neam din Alexandria, cu numele loan. Acela, auzind de moartea părinţilor săi, 
i-a băgat vrăjmașul în mintea lui un gînd netrebnic, ca să meargă şi să rînduiască averea rămasă 
de la părinţii săi. De aceea supăra pe egumenul Teoctist cu dese rugăminţi, să-l lase să se ducă 
în Alexandria şi cerea ca şi pe Sava să-l lase să meargă împreună cu dînsul, să-i fie spre ajutor, 
ca unul care era puternic cu trupul și putea să-i slujească bine pe cale. Silit fiind Teoctist de 
rugămințile cele cu sîrguință ale lui loan, i-a dat drumul să meargă în patria sa şi l-a liberat 
împreună cu dînsul şi pe Sava, după cererea lui; apoi s-au dus. 


Ajungînd ei în Alexandria şi îngrijindu-se de averea ce rămăsese după cei morţi, fericitul 
Sava a cunoscut pe părinții săi, loan şi Sofia, care se întîmplaseră într-acea vreme acolo - pentru 
că tatăl său avea o dregătorie ostăşească în Alexandria, din porunca împărătească. Atunci 
fericitul Sava începea a doua nevoinţă şi de mai mare luptă, decît cea dintii, pe care a avut-o 
cînd l-au chemat unchii lui din mănăstire în lume, pentru însurătoare. Pentru că mai mult îl 
sileau părinţii lui, pe de o parte cu rugăminți și cu lacrimi, iar pe de altă parte cu cuvintele cele 
drăgăstoase și înșelătoare, ca să lepede hainele cele negre și să le îmbrace pe cele albe; apoi 
urmînd vieţii lor, să se facă ostaș în locul tatălui său. 


Fericitul, pricepînd că acea întîlnire și cunoştinţă cu părinții săi i s-a făcut prin 
meșteșugirea vrăjmașului, s-a împotrivit tare firii sale. Pentru că s-a lepădat de dragostea 
părintească şi, trecînd cu vederea rugămintea lor şi lacrimile cele multe, s-a făcut ca un diamant 
tare, neclintit în buna hotărîre, răspunzînd părinților: Mă tem de Cel care a zis: Cel ce iubește 
pe tatăl său, sau pe maica sa, mai mult decit pe Mine, nu este vrednic de Mine; și care nu-şi va 
lua Crucea sa și nu va veni după Mine, nu este vrednic de Mine. Deci, cum vă voi cinsti pe voi 
mai mult decît pe Dumnezeu şi viața voastră deşartă, mai mult decît Crucea, și ostăşia voastră 
lumească, mai vîrtos decît ostăşia cea duhovnicească? Căci dacă împărații pământeşti, osîndesc 
la chinuri pe ostașii care fug din cetele lor, cu atît mai mult Împăratul ceresc nu va cruța pe 
aceia, care, înscriindu-se în ostăşia Lui mult mai cinstită, cad din ceata Lui cea aleasă". La 
sfîrşit, fericitul Sava a adăugat şi aceasta: "Voi, dacă mă veţi sili mai mult la aceasta, ca să mă 
lepăd de ostășia lui Hristos cea prea frumoasă, apoi mai mult, nu vă voi mai numi părinţii mei”. 


loan şi Sofia, văzînd inima fiului lor neînduplecată către dorinţa lor, au încetat de a-l 
mai supăra şi cu mai multă tînguire l-au liberat, fără voia lor. Apoi l-au rugat să ia ceva din 
averea lor pentru trebuință, după aceea i-au dat patruzeci de galbeni, iar el nu voia să ia nimic; 
dar, ca să nu mîhnească prea tare pe părinţii săi, a luat numai trei galbeni, însă şi pe aceia, 
întorcîndu-se în mănăstire, i-a dat în mîna lui Teoctist, egumenul său. 


Împlinind în acea mănăstire zece ani, cuviosul Teoctist s-a mutat la Domnul, iar după 
dînsul s-a ales cuviosul Marin, bărbat cu fapte bune, dar și acela săvîrșindu-se după doi ani, a 
venit după dînsul Longhin, bărbat bun. Fericitul Sava împlinea într-acea vreme treizeci de ani 
de la naşterea sa. Atunci, apropiindu-se de egumenul Longhin I-a rugat ca, pentru viaţa cea fără 
tulburare, să-i dea voie să se închidă în peștera cea de lîngă mănăstire, în partea dinspre miazăzi. 
Longhin a vestit prin scrisoare pe marele Eftimie. Acesta, avînd urechile sale pline de 
povestirile despre viaţa lui Sava cea fără prihană, despre postirea, rugăciunile, blîndeţea, 
smerenia şi despre celelalte fapte bune ale lui plăcute lui Dumnezeu, a scris înapoi lui Loghin: 
"Să nu opreşti pe Sava a se osteni precum voieşte". 


Deci, i s-a poruncit la început fericitului să petreacă într-acea peşteră numai cinci zile în 
săptămînă; apoi, după cererea lui, cinci ani a fost liber a petrece într-însa. lar viaţa lui în peşteră 
era așa: cinci zile postea, negustînd nimic, nici ieşind din peşteră. Lucrul lui era acolo împletirea 
de coşniţe, din care în fiecare zi împletea cîte zece, iar în gură și în minte avea rugăciunea 
neîncetată către Dumnezeu. Sîmbăta, venea de dimineață din peşteră în mănăstire, aducînd cu 
sine cincizeci de coșniţe. Cînd venea, se împărtășea cu soborniceasca rugăciune și, întărindu-şi 
trupul cu hrană, iarăși intra în seara Duminicii în peşteră, ducînd cu sine stilpări de finic, cît 
putea să-i fie destule pentru împletirea a cincizeci de coşniţe. 


Într-o osteneală şi postire ca aceea, vieţuind el în acea peșteră cinci ani, l-a luat cu sine 
marele Eftimie, la ostenelile cele pustnicești, ca pe un monah desăvîrșit, care în anii săi cei 
tineri a ajuns la măsura părinților celor ce au îmbătrînit întru faptele cele bune, pentru care 
pricină marele Eftimie îl numea tînăr-bătrîn. Căci, fiind tînăr cu trupul, avea ca un bătrîn 
înțelepciune duhovnicească şi viaţa curată. 


Deci a ieşit împreună cu dînsul marele Eftimie din lavră, în a paisprezecea zi a lunii 
ianuarie, ducînd împreună cu el şi pe fericitul Dometian, în pustia Ruva, vrînd să petreacă acolo 
tot postul mare, pînă la Duminica Stîlpărilor. Apoi a vrut odată bătrînul să treacă prin altă pustie 
ce era deasupra Mării Moarte, dinspre miazăzi, unde a venit împreună cu amîndoi ucenicii săi, 
Dometian şi Sava, în nişte locuri fără apă. Fiind arşiţă mare, fericitul Sava a ostenit şi slăbind 
de sete a căzut, neputînd a mai merge. Făcîndu-i-se milă de dînsul, marele Eftimie a căzut la 
rugăciune depărtîndu-se de dînsul ca de o aruncătură de piatră şi se ruga, zicînd: "Doamne, 
Dumnezeule, dă apă ca să se potolească setea acelui frate care a slăbit”. Apoi, sculîndu-se de la 
rugăciune, a săpat în pămînt de trei ori cu un lemnișor ce se întîmplase acolo şi îndată a izvorit 
apă vie din care bînd Sava s-a întărit. El de atunci a primit putere dumnezeiască de a răbda de 
sete prin pustie. Apoi, sosind Duminica Stîlpărilor, s-au întors în lavră. 


Trecînd puţină vreme, Cuviosul şi de Dumnezeu purtătorul părintele nostru Eftimie, s- 
a mutat la Domnul, luîndu-i locul ca patriarh în Ierusalim, Anastasie. lar după mutarea Sfîntului 
Eftimie şi după săvîrşirea altor părinți bătrîni ai acelei lavre, văzînd Sava că se schimbă 


rînduielile mănăstirii, s-a dus în pustia ce este dinspre răsărit, împrejurul lordanului, unde într- 
acea vreme strălucea, ca o stea luminoasă, Cuviosul Gherasim, cu viaţa sa cea îmbunătățită. 


Fericitul Sava era atunci de treizeci şi cinci de ani de la naşterea sa, cînd s-a sălășluit în 
pustie singur, unde a fost ispitit de diavol, care, a ridicat asupra lui război. Odată, odihnindu-se 
sfîntul după osteneală, la miezul nopţii s-a închipuit diavolul în mulţime de șerpi și de scorpii, 
venind asupra lui spre a-l înfricoşa. Dar el îndată s-a sculat la rugăciune și era în buzele lui 
psalmul lui David care zice: Nu te vei teme de frica de noapte...; peste aspidă și vasilisc vei 
călca... . Acestea zicînd el, îndată a pierit diavolul, cu toate înfricoşările lui. 


După cîteva zile iarăși s-a închipuit diavolul în chipul unui leu înfricoşat şi s-a repezit 
la sfînt, vrînd să-l sfişie şi, apropiindu-se, se da înapoi; apoi iarăşi se repezea şi iarăşi se da 
înapoi. lar cuviosul, văzînd pornirea fiarei și mişcările ei, a zis: "Dacă ai îngăduință de la 
Dumnezeu a mă mînca, pentru ce te oprești? Iar de nu, pentru ce te ostenești în deșert? Căci te 
voi călca pe tine, leule, fiind înarmat cu puterea Hristosului meu!". Atunci îndată diavolul, care 
se arătase în chip de fiară, a fugit cu ruşine. Din acea vreme i-a supus Dumnezeu toate fiarele 
şi balaurii, încît umbla prin mijlocul lor ca prin mijlocul oilor celor blînde. 


Odată, umblînd prin pustie, a întîmpinat patru saracini foarte flămînzi şi slăbiți. Acelora 
poruncindu-le să stea, a scos din haina sa rădăcini înaintea lor, cu care şi el singur se hrănea și 
care se chemau melagrii, precum şi miez de trestie. lar ei mîncînd s-au întărit şi au însemnat 
locul şederii lui, apoi s-au dus. După cîteva zile au venit la dînsul, aducîndu-i pîine, brînză şi 
dactile (un fel de fructe) dîndu-i mulţumire pentru facerea de bine, căci în zi de foamete i-a 
hrănit pe dînşii. Iar el, umilindu-se, a zis în sufletul său cu lacrimi: "O, amar suflete al meu! 
Aceşti oameni pentru o mică facere de bine, pe care le-am făcut-o odată, cît sînt de mulțumitori! 
lar noi ce vom face? Primind întotdeauna darurile lui Dumnezeu cele negrăite, sîntem 
nemulțumitori, vieţuind în lene şi în nepurtare de grijă, nici păzind sfintele Lui porunci. 


După aceasta a venit la dînsul un monah cu numele Antie, iubitor de fapte bune, care 
mai înainte petrecuse multă vreme cu Cuviosul Teodosie. Acela, legîndu-se prin dragoste de 
fericitul Sava a început a viețui împreună cu dînsul. Odată au năvălit asupra lor agarenii, care 
au trimis pe unul înaintea lor ca să-i omoare. lar cuvioșii părinți, rugîndu-se către Dumnezeu, 
îndată s-a deschis pămîntul şi a înghiţit pe acei agareni; apoi ceilalți agareni, văzînd acea 
minune, s-au temut şi au fugit. După aceea fericitul Sava, prin tovarășul său Antie, s-a cunoscut 
cu Cuviosul Teodosie şi mare dragoste s-a prins între el. 


Împlinindu-se al patrulea an al petrecerii Sfîntului Sava în pustie şi străbătînd şi alte 
locuri ale pustietăţii, s-a suit la un loc înalt, unde împărăteasa Evdochia, soția împăratului 
Teodosie cel Tînăr, s-a îndulcit de învățătura cea folositoare de suflet de la marele Eftimie. 
Acolo Sava petrecînd toată noaptea în obişnuitele sale rugăciuni, i s-a arătat o vedenie. Era 


îngerul lui Dumnezeu prea strălucit, arătîndu-1 o vale pe care curgea odată pîrîul din Siloam 
către miazăzi, unde era o peşteră. Deci îi poruncea îngerul să locuiască în acea peşteră vestindu- 
| că Cel ce dă hrană dobitoacelor și puilor de corbi, care-L cheamă pe EI, Acela îl va hrăni şi 
pe dinsul în acea peșteră. Apoi, sfîrşindu-se vedenia şi făcîndu-se ziuă, s-a pogoriît Sava din 
dealul acela şi, fiind povăţuit de Dumnezeu, a aflat peştera aceea pe care i-a arătat-o îngerul în 
vis şi s-a sălăşluit într-însa, fiind de patruzeci de ani de la naşterea sa. În acel an s-a mutat la 
Domnul, Anastasie, patriarhul Ierusalimului, lăsînd după sine în scaun pe Martirie; iar Zinon, 
împăratul, omorînd pe tiranul Vasilisc, şi-a primit împărăţia sa. 


Peştera aceea în care s-a sălăşluit Cuviosul Sava, avea suire la dînsa foarte grea. Pentru 
aceea a legat din peşteră o frînghie, pe care se pogora după apă la izvorul ce se numea Eptastom, 
ce era departe de peșteră ca la cinsprezece stadii. Vieţuind cuviosul în peştera aceea, la început 
se hrănea cu buruienile ce creșteau prin jurul peşterii; iar Dumnezeu, care i-a poruncit să 
sălăşluiască acolo, i-a trimis hrană prin oameni barbari, precum prin corbi lui Ilie proorocul, în 
Horat. După cîtva timp, trecînd patru saracini prin locul acela, au aflat peştera Cuviosului Sava 
ŞI voiau să se suie la dînsul, dar nu puteau pentru greutatea urcuşului. Fericitul, văzîndu-i pe 
dînșii de sus, a slobozit frînghia ca să se suie la el. Ei, intrînd în peşteră n-au aflat la dînsul 
Nimic şi s-au minunat de viaţa şi de obiceiul lui cel bun; apoi făcîndu-li-se milă, s-au sfătuit ca 
să aibă purtare de grijă pentru hrana lui. Deci veneau adeseori la dînsul şi aduceau pîine, brînză, 
finice şi alte mîncări. Cuviosul a petrecut în aceea peşteră cinci ani singur, vorbind numai cu 
Dumnezeu și cu rugăciunile cele neîncetate biruind pe vrăjmașii cei nevăzuţi. Apoi a binevoit 
Dumnezeu a-i încredința sufletele multora şi a-l face povăţuitor şi păstor al oilor celor 
cuvîntătoare; căci după cinci ani de petrecere liniştită în acea peşteră, au început mulţi a veni la 
dînsul din diferite locuri, vrînd a viețui lîngă el; iar el primindu-i pe toți cu dragoste, dădea 
fiecăruia loc îndemînatic pentru nevoință. Apoi, zidindu-și chilii, vieţuiau cu plăcere de 
Dumnezeu, privind la chipul vieţii celei pline de fapte bune a Cuviosului Sava. Deci, s-au 
adunat la dînsul în puţină vreme, pînă la şaptezeci de fraţi, între care cei mai aleşi erau aceştia: 
loan, care după aceea a fost egumen al lavrei celei noi, Iacov, care a zidit lîngă Iordan lavra ce 
se numește Pirghion; Firmin şi Severin, dintre care unul a alcătuit lavră în Malishe, iar celălalt 
a făcut o mănăstire în Varihe şi Iulian, economul lavrei de la Iordan, care se cheamă Elcherava, 
şi alți mulți bărbaţi sfinți, ale căror nume sînt scrise în cărțile vieţii. Tuturor acelora le era 
egumen Cuviosul Sava. 


Înmulţindu-se fraţii şi făcîndu-se lavră pe deal, din partea dinspre miazănoapte a 
pîrîului, cuviosul a zidit o biserică mică în vale, în mijlocul pîrîului cel uscat. Cînd venea la 
dînsul cinev a din cei sfinţiți, îl ruga pe acela de săvirşea Sfînta Liturghie, el nevrînd să 
primească hirotonia din smerenie, nici pe vreunul din frați nu voia să-l ridice la treapta preoţiei. 


Fiind prin locul acela lipsă de apă, pentru că izvorul era departe de locul acela, sfîntul 
s-a rugat într-o noapte, zicînd: "Doamne, Dumnezeul nostru, de este voia Ta să fie locuit în 
slava prea sfîntului Tău nume locul acesta, caută spre noi, robii Tăi, şi ne izvorăşte apă spre 
potolirea setei noastre". Astfel rugîndu-se, s-a auzit un glas din pîrîu, unde căutînd, fiind lună 
plină în noaptea aceia, a văzut un asin sălbatic săpînd cu piciorul în pămînt şi, punîndu-şi gura 
la locul cel săpat, a băut apă. Deci, îndată pogorîndu-se Cuviosul Sava la locul acela unde a 


văzut pe asinul cel sălbatic, a început a săpa; şi săpînd puțin a aflat apă multă şi s-a făcut izvor 
curgînd cu îndestulare, împlinind toată trebuinţa lavrei şi neîmpuţinîndu-se niciodată. 


Într-o noapte, umblând el împrejurul pîrîului şi cîntînd psalmii lui David, i s-a arătat un 
stîlp de foc lîngă surpătură, care era în partea rîului dinspre apus, şi a stat sfîntul la rugăciune 
pînă la revărsatul zorilor. Apoi, luminîndu-se de ziuă, s-a dus la locul acela unde văzuse stîlpul 
şi a aflat o peşteră mare şi minunată în chipul bisericii, care era făcută de mînă dumnezeiască 
iar nu omenească. Aceea avea intrarea largă dinspre miazăzi şi lumină îndestulătoare de la 
soare. Deci, acea peșteră împodobind-o, a făcut-o biserică. Și a poruncit fraților ca în toate 
sîmbetele și Duminicile să se adune într-însa la cîntare. Apoi şi el s-a sălăşluit aproape de acea 
biserică nefăcută de mînă, zidindu-şi chilie pe o piatră înaltă şi a făcut ușă tăinuită la biserică, 
prin care intrînd, petrecea ziua şi noaptea în rugăciune. 


Înmulţindu-se mereu numărul fraţilor, încât s-au făcut pînă la o sută cincizeci și zidindu- 
se chilii de amîndouă părțile rîului, se înmulţea și slava Cuviosului Sava; și i se aducea lui mult 
aur de către iubitorii de Dumnezeu, pe care îl cheltuia la zidirea lavrei. Dar mai ales sfințitul 
patriarh Martirie al lerusalimului avea mare dragoste către dînsul şi foarte mult îl cinstea şi-i 
trimitea cele de trebuință. 


Ducîndu-se la Domnul Fericitul Martirie, întru al optulea an al patriarhiei sale, după 
dînsul luînd scaunul Salustie, la patruzeci şi opt de ani ai vieţii Cuviosului Sava, s-au sculat din 
lavră nişte răzvrătiți cu năravul şi trupeşti cu cugetul, după cum se zice, neavînd duh, care, mai 
dinainte făceau sfat nedrept asupra sfîntului și în tot chipul îl necăjeau. Pentru că, adeseori prin 
mijlocul grîului odrăslesc neghinele şi prin mijlocul viei cresc rugi și chiar în ceata Apostolilor 
unul s-a făcut vînzător, iar la Elisei era ucenic Gheezi. Acei frați răzvrătiți, sau mai bine zis 
mincinoşi, cugetînd cele rele asupra sfîntului, s-au dus în sfinta cetate la patriarh și l-au rugat 
să le dea egumen. Fiind întrebaţi din ce loc sînt, ei au răspuns: "Vieţuim într-un pîrîu în pustie”. 
Şi aceasta o ziceau, vrînd să tăinu-iască numele fericitului Sava, că ştiau ei că numele lui este 
vestit şi pomenirea lui era de toți iubită. Deci, fiind întrebaţi de multe ori și siliți de patriarh să 
spună de unde sînt, au spus chiar nevrînd că sînt din pîrîul ce se numește cu numele unui monah 
Sava. Atunci patriarhul a întrebat: "Dar unde este Sava?" Iar ei, nerăspunzînd la întrebare, au 
început al cleveti pe fericitul, zicînd că este prost, neiscusit, şi nu poate să povățuiască şi să 
cîrmuiască mulțimea de frați, dintr-o așa mare lavră, prin simplitatea şi neştiinţa lui”. Apoi, la 
clevetire adăugau şi acestea, zicînd că nici el nu voieşte să primească hirotonia şi nici pe vreunul 
din frați nu-l lasă. 


Aşa clevetind pe dreptul înaintea patriarhului, s-a întîmplat că era acolo un bărbat cinstit 
şi vrednic de pomenit, cu numele Chiric, preot al preaslăvitei biserici a Învierii lui Hristos şi 
păzitorul lemnului Sfintei Cruci celui de viaţă făcător. Acela, auzind clevetirea lor, i-a întrebat: 
"Oare, voi aţi primit pe Sava în locul acela sau el v-a primit pe voi"? Iar ei au răspuns: "Sava 
ne-a primit pe noi”. Zis-a lor Chiric: "Dacă Sava a putut a vă aduna pe voi în acel loc pustiu, cu 


cît mai vîrtos va fi vrednic, Dumnezeu ajutîndu-i, să vă povăţuiască pe voi". lar ei neputînd 
răspunde la aceasta au tăcut. 


Patriarhul, amînînd întrebarea pînă a două zi, îndată a trimis după Sfîntul Sava, 
chemîndu-l cu cinste la sine, ca pentru un alt lucru. Venind fericitul, iar patriarhul nespunîndu- 
i nimic despre clevetitori, nici clevetitorilor zicîndu-le ceva, nici mustrîndu-i pe dînşii, îndată a 
hirotonisit pe Cuviosul Sava preot, chiar nevrînd el. Deci sfințindu-l pe el, a zis către cei ce 
cleveteau asupra lui: "Iată aveţi pe părintele vostru şi egumenul lavrei pe care l-a ales Dumnezeu 
de sus, iar nu om". Acestea zicînd, a luat pe Sava şi pe aceia şi a mers în lavră și a sfinţit biserica 
cea zidită de Dumnezeu şi a binecuvîntat toată lavra, învăţînd pe frați să se supună egumenului 
lor, fericitului Sava, iar după aceea s-a întors. 


Cînd fericitul Sava avea cincizeci și trei de ani de la naşterea sa, fiind împărat Anastasie, 
după moartea lui Zinon, în acel an a venit la lavră un bărbat dumnezeiesc, împodobit cu daruri 
duhovniceşti, fiind de neam armean, cu numele Ieremia, care avea doi ucenici, ale căror nume 
erau: Petru şi Pavel. Deci, foarte s-a bucurat pentru dînşii fericitul Sava şi le-a dat peştera aceea 
în care petrecuse el singur mai înainte cînd era în pîrîu. Apoi le-a poruncit ca sîmbăta și 
Duminica să cînte pravila în biserica cea mică, pe limba armenească. Și așa, încetul cu încetul 
s-au înmulţit armenii în Lavră. În aceeași vreme a venit în lavră şi cuviosul părintele nostru loan, 
care se numea Tăcutul, și care, fiind episcop al cetăţii Coloniei, a lăsat episcopia sa pentru 
Dumnezeu și tăinuindu-şi dregătoria, se ostenea în lavră ca un monah simplu. 


Cuviosul Sava - urmînd Sfîntului Eftimie cel Mare, care se obişnuise în toți anii a ieși 
în pustie în a paisprezecea zi a lunei ianuarie, de petrecea acolo tot sfîntul şi marele post; aceluia 
rîvnind, Cuviosul Sava ieşea în aceeași lună ianuarie, dar nu în aceeași zi, căci aştepta a 
douăzecea zi ca să săvîrşească în lavră pomenirea Sfîntului marelui Eftimie. lar după săvîrşirea 
pomenirii, ieşea în pustie, fugind de petrecerea împreună cu oamenii, şi apropiindu-se de 
Dumnezeu cu gîndirea şi cu rugăciunea, petrecea acolo pînă în sîmbăta Stilpărilor (Floriilor). 


Într-un an, ieșind după obiceiul său din lavră în pustie şi umblând împrejurul Mării 
Moarte, a văzut un ostrov (insulă) mic şi pustiu. Acolo vrînd a petrece zilele postului, s-a dus 
într-însul. Dar, prin zavistia diavolului fiind împiedicat, a căzut într-o groapă, din care ieşea ca 
dintr-un cuptor abur întunecat cu foc. Deci, i s-au ars fața, barba şi alte părți ale trupului i s-au 
vătămat, încît s-a îmbolnăvit foarte greu. 


Cînd s-a întors în lavră numai după glas îl cunoşteau frații, aşa era de arsă faţa lui. Și a 
bolit mult pînă cînd o putere dumnezeiască de sus, cercetîndu-l pe el, l-a tămăduit şi i-a dat 
putere asupra duhurilor necurate. Dar barba lui n-a mai crescut cum a fost mai înainte, ci era 
mică şi rară, ca să nu se mărească în deșert, împodobindu-se cu dînsa, iar el mulțumea lui 
Dumnezeu pentru aceasta. 


În alt an a ieșit, după obicei, în pustie împreună cu ucenicul Agapit. Netrecînd multe 
zile, Agapit, de osteneală şi de foame, s-a culcat pe nisip şi a adormit. Iar fericitul Sava, stînd 
departe de dînsul și rugîndu-se, a venit un leu mare asupra lui Agapit care dormea şi-l mirosea 
de la cap pînă la picioare. Fericitul Sava, văzînd pe leu deasupra ucenicului care dormea, s-a 
temut să nu-l mănînce și îndată a făcut rugăciune cu sîrguință către Dumnezeu, pentru ucenic, 
să fie păzit de fiară. lar Dumnezeu, ascultînd pe robul său, a astupat gura fiarei și n-a vătămat 
pe Agapit, ci, ca şi cum ar fi fost lovit cu bici, a fugit în pustie. Fugind leul, a lovit cu coada pe 
cel ce dormea și acela, deşteptîndu-se şi văzîndu-l, s-a cutremurat şi a alergat la părintele său. 
Iar el l-a învăţat să nu se dea mult timp somnului, ca nu cumva să fie mîncat de fiare şi mai 
vîrtos de cele nevăzute. 


În alt an, umblînd fericitul după obicei cu acelaşi ucenic prin pustia care era pe lîngă 
Iordan spre miazănoapte, a aflat într-un munte o peşteră și într-însa un pustnic înainte-văzător. 
Făcînd rugăciune amîndoi şi începînd vorba, a zis pustnicul: "De unde ai pornit, o! minunate 
Sava, a veni la noi? Cine ţi-a arătat locul acesta? Că iată cu darul lui Dumnezeu petrec aici de 
treizeci şi opt de ani şi n-am văzut nici un om, iar tu cum ai venit aici?" lar fericitul Sava a 
răspuns: "Dumnezeu Care ţi-a arătat numele meu, Acela mi-a arătat şi mie locul acesta”. Apoi, 
după vorbe folositoare de suflet, sărutîndu-se, Sava s-a dus cu ucenicul în pustie. 


Apropiindu-se vremea să se întoarcă la lavră, Sava a zis către ucenic: "Să mergem, frate, 
să sărutăm pe robul lui Dumnezeu cel din peşteră”. Deci, venind, l-au aflat în genunchi plecat 
către răsărit. Şi părîndu-i-se că face rugăciune, a aşteptat cîteva ceasuri; apoi, făcîndu-se seară 
şi văzînd Sava că nu se scoală bătrînul de la rugăciune, a zis: "Încredinţează-ne pe noi lui 
Hristos, părinte”. Însă nu răspundea. Sava, apropiindu-se, s-a atins de dînsul şi I-a aflat răposat. 
Apoi, întorcîndu-se către ucenic, a zis: "Vino, fiule, să îngropăm trupul sfîntului că spre aceasta 
ne-a trimis Dumnezeu aici". Deci, făcînd deasupra lui obişnuita cîntare, l-au îngropat în aceeaşi 
peşteră şi astupînd ușa peșterii cu pietre, s-au dus în lavră. 


În anul acela în care s-a sfințit biserica cea de Dumnezeu zidită, a murit în Alexandria, 
loan, tatăl fericitului Sava, fiind puternic în ostăşia Isaurilor. Iar fericita Sofia, maica lui, care 
acum foarte mult îmbătrînise, vînzînd toate averile sale, a venit în Ierusalim la fiul său Sava, 
aducînd mult aur. El, primind-o pe dînsa, a sfătuit-o să se tundă în chipul călugăresc, în care 
viețuind ea puţin, s-a mutat la Domnul. Aurul cel adus de dînsa l-a cheltuit la treburile mănăstirii 
şi la zidirea caselor de străini; căci a zidit una lîngă Ierihon, iar alta în lavră, ca în cea de lîngă 
Ierihon să odihnească pe străini, iar în cea din lavră pe monahi. 


Zidindu-se casa de stăini în lavră, a trimis părintele un frate cu dobitoace mănăstirești la 
Ierihon, ca să aducă de acolo lemne pentru trebuinţa lucrului. Acela, la întoarcere, fiind arșiță 
mare, a însetat pe cale şi neaflîndu-se apă, pentru că pămîntul acela era pustiu şi fără apă, a 
căzut slăbit de sete. Aducîndu-şi aminte de sfîntul bătrîn a zis: "Dumnezeul părintelui meu Sava, 


nu mă lăsa pe mine". Atunci îndată s-a arătat deasupra lui nor şi, slobozind rouă, l-a răcorit pe 
el şi dobitoacele care duceau lemne. Apoi acel nor, a mers pe deasupra lui pînă la lavră, 
umbrindu-l şi răcorindu-l de zăduf; şi aceasta s-a făcut pentru rugăciunile Sfîntului părintelui 
său Sava, de care şi-a adus aminte în nevoia sa. 


Odată, în vremea postului, Cuviosul Sava a voit să se suie în muntele Castelinului, ce 
era departe de lavră, la douăsprezece stadii, în partea de miazănoapte. Muntele acela era 
neumblat de oameni şi înfricoșat pentru suirea cea aspră şi grea pe el, cum şi pentru înfricoşările 
ce se făceau acolo; pentru că mulţime de diavoli se încuibaseră acolo şi multe feluri de năluciri 
înfricoşau pe cei ce treceau pe acolo. Cuviosul, avînd ajutor pe Cel Preaînalt, s-a suit pe muntele 
acela şi cu undelemnul ce-l luase din candela Sfintei Cruci, stropindu-l în toate părțile, 
întărindu-se cu semnul Crucii a petrecut acolo toată vremea postului cel mare. La început mult 
război a avut cu diavolii în toate zilele; pentru că năvăleau asupra lui, uneori în chipul fiarelor, 
iar alteori în chipul tirîtoarelor şi alteori în chipul păsărilor, făcînd zgomot, strigare şi țipăt 
înspăimântător. Cuviosul, ca un om înfricoşîndu-se, se gîndea să se pogoare din munte, însă Cel 
ce a întărit odată pe marele Antonie în războiul cu diavolii. Acela, arătîndu-i-se şi sfîntului, i-a 
poruncit să îndrăznească în puterea Crucii. De atunci petrecea fericitul fără temere, cu 
rugăciunea şi cu puterea Crucii, izgonind departe de el toate fiarele şi îngrozirile diavolești. 


Aproape de sfîrșitul postului mare, stînd sfîntul noaptea la rugăciune, diavolii au ridicat 
asupra lui cel mai mare război. Pentru că, arătîndu-se mulțime mare în obişnuitele lor chipuri 
de fiare, de tîrîtoare și de păsări, năvălind asupra sfîntului, strigau peste măsură şi se vedea cum 
se clătina tot muntele. Dar sfîntul deloc nu se înfricoşa, ci neîncetat rugîndu-se lui Dumnezeu, 
diavolii, nerăbdînd, au strigat: "O! ce nevoie răbdăm de la tine, Savo! Oare nu-ţi este destul 
pîrîul cel locuit de tine? Au nu-ţi ajunge peştera ta, cum și cealată pustie pe care ai făcut-o 
locuită? Și aici ai venit în locașurile noastre, vrînd a ne izgoni? lată, acum ne ducem, 
nemaiputînd a ne împotrivi ţie, care ai ajutător pe Dumnezeu". Atunci îndată cu mare tînguire, 
cu strigare, cu gîlceavă şi cu zgomot foarte mare, în chipul corbilor, au zburat în acea noapte 
din muntele acela. 


Nu departe de muntele acela erau nişte păstori care înnoptaseră cu turmele lor. Aceia au 
văzut pe diavoli zburînd din munte în munte și au auzit strigarea lor. Apoi, venind, au spus 
Cuviosului Sava. Iar el, mulțumind lui Dumnezeu pentru izgonirea diavolilor, s-a dus în lavră 
ca să prăznuiască Învierea lui Hristos împreună cu fraţii. După praznic, luînd pe unii din părinţi, 
a venit iarăşi la Castelin, unde au început a curăţi locul şi a zidi chilii. Ostenindu-se ei la lucrul 
acela, au aflat sub deal o casă mare cu pietre minunate, frumos făcută, care avea lărgime destulă 
şi acoperămînt înalt. După ce au curăţit-o și împodobit-o, au făcut-o biserică și au sfinţit-o; apoi 
cuviosul a aşezat acolo viață de obşte. 


In vremea cînd se zidea acea chinovie, lipsindu-le bucatele, îngerul Domnului s-a arătat 
în vedenie lui Marchian, arhimandritul din Betleem, zicînd: "Iată tu, Marchiane, şezi la odihnă, 
avînd toate cele de trebuință, iar robul lui Dumnezeu Sava se odihneşte pentru dragostea Lui, 


împreună cu frații în muntele Castelin, flămînd şi neavînd hrana cea de nevoie şi nu este nimeni 
cine să le dea cele de trebuință; deci, trimite-le tu bucate fără zăbavă, ca să nu slăbească de 
foame". Marchian îndată a trimis la Cuviosul Sava multe lucruri din cele de trebuinţă, încărcînd 
vitele cu multe feluri de bucate. Cuviosul, primind cele trimise, a mulțumit lui Dumnezeu, Care 
are purtare de grijă pentru robii Săi. 


Isprăvind chinovia, a adunat într-însa fraţi mulți şi a încredinţat-o lui Pavel, care a fost 
multă vreme pustnic, împreună cu Teodor, ucenicul său. Dar Pavel peste puțină vreme s-a mutat 
din viaţa aceasta şi a primit toată ocîrmuirea Teodor, aducînd în mănăstire pe Serghie fratele 
său şi pe alt Pavel, unchi al său, care mai pe urmă a fost egumen în muntele Castelin, apoi a 
fost episcop în Aili şi Amatunta. 


Cuviosul Sava avea mare purtare de grijă pentru aceasta, ca să umple chinovia cea din 
Castelin de bărbaţi rîvnitori, nevoitori și monahi iscusiți; iar pe oamenii mireni care voiau să se 
călugărească, aşijderea şi pe cei tineri fără barbă, nu-i lăsa să vieţuiască în chinovia de la 
Castelin, nici în lavră. Ci a zidit pentru ei, în partea dinspre miazănoapte, o altă chinovie mai 
mică şi a pus acolo povăţuitori iscusiți să-i înveţe pe noii începători rînduiala şi pravila cea 
călugărească. Să ştie mai întîi Psaltirea şi toată rînduiala cîntării de rugăciune; apoi să ştie toate 
rînduielile călugăreşti și să se îndemne către nevoinţă şi către osteneli. După aceea să-şi 
păzească mintea lor de cele lumești și să se împotrivească gîndurilor rele, ca să-şi taie voia și 
să fie ascultători, blînzi, smeriți, tăcuţi, treji şi cu luare aminte, păzindu-se de vicleşugurile 
vrăjmașilor. 


Cînd cineva sporea bine întru aceste începuturi călugărești, cuviosul îl ducea în chinovia 
cea mare sau în lavră; iar pe alții din cei noi începători şi mai ales pe cei tineri, îi trimitea la 
cuviosul părinte Teodosie, care, ieşind din biserica cea de la Scaune, îşi făcuse o mănăstire, la 
treizeci şi cinci de stadii depărtare de lavră, spre apus. Și erau amîndoi, Sava şi Teodosie, un 
suflet şi o inimă, întru toate avînd o împreună glăsuire între dînşii - pentru care pricină, 
ierusalimenii îi numeau pe dînşii "nouă pereche apostolească, Petru şi Pavel”. Apoi li s-au 
încredințat începătoria peste toate adunările cele mănăstireşti. Căci după mutarea fericitului 
Marchian, arhimandritul, şi a preasfințitului patriarh Salustie, s-au adunat la dînsul toţi monahii 
din lavre şi de prin mănăstiri, de prin munţi și de prin pustie. Atunci, după unirea tuturor, aceşti 
doi părinți mari, Sava şi Teodosie, au fost aleși şi puși arhimandriţi peste toate lavrele şi vieţile 
de obşte care erau împrejurul Sfintei Cetăți. Din acea vreme Cuviosul Teodosie era mai mare 
peste mănăstirile cu viaţa cea de obște, iar Cuviosul Sava, peste părinţii care petreceau prin 
pustietăţi. 


După plecarea la Domnul a patriarhului Salustie, cînd Ilie a fost ridicat în scaun în locul 
lui, în vremea aceea fericitul Sava cumpăra pămîntul care era lîngă lavra sa, pe care voia să facă 
chilii pentru monahii care veneau de departe. Cei ce vindeau acel loc cereau aur mult şi bătrînul 
nu avea atunci mai mult decît jumătate din galbeni. Însă, punîndu-și nădejdea în Dumnezeu, 
către care avea dragoste şi mare credinţă, a zis vînzătorului: "Ia, frate, acum arvuna aceasta pînă 


mîine, iar mîine, de nu-ți voi da tot prețul, mă lipsesc şi de arvună!" Făcîndu-se noapte şi 
apropiindu-se de ziuă, sfîntul sta la rugăciune, și iată a intrat un necunoscut dînd în mîna lui o 
sută şaptezeci galbeni şi îndată s-a dus, nespunînd cine şi de unde este. Cuviosul s-a mirat de 
purtarea de grijă a lui Dumnezeu şi, mulțumindu-i, a dat preţul celui ce vindea locul; deci a zidit 
şi o a doua casă de străini, spre odihna fraţilor celor ce veneau de departe. Asemenea și pentru 
chinovia cea din Castelin a cumpărat două case, pentru primirea de străini; una în Sfînta Cetate, 
aproape de turnul lui David, iar alta în Ierihon. 


În acea vreme au venit în lavră doi fraţi după trup, de neam din Isauria, anume Teodul 
şi Ghelasie - ca alt Veseleil şi Eleac, prea înțelepţii făcători ai Cortului sfînt -, pe care i-a trimis 
Dumnezeu către al doilea Moisi, adică Cuviosul Sava și prin care a săvârşit toate zidirile lavrei. 
Căci au zidit chilii multe, bolniță, pitărie, baie lîngă pîrîu şi biserica cea mare a Preacuratei şi 
de Dumnezeu Născătoare. Pentru că biserica cea nefăcută de mînă, pe care o arătase Dumnezeu 
cuviosului prin stîlp de foc, fiind strîmtă, iar fraţii care se adunaseră acum mulțime, neputînd 
încăpea la cîntarea pravilei, au zidit altă biserică lîngă aceea, mai mare şi mai frumoasă, în 
numele Preacuratei Născătoare de Dumnezeu, pe care a sfinţit-o patriarhul Ilie. Deci în această 
biserică a Preasfintei Născătoare de Dumnezeu a poruncit fraților să se adune spre lauda 
Domnului; iar în biserica cea arătată de Dumnezeu a adus pe armeni și a rînduit cîntări de toată 
noaptea, în zilele duminicilor şi la praznice însemnate. 


Unii din frații armeni, urmînd atunci glasul ereticesc, adică a lui Petru care se numea 
Fulon, adăugau la cîntarea cea îngerească: "Sfinte Dumnezeule, Sfinte Tare, Sfinte fără de 
moarte” şi aceste cuvinte: "Cel ce Te-ai răstignit pentru noi, miluieşte-ne pe noi". Acea hulă, 
fericitul Sava pierzînd-o dintre frați, a poruncit armenilor să cînte cîntarea cea întreit sfîntă în 
limba grecească - iar nu pe cea armenească. Deci toată slujba o cîntau armenește, iar "Sfinte 
Dumnezeule" îl cîntau greceşte, pentru ca să nu se adauge de armeni acele cuvinte de hulă ale 
lui Fulon, la Sfinte Dumnezeule. 


Cuviosul Sava cîrmuindu-le pe toate bine, acei clevetitori, de care s-a zis mai înainte, 
din îndemnarea diavolească pizmuiau cîrmuirea lui cea bună. Deci s-au sculat asupra lui cu 
zavistie, adunînd într-un cuget cu ei pînă la patruzeci de frați, din cei neiscusiți cu viaţa şi 
răzvrătiți cu năravul, care aveau înțelegerea nesănătoasă, și au făcut multe supărări sfîntului. 
Dar acela care era aspru asupra diavolului şi blînd către oameni, dînd loc mîniei lor celei 
nedrepte, a lăsat lavra şi s-a dus în părţile Schitopului şi acolo a şezut în loc pustiu, lîngă pîrîul 
Gadarei. 


Aflînd peștera unui leu, a intrat într-însa și, rugîndu-se, s-a culcat să se odihnească în 
culcuşul leului, pentru că se înnoptase. La miezul nopţii a venit leul şi a văzut pe bătrîn 
odihnindu-se în culcușul său; și apucîndu-l cu dinţii de haine îl trăgea afară din peşteră, ca să-i 
lase locul său; iar cuviosul deşteptîndu-se a văzut acel leu înfricoşat, dar nu s-a înspăinîntat, ci 
sculîndu-se a început a-şi face rugăciunea de miezul nopţii. Sfîrşindu-și rugăciunea, a şezut 
iarăşi în locul acela unde se culca leul, care apucîndu-l cu dinţii de marginea hainei, trăgea afară 


din peșteră pe sfîntul părinte. lar părintele a zis către leu: "O, fiară, peştera este largă şi poate 
să ne încapă pe amîndoi, căci un făcător ne-a zidit; iar de nu-ţi place să fii împreună cu mine, 
du-te mai bine tu de aici, pentru că eu sînt mai cinstit decît tine, căci sînt zidit cu mîna lui 
Dumnezeu și sînt cinstit cu chipul Lui". Acestea auzidu-le leul, s-a dus ca şi cum s-ar fi ruşinat 
de bătrîn. 


Vieţuind fericitul în acea peşteră, s-au înștiințat despre dînsul schitopolitenii și 
gadarenii, care au început a veni la dînsul. Între aceștia era şi un tînăr cu numele Vasile, care, 
lăsînd lumea, a fost tuns în călugărie de Cuviosul părinte Sava, cu care vieţuia împreună. 
Tilharii, auzind de tunderea lui Vasile şi socotind că a adus aur mult în peşteră la părintele său 
Sava - pentru că tînărul acela era din părinţi de bun neam şi bogați -, au năvălit noaptea asupra 
lor. Dar, neaflînd la dînşii nimic, s-au mirat de lipsa lor şi s-au dus. Și iată, au văzut doi lei mari 
venind asupra lor şi s-au înspăimîntat foarte, căci gîndeau că i-a ajuns mînia lui Dumnezeu 
pentru năvălirea ce au făcut cu îndrăzneală asupra robilor săi. Deci au strigat cu glas mare către 
fiare: "Jurămu-vă pe voi, cu rugăciunile părintelui Sava să vă duceţi din cale ca să trecem de 
aici". Iar leii, auzind numele Sfîntului Sava, au fugit ca şi cum ar fi fost loviți cu biciul. Dar 
tilharii, înspăimâîntîndu-se de acea minune, s-au întors la cuviosul şi i-au spus ceea ce s-a 
petrecut; apoi s-au pocăit de faptele lor cele rele şi, lăsîndu-se de a mai face tilhării, se hrăneau 
cu ostenelile lor. Deci a viețuit acolo cuviosul cîtăva vreme și a adunat frați, cărora punîndu-le 
egumen şi încredinţindu-i lui Dumnezeu, el singur ca o pasăre osebindu-se s-a dus la linişte în 
altă pustie, unde liniștindu-se mult, s-a întors iarăși în lavra sa, socotind că acum tulburătorii 
aceia vor fi încetat din răutatea și cîrtirea lor; dar i-a aflat pe dînșii neîndreptaţi, petrecînd întru 
răutatea cea dintii și încă şi mai mult se înmulţiseră, încît erau pînă la şaizeci, iar el plîngînd 
pentru dînşii ca şi pentru cei pierduţi, îi sfătuia cu cuvinte părintești; dar pe arapi n-a putut să-i 
albească, căci cu sfaturile lui cele blînde mai mult se întărîtau. Deci cuviosul, iarăși dînd loc 
miîniei lor, a lăsat lavra şi s-a dus în părţile Nicopolei, unde s-a sălăşluit sub un copac, care are 
roade dulci ce se numea roşcov şi cu roadele copacului aceluia se hrănea. 


Înştiințîndu-se despre el stăpînul locului aceluia, i-a zidit o chilie şi în puţine zile, cu 
darul lui Hristos, adunîndu-se fraţii la cuviosul, locul acela s-a făcut chinovie. Acolo viețuind 
fericitul Sava, pizmuitorii lui, care erau în lavră, au scos veste între frați că pe Sava l-au mîncat 
fiarele în pustie, apoi s-au dus la fericitul Ilie, patriarhul, spunîndu-i: "Părintele nostru, umblînd 
prin pustia Mării Moarte, l-au mîncat leii; deci ne rugăm sfinţiei tale porunceşte să ni se dea 
egumen". Iar fericitul Ilie, ştiind viaţa lui Sava, din tinereţea lui, a zis către monahi: "Eu nu vă 
cred, căci ştiu că Domnul este drept şi nu va trece cu vederea atîtea fapte bune ale părintelui 
vostru, Nici va îngădui ca el să fie mîncat de fiare; ci mai bine mergeţi de căutați pe părintele 
vostru, sau tăceţi şezînd în chiliile voastre, pînă cînd îl va arăta Dumnezeu". Deci s-au întors 
pizmuitorii cu ruşine. 


Sosind praznicul înnoirii bisericii Învierii Domnului din Ierusalim şi adunîndu-se toţi 
episcopii Palestinei și egumenii, atunci a venit şi Cuviosul Sava, împreună cu nişte frați din 
mănăstirea Nicopolei. Pe acesta văzîndu-l patriarhul, s-a bucurat şi, luîndu-l deoparte, l-a rugat 
să se întoarcă iarăşi în lavra sa. lar el se lepăda, zicînd că este mai presus de puterea lui a ocîrmui 
şi a îngriji atîta mulțime de fraţi; deci îşi ceru iertare. Iar patriarhul a zis: "De nu vei asculta 


rugăciunea și sfatul meu, nu vei mai veni de acum înaintea feţei mele, pentru că nu pot răbda, 
ca ostenelile tale să le stăpînească alţii”. Atunci fericitul Sava, chiar nevrînd, a spus patriarhului 
pricina ieșirii sale din lavră: "Ca să nu fiu - zice el - pricinuitor de sfadă și tulburător fraților”. 
Apoi i-a spus despre pizmuitorii care s-au sculat asupra lui. După aceea, neputînd a nu asculta 
pe patriarh, s-a supus. Dar pe ucenicul său, care venise cu el din Nicopole, l-a pus egumen al 
mănăstirii, iar el s-a dus la lavra sa. 


Apoi patriarhul a trimis împreună cu dînsul şi scrisoarea sa către frați, întru acest chip: 
"Vă poruncesc, fraților întru Hristos, să ştiţi că părintele vostru Sava este viu, iar nu este, precum 
ați auzit voi şi cum ați spus, că l-au mîncat fiarele; căci a venit la mine la praznic şi l-am 
îndemnat să vie la voi, judecînd a fi lucru cu nedreptate ca să lase lavra sa, pe care a strîns-o cu 
ajutorul lui Dumnezeu şi cu ostenelile sale. Deci primiţi cu osîrdie şi cu toată cinstea pe părintele 
vostru și să vă supuneți lui întru toate, pentru că nu voi l-aţi ales pe dînsul, ci el v-a adunat pe 
voi. lar dacă unii din voi ar fi mîndri și neplecați, încît nu vor voi a se smeri și a se supune lui, 
unora ca acelora le poruncim, ca îndată să iasă din lavră, pentru că nu este cu cuviinţă a nu-și 
primi locul său părintele acesta”. 


Scrisoarea aceasta citindu-se în lavră în mijlocul bisericii, pizmuitorii cei orbiți cu 
răutate au făcut tulburare, strigînd asupra sfîntului părinte, celui nevinovat şi curat cu inima: 
unii îl ocărau, îl dosădeau, îl grăiau de rău, iar alții luîndu-şi hainele și lucrurile lor se grăbeau 
a ieși din lavră; alții, apucînd topoare şi cazmale, au alergat la chilia pe care chiar Cuviosul 
Sava o zidise şi au dărîmat-o pînă în temelie, în nebunia lor; iar lemnele şi pietrele le-au aruncat 
Jos în pîrîu, apoi s-au dus de acolo în lavra Suchiului. Egumenul lavrei aceleia, Acvilin, bărbat 
dumnezeiesc, ştiind răutatea lor, nu i-a primit pe dînșii, ci i-a izgonit din lavra sa. Apoi ei 
ducîndu-se în pîrîul Tecuia şi făcîndu-şi colibi, s-au sălăşluit acolo. Astfel smulgîndu-se din 
lavră acele neghine, frații cei rămaşi s-au făcut ca niște rod de grîu bine primit lui Dumnezeu. 


Trecînd puţină vreme şi auzind Sfîntul Sava unde petrec cei ce s-au despărțit de lavră şi 
că sînt în mare lipsă, a pus pe caii şi asinii lavrei multe bucate și s-a dus la dînşii voind pe de o 
parte să potolească mînia lor, iar pe de alta să le ajute în lipsa lor. Unii dintr-înşii văzînd pe 
fericitul Sava venind către ei, ziceau: "lată că şi aici vine înrăutăţitul acela”. Și grăiau şi alte 
cuvinte rele, din mînie şi din ură. lar el, fără răutate privind la dînșii cu dragoste şi grăindu-le 
cuvinte frumoase, i-a mîngiiat pe dînşii şi le-a dat bucatele. Apoi, văzînd strîmtorarea, lipsa şi 
neorînduiala lor, căci erau ca nişte oi care n-au păstor, a vestit despre toate patriarhului şi l-a 
rugat să rînduiască cele cuvenite pentru dînșii. Patriarhul i-a încredințat pe dînșii lui Sava, 
dîndu-i şaptezeci de galbeni pentru zidiri și altele multe spre trebuinţă. El mergînd la dînşii a 
zăbovit cinci luni şi le-a zidit biserică şi pitărie şi le-a aşezat lavră nouă, aducînd din lavra cea 
veche pe unul din părinţii cei iscusiţi, cu numele loan, bărbat mai înainte-văzător. Pe acela 
punîndu-l egumen, Sava s-a întors în lavra sa. lar loan, le-a fost povăţuitor şapte ani într-acea 
lavră nouă, apoi s-a dus la Domnul. Cînd era să moară, a proorocit cele ce aveau să fie şi, 
plîngînd, a zis către cei ce şedeau împrejurul său, că vor veni zile cînd, cei ce viețuiesc aici se 
vor lepăda de credinţa cea dreaptă şi cu mîndrie se vor înălța, dar îndrăzneala şi mărirea lor se 
vor risipi şi deodată vor cădea. 


După loan a fost egumen Pavel, de neam roman; acesta egumenind numai șase luni, şi 
nemaiputînd răbda gîlcevile, a fugit în Arabia şi acolo s-a sfîrşit în mănăstirea lui Saverian. 


Înştiințîndu-se Sava de fuga lui Pavel, a pus pe Agapit ucenicul său, egumen al lavrei 
celei noi. Acesta a aflat pe unii dintre frați că au învățătura lui Origen, ca o otravă de aspidă pe 
buzele lor şi ca o osteneală și durere sub limbile lor. Între aceștia mai întîi era unul cu numele 
de loan Palestinianul, care se părea a fi creştin adevărat, avînd chipul dreptei-credinţe, dar în 
inimă era plin de răutatea păgînească, de biîrfirea maniheilor, de eresurile lui Didim, ale lui 
Evagrie şi ale lui Origen. 


Pe aceşti frați adunîndu-i Agapit, şi temîndu-se să nu se vatăme şi alții cu aceleaşi 
eresuri, a vestit pe patriarh despre dînșii și cu sfatul lui i-a izgonit din lavră. Apoi, după cinci 
ani, Agapit s-a mutat la Domnul, şi după dînsul s-a încredințat egumenia lui Mamant. Atunci 
Non, împreună cu cei de un cuget cu el, auzind de mutarea lui Agapit, s-au întors în lavra cea 
nouă; dar, temîndu-se de fericitul Sava, își tăinuiau otrava eresului. În acea vreme Cuviosul 
Sava, aflînd o peşteră care era departe de lavra sa cea veche ca de zece stadii din partea de 
miazănoapte, la poalele Castelionului, a făcut mănăstire, ajutîndu-i cu averea sa Marchian, 
preotul sfîntului Sion, împreună cu fiii săi Antonie şi loan. 


În dealul unde a zidit împărăteasa Evdochia un turn, în pustia dinspre răsărit, viețuiau 
doi monahi, care se ţineau de eresul lui Nestorie; pentru aceasta se mîhnea foarte sfintul părinte, 
căci rătăciseră din calea cea dreaptă. În vremea aceea, sfîntului i s-a arătat vedenia aceasta: Se 
părea a fi în biserică, săvîrşindu-se slujba, şi în mijlocul fraţilor a văzut stînd pe acei nestorieni. 
Apoi, cînd a venit vremea Sfintei Împărtășiri, toţi fraţii se apropiau de dumnezeieștile Taine şi 
se împărtăşeau, iar cei doi eretici, vrînd a se apropia de împărtășanie, îndată i-au oprit nişte 
ostaşi înfricoșaţi, respingîndu-i de la împărtăşanie și izgonindu-i din biserică. Dar fericitul ruga 
pe ostaşi să lase şi pe acei doi monahi să fie împreună cu fraţii în biserică și să nu-i oprească a 
se împărtăşi. Însă ostașii au răspuns, zicînd: "Nu se cuvine a lăsa să se împărtășească cu 
dumnezeieştile Taine pe aceştia care sînt iudei, că nici pe Hristos nu-l mărturisesc a fi 
Dumnezeu, nici pe Preacurata Fecioară Maria a fi Născătoare de Dumnezeu". 


Pentru această vedenie fericitul mai mult se mîhnea, fiindu-i jale de pierderea sufletelor 
lor. Multă nevoie a suferit postind şi rugîndu-se către Dumnezeu pentru dînșii, ca să-i lumineze 
cu lumina cunoștinței adevărului. Apoi, adeseori se ducea la dînşii învăţîndu-i și mustrîndu-i, 
rugîndu-i și sfătuindu-i, pînă ce în sfîrşit cu darul lui Dumnezeu, i-a cîştigat la credinţa Bisericii 
lui Hristos. Aşa se îngrijea cuviosul pentru mîntuirea sufletelor omeneşti. După aceea i-a coborit 
pe dînşii din dealul acela, şi i-a dat în mănăstirea lui Teodosie, iar în locul lor a trimis un ucenic 
de al său, încredințîndu-i dealul acela, cu numele Ioan Bizantinul, unde, după puţină vreme, cu 
sporirea ajutorului lui Dumnezeu, s-a zidit şi mănăstirea. 


Era în lavra cea mare un monah cu numele Iacov, de neam din Ierusalim, îndrăzneț şi 
mîndru. Acela, sfătuindu-se cu unii monahi de același obicei cu dînsul - iar fericitul Sava nefiind 
atunci în lavră, ci petrecînd liniștit în pustie după obiceiul său în vremea postului celui mare -, 
a ieşit din lavră şi s-a dus într-o vale, ce se numea Șapte guri, şi a început a-şi face mănăstire, 
vrînd să fie asemenea Cuviosului Sava. 


Întorcîndu-se Sava din pustie și înștiinţîndu-se despre lucrul lui Iacov, s-a dus la dînsul 
şi-l sfătuia să înceteze, zicînd că este nefolositor lucru a începe ceva cu îndrăzneală şi cu înălţare 
de minte. Dar acela n-a ascultat pe bătrîn, ci se împotrivea cuvintelor lui. lar sfîntul i-a zis: 
"Dacă nu te supui, păzeşte-te, ca nu prin ispită să te pedepseşti”. Acestea zicînd, s-a dus la chilia 
sa. ar asupra lui Iacov a venit spaimă şi cutremur şi a căzut în boală cumplită, zăcînd şase luni, 
încît abia putea să vorbească. Apoi, deznădăjduindu-se de viaţa sa, s-a rugat de cineva să-l ducă 
la Cuviosul Sava ca să-și ceară iertare la sfîrşitul vieții sale. Văzîndu-l Sfîntul Sava, l-a 
îmbărbătat, l-a certat cu cuvinte părintești, i-a dat mîna și ridicîndu-l din pat l-a făcut sănătos, 
ca şi cum n-ar fi zăcut niciodată, apoi, împărtăşindu-l cu Preacuratele Taine, i-a pus înainte 
hrană. Și lacov nu s-a mai întors la zidirea sa cea nouă, ci, primind ascultare în casa de străini, 
slujea acestora. 


Odată, fiind nebăgător de seamă în slujba sa, a fiert bob mai mult decît trebuia, că i-a 
rămas de la masă atîta, încît se putea din rămășița aceea şi a doua zi să se îndestuleze trapeza. 
EI, însă, l-a aruncat pe fereastră în pîrîu, aceasta nu numai o dată făcîndu-o, ci de mai multe ori. 
Părintele Sava, văzînd acest lucru, s-a coborit pe ascuns în pîrîu şi a adunat bobul cel lepădat, 
apoi, aducîndu-l în chilia sa, l-a uscat puţin la soare. Trecînd puţină vreme, cuviosul a fiert din 
bobul acela şi, gătindu-l bine, a chemat pe Iacov la sine ca să-l ospăteze. Mîncînd el, bătrînul a 
zis către lacov: "lartă-mă, frate, că nu te-am ospătat precum am voit şi nu te-am împăcat cu 
bucatele, pentru că nu ştiu a face fiertura bine". Iar Iacov a zis: "O, părinte, bine ai fiert bobul 
acesta; de mult n-am mîncat bucate ca acestea”. Bătrînul a zis: "Crede-mă, fiule, că acesta este 
bobul pe care tu l-ai vărsat în pîrîu; să ştii dar cum că cel ce nu poate să chivernisească cu 
măsură nici o ulcică de bob, ca să nu rămînă ceva în zadar, apoi cum poate unul ca acela să 
chiverniseacă o mănăstire și să povăţuiască pe fraţi? Așa grăiește şi Apostolul: "Dacă cineva nu 
ştie să-şi conducă casa sa, cum va putea să îngrijească de Biserica lui Dumnezeu?". Iacov, 
auzind acestea s-a ruşinat; iar pentru iubirea sa de începătorie şi pentru slujba sa cea cu nebăgare 
de seamă, făcînd pocăință, îşi cerea iertare. 


Pe acest Iacov, care şedea în chilia sa, odată îl supăra diavolul cu războiul poftei trupeşti. 
Deci, stîndu-i asupră acel război îndelungat cu gînduri necurate, n-a putut mai mult a răbda și, 
luînd cuțitul, şi-a tăiat părțile sale genitale. Făcîndu-i mare durere şi curgînd mult sînge, a 
început a striga pe fraţii care petreceau pe aproape, ca să-i ajute. Iar fraţii, venind şi văzînd 
lucrul ce-l făcuse, pe cît puteau potoleau durerea lui cu doctorii şi după multă vreme abia au 
putut să-l vindece. Auzind despre aceasta Cuviosul Sava a izgonit pe Iacov din lavră, fiind 
vindecat de rană. După aceea s-a dus la Cuviosul Teodosie, spunîndu-i nevoia ce i s-a întîmplat 
cu izgonirea şi rugîndu-l să mijlocească pentru dînsul către Cuviosul Sava, ca iarăşi să-l 


primească în lavră şi în chilia sa. Teodosie, înduplecîndu-se de rugăciunea fratelui, s-a dus la 
fericitul Sava şi l-a rugat pentru fratele cel izgonit. Sava, pentru rugăciunea unui părinte ca acela 
şi bun prieten al său, a primit pe Iacov, dîndu-i poruncă să nu vorbească cu nimeni, fără numai 
cu cel ce-i slujea, nici să iasă din chilia sa; ba încă I-a înlăturat de la împărtăşirea cu Preacuratele 
şi dumnezeieștile Taine. 


Şezînd Iacov în linişte, făcea roduri vrednice de pocăință, vărsînd multe lacrimi înaintea 
lui Dumnezeu, pînă cînd 1 s-a dăruit iertare din înălţime. Iar fericitului Sava i s-a vestit prin 
dumnezeiască descoperire că este iertat păcatul lui Iacov, căci a văzut Cuviosul Sava în vedenie 
un bărbat strălucind stînd aproape şi un mort zăcînd lîngă picioarele lui Iacov, pentru a cărui 
înviere rugîndu-se Iacov, s-a auzit glas de sus, zicînd: "Iacove, auzite sînt rugăciunile tale; deci 
atinge-te de mort și va învia”. Atingîndu-se lacov de mort, după poruncă, îndată a înviat. lar 
bătrînul cel strălucit îndată a zis către Sava: "lată, a înviat mortul şi tu dezleagă de acum din 
legături pe cel ce l-a înviat". Sava, văzînd acestea a trimis îndată după Iacov și, dezlegîndu-l de 
canon, i-a poruncit să intre în sobor şi împreună cu fraţii să se împărtăşească cu Preacuratele 
Taine. După şapte zile de la dezlegarea sa, Iacov s-a dus la Domnul. 


Cuviosul părintele nostru Sava, era ca un pom minunat care odrăsleşte ramuri frumoase. 
Astfel, cu chipul vieţii sale cel sfint şi cu rugăciunile cele cu sîrguință către Dumnezeu înmulțea 
sfînta sa lavră cu părinţi şi monahi nevoitori, care se făceau sfinți, cum şi el era sfînt, precum 
este scris: Dacă rădăcina este sfintă, apoi şi ramurile sînt sfinte. 


Dintre aceste ramuri sfinte să pomenim pe fericitul Antim, bătrînul din Betania, care în 
multe nevoinţe monahiceşti îşi petrecuse viaţa. Acesta, la începutul venirii sale în lavră, şi-a 
zidit o chilie mică în partea de răsărit a pîrîului, în dreptul turnului Cuviosului Sava şi a petrecut 
într-însa treizeci de ani; iar la bătrînețe, slăbind și apropiindu-se către sfîrşit, a căzut în boală 
grea. Văzîndu-l Cuviosul Sava așa, prea îmbătrînit și zăcînd greu, a vrut să-l ia într-una din 
chiliile cele mai aproape de biserică, ca să poată acolo frații mai lesne a-l cerceta și a-i sluji mai 
uşor. Dar el s-a rugat să-l lase să se săvirşească acolo unde s-a sălășluit de la început; şi l-a lăsat 
în chilia sa bolnav. 


Într-o noapte, Cuviosul Sava, sculîndu-se la rugăciune după obiceiul său mai înainte de 
cîntarea Utreniei, a auzit nişte glasuri minunate ca şi cum ar fi cîntat un cor. Părîndu-i-se că se 
cîntă slujba în biserică, se mira în sine cum s-a început Utrenia fără dînsul şi fără obişnuita lui 
binecuvîntare? Venind îndată în biserică, n-a aflat pe nimeni, iar ușile erau încuiate şi s-a întors 
mirîndu-se de glasurile care se auzeau. Apoi iarăşi a auzit cu glas dulce cîntînd cîntarea aceasta: 
"Trece-voi în locul cortului celui minunat, în casa lui Dumnezeu, în glasul bucuriei şi al 
mărturisirii sunetului celui ce prăznuieşte”. 


Înţelegînd de unde ieşeau acele glasuri minunate, adică din partea de unde era chilia 
fericitului Antim, a înțeles mutarea lui şi îndată, deșteptînd pe eclesiarhul, i-a poruncit să bată 
toaca să se adune fraţii. Şi luînd pe unii dintr-înșii, a mers în chilia bătrînului, cu făclii şi cu 
tămiie. Intrînd înăuntru n-a aflat pe nimeni altul decît numai trupul fericitului Antim, zăcînd 
mort, iar sufletul lui se dusese la Domnul însoţit de îngeri. Deci, luînd ei acel cinstit trup, l-au 
dus în biserică şi, cîntînd cele de îngropare, l-au pus împreună cu sfinții părinți. 


Un frate, cu numele Afrodesie, din mănăstirea lui Teodosie, de fel din Asia, mare de stat 
şi atît de tare încît ridica de la pămînt singur cu multă înlesnire douăsprezece baniţe de grîu, 
fund trimis la o slujbă, în drum s-a mîniat asupra asinului cu care căra grîu și l-a lovit tare, iar 
asinul din acea lovitură a căzut și a murit. Pentru aceasta Cuviosul Teodosie a izgonit pe 
Afrodesie din locașul său și a venit la Cuviosul Sava, nevoindu-se la dînsul multă vreme, în 
mare pocăință. Şi atît de mult a sporit în darul lui Dumnezeu, încît şi-a cunoscut vremea 
sfirşitului său mai înainte cu şapte zile şi l-a rugat pe Cuviosul Sava ca să-l elibereze să meargă 
la Cuviosul Teodosie să-şi ceară iertare. Sava a trimis împreună cu dînsul pe ucenicul său 
Teodul, zicînd Cuviosului Teodosie: "Iată, fratele nostru cel de obşte Afrodesie, pe care l-am 
primit odinioară ca om, acum cu darul lui Hristos îl trimit către tine înger”. lar Teodosie, 
primindu-l cu dragoste, I-a iertat şi l-a trimis cu pace. Întorcîndu-se la Sfintul Sava s-a odihnit 
în Domnul. 


Cetăţenii din cetatea Midava, care este în partea Iordanului, adeseori veneau la cuviosul 
aducîndu-i cele trebuincioase, iar de la dînsul primeau binecuvîntare. Printre aceia era un bărbat 
vestit, cu numele Gherontie, care, venind în Sfînta Cetate, a căzut bolnav şi, vrînd să se ducă în 
muntele Eleonului pentru rugăciuni, a căzut de pe animalul său rănindu-se. Apoi mai mult s-a 
îmbolnăvit, încît se deznădăjduise de a mai trăi. Pe acela ungîndu-l Cuviosul Sava, cu 
untdelemn sfințit, îndată l-a făcut sănătos. După aceea a venit fiul lui Gherontie, cu numele 
Toma şi a găsit pe sfînt în casa de străini pe care o avea în Ierihon. Primindu-l cu bucurie şi 
veselindu-se duhovniceşte împreună, a voit și trupeşte să-l ospăteze. Deci, șezînd la masă și 
mîncînd, a zis către ucenic să aducă, dacă are, puțin vin. Acesta a răspuns că nu are decît numai 
puţin oţet într-o tigvă. Sfîntul a zis: "Bine este cuvîntat Dumnezeu; dintr-acest oțet să bem, că 
Cel ce a prefăcut apa în vin, poate să prefacă şi acrimea acestui oțet”. 


Acestea a zis gura cea dulce ca mierea şi dumnezeiască şi s-a făcut oţetul ca un vin prea 
dulce, veselind cu adevărat inima omului. Cuviosul a poruncit apoi să aducă foc şi tămiie, 
zicînd: "Cercetare dumnezeiască s-a făcut pentru noi în ceasul acesta”. Minunea nu a rămas 
aici, căci vinul s-a înmulțit într-atîta, încît le-a ajuns tuturor. lar Toma, spăimîntîndu-se de 
covîrşirea minunii, a cerut tigva de la sfînt, căci mai avea vin și, luînd-o, s-a dus cu însoțitorii 
săi, cărora le-a ajuns celălalt vin tot drumul. Pe urmă, după ce s-a deşertat tigva, o păstra Toma 
ca pe o visterie de mult preţ şi, cînd se îmbolnăvea cineva, o umplea cu apă și o turna peste cel 
bolnav şi acela îndată își găsea sănătatea cea dorită. 


Odată, aflînd că nişte bucate fierte pentru lucrători sînt amare, le-a prefăcut în dulceaţă 
cu semnul Crucii. Altădată, mergînd cuviosul de la Ierihon către Iordan cu un tînăr ucenic al 
său, a întîlnit o mulțime de oameni mireni, cu care era împreună şi o fecioară frumoasă la chip. 
După ce ei au trecut vrînd starețul să încerce pe ucenic, a zis: "Cum era fecioara care a trecut? 
Mie mi se părea că era chioară de un ochi". Ucenicul răspunse: "Ba nu, părinte, ci avea amîndoi 
ochii luminoşi”. "Te-ai înșelat, fiule, că fecioara era numai cu un ochi”. Dar el întărea cuvîntul, 
susținînd că avea ochii foarte frumoşi. Bătrînul zise: "Cum te-ai încredințat tu?" Ucenicul a 
răspuns: "Eu, părinte, cu dinadinsul am căutat în faţa ei și am văzut că amîndoi ochii erau foarte 
luminoşi”. Atunci, starețul i-a zis : "Tu ai căutat cu aşa sîrguință la faţa ei, dar nu ţi-ai adus 
aminte de porunca ce se dă în Sfinta Scriptură: Fiule, să nu te biruiască vederea frumuseții, nici 
să fii vînat cu ochii tăi, nici Să te rănești cu genele ei. Deci, să ştii, că de acum nu vei mai fi cu 
mine în chilie, pentru că nu-ţi păzești ochii”. Apoi l-a trimis în muntele Castelin pentru 
pedeapsă. 


Cuviosul, umblînd odată prin pustia ce se numea Ruva, l-a întîmpinat în cale un leu, 
avînd înfipt în piciorul său o ţeapă de lemn şi căzînd înaintea sfîntului, îşi arătă piciorul, 
rugîndu-se parcă sfîntului să-i vindece rana. Sfîntul, scoțind ţeapa din piciorul său, i-a ușurat 
durerea și leul umbla în urma sfintului, slujindu-i. Bătrînul avea atunci cu sine un ucenic cu 
numele Flais şi un asin. Cînd trimitea pe ucenic la vreo trebuinţă, poruncea leului ca să păzească 
pe asin, iar leul, luînd cu dinții căpăstrul asinului, îl ducea la pășune şi, către seară adăpîndu-l, 
îl ducea la bătrîn. Trecînd cîteva zile şi leul făcîndu-şi slujba sa, sfîntul a trimis pe ucenic la 
oarecare trebuinţă şi, din îndemnare diavolească, a căzut în păcatul desfrînării. Tot atunci leul, 
păscînd pe asin, l-a mîncat. Flais, cunoscînd că spre mustrarea păcatului lui, a mîncat leul pe 
asin, se temea a se arăta stareţului. Deci, ducîndu-se într-un sat oarecare, se tînguia acolo. 
Starețul, căutînd mult pe ucenic şi aflîndu-l, l-a adus în chinovie şi, închizîndu-l într-o cămară, 
l-a pus la canon. Iar el, pocăindu-se cu multe lacrimi, s-a curățit de păcatul lui, ajutîndu-i și 
rugăciunile stareţului său, care foarte mult se îngrijea pentru mîntuirea sufletelor omeneşti. 


Se cuvine a mai pomeni și de purtarea lui de grijă pentru întărirea Bisericii lui 
Dumnezeu, cînd a fost trimis la Constantinopol pentru îndreptările cele bisericeşti. Pricina 
trimiterii sale s-a început astfel: Împăratul Anastasie, care cugeta cele ereticești, lepădînd 
soborul al patrulea a toată lumea al sfinţilor părinţi, cel din Calcedon, a tulburat Biserica în acea 
vreme foarte mult, a izgonit din scaun pe Eftimie, patriarhul Constantinopolului şi s-a mîniat 
asupra lui Flavian Antiohianul şi asupra lui Ilie lerusalimteanul, încît voia să-l izgonească 
pentru că nu se învoia cu eresul lui. Deci, patriarhul Ilie, vrînd să sfătuiască pe împărat ca să 
dea pace Bisericii, a trimis rugăminte către dînsul, prin egumenii lavrelor de prin pustia 
Palestinei, între care era şi Sava, scriind astfel: "Pe aleşii robii lui Dumnezeu - pe cei buni şi 
credincioşi vieţuitori ai pustietăților, avînd împreună cu dînșii şi pe Sava, care este capul 
pustnicilor şi luminătorul Palestinei -, îi trimitem cu rugăciune spre stăpînirea voastră. lar tu, o, 
împărate, ținînd seama de ostenelile lor, poruncește să înceteze războiul asupra Bisericii şi nu 
lăsa să se înmulțească răutatea; pentru că ştim că te îngrijeşti a plăcea lui Dumnezeu, care ţi-a 
dat diadema”. 


Ajungînd sfinții părinți la Constantinopol şi intrînd în palatele împărătești, Sava mergea 
mai în urma tuturor, apoi păzitorii cei ce stau înaintea ușilor, văzîndu-l îmbrăcat în haine proaste 
ŞI cîrpite, ca pe unul din cei săraci, l-au oprit şi nu l-au lăsat să intre înăuntru; iar împăratul, 
primind cu cinste pe părinţii care veniseră la dînsul şi citind cartea patriarhului, întrebă care din 
dînșii este Sava, pe care îl laudă patriarhul în scrisoarea sa? Deci, privind părinții împrejur, au 
zis: "A venit împreună cu noi, dar nu știm unde a rămas". Împăratul a poruncit îndată să-l caute 
şi abia l-au găsit într-un colţ oarecare, stînd şi citind psalmii lui David. Cînd a fost adus înaintea 
împăratului, acesta a văzut un înger luminat mergînd înaintea lui şi cunoscînd că Sava este omul 
lui Dumnezeu, s-a sculat de pe scaun, dîndu-i cinste; apoi a poruncit tuturor să şadă. 


Făcîndu-se multă vorbă, fericitul Sava, mai mult decît toți părinţii care erau acolo, se 
nevoia sfătuind pe împărat, cu cuvinte de Dumnezeu insuflate, ca să dea pace bisericilor, 
făgăduindu-i biruință de la Dumnezeu asupra vrăjmaşilor. Deci părinţii ceilalți fiind liberaţi 
acum şi sporind puţin, Cuviosul Sava a rămas să mai sfătuiască pe împărat și să-l împace cu 
patriarhul Ile. lernînd cuviosul în Constantinopol, adeseori se ducea la împărat, vorbind despre 
credinţă și despre patriarhul Ierusalimului, pentru că i se lăsase cuviosului intrare liberă în 
palatul împărătesc, nefiind oprit de portari. În acea vreme a înduplecat pe împărat să nu se mai 
mînie asupra patriarhului, ci să dăruiască linişte bisericilor Palestinei. Apoi s-a întors la 
Ierusalim, fiind îndestulat de împărat cu cele de trebuință pentru cale și cu daruri mari, primind 
din mîna lui pînă la două mii de galbeni, pe care, ducîndu-i, i-a împărțit la mănăstirile sale; iar 
o parte a trimis-o la satul Mutalasc, unde s-a născut, ca să se zidească o biserică în curtea 
părinților săi, în cinstea sfinților mucenici Cozma şi Damian. 


Fericitul Ilie patriarhul, prin Sfîntul Sava cîştigînd pacea sa și a bisericilor Palestinei, nu 
a viețuit multă vreme în liniște; căci ereticii, îndemnînd neîncetat pe împărat spre mînie l-au 
ridicat asupra Bisericii lui Hristos și a păstorilor ei, ca să le facă rău. Deci a poruncit împăratul 
să facă sobor în Sidon, încredințînd preşedinţia la doi episcopi, care apărau credinţa cea rea a 
lui Evtihie şi a lui Dioscor, adică lui Sotiric, episcopul Cezareei Capadociei şi lui Filoxen, al 
lerapoliei, ca să anatematisească la soborul acela, soborul cel din Calcedon, iar pe Flavian și 
Ilie să-i alunge de pe scaunele lor, care lucru s-a şi făcut. 


Săvirşind adunarea lor cea fărădelege, pe fericitul Flavian, patriarhul Antiohiei, care n- 
a voit să vină la soborul lor, l-au izgonit cu necinste cei răucredincioşi, avînd ajutor pe împărat; 
în locul lui a răpit scaunul Sevir, cel fără minte, care a adus multe nevoi asupra credincioşilor, 
cei ce nu voiau să aibă împărtăşire cu dînsul. A trimis dogmele sale cele soborniceșşti şi lui Ilie, 
patriarhul Ierusalimului, dar el, neprimind legile ereticeşti, le-a trimis înapoi. De acest lucru 
înştiințîndu-se, împăratul s-a mîniat foarte asupra fericitului Ilie şi a poruncit ca iarăși să trimită 
acele dogme la Ierusalim cu nişte clerici și cu mare putere ostăşească, ca astfel pe cei ce nu vor 
Voi, să-i silească să se învoiască la soborul lor, care s-a făcut în Sidon. 


Venind aceia în lerusalim şi făcîndu-se multă tulburare, iar patriarhul, aflîndu-se în 
nevoie, a adunat Cuviosul Sava pe toți monahii din mănăstiri și, intrînd în Sfînta Cetate, a 


izgonit pe trimişii lui Sevir, pe slujitori şi pe ostaşi; iar pe Sevir şi pe cei de un gînd cu dînsul, 
i-a dat anatemei înaintea tuturor. 


Atunci s-au întors ereticii cu rușine la cei ce i-au trimis, spunînd îndrăzneala cea mare a 
credincioşilor şi necinstirea cea multă a lor. Împăratul, umplîndu-se de nespusă mînie, a trimis 
în Ierusalim pe Olimpie, eparhul Palestinei, cu mulţime de ostaşi şi i-a poruncit, ca nu după 
legi, nici cu judecăţi, ci cu putere împărătească să alunge din scaun pe patriarhul Ilie. Deci, 
venind Olimpie cu putere multă, îndată a împlinit porunca împăratului, alungînd pe patriarh 
fără judecată şi I-a trimis în surghiun în Asia. Iar în locul lui a ridicat pe loan, feciorul preotului 
Marchian, care a făgăduit să blesteme soborul cel din Calcedon şi să aibă împărtăşire cu Sevir. 


Înştiinţîndu-se de acest lucru, Cuviosul Sava, iarăşi ca întîi, şi-a adunat oastea sa cea 
duhovnicească şi ca un voievod a mers în Sfînta Cetate; dar n-a apucat pe eparhul Olimpie, 
pentru că acela, săvîrşind degrabă răutatea cea poruncită lui, s-a întors cu bucurie la împărat. 
Atunci fericitul s-a mîhnit foarte mult pentru izgonirea fără vină a patriarhului şi se tînguia 
pentru dînsul. Aflînd pe loan, patriarhul cel nou, cugetînd cele ereticeşti, îi spuse lui ca să nu 
aibă împărtășire cu Sevir, ci să apere soborul din Calcedon şi să-l susțină pînă la sînge; iar de 
nu va face aşa, apoi de toți părinții pustnici se va anatematesi ca un eretic. loan, rușinîndu-se şi 
totodată temîndu-se de atîția părinți de Dumnezeu insuflaţi, care veniseră împreună cu Sfîntul 
Sava, s-a lepădat de Sevir şi de toate eresurile şi a primit credinţa cea întărită de soborul din 
Calcedon; şi aşa s-au liniştit sfinții părinți. 


Atunci degrabă s-a făcut înştiinţare împăratului despre aceea că loan, patriarhul cel nou 
pus, leapădă soborul din Sidon, iar pe cel din Calcedon îl primeşte. De aceea, mîniindu-se 
împăratul împotriva lui Olimpie, l-a scos din dregătoria sa, pentru că a ales un patriarh ca acela. 
În locul lui Olimpie punînd pe Anastasie ca eparh a toată Palestina, L-a trimis în lerusalim, ca 
să înduplece pe patriarhul loan către împărtăşirea cu Sevir sau să-l izgonească din scaun. 
Venind Anastasie, îndată a luat pe patriarh și l-a aruncat în temniță, iar acesta îl rugă să-l lase, 
făgăduind că va face toate cele poruncite; dar, zicea el, să nu ne arătăm că de nevoie facem voia 
împăratului, ci de bună voie. Deci a făgăduit că în Duminica viitoare, în biserică înaintea 
poporului va anatematesi soborul din Calcedon şi va primi pe cel din Sidon, primind şi 
împărtășirea cu Sevir. Patriarhul, fiind scos din temniţă, a trimis pe cineva în taină către cuvioşii 
părinți, Sava şi Teodosie, ca să se sîrguiască să adune pe toţi părinții şi să vină la dînsul în 
Duminica viitoare, în biserică. 


Atunci s-a întîmplat să fie în Ierusalim și Ipatie, rudenia împăratului, care venise pentru 
închinăciune. În ziua Duminicii au venit amîndoi arhimandriţii, Sava şi Teodosie, împreună cu 
o mulțime de monahi, ca la zece mii. Apoi, făcîndu-se adunare bisericească și Anastasie, 
eparhul, intrînd în biserică cu Ipatie, rudenia împăratului şi cu ostașii săi și adunîndu-se mulțime 
de popor, s-a suit patriarhul în amvon, avînd cu sine pe Sava și pe Teodosie; atunci tot poporul 
împreună cu monahii au strigat asupra patriarhului: "Anatematiseşte pe eretici şi întăreşte 
soborul cel din Calcedon". Şi luînd patriarhul îndrăzneală a strigat zicînd: "Oricine cugetă într- 


o unire cu Evtihie, cu Nestorie, cu Sevir şi cu Sotirih să fie anatema". Aşijderea şi Cuviosul 
Teodosie cu fericitul Sava au strigat: "Cine nu primeşte cele patru soboare, ca pe cei patru 
evangheliști, să fie anatema”. Văzînd aceasta, eparhul Anastasie s-a temut de mulțimea 
poporului şi a monahilor şi, ieşind din biserică, a fugit în Cezareea. Iar rudenia împăratului s-a 
jurat părinţilor, că n-a venit să întărească credinţa lui Sevir, ci să se unească cu sfinta 
sobornicească Biserică. Şi a dat cuvioșilor părinţi, lui Sava şi Teodosie, mulțime de aur, ca să 
împartă monahilor care au venit cu dînșii. După aceasta, cuvioşii părinți au scris către împărat 
într-acest chip, ca din partea soborului: 


"Domnul nostru Iisus Hristos, Împăratul tuturor şi Dumnezeul cel veșnic, care cu a Sa 
bunătate a încredințat stăpînirii tale sceptrul împărăției pămîntești, vrînd cu adevărat a da prin 
a voastră iubire de bunătate, pace bună tuturor bisericilor, iar mai vîrtos maicii bisericilor, 
Sfîntului Sion, pentru că toți ştiu că de la această biserică s-a început Taina cea mare a credinţei 
celei drepte şi a străbătut pînă la marginea pămîntului, pe care noi cei ce sîntem locuitorii acestor 
locuri dumnezeiești, primind-o din început, de la Sfinţii Apostoli am păzit-o întreagă și 
nevătămată, pînă în ziua de astăzi şi în veac o vom păzi, cu darul lui Hristos, neabătîndu-ne 
nicidecum de la calea cea dreaptă spre cele potrivnice, nici vătămîndu-ne cu necuratele și 
deșartele lor glasuri - deci cînd şi împărăţia ta, întru aceeaşi credință fără prihană şi neîntinată 
te-a hrănit şi te-a crescut - ne minunăm cum astăzi, în zilele împărăției tale, a năpădit atîta zarvă 
şi atîta tulburare asupra Sfintei Cetăți a Ierusalimului, încît nici pe slujitorii lui Dumnezeu nu-i 
lasă. lar pe preoţii și monahii, care din tinereţe au iubit faptele cele bune şi și-au ales viața 
blîndă în tăcere - înaintea iudeilor și a neamurilor din Sfîntul Sion - prin mijlocul cetății îi 
muncesc și în locurile cele necurate îi izgonesc; ba încă îi silesc să facă lucruri din cele ce nu 
se cuvin credinţei celei drepte, încît cei ce vin aici pentru răgăciuni, în loc de folos sufletesc, 
află vătămare şi, smintindu-se de cele ce văd, se întorc. Deci, rugăm stăpînirea voastră ca să ne 
izbăviți de atîtea răutăţi, al căror aflător și început este Sevir, căruia, pentru păcatele noastre, i 
s-a dat biserica Antiohiei, spre pierzarea sufletului său și spre sminteala tuturor. Căci cum să 
nu ne fie nouă sminteală, celor care sîntem în Ierusalim? Acum să învăţăm credinţa, noi care 
am slujit tuturor părinţilor, prin cuvinte de dreaptă credință? Acum să ne vedem, că așa de tirziu 
am cunoscut mărturisirea cea dreaptă? Au doară nu înţelegem că învățătura ce s-a arătat de 
curînd, care pare a fi îndreptare sănătoasă a credinţei celei dintii şi care s-a aşezat de părinți nu 
este îndreptare, ci cu adevărat răzvrătire, care pregăteşte pierderea sufletelor celor ce o primesc? 
Deci, nu suferim altceva a adăuga mai mult în dreapta credință, decît cele ce s-au aşezat de cei 
trei sute optsprezece sfinți părinţi de la Niceea și de ceilalți care au fost la celelalte trei soboare 
a lumii, nici a schimba ceva. Pentru aceasta, sîntem gata a ne pune sufletele noastre şi a muri, 
de va fi nevoie. Pacea lui Dumnezeu, care covîrşește toată mintea, să păzească credinţa noastră 
cea sfîntă și viforul cel ridicat asupra ei să-l aline, spre slava Sa şi spre podoaba împărăției tale”. 


Scrisoarea aceasta de la sfinţii părinţi, primind-o, împăratul s-a supărat foarte mult şi 
cugeta să izgonească din hotarele Ierusalimului pe patriarhul loan, împreună cu amîndoi 
arhimandriţii, Sava şi Teodosie. Dar purtarea de grijă a lui Dumnezeu n-a lăsat a se săvirşi 
răutatea lui, căci s-a întîmplat în acea vreme un război cu barbarii. Deci, lăsînd pentru altă dată 
prigoana asupra Bisericii şi asupra cuvioşilor părinţi, se pregăti de război împotriva barbarilor. 


Apoi, după izgonirea cea nedreaptă a sfîntului patriarh Ilie, prin judecata cea dreaptă a 
lui Dumnezeu s-a făcut foamete, uscăciune și lipsă mare prin toată Palestina, ca în zilele 
proorocului Ilie. Căci se închisese cerul şi nu da ploaie, încît se uscaseră izvoarele apelor, ba 
încă se înmulțiseră și lăcustele de umpluseră toată fața pămîntului, încît au mîncat toată iarba 
cîmpului și frunzele copacilor. Acea pedeapsă a lui Dumnezeu a ţinut cinci ani, aşa că mulţi au 
murit de foame şi de sete, încît poporul Ierusalimului zicea că, pentru izgonirea cea cu 
nedreptate a patriarhului Ilie pedepseşte Dumnezeu Palestina cu foamete. 


În vremea aceea chemînd fericitul Sava pe egumenii celor şapte mănăstiri, pe care le 
zidise el, le-a poruncit să nu se îngrijească de nimic din cele trupeşti, aducîndu-le aminte de 
cuvintele Evangheliei, care ne învaţă a nu ne îngriji, ce vom mînca şi ce vom bea sau cu ce ne 
vom îmbrăca, ci a ne pune nădejdea în Dumnezeu, Care ştie trebuinţele tuturor. Deci erau hrăniți 
cu purtarea de grijă a lui Dumnezeu cea Atotputernică. 


Altădată, apropiindu-se o zi de Duminică, economul lavrei celei mari a zis către 
Cuviosul Sava: "Nu putem, părinte, să tocăm în această sîmbătă și Duminică pentru 
dumnezeiasca Liturghie, căci nu numai că nu avem ce pune înaintea părinților să guste cînd se 
vor aduna, dar nici pîine pentru sfinta jertfă nu se află". Sfîntul i-a răspuns: "Eu, pentru lipsa 
hranei, nu voi lăsa dumnezeiasca slujbă. Pentru că este credincios Cel ce poruncește a nu ne 
îngriji pe a doua zi şi puternic este a ne hrăni în vreme de foamete; dar să trimită eclesiarhul în 
cetate vreun vas sau haină şi, vînzînd-o, să cumpere cele trebuincioase pentru Sfînta Liturghie". 
Sfîntul, răspunzînd economului astfel, şi-a pus nădejdea în Dumnezeu şi răbdă. 


Însă n-a sosit ziua Duminicii şi, iată, au venit la dînsul cîţiva tineri, trimiși din purtarea 
de grijă a lui Dumnezeu, aducînd cu dînşii treizeci de asini încărcaţi cu pîine, grîu, vin, 
untdelemn și cu alte feluri de hrană, pe care le-a dat toate cuviosului. Iar el, mulțumind lui 
Dumnezeu, a zis către econom: "Ce zici, frate, oare vom opri să nu se toace în această sîmbătă 
şi Duminică pentru că nu avem ce pune înaintea părinților cînd se vor aduna?". Iar economul, 
minunîndu-se de credința cea mare a sfîntului și de marea purtare de grijă a lui Dumnezeu 
pentru dînşii, îşi ceru iertare pentru necredinţa sa. 


După aceasta, a voit Cuviosul Sava să cerceteze pe preasfințitul Ilie, patriarhul 
Ierusalimului, care era în surghiun. Sava, era atunci de optzeci de ani. Deci, luînd cu dînsul doi 
egumeni, pe Ştefan şi pe Evtalie, s-au dus. Văzînd Ile pe Sava şi pe cei care veniseră la dînsul, 
s-a bucurat şi i-a oprit cîteva zile la dînsul și, în toate zilele acelea, ieşea din camera sa, în ceasul 
al noulea. Pentru că de la otpustul (sfîrșitul) Vecerniei și pînă la al nouălea ceas din zi nu se 
arăta nimănui, ci, închizînd uşa, petrecea în liniște. Iar la al nouălea ceas, ieșind la dînşii, ospăta 
împreună cu ei şi se mîngiiau cu vorbe duhovnicești. După otpustul Vecerniei iarăși intra în 
chilia sa de linişte. 


Odată n-a ieşit la dînşii, ca de obicei, și era a noua zi a lunii iulie, iar ei l-au aşteptat 
toată ziua, negustînd bucate. Către al şaselea ceas din noapte, patriarhul a ieșit cu ochii plini de 
lacrimi şi a zis către dînşii: "Voi mîncaţi, că eu n-am vreme, pentru că mă îndeletnicesc cu un 
lucru", iar ei se întrebau cu sîrguință, pentru ce a zăbovit şi a ieşit atît de tîrziu şi pentru ce 
plîngea aşa? EI, oftînd greu și tînguindu-se, a zis către Sfîntul Sava: "O, fericite părinte, vai! că 
în ceasul acesta s-a săvîrşit împăratul Anastasie. Apoi se cuvine ca și eu, după zece zile, să mă 
duc din viața aceasta și să mă judec cu dînsul înaintea înfricoșatei judecăţi a lui Dumnezeu!" 


Deci aşa a fost căci, după zece zile, s-a mutat la Domnul preasfinţitul patriarh Ilie, 
îmbolnăvindu-se puțin înaintea sfirşitului său; iar fericitul Sava, îngropîndu-l cu cinste, s-a 
întors la lavra sa. 


Despre moartea împăratului Anastasie se povesteşte că, în noaptea aceea în care s-a 
făcut arătare patriarhului Ilie, l-a lovit din înălțime un tunet şi un fulger, care a umplut palatul 
împărătesc şi-l gonea acest fulger pe împărat, care alerga din loc în loc şi din colţ în colț. Apoi, 
ajungîndu-l într-un loc, l-a ucis şi astfel cel nelegiuit a murit fulgerat. 


După moartea răucredinciosului împărat Anastasie a luat împărăţia binecredinciosul 
Iustin, care a trimis poruncă prin toate laturile stăpînirii sale, să libereze pe cei drepteredincioşi 
din surghiun și fiecare să-şi primească locul şi dregătoria sa; iar soborul cel din Calcedon să-l 
scrie în sfintele cărți, ca astfel Biserica lui Hristos să aibă pace şi linişte. 


Această poruncă împărătească venind în Sfînta Cetate a Ierusalimului şi toţi bucurîndu- 
se, patriarhul loan a rugat pe Cuviosul Sava să se ducă în Cezareea şi în Schitopoli ca să arate 
acea scrisoare drepteredincioasă a împăratului, apoi să scrie în cărțile bisericești soborul cel din 
Calcedon. Iar cuviosul, deși era neputincios cu trupul, fiind bătrîn şi obosit după multe nevoinţe 
monahicești, dar pentru Biserica lui Hristos, nu s-a lepădat de ascultarea aceea, nici nu s-a 
lenevit a suferi osteneala căii cele îndelungate, ci s-a dus cu alți monahi din cei mai de frunte. 


În Cezareea a fost întîmpinat de Sfîntul loan Hozevitul, care era atunci acolo ierarh, iar 
în Schitopoli a fost primit cu dragoste de mitropolitul Teodosie și de toți cetățenii, unde a făcut 
şi minuni. Astfel, pentru un samarinean, numit Silvan, care avea o dregătorie și se sculase 
asupra creştinilor, a proorocit că se va arde cu foc în mijlocul cetăţii, cum va arăta cuvîntul mai 
de pe urmă. Apoi a vindecat pe o femeie care-i curgea sînge; a tămăduit pe o fecioară îndrăcită 
şi, la urmă, aducînd mult folos Bisericii, s-a întors. 


După patru ani de secetă în Palestina, era mare lipsă de apă, iar fraţii, vrînd a se 
împrăștia, au rugat pe sfint ca să-i libereze. EI, mustrîndu-i pentru nerăbdarea lor, le-a poruncit 


să nădăjduiască către Dumnezeu şi a treia zi s-a arătat deasupra lavrei un nor şi s-a făcut vărsare 
mare de ploaie, încît s-au umplut rezervoarele lavrei cu apă. Dar acea ploaie a fost numai în 
lavră, iar peste locurile cele din jur, nici picătură de rouă nu s-a pogorit. Deci, au venit la bătrîn 
egumenii de la mănăstirile cele din jur, zicînd: "Cu ce am greșit ţie, părinte, că ne-ai trecut cu 
vederea şi numai spre folosul lavrei tale ai cerut ploaie de la Dumnezeu?” EI i-a mîngâiat cu 
cuvinte bune, dîndu-le nădejde că nu se vor lipsi nici mănăstirile lor de apă cînd va da 
Dumnezeu ploaie peste toată Palestina. 


Sosind al cincilea an al foametei, era atîta lipsă de apă, încît săracii prin Sfînta Cetate 
mureau de sete, căci din lipsă de ploaie şi din uscăciunea cea mare s-au împuţinat izvoarele şi 
au secat puțurile şi s-au uscat pîraiele. Patriarhul loan era şi el în mare întristare și umbla prin 
locurile acelea, care erau odată băltoase; apoi, săpînd fîntîni şi puțuri, dorea să dea de apă şi nu 
afla. În pîrîul Siloamului a săpat cu multă osteneală și cu mulţi lucrători, pînă la patruzeci de 
stînjeni, dar n-a dat de apă şi, deznădăjduindu-se, plîngea pentru nevoia cea de obşte din toată 
cetatea. 


Era luna septembrie și se apropia praznicul înnoirii. Apoi, înștiinţindu-se că Cuviosul 
Sava prin rugăciunile sale a adus ploaie în lavra sa, l-a chemat la sine şi l-a rugat să mijlocească 
la Dumnezeu ca să miluiască pe poporul Său şi să nu-l omoare cu setea şi cu foamea. Iar 
Cuviosul Sava zicea: "Cine sînt eu ca să pot potoli mînia lui Dumnezeu, însumi fiind păcătos?" 
Patriarhul îl rugă fierbinte şi cuviosul a zis: "Iată, ca ascultare, merg la chilie şi mă voi ruga 
bunătăţii lui Dumnezeu; iar de vor trece trei zile și nu va fi ploaie, să ştiţi că nu m-a ascultat 
Dumnezeu; deci, rugaţi-vă şi voi ca să ajungă rugăciunea mea către Dumnezeu". Acestea zicînd, 
s-a dus. A doua zi s-a făcut arşiţă mare şi mulțime de lucrători au lucrat toată ziua l-a groapa 
aceea ce s-a zis mai sus; iar după ce s-a înserat şi-au lăsat toate vasele şi coşurile, nădăjduind 
că iarăși o să vină la lucru a doua zi. Dar sosind noaptea, a suflat vîntul dinspre miazăzi şi au 
început tunete şi fulgere şi a plouat toată noaptea, încît, a umplut văile și pîraiele curgeau de 
pretutindeni. Atunci s-a înmulțit apa în locul cel săpat, iar țărîna care de atîta vreme și cu atîta 
osteneală a fost scoasă din puț, s-a dus la loc într-un ceas, acoperind vasele şi coşurile, iar puţul 
s-a potrivit cu pămîntul, încît nici nu se cunoştea locul cel săpat şi toate lacurile Sfintei Cetăți 
s-au umplut cu apă, cu rugăciunile Cuviosului Sava; iar poporul, cu veselie dădea mulțumire 
lui Dumnezeu. 


În al optzeci şi șaselea an al vieţii Cuviosului Sava, s-a săvârșit patriarhul loan, lăsînd 
după sine pe Petru, care era de fel din Elevteropoli, bărbat plin de fapte bune. Apoi trecînd trei 
ani, împăratul Iustin, fiind bătrîn şi neputincios, a lăsat împărăţia, încredințind-o lui Iustinian, 
nepotul său. 


Patriarhul Petru iubea pe Cuviosul Sava şi-l cinstea ca și ceilalți patriarhi de mai înainte 
şi mergea adeseori la dînsul în pustie. El avea o soră, cu numele Esihia, care vieţuia după 
Dumnezeu. Aceea a căzut într-o boală grea și, sîrguindu-se doctorii mult să o vindece, nu 
sporeau nimic. Atunci patriarhul a rugat pe Sfîntul Sava să vină în casa celei bolnave și să facă 


rugăciune pentru dînsa. lar el venind, a însemnat pe bolnavă cu semnul Crucii de trei ori și 
îndată s-a sculat sănătoasă, slăvind pe Dumnezeu. 


După aceasta, Cuviosul şi de Dumnezeu purtătorul părintele nostru Teodosie s-a dus la 
Domnul, în a unsprezecea zi a lunii ianuarie. Atunci era Cuviosul Sava de nouăzeci și unu de 
ani de la nașterea sa. În acea vreme, samarinenii, care vieţuiau în Palestina, rupîndu-se de sub 
stăpînirea împăratului grecesc, şi-au făcut împărat din neamul lor, pe unul cu numele de Iulian, 
care s-a sculat asupra creştinilor şi mare răutate le făcea. Multe biserici le-a prădat şi le-a ars; 
apoi năvălind asupra satelor şi a cetăților, omora mulțime de creștini. Dar mai ales în hotarele 
Neapolei, unde, prinzînd pe episcopul Samon, l-au omorît cu sabia; iar pe preoţii cei ce erau 
împreună cu dînsul, tăindu-i bucăţi, i-au amestecat cu moaştele sfinților mucenici şi i-au ars în 
foc. 


Înştiințîndu-se despre aceasta, împăratul a trimis mulțime de oaste asupra samarinenilor. 
Apoi, făcîndu-se război, Iulian, împăratul samarinenilor, a fost omorît. Atunci Silvan, despre a 
cărui pierzare a proorocit Cuviosul Sava, a fost prins de creștini şi ars în mijlocul cetăţii 
Schitopolei. Iar Arsenie, fiul lui, s-a dus la Constantinopol şi, după puțină vreme, nu se știe în 
ce chip a aflat har la împăratul, că s-a făcut dregător în palatele împărătești şi, cîştigînd 
îndrăzneală la împărat, spunea minciuni asupra creştinilor din Palestina, fiind el însuşi în 
păgînătate ca samarinean, ca şi cum ei ar fi fost pricinuitorii răscoalei şi dezbinării 
samarinenilor de sub stăpînirea împărătească. Deci, s-a mîniat împăratul asupra palestinienilor, 
crezînd minciunile lui Arsenie samarineanul. 


Despre aceasta înștiințîndu-se Petru, patriarhul Ierusalimului, a rugat, împreună cu 
episcopii care erau sub dînsul, pe fericitul Sava să meargă pînă la Constantinopol, spre a potoli 
miînia împăratului şi să-l roage despre multe nevoi ale Bisericii şi ale cetății lor. Cuviosul Sava, 
deși acum era foarte bătrîn, s-a dus cu sîrguință, cinstind trebuinţele Bisericii mai mult decît 
odihna sa. Binecredinciosul împărat Iustinian, cum şi Epifanie patriarhul Constantinopolului, 
înștiințîndu-se despre venirea lui, au trimis bărbaţi cinstiţi ca să-l întîmpine. Înfăţișîndu-se el 
înaintea împăratului, a deschis Dumnezeu ochii lui Iustinian, precum odinioară pe ai lui 
Anastasie și a văzut darul lui Dumnezeu peste capul Cuviosului Sava, luminat strălucind şi ca 
o cunună înconjurînd capul lui, cu raze ca de soare, de care lucru înfricoşîndu-se împăratul, s-a 
sculat de pe scaunul său şi închinîndu-se lui, ceru binecuvîntare. Deci, cuprinzînd capul 
cuviosului, l-a sărutat cu dragoste şi cu bucurie. Apoi, a rugat pe bătrîn ca şi pe împărăteasa 
Teodora s-o învrednicească de binecuvîntarea lui. Împărăteasa, cînd a văzut pe Cuviosul Sava, 
s-a închinat şi a zis lui: "Roagă-te pentru mine, părinte, ca să mi se dea rod pîntecelui”. lar 
bătrînul a zis : "Dumnezeu, stăpînul tuturor să păzească împărăţia voastră”. Împărăteasa a zis: 
"Roagă pe Dumnezeu, părinte, să dezlege nerodirea mea și să mă învrednicească a naște fiu”. 
Zis-a bătrînul: "Dumnezeul slavei să păzească împărăția voastră în bună credinţă şi să vă dea 
biruință asupra vrăjmaşilor”, iar împărăteasa, rugîndu-se şi a treia oară bătrînului pentru 
dezlegarea nerodirii sale, auzi aceleaşi cuvinte ca mai înainte şi s-a tulburat. 


leşind cuviosul de la împărăteasă, părinţii care erau cu el au zis către dînsul: "Pentru ce, 
părinte, ai mîhnit pe împărăteasă şi nu te-ai rugat pentru dînsa după cererea ei?" Răspuns-a lor 
bătrînul: "Credeţi-mă, părinților, că nu va ieși fiu din pîntecele ei ca să nu se adape cu învățătura 
lui Sevir şi să tulbure Biserica lui Hristos mai mult decît Anastasie". Cu aceste cuvinte, cuviosul 
a adeverit că împărăteasa cugeta într-însa cele ereticești. 


După aceea, primind împăratul rugămintea cuviosului, mînia ce o avea împotriva 
palestinienilor a întors-o asupra samarinenilor şi a rînduit așezămîntul acesta: samarinenii să nu 
facă adunare, pentru ca fiii să nu ia moştenire după părinţii lor; în sfîrşit, să fie ucişi cei mai 
mari ai lor, care au fost pricinuitori ai războiului. Atunci şi Arsenie samarineanul s-a făcut 
nevăzut, pentru că poruncise împăratul să-l omoare. Mai pe urmă, alergînd la Sfintul Sava şi 
căzînd la picioarele lui, ceru Sfîntul Botez, ca astfel să se izbăvească de mînia împărătească şi 
să scape de moarte; deci s-a botezat el şi cu toți casnicii săi. 


Împăratul, vrînd să arate harul său şi să facă după plăcerea Cuviosului Sava, l-a poftit 
să-1 ceară orice îi trebuiește şi să ia aur pentru trebuinţa mănăstirilor sale, cît va voi. ar cuviosul, 
nepoftind bogăţie, ci cele de folos creştinilor, a rugat pe împărat să ierte cîtva timp birul cel 
împărătesc ce se lua din Palestina, căci a sărăcit poporul din pricina prăzii samarinenilor, iar 
bisericile cele arse și dărîmate de samarineni iarăși să se zidească cu cheltuiala împărătească. 
În Sfînta Cetate să se zidească casă de străini, pentru odihna creștinilor, care vin de departe să 
se închine Mormîntului Domnului; după aceea să se zidească spital pentru cei străini și să se 
rînduiască doctori. Apoi biserica Preasfintei Născătoare de Dumnezeu, căreia 1-a pus temelia 
patriarhul Ilie, să se săvîrşească; să se zidească o cetate în pustie, mai jos de mănăstirile lui și 
să rînduiască într-însa strajă de ostași, ca să le apere de năvălirea barbarilor. lar mai vîrtos să se 
sîrguiască a dezrădăcina din toată împărăţia sa eresul lui Arie, al lui Nestorie, al lui Origen şi al 
altor eretici, care tulbură Biserica lui Dumnezeu. Pentru toate acestea, a făgăduit că Dumnezeu 
va da împăratului țările pe care le pierduseră împărații cei mai dinainte, adică Roma şi Africa, 
ca iarăși să se împreuneze sub stăpînirea grecească. Împăratul, ascultînd acestea toate, a 
poruncit să fie după cererea sfîntului, singur punînd sîrguință ca degrabă să se săvîrşească întru 
toate dorinţa cuviosului. 


Rînduind împăratul toate după cererea sfîntului, împreună cu sfetnicii şi cu vistiernicii 
săi, cuviosul s-a retras puţin în lături şi citea psalmii lui David, săvîrşindu-şi ceasul al treilea. 
lar unul din ucenicii săi, anume Irimia, apropiindu-se de dînsul, a zis: "Cinstite părinte, 
împăratul are multă sîrguinţă pentru împlinirea cererii tale, iar tu pentru ce te depărtezi de dînsul 
şi stai deoparte?" Zis-a lui bătrînul: "Fiule, ei săvîrşesc lucrul lor, iar noi să facem lucrul nostru”. 


După aceasta împăratul dînd scrisoare sfîntului l-a liberat cu pace, iar Dumnezeu, pentru 
dragostea împăratului care a arătat-o către Cuviosul Sava și pentru împlinirea cererilor lui, l-a 
răsplătit înmuit. Căci s-a împlinit proorocia bătrînului şi peste puţină vreme a dobîndit două mari 
biruinţe asupra vrăjmaşilor, adică a luat Roma și Africa, cum şi pe amîndoi împărații, pe Vitis 
al Romei și pe Ghelimir al Cartaginei, pe care i-a văzut aduși în Constantinopol ca pe niște robi. 


Iar Cuviosul Sava întorcîndu-se la Ierusalim, iarăşi a fost rugat de patriarh şi de episcopi să 
meargă în Cezareea şi în Schitopoli ca să arate scrisorile cele împărăteşti. 


Acolo, văzînd un copil mic, pe nume Chiril (scriitorul vieţii acestuia), l-a numit ucenic 
al său, proorocind pentru dînsul că o să fie călugăr și locuitor în lavra lui. Întorcîndu-se de acolo 
şi petrecînd puțină vreme, a căzut în boală grea. Despre aceasta înştiințîndu-se, patriarhul Petru 
a venit ca să-l cerceteze. Și văzînd că nimic nu se află în chilia bătrînului pentru trebuința 
bolnavului decît numai puţine coarne și niște finice vechi, l-a luat pe un pat și l-a dus la 
episcopia sa, unde el însuși îngrijea de dînsul, slujindu-i cu mîinile sale. 


Trecînd puţine zile, Cuviosul Sava a avut o vedenie dumnezeiască, vestindu-i despre 
mutarea sa ce avea să fie în curînd. Iar el, spunînd patriarhului vedenia, se rugă să-l lase să se 
ducă la lavra sa pentru ca să se săvîrşească în chilia sa. Patriarhul, vrînd să facă toate după 
plăcerea lui, l-a trimis la chilia lui, cu toate cele de trebuință, pentru odihna bolnavului. lar 
bătrînul, culcîndu-se în chilia sa, a chemat pe toți părinţii și frații și le-a dat sărutarea cea mai 
de pe urmă, punîndu-le egumen în locul său pe un bărbat vrednic, cu numele Melit, poruncindu- 
i să păzească fără vătămare toate așezămintele mănăstirii date de dînsul. Apoi au trecut patru 
zile, negustînd nimic, nici vorbind cu nimeni. lar în seara sîmbetei, cerînd Preacuratele Taine 
şi împărtășindu-se, a zis cuvîntul cel mai de pe urmă: "Doamne, în mîinile Tale îmi dau duhul 


” 


meu . 


Şi aşa s-a săvirşit în a cincea zi a lunii decembrie. Deci, viețuind nouăzeci și patru de 
ani, a trecut la viața cea neîmbătrînită, petrecîndu-l îngerii lui Dumnezeu şi sfinții mucenici. 


După aceea, îndată s-a auzit în toate hotarele Ierusalimului despre adormirea cuviosului 
şi s-au adunat de prin toate lavrele şi mănăstirile mulțime mare de monahi și a venit patriarhul 
cu episcopii şi cu dregătorii cetăţii. Cîntîndu-se cele de îngropare s-a pus trupul lui cu cinste, 
între amîndouă bisericile, în locul unde cuviosul a văzut stîlpul de foc cîndva. 


lar despre aceea că sfîntul lui suflet a fost petrecut la cer de îngeri şi mucenici, s-a 
adeverit astfel: era în Sfînta Cetate un vînzător de argint, de fel din Damasc, cu numele Romul, 
sluga celui mai mare de la Ghetsimani. Acela însuşi a mărturisit că, în vremea mutării 
cuviosului părintelui nostru Sava, tilharii, spărgînd casa lui, au furat mult argint şi al său şi 
străin, care era la dînsul, ca la o sută de litre (măsură veche). Deci Romul, fiind în mare mîhnire, 
a mers în biserica Sfîntului Mucenic Teodor şi a petrecut acolo cinci zile, plîngînd şi aprinzînd 
o făclie înaintea altarului, iar în a cincea noapte a adormit şi a văzut pe Sfîntul Mucenic Teodor 
zicînd către dînsul: "Ce-ţi este, frate? Și pentru ce te mîhnești și plîngi?" lar el a zis: "Pentru că 
am pierdut argintul meu şi cel străin, prădat fiind de tîlhari; de aceea plîng, mă rog şi mă 
tînguiesc, însă nimic n-am folosit, fiind neauzit de tine". Sfîntul a zis: "Să mă crezi, frate, că n- 
am fost în zilele acestea aici, pentru că ni s-a poruncit tuturor mucenicilor a ne aduna ca să 


întîmpinăm sfîntul suflet al Cuviosului Sava, care a ieșit din trup şi să-l petrecem pînă la locul 
cel de odihnă; iar acum nu mai plînge, ci, du-te în cutare loc - spunînd numele locului - şi vei 
afla ce ţi s-a furat". Romul, sculîndu-se îndată şi luînd pe unul din prietenii săi, s-a dus la locul 
cel arătat și a aflat aşa precum i s-a arătat în vedenie de Sfîntul Teodor. 


Apoi nu se cuvine a tăcea și altele din minunile ce s-au făcut după mutarea cuviosului. 
Doi frați iubitori de străini, avînd o vie şi odihnind pe frații care veneau la dînşii din lavra 
fericitului Sava, s-au îmbolnăvit de o boală grea chiar în vremea culesului viei, încît ei 
deznădăjduiseră de viața lor, însă aveau dragoste și credință către Cuviosul Sava, de care, 
aducîndu-și aminte, îl chemau în ajutor. Sfîntul, grăbind spre rugăciunea lor, s-a arătat fiecăruia 
deosebi, zicînd: "lată, am rugat pe Dumnezeu pentru sănătatea voastră şi v-a dat după cerere; 
deci, sculaţi-vă şi mergeţi la lucrul vostru”. Iar ei, simțindu-se că sînt sănătoşi, au preamărit pe 
Dumnezeu și au mulțumit sfîntului. De atunci, toți anii făceau praznic mare în ziua aceea în 
care s-a săvirşit pentru ei acea minune. 


O femeie cu numele Ghinarusa, binecredincioasă şi cu fapte bune, a făgăduit să dea două 
perdele pentru împodobirea bisericilor din Castelin şi din peșteră. Dar din lenevirea țesătoarei 
nu s-au pregătit degrabă acele perdele; de aceea Ghinarusa se mîhnea. Atunci i s-a arătat 
Cuviosul Sava, zicîndu-i: "Nu te mîhni, căci mîine va începe a se săvîrși lucrul, pentru că nu va 
fi fără folos darul tău". Apoi s-a arătat şi ţesătoarei și, cu mînie, a mustrat lenevirea ei. Deci, 
făcîndu-se ziuă, au spus una alteia ceea ce văzuseră, aşa că degrabă s-a săvirşit lucrul. 


Economul lavrei celei mari a luat cămile de la saracini ca să aducă de la Marea Moartă 
grîul ce-l cumpărase. Deci mergînd cămilele cu grîul spre lavră, una din ele, abătîndu-se din 
cale spre dreapta, a căzut de pe mal în rîu cu toată sarcina ce era pe dînsa şi se tăvălea în baltă. 
Stăpînul cămilei, fiind saracin, a strigat: "Oh, părinte Sava, ajută-mi şi nu lăsa ca să piară 
dobitocul meu”. Şi îndată, în clipeala ochiului, a văzut un bătrîn cinstit şezînd pe cămilă; apoi, 
alergînd pe altă cale şi coborînd în rîu, a aflat dobitocul său nevătămat, iar pe cel ce şedea pe 
dînsul nu l-a văzut; așijderea şi grîul l-a găsit întreg. 


Din acea vreme, în toţii anii, venea saracinul în acea lavră de se închina mormîntului 
Cuviosului Sava. 


Odată, origeniștii adunîndu-se din diferite locuri, avînd în cap pe unul Leontie, voiau să 
năvălească fără de veste asupra lavrei celei mari și să risipească turma cea drepteredincioasă a 
Cuviosului Sava și toată lavra pînă în temelie să o dărîme. Deci, pentru acea faptă pregătind 
mulţime de cazmale şi unelte de fier, cum şi arme multe, mergeau în calea lor cu mare mînie. 
Atunci era ca la al doilea ceas din zi şi a căzut peste dînşii pe cale o ceaţă şi negură, încît toată 
ziua ostenindu-se n-au aflat lavra, ci au rătăcit prin locuri neumblate, unde i-a ajuns noaptea şi 
abia a doua zi s-au aflat lîngă mănăstirea Sfîntului Marchian. Pricepînd că nimic nu pot folosi, 


s-au împrăștiat cu ruşine fiecare într-ale lor, împlinindu-se cuvintele lui Isaia proorocul: 
Sfărimare şi nevoie în căile lor, pipăi-vor ca orbii zidul şi ca cei ce sînt fără de ochi vor pipăi 
şi vor cădea în amiazăzi ca în miezul nopții. lar Dumnezeu păzea lavra pentru plăcutul Său, 
Cuviosul Sava, care bine s-a nevoit într-însa, cu ale cărui sfinte rugăciuni să ne păzească şi pe 
noi de toate răutățile, Preabunul şi Unul în Treime Dumnezeu Tatăl, Fiul şi Sfîntul Duh, Căruia 
se cuvine slava în veci. Amin. 


16. CUVIOŞII PĂRINŢI CARION MONAHUL ŞI FIUL SĂU ZAHARIA 
(5 DECEMBRIE) 


Era în Egipt un bărbat oarecare cu numele Carion, care, avea doi copii pe care lăsîndu- 
i femeii sale, s-a dus în schit și s-a făcut călugăr. lar după cîtăva vreme, făcîndu-se foamete în 
Egipt şi femeia lui supărîndu-se din pricina lipsei, s-a dus la schit luînd cu dînsa şi pe copii. 
Unul era de parte bărbătească, cu numele Zaharia, iar altul de parte femeiască. Deci, cînd au 
ajuns acolo, au şezut sub un copac la un izvor, că astfel de obicei era la schit dacă venea vreo 
femeie şi vrea să vorbească cu vreun monah, de departe de peste pîrîu vorbeau unul cu altul. 
Atunci, acea femeie de peste pîrîu a zis către Carion: "Iată, tu te-ai făcut monah, dar acum, fiind 
foamete mare, cine va hrăni pe copiii tăi?" 


Carion a zis către femeie: "la-ţi tu fata şi du-te, iar mie lasă-mi băiatul”. Luînd Carion 
pe copilul Zaharia, îl ținea în schit ştiind toți că este fiul lui, iar după ce a crescut pruncul s-a 
făcut ceartă între monahi pentru dînsul. Auzind Carion, a zis către Zaharia: "Scoală-te şi ieşi de 
aici, pentru că părinţii cîrtesc asupra mea pentru tine". lar Zaharia a răspuns: "Sînt fiul tău, unde 
mă voi duce de la tine?" Deci s-au sculat împreună, tatăl şi fiul şi s-au dus în Tebaida, unde 
luînd chilie au stat puțin timp, căci şi acolo s-a făcut ceartă pentru dînșii; apoi iarăşi au venit în 
schit, însă nu încetau a cîrti frații pentru dînsul. Atunci Zaharia s-a dus la un iezer ce era 
vătămător şi s-a băgat în apă pînă la gât şi, stînd un ceas într-însul, s-a umplut de lepră, încît 
abia l-a cunoscut tatăl său. lar cînd a venit la Sfînta Împărtăşanie s-a descoperit sfîntului preot 
Isidor cele despre Zaharia şi a zis către el: "Fiule, în Duminica trecută ai venit şi te-ai împărtășit 
ca un om, iar acum ești ca un înger". lar, cînd era să se mute la Domnul, Carion a zis către fraţi: 
"Multă osteneală am avut, nevoindu-mă mai mult decît fiul meu Zaharia, dar n-am putut ajunge 
în măsura lui, pentru smerenia și tăcerea lui”. Și aşa s-a mutat bătrînul către Domnul. 


După aceasta a zis părintele Moise către Zaharia: "Spune-mi ce voi face ca să mă 
mîntuiesc?" Auzind aceasta, Zaharia s-a aruncat la picioarele lui, zicînd: "Tu mă întrebi pe 
mine, părinte?" Iar bătrînul i-a răspuns: "Crede-mă, fiule Zaharia, că am văzut pe Duhul Sfînt 
pogorîndu-se peste tine şi pentru aceea te-am întrebat". Atunci Zaharia, luîndu-şi culionul din 
cap, l-a pus sub picioare şi călcîndu-l, a zis: "De nu va fi socotit omul aşa, nu poate să fie 
monah". lar cînd Zaharia era să moară, l-a întrebat Moise: "Ce vezi, frate?" Iar el a răspuns: 
"Dar oare nu este mai bine a tăcea, părinte?" lar Moise a răspuns: "Bine, fiule, taci”. În ceasul 


despărțirii, lui şezînd ava Isidor lîngă dînsul, s-a uitat la cer și a zis: "Bucură-te, fiul meu 
Zaharia, că ţi s-a deschis poarta împărăției cerului”. Atunci Zaharia şi-a dat sufletul în mîna lui 
Dumnezeu și l-au îngropat cu cinstiții părinți în schit. 


17. CUVIOSUL PĂRINTELE NOSTRU NECTARIE 


(5 DECEMBRIE) 


Dumnezeiescul Nectarie era din locul ce acum se cheamă Bitolia, iar părinţii lui au fost 
binecredincioşi şi drepți înaintea lui Dumnezeu. Cînd agarenii (turcii) voiau să robească locul 
acela, maica cuviosului, aflîndu-se afară la aria lor, a văzut în somn pe Preacurata Născătoare 
de Dumnezeu că i-a poruncit să ia bărbatul şi pe fiii săi, să fugă cît mai curînd din locul acela 
şi să se ducă în altă parte, pentru că vor să-i robească agarenii. Îndată cum s-a deşteptat, a alergat 
la casa lor şi a spus bărbatului ei ce a visat; apoi, luînd copiii lor, au fugit din locul acela și s- 
au ascuns într-o parte unde li s-a părut lor mai bine. După ce barbarii au prădat locul acela și 
toate celelalte părţi şi după ce a încetat tulburarea, după multă vreme au ieşit din locul acela de 
unde erau ascunși părinții dumnezeiescului Nectarie, păzindu-se nevătămaţi prin acoperămâîntul 
şi folosința Născătoarei de Dumnezeu, căreia i-au mulțumit din tot sufletul lor, cu lacrimi de 
bucurie. Cu lacrimi, adică pentru năvălirea barbarilor şi pentru răpirea binecredincioşilor 
creștini ce s-a făcut asupră-le pentru păcatele lor, iar cu bucurie pentru preaslăvita mîntuire, pe 
care s-au învrednicit să o ia prin rugăciunile Născătoarei de Dumnezeu. 


Tatăl Cuviosului Nectarie, fiind bătrîn, cu învoirea femeii sale a lăsat lumea şi cele dintr- 
însa şi, luînd cu dînsul copiii de parte bărbătească, care îi avea, pe dumnezeiescul Nectarie şi 
pe altul, s-a dus într-o mănăstire a sfinților celor fără de arginţi, care se afla aproape de poalele 
dealului ce era acolo. Şi făcîndu-se monah, s-a numit Pahomie şi se odihnea acolo rugîndu-se 
lui Dumnezeu, luînd aminte de dînsul şi îngrijind ca să crească pe cei doi copii, povăţuindu-i în 
frica şi învățătura Domnului, precum poruncește dumnezeiescul Pavel. 


În acest chip petrecea Pahomie acolo, iar Dumnezeu a făcut în zilele lui o minunea ca 
aceasta. Creștinii care se aflau acolo aproape aveau obicei să scoată o părticică din rodurile lor, 
ceea ce voia fiecare şi să o aducă la acea mănăstire ca să se hrănească monahii ce se aflau într- 
însa şi pentru ca să se facă cu acelea pe fiecare an pomenirea sfinților fără de arginţi, Cozma și 
Damian. Cînd a sosit pomenirea lor, monahii și creştinii cei de primprejur, săvîrşind praznicul 
după obicei, au deșertat vasul în care era vin. După aceasta, bătrînul Pahomie aprinzînd 
lumînarea s-a dus împreună cu copiii săi ca să umple vasul. Cînd a voit să-l clintească a văzut 
că nu se clinteşte; apoi, o, minune! a aflat vasul plin de vin preamirositor. Deci, cu bucurie și 
spaimă, a slăvit pe Dumnezeu Care slăvește pe sfinţii cei fără de arginţi şi printr-înşii săvîrşeşte 
niște minuni ca acestea. 


Iar Nicolae, fiul bătrînului Pahomie, care s-a numit mai pe urmă Nectarie şi despre care 
acum se face povestire, fiind din pruncie înțelept şi de Dumnezeu luminat, văzînd acea minune 
ce s-a făcut şi socotind vedenia ce a avut-o maica sa, cum și izbăvirea de barbari prin 
Născătoarea de Dumnezeu, s-a rănit la inimă de dumnezeiescul dor şi înseta să se îndulcească 
de doritul Hristos, pe Care îl căuta cu fierbinţeală. Deci căutîndu-l, l-a aflat, precum zice 
Domnul în Evanghelie. De aceea, lăsînd lumea și cele din lume, s-a dus la Sfîntul Munte și 
acolo a aflat un bătrîn prea îmbunătățit, cu numele Dionisie, numindu-se lagăr, care, fiind fiu 
al unui boier însemnat din Constantinopol, a iubit din tot sufletul pe Domnul nostru lisus 
Hristos. Acesta, lăsînd bogăţia, slava, neamul bun şi podoaba omenească, s-a îmbrăcat cu haine 
proaste de ale monahilor; apoi preaînţeleptul acesta s-a supus unui bătrîn care se numea Filotei, 
simplu cu cuvîntul iar cu fapta bună desăvîrşit, ca astfel să se povăţuiască de dînsul în fapta 
bună. 


Pe acest minunat Dionisie lagărul, aflîndu-l bunul Nicolae, s-a lipit de dînsul și l-a rugat 
cu fierbințeală să nu-l despărţească de sinodia lui. Dar ce a făcut preaminunatul Dionisie, 
preamilostivul suflet şi iubitorul de oameni? A izgonit oare pe Nicolae ca pe un ţăran sau l-a 
trecut cu vederea ca pe un sărac? Nu! Ci, milostivindu-se spre dînsul, s-a plecat spre rugăciunea 
lui şi aducîndu-l către Filotei, duhovnicescul său părinte bătrîn, a mijlocit la dînsul. Iar Filotei, 
fund împodobit cu darul mai înainte-vederii și cu darul mai înainte-cunoștinței, făcînd 
rugăciuni, a sărutat pe tînăr şi l-a chemat pe nume, zicînd: "Tu ești Nicolae, fiul lui Pahomie, 
care doreşti să locuieşti cu noi?” Tînărul răspunse: "De unde mă ştii, cinstite părinte, pe mine 
şi cele despre mine?" Bătrînul îi zise: "Dumnezeul părinților noştri Care te-a trimis la noi, fiule, 
mi-a descoperit cele despre tine”. Auzind acestea, Nicolae s-a umilit, apoi cu multă evlavie şi 
umilință s-a aşezat împreună cu bătrînul. 


Mai pe urmă, tunzîndu-și părul capului, şi-a tuns şi toate grijile lumii. Apoi, dezlegîndu- 
se de îmbrăcămintea cea lumească, s-a dezbrăcat și de pofte, care ne pricinuiesc căderea prin 
neascultare, făcîndu-se monah cu numele de Nectarie. Dar n-a rămas numai la acestea, precum 
fac astăzi cei mai mulţi din monahi, care socotesc că totul al călugăriei este ca să poarte schima 
şi îmbrăcămintea cea neagră, dar nu se îngrijesc să facă și faptele cele bune care se cuvin 
monahilor. Nici socotesc că, precum le este voia să ia schima cea îngerească a monahilor, tot 
aşa să voiască să păzească şi canoanele şi cu purtarea chipului celui monahicesc şi să aibă 
petrecerea îngerilor. lar dumnezeiescul Nectarie n-a făcut așa, ci, precum a luat chipul cel 
îngeresc, tot aşa se sîrguia în tot felul şi se nevoia să păzească cinstea chipului, ca astfel să 
urmeze petrecerea îngerilor, supunîndu-şi trupul duhului, cu ascultarea, cu tăierea voii, cu 
smerenia, cu postul, cu neîncetata rugăciune, cu privegherea şi cu alte fapte bune, care se cuvin 
monahilor. 


Dar zavistuitorul diavol, nesuferind să-l vadă pe Nectarie că sporeşte în acest fel în fapte 
bune, i-a dat război cu gîndurile și se sîrguia să-l despărțească de sinodia unui îmbunătățit bătrîn 
ca acesta şi voia să-l arunce în multe curse ca pe un tînăr ce era și ca pe un neajutorat de 
rugăciunile bătrînului. Știa necuratul că, atîta timp cît se afla cu bătrînul, nu va putea să-l prindă 
în cursă, căci se va întări cu rugăciunile şi sfaturile cele părintești ale bătrînului. Dar n-a putut 
să isprăvească nimic cu un război ca acesta al gîndurilor, pentru că Dumnezeu îl acoperea. Deci, 


să vedem ce meşteşugeşte cel cu totul rău. A aprins zavistie în inima unui frate al lui, care era 
ascultător al aceluiași bătrîn și l-a pornit împotriva lui Nectarie, încît a strigat pe faţă: ori să 
izgonească pe Nectarie ori unul din doi va fi omorit. 


Bătrînul dimpreună cu Dionisie lagărul, auzind acestea s-au cutremurat și, grăindu-i 
multe dumnezeieşti cuvinte din Sfintele Scripturi şi de la dumnezeieștii părinți, ca să lase acea 
nedreaptă zavistie ce avea asupra lui Nectarie. Uneori îi îmblînzea patima zavistiei cu pașnice 
şi dulci cuvinte, iar alteori îl înfricoșa cu focul cel nestins al muncii, ce era să primească cei 
zavistnici şi urîtori de fraţi, însă toate acestea nu au folosit la nimic. Pentru acesta a îndemnat 
pe Nectarie să se depărteze un timp de sinodia lor, căci poate îşi va veni în simţire fratele cel 
zavistuitor. 


Dînd binecuvîntare lui Nectarie, l-a trimis la Daniil, care era cel întîi în Sfîntul Munte, 
pentru ca să petreacă o vreme la dînsul, pînă cînd va rîndui Domnul cele pentru dînsul. Astfel 
s-a dus dumnezeiescul Nectarie și, ca un îmbunătăţit ce era şi foarte iscusit, Daniil l-a primit cu 
bucurie şi-l iubea foarte mult, învăţîndu-l înțelepţeşte canoanele petrecerii monahiceşti. 


În vremea cînd Nectarie se afla la Daniil, a murit în adînci bătrîneţe Filotei, cel cu 
adevărat iubitor de Dumnezeu, și s-a dus către doritul Hristos. Iar minunatul Dionisie lagărul, 
nesuferind mai mult pe monahul acela, urîtor de frate şi zavistuitor, a dorit să locuiască cu 
Nectarie şi, chemîndu-l să locuiască împreună - ca unii ce erau fii ai unuia şi aceluiaşi părinte 
duhovnicesc şi bătrîn -, au petrecut împreună multă vreme și s-au nevoit mult, precum am zis 
mai înainte. Apoi, aflînd mănăstioara care se cinstește cu numele mai marilor voievozi şi care 
se numeşte a Surdului, a luat-o de la Daniil, cel mai sus zis şi cel mai mare al muntelui şi au 
locuit într-însa, petrecînd cu cuvioşie şi cu plăcere de Dumnezeu. Aici își scoteau hrana vieţii 
cu lucrul mîinilor lor şi ajutau după putere şi pe cei ce aveau trebuință. lar monahul acela urîtor 
de frate şi zavistuitor, rămînînd nepocăit, umbla de colo pînă colo în munte ca un nebun. Mai 
pe urmă a ieşit în lume şi, petrecînd viaţă desfrînată și înverşunată, s-a sfîrşit rău, dîndu-și 
sufletul său pe drumuri, fiind fără casă, necercetat şi neîndreptat, neînvrednicindu-se nici de 
rugăciunea cea mai de pe urmă, ce se face de obşte la toţi creştinii. 


Vedeţi, fraților, cît de rea este ura și neascultarea? Pentru că ura şi zavistia orbesc ochiul 
sufletului, adică mintea aceluia care are acestea; iar neascultarea desparte pe om de prietenii lui 
Dumnezeu şi-l lipseşte de acoperămîntul şi ajutorul lor, ca și un orb care se prăpăstuiește în 
adîncul pierzării. Pentru aceasta să urîm neascultarea și zavistia din toate puterile noastre, toţi 
cîți dorim să nu ne despărțim de slava lui Dumnezeu şi să iubim ascultarea şi dragostea către 
fraţii noştri, pentru ca să putem, printr-înşii, să ne îndulcim de împărăţia lui Dumnezeu. 


Fericitul Dionisie lagărul, trăind pînă la adînci bătrîneţi în viață cuvioasă şi vrednică de 
laudă, împodobită cu tot felul de fapte bune și mai ales de smerită cugetare, s-a dus la 


Dumnezeu, pe Care L-a dorit. lar sfintele lui moaşte le-a îngropat cu evlavie şi cu cinste, 
dumnezeiescul Nectarie, care, de atunci, s-a întristat foarte mult, căci a pierdut pe bunul său 
tovarăș, de-a pururea pomenitul Dionisie. Şi, pentru că nu s-a dus şi el împreună cu minunatul 
Filotei şi cu fericitul Dionisie la doritul Hristos, ci aflîndu-se tot pe pămînt, se lipsea de o 
îndulcire ca aceasta, a vîrfului doririlor. De aceea privea la cele dinainte și uita pe cele dinapoi, 
cum zice Apostolul; iar nevoinţele şi faptele cele bune pe care le săvîrșise nu le socotea, ci se 
sîrguia să săvirșească şi altele mai multe. Deci, în fiecare zi se suia din putere în putere, "punînd 
suișuri sfințite în inima sa", totdeauna adăugînd dorinţe înalte şi nevoinţe peste nevoinţe. 


Pentru unele ca acestea, Dumnezeu, văzînd dorul lui, nu l-a trecut cu vederea; ci, vrînd 
să-i pricinuiască mai mare cunună în ceruri, l-a făcut să cadă în multe şi grele neputinţe ale 
trupului, pe care răbdîndu-le, fericitul, cu o desăvîrşită mărime de suflet şi cu mulțumire mare, 
ducînd viaţă cu adevărat cuvioasă şi sfîntă, şi-a dat fericitul său suflet, cu sfîrșit paşnic, în 
mîinile lui Dumnezeu, în anii de la Hristos o mie cinci sute, în luna decembrie, ziua a cincea şi 
s-a numărat în ceruri împreună cu cei doriți de dînsul, adică cuvioşii părinţi Filotei şi Dionisie. 


Ucenicii lui, îngropîndu-l cu toată evlavia, după patru ani au făcut mutarea sfintelor lui 
moaște şi le-au aflat pline de bună mireasmă negrăită. Drept aceea, i-au făcut mormînt frumos 
în partea dinspre miazănoapte a bisericii şi acolo au așezat cu evlavie cinstitele lui moaşte, 
zugrăvind deasupra şi sfînta lui icoană. Oamenii, venind cu multă evlavie şi luînd sfinţenie 
sufletului şi a trupului, simțeau bună mireasmă duhovnicească din sfințitele lui moaște, spre 
slava lui Hristos, Domnul nostru și spre arătarea petrecerii celei plăcute a cuviosului său 
Nectarie, cu ale cărui rugăciuni să ne învrednicim şi noi împărăției cerurilor. Amin. 


18. VIAŢA CELUI ÎNTRE SFINŢI PĂRINTELUI NOSTRU NICOLAE, 
ARHIEPISCOPUL DIN MIRA LICHIEI, FĂCĂTORUL DE MINUNI 


(6 DECEMBRIE) 


Pe făcătorul cel mare de minuni, ajutătorul cel grabnic şi mijlocitorul cel prea ales către 
Dumnezeu, pe arhiereul lui Hristos, Nicolae, l-au odrăslit părțile Lichiei, în cetatea ce se 
numeşte Patara, din părinţi cinstiţi şi de bun neam, dreptcredincioşi şi bogați. Tatăl său se chema 
Teofan, iar mama sa Nona. Această binecuvîntată pereche, petrecînd cu bună credință în 
însoțirea cea legiuită și împodobindu-se cu obiceiul cel bun, pentru viața lor cea plăcută lui 
Dumnezeu și pentru multele milostenii şi faceri de bine mari, s-au învrednicit a odrăsli această 
odraslă sfîntă - singuri ei fiind rădăcină sfîntă - şi s-a făcut cum zice psalmistul : Ca un pom 
răsădit lîngă izvoarele apelor, care şi-a dat rodul său la vremea sa. Deci, născînd pe acest 
dumnezeiesc prunc, l-a numit Nicolae, care se tilcuieşte "biruitor de popor”; şi cu adevărat s-a 
arătat biruitor al răutăţii, aşa binevoind Dumnezeu spre folosul de obşte al lumii. 


După acea naștere, maica sa Nona a rămas stearpă, pînă la dezlegarea din legăturile cele 
trupeşti, mărturisind singură firea că nu este cu putinţă a se mai naşte alt fiu ca acela, ca numai 
pe acesta să-l aibă şi întîi şi pe urmă, care din pîntecele maicii sale s-a sfinţit cu darul cel de 
Dumnezeu insuflat. Căci n-a început a vieţui decît cinstind pe Dumnezeu cu bună cucernicie, 


nici n-a început a suge țiță, făcînd minuni din pruncie, nici nu s-a deprins mai întîi a mînca, ci 
a posti. Căci după nașterea sa, fiind în baie, a stat trei ceasuri pe picioarele sale, singur de sine, 
nesprijinindu-l nimeni, dînd prin această stare, cinste Sfintei Treimi, Căreia mai pe urmă avea 
să-i fie mare slujitor şi întîi-stătător. Cînd se apropia de pieptul maicii sale, se cunoștea a fi 
făcător de minuni, hrănindu-se nu după obiceiul pruncilor celorlalţi - pentru că numai din ţița 
cea dreaptă sugea lapte - avînd să dobîndească cu cei drept-credincioși starea cea de-a dreapta. 
Apoi a început a fi şi postitor ales, căci miercurea și vinerea numai o dată sugea lapte din țiţă şi 
atunci seara, după săvîrşirea obișnuitei rugăciuni creştinești, de care lucru părinţii lui se mirau 
foarte şi se minunau şi mai dinainte pricepeau ce fel de postitor va fi Nicolae mai pe urmă. Acel 
obicei de a posti, deprinzîndu-l Fericitul din scutece şi l-a păzit în toată viaţa sa, pînă la fericitul 
său sfîrşit, petrecînd miercurea şi vinerea în post. Deci crescînd pruncul cu anii, creștea 
împreună şi cu înţelegerea şi cu obiceiurile cele bune, pe care le învăţa de la părinţii săi cei 
buni; fiind ca o holdă roditoare, care primeşte în sine sămînţa învățăturii celei bune, care 
odrăsleşte şi aduce în toate zilele roade noi de fapte bune. 


Sosind vremea de şcoală, a fost dat la învățătura dumnezeieștii Scripturi, iar el cu 
agerimea cea firească a minţii şi cu povăţuirea Sfîntului Duh, în puţin timp, a ajuns la multă 
înțelepciune. Apoi, atît de mult a sporit în învățătura cărții, pe cît era de trebuinţă bunului 
cîrmaci al corabiei lui Hristos şi păstorului celui iscusit al oilor celor cuvîntătoare. Deci, 
făcîndu-se desăvîrşit în cuvîntul învăţăturii, s-a arătat desăvirşit şi în lucrul vieții; de la prietenii 
deşarte şi de la vorbe nefolositoare cu totul se abătea și a vorbi cu femeile sau a căuta cu ochii 
la faţa femeiască, foarte mult se ferea, căci fugind, se depărta de petrecerea împreună cu femeile. 


Avînd adevărată înțelepciune și minte curată, de-a pururea vedea pe Dumnezeu şi 
totdeauna zăbovea în sfintele biserici, după cum zice proorocul: Voir-am a fi lepădat în casa 
Dumnezeului meu. De multe ori, cîte o zi întreagă şi cîte o noapte, petrecînd în rugăciunile cele 
gînditoare de Dumnezeu și în citirea dumnezeiștilor cărți, învăţa înţelegerea cea duhovnicească 
şi se îmbogăţea cu dumnezeieştile daruri ale Sfîntului Duh, cu care se pregătea pe sine locaş 
vrednic, precum este scris: Voi sinteți biserica lui Dumnezeu şi Duhul lui Dumnezeu viețuiește 
în voi. 


Deci tînărul cel îmbunătăţit şi curat, avînd în sine Duhul lui Dumnezeu, se arăta cu totul 
duhovnicesc, arzînd cu duhul şi slujind Domnului cu frică, încît nu se vedea la dînsul nici un 
fel de nărav tineresc, ci numai obiceiurile omului bătrîn pentru care tuturor s-a făcut minunat și 
slăvit. Căci precum omul cel bătrîn, dacă are obiceiul celor tineri, este luat în rîs de toţi, tot așa 
şi tînărul, dacă are năravul bărbatului celui bătrîn, se cinsteşte de toţi cu mirare; pentru că sînt 
nepotrivite tinerețile pentru bătrînețe, dar cinstite şi frumoase sînt bătrînețile în tinerețe. 


Fericitul Nicolae avea un unchi episcop cu acelaşi nume ca şi dînsul. Unchiul său, văzînd 
pe nepot sporind în viaţă cu fapte bune şi cu totul înstrăinîndu-se de lume, a sfătuit pe părinţii 
lui să-l dea să slujească lui Dumnezeu. Iar ei nu s-au lepădat a dărui pe fiul lor Domnului, pe 
care ei l-au primit ca pe un dar de la dînsul. Pentru că scrie în cărțile cele vechi pentru dînşii, 


cum că fiind neroditori şi deznădăjduindu-se de a mai avea copii, cu multe rugăciuni, cu lacrimi 
şi cu multe milostenii au cerut de la Dumnezeu pe acest fiu; iar ei l-au dat în dar Celui ce l-a 
dăruit pe dînsul. 


Primind episcopul pe "tînărul bătrîn", care avea înţelepciunea ca o cărunteţe și viața cea 
mai curată, l-a suit pe treptele cele sfințite ale preoţiei, iar cînd s-a hirotonisit, episcopul 
întorcîndu-se către poporul care era în biserică şi umplîndu-se de Duhul Sfînt, a proorocit 
zicînd: "Iată, fraților, văd un nou soare răsărind marginilor pămîntului, arătîndu-se către cei 
întristați ca o milostivă mîngîiere. O! fericită este turma care se va învrednici a avea pe acest 
păstor! Căci acesta va paşte bine sufletele celor rătăciţi şi la păşunea buneicredinţe îi va aduce 
pe dînşii; apoi se va arăta şi ajutător fierbinte celor ce sînt în nevoi”. Această proorocire s-a 
împlinit mai pe urmă, precum vom arăta în istorisirea ce o vom face. 


Deci, primind Sfîntul Nicolae asupra sa treapta preoţiei, adăuga osteneală la osteneală, 
petrecînd în post şi în neîncetate rugăciuni, iar cu trupul său cel muritor sîrguindu-se a urma 
celor fără de trupuri. Astfel, vieţuind întocmai ca îngerii, din zi în zi înflorea mai mult cu 
podoaba sa cea sufletească şi se arăta vrednic de cîrmuirea Bisericii. 


În acea vreme unchiul său, episcopul Nicolae, vrînd a se duce în Palestina ca să se 
închine acolo sfintelor locuri, a încredinţat toată cîrmuirea bisericii nepotului său. Deci acesta, 
împlinind locul aceluia, avea toată purtarea de grijă pentru rînduiala bisericilor, ca şi episcopul 
unchiul său. În acea vreme, părinţii fericitului, părăsind această viaţă vremelnică, s-au mutat la 
cea veşnică, iar Sfîntul Nicolae, rămînînd moștenitorul averii lor, a împărţit-o celor săraci. 
Pentru că nu se uita la bogăția ce curge alăturea, nici se îngrijea pentru înmulțirea ei; ci, 
lepădîndu-se de toate poftele lumeşti, se sîrguia cu toată osîrdia a se uni cu Dumnezeu, către 
care grăia: Către Tine, Doamne, am ridicat sufletul meu, învaţă-mă să fac voia Ta, că Tu ești 
Dumnezeul meu, către Tine sînt aruncat din pintecele maicii mele, Dumnezeul meu eşti Tu. 
Deci mîna lui era întinsă către săraci, ca un rîu cu apă multă ce curge cu îndestulare. 


Pentru ca multele lui milostenii să fie mai cu lesnire cunoscute, să arătăm una și anume: 
Era un bărbat în cetatea aceea, dintre cei slăviţi şi bogați, care mai pe urmă a rămas sărac şi 
neslăvit, căci viaţa veacului acestuia este nestatornică. Bărbatul acela avea trei fete foarte 
frumoase şi acum, fiind lipsit de toate cele de trebuință, nu avea nici hrană, nici îmbrăcăminte 
şi cugeta să-şi dea fetele sale spre desfrînare, iar casa sa să o facă casă necurată, pentru sărăcia 
lui cea mare, ca doar astfel să aibă ceva de folos şi să cîştige pentru el și fetele sale îmbrăcăminte 
şi hrană. Vai, în ce fel de gînduri necuvioase alungă pe om sărăcia cea mare! Deci bătrînul acela 
fiind în astfel de cugete rele și gîndul său cel rău vrînd acum a-l aduce cu ticăloşie în fapt, 
Dumnezeu Care nu voieşte a vedea în pierzare firea omenească, ci cu iubire de oameni, se 
pleacă spre nevoile noastre, a pus bunătate în inima plăcutului Său, Sfîntul Nicolae şi l-a trimis 
spre ajutor către bărbatul care era să piară cu sufletul, prin însuflare tainică, mîngiind pe cel ce 
era în sărăcie şi scăpîndu-l din căderea păcatului. 


Deci, auzind Sfîntul Nicolae de lipsa cea mare a bărbatului aceluia şi prin dumnezeiască 
descoperire înştiințîndu-se de cugetarea lui cea rea, i-a părut foarte rău pentru dînsul și a cugetat 
ca astfel cu mîna sa cea făcătoare de bine, să-l răpească împreună cu fetele sale ca din foc de la 
sărăcie şi de la păcat. Însă n-a vrut să fie de faţă cu bărbatul acela, ca să-i spună despre facerea 
sa de bine, ci, în taină a cugetat să-i dea aceluia milostenia sa cu îndurare. Şi aceasta vrea s-o 
facă pentru două pricini: întîi ca să scape de slava omenească, pentru că ținea seama de ce zicea 
Evanghelia: Luaţi aminte, să nu faceți milostenia voastră înaintea oamenilor; şi, al doilea, ca 
şi pe bărbatul acela, care odinioară era bogat iar acum ajunsese în mare sărăcie, să nu-l ruşineze, 
căci ştia că sînt grele unele ca acestea, celor ce din bogăţie şi din slavă cad în sărăcie, fiindcă 
se ruşinează sufletele acelora, aducîndu-le aminte de bogăția cea mai dinainte. Pentru aceasta, 
a gîndit a face aşa, după cuvîntul lui Hristos: Să nu știe stinga ta, ce face drepta ta. Căci atît de 
mult fugea de slava omenească, încît chiar de acela căruia îi făcea bine se sîrguia a se tăinui pe 
sine. 


Aşadar, luînd o legătură mare de galbeni, a mers în miezul nopții la casa acelui bărbat 
Şi, aruncînd-o înăuntru pe fereastra acelei case, degrabă s-a întors la casa sa. Dimineaţă, 
sculîndu-se bărbatul şi aflînd legătura, a dezlegat-o şi văzînd galbenii s-a înspăimîntat, căci 
socotea că este vreo nălucire, temîndu-se ca nu cumva aurul ce vedea să fie vreo înşelăciune, 
de vreme ce nu aştepta de la nimeni și de nicăieri vreun făcător de bine. Drept aceea, întorcînd 
galbenii cu vîrful degetului, privea cu dinadinsul și cunoscînd că este adevărat, se veselea şi se 
minuna, iar de bucurie, plîngea cu lacrimi fierbinţi şi, cugetînd mult în sine cine i-ar fi făcut lui 
o asemenea facere de bine, nu se dumirea. Deci, socotind a fi purtarea de grijă a lui Dumnezeu, 
îi mulțumea neîncetat, dînd laudă Domnului Celui ce se îngrijeşte de toţi. Apoi îndată pe una 
din fetele sale, pe cea mai mare, a măritat-o după un bărbat şi i-a dat aurul cel primit din destul 
pentru zestrea ei. 


Despre aceasta înștiințindu-se minunatul Nicolae, că a făcut după voia lui, bărbatul 
acela, i-a părut bine. Și iarăşi se arăta gata a face aceeași milă cu a două fiică a bătrînului, 
sîrguindu-se a păzi şi pe fecioara aceasta prin nunta legiuită de păcatul cel fărădelege. Deci, 
pregăti şi altă legătură de galbeni, asemenea cu cealaltă şi, peste noapte, ferindu-se de toți, a 
aruncat-o pe aceeaşi fereastră, în casa bătînului aceluia. 


Dimineaţă, sculîndu-se acel om sărac, a găsit iarăşi aur, asemenea ca întîia oară. Apoi a 
început a se minuna și de acela și, căzînd cu faţa la pămînt, cu lacrimi fierbinţi mulțumea, zicînd: 
"Dumnezeule, voitorul milei și chivernisitorul mîntuirii noastre, care mai întîi m-ai răscumpărat 
cu Sîngele Tău şi acum casa mea și pe fiicele mele izbăvindu-ne prin aur din cursa celui rău, 
Însuţi arată-mi pe cel ce slujeşte voii Tale celei milostive și bunătăţii Tale celei iubitoare de 
oameni. Arată-mi pe îngerul Tău cel pămîntesc, pe cel ce ne păzeşte pe noi de pierderea 
păcatului, ca să ştiu cine este unul ca acela, care ne scoate pe noi din sărăcia ce ne întristează și 
care ne izbăveşte de gîndurile cele rele, că iată, după mila Ta, Doamne, cu îndurarea cea făcută 
în taină, cu mîna plăcutului al Tău, voi da şi pe a doua fiică a mea cu nuntă legiuită după bărbat 
şi aşa voi scăpa de cursele diavolului, care vrea prin cîştig necurat să-mi aducă mare pierdere. 


Apoi bărbatul acela, rugîndu-se Domnului și mulțumind bunătăţii Lui, a făcut nuntă și 
fiicei sale de a doua, avînd nădejde în Dumnezeu - căci neîndoită nădejde şi-a pus în EI - cum 
că va purta grijă şi pentru a treia fiică a lui și-i va da şi acesteia să aibă viețuitor iubit, după lege, 
trimițîndu-i iarăşi aur din destul, tot cu acea mînă făcătoare de bine. De aceea, nu dormea 
noaptea străjuind, ca să poată simţi pe făcătorul de bine şi să se învrednicească a vedea de unde 
îi aduce aurul acela. Şi iată, nu după multă vreme, a sosit cel aşteptat. Căci a venit şi a treia oară 
plăcutul lui Hristos, Nicolae şi, ajungînd la locul cel obişnuit, tot așa a aruncat o legătură de 
galbeni pe aceeaşi fereastră şi îndată s-a întors la casa sa. Tatăl fecioarelor găsind aurul aruncat 
pe fereastră, a alergat îndată cît putea în urma celui ce se întorcea la casa sa, pe care, ajungîndu- 
] şi cunoscîndu-l cine este - căci sfîntul nu era necunoscut pentru fapta lui cea bună şi pentru 
neamul lui cel luminat -, a căzut la picioarele lui, sărutîndu-le şi numindu-l izbăvitor, ajutător 
şi mîntuitor sufletelor, celor ce ajunseseră întru pierderea cea mai de pe urmă. Apoi zise: "De 
nu m-ar fi ridicat pe mine Domnul cel mare întru milă, prin îndurările tale, de mult aș fi pierit 
eu, ticălosul tată, împreună cu fiicele mele, prin căderea în focul Sodomei, vai mie! Şi iată, 
acum prin tine sîntem mîntuiți din amara cădere în păcat". Acestea şi mai multe grăia cu lacrimi 
către sfînt. lar el abia l-a ridicat pe picioare şi cu jurămînt a zis aceluia, că în toată viaţa lui să 
nu spună nimănui ceea ce s-a făcut. Apoi sfîntul, spunînd multe spre folosul omului aceluia l-a 
trimis la casa sa. 


lată una din faptele cele multe ale milostivirii ale Sfîntului Nicolae, ce s-a povestit aici, 
ca să cunoască oricine cît era de milostiv către cei săraci. De s-ar fi povestit milele lui una cîte 
una şi cîte îndurări a arătat către cei săraci, pe cîți flămînzi a hrănit, pe câţi goi a îmbrăcat şi pe 
cîți a răscumpărat de la datornici, apoi nici vremea n-ar fi de ajuns a le povesti. 


După aceasta Cuviosul Părinte Nicolae a voit a se duce în Palestina, spre a vedea Sfintele 
Locuri şi a se închina acolo, unde a umblat trupeşte Domnul nostru lisus Hristos, cu prea 
curatele Sale picioare. Deci, plutind corăbierii împrejurul Egiptului și neștiind ce avea să li se 
întîmple, Sfîntul Nicolae, care era împreună cu dînșii, vedea mai bine că are să fie întuneric, 
vifor şi lovire de vînturi cumplite. Apoi le spuse că, mai înainte a văzut pe vicleanul vrăjmaş 
intrînd în corabie, vrînd să o scufunde împreună cu oamenii. După aceea a năvălit asupra lor o 
furtună mare, fără veste şi ridicîndu-se un nor, s-a făcut vifor pe mare. Iar cei ce pluteau s-au 
temut foarte mult de groaza morţii şi rugau pe Sfîntul Nicolae să le ajute şi să-i izbăvească de 
nevoia cea fără de veste ce căzuse asupra lor zicînd: "Sfinte al lui Dumnezeu, de nu ne vei ajuta 
cu rugăciunile tale către Dumnezeu, îndată ne vom cufunda în această adîncime şi vom pieri”. 
Iar el, zicîndu-le să îndrăznească şi să-și pună nădejdea în Dumnezeu și fără îndoială să aştepte 
grabnică izbăvire, însuși a început cu sîrguinţă a se ruga către Domnul. Și îndată s-a liniștit 
marea Și toată groaza s-a prefăcut în bucurie, iar ei, trecînd necazul, s-au bucurat mult şi au 
mulţumit lui Dumnezeu și plăcutului său, Sfîntului Nicolae şi foarte mult se minunau de 
proorocirea furtunii şi de scăparea nevoii. 


Tot atunci, unul din corăbieri s-a suit în vîrful catargului, precum este obiceiul celor ce 
îndreptează corabia, şi, cînd era să coboare de acolo, a alunecat de sus şi a căzut în mijlocul 


corăbiei, zăcînd fără suflet. Iar Sfîntul Nicolae, mai înainte de a-l chema în ajutor, l-a înviat cu 
rugăciunea pe acel om şi, nu ca pe un mort, ci ca pe cel cuprins de somn, l-a sculat şi l-a dat viu 
corăbierilor. Apoi, ridicînd toate pînzele şi fiind vînt cu bună sporire, au plutit în linişte şi au 
sosit la limanul Alexandriei, unde plăcutul lui Dumnezeu, Sfîntul Nicolae, a tămăduit pe mulţi 
bolnavi. Izgonind diavolii din oameni și pe mulți necăjiţi mîngîind, a pornit iarăşi pe cale spre 
Palestina și ajungînd la Sfînta Cetate a Ierusalimului, s-a suit la Golgota, unde Hristos 
Dumnezeu a lucrat mîntuirea neamului omenesc, întinzîndu-Şi pe Cruce prea curatele Sale 
miîini. Acolo a înălţat fierbinți rugăciuni din inima sa, care ardea de dragoste, dînd mulţumire 
Miîntuitorului nostru. Apoi, a înconjurat toate sfintele locuri, făcînd multe închinăciuni 
pretudindeni. lar cînd era să intre noaptea în sfinta biserică la rugăciune şi uşile erau închise, s- 
au deschis singure, dînd intrare aceluia, căruia, chiar porţile cereşti îi erau deschise. 


Zăbovind în Ierusalim vreme îndelungată, se pregătea a merge în pustie, dar, printr-un 
glas dumnezeiesc de sus, a fost sfătuit să se întoarcă în patria sa. Pentru că Dumnezeu, Cel ce 
toate le rînduieşte spre folosul sufletelor noastre, nu vrea să fie ascunsă sub obrocul pustiei acea 
făclie, pe care o pregătise să fie pusă în sfeşnicul mitropoliei din Lichia. Deci, aflînd o corabie, 
s-a tocmit cu corăbierii să-l ducă în patria sa. 


Aceştia au gîndit însă să facă lucrul cu vicleșug, adică să îndrepteze corabia lor în altă 
parte, nu spre Lichia. După ce s-a așezat în corabie, plecînd de la mal, Sfîntul Nicolae a văzut 
că corabia nu pluteşte spre patria sa. Atunci degrabă a căzut la picioarele corăbierilor şi-i ruga 
să îndrepteze calea spre Lichia, dar ei, nebăgîndu-l în seamă, mergeau în partea unde gîndeau 
ei, neștiind că Dumnezeu nu va lăsa pe plăcutul Său să fie în mîhnire. Deci, suflînd un vifor 
împotrivă, a întors corabia în altă parte şi degrabă a dus-o în Lichia, iar pe corăbieri îi îngrozea 
cu nevoia cea mai mare. Aşa Sfîntul Nicolae, cu puterea lui Dumnezeu fiind dus pe mare, a 
sosit în patria sa. EI însă, fiind fără de răutate, n-a făcut nici un rău acelor vrăjmaşi, nici s-a 
pornit spre mînie și nici măcar vreun cuvînt aspru nu le-a zis, ci cu binecuvântare i-a liberat în 
părțile lor. Iar el a mers în mănăstirea pe care o zidise moșul său, episcopul Patarelor şi o numise 
Sfîntul Sion. Acolo, Sfîntul Nicolae s-a arătat foarte iubit tuturor fraților, care, cu mare dragoste, 
primindu-l ca pe îngerul lui Dumnezeu, se îndulceau de cuvintele lui cele de Dumnezeu 
insuflate și se foloseau de viaţa lui, cea întocmai ca a îngerilor și urmau obiceiurile lui cele 
bune, cu care împodobise Dumnezeu pe credinciosul robul Său. 


Aflînd Sfîntul Nicolae în această mănăstire viață liniştită și loc mai lesnicios pentru 
gîndurile sale către Dumnezeu, ca un liman de linişte, nădăjduia ca şi cealaltă vreme a vieții 
sale să o petreacă acolo. Dar Dumnezeu îi arăta calea, voind ca acea comoară bogată, a tuturor 
faptelor bune, cu care avea să se îmbogăţească toată lumea, să nu fie ascunsă, ca într-o țarină 
acoperită de pămînt, într-o mănăstire deosebită și într-o cameră mică închisă; ci să fie la vederea 
tuturor, ca prin acea comoară duhovnicească, să se facă neguțătorie duhovnicească, care pe 
multe suflete le va afla. 


Astfel sfîntul, stînd odată la rugăciune, a auzit un glas de sus: "Nicolae, să intri în 
nevoința poporului, dacă dorești să fii de Mine încununat". Acest glas auzindu-l, Nicolae s-a 
spăimîntat şi cugeta întru sine: Ce voieşte glasul acela şi ce cere Domnul de la dînsul? Şi iarăși 
auzi glas, spunîndu-i: "Nicolae, nu este aceasta holda pe care trebuie să Mi-o aduci roadă şi pe 
care o aştept de la tine; ci întoarce-te către oameni, ca să se preamărească prin tine numele 
Meu". Atunci Sfîntul Nicolae a cunoscut voia lui Dumnezeu, ca, lăsînd liniştea, să meargă să 
slujească la mîntuirea omenilor. Deci cugeta încotro se va duce: la patria sa, în cetatea Patara, 
la cunoscuţi, sau în altă parte. Dar, temîndu-se şi fugind de slava omenească cea deşartă, a gîndit 
să se ducă în altă cetate, unde nu-l va cunoaşte nimeni. 


În acea latură a Lichiei este o cetate slăvită, care se numeşte Mira, mitropolia Lichiei. 
Deci, într-acea cetate a venit Sfîntul Nicolae, fiind condus de purtarea de grijă a lui Dumnezeu, 
încît nimeni nu-l ştia. Acolo trăia ca unul din săraci, neavînd unde să-şi plece capul. El nu se 
ducea decît în casa Domnului, avînd liman numai pe Dumnezeu. 


În acea vreme, s-a mutat la Dumnezeu arhiereul cetăţii Mira, loan arhiepiscopul şi mai 
întîi şezător pe scaun în toată țara Lichiei. Atunci s-au adunat toți episcopii țării aceleia, în Mira, 
ca să aleagă un bărbat vrednic pentru acel scaun. Deci, fiind acolo bărbaţi cinstiţi şi cu bună 
înțelegere, erau nedumeriţi între ei, pe care să-l aleagă. Unii, fiind porniţi dîn rîvnă 
dumnezeiască, au zis că lucrul acela nu este al alegerii omenești, ci al rînduielii lui Dumnezeu. 
Deci se cuvine a se face rugăciune pentru aceasta, ca însuşi Domnul să arate cine este vrednic 
să primească o treaptă ca aceasta şi să fie păstor peste toată Lichia. 


Toţi, ascultînd acel sfat bun, au făcut rugăciune cu sîrguință și cu post. lar Domnul, 
făcînd voia celor ce se tem de EI şi ascultînd rugăciunea lor, a descoperit bunăvoirea Sa, unuia 
din episcopii aceia care era mai bătrîn, într-acest chip; stînd el la rugăciune, i s-a arătat un bărbat 
luminat, poruncindu-i să meargă de cu noapte și să stea lîngă ușile bisericii și să ia seama cine 
va intra mai înainte decît toți în biserică, acela - zicea el - este îndemnat de Duhul Meu și, 
luîndu-l cu cinste, să-l puneţi arhiepiscop. lar numele bărbatului aceluia este Nicolae. Această 
vedenie dumnezeiască avînd-o episcopul acela şi auzind ceea ce i se poruncise în vedenie, a 
vestit celorlalţi episcopi, iar aceia, auzind, s-au îndemnat mai mult spre rugăciune, cu iubire de 
osteneală. 


Atunci episcopul care a văzut descoperirea a stat la locul acela, unde i s-a poruncit în 
vedenie şi aștepta venirea bărbatului dorit. Deci, cînd a fost vremea Utreniei, Sfîntul Nicolae, 
îndemnat de Duh, a ajuns mai înainte decît toţi la biserică, pentru că avea obicei de se scula în 
miezul nopții la rugăciune şi venea la începutul cîntării Utreniei, mai întîi decît toți la biserică. 
Intrînd în pridvor, l-a luat episcopul care se învrednicise acelei vedenii şi i-a zis: "Cum te 
cheamă, fiule?" Dar el tăcea. Acela îl întreabă iarăși. Sfîntul i-a răspuns cu blîndeţe: "Nicolae 
mă cheamă pe mine, stăpîne, robul sfinției tale". Acel dumnezeiesc bărbat, care a auzit acel glas 
blînd, a priceput pe de o parte, după numele care i se spusese în vedenie, că se numeşte Nicolae; 
iar pe alta, prin smerenia lui, că sfîntul a răspuns cu blîndeţe. Deci a cunoscut că acela este cel 


pe care îl binevoieşte Dumnezeu a fi mitropolit al bisericii din Mira. Căci ştia spre cine caută 
Domnul, cum zice Scriptura: Pe cel blind și tăcut și spre cel ce se cutremură de cuvintele Mele. 
Atunci s-a bucurat foarte, ca şi cînd a descoperit o comoară ascunsă și, îndată, luîndu-l de mînă 
i-a zis: "Urmeză-mă, fiule". Deci l-a dus cu cinste la episcopi. lar ei umplîndu-se de mulțumire 
dumnezeiască şi de mîngiiere duhovnicească pentru aflarea bărbatului celui de Dumnezeu 
arătat, l-au adus în mijlocul bisericii. 


Străbătînd vestea aceasta pretutindeni, s-au adunat mai degrabă decît păsările, mulțime 
de oameni fără număr. Episcopul, care văzuse vedenia, a zis cu glas mare către toți: "Primiţi, 
fraților, pe păstorul vostru, pe care vi l-a ales vouă Duhul Sfînt şi căruia i-a încredinţat desăvîrşit 
povăţuirea sufletelor voastre; pe care nu alegerea omenească, ci judecata lui Dumnezeu l-a adus 
aici. lată acum avem pe cel pe care l-am dorit și căutat, l-am aflat şi l-am primit. Deci, prin 
acesta fiind bine povăţuiţi, nu vom cădea din nădejde, ca, astfel, să stăm bine înaintea lui 
Dumnezeu în ziua arătării Lui şi a descoperirii. 


Poporul dădea mulţumire lui Dumnezeu şi se bucura, dar Sfîntul Nicolae se lepăda a 
primi acea treaptă, nesuferind lauda omenească. Însă, fiind rugat de tot soborul cel sfinţit şi de 
cel mirenesc, chiar fără voia lui l-au ridicat pe scaunul arhieresc, căci printr-o vedenie 
dumnezeiască a fost îndemnat la aceasta, pe care a avut-o mai înainte de moartea 
arhiepiscopului. Despre această vedenie Sfîntul Metodie, patriarhul Constantinopolului, scria 
astfel: "Într-o noapte, Sfîntul Nicolae a văzut pe Mîntuitorul nostru întru slavă, stînd aproape 
de dînsul și dîndu-i Sfînta Evanghelie, care era împodobită cu aur şi cu mărgăritare; iar de partea 
cealaltă a văzut pe Sfînta Născătoare de Dumnezeu, punînd pe umerii lui omofor arhieresc”. 
După vedenia aceea trecînd puţine zile şi răposînd loan, arhiepiscopul Mirelor, Nicolae a fost 
ales arhiepiscop al acelei cetăți. 


De acea vedenie aducîndu-și aminte Sfîntul Nicolae și văzînd bunăvoirea lui Dumnezeu, 
încă şi rugăciunile soborului netrecîndu-le cu vederea, a primit păstoria Lichiei. lar sfințita 
adunare a episcopilor, împreună cu clericii, săvîrşind toate cele ce se cuvin sfințirii sale, a făcut 
praznic de bucurie, veselindu-se de păstorul lor, cel dat de Dumnezeu, de arhiereul lui Hristos, 
Nicolae. Astfel, Biserica lui Dumnezeu a primit pe făclia cea luminată, care n-a fost pusă la o 
parte, nici ascunsă sub obroc, ci stînd la locul cel cuviincios, în sfeşnicul arhieriei şi al păstoriei, 
unde strălucea luminos, drept îndreptînd cuvîntul adevărului și toate poruncile cele 
drepteredincioase, sănătos cugetîndu-le şi învăţîndu-le. 


Chiar de la începutul păstoriei sale, plăcutul lui Dumnezeu grăia în sine astfel: "O! 
Nicolae, pentru această dregătorie şi pentru acest loc, trebuie alte obiceiuri; deci de acum să nu 
mai vieţuieşti ție, ci altora”. Apoi, vrînd a învăţa pe oile sale faptele cele bune, nu-și mai 
ascundea viaţa sa cea cu fapte bune, ca mai înainte. Căci mai înainte, numai unul Dumnezeu îi 
ştia viaţa, slujindu-l în taină. lar după ce s-a făcut arhiereu, era arătată tuturor vieţuirea lui, nu 
pentru mărire deşartă, ci pentru folosul şi înmulțirea slavei lui Dumnezeu, încît s-au împlinit 


cele scrise în Evanghelie: Așa să lumineze lumina voastră înaintea oamenilor, ca văzînd faptele 
voastre cele bune, să preamărească pe Tatăl vostru, care este în ceruri. 


Sfîntul Nicolae era oglinda turmei sale prin toate faptele cele bune şi model 
credincioșilor, după cum zice Apostolul: "Cu cuvîntul, cu viaţa, cu dragostea, cu credinţa, cu 
duhul şi cu curăţia". Apoi era blînd, fără de răutate şi smerit cu duhul, ferindu-se de îngîmfare. 
Hainele lui erau simple şi hrana pustnicească pe care o gusta totdeauna numai o dată pe zi și 
aceea seara. Toată ziua, se îndeletnicea cu lucrurile ce se cuveneau dregătoriei sale, ascultînd 
nevoile celor ce veneau la dînsul, iar uşile casei lui erau deschise tuturor, căci era bun către toți 
şi apropiat. Sărmanilor le era tată; săracilor, milostiv; mîngîietor celor ce plîngeau, ajutător 
celor năpăstuiți şi tuturor mare făcător de bine. Apoi, și-a cîştigat spre ajutor în ostenelile sale 
cele păstorești şi pentru îndreptarea Bisericii, pe doi sfetnici cu fapte bune şi cu bună înţelegere, 
cinstiţi cu treapta preoţiei, adică pe Pavel de la Rodos şi pe Teodor Ascalonitul, bărbaţi 
cunoscuţi de toată Grecia. 


Astfel, bine păştea turma cea încredinţată lui, a oilor lui Hristos cele cuvîntătoare. Iar 
ochiul cel zavistnic al diavolului celui viclean, care niciodată nu încetează a ridica război asupra 
robilor lui Dumnezeu, nerăbdînd a vedea credinţa cea bună înflorind în oameni, a ridicat 
prigoană asupra Bisericii lui Hristos, prin păgînii împărați ai Romei, Diocliţian și Maximian. 
De la ei a ieşit atunci poruncă prin toată lumea, ca toţi credincioşii să se lepede de Hristos şi să 
se închine idolilor; iar cei ce nu se vor supune, să fie siliți, cu chinuri, prin temnițe şi cu munci 
grele, apoi, în sfîrşit, cu moarte silnică să fie pedepsiţi. 


Un asemenea vifor pustiitor degrabă a ajuns şi pînă în cetatea Mira, dus fiind de doritorii 
păgînătăţii celei întunecate. lar fericitul Nicolae, în cetatea aceea fiind căpetenie a tuturor 
creștinilor, cu limbă slobodă propovăduia credinţa cea bună a lui Hristos și se arăta gata a pătimi 
pentru El. Pentru aceea a fost prins de muncitorii păgîni şi băgat în temniță, dimpreună cu mulți 
creştini. Petrecînd aici multă vreme, a pătimit multe rele, răbdînd foame, sete și strîmtorarea 
temniței. Pe cei împreună legaţi îi hrănea cu cuvîntul lui Dumnezeu și-i adăpa cu apele cele 
dulci ale bunei credințe, sporind într-înşii credința în Hristos Dumnezeu şi punînd picioarele 
acelora pe temelia cea nezdrobită. Apoi, întărindu-i întru mărturisirea lui Hristos, îi îndemna cu 
osîrdie a pătimi pentru adevăr. 


După aceea, iarăşi s-a dăruit pace creştinilor şi ca soarele după norii cei întunecați, așa 
a strălucit dreapta credinţă sau ca o răcoreală ce vine după furtună. Căci, căutînd Hristos cu 
dragoste de oameni asupra moștenirii Sale, a pierdut stăpînirea păgînilor, izgonind de la 
împărăție pe Diocliţian şi Maximian; iar cu dînşii a izgonit pe cei ce slujeau păgînătăţii elinești 
şi a ridicat poporului său corn de mîntuire, prin arătarea Crucii marelui împărat Constantin, 
căruia i-a încredinţat stăpînirea Romei. 


Constantin, cunoscînd pe Unul Dumnezeu şi punîndu-și nădejdea în EI, a biruit pe toţi 
potrivnicii săi cu puterea Sfintei Cruci şi a pierdut nădejdea cea deşartă, a celor ce împărăţiseră 
mai înainte, poruncind să risipească capiştile idolilor și să zidească biserici creștine; iar pe cei 
ce erau închişi în temnițe pentru Hristos, i-a liberat și cu mari laude i-a cinstit ca pe niște eroi; 
şi toți mărturisitorii lui Hristos s-au întors în patria lor. 


Atunci şi cetatea Mirelor a primit iarăşi pe păstorul său, pe acest mare arhiereu Nicolae, 
mucenic cu voia şi fără sînge încununat. Acesta, avînd darul lui Dumnezeu într-însul, vindeca 
patimile şi neputinţele oamenilor, nu numai ale celor credincioşi, ci şi ale celor necredincioşi. 
Deci, pentru darul cel mare al lui Dumnezeu care petrecea într-însul, multora s-a făcut slăvit, 
minunat şi foarte iubit; căci strălucea cu curăţia inimii şi era împodobit cu toate darurile lui 
Dumnezeu, slujind Domnului său în cuvioşie şi dreptate. 


Pe atunci erau încă multe capişti idolești, în care poporul păgîn slujea cu dragoste 
diavolească şi nu puţin popor pierea din cetatea Mirelor. Dar dumnezeiescul arhiereu, 
aprinzîndu-se cu rîvnă, a străbătut toate locurile acelea, risipind capiştile idolești, iar pe turma 
sa curățind-o de necurăţiile diavolești. Sfîntul Nicolae, luptîndu-se asupra duhurilor celor 
viclene, a venit şi asupra capiştei Artemidei, care fiind locaş al idolilor, era mare și foarte 
împodobită. Pornirea sfîntului era îndreptată mai mult asupra idolilor decît asupra necuratei 
capiști, pe care a dărîmat-o pînă la temelie, iar zidirea cea înaltă a risipit-o pînă la pămînt; atunci 
duhurile cele viclene, neputînd nicidecum răbda venirea sfîntului, scoteau glasuri de plîngere, 
strigînd foarte tare, căci erau biruite şi izgonite din locul lor, prin arma rugăciunilor nebiruitului 
ostaş Nicolae, arhiereul lui Hristos. 


După aceasta, binecredinciosul împărat Constantin, vrînd să întărească credința în 
Hristos Dumnezeu, a poruncit să se ţină soborul a toată lumea în cetatea Niceii. Acolo 
adunîndu-se Sfinții Părinţi, au propovăduit luminat dreapta credință, iar pe Arie, rău cugetătorul 
şi semănătorul de neghină, împreună cu eresul lui, l-a dat anatemei. Apoi pe Fiul lui Dumnezeu 
întocmai de o cinste şi de o ființă cu Tatăl mărturisindu-L, a dat pace dumnezeieștii și 
apostoleştii Biserici. 


Atunci şi minunatul Nicolae fiind la sobor, unul din cei 318 Sfinți Părinţi, cu mare vitejie 
a stat împotriva hulelor lui Arie şi împreună cu Sfinţii Părinţi a arătat dogmele credinței celei 
drepte şi tuturor le-a făcut cunoscut cu adeverinţă. 


Despre dînsul povesteşte unul dintre istorici, că, aprinzîndu-se cu rîvnă dumnezeiască 
ca al doilea Ilie, a îndrăznit în mijlocul soborului a ruşina pe Arie, nu numai cu cuvîntul, ci şi 
cu fapta, lovindu-l pe Arie peste faţă. De acest lucru, s-au întristat Sfinţii Părinți şi, pentru aceea 
a luat de la dînsul semnele cele arhiereşti. lar Domnul nostru Iisus Hristos şi Preabinecuvîntata 
lui Maică, privind din înălțime la nevoinţele Sfintului Nicolae, au binevoit spre fapta lui cea cu 


îndrăzneală și au lăudat rîvna lui cea dumnezeiască. Aceeaşi vedenie a avut și oarecare din 
Sfinţii Părinți cei mai vrednici, precum însuşi Sfîntul Nicolae a văzut mai înainte de alegerea 
sa la arhierie, adică, stînd de o parte a lui, Hristos Domnul cu Evanghelia, iar de altă parte 
Preacurata Fecioară Născătoare de Dumnezeu cu omoforul, au dat înapoi cele luate de la dînsul, 
cunoscînd din aceea că a fost plăcută lui Dumnezeu acea îndrăzneală a sfintului. Deci, părinții 
au tăcut şi ca pe un plăcut al lui Dumnezeu, foarte mult l-au cinstit. 


Întorcîndu-se Sfîntul Nicolae de la sobor, a venit la turma sa aducînd pace, binecuvîntare 
şi învăţătură sănătoasă la toată mulțimea poporului, cu gura sa cea de miere izvoritoare. Apoi 
pe turma cea nesănătoasă şi străină a tăiat-o din rădăcină şi pe ereticii cei împietriți şi 
nesimțţitori, care îmbătrîniseră în răutate, mustrîndu-i, i-a izgonit de la turma lui Hristos, ca un 
lucrător de pămînt înțelept, care curăţă toate cele ce sînt pe arie şi în teasc, iar pe cele mai bune 
le alege, apoi pleava o scutură. 


Astfel preaînţeleptul lucrător al ariei lui Hristos, Sfîntul Nicolae, umplea cu roduri bune 
hambarul cel duhovnicesc, iar pleava vicleșugului nălucitor și ereticesc o vîntura și o lepăda 
departe de grîul Domnului. Pentru această pricină Sfinta Biserică îl numeşte lopată care vîntura 
învățăturile lui Arie ca pleava. El era cu adevărat lumina lumii și sarea pămîntului, de vreme ce 
viața lui era luminată şi cuvîntul lui dres cu sarea înțelepciunii. Căci avea bunul păstor mare 
purtare de grijă pentru turma sa în nevoile ce i se întîmplau, nu numai cu păşunea cea 
duhovnicească hrănind-o pe dînsa, ci şi de hrana cea trupească purta grijă. 


Altă dată, întîmplîndu-se în ţara Lichiei foamete mare şi cetatea Mirelor lipsindu-se de 
tot felul de hrană, iar poporul fiind în mare lipsă, arhiereul lui Dumnezeu, milostivindu-se spre 
poporul cel sărac care pierea de foame, s-a arătat noaptea în somn unui neguțător din Italia, care 
umpluse o corabie cu grîu, vrînd să meargă cu ea în altă ţară şi dîndu-i trei galbeni arvună, i-a 
poruncit să meargă în cetatea Mira și acolo să-şi vîndă grîul cu preţ. Deşteptîndu-se neguțătorul 
din somn şi aflînd în mîna sa trei galbeni, s-a înspăimîntat, minunîndu-se de un vis ca acela. 


Pentru minunea aceea nu s-a arătat neguţătorul neascultător, spre a face ceea ce i s-a 
poruncit. Ci, s-a pogoriît în cetatea Mira şi a vîndut grîul celor ce erau într-însa, netăinuind 
arătarea Sfîntului Nicolae, ce i s-a făcut lui în somn. Iar cetăţenii, aflînd mîngiiere în acea 
foamete şi auzind cele istorisite, au dat slavă şi mulțumire lui Dumnezeu și fericeau pe marele 
arhiereu Nicolae, pe hrănitorul lor cel minunat. 


În vremea aceea, s-a făcut o tulburare în Frigia cea mare, de care auzind împăratul 
Constantin a trimis trei voievozi împreună cu ostașii cei ce erau sub dînșii să liniştească acea 
tulburare. lar numele voievozilor sînt acestea: Nepotian, Ursul şi Erpilion. Aceștia, cu multă 
sîrguință, plecînd din Constantinopol au venit în oarecare liman al eparhiei Lichiei, care se 
numește malul Andrian, unde era o cetate. Şi de vreme ce nu le da mîna să meargă, pentru că 


marea era învolburată, așteptau la limanul acela liniştirea mării. Atunci, unul din ostași ieșind 
din corabie ca să cumpere cele de trebuinţă, lua cele străine cu sila, precum este obiceiul 
ostașilor. Adeseori făcînd acestea, făceau pagubă celor ce vieţuiau acolo. Pentru această pricină 
s-a făcut gîlceavă şi tulburare, ba şi război era să se facă din amîndouă părţile, la locul ce se 
numea Placomata. 


Înştiințîndu-se de aceasta, Sfîntul Nicolae nu s-a lenevit a merge singur către țărmul 
acela și în cetate, ca să potolească cearta dintre dînşii. Apoi, îndată, toată cetatea şi voievozii, 
auzind de venirea sfîntului, i-au ieşit în întîmpinare şi s-au închinat lui. Sfîntul a întrebat pe 
voievozi de unde sînt şi unde merg? Ei au zis că sînt trimişi de împărat în Frigia să potolească 
tulburarea ce s-a făcut acolo. Sfîntul 1-a sfătuit să dea învăţătură ostaşilor lor ca să nu facă 
supărare poporului. Apoi, luînd pe voievozi în cetate, i-a ospătat cu dragoste. Iar ei, certînd pe 
ostaşi, au potolit tulburarea şi s-au învrednicit de binecuvîntarea sfîntului. 


Făcîndu-se aceasta, au venit oarecari cetăţeni din Mira, care, plîngînd cu lacrimi și 
căzînd la picioarele sfîntului, cereau ajutor pentru nişte oameni osîndiți fără de vină. Ei spuneau 
cu mîhnire, că, nefiind sfîntul acolo, a venit Eustatie ighemonul și, umplîndu-și mîinile cu bani 
de la oarecari oameni răi, a osîndit la moarte pe trei bărbaţi din cetatea lor, care n-au greşit 
nimic, "de care lucru toată cetatea se mîhnește și plînge, așteptînd întoarcerea ta, stăpîne; că de 
al fi fost tu acasă, n-ar fi îndrăznit ighemonul a face o judecată așa nedreaptă”. 


Arhiereul lui Dumnezeu, auzind unele ca acestea, s-a mîhnit cu sufletul şi, luînd 
împreună cu dînsul pe voievozi, îndată a plecat. Ajungînd la locul ce se numeşte Leu, au întîlnit 
pe nişte oameni venind şi i-au întrebat dacă ştiu ceva de acei trei bărbaţi care sînt osîndiţi la 
moarte. Ei au zis către dînsul: "I-am lăsat în cîmpul lui Castor și al lui Polux, fiind aduşi acolo 
ca să-i taie". Atunci sfîntul s-a îndreptat în grabă la locul acela, sîrguindu-se a ajunge mai înainte 
de uciderea cea nevinovată a acelora. Ajungînd la locul acela, a văzut popor mult stînd acolo şi 
pe cei trei bărbaţi osîndiți, avînd mîinile legate și feţele acoperite și plecate la pămînt şi cu 
grumazii goi, aşteptînd desăvîrşita tăiere. Atunci a văzut pe gealat scoțînd sabia spre a-i ucide, 
arătîndu-se tulburat şi cu chip sălbatic, pentru care motiv acea privelişte era tuturor înfricoșată 
şi de plîngere. Atunci, arhiereul lui Hristos, tulburîndu-se în suflet, a intrat cu îndrăzneală prin 
popor şi, apucînd sabia din mîna gealatului, a aruncat-o la pămînt, netemîndu-se de nimic, iar 
pe bărbaţi i-a dezlegat din legături. 


Toate acestea le făcea sfîntul cu mare îndrăzneală şi nu era nimeni care să-l oprească; 
căci cuvîntul lui era cu stăpînire şi lucrul său cu putere dumnezeiască, fiind mare înaintea lui 
Dumnezeu şi a tot poporul. Acei trei bărbaţi, izbăviţi de moarte, văzîndu-se întorși din ghearele 
morții către viață, plîngeau de bucurie cu lacrimi fierbinţi şi strigau cu mulțumire toți cei ce se 
adunaseră acolo. Apoi a venit și ighemonul Eustatie, iar plăcutul lui Dumnezeu l-a trecut cu 
vederea și, cînd se apropia de el, îi întorcea fața, iar cînd cădea la picioarele lui, nu-l primea. 
Zicea sfîntul că-l va spune la împărat şi va ruga pe Dumnezeu spre a-l pedepsi; apoi, cu 
desăvîrșite munci îl îngrozea foarte, ca pe unul care nu-și ocîrmuieşte cu dreptate stăpînirea. lar 


el, fiind mustrat de conștiință şi înfricoşat de îngrozirea sfîntului, cu lacrimi cerea milă şi se 
ruga din tot sufletul, căindu-se pentru nedreptatea sa, căutînd să se împace cu marele părinte 
Nicolae. Vina o arunca asupra lui Simonit şi a lui Eudoxie, cei mai de frunte ai cetăţii, dar 
minciuna nu putea să se tăinuiască, pentru că sfîntul ştia cu dinadinsul că, fiind mituit cu aur, a 
osîndit la moarte pe cei nevinovați şi tot poporul dădea mare mulțumire Sfîntului părinte 
Nicolae. Abia fiind îmblînzit plăcutul lui Hristos, a iertat pe ighemon, fiindcă acum singur, cu 
smerenie şi cu multe lacrimi, mărturisea greșeala sa şi nu mai arunca pe altcineva. 


Voievozii cei mai sus pomeniţi, împreună cu cei ce veniseră cu dînșii, văzînd toate cele 
ce s-au petrecut, s-au minunat de rîvna și de bunătatea marelui arhiereu al lui Dumnezeu. Apoi, 
învrednicindu-se de sfintele lui rugăciuni şi, primind binecuvîntarea sa ca pe un dar, s-au dus 
în Frigia ca să împlinească porunca împăratului. Deci, mergînd acolo, au alinat tulburarea ce 
era şi săvîrşind toate cele poruncite lor de împăratul, s-au întors cu bucurie în Vizantia și au 
avut cinste și multă laudă de la împărat și de la toți dregătorii. De atunci, pentru slava lor cea 
mare, petreceau în palat, unde au și fost învredniciţi a fi în sfatul împărătesc. Dar ochii cei 
zavistnici şi vicleni ai oamenilor răi, neputînd a-i vedea într-o mărire ca aceea, s-au pornit spre 
răutate şi vrăjmăşie. 


De aceea, împletind cei răi sfat viclean, s-au apropiat de Avlavie, eparhul cetăţii, urzind 
cumplite clevetiri asupra bărbaţilor acestora şi zicînd: "N-au sfătuit bine voievozi, nici nu va fi 
bun sfîrşitul sfatului lor, că ei încep lucruri noi, care acum au intrat în urechile noastre și 
meşteşugesc cele viclene asupra împăratului". Astfel, clevetind asupra lor, mulţime de aur au 
dat eparhului şi au dus acea clevetire și în urechile împăratului. Auzind, împăratul îndată a 
poruncit, ca, fără altă întrebare, să-i arunce în temniţă pe cei trei voievozi, ca să nu fugă pe 
ascuns şi să săvirşească sfatul lor cel rău. Deci voievozii erau în legături şi în temniță, neștiind 
pentru ce sînt aruncaţi acolo, că nu se ştiau a fi vinovaţi cu nimic. 


Trecînd puțină vreme, clevetitorii s-au temut ca nu cumva să se vădească clevetirea lor 
cea mincinoasă Şi să iasă la iveală răutatea lor, încît să se întoarcă asupra lor toată nevoia. Pentru 
aceea, cu multe rugăciuni s-au apropiat de eparh, sfătuindu-l să nu lase mai multă vreme în viață 
pe acei bărbați, ci degrabă să facă judecată de moarte, după hotărîrea cea dintii. lar eparhul, 
care se îndulcise cu iubirea de aur, auzind acestea a pus sfîrşit făgăduinţei. Deci, îndată s-a dus 
la împărat cu faţă mîhnită şi cu chip posomorit, ca un vestitor de rău, vrînd a se arăta că se 
îngrijeşte mult pentru viaţa împăratului şi cu credință se sîrguieşte pentru dînsul. Apoi a început, 
în felurite chipuri, a-l înşela cu cuvinte viclene şi meşteşugite, pornindu-l spre mînie asupra 
celor nevinovaţi şi zicînd: "Nici unul din cei ce stau în temniță nu vor a se pocăi, împărate, ci, 
petrecînd în cel dintîi gînd rău, nu încetează a cugeta vicleșug și a gîndi asupra ta cu răutate. 
Deci, poruncește mai iute să-i omoare, ca nu cumva apucînd ei înainte, să săvîrșească răutatea 
pe care au pornit-o asupra ta, astfel vor ajunge la sfîrşit scopurile lor cele rele”. 


Cu aceste cuvinte fiind tulburat împăratul, a osîndit la moarte pe cei nevinovaţi; dar fiind 
seară, s-a amâînat uciderea lor pînă a doua zi dimineaţă. Inștiinţindu-se despre aceasta, străjerul 


temniţei şi plîngînd mult pentru o năpastă ca aceea, pusă asupra acelor nevinovaţi, a venit la 
voievozi, zicînd: "Mai bine ar fi fost de mine să nu vă fi cunoscut pe voi, nici să mă fi îndulcit 
de dragoste şi cu vorbe la masă, căci mai cu înlesnire aş fi răbdat acum despărțirea de voi și mai 
puţină jale mi-ar fi pricinuit năpasta ce a venit asupra voastră. Apoi n-ar fi venit o mîhnire ca 
aceasta asupra sufletului meu, pentru că mîine dimineaţă, vai mie! ne vom despărţi unul de altul 
cu amar şi de acum nu voi mai vedea prea iubitele voastre feţe, nici vă voi mai auzi vorbind, 
căci s-a poruncit să vă omoare. Deci să rînduiţi dacă vreţi ceva, pentru averea voastră, că acum 
este vremea, ca să nu apuce moartea voința voastră”. 


Zicînd acestea cu tînguire, iar ei ştiindu-se nevinovaţi faţă de împărat şi deci nevrednici 
de moarte, şi-au rupt hainele şi cumplit își smulgeau părul, zicînd: "Ce vrăjmaşi au pizmuit 
asupra vieții noastre şi pentru ce să murim noi ca niște tîlhari? Că n-am făcut nimic vrednic de 
moarte”. Atunci chemau pe ai lor pe nume, pe rude şi pe cunoscuţi şi puneau martor pe 
Dumnezeu că nimic rău n-au făcut și plîngeau amar. 


Unul dintr-înşii, cu numele de Nepotian, şi-a adus aminte de Sfîntul Nicolae, care, stînd 
în Mira înaintea celor trei bărbaţi, li s-a făcut lor ajutător preaslăvit şi preabun apărător, 
izbăvindu-i pe aceia de moarte. Despre aceasta zicînd, unul către altul se rugau: "Dumnezeule 
al lui Nicolae, care ai izbăvit pe cei trei bărbaţi de moartea cea nedreaptă, caută acum şi asupra 
noastră că nu avem alt ajutor între oameni; pentru că iată ne-a cuprins mare nevoie şi nu are 
cine să ne izbăvească din această năpastă. lată şi glasul nostru a amorţit, mai înainte de ieşirea 
sufletului și limba noastră se usucă, aprinzîndu-se de focul inimii, iar acum nici rugăciuni nu 
mai putem să-Ţi aducem. Degrabă să ne întîmpine îndurările Tale, Doamne, și ne scoate pe noi 
din mîinile celor ce vor sufletele noastre, că iată mîine de dimineaţă vor să ne omoare; sîrguieşte 
spre ajutorul nostru și ne izbăveşte pe noi, cei nevinovați de moarte”. 


Dumnezeu, auzind rugăciunile celor ce se temeau de EI şi, ca un tată miluind pe fii, le- 
a trimis spre ajutor pe sfîntul şi plăcutul Său, pe marele arhiereu Nicolae. Căci în acea noapte, 
dormind împăratul, i s-a arătat în vis arhiereul lui Hristos, zicînd aşa: "Scoală-te iute şi 
eliberează pe cei trei voievozi, care sînt ținuți în temniță, pentru că fără de vină sînt clevetiţi şi 
cu nedreptate pătimesc". Şi, spunînd tot adevărul, i-a zis: "De nu mă vei asculta şi de nu-i vei 
elibera pe dînșii, apoi voi ridica asupra ta război precum a fost în Frigia și rău vei pătimi”. 
Mirîndu-se împăratul de îndrăzneala Sfîntului Nicolae, se gîndea cum a îndrăznit noaptea fără 
de vreme a intra înăuntrul palatului său şi i-a zis: "Cine ești tu care îndrăznești a aduce o 
îngrozire ca aceasta asupra stăpînirii noastre?". E] i-a răspuns: "Nicolae îmi este numele şi sînt 
arhiereul mitropoliei Mirelor”. 


Împăratul s-a tulburat de acea vedenie şi, sculîndu-se, se gîndea ce este aceasta? 
Asemenea şi lui Avlavie, eparhul, într-acea noapte, dormind el, i s-a arătat în vis sfîntul şi tot 
același lucru i-a spus pentru acei bărbaţi. Deşteptîndu-se, Avlavie s-a temut şi se îngrozea în 
mintea sa de ceea ce văzuse. Apoi a venit oarecine de la împărat spunîndu-i ce a văzut şi acesta 


în vis. lar el degrabă mergînd la împărat i-a spus vedenia și ceea ce i s-a arătat lui și se minunară 
amîndoi de acea vedenie preaslăvită, care deopotrivă li s-a făcut la amîndoi. 


Îndată a poruncit împăratul să aducă înaintea sa pe voievozii din temniță și a zis către 
dînșii: "Ce vrăjitorii ați făcut de ați trimis asupra noastră asemenea vedenii? Căci arătîndu-se 
un bărbat ne-a îngrozit foarte rău, lăudîndu-se că degrabă va aduce război", iar ei neștiind nimic 
se întrebau unul pe altul, de știe vreunul ceva - că nici unul nu ştia nimic - şi cu ochii umiliți au 
căutat unul spre altul. 


Văzînd împăratul una ca aceasta, s-a schimbat în blîndeţe şi a zis către dînşii: 
"Netemiîndu-vă de rău, spuneţi adevărul”. lar ei cu ochii plini de lacrimi şi foarte mult 
tulburîndu-se, au zis: "Noi, împărate, vrăjitorii nu ştim, nici am plănuit ceva rău asupra stăpînirii 
tale, nici am gîndit ceva, martor ne este nouă ochiul cel a toate văzător al Domnului. Iar de nu 
va fi aşa și vei afla vicleșug întru noi, apoi să nu faci cu noi nici o milă; şi nu numai cu noi 
acești trei, ci chiar pe neamul nostru să nu-l cruţi. Noi ne-am învăţat de la părinţii noştri a cinsti 
pe împărat şi, mai vîrtos decît toate, a avea credinţă către dînsul. Drept aceea, acum cu credință 
am păzit viața ta, iar cele încredințate nouă, precum s-a căzut dregătoriei noastre, bine le-am 
cîrmuit, slujind cu osîrdie poruncii tale; căci tulburarea cea din Frigia am potolit-o şi războiul 
cel plănuit de vrăjmaşi l-am risipit, arătînd prin aceasta vitejia noastră cu fapta înaintea ta, 
precum vor spune cei ce ştiu bine. lar stăpînia ta mai înainte ne-ai dăruit cinste, iar acum cu 
asprime te-ai înarmat asupra noastră, fiind cumplit judecaţi şi cu groază aşteptăm a pătimi. 
Aşadar, precum ni se pare nouă, o, împărate, osîrdia noastră către tine a fost pricinuitoare nouă 
de mari munci, căci în loc de slavă şi de cinstea pe care am nădăjduit-o, frica morții şi osîndirea 
ne-a cuprins pe noi”. 


Umilindu-se împăratul de aceste cuvinte, se căia de batjocura adusă bărbaţilor acelora; 
fiindcă se cutremura de judecata lui Dumnezeu și se ruşina de porfira cea împărătească; căci cel 
ce se nevoiește a pune altora legi, vede însuși că face judecăţi fără de lege. Deci, într-acel ceas 
a căutat mai cu milă asupra lor şi a început a vorbi către ei cu blîndețe. Iar ei, uitîndu-se cu 
umilință către împărat, îndată au văzut chipul Sfîntului Nicolae şezînd împreună cu împăratul 
şi făcîndu-le milostivire şi iertare. Aceasta însă nimeni nu o vedea, fără numai cei trei voievozi. 
Atunci, luînd ei îndrăzneală au zis cu glas tare: "Dumnezeule al lui Nicolae, care ai izbăvit 
odinioară pe cei trei bărbaţi în Mira de la moartea cea nedreaptă, scoate-ne şi pe noi, robii tăi, 
din această nevoie, ce ne stă asupra". Iar împăratul, luînd cuvînt, a zis: "Cine este Nicolae şi pe 
care bărbaţi a izbăvit? Spuneţi-mi cu de-amănuntul aceasta". Iar Nepotian 1-a povestit toate. 


Atunci împăratul, cunoscînd pe Sfîntul Nicolae că este mare plăcut al lui Dumnezeu și 
minunîndu-se de îndrăzneala și de rîvna lui pentru cei năpăstuiți, a liberat pe voievozii aceia, 
zicîndu-le: "Nu eu vă dăruiesc viaţa, ci marele slujitor al lui Dumnezeu, Nicolae, pe care voi l- 
ați chemat spre ajutor. Deci să mergeţi la dînsul şi să-i dați mulțumire, apoi spuneţi-i lui din 
partea mea: "lată am făcut cele poruncite de tine; deci nu te mînia asupra mea, plăcutule al lui 


Hristos!". Acestea zicînd, le-a încredinţat o Evanghelie ferecată cu aur, o cădelniţă de aur, 
împodobită cu pietre scumpe şi două sfeşnice, poruncindu-le să le dea bisericii din Mira. 


Astfel, cei trei voievozi dobîndind preaslăvita mîntuire, îndată au pornit pe cale și cu 
bucurie au venit la sfînt, pe care cu veselie l-au văzut. Apoi mare mulțumire i-au dat, ca unuia 
care le-a făcut o bunătate ca aceea și cîntau, zicînd: Doamne, Doamne, cine este asemenea ie 
Cel ce izbăvești pe săracul din mina celor mai tari decit dinsul?" Apoi, nici pe cei săraci nu 1- 
au lăsat nemiluiţi, ci şi pe aceia i-au îndestulat din averile lor, iar după aceea, cu bună sporire 
s-au întors la ale lor. 


Acestea sînt lucrurile lui Dumnezeu, care măresc pe plăcutul Său. De aceea, ca o pasăre 
ducîndu-se vestea despre dînsul pretutindeni, a străbătut luciul mărilor şi toată lumea, încît nici 
un loc nu rămăsese, unde să nu fi fost auzite minunile cele mari ale slăvitului arhiereu Nicolae, 
după darul cel dat lui de la Atotputernicul Dumnezeu. 


Odată nişte corăbieri plutind de la Egipt spre părțile Liciei, li s-a întîmplat o furtună 
mare, încît şi pînzele au fost aruncate jos, iar corabia era să se sfarme de tulburarea valurilor 
celor mari. Atunci toți se speriară de moarte. lar cînd şi-au adus aminte de marele arhiereu 
Nicolae - pe care niciodată nu-l văzuseră, decît numai auziseră de dînsul, că este grabnic ajutător 
celor ce-l cheamă întru nevoi -, s-au îndreptat cu rugăciunile către dînsul şi l-au chemat în ajutor. 
Iar sfîntul, îndată s-a arătat lor şi a intrat în corabie, zicînd: "lată, m-aţi chemat şi am venit ca 
să vă ajut; deci nu vă temeţi". Apucînd cîrma, se vedea cum cîrmuiește corabia. Apoi a certat 
vîntul şi marea, precum și Domnul nostru odinioară Care a zis: Cel ce crede în Mine și lucrurile 
care le fac Eu, acela le va face. Astfel, credinciosul rob al Domnului poruncea mării și vîntului 
şi acelea îi erau ascultătoare. 


După aceea corăbierii, purtați de vînt lin, au sosit în cetatea Mira şi, ieșind din corabie, 
au mers în cetate, vrînd să-l vadă pe cel ce i-a izbăvit din nevoi. Văzîndu-l mergînd la biserică, 
au cunoscut pe făcătorul lor de bine şi, alergînd, au căzut la picioarele lui, dîndu-i mulțumire. 
Iar Minunatul Nicolae, nu numai din nevoia cea trupească şi de moarte i-a izbăvit pe aceia, ci 
şi pentru mîntuirea sufletelor lor a avut purtare de grijă; căci, fiind mai înainte-văzător a văzut 
într-înşii cu ochii cei duhovniceşti gîndul păcatului, care depărtează pe om de Dumnezeu şi-l 
abate de la poruncile lui. De aceea a zis către dînşii: "Cunoşteţi-vă pe voi, rogu-vă, o, fulor, 
cunoașteţi-vă inimile voastre şi gîndurile vi le îndreptați spre bună plăcere de Dumnezeu, pentru 
că, deşi ne tăinuim şi ne socotim a fi buni de către ceilalți oameni, dar de Dumnezeu nimic nu 
se poate tăinui. De aceea sîrguiți-vă cu toată osîrdia a păzi sfinţenia cea sufletească și curăţenia 
cea trupească, căci sînteţi biserică a lui Dumnezeu, precum grăieşte dumnezeiescul Apostol 
Pavel: De va strica cineva casa lui Dumnezeu, pe acela strica-l-va Dumnezeu. 


Astfel, mustrînd pe bărbaţii aceia cu cuvinte folositoare de suflet, i-a eliberat cu pace, 
căci fericitul avea obiceiul de mustrare, ca un tată iubitor de fii, iar faţa lui era ca a îngerului lui 
Dumnezeu, strălucind cu darul cel dumnezeiesc. Din faţa lui ieşea o rază preastrălucită, ca şi 
din a lui Moise şi vederea lui aducea mult folos celor ce priveau spre dînsul; căci dacă cineva 
ar fi fost îngreuiat cu orice fel de patimă sau cu întristare sufletească, numai dacă ar fi privit 
spre sfîntul, îndată afla îndestulată mîngiiere întristării sale. Sau de vorbea cineva cu dînsul, 
mult sporea întru cele bune. Aşa că nu numai cei credincioşi, dacă se întîmpla a auzi ceva din 
limba cea dulce şi izvorîtoare de miere, ci şi cei necredincioşi se umileau şi se povăţuiau spre 
mîntuire, lepădînd răutatea necredinţei cea din tinerețe și primind în inimă cuvîntul cel drept al 
adevărului. 


Marele plăcut al lui Dumnezeu a viețuit ani destui, strălucind în mijlocul cetăţii Mirelor 
cu dumnezeieștile podoabe, după cum zice dumnezeiasca Scriptură: "Ca un luceafăr de 
dimineaţă prin mijlocul norilor, ca luna plină de zilele sale şi ca soarele ce strălucește asupra 
Bisericii Dumnezeului Celui prea înalt, ca un crin lîngă izvoarele apelor şi ca nişte mir de mult 
preţ, bine mirosind tuturor”. 


In adînci bătrînețe, fiind plin de zile bune, şi-a dat datoria cea de obşte a firii omenești, 
bolind puţin cu trupul, apoi şi-a săvîrşit bine viaţa sa vremelnică. Deci a fost petrecut cu bucurie 
şi cu psalmi la viaţa cea neîmbătrînită şi fericită, însoţindu-l sfinții îngeri și întîmpinîndu-l cetele 
sfinților. 


Lîngă cinstitul lui trup adunîndu-se episcopi de prin toate cetăţile, în mulțime fără 
număr, l-au pus cu cinste în biserica cea sobornicească a mitropoliei Mirelor, în ziua a şasea a 
lunii decembrie. Apoi se săvirşiră multe minuni de către sfintele moaşte ale plăcutului lui 
Dumnezeu. Pentru că a izvorit mir cu bună mireasmă din moaştele lui, cu care, ungîndu-se cei 
bolnavi, dobîndeau sănătate. Din această pricină, de la marginile pămîntului alerga lumea la 
mormîntul lui, căutînd tămăduirea bolilor şi nu se lipseau de ceea ce căutau, căci toate 
neputinţele se vindecau cu acel sfînt mir, nu numai cele trupeşti, ci şi cele sufleteşti, iar duhurile 
cele viclene se îngrozeau, nu numai în viață, ci şi după moartea sa le biruia pe acelea, cum şi 
acum le biruieşte. 


Odată, niște bărbaţi temători de Dumnezeu, de la gura rîului ce se numeşte Tanais, 
auzind de moaştele cele izvoritoare de mir şi vindecătoare ale arhiereului lui Hristos, Nicolae, 
care se afla în Mira, cetatea Lichiei, s-au sfătuit să meargă pe mare, acolo, pentru închinăciune. 
Umplînd corabia cu grîu, voiau să plutească. Dar vicleanul diavol, care era sălăşluit mai înainte 
în capiştea Artemidei şi pe care îl izgonise de acolo Sfintul Nicolae, risipind capiştea, simțind 
că vrea să plece corabia către marele părinte, mîniindu-se pentru risipirea capiştei cum şi pentru 
izgonirea sa de acolo, se sîrguia cu toată puterea să se răzbune asupra sfîntului. 


Astfel, diavolul s-a gîndit să facă împiedicare bărbaților acelora din calea pe care o 
plănuiseră şi să-i lipsească de sfinţenie, făcîndu-le piedici dorinţei lor. Deci s-a prefăcut în chip 
de femeie şi se făcea că poartă un vas plin cu untdelemn, apoi a zis către bărbaţii aceia: "Aş fi 
vrut să duc aceasta la mormîntul sfîntului, dar foarte mult mă tem pe mare, că nu este cu putință 
unei femei neputincioase ca mine și bolnavă cu stomacul, a îndrăzni să călătorească pe atîta 
noian. Pentru aceea, rogu-vă pe voi ca, luînd vasul acesta, să-l duceți la mormânt și să turnați 
untdelemn în candela sfintului”. Zicînd diavolul acestea, a dat vasul în mîinile acelor iubitori 
de Dumnezeu. Nu se ştia însă cu ce fel de vrăji era amestecat acel untdelemn, ca să vatăme şi 
să prăpădească pe cei din corabie. Dar aceia, neștiind lucrarea vicleanului, au ascultat cererea 
lui şi au luat vasul cu untdelemn diavolesc și, pornind de la mal, în ziua aceea au plutit bine. 
Însă a doua zi a început a sufla vîntul dinspre miazănoapte şi a face plutirea cu anevoie; deci, 
multe zile primejduindu-se de valuri, se gîndeau să se întoarcă înapoi. Întorcînd corabia, li s-a 
arătat Sfîntul Nicolae, plutind într-o barcă mai mică şi le zise: "Unde mergeţi, bărbaţilor? Pentru 
ce aţi lăsat calea ce vă stă înainte şi vă întoarceţi? În mîna voastră este a potoli viforul şi a face 
corabiei calea ușoară, căci este diavolească acea rea măiestrie care vă împiedică în călătoria 
voastră. Că nu o femeie v-a dat vasul, ci însuși diavolul; deci aruncaţi-l în mare şi îndată veţi 
avea calea cu bună sporire". 


Auzind acestea, bărbaţii aceia au luat vasul şi l-au aruncat în adîncul mării. Şi făcînd 
aceasta, îndată a ieșit de acolo fum negru și pară de foc, care a umplut văzduhul de miros greu, 
iar marea se desfăcu şi fierbînd apa din adînc, clocotea. Iar picăturile apei erau ca nişte scîntei 
de foc, încît foarte mult s-au temut cei ce erau în corabie şi de frică ţipau. Dar ajutorul care se 
arătase lor, poruncind să îndrăznească şi să nu se teamă, a alinat marea; apoi pe călători, 
izbăvindu-1 de frică, i-a făcut a pluti fără primejdie spre Licia. Atunci, îndată, venind o răcoreală 
cu bună mireasmă, a suflat asupra lor și s-au bucurat; apoi au plutit cu bine pînă la cetatea cea 
dorită. Acolo, închinîndu-se moaștelor celor izvorîtoare de mir ale grabnicului ajutător și 
apărător, mulțumeau Atotputernicului Dumnezeu. Apoi, înălțînd rugăciuni marelui părinte, s- 
au întors în ţara lor, povestind tuturor, cu lacrimi de bucurie, ceea ce li se întîmplase pe cale. 


Multe, mari şi preaslăvite minuni a făcut Sfintul Nicolae, acest mare plăcut al lui 
Dumnezeu, pe uscat şi pe mare, ajutînd celor ce erau în primejdii, izbăvind de înecare şi 
scoţîndu-i din adîncul mării la uscat; răpindu-i din robie şi aducîndu-i la casele lor; izbăvind 
din legături şi din temnițe, apărînd de tăierea de sabie şi scăpînd de la moarte, apoi multora le- 
a dat tămăduiri: orbilor, vedere; şchiopilor, umblare; surzilor, auz; muţilor, grai. Pe mulţi, din 
cei ce pătimeau în sărăcia cea mai mare, i-a îmbogăţit, iar celor flămînzi le-a dat hrană. Și la 
toată nevoia, s-a arătat gata ajutător, apărător cald, grabnic folositor şi sprijinitor; iar acum, 
deasemenea, ajută pe cei ce-l cheamă şi din primejdii îi izbăveşte. Ale cărui minuni precum este 
cu neputinţă a le număra, tot aşa cu anevoie este a le descrie. Pe acest mare făcător de minuni 
îl ştie Răsăritul şi Apusul, şi toți creştinii cunoasc nenumăratele lui minuni. Deci, să se slăvească 
printr-însul Dumnezeu Cel Unul în Treime lăudat: Tatăl, Fiul şi Duhul Sfînt, Căruia se cuvine 
laudă în veci. Amin. 


19. VIAŢA CELUI ÎNTRE SFINŢI PĂRINTELUI NOSTRU AMBROZIE, 
EPISCOPUL MEDIOLANULUI 


(7 DECEMBRIE) 


Sfîntul Ambrozie, cel numit cu numele dulceţii, s-a născut în marea cetate a 
Mediolanului cea mult vestită, din părinți dreptcredincioși și de neam bun. 


Tatăl lui era prefectul Galiei, cu numele tot Ambrozie; căci acesta, iubindu-și fiul, i-a 
pus numele său. Cîtă dulceaţă duhovnicească avea să aibă Biserica lui Hristos de la Sfîntul 
Ambrozie s-a văzut mai înainte, încă din scutecele lui. Căci fiind el prunc înfășat şi dormind 
odată ziua afară cu gura deschisă, deodată, zburînd un roi de albine, a venit asupra lui, 
acoperindu-i fața și gura; apoi se vedeau albinele intrînd şi ieşind din gura pruncului, unde 
puneau miere pe limba lui. Văzînd aceasta, doica lui a vrut să izgonească albinele, temîndu-se 
să nu vatăme pruncul; dar tatăl lui, care privea acea minune, a oprit-o vrînd să vadă în ce chip 
va fi sfîrşitul acelei minuni. După puțin timp albinele, ridicîndu-se, au zburat pînă nu s-au mai 
văzut. lar tatăl lui, înspăimîntîndu-se, a zis: "De va trăi pruncul acesta va fi mare în popor, 


pentru că încă de acum din pruncie a arătat Domnul pe sluga Sa. Căci se va împlini asupra lui 
la vreme Scriptura care zice; Fagur de miere sînt cuvintele cele bune și dulceața lor este 
vindecarea sufletelor. Pentru că roiul acela era închipuire a învățăturilor şi scripturilor lui, ce 
avea să le dea cu dulce grăire către popor, îndulcind inimile omeneşti şi ridicîndu-le de pe 
pămînt către cer. 


După aceasta, ajungînd el în vîrstă şi petrecînd în Roma împreună cu maica sa, care 
acum era bătrînă, şi soră-sa, care îşi logodise fecioria sa cu Dumnezeu, s-a întîmplat de a văzut 
pe cei de casă sărutînd mîna unui episcop. Apoi şi el, ca un copil glumind, întindea mîna către 
cei din casă ai săi ca să 1-0 sărute, zicînd: "Sărutaţi-mi mîna, că şi eu am să fiu episcop!" Acestea 
le grăia Duhul Sfînt într-însul, însemnînd mai înainte ceea ce avea să fie. lar aceia îl depărtau 
ca pe un copil care grăieşte cuvinte fără rost, neștiind că e într-însul darul lui Dumnezeu, care 
mai înainte îl pregătea spre treapta arhieriei. 


După ce a învăţat Scriptura şi s-a deprins cu buna grăire retoricească, s-a făcut orator 
slăvit şi puternic în cuvint, apărînd pe cei nedreptățiți la judecăţi, ajutînd celor năpăstuiți şi 
mustrînd pe cei ce făceau nedreptăţi. El făcea judecăţi drepte pe vremea lui Prov, celui dintii 
eparh al cetății, care l-a făcut sfetnic pentru buna lui pricepere. Apoi a fost ales, de către 
împăratul Valentinian, ca prefect al Liguriei şi Emiliei. 


În acea vreme a murit în cetatea Mediolanului episcopul Axentie arianul, care avea 
scaunul după dreptcredinciosul episcop Dionisie, cel ce s-a săvîrşit în surghiunie. Viaţa lui 
Axentie i-a curmat-o Domnul pentru eresul lui şi s-a sfîrșit rău. Atunci drepteredinciosul 
împărat, chemînd pe toţi episcopii Italiei, le-a zis: "Știţi bine, părinți prea cinstiţi, ca unii ce 
sînteți crescuţi cu dumnezeiești şi sfințite învățături, cum trebuie să fie cel ce are vrednicie de 
arhierie, adică nu numai cu cuvîntul, ci şi cu viaţa îmbunătățită să-şi îndrepteze turma, să o 
povăţuiască la păşune de mîntuire şi să aibă martor al învățăturii sale chiar viaţa sa. Deci, astfel 
de om să așezați în scaunul episcopiei, ca să plecăm capetele noastre la dînsul cu blîndeţe şi 
noi, cei ce ocîrmuim împărăția, să primim mustrările lui ca o doctoricească vindecare, căci ca 
niște oameni ȘI Noi greşim'. 


Acestea zicînd dreptceredinciosul împărat, tot soborul l-a rugat pe dînsul să aleagă el 
arhiereu, ca un înţelept şi dreptcredincios ce era, iar el a răspuns: "Acest lucru este peste puterea 
mea, căci voi sînteți învredniciți de dumnezeiescul dar ca unii ce ați primit darul Preasfintului 
Duh. Pentru aceasta socotesc că veți face alegerea mai bună”. 


Atunci s-a făcut ceartă şi mare tulburare între cei drepteredincioși și între arieni. Pentru 
că fiecare parte dintre dînşii voia să ridice în scaun un episcop de credinţa sa şi era neunire şi 
tulburare în popor. De acest lucru înştiințîndu-se Prov, eparhul Romei, a trimis la Mediolan pe 
Ambrozie, ca degrabă să meargă şi să potolească tulburarea poporului, zicîndu-i: "Fii, nu ca un 


judecător, ci, ca un episcop”. Deci ajungînd Ambrozie la Mediolan, a intrat în biserică în 
mijlocul poporului celui învrăjbit şi cu vorba sa cea dulce-grăitoare, îi sfătuia şi-i îndemna către 
unire şi pace. Atunci un prunc, care încă nu putea vorbi bine, deodată a strigat din popor: 
"Ambrozie să ne fie episcop". Auzind aceasta tot poporul care era în biserică a repetat cuvîntul 
pruncului şi a început a striga cu mare glas: "Ambrozie să ne fie episcop”. Astfel, cu bunăvoința 
lui Dumnezeu, a vorbit pruncul mai înainte de vremea grăirii sale şi amîndouă părțile cele 
potrivnice, adică şi a celor drepteredincioşi și a celor răucredincioşi, împăcîndu-se şi unindu- 
se, voiau pe Ambrozie a-l avea episcop, deşi nu era încă luminat cu Sfîntul botez, ci numai 
chemat, căci pe vremea aceea nimeni nu se Boteza, pînă ce nu ajungea în vîrsta lui Hristos. 


EI, auzind strigarea poporului şi socotindu-se a fi nevrednic de o treaptă mare ca aceea, 
a ieşit din biserică şi, şezînd în divan, a început a munci fără milă pe cei vinovaţi, contra 
obiceiului său. Aceasta o făcea ca poporul, văzînd nemilostivirea sa, să-l urască şi să nu-l 
voiască episcop. Însă poporul nu înceta a striga, dorind să-l aibă pe el episcop. Apoi, în tot 
timpul lepădîndu-se Ambrozie şi spunînd că este un mare păcătos şi încă şi nebotezat, ei ziceau: 
"Păcatul tău să fie asupra noastră”. Căci ştiau că se va curăţi cu Sfîntul Botez de toate păcatele. 
Deci, tulburîndu-se Ambrozie, s-a dus la casa sa şi gîndea să-și lase dregătoria și să ia viața cea 
de sărăcie, precum făceau mulţi atunci din filozofii elinești. Dar, fiind oprit şi împiedicat de la 
acel gînd, alt meşteşug a aflat; căci, fugind de treapta episcopiei, a poruncit să aducă o femeie 
desfrînată în casa lui, ca văzînd poporul să se îngreţoşeze și să se lepede de dînsul ca de un 
desfrînat. Dar poporul mai vîrtos striga: "Asupra noastră să fie păcatul tău, numai primeşte şi 
episcopia împreună cu Botezul”. 


Văzînd Ambrozie că nu poate nicidecum scăpa de cererea poporului, a gîndit să fugă. 
Deci noaptea, tăinuindu-se de toți, a ieşit din cetate şi i se părea că merge la cetatea ce se numea 
Tichin, şi că este pe cale departe; dar făcîndu-se ziuă, s-a aflat în poarta cetăţii Mediolanului. 
Astfel Dumnezeu, Care-l pregătea soborniceştii Sale Biserici, ca pe un zid împotriva dușmanilor 
şi ca pe turnul lui David împotriva Damascului, adică împotriva relei credințe ereticeşti, oprea 
fuga lui şi cu puterea Sa îl întorcea din cale. 


Înştiințîndu-se de aceasta, cetăţenii Mediolanului îl străjuiau ca să nu fugă; şi au trimis 
la împăratul Valentinian cel mare, rugîndu-l să poruncească lui Ambrozie să primească treapta 
episcopiei. lar împăratul s-a bucurat că aceia pe care el îi pune în dregătorii mireneşti sînt aleşi 
la mari dregătorii duhovniceşti. Atunci s-a bucurat și Prov, eparhul cel mare al Romei, că s-a 
împlinit proorocia lui, care a spus-o lui Ambrozie, trimițîndu-l în Mediolan şi poruncindu-i: "Să 
fie, nu ca un judecator, ci ca un episcop, sfătuind pe popor". Deci, aşteptînd poporul întoarcerea 
celor trimiși de împărat şi aducerea răspunsului de la dînsul, Ambrozie în acea vreme iarăşi a 
fugit şi s-a ascuns într-un sat oarecare, în stăpînirea unui oarecare bărbat slăvit, cu numele 
Leontie. Venind porunca împăratului, a fost arătat de acel Leontie şi adus poporului în 
Mediolan, pentru că nici un loc nu putea ascunde pe acela întru care a binevoit Dumnezeu a-l 
pune ca pe o cetate în vîrful muntelui şi ca pe o făclie în sfeșnic și a-l face păstor oilor sale celor 
cuvîntătoare. 


Cunoscînd Ambrozie bunăvoința lui Dumnezeu, s-a supus poruncii împărăteşti şi 
dorinţei poporului. Însă n-a voit să se boteze de un episcop arian, ci de un episcop 
drepteredincios, cu dinadinsul păzindu-se de credința cea rea arienească. Și fiind botezat, a 
trecut într-o săptămînă toate treptele ierarhice, iar a opta zi a fost aşezat episcop, cu negrăită 
bucurie din partea poporului. Iar acolo era de faţă la toate însuși împăratul - precum scrie 
Teodorit - la aşezarea lui şi, bucurîndu-se, a zis către Dumnezeu: "Mulţumescu-ţi, Doamne, 
Atotputernice, Mîntuitorul nostru, căci aceluia căruia eu i-am încredințat trupurile, Tu i-ai 
încredinţat sufletele şi ai arătat că este dreaptă cunoştinţa mea pentru dînsul”. 


Apoi, nu după multe zile, cînd dumnezeiescul Ambrozie vorbea cu împăratul cu 
îndrăzneală și-l mustra pentru oarecare lucruri ce se făceau cu nedreptate în judecăţile cetăţii, 
împăratul a zis către dînsul: "Știu mai dinainte îndrăzneala ta în cuvinte și pentru aceea nu 
numai că n-am oprit alegerea ta la episcopie, ci chiar am ajutat-o. Deci îndreptează greşalele 
noastre, precum învaţă dumnezeiasca lege şi tămăduieşte nedreptăţile sufletelor noastre”. Iar la 
începutul episcopiei sale a rugat pe papa Damas să-i trimită spre ajutor un bărbat cu bună 
încredere, pe care l-ar fi ştiut el. Deci, i-a trimis papa pe un părinte şi asculta sfatul lui. Rînduiala 
casei i-a încredinţat-o lui Satirie, fratele său, iar el se îndeletnicea prin biserici, săvîrşind 
dumnezeieștile slujbe şi învăţînd poporul din Sfintele Scripturi. 


După cîţiva ani s-a dus la Roma, în patria sa, unde a aflat pe sora sa trăind, iar maica sa 
murise. Şi cînd îi săruta lui dreapta, sfîntul, zîmbind puţin, a zis către slujnică: "lată că săruți 
mîna episcopului, precum îți ziceam odinioară”. Pentru că s-a împlinit acea proorocire de care 
s-a spus, cum că jucîndu-se cînd era prunc, îşi întindea dreapta către casnici, zicînd: "Sărutaţi- 
mi mîna căci eu voi fi episcop". Zăbovind el în Roma, l-a rugat o femeie cinstită, care viețuia 
de cea parte a rîului Tibru, ca să săvirşească în casa ei dumnezeiasca Liturghie. Pentru acest 
lucru înştiinţîndu-se altă femeie, care era foarte slăbănoagă, a poruncit să o ducă acolo. Deci, 
cînd s-a atins de marginea veșmintelor lui şi le-a sărutat, arhiereul lui Dumnezeu rugîndu-se, 
îndată s-a sculat sănătoasă; apoi a străbătut vestea de acea minune în toată Roma. 


După moartea lui Valentinian cel mare, care a ocîrmuit bine împărăţia, vreme de 
optsprezece ani, luînd după dînsul sceptrul împărăției apusului, Graţian, fiul său, şi, pregătindu- 
se de război împotriva goților, a rugat pe Sfîntul Ambrozie să-i scrie mărturisirea sfintei credinţe 
soborniceşti. Deci sfîntul i-a scris cărți pentru credinţă și i-a proorocit despre biruinţa împotriva 
vrăjmaşilor; apoi a binecuvîntat steagurile lui, care aveau pe dînsele numele lui Hristos. După 
aceea împăratul Graţian a dobîndit o minunată biruință asupra goților, cu binecuvîntarea şi 
rugăciuniuile plăcutului lui Dumnezeu. 


Iar Valens, fratele tatălui său, care împărăţea în partea Răsăritului şi era arian, făcînd 
război cu sciții şi fund biruit, a fugit într-o şură de paie, care fiind aprinsă cu foc de vrăjmași, a 
murit acolo. Astfel rămase lui Graţian toată împărăția romanilor, fiindcă Valens n-a avut feciori. 
Iar Graţian, fiind binecredincios ca şi tatăl său, a scris porunci pretutindeni să cheme pe toți 


arhiereii, surghiuniți de unchiul său Valens pentru bunacredință. Apoi, înştiințîndu-se că Tracia 
se prăda de barbarii care l-au ucis pe Valens, lăsînd Italia, s-a dus în Panonia. 


În acea vreme trăia şi marele Teodosie, renumit pentru strălucirea strămoșilor lui şi prin 
multa bărbăţie şi vitejie, care se afla atunci în Spania, căci acolo a fost născut şi crescut. Deci, 
împăratul Graţian a trimis şi l-a luat în ajutor, făcîndu-l voievod peste toată oastea și l-a trimis 
la război împotriva barbarilor. EI, fiind înarmat cu acea armă nebiruită a Crucii și cu buna 
credinţă, a biruit pe vrăjmaşi desăvârşit şi a izbăvit toată Tracia de robie. Pentru această biruință 
s-a bucurat foarte mult Graţian şi îndată a încoronat pe Teodosie ca împărat, lăsîndu-l pe dînsul 
la răsărit, iar el s-a dus iarăși în Italia. Apoi amîndoi se sileau să stîrpească eresul arian şi mai 
ales Teodosie, căci în părțile Răsăritului erau mulţi arieni din pricina lui Valens. 


După aceasta, împăratul Graţian a fost omorît cu vicleşug în Galia de tiranul Maxim. lar 
după dînsul a luat împărăția Apusului Valentian, fratele lui cel tînăr, împreună cu maica sa 
Iustina, soția împăratului Valentinian cel mare, care, fiind ariancă, ura pe Sfintul Ambrozie şi- 
| supăra. La moartea episcopului de Sirmia s-a dus acolo Iustina, vrînd să fie în scaunul acela 
un episcop de credința sa. Sfîntul Ambrozie a mers acolo ca în păstoria sa şi, nebăgînd de seamă 
mînia femeiască, voia să hirotonisească episcop pe un bărbat binecredincios, cu numele 
Anemie. Dar într-o zi, adunîndu-se toți în biserică şi sfîntul era în amvon, fiind de faţă și 
împărăteasa, a trimis o femeie de credinţa ei cea rea, ca să apuce pe episcop de veşminte şi să- 
| scoată de la locul său, apoi să-l ducă către femei, ca să fie bătut de mîinile femeilor şi să-l 
izgonească din biserică. 


Apropiindu-se cu îndrăzneală de sfînt acea femeie fără de ruşine, vrînd să săvîrşească 
ceea ce-i poruncise, sfîntul i-a zis: "Deşi nu sînt vrednic acestei dregătorii, însă ţie nu ţi se 
cuvine a ridica mîna asupra nici unuia dintre preoți, ci a te teme de judecata lui Dumnezeu, ca 
să nu te ajungă vreun rău neașteptat". Aceste cuvinte ale sfîntului s-au împlinit în faptă asupra 
acelei femei îndrăzneţe; căci a doua zi, deodată a murit şi a îngropat-o pe dînsa însuși sfîntul, 
răsplătind răul cu bine. 


Înfricoșîndu-se arienii de acea minune, nici împărăteasa n-a îndrăznit mai mult a se 
împotrivi sfîntului pentru hirotonisirea episcopului celui drepteredincios şi, astfel, sfințind el 
fără piedică pe acela, s-a întors în Mediolan. Împărăteasa nu înceta a vrăjmăşui asupra lui și a 
căuta prilej spre a-i face rău. Deci a aflat ajutor la răutatea ei pe un dregător cu numele Eftimie, 
pe care l-a invitat prin rugăminte şi l-a încărcat cu daruri ca să răpească în taină pe Sfîntul 
Ambrozie şi să-l trimită în surghiun într-o latură depărtată. Eftimie, sîrguindu-se a împlini 
dorinţa împărătesei, şi-a făcut casă lîngă biserică, pentru ca mai cu înlesnire să-l poată răpi pe 
arhiereul lui Dumnezeu, căutînd vreme cu prilej, pregătind şi căruță cu care voia să ducă pe 
sfînt în surghiun. Dar prin judecata lui Dumnezeu, s-a întors durerea şi nedreptatea peste capul 
lui, căci într-aceeași zi în care nădăjduia să răpească pe sfînt, deodată a venit poruncă de la 
împărat să surghiunească pe Eftimie. Deci Eftimie a fost dus în surghiunie cu aceeași căruţă, pe 
care o pregătise ticălosul pentru Sfîntul Ambrozie. 


În acea vreme Dumnezeu a descoperit plăcutului său Ambrozie moaștele sfinților 
mucenici Protasie şi Ghervasie, care, fiind scoase din pămînt la iveală, multe minuni se făceau 
printr-însele. Un orb oarecare cu numele Sevir, numai s-a atins de hainele cele muceniceşti şi 
îndată a văzut; şi mulțime de duhuri necurate se izgoneau din oameni. Însă în palaturile 
împărăteşti nu puţini arieni, împreună cu împărăteasa rîdeau și batjocoreau darul lui Dumnezeu, 
pe care l-a dat Domnul nostru Iisus Hristos Sfintei Biserici, preamărind pe mucenicii Săi. Deci, 
ziceau că Ambrozie a cumpărat cu aur pe oamenii care se prefac a fi îndrăciţi și venind la 
mormîntul mucenicilor îi arată ca şi cum i-ar tămădui și prin astfel de minuni se laudă în popor. 
Multă vreme bîrfind ei, deodată, prin voia lui Dumnezeu a venit diavolul asupra unuia dintr- 
înşii şi-l muncea cumplit. lar omul acela striga, zicînd: "Să sufere ca mine toți cei ce hulesc pe 
sfinţii mucenici şi nu cred în Treimea, în care ne spune Ambrozie a crede". Iar ei spăimîntîndu- 
se, în loc să se pocăiască şi să creadă, a luat pe cel muncit de diavol și l-au înecat în iezer. 


Un altul din adunarea relei lor credinţe arienești, intrînd în biserică, a aflat pe Sfintul 
episcop Ambrozie învăţînd pe popor. Atunci a văzut pe îngerul lui Dumnezeu şoptindu-i lui 
Ambrozie la ureche, arătînd că episcopul vesteşte către popor cuvinte îngereşti. Arianul, văzînd 
aceasta, s-a întors la credința cea dreaptă şi el, care era mai înainte prigonitor al credinței, s-a 
arătat apărător, cu darul Atotputernicului Dumnezeu. Iar alţi doi din aceeaşi credință, postelnici 
ai împăratului Graţian, voiau să discute cu Sfîntul Ambrozie înaintea poporului şi au rînduit din 
vreme aceasta; iar întrebarea aceea voiau să fie despre întruparea lui Hristos. 


Sosind vremea cea rînduită, sfîntul îi aştepta împreună cu poporul în biserică, fiind gata 
a discuta cu dînşii, avînd în sine duhul lui Dumnezeu. Dar aceia fiind mîndri şi vrînd a face 
necaz sfîntului, nu s-au dus la discuţie şi, încălecînd pe caii lor, au ieşit din cetate la cîmp. 
Atunci, fiind ei la un loc înalt, deodată încurcîndu-se caii, au căzut dintr-acel loc şi astfel rău 
şi-au pierdut sufletele. Iar arhiereul lui Dumnezeu, neștiind nimic de întîmplarea lor, aşteptînd 
mult, văzînd că nu vin, s-a suit în amvon și a făcut învățătură către popor, zicînd: "Fraţilor, eu 
mă sîrguiesc a plăti datoria, dar nu aflu pe datornicii mei cei de ieri”. Apoi a grăit şi celelalte, 
care sînt scrise în cartea lui despre întruparea Domnului. 


Împărăteasa Iustina, de vreme ce nu putea sta împotriva lui Maxim, căci acum luase 
Spania și Galia, pentru acea nevoie, lustina împărăteasa a rugat pe Sfîntul Ambrozie să meargă 
la Maxim cu rugăminte şi să mijlocească la dînsul pentru pacea fiului ei cel mai tînăr. Deci 
păstorul cel bun a mers la tiranul, gata fiind a-şi pune sufletul pentru oi. Prin cuvintele sale cele 
înțelepte şi cu graiurile cele smerite a înduplecat pe tiran să nu vină asupra Italiei în acel an şi 
a rămas în Galia. lustina, fund tot nemulțumitoare pentru osteneala aceea a arhiereului lui 
Dumnezeu şi neîncetînd a vrăjmăşi asupra lui, a trimis la dînsul, în numele fiului său, ca biserica 
cea mare din Mediolan și visteria ce este într-însa s-o dea arienilor. Iar sfîntul s-a împotrivit cu 
bărbăţie poruncii împăratului, zicînd: "Cele ce sînt ale mele pe acelea nu le opresc și sînt gata 
chiar viaţa a-mi expune, iar ceea ce este a lui Dumnezeu, aceea nu o pot da, şi nici împăratul nu 
O va putea lua”. 


După aceea a venit la împăratul oaste, trimisă de împărăteasă, cu poruncă să 1a cu sila 
biserica, izgonind dintr-însa pe episcop. Poporul, auzind de aceasta, s-a strîns la biserică și 
împreună cu episcopul lor, Sfîntul Ambrozie, s-au închis în ea, nelăsînd pe ostași să intre 
înăuntru. Au petrecut acolo închişi în biserică trei zile, cîntînd și preamărind pe Dumnezeu. 
Deci, tare împotrivindu-se arienilor, n-au lăsat să izgonească pe episcop şi să ia biserica. lar 
Sfîntul Ambrozie răspundea împotriva poruncii împăratului într-acest chip: "Nu voi face 
aceasta cu voia mea, ca să ies din biserică şi s-o las, nici voi da turma oilor la lupi, nici voi lăsa 
hulitorilor biserica lui Dumnezeu. Dacă este cu dreptate a mă omori, apoi aici în biserică să fiu 
tăiat cu sabia, sau împuns cu sulița, căci cu bună voire şi cu dragoste voi primi aici uciderea”. 


Împărăteasa, auzind acestea s-a rușinat, dar s-a și temut de împotrivirea cu bărbăţie a 
celor dreptcredincioși şi n-a îndrăznit mai mult a ridica război asupra Bisericii. Deci, ruşinîndu- 
se că n-a sporit nimic, a trimis în taină pe un ucigaș oarecare în casa lui Ambrozie, ca să-l ucidă. 
Acela intrînd în camera episcopului cu sabia, cînd a ridicat mîna asupra sfîntului vrînd să-l 
lovească, îndată 1 s-a uscat mîna, încît nu putea s-o lase în Jos; apoi fiind prins, a mărturisit de 
cine era trimis. Sfîntul Ambrozie, fiind fără răutate, a vindecat mîna lui cea uscată şi l-a liberat 
în pace. 


Maxim tiranul, pornind iarăşi război împotriva Italiei, iar lustina, împăcîndu-se cu 
Ambrozie şi cu fiul său, l-a rugat să meargă la tiran cu blîndeţe. Sfîntul, nepomenind răul, s-a 
dus, dar nimic n-a mai putut spori la tiranul cel mîndru și împietrit cu inima. Văzîndu-l aşa de 
neînduplecat, a arătat îndrăzneala aceasta, blestemîndu-l înaintea tuturor ca pe un ucigaș și a 
socotit străin de Biserică pe cel ce cu vicleşug a pierdut pe stăpînul său, adică pe împăratul. lar 
el venind cu război asupra Italiei, a luat cetăţi; şi neputînd a-i sta împotrivă împăratul cel tînăr, 
a fugit împreună cu maica sa în Tesalonic, în pămîntul grecesc, la Teodosie cel Mare, împăratul 
răsăritului, cerînd ajutor de la dînsul. Teodosie, adunînd putere ostăşească, s-a dus asupra lui 
Maxim şi, biruindu-l, l-a omorît, răzbunînd sîngele cel nevinovat al împăratului Graţian. Dar 
împărăteasa lustina nu s-a învrednicit a ajunge acea biruință, căci a murit degrab, iar fiul ei, 
după sfătuirea împăratului Teodosie, s-a numărat între cei drepteredincioși. 


După moartea lustinei s-a întîmplat că era la judecată un vrăjitor care, fiind chinuit, zicea 
că mai mult este muncit de îngerul păzitor al lui Ambrozie, decît de draci. Fiind întrebat pentru 
ce este muncit de înger, a mărturisit pricina aceasta: "În zilele împărătesei Iustina, vrînd cu 
vrăjile mele să întărit poporul Mediolanului asupra episcopului lor, m-am suit pe vîrful bisericii 
la miezul nopții și am adus acolo jertfă diavolilor. Și cu cît mă sîrguiam eu, prin lucrarea răutății 
a porni pe popor împotriva sfîntului, cu atîta am văzut pe creştini lipindu-se mai mult de 
episcopul lor, cu mai multă dragoste şi sporind în soborniceasca credință; apoi, neputînd face 
ceva mai mult, am trimis diavolii în casa lui Ambrozie, ca să-l omoare. Iar aceia mi-au spus că 
nu numai nu pot a se apropia de episcop, dar nici de uşile casei lui, căci ieşind foc îi arde pe 
dînşii”. Aceasta a mărturisit vrăjitorul în munci, căci cu adevărat Sfîntul Ambrozie era înfricoşat 
diavolilor. 


Odată un copil, fiind muncit de duhul cel necurat, a fost dus în Mediolan la sfint şi 
neajungînd încă copilul în cetate, l-a lăsat diavolul şi a venit sănătos înaintea arhiereului lui 
Dumnezeu, rămînînd lîngă dînsul. După cîtăva vreme, a ieșit copilul acela din Mediolan 
mergînd către patria sa şi, cînd a ajuns la locul unde îl lăsase diavolul, iarăşi a năvălit asupra lui 
şi a început a-l munci; apoi fiind întrebat de cei ce-l blestemau, pentru ce în Mediolan n-a muncit 
pe copil, el a răspuns: "M-am temut de Ambrozie, căci, încă neajungînd în Mediolan, am fugit 
din copilul acesta o vreme şi l-am aşteptat la locul acela unde l-am lăsat; apoi, văzîndu-l pe el 
întorcîndu-se, iarăși am intrat în el". 


Tiranul Maxim fiind ucis, împăratul Teodosie a venit în Mediolan, iar Ambrozie în acea 
vreme era în Acvilia. Atunci s-a întîmplat următorul lucru, într-acest chip: în părțile Răsăritului, 
într-o cetate oarecare, au ars creștinii şcoala iudeilor pentru o batjocură ce se făcuse de dînşii 
orînduielii celei monahiceşti. Despre acest lucru a vestit comitul Răsăritului pe împăratul, care 
îndată a dat poruncă ca episcopul cetăţii aceleia să zidească din nou școala iudeilor. Însă Sfîntul 
Ambrozie, înştiinţîndu-se de aceasta, a scris împăratului, neputînd să meargă singur degrab la 
dînsul, mustrîndu-l că a făcut judecată nedreaptă. Apoi l-a rugat să schimbe acea poruncă şi să 
nu dea pe creştini în batjocura iudeilor; dar împăratul nu ţinea seamă de scrisoarea lui Ambrozie. 


După ce a venit singur arhiereul lui Dumnezeu în Mediolan a imputat împăratului, 
înaintea tuturor, făcînd propoveduire în biserică, ca în fața lui Dumnezeu şi grăind către dînsul: 
"Eu te-am făcut pe tine împărat, eu ţi-am dat pe vrăjmașul tău în mîinile tale, eu toată puterea 
lui am spus-o ţie, eu din seminţia ta te-am pus în scaunul împărătesc, eu te-am făcut pe tine a te 
veseli, iar tu dai prilej vrăjmașilor mei a se ridica asupra mea?" Cu aceste cuvinte împăratul 
fund înduplecat, a schimbat judecata sa și a poruncit să nu se zidească de creștini şcoala 
evreiască. 


În aceeaşi vreme altă întîmplare a avut loc. Poporul din Tesalonic s-a ridicat asupra 
voievodului Votiriei şi l-au omorît, pentru care pricină mîniindu-se împăratul, a trimis ostaşi 
asupra cetăţii aceleia şi a omorit ca la şapte mii de oameni. Atunci mulţime din cei nevinovaţi 
au murit de ascuţişul sabiei, pentru că ostașii năvălind asupra cetăţii nu căutau pe cei vinovaţi, 
ci chinuiau pe toți care se întîmplau pe ulițele cetăţii; bătrîni, tineri şi copii. Auzind de aceasta, 
lui Ambrozie i-a părut rău şi pe drept s-a mîniat asupra împăratului pentru o vărsare de sînge ca 
aceea, fără socoteală. 


lar odinioară într-o zi de praznic, venind împăratul la biserică cu slavă, arhiereul lui 
Dumnezeu fără temere a ieșit înaintea lui, oprindu-i intrarea în biserică şi mustrîndu-l pentru 
vărsarea de sînge cea nedreaptă a zis: "Nu ți se cade ţie, împărate, a te împărtăși cu credincioşii, 
după atîta ucidere şi fără să faci nici o pocăință. Deci, cum vei primi Trupul lui Hristos, cu mîini 
muiate în sînge nevinovat? Şi cum vei bea Sîngele Domnului, cu buzele cu care ai dat poruncă, 
pentru acea ucidere cumplită?" Zis-a către dînsul împăratul: "Şi David a greșit, făcînd ucidere 


şi mare desfrînare, însă nu s-a lipsit de milostivirea lui Dumnezeu”. Răspuns-a lui episcopul: 
"De ai urmat lui David, celui ce a greșit, apoi urmează lui și la pocăință”. Deci s-a întors 
împăratul la palatul său tulburat, părîndu-i rău de păcatul său. Apoi, pregătindu-se a primi 
canonul de pocăință ce i s-a rînduit de arhiereu în fața tuturor, ca unul din cei simpli se pocăia, 
aruncîndu-se cu faţa la pămînt înaintea bisericii, stînd împreună cu cei ce se pocăiesc şi multe 
lacrimi vărsînd. lar după săvîrşirea pocăinței, a fost primit în biserică de Sfîntul Ambrozie. 


Vrînd împăratul să se împărtășească cu Sfintele şi Preacuratele Taine, a intrat în altar să 
se împărtăşească împreună cu cei sfințiți. Dar Sfîntul Ambrozie a trimis la dînsul pe 
arhidiaconul său, poruncindu-i să aştepte împărtăşirea înaintea altarului, împreună cu celălalt 
popor, pentru că porfira - zicea el - face împărați, iar nu preoţi. Această învățătură primind-o cu 
dragoste, preacredinciosul împărat a răspuns că nu pentru semeție a intrat în altar, ci, în 
Constantinopol astfel de obicei este, ca împăratul împreună cu preoţii să se împărtășească în 
altar. Deci, el cu evlavie aștepta vremea împărtăşaniei, cu poporul cel de obşte în biserică. 


Cu astfel de faptă bună strălucea şi arhiereul şi împăratul, încît eu de faptele amîndorura 
mă minunez; adică de îndrăzneala lui Ambrozie, ca şi de buna supunere, de fierbințeala rîvnei 
şi de curățirea credinţei împăratului. Deci, cîte a învăţat împăratul de la Ambrozie în Mediolan, 
pe acelea cu tot sufletul le păzea, după ce s-a întors în Constantinopol şi, neintrînd în altar pentru 
împărtășanie, l-a întrebat patriarhul Nectarie: "Pentru ce nu intră în altar să se împărtășească, 
după obiceiul împărătesc, ci așteaptă afară cu poporul cel simplu?" Iar el, oftînd, a răspuns: "N- 
am ştiut - zice el - deosebirea între împărați şi între episcopi, iar acum ştiu de la învățătorul 
dreptăţii, Ambrozie, pe care singur se cuvine a-l numi episcop”. 


Despre acest sfînt episcop străbătînd vestea pretutindeni, au venit din Persia în Mediolan 
doi bărbaţi prea înţelepţi, punînd multe întrebări, ca să ispitească înțelepciunea sfîntului, despre 
care auzise. Apoi, vorbind cu dînsul multă vreme, s-au minunat de adîncul ştiinţei lui și au spus 
înaintea împăratului cum că numai pentru Ambrozie au suferit atîta cale, de la răsărit la apus, 
vrînd ca să-l vadă şi să-i audă înţelepciunea lui. 


După plecarea împăratului Teodosie din Italia la Constantinopol, împăratul Valentinian 
cel tînăr din Galia, sfîrșindu-şi viaţa în cetatea Viena prin vicleşugul lui Arvogast comitul, a 
rămas după dînsul Evghenie tiranul, care numai pe dinafară se arăta creștin, iar pe dinăuntru era 
slujitor diavolului şi vrăjitor. Acela, vrînd să fie iubit de cei mari ai Romei, între care cei mai 
mulți erau închinători de idoli şi slujitori diavolilor, a poruncit să deschidă capiştile idoleşti și 
să se aducă jertfă. Deci, mergînd el în Mediolan, Sfîntul Ambrozie s-a dus în Bononia, apoi în 
Florenţa și în Tuschia, ferindu-se de împăratul cel nedrept, nevrînd a vedea pe un om ca acela 
care numai cu fățărnicie era creștin, iar cu năravul era păgîn, fără a se teme de răutatea lui, ci 
numai de vederea lui îngrețoşîndu-se; căci a scris către dînsul fără temere, sfătuindu-l şi 
îngrozindu-l cu judecata lui Dumnezeu; dar n-a putut să înduplece pe cel împietrit cu inima. 


Zăbovind în Florenţa plăcutul lui Dumnezeu, petrecea în casa unui bărbat cinstit şi 
binecredincios, cu numele Dechentie, al cărui fiu Pansofie, prunc mic era muncit de duh 
necurat, pe care l-a vindecat sfîntul, cu rugăciunea și cu punerea mîinilor. lar după cîteva zile, 
fără de veste îmbolnăvindu-se, copilul a murit. Maica lui binecredincioasă, fund plină de 
credinţă şi de frica lui Dumnezeu, l-a dus în camera lui Ambrozie şi, nefiind el acolo, a pus pe 
fiul său pe patul lui și apoi a plecat. lar Sfîntul Ambrozie, intrînd în camera în care găzduia, a 
văzut pe copil zăcînd mort pe patul său, apoi, închizînd ușa, s-a rugat, precum odinioară a făcut 
proorocul Elisei. După aceea a privit pe prunc, a suflat peste dînsul şi l-a înviat, apoi l-a dat viu 
maicii sale. 


În acea cetate sfinţindu-se o biserică, au pus într-însa moaştele sfinţilor mucenici Vitalie 
şi Agricolae, pe care le-a aflat în Bononia, între mormintele iudeilor şi nimeni din creștini nu 
putea să le cunoască dacă nu ar fi vestit singuri sfinţii mucenici despre moaştele lor pe plăcutul 
lui Dumnezeu. Apoi, arhiereul lui Hristos s-a întors în Mediolan la scaunul său, pentru că 
Evghenie ieşise acum din Mediolan la război împotriva împăratului Teodosie şi se lăuda 
ticălosul, că, după ce se va întoarce cu biruință, biserica Mediolanului o va face grajd de cai, iar 
pe clerici îi va ucide cu săbii. Dar n-a dobîndit aceasta cel cu totul înrăutățit, pentru că a murit 
în război, fiind biruit de împăratul Teodosie şi a pierit cu sunet pomenirea lui. 


Teodosie dreptcredinciosul împărat, venind cu bucurie, l-a întîmpinat arhiereul lui 
Dumnezeu, ca pe un biruitor; dar acela căzînd la picioarele sfintului, socotea că biruința sa 
asupra vrăjmașului a avut-o prin rugăciunile lui. Nu după multă vreme s-a săvirşit bine şi 
împăratul Teodosie, împărăţind cu plăcere de Dumnezeu şi s-a dus către împărăția cea fără de 
sfîrşit. După dînsul au luat împărăția cea pămîntească feciorii lui, Arcadie, la Răsărit şi Onorie, 
la Apus. 


În vremea împărăției lui Onorie, Sfîntul Ambrozie a aflat moaștele sfinţilor mucenici, 
Nazarie şi Chelsie, despre care scrie preotul Paulin astfel: "În vremea aceea, aflîndu-se moaştele 
Sfîntului mucenic Nazarie într-o grădină în afară de cetate, Sfîntul Ambrozie le-a adus în 
biserica Sfinților Apostoli. Și am văzut sînge în mormîntul în care zăcuse moaştele mucenicului, 
ca şi cum ar fi curs acum, apoi părul capului şi barba erau nestricate, ca și cum ar fi fost pus 
acum în mormînt; iar fața lui așa era de luminată, ca şi cum ar fi fost acum spălată. Ce minune! 
Precum însuși Domnul în Evanghelie, mai înainte a făgăduit: că și perii capului vostru nu vor 
pieri. Apoi ne-am umplut de bună mireasmă, care covîrşea cu tot felul de aromate și aducînd 
moaştele mucenicului şi punîndu-le în căruță, îndată ne-am întors împreună cu Sfintul 
Ambrozie, către ale Sfîntului mucenic Chelsie, care erau puse în acelaşi loc. După aceea ne-am 
înştiințat de la cel ce stăpînea grădina aceea, cum că le este poruncit de la părinți să nu lase 
locul acela din neam în neam, pentru că mari comori sînt puse într-însul. Și cu adevărat erau 
mari comori, pe care nici moliile, nici rugina nu le strică, nici furii, cei ce sapă pe dedesupt, nu 
le fură, al căror păzitor este Domnul, iar locul lor este în curțile cele cereşti, cărora viaţa le era 
Hristos, iar moartea un cîştig”. 


După ce arhiereul a adus moaștele sfinților în biserica Apostolilor, a învăţat poporul, 
ținîndu-le predică. Şi iată un oarecare om avînd întru sine duh necurat, a strigat zicînd: 
"Ambrozie mă munceşte pe mine". Iar sfîntul, întorcîndu-se, le-a zis: "Să amuţeşti, diavole, că 
nu Ambrozie, ci credinţa sfinților și zavistia ta te munceşte pe tine; pentru că vezi pe oameni 
suindu-se acolo, de unde ești tu aruncat jos; iar Ambrozie nu ştie a se îngîmfa cu mîndrie". 
Acestea zicînd sfîntul, a tăcut diavolul, aruncînd cu faţa la pămînt pe omul cel ţinut de el. 


Împărăteasa marcomanilor, cu numele Fritighilda, care era închinătoare de idoli, auzind 
de dumnezeiasca petrecere a Sfîntului Ambrozie, s-a dus spre a-l vedea. Și atît de mult s-a 
folosit de cuvintele lui, încît a crezut în Hristos. lar sfîntul a botezat-o şi i-a arătat ei credinţa în 
scris, ce fel de viaţă să petreacă şi i-a spus tot ce este nevoie pentru mîntuire. Mai ales a rugat- 
o să nu lase niciodată pe bărbatul său să facă război cu romanii; iar ea a adus și pe bărbatul său 
către Hristos şi l-a înduplecat să aibă pace cu romanii. 


Minunatul Ambrozie a pus multă osteneală, să întoarcă pe păgâni, precum am zis mai 
sus şi credeau mulți, văzînd dumnezeiasca petrecere a lui şi minunile pe care le săvîrşea Domnul 
într-însul. Căci tămăduia pe bolnavi, pe diavoli îi izgonea şi alte lucruri preaslăvite lucra. Pe 
acestea văzîndu-le mulți, alergau la credinţa cea binecuvîntată, încît el nu mai făcea altă slujbă, 
decît numai boteza pe cei ce credeau. Dintre aceștia era Augustin, preaînțeleptul şi cuvîntătorul 
de Dumnezeu, pe care l-a vînat cu înţelepciunea și priceperea lui cea mare, fiindcă era cufundat 
în eresul maniheilor. Apoi, botezîndu-l, atît s-a făcut de îmbunătăţit şi mare apărător al Bisericii, 
încît a povăţuit pe mulți către buna credinţă, cu învăţăturile şi scrierile sale cele prea înțelepte. 


Sfîntul Ambrozie era bărbat cu mare înfrînare, iubitor de osteneală, deştept, în toate 
zilele postea, afară de sîmbătă, Duminică, de praznice şi de pomenirea slăviţilor mucenici. 
Rugăciunea lui era neîncetată ziua şi noaptea şi lucrul lui fără lenevire, căci singur cu mîna sa 
scria cărți folositoare. Apoi se îngrijea mult de toate bisericile, ostenindu-se întru cele 
dumnezeiești, încît după dînsul abia cinci episcopi puteau purta osteneala lui. Pentru cei săraci 
şi scăpătaţi şi pentru cei robiţi avea nespusă purtare de grijă, încît toate ale sale le cheltuia. Chiar 
de cînd a luat episcopia, a împărțit aurul, argintul și toată averea sa pentru împodobirea 
bisericilor, spre hrana săracilor şi spre răscumpărarea celor robiţi, dînd o puţină parte surorii 
sale pentru hrană, iar lui nu şi-a oprit nimic; ca fiind străin de toate agoniselile, mai cu înlesnire 
să poată alerga după Hristos, Domnul său, care, fiind bogat, a sărăcit pentru noi, ca să ne 
îmbogățim prin sărăcia Lui. Plăcutul lui Dumnezeu mîngîia pe toţi în tot chipul; cu cei ce se 
bucurau împreună bucurîndu-se, cu cei ce plîngeau împreună plîngînd. Căci, cînd venea cineva 
la dînsul pentru mărturisirea păcatelor, plîngea însuși, încît și inima cea împietrită o ducea la 
căință şi o deştepta la umilință și lacrimi. 


Ajungînd la bătrîneţe, mai înainte a văzut plecarea sa către Dumnezeu și zicea clericilor 
săi: "Numai pînă la Paşti voi fi cu voi”. Paulin, preotul, scriitorul vieţii acestuia, spune şi aceasta 
care a văzut-o cu ochii săi: "Mai înainte cu puţine zile de boala sa, Sfîntul Ambrozie tîlcuia 
Psalmul patruzeci şi trei, iar eu scriam cele ce ieșeau din gura lui, pentru că el nu putea să scrie 


mult, pentru bătrînețele și slăbiciunea lui. Şi privind spre dînsul, deodată am văzut foc 
înconjurînd capul lui, în chipul pavezei și după puţin timp a intrat în gura lui şi s-a făcut fața lui 
albă ca zăpada; iar eu văzînd acestea m-am spăimîntat şi n-am mai putut să scriu de frică, apoi 
iarăşi s-a făcut faţa lui ca mai înainte. Am spus acestea cinstitului bărbat Castul, diaconul, iar 
el, fiind plin de darul lui Dumnezeu, mi-a spus că am văzut pe Duhul Sfînt în chip de foc, peste 
episcopul nostru, precum s-a pogorît odinioară peste Sfinţii Apostoli. lar cînd a început a boli 
înaintea sfîrşitului său, auzind despre aceasta Stilic, comitul, zicea: "De va muri acest arhiereu 
va pieri Italia". Și a trimis la bolnavul arhiereu, bărbaţi cinstiți din Mediolan, pe care îi ştia că 
erau iubiţi sfîntului, rugîndu-l să ceară de la Domnul, ca încă să mai trăiască împreună cu dînșii 
pe pămînt pentru trebuinţele altora. Iar el a răspuns către dînşii: "Nu am viețuit așa în mijlocul 
vostru, ca să mă ruşinez mai mult a viețui și de moarte nu mă tem, pentru că avem pe Domnul 
cel bun". 


Deci zăcînd pe patul durerii, şedeau departe de patul lui, lîngă ușa casei, diaconii Castul, 
Polemie, Venerie şi Felix şi vorbeau între dînşii încetişor la ureche, încît numai ei singuri 
auzeau: "Cine va fi episcop după dînsul?" Și au pomenit pe Simplichian, prezviterul. Iar sfîntul, 
departe de dînşii zăcînd, ca şi cum ar fi stat de vorbă cu ei, a strigat de trei ori: "Bătrîn, însă 
bun”. Şi cu aceste cuvinte a întărit că Simplichian preotul, are să primească după dînsul 
episcopia. Şi rugîndu-se sfîntul în boala sa, a văzut pe Domnul lisus Hristos venind la dînsul şi 
cu dragoste zîmbind, arătîndu-se lui cu fața luminată. Aceasta a spus-o Vasian, episcopul 
Lavdiei, care şedea într-acea vreme lîngă dînsul. Apoi, apropiindu-se despărțirea sufletului său 
de trup, preotul Gonoratie se odihnea într-un foişor şi a auzit un glas de trei ori zicînd către 
dînsul de sus: "Scoală, sîrguiește-te, că astăzi se duce". Şi sculîndu-se preotul a luat Preacuratele 
Taine şi a venit la cel bolnav. lar Sfîntul Ambrozie, rugîndu-se şi împărtăşindu-se cu 
dumnezeieștile daruri şi-a dat sfîntul său suflet în mîinile Domnului său pe cînd se lumina de 
ziua Sfintelor Paşti. Apoi au pus cinstitul său trup în biserica cea mare a Mediolanului, iar sfîntul 
lui suflet s-a dus împreună cu îngerii înaintea scaunului Sfintei Treimi, al Tatălui şi al Fiului și 
al Sfîntului Duh, Unul Dumnezeu, Căruia se cuvine slava în veci. Amin. 


20. CUVIOSUL NIL, FĂCĂTORUL DE MINUNI 
(7 DECEMBRIE) 


> Aa 


fa: Pt comit 


Cuviosul Nil s-a născut într-un sat din hotarele Novgorodului. Dar din ce fel de părinţi 
n-am aflat, ci numai că a fost călugărit în mănăstirea ce se cheamă Cripta, din stăpînirea 
Pscovului şi de acolo a trecut în pustiul ținutului Rievului şi s-a sălășluit și la rîul Ceremha, 
unde se hrănea cu buruieni şi muguri de stejar. Diavolul, nesuferind să-l vadă, se înarma asupra 
sfîntului cu felurite îngroziri, închipuindu-se în fiare și în toate jivinele, avînd năluciri ziua și 


noaptea şi în multe chipuri făcîndu-i supărare. Aşa a petrecut sfîntul treisprezece ani. lar odată, 
rugîndu-se, adormise şi a auzit glas zicîndu-i: "Nile, să ieși de aici și să mergi în ostrovul 
Stolovnul în care vei putea să te mîntuieşti”. Iar cuviosul, umplîndu-se de bucurie, căci nu i-a 
trecut Domnul cu vederea rugăciunea lui, a început a întreba de acel ostrov. Oamenii îi spuneau 
că acel ostrov era la iezerul Seligherii, depărtare de Ostașcov ca la şapte stadii. Cuviosul, auzind 
aceasta, a mers la acel ostrov și foarte mult s-a bucurat de frumuseţea lui și a săpat acolo în 
munte o peșteră, petrecînd o iarnă, apoi şi-a zidit o chilie și o cameră de rugăciune. Acolo 
nevoindu-se foarte mult în rugăciuni, în post şi în osteneli, săpînd pămîntul, îşi procura astfel 
hrana. 


Dar diavolul şi acolo a dat război cuviosului şi în vederea ochilor îi făcea supărare. Deci 
odată i se părea sfîntului că este pusă o funie pe chilia lui ca să o răstoarne în iezer;, iar sfîntul 
cu rugăciunea, toate acele năluciri le-a alungat. După aceea locuitorii cei sălbatici, care 
petreceau aproape de ostrovul acela, vrînd să izgonească pe sfînt din ostrov, au tăiat pădurea, 
gîndind între ei şi zicînd: "Cînd acea pădure o vom aprinde, atunci și chilia lui o vom arde”. 
Dar cînd au aprins pădurea sfîntul a stat la rugăciune și cu dumnezeiescul dar a stins văpaia şi 
n-a ajuns pînă la munte. 


Odată, năvălind asupra lui tilharii și îngrozindu-l pe sfînt ca să le dea comoara sa, sfîntul 
le-a zis: "Mergeţi de o luaţi din colţul chiliei". Iar ei, intrînd, au orbit şi cu lacrimi rugîndu-se 
sfîntului și-au cerut iertare; iar sfîntul s-a rugat lui Dumnezeu şi acei tîlhari au văzut; apoi, 
învăţîndu-i pentru folosul sufletesc, le-a poruncit ca să nu spună nimănui despre aceea. Însă 
aceia, după moartea cuviosului, au spus tuturor minunea. 


Cînd sfîntul era în ostrov, nişte pescari temători de Dumnezeu îi aduceau peşte. Unul 
dintre aceşti pescari, fiind în necurăţie trupească, luînd peşte l-a dus la sfint; dar el, văzînd mai 
înainte prin Duhul Sfînt că este în necurăție, a închis ferestruica chiliei sale, iar pescarul 
întorcîndu-se, le-a spus tovarăşilor săi aceasta. Altădată, cînd un om tăiase în acel ostrov lemne 
ca să-şi facă casă, îndată s-a făcut un tunet înfricoşat şi un glas i-a zis: "Omule, de acum să 
încetezi a mai face supărare”. Însă acela şi-a încărcat carul, dar dobitocul lui nu putea nici să 
mişte din acel loc carul; şi văzînd această minune, a făgăduit că nu mai face așa; apoi s-a dus 
cu frică. 


Cuviosul a vieţuit în ostrovul acela douăzeci şi şapte de ani şi, înainte de moartea sa, a 
săpat pămîntul cu mîinile sale și acolo și-a făcut mormîntul; apoi în toate zilele ieşea și plîngea 
deasupra lui. Cînd a sosit vremea mutării lui, s-a împărtăşit cu Preacuratele Taine şi, intrînd în 
chilia sa, făcea obişnuitele rugăciuni. După aceea, luînd cădelniţa, a cădit sfintele icoane şi toată 
chilia, apoi, răzimîndu-se cu braţele pe obişnuitele sale toiege, pe care avea mai înainte puţină 
odihnă trupească, s-a mutat către Domnul Dumnezeu, la anul șapte mii şaizeci şi trei (o mie 
cinci sute cincizeci şi cinci) în decembrie, a şaptea zi. Dumnezeului nostru se cuvine slavă, 
acum şi pururea şi în vecii vecilor. Amin. 


21. VIAŢA ŞI PĂTIMIREA SFINTEI MUCENIŢE FILOTEIA DE LA 
CURTEA DE ARGEȘ 


(7 DECEMBRIE) 


Fecioria şi milostenia sînt două fapte bune prea mari, care fac fecioară înţeleaptă pe ceea 
ce le are, îi umple vasele sufletului cu untdelemnul facerii de bine, îi înfrumuseţează candela, o 
umple cu untdelemn, o luminează, îi deschide uşa cămării celei de nuntă, o duce înăuntru la 
nunta cea veşnică, o uneşte cu mirele cel fără de moarte, cu unire nestricăcioasă. Însă numai 
cînd amîndouă sînt împreună legate. Căci fecioria singură, neunită cu milostenia, deși este o 
mare faptă mai presus de fire şi îngerească, dar dacă nu va avea milostenia însoţită cu ea, nu 
numai că nu poate agonisi untdelemn în vasele sufletului celei ce o are, nu numai că nu poate 
a-i lumina candela, a-i deschide uşa cămării celei de nuntă, ci tot neînţeleaptă se numeşte; iar 
vasele le deşertează, candela o stinge, uşa cămării o închide, apoi o face să audă: Nu te știu pe 
tine. După cum au auzit despre neînţeleptele fecioare din Evanghelie, care, deși au avut fecioria, 


dar de vreme ce n-aveau şi milostivire către aproapele, pentru aceea uşa cămării li s-a închis şi 
au auzit: Nu vă știu pe voi. 


Acestea auzindu-le Sfînta fecioară Filoteia în Sfînta Evanghelie, a unit fecioria cu 
milostenia și cu osîrdie pe amîndouă le-a împlinit, în care prea bine a şi sporit. Ea și-a agonisit 
untdelemn în vasul sufletului său, prin ele bine şi-a înfrumusețat candela sa, pentru ele şi-a pus 
sufletul, a răbdat moarte chiar din mîinile aceluia ce a născut-o şi a intrat în cămara cea de nuntă 
cu fecioarele cele înțelepte. Acum împreună cu dînsele se veseleşte, îndulcindu-se de 
frumuseţea vederii Mirelui său celui nestricăcios. Pentru aceasta este cu cuviinţă şi cu cale a 
istorisi după putere, viața, pătimirea, petrecerea ei şi aducerea sfintelor moaşte în Ţara 
Românească, cum şi aşezarea lor în biserica domnească din orașul Curtea de Argeş. 


Deci această fiică a luminii celei neînserate, moştenitoare a cămării celei de nuntă, 
împreună petrecătoare cu fecioarele cele înțelepte, împreună dănțuitoare cu sfintele muceniţe şi 
mirese ale lui Hristos, adică sfînta fecioară și muceniţă a lui Hristos Filoteia, s-a născut în marea 
cetate Tîrnov, din părinţi cu credinţă creştină și de neam bulgari iar cu meseria plugari. Maică- 
sa, după ce a născut pe această stîlpare a raiului aducătoare de bune roade, puţină vreme a mai 
trăit în această viaţă vremelnică, numai pînă cînd a deprins pe prea iubita sa fiică la lucrarea 
faptelor bune. Căci cum este pomul, așa este şi rodul, cum este rădăcina, aşa şi odrasla; apoi 
fuicele vor fi cum sînt maicele şi aceleaşi fapte pe care le au maicile pe acelea le deprind şi 
fiicele. 


Deci, după ce a deprins bine pe fiica sa în fapta cea bună a fecioriei şi a milosteniei, 
după învățătura cea bună, a început a o învăţa credinţa creştinească. Adică despre lucrarea 
tuturor faptelor celor bune, despre veşnicia împărăției cerurilor, despre deşertăciunea și 
vremelnicia vieţii celei trecătoare şi stricăcioase; şi astfel a tipărit-o adînc în inima și în sufletul 
copilei cel moale ca ceara. Apoi s-a mutat la viaţa cea veşnică și nepieritoare, lăsînd-o 
moștenitoare a faptelor ei celor bune și împlinitoare a lipselor ei pe preaiubita ei fiică şi odraslă, 
care n-a greșit întru nimic. Căci fericita a împlinit lipsa faptelor bune a maicii sale şi s-a suit la 
vîrful desăvîrşirii, pe cît este cu putinţă firii omeneşti; apoi cu moarte mucenicească s-a săvirşit, 
după cum se va arăta mai Jos. 


Rămînînd copila orfană de maică şi avînd semănate sămînţa faptelor bune de maică-sa 
în pămîntul inimii sale, apoi şi ea fiind din fire pămînt bun evanghelicesc și roditor, nu s-a dat 
la jocuri copilăreşti, împreună cu cele de vîrsta ei, nu s-a dat la cîntări lumești, nici la iubirea 
hainelor cele scumpe şi frumoase, nici la împletiturile părului, nici la împodobirea cosițelor 
(tîmplelor), nici la sulimenirea feții și la dresul sprîncenelor, nici la mîncări și băuturi alese, nici 
la priviri de hore şi dansuri, care pot moleşi sufletul. Nu s-a lipit de inima ei nici una din cele 
lumești, îndulcitoare şi amăgitoare ale tinerelor iubitoare de unele ca acestea, după cum 
obişnuiesc fetele vremii de acum, ci ea avea bună voire, fiind plecată către lucrarea faptelor 
bune şi se pricepea la lucrurile cele înțelepte. Cunoscătorul de inimi Dumnezeu, trimițîndu-i 


dar de sus, a întărit-o, a luminat-o şi a îndemnat-o către neguțătoria cea duhovnicească, spre a 
cumpăra cu cele pămînteşti şi stricăcioase, pe cele cerești și veşnice. 


Ea a început încă din vîrsta copilăriei a călători pe calea evanghelicească, cea strîmtă și 
cu necazuri, care duce la viaţă, după cuvîntul Domnului. A început a se iscusi şi a-şi subția 
trupuşorul său cel crud şi copilăresc cu postul, potolind şi domolind poftele şi jocurile cele 
tinereşti. A început a merge la biserică adeseori, a sta cu evlavie la sfintele slujbe bisericeşti, a 
asculta cu luare-aminte cele ce se citeau, pe care le sădea în inima sa şi se ruga lui Dumnezeu 
cu lacrimi, ca să-i dea dar şi putere spre a împlini cu fapta cuvintele cele auzite. 


Astfel Sfînta Filoteia, mergînd adeseori la biserică și ascultînd cu luare-aminte Sfintele 
Scripturi și adăpîndu-se cu învăţăturile ce se citeau acolo, apoi punîndu-le în inima sa, s-a 
întîmplat odată a auzi citindu-se acea Sfîntă Evanghelie, în care Domnul fericește pe cei 
milostivi: Fericiți cei milostivi, că aceia se vor milui. Cuvîntul acesta atît de mult a intrat în 
inima sa și atît de bine s-a prins în cele dinăuntru ale ei, căci cu atîta credinţă l-a primit, ca şi 
cum din însăşi gura Domnului l-a luat, ca și cum ar fi fost Domnul de faţă și Însuşi i-a grăit așa: 
"Filoteio, dacă vei milui pe aproapele tău cu cele stricăcioase, Eu te voi milui cu cele 
nestricăcioase; dacă îi vei da lui bunătăţi pămîntești, Eu îţi voi da ţie bunătăţi cereşti; dacă vei 
sătura pe cei flămînzi cu bucate trupeşti, Eu te voi sătura pe tine cu bucate duhovniceşti; dacă 
vei îmbrăca pe cei goi cu haine stricăcioase şi vremelnice, Eu te voi îmbrăca pe tine cu slava 
cerească şi veşnică”. 


Pe acestea primindu-le cu astfel de credință și aprinzîndu-se cu rîvnă înfocată şi 
dumnezeiască, multă sîrguință a pus în gîndul ei şi cu multă purtare de grijă şi-a pus în cugetul 
său, cum i-ar fi cu putinţă a face, să nu rămînă nici unul nemiluit, din cei ce ar fi cerut de la 
dînsa milostenie, nici flămîndul să se ducă nesăturat şi nici cel gol neîmbrăcat. Acestea făcîndu- 
le, voia să-şi ascundă fapta sa cea bună, ca să n-o vadă sau să o ştie cineva dintre oameni. Căci 
foarte mult se temea fericita de slava oamenilor, care poate pierde toate ostenelile faptelor bune 
ale creştinului, care le face pe faţă ca să fie slăvit de oameni; deci fericita aşa urma poruncii 
Domnului, care zice: Luaţi aminte să nu faceți milostenia voastră înaintea oamenilor, ca să fiţi 
văzuți de dinșii; iar de nu, plată nu aveţi înaintea Tatălui vostru cel din ceruri. Și tu cind faci 
milostenie, să nu trimbiţezi înaintea ta, precum fac fățarnicii în adunări și în uliţe, ca să se 
slăvească de oameni; amin zic vouă, că și-au luat plata lor. Iar tu făcînd milostenie, să nu ştie 
stinga ce face dreapta ta, ca să fie milostenia ta într-ascuns și Părintele tău cel ce vede într- 
ascuns, va da ţie la arătare. 


Astfel de cale sau mai bine să zic suişuri, după David, punînd în inima sa şi afierosîndu- 
se cu totul faptei bune şi pironindu-şi toată mintea și cugetul la dînsele, și pornindu-se cu toată 
pregătirea cea duhovnicească către lucrarea lor, a început a hrăni pe cei flămînzi, a îmbrăca pe 
cei goi cu hainele sale, a milui pe cei săraci cu cele ce avea şi cu cele ce-i da mîna, avînd 
dragoste fierbinte din tot sufletul către Dumnezeu și către aproapele ca pentru sine, iar mai 
vîrtos pot zice că avea acea dragoste și mai mult decît către sine. Milostivire către cei din nevoi 


şi în lipsă, răbdare nebiruită în ispite și în necazuri, mărime de suflet în supărările ce i se aduceau 
asupră-i de mama vitregă şi de la tatăl-său, pentru lucrarea faptelor bune, necovirşită 
neîmpuţinare în osîrdia sa către săvîrşirea acestora şi necontenita şi smerita cugetare desăvîrşită, 
care a întărit-o pe dînsa spre săvîrşirea faptelor bune, chiar la sfîrșitul ei cel fericit şi 
mucenicesc, după cum se va arăta mai jos. Acestea le lucra în toate zilele după cum zice 
Scriptura: Toată ziua miluieşte şi împrumută dreptul. 


Dar oare fericita, lucrînd acestea, a scăpat de ispitele vrăjmaşului mîntuirii omului? Oare 
pe ea, copilă tînără şi neispitită în lucrurile și întîmplările lumești, au cruțat-o ispitele? Căci, cu 
dînsa s-au împlinit cuvintele Eclesiastului care zice: Fiule, dacă te-ai apropiat să slujești 
Domnului tău, găteşte-ţi inima pentru ispite! Nicidecum, iubite cititor, căci fapta bună care nu 
are ispite şi care se lucrează fără osteneală şi fără greutăți şi împiedicări, zic sfinţii că nu este 
lămurită şi nici lui Dumnezeu bine primită. Drept aceea, văzînd vrăjmaşul firii omeneşti că a 
început lucrarea faptelor bune mai sus arătate și mai vîrtos a acelei fapte bune care se laudă la 
judecată, după cum zice cuvîntul: Că se laudă mila la judecată, şi pe aceea pe care şi 
Miîntuitorul Hristos o voieşte mai mult decît jertfele, zicînd: Milă voiesc, iar nu jertfă, 
umplîndu-se de zavistie, a zis către diavolii săi: "Vedeţi prieteni că și această slabă și 
neputincioasă copilă, strănepoată a Evei cea de demult, pe care cu înlesnire am amăgit-o noi, s- 
a ridicat asupra noastră? Vedeţi cum nu se teme de noi şi întru nimic socoteşte puterea noastră? 
Noi pe Eva am amăgit-o şi am scos din rai și prin ea, pe strămoșul neamului omenesc l-am 
pogorît în stricăciune, cu moarte l-am osîndit şi în iad l-am sălăşluit; iar aceasta nu bagă în 
seamă puterea noastră cea mare. Deci, veniţi să năvălim asupra ei cu ispite, ca prin mulţimea şi 
răutatea ispitelor s-o împiedicăm de la o lucrare ca aceasta”. 


Acestea sfătuindu-se diavolii, ca şi asupra lui lov, au năvălit asupra fericitei Filoteia. 


Să vedeţi viclenie şi măiestrie a răilor și viclenilor diavoli. Știind ei că, fireşte, mamele 
vitrege au ură asupra copiilor - căci tată-său după moartea mamei sale și-a luat altă femeie, şi 
aflînd-o pe aceasta așa după cum o arăta cuvîntul, ca și pe tatăl fericitei Filoteia, groşi la minte 
şi simpli - pe amîndoi i-au făcut muncitori ai fericitei. Pe vitregă, înăuntru, adică în casă, iar pe 
tată-său în cele dinafară, ca nicăieri sfînta să nu afle răsuflare de necazuri şi de ispite; ca astfel 
biruindu-se de acestea şi cu sufletul împuţinîndu-se, să se lase de lucrarea faptelor bune. Deci, 
mama cea vitregă pornindu-se asupra fiicei sale cu ură și cu pizmă, o ocăra şi o bătea, o chinuia 
cu diferite munci, o pîra tatălui său, îi făcea fel de fel de necazuri şi de schingiuiri. Știu acestea 
toți, iar mai vîrtos copiii care sînt ajunşi într-acest fel şi care au pătimit şi pătimesc unele ca 
acestea. lar Sfînta fecioară Filoteia toate le răbda cu bucurie, mulțţumind lui Dumnezeu, Căruia 
se şi ruga, să-i dea putere, ca pe toate să le rabde pînă la sfîrşit. Acestea şi mai multe decît 
acestea, în toate zilele pătimea fericita de la mamă-sa cea vitregă. 


Iar tatăl ei cel gros la minte, întunecat la judecată şi mai întunecat la cunoştinţă, văzînd 
pe fiica sa că socoteşte toate cele pămîntești gunoaie, după cum zice Apostolul, și n-are nici o 
purtare de grijă pentru trupul său, a-l îngriji şi a-l împodobi după obiceiul tinerelor, nici de 


hainele bune şi frumoase, pe care 1 le făcea și la praznice o îmbrăca - deşi era adeseori cu mînie 
pornit asupra ei, dar fiind biruit cîteodată de părinteștile milostiviri, îi făcea haine de acest fel 
şi 1 le da. Cu toate acestea ea, neîngrijindu-se de nici unele dintre acestea, pe toate le dădea în 
mîinile săracilor. Căci hainele cele bune, atît numai le purta pînă cînd întîlnea vreun sărac şi 
îndată se dezbrăca de dînsele aşa de uşor, precum alţii s-ar dezbrăca de niște zdrenţe şi le da 
săracilor. Aşa era, fără patimă de bani, așa era cu bucatele, aşa era cu trupuşorul său, aşa cu 
desfătarea tinereţilor; şi atît era de robită și uimită de dragostea lui Hristos, Mirele ei, atît de 
biruită de dorul bunătăţilor din ceruri, încît petrecerea ei, după cum zice Apostolul, era în ceruri. 
Era cu totul răsădită în casa Domnului, înflorită în curțile Dumnezeului nostru. Dar să întoarcem 
cuvîntul iarăşi la începutul său. 


Văzînd-o tatăl său într-o aplecare ca aceasta, după cum arată cuvîntul, în loc să se bucure 
şi să mulțumească lui Dumnezeu că l-a învrednicit a se face tată al unei fecioare ca aceea, de 
care toată lumea nu era vrednică, în loc să se folosească sufletește și să urmeze faptei bune a 
fuicei sale, cea înţeleaptă şi de Dumnezeu luminată, și să facă aceleași fapte bune și el ca şi fiica 
sa, ca împreună cu dînsa să moștenească Împărăţia cerurilor, pe care ea acum o moşteneşte, el 
nu numai că n-a voit acestea să le facă şi să le urmeze, ci mai vîrtos o muncea cu multe feluri 
de bătăi şi chinuri. Pentru ce? Ca să o oprească. O! grosime de minte şi întunecare de la lucrarea 
unor fapte bune ca acestea, pricinuitoare de viață veşnică. Căci îmbrăcînd-o cu haine noi și 
frumoase, după cum se spuse, pe la praznice, iar ea dîndu-le săracilor şi mergînd fără dînsele 
acasă, tatăl ei întrebînd-o de haine, fericita tăcea şi nu răspundea nimic. Atunci el o chinuia pe 
dînsa cu multe feluri de bătăi, o tîra de păr, o lovea cu biciul și cu lemne, o bătea cu pumnul în 
spate, cu palma peste obraz, ca pentru niște greşeli prea mari şi cu altele mai multe decît acestea, 
o chinuia şi o muncea în toate zilele, pînă a ajuns la vîrsta de doisprezece ani. lar fericita le 
răbda pe toate acestea cu duh umilit, cu mărime de suflet şi cu osîrdie, mulțumind lui Dumnezeu 
că a învrednicit-o a pătimi acestea, pentru dragostea şi sfintele Lui porunci. Pentru aceasta, pe 
cele dinapoi le uita, după cum zice Sfîntul Apostol Pavel şi la cele dinainte privea. 


Acestea săvîrşindu-se astfel, a sosit vremea de semănături, în care tot omul se sîrguieşte 
a arunca în pămînt semințele pentru trebuinţa hranei celei trupeşti. Deci a ieşit şi tatăl fericitei 
cu plugul la cîmp, că această meserie avea, și a poruncit femeii sale să-i gătească bucate, apoi 
să 1 le trimită la cîmp prin Filoteia. Mergînd Filoteia cu bucatele la cîmp ca să le ducă tatălui 
său, în fiecare zi săracii, ştiind-o pe dînsa aşa de milostivă, îi ieșeau înainte şi-i cereau 
milostenie. Iar ea, fiind biruită de milostenie şi cu altceva neavînd să-i miluiască, îi hrănea cu 
bucate din ceea ce-i ducea tatălui său. Aceasta făcînd-o mai multe zile, neaducînd bucate de 
ajuns tatălui său, ci rămînînd tatăl său flămînd, neștiind ceea ce făcea fiica sa, apoi neputînd a 
mai suferi, mergînd odată acasă, a zis către femeia sa: "Pentru ce nu trimiţi bucate de ajuns şi 
rămîn totdeauna flămînd?" Dar femeia, ştiind că totdeauna a trimis bucate destule, i-a răspuns 
făcînd imputare pentru fiica sa: "Eu totdeauna ţi-am trimis bucate destule, dar ştiu eu ce face 
fucă-ta pe cale cu dînsele? Poate, după obiceiul ei, le dă săracilor”. Acestea auzindu-le el, a 
tăcut. 


Iar diavolul i-a băgat în inima lui gînd rău și ucigaş. A pus în mintea lui să pîndească pe 
fericita, să vadă ce face cu bucatele. Deci, ducîndu-se iarăşi la cîmp la lucrul său, a așteptat pînă 


la vremea în care era să vină fericita cu bucatele. Plecînd sfinta cu bucatele de acasă și venind 
la locul cel obişnuit - precum şi îndemînatic pentru lucrarea faptei bune a milosteniei - și după 
obicei înconjurînd-o săracii, a început fericita a le împărți din bucate şi a-i hrăni. lar tatăl său, 
din locul acela din care o pîndea, văzînd ceea ce făcea fiică-sa, umplîndu-se şi biruindu-se de 
miînie, ca să ajungă la dînsa şi, după obiceiul său, să o apuce de cosiţe şi să o bată pînă cînd își 
va astîimpăra mînia cea dobitocească, a zvîrlit într-însa cu barda cea plugărească, pe care o avea 
la brîu şi, lovind-o, a rănit-o la un picior. Atunci îndată o! minune, şi-a dat sfîntul și fericitul 
său suflet în mîinile lui Dumnezeu. Mare ești Doamne şi minunate sînt lucrurile Tale și nici un 
cuvînt nu este de ajuns a povesti minunile Tale! Cît sînt de neurmate căile Tale, neajunse 
judecăţile Tale și neînţelese rînduielile Tale! 


Nu era prigoană asupra creştinilor ca de demult, pe vremile tiranilor împărați, nu erau 
tirani ca să poruncească, nu erau muncitori care să chinuiască. Ci, ea a fost chinuită în vreme 
de pace, în vreme de creştinătate, nu de cei străini, ci chiar de cel ce a născut-o şi de vitrega sa 
mamă, care erau creştini cu credință. Apoi, prin răbdarea ispitelor celor aduse de la dînşii 
asupră-i, prin dragostea cea către Dumnezeu şi prin rîvna către lucrarea faptelor bune, s-a făcut 
muceniță, nu mai prejos decît cele de demult, care au mărturisit pe Dumnezeu înaintea tiranilor 
şi au pătimit de la dînşii. Şi aşa, cum am spus, cu cunună mucenicească s-a încununat, după 
cuviință. Aceasta s-a făgăduit prin proorocul, ce zice: Întru ce te voi afla, într-aceea te voi 
judeca. Căci a văzut-o pe dînsa Domnul, Care vede toate cele ascunse ale tuturor oamenilor, că 
este mare la suflet, vitează la minte, tare în credinţa către EI, în răbdarea ispitelor şi a necazurilor 
celor aduse asupra ei de la diavol şi de la oameni, avînd nebiruită voinţă către lucrarea faptelor 
bune, fiind bătrînă cu vîrsta cea duhovnicească şi întru fapta cea bună a ajuns la desăvîrşire și 
la măsura vîrstei lui Hristos. De aceea a iconomisit prin acest sfîrșit grabnic şi lesnicios, ca să 
treacă de la cele pămîntești, vremelnice și pline de necazuri, la odihna cea veşnică şi la veselia 
cea neîncetată. 


În acest chip săvîrşindu-se Sfînta Filoteia, sfîntul ei suflet, suindu-se la Dumnezeu 
strălucind cu negrăită slavă cerească şi dumnezeiască, înconjurat de sfinţii îngeri și de cetele 
sfinților, a fost petrecut la împărăţia cerurilor şi așezat împreună cu fecioarele cele înțelepte; iar 
acum se veselește și se îndulceşte de frumuseţile cele negrăite ale Mirelui ei celui veșnic şi 
nemuritor. Acest lucru văzîndu-l ceata diavolilor - care mai înainte se lăudau şi nădăjduiau că 
precum pe strămoaşă, aşa şi pe strănepoată o vor amăgi prin măiestriile lor şi o vor împiedica 
de la lucrarea faptelor bune, că o vor birui şi o vor face vînat al lor, fiind ei singuri biruiți şi 
rușinaţi, s-au dus tînguindu-și neputința şi nehărnicia lor, căci n-au putut birui pe o copilă 
simplă. Aşa au lucrat neputincioşii contra fericitei prin meşteşugurile lor și au îndelungat asupra 
ei fărădelegea lor. Dar Domnul cel drept a tăiat grumazul lor şi n-a lăsat toiagul păcătoşilor 
peste soarta fericitei, ca să nu-și întindă fericitele sale miini la vreo fărădelege. Sufletul ei s-a 
dus ca o pasăre din cursa vînătorilor, căci cursele care le întinseseră ei s-au zdrobit, iar ea s-a 
izbăvit. 


Sfîntul ei trup rămînînd pe pămînt și încă curgînd sînge din piciorul cel tăiat, a strălucit 
cu slava cerească, încît lumina și locul dimprejur. Acest lucru auzindu-l ticălosul, sau mai bine 
zis ucigașul tată, a fost cuprins de spaimă şi cutremur. Pe de o parte, pentru că s-a făcut ucigaș 


al singurei sale fiice; iar pe de alta, pentru strălucirea slavei celei dimprejurul sfintelor moaște. 
Mergînd să apuce şi să ridice sfîntul ei trup, nu putea nici să se apropie, nici să se atingă de 
dînsul, poate pentru strălucirea slavei celei dimprejurul lui, sau poate şi pentru nevrednicia sa. 


Această minune dacă a văzut-o, a alergat în cetate și mergînd la arhiepiscopul şi la cei 
mai mari ai cetăţii le-a spus toată pricina cum s-a întîmplat şi cum sfîntul ei trup acum zace pe 
pămînt şi cum este proslăvit de Dumnezeu, cu slavă cerească. Iar arhiepiscopul, împreună cu 
toți arhiereii, cu tot clerul său şi cu toți cei mai mari ai cetății și mulțime de popor, auzind lucrul 
acela minunat, au alergat cu făclii şi tămiie, cu slujbe şi cu rugăciuni; şi, ajungînd, au văzut 
sfîntul ei trup strălucind cu acea dumnezeiască lumină şi s-au minunat cu toţii. Apoi au 
preamărit pe Dumnezeul minunilor, Care şi acum în vremile noastre preamăreşte nu numai pe 
robii Săi, ci şi pe roabele sale cele care împlinesc cu fapta poruncile Lui cele sfinte şi fac voia 
lui cea dumnezeiască. 


Făcînd rugăciuni şi psalmodii multă vreme, au voit să ridice sfîntul ei trup; dar, 
apropiindu-se îngropătorii, după porunca arhiepiscopului şi a arhiereilor, ca să-l ridice şi să-l 
ducă în cetate, nicidecum n-au putut să-l ridice şi nici măcar să-l mişte sau să-l clatine. Atunci, 
mai mult spăimîntîndu-se și minunîndu-se, cu mai multă sîrguință şi evlavie au început a se 
ruga lui Dumnezeu și Sfintei Filoteia, ca să binevoiască a merge cu ei în cetate. Apoi, 
apropiindu-se arhiepiscopul singur, împreună cu ceilalţi arhierei şi încercînd a ridica sfintele 
moaște, n-au putut nicidecum. Căci Dumnezeu, vrînd să preamărească cu minuni pe roaba sa, 
a îngreuiat trupuşorul cel fecioresc, ca o stîncă de piatră neclintită. Văzînd arhierei acest lucru 
şi tot poporul, s-au spăimîntat foarte. 


Cunoscînd toți că nu este voia lui Dumnezeu şi a sfintei a merge cu dînşii în cetatea care 
era patria ei, au început a se ruga către dînsa și a zice astfel: "O! sfîntă a lui Dumnezeu Filoteio, 
dacă-ți este urîtă patria ta, şi nu primeşti a te odihni într-însa şi s-o răsplătești cu faceri de bine, 
cu ocrotire de vrăjmași și de primejdii - pentru că aici te-ai născut şi ai crescut şi aici bine ai 
plăcut lui Dumnezeu și te-ai sfinţit - arată-ne unde binevoieşti a te înstrăina? Vino la 
Constantinopol, ca Sfînta Parascheva, la Sofia sau la vreo mănăstire de prin munţii aceştia”. 
Dar nicidecum nu s-a urnit din locul unde zăcea. Apoi au început a-i spune pe nume locuri de 
dincoace de Dunăre. I-a pomenit Bucureștiul, i-a pomenit Craiova şi alte tîrguri mai mici; 1-a 
pomenit mănăstirile de prin tîrguri, de prin munţi, dar n-a vrut să asculte rugăciunea lor, pînă 
cînd i-au pomenit, în treacăt şi fără nădejde biserica domnească din orașul Curtea de Argeș. Și 
cum i-au pomenit această sfîntă biserică, îndată s-a uşurat, mai mult decît greutatea cea firească. 


În acea vreme domnea în Ţara Românească binecredinciosul domn Radu Voievod, 
poate acela care se poreclea Negrul, care zidise din temelie biserica mai sus amintită, de care 
domn s-a făcut oraşul acela şi multe alte tîrguri și mănăstiri care şi pînă acum se văd, fiind foarte 
iubitor de Dumnezeu și fierbinte rîvnitor al bunei credințe. Deci arhierei şi cei mai mari ai 
cetății Tîrnova, văzînd voia sfintei, și mai vîrtos a lui Dumnezeu, ca să mîngiie cu credinţa cea 
dreaptă pe poporul românesc, unde nu demult venise Apichie din Italia şi se aşezase în locurile 


acestea - apoi să-l îmbogăţească cu facerile de minuni ale sfintei - au hotărît să înştiinţeze mai 
întîi prin scrisoare pe binecredinciosul şi iubitorul de Hristos, Radu Voievod, despre toată viața 
sfintei, pătimirile, lucrarea faptelor bune, moartea şi îngreuierea trupului ei cel cu neputinţă de 
ridicat şi că toate cetățile şi mănăstirile cele dimprejur şi cele din Valahia, i le-au pomenit şi că 
la nici una dintre acestea n-a voit; iar cum i-am pomenit biserica domnească din Curtea de 
Argeş, îndată s-a făcut mai uşoară decît greutatea ei cea firească. Deci, ziceau ei: "Cunoscînd 
şi măria ta bunăvoirea sfintei, că voiește să se dăruiască poporului măriei tale cel românesc, iar 
mai vîrtos Dumnezeu de sus, binevoieşte ca măria ta să cinsteşti şi să îmbogăţeşti țara şi poporul 
măriei tale cu acest odor scump și de mult preţ; apoi pe lîngă altele, a te arăta făcător de bine şi 
cu această prea mare facere de bine. Pentru aceasta este de trebuință a lua osteneala şi a veni 
pînă la Dunăre, ca să o primeşti și cu cinstea cea cuviincioasă să o duci şi să o aşezi în biserica 
cea numită din Argeş, dorită de ea. lar noi o vom aduce pînă acolo”. 


Radu Voievod, după ce a primit scrisoarea aceasta şi a înțeles cele scrise, foarte mult s- 
a bucurat şi cu lacrimi a mulţumit lui Dumnezeu şi sfintei. Și îndată, cu mare sîrguință, luînd 
arhiereii cu tot clerul cel bisericesc şi pe toată boierimea, cum şi mulţime de popor, care 
covîrşeau cu rîvna către Dumnezeu, cu dragostea, evlavia şi credinţa către sfînta, cu tămilie şi 
cu făclii au ieşit înainte la Dunăre în întîmpinarea sfintei. Cu mare cinste, slavă și alai primindu- 
i sfintele moaşte şi aducîndu-le cu cîntări de psalmi şi cu doxologii, le-au aşezat în biserica 
domnească. De atunci pînă acum se află nestrămutate din acel oraș, cu toate schimbările 
vremilor, stăpînilor şi răscoalelor, ce adeseori s-au întîmplat în ţările acestea. 


Aceasta dă multă şi tare încredințare celor cunoscători şi dreptcredincioși că acest lucru 
nu este al puterii şi al grijii omeneşti, ci al facerilor de minuni și al voii sale de a petrece în 
același oraș, unde s-a aşezat. Ea dă tuturor, celor ce aleargă la dînsa cu credință, tămăduiri de 
multe feluri de boli: orbilor vedere, bolnavilor însănătoşire, izbăvire celor supăraţi de duhuri 
necurate şi, în scurt, oricine aleargă la dînsa cu credinţă fierbinte, cu sîrguință şi cu lacrimi se 
roagă ei, își dobîndeșşte cererea sa. 


Aceasta a fost viaţa şi petrecerea Sfintei Filoteia, așa i-a fost rîvna pentru faptele bune, 
aşa a fost din pruncie, cu totul afierosită faptelor bune, încît însăși pe sine s-a făcut faptă bună. 
Cum am zis, ea era de neam bulgăresc, născută din părinți creştini din marea cetate Tîrnovo, 
crescută de maică-sa cea firească în învățături drepteredincioase şi, din vîrsta cea tînără, a 
început cu osîrdie a lucra faptele cele bune, a merge adesea la biserică, a asculta dumnezeieștile 
Scripturi cu luare-aminte, a posti şi a păzi fecioria cu dinadinsul, nu numai cea trupească, dar 
şi cea sufletească; a milui pe cei săraci, a sătura pe cei flămînzi, a adăpa pe cei însetaţi, a îmbrăca 
pe cei goi, a-şi înfrumuseţa prin acestea candela sufletului său, a-şi agonisi untdelemn în vasele 
sale, a se pregăti pentru intrarea în cămara cea de nuntă. 


Deci ea răbda toate ispitele, necazurile și strîmtorările. După cum Sfînta Scriptură zice: 
Fiule, dacă te-ai apropiat să slujeşti lui Dumnezeu, gătește-ţi inima spre ispite. Fericita, făcînd 
acestea, a răbdat toate pentru fapta bună. Bătăile de la mamă-sa cea vitregă; ocările, dosădirile, 


pălmuirile, schingiuirile, pîra către tată-său, cum şi tot felul de necazuri şi ispite. Și nu numai 
acestea, ci şi pe cele de la tatăl ei le-a răbdat cu osîrdie, pînă la moarte, încît nu avea nici zi, nici 
ceas în care să aibă răsuflare şi să nu se afle într-unele ca acestea. Adică, înăuntru ispite, 
tulburări, îngroziri, mîhniri; în afară prigoniri, necazuri, bătăi, schingiuiri. Pentru că diavolul 
năvălise asupra ei cu toată puterea, ca asupra lui lov cu ispitele, ca obosind-o cu răbdarea, s-o 
oprească de la lucrarea faptelor bune. Iar fericita, nu numai că nu obosea, ci încă stăruia, după 
cum zice Apostolul Pavel: "În ispite și necazuri, pe cele dinapoi le uita şi către cele dinainte se 
întindea", pînă cînd ea a răbdat şi moarte din mîinile celui ce a născut-o şi cu sfîrşit mucenicesc 
s-a încununat, primind cununa de biruință de la începătorul de nevoinţă Hristos, Mirele ei cel 
fără de moarte, şi în cămările cele cereşti s-a așezat cu fecioarele cele înțelepte şi cu muceniţele, 
ea care a murit pentru dragostea lui Dumnezeu, ca muceniţele şi pentru poruncile Lui sufletul 
ŞI-a pus. 


Acum sufletul ei cel fără prihană şi sfînt se odihnește şi se veselește în ceruri în împărăția 
lui Dumnezeu, în locașurile drepţilor şi de îngeri se slăveşte veşnic. Iar sfîntul ei trup se păzeşte 
nestricat şi întreg, ca a celorlalți sfinţi şi se cinstește de poporul cel creştinesc și izvorăşte de-a 
pururea tămăduiri, celor ce cu credinţă şi cu evlavie năzuiesc cu rugăciuni către ea. 


Acesta este, o, sfîntă Filoteio, cuvîntul care ţi-am făgăduit cînd m-ai învrednicit de 
binecuvîntarea ta. lată am împlinit făgăduinţa, nu după cît se cădea, ci după putere. Plătind 
astfel şi pentru mine datoria şi mulțumindu-ţi pentru patrioții mei, care s-au îndulcit atîta vreme 
de facerile tale de bine şi s-au învrednicit de tămăduiri şi de darurile tale; iar patria s-a apărat 
de tine cu multe ocrotiri şi nici unul nu s-a aflat să-ți aducă mulțumirea și lauda cea datorată. 
Deci tu, o! Sfîntă Filoteio, care ai cugetat totdeauna cele cerești în toată viaţa ta pămâîntească şi 
ai zburat în ceruri, priveşte peste noi cu milostivire; căci nici după ce ai lăsat cele pămîntești, 
nu ne părăseşti, ci mai vîrtos porți grijă, acoperi și păzești pe poporul tău, pe care l-ai ales a 
rămîne cu dînsul. Căci s-a dat şi acest dar sfintelor suflete. Deci, acum cînd mai vîrtos te-ai 
apropiat de Dumnezeu și perdelele cele trupeşti s-au dat în lături și faţă în faţă vorbeşti cu EI, 
mijloceşte pentru noi ca să ne îndrepteze și să ne povăţuiască către cele plăcute Lui. Apoi părtaşi 
ai împărăției Lui - deşi este mare cererea şi mai presus de vrednicia noastră - să ne facă însuşi 
Hristos Dumnezeul nostru, Căruia se cuvine toată slava, mărirea şi marea cuviință, împreună și 
celui fără de început al lui Părinte şi Preasfîntului şi de viață făcătorului Duhului Său, acum și 
pururea şi în vecii vecilor. Amin. 


22. POMENIREA CUVIOSULUI PĂRINTELUI 
(8 DECEMBRIE) 


TRU PATAPIE 


În părțile Egiptului este o cetate ce se numeşte Teba, care o înconjură şi o adapă fluviul 
Nil. Acolo s-a născut acest fericit Patapie, din părinţi creştini, fiind crescut în bună credință și 
în frica Domnului. Venind în vîrstă desăvîrșită, a trecut cu vederea deşertăciunea lumii acesteia 
ŞI, lăsînd casa, părinţii şi prietenii, s-a făcut monah. Ducîndu-se în pustia Egiptului, viețuia după 
Dumnezeu, nevoindu-se cu postul, cu rugăciunea şi cu multe feluri de osteneli monahiceşti şi 
pustniceşti. Făcîndu-se vestit şi începînd a veni mulți oameni la dînsul şi a-l lăuda pentru viața 
cea plină de fapte bune şi fiind supărat că 1 se tulbura liniştea - căci era lăudat de gura oamenilor 
- din această pricină lăsînd părțile Egiptului, a venit la Constantinopol. Aici, făcîndu-şi o colibă 
aproape de Vlaherna, lîngă zidul cetăţii, s-a închis într-însa şi se odihnea acolo, ca în pustie, 
neştiut de nimeni, afară numai de singurul Dumnezeu, Care ştie pe cei ce sînt ai Săi, vorbind cu 
EI prin neîncetata rugăciune. 


Dar precum nu poate cetatea a se ascunde, stînd pe vîrful muntelui, aşa şi omul cel cu 
fapte bune, care a venit într-o desăvîrşită sfinţenie. Pentru că Dumnezeu preamăreşte pe cei ce- 
L preamăresc pe El şi descoperă pe cei ce s-au umplut de darul Său şi pentru folosul altora. 
Deci şi acest desăvîrșit întru sfințenie, care era îmbogăţit cu darul facerii de minuni, 
descoperindu-se şi preamărindu-se de Dumnezeu, a fost aflat ca o comoară ascunsă în țarină. 


Căci un tînăr oarecare dintre creştini, fiind orb din naştere şi povăţuit fiind prin rînduiala lui 
Dumnezeu a venit la coliba Cuviosului părinte Patapie, şi l-a rugat pe fericitul să mijlocească 
la Dumnezeu pentru dînsul să i se dea vederea ochilor, ca văzînd făptura să vie în mai desăvîrşită 
cunoștință a Făcătorului şi să-L preamărească. lar cuviosului, văzînd credinţa tînărului, i s-a 
făcut milă de dînsul dar nu îndrăznea, ca un smerit cugetător, să facă o lucrare ca aceasta, 
socotindu-se nevrednic. Apoi, ca să-i vadă şi socotinţa lui, a zis: "Ce lucru minunat ai cunoscut 
la mine și de ce ceri un lucru pe care nu poate altul să-l săvîrşească fără numai singur Ziditorul 
lumii Cel Atotputernic?". Iar tînărul a strigat cu jale, rugîndu-se cu lacrimi şi cu cuvinte smerite, 
spunînd că crede fără îndoială căci poate să-i dea vindecarea cea dorită, ca o slugă adevărată a 
lui Hristos. 


Cuviosul a zis către dînsul cu credință: "În numele lui lisus Hristos, care dă orbilor 
vedere şi morţilor viață, vezi!" Atunci îndată s-au deschis ochii orbului celui din naştere şi vedea 
luminat, slăvind şi mulțumind lui Dumnezeu. Tînărul acela era cunoscut multora, care, văzîndu- 
| că are vedere, se minunau şi-l întrebau cum a văzut; iar el nu tăinuia pe făcătorul de minuni şi 
făcătorul său de bine, prin care a luat de la Dumnezeu vederea. Deci a ieşit veste în popor despre 
acea minune a cuviosului și de atunci mulți au început a veni la dînsul, învrednicindu-se de 
rugăciunile lui. 


Un vestit bărbat din Constantinopol zăcea de boala hidropicei şi era trupul lui foarte 
umflat, pentru care multă avere cheltuise omul acela pe la doctori căutînd tămăduire, dar 
nedobîndind-o. Auzind despre Sfîntul Patapie, a poruncit să-l aducă la dînsul şi a rugat pe 
sfîntul, ca, prin darul cel tămăduitor pe care l-a primit de la Dumnezeu, să-i vindece boala 
trupului său. lar doctorul cel fără de arginți, mai întîi a făcut rugăciune cu sîrguință către 
Dumnezeu pentru dînsul, apoi l-a însemnat cu semnul Crucii și l-a uns cu untdelemn sfințit. 
Atunci îndată toată răutatea ce era în trupul lui a ieşit și s-au curăţit toate cele dinăuntrul lui, 
făcîndu-i-se tot trupul sănătos. 


Un alt tînăr oarecare pătimea cumplit, fiind muncit de un diavol care îl izgonea prin 
munți şi prin pustietăți, trîntindu-l în foc şi în apă ca să-l piardă, aruncîndu-l de pe înălțimile 
munților în prăpăstiile văilor, bătînd şi sfărîmînd tot trupul lui, încît acum l-ar fi pierdut pe el, 
de nu ar fi păzit Dumnezeu zidirea Sa de pierderea cea desăvirşită; căci El înfrînează toată 
puterea vrăjmașului cea cu totul înrăutățită. Odată ducîndu-l diavolul pe tînărul acela spre 
țărmurile mării, cu mare pornire, pentru ca să-l arunce în noian şi să-l înece, a întîlnit în drum 
pe Cuviosul Patapie, care, prin porunca lui Dumnezeu, ieșea din coliba sa ca să libereze făptura 
cea zidită după chipul Lui, din robia vrăjmașului. Iar diavolul, văzînd de departe pe fericitul, a 
început a se apropia către dînsul sărind, întorcîndu-şi ochii, spumegînd, scriîșnind din dinți și 
îngrozindu-l cu ucidere; apoi, apropiindu-se de Sfîntul Patapie, a strigat: "O, nevoie! o! 
primejdie, ce este aceasta? Şi aici iarăși este omul acesta? Ce voi face, unde mă voi duce, unde 
voi mai viețui de acum, mult ostenindu-mă şi abia aflîndu-mi locaşul acesta? Iată acum cu 
nevoie mă izgoneşte dintr-însul; cu adevărat înfricoşat eşti Nazarineanule, cu adevărat înfricoșat 
şi pretutindeni peste toți este stăpînirea Ta. Deci unde mă voi duce, ori în pustie, ori în cetate, 
sau unde Tu nu eşti de față, că numai cu semnul Crucii şi prin numele Tău mă izgoneşti; căci 
sînt biruit şi izgonit”. 


Acestea zicînd necuratul, arunca pe tînărul în sus. lar făcătorul de minuni Patapie, făcînd 
semnul Crucii cu mîna în văzduh, a certat duhul, zicînd: "leşi, duh necurat, ieşi, du-te departe 
în pustie! Hristos îți poruncește aceasta prin mine, a cărui putere chiar și nevrînd ai mărturisit- 
o". Acestea zicînd sfîntul, diavolul a aruncat pe tînăr la pămînt și a ieşit dintr-însul pe gură ca 
un fum. lar tînărul, viindu-și în simțţiri, plîngea de bucurie şi mulțumea mai întîi lui Dumnezeu, 
apoi şi Cuviosului Patapie, pentru izbăvirea sa de duhul cel necurat. 


O femeie oarecare avea o vătămare nevindecată la pieptul său şi acum, deznădăjduită 
fiind de doctori şi înmulțindu-se cumplita ei durere, a venit la Cuviosul Patapie și căzînd la 
picioarele lui, cu multă tînguire şi rugăminte, cerea tămăduire. Iar sfîntul însemnînd rana cu 
semnul Crucii, îndată a vindecat-o. 


Acestea și multe alte minuni făcînd, Cuviosul părintele nostru Patapie a sosit la fericitul 
său sfîrşit şi, în adînci bătrîneţi, a trecut către Dumnezeu, Căruia bine i-a plăcut. Apoi a fost 
îngropat cu cinste în biserica Mergătorului Înainte, întru slava lui Hristos Dumnezeul nostru, 
Celui preamărit întru sfinții Săi, Căruia, împreună cu Părintele şi Duhul Sfînt, 1 se cuvine cinste 
şi închinăciune în veci. Amin. 


23. ZĂMISLIREA PREASFINTEI NĂSCĂTOARE DE DUMNEZEU DE 
CĂTRE SFÎNTA ANA 


(9 DECEMBRIE) 


Domnul şi Dumnezeul nostru lisus Hristos, vrînd să-Şi pregătească biserică însuflețită 
şi casă sfîntă spre sălășluire Lui, trimițînd pe îngerii Lui către drepţii Ioachim şi Ana - din care 
a voit să iasă Maica Sa cea după trup - mai înainte a vestit zămislirea celei neroditoare, ca să 
adeverească naşterea Fecioarei. 


Sfînta Fecioară Maria s-a zămislit şi s-a născut, nu după cum zic unii, de şapte luni sau 
fără de bărbat, ci de nouă luni şi din unire cu bărbat. Căci numai Hristos S-a născut din Sfînta 
Fecioară Maria, în chip negrăit şi netilcuit, precum ştie singur El, fără voie trupească. EI fiind 


desăvirşit Dumnezeu, toate ale iconomiei Lui celei după trup le-a luat asupră-Și desăvîrşit, 
precum a zidit şi a plăsmuit firea oamenilor din început. Deci ziua aceasta o prăznuim, ca una 
în care se face pomenirea veştii date de înger, Sfintei Ana cărei 1-a vestit sfînta zămislire a 
Preacutei Maicii lui Hristos. Pe care lucruri săvîrşindu-le Dumnezeu, din nimic le-a înființat pe 
toate, făcînd pîntecele cel sterp întru aducere de rod, iar pe cea care a trăit în viaţa sa fără copii, 
a făcut-o maică născătoare de copii, cu preaslăvire dăruind-o ca un sfîrșit vrednic al cererii sale 
celei drepte. Din Ana Însuşi Dumnezeu avea să iasă purtător de trup, spre a doua naștere a lumii; 
căci a binevoit ca părinții cei înţelepţi şi mijlocitori ai oamenilor, să nască fiică pe Maria, cea 
mai înainte de veci din toate neamurile, mai înainte hotărită şi aleasă. 


Se săvîrşeşte acest sobor întru cinstita casă a Născătoarei de Dumnezeu, care este în 
Svorani, aproape de sfinta ei biserică. 


Despre această zămislire să se caute istoria, în luna septembrie, în ziua a noua, la viaţa 
Sfinţilor şi drepţilor dumnezeieştilor Părinţi Ioachim şi Ana. Acolo s-a scris mai pe larg despre 
părinţii cei ce au zămislit-o şi despre fiica lor. Cine va voi, poate să o citească, căci cuviincioasă 
este pentru praznicul de acum. 


24. POMENIREA CUVIOSULUI PĂRINTELUI NOSTRU ŞTEFAN CEL 
STRĂLUCIT 


(9 DECEMBRIE) 


Această stea de curînd apărută s-a născut şi a crescut în Constantinopol. Părinţii săi, 
Zaharia şi Teofana, oameni împodobiţi cu toate virtuțile şi plini de înţelepciune, locuiau nu 
departe de biserica dumnezeiescului întîiului mucenic și Arhidiacon Ștefan. 


Cînd mama lui era îngreunată cu el, ea s-a ferit pînă la naştere de orice mîncare grasă, 
mulțumindu-se numai cu pîine, verdeţuri şi apă. La naştere i s-a arătat pe pieptul pruncului o 
cruce luminoasă și preafrumoasă, semn al răstignirii lui de mai tîrziu faţă de lume. Apoi a fost 
botezat şi cînd a crescut a fost dat să înveţe carte; şi învăţa cu multă sîrguință, fiind supus 
părinților. 


După moartea împăratului Teofil, urîtorul de Dumnezeu, a fost urcat îndată pe tronul 
arhieresc de la Constantinopol, prin hotărîrea lui Dumnezeu, Sfîntul Metodie. Iar cinstitul 
Zaharia, tatăl Sfîntului Ştefan, a fost făcut preot de patriarhul Metodie şi rînduit în clerul 
Bisericii celei mari. Atunci şi lui Ştefan i s-a tuns părul capului și a fost rînduit și el cleric la 


aceeași biserică. Şi pe cît de des se ducea tatăl lui la biserică, pe atât de des se ducea și el. Cînd 
era de optsprezece ani, i-a murit tatăl. Atunci s-a închis în biserica Sfîntului Petru. Nu ieşea din 
biserică, se ruga necontenit şi se hrănea numai cu verdeţuri crude. 


În al doisprezecelea an al domniei binecredinciosului împărat Vasile şi în al patruzecelea 
an al vîrstei Cuviosului, a fost mare cutremur, încît s-a dărîmat cu totul biserica Sfîntului Antipa. 
Cuviosul a ieşit din biserică şi a intrat într-o groapă ce semăna cu un mormînt. Acolo a stat 
doisprezece ani; iar din pricina umezelii a slăbit şi de nevoie a ieşit din groapa aceia aproape 
mort. Apoi, cînd a îmbrăcat schima îngerească, a arătat nevoinţe călugărești şi mai mari, chiar 
mai presus de puterile omeneşit. 


Aşa şi-a dus fericitul Ștefan acest drum anevoios şi aspru al nevoinţelor călugărești 
vreme de 55 de ani; iar în al şaptezecelea an al vieţii lui, şi-a dat duhul său în mîinile Domnului. 


25. PĂTIMIREA SFINŢILOR MUCENICI MINA, ERMOGHEN ŞI 
EVGRAF 


(10 DECEMBRIE) 


După împărații Dioclețian şi Maximian, care, neputînd a birui puterea lui Hristos ce se 
săvîrşea întru sfinții săi mucenici şi mărturisitori, nici a pierde de pe pămînt sfinta credinţă, 
pentru care lucru foarte mult se osteneau vărsînd fără cruţare sîngele creştinesc, de bunăvoie şi 
din multa sa asprime, lăsîndu-şi sceptrul, au luat după dînşii împărăţia: Maxentie în Roma, 
Constantin - care, după aceea, a crezut în Hristos şi toată lumea a luminat-o - în Portugalia, iar 
Maximin la răsărit. Dar nu înceta a se face prigoană asupra creştinilor, mai ales la Răsărit, unde 
pămîntul și marea ca şi cum se mișca şi se tulbura, ridicîndu-se asupra Bisericii lui Hristos ce 
se înmulțea, și cu cît se înmulţea, cu atît mai mult înflorea ca crinul în spini, roşită fiind de 
sîngele cel mucenicesc. 


Păgînul împărat Maximin, fiind prea rîvnitor părinteştii sale credințe, cea cu mulți 
dumnezei, era mai urîtor şi mare prigonitor al dreptei credinţe creştinești. Acestuia i s-a vestit 
cum că toată Alexandria, care este cetate prea slăvită în Egipt, s-a tulburat, înmulțindu-se acolo 
creștinii foarte mult şi făcîndu-se tulburare între creștini și păgîni. Iar el, neputînd merge acolo 
singur, pentru că avea nevoie a zăbovi în Vizantia, a trimis pe unul din dregătorii săi, bărbat cu 
bună pricepere, iscusit în înţelepciunea elinească şi ritor bun, cu numele Mina, de neam atenian. 


Acestuia 1-a încredinţat să astimpere tulburarea poporului ce se făcuse în cetate și pe cele 
răzvrătite să le îndrepteze şi să izgonească creștinătatea din cetate. Apoi credința cea 
părintească, adică păgînătatea lor, să o întărească şi pe cei ce au căzut dintr-însa, adică pe cei 
ce s-au întors de la păgînătate către Hristos, iarăși să-i întoarcă spre dînsa. 


Mina se arăta pe dinafară că ține de credința împăratului și ca şi cum s-ar fi învoit 
împreună cu cele păgîneşti; dar dinăuntru era creştin adevărat şi păzitor al poruncilor lui 
Dumnezeu. El a tăinuit pînă la o vreme credința lui cea dreaptă, aşteptînd chemarea cea 
dumnezeiască pentru nevoinţa şi cununa muceniciei. 


Deci, primind poruncă de la împărat, a ajuns degrabă în Alexandria şi acolo, fără de 
osteneală a alinat tulburarea, cu înțelepte sfaturi împăcînd amîndouă părțile, adică creştinii şi 
păgânii, poruncind ca fără de opreală să-şi țină fiecare credinţa sa. Apoi pe toate cele stricate 
din așezămintele cetăţii şi cărora le trebuia rînduială, îndreptîndu-le bine, a vestit prin scrisoare 
împăratului. După aceea, a gîndit să-şi mărturisească credinţa sa în Hristos, pe care o ascundea 
şi s-o aducă întru arătare tuturor, ca să se facă şi altora chip de dreaptă credinţă şi pricinuitor de 
miîntuire, adică să iasă la nevoința mucenicească. Căci zicea întru sine: "Dacă într-altă vreme 
voi vrea să mă dau spre munci, apoi numai eu singur mă voi încununa, iar acum pot şi pe alții 
să-1 duc către încununare". Deci, a început la arătare a lăuda numele lui lisus Hristos şi a învăţa 
sfînta credință, încredințînd nu numai cu cuvintele pe cei necredincioși, ci și cu lucrurile; căci i 
se dăduse lui darul dintru înălțime a vindeca neputințele, prin chemarea numelui lui Hristos şi 
prin semnul Sfintei Cruci. 


Astfel odinioară, mergînd prin mijlocul cetăţii şi poporul urmîndu-l, s-a întîmplat de a 
văzut pe cale mulţime de şchiopi, orbi, muţi, surzi şi îndrăciți. Rugîndu-se lui Dumnezeu ca să 
arate puterea Sa prin mîinile lui, pentru încredințarea poporului celui necredincios, a chemat 
numele lui Hristos. Apoi, şi-a pus mîinile sale peste cei bolnavi, făcînd peste fiecare dintr-înşii 
semnul Sfintei Cruci, şi îndată s-a dăruit tuturor tămăduire: orbii au văzut, muţii au grăit, 
şchiopii au sărit ca cerbii şi îndrăciţii au scăpat de duhurile cele necurate. Văzînd aceasta, tot 
poporul s-a înspăimîntat şi mulți au crezut în Hristos, pe care Sfîntul Mina, învățîndu-i cu 
cuvinte, i-a unit cu creştinii. 


Dar unii din cei împietriți cu necredința şi orbiți cu răutatea elinească, cărora le erau 
iubite praznicele cele diavoleşti şi-i cinsteau pe aceia cu îmbuibarea, cu beţia şi cu lucruri 
necurate, care nu iubeau viaţa creştinească cea cinstită și înfrînată, fiind fii ai întunericului ce 
urau lumina, aceea, nerăbdînd a vedea batjocorirea zeilor lor şi defăimarea praznicelor celor 
urîte, au trimis în taină la împărat, vestindu-i toate cele ce făcea Mina, că şi el crede în Galileanul 
Cel răstignit şi pe tot poporul Alexandriei l-a răzvrătit cu aceeași credință, iar acum a pustiit 
capiştele zeilor celor vechi. 


Împăratul, auzind acestea, s-a umplut de mînie şi chemînd pe dregătorii și sfetnicii săi, 
se jeluia înaintea lor despre Mina, că a făcut cele potrivnice poruncii lui; că, în loc să piardă 
creștinătatea din Alexandria, el a înmulțit-o, iar pe poporul elin, cel deprins cu legile cele vechi 
părintești, l-a adus către credinţa cea nouă, creştinească. Dregătorii au sfătuit ca să trimită acolo 
pe cineva, care ar putea să îndrepteze cele răzvrătite de Mina, iar pe acesta să-l sfătuiască sau 
să-l silească, ca iarăşi să se întoarcă la credința zeilor. lar pentru acel lucru să aleagă pe unul 
mai cu trecere înaintea stăpînirii împărătești și slujitor credincios, care să păzească toate 
poruncile lui și să se sîrguiască a le împlini întocmai. Căutînd şi întrebînd ei de unul ca acela, a 
fost plăcut tuturor eparhul cetăţii cu numele Ermoghen, bărbat vestit şi slăvit. Deci au voit să-l 
trimită pe acesta, ca unul ce putea să săvîrșească toate cele poruncite lui de împărat. Împăratul 
a trimis îndată pe Ermoghen în Alexandria, dîndu-i din Vizantia putere ostăşească să cheme pe 
Mina la judecată, iar cetatea să o curețe, precum socotea el, de rătăcirea creștinească. 


Ermoghen era de neam tot atenian, născut şi crescut tot în păgînătatea idolească, dar cu 
obiceiul bun şi milostiv, deși nu cunoştea pe Hristos, adevăratul Dumnezeu; însă cu faptele era 
ca un creştin, căci neavînd lege, din fire făcea ale legii. Mergînd Ermoghen împreună cu ostașii 
spre Egipt, într-o noapte a văzut în vis trei bărbaţi prea străluciți, zicînd către dînsul: "Să știi, 
Ermoghene, că cel mai mic lucru bun nu este trecut cu vederea de Dumnezeu. De aceea şi 
lucrurile tale, deşi nu sînt desăvirşit bune, însă Dumnezeu le primeşte şi calea ta, care era să fie 
spre pierderea multora, o va face ţie pricinuitoare slavei şi cinstei celei fără de moarte. Deci nu 
uita cuvintele noastre, că pe această cale vei ajunge la Împăratul cel adevărat şi veşnic, iar noi 
vom trimite ţie un așa om care te va face prieten al Împăratului celui binecuvântat şi vei lua de 
la EI o cinste din acelea, pe care împăratul tău cel de acum nu poate să ţi-o dea ţie”. 


Deşteptîndu-se Ermoghen, se gîndea cu spaimă şi cu mirare la cele văzute și nu se 
pricepea ce o să se facă. Aştepta, deci, să dobîndească o cinste mult mai mare, însă de la cei ce 
împărăţeau vremelnic pe pămînt, iar nu de la Împăratul cel Preaînalt, pe care încă nu-L ştia, 
fiind neluminați ochii inimii lui. După acea îndelungată vreme a plutirii sale pe mare, a ajuns 
la țărmul Alexandriei şi a intrat în cetate cu mare slavă, cu cîntări de timpane, cu trîmbiţe, 
întîmpinat de tot poporul, cu cinste petrecîndu-l în palatul luminat. 


Făcîndu-se seară şi tot poporul risipindu-se, fericitul Mina a venit către Ermoghen 
singur, vrînd să vorbească împreună cu dînsul deosebi, despre unul Dumnezeu şi despre sfinta 
credinţă, ştiind că mai bine se ascultă vorba şi se primeşte sfatul mai la o parte, şi chiar de s-ar 
fi grăit ceva potrivnic, aceasta mai cu înlesnire se rabdă deosebi, decît înaintea adunării 
poporului. 


Intrînd la Ermoghen, a zis: "Slavă marelui Dumnezeu cu a Cărui purtare de grijă ai venit 
aici”. lar Ermoghen auzind de unul Dumnezeu și văzînd că stau înaintea sa unii din cei ce erau 
din palatul împărătesc, îndată a poruncit să ia pe Mina sub strajă, temîndu-se să nu fie clevetit 
la împărat că a primit la vorbă deosebită pe vrăjmașul împărăției. Deci a zis către cei ce stăteau 


înainte: "Miine va cunoaşte acest tăinuitor ce fel de prieten sînt eu al vrăjmaşilor împărăției și 
va pricepe dacă este un Dumnezeu sau mai mulţi”. 


A doua zi, fiind pregătit divanul pentru priveliște şi adunîndu-se mulțime de popor, a 
şezut judecătorul Ermoghen, stînd împrejurul lui purtătorii de arme, şi a poruncit să aducă 
înaintea sa la judecată pe Sfîntul Mina. Deci, a stat înaintea lui ostașul lui Hristos cu fața 
luminoasă și cu suflet netemător, arzînd cu rîvnă după Dumnezeu. Apoi i-a zis judecătorul: "Se 
cuvine, o! Mina, fiecare om a cinsti pe împărați şi pe zeii cei împărăteşti şi a fi mulțumitor 
pentru facerile lor de bine; iar tu nici pe împărați, nici pe zei nu-i cinsteşti, uitînd facerile de 
bine ale acelora". Sfîntul a răspuns: "Pînă atunci, o, judecătorule, se cuvine a arăta mulţumire 
către făcătorii săi de bine, pînă cînd este de folos şi celui ce face bine şi celui ce i se face binele. 
lar cînd amîndurora li se aduce vătămare, atunci facerea de bine este vătămătoare, iar pe 
făcătorul de bine se cuvine a-l lepăda. 


A cinsti pe împărați este lucru sfînt, precum se cuvine stăpînirii şi începătoriei; iar cînd 
împărații nu cinstesc drept şi cu bună credință pe Dumnezeu, Care este întîia începătură, nici 
nu-l dau cinstea cuviincioasă, pe aceia nu este drept a-i cinsti. Mai ales pe zeii lor nu se cuvine 
a-l cinsti, de nu vom cerceta mai întîi, oare sînt așa puter-nici precum este Dumnezeu? Oare 
sînt fără început, fără sfîrşit şi fără de moarte? lar dacă vreuna dintr-acestea nu le va împlini, 
apoi se cuvine a-i trece cu vederea. Căci cum pot a fi dumnezei, nefiind desăvîrşiţi? Deci, cu 
fierbinte dorire şi cu inimă curată se cuvine a căuta pe Dumnezeu. Eu, după cum ştii şi tu, 
judecătorule, cînd eram în Atena, păzeam legile părintești, căci din tinereţe lăsînd pe părinți, cu 
multă dorință și osîrdie mă îndeletniceam cu citirea cărților şi nu cu puţină osteneală am 
străbătut toată învățătura elinească, făcătoare de basme. Înştiinţîndu-mă că şi la creștini sînt 
oarecare cărți, am dorit să le citesc şi citindu-le am dobîndit atîta folos din ele, încît nu este cu 
putință a grăi. 


Asemănînd Scriptura creştinească cu învăţătura cea elinească, am aflat că mare 
deosebire erau între ele, ca şi cum s-ar lupta una împotriva alteia. Căci în cea creștinească am 
văzut putere şi dreptate, iar într-aceasta, rătăcire şi vicleșug. Apoi cele ce sînt în scripturile 
creștineşti arată puterea lui Hristos Dumnezeu, iar scripturile elineşti socotesc ca Dumnezeu pe 
cel îmbrăcat cu neputinţe omenești, cu patimi şi cu pofte şi sînt pline de minciuni, de tulburare, 
de neînfrînare şi de nerușinare; povestind că zeii au făcut război între ei şi au fost biruiți şi răniți 
de oamenii cei muritori. Apoi sînt pline şi de alte răutăți fără număr, de minciuni şi de basme. 
Cu un cuvînt zic: Sfirşitul scripturii creştineşti este mîntuirea, prin cunoştinţa adevărului, iar a 
celei elineşti, este adevărată pierzare și pogorîre către patimile cele necurate şi urîte, cum și 
către rătăcire. 


Însă, deşi sînt în acest chip scripturile creştinești, n-am voit îndată a urma acelora, ci m- 
am gîndit ca să încerc cu fapta puterea lui Hristos şi să mă învăţ adevărul. Deci, cînd am aflat 
pe unul care avea toate mădularele sale slăbănogite, am chemat peste dînsul numele lui Hristos 
şi îndată s-a însănătoşit cel bolnav. lar eu, cunoscînd pe Atotputernicul Dumnezeu, m-am 


lepădat de deşertăciunea elinească şi, luînd Sfîntul Botez, m-am încredinţat lui Hristos. Din 
acea vreme și pînă acum vindec bolile cele mari şi patimi nevindecate, pe care numai singur 
Dumnezeu le-ar fi vindecat degrabă şi cu înlesnire, eu le vindec, cu chemarea numelui lui 
Hristos. Despre cele grăite de mine martor este tot poporul, care stă împrejurul acestei priveliști 
şi nu poate zice cineva de cuvintele mele că sînt mincinoase și deşarte; căci chiar acum este cu 
putință ca să se cerceteze cele ce grăiesc". 


Acestea grăind sfîntul despre Hristos Dumnezeu, poporul cel ce sta împrejur l-a ascultat 
cu luare-aminte de la al treilea ceas pînă la al şaptelea şi încă mai mult dorea să-l asculte. Iar la 
sfîrşit, tot poporul cel credincios a strigat către Ermoghen: "Nu te osteni mai mult, bunule 
Judecător, că noi toți sîntem martorii facerilor de bine și al minunilor săvîrşite cu puterea lui 
Hristos. Şi nici un cuvînt nu grăieşte cu minciună, nici nu este viclenie în gura lui, că de ai fi 
fost aici în acea vreme, ai fi cunoscut adevărul singur şi ai fi priceput că nu se cuvine a cinsti 
alt dumnezeu, decît numai pe Dumnezeul pe care el îl propovăduieşte. 


Ermoghen, văzînd îndrăzneala poporului și pricepînd că toţi, ascultînd învăţătura lui 
Mina, se pleacă către Hristos, s-a temut a chinui pe sfînt. Deci, neputînd răspunde ceva 
impotriva adevărului, s-a ruşinat; apoi a poruncit să ducă pe sfint în temniţă, iar el sculîndu-se 
mîhnit, s-a dus la palatul său. După aceea poporul s-a risipit, lăudînd pe Sfîntul Mina. Iar el, 
fiind închis în temniță, cînta: Mintuitu-ne-ai pe noi, Doamne, de cei ce ne necăjesc și pe cei ce 
ne urăsc i-ai ruşinat; deschis-ai în pilde gura noastră, spus-am vorbele cele din început. 
Ermoghen de supărare nici n-a mîncat şi nici n-a dormit în acea noapte, tulburat fiind de gînduri, 
căci se temea şi de popor şi de împărat; de popor ca să nu ridice gîlceavă şi tulburare pentru 
Mina, iar de împărat, mai mult, ca să nu se mînie asupra lui, de nu va pierde pe Mina cu munci. 


A doua zi, şezînd în divan şi punînd înainte uneltele cele de muncă, a poruncit să aducă 
pe sfînt legat şi a zis către dînsul: "Spune-mi cum ai îndrăznit a invita poporul, făcîndu-l să nu 
se supună împăratului, ci mai vîrtos să hulească pe zei fără de ruşine şi cum ai făcut a asculta 
limba ta cea mincinoasă şi a primi credinţa creştină?" Iar sfîntul a zis: "Nu eu am îndemnat 
poporul să nu se supună poruncii împăratului, ci rîvna lui Dumnezeu. Căci creștinii rîvnesc 
după Domnul lor, cel cunoscut prin semne și minuni. Eu am vorbit de rău înaintea lor pe zeii 
împăratului tău, căci fiecărui om, care are înţelegere dreaptă şi judecată sănătoasă, 1 se cuvine 
nu a iubi, ci a uri ceea ce va vedea și va cunoaşte că este minciună. lar adevărul se cuvine a-l 
iubi şi a-l cinsti, căci pentru oameni adevărul, de care nu este îndoială, este singur Hristos”. 


Judecătorul a zis: "Ţie ţi se pare a fi aşa, nebunule, cum că adevărul este Hristos; dar eu 
îndată îţi voi arăta că nu se cuvine a vă închina Celui răstignit şi că sînt mincinoase toate cele 
grăite de tine ieri. Cînd voi tăia sau voi arde unul cîte unul mădularele trupului tău, atunci tu, 
care te închini lui Hristos, oare putea-vei să-ți faci iarăşi întreg acel mădular tăiat sau ars? Și 
dacă nu vei putea a te face întreg, apoi cum vei putea să dai altora tămăduiri?" lar sfîntul a zis: 
"Doresc, judecătorule, ca tot felul de munci să pui asupra mea pentru Hristos şi nădăjduiesc că 
şi tu, lepădînd această cinste vremelnică pe care o ai acum, vei fi unul dintre aceia peste care 


împărăţeşte Hristosul meu". lar judecătorul, umplîndu-se de mînie a poruncit să taie tălpile 
picioarelor lui şi să-i despoaie fluierele şi aşa să stea înainte, ca, fiind ţinut de durerea ranelor, 
să nu poată răspunde la întrebările despre zei. Iar el, fiind numai cu oasele goale, cu carnea luată 
de pe dînsele, sta şi cînta: Picioarele mele au stătut întru îndreptare, întru adunări bine te voi 
cuvînta, Doamne. Deci, curgea şiroaie de sînge din picioarele lui, iar mucenicul în acea pătimire 
avea faţa luminată şi inima cu bărbăție. Apoi cu limbă slobodă vorbea, preamărind pe unul 
adevăratul Dumnezeu și mustrînd zeii. 


Acest lucru auzindu-l chinuitorul, a poruncit să-i taie limba; şi cînd voiau să împlinească 
porunca, sfîntul a zis către muncitor: "Nu numai limba, ci şi ochii de mi-i vei scoate, nici atunci 
nu mă vei birui, pentru că legea lui Hristos este făclie picioarelor mele şi nădăjduiesc că după 
tăierea limbii mele, tu singur vei grăi măririle Hristosului meu". Deci, fiindu-i tăiată limba şi 
sîngele curgîndu-i din gură, sfîntul nu şi-a schimbat credinţa sa, ci arăta cu ochii că este gata, 
cu toate mădularele trupului său, a pătimi pentru Hristos. Apoi a poruncit judecătorul să-1 scoată 
şi ochii, iar sfîntul îşi pleca capul arătînd că dă mulţumire lui Dumnezeu, fiindcă l-a învrednicit 
să pătimească pentru El asemenea munci; La urmă iarăşi a fost aruncat în temniță. Judecătorul 
s-a dus, zicînd: "Miine dimineaţă voi da trupul lui spre mîncarea păsărilor”. 


Sfîntul zăcea în temniţă slăbit de rane și dureri; dar după ce a înnoptat, la al treilea ceas 
din noapte, a strălucit o lumină ca un fulger şi s-a arătat lui Domnul Hristos, Care, apropiindu- 
se de locul unde era mucenicul aruncat, mai întîi a umplut inima lui de bucurie și de îndrăzneală. 
Apoi i-a tămăduit limba, 1-a luminat ochii, i-a vindecat picioarele, l-a sculat ca din morți, l-a 
înviat şi l-a făcut cu totul întreg şi sănătos. După aceea a zis către dînsul: "Ia aminte, Mina, Eu 
sînt lisus Hristos, pentru care tu pătimești. Și am venit ca să te cercetez, fiind de la început 
aproape de tine, privind la nevoinţa ta şi așteptînd să se cunoască de judecători şi de stăpînitori 
dragostea ta către Mine. Și de vreme ce acum s-a cunoscut, voi fi de faţă împreună cu tine, 
sprijinindu-te. lar pe Ermoghen cel ce vrăjmăşește asupra Mea şi nu iubeşte numele Meu, 
dimineaţă îl vei avea smerit şi rugîndu-se ție; iar după puţin îţi va fi şi el tovarăş în nevoință, 
căci împreună cu tine va da mărturie pentru Mine, împreună cu tine va pătimi, împreună se va 
şi încununa. Pentru că nu este drept ca multele sale fapte bune să piară pentru neştiinţa lui”. 


Miîntuitorul, zicînd acestea, a suflat asupra lui cu Duhul Său cel Sfînt şi l-a umplut de 
negrăită veselie. Ermoghen, odihnindu-se pe pat, cugeta la neamul şi la patria Sfîntului Mina, 
la înțelepciunea, bărbăţia şi dregătoria lui cea dintii şi cum avea multă îndrăzneală la împărat și 
cum multora a fost mijlocitor de bunătățile împărătești. Cugetînd toate acestea, se umilea pe 
sine, căci pe un om ca acela I-a pierdut cu muncile și judeca că de acele răni va muri și plîngea 
pentru dînsul, gîndindu-se să îngroape trupul lui cu cinste. 


Făcîndu-se ziuă și şezînd iarăși la locul de judecată, fiind de față tot poporul Alexandriei, 
Ermoghen a trimis pe ostașii care stăteau înainte să aducă din temniță la priveliște trupul 
mucenicului. Iar ei, ducîndu-se, au găsit temnița, care era foarte întunecoasă, plină de lumină 
cerească şi doi bărbăţi, frumoși, străluciți, stînd lîngă sfint, ca nişte ostași gata spre apărare şi 


spre izbîndă. lar pe Sfîntul Mina, nu numai că l-au găsit viu şi cu tot trupul sănătos, ci, văzînd 
luminat, grăind limpede şi cîntînd: De voi merge în mijlocul umbrei morții, nu mă voi teme de 
rele, că Tu cu mine eşti, Doamne. Ostaşii, spăimîntîndu-se de ceea ce vedeau, tăceau ca muţii; 
apoi, cunoscînd bine că nu este nălucire, ci cu fapta văd puterea lui Dumnezeu, au strigat, zicînd: 
"Mare este Dumnezeul creştinilor". Apoi îndată au crezut în Hristos şi nu s-au mai întors către 
cel ce i-a trimis. lar judecătorul cu tot poporul aşteptînd îndelung pe ostaşi, s-a supărat şi a 
trimis mai mulți, poruncindu-le să aducă mai degrabă pe mucenicul cel mort, precum credea el. 
Dar şi aceştia, văzînd acele minuni, ca și cei dintîi, au crezut în Hristos şi nu s-au mai întors. 


Sfîntul, înştiințîndu-se de la ostași că tot poporul s-a adunat la privelişte şi că judecătorul 
şade la judecată, s-a dus singur la judecător şi la popor, împreună cu ostașii care crezuseră în 
Hristos. Apropiindu-se sfîntul de privelişte, cînta: De s-ar rîndui asupra mea tabără, nu se va 
înfricoşa inima mea. Întorcîndu-şi toţi ochii către dînsul, se mirau cu multă spaimă văzîndu-l 
viu şi sănătos, umblînd, văzînd şi vorbind, el care ieri fusese jumătate mort, orbit şi fără limbă. 
Atunci au strigat toți într-un glas: "Mare este puterea lui Hristos, Care biruiește și moartea; 
fericită eşti cetate a Alexandriei, care, prin omul acesta, ai cunoscut înşelăciunea diavolească și 
ai priceput adevărul lui Hristos. Cu adevărat a lui Dumnezeu este stăpînirea şi puterea aceasta. 
Bucură-te ritore, nevoitorule al unui adevărat Dumnezeu şi Mîntuitor, bucură-te!" 


Judecătorul s-a înspăimâîntat foarte tare de acel lucru nou și minunat și, temîndu-se să 
nu se răscoale poporul asupra lui, voia să se ducă din priveliște. Dar poporul a strigat: "Nu te 
duce, cinstite judecător, nici pizmui cetatea pentru această bună norocire, pentru că astăzi are 
să cunoască pe unul adevărat Dumnezeu și să meargă pe calea dreaptă către lumina adevărului”. 


Ameninţind poporul să tacă, judecătorul a poruncit sfîntului să vină la dînsul şi să se 
apropie mai mult, căci i se părea că este înşelăciune ceea ce vedea, ca unul ce încă nu avea în 
sine cunoştinţa lui Hristos. Deci se uita la sfînt cu dinadinsul, îl pipăia cu mîinile, de este cu 
adevărat Mina şi dacă s-a tămăduit de rane. Văzînd că lucrul este adevărat, s-a înspăimâîntat şi 
nu zicea nimic. Apoi, venindu-şi în sine cu greu, a zis: "Spune-mi, omule, ce sînt aceste lucruri 
străine şi neaşteptate, ce s-au făcut?" Oare Dumnezeul tău este puternic a face acestea, ori 
altul?" 


Sfîntul a grăit iarăşi despre Dumnezeu cel fără de început, despre crearea omului și 
despre călcarea de poruncă. După aceea, despre întruparea lui Hristos și răscumpărarea 
neamului omenesc, despre Cruce şi despre pătimirea cea de bună voie. La sfîrşit a adăugat şi 
acestea: "Dumnezeu, o! judecătorule, Care este bun și milostiv şi Care S-a pogorît pe pămînt 
pentru mîntuirea omului, nu voiește să piară nici un om şi să cadă din bunătăţile cele veşnice. 
Ci, precum maica se îngrijeşte de fiul său, rabdă multe, chiar de ar face fiul ceva fără rînduială, 
sau ar fi dosădit-o; căci fiind biruită de dragostea cea firească către dînsul, nu se mînie asupra 
lui, chiar de ar fi făcut ceva necuviincios. Pentru că ştie că din neştiință face şi cu răbdare 
aşteaptă vîrsta şi mintea lui, nădăjduind a-l vedea bărbat desăvîrșit, cinstit de popor şi slăvit. 


Aşa şi Dumnezeu care ne-a creat, se îngrijește de noi şi, ca un părinte, rabdă răutăţile 
făcute de noi din neştiinţă, fiind biruit de multa sa îndurare, nevoind nimic mai mult de la noi, 
decît numai să moştenim slava Lui, crescînd ca un bărbat desăvîrşit, la măsura vîrstei 
duhovniceşti. Văzîndu-vă pe voi Ziditorul, înghițiți de diavol şi cu întîrziere veniţi la cunoştinţa 
adevărului, apoi ÎL întărîtaţi cu idolii voștri şi-L mâîniaţi şi nu vă temeţi de stăpînirea şi puterea 
Lui, fiindu-l milă de pierderea voastră și, ca de nişte fii, îngrijindu-Se de voi, a venit prin mine 
acum şi a biruit rătăcirea voastră, cum şi rîvna voastră cea fără înţelegere, precum mărturisesc 
toţi cei ce privesc la mine. 


Deci, să cunoască fiecare din voi puterea lui Hristos Care este în mine. Că eu, fiind om 
care mă apropii de bătrîneţe și, ieri, fiind lipsit nu de puţine părți ale trupului, ci de toată puterea 
cea trupească prin munci şi ca pe un mort în temniță aruncîndu-mă, iată, acum stau înaintea 
voastră întreg și nevătămat, cu nimic împuţinat, ca şi cum a doua oară m-aş fi născut astăzi şi 
mai sănătos aş fi venit în lumea aceasta. Şi dacă voieşte cineva a afla, să știe că Acesta este 
Dumnezeu cel adevărat, Care mi-a dat mie acum limbă, ochi, picioare şi sănătate desăvîrșită. 
Apoi să creadă în EI, căci dintru început a zidit lumea aceasta şi cele ce sînt într-însa şi a dăruit 
viață făpturii. Deci, înțelege, o, judecătorule, şi nu nesocoti pe Acela care se îngrijește de tine 
şi aşteaptă întoarcerea ta; căci ţi se cade a te apropia de Hristos, precum mi s-a vestit de EI. 
Bucură-te că ai să vii către Împăratul cel bun și veşnic şi ai să te apropii de EI împreună cu 
mine, prin nevoința mucenicească". 


Judecătorul, avînd suflet bun pentru primirea darului, pe de o parte prin cuvintele 
sfîntului, iar pe de alta prin minunea ce se făcuse, a început a cunoaşte pe adevăratul Dumnezeu, 
atingîndu-se dumnezeiasca lumină de ochii inimii lui. Aducîndu-și aminte de vedenia pe care o 
văzuse cînd plutea cu corabia, a cunoscut că Dumnezeu voiește să-l însoţească pe el, cu 
credincioasele sale slugi şi cu prietenii săi. Deci, se bucura, ca cel ce află mare dobîndă; dar se 
îndoia, pentru că atîta vreme viețuind în rătăcire, zicea că nu poate fi vrednic de un dar ca acesta 
al lui Dumnezeu. 


Acestea cugetînd el în sine, dumnezeiescul dar care îl chema la cunoştinţă i-a descoperit 
mai luminat un semn al adevărului. Căci a văzut, cu oarecare din prietenii săi, doi bărbaţi cu 
arme stînd lîngă Sfintul Mina, strălucind ca nişte fulgere şi ținînd o cunună deasupra capului 
mucenicului. Pe aceştia văzîndu-i, foarte mult s-a temut şi se întreba cu prietenii săi, care erau 
lîngă dînsul, dacă văd şi ei ceea ce vede el; iar aceia i-au zis că şi ei văd același lucru. Atunci 
Ermoghen, sculîndu-se îndată de pe scaunul său, cu mare glas a zis către popor, arătînd cu mîna 
către sfînt: "Cu adevărat, acesta este slugă a adevăratului Dumnezeu şi mare este Dumnezeul 
pe care ne învaţă el a-L cinsti; căci prin minuni dă ajutor robilor Săi, îi apără şi le dă biruinţe. 
Iar eu am fost fără de minte pînă acum, dîndu-mă diavolilor şi îngrijindu-mă a vă aduce către 
dînşii şi pe voi, care voiţi a crede întru Hristos". 


Acestea zicînd, a vrut să se arunce la picioarele Sfîntului Mucenic Mina, dar se temea a 
se apropia, văzînd minunea cea îngerească. Apoi făcîndu-se nevăzuţi îngerii, a alergat 
Ermoghen către Sfîntul Mina și, cuprinzîndu-i sfintele lui picioare, le săruta, zicînd: "Roagă-te 
pentru mine, adevăratule slujitor al lui Dumnezeu; mă rog ţie, pentru adevărul pe care îl 
mărturisești, roagă-te ca şi eu nevrednicul să mă învrednicesc a fi slugă Dumnezeului tău, de al 
Cărui dar de mă voi încredința, mă voi căi de rătăcirea şi nebunia mea cea dinainte". Iar sfîntul 
a zis către dînsul: "Fii cu suflet bun, o! minunate eparh, și nu te îndoi de bunătatea lui 
Dumnezeu, căci eu Îl știu pe EI îndurat şi milostiv şi nădăjduiesc că şi pe tine, care vii către EI, 
nu numai că nu te va lepăda, ci şi în cărțile vieții va scrie numele tău, primind credinţa ta întru 
EI, cea cu osîrdie şi, precum mi-a descoperit mie despre tine, EI voiește ca şi tu, prin mucenicie, 
să preamăreşti numele Lui cel dumnezeiesc”. 


Acestea zicînd, sfîntul a văzut că poporul a petrecut toată ziua nemîncat, pentru că toți 
privind cele ce se făceau și minunîndu-se, uitară de mîncare; încît nici unul nu voia a se duce 
de la privelişte, de cînd cu acea preaslăvită minune și de cînd s-a făcut acea rugăciune dulce 
grăitoare a mărturisitorului lui Hristos. Aceasta pricepînd sfîntul a ieşit singur din privelişte şi 
a poruncit ca şi poporul să se risipească, făgăduind că a doua zi dimineaţă va veni iarăși la 
privelişte şi va grăi multe din cele ce sînt pentru sfînta credință, apoi îi va povăţui şi pe ei ce se 
cuvine a face. lar Ermoghen nu s-a despărțit de Sfîntul Mina, ci toată noaptea a petrecut cu 
dînsul, povățuindu-se pe calea cea dreaptă a cunoștinței lui Dumnezeu şi învățîndu-se tainele 
credinţei în Hristos. 


A doua zi atîta popor din Alexandria s-a adunat la privelişte, încît nu mai încăpea locul 
privelişti. lar Sfîntul Mina împreună cu Ermoghen, ieșind la privelişte și întîmpinîndu-i 
mulţimea de elini, strigau: "Noi toţi credem în Dumnezeul cel propoveduit de tine, Aceluia 
făgăduim a-l sluji şi ne lepădăm de toată rătăcirea noastră cea dinainte!". Iar sfîntul mulțumea 
lui Dumnezeu, Care întoarce către Sine pe cei împietriți şi povăţuieşte pe cei rătăciți la calea 
cea dreaptă. Apoi lăuda întoarcerea lor cea grabnică către Dumnezeu şi-i mîngiia pe dînşii prin 
cuvinte înţelepțite de Dumnezeu, făcîndu-i să aibă nădejde tare în darul lui Dumnezeu, Căruia 
se vor învrednici prin Sfîntul Botez. 


Intrînd ei şi stînd în mijlocul priveliștei, au zis către tot poporul: "Dumnezeu să vă 
sfinţească pe voi cu semnul Său - Sfînta Cruce - şi să vă facă lesnicioşi către tot lucrul cel bun”. 
Apoi a poruncit fiecăruia dintre dînșii să întrebe cele despre Dumnezeu și să se învețe cele ce 
se cade. Iar judecătorul cu tot poporul a zis: "Nu este nici o îndoială în noi despre Dumnezeul 
tău, o! prea sfinte omule al lui Dumnezeu, căci toate aevea le-am cunoscut şi credem în toate 
cele grăite de tine. Numai aceasta cerem, ca să ne unim cu Dumnezeu prin Botez”. lar un om 
din popor, văzînd pe Ermoghen apropiindu-se către Hristos a zis: "Cu adevărat nu este fățărie 
la Dumnezeu, pentru că şi elinului i-a dăruit cunoştinţa și darul Său, pentru mila Lui cea multă 
către cei săraci”. 


După acestea, adunîndu-se episcopii de prin locurile cele din jur şi din pustie, au venit 
în Alexandria, unii ca să-și cerceteze oile cele cuvîntătoare, iar alții vrînd ca să vadă nevoințele 
mucenicilor. Și erau episcopii treisprezece la număr; care, adunîndu-se şi apa fiind pregătită, au 
botezat pe Ermoghen, prin trei afundări, în numele Tatălui şi al Fiului şi al Sfîntului Duh. Astfel 
a fost botezat judecătorul, înaintea poporului şi înălța slavă lui Hristos Dumnezeu. Tot atunci 
s-a botezat şi o mulţime de popor și s-a făcut bucurie mare în toată cetatea, veselindu-se 
credincioșii de Domnul Dumnezeul lor. 


Ermoghen, după puține zile a fost ales episcop al cetății Alexandria și şi-a împărțit toată 
averea sa la săraci. Apoi s-a înarmat tare asupra diavolului, cu toată turma sa cea cuvîntătoare, 
pentru că în puţină vreme a risipit capiştile cele păgînești, a sfărîmat idolii și în locul lor a zidit 
biserici. Apoi, mulţime fără de număr de elini aducînd către Hristos, îi boteza şi tot felul de boli 
tămăduia prin chemarea numelui Domnului nostru lisus Hristos şi prin semnul Sfintei Cruci. 
Apoi şi duhurile cele viclene le izgonea din oameni şi învăţa tot poporul buna credință, 
îndemnînd pe toți curăţenie, smerenie, dragoste, blîndeţe şi la celelalte fapte bune şi singur se 
dădea pe sine pildă turmei sale. 


Acestea făcîndu-se astfel, un elin împietrit, cu numele Rustic, ce era de neam mare, a 
mers la împărat şi i-a spus toate cele ce s-au făcut în Alexandria; cum eparhul Ermoghen, 
ascultînd învățătura lui Mina, s-a făcut creştin şi cum tot poporul Alexandriei, urmînd lui Mina 
şi lui Ermoghen, a primit aceeaşi credință ca şi el. 


Împăratul Maximin, auzind acestea, s-a umplut de mînie nu numai asupra lui Ermoghen 
şi a lui Mina, ci şi asupra cetăţii Alexandria şi fără zăbavă a mers în Alexandria, luînd cu sine 
multă oaste înarmată, ca la zece mii și intrînd în cetate a prins îndată pe Mina şi pe Ermoghen 
şi pregătindu-se loc de privelişte și poruncind să se adune toată cetatea acolo, a șezut la judecată. 
Fiind duşi sfinţii la divan după porunca lui, goi şi văzîndu-i tiranul, a strigat: "O! zeilor, ce să 
fie aceasta, că aceia cărora li s-a dat de la noi cinstea cea mai înaltă, toate le-au trecut cu vederea 
de bunăvoia lor şi, alegîndu-și viața cea lepădată şi proastă, s-au lepădat de voi?" Apoi a zis 
către Ermoghen: "Spune-mi, nenorocitule, pentru ce ţi-am încredințat stăpînirea a tot pămîntul 
şi a mării? Au, nu pentru aceea ca să fii credincios zeilor şi nouă? Au, nu ţi-am zis că pe Mina, 
cel căzut în rătăcire, să-l întorci către legea cea părintească? Dar tu nu numai că nu l-ai întors 
din rătăcire, ci încă credinţei lui te-ai făcut părtaș şi ţi-ai tuns capul, o! nebunule, ca unul din 
făcătorii de rîs". 


Astfel iuţindu-se împăratul cu mîndrie şi suflînd cu îngrozire asupra lor, Împăratul 
ceresc Cel prea bun cu milostivire a căutat din înălțime spre robii Săi, căci îndată li s-au arătat 
îngerii, umplîndu-i pe dînşii de îndrăzneală și, întărindu-i spre nevoinţă, le-a poruncit a nu se 
teme de mînia împăratului, pentru că a lor va va fi biruința. Atunci Ermoghen a răspuns 
împăratului, zicînd: "De vei voi o! împărate, a mă asculta cu răbdare pentru care pricină am 
lepădat de voie zeii - care se socotesc de tine că aduc norociri şi pentru ce am voit a fi socotit 
ca unul fără de minte, sărac şi batjocorit şi a mă numi al lui Hristos, apoi a fi gata pentru EI, 


spre foc, spre sabie şi spre dinţii fiarelor şi a pofti pentru El moarte, mai mult decît viaţa - îţi 
Voi spune, numai ia aminte”. 


Împăratul a zis: "De vei spune ceva adevărat, te voi asculta, numai păzește-te, ca nu în 
loc de adevăr să spui minciuni”. lar Ermoghen a început a povesti într-acest chip: "Eu, o! 
împărate, cîtă sîrguință am avut a prigoni pe Hristos şi pe creștini, a cinsti pe zeii cei vechi şi a 
mă supune voii tale, ştii bine cînd m-ai trimis în cetatea aceasta, ca pe Mina, pe bărbatul cel 
înțelept, pe de o parte cu îmbunări, pe de o parte cu îngrozire, să-l întorc la credința cea 
părintească. Și cu atîta putere ostășească m-ai trimis, încît nici tu însuţi, n-ai venit aici cu mai 
multă. Martor îmi este tot poporul acestei cetăți, cum am fost de aspru din început, momind, 
poruncind, înfricoşînd și îngrozind şi cu toate chipurile sîrguindu-mă a întoarce pe bărbatul 
acesta de la dreapta credinţă creştinească. Dar eu, fiind fără minte, n-am cunoscut ce fel de om 
am înainte, care fiind fără temere şi cu bărbăție, avea limba slobodă la răspuns şi inima gata 
spre răbdarea muncilor şi chiar cele mai cumplite munci era gata a le răbda, mai bine decît a se 
lepăda de Hristos. 


Apoi, cînd l-am văzut că nu voieşte a se închina zeilor, nici se teme de stăpînire, nici se 
înfricoşează de munci, nici ascultă sfatul şi că zeii se necinstesc de dînsul şi că tot poporul se 
învoiește cu el, cugetînd la aceeași credință, pentru care eu voiam a-l munci - mai întîi am 
poruncit să-i taie tălpile picioarelor, pînă la oase, apoi să-i taie limba şi să-i scoată ochii. Atunci 
el, slăbind de durerea ranelor şi abia răsuflînd, am poruncit să-l arunce în temniță. După aceasta 
mi s-a făcut milă de dînsul, ca să spun adevărul, ca de un concetăţean şi greu m-a durut inima, 
pentru că pierea un asemenea bărbat înţelept şi bine grăitor. lar a doua zi am poruncit să-i scoată 
trupul din temniță, socotindu-l a fi mort şi cînd l-am văzut viu şi venind către mine singur cu 
picioarele sănătoase, cu ochii văzînd și cu limba grăind, atunci mi s-a părut a fi nălucire și mi- 
am închis ochii, nevrînd a vedea nici asemănarea aceluia care este vrăjmaş zeilor. 


Cînd m-am sculat de pe scaunul meu și împreună cu alţii, am început a mă încredința de 
ceea ce vedeam, am pipăit cu mîinile pe cel ce se vedea şi am cunoscut că este însuşi Mina. 
Atunci îndată m-am biruit de adevăr, avînd ştiinţa de nemincinos martor. lată, chiar Mina stă 
înaintea ta, împărate, iată şi poporul care a văzut muncile lui, să-ți spună ție însuți precum 
voieşti, fiindcă minunea este înaintea ochilor tăi. Dar spune-mi tu, - jură-te pe zeii tăi, o! 
împărate - dacă ar fi văzut cineva așa ceva, precum am văzut eu pe Hristos, Care pe tot omul l- 
a înnoit şi l-a înviat şi care, cu o minune ca aceea, a adeverit puterea Sa, că acele lucruri nu sînt 
ale altuia, ci numai ale lui Dumnezeu. Acela este însuşi care a creat pe omul cel dintii şi care 
făgăduiește celor ce cred într-însul împărăție veşnică în ceruri. Deci, dacă ar fi văzut cineva 
acestea şi le-ar fi cunoscut, oare ar fi trecut cu vederea pe un Dumnezeu ca acesta și oare n-ar 
fi voit a se face prietenul Lui? Oare, s-ar fi lepădat de un dar şi putere ca aceia a lui Dumnezeu, 
care poate a lumina orbii, a îndrepta şchiopii, a muta munţii, a învia morții Şi, cu un cuvînt să 
Zic, toată materia cea zidită a o mişca numai cu singur cuvîntul şi încă a avea făgăduinţa veseliei 
şi a împărăției celei veşnice? Cine ar fi lăsat pe un Dumnezeu ca acesta şi ar fi închis ochii 
împotriva acestei fericiri? Apoi, cine ar fi ales a cinsti pe zeii voştri? Cum l-ai fi socotit tu pe 
unul ca acela? Au nu cu adevărat fără de minte şi fără de socoteală, care nu vrea a cunoaște ce 
este bun şi de folos? 


Pentru aceasta eu, o, împărate, lepădîndu-mă de rătăcirea şi de basmele voastre, de urîţii 
zei şi de toate bunătăţile cele deșarte şi vremelnice, m-am apropiat de Unul Dumnezeu şi am 
voit a fi socotit de voi ca unul fără de minte, precum însuţi ai zis, ca un nenorocit, mai bine 
decît a mă socoti între voi înţelept şi ales. lată dar ale noastre, sînt precum ai auzit. lar ale lui 
Hristos, de voieşti, fără de zăbavă încearcă cu lucrul, află mai degrab asupra noastră o muncă 
grea şi de nu poţi tu afla, apoi eu, care nu puțină vreme am fost judecător şi muncitor şi sînt 
foarte iscusit în lucrul acela, singur voi afla o muncă asupra mea şi pe celelalte le voi aduce ţie 
aminte. Dă-ne spre mîncarea fiarelor, aruncă-ne de sus în prăpastie, aruncă-ne în mare, 
îngroapă-ne de vii în pămînt, taie-ne cu sabia, arde-ne în foc, sau fiecărui mădular al trupului 
nostru adu-i durerea ce i se cuvine; pentru că tot așa şi eu, cînd eram orbit cu păgînătatea, am 
făcut luminătorului meu, celui ce m-a scos la lumina adevărului, adică Sfîntului Mina". 


Astfel, grăind Sfîntul Ermoghen fără temere către împărat, se mira poporul de 
îndrăzneala şi limba lui slobodă și mărturisea că înaintea tuturor se făcuse acele minuni cu 
Sfîntul Mina. lar împăratul, neputînd răspunde nici un cuvînt împotriva celor grăite de 
Ermoghen, și gîndind că, de se va da la mai multă vorbă cu dînsul, se va umple de mare ruşine 
şi 1 se vor defăima zeii, a poruncit îndată să 1 se taie mîinile de la coate şi picioarele de la 
genunchi şi să le arunce în foc înaintea ochilor lui, ca să-şi vadă membrele lui arzînd. lar 
mucenicul, ridicîndu-şi capul puţin şi văzîndu-şi mîinile și picioarele în foc, a zis: "Cît sînt eu 
de fericit, pentru că mîinile mele, pe care altă dată le ridicam către zeii cei străini şi picioarele 
cu care am umblat în rătăcire, acum le primeşte Dumnezeu ca pe o jertfă bine plăcută". Apoi cu 
o suliță 1-a spart pîntecele şi i-a vărsat toate măruntaiele, iar restul trupului, care încă răsufla, 
după porunca împăratului, l-au aruncat ostașii în rîu. lar pe Sfîntul Mina, temîndu-se împăratul 
a-l întreba despre credinţă, ca nu cumva cu îndrăzneala cuvintelor şi cu minunile să-l ruşineze 
pe el și să întoarcă de la zei rămăşița poporului celui de o credinţă cu el - a poruncit, ca fără 
întrebare, să-l ducă într-o temniţă întunecoasă şi acolo să-l spînzure legat de miini şi să-i lege 
de picioare o piatră foarte mare, ca astfel, de greutatea cea mare, întinzîndu-se încheieturile lui, 
spînzurat îndelung să moară cu moarte silnică. 


Sfîntul Mina, răbdînd acea muncă, avea în gura sa cuvîntul psalmistului și grăia către 
Dumnezeu: Vezi smerenia și osteneala mea, precum şi ceea ce grăieşte Apostolul: Nu sint 
vrednice pătimirile vremii de acum, pe lîngă slava aceea ce are să se arate. Apoi, rupîndu-i-se 
încheieturile de la locul lor şi tot trupul lui fiind întins ca o strună şi durerile grele înmulțindu- 
se, a tăcut. lar Dumnezeu care săvîrșește puterea Sa cea minunată întru sfinţii Săi, nu numai că 
n-a lăsat pe răbdătorii de chinuri într-acele munci, ci a făcut negrăită minune cu dînşii. Căci 
prin dumnezeiasca Lui purtare de grijă, cînd Sfîntul Ermoghen a fost aruncat în rîu, încă puţin 
răsuflînd, îndată arătîndu-se îngerii, l-au luat din apă, l-au scos la mal şi i-au tămăduit mîinile 
şi picioarele cele tăiate; apoi l-au făcut cu totul viu, sănătos şi întreg, încît era ca un nou născut. 
Sosind noaptea, l-au adus pe el la Sfîntul Mina, care era spînzurat în temniță și era abia viu. 
Apoi, dezlegîndu-l şi pe Sfîntul Mina din legături şi vindecîndu-l, îngerii îi mîngiiau pe 
amîndoi, cu răsplătirea ce avea să fie lor în ceruri, pentru că acum li s-au gătit cununile şi 
începătorul de nevoinţe îi așteaptă, pînă cînd își vor săvîrși bine alegerea nevoinţei lor. Deci 
îngerii au petrecut împreună cu dînşii pînă dimineaţa, întărindu-i spre pătimirea ce le stătea 
înainte. 


Făcîndu-se ziuă, foarte de dimineaţă a poruncit împăratul să se deschidă priveliștea şi să 
se adune tot poporul. Apoi venind şi el s-a aşezat pe scaunul de judecată și știind că toată cetatea 
crede în Hristos, două lucruri cugeta în sine, zicîndu-şi: Nu este bine a lăsa pe cetăţeni fără 
pedeapsă, nici iarăşi nu este de folos a-i munci pe toţi şi a-i pierde. Deci s-a prefăcut că nu ştie 
nimic despre credința lor cea în Hristos şi a început a vorbi către popor: "Ştiu că voi toţi cinstiți 
pe marii noştri zei, cu jertfe şi cu închinăciuni, și către împărați arătaţi cu frică datornică 
supunere întru toate. Dar de vreme ce de la început n-aţi stat împotriva acelor oameni răi, care 
au îndrăznit a împînzi învățătura Celui răstignit şi nu i-ați ucis cu pietre, mai înainte de venirea 
noastră la voi, pentru aceea nu puţină mînie aţi ridicat asupra voastră din partea zeilor. Iar eu, 
dorind ca nici unul din voi să nu cadă în oarecare nevoie, prin voia zeilor, nu vă voi lăsa fără 
oarecare pedepsire, făcînd izbîndă pentru mînia zeilor. Deci poruncesc să se ia cinstea cea dintîi 
de la cetatea voastră, ca să nu fie nimeni din voi cu dregătorie, nici să se ridice cineva la stăpîniri 
înalte. Să ştiţi şi aceasta, cum că Răstignitul pe nimeni nu izbăvește din răutăți, decît numai că 
aduce în toate nevoile şi la moartea cea rea pe cei ce cred într-însul. lar cum că sînt adevărate 
cele grăite de mine, să fie întru mărturie cei doi vrăjitori de ieri, Mina şi Ermoghen, care mai 
înainte de munci făgăduiau a învia morții, dar fiind pierduţi de mine, cu grele munci după 
vrednicia lor, nici lor singuri n-au putut să-şi ajute. Deci unde este acum puterea acelui înșelător 
Hristos?" 


Astfel, bîrfind împăratul şi numele lui Hristos hulind, cu greu se învoia la aceasta tot 
poporul, care cîrtea în sine, cugetînd un lucru nou împotriva împăratului. Apoi, zicîndu-i prin 
dregători să tacă, iar împăratul vrînd iarăşi a vorbi, îndată s-au arătat sfinţii mucenici Mina și 
Ermoghen, venind către împărat; atunci toţi întorcîndu-şi ochii spre dînşii cu multă mirare, ca 
şi cu un glas şi o gură au strigat: "Mare cu adevărat este Dumnezeul creștinilor”. Iar împăratul 
a rămas în mare nedumerire și spaimă. Iar unul din cei ce sta acolo în popor, cu numele Evgraf, 
iscusit în înţelepciunea elinească, care era oarecînd unul din scriitorii vremii, cînd era Sfintul 
Mina judecător în cetate - văzînd pe sfinții mucenici vii şi sănătoşi s-a umplut de rîvnă 
dumnezeiască şi însemnîndu-se cu semnul Crucii, a ieşit cu îndrăzneală în mijlocul priveliştii 
şi a zis împăratului: "Și eu, împărate, sînt creștin și lepăd poruncile tale, iată, înaintea ta sînt, 
necruţînd trupul meu pentru Hristos şi să nu nădăjduieşti că mă vei birui cu îngrozirile sau cu 
îmbunările şi nu numai pe mine, dar nici pe un creştin din noi nu vei putea birui, pentru că nouă 
a trăi împreună cu voi ne este moarte, iar a muri pentru Hristos, cu adevărat ne este viaţă. Ai 
intrat ca un leu în cetatea noastră, vrînd a înghiţi turma lui Hristos şi prin închinarea de idoli a 
pierde sfînta credinţă, dar noi nu băgăm seamă iuțimea ta, gata fiind spre moarte, pentru buna 
credinţă şi rîidem de tine ca de o vulpe bătrînă”. 


Acestea auzindu-le împăratul, s-a aprins de mînie și sculîndu-se iute de pe scaun s-a 
pornit asupra lui; apoi, smulgînd sabia de la unul din cei ce stăteau în faţa lui, cu mîna sa a tăiat 
pe Sfîntul Evgraf şi, în marea lui mînie, l-a făcut bucăţi. Iar sfîntul fiind tăiat, ocăra cît putea 
necredinţa tiranului şi mulțumea lui Dumnezeu că, mai înainte decît alţii, merge către EI şi că 
nu numai printr-o rană primește sfîrşitul său, ci prin multe rane, care vor mijloci lui multe 
cununi. Astfel şi-a dat sufletul său cel mucenicesc în mîinile lui Dumnezeu, fiind tăiat în 
mijlocul priveliştii. 


Împăratul, iarăşi şezînd pe scaunul său, s-a întors către sfinţii Mina şi Ermoghen şi a zis: 
"Mă Jur cu puterea zeilor mei că niciodată n-am văzut astfel de vrăjitori ca aceştia şi nu este de 
mirare că-i ascultă pe dînşii poporul cel simplu; pentru că, înșelînd cu meşteşugul vrăjitoriei, 
pe cei neînvăţaţi îi depărtează de la zei şi-i sfătuiesc să moară pentru Cel răstignit. Dar eu îndată 
vă voi arăta vouă, o! ticăloşilor, ce sînteți voi, adevărată înnoire a trupului, ori nălucire şi 
întunecare a ochilor?" Iar sfinţii au răspuns: "De vreme ce mintea ta este nebună şi sufletul tău 
urît, cum și inima împietrită, de aceea şi lucrul cel adevărat ţi se pare ţie a fi nălucire. Căci nu 
eşti tu orb cu adevărat, cînd nu crezi lucrului celui mai luminat decît soarele? Dacă te îndoieşti, 
apoi cearcă singur cu sîrguință, dacă noi sîntem cu adevărat. Şi dacă cu îngrozire te iuţeşti, apoi 
iarăşi cu munci şi cu rane încearcă-ne și cunoaște că sîntem trup, iar nu nălucire. Ori voieşti cu 
făgăduinţele bunătăţilor cele vremelnice a ne uni pe noi cu tine? Apoi să ştii că de ne-ai fi dat 
nouă chiar împărăţia ta, care este la voi lucrul cel prea înalt, nici atunci nu ne-ai fi înșelat pe 
noi. Deci dă asupra noastră răspunsul tău cel desăvirşit, ştiind că nu sporeşti nimic”. 


Iar împăratul văzîndu-i pe ei că nu sînt năluciri, ci trupuri adevărate - pentru că mulți îi 
pipăiau cu mîinile şi vedeau trupuri întregi şi vindecate de rane -, a poruncit să le taie capetele 
cu sabia. lar el sculîndu-se s-a dus în palatul său, ruşinîndu-se că n-a putut în nici-un fel să 
biruiască pe ostașii lui Hristos. Deci, sfinţii fiind duşi la locul cel de tăiere, tot poporul mergea 
după dînşii, iar ei ridicîndu-şi ochii, s-au rugat mult către Dumnezeu ca să dea sfintelor biserici 
şi la toată creștinătatea pace şi linişte şi ca nimeni din cei ce vor cere ajutor de la dînşii să nu se 
întoarcă în deșert. Îmbrăţişîndu-se unul pe altul şi dîndu-şi pace, și-au întins cinstiţii lor grumaji 
sub sabie spre a fi tăiaţi de ostaşi. Apoi, Sfîntul Mina, fiind încă viu, a rugat pe împărat ca trupul 
său să fie dus în Vizantia, care lucru chiar cînd își da sfîrşitul l-a poruncit şi credincioşilor ce 
stăteau înaintea lui. 


Împăratul Maximin a poruncit însă să facă un sicriu de fier, să pună într-însul trupurile 
sfinţilor mucenici şi să le arunce în mare, pentru ca să nu fie cinstite de creştini. lar el, pricepînd 
gilceava poporului şi cîrtirea cea mare şi temîndu-se să nu se ridice tulburare asupra lui, a ieşit 
degrabă din cetate şi s-a întors în Vizantia. Iar sicriul de fier cu moaştele sfinţilor nu s-a cufundat 
în mare; ci cu puterea lui Dumnezeu, plutind pe deasupra apei, a întrecut pe împărat plutind 
spre Vizantia, zburînd ca o pasăre cu aripi. Atunci, noaptea s-a arătat vedenie dumnezeiască 
episcopului Constantinopolului, poruncindu-i ca fără zăbavă să meargă la ţărmul mării şi să ia 
cu cinste sicriul cu moaștele sfinţilor. 


Episcopul, în aceeași noapte, chemînd clerul său și pe oarecare din cetăţenii cei 
credincioşi, bărbați cinstiți, au ieşit la mare şi au văzut toţi lumină, pogorîndu-se ca un stîlp din 
cer şi care era deasupra unei bărci; iar doi bărbaţi prea străluciți, venind în acea barcă, către 
țărm, unde era episcopul şi clerul. Apropiindu-se de țărm, au văzut că nu barcă, ci un sicriu 
plutește, fiind tras pe apă de doi îngeri purtători de lumină. Apoi, punînd sicriul pe țărm, s-au 
făcut nevăzuţi. lar episcopul și cei împreună cu dînsul, primind racla cu bucurie şi cunoscînd 
că este de fier, foarte mult s-au mirat, cum greutatea fierului nu s-a scufundat în adîncul mării, 


ci ca un lemn uşor a plutit pe apă. Și sărutînd cinstitele trupuri ale sfinţilor mucenici, le-au pus 
într-un loc ascuns, pînă la o vreme. 


Pe împăratul Maximin, cînd mergea pe cale, l-a ajuns pedeapsa lui Dumnezeu, pentru 
că s-a lipsit de ochii cei trupeşti, cel ce era orb demult de cei sufletești şi, precum a spus el 
prietenilor săi de casă, a fost bătut cu mîini nevăzute şi după puţine zile a murit ticălosul. Atunci 
episcopul cu mare cinste a îngropat moaștele sfinților mucenici lîngă zidul cetăţii, ca să fie 
acestea strajă şi păzitori celor ce înoată pe mare, iar celor ce pătimesc în boli, să le fie doctori, 
întru slava marelui Dumnezeu şi Mîntuitorului nostru lisus Hristos, acum şi pururea şi în vecii 
vecilor. Amin. 


(11 DECEMBRIE) 


Mesopotamia, care este între rîurile Tigru şi Eufrat, a odrăslit această stilpare a raiului, 
pe cuviosul părintele nostru Daniil, în satul ce se numește Vitara, care este aproape de cetatea 
Samosata, din părinţi creştini, ale căror nume erau Ilie şi Marta. 


Zămislirea Cuviosului Daniil a fost aşa: maica lui era stearpă şi nu năștea, pentru care 
pricină era dosădită şi ocărîtă de bărbatul său cu mustrări nenumărate şi era defăimată de rudenii 
şi de vecini. Ea, fund întru amărăciunea inimii, a ieşit odată din casă încetișor, pe la miezul 
nopții şi, ridicîndu-şi mîinile către cer, cu multe lacrimi s-a rugat lui Dumnezeu, zicînd: 
"Doamne, Împărate, Cela ce ai făcut dintru început bărbat și femeie și ai zis: Creșteţi şi vă 
înmulțiți, Cela ce ai dăruit Sarei la bătrîneţe pe Isaac; Anei pe Samuil; Elisabetei, pe Ioan; 
milostiveşte-Te şi de necazul meu și, căutînd cu milostivire, dezleagă-mi nerodirea mea. Ia 
defăimarea mea și dă rod pîntecelui celui neroditor, ca, pe cel dăruit de Tine, să-l aduc ie, 
precum de demult Ana a născut pe Samuil”. 


Astfel, rugîndu-se ea cu inimă zdrobită şi cu duh smerit, s-a întors în casă și, după ce a 
adormit puţin, a văzut în vis două candele preastrălucite mari, pogorîndu-se încetişor din cer 
peste capul ei. Sculîndu-se dimineaţa a spus bărbatului şi rudeniilor ceea ce a văzut, iar aceia în 
multe feluri au tîlcuit visul, ce era mai înainte însemnarea unui rod care avea să aibă şi care rod 
cu strălucirea faptelor bune, avea să fie mai strălucit decît stelele. 


După puțină vreme zămislind, a născut prunc de parte bărbătească, prin a cărui naştere, 
maica s-a vindecat de amîndouă necazurile: al sterpiciunii şi al durerii. 


Astfel de început al vieţii de pe pămînt a avut fericitul Daniil; astfel a ieşit în lume, cel 
care era cu adevărat fiu al luminii. Şi a crescut pruncul cinci ani fără nume, căci părinții nu 
voiau să pună nume fiului lor şi doreau să fie numit de Dumnezeu, ca unul ce s-a născut din 
dăruirea Lui şi astfel, tot de la Dumnezeu să-și primească numele. Deci, l-au dus într-o 
mănăstire oarecare, aducînd şi daruri lui Dumnezeu, apoi l-au rugat pe egumen să dea nume 
fiului lor. Iar acela, fiind insuflat de Dumnezeu, a zis că se cuvine să se numească cu numele 
pe care Dumnezeu îl va descoperi. Şi, căutînd spre prunc, a zis să-i dea carte din dumnezeiescul 
altar şi, deschizînd-o, a aflat oarecare cuvinte ale Sfîntului prooroc Daniil. Din acestea, 
pricepînd că aşa binevoieşte Dumnezeu a se numi pruncul, l-a numit cu acest nume proorocesc, 
care însemna că şi acest prunc avea să fie asemenea acelui mare prooroc Daniil și cu numele şi 
cu obiceiurile. 


Părinții voiau ca fiul lor îndată să se încredinţeze lui Dumnezeu în mănăstirea aceea, dar 
egumenul n-a voit, pentru că copilul era încă mic. S-au întors cu dînsul la casa lor, rînduind 
Dumnezeu aşa, ca după acestea copilul, nu prin socoteala altora, ci prin voia şi înțelepciunea 
sa, să aleagă locul cel bun. 


Crescînd copilul, se cunoştea ce fel de bărbat desăvîrșit are să fie şi din răsădirea sa, 
pomul cel bun arăta ce fel de roade are să aducă mai pe urmă; pentru că de acum îi urma umbra 
faptelor bune, celui ce umbla în lumina darului lui Dumnezeu. 


Cînd era de doisprezece ani, a ieşit din casa părinților săi, nespunînd nimănui de plecarea 
şi de gîndul său, şi a trecut cu vederea, pentru Hristos, pe părinţii săi, patria, rudele şi pe prieteni 
şi s-a dus într-o mănăstire, care era la douăzeci de stadii depărtare de satul care îl odrăslise. 
Acolo, căzînd la picioarele egumenului, s-a rugat să-l primească în ceata celor ce petrec viața 
monahicească şi să-l îmbrace în chipul îngeresc. Egumenul, punîndu-i înainte slăbiciunea 
trupului său şi vîrsta tinereților, zicea că un copil tînăr ca dînsul nu poate să poarte ostenelile 
monahicești cele multe, care nu sînt lesnicioase nici bărbaţilor celor desăvîrşiți. Adică: 
privegherile, culcările pe pămînt, posturile, omorîrea trupului şi tăierea cea desăvirşită a voii 
sale, cum şi toată pofta cea trupească. Pentru aceea, îl sfătuia să se întoarcă la părinţii săi, să 
mai petreacă acasă cîtăva vreme şi să nu meargă la nişte osteneli ca acelea ce covîrșesc puterile 
tinerești. 


Danuil a zis: "Eu pentru aceea am venit aici ca să viețuiesc întru Hristos şi să mor pentru 
lume, că de aș muri în aceste frumoase osteneli monahicești mai bine este, decît să mă duc de 
aici în deșert; căci nu e cuviincios ca, punînd mîna pe plug - cum zice Evanghelia - să mă întorc 
înapoi. Zicîndu-i multe egumenul şi auzind de la dînsul multe altele, n-a putut să-l schimbe de 
la scopul său. Apoi văzînd într-însul mare sîrguință către Dumnezeu şi dragoste cu osîrdie, a 
chemat pe frați şi s-au sfătuit dacă se cuvine a primi în mănăstire pe acel copil. lar aceia, 
minunîndu-se de mărimea de suflet a copilului şi de statornicia lui cea bună și cunoscînd într- 
însul chemarea lui Dumnezeu, s-au învoit a-l primi la petrecerea lor. Deci, Daniil era arzînd cu 
duhul pentru faptele cele bune şi pentru viața cea după Dumnezeu. 


După cîtăva vreme, părinții aflînd de dînsul că se găsește într-aceea mănăstire, s-au 
bucurat şi s-au minunat, că un copil ca dînsul, s-a dus singur la slujba lui Dumnezeu. Mergînd 
la dînsul, l-au văzut încă netuns și umblînd prin mijlocul monahilor, fără îmbrăcăminte 
monahicească. Deci, au rugat pe egumen ca înaintea ochilor lor să-l tundă pe fiul lor şi să-l 
îmbrace în îmbrăcăminte monahicească. lar egumenul, după sfatul fraților, a tuns pe Daniil în 
rînduiala monahicească, într-o zi de Duminică și a poruncit părinților lui ca să nu vină adeseori 
la fiul lor, iar ei s-au întors cu bucurie la casa lor. 


Fericitul Daniil a rămas în mănăstire, sporind şi întărindu-se cu duhul, crescînd cu anii 
şi cu faptele cele bune. Iar pîrga cea prea frumoasă a vieţii lui şi rădăcina rodurilor celor ce 
aveau să fie mai pe urmă, era într-acest chip: s-a aprins inima lui de dragoste dumnezeiască şi 
dorea foarte mult să se închine sfintelor locuri unde Domnul nostru lisus Hristos a pătimit 
pentru noi, S-a îngropat, a înviat şi de unde S-a înălțat la ceruri. Apoi ardea cu duhul să vadă pe 
marele bărbat Simeon Stîlpnicul. Deci, mergînd la egumen, i-a descoperit dorința sa şi l-a rugat 


să-l lase să meargă în calea la care gîndea. Acela I-a oprit în acea vreme. Mai pe urmă, avînd el 
singur nevoie a merge în Antiohia pentru oarecare treburi bisericeşti, a luat cu el pe Daniil și pe 
alți frați. Ajungînd în satul ce se numeşte Telada, de unde nu era departe Sfintul Simeon 
Stilpnicul, s-a dus la turnul lui, unde a văzut asprimea locului aceluia şi înălțimea turnului lui 
şi cum acel bărbat răbda acolo asprimea iernii şi zăduful verii, ploile şi vînturile. 


Deşi socoteau unii din cei neiscusiți că sfîntul rabdă unele ca acelea pentru slavă deşartă, 
fericitul Daniil, nu numai că s-a mirat de răbdarea lui, dar se gîndea spre a-i urma aceluia. Cînd 
ei au strigat de Jos, Sfîntul Simeon, căutînd de sus către dînşii, le-a zis să pună scară şi să se 
suie la dînsul, dacă voiesc. Atunci se văzu în ce chip era duhul fiecăruia. Pentru că unul zicea 
că îl dor picioarele, altul se lepăda din pricina bătrîneților, altul se oprea cu altă neputinţă. Dar 
Daniil, apucîndu-se de scară, s-a suit degrabă şi, cu mare bucurie, a sărutat pe marele Simeon. 
Şi n-a fost în deșert osteneala lui, pentru că mai întîi s-a folosit de învățătura sfîntului şi s-a 
îndemnat spre mai multe fapte bune; apoi s-a învrednicit de binecuvîntarea lui, ce se da prin 
punerea miîinilor şi s-au adeverit cele ce erau să i se întîmple. Căci l-a auzit, prooroceşte zicînd 
către dînsul: "Îmbărbătează-te, fiule şi să se întărească inima ta, căci multe osteneli grele de 
purtat vei suferi pentru Hristos, Care întru toate îţi va fi ajutător, întărindu-te şi mîngîind duhul 
tău". 


După acea iubită şi îndestulată vorbă împreună cu sfîntul Daniil, s-a coborit şi s-a întors 
în mănăstirea sa. lar după cîtăva vreme, ducîndu-se către Domnul egumenul său, a fost silit de 
fraţi să ia după dînsul egumenia. Însă el arătîndu-le pe altul în locul său, își căuta liniștea şi 
zicea: "lată ai scăpat, Daniile şi acum ai vremea pe care o doreai mai înainte; deci mergi în calea 
cea dorită şi-ţi împlineşte gîndul tău". Astfel, a ieşit în taină din mănăstirea sa, neștiind nimeni, 
a venit în ograda care era lîngă turnul Sfîntului Simeon. Petrecînd acolo paisprezece zile, voia 
să se ducă. Iar Sfîntul Simeon, iubindu-l, l-a sfătuit să petreacă împreună cu dînsul. Însă Daniil, 
avînd mare dorinţă să vadă locurile sfinte de la Ierusalim şi să meargă la linişte în pustie, a 
pornit pe cale, mergînd către Palestina. 


Pe atunci era răzmeriță în Palestina, pentru că samarinenii duceau război împotriva 
creștinilor şi calea era anevoioasă într-acolo. De care lucru auzind Daniil, n-a băgat în seamă 
acestea; ci mergea cu minte bărbătească şi cu inimă neînfricoșată, netemîndu-se de moarte, fiind 
cuprins de marea dorință să-și împlinească gîndul său, pe care îl avea de demult. În cale a 
întîmpinat un monah cinstit, bătrîn cu anii, la vedere cu bun chip şi cu părul cărunt, întru toate 
asemenea Sfîntului Simeon Stîlpnicul. Văzînd pe Daniil, îl întrebă sirieneşte unde merge? Iar 
el a răspuns: "De va voi Dumnezeu, merg către sfintele locuri". lar bătrînul a zis: "Drept ai grăit, 
de va voi Dumnezeu. Dar acum să ştii, cu adeverire, că această călătorie a ta nu este după voia 
lui Dumnezeu, căci n-ai auzit oare despre tulburarea şi războiul ce este în Palestina?" lar Daniil 
a zis: "Am auzit, dar nădăjduiesc spre Dumnezeu, că-mi va fi ajutător şi nu va veni nici un rău 
asupra mea; iar de mi s-ar întîmpla ceva de acest fel, nu mă tem, pentru că ori de trăim, ori de 
murim, tot ai Domnului sîntem". Atunci, bătrînul a proorocit: "Să nu dai spre clătinare 
picioarele tale, nici să dormiteze îngerul cel ce te păzește pe tine”. Însă Daniil se arăta gata a 
muri pe acea cale, pentru Hristos. 


Bătrînului, nefiindu-i cu plăcere şi-a întors faţa şi a zis: "Dumnezeu n-a poruncit ca fără 
de vreme să ne dăm viața şi singuri a ne îngriji spre a muri, sau a fi omorîţi cu sila, pentru că El 
a zis: De vă gonesc din această cetate, fugiţi în cealaltă. După ce s-a înduplecat Daniil de sfatul 
bătrînului, a zis: "Dacă așa este bine, părinte, apoi mă voi întoarce". Bătrînul a răspuns: "Nu te 
sfătuiesc să te laşi cu totul de scopul tău, căci aș fi nebun; dar să nu mergi acum în acel loc. Ci, 
întoarce-te la Constantinopol, care este al doilea Ierusalim cu sfințenia, pentru că acestei cetăţi 
i s-a dat acum dar de la Dumnezeu şi acolo în multe biserici îți va fi cu putinţă a intra și te vei 
sătura de vederea a multor sfințenii. lar dacă vei voi a petrece în linişte, apoi chiar în Tracia de 
sus sau în gura Pontului îţi va fi spre folos şi Dumnezeu îţi va ajuta în acel loc; căci nu se cuvine 
a cugeta că pe Dumnezeu î-L afli numai la lerusalim, iar în Vizantia nu, pentru că pe Dumnezeu, 
o! iubitule, nici un loc nu-L cuprinde". 


Astfel, vorbind între dînşii, a apus soarele şi au întîlnit în calea lor o mănăstire, către 
care s-au abătut căci era noapte. Bătrînul a zis către Daniil: "Mergi, tu, înaintea mea, iar eu voi 
veni după tine". Socotind Daniil că bătrînul are vreo trebuinţă ca să rămînă, a mers înaintea lui. 
Venind la porțile mănăstirii, şedea așteptînd pe bătrîn şi, dacă a văzut că nu mai vine, a socotit 
că bătrînul s-a abătut aiurea să rămînă. Apoi, intrînd singur înăuntru, s-a închinat egumenului 
şi fraților şi a mîncat din bucatele ce i s-au pus înainte. El odihnindu-se, bătrînul acela iarăşi i- 
a apărut înainte în vedenie sfătuindu-l să facă cele ce grăise pe cale, ca să se întoarcă degrabă 
în Vizantia. lar Danul, deşteptîndu-se și nevăzînd pe nimeni înaintea sa, cugeta cine este cel ce 
i se arăta lui: om sau înger? Iar acela era marele Simeon Stilpnicul. 


După vedenia aceea, fericitul Daniil, cîntînd rugăciunile dimineţii şi luînd iertare şi 
binecuvîntare de la fraţii care viețuiau acolo, s-a dus la Constantinopol. Apoi, venind la gura 
Pontului, a intrat în biserica Sfîntului Arhanghel Mihail, voievodul puterilor cerești şi a petrecut 
într-însa şapte zile. Aici a auzit de la unii că pe aproape, într-un loc înalt ce se numea 
Filemporon, se află o capişte idolească în care erau mulțime de duhuri necurate, încît nu era cu 
putinţă cuiva a trece pe acolo; pentru că pe cei ce pluteau pe lîngă acel loc îi îneca în apă, iar 
asupra celor ce treceau alături năvăleau ca nişte tîlhari şi-i răneau. Auzind de aceasta sfîntul, a 
gîndit să se ducă şi să viețuiască acolo, aducîndu-și aminte de marele Antonie, cîte răutăți a 
răbdat de la diavoli şi la sfîrşit, biruindu-i cu ajutorul lui Dumnezeu, s-a învrednicit de mare 
cinste. Deci s-a dus în acea capişte pustie, înarmîndu-se cu arma cea nebiruită a Sfintei Cruci şi 
cîntînd: Domnul este luminarea mea și Mîntuitorul meu de cine mă voi teme. Deci s-a spăimîntat 
mai înainte de luptă ceata cea diavolească, iar ostașul cel duhovnicesc înconjurînd colţurile, le 
îngrădea cu semnul Crucii, la fiecare plecîndu-și genunchii şi rugîndu-se lui Dumnezeu. 


Făcîndu-se seară, a venit duhul întunericului, care arunca cu pietre asupra sfîntului şi se 
auzea glas înfricoșat, țipăt, şi huiet. lar Daniil, fără temere stînd la rugăciune, zicea: De s-ar 
rîndui asupra mea tabără, nu se va înfricoșa inima mea. Astfel, a petrecut întîia şi a doua 
noapte. lar în noaptea a treia a văzut mulțime de diavoli în chip de oameni mari, ca niște uriași, 
cu feţele întunecate, înfricoşați, ca nişte mîncători de stîrv, care scrîşneau din dinţii şi, iuțindu- 
se asupra lui, ziceau: "Cine te-a sfătuit, o! ticălosule, a veni aici, unde noi vieţuim de multă 


vreme şi sîntem domni ai acestui loc?" Și se repezeau asupra lui, unii vrînd să-l arunce în mare, 
alții se sileau să-l ucidă cu pietre; însă nici unul din ei nu putea să se apropie de dînsul. Sfîntul, 
aducîndu-şi aminte de cuvintele Domnului: Acest neam nu poate ieși cu nimic, fără numai cu 
rugăciunea și cu postul, a astupat toate uşile capiștei şi a lăsat numai o ferestruică. Acolo 
petrecea în post și rugăciune. Nu după multă vreme, cu puterea lui Dumnezeu, s-a izgonit de 
acolo toată puterea cea diavolească, încît poporul umbla pe acolo fără vătămare. 


Deci s-a făcut înştiinţare despre aceea pretutindeni și au început mulţi de prin laturile 
dimprejur a veni la Sfîntul Daniil, minunîndu-se că, acolo unde era sălăşluirea diavolilor, acum 
se săvîrșește slujba lui Dumnezeu ziua și noaptea. Iar diavolul care urăşte binele, nerăbdînd a 
se vedea biruit de sfînt, a băgat zavistie între oarecare din clerici, care au început a grăi între 
dînșii: "Oare de unde a venit acesta aici, că iată toți merg la dînsul şi-l laudă pretutindeni? Să 
spunem patriarhului ca să-l izgonească din locul acesta”. 


Apropiindu-se clericii de Anatolie, patriarhul Constantinopolului, l-au clevetit pe sfint, 
dar patriarhul a zis către dînşii: "Pentru ce clevetiţi asupra omului, neștiind de unde este, nici în 
ce fel viețuieşte? Căci dacă vieţuieşte bine, apoi şi noi vom fi părtași sfinţeniei lui, iar dacă este 
rău, apoi cu adevărat este vrednic a fi izgonit. Nu se va izgoni însă îndată, ci mai întîi socotiți 
cu luare-aminte cele ce se cuvin pentru dînsul". Atunci au tăcut clevetitorii, fund ruşinați. lar 
diavolul, văzînd că nimic n-a putut spori cu asemenea măiestrii, a năvălit asupra sfîntului cu 
mai multe năluciri şi înfricoşări decît cele dintii, pornindu-se asupra lui cu toată puterea sa. Căci 
uneori se lăuda ca să-l înece în mare, iar alteori se nevoia a-l omori; însă nu i s-a dat voie a 
vătăma pe sfînt, care stînd la rugăciune, zicea: "Domnul meu lisus Hristos în care cred, Acela 
vă va arunca pe voi în prăpăstiile iadului”. 


Acestea zicînd el, s-a făcut strigare şi țipăt, încît a văzut sfîntul pe diavoli, ca niște lilieci 
de noapte, zburînd și ieşind din locul acela. Dar tot n-au încetat a face supărare sfîntului, că 
iarăşi au pornit clevetitori asupra lui, care, apropiindu-se de patriarh, au zis: "Stăpîne, Daniil 
este vrăjitor şi fățarnic şi înşeală pe popor cu farmecele; de aceea, nu mai putem nici a privi 
asupra lui". Atunci patriarhul, chemîndu-l pe Daniil, l-a întrebat cine și de unde este, pentru ce 
a venit în acele părți şi cum mărturiseşte despre Dumnezeu? Iar el, mai întîi şi-a mărturisit 
dreapta credință, apoi şi-a spus neamul său şi patria și cum că, prin descoperirea lui Dumnezeu, 
a fost sfătuit a veni în Vizantia. Patriarhul, auzind acestea, s-a sculat şi l-a îmbrățișat, cinstindu- 
l ca pe omul lui Dumnezeu, apoi l-a liberat cu pace. 


Nu după multe zile, a căzut patriarhul acela într-o boală cumplită şi, chemînd îndată la 
sine pe Daniil, l-a rugat să facă pentru dînsul rugăciune către Dumnezeu ca să se vindece. 
Rugîndu-se sfîntul, s-a sculat îndată patriarhul sănătos. lar pentru tămăduire, doctorul cel fără 
de arginți, astfel de plată a cerut de la patriarh: să ierte pe aceia care l-au clevetit pe el. Patriarhul 
a zis: "Cum să nu iert pe aceia care mi s-au făcut pricinuitori de atîta bine încît m-au învrednicit 
a te vedea și a primi vindecare prin tine?”. Apoi patriarhul a rugat pe sfînt să petreacă cu dînsul; 


dar acela s-a rugat ca să fie lăsat să meargă la locul său şi, ducîndu-se, iarăşi a astupat după sine 
uşile, lăsînd numai ferestruica mică, pentru cei ce veneau la dînsul. 


După nouă ani de şedere acolo, cînd a binevoit Dumnezeu a-l chema la viață mai 
desăvirşită, 1 s-a făcut o descoperire în acest chip: a văzut în vedenie un turn înaintea sa, 
covîrşind cu înălțimea norii şi Cuviosul Simeon stînd în vîrful lui. Acolo, împreună cu dînsul, 
stăteau doi tineri luminaţi şi a auzit glas din înălțimea turnului, zicînd: "Suie-te aici la mine, 
Danule". El a răspuns: "Doamne, cum mă voi sui la o înălțime ca aceea?" Iar Cuviosul Simeon 
a poruncit tinerilor acelora să pogoare şi, luîndu-l pe Daniil, să-i suie la dînsul. Tinerii îndată 
au făcut ce li s-a poruncit şi l-au adus pe el înaintea lui Simeon, care, îmbrățişînd pe Daniil, a 
zis către dînsul cu glas mare: "Îmbărbătează-te, Daniil, fii tare, fii cu mărime de suflet ŞI stai 
bine şi cu bărbăţie!” 


Acestea grăind Sfîntul Simeon, s-a făcut tunet mare şi, de glasul acela, Daniil s-a 
deșteptat. lar acea vedenie însemna că i se cuvine și lui a se sui în turn, după asemănarea 
Sfîntului Simeon Stîlpnicul şi a se apropia de cer cu trupul şi cu duhul. 


În acea vreme a venit din Antiohia la împărat, Serghie, ucenicul Sfîntului Simeon, 
aducînd culionul lui Simeon, care era trimis împăratului ca un dar spre apărare de tot răul. Dar 
de vreme ce mintea împăratului era spre grijile cele dinafară și se îndeletnicea cu treburile 
poporului, Serghie a cugetat să plece înapoi şi dorea să meargă pe la mănăstirea, numită a 
neadormiţilor. Aflîndu-se împreună cu alții pe locurile unde era Sfîntul Daniil, au pomenit unii 
despre dînsul, spunînd cu cîtă răbdare își petrecea viaţa sa şi cum a luat de la Dumnezeu dar, 
spre a vindeca neputinţele şi a izgoni diavolii. De acest lucru auzind Serghie, a poruncit să tragă 
corabia la țărm şi a mers la Cuviosul Daniil, care l-a primit cu dragoste. După o vreme, pricepînd 
Serghie că duhul lui Simeon odihneşte peste Daniil - precum al lui Ilie peste Elisei - darul pe 
care îl avea la sine, adică culionul fericitului Simeon, l-a dat lui Daniil, că lui i se cădea mai 
bine decît altcuiva. 


După aceasta s-a făcut lui Serghie o arătare ca aceasta: a văzut în somn trei tineri care 
au venit către dînsul şi i-au zis: "Scoală-te, Serghie, şi spune-i lui Daniil, că acum s-a împlinit 
vremea petrecerii sale în acest locaş; deci să se pregătească pentru mai mari nevoinţe”. 
Sculîndu-se Serghie, a spus aceasta lui Daniil, iar el, înțelegînd că porunceşte Dumnezeu a urma 
vieții Cuviosului Simeon, a rugat pe Serghie să meargă în pustie şi să-i afle loc lesnicios, unde 
ar putea să zidească un turn. Serghie, înconjurînd nişte dealuri, fiind purtat de ajutorul lui 
Dumnezeu, a venit la locul acela unde era să se zidească turnul şi, culcîndu-se să se odihnească 
după osteneala zilei, a avut iarăși o vedenie într-acest chip: un porumbel alb zbura deasupra lui 
şi Serghie se sîrguia a-l prinde, dar a auzit glas de sus, zicînd: "Tu socoteşti a-l prinde cu cursa, 
dar nu, căci cu mîinile se cade a-l prinde". Porumbelul a zburat la înălțime și nu s-a mai văzut. 
Deci, pricepînd Serghie că Dumnezeu i-a arătat locul pentru zidirea turnului, s-a întors la Daniil 
şi i-a spus ceea ce a văzut şi a auzit, iar el s-a bucurat și a rugat pe un oarecare prieten al său, 
anume Marcu, căruia, Dumnezeu ajutîndu-i, degrabă a zidit turnul. După ce s-a săvârşit vîrful, 


Daniil a ieşit din locașul acela noaptea, ca să nu ştie nimeni de dînsul și, venind către turn, s-a 
rugat, zicînd: "Slavă Ţie, Hristoase Dumnezeule, că m-ai învrednicit de o viață ca aceasta; Tu 
ştii, Doamne, că întru Tine mă întăresc şi, spre Tine nădăjduind, mă voi sui pe acest turn. Deci, 
primeşte rîvna mea, întărește-mă spre nevoinţă și începutul acesta adu-l întru săvîrșire”. Astfel 
rugîndu-se, s-a suit în turn, începînd a viețui după Dumnezeu, între cer şi pămînt, de acesta 
înstrăinîndu-se, iar către cer apropiindu-se cu trupul şi cu duhul. 


Diavolul, care zavistuieşte însă totdeauna contra robilor lui Dumnezeu, a început şi 
acolo a supăra pe sfînt, pentru că a ridicat asupra lui pe stăpînul locului aceluia, cu numele 
Ghelasie. Căci acela înştiinţindu-se că s-a zidit turnul pe moșia lui fără voie şi că a început a 
vieţui acolo un călugăr fără ştirea lui, s-a mîniat foarte şi a vestit despre aceasta pe împărat și 
pe patriarhul Ghenadie, care se alesese după Anatolie. Împăratul n-a ţinut seamă de aceea, iar 
patriarhul nu numai că a poruncit să dea jos pe Daniil de pe turn, ci voia să-l şi pedepsească. 
Deci a dat putere lui Ghelasie să meargă şi să-l dea jos cu ocară din turn. 


Ghelasie, mergînd cu mînie să-şi împlinească voia sa, Dumnezeu, împiedicîndu-l în acel 
gînd rău, a poruncit să vină deodată, în zi senină, o ploaie mare şi vînt puternic cu multe fulgere 
şi tunete. Însă acela nici aşa nu s-a înfricoșat, nici n-a încetat în acel gînd rău, avînd inima sa 
aprinsă cu iuțime, pornindu-l diavolul spre mînie. După ce a venit la turn, a început a striga cu 
ocări asupra sfîntului ca să pogoare de pe turn, iar de nu va vrea, apoi singur se va sui şi-l va da 
Jos. Unul din cei ce venise cu dînsul acolo, zicea: "Lasă-l, că nici un rău nu-ţi face; pentru că 
nici turnul acesta nu este pe moşia ta, nici nu ţi se face prin aceasta vreo strîimbătate, ci poate 
mai bine îţi va fi, avînd un vecin ca acesta, învrednicindu-te de rugăciunile lui". Dar Ghelasie 
nu i-a ascultat pe dînşii, ci porunci sfîntului cu mînie, ca îndată să coboare din turn. Începînd 
sfîntul a se cobori şi păşind pînă la a șasea treaptă, s-au văzut picioarele lui umflate de 
privegherea cea neîncetată a zilei și a nopții. Atunci le-a fost jale tuturor şi chiar acel Ghelasie 
s-a întors cu milostivire şi a început a-l ruga să se suie iarăși la locul său și să-l ierte pentru că 
a îndrăznit a-l necăji. 


După aceasta, Ghelasie i-a zidit un turn mai înalt şi de atunci a început a avea pe sfînt 
în mare cinste, încît chiar înaintea împăratului lăuda pe cuviosul bărbat cel plin de fapte bune. 
Apoi a venit la sfînt un om bătrîn şi cinstit din Traghia, aducînd cu sine pe singurul său fiu care 
era îndrăcit și pe care, punîndu-l lîngă turn, rugă pe sfint cu lacrimi, să se milostivească şi să-l 
vindece; căci iată, zicea el, treizeci de zile sînt de cînd cel ce se munceşte, nu încetează 
pomenirea numelui tău, sfinte al lui Dumnezeu. Iar cuviosul, fiind milostiv, a zis către dînsul: 
"De crezi că Domnul meu lisus Hristos va tămădui prin mine pe fiul tău, după credinţa ta să-ţi 
fie ție”. Apoi a poruncit să ungă pe cel îndrăcit cu untdelemn sfințit. Și aceasta făcîndu-se, l-a 
aruncat diavolul la pămînt și mult chinuindu-l, mai pe urmă a zis: "Voi ieşi, voi ieși". După care 
a şi ieşit. Iar tatăl, luînd pe fiul său sănătos, l-a dus într-o mănăstire, unde, s-a făcut monah 
iscusit. 


După aceasta, alt bărbat cu numele Chir, înțelept şi cuvîntător bun, - care fusese mai 
înainte eparh, iar mai pe urmă a fost ales episcop în cetatea Frigiei, ce se numeşte Cotilia, - 
acesta avînd o fiică cu numele Alexandra, pe care o muncea diavolul, a adus-o la sfîntul, care 
rugîndu-se lui Dumnezeu şi punîndu-şi mîinile pe ea, îndată a ieşit diavolul şi s-a făcut 
sănătoasă. Din acea vreme, Chir avea mare dragoste şi osîrdie către cuviosul. Odată, tot acela a 
adus la sfînt pe o femeie a unui ostaş al său, așijderea îndrăcită. Și aceea, cu rugăciunile 
fericitului a dobîndit sănătate, pentru care Chir, fiind mulțumitor, a scris pe turnul sfîntului 
aceste stihuri: "Între pămînt şi între cer stă un bărbat lovit de pretutindeni de vânturi şi nicidecum 
temîndu-se. Cu hrană cerească se hrănește şi bea vînt în setea lui, sprijinindu-și picioarele sale 
pe un turn înalt, urmînd lui Simeon; el propovăduieşte pe fiul Maicii Domnului cea neispitită 
de nuntă". 


Leon cel mare, împăratul grecesc, neavînd fii și dorind să aibă moștenitori, a rugat pe 
Cuviosul Daniil să mijlocească pentru el la Dumnezeu ca să cîştige ceea ce dorește. Iar el, ca 
cel ce singur era fiul rugăciunii, căci cu rugăciune a fost dăruit maicii sale, asemenea şi altora, 
cu rugăciunile sale îi făcea a avea fii. Deci, rugîndu-se către Dumnezeu, a proorocit împăratului 
că în anul viitor i se va naşte fiu şi s-a împlinit acea proorocie a lui. Împăratul s-a bucurat pentru 
naşterea fiului său şi era mulțumit de rugăciunile sfîntului, pentru care i-a zidit alt turn. 
Străbătînd vestea despre Sfintul Daniil, a venit la dînsul împărăteasa Evdochia, soţia 
împăratului Teodosie cel Tînăr, care fusese mai înainte, şi l-a rugat să se pogoare de pe acel 
turn şi să meargă în stăpînirea sa, unde zicea că are multe locuri liniștite. Fericitul a lăudat 
cugetul ei cel bun, dar n-a voit a se duce de acolo, unde i-a poruncit Dumnezeu a petrece şi, 
binecuvîntînd pe împărăteasă, a trimis-o cu pace, iar el s-a suit în turnul cel mai înalt, pe care îl 
zidise Ghelasie. 


În acea vreme unii din eretici, care erau în Constantinopol, au momit o desfrînată cu 
mult aur, anume Vasiana, ca să meargă la sfîntul şi să-l înduplece spre lucrul cel necurat sau pe 
dînsul singur sau pe vreunul din ucenicii lui. Deci s-a dus cea fără de rușine către cel înțelept, 
cea necurată către cel curat, socotind că numai cu o căutare spre dînsa se va înșela fericitul şi o 
va pofiti, căci era îmbrăcată cu haine țesute cu aur şi împodobită cu multe feluri de podoabe. 


Aceea venind, s-a prefăcut că era bolnavă; se afla într-o țarină ce era în fața turnului, 
lîngă ograda oilor celor cuvîntătoare ale păstorului, văitîndu-se că este bolnavă şi, astfel, dacă 
nu sfîntului, apoi măcar ucenicilor lui să le facă vătămare sufletească. Stînd acolo nu puţină 
vreme şi văzînd că nu sporeşte nimic - căci nu putea nicidecum să înșele pe acela a cărui minte 
nu se lipea de pămînt, ci de-a pururea privea sus la Dumnezeu - s-a dus în deșert şi, venind la 
ereticii care o trimiseră, a grăit minciuni ticăloasa, cum că ar fi rănit pe Daniil care ar fi pofiit 
frumuseţea ei și că ar fi poruncit ucenicilor s-o suie la dînsul în turn: "Iar eu, zise ea, n-am voit. 
Ei însă, temîndu-se să nu iasă în auzul poporului pofta cea rea a lor, voiră să mă omoare și abia 
m-am smuls din mîinile lor şi am fugit”. 


Astfel minţind desfrînata aceea asupra sfîntului, ereticii răspîndiră cuvintele ei în popor, 
ca, făcînd nume rău lui Daniil cel nevinovat și curat, să-l facă urît de popor. Dar îndată a ajuns 
judecata lui Dumnezeu pe vestitoarea cea mincinoasă și necurată, căci a năvălit asupra ei un 
duh rău care o muncea. Atunci, nevrînd chiar, a mărturisit că a fost plătită de eretici şi s-au 
ruşinat cei ce huleau pe plăcutul lui Dumnezeu. Iar cetăţenii luînd-o au dus-o la sfînt şi l-au 
rugat s-o izbăvească de muncirea cea diavolească. EI, fiind ucenic adevărat al lui Hristos, care 
învaţă a iubi pe vrăjmaşi şi care porunceşte a ierta celor ce greşesc, pînă la șaptezeci de ori cîte 
şapte, nu i-a răsplătit cu rău pentru rău, ci a făcut bine făcătoarei sale de rău. Căci a făcut 
rugăciuni către Dumnezeu pentru dînsa, apoi a poruncit s-o ungă cu untdelemn sfinţit şi aşa a 
izbăvit-o de diavolul care o muncea. Ea, dobîndind tămăduire, a sărutat turnul sfîntului, 
mărturisindu-şi păcatul înaintea tuturor şi cerîndu-şi iertare; apoi, din acea vreme s-a înțelepțit, 
schimbîndu-și năravul cel rău. 


Cuviosul avea de la Dumnezeu nu numai stăpînire a izgoni diavolii şi a tămădui 
neputinţele, dar nici de darul proorociei nu era lipsit, adică a şti mai înainte şi a grăi cele ce au 
să fie. El văzînd mai înainte mînia lui Dumnezeu și pedeapsa ce are să vină asupra cetăţii, a 
trimis veste patriarhului Ghenadie şi împăratului Leon, sfătuindu-i să săvîrșească rugăciune 
publică, de două ori pe săptămînă, ca să potolească îngrozirea cea dreaptă a lui Dumnezeu. Dar 
ei n-au luat în seamă sfatul fericitului; de aceea, au văzut cu fapta împlinirea proorociei lui, 
pentru păcatele lor, despre care lucru vom arăta. 


În acea vreme împăratul fiind pornit de duhul lui Dumnezeu, a scris patriarhului să ia 
împreună cu el clerici mulți, să se ducă la marele Daniil și să-l sfinţească preot. Ducîndu-se 
patriarhul cu clerul său şi ajungînd la turn, a zis către cuviosul că de multă vreme dorea să-l 
vadă, dar a fost ocupat cu treburile bisericii; iar acum - zise el - am venit să te văd şi să mă 
învrednicesc de cuvintele şi rugăciunile tale. Patriarhul a zis celor ce au venit cu el să pună scara 
ca să se urce la dînsul. Iar sfîntul a zis către el: "În zadar te-a pornit spre atîta osteneală cel ce 
te-a trimis la noi". Sfîntul, zicînd acestea, patriarhul s-a mirat şi s-a spăimîntat, cum a cunoscut 
că venirea lui nu era cu bunăvoință, ci din poruncă, că niciodată n-ar fi venit la dînsul de n-ar fi 
fost trimis de împărat. Apoi patriarhul şi ceilalți ce erau cu dînsul mult au rugat pe sfînt ca să 
poruncească să pună scara, să se suie la dînsul, dar el nu voia deloc. Atunci era zăduf şi arșiță 
de soare şi patriarhul, văzînd mulţimea poporului slăbind de zăduf şi de sete, a poruncit ca, stînd 
acolo jos, arhidiaconul să înceapă rugăciunea cea obișnuită la hirotonie. 


Deci, rugîndu-se şi citind rugăciunile cu care se sfințește preotul, a sfințit pe Sfîntul 
Daniil în preot, deşi sta departe de dînșii în înălțimea turnului. Și toată mulțimea poporului 
striga: "Axios", adică, vrednic este. Atunci fericitul Daniil, văzînd voia lui Dumnezeu, a 
poruncit să pună scară şi, primind semnele preoțești din mîna patriarhului, s-a împărtășit cu 
dînsul, cu preacuratele şi dumnezeieştile Taine şi rugîndu-se pentru toţi care veniseră acolo, 1- 
a liberat cu pace într-ale lor. 


Înştiințîndu-se împăratul cum că a primit Cuviosul Daniil hirotonia, s-a bucurat și 
venind degrabă la turn, a dezbrăcat haina cea împărătească şi, suindu-se cu smerenie la dînsul, 
a căzut la sfintele lui picioare, pe care văzîndu-le umflate şi rănite, s-a mirat de răbdarea lui cea 
mare. Apoi, luînd binecuvîntare, s-a întors cu veselie. După aceea a venit vremea a se împlini 
proorocia sfîntului, pentru mînia lui Dumnezeu ce avea să fie asupra cetăţii. Pentru că, în luna 
septembrie, la pomenirea Sfîntului Mucenic Mamant, care se prăznuia cu cinste în 
Constantinopol, începîndu-se de cu seară în biserica lui cîntarea cea de toată noaptea, deodată 
s-a aprins foc mare în cetatea împărătească, încît puțin a fost de n-a cuprins toată cetatea. Că, 
începînd de la zidul care era la mare ce se numea al corăbiilor, a trecut pînă la tirgul lui 
Constantin şi a ajuns pînă la turnul lui Iulian, înconjurînd cetatea din mijloc. 


Atunci se putu vedea marea pedeapsă a lui Dumnezeu, pentru că focul a ars nu numai 
mulţime de case mari cu visterii, palate frumoase şi locuri sfinte, ci și popor fără număr; pe unii 
i-a prefăcut în cenușă, pe alţii i-a ars pe jumătate, altora vătămîndu-le mîinile, picioarele, faţa, 
ochii şi capetele. Nu era cu putinţă a stinge pojarul acela, căci cu cît se sileau a-l stinge, cu atît 
se întindea mai mult văpaia. Dumnezeu pedepsea poporul pentru păcatele lui şi puțin a fost de 
n-a pierit de foc toată cetatea lui Constantin, ca odinioară Sodoma. Atunci abia şi-au adus 
aminte de proorocia sfîntului, care le spusese mai înainte de pedeapsa care s-a întîmplat acum, 
şi-i deştepta la rugăciune şi pocăință. Deci au alergat la dînsul, rugîndu-l cu lacrimi, ca prin 
rugăciunile sale să îmblînzească pe Dumnezeu şi să stingă văpaia focului. lar sfîntul, plîngînd, 
le imputa că nu l-au ascultat cînd le-a spus de nevoia ce era de față şi n-au primit sfatul lui să 
facă rugăciune publică de două ori pe săptămînă. Apoi, ridicîndu-și mîinile, a făcut rugăciune 
cu sîrguință către Dumnezeu, pentru cetate şi pentru popor. 


După rugăciune, le-a adeverit că după şapte zile va înceta focul, care lucru s-a şi făcut. 
Atunci s-a temut şi împăratul de mînia lui Dumnezeu şi, luînd pe împărăteasă, au alergat la 
sfînt, cerînd milostivirea lui Dumnezeu prin mijlocirea lui. 


După anul acela, a fost iarnă foarte friguroasă, care frig nu este cu putinţă a-l spune; însă 
n-a putut să-l biruiască pe pătimitorul cel cu bărbăție, ci iarna a fost biruită de dînsul. Pentru că 
se vărsa mulţime de ploi şi ca niște rîuri păreau că se coboară din ceruri timp de patru zile, încît 
s-au prăbuşit nişte munţi de valurile apei şi sate s-au înecat. Apoi erau vînturi înfricoşate 
potrivnice, ca şi cum s-ar fi bătut între ele; iar furtuna și vînturile erau așa de mari, încît și 
cîrligele cele de fier, care ţineau cele două turnuri ale cuviosului, s-au rupt de puterea furtunii. 
Însă Cuviosul stătea la înălțime cu multă răbdare şi, clătinîndu-se turnurile, şi el se clătina de 
vînt ca o ramură în copac. Ucenicii de jos, cu spaimă uitîndu-se la dînsul, strigau plîngînd, 
temîndu-se că va muri de atita frig sau va cădea la pămînt cu turnul. Nădejdea lui Daniil către 
Domnul era neclintită, însă; ca o piatră întemeiată fiind în turn, sfîntul era fără temere. Pentru 
ce avea să se teamă de moarte acela care socotea viața sa de aici ca o legătură şi temniță, iar 
moartea ca o dezlegare? Ci, zicea ca David: "Scoate din temniță, adică din trup, sufletul meu”. 
Astfel, răbdînd de frig, fericitul se ruga către Dumnezeu fierbinte. Deci a strigat dreptul, iar 
Domnul l-a auzit pe el și din înălțimea cerurilor - precum altădată a certat vînturile din corabie 
-, deodată s-a făcut linişte mare și ziua s-a înseninat. 


Atunci a venit împăratul să vadă pe sfint, dacă n-a pătimit vreo vătămare, din ploile și 
de la vînturile ce au fost. Și văzînd cîrligele cele rupte, a poruncit să întărească turnul mai bine; 
apoi s-a întors cu binecuvîntarea ce o primise de la cuviosul părinte. Dar i s-a întîmplat lucrul 
acesta: calul pe care era, nu se ştie din ce pricină, speriindu-se și căzînd înapoi, a trîntit pe 
împărat, încît şi coroana a căzut din capul lui departe și s-a sfărimat, risipindu-se de la coroană 
mărgăritarele şi pietrele cele scumpe. 


Atunci era comis (sfetnic) pe lîngă împărat unul cu numele lordan, de credință arian, 
care, văzînd căderea împăratului de pe cal, s-a temut să nu-l învinuiască şi să fie pedepsit. Deci, 
întorcîndu-se, a alergat la Cuviosul Daniil şi-l rugă cu lacrimi, să mijlocească către împărat 
pentru dînsul ca să-l ierte, că se leapădă - zicea el - de credinţa cea arienească şi se unește cu 
credinţa cea dreaptă. Iar cuviosul, primindu-l în buna credinţă, a scris împăratului că Iordan s- 
a lepădat de credința cea arienească și s-a lipit de creştini; drept aceea vrednic este a fi miluit. 
Împăratul a scris înapoi către sfînt, zicînd: "Pricina căderii mele n-a fost nimeni altul decît eu, 
căci înaintea ochilor tăi am îndrăznit a încăleca pe cal şi n-am mers mai departe pe jos, de la 
sfîntul tău turn. lar asupra lui lordan nu numai că nu am nimic, dar încă mă şi bucur că această 
cădere s-a făcut pricinuitoare sculării lui din căderea cea sufletească”. După aceasta împăratul 
avea pe sfîntul în atît de mare cinste, încît nu numai singur îl cinstea, ci şi altora îl arăta ca pe o 
stea cerească. 


S-a întîmplat odată că a venit Guvazie, împăratul Lazilor, la Leon, împăratul grecesc, 
pentru împăcare. Pe acela luîndu-l împăratul Leon, l-a dus la Cuviosul Daniil Stilpnicul și i l-a 
arătat, zicînd: "Această minune este în împărăția mea!" lar acela, minunîndu-se de răbdarea 
cuviosului, se închină nu numai sfîntului, ci şi turnului pe care sta el şi cu lacrimi zicea: 
"Mulţumesc, ie, Împărate ceresc, că eu, venind la împăratul pămîntesc, m-ai învrednicit a 
vedea pe bărbatul cel ceresc cum şi petrecerea lui”. Şi întorcîndu-se acel împărat al Lazilor în 
țara sa, adeseori vorbea despre cuvios dregătorilor săi şi trimetea la dînsul scrisori, cerînd 
sfintele lui rugăciuni pentru apărarea împărăției sale. Și era cuviosul spre mare mirare tuturor, 
celor de aproape şi celor de departe, străinilor, împăraților, cum şi la tot poporul, grecilor şi 
romanilor, cum şi barbarilor, care, venind la dînsul ca la îngerul lui Dumnezeu, îl chemau într- 
ajutor şi cu sfintele lui rugăciuni dobîndeau ce cereau. 


Pentru dovedirea credinţei lui e destul să știm cum sta în turn şi răbda tulburările 
văzduhului, ploile şi furtunile cele mai sus pomenite. Şi pentru ca să nu se dea ceva uitării din 
cele despre dînsul vrednice de pomenit, să povestim şi aceasta: într-o vreme era o iarnă foarte 
cumplită şi erau vînturi mari şi mai aspre decît cele obișnuite, cu mare zăpadă, ger și gheaţă, iar 
cuviosul n-avea în turn nici un fel de acoperămînt; chiar culionul cel de piele, care era pe capul 
lui, i l-a răpit un vînt mare şi l-a dus într-o prăpastie. 


Atunci a stat mucenicul cel de bună voie, toată noaptea, răbdînd acel ger cumplit şi frig, 
care ajunsese mai puternic la răsăritul luceafărului. Apoi, făcîndu-se ziuă, era atita vifor cu 
zăpadă, încît ucenicii sfîntului nici cu ochii nu puteau privi la înălțimea turnului, nici nu-l puteau 
ajuta cu ceva. După ziua aceea iarăși a fost noaptea mai cumplită și iarăşi ziua asemenea pînă- 
n noapte, încît abia a treia zi s-a liniștit văzduhul. Atunci ucenicii, luînd scara s-au suit în turn 
la părintele lor, pe care l-au aflat cu totul înghețat, de la cap pînă la picioare, avînd puţină 
răsuflare şi abia au putut a-l încălzi; apoi au şters trupul lui cu un burete muiat în apă caldă. 
Venindu-şi în simţiri cuviosul a zis către ucenici: "Pentru ce mă supăraţi şi m-aţi dezgheţat, căci 
dormeam dulce, pentru că, rugîndu-mă, am adormit puțin. Totuşi, bine să vă fie vouă, fulor, 
pentru că atîta purtare de grijă aveţi pentru părintele vostru”. 


Despre aceasta înştiințindu-se iubitorul de Hristos împărat, a rugat pe sfînt cu lacrimi, 
atingîndu-se de picioarele lui, ca să lase să se facă puţin acoperămînt deasupra turnului şi-i 
zicea: "Cruţă-te pe tine, părinte, dacă nu pentru tine, măcar pentru al nostru folos, ca să nu mori 
mai înainte de vreme şi să ne laşi sărmani". lar el, văzînd rugămintea cu lacrimi a împăratului, 
a lăsat ca să 1 se facă acoperămînt deasupra turnului, dar nu pentru odihna sa ci pentru 
rugămintea cea cu osîrdie a împăratului, căci atîta dragoste şi osîrdie avea către sfîntul, încît pe 
toţi solii şi domnii cei mari, care veneau la dînsul din diferite locuri, îi ducea la sfint, uneori îi 
aducea singur, iar alteori îi trimetea prin bărbaţi cinstiți. lar aceia, mirîndu-se de răbdarea cea 
mare a cuviosului părinte, cum răbda gerul și zăduful ziua şi noaptea, se umileau cu sufletul şi 
se întorceau plini de mult folos. 


Altădată Gezirih, riga al vandalilor, a ridicat război împotriva grecilor și a venit cu 
mulţimea oștirii sale asupra Alexandriei. Împăratul grecesc, foarte mult întristîndu-se pentru 
năvălirea barbarilor, a venit cu toți dregătorii la Cuviosul Daniil Stîlpnicul, căutînd ajutor de la 
sfintele lui rugăciuni. El, mai înainte văzînd cele ce vor să fie, a proorocit împăratului că 
Gezirih, nu numai că nu va lua Alexandria, ci şi în toate socotelile sale, nimic nu va spori şi se 
va întoarce în ţara sa deșert. Și s-au împlinit cele proorocite de cuviosul, pentru care lucru 
binecredinciosul împărat, mulţumit fiind, a vrut să zidească lîngă turn chilii ucenicilor lui spre 
odihnă, iar cuviosul voia mai bine să se zidească o biserică, în numele Cuviosului Simeon 
Stilpnicul şi să se aducă din Antiohia sfintele lui moaşte. Deci, împăratul a zidit îndată o biserică 
Sfîntului Simeon, în preajma turnului lui Daniil, în partea dinspre miazănoapte; apoi a făcut 
case de străini lîngă biserică şi a adus cinstitele moaşte ale Sfîntului Simeon, cu multă cinste, 
după dorința Cuviosului Daniil. De acest lucru foarte mult s-a bucurat sfîntul și a grăit către 
popor, învățîndu-l. Cuviosul era fără de răutate, făcînd bine celor ce-l urmau pe el. 


Un om eretic cu limbă hulitoare grăia de rău pe sfînt, despre care auzind poporul mustra 
pe grăitorul de rău. Iar ereticul, scoțînd din sînul său peşte fript, arăta poporului, zicînd: "De 
acesta mănîncă pustnicul vostru". După aceasta, mîncînd din peştele acela și dînd femeii sale şi 
copiilor, îndată a năvălit diavolul asupra lor și-i muncea pe dînșii. Apoi fiind aduși la cuvios, i- 
a vindecat cu rugăciunile sale, nu numai de muncire ci şi de diavolul relei credinţe, cel mai 
cumplit, nepomenind răul, nici răsplătind cu dojană pentru defăimare. Aceia, mulțumindu-i de 
atîta facere de bine arătată lor de părintele cel fără de răutate, au făcut chipul lui din argint; iar 


pe dînşii s-au închipuit acolo, căzuţi la picioarele lui şi şi-au scris numele lor; apoi au pus chipul 
acela în biserica Sfîntului Mihail, Arhanghelul puterilor celor cereşti. 


Pe lîngă nerăutatea sa, Cuviosul Daniil avea şi dar mare pe buzele sale, încît se umileau 
cei ce auzeau cuvintele sale și mulţi se foloseau şi îşi îndreptau viața. 


La curtea împăratului se afla un ostaş vestit, cu numele Edran, cu neamul din Galatia, 
voinic cu trupul şi viteaz în războaie. Acesta, dacă a venit şi a auzit cuvintele cele folositoare 
de suflet ale fericitului Daniil, îndată s-a umilit şi, lepădîndu-se de lume, s-a alăturat ucenicilor 
cuviosului, împreună cu încă alți doi tovarăşi ai săi. De acest lucru auzind împăratul, i-a fost 
jale de acel ostaș viteaz şi a trimis după el, sfătuindu-l să se întoarcă la dînsul în palatul 
împărătesc. Dar el n-a luat în seamă chemarea cea împărătească şi zicea: Ce folos va fi mie, de 
voi dobindi toată lumea și sufletul îmi voi pierde? Şi îmbrăcîndu-se în rasa călugărească prin 
mîinile cuviosului, rîvnea înfrînării lui. Căci gusta numai atîta hrană și băutură, încît să nu 
moară de foame firea cea trupească; încă şi somn foarte puțin primea, stînd şi rezemîndu-se pe 
subțiori de o frînghie întinsă. De aceea el era iubit împăratului pentru faptele lui cele bune și-l 
cerceta adesea împăratul, cînd venea la Cuviosul Daniil. Vieţuind astfel vreme îndelungată, s- 
a odihnit cu pace şi era numele lui Tit, din rînduiala călugărească. După dînsul şi sluga lui, 
anume Anatolie, asemenea viaţă a avut. 


În acea vreme împăratul Leon a dat pe fiica sa, Adriana, întru însoţire lui Zenon Isaurul 
şi l-a trimis cu oaste împotriva barbarilor care băteau Tracia. Zenon a mers mai întîi la Cuviosul 
Danuil Stîlpnicul, care i-a spus mai înainte ce are să i se întîmple: că se va întoarce fără vătămare 
de la război şi, că, după socrul său, Leon, va primi el sceptrul împărăției, dar, din zavistia celor 
al săi, va fi izgonit din împărăție și, după o vreme, iarăşi se va întoarce la împărăție. Toate 
acestea s-au împlinit la vremea lor. 


După Leon, luînd Zenon împărăţia și împărăţind trei ani, s-a sculat asupra lui Vasilisc, 
fratele Verinei, femeia împăratului Leon, care murise. Acela, izgonind pe Zenon, a luat 
împărăția grecească, iar Eutihian, fiind eretic, a început a tulbura Biserica lui Dumnezeu, 
lepădînd soborul cel din Calcedon şi semănănd învăţăturile cele ereticeşti. Atunci Acachie, 
patriarhul Constantinopolului, adunînd episcopii cei credincioși, se împotriviră împăratului, cu 
temere totuși, însă nimic n-au sporit. Deci au trimis pe cîțiva episcopi la Daniil, rugîndu-l cu 
lacrimi în ochi să se coboare din turn şi să vină la ei în cetate spre ajutorul Bisericii care este în 
luptă. Iar cuviosul, deşi nu voia, nicidecum a se cobori de la locul său, văzînd nevoia Bisericii 
şi fiind îndemnat cu glas dumnezeiesc de sus, s-a pogorît de pe turn şi a mers în cetate la patriarh 
şi la episcopii cei împreună cu dînsul, unde a fost întîmpinat de arhierei cu cinste, primindu-l 
cu o nespusă bucurie. 


Auzind împăratul de venirea lui şi nevrînd a-l vedea pe dînsul, a ieşit din cetate şi a intrat 
într-un sat ce era aproape; iar cuviosul s-a dus după dînsul. Dar neputînd călători cu picioarele 
lui umflate şi pline de răni, a fost purtat de credincioşi. 


S-a întîmplat pe cale un om lepros. Acela, văzînd pe cuvios, a început a se ruga ca să-l 
vindece. Deci, milostivindu-se spre dînsul, cuviosul a făcut rugăciune şi a poruncit celui lepros 
să se spele în mare, care era aproape. Iar acela, spălîndu-se, a ieşit curat și sănătos. Îndată despre 
această minune a străbătut vestea pretutindeni şi s-a adunat popor mult, aducîndu-şi bolnavii; 
şi toți luau tămăduire cu rugăciunile cuviosului. 


Mulțimea, mergînd spre dînsul pentru minunile ce se făceau de el, s-a apropiat de palatul 
împărătesc, care era în satul acela. Acolo, un bărbat got, ivindu-se la o fereastră de sus şi văzînd- 
| pe sfînt că-l duc oamenii, a rîs şi a zis: "lată vine un antipat nou (prefect)". Acestea zicînd, 
îndată l-a ajuns pedeapsa lui Dumnezeu, căci deodată a căzut de sus pe pămînt și a murit. lar 
împăratul, înştiințîndu-se de venirea sfintului, a poruncit să nu-l lase să intre. Atunci sfîntul s-a 
dus, scuturîndu-şi praful de pe picioarele sale. După aceasta, temîndu-se împăratul ca să nu 
pătimească ceva pentru necinstirea cuviosului, a trimis în urma lui, rugîndu-se să se întoarcă la 
dînsul. Iar el, nu numai că n-a ascultat de împărat, ci a proorocit despre pierderea lui, că degrabă 
se va lua de la dînsul împărăţia, zicînd: "Cel ce mînie pe Împăratul ceresc, își adună lui multe 
rele şi va avea mare mîhnire în ziua mîniei". Așa zicînd, s-a dus în calea sa. Iar cînd s-au întors 
trimișii care vesteau împăratului cuvintele cuviosului, a căzut deodată un stilp al palatului, care 
a înfricoşat pe împărat şi pe cei ce erau cu el. Astfel, lucrul cel neînsuflețit, prin rînduiala lui 
Dumnezeu, mărturisea a fi adevărată proorocia cuviosului; iar prin căderea sa cea grabnică, 
adeverea căderea împăratului de la împărăție. 


Apoi, întorcîndu-se Cuviosul Daniil în cetate, a tămăduit pe doi tineri îndrăciţi şi pe o 
fiică a unei văduve. Pe un şarpe, ce se înfăşurase fără de veste pe picioarele lui, cu cuvîntul l-a 
trimis la locul său, nepătimind nimic de la dînsul. Iar în cetate, o femeie cinstită, anume Raida, 
fund stearpă şi udînd cu lacrimi picioarele cuviosului, a cerut ca prin rugăciunile lui să se 
dezlege de nerodirea sa, iar el i-a proorocit că va naşte fiu şi chiar numele lui i l-a spus înainte, 
zicînd: "Vei naşte, femeie, un fiu şi vei chema numele lui Zenon”. 


Împăratul a început a se gîndi cum s-ar fi putut împăca și cum ar dobîndi iertare de la 
cuviosul, pentru că foarte mult îl înfricoşase căderea stilpului din palatul său, în vremea aducerii 
la dînsul a cuvintelor lui Daniil. Deci, mai întîi prin oameni cinstiți ruga pe sfînt, dar cu vicleșug, 
pentru că inima lui nu înceta a aduna fărădelege. După aceasta, singur venind şi căzînd la 
picioarele sfîntului, îşi ceru iertare. Iar cuviosul, văzînd cu ochii cei sufleteşti socoteala lui cea 
rea, a mustrat vicleşugul lui, zicînd către alții: "Smerenia şi umilința aceasta este prefăcută, căci 
cu haina oii este acoperit năravul lupului şi degrabă veți vedea ochiul lui Dumnezeu cel 
atoatevăzător şi mîna Lui cea atotputernică, care surpă pe cei puternici de pe scaune”. După 
aceasta s-a întors cuviosul la turnul său. Apoi, trecînd puţină vreme, Vasilisc a fost izgonit de 


la împărăție, după proorocirea cuviosului. lar Zenon, iarăși luînd sceptrul, a venit împreună cu 
împărăteasa să se închine sfîntului, văzînd împlinirea proorociei lui. 


În toată vremea vieţii sale cuviosul n-a ieșit din turn şi făcea multe minuni, dar fiind cu 
cuget smerit şi fugind de slava omenească, nu socotea că faptele sale cele bune au puterea facerii 
de minuni, ci rugăciunile Cuviosului Simeon, căci pe bolnavii care veneau la dînsul, îi trimitea 
în biserica Sfîntului Simeon, la sfintele lui moaşte. Un zlătar (argintar) şi-a adus pe fiul său olog 
din naştere, neputînd nici călca pe picioare, ci ca un şarpe se tîra pe pămînt. Pe acela trimițindu- 
| fericitul Daniil în biserica Cuviosului Simeon, a poruncit să pună sfintele lui moaște pe 
picioarele copilului olog. Acestea făcîndu-se, a sărit ologul ca cerbul şi a alergat la turnul lui 
Danuil, bucurîndu-se și slăvind pe Dumnezeu. 


Un bărbat oarecare, venind dinspre Răsărit, a căzut între tîlhari, pe care îl bătură foarte 
rău, încît îi sfărîmaseră genunchii. Apoi, luîndu-i cele ce avea, s-au dus, lăsînd pe om abia viu. 
Nişte călători care treceau pe acolo, văzîndu-l foarte greu rănit de tîlhari, şi-au făcut milă de 
dînsul şi, luîndu-l, l-au dus în cetatea Anchira. Episcopul cetăţii aceleia, avînd multă purtare de 
grijă pentru el, a adus doctori iscusiţi și l-a tămăduit de răni. Însă cel vindecat nu putea să umble 
pe picioare pentru că îi erau foarte sfărîmate şi, deși se tămăduiseră rănile lui, totuşi nu avea 
putere a umbla. Atunci a rugat pe episcop să-l trimită la Cuviosul Daniil şi, fiind pus pe un cal, 
a fost dus la turnul doctorului fără de plată. Iar el, trimiţîndu-l la biserica Sfîntului Simeon și 
poruncind să-l ungă cu untdelemn luat de la sfintele moaște, l-a făcut deplin sănătos şi i s-au 
întărit picioarele şi gleznele, încît a putut iarăși umbla, înălțînd mulțumire lui Dumnezeu și 
plăcuţilor Lui, adică sfinților Simeon şi Daniil. 


Un sutaş oarecare din Spania avea mare credință către cuviosul și cînd se întîmpla a se 
îmbolnăvi cineva din casa lui, robi, rudenii, sau prieteni, îl trimitea la cuviosul cerînd tămăduire. 
Iar cînd se aducea scrisoarea de la cuviosul, o punea pe aceea peste cel bolnav şi îndată bolnavul 
primea tămăduire. 


O oarecare femeie săracă, avînd un fiu de doisprezece ani, mut din naștere, l-a adus la 
cuviosul şi, lăsîndu-l lîngă turn, s-a dus. lar cuviosul, văzînd pe copil, a poruncit ucenicilor ca 
să-l ia şi să rămînă cu dînşii. Ei, socotind că copilul era învăţat de maică-sa să nu vorbească 
prefăcîndu-se mut ca să cerșească, ca aşa mai cu înlesnire să se hrănească, multe necazuri îi 
făceau, înfricoşîndu-l şi bătîndu-l ca să vorbească. Uneori cînd dormea, îl înțepau cu ţepi sau îl 
loveau cu o nuia ghimpoasă, ca deșteptîndu-se deodată să vorbească. Iar după ce l-au cunoscut 
cu adevărat că nu vorbeşte, au spus sfîntului. Atunci el a poruncit să ungă limba mutului cu 
untdelemn sfințit. Fiind într-o zi de Duminică, în vremea Sfintei Liturghii, cînd începu diaconul 
a citi Sfînta Evanghelie şi poporul după obicei cînta "Slavă Ţie, Doamne", a cîntat şi copilul, 
vorbind limpede şi cu mare glas: "Slavă Ţie, Doamne”. Din acea vreme a vorbit bine. 


Ajungînd cuviosul la adînci bătrîneți, s-a apropiat către fericitul său sfîrşit, pe care mai 
înainte văzîndu-l a spus ucenicilor săi şi le-a scris acest aşezămînt: "Fiilor şi fraților, căci aşa 
îmi sînteți voi, întîi căci v-am născut duhovniceşte, iar al doilea căci Dumnezeu ne este Părintele 
cel de obşte, eu mă duc către Părintele cel de obşte. Însă nu vă voi lăsa săraci, iubiții mei, pe 
voi care plîngeți pentru lipsirea părintelui; ci vă las în purtarea de grijă a Părintelui nostru, Cel 
care şi pe voi și pe mine ne-a făcut. Deci, Acela care pe toate le-a făcut cu pricepere şi cu 
înțelepciune, apoi a plecat picioarele şi a coborit pe pămînt, a murit pentru noi şi a înviat; Acela 
va fi cu voi ca un Preaînţelept, apărîndu-vă de cel viclean și, ca un Domn, păzindu-vă cu a Sa 
voie; iar ca un Părinte chemîndu-vă, dacă cîndva vă veţi abate, către buna Sa îndurare, vă va 
întinde vouă duhovniceștile Sale braţe. Căci precum S-a dat pe Sine la moarte pentru noi, să vă 
unească între voi unul cu altul într-un cuget şi să vă facă ca să fiți uniți cu Părintele. Urmaţi 
smerenia, slujiți altora, iubiți primirea de străini, postul, privegherea, sărăcia şi cea mai dintii şi 
mai mare poruncă, adică dragostea. Pe acelea care sînt cuviincioase drepteicredinţe, să le ţineţi 
drept, de pleava ereticească păzindu-vă, de maica voastră, adică de Sfînta Biserică, nicidecum 
să nu vă despărțiți. Dacă toate acestea le veţi face, veţi fi desăvirşiți întru faptele cele bune”. 


Astfel de aşezămînt scriind cuviosul părinte fulor săi, a poruncit să-l citească înaintea 
lor, care plîngeau pentru despărțirea lui. lar mai înainte cu trei zile de sfînta lui mutare, în miezul 
nopții, precum s-au învrednicit a vedea oarecare din ucenicii săi au venit să-l cerceteze toţi 
sfinţii cei din veac, proorocii, apostolii, mucenicii şi toate cetele sfinților, întru lumină şi slavă 
cerească şi, sărutîndu-l cu dragoste, îi porunceau să săvîrşească dumnezeiasca Taină. Sosind 
ziua dezlegării lui de trup, a venit patriarhul Eftimie - care a fost după Acachie - cu tot clerul 
său. lar temătoarea de Dumnezeu femeia Raida, a cărei sterpiciune s-a dezlegat prin rugăciunile 
sfîntului, pregătea toate cele pentru cinstita înmormîntare a cuviosului. 


În acea vreme s-a întîmplat acolo un om îndrăcit, care stînd lîngă turn, adeverea că vede 
mulți îngeri şi sfinţi, venind din cer către cuviosul, ba chiar îi numea pe sfinţii pe care îi vedea. 
Iar cuviosul și de Dumnezeu purtătorul părintele nostru Daniil, bucurîndu-se pentru ieşirea sa 
din viața aceasta, şi-a dat cinstitul şi sfîntul său suflet în mîinile lui Dumnezeu, fiind plin de 
zile, viețuind optzeci de ani și trei luni. Părul capului său era des şi despărțit în două, de patru 
palme de lung; asemenea și barba îi era lungă şi despărțită în două. După ieșirea lui din viață, 
omul cel îndrăcit s-a slobozit de muncirea diavolească. Săvîrşindu-se sfîntul, s-au arătat din cer 
peste turn trei Cruci de stele care luminau cu nespusă podoabă, strălucind ca soarele. Acestea 
s-au văzut pînă ce s-a îngropat sfîntul său trup, acolo, lîngă turnul lui. Apoi au fost puse 
împreună cu el și moaştele celor trei sfinţi tineri din Babilon: Anania, Azaria şi Misail; căci aşa 
poruncise cuviosul cînd era gata să moară, ca să nu se dea cinste moaştelor lui de către poporul 
care va veni la închinăciune, ci moaştelor celor trei sfinți tineri. Căci cel ce era smerit în viață, 
s-a arătat smerit şi după moarte, fugind de slava omenească. Dar Dumnezeu, Care l-a preamărit 
pe pămînt înaintea oamenilor cu minuni, îl preamăreşte şi în ceruri înaintea îngerilor Săi, Cel 
ce Însuși este slăvit de toată făptura în veci. Amin. 


27. VIAŢA CUVIOSULUI PĂRINTELUI NOSTRU NICON DIN 
PECERSKA 


(11 DECEMBRIE) 


Aduceţi-vă aminte de cei legaţi ca şi cum ați fi cu dinșii legaţi, a poruncit Sfîntul Apostol 
Pavel, care era legat întru Domnul. Supunîndu-ne aceluia să facem pomenire aici şi de minunile 
fericitului Nicon, întru care Domnul pe faţă S-a arătat, scoțînd pe cei din obezi cu vitejie. 


Acest fericit Nicon era de neam mare din cetatea Kievului şi, mergînd în mănăstirea 
Pecerska, s-a robit singur pe sine cu totul întru ascultarea lui Hristos şi s-a făcut monah iscusit. 
Iar după aceea, venind răucredincioşii polovţi - o sectă necreștină şi răscolnică - a fost robit de 
aceia, în aceeaşi vreme cînd era legat şi Sfîntul Evstratie al Pecerskăi şi l-au dus din mănăstire 
în ţara lor, unde era ţinut ferecat. Dar cineva din cetatea Kievului, fiind iubitor de Hristos, a 
mers acolo să răscumpere pe cei robii. Fericitul Nicon nu se îngrijea de aceea, iar acel iubitor 
de Hristos socotea că pentru aceasta nu se îngrijește, fiindcă are în cetatea Kievului rudeniile 
sale bogate, prin care voieşte să fie răscumpărat. Deci, acel iubitor de Hristos răscumpărînd pe 
mulți, s-a întors şi le-a spus rudelor despre fericitul Nicon. 


Rudeniile, auzind, au mers cu multă avere să-l răscumpere, dar fericitul Nicon a zis către 
dînşii: "Nicidecum să nu risipiţi averea voastră în deşert, căci de-ar fi voit Domnul să mă aibă 
slobod, nu m-ar fi dat în mîinile acestor nelegiuiţi, pentru că Acela singur este puternic a da în 
robie pe cei pe care voiește; iar noi dacă am luat cele bune din mîna Domnului, oare cele rele 
să nu le suferim?" Iar rudeniile l-au ocărit şi, nerăscumpărîndu-l s-au dus cu toată averea înapoi. 
Atunci cel ce robise pe fericitul cum și ceilalți polovți, văzînd că se lipsesc de dorirea lor, au 
început cu nemilostivire a munci pe robul lui Dumnezeu. Deci fericitul a fost muncit de dînșii 
trei ani, în toate zilele, fiind legat, avînd mîinile şi picioarele ferecate, pe foc aruncat, cu cuţitele 
tăiat, de foame şi de sete sfîrșindu-se uneori o zi, alteori două şi chiar trei, negustînd nimic; vara 
la soare se ardea, iar iarna pe zăpadă şi în ger se arunca. 


Acestea toate i le făceau neîndumnezeiţii polovți, ca să se răscumpere. Dar fericitul 
Nicon mulțumea lui Dumnezeu pentru toate şi se ruga Lui neîncetat. lar către muncitorii lui 
grăia: "Hristos mă va izbăvi în dar din mîinile voastre - căci acum și înştiinţare am luat, fiindcă 
mi s-a arătat fratele meu Evstratie - pe care voi l-aţi vîndut iudeilor spre răstignire, pentru care 
aceia se vor osîndi ca şi părinţii lor, care au zis: Singele lui asupra noastră și asupra fiilor 
noştri. lar voi, ticăloşii, munciţi veţi fi ca şi Iuda, cel ce a vîndut pe Domnul; iar mie, celui ce 
mi s-a arătat astfel, mi-a zis că a treia zi am să fiu în mănăstire, cu rugăciunile sfinților părinți 
Antonie şi Teodosie şi ale celorlalți cuvioşi ai Pecerskăi”. 


Auzind acestea, polovţul care îl lovise, socotea că o să fugă; pentru aceea i-a tăiat 
pulpele ca să nu scape şi pe lîngă acestea îl străjuia cu tărie. Dar iată că a treia zi în ceasul al 
şaselea, şezînd toți împrejur cu arme, fără de veste fericitul legat s-a făcut nevăzut; numai 
străjerii au auzit un glas, zicînd: Lăudați pe Domnul din ceruri. Şi astfel a fost dus sfîntul în 
chip nevăzut în biserica Prea-sfintei Născătoare de Dumnezeu de la Pecerska, în vremea cînd 
se începuse dumnezeiasca Liturghie şi se cîntau fericirile. Îndată toţi fraţii, adunîndu-se, 
întrebau cum a venit aici? lar el voia mai întîi să tăinuiască acea minune. Dar, văzîndu-l toți că 
era legat cu fiare grele pe dînsul, cu ranele netămăduite pe tot trupul şi încă curgînd sînge din 
tăietura pulpelor, în tot chipul l-au silit să le spună adevărul. Drept aceea, chiar nevrînd, mai pe 
urmă le-a arătat ceea ce se făcuse şi nu-i lăsa să scoată fiarele de pe mîinile şi din picioarele lui. 


Egumenul a zis: "Frate, de-ar fi voit Domnul ca în nevoia aceasta să te aibă, nu te-ar fi 
scos din robie, deci acum să te supui voii noastre". Şi astfel, scoţîndu-i fiarele, le-a lăsat pentru 
trebuința altarului. lar după cîteva zile, făcîndu-se pace cu polovții, a venit în Kiev acel 
polovțian care avusese în robie pe fericitul Nicon şi a intrat în mănăstrirea Pecerska, unde 
văzînd pe fericitul său rob, Nicon, l-a recunoscut şi a spus toate despre dînsul cu de-amănuntul 
egumenului şi fraţilor şi nu s-a mai întors înapoi. Ci, umilindu-se, s-a botezat şi s-a călugărit, 
cu ceilalți polovţi de neamul său cu care venise în Kiev și cu care și-a sfîrşit viaţa întru pocăință 
în mănăstirea Pecerska, slujind robului său, adică fericitului Nicon. 


Multe alte prea minunate fapte a săvîrșit acest fericit sfint bărbat Nicon din care 
pomenim acestea: "Cînd era în robie fericitul, oarecînd, robiţii ceilalți se îmbolnăviseră de 
foame şi de supărare, încît erau aproape de moarte. Atunci fericitul, fiind cu dînşii în legături, 
le-a poruncit ca din bucatele păgîneşti nimic să nu guste, iar cu rugăciunea sa pe toți i-a adus la 
sănătate şi i-a scăpat din legături în chip nevăzut. 


Iarăşi, în aceeaşi robie fiind sfîntul, oarecînd s-a îmbolnăvit păgînul care-l robise pe el 
şi cînd era să moară, a poruncit femeilor sale şi copiilor, ca pe robitul Nicon să-l răstignească 
deasupra mormîntului său. Iar fericitul Nicon, văzînd cu duhul înainte pocăința lui cea mai de 
pe urmă, s-a rugat pentru dînsul şi l-a tămăduit. Astfel şi pe sine s-a tămăduit de moartea cea 
groaznică şi pe acela, nu numai de cea trupească, ci şi de cea sufletească. Acest fericit Nicon se 
mai numeşte slabul, căci i-a curs sîngele şi s-a uscat astfel, încît se puteau spune pentru el 
cuvintele lui David: Uscatu-s-a ca un vas de lut virtutea mea. Şi iarăşi: Oasele mele ca 
uscăciunea S-au făcut. Pentru aceasta şi noi mirîndu-ne de minunata putere a lui, nu de cea 
trupească, ci de cea sufletească şi de cea a puterilor cereşti celor fără de trupuri, să zicem ca 
Apostolul: Avem această comoară în vase de lut. 


Arzînd cu focul dragostei lui Dumnezeu, legatul Nicon, cu minune fiind slobozit, s-a 
luminat prin fapte bune, cu dumnezeiască plăcere. Apoi s-a eliberat şi din legăturile trupeşti. 
Iar pentru slăbiciunea care vestejeşte pe om în viaţa aceasta, a luat după moarte nestricăciunea 
cea nevestejită a trupului său, care pînă acum se odihneşte în peşteră. Însă cu duhul a intrat în 
moştenirea cea nestricată și nevestejită păstrată în ceruri pentru dînsul, lîngă izvoarele vieții 


veşnice şi a luat cununa slavei cereşti, cu care, prin rugăciunile cuviosului plăcut al lui 
Dumnezeu, să ne învrednicim şi noi a fi încununaţi de Împăratul slavei Hristos Dumnezeu, 
Căruia se cuvine slava, împreună cu Cel fără de început al Lui Părinte şi cu Preasfîntul, bunul 
şi de viaţă făcătorului Său Duh, acum și pururea şi în vecii vecilor. Amin. 


28. VIAŢA CELUI ÎNTRE SFINŢI PĂRINTELUI NOSTRU SPIRIDON, 
EPISCOPUL TRIMITUNDEI, FĂCĂTORUL DE MINUNI 


(12 DECEMBRIE) 


Insula Ciprului era patria minunatului Spiridon, care, născîndu-se din părinţi simpli, era 
şi el smerit cu inima şi bun cu viaţa. În copilăria sa a fost păstor de oi şi, crescînd, s-a împărtășit 
nunţii celei legiuite şi s-a făcut tată de copii. El vieţuia cu cinste şi cu plăcere de Dumnezeu, 
urmînd lui David în blîndeţe, lui Iacob în simplitatea inimii şi lui Avraam în iubire de străini. 


Dar nu după mulţi ani, murindu-i soția, cu osîrdie slujea lui Dumnezeu prin fapte bune, iar 
averea sa o cheltuia spre odihna străinilor. În lume atît de mult a plăcut lui Dumnezeu, încât s- 
a învrednicit cu darul facerii de minuni, căci vindeca tot felul de boli, din cele cu anevoie de 
vindecat şi izgonea duhurile rele din oameni, cu cuvîntul. Pentru aceasta a fost ales episcop al 
cetății Trimitundei, care era o cetate vestită a Ciprului, în împărăţia marelui Constantin și a lui 
Constantie, fiul său, unde făcea minuni preaslăvite. 


Oarecînd era în ostrovul acela secetă mare şi uscăciune, iar uscăciunii îi urma foametea 
şi foametei, moartea; căci mulțime de popor murea de foame. Pentru acea închidere a cerului, 
trebuia un Ilie sau un altul asemenea lui, ca să-l deschidă cu rugăciunea. Unul ca acela s-a arătat 
Sfîntul Spiridon, care, văzînd nevoia ce venea asupra poporului și milostivindu-se părinteşte 
spre cei ce piereau de foame, s-a rugat cu sîrguință către preabunul Dumnezeu, Care îndată a 
umplut cerul cu nori, adunîndu-i de la marginile pămîntului. Apoi a fost lucrul cel mai minunat, 
ca să nu socotească cineva că ploaia s-a făcut din stihii, în chip firesc, căci multă vreme norii 
n-au dat ploaie, pînă ce iarăşi sfîntul a mai făcut rugăciune cu fierbinţeală şi atunci s-a vărsat 
ploaie mare pe pămînt şi n-a încetat multe zile, pînă cînd iarăşi s-a rugat sfîntul și s-a făcut 
senin. 


Pămîntul s-a adăpat cu îndestulare şi şi-a dat roadele sale, căci s-au îmbelşugat țarinele, 
au rodit sadurile şi grădinile şi a fost după foametea aceea îndestulare multă prin rugăciunile 
plăcutului lui Dumnezeu, Spiridon. Peste cîţiva ani, prin voia lui Dumnezeu, pentru păcatele 
oamenilor, s-a făcut foamete în latura aceea şi se bucurau bogaţii vînzători de grîu, pentru acea 
scumpete, căci aveau grîu strîns de mulți ani şi, deschizîndu-şi hambarele, au început a-l vinde 
scump. Atunci era în cetatea Trimitundei un vînzător de grîu, nesăţios de iubirea de argint şi 
plin de lăcomie. Acela, cîștigînd cu neguţătoria prin alte părți mult grîu și aducîndu-l cu corabia 
în cetate, nu voia să-l vîndă cu acel preţ, cu care se vindea în cetate, ci l-a pus în hambare, pînă 
cînd se va înmulți foametea în cetate, pentru ca să-l vîndă mai scump şi să cîştige avere mai 
multă. 


Fiind foamete mare şi din zi în zi înmulțindu-se, bogatul acela a început a vinde grîul 
său foarte scump. Atunci a venit la dînsul un sărac, cerînd şi rugîndu-l cu lacrimi să-l miluiască 
Şi să-i dea puţin grîu, pentru ca să nu moară de foame cu copiii şi femeia sa. EI, fiind cuprins 
de nemilostivire şi de pofta aurului, n-a vrut să miluiască pe sărac, ci a zis către dînsul: "Să 
mergi ca să aduci prețul şi vei avea ceea ce vei cumpăra". Săracul, slăbind de foame, a venit la 
Sfîntul Spiridon cu plîngere spunîndu-i despre sărăcia lui şi despre nemilostivirea bogatului. Iar 
sfîntul a zis: "Nu plînge, ci mergi în casa ta, pentru că așa grăieşte Duhul Sfînt, că dimineaţa se 
va umple casa ta de grîu; iar pe bogatul acela îl vei vedea rugîndu-se de tine şi dîndu-ți grîu fără 
plată”. 


Săracul, socotind că i-a zis sfîntul aceasta numai pentru mîngîierea necazului său, 
văzîndu-și deșartă și fără folos nădejdea sa, precum i se părea, s-a dus la casa sa suspinînd. Cum 
s-a făcut noapte, prin porunca lui Dumnezeu s-a vărsat ploaie mare pe pămînt, iar hambarele 


bogatului nemilostiv şi iubitor de argint au căzut şi apa a luat tot grîul. Nemilostivul vînzător 
de grîu, cu ai săi, a alergat prin toată cetatea, strigînd și rugînd pe toţi ca să-i dea ajutor, spre a 
nu ajunge sărac. Dar oamenii, văzînd grîul risipit pe drumuri, au început a-l strînge şi a-l duce 
la casele lor. Asemenea și săracul acela care ceruse ieri, şi-a adunat grîu din destul, pe care, 
văzîndu-l bogatul, a început a-l ruga să ia cît va voi. Aşa a pedepsit Dumnezeu nemilostivirea 
bogatului, iar sărăcia şi foametea săracului a mîngîiat-o, după proorocirea sfîntului. 


Un plugar oarecare cunoscut sfîntului, în acea vreme de foamete, a mers la același 
nemilostiv bogat, care încă mai avea alte hambare pline de grîu, cerînd pentru hrană grîu pe 
datorie, făgăduind că-i va da cu dobîndă în vremea secerişului. Acela, neînvățindu-se minte cu 
pierderea grîului celui dintîi, neschimbîndu-se din zgîrcenia sa și neîndreptîndu-se, şi-a închis 
inima cu nemilostivire şi înaintea acestui sărac, încît nu voia să audă de rugămintea lui, cea cu 
sîrguință şi a zis către dînsul: "Nu vei lua de la mine fără aur nici un bob de grîu". Auzind 
săracul acestea, lucrător de pămînt fiind, a mers plîngînd la arhiereul lui Hristos, Spiridon, 
spunîndu-i necazul său. Arhiereul, mîngîindu-l cu cuvintele sale, i-a dat drumul acasă. Apoi a 
doua zi a mers singur la plugarul acela, ducîndu-i un bulgăre mare de aur. De unde a luat aurul 
acela mai pe urmă se va vedea. Deci, punînd aurul acela în mîinile plugarului, a zis: "Du-te, 
frate, la bogatul vînzător de grîu şi dă-i acest bulgăr de aur ca zălog, ca să-ţi dea pe datorie grîu, 
cît va fi spre trebuința ta. Și cînd va veni secerișul și te vei îndestula cu pîine, atunci, 
răscumpărînd zălogul acesta, iarăși îl vei aduce la mine”. 


Luînd săracul aurul din mîinile arhiereului, s-a dus cu sîrguință la acel bogat. Acela, 
cum a văzut aurul, s-a bucurat, fiind iubitor de aur și îndată a dat pe datorie grîu săracului cît îi 
trebuia. După aceasta, trecînd vremea foametei, apoi fiind îmbelşugare şi sosind secerișul, 
plugarul a dat cu dobîndă grîul bogatului şi răscumpărînd zălogul, l-a dus cu mulţumire 
Sfîntului Spiridon. Sfîntul, luînd aurul, s-a dus în grădina sa şi l-a luat cu sine şi pe plugar, 
zicînd: "Vino cu mine, frate, ca să dăm acesta împreună Celui ce cu bună îndurare ni l-a dat 
nouă cu împrumut". Deci, intrînd în grădină împreună cu plugarul şi punînd aurul lîngă gard şi- 
a ridicat ochii în sus, zicînd: "Doamne Iisuse Hristoase, Care numai cu singură voia Ta, toate 
le faci şi le prefaci; Cela ce odinioară în faţa împăratului Egiptului, toiagul lui Moisi l-ai prefăcut 
în şarpe, Însuţi şi aurul acesta, precum atunci l-ai prefăcut într-acest chip, așa şi acum 
poruncește să se întoarcă la chipul său cel dintîi, pentru ca și acest om să cunoască, cîtă purtare 
de grijă ai Tu pentru noi și cu fapta să se înveţe ceea ce este scris în dumnezeiasca Scriptură: 
Că toate oricite voiește Dumnezeu, le face. 


Astfel, rugîndu-se el, îndată aurul acela luînd puterea de ființă, a început a se mișca și 
se vedea întorcîndu-se şi tîrîndu-se ca un şarpe. Şi aşa, şarpele care mai înainte se făcuse aur 
prin atingerea miinilor sfîntului, prin minune iarăşi s-a prefăcut şarpe, din aur. Plugarul, văzînd 
acea minune, tremura de frică și căzînd la pămînt, se socotea pe sine nevrednic de o facere de 
bine ca aceea. Deci, şarpele acela a intrat în vizuina sa, iar plugarul s-a întors la casa sa cu 
mulţumire, înspăimîntîndu-se de mărimea minunilor lui Dumnezeu, care s-au făcut prin 
rugăciunile sfîntului. 


Un prieten îmbunătățit al fericitului, din zavistia unor oameni răi, a fost clevetit la 
judecătorul cetăţii şi pus în temniță; apoi a fost osîndit chiar la moarte, fără de vină. Deci, 
înştiințîndu-se Sfîntul Spiridon, s-a dus să izbăvească pe prietenul său de la moartea cea fără de 
vină. Atunci era vreme ploioasă şi un rîu care era în cale, revărsîndu-se, nu era cu înlesnire 
cuiva a-l trece. Făcătorul de minuni, aducîndu-și aminte de Isus al lui Navi cum a trecut Iordanul 
cu chivotul legii ca pe uscat, în vremea cînd era plin de apă și crezînd în același Dumnezeu 
atotputernic, a zis către rîu, poruncindu-i ca unei slugi: "Stai! Stăpînul cel de obște îţi 
poruncește, ca să trec eu şi să scape bărbatul pentru care mă grăbesc”. 


Aceasta zicînd sfîntul, îndată a stat rîul, oprindu-și repejunile apei şi a făcut cale uscată 
sfîntului şi nu numai lui, ci și celor ce mergeau cu el, care au alergat înainte la judecător, 
vestindu-i venirea sfîntului şi minunea care s-a făcut pe cale. Judecătorul, auzind acestea, îndată 
l-a lhberat pe cel osîndit şi l-a dăruit pe el sfîntului sănătos. Deci vedea cuviosul, cu ochii mai 
înainte-văzători, greşelile cele ascunse ale oamenilor. Căci odihnindu-se pe cale la un primitor 
de străini, o femeie oarecare, ce era robită de dragostea trupească și păcătuia în taină cu un 
oarecare. Aceea a voit să spele picioarele sfîntului. Iar el, ştiind faptele ei, a zis către dînsa: "Nu 
te atinge de mine, femeie”. Aceasta a zis, nu urînd pe cea păcătoasă sau lepădîndu-se de ea. 
Căci cum ar urî pe cei păcătoşi, fiind ucenic al Domnului, Care a mîncat şi băut împreună cu 
vameşii și păcătoşii? Ci, pentru ca să o facă pe ea să-şi aducă aminte de păcatele sale şi să se 
ruşineze de faptele şi de cugetele ei cele necurate. 


Cînd acea femeie mai vîrtos se nevoia, vrînd a se atinge de picioarele sfîntului ca să le 
spele, atunci, fiindu-i jale de pierderea ei, sfîntul, cu blîndeţe şi cu iubire de oameni, o mustră, 
aducîndu-i aminte de păcatele ei și povățuind-o către pocăință. lar ea, mirîndu-se şi 
spăimîntîndu-se că cele ascunse și cele nearătate ale ei, nu sînt tăinuite înaintea ochilor celui 
mai înainte-văzător al omului lui Dumnezeu, umplîndu-se de ruşine şi umilindu-se cu inima sa, 
a căzut la picioarele sfîntului şi nu cu apă, ci cu lacrimi le spăla pe ele şi faptele sale cele 
mustrate, cu buzele sale le mărturisea. Deci, ea făcea ceea ce a făcut odinioară desfrînata din 
Evanghelie. Iar el i-a grăit ei, cele ce Domnul cu milostivire, a zis odinioară: Îndrăznește fiică, 
iertate-ţi sînt păcatele tale. Şi iarăşi: Iată te-ai făcut sănătoasă, de acum să nu mai greșești. 
Dintr-acel ceas, femeia aceea şi-a îndreptat spre bine viaţa sa şi s-a făcut şi altora spre folos. 


De vreme ce numai din minuni s-a cunoscut viaţa sfîntului, se cuvine a şti şi rîvna lui 
pentru dreapta credinţă; deci cuvîntul ce ne stă înainte va arăta. Împărăţind marele Constantin 
cel întîi între împărații creștini, în a şasea sută şi treizeci și şase de ani de la împărăţia lui 
Alexandru, feciorul lui Filip, iar de la Hristos trei sute douăzeci şi cinci, s-a adunat în Niceea 
acel preaslăvit sobor al Sfinților Părinţi, ca să condamne pe Arie, cel fără de Dumnezeu, care 
cu rea-credință zicea că Fiul lui Dumnezeu este făptură, iar nu Făcător şi să hotărască că Fiul 
este deoființă cu Tatăl. Cei ce ajutau hula lui Arie, erau episcopii cei mai însemnați: Eusebie al 
Nicomidiei, Maris al Calcedonului şi Teognie al Niceei. Aceşti oameni înrăutățiți, urmînd cu 
totul nebuniei lui Arie, bîrfeau, zicînd că Fiul lui Dumnezeu este creat ca orice om. 


Începătorii cei ce se luptau pentru dreapta credință, cei împodobiţi cu viaţa și cu 
învățătura erau aceștia: Marele între sfinți Alexandru, care era încă preot şi în vremea aceea 
ținea locul Sfîntului Mitrofan, patriarhul Constantinopolului, nefiind acolo acesta, fiindcă zăcea 
pe patul durerii; apoi slăvitul Atanasie, care nu era încă împodobit cu rînduiala preoțească și 
ținea slujba diaconiei în biserica Alexandriei. Pentru această pricină nu puţină neîmpăcare era 
asupra lor, din partea zavistnicilor, căci nefiind cinstiţi cu treapta episcopiei covîrşeau pe alții 
în înțelegerea credinţei. Atunci era împreună cu dînșii și acest mare Spiridon, a cărui viaţă și 
dar care locuia într-însul, era mai de folos şi mai puternic, pentru înduplecare spre cele de folos, 
decât gurile altora și decât legăturile silogismelor cele cu meşteșug împletite ale ritorilor. Încă 
în acel sobor, cu voia împăratului, erau şi filosofi elini, care se numeau peripatetici, între care 
era un înțelept care-l ajuta pe Arie, care tăia ca şi cu o sabie ascuțită de amîndouă părțile şi se 
mîndrea cu limba sa de sofist, sîrguindu-se a ride de învățătura celor drepteredincioşi. 


Cu acel filosof a cerut a se întreba Sfîntul Spiridon, fiind bărbat neînvăţat, care numai 
pe Hristos ştia şi pe Acesta răstignit. lar Sfinții Părinţi, ştiind învățătura lui, căci n-a avut cît de 
puțină învățătură elinească, îl opreau, să nu îndrăznească a se întreba cu acel sofist, care era 
meșter la cuvinte. Dar acesta, ştiind ce poate înțelepciunea cea de sus și cît sînt de neputincioase 
puterile înţelepciunii omenești, s-a apropiat de bărbatul acela, zicîndu-i: "În numele lui lisus 
Hristos, o, fiolosofule, ia aminte la mine şi ascultă cele ce voiesc a-ţi spune”. Filosoful a zis: 
"Vorbeşte şi te voi asculta". Sfîntul a început a vorbi zicînd: "Unul este Dumnezeu Care a făcut 
cerul şi pămîntul, pe om din pămînt l-a zidit şi toate celelalte, cele văzute și nevăzute le-a aşezat 
cu Cuvîntul şi cu Duhul Său. Pe acel Cuvânt ÎL credem și noi, că este Fiul lui Dumnezeu, Care 
S-a milostivit de rătăcirea noastră, S-a născut din Fecioară, a viețuit cu oamenii, a pătimit, a 
murit pentru mîntuirea noastră, a înviat şi împreună cu EI a înviat neamul omenesc. Pe Acesta 
Îl aşteptăm să vină, să judece pe toţi cu dreptate și să răsplătească fiecăruia după vrednicie și-L 
credem că este de o ființă cu Tatăl, împreună șezător şi asemenea cinstit. Acestea astfel le 
mărturisim fără ispitire şi încercare şi nici tu nu îndrăzni a ispiti cum sînt acestea; pentru că 
acestea covîrşesc înțelegerea ta şi sînt mult mai înalte decît toată cunoştinţa”. 


Apoi, tăcînd puţin, a zis: "Nu ţi se pare și ție a fi acestea astfel, o! filosofule? Pentru ca 
să te încredinţezi de adevăr, ia aminte la acest mic lucru, măcar că nu se cade să asemănăm firea 
cea îndumnezeită şi mai presus de ființă, cu făptura zidită şi stricăcioasă. Dar, de vreme ce ochii 
sînt mai credincioşi decît urechile și cel care este puțin credincios, nu crede cu înlesnire, dacă 
nu va vedea ceva cu ochii cei trupești, pentru aceasta voiesc să vă încredinţez pe faţă cu această 
cărămidă, care este alcătuită din trei. 


Acestea zicînd sfîntul, a făcut semnul Sfintei Cruci cu dreapta, avînd în stînga cărămida 
şi a zis: "În numele Tatălui și al Fiului şi al Sfîntului Duh”. Şi îndată strîngînd cărămida, o! prea 
slăvită minune! focul s-a ridicat în aer, apa s-a vărsat pe pămînt, iar lutul a rămas în mîinile 
sfîntului. Cei ce vedeau s-au înspăimîntat şi mai vîrtos filosoful, care, înspăimîntîndu-se cu 
sufletul, tăcea, ca şi cum nu mai ştia să vorbească, neavînd gură s-o deschidă împotriva 
cuvintelor sfîntului, în care lucra o putere dumnezeiască, încît s-au împlinit cele scrise: "Nu stă 
în cuvînt împărăția lui Dumnezeu, ci în putere". 


Apoi, filosoful a zis: "Cred că aşa sînt cele grăite de tine". Atunci bătrînul a zis: "Vino 
dar şi primeşte semnul sfintei credințe". Iar filosoful întorcîndu-se către prietenii şi către 
ucenicii săi, a zis: "Ascultaţi-mă: pînă cînd era cu mine întrebarea din cuvinte, am adus cuvinte 
împotriva cuvintelor, iar cu meşteşugul iubirii de întrebare, biruiam pe cele puse înainte. Dar 
de cînd, în locul cuvintelor, a ieşit din gura acestui bătrîn puterea şi facerea minunii, nimic nu 
mai pot cuvintele împotriva puterii, pentru că nu poate sta omul împotriva lui Dumnezeu. Deci, 
dacă şi dintre voi cineva poate să înțeleagă ca mine, să creadă în Hristos şi, împreună cu mine, 
să urmeze acestui bătrîn, prin a cărui gură Dumnezeu a grăit". 


Astfel, filosoful acela, primind credinţa creştinească, se bucura că a fost biruit de sfîntul 
bătrîn spre folosul său şi se bucurau toți cei binecredincioșşi, iar cei răucredincioși s-au rușinat. 


Săvirşindu-se acel mare sobor al Sfinților Părinţi şi fiind biruit şi lepădat Arie și fiecare 
întorcîndu-se într-ale sale, s-a întors şi Sfîntul Spiridon la casa sa. În acea vreme a murit Irina, 
fiica lui, care înflorise cu tinerețile şi vremea vieţii sale şi-a petrecut-o în feciorie curată, încît 
era vrednică de cămara cea cerească. Atunci a venit la sfîntul o femeie plîngînd și spunînd că a 
dat fiicei lui, Irina, un odor de aur, spre păstrare; dar de vreme ce ea a murit, a rămas odorul 
ascuns, neştiut de nimeni. Sfîntul Spiridon, căutînd pretutindeni prin casa sa odorul, cel ascuns 
nu l-a aflat; apoi, văzînd lacrimile şi tînguirea femeii şi fiindu-i milă de ea, a mers la mormîntul 
fuicei sale, împreună cu casnicii săi și a strigat către cea moartă, precum odinioară Hristos lui 
Lazăr, zicîndu-i: "Fiică, Irino, unde este odorul cel de aur, care ţi s-a încredinţat spre păstrare?" 
Iar ea, ca dintr-un somn lung deşteptîndu-se, a răspuns: "În cutare loc al casei (spunînd numele 
locului) l-am ascuns pe el". Și iarăşi a zis către dînsa sfîntul: "Dormi de acum, fiica mea, pînă 
cînd te va deştepta pe tine Domnul tuturor, la învierea cea de obşte”. Atunci s-au cuprins de 
frică toți cei ce erau acolo, minunîndu-se şi înspăimîntîndu-se de acea minune preaslăvită, iar 
sfîntul, aflînd odorul în locul cel spus, l-a dat acelei femei. 


După aceasta, murind marele Constantin și împărțind fiilor săi împărăţia, a luat Răsăritul 
fiul cel mijlociu, Constantie. Acesta, fiind în cetatea cea mare, Antiohia Siriei, a căzut într-o 
boală grea, pe care nu puteau să o vindece doctorii. Deci, lăsînd împăratul cel bolnav pe doctori, 
a alergat cu rugăciune către Dumnezeu, Care poate tămădui sufletele şi trupurile şi de la EI îşi 
cerea cu sîrguință tămăduire bolii sale. Atunci a avut o vedenie: într-o noapte un înger arătîndu- 
i o ceată de mulţi sfinți episcopi, în mijlocul lor i-a arătat doi mai aleși, care păreau a fi celorlalți 
povăţuitori şi începă-tori; deci, aceia, îi spunea lui îngerul, sînt tămăduitorii bolii tale. 


Deşteptîndu-se împăratul din somn şi gîndind la ceea ce văzuse, nu cunoștea cine erau 
cei pe care-i văzuse. Căci cum putea cunoaşte pe aceia, al căror nume şi patrie nu erau lui ştiute? 
Şi mai ales cînd unul dintre ei încă nici nu era episcop şi nici nu avea să fie episcop, dar acum 
se arăta a fi întru acea dregătorie. Deci a fost în nepricepere multă vreme. Apoi, primind sfat, a 
adunat la sine pe episcopii din cetățile dimprejur și căuta să-i cunoască pe dînşii și pe cei doi 


episcopi ce îi văzuse în vis, însă nu i-a aflat. Iarăşi a chemat pe mai mulţi, din locuri şi mai 
îndepărtate, dar nici între aceia nu i-a aflat. După aceea a trimis în toată lumea ca să se adune 
la dînsul episcopii din toată stăpînirea sa. 


Deci, a ajuns acea poruncă împărătească - sau mai bine zis acea rugăminte - şi în insula 
Cipru, la fericitul Spiridon, episcopul Trimitundei, căruia i s-a descoperit prin vedenie de la 
Dumnezeu, toate cele despre împărat. Sculîndu-se Sfîntul Spiridon, a mers la împărat, luînd cu 
sine pe ucenicul său Trifilie, cu care s-a arătat împăratului în vedenie. lar Trifilie, precum am 
ZIS, încă nu era episcop. Ajungînd în Antiohia au intrat în palatele împărătești. Sfîntul episcop 
era îmbrăcat în haine simple și purta în mînă un toiag de finic şi mitră pe cap, cum şi un văscior 
de lut atîrnat la piept, precum era obiceiul celor ce viețuiau în Sfînta Cetate a Ierusalimului, în 
care obişnuiau a purta untdelemn din Sfînta Cruce. 


Astfel, intrînd el, una din slugile cele însemnate din palatele împărăteşti, văzîndu-l ca 
pe unul din cei săraci, a rîs de dînsul şi, nelăsîndu-l să intre, l-a lovit peste obraz; iar el, fiind 
fără răutate după cuvîntul Domnului i-a întors lui şi cealaltă parte. Acela, cunoscîndu-l că este 
episcop şi văzîndu-şi greșeala sa, şi-a cerut iertare cu smerenie, pe care a și căpătat-o. Ajungînd 
sfîntul înaintea împăratului, acesta pe dată l-a cunoscut, pentru că în acel chip l-a văzut în vis. 
Sculîndu-se de la locul său, s-a apropiat şi s-a închinat robului lui Dumnezeu, rugîndu-l cu 
lacrimi, să se roage lui Dumnezeu pentru dînsul şi să-i vindece boala. 


Sfîntul Spiridon, cum s-a atins de haina împăratului, îndată s-a făcut sănătos şi s-a 
bucurat de tămăduirea sa, cîştigată prin rugăciunile sfîntului, iar împăratul l-a cinstit foarte mult 
şi toată ziua aceea s-a veselit împreună cu dînsul, făcînd ospăț bunului doctor. Iar Trifilie se 
minuna foarte mult de toată slava împărătească, de frumuseţea palatelor şi de starea înainte a 
dregătorilor, cînd şedea împăratul şi de toată rînduiala cea minunată a aurului, cum şi de slujirea 
celor cu haine luminate. lar Spiridon a zis către dînsul: "Ce te minunezi, frate? Oare mîndria și 
slava împărătească fac pe împărat mai drept decît alții? Oare nu moare împăratul întocmai cum 
moare fiecare din săraci şi se dă îngropării? Oare nu va sta ca oricare înaintea înfricoșatului 
Judecător? Pentru ce cinsteşti cele trecătoare, ca şi cum ar fi neschimbate și te minunezi de cele 
ce sînt de nimic, cînd mai ales se cuvine a căuta pe cele ce sînt nematerialnice şi veșnice şi a 
iubi slava cea cerească şi nepieritoare?" 


Apoi a învăţat şi pe împărat destul, ca să-şi aducă aminte de facerea de bine a lui 
Dumnezeu și să fie bun către cei ce sînt sub stăpînirea lui; către cei ce greşesc să fie milostiv, 
către cei ce se roagă, să fie grabnic împăciuitor, bun dătător celor ce le trebuieşte ajutor și tuturor 
să le fie ca un părinte, cu bună îndurare plecîndu-se către fiecare şi îndată întinzînd mîna. Că 
dacă nu împărăţește cineva în acest chip, apoi se poate numi mai drept tiran, decît împărat. În 
sfîrşit, l-a învăţat să ţie tare şi să păzească cele ce se cuvin dreptei-credinţe, neprimind nimic de 
la potrivnicii Bisericii lui Dumnezeu. 


Vrînd împăratul să mulțumească sfîntului pentru tămăduirea adusă prin rugăciunile lui, 
îi dădu mulţime de aur, dar el n-a vrut să primească, zicînd: "Nu se cuvine, împărate, a-mi 
răsplăti cu aşa urîciune, în loc de dragoste; pentru că ceea ce s-a făcut prin mine pentru tine, 
dragoste este. Căci a lăsa casa şi a veni pe acest noian al mării şi a răbda asprimea de iarnă și 
de vînturi, oare aceasta nu este dragoste? Și pentru toate acestea, oare voi primi ca răsplată aur, 
care este pricinuitor a toată răutatea și care lesne pierde toată dreptatea?" Astfel zicînd, sfîntul 
nu a vrut să primească nimic. Însă, fiind silit de rugămintea cea multă a împăratului, a primit să 
ia ceva, dar nu să țină la dînsul, pentru că cele ce le-a primit, îndată le-a împărțit săracilor, care 
le trebuiau. 


Prin sfătuirea acestui sfînt, împăratul Constandie a scutit de dări preoții, diaconii, tot 
clerul şi slujitorii bisericii, judecînd a fi lucru necuvios, ca slujitorii Impăratului Celui fără de 
moarte, să dea dajdie împăratului celui muritor. 


leşind sfîntul de la împărat şi întorcîndu-se într-ale sale, a fost primit în casa unui 
oarecare iubitor de Hristos. Acolo a venit la dînsul o femeie străină, care nu știa să vorbească 
grecește, aducînd pe braţele sale pe fiul său mort, pe care, punîndu-l lîngă picioarele sfîntului, 
plîngînd și neștiind nimeni limba ei, numai lacrimile adevereau că pentru fiul ei cel mort se 
roagă de sfînt să-l învieze. Iar el, temîndu-se de slava deşartă, se lepăda de un lucru așa minunat. 
Însă, fiind milostiv, se biruia de amara tînguire a celei ce plîngea şi a întrebat pe diaconul său 
Artemidot: "Ce să facem, frate?" Iar acela a răspuns: "Pentru ce mă întrebi, părinte? Ce alta poți 
face, decît numai să chemi pe Hristos, dătătorul de viaţă, care de multe ori a ascultat rugăciunile 
tale; că dacă pe împărat l-ai vindecat, oare vei putea pe săraci şi nenorociți să-i treci cu 
vederea?" 


Arhiereul, pentru un sfat bun ca acesta, spre mai multă milostivire s-a înduplecat, a 
lăcrimat şi, plecîndu-și genunchii, s-a rugat cu fierbinţeală lui Dumnezeu. lar Acela, Care prin 
Elisei şi prin Ilie a dăruit viaţa fiului saretencii şi fiului somanitencii, a ascultat şi pe Spiridon 
şi a întors duhul de viaţă în pruncul străinei, care, înviind îndată, a început a plînge. Maica, dacă 
a văzut pe fiul ei viu, îndată, de bucuria cea peste măsură, a căzut moartă. Pentru că nu numai 
durerea cea mare și necazul inimii omoară pe om, ci uneori şi bucuria cea peste măsură face 
același lucru. Deci femeia aceasta a murit de bucurie, iar cei ce priveau spre dînsa, după bucuria 
cea mare pentru învierea pruncului, îndată le-a venit întristare şi lacrimi. Atunci, iarăşi a zis 
sfîntul către diacon: "Ce vom face?" Iar acela iarăși i-a dat sfatul cel dintii și sfîntul s-a întors 
la rugăciune, ridicîndu-şi ochii către cer şi mintea înălțîndu-şi către Dumnezeu, se ruga Celui 
ce dă morţilor viaţă şi numai cu singura Sa voie toate le preface. Apoi a zis către ceea ce zăcea 
moartă pe pămînt: "Scoală-te şi stai pe picioarele tale"; iar ea, deşteptîndu-se ca din somn s-a 
sculat şi şi-a luat fiul cu mîinile sale viu. Apoi a poruncit sfîntul femeii şi celor ce se întîmplaseră 
acolo, să nu spună nimănui de ceea ce au văzut şi s-a făcut, iar diaconul Artemidot, după 
mutarea de veci a sfîntului, a dat acestea spre auzul tuturor credincioşilor, neascunzînd măririle 
şi puterile lui Dumnezeu ce se făcuseră prin marele plăcut al lui Dumnezeu, Spiridon. 


Întorcîndu-se sfîntul acasă, a venit la dînsul un oarecare om, vrînd să cumpere din turma 
lui o sută de capre. Și sfîntul i-a zis să aducă mai întîi preţul cel rînduit şi apoi să ia ceea ce a 
cumpărat. Dar el, dînd preţul pentru nouăzeci şi nouă de capre, a tăinuit una, socotind că nu va 
cunoaşte sfîntul despre aceea, a cărui bunătate de inimă era străină de grija cea mare a vieții. 
Deci, mergînd amîndoi în ocolul dobitoacelor, sfîntul a zis către negustor ca să ia atîtea capre 
pentru cît a dat preţul. Despărţind o sută de capre, le-a scos din ocol şi una din acelea, ca o 
pricepută şi roabă bună, cunoscîndu-se că este nevîndută de stăpînul său, s-a întors degrabă și 
a alergat iarăși în ocol. Negustorul, prinzînd-o a tras-o după dînsul; iar capra, smulgîndu-se 
iarăşi, a fugit în ocol. Așa de două şi de trei ori se smucea din mîinile lui şi fugea în ocol, iar el 
o scotea cu sila şi mai pe urmă a luat-o pe umeri şi o ducea într-ale sale. Dar capra, zbierînd şi 
bătîndu-l cu coarnele peste cap, se zvîrcolea încît se mirau toți cîţi erau acolo. Sfîntul Spiridon, 
pricepînd lucrul şi nevrînd înaintea tuturor a mustra pe negustorul cel viclean, a zis către dînsul 
cu blîndeţe: "Vezi, fiule, că nu în zadar face dobitocul acesta unele ca acestea, căci nu suferă a 
fi dus la casa ta. Oare n-ai oprit preţul care se cuvenea pentru dînsa și iată pentru aceea se 
smulge din mîinile tale și fuge la ocol?" Deci acela, ruşinîndu-se, şi-a mărturisit păcatul și şi-a 
cerut iertare. Apoi dînd preţul şi-a luat capra şi aceea mergea acum singură după dînsul în linişte 
la casa aceluia ce o cumpărase pe dînsa, întrecînd la mers pe stăpînul său cel nou. 


În insula aceia era un sat care se numea Eritra, departe de mitropolia Constandiei, nu 
mai mult de treizeci de stadii. Acolo mergînd marele Spiridon pentru oarecare trebuință, a intrat 
în biserică şi a poruncit unui diacon din cei ce erau acolo, să facă o sfîntă rugăciune pe scurt, 
pentru că sfîntul se ostenise de calea cea îndelungată, mai ales că era vremea secerișului și era 
arşiță mare. lar diaconul acela cu zăbavă făcea ceea ce i se poruncise şi cu dinadinsul lungea 
rugăciunea, citind şi cîntînd cu mîndrie şi mărindu-se în deşert cu glasul său. 


Deci fericitul, uitîndu-se la el, deşi era bun cu firea, îl ocărî cu asprime, zicîndu-i: 
"Taci!". Şi îndată i s-a legat limba, încît nu numai glasul, ci şi vorba şi-a pierdut și sta mut ca 
unul fără limbă. Atunci li s-a făcut frică la toţi care erau acolo, apoi s-a auzit despre aceea în tot 
satul şi s-au adunat toți să vadă acea minune, iar diaconul a căzut la picioarele sfîntului rugîndu- 
se în tăcere, ca să i se dezlege limba. Se mai rugară pentru dînsul şi acei prieteni ai lui şi rudenii, 
încît abia l-au îmblînzit, pentru că sfîntul era aspru cu cei mîndri şi măreți în deşert. Deci l-a 
iertat și, dezlegîndu-i limba, i-a dat și graiul. Însă a lăsat oarecare semn al cercetării, 
nelimpezindu-i limba cu totul, pentru că l-a lăsat cu glas mic, zăbavnic la limbă şi poticnindu- 
se la vorbă, ca să nu se mai mîndrească cu glasul său, nici să se mai mărească în deșert cu vorba 
sa cea limpede. 


Altădată acest dumnezeiesc bărbat, fiind în cetatea sa, a intrat în biserică la Vecernie şi 
s-a întîmplat atunci că nu era popor în acolo, decît numai slujitorii bisericești. Apoi a poruncit 
să se aprindă făclii multe şi candele, iar el singur stătea înaintea altarului, bucurîndu-se cu duhul. 
Deci cînd a strigat după obicei: "Pace tuturor”, nefiind popor ca să dea răspunsul cel obişnuit la 
cuvintele zise de arhiereu, îndată s-a auzit din înălțime, strigînd: "Și duhului tău”. Și era glasul 
acela dulce şi potrivit, covîrşind toată cîntarea omenească cea dulce. Iar diaconul care zicea 
ecteniile s-a speriat, auzind la fiecare ectenie o cîntare dumnezeiască de sus, cîntînd: "Doamne 
miluieşte"”. Glasul acela se auzea și de cei ce erau departe de biserică, încît alergau cu sîrguință 


la acel glas dulce şi prea minunat şi, apropiindu-se de uși, îndulcea mai mult urechile şi inimile 
lor acea cîntare străină. După ce au intrat în biserică, n-au văzut pe nimeni, decît numai pe 
arhiereu cu puţini slujitori bisericeşti; apoi acea cîntare bisericească nu se mai auzea de nimeni 
ŞI se minunau foarte mult. 


Altădată, sfîntul stînd în biserică la cîntarea Vecerniei, n-a ajuns untdelemn în candelă 
şi era să se stingă, că nu se găsea atunci deloc untdelemn în biserică. Deci se mîhnea sfîntul de 
aceasta, ca nu cumva, stingîndu-se candela, să înceteze cîntarea Vecerniei şi să se sfirşească 
pravila cea obişnuită a bisericii. Dar Dumnezeu, Care face voia celor ce se tem de EI, a făcut să 
izvorască în candelă untdelemn, precum altădată în vasul văduvei, în zilele lui Ilie. Iar slujitorii, 
aducînd vase le puneau dedesubt, pentru că untdelemnul curgea din candelă şi s-au umplut acele 
vase cu untdelemn sfinţit, ce era plin de darul lui Dumnezeu. 


În Cipru era o cetate ce se numea Chirina; nu aceea care este în Livia, ci alta cu același 
nume, la care mergea sfîntul din Trimitunda pentru oarecare trebuință. Atunci mergea cu dînsul 
şi Trifilie, ucenicul lui, fiind episcop în Levcusia Ciprului. Trecînd ei muntele ce se numeşte 
Pentadactil şi ajungînd la un loc ce se zice Parimna, care este frumos, cu multă verdeață şi cu 
multe fructe, Trifilie, bucurîndu-se de acel loc, a poftit ca și el să se facă stăpînul unui sat din 
Parimna şi să-l cîştige în cuprinsul bisericii sale. Deci cugeta la aceasta îndelung, întru inima 
sa. 


Dar nu s-a tăinuit acel cuget al lui Trifilie înaintea ochilor celor mai înainte-văzători ai 
lui Spiridon, pe care marele părinte înțelegîndu-l cu duhul, a zis: "Pentru ce o! Trifilie, cugeţi 
neîncetat cele deșarte, poftind sate şi vii, care cu adevărat nu sînt de nici un preţ, ci numai că se 
văd şi cu părere atrag inima omenească spre pofta lor? Avem avuţie în cer nefurată, avem locaş 
nefăcut de mîlini; pe acelea caută-le, cu acelea îndulceşte-te, mai înainte de vreme, prin gîndirea 
la Dumnezeu, care nu pot să treacă de la unul la altul, că cel ce se face odată stăpîn acelora, are 
moştenirea care niciodată nu piere". Acestea auzindu-le Trifilie, mult s-a folosit şi după aceea 
altă viață a avut, încît s-a făcut vas ales al lui Hristos, precum odinioară Pavel şi de nenumărate 
daruri dumnezeieşti s-a învrednicit. Astfel fiind foarte îmbunătățit, marele Spiridon și pe alții îi 
povăţuia către fapte bune, pentru că sporeau învățăturile lui la cei ce le primeau, iar celor ce le 
lepădau li se întîmpla sfîrşit rău, precum ne va arăta cuvîntul ce ne stă înainte şi va urma. 


Un corăbier locuitor în aceeași cetate a Trimitundei, plutind în oarecare laturi pentru 
negustorie, a zăbovit acolo douăsprezece luni. În acea vreme femeia lui, fiind o desfrînată, a 
zămislit în pîntece. Întorcîndu-se negustorul la casa sa şi văzînd pe femeie însărcinată, a 
cunoscut că a păcătuit şi, umplîndu-se de mînie, o bătea nevrînd să mai vieţuiască cu dînsa şi o 
izgonea din casa sa. Apoi, mergînd la arhiereul lui Dumnezeu, Spiridon, i-a spus pricina şi cerea 
de la dînsul sfat folositor. Iar el, mîhnindu-se cu sufletul pentru păcatul ei şi pentru mîhnirea 
cea mare a bărbatului, a chemat pe femeie. Dar n-a întrebat-o dacă a făcut păcat, de vreme ce 
martor nemincinos era însărcinarea şi rodul ce se purta într-însa, zămislit din fărădelege; ci, i-a 
zis ei: "Pentru ce ai călcat credința bărbatului tău şi ai adus ocară casei tale?" Iar femeia, 


pierzîndu-și ruşinea, a îndrăznit a minţi, zicînd că nu de la altcineva a zămislit, ci de la al său 
bărbat. lar cei ce auzeau, se mîniau asupra ei mai mult pentru minciună, decît pentru desfrînare 
ŞI îi ziceau: "Douăsprezece luni n-a fost bărbatul tău acasă şi cum zici că de la bărbatul tău ai 
zămislit? Au poate rodul cel zămislit să zăbovească în pîntece douăsprezece luni și mai mult?” 
Iar ea întărea, zicînd: "Cel ce s-a zămislit în pîntece aştepta întoarcerea tatălui său ca să vină 
acasă din calea cea depărtată şi pruncul să iasă din pîntecele meu". 


Acestea şi mai multe minţind şi pe toți biruindu-i prin cuvintele sale, a ridicat gîlceavă, 
ca şi cum ea ar fi fost clevetită şi năpăstuită. Iar bărbatul cel blînd, Sfîntul Spiridon, aducînd-o 
spre pocăință, i-a zis: "O! femeie, de vreme ce în mare păcat ai căzut, îți stă înainte şi pocăință 
mare, pentru că ţi-a rămas nădejde de mîntuire; căci nu este vreun păcat care să biruiască 
milostivirea lui Dumnezeu. Însă văd că prin desfrînare ai născut deznădăjduire, iar prin 
deznădăjduire, nerușinare. Deci cu dreptate este ca să primești vrednica răsplată după fapta ta, 
pătimind grabnică pedeapsă, însă dîndu-ţi-se loc şi vreme de pocăință. Acestea grăim ţie de faţă 
că nu va ieşi din pîntecele tău pruncul acela pînă cînd nu vei mărturisi singură păcatul, adevărul 
neacoperindu-se cu minciuna, ceea ce şi orbii, precum se zice, pot să o vadă”. 


Aceste cuvinte ale sfîntului, degrabă au venit la săvîrşire. Căci, apropiindu-se vremea 
nașterii, au venit asupra femeii aceleia dureri cumplite, care îi munceau pîntecele foarte rău, 
ţinîndu-se pruncul în pîntece. Însă fiind cu inima împietrită, n-a voit să-și mărturisească păcatul 
său şi într-acea cumplită durere a murit, neputînd să nască. De acest lucru înştiințîndu-se, 
arhiereul lui Dumnezeu a lăcrimat şi se căia, căci cu acest fel de pedeapsă a judecat-o pe ea şi 
zicea: "Nu voi mai face judecată între oameni, dacă cuvîntul cel zis de mine se împlineşte așa 
degrabă între dînşii cu fapta”. 


lată, am spus despre femeia cea rea care a lepădat certarea sfîntului şi n-a ascultat 
sfătuirea cea de folos. Se va povesti acum şi despre o altă femeie bună. 


O femeie cu numele Sofronia, cu bun obicei şi binecredincioasă, avea un bărbat 
necredincios, care ținea de credința păgînească. Deci femeia aceea s-a dus degrabă la arhiereul 
lui Dumnezeu, Spiridon, şi i-a spus necazul, rugîndu-l cu dinadinsul să se sîrguiască şi să 
întoarcă pe bărbatul ei la sfînta credință. Omul acela avea prietenie cu Sfîntul, ca vecin şi cinstea 
pe fericitul, iar uneori mergeau unul la casa altuia, precum este obiceiul vecinilor. 


Odată şezînd la masă Sfintul Spiridon cu mai mulți vecini şi cu acel necredincios, 
fericitul a zis unuia din cei ce slujeau, în auzul tuturor: "Iată, stă la porți un vestitor trimis de 
sluga care păzește turma mea, ca să-mi spună că, dormind el, s-au prăpădit toate dobitoacele, 
rătăcindu-se prin munţi. Deci, mergînd, spune-i robului meu ce a fost trimis, că acum le-a aflat 
pe toate într-o peşteră şi nici un dobitoc din turmă n-a pierit”. Deci a mers sluga aceea şi a spus 


trimisului cuvintele Sfîntului Spiridon. Trecînd puţină vreme şi încă nesculîndu-se de la masă, 
alt vestitor a venit de la acea slugă, spunînd că întreaga turmă s-a aflat. 


Auzind acestea acel necredincios de la masă, se mira foarte, că Sfîntul Spiridon toate le 
vedea înainte pe cele de departe şi pe cele de aproape şi părîndu-i că acesta este ca un Dumnezeu 
a vrut să-i facă aceea ce cîndva licaoniţii au făcut lui Barnaba şi lui Pavel; adică să aducă tauri 
şi cununi şi să-i aducă jertfă. lar sfîntul a zis către dînsul: "Nu sînt eu Dumnezeu, ci slugă a Lui; 
eu sînt pătimaș asemenea ție, iar dacă vezi că ştiu cele ce se lucrează departe, acestea îmi 
dăruieşte Dumnezeul meu, întru care şi tu, de vei începe a crede, vei cunoaşte care esta tăria şi 
puterea Lui cea atotputernică. 


Atunci, iubitoarea de Hristos, Sofronia, aflînd vreme, sfătuia pe bărbatul său cu multe 
cuvinte, ca să se lepede de necurăţia păgînească, să cunoască pe Unul, adevăratul Dumnezeu, 
şi să creadă întru Dînsul. Și aşa, cu darul lui Hristos, a întors pe cel necredincios la sfinta 
credinţă, l-a luminat cu Sfîntul Botez şi s-a mîntuit bărbatul acela necredincios prin femeia sa 
credincioasă, precum grăiește Sfînta Scriptură. 


Se povesteşte despre smerenia cuviosului, că fiind atît de mare arhiereu şi făcător de 
minuni, nu se socotea a fi umilit păstorind oile cele necuvîntătoare, singur ostenindu-se pentru 
dînsele. Odinioară, năvălind tilharii noaptea la ocolul dobitoacelor, au furat cîteva din ele şi 
voiau să iasă. Dar Dumnezeu, iubind pe plăcutul Său și păzind puţina lui avere, a legat pe acei 
tîlhari cu legături tari şi nevăzute, încît nu le era cu putinţă a ieși din ocol şi astfel au fost ținuți 
pînă dimineaţa. Făcîndu-se ziuă, a venit sfîntul la oi şi văzînd pe tîlhari legaţi cu puterea lui 
Dumnezeu, avînd mîinile înapoi şi picioarele nemişcate, i-a dezlegat cu rugăciunea. Apoi mult 
învăţîndu-i pe dînşii să nu poftească ale celui străin, ci din osteneala mîinilor lor să se hrănească, 
le-a dat cîte un berbec, zicînd: "Luaţi aceasta, ca să nu fie în zadar osteneala voastră și 
privegherea cea de toată noaptea". Apoi i-a slobozit pe dînşii în pace. 


Un negustor, din aceeași cetate se obişnuise a lua de la sfînt aur pe datorie pentru 
negustorie şi, după ce se întorcea de la negustoria sa, îi aducea ceea ce lua pe datorie și-i 
poruncea sfîntul să-l pună el singur în lada aceea din care lua. Astfel, sfîntul nu lua seama de 
averea cea vremelnică, necercetînd cu tot dinadinsul dacă acela, luînd singur aur cu 
binecuvîntarea lui, apoi iarăși aducînd și punîndu-l înapoi de unde îl lua, i se binecuvînta 
negustoria lui. 


Odată, robindu-se cu iubirea de aur, n-a pus în ladă aurul pe care îl adusese şi-l tăinuia 
la sine, iar înaintea sfîntului a mințit, zicînd că l-a pus. Dar în puţină vreme a sărăcit negustorul 
acela, pentru că aurul cel tăinuit nu numai că nu i-a făcut nici un cîştig, ci şi marfa care era a lui 
a prăpădit-o şi ca un foc în taină i-a risipit averea lui. Deci, sărăcind negustorul acela, a venit 


iarăşi la sfînt şi i-a cerut să-i dea aur pe datorie. Iar sfîntul l-a trimis în cămara sa la ladă ca să- 
ŞI ia singur, zicînd: "Mergi Și ia, dacă ai pus acolo ceea ce ai luat”. 


Acela mergînd şi negăsind aur, s-a întors la sfînt deșert. Sfîntul 1-a zis: "Cu adevărat, 
frate, pînă acum, afară de mîna ta, n-a fost alta în ladă; deci, de ai fi pus atunci aurul, acum 
iarăşi ai fi luat". lar acela, umplîndu-se de ruşine, a căzut la picioarele sfîntului, cerîndu-şi 
iertare. Sfîntul l-a iertat şi l-a învăţat să nu mai poftească ale celui străin, nici să-și încarce 
sufletul cu vicleşugul şi minciuna; pentru că dobînda care se cîştigă cu nedreptate, nu este 
dobîndă, ci adevărată pagubă. 


Odată, s-a făcut adunare de episcopi în Alexandria, pentru că patriarhul de acolo, 
chemînd pe toţi episcopii de sub stăpînirea lui, voia cu rugăciune de obşte să sfarme toţi idolii 
păgînești, fiind încă mulţime de idoli acolo. Deci, săvîrşindu-se multe rugăciuni cu sîrguință 
către Dumnezeu, sobornicește şi deosebi, au căzut toţi idolii din toată cetatea şi din cele 
dimprejur, numai un idol mai vestit a rămas întreg la locul său. Rugîndu-se mult patriarhul, cu 
mîhnire pentru sfărîmarea acelui idol și stînd el noaptea la rugăciune, i s-a arătat o vedenie 
dumnezeiască, poruncindu-i să nu se întristeze pentru nesfărimarea idolului, ci să trimită 
degrabă în Cipru să cheme pe Spiridon, episcopul Trimitundei, căci pentru el s-a lăsat idolul 
acela, ca să se sfărîme cu rugăciunea lui. Patriarhul, scriind îndată Sfîntului Spiridon, carte cu 
rugăminte, chemîndu-l în Alexandria şi vestindu-i pricina chemării, a trimis degrabă pe cineva 
în Cipru. Sfîntul, primind scrisoarea aceea şi citind-o, s-a suit degrabă în corabie şi a pornit spre 
Alexandria. 


Sosind corabia la ţărmul cel vestit al Alexandriei, care se numeşte Neapoli, şi ieşind 
sfîntul din corabie, îndată s-a sfărîmat idolul acela din Alexandria, cu multe jertfelnice, din care 
pricină s-au înștiințat oamenii de acolo despre venirea lui Spiridon; căci cînd s-a spus 
patriarhului că idolul s-a sfărîmat, îndată a zis către ceilalți episcopi: "O! prieteni, Spiridon al 
Trimitundei se apropie”. lar ei, pregătindu-se, au ieşit întru întîmpinarea lui, primindu-l cu 
cinste și s-au bucurat de venirea acestui mare făcător de minuni la dînșii şi luminător al lumii. 


Pentru acest sfint şi mare părinte Spiridon, istoricii bisericeşti Nichifor şi Sozomen 
pomenesc şi aceasta: "EI era foarte sîrguitor în păzirea rînduielii bisericești şi spre păstrarea 
neștirbită a dumnezeieștii Scripturi, neschimbînd nici un cuvînt din cele scrise în sfintele și cele 
fără de prihană cărți. Odată, s-a întîmplat un lucru ca acesta: S-a făcut în Cipru adunarea 
episcopilor din insula aceia, pentru unele trebuințe bisericeşti, între care era şi Sfîntul Spiridon 
şi episcopul Trifilie, cel mai sus pomenit, care era iscusit în înțelepciunea cărţii - pentru că 
multă vreme în vîrsta tinereților sale a petrecut la Virit, învăţînd scriptura și înţelepciunea; 
pentru aceasta l-au rugat părinții ca să spună cuvînt de învăţătură în biserică poporului. 


Învăţînd el poporul, s-a întîmplat în biserică, a aduce la mijloc cuvintele lui Hristos cele 
zise către slăbănog, care sînt scrise la Sfîntul Evanghelist Marcu, adică: Scoală-te şi-ţi ia patul 
tău. lar Trifilie n-a zis pat, ci în loc de pat a zis culcuș, adică: "Scoală-te şi-ţi ia culcuşul tău”. 
Acestea auzind Sfîntul Spiridon, s-a sculat de la locul său, nesuferind să audă schimbarea 
cuvintelor lui Hristos şi a zis către Trifilie: "Au doară tu eşti mai bun decît cel ce a zis pat, de 
te ruşinezi de cuvintele Lui?" Acestea zicînd, a ieşit din biserică înaintea tuturor şi n-a făcut un 
rău cu acestea, deși era prea simplu cu învăţătura; căci pe Trifilie, care se îngîmfa cu frumuseţea 
vorbirii sale, ruşinîndu-l puţin, l-a învăţat smerita înţelepciune şi blîndeţea. Deci fericitul 
Spiridon era foarte cinstit de toți, ca cel ce era mai bătrîn cu anii, mai slăvit cu viaţa şi mai întîi 
cu scaunul, cum şi făcător de minuni prea ales; pentru aceea fiecare lesne putea să se rușineze 
de fața şi de cuvîntul lui. 


Se mai spune şi despre o altă minune a Sfîntului Spiridon. Mergînd Sfîntul Spiridon la 
Sfîntul Sinod cel dintii, a toată lumea de la Niceea și, rămînînd la o gazdă oarecare, pizmăreții 
arieni au tăiat noaptea în taină capetele celor doi cai ai lui, pe care îi avea cu sine la drum. 
Făcîndu-se ziuă şi văzînd sluga lui răutatea ce se făcuse de eretici, a spus Sfîntului Spiridon. lar 
el, nădăjduind spre Dumnezeu, a poruncit slugii ca să pună capetele tăiate la locul lor și sluga, 
făcînd degrabă ceea ce 1 se poruncise, a lipit capul calului celui alb, din greşeală, la cel negru şi 
al celui negru la cel alb şi îndată au înviat caii şi au stat pe picioarele lor. Apoi a mers Sfîntul 
Spiridon cu dînşii pe drumul său. Poporul se mira văzînd un lucru ca acela, cum calul cel negru 
are cap alb şi calul cel alb are cap negru, de care minune ereticii s-au ruşinat. 


Atîta dar şi mila lui Dumnezeu erau peste cuviosul acesta, încît în vremea secerișului, 
în arşița soarelui, sfîntul său cap se arăta plin de rouă răcoroasă, ce se pogora de sus, care lucru 
s-a arătat în anul cel din urmă al vieții sale. Căci ieşind împreună cu secerătorii la seceriș - 
pentru că era smerit şi lucra cu mîinile sale, nemîndrindu-se de înălțimea dregătoriei - şi 
secerînd holda sa, deodată, în ceasul cel mai cumplit al arşiţei, s-a rourat capul lui, precum 
odinioară lîna lui Ghedeon; de care lucru toți s-au minunat şi s-au mirat. După aceasta toți perii 
capului său s-au schimbat şi unii s-au făcut galbeni, alţii negri, iar alţii albi; singur Dumnezeu 
ştie pentru ce s-a făcut aceea şi ce însemna. lar sfîntul, pipăind capul cu mîna sa cea dreaptă, a 
spus celor ce erau acolo, cum că s-a apropiat vremea despărțirii sale de trup și-i povăţuia pe toţi 
la fapte bune, iar mai vîrtos spre dragostea lui Dumnezeu şi către aproapele. 


După aceasta, trecînd nu multe zile, sfîntul şi dreptul său suflet l-a dat în mîinile 
Domnului său, Căruia cu adîncă cuvioșie şi cu dreptate i-a slujit toată viaţa sa; apoi a fost 
îngropat cu slavă în biserica Sfinţilor Apostoli, care este în Trimitunda, unde s-a orînduit a se 
săvîrşi pomenirea lui în toți anii, făcîndu-se multe minuni la mormîntul său, întru slava 
minunatului Dumnezeu, Celui preamărit întru toți sfinţii Săi, a Tatălui şi a Fiului şi a Sfintului 
Duh, Căruia 1 se cuvine şi de la noi slavă, mulțumire, cinste și închinăciune în veci. Amin. 


29. PĂTIMIREA SFINȚILOR MUCENICI EVSTRATIE, AVXENTIE, 
EVGHENIE, MARDARIE ȘI OREST 


(13 DECEMBRIE) 


Pe vremea împărăției lui Dioclețian şi Maximian, toată stăpînirea romană era plină de 
nedumnezeiasca înţelepciune idolească şi toţi oamenii, rîvnind unul altuia, ca nişte turbaţi se 
sîrguiau în acea păgînătate. Mai ales cînd se trimiteau porunci împărătești în unele zile, prin 
toate cetăţile şi locurile către domni şi către judecători, poruncind ca să aducă idolilor multe 
daruri şi jertfe în zilele cele hotărîte şi de praznice, făgăduind celor care vor sluji cu osîrdie 
idolilor răsplată împărătească, învrednicire de cinste şi dregătorie. Iar celor care nu vor vrea să 
se închine idolilor şi să le aducă jertfe, acelora mai întîi să li se ia averea; apoi pe dînşii, după 
felurite şi multe munci, să-i supună la pedeapsa cu moartea. De aceea era prigoană mare în toată 
lumea, sîrguindu-se pretutindeni domnii şi stăpînitorii ca să piardă de pe pămînt credința 
creștinească. 


În acea vreme s-a vestit acelor împărați păgîni, cum că toată Armenia cea mare și 
Capadocia se împotrivesc poruncii lor şi vor să iasă din stăpînirea romanilor, nădăjduind spre 
Hristos Cel răstignit, crezînd cu tot sufletul într-Însul. Deci, s-a tulburat de aceasta împăratul 
Dioclețian şi, chemînd pe toți boierii săi, a ținut sfat trei zile, de dimineață pînă seara, gîndind 
cum ar putea să dezrădăcineze creștinătatea. Mai întîi pe cei ce stăpîneau în cele două țări, adică 
în Armenia şi Capadocia, i-au scos din stăpînire, ca pe nişte neiscusiți şi nevrednici care nu 
ştiau să ocîrmuiască stăpînirile încredințate lor și să smerească nesupunerea poporului. Apoi a 
ales doi din neamul grecesc, învăţaţi în limba elinească, pe Lisie și pe Agricolae, amîndoi cu 
nărav rău şi cumpliţi, şi i-a pus pe aceștia peste aceste țări. Lui Lisie 1-a dat rînduiala limitaniei, 
adică păzirea hotarelor, iar lui Agricolae, poruncindu-i să stăpînească toată eparhia, i-a 
încredințat mulțimea ostașilor care erau rînduiți în acele cetăţi. 


Deci, ajungînd acei tirani nemilostivi prin țările încredințate lor, mulțime mare de toată 
vîrsta, era omorită fără cruţare și fără cercetare, numai cît de mică clevetire s-ar fi adus la dînșii 
asupra cuiva de la zavistuitorii vrăjmaşi. În toate zilele erau cercetaţi și prinși creștinii şi aduşi 
la pierzare, de către acei băutori de sînge, ca niște fiare mîncătoare de om. Lisie, fiind în cetatea 
Satalia, cînd afla undeva oarecare bărbaţi sfinți şi femei, după multe ispitiri și munci, sub strajă 
mare îi trimitea legați la Agricolae, care era în Sevastia, pentru ca să nu moară în patria lor și 
să nu fie daţi obişnuitei îngropări de către rudenii și cunoscuţii lor, ca, fiind omorîți în pămînt 
străin, să piară fără ştirea nimănui. Asemenea făcea și Agricolae, cu creștinii prinși în Sevastia. 
Îi trimitea în Satalia la Lisie, pentru că era între dînșii mare prietenie şi unire în cuget şi un gînd 
aveau ticăloşii: ca, astfel, mai multă răutate să facă creştinilor, omorîndu-i afară de patria lor. 


Acestea făcîndu-se astfel, Evstratie, bărbat însemnat în cetatea Satalia, cel dintîi cu 
bunul neam şi cu dregătoria - căci era din rînduiala voievozilor -, binecredincios fiind şi temător 
de Dumnezeu şi petrecînd viaţa fără prihană, văzînd răutatea cea mare ce se făcea creştinilor în 
toate zilele, se necăjea cu sufletul, se mîhnea şi striga cu lacrimi către Domnul nostru lisus 
Hristos, petrecînd în post și în rugăciuni ca să fie milostiv robilor Săi. Apoi, căutînd spre poporul 
său, se ruga să-i mîntuiască de o nevoie ca aceea şi să întoarcă răutatea ce era asupra lui. Dorea 
încă să intre în nevoinţele sfinţilor şi să se învrednicească a fi părtaş muceniciei lor. Dar, 
socotind muncile cele de multe feluri şi iuţimea cea cumplită a muncitorului, se temea. 


Atunci, în gîndul său a socotit să-i facă o ispitire ca aceasta: luînd brîul l-a dat 
credincioasei sale slugi şi i-a poruncit să-l ducă în biserica Aravrachiei, de unde era de neam 
Evstratie. La biserica aceea era preot în acea vreme Avxentie, cel mărturisit rob al lui 
Dumnezeu. Și a învăţat pe sluga sa să pună briul în altar, iar el să se ascundă în biserică şi să 
pîndească cine va veni să ia mai întîi brîul. Dacă preotul Avxentie, intrînd să se roage, va lua 
brîul, să nu-i zică nimic şi să se întoarcă; iar de va voi mai întîi altcineva din clerici să-l ia, să 
nu-l lase nicidecum şi să-l aducă înapoi. 


Astfel învățînd pe slugă, l-a trimis, gîndind în mintea sa şi zicînd: "Dacă va lua preotul 
brîul, apoi acel semn îi va fi ca o purtare de grijă și ca o prevestire a bunăvoirii lui Dumnezeu, 


că se va da la munci pentru Hristos; iar de va fi să-l ia altcineva, să-i fie semn că nu se va da la 
munci, ci să-şi păzească în taină credința”. După puţine zile, întorcîndu-se sluga, a spus 
stăpînului său că în același ceas în care a pus brîul în altar, îndată a venit preotul Avxentie, ca 
şi cum ar fi fost trimis şi, intrînd în altar, a luat brîul. Auzind acestea Evstratie s-a bucurat foarte 
mult şi strălucea faţa lui de bucurie și veselie, încît se mira de el prietenul său Evghenie. 


În acea vreme fericitul Avxentie a fost prins împreună cu alţi creştini şi, fiind întrebat 
în divan şi muncit, a fost aruncat în temniță şi ţinut în legături. Apoi, fiind pregătit un divan în 
mijlocul cetăţii pe loc înalt, a şezut Lisie cu mîndrie şi a poruncit să scoată pe cei legaţi ca să-i 
întrebe. Sfîntul Evstratie, intrînd în temniță, a rugat pe toți sfinții care erau legaţi pentru Hristos 
să se roage pentru dînsul, căci zicea că şi el în aceeaşi zi are să se facă părtaş nevoinţei lor. 
Atunci toţi sfinţii cei legați, plecîndu-și genunchii, s-au rugat pentru dînsul către Dumnezeu şi, 
zicînd "Amin", mergeau în urma lui Evstratie. 


Stînd ceata ostaşilor înaintea judecătorului, după obicei, a poruncit Lisie să aducă 
înaintea divanului său pe cîte unul, adică pe acei care fuseseră mai înainte la întrebare. lar 
Evstratie a zis: "În zilele trecute s-a citit în divan porunca cea împărătească, ca de pretutindeni 
creștinii, cei ce se vor afla în orice rînduială, să se aducă înaintea judecății tale. Deci s-a adus 
Avxentie, cel demult slăvit cu neamul şi cu viaţa, iar acum și mai slăvit cu bărbăţia şi tăria care 
s-a arătat într-însul, căci s-a făcut rob al lui Hristos, Împăratul ceresc. Acela, stînd în faţa acelui 
divan, s-a nevoit cu nevoinţa nemuririi, mustrînd a ta nedumnezeire, o! judecătorule, grăind 
cuvinte, arătînd fapte prea înțelepte şi răbdînd munci. Și de vreme ce, pe cel ce l-ai pus în 
temniță tîlhărească, acum iarăși ai poruncit să se scoată la întrebare împreună cu sfinții săi, iată, 
toți stau înaintea ta, împreună cu mine, cu minte sănătoasă şi cu vitejie, fiind gata a ruşina și a 
risipi pînă la sfîrşit măiestriile tale, spre care eşti povăţuit de tatăl tău, diavolul". 


Auzind această neașteptată îndrăzneală a bărbatului, s-a mirat Lisie şi, cu ochii plini de 
cruzime, a căutat asupra lui; apoi, oftînd mînios din adîncul pieptului, a strigat cu glas groaznic: 
"Niciodată nu mi s-a întîmplat să văd un mai rău divan şi mai plin de împietrire elinească, decît 
acesta de acum, cînd vorbește astfel înaintea mea acest păcătos; deci să se ia de la dînsul briul 
şi haina ostăşească şi să fie spre ştiinţa tuturor, că este străin de rînduiala în care a fost pînă 
acum. După aceasta, cu trupul gol, legat de mini și de picioare și întins pe pămînt, să-și continue 
vorba sa”. 


Făcîndu-se aceasta degrabă, Lisie a zis: "Oare nu te căieşti de fapta ta cea pierzătoare, 
ca, dobîndind bunătatea mea, să scapi de munci? Spune-mi, mai înainte de munci, numele şi 
patria care te-a născut și ne arată credinţa care se ascunde în tine". Sfîntul a zis: "Sînt născut în 
cetatea Aravrachiei, numele îmi este Evstratie, iar după poreclă Chirisic, vorbesc limba 
părintească şi sînt rob al Dumnezeului tuturor, al Fiului Său, Domnul nostru lisus Hristos şi al 
Sfîntului Duh. Din scutecele maicii mele am învăţat a mă închina acestui Dumnezeu în Treime 
şi a crede într-Însul”. Lisie a zis: "Să spună ceata cîtă vreme are acesta în ostășie?" Ostaşii au 
răspuns: "De douăzeci și şapte ani, de cînd încă era tînăr, a început a ostăşi". Lisie a zis: "Acum, 


Evstratie, văzînd nevoia care este de faţă, ce s-a pregătit pentru neascultarea ta, întoarce-te de 
la nebunia ta şi, cugetînd cele înțelepte, nu-ți lăsa cinstea și dregătoria pe care le-ai cîştigat în 
atîţia ani, prin atîtea osteneli în ostășie; ci cheamă puterea cea milostivă a zeilor şi roagă 
blîndeţea împărătească şi iubirea de oameni a divanului”. 


Sfîntul Evstratie a zis: "Nimeni, din cei ce au înțelegere sănătoasă, n-a judecat cîndva 
să se închine idolilor şi necuraţilor diavoli; idolilor celor surzi şi muţi pe care i-au făcut oamenii, 
pentru că se grăieşte în Sfînta Scriptură: Zeii care n-au făcut cerul și pămîntul să piară”. 
Judecătorul a zis: "Dar acela oare are înţelegere sănătoasă, care se închină Dumnezeului Celui 
răstignit, ca voi cei plini de rătăcire?" Sfîntul Evstratie a zis: "De nu ţi-ar fi schimbată puterea 
minţii cu faptele deșarte și de nu s-ar fi prefăcut sufletul tău întru cugetul cel pămîntesc, ți-aş fi 
arătat pe acest răstignit, că este adevăratul nostru Mîntuitor și Domnul ziditor a toată făptura, 
Care este mai înainte de veci în Tatăl şi cu negrăită înţelepciune, prin naştere a ridicat pedeapsa 
noastră”. 


Vrînd sfîntul să mai grăiască, i-a tăiat vorba necuratul judecător, zicînd: "Cu frînghii să 
fie ridicat în văzduh îndrăzneţul acesta. Deci, aduceţi cîlți să se aprindă sub pieptul său şi să-l 
ardă, iar deasupra pe spate să fie bătut cu trei toiege împreunate, ca limbuţia sa să o facă mai 
smerită cu noi”. Acestea făcîndu-se, sfîntul a răbdat multă vreme dedesubt arzîndu-se, iar pe 
deasupra fiind bătut cumplit şi rănit. În nişte munci ca acestea fiind sfintul, nici o vorbă n-a 
scos, nici nu şi-a schimbat faţa şi se vedea ca şi cum ar fi pătimit în trup străin, încît se mira 
chinuitorul. După ce a poruncit ca să-i slăbească muncile puţin, cu faţa a zîmbit către mucenic: 
"Ce gîndeşti, o! Evstratie? Oare voieșşti ca să-ți găsesc puțină uşurare rănilor ce s-au adus asupra 
ta?" Și îndată a poruncit să aducă apă sărată amestecată cu oţet şi să toarne multă peste rănile 
lui cele arse şi cu hîrburi ascuțite să-l frece tare. Dar şi aceasta o suferea răbdătorul de chinuri 
cu bărbăţie, ca şi cum nu l-ar fi durut. Atunci se gîndea muncitorul că prin oarecare farmece se 
face că nu simte durerile. 


Apoi, sfîntul a zis către dînsul: "Muncindu-mă cu aceste munci, multă facere de bine 
îmi faci, chiar nevrînd. Pentru că, prin muncile acestea, ai îndepărtat de la mine negura care se 
face sufletului meu din grosimea trupului şi pe mintea cea stăpînitoare peste patimile cele de 
demult, care mă necăjesc, ai păzit-o biruitoare şi m-ai făcut a izgoni toate asupririle patimilor 
ce vin asupra mea, cum și tulburările sufletești. Apoi, mi-ai păzit tăria cea dinăuntru duhului, 
nebiruită de orice fel de ispite, care îmi găteşte viaţa fără de moarte, unde îmi este păstrată 
bogăţia nestricăciunii. Şi mi-ai arătat cale scurtă și fără patimă, prin care voi putea, întru acest 
trup de tină, să ajung viața cea îngerească și să mă îndulcesc cu dulceaţa cea cerească şi pururea 
fiitoare. 


Acum ştiu că sînt biserică a lui Dumnezeu și a Sfîntului Duh, care viețuieşte în mine. 
Deci, depărtați-vă de la mine toţi cei ce lucraţi fărădelegea, că a auzit Domnul glasul plingerii 
mele şi rugăciunea mea a primit-o. Sufletul meu cu adevărat se va bucura de Domnul, veseli- 
se-va de mintuirea Lui. Toate oasele mele vor zice: Doamne, Doamne, cine este asemenea Ţie? 


Cel ce izbăveşti pe săracul din mina celor mai tari decit el şi pe scăpătatul și săracul de la cei 
ce-l răpesc pe dinsul. Deci, sîrguieşte-te şi nevoieşte-te, slujitorule al potrivnicului, nimic nu 
lăsa din scornirile cele tîlhărești care se află întru tine şi lămureşte-mă ca aurul în cuptor, încă 
şi mai mult, şi nu vei afla întru mine necurăția cea iubită de tine pe care o cauţi cu fapta. Pentru 
că zeii tăi sînt urîciune, care te stăpînesc pe tine şi pe împărații tăi cei nebuni”. 


Atunci tiranul a zis: "Mi se pare că din multa durere a trupului s-a schimbat mintea ta şi 
de aceea vorbești multe necuviinţe. Pentru că de-ar fi putut Dumnezeul tău, precum zici, să te 
facă părtaş nemuririi, te-ar fi izbăvit de rănile ce sînt pe trupul tău. Deci, lăsînd nălucirile visului 
şi ale nădejdii cele deşarte, sîrguieşte-te a dobîndi izbăvirea pe care o arăt eu ţie”. Iar Evstratie 
a zis: "Oare voiești a crede, orbitule cu toate simțirile, cum că nimic nu este cu neputinţă 
Dumnezeului meu? la aminte şi uită-te la mine, care ţi se pare că mă omori şi mă pierzi cu 
muncile cele aflate de tine”. 


Uitîndu-se toţi spre dînsul cu mare băgare de seamă, deodată au văzut cum au dispărut 
bubele de pe trupul său, ca nişte solzi şi l-a făcut pe sfînt sănătos, neavînd nici urmă de răni pe 
trupul său; apoi toți, văzînd acea minune, au preamărit pe unul adevăratul Dumnezeu. Evghenie, 
prietenul lui Evstratie, care era dintr-o cetate cu dînsul şi chiar rudenie - căci dintr-acea cetate 
a Aravrachiei era de neam și întru aceeași ceată fuseseră ostaşi -, a strigat cu glas mare: "O! 
Lisie, şi eu sînt creştin şi blestem credința ta şi mă împotrivesc poruncii împărăteşti şi voii tale, 
întocmai ca şi domnul meu, Evstratie”. 


Tiranul, mîniindu-se foarte mult, a poruncit îndată să apuce pe Evghenie, să-l pună în 
mijloc, zicînd astfel: "Întrebare şi muncire multă vreme le trebuie acestora, dar acum îmi stă 
înainte o nevoie pentru rînduiala treburilor poporului; deci pe fermecătorul acesta şi făcătorul 
de minuni vrăjitoreşti, Evstratie, cum şi pe Evghenie, care acum s-a arătat la un gînd cu dînsul, 
ferecîndu-i cu lanţuri peste tot trupul, poruncesc să se arunce în temniţă împreună cu ceilalți 
creștini, ca să fie păziți pentru altă înfățișare”. 


Acestea zicînd, s-a sculat de la divan și sfinţii au fost duşi toţi, bucurîndu-se şi veselindu- 
se de atita îndrăzneală și răbdare a sfîntului Evstratie şi mîntuitoarea minune ce s-a făcut asupra 
lui, prin puterea Domnului nostru Iisus Hristos. Şi intrînd în temniță au cîntat cu toții într-un 
glas: Iată ce este bun şi ce este frumos, fără numai a locui frații împreună, şi celelalte ale 
psalmului pînă la sfîrşit. Sfirşindu-se rugăciunea, ceilalți au învăţat multe de la Sfîntul Evstratie 
şi s-au deşteptat către nevoinţa ce le stătea înainte. 


Astfel trecînd ziua aceea, în noaptea următoare s-a sculat Lisie şi a poruncit ostașilor să 
se pregătească de drum, că vrea să meargă în cetatea Nicopolei. Pregătindu-se ostașii, într-acea 
vreme a venit singur la temniță şi, poruncind să scoată pe Evstratie, a zîmbit şi a zis: "Bucură- 
te, iubitule Evstratie". Sfîntul a răspuns: "Dumnezeu Cel atotputernic, Căruia îi slujesc eu, să te 


lumineze pe tine după vrednicie, judecătorule". Lisie a răspuns: "Pentru Dumnezeul tău eu nu 
mă grijesc, dar acum primeşte încălțămintele acestea și te încalță, ca să mergi cu veselie cu noi 
în cale". Şi erau încălțămintele acelea de fier, avînd bătute într-însele cuie lungi şi ascuţite, ca 
încălțindu-se să-i pătrundă în picioare. Fiind încălțat Evstratie cu acele încălțări de fier, cu 
piroane ascuţite, le-a strîns tare cu curele de picioarele sfîntului şi le-a pecetluit tiranul cu inelul 
său, apoi a poruncit să ducă pe sfînt pe cale, după sine, legat împreună cu alţii şi în toată calea 
să-l bată şi să-l izgonească, ca să alerge mai degrabă, iar el a plecat înainte cu ostașii. 


După două zile au ajuns în cetatea Aravrachiei, patria lui Evstratie şi a lui Evghenie. lar 
cînd sfinţii se apropiau de cetate, tot poporul cetăţii aceleia a ieşit în întîmpinare, vrînd să-l vadă 
pe fericitul Evstratie. Dar nu îndrăznea nimeni din cunoscuţii săi prieteni să se apropie de dînsul, 
temîndu-se să nu fie prinşi şi ei, după cum poruncise necuratul muncitor. Și era acolo un bărbat, 
cu numele Mardarie, unul din poporul cel de obşte, nu prea bogat, dar îndestulat cu ale sale. 
Acesta, făcîndu-și o casă nouă, o acoperea tocmai atunci şi, căutînd spre sfinţii cei legați şi duşi, 
a văzut în mijlocul lor ca o stea luminoasă pe Sfîntul Evstratie. Deci, coborîndu-se degrabă Jos 
de pe acoperiş, a zis către femeia sa în limba armenească: "Oare vezi, femeie, pe stăpînitorul 
ținutului acestuia, cel slăvit cu neamul şi cu bogăţia şi în oaste cinstit, cum n-a băgat seamă de 
toate şi merge să se aducă jertfă bine primită lui Dumnezeu? Fericit este acela care şi în veacul 
acesta a fost slăvit şi la stăpînul nostru Hristos va primi mare îndrăzneală, că împreună cu îngerii 
se va învrednici dulceții celei negrăite”. 


Fericita femeie a răspuns: "Iubitul meu bărbat ce te opreşte ca şi tu să mergi acolo pe 
aceeaşi cale şi să alergi împreună cu el, ca să te învrednicești sfîntului sfîrşit şi să-mi fii mie 
ajutor, cum şi acestor copii mici şi la tot neamul tău?" Bărbatul a zis: "Dă-mi încălțămintea ca 
să merg în calea cea dorită”. Iar ea îndată a făcut aceasta cu bucurie. Încălțîndu-se Mardarie, 
apoi îmbrăcîndu-se cu haina şi încingîndu-se, a îmbrățișat pe amîndoi fiii, care erau prunci mici 
şi căutînd spre răsărit s-a rugat spre Dumnezeu: "Stăpîne, Dumnezeule, Părinte Atotţiitorule, 
Doamne lisuse Hristoase şi Duhule Sfinte, o! dumnezeire şi o putere, miluieşte-mă pe mine 
păcătosul, milostiveşte-te şi fii păzitor roabei Tale şi acestor doi prunci, Apărătorule al văzutelor 
şi Tatăl sărmanilor, pentru că eu, Stăpîne, cu multă bucurie şi osîrdie vin către Tine”. 


Acestea zicînd, a sărutat pe fiii săi şi a zis: "De acum fii sănătoasă soția mea şi nu te 
supăra, nici mîhni; ci te bucură şi te veselește, pentru că pe tine, pe fiii noştri şi sufletul meu îl 
dau în mîinile Atotputernicului şi Preabunului Dumnezeului nostru”. Acestea zicînd, a ieşit în 
grabă din casa sa, petrecîndu-l soția cu bucurie. 


Mergînd la un bărbat de cinste, cu nume Mucaror, cetăţean al Aravrachiei, dregător 
slăvit şi bogat, s-a închinat lui şi a zis: "lată, eu mă duc către prietenul şi rudenia ta Chirisic și, 
cu voia lui Dumnezeu, am să fiu călător și să intru împreună cu dînsul la nevoința mucenicească. 
Deci, fii tu, după Dumnezeu, sprijinitorul femeii mele şi al fiilor mei în viaţa aceasta; iar eu, de 
voi afla dar de la Dumnezeu, voi ajuta ţie în ziua aceea cînd vom sta înaintea Lui toți, şi-ţi vei 
primi plata ta". Bărbatul acela, fiind cucernic, i-a răspuns: "Mergi cu pace, fiul meu, săvîrşește- 


ți acea cale frumoasă şi nu purta grijă de acestea, căci eu voi împlini dorinţa ta, şi voi fi ca tată 
soţiei tale și copiilor tăi”. 


Acestea auzind Mardarie şi sărutîndu-se cu bărbatul acela, s-a dus și a ajuns pe sfinţi, 
care acum erau aproape de cetate şi a strigat către Sfîntul Evstratie: "Domnule Chirisic, precum 
oaia aleargă către păstorul său, așa şi eu am alergat către tine, vrînd să fiu şi eu împreună cu voi 
călător. Deci, primeşte-mă pe mine şi mă însoţeşte cu sfinții tăi soți şi mă du, deşi nu sînt vrednic 
de nevoința mucenicească, ca să fiu mărturisitor lui Hristos Domnul". Zicînd acestea, a strigat 
cu glas mare: "Și eu sînt creştin, precum şi domnul meu Evstratie, auziţi slugile diavolului, 
auziți!” 


Atunci, prinzîndu-l ostașii, l-au legat împreună cu ceilalți sfinți şi, aruncîndu-i în temnița 
cea de obşte, au vestit despre dînşii pe Lisie, care, în acel ceas răcnind ca un leu, i-a chemat la 
întrebare. Ostaşii aducînd după obicei pe cei legați, Sfîntul Avxentie a fost adus gol şi cu mîinile 
legate cu frînghii, stînd înainte şi ceilalți sfinți. Judecătorul a zis către Sfintul Avxentie: 
"Izbăvindu-ne pe noi de osteneală și pe tine de munci, spune oare schimbatu-te-ai de 
împotrivirea ta cea deșartă și pierzătoare? Întorsu-te-ai oare către zeii cei făcători de bine?" Iar 
Sfîntul Avxentie a zis: "Ascultă, o! Lisie. Mă jur cu însuşi Adevărul, Care este mai presus de 
toți şi pe toate le vede mai înainte, că mintea mea este neschimbată de a cunoaşte pe unul 
Dumnezeu și a mă închina Lui, deşi iarăşi vei aduce cu miile alte răni asupra mea şi mai mari 
munci decît cele ce ai adus întîi; chiar de m-ai omori cu fier și cu foc, niciodată nu vei putea să- 
mi pleci gîndul meu; iar acum fă ceea ce voiești”. 


Atunci tiranul a dat răspuns de moarte, astfel: "Avxentie, care după multe munci pînă 
acum petrece întru nebunia sa cea pierzătoare, prin tăiere de sabie, cea gătită lui, va muri, să-şi 
piardă sufletul său cel de fier și neînduplecat. Apoi, în loc de a fi înmormîntat, să primească 
hotărîrea aceasta, pentru ca să nu se învrednicească cuviincioasei îngropări ticălosul lui trup; 
iar cel ce de curînd a îndrăznit a se amesteca cu cei legaţi, să se aducă aici la mijloc, ca să-şi 
primească degrabă cinstea care o caută”. Atunci ostaşii au dezlegat pe Sfîntul Mardarie de 
lanţurile cu care era legat, iar el a zis către Sfintul Evstratie: "Domnul meu, Chirisic, roagă pe 
bunul Dumnezeu pentru mine și învață-mă ce voi răspunde acelui om pierzător, ca nu cumva 
să mă înșele el, eu fiind om simplu şi necărturar”. 


Sfîntul Evstratie i-a zis: "Fratele meu, Mardarie, zi numai aceasta neschimbat: Sînt 
creștin rob al lui Hristos! Nimic alt răspuns să nu dai, orice-ţi va grăi sau orice-ți va face!" Fiind 
adus în mijloc Sfîntul Mardarie, ostaşii au zis: "Iarăşi stă înainte legat cel de curînd". Grăit-a 
judecătorul: "Să-şi spună numele, meşteşugul, patria, viaţa şi de ce credinţă este". Mardarie a 
răspuns: "Sînt creştin”. Şi fiind întrebat de muncitori, ca să-şi spună numele şi patria, zicea 
mereu: "Sînt creştin". Mult fiind întrebat, nimic altceva nu zicea decît numai aceasta: "Sînt 
creștin”. "Sînt rob al lui lisus Hristos”. Atunci, văzînd necuratul judecător simplitatea lui, a 
poruncit să-i rănească cu sfredelul gleznele lui şi, legîndu-l cu frînghie, să-l spînzure cu capul 
în jos şi cu ţepi înfocate să împungă tot trupul său, apoi să-l ardă. Astfel, fiind multă vreme 


spînzurat şi muncit, a dat glas, zicînd: "Doamne, îți mulțumesc că m-ai învrednicit acestor 
bunătăţi; dorit-am mîntuirea Ta şi am iubit-o foarte: Primește sufletul meu în pace!”. Acestea 
zicînd, şi-a dat duhul. 


Fiind luat apoi, trupul Sfîntului Mardarie de la locul cel de muncă, judecătorul a zis: "Să 
se aducă gol, Evghenie, cel de la Satalia, care, în vremea întrebării lui Evstratie, a îndrăznit a 
sta împotrivă, căruia nu-i zic creştin, precum birfesc ei, ci cu totul nevrednic". Și, aducîndu-l 
pe el înainte, au zis: "lată, Evghenie stă înainte". Grăit-a judecătorul: "Spune-mi, răule, ce 
diavol te-a invitat de te-ai pornit spre atîta îndrăzneală, încît ne-ai ocărit cu atîta obrăznicie, 
nesocotind întru nimic asprimea judecății”. Sfîntul Evghenie a zis: "Dumnezeul meu Cel ce 
preface întru nimic pe diavolii care se cinstesc de tine, Acela mi-a dat putere şi mi-a dăruit 
îndrăzneală și grăire slobodă, ca să urăsc ticăloşia ta, cîine rău, vas al satanei, care va fi dat la 
pierzare împreună cu tine". Tiranul a zis: "Să se taie limba lui cea dosăditoare şi să i se taie cu 
sabia amîndouă mîinile şi cu toiege să se sfarme fluierele lui, pentru ca să fie mai cuviincios 
către noi". Făcîndu-se aceasta şi-a dat şi acesta duhul. 


După aceasta de trei ori ticălosul Lisie a ieşit la cîmp ca să-şi încerce ostașii și cînd le 
lua seama acelora şi fiecare îşi arăta meșteșugul său la arme, iar Lisie privea, unul dintr-înșii, 
cu numele Orest, bărbat înalt la stat și frumos la chip, fiind chemat pe nume, după dregătorie a 
stat înaintea lui Lisie. Acesta văzîndu-l, l-a lăudat şi l-a numit pe el adevărat ostaş; apoi i-a 
poruncit ca să lovească cu sulița la ţintă şi îndreptîndu-și mîna și învîrtind sulița a ieșit din sînul 
lui Crucea de aur, pe care o purta la piept şi au văzut-o toți şi chiar Lisie. 


Deci îndată a fost chemat şi adus aproape şi luînd Lisie cu mîna Crucea ce era la pieptul 
lui, l-a întrebat: "Ce este aceasta? Oare şi tu ești printre acei care sînt de partea Răstignitului?" 
Iar el a răspuns: "Rob sînt al Celui răstignit, Stăpînului meu Dumnezeu și acest semn al Lui îl 
port spre izgonirea tuturor răutăților ce năvălesc asupra mea”. Lisie a zis: "Şi acest ostaș ales să 
se lege împreună cu osînditul Evstratie, ca să-i fie tovarăş de călătorie pînă la Nicopole, unde 
se cuvine a face pentru dînșii întrebare". 


Venind Lisie în cetatea Nicopole, mulțime de ostaşi care erau în cetate au venit la dînsul 
şi cu toții au strigat: "Lisie, şi noi sîntem ostaşi ai Domnului nostru lisus Hristos, fă şi cu noi 
ceea ce voiești”. lar el mai întîi s-a înspăimîntat, temîndu-se ca nu cumva să cugete ceva nou 
împotriva lui. Apoi, văzînd că singuri se dau ca nişte oi, pe ei înşişi spre moarte, descingînd 
brîul său, a poruncit sa-i ia pe toţi, întemnițîndu-1. Astfel, cugeta în sine cum i-ar pierde pe dînşii 
ca să nu se ridice vreo plîngere din partea cetățenilor, sau din partea rudeniilor lor. Mai ales se 
temea de Sfîntul Evstratie, ca nu cumva în muncile ce se vor aduce asupra lui, să mai facă vreo 
minune, asemenea cu cea dintîi; căci nu numai pe creștini îi va întări, ci şi pe elini îi va întoarce 
la credință. Deci, a socotit ca să trimită a doua zi pe Sfîntul Evstratie şi pe Sfîntul Orest la 
Agricolae, în cetatea Sevastiei. 


Făcîndu-se ziuă, a poruncit să se facă așa şi, scriind carte către Agricolae, a zis: 
"Preaîncuviinţatului ighenon Agricolae, scrie Lisie, ducele. Văzînd dumnezeieştii noştri 
împărați că în toată partea cea de sub soare, nici unul nu se află care ar putea mai bine decît tine 
a cerceta cele neştiute, ţi-au dat stăpînire a îndrepta aceste laturi, pentru că te ştiu că și nopțile, 
ca şi zilele te ocupi de rînduiala treburilor poporului, sau, mai binezis, somnul poate să adoarmă 
mai lesne stelele cele neadormite, decît ochii tăi pînă se va săvîrşi ceea ce tu voiești să săvirșeşti, 
spre folosul cel de obşte. Deci, în scurt, zic: cînd a văzut în tine o vrednicie mare ca aceasta, 
după dreptate, cu cinstea pe care o ai acum te-a cinstit pe tine. 


Drept aceea şi eu, martor fiind a atîtor bunătăți care se află întru tine, trimit la tine legat 
pe acest Evstratie, care este stăpînit de boală creştinească, mai ales că n-am putut afla nimic 
care ar fi cu îndestulare spre întoarcere de la îndrăzneala lui pe care o are. Dar, deşi s-a 
învrednicit cinstei, punîndu-se mai mare peste ostașii care sînt sub mine, el cu mare mîndrie s- 
a înălţat, aducînd asupra noastră ocări. Deşi l-am înfricoşat cu îngroziri, el prin părerea sa, 
prezice mai înainte cele ce au să fie, întărindu-se în vrăjitoriile sale. Măcar că a văzut şi pe alţii 
asemenea muncindu-se, nu s-a oprit de la a sa îndrăzneală, ci chiar muncile le socotește o 
fericire. Deci pe acesta şi pe cel ce este cu el, anume Orest, care sînt de un cuget, îi trimitem la 
preaînțeleapta ta judecată, urmînd rînduielilor împărăteşti”. 


Luînd-o ostașii această scrisoare, ca şi întrebarea sfinților mucenici dată în scris, 
împreună cu cei legaţi, au plecat la drum. Pe cale Sfîntul Evstratie şi Orest cîntau: Pe calea 
poruncilor tale am alergat, înțelepțeşte-mă şi mă voi învăţa poruncile Tale. După rugăciune, 
Evstratie a zis: "Frate Orest, spune-mi cum s-a săvirşit Sfîntul Avxentie şi în ce loc?" Iar Sfîntul 
Orest a spus: "După răspunsul cel hotărît asupra lui de către judecător, a rugat pe ostaşii ce-l 
duceau să-l lase ca să vină să te vadă pe tine şi să-ți dea sărutarea cea de pe urmă. Dar n-a vrut 
nimeni să-l asculte, pentru că era vremea ospăţului și se sîrguiau robii pîntecelui a împlini mai 
degrabă ceea ce li se poruncise. Apoi, l-au dus în pădurea ce se numea Ororia, iar sfîntul, 
mergînd, cînta psalmul: Fericiți cei fără prihană în cale, care umblă în legea Domnului... Şi a 
cîntat psalmul acela pînă la sfîrşit. 


Plecîndu-şi genunchii, s-a rugat şi şi-a întins mîinile, ca şi cum ar fi primit oarecare 
daruri; după aceea, zicînd "Amin", a căutat împrejur şi văzîndu-mă pe mine stînd aproape, m-a 
chemat la sine şi mi-a zis: "Frate Orest, spune domnului Evstratie să se roage pentru mine, căci 
şi el degrabă mă va ajunge pe mine, fiindcă îl aştept pe dînsul". Și așa i-au tăiat capul, izgonind 
pe cei ce i-au priceput că erau creştini. Iar sfintele lui moaște s-au furat noaptea de către preoții 
Aravrachiei și, neaflîndu-se capul lui, au început a plînge şi a se ruga lui Dumnezeu să le arate 
capul sfîntului mucenic. După purtarea de grijă a lui Dumnezeu, a dat semn un corb dintr-un 
stejar, unde mergînd preoţii au aflat capul sfîntului în crengile stejarului, unde şedea corbul; 
apoi, luîndu-l, l-au pus lîngă sfîntul trup și l-au așezat la loc curat şi cinstit”. Acestea auzind 
Sfîntul Evstratie a plîns şi, rugîndu-se lui Dumnezeu a zis lui Orest: "Să ne sîrguim şi noi, frate, 
ca să ajungem pe Sfîntul Avxentie”. 


După cinci zile, fiind aduşi sfinţii în Sevastia şi, primind ighemonul Agricolae scrisoarea 
de la Lisie, a rînduit pe cei legaţi sub strajă mare. A doua zi i-a judecat înaintea poporului şi a 
poruncit să aducă pe sfinţi acolo unde era toată cetatea, să vadă pe cei ce erau să-i judece. Astfel 
Agricolae a zis: "Mai întîi să se citească scrisoarea de la luminatul Lisie, cum şi cercetarea dată 
în scris acestor legaţi”. Fiind citită scrisoarea, Agricolae a zis: "Să nu socoteşti, Evstratie, că și 
aici vor fi muncile precum ți-au fost la Lisie; ci, mai înainte de a pieri cumplit, supune-te legilor 
împărăteşti şi, apropiindu-te, adu jertfă zeilor!" Iar sfîntul a zis: "O, judecătorule, oare legile 
stăpînesc şi pe împărați, sau nu?" Ighemonul a zis: "Cu adevărat, pentru că şi împărații păzesc 
legile”. 


Sfîntul Evstratie a zis: "Oare numai singur ție îți sînt date legile în scris, dar nu și în 
faptă?" Ighemonul a întrebat: "Pentru ce grăieşti așa, cap neînţelept? Cine a îndrăznit cîndva a 
se împotrivi legilor cu ceva?" Sfîntul Evstratie a zis: "De vreme ce în legile împărăteşti se citește 
aşa: Silă să nu fie în tot cuvîntul şi lucrul, ci mai vîrtos prin sfătuire să se ocîrmuiască poporul. 
Deci, din două una este de trebuinţă: ca cel ce stăpînește să sfătuiască pe cel stăpînit, vrînd a 
dobîndi ceea ce dorește; sau cel stăpînit, plecîndu-se sfatului, de voia sa să facă cele poruncite. 


După acestea iarăși se află astfel de scrieri pe margine: Și poruncim ca judecătorul să 
amestece frica cu blîndeţea, ca nu cumva cei judecați prin frica îngrozirii să urască şi să 
vrăjmășească judecătorul, nici pentru blîndețile lui să greșască. Acestea sînt sau nu scrise, 
judecătorule?" Ighemonul a zis: "Cu adevărat aşa sînt". Iar sfîntul a răspuns: "Rogu-te ca această 
rînduială să fie păzită și pentru mine". Ighemonul a răspuns: "Este de trebuință a se păzi 
neschimbate legile şi pentru tine şi pentru toţi, cu cinstea ce se cuvine". Iar sfîntul a răspuns: 
"Rogu-te dar să fie frica ta amestecată cu blîndeţe, că precum ești mai înțelept decît alții, să 
voiești mai bine a cere sfat, decît a sfătui, socotind fiecare lucru cu înțelepciune, iar de nu, apoi 
îndată fără socoteală şi rînduială, munceşte, omoară, fă ceea ce voieşti”. 


Ighemonul a răspuns: "Vorbeşte ceea ce voieşti cu îndrăzneală şi cu libertate, pentru că 
voiesc a se face judecata mai bine cu sfat, decît cu frică”. Sfîntul Evstratie a zis: "La care 
dumnezei poruncești să jertfesc? La cei mari, sau la cei mici?" Ighemonul a zis: "Mai întîi lui 
Die, apoi lui Apolon şi apoi lui Poseidon". Sfîntul Evstratie a zis: "Pe care înţelepţi sau prooroci 
ascultînd, aţi aflat că se cuvine a ne închina lui Die şi celorlalţi, presupuşi dumnezei?" 
Ighemonul a zis: "Pe Platon şi pe Aristotel, pe Ermet şi pe alți înţelepţi, pe care de i-ai fi ştiut 
tu, Evstratie, ai fi cinstit pomenirea lor ca a unor bărbați dumnezeieşti şi minunaţi”. Sfîntul 
Evstratie a zis: "Nu-mi sînt neştiute tainele acelora, căci din tinereţe le-am deprins pe acelea şi 
muzica am învăţat-o bine, fiindcă tatăl meu era iubitor de înţelepciune şi de vei porunci, să 
începem mai întîi de la Platon”. 


Ighemonul a zis: "Aflăm pe Platon în cartea scrisă de Timeu, cum că s-a pogorit în Pireia 
ca să roage pe o zeiţă. Deci, ţi se pare a fi el înţelept sau nu?" Evstratie a răspuns: "Foarte mult 
osîndeşte Platon pe idolul tău Die. Ascultă cuvintele lui Platon de vreme ce ai început de la 
Timeu şi din cuvintele lui cele istețe ascultă pe acelea ce sînt scrise într-a doua carte a lui: 


Dumnezeu de vreme ce este bun are a fi pricină a bunătăţilor, iar celor rele nicidecum. Deci, pe 
nimeni altul nu-l socotim că este pricinuitor de bine, fără numai pe Dumnezeu, iar celor rele nu 
este pricinuitor. lar Homer şi alți făcători de stihuri, grăiesc că Die este pricinuitor și celor bune 
şi celor rele; pentru că păcii celei silite prin jurământ, adică a celei de la Pandora împotriva 
grecilor, cine a fost pricinuitor, oare, nu Die, prin Atena, precum grăiesc făcătorii de stihuri? Și 
Eschil a spus: că Dumnezeu este pricină a descoperirii oamenilor muritori, cînd voiește a răni 
casele și a le răsturna din temelie. 


Iar Platon, în cartea sa Cetatea, pe nimeni nu lăsa a grăi aceea sau a o asculta, nici pe 
tînăr nici pe bătrîn. Pentru că este cu necuviinţă la Dumnezeu a fi ucigaş de tată, precum a făcut 
Die, ce se cinsteşte acum de voi, care pe tatăl său, Cronos, l-a aruncat din cer, precum ziceți, și 
l-a zdrobit. Oare cu cuviinţă este lui Dumnezeu să se prefacă în lebădă, ca să înșele pe femeia 
cea muritoare şi să o batjocorească? Pe lîngă aceasta iarăși se odihnește Platon, căci fiind 
cuprins cu nestăpînire spre femei zeul tău, judecătorule, plînge nemîngîiat pentru moartea lui 
Sarpedon. Deci nu sînt astfel cele grăite? Oare nu sînt scrise aceste basme în cărțile voastre? Și 
dacă însuși Platon, scriitorul vostru cel prea înțelept, îl tăgăduiește de a fi Dumnezeu şi a 
poruncit ca nimeni din oamenii cei ce se îngrijesc de faptele cele bune să nu urmeze acestor 
basme, căci sînt vătămătoare de suflet, voi pentru ce credeți faptelor, în care aceia s-au încurcat 
şi ne siliți acum pe noi a ne închina lor?" 


Ighemonul a zis: "Îţi rabd îndrăzneala ta pentru iubirea de înţelepciune pe care o am; iar 
tu spune-mi pe care Dumnezeu îl cinsteşti? Cum se crede de voi a fi Dumnezeu un om care a 
fost dus la divan şi a fost pironit pe cruce?" Grăit-a sfîntul: "De mă vei asculta cu răbdare, te 
voi întreba eu mai întîi pe tine despre oarecare lucruri, de care am socotit să te întreb; şi, după 
aceasta, voi spune ție pe rînd, toate cele ce m-ai întrebat pe mine”. Ighemonul a zis: "Ţi se dă 
stăpînire a grăi totul cu vreme și fără vreme; deci spune nouă ceea ce voieşti”. 


Grăit-a Evstratie: "Tot omul, care are minte sănătoasă, va înţelege pe Dumnezeu a fi 
drept, neajuns, nescris împrejur, nespus, neschimbat şi cu dumnezeieştile sale deosebiri, mai 
presus decît toată puterea. Oare nu ţi se pare ţie aceasta a fi aşa, judecătorule prea înțelepte?” 
Judecătorul a zis: "Adevărat aşa mi se pare". Iar sfîntul a răspuns: "Să mai adăugăm şi aceasta 
că nu este întru El nici o neajungere sau nedesăvîrşire, ci întru toate este desăvîrşit". Judecătorul 
a zis: "Desăvîrșit, aşa este". Sfîntul a grăit: "Deci, dacă vom zice că mai sînt şi alţi dumnezei şi 
că stau în mijlocul firii celei nestricate, deci ceea ce se grăieşte, nu are loc. Pentru că oricît de 
puţin, de nu va ajunge lor dintr-acea fericită însușire dumnezeiască, nu mi se pare a fi vrednici 
ca să se înțeleagă de oameni că sînt dumnezei; pentru că la Dumnezeu nu este nici o 
nedesăvîrşire, precum s-a zis mai sus, întru care este de cuviinţă a se crede și a se închina toți 
oamenii”. Agricolae a zis: "Aşa este cu adevărat". Grăit-a Evstratie: "Acei mulți dumnezei, oare 
aflaseră întru acele bunătăţi nestricăcioase şi fără de moarte cele cuviincioase dumnezeirii? 
Oare au deopotrivă putere întru sine? Să nu se zică dumnezei mari și mici, ci un Dumnezeu care 
este întru neasemănată putere, unul avînd numele dumnezeirii; iar nu precum se socotesc de 
voi, că un Dumnezeu viețuieşte în cer, altul în mare și altul pe pămînt. Oare nu ţi se par ție 
acestea că sînt aşa?" 


Neputînd răspunde la aceasta, ighemonul Agricolae a tăcut multă vreme, apoi abia tîrziu 
a răspuns: "Lăsînd silogismele tale și vorbirea cea cu multă limbuţie, răspunde la ceea ce te-am 
întrebat: De ce cinstiţi voi ca pe un Dumnezeu pe Cel răstignit?" Sfîntul a zis: "Voi începe ca 
şi făcătorul tău de stihuri, Exsiod: Întru început era întuneric și haos, adică negură şi adînc de 
apă; iar Dumnezeu, cînd a făcut lumea cu această frumuseţe, zidind-o nu din oarecare materie, 
ca aceea care ar fi fost de faţă sau care ar fi fost mai înainte, ci toate dintru neființă întru neființă 
adunîndu-se, a făcut pe om după chipul şi asemănarea Sa; iar îngerul cel rău, care era stăpîn pe 
ceilalți îngeri, cu voința sa s-a depărtat de la Cel ce l-a făcut pe dînsul şi înălțîndu-se cu mîndrie, 
a căzut din rînduiala sa şi s-a izgonit de la Dumnezeu; pentru că Dumnezeu, cu judecata Sa cea 
dreaptă, l-a surpat din stăpînirea cea de sus, pentru neascultarea lui şi l-a lipsit de slava 
îngerească; iar pe om l-a pus în rai, dîndu-i porunca ce învaţă ascultare, ca să se sature de toate 
bunătățile ce erau în rai, dar numai de un pom să nu se atingă. 


Acest fel de nevoință punîndu-i, că, dacă prin ispitirea diavolului care toate le 
meșteșugeşte împotriva lui, nu va călca porunca lui Dumnezeu şi dacă va ruşina pe vrăjmaşul 
care pizmuia asupra lui, pentru cinstea lui cea mare, să fie fără moarte, petrecînd în 
nestricăciune. lar de nu va urma așa, nu se va lăsa mai mult a viețui în rai, ci va fi izgonit afară 
şi cu moarte va muri. Deci diavolul cel rău, sculîndu-se cu zavistie asupra omului, multe 
măiestrii a adunat asupra lui şi cu ajutorul șarpelui a amăgit pe femeia omului celui dintii, apoi 
printr-însa şi pe om l-a adus la călcarea poruncii, ca să fie izgonit de Dumnezeu din rai şi să 
trăiască în osteneli, în sudori şi în stricăciune. 


Astfel, a dobîndit biruință preaînrăutăţitul şi se lăuda c-o să ia pe om pentru o greşeală 
ca aceea sub stăpînirea sa. După ce s-a înmulţit neamul omenesc, el s-a sîrguit, ca un tiran, să 
robească pe tot omul. Apoi mulți căzînd în fărădelegi, Dumnezeu a prăpădit lumea cu potop și 
a păzit pe Noe, bărbatul cel drept, care bine s-a ostenit împotriva acelui diavol înrăutățit și, fiind 
nebiruit de acela, s-a izbăvit de potop într-o corabie de lemn, cu femeia şi copiii săi. Şi aşezînd 
pe Noe pe pămînt în chipul cel dintii, ca pe un cetăţean l-a așezat într-un loc; iar după mulţi ani 
oamenii s-au înmulțit iarăși, a sporit iarăși fărădelegea, încît toţi erau biruiți de păcate, cădeau 
în moarte şi se ţineau legați în iad, atrăgîndu-se la pierdere de vrăjmaşul diavol. 


Deci, milostivindu-se Dumnezeu, Care ne-a zidit pe noi, şi nevrînd mai mult a trece cu 
vederea lucrul mîinilor Sale, a dăruit mai întîi elinilor acea înţelepciune, ca deschizînd ochii cei 
sufleteşti, să cunoască pe Dumnezeu Cel atotputernic și să biruiască pe potrivnicul diavol. lar 
dintre aceia, deşi erau puţini oameni care și-au venit în sine şi au păşit în dreapta credință, dar 
numai ca niște umbre năluceau prin cuvinte şi iarăși cădeau în păcatul strămoşesc, fiind biruiţi 
de credința cea mincinoasă şi în mai rea păgînătate au alunecat rătăcindu-se pe cale. Dar nici 
aşa n-a suferit puterea cea tare a milostivirii lui Dumnezeu, ca să zăcem în cădere, ci a dat lege, 
a trimis prooroci şi în multe chipuri a arătat neamului evreiesc calea mîntuirii. Și toți mergînd 
înapoi, cădeau iarăşi în neputinţa strămoșilor lor, căci toţi erau supuşi la moarte pentru păcat. 


Deci cu dreptate a judecat să primească nevoinţa deopotrivă cu noi, Domnul nostru, 
adică Dumnezeu Cuvîntul și să ne arate biruință asupra potrivnicului, făcîndu-se în toate 
asemenea nouă, afară de păcat; S-a smerit pe sine primind chipul robului și S-a născut din 
fecioară, neschimbîndu-se cu dumnezeirea şi s-a făcut ca un miel, ca să piardă pe lup. Pentru 
că, dacă ar fi rănit pe cel potrivnic, cu dumnezeiasca sa putere cea din înălțime, și putea să facă 
aceasta ca un Atotputernic, i-ar fi dat diavolului pricină binecuvîntată către un răspuns ca acesta, 
cum că pe om l-a biruit, iar el, - diavolul - este biruit de Dumnezeu și așa cu înlesnire ar fi putut 
răspunde pentru sine; toate sînt cu putință lui Dumnezeu. 


Să luăm o, judecătorule, o asemănare care s-ar potrivi povestirii mele. Dacă tu, fiind 
domn cetăţii acesteia, ai fi văzut năvălind asupra cetăţii tale un urs, sau altă fiară puternică, şi 
ai fi poruncit unui rob al tău să-l omoare, iar el ascultînd porunca ta, ar fi mers împotriva ei - 
acela fiind neiscusit şi neputincios, neştiind a se lupta cu fiara, ar fi căzut mîncat de dînsa. 
Atunci oare nu ai fi voit să poruncești altui rob neputincios şi neiscusit ca să intre în luptă din 
nou cu fiara? Tu însuţi fiind tare puternic şi ştiind bine a te lupta, oare n-ai fi ieşit singur să te 
lupţi cu dînsa, ca un iscusit şi viteaz luptător și ai fi omorit fiara? Tu ai fi ieşit nu cu slava 
domniei, ci în chipul robului, care ştie a se lupta și ai fi învăţat prin tine şi pe ceilalți robi ai tăi, 
în acest chip a birui şi a omori asemenea fiare puternice, care s-ar fi întîmplat. 


Aşa şi Domnul nostru, Mîntuitorul tuturor, cînd robii Lui au căzut biruiţi în războiul cu 
diavolul, atunci Domnul singur prin sfatul Său cel negrăit, pogorîndu-Se prin Preacurata şi cea 
fără de prihană Fecioară, a primit chipul robului şi toate neputinţele trupului nostru afară de 
păcat. leşind la lupta vieţii acesteia de bunăvoie şi cu preaînţeleaptă smerenie, s-a tăinuit de 
diavolul cel înrăutățit, care se cinsteşte acum de voi, şi l-a biruit pe acela care a năvălit asupra 
Lui, ca asupra unui om simplu și a sfărîmat toată puterea vrăjmașului prin patima Sa cea 
miîntuitoare de pe Cruce, învăţindu-ne pe noi cei ce ne uităm la nevoinţa Lui, ca într-acel chip 
să ne luptăm cu diavolul și să-i slăbim puterea. 


Deci, însuşi EI, primind asupră-Și patimile noastre, ne-a dăruit nepătimirea Sa, înviind 
pe cei ţinuţi în iad și ne-a dat har de a fi fiii lui Dumnezeu, prin mîna Lui cea nebiruită şi 
nădăjduim a dobîndi cununi pentru nevoință. Cu trupul sîntem biruiţi, dar cu Duhul biruim; 
cădem în stricăciunea morții, dar ne facem nestricăcioși şi fără de moarte. Noi ne întoarcem faţa 
de la beţia voastră şi de la viaţa cea dobitocească şi căutăm viaţa cea îngerească şi petrecerea 
cea pururea viitoare. Nu căutăm Jos ca dobitoacele, nici ne numim oameni cu năravuri de fiară, 
ci drept la cer ne uităm; şi, fiind în trup, urmăm vieţii celor fără de trup. 


Noi ştim războiul cel neîncetat al duhului nostru contra trupului şi cu cuget înțelept şi 
măsurat nu primim împărtăşirea cu acest trup muritor, lepădînd iubirea lui de plăceri şi 
înălțîndu-ne sus cu gîndul; iar mădularile le învăţăm a le omori totdeauna prin răbdare şi prin 
înfrînare. Apoi ne săturăm cu pomenirea cea preacurată a Domnului nostru, încît iese din noi 
cuvînt fără de tulburare şi lucrează în noi fără împiedicare o putere înţelegătoare. 


Acestea şi mai mult decît acestea ne-a dăruit nouă Dumnezeu, îmbrăcîndu-Se singur în 
om. lar voi, precum toţi ştiu, v-aţi făcut robi ai trupului şi numiți dumnezeii pe acei care au făcut 
lucruri necurate şi de ruşine, apoi făcîndu-le capiște, îi cinstiți pe ei; v-aţi înstrăinat de împărăția 
cea cerească şi în toate zilele vă tulburaţi, temîndu-vă nu numai de întîmplările cele rele, dar şi 
buna norocire vremelnică căutînd-o cu sîrguinţă ca în vis năluciţi. Voi nu numai cu trupul, ci și 
cu sufletul muriţi în pierderea cea fără de sfîrşit. lar noi ne-am învăţat de la Dumnezeul nostru 
lisus Hristos, cum că trupul, prin stricăciunea cea de obşte, prin moarte stricîndu-se și făcîndu- 
se țărînă, iarăși va învia şi va primi fire nestricată. Deci acestea în scurt ţi-am spus, ca şi tu 
plecîndu-te lui Platon al tău şi adevărul de la mine învățîndu-te, să te lepezi de zeul tău cel 
ucigător de tată şi de iubitul tău Lebăd, care a plîns mult pentru moartea fiului său”. 


Ascultînd cuvintele acestea pline de înţelepciune ale Sfîntului Evstratie, cu răbdare, 
ighemonul Agricolae, în sfîrșit, a zis: "Noi nu putem judeca înţelepciunea și voinţa zeilor şi 
marilor împărați, ci sîntem datori a ne pleca legilor lor şi a face poruncile lor. Pentru care lăsînd 
şi tu multa vorbă cea netrebnică, vino şi jertfeşte zeilor. Iar de nu, apoi multe munci vei suferi, 
pe care nu le-ai auzit tu niciodată”. Sfîntul Evstratie a zis: "Dar pentru ce ne-ai făcut atîta 
osteneală și n-ai început a ne munci mai de mult?" 


Atunci a poruncit muncitorul să aducă un pat de fier și înfierbîntîndu-l foarte mult, să-l 
pună deasupra lui mai întîi pe Sfîntul Orest. Iar către Sfintul Evstratie a zis: "Se cuvine ca 
muncile ce te aşteaptă pe tine să le vezi asupra acestuia și după aceea şi tu să le primeşti”. lar 
Sfîntul Orest, apropiindu-se de pat, s-a temut și căutînd către Sfîntul Evstratie a zis: "Roagă-te 
pentru mine, pentru că s-a înfricoşat gîndul meu". lar Evstratie a răspuns: "Nu slăbi, frate Orest, 
pentru că numai vederea aduce frică şi muncă, iar cu trupul nici o durere nu vei simţi, dacă te 
vei sui cu îndrăzneală şi cu nădejde; pentru că însuși Domnul ne stă înainte ajutător și sprijinitor. 
Adu-ţi aminte de mărimea de suflet a Sfintului Avxentie şi a celorlalți sfinţi şi nu fi mai slab 
decît aceia; pentru că muncile acestea degrabă se vor sfîrși, iar nouă ne rămîne în cer răsplătirea 
veșnică”. 


Acestea auzindu-le Sfîntul Orest îndată a sărit cu multă îndrăzneală și cu mare bărbăţie 
pe acel pat ars. Apoi, însemnîndu-se cu semnul Sfintei Cruci, îndată s-a culcat şi cu tot trupul 
s-a întins pe foc, strigînd cu glas mare: "Doamne Iisuse Hristoase, în mîinile Tale îmi dau duhul 
meu". Şi şi-a dat Domnului, sfîntul său suflet. Iar Sfîntul Evstratie a strigat: "Amin". 


Îndată a poruncit Agricolae ca să ducă pe Sfintul Evstratie în temniță, unde rugîndu-se 
lui Dumnezeu după obicei a chemat pe sluga ce era cu dînsul şi a zis lui: "Adu-mi, fiule, o hîrtie 
şi să facem diată, căci nădăjduiesc că şi eu mîine dimineaţă voi sta înaintea stăpînului meu 
lisus". Aducînd fiul hîrtia, a scris diata, însemnînd într-însa ca să fie duse moaştele lui în cetatea 
Aravrachiei şi nimeni să nu îndrăznească a lua din moaştele lui ceva; ci întregi să le pună la 
locul ce se numește Analicozora, împreună cu ale Sfinţilor Avxentie, Orest, Mardarie și 


Evghenie. Pentru că acei sfinţi cu jurămînt au spus Sfîntului Evstratie, ca, după sfîrșitul lui şi 
trupurile lor să se pună împreună cu ale lui neclintite. Averea pe care o avea Sfîntul Evstratie 
în Aravrachia a dat-o spre hrană slujitorilor bisericii; lucrurile cele trecătoare, toate le-a 
împărțit, jumătate le-a dat săracilor şi jumătate le-a dat surorilor sale; iar pentru robi a poruncit 
să fie liberi şi să primească fiecare darurile pe care le-a însemnat lor. 


Acestea scriindu-le, a petrecut toată ziua postind și toată noaptea în rugăciune. lar 
episcopul cetăţii Sevastia, fericitul Vlasie, care se ascundea în acea vreme de goană, a venit 
noaptea la sfînt, dînd aur străjerilor, pentru că auzise de înțelepciunea cea mare a lui şi că a 
rușinat pe ighemon cu zeii săi. ŞI, intrînd în temniță, a căzut cu fața la pămînt şi s-a închinat 
sfîntului, zicînd: "Fericit eşti, fiule Evstratie, că atît de mult te-a întărit pe tine Atotputernicul 
Dumnezeu; rogu-mă ţie, pomenește-mă şi pe mine". Răspuns-a Sfîntul Evstratie: "Nu face 
aceasta, duhovnicescule părinte; ci căutînd la treapta dată ţie, aşteaptă de la mine cuvenita 
închinăciune". 


Apoi, şezînd ei, Evstratie a zis către episcop: "De vreme ce, vrînd Dumnezeu, dimineață 
într-al treilea ceas din zi, am să stau înaintea stăpînului meu Hristos, pentru că El mi s-a 
descoperit mie, primeşte hiîrtia testamentului meu și o citește”. Citind-o, episcopul l-a rugat pe 
el şi pe clericii săi ce erau împreună cu dînsul, ca să iscălească acea diată a lui; şi a spus 
episcopului ca singur să ia trupul lui şi al Sfîntului Orest şi să le pună la locul ce este scris în 
diată. Apoi şi celelalte toate care sînt scrise, să se sîrguiască a le împlini, făgăduindu-i pentru 
acea osteneală şi sîrguinţă, răsplătire de la Domnul nostru lisus Hristos în viaţa ce va să fie. lar 
episcopul a făgăduit că va împlini toate poruncile. Apoi Sfîntul Evstratie l-a rugat pe episcop 
să-l învrednicească și pe el cu Sfînta Împărtășanie a dumnezeieştilor Taine, pentru că de cînd 
era în temniță nu se împărtășise. 


Deci, fiind aduse cele de trebuință pentru slujbă și săvîrșindu-se Sfînta Jertfă, Sfîntul 
Evstratie s-a apropiat şi a primit acel mărgăritar ceresc; şi îndată a strălucit în temniță lumina 
unui fulger şi s-a auzit glas: "Evstratie, bine te-ai nevoit, vino şi te suie în ceruri, ca să primeşti 
cununa ta!" Iar acel glas l-au auzit toţi cîţi erau acolo şi au căzut cu frică cu fețele la pămînt. Și 
toată noaptea aceea a petrecut-o episcopul împreună cu Sfîntul Evstratie, îndulcindu-se de 
cuvintele lui. Apoi, răsărind luceafărul, s-a dus, făgăduind a împlini cu fapta toate cele scrise în 
diată. 


După ce s-a făcut ziuă, Agricolae, venind la judecată, a trimis să aducă pe Sfintul 
Evstratie şi, chemîndu-l la sine, i-a zis în taină: "Martor îmi este dreptatea cea atotvăzătoare, o, 
Evstratie, că foarte mult mă doare inima pentru tine, pentru ce nu voieșşti a te supune poruncii 
împărăteşti? Măcar înaintea poporului fă-te ca şi cum ai fi de o credinţă cu noi şi numai de 
formă te închină zeilor, iar în tine crede şi te roagă Dumnezeului tău, că acela te va ierta pe tine, 
căci faci acestea nu de voie, ci de nevoie; nu pofti a pieri ca unul din făcătorii de rele, fiind 
bărbat plin de atîta învățătură şi înțelepciune. Și de aș ști că nu pătimesc ceva, apoi nici aceasta 
nu mi-ar fi trebuit de la tine. Pe mulți am pierdut din cei de credinţa ta şi nici unul n-am miluit. 


Iar de tine foarte mult îmi pare rău şi voiesc a te cruța, căci toată noaptea aceasta nedormind, 
am fost în mare mîhnire". 


Sfîntul Evstratie a zis: "Nu te îngriji de aceasta, nici nu cădea în vreo nevoie pentru 
mine, ci ceea ce-ţi este poruncit de împărații tăi, aceea să faci; pentru că eu nici cu fățărnicia, 
nici în vreun alt oarecare chip nu mă voi închina zeilor tăi; ci voi mărturisi pe Dumnezeul meu 
înaintea tuturor şi în mijlocul multora, îl voi lăuda pe EL. Şi să ştii cu tot dinadinsul că muncile 
tale sînt ca o veselie pentru mine; iar de voieşti încearcă cu lucrul". Ighemonul, acoperindu-şi 
fața cu mîna sa, plîngea, încît l-a văzut tot poporul ce sta împrejur. Şi, pricepînd toţi că jelește 
pe nevinovatul Evstratie, plîngeau și ei, făcîndu-se mare tînguire în cetate. lar Sfîntul Evstratie 
a zis către judecător: "Dumnezeu Cel preaînalt, să răsplătească meşteşugul cel cu vicleșug rău 
al tatălui tău, satana, că acela a dat această ispită asupra mea, ca să facă împiedicare cinstei ce- 
mi stă înainte; fă ceea ce voieşti pentru că eu sînt rob al Stăpînului meu, lisus Hristos, mă 
împotrivesc poruncii împărăteşti şi mă îngrețoşez de urîciunile idolești; pentru că uriciune sînt 
ŞI cei ce se închină lor”. 


Văzînd Agricolae stăruința lui Evstratie în credinţa creştinească și osîrdia lui cea mare 
către Hristos, abia a dat asupra lui răspunsul cel desăvîrșit, într-alt chip: "Pe Evstratie, cel ce nu 
s-a supus poruncii împărăteşti şi n-a vrut să jertfească zeilor, poruncesc să se ardă, ca în foc să 
se piardă sufletul său de fier”. Acestea zicînd, s-a sculat şi a plecat degrabă din divan. Şi fiind 
dus sfîntul spre ardere, se ruga în auzul tuturor în acest chip: "Te măresc pe Tine, Doamne, că 
ai căutat spre smerenia mea şi ai mîntuit de nevoi sufletul meu. Acum, Stăpîne, să mă acopere 
mîna Ta și să vină peste mine mila Ta, că s-a tulburat sufletul meu și cu durere va ieşi din 
ticălosul şi necuratul meu trup. Ca nu cumva să-l întîmpine sfatul cel viclean al potrivnicului și 
să-l împiedice întru întuneric, pentru păcatele mele, făcute întru cunoştinţă şi necunoştință. 
Milostiv fii mie, Stăpîne, şi să nu vadă sufletul meu întunecatul chip al viclenilor diavoli, ci să- 
| primească îngerii Tăi cei prealuminaţi şi străluciți. Arată slava numelui Tău cel sfînt şi cu 
puterea Ta ridică-mă la dumnezeiasca Ta judecată; cînd mă vei judeca, să nu mă apuce mîna 
stăpînitorului lumii acesteia, ca să mă ducă pe mine păcătosul în adîncul iadului, ci stai lîngă 
mine Și fii mie mîntuitor şi sprijinitor. Pentru că muncile acestea trupești, veselie sînt robilor 
Tăi. Miluiește, Doamne, sufletul meu cel întinat cu patimile vieţii acesteia; şi-l primește curat 
prin pocăință şi prin mărturisire, că binecuvîntat eşti în vecii vecilor. Amin”. 


Astfel rugîndu-se sfîntul şi cuptorul fiind foarte ars, a făcut semnul Crucii lui Hristos şi 
a intrat în cuptor, cîntînd şi zicînd: "Doamne, lisuse Hristoase, în mîinile Tale îmi dau duhul 
meu”. Şi astfel şi-a dat în pace duhul său. Dar n-a vătămat focul sfîntul lui trup şi nici de părul 
lui nu s-a atins. Deci, s-a săvirşit Sfîntul Evstratie, în luna decembrie a treisprezecea zi. lar 
episcopul cetăţii Sevastia, luînd moaştele Sfîntului Evstratie şi ale Sfintului Orest, a făcut ceea 
ce era scris în viața mucenicului. lată o minune a acestor sfinți mucenici. 


Inaintea porților cetății Constantinopolului era o mănăstire ce se chema Olimp, în care 
era zidită o biserică, în numele celor cinci sfinţi mucenici: Evstratie, Avxentie, Evghenie, 


Mardarie şi Orest. Şi era obicei vechi de venea împăratul și patriarhul în acea mănăstire la 
praznic, la pomenirea acestor sfinți mucenici şi dădeau cele de trebuință monahilor. Pentru că 
era lăsat aşezămînt de la cel ce zidise mănăstirea, ca să nu agonisească nimic monahii cei ce 
viețuiau într-însa, să nu aibă nici sate, nici vii; ci să se lase pe ei în purtarea de grijă a sfinţilor 
mucenici şi să ia aminte de mîntuirea lor. 


De vreme ce se păzea porunca celui ce o dăduse, de aceea nu se depărtau nici sfinții 
mucenici, îngrijindu-se de cele pentru trebuință mănăstirii. Însă darul lui Dumnezeu trebuie 
căutat, ca să se arate mai cu adeverire că cei ce nădăjduiesc în Dumnezeu şi-L caută, nu se 
lipsesc de tot binele, mai mult decît toți cei ce nădăjduiesc spre bogăţie. Deci, Dumnezeu, 
purtătorul de grijă al tuturor, vrînd mai mult a preamări locul răbdătorilor Săi de chinuri, a 
cerceta cu darul Său pe cei ce slujesc Lui și a-i mîngiia întru sărăcia lor, a rînduit să fie în 
vremea praznicului o furtună mare, ploaie multă şi frig mare, încît nimeni din cetate n-a venit 
la praznicul sfinților mucenici. 


Cîntînd Vecernia și canonul, monahii de acolo erau în mare mîhnire, pentru că nu aveau 
ce să mănînce și făceau defăimare sfinților mucenici înaintea icoanei lor, zicînd: "Dimineaţa, 
cînd vom ieşi de la locul acesta, ne vom risipi fiecare pe unde va putea să-şi afle cele de 
trebuință”. lar după ce s-a întunecat, a venit portarul la egumen, zicînd: "Binecuvîntează, 
părinte, să aduc la tine un bărbat, care a venit de la împărat cu două cămile încărcate". Poruncind 
egumenul, a intrat un bărbat foarte însemnat, zicînd: "Împăratul v-a trimis bucate și vin". Făcînd 
rugăciune, le-a dus în pivniță, apoi au mîncat toți din bucate şi au băut vin, iar celelalte bucate 
le-au păstrat". 


Fiind cu toții împreună, a venit iarăși portarul spunînd despre altul care venise de la 
împărăteasă şi, fiind şi acela adus înăuntru, a zis egumenului: "lată, v-a trimis împărăteasa peşte 
bun şi zece galbeni”. Şi iarăși a venit portarul, spunînd despre un alt bărbat ce venise de la 
patriarh şi, adus fiind şi acesta înăuntru, a dat egumenului vase bisericeşti, zicînd: "Patriarhul a 
binevoit ca dimineaţă aici să slujească Sfînta Liturghie". 


Egumenul a zis către bărbaţii aceia care veniseră: "Precum Dumnezeu va voi, așa se va 
face; dar voi vă veţi duce de aici?" Ei au răspuns: "De vom avea loc aici, vom rămîne pînă 
dimineaţă". Deci, a poruncit egumenul ca să-i ducă în pridvorul bisericii, întrebîndu-i despre 
numele lor. Și a zis cel ce venise primul de la împărat: "Eu mă numesc Avxentie; iar cel de la 
împărăteasă a spus că-l cheamă Evghenie; iar cel cu vasele de la patriarh, Mardarie. 


În vremea cîntării Utreniei, au mai intrat în biserică doi bărbaţi şi, după citirea psaltirii, 
a zis egumenul să se citească din patimile sfinților mucenici. Însă monahii au zis să le lase 
necitite pentru că n-a venit nimeni la praznic din cetate. lar un bărbat din cei ce intrase în 
biserică, "pe care nimeni nu-l ştia cine este, a zis”. Daţi-mi cartea să citesc eu. Şi aceasta 


făcîndu-se, a ajuns povestirea la scriptura unde zice: a fost încălțat Evstratie cu încălțările de 
fier cu piroane ascuţite. Apoi, lovind în pardoseala bisericii cu toiagul, oftînd şi înfingîndu-se 
toiagul pe care-l avea în mînă şi cu care lovise pardoseala, a dat ramuri şi s-a făcut copac. 
Atunci, cei ce stăteau la spatele lui, au zis: "Oare pentru tine ai făcut aceasta, Evstratie?" Şi a 
zis: "Nu. Puţine sînt pătimirile mele în faţa răsplătirii lui Dumnezeu. Ci aceasta s-a făcut ca să 
nu rămînă praznicul nostru fără cei din cetate". Aceasta zicînd el, îndată toți s-au făcut nevăzuţi. 


Egumenul, ieșind din biserică, a aflat beciul plin de pîine şi de peşte, iar vasele cele 
deșerte s-au aflat pline cu vin. Atunci au vestit degrabă pe împărat și pe patriarh de minunea ce 
se făcuse și, toți venind, au preamărit pe Dumnezeu și pe sfinții Lui mucenici. lar toiagul ce se 
făcuse copac s-a frînt şi l-au împărțit pentru binecuvîntare. Și multe tămăduiri s-au făcut 
neputincioşilor într-acea zi, cu rugăciunile sfinţilor răbdători de chinuri. Cu ale căror sfinte 
rugăciuni slăvim pe Tatăl, pe Fiul şi pe Sfîntul Duh, un Dumnezeu în Treime, Căruia se cuvine 
slava şi stăpînirea în veci. Amin. 


30. PĂTIMIREA SFINTEI MUCENIŢE LUCIA FECIOARA 
(13 DECEMBRIE) 

Cînd se răspîndea prin toate părțile Siciliei cinstirea Sfintei muceniţe Agatia şi poporul 
Siracuzei venea de departe să se închine sfîntului ei mormînt, în cetatea Catanei, Lucia, fecioara 
cea lăudată a fost între siracuzeni cea mai de frunte la praznic împreună cu alţii şi cu maica sa 
Evtihia, care avea boala curgerii de sînge de patru ani, şi care nu se vindeca cu nici o doctorie 
de la doctori. Și, săvîrşindu-se slujbele bisericeşti, se citea Evanghelia în care se pomenește de 
femeia căreia îi curgea sînge şi care, prin atingerea hainei lui Hristos s-a tămăduit. Lucia a zis 
mamei sale: "De crezi celor ce s-au citit, mamă, crede şi aceasta, cum că Agatia, care a pătimit 
pentru Hristos, s-a învrednicit a avea de față totdeauna pe Acela, pentru a Cărui nume a pătimit. 
Deci atinge-te de mormîntul ei cu credinţă şi te vei tămădui”. 


După săvîrşirea cîntării bisericești, ducîndu-se poporul, a căzut înaintea mormîntului 
sfintei mucenițe, mama împreună cu fiica şi au început cu lacrimi a se ruga, cerînd ajutor. Deci, 
rugîndu-se ele mult, a adormit Lucia şi a avut vedenie, văzînd-o pe Sfînta muceniță Agatia în 
mijlocul îngerilor, foarte împodobită cu mărgăritare şi zicîndu-i: "Sora mea, Lucia, fecioara 
Domnului, pentru ce ceri de la mine ceea ce singură poţi îndată să dai? Căci credinţa ta ajută 
mamei tale și, iată, s-a făcut sănătoasă! Și precum prin mine se slăveşte cetatea Catania, aşa şi 
prin tine se va slăvi şi împodobi cetatea Siracuzei, pentru că ai gătit sălăşuire bine primită lui 
Hristos întru a ta feciorie”. 


Acestea auzindu-le Lucia, s-a deșteptat şi cu cutremur s-a sculat, apoi a zis către mama 
ei: "Mamă, mamă, iată te-ai vindecat. Deci, rogu-te pe tine prin sfinta aceasta care cu 
rugăciunile sale te-a tămăduit, să nu-mi mai pomenești de logodnic niciodată - pentru că acum 
era logodită -, nici să poftești a vedea din trupul meu rodul cel muritor. Ci toate acelea ce le-ai 
pregătit să mi le dai mie, ca şi cînd aş fi mers după bărbatul cel muritor, dă-mi-le acum, ca să 
merg la mirele cel fără de moarte, Hristos Domnul, Care va păzi fecioria mea". lar mama sa 
Evtihia a zis către dînsa: "Toate cele ce sînt ale tatălui tău, care a murit de nouă ani, păzindu-le 
întregi le-am înmulțit și nu le-am împuţinat, spre a le da moștenire ţie. Iar cele ce sînt ale mele 
şi cele ce mai pot să fie, singură le ştii bine. Deci, să acoperi mai întîi cu țărînă ochii mei şi apoi 
ceea ce va fi ţie cu plăcere, vei face cu toată avuţia". Lucia a zis: "Ascultă, mamă, sfatul meu, 
că nu este iubit de Dumnezeu acela care Îi dă Lui ceea ce nu poate duce cu sine, nici singur 
pentru el nu poate să le cheltuiască. Ci de voieşti a face lucru bine primit lui Dumnezeu, dă-l 
Lui ceea ce-ţi este cu putință a cheltui; pentru că după ce vei muri, nimic nu vei mai putea 
cheltui şi ceea ce dai acum, dai ce nu poţi duce cu tine. Deci, fiind vie şi sănătoasă, dă lui Hristos 
ceea ce ai, și toate cele ce ai vrut să mi le dai mie, începe a le da de acum lui Hristos". 


Astfel, în toate zilele vorbind fecioara cu mama sa, s-a făcut împărțirea lucrurilor, pe 
care le-a dat spre trebuința săracilor. Deci, vînzînd satele, podoabele cele de mult preț și 
mărgăritarele, s-a înştiințat despre aceea logodnicul ei, care, mîhnindu-se, a început a întreba 
pe doica Luciei: "Ce va să fie aceasta, că am auzit despre vinderea satelor, podoabelor şi a 
mărgăritarelor?" Iar doica, fiind pricepută, a zis: "Logodnica ta a aflat că se vinde o moştenire, 
a cărui preţ este de o mie de galbeni şi mai mult; şi vrînd a o cumpăra pe aceea, pentru tine, 
vinde asemenea lucruri ca să adune banii aceia". Logodnicul, crezînd cuvintele ei şi socotind 
că se face negustorie, a tăcut; ba chiar el îndemna la vînzare. 


Dar cînd s-a înștiințat că toate s-au împărțit săracilor şi scăpătaților, şi toate s-au cheltuit 
cu străinii şi slujitorii lui Dumnezeu, mergînd la Pashasie, domnul cetăţii, a clevetit-o, zicînd 
că logodnica sa este creştină și potrivnică legilor împărătești. lar ighemonul, chemînd-o la sine, 
o sfătuia cu cuvinte și o silea a jertfi idolilor. Atunci Lucia fericita a zis: "Aceasta este jertfa 
cea vie, precum și credința cea curată, înaintea lui Dumnezeu: a cerceta pe cei săraci şi pe 
văduve în necazurile lor. Eu într-aceşti trei ani nimic altceva n-am făcut, decît numai am adus 
Jerfă lui Dumnezeu Cel viu. Acum nemaiavînd nimic din averea mea ce să aduc, pe mine mă 
jertfesc vie lui Dumnezeu şi ceea ce va fi cu plăcerea Lui, aceea să facă cu jertfa Sa”. 


Pashasie a zis: "Aceste cuvinte spune-le creştinilor, celor asemenea ţie, iar mie celui ce 
păzesc aşezămintele împărăteşti, în deșert mi le povesteşti”. Lucia a zis: "Tu ia aminte la legile 
împărăteşti, iar eu iau aminte la legile lui Dumnezeu. Tu te temi de împărați, iar eu mă tem de 
Dumnezeu. Tu nu voieşti a-i mînia pe dînşii, iar eu foarte cu dinadinsul mă păzesc a nu mînia 
pe Dumnezeu. Tu te sîrguiești a plăcea acelora, iar eu doresc a-i plăcea lui Hristos. Deci, tu fă 
ceea ce socoteşti că-ți este de folos, iar eu voi face aceea ce voi cunoaște că-mi este de folos”. 
Pashasie a zis: "Ai cheltuit moştenirea ta cu desfrînaţii tăi şi ai risipit-o şi pentru ceea vorbești 
ca o desfrînată”. Lucia a zis: "Eu moştenirea mea la loc bun am așezat-o, iar pe stricătorii 
sufletului și ai trupului meu niciodată nu i-am primit”. Pashasie a zis: "Și care sînt stricătorii 
sufletului şi trupului tău?" 


Lucia a zis: "Stricătorii sufletului voi sînteţi, de care grăieşte apostolul: Vorbele cele 
rele, strică obiceiurile cele bune. Pentru că sfătuiţi sufletele omeneşti, ca lăsînd pe Ziditorul 
lor, să urmeze idolilor celor deşerți. Iar stricătorii trupului sînt aceia care iubesc dulceaţa 
vremelnică, mai mult decît desfătarea cea veşnică și aceia care cinstesc veselia ce degrabă piere 
mai mult decît bucuriile cele nesfîrşite”. Pashasie a zis: "Vor înceta şi vor amuţi cuvintele tale, 
cînd vor veni bătăile şi rănile". Lucia a zis: "Cuvintele lui Dumnezeu, niciodată nu vor tăcea”. 
Pashasie a zis: "Au doară tu eşti Dumnezeu?". Lucia a răspuns: "Sînt roaba lui Dumnezeu şi 
pentru aceasta grăiesc cuvintele Lui, pentru că însuşi El a zis: Că nu veţi grăi voi înaintea 
împăraţilor şi a domnilor, ci Duhul Sfint, Acela va grăi întru voi". Pashasie a zis: "Dar în tine 
este Duhul Sfînt şi Acela grăieşte în tine?". Lucia a zis: "Apostolul zice că cei ce viețuiesc întru 
curăție, sînt biserici ale lui Dumnezeu și Duhul lui Dumnezeu viețuieşte într-înşii”. 


Pashasie a zis: "Eu voi porunci să te ducă în casa cea de desfrinare, ca după ce vei fi 
batjocorită, să fugă de tine Duhul Sfînt”. Niciodată nu se spurcă trupul de nu se va învoi cu 
mintea; pentru că chiar de vei pune tămiie în mîinile mele şi pe acea tămilie o vei arunca spre 
jertfă diavolească, Dumnezeu, uitîndu-se spre acesta, va rîde pentru că voia și cugetul îl judecă, 
iar nu lucrul ce se face cu sila. Iar pe siluitorul şi stricătorul fecioriei îl socotește ca pe un balaur, 
ca pe un tîlhar şi ca pe un barbar. Deci dacă pe mine, care nu voiesc, vei porunci a mă silui, 
apoi atunci vei îndoi cununa fecioriei mele". Pashasie a zis: "Voi porunci ca prin desfrînare să 
te omoare, de nu te vei supune poruncii împărăteşti”. Lucia a zis: "Acum ţi-am spus că niciodată 
nu vei putea atrage voia mea către învoirea spre păcat; şi de acum orice vei face trupului meu, 
care ţi se pare a fi întru a ta stăpînire, de aceasta nu bagă seamă roaba lui Hristos". 


Atunci Pashasie, judecătorul cel necurat şi nedrept, a poruncit să vină cei ce ţineau casa 
de desfrînare şi, venind, le-a dat pe sfînta, zicînd: "Chemaţi poporul şi faceţi ca să-şi bată joc 
de dînsa pînă cînd aceasta va muri". Şi cînd a început a o duce în casa de desfrînare, atîta 
greutate i-a dat trupului ei Duhul Sfînt, încît nicidecum n-au putut să o mişte din loc. 
Apropiindu-se mulți, după porunca muncitorului, munceau să o urnească din loc, dar în zadar 
osteneau şi slăbeau asudînd fără rezultat, că fecioara Domnului stătea neclintită. Atunci, 
aducînd o funie şi legînd-o de mîini şi de picioare, au început cu toţii a o tîrî, dar ea ca un munte 
stătea neclintită. 


Atunci Pashasie, cu mare supărare și fiind în mare nepricepere, a chemat vrăjitorii, 
fermecătorii şi pe toţi popii idoleşti şi le-a poruncit să facă vrăjile lor împrejurul Luciei ca să 
fie urnită. Însă nimic n-au sporit căci stătea ca şi cum ar fi fost pironită cu trupul de pămînt, iar 
picioarele ei nu le puteau mişca din loc. Apoi a poruncit să o stropească cu ud de om, socotind 
că cu oarecare vrăjitorii stă nemișcată, dar degeaba. Şi au adus multe perechi de boi, ca să o 
poată mișca din loc, însă nici aşa n-a fost cu putinţă a o clinti. 


Deci, a zis către dînsa Pashasie: "Care sînt farmecele tale?" Lucia a zis: "Nu sînt acestea 
farmecele mele, ci faceri de bine ale lui Dumnezeu". Pashasie a zis: "Ce pricină este că fiind 
copilă neputinciosă şi de o mie de oameni fiind tîrîtă, stai neclintită"? Sfînta a zis: "De vei aduce 
şi zece mii, vor auzi pe Sfîntul Duh care îmi grăieşte; cădea-vor despre laturea ta o mie şi zece 
mii de-a dreapta ta". Iar ticălosul judecător care o muncea, se chinuia cu sufletul său să 
scornescă chinuri, dar se tulbura cu gîndurile, apoi i-a zis sfinta fecioară: "Pentru ce te munceşti 
şi te tulburi cu multe feluri de gînduri? Ai văzut că sînt biserică a lui Dumnezeu Celui viu? 
Crede acum, dacă nu te-ai cumințit şi mai mult te învaţă!" Iar Pashasie se tulbura şi mai mult, 
ofta, văzînd că sfînta își bate joc de dînsul. 


Atunci a poruncit să aprindă un foc mare împrejurul ei şi să toarne peste dînsa smoală 
arsă, pucioasă şi untdelemn fiert. Dar ea în numele Domnului lisus Hristos sta nemișcată și 
nevătămată, zicînd către tiran: "Eu am rugat pe Domnul meu lisus Hristos, ca să nu aibă 
stăpînire asupra mea focul acesta; și pentru ca să rîdă de tine cei ce nădăjduiesc în Hristos, de 
aceea am cerut îndelungare pătimirii mele, ca să ridic frica muncilor, de la cei ce cred, iar pe 
cei ce nu cred, să-i lipsesc de glasul batjocoririi, ca să nu-şi mai bată joc de creştini”. Iar unii 
din prietenii lui Pashasie, nesuferind a-l vedea pe acesta în mare supărare și în nepricepere, au 
poruncit s-o lovească cu sabia peste grumazul ei. 


Deci s-au dus acasă cu Pashasie, iar sfînta, deşi era foarte rănită, n-a slăbit, ci se ruga şi 
vorbea către popor: "Binevestesc vouă că s-a dat pace Bisericii lui Dumnezeu, pentru că 
Dioclețian a căzut din împărăție, iar Maximian a murit acum; și precum cetatea Cataniei are 
mijlocitoare către Dumnezeu pe sora mea, Sfînta Agatia, așa şi pe mine să mă ştiţi ca trimisă 
de la Dumnezeu cetăţii acesteia; însă numai dacă veţi face voia Lui și veți primi credinţa Lui”. 
Acestea zicînd Lucia, roaba lui Dumnezeu, cu gîtlejul cel străpuns de sabie, iată înaintea ochilor 
e1 se aducea Pashasie legat în lanţuri. Pentru că sicilieni trimiseseră în taină la Roma, vestind 
că Pashasie fără de milă necăjeşte acea lature, jefuind-o, luînd cu sila şi răpind cele străine. 


Deci a venit în acea vreme poruncă de la Roma, ca să fie dus la judecată ferecat, unde, 
fiind întrebat, a fost osîndit la moarte, apoi, tăindu-i-se capul, a pierit cu sunet ticălosul. Acea 
ducere a lui în fiare a văzut-o sfînta, încă fiind vie, şi stînd la locul cel de muncă, unde fiind 
rănită, n-a ieşit dintr-însa duhul ei, pînă cînd au venit preoții şi au împărtăşit-o cu preacuratele 
şi de viață făcătoarele Taine ale lui Hristos. Apoi, zicînd toţi: "Amin", sfinta muceniţă şi-a dat 


cinstitul său suflet în mîinile Domnului. Şi a fost pusă într-acel loc de cinste, unde a zidit peste 
dînsa biserică, în numele ei şi în cinstea lui Dumnezeu în Treime, închinat Tatălui şi Fiului și 
Sfîntului Duh, Căruia 1 se cuvine slava în veci. Amin. 


31. PĂTIMIREA SFINȚILOR MUCENICI TIRS, LEVCHIE, CALINIC, 
FILIMON, APOLONIE ȘI A CELOR ÎMPREUNĂ CU DÎNŞII 


(14 DECEMBRIE) 


Țara Bitiniei a odrăslit pe sfinţii mucenici: Tirs, Levchie şi pe Calinic; iar cetatea 
Cezareei i-a crescut şi au pătimit pentru Hristos, în vremea împărăției lui Decie, într-acest chip: 
un ighemon, cu numele Cumvrichie, a venit din Nicomidia, prin Niceea, în cetatea Cezareei şi 
era mare osîrduitor spre închinarea idolilor, îngrijindu-se pentru capiştile şi jertfele cele 
necurate şi pentru toate cele ce erau plăcute idolilor. Acela silea pe toţi la unirea sa cea fără de 
Dumnezeu, pe unii înşelîndu-i cu îmbunări, iar pe alții înfricoşîndu-i cu îngroziri, ca să fie 
părtași ai închinării lui păgîneşti la idoli. lar Levchie care era între cei dintii ai cetăţii, bărbat 
cinstit şi vestit cu învățătura, cu înţelegerea și cu neamul bun, văzînd fărădelegile ce se făceau, 
foarte mult îl durea inima şi se aprindea cu rîvnă către Dumnezeu. 


Neputînd mai mult a tăinui văpaia rîvnei ce-i ardea înăuntru şi nevrînd mai mult a-și 
ascunde sfînta credinţă, ce era în sine, a stat înaintea ighemonului zicînd: "Pentru ce, o! 
Cumvwrichie, te înarmezi cu ticăloşie asupra sufletului meu, cinstind pe idolii cei păgîni, 
nesimțţitori şi surzi? Căci pe mulți îi atragi în acea rătăcire, încît se fac oamenii mai nesimțţitori 
decît pietrele; fiindcă nu voiesc a vedea pe Dumnezeul cel adevărat şi Mîntuitorul şi a umbla în 
lumină, lăsînd întunericul rătăcirii”. lar nebunul ighemon, auzind acestea, s-a umplut de mînie, 
urînd pe cel ce grăia adevărul şi fără întrebare a poruncit să-l bată pe Levchie. Iar acesta primind 
rănile de bună voie, mulțumea lui Dumnezeu și prin aceasta întărîta și mai mult pe cel ce-l 
chinuia. Și pînă într-atita a fost bătut, încît au ostenit cei ce-l băteau și a slăbit trupul lui de răni; 
iar el se ruga ca să se dezlege de trup, dorind să se ducă la Domnul. 


Deci, a avut ajutător dorinţei sale pe tiran, care a poruncit să fie scos în afara cetăţii și 
să 1 se taie capul. Şi mergea sfîntul dus de gealaţi (muncitori), însă fără temere şi fără tulburare 
nearătînd pe faţă nici o durere, ci numai o bucurie şi a veselie ca și cum nu s-ar fi dus la tăiere, 
ci la încununare. Deci, fiind dus departe de cetate, s-a săvîrşit cu dreaptă credință prin tăiere, 
apoi sufletul i s-a suit la cer, ca să primească cununa cea mucenicească pentru pătimirea sa. 


După aceea s-a dus vestea pentru tirania lui Cumvrichie în toate părțile acelea, încît se 
ascundeau creştinii, temîndu-se de pedepsirea lui cumplită. Iar fericitul Tirs, care, deși nu era 
încă botezat, ci numai chemat în rînduiala aceea creştinească, înarmîndu-se cu rîvnă 
dumnezeiască, a venit înaintea tiranului și a zis: "Bucură-te, prealuminate ighemoane”. 
Ighemonul i-a răspuns la fel. Apoi a zis Tirs: "Oare liber este înaintea voastră, a celor ce faceți 
judecată, a grăi fiecare ce voiește? Sau numai a supune poruncilor voastre, fără a scoate vreo 
vorbă"? 


Iar ighemonul, care parcă ar fi uitat ce a făcut lui Levchie, a zis; "Este liber şi de la nici 
unul nu este luat acest drept, cu atît mai mult cînd voiește să vorbească spre folosul obștii”. Tirs 
a zis: "Şi ce poate să vorbească cineva mai de folos decît ceea ce foloseşte sufletului? Eu te-am 
văzut aducînd multora nevoie şi pagubă de mîntuire şi de la mărturisirea cea adevărată scoțindu- 
i, apoi atrăgîndu-i ticăloșește spre rătăcirea cea idolească şi, bine ştiind că tu aprinzi focul 
gheenii asupra capului tău, iar mai vîrtos asupra sufletului tău, am cugetat să vorbesc cu tine, 
cu îndrăzneala ce se cuvine și să ştiu de la tine pentru ce pricină, lăsînd pe Ziditorul cerului şi 
al pămîntului și a tot neamul omenesc, ai legiuit a te închina mai bine lucrurilor miinilor 
omenești, zicînd lemnului: "Tatăl meu eşti tu”, precum mustra dumnezeiescul leremia și pietrei: 
"Tu m-ai născut pe mine". Apoi toată purtarea ta de grijă este aceasta, ca să-i pleci pe oameni 
să se închine idolilor”. 


Ighemonul a zis: "Aceste vorbe ale tale fără vreme şi de prisos te arată că eşti bolnav de 
creștinătate; însă întrebările tale cele deșarte și dezlegările cele mincinoase lasă-le celor de prin 
şcoli şi celor ce nu se îngrijesc de treburile poporului, iar acum supune-te poruncii împărătești 


şi, apropiindu-te, jertfeşte-te zeilor, iar de nu, la cuvintele tale cele fără de vreme, vei afla de la 
noi răsplătire cu bună vreme prin muncile cele gătite ție”. lar el a zis: "De vreme ce sînteţi zidire 
înțelegătoare a lui Dumnezeu, nu se cuvine, dar, vouă a face ceva fără minte şi fără socoteală, 
ci cu judecată şi cu întrebare; iar de urmezi poruncii celei nebune a împăratului tău, fă cele 
poruncite ție". Cumvrichie a zis: "Mi se pare că blîndeţea noastră te face prea mîndru, dar 
văzîndu-te om înțelept și ager la minte, te sfătuiesc să te supui, mai înainte pînă nu vei fi muncit. 
Deci, vino în capişte şi dă cele ce se cuvin zeilor, căci așa vei dobîndi iertare de greșelile tale 
cele trecute, iar marelui împărat te vei face prieten şi în toată vremea vieţii tale întru mare cinste 
vei viețui împreună cu noi”. 


Zis-a sfîntul: "Mult am cugetat eu despre lucrurile acestea ce stau de față şi să nu ţi se 
pară că m-ai aflat nepregătit şi neînvăţat; pentru că mult am învăţat singur și, cu multă socoteală 
cercetînd, am cunoscut că zeii voştri idoli sînt fără de suflet, şi jertfirile lor sînt necurate şi am 
rîs de dînșii. Apoi am ales credinţa creștinească care este curată şi adevărată; deci, de-ţi este 
ceva poruncit pentru noi de la împărat, nu fi cu nebăgare de seamă a face”. 


Acestea zicîndu-le fericitul, l-a mîniat pe tiran, care a poruncit îndată unor tineri 
puternici la mîini să-l pălmuiască, să-l bată tare şi, legîndu-l cu curele de miini şi de picioare, 
de amîndouă părțile să tragă tare și să-l tîrască cu sila. Făcîndu-se aceasta se rupeau mădularele 
fericitului de la încheiturile lor; iar mucenicul, răbdînd acestea, se arăta cu fața luminoasă. Apoi 
a poruncit muncitorul să-i împungă cu fiare ascuțite sprîncenele și ochii, iar cu unelte de aramă 
să-1 sfarme fălcile şi să-i zdrobească dinţii. lar sfîntul, în acele munci, îşi bătea Joc de tiran, 
întărîtîndu-l şi mai mult. 


Atunci ighemonul, topind plumb și gătind un pat de fier şi punînd pe mucenic cu faţa în 
Jos pe acel pat, a chemat vrăjitorii şi momitorii ca să-l înşele cu cuvinte. Aceia sfătuiau cu 
cuvinte dulci pe fericitul măcar cîtăva vreme și cu fățărnicie să se supună ighemonului şi-i 
ziceau: "Și de cumplitele munci te va slobozi şi de multe bunătăţi vei fi părtaş, şi-ţi va ierta 
aceasta Dumnezeul tău, știind neputinţa firii, şi nu se va mînia, fiind foarte bun şi milostiv, 
precum auzim". lar mucenicul a zis: "De aceea rabd munci pentru Dumnezeul meu, că este bun 
şi foarte milostiv, pentru că, dacă voi, auzind de muncile cele fără de sfîrșit care vă așteaptă, nu 
vă întoarceți din calea rătăcirii voastre, nici vă abateți de la pierzarea voastră, apoi eu pentru ce 
să nu rabd cu bărbăţie muncile cele vremelnice, care au răsplătire în împărăţia cerurilor şi să 
primesc bunătățile cele nesfîrşite și de-a pururea viitoare?” 


Acestea zicînd sfîntul, au turnat plumb topit pe spatele lui gol şi îndată plumbul, ca un 
rîu vărsîndu-se, pe mulți necredincioşi care stăteau împrejur, i-a vătămat și i-a pierdut; iar sfîntul 
s-a sculat de pe pat nevătămat şi cu tot trupul sănătos. Acestea văzîndu-le cu ochii, s-au 
spăimîntat de acea minune şi chiar muncitorul se mira foarte mult. Apoi cînd se cădea a ști cine 
este cel care face acestea, el însuși de voia sa petrecea orb, încît s-a împlinit scriptura: "Aţi 
văzut de multe ori şi n-aţi păzit; şi avînd urechi deschise, n-aţi auzit”. Deci, iuţindu-se mai mult 
asupra mucenicului, numindu-l fermecător şi vrăjitor, a început să-l muncească cu şi mai multe 


chinuri, pe care sfîntul le răbda cu bărbăţie. Apoi s-a auzit un glas de sus, întărind pe nevoitorul, 
de care păgînii s-au înfricoșat foarte, iar credincioşii s-au întărit în credință. Atunci ighemonul, 
nerăbdînd mai mult ocara, a poruncit să arunce pe sfînt în temniţă legat, iar el s-a dus la casa 
sa, cugetînd ce să scornească ca să-l muncească şi să-l piardă. 


Fericitul Tirs, în temniță, cu sîrguință se ruga la Dumnezeu ca să-l învrednicească 
Sfîntului Botez şi, îndată cercetîndu-l acolo noaptea darul Domnului, s-au dezlegat legăturile 
cu care era legat şi uşile temniţei s-au deschis singure. Iar el ieşind a mers la episcopul Cezareei, 
care se ascundea în aceea vreme de frica păgînilor. 


Episcopul, văzînd pe mucenic venind la el, a căzut la picioarele lui, pentru că auzise de 
răbdarea și bărbăţia lui, cinstindu-l foarte mult. lar mucenicul, asemenea căzînd la picioarele 
episcopului, a zis, ridicîndu-l: "Nu face aceasta, o, preacinstite părinte, nici răpi închinăciunea 
care se cuvine ţie de la noi, pentru că n-am venit a binecuvânta, ci a primi binecuvîntare”. ar 
episcopul a zis: "Se cuvine ţie a ne binecuvînta pe noi, ca cel ce cu adevărat ai arătat puterea lui 
Dumnezeu, a faptei celei bune şi te-ai îmbrăcat cu haina cea prea strălucită a Duhului, prin 
răbdarea muncilor cumplite". lar mucenicul a răspuns: "Pentru aceasta am şi venit aici, ca să 
mă îmbrac în haina nestricăciunii, născîndu-mă prin apă şi prin Duh, pentru că încă nu sînt 
învrednicit cu Sfîntul Botez. Deci, nezăbovind, împlineşte-mi dorința mea şi fă ceea ce se 
cuvine dreptei credinţe”. 


Episcopul îndată a botezat pe Sfintul Tirs; iar el, ieşind din baia Sfîntului Botez, a zis: 
"Doamne lisuse Hristoase, Dumnezeul meu, cel ce m-ai învrednicit a mă curăţi prin apă și prin 
Duh, ajută-mi să mă botez şi eu cu botezul cu care te-ai botezat prin pătimire şi, bînd paharul 
Tău, să mă fac închipuire morţii Tale”. Apoi vorbind puţin cu episcopul și binecuvîntîndu-se 
unul pe altul, s-a întors pătimitorul lui Hristos în temniță, mergînd înaintea lui o lumină 
dumnezeiască și urmîndu-i îngerii, precum au văzut cu dinadinsul unii din cei vrednici şi, 
intrînd acolo, s-a îndeletnicit cu obişnuitele rugăciuni. 


În acea vreme un comite cu numele Silvan, de neam pers, cu năravul cumplit şi tiran 
nemilostiv, arătîndu-se cu bunăvoință către împărat, a cerut de la dînsul stăpînire şi să meargă 
să încerce pe chinuitorii cei rînduiți spre pierderea creștinilor, dacă împlinesc porunca 
împăratului. Primind stăpînirea pe care o ceruse, a venit în Niceea şi în Cezareea, aducînd jertfe 
diavolilor și zeilor şi praznicele lor cele necurate săvîrşindu-le cu sînge creștinesc. Atunci i s-a 
spus despre Tirs că nu poate fi biruit cu nici un fel de munci, ci înspăimîntă pe oameni cu semne 
şi minuni. Deci, îndată a trimis ca să-l aducă la sine, iar el însuşi săvîrşea jertfe marelui zeu Die. 


In ziua următoare, împreună cu Cumvrichie, a judecat pe Tirs şi a poruncit să se citească 
înaintea tuturor întrebările cele dintii. Apoi a zis: "Să nu socoteşti o, Tirse, că vei pătimi munci 
ca cele dintîi, ci mai cumplite vei primi, de vei petrece în nesupunerea ta". Mucenicul a răspuns: 


"Cel ce m-a făcut mai tare decît toate muncile, același, adică Domnul nostru lisus Hristos şi 
acum îmi stă în față, scoţindu-mă din mîinile voastre; pentru că Lui unuia îi slujesc şi pe El 
singur îl ştiu că este Dumnezeu, iar pe idolii voştri şi pe zeii muritori îi socotesc înșelători. Însă 
de voiești a mă sfătui, nu cu sila, ci de voie și cu sfat bun, apoi spune-mi acum cui şi cum să 
jertfesc? Și eu văzînd lucrul cu totul adevărat, mă voi supune şi nu mă voi împotrivi adevărului”. 


Silvan, îndată luînd pe sfînt, a zis: "Să mergem în templu şi acolo îţi voi arăta cui să 
jertfeşti”. Și după ce au intrat într-o capişte a lui Apolon, ce era acolo aproape, arătînd cu mîna 
comitele spre idol, a zis: "lată acesta este zeul pe care îl cinstim noi. Pe acesta de-l vei ruga, o, 
Tirse, aducîndu-i jertfă, vei avea un mare ocrotitor şi de la ceilalţi zei vei afla dar!" Iar 
mucenicul a zis: "la seama ce fel de jertfă îi voi aduce lui și cum mă voi ruga". După ce toți şi- 
au întors ochii cu luare-aminte, mucenicul, ridicîndu-și mîinile şi ochii înălțîndu-i-se la cer, a 
chemat puterea lui Dumnezeu cea nespusă și îndată s-a făcut tunet şi a căzut idolul lui, Apolon 
la pămînt şi s-a risipit ca praful. 


Mucenicul întorcîndu-se către cei ce stau împrejur, a zis: "Luaţi seama că idolii voştri 
sînt nişte făpturi şi nici numele adevăratului Dumnezeu nu pot să-l rabde". Silvan, umplîndu-se 
de mînie, a zis: "Eu voi pierde cu totul vrăjitoria ta şi o voi sfărima". Și îndată a poruncit să 
zdrobească trupul mucenicului pînă la oase, cu pinteni de fier ascuţiţi, încît carnea lui cădea la 
pămînt. lar muncitorii ziceau: "Unde este Dumnezeu, ajutătorul tău, pe care ÎL cinstești şi pe 
care ÎL nădăjduiești?" Iar mucenicul lui Hristos a zis: "Au nu vezi în mine puterea lui Hristos, 
Care mă întăreşte împotriva acestor năvăliri? Căci cum ar fi putut răbda trupul cel pămîntesc şi 
neputincios nişte munci ca acestea, de nu i s-ar fi dat lui din înălţime ajutor dumnezeiesc?” 


Atunci Silvan a poruncit să aducă o căldare mare şi umplînd-o cu apă, să-i dea foc 
dedesupt. Şi începînd a fierbe apa, a legat pe mucenic de picioare şi i-a dat drumul cu capul în 
jos în aceea căldare ce fierbea. Apoi sfîntul, chemînd numele lui Hristos, îndată a crăpat 
căldarea şi s-a vărsat apa, iar el a rămas nevătămat. Tiranul s-a ruşinat şi s-a mîniat, apoi, avînd 
altă îndeletnicire cu poporul, a poruncit să ducă pe sfînt în temniță. După aceasta Silvan şi cu 
Cumvrichie au plecat în cetatea Apamiei, cea de lîngă mare, poruncind să aducă şi pe sfint legat 
după dînșii. Apropiindu-se de cetate, a stat şi, aducînd pe mucenic înaintea sa, i-a zis: "Aici, 
Tirse, sau făgăduiești a aduce jertfă zeilor, ca să fii viu, sau cumplit vei fi lipsit de viața aceasta”. 


Sfîntul, ca şi întîia dată răspunzînd, a adăugat și acestea: "Mai lesne sufletele voastre se 
vor lua de la voi îndată”. Dar ei, spre mai mare mînie pornindu-se, au poruncit să-l ducă în 
cetate, bătîndu-l, ca acolo să fie aruncat în mare împreună cu vrăjile sale, ca astfel cel rău, rău 
să piară, iar după moarte nici obişnuitei îngropări să nu se învrednicească. Neintrînd el încă în 
cetate, a început să se împlinească proorocia mucenicului, pentru că Silvan deodată a slăbănogit, 
iar Cumvrichie a fost cuprins de fierbinţeală și în a patra zi amîndoi rău şi-au săvîrşit viaţa. 


Se povesteşte că, îngropîndu-i, nici pămîntul nu primea trupurile lor, ci le scotea afară, 
pînă ce s-a rugat sfîntul mucenic pentru ei. Atunci a petrecut sfîntul în acea cetate douăzeci şi 
trei de zile, ținut în legături pînă la venirea altui ighemon. 


Acest ighemon avea năravul și răutatea celor dintii şi-l chema Vavd. Acela, luîndu-se 
după faptele ighemonilor de mai înainte şi auzind despre mucenicul Tirs, l-a chemat la întrebare 
şi aflîndu-l neclintit în credinţa creștinească, nesupus poruncilor păgîneşti, l-a băgat într-un sac 
legat şi l-a aruncat în mare, la treizeci de stadii de țărm; dar îndată s-a rupt sacul şi s-au dezlegat 
legăturile, apoi s-a arătat o ceată de bărbați purtători de lumină, umblînd pe mare, care, luînd 
pe mucenic, l-au scos la uscat. Slugile, văzînd aceasta, au alergat cu frică la ighemon și i-au 
spus lui cele ce au văzut. Iar el, venind la țărm şi văzînd pe sfîntul mucenic stînd singur, a zis: 
"Cu adevărat minunate sînt vrăjitoriile şi farmecele creștineşti, că şi marea se supune vouă, 
precum văd; și puterea cea firească a stihiilor o aveţi; însă aceste vrăjitorii nimic nu vă vor ajuta, 
ci vor fi pricină de mai cumplite munci și de mai amară moarte”. 


Mucenicul a răspuns: "Pînă cînd vei fi orb asemenea zeilor tăi şi avînd ochi, nu vezi? 
Căci cum poate cineva cu vrăjile să supună stihiile? Cine din vrăjitorii care sînt la voi sau din 
zeii pe care voi îi cinstiți, ale căror meșteșuguri sînt vrăjitorii și înșelăciuni, au făcut ceva în 
acest chip, ca omul cel aruncat în mare să fie ridicat de îngeri şi apoi, întreg şi sănătos, să umble 
pe mare ca pe uscat, să iasă la pămînt?" 


Ighemonul, luînd pe mucenic, a poruncit să-l ducă după dînsul legat și să-l bată cu 
toiege, căci el mergea în Cezareea. Înştiinţîndu-se cetăţenii cezareeni de venirea ighemonului 
celui nou şi că aduce cu el pe sfîntul mucenic Tirs, au ieşit cu toţi întru întîmpinare, de formă 
adică să întîmpine pe ighemon, iar de fapt ca să vadă pe pătimitorul lui Hristos, pe care îl doreau. 
Intrînd în cetate, a aruncat pe mucenic în temniță și, cugetînd ighemonul cu ce fel de munci să- 
| piardă, a gîndit ca să-l dea spre mîncarea fiarelor, părîndu-i-se acea moarte că este mai 
cumplită. Deci a poruncit să adune fiare din cele mai cumplite, de tot soiul şi să le lase să 
flămînzească, ca să se repeadă la cel osîndit să-l mănînce. 


Fiind pregătite fiarele în treizeci de zile, a adunat tiranul tot poporul la capiștea lui Die 
şi a adus jertfe cu mare cuviinţă; iar după aceea a scos din temniţă pe Tirs cel osîndit spre 
mîncarea fiarelor. Atunci au înconjurat pe sfînt o mulțime de prieteni și cunoscuţi, îndemnați 
fiind în taină de ighemon, care-l rugau să se miluiască însuşi pe sine şi să scape de acea moarte 
cumplită, făcînd ceea ce i se poruncise; căci nu numai că va scăpa de răni, dar şi prieten al 
împăratului va deveni. Iar sfîntul, după cuvîntul lui David, s-a făcut că nu aude şi că nu şi-a 
deschis gura sa. 


Adus fiind înaintea ighemonului care aducea jertfe, i-a zis lui: "Iată cît de milostiv am 
fost, ca să te las atîta timp pentru a-ți da seama să alegi cele ce-ţi sînt de folos și, apropiindu-te, 


să aduci şi tu jertfe marelui Die, pentru ca să te izbăveşti de toată urgia, îngrozirea şi pierderea; 
iar de nu, apoi unghiile şi dinţii de fier ai fiarelor te vor sfîşia pe tine şi nimeni nu va fi ca să-ţi 
ajute ție şi să te izbăvească de răutăţi”. Iar mucenicul, prefăcîndu-se că s-ar învoi la păgînătatea 
lor, a zis: "Eu de mult m-am gîndit ca împreună cu cetățenii mei să jertfesc, numai să nu se 
mînie Apolon că, trecîndu-l cu vederea, numai pe Die voi cinsti”. 


Acestea, auzindu-le, ighemonul s-a bucurat şi a zis: "Numai aceluia jertfește-i şi eu sînt 
ție martor că nici unul din ceilalți zei nu se vor mînia pe tine". Atunci mucenicul s-a apropiat 
de Die şi, făcînd oarecare rugăciuni către adevăratul Dumnezeu, s-a făcut cutremur înfricoşat; 
necredincioşii au fugit, Die a căzut la pămînt, iar în capişte a rămas numai mucenicul. 


Tiranul, umplîndu-se de cumplită mînie, a poruncit să-l arunce îndată la fiare. 
Adunîndu-se poporul şi privind, a dat drumul fiarelor înfometate asupra sfîntului; el se vedea 
în mijlocul fiarelor cu alte trei persoane și fiarele umblau pe lîngă ei fără să-i atingă şi se 
gudurau, ca şi cum l-ar fi cunoscut mai dinainte. Atunci sfîntul, ridicîndu-şi mîinile în sus, a 
zis: "Mulţumescu-ţi Ţie, Doamne Iisuse Hristoase, că ai preamărit întru mine numele Tău cel 
sfînt şi ai arătat spre mine, astupînd gura fiarelor, precum odinioară înaintea robului tău Daniil. 
Deci Tu, precum atunci, aşa şi acum făcînd cele minunate, fă, o, Împărate, cu voia Ta cea 
nevăzută, ca aceste fiare sălbatice să se ducă la locașul lor, nevătămînd pe nimeni din cei ce sînt 
aici”. 


Astfel, rugîndu-se mucenicul, a zis către fiare: "În numele adevăratului Dumnezeu, 
întoarceţi-vă în pustie, fiecare la culcușul său, de unde ați ieșit şi să nu vă atingeți de nimeni”. 
Şi îndată au fugit fiarele, deschizîndu-se uşile singure; atunci i-a cuprins frica pe toți cei ce stau 
acolo şi au fugit care încotro putea, temîndu-se de fiarele ce fugeau în pustie. Deci şi prin această 
minune mulți din necredincioşi s-au întors la credinţa în Hristos. 


Tiranul, făcîndu-se că nu pricepe, a poruncit să lege pe sfînt peste tot trupul şi să-l arunce 
în temniță; iar după cîteva zile, vrînd să meargă în Anatolia, care este aproape de Cezareea, a 
poruncit să aducă după sine şi pe Tirs. Acolo ajungînd a făcut prăznuire mare cu tot poporul, în 
capiștea lui Apolon, ce era plină de idoli. Apoi, aducînd şi pe Tirs, a poruncit să-l bată cu toiege 
înaintea idolilor; iar el, ca într-un vis, cu răbdare primind rănile ce i se dădeau, se ruga către 
Dumnezeu, care usucă adîncurile şi topeşte munții cu privirea sa, zicînd: "Să fie peste mine 
mîna Ta, Doamne, şi nu depărta ajutorul Tău de la mine, ci mă sprijinește ca să nu mă rușinez 
că Te-am chemat pe Tine”. 


Astfel rugîndu-se el, deodată s-a auzit cutremur în cetate, iar pe ighemon l-au cuprins 
dureri şi au slăbit mîinile celor ce-l băteau pe el, căzînd mulțime de idoli la pămînt și sfărîmîndu- 
se. Iar Tirs, umplîndu-se de dumnezeiască bucurie, îşi bătea joc de diavoli şi de tiran, zicînd: 
"Pentru ce nu ajuţi zeilor tăi care fără de cinste se tăvălesc la pămînt şi cer ajutor de la tine, ci 


îi treci cu vederea, fiind aruncaţi în mijlocul priveliştii, spre batjocura acelor care nu sînt orbiţi?” 
Ighemonul, deși era cuprins de o grea durere, dar nevindecat de răutate, a zis: "Necuratul Tirs 
cu vrăjile mi-a făcut viaţa mai grea decît moartea". 


În acea vreme era acolo şi Calinic, care era slujitor idolesc, om înţelept şi de bun neam 
pe care îl cinsteau elinii ca pe un zeu. Acela, de la început văzînd minunile făcute prin Sfintul 
mucenic Tirs, a început cîte puţin a cunoaşte neputința zeilor săi şi primind întru inima sa 
sămînţa dreptei credințe, zicea în sine: "Dumnezeule cel mărturisit de Tirs, care faci minuni 
preaslăvite şi minunate, Tu şi pe mine mă primește ca pe un ostaş de curînd ales şi mă întăreşte 
şi pe mine împotriva celor ce vrăjmăşesc adevărul Tău”. 


Astfel, vorbind el în sine cu Dumnezeul tuturor, s-a apropiat de ighemon şi, cu meşteșug 
batjocorindu-l, a zis: "Prea luminate ighemoane, acest om care este cumplit rănit cu bătăile, pe 
marele Die l-a trîntit la pămînt şi l-a zdrobit iar pe purtătorul de soare, Apolon, acum de trei ori 
l-a sfărîmat; pe Iraclie cel nebiruit în războaie l-a trîntit, nu cu mîinile nici cu armele, nici sabie 
n-a uneltit împotriva lui, ci numai cu cuvîntul şi cu chemarea lui Hristos, Cel ce a pătimit pe 
cruce moartea; deci de este cu plăcere stăpînirii tale, să ne apropiem şi să ridicăm pe zeul Iraclie, 
pe cel ce ajută altora întru răutăţi şi să-l rugăm pe dînsul, ca aducîndu-și aminte de bărbăţia sa 
cea de demult, să vină ca să ajute celor foarte necăjiţi, adică lui Die, tatălui său, cum și zeului 
Apolon pentru că aceia, precum mi se pare, dorm, fiind cuprinși de somn greu”. 


Ighemonul, nepricepînd batjocora, a zis: "De vreme ce eu sînt bolnav, mergi tu singur 
şi roagă pe zei pentru noi și ridică mai degrabă împotriva vrăjitorului Tirs". lar Calinic a zis: 
"Dar mi se pare că este mare puterea Dumnezeului celui ce i-a trîntit pe dînşii şi mă tem ca nu 
cumva să nu-şi poată ajuta loru-şi". Atunci ighemonul, cunoscîndu-i vicleșugul, a zis: "Vai mie, 
ticălosul, şi tu Calinic te-ai amăgit cu vrăjitoriile fermecătorului acestuia?" lar Calinic 
nemaizicînd nimic, nevrînd mai mult a ţine într-ascuns dreapta credință, îndată a alergat la casa 
sa şi răzîndu-şi perii capului şi ai bărbii, apoi dezbrăcîndu-se de haine, le-a dus la ighemon şi 
aruncîndu-le la picioarele lui, i-a zis: "Primeşte părul şi hainele mele, ighemoane, pe care le-au 
întinat jertfele, fumul, sîngele cel curs și tainele cele diavolești, iar împreună cu acestea mă 
lepăd de rătăcirea cea dintîi şi primesc chipul vieţii celei noi şi de acum să ştii că sînt creștin”. 


Ighemonul văzînd acea schimbare a lui neașteptată, spăimîntîndu-se, a zis: "Dar ce este 
aceasta o! Calinic? Atât de mult au putut semnele acelea ale vrăjitorului de Tirs, încît şi sufletul 
tău, de bun neam, ce era slujitorul zeilor şi care s-a învrednicit de la dînşii de multe daruri, 
întorcîndu-l de la părinteasca credinţă l-a atras la pierderea cea desăvîrşită?" lar Calinic a zis: 
"Pricinuitor al schimbării mele este singur Iraclie, care atîtea biruinţe săvîrşind, precum se 
povestește de dînsul, acum nu a putut sta înaintea cuvîntului unui bărbat, ci a căzut ticălosul şi 
a dovedit că sînt de rîs basmele spuse despre dînsul şi despre ceilalți zei, care în zadar se cinstesc 
de elini". Ighemonul iarăși a zis: "Nicidecum, ci cu vrăjile lui Tirs te-ai înşelat, nădăjduind că 
şi tu vei face cu vrăjile lui nişte minuni ca acelea, dar nici pe vrăjitorul acela, nici pe tine nu te 
vor folosi vrăjile creştineşti, de nu te vei pocăi şi de nu vei da zeilor iarăşi cinstea dintii”. 


Calinic, vrînd pe faţă să rușineze nebunia ighemonului, căci nădăjduia fără îndoială ca 
Dumnezeu, Care este cu Tirs, va fi şi cu dînsul, a zis: "De vreme ce tu, ighemoane, acum boleşti 
cu trupul şi pe mine mă socotești că sînt înşelat cu vrăjitoriile, să ne apropiem dar de marele 
Asclipie dacă voiești şi să ne rugăm de obşte, ca să-ți aline durerile și să te facă pe tine sănătos. 
Atunci vei cunoaște că nu sînt înşelat de nici un fel de vrăjitorii”. Ighemonul, nepricepînd întru 
totul cele spuse şi părîndu-i-se că slujitorul s-a întors iarăși la idoli, s-a dus îndată cu dînsul în 
capiște. Intrînd ei acolo, Calinic se ruga în sine: "Doamne lisuse Hristoase, Cel ce prin robul 
Tău Tirs, Te-ai făcut cunoscut mie că eşti Dumnezeu adevărat şi deşi erai supărat pe mine, nu 
m-ai lepădat, vino acum în ajutorul meu şi arată în mine puterea Ta”. 


Acestea zicîndu-le, s-a auzit de sus un glas, întărindu-l şi chemîndu-l către nevoinţă. lar 
el, căpătînd îndrăzneală şi mărturisind numele lui Hristos a început a ocări idolul lui Asclipie. 
Atunci idolul, ca și cum ar fi fost aruncat de o mînă puternică, a căzut îndată înaintea picioarelor 
lui Calinic. Acesta uitîndu-se spre ighemon a zis cu batjocură: "lată dumnezeul tău nu poate să 
se scoale, dacă nu-i vei da tu singur mîna să-l ridici; deci vezi şi cunoaşte că nu este în mine 
vrăjitorie, ci lucrare dumnezeiască”. 


Ighemonul, întristîndu-se cu duhul şi supărîndu-se pe Calinic, a poruncit să-l închidă în 
temniță, iar a doua zi a dat asupra amîndorura hotărîre de moarte, zicînd: "Pe Calinic, care a 
căzut din slujba idolilor și din prietenia lor şi s-a alăturat de înşelăciunea creştinească, poruncesc 
să se piardă cu sabia; iar pe Tirs, care se mîndreşte cu multe semne, care și pe Calinic l-a înşelat, 
poruncesc să-l pună în sicriu de lemn și să-l taie cu fierăstrăul”. 


Calinic a fost scos îndată de ostaşi afară din tîrg spre tăiere; iar el cerîndu-şi vreme de 
rugăciune și rugîndu-se mult s-a săvîrşit prin sabie. Pe Sfintul Tirs, punîndu-l slugile, Savin şi 
Vitalie, într-un sicriu oarecare, au luat fierăstrăul să-l taie, dar unealta s-a făcut foarte grea în 
mîinile lor, încît nu o puteau ridica şi purta; iar lemnul s-a făcut foarte uşor încît nu se arăta nici 
urma tăieturi, fiindcă fierăstrăul îşi pierduse puterea sa de tăiere. Deci s-au ostenit mult, 
asudînd, dar nimic n-au sporit. 


Chinuindu-se mult timp, deodată s-a deschis sicriul și a ieșit sfîntul întreg şi cu fața 
luminată, fundcă veselie dumnezeiască umpluse inima lui. lar cei dimprejur s-au spăimîntat şi 
nimeni nu îndrăznea să se apropie de dînsul, pentru minunea ce se făcuse. Apoi s-a auzit glas 
de sus, chemîndu-l, iar el, înțelegînd că s-a sfîrșit nevoinţa sa, înălțîndu-şi mîinile şi sufletul la 
cer, a zis: "Mulţumescu-ţi Ţie, Doamne Iisuse Hristoase, că pe mine nevrednicul mă primeşti 
în moştenirea Ta şi mă așezi în ceata celor ce bine Ți-au plăcut. Deci primeşte acum în pace 
sufletul meu şi-l du întru sfințenia Ta, la bucuria cea negrăită, care este la Tine”. 


Zicînd acestea şi însemnîndu-se cu semnul Sfintei Cruci şi-a dat sfîntul său suflet în 
mîinile Domnului. lar trupul pe care n-au putut să-l omoare muncile cele cumplite şi amare - ce 
s-au adus asupra lui de către vrăjmași - prin moartea cea firescă şi-a primit sfîrşitul său. Căci 
aşa a iconomisit înțelepciunea cea negrăită a lui Dumnezeu, ca să nu se pară tiranului că el l-a 
biruit şi l-a omorît, ci că acestea s-au întîmplat, cînd Domnul a voit. 


Trecînd multă vreme după aceasta şi împărăţind tiranul Dioclețian, a ieșit iarăși poruncă 
prin toate laturile ca să fie toți părtaşi necurăţiei păgînilor, iar cei ce nu vor voi, să se piardă cu 
moartea. În acea vreme era în părțile Tebaidei un ighemon cu numele Arian. Acesta se sîrguia 
a împlini porunca împărătească şi, fiind în cetatea antinoitenilor, a prins pe doi creştini din cei 
mai de frunte, cu numele Asclan şi Leonid, pe care, muncindu-i în multe feluri, i-a pierdut. lar 
după sfîrşitul acestora, a poruncit să prindă pe toţi creştinii care se aflau acolo şi punînd înaintea 
lor uneltele de muncă a zis: "lată două căi vă stau înainte: sau aduceţi jertfă idolilor şi sînteţi 
liberi şi întregi sau de nu vă plecaţi poruncii împărăteşti, veți fi pedepsiţi cu munci şi cu 
moartea”. 


Zicînd acestea ighemonul, au ieşit îndată în mijlocul adunării treizeci şi șapte de bărbaţi 
cu vitejie şi cu suflet, care au voit mai bine a muri decît să se supună poruncii împărătești. 
Făcîndu-se multă întrebare, unul dintr-înșii, cu numele Apolonie, fiind citeţ al Bisericii, văzînd 
muncile cele multe şi felurite, s-a îndoit şi a căzut frică asupra lui; pe de o parte tremura pentru 
muncile ce aveau să vie, iar pe de alta se temea să nu cadă din credinţa în Hristos şi să-şi piardă 
sufletul. Deci, se gîndea cum ar putea scăpa de muncile şi jertfele diavoleşti, ca şi sufletul să-şi 
mîntuiască din mîinile diavolului şi trupul să-l izbăvească din mîinile chinuitorilor. 


Astfel, tulburîndu-se el cu gîndul, stătea lîngă un bărbat oarecare de credinţă elin, cu 
numele Filimon şi cu meșteșugul comedian, care în vremea petrecerilor veselea pe ighemon. Pe 
acesta văzîndu-l, Apolonie l-a chemat la sine şi i-a făgăduit patru galbeni, de va aduce jertfă 
idolilor în locul lui, acoperindu-se cu haina lui ca să nu fie cunoscut. Filimon învoindu-se îndată, 
s-a îmbrăcat cu haina lui Apolonie şi, acoperindu-și faţa ca să nu fie cunoscut, a mers către 
Jertfelnic. lar Dumnezeu, Care cu minune rînduieşte mîntuire tuturor, a voit a atrage către sine 
prin Apolonie pe Filimon şi prin Filimon pe Apolonie. 


Deci, cînd se apropia Filimon de jertfelnic, îmbrăcat cu haina lui Apolonie, a strălucit 
în inima sa lumina dumnezeiască, care i-a deschis ochii cei înţelegători ca să cunoască adevărul 
ŞI, însemnîndu-se cu semnul Sfintei Cruci, ca un creştin a stat înaintea ighemonului care l-a 
întrebat cine este. Ceilalţi au răspuns: "Unul din creștini este”. Ighemonul i-a poruncit ca să-i 
Jertfească zeului, iar el striga cu glas mare: "Nu voi jertfi, căci sînt creştin şi rob al lui Hristos, 
Dumnezeul cel viu". lar ighemonul a zis: "Au doară n-ai văzut cu puțin mai înainte cu cîte 
munci a fost pedepsit Asclan şi Leonid şi apoi cu ce cumplită moarte au pierit?" Filimon, care 
era în chipul lui Apolonie, a răspuns: "Aceasta chiar mi-a fost pricina spre a îndrăzni spre munci, 
căci Asclan şi Leonid nu de mult pătimind pentru Hristos, ne-au lăsat chipul răbdării cu 
bărbăţie. Încă şi minunea aceea s-a făcut mie pricinuitoare, care s-a văzut în caiacul tău, cînd ai 


vrut să treci rîul şi acesta s-a oprit în mijlocul rîului la adîncul apei, neputînd a trece de partea 
cealaltă - pentru că n-ai vrut să numeşti pre Hristos Dumnezeu”. 


Ighemonul a poruncit să cheme pe Filimon comedianul, pentru ca să fluiere şi, astfel, cu 
glasul fluierului grăind împotrivă să vîneze şi să înduplece cugetul acelui creștin ca mai cu 
înlesnire să se schimbe şi să se atragă către închinarea la idoli. Dar nu ştia nebunul că acela este 
însuși Filimon care grăieşte cu limba sa - decît numai cu aceasta se deosebea, căci mai înainte 
glăsuia cu trîmbiţe, iar acum grăia cu duhul cel dumnezeiesc. Filimon a fost căutat pretutindeni 
şi negăsindu-se, a chemat pe fratele său Teon şi l-a întrebat despre acesta. Iar acesta ştiind pe 
fratele său îmbrăcat în haina lui Apolonie, dar neștiind scopul cel bun, a zis: "Iată Filimon stă 
înaintea voastră”. 


Deci, îndată poruncind ighemonul să se descopere faţa lui și văzînd pe Filimon, a început 
a ride socotind că Filimon a făcut aceasta spre batjocura creştinilor, ca să se veselească cei ce 
stau împrejur; apoi îi porunci să lepede acea haină şi să meargă cu el la jertfă, dar Filimon 
mărturisi că este cu adevărat creștin și îşi bătea joc de zeii păgînilor. Atunci judecătorul, 
mirîndu-se foarte mult, a zis: "Spre lauda împăraţilor sînt cele făcute și grăite acum de tine o, 
Filimon, sau sînt scornite spre batjocura creştinilor?" Dar el a răspuns: "Eu nu mă rog pentru 
sănătatea împăraţilor, ci mă rog pentru mîntuirea mea la Stăpînul meu, Împăratul Hristos, căci 
nu batjocoresc pe creștini, ci arăt adevărata schimbare a inimii mele. Mărturisesc credința mea 
întru Hristos şi pentru această mărturisire, nu numai cu o moarte, ci cu mii de morţi, adeveresc 
că sînt gata a muri”. 


Acestea auzindu-le, ighemonul s-a umplut de mînie și întorcîndu-se către cei ce stau 
împrejur, se sfătui cu dînşii: să-l omoare pe Filimon mai repede, căci pe faţă a ocărit pe zei, sau 
să-l dea vreme a se gîndi şi a se pocăi? lar poporul, iubind pe Filimon pentru meșteșugul 
fluierării lui, a rugat pe ighemon ca să nu piardă mîngiierea cetăţii cea de obşte. Deci a zis 
ighemonul către Filimon: "Vezi cît te iubeşte poporul şi cît te numește mîngiierea de obşte? 
Măcar, socotind lauda acestora, fă cele obişnuite, adică jertfeşte zeilor; iată că începe a se săvîrşi 
îndată praznicul cel mare, la care se cade ție a cînta laude zeilor, cu trîmbiţe şi cu fluiere; de 
aceea și tu însuţi să te veseleşti și să îndulcești cu cîntece auzurile noastre”. 


La acestea a răspuns Filimon: "Acest praznic al vostru îmi aduce aminte de praznicul 
care se săvîrşește sus şi cîntarea trîmbițelor mă deşteaptă către dorința ca să aud cîntările cele 
îngerești. Deci cunoaşte că în deşert te ostenești sîrguindu-te a mă întoarce de la mărturisirea 
mea și nu numai că nimic nu vei spori, ci şi mai multă dorinţă de Hristos se va deştepta în mine". 
Zis-a ighemonul: "Dar de vei răbda toate pentru Hristos precum făgăduiești, ce vei dobîndi, 
cînd încă nici nu eşti creştin desăvîrşit, de vreme ce n-ai luat botezul, care se cuvine acestei 
legi?" Acestea auzind, Filimon, a strigat: "O, ighemoane, cu cîte mulțumiri sînt ție dator, căci 
chiar nevrînd, mi-ai făcut mie bine, aducîndu-mi aminte de Sfîntul Botez!" 


Acestea zicînd ighemonului, a ieșit în mijlocul adunării şi a strigat: "Rogu-vă, de este 
cineva dintre voi preot creștinesc şi nu bagă în seamă muncile pentru buna credință, să vină aici 
şi să-mi dăruiască sfîntul botez". Dar, văzînd pe toți stăpîniți de frică şi nici unul îndrăznind a 
veni la dînsul să se arate preot creştinesc, s-a întristat și a strigat către Dumnezeu cu lacrimi 
fierbinţi: "Dumnezeul meu Hristos, Cel ce ai căutat asupra mea cu bună îndurare şi m-ai scos 
din adîncul rătăcirii, nu mă lăsa să fiu fără sfiîntul botez, ci în chipul în care ştii, arată-mi un 
preot şi apă, de la care să mă botez, ca şi ceilalți creştini". Astfel rugîndu-se, s-a pogorît de sus 
un nor de apă și înconjurîndu-l l-a botezat - aceasta văzînd toţi şi minunîndu-se - iar norul s-a 
dus iarăşi sus. 


Ighemonul, fiind orb de răutate, a zis că este vrăjitorie şi întunecare de ochi. După aceea 
sfîntul s-a rugat pentru fluierele sale, pentru trîmbiţe şi pentru surle - care erau ale lui Apolonie, 
atunci cînd și-a schimbat haina sa - ca să se ardă şi să se prefacă în cenușă, încît să nu rămînă 
pomenirea meşteşugurilor celor deșarte, a uneltelor lui de cîntări, ca să nu poată cineva dintre 
necredincioşi să zică: "Acestea sînt trîimbiţele lui Filimon". Deci coborîndu-se foc din cer le-a 
ars pe toate şi le-a pierdut în faţa lui Apolonie. Acum s-a deshis şi uşa lui Apolonie către 
pătimire; căci Teon, fratele lui Filimon, apropiindu-se de ighemon, i-a vestit cu de-amănuntul 
tot ceea ce făcuse; cum Apolonie a îmbrăcat pe Filimon cu haina sa, apoi l-a făcut ca să intre 
întru nevoinţă pentru dînsul şi s-a făcut pricinuitor pierderii lui. 


Deci îndată l-au adus şi pe Apolonie, spre care căutînd Arian ighemonul cu ochi mînioși 
şi cu faţa groaznică a zis: "Ce este aceasta, mai înrăutățitule decît toți oamenii? Ce ai făcut nouă 
cetății şi acestui ticălos? Pentru mîndria ta trecînd cu vederea legile şi pe zei, iar de frica 
muncilor abătîndu-te, ai schimbat cu dînsul hainele şi cu nişte vrăjitorii ai răzvrătit inima lui, 
lipsind toată cetatea de o mare mîngîiere. Se cuvenea ţie, dacă te temeai de munci, să vii la mine 
şi să-mi descoperi sufletul tău; iar eu prin legile iubirii de oameni, cu totul te-aş fi slobozit şi 
te-aș fi lăsat să viețuieşti fără întristare". 


Zicînd acestea ighemonul, Apolonie a răspuns: "Bine și cu drept faci de mă defăimezi 
şi la aceasta nu stau împotrivă, pentru că şi eu însumi mă învinovăţesc; însă nu de aceea că m- 
am făcut lui Filimon pricinuitor de atîtea bunătăţi şi nu fiindcă el s-a îmbrăcat în haina mea, ci 
fiindcă m-am îmbrăcat eu într-ale lui. Dar de vreme ce amîndoi, prin judecăţile lui Dumnezeu, 
ne-am îmbrăcat în haina mântuirii, să ştii că după acestea nici Filimon, nici Apolonie nu vor 
jertfi vreodată zeilor voştri; iar de vreme ce mai înainte m-am temut de munci, acum cu ajutorul 
lui Dumnezeu, voi arăta mare bărbăţie”. 


Pentru aceea tiranul, umplîndu-se de mînie, a poruncit ca pe Apolonie să-l păzească în 
legături spre mai cumplite munci, iar pe Filimon să-l bată trei ostași cu palme peste faţă şi peste 
ochi. Atunci oamenii, văzînd că bat pe Filimon, nu le-a plăcut şi au strigat să înceteze. 
Ighemonul a zis către mucenic: "Miluieşte-te acum Filimoane; iar de nu, măcar pe popor să-l 
miluieşti, căruia i se rupe inima pentru tine; fiindcă se cuvine ție să judeci că, dacă această 
puţină muncă a ta văzînd-o poporul s-a tulburat cu sufletul, atunci ce va fi cînd vei fi cuprins 


de munci mari? Jertfeşte, Filimoane, şi această durere a ta schimb-o în veselie, căci ne vom 
ospăta în capiştea lui Serapid şi cu multă bucurie ne vom desfăta”. 


Filimon a răspuns: "Mie îmi este gătit ospăț în cer". Iar către popor, întorcîndu-se, a zis: 
"Pentru ce vă mîhniţi văzînd că sînt bătut? Eu nu eram bătut cînd eram la voi comedian? Ba, 
uneori și mai rău ne făcea, iar voi cu plăcere rideaţi. Deci, pentru ce nu vă veseliți şi acum? 
Acum cînd voi vă mîhniţi, îngerii se bucură de mine, văzîndu-mă că sînt creștin și cinstesc 
buna-credinţă". 


Atunci tiranul, văzînd pe Filimon şi pe Apolonie neschimbaţi, a poruncit să le 
sfredelească gleznele şi, legîndu-i cu frînghii, să-i poarte prin toată cetatea. Apoi pe Filimon |- 
a spînzurat de un copac de măslin şi, aruncînd toţi săgețile asupra lui, el se ruga lui Dumnezeu, 
încît nu se apropiau săgețile de dînsul; căci o parte dintr-însele loveau în copac, iar o parte 
cădeau pe pămînt și altele rămîneau în văzduh, prin minune. lar ighemonul s-a apropiat să vadă 
minunea şi, căutînd la Filimon, altă minune a urmat aceleia; o săgeată s-a pogorit din văzduh 
cu atîta putere, încît a lovit pe ighemon în ochiul cel drept şi l-a orbit îndată. Prin orbirea aceasta 
i s-a făcut luminare sufletului, căci aşa a vrut Dumnezeu. Mai înainte cînd avea ochii sănătoşi, 
era orb cu sufletul şi neînțelegător, încît cel neputincios se lupta cu cel Atotputernic. lar acum, 
fiind orb, a cunoscut pe Dumnezeu cel adevărat, căci, dezlegînd pe mucenic fiind silit de durere, 
l-a rugat ca să-i tămăduiască ochiul. 


Sfîntul a răspuns: "Nu voiesc acum să te vindec, ca nu cumva facerea de bine pe care o 
vei primi, să o socoteşti vrăjitorie, ci cînd voi ieşi din trup, pentru că acum mi s-a apropiat 
sfîrşitul meu. Pe urmă vei veni la mormîntul meu şi luînd ţărînă de acolo şi punînd-o pe ochiul 
tău, vei chema numele lui Hristos și îndată te vei tămădui”. 


După aceasta, prin porunca ighemonului, la amîndoi mucenici li s-au tăiat capetele; iar 
cinstitele lor trupuri s-au așezat lîngă sfinții mucenici Asclan şi Leonid. Iar ighemonul, de vreme 
ce-l supăra ochiul cu o durere cumplită, a venit la mormîntul lui Filimon și, după cum îi zisese, 
luă ţărînă și punînd-o pe ochiul bolnav, a zis: "În numele tău, lisuse Hristoase, pentru care 
aceștia şi-au ales moarte de bunăvoie, pun țărîna aceasta pe ochiul meu și, dacă voi vedea, apoi 
şi eu voi mărturisi că nu este alt Dumnezeu afară de Tine”. Acestea zicîndu-le, îndată a aflat 
îndoită tămăduire: a ochiului şi a sufletului său. Pentru că cu ochiul a văzut soarele şi cu sufletul 
a cunoscut dreptatea lui Dumnezeu şi cu bucurie a strigat: "Sînt creştin”. Apoi a mărturisit 
înaintea tuturor că este creştin. Ducîndu-se de acolo, a primit Sfîntul Botez cu toată casa sa şi 
pe creştinii care erau ținuți în închisori pentru Hristos, în număr de treizeci și şase, i-a liberat 
cu pace. 


Apoi, luînd pînză curată şi aromate cu mult preţ, cu mulțime de popor şi cu doi episcopi, 
au venit la mormîntul mucenicilor şi au făcut cinstită îngropare trupurilor lor. După aceea a 


făcut multe milostenii la săraci și multe alte bunătăţi a săvîrşit. Vestea aceasta a ajuns la urechile 
lui Dioclețian, păgînul împărat, cum că Arian din elin s-a făcut creştin și că nu voieşte să aducă 
jertfă zeilor. 


Deci, îndată a trimis împăratul patru slujitori, poruncindu-le să-l aducă la sine, vrînd 
singur să vadă cele ce s-au întîmplat. Aceia luînd pe Arian, îl sileau să meargă degrabă la drum, 
dar el i-a rugat să-l mai lase puțin să meargă la mormîntul sfinților mucenici. lar aceia nevrînd 
le-a dat optzeci de galbeni şi aşa i-au dat voie să meargă la mormîntul sfinţilor mucenici, unde 
au venit cu toţii, iar el a căzut cu fața la pămînt, rugînd pe sfinţii mucenici ca să-l ajute întru 
nevoinţă. Apoi s-a auzit glasul lui Filimon din groapă: "Îmbărbătează-te, Ariene şi nu te teme, 
căci iată te cheamă Domnul care te aduce spre nevoinţă şi îți împleteşte cununa muceniciei. Ba 
încă împreună cu tine vor mărturisi aceşti slujitori şi vor lua de la Hristos mare răsplătire”. 


Auzind acestea, s-a minunat și s-a întors la casa sa, precum el a cerut și, umplîndu-se de 
darul lui Dumnezeu, a cunoscut chipul şi vremea sfîrșitului său şi chemînd pe slugile sale le-a 
proorocit cele ce aveau să fie, zicînd lor: "Acum mergeţi împreună cu noi la Alexandria, unde 
eu voi fi dus la împărat şi cu ajutorul lui Dumnezeu voi săvîrşi nevoința mărturisirii în a opta zi 
a acestei luni și voi fi băgat în sac și aruncat în mare. lar voi ţineţi minte cuvîntul meu, ca în a 
unsprezecea zi a aceleiaşi luni, la al şaselea ceas să ieșiți la mal și, aflînd trupul meu scos la 
uscat de delfini, să-l luaţi și să-l puneţi la un loc cu ceilalți mucenici”. 


Acestea zicînd, a pornit la drum şi ajungînd la împăratul Dioclețian, l-a primit cu 
blîndeţe. Apoi s-a pregătit împăratului o baie înaintea capiştei lui Apolon şi mergînd la baie 
împăratul s-a spălat împreună cu Arian și apoi, apropiindu-se de capişte, a zis lui Arian: 
"Jertfeşte marelui zeu Apolon, ca apoi cu veselie să mergem la cină". Iar fericitul Arian a zis: 
"Cum voi putea eu să fac aceasta o! împărate, să las pe adevăratul Dumnezeu, după atît de multe 
minuni care s-au făcut numai cu chemarea numelui lui Hristos şi care nu-s basme deşarte, ci 
curatul adevăr şi ai căror martori sînt ochi mei? Deci cum voi jertfi idolului celui fără de suflet 
şi nesimţitor?" lar împăratul, mîniindu-se, şi-a lepădat îndată blîndeţea cea făţarnică şi a 
poruncit să fie legat cu lanţuri de fier, iar de picioare să-i lege o piatră mare şi să-l arunce într- 
o prăpastie foarte adîncă, apoi să-l astupe cu ţărînă şi cu pietre. Apoi, deasupra gropii celei 
astupate, şi-a aşezat scaunul său împărătesc şi, aşezîndu-se a poruncit ostașilor să joace 
împrejur, zicînd: "Să vedem de va veni Hristosul lui să-l scoată din groapa aceasta”. 


După aceasta, intrînd el în palatul împărătesc, în camera sa a văzut lanţul şi piatra cu 
care era legat Arian, spînzurînd deasupra patului său, iar pe Arian culcat în patul său. Văzînd 
aceasta, împăratul s-a spăimîntat, s-a minunat, s-a tulburat, socotind că este un vicleşug la 
mijloc, făcut de oarecare din vrăjmașii casei lui. Dar sfîntul Arian a zis către dînsul: " Nu te 
tulbura, căci nimeni n-a viclenit împotriva ta, ci eu sînt Arian, ighemonul Tebaidei, către care 
tu, aruncîndu-mă în groapă, grăiai: "Să vedem de va veni Hristosul lui să-l scoată din groapa 
aceasta! Deci iată că Hristos m-a scos din groapă şi mi-a poruncit să mă odihnesc pe patul tău”. 


Dioclețian, abia venindu-și în fire de frică, a strigat foarte tare, umplînd palatul cu 
zgomotul pe care-l făcea: "O! meșteșug al vrăjitorului! Fermecătoria vicleanului! Nimeni n-a 
văzut ceva într-acest fel”. Și grăind multe, a poruncit să-l bage pe sfînt într-un sac cu nisip şi, 
legîndu-l, să-l arunce în fundul mării. Atunci au îndrăznit şi cei patru slujitori care au văzut 
această minune ce s-a făcut cu Arian şi, aducîndu-și aminte şi de cele spuse de Sfîntul Filimon 
mai înainte, s-au apropiat de tiran şi, ocărîndu-l, au zis: "Pentru ce osîndești pe dreptul, tu, 
nedreptule, căci nu ţi-a greşit nimic? Hristos este Dumnezeul adevărat, care face aceste minuni 
şi nu te mai osteni fără folos, căci chiar dedesubtul munţilor și dealurilor celor înalte de-l vei 
îngropa, chiar în adîncul mării de-l vei arunca și orice lucru rău şi greu vei face robului tău, 
Hristos, Dumnezeu cel adevărat este puternic şi-l va scoate, precum ai văzut astăzi cu acest 
sfînt, cu care sîntem şi noi gata a muri cu el, pentru Hristos! Deci credem că, precum l-a scos 
pe dînsul din adîncul pămîntului, fiind împresurat de atîtea pietre şi legături, aşa poate să ne 
scoată şi pe noi şi să ne dea viața cea mai bună și veşnică”. 


Tiranul, luîndu-i în rîs şi batjocorindu-i, a zis: " Eu şi mai înainte, cînd îmi făceați 
slujbele mele, vă împlineam cererile voastre, ca să nu vă mîhnesc, ca un părinte al vostru. Și 
acum, iarăşi, ca să nu vă mîhnesc, voiesc cu osîrdie să vă dau moarte grabnică, împreună cu 
Arian”. 


Primul dintre dînşii, cu numele Teotih, a răspuns: "Dumnezeul cel adevărat Căruia ne 
închinăm și pentru el moarte vrem să luăm, să-ţi dea ţie răsplătire cuviincioasă pentru dragostea 
ce ai arătat pentru noi. Însă acest dar rog să mi-l dăruiască împărăția ta; averile mele toate să le 
laşi să le împartă în două părți: o parte să se dea la împărăție, iar alta să se împartă la văduve şi 
la sărmani". Acestea zicîndu-le Teotih, i-au zis lui ceilalți: "Să lăsăm, frate, toate la înalta 
purtare de grijă, că Dumnezeu va iconomisi precum va voi, iar noi să ne îngrijim pentru sfîrşitul 
nostru". Atunci împăratul judecînd multă vreme, se minuna de sîrguinţa lor către moarte. lar 
Arian, văzînd pe împărat gîndindu-se, s-a temut ca nu cumva să se căiască şi să nu-i omoare, 
apoi a zis către dînsul: "Să nu te amăgească diavolul ca să mai ai nădejde că ne vom schimba 
părerea, chiar de ne-ai omori de mii de ori”. De aceea, văzînd credinţa lor cea tare, s-a mîniat și 
a dat hotărîrea de moarte, ca să-i bage pe fiecare în cîte un sac cu nisip şi să-i arunce în mare. 
Şi aşa s-a împlinit proorocirea lui Filimon. 


Dar îndată altă facere de minuni s-a făcut. Căci cum i-au aruncat ostaşii în marea 
Vizantie, s-a arătat un delfin foarte mare, care a ridicat cei cinci saci cu spatele său, în chip 
minunat şi, alergînd ca o corabie ce merge iute, i-a dus în Alexandria; iar acolo la mal îi așteptau 
slugile lui Arian, precum acesta le proorocise. Slugile, văzînd delfinul, s-au spăimîntat de 
mărimea lui şi cît de bine stăteau sacii pe spinarea-i fără să se răstoarne. 


Aducîndu-şi aminte că Arian le proorocise şi le spusese despre moaștele sale, iar acum 
erau cinci, nu se dumireau. Și s-a auzit glas de la Dumnezeu: "Luaţi moaştele domnului vostru 


şi pe celelalte patru şi puneţi-le împreună cu moaştele sfinților Asclan şi Leonid”. Delfinul, 
punînd sacii pe mal, s-a întors în mare înotînd, iar slugile au pus moaștele într-un caiac şi, 
înotînd pe rîu trei zile şi trei nopţi, cînd erau în dreptul mitropoliei Anticoitenilor, unde era voia 
bunului Dumnezeu să rămînă moaştele - caiacul n-a mai putut înainta defel, iar corăbierii toți 
dormeau. Atunci un glas s-a auzit de două ori: "Teodotie, Teodotie! - căci aşa se numea 
cîrmaciul corabiei - aici este voia lui Dumnezeu să rămînă moaștele!" 


Deşteptîndu-se Teodotie şi văzînd caiacul plutind ca şi cum ar fi fost legat, a ieșit, a 
mers în cetate şi a spus toată pricina. Iar lucrătorii de acolo, au alergat cu făclii şi cu tămiie; 
cîntînd și lăudînd pe Domnul, i-au îngropat cu evlavie şi strălucire în locul unde a rînduit 
Dumnezeu, făcîndu-se minuni deosebite prin aceasta şi tămăduiri de bolnavi, precum şi altele, 
spre slava Tatălui şi a Fiului şi a Sfîntului Duh, Căruia I se cuvine slava și cinstea în veci. Amin. 


32. PĂTIMIREA SFÎNTULUI MUCENIC ELEFTERIE, EPISCOPUL 
ILIRICULUI, ȘI A MAICII LUI, ANTIA 


(15 DECEMBRIE) 


Cînd împărăţea în Roma Elie Adrian, slujind cu sîrguinţă idolilor, în acea vreme 
minunatul Elefterie s-a cunoscut ca o stea strălucită, a cărei patrie era marea cetate a Romei. 
Părinţii lui erau de bun neam, străluciți şi bogaţi, iar maica lui s-a învrednicit de mai mare cinste 
şi slavă pentru credința în Hristos, învățată fiind de Sfîntul Apostol Pavel, care a botezat-o şi 
numele ei era Antia. Dînsa, născînd pe acest sfint, i-a pus numele de Elefterie şi l-a crescut bine 
întru buna credință. 


Deci, ajungînd el în vîrstă, l-au dat lui Dumnezeu, prin mîinile arhiepiscopului Romei, 
Anichit, ca un dar cu adevărat vrednic lui Dumnezeu. lar arhiepiscopul, văzînd pe copil cu 
deprinderi bune, l-a pus în rînduiala clericilor şi, în al cincisprezecelea an al vîrstei lui, l-a făcut 
diacon, iar în al optsprezecelea an, l-a hirotonisit preot şi în al douăzecilea an al vieţii lui, l-a 
ales episcop al Iliricului. 


Dar să nu se mire cineva că l-a făcut episcop așa de tînăr, căci arhiepiscopul a văzut în 
acest tînăr mari fapte bune, fiind atît de înţelept şi de cuvîntător, încît atrăgea către dreapta- 
credință, cu învăţătura lui, pe cei ce se întîmplau a vorbi cu dînsul. Pentru ca să se pună făcla 
în sfeşnic şi să nu se ascundă sub obroc - după cum zice Sfînta Evanghelie -, ca să lumineze 
multe suflete şi să întoarcă pe cei întunecaţi către cinstirea de Dumnezeu, pentru aceasta l-a suit 
în scaunul episcopiei, ştiind că mulţi se vor lumina printr-însul, precum s-a şi făcut. Căci s-au 
întors mulți elini şi s-au botezat, fiindcă dulceaţa şi înţelepciunea cuvintelor lui îndemna pe toți 
ascultătorii să cunoască adevărul. 


Diavolul care zavistuiește totdeauna mîntuirea omului, turba asupra lui şi scrîşnea cu 
dinţii săi, necuratul. Însă, neputînd să-l omoare pe dînsul, a invitat pe răucredinciosul împărat 
Adrian a se ridica asupra adevărului și a prigoni pe creştini. Dar mai întîi se silea a lua dintre 
creștini pe Elefterie, voind a pierde pe învățătorii cei mai aleși ai dreptei-credinţe şi a-i smulge 
ca pe niște spice mai alese din holda lui Hristos. Împăratul a trimis cu cumplită poruncă pe un 
voievod Felix, ca să aducă cu sila pe Elefterie la judecata împărătească. Acela, ajungînd la Iliric, 
a nimerit în acea vreme cînd bunul păstor hrănea, în biserica Domnului, oile sale cele 
cuvîntătoare cu pășunea duhovniceştilor cuvinte. 


Deci, înconjurînd biserica cu ostaşi, a intrat singur înăuntru, căutînd cu sălbăticie şi cu 
chipul arătînd cruzimea celui ce-l trimisese. Dar, văzîndu-l pe Elefterie cu atîta bună podoabă 
şi auzind dulcea limbă și preaînţeleapta învăţătură, s-a minunat foarte mult că ieşea din gura sa 
un dulce izvor de învățătură, învățîndu-i pe cei ce-l ascultau bunacredinţă. De aceea a stat și el 
şi a ascultat cu luare-aminte cele ce se spuneau despre Hristos şi despre puterea Lui. Apoi, 
schimbînd iuţimea în blîndeţe, căci avea holda inimii lesnicioasă către primirea cuvîntului lui 
Dumnezeu, din lup s-a făcut oaie și din prigonitor, ucenic, uitînd cele dintîi; din tîlhar s-a făcut 
slugă bună şi credincioasă lui Hristos, pe care-L prigonea. 


Trecînd cu vederea porunca cea împărătească, a căzut la picioarele sfîntului şi din acel 
ceas nu se depărta de învățătorul său, luminîndu-se cu cuvintele lui şi întărindu-se în buna- 
credinţă. Astfel, Felix, schimbîndu-se din păgînătate în dreapta-credință, nu se mai gîndea să se 
întoarcă la cel care-l trimisese; iar Sfîntul Elefterie, dorind să rabde pînă la sînge pentru credința 
în Hristos, se sîrgui să meargă împreună cu Felix la împărat. Acesta, nu ca un voievod ducea pe 
cel legat, ci ca pe un mieluşel urmînd păstorului. După ce au ajuns la o apă, Felix - ca şi famenul 
Candachiei, care a primit botezul de la apostolul Filip - s-a botezat şi el de dumnezeiescul 
Elefterie și s-a dezbrăcat de întunericul închinării idoleşti ca de o haină putredă. 


Venind ei în Roma, Felix n-a fost cunoscut de credincioşi cum că s-a unit cu Biserica 
lui Hristos şi le-a povestit toate cele despre Elefterie. Iar acesta, fiind adus după porunca 
împăratului înaintea judecății, a stat fără frică şi cu mărime de suflet. 


Căutînd spre el împăratul și văzîndu-l tînăr, frumos la față, cu ochii luminoşi şi 
împodobit cu toate darurile fireşti, a zis: "Pentru ce o! Elefterie, ai lăsat credinţa părintească şi, 
socotind întru nimic cinstirea zeilor, cinsteşti un Dumnezeu nou, care nu numai că a murit, ci 
şi cu o moarte preacumplită a murit". Dar Elefterie nu voia să răspundă celui ce vorbea fără-de- 
minte, urmînd lui Hristos, care tăcea în patima Sa înaintea lui Pilat şi chiar înaintea lui Irod 
nimic nu răspundea. Împăratul iarăși a zis: "Răspunde, pentru ce te-ai făcut așa fără-de-minte, 
amestecîndu-te cu credința creștinească? Pleacă-te mie şi jertfeşte zeilor. Dacă te vei întoarce, 
cu mare cinste te voi cinsti; iar de nu, grele munci voi aduce asupra ta”. 


Elefterie, chemînd pe Domnul Care a zis: Nu vă îngrijiţi cum, sau ce veţi grăi, că Eu vă 
voi da vouă înţelepciune, căreia nu vor putea să se împotrivească, a răspuns: "Cum pot să 
slujesc unor zei nesimţitori ca aceştia şi unor idoli fără suflet sau să mă unesc cu voi, care le 
slujiți lor. Eu vă şi plîng pe voi, care vă închinaţi lor; căci Dumnezeul cel adevărat cinstindu-vă 
pe voi cu cuvîntarea, voi v-aţi făcut mai necuvîntători și mai necinstiți decît lemnele și pietrele, 
încît pe acelea le socotiți a vă fi vouă zei, lăsînd pe adevăratul Dumnezeu, care cu înţelepciune 
ne-a făcut pe toți şi toată lumea a zidit-o. Pentru că cerul și pămîntul sînt zidirile Lui, iar noi 
sîntem, dintr-acele lucruri care le-a creat, lucrul cel mai frumos şi mai cinstit, măcar că ne 
rătăcim, umblînd în neştiință ca într-o noapte și necunoscînd ce este de folos şi ce nu este, 
ridicăm război împotriva Dumnezeului nostru. lar pe aceia care sînt cu adevărat vrăjmaşii şi 
potrivnicii noştri, adică diavolii, o! nebunie! îi socotiți a fi domni și zei şi îi slăviți cu daruri şi 
cu jertfe! Eu mă lipesc de Domnul meu și sînt unit pururea cu EI şi Stăpînului meu Hristos îi 
slujesc. Iar cinstirile şi darurile tale pe care mi le făgăduiești, cum şi muncile şi caznele cele 
înfricoşate şi cumplite cu care ne îngrozeşti, le socotesc ca pe niște jucării şi săgeți de copii; 
căci eu m-am lepădat de lume şi m-am răstignit, ca învățătorul meu Pavel şi moartea pentru 
Hristos o socotesc desfătare, slavă şi veselie”. 


Auzind împăratul, s-a umplut de mînie şi a poruncit să aducă un pat de aramă și dedesubt 
să pună mulțime de jăratec; iar deasupra să-l întindă gol pe mucenic şi să aprindă neîncetat 
cărbuni dedesubt, pînă cînd va muri. Fiind pregătit patul, s-a suit sfîntul mucenic și s-a întins 
cu tot trupul. Poporul care se adunase ocăra pe împărat pentru acea tiranie, zicînd: "Pentru ce 
piere rău, ca unul din făcătorii de rele, acest bărbat cinstit şi slăvit, de bun neam și preaînțelept?” 
Dar Dumnezeu din înălțime ușura durerile mucenicului care sta, parcă ar fi stropit de rouă şi 
aşezat pe trandafiri, pe acel pat. Îmblînzindu-se, împăratul a poruncit să-l ia de pe acel pat, 
părindu-i i că ar fi de acum mort. Dar acesta s-a sculat de pe pat viu şi sănătos, nevătămat de foc, 
vesel şi plin de bucurie, cîntînd: Înă/ţa-Te-voi, Dumnezeul meu, Împăratul meu şi bine voi 
cuvinta numele Tău în veci; lăuda-voi pe Dumnezeul care veseleşte tinereţile mele; toate 
neamurile vor lăuda lucrurile Tale, Doamne, puterea și minunile Tale vor povesti. 


Sfîntul Elefterie, lăudînd pe Dumnezeu, stătea cu îndrăzneală înaintea tiranului, zicînd: 
"Caută, o! împărate, asupra mea, care socotești că sînt mistuit de foc şi cunoaşte pe Hristos cel 
propovăduit de mine, cunoaşte şi neputinţa zeilor tăi”. Împăratul, socotindu-se luat în rîs şi 
aducîndu-i-se acea ocară, se gîndea cum să-l pedepsească mai cumplit. S-a adus din nou un 
grătar de fier încins în foc, iar deasupra turnau untdelemn încins; dar nici de astă dată n-a lăsat 
Dumnezeu pe mucenicul său, pentru că, fiind pus pe grătar, îndată s-a stins focul, grătarul s-a 


răcit şi nu mai ardea untdelemnul pe el, iar mucenicul era nevătămat. Dar împăratul nu s-a 
liniştit, ci mai aprig s-a pornit asupra sfîntului. Căci ca un orb numai aceasta avea înaintea sa, 
ca, muncind pe sfîntul, să facă spre plăcerea zeilor săi, care sînt diavoli ucigători de oameni. 


A poruncit apoi să aducă o tigaie și s-o umple cu ceară, smoală şi cu seu, s-o pună pe 
foc şi să-l bage pe sfînt într-însa. Elefterie de-abia aştepta, dar împăratul l-a oprit, zicîndu-i: 
"Nu zăbovi, o! Elefterie, stînd în pragul morţii, ci, alege-ţi cele ce-ţi sînt de folos. Pentru că eu 
foarte mult mă îngrijesc de tine ca să nu pieri şi te iubesc ca pe fiul meu şi nu voiesc, pe zeii 
mei mă Jur, să se dea singur la pierzare un bărbat aşa de bun şi de neam, dulce vorbitor şi cu 
fața frumoasă și nu pentru altceva, decît numai pentru neplăcerea cea deşartă a grumazului său 
celui împietrit". 


Mucenicul însă îi răspundea cu bărbăţie, îl defăima, numindu-l lup care pîndește oile lui 
Hristos. Apoi a zis: "Orice vei face nu mă vei putea pleca de la dreapta credință”. Atunci, 
mîniindu-se Adrian, a poruncit să-l întindă în tigaie. Acestea făcîndu-se, iarăşi dumnezeiasca 
pronie a făcut ceea ce a făcut întîi, adică focul I-a prefăcut în rouă şi un vînt răcoros bătea peste 
acest bărbat. Adrian, neștiind ce să mai facă, văzînd că tot ce face i se întoarce împotrivă, se 
minună, nedumerindu-se. Atunci era eparh al cetății Coremon, bărbat ales care era maestru și 
ştia multe feluri de munci. Văzînd pe împărat foarte tulburat că nu ştie ce să-i mai facă 
mucenicului ca să-l îndoaie, a zis: "Eu, împărate, voiesc să te scot din grijă şi osteneală pentru 
Elefterie și să-l fac ori să împlinească voia ta, ori să moară”. 


Acestea zicînd, a poruncit să facă un cuptor de aramă cu fiare ascuţite şi să-l bage pe 
Elefterie într-însul. Eparhul ştia credinţa în Hristos, învăţat fiind de Felix, dar fiind prieten al 
împăratului, pentru slava cea vremelnică, nu s-a lepădat de credinţa idolească. Pregătind el acea 
cumplită caznă pentru mucenic, sfîntul şi-a ridicat ochii săi sufleteşti și trupești şi toată mintea 
şi-a îndreptat-o spre Dumnezeu, umplîndu-se de o bucurie fără seamăn şi zicînd: "Mulţumescu- 
ți Ție, Doamne, lisuse Hristoase, Dumnezeul meu, că m-ai învrednicit de atîtea bunătăţi; căci 
cu mîna Ta cea tare m-ai învrednicit a răbda toate, pentru numele Tău cel sfînt. Deci, acum 
caută din cer şi vezi ce au făptuit asupra mea cei ce mă urăsc, izbăveşte sufletul meu de 
înțepăturile lor şi de bărbaţii sîngelui mă păzește, ca un bun, ca să Te cunoască toți pe Tine unul 
Dumnezeu, pînă la toate marginile pămîntului". 


Apoi, rugîndu-se pentru cei ce-l munceau, ca și Sfîntul Ștefan pentru cei ce-l ucideau cu 
pietre, a zis: "Atinge-te de inimile lor o! Stăpîne, cela ce eşti bogat întru milă, iar numele Tău 
cel sfînt fă-L lor cunoscut şi adu-i către voia Ta cea sfîntă, ca să Te cunoască pe Tine, unul 
adevăratul Dumnezeu şi să lase închinăciunea idolească cea pierzătoare, că bine ești cuvîntat în 
veci. Amin”. 


Rugîndu-se astfel mucenicul, Coremon, eparhul asculta cu luare-aminte cuvintele grăite 
de cel în rugăciune şi îndată s-a aprins în el dreapta credință, cea mai dinainte primită şi 
schimbîndu-l deodată, ca şi cum n-ar fi fost acela care dorea moartea mucenicului, apropiindu- 
se de împărat a zis: "Pentru ce se dă Elefterie cel fără de vină spre niște munci ca acestea? 
Pentru care pricină se osîndește spre o moarte cumplită ca aceasta?" 


Împăratul, mirîndu-se de cuvintele lui, s-a tulburat şi căutînd cu iuţime asupra lui, l-a 
întrebat de ce și-a schimbat gîndul așa degrabă? Apoi îi zicea: "Eu pe tine te-am cinstit mai 
mult decît pe oricare alt boier al palatului meu, ţi-am dat bogăţie multă, te-am făcut eparh. Oare 
eşti iubitor de argint şi ai luat de la mama lui Elefterie aur şi acela te-a schimbat deodată? Dar 
nu-ți ajung darurile mele, bogăţia, slava, averea, cinstea cu care te-am făcut cunoscut în toată 
Roma? Iar de pofteşti ceva mai mult de la mine, iată, toate visteriile mele sînt deschise înaintea 
ta; ia cu amîndouă mîinile precum îți place şi nu te lăsa cumpărat de o femeie pe ascuns, pentru 
puţin aur”. 


Coremon, umplîndu-se cu totul de Duhul Sfînt şi cu rugăciunile cele mucenicești avînd 
mintea luminată, a strigat: "Cinstea ta să fie cu tine spre pierzare şi aurul tău să-l ardă focul care 
te așteaptă în muncă; căci te-ai făcut orb de voia ta, față de adevăr și nu cunoşti neputinţa zeilor 
tăi, care nu pot izbăvi de focul acesta pe nici unul din voi; iar Dumnezeul acela, pe care îl 
cinstește Elefterie, l-a făcut pe el mai tare decît focul şi mai presus decît orice fel de munci”. 


Cu acele cuvinte s-a pornit împăratul spre negrăită mînie, căci aşa este obişnuit ca 
prieteniile mari să nască vrăjmăşii mari. Deci a poruncit să arunce pe eparh în cuptorul acela pe 
care l-a pregătit mucenicului Elefterie şi cînd s-a apropiat Coremon de cuptor şi a văzut 
înfricoşata văpaie a strigat către Sfîntul Elefterie: "Roagă-te pentru mine şi mă înarmează și pe 
mine cu aceeași armă a lui Hristos, cu care ai înarmat pe voievodul Felix". Și fiind înarmat de 
mucenic cu semnul Sfinte Cruci, s-a aruncat în cuptor și nevătămat s-a aflat acolo; iar după un 
ceas a ieşit sănătos, mulțumind și lăudînd pe Domnul. 


Adrian, ostenind cu muncile, a poruncit să-i taie capul lui Coremon; şi astfel au luat 
sfîrşit pătimirile sale şi în puţină vreme a luat comoara cea veşnică și bucuria cea negrăită. După 
aceasta a aruncat pe Sfîntul Elefterie în acel cuptor, iar focul s-a stins îndată, fiarele s-au răcit 
şi s-au rupt cele ascuţite ca şi cum s-au sfiit de trupul mucenicului, mustrînd orbirea cea 
sufletească a aceluia ce-l muncea și atrăgînd pe cei ce stăteau împrejur, spre cunoştinţa lui 
Dumnezeu, Celui ce făcea acele minuni preaslăvite. Atunci au strigat cei ce erau împrejur: 
"Mare este Dumnezeul creștinilor, cel mărturisit de Elefterie”. Dar muncitorul rămase în 
nepricepere și a hotărît să-l bage în temniţă şi apoi a adunat pe slujitori să se sfătuiască cum să- 
1 omoare pe Elefterie. 


Sfîntul mucenic Elefterie a fost chinuit cu foame în temniță multe zile; iar cel ce a trimis 
altădată hrană lui Daniil prin Avacum și lui Ilie prin corb, Acela n-a trecut cu vederea nici pe 
Elefterie, care se topea de foame, ci îl hrănea cu hrană îngerească. După aceasta a poruncit 
tiranul să aducă nişte cai sălbatici şi să-l lege de ei, ca fiind tîrît de dînşii şi rupîndu-se, să moară. 
Dar în zadar îşi pierdea vremea şi se muncea, căci pe cînd el, neînțeleptul, nepriceputul, 
necuratul nu înceta cele rele a cugeta asupra sfîntului, Domnul cel Atotputernic nu întîrzia a 
trimite din înalt ajutor. Și a venit îngerul Domnului şi a dezlegat pe Elefterie şi, răpindu-l din 
mîinile celor ce-l munceau, l-a suit într-un munte, aproape de cetate, la loc pustiu unde 
sălăşluiau fiarele sălbatice. Acolo sfîntul mucenic, înălțînd laude lui Dumnezeu, viețuia 
împreună cu fiarele, blînde ca niște oi, fără frică, pentru că leii şi urşii îl înconjurau şi se gudurau 
auzind glasul său şi, ca robii, urmau domnului său, slujindu-l şi păzindu-l. 


După cîtăva vreme, au aflat de dînsul și vînătorii care umblau după vînat prin pustie şi 
au spus împăratului Adrian, care a trimis ostași îndată ca să-l prindă pe Elefterie. Mergînd şi 
năvălind asupra lui ostașii, au năvălit fiarele asupra lor și i-ar fi sfîşiat pe dînșii, de nu le-ar fi 
oprit sfîntul şi de nu le-ar fi trimis în pustie; iar el a purces cu ostașii spre împărat, bucurîndu- 
se de parcă ar fi mers la ospăț, vorbind cu dînşii pe drum despre Împărăţia lui Dumnezeu şi 
despre focul gheenei, care era pregătit închinătorilor de idoli, încît i-a făcut creştini şi i-a botezat 
pe cei ce erau cu dînsul, fiind aproape cinci sute şi au venit la împăratul Adrian, la Roma. lar 
acesta l-a osîndit spre mîncarea fiarelor - trimițînd asupra sa o leoaică foarte sălbatecă şi 
neîmblînzită, care mai întîi s-a pornit cu iuțeală asupra sfîntului, dar pe urmă s-a domolit şi şi- 
a plecat botul la picioarele lui şi i-a lins talpele, de parcă ar fi avut glas şi a înţeles de sfint, 
smerindu-se înaintea lui. 


Nici aceste minuni nu le-a crezut tiranul împărat, ci a crezut că leoaica era parte 
femeiască, care nu are atîta putere şi de aceea n-a vătămat pe sfînt. Deci a poruncit să aducă un 
leu de parte bărbătească, dar și acesta, văzînd pe sfînt, s-a arătat mai blînd ca leoaica; și acesta 
îi lingea şi-i săruta picioarele, se juca şi se gudura pe lîngă el bucurîndu-se, arătînd înțelegere 
şi dragoste către sfînt. Cei din jur, care aveau ochii sufletești deschişi, văzînd şi aceste minuni, 
au strigat: "Mare este Dumnezeul creştinilor”. 


Cei orbi ziceau că este vrăjitor şi fermecător; pe aceştia i-a pedepsit Dumnezeu după 
dreptate, ca să se astupe - după cum zice dumnezeiescul părinte David - buzele cele viclene, 
care grăiesc asupra dreptului fărădelege și defăimare. Căci îndată ce au zis cuvintele cele de 
hulă, nevăzut rănindu-se, au murit. 


Tiranul, nepricepînd ce să mai facă, văzînd pe sfînt că biruieşte toate muncile, a poruncit 
să-i taie capul cu sabia; şi aceasta făcîndu-se şi-a dat sufletul în mîinile lui Dumnezeu. lar maica 
sfîntului, fericita Antia, care privea cu bucurie spre nevoinţa sfîntului, cuprinzînd trupul lui cel 
mort, îl săruta, veselindu-se cu duhul şi mulțumind că sîngele fiului său cel luat dintr-însa, s-a 
vărsat pentru Hristos; apoi a căzut moartă lîngă el, ucisă fiind cu sabia de cei necredincioşi. lar 
credincioşii ce erau din Iliric şi cei din Avlona, adică din episcopia mucenicului, luînd sfintele 


lor trupuri şi cu miresme ungîndu-le, le-au îngropat cu cinste, lăudînd pe Dumnezeu, Căruia I 
Se cuvine slava în veci. Amin. 


33. VIAŢA CELUI ÎNTRE SFINŢI PĂRINTELUI ŞTEFAN 
MĂRTURISITORUL 


(15 DECEMBRIE) 


Cuviosul părintele nostru Ștefan era de neam din Capadocia cea mare, născut din părinţi 
creștini, care l-au crescut întru viață cuviincioasă. Deci copilul, fiind din pruncie cu bun obicei, 
se abătea de la jocurile cele obişnuite ale copiilor. În al şaptelea an, l-au dat părinţii la învățătură 
de carte. Fiind isteţ cu mintea la învăţătură, în puțin timp a deprins bine dumnezeiasca Scriptură. 
La cincisprezece ani a ieșit din patria sa şi a venit la Constantinopol, pentru a-şi isprăvi 
învățătura acolo, în zilele împăratului Teodosie Adrametin şi a sfîntului patriarh Ghermano. 
Învăţînd filosofia, pe mulţi i-a întrecut și covîrșit cu înţelepciunea sa și chiar pe dascălii săi i-a 
uimit, încît se minunau de înţelepciunea sa. 


Auzind de dînsul patriarhul Constantinopolului, Sfîntul Ghermano, l-a chemat la sine 
ŞI, binecuvîntîndu-l, l-a întrebat din ce parte este, iar el i-a spus toate cele despre sine. Patriarhul, 
îndrăgindu-l pentru obiceiul lui cel bun şi pentru înțelepciunea și smerenia lui, l-a luat pe lîngă 
sine. Și a petrecut fericitul pe lîngă patriarh cîțiva ani, îndeletnicindu-se la sfinta biserică, 
viețuind cu înfrînare şi conştiinţă curată. 


După aceasta s-a dus de acolo tăinuindu-se de toţi şi, mergînd într-o mănăstire, s-a 
călugărit şi se nevoia foarte mult. Poftind petrecere fără tulburare, a ieşit din mănăstirea aceea 
şi aflînd un loc întunecos și neștiut de nimeni, a petrecut într-însul multă vreme, slujind lui 
Dumnezeu în post şi în rugăciune. Apoi s-a mutat către Domnul episcopul care era în cetatea 
Surojiei și poporul a venit atunci în Constantinopol, la prea sfințitul patriarh Ghermano, cerînd 
episcop. Făcîndu-se încercare pentru alegerea lui, nu s-a ajuns la nici o înţelegere, iar poporul 
ruga neîncetat să le dea episcop, care ar putea să îndrepteze Biserica bine, pentru că se 
înmulțiseră eresurile în cetatea lor. 


Odată, stînd noaptea la rugăciune, patriarhului Ghermano i s-a arătat îngerul Domnului 
zicîndu-i: "Miine dimineaţă trimite în locul întunecos unde viețuieşte alesul lui Dumnezeu, 
Ştefan, pe care să îl aşezi episcop al Surojiei. Acesta poate să pască bine turma lui Hristos şi pe 
cei necredincioşi să-i întoarcă la credință; iar eu sînt trimis către dînsul de la Dumnezeu să-i 
poruncesc să nu se împotrivească ţie". Dar patriarhul a zis: "Doamne, cum pot să aflu eu locul 
acela întunecos, unde petrece Ștefan, alesul lui Dumnezeu?" lar îngerul, luînd o slugă a 
patriarhului, i-a arătat locul şi venind sluga înapoi la patriarh i-a spus totul. Atunci sfîntului, pe 


cînd înălța rugăciune către Dumnezeu în locul cel întunecos, i s-a arătat același înger în haine 
albe, încît s-a temut Sfîntul Ștefan și, tremurînd, a căzut de frică la pămînt. Dar îngerul, luînd 
pe sfînt de mînă, l-a întărit zicînd: "Eu sînt îngerul Domnului trimis de la Domnul lisus Hristos 
a-ţi spune bucurie și a-ți porunci să mergi în cetatea Surojiei şi să înveți pe popor credinţa în 
Hristos; dimineaţa te va lua patriarhul și te va sfinţi, trimiţîndu-te acolo arhiepiscop, iar tu să 
nu te împotrivești, ca să nu mînii pe Dumnezeu". Apoi îngerul, dîndu-i pace s-a suit în ceruri. 
A doua zi patriarhul a trimis cu sluga sa doi preoți la Sfîntul Ştefan şi l-au adus la patriarh cu 
mare cinste. Patriarhul l-a primit cu bucurie şi sfințindu-l, l-a așezat în scaunul Surojiei 
arhiepiscop. 


Venind sfîntul în cetatea Surojiei, a luat scaunul arhiepiscopiei, învățînd poporul 
dumnezeiasca Scriptură, încît în cinci ani toată cetatea Surojiei a botezat-o şi pe toate 
dimprejurul ei. După aceasta s-a ridicat în Constantinopol împăratul Leon, care era din Isauria 
şi care s-a ridicat cu luptă contra sfintelor icoane, fiind învăţat de doi iudei. Deci, mai întîi a 
poruncit să pună sfintele icoane sus, ca să le sărute numai acela care este curat. După aceasta a 
poruncit să spînzure sfintele icoane în văzduh, zicînd că nu se cade să fie atîrnate pe perete şi 
multe altele făcînd ticălosul. 


Sfîntul patriarh Ghermano a stat mult împotrivă, vorbindu-i şi explicîndu-i să lase 
scornirea cea rea. Dar mîniindu-se tiranul, a arătat veninul din inima sa şi a început a se lepăda 
de sfintele icoane, a le huli și a le călca. Apoi a trimis poruncă prin toată cetatea şi peste tot: 
"De va fi cineva potrivnic mie, cu diferite munci îl voi munci şi-l voi da morţii”. Atunci puteai 
să vezi în Constantinopol pe cei drept-credincioși munciţi şi chinuiți cu diferite munci, iar pe 
patriarhul Ghermano l-a surghiunit și în locul lui a pus pe Anastasie, patriarh de neam sirian, 
fund la un cuget cu dînsul. Apoi împăratul și cu patriarhul au trimis poruncă prin solii lor în 
Surojia, ca sfîntul arhiepiscop Ştefan să nu se închine icoanelor și Crucii. Dar sfîntul răspundea: 
"Nu voi lăsa pe poporul meu a se lepăda de Hristos, nu ascult porunca împăratului, nici pe a 
ticălosului patriarh”. Apoi s-a coborit noaptea în corabie către cei trimiși, a venit la 
Constantinopol şi îmbrăcîndu-se în veșmintele dregătoriei sale, a venit înaintea împăratului. 


Acesta l-a întrebat: "Cine ești tu?". Iar sfîntul a răspuns: "Eu sînt Ştefan, arhiepiscopul 
Surojiei”. Şi a zis împăratul: "Oare vezi soborul acesta șezînd cu mine în mare cinste? Aceştia 
au ars şi au călcat icoanele, deci să faci şi tu aşa şi vei fi împreună cu mine în această cinste 
mare". Sfîntul a răspuns: "Chiar de mă vei și arde sau mă vei tăia în bucăţi, sau cu orice fel de 
munci mă vei pedepsi, pentru icoana şi crucea Domnului, toate le voi răbda”. Și iarăşi a zis: 
"Noi am aflat în cărți o proorocire, că se va ridica în Constantinopol un împărat răucredincios, 
care va arde sfintele icoane, dar să nu lase Dumnezeu aceasta întru împărăţia ta”. Şi a zis 
împăratul: "Oare aflat-ați numele acelui împărat?" Răspuns-a sfîntul: "Numele lui este Conon”. 
Şi a zis împăratul: "Adevărat, Ştefane, ai aflat numele meu şi maica mea așa m-au numit pe 
mine, Conon”. lar Ștefan a zis: "O! împărate, să nu fie aceasta întru împărăţia ta; căci de vei 
face aşa, apoi vei fi mergător înaintea lui antihrist". Auzind acestea de la sfînt, ticălosul împărat 
i-a sfărîmat faţa lui şi buzele şi dinţii, cu o mînă de fier: "Cum mă numești pe mine mergător 
înaintea lui antihrist?". Apoi a poruncit să apuce pe sfînt de păr şi de barbă, să-l bată, să-l tîrască 


pe pămînt şi să-l arunce în temniță. lar sfîntul fiind tîrît, înălța mulțumire lui Dumnezeu. Şi 
astfel a fost dus în temniţă, în care mai erau şi alți arhierei. 


După aceasta, iarăşi a poruncit împăratul să-l aducă înaintea sa şi a zis: "Bătîndu-l, tîrîți- 
1 aici”. Şi a venit sfîntul înaintea împăratului cu șapte episcopi. Împăratul ţinea în mînă icoana 
Domnului, a Maicii Domnului și a Mergătorului înainte loan şi a zis către sfînt: "Pentru ce m- 
ai numit mergător înaintea lui Antihrist?" Sfîntul a zis: "Pentru că faci lucrurile aceluia, de aceea 
am Zis şi iarăşi voi mai zice". Apoi împăratul a scuipat icoana, pe care apoi a călcat-o şi a zis 
lui Ștefan: "Fă şi tu aşa icoanei acesteia”. Iar sfîntul, lăcrimînd, a zis: "Vrăjmașule al lui 
Dumnezeu, nevrednicule de împărăție, cum n-au orbit ochii tăi cei răi şi nu s-au uscat mîinile 
tale cele fărădelege? Dumnezeu să-ţi ia degrabă împărăţia ta şi să-ţi scurteze viaţa”. Împăratul 
auzind acestea, cu mînie a poruncit să-l bată, apoi l-a legat de coada unui cal şi l-a dus în temniță. 
Sfîntul dădea mulțumită lui Dumnezeu şi, sculîndu-se toți cei ce erau în temniță, au rugat pe 
Dumnezeu; iar după rugăciunile lor, îndată a murit răul împărat. 


După dînsul a luat împărăţia Constantin Copronim, fiul lui, a cărui împărăteasă auzind 
de faptele cele bune şi de minunile Sfintului Ştefan, a rugat pe bărbatul său, împăratul 
Constantin ca să-l libereze la scaunul său. În acea vreme i s-a născut împăratului un fiu și l-a 
botezat Sfîntul Ştefan. Iar împăratul, mulţumindu-i cu mare cinste I-a liberat la turma sa. Deci 
bunul păstor, primindu-şi iarăşi scaunul său, a păscut bine turma cea încredințată lui vreme 
îndelungată. Apoi, cunoscîndu-şi sfîrșitul, a pus în locul său în scaunul Surojiei, pe Filaret şi s- 
a mutat la Dumnezeu, spre viaţa veșnică, în a cincisprezecea zi a lunii decembrie. Şi era acolo 
un om cu numele Efrem, de neam din Surojia, orb fiind din pîntecele maicii sale, pe care Sfîntul 
Ştefan îl îngrijea, dîndu-i mîncare, băutură şi haine. Acela, auzind de moartea făcătorului său 
de bine, a plîns, zicînd: "De acum cine mă va cerceta? Duceţi-mă, vă rog, ca să-i sărut sfintele 
lui picioare". Cînd a fost adus la trupul Sfîntului Ştefan, orbul a căzut plîngînd şi tînguindu-se 
şi îndată a văzut. Prin acea minune dumnezeiască, făcută prin plăcutul lui Dumnezeu Ștefan, s- 
a făcut încredințare că acesta era rînduit cu sfinții, în ceata făcătorilor de minuni și a 
mărturisitorilor. lar sfîntul lui trup l-au îngropat cu cinste arhiereii şi tot poporul Surojiei, 
vărsînd multe lacrimi, spre slava lui Dumnezeu Cel lăudat de toți şi preaînălțat în veci. Amin. 


34. VIAŢA PĂRINTELUI NOSTRU PAVEL CEL NOU, CARE A 
SIHĂSTRIT ÎN MUNTELE LATRU 


(15 DECEMBRIE) 


Aproape de cetatea Pergamului, ce se află în Asia, este o eparhie ce se numește Elea. În 
aceasta a răsărit sadul cel dumnezeiesc şi vrednicul de minune. Avea încă și un alt frate după 
trup, mai mare, iar după fapta bună mai mic, cu numele Vasile. Tatăl lui se numea Antioh, care 
a fost căpitan în armata Constantinopolului. Fiind război aproape de Hiu, cu agarenii Critului, 
a fost ucis, iar femeia lui, cu numele Evdochia, a luat copiii săi şi s-a dus în Frigia. Acolo s-a 


aşezat într-un sat ce se numea Marocatul, din care era şi dumnezeiescul Ioanichie cel Mare, cu 
care se şi înrudeau. Şi a dat pe copiii săi, adică pe Pavel şi pe Vasile, în mănăstirea Sfintului 
Ştefan ca să înveţe carte. După puţină vreme, mama lor a însurat pe Vasile, fără voia lui. Vasile, 
după ce a săvîrşit nunta, lepădîndu-se de toate cele trupeşti, s-a dus în lavra sfîntului, ce era în 
muntele Olimpului. Acolo, tăindu-şi împreună cu părul toate grijile cele lumești, s-a făcut bun 
monah. 


Din cauza supărării rudeniilor şi a cunoscuţilor, s-a dus în părțile cele mai liniștite ale 
muntelui. Apoi a pus în gîndul său să aducă și pe fratele său Pavel, pentru care preabunul 
Dumnezeu în trei rînduri 1-a poruncit în vis să-l aducă şi pe dînsul, ca să se nevoiască împreună. 
Căci, ca un cunoscător al celor ce vor să fie mai pe urmă, cunoştea mai înainte cele ce aveau să 
urmeze. Deci, s-a sîrguit împreună cu un alt monah, pe care l-a trimis în trei rînduri în satul 
unde se afla Pavel, fratele lui, ca să-l aducă la dînsul. Mergînd monahul acolo, l-a aflat pe Pavel 
luminat, îndemnat de Dumnezeu şi dorind acum să vadă și pe fratele său; căci murise mamă-sa 
şi rămăsese sărman. Monahul l-a adus la Vasile, fratele lui cel mai mare, care s-a bucurat foarte 
mult de dînsul. 


Petrecînd acolo puţine zile, s-au dus amîndoi la muntele Latru, unde era o mănăstire ce 
se numea Caria şi avea ca egumen un om îmbunătățit cu numele Petru, care strălucea cu faptele 
cele bune, ca o stea luminoasă. Pe acesta cunoscîndu-l Vasile şi ştiindu-i viaţa şi sfințenia lui, 
a adus la el pe Pavel, fratele său şi l-a dat lui, ca să-l povăţuiască spre petrecerea cea plăcută lui 
Dumnezeu. 


Deci, văzînd Pavel pe Petru egumenul, a căzut cu faţa la pămînt înaintea lui, ca și cum 
ar fi fost lovit de un fulger în faţa sa şi a rămas încremenit, zăcînd la pămînt, iar minunatul Petru 
l-a ridicat şi I-a întrebat ce a pătimit. Sfîntul Pavel a răspuns că este păcătos şi îşi cere iertare. 
Dar Petru a zis către dînsul: "Măcar de aş avea și eu păcate, numai cîte ai tu". Și cunoscînd 
marele Petru, cu ochii sufleteşti, că tînărul îl va covîrşi în fapta cea bună şi că se va face 
pretutindeni slăvit şi vestit, l-a luat ca ascultător al său și l-a primit cu bucurie. Pentru că, precum 
ne-a spus însuşi acela, cînd l-a văzut prima dată i s-a arătat un stilp de foc și pentru aceasta a 
căzut la pămînt. 


Vasile s-a întors iarăși în Olimp, după ce a dat pe fratele său Pavel, sfintului mai sus 
pomenit. Apoi a petrecut în mănăstirea Sfîntului Ilie, în care s-a făcut și egumen, unde vieţuind 
bine şi cu viaţă îmbunătățită, s-a odihnit întru Domnul. 


Dumnezeiescul Pavel se străduia totdeauna să urmeze pe sfîntul său bătrîn întru toate 
faptele sale cele bune. Şi avea stareţul lui două rase de păr şi purta numai cîte una cîteva zile, 
apoi se schimba şi se îmbrăca cu cealaltă. Iar Pavel se îmbrăca cu aceea pe care o lepăda sfîntul 
şi o purta aşa întinată şi nespălată. Bătrînul îi arăta în față că nu i-a zis el să facă aceasta, însă 


nu-l oprea, ci mai mult se bucura, văzînd la dînsul mai înainte bune vestiri şi nădăjduind să vadă 
cu vremea minunate fapte, precum s-au şi făcut cu dumnezeiescul ajutor. 


În mănăstirea aceea a Cariei erau adunaţi mulți monahi, de care îngrijea cu sîrguință 
marele Petru, ca un povăţuitor şi nu lăsa pe nici unul să petreacă în lenevie, ci voia să stea la 
slujbă toţi cu sîrguință. Odată, văzînd pe Pavel că a adormit în biserică, l-a ocărit; iar acela, 
cerîndu-şi iertare cu smerenie, a dobîndit-o. Dar, văzîndu-l în altă noapte dormitînd, i-a dat o 
palmă peste obraz şi de atunci n-a mai adormit niciodată în timpul slujbei, fiindcă palma aceea 
s-a făcut vindecare lui Pavel, sîrguindu-se şi el, după cum se vede. 


Înțeleptul Pavel şi-a ales altă pedepsire ca să-și împileze trupul şi să şi-l supună duhului. 
Aceasta se va părea celor nevoiaşi mai presus de credinţă; cu toate acestea, acei care au văzut, 
au mărturisit şi pe aceia i-am crezut şi noi, căci i-am cunoscut că erau iubitori de adevăr şi 
îmbunătățiți și pentru aceasta am scris, spre pildă. Mai ales că şi minunatul Gavriil, despre care 
vom vorbi mai jos, ne-a adeverit că a văzut cu ochii săi că a legat cu o funie două pietre mari 
Şi, atîrnîndu-le în spate, înconjura toată noaptea prin mănăstire, pînă cînd lovea în toacă. Aceasta 
o făcea ca să biruiască somnul şi pe sine, pentru a putea priveghea fără frică şi încă să-şi 
smerească trupul şi să biruiască patimile ca un ostaş nebiruit. Aceste pietre le-au păzit monahii 
cei mai sîrguitori mulți ani după adormirea cuviosului și le arătau închinătorilor celor cucernici, 
care veneau să se închine sfintelor moaşte. 


Însă nu numai aceasta, ci şi într-altele era foarte nevoitor. Atât de mult îşi muncea trupul 
împotriva somnului și se ostenea, încît cînd dormita din osteneala cea fără de măsură, nu dormea 
pe aşternut sau pe o rogojină sau să se culce jos cîndva. Ci, ori de un copac, ori de o piatră, sau 
de altceva se rezema drept şi așa aţipea puţin, numai cît să nu-și vatăme mintea din prea multă 
priveghere şi nevoinţă. Niciodată n-a rîs, nici cuvînt deşert n-a spus în toată viaţa sa. Și pe lîngă 
celelalte osteneli ale lui l-a rînduit şi bucătar, unde se străduia mult. Fierbea bucate cu mare 
grijă, ca să nu supere pe frați, iar cînd frigea ceva pe cărbuni, văzînd focul cel vremelnic, îşi 
aducea aminte de cel veşnic şi se uda cu lacrimi fierbinți ca un rîu, socotindu-se pe sine ca pe 
un osîndit și muncit. 


Cînd ceilalţi frați se culcau pe patul lor să se odihnească, el ieșea din mănăstire, se ducea 
la fîntînă şi, rezemîndu-se de un castan, se ascundea sub el minunatul şi se ruga. Copacul acela 
era des şi mare şi se păstrează pînă astăzi mărturisind nevoinţele și dumnezeieştile isprăvi ale 
Sfintului Pavel. Căci acolo s-a făcut o minune, asemenea cu a lui Moise. Într-o noapte, rugîndu- 
se Pavel, s-a arătat tot copacul arzînd de sus pînă jos şi vedeau monahii pe cuvios că era şi el 
tot foc, iar mantia care o purta se vedea toată numai foc. Degetele se arătau ca nişte făclii cînd 
îşi înălța mîinile şi se ruga. 


După ce a încetat acea înfricoşată şi minunată vedere, cuviosul plîngea din toată inima 
şi înseta a se izbăvi de viața aceasta vremelnică şi stricăcioasă şi a se duce la cea veşnică şi 
nestricăcioasă. Căci, cu adevărat, foc nematerial ardea de tot inima lui, pentru dragostea lui 
Hristos şi nu avea odihnă. Pentru aceasta de multe ori ruga pe egumen să-l ierte şi să-l 
binecuvînteze a se duce la loc liniștit, ca să petreacă viaţa fără tulburare. Însă Cuviosul Petru 
nu-l lăsa, căci era încă tînăr şi se temea să nu-l amăgească diavolul și să-l biruiască ca pe un 
nelucrător. 


Deci, Pavel a îngăduit pînă ce a murit egumenul. Apoi s-a sfătuit cu un ucenic al său 
care se numea Dimitrie, pe care îl iubea nespus ca pe fratele său, căruia i-a spus să-l ierte că el 
se duce la un loc liniştit. Acesta, auzind de despărţirea aceasta, s-a rugat să-l ia și pe el cu dînsul. 


Văzînd Pavel gîndul cel bun al ucenicului, l-a luat cu el şi, suindu-se în vîrful muntelui 
aceluia al Latrului, s-au coborit apoi în partea dinspre miazăzi a lavrei, care se numeşte a 
Chelivarilor şi, înconjurînd toate chiliile, s-au făcut cunoscuţi pustnicilor care locuiau în 
peşterile acelea. În acest loc au venit părinţii de la Sinai, de la Rait, câţi au scăpat de saracini și 
acolo s-au sălăşluit în număr de trei sute. 


După ce a ajuns în acea pustie , minunatul Pavel cu Dimitrie au înconjurat toate peșterile 
şi, aflînd una mai liniştită, ce îi zicea a Născătoarei de Dumnezeu, i-a plăcut lui Pavel şi a zis 
să rămînă aici. Celălalt a răspuns: "Cît pentru liniște locul este foarte potrivit, însă avem 
trebuință şi de puţină hrană trupească şi aici nu avem nimic din cele ce ne trebuie. Deci, să 
mergem în schitul Chelivarilor şi, şezînd cu un chiliot, să luăm cele de trebuinţă trupului din 
lavră sau de la alt sihastru. Pavel, arătînd copacii care se numeau prenari, răspunse: "Ghinda 
copăceilor acestora ne ajunge nouă". lar Dimitrie zise: "Acestea sînt atît de vătămătoare încît 
nici porcii nu le mănîncă de multe ori”. Cuviosul Pavel îi răspunse: "De vreme ce iubeşti, frate, 
să ai deplin voile trupului tău şi nu-ţi aduci aminte de dumnezeieștile cuvinte ale Evangheliei, 
care ne învaţă să nu ne îngrijim pentru hrana şi îmbrăcămintea de miine, eu rămîn aici, iar tu 
du-te unde pofteşti”. 


Pavel a rămas acolo, iar Dimitrie s-a dus în schitul Chelivara şi s-a sălășluit deasupra 
lavrei, împreună cu un îmbunătăţit, cu numele Matei, om mai înainte-văzător şi sfînt; acesta, 
auzind prin Dimitrie că Pavel este în pustie, i-a trimis hrana cea de trebuință, pe care o primea 
fericitul ca din mîna lui Dumnezeu, mulțumind lui Dumnezeu care se îngrijeşte de dînsul, ca 
un bun și iubitor de oameni. Deci, a rămas bunul Dimitrie slujind lui Matei fără pregetare şi 
ajutînd şi lui Pavel în cele de nevoie ale trupului. 


Obişnuia Sfîntul bătrîn Matei, cînd scotea pîinea, să facă rugăciune mai întîi, ca astfel 
darul lui Dumnezeu să o înmulțească. Intr-o zi a scos Dimitrie pîinea şi a dus la masă ca să 
mănînce şi, întrebîndu-l bătrînul dacă a făcut rugăciune şi cruce peste dînsa înainte de a o lua, 


el a răspuns că a uitat. Pentru aceea s-a mîhnit bătrînul şi a zis: "Pe semne că voieşti să faci ca 
să se împuţineze pîinea şi să ne ducem prin sate după hrană". Acestea zicînd, a întors pîinea 
înapoi și a făcut rugăciune. Aşa făcea în fiecare zi şi o! minunile Tale, Hristoase Împărate, mult 
dăruitorule! nu a lipsit din ceasul acela pîinea niciodată, ci scotea din coş cît trebuia şi nu numai 
ei amîndoi mîncau, ci trimiteau şi Cuviosului Pavel şi altora. 


Deci, lăsînd necazurile pe care de voia lui le răbda, privegherea, postul şi metaniile, 
singurătatea şi toate celelalte pătimiri, voiesc să povestesc ispitele pe care le-a pătimit şi răbdat 
de la diavol, ca să fac cunoscut cîtă pizmă și urîciune are demonul asupra omului. Căci nu numai 
cu năluciri supăra pe Cuviosul Pavel, ci și pe faţă, în vederea ochilor, cu multă îndrăzneală i se 
arăta şi gălăgie făcea; apoi cu glas nedesluşit striga, scrînşnind cu dinţii, îl înfricoșa, făcea 
cutremure şi pietre mari surpa, azvîrlea cu lemne şi alte nenumărate rele îi făcea, ca să-l 
înfricoşeze şi să fugă din pustia aceea, pentru că el îi necăjea mult pe diavoli cu şederea lui 
acolo. 


Dar, el stătea cu vitejie, iar ispitele lor le socotea săgeți ale copiilor. Şi au petrecut Pavel, 
Dimitrie şi bătrînul în pustia aceea, opt luni. 


Apoi a scris egumenul mănăstirii lor, poruncind lui Pavel şi lui Dimitrie să se întoarcă 
la metania lor, iar de nu, să fie neiertați. Pentru aceea, fără voie s-au întors, dar mai întîi Pavel 
s-a dus la bătrînul său Dimitrie, ca la un îmbunătăţit şi i-a cerut binecuvîntarea; iar acesta i-a 
proorocit cîte fapte bune aveau să săvirşească amîndoi. Apoi s-a dus la mănăstirea Caria. 


După puţine zile, dumnezeiescul Pavel, luîndu-şi iertare, iarăşi a plecat şi s-a dus în 
muntele Latrului. Înconjurînd toate peşterile ce se aflau în vîrful muntelui, a aflat un monah cu 
numele Atanasie, care fusese proestos al unei mănăstiri patriarhiceşti şi atunci se odihnea acolo 
în munte, în lavra Sotirson. Pe acesta l-a rugat ca să-i zidească acolo, aproape de lavră, un turn; 
dar Atanasie i-a arătat lui alt turn zidit de Dumnezeu, care era o piatră atît de înaltă, încît ajungea 
la nori vîrful ei. Iar în vîrful pietrei era o peşteră mică, nefăcută de mînă, în care petrecuse mai 
înainte cu douăzeci de ani, un sfînt. 


Deci în această peşteră s-a sălășluit minunatul Pavel, luîndu-şi puţină hrană cu dînsul, 
pe care după ce a sfîrşit-o a suferit mare strîmtorare, pentru că acolo locul era cu totul pustiu şi 
cuviosul nu voia să mai coboare, lăsînd toată purtarea de grijă la Domnul, Care, ca un bun şi 
milostiv, i-a trimis ajutor în chipul acesta: 


Un om oarecare, cu numele Gheorghe, păştea caprele şi, pierzînd două, care, după 
iconomia lui Dumnezeu se duseseră la turnul cuviosului de păşteau acolo. Stăpînul, pornind să 


le caute, a văzut pe cuvios. Întrebîndu-l cine este şi de unde a venit acolo, cuviosul a spus 
adevărul şi atunci Gheorghe îi aducea lui cele de trebuință pentru hrană şi îmbrăcăminte, 
untdelemn și carte ca să-şi citească pravila sa. Vara, cînd Gheorghe n-avea timp să meargă la 
cuvios să-i ducă cele de nevoie, Pavel a rămas cu totul fără purtare de grijă, petrecînd multe zile 
nemîncat, încît putea să moară şi, neputînd să stea pe picioarele sale, zăcea jumătate mort, fără 
glas. Sculîndu-se cu multă trudă şi osteneală a băut untdelemn şi apă din candelă ca să capete 
puţină viață. Aşa îşi muncea trupul său, de trei ori fericitul, ca să afle desfătare veşnică în ral. 


Preabunul Dumnezeu a luminat pe Atanasie, cel mai sus pomenit, care i-a arătat lui 
turnul și şi-a adus aminte de cuvios, aducîndu-i bucate. Atunci s-a înștiințat Dimitrie și mulți 
alţii, care îi aduceau lui cele de trebuință, dar şi acolo, în piatra aceea, îl supărau diavolii, că 
uneori i se arătau şi voiau să-l arunce de acolo jos, iar alteori îi puneau foc să ardă sau aruncau 
cu săgeți. Dar cuviosul stătea fără frică, curajos ca un leu și nu se temea de măiestriile lor. 
Pentru aceea, prea vicleanul şi răul s-a prefăcut într-un şarpe mare şi înconjura pe dinăuntru 
toată peştera, fluierînd. Apoi a mers înapoia cuviosului şi s-a suit pe umerii lui și şi-a întors 
capul spre gura acestuia, cînd se ruga. după aceea se uita în ochii cuviosului mult timp fără 
ruşine şi aceasta nu de zece ori sau o lună, ci trei ani la rînd, făcîndu-i multă supărare, dar nici 
o vătămare, că Dumnezeu, ca un iubitor de oameni, îl păzea şi nu putea urîtorul de oameni ca 
să-l facă rău, ci numai îl ispitea, ca plată mai multă să aibă. 


Cuviosul Pavel dorea ca vreun preot să-i slujească Liturghia acolo în peşteră şi să se 
împărtășească cu Sfintele Taine. Deci a rugat pe Atanasie de i-a făcut scară şi a adus un preot, 
care slujind Sfînta Liturghie, l-a împărtășit cu Sfintele Taine, pe care le-a luat cu multă evlavie 
şi umilință. Atunci s-a făcut un cutremur atît de înfricoşat, încît s-au cutremurat şi cei ce erau 
de față, pentru că locul era foarte înalt și se clătina ca o ramură de copac. De aceea, temîndu-se 
ca nu cumva prăpăstuindu-se să moară, s-au sărutat cu toții şi s-au iertat plîngînd, dar numai 
aceia s-au temut care erau deasupra în turn, iar cei ce rămăseseră dedesubt ziceau că n-au văzut 
nimic. 


Ascultaţi şi altă minune: multă mîhnire avea cuviosul că nu avea apă şi suferea osteneală 
neasemuită acela care o ridica la acea înălțime. De aceea, punîndu-şi nădejdea în Dumnezeu, a 
ieşit din peşteră și, înconjurînd turnul, privea spre pietre să vadă undeva de ar pica apă, dar n-a 
aflat. Văzînd un loc oarecare ce 1 s-a părut îndemînatic pentru apă, a căzut la rugăciune, zicînd 
acestea: "Doamne, Atotputernice, nimic nu este Ţie cu neputinţă, căci faci cîte voieşti cu 
preasfînta Ta poruncă. Deci, precum ai poruncit de demult de a ieși apă din piatră şi ai adunat 
pe poporul Tău în pustie, aşa şi acum, de este bine plăcut Împărăției Tale, porunceşte să iasă 
apă din această piatră uscată, spre slava Ta”. 


Acestea zicînd, o! negrăită bunătatea Ta, Hristoase şi nespusă puterea Ta! a izvorit apă 
dulce şi s-au spăimîntat toţi și nu numai atunci dar şi pînă în ziua de astăzi izvorăşte apă 
minunată, iar la gust este foarte dulce și mirositoare; apoi lucru minunat este că nicicînd nu se 
împuţinează. Deși beau mulţi dintr-însa, totdeauna este plin lacul acela, chiar de se ia acum apă 


dintr-însul, nu scade deloc, nici nu prisoseşte ca să cadă afară, să se verse, încît se face totdeauna 
minune. De atunci s-a făcut vestit cuviosul la toți; încă și îngerii s-au învrednicit să-l vadă pe 
cel ce ducea viaţă îngerească; vorbea şi cînta împreună cu dînşii, cînd îi auzea lăudînd pe 
Dumnezeu, după cum și în ceruri îl premăresc pe El. Diavolii de multe ori se închipuiau în 
îngeri luminaţi, voind să-l amăgească, însă el avea pe Dumnezeu, care îi arăta cele ascunse şi 
nu-i asculta pe dînșii nicidecum. 


Făcîndu-se renumit, cuviosul stălucea în turnul său ca un soare, iar cu minunata lui 
petrecere a atras pe mulți la sine ca magnetul, adunîndu-se din multe locuri; s-au sălăşluit 
împrejurul turnului, unii zidindu-şi colibe, alții își săpau peşteri şi fiecare mergea cum putea să 
înveţe de la dînsul. După aceea a zidit și o biserică în numele Sfîntului Arhanghel Mihail, după 
porunca starețului, care i-a făcut două cete: unii să petreacă viață de obște, iar alții să fie liberi 
de sine, fiecare după cum își va alege. Apoi a poruncit să nu aibă cineva nici măcar un ac, fără 
de știrea egumenului și le-a descoperit toate rînduielile monahiceşti, cum să petreacă în slujba 
dimineții şi în viaţa lor, în îmbrăcăminte și în toate celelalte care le cerea viața cea îmbunătățită 
şi plăcută lui Dumnezeu. Apoi le-a dat toate cele de trebuinţă, să nu le lipsească nimic şi să-i 
încerce gîndul de a se întoarce înapoi; acestea le aduceau cei credincioşi şi milostivi. Iar cei 
care veneau să se liniştească, îşi aduceau averea lor cu ei şi o dădeau proestosului, pentru 
chivernisirea fraților. Ba încă îi aduceau de multe ori şi pîine. 


Odată i-au adus puţină făină, pe care monahii au frămîntat-o fără să ceară binecuvîntare, 
pentru că ei nu aveau pîine în ziua aceea şi erau siliți să facă aceasta. Dar după ce au frămîntat- 
0, s-au suit degrabă şi i-au spus bătrînului; însă acesta i-a canonisit foarte greu şi frămîntătura 
le-a poruncit s-o arunce în rîu, ca să nu mai îndrăznească cineva a face ceva fără binecuvîntare. 
Pentru aceasta monahii s-au mîhnit foarte mult, căci nu aveau ce să mănînce. lar bunul 
Dumnezeu ca să-i facă pe dînşii a cunoaşte că socoteala cuviosului era plăcută Lui - iar nu fără 
înțelegere - a adus cineva a doua zi pîini multe, care le-au ajuns la toţi cu îndestulare; atunci au 
cunoscut frații greşeala lor şi şi-au cerut iertare. 


În acele zile era secetă mare în tot Miletul şi nu se afla nicidecum apă. Pentru aceea s- 
au adunat patruzeci de bărbaţi din diferite locuri și au făcut rugăciune de obște către Domnul, 
să se milostivească spre zidirea Sa, pentru a le trimite apă ca să nu moară. Deci, s-au suit în 
muntele acela în care locuia Pavel şi coborîndu-se, după ce au făcut rugăciune, au trecut înadins 
pe la peştera cuviosului şi l-au rugat să facă şi el rugăciune pentru ei. După rugăciune, văzînd 
cuviosul pe acei bărbaţi osteniți de atita cale şi vrînd să le facă puțină mîngiiere, a întrebat pe 
ucenicul său dacă are timp să cinstească pe aceşti oameni, care erau osteniți de multă călătorie 
ŞI însetaţi. 


Iar acela a zis că este în tigvă puţin vin. Atunci sfîntul a binecuvîntat tigva și a poruncit 
să le dea cîte un pahar plin, spre slava lui Dumnezeu și au băut toţi. Întrebînd de mai are vin, 
ucenicul a răspuns că mai are. Cuviosul 1-a zis să le mai dea cîte unul. Și au mai băut cîte unul 
şi a mai rămas să le dea şi pe al treilea. Unul dintr-aceia, văzînd minunea, a luat tigva în mîinile 


sale şi a aflat-o - o! mare e puterea Ta Hristoase! - mai mult de jumătate şi au povestit minunea 
aceea, nu numai în toată călătoria lor, ci şi după ce au ajuns la casele lor. 


După aceea, adunîndu-se mulți monahi, îi făceau supărare. Dar el iubind liniștea, după 
ce a petrecut acolo doisprezece ani, a fugit pe ascuns în părțile cele mai pustii ale muntelui şi a 
rămas singur petrecîndu-şi viața minunată, iar uneori cobora în lavră şi învăța pe monahi să nu 
se lenevească de cele duhovniceşti, ci să se îngrijească fără pregetare de faptele bune. Dar mai 
înainte de toate îi sfătuia să nu se socotească cineva că are o bunătate de sine, ci să se smerească 
totdeauna. Acestea şi altele învățîndu-i pe dînşii, cuviosul se suia iarăși în munte. El avea în 
sine, pe lîngă alte daruri, și înfrînarea cea cu multă osteneală și dureroasă, ca să-și biruiască 
trupul şi să-l supună duhului. Deci, cînd poftea ceva din bucate şi-i aducea ucenicul său, ca să 
nu se arate biruit de poftă, ori nu mînca nicidecum, ori punea apă într-însa şi se făcea mîncare 
cu totul fără gust, ori lapte de ar fi fost, ori zeamă, ori altceva asemenea; şi atunci o mînca aşa, 
mulțumind lui Dumnezeu. 


Cuviosul avea obicei a umbla de multe ori noaptea prin pustie şi nu se temea nicidecum. 
Într-o noapte, plouînd foarte tare, a intrat într-o peşteră şi se ruga ca de obicei. Atunci a venit 
un pardos care s-a culcat aproape de dînsul. Cuviosul a azvîrlit o piatră asupra lui și l-a gonit, 
iar el a ieșit fără tulburare şi nu s-a mîniat să se pornească asupra lui, ci a fugit. lar unii, 
întrebîndu-l cum de nu se teme umblînd noaptea prin muntele aşa de pustiu şi de sălbatic, el a 
răspuns: "Pînă cînd mă păzeşte îngerul, păzitorul sufletului meu, nici de fulgerare, nici de fiare, 
nici de diavol nu mi-e frică. lar după ce mă va lăsa pentru păcatele mele, atunci mă tem şi de 
frunzele copacilor, care cad dintr-înşii”. 


Avînd dorinţă să afle iarăşi loc ca să nu aibă supărare, căci în locul acela se adunaseră 
mulți şi-i tulburau liniştea, a fugit pe ascuns de toţi, apoi, găsind o corabie, s-a suit într-însa şi 
a ajuns în ostrovul Samului. Suindu-se în muntele ce-i zicea Cherchin, a voit să intre în peştera 
în care a locuit Pitagora, acel mare filozof. Dar, de vreme ce era locul prăpăstios şi foarte greu 
de urcat, a rămas într-un loc mai jos de peșteră şi acolo se ruga Domnului. Cel mai mare al 
ostrovului, cu numele de Teofan, umbla la vînat prin locurile acelea şi, apropiindu-se cîinii de 
locul unde era ascuns cuviosul, l-au simţit și au început a lătra. Teofan, crezînd că este vreo 
fiară sălbatică, a pus săgeata în arc şi l-a întins acolo unde lătrau cîinii. Dar dumnezeiescul dar 
a păzit pe cuvios că nu mergeau săgețile acolo unde Teofan le îndrepta; iar cînd a aruncat a 
patra oară, a căzut şi arcul din mîinile lui, încît îi tremura inima. 


Atunci a înțeles că lucrul ce se făcuse era cu voia lui Dumnezeu şi, descălecînd de pe 
cal, s-a apropiat de desişul acela şi a văzut pe sfînt rugîndu-se. Pentru aceea, lepădînd la pămînt 
armele, s-a închinat cuviosului cu lacrimi, zicînd: "Vai mie, ticălosul! Ce aveam să pătimesc, 
era să te ucid pe tine sfinte al lui Dumnezeu, căci n-ai zis nici un cuvînt ca să te cunoaștem, ci 
ai tăcut şi te-ai primejduit”. Atunci l-a ridicat cuviosul și, felicitîndu-l pe el, l-a rugat ca să-i 
ajute să se suie în peştera lui Pitagora. Acesta, ducîndu-se acasă, a adus scară și s-a suit şi, 


văzînd că locul este după dorinţa sa, a rămas acolo liniştindu-se; şi-i aducea hrană chiar acel 
boier şi toate cele de trebuință. 


După puţină vreme a străbătut şi pe acolo vestea despre el, încît mulți oameni s-au 
adunat şi s-au sălăşluit împrejurul muntelui. Pentru aceea, iarăși s-a făcut lavră în Cerchin ca şi 
mai înainte, unde au mai fost trei mănăstiri, pe care agarenii le-au pustiit şi acum, prin Cuviosul 
Pavel, iar s-au înnoit. De aceea diavolul îi pizmuia și-i supăra cu multe feluri de năluciri şi de 
ispite. 


Odată, coborîndu-se din peşteră ca să cerceteze pe fraţii de jos, i s-a arătat scara plină 
de şerpi, de sus şi pînă jos. Văzînd-o, de multe ori cuviosul a cunoscut vicleşugul diavolului, al 
şarpelui celui dintii care ura pe oameni şi voia să împiedice folosul monahilor. Atunci a făcut 
cruce asupra scării şi, cîntînd psalmul nouăzeci, a coborit fără frică, iar şerpii au pierit şi 
niciodată nu s-au mai arătat. 


Monahii care petreceau în Latru aveau mîhnire nemăsurată pentru lipsa cuviosului, căci 
i-a lăsat singuri și a fugit; iar ei îl căutau prin munţi, prin peşteri, prin crăpăturile pietrelor, în 
orice loc. Apoi, înştiințîndu-se că se află în ostrovul Samului, au trimis scrisori cu un 
ieromonah, anume loan, care, după ce a ajuns în Sam, umblînd mult şi ostenindu-se, s-a aşezat 
pe o piatră să se odihnească. Atunci a ieşit o viperă din cuibul ei, care era în piatra aceea şi l-a 
mușcat de un picior; apoi, strigînd de durere şi adunîndu-se mulţi, l-au întrebat de unde este şi 
ce a pătimit. Înţelegînd pricina, unul dintr-înșii a alergat la Cerchin şi, aflând pe sfînt în peşteră, 
i-a spus pricina. lar cuviosul îndată punînd puțină apă în vas şi făcînd semnul crucii, i-a zis lui: 
"Du-te degrabă, dă-i apa aceasta să o bea şi se va face sănătos". Şi făcînd întocmai omul acela, 
bolnavul cum a văzut apa, cel care era gata să moară de otrava şarpelui, s-a făcut sănătos. Apoi, 
sculîndu-se, a mers la cuvios şi, dîndu-i scrisoarea cu lacrimi, i-a spus cîtă întristare şi mîhnire 
a pricinuit fraţilor prin plecarea sa pe ascuns. După aceea atît de mult l-a rugat, încît, sculîndu- 
se, i-a urmat lui, căci nu avea nimic în peşteră să ducă cu sine, aşa de lipsit şi cu totul sărac era. 


Deci, ajungînd în muntele Latrului, petrecea viața mai îmbunătățită decît înainte. Apoi 
s-a învrednicit a avea vedenii minunate, privind bunătăţile ce așteptau pe cei drepți, cum şi 
muncile păcătoşilor pe care le povestea monahilor cu multe lacrimi, ca să se păzească şi să nu 
pătimească şi ei asemenea. De multe ori îl vedeau frații cînd avea vreo vedenie, stînd cu totul 
nemișcat, căci nici nu vedea, nici nu auzea, ci sta ca un stîlp neînsuflețit. După multă vreme, 
trecînd vedenia, vărsa multe lacrimi, aducîndu-şi aminte de cele înfricoșate şi văzute de dînsul 
şi nu putea să se miște de frică. Întrebîndu-l fraţii să le spună ce a văzut, el a răspuns: " Nu este 
cu putință să vă povestească o limbă de tină, cîte văd ochii minții celei netrupeşti. Numai aceasta 
vă zic vouă: că muncile păcătoşilor sînt atît de cumplite, încît cea mai mică de acolo este mai 
grea şi mai cumplită decît cea de aici vremelnică. Căci precum dă preabunul Dumnezeu mari 
faceri de bine şi răsplătiri celor îmbunătăţiţi și le răsplătește cu înmiite şi veşnice desfătări, 
pentru o puţină osteneală, pe care o rabdă pentru dragostea lui, așa şi nemulțumitorilor păcătoşi, 
cei ce defaimă legea Lui, le răsplăteşte ca un drept judecător, cu înfricoşate şi veşnice munci, 


pentru răutățile ce le fac; pentru că fac voile lor cele trupeşti, ca nişte dobitoace necuvîntătoare, 
mai mult decît dumnezeieştile şi mîntuitoarele lui porunci". 


Cuvintele acestea le adeverea cu viețuirea sa cea aspră și minunată şi cu înfricoşatele 
nevoinţe, muncindu-și trupul aici vremelnic, ca să se izbăvească acolo de muncile cele grele şi 
veșnice, pentru care s-a făcut pricină de mîntuire a multora; căci auzind înfricoșatele povestiri 
ale lui şi, văzînd nevoinţele lui cele înfricoşate, îl cinsteau şi întru evlavie îl aveau. Deci a 
străbătut vestea cea bună despre dînsul mai în toată lumea și toți se minunau de dînsul și chiar 
împărații îi scriau scrisori. Așa Petru, împăratul româno-bulgar, i-a trimis scrisoare şi daruri ca 
să se roage pentru sufletul lui Domnului. La fel şi papa Romei a trimis înadins pe un monah ca 
să-i scrie viaţa şi petrecerea lui. Împăratul Constantin a trimis lui scrisori ce se păstreză și astăzi 
în lavră. 


Avea cuviosul şi darul de la Dumnezeu că îi strălucea faţa ca nişte raze de soare, încît 
unii nu puteau să stea multă vreme să se uite la el, că li se întunecau ochii; aceasta nu se arăta 
la toți, ci numai la cei ce aveau credinţă și evlavie către dînsul. Avea fericitul și darul mai 
înaintei-vederi şi orice ar fi proorocit se împlinea. Avînd odată preacredinciosul împărat 
Constantin oaste bine pregătită să dea război Critului, a trimis scrisoare cuviosului, întrebîndu- 
| ce sfîrşit avea să aibă războiul; iar el a vestit să nu facă război cu Critul în anul acesta, că îi va 
pricinui mare pagubă. Acestea auzindu-le împăratul s-a mîhnit, căci adunase mult popor şi mult 
aur cheltuise cu oastea; n-a ascultat pe sfînt şi a trimis ostaşii, care au fost biruiţi de la Crit; i-a 
pricinuit multă căință că n-a crezut proorocirii sfintului. Multe a proorocit şi mai înainte, încît 
îl aveau toți ca pe un sfînt prooroc. 


Cuviosul avea obicei să facă praznic la duminica lui Toma și ospăta pe toţi cîți veneau 
în ziua aceea în lavră. lar într-un an s-a întîmplat de nu avea nici făină, nici untdelemn, nici vin, 
nici legume, de aceea economul lavrei se mîhnea că nu avea nimic de mîncare și a trimis la 
cuviosul să întrebe ce să facă. lar el mai întîi a mustrat necredinţa lor, apoi a poruncit să gătească 
biserica pentru praznic, că Domnul le va trimite de sus ajutor. Așa a zis gura cea sfîntă şi 
Domnul a întărit hotărîrea robului Său. Căci a doua zi, sîmbăta, cum s-a luminat de ziuă, au 
venit din Melit doi catîri încărcaţi cu pîine frumoasă, cu vin, cu brînză, cu ouă şi cu altele, pe 
care le trimiseseră iubitori ai lui Hristos. După puțin timp au venit altele mai multe, de la 
episcopul Amazoniei şi clericii au trimis alte bucate deosebite; şi satele dimprejur şi-au adus 
obolul; iar toate poverile acelea au sosit sîmbătă dimineaţa. Deci, gătind masă îndestulată, au 
mîncat toţi şi s-au săturat. Atunci a zis cuviosul către econom şi către ceilalți fraţi: "Aceste 
bunătăţi pe care le-a trimis Domnul nostru lisus Hristos sînt mustrări ale necredinţei voastre, 
căci vă îndoiați, iar dacă aţi fi crezut în EI, cîte ne-ar fi trimis!" Atunci ei au căzut la picioarele 
lui, cerîndu-i iertare. 


Un boier al împăratului Constantin, protospătar, cu numele Mihail, era prieten al 
cuviosului foarte iubit. Pe acesta împăratul l-a osîndit la moarte, căci a făcut război cu maurii 
şi i-a ucis pe mulți fără voia lui și a fost pîrît la împărat că i-a nedreptăţit. Pentru aceea împăratul, 


ca să-i împace, a poruncit să taie capul spătarului. Văzîndu-se într-o primejdie ca aceea, boierul 
a scris cuviosului să-l ajute în acel necaz. Iar cuviosul a poruncit părinților să slujească sfînta 
liturghie pentru prietenul său Mihail, iar el se ruga în turn; în al treilea ceas al zilei, după 
săvîrşirea Sfintei Liturghii, s-a suit unul din ucenici în turn şi a zis cuviosului: "În ceasul acesta 
Mihail a fost scos din temniţă și iertat de împărat, pentru sfînta liturghie şi pentru rugăciunea 
ce aţi făcut-o pentru dînsul; iar acum vine către noi să ne mulțumească, ca un prieten 
recunoscător”. Și aşa a fost precum a proorocit. 


Într-o vreme oarecare, cuviosul a trimis în Bizanţ pe doi fraţi pentru o trebuinţă ce avea; 
şi cînd erau prin dreptul ostrovului ce se numeşte Calonimon s-a ridicat un vînt înfricoşător şi 
mare furtună s-a stîrnit, încît s-au rupt toate pînzele şi celelalte părţi ale caiacului s-au rupt, 
oamenii aşteptîndu-și moartea, fiindcă se arătase înaintea lor o viltoare înfricoşată, care sorbea 
marea şi trăgea corabia după sine. Atunci cei doi frați, văzînd acea mare primejdie, au zis: 
"Sfinte Pavele, ajută-ne nouă! ŞI, ca prin minune, a venit o putere dumnezeiască și a depărtat 
corabia de acea bulboană înviltorată şi a aşezat-o pe mal. Iar frații ziceau: "De te-ai fi rugat, 
Cuvioase Pavele pentru noi nu ajungeam într-o primejdie ca aceasta”. Adormind, au văzut pe 
Cuviosul Pavel în vis, zicîndu-le: "Sculaţi-vă şi nu vă temeţi, mergeţi în drumul vostru”. Și 
intrînd în corabie s-au bucurat şi au mers către Bizanţ fără piedică. Asemenea s-a întîmplat şi 
unui boier, anume Vaanis, care era cunoscut cuviosului şi pe care l-a izbăvit dintr-o mare 
furtună. 


După ce a petrecut destulă vreme în muntele Latru, după întoarcerea de la Cherchin, 
iarăşi s-a îngreunat cu grija fraţilor şi a voit să se ducă în peştera lui Pitagora, aducîndu-și aminte 
de liniştea ce avea mai înainte acolo. Deci a luat doi frați şi a fugit într-o noapte cu caiacul, iar 
cînd s-a apropiat de Sam şi au văzut muntele Cherchin, în care era peștera unde locuise mai 
înainte, au suspinat de ceea ce au văzut - căci locul era cu totul pustiu şi nu aveau nici un ajutor 
omenesc. lar cuviosul i-a ocărît pentru puţina credinţă ce o aveau și, cunoscînd mai înainte ce 
avea să vie, a zis către dînşii: "Văd un om care stă cu faţa către Răsărit și se roagă; ajungînd 
acum pe pămînt, vi-l voi arăta". Şi cum au ieşit din caiac, i-a întîmpinat un om din acel ostrov, 
care a zis: "Bine aţi venit părinţi, de trei ori fericiţi”. Iar ei l-au întrebat de unde este și cum i-a 
cunoscut? El a răspuns: "Sînt dintr-un sat al acestui ostrov şi am văzut astă noapte pe cineva 
zicîndu-mi acestea: Du-te degrabă la malul mării să primeşti pe cuviosul Pavel şi du-i şi doi 
catîri! Deci, iată că v-am adus”. Acestea auzindu-le toţi s-au mirat şi înspăimîntat de purtarea 
de grijă a lui Dumnezeu pentru fericitul Pavel. Şi-au pus rasele pe dobitoacele acelea și s-au 
suit la peşteră; apoi au făcut Sfînta Liturghie, au mîncat şi au mulțumit Domnului. 


Liniștindu-se acolo multă vreme, şi-a adus aminte iarăşi de Latru şi s-a întors acolo să 
mîngiie pe fiii săi cei duhovnicești, ca să nu se mîhnească, rămînînd iarăşi în chilia sa, nevoindu- 
se ca şi mai înainte. 


Mergînd odată unul din ucenicii lui cei mai de frunte ca să-l cerceteze cum se află, l-a 
văzut de departe stînd pe o piatră şi rugîndu-se, avînd sfintele sale mini ridicate spre cer, iar 


picioarele îi erau ridicate de la pămînt ca de un cot, iar alteori ca de doi, stînd în văzduh şi săruta 
ceva; ce săruta, nu vedea fratele. Şi fiind întrebat de ucenic, a zis că vede icoana lui Hristos, 
tipărită în aer și, din multa dragoste ce avea către Dumnezeu, înfierbîntîndu-i-se inima, săruta 
chipul iubitului său, fiind aprins de focul dumnezeiesc şi cu acest chip primea mîngiiere. 


Un oarecare nobil, cu numele Fotie, fiind om înţelept şi cu bună ştiinţă, împăratul 
Constantin care-l iubea, l-a trimis la cuvios cu scrisoare. lar Pavel, după ce a dat răspunsul către 
împărat, a rugat pe nobil să-i facă un bine, adică să pună lîngă sfinta mahramă a chipului 
Domnului nostru lisus Hristos, cel nefăcut de mînă, care se afla la Constantinopol, altă mahramă 
la fel cu aceea; s-o apropie de dînsa şi să o lase cîtăva vreme lîngă chipul lui Hristos, apoi s-o 
ia şi s-o trimită acolo la peșteră. Nobilul a făcut după rugămintea cuviosului. Primind cuviosul 
mahrama aceea, i se închina cu evlavie, văzînd într-însa zugrăvit chipul cinstit al lui Hristos, 
precum era şi pe sfînta mahramă; dar altcineva nu vedea aceasta, ci numai de trei ori fericitul. 
Altădată, vrînd Fotie să meargă la fericit, împăratul i-a poruncit să ia bine seama la chipul feţei 
lui, ca să-l înștiințeze, ce fel de faţă are, la stat și la alte semne; iar el, după ce a mers, s-a uitat 
de multe ori la faţa cuviosului, dar nu putea să vadă bine, căci ieșeau raze din faţa lui și nu-l 
lăsau să vadă, ci îi luau vederea şi n-a putut să înţeleagă chipul. 


Un ucenic al cuviosului, anume Simeon, îl vedea uneori vesel la față, iar alteori mîhnit 
şi întristat şi întrebîndu-l care-i pricina, i-a zis: "Cînd nu vine nimeni să mă împiedice în liniștea 
cea dorită, mă aflu plin de veselie şi de bucurie, căci văd împrejurul meu o lumină dulce și 
veselitoare. Cu aceasta desfătîndu-mă, îmi uit toată desfătarea trupului şi deșertăciunea 
lumească. Iar cînd se întîmplă de mă împiedică cineva de la această preadulce îndeletnicire şi 
cugetare mîngiietoare, cu niscaiva cuvinte străine şi nefolositoare, îndată mă lasă pustiu acea 
frumoasă şi prea dulce lumină și de aceea mă vezi posomorit, pentru că mă mîhnesc". Atunci 
iarăşi a întrebat fratele: "Eşti încredinţat, părinte, că acea lumină este dumnezeiască și nu din 
vreo putere diavolească"? Iar el a răspuns: "Lumina cea diavolească este în chipul focului și 
afumă, ca acest foc simţit, şi cînd o vede vreun om smerit şi curat o urăște şi se îngreţoşează de 
dînsa. lar lumina cea bună este preadulce și înveselitoare, umple sufletul de bucurie şi de linişte 
nemăsurată și-l face pe dînsul smerit și iubitor de oameni, gonindu-i toate gîndurile rele, tot 
cugetul şi învoirea necuvioasă”. 


Cuviosul avea foarte multă evlavie către sfinta mărturisitoare a lui Hristos, Ecaterina, 
mai multă decât către alte sfinte şi o prăznuia. Într-un an, după Sfînta Liturghie, șezînd cu toţii 
la masă, fraţii şi străinii care au participat la sfinta liturghie, iar masa fiind pusă afară, a venit o 
ploaie mare şi s-au sculat toți nemîncaţi, fugind de frica ploii, dar cuviosul le-a poruncit să șadă 
fără frică. Apoi rugîndu-se lui Dumnezeu o! minune! ploaia a stat pînă ce au mîncat, apoi după 
mulţumirea mesei atîta ploaie s-a revărsat pe pămînt, încît toți s-au înspăimîntat. 


Altădată a mers un cerşetor în chip monahicesc, în muntele acela pentru milostenie, cu 
multă obrăznicie şi i-a cerut argint, sau o haină, iar cuviosul, neavînd nimic să-i dea, l-a scos 
afară. Pentru aceea el s-a coborit ocărînd pe cuvios, căci nu i-a dat milostenie. Şi, mergînd în 


casa de străini unde era un monah cu numele de Vasile, prihănea pe cuvios, zicînd că este 
nemilostiv şi altele. lar Vasile îl sfătuia, zicînd: "Taci, nu grăi de rău pe dreptul, ca să nu te 
pedepsească Domnul". Dar acesta nu-l asculta şi zicea mai multe rele. Pentru aceea a pedepsit 
Dumnezeu după dreptate pe cel nedrept. Căci, căzînd la pămînt cu faţa în sus, s-a umflat tot 
trupul lui şi ardea ca un foc dinăuntru; atît se umfla pielea lui, încît era gata să crape ticălosul 
şi, nesuferind durerile cele cumplite, striga: "Miluiţi-mă, pentru Domnul”. Atunci Vasile i-a zis: 
"Într-alt fel nu vei afla ajutor, decît numai să chemi pe însuşi cuviosul pe care I-ai ocărît. Deci, 
să te duci la el şi să-ți mărturisești păcatul, cerîndu-ți iertare”. Şi făcînd așa, l-a primit 
nepomenitorul de rău, l-a sărutat ca pe un iubit al său şi l-a iertat. 


Ducîndu-se odată cuviosul la Efes să se închine Sfîntului loan, cuvîntătorul de 
Dumnezeu și tămîind un diacon după obicei și pe cei ce erau de faţă, cînd a tămiiat pe 
dumnezeiescul Pavel, acesta a zis: "Și episcopul să ne pomenească pe noi”. lar diaconul a 
răspuns: "Eu episcop? Pentru care faptă bună a mea, eu netrebnicul?" Cuviosul a zis: "Da, să 
nu te îndoiești nicidecum”. Și astfel, după puţină vreme, s-a făcut diaconul mitropolit al 
Patrelor. 


Odată cuviosul a trimis un monah tînăr într-un sat pentru o treabă. Acela mergînd şi, 
întîmplîndu-se noapte, a rămas peste noapte într-o casă, în care era o fată frumoasă, care a 
îndrăgit pe monah ca pe unul ce era tînăr. Și peste noapte el dormind, s-a dus fata şi s-a culcat 
lîngă el, iar acela, deșteptîndu-se şi, aflînd-o lîngă el, s-a smintit ca un om şi s-a plecat cu gîndul 
ca să facă păcat; dar, cînd a îmbrăţişat-o, a auzit glasul dulce al cuviosului zicîndu-i pe nume: 
"Ce voiești să faci, ticălosule? Scoală degrabă şi vino la mănăstire". Monahul, auzind acelea, s- 
a mîhnit foarte şi izgonind pe femeie cu fierbințeala duhului, s-a sculat din pat şi a fugit. Și 
ajungînd la cuvios, şi-a mărturisit păcatul; iar cuviosul l-a sfătuit să se păzească cu sîrguință de 
aici înainte. 


Astfel minunatul Pavel, nu numai fiind de faţă, ci şi departe aflîndu-se, ajuta pe fiii săi. 
Iar cînd s-a apropiat sfîrşitul sau mai bine zis mutarea sa, căci cuviosul a cunoscut şi aceasta, a 
scris legi și canoane pentru petrecerea cea monahicească, apoi s-a pogorit din munte și, chemînd 
pe fraţi, le-a dat lor, ca şi Moise tablele legii; după aceea, a poruncit unui frate să le citească 
fraţilor şi el s-a suit iarăși în munte. În a cincea zi a lunii decembrie, s-a pogorît să bată toaca, 
ca să se adune fraţii şi le-a zis: "Să ştiţi că de acum nu mă voi mai sui în munte, ci să meargă 
doi fraţi acolo, să aducă evanghelia, după ce vor sluji Sfînta Liturghie". Apoi s-a culcat pe pat 
şi a venit o fierbinţeală, iar el a început a învăţa pe monahi să nu se lenevească în nevoințele 
cele monahiceşti, ca să afle odihnă veşnică. 


Iar în ziua sfîrşitului său, a adunat pe toți fraţii și a zis să aleagă egumen pe care vor vol. 
Ei au început a plînge, văzînd că se vor lipsi de păstorul lor cel bun. Au zis să lase el pe cine 
trebuie şi pe cine va voi, fiind luminat de dumnezeiescul dar. Iar cuviosul le-a zis: "Eu altui 
păstor nu vă dau decît numai în mîinile preacurate ale Stăpînului Hristos, ca EI să vă păzească 
nevătămaţi, într-o unire și un gînd. Aveţi încă şi întinatul meu trup nedespărţit şi vă făgăduiesc 


că voi fi şi duhovniceşte cu voi și vă voi ajuta, pînă cînd nu veți cădea în vreun păcat mare, ca 
să vă duceţi întru pierdere. Şi cel ce va putea petrece în muntele acesta rîpos şi prea aspru pînă 
la sfîrșitul lui, eu voi da răspuns pentru păcatele lui, în ceasul judecății”. Și acestea s-au arătat 
adevărate, precum le-a proorocit, prin minunea care a făcut după adormirea sfîntului, unui 
monah cu numele Lazăr, după cum se arată în cartea lavrei. 


Sfătuindu-i destul şi prorocindu-le, şi-a dat sfîrşitul său în mîinile lui Dumnezeu în luna 
decembrie ziua a cincisprezecea, anul de la zidirea lumii şase mii patru sute şaizeci şi patru (iar 
de la Hristos nouă sute cincizeci și șase). EI era la statură mic, cu capul pleşuv, cu barba scurtă 
şi lată, la faţă galben, însă minunată prin strălucire. lar în ceasul cînd a adormit cuviosul, unii 
din cei ce erau de față au auzit în văzduh glasurile diavolilor, ca şi cum i-ar fi bătut cineva, cînd 
se suia sfîntul lui suflet în cer. 


Un monah oarecare, cu numele Fotinos, care locuia în Bizanţ, în seara aceea în care a 
adormit cuviosul, a văzut cum îl suiau îngerii şi, punînd tămiie pe cărbuni, striga acestea: 
"Pomeneşte-mă, cuvioase părinte, acolo unde te duci, înaintea lui Dumnezeu!" Iar episcopul 
Monemvasiei, fiind acolo în chilia lui Fotinos, l-a întrebat: "Ce ai văzut?" EI a răspuns: "Sfinții 
îngeri duc la cer sufletul Cuviosului Pavel, cel din Latru"”. Asemenea vedere a avut şi alt monah 
cu numele de Cosma, care locuia afară din cetate, fiind egumen în mănăstirea Armamentariei; 
acela a văzut cu ochii minţii sufletul cuviosului, fiind dus la cer de sfinții îngeri şi a spus tuturor 
monahilor mănăstirii sale. 


Apoi îngropînd sfîntul lui trup în nartica (tinda) bisericii, era acolo un monah, cu numele 
Efrem, care avea un diavol rău şi nu-l ştia nimeni mai înainte, dar atunci foarte rău l-a tulburat 
la aşezarea în mormînt a cuviosului; apoi a ieșit, fiind silit de dumnezeiescul dar dat sfintelor 
moaşte ale cuviosului. Şi nu numai acestea, ci şi alte minuni multe a săvîrşit, printr-însul 
Atotputernicul Dumnezeu, dintre care vom mai spune puține, ca să cunoaștem cîtă îndrăzneală 
avea el către Stăpînul Hristos şi după moarte. 


Egumenul lavrei, care a fost după cuviosul, vrînd să zidească într-un loc cuviincios o 
biserică în numele cuviosului, ca să mute acolo sfintele lui moaşte, îl împiedicau două pietre 
mari și, neputând zidarii a le sfărîma se mîhni egumenul. Într-o noapte, un monah îmbunătățit a 
văzut în vis pe cuviosul ținînd o trestie în mîinile sale şi închipuind cinstita Cruce pe pietrele 
acelea. 


Sculîndu-se din somn, monahul a spus egumenului visul; şi îndată a pus pe meşteri de 
au tăiat pietrele cu atîta uşurinţă, de parcă ar fi tăiat nişte lemne și cu pietrele acelea a zidit cea 
mai mare parte a bisericii, pe care a săvîrşit-o în ziua în care adormise cuviosul. Și vrînd să facă 
mutarea moaștelor, ca să le aşeze în biserica cea nouă, s-au adunat mulțime de creștini cucernici 
şi iubitori de Hristos, chemîndu-i pe dînşii sfîntul, în chip luminat. Iar cînd s-au apropiat de 


mormînt cu făclii şi tămîie aprinsă, cum au deschis puţin, a ieşit o bună-mireasmă, încît nu 
numai biserica, ci şi locul dimprejur s-a umplut. Iar cînd au descoperit mormîntul desăvîrşit, au 
văzut că era sfîntul trup plin de mir cu bună mireasmă, ca un nard de mult preț, iar cîţi s-au 
apropiat de dînsul, a rămas în mîinile lor acea mireasmă multe zile şi nu se împuţina cu spălarea. 


Aşa proslăveşte Domnul pe cei ce-l proslăvesc pe EI, împlinindu-i sfintele şi 
miîntuitoarele Lui porunci. Deci cîntînd, precum se cădea, cîntări duhovnicești, au aşezat 
cinstitele lui moaște în biserica nouă, săvîrşind praznicul cuviosului cu bucurie și nemăsurată 
evlavie. 


Un monah al aceleiaşi lavre avea durere mare la un genunchi şi zăcea de trei luni 
nemișcat, neputînd să umble și a văzut şi el pe cuviosul în vis făcîndu-i semn cu mîna să se 
scoale şi îndată s-a făcut sănătos; toți cîţi l-au văzut s-au minunat. 


O femeie avea o bubă foarte mare în frunte, încît îi mîncase nu numai carnea, ci şi oasele 
capului şi de acum era să moară, dar luînd untdelemn din candela cuviosului, s-a uns şi îndată 
s-a vindecat. 


Acestea şi multe altele, care covîrşesc ca număr, putere, vremea şi mintea de a le istorisi, 
le-a săvîrșit minunatul Pavel, la cei ce alergau cu credință neîndoită la el, întru slava Tatălui şi 
a Fiului şi a Sfîntului Duh, a unui Dumnezeu Căruia 1 se cuvine cinste şi închinăciune în veci. 
Amin. 


35. POMENIREA SFÎNTULUI PROOROC AGHEU 
(16 DECEMBRIE) 


Acesta este din seminţia lui Levi, născut în Babilon pe vremea robiei evreilor. Încă fiind 
tînăr a venit din Babilon la Ierusalim şi a proorocit cu sfîntul prooroc Zaharia, treizeci şi şase 
de ani, mai înainte de întruparea Domnului Hristos cu patru sute şaptezeci de ani; şi a proorocit 
sfîntul prooroc Agheu despre întoarcerea poporului din robie şi a văzut în parte zidirea bisericii 
cea înnoită de Zorobabel, după întoarcerea din robia Babilonului. Apoi a răposat cu pace și s-a 
îngropat cu cinste, aproape de mormintele preoţilor, de vreme ce şi el era din neamul preoţesc. 
EI era pleşuv şi bătrîn, cu barba rotundă, cinstit şi vestit întru faptă bună; apoi era iubit şi cinstit 
de toţi, ca un prooroc mare şi preaslăvit. lar numele lui se tîlcuiește praznic, sau cel ce 
prăznuieşte. 


36. POMENIREA FERICITEI ÎMPĂRĂTESE TEOFANA, SOŢIA 
ÎMPĂRATULUI LEON 


16 DECEMBRIE 


Fericita Teofana era cu naşterea şi cu creşterea din Constantinopol, din seminție 
împărătească, rudenie a trei împărați şi soție de împărat. Tatăl ei avea numele Constantin, fiind 
şi cu dregătoria ilustrie, iar pe maica sa o chema Ana. 


Aceştia, viețuind în cinstită însoţire, erau sterpi, pentru care lucru pururea se mîhneau, 
căci nu aveau fil. Şi doreau foarte mult rod însoţirii lor, deci se rugau Preacuratei Stăpînei 
noastre de Dumnezeu Născătoare şi, mergînd de-a pururea întru cinstita ei biserică, cea din 
Forachia, îşi vărsau înaintea ei focul inimii lor, în rugăciunile cele cu osîrdie: "Să se dezlege o, 
Stăpîna lumii, nerodirea noastră, prin milostivirea ta şi să primim naştere de fii de la Ziditorul, 
prin mijlocirea ta”. 


Ceea ce cereau cu credinţă au şi dobîndit. Cu darul aceleia către care se rugau cu osîrdie 
au primit dezlegare nerodirii lor. Deci au născut prunc, parte femeiască, şi i-au pus numele de 


Teofana, care, de la al şaselea an al vîrstei sale, a fost dusă la învăţătură de carte și povăţuită 
spre toată fapta cea bună. Şi se vedeau, chiar din vîrsta ei cea copilărească, semnele faptelor 
bune celor mari ce aveau să fie, precum şi ale sfinţeniei. De aceasta se bucurau foarte mult 
părinții, văzînd obiceiurile ei cele bune şi nădăjduiau că se vor mîngiia cu a ei naştere de fii. 
Deci, luau seama la un tînăr asemenea ei, de neam bun şi cu obiceiuri bune, cu care să o 
însoţească după lege, căci acum era în vîrstă şi înflorea cu toate darurile, mai mult decît cele de 
vîrsta ei. 


În acea vreme s-a făcut cercetare de către împăratul Vasile Macedon ca să afle o fecioară 
bine împodobită cu fapte bune, pentru însoţirea fiului său, Leon, cel preaînţelept. Şi, aflînd pe 
Teofana mai frumoasă decît altele, a însoţit-o cu fiul său, care era acum şi el împărat, săvîrşind 
nunta cu multă bucurie şi veselie. Trecînd cîtăva vreme, a semănat vrăjmașul viclean neghină 
între împărat şi fiu, căci s-a ridicat cu mare mînie tatăl asupra fiului și luîndu-l pe el, împreună 
cu soţia sa Teofana, i-a închis într-un loc întunecos, punînd străji mari. Aceasta s-a făcut după 
răutatea cea ascunsă a vicleanului Teodor Santavarin, episcopul Evhaitei, care era vrăjitor şi pe 
care nu-l iubea împăratul Leon. 


Aceasta s-a început aşa: murind feciorul cel mai întîi născut, cu numele de Constantin, 
împăratul Vasile se mîhni mult şi plîngea nemîngiiat după el. Văzînd vrăjitorul pe împărat în 
mare supărare, vrînd să-l mîngiie, a arătat cu vrăjile sale pe Constantin după moarte, venind 
spre el călare pe cal. lar împăratul a cuprins pe fiul său în braţele sale şi deodată nu l-a mai 
văzut. Se stinsese vrăjitoria. Atunci împăratul se sperie, crezînd că ce văzuse era adevărat şi 
foarte mult cinstea pe Santavarin, avîndu-l prieten apropiat şi asculta de dînsul. Iar împăratul 
cel tînăr, Leon, fiind înţelept şi temător de Dumnezeu, se scîrbea de acel vrăjitor şi, urîndu-l ca 
pe un vrăjmaş al lui Dumnezeu, nu-l băga în seamă. 


Cugetînd însă cum să aibă izbîndă asupra împăratului Leon, deoarece îl trecea cu 
vederea, vrăjitorul a meşteșugit astfel: avînd prilej, s-a apropiat de împăratul Leon şi, ca şi cum 
i-ar dori binele şi i-ar fi prieten, a zis: "lată, tu eşti împărat tînăr şi ieși întotdeauna cu tatăl tău 
la vînătoare. Deci, ar trebui să porți la tine o săbioară, pentru vreo întîmplare, că uneori îţi va 
trebui împotriva fiarelor, alteori o vei da tatălui tău la vreme de trebuinţă, iar altă dată, dacă 
nişte vrăjmaşi - de care nu puţini are - ar năvăli asupra tatălui tău fără de veste, atunci, îndată 
scoţînd săbioara cea purtată pe ascuns, vei răni pe vrăjmaş şi vei salva pe tatăl tău”. 


Aceste cuvinte înșelătoare ale acelui vrăjmaş, ascultîndu-le tînărul împărat şi 
nepricepînd vicleşugul lui, a început a purta o sabie mică, cînd mergea la vînat sau oriunde ar 
fi mers cu tatăl său. După aceasta, vicleanul Santavarin a grăit în taină bătrînului împărat Vasile: 
"Iată, fiul tău Leon vrea să te omoare fără veste, pentru ca să împărăţească el singur. Și acesta 
să-ți fie semnul gîndului lui cel rău: cînd ieşi la vînat și este și el, poartă în cizmă ascunsă o 
săbioară pregătită, ca să găsească vreme prielnică să te lovească fără veste şi să te omoare. Dacă 
voieşti să ştii, încearcă a merge la vînat şi, ieşind la cîmp, porunceşte să se caute ce are în cizmă 
ŞI vei vedea de nu va fi aşa, precum auzi de la mine”. 


Deci, împăratul Vasile a luat pe fiul său cel tînăr şi a ieşit la vînat. Fiind la cîmp a 
poruncit să fie căutat în cizmă și a aflat o săbioară ascuţită la amîndouă părțile şi îndată s-a 
aprins de mînie asupra fiului său, socotind adevărate cele spuse lui; şi nu asculta spusele 
împăratului Leon, că nu spre moartea părintelui său are săbioara, ci pentru oarecare primejdii 
şi pentru păzirea vieţii lui. Dar tatăl, fiind supărat, nu-l ascultă şi-l închise pe fiul său într-o casă 
întunecoasă din palat, împreună cu fericita Teofana, soția lui, punînd strajă puternică. Astfel, a 
izbutit vrăjmașul vrăjitor, şi chiar mai rău, căci împăratul voia să-1 scoată ochii fiului său, dar 
s-au opus patriarhul şi toată suita sa. 


Şi a petrecut nevinovatul împărat Leon şi cu fericita Teofana în acea închisoare 
întunecoasă mai mult de trei ani, nefăcînd nici un rău. Acolo nu se îndeletniceau decît numai 
cu posturi şi cu rugăciuni, tînguindu-se în închisoarea lor şi punînd înainte pe Dumnezeu - ca 
pe cel a toate văzător - martor pentru a lor nevinovăție. De multe ori încercă suita să roage pe 
împărat pentru ei, dar nu găsea prilejul. 


Odată însă s-a ivit şi acest prilej. În palat era un papagal, învăţat să grăiască cîteva 
cuvinte omenești, cu care mîngiia pe împărat şi pe ceilalţi. Aceasta avea colivia aproape de 
camera împărătesei, mama lui Leon, care tot timpul își jelea fiul: "Vai! vai! fiul meu Leon”. 
Pasărea a deprins şi ea aceste cuvinte și odată, săvîrșind împăratul praznicul Sfintului Ilie 
proorocul, a chemat pe toți boierii la masă, poruncind tuturor să se bucure cu el de acel ospăț. 
lar pasărea, grăind omenește, repeta întruna: "Vai! vai! fiul meu Leon". Auzind acestea, toţi 
boierii au lăsat masa, mîhnindu-se. Văzîndu-i împăratul, mîhniți şi negustînd nimic şi nebînd 
nimic, întrebă care e pricina. lar ei s-au sculat toţi şi, cu ochii plini de lacrimi, au zis: "Dacă o 
pasăre, care nu are înţelegere, se mîhneşte pentru domnul său, care fără vină pătimește şi aceasta 
veșnic se tînguieşte: "Vai! vai! fiule Leon!" dar noi care sîntem făptură înțelegătoare și 
cuvîntătoare, ştiind că fiul tău pătimeşte fără vină şi numai din răutate omenească şi clevetire 
rabdă mînia ta, cum să ne veselim, să mîncăm şi să bem? Au nu noi trebuie să ne mîhnim? De 
a greșit fiul tău ceva, împărate, şi ar fi vrut să ridice mîna asupra ta, apoi dă-ni-l nouă şi-l vom 
face bucăţi, iar dacă nu este vinovat întru nimic, precum știm, pentru ce-ţi muncești sîngele 
tău?" 


De aceste cuvinte umilindu-se împăratul, zdrobindu-şi inima și fiindu-i jale, a poruncit 
îndată să scoată pe fiul său din închisoarea cea întunecoasă și să-i radă părul ce-i crescuse în 
întuneric, apoi, îmbrăcîndu-l în haine împărătești, să-l aducă la sine cu cinste. Şi aducîndu-l, s- 
a sculat împăratul cu lacrimi şi şi-a îmbrățișat fiul său, l-a sărutat şi l-a așezat iarăși la rînduiala 
cea dintii. După aceasta a mai viețuit puţin și a căzut la boală şi a murit, lăsînd toată stăpînirea 
împărătească fiului său. lar Leon, după moartea tatălui său, prinzînd pe vrăjitorul Santavarin, a 
poruncit să-l bată şi să-i scoată ochii și l-a surghiunit la Atena. Astfel s-a întors răutatea la capul 
său, care era cu credință maniheu, cu învățătura vrăjitor şi cu fățărnicia creştin, iar cu dregătoria 
episcop, pe care împăratul Vasile îl socotea sfînt pentru minunile cele făcute cu vrăjile. 


Iar fericita Teofana, după închisoarea aceea, deşi era împărăteasă se sîrguia pentru 
miîntuirea sufletească, nesocotind întru nimic slava cea împărătească şi trecînd cu vederea 
deșertăciunea vieții. Neîncetat, ziua şi noaptea, avea pe buzele sale psalmi, cîntări şi rugăciuni 
şi toată viaţa sa o petrecea întru plăcere de Dumnezeu şi cu milostenii cîntîndu-L. Iar cu trupul 
său niciodată nu se sîrguia spre împodobire împărătească. Deși era pe dinafară împărăteasă, 
îmbrăcată cu podoabe scumpe, pe dedesubt era îmbrăcată cu haine aspre de păr, cu care-şi 
chinuia trupul şi-l omora. Viaţa ei era pustnicească, pentru că se hrănea numai cu pîine proastă 
şi cu verdeţuri uscate, iar mesele cele cu bucate multe, cu totul erau urîte de dînsa. Bogăția cea 
agonisită şi cinstită, care intra în mîna ei, o împărțea săracilor, scăpătaţilor, sărmanilor şi 
văduvelor, iar hainele de mare preț și podoabele le da în mîna acelora. Apoi locașurile cele 
proaste în care locuiau cei ce petreceau viața monahicească, erau înnoite de dînsa cu averi şi cu 
toate cele de trebuință. 


Astfel de sîrguință şi purtare de grijă avea pentru toți această împărăteasă iubitoare de 
Hristos. Iar pe slugile sale şi pe robi îi avea ca pe nişte fraţi şi surori şi nu striga pe nimeni cu 
nume prost, ci pe toţi îi slăvea întru Domnul cu chemarea, cinstind numele fiecăruia, în oricare 
dregătorie şi slujbă ar fi fost. Apoi, din gura sa n-a ieşit niciodată nici blestem, nici cuvînt 
mincinos, nici defăimare, nici clevetire, nimic rău. Teofana era către toți cu bunătate, căci 
plîngea cu cei ce plîngeau şi se bucura cu cei ce se bucurau. Iar patul ei, deşi era aşternut cu 
vison şi cu străluciri de aur împodobit, pe pămînt avea aşternută o rogojină proastă, ori pe oase 
ascuţite se pleca spre somn. Acel aşternut în toate nopțile, ca David, îl uda cu lacrimi şi foarte 
puţin somn avînd, îndată se scula spre lauda lui Dumnezeu. Ducea o viaţă atît de aspră încît, 
repede s-a îmbolnăvit de o mare boală trupească, însă cu sufletul n-a slăbit cu rugăciunile către 
Domnul și n-a încetat a învăţa legile lui Dumnezeu, citind sfintele cărți, ori ascultîndu-le. Apoi, 
toată osîrdia sa era să ajute întru totul pe cei năpăstuiţi, să apere pe văduve şi să îngrijească de 
cei săraci, să mîngiie pe cei mîhniţi şi să şteargă lacrimile celor ce plîngeau; și astfel s-a făcut 
maică a tuturor celor ce nu aveau scăpare și ajutor. 


Vieţuind în lume, Teofana s-a lepădat de toate cele lumeşti şi a luat jugul cel bun al lui 
Hristos, iubindu-l; și Crucea luînd-o a purtat-o pe umeri și desăvîrşit a plăcut lui Dumnezeu. 
Simţind singură ieşirea sa din trup, a poruncit să vină toţi la dînsa pentru despărţire. Apoi, dînd 
tuturor sărutarea cea de pe urmă, a trecut de la împărăţia cea pămîntească către cea cerească şi 
a stat înaintea Împăratului slavei, cu multe fapte bune fiind înfrumuseţată şi a fost rînduită în 
ceata sfinţilor, celor ce bine au plăcut lui Dumnezeu, iar cinstitul ei trup a fost îngropat cu mare 
cinste. 


Bărbatul ei, împăratul Leon preaînțeleptul, văzînd viața soției sale, sfințenia ei cea mare 
şi cinstind-o pe dînsa, nu ca pe o soţie, ci ca pe o doamnă a sa şi mijlocitoare către Dumnezeu, 
a gîndit ca mai înainte de vreme să zidească o biserică în numele ei. lar sfînta înştiinţîndu-se de 
aceasta, nu numai că n-a voit, ci l-a oprit cu totul pe el. De aceea biserica, care s-a început în 
numele ei, a devenit biserica Tuturor Sfinților, iar cu sfatul întregii Biserici, a aşezat acest 
împărat ca să se serbeze praznicul tuturor sfinților, în duminica cea dintîi, după pogorîrea 
Duhului Sfînt. Căci, zicea împăratul, că de va fi Teofana sfîntă, apoi să se prăznuiască împreună 
cu toți sfinţii căreia şi de la noi să-i fie cinste în veci. Amin. 


- DÎNSUL TREI PROOROCI: ANANIA, AZARIA ȘI MISAIL 
(17 DECEMBRIE) 


Proorocul Daniil se trăgea din seminție împărătească, din seminţia lui Iuda, şi fiind încă 
copil mic a fost robit de Nabucodonosor, apoi a fost dus de la Ierusalim în Babilon, împreună 
cu Ioachim, împăratul Iudeii, unde tinereţile lui, cu darul lui Dumnezeu, au fost minunate şi 
preamărite; iar mai vîrtos, cu bună pricepere a vădit pe judecătorii cei nedrepţi şi fără de lege şi 
a izbăvit de moarte pe nevinovata Susana. Căci în acea vreme evreii, care erau în robie, aveau 
doi bătrîni pentru judecăţile lor, pe care îi aleseseră să judece pricinile poporului şi se adunau 


la judecăţi în casa lui Ioachim, bărbat vestit şi bogat în zilele acelea. Ioachim avea femeie cu 
numele Susana, fata lui Helchie, foarte frumoasă și temătoare de Dumnezeu; iar părinţii ei, 
drepți fiind, au deprins pe fiica lor la fapte bune, după legea lui Moise. Dar bătrînii aceia erau 
nelegiuiți, căci în loc să judece drept, făceau nedreptăți, încît se împlinea asupra lor graiul 
Stăpînului; "leşit-a fărădelege în Babilon, din bătrîni judecători”. 


Aceia, văzînd pe Susana în toate zilele intrînd în grădina bărbatului său şi ieşind, au 
pofiit la dînsa, apoi şi-au abătut ochii ca să nu caute la cer, nici să-și aducă aminte de judecăţile 
cele drepte. Ei nu şi-au spus unul altuia boala lor, pentru că se ruşinau a-şi mărturisi poftele, 
căutînd fiecare dintr-înşii vreme prielnică. lar odată a zis unul către altul: "Să mergem acasă că 
este ceasul prînzului". leşind ei, s-au despărţit unul de altul şi întorcîndu-se au venit la loc. 
Apoi, întrebîndu-se unul pe altul de pricina întoarcerii, şi-au mărturisit unul altuia pofta sa şi 
atunci au rînduit vreme cînd vor putea să o găsească singură ca să-și împlinească dorinţa. Deci 
a fost cînd păzeau ei ziua cea cu bun prilej, de a intrat Susana numai cu două slujnice în grădină, 
pentru că era arşiță. Acolo nu era nimeni, numai cei doi bătrîni ascunși, care o pîndeau pe ea. 


Susana a zis slujnicelor: "Aduceţi-mi untdelemn şi săpun, apoi încuiaţi uşile grădinii ca 
să mă spăl". Slujnicele au făcut precum le-a zis, au încuiat uşile grădinii şi au ieşit pe cele din 
dos, ca să aducă cele ce li se poruncise lor, dar n-au văzut pe cei doi bătrîni care erau ascunși. 
Însă, după ce au ieșit fetele, s-au sculat amîndoi bătrânii şi au fugit după dînsa zicînd: "Iată, 
uşile grădinii sînt încuiate şi nimeni nu ne vede pe noi, deci învoieşte-te cu noi, iar de nu, vom 
mărturisi asupra ta, că a fost cu tine un tînăr şi pentru aceea ai înlăturat pe fete de la tine”. Iar 
Susana a suspinat şi a zis: "Greu îmi este de pretutindeni; că de voi face aceasta, moarte îmi 
este mie, iar de nu o voi face, nu voi scăpa din mîinile voastre. Dar mai bine este a nu face şi a 
cădea în mîinile voastre, decît a greşi înaintea lui Dumnezeu". Apoi a strigat cu glas mare 
Susana, şi bătrînii împotriva ei au strigat și alergînd, unul a deschis uşile grădinii, iar dacă au 
auzit cei din casă strigătele, au sărit pe uşile cele din dos, ca să vadă ce i s-a întîmplat. Și dacă 
au spus bătrînii cuvintele lor, se ruşinară slujnicele ei foarte mult, pentru că niciodată nu au 
auzit cuvinte ca acelea despre Susana. 


A doua zi, cînd s-a adunat poporul la bărbatul ei Ioachim, au venit şi bătrînii plini de 
cugetele lor de fărădelege asupra Susanei, ca să o omoare pe ea şi au zis înaintea poporului: 
"Trimiteţi la Susana, fata lui Helchie, care este femeia lui Ioachim”. Trimiţînd, au venit ea, 
părinţii ei, fiii ei şi toate rudeniile. Susana era tînără şi frumoasă la chip, iar cei fărădelege au 
poruncit să se descopere pentru că era acoperită. Plîngeau toţi cei ce erau lîngă dînsa şi toţi cei 
ce o ştiau pe ea. 


Deci, sculîndu-se amîndoi bătrînii au pus mîinile pe capul ei, iar ea plîngînd a căutat la 
cer, pentru că inima ei nădăjduia spre Domnul. Iar cei doi bătrîni au zis: "Umblînd noi amîndoi 
prin grădină, a intrat aceasta cu două slujnice, a închis uşile grădinii şi, dînd drumul slujnicelor, 
a venit la ea un tînăr, care era ascuns și s-a culcat cu dînsa. Iar noi, fiind în fundul grădinii și 
văzînd totul, am alergat asupra lor; pe tînăr nu l-am putut prinde, pentru că a fugit mai iute decît 


noi Şi, deschizînd uşile grădinii, a sărit afară, iar pe aceasta am întrebat-o cine a fost tînărul 
acela şi n-a vrut să spună. lată, aceasta mărturisim". Adunarea i-a crezut ca pe niște bătrîni ai 
poporului şi judecători şi a osîndit-o pe ea la moarte. 


Susana a strigat atunci cu glas mare: "Dumnezeule veșnice şi ştiutorule al celor ascunse, 
Care știi toate mai înainte de săvîrşirea lor; Tu ştii că au mărturisit minciună asupra mea şi iată 
mor, nefăcînd nimic din ceea ce au mărturisit împotriva mea". Deci a ascultat Domnul glasul 
ei, căci dusă fiind spre pierzare, a ridicat Dumnezeu cu Duhul Sfînt pe un tînăr, al cărui nume 
era Daniil, şi a strigat cu glas mare: "Curat sînt eu de sîngele acesteia". Apoi s-a întors tot 
poporul către dînsul şi a zis: "Ce este cuvîntul acesta pe care tu îl grăieşti?” lar el, stînd în 
mijlocul lor, a zis: "Dar aşa sînteţi de nebuni, fii ai lui Israil, necercetînd și nepricepînd 
adevărul? Aţi osîndit pe fata lui Israil, întoarceţi-vă la judecată pentru că aceştia au mărturisit 
minciună asupra ei”. 


Deci s-a întors tot poporul cu sîrguință. Și i-au zis lui bătrînii: "Vino şi şezi în mijlocul 
nostru şi ne spune, că ţi-a dat ție Dumnezeu cinstea bătrînilor”. lar Daniil a zis către dînşii: 
"Despărţiţi-i pe ei unul de altul şi-i voi întreba eu". Şi făcînd astfel a chemat pe unul din ei şi i- 
a zis: "Învechitule în zile rele, acum a sosit vremea păcatelor tale pe care le-ai făcut înainte, 
judecînd nedrept, osîndind pe cei nevinovaţi, iar pe cei vinovaţi iertîndu-i, cu toate că a zis 
Dumnezeu: Pe cel nevinovat şi pe cel drept să nu-l omori. Deci dacă ai văzut-o pe aceasta, 
spune-mi, sub ce fel de copac ai văzut-o pe ea şi pe tînăr?" Iar el a zis: "Sub un smochin". Și a 
zis Daniil: "Ai mințit; deci pedeapsa va fi asupra capului tău, căci iată îngerul lui Dumnezeu 
luînd poruncă, te va rupe în două”. 


Liberînd pe acela, a poruncit să-l aducă pe celălalt şi i-a zis lui: "Sămînţa lui Hanaan şi 
nu a ludei, frumuseţea te-a înșelat și pofta a răzvrătit inima ta. Aşa aţi făcut fetelor lui Israil, iar 
ele s-au temut a se alătura de voi şi fiica Iudei n-a suferit fărădelegea voastră. Acum spune-mi 
sub ce fel de copac ai văzut vorbind pe cei doi”. lar el a zis: "Sub un pin”. lar Daniil a zis lui: 
"Ai mințit; deci pedeapsa va fi asupra capului tău, căci aşteaptă îngerul lui Dumnezeu să te taie 
în două cu sabia şi să vă piardă pe voi". Apoi a strigat tot poporul şi a binecuvîntat pe Dumnezeu, 
Care mîntuiește pe cei ce nădăjduiesc spre El. 


Deci a pedepsit pe cei doi bătrîni, că 1-a vădit pe ei Daniil, fiindcă au mărturisit mai apoi 
minciuna şi le-a răsplătit precum ei au viclenit vecinului, după legea lui Moisi; deci i-a omorît 
pe dînşii şi a mîntuit în ziua aceea om nevinovat. lar Helchie şi femeia lui au lăudat pe 
Dumnezeu, pentru fiica lor Susana, împreună cu Ioachim, bărbatul ei, şi cu toate rudeniile, de 
vreme ce nu s-a aflat într-însa lucru de rușine. Iar Daniil, din ziua aceea, s-a făcut mare înaintea 
poporului, pentru priceperea sa și pentru darurile lui Dumnezeu care erau într-însul. 


În acea vreme împăratul Nabucodonosor a zis lui Asfanez, cel mai mare peste eunucii 
săi, ca să aducă la palat pe fiii lui Israel din seminția împărătească şi din cea domnească, tineri 
întru care nu este prihană, frumoși la chip, înţelepţi, ştiind învăţătură şi care cugetă adînc şi sînt 
puternici - ca să fie în casă înaintea împăratului şi să-i înveţe carte şi limba haldeiască. Apoi le- 
a rînduit împăratul hrană în fiecare zi, din masa lui şi din vinul lui și să-i hrănească pe dînşii 
astfel trei ani, iar după aceea să-i aducă înaintea împăratului. 


Între dînșii se aflau din fiii Iudeii şi Daniil și alți copii în număr de trei, asemenea din 
neamul împărătesc, anume: Anania, Azaria și Misail. Atunci, cel mai mare peste eunuci le-a 
spus numele lor: lui Daniil i-a zis Baltazar; lui Anania, Ședrah şi lui Misail, Misah; iar lui 
Azaria, Avdenago. Dar Daniil a pus în inima sa, împreună cu cei trei prieteni ai săi, ca să nu se 
spurce din masa împărătească şi din vinul lui şi a rugat Daniil pe eunuc să nu-i spurce. Şi a pus 
Dumnezeu pe Daniil întru mila și îndurarea celui mai mare peste eunuci. Apoi, acesta a zis către 
Danul: "Mă tem de împăratul meu care a poruncit ca bucatele voastre să fie bune și băutura 
voastră la fel, ca nu cumva să vadă el fețele voastre mai posomorite decît ale copiilor de o vîrstă 
CU VOI, Căci veți osîndi capul meu la moarte”. 


Atunci Daniil a zis către Amelsad, cel mai mare peste eunuci, precum şi peste Daniil, 
Anania, Azaria şi Misail: "Încearcă pe copilaşii tăi pînă în zece zile şi să ne dai numai din 
seminţele pămîntului să mîncăm şi apă să bem. Apoi să se arate înaintea ta feţele noastre şi 
fețele copilașilor care mănîncă din masa împăratului şi precum vei vrea așa să faci cu slugile 
tale”. Deci i-a ascultat pe dînşii şi i-a încercat pînă în zece zile și s-au văzut feţele lor mult mai 
frumoase decît ale copilaşilor ce mîncau din masa împăratului. Amelsad dînd la o parte bucatele 
şi vinul le da numai seminţe şi apă. Și le-a dat Dumnezeu acestor patru tineri istețime și 
înțelepciune, iar lui Daniil i-a dat darul explicării visurilor. După sfîrşitul acestor zile, cel mai 
mare dintre eunuci i-a dus înaintea lui Nabucodonosor. Împăratul a grăit cu ei şi a aflat 
înțelepciunea lor, graiul, ştiinţa şi i-a găsit cu zece părți mai înţelepţi decît toți descîntătorii şi 
vrăjitorii care erau în toată împărăţia. 


După aceasta Nabucodonosor a avut un vis de care s-a cutremurat. Și a chemat pe 
descîntători, pe fermecători, pe vrăjitori, pe haldei, ca să tălmăcească visul împăratului. Și le-a 
zis împăratul: "Am visat şi s-a înspăimîntat duhul meu căci nu înțeleg visul". Grăit-au haldeii 
sirieni împăratului: "Împărate, în veci să trăieşti, spune visul nouă, robilor tăi, şi tălmăcirea lui 
o vom vesti ție”. Dar împăratul a zis: "Visul s-a depărtat de la mine şi l-am uitat; deci de nu-mi 
veți spune visul şi tîlcuirea lui, întru primejdie veţi fi, iar casele voastre se vor jefui”. Și au 
răspuns haldeii împăratului: "Nu este om pe pămînt care ar putea să cunoască visul împăratului, 
căci tot împăratul şi domnul nu întreabă una ca asta pe descîntători, vrăjitori şi haldei. Ceea ce 
întreabă împăratul este greu și numai zeii pot spune împăratului, a cărui locuinţă nu este cu 


"n 


noi". 


Atunci împăratul a zis cu mînie: "Să se piarză toți înțelepţii Babilonului”. Deci ieșind 
poruncă înțelepţii se osîndeau. Atunci au căutat pe Daniil şi pe prietenii lui să-i ucidă. Dar 


Daniil a dat răspuns lui Arioh, cel mai mare peste bucătari, care ieşise să omoare pe înțelepții 
împăratului Babilonului: "Boierule al împăratului, pentru ce a ieşit o astfel de poruncă de ruşine 
de la împărat?" Atunci Arioh a spus lui Daniil pricina. lar Daniil a intrat la împărat și l-a rugat 
să-i dea vreme ca să-i tîlcuiască visul. 


Dobîndind Daniil cererea, a intrat în casa sa şi a spus lui Anania, lui Misail şi lui Azaria, 
prietenii săi. lar ei au cerut îndurare de la Dumnezeul cerului pentru taina aceasta, ca să nu piară 
Daniil şi prietenii săi, împreună cu ceilalți înţelepţi ai Babilonului. Atunci lui Daniil i s-a 
descoperit taina în vis noaptea şi a lăudat el pe Dumnezeu. Şi a venit Daniil la Arioh, care era 
rînduit de împărat să piardă pe înţelepţii Babilonului și i-a zis: "Nu pierde pe înţelepţi, ci du-mă 
pe mine înaintea împăratului și îi voi tîlcui visul”. Atunci Arioh cu sîrguință a dus pe Danul 
înaintea împăratului şi i-a zis: "Am aflat un bărbat din robii Iudeii, care va spune împăratului 
tîlcul visului". Împăratul l-a primit şi i-a spus lui Baltazar, adică lui Daniil: "Poţi să-mi spui 
visul pe care l-am avut şi tîlcuirea lui?" 


Daniil i-a răspuns: "Taina de care întreabă împăratul nu este a înțelepților vrăjitori, nici 
a descîntătorilor Gazarineni, ci este a lui Dumnezeu din cer, Care descoperă tainele şi Care a 
arătat chiar împăratului Nabucodonosor ce va fi în zilele cele mai de pe urmă. Acela, spre a 
noastră smerenie milostivindu-se, ne-a descoperit visul tău, căci nu cu înţelepciunea care este 
în mine l-am aflat, ci prin descoperirea lui Dumnezeu. Deci, iată tîlcuirea, împărate! Visul tău 
arată ce are să se facă după aceasta și cine va fi după împărat. Cel ce descoperă tainele ţi-a arătat 
în ce chip se cuvine aceasta. Tu, împărate, vedeai un chip şi chipul acela era mare, iar vederea 
lui înaltă, care sta înaintea feţei tale în chip înfricoşat; capul lui era de aur curat, mîinile, pieptul 
şi braţele erau de argint, pîntecele şi coapsele de aramă, pulpele de fier, picioarele, o parte de 
fier şi o parte de pămînt. 


Apoi s-a rupt o piatră din munte, fără mînă şi a lovit chipul peste picioarele de fier şi de 
pămînt şi pe care le-a zdrobit pînă la sfîrşit. Atunci s-au zdrobit deodată cu pămîntul şi fierul, 
arama, aurul şi argintul şi s-au făcut ca praful din arie, apoi le-a luat vîntul şi nu s-a mai aflat 
locul lor; iar piatra care a lovit chipul s-a făcut munte mare şi a umplut tot pămîntul. Acesta este 
visul tău, împărate. lată acum și tîlcuirea lui: capul cel de aur eşti tu și împărații Babilonului, 
care au fost mai înainte de tine. În urma ta se va scula altă împărăție, care va fi mai mică decit 
a ta, care este argintul, iar cele două mi.ini şi braţele însemnează popoarele, două, perșii și mezii, 
care au să ia împărăția Babilonului. 


După aceştia va fi împărăția a treia, care este aramă, căci se va scula cineva de la Apus, 
îmbrăcat cu aramă şi acela va fi Alexandru Macedoneanul, care va birui tot pămîntul. lar 
împărăţia a patra, va fi tare ca fierul. Precum fierul zdrobește şi înmoaie toate (arama, argintul 
şi aurul), aşa şi acela va zdrobi şi va supune toate și împărăția aceea va fi a romanilor. lar două 
picioare înseamnă două părți ale acestei împărății, Răsăritul şi Apusul, a elinilor şi a romanilor. 
Iar picioarele şi degetele pe care le-ai văzut, o parte din fier şi o parte din pămînt, înseamnă că 
împărăția va fi împărțită în multe părți şi va slăbi ca pămîntul şi singură de sine va fi sfărîmată. 


Piatra care s-a tăiat din munte, fără mînă, şi a sfărîmat chipul, este Hristos, Fiul lui Dumnezeu, 
Care are să se nască din fecioară curată și neispitită de nuntă, fără amestecare bărbătească. 
Acela, după ce va zdrobi toate împărățiile şi le va vîntura pe cele vremelnice, va ridica o 
împărăție care în veci nu se va risipi şi împărăţia aceea va fi duhovnicească”. 


Atunci împăratul Nabucodonosor a căzut în fața sa și s-a închinat lui Daniil, zicînd: 
"Daruri şi bune miresme să i se aducă". Apoi a zis lui Daniil: "Cu adevărat Dumnezeul vostru, 
acela este Dumnezeul dumnezeilor, Domnul domnilor şi Împăratul împăraţilor, care descoperă 
tainele; căci prin ajutorul Lui ai putut descoperi taina aceasta". Și a mărit împăratul pe Daniil, 
apoi 1-a dat daruri mari şi multe şi l-a pus peste toată ţara Babilonului, Domn voievozilor şi 
peste toți înțelepţii Babilonului. Iar pe prietenii lui Daniil, Ședrah, Misah şi Avdenago, după 
cererea sa, cu mare cinste i-a cinstit, punîndu-i peste supușii ţării Babilonului. 


În anul al optsprezecelea, Nabucodonosor a făcut chip de aur, avînd înălţimea de şaizeci 
de coţi şi lăţimea de șase coţi, pe care l-a pus în cîmpul Deir, în țara Babilonului. Și a trimis 
împăratul Nabucodonosor în toate laturile stăpînirii sale, ca să adune pe toți eparhii și voievozii, 
ispravnicii şi povăţuitorii şi tiranii, pe cei din stăpîniri şi pe toți boierii țărilor, să vină la 
dezvelirea chipului pe care l-a făcut. Adunîndu-se toți, au șezut înaintea împăratului și au făcut 
acolo, în cîmp, un cuptor, spre pierderea acelora care vor fi împotriva poruncii împărăteşti. 
Propovăduitorul striga: "Voi, popoarelor, neamurilor, semințiilor, limbilor, în orice ceas veți 
auzi glasul trîmbiţei, al fluierului și al alăutei, al surlei şi al canonului, al organului, al versurilor 
şi a tot felul de cîntări, închinaţi-vă chipului celui de aur, pe care l-a făcut Nabucodonosor 
împăratul; iar care nu va cădea să se închine, în acel ceas va fi aruncat în cuptorul în care arde 
foc continuu”. 


Cînd au auzit acestea toate popoarele, seminţiile şi limbile au căzut și s-au închinat 
chipului făcut de Nabucodonosor împăratul. Atunci s-au apropiat de împărat oarecare bărbaţi 
haldei şi au pîrît împăratului că Anania, Azaria şi Misail nu se închină zeilor săi și chipului de 
aur făcut. Atunci împăratul, chemîndu-i pe cei cu pricina, i-a întrebat dacă sînt adevărate cele 
spuse despre ei. ar ei au răspuns: "Dumnezeul nostru Căruia îi slujim este în ceruri, puternic a 
ne scoate din cuptorul în care arde focul şi a ne izbăvi din mîinile tale, împărate. lată, dar, 
cunoscut să-ți fie, împărate, că nu vom sluji zeilor tăi şi nu ne vom închina chipului de aur pe 
care l-ai pus". Nabucodonosor s-a umplut de mînie şi chipul feţei lui s-a schimbat asupra lui 
Şedrah, Misah şi Abdenago şi a zis: "Să ardeţi cuptorul de şapte ori pînă cînd se va arde 
desăvîrșit". Pe urmă a poruncit unor bărbaţi puternici la, să-i lege şi să-i arunce în cuptorul cel 
cu foc. 


Deci, fiind ei aruncaţi, a ieşit focul din cuptor și a ars pe cei ce-i clevetiseră pe dînșii. 
Iar cei trei bărbaţi drepți, au căzut ferecaţi în mijlocul cuptorului ce ardea cu foc mare şi umblau 
prin mijlocul văpăii, lăudînd pe Dumnezeu și binecuvîntîndu-L. Dar n-au încetat cei ce i-au 
aruncat pe ei în foc, adică slugile împăratului a arde în cuptorul cu iarbă, pucioasă, smoală, cîlți 
şi viţe. Şi s-a ridicat para cuptorului ca la patruzeci de coți, încît a înconjurat și a ars pe toţi cei 


ce erau împrejurul cuptorului haldeilor. Iar îngerul Domnului s-a pogorît spre cei ce erau cu 
Azaria în cuptor şi a spulberat para focului din, suflînd, ca un duh de rouă, încît nu s-a atins de 
dînşii focul nicidecum, nici nu i-a mîhnit şi nici nu i-a supărat pe ei. 


Atunci cei trei lăudau pe Dumnezeu, îl binecuvîntau şi-L slăveau: "Bine eşti cuvîntat, 
Doamne, Dumnezeul părinților noştri, prea lăudat și prea înălţat în veci." (Și celelalte cîntări 
care sînt scrise în cartea lui Daniil). lar Nabucodonosor, auzindu-i pe dînșii cîntînd, s-a minunat. 
Apoi s-a sculat degrabă şi a zis boierilor săi: "Nu trei bărbaţi legaţi am aruncat în mijlocul 
focului?" Şi au răspuns împăratului: "Cu adevărat, împărate". Şi a zis împăratul: "Dar eu văd 
patru bărbaţi dezlegați, umblînd prin mijlocul focului și nevătămaţi sînt, iar chipul celui de-al 
patrulea este asemenea Fiului lui Dumnezeu". Atunci a venit Nabucodonosor la gura cuptorului 
ce ardea cu foc şi a zis: "Ședrah, Misah și Abdenago, robii Dumnezeului Celui Preaînalt, ieşiţi 
ŞI veniți aici”. 


Deci au ieşit cei trei strigaţi și s-au adunat toți cei chemați ca să-i vadă pe cei trei bărbaţi 
şi cum n-a biruit focul trupurile lor şi părul capului n-a ars şi miros de foc nu era într-înşii. 
Atunci împăratul s-a închinat lui Dumnezeu în faţa lor şi a zis: "Binecuvîntat este Dumnezeul 
lui Ședrah, Misah şi Abdenago, Care a trimis pe îngerul Său și a scos pe robii Săi din focul cel 
rău. Și eu poruncesc ca tot poporul, seminţia și limba care va grăi hulă asupra Dumnezeului lui 
Şedrah, Misah şi Abdenago, întru pierzare să fie, iar casele lor spre jefuire, de vreme ce nu este 
alt Dumnezeu care să-i poată izbăvi". lar pe cei trei tineri cu mare cinste i-a cinstit, mărindu-i 
pe dînşii înaintea tuturor şi învrednicindu-i a fi mai mari peste toţi iudeii, care erau în toată 
împărăția. 


Dar Nabucodonosor s-a mîndrit foarte şi, nu după multă vreme, iarăşi a avut un vis care 
însemna mai înainte căderea și smerenia lui. Deci a văzut un copac în mijlocul pămîntului și 
copacul acela s-a întărit şi s-a mărit, iar înălțimea lui era foarte mare, frunzele lui erau frumoase, 
rodul lui gustos şi era hrana tuturor; apoi, sub dînsul se sălăşluiau toate fiarele sălbatice și în 
ramurile lui locuiau toate păsările cerului. După aceasta a văzut un sfînt din ceruri, care a strigat 
întru tărie: "Tăiaţi copacul, frîngeți ramurile lui, scuturați frunzele, risipiţi roadele, ca să se 
clatine fiarele sub el și păsările în crăcile lui și numai tulpina lui să o lăsaţi în pămînt. În legături 
de fier şi de aramă, în pajiştea de afară, în roua cerului se va sălășui cu fiarele cele sălbatice, iar 
partea lui va fi în iarba pămîntului. Inima lui de om se va schimba în inimă de fiară și şapte 
vremi se vor schimba peste dînsul”. 


Acest vis a tulburat rău pe împărat şi adunînd iarăși pe înţelepții Babilonului le-a spus 
visul său, cerînd să-l tîlcuiască, dar nimeni n-a putut, pînă cînd a chemat pe Daniil, în care 
viețţuia Duhul Sfînt al lui Dumnezeu. Acesta auzind visul împăratului a zis: "Stăpîne, să fie visul 
acesta celor ce te urăsc pe tine şi tîlcuirea lui vrăjmașilor tăi. Copacul pe care l-ai văzut, tu ești, 
împărate; pentru că te-ai mărit şi te-ai întărit, iar mărirea ta a ajuns pînă la ceruri și domnia ta 
pînă la marginile pămîntului. Dar degrabă vei cădea din împărăție şi te vor goni şi împreună cu 
fiarele sălbatice vei locui. Cu iarbă ca pe un bou te vor hrăni şi din roua cerului se va răcori 


trupul tău. Șapte vremi se vor schimba peste tine, pînă vei şti, că Cel Preaînalt stăpînește 
împărăţia oamenilor şi cui va vrea o va da. lar ceea ce au zis: Lăsaţi odrasla rădăcinii copacului 
în pămînt, înseamnă că împărăţia ta va cunoaşte împărăţia cerească. Pentru aceasta, împărate, 
sfatul meu să fie plăcut ţie şi păcatele tale răscumpără-le cu milostenie, iar nedreptăţile tale, cu 
îndurare spre cei săraci. Doar va fi Dumnezeu îndelung-răbdător spre păcatele tale". 


Aşa a tilcuit Sfîntul Daniil visul împăratului și s-au împlinit toate cele zise de dînsul. 
Pentru că după douăsprezece luni, fiind în Babilon, împăratul a zis: "Nu este acesta Babilonul 
cel mare pe care eu l-am zidit, ca o casă a împărăției mele, spre stăpînirea ţării şi întru cinstea 
slavei mele?" Şi cuvîntul fiind încă pe buzele împăratului, iată, a auzit un glas din cer: "Împărate 
Nabucodonosor, împărăția ta a trecut de la tine, căci dintre oameni te vor goni şi cu fiarele 
sălbatice va fi locuinţa ta, cu iarbă ca pe un bou te vor hrăni şi şapte vremi se vor schimba peste 
tine, pînă cînd vei cunoaște că cel Preaînalt stăpîneşte împărăţia oamenilor şi căruia va vrea o 
va da”. 


În acel ceas s-a împlinit cuvîntul lui Daniil asupra împăratului Nabucodonosor: căci de 
la oameni s-a gonit, mînca iarbă ca un bou, de roua cerului s-a udat trupul lui, pînă ce i-au 
crescut perii ca de leu şi unghiile lui ca de pasăre. Și după sfîrşitul acelor zile, în care nimeni 
altul n-a îndrăznit să ia împărăția lui, Nabucodonosor şi-a ridicat ochii și mintea la cer, a 
binecuvîntat pe cel Înalt, a lăudat pe Cel ce vieţuiește în veci şi L-a slăvit. Pentru că stăpînirea 
Lui este stăpînirea veşnică şi împărăția lui din neam în neam şi toţi cei ce locuiesc pe pămînt, 
întru nimic s-au socotit. După voia Lui se face totul în cer şi pe pămînt şi nu este nimeni care 
să se împotrivească voii Lui, ori să zică Lui: "Ce ai făcut?" 


În acea vreme i s-a întors mintea împăratului şi a venit la cinstea împărăției sale; iar 
voievozii şi boierii lui îl căutau pe el. Deci s-a întors la împărăția sa şi mărire mai multă i s-a 
dat lui. După aceea a vieţuit Nabucodonosor lăudînd, preaînălțînd și preaslăvind pe Împăratul 
cerului și a viețuit toţi anii împărăției sale patruzeci şi trei; şi apoi s-a săvîrșit în pace. 


După moartea împăratului Nabucodonosor, a luat împărăţia Babilonului fiul său, 
Evilmerodah. Acesta l-a scos din casa temniței pe Ioachim, împăratul Iudeii, care era robit de 
Nabucodonosor și ținut legat, i-a grăit bine şi i-a dat un scaun mai sus decît scaunele împăraților, 
celor ce erau cu dînsul în Babilon. Apoi a schimbat hainele lui cele de temniță și mînca cu 
dînsul în toate zilele. 


lar după moartea lui Evilmerodah a împărățit fiul său Baltazar, adică nepotul lui 
Nabucodonosor. În împărăţia aceasta multe descoperiri a văzut Daniil, despre împărați şi despre 
împărăţii care aveau să fie mai pe urmă, închipuite prin fiare. Apoi despre Antihrist, despre 
sfîrşitul veacului şi despre înfricoşata Judecată. Vedeam, zice el, scaunele ce s-au pus, iar Cel 
vechi de zile (Dumnezeu) a şezut; şi hainele Lui erau albe ca zăpada, părul capului era curat ca 


Iîna, scaunul Lui pară de foc, roatele Lui foc avînd; rîu de foc curgea pe dinaintea Lui, mii de 
mii slujeau Lui şi întuneric de întuneric stăteau înaintea Lui. Divan s-a aşezat şi cărți s-au 
deschis. Apoi celelalte descoperiri ce s-au văzut de dînsul sînt înfricoşatoare şi despre ele se 
scrie pe larg în cartea proorocirei lui. 


Într-o vreme oarecare împăratul Baltazar a făcut cină mare boierilor săi, ca la o mie de 
bărbaţi, şi în capul mesei era vinul, iar cînd veni vremea gustării vinului, se aduseseră vasele 
cele de aur şi de argint - pe care le luase Nabucodonosor de la Ierusalim, din biserica Domnului 
Dumnezeu, ca să bea cu dînsele împăratul, boierii, femeile lui şi să laude pe zeii cei de aur şi 
de argint, de aramă, de fier, de lemn şi de piatră; iar pe Dumnezeul cel veşnic nu-L binecuvânta, 
adică pe Cel ce era stăpînirea duhului lor. În acel ceas au ieșit nişte degete de om care scriau pe 
peretele casei împăratului, gîndurile îl tulburau, legăturile coapselor lui se slăbeau şi genunchii 
se clătinau. Apoi a strigat cu tărie, ca să aducă înăuntru pe vrăjitorii haldei şi gazareni, iar după 
aceea a zis învăţaţilor Babilonului: "Cel ce va citi scrisoarea aceasta şi-mi va face tălmăcirea ei, 
acela în porfiră se va îmbrăca și gherdanul cel de aur se va pune peste grumajii lui şi al treilea 
va domni întru împărăţia mea”. 


Deci toți înţelepţi intrau la împărat şi nu puteau citi scrisoarea şi nici a o tălmăci. Atunci 
s-au tulburat mult împăratul şi boierii lui de aceasta și intrînd împărăteasa bătrînă (femeia lui 
Nabucodonosor şi bunica lui Baltazar) în casa ospăţului, a spus despre Daniil care avea într- 
însul duhul lui Dumnezeu şi care, în zilele moșului său Nabucodonosor, a fost pus domn al 
tuturor vrăjitorilor, descîntătorilor, haldeilor şi gazarenilor, pentru înţelepciunea lui cea mare, 
pentru tălmăcirea visurilor şi dezlegarea ghicitorilor. 


Atunci s-a adus Daniil înaintea împăratului care i-a zis: "Tu eşti Daniil, din robii Iudeii, 
pe care i-a adus Nabucodonosor, împăratul, moşul meu? Am auzit că duhul lui Dumnezeu este 
în tine şi înțelepciune mare se află în tine. Citeşte-mi, dar, această scrisoare de pe perete, care 
este scrisă cu degetele de o mînă necunoscută, şi-mi spune tălmăcirea ei, pe care nu au putut să 
o citească mulți înţelepţi şi gazareni, care au venit înaintea mea. Deci acum, de vei putea citi 
scrisoarea aceasta şi mi-o vei tălmăci, în porfiră te voi îmbrăca şi gherdanul de aur se va pune 
peste grumazul tău, apoi al treilea vei domni întru împărăţia mea”. 


Deci, a răspuns Daniil: "Darurile tale fie cu tine şi darul casei tale altuia să-l dai. Iar eu 
scrisoarea o voi citi şi tălmăcirea ei voi spune”. Aceasta spunînd Daniil, a început a-i aduce 
aminte de împăratul Nabucodonosor, cum a fost pedepsit pentru mîndria sa de Dumnezeu, 
pierzînd chipul cel omenesc şi cum de la oameni a fost gonit şi cu iarbă s-a hrănit. Apoi a 
imputat împăratului, mustrîndu-l pe el pentru mîndrie, căci nu-şi aduce aminte de certarea lui 
Dumnezeu ce s-a arătat asupra moșului său, nici nu și-a smerit inima sa înaintea Domnului; ci 
s-a înălţat asupra Domnului, Dumnezeului cerului şi vasele bisericii Lui le-a spurcat cu băutura 
vinului la cina cu boierii şi cu femeile sale. Apoi au lăudat cu toţii zeii cei de aur, de piatră şi 
de lemn, care nu văd, nici nu aud, nici nu înţeleg. Iar pe Dumnezeu, într-ale Cărui miîini este 
suflarea lui şi toate căile lui, pe Acela nu L-au preamărit. Pentru aceasta mustrînd pe împărat s- 


a întors la scrisoare, pe care a citit-o așa: "Mani, Techel, Fares" şi i-a tîlcuit-o așa: "Mani 
înseamnă că a măsurat Dumnezeu împărăţia ta și a împlinit-o, Techel, adică a stătut în cumpănă 
şi s-a aflat lipsă; Fares, adică s-a despărțit împărăţia ta şi s-a dat mezilor şi perșilor”. 


Aceasta auzind împăratul a cinstit pe Daniil precum a făgăduit, deşi se mîhnea cu duhul 
de proorocirea lui. Şi a îmbrăcat pe Daniil în purpură, iar pe grumajii săi a pus gherdanul cel 
din aur. Apoi a vestit pentru dînsul că este al treilea domn întru împărăţia lui. Proorocirea lui 
Daniil s-a împlinit, căci pe Baltazar, împăratul chaldeilor, a fost ucis într-acea noapte, iar Darie, 
medul, împreună cu Cirus persul, au luat împărăţia fiind de şaizeci şi doi de ani. 


Împărăţind Darie, a pus în împărăție o sută douăzeci de domni, ca să fie aceia întru toată 
împărăţia sa şi asupra lor a pus rînduitori, printre care era şi Daniil. Acesta era mai mare peste 
ei, pentru că Duh Sfînt era într-însul. Deci împăratul l-a pus peste toată împărăția lui, iar 
rînduitorii şi domnii căutau să afle vreo vină asupra lui Daniil. Dar vina, sminteala și păcatul 
nu s-au aflat asupra lui, pentru că era credincios. Și au zis rînduitorii: "Nu vom putea afla vină 
asupra lui Daniil, fără numai în legile Dumnezeului său”. Atunci rînduitorii şi domnii au zis: 
"Darie, împărate, să trăieşti în veci. Să ştii că s-au sfătuit toți voievozii, domnii, eparhii şi 
ispravnicii din împărăţia ta, ca să facă așezămînt împărătesc: că cine va face rugăciune la alt 
zeu, ori alt om, pînă în treizeci de zile, fără numai la tine, să se arunce în groapa leilor (spre 
mîncare). Deci acum, împărate, pune hotărîre şi aşează scrisoarea, pentru ca să nu se schimbe 
porunca perșilor şi a mezilor, şi ca nimeni să nu o calce”. 


Împăratul Darie, nepricepînd sfatul lor cel viclean, a poruncit să scrie acea poruncă. Iar 
Daniil, după ce a înţeles că s-a aşezat porunca, a intrat în casa sa, fiind ferestrele cerdacului său 
deschise spre lerusalim. Apoi de trei ori pe zi își pleca genunchii rugîndu-se și mărturisind pe 
Dumnezeu, precum făcea şi mai înainte. Atunci, bărbaţii aceia au păzit şi au aflat pe Daniil 
rugîndu-se lui Dumnezeu. Şi venind la împărat au zis: "Împărate, au n-ai așezat tu poruncă şi 
hotar pentru ca tot omul care se va închina la alt zeu şi om, pînă în treizeci de zile, fără numai 
la tine, să se arunce în groapa leilor?" Și a zis împăratul: "Adevărată este porunca, și cuvîntul 
mezilor şi al perşilor nu va trece”. Atunci clevetitorii înaintea împăratului au zis: "Daniil, cel 
din robii Iudeii, nu s-a supus poruncii tale și n-a purtat de grijă de hotarul pe care l-ai aşezat; 
pentru că de trei ori pe zi se închină Dumnezeului său". Atunci, împăratul s-a mîhnit mult pentru 
dînsul şi a hotărît ca pînă seara să izbăvească pe Daniil. lar acei bărbați au grăit: "Cunoaşte, 
împărate, că mezilor şi perșilor, tot hotarul şi așezămîntul pe care îl face împăratul nu se cade 
a-l schimba”. 


Împăratul a poruncit să-l aducă pe Daniil şi să-l arunce în groapa leilor. Apoi împăratul 
a zis lui Daniil: "Dumnezeul tău, Căruia-l slujeşti de-a pururea. Acela să te izbăvească pe tine”. 
Deci au adus o piatră, au pus-o pe gura gropii şi a pecetluit-o împăratul cu inelul său şi cu inelele 
boierilor săi, pentru ca să nu facă ceva mai rău clevetitorii; căci nu-i credea pe cei răi, fiarele 
cele cumplite. Apoi s-a dus împăratul în casa lui şi s-a culcat nemîncat, căci bucatele nu s-au 
lipit de el şi nici somnul. Dar Dumnezeu a încuiat gurile leilor şi n-au supărat pe Daniil. 


Împăratul s-a sculat dimineaţa şi a venit cu sîrguință la groapa leilor, unde a strigat cu 
glas mare: "Daniile, robul lui Dumnezeu celui viu, Dumnezeul tău Căruia tu îi slujeşti de-a 
pururea, oare a putut să te izbăvească de gura leilor?" Daniil a zis către împăratul: "Împărate, 
în veci să trăieşti, Dumnezeul meu a trimis pe îngerul Său şi a încuiat gurile leilor şi nu m-au 
vătămat, căci s-a aflat înaintea Lui dreptatea mea şi înaintea ta, împărate, greşeală n-am avut”. 


Atunci împăratul s-a bucurat mult pentru dînsul şi a zis să scoată pe Daniil din groapă 
şi nici un fel de stricăciune nu s-a aflat asupra lui, căci a crezut în Dumnezeul său. Și a poruncit 
împăratul să aducă pe bărbaţii cei ce au clevetit pe Daniil, şi, aducîndu-i, i-a aruncat în groapa 
cu lei, cum și pe fiii lor şi pe femeile lor, dar n-au ajuns bine în fundul gropii şi i-au sfîşiat leii 
şi toate oasele lor le-au zdrobit. Atunci, împăratul Darie a scris la toate popoarele, seminţiile şi 
limbile ce locuiesc în tot pămîntul: "Pacea voastră să se înmulțească. De mine s-a dat această 
poruncă în tot pămîntul împărăției mele, ca fiecare să se cutremure şi să se teamă de Dumnezeul 
lui Daniil, pentru că Acela este Dumnezeul cel viu, Care este în veci şi împărăţia Lui nu se va 
strica şi stăpînirea Lui îndelung stăpîneşte, sprijineşte şi izbăvește. Apoi face semne și minuni 
în cer şi pe pămînt, căci a izbăvit pe Daniil din gurile leilor”. 


De atunci avea împăratul pe Daniil în mai mare cinste, ca pe nimeni altul şi l-a arătat 
că-i este mai bun prieten decît toți; asemenea și pe cei trei prieteni: Anania, Azaria şi Misail. 
Iosif Flavius, istoricul evreiesc, scrie despre Daniil că, avînd mare stăpînire în pămîntul acela, 
fiind cel dintii domn, a zidit în Ecbatana un turn prea minunat, ca un lucru foarte înţelept şi de 
mirare, care după atîtea sute de ani de la zidire, pînă în zilele acestui renumit istoric, totdeauna 
se vedea ca un lucru nou, ca şi cum de curînd ar fi fost zidit, precum scrie el. Acolo se îngropau 
împărații mezilor şi ai perşilor, iar păzirea turnului aceluia se încredința unuia din preoții 
evreiești. 


După împăratul Darie, Cirus Persul, asemenea avea pe Sfîntul Daniil în mare cinste, căci 
l-a făcut credincios al său de aproape, dînd porunci tuturor. Daniil era împreună viețuitor cu 
împăratul, slăvit mai mult decît toți prietenii săi. Atunci era un idol la babilonieni, al cărui nume 
era Baal, şi se cheltuiau la el pe fiecare zi douăsprezece măsuri de făină de grîu aleasă, patruzeci 
de oi şi şase vedre de vin. Şi împăratul îl cinstea şi mergea în toate zilele de se închina lui, iar 
Danuil se închina Dumnezeului său. Deci i-a zis lui împăratul: "Pentru ce nu te închini şi tu lui 
Baal?" Iar el a zis: "Eu nu mă închin idolilor făcuţi de mîna omului, ci Dumnezeului celui viu, 
Celui ce a zidit cerul și pămîntul şi are stăpînire peste tot trupul”. Şi i-a zis împăratul: "Dar nu 
crezi că Baal este Dumnezeu viu? Au nu vezi cîte mănîncă şi bea în toată ziua?" Daniil a răspuns 
rizînd: "Nu te înșela, împărate, pentru că acesta pe dinăuntru este țărînă, iar dinafară aramă și 
n-a mîncat nici n-a băut vreodată”. 


Împăratul, mîniindu-se, a chemat pe slujitorii idoleşti şi a zis: "De nu-mi veți spune cine 
mănîncă bucatele acestea, veţi muri, iar de-mi veți demonstra că Baal le mănîncă pe ele, va 


muri Daniil, pentru că a hulit asupra lui Baal". Şi a zis Daniil împăratului: "Să fie după graiul 
tău". Slujitorii lui Baal erau şaptezeci, afară de femei și copii, deci a venit împăratul şi cu Daniil 
la capiştea lui Baal; iar slujitorii lui Baal au zis: "Iată, noi ieşim afară, iar tu, împărate, pune 
bucatele şi vinul, încuie ușile și le pecetluiește cu inelul tău şi venind mîine, de nu le vei afla pe 
toate mîncate de Baal, atunci să murim, ori noi, sau Daniil, care a minţit asupra noastră". Ei 
făcuseră pe sub masă intrare ascunsă şi totdeauna intrau pe ușa aceea şi mîncau bucatele. După 
ce ei au ieşit şi împăratul a pus lui Baal bucate, Daniil a poruncit slugilor sale de au adus cenușă 
şi au cernut prin toată capiştea înaintea împăratului şi ieșind au încuiat uşile, le-a pecetluit cu 
inelul său şi s-au dus. 


Slujitorii au intrat noaptea, după obiceiul lor, cu femeile şi copiii lor şi au mîncat și băut 
toate. A doua zi a venit împăratul cu Daniil la capişte şi a zis: "Daniil, sînt întregi pecețile?”. 
Iar el a răspuns: "Întregi, împărate". Şi îndată cum a deschis ușile, privind împăratul la masă a 
strigat cu glas mare: "Mare eşti, Baale, şi nici un vicleşug nu este în tine". Daniil a rîs şi a oprit 
pe împărat să nu intre înăuntru, zicîndu-i: "Vezi pardoseala și cunoaște ale cui sînt urmele 
acestea"? Împăratul a răspuns: "Văd urme bărbătești, femeieşti şi de copii”. Atunci mîniindu- 
se împăratul a prins pe toți slujitorii idoleşti, femeile şi copiii lor şi i-au arătat uşa cea ascunsă 
prin care intrau şi mîncau cele de pe masă, apoi i-a omorît împăratul şi pe Baal l-a dat în mîinile 
lui Daniil, care l-a sfărîmat, iar capiştea lui a risipit-o. 


În locul acela era un balaur mare pe care-l cinsteau babilonienii şi a zis împăratul lui 
Daniil: "Oare şi acestuia vei zice că este aramă? Acesta este viu, mănîncă şi bea; nu vei putea 
zice că acesta nu este un zeu viu; deci închină-te lui". Daniil a răspuns: "Domnului Dumnezeului 
meu mă voi închina, că Acela este Dumnezeul cel viu; iar tu, împărate, dă-mi stăpînire şi voi 
omori balaurul fără sabie și fără toiag”. Împăratul îi zise: "Îţi dau". Atunci Daniil a luat smoală, 
seu și păr, pe care le-a fiert împreună, apoi cu un băț le-a aruncat în gura balaurului, care, 
mîncînd, a crăpat. Și a zis Daniil: "Vedeţi închinăciunile voastre”. Auzind vavilonienii s-au 
mîniat foarte și s-au întors la împărat şi au zis: "Împăratul s-a făcut iudeu, căci pe Baal l-a 
sfărîmat, pe balaur l-a omorît, iar pe popi i-a tăiat". Venind la împărat a zis: "Dă-ne pe Daniil, 
iar de nu, te vom omori pe tine şi casa ta". Văzînd împăratul că s-au ridicat asupra lui, fiind silit, 
le-a dat pe Daniil, iar ei l-au aruncat în groapa leilor, unde a stat şase zile. 


În groapă erau șapte lei și li se dădea în fiecare zi cîte două trupuri şi cîte două oi; dar 
atunci nu le-au mai dat nimic, pentru că aveau să mănînce pe Daniil. Dar Dumnezeu a astupat 
gurile leilor ca şi întîi şi era Daniil în groapă împreună cu dînşii, ca și cu nişte mieluşei blînzi. 
Pe atunci proorocul Avacum era în ludeea şi acela a făcut fiertură, a dumicat pîine în scafă şi 
se ducea la cîmp să dea secerătorilor. Îngerul Domnului a zis către Avacum: "Du prînzul pe 
care l-ai făcut lui Daniil în Babilon, care este în groapa leilor”. Avacum a răspuns: "Doamne, 
Babilonul nu l-am văzut şi nici groapa cu leii nu ştiu unde este". Atunci îngerul Domnului l-a 
apucat de creştet şi, ținîndu-l de perii capului, l-a pus în Babilon deasupra gropii, în glasul 
duhului. Și Avacum a strigat: "Daniile, Daniile, ia prînzul pe care ţi l-a trimis Dumnezeu”. 
Daniil a răspuns: "Ţi-ai adus aminte de mine, Dumnezeule, şi n-ai lăsat pe cei ce Te iubesc”. 
Şi, sculîndu-se, Daniil a mîncat. lar îngerul lui Dumnezeu a dus pe Avacum la locul său. 


Împăratul a venit în a şaptea zi să jelească pe Daniil, dar, ajungînd deasupra gropii şi 
privind, a văzut pe Daniil şezînd. Și a strigat împăratul cu glas mare şi a zis: "Mare ești, 
Doamne, Dumnezeul lui Daniil şi nu este altul afară de Tine”. Apoi a scos pe Daniil, iar pe 
vinovaţi i-a aruncat în groapă și i-au mîncat leii. 


Sfîntul Daniil a ajuns împreună cu prietenii săi la adînci bătrînețe. Sfîntul Chiril al 
Alexandriei şi alții scriu că după sfîrşitul lui Nabucodonosor şi al celorlalți împărați, care aveau 
în mare cinste pe Daniil şi pe cei trei prieteni ai lui, s-a ales alt împărat cu numele Atic. Acesta, 
ispitind pe sfinți pentru credință şi fiind mustrat de dînşii pentru păgînătatea lui, a poruncit să li 
se taie capetele. Iar cînd a vrut să taie capul lui Anania, a întins Azaria haina sa şi l-a primit. 
Asemenea şi pe al lui Azaria l-a primit Misail, iar pe al lui Misail, l-a primit Daniil; apoi, la 
urmă, au tăiat şi capul lui Daniil. Și se vorbeşte că după tăierea lor capetele s-au lipit de trupurile 
lor şi îngerul Domnului luînd trupurile lor le-a dus în muntele Gheval şi le-a pus acolo sub 
piatră. 


După patru sute de ani, la învierea Domnului nostru lisus Hristos, au înviat şi aceştia şi 
s-au arătat multora și iarăși au adormit. lar pomenirea lor s-a aşezat de Sfinţii Părinţi, să se 
săvîrşească cu şapte zile mai înainte de naşterea Mîntuitorului Hristos, de vreme ce aceştia erau 
din seminţia Iudeii, din care şi Mîntuitorul nostru Îşi trage neamul după trup şi acestor sfinţi se 
arată că este rudenie. Cu ale căror rugăciuni să îndrepteze în pace viața noastră, Hristos 
Dumnezeul nostru, Căruia 1 se cade slava, împreună cu Părintele şi cu Sfîntul Duh, în veci. 
Amin. 


După moartea împăratului Nabucodonosor, a luat împărăția Babilonului, fiul său 
Evilmeradah, iar după el a luat Baltazar, nepotul lui Nabucodonosor şi fiul lui Evilmeradah. 
Care lucru arătat este nu numai de Sfîntul Simeon Metafrast, ci şi de Sfîntul prooroc Ieremia, 
în capul al 27,6. unde grăieşte Dumnezeu așa: Eu am dat tot pămintul acesta în miinile lui 
Nabucodonosor, împăratul Babilonului, ca să slujească lui şi fiului lui și fiului fiului lui. Şi 
cînd zice fiul lui, se înțelege Evilmeradah, iar cînd zice fiului fiului lui, se înțelege Baltazar. 


Tu eşti Daniil pe care l-a adus tatăl meu, Nabucodonosor. În Sfînta Scriptură de multe 
ori se numeşte moșul tată, precum despre Roboam, fiul lui Solomon și nepotul lui David, se 
scrie la a treia carte a împăraţilor, cap. 12,4: N-a început a umbla în calea lui David tatăl-său. 
Aici pe moşul îl numește tată. Asemenea şi despre Assa, strănepotul lui David, se scrie la a treia 
carte a împăraţilor, cap. 15,11: Și a făcut Assa ce este drept înaintea Domnului, ca şi tată-său 
David. Şi în mai multe locuri în Sfînta Scriptură vei afla numit tată, în loc de moș, sau strămoș. 
Aşa şi pentru Hristos, grăieşte îngerul către Născătoarea de Dumnezeu, Luca cap. 1,31: Și îi va 
da lui Domnul Dumnezeu scaunul lui David, tatăl-său. 


Deci şi aici, asemenea numeşte Baltazar, pe moşul său Nabucodonosor, tată. Sînt unii 
cărora li se pare că Baltazar era fratele mai mic lui Ebilmeradah şi feciorul lui Nabucodonosor, 
şi că ar fi împărăţit după moartea fratelui său cel mai mare. Așa Gheorghe Chedrinul zice: "Și 
aceasta mi se pare că este din cuvintele Scripturii, în cartea 2. Paralipomenon, în capul cel mai 
de pe urmă, într-acest chip: A mutat Nabucodonosor de la Ierusalim pe cei rămași la Babilon 
și au fost robi lui şi fiilor lui, pînă la împărăția mezilor". Lui, adică lui Nabucodonosor, fiilor 
lui, adică lui Ebilmeradah, fiul său cel mai mare şi lui Baltazar, fiului cel mai mic, care după 
cel mai mare a fost la împărăţia Babilonului. Dar, de vreme ce istoria vieții lui Daniil s-a luat 
de la Sfîntul Simeon Metafrast şi noi ţinem de aceasta, care îl numeşte pe acest Baltazar nepot 
al lui Nabucodonosor. 


Pentru luarea Babilonului și pentru uciderea lui Baltazar, nu este lucru necuvios să 
facem aici pe scurt aducere-aminte: "Darie, Ciaxar, împăratul mezilor, dînd război asupra 
pămîntului haldeilor, a chemat în ajutor pe nepotul său Cirus, împăratul perşilor şi, venind cu 
toată puterea oștilor mezilor şi perșilor, au înconjurat Babilonul şi îl băteau. Dar se cuvine să 
ştim că mai demult erau două Babilonuri: cel dintîi era acesta de care vorbim noi, care este în 
pămîntul haldeilor şi care cuprinde Mesopotamia cea mare şi partea Asiriei se numea Babilonia, 
precum scrie Pliniu în cartea sa 6, la capul 26; iar alt Babilon era mai pe urmă în Egipt, care 
acum se numeşte Cair. 


Deci nu asupra Babilonului cel din Egipt dădeau război Darie şi Cirus, ci asupra celui 
haldeiesc. Şi era Babilonul cel haldeiesc foarte bine zidit de Semiramida, împărăteasa care 
fusese mai înainte, avînd ziduri de piatră de cîte două sute de coți înălțime, iar lățimea de 50 de 
coți. Iar alţii zic că înălţimea zidurilor Babilonului era de 87 de pași de picior, iar înălțimea de 
50 de stînjeni; astfel de zid avea Babilonul, iar împrejur ca la 307 stadii. Alţii zic că era 480 de 
stadii iar rîul Eufrat curgea prin mijlocul cetăţii şi avea cetatea loc de porți mari de aramă. 
Pentru o tărie şi frumuseţe ca aceea, în cele 7 minuni de sub cer, se număra atunci de făcătorii 
de stihuri şi Babilonul. 


Deci Baltazar, nădăjduind în tăria cetăţii sale şi în mulțimea ostașilor ce erau într-însa, 
nu băga în seamă pe vrăjmașii care erau împrejurul cetăţii. Și întru nimic nu socotea puterea 
lor, ci dănțuia şi benchetuia, iar mai mult, cînd prăznuia pe necurații săi zei babilonieni, cum 
obişnuia în toți anii să li se facă ospăț împărătesc, atunci Baltazar, făcînd cină mare, se îmbăta 
cu boierii, lăudînd pe zeii săi, precum scrie aceasta în cartea lui Daniil în cap. 5,1-4. Iar Darie 
şi cu Cirus, neputînd să facă nimic cetăţii, au săpat şanţuri mari pe lîngă rîul Eufrat, ca să abată 
apa de la cetate într-altă parte. Şi într-acea noapte, în care benchetuia Baltazar, a slobozit rîul 
prin şanţuri și a secat apa din rîu, apoi a intrat oastea noaptea în cetate, prin locul acela prin care 
curgea rîul. Și erau la împăratul Cirus doi fugari din Babilon, Gadad şi Gobrie, slugi ale lui 
Baltazar, care, lăsînd pe stăpînul lor, au trecut la duşmani. Aceia ducînd cu dînșii oastea mezilor 
şi a perşilor drept către palatele împărăteşti omorau pe oricine li se întîmpla în cale, care vorbea 
haldeieşte, iar pe care vorbea sirieneşte îl lăsau. 


Toate acestea au fost după purtarea de grijă a lui Dumnezeu, ca să nu fie omorît Danul, 
pentru că evreii care erau atunci în Babilon vorbeau sirieneşte. Deci era cruțat neamul evreiesc 
pentru Sfîntul Daniil, a cărui sfinţenie proorocească era ştiută şi de mezi şi de perşi. Şi ajungînd 
în palaturile împărăteşti mai întîi au tăiat străjile, apoi pe împăratul Baltazar l-au omorît, pe cînd 
începea a răsări luceafărul. Apoi s-a făcut mare război şi ucidere în cetate. Și atît de mare era 
cetatea Babilonului, cu mulțime de popor, încît o parte a cetăţii, a treia zi, după uciderea lui 
Baltazar, n-a simţit că acum cetatea lor era luată de potrivnici şi că împăratul lor a fost ucis, iar 
ei sînt în mîinile vrăjmaşilor lor. Deci, luînd tot Babilonul, a pierit împărăția haldeiască, fund 
robită de mezi şi perși, precum a proorocit Sfîntul Daniil lui Baltazar, zicînd: "Se va lua 
împărăţia ta de la tine şi se va da mezilor şi perșilor”. 


Să nu fie îndoială cititorului, cel cu iubire de luare-aminte la dumnezeieştile scripturi şi 
de aceasta, precum că, în proorociea lui Daniil se pomeneşte mai întîi de Darie şi apoi de Cirus, 
iar în cartea lui Ezdra se pune mai întîi împărăția lui Cirus, apoi a lui Darie. De trebuinţă este a 
şti, că nu numai un Darie a fost, cum se adevereşte aşa: "Împăratul mezilor Astiag, fiul lui 
Ciaxar, a născut doi fii, cu două femei, o fiică cu numele Mandana şi un fiu Darie. Împărăteasa 
sa a născut o fată pe care a măritat-o după Cambis, persanul. Aceasta a născut pe Cirus, întîiul 
monarh al perşilor. Iar pe fiul său Darie l-a născut Astiag dintr-o ţiitoare. Acest Darie s-a 
poreclit pe numele tatălui său şi unchiului său Ciaxar. Deci după Astiag, Darie a împărățit în 
Mezia, iar Cirus în Persia și, neavînd Darie fiu, a dat pe fiica sa după nepotul său Cirus, în 
Persia şi s-a făcut Cirus ginerele lui Darie, oştindu-se amîndoi asupra Babilonului. 


Împărăţind Darie, cinstea pe Sfîntul Daniil ca pe un prooroc al lui Dumnezeu, şi, trăind 
numai un an, a murit Darie și a început singur a împărăți Cirus în Babilon. EI, ca şi Darie, 
cinstea foarte mult pe Sfîntul Daniil şi pentru dînsul a dăruit libertate poporului cel robit al lui 
Israel, căci acum se împliniră anii cei mai înainte prezişi de proorocul Ieremia, pentru că 70 de 
ani avea să fie poporul lui Izrael în robia Babilonului. Și a poruncit Cirus ca și biserica din 
Ierusalim, pe care o dărîmase Nabucodonosor, să se zidească. Şi această poruncă a sa a întărit- 
o cu scrisoare împărătească. 


Apoi a născut Cirus un fiu şi i-a pus numele tatălui-său Cambis. Acest Cambis s-a 
poreclit de evrei Asuir, iar de elini Artaxerxe. lar în cartea cea dintîi a lui Ezdra, în cap. al 4-lea 
se numeşte Asuir și Artaxerxe. Însă nu este acel Artaxerxe care şi-a luat împărăteasă pe Estir, 
evreica, ci altul. Că aceasta a fost mai înainte, iar acela mai pe urmă. Acest Cambis, sau 
Artaxerxe, luînd stăpînirea împărăției după Cirus, tatăl său, a oprit pe evrei de a zidi biserica 
Ierusalimului, precum se scrie la Ezdra. De acesta vorbeşte Sfîntul Chiril al Alexandriei, că se 
numea Atic şi că a ucis cu sabie pe Sfîntul Prooroc Daniil şi pe cei trei tineri, că a fost tiran şi 
a umplut casa de sînge, ucigînd pe fratele său Smerdis. Asemenea a omorît și pe sora sa, pe care 
ŞI-o luase de femeie; apoi şi el a pierit. 


După dînsul, a răpit împărăția în taină, cu vicleșug Smerdis, vrăjitorul, şi a împărăţit-o 
o jumătate de an. Apoi a fost ucis de senatori, după care alt Darie, fiul lui Istasp, a venit la 


împărăție. Acesta a poruncit să zidească biserica Ierusalimului, căci a aflat o carte în biblioteca 
cărților împărătești în care poruncea Cirus a se zidi biserica Ierusalimului. Deci a întărit şi el cu 
a sa scrisoare, despre care se scrie în cartea lui Ezdra cea dintii, în cap. al 6-lea. După Darie a 
urmat fiul său Xerxe. Acesta a fost ucis de Artavan voievodul. Dar şi Artavan a pierit, fiind ucis 
de fiul lui Xerxe, cu numele de Artaxerxe al doilea. Acest Artaxerxe al doilea, lepădînd pe 
Astina, împărăteasa sa, a luat pe Estira, fecioara evreică, precum în cartea ei se arată. După 
aceşti împărați a fost al treilea Darie, care se poreclea Notos. Apoi după acesta, nu degrabă, a 
fost al patrulea Darie, care se poreclea Codoman, pe care marele împărat Alexandru 
Macedoneanul l-a biruit. Deci, cînd vezi, cititorule, în proorocia lui Daniil, Darie mai înainte 
de Cirus, înţelege că este Darie cel dintii Ciaxar, care împreună cu Cirus a luat Babilonul. Iar 
cînd citești în cartea lui Ezdra, Darie după Cirus, înțelege pe alt Darie, cel mai de pe urmă, adică 
Istaspe. 


38. VIAŢA ŞI PĂTIMIREA SFÎNTULUI MUCENIC SEBASTIAN ȘI A 
ÎNSOȚITORILOR LUI 


(18 DECEMBRIE) 


Sfîntul Sebastian, bărbatul cel binecredincios, s-a născut în cetatea Narvoniei, iar în 
Mediolan a crescut şi a învăţat carte. EI era atît de plăcut şi iubit păgînilor împărați Dioclețian 
şi Maximian, încît l-au făcut voievod al ostașilor lor celor mai de aproape şi i-au poruncit ca 
totdeauna să fie înaintea lor, pentru că era bărbat viteaz şi priceput, plin de înţelepciune, în 
cuvinte adevărat şi în judecăţi drept, iar în sfaturi mai înainte văzător. În lucrurile cele ce i se 
încredințau lui și în slujbe era credincios și cu bărbăţie, însemnat în bunătate şi în toată rînduiala 


obiceiurilor era foarte ales. Pe acesta îl cinsteau ostaşii ca pe un părinte şi toţi cei din palatul 
împărătesc foarte mult îl iubeau şi îl cinsteau, căci era cinstitor de Dumnezeu, adevărat şi om 
drept; că pe care îl miluise Dumnezeu cu darurile sale, acela de toţi să se iubească şi să se 
cinstească. 


În toate zilele slujea lui Hristos cu osîrdie, rugîndu-se şi păzind sfintele Lui porunci. Şi 
aceasta o făcea în taină, ca să nu afle păgînii împărați credinţa lui în Hristos; nu de munci 
temîndu-se, nici iubind averea, ci numai pentru aceasta tăinuia sub hlamida stăpînirii pămîntești 
pe ostașul lui Hristos, ca să ajute creștinilor, care în acea vreme erau foarte izgoniți şi munciţi. 
Pentru că pe care nu putea să-i ceară și să-i elibereze din legături şi din munci, nici să le facă 
vreo uşurare, pe aceia îi întărea cu cuvinte folositoare, ca să-și dea sufletele cu bărbăţie pentru 
Domnul lor, cu al Cărui sînge erau răscumpărațţi şi să-şi verse sîngele lor privind către veşnicele 
răsplătiri, care vor fi după muncile vremelnice de aici. Apoi se sîrguia a cîştiga lui Dumnezeu 
sufletele pe care diavolul se nevoia a le răpi spre pierzare. 


Deci, precum grăieşte Scriptura, întărind mîinile cele slabe şi genunchii cei slăbănogiți 
ai credincioşilor şi pe cei slabi la suflet, care se îndoiau şi se temeau de munci, pe aceia îi învăța 
şi-i făcea să fie cu bărbăţie și îi deștepta către nevoinţă. Apoi, văzînd pe mulți înaintea sa 
nevoindu-se şi alergarea săvîrşindu-şi şi credinţa nevătămată în muncile cele grele păzindu-și 
şi către primirea cununilor celor veșnice mergînd - se aprindea însuși cu dorința de a pătimi 
pentru Hristos şi aștepta pînă cînd îi va arăta lui Domnul vreme lesnicioasă spre aceasta. Deci, 
a dobîndit vremea întru care nu i-a mai fost cu putință a tăinui văpaia dragostei şi a rîvnei celei 
dumnezeiești ce ardea înăuntru și cu dinadinsul s-a arătat pe sine tuturor cine era; căci n-a răbdat 
mai mult a se ascunde lumina în întuneric. Și a fost vremea aceea astfel: 


Doi bărbaţi cinstiţi și de bun neam, Marchelin şi Marcu, frați după trup și împreună 
născuţi, au fost prinşi mărturisind pe Hristos şi mult timp au fost ţinuţi legaţi. La aceştia adeseori 
mergea fericitul Sebastian şi îi mîngiia pe dînşii, vorbind despre sfînta credință şi despre cele 
folositoare, sfătuindu-i să se lepede de înşelăciunile lumești cele degrabă trecătoare şi să nu se 
teamă de muncile cele vremelnice. Iar ei, ascultînd sfatul lui cel sănătos, răbdau cu bărbăţie 
rănile cele aduse asupră-le de către cei ce-i chinuiau şi erau neclintiţi în credinţă; apoi au fost 
osîndiţi la tăiere cu sabia. 


Dar s-a dat astfel de poruncă, că, dacă într-acel ceas, cînd vor pleca capetele sub sabie, 
vor vrea să Jertfească zeilor, apoi să-i elibereze la casele lor, la părinţi, la familiile şi copiii lor, 
căci încă erau vii părinţii lor. Pe tată îl chema Tracvilin, iar pe mamă o chema Maria, fiind 
amîndoi bătrîni. Și au rugat părinţii și toţi ai casei lor pe Agresta Hromatie, eparhul cetăţii 
Romei, să mai îndulcească zilele vieţii lui Marchelin şi a lui Marcu treizeci de zile, în care timp 
ar putea să-i sfătuiască să se închine zeilor, pentru că părinţii, femeile şi tot neamul lor, erau 
întru întunericul relei credințe păgînești. Deci, dîndu-le vremea cea cerută, i-au înconjurat 
părinţii, femeile, copiii, rudeniile și prietenii lor, cu multă tînguire rugîndu-i să se miluiască pe 
ei şi pe aceştia şi să facă după plăcerea împăraților. 


Tatăl lor, intrînd în temniţă, se tînguia, zicîndu-le: "O! fiii mei prea iubiți, nu vă pare 
rău de ticăloasele mele bătrîneți? Care alt toiag și ajutor al bătrîneţilor mele voi avea eu? Cine 
mă va căuta pe mine lipsitul întru slăbiciunile mele? Cine îmi va îngropa ticălosul meu trup şi 
cine va moșteni averile mele? Fie-vă jale şi milă de mine, tatăl vostru, o, fiii mei, care v-am 
născut şi v-am crescut. Pentru ce vă duceți de voia voastră la moarte? Pentru ce nu vă întristaţi 
de tinerețile voastre, de bătrîneţile mele, de femeile voastre şi de copiii care jelesc în tot ceasul 
fără mîngtiere? Pentru ce vă lipsiţi de toate cele frumoase ale lumii, de viaţa cea preadulce şi să 
mănînce vrăjmașii bogăţia voastră, iar eu să mă păgubesc într-o zi de toată averea, de viață, de 
fii şi de lumina ochilor mei”. 


Zicîndu-le acestea, tatăl a început împreună cu maica lor a se boci fără mîngiliere, 
smulgîndu-şi părul capului şi faţa zgîriindu-şi-o, zicînd: "Aduceţi-vă aminte, fiii mei prea iubiţi, 
de ostenelile ce am suferit, născîndu-vă, legănîndu-vă, crescîndu-vă şi hrănindu-vă, eu, 
ticăloasa de mine". 


Acestea şi multe altele ziceau părinţii lor, ca să-i pornească către milostivire şi împreună 
pătimire. Femeile lor plîngeau şi se boceau asemenea şi, purtînd copiii lor în braţe, ziceau: "Soții 
noştri prea iubiți! Pentru ce vă arătaţi către noi şi către voi atît de nemilostivi? Dacă aţi avut o 
socoteală ca aceasta nebună, ca să vă omoriîţi fără de vreme şi în zadar, pentru o nădejde deșartă 
a vieţii ce va să fie, care nu ştiţi de este adevărată, pentru ce ne aruncaţi pe noi în munci? Cum 
vom vedea noi moartea voastră cea amară și nedreaptă? Cum vom suferi văduvia noastră, 
ticăloasele de noi? Cum vom hrăni pe copiii voştri? Fie-vă milă şi vă înduraţi de noi! Dacă nu 
vă este milă de trupurile voastre, apoi omorîți-ne pe noi mai întîi, ca să nu vedem sfîrşitul vostru, 
Căci nici o zi nu voim să trăim în urma voastră, ci vom ruga pe schingiuitori să ne taie și pe noi 
cu aceeași sabie. Sau, dacă nu ne vor asculta, noi înşine ne vom tăia singure”. 


După ce au zis acestea, femeile, rudeniile şi prietenii lor, au făcut pe mulți ascultători să 
lăcrimeze; şi, mai ales, mucenicilor - ca nişte oameni şi ei trup fiind - li s-a făcut milă de femeile 
şi copiii lor și vărsau multe lacrimi. 


Atunci Sfîntul Sebastian, care se întîmplase acolo în acea vreme, văzîndu-i pe ei aproape 
de cădere şi de pierzare a sufletelor, fiindu-i milă de dînşii, apoi, cunoscînd că și vremea 
mărturisirii sale a sosit ca și altora să ajute şi singur să iasă la nevoinţa pătimirii, a făcut semne 
tuturor să tacă şi a zis: "O, ostașii lui Hristos cei tari! O, luptători prea iscusiți ai oştirii celei 
dumnezeiești! lată că și prin tăria sufletelor voastre şi cu bărbăţie v-aţi apropiat de biruință. lar 
acum, pentru ticăloasa momire de la ai voştri, voiți a lepăda jos cununile cele veşnice? Să înveţe 
prin voi bărbăţie ostașii lui Hristos a se înarma cu credință. Să nu voiţi a vă lepăda semnul 
biruinţei voastre, pentru lacrimile femeii și nu slăbiţi punerea picioarelor voastre pe grumajii 
vrăjmaşilor, pentru ca nu, iarăși luînd putere, să se ridice spre război, care, deşi întîi era cumplit 
asupra voastră, mai pe urmă însă mai cumplit se va arăta. 


Deci ridicaţi, în pătimirile acestea pămîntești, cu preaslăvire, steagurile nevoinţei 
voastre şi nu vă lipsiţi de Hristos pentru o nefolositoare tînguire copilărească. Căci aceştia pe 
care îi vedeți plîngînd, s-ar fi bucurat acum de ar fi ştiut cele ce ştiţi voi; căci ei socotesc că 
numai aceasta singură este viaţa, care, luînd sfîrşit, nici o parte nu rămîne celui viu, trupul fiind 
mort. De ar fi ştiut că este altă viață fără de moarte și fără de durere, în care împărtășește bucuria 
cea de-a pururea, cu adevărat s-ar fi sîrguit împreună cu voi a merge către aceea şi viața aceasta 
vremelnică întru nimic socotind-o, pe cea veşnică ar fi poftit-o. Pentru că viaţa aceasta de acum 
este degrabă trecătoare şi atît de nestatornică, încît nici către cei ce o iubesc pe ea nu poate 
vreodată să-și păzească credința; căci, de la începutul lumii, cei ce au nădăjduit spre dînsa s-au 
păgubit şi pe toţi cei ce au pofiit-o, i-a înşelat; apoi și-a bătut joc de toţi cei ce s-au mîndrit cu 
dînsa, pe toţi i-a minţit şi pe nici unul nu l-a făcut cu nădejde; în fine, cu totul s-a arătat că este 
minciună. O! de-ar fi umblat numai cu minciuna şi să nu se fi dus în rătăcirea cea cumplită! Dar 
ce este mai amar, că viața aceasta pe iubitorii ei îi duce către toată fărădelegea. Aceasta pe 
iubitorii de pîntece îi îndulcește cu îmbuibare şi cu băutură. Pe iubitorii de patimi, la desfrînare 
şi la toată necurăţenia îi îndeamnă. 


Viaţa aceasta îndeamnă pe tîlhari să fure, pe cel mînios să se iuțească, pe cel mincinos 
să înşele. Aceasta seamănă între bărbaţi şi între femei despărțire; între prieteni, vrajbă; între cei 
blînzi, gîlceavă; între cei drepți, nedreptăţi; între frați, sminteli. Aceasta ia de la judecători 
judecata dreaptă, de la cei curaţi, întreaga înţelepciune; iar de la meşteri, cinstea şi, ca să nu 
pomenim pe cele mai cumplite ale ei, apoi ea duce către mari fapte rele pe iubitorii săi, încît 
uneori ucide frate pe frate, fiu pe tată şi prieten omoară pe prieten. Oare cu a cui îndemînare se 
fac acestea? Cu al cui sfat? Cu ce fel de nădejde și gînd se săvirşesc niște fărădelegi ca acestea? 


Oare nu pentru viaţa aceasta de acum, pe care prea mult iubind-o, oamenii se urăsc unul 
pe altul? Pentru că fiecare îşi caută lui singur petrecerea cea mai cu bune plăceri. Căci pentru 
ce înjunghie tîlharul pe călător, bogatul năpăstuieşte pe cel sărac, cel mîndru face strîmbătate 
celui smerit şi cel vinovat de tot răul goneşte pe cel nevinovat? Cu adevărat toate răutăţile 
acestea le lucrează cei ce slujesc vieţii acesteia de acum, care poftesc a petrece şi a se îndulci 
cu dragostea ei multă vreme; ea, sfătuind la toate răutăţile pe poftitorii şi slujitorii săi, îi dă pe 
ei fiicei sale celei născute dintr-însa, adică morţii celei veşnice, în care au căzut și oamenii cei 
dintîi pentru aceasta. Căci, creați fiind spre cîştigarea vieții celei veşnice, s-au dat pe sine întru 
dragostea vieții vremelnice; apoi s-au făcut robi plăcerii pîntecului şi tuturor dulceților. După 
aceea au căzut în iad, nimic neducînd cu ei din bunătățile cele pămînteşti. Această viaţă de acum 
vă înşală pe voi, o, prieteni iubiți?” 


Apoi a zis către părinții mucenicilor: "Pe acești iubiţi ai voştri, care merg către viața cea 
veșnică, să-i întoarceți înapoi cu sufletul vostru cel nedrept? Aceasta vă invită pe voi o! cinstiți 
părinţi, ca să daţi înapoi cu tînguirile voastre cele fără de socoteală pe fiii voştri care aleargă 
către ostăşirea cea cerească, către cinstea cea nestricată şi către prietenia Împăratului celui 
veșnic?. Aceasta vă sileşte pe voi, o! femei ale sfinţilor, ca prin momelile voastre să răzvrătiți 
minţile cele mucenicești şi să-i abateţi de la scopul lor cel bun? Prin sfătuirile voastre le mijlociţi 


moarte în loc de viaţă şi robie în loc de mîntuire. Pentru că, de se vor învoi cu sfaturile voastre, 
apoi puţină vreme vor viețui cu voi, iar după aceea va fi nevoie a se despărți de voi; şi astfel se 
vor despărți, încît nu veţi putea să vă mai vedeţi unul cu altul acolo, fără numai în muncile cele 
veșnice, unde văpaia arde sufletele necredincioşilor, unde șerpii tartarului mănîncă buzele 
hulitorilor, unde aspidele rup piepturile închinătorilor de idoli, unde este plînsul cel amar și 
suspinarea cea grea, unde nu se mai conteneşte tînguirea în munci. 


Deci dați loc acestora ca să scape de muncile acelea, după aceea sîrguiți-vă şi voi a vă 
izbăvi de acelea, spuneţi-le iarăși a se sîrgui către cununa cea gătită lor. Nu vă temeţi, căci nu 
se despărţesc de voi, ci merg ca să vă gătească vouă în cer lăcașuri strălucite, întru care cu dînşii 
şi cu fiii voştri vă veţi sătura de bunătăţile cele veşnice. Dacă aici vă mîngiie casele cele 
frumoase de piatră, cu cît mai vîrtos vă vor mîngîia pe voi frumuseţile curților celor de sus, 
unde mesele de aur curat strălucesc, unde cămările sînt zidite din pietre scumpe, cu mărgăritare 
împodobite şi cu slavă strălucite; unde-s grădinile de-a pururea înflorite cu flori nevestejite, 
unde-s cîmpuri verzi și îndestulate cu izvoare de ape dulci; unde văzduhul este întodeauna cu 
mireasmă bună negrăită, unde este ziua cea neînserată, lumina cea neapusă şi bucuria cea 
nesfîrșită; unde nu este durere, nici întristare, nici suspin, nici un fel de vedere urîtă, nici o grea 
mirosire, nici o auzire a vreunui glas de întristare, de plîngere şi de înfricoșare. Ci toate se văd 
frumoase, toate au miros ca nişte aromate, toate se aud înveselitoare. Acolo cîntă neîncetat 
cetele îngerilor și ale arhanghelilor, slăvind pe Împăratul cel fără de moarte într-un glas. 


Deci, pentru ce să treceţi cu vederea o viață ca aceasta și să o iubiți pe cea vremelnică? 
Au doară pentru bogății? Acelea pier degrabă, iar cei ce voiesc a le avea lîngă ei veşnic, să audă 
ce răspund către dînşii bogăţiile lor: aşa ne iubiţi pe noi, ca să nu ne despărțim de voi niciodată; 
însă a merge în urma voastră, după ce muriţi voi nu putem; iar a merge înaintea voastră, viețuind 
voi, putem; însă numai dacă ne veţi porunci voi, adică de ne veţi trimite înaintea voastră. 
Lacomul împrumutător şi lucrătorul de pămînt cel osîrduitor să vă fie vouă chip, căci acela dă 
omului aur în datorie, ca îndoit să ia de la dînsul; iar celălalt, feluri de seminţe seamănă în 
pămînt, ca să le poată lua însutit. Deci datornicul dă împrumutătorului îndoit aurul său şi 
pămîntul creşte sămînța semănătorului însutit; iar bogăţiile voastre pe care le veți încredința lui 
Dumnezeu, oare nu le va da vouă îndoit de multe? 


Astfel trimiteţi acolo bogăţia voastră înainte și apoi sîrguiți-vă a merge şi voi degrabă. 
Pentru că ce foloseşte viaţa aceasta vremelnică? De ar trăi cineva o sută de ani şi apoi cînd va 
veni ziua cea de pe urmă, au nu se văd toţi anii cei trecuţi şi toate dulcețţile vieţii, ca şi cum n- 
ar fi fost niciodată? Numai că rămîn niște urme ca ale unui călător străin, care ar fi găzduit la 
noi într-o zi. O! cu adevărat nebunul și acela care nu ştie nici unele din aceste bunătăţi, numai 
acela nu poate iubi această viață prea frumoasă. Cu adevărat al celui fără de pricepere este lucrul 
acesta a se teme de pierderea acestei vieţi pieritoare, spre a primi pe cea pururea viitoare, întru 
care îndulcirile, bogăţiile şi veseliile se încep, ca să nu se sfirşească niciodată, ci fără sfîrşit 
rămîn în veci. Căci cel ce nu voiește să iubească o viață ca aceasta pururea fiitoare, acela şi pe 
aceasta vremelnică în deşert o pierde şi cade în moartea cea veşnică. Apoi se ţine legat în iad, 
unde este focul cel nestins, supărarea cea de-a pururea şi muncile cele neîncetate, unde viețuiesc 
duhuri cumplite, cu capete de şerpi, ai căror ochi slobod săgeți de foc, ai căror dinţi sînt mai tari 


ca fildeșul, cu cozile de scorpie, cu glasuri ca ale leilor răcnesc şi numai la vedere sînt 
înfricoşătoare şi aduc mare frică, durere cumplită și moarte amară. 


O! de-ar fi cu putinţă a muri într-acele înfricoşări şi munci, dar ce este mai cumplit, căci 
de aceea viețuiesc ca să moară neîncetat. Pentru aceea nu se mistuiește pînă în sfîrşit, ca fără de 
sfirşit să se muncească. De aceea rămîn întregi ca în veci să se învenineze de muşcările 
balaurilor. Apoi mădularile cele mușşcate iarăși se înnoiesc, ca iarăși, să fie spre mîncarea 
şerpilor celor înveninați și a viermilor celor neadormiți. 


O! prieteni, o cinstite femei ale sfinţilor! Nu doriți a întoarce această doime sfîntă de la 
viața cea fără de sfîrşit, către acel fel de moarte înfricoşată şi fără de sfîrșit! Nu-i atrageți de la 
bucurie către tînguire! Nu-i sfătuiţi a merge de la lumină la întuneric! Nu-i chemaţi de la odihna 
cea dulce la muncile cele amare! O! doime sfîntă, Marcheline și Marcu! Nu vă lăsaţi să vă înșele 
duşmanul cel viclean care v-a adus o ispită ca aceasta prin casnicii voştri! Nu vă aruncați în 
muncile cele nesfîrșite şi nu vă daţi în mîinile diavolului! Nu vă înșelaţi cu dragostea acestei 
vieți vremelnice, cu frumuseţile acestei lumi văzute şi dulceţile cele deşarte ale vieţii! Nu vă 
lăsaţi biruiți de rugămintea părinților, de tînguirea femeilor, de lacrimile copiilor, de momelile 
prietenilor şi ale rudeniilor! Aduceţi-vă aminte de cuvintele Domnului: Vrăjmașii omului sînt 
casnicii lui. Căci nu ne sînt prieteni aceștia care ne despart pe noi de Dumnezeu, ci vrăjmași. 
Dragostea lor către noi nu este adevărată, ci mincinoasă, de vreme ce dragostea lui Dumnezeu 
şi împărăţia cerurilor cea gătită celor ce iubesc pe Dumnezeu o jefuiesc şi de atîtea bunătăţi ne 
lipsesc pe noi. 


Deci, nu lăsaţi ca să vă ia din miini plata aceea pentru care v-aţi ostenit atîta! Căci iată, 
cu adevărat ca şi cum în mîinile voastre ţineţi acum bunătățile cele gătite vouă. Iată, acum staţi 
lîngă uşile cămării celei cerești. lată, acum cununile vi s-au împletit și Hristos, puitorul de 
nevoinţe, vă aşteaptă ca să vă încununeze și să vă preamărească înaintea sfinților îngeri. lată, 
acum a sosit sfîrșitul alergării voastre. Deci, nu vă întoarceți înapoi ca femeia lui Lot, ca să nu 
vă faceți stîlp neînsuflețit, căci veţi pierde sufletele voastre. Nu vă întoarceţi cu mai multă 
dragoste către părinţi, către femei, către copii, ca să nu fiți nevrednici de Hristos, care a zis: Cel 
ce iubeşte pe tatăl său sau pe maică-sa, sau pe fiu sau fiică, mai mult decit pe Mine, nu este 
vrednic de Mine. Să nu fiţi aşa de nepricepuţi, ca după ce aţi început cu duhul, acum să sfîrşiți 
cu trupul. O! de aş fi avut parte de Hristos, Dumnezeul meu, ca mai înainte de voi, să-mi vărs 
sîngele pentru EI; ca voi să fi privit la pătimirea mea şi moartea mea să vă fi fost vouă pildă 
spre a vă pune sufletele pentru Domnul vostru şi al meu"! 


Acestea şi altele multe grăind Sfîntul Sebastian, îndată l-a strălucit o lumină 
dumnezeiască din înălțime şi faţa lui era ca a îngerului, încît s-au spăimîntat necredincioşii de 
slava feţei lui. Apoi au fost văzuţi de unii şapte îngeri, îmbrăcînd pe fericitul Sebastian cu haină 
strălucită şi un tînăr prea frumos, zicîndu-i: "Tu, totdeauna vei fi cu mine”. Acestea s-au făcut 
în casa lui Nicostrat, unde erau închiși Marchelin şi Marcu. Iar femeia lui Nicostrat, cu numele 
Zoe, care de şase ani își pierduse glasul dintr-o boală cumplită, a rămas mută, dar puterea 


auzului şi a înţelegerii o avea nevătămată. Aceasta, auzind toate cele grăite de Sebastian şi 
înțelegîndu-le bine, apoi, văzînd şi strălucirea feţei lui, a căzut la picioarele lui, rugîndu-l să i 
se dezlege limba ei. Iar fericitul a zis: "De sînt rob al lui lisus Hristos şi de sînt adevărate toate 
cele ce a auzit această femeie din gura mea şi prin ele a crezut, să poruncească Domnul meu, 
ca să se dezlege buzele și limba, precum odinioară a proorocului Zaharia”. 


Acestea zicînd, a făcut semnul Sfintei Cruci peste gura femeii şi îndată ea a început a 
vorbi cu mare glas zicînd: "Fericit ești tu, binecuvîntat este cuvîntul gurii tale şi fericiți sînt cei 
ce cred prin tine în Hristos, Fiul lui Dumnezeu cel viu. Că eu am văzut cu ochii mei pe înger, 
pogorîndu-se din cer către tine şi ținînd o carte deschisă înaintea ochilor tăi, din care citeai 
cuvîntul tău. Deci, binecuvîntaţi sînt cei ce cred cele grăite de tine şi blestemaţi sînt cei ce se 
îndoiesc măcar de un cuvînt din cele auzite. Că precum luceafărul răsare şi izgoneşte întunericul 
nopții şi aduce lumină ochilor tuturor, aşa lumina cuvintelor tale a gonit toată întunecarea, atît 
a neșştiinţei, cît și a orbirii mele și mi-a răsărit ziua cea luminată a credinţei celei drepte; apoi ai 
deschis amuţirea de şase ani a gurii mele, spre lauda lui Dumnezeu”. 


O minune ca aceea văzînd toți cei ce erau acolo, s-au plecat spre a crede în Hristos. lar 
Nicostrat, bărbatul Zoii, văzînd atîta putere a lui Hristos, a căzut la picioarele sfîntului, cerînd 
iertare că prin porunca împăratului a ţinut legaţi şi închiși pe cei doi. Şi, luînd legăturile de fier 
din mîinile lor, le cuprinse genunchii și-i ruga a merge liberi. Apoi zise: "O! cît aș fi fost de 
fericit dacă aş fi putut să fiu legat pentru sănătatea voastră; căci, cu vărsarea sîngelui meu pentru 
voi, aş fi spălat păcatele mele şi, izbăvindu-mă de moartea cea veşnică, aş fi dobîndit viaţa aceea 
care a voit a ne-o vesti Dumnezeu, prin gura domnului Sebastian”. 


Iar cînd ruga pe sfinți să meargă la ale lor, i-au zis aceia: "Paharele pătimirilor noastre 
nu voim a le lăsa ţie; iar Domnul nostru Iisus Hristos este bogat și îndurat; El este puternic să 
te învrednicească şi pe tine de un pahar ca acesta, dacă cu adevărat îl poftești. Că de vreme ce 
vouă necrezînd încă, vi s-a dăruit lumina cunoștinței adevărului, cu cît mai vîrtos acum, crezînd 
tot ceea ce veţi cere, vi se va da; pentru că dumnezeiasca bunătate totdeauna este gata a da în 
dar cele dorite, mai ales celor care cred în EI fără îndoială. Credinţa voastră, acum din învăţătură 
s-a început. Şi într-un ceas aţi învăţat ceea ce ar fi putut cineva să înveţe într-un an. Și precum 
vedem, nimic nu vă oprește pe voi cei ce credeți în Domnul nostru a fi gata de a muri pentru El. 
Nici părinţii, nici fiii, nici bogățiile, ci îndată treceţi cu vederea cele ce ați iubit totdeauna și 
căutaţi ceea ce niciodată nu ştiaţi, alergînd pe cărările cele neștiute, căci îndată aţi venit către 
Hristos și prin dorință aţi intrat acum în cele cerești, de vreme ce nici o mîngiiere nu căutaţi pe 
pămînt! O! cît de mare laudă este lucrul acesta! O! cît este de următor faptei bune! Dar cu 
Hristos nu v-aţi unit în apa Botezului, apoi începuturile ostăşirii n-aţi văzut şi acum luaţi arme 
pentru Împăratul Cel adevărat şi pe ostaşii Lui dezlegîndu-i din legături, singuri vă faceţi ai Lui; 
iar pentru cei ce vor să fie omorîți, nu vă temeţi singuri a vă da la moarte”. 


Zicînd acestea, sfinţii s-au umilit toți în inimile lor şi plîngeau, căindu-se de neștiința 
lor cea de mai dinainte pentru că voiau să întoarcă pe ostașii lui Hristos de la nevoinţa cea bună. 


Atunci a zis Marcu: "Învăţaţi-vă, o! părinţi prea iubiţi, o femei și prieteni, învăţaţi-vă a sta cu 
bărbăție împotriva vrăjmașului, luînd pavăza credinței, cu care veţi putea stinge săgețile cele 
aprinse ale dușmanului. Scoală-se şi iuțească-se asupra noastră slugile diavolului, ori cu ce 
muncă vor voi, rupă trupurile noastre, că trupul îl vor putea omorî, dar sufletul, cel ce se luptă 
pentru biruință, nu-l vor putea birui. Iar pentru uciderea şi ruperea trupului să nu băgăm seamă, 
pentru că mai slăviţi îi fac pe ostași rănile ce se primesc pentru Împăratul ceresc. Se iuţeşte 
asupra noastră diavolul cu mare mînie, căci singur se muncește văzînd răbdarea noastră; aduce 
asupra noastră felurite munci şi ne îngrozeşte cu multe chinuri, pentru a ne înfricoşa și a ne rupe 
de la nevoinţa cea bună. Şi unde nu sporeşte nimic cu muncile, acolo cu vicleșug momește; 
făgăduiește viață, ca pe viaţă s-o ia; făgăduieşte cinste, ca să necinstească; făgăduiește bogății, 
ca să sărăcească; dă slavă, ca să umple de ruşine; făgăduieşte neîntristare, ca să arunce în 
primejdie şi necaz neîncetat. 


Acestea sînt războaiele lui meşteşugite, acestea sînt sfaturile cele amăgitoare ale lui, 
adică a scoate trupul din munci, iar pe suflet a-l omori cu păcatele. Iar noi să mergem împotriva 
lui, să trecem cu vederea trupul, ca să ajutăm sufletul; că pentru ce să ne temem a muri 
vremelnic, nădăjduind a viețui veşnic? Pentru ce să ne fie jale de această viață, nădăjduind a 
dobîndi pe cea bună? Să se teamă că vor muri acei care nu vor vedea viața în veci. O! cît de 
mulţi iubitori ai acestei vieți, întîmplarea fără de veste i-a pierdut! Fulgerul i-a lovit, marea i-a 
înecat, prăpăstiile i-au înghiţit, sabia i-a înjunghiat. Și pe această viaţă cu durere au pierdut-o, 
ticăloşii, iar pe cealaltă nicidecum n-au aflat-o. Deci aceia să se tînguiască pentru viața aceasta, 
aceia să se cutremure de moarte. lar nouă ce durere să ne fie de moarte şi ce purtare de grijă să 
avem pentru viața aceasta? Noi, care avem viaţă gătită de la lisus Hristos şi bunătăţi nevăzute 
de ochi, neauzite de urechi şi neajunse la minte”. 


Grăind Sfîntul Marcu acestea, toţi se înaripară cu dorinţa vieţii ce va să fie, iar de aceasta 
de acum se îngreţoşau. Toţi se aprindeau cu dragostea lui Hristos, iar lumea au început să o 
urască şi mulțumeau lui Dumnezeu că le-a luminat întunericul şi le-a deschis ochii minții şi, 
scoţîndu-i din calea pierzării, le-a arătat calea mîntuirii. Și așa, cei ce veniseră ca să întoarcă pe 
sfinții mucenici de la Hristos, s-au întors singuri către Hristos. Și cei ce aşteptau să vîneze pe 
alţii în pierderea lor, singuri s-au vînat spre mîntuire. lar Nicostrat, cu femeia sa Zoe, stăruiau 
zicînd: "Nu vom mînca, nici nu vom bea, de nu ne vei da taina credinţei creştineşti”. 


Sfîntul Sebastian i-a zis: "Schimbă-ţi cinstea ta şi începe mai vîrtos a fi slujitor al lui 
Hristos, decît eparhului. Deci ascultă sfatul meu: Pe toţi câți îi ai prin legături şi prin temnițe 
adună-i la un loc, că eu voi chema pe preotul lui Dumnezeu şi de la acela te vei învrednici 
Sfintelor Taine, împreună cu toţi care vor voi să creadă. Că dacă diavolul se sîrguiește atît de 
mult spre a întoarce de la Hristos pe sfinţii săi robi, cu atît mai vîrtos sîntem datori a ne sîrgui 
să scoatem de la diavol, pe aceia care cu nedreptate i-a făcut ai săi şi să-i dăm iarăşi Ziditorului”. 
Nicostrat răspunse: "Dar pot să se dea sfintele tilharilor, celor osîndiţi la moarte și celor 
fărădelege?" Sebastian zise: "Mîntuitorul nostru a venit pentru cei păcătoşi în lume și a arătat 
taina Botezului, prin care se spală păcatele şi fărădelegile omeneşti şi se dă darul cel 
dumnezeiesc. Deci, la începutul întoarcerii tale, acest dar să aduci lui Dumnezeu: îngrijeşte-te 


pentru mântuirea altora şi-ţi va fi ţie ca răsplătire o cunună mucenicească, avînd împreună cu 
tine flori neveştejite de multe fapte bune”. 


Auzind acestea Nicostrat, a mers la Claudie logofătul şi i-a poruncit ca să trimită la casa 
lui pe toți cei ferecaţi cu fiare. Punîndu-i înainte, Sfîntul Sebastian le-a dat cuvînt de învățătură 
miîntuitoare. Apoi sfîntul, aflîndu-i pe dînşii plecaţi spre a crede şi lesnicioşi spre a primi darul 
cel dumnezeiesc, a poruncit să-i dezlege din legături pe toți. După aceea a mers la Sfîntul 
Policarp, preotul, care se ascundea pentru prigoană şi i-a spus lui toate cele ce s-au făcut. Sfîntul 
Policarp, mulțumind lui Dumnezeu, a mers cu Sebastian în casa lui Nicostrat şi, văzînd 
adunarea celor ce crezuseră în Dumnezeu, a zis: "Fericiți sînteți voi toți care ați ascultat cuvîntul 
lui Dumnezeu, Domnul nostru lisus Hristos, care a zis: Veniți către Mine toți cei osteniți şi 
împovăraţi şi Eu vă voi odihni pe voi. Luaţi jugul Meu asupra voastră şi învăţaţi de la Mine, 
că sînt blind şi smerit cu inima, și veți afla odihnă sufletelor voastre; căci jugul meu este bun 
și sarcina mea este ușoară. Deci acum voi, fraților, care voiți să vă spălaţi prin apa Botezului, 
ca să vă faceţi fii iubiţi ai lui Dumnezeu, aveți trebuință de pocăință, ca, prin ea să dobîndiţi 
iertarea păcatelor celor de mai dinainte. Dar acum cînd arătaţi o osîrdie ca aceasta către Hristos, 
Dumnezeul nostru, căci, crezînd întru EI, gata sînteți a muri pentru dînsul şi de unde, mai înainte 
ați vrut să întoarceți pe alţii, acum singuri aceasta o voiţi, să ştiţi că acum ați luat iertare şi aţi 
cîştigat biruinţă asupra vrăjmașului celui nevăzut. 


Ştie Hristos, Dumnezeul nostru, a scoate lumină din întuneric şi din vasele cele lepădate 
a scoate vase alese. Așa a făcut din Saul pe Pavel, din depărtat a făcut apostol şi din prigonitor, 
învățător. Aşa şi pe voi acum, v-a făcut din păgîni creştini, din necredincioşi robi credincioși şi 
din vrăjmaşi prieteni, de a căror întoarcere, toată adunarea diavolilor, fiii întunericului, plîng şi 
se tînguiesc; iar cetele sfinţilor îngeri, fiii luminii, se bucură şi se veselesc de luminarea voastră. 
Deci, să se apropie fiecare din voi şi să-mi dea numele său în scris şi, mai înainte de luarea 
Botezului, să ţineţi post. Postiţi pînă în seară şi cînd va apune lumina cea materială, atunci va 
răsări lumina cea nematerială prin Sfîntul Botez”. Atunci s-au umplut toți de bucurie şi s-au 
pregătit pentru Sfîntul Botez. 


Aceasta făcîndu-se, a venit Claudie logofătul în casa lui Nicostrat şi l-a chemat la eparh: 
"S-a mîniat eparhul, înştiințîndu-se că ai chemat toţi legaţii în casa ta şi mi-a poruncit să te 
chem; deci vezi ce vei răspunde lui". Venind Nicostrat la eparh şi întrebat fiind de cei legaţi a 
răspuns: "Din porunca măriei tale, am luat pe doi creștini, ca să-i păzesc în casa mea, pe 
Marchelin și pe Marcu, cărora, pentru ca să le fac frică mai mare, am adus la dînșii pe alți legați 
şi ferecaţi greu, ca privind la aceia şi cunoscînd ce fel de pătimiri îi aşteaptă, poate s-or supune 
poruncii tale”. Iar eparhul l-a lăudat pentru aceasta și l-a lhberat, zicînd: "Mare dar vei lua de la 
părinţii lor, de se vor întoarce prin tine la gîndul nostru, ca apoi să fie liberaţi întregi și sănătoși”. 


Intorcîndu-se Nicostrat cu Claudie acasă, i-a spus despre Sfîntul Sebastian, că fiind 
prieten împăraţilor, este creştin şi desăvîrşit în dumnezeiasca învățătură şi întărește numele 
creștinilor întru a sa credință; apoi arată că viața aceasta de acum este vremelnică și degrabă 


pieritoare, vestind alta după moarte, veșnică şi mai bună. Și i-a mai spus cum a strălucit faţa lui 
cu lumină cerească, cum a vindecat pe femeia lui de amuţirea cea de şase ani şi a făcut-o de 
grăieşte limpede. Acestea zicîndu-le, Claudie a zis: "Doi copii ai mei foarte mici sînt bolnavi, 
unul este răcit, iar celălalt peste tot trupul este rănit; deci îl voi ruga pe el ca să-mi vindece fiii, 
pentru că nu mă îndoiesc, că cel ce a putut să dezlege limba celei mute de șase ani, va putea să 
vindece şi pe fiii mei”. 


Acestea zicînd a mers degrabă la casa sa şi, luînd amîndoi copiii pe mîinile sale, a venit 
în casa lui Nicostrat şi, căzînd înaintea picioarelor sfinților lui Dumnezeu, adică Sebastian şi 
Policarp, a zis: "Fără îndoire, cred cu toată inima cum că Hristos, pe Care ÎI cinstiţi voi, este 
Dumnezeu adevărat; iată am adus aici pe aceşti doi copii ai mei bolnavi, ca prin voi să se 
mîntuiască de moarte". lar dumnezeieștii bărbați au zis către dînsul: "Degrabă fiecare dintre 
dînşii vor primi vindecare de orice boală vor avea, în vremea cînd vor intra în sfinta baie a 
Botezului". Atunci Claudie a strigat: "Cred în Hristos şi voiesc a fi creştin!” 


Pregătindu-se toți pentru Sfîntul Botez, se scria numele fiecăruia şi se da preotului; și, 
mai înainte decît toţi, şi-a dat numele Tracvilin, tatăl lui Marchelin şi Marcu; iar după dînsul 
alți şase prieteni ai lui: Ariston, Criscentian, Evtihian, Urban, Vitalie şi lust. După aceștia, 
Nicostrat cu fratele său, Castorie şi Claudie, logofătul; după dînşii, doi fii ai lui Simforian şi 
Felix; apoi Marchia, mama lui Marchelin şi Marcu, Simforosa, femeia lui Claudie şi Zoe, a lui 
Nicostrat; apoi toată casa lui Nicostrat, bărbaţi și femei, pînă la treizeci și trei de suflete; iar la 
sfîrşit toţi cei ce erau prin legături, șaisprezece la număr. Însă numărul tuturor celor ce s-au 
botezat de Sfîntul Policarp era de șaizeci şi patru. Iar primitor din botez era Sfîntul Sebastian şi 
ale femeilor erau primitoare Beatrix şi Luchina. 


Mai întîi de toţi au fost aduși copiii lui Claudie, în sfînta baie a Botezului şi îndată s-au 
vindecat de neputințele lor, încît nici urme de răni ce au avut pe trupurile lor n-au rămas. După 
aceștia s-a adus 'Tracvilin, care era cuprins nu numai de neputința bătrîneților, ci şi cu boala 
podagrei şi a hiragriei, încît abia putea a se purta de mîinile altora și, dezbrăcînd hainele de pe 
dînsul ca să-l bage în sfinta baie a Botezului, îl durea foarte rău trupul. Și I-a întrebat pe el 
Sfîntul Policarp: "Crezi, fără îndoială, cum că unul născut, Fiul lui Dumnezeu, Domnul nostru 
lisus Hristos este puternic a-ți da sănătate şi a-ţi ierta păcatele?" Iar Tracvilin a răspuns: "Cred 
că Hristos, Fiul lui Dumnezeu toate le poate, însă eu numai aceasta voiesc de la bunătatea Lui, 
ca să mi se ierte păcatele, iar de durerea trupului nu bag seamă". Toţi cei ce stau împrejur au 
plîns de bucurie şi rugau pe Domnul, ca să arate roada credinței lui. 


Începînd Botezul, l-a întrebat: "Crezi în Tatăl şi în Fiul și în Sfîntul Duh?" Şi cînd a 
răspuns: "Cred", îndată - încă fiind cuvîntul pe buzele lui - i s-au dezlegat mîinile şi picioarele 
şi i s-au întărit pulpele și gleznele lui, încît toată neputința bătrîneților s-a depărtat de la dînsul, 
devenind ca vulturul şi a strigat: "Tu eşti unul Dumnezeu adevărat, pe Care această lume 
ticăloasă nu Te ştie!" După dînsul toţi ceilalți s-au botezat cîte unul. Apoi şaisprezece zile din 


vremea cea dată lui Marchelin şi Marcu, le-a petrecut lăudînd pe Dumnezeu în psalmi ziua şi 
noaptea, întărindu-se şi pregătindu-se, către nevoinţa mucenicească, pentru numele lui Hristos. 


Împlinindu-se treizeci de zile Agrestie Hromatie, eparhul cetăţii Romei, chemînd la sine 
pe Tracvilin, tatăl lui Marchelin şi Marcu, l-a întrebat despre fiii lui: "Plecatu-s-au, oare, ca să 
se depărteze de la creştinătate?" Iar Tracvilin a răspuns: "Pentru facerea ta de bine nu este destul 
nici un cuvînt al gurii mele, spre a-ţi mulțumi. Căci de nu ai fi oprit tu cu blîndeţe, răspunsul 
cel de moarte dat asupra fiilor mei şi de nu i-ai fi lăsat atîtea zile, apoi eu m-aș fi lipsit de fii, 
iar ei n-ar mai fi avut tată. Dar acum se bucură împreună cu mine, toate rudeniile şi iubiții 
prieteni, încă şi măria-ta, precum mi se pare; căci morţilor s-a dăruit viață, celor supăraţi veselie, 
iar celor întristaţi li s-a întors mîngîierea". 


Atunci eparhul, socotind că fiii lui se vor închina zeilor, a zis: "Deci, veniţi în ziua cea 
de pe urmă, ca fiii tăi să pună tămilia cea datoare zeilor". Auzind acestea, Tracvilin a zis: "Prea 
luminate bărbat, de ai fi pus întrebarea ta pentru mine şi pentru fiii mei în cumpăna judecății 
celei drepte, ai fi putut cunoaşte ce fel de putere este numirea creştinească". Eparhul a zis: "Te 
îndrăceşti, Tracviline?". Iar Tracvilin a zis: "Pînă acum mă îndrăceam cu trupul şi cu sufletul, 
dar, cum am crezut în Hristos, îndată am primit sănătatea sufletului şi a trupului meu”. Eparhul 
a zis: "lată, precum văd eu, pentru aceasta am lăsat și am dat vreme fiilor tăi, ca nu numai să-i 
întorci de la rătăcire, ci să te întoarcă şi pe tine către a lor rătăcire”. 


Tracvilin a răspuns: "Rog a ta strălucire, ca însuşi acest nume rătăcire să-l judeci şi să 
vezi ce lucruri se cuvine a le numi cu acest nume - rătăcire”. "Spune tu mai bine căror lucruri 
este potrivit numele de rătăcire” a zis eparhul. Atunci Tracvilin a răspuns: "Întâia rătăcire este a 
lăsa calea vieții şi a umbla pe calea morţii”. 


Eparhul a zis: "Şi care este calea morţii?" Iar Tracvilin a zis: "Dar nu ţi se pare că aceasta 
este calea morții, a da nume dumnezeiesc oamenilor celor muritori de rînd și a se închina 
chipurilor lor, cele făcute din lemn şi piatră?" Eparhul a zis: "Dar nu sînt zei cei cărora ne 
închinăm noi?" Tracvilin a răspuns: "Cu adevărat nu se cuvine a avea zeu pe acela pentru care 
se citește în cărțile de obşte că sînt răi, nedrepți şi cumpliți, că au avut părinți fărădelege, că ei 
au viețuit în necuvioşie, nedreptate și în minciuni, încît au murit ticăloşeşte. Au doară, mai 
înainte pînă a nu împărăți Cron peste cretani şi mînca trupurile fiilor săi, mai înainte de acea 
vreme, zic, nu era Dumnezeu în cer? Apoi după aceea Critul, avînd împăratul său cerurile, nu 
aveau Dumnezeu? Cu adevărat rătăcesc cei ce zic că Die, fiul lui Cron, stăpîneşte tunetele şi 
aruncă fulgerele, căci era ca un om, pe care îl stăpînea răutatea şi pofta trupească. Pe cine n-a 
prigonit acela, căci nici pe tatăl său nu l-a cruțat? Sau cu ce nelegiuiri nu s-a spurcat acela, care 
şi pe soră-sa cea născută dintr-un pîntece, și-a luat-o femeie? În toate zilele prin tîrguri, prin 
uliţe, prin case şi prin tot locul se povestește în cărți de necurata Ira, căci se spune că sora lui 
Die este şi femeia lui. lar răpirea lui Ganimet, copilul cel frumos, au doar se tăinuieşte și de 
către înşişi închinătorii lui Die? Deci, nu crezi, prea luminate bărbat, că rătăcești, cinstind pe 
zeii cei plini de nişte fapte rele ca acestea, pentru care legile romanilor la multe feluri de pedepse 


îi dau pe oameni? Pe unii ca aceştia îi cinstești tu şi, lăsînd pe Atotputernicul Dumnezeu, Care 
împărăţeşte în ceruri, zici pietrei: "Dumnezeul meu ești tu!", iar lemnului: "Ajută-mi mie!”. Zis- 
a eparhul: "De cînd a început a se huli zeii şi a întoarce oamenii de la închinarea lor, cu multe 
întîmplări rele se primejduieşte împărăția romanilor”. 


Tracvilin a zis: "Nu este așa, ci de vei citi scrisorile lui Livie, vei afla acestea, că din 
oastea romanilor care adusese jertfă diavolilor, într-o zi au căzut mai mult de patruzeci şi două 
de mii. Nici aceasta nu este tăinuită de către tine, cum că francii au luat Capitoliul şi toată 
puterea romanilor s-a făcut lor de batjocoră. Multe cetăţi nespusă robie şi diferite feluri de 
ucideri a răbdat cetatea Roma, mai înainte de a cunoaşte oamenii pe Dumnezeul cel adevărat. 
Iar acum, de cînd a început a se cinsti nevăzutul şi adevăratul Dumnezeu, de cei ce cred în EI, 
împărăția romanilor este fără de tulburare şi fără de supărare; căci Dumnezeu, pentru aleşii Săi, 
a îngrădit-o cu pace. Dar un Dumnezeu atît de bun, nu se cunoaşte de voi şi toate facerile de 
bine care se fac de Ziditorul, se socotesc că sînt de la zidire”. 


Aşa vorbind între dînşii, au început cuvînt despe lisus Hristos Domnul şi i-a spus 
Tracvilin cum Fiul lui Dumnezeu S-a pogorit pe pămînt, nedespărțindu-se de ceruri şi S-a 
îmbrăcat cu trup ca să mîntuiască sufletele omeneşti de pierzare. Apoi toate cele ce Tracvilin 
le-a ştiut de la sfinţii Sebastian și Policarp şi mai ales din darul lui Dumnezeu, Care înțelepţeşte 
pe omul credincios, pe acelea le-a spus înaintea eparhului, însuşi Domnul dîndu-i gură și 
înțelepciune şi nimeni n-a putut să i se împotrivească şi nici cel ce se împotrivea lui să-i 
răspundă. Și i-a mai spus că multă vreme a zăcut în podagră şi hiragră, la toate mădularele lui 
şi îndată fără de veste s-a făcut sănătos, cu darul lui Hristos, în vremea cînd a crezut în El cu 
inimă bună. 


Avînd şi eparhul boala podagrei de demult, a poruncit celor ce stăteau înainte ca să ia 
pe 'Tracvilin și să-l ducă, iar noaptea, a trimis în taină şi l-a chemat la dînsul rugîndu-l și 
plătindu-i, ca să-i spună doctoria cu care s-a vindecat". Iar Tracvilin a zis: "Să ştii, măria-ta, că 
Dumnezeul nostru foarte rău Se mînie asupra celor care vor a vinde sau a cumpăra darul Său. 
De voiești să te vindeci de boala ta, apoi crede în Hristos, Fiul lui Dumnezeu și te vei tămădui, 
precum mă vezi şi te văd. Că eu abia eram purtat de alţii şi unsprezece ani de grea boală am fost 
la toate venele şi încheieturile și alţii îmi aduceau mîncarea la gură. Iar cînd am crezut în Hristos 
Dumnezeu, îndată am dobîndit tămăduire şi cu darul Mîntuitorului meu sînt întreg și sănătos". 


Eparhul a zis: "Rogu-mă ţie să aduci la mine pe acela ce a fost mijlocitor sănătăţii tale, 
căci dacă va putea să-mi dea şi mie vindecare, apoi şi eu mă voi face creştin”. Deci, mergînd 
îndată, Tracvilin a chemat pe Sfîntul Policarp şi apoi pe Sebastian şi au învăţat pe Agrestie 
Hromatie, eparhul şi pe Tivurtie, fiul lui, sfinta credinţă în lisus Hristos. Si au sfărîmat pe toți 
idolii care erau în casa lui, mai mulți de două sute: pe cei de lemn i-au ars, pe cei de piatră i-au 
sfărîmat, iar pe cei de aur și de argint i-au tăiat bucățele şi i-au împărțit la săraci. 


Deci sfărîmați şi zdrobiţi fiind idolii, s-a arătat eparhului un tînăr frumos şi preastrălucit, 
zicîndu-i: "Domnul nostru lisus Hristos, întru care ai crezut, m-a trimis la tine ca să primeşti 
sănătate în toate mădularele tale”. Atunci eparhul, îndată cu cuvîntul s-a făcut sănătos și, 
sculîndu-se, a vrut să cadă la picioarele celui ce se arătase, ca să i le sărute. Iar acela a zis către 
dînsul: "Vezi să nu te atingi de mine, pentru că încă nu ești spălat cu Sfîntul Botez de necurăţia 
idolească”. Acestea zicîndu-i, s-a făcut nevăzut. 


Atunci eparhul cu fiul său, au căzut la picioarele sfinților strigînd: "Unde este adevăratul 
Dumnezeu, Domnul lisus Hristos unul născut Fiul Atotputernicului Dumnezeu pe care îl 
propovăduiţi voi, o! buni învăţători?" Iar sfinţii au sfătuit pe eparh să lase dregătoria eparhiei 
să nu mai facă judecăţi, în care era dator să cerceteze pe creştini să-i judece, să-i muncească, 
nici să meargă la priveliștea păgînilor, ci să se îndeletnicească întru învăţătura înţelepciunii 
duhovniceşti; apoi degrabă a făcut el aceea. Iar cînd s-a apropiat de Sfîntul Botez a fost întrebat: 
"Crezi întru Unul Dumnezeu?" EI a zis: "Cred". "Te lepezi de idoli?". Și a zis: "Mă lepăd”. "Te 
lepezi de toate păcatele tale?" a zis preotul. Atunci el a răspuns către preot: "De la început 
trebuia să mă întrebi. Deci, mă voi îmbrăca iarăşi în hainele mele şi nu voi primi Sfîntul Botez, 
pînă ce mai întîi nu mă voi lepăda de păcatele mele. Mă voi împăca cu aceia cu care am avut 
vrajbă. Pe care i-am mîniat, către aceia voi arăta dragoste. Iar de la cei ce au mînie asupra mea, 
de la aceia voi cere iertăciune. Toate datoriile datornicilor mei le voi ierta. lar de am luat de la 
cineva ceva cu sila, aceluia voi întoarce îndoit. După moartea femeii mele am avut două țiitoare, 
pe acelea le voi da după bărbat cu zestre de nuntă. Voi libera robii şi roabele. Toate lucrurile 
dregătoriei mele şi ale casei le voi rîndui după Dumnezeu şi atunci cu îndrăzneală voi zice: Mă 
lepăd de toate păcatele mele şi voi primi Sfîntul Botez. Aceste cuvinte ale lui au plăcut sfinților 
şi s-a amînat botezul o vreme, pînă a împlinit cu fapte toate cele spuse. Apoi i-au botezat pe 
amîndoi în numele Tatălui și al Fiului şi al Sfîntului Duh, împreună cu toată casa, încît s-au 
făcut pînă la o mie patru sute cei din nou luminaţi, bărbaţi și femei. 


În acea vreme era mare prigoană asupra creștinilor, încît nu era cu putinţă nici bucate a 
cumpăra, nici apă a-şi scoate cineva, de vreme ce cu sfatul păgînilor, pretutindeni erau puşi 
idoli mici şi străji multe prin târguri, pe ulițe, pe la fîntîni, pe la izvoare, pîraie; încît toți care ar 
fi vrut să cumpere ceva de-ale mîncării sau să ia apă, mai întîi trebuiau să se închine idolilor ce 
erau acolo. Şi aceasta au scornit-o păgînii, ca să-i prindă mai lesne pe creştini şi să-i dea la 
munci. Văzînd credincioşii aceasta, erau într-o mare mîhnire, pentru că nu le era cu putință a 
căpăta de undeva mîncare sau băutură, fără închinare la idoli, de care fugind, mai bine răbdau 
foamea şi setea decît să se închine lor. 


Atunci Hromatie a poruncit tuturor credincioşilor, care erau în Roma, să ia pe ascuns 
din casa sa mîncare şi apă, căci era foarte bogat şi se adunau credincioșii în casa lui spre lauda 
lui Dumnezeu. Atunci era episcop al Romei fericitul Gaie, cu neamul din Dalmația, rudenia lui 
Dioclițian; acela săvîrșea liturghia în casa lui Hromatie și împărtăşea cu dumnezeieștile Taine 
pe poporul cel nou al lui Hristos. lar pentru goana cea mare, care era asupra creştinilor, 
Hromatie a ieșit din Roma la oarecare moşii ale sale, pe care le avea în Campania, pentru că se 
temea ca nu cumva să se afle la Roma de credinţa lui în Hristos şi voia să vieţuiască acolo fără 
grijă şi mai cu libertate să țină sfînta credință. Deci, porunci creştinilor, că toţi ce vor să se dea 


în lături de la prigoana asupra creștinilor și să vieţuiască fără grijă, să meargă cu el la moşiile 
sale, făgăduind acolo tuturor hrană destulă. Atunci era nevoie ca împreună cu creştinii să 
meargă unul din cei doi sfinți, spre mîngiierea și întărirea credinţei și s-a făcut neînțelegere între 
cei doi sfinți, Sebastian și Policarp, pentru că fiecare dintr-înşii voia să rămînă la Roma, pentru 
cîştigarea cununii cele mucenicești. Atunci a zis sfîntul episcop Gaie: "Dacă amîndoi voiţi a 
muri pentru Hristos, vă veţi da în mîinile muncitorilor și veți lipsi atunci pe poporul credincios 
de mîngiierea cea duhovnicească, din care cauză mie mi se pare sfinte Policarp, ca cel ce ai 
treapta preoţiei şi ești plin din destul de înţelepciune dumnezeiască, să mergi împreună cu 
domnul Hromatie, ca să mîngii cu învăţătura pe creştini, să-l întăreşti pe cei ce se îndoiesc şi 
să-l hrăneşti pe ei cu dumnezeieştile Taine”. 


Auzind acestea, Sfîntul Policarp s-a supus poruncii şi a plecat împreună cu Hromatie și 
cu alți creştini din Roma. Deci, în ziua duminicii, săvîrşind episcopul Sfinta Liturghie, a zis 
către credincioşi: "Domnul nostru lisus Hristos, știind neputința firii noastre, două căi a arătat 
celor ce cred într-însul; una mucenicia, iar alta mărturisirea; pentru că cel ce nu va putea să 
meargă pe cea mucenicească, acela să alerge pe cea a mărturisiri. Şi de voieşte cineva, să 
meargă cu fiii noștri duhovniceşti, cu Hromatie şi cu Tivurtie; iar cine va vrea să rămînă aici, 
în cetate, pot să rămînă şi nici un loc al depărtării nu va despărți pe aceia care sînt împreună cu 
darul lui Hristos; iar eu , deşi nu vă voi vedea cu ochii cei trupești, dar cu ochii mei dinăuntru, 
totdeauna veţi fi împreunați”. 


Zicînd episcopul acestea, Tiburtie a strigat: "Mă rog ție, părinte, să nu ies de aici, căci 
doresc foarte mult pentru Dumnezeul meu, de ar fi cu putință și de o mie de ori să fiu omorit, 
ca să dobîndesc viață veşnică”. Episcopul, bucurîndu-se de credinţa lui şi de o rîvnă ca aceea, a 
lăcrimat şi ruga pe Dumnezeu ca toţi cei ce rămîn împreună cu dînsul să poată a se nevoi şi să 
se învrednicească cununei muceniceşti. Deci cu episcopul au rămas Marchelin şi Marcu și tatăl 
lor Tracvilin, sfîntul Sebastian şi tînărul cel frumos cu trupul şi mai frumos cu sufletul, Sfîntul 
Tiburtie; asemenea şi Nicostrat protoschiniarul, cu fratele său Castorie şi cu femeia sa, Zoe şi 
Claudie, cu fratele său Victorin şi cu fiul său Simforian, care a fost vindecat de boala apei; 
numai aceştia au rămas în Roma, iar toți ceilalți au plecat cu Hromatie şi cu Policarp. lar după 
ducerea lor, sfîntul episcop a hirotonisit diaconi pe Marchelin şi Marcu, iar pe tatăl lor, 
Tracvilin, l-a sfințit preot şi pe Sfintul Sebastian, care purta cele ostăşeşti, l-a făcut apărător al 
Biserici. 


Dar de vreme ce nu avea loc tăinuit în care ar putea săvirşi Sfînta Liturghie, pentru 
aceasta petrecea la un oarecare dregător împărătesc, cu numele, Castul, lîngă palat. Pentru aceea 
şi-au ales petrecerea lor acolo, pentru că şi Castul era creştin în taină, împreună cu casnicii săi; 
iar pentru că legea închinării de idoli era pretutindeni, nu lua seama la cei ce vieţuiau în palatele 
împărăteşti - că nimeni nu gîndea că s-ar înrădăcina credința creștinească chiar în palat - De 
aceea sfinții puteau cu înlesnire a se tăinui la Castul, săvîrşind dumnezeieștile slujbe. Deci stînd 
ei acolo, ziua şi noaptea o petreceau în rugăciuni, lacrimi şi post şi rugau pe Dumnezeu ca să-i 
învrednicească de cununa cea mucenicească. Veneau la dînşii femei şi bărbaţi pe ascuns, cei ce 
văzuseră tămăduirile făcute de dînșii; căci cu rugăciunile lor se da bolnavilor sănătate, orbilor 


vedere și duhurile cele necurate se alungau din oameni; pentru aceea mulţi dintre dînşii primeau 
sfînta credinţă în taină. 


Odată, mergînd Sfîntul Tiburtie în cale, a văzut pe un om care căzuse de pe casa sa şi se 
rănise rău; toţi ai casei plîngeau; pe acela I-a făcut întreg şi sănătos cu rugăciunea sa și omul 
acela a trecut la creştini cu toată casa şi s-au botezat. 


Sosind vremea pătimirii sfinţilor, mai întîi fericita Zoe, femeia lui Nicostrat, a ieşit la 
nevoință, căci, rugîndu-se ea lîngă mormîntul Sfîntului Apostol Petru, a fost prinsă de cei ce 
pîndeau pe creştini şi dusă la judecată, unde, fiind silită să aducă tămiie idolului Aris nu s-a 
supus. Pentru aceea a fost aruncată în temniță întunecoasă și acolo a fost chinuită cu foame şase 
zile. După aceasta a fost scoasă și spînzurată de păr, deasupra unui fum ce ieșea din gunoi şi, 
astfel, şi-a dat duhul în mîinile lui Dumnezeu, iar trupul ei a fost aruncat în Tibru. Sfînta Zoe s- 
a arătat în vedenie Sfîntului Sebastian şi i-a spus despre sfîrşitul său; iar el, dacă a spus aceasta 
lui Tracvilin, acesta a strigat: "lată femeile ne întrec! Deci, pentru ce să mai trăim noi?" Apoi a 
mers în același loc, la mormîntul Apostolului și acolo a fost ucis de păgîni cu pietre şi aruncat 
în Tibru. Nicostrat şi Castorie, împreună cu Claudie, cu Victorin şi cu Simforian, au fost prinși 
şi aduşi la eparhul cetăţii, cel cu numele Favian, pe cînd căutau trupurile sfinților pe malul 
Tibrului. Pe aceştia, eparhul silindu-i către jertfă zece zile, pe de o parte cu momeli, pe de alta 
cu îngroziri şi munci şi nesporind nimic, a poruncit să-i înece în rîu, legîndu-le cîte o piatră 
mare de grumaji. 


Pe Sfîntul tînăr Tiburtie l-a arătat, pe ascuns, păgînilor un mincinos creștin, cu numele 
Curtuat, care era lup îmbrăcat în piele de oaie; şi, prinzîndu-l, l-a adus legat la judecată, la 
același eparh Favian, împreună cu Curtuat cel ce părea creştin. Deci Curtuat, venind la judecată, 
îndată s-a arătat vicleşugul său, căci numai cu chipul se arăta a fi creștin, iar înăuntru era plin 
de păgînătate. Acesta a fost martor și văditor al lui Tiburtie, cum că el numea diavoli pe zeii 
romanilor. Dar sfîntul se arăta adevărat și cu mare bărbăție mărturisitor al numelui Domnului 
nostru lisus Hristos. ȘI a zis către dînsul judecătorul: "Nu face aşa de mare rușine neamului tău, 
atît de cinstit, că ești fecior de părinte slăvit şi ţi-ai ales viaţa creștinească necurată și urită, 
căreia îi urmează ocară și munci, moarte şi defăimare". 


Sfîntul Tiburtie a răspuns: "O! preaînțelepte bărbat și judecător al Romei! De vreme ce 
nu voiesc a cinsti şi a avea între zei pe desfrînata Venera şi pe amestecătorul de sînge Die, pe 
mincinosul Ermis şi pe mîncătorul de fii Cron, de aceea îmi zici că ocărăsc neamul meu? Dar 
eu îți spun că am înmulțit cinstea neamului meu, cinstind pe unul adevărat Dumnezeu, care 
împărăţeşte în ceruri, închinîndu-mă şi numindu-mă rob al lui. Tu mă îngrozești cu munci? Ce 
lucru înfricoşat ne este nouă creştinilor a pătimi pentru Dumnezeul nostru prin sabie? Dar prin 
aceea ne vom dezlega de temniţa cea trupească şi vom dobîndi cereasca libertate. Sau prin foc? 
Dar noi, mai mare văpaie poftind, am stins văpaia în trupurile noastre şi apoi de acestea să ne 
temem? Sau de surghiunie? Dar Dumnezeul nostru este pretutindeni și oriunde sîntem noi cu 
Dumnezeu, acolo este locul nostru”. 


Atunci Favian a poruncit să aducă mulțime de cărbuni aprinși să-l pună desculț pe sfînt 
deasupra lor; apoi a zis către dînsul: "Sau adu tămi:ie zeilor noştri pe aceşti cărbuni sau te suie 
desculț pe ei". Iar Sfintul Tiburtie, însemnîndu-se cu semnul Sfintei Cruci, s-a suit deasupra lor 
desculț şi umbla pe dînşii ca pe nişte flori roşii şi moi şi a zis către judecător: "Lasă necredința 
ta şi cunoaşte că Dumnezeul meu este adevărat, Care poruncește stihiilor şi tuturor zidirilor; iar 
tu de poţi, în numele lui Die al tău, pune mîna în apă fiartă şi să vezi nu vei primi arsuri? lată 
eu, în numele Domnului meu lisus Hristos, umblu pe acest foc ca pe niște flori rourate, precum 
vezi, pentru că Ziditorului nostru toată făptura Îi slujeşte”. Judecătorul zise: "Cine nu ştie că 
Hristos al vostru va învăţat meșteșug de vrăjitorie?" Sfîntul răspunse: "Taci, ticălosule, nu 
îndrăzni a pomeni cu hulă, prin buzele tale cele purtătoare de venin numele cel atît de mare şi 
înfricoşat; nu face urechilor mele atîta necaz, ca să te aud lătrînd asupra numelui Domnului 


"n 


meu . 


Atunci Favian, mîniindu-se, l-a osîndit la moarte și a fost dus la drumul ce se numea 
Lavicansc, departe ca de trei stadii de cetate. Şi acolo, rugîndu-se lui Dumnezeu, a fost tăiat şi 
îngropat în acelaşi loc de un creştin oarecare, unde s-a arătat poporului mare dar dumnezeiesc, 
prin rugăciunile Sfîntului Tiburtie. 


După aceasta, același Curtuat, care numai cu chipul era creștin, a vestit păgînilor despre 
Castul, Marchelin şi Marcu. Deci, Sfintul Castul, după cea de a treia întrebare şi de trei ori 
spînzurare şi muncire, fiind aruncat într-o groapă și astupat cu pămînt de viu s-a săvîrşit;, iar pe 
Marchelin şi pe Marcu 1-a pus Favian la butuc, le-a pironit picioarele cu cuie de fier şi le-a zis: 
"Veţi sta astfel pînă cînd veţi aduce închinare zeilor”. Dar pironiți fiind pe un lemn, cîntau: Jază 
ce este bun sau ce este frumos, fără numai a locui fraţii împreună. Şi au stat aşa o zi şi o noapte, 
cîntînd şi rugîndu-se; iar a doua zi au fost împunşi cu suliţele în coaste, chiar în același loc; şi 
aşa şi-au primit sfîrşitul muceniciei. 


Săvirşindu-şi acești sfinți pătimirea lor, s-a aflat și de Sfîntul Sebastian, despre care a 
spus eparhul împăratului. Deci, chemîndu-l la sine Dioclețian, i-a zis: "Eu totdeauna te-am avut 
între cei dintîi în palatele mele, iar tu, cugetînd cele împotriva sănătății mele, te-ai făcut vrăjmaş 
mie şi dușman zeilor mei, deşi pînă acum ai tăinuit această răutate". Sfîntul Sebastian a zis: "Eu 
pentru sănătatea ta am rugat totdeauna pe Hristos și am cerut pace împărăției romanilor şi m- 
am închinat împăratului ceresc, socotind că este lucru cu nedreptate a se închina cineva pietrii 
şi a căuta ajutor de la dînsa, că aceea este lucru arătat cum că este lucru al celor fără de minte”. 


Atunci, mîniindu-se Dioclețian, a poruncit să-l ducă afară din cetate și să-l lege de stilp 
gol, în mijlocul unui cîmp şi să-l străpungă cu săgeți. Deci fiind pus el acolo, ca o ţintă, mulțime 
de ostaşi au săgetat cinstitul său trup şi înconjurîndu-l unii de o parte și alţii de alta i-au umplut 
tot trupul de săgeți; apoi, părîndu-li-se că a murit, s-au dus lăsîndu-l aşa legat şi plin de săgeți. 
Cînd femeia Sfîntului mucenic Castul, cu numele Irina, s-a dus noaptea să 1a și să îngroape 


trupul Sfîntului Sebastian, l-a găsit viu şi l-a dus în casa sa; apoi în puţine zile s-a tămăduit de 
răni şi s-a făcut cu totul sănătos. Şi, adunîndu-se la dînsul creştinii în taină, îl rugau să iasă din 
Roma, precum au făcut și alţi creştini, ca să nu cadă iarăși în mîinile păgînilor. lar el, făcînd 
rugăciune, s-a dus şi a stat pe scările palatului Eliogavalilor, şi cînd treceau pe acolo împărații, 
văzîndu-i sfîntul, a strigat: "Popii zeilor voştri o, împăraţilor, vă tulbură pe voi cu vrăjile lor 
cele necurate, dîndu-vă ştiri mincinoase despre creştini, care ar fi potrivnici împărăției 
romanilor. Dar vedeţi că mult vă folosesc creştinii, pentru că se roagă în rugăciunile lor pentru 
cetatea aceasta; căci nu încetează a se ruga pentru împărăția voastră şi pentru sănătatea tuturor 
ostașilor romani". 


Acestea grăind sfîntul, a căutat spre dînsul Dioclețian şi a zis: "Oare tu eşti Sebastian pe 
care nu demult am poruncit să te omoare cu săgeți?” Sfintul a răspuns: "Pentru aceasta a 
binevoit a mă învia Domnul meu lisus Hristos ca să fiu viu către voi şi înaintea întregului popor 
să fiu martor nedreptăţii voastre, căci cu judecată nedreaptă aţi ridicat prigoană asupra 
creștinilor, robii lui Hristos”. Atunci Dioclețian a poruncit să-l prindă şi să-l ducă la hipodrom. 


Acolo sfîntul răbdător de chinuri, cu mare glas proslăvind pe Hristos, iar pe idoli și 
rătăcirea romanilor ocărîndu-le, a fost bătut cu bețe pînă la moarte şi a trecut în glasul bucuriei 
către Hristos, puitorul de nevoinţe, ca să primească cununa biruinței, pentru nevoinţa sa cea 
bună. Iar sfîntul lui trup l-au aruncat păgînii noaptea în groapă adîncă cu noroi, ca să nu-l afle 
creștinii şi să-l ia. Dar sfîntul s-a arătat în vedenie Luchiniei, femeia cea drepteredincioasă şi a 
zis: "Să te duci la groapa cea cu noroi, care este aproape de Chirca şi vei găsi acolo trupul meu 
spînzurat în cuie și, luîndu-l, să-l duci în Catacombe și să se îngroape în uşa peşterii, lîngă 
mormintele apostoleşti”. Și îndată acea fericită femeie, luînd slugile sale, s-a dus în miezul 
nopții la groapa cea arătată şi, luînd cu bună cucernicie trupul cel mucenicesc, l-a îngropat cu 
cinste, la locul unde i se poruncise, lăudînd pe Hristos, Dumnezeul nostru, a cărui slavă este în 
veci. Amin. 


39. POMENIREA CELUI ÎNTRE SFINŢI PĂRINTELUI NOSTRU 
MODEST, ARHIEPISCOPUL IERUSALIMULUI 


(18 DECEMBRIE) 


Sfîntul Modest, patriarhul Ierusalimului, s-a născut din părinți ortodocşi, în oraşul 
Sebastia. Tatăl său se numea Eusebiu, iar mama lui Teodula, care era stearpă. La rugăciunea 
celor doi soţi, Dumnezeu le-a dat un fiu, pe acest mare părinte, după patruzeci de ani de 
împreună'vieţuire. După naşterea acestui mare părinte, tatăl său a fost pîrît lui Maximian că este 
creștin. Acesta l-a legat şi l-a închis în temniță. 


Cînd a auzit Teodula, s-a dus şi ea la închisoare cu copilul, care avea numai cinci luni. 
Acolo, rugîndu-se împreună Domnului, şi-au dat în pace, în mîinile îngerilor, duhurile lor şi au 
fost mucenici de bună voie. Paznicii închisorii i-au găsit morţi, iar pe copil viu între ei. L-au 
luat şi l-au dus lui Maximian. Văzînd Maximian că e frumos şi plăcut, la dat unui senator să-l 
crească bine, ca să ajungă vrednic să slujească lui Zeus. Pe cînd ere crescut de acela, fericitul 
Modest a aflat cine i-au fost părinţii şi că au murit pentru Hristos. La vîrsta de treisprezece ani 
a dat peste un dascăl creştin. Acesta l-a învăţat dreapta credinţă şi s-a lipit fericitul cu tot sufletul 
de ea. Avea însă o durere, că trăiește cu păgânii. 


Odată, împăratul Maximian a poruncit ca toată lumea să aducă jertfă idolilor. Atunci 
fericitul s-a dus la mormîntul părinților lui şi s-a rugat lor din toată inima să-l scape din mîna 
păgînilor, ca să fie învrednicit şi de dumnezeiescul Botez. Şi l-a găsit un argintar din Atena care 
l-a luat şi l-a dus cu el. Pe cale a făcut sfîntul felurite minuni. Ajunşi la Atena, l-a dus la arhiereu 
ca să-l înveţe tainele credinţei şi să-l boteze. Pe cînd se săviîrşea Botezul, argintarul a văzut că 
s-a pogorît un stîlp de foc din cer şi s-a sprijinit pe capul celui ce se boteza. După botez a 
vindecat de o boală aducătoare de moarte pe fratele argintarului, numai cu rugăciunile şi cu 
atingerea mîinii. A vindecat și pe un om îndrăcit. 


Murind argintarul şi soţia lui, l-au înscris şi pe Sfintul Modest în testament ca 
moştenitor, împreună cu fiii lui. Sfîntul, însă, a dăruit partea sa de moştenire fiilor argintarului, 
iar el s-a dus în locuri pustii de tot şi trăia acolo în linişte. Fiii argintarului, văzîndu-l cinstit de 
toţi, de invidie n-au mai putut răbda. Iar cînd au plecat pentru neguțătorie, l-au înduplecat pe 
fericit să meargă cu ei. În Egipt l-au vîndut rob unui necredincios, de la care a avut multe de 
suferit, vreme de şapte ani. Cu rugăciunea lui stăruitoare către Dumnezeu, l-a izbăvit pe stăpînul 
lui de rătăcirea păgînească şi l-a înduplecat să se boteze. Apoi, l-a vindecat şi de o boală grea. 
După moartea stăpînului său s-a dus să se închine la Mormîntul cel de viaţă purtător al 
Domnului. După aceea s-a dus la Munele Sinai şi acolo, slujind lui Dumnezeu, a săvîrşit multe 
minuni. 


La moartea arhiereului Ierusalimului, fericitul Modest, prin descoperire dumnezeiască, 
a fost hirotonit arhiereu al Ierusalimului în al cincizeci şi nouălea al vieţii lui, făcînd şi acolo 
multe minuni. Pe fiii argintarului care veniseră la Ierusalim pentru neguțătorie și care îl 
vînduseră în Egipt şi nu ştiau că el este arhiereul cetăţii, nu numai că nu s-a răzbunat pentru 
cele făcute, dar i-a şi primit cu dragoste, i-a găzduit cu bunăvoință şi le-a făcut bine cu dărnicie. 


Astfel, acest mare părinte, vieţuind cu cuvioșşie ca arhiereu 38 de ani, iar de totul 97 de 
ani, s-a mutat la veşnicele locașuri. 

Cuviosul Părintele nostru Daniil Sihastrul a fost unul din cei mai mari sfinţi pe care i-a 
odrăslit pămîntul Moldovei, mare dascăl al pustiei şi povăţuitor al călugărilor. 


Acest sfînt al neamului nostru s-a născut într-o familie de oameni săraci de pe moşia 
mănăstirii Sfîntul Nicolae din Rădăuţi, la începutul secolului al XV-lea, primind din botez 


numele de Dumitru. Fiind ales de Dumnezeu din sînul maicii sale pentru viaţa cea îngerească a 
pustnicilor, s-a dovedit din pruncie purtător de Hristos. Că niciodată nu lipsea de la biserică, 
nici nu se juca asemenea cu ceilalți copii, nici nu căuta odihnă şi mîncare; ci mereu se ruga, și 
întru toate asculta de părinți. 


Cînd avea vîrsta de zece ani, fiind dat să înveţe carte în mănăstirea Sfîntul Nicolae din 
Rădăuţi, copilul Dumitru, deși tînăr cu vîrsta, s-a dovedit bătrîn cu înțelegerea. Căci în puţină 
vreme a deprins Ceaslovul şi Psaltirea pe de rost, precum şi nevoinţa cea duhovnicească, adică 
rugăciunea cea de taină a inimii, postul, smerenia și păzirea minții de gînduri rele. Pentru 
aceasta cuvioșii călugări foarte mult îl iubeau și se foloseau de blîndeţea și priceperea lui, căci 
era întotdeauna umbrit de darul Duhului Sfînt. 


După cinci ani de ucenicie, tînărul ostaş al lui Hristos s-a făcut călugăr în această 
mînăstire, primind numele marelui prooroc şi împărat David. Și era întru toate ascultător 
cuvioșilor părinți, avînd ca dascăl şi părinte duhovnicesc pe mult nevoitorul şi purtătorul de 
Dumnezeu Sfîntul lerarh Leontie de Rădăuți. 


Acest tînăr monah David era foarte rîvnitor în nevoinţa vieții călugărești. Cel mai mult 
iubea liniștea, postul şi rugăciunea. Zilnic nu gusta nimic pînă la asfinţitul soarelui, iar uneori 
postea desăvirşit câte trei și chiar cinci zile şi se hrănea numai cu legume şi ierburi. În ascultare 
era tăcut, blînd şi tuturor supus, iar la biserică zăbovea ziua şi noaptea ca o candelă mereu 
nestinsă. Încă și la chilie dormea puţin pe un mic scăunel, mereu veghind şi cugetînd la cele 
dumnezeieşti. lar dintre cărți cel mai mult iubea Psaltirea, pe care o ştia pe de rost şi o repeta 
zilnic. 


Aşa nevoindu-se cîțiva ani de zile, Cuviosul David s-a făcut vas al Sfîntului Duh, 
învrednicindu-se de darul preoţiei și al facerii de minuni. Mulţi bolnavi, auzind de minunile ce 
se făceau prin rugăciunile lui, alergau la smeritul ieromonah David şi se vindecau de suferinţele 
lor. Alţii veneau să-i ceară sfat, că era foarte înţelept în cuvînt și înainte-văzător, iar alţii veneau 
să-şi mărturisească păcatele, căci ajunsese cuviosul vestit duhovnic în părţile de nord ale 
Moldovei. 


Văzînd ieromonahul David că este înconjurat de lume şi nu mai are linişte de rugăciune, 
temîndu-se de duhul slavei deșarte, a luat binecuvîntare de la episcopul de Rădăuţi şi s-a retras 
la mănăstirea Sfîntul Lavrentie (Laurenţiu). Dar şi acolo îl căutau credincioșii, precum şi cei 
bolnavi de duhuri necurate. Cuviosul David însă ziua făcea ascultare și stătea între oameni, iar 
noaptea priveghea, se ruga și împletea coşuri de nuiele pentru obşte. Așa își omora cuviosul 
ispitele tinereţii şi cugetul slavei deşarte. 


Odată l-a trimis egumenul cu oarecare ascultare în orașul Siret. Acolo, înconjurîndu-l 
credincioşii, a zăbovit cuviosul o zi, neputînd a se întoarce la timp în mănăstire. Atunci 
egumenul i-a dat canon să nu mai iasă o vreme din lavră. Deci, smerindu-se ieromonahul David, 
şi-a împlinit cu bucurie canonul, dînd slavă lui Dumnezeu pentru toate. 


Trecînd cîțiva ani şi Cuviosul David sporind mult în nevoinţa duhovnicească, se simţea 
chemat de Duhul Sfînt la viaţa pustnicească. Sufletul său era rănit de dragostea lui Hristos şi 
dorea să-L slăvească neîncetat cu îngerii și cu sihaștrii din codrii Carpaţilor. 


Deci, primind binecuvîntare de la egumenul mănăstirii Sfîntul Lavrentie, a îmbrăcat mai 
întîi marele şi îngerescul chip al schivniciei, schimbîndu-şi numele din David în Daniil. Apoi, 
tăinuindu-se de lume, cu puţin înainte de anul 1450, s-a retras singur în adîncul codrilor pe valea 
pîrîului Secu din județul Neamţ, unde mai tîrziu a luat ființă mînăstirea Sihăstria. Aici s-a nevoit 
paisprezece ani în aspre osteneli călugărești. Dar, văzîndu-se înconjurat de lume, s-a retras în 
nordul Moldovei, aproape de sihăstria Putna. 


Călăuzit de Dumnezeu, Cuviosul Daniil şi-a făcut aici mai întîi o colibă de lemn pe valea 
pîrîului Viţeul. Apoi, aflînd o stîncă mare în apropiere, şi-a săpat cu dalta o mică chilioară în 
peretele stîncii, cît să poată încăpea. Alături şi-a săpat o altă încăpere, drept paraclis de 
rugăciune, cum se vede pînă astăzi. În această stîncă s-a nevoit Cuviosul Daniil în plăcere de 
Dumnezeu mai mult de douăzeci de ani. 


Nevoinţa Preacuviosului Părintelui nostru Daniil Sihastru în chilia de la Putna era 
aceasta: Ziua și noaptea priveghea în neîncetată rugăciune şi cugetare la cele dumnezeiești, 
postind pînă la asfinţitul soarelui şi dormind foarte puţin pe un mic scaun de lemn. Din chilie 
nu ieşea deloc toată săptămîna. Mîncarea lui era formată din pesmeţi de pîine, rădăcini și ierburi, 
iar lucrul mîinilor sale era împletirea coșurilor de nuiele. Duminica săvîrşea Sfînta Liturghie şi 
se împărtăşea cu Trupul şi Sîngele lui Hristos, apoi primea pe cei ce veneau la el pentru 
vindecare de boli şi pentru cuvînt de folos. În posturi se înfrîna cîte trei şi uneori cinci zile și 
avea darul rugăciunii şi al lacrimilor. 


Pentru sfințenia vieţii sale, pentru postul îndelungat şi pentru privegherile cele de toată 
noaptea cu rugăciuni şi cu lacrimi, Cuviosul Daniil Sihastrul a fost multă vreme ispitit de 
diavoli, căutînd să-l alunge din pustie sau să-l arunce în păcatul cel cumplit al slavei deşarte. 
Dar el, cerînd ajutorul lui Hristos şi cu puterea Sfintei Cruci, biruia toate cursele diavolului. 
Pentru aceea, în puţină vreme s-a învrednicit de la Dumnezeu de darul lacrimilor, al mai înainte- 
vederii şi al vindecării de boli. Căci izgonea duhurile necurate din oameni numai cu cuvîntul şi 
vindeca tot felul de bolnavi. Apoi cunoştea cugetele cele ascunse şi spunea multora tainele cele 
viitoare, căci era plin de darul Duhului Sfînt. 


Pentru nişte daruri ca acestea, numele Cuviosului se făcuse cunoscut în toată țara 
Moldovei, iar poporul, de la mic pînă la mare, l-a numărat din tinereţe în ceata sfinţilor. Cei mai 
mulți îl numeau Sfintul Daniil, Sihastrul cel Bătrin, căci era părinte şi povăţuitor al tuturor 
sihaștrilor din nordul Moldovei. Alții, îndeosebi călugării, îl numeau Sfintul Daniil 
Schimonahul. lar după mutarea sa din trup, era numit în popor Sfintul Daniil cel Nou, ca să-l 
deosebească de alți cuvioşi cu acelaşi nume. 


În anul 1451, întîmplîndu-se grabnică moarte domnului ţării, Bogdan Voievod, fiul său, 
Ştefan, cu greu a scăpat de primejdie. Dar, auzind de nevoinţa şi minunile Sfîntului Daniil 
Sihastrul şi fiind în grea strîmtoare, a fost călăuzit de Duhul Sfînt la chilia lui. Aici, poposind 
cîteva zile, şi-a mărturisit cugetele înaintea Cuviosului şi a primit de la el dezlegare de păcate 
şi multe cuvinte de mîngîiere. Apoi, liniştindu-i sufletul, marele sihastru l-a binecuvîntat şi s-a 
rugat pentru dînsul, apoi i-a proorocit că în curînd va fi domn al Moldovei şi l-a liberat cu pace. 


În primăvara anului 1457, Ștefan cel Mare, ajungînd pe scaunul Moldovei, s-a 
încredinţat de împlinirea proorociei Sfintului Daniil Sihastrul şi de darul lui Dumnezeu care era 
întru dînsul. Din anul acela, Cuviosul i-a fost marelui domn cel dintii sfetnic, duhovnic şi 
rugător către Dumnezeu. Adeseori voievodul poposea la chilia lui și își mărturisea păcatele, 
apoi cerea cuvînt de folos și nimic nu făcea fără rugăciunea şi binecuvîntarea lui. lar Cuviosul 
îl îmbărbăta şi îl îndemna să apere ţara și creștinătatea de mîinile păgînilor, încredințîndu-l că 
de va zidi după fiecare luptă cîte o biserică spre lauda lui Hristos, în toate războaiele va birui. 


Astfel, ascultîndu-l, Ștefan cel Mare a apărat cu multă vitejie Biserica lui Hristos și ţara 
Moldovei după căderea Bizanțului, aproape o jumătate de secol, cîștigînd patruzeci şi şapte de 
războaie și înălțînd patruzeci şi opt de biserici. În felul acesta, Sfîntul Daniil Sihastrul s-a 
dovedit un mare apărător al Ortodoxiei româneşti și ctitor duhovnicesc al mănăstirilor înălțate 
la îndemnul său. 


Odată, poposind domnul Moldovei în chilia Cuviosului, a fost îndemnat de marele 
sihastru să zidească în apropiere de chilia sa o mănăstire de călugări, întru pomenirea Adormirii 
Maicii Domnului, către care avea mare evlavie. Deci, ascultîndu-l Ștefan Voievod și împreună 
alegînd locul, cu binecuvîntarea lui s-a început în anul 1466 zidirea Mănăstirii Putna. lar în anul 
1470, cînd s-a sfinţit acest dumnezeiesc locaş, însuşi Sfîntul Danuil a luat parte, fiind cinstit de 
toți ca un al doilea ctitor. 


Se mai spunea despre dînsul că, voind Ştefan Vodă să-i încredințeze mănăstirea, de 
multe ori l-a rugat să fie egumen și părinte duhovnicesc al Putnei. Dar Cuviosul, socotindu-se 


nevrednic de o cinste ca aceasta și iubind mai mult liniştea, a rămas mai departe la mica lui 
chilie din peşteră. 


Pentru sfințenia vieții sale, Cuviosul Daniil Sihastrul s-a dovedit din tinereţe purtător de 
Hristos şi mare dascăl al liniștii și rugăciunii lui lisus. În timpul vieţii sale nu era în Moldova 
alt sihastru şi duhovnic mai vestit, nici alt lucrător şi dascăl al rugăciunii mai iscusit decît el. 
De aceea, toți egumenii şi duhovnicii din nordul Moldovei, ca şi dregătorii din sfatul țării îl 
aveau de părinte duhovnicesc. 


Urmînd exemplul vieţii sale, numeroşi călugări iubitori de linişte din chinovii se 
retrăgeau în pustie cu binecuvîntarea Cuviosului Daniil şi deveneau sihaștri și lucrători sporiți 
ai rugăciunii lui lisus. Astfel, acest mare ascet al Moldovei, avea prin mănăstiri şi sate numeroşi 
fii duhovniceşti, iar prin munți și prin codri avea peste o sută de ucenici sihaștri, care se nevoiau 
în plăcere de Dumnezeu, după sfatul său. 


Într-adevăr, Sfîntul Daniil Sihastrul a creat în Moldova de nord o mare mișcare isihastă, 
aproape fără egal, înnoind astfel pentru multă vreme viața duhovnicească în mănăstiri şi schituri 
şi ridicînd o întreagă generație de sihaştri şi rugători ai neamului. 


După anul 1470, văzînd Cuviosul că la Putna nu mai are linişte din cauza mănăstirii și 
a mulţimii credincioşilor ce veneau aici, a părăsit chilia în care se nevoise peste douăzeci de ani 
şi s-a retras în taină în pădurile seculare din jurul Mănăstirii Voroneţ. Aici se nevoiau ca la 
cincizeci de călugări sub povăţuirea ieroschimonahului Misail, vrednic ucenic al Sfîntului 
Danul. Deci, aflînd un loc retras în preajma mănăstirii, şi-a făcut o mică chilie sub stînca numită 
Şoimul şi aici se ostenea Cuviosul în desăvîrşită linişte şi plăcere de Dumnezeu. 


Însă n-a trecut multă vreme și îndată numele lui s-a făcut cunoscut în toate satele din 
partea locului, încît veneau la el tot felul de bolnavi, paralizați, oameni stăpîniți de duhuri 
necurate şi se vindecau. Credincioşii, neputînd ajunge la chilia lui, aşteptau jos în mănăstire. lar 
Cuviosul cobora noaptea, se ruga pentru ei, le spunea pricina suferinței, îi sfătuia, îi binecuvînta 
ŞI îi trimitea sănătoși la casele lor. 


În vara anului 1476, Ştefan cel Mare, pierzînd lupta de la Războieni în faţa turcilor, s-a 
dus la chilia Sfintului Daniil Sihastrul, bunul său părinte duhovnicesc de la Voroneţ. Deci 
"bătînd Ștefan Vodă în ușa sihastrului să-i descuie, a răspuns sihastrul să aştepte Ștefan Vodă 
afară pînă va termina ruga. Şi după ce şi-a terminat sihastrul ruga, l-au chemat în chilie pe 
Ştefan Vodă. Şi s-a spovedit Ştefan Vodă la dînsul. Şi a întrebat Ștefan Vodă pe sihastru ce să 
facă, că nu poate să se mai bată cu turcii. Închina-va ţara la turci sau nu? Iar sihastrul a zis să 


nu o închine, că războiul este al lui; numai că, după ce va izbăvi, să facă o mănăstire acolo, în 
numele Sfîntului Gheorghe". 


Deci, crezînd domnul Moldovei în proorocia Sfîntului Daniil că va birui pe turci și luînd 
de la el rugăciune și binecuvîntare, îndată a adunat oaste şi a izgonit pe turci din ţară. Așa ajuta 
Cuviosul cu rugăciuni fierbinți către Dumnezeu să se izbăvească Moldova şi ţările creştine de 
robia păgânilor. 


Răposînd mitropolitul Teoctist, în toamna anului 1477, Ştefan cel Mare s-a sfătuit cu 
clerul şi episcopii țării să aleagă păstor şi părinte al Moldovei pe Sfîntul Daniil Sihastrul de la 
Voroneţ. Dar Cuviosul auzind de aceasta, s-a rugat cu lacrimi lui Dumnezeu şi voievodului să 
nu-l înstrăineze pînă la moarte de fericita lui linişte. Deci, cucerindu-se toţi de smerenia și 
sfinţenia lui, şi-au cerut iertare şi l-au lăsat în pustie să slăvească neîncetat pe Dumnezeu. 


Timp de douăzeci de ani cît a sihăstrit la Voroneţ, Cuviosul Daniil a creat aici o nouă 
vatră isihastă, tot atît de importantă ca cea de la Putna. Căci în puţină vreme s-au adunat în jurul 
său zeci de sihaştri, unii mai nevoitori decît alții, care se osteneau fie în codrii Voroneţului, fie 
în munții Rarăului, fie de-a lungul Carpaţilor Răsăriteni. Cei mai mulți practicau rugăciunea lui 
lisus, postul și tăcerea. Alţii citeau zilnic psaltirea, alții făceau mii de metanii și împleteau 
coșuri, iar alții, fiind buni caligrafi, scriau cărți de slujbă pentru biserici şi mănăstiri. Cei mai 
aleşi ucenici ai Cuviosului Daniil Sihastrul au fost: mitropolitul Grigore Roşca, monahul 
caligraf loan, precum și egumenii Misail și Efrem, toţi din Mănăstirea Voroneţ; apoi cuviosul 
Pahomie Sihastrul şi egumenul Nil din Mănăstirea Slatina; egumenul Paisie, Paladie Sihastrul 
şi Anastasie Sihastrul de la Mănăstirea Neamţ, Isaia Pustnicul de la Mănăstirea Moldoviţa, 
egumenul Gherontie de la Humor şi mulți alții. 


Aducîndu-şi aminte Ştefan cel Mare de făgăduinţa dată lui Dumnezeu și Sfîntului Danul 
Sihastrul, în vara anului 1488 a zidit din temelie, la Mănăstirea Voroneţ, o frumoasă biserică 
din piatră închinată Sfîntului Mare Mucenic Gheorghe, purtătorul de biruinţă, în locul vechii 
biserici de lemn. La 14 septembrie, în acelaşi an, biserica a fost sfințită de mitropolitul 
Gheorghe, în prezenţa fericiților ei ctitori, Ştefan Voievod şi Cuviosul Daniil Sihastrul şi a zeci 
de mii de credincioși, călugări, clerici şi dregători de ţară. În acestă zi, cu sfat de obşte, Sfîntul 
Daniil, deşi bătrîn, a fost numit egumen al Mănăstirii Voroneț. 


Timp de aproape zece ani Sfîntul Daniil a povăţuit obştea Mănăstirii Voroneţ, ca un 
mare părinte duhovnicesc al călugărilor, al sihaştrilor și al întregii Moldove. Căci deși petrecea 
mai mult la chilia sa de sub stînca Șoimului, fiind foarte iubitor de liniște, adeseori cobora în 
obşte, mărturisea soborul, tămăduia pe cei bolnavi ce se adunau de prin sate şi îi sfătuia pe toți. 
Apoi iarăși se retrăgea la chilia sa. 


În timpul egumeniei sale, Mănăstirea Voroneţ a trăit cea mai înfloritoare perioadă 
duhovnicească din istoria sa, fiind socotită multă vreme lavra isihasmului din Moldova. Toţi 
monahii din obşte, care număra peste şaizeci de nevoitori, practicau rugăciunea lui lisus. Unii 
erau vestiți păstori şi duhovnici pentru credincioși, alții erau dascăli învăţaţi în şcoala mănăstirii 
şi neobosiţi caligrafi, iar cei mai mulți erau călugări de rugăciune, care slăveau pe Dumnezeu 
neîncetat şi se rugau pentru toată lumea. La Voroneţ au învăţat carte şi au deprins nevoința 
duhovnicească numeroși preoţi de parohie, egumeni, episcopi, monahi, sihaștri și dregători de 
țară. lar în codrii seculari din munţii Voroneţului, ai Rarăului și Stînișoarei, se nevoiau pentru 
dragostea lui Hristos alți peste cincizeci de sihaștri, ucenici ai Sfîntului Daniil. Pe toți aceştia îi 
supraveghea şi îi povăţuia pe calea cea bună a împărăției cerurilor, marele egumen şi povăţuitor 
de suflete "Cuviosul Părintele nostru Daniil Sihastrul cel Bătrîn”. 


Ajungînd vas ales al Duhului Sfînt, plin de tot felul de bunătăţi şi trecînd de vîrsta de 
nouăzeci de ani, Sfîntul Daniil, marele sihastru al Moldovei, dascălul pustiei şi făcătorul de 
minuni, şi-a dat sufletul în braţele lui Hristos la sfîrşitul secolului al X V-lea (1496). Mulțimea 
ucenicilor lui, împreună cu mitropolitul şi domnul ţării l-au plîns îndeajuns și l-au îngropat în 
pronaosul bisericii Voroneţ, cum se vede pînă astăzi, punînd deasupra o piatră cu inscripția: 
"Acesta este mormîntul părintelui nostru David, schimonahul Daniil”. Apoi, împărțind 
credincioşilor multe milostenii şi sărutînd sfintele lui moaşte, s-a întors fiecare la ale sale. 


După săvîrşirea sa, văzînd ucenicii şi credincioșii că se fac oarecare minuni și vindecări 
de boli la moaştele Cuviosului, l-au trecut în ceata sfinţilor, numindu-l "Sfîntul Stareţ Daniil”, 
"Sfîntul Daniil Sihastrul", sau mai ales "Prea Cuviosul de Dumnezeu rugătorul Părintele nostru 
Daniil cel Nou”. 


Obştea Mănăstirii Voroneţ, împreună cu mitropolitul Grigore Roșca, ucenicul său, au 
dat acestei lavre, după hramul Sfîntului Mare Mucenic Gheorghe, al doilea hram în cinstea 
Sfîntului Daniil cel Nou, pomenindu-l în rîndul fericiţilor ctitori. Totodată i-au rînduit zi de 
prăznuire peste an, anume după pomenirea Sfîntului Daniil Stîlpnicul. Astfel, în Moldova, 
pomenirea cuviosului Daniil Sihastru s-a făcut, secole de-a rîndul, la 23 aprilie, hramul 
Mănăstirii Voroneţ, şi la 18 decembrie, după Sfîntul Danul Stîlpnicul, 11 decembrie. 


Ca sfint cu aureolă a fost pictat, pentru prima dată în 1547 de acelaşi mitropolit, pe 
peretele de sud al bisericii Mănăstirii Voroneţ, în stînga ușii de intrare în pridvor, cum se vede 
pînă astăzi, ținînd în mîna sa un sul desfăcut pe care scrie: Venifi, fraților, de mă ascultați. Vă 
voi învăța frica Domnului. Cine este omul ... 


Rîvna credincioşilor a îndemnat pe călugării de la Mănăstirea Voroneţ, la începutul 
secolului al XVII-lea, să scoată din mormâînt moaştele făcătoare de minuni ale Sfîntului Daniil 
Sihastrul şi să le aşeze în biserică, în sicriu frumos împodobit, pentru închinare. Pe acestea 
însuși mitropolitul Dosoftei le-a sărutat, cum singur spune în Vieţile Sfinţilor, scrise şi tipărite 
de el la Iaşi în anii 1682-1686. Vestea minunilor lui ajunsese pînă la Kiev, în Polonia, în 
Transilvania şi la Sfîntul Munte, de unde veneau credincioşi să i se închine și toți îl numeau 
"Sfîntul Daniil cel Nou, făcătorul de minuni". 


În anul 1749, egumenul Mănăstirii Voroneţ, anume Ghedeon, a dat Mănăstirii Putna 
degetul arătător al Sfîntului Daniil ferecat în argint, unde se păstrează pînă astăzi. Moaștele 
poartă inscripţia: "Aceste relicve le-am ferecat eu, Ghedeon, egumen de la Voroneţ, cu toată 
cheltuiala mea, în anul 1749, decembrie 4". În anul 1775, Moldova de nord ajungînd sub 
ocupația Austriei, moaştele Sfîntului Daniil Sihastrul au fost aşezate din nou în mormîntul său, 
unde se păstrează pînă astăzi. În anul mîntuirii 1992, la 21-22 iunie, Sfintul Sinod al Bisericii 
Ortodoxe Române a canonizat, în mod solemn, mai mulţi sfinți din România, printre care şi pe 
Sfîntul Preacuviosul Părintele nostru Daniil Sihastrul, rînduindu-i zi de prăznuire peste an la 18 
decembrie. 


Cu ale lui sfinte rugăciuni, Doamne, lisuse Hristoase, Fiul lui Dumnezeu, miluieşte-ne 
şi ne mîntuiește pe noi pe toți, ca un singur bun şi iubitor de oameni. Amin. 


41. PĂTIMIREA SFÎNTULUI MUCENIC BONIFATIE 
(19 DECEMBRIE) 


Era în Roma o femeie oarecare cu numele Aglaida, fata unui tată slăvit, anume Acachie, 
care fusese mai înainte antipat al aceleiași cetăţi a Romei. Aceasta fiind tînără şi frumoasă la 
față, avînd multe averi ce-i rămăseseră de la părinţii ei şi ducînd o viață liberă, fără bărbat 
legiuit, îşi petrecea zilele sale în desfriîu şi în păcate, fiind biruită de patima cea firească a 
neputinței trupeşti. Ea avea la dînsa un om, ca slugă credincioasă a casei şi a toată avuţia ei, cu 
numele de Bonifatie, tînăr şi frumos la chip. Cu acesta vieţuia în necurăţie. Nu spre ruşinare se 
vorbeşte aceasta, căci degrabă se va spune fericita și minunata schimbare a acestora. Pentru că, 
fund lăudaţi sfinții lui Dumnezeu, nici păcatele lor cele mai dinainte nu se tac. Ca să se arate 
aceasta cum că nu toţi din tinereţe au fost buni şi drepți, ci avîndu-şi firea stricată, asemenea 
multora, s-au săvîrşit cu pocăinţa cea adevărată şi cu schimbarea cea bună, făcîndu-se mari prin 
faptele cele bune şi slăviți cu sfinţenia, precum vom vedea. Că şi noi, păcătoşi fiind, să nu 
deznădăjduim de mântuire, ci să ne deșteptăm către ridicarea cea grabnică, ştiind, că după 
pocăinţa păcatelor, putem a fi sfinți, Dumnezeu ajutîndu-ne, numai noi de vom vrea. 


Cu adevărat este frumoasă această povestire, prin care se veseleşte inima şi cu urechea 
care aude, că mai presus de nădejde, păcătosul se face sfint, ba încă şi mucenic al lui Hristos. 
Aşa şi acest Bonifatie, care mai înainte se tăvălea în necurăţie, ba era și beţiv, s-a arătat apoi 
mărturisitor al lui Dumnezeu, viteaz nevoitor şi slăvit răbdător de chinuri. 


Dar în vremea vieţuirii sale, cel cu iubire de patimă, deşi slujea păcatului, avea şi 
oarecare fapte bune vrednice de laudă: către cei săraci, era milostiv, către cei străini avea 
dragoste şi către cei ce pătimeau în nevoi, avea durere de inimă. Pe unii cu milostivire miluindu- 
i, pe alţii cu dragoste odihnindu-i şi altora cu durere de inimă ajutîndu-le; totdeauna avea în 
mintea sa dorința ca să-și îndrepteze cîndva viața sa. De aceea adeseori suspina către 
Dumnezeu, că doar o scăpa de cursele diavolului, ca să se facă domn peste poftele și patimile 
sale. Domnul însă n-a trecut cu vederea zidirea sa şi n-a lăsat pe un om ca acesta, care în parte 
avea şi fapte bune, să se cufunde mai mult în pofta cea rea. N-a lăsat mai mult a-și întina cu 
păcatele cele necurate faptele lui cele de milostenie. Ci a binevoit şi i-a rînduit lui ca să-şi spele 
faptele sale cele rele, prin vărsarea chiar a sîngelui său, iar cu a lui roşeală să împodobească 
sufletul său ca şi cu o porfiră împărătească şi cu cununa muceniciei să se încununeze. lată cum 
s-a făcut aceasta: 


În acea vreme era încă prigoană asupra creştinilor și adîncul întunericului celui idolesc 
cuprinsese tot răsăritul, încît mulțime de credincioşi erau munciţi pentru Hristos. Atunci stăpînei 
sale Aglaida, i-a venit gînd de mîntuire şi o dorință foarte mare şi nebiruită a pătruns în inima 
ei, ca să aibă în casa sa sfinte moaşte muceniceşti. Și întrucît socotea că din slugile sale nu este 
mai credincios şi mai cu sîrguință spre a împlini acea slujbă decît Bonifatie, l-a chemat și i-a 
arătat dorinţa sa. Deci, luîndu-l la o parte, i-a zis: "Ştii, frate, cu cîte păcate ne-am îngreunat şi 
nicidecum nu ne îngrijim de cele ce vor să fie! Cum vom sta înaintea înfricoşatei judecăţi a lui 
Dumnezeu, unde avem să primim munci grele după faptele noastre? Eu am auzit de la un 
oarecare bărbat binecredincios că, dacă cineva are sfinte moaşte ale celor ce au pătimit pentru 
Hristos şi le cinstește pe cît se poate, acela mult ajutor află către mîntuire și în casa aceluia nu 
se mai înmulțește păcatul. Apoi, încă şi de răsplătire veșnică se învredniceşte, pentru că în 
aceeași fericire veşnică se va îndulci, de care se satură şi sfinţii mucenici. Şi mulți chiar acum, 
după cum se spune, intră pentru Hristos în nevoinţele cele frumoase, dîndu-și trupurile spre răni 
şi primesc cunună mucenicească. 


Deci, slujeşte-mi, tu, la aceasta, căci a venit vremea ca să arăţi cîtă dragoste ai către 
mine. Mergi cu sîrguință în părțile acelea unde se aude de prigoană şi de muncirea creştinilor 
Şi te sîrguieşte a aduce moaștele oricăror sfinți mucenici, ca să le ţinem la noi cu cinste şi să-i 
zidim acelui sfînt biserică. Căci îl vom avea pe acela totdeauna nouă păzitor, ajutor şi de-a 
pururea mijlocitor către Dumnezeu”. 


Zicînd acestea, Bonifatie cu bucurie voia să săvîrşească lucrul ce i se poruncea şi s-a 
arătat gata spre o cale ca aceea. Deci, i-a dat stăpînă sa mulțime de aur, pentru că în alt chip nu 
se puteau lua sfintele moaște ale unui mucenic, dacă n-ar fi dat daruri şi mulțime de aur. Căci 
păgînii muncitori, văzînd dragostea şi osîrdia cea mare a credincioşilor către moaştele 
mucenicilor, nu le dădeau în dar, ci le vindeau cu mare preţ și multă avere cîştigau ei cu acestea. 


Luînd Bonifatie de la stăpînă sa mulțime de aur, pe de o parte pentru răscumpărarea 
moaştelor muceniceşti, iar pe de alta spre a da milostenie săracilor, a pregătit şi diferite feluri 
de aromate, pînză curată și toate cele ce se cuvin pentru cinstita înfăşurare a trupurilor sfinților. 
Apoi, a luat caii și robii stăpînei sale ca tovarăşi şi a plecat la drum. 


leşind din casă, a zis către stăpînă sa, rizînd: "Ce va fi, doamnă, de nu voi găsi vreun 
mucenic acolo unde mă duc și de vor aduce la tine trupul meu muncit pentru Hristos? Oare îl 
vei primi cu cinste?" Iar ea, rîzînd și numindu-l bețiv şi păcătos, a început a-l dojeni zicînd: 
"Acum nu este vreme de glumit, frate, ci de bună cucernicie. Căci trebuie în calea aceasta a te 
păzi cu mare grijă, de toată neorînduiala şi gluma; şi cu cinste și cu bună credință să săvirşeşti 
toate, apoi cu blîndeţe şi cu înfrînare să călătorești, că vezi că slujeşti moaştelor sfinților, de 
care nu sîntem vrednici nu numai a ne atinge, ci nici măcar a căuta spre dînsele. Deci, mergi în 
pace, iar Domnul Care a primit chipul robului și Și-a vărsat sîngele pentru noi, să trimită cu tine 
pe îngerul Său, neaducîndu-Și aminte de păcatele noastre, ci să îndrepteze mergerea şi 
întoarcerea ta bine și cu sporire bună". 


Bonifatie, punînd mustrarea stăpînei sale în inima sa, a mers la drum și cugeta în mintea 
sa cum se va atinge de sfintele moaşte, avînd mîini necurate. Deci se căia de necurăţia sa cea 
mai dinainte şi a început a posti, a nu mînca deloc carne și a nu bea vin, a se ruga cu sîrguință 
şi des. Astfel, încet, încet a venit întru frica lui Dumnezeu, căci frica era tatăl luării-aminte, iar 
luarea-aminte era maică a odihnei celei dinăuntru, care naşte știința, şi face ca sufletul să-și 
vadă grozăvia sa, ca într-o oarecare apă curată și netulburată. Aşa se nasc începuturile și 
rădăcinile pocăinţei, începînd de la frica lui Dumnezeu, de la luarea-aminte de sine şi de la 
socotirea conştiinţei sale. 


Apoi s-a arătat întru dînsul dorinţa vieţii celei desăvîrşite, din post, din înfrînare şi din 
rugăciunile cele neîncetate. După ce a ajuns în părţile Asiei şi a intrat în Tars, preaslăvita cetate 
a Ciliciei, în care atunci erau munciți sfinții, pe vremea împărăției lui Dioclețian şi Maximian, 
a lăsat pe ceilalți robi la gazdă, cu caii, poruncindu-le să se odihnească de osteneală. ar el singur 
îndată, nici praful scuturîndu-şi, s-a dus să vadă pe cei despre care a auzit că se muncesc; şi, 
venind în privelişte, a văzut mulțime de popor adunat, care privea la muncile ce se făceau 
sfinților. 


Deci a văzut pe sfinți în multe feluri de chinuri schingiuiți, cărora, tuturor deopotrivă, o 
vină le era pusă înainte: credința cea creştinească şi viaţa cea cu dreapă credinţă. lar muncile cu 
care erau chinuiți, nu erau deopotrivă. Unul era spînzurat cu capul în jos şi dedesubtul lui era 
foc aprins; altul era întins în patru părți şi legat de patru stilpi; altul zăcea fund tăiat cu 
fierăstrăul; altul de mîinile muncitorilor, cu unelte ascuţite se zdrobea; unuia i se scoteau ochii, 
altuia i se tăiau mădularele; altul era înfipt în țeapă şi ridicat de la pămînt şi intra ţeapa pînă la 
grumazi, altuia i se frîngeau şi i se zdrobeau oasele, iar altul era cu mîinile şi picioarele tăiate, 
tăvălindu-se pe pămînt ca un ghem. Și toţi aveau atita răbdare şi atîta bărbăţie, încît pe feţele 
lor se arăta o veselie creștinească, duhovnicească, pentru că, fiind întăriți cu darul lui 
Dumnezeu, răbdau cele nesuferite firii omeneşti. 


Văzînd acestea fericitul Bonifatie şi socotindu-le toate cu sîrguință, pe de o parte 
minunîndu-se de bărbăţia mucenicilor, iar pe de alta poftind şi el cunună, s-a aprins cu totul de 
rîvnă dumnezeiască. Deci, stînd în mijlocul privelişti şi făcîndu-se tuturor arătat, pe mucenicii 
care erau douăzeci la număr îi îmbrățişă pe cîte unul, apoi a zis cu glas mare, în auzul tuturor: 
"Mare este Dumnezeul creştinilor, mare este Cel ce ajută robilor Săi şi îi întăreşte întru atîtea 
munci". Zicînd acestea, se apropia de mucenici și le săruta picioarele cu multă dragoste, iar care 
nu aveau picioare, le cuprindea mădularele rămase din trupurile lor şi le punea la pieptul său, 
numindu-i fericiți, că în puţină vreme, răbdînd acele munci cu bărbăţie, îndată vor dobîndi 
veșnica ușurare, odihna şi bucuria cea fără de sfîrșit. lar pentru dînsul se ruga să le fie tovarăş 
în acea nevoinţă şi părtaș al cununilor pe care vor să le dobîndească de la Hristos, punătorul de 
nevoinţe. 


Atunci şi-a întors tot poporul ochii spre dînsul, dar mai ales judecătorul, care şedea la 
judecată şi chinuia pe sfinţii răbdători. Acela, văzînd un om străin şi necunoscut, întrebă: "Cine 
şi de unde este acesta?" Apoi, îndată porunci să-l prindă şi să-l aducă la el, întrebîndu-l cine 
este? lar sfîntul a răspuns: "Sînt creştin”. Judecătorul a vrut să ştie numele lui şi de unde este, 
iar el a răspuns: "Numele cel dintii cu care iubesc foarte mult a mă numi, este creştin şi acum 
am venit aici din Roma. lar de voieşti a-mi şti şi numele cu care m-au numit părinții, iată: 
Bonifatie mă numesc". Iar judecătorul a zis: "Apropie-te, Bonifatie, mai înainte pînă nu-ţi rup 
trupul şi oasele şi jertfeşte zeilor, ca să-ți mijloceşti multe bunătăți; căci şi pe zei vei milostivi 
şi de muncile ce au să-ţi fie te vei izbăvi, iar de la noi cu multe daruri te vei îmbogăţi”. La 
acestea Bonifatie răspunse: "Nu se cuvine nici măcar a răspunde la aceste cuvinte ale tale; însă, 
zic ceea ce am zis de multe ori: sînt creștin și numai aceasta vei auzi de la mine, iar dacă nici 
aceasta nu suferi a auzi, atunci fă cu mine ceea ce-ţi place". Judecătorul atunci a poruncit să-l 
dezbrace și să-l spînzure cu capul în jos şi să-l bată tare. 


A fost bătut cumplit, încît carnea a căzut de pe el, de i se vedeau oasele goale. Iar el ca 
şi cum n-ar fi simțit dureri, nu băga în seamă rănile ce i se făcuseră, ci îşi întorcea ochii către 
sfinţii mucenici şi, avînd pătimirea acelora pildă, se mîngîia că în tovărăşia acelora s-a 
învrednicit a pătimi pentru Hristos. 


După aceasta, poruncind muncitorului a-l slăbi puţin, îl ispitea din nou, poate îl va 
îndupleca: "O! Bonifatie, începuturile muncilor să-ţi fie în destul pentru sfătuirea ta, ca să-ți 
alegi ce este mai bun. Ai gustat acum dureri cumplite, deci miluieşte-te acum, ticăloase şi 
apropiindu-te, jertfește zeilor, iar de nu, îndată să începi a pătimi mai mari și mai cumplite 
munci". lar sfîntul a răspuns: "Pentru ce îmi porunceşti a face cele necuviincioase, o! nebunule. 
Eu nici cu auzul nu pot răbda de pomenirea zeilor tăi şi tu îmi porunceşti să le jertfesc lor?" 
Mîniindu-se iarăşi, judecătorul a poruncit să-i bage trestii ascuţite pe sub unghiile mîinilor şi 
picioarelor; iar sfîntul, ridicîndu-şi ochii și mintea către cer, tăcea răbdînd. 


Apoi a poruncit să topească plumb și să-l toarne în gura lui și, fiind topit plumbul, 
sfîntul, ridicîndu-şi mîinile în sus, se ruga, zicînd: "Doamne, lisuse Hristoase, Cel ce m-ai făcut 
mai tare decît muncile, fii şi acum împreună cu mine, uşurîndu-mi durerile, Cela ce Însuţi ești 
mîngîierea mea şi cu dinadinsul arată că-mi ajuţi a birui pe satana, cum şi pe acest judecător 
nedrept, că pentru Tine pătimesc acestea, precum Însuţi știi”. Zicînd acestea, a rugat pe sfinţi 
să-i ajute, cu rugăciunile lor, ca să poată răbda acea muncă înfricoșată. Și apropiindu-se 
muncitorii, i-au deschis gura cu o unealtă de fier şi i-au turnat plumbul, dar nu l-au vătămat pe 
sfint. 


Poporul, văzînd o muncire atît de cumplită, s-a cutremurat și, făcînd zgomot, striga: 
"Mare ești Dumnezeule al creștinilor! Mare eşti, Împărate Hristoase şi toţi credem în Tine, 
Doamne!" Strigînd toţi așa, s-au întors către o capişte idolească ce era aproape, vrînd s-o 
risipească. Apoi strigau asupra judecătorului şi aruncau cu pietre asupra lui, vrînd să-l omoare. 
Judecătorul, sculîndu-se de la locul de judecată, a fugit ruşinat la casa sa, iar pe Bonifatie a 
poruncit să-l țină sub strajă. 


A doua zi, încetînd tulburarea poporului, judecătorul a venit din nou la judecată și, 
aducînd pe Sfîntul Bonifatie, hulea numele lui Hristos şi batjocorea numele Lui, ca unul ce a 
fost răstignit. lar sfîntul, nerăbdînd a auzi hulă asupra lui Dumnezeu, a răspuns cu batjocură 
judecătorului, bătîndu-şi joc de zeii săi cei fără de suflet şi ocărînd orbirea lor şi nebunia celor 
ce se închină lor. Și, mîniind iarăși judecătorul, a poruncit de a fiert un cazan cu smoală şi a 
aruncat pe sfîntul mucenic într-însul. Însă, Domnul n-a lăsat pe robul Său, căci, pogorîndu-se 
îndată îngerul, a rourat pe mucenic în acel cazan, iar smoala, vărsîndu-se, s-a aprins şi a ars pe 
mulți din păgînii care stăteau împrejur. Sfîntul a ieşit sănătos, neavînd nici o vătămare de la foc 
şi de la smoală. 


Atunci muncitorul văzînd puterea lui Hristos și temîndu-se ca să nu pătimească ceva 
rău, a poruncit să taie îndată cu sabia pe Bonifatie. Deci, luîndu-l pe el ostașii, l-au scos spre 
ucidere. lar sfîntul, cerînd vreme de rugăciune, s-a întors către răsărit şi a zis: "Doamne, 
Doamne, Dumnezeule, să mă întîmpine pe mine milele Tale şi acum fii mie ajutor ca vrăjmaşul 
meu să nu-mi împiedice calea văzduhului, pentru păcatele mele cele făcute întru nebunie. 
Primeşte sufletul meu în pace şi mă rînduiește împreună cu cei ce și-au vărsat sîngele pentru 
Tine şi şi-au păzit credinţa pînă la sfîrşit. lar pe turma cea cîştigată cu cinstitul Tău sînge, adică 


pe poporul Tău, Hristoase, cel de o fire cu mine, izbăveşte-l de toată necurăția şi rătăcirea 
păgînească, căci bine eşti cuvîntat în veci, Amin”. 


Astfel rugîndu-se, şi-a plecat capul sub sabie şi a fost tăiat, dar a curs din rană sînge și 
lapte. Văzînd acest lucru, necredincioșii şi-au întors privirile la Hristos în număr de cinci sute 
cincizeci şi scuipînd pe idolii cei uricioși, s-au creștinat. Astfel a fost sfîrşitul Sfîntului 
Bonifatie. Și ceea ce a zis mai înainte stăpînei sale în glumă, atunci cînd pornea de acasă, s-a 
adeverit. 


Iar tovarășii, robii Aglaidei, cei ce veniseră cu dînsul spre căutarea sfintelor moaște, 
şedeau la gazdă, neștiind nimic din cele ce făcuse Bonifatie şi îl aşteptau. Şi văzînd că nu se 
mai întoarce nici seara, nici toată noaptea, la fel şi a doua zi nevăzîndu-l, au început a cugeta 
despre dînsul lucruri rele (precum singuri au mărturisit mai pe urmă), căci socoteau că el s-a 
îmbătat undeva şi zăboveşte cu femeile desfrînate. Apoi ziceau, rizînd: "lată, Bonifatie al nostru 
a venit spre căutarea sfintelor moaşte". Dar văzînd că nici în cealaltă noapte nu se mai întoarce 
la dînșii, au rămas întru nepricepere şi au început a-l căuta, umblînd prin toată cetatea şi 
întrebînd. Din întîmplare sau mai bine zis prin purtarea de grijă a lui Dumnezeu, au întîlnit un 
om, ce era fratele logofătului, care scrisese la judecată întrebările mucenicilor, cum şi 
răspunsurile cele de moarte asupra lor. Şi l-au întrebat pe acela: "N-aţi văzut un om străin, care 
a venit pe aici?" Iar el a zis: "Ieri a venit un străin, pătimind pentru Hristos în privelişte şi s-a 
osîndit la moarte, tăiat fiind cu sabia. Nu ştiu de este acela pe care îl căutați voi, însă spuneţi, 
cum arăta la chip?". Iar ei i-au dat toate cîte cerea, că nu era mare de stat, cu părul galben, 
arătîndu-i şi asemănarea chipului. Acela a zis lor: "Cu adevărat acela este pe care îl căutați”. 
Dar ei nu credeau, zicînd: "Nu ştii, omule, pe care căutăm noi”. Şi vorbind între dînşii, 
pomeneau năravurile lui Bonifatie şi rizînd ziceau: "Au doară beţivul şi desfrînatul va pătimi 
pentru Hristos?" Iar fratele logofătului întărea zicînd: "Cu acel chip precum spuneți voi, un om 
alaltăieri s-a întrebat la judecată. Dar ce vă opreşte pe voi ca să mergeţi şi să-i vedeţi trupul 
zăcînd la locul unde este tăiat?". 


Deci au mers după acel om şi ajungînd la locul de ucidere, unde era strajă de ostaşi 
pentru ca să nu fure creștinii trupurile mucenicilor, le-a arătat pe mucenic, zicînd: "Au nu este 
acesta pe care îl căutaţi?" Ei, văzînd trupul, l-au cunoscut şi luînd capul lui care zăcea deoparte, 
l-au lipit de trup. Atunci l-au cunoscut că este Bonifatie, s-au mirat foarte şi s-au ruşinat de 
gîndurile lor de rău grăite pentru dînsul şi se temeau să nu pătimească vreun rău pentru osîndirea 
sfîntului cu gîndurile lor urîte şi pentru că au rîs de viaţa lui, neștiind inima lui cea bună şi nici 
voia lui. 


Apoi, căutînd ei la faţa sfîntului cu spaimă au văzut că sfîntul cîte puţin și-a deschis 
ochii săi şi, privindu-i cu dragoste, le-a zîmbit și, cu faţa luminîndu-se, le-a arătat că le iartă lor 
greşelile. Iar ei, spăimîntîndu-se şi mai mult, lăcrimau zicînd: "Nu pomeni, robule al lui Hristos, 
fărădelegile noastre, căci cu nedreptate osîndeam viaţa ta şi nebunește rîdeam de tine". Apoi, 
dînd păgînilor cinci sute de galbeni, au luat trupul şi capul Sfîntului Bonifatie şi, ungîndu-l cu 


aromate, l-au înfăşurat în pînză curată care era pregătită pentru aceea şi, punîndu-l în raclă, s- 
au întors ducînd pe mucenicul doamnei sale. 


Cînd s-au apropiat de Roma, îngerul Domnului s-a arătat în vis Aglaidei, zicînd: 
"Primeşte pe acela care odinioară ţi-a fost slugă, iar acum este frate al nostru şi împreună 
slujitor. Primeşte pe acela care ţi-era rob, iar acum este stăpîn al tău şi de acum cu bună cinstire 
să îl cinstești, căci este păzitor al sufletului tău şi apărător al vieţii tale”. Iar ea, deşteptîndu-se 
înspăimîntată, a luat pe unii din clericii bisericii, bărbaţi cinstiți şi au ieșit întru întîmpinarea 
Sfîntului Mucenic Bonifatie. Deci acela, pe care îl trimisese în cale ca un rob, l-a primit în casa 
sa, ca pe un domn al său, cu cinste şi cu multe lacrimi de bucurie. Apoi şi-a adus aminte de 
proorocia sfîntului cînd a plecat la drum. Și mulțumea lui Dumnezeu care a rînduit aşa. Căci 
Sfîntul Bonifatie s-a făcut jertfă bine primită lui Dumnezeu, pentru păcatele sale şi ale ei. Apoi 
a zidit o biserică prealuminată, în numele Sfîntului Bonifatie, într-un sat al său, care era la o 
depărtare de cincizeci de stadii de Roma. Acolo a dus cinstitele lui moaşte cu mare cinste, unde 
se săvîrşeau multe minuni cu rugăciunile mucenicului, căci izvorau tămăduiri celor bolnavi, 
diavolii se izgoneau din oameni Și îşi cîștigau cererile mulţi din cei ce se rugau la mormîntul 
acestui sfînt. 


După aceasta, fericita Aglaida, împărțindu-și averile sale la săraci şi scăpătați, s-a 
lepădat de lume şi a vieţuit cincisprezece ani în mare pocăință, a adormit întru Domnul şi s-a 
adăugat către Sfîntul Mucenic Bonifatie, fiind pusă lîngă mormîntul lui. Astfel, această doime, 
schimbîndu-şi viața cea mai dinainte, cu schimbare minunată, și-a dobîndit sfîrşit bun; unul, 
spălîndu-și păcatele cu sîngele s-a învrednicit cununii mucenicești, iar cealaltă, cu lacrimile şi 
cu viața cea aspră şi-a curăţit viaţa şi aşa s-au arătat îndreptați şi fără prihană înaintea lui 
Dumnezeu, Domnul nostru lisus Hristos, Căruia I se cuvine slavă în veci. Amin. 


42. VIAŢA SFINTULUI BONIFATIE MILOSTIVUL, EPISCOPUL 
FERENTIEI 


(19 DECEMBRIE) 


Pămîntul Italiei, stăpînirea Tuschiei, era patria acestui Sfînt Bonifatie, care încă din 
vîrstă tînără s-a arătat iubitor de săraci. Căci, de 1 se întîmpla să vadă pe cineva gol, se dezbrăca 
de haina sa şi-l îmbrăca pe acel om şi se întorcea acasă, uneori fără cămaşă, alteori fără dulamă, 
încît adeseori se mînia maica sa asupra lui, fiind văduvă săracă şi zicea: "Nu este cu dreptate 
fiule, ca fiind însuţi sărac, a îmbrăca pe cei săraci”. Odată, intrînd maică-sa în magazia sa, în 
care pregătise hrană pentru tot anul, a aflat-o deșartă, căci fiul ei, Bonifatie, dăduse toate 
săracilor în taină; şi a început maică-sa a plînge, bătîndu-se peste faţa sa şi zicînd: "Vai mie, de 
unde voi lua hrană peste tot anul? Cu ce mă voi hrăni pe mine şi toată casa?" Iar el, venind la 
dînsa şi văzînd că nu poate să o mîngiie cu cuvîntul, a rugat-o să iasă puţin de acolo. Și ieșind 
ea, Bonifatie a închis uşile magaziei după dînsul şi a căzut la pămînt rugîndu-se lui Dumnezeu; 


îndată s-a umplut magazia de grîu, iar Bonifatie, mulțumind lui Dumnezeu, a chemat pe maică- 
sa. lar ea, văzînd magazia plină cu grîu, s-a mîngiiat foarte şi a preamărit pe Dumnezeu. Dintr- 
acea vreme n-a mai oprit pe fiul său ca să dea săracilor, văzînd credinţa lui cea mare, căci nu se 
împuţina ce dădea el, ci, orice cerea de la Dumnezeu, aceea primea. 


Apoi, avea maică-sa găini, din care o vulpe, dintr-un munte ce era acolo aproape, venind 
adeseori, lua cîte una și făcea văduvei mare supărare. Odată, copilul Bonifatie stînd în ușă, a 
văzut venind vulpea, ca de obicei şi, răpind o găină, a fugit în munte. Lui, fiindu-i jale de 
supărarea mamei sale, a alergat la biserică, a căzut la pămînt și se jeluia în rugăciune asupra 
vulpii înaintea lui Dumnezeu: "Dumnezeul meu, eu nu pot gusta din osteneala maicii mele, iar 
vulpea venind, răpește şi înghite hrana noastră". După rugăciune, întorcîndu-se acasă, a văzut 
aceeași vulpe venind în goana mare în ograda lor, aducînd în gură găina pe care o răpise. Apoi, 
slobozind-o vie, înaintea lui Bonifatie, a căzut vulpea şi a murit. Astfel ascultă Dumnezeu, chiar 
în lucrurile cele mici, pe cei ce nădăjduiesc într-însul, avînd mare purtare de grijă pentru noi, 
ca primind de la EI pe cele mici, să așteptăm a primi cu înlesnire și cele mari. 


Sfîntul Bonifatie a fost ales episcop al cetăţii Ferentiei, iar Gavdentie, preotul care a fost 
sluga sfîntului, spunea de minunile lui multe, că el a văzut cu ochii săi cele ce se făceau de 
dînsul. Biserica Ferentiei era în mare sărăcie (care celor cu minte bună li se făcea pildă de 
smerenie), pentru că episcopul nu avea pentru hrana sa mai mult venit bisericesc decît numai o 
vie. 


Într-un an, căzînd din cer grindină mare, toată via a bătut-o, încît au rămas foarte puţini 
struguri mici. Apoi, intrînd în vie Sfîntul Bonifatie şi văzînd nenorocirea, a dat mulțumire lui 
Dumnezeu, că într-o lipsă ca aceea a început a cunoaşte mai multă sărăcie. Cînd a venit vremea 
ca să se coacă strugurii, a pus pîndari la vie după obicei, poruncind să păzească acei puţini 
struguri care mai rămăseseră. Apoi, într-una din zile a poruncit lui Constandie preotul, nepotul 
său, ca să spele şi să smolească vasele după obicei şi buţile cu vin, cîte se află în episcopie. 
Preotul, auzind aceasta, s-a mirat foarte mult că, neavînd struguri mulți, poruncește ca să se 
pregătească toate vasele. Dar n-a îndrăznit să întrebe pentru ce să pregătească toate vasele ci, 
ascultînd, le-a pregătit pe toate, după obicei. 


Atunci omul lui Dumnezeu, Bonifatie, intrînd în vie și adunînd strugurii cîţi se aflau, i- 
au adus în călcătoare şi, poruncind tuturor să iasă de acolo, a rămas înăuntru numai el singur, 
cu un copil, căruia i-a poruncit să calce acei puţini struguri. Începînd a curge din călcătoare 
puţin vin, arhiereul, luîndu-l într-un vas, a turnat prin toate vasele ce se pregătiseră, cîte o mică 
măsură, pentru binecuvîntare. Și astfel, toate vasele, binecuvîntîndu-le, a chemat pe preot şi i-a 
poruncit să adune pe săraci ca să vină după obicei să ia din vinul cel nou şi care acum rămăsese 
în buţi. Atunci a început a se înmulţi vinul în călcătoare, iar pivniţa încuind-o și punînd pecetea 
sa , a lăsat-o așa încuiată cu tărie şi s-a dus în biserică. 


După trei zile, chemînd pe preotul cel mai sus pomenit, pe Constandie și făcînd 
rugăciune, a deschis pivniţa şi a aflat toate vasele şi buţile în care a turnat puţin vin pentru 
binecuvîntare, pline cu vin fierbînd, dînd pe deasupra, adăpînd şi pămîntul cu vin. Şi de-ar mai 
fi zăbovit puţin şi nu intrau în pivniţă, apoi toată faţa pivniţei s-ar fi acoperit cu tot vinul care 
se vărsa. Preotul, mirîndu-se mult şi spăimîntîndu-se de aceasta, sfîntul i-a poruncit să nu spună 
nimănui despre ceea ce văzuse, căci se temea de slava deşartă a lumii. Odată, sosind pomenirea 
Sfîntului Mucenic Proclu, un bărbat de bun neam din aceeaşi cetate, cu numele Furtunat, a rugat 
pe arhiereul lui Dumnezeu, Bonifatie, ca, după ce va fi săvîrşit slujba sfîntului mucenic, să vină 
în casa lui ca să-i dea binecuvîntare. Şi nu s-a îndoit arhiereul, de vreme ce cu credinţă şi cu 
adevărată dragoste îl ruga Furtunat pentru aceasta. Deci, săvîrșind dumnezeiasca slujbă întru 
pomenirea sfîntului mucenic, a venit către Furtunat la masă. Şi mai înainte, pînă a nu face el 
rugăciunea înaintea mesei, iată, un oarecare din aceia ce-și cîştigau hrana prin comedii, cu 
cîntări şi scripcă şi cu deşertăciuni, a stat înaintea uşii cu maimuța şi a glăsuit din chimvale. 


Sfîntul, auzind glasul chimvalelor, s-a mîniat şi a zis: "Vai, nenorocit este ticălosul 
acesta. Eu am venit să ospătez și încă n-am deschis gura mea spre lauda lui Dumnezeu, iar el, 
apucînd mai înainte cu maimuța, a lovit în chimvale". Apoi a adăugat acestea: "Mergeţi şi daţi 
lui să mănînce şi să bea şi vedeţi că este nenorocit". lar ticălosul acela de om, luînd pîine şi vin, 
voia să iasă pe poartă, dar îndată a căzut o piatră mare din dos, care I-a lovit în cap şi a căzut pe 
jumătate mort, ducîndu-l pe mini în coliba sa. A doua zi a murit, după judecata omului lui 
Dumnezeu. Pentru că înfricoşaţi sînt sfinţii lui Dumnezeu şi cu temere se cuvine a-i cinsti pe 
dînșii, de vreme ce ei sînt lăcașuri ale lui Dumnezeu și Dumnezeu vieţuieşte într-înşii. Deci 
cînd se mînie sfîntul, atunci se mînie și Dumnezeu care viețuieşte într-însul; şi atunci sfîntul 
este puternic, numai cu un cuvînt să aducă mare pedeapsă asupra celui ce l-a amărit pe el. 


Altă dată, acelaşi preot, Constandie, nepotul sfîntului, vînzînd un cal al său cu 
doisprezece galbeni, a pus preţul într-un sicriaş şi s-a dus la lucrul său. Și s-a întîmplat a veni 
fără veste o mulţime de săraci la episcop, care fără de ruşine cereau ca să-i mîngiie cu orice în 
sărăcia lor. Sfîntul, neavînd ce să le dea, se tulbura cu cugetul. Nevrînd a lăsa mîhniţi pe săraci 
şi aducîndu-şi aminte de galbenii lui Constandie, ce-i luase pe cal, intrînd în camera lui, unde 
era sicriaşul şi pentru această nevoie sfărîmînd încuietorile, a luat galbenii şi i-a împărțit 
săracilor. 


Întorcîndu-se preotul de la treburile lui, văzînd sicriașul deschis şi neaflînd galbenii într- 
însul, s-a mîhnit foarte mult şi, făcînd gîlceavă mare, cu multă mînie a strigat: "Nu-mi este cu 
putință a trăi aici". Şi s-au adunat toți cei ce erau în episcopie, venind şi episcopul care-l mîngîia 
cu blîndețe, învăţindu-l. Iar el cu dosădire a răspuns sfîntului: "Toţi viețuiesc bine la tine, numai 
eu singur nu am loc și nu pot vieţui în odihnă; dă-mi galbenii mei ca să mă duc de la tine". Iar 
sfîntul episcop s-a dus în biserica Preasfintei Născătoare de Dumnezeu și, îmbrăcîndu-se cu 
felonul său, şi-a întins mîinile în sus și ridicîndu-și ochii se ruga ca să-i trimită lui Domnul, de 
unde ştie, atîţia galbeni cîţi luase de la preot, ca să-i dea şi să-i potolească mînia lui. 


Aşa rugîndu-se preotul, şi-a întors ochii deodată şi a văzut galbenii, în număr de 
doisprezece, în mîinile sale, pe care le avea ridicate în sus; iar galbenii luminau ca şi cum ar fi 
fost acum scoşi din foc. Deci îndată mulțumind lui Dumnezeu și ieşind din biserică, i-a aruncat 
pe haina preotului, zicînd: "Iată ai galbenii de care te-ai întristat, dar aceasta să-ţi fie întru ştiinţă 
cum că, după moartea mea, nu vei fi episcopul bisericii acesteia, pentru zgîrcenia ta". Căci era 
adevărat că preotul acela, pentru aceea strîngea galbenii ca să dobîndească episcopia. 


Cuvîntul care s-a grăit prin gura omului lui Dumnezeu n-a trecut; pentru că acel 
Constandie, fiind în rînduiala preoţiei, a primit sfîrşitul vieții sale. 


Odată, doi goți, mergînd în cetatea Ravenei, au fost primiţi cu iubire de străini în 
episcopie de către acest sfînt bărbat, apoi, petrecîndu-i cînd ieşeau, le-a dat cu mîna sa pentru 
drum spre binecuvîntare un văscior de lemn plin cu vin. Și era văsciorul acela așa de mic, încît 
abia putea să le ajungă vin numai pentru o masă. Iar ei, luîndu-l, s-au dus şi în tot drumul au 
băut vin din vasul acela; dar vinul nu s-a împuţinat din vas nicidecum, ci totdeauna era plin. 
Mergînd în Ravena şi zăbovind acolo cîteva zile, întorcîndu-se, au trecut iarăși pe la sfînt 
mulțumindu-i pentru acea binecuvîntare, că i-a îndestulat cu vin. lar vasul acela, cu același vin, 
l-au adus sfîntului înapoi, spunîndu-i că în drum n-au gustat vin de nicăieri numai din vasul 
acela şi vasul nu a scăzut. 


Nu se cuvine a nu arăta şi aceasta pe care a spus-o unul din clericii părții aceleia, bărbat 
cinstit: "Intrînd odată Sfîntul Bonifatie în grădina sa, a văzut mulțime de omizi, care acoperiseră 
toată grădina, mîncînd toate verdeţurile şi a zis sfîntul către omizi: Vă jur cu numele Domnului 
nostru lisus Hristos, să vă duceţi de aici şi să nu îndrăzniți mai mult a mînca verdețurile acestea. 
Şi îndată, cu cuvîntul omului lui Dumnezeu, toată mulțimea omizilor a ieșit din grădină, 
nerămînînd niciuna". Astfel preamăreşte Domnul Dumnezeu pe sfinţii Săi, făcînd voia celor ce 
se tem de EI, ca să fie și EI slăvit întru dînşii, în veci. Amin. 


43. VIAŢA CELUI ÎNTRE SFINŢI PĂRINTELUI NOSTRU GRIGORE, 
ARHIEPISCOPUL OMIRIȚILOR 


(19 DECEMBRIE) 


Cetatea Mediolanului a avut mai întîi această făclie dumnezească, pusă în sfeşnicul 
bisericesc întru rînduiala slujbei diaconești, prin descoperirea lui Dumnezeu. Apoi şi alte cetăți 
şi sate l-au avut pe el propovăduitor al numelui lui Hristos şi dezrădăcinător al înşelăciunii 
idoleşti. EI era fecior din părinţii binecredincioşi, Agapie şi Teodotia, crescut în dreaptă credință 
şi în frica lui Dumnezeu. Din tinereţe s-a umplut de darul lui Dumnezeu şi a fost făcător de 
minuni şi tămăduitor. Deci, îl pregătea Dumnezeu pentru treapta arhieriei, de care îi spunea lui 
prin părinţii cei mai înainte-văzători şi prin descoperire. 


Venind odată Grigore în Mediolan, la un oarecare părinte sihastru, i-a spus lui toate cele 
ce aveau să 1 se întîmple, căci era părinte mai înainte-văzător, care văzuse şi venirea lui Grigore 
către el, mai înainte cu treizeci de stadii şi i-a spus-o ucenicului său. 


Un alt părinte, purtător de semne, care vieţuia într-un munte şi, de care înştiinţîndu-se 
Grigore, s-a dus la dînsul. Apropiindu-se de muntele acela şi de locașul acelui sfînt părinte, a 
văzut un stîlp de foc în văzduh şi, fiind cuprins de frică, a căzut la pămînt. Apoi, întărindu-se, 
se sculă şi merse ca să vadă ce era cu acea arătare de foc, ce i se arăta lui de departe ca o văpaie. 
Apropiindu-se a văzut pe omul lui Dumnezeu venind către dînsul pe care l-a sărutat şi l-a 
chemat pe nume, Grigore, deşi nu-l văzuse niciodată. 


Grigore a fost găzduit la acel mare stareţ două zile, unde s-a învrednicit a avea o vedenie 
preaslăvită. La miezul nopţii a văzut pe acel bărbat purtător de Dumnezeu, la rugăciune, cu 
mîinile întinse în sus, ridicîndu-se de la pămînt și stînd în văzduh. Mirîndu-se Grigore, cînd se 
făcu ziuă, bătrînul l-a chemat la sine şi i-a zis cu glas lin și blînd: "Vino, prietene şi frate, să ne 
împărtășim din folosul cel de obște, din mirul lui Dumnezeu, căci spre aceasta ai venit la mine 
păcătosul, ca să te înștiinţezi de cele descoperite mie pentru tine. Deci tu, fiule, ai să vezi cetatea 
Romei şi să te rogi în biserica Sfîntului Mucenic Bonifatie şi a Aglaidei. De acolo ţi se cuvine 
a pleca în Alexandria; după aceea în Etiopia, spre a propovădui cuvîntul adevărului. Apoi vei 
merge în Omiriţi, în cetatea Negran, care s-a prădat de Dunaan, evreul, căreia îi trebuie 
învățătură apostolească. Acolo, mari şi preaslăvite lucruri, isprăvind, te vei odihni şi vei trece 
la locaşurile drepţilor. Însă ai să suferi multe necazuri de la iudeii cei neplecaţi care viețuiesc 
în Omiriţi, dar pe mulţi vei întoarce către Dumnezeu, Care îţi va fi bun ajutor, înțelepțindu-te 
şi povățuindu-te pe tine. Acolo vei primi treapta arhiepiscopiei, prin punerea mîinilor 
preacuviosului Asterie, patriarhul Alexandriei. 


Auzind acestea, fericitul Grigore îşi zicea că este nevrednic de aceasta şi mai degrabă ar 
fi vrut să petreacă cu bătrînul. Dar acel bărbat purtător de semne şi mai înainte-văzător 1-a spus 
şi de arătarea aceea, pe care o văzuse însuși Grigore. Căci a văzut pe marii apostoli Petru şi 
Pavel, punînd omoforul pe umerii lui mai înainte, însemnînd darul arhieriei, care era să 1 se dea 
lui. Și mai mult se mira fericitul Grigore, de mai înainte-vederea bătrînului, căci şi aceea nu s- 
a tăinuit de dînsul, pe care însuși a văzut-o în singurătate şi a zis: "Slavă lui Dumnezeu, Celui 
ce lucrează unele ca acestea întru cei ce-L iubesc! Fie voia Domnului". După două zile l-a trimis 
starețul de la sine, sărutîndu-l cu dragoste şi Grigore s-a dus mîhnindu-se că se desparte de un 
asemenea bărbat dumnezeiesc ca acela, arzînd cu văpaia dragostei către dînsul de-a pururea 
pomenindu-l. 


De acolo s-a dus mai întîi la Cartagena, unde, petrecînd multă vreme, propovăduia 
cuvîntul lui Dumnezeu și toate bolile vindeca. Apoi, prin rînduiala lui Dumnezeu, s-a dus la 
Roma şi locuia în preajma bisericii Sfîntului Bonifatie și a Aglaidei. Venind la mormîntul 
Sfîntului Apostol Petru şi căzînd cu lacrimi la pămînt, i s-a făcut o vedenie, căci se vedeau uşile 
cerului deschise şi o lumină negrăită strălucind. Şi iată, Sfîntul Apostol Petru, care avea în mîna 
sa cea dreaptă o cheie, ieși din uşile cereşti şi venea către dînsul cu multă slavă, luminînd şi 
strălucind cu faţa şi a zis către dînsul: "Acum am venit aici, cu mila Domnului, fiule Grigore, 
căci mai înainte de această vreme am fost cu apostolii ceilalți în Negram, cetatea Omiriților, 
stînd înaintea celor ce au pătimit pentru Domnul nostru lisus Hristos, de la evreul Dunaan, 
întărind pe fiecare dintr-înșii întru bună credinţă şi, cu ajutorul Domnului, toți s-au împotrivit 
voii evreului, celui călcător de lege. 


Iar pentru dreapta credinţă s-au nevoit bine şi au pătimit pentru adevăr. Și acum sînt în 
cer împreună cu părinții cei din veac, fiind învredniciţi cinstei celei fără de moarte. Deci, acum 
am venit aici ca să cercetez cetatea, iar fratele Pavel, care este ajutătorul bisericilor din toată 
lumea, despărțindu-se de mine de la Ierusalim, s-a dus în Persia. Iar tu, o, fiule, bună cale 
călătorind, sîrguieşte-te a bine plăcea lui Dumnezeu, călăuzindu-te totdeauna după legea Lui, 
ştiind că viaţa acestei lumi și frumuseţea ei trec ca visul și ca umbra şi fericit vei fi dacă vei 


săvîrşi alegerea ta, aşa precum ai început. Căci, umblînd în voia Domnului, pe mulți vei aduce 
întru frica lui Dumnezeu. lată, acum ţi se pregătește ție scaun în cer de Insuși Stăpînul şi vei 
cîştiga cele bune împreună cu noi”. 


Acestea zicînd, apostolul s-a dus şi s-a sfîrșit vedenia. Iar Grigore, venindu-şi în fire, 
iarăşi a căzut la pămînt numindu-se pe sine ticălos şi păcătos. După multă rugăciune s-a dus la 
gazda sa şi în acea noapte a văzut în vis pe Sfîntul Apostol Pavel, care îi dădea un vas plin cu 
untdelemn, ce era mai înainte însemnare a darului preoţiei şi a arhieriei. Grigore, luînd în vis 
vasul din mîinile sfîntului cu untdelemnul acela, îndată s-a deșteptat şi, bucurîndu-se cu inima, 
cînta: "Răspuns-a inima mea cuvînt bun, căci m-a uns pe mine Dumnezeu cu untdelemnul 
bucuriei”. După acestea a ieșit din Roma şi s-a dus în Alexandria, punînd în toate zilele în inima 
sa suișul către Dumnezeu şi sporind din putere în putere, umplîndu-se de înțelepciune 
dumnezeiască şi de mari daruri cerești. 


În acea vreme împărăţea la greci Iustin, în Etiopia Elezvoi, drepteredincioşi împărați, 
iar la Omiriţi împărăţea Dunaan evreul, care a ridicat prigoană asupra creştinilor și se sîrguia a 
pierde numele lui Hristos din împărăţia lui. EI a luat cu vicleșug slăvita cetate Negran, care 
credea în Hristos şi a pierdut o mulțime de credincioşi; pe unii cu foc i-a ars, iar pe alţii i-a tăiat 
cu sabia şi pe preacinstitul domn Areta l-a omorît împreună cu cetăţenii cei mai de frunte. De 
acest lucru auzind drepteredincioșii împărați Iustin şi Elezvoi, le-a părut rău pentru nevinovata 
vărsare de sînge. Atunci a scris lustin către Elezvoi, îndemnîndu-l spre război împotriva 
nelegiuitului Dunaan, ca să facă izbîndă pentru sîngele nevinovat. lar prealăudatul împărat 
Elezvoi, umplîndu-se de rîvnă şi adunînd toată puterea sa, a mers asupra evreului Dunaan. 
Făcîndu-se război mare, cu ajutorul lui Hristos l-au biruit pe Dunaan şi toată puterea lui au 
sfărîmat-o pînă la sfîrşit, iar pe Dunaan cu rudeniile sale i-au tăiat cu sabia. Apoi, luîndu-i 
împărăția, au curăţit-o de nelegiuirile idoleşti şi păgînești și slava numelui Domnului nostru 
lisus Hristos o răspîndeau în tot ținutul, încît mulţi din evrei şi din alte neamuri care viețuiau în 
Omiriţi căutau să se boteze. Însă atunci nu era nici episcop, nici preot, nici diacon şi nici un fel 
de cleric, căci toată rînduiala duhovnicească o prăpădise nelegiuitul Dunaan, din toată împărăția 
Omiriților. Pentru aceea a trimis fericitul Elezvoi la Asterie, patriarhul Alexandriei, vestindu-i 
toate cum i-a ajutat bunul Dumnezeu şi rugîndu-l să aleagă un bărbat înţelept, cu trăire şi cu 
fapte bune, care să cunoască bine legea veche şi cea nouă, apoi, hirotonindu-l episcop, să-l 
trimită la dînsul în Omiriţi, cu toate trebuințele bisericeşti. 


Patriarhul Alexandriei s-a bucurat de o scrisoare ca aceea şi de ajutorul lui Dumnezeu 
dat creştinilor împotriva păgînilor şi căuta acel om care trebuia acolo, pentru a-l face episcop, 
pe care să-l trimită îndată la Elezvoi. Atunci mulţi se aduceau la preafericitul Asterie, dar nici 
unul nu s-a găsit plăcut înaintea sa. Deci, s-a întors patriarhul spre rugăciune și spre priveghere 
de toată noaptea ca însuși Domnul să aleagă şi să arate pe cel care ştie că este vrednic spre o 
slujbă ca aceea. Acestea făcîndu-se, s-a arătat patriarhului în vedenie Sfîntul Apostol Marcu, 
poruncindu-i să caute pe Grigore diaconul, care nu demult a venit în cetate şi găzduieşte la un 
oarecare Leontie. Pe acela să-l sfinţească şi să-l trimită la Elezvoi ca arhiepiscop, că pentru 
această trebuinţă l-a adus Dumnezeu de departe în acea cetate. 


A doua zi, patriarhul, trimiţînd degrabă, a căutat casa lui Leontie și, găsind-o, a chemat 
la dînsul pe Grigore, pe care l-a întrebat cine şi de unde este. Apoi descoperindu-i arătarea cea 
despre dînsul şi spunîndu-i trebuința Bisericii, îl sili să primească treapta arhieriei. Grigore, 
aducîndu-și aminte de proorocia bătrînului purtător de semne de lîngă Mediolan, că va primi 
treapta arhieriei prin punerea de mîini a Cuviosului Asterie, patriarhul Alexandriei, umplîndu- 
se de lacrimi, a zis: "Voia Domnului să fie; fă, stăpîne, ceea ce voieşti, după porunca 
Domnului". Şi îndată a sfințit patriarhul pe Grigore în preot, apoi arhiepiscop şi s-a făcut minune 
înfricoşată în vremea slujbei și a sfințirii, căci s-a schimbat faţa lui Grigore şi se arăta în chipul 
luminii, ca focul luminîndu-se cu darul Preasfîntului Duh. Iar din veşmintele lui ieşea fum de 
mir de bună mireasmă şi de aromate de mult preţ, încît toată biserica s-a umplut de bună 
mireasmă. Aceasta s-a făcut în toată dumnezeiasca slujbă și ochii tuturor priveau la Sfîntul 
Grigore, minunîndu-se de acea preaslăvită minune. Acea minune o vedeau şi trimişii 
împăratului Elezvoi şi se minunau, care lucru l-au spus mai pe urmă împăratului lor. lar după 
sfinţirea şi îndestulata mîngiiere duhovnicească cu patriarhul, a fost eliberat Sfîntul Grigore cu 
trimișii lui Elezvoi, avînd cu sine şi tot clerul ce se cuvenea treptei sale, cum și toate trebuințele 
bisericeşti. 


În puţine zile a ajuns în Etiopia, apoi în părţile Omiriţilor şi a avut o bucurie foarte mare 
binecredinciosul împărat Elezvoi de venirea arhiepiscopului Grigore. Mai vîrtos cînd a aflat că 
dumnezeiasca arătare l-a ales la acea treaptă şi că în minunat semn s-a arătat în vremea 
hirotoniei lui darul Duhului Sfint, care vieţuia într-însul. Deci, l-a întîmpinat pe el cu cinste și 
cu dragoste şi toată stăpînirea sa a dat-o lui. Apoi înconjura împăratul cu dînsul toate cetăţile 
cele din țara Omiriţilor, zidind sfinte biserici şi împodobind mormintele sfinților mucenici 
omorîți pentru Hristos de către necuratul Dunaan și aducînd pe cei necredincioşi către Sfîntul 
Botez. 


În cetatea Negran a pus domn pe fiul Sfintului Mucenic Areta și a zidit o biserică 
preafrumoasă a Sfintei Învieri a lui Hristos, alta în numele Preacuratei Născătoare de Dumnezeu 
şi a treia în numele Sfîntului Mucenic Areta şi al celor împreună cu dînsul, aproape de casa lui. 
Apoi a zidit şi prin alte cetăţi biserici, pe care singur Sfîntul Grigore le sfinţea și le punea preoți 
şi diaconi, încredinţindu-le păstoria cea deşteptată asupra oilor lui Hristos celor cuvîntătoare. 


Fericitul împărat Elezvoi, după uciderea lui Dunaan, mai zăbovind în pămîntul 
Omiriţilor destulă vreme, ca la treizeci şi șase de ani şi, toate rînduindu-le şi îndreptîndu-le bine, 
a voit a se întoarce la scaunul său din Etiopia. Deci, chemînd împreună cu Sfîntul Grigore pe 
toți boierii, domnii și sfetnicii, se sfătuiră pe cine să aleagă împărat al Omiriţilor, care să fie 
bărbat binecredincios şi priceput, blînd şi temător de Dumnezeu. lar sfetnicii au zis către 
împărat: "Pe care îl ştie stăpînirea ta şi pe care îl va descoperi ție Dumnezeu, pe acela pune-l, 
că între noi nu este nici unul care să-ţi semene ţie întru înțelepciune şi vrednic de cununa 
împărăției”. 


Împăratul, căutînd la arhiepiscop, a zis: "Acest lucru este al tău, cinstite părinte şi 
învățătorul nostru. lată, înaintea feţei tale sînt toţi boierii, căpeteniile şi ostașii mici şi mari. Pe 
acela pe care voieşti, cheamă-l în numele Domnului nostru lisus Hristos şi unge-l pentru 
împărăție. Pentru că noi toţi cei din Etiopia, Dumnezeu binevoind, voim a ne duce". Iar sfîntul 
arhiepiscop a zis: "Bine ai socotit, binecredinciosule împărat, că precum inima ta este în mîna 
lui Dumnezeu, aşa şi cuvîntul tău de la Dumnezeu s-a dăruit. Pentru că este bine ca totdeauna 
în tot lucrul, mai întîi a întreba pe Părintele nostru, Care este în ceruri şi precum El poruncește, 
aşa se cuvine a face". Acestea zicînd fericitul şi sculîndu-se de la locul său, s-a depărtat de dînşii 
şi, plecîndu-şi genunchii la rugăciune, spre răsărit, cu ochii și mintea înălţîndu-le la cer, s-a 
rugat cu sîrguință şi în destul ca Însuşi Dumnezeu, Cel ce ştie viaţa și cugetul fiecăruia, să le 
arate pe bărbatul cel vrednic de împărăție. 


Rugîndu-se arhiepiscopul, deodată puterea Domnului nostru Iisus Hristos cea nevăzută 
a răpit în văzduh pe un oarecare bărbat cu numele Avramie, vrednic de acest lucru şi, aducîndu- 
|, l-a pus înaintea împăratului Elezvoi, încît toți strigau cu spaimă: "Doamne miluiește!" Iar 
arhiepiscopul a zis: "lată, pe care trebuie să-l ungem pentru împărăție. Pe acesta lăsaţi-l aici 
împărat şi voi fi cu dînsul, precum va binevoi pentru noi Domnul". Și s-a făcut bucurie mare 
tuturor pentru o purtare de grijă ca aceea a lui Dumnezeu. 


După aceasta împăratul Elezvoi luînd pe Avramie, bărbatul cel de Dumnezeu arătat, l-a 
dus în soborniceasca biserică a Prea-sfintei “Treimi, care era în cetatea cea împărătească a 
Farului şi l-a îmbrăcat în porfiră împărătească, i-a pus coroană pe capul lui şi s-a săvîrșit de 
Sfîntul Grigore, arhiepiscopul, ungerea cea împărătească. Apoi s-a adus jertfa cea fără de sînge 
pentru împărați și pentru tot poporul şi s-au împărtăşit amîndoi împărații cu dumnezeieștile 
Taine din mîna arhiepiscopului. 


După săvîrşirea tuturor acestora, a strigat poporului: "Lui Elezvoi, sfințitul împărat al 
Etiopiei, mulţi ani! Lui Avramie, iubitorul de Hristos împărat al Omiriţilor, mulți ani! Și iarăși 
amîndorura împreună, lui Elezvoi şi lui Avramie binecredincioșilor și iubitorilor de Dumnezeu 
împărați, mulţi ani!" Aceasta s-a cîntat de cîte trei ori. Apoi a glăsuit: "Lui Grigore, sfințitului 
arhiepiscop nostru, povăţuitorului şi dascălului, pace și sănătate, întru mulți ani!" După aceasta 
"tuturor oștilor creştineşti și tuturor popoarelor credincioșilor, mulţi ani! Și așa a intrat în palatul 
împărătesc, dănţuind, ospătîndu-se, benchetuind și veselindu-se de Domnul Dumnezeu, 
Mîntuitorul său şi de binecredincioşii lor împărați. 


Apoi a petrecut Elezvoi încă treizeci de zile în pămîntul Omiriţilor, învăţind şi povăţuind 
pe împăratul cel tînăr ca să-și rînduiască bine şi să-şi îndrepteze împărăţia sa cu cinste, cu 
dreptate şi să asculte întru toate pe părintele său duhovnicesc, Grigore. După aceea, alegînd din 
oastea Etiopiei cincisprezece mii de bărbaţi viteji, i-a lăsat împăratului cel nou, spre ajutor şi 
pază împărăției. Apoi s-a întors în Etiopia, unde după puţine zile, lăsîndu-şi împărăţia cea 
pămîntească, s-a dus în pustie şi s-a închis într-o chilie întunecoasă, lîngă oarecare mănăstire şi 
n-a ieşit dintr-însa pînă la fericitul său sfîrșit. lar hrană primea pe o ferestruică de la monahii 


care viețuiau acolo. Aşa, după dulceţile cele împărăteşti, avînd viaţă aspră vreme îndelungată, 
a trecut în împărăţia cerurilor. 


Un împărat ca acesta, atît de slăvit și de bogat, acest fel de smerenie şi de sărăcie de 
bunăvoie, a lăsat tuturor. După mutarea lui, se povestea de monahii de acolo, un lucru ca acesta: 
Un frate oarecare tînăr, trimiţîndu-se la ascultare, a intrat într-o cîrciumă şi s-a îmbătat de vin, 
apoi a căzut în păcatul necurăţiei trupeşti. Şi a fost într-una din zile, făcînd păcatul cel obișnuit, 
apoi întorcîndu-se prin pustie la mănăstire, a intrat într-o pădure şi, iată, un balaur mare s-a 
repezit asupra lui, vrînd să-l înghită. Monahul fugea și se abătea încoace şi încolo, vrînd a scăpa 
de balaur, dar acela îl gonea. Deci, strîmtorîndu-se fratele de pretutindeni şi nemaiputînd să 
fugă undeva, l-a ajuns balaurul să-l mănînce. Și, aducîndu-şi aminte de fericitul Elezvoi, s-a 
întors şi a zis către balaur: "Te jur cu rugăciunile preasfințitului şi dreptului Elezvoi, depărtează- 
te de la mine”. Iar balaurul, ca și cum s-ar fi rușinat de numele celui pomenit, a stat şi, prin 
porunca lui Dumnezeu luînd glas omenesc, a zis către monah: "Cum te voi cruța pe tine? Pentru 
că îngerul lui Dumnezeu venind, mi-a poruncit să te mănînc pentru necurăţiile tale, fiincă te-ai 
făgăduit a sluji Domnului întru curăție, iar acum petreci spurcînd trupul tău și mîniind pe Duhul 
Sfînt". 


Monahul, auzind pe balaur grăind omeneşte şi vădindu-i faptele lui, a rămas fără răspuns 
ŞI, tremurînd, ruga cu jurămînt pe balaur ca să-l cruţe. Iar balaurul i-a zis: "Ce mă juri pe mine 
aşa? Tu singur mai întîi te jură mie, că de acum nu vei mai săvîrși necurata faptă trupească şi 
atunci te voi lăsa pe tine". Iar fratele se jura, zicînd: "Mă jur pe Dumnezeu Cel ce locuiește în 
cer şi pe rugăciunile cinstitului împărat Elezvoi, că de acum nu voi mai mînia pe Domnul meu, 
pe Care acum rău l-am mîniat cu necurăția trupească”. Aceasta zicînd monahul, îndată s-a 
pogoriît foc din cer şi a mistuit pe balaur înaintea monahului. Iar el, fiind cuprins de frică și de 
cutremur, s-a dus în mănăstirea sa şi după aceea n-a mai greşit înaintea Domnului cu păcatul 
desfrînării și s-a săvîrşit întru pocăință bună. 


Împărăţind în pămîntul Omiriţilor binecredinciosul împărat Avramie, fericitul 
arhiepiscop Grigore, punînd prin cetăți episcopi, bărbaţi iscusiți, l-a sfătuit ca să poruncească 
tuturor celor de sub stăpînirea lui, iudeilor şi elinilor sau să se boteze sau să fie sub pedeapsă 
de moarte. leșind o aşa poruncă împărătească, mulţime de iudei și de păgîni, cu femei şi cu 
copii, veneau la baia dumnezeiescului botez, dar nu de voie ci, temîndu-se de moarte. Iar iudeii 
cei mai aleşi şi mai învăţaţi în lege, adunîndu-se de prin toate cetăţile şi făcînd sobor pe ascuns, 
se sfătuiau ce vor face și ziceau: "De nu ne vom boteza, după porunca împăratului, toți vom fi 
omoriți şi femeile şi copiii”. 


Unii dintr-înșii ziceau: "Să facem voia împăratului, ca să nu fim omorîți fără de vreme, 
iar în taină să ţinem credinţa noastră". Alţii se sfătuiau ca nu cu fățărnicie, ci pe faţă să-şi țină 
legea evreiască, "ca nu cumva, scăpînd din mîinile oamenilor, să cădem în mîinile izbînditorului 
Dumnezeu, căci mai amar vom pieri”. Alţii ziceau: "Vedem că de acum noi nu mai trebuim 
Dumnezeului nostru, căci binecinstitorul nostru împărat Dunaan şi toată oastea lui a dat-o în 


mîna lui Elezvoi spre moarte și ce vom face nu ştim”. Iar alții ziceau: "De voim să păzim legea 
noastră și sănătatea întreagă, apoi să ieşim în taină din hotarele acestea, unul cîte unul, fiecare 
luîndu-și ale sale, pentru ca nu împreună cu trupurile să ne pierdem şi sufletele noastre”. Iar 
alții au zis: "De vom vrea să fugim, se vor înştiința creştinii şi cu totul ne vor pierde pe noi”. 
Deci nu se pricepea nici unul din ei ce vor face. 


Unul dintre dînşii, preaînțelept învăţător de lege, cu numele Ervan, care ştia toată legea 
veche şi era învăţat bine şi în filosofie, a zis către dînşii: "Voi toți grăiți cele deşarte, care nimic 
nu folosesc. De voiți să mă ascultați, apoi veniţi toţi împreună cu mine şi să grăim împăratului 
şi lui Grigore episcopul, ca să ne dea dintre dînşii dascăli, care ar vrea să se întrebe cu noi despre 
lege şi despre credință. Dacă ne vor birui, atunci cu pricină binecuvîntată, ne vom face creştini. 
Iar de nu ne vor birui, apoi singuri vor cunoaşte, că ne silesc cu nedreptate a ne depărta de legea 
noastră. Însă să vedem ce va fi, să-i ispitim pe dînşii şi să aflăm ce fel de credinţă au. De va fi 
adevărată, să credem, căci poate a venit acum Mesia și noi nu am priceput. Iar de se va afla 
credinţa lor mincinoasă, apoi vom fi adeveriţi, căci pentru Dumnezeu murim şi cu osîrdie să 
primim moartea”. 


Acestea zicînd Ervan, s-au temut toți și au zis: "Vedem că ajuţi creștinilor; au nu ştii că 
a noastră credinţă este adevărată? Cum o vom lăsa?" Ervan a zis: "Nici un cuvînt viclean n-am 
zis înaintea voastră, fraților. Să ştiţi că ori aşa, ori într-alt chip, siliți vom fi de dînșii să ne 
botezăm. Deci, de nu mă veţi asculta, nevinovat sînt față de voi, pentru că, deși nu veți cerca 
credinţa lor însă şi fără de ispitire, o veți primi şi veți face precum poruncesc ei. lar de nu veţi 
primi credinţa lor, apoi desăvîrşit vă vor omori”. 


Acestea auzind, toţi s-au supus lui Ervan și, făcînd scrisoare de rugăminte, au mers și 
au dat-o împăratului. Împăratul citind-o, s-a mîniat foarte asupra lor, voind să-i dea morţii pe 
toți. Dar s-a oprit să nu facă aceasta fără sfatul arhiepiscopului, căruia dîndu-i acea scrisoare şi 
citind-o, fericitul a zis: "Frumos şi bine grăiesc iudeii, pentru că a crede din bunăvoire, mai 
mare lucru este, decît de nevoie". Lasă-i, o! împărate, ca mai întîi să se întrebe cu noi şi după 
aceea vei face cu dînșii ce vei voi”. Și s-a învoit împăratul cu sfatul arhiepiscopului. Apoi s-a 
dat iudeilor vreme spre a se pregăti de întrebare patruzeci de zile, în care să-şi caute dascăli 
pentru dînşii, care ar voi să vină fără temere la întrebare. 


După împlinirea acelor zile s-a adunat mulţime de iudei, avînd cu ei mulţi din rabinii cei 
mai înţelepţi, care ştiau bine legea şi care erau pregătiți spre întrebare. Deci s-a făcut întrebarea 
cea de obşte în cetatea Farului, venind împăratul cu toată suita, sfinţitul arhiepiscop cu tot 
sfinţitul sobor, mulțime mare de popor creştinesc, ca să audă întrebarea aceea. Era şi soborul 
evreiesc, cu cărturarii şi cu învățătorii lor de lege, cu cei puternici în cuvinte. Şi au pus pe Ervan 
înaintea episcopului, ca pe un domn al ritorilor şi începător al cuvîntului, care ştia bine legea şi 
cărțile proorocilor şi era iscusit și în filosofie. Apoi, poruncind să fie tăcere, s-a început între 
arhiepiscop şi Ervan această întrebare, care se află în cartea Mineiului; însă aici nu s-a scris 
prea multe de aceasta, pentru mulțimea cuvintelor. 


Făcîndu-se tăcere şi toţi, cu gurile deschise, luînd seama la vorbe, a început sfintul 
arhiepiscop a grăi către Ervan, preaînţeleptul învăţător al legii evreiești și către toată adunarea, 
zicînd: "Noaptea trecînd şi soarele dreptăţii răsărind, pentru ce voi staţi împotriva Luminii Lui 
şi nu credeți întru Dînsul?" Ervan a zis: "Dacă Soarele dreptății a răsărit şi noi ne împotrivim 
precum zici tu, crezînd în Dumnezeul legii, apoi cu cît mai vîrtos voi, neamuri fiind, care ţineţi 
cele străine vă împotriviţi luminii dreptăţii, ocărînd dumnezeiasca lege, cea dată nouă de la 
Dumnezeu”. 


Arhiepiscopul a zis: "Noi, cei ce sîntem din neamuri, a cui făptură sîntem?" Ervan zise: 
"Arătat este că a lui Dumnezeu făptură sînteți”. Arhiepiscopul a zis: "Dacă și noi ca și voi sîntem 
făptură a lui Dumnezeu, ce cinste mai mare decît noi aţi cîştigat?" Ervan a răspuns: "Aceea pe 
care am avut-o mai mult decît egiptenii”. 


Arhiepiscopul atunci a zis: "Bine ai adus la mijloc pe egipteni; dar arată-mi cinstea 
voastră mai mare decît a acelora". Ervan zise: "Au n-ai citit minunile cele mari pe care le-a 
făcut Dumnezeu prin Moise în pămîntul Egiptului, în Marea Roşie şi prin pustie? Cum după 
ieşirea lui Israil a înecat pe egipteni, iar pe acela l-a mîntuit?" 


Arhiepiscopul a spus: "Nici o deosebire nu este între cinstea voastră și cea a egiptenilor. 
Căci pe aceia i-a înecat Dumnezeu în mare, iar pe voi, pentru răutatea voastră, v-a pierdut pe 
uscat şi, trecînd Marea Roşie, v-aţi înecat la mal, cumplit sfîrșindu-vă în pustie, de vreme ce 
din şase sute mii de popor și mai mult, numai Halev şi Isus a lui Navi s-au învrednicit a vedea 
pămîntul făgăduinţei. Vezi dar cum v-au cinstit pe voi Dumnezeu, mai mult decît pe egipteni?" 
Ervan zise: "Dar cui a plouat mană în pustie, lui Israil sau neamului din Egipt?" Arhiepiscopul 
zise: "Dar ţi se pare că erau mai cinstite mîncările ce aveați în Egipt sau mana cea din pustie?" 
Ervan zise: "Arătat este că mana a fost mai cinstită”. Arhiepiscopul zise: "Apoi pentru ce v-aţi 
întors cu cugetele înapoi, poftind cărnurile cele de porc din căldări, usturoiul, ceapa și toată 
hrana egipteană, iar mana aţi urît-o?". 


După acestea s-a început întrebarea pentru Sfînta Treime. Ervan zicea: "Creștinii au trei 
dumnezei, pe Tatăl şi pe Fiul şi pe Sfîntul Duh. Dumnezeu însă a grăit în Sinai: Ascultă, Israile, 
Domnul Dumnezeul nostru, Domnul Unul este şi afară de Dinsul alt Dumnezeu nu este. Deci, 
împotriva legii lui Dumnezeu fac creştinii, cinstind trei dumnezei, iar nu Unul. Arhiepiscopul 
îi răspunse: "Numai un Dumnezeu avem, Făcătorul tuturor, însă în trei feţe, Tatăl, Fiul și Sfîntul 
Duh, într-o dumnezeire". Apoi îi aduse acest grai al lui David: Cu cuvintul Domnului, cerul s- 
a întărit și cu Duhul gurii Lui, toată puterea lor, a cărui înţelegere este aşa: Domnul este 
Dumnezeu Părintele; Cuvîntul Lui este Dumnezeu Fiul; Duhul gurii Lui, este Dumnezeu Duhul 
Sfînt. Într-acest chip se arată trei feţe dumnezeieșşti, iar dumnezeirea este una, căci Fiul şi Duhul 
sînt de o ființă cu Părintele, împreună fără de început, pururea de o ființă şi de un scaun”. 


Despre Cruce şi despre moartea Domnului se aduceau împotriva evreilor, scrierile Legii 
vechi, proorociirile şi vorbele cele întunecate ale umbrei, precum sînt acestea: Și va fi viața ta 
spinzurată înaintea ochilor tăi. Apoi acestea: Veniţi să punem lemn în pîinea lui, corabia lui 
Noe a fost chipul Crucii zicînd: Copacul cel din Savec, în care berbecele a schimbat junghierea 
lui Isaac. Apoi toiagul lui Iosif, la al cărui vîrf s-a închinat Iacov: Și schimbarea miinilor 
bătrînului în binecuvintarea celor doi fii ai lui Iosif. După aceea, toiagul lui Moise, cu care a 
despărţit marea: Întinderea miinilor la înălțime, spre a birui pe Amalec. Şarpele cel înălțat în 
pustie despre care se zice: Lemnul care a îndulcit apele în Mera. În fine multe altele care se află 
în Lege şi cele care cu taină s-au scris mai înainte. 


Deci s-au întins întrebările pînă seara, de amîndouă părțile, tare împotrivindu-se, însă, 
în toate cuvintele, arhiepiscopul se arăta biruitor, căci Duhul Sfînt vorbea într-însul după cele 
scrise: Căci nu veți grăi voi, ci Duhul Părintelui vostru, Care grăiește întru voi. 


Sosind seara şi întrebările încă nesfirşindu-se, s-a sculat împăratul de pe scaunul său, 
asemenea şi arhiepiscopul şi s-a risipit soborul, amînînd întrebarea pe a doua zi. Iar iudeii au 
înconjurat pe Ervan al lor, bucurîndu-se și sărutîndu-l, îl fericeau ca pe unul care putea sta 
împotriva creştinilor. lar Ervan a zis: "Rugaţi-vă ca să ne ajute Dumnezeul Legii, de vreme ce 
vedeți pe episcop, că este om maestru și nu este cu putință a-l birui”. lar ei ziceau să 
îndrăznească şi să nu se teamă. 


A doua zi, adunîndu-se iarăși soborul, împăratul şi arhiepiscopul şezînd cu iudeii şi cu 
Ervan, nici în ziua aceea și nici în următoarea, ci tocmai în a cincea zi s-a făcut întrebarea aceea. 
Împăratul, cu toată suita, stătea cu dulceaţă ascultînd cele ce se vorbeau şi se mîngiia de 
înțelepciunea dată de Dumnezeu sfinţitului lor arhiepiscop. Căci cu adevărat asculta multe 
cuvinte ale proorocilor, tălmăcindu-le și arătînd multe taine, precum se scrie în cartea cea 
deosebită pentru întrebarea aceasta, care este de folos a o citi și a-i lua seama. 


Făcîndu-se vorbă despre întruparea lui Hristos şi despre Preacurata Fecioară, se aduceau 
de arhiepiscop cuvintele lui Isaia, proorocul: "Iată fecioara va lua în pîntece şi va naşte fiu”. 
Stînd împotrivă Ervan, zicea că Maria a născut numai om simplu, iar nu un Dumnezeu. Dar îl 
biruia arhiepiscopul cu aceste cuvinte: Și numele Lui se va chema Emanuel, care se tilcuieşte: 
cu noi este Dumnezeu. Ervan a zis: "Cum a cuprins pîntecele cel femeiesc pe înfricoşata mărire 
a dumnezeirii?" Arhiepiscopul a răspuns: "Așa precum a încăput cortul lui Avraam pe 
Dumnezeu, sub stejarul Mamvri, cînd S-a pogoriît să mănînce cu dînsul". lar Ervan a zis: "Dar 
cum n-a ars focul dumnezeirii trupul cel femeiesc?" Arhiepiscopul zise: "Precum n-a ars focul 
rugul în Sinai, aşa și pîntecele Fecioarei, nu l-a vătămat dumnezeirea. Fecioară a născut şi 
fecioară a rămas". Ervan a zis: "Cu nălucire s-a născut dintr-însa, iar nu cu adevărat, pentru că 
este cu neputinţă a nu se vătăma pîntecele întru naștere şi tuturor este cu totul necrezută 
aceasta". Arhiepiscopul zise: "În vremea aceea, cînd a intrat Avacum la Daniil în groapa leilor, 


prin uşa gropii cea strînsă cu legături și întărită cu peceți, spune-mi, cum a intrat el şi cum a 
ieşit, nici ușile deschizînd, nici peceţile rupînd?" 


După întrebarea din ziua a treia, căuta Ervan să fugă şi nu-l lăsau ceilalți iudei, zicînd: 
"De ne vei lăsa pe noi, apoi toţi vom pieri. Deci rămii, în tot chipul luptîndu-te, doar ne va ajuta 
nouă Dumnezeu. lar de vom fi biruiți în cuvinte, apoi mai avem alte chipuri de împotrivire, 
întru care nu pot să ne biruiască". Deci, fiind înduplecat de rugămințile lor, se pregătea de a 
patra întrebare, la care a început a ocări pe creștini, pentru sfintele icoane, că se închină lor, 
numindu-le idoli, iar pe cei ce se închină lor, îi numea închinători de idoli şi potrivnici legii lui 
Dumnezeu. Apoi zicea că a poruncit Dumnezeu a nu face idoli nici orice fel de asemănare. 
Atunci l-a întrebat arhiereul: "Cînd a fost potopul în zilele lui Noe, în ce chip s-a mîntuit el?" 
Iar Ervan a răspuns: "Cu corabie făcută din lemn". Arhiepiscopul a zis: "Dar putea Dumnezeu 
şi fără corabie a-l izbăvi din potop sau nu putea? Cum ţi se pare?" Ervan a zis: "Socotesc că 
putea, pentru că scris este, că toate sînt cu putință la Dumnezeu". Arhiepiscopul zise: "Dacă 
putea Dumnezeu a face aceea, apoi de ce folos era corabia, spre a mîntui pe dreptul Noe? De 
aceea se cuvenea ca Noe să dea mulțumire, pentru a sa mîntuire, corăbiei, nu lui Dumnezeu”. 
Ervan zise: "Să nu fie aceasta, ci Domnului se cuvine a-l da laudă, ca unui ziditor, iar nu materiei 
celei fără de suflet". 


Arhiepiscopul zise: "lată, mărturiseşti singur, că prin materia cea fără de suflet - prin 
corabie - i-a rînduit Dumnezeu mîntuirea. Aşa ne face şi nouă, prin aceste icoane văzute, care, 
deși sînt neînsuflețite, totuşi sînt puse înainte, spre mîntuirea noastră. Privind la dînsele, ne 
ridicăm mintea către chipul cel dintii, pentru dorire dumnezeiască şi spre rîvnă plăcută lui 
Dumnezeu. Și zugrăvim nu un idol, ci pe Domnul nostru lisus Hristos, după a Sa omenire, iar 
nu după dumnezeire, care este nedescrisă. Precum Noe a adus mulțumire lui Dumnezeu pentru 
corabie și pentru mîntuirea sa, ridicînd jertfelnic, așa şi noi mulțumim lui Hristos Dumnezeu, 
zugrăvind chipul Lui. Căci cu trupeasca Lui rînduială, ne-am izbăvit de potopul cel sufletesc. 
Şi ca o altă corabie socotim omenirea Lui, prin care a purtat greutăţile noastre, a ridicat păcatele 
noastre şi, îndumnezeindu-ne cu a sa dumnezeire, ne-a înălţat la cer. Pe Hristos, care a fost 
văzut cu ochii trupești, Îl zugrăvim cu vopsele, închipuind asemănarea cea preacurată a omenirii 
Lui, şi, în umbra asemănării celei trupești, ne închinăm împreună şi Dumnezeirii Lui şi cinstim 
întru EI, cu cuviincioasă închinăciune și pe Tatăl şi pe Sfîntul Duh". 


Ervan a răspuns: "Mă minunez de basmele voastre creştinești, de vreme ce ziceţi, că 
Dumnezeu dă darul Său chipurilor celor zugrăvite pe pereți şi pe scînduri, care nici nu umblă, 
nici nu vorbesc”. Atunci l-a întrebat arhiepiscopul: "Spune-mi, Ervane, pentru ce a dat 
Dumnezeu darul Său cojocului lui Ilie, pe care deși l-a dat lui Elisei, a cinstit mai mult cojocul 
cel neînsuflețit, decît pe proorocul cel viu? Căci apele Iordanului, pe care n-a putut să le treacă 
proorocul, pe acelea le-a despărţit cu cojocul şi a trecut ca pe uscat. Iar minunea pe care n-a 
făcut-o Elisei cel viu, pe aceea a făcut-o cojocul cel neînsufleţit. 


Apoi şi lui Moise, care făcea minuni în pămîntul Egiptului, pentru ce nu lui, ci toiagului 
său a dat Dumnezeu puterea facerilor de minuni şi cu acela a prefăcut apele în sînge, a despărțit 
Marea Roşie și a făcut alte înfricoşate şi slăvite minuni? Încă şi cortul mărturiei, sicriul Legii şi 
năstrapa cea de aur, care avea mana, tablele și toiagul lui Aaron, masa, cădelniţa şi sfeşnicul, 
toate acestea oare nu aveau mare dar de la Dumnezeu, măcar că erau neînsuflețite, făcute de 
miini omeneşti, din materiile acelea văzute şi pipăite? Însă erau strălucite cu mărirea lui 
Dumnezeu şi pline de dar. Deci, afară de preoţi şi de leviţi, erau neatinse de altcineva, ca sfinte 
şi dumnezeiești. 


Dacă acestea erau aşa în Legea cea veche, pentru ce te minunezi de darul lui Dumnezeu, 
care s-a dat în Legea cea nouă sfintelor icoane?" Ervan răspunse: Se scrie în psalmi: Idolii 
păginilor, aur şi argint, lucruri de mîini omeneşti. 


Arhiepiscopul zise: "Nu mă împotrivesc la aceasta, că idolii păgîneşti, care nu ştiu pe 
Dumnezeu, sînt asemănări ale celor care au viețuit fără Dumnezeu întru toate nelegiuirile, 
vrăjitori, fermecători şi ucigași, care au pierit din viaţa aceasta şi spre a căror pomenire, unii 
din oameni le-au făcut idoli. Apoi neamurile, cele mai de pe urmă, înșelate şi orbite fiind de 
satana, au socotit acele chipuri, ca idolii lor, cărora s-au închinat, ceea ce şi voi aţi făcut, 
închinîndu-vă celor ciopliţi, jertfind pe fiii şi pe fetele voastre diavolilor şi aţi vărsat sînge 
nevinovat, adică sîngele fiilor şi fiicelor voastre, pe care le-aţi jertfit celor ciopliți ai lui Hanaan. 
Asemănările ce le zugrăvim noi acum, ale sfinților lui Dumnezeu, acestea nu sînt idoli, ci icoane 
cinstite, pentru că zugrăvim asemănarea acelora care au cunoscut pe Dumnezeu și au crezut în 
EI, care au plăcut Lui în cuvioşie și dreptate şi au fost cinstiţi ca sfinți şi plăcuți lui Dumnezeu. 
Apoi cu darul lui Dumnezeu au făcut multe minuni: morți au înviat, bolnavi au vindecat, ochii 
orbilor au luminat, şchiopilor au dat umblare şi surzilor auzire; pe cei slăbănogi i-au îndreptat, 
pe leproşi i-au curăţat şi dracii din oameni i-au izgonit. Aceştia sînt al căror sfîrşit s-a făcut 
cinstit şi pomenirea lor este lăudată și veşnică. Pentru că este cinstită înaintea Domnului 
moartea cuvioşilor Lui, iar pomenirea dreptului cu laude și întru pomenire veşnică va fi 
dreptul. 


Ervan iarăşi bîrfind sfintele icoane, de parcă n-ar fi auzit nimic pînă acum, arhiepiscopul 
a zis: "Haina ta, Ervane şi cortul mărturiei, amîndouă fiind de lînă şi de in, oare au deopotrivă 
putere? Toiagul tău şi toiagul lui Aaron, care a odrăslit, oare au cinste deopotrivă? Ulciorul cel 
din casa ta şi năstrapa în care este mana, oare deopotrivă sînt amîndouă? Sicriul tău, în care îţi 
pui cele de trebuință trupului şi sicriul Legii Domnului au deopotrivă mărire? Focul şi 
untdelemnul pe care îl arzi în casa ta pentru lumină, oare se aseamănă cu sfeşnicul de aur cel 
cu şapte lumini? Casa în care petreci şi biserica pe care a zidit-o Solomon, oare deopotrivă sînt? 
Nicidecum! Ci fără asemănare le cinsteşti pe acestea mai mult, de vreme ce prin acestea venea 
odinioară darul lui Dumnezeu. Deci în acest chip înţelege și pe ale noastre: că alta este idolul 
unui nedrept şi afundat în iad şi alta este chipul sfîntului și plăcutului lui Dumnezeu, căci prin 
acesta ni se dă darul Domnului, cu rugăciunile celui închipuit pe icoană”. 


Apoi a zis Ervan și despre îngeri, că sînt fără trupuri, după cum se scrie: Cel ce face pe 
îngerii săi duhuri, însă creştinii nu se ruşinează a-i zugrăvi pe icoane ca pe nişte trupuri”. La 
aceasta a răspuns arhiepiscopul: "N-ai ce să zici, Ervane, pentru că de la voi ne-am învăţat a 
zugrăvi pe îngerii lui Dumnezeu". Ervan zise: "Nicidecum de la noi, căci n-a fost acest lucru 
niciodată la noi”. ar arhiepiscopul zise: "Toată Legea cea veche ai învăţat și aceasta n-ai ştiut”. 
Ervan zise: "Viu este Domnul, că nu ştiu să fi fost cîndva la noi zugrăvite chipurile îngerești”. 


Arhiepiscopul zise: "Cu adevărat voi ați început acest lucru. Căci cînd a zidit Solomon 
biserică Dumnezeului Celui preaînalt, oare n-a făcut deasupra scăldătoarei heruvimii slavei, 
care umbreau altarul? 


Asemenea şi deasupra uşilor celor dintîi și celor de al doilea, au n-a făcut heruvimii? 
Încă şi în cortul mărturiei cel făcut de Moise, nu era asemănare de heruvimi peste chivotul legii? 
Asemenea şi pe catapeteasmă, oare nu erau închipuite cu cusătură, chipuri de heruvimi? Și toate 
aceste asemănări îngereşti, nu erau cinstite de voi, împreună cu cortul şi cu biserica? De aceea 
şi voi ați închipuit și firea cea fără trup aţi cinstit-o. Apoi pentru ce ne defăimaţi pe noi, care 
închipuim şi cinstim feţele acelor sfinţi bărbaţi, care fiind în trup, au bineplăcut lui Dumnezeu?" 
Unele ca acestea şi altele asemenea acestora, precum se scrie în cartea cea deosebită, grăind, s- 
a scurtat ziua a patra şi s-a făcut seară. 


Sculîndu-se împăratul şi arhiepiscopul, s-a risipit şi soborul, aşteptînd ca dimineața să 
fie sfîrşitul învingerii şi prăznuirea biruitorului. Deci jidovii, bucurîndu-se pentru Ervan, că era 
puternic la întrebări şi răspunsuri împotriva arhiepiscopului, îl numeau îndrăzneţ, zicînd: "Bine 
te nevoieşti, nu te teme, ci încă mai tare să stai, pentru că vedem că Dumnezeu este cu tine. Să 
nu se înfricoşeze inima ta, căci vedem că şi împăratul vă ascultă cu plăcere pe voi amîndoi". lar 
Ervan a zis către dînşii: "Fraţilor, bărbatul acesta, precum văd, mult mă covîrşeşte cu înțelegerea 
şi cu graiul și nu este cu putinţă a-l birui. Aţi auzit cum toate graiurile gurii mele dezlegîndu- 
le, le-a făcut de nimic”. În ziua următoare, foarte de dimineaţă, iudeii cei mai înţelepţi, venind 
iarăşi la Ervan, acesta zise către dînşi: Vă mărturisesc vouă acum, fraților, fără minciună, că voi 
fi biruit de arhiepiscop; căci am avut vedenie în noaptea aceasta pe proorocul nostru Moise şi 
pe isus, despre care ne este întrebarea. I-am văzut pe ei stînd şi vorbind pe aripa unei biserici; 
apoi am văzut pe Moise, închinîndu-se lui lisus, avîndu-şi mîinile sale strînse la piept, ca şi cum 
ar fi fost legate şi cu frică stînd înaintea lui lisus, ca înaintea Domnului Dumnezeului său. 
Minunîndu-mă de acest lucru şi deschizînd gura mea, am zis: Domnul meu Moise, dar oare 
bune sînt acestea care le faci? EI, întorcîndu-se, m-a certat, zicîndu-mi: Încetează! Eu nu greşesc 
închinîndu-mă Stăpînului meu, că nu sînt dintre cei asemenea ţie, pentru că cunosc pe Făcătorul 
meu și Domnul! Şi tu, pentru ce faci atîta osteneală dreptului arhiepiscop, împotrivindu-te 
adevărului? Iată, în ziua viitoare vei fi biruit de dînsul şi te vei închina ca şi mine Domnului 
nostru lisus Hristos. Acestea am văzut, fraţilor şi ce sînt acestea nu ştiu. Însă nu voi slăbi luptînd 
pentru legea noastră, pînă cînd va rîndui Dumnezeu ceea ce va voi”. 


Acestea auzindu-le, mulți s-au îndoit și au fost întru nepricepere. Făcîndu-se ziuă şi 
iarăşi adunîndu-se soborul, a venit împăratul cu suita sa. Apoi arhiepiscopul cu clerul şi tot 
poporul adunîndu-se, Ervan, cu mulți învăţători de lege care îl ajutau, au început din nou 
întrebările ca şi în celelalte zile. Un logofăt al arhiepiscopului, pe care îl adusese împreună cu 
dînsul din Alexandria, şi care scria foarte iute, stînd acolo, scria toate graiurile şi ale lui Ervan 
şi ale arhiepiscopului. Dar cu ajutorul Sfîntului Duh, care lucra prin gura arhiereului se biruia 
ceata potrivnicilor, iar a noastră se împuternicea întru Domnul. Arhiepiscopul se arăta biruitor 
în toate cuvintele, iar Ervan slăbea din ce în ce, ca şi mulţi învățători de lege, care îi ajutau lui, 
însă îi orbise răutatea lor; căci cu urechile greu auzeau şi ochii lor se închiseseră împotriva 
adevărului. Acum era nevoie, ca la cuvintele arhiereului să-i urmeze puterea credinţei, cum şi 
lucrul cel cu minune, prin care să mustre răutatea celor împietriți şi să ruşineze necredința lor, 
lucru care s-a şi făcut într-acest chip. 


Slăbind Ervan cu totul, a strigat: "Pentru ce cheltuim vremea întru lungimea graiului şi 
a ghicitorilor? Eu să dezleg aceasta? De voieşti, o! arhiepiscope, ca fără de vicleşug să cred în 
lisus al tău, cum că Acela este Dumnezeu adevărat, arată-mi-L pe El viu, ca să-L văd şi să 
vorbesc împreună cu El. "Atunci voi mărturisi, că voi, creștinii ne-aţi biruit pe noi!" Acestea 
zicînd Ervan, adunarea evreiască a strigat asupra lui: "Te rugăm învăţătorule, să nu te înşeli şi 
să nu te faci creştin; ci mai vîrtos te îmbărbătează și te întăreşte pentru adevăr; pentru că ştii că 
nimic nu este mai adevărat, decît Însuși Dumnezeul părinţilor noştrii”. Iar Ervan a zis către 
dînşii cu mînie: "Ce biîrfiţi voi? Ascultaţi acum, de mă va încredința că Acela este, de Care mai 
înainte au vestit proorocii, după aceea ce voiţi a mai aştepta?” 


Văzînd arhiepiscopul că grăieşte cu adevărat, iar nu cu vicleșug, a zis către dînsul: "Mare 
ispită faci, o! Ervane și o cerere mai presus de putere, căci nu oamenilor te împotriveşti, ci lui 
Dumnezeu. Dar pentru încredințarea ta şi a celor ce sînt cu tine şi pentru ca şi inimile celor ce 
sînt cu credință să se întărească, puternic este Domnul, ca şi aceasta să o facă. Deci spune-mi 
clar, cum voieşti să te încredințezi?" Ervan a zis: "Roagă pe Stăpînul tău, dacă este în cer, 
precum zici tu, să se pogoare aici şi să se arate mie ca să vorbesc cu El. Viu este Domnul, că 
îndată voi crede în EI şi mă voi boteza”. 


Acestea zicînd Ervan, au strigat toţi iudeii: "Cu adevărat, o! arhiepiscope, adevereşte- 
ne cu fapta meşteşugul cuvintelor tale; arată-ne pe Hristosul tău, ca neavînd după aceea ce mai 
răspunde, cu frică să credem în EI". Deci, a strigat Sfîntul Grigore ca să le arate pe Hristos 
simțitor, de este viu după răstignire şi după moarte. După aceea jidovii grăiau deosebit între 
dînșii: "Dar de ne va arăta nouă arhiepiscopul pe Hristos, apoi, ce va fi? Vai nouă, căci nevrînd 
ne vom face creştini?". Unii ziceau: "De-L va arăta, apoi pentru ce să nu credem în E1?". Alții 
ziceau: "Cum este cu putință să se arate Acela, Care, ca un om fiind ucis, a murit şi atîţia ani au 
trecut pînă astăzi de cînd s-a săvîrșit? Unde se va afla trupul şi duhul Lui? Căci de mult s-au 
risipit şi oasele Lui în mormînt?" 


Arhiepiscopul, socotind mărimea lucrului şi văzînd lupta potrivnicilor, s-a ridicat cu 
toată mintea la Domnul şi cugeta în sine că, de nu va ruga pe Mîntuitorul Hristos, ca într-o 
împotrivire ca aceasta să împlinească cererea lor, apoi foarte mult se va bucura partea celor 
potrivnici şi se vor arăta evreii biruitori, iar creștinii, biruiţi și vor batjocori şi vor defăima 
vrăjmaşii pe creştini. Deci, a zis cu nădejde către adunarea evreilor: "De va voi Hristosul meu, 
desăvîrşit ÎL voi arăta vouă. Însă voi cu dinadinsul să ştiţi că, dacă ÎL voi arăta şi nu veţi crede 
într-Însul, apoi îndată sabia vă va mînca pe voi toţi. Iar dacă, pentru necredința mea, nu voi 
putea să vi-L arăt pe Domnul meu, apoi mergeţi de aici după voia voastră”. 


Auzind acestea, unii s-au întristat, iar alții s-au bucurat, unii s-au întristat ca nu cumva 
să li se arate Hristos şi atunci vor crede într-Însul chiar nevrînd, iar alţii se bucurau, nădăjduind 
că nu le va putea arăta şi vor rămîne întru rătăcirea lor. Deci au plăcut lui Ervan cuvintele 
arhiepiscopului şi celorlalți înţelepţi şi învățători de lege care erau acolo, zicînd între dînşii: 
"Este cu neputinţă ca după cinci sute şi mai bine de ani să fie viu omul acela, care s-a omorît de 
părinții noştri, s-a îngropat și s-a pecetluit în mormînt, apoi s-a furat de ucenicii Săi”. 


Sfîntul Grigore, părintele nostru, ştiind cuvintele Domnului cele zise în Evanghelie: Că 
de veți avea credinţă cit un grăunte de muştar, veţi zice muntelui acesta: treci de aici acolo şi 
va trece şi nimic nu va fi vouă cu neputinţă. Aceste cuvinte ale Domnului avîndu-le în mintea 
sa şi avînd către Dumnezeu credință nestrămutată şi tare şi nădăjduind spre EI, s-a sculat de pe 
scaunul său şi s-a depărtat puţin de dînşii la un loc lesnicios, puţin mai departe și s-a rugat. 
Împăratul, cu tot poporul cel credincios, se minuna şi se înspăimînta de îndrăzneala și de 
credinţa lui cea mare către Dumnezeu, căci spre un lucru înfricoşat ca acela îndrăznește. 


Deci, cu spaimă luau aminte să vadă ce va fi, iar arhiereul, mergînd puţin mai departe 
de sobor şi însemnîndu-se cu semnul Sfinte Cruci, s-a rugat, plecîndu-şi genunchii cu smerenie 
şi cu umilință. Apoi, cu totul înălțîndu-şi mintea, s-a rugat mult în auzul tuturor. Atunci 
pomenea în rugăciune toate tainele întrupării Cuvîntului Lui Dumnezeu şi toată viaţa lui Hristos 
cea împreună cu oamenii, de la naștere pînă la patima cea de bună voie: crucea, moartea și 
învierea cea de a treia zi, și înălțarea cu trupul la cer. ar la sfîrşit a zis: "Arată-Te, Stăpîne, de 
față acestor împietriţi şi orbiți cu răutatea; arată-Te pentru slava numelui Tău celui sfînt şi cu 
ochii cei trupeşti să vadă omenirea Ta, cea făcătoare de viaţă, întru care Te-ai îmbrăcat pentru 
noi smeriţii şi cu care Te-ai înălţat la ceruri, pentru ca, văzîndu-Te, să creadă întru Tine, 
Dumnezeul cel adevărat și întru Părintele cel adevărat Care Te-a trimis, cum şi întru Duhul Tău 
cel Sfînt". 


Săvîrşind el rugăciunea şi toți căutînd la dînsul cu sîrguință, îndată s-a făcut cutremur 
mare și fulger înfricoşat dinspre răsărit, încît şi pămîntul s-a cutremurat şi toți au căzut de frică. 
După puţin timp, sculîndu-se şi ridicîndu-şi ochii spre răsărit, iată s-a deschis cerul şi un nor 
luminos, cu văpaie de foc şi cu raze de soare, cobora de acolo pe pămînt, iar în mijlocul focului 
se vedea un bărbat cu podoabă mai frumoasă decît fiii omeneşti. Acela era Domnul nostru lisus 
Hristos, strălucind la faţă şi hainele se luminau ca de fulger, pășind în nor cu o mişcare 


preaminunată şi se apropia către cele de jos. Apoi a stat în dreptul arhiepiscopului, deasupra 
norului, atrăgînd către sine ochii şi inimile tuturor, prin podoaba Sa, pe care nu este cu putință 
a o spune limba omenească. Însă de frica slavei Lui, pe care nu sufereau să o vadă odinioară 
ucenicii în Tabor, au căzut toţi cu fețele la pămînt: împăratul, boierii şi tot poporul de la mare 
pînă la mic. Iudeii, fiind cuprinşi de mare cutremur se întorceau într-o parte şi într-alta şi căutau 
să fugă, pentru că-i ardeau razele strălucirii celei dumnezeiești şi slava Domnului, pe care nu 
puteau să o vadă, căci mare frică căzuse peste dînșii și nu le era cu putință a fugi, nici a păşi din 
loc înapoi, fiindcă erau ţinuţi cu putere nevăzută. 


Arhiepiscopul, întărindu-se, a strigat cu glas mare către Ervan: "Iată, Ervane, Acela de 
Care multe cuvinte ai auzit, vezi-L și te încredinţează: că unul este Sfînt, unul Domn lisus 
Hristos, întru slava lui Dumnezeu Tatăl. Amin!" Ervan, ca un mort, nu putea să mai răspundă 
nimic. Şi a venit glas de la încuviinţata slavă a Domnului, zicînd: "Pentru rugăciunea 
episcopului, vă vindecă pe voi Cel ce S-a răstignit de părinţii voştri”. Iar de glasul acela mai 
vîrtos s-au cutremurat şi au căzut la pămînt, fiind cuprinși de frică, precum odată Saul, mergînd 
către Damasc, l-a strălucit lumină din ceruri şi glas venind de sus, a căzut la pămînt, iar cu ochii 
deschişi nu vedea pe nimeni. 


Săvîrşindu-se acestea astfel, s-a făcut înaintea Domnului un sunet dumnezeiesc şi norul 
cel mai luminos care era sub Dînsul, l-a ascuns de la vedere. Şi se strîngea acest nor din toate 
părțile în urma Lui, înălțîndu-se cu EI în sus, pînă cînd toată slava Domnului a intrat în cer şi 
apoi toate cele văzute s-au ascuns de la ochii lor. Împăratul cu toată mulţimea creştinilor au luat 
îndrăzneală şi au început a striga în urma Domnului, multă vreme: Doamne miluieşte. lar 
cinstitul arhiepiscop era cu faţa la pămînt, aducînd rugăciuni cu lacrimi către Domnul pentru 


popor. 


După aceasta, toți cei ce erau în sobor, cu împăratul şi tot poporul, cu multă cucernicie 
şi cu frică cinsteau pe Sfinţitul Arhiepiscop Grigore, minunîndu-se de atîta sfințenie şi de 
puterea rugăciunilor lui. Iar iudeii se întrebau unul pe altul: "Oare vezi, frate?" Şi răspundeau 
unul către altul, că nu văd deloc. Atunci au strigat către Ervan: "Amar nouă, învățătorul nostru, 
ce vom face?" lar Ervan a zis: "Oare numai noi singuri am orbit, văzînd pe Dumnezeul 
creștinilor? Ori şi creștinii au pătimit aceasta?" Creștinii, auzind, au zis: "Noi cu darul Domnului 
nostru vedem bine și mai sănătoși sînt ochii noștri, decît mai înainte, dar numai voi sînteţi orbi 
pentru necredinţa voastră, pentru că Domnul Dumnezeul izbîndirilor a tăiat vederea ochiului 
vostru evreiesc, căci fiind nevrednici l-aţi văzut pe EI". 


Atunci Ervan, cu mulțimea evreilor, ruga cu lacrimi pe arhiepiscop să deschidă ochii lor 
cei orbiți și să le dea Sfîntul Botez. Iar arhiepiscopul i-a întrebat dacă cu adevărat cred întru 
Domnul nostru Iisus Hristos şi toţi adevereau că cred fără îndoială. Învăţîndu-i pe ei episcopii 
care erau împreună cu dînsul, preoţii slujeau taina Sfîntului Botez. Cînd au intrat evreii în Sfînta 
baie a Botezului, îndată au căzut de pe ochii lor ca niște solzi și vedeau cu ochii cei trupeşti şi 


cu cei sufleteşti, cu inima crezînd întru dreptate, iar cu buzele mărturisind pe Domnul nostru 
Isus Hristos, spre mîntuirea lor. 


Deci s-au botezat în numele Tatălui şi al Fiului şi al Sfîntului Duh, începînd de la Ervan, 
căruia însuşi împăratul i-a fost naș și i s-a pus numele din Sfîntul Botez, Leon, pe care l-a unit 
împăratul cu suita sa şi sfatul său, făcîndu-l patriciu, ca pe un om cu bună înţelegere şi vrednic 
de cinste. Atunci se căia Ervan foarte mult de rătăcirea sa cea mai dinainte şi se minuna cu 
spaimă, avînd totdeauna în mintea sa arătarea Domnului, căci zicea: "Viu este în ceruri Domnul 
nostru lisus Hristos, pe Care părinții noştri L-au răstignit şi L-au îngropat şi L-au socotit că este 
mort!" Apoi zicea cu lacrimi: "Doamne, lisuse Hristoase, Fiul Dumnezeului celui viu, iartă-mi 
cîte am greșit Ţie, întru neştiința mea"! Iar pe sfințitul arhiepiscop îl cinstea ca pe îngerul 
Domnului, nevrînd a se despărţi de dînsul. 


Astfel s-a luminat toată țara Omiriţilor cu lumina sfintei credinţe, botezîndu-se prin toate 
cetăţile şi satele, nu numai iudeii ci și elinii. Și s-a făcut bucurie mare peste tot pămîntul acela, 
încît şi îngerii din cer se bucurau de întoarcerea şi de pocăinţa atîtor suflete şi slăveau pe 
Dumnezeu, Care voieşte ca toți oamenii să se mîntuiască şi la cunoştinţa adevărului să vină. 


După aceasta, preasfinţitul arhiepiscop Grigore a sfătuit pe împărat să poruncească să 
nu fie casele și locuinţele evreilor împreună, ci să locuiască printre creștini, pentru ca să nu facă 
pe ascuns între ei adunări şi sfaturi. Deci a poruncit să scrie carte împărătească într-acest chip, 
ca nimeni dintre evrei să nu dea fetei sale bărbat din neamul evreiesc, ci din fiii creştinilor să- 
şi ia soţ. Iar fiului evreiesc să nu i se dea mireasă dintre fetele evreice, ci din cele creștine să i 
se caute; şi cine ar îndrăzni a încălca acea poruncă, să fie tăiat cu sabia. Aceasta a făcut-o 
arhiepiscopul ca neamul evreiesc să se amestece cu creştinii, să-şi uite după oarecare vreme 
credinţa şi obiceiurile cele de demult ale legii vechi. 


Apoi, făcîndu-se linişte şi pace adîncă şi dreaptă credință strălucind pretutindeni, 
împăratul și cu preasfinţitul arhiepiscop Grigore slujeau lui Dumnezeu fără lenevire, înălțînd 
laude, toată noaptea, Stăpînului Hristos, îngrijindu-se pentru mîntuirea neamului creştinesc şi 
îndreptînd împărăţia cu mila şi cu adevărul. 


Acest drepteredincios împărat, Avramie, a domnit treizeci de ani în împărăţia Omiriţilor 
şi a adormit întru Domnul, avînd ziua sfirşitului său vestită mai înainte de Sfintul Grigore şi a 
fost îngropat cu mare cinste în împărăteasca cetate a Farului. 


După mutarea împăratului, nu după multă vreme, cel întru sfinți părintele nostru 
Grigore, bine păscîndu-și turma şi întărind credinţa pe temelia apostolilor şi a proorocilor, 


făcînd multe semne şi minuni, întru slava lui Dumnezeu, a trecut din viaţa aceasta, în a 
nouăsprăzecea zi a lunii decembrie şi a fost aşezat cu cinste în aceeaşi cetate, în locul de 
îngropare al bisericii celei mari. Şi s-a tînguit pentru dînsul tot pămîntul omiriţilor, dar mai ales 
iudeii cei botezați, pentru că tuturor le era ca un părinte bun şi milostiv, iubit oamenilor şi 
bineplăcut lui Dumnezeu. Acum şade înainte în cetele sfinților ierarhi, cu care slăveşte 
împreună pe Tatăl şi pe Fiul şi pe Sfîntul Duh, în veci. Amin. 


44. POMENIREA CUVIOSULUI PĂRINTELUI NOSTRU GRICHENTIE 
(19 DECEMBRIE) 


Cuviosul părintele nostru Grichentie era de loc din cetatea Milan. Părinții lui se numeau 
Agapie şi Teodota. Grichentie, ca un pămînt bun, a primit seminţele cele dumnezeieşti, şi a dat 
rod însutit. De aceea, cînd s-a mărit, s-a arătat ascultător şi împlinitor al poruncilor lui Hristos. 


Cu voia lui Dumnezeu a fost hirotonit diacon şi se supunea fericitul la post și la aspră 
viețuire. Din ziua aceea, primind dumnezeiescul Duh, făcea semne şi minuni. După aceea a 
venit iar în Milan. Aici a găsit într-un loc retras de lume pe un bătrîn preaînţelept, de la care a 
aflat tot ce i se va întîmpla în viitor. Aceleași lucruri i le-a spus mai tîrziu şi marele Apostol 
Petru, care i s-a arătat faţă către față. 


Pe vremea aceea, pe cînd cîrmuia împărăţia romanilor Iustin, s-a întîmplat de a scris 
Elesvan, împăratul etiopienilor, lui Proterie patriarhul Alexandriei, cu rugămintea să-i trimită 
ca episcop un om desăvîrşit. Patriarhul se mîhnea că nu ştia unde se găseşte un astfel de bărbat. 
Dar în zilele acelea, printr-o descoperire dumnezeiască, i s-a arătat patriarhului fericitul Marcu, 
care i-a spus de minunatul Grichentie, care, cu purtarea de grijă a lui Dumnezeu, venise nu de 
multă vreme în oraş și era găzduit de un creștin. Patriarhul l-a luat cu multă bucurie, l-a hirotonit 
episcop şi l-a trimis îndată în Etiopia, întărindu-l cu scrisori şi cu tot ce se cuvenea arhiereilor. 


Împăratul etiopienilor, încredințat din scrisori, l-a îmbrățișat și l-a primit ca pe un 
apostol şi făcător de minuni. Apoi a mulțumit lui Dumnezeu şi i-a dat Sfîntului Grichentie toată 
puterea. Sfîntul a hirotonit preoți și diaconi, a sfințit bisericile zidite de curînd de împărat în 
Arabia şi a botezat pe mulţi iudei, căci mai înainte aproape tot poporul era iudeu. După aceasta 
a convins cu temeiuri din Scriptură şi cu dovezi pe dascălii şi mai-marii iudeilor, uimindu-i cu 
minunile lui, şi i-a adus pe toți la credinţa cea adevărată. Apoi a dat poporului legi şi a făcut tot 
ce este plăcut lui Dumnezeu. 


Păstorind bine turma sa şi săvîrşind multe minuni spre slava lui Dumnezeu, s-a odihnit 
cu pace, după ce ajunsese la adînci bătrîneți. 


45. PĂTIMIREA SFÎNTULUI SFINŢITULUI MUCENIC IGNATIE, 
PURTĂTORUL DE DUMNEZEU 


(0 DECEMBRIE) 


Traian, luînd sceptrul împărăției romanilor, episcop al Bisericii Antiohiei era Sfîntul 
Ignatie, cel cu numele şi cu lucrul purtător de Dumnezeu, care a primit scaunul după Sfîntul 
Evod şi care a fost după Sfîntul Clit sau Climent, cel dintîi episcop al Romei. 


Se povestește despre acest sfînt Ignatie, de Dumnezeu purtătorul, cum că pe vremea cînd 
era prunc, iar Domnul nostru lisus Hristos vieţuia într-acea vreme cu oamenii pe pămînt și 
învăţa pe popoare despre împărăţia lui Dumnezeu, atunci și părinții acestui prunc, stînd acolo 
aproape în popor şi ascultînd cuvintele cele dumnezeieşti din gura Mîntuitorului şi avînd cu 
dînşii pe acest fiu, Domnul s-a uitat la dînșii şi, chemînd la sine pe pruncul Ignatie, l-a pus în 
mijloc şi, cuprinzîndu-l, l-a luat pe miini zicînd: De nu vă veți întoarce și nu veți fi ca pruncii, 
nu veți intra întru împărăţia cerurilor şi cine va primi pe un copil ca acesta întru numele Meu, 
pe Mine mă primeşte. 


Pentru aceasta s-a numit Sfîntul Ignatie, purtător de Dumnezeu, că a fost purtat de 
mîinile întrupatului Dumnezeu. S-a numit purtător de Dumnezeu și pentru aceasta că şi el purta 
pe Dumnezeu în inima şi în gura sa, fiind vas ales asemenea lui Pavel, care a purtat numele lui 
Dumnezeu înaintea limbilor şi împăraților. 


Sfîntul Ignatiea fost mai întîi ucenic al Sfîntului loan, Cuvîntătorul de Dumnezeu, 
împreună cu Policarp, episcopul Smirnei. După aceasta cu sfatul tuturor Sfinţilor Apostoli s-a 
aşezat episcop al Antiohiei, unde a început a se spune mai întîi numele de creştin. Luînd el 
ocîrmuirea Bisericii, cu multe osteneli și sudori semăna propovăduirea bunei-credințe, arătînd 
întru totul rîvnă apostolească. 


Acest sfînt ierarh a aşezat în biserică să se cînte dumnezeieştile cîntări în două cete, 
asemănîndu-le cetelor îngerești. Fiind el întru vedenie şi învrednicindu-se de vederea 
dumnezeieștii descoperiri, a văzut cetele îngerești cîntînd astfel. Adică atunci cînd cînta o ceată, 
cealaltă tăcea, iar cînd cînta cealaltă, cea dintii asculta. După ce săvîrşea aceea cîntarea sa, 
începea cealaltă și așa neîncetat preamăreau pe Preasfînta Treime. Văzînd aceasta Sfintul 
Ignatie întru descoperire, a pus orînduiala aceasta, mai întîi în Biserica Antiohiei şi de acolo au 
luat toate Bisericile acea orînduială frumoasă. Acest arhiereu era purtător de Dumnezeu, bun 
îndreptător al orînduielilor bisericeşti şi desăvirşit slujitor al Tainelor lui Hristos; iar mai pe 
urmă s-a sfîrşit ca mucenic, fiind dat spre mîncarea fiarelor, despre care ne va arăta cuvîntul ce 
ne stă înainte. 


Împăratul Traian avînd mare război cu sciţii, a dobîndit biruinţă asupra lor şi a voit 
pentru aceea să mulțumească necuraţilor idoli cu jertfe, prin toată împărăția sa, părîndu-i-se că 
a biruit cu ajutorul lor şi-i ruga pe dînşii ca să chivernisească oștile sale şi împărăţia. Atunci s- 
a ridicat cu multă prigoană asupra creştinilor, pentru că a fost înştiințat că aceştia nu mai aduc 
jertfă zeilor şi-i hulesc, arătînd înşelăciunea lor. Pentru aceea a poruncit ca pretutindeni să 
omoare pe creştinii care nu se supun poruncii lui. 


Mergînd Traian la alt război împotriva perșilor, s-a întîmplat a trece prin Antiohia şi a 
fost pirît către dînsul şi Sfîntul Ignatie, purtătorul de Dumnezeu, că cinstește ca pe un 
Dumnezeu, pe Hristos cel osîndit de Pilat spre moarte şi răstignit pe Cruce şi că aşează legi 
pentru păzirea fecioriei, pentru trecerea cu vederea a bogățiilor şi a tuturor celor ce sînt spre 
dulceaţa vieții. 


Acestea auzindu-le Traian, a chemat pe Sfîntul Ignatie şi în faţa suitei sale i-a zis: "Tu 
eşti cel ce te numeşti purtător de Dumnezeu, care te împotriveşti poruncilor noastre şi răzvrăteşti 
toată Antiohia, ducînd-o pe urma Hristosului tău?" Dumnezeiescul Ignatie a zis: "Eu sînt". lar 


împăratul l-a întrebat: "Ce înseamnă purtător de Dumnezeu?". Sfintul i-a răspuns: "Cel ce poartă 
pe Hristos Dumnezeu în sufletul său, este purtător de Dumnezeu". Dar împăratul a zis: "Oare 
tu porți în tine însuți pe Hristosul tău?". Sfîntul a răspuns: "Cu adevărat îl port, că scris este: 
Mă voi sălăşui întru dînşii şi voi umbla". Împăratul a zis: "Dar de noi ce crezi? Nu ţi se pare că 
purtăm întotdeauna întru pomenirea noastră pe zeii noștri şi-i avem pe aceia ajutători asupra 
vrăjmașilor?" Purtătorul de Dumnezeu a răspuns: "Vai mie, că pe idolii cei răi îi numești 
dumnezei! Căci unul este Dumnezeu adevărat, Ziditorul cerului şi al pămîntului, al mării şi al 
tuturor celor dintr-însele, unul Domnul lisus Hristos, Fiul lui Dumnezeu, cel Unul-Născut, a 
Cărui împărăție nu va avea sfîrşit, pe Care de L-ai fi cunoscut şi tu, împărate, ţi-ar fi fost mai 
frumoase porfira, coroana şi scaunul împărăției tale”. 


Împăratul a zis: "Lasă acestea ce grăiești Ignatie şi ia seama la cuvintele mele de voieşti 
a te face plăcut mie şi a fi ridicat în cinstea prietenilor mei. Apoi să aduci împreună cu noi jertfă 
zeilor noştri şi îndată vei fi la noi arhiereu al marelui Die şi te vei chema părinte al suitei 
noastre". Răspuns-a sfîntul: "Ce trebuință am eu a fi arhiereu al lui Die, cînd sînt arhiereul lui 
Hristos, Căruia în toată ziua îi aduc jertfă de laudă şi mă sîrguiesc să mă jertfesc cu totul Aceluia 
şi să mă asemăn morții Lui celei de bună voie". Zis-a împăratul: "Cui voiești a te jertfi pe tine? 
Aceluia care a fost pironit pe cruce de Pilat din Pont?” 


Sfîntul a răspuns: "Aceluia să-l fiu jertfă, Care a pironit păcatul pe cruce, a sfărîmat pe 
diavol, aflătorul păcatului şi a zdrobit cu crucea toată puterea lui". Zis-a împăratul: "Mi se pare, 
o! Ignatie, că nu ai minte sănătoasă şi judecată dreaptă. Căci nu te-ai fi înşelat aşa cu scripturile 
cele creştinești dacă ai fi priceput bine cît de bun lucru este a te supune poruncilor împărăteşti 
ŞI, împreună cu toții, a aduce jertfă zeilor”. Purtătorul de Dumnezeu, luînd mai multă 
îndrăzneală, a zis: "Chiar de mă vei da fiarelor spre mîncare, chiar pe cruce de mă vei răstigni 
şi sabiei şi focului de mă vei da, niciodată nu voi jertfi diavolilor, nici nu mă tem de moarte, 
nici nu caut bunătăţile cele vremelnice ale vieții acesteia de acum, ci numai pe cele veşnice le 
doresc şi în tot chipul mă îngrijesc ca să trec către Hristos, Dumnezeul meu, Care a voit a muri 
pentru mine”. 


Atunci suita, vrînd să mustre pe Sfîntul Ignatie pentru rătăcire, a zis: "lată, tu zici că 
Hristos a murit; deci cum poate cel mort a ajuta cuiva şi încă Acela care a murit cu moarte 
defăimată? Zeii noştri sînt fără moarte şi grăiesc”. Iar purtătorul de Dumnezeu a zis: "Domnul 
şi Dumnezeul meu Iisus Hristos S-a făcut om pentru noi şi pentru mîntuirea noastră. El a voit a 
pătimi pe cruce, moarte şi îngropare, apoi a înviat a treia zi, surpînd și stricînd puterea 
vrăjmașului şi S-a înălţat la cer, de unde S-a pogorit; iar pe noi din cădere sculîndu-ne și iarăși 
ducîndu-ne în rai, din care am fost scoşi, ne-a dăruit mai multe bunătăți, decît cele ce am avut 
întâi. Însă dintre zeii cei cinstiţi de voi, niciunul n-a făcut ceva asemenea, fiind răi şi nelegiuiți, 
făcînd multe fapte de pierzare şi lăsînd puţină credință oamenilor celor fără de minte. După 
aceea, luîndu-se acoperămîntul înşelăciunii, s-au cunoscut ce au fost, cum s-au dus rău din viața 
aceasta şi s-au dat morţii celei veşnice, pentru pierderea multora. Die, cel dintii zeu al vostru, 
s-a îngropat în Creta, iar Asclipie, a pierit fiind lovit de fulger. Mormîntul Venerei se spune că 
este în Pafa, iar Eraclie a fost ars cu foc. Căci, fiind răi, au dobîndit acel sfîrşit de care au fost 
vrednici". 


Acestea fiind grăite de Sfintul Ignatie și împăratul cu suita temîndu-se ca să nu se dea 
de rușine zeii lor cu mai multe cuvinte de ale lui, a poruncit să-l ducă în temniță. lar împăratul 
toată noaptea aceea n-a dormit, cugetînd cu ce fel de munci să-l pedepsească pe Sfîntul Ignatie. 
Şi a socotit să-l osîndească spre mîncarea fiarelor, căci i se părea acea moarte că este cea mai 
cumplită. Deci, dimineaţa a spus aceasta suitei şi toţi l-au sfătuit așa, însă au zis să nu-l dea 
fiarelor în Antiohia, ca să nu se facă mai slăvit între cetățenii săi, primind sfîrşit mucenicesc 
pentru credinţa sa, ca nu cumva şi alții, privind la dînsul, să se întărească în credință. Pentru 
aceea ziceau că 1 se cade să fie dus la Roma legat şi acolo să se dea spre mîncarea fiarelor, ca 
astfel, ostenindu-se de lungimea drumului, mai grea pedeapsă să primească. Romanii să nu ştie 
cine este, ci, ca un tîlhar pierind, să nu rămînă după dînsul nici o pomenire. 


Acest sfat a plăcut împăratului şi a dat asupra Sfîntului Ignatie hotărîre de moarte, ca să 
fie dat spre mîncarea fiarelor în Roma, în vreme de praznic, înaintea adunării poporului. Astfel 
s-a osîndit sfîntul de păgâni, ca să fie privelişte a îngerilor şi a oamenilor. 


Luînd asupra sa acest răspuns, purtătorul de Dumnezeu Ignatie, cu glas mare a mulţumit 
lui Dumnezeu şi cu mulţumire primea lanţurile cu care îl legau. Împăratul a mers cu oștile sale 
la război, iar dumnezeiescul pătimitor, cu lanţuri grele fiind legat și fiind dat la zece ostași aspri 
şi nemilostivi, era dus la Roma. leşind din Antiohia mult s-a rugat pentru Biserică şi şi-a 
încredinţat lui Dumnezeu turma sa. Plîngeau pentru dînsul credincioșii şi se tînguiau cu amar, 
iar alții, care cu multă dragoste fiind legați de dînsul, mergeau cu el în cale. 


Venind ostașii cu sfîntul în Seleucia, s-au suit în corabie şi de acolo plutind au sosit în 
Smirna. Acolo a sărutat pe dumnezeiescul apostol, Sfîntul Policarp, episcopul Smirnei şi s-a 
mîngiat împreună cu dînsul în vorbe de Dumnezeu insuflate, bucurîndu-se de legăturile sale şi 
înfrumuseţîndu-se cu lanţurile. Pentru că ce împodobire mai bună putea să-i fie lui, decît acele 
lanţuri, cu care era înfășurat pentru Domnul său? Apoi s-a sărutat şi cu ceilalți episcopi, preoţi 
şi diaconi, căci s-au adunat la dînsul mulţi de pe la bisericile Asiei și de prin alte cetăţi, vrînd 
să-l vadă şi dorind să audă dumnezeieştile cuvinte care ieșeau din gura lui. Sfîntul le zise să se 
roage pentru dînsul, ca mai curînd să fie dezlegat prin dinții fiarelor din legătura cea trupească 
şi să se arate Domnului său cel dorit. 


Apoi, văzîndu-i pe dînşii foarte tulburaţi şi nerăbdînd despărțirea lui, s-a temut ca nu 
cumva și credincioşii ce sînt în Roma să se tulbure şi să nu sufere a fi dat spre mîncarea fiarelor. 
Căci atunci îi vor face lui împiedicare, dacă cumva şi-ar pune mîinile asupra acelora cărora era 
poruncit ca să-l dea spre mîncarea fiarelor şi astfel îi vor închide lui ușa cea deschisă a 
muceniciei şi a morții celei preadorite. 


Deci a socotit să trimită la dînșii scrisoare, poftindu-i ca şi aceia să se roage pentru dînsul 
şi să nu i se facă împiedicare de la alegerea lui cea mucenicească, ci prin fiare să fie dezlegat şi 
să treacă la preaiubitul său Stăpîn. Și a scris aşa: "Ignatie, care este și purtător de Dumnezeu, 
scrie Bisericii celei miluite cu mărirea Tatălui celui Preaînalt şi a lui lisus Hristos, a Unuia 
Născut Fiului Său, Bisericii iubite şi luminate cu voia Celui ce a voit toate după dragostea lui 
isus Hristos, Dumnezeului nostru; biserică ce este întîi în țara romanilor și care este vrednică 
de Dumnezeu, vrednică de cuviinţă, vrednică de fericire, vrednică de laudă, vrednică de 
dobîndire, vrednică de curăţenie, care mai întîi este în dragoste, numită cu numele lui Hristos, 
numită cu nume de Părinte, pe care o şi sărut întru numele lui lisus Hristos, Fiul Părintelui 
ceresc, fiilor celor uniți după trup şi după duh cu porunca Lui, celor plini de darul lui Dumnezeu 
fără îndoială şi păziți de orice credință străină, fără de prihană întru lisus Hristos, Dumnezeul 
nostru, să se bucure: 


1) Fiindcă m-am rugat lui Dumnezeu, am dobîndit a vedea fețele voastre cele vrednice 
de vedere. Legat fiind întru lisus Hristos, nădăjduiesc a vă săruta, dacă va fi voia lui Dumnezeu, 
ca să mă învrednicesc aşa pînă în sfîrșit. Începutul este bine economisit, dacă voi dobîndi darul 
ca să-mi cîştig moștenirea fără împiedicare. Căci mă tem de dragostea voastră, să nu mă 
împiedice de la aceasta. Că vouă este lesnicios lucru a face ceea ce voiţi voi, iar mie greu îmi 
este a dobîndi pe Dumnezeu, dacă voi mă veţi cruța. 


2) Nu voiesc ca voi să plăceți oamenilor, ci lui Dumnezeu, precum îi şi plăceţi. Eu 
niciodată nu voi avea o vreme bună ca aceasta pentru a cîştiga pe Dumnezeu, nici voi nu puteți 
a arăta un lucru mai bun decît dacă veţi tăcea. Că dacă veţi tăcea şi nu veţi vorbi despre mine, 
eu mă voi face al lui Dumnezeu, iar dacă veți iubi trupul meu, iarăși voi fi alergînd. Mai mult 
nu puteți a-mi da, decît a mă jertfi lui Dumnezeu, pînă încă jertfelnicul este gata. Cu dragoste 
să cîntați Tatălui întru lisus Hristos, căci pe episcopul Siriei l-a învrednicit Dumnezeu a se afla 
la apus, fiind trimis de la răsărit. Bine este a apune eu din lume, ca întru Dumnezeu să răsar. 


3) Niciodată n-aţi pizmuit pe nimeni, ci pe alţii aţi învăţat. Și eu voiesc ca cele ce 
învăţaţi, să le şi faceți. Deci mie să-mi cereţi putere şi dinlăuntru şi dinafară, ca nu numai să zic, 
Cl Să ŞI voiesc; ca nu numai să mă numesc creştin, ci să fiu şi în faptă. Că dacă mă voi afla așa, 
voi putea fi credincios. Nimic din cele ce se arată este veşnic. Cele ce se văd sînt vremelnice, 
iar cele ce nu se văd sînt veşnice, pentru că Dumnezeul nostru lisus Hristos, întru Tatăl fiind, 
este veşnic. Creştinătatea este lucru nu numai al sfătuirii, ci şi al mărimei de suflet. Cînd 
creștinul cu adevărat se urăște de lume, atunci este iubit de Dumnezeu. Căci este scris: De ași fi 
fost din lume, lumea ar fi iubit pe ai săi, iar fiindcă nu sînteți din lume, ci Eu v-am ales pe voi 
din lume, pentru aceasta vă urăște pe voi lumea. Petreceți întru dragostea Mea. 


4) Eu scriu Bisericilor şi poruncesc tuturor căci eu voind, mor pentru Dumnezeu, dacă 
voi nu mă veţi opri. Rogu-vă să nu aveți către mine dragoste deșartă. Lăsaţi-mă să mă fac 
mîncare fiarelor, prin care îmi este cu putinţă a cîştiga pe Dumnezeu. Sînt grîu al lui Dumnezeu 
şi prin dinţii fiarelor să mă macin, ca să fiu pîine curată a lui Hristos. Mai bine aţițaţi pe fiare 


ca să mi se facă mormânt şi nimic din trupul meu să nu lase. Atunci voi fi ucenic adevărat al lui 
Hristos, cînd nici lumea nu va vedea trupul meu. Rugaţi-vă lui Hristos pentru mine ca, prin 
uneltele acestea, jertfă să mă fac. Nu precum Petru și Pavel vă poruncesc vouă, căci aceia sînt 
apostoli, iar eu osîndit; aceia slobozi, iar eu pînă acum sînt rob. lar dacă voi pătimi, voi fi slobod 
pentru Hristos şi voi învia întru El. Acum învăţ cînd sînt legat, ca nimic lumesc sau deșert să 
poftesc. 


5) De la Siria pînă la Roma cu fiare mă lupt pe pămînt şi pe mare, noaptea și ziua, legat 
fiind cu zece leoparzi, care este o ceată de ostaşi și care din ce în ce mai răi se fac. Însă în 
neîndreptăţirile lor mai mult mă învăţ, dar nu dintr-acestea mă îndreptez. O! de-aş dobîndi 
fiarele cele pregătite mie, pe care le voi zădări, ca degrabă să mă mănînce, nu precum s-a 
întîmplat altora, de care, temîndu-se, nu s-au atins. Şi, deşi ele nu vor voi, eu le voi sili. lertaţi- 
mă, eu cunosc ce-mi este de folos. Acum încep a mă face ucenic. Nimic din cele văzute şi din 
cele nevăzute să nu-mi pizmuiască, ca pe lisus Hristos să-L dobîndească. Foc şi cruce adunării 
de fiare, tăieturi, despărțiri, risipiri ale oaselor, tăieri ale mădularelor, măcinături a tot trupul, 
munci rele ale diavolului să vină asupra mea, numai pe lisus Hristos să-L dobîndesc. 


6) Nimic nu-mi vor folosi cele înveselitoare ale lumii, nici împărăţiile acestui veac. Mai 
bine îmi este a muri pentru lisus Hristos, decît a împărăți peste toate marginile pămîntului. Căci 
ce va folosi omul, de ar ciştiga toată lumea, iar sufletul său îl va pierde? Pe Acela îl caut, care 
pentru noi a murit. Pe Acela îl voiesc, Care pentru noi a înviat. El dobîndă îmi este. lertaţi-mă, 
fraților, să nu mă împiedicaţi de a trăi, căci viaţa este a fi cu Hristos. Să nu-mi doriți a muri; 
căci moarte este viața cea fără de Hristos. Pe cel ce voiește să fie al lui Dumnezeu, să nu-l 
despărțiți. Lăsaţi-mă să iau lumină curată; acolo ducîndu-mă, voi fi om al lui Dumnezeu. Daţi- 
mi voie ca să mă fac următor al patimei Dumnezeului meu. Dacă cineva pe Dînsul în sine Îl 
are, să înțeleagă ceea ce voiesc eu şi să-mi fie milostiv, ştiind cele ce mă ţin pe mine. 


7) Stăpînitorul acestui veac voieşte să mă răpească şi să-mi strice judecata mea cea 
pentru Dumnezeu. Deci nimeni din voi să nu-i ajute, ci mai vîrtos ai mei să vă faceți, ca să fiți 
fu ai Dumnezeului meu. Nu vă lăudaţi cu numele lui Iisus Hristos, iar lumea să o pofitiți. Zavistia 
între voi să nu locuiască. Chiar dacă aş fi de față, v-aş ruga să nu vă plecaţi mie, ci mai vîrtos 
pentru cele ce vă scriu să vă plecaţi. Viu fiind, vă scriu aceasta, dorind să mor. A mea dorinţă 
s-a răstignit şi nu este întru mine foc iubitor de materie, ci apă vie şi care grăieşte în mine, 
zicîndu-mi: Vino la Tatăl. Nu mă îndulcesc cu hrană stricăcioasă, nici cu dezmierdările acestei 
vieți. Pîinea lui Dumnezeu voiesc, pîine cerească doresc, pîinea vieții, care este trupul lui 
Hristos, Fiul lui Dumnezeu, al Celui ce a fost mai pe urmă din seminţia lui Avraam și a lui 
David. Băutura lui Dumnezeu voiesc, adică sîngele Lui, care este dragoste nestricăcioasă şi 
viață de-a pururea vie. 


8) Nu voiesc a trăi după om şi aceasta va fi dacă voi veţi voi. Voiţi ca și voi să fiți 
primiți? Puţine cer de la voi: credeți-mi mie. lar lisus Hristos vă va arăta aceasta, cu adevărat 
zis, căci EI este gura cea nemincinoasă, prin care Tatăl a grăit cu adevărat. Cereţi pentru mine 


ca să dobîndesc acestea. Nu după trup am scris vouă, ci după voia lui Dumnezeu. Dacă voi 
pătimi, dovedește că aţi voit voi; dacă voi fi lepădat, apoi voi m-aţi urit. 


9) Pomeniţi în rugăciunea voastră biserica cea din Siria, care în locul meu are ca păstor 
pe Dumnezeu. Singur lisus Hristos şi dragostea voastră să o cerceteze pe dînsa. lar eu mă şi 
rușinez a mă numi dintre cei de acolo. Căci nu sînt vrednic, fiind cel mai de pe urmă al lor și 
lepădătură, însă voi fi miluit, dacă pe Dumnezeu voi dobîndi. Vă sărută pe voi duhul meu și 
dragostea bisericilor, care m-au primit în numele lui lisus Hristos, căci toți fraţii, în calea mea 
cea trupească, m-au petrecut din cetate în cetate. 


10) Scriu vouă acestea din Smirna, prin efesenii cei vrednici de fericire. Şi este împreună 
cu mine, cu alți mulți și Crocos, numele cel dorit. Pe cei ce au venit mai înainte de mine, de la 
Siria la Roma, spre slava lui Dumnezeu, cred că i-ați cunoscut. Să le arătați că aproape sînt şi 
eu, că toţi sînt vrednici lui Dumnezeu şi vouă, pe care se cuvine ca întru toate să-i odihniți. Am 
scris aceasta, în ziua cea mai înainte de nouă calende ale lui septembrie, care este în douăzeci 
şi trei ale lunii august. Fiţi sănătoşi pînă în sfîrşit, întru răbdarea lui lisus Hristos. Amin”. 


Această scrisoare a trimis-o înaintea sa în Roma și, după puțină vreme, a ieşit şi el din 
Smirna, dus fiind de ostaşi. Și, venind în Troada şi în Neapoli, au trecut pe Jos prin Filipopoli 
şi Macedonia, cercetînd bisericile cele din cale, învăţind, sfătuind și întărind pe frații cei 
neputincioşi şi poruncind tuturor să fie deştepţi şi treji. După ce a trecut Epirul şi a plutit pe 
Marea Adriatică şi a Tirului, a sosit în Putioli, unde a fost primit cu dragoste de ostaşii şi de 
credincioşii ce erau acolo. De acolo a venit în Roma și s-a dat în grija eparhului cetății, împreună 
cu scrisorile cele împărăteşti. Iar acela, văzînd pe purtătorul de Dumnezeu și citind scrisoarea 
împărătească, îndată a poruncit să pregătească fiarele şi, sosind o zi de praznic, a adus pe sfîntul 
în privelişte, unde s-a adunat toată cetatea. Căci a străbătut vestea despre dînsul, cum că 
episcopul Siriei se va da să fie mîncat de fiare. 


Sfîntul Ignatie adus în mijlocul priveliştii s-a întors către popor cu suflet bărbătesc şi cu 
fața luminată şi binevoind acea moarte de ocară primită pentru Hristos, cu mare glas a strigat: 
"Bărbaţi romani, care priviți la această nevoinţă a mea, să ştiţi că nu pentru oarecare facere de 
rău primesc această muncă, nici pentru oarecare nelegiuire sînt osîndit la moarte. Ci numai 
pentru singur Dumnezeul meu, de a cărui dragoste sînt cuprins şi pe Care fără de saţ Îl doresc, 
căci sînt grîu al Lui și voiesc să mă macin prin dinţii fiarelor, ca să mă fac Lui pîine curată”. 
Acestea zicînd sfîntul, au venit asupra lui leii, care îndată l-au sfişiat şi l-au mîncat rămînînd 
numai oasele. 


Deci s-a împlinit dorința sfîntului care a voit ca fiarele să fie mormînt al trupului său, 
Dumnezeu voind aşa, după dorinţa plăcutului Său. Pentru că putea să astupe gurile fiarelor 
înaintea lui, ca și înaintea lui Daniil în groapă şi înaintea Teclei în privelişte, pentru slava 


numelui Său cel sfînt. Insă n-a făcut aceasta, voind mai bine a împlini dorinţa și cererea robului 
Său, decît a preamări puterea Sa cea mare. 


În acest chip a fost sfârşitul Sfîntului Ignatie, în acest fel nevoinţa lui, căci așa a fost 
dragostea lui către Dumnezeu. Risipindu-se adunarea aceea, credincioșii care erau în Roma, 
către care el scrisese din Smirna şi cei ce veniseră cu dînsul, care se tînguiau nemîngiiați după 
dînsul, au adunat oasele lui cele rămase şi le-au pus cu cinste în loc însemnat, afară din cetate, 
în douăzeci de zile ale lunii decembrie. Apoi, multe zile plîngînd credincioşii pentru despărțirea 
lui, şezînd lîngă mormînt, lăudîndu-l cu psalmi şi cu cîntări, Sfîntul Ignatie li s-a arătat lor 
noaptea şi pe fiecare dintre ei, cuprinzînd-i, îi mîngiia în mîhnirea sufletului lor. Altora iarăşi li 
s-a arătat, rugîndu-se pentru cetate și asudînd, ca şi cum ar fi fost întru multe nevoințe și 
osteneli. 


Înştiințîndu-se împăratul Traian de sfîrşitul Sfîntului Ignatie şi de tăria sufletului său cea 
cu bărbăţie, cum fără temere și cu bucurie a mers la moarte pentru Dumnezeul său, i-a părut rău 
de dînsul. Și, auzind de creștini că sînt oameni buni și blînzi, viețuind cu înfrînare, iubind 
curăţenia, ferindu-se de toate lucrurile cele rele şi avînd viaţă fără de prihană, iar împărăției lui 
cu nimic nu se împotrivesc - numai cu aceasta că nu voiesc să aibă mulţi dumnezei, ci numai 
singur pe Hristos cinstesc, a poruncit să nu-i mai caute ca să-i omoare, ci i-a lăsat să viețuiască 
în pace. După aceasta, au fost aduse cinstitele moaşte ale Sfîntului Ignatie în Antiohia, cu mare 
cinste, spre apărarea cetăţii şi tămăduirea celor bolnavi, spre bucuria turmei sale şi întru slava 
lui Dumnezeu în Treime, Celui lăudat de toţi, în veci. Amin. 


% 


Povestesc oarecare despre acest Sfînt Ignatie, purtătorul de Dumnezeu şi acestea: Cînd 
era adus spre mîncarea fiarelor şi avea neîncetat în gura lui numele lui lisus Hristos, l-au întrebat 
păgînii pentru ce pomeneşte neîncetat cu gura sa acel nume? Sfîntul a răspuns că are în inima 
sa scris acel nume al lui lisus Hristos, iar cu buzele mărturiseşte pe Acela, pe Care de-a pururea 
ÎI poartă în inimă. După aceasta, sfîntul fiind mîncat de fiare, lîngă oasele lui, ce rămăseseră din 
voia lui Dumnezeu, s-a găsit inima întreagă, nemîncată de fiare. Aflîndu-o necredincioşii şi 
aducîndu-şi aminte de cuvintele Sfîntului Ignatie, au despicat-o în două, vrînd să vadă dacă este 
adevărat ceea ce zicea Ignatie. Și au aflat înăuntru pe amîndouă părţile scris cu litere de aur: 
Iisus Hristos. 


Astfel Sfîntul Ignatie, cu numele și cu fapta a fost purtător de Dumnezeu, avînd în inima 
sa de-a pururea pe Hristos Dumnezeu, cu mintea cea de Dumnezeu gînditoare, scris ca și cu un 
condei. 


46. POMENIREA CUVIOSULUI FILOGONIE, PATRIARHUL ANTIOHIEI 
(20 DECEMBRIE) 


Fericitul părintele nostru Filogonie a învățat dumnezeieştile Scripturi şi din copilărie s- 
a dăruit lui Dumnezeu. Apoi a trecut prin toate ştiinţele şi le învăţa pe toate cu multă ușurință, 
din care pricină s-a făcut vestit în viaţă, ajungînd avocat. Apoi s-a căsătorit şi a avut o fică. Ca 
avocat, lua apărarea oamenilor nedreptăţiți la judecată şi le întindea mînă de ajutor. Prin aceasta 
fericitul Filogonie a devenit strălucit, încît îndată s-a făcut vrednic de multă cinste. Căci mai 
înainte, apăra pe oameni şi îi făcea pe cei nedreptăţiți mai puternici decît cei care îi nedreptăţeau. 
lar mai pe urmă, a păstorit cu dreptate turma lui Hristos. 


Pe vremea cînd s-a urcat Filogonie pe scaunul Antiohiei, era mare tulburare în Biserică. 
Căci abia se terminase prigoana împotriva creștinilor, dar încă se mai vedeau rămășițele 
cumplitei tulburări, deoarece au început ereticii să atace Biserica. Dar atacurile lor s-au lovit de 
înțelepciunea fericitului Filogonie şi s-a prăbuşit precum spune Sfîntul loan Gură de Aur în 
cuvîntul de laudă cu care l-a cinstit. 


Sfîntul Filogonie, păstorind în chip bineplăcut lui Dumnezeu turma încredințată lui şi 
ducînd viaţă îngerească pe pămînt ca episcop, s-a mutat cu pace la Domnul. 


41. PĂTIMIREA SFINTEI MUCENIȚE IULIANA FECIOARA ȘI A CELOR 
ÎMPREUNĂ CU DÎNSA 


(01 DECEMBRIE) 


Nicomidia, preamărita cetate a Bitiniei, se îndeletnicea foarte mult întru slujirea idolilor, 
pe vremea cînd domnea Dioclețian la apus și Maximian la răsărit, amîndoi împărați păgâni. În 
acea cetate era atunci un om bogat și cinstit, cu numele African, care foarte mult se ţinea de 
păgînătatea elinească. Acesta avea o fiică, cu numele Iuliana, care, după ce a început a veni în 
vîrstă, a înflori cu frumuseţea şi a-și arăta înțelepciunea și obiceiurile cele bune, a logodit-o cu 
un oarecare din suita împărătească, cu numele Elevsie. Dar a amînat nunta, pînă la vremea aceea 
cînd ar fi mai bine a se face. 


În acea vreme, fecioara auzind propovăduirea Evangheliei pentru Hristos, a crezut în 
taină, pentru că văzînd cerul şi pămîntul, marea şi focul, căuta pe Cel ce le-a zidit și din zidiri 
s-a învăţat a cunoaște pe Ziditorul, precum grăieşte Sfîntul Pavel: Cele nevăzute ale Lui de la 
zidirea lumii, din făpturi sînt văzute. Deci grăia întru sine fecioara, cea cu bună cunoștință, unul 
este Dumnezeu cel adevărat, Căruia, se cuvine a ne închina, iar idolii, cei fără suflet nu sînt 
dumnezei, ci locașuri drăcești. Ea se nevoia în rugăciuni și în citirea dumnezeieştii Scripturi, 
învăţînd legea Domnului, ziua şi noaptea, în taină de tatăl său, care era mare prieten al păgînilor 
şi vrăjmaş al creştinilor. 


lar mama ei, deşi era elină, nu se îngreţoşa de dreapta credinţă creștinească, însă de 
amîndouă nu ținea seamă, căci nici nu slujea idolilor cu osîrdie, nici nu cinstea pe Hristos cu 
bună credinţă şi nici nu ţinea seamă ce credinţă are fiica ei. De aceea, cu greu putea fericita 
fecioară a tăinui de tatăl său credinţa cea întru Hristos şi a se îndeletnici în rugăciuni şi în citiri, 
mai ales că maica ei nu lua seamă de aceea. Avînd inima sa plină de dragostea lui Dumnezeu 
şi întărită întru buna credință, se gîndea cum ar putea să scape de logodnicul ei și să se dezlege 
de însoţirea nunţii cu păgînul, apoi să-și păzească fecioria curată de către închinătorul de idoli 
ŞI să-şi ferească trupul neatins de sluga diavolului. 


Deci, venind vremea nunții, a trimis Iuliana la Elevsie, logodnicul său, zicînd: "Nu te 
pregăti în zadar de nuntă căci să ştii că nu voi merge după tine, de nu te vei face mai întîi eparh 
laturii acesteia”. Aceasta a făcut-o sfînta, crezînd că este cu neputinţă lui Elevsie a cîştiga 
dregătoria eparhiei şi, cu acea pricină, va scăpa de însoţirea lui. Iar Elevsie, robit fiind de 
dragostea ei, a început în tot chipul a se îngriji de dregătoria eparhiei, pe de o parte prin 
rugămințile cele cu sîrguință, iar pe de alta prin daruri mari şi prin mijlocitori foarte puternici. 


Cerînd la împăratul Maximian ca să-l cinstescă cu acea dregătorie, abia după multă 
vreme şi după multă bogăţie a dobîndit ceea ce dorea, ajutîndu-i diavolul. Pentru că diavolul, 
vrînd să risipească gîndul cel bun al fecioarei a ajutat lui Elevsie, care, făcîndu-se eparh, îndată 
a trimis la logodnica sa, zicînd: "Bucură-te, luliano, că mă ai pe mine mirele tău, luminat cu 
slava, căci, iată, sînt eparh; deci, fii gata de nuntă". Iuliana, văzînd că n-a reuşit cu acel meșteșug 
a scăpa din cursa lui, a descoperit ceea ce de mult tăinua în inima sa, răspunzîndu-i: "Bine este 
a te învrednici de a fi eparh, dar de nu te vei închina Dumnezeului meu şi de nu vei sluji 
Domnului lisus Hristos, Căruia şi eu Îi slujesc, apoi caută-ţi altă soţie, pentru că eu nu voiesc 
să am bărbat necredincios". Acestea auzindu-le Elevsie, s-a mirat de schimbarea logodnicei sale 
şi s-a mîniat foarte. Deci, chemînd pe tatăl ei, African, l-a întrebat: "Pentru ce fata ta se leapădă 
de zeii noștri şi pe mine mă urăște?" Și i-a spus lui toate cuvintele ei, pe care i le aduseseră 
trimișii. 


African, auzind acestea şi minunîndu-se de lucrul cel neaşteptat, nu cu mai puţină mînie 
decît eparhul, s-a aprins asupra lulianei, fiind asemenea mare rîvnitor pentru necuraţii zei. Deci, 
întorcîndu-se îndată la casa sa, mai întîi cu blîndeţe şi părinteşte a început a întreba pe fiica sa: 
"Spune-mi, fiica mea iubită şi lumina ochilor mei cea dulce, pentru care pricină te lepezi de 


nuntă şi te întorci de către eparh?" Ea, nerăbdînd a auzi numele lui, a răspuns: "Lasă, tată, căci 
mă jur pe nădejdea mea, pe Domnul meu lisus Hristos, că de nu va primi Elevsie mai înainte 
credinţa mea, nu va fi părtaş nunții mele. Căci ce este aceasta a fi cu trupul uniţi, iar cu duhul 
despărțiți şi a fi vrăjmaşi unul cu altul?" Tatăl său, umplîndu-se de nesuferită mînie, a zis: "Oare 
ai nebunit, ticăloaso şi voieşti să fii muncită?" Fecioara a răspuns: "Munci voiesc pentru 
Hristos". Tatăl său a zis: "Mă jur pe marii zei, Apolon şi Artemida, că fiarelor şi cîinilor voi da 
trupul tău spre mîncare". lar sfînta a răspuns: "Dar pentru ce zăboveşti? Să vină câinii, să vină 
fiarele şi mai multe chinuri de se poate să-mi fie, pentru că mă voi bucura, murind pentru Hristos 
şi primind de la El mari răsplătiri”. Apoi iarăși tatăl său, voind s-o vîneze, cu meșteșug a lăsat 
miînia şi, cu dragoste, vorbea către dînsa, rugînd-o şi sfătuind-o ca să nu-i fie neascultătoare. 


Iar ea, fiind plină de nădejdea cea bună, cu glas tare zicea: "Oare și tu ești asemenea 
zeilor tăi celor surzi, urechi avînd şi neauzind? Nu ţi-am spus acestea mai înainte cu jurământ, 
că nu voi avea parte cu Elevsie, dacă nu se va îndupleca mai întîi să se închine Hristosului 
meu?" Tatăl său, auzind acestea, a închis-o într-o cămară. Apoi iarăşi a scos-o şi se nevoia cu 
cuvinte bune, cu momeli, cu lacrimi fierbinţi, a întoarce pe sfînta către cinstirea zeilor şi către 
dragostea lui Elevsie. Iar fecioara cea plină de bărbăţie, iarăşi a strigat: "Nu voi jertfi zeilor, nu 
mă voi închina ciopliţilor, nu voi iubi pe păgînul Elevsie! Lui Hristos unuia mă închin, pe 
Hristos cinstesc, pe Hristos iubesc!" 


Atunci tatăl său, mîniindu-se, a apucat-o şi a bătut-o fără cruțare, aruncînd-o la pămînt, 
trăgînd-o de păr şi călcînd-o cu picioarele, fiind nu ca un tată, ci ca un muncitor, nearătînd deloc 
milostivire părintească şi uitînd dragostea cea firească de tată, în cumplita sa iuțime şi mînie. 
Deci, a bătut-o pînă a obosit el, iar fericita fecioară a rămas de-abia vie. După aceasta a trimis- 
o la Elevsie eparhul, logodnicul ei, spunîndu-i să facă ce vrea cu dînsa. Iar el, fiind trecut cu 
vederea de dînsa, o! cît se iuțea, suflînd de mînie şi scrîşnind cu dinții asupra ei și nu puţină 
ocară socotea aceea, fiindcă s-a scîrbit de dînsul şi s-a lepădat de dragostea lui. Apoi se bucura 
foarte că a căzut în mîinile lui şi a dobîndit stăpînire asupra ei. Deci îndată a gîndit să o judece, 
fiind eparh, pentru că nu cinsteşte pe zei, iar cu fapta răzbunîndu-se pe ea căci nu-l voiește. 


Şezînd la judecată, a poruncit să aducă la întrebare pe mieluşeaua lui Hristos. Cînd s-a 
adus sfinta fecioară Iuliana la judecată înaintea lui Elevsie, logodnicul său, cu frumuseţea ei 
strălucea ca o rază de soare şi toţi, întorcîndu-şi ochii spre dînsa, s-au minunat de bunacuviința 
chipului ei. Atunci Elevsie, căutînd spre dînsa, s-a îmblînzit și mînia lui, în dragoste s-a 
prefăcut. La început nu putea să zică către dînsa nici un cuvînt aspru, ci cu pace şi cu dragoste 
vorbea, legat fiind de frumuseţea ei feciorească. Deci a zis: "Crede-mă o! preafrumoasă 
fecioară, că de mă vei alege pe mine, ca să-ți fiu bărbat, te vei izbăvi de toate muncile cele grele 
care au să ţi se întîmple, chiar de nu vei aduce jertfă zeilor, căci nu te voi sili, decît numai să 
voieşti nunta”. La acestea mireasa lui Hristos a răspuns: "Nici un cuvînt, nici o muncă, nici 
însăşi moartea nu mă va îndupleca să mă însoțesc cu tine, pînă nu te vei face creştin şi nu vei 
primi Sfîntul Botez". Zis-a Elevsie: "Şi aceasta aş fi făcut-o, o, preaiubito, de nu m-aş fi temut 
de mînia cea împărătească; căci de va afla împăratul, nu numai această dregătorie mare, ci 
împreună cu dregătoria îmi va lua şi viața”. 


Sfînta a zis: "Dacă tu astfel te temi de împăratul cel muritor şi vremelnic, care numai 
peste trup are stăpînire, iar nu şi peste suflet, apoi eu, avînd Împărat fără de moarte, Care 
stăpînește peste toți împărații şi peste toată suflarea şi sufletul omenesc, nu mă voi teme? Şi 
cum mă voi uni cu vrăjmașul Lui, prin legătura însoţirii? Dacă cineva din robii tăi s-ar fi însoţit 
cu vrăjmaşul tău, oare ai fi binevoit la aceasta? Oare nu te-ai fi mîniat asupra robului tău? Deci 
nu te înșela, nici nădăjdui, că mă vei îndupleca cu cuvinte dulci. Apoi, de voiești, apropie-te şi 
tu de Dumnezeul meu, iar de nu, omoară-mă, în foc aruncă-mă, cu bătăi mă răneşte, fiarelor mă 
dă şi oricare munci voieşti, pune-le asupra mea, dar eu ţie nu mă voi supune. Căci tu îmi ești 
urît şi însoţirea ta îmi este ca o împrietenire cu dracii, iar nunta ta ca o groapă întunecoasă, pusă 
înaintea ochilor mei!" 


Auzind acestea, Elevsie, îndată i s-a adăugat peste focul dragostei, focul mîniei şi-i ardea 
fața ca focul. Căci astfel este dragostea, cînd este trecută cu vederea și nebăgată în seamă. Deci, 
a poruncit să o dezbrace şi s-o întindă în patru părți, legînd-o cu frînghii de mîini şi de picioare 
şi s-o bată cu vine uscate și cu vergi, foarte tare. Și a fost bătută sfînta de şase ostași multă 
vreme, pînă cînd au ostenit. lar ea, deşi era cu firea vas neputincios, răbda cu bărbăţie. ŞI, 
poruncind eparhul ostaşilor să înceteze a o mai bate, a zis către ea: "Iată, o! luliano, acestea sînt 
începuturile muncilor tale şi încă fără de asemănare mai mari chinuri te aşteaptă, de nu vei 
aduce jertfă marei Artemida". lar muceniţa, mai cu înlesnire răbda bătăile cele date de ei, decît 
a auzi pe Elevsie grăindu-i şi aşteptînd încă a o îndupleca către voia sa. Apoi a răspuns: "O! cu 
adevărat nebun şi fără de minte, pentru ce nu mă munceşti mai mult, ce aștepți încă? Căci mai 
gata sînt eu a răbda munci, decît tu a mă munci". 


Atunci, sfînta a fost spînzurată de părul capului şi a stat astfel o parte din zi, încît și 
pielea capului şi faţa ei s-au ridicat în sus de la locul lor, iar sprîncenele s-au ridicat mai sus 
decît fruntea. lar Elevsie, din dragostea ce o avea către dînsa, avînd încă nădejde, o sfătuia cu 
cuvinte bune ca să se cruţe. Deci, zicîndu-i multe cuvinte momitoare şi rugătoare, văzînd că nu 
sporește nimic, mai mult s-a mîniat și a poruncit să-i ardă coastele cu țepuşe de fier înroşite, 
apoi să-i ardă subţiorile și mijlocul şalelor. După aceea, coborînd-o de la locul de muncă, i-au 
legat mîinile înapoi şi cu un fier ascuţit au străpuns mijlocul ei, apoi, abia vie fiind, au aruncat- 
o în temniță. 


Zăcînd sfînta, aruncată în temniță pe pămînt, striga către Dumnezeu: "Doamne, 
Dumnezeul meu, Atotputernice, Cel ce eşti nebiruit în putere şi tare întru lucruri, ia de la mine 
necazurile acestea şi mă izbăveşte de durerile care m-au cuprins, precum pe Daniil de la lei, pe 
Tecla din foc şi de la fiare. Tatăl meu şi maica mea m-au lăsat, iar Tu, Doamne, nu Te depărta 
de la mine, ci precum ai păzit odată pe Israel, care fugea prin mare, iar pe vrăjmașii lui i-ai 
înecat, astfel şi pe mine acum mă păzeşte. lar pe Elevsie, care a ridicat război asupra mea şi 
împreună cu el şi pe satana, care se sîrguieşte să-mi facă împiedicare, sfărîmă-i, Împărate 
nebiruit”. 


Astfel grăind sfînta către Dumnezeu și încă rugăciunea fiind în gura ei, vrăjmaşul cel 
nevăzut, prefăcîndu-se în înger luminat, a venit la dînsa și a zis: "O, luliano! rabzi munci grele, 
dar încă mai grele şi mai multe și cu adevărat nesuferite ţi-a gătit Elevsie, iar tu, cînd vei fi 
scoasă, jertfeşte îndată, pentru că nu poţi mai mult să rabzi cumplitele munci". Atunci sfinta |- 
a întrebat: "Cine eşti tu?" Iar diavolul i-a răspuns: "Îngerul lui Dumnezeu sînt şi de vreme ce 
mult se îngrijește de tine Dumnezeu, de aceea m-a trimis la tine, voind să te supui eparhului şi 
să nu piară trupul tău cel sfărîmat cu multe munci, căci mult îndurat este Domnul şi-ţi va ierta 
aceea pentru neputința trupului tău rănit". 


Acestea auzind, muceniţa s-a înspăimântat şi s-a tulburat, căci vedea pe cel ce se arătase, 
cu chipul de înger, dar cu sfatul fiindu-i vrăjmaș. Apoi, suspinînd din adîncul inimii și 
umplîndu-i-se ochii de lacrimi, a zis: "Doamne, Dumnezeul meu, ziditorule al tuturor, pe Care 
Te laudă puterile cereşti și de Care se cutremură mulțimea dracilor, nu mă trece cu vederea pe 
mine, care pătimesc pentru Tine, ca nu cumva în loc de dulceaţă, să-mi dea mie amărăciune 
vrăjmașul meu, ci arată-mi cine este acesta care grăieşte acum? Cine este cel ce zice că este 
robul Tău?" 


Aşa a strigat sfînta şi îndată a fost auzită. Căci a venit din cer glas, zicînd: "Îndrăzneşte, 
Iuliano, Eu sînt cu tine, iar pe cel ce a venit la tine, prinde-l că ţi-am dat stăpînire şi putere 
asupra lui și de la el însuși te înștiințează cine este şi pentru ce a venit la tine”. Astfel glasul a 
urmat rugăciunii, iar glasului, minunea, pentru că îndată s-au dezlegat legăturile şi a căzut lanţul 
de pe coapsele ei. Apoi s-a sculat sfînta de la pămînt sănătoasă şi tare cu trupul. Iar diavolul 
stătea nemișcat, fiind ținut cu puterea lui Dumnezeu, legat fiind cu legături nevăzute. Şi l-a 
apucat mucenița ca pe un rob netrebnic şi l-a întrebat ca la o judecată cine este, de unde şi de 
cine este trimis? ar el, deşi plin de minciuni, însă fiind silit de puterea Ziditorului tuturor care 
îl muncea pe el, chiar nevrînd, a început a spune adevărul: 


"Eu sînt un diavol din domnii cei mai dintii ai întunericului, trimis de tatăl meu satana 
ca să te ispitesc şi să te înşel pe tine. Pentru că mare rană am primit prin rugăciunile tale de la 
întreaga înțelepciune feciorească și de la răbdarea ta cea bărbătească. Eu sînt acela care, odată 
cu pierzarea, am sfătuit pe Eva în Rai ca să calce porunca lui Dumnezeu. Eu am îndemnat pe 
Cain să ucidă pe fratele său Abel. Eu am învăţat pe Nabucodonosor să pună chipul cel de aur 
în cîmpul Deira. Eu sînt acela care am înșelat pe evrei ca să se închine idolilor. Eu l-am 
înnebunit pe înțeleptul Solomon, făcîndu-l iubitor de femei. Eu am sfătuit pe Irod spre uciderea 
pruncilor şi pe Iuda la vînzarea Învăţătorului său, apoi și pe el la spînzurare. Eu am ridicat pe 
evrei ca să-l ucidă pe Ștefan cu pietre şi pe Neron să spînzure pe Petru cu capul în Jos, iar pe 
Pavel să-l taie cu sabia”. 


Auzind acestea, Sfînta Iuliana a făcut altă minune, căci alte legături şi bătăi a pus asupra 
lui, afară de acele nevăzute cu care diavolul se legase de la Dumnezeu şi, el fiind legat, ea îl 
bătea. Şi o! minune, că pe duhul cel fără de trup şi nematerial, a putut sfînta a-l lega cu legături 
materiale şi a-l bate. Căci puterea lui Dumnezeu, care îl ținea cu legături nescăpate și cu 


nemincinoase răni îl muncea, l-a dat nevăzut în stăpînirea iubitei Sale mirese. lar diavolul răbda 
dureri din mîinile cele fecioreşti, ca şi din mîinile lui Dumnezeu, pentru că cu biciul material i 
se dădeau răni nemateriale, adică din acelea cu care se munceşte de la Dumnezeu neamul 
diavolesc. 


Atunci diavolul a început a striga: "Vai, mie, ce voi face acum şi cum voi scăpa? Pe 
mulți am înșelat şi i-am aruncat în nevoi, iar acum singur înșelîndu-mă, am căzut în nevoie. Pe 
mulţi i-am înfăşurat cu legături și cu răni, iar acum sînt singur legat și cu bătăi rănit de mîinile 
feciorești. Pe mulți i-am robit mie, iar acum singur sînt ţinut, ca un rob şi ca un prădat. O! tatăl 
meu satana, pentru ce m-ai trimis aici, cum n-ai ştiut ce mi se va întîmpla? Cum n-ai ştiut că 
nimic nu este mai puternic decît fecioria și nimic nu este mai tare decît rugăciunile cele 
muceniceşti?" Astfel Sfînta Iuliana, muncind pe diavol toată noaptea, dimineaţa eparhul a 
poruncit s-o scoată din temniță, dacă este vie. 


Venind sfînta și trăgînd după sine pe diavol, l-a aruncat la un loc de gunoaie ce s-a 
întîmplat în cale, apoi a venit înaintea lui Elevsie, strălucind cu frumuseţea feţei şi cu podoaba 
cea dintii, fiind cu tot trupul sănătoasă, ca şi cum n-ar fi primit nici o muncă. Muncitorul 
minunîndu-se, a zis către dînsa: "Spune-mi, luliano, cînd şi cum ai învăţat această vrăjitorie şi 
cu ce meșteșug te-ai tămăduit așa degrabă de răni, încît nimic nu se mai află pe tine?" Sfînta a 
răspuns: "Nu este în mine nici un meșteșug vrăjitoresc, ci puterea cea dumnezeiască negrăită şi 
atotputernică m-a tămăduit, care nu numai pe tine, ci şi pe tatăl tău satana l-a umplut de ruşine. 
Pe mine m-a făcut mai puternică decît voi amîndoi, că şi tu şi domnul tău, diavolul, sînteți sub 
picioarele mele, pentru că am legat pe stăpînul tău, căruia îi slujești și muncile tale în nimic le- 
am socotit. Astfel, Hristosul meu a sfărîmat aici puterea voastră, iar acolo, ţie şi tatălui tău şi 
slujitorilor voştri, v-a gătit focul cel veşnic, tartarul cel înfricoșat, întunericul cel dinafară şi 
viermii cei neadormiţi, pe care munci le vei moşteni degrabă”. 


Tiranul, auzind din gura sfintei despre focul cel veşnic, îndată a poruncit să gătească un 
foc mare și a ars un cuptor, unde a aruncat pe sfinta. Ea, stînd în văpaia focului nevătămată, se 
ruga către Domnul său cu lacrimi şi acele puţine lacrimi s-au făcut ca două rîuri mari, care au 
stins tot focul. Atunci poporul Nicomidiei a fost cuprins de mare spaimă și a crezut în Hristos, 
ca la cinci sute de bărbaţi, iar femei o sută treizeci. Aceștia toţi au strigat: "Unul este Dumnezeu, 
unul este Acela pe Care Îl proslăveşte mucenița Iuliana şi noi credem într-însul, iar de 
închinarea idolilor cea elinească ne lepădăm. Sîntem creştini, să vină peste noi sabia, focul și 
orice fel de moarte cumplită, sîntem gata împreună cu luliana a muri pentru unul adevăratul 
Dumnezeu”. 


Zicînd ei aceasta cu mare glas, îndată a poruncit eparhul să scoată ostaşii înarmaţi și pe 
toți cei ce au crezut, despărțindu-i din privelişte, să-i taie pînă la unul. Şi aşa s-a făcut. Apoi toți 
cu bucurie își plecau grumajii sub sabie şi mureau pentru Hristos, botezîndu-se în sîngele lor. 
Muncitorul, cu neîmblînzită mînie, tulburîndu-se, a poruncit să arunce pe sfinta, goală, într-o 
căldare plină cu plumb topit şi s-o fiarbă mult timp, ca pe nişte bucate. Dar sfintei i s-a făcut 


căldarea aceea ca o baie caldă, după multe osteneli, nevătămînd deloc trupul ei cel curat, decît 
numai a o spăla ca o baie minunată, căci s-a pogorît la dînsa îngerul Domnului și a păzit-o 
nevătămată. lar focul s-a pornit asupra celor ce stau împrejur şi a făcut ceea ce altădată a făcut 
cuptorul haldeilor, căci pe toţi câţi i-a ajuns, i-a făcut cenuşă. Apoi şi căldarea s-a sfărîmat şi a 
ieşit muceniţa întreagă, iar poporul, înspăimîntîndu-se, o înconjura ca pe o zidire înaltă căci 
sfinta era cu statul mai înaltă decît toți. 


Văzînd muncitorul toate acestea şi pe schingiuitorii săi mistuiți de foc, s-a îndrăcit de 
mînie şi nu se pricepea ce va face mai mult, căci acum slăbiseră toate chinurile lui. Deci, fiind 
rușinat şi batjocorit de o fecioară, a început a-și smulge părul, a-şi zeîria faţa, a-şi rupe hainele 
de pe dînsul şi a vorbi multe hule şi cuvinte dosăditoare asupra zeilor săi, căci slujind lor, n-a 
putut să biruiască pe o fecioară. Apoi a osîndit pe Sfînta Muceniţă Iuliana la tăiere de sabie. Şi 
a venit iarăşi diavolul acela care fusese prins şi bătut de sfinta muceniţă în temniță, dar stătea 
departe - că încă se temea şi pomenea bătăile - şi ca un om se bucura pentru osîndirea ei la 
moarte. Apoi îndemna pe gealaţi s-o ia mai degrabă şi s-o omoare. Sfînta fecioară, cînd s-a uitat 
asupra lui cu ochi groaznici, îndată diavolul a tremurat şi a strigat: "Vai, mie, că iarăși vrea să 
mă apuce în mîinile sale această nemilostivă!" Zicînd acestea înaintea tuturor, a pierit dinaintea 
lor, iar ostașii, luînd pe muceniţă, au dus-o la locul de ucidere. 


Sfînta mergea ca şi cum ar merge la o nuntă şi se grăbea, bucurîndu-se şi veselindu-se. 
Apoi, rugîndu-se, şi-a plecat sub sabie sfîntul său cap și a fost tăiat, unindu-se cu iubitul său 
Mire, Hristos Domnul, pentru Care a pătimit cu osîrdie. lar o femeie oarecare, romană, cu 
numele Sofia, venind atunci în Nicomidia pentru o trebuinţă oarecare și întorcîndu-se înapoi la 
Roma, a luat cu dînsa trupul muceniţei lui Hristos, Iuliana şi, ducîndu-l în casa sa, după o vreme 
a zidit o biserică frumoasă în numele ei, precum se cuvenea muceniţei și a pus într-însa sfintele 
ei moaşte cu mare slavă. lar pe Elevsie degrabă l-a ajuns pedeapsa lui Dumnezeu, căci el, 
plutind pe mare, s-a ridicat o furtună care a spart corabia şi s-au înecat cei ce erau în corabie. 
Elevsie, spre mai mare pedeapsă, s-a izbăvit de înecare şi a fost aruncat într-un ostrov, unde a 
fost mîncat de fiare, pierind ticălosul păgîn și primind vrednică răsplată pentru faptele sale, 
pentru uciderea nevinovată a Sfintei fecioare Iuliana. 


Astfel a fost dragostea ei cea către Hristos, astfel a fost sfîrşitul pătimirii ei. A fost 
logodită cu Elevsie în al nouălea an de la naşterea sa, iar în al optsprezecelea cu sîngele său s- 
a făcut mireasă lui Hristos, a Mirelui celui fără de moarte, punîndu-şi pentru El sufletul său. 
Acum se veseleşte în cămările cele cereşti cu Hristos, Domnul cel lăudat de toată zidirea în 
vecii vecilor. Amin. 


48. VIAŢA SFÎNTULUI PETRU, MITROPOLITUL KIEVULUI ȘI A 
TOATĂ RUSIA 


(01 DECEMBRIE) 


Acest fericit Petru s-a născut din creştini drepteredincioşi, în ținutul Volinskiei. Fiind 
încă în pîntecele maicii sale, pe cînd se lumina spre o zi de duminică, maică-sa a avut o vedenie: 
i se părea că ține în mîinile sale un miel, iar între coarnele lui a crescut un pom cu frunze 
frumoase şi cu multe flori şi roade. Între ramurile lui luminau multe lumînări şi ieşea frumoasă 
mirosire. 


Născîndu-se sfîntul şi la şapte ani dîndu-se la învățătura cărților sfinte, cu zăbavă învață 
fericitul copil, de care lucru nu puţină mîhnire aveau părinții, însă aceasta s-a făcut ca să ia de 
la Dumnezeu înțelepciunea cărții, mai mult decît de la oameni, pe care a primit-o în acest chip: 
a văzut în vis pe un oarecare om în veşminte arhiereşti, venind şi zicînd către dînsul: "Deschide- 
ți, fiule, gura ta". Iar el, deschizînd-o, cel ce i se arătase a atins cu mîna dreapă limba lui şi l-a 
binecuvîntat, apoi i-a umplut de dulceaţă gîtlejul lui. Deşteptîndu-se, copilaşul n-a văzut pe 
nimeni, decît numai şi-a simţit inima sa plină de dulceaţă și de veselie. De atunci, cît îi dădea 
dascălul său să înveţe, degrabă primea şi în puţină vreme a învăţat toată Scriptura. 


Cînd era de douăzeci de ani, s-a dus la o mănăstire şi a primit rînduiala monahicească, 
fiind ascultător în lucrurile mănăstireşti, aducînd în bucătărie apă şi lemne, spălînd hainele 
fraţilor şi iarna şi vara, iar din pravila sa nimic nu lăsa. Căci mai înainte decit toţi se afla la 
cîntarea bisericească şi mai pe urmă ieşea. În biserică, stătea cu frică, ascultînd dumnezeieştile 
scripturi, cu toată luarea-aminte, niciodată rezemîndu-se de perete. Totdeauna era ascultător şi 
fraților le slujea fără lenevire, întru smerenie şi în tăcere. Apoi, cu voia povăţuitorului, s-a 
hirotonisit diacon şi preot. După aceea a învăţat a zugrăvi sfinte icoane şi, zugrăvind închipuirea 
acestora, se depărta cu gîndirea de la cele pămînteşti şi cu totul făcîndu-se gînditor la 
Dumnezeu, cu mai multă dorire se ridica spre îmbunătățita viaţă. 


Luînd binecuvîntare de la povăţuitorul său, s-a dus la un loc liniştit şi şi-a făcut sălășluire 
la rîul Raga, care acum se cheamă mănăstirea Dvorți, zidind o biserică în numele Domnului 
nostru Iisus Hristos şi în scurt timp s-au adunat mulţi frați. Sfîntul era bun la obicei şi fără 
răutate, iar mai pe urmă învăţa în linişte şi cu blîndeţe pe toți. Silindu-se spre milostenie, 
niciodată n-a lăsat în deșert pe sărac, pe cerşetor şi străin, încît pînă şi la voievod a mers vestea 
despre dînsul şi viața lui îmbunătățită. Pentru aceasta, de toţi era cinstit şi toți primeau cuvîntul 
învățăturii de la dînsul. 


În vremea aceea a venit prin locul acela, arhiereul Maxim de la Constantinopol, învăţînd 
pe oameni rînduiala lui Dumnezeu. Petru, mergînd cu fraţi săi, să ia binecuvîntare, i-a dat 
arhiereului icoana Preasfintei Născătoare de Dumnezeu, pe care singur o zugrăvise. Iar arhiereul 
lui Dumnezeu l-a binecuvîntat pe el și pe fraţi, iar sfînta icoană, primind-o, cu mare cinste o 
avea la dînsul. Nu după multă vreme, arhiereul Maxim murind, un oarecare egumen, anume 
Gherontie, îndrăznind, a luat arhierescul veşmînt, podoaba şi toiagul păstoresc, precum şi acea 
icoană zugrăvită de Petru şi dată arhiereului; și s-a dus la Constantinopol, vrînd să se facă 
mitropolit al Rusiei. Atunci voievodul părților Volinskiei, silea pe fericitul Petru, uneori singur 
rugîndu-l, alteori prin boieri îndemnîndu-l, ca să meargă la Constantinopol pentru alegerea la 
scaunul mitropoliei Kievului, căci pe Gherontie nimeni nu-l voia, pentru îndrăzneala lui, fiindcă 
fără sfat şi alegere a alergat să răpească vrednicia, neintrînd pe ușă, ci sărind pe aiurea. Fericitul 
Petru multă vreme n-a voit. Apoi fiind înduplecat de voievod, de boieri şi de sfinţitul sobor, s- 
a dus, trimițînd voievodul pentru dînsul rugăminte la preasfinţitul Patriarh şi la tot soborul lui, 
poftind ca să vadă pe Petru pe scaunul arhieresc. 


Gherontie, mergînd pe mare, i s-a întîmplat vifor grozav şi vînturi potrivnice, încît a 
zăbovit nu puţină vreme oareunde. Iar fericitului Petru vîntul i-a fost lin şi prielnic și ca în vis 
a plutit pe mare. Apoi lui Gherontie i s-a arătat, în vedenie, icoana Maicii Domnului, a 
Preasfintei de Dumnezeu Născătoare, despre care înainte s-a vorbit, zicîndu-i: "În deșert te 
osteneşti tu, bătrînule Gherontie, că nu vei sui treapta arhierească pe care o cauţi, ci cel ce m-a 
zugrăvit, Petru, egumenul, slujitorul Fiului meu şi Dumnezeu, acela va fi ridicat la scaunul 
arhieresc și pe popor bine îl va paşte, pentru că Fiul meu, Hristos Domnul, Şi-a vărsat sîngele 
Său cel împrumutat din mine. Căci acela, cu dumnezeiască plăcere viețuiește și bătrîneţi bune 
va trece bucurîndu-se la Stăpînul tuturor”. Gherontie, degrabă deșteptîndu-se, s-a înspăimîntat 
şi tuturor a spus cele ce văzuse. lar cînd Cuviosul părintele nostru Petru a mers la 
Constantinopol, era atunci în sfînta biserică a înțelepciunii lui Dumnezeu, Sfînta Sofia, 
patriarhul Atanasie cel minunat, care cu bunătăţile sale împodobea scaunul a toată lumea. 


Intrînd fericitul Petru la patriarh, s-a umplut de bună mireasmă biserica acea şi patriarhul 
a înțeles cu duhul, că pentru venirea lui Petru s-a făcut aceea bună mireasmă și l-a binecuvîntat 
cu bucurie. Apoi, aflînd pricina venirii lui, a adunat sfințitul sobor şi cercetare după obicei 
făcîndu-se, Petru s-a aflat vrednic de arhierie, fiind însemnat mai înainte de nașterea sa. Drept 
aceea, patriarhul săvîrşind dumnezeiasca slujbă, a sfințit pe minunatul Petru, a cărui cinstită 
față în vremea sfințirii atît de mult s-a luminat, încît toţi s-au minunat şi au zis: "Cu adevărat 
acest om, prin porunca lui Dumnezeu a venit la noi”. Deci, s-a făcut tuturor veselie 
duhovnicească. 


După cîteva zile a venit şi Gherontie și a spus toate cele ce i se întîmplaseră. Apoi, luînd 
patriarhul veșmintele arhiereşti cu cinstita icoană și toiagul păstoresc de la Gherontie, a dat 
bisericeştile semne de dregătorie în mîinile adevăratului păstor, Petru. Şi aşa preasfințitul 
patriarh, învăţind multe zile pe Sfîntul şi fericitul Petru și binecuvîntîndu-l cu slavă, l-a eliberat 
de la Constantinopol. Sfîntul, venind întru a sa Mitropolie, a dat pace şi binecuvîntare tuturor 
Şi învăţa cu osîrdie turma cea de Dumnezeu încredinţată lui, mergînd din loc în loc. Acestea 
binefăcîndu-se n-a suferit vicleanul vrăjmaș, ci a făcut împiedicare sfîntului, îndemnînd pe unii 
ca să nu-l primească. Însă după aceea s-au pocăit și au primit pe arhiereul, căruia supunîndu-se, 
au cerut iertare de la dînsul. 


Apoi, după o vreme, iarăşi a pornit vrăjmașul spre zavistie pe Andrei, episcopul 
Tferului, care ascuțindu-şi limba sa, a grăit fără de lege, scriind asupra dreptului multe cuvinte 
mincinoase şi hulitoare, pe care le-a trimis la preasfințitul patriarh, Atanasie. lar patriarhul, 
mirîndu-se, nu l-a crezut, ci, fiind cu multă pricepere, a trimis pe unul din clericii Bisericii în 
pămîntul Rusiei și s-a adunat sobor în cetatea Pereiaslaviei, fiind acolo Simeon episcopul 
Rostovului şi Cuviosul Prohor, egumenul Pecerskăi, cum şi domni, boieri, preoţi, monahi și 
mulțime mare. Acolo, fiind chemat şi Andrei, episcopul Tferului, s-a făcut cercetare şi tulburare 
mare, stînd înainte mincinoșii clevetitori ai Sfîntului Petru. Atunci lucrătorul de răutate nu s-a 
tăinuit, ci a venit înaintea tuturor, pentru că răutatea lui Andrei şi clevetirea lui s-au vădit, iar 
clevetitorul cel mincinos a fost ruşinat şi defăimat. Sfîntul Petru nimic rău nu i-a făcut, ci l-a 
iertat şi, din destul pe toţi învăţîndu-i, i-a eliberat întru ale lor. Dar el însuşi adăuga osteneli 
peste osteneli, înmulţind, pînă la sută, talantul cel dat lui, fiind şi sărmanilor tată. 


În acea vreme s-a arătat un eretic oarecare, Seit, care nu se supunea învățăturii sfîntului. 
Pe acela arhiereul lui Dumnezeu I-a dat blestemului şi a pierit rău. După aceasta a mers plăcutul 
lui Dumnezeu în slăvita cetate Moscova, stăpînind într-însa, atunci, binecredinciosul şi marele 
domn loan Daniilovici, cel bine împodobit cu toate lucrurile, milostiv spre săraci şi preoți, 
iubitor de cinstea bisericilor şi de sfintele scripturi ascultînd. Deci foarte mult l-a iubit arhiereul 
şi a rămas mai mult decît în alte locuri întru acea cetate. Apoi a sfătuit pe binecredinciosul domn 
ca să zidească o biserică de piatră, în numele Preasfintei Stăpîne Născătoare de Dumnezeu şi 
pururea Fecioarei Maria, zicîndu-i așa: "Dacă mă vei asculta şi vei ridica biserica Preasfintei 
Născătoare de Dumnezeu, apoi te vei preamări mai mult decît alți domni, cetatea ta va fi slăvită 
şi arhierei vor locui într-însa. Apoi se vor birui vrăjmaşii şi Dumnezeu într-însa se va preaslăvi, 
iar oasele mele aici se vor pune”. 


Voievodul, ascultînd sfatul sfîntului, a avut sîrguință către biserică şi punîndu-se 
temelie, din zi în zi se înălța şi singur sfîntul se silea, ca în toate zilele să sporească lucrul. Şi, 
mai înainte văzîndu-și ieșirea sa din viaţă prin descoperire dumnezeiască, şi-a făcut singur 
mormîntul, aproape de jertfelnic. După săvîrşirea mormîntului, i s-a făcut iarăși vestire de la 
Dumnezeu despre moartea lui. Atunci, cu totul umplîndu-se de bucurie, a mers în biserică şi a 
săvîrşit Sfînta Liturghie, rugîndu-se pentru toţi credincioşii împărați şi domni şi pentru al său 
fiu sufletesc, drept-credinciosul domn loan, cum şi pentru toţi binecredincioşii creştini de pe 


pămîntul Rusiei. După aceea a făcut mare pomenire pentru cei răposaţi şi s-a împărtășit cu 
Sfintele Taine. Venind din biserică, a chemat tot clerul şi, învăţindu-i după obicei, i-a eliberat. 
În aceea vreme multă milostenie făcea la săraci, la scăpătaţi, la biserici, la mănăstiri, la preoți, 
dar slăbea cu trupul. 


Sosind ziua ducerii lui din viață, a chemat pe Protasie, mai marele cetăţii, neîntîmplîndu- 
se atunci a fi voievodul în cetate şi i-a zis lui: "Fiule, iată eu mă duc din viaţa aceasta şi las 
fiului meu, iubitului meu domn loan, milă, pace şi binecuvîntare de la Dumnezeu şi seminţiei 
lui pînă în veac”. Apoi, dînd alte aşezăminte, 1-a încredințat lui punga, ca să cheltuiască pentru 
săvîrşirea bisericii şi dîndu-le tuturor pace, a început a cînta Vecernia. Și încă rugăciunea fiind 
în gura lui, sufletul său s-a dus către Domnul, ridicîndu-şi singur mîinile spre Dumnezeu. 
Voievodul, auzind despre moartea sfîntului, degrabă a mers mîhnit în cetate şi cu toți boierii şi 
poporul, plîngeau şi se tînguiau pentru moartea Sfintului Petru. Apoi, punînd pe pat cinstitul 
său trup, l-a dus în biserică precum este obiceiul. 


În acea vreme um om, cuprinzîndu-se de necredinţă către sfint, a mers în mijlocul 
poporului şi în gîndul său defăima, zicînd: "Cine este acesta căruia însuşi domnul cu poporul îi 
merge înainte şi îi urmează şi 1 se dă atîta cinste"? Acestea gîndindu-le, îndată a văzut pe sfînt 
pe pat şi binecuvîntînd poporul de amîndouă părțile, pînă ce a fost dus la mormînt şi s-a 
încredințat omul acela de sfințenia plăcutului lui Dumnezeu. Apoi cele văzute le-a spus 
poporului, iar sfintele lui moaște ducîndu-le, le-a pus în mormîntul pe care singur şi l-a zidit, 
unde şi acum zac, făcînd felurite minuni celor ce cu credinţă se apropie de ele. 


Un tînăr oarecare, din nașterea sa avea mîinile slăbănoage și cu totul nemișcate, încît 
nici la gură nu-i era cu putinţă a le duce. Mergînd el la mormîntul acelui sfînt, rugîndu-se cu 
lacrimi, îndată 1 s-au întărit mîinile şi s-a însănătoşit. Apoi, pe un gîrbov şi pe un surd i-a făcut 
sănătoşi. Încă şi un orb de mulţi ani, care a venit şi s-a rugat, îndată i-a deschis luminile ochilor. 
Şi multe alte minuni, celor ce cu credință merg la dumnezeiasca raclă, izvorăsc şi pînă acum, 
întru cinstea şi slava Celui în Treime slăvit, Dumnezeu în veci. Amin. 


49. POMENIREA SFÎNTULUI MUCENIC TEMISTOCLE 
(01 DECEMBRIE) 


Sfîntul mucenic Temistocle a trăit pe vremea împăratului Deciu, în Mira Lichiei, fiind 
păstor de oi. Ighemonul Asclipie, pornind prigoană împotriva creştinilor, îl căuta pe Sfîntul 
Dioscorid. Temistocle, care îl ascunsese, a spus că nu ştie unde este, dar s-a dat pe sine 
mărturisind că este creștin. 


Fiind dus înaintea ighemonului Asclipie, a propovăduit pe Hristos. Grăind cu 
îndrăzneală, a fost atîrnat de un lemn şi lovit pîntece, pînă 1 s-a sfișiat pîntecele. Apoi a fost tîrît 
pe piroane ascuţite de fier şi aşa şi-a dat duhul în mîinile lui Dumnezeu. 


50. PĂTIMIREA SFINTEI MUCENIŢE ANASTASIA ȘI A CELOR 
ÎMPREUNĂ CU DÎNSA 


(02 DECEMBRIE) 


Anastasia, cea preafrumoasă între femei, s-a născut în vestita cetate a Romei. Ea pe toți 
covîrşea cu neamul său cel bun, cu frumuseţea cea trupească şi cu cea sufletească, cu obiceiuri 
bune şi cu blîndeţe. Era fata lui Pretextat, unul din boierii mari de credinţă elin, iar maica ei 
credea întru Hristos, avînd numele Fausta. Din copilărie, Anastasia a fost încredințată de maică- 


sa spre învățătura cărţii, unui bărbat preaslăvit întru înțelepciune şi cu viața cinstită, cu numele 
Hrisogon, creștin credincios și iscusit desăvîrşit întru cele dumnezeieşti, iar după aceea şi 
mucenic. 


De la acest bărbat a învăţat Anastasia nu numai înțelegerea cărţii, ci şi a cunoaşte pe 
Acela, Care este Alfa și Omega, începutul a toată zidirea cea văzută şi nevăzută şi sfîrşitul 
tuturor dorințelor inimilor celor binecredincioşi. A învăţat să cunoască şi să iubească pe 
Dumnezeul cel adevărat, pe Ziditorul tuturor și Stăpînitorul. Se sîrguia în citirea cărților 
creștineşti ziua şi noaptea, învăţind legile Domnului și întărindu-și inima în dragostea lui 
Dumnezeu. Săvîrșind ea învăţătura la Hrisogon, s-a făcut slăvită înaintea tuturor ca o 
preaînțeleaptă şi frumoasă. După aceasta, fericita ei mamă, Fausta, trecînd din această viaţă, a 
fost dată de tatăl său, cu multă silă, după un bărbat cu numele Pomplie, asemenea fiind de bun 
neam, dar cu credinţa elin. Şi a fost dusă în casa mirelui, adică credincioasa la cel necredincios, 
mieluşeaua lui Hristos la lup răpitor. 


Însă păzind-o Dumnezeu, către Care ziua şi noaptea suspina cu inima şi se tînguia, nu 
şi-a pierdut fecioria sa, nici nu a întinat trupul ei curat cu bărbatul cel necurat, pentru că 
Anastasia se prefăcea neîncetat că are boala cea femeiască. lar uneori, fiind silită de soţul său, 
ieşea din mîinile lui, ajutîndu-i nevăzut îngerul, păzitorul ei. Şi astfel era cu fecioria nevătămată. 
Adeseori îşi schimba hainele sale cele luminate și podoabele cele de mult preţ şi, îmbrăcîndu- 
se pe ascuns în haine sărace, ieşea din casa sa, neștiind nimeni, decît numai o slujnică a ei, care 
de aproape îi urma şi cerceta toate temniţele, dînd mult aur la străji și cercetînd pe cei ce 
pătimeau pentru Hristos. Le slujea pe cît putea în toate, cu bună cucernicie și cu cinste, spălîndu- 
le mîinile şi picioarele şi părul cel plin de praf curăţindu-l, ştergînd sîngele lor şi rănile lor 
legîndu-le cu petece curate. Apoi, dînd fiecăruia hrană şi băutură, se întorcea la casa sa. 


Astfel, adeseori ieşind și întorcîndu-se, nu s-a tăinuit de bărbatul ei, căci el a cunoscut 
că cerceta temniţele. De aceea şi mai mult s-a mîniat asupra ei, pentru că nu voia să ştie de 
unirea nunții și mult o necăjea pe dînsa. Aflînd el de la slujnica care îi urma ei - acea ticăloasă 
i-a spus lui toate - pentru aceea, bătînd rău pe Anastasia, a închis-o într-o casă și a pus strajă, 
ca piciorul ei să nu mai calce afară. Sfînta se mihnea cu duhul pentru robii lui Hristos, căci nu 
mai putea să-i cerceteze, nici să le slujească, nici să le deie cele de trebuință. Dar mai mult o 
durea inima pentru dascălul ei, Sfîntul Hrisogon, fiindcă nu-l vedea, pentru că acel sfînt doi ani 
avea de cînd era în temniță, răbdînd fel de fel de munci. Adeseori ea mergea la dînsul cînd era 
slobodă, iar acum nu-i mai era cu putință, fiind închisă şi străjuită. 


În acea vreme a început bărbatul ei a o necăji mult, mai ales după ce a murit tatăl ei, ca 
să-i ia toată averea părintească, ce rămăsese Anastasiei ca moştenire, ca unei fiice pentru că 
Pretextat nu avea feciori mai mulți, nici neamuri. Atunci Pomplie, urînd pe Anastasia, pentru 
că nu răspundea dorinţei lui cele trupești, cugeta să o omoare, ca toată averea ei să o 
moștenească şi, luîndu-şi altă femeie, să o aducă în bunătăţile cele străine. Deci ca pe o roabă o 
socotea pe sfînta fecioară, necăjind-o în toate zilele şi muncind-o, care lucru se adeverește din 


scrisoarea ei scrisă în taină către Sfîntul Hrisogon şi trimisă printr-o bătrînă, într-acest chip 
zicînd: 


"Sfîntului mărturisitorului lui Hristos, Hrisogon, scrie Anastasia. Deși tatăl meu era 
închinător de idoli, maica mea, Fausta, totdeauna a avut bună credinţă şi a vieţuit creştineşte. 
Ea chiar din scutece, m-a făcut a fi creştină, iar după plecarea ei din această viaţă, cu greu jug 
şi fără de voie m-am însoţit cu un bărbat, care e fur de cele sfinte, de la al cărui pat, prin 
milostivirea lui Dumnezeu, cu prefacerea bolii, fug ziua și noaptea în urma Domnului meu lisus 
Hristos. Iar bărbatul care se laudă cu moştenirea mea, o cheltuieşte cu nevrednicii şi necurații 
închinători de idoli, iar pe mine ca pe o vrăjitoare şi străină de cele sfinte, cu grele străji m-a 
robit, încît aştept a muri şi nu mi-a rămas altceva decît numai dîndu-mi sufletul, să cad moartă. 
Şi chiar de mă voi bucura întru moarte pentru mărturisirea Domnului meu lisus Hristos, însă de 
aceasta mă mîhnesc foarte mult, căci toată bogăţia mea, cea făgăduită lui Dumnezeu, o văd 
cheltuită de mîinile străinilor și păgînilor. Pentru aceasta te rog pe tine o! omule al lui 
Dumnezeu, roagă cu sîrguință pe Stăpînul Hristos, pentru ca pe bărbatul meu sau să-l lase să 
viețuiască dacă mai înainte vede că se va face cîndva creştin sau de are astfel a petrece în 
necredință, apoi să-i poruncească să iasă dintre cei vii şi să dea loc altora, care cinstesc pe 
Dumnezeu. Căci mai bine-i este a muri, decît a nu mărturisi pe Fiul lui Dumnezeu şi celor ce- 
L mărturisesc pe EI a le face împiedicare, de care Însuşi Hristos este martor. Iar de mă voi 
elibera, voi merge pe urmele sfinţilor şi mă voi îngriji pentru dînșii cu sîrguință, precum am şi 
început. Închinăciune ţie, bărbatule al lui Dumnezeu şi pe mine mă pomeneşte”. 


Apoi Anastasia a primit această scrisoare: 


"Hrisogon, scrie Anastasiei: Ţie, care te învăluieşti în mijlocul viforului şi al tulburării 
lumii acesteia, degrabă îţi va veni Hristos, Cel ce umblă pe ape şi vînturile cele diavolești, care 
s-au sculat asupra ta, le va alina numai cu un cuvînt al poruncii Sale. Deci, fiind cu răbdare ca 
în mijlocul mării, aşteaptă pe Hristos, Care va veni la tine şi întru tine însăţi să strigi ca 
proorocul, zicînd: Pentru ce ești mîhnit sufletul meu şi pentru ce mă tulburi? Nădăjduiește spre 
Dumnezeu, că mă voi mărturisi Lui, mîntuirea mea și Dumnezeul meu. Aşteaptă îndoit darul de 
la Dumnezeu, căci şi vremelnica moştenire ţi se va întoarce ție şi cea cerească ţi se va pregăti. 
Iar Domnul va îndelunga facerea Sa de bine, ca să nu se pară că sînt neînsemnate cele date nouă 
de la El. Vezi şi nu te tulbura de aceasta, pentru că celor ce viețuiesc cu dreaptă credinţă li se 
aduc asupra cele potrivnice, căci nu te păgubești, ci te ispiteşti de la Domnul. Şi aceasta să știi, 
că nu este fără primejdie apărarea ce se face prin ajutorul omenesc, căci grăieşte Scriptura: 
Blestemat este omul care nădăjduieşte spre om și binecuvintat este cel ce nădăjduiește spre 
Domnul. Păzeşte-te bine şi cu trezire, de tot păcatul şi de la Însuşi Dumnezeu caută mîngiiere, 
ale Cărui porunci păzeşti. Pentru că degrabă se va întoarce peste tine vreme pașnică și, ca după 
o noapte întunecată, vei primi lumina zilei celei purtătoare de flori. Și ca după o iarnă ce a 
trecut, vor veni ţie zile senine de aur. Astfel tuturor celor ce pătimesc pentru numele lui Hristos 
să le dai mîngîiere vremelnică şi însăți, fără îndoire, te vei învrednici mîngilerii celei veşnice. 
Miîntuieşte-te întru Domnul şi pentru mine te roagă”. 


Peste puţină vreme, iarăşi fiind chinuită de moarte de către bărbatul cel cu obicei rău şi 
păgîn, a scris către sfîntul astfel: "Mărturisitorului lui Hristos, Hrisogon, scrie Anastasia: 
Sfirşitul trupului meu a venit. Pomeneşte-mă ca să primească Domnul sufletul meu, căci pentru 
a Lui dragoste pătimesc acestea ce vei auzi din gura acestei bătrîne". 


Sfîntul Hrisogon a răspuns: "Hrisogon scrie Anastasiei: Totdeauna înaintea luminii 
merge întunericul, după boală se întoarce sănătatea şi după moarte se făgăduieşte viaţă. Cu un 
sfîrşit se încheie cele potrivnice ale lumii, ca şi cele cu bună norocire, astfel încît nu prin nevoi 
să domnească deznădăjduirea, nici prin bucuria cea deşartă, înălțarea. Una este marea pe care 
umblă bărcile trupurilor noastre şi de o cîrmă se conduc sufletele noastre prin înotare. Bărcile 
unora fiind tari, trec valurile fără vătămare, iar ale altora fiind slabe, chiar la țărm sînt aproape 
de înecare, căci aproape este vremea ca să piară cei ce nu cugetă a veni la țărm mîntuitor. lar 
tu, o! slujitoarea lui Hristos, cea fără de prihană, leagă-te cu tot gîndul de crucea lui Hristos şi 
te pregăteşte spre lucrul Domnului şi după ce vei sluji, după dorinţa ta, cu mucenicească 
prăznuire, vei trece către Hristos". 


Cu această scrisoare a proorocit Sfintul Hrisogon despre grabnica pierzare a lui Pomplie, 
bărbatul ei cel rău; pentru că în zilele acelea s-a trimis de împăratul cu scrisori către împăratul 
perșilor şi, avînd a merge pe mare, s-a scufundat şi s-a înecat de un vifor ce s-a ridicat fără 
veste. Aşa a pierit, ticălosul cu sunet, iar Sfînta Anastasia s-a izbăvit ca pasărea din cursa celui 
ce vînează, avîndu-şi curată fecioria sa. Apoi, și-a primit toată moștenirea ce-i rămăsese de la 
părinții ei şi a început iarăşi, neoprită de nimeni, a merge pe la închisori și pe la temnițe, slujind 
sfinților, răbdătorilor de chinuri ai lui Hristos, nu numai cu averea, ci şi cu priceperea sa 
mîngîindu-i cu cuvinte folositoare și deșteptîndu-i la bărbăţie, la răbdare și la înfruntarea morții 
pentru Hristos. 


În acea vreme, împăratul Dioclețian, zăbovind în Acvileia și îngrijindu-se despre aceasta 
cu sîrguință, ca nici unul din creştini să se tăinuiască ori să scape din mîinile lui, i s-a vestit de 
la Roma că s-au umplut temniţele de mulţime de creştini, pe care în multe feluri muncindu-i, 
nu se leapădă de Hristosul lor, şi că toţi au învăţător pe Hrisogon, pe care-l ascultă, ţinîndu-se 
de învăţătura lui. Împăratul a poruncit ca toţi să fie daţi la munci şi la moarte, iar Hrisogon să 
se trimită la dînsul, căci socotea că dacă va birui pe Hrisogon, apoi va birui şi pe ceilalți creştini. 


Deci, fiind dus Sfîntul Hrisogon la împărat spre întrebare, îi urma lui de departe şi 
Anastasia. Văzîndu-l împăratul, mai întîi a vorbit cu dînsul cu cuvinte blînde, zicîndu-i: 
"Primeşte sfatul meu cel bun o! Hrisogoane, şi te împărtășește credinţei noastre. Fă cele plăcute 
zeilor şi îți alege cele de bucurie, decît cele de nevoi, cum şi cele de folos, mai vîrtos decît cele 
nefolositoare şi să ştii că, nu numai de muncă vei scăpa, ci îţi vom dărui lumina cea dulce şi 
îndată te vom pune eparh al cetăţii celei mari, adică peste Roma". 


Sfîntul a răspuns: "Eu un Dumnezeu am cunoscut şi pe EI îl socotesc mai dulce decît 
toată lumina, mai iubit decît toată viaţa şi mai de folos decît toate comorile. În EI cred cu inima 
şi cu gura Îl mărturisesc, cu sufletul ÎL cinstesc și genunchii mei spre EI îmi plec, înaintea 
tuturor. Iar mulţimea zeilor tăi, basmele și pe diavol niciodată nu-i voi cinsti, ca şi Socrat, care 
zice: Se cuvine a fugi de aceia cu toată tăria, că sînt înşelători de oameni și dovediţi ca pierzători 
de suflete. Iar darurile şi cinstirile cele făgăduite de tine mie, nu le socotesc mai bune decît visul 
şi umbra”. 


Deci, neputînd a răbda mai mult împăratul nişte graiuri ca acestea ale lui Hrisogon, a 
poruncit ostașilor să-l ia şi, ducîndu-l într-un loc pustiu, să-i taie capul. Și aceasta făcîndu-se, a 
aruncat trupul său în mare, iar în acele părți unde I-a aruncat, nu departe, era preotul Zoil, bărbat 
sfînt şi trei fecioare surori cu trupul şi cu duhul, adică Agapi, Hionia şi Irina. Acel preot, prin 
oarecare descoperire dumnezeiască, înștiințîndu-se despre trupul Sfintului Hrisogon, l-a luat 
împreună cu capul și, punîndu-l într-un sicriu, l-a ascuns în casa sa. 


La treizeci de zile i s-a arătat Sfîntul Hrisogon în vis, zicîndu-i: "Să ştii că într-aceste 
nouă zile, acele trei fecioare ale lui Hristos, care viețuiesc lîngă tine, vor fi luate spre mucenicie, 
iar tu spune roabei Domnului, Anastasia, ca să aibă grijă de dînsele, deşteptîndu-le către 
nevoinţa cea cu bărbăţie, pînă cînd se vor încununa prin pătimire. lar tu să fii cu bună nădejde 
că vei primi roadele cele dulci ale ostenelilor tale. Căci degrabă te vei libera de aici şi te vei 
duce către Hristos, împreună cu cei ce au pătimit pentru EI". Şi s-a făcut această descoperire şi 
Sfintei Anastasia, care, fiind îndemnată de Duhul lui Dumnezeu, a venit la casa preotului, pe 
care niciodată nu-l ştia și l-a întrebat: "Unde sînt fecioarele acelea, despre care i s-a descoperit 
lui în vedenie că vor să aibă sfîrşit mucenicesc?" Deci, aflînd casa lor, cu dragoste a viețuit o 
noapte cu ele, spunîndu-le multe cuvinte mîntuitoare de suflet şi pline de dumnezeiască 
dragoste, prin care le deștepta a răbda cu bărbăţie, pînă la sînge, pentru Mirele lor Hristos. Apoi 
a văzut şi moaştele Sfintului Hrisogon, mucenicul lui Hristos şi al său iubit dascăl, plîngînd 
lîngă dînsele cu lacrimi fierbinţi, încredinţindu-se rugăciunilor lui. După aceea s-a întors în 
Acvileia şi s-a făcut precum a zis Sfîntul Hrisogon preotului Zoil în vis, căci acel preot, în 
curgerea celor nouă zile, s-a mutat către Domnul. 


Împăratul cel fărădelege, auzind de cele trei fecioare, a poruncit să le aducă la privelişte. 
Întâi a început a le momi cu blîndeţe, lăudîndu-le cu cuvinte linguşitoare pentru frumuseţea lor, 
făgăduindu-le să le mărite după bărbaţi de bun neam şi bogați şi să le dăruiască multe şi mari 
daruri, dacă se vor închina idolilor. Cea mai mare în vîrstă, care se chema Agapi, ca să-și arate 
dragostea sa către Dumnezeu, cu multă îndrăzneală a răspuns: "Să nu pui nicidecum în mintea 
ta, o! împărate, că ne vom înfricoşa de muncile cele cumplite sau de moartea cea aspră sau că 
ne va birui pe noi strălucirea neamului sau că ne vom mîhni pentru frumuseţea trupului, sau că 
vei slăbi cu momeli tăria sufletului nostru, ca să vindem buna-credinţă. Cu cît ne vei munci mai 
cumplit, cu atît ne vei folosi mai mult". 


Deci, văzînd împăratul atîta îndrăzneală a acelei fecioare s-a mîniat şi, avînd trebuinţă a 
se duce în Macedonia, le-a închis în temniță. Apoi a poruncit lui Dulţie, eparhul, ca să le 
ispitească cu sîrguinţă și să le muncească cu felurite munci. Anastasia, împreună pătimitoarea, 
după obiceiul ei umblînd pe la cei ce pătimeau prin închisori, îndată a venit şi la sfintele 
fecioare, pe care le-a mîngiîiat cu nădejdea ajutorului celui nedepărtat al lui Hristos şi cu biruință 
asupra vrăjmașului. lar răul Dulție, fiind foarte desfrînat și înverşunat, văzînd frumuseţea celor 
trei fecioare, a voit să le batjocorească. Deci s-a dus singur la temniță, ca să împlinească cu 
fapta lucrul cel cugetat, dar Dumnezeu, vrînd să izbăvească pe roabele Sale de o ispită ca aceea, 
l-a făcut să greşească locul şi, socotind că intră în temniţă, a intrat în bucătărie, unde erau vase 
multe mînjite, pe care îmbrățişîndu-le şi sărutîndu-le ca un beat, socotind că erau acolo 
fecioarele acelea, s-a făcut negru, fiind plin de funingine pe toată fața. 


După aceea, ieșind afară ca să meargă la palatul său, nimeni nu l-a cunoscut că este 
eparhul, ci socotea că este un ieșit din minţi și îndrăcit. Unii rîdeau de dînsul, iar alții îl băteau 
ca pe un ieşit din minţi. Ajungînd cu multă greutate la palat nu-l lăsau ostaşii să intre înăuntru, 
ci îl împingeau afară şi îi dau ghionturi, pentru că nimeni nu credea să fie eparhul. Tîrziu, de- 
abia rudeniile sale l-au cunoscut și l-au adus în casa sa și, după ce şi-a venit în simţiri, zicea că 
i-au făcut aceasta creştinii cu farmecele, mîniindu-se asupra lor foarte mult. Deci a adus pe cele 
trei fecioare înaintea lui şi a poruncit să le dezbrace de haine și să le dezgolească cu totul ca să 
le poarte prin tîrg, spre răzbunarea rușinării lui. Dar o! lucrurile Tale cele slăvite Doamne, 
Ziditorule al toate! s-au făcut cămăşile lor ca nişte piei şi s-au lipit așa de trupurile lor, încît n- 
au putut nicidecum să le dezvelească muncitorii şi toţi s-au înspăimântat de o minune înfricoşată 
ca aceea. 


Încă şi altă minune a urmat, căci dintr-această pricină a orbit eparhul, prin puterea 
cerească, încît ridicîndu-l de pe scaun, ca pe o iarbă neînsuflețită, l-au pus în pat, iar în locul lui 
a venit eparh, de la împărat, un altul cu numele Sisinie. Acesta a aruncat în foc pe Sfînta Agapi 
şi pe Hionia, unde s-au și sfîrșit, dîndu-şi sufletele lui Dumnezeu, iar trupurile lor au rămas în 
foc, întregi şi nevătămate, neatingîndu-se focul nici de părul lor şi nici de haine. Drept aceea, 
iubitoarea de mucenici Anastasia a luat sfintele lor moaște şi le-a îngropat cu multă evlavie, 
rugîndu-se lui Dumnezeu totdeauna să o învrednicească şi pe dînsa a lua cununa cea 
mucenicească. 


Pe Sfînta Irina o momea, de asemenea, Sisinie eparhul şi o îndemna ca să jertfească; dar 
ea, nesupunîndu-se, a început a o înfricoşa. Apoi văzînd că nu se supune, a zis către dînsa: "Să 
ştii că de nu mă vei asculta te voi pune la un loc arătat și văzut de tot poporul, unde să vină 
fiecare să te batjocorească şi să-ţi spurce sufletul şi trupul”. Iar ea a răspuns: "Nădăjduiesc în 
Stăpînul meu lisus Hristos, că-mi va izbăvi picioarele mele de cursele tale și va păzi sufletul 
meu neîntinat, iar dacă mă voi întina cu sila, pentru aceasta nicidecum n-am păcat, că fără de 
voia mea se face”. 


Atunci ighemonul a dat-o pe dînsa ostașilor s-o ducă la casa de desfrînare şi a poruncit 
să meargă la dînsa, fără de sfială, oricare ar voi. Dar Dumnezeu n-a zăbovit, ci a trimis pe sfinţii 
săi îngeri ca pe nişte ostaşi şi au dus-o pe dînsa deasupra unui munte, parcă în ciuda 
ighemonului, care, văzînd o minune ca aceasta, n-a încetat cel neputincios de a face război cu 
Atotputernicul Dumnezeu și alerga nebunul la munte călare, ca să o ia cu sila. ŞI iarăşi a urmat 
o minune, căci vedea pe fecioara de departe, dar nu putea să se apropie nicidecum de dînsa, că 
îl împiedica o putere dumnezeiească nevăzută, ca şi cum ar fi fost înaintea lui un zid nebiruit. 
Apoi avînd ochi, nu vedea și alerga împrejurul muntelui, pipăind fără folos şi s-a muncit în 
deșert, pînă seara rătăcind. Atunci un ostaş aruncînd cu săgeata asupra muceniţei a trecut aceea 
printr-însa, astfel voind Dumnezeu. lar sfînta, mulțumind lui Hristos că a păzit-o pe dînsa fără 
prihană, şi-a dat în mîinile Lui fericitul său suflet. După ce s-a dus ighemonul, Sfînta Anastasia 
a luat moaștele ei şi le-a îngropat împreună cu celelalte, cu cinste şi cu mirositoare tămiieri. 


Apoi Sfînta Anastasia umbla din cetate în cetate şi din latură în latură, slujind sfinților 
care erau ţinuţi prin legături, chivernisind cu averile sale pe legații lui Hristos de mîncare, de 
băutură şi de toate doctoriile, făcînd uşurare celor ce erau în strîmtorare mare şi celor ce slăbeau 
cu trupul cumpărîndu-le cu aur uşurarea din legăturile cele grele şi de lungă vreme. Pentru 
această pricină, ea s-a numit vindecătoare de răni, căci pe mulţi i-a dezlegat în taină din legături. 
Prin purtarea sa de grijă multora a adus uşurare, pe mulți i-a tămăduit de răni nevindecate, 
ostenindu-se cu mîinile sale şi doftorind pe mulți care erau pe jumătate morţi, apoi, prin slujirea 
sa i-a înviat şi i-a dăruit sănătoși pentru muncile ce erau să vină. 


Sfînta Anastasia învățase şi meşteşugul doftoriei şi singură tămăduia pe cei răniţi și pe 
mîinile sale îi purta pe aceia, care nu puteau să-și țină nici picioarele, nici mîinile, avîndu-le 
sfărîmate şi rănite pentru Hristos. Apoi singură le dădea acelora hrană în gură, îi adăpa și le 
oblojea rănile şi bubele. Aceasta îi era ei spre mare bucurie și veselie, de a sluji cu osîrdie, ca 
Însuşi lui Hristos, acelora care pătimeau pentru mărturisirea numelui celui preadulce al 
Domnului. Pentru aceasta cu tot cugetul se îngrijea, în toate chipurile se sîrguia şi întru aceasta 
se ostenea cu toată tăria, biruind neputinţa firii sale, cu tăria sufletului, cu bărbăţia şi cu 
dragostea către Dumnezu și către cei de aproape; iar mai vîrtos către sfinții pătimitori, care 
totdeauna sînt aproape de Dumnezeu, despre care zicea împreună cu David: Jar mie foarte îmi 
sînt cinstiți, prietenii tăi, Dumnezeule. 


Mergînd Sfînta Anastasia, vindecătoarea de răni, în Macedonia şi acolo, îndeletnicindu- 
se în obișnuita slujire a sfinților, a făcut cunoştinţă cu o văduvă foarte tînără cu numele 
Teodotia, care era cu neamul din părțile Bitiniei, din cetatea Niceea. Aceasta a rămas văduvă 
cu trei prunci, după bărbatul său care murise şi îşi avea locașul în Macedonia, petrecîndu-şi 
zilele văduviei sale cu bună-credinţă și întru creştinească mărturisire. Fericita Anastasia era 
găzduită de multe ori la aceea văduvă, iubind-o ca pe o roabă credincioasă a lui Hristos şi 
mîngîindu-se împreună cu dînsa, prin cuvinte înțelepte, pentru dragostea lui Dumnezeu - pentru 
care, o! cît de mulți sfinţi și-au pus cu osîrdie sufletele lor! După cîtăva vreme, Teodotia a fost 
cunoscută că e creştină, deci au prins-o şi au dus-o la împărat, care a supus-o întrebărilor. Unul 
din cei de faţă, cu numele de Levcadie, rănit fiind de frumuseţea ei, a rugat pe împărat să 1-0 


dea de femeie şi să nu o piardă pe ea. Împăratul s-a învoit îndată la cererea lui, nădăjduind că 
mai degrabă va reuși bărbatul acela s-o întoarcă spre zei. 


Deci, luînd Levcadie în casa sa pe Teodotia, împreună cu fiii săi, ce n-a făcut ca s-o 
amăgească? A rugat-o, sfătuind-o, momind-o şi îngrozind-o ca să facă aceste două: adică, să se 
lepede de Hristos şi să voiască a fi lui femeie. lar Teodotia răspundea: "De poftești bogățiile 
mele, iată, toate ţi le dau de bună voie, iar de te sîrguiești a mă avea pe mine de femeie, nu 
nădăjdui, ci lasă-mă să slujesc lui Hristos, ca în locul tuturor bogățiilor, numai pe Hristos să-l 
moştenesc. lar dacă, iubind frumuseţea mea, mă pofteşti şi te nevoieşti a mă întoarce de la 
Hristosul meu, apoi să ştii că alegi lucrurile cele cu neputinţă; căci mai lesne vei schimba 
frumuseţea mea în urîciune şi viața în moarte, decît să poţi întoarce mintea mea de la Hristos şi 
să mă aduci spre a voi nunta cu tine”. 


În acele zile Levcadie, a avut nevoie a merge cu împăratul care se ducea undeva. Deci 
s-a dus, lăsînd pe Teodotia în casa sa şi a zăbovit în acea cale multă vreme. Astfel Teodotia, 
avînd puțină linişte, slujea împreună cu Sfînta Anastasia, celor legaţi, pe cei bolnavi 
tămăduindu-i, pe cei morți îngropîndu-i şi pe cei vii întărindu-i spre mai mari nevoințe. Și iarăşi 
s-a vestit lui Dioclețian că s-au umplut temniţele de prin cetăți de creștini şi nu mai este loc 
pentru alții. Atunci, păgînul tiran a poruncit ca să-i piardă pe toți într-o noapte, ca să deşerte 
temnițele pentru primirea altor creștini. Şi așa a fost rînduită o noapte pentru acel lucru rău, 
cînd mulțime mare de mucenici au fost trimişi la Hristos, către ziua cea neînserată. Pe unii i-au 
ucis cu sabia, pe alţii i-a înecat apa, pe alții i-au ars cuptoarele cele de foc, iar pe alţii i-au primit 
de vii sînurile pămîntului. Apoi săpînd şanţuri și gropi adînci, i-a aruncat acolo de vii şi i-a 
astupat cu pămînt şi cu pietre, ale căror nume se află scrise în cartea vieţii şi singur Dumnezeu 
le ştie. 


A doua zi, iubitoarea de mucenici, fericita Anastasia, venind după obiceiul ei la una din 
temnițe şi neaflînd pe nimeni, a umplut văzduhul de plîngere şi de tînguire. Şi, fiind întrebată 
de ostașii ce se întîmplaseră acolo, pentru ce se tînguieşte astfel, ea a răspuns: "Caut pe robii 
Dumnezeului meu, care erau ieri într-această temniţă şi acum nu ştiu unde sînt". lar ei aflînd că 
este creştină, îndată au luat-o şi au dus-o la Flor, ighemonul Iliricului şi întrebînd-o ighemonul 
dacă este creştină, ea a răspuns: "Cu adevărat sînt creștină şi ceea ce-ţi este urîciune, aceea îmi 
este iubit, iar numele creştinesc, care la voi este de hulă, acela îmi este de cinste şi de laudă”. 


După ce s-a înştiințat ighemonul despre patria şi despre bunul ei neam, fiind din Roma 
şi din neam luminat, a întrebat-o: 


"Dar ce te-a silit pe tine la aceasta de ai lăsat Roma, patria cea preaslăvită și ai venit 
aici?" Răspuns-a sfînta: "Ce altceva, decît glasul Domnului meu, Cel ce mă cheamă către EI, 
că, Aceluia urmînd, am lăsat patria şi prieteni şi luînd crucea Hristosului meu, cu picioarele 


grabnice şi vesele am pornit în urma Lui”. Zis-a ighemonul: "Unde este Acela pe Care Îl numești 
Hristos?" Răspuns-a sfînta: "Nu este loc care să nu aibă pe Hristos, căci este în cer, este în mare, 
este pe pămînt, este încă şi în toți cei ce-L cheamă şi se tem de EI, luminîndu-i la minte şi 
totdeauna petrecînd împreună cu dînşii”. Zis-a ighemonul: "Unde sînt aceia care se tem de 
Hristosul tău, despre Care grăiești? Spune nouă ca să-i știm". Sfînta a răspuns: "Pînă acum au 
fost împreună cu noi pe pămînt cu trupul, iar acum lăsînd cele de jos, sînt în ceruri şi privesc la 
noi din înălțime. Pentru că moartea ce au primit pentru Hristos, le-a mijlocit aceasta, într-al 
căror număr doresc să fiu numărată şi eu şi poftesc a merge pe aceeaşi cale, pe care au mers ei”. 
Neputînd ighemonul a-i face vreun rău, fiind romană de neam mare, mai înainte pînă nu va 
înştiința pe împărat pentru dînsa, a scris toate cele ce ştia despre Anastasia și a trimis la 
Dioclețian. El ştia prea bine pe părinţi, pe bărbatul ei şi pe dînsa și, înţelegînd cum că risipește 
averea rămasă de la părinții săi, miluind pe creştinii cei săraci, vrînd s-o ia de la dînsa, ca s-o 
moștenească el, a poruncit s-o aducă înaintea sa. Văzînd-o, îndată a început a o întreba de avere, 
iubind mai mult bogăția decît pe zeii săi. Şi zicea: "Unde sînt vistieriile care ți-au rămas de la 
tatăl tău?" Sfînta a răspuns: "De mi-ar fi rămas ceva din vistieriile şi averile moştenite, prin care 
aş fi putut sluji mai mult robilor Hristosului meu, apoi nu m-aş fi dat în mîinile celor ce caută 
sînge creştinesc. Dar de vreme ce le-am împărțit pe toate, precum se cădea şi mi-a rămas numai 
singur trupul, acum şi pe dînsul mă sîrguiesc a-l aduce în dar Hristosului meu”. 


Împăratul văzînd vorba ei cea liberă și, pricepînd într-însa mărimea sufletului cel cu 
bărbăție, apoi, nenădăjduind a o birui cu cuvinte, nici a lua ceva din bogăţia ei, de a cărei 
împărțire auzise, se temea a se da mai mult în vorbă cu dînsa, ca să nu fie ruşinat de cuvintele 
ei cele înțelepte. Deci a poruncit să o ducă la eparh, zicînd: "Nu se cuvine mărimii împărăteşti 
a vorbi cu o femeie fără minte". Și a început eparhul a vorbi către dînsa cu cuvinte de pace, 
zicînd: "Pentru ce, o! femeie, nu voieşti a aduce jertfă zeilor, precum aducea tatăl tău şi de ce, 
lăsîndu-i pe dînşii, cinsteşti pe Hristos? Ori nu ştii că S-a născut din iudei şi a fost omorît de ei 
ca un făcător de rele?" Anastasia zise: "Și eu am avut în casa mea zei şi zeițe de aur, de argint 
şi de aramă şi i-am văzut că sînt deșerți, fiind numai odihnă a păsărilor, sălaş al păianjenilor şi 
al muştelor. De aceea, luîndu-i, i-am aruncat în foc, scăpîndu-i de necinstea păsărilor, a 
păianjenilor şi a mușştelor şi mi-au ieșit din foc bani de aur, de argint şi de aramă. Cu acei bani 
am hrănit pe mulți flămînzi, pe cei goi i-am îmbrăcat, pe cei neputincioşi i-am ajutat şi pe cei 
ce le trebuiau cîte ceva i-am îndestulat; și așa pe zeii cei ce stau deșerți şi fără nici o treabă, 1- 
am făcut multora de trebuinţă”. 


Eparhul a strigat cu mînie: "Acest lucru al tău, fără de Dumnezeu, nici nu voiesc a-l auzi 
cu urechile". Sfînta, rîzînd, a zis: "Mă mir de înțelepciunea ta, o! judecătorule, că numești 
faptele mele fără de Dumnezeu. Căci, de ar fi fost în acei idoli fără suflet măcar numai o simţire 
sau o putere oarecare, apoi ce i-ar fi oprit a se scăpa din mîinile celor ce-i sfărîmau sau să facă 
izbînda asupra acelora sau chiar de la voi să fi cerut ajutor? Dar nici ei singuri nu ştiau că rabdă 
ceva". Judecătorul, tăind vorba, a zis: "Preadumnezeiescul nostru împărat a poruncit ca toate 
cuvintele deşarte lăsîndu-le, din două să alegi una: sau să te pleci să jertfeşti zeilor, sau să te 
pierdem rău". Sfînta a răspuns: "A muri pentru Hristos nu este pieire, ci odihnă în viața cea 
veşnică". 


După mai multe cuvinte zise unul împotriva altuia, eparhul, văzînd că sfînta este 
neînduplecată, s-a dus şi a spus împăratului. Dioclețian, mîniindu-se foarte și gîndindu-se ce va 
face cu dînsa, unul din sfetnici l-a sfătuit ca s-o dea lui Ulpian, arhiereul Capitoliei, ca acela sau 
cu cuvinte să o înduplece sau să o silească prin munci, iar de nu se va pleca, să o piardă prin 
moarte şi toată averea ei, cîtă a mai rămas, să se ia la Capitoliu. Plăcîndu-i împăratului acest 
sfat, a trimis îndată pe Anastasia lui Ulpian, mai marele tuturor slujitorilor idolești. 


Luînd-o, Ulpian a dus-o cu cinste în casa sa, vrînd cu vicleşug a o îndupleca mai lesne 
decît cu îngroziri. ȘI, după multe vorbe sfătuitoare şi linguşitoare, a pus înaintea ei de amîndouă 
părţile lucruri potrivnice, toate cele frumoase ale lumii acesteia şi toate uneltele de muncă, care 
sînt înfricoşate vederii. De o parte pietre scumpe, iar de alta săbii ascuţite de amîndouă părțile; 
aici paturi de aur şi de cristal, împodobite cu aşternuturi de mult preţ, iar dincolo paturi de fier 
arse, pline de cărbuni aprinşi. De o parte gherdanuri, cercei şi diferite feluri de podoabe de aur 
şi de mărgăritar, iar de alta obezi, lanţuri şi legături de fier; aici oglinzi luminate şi toate cele ce 
sînt de trebuință spre împodobirea femeiască, iar acolo piepteni de fier, gătiți spre dărăpănarea 
trupului, cleşti şi ţepi de fier pentru ruperea lui. De o parte haine frumoase şi foarte scumpe, iar 
de alta hîrburi şi pînze aspre cu care s-au obişnuit muncitorii a freca rănile mucenicilor. 


Pentru ce a făcut aceasta acel om viclean şi maestru? Pentru ce a pus împotriva celor 
frumoase, pe cele înfricoşate, împotriva celor de bucurie, cele de scîrbă şi împotriva celor moi, 
pe cele aspre? Ori ca să înşele, ori ca să înfricoşeze cu acestea pe mireasa lui Hristos, care nu 
băga seamă de amîndouă: nici pe cele frumoase nu le poftea, nici de cele aspre nu se temea ca 
să fugă, ci se pleca cu mai mare voință spre uneltele de muncă, decît către podoabele cele 
scumpe femeiești. Şi ce a sporit ticălosul? Numai în ceea ce zicea proorocul: "şi a minţit 
strîimbătatea"”. Căci toate acelea neștiind el, le-a rînduit spre a sa ruşinare și înfruntare, iar de 
aici s-a văzut cea mai mare bărbăţie şi dragoste pentru Hristos. Apoi că scornirea şi măiestria 
lui este deșartă şi în zadar şi-a arătat vicleşugul şi înșelăciunea. ȘI a zis el către sfîntă: "Alegeţi 
din amîndouă părţile ceea ce doreşti”. 


Atunci Anastasia, căutînd spre cele lumești, a zis: "Ale tale sînt acelea, diavole şi ale 
celor ce slujesc ţie, cu care împreună vei fi dat veșnicei pierzări”. Apoi, uitîndu-se la lanţuri și 
la toate uneltele de muncă a zis: "Cu acestea, înfășurîndu-mă, mai frumoasă şi mai plăcută mă 
voi face şi mă voi arăta lui Hristos, preaiubitul meu Mire, pe acestea le voiesc, iar pe acelea le 
trec cu vederea. Pe acestea le caut, iar de acelea mă lepăd, pe acestea le iubesc pentru Domnul 
meu cel iubit, iar pe acelea le urăsc şi le scuip. Arhiereul, cruțînd-o şi sperînd încă, i-a dat trei 
zile de gîndire. Dar muceniţei, părîndu-i greu aceasta, a zis: "Pentru ce întîrzii vremea, pentru 
ce nu mă munceşti îndată? Ce mai voieşti să auzi de la mine, decît aceasta ce zic acum: zeilor 
tăi nu voi Jertfi, iar voii tale şi împăratului tău, nu mă voi supune, ci voi aduce laudă și jertfă 
Împăratului cerurilor, Dumnezeului meu celui fără de moarte, pentru Care îmi pun sufletul şi 
trec cu vederea muncile tale, ca să cîştig pe Hristos, Care este viaţă veşnică?" 


Arhiereul idolesc a zis: "Au doară şi tu îți alegi moarte asemenea cu a Hristosului tău, 
nebuno?" lar muceniţa, auzind de moartea lui Hristos, s-a umplut de bucurie şi a zis: "Amin, 
amin, fie mie aceasta, Hristoase, Împărate! " Atunci a întrebat arhiereul: "Ce este cuvîntul acesta, 
amin?". Răspuns-a sfinta": Tu nu eşti vrednic nici a înțelege cuvîntul acesta, nici a-l grăi, că 
nimeni din cei cu minte, nu toarnă mirul cel de mult preț în vasul putred”. 


Deci, a poruncit Ulpian să o ducă pe dînsa pînă în trei zile la nişte femei cunoscute ale 
ei, care îi erau mai înainte vecine și prietene, ca să o înduplece pe dînsa cu vorba lor şi să-i 
moaie inima ei, ca să se întoarcă la zeii părintești. Şi ce nu-i făceau acele femei viclene şi 
necurate? Cîte cuvinte, cîte sfaturi linguşitoare şi graiuri ispititoare care sînt obiceiurile 
femeilor, nu turnau în urechile ei, aducîndu-i aminte de frumusețile şi dulceţile lumii acesteia? 
Dar ea n-a auzit nimic şi în cele trei zile n-a băgat nimic în gură, nici apă, nici mîncare, ci a 
petrecut neîncetat strigînd în inima sa către Hristos, Mirele său. 


Văzând Ulpian, după cele trei zile, pe Sfinta Anastasia că tot ÎL mărturiseşte pe Hristos, 
şi stă ca un stîlp neclintit, ca un munte nemișcat, a judecat-o şi a dat-o la munci. Dar mai întîi a 
poftit ticălosul (rănindu-se de frumuseţea ei) să întineze pe porumbiţa lui Hristos cea curată. 
Dar cînd a vrut să se atingă de dînsa, îndată a orbit și mare durere a cuprins capul lui, încît 
răcnea ca un nebun şi striga către zeii săi, cerînd ajutor. Și a poruncit să-l ducă în capiştea 
idolească, nădăjduind că va dobîndi vindecare de la aceia cărora le slujea, dar a primit în loc de 
ajutor, mai mare vătămare și în loc de viață, moarte. Că acolo rău şi-a lepădat sufletul său şi s- 
a dus în iad la zeii săi şi a mers vestea despre minunea aceea la multe popoare, iar Sfînta 
Muceniţă Anastasia a fost eliberată. 


leşind de acolo, a mers la Teodotia, cea mai sus pomenită, sora ei duhovnicească, care 
petrecea în casa lui Levcadie, comitul, şi i-a povestit toate cu de-amănuntul cîte a răbdat și 
minunea ce a făcut Dumnezeu, precum şi mila ce a arătat spre dînsa. Apoi, după puţine zile, a 
venit şi comitul, întorcîndu-se din Bitinia şi iarăşi silind-o în chipul cel dintîi pe Teodoti, cu 
cuvinte bune şi cu îngroziri, o îndemna pe ea către amîndouă fărădelegile, adică către necuraţii 
idoli şi către necurată nuntă. Văzînd cum că nimic nu sporește, apoi înştiințîndu-se şi despre 
Anastasia, care era acolo, s-a umplut de mare mînie și îndată luînd pe Anastasia şi legînd-o, a 
dat-o judecății. Pe Teodotia, împreună cu copiii săi a trimis-o legată la Nichita, antipatul 
Bitiniei, spunîndu-i prin scrisoare toate cele despre ea. 


Adusă fiind fericita Teodotia la antipatul acela şi în divan fiind întrebată şi fiind 
îngrozită cu munci grele, fiul ei cel mai mărişor, cu numele Evod, a zis atunci: "Noi, o! 
judecătorule, nu ne temem de muncile omeneşti, care s-au obişnuit a mijloci trupului 
nestricăciune, iar sufletului nemurire, ci ne temem de Dumnezeu Care are putere să piardă 
sufletul şi trupul în gheena cea de foc!" Iar judecătorul îndată a poruncit ca înaintea maicii sale 
să-l bată pe copil cu vergi pînă la sînge. Maica, privind la aceea, se bucura şi întărea pe fiul său 
cu cuvinte ca să rabde cu bărbăţie. După aceasta a dat pe sfinta unui om desfrînat și înverşunat, 
cu numele Ertac, căruia îndată ce s-a apropiat de dînsa, 1 s-a schimbat faţa și a început a-i curge 


sînge din nas. Apoi a strigat către antipat: "Vai mie, cum am pus mîna pe Teodotia, am văzut 
un tînăr încuviințat şi preastrălucit, care mi-a dat o palmă atît de tare încît mi-a zdrobit nările". 


Acestea auzindu-le neînţelegătorul acela şi o minune ca aceasta văzînd-o, în loc să 
cunoască pe Dumnezeu, Care păzeşte curăţenia celor cu întreagă înțelepciune, el mai vîrtos a 
înnebunit şi nu a crezut, ci a socotit că este vrăjitorie și ispitea pe muceniţă cu înfricoşări, zicînd: 
"De nu te vei închina nemuritorilor zei, vei vedea înjunghiaţi înaintea ta pe iubiții tăi fu”. lar 
sfînta a zis: "Aceasta o şi doresc, ca fiind vie, să trimit către Stăpînul Hristos pe fiii mei, la 
limanul cel mîntuitor și atunci şi eu să le urmez, ca împreună să ne veselim totdeauna”. 
Cuvintele acelea foarte mult au tulburat pe tiran. Pentru aceea a poruncit să ardă un cuptor, în 
care a intrat maica cu fiii, bucurîndu-se și mulțumind Domnului. Și astfel şi-au dat sfintele lor 
suflete în preacuratele Lui miini. În acest chip Sfînta Teodotia, cu fiii săi, au primit fericitul 
sfîrşit. 


Sfînta Anastasia, vindecătoarea de răni, în acea vreme era ținută în legături la ighemonul 
Iliricului. Acela fiind iubitor de aur şi auzind că Anastasia este din cei bogaţi şi are avere multă, 
a chemat-o la o parte şi i-a zis: "Te ştiu pe tine o, femeie, că ești bogată şi ești credincioasă. 
Deci, ascultă porunca Hristosului tău, Care vă poruncește să treceţi cu vederea toate bogăţiile 
şi să vă faceţi săraci. Lasă-mi bogăţia ta, împlinind astfel porunca lui Hristos și din mîinile 
noastre te vei elibera; apoi, fără de temere şi neoprită, vei sluji Dumnezeului tău”. 


Preaînţeleapta Anastasia la aceasta a răspuns cu bună înțelegere: "Dar o! judecătorule, 
este în Evanghelie zis de Hristosul meu: Vindeți averea ta și o dă săracilor şi vei avea comoară 
în cer. Dar tu, fiind bogat, cine ar fi atît de nebun ca să-ţi dea ţie bogăţiile, care sînt ale săracilor. 
Aceluia ce vieţuieşte în desfrînări și mîncăruri bune, cine ar fi atît fără de minte ca să-ţi dea ție 
hrana celor flămînzi? De te voi vedea pe tine flămînd și însetat, gol şi bolnav şi aruncat în 
temniță, atunci cu cuviință voi face ţie ceea ce ni se poruncește nouă de Hristos". 


Ighemonul, mîniindu-se, a închis-o într-o temniţă întunecoasă și a chinuit-o cu foamea 
timp de treizeci de zile, dar ea se hrănea cu nădejdea către Hristos, Domnul său, căci Acela îi 
era hrană dulce şi mîngiiere întru strîmtorare. În toate nopțile i se arăta Sfînta muceniţă 
Teodotia, care umplea inima ei de bucurie și o întărea. Şi vorbind multe cu dînsa, odată a 
întrebat-o: "Cum vine ea la dînsa după moarte?". lar Teodotia i-a spus că sufletelor mucenicilor 
li s-a dat acest dar deosebit de la Dumnezeu, ca, după ducerea lor de la cele pământeşti, să vină 
la cei care ar voi să vorbească cu dînşii şi să-i mîngtie. După ce au trecut treizeci de zile, văzînd- 
o ighemonul, că n-a slăbit de foame, ci este sănătoasă şi cu fața luminată, s-a mîniat asupra 
celor ce au străjuit-o, socotind că i-au dat hrană şi, închizînd-o într-o temniţă mai întunecoasă, 
pecetluind-o cu pecetea sa și punînd strajă mai credincioasă, alte treizeci de zile a chinuit-o cu 
foame şi cu sete. Iar ea ziua şi noaptea se hrănea şi se adăpa cu lacrimi, neîncetat rugîndu-se lui 
Dumnezeu. 


Scoţînd-o după aceasta şi văzînd neschimbarea feţii ei, a osîndit-o la moarte, împreună 
cu alți osîndiţi, pentru felurite faceri de rele, să se înece în mare. Şi era între dînşii un bărbat 
drept- credincios, cu numele Evtihian, care pentru Hristos fiind lipsit de toată averea sa, spre 
aceeași moarte îl ducea. Deci, punîndu-i pe toţi în corabie, i-au dus pe mare. Ajungînd în 
mijlocul mării, ostașii s-au suit într-un barcă ce era pregătit pentru dînşii, iar corabia cu osîndiţi, 
sfredelind-o în multe locuri și făcînd-o să se scufunde, ei au ieşit la mal. 


Cînd era să se înece corabia, deodată cei ce erau în corabie au văzut pe Sfinta muceniţă 
Teodotia îndreptînd corabia către mal și aşa au plutit fără primejdie. Toţi cei osîndiți, văzînd 
acea minune și fiind mîntuiţi de înecare, au căzut la picioarele celor doi creştini, adică înaintea 
lui Evtihian şi a Anastasiei, vrînd să se facă creştini. Deci, ieșind fără vătămare la mal, au fost 
învăţaţi credinţa în Domnul nostru lisus Hristos de către cei doi şi s-au botezat. Toate sufletele 
care s-au mîntuit de înecare şi au crezut în Hristos erau o sută douăzeci. Înștiinţindu-se despre 
aceasta ighemonul şi prinzîndu-i pe toţi, i-a pierdut cu felurite chinuri. lar pe Sfînta Muceniţă 
Anastasia a poruncit să o întindă între patru stilpi, să o lege şi să o ardă cu foc. 


Astfel s-a săvîrşit nevoinţa pătimirii sale, fericita vindecătoare de răni, dezlegîndu-se 
din legăturile cele trupești şi ducîndu-se către dorita uşurare cerească. Iar sfîntul ei trup, cerîndu- 
| de la femeia ighemonului o oarecare femeie drepteredincioasă, cu numele Apolinaria, l-a luat 
nevătămat de foc şi l-a pus în grădina casei sale. Apoi, după o vreme, încetînd prigoana, a ridicat 
biserică peste mormîntul ei. După mulţi ani acele cinstite moaște ale Sfintei Muceniţe Anastasia 
au fost aduse în Constantinopol, spre apărarea şi mîntuirea cetăţii și întru slava lui Hristos, 
Dumnezeul nostru, preamărit, împreună cu Tatăl și cu Sfintul Duh, în veci. Amin. 


51. PĂTIMIREA CELOR ZECE SFINŢI MUCENICI DIN CRETA 
(23 DECEMBRIE) 


Ținînd Decie sceptrul împărăției Romei, a pus în insula Creta pe un ighemon, asemenea 
cu dînsul la nume şi la obicei, căci se asemăna împăratului său cu asprimea, cu tirania şi cu 
prigoana creştinilor. Acesta, sosind în insula Creta, a poruncit să caute spre a munci pe toţi cei 
ce cred în Hristos. Deci, se aduceau la dînsul cei tari în credință, pe care, după multe ispitiri şi 
munci, cu felurite morţi îi pierdea. În acea vreme o ceată, în număr de zece bărbaţi aleşi, a fost 
prinsă şi adusă la cel ce-i căznea. Aceștia erau cu neamul din diferite cetăţi: Teodul, Satornic, 


Evpor, Ghelasie şi Evnichian erau din cetatea Gortiniei; Zotic din Hios, Pompie şi Agatopul din 
Epinia, Vasilid din Chidonia şi Evarest din Iracleea. Toţi se sîrguiau a merge către cetatea din 
Cer 


Aceştia, stînd înaintea muncitorului, au răspuns cu mult curaj şi au arătat multă bărbăţie. 
Pe ce cale a muceniciei n-au călătorit? Ce fel de muncă n-au biruit-o cu răbdarea! Bătuţi fiind, 
munciți, tîrîţi pe pămînt, cu pietre uciși, batjocoriţi, scuipaţi şi tot felul de batjocuri răbdînd 
treizeci de zile. Iar în douăzeci şi trei ale lunii decembrie, pregătindu-se zi de judecată şi şezînd 
ighemonul în divan, s-au adus răbdătorii de chinuri la întrebarea cea mai de pe urmă, fiind plini 
de îndrăzneală şi de suflet. Ighemonul se îndrăcea cu iuţimea și cu nebunia, sîrguitor fiind spre 
a-l tortura, ca să-i omoare cumplit, însă aceștia erau gata a răbda pînă la suflarea din urmă. 


Căutînd ighemonul asupra lor cu faţa mînioasă, a zis: "Care este nebunia voastră că nici 
nevoia, nici vremea nu v-au putut învăţa pe voi a cunoaşte ce este de folos?" Apoi, ca şi cum 1- 
ar fi înfricoşat cu mînia, a zis: "Jertfiţi zeilor iar de nu, eu mai mult nu voi zice vouă nimic, ci 
voi veți cunoaşte cine este Decie, căruia nu voiţi a vă supune". La acestea au răspuns mucenicii: 
"Noi, 0! ighemoane, şi cu cuvîntul şi cu lucrul în vremea cea îndelungată bine v-am adeverit, 
că nici zeilor nu vom jertfi, nici poruncii voastre nu ne vom supune". lar ighemonul, tăind 
cuvîntul lor a zis: "Dar nu ţineţi seamă nici de munci o, răilor?" 


Sfinţi au răspuns: "Nicidecum nu ne temem de munci, ci încă îți mulțumim prea mult 
că ne-ai pregătit acest fel de ospăț duhovnicesc (muncile cele pentru Hristos) şi l-ai pus înaintea 
noastră”. Ighemonul a zis: "Dar nu va fi așa, căci veţi cunoaște cît este de mare puterea zeilor, 
pe care voi îi huliți fără rușine şi nici nu vă ruşinaţi de atîția bărbaţi preaînțelepți ce stau înainte, 
care cinstesc pe Die, cel mai întîi dintre zei, apoi pe Ira şi pe Rea, cum și pe ceilalți. Căci acum 
atît de mult veți fi chinuiți cu munci, încît nu numai îndrăzneala voastră se va pierde, ci şi alții 
se vor înfricoşa, care vor fi asemenea ca voi, neascultători, numai de se vor afla unii ca aceia”. 


La aceasta iarăşi au răspuns bărbaţii cei curajoși: "Pentru Die şi pentru maica lui Rea, 
nimic să nu grăiești, ighemoane, căci nu vorbeşti către cei ce nu știu. Noi am auzit de la părinții 
noştri despre neamul lui, despre viaţa şi năravurile lui şi chiar de mormîntul lui; de voieşti, 
acum îl vom arăta ţie. EI s-a născut în Creta şi era un desfrînat şi necurat, încît este ruşine a 
vorbi despre viața lui, iar, prin meșteșugul vrăjilor şi al farmecelor, îşi schimba chipul cel 
adevărat într-altul pentru prea mare neînfrînare. lar unii, de aceeaşi patimă fiind stăpîniți, au 
urmat vieții lui, pentru că ce este mai lesne decît aceasta, adică a urma răului, apoi au scornit că 
este zeu şi, zidindu-i capişte, i-au adus jertfă şi ceea ce le plăcea lor, aceea şi zeului lor se 
socotea, că este bine primită. Și nu numai aşa cugetau, ci astfel despre acel zeu, dar, vai, încă şi 
cuviincios lucru socoteau a viețui cu neînfrînarea". 


Acestea grăind dumnezeiasca ceată, ighemonul se întărîta, apoi se mînia și poporul, 
repezindu-se ca să apuce pe mucenici, pe care i-ar fi rupt cu mîinile de nu i-ar fi oprit Decie. 
Poruncind să fie tăcere, gîndea ce fel de moarte mai cumplită să le dea. Apoi îndată, după 
porunca ighemonului, mîinile muncitorilor au răpit pe sfinţi, spre a le da diferite chinuri, unora 
unele, iar altora altele. Însă cruzimea și mărimea durerilor erau pentru toți asemenea. Pentru că 
unii dintr-înşii erau spînzuraţi și cu unghii de fier strujiți, vinele li se rupeau şi carnea le cădea 
la pămînt, iar alţii cu pietre şi cu pari ascuțiți erau răniți pe coaste pînă la oase. Alţii cu plumb 
fund bătuţi, li se dezlegau încheieturile, li se sfărîmau și se rupeau oasele, iar alţii într-alt chip 
erau schingiuiți, încît nu poate urechea să audă de acele munci cumplite. Căci, precum celor ce 
sînt miloşi le este nesuferit a privi la acelea, dar auzindu-le, numărîndu-le este şi mai greu. Însă 
mucenicii, unele ca acestea primindu-le cu mare înlesnire, cu mulțumire, le răbdau cu bărbăţie, 
încît păreau că se mîhnesc pentru lipsa unor munci mai mari. 


Deci toți alergau la dînşii, ca spre un lucru nou și de mirare, adică şi necredincioşii și 
credincioşii. Însă cei care păzeau credința în taină, alergau să se minuneze de bărbăţia 
pătimitorilor și singuri să se întărească în credinţă, iar necredincioşii ca să-şi bată joc de 
răbdarea sfinților şi să se bucure de rănile lor, uitîndu-se la muncile cele cumplite. Drept aceea, 
nu numai că nici unul nu era mișcat spre milostivire, ci mai vîrtos spre cruzime îndemnîndu-l 
ŞI pe ighemon şi pe muncitori. Astfel invitau aceştia pe ighemon, iar el poruncea şi muncitorii 
săvîrşeau ceea ce li se poruncea. 


Apoi crainicul striga: "Cruţaţi-vă, supuneţi-vă domnilor, jertfiți zeilor”. Iar mucenici, 
în mijlocul atîtor dureri şi munci, erau mai presus de toate, cu bărbăţia şi cu răbdarea, mai presus 
de popor şi de crainic, de muncitori și de însuşi ighemon. Și, mai înainte de toate, erau mai 
presus decît domnul lor, satana şi decit toate puterile lui, pentru că toţi într-o unire şi într-un 
glas, strigau: "Creştini sîntem, a lui Hristos jertfă, a lui Hristos junghiere şi de-ar fi trebuinţă şi 
de mii de ori să murim, vom muri cu osîrdie”. 


Dacă a văzut că toate muncile nu se bagă în seamă de sfinții mucenici, Decie, 
deznădăjduind, i-a condamnat la moarte. Deci sfinţii erau duşi spre ucidere de sabie, la un loc 
puţin mai departe de cetatea Alonium. Către acest loc grăbindu-se răbdătorii de chinuri au arătat 
un lucru nou; căci în toată alergarea muceniciei, fiind cu un suflet şi cu un cuget, se grăbeau 
care dintr-înşii să ia primul cununa muceniciei. Dar această ceartă a potolit-o, Teodul, fiind 
unul din acea dumnezeiască ceată, zicînd că acela va fi mai întîi dintre dînşii, care își va da 
capul sub sabie mai pe urmă decît toţi, pentru că văzînd tăierea celorlalți şi moartea, nu se va 
înfricoşa şi nici nu va arăta vreo mîhnire sau schimbare a feţii. Atunci cu adevărat mai ales se 
va arăta minunat nevoitor şi biruitor. 


Plăcînd tuturor acest cuvînt al lui Teodul, au adus mai întîi cîntare lui Dumnezeu: Bine 
este cuvintat Domnul, Care nu ne-a dat spre vinarea dinţilor lor. Sufletul nostru ca o pasăre s- 
a izbăvit de cursa vinătorilor, şi celelalte ale acestui psalm. Apoi venind la locul cel numit, a 
făcut fiecare din ei rugăciune, zicînd: "artă, Doamne, pe robii Tăi şi primește vărsarea sîngelui 


nostru pentru noi, pentru rudeniile noastre și prieteni şi pentru toată patria, ca să scape din 
întunericul necunoștinţei şi cu ochi curaţi să vadă buna credință, să Te cunoască pe Tine, 
Lumina cea adevărată, o! Împărate veşnic”. Astfel, rugîndu-se fiecare dintr-înşii, li se tăia 
sfîntul și purtătorul de biruință cap, iar sufletele lor se înălțau cu bucurie către Hristos 
Dumnezeu. 


După tăierea sfinților, ducîndu-se gealaţii, unii cunoscuţi au rămas să adune trupurile lor 
şi le-au îngropat cu cinste. Apoi, încetînd goana şi strălucind sfinta credință, fericitul Pavel, 
episcopul Romei celei noi, adică al cetății marelui Constantin, mergînd în insula Creta, a aflat 
nestricate moaştele acelor sfinţi, zece la număr şi le-a adus cu mare cinste în împărăteasca 
cetate, spre apărarea ei şi spre ajutorul tuturor celor ce le trebuiau ajutor. Cu ale căror rugăciuni 
să ne învrednicim și noi a fi părtaşi bunătăţilor cerești, pregătite lor cu darul şi cu iubirea de 
oameni a Domnului nostru lisus Hristos, Căruia cu Părintele şi cu Sfintul Duh se cuvine cinstea 
şi slava în veci. Amin! 


52. VIAŢA CUVIOSULUI PĂRINTELUI NOSTRU NIFON, EPISCOPUL 
CETĂŢII CONSTANȚIANEI, DIN EGIPT 


(23 DECEMBRIE) 


În zilele împăratului Constantin cel Mare era în Constantinopol un boier al palatului 
împărătesc, cu numele Savatie, care era iscusit în războaie şi a fost ridicat de împărat la rangul 
de stratilat (general) al mitropoliei. Apoi, mergînd în locul acela, a fost primit de toți cu multă 
cinste şi ceremonie şi mai ales de cel dintîi boier al cetăţii aceleia, cu numele Agapit, care, 
mergînd adeseori la stratilat, avea cu sine pe fiul său, Nifon, copil ca de opt ani. Într-una din 
zile, vorbind cu Agapit, voievodul a întrebat dacă copilul ştie carte. El a răspuns că nu ştie, 
fiindcă cetatea aceasta este lipsită de dascăli. Voievodul a zis: "În Constantinopol se află dascăli 
iscusiți şi dacă voieşti trimite-l la casa mea să înveţe Sfintele Scripturi”. Auzind aceasta, Agapit 
s-a bucurat foarte mult şi, mulțumind lui Savatie, i-a dat pe copil şi l-a trimis la Constantinopol 
în casa sa. 


Mergînd acolo, Nifon a fost primit cu dragoste de femeia lui Savatie şi a fost dat la un 
dascăl iscusit şi temător de Dumnezeu, numit Petre, care era preot şi locuia în casa voievodului, 
ca să înveţe de la dînsul Sfintele Scripturi. Deci, începînd Nifon a învăţa, se sîrguia cu multă 
osîrdie. Așa dor avea ca să învețe, încît chiar cea mai mare parte a nopții zăbovea să-şi înveţe 
lecţiile sale. De aceea, în puțin timp, a învăţat mult, pentru că era isteţ la minte şi se silea ca mai 
mult să se deprindă la învăţătură, avînd fericitul multă evlavie către cele dumnezeieşti. Era bun 
la obicei, blînd şi smerit. Alerga la sfintele slujbe ale Bisericii, ascultînd nevoinţele mucenicilor 
ce se citeau, pentru care se minuna de osîrdia și mărimea de suflet pe care au arătat-o sfinţii. 
Apoi, unde afla vieţile sfinţilor cuvioşi şi ale mucenicilor, le citea cu multă dragoste şi luare- 
aminte şi avea de la dînsele mult folos. Pentru aceea iubea foarte mult liniştea, tăcerea, blîndeţea 


şi smerenia, încît toți se minunau că la o vîrstă ca aceea copilărească, împlinea lucrurile 
bătrînilor. 


Cuviosul Nifon avea încă şi multă milostivire către săraci şi îi îngrijea cît putea, dîndu- 
le cele de trebuinţă. Auzind de la un oarecare bărbat duhovnicesc că, pe lîngă celelalte fapte 
bune, se cuvine să păzească şi fecioria, zicea în sine: "Oare putea-voi să împlinesc această faptă 
bună? Pentru că, a scăpa cineva de aprinderea trupului, îi trebuie mare silință. Cu toate acestea, 
de astăzi înainte, cu ajutorul lui Dumnezeu, să nu mai privesc mai mult la față de femeie". De 
atunci foarte mult lua aminte de sine şi nu mai privea la nici o femeie. 


După ce a crescut cu vîrsta şi a sporit în fapte bune, şi-a adus aminte de părinţii săi și de 
patria sa. Deci voia să plece de la Constantinopol, iar femeia stratilatului, neavînd fii și văzînd 
viața şi faptele bune ale lui Nifon, căuta să-l oprească acolo, ca să-l facă fiu de suflet şi 
moştenitor al averii lor. Neputînd să-l împiedice de la aceasta, fiindcă Nifon avea multă dorință 
să se ducă la părinții săi, se afla în mare mîhnire. Văzînd-o pe dînsa întristată mai marele curții 
sale și aflînd pricina, i-a zis ei ca să-i dea lui în purtare de grijă pe Nifon şi el îl va face să uite 
de părinţii săi şi de patria sa. 


Luîndu-l pe el mai marele curții, îl ducea la adunările desfrînaţilor şi răsfățaților tineri. 
Nifon, tînăr fiind şi fără răutate, ca să aibă o oarecare mîngiiere în întristarea ce avea pentru 
părinții săi, s-a dat la mîncări, la băuturi și la benchetuiri, căci tinereţea cu ușurință se pleacă la 
unele ca acestea şi adeseori, după judecata cea de obşte, vorbele cele rele strică obiceiurile cele 
bune. Apoi, întunecîndu-se la minte din beţie, cel mai înainte tăcut, blînd şi smerit s-a făcut 
mult vorbitor, birfitor, ocărîtor şi luător în rîs, cîntător de cîntece deșarte, jucător şi răsfățat. Și 
uitînd cu totul pe părinţi, rudenii și patria sa, părăsind și învăţătura şi de faptele cele bune 
depărtîndu-se, se îndeletnicea cu totul în desfătări şi beție. 


Văzîndu-l pe dînsul un cucernic şi un bun creștin, cu numele Vasile, într-o ticăloasă 
stare ca aceasta, îi zicea adeseori: " Vai ţie, Nifone! că ești numai cu trupul viu, iar cu sufletul 
ai murit acum şi numai umbra ta umblă înaintea oamenilor”. Dar Nifon nu băga în seamă 
cuvintele acelea. Alteori începea a suspina și a plînge pentru păcatele sale, însă, fiind atras de 
obiceiurile cele rele, ca într-o mare se afunda în lucrurile cele necurate, deznădăjduindu-se de 
a sa mîntuire şi zicînd: "Eu de acum am pierit şi nu pot să mă mai întorc la pocăință, de aceea 
măcar aici să mă îndulcesc cu plăcerile acestea pămîntești". Atît de mult îi împietrise diavolul 
inima lui, încît nici rugăciune nu putea să facă vreodată, avînd totdeauna în sine o piatră pe 
inima sa. lar doamna aceea, unde îşi avea locuinţa sa Nifon, văzînd viaţa lui răzvrătită, se 
mîhnea în sine zicînd: "Vai mie, de unde mi-a venit această năpastă!". De multe ori îl certa, 
ocărîndu-l şi chiar bătîndu-l, însă el neîndreptat petrecea. 


Aceasta s-a povestit spre arătarea milostivirii celei mari a lui Dumnezeu, care face om 
cinstit din nevrednic şi din păcătoşi face drepți, că nu este păcat care să poată birui iubirea de 
oameni a lui Dumnezeu. Apoi şi noi, păcătoşii, să avem chip ca să nu ne deznădăjduim prin 
înecarea întru multe fărădelegi, ci să ne îndreptăm prin pocăință ca şi acesta care bine s-a 
îndreptat. Căci cel ce era vas al păcatului, acela mai pe urmă, prin pocăința cea adevărată, s-a 
făcut vas ales al lui Dumnezeu, al Sfîntului Duh, precum îndată vom arăta. 


Nifon avea un prieten cu numele Nicodim, care venind şi privind cu mirare la faţa lui s- 
a înspăimîntat, însă tăcea. Apoi Nifon a zis: "Ce priveşti aşa la mine ca la un necunoscut?” 
Nicodim a răspuns: "Crede-mă, frate, că niciodată nu te-am văzut într-acest chip precum te văd 
acum, căci faţa ta este înfricoșată ca de arap"”. Acestea auzindu-le, tînărul s-a înfricoșat şi s-a 
rușinat, acoperindu-și fața cu mîna, apoi s-a dus mîhnit. Şi mergînd pe cale îşi zicea: "Vai mie, 
păcătosul, dacă în lumea aceasta sînt negru cu sufletul şi cu trupul, dar la judecata lui Dumnezeu 
cum voi fi? Cum mă voi arăta feţei lui Dumnezeu? Amar mie, pătimașul, unde eşti acum 
suflete? Vai mie, ce voi face, oare mă voi putea pocăi? Căci cum voi zice lui Dumnezeu, 
miluieşte-mă, făcînd atîtea lucruri neplăcute înaintea lui?" 


Acestea şi multe zicînd în sine, a venit acasă mîhnit şi necăjit şi se tulbura de gîndurile 
cele potrivnice. Pentru că gîndurile cele bune îi ziceau: "Fă rugăciune noaptea către Dumnezeu, 
că precum voieşte EI, astfel să rînduiască cele pentru tine". Cele rele îi ziceau: "De vei face 
rugăciune te vei îndrăci şi vei fi tuturor de rîs". Și i se aducea în minte frică de la diavolul, care 
îi tulbura sufletul foarte rău. Iar el, abia întărindu-se puţin, şi-a zis: "Cînd umblam în desfrînare 
NICI un rău nu m-a întîmpinat, iar acum, cînd voiesc a mă ruga lui Dumnezeu, voi pătimi ceva 
rău? Blestemat să fii tu, necuratule și vicleanule diavol, care-mi aduci unele ca acestea?” 
Făcîndu-se noapte, s-a sculat din pat și a început a plînge şi a se bate cu mîinile în piept, zicînd: 
"Cum am vieţuit cu bună credinţă și cu obiceiuri bune, în anii mei cei dinainte iar acum am 
murit, rănindu-mă cumplit cu păcatele! Doamne, Dumnezeul meu, spre Tine am nădăjduit, 
mîntuieşte-mă ca nu cumva diavolul să răpească ca un leu sufletul meu, nefiind Cel ce 
izbăveşte”. 


Stînd el la rugăciune și căutînd către răsărit, iată a venit o negură întunecată ce s-a 
apropiat de dînsul şi l-a aruncat în boală şi în frică peste măsură. Atunci Nifon se înspăimîntă 
şi zăcea în patul său, suspinînd şi plîngînd pentru păcatele sale. Iar dimineaţa a venit în biserică 
ŞI, ridicîndu-și ochii, a căutat spre icoana Preacuratei Fecioare Maria, Născătoarea de 
Dumnezeu, şi suspinînd, a zis: "Miluiește-mă, apărătoarea creștinilor, ceea ce eşti cu dar 
dăruită, curată, ajută-mi pentru mila ta cea mare, că tu eşti nădejdea celor ce se pocăiesc”. 
Acestea zicînd, chipul Maicii Domnului a căutat la dînsul cu fața veselă și blîndă. 


Văzînd Nifon această minune, s-a mirat şi a început a se bucura şi a se veseli cu inima. 
Apoi a zis: "O! adîncul iubirii de oameni a lui Dumnezeu, cît de mare este mulțimea milei Tale, 
Doamne, pe care o arăţi asupra celor ce greşesc înaintea Ta! Pentru aceea ai făcut şi pe 
Preacurata Maica Ta ca să fie rugătoare către mărirea Ta". Apoi, rugîndu-se mult şi sărutînd cu 


dragoste icoana Preasfintei Născătoare de Dumnezeu, a ieşit zicînd în sine: "Vezi, ticăloase 
suflete, cît ne iubeşte Dumnezeu, chiar cînd noi singuri fugim de EI. lată, ne-a dat nouă spre 
apărare Preacurata Maica Sa, iar noi, chiar şi pe această ajutătoare o trecem cu vederea". ȘI, 
astfel mîngîindu-se, a preamărit pe Dumnezeu. 


După aceasta i s-a arătat diavolul în vedenie, în somn, în chipul unui copil, care-i era 
tovarăș întru fărădelegi şi stătea împotriva lui foarte supărat şi foarte mîhnit. Spre acela căutînd, 
Nifon a zis: "Pentru ce eşti aşa mîhnit?" Iar diavolul a răspuns: "lată, trei zile sînt de cînd ai fost 
la prietenul tău Nicodim şi te-ai răzvrătit. Pentru aceasta mă întristez că nu pot suferi a mă trece 
cu vederea". Nifon i-a zis: "Şi ce întristare ai tu?" Diavolul şi-a întors faţa şi nu i-a dat nici un 
răspuns. Nifon, îndată deşteptîndu-se, a priceput că diavolul se întristează pentru pocăinţa sa. 
Deci sculîndu-se degrabă a alergat la biserică şi, pironindu-şi mintea şi ochii către icoana 
Preasfintei Născătoare de Dumnezeu, s-a rugat pînă cînd iarăşi a văzut-o zîmbind şi a simţit în 
inima sa o plăcere dumnezeiască. 


Într-una din zile, mergând în biserică la rugăciune, a văzut un om făcînd fărădelege pe 
cale şi l-a osîndit în mintea sa. Și venind în biserica lui Dumnezeu și ridicîndu-şi ochii, după 
obicei, către icoană, îndată a văzut pe Preasfînta Născătoare de Dumnezeu cu faţa înfricoșată şi 
posomorită, întorcîndu-se de către dînsul. Iar Nifon s-a spăimîntat foarte şi, căutînd în jos, şi-a 
zis: "Vai mie, păcătosul, numai o bucurie aveam, adică chipul tău, Stăpînă Preasfîntă, iar acum 
şi acesta îşi întoarce fața și nu știu pentru ce vină”. Apoi, adunîndu-şi gîndurile, abia şi-a adus 
aminte că a osîndit pe cel ce păcătuia şi a priceput că pentru aceea Maica Domnului își întoarce 
faţa sa de la dînsul. 


Deci, suspinînd din adîncul inimii, a zis cu plîngere: "Dumnezeule, iartă-mă pe mine 
păcătosul, căci, iată, am răpit slava şi dregătoria Ta și am osîndit pe aproapele meu, mai înainte 
de a-l judeca Tu. Însă miluiește-mă, Stăpîne, căci spre Tine nădăjduiește sufletul meu şi de 
acum nu voi mai osîndi niciodată pe fratele meu”. Acestea și mai multe zicînd, cu lacrimi a 
căutat iarăși către icoană şi a văzut-o zîmbind ca şi mai înainte. De atunci cu mare pază a început 
a se feri de a mai osîndi. Deci, totdeauna cînd i se întîmpla a greși cu ceva, apoi Preacurata 
Maica lui Dumnezeu își întorcea fața sa şi cu aceasta se osîndea Nifon și se îndrepta. 


Odată, scoțînd el apă cu ciutura, l-a împiedicat diavolul şi, alunecînd cu amîndouă, 
picioarele a căzut în puț şi afundîndu-se s-a apucat de ciutură şi a strigat: "Stăpînă, ajută-mi!" 
Şi îndată s-a aflat în puț pe un lemn, fiind nevătămat. De atunci, cunoscînd că Născătoarea de 
Dumnezeu îl păzeşte, a început de-a pururea a avea numele ei pe buzele sale. După aceasta, i s- 
a întîmplat a se îmbolnăvi, de la praznicul Învierii lui Hristos pînă la ziua înjumătățirii şi într- 
acea boală nimic alt nu zicea, decît numai: "Slavă Dumnezeului meu, slavă Ajutătoarei mele, 
Preacuratei Născătoare de Dumnezeu, Fecioarei Maria". Iar luni, mai înainte de înjumătățire, s- 
a rugat, zicînd: "Doamne, Dumnezeul meu, învrednicește-mă a mă împărtăşi cu Sfintele Taine 
în ziua înjumătățirii, pentru că foarte însetat este sufletul meu a se sătura de preacurat Trupul 
Tău. 


După ce a adormit, i s-a făcut lui vedenia aceasta: Două femei preastrălucite treceau pe 
lîngă patul lui, în asemănarea purtătoarelor de mir: una era îmbrăcată în porfiră şi ţinea o stîlpare 
de măslin, iar cealaltă, asemenea ei, mergea în urmă, purtînd un vas mic plin de sfințenie; mai 
ținea și o papură muiată în untdelemn sfînt şi venind către pat a stat. Şi a zis cea îmbrăcată în 
porfiră, către cealaltă: "Vezi, Anastasio, de ce pătimește tînărul acesta?" Anastasia a răspuns: 
"Acesta pătimeşte de focul limbii sale, căci, pe cînd era sănătos, gura lui nu era îngrădită şi 
acum se pedepseşte de Domnul ca să nu se osîndească dincolo, fiindcă foarte mult îl iubeşte 
Dumnezeu și-l ceartă; iar tu, Doamnă, de voieşti, miluieşte-l şi ajută-i lui”. 


Cea îmbrăcată în porfiră a răspuns: "Îl voi milui, numai să-l duci unde mergem și noi”. 
Deci, luîndu-l de mînă, Anastasia l-a dus în biserica Sfinților Apostoli. Apoi a zis către dînsa 
cea cu porfiră: "la untdelemn din candela ce arde în altar și-l unge de la cap pînă la picioare”. 
Iar aceea, ungîndu-l, a zis: "Vezi Stăpînă, iată, am făcut după porunca ta". Cea cu haina de 
porfiră a zîmbit şi a zis: "Acesta este semnul milostivirii pentru care am venit”. Atunci i-a dat 
lui Nifon stîlparea cea de măslin, pe care o ţinea în mînă şi i-a zis: "Vezi şi cunoaşte că stîlparea 
aceasta este din darul Domnului şi o dau ţie, pentru că acum a vărsat preaînduratul Dumnezeu 
mila Sa asupra ta. lar tu de acum înarmează-te împotriva diavolilor şi vei călca pe dînşii ca pe 
fîn". 


Nifon i s-a închinat la picioare şi, deşteptîndu-se, a cunoscut că vedenia aceea a fost 
binecuvîntarea Preacuratei Născătoare de Dumnezeu, apoi îndată s-a făcut sănătos şi a început 
a umbla. A doua zi, marți, s-a întărit cu hrană, iar în ziua înjumătățirii, venind în biserică cu 
multă bucurie, s-a împărtăşit cu dumnezeieştile Taine. 


Astfel fericitul Nifon, cu ajutorul lui Dumnezeu îndreptîndu-și viaţa sa, s-a lepădat de 
lume şi s-a făcut monah. Se sîrguia întru mari nevoinţe şi osteneli, omorîndu-și trupul, 
supunîndu-l duhului şi petrecîndu-și zilele sale în lacrimi și în aspră pocăință. Își punea pază 
gurii sale, foarte mult păzindu-se de cuvinte deşarte și cu atît mai vîrtos de cuvinte necurate sau 
de dosădiri şi de clevetiri. După aceea și-a făcut orînduială ca să se lovească cu pumnul de cîte 
patruzeci de ori, dacă i s-ar mai întîmpla vreodată a mai grăi vreun cuvînt netrebnic sau de hulă. 
Apoi, punînd o piatră în gură, o purta multă vreme zicînd către sine: "Mai bine îţi este ţie, 
nelegiuitule, a mînca piatră, decît a grăi vreun cuvînt rău”. 


Adeseori se închidea în coliba sa şi, dezbrăcîndu-se de haine, se bătea peste tot trupul 
său, şi-atit se rănea, încît uneori şi carnea cădea de pe dînsul, dar astfel se înarma tare împotriva 
vrăjmaşului celui nevăzut. Dar şi acela mult război făcea cu dînsul, făcîndu-i ispită şi vrînd a 
birui bărbăţia lui nebiruită. 


Pe cînd se ruga, i se arăta diavolul, uneori în chip de pasăre, sărind pe dinaintea lui; iar 
alteori în chip de cîine negru, repezindu-se asupra lui, ca să-l înfricoşeze şi să-i curme 
rugăciunea, dar el îl izgonea cu semnul Sfintei Cruci. 


Cînd era flămînd, diavolul îi aducea felurite bucate de peşte şi de carne şi mîncăruri 
dulci, iar fericitul zicea: "Bucatele nu ne vor pune pe noi înaintea lui Dumnezeu. Singur 
mănîncă, diavole, bucatele tale sau du-le acolo unde consideră oamenii pîntecele ca pe un 
Dumnezeu". Cînd priveghea sfîntul, diavolul îi aducea dormitare şi somn fără măsură, dar 
simțindu-l fericitul, lua un băț şi se bătea pe sine tare, zicînd: "Ţi-am dat de mîncare şi de băut, 
iar tu voiești să şi dormi? lată eu cu toiagul te voi odihni pe tine”. 


Odată simțind în sine război trupesc, toată săptămîna n-a gustat din pîine şi se chinuia 
cu foamea şi cu setea pînă cînd a omorît în sine patima cea vătămătoare. lar cînd înseta mult, 
turna apă într-un vas şi-l punea înaintea sa şi căutînd la dînsa zicea: "Cît este de dulce această 
apă". Şi luînd puţină apă în gură, o simţea cu limba dar o vărsa pe pămînt. Însă diavolul, 
nesuferind atîta răbdare ca a fericitului, a strigat în gura mare: "M-ai biruit, Nifone". Dar Sfîntul 
Nifon, cu puterea şi cu ajutorul lui Dumnezeu, iar nu cu nevoințele sale și cu înfrînarea, socotind 
de unde vine biruinţa asupra diavolului, îi răspundea: "Nu te biruiesc eu pe tine, ci puterea 
Dumnezeului nostru, care păzeşte pe robii Săi”. 


Apoi a îngăduit Dumnezeu asupra Cuviosului Nifon o ispită, pentru ca, lămurindu-se ca 
aurul în ulcea, să se afle vrednic de darul Lui. Iar ispita a fost aceasta, că i s-a întunecat mintea 
patru ani, prin lucrarea diavolească. Odată, stînd la rugăciune de cu seară pînă dimineaţa, a auzit 
deodată un zgomot ca de tunet, mergînd din dreapta, pînă în stînga. Sfîntul s-a înspăimântat şi 
se gîndea ce-o fi aceea. Și îndată a venit diavolul, răcnind cu multă îngrozire și mînie şi atît de 
mult a înfricoşat pe sfînt, încît şi mintea i s-a întunecat. 


Abia venindu-și în simțire, a vrut să se roage şi să se însemneze cu semnul Sfintei Cruci, 
dar diavolul a năvălit asupra lui zicînd: "Lasă rugăciunea şi nu mă voi mai lupta cu tine”. lar 
fericitul i-a răspuns: "Nicidecum nu te voi asculta, duhule necurat. Dacă ţi-a poruncit Dumnezeu 
ca să mă pierzi, apoi cu mulţumire primesc aceasta, iar de nu, cu ajutorul Celui preaînalt degrabă 
te voi birui pe tine”. Iar diavolul a zis: "Te-ai înșelat, Nifone, nu există Dumnezeu; căci unde 
este EI?" 


Aceasta îi zicea mereu diavolul, răzvrătindu-i mintea şi întunecîndu-i-o. lar sfîntul 
răspundea: "Tu, diavole, grăieşti ca nebunul, căci nebunul a zis întru inima sa: "Nu este 
Dumnezeu". Şi voia să facă rugăciunea, dar nu putea, căci cu buzele grăia, iar mintea sa 1 se 
răzvrătea. Atunci sfîntul era în mare mîhnire avînd mintea întunecată şi cu aceasta s-a lipsit și 
de înţelegerea omenească, pătimind astfel. Cînd îşi venea puţin în simţire, diavolul nu înceta 
zicînd: "Nu există Dumnezeu". Atunci sfîntul zicea: "Chiar de voi fi desfrînat, chiar de voi ucide 


şi chiar de voi face orice alt rău, de Hristosul meu nu mă voi lepăda". Diavolul iarăşi zicea: "Ce 
grăieşti, oare este Hristos? Nu este Hristos, eu singur ştiu toate şi împărățesc peste toți. Ţie cine 
ţi-a spus că este Hristos sau Dumnezeu?" Și sfîntul răspundea: "Nu mă vei putea înşela pe mine, 
stăpînire întunecată; depărtează-te de la mine vrăjmașule a toată dreptatea". Iar diavolul nu se 
depărta, ci se lupta cu dînsul și îi întuneca mintea, silindu-l a zice: "Nu este Dumnezeu”. 


Aşa a petrecut sfîntul patru ani, luptîndu-se cu diavolul şi silindu-se la rugăciune. Iar 
odată, rugîndu-se şi îndoindu-se despre Dumnezeu a căutat către icoana Mîntuitorului şi 
suspinînd din adîncul inimii a întins mîna spre icoană zicînd: "Doamne, Dumnezeul meu, pentru 
ce m-ai lăsat pe mine. Vesteşte-mi dacă ești tu Dumnezeu şi nu este altul afară de Tine, ca să 
nu mă plec către sfatul vrăjmașşului". Acestea zicînd a văzut faţa lui Hristos pe icoană strălucind 
ca soarele şi a primit miros de bună mireasmă. Apoi cuprinzîndu-se de spaimă s-a aruncat la 
pămînt zicînd: "Stăpîne, iartă-mă că te-am ispitit îndoindu-mă de Tine, Dumnezeul meu, iată, 
de acum cred că Tu singur eşti Dumnezeu şi Ziditor a toată făptura". 


Pe cînd zăcea pe pămînt, şi-a ridicat ochii și a privit icoana Mîntuitorului, unde a văzut 
un lucru minunat: chipul Stăpînului îşi întorcea ochii ca un om viu şi se mișcau și sprîncenele 
Lui, iar Nifon a strigat: "Bine este cuvîntat Dumnezeul meu și bine este cuvîntat numele slavei 
Lui, acum şi în veci, amin". De atunci a venit peste dînsul darul lui Dumnezeu, sfîrşindu-se 
acum al patrulea an al ispitei aceleia şi totdeauna se arăta cu faţa veselă şi luminată. lar unii 
ziceau: "Oare ce s-a întîmplat acestuia, că multă vreme a umblat posomorit, iar acum se bucură 
ŞI se veseleşte”. 


Deci, sfîntul a luat îndrăzneală asupra diavolilor, de care se batjocorise, zicîndu-le: 
"Unde sînt acei care ziceau că nu este Dumnezeu". Şi-i biruia pe dînșii cu rugăciunea neîncetată. 
Apoi aducîndu-şi aminte de păcatele sale cele mai dinainte, zicea în sine: "Să mergem în 
biserică, păcătosule Nifon, ca să ne mărturisim păcatele noastre Domnului, că acolo ne așteaptă 
Părintele îndurărilor". Deci, apropiindu-se de ușile bisericii, şi-a ridicat mîinile la înălțime şi a 
strigat cu suspinare amară: "Primeşte-mă Doamne, lisuse Hristoase, Dumnezeul meu, pe mine 
cel mort cu sufletul şi cu mintea. Primește pe hulitorul şi păcătosul, pe cel necurat cu sufletul şi 
cu trupul; primeşte pe neprietenul cel fără de ruşine. Nu-ţi întoarce faţa Ta şi nu zice, Stăpîne: 
Nu știu cine eşti. Ci, ia aminte la glasul rugăciunii mele şi mă mîntuieşte, ca Cel ce nu voieşti 
moartea păcătosului. Şi nu te voi lăsa nici nu mă voi depărta de la Tine, pînă cînd mă vei auzi 
ŞI îmi vei da iertare păcatelor mele". 


Aşa rugîndu-se el, s-a făcut deodată un sunet mare din cer şi a văzut uimit în nori o față 
de bărbat preastrălucit şi mîinile i se vedeau întinse înaintea lui, cu care cuprinzînd pe fericitul, 
precum altădată părintele pe fiul cel desfrînat, săruta grumajii lui zicînd: "Bine ai venit aici, fiul 
meu cel necăjit, că mult am suspinat, mult m-am mîhnit de tine, încît ardea inima mea așteptînd 
să te întorci la mine, seara şi dimineaţa. Acum mă bucur și mă veselesc văzînd că te întorci la 
mine cu toată inima". Acestea mai pe urmă le-a spus Nifon ucenicilor săi, plîngînd foarte mult. 


După aceasta, iarăși rugîndu-se, i s-a arătat îngerul lui Dumnezeu, ținînd un pahar plin 
cu mir, pe care l-a turnat deasupra capului său și s-a umplut de bună mireazmă locul acela. Deci 
fericitul Nifon, atît de luminaţi îşi avea ochii minţii, încît cunoștea tainele inimii omenești şi cu 
îngerii vorbea ca şi cum ar vorbi cu nişte prieteni ai săi şi vedea pe diavoli cu ochii. 


Odată, venind din biserica Sfintei Anastasia către coliba sa, a văzut lîngă porțile casei 
nişte femei desfrînate şi un înger în chip de tînăr plîngînd foarte mult. Sfîntul l-a întrebat de ce 
plînge. EI a răspuns: "Eu sînt trimis de la Dumnezeu aici spre păzirea unui om, care acum se 
odihneşte în casa aceasta cu o desfrînată și mă mîhneșşte foarte mult, că nu voiesc a vedea 
fărădelegea ce o face el. Cum nu voi plînge, văzînd în ce fel de întuneric a căzut chipul lui 
Dumnezeu?" lar fericitul a zis către dînsul: "Pentru ce nu-l cerți pe el, ca să înceteze de a mai 
păcătui?" Şi îngerul a răspuns: "Nu am loc ca să mă pot apropia de dînsul, că, de cînd a început 
a păcătui, este rob al diavolilor şi eu nu mai am acum stăpînire asupra lui; pentru că Dumnezeu 
a făcut pe om stăpîn pe sine, arătîndu-i calea cea strîmtă şi cea largă, ca să umble pe care va 

Atunci Sfîntul Nifon zise către ucenicul său: "Nimic nu este mai înrăutățit decît păcatul 
desfrînării, însă, desfrînatul, de se va pocăi, îl va primi Dumnezeu mai degrabă decît pe alţi 
nelegiuiți, de vreme ce păcatul acesta este din fire, prin îndemnare diavolească şi se izgonește 
această patimă cu rugăciunea cea cu sîrguință și cu mult post, cum și cu alte chinuri ale 
trupului”. 


După aceea, sfîntul vedea cum diavolii, umblînd prin popor, ispitesc pe oameni, aducînd 
osîndiri, clevetiri, sfadă și alte feluri de mîhniri. Odată a văzut un bărbat împlinindu-și lucrul 
său și iată a venit un arap la dînsul, care a început a-i şopti la ureche. Și mai era un alt om nu 
departe lucrînd, iar diavolul venind i-a şoptit şi aceluia la ureche. Atunci ei, lăsîndu-şi lucrul, 
au început a se sfădi, iar fericitul, sculîndu-se, a zis: "O, vicleșug drăcesc! cum semeni tu vrajbă 
între oameni!". 


Altădată a năvălit diavolul asupra lui cu mărire deşartă, zicînd: "De acum vei face semne 
ŞI se va mări numele tău în tot pămîntul, pentru că ai plăcut lui Dumnezeu". Iar fericitul a zis 
către diavolul acela: "Aşteaptă că, iată, îți voi arăta ție semn”. Şi aflînd o piatră înaintea sa a 
zis: "Ţie îţi grăiesc, piatră, mută-te de aici şi du-te mai în încolo”. Dar piatra a stat neclintită. 
Atunci sfîntul a zis către diavol: "lată darul tău, diavole" și i-a scuipat în faţă. Apoi s-a rugat și 
îndată a pierit diavolul. 


A mai văzut altădată un oarecare, om duhovnicesc mergînd înaintea sa, căruia urmîndu- 
i un arap, îi da gînduri necurate și hulitoare. lar bărbatul acela, pricepînd lucrarea cea 


diavolească, adeseori se întorcea şi scuipa asupra diavolului. Iar fericitul a zis către duhul cel 
viclean: "Încetează, diavole, de a mai supăra pe robii lui Dumnezeu, că ce folos ai de va merge 
sufletul acesta în pierzare?" Răspuns-a diavolul: "Nu am nici un folos de aici, ci avem poruncă 
de la împăratul nostru și de la domnii cei ce stăpînesc peste noi, ca să ne luptăm cu oamenii. 
Căci de ne află domnii noștri, neluptîndu-ne cu creştinii, apoi tare ne bat”. 


Iarăşi a văzut fericitul pe un oarecare monah, mergînd şi şoptind rugăciune, iar din gura 
lui ieşea văpaie de foc, care ajungea pînă la cer. Atunci mergea și îngerul lui cu dînsul, avînd 
în mîini o suliță de foc, cu care izgonea diavolii de la monah. 


Odată, sosind praznicul învierii lui Hristos, în seara Sîmbetei celei mari, stînd Nifon în 
biserică cu poporul, a văzut pe Preacurata Născătoare de Dumnezeu cu Apostolii şi cu mulțime 
de sfinți venită în biserică, care căuta ca o maică asupra poporului ce sta înainte şi dacă vedea 
pe cineva îngrijindu-se pentru mîntuirea sa, foarte se bucura. lar de vedea pe unii din cei 
nepurtători de grijă pentru mîntuirea sufletului, clătina din cap şi plîngea. Însă, pentru toţi 
întinzîndu-şi mîinile, se ruga lui Dumnezeu ca toţi să cîştige mîntuirea. Cuviosul, văzînd 
aceasta, s-a umplut de nespusă bucurie, pentru că Preacurata Născătoare de Dumnezeu nu se 
desparte de creștini, ci de-a pururea le ajută şi aceasta îi era lui mare ajutătoare şi apărătoare. 
Altădată odihnindu-se, a venit diavolul cu o armă în mînă şi s-a repezit asupra lui vrînd să-l 
omoare, dar a fost oprit de puterea lui Dumnezeu și n-a putut să facă sfîntului nici un rău. Apoi 
a fugit scriîşnind din dinți şi zicînd: "O! Maria, tu totdeauna mă izgonești de la acest om aspru”. 


Apoi cuviosul avea și dar în buzele sale, că învăţa cele de folos şi mîngiia pe cei mîhniți. 
Un frate a venit la sfîntul, mîhnindu-se şi zicînd: "Ce voi face, părinte, că mă supără foarte mult 
duhul hulei, încît chiar cînd mănînc, beau sau cînd stau la rugăciune, îmi pune în inimă uneori 
eresuri, alteori hule grele asupra Domnului meu Iisus Hristos şi asupra Preacuratei Lui Maici, 
cum și asupra sfintelor icoane şi mă tem ca nu cumva să se pogoare foc din cer și să mă ardă de 


” 


VIU . 


Sfîntul a răspuns: "Primeşte, frate, curaj, căci marea cînd înspumează, multe valuri înalță 
şi bate în piatră, dar valurile se întorc iarăși în mare. Asemenea și gîndurile cele rele, care 
năvălesc de la diavol, se apropie de cugetul omenesc. Deci, dacă ascultă cineva sfatul cel rău şi 
urmează lui, acela piere; iar dacă cineva nu se învoieşte cu gîndurile hulei, ci mai vîrtos se 
împotriveşte lor, acela izgoneşte pe diavol. Apoi răutatea se întoarce pe capul diavolului, iar 
omul acela primește cunună. Şi tu, fiule, rabdă împotrivindu-te diavolului cu rugăciunile şi cu 
postul şi degrabă va fugi de la tine. Păzeşte-te de clevetire şi de mînie, că acestea mai vîrtos 
nasc hulele". Întărind astfel pe acel frate, l-a eliberat cu pace. 


Altădată, sfătuind cuviosul pe cei ce veneau la dînsul ca să audă cuvînt de mîntuire, între 
altele le spunea. Intr-o cetate era un om cucernic şi temător de Dumnezeu, care făcea multe 


faceri de bine celor de aproape şi îi iubea pe toți, ca pe niște îngeri ai lui Dumnezeu. Aceia însă, 
din lucrarea vicleanului, urau foarte mult pe făcătorul lor de bine şi unii îl socoteau ca pe un om 
cu obicei rău, iar alţii ziceau că este eretic și-l vorbeau de rău fără nici o sfială. 


El auzind acestea, se bucura şi, mulțumind lui Dumnezeu, zicea pentru ei această 
rugăciune: "Doamne, fă milă celor ce mă urăsc, celor ce mă vorbesc de rău și mă ocărăsc şi să 
nu-i pedepsești pentru mine, nici în veacul acesta, nici în cel ce va să vie. Zdrobeşte pe diavolii 
cel răi, care se ridică asupra mea şi precum nu Te-ai întors de la mine, cînd am păcătuit, aşa să 
nu Te întorci nici de la cei care mă ocărăsc şi mă vorbesc de rău pe mine, netrebnicul, robul tău; 
ci întoarce-i şi-i mîntuiește cu nemărginita ta milă, ca să se slăvească Preasfînt numele Tău, în 
veci, amin”. Şi într-acest chip făcînd el, a scăpat de patima vorbirii de rău, iar cei ce-l vorbeau 
de rău, văzînd dragostea lui către dînşii şi-au venit în simţire şi s-au îndreptat. 


Apoi zicea şi aceasta: "Acei ce voiesc să afle milă de la Dumnezeu se cuvine să se roage 
des şi să nu lase mintea lor să se risipească la alte lucruri, ci s-o adune şi s-o aibă în rugăciunea 
lor. Să alerge la sfinţitele slujbe ale Bisericii şi să asculte dumnezeieştile cuvinte cu mare luare- 
aminte și cucernicie. Să nu vorbească cu alţii și să rîdă, nici să citească sau să cînte cu slavă 
deşartă, răcnind fără rînduială, căci cu unele ca acestea, în loc să milostivească pe Dumnezeu, 
Îl mînie foarte mult". Şi cînd voia să vorbească cu cineva, din cei ce veneau la dînsul şi-l rugau 
pentru vreo sfătuire folositoare de suflet, întîi le făcea metanie zicînd: "lertaţi-mă, fraților, că 
eu fiind orb, voiesc să povăţuiesc pe alţii, dar sînt silit de dragostea voastră”. Apoi le vorbea cu 
mare smerenie cuvintele cele de Dumnezeu insuflate. 


Un frate a întrebat pe sfînt: "Pentru ce, cei vechi şi-au petrecut viaţa lor în pace, iar noi 
trăim acum în multe tulburări și necazuri". Sfîntul a zis: "Aceia aveau multă dragoste către 
Dumnezeu și către aproapele și păzeau dreptatea şi adevărul; şi cînd voiau să aducă vreun dar 
lui Dumnezeu sau să dea milostenie săracilor, ei dădeau toate cele bune, curate şi neîntinate de 
tot vicleşugul şi nedreptatea. Pentru aceasta petreceau în pace și Dumnezeu îi asculta în toate, 
pentru care-L rugau. Noi însă facem cele potrivnice şi ne iubim pe noi înşine mai mult decît pe 
Dumnezeu şi decît pe aproapele. Nu păzim nici dreptatea, nici adevărul, ci petrecem în 
nedreptate şi vicleşug. Pe toate cele bune le voim pentru noi, socotind pîntecele ca pe un 
dumnezeu şi îi slujim lui. lar cîte sînt proaste şi netrebnice, pe acelea le aducem lui Dumnezeu 
şi le dăm săracilor. Pentru aceasta nu ne ascultă Dumnezeu de ceea ce-L rugăm şi pătimim 
multe necazuri şi ispite”. 


Un tînăr îmbunătăţit s-a dus la sfint şi l-a rugat să-i vorbească cuvinte mîntuitoare de 
suflet. Sfîntul i-a zis: "Dacă doreşti, fiule, să mîntuieşti sufletul tău în mijlocul oamenilor ţi se 
cuvine să păzeşti acestea: să nu vrăjmăşeşti, nici să urăşti cîndva pe cineva, să nu osîndești, să 
nu vorbeşti de rău, să nu socoteşti niciodată că petreci viaţă îmbunătățită şi să nu cugeți înalt. 
Să nu zici sau să gîndești că cutare petrece bine şi cutare rău, ci să ai pe toți, cu una și aceeaşi 
socoteală şi cu inimă curată, ca pe nişte mădulare ale lui Hristos. Să nu voieşti a asculta pe cei 
ce vorbesc de rău, să fii zăbavnic a vorbi şi grabnic la rugăciune, să nu te răzbuni, nici să urăşti 


pe acela care te-a păgubit de ceva sau te osîndeşte, ci să-l ierţi şi să-l miluieşti, ca pe un făcător 
de bine al tău. Să-ţi socoteşti totdeauna păcatele tale, să te osîndeşti, să te ocărăşti, să te 
vrăjmăşeşti pe tine. Să fii smerit şi curat cu sufletul şi cu trupul de toată întinarea, să fii blînd, 
domol, paşnic, împodobit cu toată dreptatea şi adevărul, să te socoteşti pe tine mai rău decît toţi 
oamenii, precum și ești cu adevărat înaintea lui Dumnezeu. Că toată dreptatea noastră este ca o 
cîrpă lepădată şi nici stelele nu sînt curate înaintea Lui. 


Să nu te năluceşti că ai ajuns la măsuri înalte, ci să zici totdeauna în sinea ta: Știi, 
ticăloase suflete, căci cu păcatele am întrecut şi pe diavol şi nici un lucru bun n-am făcut 
niciodată. Vai nouă! ce avem să pătimim! Într-acest chip cu jale să grăieşti şi să te umilești 
totdeauna. Rugăciunea ta să fie ca a vameşului, cu mare smerenie și zdrobire de inimă și mintea 
ta să fie la cuvintele acelea, cu care se roagă gura ta. Apoi să zici totdeauna și așa: De cele 
ascunse ale mele, Doamne, curăţeşte-mă şi de cele străine iartă pe robul Tău. Şi toată grija şi 
sîrguința ta să fie pentru mîntuirea sufletului tău, iar pentru cele trebuincioase trupului se 
îngrijește Dumnezeu, după cum făgăduieşte Însuși în Sfînta Evanghelie. Şi dacă doreşti să te 
duci în împărăția cerurilor, îţi trebuie să fii slobod de toate lucrurile cele materiale. Căci acel ce 
este împresurat cu multă materie, degrabă se va cufunda în adînc”. Acestea zicînd către acel 
tînăr bun, l-a eliberat în pace. 


Mai spunea încă şi aceasta către fraţi, căci cu puţină mîncare şi cu priveghere se biruiește 
patima trupului. Că toate patimile, fiind diavoli, se izgonesc cu postirea şi cu privegherea, 
precum a zis Domnul. Și altele zicea sfîntul spre folosul fraţilor, căci avea către toți multă 
dragoste şi dorea ca toţi să se mîntuiască. De aceea zicea, că avem datoria să iubim, să ne 
milostivim şi să miluim pe frații noștri, cu cele ce ne-a dăruit nouă Dumnezeu, dacă voim să se 
milostivească şi să ne miluiască şi pe noi Domnul în ziua judecății. 


Ascultaţi încă şi aceasta pe care o povestea sfîntul și vă minunați: "După ce mi-am venit 
în simțirea păcatelor mele zicea elşi am început să fac lucrurile pocăinței, nu erau încă trecuţi 
trei ani şi într-o seară mi-a venit un gînd, că am atîta vreme de cînd mă rog lui Dumnezeu şi 
pînă acum nici un dar nu mi-a dat, căci am întinat Sfîntul Botez cu păcatele mele şi pentru 
aceasta nu mă ascultă Dumnezeu. Acestea socotindu-le eu în întristarea mea, am adormit şi am 
văzut în vis că eram într-o biserică preafrumoasă, în care Domnul nostru lisus Hristos şedea pe 
scaunul slavei Sale. Și dacă L-am văzut, mi-am înălțat mîinile spre El și mă rugam zicînd: Auzi, 
Dumnezeule, rugăciunea mea și să nu treci cu vederea cererea mea şi celelalte din psalm. 
Domnul, plecîndu-şi capul, asculta rugăciunea mea, iar eu îl rugam să izgonească de la mine 
duhul cel rău al temerii. Atunci Domnul mi-a zis: "Am auzit rugăciunea ta şi să fie după cererea 


” 


ta . 


După puţin mi-a zis iarăşi: "Nifone, Nifone, în seara aceasta M-ai întristat cu ceea ce ai 
zis în gîndul tău, că adică Mă rogi de atîta vreme şi nici un dar nu ţi-am dat. Nu eşti tu care mă 
rogi în toate zilele să nu te slăvesc pe pămînt? Deci apoi ce dar să-ți dau, ca să nu te slăveşti de 
oameni? Darul limbilor, ori darul proorociei, ori darul tămăduirilor şi celelalte? Dar tu nu le 


voieşti, nici nu le ceri, ca să nu te slăvească oamenii pentru dînsele. Dar ce este acela pe care îl 
ai? Spune-Mi, nu este dar? Aerul care îl răsufli, nu este dar? Cerul, pămîntul, marea şi toate 
cele dintr-însele nu vi le-am dat în dar? Ce Mi-aţi dat voi oamenii pentru ele? Nimic. Și lucrul 
cel mai rău este că în loc de răsplătire voi M-aţi scuipat, M-aţi pălmuit, M-aţi bătut cu bice şi 
pe cruce M-aţi pironit, cu oţet şi cu fiere M-aţi adăpat și cîte rele nu Mi-aţi făcut, pe care voi 
înşivă le ştiţi. Dar Trupul şi Sîngele Meu pe Care vi le-am dat vouă, nu sînt un dar? Toate 
bunătățile pămîntului ce sînt? Păsările cerului, peştii mărilor ce sînt, nu sînt daruri? Și că am 
murit şi M-am îngropat pentru dragostea voastră, v-am slobozit din iad și v-am așezat întru 
împărăția Mea, acestea nu sînt daruri? Și cine altul v-a făcut unele ca acestea și atîtea bunătăți? 
Cum zici că nu ţi-am dat nici un dar? Caută şi acum de vezi duhul temerii, cum este legat”. 


Deci căutînd eu, am văzut în dreptul meu un taur legat de un par, atît de strîns încît nu 
putea nici să se miște, ci numai își plimba ochii şi căuta într-o parte şi într-alta, cum să mă rupă. 
De atunci mai mult cu dumnezeiescul ajutor m-am liberat de patima temerii, care de tînăr mă 
stăpînea foarte mult şi cînd voiam să mă duc la biserică noaptea, ori altceva lucru bun să fac, 
îmi era mare frică. Și în somn îmi arăta nenumărate rele şi cu covîrșire mă înfricoșa. Iar din 
vremea aceea, m-am eliberat de patima temerii și am preamărit pe Dumnezeu". 


Nici de darul tămăduirilor nu s-a lipsit cuviosul, căci a venit la dînsul o femeie, avînd 
durere de măsele şi s-a rugat de sfint ca să o tămăduiască. Iar el a zis: "O! maică, noi sîntem 
oameni păcătoşi şi necuraţi și nu putem să te tămăduim, de nu va face Dumnezeu milă cu tine”. 
Acestea zicînd și intrînd în biserică, s-a rugat, apoi luînd untdelemn din candela Preasfintei 
Născătoare de Dumnezeu, a uns fața ei peste toată umflătura și îndată a încetat durerea și, 
vindecîndu-se femeia, s-a dus lăudînd pe Dumnezeu. Și pe femeia care îl crescuse pe dînsul, 
zăcînd pe patul durerii şi fiind aproape de moarte a tămăduit-o cu rugăciunea şi a făcut-o 
sănătoasă. Apoi, cu ochii cei mai înainte-văzători, vedea sufletele oamenilor ieşind din trupuri. 


Odată, stînd în biserica Sfintei Anastasia, rugîndu-se și ridicîndu-și ochii la cer, a văzut 
cerurile deschise şi mulțime de îngeri, dintre care unii se pogorau pe pămînt, iar alţii se suiau 
în sus, înălțînd sufletele omeneşti întru cele cerești. Și privind el, iată, doi îngeri mergeau la 
înălțime, ducînd un suflet. Şi după ce s-au apropiat de vama desfrînării, au ieșit vameşii diavoli, 
cu mînie zicînd: "Al nostru este sufletul acesta şi cum aţi îndrăznit voi să-l duceți pe alături?" 
Îngerii au răspuns: "Ce semn aveţi asupra lui, dacă ziceţi că este al vostru?" Zis-au diavolii: 
"Pînă la moarte a păcătuit nu numai după fire, ci şi peste fire. Pe lîngă aceasta, osîndea pe 
aproapele său și ce este mai amar decît aceasta, că a murit fără pocăință. Voi ce ziceți de 
aceasta?" Îngerii au răspuns: "Cu adevărat, nu vă vom crede nici pe voi, nici pe tatăl vostru 
diavolul, pînă cînd vom întreba pe îngerul lui păzitor". Și întrebînd pe înger, acesta a zis: "Cu 
adevărat a păcătuit mult sufletul acesta, dar, din ceasul îmbolnăvirii sale, a început a plînge şi a 
mărturisi păcatele sale lui Dumnezeu și dacă I-a iertat, Dumnezeu ştie, EI are stăpînire şi a Lui 
este slava dreptei judecăţi”. Atunci îngerii, batjocorind pe diavoli, au intrat cu sufletul prin 
porțile cereşti. 


După aceasta fericitul a văzut iarăşi un suflet dus de îngeri, iar diavolii alergînd către 
aceștia strigau: "Ce ducețţi fără înştiinţare sufletul acestui iubitor de argint, desfrînat, ocărîtor şi 
făcător de războaie?" Răspuns-au îngerii: "Cu dinadinsul ştiind că deşi a făcut acestea, a plîns 
şi a suspinat, mărturisindu-și păcatele şi dînd milostenie şi pentru aceea l-a iertat pe el Domnul”. 
Iar diavolii au zis: "Dacă şi acest suflet este vrednic de mila lui Dumnezeu, apoi luaţi păcătoşii 
din toată lumea şi noi pentru ce să ne mai ostenim?" Răspuns-au către dînşii îngerii: "Toţi 
păcătoşii care-şi mărturisesc păcatele cu smerenie și cu lacrimi, după mila lui Dumnezeu vor 
primi iertare, iar care mor fără pocăință pe aceia îi va judeca Dumnezeu". Și aşa ruşinînd 
duhurile cele viclene, a trecut. Apoi, sfîntul iarăşi a văzut sufletul unui bărbat iubitor de 
Dumnezeu înălțîndu-se curat şi milostiv. Pe acesta văzîndu-l diavolii, scrîşneau din dinţi de 
departe. Îngerii lui Dumnezeu ieşind din porţile cerești, întîmpinau şi sărutau pe acel sfînt, 
zicînd: "Slavă Ţie, Hristoase Dumnezeule, că nu l-ai dat în mîinile vrăjmașului, ci l-ai izbăvit 
pe dînsul din iadul cel mai de jos”. 


Și nu după mult timp încă, a mai văzut Sfintul Nifon un suflet tîrît de diavoli la iad. 
Sufletul acela era al unui rob pe care îl chinuise stăpînul său cu foame și cu bătăi, iar el 
nerăbdînd chinurile acelea, îndemnat fiind de diavoli, a luat o funie şi s-a spînzurat; îngerul 
păzitor al sufletului aceluia mergea pe departe plîngînd, dar diavolii se bucurau. Apoi, i s-a 
poruncit de la Dumnezeu îngerului celui ce plîngea, ca să meargă în cetatea Romei şi acolo să 
păzească un prunc de curînd născut și botezat în acea vreme. Şi iarăși a mai văzut cuviosul un 
suflet dus de înger prin văzduh, pe care îl întîmpinau cetele diavoleşti şi, neajungînd încă la a 
patra vamă, a fost luat din mîinile sfinţilor îngeri şi aruncat cu batjocură în adînc. Acel suflet 
era al unui cleric de la biserica Sfîntului Elefterie, care mînia în ficare zi pe Dumnezeu cu 
desfrînarea şi făcînd sfadă; apoi a murit deodată fără pocăință și așa s-a făcut bucurie diavolilor. 


Cuviosul a zidit o biserică în Constantinopol în numele Preacuratei de Dumnezeu 
Născătoare şi, avînd lîngă dînsa locuinţa sa, pe mulţi necredincioşi îi întorcea la credinţa lui 
Hristos. Aceasta nerăbdînd-o diavolul, că Nifon pe mulți scotea de la înşelăciune, au venit 
asupră-i mulțime de diavoli, ca la o mie și, năvălind noaptea, au vrut să-l muncească. Deci s-a 
umplut locuinţa lui de diavoli, iar el i-a certat cu puterea Sfintei Cruci și, avînd ajutorul lui 
Dumnezeu și al sfîntului înger, a luat pe fiecare dintr-înşii şi le-a dat cîte o sută de toiege, pînă 
cînd s-au jurat că nu se vor mai apropia niciodată de locul acela unde se pomeneşte numele lui 
Nifon. 


Cuviosul vorbind odată cu frații pentru folosul sufletului, a pomenit şi aceasta: Era, zicea 
el, într-o cetate, la un patriciu, un rob, cu numele Vasile, cu meşteşugul cizmar, cu obicei rău, 
necurat, îndărătnic şi flecar, pierzîndu-şi toată vremea în jocuri şi în păcate trupești cu 
desfrînatele, neascultînd nici de certările stăpînului său. Prin purtarea de grijă cea minunată a 
milostivului Stăpîn, i s-a rînduit mîntuire în acest chip: s-a întîmplat că era foamete mare prin 
voia lui Dumnezeu, pentru păcatele oamenilor şi au început stăpînii a izgoni pe robii lor pentru 
lipsa hranei. Atunci a izgonit şi acest patriciu pe Vasile, iar el ieşind, în ziua dintii şi-a vîndut 
hainele pentru hrană, apoi a început a umbla gol, cerşind milostenie. Fiind atunci iarnă, tremura 
de frig, iar mai pe urmă amorțind, s-a culcat pe uliţă și peste puţin i-au degerat degetele 
picioarelor şi chiar picioarele i-au slăbit. 


Vasile răbda, socotind toate acestea ca pedeapsă pentru păcatele sale și nimic nu zicea, 
decît numai dădea slavă lui Dumnezeu pentru toate. 


Aşa a petrecut două luni, zăcînd pe uliţă fără acoperămînt, suspinînd şi tînguindu-se 
pentru păcatele sale. Din întîmplare a trecut pe acea cale un iubitor de Hristos, cu numele 
Nichifor. Acesta văzînd pe Vasile care pătimea, a poruncit slugilor sale ca să-l ia în casa sa, 
unde l-a odihnit cu dragoste, așternîndu-i și hrănindu-l cu mîinile sale. 


După două săptămîni, într-o zi de sîmbătă, acel Vasile fiind bolnav, a început a grăi, 
zicînd: "Bine aţi venit, sfinți îngeri; odihniţi-vă puţin şi vom merge". Iar ei au zis: "Nu aşteptăm, 
ci să mergi degrabă, că te cheamă Domnul". Răspuns-a Vasile: "Aşteptaţi-mă puțin pînă voi 
plăti o datorie, că am luat cu împrumut de la un prieten al meu zece bani de aramă şi încă nu i- 
am plătit; deci întîi trebuie să-i dau, să nu mă oprească pentru aceea diavolul în văzduh". Și au 
aşteptat îngerii pînă ce Vasile a cerut de la cineva zece bani și i-a trimis aceluia căruia îi era 
dator şi atunci şi-a dat duhul său lui Dumnezeu. lată, vedeți fiilor, ce fel sînt judecăţile lui 
Dumnezeu și cum mîntuieşte EI pe cel păcătos. 


Fericitul Nifon a venit odată cu ucenicul său la rugăciune, în biserică, lîngă palatul ce 
se numea Aponia şi unde arhiereul începea dumnezeiasca slujbă. Deodată i s-au deschis ochii 
minţii și a văzut pogorîndu-se foc din cer ce acoperea altarul și pe arhiereu; iar în vremea cîntării 
"Sfinte Dumnezeule" s-au arătat patru îngeri care cîntau împreună cu cei din biserică. Cînd se 
citea din Epistolele apostolești, au văzut pe Sfîntul Apostol Pavel, privind din dosul celui ce 
citea. Apoi citindu-se Evanghelia, cuvintele ei, ca nişte făclii se suiau la cer. Sosind vremea 
Heruvicului şi a ieşirii cu Sfintele Daruri, s-a desfăcut acoperămîntul bisericii şi s-a arătat cerul, 
simțindu-se o bună mireasmă. Apoi se pogorau îngerii, cîntînd: "Slavă lui Hristos Dumnezeu”. 
Îngerii aduceau un Prunc foarte frumos, pe Care, punîndu-L pe discos au înconjurat prestolul, 
iar pe arhiereul care slujea la cinstitele daruri, îl acopereau cu aripile lor doi serafimi şi doi 
heruvimi, zburînd peste capul lui. 


Sosind vremea sfințirii darurilor şi a săvârşirii înfricoşatei Taine, s-a apropiat unul din 
îngeri care era mai luminat, și, luînd un cuţit, a înjunghiat Pruncul. Sîngele l-a turnat în Sfîntul 
Potir şi pe Prunc punîndu-l pe Sfîntul Disc, el iarăşi a stat întru a sa rînduială, cu bună 
cucernicie. Apoi s-a început împărtăşirea cu dumnezeieştile Taine şi a văzut sfîntul că unora 
din cei ce se împărtăşeau, le erau feţele luminate ca soarele, iar ale altora negre şi întunecate, 
ca de arap. lar îngerii, care stăteau înainte, luau seama care şi cum se apropie. Deci, pe cei ce 
se împărtăşeau cu vrednicie, îi încununau, iar de către cei nevrednici, se întorceau şi se mîhneau. 
Săvirşindu-se sfînta slujbă, au văzut cum Pruncul iarăși s-a aflat întreg în mîinile îngerilor, care 
s-au înălțat la cer. Aceasta a spus-o ucenicului său mai pe urmă chiar cuviosul, care a şi lăsat-o 
în scris pentru folosul multora. 


Odată, mergînd sfîntul spre biserica Preasfintei Născătoare de Dumnezeu, pe care o 
zidise singur, a văzut în cale un arap mergînd foarte mîhnit. Acela era un stăpîn diavolesc, iar 
după dînsul mergeau alți diavoli. Dar după ce s-au apropiat și au auzit cîntarea Bisericii, au 
început diavolii cei mai mici a imputa domnului lor, zicînd: "Vezi cum se slăveşte numele lui 
lisus de către aceştia, pe care odată i-am avut sub stăpînirea noastră. Deci, unde este puterea 
noastră? Acum s-a biruit şi s-a sfărîmat toată împărăția noastră!" Aşa imputînd diavolii 
domnului lor, acela le-a răspuns: "Nu vă mîhniţi de aceasta, nici nu vă îngrijiţi, că degrabă voi 
face să lase creștinii pe lisus și ne vor slăvi iarăși pe noi”. 


Mergînd ei mai departe, au văzut vreo treizeci de bărbaţi şi s-a apropiat stăpînul 
diavolilor şi a şoptit unui bărbat la ureche. Acela, întunecîndu-se cu mintea, a început a vorbi 
cuvinte de ruşine, a rîde şi a cînta cîntece de ruşine; apoi au întîlnit un fluierător care mergea şi 
cînta. Fericitul a văzut pe arap cum legase cu o frînghie pe toți acei bărbaţi şi-i tîra după 
fluierător, iar ei mergeau după el fluierînd şi jucînd, adăugîndu-se mult popor pe drum, care 
jucau şi cîntau cele de rușine, pentru că diavolii, apucîndu-i cu undiţele, îi trăgeau de inimile 
lor. Văzîndu-i din curtea sa, un oarecare om bogat i-a chemat şi i-a dat fluierătorului un ban ca 
să joace înaintea lui. Acel ban, după ce l-a pus fluierătorul în buzunarul său, l-au luat diavolii 
şi l-au trimis în iad, la tatăl lor Satana, zicîndu-i: "Bucură-te, tatăl nostru, că iată Alazon, boierul 
nostru ţi-a trimis jertfa pe care au adus-o vrăjmaşii noştri creştini, dînd bani la jocuri". Satana, 
primindu-l, s-a bucurat şi a zis: "Nevoiţi-vă, fiilor, ca să crească Jertfa voastră şi să biruiască pe 
creștini”. Apoi iarăşi a întors banul în buzunarul fluierătorului. 


Fericitul Nifon, văzînd toate acestea cu ochii cei sufleteşti, a zis suspinînd: "O! vai celor 
ce aduc jertfă diavolilor prin jocuri". Şi învăţa pe cei ce-l ascultau să se păzească de jocurile 
cele necurate și fără rînduială, pentru că sînt de la diavol. 


Odată sfîntul, după rugăciune a avut o vedenie: a văzut un cîmp mare deopotrivă de lung 
şi lat, în care stăteau mulțime de diavoli, în cete şi erau toți la trei sute şaizeci şi cinci de cete, 
după numărul păcatelor cele grele. Un arap preaîntunecat, număra oștile, rînduind cetele ca la 
război şi zicînd: "Priviţi spre mine şi nu vă temeți de nimic, pentru că puterea mea va fi cu voi”. 
Unul dintre diavoli a adus mulţime de arme felurite și le împărțea la cete; apoi dînd diavolul 
fiecărei cete descîntece și farmece, le-a trimis peste tot pămîntul, asupra Bisericii lui Hristos. 
Văzînd aceasta fericitul Nifon, îndată a auzit glas către dînsul: "Întoarce-te, Nifone, către răsărit 
şi priveşte". Iar el, întorcîndu-se, a văzut un cîmp curat şi frumos, unde erau mulțime fără de 
număr, din cei cu haine albe, mai îndoită decît a arapilor cu mii de mii, pregătiţi toţi ca de 
război. Apoi a venit un bărbat oarecare mai luminat decît soarele şi a zis: "Aşa vă porunceşte 
vouă Domnul Savaot, să vă duceţi în tot pămîntul ca să ajutaţi creştinilor și să păziți viaţa lor”. 
Cuviosul, văzînd aceasta a preamărit pe Dumnezeu, Care ajută Bisericii sale. 


După aceasta, Cuviosul Nifon s-a apropiat de bătrînețe şi a sosit vremea arhieriei lui, 
care i s-a vestit mai înainte de la Dumnezeu prin vedenie. ] s-a arătat un loc oarecare plin de 
mulțime de oi, ca la o mie de mii, care nu aveau păstor. Și cugetînd în sine fericitul, cum nu se 
tem de lup aceste oi singure, îndată i-a venit înainte un bărbat cu sfințită cuviință, asemenea 
Apostolului Pavel, și i-a zis: "Ce stai privind la oile cele împărătești şi tu, fiind fără de lucru, 
pentru ce nu le paști? Fericitul Nifon răspunse: "Oare eu să pasc oile împărătești, fiind neînvăţat 
la un lucru ca acesta şi neputincios cu totul?". lar cel ce se arătase i-a zis: "Ţie ţi-a poruncit să 
le paşti puţin şi după aceea, odihnindu-te, vei primi mare plată". Şi zicînd acestea i-a dat un 
toiag, încredințîndu-i şi oile şi staulul, apoi s-a dus. 


Fericitul, deşteptîndu-se, cugeta ce va fi aceea şi a priceput că bărbatul care i s-a arătat 
era Sfîntul Apostol Pavel, iar oile erau poporul și staulul, biserica; şi s-a temut foarte ca nu 
cumva să-l aleagă episcop al Constantinopolului. În acea vreme, după Mitrofan fiind episcop 
Alexandru, a zis în sine: eu aşa am rugat pe Dumnezeu, ca să nu fiu stăpînitor peste oameni şi, 
iată, acum voieşte să-mi dăruiască stăpînire. Deci, voi face ca proorocul lona, adică voi fugi de 
aici. Şi luînd pe ucenicul său, a fugit din chilia sa şi a intrat într-o corabie. Apoi suflînd vînt lin 
a ajuns degrabă în Alexandria, unde, după Petru, era atunci episcop Alexandru al treilea, care a 
pătimit pentru Hristos pe vremea lui Dioclețian. 


În ziua aceea au venit oamenii din ostrovul Ciprului, din cetatea ce se numeşte 
Constanţiana şi rugau pe arhiepiscopul Alexandriei să le dea un episcop vrednic, căci răposase 
păstorul lor, care se chema Cristofor, bărbat sfînt şi cinstit. lar arhiepiscopul le-a zis: "Aşteptaţi 
puțin pînă cînd va arăta Dumnezeu pe un om ca acela". Şi într-aceeaşi noapte, arhiepiscopul a 
văzut pe Sfîntul Apostol Pavel, zicînd către dînsul: "Pe cine vei pune episcop cetății 
Constanţianei?" Arhiepiscopul a răspuns: "Nu ştiu. Pe cine va voi Dumnezeu". Atunci a zis cel 
ce i se arătase: "Dumnezeu îți va arăta pe cel vrednic. Să vii de dimineaţă cu tot clerul în biserică 
şi să iei seama la cei ce intră şi pe care îl vei vedea în toate asemenea mie, aceluia să-i 
încredințezi păstoria". Făcîndu-se dimineață, patriarhul era în biserică și lua seama la cei ce 
intrau, să vadă cine va fi asemenea celui ce i se arătase. 


Nifon, neștiind nimic de aceasta, a venit în biserică, dar a zis ucenicului pe cale: "Simt 
oarecare mîhnire şi bucurie în inima mea, căci are să ni se întîmple ceva". Şi așa intrară în 
biserică. Arhiepiscopul, văzîndu-l, a zis arhidiaconului său: "Vezi, Atanasie, că acest om este 
asemenea la faţă cu chipul Sfîntului Apostol Pavel". Arhidiaconul zise: "Adevărat, părinte, aşa 
este. Cred că el va fi vrednic a paşte Biserica lui Hristos, căci văd îngerul lui Dumnezeu umblînd 
cu dînsul şi vorbind; pe lîngă aceea se vede pe capul lui şi cunună de piatră scumpă. Atunci 
arhiepiscopul, chemîndu-l pe fericitul Nifon, l-a sărutat și a şezut. Arhidiaconul, zîmbind, a zis 
către Nifon: "De ceea ce ai fugit, părinte, la aceasta acum, nevrînd, ai venit!" Înştiințîndu-se 
fericitul de ceea ce avea să 1 se întîmple, a oftat şi a zis: "O! greu îmi este că, fiind nevrednic și 
păcătos, cum să mi se dea o stăpînire ca aceasta?" Răspuns-a arhiepiscopul: "O! de aş fi şi eu 
aşa de nevrednic!" Și acestea zicînd s-a sculat şi începînd dumnezeiasca Liturghie, a trecut pe 
Preacuviosul Nifon în treptele hirotoniei, după toată rînduiala, hirotonisindu-l diacon şi preot, 
nu după multe zile. După aceasta l-a înălţat şi la treapta arhieriei, bucurîndu-se tot poporul de 


un păstor ca acela arătat de Dumnezeu. Și a petrecut fericitul Nifon în Alexandria trei zile după 
ridicarea la episcopie, vorbind cu sfinții ce se aflau acolo. 


După aceasta I-a eliberat arhiepiscopul la scaunul său, trimițînd şi pe arhidiaconul său 
şi pe alți sfinți bărbați pentru cinste. Sosind în cetatea Constanţiana din Egipt, în patru 
septembrie l-au aşezat în scaun şi trimișii s-au întors înapoi la Alexandria, lăudînd pe 
Dumnezeu. lar arhiereul lui Dumnezeu, Nifon, a început cu multă sîrguință a paşte oile lui 
Hristos, îngrijindu-se pentru mîntuirea lor. El era ca un tată adevărat al sărmanilor şi al 
văduvelor, celor neputincioşi era făcător de bine și doctor fără de plată. Pe lîngă acestea a făcut 
şi minuni în multe chipuri, despre care n-a fost cu putinţă a se scrie şi pentru care prea mult a 
fost cinstit şi iubit de toți. 


Avînd ochiul neadormit spre turma sa, a văzut altădată, la amiază, un arap mare 
rezemîndu-se într-un toiag ca un bătrîn, intrînd în cetate și cînd mergea, se odihnea de multe 
ori. Deci, pricepînd sfîntul că acela este diavolul, a strigat asupra lui: "Ţie-ţi zic, necuratule, 
pentru ce şi cum ai îndrăznit a intra aici?" lar arapul a căutat asupra lui cu mînie, ca şi cum ar 
fi vrut să-l înghită și a zis: "Am auzit de tine că eşti aici şi am venit ca să te sfărîm cu oile tale”. 
Iar sfîntul a zis către dînsul: "Neputinciosule, singur fiind sfărîmat, cum voiești a mă sfărîma 
pe mine? Eu am văzut un nevoitor luptîndu-se cu voi şi treizeci de diavoli au slăbit luptîndu-se 
cu dînsul. Deci, cine nu va rîde de neputinţa voastră?" Iar diavolul a zis: "Nu te mira de aceasta 
că de aș fi avut puterea cea dintii, puţin mi-ar fi lipsit a te sfărîma pe tine. Dar de cînd S-a 
răstignit Hristos, sînt neputincios cu adevărat". Răspuns-a sfîntul: "Apoi acum, de mă voi ruga 
Hristosului meu, ce va fi ţie, neruşinatule?" Iar diavolul a zis: "Știu că poți mult, dar să nu-mi 
faci rău, că acum mă duc din cetatea ta și nu mă voi mai apropia”. Acestea auzind arhiereul a 
mulțumit lui Dumnezeu, că-l păzeşte pe el şi turma lui o apără de vrăjmașul diavol. 


Păscînd Sfîntul Nifon Biserica lui Hristos cîtăva vreme, s-a apropiat de sfîrşitul său, pe 
care l-a ştiut cu trei zile mai înainte. Și a venit la dînsul şi marele Atanasie care fusese 
arhidiacon, iar după mutarea lui Alexandru, primise scaunul Bisericii Alexandriei, că aceluia 
mai înainte de vreme i s-a vestit de la Dumnezeu despre apropierea sfîrșitului lui Nifon. Deci, 
a venit cu tot clerul său ca să dea plăcutului lui Dumnezeu sărutarea cea mai de pe urmă. Nifon 
văzînd pe Atanasie a zis: "Pentru ce te-ai ostenit, fericite părinte, a veni la mine, omul cel mai 
păcătos?" Răspuns-a Atanasie: "M-am înștiințat că mîine ai să mergi către Ierusalimul cel de 
sus şi am venit ca să vorbesc cu tine. ŞI, te rog, cînd vei sta înaintea scaunului lui Dumnezeu, 
să mă pomenești şi pe mine acolo, ca şi eu să aflu de la Domnul milă”. Răspuns-a sfîntul: "Dar 
şi tu, părinte, cînd vei înălța înfricoşată jertfă, să-ţi aduci aminte şi de a mea nevrednicie”. 


În acea noapte Sfîntul Nifon a făcut rugăciune îndestulată pentru sine și pentru turma sa 
şi i s-a arătat îngerul Domnului, mîngîindu-l şi întrebîndu-l pe dînsul despre odihna care i s-a 
pregătit lui. Iar în vremea cîntării Utreniei, a început focul durerii trupești să-l ardă foarte mult. 
Pentru aceea a zis ucenicului său: "Fiule, să-mi aşterni o rogojină pe pămînt". lar acela făcînd 
aşa, fericitul s-a culcat pe ea, fiind foarte bolnav. După ce s-a făcut ziuă, a venit la dînsul marele 


Atanasie şi, aşezîndu-se lîngă dînsul, a zis: "Părinte, are omul oarecare folos din boală sau nu? 
"Sfintul a răspuns: "Precum se curăţă aurul de rugină, arzîndu-se în foc, aşa şi omul bolnav se 
curățește de păcatele sale". 


Tăcînd puțin, apoi a plîns. După aceasta a zîmbit, s-a luminat faţa sa şi a zis: "Bine ați 
venit, sfinților îngeri". După puţin iarăşi a zis: "Bucuraţi-vă, sfinților mucenici”. Și s-a luminat 
fața lui mai mult. După puţin timp a zis: "Mulțumită vouă, fericiţilor prooroci”. Atunci s-au 
deschis ochii Sfîntului Atanasie și a văzut că sfîntul era sărutat de toate cetele sfinților unul cîte 
unul. Apoi Nifon a zis, zîmbind: "Bucuraţi-vă, preacuvioşilor sfințiți şi toţi sfinții”. Şi a tăcut. 
După puţin a strigat: "Bucură-te cea cu dar dăruită, lumina mea cea preafrumoasă, ajutătoarea 
şi tăria mea; bine te voi cuvînta pe tine, ceea ce ești bună, că îmi aduci aminte de mila darului 
tău". După aceasta a tăcut şi s-a luminat faţa lui ca soarele, încît s-au înspăimîntat toți cei ce 
erau de față. Atunci s-a simţit şi un miros de bună-mireasmă. 


Astfel şi-a dat cinstitul şi sfințitul său suflet în mîinile lui Dumnezeu, în douăzeci şi trei 
ale lunii decembrie. Și s-a făcut prin toată cetatea multă plîngere și tînguire şi l-au îngropat cu 
cinste în biserica cea mare a Sfinţilor Apostoli, slăvind pe cel Preamilostiv asupra păcătoşilor, 
pe Dumnezeul Cel minunat întru sfinţii Săi, pe Tatăl şi pe Fiul şi pe Sfîntul Duh în veci. Amin. 


53. PĂTIMIREA ȘI VIATA SFINTEI MUCENIŢE EVGHENIA FECIOARA 
(04 DECEMBRIE) 


Comod, urmînd la împărăţia Romei, după tatăl său Marcu, pe cînd avea şapte ani de 
împărăție, a fost ales eparh peste tot Egiptul un bărbat vestit, cu numele de Filip şi a venit din 
Roma în Alexandria, împreună cu femeia sa, Claudia şi cu fiii săi. El avea doi fii, anume Avit 
şi Serghie şi o fiică cu numele Evghenia, frumoasă la chip şi vitează cu duhul, despre a cărei 
viață avem să grăim. Filip stăpînea ţara Egiptului după rînduiala romanilor şi după obiceiurile 
părintești. 


Noul eparh ura foarte mult învățătura vrăjitorească şi pe neamul evreiesc şi mult 
prigonea şi pierdea pe vrăjitori, iar de numele evreiesc nu suferea nici să audă. Însă faţă de 
creștini se arăta mai blînd, deşi-i izgonise din cetate, după porunca împăratului, lăsîndu-i acolo 
să viețuiască în pace şi cu libertate să slujească Dumnezeului lor. EI îi cinstea pentru viaţa lor 
desăvîrşită şi iubirea de înțelepciune. Osîrdia lui era a se îndeletnici întru înţelepciunea cea 
elinească, în care creştea şi pe fiica sa Evghenia, învăţind-o vorbirea cea frumoasă sau retorica, 
în amîndouă limbile, latineşte și greceşte, avînd sîrguință s-o vadă sporind în filozofie. Iar ea, 
fiind foarte ascuţită la minte şi cu osîrdie la învăţătură, toate le pricepea cu înlesnire; şi oricîte 


le auzea numai o dată sau le citea, pe toate le ținea bine minte totdeauna, avîndu-le scrise în 
inima ei, ca pe nişte tăblițe de aramă. 


Evghenia era frumoasă la față şi cu bună-podoabă la trup, dar mai frumoasă era cu 
cugetul cel înţelept şi împodobită cu curăţenia fecioriei. Pentru aceasta cînd unul din cei mai de 
frunte din neamul romanilor, cu numele Acvilin, căuta să o logodească ca mireasă a fiului său 
Acvelie, fiind întrebată de părinţii săi dacă voieşte să se mărite după acel tînăr de neam bun, ea 
a răspuns: "Pe bărbat trebuie a-l alege ca să fie bun la fire, mai mult decît de bun neam, pentru 
că are a vieţui cu dînsul, iar nu cu neamul lui. Deci căutau şi alții să se logodească cu ea, tineri 
luminați cu neamul, cu mărirea şi cu bogăţia, însă ea, ca şi cum nu i-ar fi plăcut obiceiurile lor, 
deși cu fapta iubea curăţia şi fugea de însoţire, pe toţi îi nesocotea, deoarece curăţia era dorința 
şi purtarea ei de grijă, adică a petrece în feciorie curată. Astfel, vasul cel frumos şi curat se 
pregătea mai înainte spre primirea dumnezeiescului mir. Și îndată faptelor ei celor bune, a urmat 
credinţa cea bună şi curată, apropiindu-se de izvorul cel curat al dreptei credințe. 


Începutul întoarcerii ei către Dumnezeu a fost astfel: a intrat în miinile ei din întîmplare, 
sau mai bine zis din purtarea de grijă a lui Dumnezeu, o carte ce cuprindea epistolele Sfîntului 
Apostol Pavel, pe care citind-o cu luare-aminte, a aflat că unul este Dumnezeul cel adevărat, 
Care a făcut toată lumea. Și îndată s-a luminat cu mintea, pe care o avea cu mult mai înainte 
curățită şi pregătită spre primirea Sfîntului Duh. Deci, a crezut în Hristos cu inimă neîndoită, 
dar cu gura nu îndrăznea a-L mărturisi pe față temîndu-se de mînia părinților săi. 


Iar cînd se împlinea porunca cea împărătească în Alexandria și se izgoneau creştinii din 
cetate, a căror învățătură Evghenia dorea foarte mult ca s-o audă, atunci, vrînd mai cu înlesnire 
a-şi dobîndi dorinţa sa, s-a cerut la părinții ei ca să iasă afară din cetate, la unul din satele lor ce 
era aproape, pentru ca să se răcorească. Părinţii, neavînd nici o bănuială despre gîndurile ei, n- 
au oprit-o a ieşi pentru a se răcori. 


leşind ea cu careta cu fameni și cu robi, pe cînd mergea pe lîngă satul creștinilor şi trecea 
pe lîngă o mănăstire, a auzit într-însa glas de monahi cîntînd: Toţi zeii neamurilor sînt lucruri 
de miini omeneşti, iar Domnul Care a făcut cerurile este Atotputernic. 


Acestea auzind, ca şi cum s-ar fi rușinat de rătăcirea părintească, a oftat din inimă și a 
zis către famenii ei, dintre care pe unul îl chema Protan, iar pe celălalt Iachint: "Voi, împreună 
cu mine destul ați învăţat scriptura şi am priceput împreună dogmele filosofilor Socrate, 
Aristotel şi Platon şi pe cele ce cu adeverire le-au aşezat. Eresul stoicilor şi părerea epicureilor 
şi ale altor sofişti şi făcători de stihuri le-am citit şi le-am cunoscut. Deci, cunoaşteţi cu 
încredințare că toate acelea sînt basme, neavînd nimic altceva decît numai o asemănare cu 
adevărul, care ar fi putut să înșele pe mulți. Însă n-au rămas neștiute şi cele ale elinilor, care se 
laudă foarte mult în înţelepciunile lor, dintre care unii zic că nu este nici un Dumnezeu, iar alții 


cred în zei mulți şi povestesc că unii zei sînt mai mari şi unii mai mici. Creștinii pe toţi îi 
izgonesc cu un cuvînt, zicînd: Toţi zeii neamurilor sînt lucruri de miini omenești, şi a crede în 
ei este o desăvîrșită nedumnezeire şi o întreagă pierzare. lar această scriere creştinească, care 
zice: Domnul, Care a făcut cerurile este atotputernic, un Dumnezeu propăvăduiește şi pe 
Domnul cel de obşte al tuturor ni-L dă întru cunoştinţă. Cu acestea unindu-se şi Apostolul Pavel, 
ale cărui cuvinte le-am citit acum trei zile, arată că numai un Dumnezeu este peste toate. Cred 
şi eu cuvintele acelui apostol, fiind foarte adevărate şi vrednice de crezut, cuvinte care alcătuiesc 
credinţa din fapte. 


Deci, dacă le voiţi şi voi acestea, apoi aveţi gata şi lesnicios chip de mîntuire. Eu nu mă 
voi mai numi doamnă a voastră, ci soră şi împreună slujitoare, pentru că toţi Îl avem ca 
Dumnezeu pe Domnul cel de obşte şi Părintele. Să fim ca nişte fraţi cu un cuget şi un suflet și 
cu sfatul nostru cel de obşte să mergem la creştini. Am auzit că Elen, episcopul creştinesc, a 
zidit aici o mănăstire, în care monahii neîncetat ziua și noaptea laudă pe Dumnezeu cu cîntări 
şi a încredinţat-o unui preot, anume Teodor, despre ale cărui lucruri minunate se povestește că 
şi orbilor le dă vedere, cu rugăciunile sale, apoi izgoneşte diavolii şi orice boală tămăduiește cu 
cuvîntul. Se mai spune că în acea mănăstire, nicidecum nu-i liber ca să intre femei. Însă voi să 
tundeţi aceşti peri ai capului meu, să mă îmbrăcaţi în haine bărbătești și să mă duceţi acolo 
noaptea. Apoi vom rîndui ca întoarcerea voastră în cetate să fie noaptea tîrziu. Pe toți ceilalți 
robi îi vom pune să meargă înaintea caretei și voi amîndoi veți urma după caretă. lar eu mă voi 
pogori încetişor din caretă şi, tăinuindu-ne de toţi, ne vom ascunde şi careta va merge la locul 
el; iar noi ne vom duce către robii lui Dumnezeu". 


Aceste cuvinte ale Evgheniei au plăcut la amîndoi famenii și, făcîndu-se noapte, au făcut 
după cum s-au sfătuit. Întorcîndu-se tîrziu către cetate, au pogorît pe Evghenia din caretă în 
taină, nesimţind nici unul din robi şi, ascunzîndu-se, au îmbrăcat-o în haine bărbătești, tunzîndu- 
i părul cel fecioresc și au pornit către mănăstire. Domnul, dîndu-le vreme bine potrivită, a 
rînduit în acel ceas a fi venirea episcopului la mănăstire. Şi încă neajungînd la mănăstire fericitul 
episcop Elen, venea din Iliopoli, se apropia de mănăstire cu mulțime de popor. Era în Egipt 
obiceiul acesta: cînd veneau episcopii la mănăstirile şi la bisericile lor, mergea împreună cu 
dînşii şi poporul cu cîntări de laudă. Deci veneau cu Elen, episcopul, ca la zece mii de bărbaţi, 
unii mergînd înainte și alţii urmîndu-i, cîntînd şi zicînd: "Calea drepţilor s-a îndreptat şi calea 
sfinţilor s-a pregătit”. Auzind aceasta, Evghenia a zis către tovarășii ei: "Luaţi seama la 
frumuseţea stihurilor ce se cîntă şi vedeţi că toate cuvintele se potrivesc pentru noi. Căci, cînd 
vorbeam de adevăratul Dumnezeu, am auzit cîntarea aceasta: Toţi zeii neamurilor sînt lucruri 
omeneşti, iar Domnul Care a făcut cerul şi pămîntul este atotputernic. lar acum, cînd noi 
începem calea, întorcîndu-ne de la slujirea idolească şi dorim a veni către creștinătate - iată mii 
de oameni întîmpină cu glas cîntînd: Calea drepţilor s-a îndreptat şi calea sfinților s-a pregătit. 
Mi se pare că nu din întîmplare s-a făcut aceasta, ci după dumnezeiască rînduială. Așadar, să 
luăm seama unde merge acest popor şi dacă se duce către aceeaşi mănăstire către care şi noi 
călătorim, să ne unim cu dînşii şi să mergem împreună, ca niște tovarăşi ai lor, pînă ce ne vom 
cunoaşte cu dînşii”. 


Alăturîndu-se poporului care mergea și cînta, a întrebat pe unul din cei ce mergea: cine 
este bătrînul acela care merge călare pe asin în mijlocul poporului şi ce este înainte și celui ce 
urmează? Și a auzit de la acela drept răspuns, că este Elen, episcopul, care din tinereţe este 
creștin şi a crescut în mănăstire. Acesta, pe cînd era copil mic și îl trimiteau la vecini să aducă 
foc, el aducea cărbunii aprinși în haina sa şi nu se ardea haina, căci acest fel de sfințenie avea 
chiar din copilăria sa. 


Nu cu mult înainte de aceste zile, s-a arătat în acele locuri un oarecare vrăjitor cu numele 
de Zarie, înşelînd pe popor cu multe şi mari vicleșuguri și farmece. Acela zicea că episcopul 
Elen este mincinos, iar despre sine spunea că este trimis de Hristos, ca să fie învățător al 
poporului. Și adunîndu-se mulțimea poporului creștinesc, părintele nostru Elen a venit către cel 
pe care îl vedeți, zicînd: "Auzim că Zarie este trimis de Hristos. Deci primește-l în prietenie sau 
dacă grăiește minciuni, învinge-l cu cuvinte şi care din voi va fi biruitor în cuvinte, de acela ne 
vom lipi". Sfîntul episcop a primit să se întrebe în cuvinte cu Zarie, episcopul nădăjduind spre 
Hristos şi Zarie spre diavolii săi. Apoi s-a rînduit o zi pentru întrebarea ce avea să se facă, pentru 
care s-a pregătit locul în mijlocul cetăţii Iliopolei. 


Deci a venit Zarie cu meşteşugurile sale vrăjitoreşti şi a venit şi episcopul cu graiuri de 
Dumnezeu insuflate şi, binecuvîntînd pe popor, a zis: "Acum veţi cunoaşte puterile care sînt de 
la Dumnezeu". Şi întorcîndu-se către Zarie a început lupta în cuvinte. Dar deoarece vrăjitorul 
era mare meşter în minciunile sale şi mîndru, iar în grai era fără de rînduială, se sîrguia să aibă 
biruinţă nu prin adevăr, ci prin limbuţia cea fără de rușine. Pentru aceea episcopul cel blînd şi 
fără de răutate, nu putea să biruiască cuvintele lui. Iar poporul se mîhnea, căci Zarie covîrşea în 
cuvinte pe episcop. Episcopul, văzînd aceasta, a cerut să fie puţină tăcere şi a zis către popor: 
"Acum desăvîrșit se cuvine a asculta învăţăturile lui Pavel, care grăieşte către ucenicul său 
Timotei: Să nu se lupte cineva în cuvinte, care nu sînt de nici o trebuinţă, ci mai mult servesc 
la risipirea celor ce aud. Dar ca să nu socotească cineva că această mărturie apostolească o 
aducem la mijloc - nu ca nişte păzitori adevăraţi, ci ca nişte fricoşi - să se aprindă un foc în 
mijlocul cetăţii, să intrăm amîndoi în para focului şi care din noi nu va arde, acela este trimis 
de Hristos". 


Acest cuvînt a plăcut poporului şi îndată s-a pregătit un foc mare; iar episcopul chemă 
pe vrăjitor în văpaie. Vrăjitorul a zis: "Intră tu mai întîi în văpaie, de vreme ce tu ai rînduit așa”. 
Sfîntul episcop, însemnîndu-se pe sine cu semnul Sfintei Cruci şi ridicîndu-şi mîinile, a intrat 
în mijlocul focului şi stînd în flacăra cea mare ca o jumătate de ceas, nu s-a ars deloc, că nici de 
părul lui, nici de haine nu s-a atins focul. Apoi a poruncit ca şi Zarie să vină la dînsul; dar acela, 
temîndu-se foarte, căuta să fugă. Dar poporul, apucîndu-l, l-a aruncat în foc şi a început îndată 
ticălosul a arde; şi desăvîrşit ar fi pierit, dacă nu l-ar fi izbăvit pe el episcopul Elen, deși jumătate 
ars, însă abia viu. Așa s-a izgonit cu ocară vrăjitorul Zarie din hotarele acelea; iar episcopul, pe 
care îl vedeţi în toate zilele, oriunde merge îi urmează poporul cu cîntări dumnezeieşti. 


Atunci fericita Evghenia, auzind acestea, se bucura cu duhul, se minuna și ofta. Şi a 
început a-l ruga cu sîrguință pe bărbatul acela care vorbea cu dînşii, al cărui nume era Evtropie, 
zicînd: "Rogu-te, domnul meu, ca să vesteşti sfîntului episcop despre noi, care voim a ne 
întoarce de la idoli către Hristos. Sîntem fraţi şi ne-am sfătuit împreună, să ne facem creştini şi 
să petrecem în mănăstirea aceasta şi niciodată să nu ne despărțim unul de altul”. A răspuns către 
dînșii bărbatul acela: "Tăceţi acum, pînă ce va intra în mănăstire şi se va odihni puţin de cale, 
iar cînd va fi vreme lesnicioasă, eu îl voi vesti pentru voi, după dorința voastră”. 


Apropiindu-se ei de mănăstire, au ieșit monahii întru întîmpinarea episcopului, cîntînd: 
"Luat-am, Dumnezeule, mila Ta în mijlocul poporului Tău”. Şi intrînd înăuntru poporul cu 
episcopul, a intrat şi Evghenia cu famenii săi tineri, deopotrivă la haine şi la tunderea părului. 
Săvîrşind episcopul dumnezeiasca slujbă în biserică și la al nouălea ceas întărindu-se cu puţină 
hrană, după cum era obiceiul pustnicilor, s-a odihnit de oboseală și a avut în vis vedenia aceasta: 
Un chip de asemănare femeiască ca unul din zeii elineșşti și care se cinstea de unii bărbaţi cu 
jertfe şi închinăciuni ca un Dumnezeu. Episcopul privind cu mîhnire la aceasta, căci poporul se 
înşela cu închinăciunea idolească, a zis către zeița care era între dînșii: "Așa se cuvine ţie, care 
eşti zidirea lui Dumnezeu și slujitoare împreună cu noi, să te socoteşti de oameni că eşti ca un 
Dumnezeu şi să primeşti de la dînşii închinăciune?" Aceasta auzind acestea, îndată a lăsat pe 
bărbații care i se închinau şi s-a dus după episcop zicînd: "Nu te voi lăsa, nici nu mă voi depărta 
de tine, pînă cînd nu mă vei duce şi mă vei da Făcătorului și Ziditorului meu”. 


Deşteptîndu-se, episcopul se gîndea la acea vedenie; și iată că intră la dînsul Evtropie, 
zicînd: "Stăpîne, astăzi în urma ta au intrat aici trei tineri, fraţi, care au părăsit închinarea idolilor 
şi doresc să se însoţească cu ceata celor ce slujesc pe Hristos în mănăstirea aceasta şi m-au rugat 
cu lacrimi ca să vestesc sfinției tale acestea”. Episcopul, înţelegînd visul, s-a bucurat şi a zis: 
"Îţi mulţumesc, Doamne lisuse Hristoase, că m-ai învrednicit a auzi o veste ca aceasta”. Deci a 
poruncit să aducă înaintea sa pe cei trei tineri. Intrînd ei singuri înaintea lui, arhiereul a făcut 
mai întîi rugăciune, apoi a început a vorbi cu Evghenia părinteşte şi cu iubire de fii, întrebînd- 
o de numele de neam și de patria lor. Ea, roşindu-se la faţă ca o fecioară, răspundea cu smerenie, 
zicînd: "Neamul nostru este din Roma, cetatea cea preaslăvită şi sîntem frați după trup; numele 
celui dintîi este Protan, al celuilalt Iachint, iar eu mă numesc Evghenia”. 


Fericitul episcop Elen uitîndu-se cu dragoste la dînsa a zis: "Cu dreptate te numeşti 
Evghenia, pentru că numele se potriveşte cu duhul tău căci ai suflet cu bărbăţie şi te arăţi ca un 
bărbat în toate. Apoi, cu hotărîrea pe care o ai în minte ai să biruiești firea femeiască, căci te va 
întări Hristos şi te vei îmbărbăta, pentru care, acum fiind femeie, te vei face ca un bărbat, 
schimbîndu-ţi numele cel femeiesc şi chipul, pentru dragostea lui Dumnezeu. Îţi vorbesc 
acestea, nu mustrîndu-te şi defăimîndu-te pentru firea ta femeiască, nici voind a te întoarce de 
la scopul tău, ci ca să ştii cîtă purtare de grijă are Dumnezeu de tine și cum mi-a descoperit toate 
cele pentru tine, netăinuind nimic, ci arătîndu-mi cine eşti și cum ai venit la mine şi cine sînt 
cei ce vor să vină cu tine. Deci sîrguieşte-te, Evghenio, a te arăta nu mai mică cu bărbăția 
duhului, decît cu chipul, pentru că şi aceasta mi-a arătat Domnul meu, că te-ai pregătit sălăşluire 
curată a Lui, păzindu-ți fecioria şi lepădîndu-te de înșelăciunea vieții acesteia”. 


Arhiereul, întorcîndu-se către Protan și Iachint, a zis: "Şi voi fiind robi cu trupul, sînteți 
liberi cu duhul, nerobindu-vă nimănui, prin cele pămînteşti, vrednicia sufletului, pentru care eu 
tăcînd, Hristos Domnul vorbeşte către voi: De acum nu vă voi mai numi robi, ci prieteni. Fericiţi 
sînteți pentru o libertate ca aceasta, dar mai ales pentru prietenia și unirea cu Hristos, căci aţi 
gîndit cu un cuget a lua jugul Lui asupra voastră şi n-aţi făcut nici o împiedicare fericitei acesteia 
în scopul ei, ci împreună cu dînsa ardeţi cu duhul a sluji pe Dumnezeu şi cînd ea va ieşi din 
viața aceasta, împreună cu dînsa şi voi vă veţi învrednici a primi de la Domnul aceleaşi cununi 
şi răsplătire, cărora se va învrednici şi ea". Acestea a vorbit cu dînşii episcopul, nefiind nimeni 
acolo, decît numai ei. Evgheniei i-a poruncit să petreacă în chip bărbătesc, deoarece nu știa 
nimeni de taina aceea, apoi nu s-au depărtat nici unul de episcop, pînă ce nu 1-a botezat şi unit 
cu ceata monahicească. Iar cîte s-au întîmplat din vremea de cînd sfînta se pogorise din caretă, 
tăinuindu-se de robi, cu Protan și Iachint și cum se tînguiau părinții pentru dînsa, să luăm aminte 
în cele ce urmează. 


Careta şi cu robii, care mergeau înainte și nu ştiau nimic, s-au apropiat de porțile cetăţii 
şi au intrat, iar în fața casei au ieşit cei din casă înaintea Evgheniei cu lumini. Dar alergînd la 
caretă au găsit-o goală și, nevăzînd pe Evghenia, erau în mare nepricepere şi s-au tulburat tatăl 
şi mama ei, fraţii şi toţi cei din casă. Apoi s-a făcut țipăt mare, strigare, tînguire, plîngere 
nespusă şi cercetare prin toată cetatea Alexandriei şi se întreba ce 1 s-a întîmplat fetei eparhului. 
Au fost trimise multe slugi în căutarea Evgheniei, care, străbătînd nu numai cetatea, ci şi toată 
țara Egiptului, nelăsînd pe nimeni neîntrebat, în drumuri şi în sate, pe negustori, pe țărani şi pe 
străini. Dar nicăieri nu puteau să audă ceva despre acel mărgăritar de mare preţ, pe care îl 
ascundea dreapta Celui de Sus în vistieria Sa, pînă la vreme de bună trebuință. 


Iar părinţii ei, ziua şi noaptea, cu nemîngiiate tînguiri, plîngeau pentru dînsa. Adeseori 
chemînd numele ei, își băteau feţele și-și presărau capetele cu cenuşă, apoi cădeau la pămînt de 
atîta slăbiciune şi durere a inimii şi strigau: "Evghenio, Evghenio, fiica noastră cea preadulce, 
unde te-ai ascuns, lumina ochilor noştri? În care loc te-ai tăinuit? Mîngiierea noastră, cum te-ai 
pierdut, nădejdea noastră?" Se tînguiau părinţii pentru fiică, iar fraţii plîngeau pentru sora lor, 
robii și roabele lăcrimau pentru stăpîna lor şi toți cetățenii suspinau pentru dînsa, părîndu-le rău 
şi avînd durere la fel cu eparhul, domnul lor cel bun și stăpînitor, pentru pierderea fiicei lui. 


După aceasta, neputînd Filip s-o afle nicăieri, a început să-i întrebe pe slujitorii idolești, 
pe vrăjitori şi pe fermecători, aducînd mulţime de jertfe idolilor, că doar va fi vestit vreun zeu 
despre fecioara cea pierdută. Și a făgăduit că dacă o vor afla sau îi vor spune unde se află, le va 
da multe daruri, iar dacă nu vor spune adevărul, îi va omor? cu cumplită moarte. Dar n-a putut 
întru nimic să se înştiințeze, căci vrăjitorii şi fermecătorii, ca nişte mincinoşi care nu ştiau nimic, 
văzînd că se osteneau în zadar şi primejdie de moarte le sta asupra, au alcătuit un basm pentru 
potolirea mîniei eparhului: că li s-a descoperit că, iubind Dumnezeu frumuseţea Evgheniei, a 
răpit-o în ceruri și a aşezat-o în numărul zeilor. 


Crezînd părintele cel mîhnit acel basm, a încetat puţin mîhnirea, iar plîngerea a 
schimbat-o în bucurie. Îndată poruncind să se facă un idol de aur după asemănarea fiicei sale 
cea iubită, l-a pus în Alexandria la loc cinstit şi ca pe o zeiţă nouă, cu prăznuire şi cu aducere 
de jertfă multă, cinstea pe fiica sa, Evghenia, împreună cu tot poporul; cu acest fel de bucurie 
îşi potolea mîhnirea. Însă maică-sa, Claudia şi cu fraţii săi, Avit şi Serghie, necrezînd basmul 
acela, neîncetat şi nemîngiiat se tînguiau după Evghenia. 


Fericita fecioară, cea acoperită cu haine şi cu nume bărbătesc, pentru obiceiurile sale 
cele bărbătești şi pentru mărimea sufletului, fiind socotită că este bărbat, vieţuia în mănăstirea 
mai sus pomenită, bine viețuind monahiceşte şi slujind lui Dumnezeu. Atît de mult a sporit în 
dumnezeiasca învățătură, încît în doi ani toată Sfînta Scriptură a învăţat-o pe de rost și atîta 
odihnă avea sufletul ei, încît altora li se părea că este unul din îngeri. Căci cine putea pricepe 
firea ei cea femeiască, pe care o acoperea puterea lui Hristos şi fecioria cea fără prihană, de care 
şi bărbaţilor celor desăvîrşiţi le era de mirare? 


Cuvîntul ei era smerit, cu dragoste, blînd şi nu mult vorbitor, plin de frica lui Dumnezeu 
şi de folos. La cîntarea în biserică nimeni nu se afla mai înainte decît dînsa şi era tuturor de 
folos. Pe cei mîhniţi îi mîngiia şi se bucura împreună cu cei ce se bucură; pe cel ce s-ar fi mîniat 
şi s-ar fi iuțit, numai cu un cuvînt îl îmblînzea, iar pe cel mîndru, ea, cu chipul cel smerit al 
vieții sale, atît de mult îl folosea, încît acela îndată se prefăcea din lup în oaie. Nu după multă 
vreme i s-a dat ei de la Dumnezeu darul tămăduirii, că orice bolnav ar fi cercetat, îndată prin 
venirea ei se izgonea boala şi se dădea bolnavului desăvîrșită sănătate. Iar cei doi fameni ai ei, 
Protan şi Iachint, erau împreună vieţuitori cu dînsa și următori ai vieţii ei şi de-a pururea robi şi 
prieteni. 


După trei ani de la întoarcerea ei către Dumnezeu, a răposat egumenul mănăstirii aceleia. 
Deci, adunîndu-se fraţii, toți cu un glas și cu un suflet rugau pe fericita să le fie lor egumen, 
pentru că nu ştiau taina ei cea acoperită de Dumnezeu, cum că Evghenia nu este bărbat cu firea, 
ci femeie. Căci văzînd viaţa ei cea plină de înțelepciune bărbătească, fără de prihană şi plăcută 
lui Dumnezeu şi pe toți pustnicii ce erau în mănăstire fără de asemănare covirşindu-i, pentru 
aceea cu multă rugăciune o sileau pe ea să primească stăreţia. 


Atunci sfînta - pe de o parte temîndu-se ca să nu fie împotriva legii, adică fiind femeie 
să stăpînească peste bărbaţi şi pe de alta ruşinîndu-se a nesocoti rugăciunea cea mare a tuturor 
feţelor cinstite -, a zis către dînşii: " Rogu-mă, fraţilor, aduceţi-mi aici Sfînta Evanghelie". Fiind 
adusă Evanghelia a zis: "Se cuvine ca pentru orice alegere, mai întîi pe Hristos să-l întrebăm. 
Deci să vedem întru această alegere a voastră ce ne va porunci Hristos şi ne vom supune voinței 
Lui”. Și deschizîndu-se Sfînta Evanghelie în faţa tuturor, s-a aflat locul unde era scris așa: Cel 
ce voieşte între voi să fie mai mare, acela să fie vouă slugă și care voiește să fie vouă mai întîi, 
să fie rob vouă. Acestea citindu-le, sfinta a zis: "lată, că mă supun și poruncii lui Hristos şi 
cererii voastre; deci voi fi dragostei voastre și slugă şi rob”. Și s-au bucurat toţi pentru 
bunăvoirea ei. Deci a primit cel cu părere Evghenie, iar cu fapta Evghenia, egumenia mănăstirii 


aceleia și s-a făcut tuturor ca un rob prins neîncetat, ostenindu-se pentru toţi fraţii, aducînd apă, 
tăind lemne, chiliile tuturor curăţind și tuturor slujind cu multă osîrdie. Şi şi-a ales chilia de 
locuință a portarului, ca nici cu chilie mai bună să se arate mai presus decit alții. 


Ostenindu-se întru toate slujbele mănăstirești, niciodată n-a lăsat pravila cea obişnuită a 
bisericii, Utrenia, ceasurile şi la zile însemnate şi Liturghia şi Vecernia. Ea socotea acel ceas 
pierdut în zadar, în care s-ar fi întîmplat să nu dea laudă lui Dumnezeu și foarte cu dinadinsul 
se păzea, ca să nu-i treacă nici un ceas fără a mulțumi Lui. În mîinile ei era lucrul, iar în gura ei 
neîncetat avea rugăciunea. Și a luat stăpînirea asupra duhurilor celor necurate ca să le 
izgonească din oameni; apoi i se dăduse dar a face și alte minuni, despre care nu ne ajunge 
vreme a povesti cu de-amănuntul. Însă trebuie să se povestească, de cînd s-a început prigoana 
asupra sfintei, cum și despre alergarea, pătimirea sa şi săvîrşirea ei din viaţă. 


Era în Alexandria o femeie cu numele Melantia, bogată cu averea, dar săracă de fapte 
bune. Aceasta a căzut în boală de friguri și pătimea de acea boală mai bine de un an. Avînd 
locuința sa aproape de mănăstirea aceia și auzind că în mănăstire era un monah, cu numele de 
Evghenie, care cu înlesnire tămăduiește tot felul de boli, a mers la dînsul cu sîrguință și-l rugă 
să o vindece de neputinţa ei. Evghenie, milostivindu-se spre dînsa, a uns-o cu unt-delemn sfințit 
şi îndată Melantia a scăpat de toate cele ce o vătămau înăuntru şi pricinuia ei boala frigurilor, 
încît s-a făcut sănătoasă şi s-a dus pe jos acasă, care era aproape. 


Peste puţină vreme, vrînd să le dea mulțumire pentru tămăduirea ce o căpătase, a făcut 
trei vase de argint curat şi umplîndu-le cu bani le-a trimis la doctorul său cel fără de plată, dar 
el nu le-a primit, ci le-a înapoiat la cel ce le trimisese, zicînd: "Noi ne îndestulăm şi prea ne 
îndestulăm cu de toate bunătăţile de la Dumnezeul nostru, iar pe tine te sfătuiesc, o, iubită 
Melantia, ca să împarți pe aceştia celor ce le trebuiesc, adică săracilor”. Melantia, văzînd 
darurile sale întoarse înapoi s-a mîhnit şi, alergînd la mănăstire, ce rugăciuni nu făcea şi cu ce 
cereri nu o silea ca să nu i se lepede darurile cele aduse! Abia înduplecîndu-se înainte stătătorul 
Evghenie a poruncit să ia vasele acelea şi să le ducă în cămara bisericii, ca să fie spre slujba 
altarului. 


Dintr-acea vreme Melantia, cunoscîndu-se cu Evghenie, adeseori îl cerceta şi s-a lipit 
de el cu dragostea cea fără de rînduială, neștiind firea cea femeiască, ce se tăinuia în chipul şi 
în numele cel bărbătesc. Căci îl vedea cu chipul tînăr şi frumos la față şi nu pricepea cum un 
tînăr ca acela, frumos la față, ar fi putut să viețuiască în curăţenie. Tămăduirea ei nu o socotea 
a fi prin sfinţenia lui, ci prin meşteşugul doctoriei. Apoi, din zi în zi, se aprindea cu iubirea mai 
mult spre dînsul, ca să facă întîlnire de păcat şi căuta o vreme şi loc, în care i-ar fi cu lesnire a 
săvîrşi ce dorea. 


Într-o zi, venind în satul său, care era aproape de mănăstire şi gîndind la tînărul monah 
şi aprinzîndu-se de dînsul, s-a prefăcut bolnavă, apoi a trimis la dînsul cu rugăminte ca însuşi 
s-o cerceteze că este bolnavă şi să-i ajute ca şi mai înainte. Deci a venit fericita Evghenia şi a 
şezut lîngă patul celei bolnave, dar nu de boală, ci de poftă trupească. Melantia, căutînd la fața 
Evgheniei, n-a mai putut tăinui focul ce se ascundea înăuntrul ei, care o ardea de mult timp și 
deschizîndu-şi gura fără de rușine, a început a grăi cuvinte de desfrînare, momind-o şi atrăgînd- 
o spre păcat, ca şi altădată egipteanca, femeia lui Pentefri, pe Iosif cel curat, zicînd: "Cu 
nesuferită poftă şi cu nemăsurată dragoste sînt cuprinsă de tine şi nu poate să se odihnească 
duhul meu, pînă nu voi săvirşi aceasta, ca să fii domn a toată avuţia mea și bărbatul meu, 
împreună vieţuitor. Căci pentru ce te chinuieşti în deșert cu înfrînarea cea de nici o treabă? În 
sărăcie şi în strîmtorare îţi pierzi singur, de bună voie, zilele tinereţilor tale, uscîndu-ți trupul şi 
vestejindu-ți frumuseţea feţei tale. Iată, avere mare, iată, visterii de aur şi de argint, pietre 
scumpe şi haine de mult preţ, robi şi roabe în număr mare. lată, şi pe mine mă vezi tînără şi nu 
urîtă, care în acest an am rămas văduvă, ba încă şi fără de fii şi nu am moştenitor bogăției mele. 
Deci moşteneşte-le tu şi mie să-mi fii domn și stăpîn”. 


Acestea şi multe altele zicînd Melantia, Cuvioasa Evghenia se ruşina de cele ce-i spunea 
şi 1-a răspuns aspru: "Taci, femeie, taci şi nu te ispiti a ne vătăma cu otrava şarpelui celui vechi, 
căci văd că te-ai gătit mare lăcaș diavolului; depărtează-te de la slugile lui Dumnezeu, 
ispititoare! Bogăția ta să fie ca moştenire iubitorilor de patimi, celor asemenea ţie, iar bogăția 
noastră este a sărăci împreună cu Hristos; iar cele de nuntă să piară din mintea noastră, ca nici 
să gîndim cîndva la dulceaţa trupească. O! fericită curăţenie, nu te vom vinde pentru bogăţia 
cea stricăcioasă. O! feciorie sfîntă, nu te vom strica cu desfrînarea. O! Maica lui Dumnezeu și 
fecioară spre care eu nădăjduiesc, nu voi schimba făgăduinţele mele! Una ne este nunta, dorirea 
de Hristos. Unele ne sînt bogățiile noastre, bunătăţile cele gătite în ceruri. Una este moştenirea 
noastră, cunoașterea cea adevărată”. Aceasta zicînd fericita Evghenia şi, sculîndu-se, îndată s- 
a dus la mănăstire. 


Melantia, umplîndu-se de nespusă ruşine şi de mînie s-a dus în cetate şi mergînd la eparh 
a zis: "Un tînăr de credinţă creştinească, care se spune că este doctor şi petrece într-o mănăstire 
ce este aproape de satul meu, a venit în casa mea și l-am lăsat să intre în casă pentru tămăduire. 
Însă el, socotindu-mă ca una din femeile cele necinstite şi fără de ruşine, mai întîi prin cuvinte 
înşelătoare, apoi cu mîinile a început a mă sili către lucrul cel ruşinos. Dacă n-aş fi strigat cu 
glas mare şi de nu s-ar fi sîrguit o roabă să alerge la glasul meu, apoi nerușinatul acela ca un 
barbar m-ar fi siluit ca pe o roabă”. 


Auzind acestea eparhul, s-a umplut de mînie şi a trimis să aducă pe acel tînăr, adică pe 
Evghenie, care se numea doctor și pe toți ce petreceau împreună cu dînsul și, legîndu-i, să-i 
pună în lanţuri și să-i ducă în închisoare. Dar, pentru că nu putea să ajungă numai o temniță 
pentru monahii care vieţuiau împreună cu Evghenie, au fost împărțiți la diferite închisori. Şi a 
ieşit vestea despre acel lucru nu numai în toată Alexandria, ci şi prin cetăţile dimprejur și multă 
defăimare şi batjocură se făcea creştinilor de către elini. Toţi cei ce auzeau despre aceste lucruri, 
credeau că este adevărat și o credeau pe Melantia foarte cinstită pentru ei, slăvită şi de mare 
neam. 


Deci, s-a rînduit o zi în care să se facă mare judecată şi pedeapsă asupra monahilor. Căci 
pe unii dintr-înşii, eparhul voia să-i dea spre mîncarea fiarelor, pe alţii să-i ardă cu foc, pe alții 
să-l spînzure pe lemn, iar pe ceilalți să-i piardă cu multe chinuri. Sosind ziua cea rînduită s-a 
adunat mulțime de popor, nu numai dintr-acea cetate, ci şi de prin toate cele dimprejur. S-au 
adunat acolo şi creștini fără de număr, între care erau mulți preoți şi episcopi. Aceia veniseră să 
vadă sfîrșitul robilor lui Dumnezeu celor nevinovaţi, căci ştiau că este o minciună asupra lor, 
apoi să adune rămăşiţele moaştelor lor şi să le îngroape cu cinste. 


Venind eparhul Filip, împreună cu fiii săi Avit şi Serghie şi șezînd la locul cel obişnuit 
de judecată, s-a adus fericita Evghenia în mijlocul priveliștei, împreună cu famenii săi şi cu 
ceilalți monahi, încătuşaţi în lanţuri grele de fier, dar neștiind nimeni taina despre dînsa. Apoi 
s-a făcut strigare în popor: "Să piară acești necuraţi fără de lege". Și a poruncit eparhul să aducă 
mai aproape pe mielușeaua lui Hristos, Evghenia, începătorul răutății, precum ziceau ei şi să 
pună înainte toate uneltele cele de muncă, cum şi muncitori groaznici să stea gata de faţă la 
judecată. 


Veni sfinta la judecată înaintea tatălui şi a fraților ei, nefiind vinovată de nici un rău, 
îmbrăcată în haine bărbătești, monahiceșşti şi cu fața plecată în Jos, ca să nu fie cunoscută. 
Eparhul a început a grăi către dînsa cu groază, zicînd: "Spune nouă, o! prea fără de lege creştine, 
astfel v-a poruncit vouă Hristos al vostru, ca să faceţi lucruri necurate şi pe niște cinstite femei 
ca acestea, să le vînați cu meșteșugurile voastre spre pofta cea ruşinoasă? Spune nouă, 
nelegiuitule, cum ai îndrăznit să intri în casa prealuminatei femei Melantia și curăţia ei cea de 
bun neam să o sileşti spre fapta cea de desfrînare? Căci, prefăcîndu-te în doctor viclean te-ai 
arătat vrăjmaș și siluitor. Deci iată acum, neruşinatule, vei primi pedeapsa cea vrednică scornirii 
tale îndrăzneţe, căci rău fiind, rău vei pătimi!" 


Astfel iuțindu-se eparhul, fericita Evghenia a răspuns cu blîndeţe: "Domnul meu, lisus 
Hristos, Căruia Îi slujesc, învaţă curăţie și celor ce-şi păzesc fecioria neatinsă, le făgăduieşte 
viață veşnică. Pe femeia Melantia cea mincinoasă, îndată putem s-o arătăm că este 
mărturisitoare de minciuni asupra noastră, dar mai bine este să suferim noi cele rele, decît să 
fie ea biruită şi vădită ca să pătimească ceva rău, iar rodul răbdării noastre să nu piară. Însă de 
te vei jura pe sănătatea împăraţilor tăi, că nu-i vei face nici un rău acestei mărturisitoare 
mincinoase, vom cerceta despre păcatul cel aruncat de dînsa fără de vină asupra noastră şi o 
vom arăta chiar pe dînsa aflîndu-se întru necurăţie”. Jurîndu-se eparhul şi prefăcîndu-se a 
împlini cererea, Evghenia a zis către femeia aceea: "O! Melantie, tu care ai numele înnegririi şi 
al întunecării, ai pregătit felurite munci asupra creștinilor prin clevetirea ta cea mincinoasă, iar 
acum stărui asupra noastră ca să fim chinuiți, tăiați şi arşi; dar să ştii că Hristos nu socoteşte pe 
robii Săi astfel, precum tu cu minciună îi mărturiseşti. Să aduci pe roaba aceea, care a zis că a 
fost singură văzătoare a păcatului nostru, ca din gura ei să se vădească minciuna şi să se arate 
adevărul". 


Fiind adusă roaba aceea, s-a adăugat minciună la minciună, ca să placă stăpînei sale, 
căci cum putea zice ceva împotriva ei? Apoi a zis: "Pe acest tînăr fără de rușine îl știu că adeseori 
făcea fărădelege cu femeile proaste şi pe mine, ticăloasa de multe ori m-a supărat. Apoi a 
îndrăznit şi la doamna mea, că din ceasul cel dintii al zilei intrînd în camera ei, se prefăcea mai 
întîi că vorbea ca un doctor, îngrijindu-se de sănătatea ei, apoi a început a grăi cuvinte fără de 
rușine. După aceasta s-a ispitit să o siluiască şi ar fi săvirşit fărădelegea sa, dacă nu aș fi strigat 
eu la alte slujnice spre apărare şi de n-am fi izbăvit pe doamna noastră din mîinile desfrînatului 
acestuia”. Şi a poruncit judecătorul să cheme pe celelalte slujnice, însă şi acelea asemenea 
ajutînd doamnei lor, mărturiseau minciună asupra monahului Evghenie. Atunci eparhul, foarte 
rău mîniindu-se, a strigat: "Ce vrei să zici împotriva acestora, o! ticălosule, căci cu atitea 
mărturii te biruiesc şi cu adeverire se arată fărădelegea ta”. 


Sfînta Evghenia a zis: "Vremea grăirii a sosit, de vreme ce a tăcut vremea tăcerii. Vreme 
slobodă este a mărturisi adevărul, ca să nu se laude fără de măsură minciuna adusă asupra 
noastră şi să nu se facă pentru creştini veste rea între neamuri. Am dorit cu adevărat ca taina 
mea să țină pînă la ultima suflare și minciuna cea adusă asupra noastră a o vădi la judecata ce 
va să vie şi a arăta curăţenia numai unuia singur, Aceluia pentru a Cărui dragoste sînt păzită. 
Însă ca să nu dănţuiască fărădelegea asupra nevinovăţiei şi necurăţenia cea păgînească să-şi 
bată joc de viaţa creştinească cea drepteredincioasă şi curată şi nici să nu fie ea de rîs şi întru 
defăimare, este nevoie a arăta îndată aceea ce pînă acum, cu multă pază, m-am sîrguit a tăinul. 
Deci voi arăta adevărul, nu spre slava deșartă, ci spre slava numelui lui Hristos lisus. Pentru că 
atît de mare este puterea numelui Sfînt, încît şi femeile cele ce viețuiesc întru dumnezeiasca Lui 
frică, se învrednicesc cinstirii celei bărbătești și nici nu poate fi unul mai mare decît altul cu 
credinţa. Căci zice Apostolul Pavel, învățătorul cel creştinesc, că nu este la Dumnezeu deosebire 
între bărbat și femeie, că voi toți una sînteţi întru Hristos lisus, întru care am crezut şi pe care 
l-am iubit cu osîrdie şi spre care toată nădejdea mi-am pus, am voit mai bine a fi bărbat cu viața 
şi cu chipul, decît femeie și a păstra fecioria mea preacuratului și nestricăciosului Mire ceresc”. 


Acestea zicînd şi-a rupt haina sa de sus şi şi-a descoperit o parte a sfintului și 
preacuratului ei trup fecioresc şi s-a arătat că este de parte femeiască. Apoi a zis către eparh: 
"Domnul meu, tu îmi ești mie tată după trup şi Claudia îmi este maică, iar aceștia, ce şed 
împreună cu tine, Avid și Serghie, îmi sînt frați”. Eu sînt fiica ta, care pentru dragostea lui 
Hristos, m-am lepădat de lume şi de toate dulcețile ei. lată, Protan şi Iachint, famenii mei, cu 
care împreună am intrat în şcoala lui Hristos şi atîta dar mi-a arătat Hristos, încît m-a făcut prin 
milostivirea Sa biruitoare asupra tuturor poftelor și patimilor. Aceluia cred fără îndoială, cum 
că aşa mă va păzi pînă la sfîrşit, precum sînt acum". 


Acestea zicîndu-le ea şi încă nesfîrșind cuvîntul său, a fost cunoscută de tatăl său şi de 
frați după vorbă și după oarecare semne ce le avea în față, deoarece cu sîrguință își întorsese 
ochii spre dînsa și, cunoscînd-o că este Evghenia cu adevărat, s-au sculat îndată de la locurile 
lor, cu negrăită bucurie şi cu lacrimi și, alergînd, au căzut pe grumajii ei sărutînd-o, plîngînd de 
bucurie şi veselindu-se pentru aflarea aceleia fără de care nici lumina lumii acesteia nu le era 
plăcută. Apoi îndată s-a vestit şi mamei sale Claudia, cum că fiica ei Evghenia s-a aflat. Ea 


venind degrabă și văzînd pe preaiubita ei fiică, cu bucurie a îmbrăţişat-o şi cuvinte măgulitoare 
îi grăia, ca şi cum ar fi înviat din morți. 


Iar poporul care privea la acel lucru se minuna şi ridicînd glas striga: "Unul este Hristos, 
unul este adevăratul Dumnezeu, Dumnezeul creștinilor”. Mulțimea creștinilor împreună cu 
preoții şi cu episcopii, care veniseră pentru îngroparea moaștelor muceniceşti, asemenea 
umplîndu-se de nespusă bucurie, striga: Dreapta Ta, Doamne, s-a preamărit întru tărie, mîna 
Ta cea dreaptă, Doamne, a sfărimat pe vrăjmaşi. Cine este Dumnezeu mare, ca Dumnezeul 
nostru? Cel ce descoperă cele ascunse și arată cele tăinuite, vinind pe cei înţelepţi întru 
meşteşugurile lor. Şi aducînd haine ţesute cu aur şi podoabe de mult preț, părinţii şi fraţii au 
îmbrăcat-o pe Evghenia fără vrerea ei şi au urcat-o pe un loc înalt, ca să fie văzută de toţi şi ca 
toți să se bucure împreună cu dînșii. Apoi au dezlegat din legături pe monahii ce erau legaţi cu 
Evghenia și aceia fiind lăudaţi şi fericiți cu multe cuvinte bune, ca nişte robi ai lui Hristos erau 
cinstiți. 


Atunci Melantia s-a umplut de mare ruşine şi de frică şi, fiind încă în privelişte, a căzut 
un foc mare din cer peste casa ei şi a ars pînă în temelie cu toate bogăţiile ei şi cu vistieria, încît 
nici urmă dintr-însa n-a rămas. Şi s-a făcut mare bucurie credincioşilor, care erau în Alexandria 
şi în tot Egiptul; dar mai ales atunci cînd însuși eparhul Filip s-a botezat dimpreună cu femeia, 
cu fiii şi cu toată casa şi au primit credința în Domnul nostru lisus Hristos. Apoi mulțime mare 
de elini au primit Botezul în acea vreme şi s-a întors pacea în Biserica lui Hristos. Filip, eparhul, 
a trimis cărți către împărații Sever și Antonin, zicînd că nu este de folos împărăției Romei a 
izgoni de prin cetăţi pe nevinovaţii creştini, care sînt de mult ajutor la treburile cele de obşte ale 
poporului. Și s-au înduplecat împărații la sfatul lui, încît creştinii cei ce erau de prin laturile 
Egiptului şi prin alte cetăți, îşi primeau locurile, sălașurile şi casele, cum şi vredniciile, înflorind 
în pace în dreapta-credinţă creştinească. 


Dar de vreme ce sfințeniei îi urmează zavistia vrăjmașului și împotriva faptei bune, 
răutatea aduce război, unor închinători de idoli, din cei mai de frunte ai Alexandriei, le-a venit 
foarte greu aceasta, că vedeau pe creştini din zi în zi înmulţindu-se, iar închinătorii de idoli 
împuţinîndu-se. Deci, prin îndemnarea tatălui lor, satana, s-au dus la împărați, clevetind asupra 
creștinilor și zicînd: "Nouă ani Filip a cîrmuit bine țara Egiptului și a întărit legile împărătești. 
Dar acum nu ştim ce i s-a întîmplat şi cum s-a schimbat că a lăsat slujbele împărăteşti ale 
părinteșştilor noştri zei și trage tot poporul cu el, către închinăciunea Aceluia, pe Care iudeii, 
precum toți vorbesc, răstignindu-L în Palestina, L-au omorît. El nu cinstește poruncile voastre 
împărăteşti şi n-are supunerea cea cuviincioasă, că a cinstit mai mult pe necredincioşii creştini 
decît pe noi - dintre care mulți dintre ei, intrînd în capiştile zeilor noștri, cu nenumărate hule îi 
necinsteau, numindu-i lemne, pietre nesimţitoare şi idoli fără suflet. 


Unele şi altele ca acestea zicînd, a pornit pe împărați cu mînie asupra lui Filip, care au 
şi scris către dînsul astfel: "Prea îndumnezeitul împărat care a fost mai înainte de noi, ştiind 
dreapta ta credință către părinteștii zei ai romanilor, nu ca pe un eparh, ci ca pe un împărat al 


Egiptului te-a pus în Alexandria şi a voit ca pînă cînd vei fi între cei vii, să stăpîneşti acele laturi 
neschimbat şi nimeni altul să nu se trimită acolo în locul tău. Acea cinste noi ţi-am păzit-o 
întreagă cît ai fost prieten şi slujitor al zeilor. Dar de vreme ce acum auzim că ai lăsat pe zei şi 
către noi nu te arăţi voitor de bine, poruncim ca ori să te întorci către cinstirea cea dintîi a zeilor 
romanilor și să-ţi moșteneșşti slava şi cinstirea cea mai dinainte sau, împreună cu lepădarea de 
zei, să laşi dregătoria şi să te păgubeşti şi de averile tale”. 


Citind eparhul acea scrisoare împărătească, s-a prefăcut bolnav pînă ce își va vinde toată 
averea şi să dea o parte bisericilor, iar alta săracilor. Fericitul Filip era ritor bine vorbitor şi pe 
mulţi din elinii cei mai de frunte i-a sfătuit cu cuvintele sale şi i-a întors la creștinătate, iar pe 
cei slabi la suflet şi pe cei ce se îndoiau în credinţă, i-a întărit şi i-a împuternicit. Risipindu-şi și 
împărțindu-şi averea, a lepădat şi dregătoria eparhiei şi îndată toţi creştinii care erau în 
Alexandria l-au ales episcop al lor. 


După cîtăva vreme a venit în locul lui alt eparh din Roma, cu numele Terentie. Acesta 
căuta să omoare pe Filip, dar se temea de popor, pentru că toţi erau gata a-și da viaţa pentru 
dînsul. De aceea a îndemnat în taină pe nişte ucigași, care, intrînd la sfînt și găsindu-l singur 
rugîndu-se lui Dumnezeu, l-au lovit cu săbiile şi, ieşind, s-au ascuns. Îndată s-a înştiinţat toată 
cetatea şi s-a făcut multă plîngere și strigare şi tulburare. Terentie, temîndu-se ca poporul să nu 
priceapă vicleșugul lui, a poruncit să caute cu sîrguință pe ucigașii aceia, pe care aflîndu-i, i-a 
aruncat în temniță, legîndu-i cu lanţuri grele ca şi cum ar fi vrut să-i muncească aspru şi să-i 
omoare. Fericitul episcop Filip, după primirea acelor răni, a mai trăit trei zile şi s-a rugat lui 
Dumnezeu ca să întărească mai mult în credinţă pe cei începători, pe care învăţîndu-i din destul, 
şi-a dat sfîntul său suflet în mîinile lui Dumnezeu, sfîrşindu-se și învrednicindu-se cununii 
muceniceşti, după ce a fost episcop un an și trei luni. A fost îngropat înăuntrul cetății, în locul 
ce se cheamă Izium, în biserica zidită de dînsul. Pe ucigașii aceia, ținîndu-i Terentie eparhul 
cîtăva vreme în temniţă, i-a eliberat din porunca împărătească. Atunci toţi au cunoscut că prin 
îndemînarea lui a fost omorît Sfîntul episcop Filip. 


După moartea Sfîntului Filip, Sfînta Evghenia, aducînd la sine fecioare creştine, 
petrecea în feciorie cu dînsele, slujind lui Dumnezeu, iar maică-sa Claudia, zidind o casă mare 
pentru străini, slujea străinilor şi bolnavilor. Apoi, nu după puţină vreme, luîndu-și fiii şi pe 
fericita sa fiică, s-a dus în patria sa, la Roma și s-a aşezat acolo pe moşiile sale. Avit şi Serghie 
au fost primiţi cu dragoste de boierii Romei şi pe unul dintr-înșii l-au pus antipat în Cartagina, 
iar pe celălalt l-au așezat sfetnic împărătesc în Africa, iar Sfînta Evghenia chema în taină către 
Hristos pe fetele boierilor de bun neam și le îndupleca spre păzirea fecioriei. 


Era atunci în Roma o fecioară tînără de neam împărătesc, care rămăsese orfană de 
părinți, cu numele Vasila şi care fusese încredinţată pînă la vîrsta sa unui unchi al său, cu numele 
Elen. Apoi a fost dată de împărați în logodnă unui tînăr oarecare de bun neam, vestit pentru 
vitejia lui şi pentru bunul neam, cu numele Pompie. lar nunta au amînat-o pînă după cîțiva ani, 
căci fecioara rămăsese încă foarte mică, fiind orfană de părinţi. Aceasta, auzind de numele lui 


Hristos, de Evghenia şi de viaţa ei cea feciorească şi curată, de lucrurile ei cele minunate, care 
se făceau cu puterea lui Hristos, s-a aprins cu duhul, chemînd-o Dumnezeu cu insuflări tăinuite 
către cămara Sa. Și dorea să dobîndească două lucruri: adică să se înştiințeze despre Hristos cu 
adeverire şi să vadă pe Evghenia. Însă nu putea să se ducă la dînsa să vorbească, din pricina 
logodnicului său, de care se temea să nu afle din pricina prigoanei care era atunci în Roma 
contra evreilor. De aceea Vasila a trimis la Evghenia pe un vestitor credincios al său, rugînd-o 
ca măcar prin scrisoare s-o vestească despre Hristos şi s-o înveţe cum să creadă într-Însul. 


Sfînta Evghenia s-a bucurat foarte mult de un vestitor ca acela și, sfătuindu-se cu maică- 
sa şi cu famenii, ştiind că nu atît scrisoarea, cît cuvintele care ies din gură, pot să înveţe pe om, 
a poruncit famenilor săi să se pregătească să-i trimită ca dar către Vasila. Deci i-a trimis, zicînd: 
"Iată, iubita mea soră Vasila, îţi trimit în dar pe acești fameni care au fost de-a pururea robi ai 
mei, pe Protan şi pe Iachint, care au crescut dimpreună cu mine din copilărie şi aceștia să-ţi fie 
de la mine ca scrisoare vie”. ŞI 1-a primit Vasila pe fameni cu mare bucurie, ca pe nişte robi cu 
numele, iar cu fapta ca pe nişte apostoli ai lui Hristos. 


Aceştia, ziua şi noaptea vorbind cu dînsa, au învăţat-o cum să creadă în Hristos. Ea 
neîncetat asculta cu multă luare-aminte, cu dulceaţă și cu umilință dumnezeieștile cuvinte care 
ieşeau din gura lor şi a crezut din toată inima într-unul Dumnezeu, Ziditorul a toate. De acest 
lucru înştiinţindu-se Papa al Romei, fericitul Cornelie, a venit la dînsa în taină și a botezat-o în 
numele Sfintei Treimi. Apoi și unchiul ei Elen s-a apropiat de Hristos astfel încît Vasila putea 
cu înlesnire să se vadă cu Evghenia şi să se îndulcească de vorba sfintei şi de dragostea ei, căci 
Evghenia în toate nopțile mergea în casa ei, povăţuită fiind de unchiul Vasiliei. Astfel Sfinta 
Evghenia şi fericita ei maică Claudia, la multe suflete se făceau pricinuitoare de întoarcere către 
Dumnezeu. Toate văduvele creştinilor, care erau în Roma, aveau scăpare la Claudia, iar 
fecioarele la Evghenia și la dînsele se odihneau trupeşte şi duhovniceşte. Fericitul papă, 
Cornelie, în toate sîmbetele seara trimitea în casa Claudiei rugăciuni și psalmi, ca să se roage 
toată noaptea și să preamărească pe Dumnezeu. lar la cîntarea cocoşilor mergea singur la 
dînsele şi, botezînd pe cele ce se apropiau de Hristos, săvîrşea dumnezeiasca Liturghie şi le 
împărtășea pe toate cu sfintele și dumnezeieștile Taine. Astfel se înmulțea Biserica lui 
Dumnezeu, deşi era în mijlocul prigoanei, asemenea crinului în mijlocul spinilor. Pentru că, 
multe fecioare au cîştigat lui Dumnezeu aceste sfinte fecioare, Evghenia și Vasila; iar Sfînta 
Claudia, femei; iar fericiţii fameni, Protan și Iachint, au cîştigat mulţi tineri. 


După ce au ajuns împărați păgînii Valerian și Galerie s-a rînduit mai mare prigoană 
asupra creştinilor, căci s-a dat poruncă împărătească ca să fie omoriţi toți dascălii creștini; dar 
mai întîi a fost căutat spre ucidere fericitul papă Cornelie. Atunci Sfînta Evghenia, văzînd pe 
Sfînta Vasila, a zis: "Mi s-a arătat mie de la Domnul, că pentru fecioria ta, degrabă vei pătimi”. 
Iar Vasila a răspuns Evgheniei: "Și mie a binevoit Domnul a-mi descoperi despre tine, că ai să 
primeşti îndoită cunună mucenicească: una pentru ostenelile și răbdarea ispitei ce ţi s-a 
întîmplat în Alexandria; iar alta pentru adevăratul tău sînge, pe care vrei să-l verși, pătimind 
pentru Hristos". Fericita Evghenia, ridicîndu-și mîinile sale, a zis: "Doamne Iisuse, Fiul celui 
preaînalt, Care pentru mîntuirea noastră Te-ai întrupat prin fecioria Preacuratei Maicii Tale, Tu 


pe toate fecioarele care le-ai încredinţat mie, du-le întru fecioria cea neîntinată în Împărăția 
slavei Tale”. 


Şezînd cu Evghenia şi cu Vasila multe fecioare ale lui Hristos, din cele ce erau cu 
dînsele, a zis fericita Evghenia către toate: "Iată, a sosit vremea culesului viilor, în care se taie 
strugurii și se calcă cu picioarele, iar după aceasta se pun înainte la ospățul Împăratului. Nici o 
împărăție nu este puternică fără rodul strugurilor acestora şi nici o vrednicie mai luminată nu 
se împodobeşte. Deci, voi, odraslele mele și strugurii pîntecelui meu, fiți gata întru Domnul. 
Fecioria este semnul cel dintii al apropierii către Dumnezeu, asemenea îngerilor: este maica 
vieții celei veșnice, prietenă a sfinţeniei, cale fără de primejdie către cer, doamnă a bucuriei, 
povăţuitoare a puterii celei făcătoare de minuni, cunună a credinţei şi tărie a dragostei. Și de 
nimic nu ni se cuvine a ne osteni așa, de nimic a îngriji ca de aceasta, adică a petrece în feciorie 
fără prihană. 


Ceea ce este și mai preamărit, este a muri chiar pentru feciorie. Pentru că ce sînt 
momelele cele deșarte ale lumii acesteia, care vin cu veselia cea vremelnică şi se duc cu durerea 
cea veşnică? Aduc în puţină vreme rîs, ca să bată cu rîsul cel veşnic. Arată florile dulceţilor cele 
lesne trecătoare, ca să aducă amărăciunile cele prea uscate, care rămîn totdeauna. Făgăduiesc 
desfătarea vieţii acesteia, ca în veacul ce va să vie să dea pe om muncilor celor veşnice. Pentru 
aceea, o! prea iubite fecioare, voi care v-aţi nevoit pînă acum împreună cu mine, întru nevoință 
feciorească să petreceți întru dragostea Domnului, precum aţi început din vreme. Să plîngeţi 
vremelnic, ca să vă bucuraţi şi să vă veseliţi în veci, iar eu vă încredințez pe voi Duhului Sfînt 
şi cred că pe toate vă va păzi curate şi fără de prihană. Însă voi de acum nu mai căutaţi să vedeți 
fața mea cea trupească, ci luaţi seama duhovniceşte la lucruri şi la fapte bune". Acestea zicînd, 
a sărutat pe fiecare în parte și mîngîia pe cele ce plîngeau; apoi, făcînd rugăciune cu Vasila şi 
sărutîndu-se, s-au despărțit. 


În aceiași zi, oarecare roabă din cele ale Sfintei Vasila, alergînd către Pompie, 
logodnicul doamnei sale, a zis: "Domnul nostru ştim că Doamna noastră Îţi este dăruită de la 
împărați, ca să o iei de soție, aşteptînd virsta ei cea desăvîrșită. lată, acum sînt mai mult de şase 
ani şi nu mai săvîrșeşti nunta. Însă îţi vestesc că de acum nu o vei mai lua pe ea pentru că 
unchiul şi crescătorul ei este creştin şi ea cu toată osîrdia a primit credinţa creştină şi nu numai 
de tine, ci şi de toată lumea se depărtează. Ea are doi fameni trimişi de la Evghenia, pe care îi 
cinstește ca pe nişte domni ai săi și în toate zilele le sărută picioarele, ca unor dumnezei fără de 
moarte; iar aceia sînt învățătorii vrăjilor creştinești”. 


Acestea auzind Pompie, s-a mîniat foarte și îndată sculîndu-se, a alergat la Elen, 
crescătorul Vasilei şi a zis către dînsul: "În aceste trei zile am socotit să-mi săvîrşesc nunta mea, 
deci dă-mi să văd pe fecioara pe care mi-au dăruit-o împărații spre însoţire". Moşul ei, îndată 
cunoscînd că Pompie a fost înștiințat de credinţa lor în Hristos, a răspuns: "Cît a fost copilă 
mică şi nepricepută, eu am păzit-o şi ferit-o ca lumina ochilor, crescînd-o precum se cădea, dar 
acum de vreme ce este la vîrsta și înţelegerea cea desăvîrşită, pentru aceea după mărirea numelui 


casei sale, voiește a fi liberă şi nerobită nimănui. lar a o vedea pe dînsa, aceasta nu este în 
stăpînirea mea, ci în voia ei”. Pompie, mîniindu-se mai mult, a alergat la palatele Vasiliei și, 
bătînd în poartă, poruncea portărițelor să vestească pe fecioară despre dînsul. Dar Vasila, 
înştiințîndu-se de venirea lui, nu l-a primit, pentru că ea a spus: "Nu se cuvine să aibă tînărul 
vorbă deosebi cu o fecioară, pentru că ei nu i se cade a căuta la față bărbătească şi eu nu ştiu cu 
ce plan vine Pompie la mine”. 


Deci, ducîndu-se Pompie cu ruşine și rugînd pe oarecari din senatori, i-a luat cu dînsul 
şi a mers și a căzut la picioarele împăraţilor, jeluindu-se asupra logodnicei sale şi asupra 
Evgheniei, zicînd: "Ajutaţi romanilor voştri, o! prealuminați împărați, şi pe Dumnezeul cel nou 
pe Care l-a adus Evghenia de la Egipt, izgoniţi-L din cetatea aceasta, pentru că acei care se 
numesc creștini, de mult sînt vătămători ai poporului și își bat joc de legile voastre, iar pe zei îi 
trec cu vederea ca pe nişte idoli deşerți și răzvrătesc chiar legile firii, zicînd că este lucru cu 
nedreptate logodnicului a-și lua pe logodnica sa. Dacă nu se vor însura oamenii, apoi de unde 
se vor naște copii? Și dacă aceia nu se vor naște, apoi pe cine va stăpîni împărăția voastră? De 
unde se vor mări oștile şi puterea romanilor? Cine va birui pe vrăjmași şi cum se va întări patria 
ŞI viața omenească?" 


Zicînd acestea şi multe altele și cu lacrimi rugîndu-se Pompie, împăratului 1 s-a făcut 
milă de dînsul și a dat poruncă împărătească, ca Vasila fecioara, sau să binevoiască a primi pe 
logodnicul său, sau să fie omorită cu sabia; iar Evghenia sau să jertfească zeilor, sau să fie 
supusă la munci şi să moară. A mai poruncit împăratul ca toţi creștinii să fie omoriţi și nu numai 
creștinii, Ci ŞI aceia care ar îndrăzni a tăinui la dînşii creştini să fie munciţi. 


Venind porunca împărătească la Sfînta Vasila, ea a răspuns cu glas mare și cu multă 
îndrăzneală: "Pe Împăratul împăraţilor îl am logodnic, căci EI este lisus, Fiul lui Dumnezeu și 
afară de EI, alt bărbat stricăcios nicidecum nu vreau să am". Zicînd acestea sfinta, au înjunghiat- 
o îndată cu sabia. Apoi au prins şi pe cei doi fameni, Protan şi Iachint şi i-au atras către capiștea 
idolească ca să se închine necuratului Die. lar ei intrînd și rugîndu-se Dumnezeului celui 
adevărat, îndată a căzut idolul Die înaintea picioarelor lor şi s-a făcut praf şi cenuşă. De acest 
lucru înștiinţîindu-se Nichita, eparhul cetăţii, a poruncit ca să le taie capetele, zicînd că au vrăjit 
şi au sfărîmat pe zeul Die. 


Atunci au adus şi pe Evghenia şi i-au zis ei: "De unde aţi învăţat acest meşteşug 
vrăjitoresc cu care stăpîniți și pe marii zei?" Ea a răspuns: "Cu adevărat ai zis, o! eparhule, că 
noi creştinii stăpînim pe zeii voştri, dar nu cu meșteşug vrăjitoresc cum zici, mințind astfel. Noi 
cu nebiruită putere a Dumnezeului nostru săvîrşim cîte voim, iar zeii voştri sînt nişte diavoli, 
căci nu pot a face bine celor ce-i cinstesc pe dînșii şi nici nouă celor ce-i ocărîm, nu pot să ne 
facă rău”. Atunci a poruncit eparhul să o ducă înaintea Artemidei şi s-o urmeze ucigaşul cu 
sabia în mînă, şi dacă nu va voi să se închine zeiței, degrabă să o ucidă. 


Ajungînd la capişte, a stat înaintea zeiţei în chip de rugăciune, zicînd: "Dumnezeule cel 
veșnic, Care m-ai învrednicit să mă nasc și să mă păzesc fecioară curată a Unuia Născut Fiului 
Tău, pînă astăzi, Însuţi săvîrşeşte și acum minuni, Preafericite, ca să se mărească robii Tăi şi să 
se rușineze cei ce se închină urîciunii celei cioplite". Astfel rugîndu-se ea s-a făcut cutremur 
mare şi a căzut toată capiştea şi s-a zdrobit idolul Artemidei, precum și ceilalți idoli minune de 
care s-au înspăimântat toţi cei de față. Cei cunoscători ziceau că este facere de minune și lucrul 
dumnezeieștii puteri, iar cei fără de minte socoteau vrăjitorie cele făcute. 


Înştiințîndu-se împăratul despre aceasta, a poruncit să lege de grumazul ei o piatră mare 
şi s-o arunce în adîncul Tibrului. Aceasta făcîndu-se, piatra îndată s-a dezlegat, iar ea umbla, ca 
şi altădată Apostolul Petru, pe deasupra apei. Atunci au aruncat-o într-un cuptor aprins de foc, 
dar în deşert se osteneau, căci focul s-a făcut rob ei, pierzîndu-şi firea, răcorind-o şi păzind-o 
nevătămată. Deci, neștiind în ce chip mai grozav să o omoare, au închis-o într-o temniță 
întunecoasă şi adîncă. Apoi au poruncit să nu-i aducă nimic de mîncare, pînă ce va muri de 
foame, neștiind nesocotiţii căci cu ea era Domnul luminii, Care a strălucit toată temniţa și în 
fiecare zi îi aduceau îngerii hrană cerească, pîine mai dulce decît mierea și mai albă decît 
zăpada. 


Lucrul cel mai mare este, că a venit însuși împăratul îngerilor ca să o cerceteze şi i-a zis: 
"Evghenio! Eu sînt Cel ce am primit cruce şi moarte pentru tine, precum şi tu pentru dragostea 
Mea rabzi nişte cumplite munci ca acestea. De aceea de multe daruri și de preamare slavă am 
să te învrednicesc, în împărăţia Mea cea veşnică. lar spre încredințarea ta că vei primi acestea 
în ceruri, semn să-ți fie aceasta: Te vei despărți de lumea aceasta vremelnică şi stricăcioasă, ca 
să vii la viaţa cea de sus, chiar în ziua în care m-am născut Eu om". 


Astfel grăind către dînsa Domnul nostru lisus Hristos, Sfînta Evghenia se topea ca ceara 
de focul dorului celui dumnezeiesc și ca un rîu de ape s-a revărsat cu dragostea către EI, încît 
se împlinea cu dînsa cuvîntul eclesiastului: Tare ca moartea este dragostea, iar aripile ei sînt 
aripi de foc; apă multă nu va putea stinge dragostea şi rîurile n-o vor putea acoperi pe dînsa. 
Aşa a mîngiiat și cu dragostea Sa a îndulcit, lisus cel preadulce, pe iubita Sa mireasă Evghenia 
şi a vindecat-o de răni. Apoi s-a depărtat de la ochii ei, lăsînd în inima ei o nespusă bucurie 
duhovnicească. Și petrecea sfînta în temniţa întunecoasă ca în ceruri, aprinsă fiind cu dragostea 
îngerească de Mirele său, Hristos, pe Care Îl mărea cu inima şi cu gura şi-l mulțumea că nu a 
trecut-o cu vederea, ci a cercetat şi a mîngîiat pe roaba Sa, care pătimea pentru dragostea cea 
către EI. 


Păgînii au trimis un gealat și au înjunghiat-o în temniţă, în luna decembrie, ziua douăzeci 
ŞI Cinci, în însăși ziua domnească a nașterii Domnului. Maică-sa cu cei de casă ai ei, au îngropat 
cu cinste sfintele ei moaşte, într-o țarină a lor, ce era afară din cetate, într-un loc ce se numea 
Calea romanilor, în care mai înainte și ea îngropase multe moaște ale altor sfinți. 


Astfel trăind Evghenia cu cinste şi cu mare credință şi cu minunată petrecere s-a 
învrednicit de prea multă slavă de la Dumnezeu. lar mamei ei, plîngînd multe zile la mormînt, 
i s-a arătat într-o noapte în vis atît de strălucită și împodobită, încît nu putea Claudia să caute la 
fața ei. Mai erau şi alte fecioare cu dînsa şi i-a zis: "Pentru ce plîngi şi boceşti pentru noi și nu 
te veseleşti mai bine şi să te bucuri? Cunoaște că mă aflu în multă și nespusă veselie, împreună 
cu sfinții mucenici și cu tatăl meu Filip, împreună împărăţind cu Hristos, Care în ziua Duminicii, 
te va lua şi pe tine întru veselia cea veşnică”. 


Acestea auzindu-le mama sa și văzînd pe sfinții îngeri împreună cu dînsa călătorind, s- 
a bucurat foarte şi a mulțumit lui Dumnezeu. Deci, chivernisind bine toate averile sale, 
împărțindu-le la săraci, s-a odihnit întru lisus Hristos, Domnul nostru, Căruia ] se cuvine slava 
în veci. Amin. 


54. POMENIREA CUVIOSULUI NICOLAE MONAHUL 
(04 DECEMBRIE) 


Cuviosul părintele nostru Nicolae a fost mai întîi ostaş pe vremea lui Nichifor, împăratul 
grecesc, avînd sub el mai multe cete de ostaşi. Odată, pornind război împăratul Nichifor 
împotriva bulgarilor, a ieșit şi el cu ostaşii săi şi înserînd, a intrat la o gazdă unde, ospătînd şi 
rugîndu-se, s-a culcat să doarmă. La straja a doua şi a treia din noapte, fata gazdei rănindu-se 
cu dragostea sa satanicească de dînsul, s-a apropiat binişor de patul lui şi mişcîndu-l şi 
deşteptîndu-l, îl atrăgea cu cuvinte desfrînate spre păcat. Iar sfîntul a zis către dînsa: "Încetează, 
femeie, de la sataniceasca şi nelegiuita îndrăgostire şi nu pofti a-ţi întina fecioria ta, iar pe mine, 
ticălosul, a mă pogori la poarta iadului". Ea, ruşinîndu-se puţin, s-a depărtat, însă iarăși venind, 
silea către păcat pe bărbatul cel curat. Sfîntul şi a doua oară izgonind-o, a bătut-o chiar, dar ea 
iarăşi s-a întors. 


Atunci sfîntul a zis către dînsa: "O, ticăloaso? şi plină de toată neruşinarea și obrăznicia, 
nu vezi că diavolul te tulbură, ca să întinezi fecioria ta şi să te facă de rîs şi de ocară tuturor, să 
te scoată din rudenia ta şi sufletul tău să-l ducă în munca cea veșnică? Oare nu vezi că şi eu, 
smeritul, merg la război spre vărsare de sînge împotriva limbilor barbare, împuternicindu-mă 
Dumnezeu? Deci cum voi întina trupul meu mergînd la război?" Acestea şi altele ca acestea 
zicîndu-le, a izgonit-o de la sine cu ruşine. Apoi s-a sculat şi, rugîndu-se, a pornit în calea sa. 


În noaptea următoare, dormind el, s-a aflat într-un loc deschis şi aproape de el şezînd un 
om puternic, avînd piciorul lui cel drept pus peste cel stîng, care a zis către dînsul: "Vezi în 
amîndouă părțile pe ostaşi?" Iar el a răspuns: "Da, Doamne, văd că grecii omoară pe bulgari”. 
Şi Cel ce se arătase a zis către dreptul: "Priveşte la noi". Uitîndu-se la puternicul acela, l-a văzut 


rezemînd piciorul drept de pămînt şi pe cel stîng punîndu-l peste cel drept; apoi, căutînd iarăşi 
dreptul către oștiri, a văzut pe cei potrivnici tăind fără cruțare pe greci. După aceea, încetînd 
tăierea trupurilor, puternicul care şedea a zis către dreptul: "Priveşte cu dinadinsul la tăierea 
trupurilor şi spune-mi ce vezi". lar el căutînd a văzut tot pămîntul plin de trupurile morților, iar 
în mijlocul lor era loc deşert şi verde, în care ar fi încăput numai unul. 


Atunci puternicul Acela a zis către dînsul: "Ce gîndeşti de aceasta?" EI a răspuns: "Sînt 
nepriceput, Doamne și nu înțeleg”. Și iarăși a zis către dînsul: "Această verdeață goală pe care 
O vezi şi în care are loc numai un om, este a ta şi acolo tu erai să zaci tăiat împreună cu ostașii 
tăi şi să te așezi într-însul ca să împlinești lipsa. Dar de vreme ce în noaptea trecută, tu ai scuturat 
pe balaurul care de trei ori s-a luptat şi voia să te ucidă, iată că tu însuţi ai scăpat de tăierea 
aceasta şi acest așternut verde l-ai făcut fără parte; iar sufletul tău împreună cu trupul l-ai 
mîntuit. De acum nici moartea firească nu te va stăpîni, dacă-Mi vei sluji cu credință”. Acestea 
văzîndu-le, s-a înspăimîntat şi s-a cutremurat, apoi, deşteptîndu-se, s-a sculat şi s-a rugat lui 
Dumnezeu. 


Întorcîndu-se cale de o zi, s-a suit într-un munte şi s-a rugat lui Dumnezeu pentru oaste. 
Împăratul intrînd în strîmtorile Bulgariei, bulgarii s-au suit în munte, lăsînd pentru păzire cam 
cincisprezece mii de ostaşi, pe care omorîndu-i grecii, se mîndreau. Însă risipindu-se prin ţară, 
după puţin, toată tabăra grecilor a fost ucisă, împreună cu împăratul Nichifor. Atunci dreptul, 
aducîndu-și aminte de vedenia aceea şi mulțumind lui Dumnezeu, s-a întors de acolo plîngînd 
şi tînguindu-se. Apoi, ducîndu-se într-o mănăstire, a luat asupra sa sfînta schimă şi, slujind lui 
Dumnezeu curat ani îndelungați, s-a făcut mai înaine-văzător, ca unul din părinții cei mari cu 
care împreună s-a învrednicit în ceruri de partea lor, întru lisus Hristos, Domnul nostru, Căruia 
] se cuvine slava în veci. Amin. 


55. NAŞTEREA DOMNULUI DUMNEZEU ŞI MÎNTUITORULUI 
NOSTRU IISUS HRISTOS 


(25 DECEMBRIE) 


Naşterea lui lisus Hristos astfel a fost: fiind logodită Preacurata Maica Lui, Fecioara 
Maria, cu Iosif, bărbat drept şi bătrîn cu anii - căci era de 80 de ani şi, sub chipul însoțirii, după 
mărturia Sfîntului Grigore de Nissa şi a Sfîntului Epifanie al Ciprului, a fost dată lui pentru paza 
fecioriei şi pentru purtarea de grijă pentru dînsa, mai înainte pînă a nu se aduna ei. Iosif era 
numai cu părerea bărbat Mariei, iar de fapt era păzitor al fecioriei ei celei sfinţite lui Dumnezeu, 
martor cu ochii şi văzător al vieții ei celei fără prihană. Căci așa a vrut Dumnezeu, să tăinuiască 
înaintea diavolului taina întrupării Sale din Preacurata Fecioară, acoperind prin logodire fecioria 
Preasfintei Maicii Sale, ca să nu cunoască vrăjmaşul că aceasta este fecioara aceea, despre care 
a zis Isaia mai înainte: /ață fecioara va lua în pîntece. 


Acest lucru îl mărturiseşte şi Sfîntul Atanasie, arhiepiscopul Alexandriei, zicînd: "De 
trebuinţă era Iosif spre slujirea tainei, să se socotească ca și cum fecioara ar avea bărbat; iar cu 
lucrul să se tăinuiască de diavol, ca să nu știe cele ce vor să fie, anume că Dumnezeu voiește a 
petrece cu oamenii”. Asemenea şi Sfîntul Vasile cel Mare grăieşte: "Pentru ca să se tăinuiască 
de domnul veacului acestuia, s-a economisit să se facă logodire cu Iosif”. Și Sfîntul loan 
Damaschin zice: "Se logodește Iosif cu Maria ca şi cu un bărbat, ca nu cumva, cunoscînd 
diavolul naşterea lui Hristos din fecioară fără de bărbat, să se dea în lături, adică să înceteze a- 
| mînia pe Irod şi a îndemna pe iudei spre zavistie. Pentru că diavolul, încă de atunci de cînd a 
proorocit Isaia: Iată fecioara în pintece va lua şi va naște, pîndea pe toate fecioarele, cînd va 
zămisli vreuna dintr-însele fără de bărbat şi să nască fiind fecioară. Deci, a iconomisit purtarea 
de grijă a lui Dumnezeu, să se logodească Fecioara Maria cu Iosif, pentru ca să se tăinuiască de 
către domnul întunericului, fecioria Preacuratei Născătoare de Dumnezeu și întruparea 
Cuvîntului lui Dumnezeu. 


Deci, mai înainte de săvîrşirea însoţirii prin cunoştinţa trupească, Preacurata Fecioară s- 
a aflat avînd în pîntece de la Duhul Sfînt şi creștea sfîntul ei pîntece după ce a încăput în sine 
pe Dumnezeu cel neîncăput. Mai ales după ce s-a întors la casa ei, după o şedere de trei luni la 
Elisabeta, s-a cunoscut că este îngreuiată, din zi în zi crescînd dumnezeiescul rod şi apropiindu- 
se de naşterea Sa, prin împlinirea vremii celei obişnuite. 


Acest lucru văzîndu-l Iosif, a căzut în nepricepere şi în mare întristare, căci o socotea că 
este furată de nuntă. Și, tulburîndu-se bătrînul foarte, zicea în sine: "De unde i s-a făcut ei 
aceasta? Eu pe dînsa nu am cunoscut-o și nici măcar cu gîndul n-am greşit și iată că se vede 
îngreuiată, vai mie, ce s-a făcut, cu cine a căzut? Cine a înşelat-o pe dînsa? Și ce voi face eu? 
Nu ştiu! O voi vădi pe ea, ca pe o călcătoare de lege sau voi tăcea ruşinea ei şi a mea? Pentru 
că de o voi vădi pe dînsa, apoi cu adevărat, după legea lui Moise, o vor ucide cu pietre și eu mă 
voi socoti ca un tiran, dînd-o spre moarte cumplită. lar dacă, nevădind-o pe dînsa, voi tăcea, 
apoi voi lua parte la a ei desfrînare. Deci ce voi face? Nu mă pricep! Voi izgoni-o pe ea în taină, 
ca să se ducă oriunde va vrea sau eu să mă duc de la dînsa într-altă parte depărtată, ca să nu mai 
vadă ochii mei o ruşine ca aceasta”. 


Astfel gîndind Iosif întru sine, s-a apropiat şi a zis către fecioara, precum vorbeşte de 
aceasta Sfîntul Sofronie, patriarhul Ierusalimului: "Mario, ce este lucrul acesta pe care-l văd 
întru tine? Nu mă pricep și mă minunez şi cu mintea mă înspăimâîntez. Ascunde-te de la mine 
degrabă. Marie, ce este lucrul acesta care-l văd întru tine? În loc de cinste, ruşine; în loc de 
bucurie, întristare, în loc ca să mă laud, ocară mi-ai adus mie; te-am luat de la preoţi din biserică, 
fără prihană, şi acum ce este ceea ce se vede?" 


Şi Atanasie al Alexandriei povestește de aceasta astfel: "Iosif, văzînd-o pe ea avînd în 
pîntece, iar comoara cea dinăuntru neştiind-o şi tulburîndu-se vorbea către fecioară, zicînd: "Ce 


ți s-a întîmplat, Marie? Oare nu eşti tu fecioara cea mai cinstită, care ai fost crescută în sfintele 
pridvoare? Nu eşti tu Maria care nici nu voiai a te uita la față de bărbat? Oare nu eşti tu Maria 
pe care n-au putut preoţii să te înduplece după voia lor şi să te logodească? Oare nu eşti tu Maria 
care te-ai făgăduit a-ţi păzi nevestejit trandafirul fecioriei? Unde este cămara curăţiei tale? Unde 
este faţa cea frumoasă? Eu mă rușinez și tu îndrăznești, căci îţi tăinuiesc păcatul tău?" 


Acestea şi multe altele zicînd Iosif către dînsa, o! cît se rușina fiind nevinovată 
mieluşeaua și porumbiţa cea fără prihană, fecioara cea curată, rumenindu-se la față la auzirea 
unor asemenea cuvinte ale lui Iosif. Nici nu îndrăznea a-i spune buna-vestire a Arhanghelului 
şi proorocirea Elisabetei despre dînsa, ca să nu se arate măreaţă în deşert, lăudîndu-se. De acest 
lucru adevereşte şi Atanasie, cel mai sus pomenit, că ea a zis către Iosif: "De voi mărturisi eu 
singură despre mine, apoi voi fi măreaţă în deșert; rabdă puţin, losife, şi păstorii te vor încredința 
pe tine”. 


Fecioara Maria nimic altceva nu răspundea lui losif, decît numai acestea: "Viu este 
Domnul Cel ce m-a păzit întreagă întru feciorie pînă acum, că nu am cunoscut păcat şi nimeni 
nu s-a atins de mine; iar ceea ce este întru mine, din voia şi din lucrarea lui Dumnezeu este”. 
Iosif, ca un om cugeta cele omenești, socotind că din păcat este ceea ce s-a zămislit. Însă, ca un 
drept ce era, n-a voit să o vădească pe dînsa, ci voia să o lase pe ascuns şi să se ducă de la dînsa 
undeva departe. 


Acestea gîndind el, iată îngerul Domnului i s-a arătat în vis, zicînd: Josife, fiul lui David, 
nu te teme a lua pe Maria, femeia ta. Aici îngerul numeşte pe fecioara, femeie a lui Iosif, 
înlăturînd părerea acestuia despre desfrînare - căci losif socotea că Maria prin desfrînare a 
zămislit "femeia cea logodită este a ta, iar nu a altui bărbat". Teofilact așa zice: "Femeie a lui 
Iosif, numeşte îngerul pe Maria, arătînd că cea logodită nu este cu altcineva însoțită, încă și 
pentru aceea o numește femeia lui Iosif, ca împreună cu fecioria să fie cinstită și nunta cea după 
lege". Aşa socoteşte şi Sfintul Vasile cel Mare: "Şi fecioară, zice, cu bărbat logodită, ca şi 
fecioria să se cinstească și nunta să nu se defaime". 


Fecioria a fost aleasă, deci, ca una ce era de trebuință pentru sfințire; iar logodirea, ca 
ceea ce este începătura nunţii, s-a rînduit ca legiuită, să nu se socotească că acel născut este 
născut din fărădelege. Apoi, ca Iosif să fie martor adevărat al curăţiei, şi ea să nu fie sub 
defăimare, ca una ce şi-ar fi întinat fecioria, pentru că avea chiar pe logodnic martor al vieţii 
sale şi păzitor. Deci, zice îngerul: Nu te teme a lua pe Maria, femeia ta, ca şi cum ar fi zis: 
"Primeşte pe femeia ta după logodire, iar fecioară după făgăduinţa ei, cu care s-a făgăduit lui 
Dumnezeu; că în neamul evreesc numai această fecioară s-a făgăduit lui Dumnezeu, cea dintîi 
ca să-şi păzească fecioria neîntinată pînă la sfîrșit. Nu te teme, că cel ce s-a zămislit într-însa de 
la Duhul Sfînt este: va naşte fiu şi-i vei chema numele Lui ca un tată, deşi nu ești părtaș la 
nașterea Aceluia. De vreme ce este obicei ca părinţii să dea nume fiilor lor, precum Avraam a 
dat nume fiului său Isaac și tu, măcar că nu eşti tată firesc, însă după părere fiindu-i tată, îi vei 
sluji părinteşte punîndu-i nume”. 


Sfîntul Teofilact mai spune despre înger că a zis astfel lui Iosif: "Măcar că nu ai nici o 
împărtășire la naştere, însă această dregătorie părintească voiesc să ţi-o dau, ca să dai nume 
Celui născut. Tu vei da nume Pruncului, deşi nu este nașterea ta, dar trebuie să te arăţi ca un 
părinte. lar numele ce vei da va fi lisus, care înseamnă Mîntuitor, pentru că Acesta va mîntui 
pe poporul Său de păcate”. 


Sculîndu-se Iosif din somn a făcut după cum i-a poruncit îngerul Domnului: a luat pe 
femeia sa cea logodită, pe fecioara cea fără prihană, care, prin făgăduinţa fecioriei, era sfințită 
Domnului, ca să fie Maica Stăpînului și care de la Duhul Sfînt a zămislit pe Mîntuitorul lumii. 
Pe aceasta a primit-o ca pe o logodnică a sa, iar ca pe o fecioară a Domnului, cinstind-o foarte 
mult şi slujindu-i ca Maicii Mîntuitorului, cu bună credință și cu frică, n-a cunoscut-o pînă cînd 
a născut și, după mărturia lui Teofilact, nu s-a atins de dînsa niciodată. 


Iosif fiind drept, nu putea să se atingă de aceea, care nu pentru nuntă îi fusese dată din 
biserica Domnului, ci, după obiceiul nunţii, spre paza fecioriei. Cum putea să se atingă de o 
fecioară a Domnului, care făgăduise feciorie veşnică lui Dumnezeu? Cum putea să se atingă de 
Maica Domnului, Ziditorului Său, de aceea care era fără prihană? Iar ceea ce zice Evanghelia: 
pînă ce a născut, acest cuvînt, pînă ce, l-a pus Sfînta Scriptură în loc de vreme neîncetată. Căci 
şi David grăieşte: Zis-a Domnul Domnului Meu: şezi de-a dreapta Mea, pină ce voi pune pe 
vrăjmaşii Tăi așternut picioarelor Tale. 


Nu trebuie să înţelegem că numai pînă atunci vrea Domnul, ca Fiul să șadă de-a dreapta 
Sa, pînă cînd va pune pe vrăjmașşi aşternut picioarelor Lui, iar după punerea vrăjmaşilor nu va 
avea să mai şadă. Ci, chiar după ce va pune pe vrăjmaşi sub picioare, are să şadă mai cu slăvire, 
ca un biruitor în veacuri nesfîrşite. Asemenea şi despre Sfîntul Iosif se scrie: Nu a cunoscut-o 
pe ea, pînă ce a născut. Nu se înţelege că după aceea avea să o cunoască, precum au socotit 
unii dintre eretici, care este lucru străin de credinţa Bisericii. Dar după naşterea unui Fiu ca 
Acela, Care este Dumnezeu întrupat şi după atîtea minuni ce s-au făcut în vremea nașterii - pe 
care singur losif le văzuse -, nu numai că nu a îndrăznit a se atinge de dînsa, dar și mai mult o 
cinstea ca un rob pe doamna sa, slujindu-i ca unei Maici a lui Dumnezeu, cu frică şi cu cutremur. 


Pentru acest cuvînt, pînă ce, Sfîntul Teofilact vorbeşte astfel: "Sfînta Scriptură spune 
aşa precum şi despre potop grăieşte: Nu s-a mai întors corbul în corabie, pină ce s-a uscat apa 
de pe pămint. Dar el nici după aceea nu s-a întors. Chiar Domnul nostru lisus Hristos grăieşte: 
Cu voi sînt pină la sfirşitul veacului. Oare se înţelege că după sfirşitul veacului nu va mai fi cu 
noi? Atunci mai vîrtos va fi cu noi în veacurile cele nesfîrşite. Așa şi aici zice, pînă ce a născut. 
Adică, nici mai înainte de naştere, nici după naştere n-a cunoscut-o; precum și Domnul și în 
veacul acesta şi după sfîrşitul veacului va fi cu noi. Deci cum putea să se atingă de cea 
Preacurată, după înştiințarea negrăitei naşteri? 


De aici se arată cu dinadinsul și după naștere fecioria Preacuratei Născătoare de 
Dumnezeu. Căci, atunci cînd s-a arătat îngerul lui Iosif, care se îndoia de însărcinarea fecioarei 
ŞI o socotea că este furată de nuntă, îngerul a numit atunci pe Maria femeia lui Iosif: Nu te teme, 
a lua pe Maria, femeia ta, şi cu aceasta, precum s-a zis mai sus, a surpat părerea despre 
desfrînare. Cînd același înger s-a arătat lui Iosif, care acum se încredinţase despre curăţenia 
Mariei şi despre Cel născut din Duhul Sfînt, după naşterea lui Hristos - înger care s-a arătat şi 
în Betleem și în Egipt - după aceea nu mai numeşte pe Preacurata Fecioară Maria, femeie a lui, 
ci numai Maica Celui născut. Că așa se scrie: Ducindu-se magii, iată îngerul Domnului s-a 
arătat în vis lui Iosif, zicînd: "Scoală-te, ia Pruncul şi pe mama Lui - iar nu pe femeia ta - și 
fugi în Egipt”. Şi în Egipt iarăşi îi zice: "Scoală-te, ia pruncul şi pe maica lui şi du-te în pămîntul 
lui Israel”. 


Aici se arată că nu spre nuntă rînduia pe Iosif, ci spre a sluji Pruncului și mamei sale. 
Deci nu numai pînă ce a născut pe Fiul său cel Întîi născut, Maria n-a fost cunoscută de Iosif ca 
femeie, ci şi după naşterea Aceluia, asemenea a rămas fecioară, precum despre aceasta într-o 
unire mărturisesc toţi Sfinţii Părinţi şi dascălii cei mari ai Bisericii creştine. 


Se povesteşte şi aceasta, că Fecioara Maria fiind îngreuiată, un oarecare dintre cărturari, 
cu numele Anin, venind în casa lor - aceasta după arătarea îngerului în vis lui Iosif - şi, văzînd 
pe fecioară îngreuiată, a alergat degrabă la arhiereu şi la tot soborul, zicînd: "Iosif, teslarul, pe 
care toți l-aţi mărturisit că este drept, a făcut fărădelege; căci pe fecioara, care a luat-o din 
biserica Domnului spre pază, a cunoscut-o în ascuns şi acum este îngreuiată”. 


Ducîndu-se în casa lui Iosif slugi trimise de arhiereu, au găsit pe Maria după cum 
spusese cărturarul acela şi luînd-o cu Iosif, au dus-o la arhiereu şi la sobor. Arhiereul a zis către 
fecioara Maria: "Ai uitat pe Domnul Dumnezeul tău, tu care ai fost crescută în sfinta sfintelor, 
care ai primit hrană din mîinile îngerului şi ai auzit cîntări îngerești. De ce ai făcut aceasta?" lar 
ea, plîngînd, zicea: "Viu este Domnul Dumnezeul meu, că sînt curată şi nu ştiu de bărbat”. 
Atunci arhiereul a zis către Iosif: "De ce ai făcut aceasta?" Iosif a răspuns: "Viu este Domnul 
Dumnezeul meu că sînt curat faţă de dînsa". Şi i-a zis arhiereul: "De vreme ce n-ai plecat capul 
tău sub mîna cea tare a lui Dumnezeu ca să fie binecuvîntată seminţia ta şi fiindcă, nespunînd 
fiilor lui Israel, pe ascuns te-ai unit cu fecioara cea adusă dar Domnului, pentru aceasta veţi bea 
apa vădirii, ca să arate Domnul păcatul vostru înaintea tuturor”. 


Era judecată rînduită de la Dumnezeu prin Moise, precum se scrie în cartea a patra a lui 
Moise, capitolul al cincilea: Dacă vreo față bărbătească sau femeiască ar fi fost prihănită 
pentru desfrinare și n-ar fi mărturisit adevărul, i se dă aceleia să bea apa jurămintului în casa 
Domnului, cu lucrările și rînduielile cele scrise acolo, deosebit. Şi se făcea după băutura aceea, 
prin judecata lui Dumnezeu, oarecare semn asupra acelora ce au păcătuit, după care semn se 
cunoștea fărădelegea făcută. Deci cu acea apă, după rînduiala ce se cuvenea, arhiereul a adăpat 


întîi pe losif, apoi şi pe Maria. Însă nu s-a făcut asupra lor nici un semn, încît se mira poporul 
că nu s-a aflat într-înșii păcat. Apoi a zis către dînşii arhiereul: "Dacă Domnul Dumnezeu n-a 
arătat păcatul vostru, să mergeţi de aici cu pace". Iosif, luînd pe fecioara Maria, s-a dus la casa 
sa, bucurîndu-se și lăudînd pe Dumnezeul lui Israel. 


După aceasta a ieşit poruncă de la Cezarul August ca să se înscrie toată lumea. Și 
mergeau toţi de se înscriau, fiecare în a sa cetate. S-a dus şi Iosif din Galileea, din cetatea 
Nazaret, în Iudeea, în cetatea lui David, care se numește Betleem - pentru că el era din casa şi 
familia lui David - ca să se înscrie cu Maria cea logodită cu el, ea fiind însărcinată. Betleemul 
este o cetate mică, nu departe de Ierusalim, în partea dinspre miazăzi, lîngă drumul ce merge la 
munte către Hebron, cetatea preoților, în care era casa lui Zaharia, unde Preacurata Fecioară, 
după buna vestire a Arhanghelului, a cercetat şi a sărutat pe Elisabeta, maica Mergătorului 
Inainte. 


Deci, între Ierusalim şi Hebron se află la mijloc Betleemul; și de la cetatea Nazaretul 
Galileii, pînă aici este cale de trei zile şi ceva. Se numește Betleemul, cetatea lui David, căci 
într-însa s-a născut David și s-a uns ca împărat. Acolo a murit şi Rahila şi se vede mormîntul 
lui lesei, tatăl lui David. Mai înainte numele Betleemului era Efrata. Iacob, păscînd acolo 
dobitoacele sale, l-a numit casa pîinii, mai înainte văzînd cu duhul și mai înainte vestind că avea 
să se nască într-acel loc pîinea, care s-a pogorit din cer, adică Hristos Domnul. Aproape de 
Betleem, către răsărit - în preajma puţului lui David, unde a însetat el odată şi a zis: "Cine mă 
va adăpa pe mine cu apă din fîntîna cea dinaintea porţilor Betleemului?” - acolo se află o peşteră 
într-un munte de piatră, pe care stă cetatea Betleemului. Peştera aceea era aproape de o holdă a 
Salomeii, care locuia acolo în Betleem şi care era rudenie a amîndorura, adică Fecioarei Maria 
ŞI lui losif. 


Cînd s-a apropiat losif de cetate, s-au împlinit zilele ca să nască Mireasa cea neispitită 
de nuntă şi căuta casă de odihnă, în care ar putea avea loc lesnicios ca să nască, adică să-şi dea 
în lume rodul pîntecelui său cel binecuvîntat. Dar nu au găsit gazdă, din pricina mulțimii 
poporului care venise să se înscrie, căci se umpluse nu numai gazda cea de obşte, ci şi toată 
cetatea. Deci s-au întors la peştera aceea, pentru că nu găseau loc de găzduit şi ziua era pe 
sfirşite. Peştera aceea slujea ca grajd de dobitoace, unde Preacurata şi Preabinecuvîntata 
Fecioară, în miezul nopţii, rugîndu-se lui Dumnezeu cu fierbinţeală și cu totul fiind cu mintea 
la Dumnezeu, arzînd de dorirea şi de dragostea Lui, a născut fără durere pe Domnul nostru lisus 
Hristos, în douăzeci şi cinci ale lunii decembrie. Pentru că astfel se şi cuvenea să nască, fără 
durere, aceea care a zămislit fără păcat. "Nu am cunoscut, zice, plăcerea nunții, fiind neînsoțită”. 


Precum a zămislit curată, tot aşa a şi născut fără de stricăciune, după cum grăieşte Sfintul 
Grigorie al Nissei: "Fecioară a zămislit, Fecioară a purtat, Fecioară a rămas și nici o minune din 
cele ce s-au făcut pe pămînt nu a fost mai mare ca aceasta”. lar Sfîntul Damaschin zice: "O 
minune mai nouă decît toate minunile cele de demult. Căci cine a cunoscut să fi născut maică 
fără de bărbat?" Da, fără de bărbat, adică asemenea lui Adam, din care s-a făcut Eva, fără 


femeie. De care grăiește Sfintul loan Gură de Aur, astfel: "Că precum Adam fără femeie a adus 
în lume femeie, pe Eva, tot astfel şi fecioara astăzi, fără de bărbat a născut bărbat, plătind pentru 
Eva datoria bărbaţilor. Şi precum Adam a rămas nevătămat, după luarea coastei trupeşti, tot așa 
a rămas şi Fecioara după ieșirea Pruncului dintr-însa”. 


Astfel s-a împlinit Scriptura cea de mai înainte, despre rugul cel nears şi despre Marea 
Roşie. "Căci precum rugul n-a ars fiind aprins, cum cîntă biserica, astfel Fecioară ai născut şi 
Fecioară ai rămas". Și iarăşi zice: "Marea Roșie după trecerea lui Israel a rămas neumblată, iar 
cea fără prihană, după naşterea lui Emanuel, a rămas nestricată". Astfel, fără vătămarea fecioriei 
sale, pururea Fecioara Maria a născut pe Dumnezeu întrupat, fără ajutor şi fără slujba cea 
obişnuită a moașei. Aceasta mărturisește Sfîntul Atanasie al Alexandriei - despre cuvintele 
acestea ale Evangheliei: A născut pe Fiul său Cel întîi născut, L-a înfășat şi L-a pus în iesle -, 
socotind, zice astfel: "Vezi naşterea cea cu taină a Fecioarei; singură a născut şi singură a 
înfăşat. Pe cînd la femeile cele lumești, una naște şi alta înfașă, iar la fecioară nu s-a întîmplat 
astfel, ci singură a născut şi singură a înfășat, singură Maică, fără osteneală și fără moaşă 
învățată, aşa că n-a lăsat pe nimeni să se atingă cu miini necurate de aceea care era cu totul 
curată, singură a slujit Celui dintr-însa şi mai presus de ea, apoi singură L-a înfășat şi L-a culcat 
în iesle”. 


Asemenea şi Sfîntul Ciprian zice: "Întru naştere şi după naştere, cu dumnezeiască putere 
a fost fecioara, care a născut fără durere. Nu avea trebuinţă de nici o slujbă de-a moaşei, ci 
singura Născătoare a fost şi slujitoare a naşterii, cu bună cucernicie, arătînd Preaiubitului său 
rod slujba cea de maică, îmbrățişîndu-L, sărutîndu-L, alăptîndu-L și făcînd toate plină de 
bucurie, pentru că întru naştere n-a avut nici o durere și nici o neputinţă a firii”. 


După aceasta, Născătoarea de Dumnezeu cea fără de prihană şi singură slujitoarea 
nașterii sale, înfăşînd pe dulcele său Fiu cu scutece albe, curate și subțiri, ce erau pregătite mai 
înainte şi aduse cu sine din Nazaret şi, punîndu-L în ieslea ce era într-aceeaşi peşteră, s-a 
închinat Lui ca lui Dumnezeu, Ziditorul Său". De acest lucru pomeneşte fericitul Iosif, făcătorul 
de canoane către Preacurata, zicînd: "Fecioară, pe Cel întrupat și pe Cel înfășurat cu asemănarea 
omenească, ținîndu-L în mîinile tale, închinîndu-te Lui și sărutîndu-L, ai zis ca o maică: 
Preadulcele meu Fiu, cum Te ţin pe Tine, Cel ce ţii cu mîna toată făptura?" 


Deci încredinţat lucru este că dumnezeiasca fecioară s-a închinat pînă la pămînt Celui 
născut dintr-însa, Care era culcat în iesle şi pe Care cu mirare, ÎL înconjurau nevăzut, cetele 
îngerești, adeverind despre aceasta Biserica, astfel: "Îngerii înconjurau ieslea ca pe un scaun de 
heruvimi, căci vedeau peştera ca un cer, fiind culcat într-însa Stăpînul. Lîngă iesle erau legați 
un bou și un asin ca să se împlinească Scriptura: cunoscut-a boul pe cel ce-l are pe el şi asinul 
ieslea Domnului său. Boul acela şi asinul erau aduși de Iosif din Nazaret. Asinul se adusese 
pentru Fecioara cea îngreuiată ca s-o ducă deasupra sa pe cale, iar pe bou îl adusese Iosif, ca 
să-l vîndă şi să plătească datornicul bir împărătesc, şi ca să cumpere cele de trebuință. Acele 


dobitoace necuvîntătoare stînd lîngă iesle, cu aburul lor încălzeau pe Prunc în frigul iernii şi aşa 
slujeau Stăpînului şi Făcătorului. 


Apoi Iosif s-a închinat Celui născut, cum și aceleia ce L-a născut, căci atunci a cunoscut 
că Cel născut dintr-însa este de la Duhul Sfînt, precum grăieşte şi Sfîntul Atanasie: "Cu adevărat 
nu a cunoscut-o Iosif pe dînsa, pînă ce a născut pe Fiul său Cel întîi născut. Cît a purtat fecioara 
pe Cel zămislit, nu o ştia Iosif. Nu ştia ce este într-însa, nu ştia ce se întrupa. După ce a născut, 
atunci a cunoscut puterea fecioarei şi de ce s-a învrednicit ea. Atunci a cunoscut, văzînd pe 
Fecioara hrănind piept şi păzind floarea fecioriei. Atunci a cunoscut, cînd fecioara a născut, iar 
cele ce sînt ale celor ce nasc nu le-a priceput. Atunci a cunoscut cînd a dat lapte, piatra cea 
netăiată, pietrei celei gîndite. Atunci a cunoscut losif că pentru dînsa a scris Isaia: Jată, fecioara 
în pintece va lua". 


Pînă aici sînt cuvintele lui Atanasie, care încredinţează că în acea vreme a cunoscut losif 
puterea tainei şi, cunoscînd, s-a închinat cu frică şi cu bucurie, mulțumind lui Dumnezeu Cel 
întrupat, Care l-a învrednicit a fi singur văzător şi slujitor al tainei. Ziua nașterii lui Hristos, se 
scrie de către mulți scriitori vrednici de credinţă, că ar fi fost sîmbătă spre Duminică, la miezul 
nopții. 


Aşa se arată şi de Soborul al şaselea ecumenic, care grăiește pentru prăznuirea zilei 
Duminicii, zicînd că în această zi a făcut Domnul lumina. Întru această zi a plouat mană din 
cer. În această zi Domnul a binevoit a Se naşte. Întru aceasta a luat Domnul botezul în Iordan 
de la loan. Întru această zi, Preamilostivul Răscumpărător al neamului omenesc a înviat din 
morți, pentru mîntuirea noastră. Întru aceasta a trimis pe Duhul Sfînt peste ucenici. Că precum 
vineri, după mărturii vrednice de credință, S-a zămislit în pîntecele cel fecioresc, prin buna 
vestire a Arhanghelului şi vineri a pătimit, aşa Duminică S-a născut şi Duminică a înviat. 


Cu cuviinţă era a Se naşte Hristos în ziua Duminicii, căci în care zi Dumnezeu a zis să 
se facă lumină şi s-a făcut lumină - întru aceea Însuşi EI fiind Lumina cea neapropiată să răsară 
lumii. lar că avea să Se nască Hristos noaptea şi în ceasurile ei, cu proorocie s-a spus mai înainte 
în cărţile Înţelepciunii astfel: "Pentru că liniștită tăcere cuprinzînd toate şi noaptea întru a sa 
grăbire înjumătățindu-se, Cuvîntul Tău cel Atotputernic din cer, de la scaunul împărăției, aspru 
războinic, a venit în mijlocul pămîntului celui pierzător”. 


S-au făcut și minuni mari în vremea nașterii Domnului în toată lumea, căci în acel ceas 
prin care a trecut Domnul nostru prin poarta fecioriei cea pecetluită cu curăţia, tot în acela, în 
peşteră a izvorât din piatră izvor de apă. În Roma a ieșit din pămînt un izvor de untdelemn și a 
curs în rîul Tibrului. O capiște idolească, ce se numea veşnică, a căzut şi idolii s-au sfărîmat şi 
tot acolo s-au arătat pe cer trei sori. În Spania în aceeași noapte s-a arătat un nor mai luminos 
decît soarele. În pămîntul Iudeii au odrăslit viile cele din Engadi, fiind iarnă. lar, mai ales, după 


cum se scrie în Evanghelie, cu cîntare s-au pogorît îngerii din cer şi s-au arătat oamenilor în 
vederea ochilor. 


În preajma peşterii acelea, în care S-a născut Hristos, era un turn ca la o mie de stînjeni 
departe, ce se numea Ader, slujind de locuinţă păstorilor. Acolo în acea noapte s-a întîmplat că 
nu dormeau trei păstori, care își străjuiau turma lor; şi iată, cel mai întîi stătător între puterile 
cereşti - pe care îl socotește Sfintul Ciprian că este binevestitorul Gavriil - s-a arătat lor în mare 
lumină, strălucind cu slavă cerească şi cu aceeași lumină strălucindu-i şi pe dînşii, iar ei, 
văzîndu-l, foarte s-au înfricoșat. Dar îngerul ce s-a arătat, le-a poruncit să lase frica și să nu se 
teamă şi le-a vestit bucuria ce venise la toată lumea prin naşterea Mîntuitorului. Apoi le-a spus 
şi semnul bunei sale vestiri, celei nemincinoase: Veţi afla, zice, un Prunc înfășat culcat în iesle. 


Acestea vorbind îngerul către dînşii, îndată s-au auzit în văzduh cete îngereşti, lăudînd 
pe Dumnezeu şi zicînd: Slavă întru cei de sus lui Dumnezeu şi pe pămînt pace, între oameni 
bunăvoire. După vederea aceea a îngerului şi după cîntările auzite, sfătuindu-se păstorii, s-au 
dus degrabă pînă la Betleem ca să vadă de sînt adevărate, cele ce li s-au spus lor de către înger. 
Şi au aflat pe Preacurata Fecioară Maria, Născătoarea de Dumnezeu, pe Sfintul Iosif, logodnicul 
ei, precum şi Pruncul înfăşat şi pus în iesle. 


Crezînd fără îndoială că Acela este Hristos Domnul, Mesia cel aşteptat, Care a venit în 
lume să mîntuiască neamul omenesc, s-au închinat Lui şi au spus toate cele ce au auzit şi ceea 
ce li s-a spus de înger, despre Pruncul Acela. Atunci toţi cei ce auzeau, adică Iosif, Salomeea şi 
cei ce se întîmplaseră de veniseră în acea vreme acolo, se mirau de cele grăite de păstori. Mai 
ales Preacurata Fecioară Maria, care născuse fără stricăciune, păstra toate graiurile acestea 
punîndu-le în inima sa. Şi s-au întors păstorii, lăudînd şi binecuvîntînd pe Dumnezeu. 


Aşa a fost Nașterea Domnului nostru lisus Hristos, Căruia, și de la noi păcătoşii, să-l fie 
cinste şi slavă, închinăciune şi mulțumire, împreună cu Cel fără de început al Lui Părinte şi cu 
Cel pururea de o ființă, Sfîntul Duh, acum şi pururea şi în vecii vecilor. Amin. 


56. CUVINT AL SFINTULUI IOAN DAMASCHIN DESPRE NAȘTEREA 
DOMNULUI 


(25 DECEMBRIE) 


Cînd primăvara soseşte şi stihiile trupurilor se întorc iarăşi către înnoire, atunci toți 
oamenii, simțind buna adiere a aerului, primesc sănătatea trupului. Atunci şi pămîntul, înflorind 


cu frumusețea semănăturilor şi înfrumuseţîndu-se cu tot felul de flori ale ierburilor, îşi face 
pregătirea rodurilor sale. Atunci şi vitele aflînd pajişte verde de pășune se arată bine întremate 
cu trupurile. Atunci şi neamurile păsărilor, ce zboară la înălțime, ciripesc de veselie. 
Privighetoarea şi rîndunica deschizîndu-şi ciocuşoarele dau glas, răsunînd munţii, văile şi 
copacii; şi astfel fac veselă primăvara dulce prin glasurile lor. Atunci și păstorii, glăsuind dulce 
cîntare de fluier, pasc turma lor prin verdeaţa veselitoare, atunci și soarele revărsîndu-se pe 
pămînt, peste văi, peste grădini şi peste ţarini, împlinind trebuinţa crinilor şi a tot felul de 
trandafiri, dînd mirosuri dulci, înaintînd creşterea pomilor celor roditori şi ale celor neroditori, 
cum şi a florilor de tot felul şi a răsadurilor. Atunci și lucrătorii ajung la secerișul ostenelilor 
lor; atunci şi strugurii înflorind în vie, împodobesc via. Atunci şi munții odrăslind frunzele 
copacilor, cu desimea crîngurilor pădurii, toate neamurile fiinţelor celor sălbatice se păzesc în 
ele; atunci şi marea, liniştindu-și valurile sale, se face lesne de plutit corăbierilor. 


Aşa şi cînd s-a născut Domnul nostru din Fecioara Maria, ca o primăvară veselitoare a 
răsărit la toată lumea și către înnoire s-a întors. Căci a venit Unul Născut, Fiul lui Dumnezeu, 
raza măririi Lui, chipul cel de-a pururea al ipostasului Lui, hotarul şi Cuvîntul Tatălui, prin Care 
şi veacurile s-au făcut, atît cele văzute cît şi cele nevăzute. Cuvîntul cel preasfînt al Tatălui s-a 
făcut trup fără schimbare, prin conlucrarea Duhului Sfînt, din Fecioara Maria. A fost mijlocitor 
între Dumnezeu şi între oameni, Cel singur iubitor de oameni, Care nu din voie sau din dorință 
bărbătească s-a zămislit, în preacuratul pîntece al Fecioarei, ci de la Duhul Sfînt. S-a făcut 
ascultător Părintelui Său, ca, prin trupul cel luat de la noi, să vindece neascultarea noastră. 
Pentru că Duhul Sfînt a venit peste dînsa și a curățit-o, dîndu-i puterea primitoare a Cuvântului, 
făcînd-o şi născătoare. 


Atunci a umbrit peste Fecioara Maria înțelepciunea și puterea cea mare a lui Dumnezeu, 
adică Fiul lui Dumnezeu, cel deoființă cu Tatăl, ca o dumnezeiască sămînță şi-a închegat trup 
însuflețit și suflet cuvîntător din preacuratul și neîntinatul pîntece, fiind ca o piîrgă a 
frămîntăturii noastre, nu după asemănare, ci după naştere; apoi nu prin adăugirile cele cîte puțin 
ale trupului împlinindu-se, ci deodată Cuvîntul lui Dumnezeu s-a făcut trup. Nu prin închegarea 
trupului s-a unit cu dînsul Cuvîntul lui Dumnezeu, ci sălăşluindu-se în pîntecele Fecioarei 
nescris împrejur, cu ipostasul Său, din preacuratul pîntec al pururea Fecioarei s-a făcut trup 
însuflețit, cuvîntător și gîndit, luînd pîrga frămîntăturii omenești. 


Cînd Cuvîntul lui Dumnezeu s-a făcut ipostas trupului, în același timp s-a făcut și trup 
însuflețit, cuvîntător şi gîndit. Pentru aceea îl numim nu om îndumnezeit, ci Dumnezeu 
înomenit. Fiind cu firea Dumnezeu desăvîrşit s-a făcut cu firea şi om desăvîrșit, neschimbîndu- 
şi firea, nici prefăcînd iconomia. Ci cu trupul cel însufleţit, care s-a făcut cuvîntător și gîndit 
din Sfînta Fecioară şi întru dînsa a luat ființa, unindu-se după ipostas, neamestecat, neschimbat, 
neîmpărțit, și nedespărțit Dumnezeu desăvîrșit şi om desăvîrşit. 


Pentru aceea cu dreaptă credință mărturisim pe Hristos din două firi deosebite, dar nici 
unirea nu o luăm ca amestecare, nici despărțirea ca deosebire. De unde mărturisim Născătoare 


de Dumnezeu, cu adevărat pe Preasfînta Fecioară. Precum este Dumnezeu adevărat, Cel ce S-a 
născut dintr-însa, aşa este adevărată Născătoarea de Dumnezeu, ceea ce a născut pe adevăratul 
Dumnezeu dintr-însa. Născîndu-se Domnul şi Dumnezeul nostru şi izbăvindu-ne din iarna 
înşelăciunii şi din frigul rătăcirii, ne-a întors către primăvara bucuriei, după ce a luat asupră-Și 
chipul nostru şi l-a înnoit prin luarea trupului Său. Că îmbrăcîndu-se în toată firea noastră, afară 
de păcat, ne-a făcut după dar, ca fii ai Tatălui Său şi moştenitori ai împărăției Sale. 


Deci, de vreme ce am anunţat cuvîntul, veniţi toți şi culegînd ca niște flori din tot felul 
de trandafiri, să îndulcim auzurile voastre. Să ascultăm mai întîi pe Matei Evanghelistul, căci 
el povestind cu de-amănuntul naşterea lui Hristos, bine a zis: "Că nașterea lui lisus Hristos așa 
a fost: logodită fiind mama Lui, Maria, cu Iosif, mai înainte de a se aduna ei, s-a aflat avind în 
piîntece de la Duhul Sfint. Iar Iosif, bărbatul ei, drept fiind şi nevrind să o vădească pe ea, voia 
în taină să o lase. La aceasta gindind el, îngerul Domnului s-a arătat lui în vis, zicîndu-i: losife, 
fiul lui David, nu te teme a lua pe Maria, femeia ta, că ce s-a zămislit întru dinsa, din Duhul 
Sfint este. Auzim astăzi luminat împlinirea lucrurilor, care aici cu de-amănuntul se tîlcuiesc. Că 
nu în deşert s-au făcut lucrurile cele pentru întruparea lui Hristos, Dumnezeul nostru, ci toate 
au oarecare însemnare ascunsă. 


Ascultă deci, creştinule în chip minunat însemnarea lor: S-a logodit Maria cu Iosif ca și 
cu un bărbat, ca necunoscînd diavolul scopul nașterii lui Hristos din Fecioara cea fără bărbat, 
să fugă de la luptă. Căci ai auzit acum pe evanghelistul Luca, zicînd: leşit-a poruncă de la 
Cezarul August ca să se înscrie toată lumea. Această înscriere s-a făcut întii, domnind în Siria, 
Cirineu, ca să se scrie fiecare întru a sa cetate. Și s-a dus şi Iosif din Galileea din cetatea 
Nazaret la Iudeea, în cetatea lui David, care este Betleem - pentru că el era din casa şi familia 
lui David, ca să se înscrie cu Maria, cea logodită lui femeie, fiind îngreuiată. 


Caută de vezi aici iubirea de oameni a Stăpînului Dumnezeu, Care are scris în cer toată 
făptura şi Care a zis către ucenicii Săi: Pentru aceasta mai virtos vă bucurați, căci numele 
vostru S-a scris în ceruri. El a primit să se scrie Maica Sa în condicile romanilor; ca aşa, pe noi, 
cei ce ne-am făcut de voie robi făpturilor, în dar să ne mîntuiască, ca numele nostru în ceruri să 
se scrie şi robi adevăraţi ai Săi să ne facă. Ca prin scrierea aceasta să se facă arvună de bună 
rînduială a lumii. Pentru aceea şi EI a dat voie stăpînirii romane să-L scrie şi pe Dînsul spre 
adeverirea şi întărirea legilor. Atunci legea împăratului stăpînește, cînd împăratul cel ce 
legiuieşte, împlinește şi el legea sa. Şi ca să se împlinească cele zise de prooroc: În zilele lui va 
răsări dreptatea şi mulțimea păcii. Deci, mergînd ei să se scrie, se zice că două grupuri vedea 
Fecioara, unul de-a dreapta care era vesel şi drăgălaş, adică duhurile proorocilor și ale sfinţilor 
- care sălta şi se bucura de nașterea lui Hristos - iar altul de-a stînga, care în plîngere se afla, 
adică cetele diavolilor, care plîngeau şi-şi tînguiau pieirea lor. 


Ascultă iarăși pe evanghelistul, zicînd: Cind erau ei acolo, s-au împlinit zilele ca ea să 
nască şi a născut pe Fiul ei cel întîi născut. O! ce lucruri preaslăvite, Făcătorul vremurilor a 
așteptat vremea cea de nouă luni hotărită fireşte, ca nu părere sau nălucire să se socotească, 


că este iconomia Lui. Cînd erau ei acolo, s-au împlinit zilele ca să nască şi a născut pe Fiul ei 
Cel dintii născut, L-a înfăşat şi L-a culcat în iesle, căci nu aveau loc în casă, căci pustiu era 
locul şi vremea către seară şi nu aveau unde, decît numai o peşteră prea mică. Aceasta era 
bunăvoința Tatălui; căci într-o peșteră mică a primit a Se naște Stăpînul, Cel ce nicăieri nu este 
încăput și Care are scaun cerul, şi pămîntul aşternut picioarelor. Ca pe omul cel căzut în mare 
cădere şi care s-a făcut peşteră tilharilor, prin schimbarea chipului, prin lucrarea cea 
dumnezeiască să-l îmbrace în podoaba cea mai strălucită a frumuseţii de a doua oară. Şi s-a 
înfășat cu scutece de Maica Sa, Cel ce cu lumină, ca şi cu o haină dumnezeiască, se îmbracă, 
ca lanţurile păcatelor noastre cele mult strîngătoare să le dezlege. 


Vedeţi tainica naştere a Fecioarei, pentru că ispită bărbătească n-a cunoscut, şi de cele 
ale maicilor a scăpat. Căci toată naşterea vatămă fecioria şi se supune la dureri şi chinuri, pentru 
potrivita certare a blestemului aceluia ce s-a zis: În dureri vei naște fii. lar ea mai înainte de 
naștere, a fost Fecioară şi după naştere a rămas Fecioară; căci Dumnezeu era Cel ce S-a născut. 
Aceasta s-a arătat maică fără de bărbat şi fără de durere, slujitoare a naşterii și moaşă neînvățată 
s-a făcut, fiindcă pe Cel dintr-însa mai presus de fire, fără de dureri L-a născut, L-a înfăşat şi în 
iesle L-a culcat. O! Doamne, ce înfricoşată Taină. În ieslea dobitoacelor s-a culcat Dumnezeu, 
Cel ce pe scaun de heruvimi se poartă, vrînd să întoarcă din necuvîntare pe oameni către 
cunoştinţa cea dumnezeiască. Căci dobitoacele înseamnă starea înaintea Stăpînului cea 
heruvimicească - după cum li se pare şi celor ce bine judecă - care închipuia necuvîntarea 
oamenilor şi slujba cea nefolositoare şi dureroasă către dumnezeiasca cunoștință, cum şi 
întoarcerea către îngereasca buna rînduială, care s-a împrietenit cu Stăpînul, adică însemna 
chemarea neamurilor mai înainte. 


Isaia proorocind pentru EI, zicea: Cunoscut-a boul pe cel ce l-a ciștigat pe el și asinul 
ieslea stăpinului Său. Iar Israel nu M-a cunoscut şi poporul Meu n-a priceput. Moaşa însemna 
biserica cea din neamuri, fiindcă a primit pe Stăpînul Care s-a născut; ca pe un mire potrivit, 
care în locul Salomeii, s-a roșit cu sîngele Lui; iar în Betleem se înțelege în loc de Edem. Și din 
neîntinate şi preacurate sîngerări ale Fecioarei, care îi este roşeala hainelor din via Vosorului, 
adică din adevărata vie - Hristos Dumnezeu, fiindcă s-a vopsit cu scumpul şi preacuratul Lui 
sînge. Mare bucurie a vestit îngerul păstorilor, zicîndu-le: Nu vă temeți căci, iată, vă vestesc 
bucurie mare, care va fi la tot poporul, căci vi s-a născut vouă astăzi Mintuitor, Care este 
Hristos Domnul, în cetatea lui David. Păstorul păstorilor, mai Marele turmei, Împărat și 
ocîrmuitor, Care adunînd turme cuvîntătoare, pe păstorii cei înţelepţi şi învățați îi va pune peste 
dînsele, care îşi vor pune sufletul lor pentru oi; după cum Hristos, începătorul păstorilor, pentru 
toți Şi l-a pus şi către pajiștile gîndite ale împărăției cerurilor vor porni turma lor. Pe lupii din 
staulul lor îi va scoate şi-i va goni şi cu toiagul cel de fier, adică cu Crucea Domnului, arma cea 
nebiruită, pe toți îi va zdrobi, prin care Hristos a atras neamurile către moştenire şi chiar 
marginile pămîntului. 


Acestea vestind îngerul păstorilor şi de la dînşii ducîndu-se, altă oaste de îngeri a stat de 
față în peşteră, care a cîntat, zicînd: "Slavă întru cei de sus lui Dumnezeu şi pe pămint pace, 
între oameni bunăvoire. Slavă Celui ce a unit cele de sus cu cele de jos, cu preaslăvire. Slavă 
Celui ce a voit cu materiale fluiere, împreună să ne ospătăm. Slavă Celui ce prin buna voire s- 


a întrupat pentru oameni". Acestea astfel săvîrşindu-se și toată zidirea cea văzută şi nevăzută 
dănţuind, de la răsărit a ieşit o stea prealuminată a cerescului Împărat Care S-a născut și care 
vestea nașterea Lui, a Celui ce săvîrşea pe pămînt minuni preaînfricoşate. Pe aceasta văzînd-o 
magii, împărații şi astronomii perșilor, strănepoţii lui Valaam, şi spăimîntîndu-se de strălucirea 
cea luminoasă a stelei, au gîndit la proorocia lui Valaam, adică: Va răsări o stea din Iacov și se 
va scula un om din Israel, care va sfărima pe toți domnii Moabului. 


Unii care au înţeles şi au cunoscut, din strălucirea cea prea încuviinţată a stelei celei 
neobişnuite, că mare Împărat S-a născut, au propovăduit că, EL, are să stăpînească domnie mare 
peste tot pămîntul şi peste toată lumea. Nu numai din proorocia lui Valaam au înţeles acest 
lucru, ci şi din altă parte au primit adeverirea nașterii celei după trup a lui Hristos, Dumnezeul 
nostru, Celui ce S-a născut, adică din minunea cea înfricoşată care s-a făcut în ţara lor. 


Căci Casandros, săvîrşindu-se, a lăsat pe sora sa Doriada, a lui Piliad, cel ce a fost ucis 
în Elada, pe care a poftit-o Atal, împăratul Lachedemonilor, şi intrînd în cămară ca să se culce 
şi să doarmă cu dînsa, ea, avînd cuţit, l-a înfipt în inima lui şi, după ce l-a înjunghiat, i-a stăpînit 
împărăţia lui. Acest lucru săvîrşindu-se, s-a făcut foarte înfricoșată multora. lar fratele celui 
ucis, anume Filip, temîndu-se de Doriada, a fugit la elini şi acolo, luînd pe femeia lui Caliop, 
voievodul lor, care se numea Alsevida, căuta să dea război Doriadei și poporului său, dar se 
temea; căci cu mulţi se luase la război şi pe toţi i-a pierdut. 


Toate neamurile cele dimprejur, fiind biruite şi robite de frumusețile ei, îi slujeau ei şi 
pofteau, că doar s-o întîmpla să se dea pe sine lor, spre însoţire de nuntă. Deci se temeau toți de 
faţa ei şi au socotit atunci cei mari să trimită la Delfi şi de acolo să ia proorocie pentru război. 
Şi ducîndu-se aceia la preoteasa Evoptia, la apa Castalului, au rugat-o să le ghicească pentru ce 
au venit? lar ea gustînd din apa izvorului celui vrăjitor, le-a proorocit aşa: "Cîndva, după multe 
vremi, cineva va veni în pămîntul cel mult împărțit şi, fără de păcat, se va naşte cu trup şi cu 
hotarele cele neobositoare ale dumnezeirii, va dezlega stricăciunea patimilor nevindecate. 
Acesta va fi pizmuit de poporul necredincios şi întru înălțime se va spînzura, ca un osîndit la 
moarte. Pe acestea toate le va pătimi, voind să le sufere, și murind, spre viața veșnică se va 
scula”. 


Aceştia, batjocorind-o şi blestemînd-o, au zis: "De trei ori blestemato, noi pentru femeie 
te-am întrebat, oare pentru un bărbat ţi-am zis ție ceva?” Ea le-a răspuns: "Vremi nebiruite au 
început să se ridice". Apoi a zis că şi pe ea și pe acela şi pe bărbaţii cei împreună cu dînsul, pe 
toți îi vor birui. lar ei s-au depărtat, după ce au necinstit pe proorociță. Şi s-au mai dus şi la 
capiștea Atenei, pentru care ţesînd haină preoțească şi luînd porfiră vestită şi scumpă ei au sărit 
înăuntru, fără de veste, iar preoteasa Xantipi, mîniindu-se, a zis lor: "În ceas rău ați venit aici, 
voi cei ce sînteți neurmători”. Atunci au ocărît-o şi pe aceasta, zicîndu-i că este vrednică de 
toată necinstea și străină de obiceiul preoţesc; căci defaimă porfira pe care zeii au dăruit-o 
împăraților, prin care dobîndesc cinste și slavă cei ce o poartă pe dînsa. 


Apoi îi ziceau: "Încetează cele străine și netrebnice, trufaşo şi mîndro”. Iar ea le-a 
răspuns: "Acestea nu mi le aduceţi mie, ci dumnezeilor celor nedefăimaţi. Însă, luînd vrajă 
întemeiată, mergeţi, căci un bărbat fără prihană S-a născut, iconom al lui Dumnezeu celui 
nebiruit, putere nebiruită avînd şi lumea toată, ca pe un ou înconjurînd-o, pe toți cu sulița îi va 
pierde". Aceştia scuipînd-o, s-au dus. Apoi au zis între dînșii: "Nu isprăvim nimic, fără numai 
să ne ducem la Apolon"”. Deci venind ei în capiștea lui Apolon, au zis, rugîndu-se: "Biruitorilor, 
preacuraţilor, preabunilor zei, pentru ce faceți aşa robilor voştri celor ce cer să biruiască războiul 
femeiesc? Pentru ce în loc de război, aduceţi alt război înăuntru? Nu, o, nemuritorilor zei, nu, 
adevăraţilor stăpîni”. Atunci, deodată a venit un glas nevăzut și întorcîndu-se tripodul, 
proorociţa a zis: "Întru întreita înconjurare a anului, un Luceafăr din cer trimis a venit, în pîntece 
curat locuind şi trup omenesc pentru milostivirea Lui plămădindu-Ș1; iar numele ei este de două 
ori şaptezeci și şase. Acesta surpînd tirania şi toată sfințita noastră cinstire, întru preafericită 
înțelepciune va purta cinstea a toată lauda". Iar ei, auzind acestea, s-au dus mîhniți. 


Cir, strănepotul lui Cir, împăratul perșilor, a făcut o capiște şi a pus într-însa idolii zeilor 
de aur, de argint şi i-au împodobit pe dînşii cu pietre scumpe. Iar în zilele acelea, după cum 
spun tablele cele scrise, intrînd împăratul să primească dezlegarea visurilor, preotul Trupiptos 
a zis: "Mă bucur împreună cu tine, împărate, că Ira a luat în pîntece”. Împăratul, zîmbind, a zis 
lui: "Ceea ce a murit a luat în pîntece?" Iar el a zis: "Da, cea moartă a înviat şi viază ca să 
nască". Împăratul a întrebat: "Ce este aceasta? Descoperă-mi mie”. lar el a răspuns: "Cu 
adevărat, stăpîne, la bună vreme ai venit aici. Că toată noaptea idolii au petrecut săltînd, și cei 
bărbătești şi cei femeiești, zicînd unii către alţii: "Veniţi să ne bucurăm împreună cu Ira". Și mi- 
au zis mie: "Vino, proorocule, și te bucură şi tu împreună cu Ira". lar eu am zis: "Cum putea să 
fie ceea ce nu este?" Ei au zis: " A înviat și nu se mai numește Ira, ci Urania. Căci soarele cel 
mare a iubit-o pe dînsa”. 


Iar idolii cei femeiești au zis către cei bărbătești: "Este fîntînă ceea ce s-a iubit. Au doară 
Ira este? Căci cu teslarul s-a logodit". Atunci au zis cei bărbătești: "Fîntînă după dreptate s-a 
numit, însă Maria este numele ei. Care în pîntece ca într-un noian o poartă corabia cea 
aducătoare de nenumărate poveri. lar dacă fîntîna este aceeași, aşa înţeleagă-se. Că fîntînă de 
apă este, fîntînă de-a pururea izvorîtoare a Duhului, care numai un pește are şi care de undița 
dumnezeirii s-a prins. Pe toată lumea, ca şi cum ar petrece într-o mare, o va hrăni cu trupul său. 
Bine a zis că aceea teslar are logodnic, însă nu din însoţire bărbătească este teslarul Acela pe 
Care ÎI naște. Teslarul Acesta Care se naşte, adică copilul, va fi începător teslarilor şi întregul 
acoperămînt al cerului l-a cioplit cu meșteșuguri preaînțelepte și întreit sălășluitul acesta 
acoperămînt cu cuvîntul l-a înfipt. 


Deci idolii au vorbit pentru Ira şi pentru fîntînă, apoi cu un glas au zis: "După ce se vor 
împlini zilele, toți şi toate vom cunoaşte lucrul cel arătat. Acum, stăpîne, îngăduieşte și cealaltă 
parte a zilei că negreșit va fi lucrul şi arătarea desăvîrșit. Că lucrul ce s-a ivit nu este cum s-ar 
întîmpla". Apoi rămînînd împăratul acolo şi privind idolii, au început cîntărețele a cînta cu 
alăutele şi muzele cîte erau înăuntru de cele cu cîte patru picioare, cum şi păsările cele de aur 


şi de argint, fiecare scoteau glasul cu jale. lar împăratul, de frică cuprinzîndu-se şi cu totul de 
groază umplîndu-se, a voit să se ducă, că nu suferea tulburarea făcută de idoli. Preotul Trupip 
i-a zis : "Îngăduieşte, împărate, că a sosit descoperirea cea desăvîrşită, pe care Dumnezeu a voit 
să ne-o arate nouă”. 


Acestea în acest chip săvîrşindu-se s-a deschis numaidecît acoperămîntul capiştei şi s-a 
pogorît o stea preastrălucită şi a stat deasupra stîlpului fîntînii şi s-a auzit un glas: "Stăpînă 
fîntînă, Soarele cel mare m-a trimis să-ţi vestesc ţie şi să-ți slujesc întru cele ce sînt pentru 
naștere. Nuntă neîntinată făcîndu-ți ţie, căci maică a Făcătorului rînduielilor celor de sus te-ai 
făcut şi mireasă eşti a stăpînirii Celui cu trei nume. Şi pruncul cel fără de sămînță se numeşte 
Început şi Sfirșit. Început al mîntuirii şi sfîrşit al pieirii”. După ce s-a dat glasul acesta, toţi idolii 
au căzut și s-au zdrobit de tot, rămînînd numai al fîntînii în care se afla înfiptă o diademă 
împărătească, care avea deasupra o stea ferecată cu pietre scumpe de antrax şi de smarald, iar 
deasupra ei era steaua din cer pogorită. 


Împăratul a poruncit degrabă să se aducă toţi înţelepţii şi ghicitorii de semne, cîţi vor fi 
în împărăţia lui. lar propovăduitorii şi crainicii cu trîmbiţele sîrguindu-se şi strigînd, au venit 
toți la capişte. Dacă au văzut steaua deasupra fîntînii şi diadema, adică coroana cu steaua 
împodobită cu pietre scumpe, şi pe idolii zdrobiţi la pămînt, au zis: "Împărate, o rădăcină 
dumnezeiască şi împărătească a răsărit, Care poartă caracterul cerescului și pămîntescului 
împărat. Fîntîna este a Mariei, fiica Betleemului, şi coroana este închipuire împărătească, iar 
steaua este vestire cerească, care se lucrează cu minune pe pămînt. Din Iuda s-a ridicat 
împărăție, care toate pomenirile iudeilor le va ridica din mijloc şi le va şterge, iar dacă zeii au 
căzut la pămînt, arată că a sosit sfîrşitul cinstei lor, că Cel ce a venit, avînd mai multă vrednicie, 
cum va lăsa în vrednicia lor pe cei noi și de curînd veniţi? Deci acum o, împărate, trimite la 
Ierusalim, că vei afla pe Fiul Împăratului a toate, purtîndu-se în braţe trupeşti de femeie”. Şi a 
îngăduit steaua deasupra fîntînii care se numea Urania, pînă cînd au ieşit magii şi au purces şi 
împreună cu ei a mers şi steaua. 


Împăratul Persiei, nemaiaşteptînd, a chemat la sine pe magii de sub stăpînirea sa şi i-a 
trimis cu daruri spre închinarea Împăratului, Care S-a născut, aducînd pîrga oamenilor. Iar ei 
făcînd călătoria vreme de zile nenumărate, au ajuns la Ierusalim şi au întrebat: Unde este 
Împăratul ludeilor, Care S-a născut acum? Că spre închinăciunea Aceluia am venit, văzînd 
steaua lui la răsărit şi am venit să ne închinăm Lui. Irod auzind s-a tulburat şi tot Ierusalimul 
cu dînsul şi, chemînd pe preoţii şi pe cărturarii poporului, i-a întrebat unde are să se nască 
Hristos? Ei au răspuns: "În Betleemul Iudeii, că așa este scris de prooroc: Și tu, Betleeme, 
pămîntul Iudeii, nu ești nicidecum mai mic între domnii ludeii, că din tine va ieși Povăţuitor, 
Care va paşte pe poporul Meu Israel. Atunci Irod, chemînd în ascuns pe magi, i-a întrebat cu 
dinadinsul despre vremea stelei care s-a arătat, iar ei au răspuns: "Un an de zile este astăzi de 
cînd vedem steaua şi făcînd călătoria pînă aici ne-am povăţuit de dînsa”. 


Irod căuta să afle vremea nașterii lui Hristos, nu ca să-L cinstească, ci spre a-L ucide. 
Atunci întrebau şi iudeii pe magi, voind să afle lucrul ce va să vie și pentru ce au venit. Magii 
răspundeau: "Acela, pe Care voi ÎL numiţi Mesia, S-a născut". Iudeii, auzind, s-au tulburat, însă 
n-au îndrăznit a le sta împotrivă; dar au zis către dînşii: "Pentru osînda cerească, spuneţi-ne ce 
ați cunoscut?" Ei au răspuns: "Cu boala necredinței boliţi şi nici cu jurămînt, nici fără jurămînt 
nu credeți că s-a născut Hristos, Fiul Celui Preaînalt, Care va strica şi va dezlega legea şi 
sinagogile voastre”. Ei, sfătuindu-se între dînşii, i-au rugat să primească daruri şi un lucru ca 
acesta să nu-l spună în ţara lor, ca să nu se facă vreo zarvă între dînșii. lar ei au răspuns: "Noi 
în cinstea Lui am adus daruri, ca să propovăduim minunile cele mari care s-au făcut în țara 
noastră cînd EI s-a născut. Voi ziceţi ca să luăm daruri, iar pe cele arătate de dumnezeirea 
cerească să le ascundem şi să trecem cu vederea poruncile Împăratului cel de-a pururea 
vecuitor”. ludeii, auzind acestea, s-au înfricoşat foarte şi rugîndu-i prea mult, i-au liberat. 


leşind ei din Ierusalim, s-au dus unde erau trimiși, arătîndu-le steaua pe Pruncul cel 
stăpînesc. Apoi văzînd pe aceea care L-a născut şi pe Cel ce Se născuse, deschizîndu-şi visteriile 
lor, I-au dat daruri: aur, tămilie şi smirnă; aur ca unui Împărat; tămiîie ca unui Dumnezeu şi 
smirnă ca unui muritor. Atunci s-a împlinit cuvîntul cel zis prin prooroc: Împărații arabilor şi 
Sava daruri vor aduce. Împărații Tarsisului și ostroavele vor aduce daruri şi 1 se va da Lui din 
aurul Arabiei. 


Magii au zis către Fecioară: "Cum îți este numele, o! prea vestită Fecioară și maică?" 
Ea a răspuns: "Maria". lar ei au zis: "De unde eşti de neam?" Ea a răspuns: "Din această latura 
a Betleemului”. Apoi ei au zis: "Dar n-ai avut bărbat pe cineva?" Ea a răspuns: "M-am logodit 
numai făcîndu-se tocmelile de nuntă". Magii au zis către dînsa: "De ce neam ești de ai născut 
un prunc ca acesta?" Ea a răspuns: "Sînt din neam împărătesc şi preoţesc, din al lui David şi al 
lui Aaron; acestora sînt strănepoată, din rădăcina Iudeii şi fiică a lui Ioachim și a Anei”. Atunci 
ei au zis către dînsa cu blîndețe: "O, maică a maicilor, toţi zeii perșilor te-au fericit, lauda ta 
este mare, că ai covîrşit pe toate femeile cele slăvite, şi, decît toate împărătesele, mai mare 
împărăteasă te-ai arătat". Pruncul, începînd al doilea an, avea oarecare trăsături ale feţei la fel 
cu ale celei ce L-a născut. Ea era puţin mai înaltă decît altele şi cu trup gingaș, cu faţa de 
culoarea grîului, avînd părul foarte bine și cu cuviinţă legat pe cap. Magii, avînd cu ei un tînăr 
zugrav, au dus în ţara lor chipurile amîndorura şi au pus în biserică icoanele lor, ca să fie cinstite 
de toţi și au scris pe table de aur cuvintele acestea: "În biserica Diopet a dumnezeului soarelui, 
pe acestea lui Dumnezeu, marele Împărat isus, împărăţia perşilor le-a afierosit”. Şi luînd magii 
în braţe pe pruncul lisus, sărutîndu-L fiecare şi închinîndu-se Lui, au zis: "Ţie, ale Tale Ţi le 
dăruim cu osîrdie, preaputernice lisuse. Nu s-ar fi ocîrmuit bine lucrurile lumii de n-ai fi venit. 
În alt chip nu s-ar fi unit cele de sus cu cele de jos, dacă nu Te-ai fi pogorit Tu. Se cădea aceasta 
înțeleptului Tău cuvînt, Stăpîne, ca pe cei potrivnici cu un trup ca acesta să-i amăgești și să-i 
surpi prin naşterea Ta". Pruncul rîdea şi sălta de mîngiierile magilor. 


După aceasta, luîndu-şi ziua bună de la mama sa, iar ea cinstindu-i şi aceştia slăvind-o 
precum se cădea, s-au dus. Și dacă au sosit la locul în care poposise, povesteau unii către alții 
cele despre Prunc, adică cum S-a arătat lor. Cel dintîi a zis: "Eu Prunc Îl vedeam"; cel de al 
doilea a zis: "Tînăr, ca de treizeci de ani L-am văzut"; iară cel de al treilea zise: "Bătrîn, vechi 


de zile L-am văzut". Minunîndu-se de schimbarea feţii Pruncului, a sosit seara, li s-a arătat în 
vis îngerul Domnului ca un fulger înfricoșat şi le-a zis: "Degrabă să ieşiţi de aici ca să nu 
pătimiţi ceva rău”. Aceia au zis cu frică: "Cine este acela care aduce solie atît de mare, o! 
dumnezeiescule Arhanghel"? EI a răspuns: "Irod, împăratul ludeilor”. Acestea auzind magii, au 
încălecat pe cai sprinteni şi puternici şi pe altă cale s-au dus în ţara lor. 


Ducîndu-se magii, s-a arătat îngerul Domnului în vis lui Iosif, zicîndu-i: Sculîndu-te, ia 
pruncul şi pe mama Lui şi fugi în Egipt și fii acolo pînă cînd îți voi zice; căci Irod vrea să caute 
Pruncul, să-L piardă. 


Sculîndu-se Iosif în acel ceas, s-a pogorît în Egipt cu toată casa, după cuvîntul îngerului, 
ca să împlinească ceea ce s-a zis prin proorocul: Din Egipt am chemat pe Fiul meu. Atunci Irod, 
văzînd că l-au baţjocorit magii, a trimis satrapi, adică stăpînitori, să ucidă pe toţi pruncii 
Betleemului, de doi ani și mai Jos, după vremea despre care cu dinadinsul a întrebat pe magi. 
Venind satrapii în Gavaa, în Rama şi în cetăţile Rahilei și ale seminţiei lui Veniamin, au ucis 
pe toţi pruncii dintr-însele. Seminţia lui Veniamin a căzut aproape de soarta Iudeii, asemenea 
şi cetăţile ei, Betleemul şi Ebus, adică Ierusalimul, asemenea şi cetăţile lui Veniamin: Gavaa, 
Rama și Rahil; fiindcă cetăţile ludei şi ale lui Veniamin sînt aproape unele de altele. 


Atunci s-a împlinit cuvîntul cel zis de Ieremia proorocul: Glas în Rama s-a auzit, 
plingere şi jale şi tînguire multă, Rahil plingind pentru fiii săi şi nu voia să se mingiie că nu 
mai erau. Deci să vedem acum cuvîntul şi scopul pentru care evanghelistul pomeneşte aici de 
proorocul care zice: Glas în Rama s-a auzit, plingere, jale, şi tinguire multă, Rahil plingînd pe 
iii săi şi nu voia să se mingiie, căci nu mai erau. Toţi ştiţi că lacov a avut doisprezece fii; adică 
din Lia, femeia lui cea dintîi, şase: Ruvim, Simeon, Levi, Iuda, Isahar şi Zabulon; din Rahila, 
doi: Iosif şi Veniamin. Din Vala, slujnica Rahilei: Dan şi Naftalim; şi din Zelfana, slujnica Liei, 
doi: Gad şi Asir. Din care s-au făcut cele douăsprezece seminții ale lui Israel, după numărul 
celor doisprezece patriarhi luîndu-şi numirile. 


A fost un bărbat Levit care locuia în hotarele muntelui Efraim şi care şi-a luat femeie 
din Betleem, pămîntul Iudei. Însă a fugit femeia lui de la dînsul, la casa părintelui său, în 
Betleem şi a stat acolo patru luni. Atunci bărbatul ei s-a dus din hotarele Efraimului şi a venit 
la Betleem ca să ia femeia înapoi la dînsul. După ce a stat în casa tatălui femeii lui cinci zile, pe 
la amiază sculîndu-se cu femeia lui, s-a întors iarăşi şi a venit pînă în dreptul lebusului, adică 
Ierusalimului. Cu dînsul avea o pereche de asini împovăraţi, femeia lui şi sluga lui; apoi 
plecîndu-se ziua apunînd soarele au mers aproape de Gavaa, care este în seminţia lui Veniamin 
şi s-au abătut acolo să găzduiască. Deci au intrat înăuntru şi au şezut în ulița cetății, căci nu era 
cine să-i primească în casă. Spre seară a venit un om bătrîn de la lucrul lui de la țarină şi omul 
acela era din muntele Efraim, iar acum era trecător prin Gavaa şi oamenii acelui loc erau fii ai 
lui Veniamin. Bătrînul a ridicat ochii şi a văzut pe acel bărbat călător şezînd în uliţa cetății şi a 
zis către dînsul: "De unde vii şi unde mergi?". Iar ei au răspuns: "Venim de la Betleem, pămîntul 
Iudeei şi mergem pînă în părţile hotarului lui Efraim. Şi am venit ca să găzduiesc aici; dar nu 


este cine să ne primească în gazdă. Paie şi grăunţe pentru asinii noştri, pîine şi vin avem destul, 
eu, soția mea și copilul, şi nu avem lipsă de nici un lucru”. 


Bătrînul a zis către dînsul: "Pace ţie, însă în uliţă nu te vei sălășlui”. L-a dus în casa lui, 
a făcut loc asinilor lui şi a spălat picioarele lor, au mîncat şi au băut. Și pe cînd ei se veseleau, 
iată oamenii cetăţii, fiii celor fărădelege au înconjurat casa, bătînd în uşă și zicînd: "Scoate afară 
pe bărbatul pe care l-ai găzduit ca să-l cunoaştem pe dînsul”. Stăpînul casei a ieșit la dînșii și 
le-a zis: "Nu, fraţilor, să nu faceți rău bărbatului care a intrat în casa mea, să nu faceţi nebunia 
aceasta. lată, fiica mea este fecioară, iată femeia lui, să le scoţ pe dînsele şi să le vedeți”. Deci 
a luat bărbatul cel călător pe femeia lui, a scos-o afară la dînşii, pe care au necinstit-o şi apoi au 
eliberat-o. 


Către ziuă femeia a venit şi a căzut lîngă ușa casei unde era găzduit bărbatul ei şi a murit. 
Dimineaţa sculîndu-se bărbatul ei a deschis ușile casei și a ieşit ca să meargă în calea lui, și iată, 
femeia lui era căzută lîngă uşile casei. Şi a zis către dînsa: "Scoală-te să mergem". Dar nu era 
glas într-însa şi nu era auzire. Atunci a luat-o şi a pus-o pe asin şi a mers la pămîntul său. Apoi 
a luat sabia și a tăiat-o în douăsprezece părți, pe care le-a trimis la toate hotarele lui Israel. Toţi 
cei care le-au văzut au plîns. Apoi s-au sculat toate seminţiile asupra seminţiei lui Veniamin și 
au cerut pe bărbaţii cei fărădelege să-i ucidă, dar ei n-au vrut să-i dea, ci, ieşind din Gavaa, s- 
au pregătit a sta împotrivă la război. Toate seminţiile s-au luat la război cu seminţia lui 
Veniamin şi au căzut în ziua aceea din fiii lui Israel douăzeci şi două de mii. 


După aceasta fiii lui Israel au judecat să nu treacă cu vederea această nedreptate. S-au 
adunat iarăși la bătălie împreună și au ieşit fiii lui Veniamin în întîmpinarea lor din Gavaa, în 
ziua a doua și au căzut din fiii lui Israel optsprezece mii. Apoi s-au suit fiii lui Israel în Betel, 
înaintea Domnului, au plîns înaintea Lui cu plîngere mare şi a auzit Domnul glasul lor şi le-a 
zis: "Mai suiţi-vă încă o dată, căci mîine îi voi da în mîinile voastre". Suindu-se fiii lui Israel în 
ziua a treia împotriva fiilor lui Veniamin, s-au pornit la război lîngă Gavaa şi au făcut ocolire 
împrejurul ei, adunîndu-se şi făcînd război mare. De această dată s-au biruit fiii lui Veniamin, 
i-au omorît de la mic pînă la mare, au înconjurat cetățile lor, fiii lui Israel şi le-au prădat şi le- 
au ars pînă în temelii, încît s-a pierdut de tot din ziua aceea seminţia lui Veniamin și fiii Rahilei. 


Pentru aceasta evanghelistul pomeneşte de Rahila, că îşi plînge pe fiii ei, arătînd 
proorocia aceasta. Că precum în vremea de atunci s-a pierdut seminția lui Veniamin şi fiii 
Rahilei, aşa s-a făcut şi aici la naşterea Domnului, căci s-a pierdut toată odrasla pruncilor de doi 
ani şi mai Jos, după cum zice şi evanghelistul: Și nu vrea să se miîngiie, căci nu mai erau. Că 
glas în Rama s-a auzit, se înțelege înaltă propoveduire, că Rama se tîlcuieşte înalt. Drept aceea, 
acest glas, care în Rama s-a auzit, înseamnă glas de înaltă propovăduire. Căci cu adevărat s-a 
vestit în marginile lumii, prin glasul apostolilor, cu înaltă propovăduire, uciderea pruncilor şi 
pînă la marginile lumii s-a auzit. 


Deci și noi cele de cuviinţă să le prăznuim astăzi și să cinstim naşterea lui Hristos şi 
luminat să strigăm; cu păstorii să dănţuim, cu îngerii să cîntăm, cu magii să ne închinăm 
Dumnezeului nostru, Cel ce S-a născut pentru noi şi mulțumită fie Celui ce a venit întru ale 
Sale ca un străin, că pe cel străin l-a proslăvit. Lui se cuvine slava, împreună cu Cel fără de 
început al Lui Părinte şi cu preasfîntul şi de viață Făcătorul Său Duh, acum şi pururea şi în vecii 
vecilor. Amin. 


57. SOBORUL PREACURATEI FECIOARE MARIA, NĂSCĂTOAREA DE 
DUMNEZEU, ŞI POMENIREA SFÎNTULUI ȘI DREPTULUI IOSIF, 
LOGODNICUL 


(26 DECEMBRIE) 


Sfîntul losif era de neam împărătesc din casa lui David şi a lui Solomon, nepot al lui 
Matat şi strănepot al lui Eleazar, fecior lui Iacov după fire, iar lui Ili după lege; pentru că Matat, 
moşul lui, născînd pe Iosif, tatăl său, a murit. Pe femeia lui Matat, mama lui Iacov, a luat-o 
Melhie, din neamul lui Natan fiul lui David şi a născut pe Ili; deci Ili a luat femeie şi a murit 
fără fii. După dînsul, Iacov, care era frate al lui dintr-o maică, nu și dintr-un tată, a luat pe femeia 
lui, - de vreme ce legea poruncea așa: de va muri cineva neavînd feciori, să ia fratele lui pe 
femeia lui, ca să continuie sămînţa fratelui său. Deci, după acea lege, Iacov a luat pe femeia 
fratelui său şi a născut pe Sfîntul Iosif logodnicul. 


Astfel Iosif era, după cum s-a zis, fiu al amîndorura, al lui Iacov după fire, iar al lui Ili 
după lege. Pentru care pricină Sfîntul Evanghelist Luca, scriind neamul Domnului nostru lisus 
Hristos, a pus pe Ili, tatăl lui Iosif, grăind despre Hristos aşa: Care este, precum se pare, fiul lui 
Iosif, al lui Ili şi al lui Matat. Pe Ili zice în loc de Iacov. Şi este neunire la înţelegere despre 
acest Iosif, între apuseni și între cei din răsărit. Apusenii zic că a fost feciorelnic pînă la sfîrșitul 
vieții sale, necunoscînd nicidecum însoţire, iar răsăritenii zic că a avut o femeie şi a avut fii. 
Nichifor, istoricul cel vechi, grec luînd acestea de la Sfîntul Ipolit, povesteşte că a luat femeie 
cu numele de Salomi. Însă să nu înţelegeţi că este acea Salomi, care era în Betleem şi care s-a 
numit moaşă Domnului, ci alta. Aceea era rudenie cu Elisabeta şi cu Născătoarea de Dumnezeu, 
iar aceasta era fata lui Agheu, fratele lui Zaharia, tatăl înainte-Mergătorului. Agheu și Zaharia 
au fost feciorii preotului Varahie. 


Sfîntul losif, cu această Salomi, fiica lui Agheu, vieţuind întru însoţire cinstită, a născut 
patru fii: pe Iacob, pe Simon, pe luda şi pe losie şi două fete: pe Estir și pe Tamar, sau, precum 
zic alţii, pe Marta. Sinaxarul din Duminica sfintelor mironosiţe adaugă şi a treia fată, cu numele 
Salomi, care a fost dată după Zevedei. Gheorghe Chedrin, pomenind două fete ale lui Iosif, pe 
una dintr-însele, cu numele de Maria, zice că ar fi fost dată după Cleopa, fratele lui Iosif, după 


întoarcerea acestuia din Egipt. Insă Maria aceasta se pare că este Marta sau Tamar. Dar oricare 
şi oricîte ar fi fost fetele, aceasta este adevărat că Sfîntul Iosif a fost însurat şi a născut fii şi fete. 


După răposarea femeii sale, Salomi, Sfîntul Iosif a văduvit, petrecîndu-şi zilele sale întru 
curăție; căci se mărturiseşte de viaţa lui cea sfîntă şi fără de prihană în Sfînta Evanghelie, deşi 
în scurte cuvinte, însă foarte lăudătoare: iar Josif bărbat, drept fiind. Ce poate fi mai mare decît 
această mărturie? Atiît a fost de drept, încît a covirşit cu sfinţenia sa pe ceilalți drepți strămoşi 
şi patriarhi. Căci cine s-a aflat vrednic a fi logodnic şi cu părerea soț al Preacuratei Fecioare 
Maria, Maica lui Dumnezeu? Cui i s-a dat o cinste ca aceasta, să fie numit tatăl lui Hristos? Cu 
adevărat pe acest bărbat l-a aflat Domnul după voia Sa, căruia cele ascunse şi cele tăinuite ale 
înțelepciunii Sale i-a arătat, făcîndu-l slujitor Tainei mîntuirii noastre. Cu adevărat era vrednic 
de cinste şi de o slujbă ca aceasta, pentru desăvîrşita sa viață plină de fapte bune. 


Deci, fiind el bătrîn de optzeci de ani, a fost logodită cu dînsul Preacurata Fecioara Maria 
şi dată lui pentru păzirea fecioriei ei, iar nu spre însoţire trupească, căci îi slujea ei ca Maicii 
Domnului și ca Doamnei şi Stăpînei Sale şi a toată lumea, încredințîndu-se de la îngerul care i 
se arătase lui în somn. Asemenea slujea şi lui Dumnezeu, Pruncului celui întîi născut dintr-însa, 
cu toată buna cucernicie şi cu frică, fugind în Egipt şi de acolo întorcîndu-se şi petrecînd în 
Nazaret. Apoi le cîştiga hrană din osteneala miîinilor lui, căci era lucrător de lemn şi sărac, deşi 
era de neam împărătesc, pentru că Domnul a voit a se naște în sărăcie, luînd numai trup de neam 
împărătesc, nu şi slava împărătească, bogăţie şi stăpînire. Deci săracă a voit a fi Maica Sa, 
Preacurata Fecioară, sărac a voit a avea şi pe cel cu părere de tată, dînd chip de smerenie. 


Vieţuind Sfîntul losif toţi anii vieții sale, o sută zece ani, s-a sfîrșit în pace şi s-a dus la 
părinţii săi, care erau în iad, ducîndu-le veste de bucurie și de încredințare, că a venit Mesia cel 
dorit, Cel ce are să elibereze şi să mîntuiască neamul omenesc, Hristos Domnul, Căruia I se 
cuvine slavă, în veci. Amin. 


58. SFÎNTUL EFTIMIE MĂRTURISITORUL, EPISCOPUL SARDELOR 
(26 DECEMBRIE) 


Sfîntul Eftimie a trăit pe vremea împăraţilor Constantin şi Irina. Mai întîi a strălucit ca 
o stea în viaţa călugărească, apoi a fost făcut arhiereu. La Sinodul al VII-lea de la Nicea a 
zdrobit cu putere pe eretici. Cînd Nichifor s-a urcat pe tronul împărătesc şi a început să trăiască 
nelegiuit, sfîntul l-a mustrat. Atunci împăratul l-a surghiunit în Apus împreună cu alți episcopi 
ortodocşi. De atunci şi pînă la pătimirea sa ca mărturisitor, timp de 29 de ani, fericitul nu şi-a 
mai văzut mitropolia. 


Cînd s-au schimbat împărații şi a venit pe tron Leon cel cu nume de fiară, sfîntul a fost 
chemat din surghin. Împăratul l-a întrebat de se închină sfintelor icoane. Sfîntul, fiind plin de 
rîvnă, l-a dat anatemei pe împărat. Acesta, mîniindu-se, l-a surghiunit din nou în Ason. După 
ce Leon a fost ucis, noul împărat l-a chemat din Ason şi i-a cerut să se lepede de sfintele icoane. 
lar Sfîntul Eftimie, rîvnind pentru Hristos a zis cu glas mare: "Dacă cineva nu se închină 
Domnului nostru lisus Hristos zugrăvit în icoană, anatema să fie!" Pentru aceasta sfîntul a fost 
bătut, surghiunit şi închis în temniță. Bătîndu-l cumplit cu vine de bou, a mai trăit puţin şi şi-a 
dat sufletul în mîinile Domnului. 


SFINȚIT DE LA TISMANA 
(06 DECEMBRIE) 


Sfîntul preacuviosul Părintele nostru Nicodim cel sfințit era de neam macedo-român, 
născut din părinţi binecredincioşi la Prilep, în sudul Serbiei, în anul 1320, fiind înrudit cu 
familia despotului Lazăr şi a domnului Țării Românești, Nicolae Alexandru Basarab. După ce 
învaţă carte în patria sa, este chemat de Hristos la nevoinţa vieţii monahale în Mănăstirea 


Hilandar din Muntele Athos, unde primeşte îngerescul chip, ajungînd mai tîrziu egumen al 
acestei lavre şi chiar proto-epistat în conducerea Sfîntului Munte. 


Ajungînd la Athos, în muntele Maicii Domnului, Cuviosul Nicodim s-a nevoit mai întîi 
în obşte, apoi singur într-o peşteră în preajma Mănăstirii Hilandar, răbdînd grele ispite de la 
diavol. Însă, fiind umbrit de darul lui Hristos, în puţină vreme s-a curăţit de patimi, a deprins 
lucrarea cea dumnezeiască a sfintei rugăciuni şi s-a învrednicit de darul mai înainte-vederii şi 
al facerii de minuni, ajungînd vestit în tot Muntele. 


Ca egumen al Mănăstirii Hilandar, Cuviosul Nicodim a adunat în obștea sa pînă la o 
sută de călugări atoniţi, greci, sîrbi, macedoneni, români și bulgari, deprinzîndu-i pe toţi frica 
de Dumnezeu și hrănindu-i cu învățăturile Sfintei Scripturi. Căci era dascăl iscusit al rugăciunii 
lui lisus, adînc teolog și părinte duhovnicesc pentru mulţi. Pentru aceea nu puţini sihaştri, 
călugări de chinovii şi egumeni veneau la el pentru sfat şi cuvînt de folos. 


Pentru cinstea de care se bucura peste tot, la rugămintea cneazului Lazăr, Cuviosul 
Nicodim a mijlocit la Constantinopol, împreună cu ucenicii săi Isaia şi Partenie, împăcarea 
Bisericii Ortodoxe Sîrbe cu Patriarhia ecumenică. Deci, văzînd patriarhul și împăratul smerenia 
şi înțelepciunea cuviosului şi cucerindu-se de sfinţenia vieţii sale, îndată a ridicat anatema dată 
asupra Bisericii Sîrbe, spre lauda lui Hristos şi bucuria creştinilor. Așa înţelegea el să 
împlinească Evanghelia şi să ajute la mîntuirea semenilor săi. 


In urma unei descoperiri dumnezeieşti, Sfintul Nicodim vine din Muntele Athos cu mai 
mulți ucenici în sudul Dunării, aproape de Vidin, unde întemeiază două mici aşezări monahale: 
Vratna şi Mănăstirița. 


Iar în anul 1364 trece în Țara Românească și se aşează pe valea rîului Vodița, unde 
exista o mică sihăstrie întemeiată de călugări vlahi. Aici, Cuviosul Nicodim, cu ajutorul 
domnitorilor Vlaicu Vodă (1364-1377) şi Radu (1377-1384) şi a sihaştrilor din partea locului, 
zidește chilii şi biserică de piatră cu hramul Sfîntul Antonie cel Mare, pe care o sfințește în anul 
1369. Mănăstirea Vodița a fost înzestrată apoi cu danii și întărită prin hrisov domnesc ca "după 
moartea lui chir Nicodim să nu fie volnic a pune în locul acela stareţ nici domnul, nici arhiereul, 
nici alt careva; ci cum va zice chir Nicodim şi cum va așeza, aşa să țină călugării care sînt acolo 
ŞI ei singuri să-şi pună stareț”. 


Pe valea pîrîului Tismana, unde se nevoiau încă de la începutul secolului XIV mai mulţi 
sihaştri în jurul unei mici biserici de lemn cu hramul Adormirea Maicii Domnului, Cuviosul 
Nicodim a înălțat, de asemenea, la locul numit "Cascade", Mănăstirea voievodală Tismana, cu 


același hram, cu ajutorul domnitorului Țării Româneşti Radu I și Dan 1, între anii 1377-1378. 
Aici, marele stareț formează o obşte renumită de zeci de călugări, ajută la menţinerea în 
continuare a vieţii isihaste pe valea Tismanei și pune rînduială călugărească de chinovie, după 
tradiția Muntelui Athos. Apoi, adunînd în jurul său cîțiva călugări minuați, a întemeiat la 
Mănăstirea Tismana o vestită şcoală de caligrafi și copiști de cărţi bisericeşti, renumită în toată 
peninsula Balcanică. De aici Cuviosul Nicodim conducea toate mănăstirile organizate de el şi 
întreținea corespondenţă cu egumeni şi ucenici din Athos, din Serbia şi din Țara Românească, 
precum şi cu patriarhul Eftimie al Tîrnovei, dovedindu-se un mare teolog și părinte 
duhovnicesc. 


Sfîntul Nicodim, luînd de la Dumnezeu darul facerii de minuni și putere asupra duhurilor 
necurate, a făcut multe şi nenumărate minuni, cît a trăit în viață, izgonind diavolii din oameni 
şi tămăduind toată boala și toată neputinţa. Se zice că a intrat şi în foc şi a ieşit nevătămat, încît 
nici chiar de haine şi nici de părul capului nu s-a atins focul. Apoi a făcut alte minuni și nespuse 
lucruri cu puterea lui Hristos. 


La bătrînețe, Sfîntul Nicodim încredințează grija celor două mănăstiri, Vodița şi 
Tismana, ucenicului său, ieromonahul Agaton, iar el se retrage la mai aspră nevoinţă în peștera 
de deasupra mănăstirii, ce se păstrează pînă astăzi. Acolo se nevoia cuviosul toată săptămîna în 
post, în priveghere de toată noaptea și în neîncetată rugăciune. Numai Duminica şi la praznice 
cobora din peşteră în Mănăstirea Tismana și săvîrşea Sfînta Liturghie. Apoi vindeca pe cei 
bolnavi care veneau la dînsul, mînca la trapeză cu părinții, sfătuia şi mîngiia pe toți cu cuvinte 
de folos şi se urca din nou la peşteră. 


Numele Sfîntului Nicodim de la Tismana se făcuse cunoscut pînă dincolo de hotarele 
Țării Românești, pentru sfinţenia vieţii sale și darul vindecării a tot felul de boli. În tradiția 
mănăstirii se spune că unii bolnavi se vindecau numai cît ajungeau la Tismana. Alţii se 
tămăduiau cu rugăciunea și binecuvîntarea Cuviosului, s-au numai cît se atingeau de rasa lui. 
Printre cei vindecaţi de Sfîntul Nicodim se numără și fiica regelui Sigismund, care era bolnavă 
de epilepsie. 


La sfîrşitul secolului al XIV-lea, Sfîntul Nicodim, împreună cu cîțiva ucenici, 
întemeiază pe valea Jiului Mănăstirea Vişina, cu hramul Sfînta Treime, în locul unei sihăstrii 
mai vechi. Iar în anul 1400 întemeiază Mănăstirea Prislop, numită şi Silvașul de Sus, în ţinutul 
Hunedoarei, cu acelaşi hram, fiind ajutat de domnitorul Mircea cel Bătrîn. În această mănăstire 
s-a nevoit Cuviosul cîţiva ani, unde a și scris cu mîna sa un Evangheliar slavon (1404-1405), 
care se păstrează pînă astăzi. 


Ajungînd la adînci bătrîneţi cu sfințenie, Sfîntul Nicodim de la Tismana s-a mutat din 
această viață vremelnică, la viaţa cerească şi nepieritoare, în ziua de douăzeci şi şase decembrie, 


anul mînturii 1406, fiind plîns de toți ucenicii săi. Sfintele sale moaşte s-au îngropat cu multă 
plîngere în biserica Mănăstirii Tismana, în mormîntul dinainte pregătit, cum se vede pînă astăzi, 
unde se face în tot anul prăznuirea lui. După ce Dumnezeu 1-a proslăvit moaştele cu mireasmă 
dumnezeiască de bun miros şi cu dar izvoriîtor de mir şi cu facere de minuni, au fost scoase şi 
puse în raclă, fiind aşezate cu cinste în biserica zidită de el, ca şi moaștele Sfintului Grigorie 
Decapolitul, în Sfînta Mănăstire Bistriţa. 


După trecere de mulţi ani, un domn al Ţării Româneşti, a voit să ridice din Mănăstirea 
Tismana moaștele Sfîntului Nicodim și să le ducă în orașul Bucureşti. Dar, nefiind voia sfîntului 
să se înstrăineze moaştele din locaşul său, a făcut minune, încît a părăsit domnul acela lucrul 
neplăcut sfîntului. După aceea s-a arătat în vedenie unuia din călugări, poruncindu-i să spună 
egumenului ca să-i ascundă moaştele şi numai un deget să-i ia de la mînă pentru evlavia 
locuitorilor. În acest chip s-a arătat Sfîntul Nicodim şi egumenului, poruncindu-i, asemenea, să- 
i facă precum îi spusese şi fratelui aceluia. Încredințîndu-se egumenul, a luat un deget de la 
mîna sfîntului și mir de la moaştele sale și au fost puse într-un vas de cositor, împreună cu o 
cruce mare de plumb, pe care o purta sfîntul la grumaz; şi se află în sfinta Mănăstire Tismana 
pînă în ziua de astăzi, ca podoabe duhovnicești cinstite şi de mare preţ. Însă din sfîntul mir nu 
este îngăduit nimănui a lua măcar cît de puţin, fără numai vasul a-l săruta şi a se umple de 
bunămireasmă duhovnicească. 


În acest chip fiind ascunderea moaştelor sfîntului, multă vreme se știa taina numai de 
către egumen şi de unul din fraţii mănăstirii. Mai pe urmă, din pricina multor răzmeriţe şi robii, 
au rămas moaştele sfîntului tăinuite de tot și neștiute de nimeni, pînă în ziua de astăzi. Poate că 
aşa a fost voia sfîntului, cu toate că se găsesc cele mai susnumite sfinte odoare, spre mîngîierea 
părinților mănăstirii şi a celorlalţi locuitori creştini, prin care şi acum se fac multe și nenumărate 
minuni. Duhurile cele necurate din oameni se izgonesc cu chemarea numelui sfîntului și 
vindecări de multe feluri de boli se dăruiesc celor ce năzuiesc și aleargă cu credinţă la ajutorul 
lui. Şi ţara aceasta, cu rugăciunile și cu ajutorul Sfîntului Nicodim, de multe nevoi se păzeşte şi 
se izbăveşte. Apoi şi Sfînta Mănăstire Tismana, care are în sine comoara de mare preţ a sfintelor 
sale moaşte, de multe primejdii şi bîntuieli ale văzuților şi nevăzuților vrăjmași este păzită şi 
apărată totdeauna cu grabnică și călduroasă folosinţa sa. Pentru ale cărui rugăciuni, Hristoase, 
Dumnezeule, miluiește-ne și ne mîntuiește pe noi. Amin. 


60. PĂTIMIREA SFÎNTULUI ÎNTÎIULUI MUCENIC ȘI ARHIDIACON 
ŞTEFAN 


(27 DECEMBRIE) 


MAP TYPION Tă AY [PesToM/PTYPO, 
CT6AOY 


Domnul nostru lisus Hristos, după săvîrşirea tainei mîntuirii noastre, înălțindu-se la cer, 
şi pe Sfîntul Duh, Care de la Tatăl purcede trimițîndu-L în limbi de foc, iar Biserica cea dintîi 
începînd a se înmulțţi, au cîrtit elinii împotriva evreilor. Nu acei elini care se închinau idolilor, 
pe care Sfînta Scriptură îi numeşte limbi, pentru că acelora, în acea vreme, încă nu li se 
deschisese uşa credinţei şi încă nu li se propovăduise cuvîntul mîntuirii. Că nu îndată după 
uciderea lui Ştefan au început a se primi păgînii în Biserica celor credincioşi, dintre care cel 
dintii a fost Cornelie Sutaşul. Pe acesta botezîndu-l Sfîntul Petru, nu a plăcut celor ce erau dintre 
evrei că a intrat între bărbaţii care nu erau iudei. De acea cîrteau asupra lui Petru, pînă cînd le- 
a spus lor despre pînza cea arătată din cer şi atunci au tăcut şi slăveau pe Dumnezeu, zicînd: Că 
și limbilor le-a dat Dumnezeu pocăință în viaţă. Deci, nu elinii cei ce erau dintre limbi cîrteau 


asupra evreilor, în vremea Sfintului Ștefan, ci acei care erau dintre evrei şi aveau aceeaşi lege 
dată de Moise şi erau risipiţi prin toate țările, precum şi Sfîntul Apostol Pavel scrie: Celor 
douăsprezece seminţii, care sînt întru risipire, să se bucure. Aceia deprinseseră limba elinească, 
însă nu şi credinţa şi obiceiurile; din care pricină elinii îi numeau pe dînșii, ierusalimiteni. 


Astfel zice Sfîntul loan Gură de Aur: "Elinii socotesc pe cei ce vorbesc elinește, pentru 
că aceștia fiind evrei, vorbeau elineşte”. Nişte elini ca aceia, care erau risipiţi, au făcut cîrtire 
către evreii cei din lerusalim, că erau trecute cu vederea văduvele lor în slujbele cele de toate 
zilele, pe de o parte că li se poruncea lucrul cel mai prost, iar pe de alta că nu deopotrivă, ci 
partea cea mai mică şi mai de pe urmă din hrană şi din haine se da lor. Atunci cei doisprezece 
Sfinţi Apostoli, adunînd toată Biserica din acea vreme, au zis: Nu este cu cuviință nouă a lăsa 
cuvîntul lui Dumnezeu şi a sluji meselor. Căutaţi dar, fraților, dintre voi şapte bărbați 
mărturisiți, plini de Duh Sfint şi de înțelepciune, pe care îi vom pune pe slujba aceasta, iar noi 
vom petrece în rugăciuni şi în predicarea cuvintului. Şi a plăcut cuvîntul acesta al Sfinților 
Apostoli înaintea întregului popor credincios. Astfel, au ales pe Ştefan, bărbat plin de credință 
şi de Duhul Sfînt; pe Filip, Prohor, Nicanor, Timon, Parmena și pe Nicolae Antiohianul, ale 
căror nume arată că nu erau din neamul evreilor din Ierusalim, ci din cei ce locuiau prin părțile 
elinilor, că şi numele lor nu sînt evreieşti, ci elinești. Precum Ștefan care era rudenie cu Saul, 
cel chemat mai pe urmă la credință şi la apostolie, iar acesta numit în urmă Pavel, era din părțile 
Ehiliehiei, din cetatea Tarsului. Deci, din elini au ales pentru slujbă pe acești şapte, ca să fie cu 
plăcere poporului elinesc, care se mîhnea pentru văduvele lor cele trecute cu vederea și așa să 
se potolească mîhnirea lor şi să înceteze cîrtirea. Pe aceștia alegîndu-i, i-au adus înaintea 
apostolilor, iar ei rugîndu-se şi-au pus mîinile peste dînşii și i-au făcut diaconi. Ștefan, fiind 
plin de credinţă şi de putere, era cel dintii dintre dînşii, pentru aceea și arhidiacon a fost numit, 
făcînd semne şi minuni mari în popor, pe care nu le pomeneşte Scriptura, ca şi despre Însuşi 
Domnul Hristos, căci dacă s-ar fi scris cite una, pare-mi-se că nici în toată lumea nu ar fi 
încăput cărţile ce s-ar fi scris. 


Însă fără îndoială vom zice că Sfîntul Ştefan, fiind asemenea cu apostolii şi punîndu-şi 
mîinile pe bolnavi îi făcea sănătoşi. Fiind şi bărbat puternic în lucru şi în cuvînt, întărea pe 
credincioşi în credință, mustra pe iudeii cei necredincioşi, spunîndu-le din lege și din prooroci, 
că din zavistie și din nedreptate au omorît pe Fiul lui Dumnezeu, Mesia cel aștepat din veac. 
Odată, făcîndu-se întrebare între iudei, farisei şi saduchei şi între evreii cei ce se numeau elini, 
despre Domnul nostru lisus Hristos, unii ziceau că este prooroc, iar alții amăgitor și alții că este 
Fiul lui Dumnezeu. Atunci Sfîntul Ștefan, stînd la loc înalt, a vestit tuturor pe isus Hristos, 
Domnul nostru, zicînd: Bărbaţi, frați, aflați pentru ce s-au înmulțit răutăţile între voi şi s-a 
tulburat tot lerusalimul, fericit este omul care a crezut în lisus Hristos, pentru că Acesta este 
cel Care a plecat cerurile şi S-a pogorit pentru păcatele noastre și S-a născut din Sfinta și 
Preacurata Fecioară Maria, cea aleasă mai înainte de întemeierea lumii. Acesta neputințele 
noastre le-a luat și bolile noastre a purtat. Pe cei orbi i-a făcut să vadă, pe cei leproși i-a curăţit 
şi dracii a izgonit. Ei, auzind acestea, se certau cu dînsul, grăind împotrivă şi hulind pe 
Dumnezeu cel propovăduit, precum scrie în Faptele Apostolilor. Atunci s-a sculat, se zice, un 
oarecare din sinagoga ce se numea a Libertinilor, a Cirinenilor și a Alexandrinilor, a celor din 
Cilicia şi din Asia, întrebindu-se cu Ștefan. Pentru că evreii cei ce trăiau prin laturile cele mai 
depărtate, prin mijlocul elinilor îşi aveau în Ierusalim adunările lor deosebite şi erau afară de 
sinagogile cele mari evreiești şi o mulțime de sinagogi ale altor limbi - sau evreii care viețuiau 


între alte neamuri - pentru că evreii din fiecare latură îşi trimiteau copiii la sinagogă sau la 
adunarea lor din Ierusalim, ca să înveţe legea lui Dumnezeu. Încă și ei, în fiecare an venind la 
închinăciune la biserica lui Solomon, într-ale lor adunări găzduiau, se adunau şi învățau. Acest 
lucru învederat este, din ceea ce scrie la cap.11 al Faptelor: În Ierusalim veneau Iudei, bărbaţi 
cu bună cuviință dintre toate limbile cele de sub cer. Adică parteni, mideni, elamiteni şi ceilalți, 
evrei ce viețuiau în Partia, în Midia, în Elamitia și în celelalte laturi, după cum scrie acolo şi 
care veniseră în Ierusalim la praznic. 


Acolo era adunarea cilicienilor, a alexandrenilor şi a cirincilor. lar pentru adunarea 
libertinilor se povesteşte că era între evrei un neam deosebit, care îşi trăgea neamul său din 
evreii aceia ce au fost odinioară robiţi de Pompei al Romei și după aceea li s-au dăruit libertate 
şi se numeau liberi, sau slobozi, aşa zice şi Sfîntul loan Gură de Aur: "Libertinii cei ce au fost 
dăruiţi cu libertate de romani, aşa se numesc, căci cum erau acolo mulți străini, așa aveau şi 
adunările unde se cuvenea a se citi legea şi a face rugăciunile. Deci, aceste adunări ale 
libertinilor, ale chirinenilor şi altele, întrebîndu-se cu Sfîntul Ștefan, nu puteau sta împotriva 
înțelepciunii şi a duhului cu care grăia el. Apoi, Sfîntul Ștefan biruia cu cuvîntul adevărului în 
acea vreme trei părți din toată lumea, a Europei, a Asiei și a Africii. Biruia pe Europa, prin 
libertinii cei veniți din Roma, care este în părțile Europei; biruia Asia, prin cilicienii care erau 
din Asia; biruia Africa prin cirinei și prin alexandrini, care erau din părțile Africii. 


Aceştia, neputînd a grăi ceva, împotriva adevărului, care era mai luminos decît soarele, 
s-au aprins de mînie şi, cuprinzîndu-i zavistia, au invitat pe nişte bărbaţi, care iubeau minciuna, 
să spună la sinagoga cea mare evreiască, că ar fi auzit pe Ștefan grăind cuvinte de hulă împotriva 
lui Dumnezeu şi a lui Moise. Cu acest fel de vicleşug tulburînd poporul, pe bătrîni şi pe 
cărturari, au răpit pe Sfîntul Ștefan şi l-au dus în adunarea lor înaintea arhiereilor și a toată 
mulțimea învăţătorilor de lege. Apoi au pus înainte şi martori mincinoşi, zicînd: Omul acesta 
nu încetează a grăi cuvinte de hulă împotriva acestui loc sfint și a Legii, că l-am auzit și pe el 
zicînd că lisus Nazarineanul va risipi locul acesta şi va schimba obiceiurile pe care ni le-a dat 
nouă Moise (Fapte 6,11-14). 


Sfîntul Ștefan stătea în mijlocul acelei adunări ucigașe ca un înger al lui Dumnezeu, 
strălucind cu lumina dumnezeiescului dar, precum odinioară Moise s-a preamărit cu strălucirea 
feţei lui, şi toţi cei ce şedeau în adunare, căutînd la dînsul, au văzut faţa lui ca faţa îngerului. Și 
a zis arhiereul: Oare sînt adevărate cele grăite de martori? lar Sfintul, deschizîndu-şi gura sa, 
a început a grăi de la Avraam, care mai întîi a primit făgăduinţa venirii lui Mesia şi le-a spus 
istoria pînă la Moise, vestind-o cu toată buna cucernicie și cu cinste, grăind împotriva martorilor 
celor mincinoşi, că nu este hulitor al lui Moise, nici al legii lui Dumnezeu celei date prin Moise, 
ci mai vîrtos adeverind că părinţii lor au fost hulitori. Nu au vrut, zice el, părinții noștri să o 
asculte pe ea, ci au lepădat-o şi s-au întors cu inimile lor la Egipt. 


După aceasta, surpînd acea mărturie mincinoasă că ar fi hulit asupra locului sfint, a zis: 
"Solomon i-a zidit Lui biserică (adică lui Mesia) ca şi cum ar fi zis: Nu-mi este cu neştiință 


locul cel sfînt, cel rînduit cu bună voirea lui Dumnezeu, de împăratul Solomon cel înțelept și cu 
slava Domnului cea arătată în nor sfinţit. Cinstesc locașul cel făcut din mîini întru slava lui 
Dumnezeu, însă mărturisesc că Dumnezeu voieşte mai vîrtos a petrece în locurile cele 
nemateriale şi nefăcute de mînă, adică în sufletele omenești cele curate. Cel Preaînalt nu 
vieţuieşte în bisericile cele făcute de miini, precum zice proorocul: Cerul Îmi este scaun şi 
pămîntul reazem picioarelor Mele. Ce casă Îmi veţi zidi Mie?", grăieşte Domnul, sau care este 
locul odihnei Mele? Nu mina Mea a făcut acestea toate?" 


Apoi, umplîndu-se de rîvnă dumnezeiască, precum şi Ilie odinioară, a adus cuvînt de 
mustrare, zicînd către dînşii: Voi cei tari la cerbice și netăiați împrejur la inimă şi la urechi, 
voi pururea vă împotriviți Duhului Sfînt, precum părinţii voştri aşa și voi! Pe cine din prooroci 
n-au izgonit părinţii voştri? Și au omorit pe cei ce mai înainte au vestit despre venirea lui Mesia 
cel așteptat (Fapte 7,47-52). 


Aceste cuvinte ale sfîntului au pornit spre nespusă mînie pe arhiereu, pe cărturari şi pe 
tot poporul cel înrăutățit al iudeilor, căci, auzind acestea, se iuţeau în inimile lor și scrîşneau cu 
dinţii asupra lui. Însă el nu băga în seamă mînia lor, că era plin de Duhul Sfînt, care îl făcea cu 
bărbăţie şi de Dumnezeu vorbitor. Apoi, căutînd la cer a văzut slava lui Dumnezeu, pe care mai 
înainte dorea să o vadă şi cu credinţă neîndoită nădăjduia a o dobîndi. Pe aceasta mai înainte de 
vreme a început a o vedea, ca şi cum ar fi ieşit din trup şi ar primi răsplătirea. Deci a văzut şi 
pe lisus Hristos, Stăpînul şi Domnul său, ca şi cum venea către sine, căci dezlegîndu-se degrabă 
de trup, avea să meargă către EI, ca unde este Domnul, acolo şi sluga lui să fie. Ceea ce a văzut 
singur, aceea a vestit-o tuturor, strigînd cu glas mare: Iată, văd cerurile deschise şi pe Fiul 
Omului stînd de-a dreapta lui Dumnezeu. 


El nu a tăinuit ceea ce a văzut, precum este obiceiul sfinților a nu arăta la alţii 
descoperirile ce li se fac de Dumnezeu pentru a lor smerenie. Ci, Sfîntul Ştefan a făcut arătată 
acea preaslăvită descoperire, iar aceasta a făcut-o pentru a întări credincioşii în credință, iar 
necredincioşii să se ruşineze. Încă şi pentru a adeveri și pe ceilalți mucenici, ce vor veni după 
dînsul, că celor ce mor pentru Hristos muceniceşte, nu le este în văzduh vreo împiedicare la 
suirea către înălțime sau vreo încercare; ci calea cea dreaptă, cerul deschis, răsplătirea gata, 
puitorul de nevoinţe aşteaptă şi singură slava Domnului întîmpină pe mucenic în porţile cereşti. 


Pentru aceea întîiul mucenic, netăcînd, vesteşte ceea ce vede, ca şi cum ar chema după 
sine şi pe alții, către aceeaşi cunună mucenicească. lar iudeii cei zavistnici, care se învăţaseră a 
ucide pe prooroci şi care îndrăzniseră şi asupra Domnului, împlinitorul legii și al proorocilor, 
nu au suferit a auzi cuvintele cele adevărate grăite de Sfîntul Ștefan, singuri fiind mincinoşi, ci 
strigînd cu glas mare, îşi astupau urechile și au pornit cu un suflet şi-au pus asupra lui mîinile 
cele ucigaşe. Apoi, scoțîndu-l din cetate - precum mai întîi pe Domnul Cel ce a binevoit a pătimi 
afară de poartă - au ucis cu pietre pe sluga Domnului cea bună și credincioasă. Martorii cei 
mincinoşi şi ucigașii, pentru ca să le fie mai uşor a arunca cu pietre asupra sfîntului, s-au 
dezbrăcat de hainele lor și le-au pus lîngă picioarele unui tînăr, numit Saul. Acesta, fiind rudenie 


şi de o seminţie cu cel ce se ucidea, mai mult se iuţea asupra lui, rîvnind după legea cea veche. 
Saul era atunci binevoitor pentru uciderea lui Ştefan şi cum Sfîntul loan Gură de Aur grăieşte 
despre aceasta: "Îi părea rău lui Saul că nu are miini mai multe ca să ucidă cu toate pe Ştefan, 
dar şi aşa a aflat ca să-l ucidă cu mîini multe, care erau ale martorilor mincinoşi, ale căror haine 
le păzea Saul". 


Deci, fiind ucis Sfîntul Ştefan în valea lui losafat - care este între Eleon şi între Ierusalim, 
lîngă pîrîul Cedrilor, ce avea mulțime de pietre pe lîngă mal - stătea de departe pe o piatră 
Preacurata Fecioară, cu Sfîntul loan Cuvîntătorul de Dumnezeu, privind de sus şi rugîndu-se cu 
sîrguință către Domnul şi Fiul său ca să-l întărească în răbdare și să primească sufletul lui în 
mîinile Sale. O! cît îi era de dulce Maicii Domnului moartea Sfîntului, întîiului mucenic și 
Arhidiacon Ştefan, deşi era într-acea cumplită ucidere cu pietre; căci privea la pătimirile lui, 
din înălțimile cele cereşti, preadulcele Iisus; iar din dealurile cele pămîntești, preadulcea Maică, 
împreună cu iubitul ucenic. 


Multă ploaie de pietre zburînd asupra lui şi cu totul roşindu-se de sîngele lui, iar cu 
trupul slăbind și din legăturile cele fireşti dezlegîndu-se, îl durea inima pentru cei ce-l ucideau 
şi mai cu sîrguință se ruga pentru ei, decît pentru sine. Căci pentru sine a zis: "Doamne, lisuse, 
primeşte sufletul meu!" Iar pentru ei, plecîndu-şi genunchii şi cu glas mare strigînd, a zis: 
"Doamne, nu le socoti lor păcatul acesta!" Aceasta zicînd, a adormit. 


Astfel s-a săvîrșit bunul nevoitor. Astfel s-a încununat cu niște trandafiri roşii, prin 
sîngerarea de pietre, întîiul mucenic și a mers în cerul pe care l-a văzut deschis, către Domnul 
şi Împăratul slavei, ca să împărăţească împreună cu El întru împărăţia cea nesfirşită. EI fusese 
ales arhidiacon de Sfinții Apostoli, îndată după Pogorirea Sfîntului Duh şi a pătimit în același 
an după Înălţarea Domnului, în ziua de douăzeci şi șapte a lunii decembrie, avînd de la nașterea 
sa mai mult de treizeci de ani. Era frumos la față, dar mai frumos cu sufletul. 


Sfîntul lui trup a fost aruncat spre mîncarea fiarelor și a păsărilor şi a zăcut neîngropat 
o zi şi o noapte. După aceea, în noaptea a doua, Gamaliel, acel slăvit învăţător al legii evreieşti 
din Ierusalim, care mai pe urmă a crezut în Hristos împreună cu fiul său, Avelvie, a trimis niște 
bărbaţi cinstiți şi credincioşi şi, luînd în taină moaştele sfîntului, le-a dus într-un sat al său, care 
era departe de Ierusalim, ca la douăzeci de stadii, ce se chema Cafargamala și acolo le-a îngropat 
cu cinste, făcînd deasupra lui mare plîngere. "Căci cine n-ar fi plîns - zice Sfîntul loan Gură de 
Aur - văzînd pe acel miel blînd, ucis cu pietre şi zăcînd mort”. 


După mulţi ani, binecredincioasa Evdochia, soția împăratului Teodosie cel Mic, venind 
în lerusalim, la locul acela unde a fost ucis Sfîntul Întîiul Mucenic Ştefan cu pietre şi s-a roşit 
pămîntul cu cinstitul său sînge, a zidit o biserică preafrumoasă în numele şi în cinstea lui Hristos 
Dumnezeu, a Căruia este slava în veci. Amin. 


61. PĂTIMIREA SFÎNTULUI TEODOR MĂRTURISITORUL ȘI A 
FRATELUI SĂU, CUVIOSUL TEOFAN 


(27 DECEMBRIE) 

| aa Ela | 


Din cei ce au voit a pătimi pentru Hristos sînt unii care au suferit numai pentru credința 
creștinească, stînd împotriva elinilor, care îşi apărau rătăcirea lor cea închinătoare la idoli. Alții 
se nevoiau pentru dreapta-credință, împotriva chiar a creştinilor cu adevărat, însă a celor ce nu 
cred drept şi care, nu mai puţin decît cei dintîi, multe osteneli au suferit, pentru care au primit 
Şi cununi deopotrivă ca şi aceia. Dintre ei unul este acest minunat şi mare Teodor, pentru care 
acum ne stă înainte cuvîntul. 


Pe acest mărturisitor l-a odrăslit Palestina, pe care, dînd-o Dumnezeu lui Avraam ca 
moştenire, bine a numit-o pămîntul făgăduinţei, pentru că de acolo a ieşit ceata proorocilor şi a 
patriarhilor şi Însuşi Hristos cu trup. De acolo ne-a răsărit şi numărul primitorilor de Dumnezeu 
apostoli, care s-au născut acolo. Deci şi pe acest luminător și stilp al dreptei-credinţe, aceeaşi 
latură l-a adus și dat în lume. 


Părinţii cuvioșilor acestora erau din Sfînta Cetate a Ierusalimului, de bun neam, a căror 
bogăţie era numele de creştini. După ce au odrăslit acest rod sfint, adică pe Teodor, îndată, din 
tînără vîrstă, a cîştigat mare bogăţie de înțelepciune. Căci, fiind încă copil, nu era într-însul 
minte copilărească, ca să ia seama la jocurile copilăreşti sau la orice fel de privelişte, ci 
întotdeauna se îndeletnicea în locașurile lui Dumnezeu. Nici o privelişte nu-i era lui mai plăcută, 
decît a privi spre obiceiurile cele frumoase şi cinstite şi aceasta era lauda lui, a se supune 
părinților lui. Pe scurt, zic, chiar de la început s-a arătat ca un pom bineroditor şi din odrăslirea 
sa cea dintîi dovedea ce fel era să fie mai pe urmă. 


Ajungînd el în vîrstă, părinţii l-au dat în Mănăstirea Sfîntului Sava, unui preot cu fapte 
bune ca să înveţe știința dumnezeieştilor Scripturi cum şi frica de Dumnezeu. Teodor avea un 
frate cu numele de Teofan, mai mic de ani, dar cu obiceiurile cele bune deopotrivă. Amîndoi 
învățau împreună la acel preot, însă Teodor, fiind ascuţit la minte, în puţină vreme a străbătut 
toată învățătura cărții. Dorind să se deprindă la învățătură mai înaltă, a ieşit din mănăstire și, 
aflînd un bărbat bătrîn împodobit cu viața și cu înțelepciunea, s-a lipit de acela şi a învăţat de la 
el desăvirşit filosofia cea din afară. Apoi şi pe cea dinăuntru bine a deprins-o, căci s-a povăţuit 
de dînsul a trece cu vederea lumea şi toate cele ce se află în lume. 


Făcîndu-se desăvîrșit în amîndouă filosofiile, iarăşi s-a întors în Mănăstirea Sfîntului 
Sava şi s-a făcut monah, lucrînd toate cele plăcute lui Dumnezeu, încît covîrşea pe alţii cu viaţa. 
Căci cine era acolo mai blînd decît el? Cine era mai fără de răutate? Cine era mai înfrînat şi cine 
păzea mai cu sîrguință vremea vorbirii, a tăcerii și a fiecărui lucru, mai mult decît el? Încît nici 
de tăcerea sa să nu se păgubească, nici grăirea cea folositoare, la vremea sa, să nu o lase, nici 
de la orice osteneală mănăstirească să nu lipsească. Cine și-a omorît aşa trupul? Cine şi-a oprit 
ochiul, limba și năvălirile gîndurilor, ca Teodor? 


Deci pentru o faptă bună ca aceasta, prin rînduiala lui Dumnezeu și prin dorinţa tuturor 
fraților care erau acolo, s-a hirotonisit preot în Sion, de către patriarh, şi aşa locaşul Sfintului 
Sava îl avea ca pe o albină harnică, care aduna cu sîrguință mierea faptelor bune. 


Se zice despre dînsul și aceasta, că era într-însul ceva în aşa chip, precum odată în 
leremia proorocul, către care s-a grăit: "Mai înainte de a te naște te-am cunoscut; mai înainte 
de a ieşi din pîntece te-am sfințit”. Că fiind prunc şi învăţînd carte la preotul mai sus pomenit, 
în aceeași lavră a proorocit despre dînsul acel preot de Dumnezeu insuflat, zicînd: "Acest copil 
frumos afară de alte nevoinţe ce va suferi pentru Hristos, cu sfîrşit mucenicesc se va duce din 
viața aceasta”. Aceasta mai pe urmă s-a și împlinit după cum vom arăta. 


În acea vreme se înnoise iarăşi eresul luptei contra sfintelor icoane, ce fusese pe vremea 
lui Leon Isaurul, a lui Constantin Copronim şi a lui Leon, fiul lui Copronim, cel scos din biserică 
şi dat anatemei de Soborul al şaptelea a toată lumea, adunat de binecredincioasa împărăteasă 
Irina şi de fiul său Constantin. Acel eres l-a ridicat iarăși răucredinciosul împărat Leon 
Armeanul, de a cărui începere nu este a se pomeni aici. Acesta, în vremea împărăției lui 
Nichifor, era mai întîi începător al divanului Armeniei, apoi după cîtăva vreme s-a ales patriciu 
şi voievod al oştilor răsăritului. După aceasta cu vicleşug s-a suit la împărăție, izgonind pe bunul 
şi binecredinciosul împărat Mihail, care se poreclea Rangave, și l-a făcut de s-a îmbrăcat în chip 
monahicesc, iar pe fiii lui, Teofilact şi Ignatie, 1-a castrat şi așa l-a trimis în surghiun cu femeia 
ŞI Cu Copiii. 


Cînd sfințitul patriarh Nichifor a încununat ca împărat pe acest Leon în biserica cea mare 
ŞI îi punea coroana pe cap, a simţit durere ca de spini în mîini şi se părea acea coroană în mîinile 
arhiereului ca şi cum ar fi nişte spini ascuţiţi, ce îl înțepau cu durere; deci a cunoscut îndată 
sfințitul partiarh că semnul acela era vestirea răutății celei mari ce avea să vină mai pe urmă 
peste Biserica lui Hristos de la acel împărat. La început, vicleanul împărat tăinuia eresul său și 
se arăta ca un dreptcredincios, pînă cînd a fost întărit în împărăție. Apoi, după războiul cel mare 
împotriva bulgarilor, în care s-a arătat slăvit biruitor şi-a vărsat otrava răutăţii, arătîndu-se pe 
față că este luptător contra sfintelor icoane. Aceasta s-a început astfel: 


Întorcîndu-se el de la războiul acela, şi-a adus aminte de un oarecare monah închis în 
Filomitia, care îi proorocise odată că are să fie împărat, ceea ce s-a și întîmplat. Deci s-a gîndit 
să-i mulțumească pentru acea proorocie şi i-a trimis printr-o slugă credincioasă multe feluri de 
daruri, vase de aur și de argint, mîncăruri şi aromate de India. Dar trimisul împărătesc n-a aflat 
pe monahul acela, pentru că murise. În locul lui, în aceeași închisoare, viețuia un ucenic al lui, 
cu numele Savatie. Pe acela îl rugă trimisul să primească darurile împărăteşti trimise stareţului 
său şi să se roage pentru împărat. Dar Savatie n-a primit darurile, nici pe cel ce le-a adus, iar pe 
împărat l-a numit nevrednic de scaunul împărăției, pentru că cinstește icoanele, supunîndu-se 
dogmelor împărătesei Irina şi ale patriarhului Tarasie, care au fost mai înainte. Ticălosul vorbea 
de rău pe împărăteasa Irina şi pe Sfîntul Tarasie, pe împărăteasă numind-o fiară, iar pe sfîntul, 


tulburător de popor. Apoi îngrozea și pe împăratul Leon cu grabnică pierzare, şi a împărăției și 
a vieţii, de nu se va sîrgui degrabă să lepede sfintele icoane ca pe nişte idoli. 


Întorcîndu-se trimisul la împărat, i-a spus toate ce a zis monahul acela, aducîndu-i și 
scrisoare de la dînsul în această pricină. Împăratul, fiind în nepricepere, a chemat pe un sfetnic 
al său mai credincios, cu numele 'Teodot, care era fecior al lui Mihail, patriciul Milisiei, care se 
poreclea Cassiter şi s-a sfătuit îndeosebi cu acest Teodot ce să facă. Teodot era de mult atins de 
eresul luptării de icoane şi aștepta vreme prielnică pentru aceasta, ca să-şi mărturisescă credința 
lui cea rea. Acela a dat împăratului acest sfat: "În Mănăstirea Daghistei este un monah sfînt, 
făcător de minuni şi mai înainte-văzător;, cu acela ar fi de trebuință a ne sfătui şi sfatului lui a 
ne supune”. 


Zicînd acestea și împăratul învoindu-se, Teodot a alergat degrabă în taină la monahul 
acela, care era eretic, în Mănăstirea Daghistei și l-a vestit că în noaptea viitoare va veni 
împăratul la el, în haine proaste, ca să vorbească despre credinţă şi despre alte lucruri de nevoie, 
ca să primească de la el sfat înțelept. Iar el să-l sfătuiască să primescă dogmele cele lepădate de 
împăratul Leon Isaurul, care fusese mai înainte și să lepede idolii - că așa numea, ticălosul, 
sfintele icoane - de prin bisericile lui Dumnezeu. Apoi să-l înfricoşeze, căci de nu va face 
aceasta degrabă, se va lipsi şi de împărăție şi de viaţă. Iar de va asculta şi se va făgădui a face 
aceea, apoi să-i proorocească viaţă îndelungată şi împărăție cu multă norocire. Aşa s-a sfătuit 
ereticul Teodot cu acel monah eretic, a atrage la credinţa lor cea rea pe împăratul care îşi avea 
inima lesne plecată spre cugetul lor. 


Făcîndu-se noapte, împăratul, neștiind nimic de vicleșugul lui Teodot, s-a sculat şi s-a 
dus în haine proaste la acel necuvios prooroc mincinos, ca să nu fie cunoscut. 


Ajungînd ei la monahul acela şi începînd a vorbi, monahul stînd aproape de împărat, ca 
şi cum din descoperire dumnezeiască ar fi cunoscut dregătoria împărătească, a zis mirat: "Ce 
nedreptate ai făcut, o! împărate, ca să vii cu haine proaste, tăinuind înaintea noastră cinstea ta 
cea împărătească. Dar cu toate că ai făcut aceasta, darul Duhului lui Dumnezeu însă nu a răbdat 
îndelung a fi noi înşelaţi de tine, ci ne-a descoperit că ești împărat, iar nu om simplu”. Acestea 
auzind împăratul s-a spăimîntat şi a crezut că este sfînt făcător de minuni şi prooroc mai înainte- 
văzător. Deci cu înlesnire s-a plecat la toate cele spuse de preot şi la toate cele ce i se poruncea, 
neîndoindu-se de cele ce i se spuneau prin gura proorocului. 


Primind sfatul cel vătămător de suflet și plin de otrava balaurului, ca pe un sfat sănătos 
şi folositor de suflet, s-a făgăduit fără zăbavă a face ceea ce îl învățase ereticul acela, îndemnat 
fiind de cel asemenea lui, ereticul Teodot. Astfel împăratul s-a dus plin de gînd rău, ca să ridice 
război contra sfintelor icoane. Deci îndată a tulburat Biserica lui Hristos, ca un vifor cumplit. 
Întii pe sfinţitul patriarh Nichifor, care n-a voit să se plece la sfatul lui cel răucredincios, l-a 


surghiunit la Proconis. Asemenea şi pe Teofan, care era egumenul mănăstirii, ce se numea Satul 
cel Mare, pe Sfîntul Teodor Studitul şi pe alți mulți şi de Dumnezeu insuflați părinți, care se 
împotriveau lui, i-a izgonit şi în laturi depărtate 1-a surghiunit. lar la scaunul patriarhiei a ridicat 
pe Teodot, ereticul cel mai sus pomenit, care se poreclea Cassiter al Milisiei, sfetnicul său, chiar 
în ziua Învierii Domnului Hristos şi s-a făcut ca o urîciune a pustiirii ce stătea la locul cel sfint. 


Faţă de acel om fără de minte mîniindu-Se Dumnezeu și pornindu-Se cu dreaptă mînie, 
a pornit a se face deodată năvălirea celor de alt neam. Arabii, care vieţuiau prin pustietăţile de 
la răsărit, adunîndu-şi puterea lor, au pornit în stăpînirea grecească, pustiind multe laturi și, 
robind sate, au năvălit şi asupra mănăstirilor, care erau în Palestina, precum şi asupra lăcașului 
Sfîntului Sava, în care acest fericit Teodor, cu fratele său Teofan, petreceau în viața 
monahicească. Auzind şi văzînd aceasta sfințitul patriarh al sfintei cetăţi a Ierusalimului şi 
pricepînd că este pedeapsă pentru păcat și iuțime a mîniei lui Dumnezeu pentru ocara şi 
lepădarea sfintelor icoane, s-a pornit cu rîvnă şi căuta în ce chip ar putea stinge un foc ca acela 
şi ar mustra răutatea ce se făcea de cei ce călcau hotărîrile cele părintești şi aduceau altele noi. 
Aflînd un bărbat cu bună pricepere, adică pe acest Cuvios Teodor cu viața mărturisit şi cu 
înțelepciunea slăvit, plin de rîvnă dumnezeiască şi cu bărbăţie neclintită întru dreapta credință, 
pe acesta întărindu-l cu rugăciunea și cu nădejdea întru Hristos, l-a trimis la împărăteasca cetate, 
spre mustrarea fărădelegii. 


Fericitul Teodor, fiind fiu al ascultării, nu s-a lepădat de cele poruncite, ci cu bucurie s- 
a supus, gata fiind îndată a suferi nu numai multe osteneli, ci şi multe dureri pentru credința cea 
dreaptă şi sufletul său a-şi pune pentru cinstirea sfintelor icoane. Luînd cu dînsul şi pe fratele 
său Teofan, au plecat. Ajungînd degrabă la împărăteasca cetate, mai întîi a mustrat cu limbă 
slobodă pe năimitul care nu era păstor, pe Teodot Milisianul, mincinosul patriarh al împărăteştii 
cetăți, pentru că răzvrăteşte pe cei ce păreau că îi îndreptează şi mănîncă pe aceia pe care îi 
hrănește cu hrana cea vătămătoare a învățăturii ereticești; fiindcă pierde pe cei ce îi paște şi 
risipește biserica drepteicredințe, zidind capişte urîtă a relei sale credinţe. 


Apoi, stînd chiar împotriva împăratului și avînd pe buzele sale cuvîntul lui Dumnezeu 
ca o sabie ascuțită, îl înfricoşă mustrîndu-l că nu numai sufletul său îl pierde, ci şi pe poporul 
lui Dumnezeu, cu vicleşug răzvrătindu-l, îl atrage întru a sa pierzare. Astfel îl ruga pe împărat 
ca să lase înțelegerea cea rău-credincioasă şi iarăși să primească buna-credinţă: "Că doar aşa - 
zice el - îţi va fi milostiv bunul Dumnezeu și nu vei întoarce toată mînia lui Dumnezeu asupră- 
ți, spre a o bea ca o otravă”. 


Împăratul, minunîndu-se de vorba cea slobodă a bărbatului aceluia și de puterea 
cuvîntului lui, de măsura curajului şi de îndrăzneala lui cea fără temere şi ruşinîndu-se de cinstea 
lui, a primit mustrarea cu blîndeţe. Apoi, chemîndu-l, a vorbit cu el prietenește, întrebîndu-l 
cine este, de unde vine și ce vrea cu acea îndrăzneală. Iar el, spunîndu-i că vine din Palestina, 
i-a arătat şi pricina venirii sale, văzînd pe Împăratul ceresc ocărît prin sfintele icoane; apoi că, 


fuind necăjit pentru dreapta-credință, a venit la dînsul ca să grăiască cu îndrăzneală pentru 
cinstirea lui Dumnezeu. 


Astfel a zis: "Nu se cuvine a ne ruşina sau a ne teme de fața împărătească, acolo unde 
se mînie Dumnezeu de către împăratul cel pămîntesc". Apoi îi punea dinainte dogmele sfintei 
credinţe şi îl învăţa ca să dea totdeauna cinste dumnezeieştilor icoane. Multe grăind din Sfintele 
Scripturi a adăugat că, acesta este semnul doririi şi al dragostei noastre către Hristos, al credinţei 
şi al mărturisirii pentru trupul Lui cel luat de la noi, ca să cinstim sfinta Lui icoană. Împăratul 
vorbea cu dînsul, grăind multe împotrivă din cele de credinţa lui cea rea, dar n-a sporit nimic, 
deoarece cuvintele bărbatului celui dumnezeiesc erau nebiruite ca diamantul şi credinţa lui era 
neclintită ca un zid tare. 


După multă vorbă, Teodor s-a arătat mare biruitor, iar împăratul cu cei de o înţelegere 
cu dînsul erau biruiţi și ruşinaţi. Deci, ce a făcut vicleanul împărat? Se silea cu vicleșug, a 
clătina stîlpul cel neclintit, cu rugăminte, cu daruri, cu făgăduinţe de cinste, momindu-l către a 
sa unire, dar a rămas fără de nici un rezultat. La sfîrşit a auzit de la dînsul aceste cuvinte: "Ai 
uitat făgăduinţele ce ai dat lui Dumnezeu, o, împărate, cînd ţi-a pus arhiereul coroana pe cap? 
Cruță-ți sufletul tău şi întoarce podoaba Bisericii. Nu face război cu Dumnezeu, Judecătorul cel 
drept şi tare”. 


Atunci împăratul, schimbîndu-şi blîndeţea cea vicleană în iuţimea cea din fire a lui şi a 
numelui său celui de fiară, a poruncit să bată mult şi tare pe mărturisitorul lui Hristos, Teodor 
şi pe Teofan fratele lui. Apoi i-a surghiunit pe amîndoi la marginea mării, poruncind ca nimeni 
să nu le dea mîncare, băutură sau îmbrăcăminte, pentru ca să piară rău cei răi, cum zicea el. 
Astfel, răbdînd sfinţii pentru icoanele lui Hristos, Domnul Dumnezeul izbîndirilor n-a zăbovit 
cu judecata Sa cea dreaptă, a răsplătit celui fărădelege, pentru că degrabă acela care şi numele 
şi iuțimea năravului le avea deopotrivă cu fiarele, cu moartea cea de obște a și pierit ca o fiară 
înjunghiat, de al cărui sfîrşit vom povesti. 


Nu cu mult înainte de sfîrşitul lui, s-a însemnat despre moartea împăratului, prin 
descoperirea ce s-a făcut maicii sale, care era văduvă de multă vreme și vieţuia cu înfrînare. Ea 
a avut o vedenie într-acest chip: i se părea că merge în biserica Preacuratei Fecioare de 
Dumnezeu Născătoare din Vlaherne şi, intrînd pe ușă, a întîmpinat-o o fecioară oarecare 
strălucită, înconjurată de mulțime de bărbaţi, îmbrăcaţi în haine albe. Apoi a văzut toată biserica 
plină de sînge curgînd ca un rîu. Fecioara aceea a poruncit unuia din cei cu haine albe să umple 
un vas de lut cu sînge și să-l dea maicii împăratului celui păgîn ca să bea. 


Aceasta văzînd maica împăratului, a zis cu spaimă: "Eu de mulți ani nu mănînc carne, 
pentru văduvia mea; deci cum voi bea sîngele acesta?" Atunci Preastrălucita Fecioară a zis: 
"Dar pentru ce fiul tău nu încetează a se umple de sînge, căci cu aceea mă mînie pe mine şi pe 


Fiul şi Dumnezeul meu". Şi îndată s-a deşteptat maica împăratului plină de frică şi de cutremur. 
Deci dintr-acea vreme neîncetat cu lacrimi sfătuia pe fiul său, adică pe împărat, să înceteze lupta 
contra sfintelor icoane şi pentru dînsele a vărsa sînge creştinesc. Dar a rămas neîndreptat al 
doilea Iuda, robul eresului și înşelătorul cel viclean. 


Încă şi a doua vedenie înfricoșată i s-a arătat chiar lui, mai înainte cu șase zile de sfîrşitul 
său. A văzut că 1 s-a arătat prea sfințitul patriarh Tarasie, care acum de mult se mutase către 
Domnul şi care fusese patriarh în vremea împărăției Irinei şi a lui Constantin. Acela, arătîndu- 
i-se în vedenie, poruncea cu multă mînie unui bărbat Mihail să-l lovească cu sabia pe împărat. 
Mihail, ascultînd ceea ce i se poruncea, a lovit tare şi l-a străpuns pe împărat. Aceasta văzînd în 
vedenie însuşi împăratul şi deşteptîndu-se cu cutremur, nu se pricepea ce are să fie şi crezînd 
că în mănăstirea Sfîntului Tarasie se află cineva cu numele de Mihail, care gîndeşte la uciderea 
lui, îndată a trimis şi au adus pe monahii de acolo. Și, cercetînd pe toți, a poruncit ca să-i țină 
la închisoare, pînă cînd vor aduce înaintea lui pe cel ce se află între dînșii cu numele Mihail. 


În acel timp se afla un oarecare voievod cu numele de Mihail, care se poreclea Travlos 
sau Valcos, cu neamul din Amoreea, care mai înainte ajutase mult acestui Leon la primirea 
împărăției şi-i era credincios şi iubit, încît şi fiului său Leon i-a fost naș. Acest Mihail mai pe 
urmă, pentru oarecare pricină mîniindu-se, a schimbat prieteşugul său în vrajbă și, de multe ori 
benchetuind cu prietenii săi şi îmbătîndu-se, grăia cele rele contra împăratului. Dar oarecare 
dintre cei care, în taină, erau cu pizmă asupra împăratului, văzînd vrăjmăşia lui, față de împărat, 
s-a apropiat către dînsul şi s-a înmulțit numărul lor. 


Deci s-au sfătuit să omoare pe împărat și să ridice pe Mihail la împărăție. Dar Mihail, 
fiind neînfrînat la limbă, nu a tăcut, lăudîndu-se la toţi, cum că are să fie împărat. Și a ajuns 
cuvîntul acesta pînă la împărat și, prinzîndu-l, îndată l-a osîndit să-l ardă de viu. Deci, legîndu- 
, îl ducea la cuptorul de foc ca să-l ardă. Acolo privea şi împăratul ca să vadă sigur sfîrşitul lui, 
fund luna decembrie în douăzeci și patru, în ajunul Naşterii Domnului. De acest lucru 
înştiințîndu-se soţia împăratului, cu numele Teodosia, a ieşit degrabă din camera sa și a început 
cu mînie a ocărî pe împărat, numindu-l potrivnic al lui Dumnezeu, căci nici ziua aceea sfîntă 
nu o cinstește, avînd a se împărtăși cu dumnezeieştile Taine. Împăratul, ascultînd-o, a poruncit 
ca să-l întoarcă pe Mihail de la foc, hotărînd arderea lui într-altă vreme. lar către împărăteasă, 
întorcîndu-se, a zis: "Aceasta am făcut precum ai poruncit, o! femeie, ascultînd sfatul tău, însă 
tu degrabă vei vedea, ce se va face cu fiii noştri”. 


Aceasta a proorocit cel fărădelege pentru sineși, chiar nevrînd, pentru că acum era lîngă 
uşă sfîrșitul său. Pe Mihail ferecîndu-l, l-a încredințat spre pază unuia ce păzea palatul, cu 
numele Papie, iar cheia de la uşile celui ferecat a luat-o la el şi a petrecut în acea noapte fără 
somn, fiind întristat, căci se mihnea duhul lui, neştiind ce va face. 


Sculîndu-se, singur s-a dus la cel osîndit, să vadă dacă plînge şi se mîhneşte precum este 
obiceiul celor ce sînt osîndiți la moarte. Deschizînd uşile cele închise în casa lui Papie a văzut 
un lucru de mirare. Mihail pe care nădăjduia a-l vedea nedormind, mîhnit și întristat, pe acela 
l-a văzut odihnîndu-se cu somn adînc pe patul cel înalt şi frumos aşternut al lui Papie, iar pe 
acesta dormind pe pămîntul gol. Atunci împăratul s-a spăimîntat văzînd pe cel legat şi osîndit 
atît de cinstit şi fără întristare. După aceasta, s-a dus furios, ameninţind că şi pe Papie îl va 
pierde alături de Mihail. 


Simţînd aceasta una din slugile ce se odihneau acolo şi cunoscînd pe împărat, au 
deșteptat pe Mihail şi pe Papie şi le-au spus că a fost acolo împăratul şi că-i va pierde pe 
amîndoi; iar ei s-au înfricoşat. Apoi îndată a trimis Mihail pe un oarecare Teoctist - neoprindu- 
] la acesta Papie - către cei de un gînd cu dînsul, zicînd: "De nu veţi săvîrşi îndată lucrul ce v- 
ați sfătuit cu noi, apoi de dimineaţă voi povesti totul împăratului şi vă voi descoperi pe fiecare 
în parte, ca nu numai eu singur să pier, ci şi voi”. Înfricoșîndu-se acei tovarăşi ai lui de asemenea 
cuvinte şi adunîndu-se, cugetau cum ar izbăvi pe Mihail şi pe dînşii de nevoia şi de moartea ce 
sta asupra lor. 


Fiind miezul nopții, se începea în biserici obișnuita cîntare a privegherii la Naşterea 
Domnului nostru lisus Hristos. Deci, sfătuindu-se, au luat arme pe sub hainele lor şi, venind la 
porțile palatului împărătesc, au intrat împreună cu dînşii în biserică, ca și cum ar merge la 
priveghere, cînd a venit și împăratul în biserică şi stătea în strana cea dintîi, după cum îi era 
obiceiul și începea singur cîntarea bisericească pentru că avea glas frumos. 


Cîntîndu-se canonul şi apropiindu-se de cîntarea a șaptea, ucigașii au zis încetişor între 
dînşii: "Ce stăm fără lucru, iată acum se va isprăvi cîntarea şi noi ce facem?" În acel timp a 
început împăratul a cînta cu glas mare: "Cu dragostea Domnului a toate, fiind cuprinși tinerii..." 
Şi, îndată unul din ostașii aceia, scoţînd sabia de sub haină, a lovit pe împărat, dar a greşit, lovind 
pe un altul de lîngă el. 


Împăratul, văzînd primejdia, a alergat în altar şi, luînd o cruce mai mare, se apăra în ușă, 
oprind loviturile săbiilor ce veneau asupra lui de la ostași. Atunci iată a alergat un ostaş mare și 
înfricoşat, pe care văzîndu-l împăratul îl jura pe altarul lui Dumnezeu ca să nu-i facă rău; lar 
acela a răspuns: "Acum nu este vremea jurămîntului, ci a uciderii" şi repezind sabia sa, l-a lovit 
tare, trecînd prin cruce. Astfel l-a rănit foarte rău, tăindu-i mîna şi rupînd chiar un braţ al crucii. 
Atunci şi ceilalți ostași au început a-l tăia peste tot trupul și căzînd la pămînt se tăvălea în sîngele 
său, abia suflînd. Unul din ostaşi văzîndu-l așa, i-a tăiat capul şi așa, ca o fiară înjunghiată, și-a 
dat sufletul său, pe cînd se lumina de ziuă; fiind ucis în locul acela unde mai înainte a îndrăznit 
a arunca la pămînt icoana Mîntuitorului, scuipînd-o şi călcînd-o cu picioarele. Acest împărat a 
împărăţit şapte ani și cinci luni, iar cu tirania sa s-a arătat mai tiran ca cei dinainte, marii 
prigonitori ai Bisericii. După ucidere, trupul lui a fost dus în mijlocul cetăţii spre batjocură şi a 
zăcut toată ziua neîngropat şi nimeni nu era căruia să-i fie jale de moartea sa, ci toată cetatea se 
bucura. 


Se mai povesteşte şi aceasta, că în acel ceas, cînd a fost ucis acel ticălos hulitor de 
icoane, s-a auzit din cer un glas de bucurie, vestind multora moartea rău credinciosului împărat. 
Acel glas auzindu-l nişte corăbieri, au însemnat ceasul și după aceea s-au înștiințat dacă în acel 
ceas a pierit cel cu numele şi cu obiceiul de fiară, băutorul de sînge. Fiilor săi, li s-a făcut îndoit 
rău, decît ceea ce făcuse el fiilor împăratului Mihail Rangave, precum s-a zis mai sus. Deci şi 
pe cei patru feciori ai lui i-au castrat, adică pe Savatie, pe Vasile, care se numea și Constantin, 
şi era orînduit la împărăție, pe Grigorie şi pe Teodosie. Acesta din urmă, nerăbdînd durerea, a 
murit şi l-au îngropat împreună cu tatăl său. lar Vasile care se mai numea și Constantin, dintr- 
o durere ca aceea a muţit, apoi i-au surghiunit pe toți împreună cu maica sa. Deci, omorînd pe 
Leon, în acelaşi ceas, alergînd ostașii la Mihail, l-au luat, avînd încă fiarele la picioarele lui - 
căci cheia, precum s-a zis, era ascunsă de împăratul Leon - și aşa l-au aşezat pe scaunul 
împărătesc, cu fiarele la picioare. Apoi, sfărîmînd fiarele şi făcîndu-se ziuă, l-a dus pe Mihail 
Travlos în biserica cea mare şi a fost încoronat împărat în ziua Nașterii Domnului nostru lisus 
Hristos. 


Dar acum este vremea a ne întoarce la povestirea ce ne stă înainte, despre Sfîntul Teodor 
şi Teofan fratele lui. Leon Armeanul a pierit cu sunet, iar Mihail, împărățind după dînsul, s-au 
liberat toţi mărturisitorii lui Hristos de prin surghiunii şi fiecare fără frică s-a întors la ale sale. 
Pentru că Mihail, împăratul cel nou, deşi nu era drept-credincios, căci se ținea de același eres al 
luptării contra sfintelor icoane, însă nu era rău cu cei credincioşi, ci lăsa pe fiecare să creadă 
după a sa voie. El era om neînvăţat în cuvîntul lui Dumnezeu și nu lua seama cărților, ci se 
îndeletnicea numai cu grijile şi deşărtăciunile vieţii celei lumești. Fericitul Teodor, cu fratele 
său Teofan, după surghiun, nu s-au mai întors în Palestina, patria lor, ci au venit în 
Constantinopol, care era partea propovăduirii lor, și, propovăduind dreapta-credință, pe mulți îi 
întorcea de la eresul luptării contra icoanelor. 


Era atunci în Constantinopol un vrăjitor, cu numele de loan, avînd multă trecere la 
împărat. Acesta era atins de acelaşi eres, purtînd îmbrăcăminte monahicească şi arătînd cu 
făţărnicie, chip de fapte bune, care, nu numai pe împărat, ci şi pe mulți alţii i-a înşelat, câţi îl 
ascultau şi se țineau de sfatul lui cel viclean ca de un sfat drept. Mai pe urmă acest vrăjitor s-a 
suit şi la scaunul patriarhiei, după Teodot ereticul, dar şi el era eretic. loan nesuferind pe aceste 
două făclii ale dreptei credinţe, adică pe cuvioşii Teodor şi Teofan, care luminau toată cetatea 
Constantinopolului, i-a dus în temniță. Apoi i-a chemat la întrebare şi punîndu-le multe 
întrebări, nu i-a biruit, ci i-a izgonit din cetate cu poruncă împărătească - pentru că acel vrăjitor 
era ca un dascăl împăratului şi cel dintii sfătuitor - şi i-a trimis în surghiun, în latura ce se numea 
Sostenis. Dar, cuvioșilor mărturisitori era țara cea străină era ca o patrie pentru Hristos, căci 
pretutindeni erau gata a pătimi pentru sfintele icoane ale lui Hristos. 


După aceasta s-a sfîrşit şi împăratul Mihail, lăsînd în scaun pe fiul său Teofil, care, mai 
mult decît alţii, cu mai multă osîrdie lipindu-se de eresul luptării contra sfintelor icoane, iarăși 
a ridicat prigoană asupra Bisericii. Deci iarăși a început a se batjocori şi a se lepăda sfintele 
icoane; iarăşi s-au pregătit divanurile, judecăţile şi temniţele asupra celor drept-credincioși și 


iarăşi s-a înnoit tot felul de nedreaptă tiranie. Pentru că mulţi erau munciţi ca să se plece voinţei 
împărăteşti şi mulți, înfricoşîndu-se de munci, s-au supus, deși mai pe urmă s-au pocăit. 


Atunci şi Sfîntul Teodor, împreună cu fratele său, au început a răbda noi pătimiri. Căci 
s-a făcut împăratului înştiinţare despre dînsul, că este tare întru mărturisirea sa şi nebiruit în 
cuvinte şi, precum el singur cinstește icoanele, aşa și pe alții îi învaţă a face. Apoi îndată, prin 
poruncă împărătească, s-a dus la întrebare fericitul Teodor, împreună cu alți drept-credincioşi, 
înaintea eparhului cetăţii, care după multe întrebări, momiri şi îngroziri ale eparhului și după ce 
nu l-a putut îndupleca, l-a dezbrăcat şi l-a bătut tare cu niște bice groase, mai mult timp. ŞI, 
încetînd de a-l mai bate muncitorii, stătea gol în divan cu totul însîngerat, în privirea îngerilor 
şi a oamenilor, împodobindu-se cu rănile cele primite pentru Hristos. Eparhul, socotind 
necuviincioasă această goliciune a lui, sfîntul a răspuns: "Eu sînt luptător şi am ieşit să mă lupt 
cu vrăjmașul pentru icoana Domnului meu; iar obiceiul luptătorilor este a ieși goi la luptă. 
Pentru aceea stau gata, că dacă pe cineva dintre credincioşi, care iau bătaie de la voi, îl voi 
vedea slăbind, îndată să pun trupul meu în locul aceluia spre bătăi și să împlinesc neajungerea 
răbdării aceluia, cu însuşi trupul meu”. O! bărbat tare! O! graiuri ale bărbatului celui curajos! 
O! osîrdie către Dumnezeu! După aceea iarăşi a fost trimis în surghiun cu fratele său, în Afusia. 
Dar cine va povesti pătimirile cele rele ce s-au întîmplat lor pe cale, legăturile, foamea, arșița 
soarelui, gerul nopţii, bîntuielile, pornirile asupră-le, chinuirea cea din toate zilele? Și iarăși, 
rănile, bătăile, pălmuirile, cine le va număra cu de-amănuntul? Destul este a spune că toate 
acestea, cu izgonirea cea îndelungată, le răbda cu mulţumire pentru Hristos. 


După doi ani, prin porunca împăratului, iarăși au fost aduşi la Constantinopol şi întrebaţi 
din nou de împărat, căci acesta voia foarte mult să-i înduplece şi să-i întoarcă la credinţa lui cea 
rea. Cît au răbdat în acea vreme se adeverește din epistola lor cea scrisă mai pe urmă către loan, 
episcopul Cizicului, unde singur grăise despre ei astfel: "Cînd am fost duşi la palat şi intram pe 
uşi, mergînd înaintea noastră eparhul, s-a arătat nouă împăratul foarte înfricoşat, suflînd cu 
mînie, iar mulțimea celor ce stau înaintea lui ne-a înconjurat de pretutindeni. Şi, stînd de departe 
ne-am închinat împăratului, iar el cu glas cumplit şi cu cuvînt înfricoşat ne-a poruncit să ne 
apropiem de dînsul şi ne-a întrebat: "În ce latură v-aţi născut?" Noi am răspuns: "În părţile 
Moaviei”. E] a zis: "Pentru ce ați venit aici?” Și mai înainte, pînă a nu răspunde noi la aceasta, 
a poruncit să ne bată peste față, pălmuindu-ne aşa de greu, încît puțin a lipsit să nu cădem la 
pămînt. Eu, a zis Teodor, de nu m-aș fi apucat de haina celui ce mă bătea aş fi căzut pe aşternutul 
picioarelor împărătești, dar ţinîndu-mă de hainele lui, am primit lovituri, nemișcîndu-mă. 


Încetînd de a ne mai bate ne-a întrebat împăratul: Pentru care pricină aţi venit aici? Iar 
noi, nerăsuflînd încă de dureri după lovituri, am tăcut, căutînd în jos. Iar el căutînd către eparhul, 
care era acolo, a zis cu cuvinte de rușine, cu mare miînie şi cu glas aspru: "Ia-i pe dînșii de aici 
şi, însemnînd feţele lor, dă-i la doi saracini ca să-i ducă în ţinutul lor”. Acolo, aproape, stătea 
un făcător de stihuri cu o hîrtie în mînă, pe care erau nişte stihuri pregătite asupra noastră. 
Acestuia i-a poruncit zicînd a le citi: Deşi nu sînt frumoase, însă nu băga seama. Acela a 
răspuns: Destule sînt şi acestea spre batjocura lor. Iar unul din cei ce stătea înainte, a zis: Nici 
nu sînt vrednici de stihuri mai bune. Și s-au citit stihurile care erau alcătuite astfel: 


Toți care vin către acea cetate, 


Unde picioarele lui Dumnezeu au stat 


Diînd lumii uşurare, 


Acolo și aceștia s-au arătat 


Vase prea rele ale rătăcirii. 


Și cînd au fost la multe păcate dați, 


Necredincioşi fiind, netrebnice mădulare, 


Ca niște tilhari d-acolo s-au izgonit. 


Iar ei către împărăteasca cetate de aici venind 


N-au încetat rău a face pretutindeni. 


Drept aceea cu semne fețele lor însemnind, 


I-au izgonit rău iarăşi pe cei răi şi de aici. 


Aceste stihuri citindu-se a poruncit să ne ducă în divan - grăiau sfinţii despre ei - şi 
ieşind noi ne-a ajuns un om, poruncind a ne întoarce înapoi cu grabă; şi iarăşi ne-a pus înaintea 
împăratului. Împăratul, văzîndu-ne, a zis: Mi se pare că ducîndu-vă de aici, aţi grăit între voi: 
Ne-am bătut joc de împărat. Dar eu mai întîi îmi voi bate joc de voi şi după aceea vă voi libera. 
Acestea zicînd, a poruncit să ne dezbrace pe amîndoi. Mai întîi eu am fost bătut - grăieşte 
Teodor - ajutînd însuşi împăratul celor ce mă băteau și neîncetat strigînd: Bateţi bine. Şi m-au 
bătut pe spate şi pe piept fără de cruţare şi milostivire. lar eu fiind îndelung bătut, strigam: 
Nimic n-am greșit împărăției tale. Și iarăși ziceam: Doamne miluieşte! Prea Sfîntă Născătoare 
de Dumnezeu, vino în ajutorul nostru! Apoi a bătut pe fratele meu care striga de asemenea: Prea 
Sfîntă Născătoare de Dumnezeu, care ai fugit în Egipt cu Fiul tău, caută spre mine cel muncit! 
Doamne, Doamne, Care izbăvești pe săracul din mîna celor mai tari decît dînsul, nu depărta 
ajutorul Tău de la noi! Astfel bătîndu-ne pe noi cît au vrut, a poruncit să ne ducă în divan”. 


Acestea au scris însuși vitejii pătimitori către episcopul Cizicului. După patru zile au 
fost aduşi înaintea eparhului, iar el, momindu-i, le-a zis: "Numai o dată împărtăşiți-vă cu noi şi 
vă voi elibera, ca să mergeţi unde veţi vrea”. Fericitul Teodor a zis, rîzînd: "Astfel grăieşti, 
domnule eparh, ca şi cum ar ruga cineva pe altul și ar zice: Nimic nu cer de la tine, decît să-ți 
tai capul numai o dată şi după aceea vei merge unde vei voi! Deci înţelege că celui ce voiește a 
ne pleca către împărtăşirea voastră, mai lesne îi va fi a răsturna pămîntul şi cerul, încît pămîntul 
să fie sus şi cerul jos, decît să ne întoarcă pe noi de la dreapta noastră credință”. 


Atunci eparhul a poruncit ca să însemneze fețele lor. Iar ei încă arzînd de rănile care nu 
demult le primiseră şi de cumplite dureri fiind cuprinși, i-a întins pe scînduri cu feţele în sus şi 
cu uneltele cele pregătite spre acea treabă au început a împunge frunţile lor şi obrajii, însemnînd 
stihurile cele scrise mai sus. Toată ziua au fost munciţi, pînă ce, apunînd soarele, au încetat de 
a mai împunge feţele lor. Plecînd de la eparh, însemnaţii pătimitori au zis: "Să ştiţi toți cei ce 
auziți că heruvimul care păzeşte raiul, cînd va vedea această scrisoare pe fețele noastre se va 
depărta şi arma cea de văpaie va da dosul, dîndu-ne slobodă intrarea în rai. Această muncă ce 
ați pus asupra noastră, n-a fost din veac şi desăvirşit se vor afla însemnările acestea în faţa lui 
Hristos şi se va porunci a se citi vouă acestea căci grăieşte: De vreme ce ați făcut unuia dintre 
fraţii mei mai mici, mie aţi făcut”. 


După această nouă și fără de omenie muncă ce au răbdat pentru sfintele icoane, încă 
curgîndu-le sîngele, sfinţii au fost daţi în temniță. Apoi, prin porunca mai sus pomenitului loan, 
vrăjitorul, care în vremea aceea era patriarh, iarăşi au fost trimişi în surghiun la Apamia Bitiniei. 
Şi a poruncit, că după ce vor muri acolo, să nu-i învrednicească îngropării omenești, ci ca pe 
nişte dobitoace să-i tîrască afară departe. Mergînd ei în surghiun, s-a întîmplat a trece pe lîngă 
ostrovul acela unde era surghiunit Sfîntul Metodie - care mai pe urmă a fost patriarh al 
Constantinopolului - în aceeaşi vreme şi care asemenea şedea închis într-o groapă pentru 
sfintele icoane, împreună cu doi tîlhari, fiind hrănit de un pescar. Deci din întîmplare s-au văzut 


cu acel pescar şi s-au înştiinţat de la dînsul despre toate cele pentru Sfîntul Metodie. Dar de 
vreme ce nu era cu putință a se vedea cu dînsul, pentru că erau cumpliţi cei care îi duceau, a 
scris către dînsul, prin același pescar aceste stihuri: 


Către cel viu şi mort care şade în groapă 


Către cel pămintesc care înconjură laturile de sus 


cei ferecaţi; 


Către cel ce poartă legături, scriu cei care au feţele însemnate. 


Citind acestea Sfîntul Metodie şi, înştiințîndu-se din spusele pescarului aceluia despre 
cuvioșii răbdători de chinuri, s-a mîngîiat cu duhul și a mulțumit lui Dumnezeu, Cel ce i-a întărit 
în asemenea nevoinţe; şi a scris şi el către dînşii tot stihuri, astfel: 


Pe cei scriși sus în cartea neuitării; 


Care amindoi sînt însemnați în frunte; 


Pe aceşti legați, cel ce-și are viaţa îngropată mai 


înainte de moarte, îi sărută legatul. 


După aceea, cuvioşii, fiind duşi de ostaşi, au ajuns în Apamia, purtînd pe frunțile lor 
semnul credinţei în Hristos şi acolo au fost închişi în temniță, unde Cuviosul Teodor, fiind plin 
de zile şi slăbind din multele bătăi şi osteneli, s-a odihnit întru Domnul, în ziua pomenirii 
Sfintului Întîiului Mucenic Ştefan. Şi s-a dus la veşnica odihnă, lăsînd în legături trupul lui cel 
mult pătimitor pentru Hristos. lar fratele lui cel după trup şi după duh, Cuviosul Teofan, 
plîngînd pentru despărțirea fratelui lui şi cîntînd cele de îngropare, l-a pus în raclă de lemn. Se 
povesteşte că, în vremea mutării Cuviosului Teodor, s-a întîmplat a fi acolo un stareţ oarecare, 
mare în fapte bune. Acesta a auzit din înălțime cîntare îngerească, care a fost adeverirea suirii 
lui la cer, împreună cu îngerii. Murind împăratul Teofil, s-a dăruit Bisericii pace, căci 
împărăteasa Teodora cu fiul ei Mihail, fiind drepteredincioşi, au chemat pe toți Sfinţii Părinți 
din surghiun şi cu multe laude i-au fericit. Atunci, fiind liberat şi Sfîntul Teofan din temniţă, a 
venit la Constantinopol împreună cu ceilalți, purtînd semnele biruinţei pe frunte asupra celor 
răucredincioşi și era însemnat între Sfinţii Părinți, ca un heruvim în mijlocul îngerilor. Deci, au 
fost aduse sfintele icoane prin biserici cu mare prăznuire, în duminica cea dintii a Sfintului şi 
Marelui Post, care s-a numit de atunci Duminica Ortodoxiei, în anul mîntuirii 842, la care 
fericitul Teofan a scris un canon preafrumos, pe care l-a şi cîntat. Apoi a fost ales mitropolit al 
cetății Niceea, prin punerea mîinilor Sfîntului patriarh Metodie, acela care mai înainte fusese 
închis în groapă. 


Aşa a strălucit lumina dreptei-credinţe, iar întunericul eresului ei contra sfintelor icoane, 
care se începuse de o sută douăzeci de ani, de la răucredinciosul împărat Leon Isaurul, tulburînd 
şi întunecînd Biserica lui Dumnezeu, a fost izgonit de tot, cu darul lui Hristos. După cîtva timp, 
moaștele Cuviosului Teodor, mărturisitorul lui Hristos, au fost aduse din Apamia în Calcedon, 
dînd multe tămăduiri, în slava lui Hristos Dumnezeu, ca Cel ce este lăudat, împreună cu Tatăl 
şi cu Sfîntul Duh, în veci. Amin. 


62. PĂTIMIREA CELOR DOUĂZECI DE MII DE MUCENICI ARŞI ÎN 
BISERICA DIN NICOMIDIA 


(28 DECEMBRIE) 


Maximian, avînd al doilea an la împărăție şi pregătindu-se prigoana cea cumplită 
împotriva creștinilor, sfînta credință în Hristos înflorea, cum înfloresc primăvara multe flori; 
iar rîndunelele şi privighetorile duhovniceşti, păstorii şi învățătorii Bisericii, cîntau dogmele 
dreptei-credinţe. Între aceștia, cel mai împodobit cu cuvîntul și cu viaţa, a fost Sfintul Chiril, 
episcopul Bisericii Nicomidiei, care împodobea eparhia sa cu faptele bune, mai mult decît cu 
vrednicia arhieriei lui; cu a cărui propovăduire lățindu-se dreapta-credință creștinească, 
ajunsese pînă şi la palatul împărătesc, vieţuind în acel timp Maximian în Nicomidia. 


Atunci începuse mulțime din slugile cele mai apropiate ale împăratului a se întoarce de 
la idoli şi a veni la Hristos Dumnezeu. De acest lucru înştiințîndu-se Maximian, plănuia ca 
îndată să ridice prigoană asupra Bisericii lui Hristos, dar îi stătea înainte un război ce îl avea 
contra barbarilor. De aceia a voit ca mai întîi să meargă împotriva vrăjmaşilor din afară şi să-i 
biruiască, apoi să ridice război şi înăuntru, nu asupra vrăjmaşilor, ci asupra casnicilor şi 
ajutătorilor împărăției, adică asupra creştinilor, care cu rugăciune şi cu credință dreaptă întăreau 
patria. 


leşind el din Nicomidia la război, împotriva etiopienilor, mai mult strălucea lumina 
sfintei credinţe, luminînd pe cei necredincioşi şi numărul oștilor lui Hristos se înmulțea şi se 
pregătea pentru nevoinţa ce avea să vină. 


În acea vreme era o fecioară foarte frumoasă, care fusese crescută în palatul împărătesc, 
cu numele Doamna, pe care o dăduse împăratul necuraților zei, pentru paza fecioriei şi o făcuse 
cea dintîi preoteasă a idolilor din palatul său. Acelei fecioare, după purtarea de grijă a lui 
Dumnezeu, i-a intrat în mîini cartea Faptelor Sfinţilor Apostoli şi Epistolele Sfîntului Apostol 
Pavel, pe care citindu-le, a început a se lumina cu sufletul. Deci, se bucura că a aflat atîta visterie 
duhovnicească şi se minuna de credinţa cea tare a credincioșilor creştini întru unul Dumnezeu; 
dar se mîhnea cu sufletul că a petrecut atîta vreme în întunericul necunoştinţei și în noaptea 
rătăcirii. 


Dorind cu desăvîrșire să cunoască dreapta-credinţă şi cu aceea să se facă părtașă, a 
chemat îndată pe una din fetele alese, care era fecioară creştină, şi de ea fiind povăţuită, s-a dus 
noaptea la Sfîntul episcop Chiril, neştiind nimeni. lar el, învăţind-o multe din dumnezeiasca 
Scriptură şi însemnînd-o cu semnul crucii, a încredinţat-o unui diacon sfînt, cu numele Agapie, 
ca prin povăţuirea lui să se pregătească cu post şi cu rugăciune pentru Botez. Dar ea, toate cele 
poruncite le săvîrşea în taină; şi nimeni nu ştia de aceasta, decît numai un famen, care era 
asemenea cu ea în obiceiurile cele bune, cu numele Indis, şi care s-a apropiat de sfinta credință 
împreună cu Doamna şi se pregătea pentru Botez. 


Sfirşindu-se vremea cea rînduită de episcop, au fost botezați Doamna și Indis. Astfel 
fecioara, după nașterea sa cea trupească, degrabă s-a născut în cea duhovnicească, căci nu avea 
mai mult decît paisprezece ani de la naşterea sa. Întorcîndu-se în palat cu nimic nu se 
îndeletnicea, decît numai în rugăciuni, în post şi în citirea dumnezeieștii Scripturi. Odată, citind 
Faptele Apostolilor, a ajuns la locul unde este scris: Că cei ce aveau moșii sau case, vinzindu- 
le aduceau prețul celor vindute și-l puneau la picioarele Apostolilor. Deci, a gîndit şi Sfînta 
Doamna, să facă același lucru, adunînd toate ale sale ce avea. Aur, argint, pietre scumpe şi 
mărgăritare, haine de mare preț şi toată podoaba feciorească, le-a dus în taină la părintele său 
duhovnicesc, Sfîntul Chiril şi, punîndu-le înaintea picioarelor lui, ca înaintea picioarelor 
apostolești, îl rugă ca să le împartă cu mîinile sale celor ce le trebuiesc, care lucru s-a şi făcut. 


După aceasta, Sfîntul Chiril a murit, iar Sfînta Doamna punînd toate învăţăturile sale în 
inima sa, ziua şi noaptea se sîrguia a plăcea Domnului, slujîndu-l cu osîrdie împreună cu cel de 
un gînd al său duhovnicesc frate, Indis, famenul, cu care împreună s-a născut din apă şi din 
Duh. Deci postea în toate zilele pînă seara, învăţindu-se în Legea Domnului, iar seara tîrziu, 
masa lor era pîine uscată și apă. lar cu bucatele cele rînduite de la împărat ce li se dădea lor în 
toate zilele, săturau pîntecele flămînzilor, căci pe toate le împărțeau săracilor în ascuns. 


O viaţă ca aceasta cu plăcere de Dumnezeu avînd ei, nu a fost cu putinţă a se tăinui, ca 
şi cetatea ce stă în vîrful muntelui; deși în tot chipul se tăinuiau. Dar, precum se arată făclia sub 
obroc şi comoara cea aflată în țarină, astfel s-a arătat şi dreapta lor credință, Dumnezeu voind 
astfel, ca această sfîntă doime să fie pildă credincioşilor, iar necredincioşilor spre ruşinare. 
Pentru că s-a înștiințat despre postirea lor din toate zilele, cel mai mare peste toate palatele, 
adică începătorul eunucilor şi cel mai mare peste bucatele împărăteşti şi în loc ca el să se 
minuneze de o asprime ca aceea a vieţii lor, mai mult s-a pornit spre tiranie şi-i bătea pe dînşii 
silindu-i să spună unde duc bucatele ce li se dădeau. Ei tăi-nuind fapta cea bună, nevrînd 
nicidecum a spune, s-a apropiat un famen, păgîn și de neam pers, şi a început a spune acelui 
ispravnic fapta lor cea bună, ca pe o facere de rău, spunînd cu defăimare şi cu clevetire, că 
viețuiesc blînzi şi curaţi, se înfrînează de bucatele ce li se dau, le împart potrivnicilor împărătești 
adică creştinilor celor săraci. "Dacă voieşti, zicea el, să ştii cu adevărat, apoi deschide cămările 
lor şi vei cunoaște că nu sînt minciuni cele grăite de mine". 


Mai marele eunucilor și ispravnicul palatelor împărătești, luînd cheia de la dînşii, s-a 
dus în locuinţele şi cămările lor și, deschizîndu-le, le-au aflat pe toate deşarte. Înăuntru nu era 
decît numai cinstita cruce, cartea Sfinților Apostoli, două rogojini pe pămînt, un vas de lut şi o 
făclie, cum şi un alt vas mic de lemn, în care erau Prea Curatele Taine. Ispravnicul îi întreabă: 
"Unde sînt, aurul, hainele de preţ, precum şi alte lucruri prea minunate și scumpe?" Ei, însă, 
nerăspunzînd nimic, iarăşi îi munciră şi nimic nu folosiră. Apoi au poruncit să-i închidă, pînă 
ce vor vesti despre dînşii împăratului. Fecioara, fiind dusă la închisoare, a luat cu ea cartea 
Sfinţilor Apostoli şi a ascuns-o în hainele sale, pentru că era mică. Asemenea și Indis a luat 
văsciorul cel mic cu dumnezeieștile Taine şi fiind închiși, au fost torturați cu foamea și cu setea 
multă vreme, căci astfel a judecat nedreptul muncitor, ca cei ce hrăneau pe cei flămînzi să moară 
de foame. 


Apoi s-a întîmplat tinerei fecioare să cadă în boală trupească din nemîncare. Dar Cel ce 
se îngrijeşte de păsări şi de fiare, Care deschide mîna Sa şi satură toată fiinţa cu bunăvoință, 
Purtătorul de grijă al tuturor, n-a trecut cu vederea pe robii Săi, care se topeau îndelung cu 
foamea. Ci a trimis pe îngerii Săi într-una din nopți și cu lumină cerească, strălucindu-i în 
întuneric, le-au pus înainte masă minunată, cu hrană cerească şi băutură neobişnuită, apoi s-au 
dus. lar ei mîncînd şi bînd ceea ce li se puse înainte, s-au întărit și au uitat reaua pătimire 
dinainte. 


Deci, pe de o parte mîngiindu-se pentru arătarea cea îngerească, iar pe de alta fiind 
îndestulați cu hrana cea îngerească, străluceau cu feţele ca şi cum ar fi stat într-o casă plină de 
bucurie, cîntînd cîntarea lui David: Ca din seu și din grăsime să se umple sufletul meu, şi cu 
buze de bucurie te va lăuda gura mea. După aceasta a venit mai marele eunucilor, ca să vadă 
de sînt biruiţi de foame - că doar astfel i-ar avea pe dînşii supuși lui. Dar văzîndu-i bucurîndu- 
se cu feţele luminate şi pline de bucurie, a lăsat iuţimea, de vreme ce cu aceea nimic nu făcea 
şi, prefăcînd-o în blîndeţe vicleană, le-a poruncit să viețuiască în casă, în orînduiala lor cea 
dintîi, căci le va da cu îndestulare toate cele de trebuinţă: hrană, haine, aur, argint, podoabe 
fecioreşti, nu mai puţine decît cele dintii. 


Sfînta Doamna iarăși pe toate acelea le dădea în taină săracilor, nu numai hrana, ci şi 
hainele cele de mult preţ. Văzînd pe mulţi săraci alergînd la dînsa ca la hrănitoarea lor, briul ei 
care era făcut din pietre scumpe și din mărgăritare, precum şi alte podoabe le-a trimis lui 
Alimpie, diaconul, ca să le vîndă, iar preţul să-l împartă spre hrana flămînzilor. Apoi, gîndind 
în ce chip ar face ca să scape de petrecerea cea cu păcătoşii şi de lăcașurile cele pline de urîciune, 
şi-a adus aminte de dumnezeiescul părinte David, care, fugind din faţa lui Saul, s-a făcut nebun 
înaintea lui Anhus, împăratul geților. Deci s-a prefăcut şi ea nebună, căzînd, spunînd, tremurînd 
şi strigînd. De acest lucru înştiințindu-se ispravnicul palatelor împărăteşti, mai marele 
eunucilor, s-a mîhnit pentru dînsa și nu se pricepea cum ar putea s-o vindece. Aflînd că o 
asemenea boală o vindecă creştinii, a chemat pe episcopul creştinesc, pe Sfintul Antim, care era 
după Sfîntul Chiril şi i-a încredinţat pe fecioară ca s-o vindece, pînă se va întoarce împăratul de 
la război, apoi a pus şi pe Indis să-i slujească. Episcopul, pricepînd cu duhul gîndul Doamnei, 
a luat-o cu dragoste părintească și a trimis-o într-o mănăstire de fecioare, bucurîndu-se şi 
veselindu-se, căci izbăvindu-se de petrecerea cea împreună cu păgînii, s-a învrednicit a viețui 
împreună cu creştinii. 


După o vreme s-a întors Maximian de la război cu biruință. Dar biruinţa sa asupra 
vrăjmașşilor nu o atribuia lui Dumnezeu Cel preaînalt şi tare în războaie, ci zeilor săi fără de 
suflet. De aceea a voit a le aduce mulțumire cu jertfe şi apoi să înceapă prigoana asupra 
creștinilor. Deci a gătit privelişte în mijlocul cetăţii și în acea privelişte a scos din palat idolii 
cei de aur şi de argint şi, punîndu-i pe scaune împărăteşti şi încununîndu-i cu cununi, le jertfea 
viței grași, apoi a poruncit popilor ca să stropească cu sînge de vițel poporul ce stătea împrejur. 
Îndată, cei ce erau creştini au început a ieşi din priveliște, ca să nu se spurce cu acea necurată 
stropire. Acest lucru văzîndu-l împăratul a început a striga cu glas mare: "Unde vă duceţi, o! 
oameni, cinstind mai mult întunericul decît lumina și nesocotind zeii aceştia, care ţin întreaga 
lume? Oare nu vedeţi biruinţa şi prăznuirea, nu vedeți marile bunătăți adăugîndu-se celor buni 
şi cum sînt toate în linişte şi se adaugă în fiecare zi unele laturi peste care n-am fost domni şi 
acum le stăpînim? Nu vedeţi slava înmulţindu-se şi împărăţia lățindu-se, cetățile supunîndu-se, 
iar altele au să ni se supună? Nu vedeți împărățiile limbilor supunîndu-se şi slujindu-ne și toate 
făcîndu-se după inima noastră? Cu a cui ocîrmuire se fac acestea toate, dacă nu cu a acestor zei 
cărora le slujim? Să vă înveţe buna aşezare a vremilor, măsura ploilor, îndestularea rodurilor 
care se dă de la zei”. 


Astfel vorbind împăratul cel fărădelege şi cele ce nu sînt socotindu-le ca cele ce sînt şi 
multe altele voind a spune, îndată Domnul de sus, ale Cărui judecăți sînt adevărate, n-a lăsat 
mai mult minciuna a se lăuda şi a se înălța peste adevăr, ci deodată, ziua fiind luminată şi soarele 
strălucind la miezul zilei, s-au auzit glasuri de tunete mari şi înfricoşate. Şi s-a întunecat 
văzduhul cu nori întunecoşi, apoi s-au făcut fulgere şi a venit piatră cu vînt mare şi cu vifor 
foarte tare, precum şi multă vărsare de ploaie, prin care se arăta mînia lui Dumnezeu asupra 
păgînilor. Apoi glas din cer s-a auzit: "Dumnezeu s-a mîniat şi v-a urgisit”. Unii de frica 
tunetelor au căzut la pămînt, ca morți, iar alții, voind să fugă, se călcau unii pe alţii în picioare, 
împăratul umplîndu-se de frică şi de spaimă, a fugit la palat cu ruşine. Astfel s-a risipit acea 
privelişte şi s-a stricat acel praznic urît lui Dumnezeu, cu necuratele jertfe. 


Apoi s-au umplut rîurile de apă multă, din ploaia cea mare şi, înecînd ţarinile, a prăpădit 
toată osteneala lucrătorilor de pămînt, căci era vremea secerişului și toate acestea s-au făcut ca 
să cunoască păgînii mîna cea tare a lui Dumnezeu, Care este în ceruri. Dar n-a priceput aceasta 
împăratul cel orbit cu răutatea şi împietrit cu inima. Pentru că în loc să cunoască puterea 
adevărului, a lui Dumnezeu, a înnebunit mai mult, ridicînd război împotriva Celui înfricoşat şi 
a Celui ce ia duhurile împăraţilor. Apoi, nevăzînd pe Doamna şi pe Indis în mijlocul slujitorilor 
idoleşti, care se închinau celor doisprezece zei mincinoşi ai săi şi care erau mai mari în palate, 
a întrebat despre dînșii unde sînt. Aflînd că Doamna şi-a pierdut mintea şi se găsește la cei ce 
ştiu a tămădui acea neputinţă, iar Indis este pus s-o păzească şi să-i slujească, s-a mîniat tare 
asupra mai marelui eunucilor, căci i-a despărțit de la slujba zeilor. De aceea l-a lepădat din 
dregătoria sa și l-a necinstit cu cea mai de pe urmă ocară, orînduindu-l să slujească cămilelor, 
care erau în Clavdiopoli. lar pe Indis, chemîndu-l, l-a rînduit să slujească ca la început zeilor 
care erau în palatele împărăteşti, dar el slujea unui adevărat Dumnezeu, în Care crezuse, neştiind 
împăratul despre aceasta. 


Maximian începuse a prigoni Biserica lui Hristos, risipind sfintele biserici şi zidind 
capiști idolești. Deci a trimis ighemoni cumpliți prin toate laturile împărăției ca să muncească 
fără milostivire pe creștini; iar el era cel dintii și mai cumplit muncitor, ucigînd și pierzînd şi 
vărsînd sînge nevinovat. Uneori înşela cu cuvinte viclene şi dacă cineva nu s-ar fi plecat 
vicleniilor lui, poruncea să-l muncească cumplit. Căutînd pe Sfinţitul episcop Antim nu l-a 
găsit, pentru că se ascunsese undeva. ar el a intrat în biserica creştinească cu mulțime de ostaşi 
înarmaţi, ca un lup în turmă şi grăind poporului, îi momea și-i îngrozea atrăgîndu-i pe toţi la 
rătăcirea sa. Apoi, la sfîrşit, a zis: "Depărtaţi-vă de la credința voastră cea deșartă, că de nu veţi 
asculta, pedeapsa nu va zăbovi. Vedeţi acest locaș, în care v-aţi adunat, degrabă îl voi arde 
împreună cu voi”. 


Un preot creştin înțelept şi fierbinte cu rîvna bunei-credinţe, mare la suflet cu 
îndrăzneala, preadulce cu numele şi cu fapta, Sfîntul Glicherie, stînd împotriva lui cu bărbăție 
şi spunînd cuvînt cu îndrăzneală, a rușinat pe acel fărădelege, zicîndu-i: 


"Nici darurile tale cele făgăduite nu le poftim, o! împărate, nici de îngrozirile tale nu ne 
temem, pentru că toate cîte sînt în lume, le avem ca pe un vis, iar muncă şi pierzare socotim 
aceasta, adică a nu răbda pentru Hristos muncile cele mai cumplite. Te lauzi cu biruinţa asupra 
barbarilor, pe cînd de femeile şi de copiii creştini te biruiești, pentru că este arătată puterea cea 
nebiruită a Hristosului nostru. Cine nu-şi va aduce aminte de tunetele și fulgerele cele 
înfricoşate, care nu demult au fost, de grindina şi de ploaia cea neobişnuită? Cînd mulţi dintre 
voi deodată au murit şi toate roadele pămîntului cu înecarea neaşteptată au pierit. Acest lucru a 
fost adevărată arătare a mîniei lui Dumnezeu, pe care ai întărîtat-o tu, socotind că toate lucrurile 
sînt ale mincinoşilor tăi zei, iar nu ale adevăratului Dumnezeu. Deci nu ne temem de ridicarea 
ta asupra noastră, pentru că avem arme de sus, de la Împăratul a toate, cu care ne înarmăm şi ne 
îngrădim, precum te înarmezi tu acum. Nădăjduim, că stînd împotrivă ţie, vom dobîndi 
minunată biruință, pentru că fiind bătuţi de tine noi biruim”. 


Împăratul, auzind aceasta, deși se iuţea în mînia sa, încă nefăcînd nici un rău, a ieșit de 
acolo. Poporul creștin care era în biserică, dînd slavă lui Dumnezeu, lăuda pe fericitul Glicherie 
pentru o îndrăzneală ca aceea. lar împăratul, neputînd îndelung a stăpîni mînia ce o avea 
înăuntrul său, a poruncit să prindă pe Glicherie și să-l aducă înaintea divanului său cel nedrept 
şi, neîntrebîndu-l ceva, a poruncit să-l bată tare. Pînă într-atit l-au bătut, încît au slăbit cei ce-l 
băteau, iar chinuitorul striga: "Grăieşte o Glicherie, nu fi mîndru, nici gîlcevitor, nici fără de 
rînduială, cinstește pe împăratul şi obiceiurile romanilor”. Mucenicul fiind mai tare decit cei ce- 
| munceau pe el, striga către împăratul său, zicînd: "Doamne, lisuse Hristoase, precum m-ai 
întărit a grăi pentru Tine, aşa mă întărește a și pătimi, ca prin aceste pătimiri de mai multă 
răsplătire să mă învrednicești". 


Cu aceste cuvinte, precum focul se aţiță, aşa s-a adaugat lui Maximian cruzimea. Deci 
singur muncitorul poruncea să lovească mai tare şi să rănească trupul mucenicului, pînă ce s-a 
umplut pămîntul de sînge şi, căzîndu-i carnea, se vedeau oasele goale şi toate mădularele lui, 
încît abia mai era duhul într-însul. Dar limba cu uşurinţă vorbea, zicînd: "Sînt creștin, rob al lui 
Hristos, adevăratul Dumnezeu, unul îmi este mie Domn, unul Împărat". Tiranul, neputînd mai 
mult să rabde, a poruncit să-l ardă afară din cetate şi s-a făcut lui Dumnezeu jertfă de bună 
mireasmă de ardere de tot, bineprimită. 


După aceasta iarăși a sosit un praznic păgînesc, urît de Dumnezeu, cînd se aduceau jertfe 
celor doisprezece zei mai aleşi din capiştea palatului. Slujitorii lor mergeau îmbrăcaţi în haine 
albe, spre care, uitîndu-se împăratul şi nevăzînd între dînşii pe Indis, a întrebat unde este? Pentru 
că acela, îmbrăcîndu-se în haine proaste, s-a închis în casa sa, mîhnindu-se și plîngînd pentru 
pierzarea păgînilor şi s-a spus împăratului despre dînsul. Deci, îndată l-a adus înaintea sa şi, 
văzîndu-l în haine de mîhnire şi de plîngere, a cunoscut pricina şi, nemai întrebîndu-l despre 
credinţă şi despre viaţa lui, a poruncit să-i pună lanţuri la mîini, la picioare şi la grumazul său 
şi să-l arunce în temniță. Apoi cu multă mînie a întrebat de Doamna, ca un om beat uitînd că i 
se spusese mai înainte despre dînsa şi zicea deseori: "Unde este Doamna? Unde este preoteasa 
Dianei şi a Minervei?" Deci s-a spus lui iarăși că şi-a pierdut mintea şi pentru aceea a trimis-o 
de la palat mai marele eunucilor, iar el, aducîndu-și aminte de mai marele eunucilor, a trimis 


să-l taie capul, iar pe Doamna să o caute pretutindeni. Atunci s-a făcut cunoscută această 
poruncă a împăratului, în mănăstirea unde era Doamna. 


Stareţa, cu numele Agatia, văzînd că nu este cu putinţă ca să o ascundă într-alt chip, a 
tuns-o şi, îmbrăcînd-o în haine bărbătești şi cu rugăciuni şi cu lacrimi îngrădind-o, a scos-o din 
acea sfîntă cămară, să fie ca un bărbat în mijlocul bărbaţilor şi aşa să nu fie cunoscută. 
Neaflîndu-se nicăieri Doamna de către cei ce o căutau, mai mult s-a mîniat împăratul şi a 
poruncit ca toate mănăstirile să le risipească, iar pe fecioare să le batjocorească și să le ruşineze. 
Îndată a început a se face risipire şi nevoie prin cetate, ca o robie de barbari. Fecioarele cele 
mai tari cu trupul au fugit prin munți şi prin pustietăţi și se ascundeau prin peşteri şi prin 
prăpăstiile pămîntului, voind mai bine a vieţui cu fiarele, decît a cădea în mîinile oamenilor 
celor necuraţi. Iar care nu s-au sîrguit a fugi, acelea au fost prinse şi unele se aduceau în divanuri 
la munci, iar altele la necinstirea poporului. Dar puterea lui Hristos pe toate fecioarele acelea le 
întărea și le păzea neruşinate şi nebatjocorite. Între ele era una mai vestită, care strălucea ca 
luna în mijlocul stelelor, luminînd în mijlocul fecioarelor, cu frumuseţea şi cu podoaba, cu 
neamul şi cu viaţa cea bună, cu numele Teofila. 


Aceasta fiind tîrîtă cu sila de ostaşii cei fără de rușine la casa cea de desfrînare, ridicîndu- 
şi mîinile şi ochii către cer, a strigat: "lisuse al meu, dragostea mea, lumina mea, suflarea mea, 
păzitorul fecioriei şi al vieţii mele, vezi pe aceea care s-a făcut Ție mireasă. Caută, o! Mirele 
meu cel fără prihană şi degrabă sîrguieşte-Te şi-mi ajută. Pentru că acum nici vreme de 
rugăciune nu este - ca să nu se risipească așezămîntul fecioriei celei logodite Ţie. Nu da fiarelor 
sufletul ce ți se mărturisește Ţie, să nu răpească lupii pe oaia Ta. Păzeşte, Mire, pe mireasa Ta, 
păzeşte fecioria mea, izvorule al curăției, ca să se slăvească numele Tău cel mărit de îngeri”. 


Astfel rugîndu-se ea, Dumnezeu pregătea împlinirea cererii ei, căci ea fiind dusă în 
locașurile necurate ale celor ce păcătuiesc la arătare, a intrat unul din ostași plin de pofta 
necurăţiei, ca să întineze pe mireasa lui Hristos cea fără de prihană. Dar, cînd s-a apropiat de 
dînsa, îndată l-a lovit cutremur înfricoşat, încît a căzut la pămînt mort şi zăcea la picioarele ei 
fără suflet. Ceilalţi, stînd afară și aşteptînd ieşirea lui, se supărară că nu iese mai degrabă, vrînd 
ca să intre şi ei acolo. Atunci altul, nerăbdînd, fiind aprins cu pofta, a intrat şi îndată a căzut 
peste dînsul spaimă, căci a văzut pe tovarășul său mort zăcînd la pămînt şi o lumină neapropiată 
a văzut strălucind lîngă fecioară. Apoi, îndată și-a pierdut vederea sa şi, rămînînd orb, pipăia cu 
mîinile peretele ca să iasă afară şi nu putea. Asemenea au pătimit şi mulți alţii, care intrau fără 
de rușine cu poftă necurată. Apoi s-au înștiințat despre aceea toţi cîţi erau acolo şi au intrat să 
vadă ceea ce se petrecea. Și au văzut pe fecioară şezînd şi citind pe o cărticică mică, care era 
Sfînta Evanghelie, - că pe aceea o avea în sînul său - şi un tînăr preafrumos stătea lîngă dînsa, 
strălucind cu lumină negrăită şi căutînd cu ochii ca de fulger. Pe acela văzîndu-l păgînii, îndată 
cu mare frică au fugit înapoi. Alţii strigau: Mare este Dumnezeul creştinilor!, şi toţi au crezut. 
Făcîndu-se noapte a scos-o pe ea de acolo tînărul cel purtător de lumină și ducînd-o la biserica 
cea mare, au așezat-o în pridvor, zicînd: "Pace ţie!" Apoi s-a dus. 


Sfînta fecioară Teofilia s-a cuprins de frică şi bucurie. De frică pentru că a lăsat-o 
apărătorul ei; iar de bucurie pentru că a scăpat întreagă de mîinile celor fărădelege. Apropiindu- 
se de ușă, a început a bate ca să-i deschidă, pentru că era poporul creştinesc înăuntru, aducînd 
lui Dumnezeu rugăciuni de toată noaptea şi încuiaseră uşile de frica păgînilor. Diaconii 
dinăuntru întrebînd cine este și auzind glasul Teofilei şi cunoscînd-o, au spus poporului care 
stătea în biserică. Deci, deschizînd uşile, toți s-au strîns pe lîngă dînsa, căci tuturor era 
cunoscută, ca aceea ce era mai însemnată cu neamul bun şi cu viaţa cea sfîntă. Înştiințîndu-se 
de toate cele despre dînsa, cum s-a izbăvit de păgîni şi cîtă milă a făcut Domnul cu dînsa, cu 
mînă tare păzind nevătămată fecioria ei; pentru că nu tăinuia minunile lui Dumnezeu cele 
preaslăvite, pe care nu se cuvine a le tăinui, ci a le propovădui, înălțînd cu lacrimi laudă lui 
Dumnezeu, cu glasuri de bucurie. lar această sfîntă fecioară, căzînd cu faţa la pămînt, îl uda cu 
lacrimi de bucurie și s-a făcut de către toți mulțumire de obşte Stăpînului Hristos. 


În acea vreme, prearăul Maximian nu a încetat a munci pe mucenici şi a trimis slujitorii 
săi să caute ca la o vînătoare de iepuri, pe creștini şi să-i aducă la dînsul. Și era unul din boierii 
lui cu dregătoria prepozit al Italiei, cu numele Dorotei, de neam strălucit cu credinţa preaarătat 
şi alți doi, care se numeau Mardonie şi Migdonie. Pe aceștia i-a pîrît la împărat un oarecare că 
sînt creştini; zicînd: "Dacă pe aceia care locuiesc în palatele împărătești şi se cinstesc şi se 
hrănesc de tine, o! împărate, nu poţi să-i duci la voia ta, apoi cum vei putea să-i biruieşti pe 
vrăjmaşii tăi? Înşişi prietenii tăi îndeamnă pe cei străini prin scrisori şi cuvînt a se împotrivi ţie 
şi apoi cum se vor înfricoşa ceilalți potrivnici?" 


Auzind aceasta, s-a mîniat împăratul și întrebînd pe pîrîtori cine sînt aceştia, apoi, 
aflîndu-i, a poruncit să-i aducă pe dînșii în divan, către care a zis: "O! nemulţumitorilor, cîtă 
dragoste şi iubire de oameni am arătat eu vouă şi voi v-aţi făcut către mine nerecunoscători! Nu 
vă aduceţi aminte de facerile de bine cele multe, pe care le-am făcut vouă, ci v-aţi lepădat de 
miîntuitorii zei, neruşinaților”. Dar sfinții tăceau, lăsîndu-l să latre ca un cîine fără de rînduială, 
iar el mai mult se mînia, zicînd: "Pe nemuritorii zei, nu vă voi ierta pe voi, nici nu-mi va fi milă 
de voi nicidecum, ci vă voi chinui cu multe feluri de munci, voi zdrobi oasele voastre. Fiarelor 
şi păsărilor le voi da să le mănînce ca şi alţii să se înfricoşeze". Dar sfinţii nicidecum nu s-au 
temut, ci, dezlegîndu-şi briiele şi dezbrăcîndu-se de hainele lor, într-un gînd cu toţii au 
mărturisit că sînt creștini și pe idoli fără de nici o frică i-au batjocorit. 


Atunci tiranul a poruncit să le întindă mîinile şi picioarele şi să-i bată fără de milă cu 
vine crude, pînă va apune soarele. Făcîndu-se aceasta, pămîntul s-a înroşit de sîngele lor, dar 
sfinții răbdau fără cîrteală cu vitejie, fără grai, numai cu gîndul îl slăveau pe Dumnezeu în taină. 
Apoi, legîndu-i, i-a aruncat în temniță. Tiranul cu cît afla alți credincioşi, cu atît se tulbura 
asupra lui Hristos şi se îndrăcea, poruncind ighemonilor săi să facă şi ei asemenea. Pentru aceea 
în toate zilele trimitea la Hristos vase de bună treabă și jertfe cuvîntătoare, omorînd pe creştini. 


Sosind praznicul Naşterii lui Hristos, se cuvenea să se aducă Celui de curînd născut 
jertfă îndestulată. Deci s-au adunat toți credincioşii în biserică, iar necuratele slugi ale păgînilor 


au zis împăratului: "De vreme ce o! împărate, acum creştinii au praznic mare, căci zic că este 
nașterea Mîntuitorului lor și toți s-au adunat în biserica lor pentru rugăciune, fă ca să nu scape 
vînatul din mijlocul năvodului, ci poruncește ostaşilor să deschidă uşile bisericilor şi să se ducă 
jertfelnicul zeilor noştri înaintea uşii bisericii lor, ca îndată, ieşind de acolo, să aducă negreşit 
jertfă zeilor. Dacă nu vor asculta, apoi vei face după judecata ta cea împărătească, iar şi de vei 
voi a asculta sfatul nostru, vei porunci ostașilor să înconjoare biserica, să-i dea foc şi se vor 
pierde pînă la unul toţi cei ce nu se pleacă ţie. Asfel poporul cel pierzător și vătămător împărăției 
tale, într-un ceas prăpădindu-se, cealaltă vreme fără de mîhnire va fi”. 


Acestea grăindu-se, Maximian, luînd cuvîntul, a zis: "Mă jur pe marii idoli, că eu de 
mult m-am gîndit la aceasta, dar nu știu ce mi s-a întîmplat de n-am săvîrşit pînă acum ceea ce 
am gîndit. Însă vouă, o! zeilor, mare mulțumire se cuvine, că aţi rînduit să vie şi acestora în 
minte ceea ce este de folos împărăției noastre”. Şi îndată a poruncit să meargă cel mai mare 
dintre boieri cu mulțime de ostaşi, cu lemne, cîlți şi cu alte materii care sînt lesnicioase de ars, 
să le aşeze împrejurul bisericii creștine, iar uşile să le păzească bine cu săbiile, ca să nu scape 
nici unul afară. Aceasta făcîndu-se, a intrat în biserică unul din trimișii împăratului şi, stînd în 
mijloc, a strigat: "O! oameni, Maximian, stăpînul a toată lumea, trimițîndu-mă către voi, două 
lucruri vă pune înainte, ca din două să alegeți una: sau să ieșiți și îndată să jertfiți zeilor, pentru 
că şi jertfelnicul este gata înaintea ușilor și astfel să fiți vii, sau, neascultînd, toți veţi pieri 
cumplit că şi focul acum este gata şi lemnele stau împrejur; deci, alegeți mai degrabă ceea ce 
voiţi”. Aceasta zicînd, a tăcut. 


Arhidiaconul, a cărui inimă era aprinsă cu focul lui Dumnezeu, stînd lîngă altar, a zis 
către popor: "O! iubiții mei frați de un gînd, nu ştiţi ce au făcut cei trei tineri în Babilon, de a 
căror bărbăţie şi tărie neclintită întru buna-credință, cu puţin mai înainte de aceste zile săvîrşind 
pomenirea lor, ne-a minunat cum au stat, nu ca în mijlocul focului, ci ca în mijlocul unui cîmp 
de rouă, alcătuind dans şi cîntau singuri şi toată firea o chemau spre lauda lui Dumnezeu. Pe 
aceștia noi, nu numai îi fericeam, dar şi doream a fi părtaşi ai cununilor lor. Deci, de vreme ce 
şi pe noi către aceeași soartă ne cheamă această vreme de acum - pentru că şi împăratul acesta 
este asemenea lui Nabucodonosor; măcar că se deosebesc cu numele, dar cu tirania şi cu 
nedumnezeirea sînt asemenea și uniți. 


Deci, să ne facem şi noi asemenea celor trei tineri din Babilon. Căci cum nu ne va fi 
nouă ruşine, cînd aceștia, fiind tineri şi numai trei și neavînd încă nici o pildă spre a se nevoi cu 
mărime de suflet pentru buna-credinţă, aşa de slăvit s-au nevoit, iar noi şi cu numărul sîntem 
mai mulți, ca şi cum am fi fără de număr, între care mulți sînt acum bătrîni şi avînd înaintea 
noastră atît de multe pilde, adică ale celor ce au pătimit cu bărbăţie pentru Hristos. De aceea 
noi, fiind atîția şi într-acest chip, nu ne va fi oare rușine a fi iubitori de viaţa aceasta scurtă și 
vremelnică, fricoşi şi cu împuţinare de suflet? Vremea aceasta de acum, care ne cheamă către 
nevoinţă, să o socotim ca pe un cîştig mare şi să trecem cu vederea viaţa cea vremelnică, pentru 
Dumnezeu, Cel ce ne-a zidit și sufletul Său l-a dat la moarte pentru noi. Apoi a nu da mărturie 
credinţei noastre celei tari şi neclintite prin moartea noastră, cu adevărat ar fi o ruşine fără de 
măsură. 


Acestea le zic, măcar că nu urmează nici o răsplătire pătimirilor noastre. Dar cînd sînt 
foarte mici pătimirile veacului acestuia, în faţa răsplătirilor găsite acolo, unde viața este fără de 
durere şi veşnică, pentru această viață scurtă şi cu multe nevoi cum şi pentru trecerea cu vederea 
a slavei care degrabă piere, pe cînd bogăţiile nejefuite, ca şi veselia, niciodată nu se schimbă în 
mîhnire. Oare mai voim a vieţui aici încă? Sau ne vom sîrgui a trece mai degrabă către slava 
aceea, murind pentru Hristos, pentru Care avem acum vreme cu bun prilej? Căutaţi, fraților, la 
altarul Domnului şi înțelegeți că Domnul nostru, adevăratul Dumnezeu este jertfit acum pentru 
noi. Oare nu ne vom pune şi noi sufletele noastre pentru EI în acest loc sfînt şi pe acestea nu le 
vom aduce Lui prin foc, ca o jertfă întru ardere de tot?”. 


Zicînd acestea sfîntul arhidiacon, toţi s-au hotărît a muri pentru Hristos şi cu toții au 
răspuns: "Sîntem creștini şi pe zeii tăi cei mincinoși, o! împărate, nu-i cinstim". Vestindu-se 
aceasta lui Maximian, a poruncit ca îndată să aprindă focul în jurul bisericii. În acea vreme 
credincioşii au adunat în biserică pe toți cei ce erau între dînșii chemați și i-au împărțit în patru 
părți, ca să se poată boteza mai degrabă. După botez şi după ungerea cu Sfîntul Mir s-au 
împărtăşit cu toții cu Sfintele Taine. 


Astfel, sfîrşindu-se aceasta, ostașii, după porunca împăratului, au aprins vreascurile din 
jurul bisericii, cîlții şi pereţii ei şi, ajungînd flacăra cea mare pînă la vîrf şi intrînd înăuntru, a 
mistuit toate degrabă. Iar poporul creștin arzînd de viu, cu mare bucurie striga către Dumnezeu, 
glăsuind cîntarea celor trei tineri şi chemînd toată făptura lui Dumnezeu spre laudă. Mai înainte 
de a sfîrși cîntarea, şi-au dat sfintele lor suflete în mîinile Domnului și au făcut jertfă bine- 
primită Mielului Celui fără de prihană, Cel înjunghiat pentru lume; iar numărul celor arşi a fost 
cam la douăzeci de mil. 


Astfel, ceata cea minunată a sfinților mucenici a trecut de la Biserica ce se luptă, la 
Biserica ce prăznuieşte, ca să facă praznicul nesfirşitei bucurii. Trecînd cinci zile, iar focul încă 
arzînd şi fumul ieşind, nu era nici un fel de miros rău din trupurile cele arse, ci și fumul era 
neobișnuit, căci era cu bun miros și risipea prin văzduh o bună mireasmă, care ieșea de la locul 
cel ars şi se arăta o rază în chipul aurului, ca şi cum se arăta soarele la răsărit. Maximian, 
socotind că acum a pierdut pe toți creștinii cîţi erau în cetate, se îndeletnicea cu jocuri şi cu 
alergarea cailor, cum şi cu diferite feluri de privelişti. 


În Nicomidia, aproape de locul de privelişte, era o capişte mare a zeiţei păgîne care se 
numea Ceres. Venind odată împăratul Maximian la acea capişte, cu toată oastea şi cu tot 
poporul, aducea jertfă. Iar unul din rînduiala ostăşească, cu numele Zinon, avînd dregătoria de 
voievod, pornindu-se cu rîvnă spre buna-credinţă şi nerăbdînd să vadă o păgînătate ca aceea, 
stînd la un loc înalt a strigat: "Rătăceşti, o, împărate, jertfind pietrelor celor nesimţitoare şi 
lemnelor celor mute, pentru că această jertfă este adevărată înşelăciune diavolească, care duce 
la pierzare pe închinătorii ei! Înţelege, o! Maximiane, și întoarce ochii tăi trupești, cum şi pe cei 


dinăuntru către cer şi din cele văzute cunoaște pe Ziditorul. Din fapturi cunoaşte în ce chip este 
Făcătorul şi te învață cu dreaptă credință a cinsti pe Dumnezeu, Care nu se împacă cu sîngele 
dobitoacelor necuvîntătoare, ci cu sufletele cele fără prihană ale oamenilor şi cu inimile cele 
curate". 


Auzind acestea, Maximian a poruncit să-i sfarme gura şi faţa cu pietre, să-i zdrobească 
dinţii, apoi, fiind încă viu, a poruncit să-l taie cu sabia şi să-l scoată afară din cetate. Așa s-a 
încununat Sfîntul Mucenic Zinon, iar Sfintul Dorotei cu Indis şi cu ceilalți tovarăşi şedeau la 
închisoare. Fericitul episcop Antim, din locul unde se ascunsese, îi cerceta cu dese scrisori, îi 
întărea în credință şi-i deştepta către nevoința cea cu bărbăţie. Odată păgînii au prins pe diaconul 
Sfîntului Antim, cu numele de Teofil, care mergea cu scrisori de la episcop către sfinții mucenici 
şi l-au adus la împăratul. 


Citind împăratul scrisoarea episcopului s-a umplut de mînie, pentru că erau scrise nu 
cele ce-i plăceau lui, ci cele ce erau de folos sfinților. Deci, a poruncit să aducă înaintea sa 
îndată pe Dorotei, cu soții săi şi cu mînie căutînd la dînşii i-a batjocorit şi le-a dat să citească 
scrisoarea episcopului Antim. Văzîndu-l pe diacon, s-au bucurat cu sufletul şi stînd de departe 
i se închinau lui cu privire luminoasă și cu feţe pline de bucurie; iar cuvintele arhiereului, cele 
ce se citeau, le puneau în inimile lor. 


Împăratul, căutînd cu mînie asupra diaconului, i-a zis cu groază: "Spune-mi, ticălosule, 
cine este cel ce ţi-a dat această scrisoare şi în ce loc este ascuns?" Diaconul, mai întîi rugîndu- 
se în inima sa lui Dumnezeu, şi-a deschis gura cu îndrăzneală și a zis: "Cel ce mi-a dat această 
scrisoare este păstor și acum, stînd departe de turma sa, o sfătuieşte şi o deşteaptă către buna 
credinţă. lar cînd simte năvălirea lupilor şi a fiarelor, atunci cu glas mare grăieşte turmei sale şi 
o sfătuieşte a face cele ce se cuvin. Cuvintele care le grăiește nu sînt ale lui, ci sînt luate de la 
Păstorul cel Mare, Care a zis: Nu vă temeţi de cei ce ucid trupul, că sufletul nu-l pot ucide. lată 
acum ţi-am spus cine mi-a dat scrisoarea, însă unde este el nu-ţi voi spune, pentru că ar fi o 
adevărată nebunie dacă aș fi eu vînzătorul păstorului nostru, care m-a folosit mult și care şi fără 
spunerea noastră se va arăta. Pentru că nu poate cetatea să se ascundă stînd în vîrful muntelui, 
cum a zis dumnezeiescul glas". 


Împăratul, nerăbdînd mai mult cuvintele cele pline de curaj ale diaconului, a poruncit să 
i se taie acea sfîntă limbă, apoi să-l omoare afară din cetate, cu săgeți şi cu pietre. După aceasta 
şi pe ceilalți sfinți mucenici i-a pierdut cu diferite munci: Sfîntului Dorotei i-a tăiat capul, pe 
Mardonie I-a ars în foc, pe Migdonie I-a astupat cu ţărînă de viu într-o groapă, lui Gorgonie, lui 
Indis și lui Petru, legîndu-le cîte o piatră mare de grumaz, i-a aruncat în mare. Astfel, minunaţii 
mucenici ai lui Hristos, săvîrşindu-şi nevoinţa prin felurite chinuri, pe aceeaşi cale s-au suit 
către Dumnezeul lor. 


Sfînta Doamna era ascunsă într-o peşteră dintr-un munte, avînd ca hrană buruienile 
pustiei ce creşteau împrejurul peşterii şi auzind de moartea sfinţilor mucenici s-a bucurat cu 
duhul, că au trecut din valea aceasta a plîngerii, către marginea cea dorită a veseliei celei 
veșnice. Dar mai vîrtos se bucura de Indis, fratele ei cel duhovnicesc, care era un suflet cu dînsa 
şi părtaş al naşterii celei duhovnicești prin Botez. Însă, plîngea pentru sine că a rămas dintre toți 
necălătorind împreună cu dînşii pe acea cale şi se pregătea către nevoinţă, cerînd ajutor de sus. 
Apoi, pogorîndu-se din munte a intrat în cetate, cu acele haine bărbătești cu care o îmbrăcase 
maica ei cea duhovnicească Agatia și o căuta pe aceasta. Dar neaflînd-o, a priceput că a ars în 
biserică împreună cu celelalte fecioare și a plîns foarte mult, nu fiindu-i jale de moartea ei, ci 
pentru că nu s-a învrednicit şi ea să moară împreună cu dînsa pentru Hristos. Stînd în locul 
bisericii celei arse amesteca cenușa cu lacrimi, plîngînd şi tînguindu-se. 


Făcîndu-se noapte, s-a dus la malul mării, unde Indis împreună cu ceilalți au fost înecaţi 
şi iată nişte pescari stînd, îşi găteau mrejele pentru vînat; dar văzînd pe sfînta fecioară şi din 
haine socotind-o că este bărbat, au zis: "Vino de ne ajută, tînărule, şi de vom prinde ceva apoi 
şi ție îți vom face parte". Ea cu sîrguință a mers să le ajute, şi după ce au aruncat mrejele şi le 
trăgeau la mal se simţea greutate mare în mreje, încît abia au putut să le tragă la mal; şi fiind 
lună în acea noapte, au putut vedea mulţime de peşte, iar în mijlocul vînatului stăteau cele trei 
trupuri ale sfinţilor mucenici: Gorgonie, Indis şi Petru şi s-au înspăimântat foarte tare. Adunînd 
degrabă mrejele şi peştele, iar trupurile punîndu-le pe pămînt, se grăbeau către caiac, vrînd să 
înoate la alt mal și-l chemau şi pe tînăr, dar ea n-a voit. Dîndu-i pentru osteneală o parte din 
peşte şi puţină pîine, au plecat de acolo. 


Sfînta fecioară Doamna, apropiindu-se de trupurile sfinților mucenici, cunoscînd pe 
fiecare şi mai vîrtos cunoscînd pe iubitul Indis, cu nespusă bucurie îl cuprindea, îl săruta şi vărsa 
lacrimi fierbinţi deasupra lui. Apoi, privind pe mare a văzut o corabie sosind cu pînzele lăsate 
şi vîslind încetişor, iar Doamna, depărtîndu-se de trupurile mucenicilor, s-a dus către corabia 
aceea şi strigînd către corăbieri le-a arătat peştele ce-l avea. Îndată cîrmaciul, socotind că este 
de vînzare, a întrebat de preț ca să-l cumpere. lar ea îi zicea să-l ia fără preț. Dar acela, 
nepricepînd, a zis: "Te jur pe Hristos, spune adevărul, cu cît îl vinzi?" Sfînta, auzind numele lui 
Hristos, a cunoscut că aceia sînt creştini, deci le-a spus şi despre tinerii mucenici, despre 
trupurile lor şi numele lor. lar cîrmaciul, cu soţii îndată sosind, au scos pînze subţiri cu aromate 
i-au înfăşurat şi ducîndu-i la zidurile cetăţii, care era aproape de pîrîu şi unde murise şi Sfîntul 
Dorotei, au îngropat cu cinste trupurile acestora. 


Mai marele corabiei cunoscînd pe Doamna, că este de o credinţă cu dînsul şi socotind- 
o că este tînăr, a rugat-o să meargă cu el în corabie, zicînd: "Să petrecem împreună nedespărțiți, 
în toată viaţa noastră". Dar ea n-a vrut, ci a zis să meargă în calea sa. "lar eu, zise ea, voi petrece 
aici de vreme ce şi sfîrșitul vieţii mele este aproape şi nu voiesc ca să se despartă trupul meu de 
trupurile sfinților, cu care în viața aceasta, cu credinţa și cu duhul am fost însoțită”. 


Mai marele corabiei i-a dat aur îndestul nu pentru vreo trebuinţă trupească, căci nu-i 
trebuia, ci ca să cumpere aromate și tămiîie, cu care să cinstească mormintele sfinților; apoi s- 
au dus în calea lor. Iar Sfînta Doamna, ziua şi noaptea stătea lîngă mormintele lor, tămîindu-le, 
miresmîndu-le şi cu lacrimi rugîndu-se. Şi n-a putut ca lucrul luminii să fie tăinuit înaintea celor 
ce erau în întuneric, nici să se săvîrşească dorinţa de mucenicie a Sfintei Doamna, pentru că pe 
față făcea cele ce se cuveneau dreptei-credințe şi cinstei sfinţilor. 


Împăratului i s-a vestit că un tînăr tămîiază mormintele creștinilor, iar el a rîs, zicînd: 
"Se cuvine dar ca şi el să piară cu asemenea moarte ca aceia, ca astfel cu singur lucru să se 
înveţe, că oamenilor celor ce nu ştiu nimic despre moarte, în deşert li se face o cinste ca aceea”. 
Acestea zicînd îndată a trimis ca să-i taie capul. Deci a fost ucisă cu sabia şi Sfinta Doamna, 
rugîndu-se lîngă mormintele sfinților mucenici, iar cinstitul ei trup l-au ars păgînii cu foc. 


În acea vreme şi Sfinţitul episcop Antim, îndemnînd pe mulţi către cunoștința lui 
Dumnezeu cu preaînţeleptele sale învățături şi scrisori şi pe mulți îndemnînd către pătimire, s- 
a sfîrșit şi el cu sfîrșit mucenicesc. Căci tiranul a cercetat cu dinadinsul pînă l-a aflat, dar, 
muncindu-l mai întîi cu amar și cu multe feluri de munci, n-a putut să-l biruiască, ci mai ales el 
a obosit mai mult, muncindu-l cu multe măiestrii, decît Sfîntul Antim, care răbda chinurile şi 
bătăile. Pentru aceea a dat hotărîrea ca să-i taie capul. Şi aşa s-a dus şi el către Domnul, 
împodobit cu îndoită cunună, a arhieriei şi a pătimirii. 


Astfel Nicomidia s-a împodobit cu stelele sfinților mucenici, în număr de două zeci de 
mii, mai adăugîndu-se minunatul Glicherie şi preafericitul Zinon şi cu Teofil, Dorotei, 
Mardonie, Migdonie, Indis, Gorgonie, Petru şi cele trei sfinte fecioare: Agapia, Teofila şi 
preafrumoasa Doamna. lar sfîrşitul a toată ceata este Sfîntul Antim, întru slava lui Hristos, 
adevăratul Dumnezeu, Căruia împreună cu Tatăl şi cu Sfîntul Duh 1 se cuvine cinste şi slavă în 
vecii vecilor. Amin. 


63. POMENIREA CELOR PAISPREZECE MII DE PRUNCI UCIȘI DE 
IROD ÎN BETLEEM 


(29 DECEMBRIE) 


Irod, văzînd că s-a batjocorit de magi, s-a mîniat foarte. Dar asupra cui s-a mîniat? Pe 
de o parte asupra magilor care l-au batjocorit, iar pe de alta asupra Împăratului iudeilor cel de 
curînd născut. S-a mîniat asupra magilor, că nu s-au întors la dînsul spre a-i vesti despre Prunc, 
iar asupra lui Hristos s-a mîniat, temîndu-se ca să nu-i ia împărăţia. Căci Irod socotea că Hristos 
voiește să împărăţească cu împărăție pămîntească, neştiind că împărăţia Lui nu este din lumea 
aceasta. Ce a făcut ticălosul Irod? Neputînd nici magilor să le răsplătească pentru că se duseseră, 
nici pe Hristos să-L ucidă, pentru că nu-L afla, a vărsat mînia sa asupra nevinovaţilor prunci. 
Ca o fiară cumplită, cînd se răneşte de cineva şi nu ia seama asupra aceluia care a rănit-o, ci ori 
ce-l iese înaintea ochilor, aceea răneşte şi rupe ca pe însuși acela ce ar fi rănit-o. Așa şi Irod, 
fiind rănit cu mînia şi neaflînd pe aceia prin care s-a rănit, răpea şi omora pe pruncii care cu 
nimic nu-l mîhniseră. Trimiţînd ostaşi înarmaţi ca spre război, a ucis pe toți pruncii ce erau în 
Betleem şi în toate hotarele lui, de la doi ani şi mai jos, după vremea care i se adeverise de la 
magi. 


Prunci se omorau în multe chipuri. Pe unii îi tăiau cu sabia, pe alţii îi ucideau de piatră 
şi de zid, pe alții îi trînteau la pămînt și îi călcau în picioare, pe alţii îi sugrumau cu mîinile, iar 


pe alții îi rupeau şi-i despicau; pe unii îi însulițau și pe alţii îi tăiau în două. Mamele plîngeau 
cu amar, pînă la cer strigau, smulgîndu-și părul, rupîndu-şi hainele şi trupurile, încît s-au 
împlinit cele zise de proorocul leremia: G/as în Rama s-a auzit, plingere, tinguire şi țipet mult. 
Rahila plingindu-şi pe fiii săi şi nu putea să se mingiie, căci nu mai erau. Rama era o cetate 
mică, care se numea așa fiindcă stătea la un loc înalt ce era în hotarele lui Veniamin. Rahila se 
socotea de unii Betleemul, pentru că Rahila, femeia patriarhului Iacov şi mama lui Veniamin, 
acolo era îngropată. Deci după mormîntul Rahilei, Betleemul îşi cîştigase numele de Rahila, şi 
cînd se omorau prunci în Rahila, adică în Betleem, atunci se auzea în cetatea Rama, pentru că 
nu era departe de Betleem şi se auzea glasul plîngerii şi al tînguirii, plîngînd maicile pentru 
omorîrea pruncilor lor, a căror plîngere o scriu doi sfinți: loan Gură de Aur şi Damaschin. 


Dintre aceştia, cel dintîi povesteşte astfel: "Acestea văzînd maicile, întrebau pe ucigași: 
"Pentru ce omorîţi pe pruncii noştri? Ce răutate au făcut împăratului sau vouă?" Şi nu era cine 
să le răspundă lor pentru ce se face această ucidere năpraznică şi nu era cine să le mîngiie acea 
plîngere. lar ele strigau către ostaşi: "Miluiţi-ne pe noi, oamenilor, miluiţi-ne pe noi! Au doară 
nu ați avut şi voi mame? Oare nu știți dragostea mamei către fiu? Au nu aveţi femei? Nu vă 
rușinați văzînd piepturile lor goale? Oare n-aţi fost și voi iubiți de mamele voastre? Oare nu vă 
temeţi ca nu cumva să se întîmple și fiilor voştri una ca aceasta? Miluiţi-ne pe noi oamenilor, 
nu ne lipsiţi de fiii noștri, ci mai întîi omorîţi-ne pe noi, pentru că nu putem răbda moartea fiilor 
noştri; pe noi să ne însulițați dacă fii noștri v-au făcut vreun rău, ca astfel și noi împreună cu 
dînșii să primim moartea". 


Acestea și celelalte grăind din durerea inimii şi, de mînie ca niște bete fiind, fără de 
sfială îşi rupeau hainele de pe ele, cu care se cuvenea să-şi acopere pieptul şi de multă jale îşi 
descopereau piepturile lor şi cu pietre se băteau peste trupurile lor, fețele şi le zgîrîiau, părul își 
rupeau, cerul îl chemau întru mărturie, strigînd către Dumnezeu: "Ce sălbăticie este aceasta de 
la împăratul, o! Stăpînul nostru, Doamne, care se împotrivește făpturii Tale. Tu ai zidit, iar el 
omoară! Tu ne-ai dăruit nouă fii, iar el ne lipseşte pe noi de dînşii. Pentru ce am născut parte 
bărbătească, dacă cu amară moarte se omoară pruncii noştri?" 


Iar Sfîntul loan Damaschin, aşa vorbeşte: "Stau lîngă pruncii cei ucişi mamele cele ce 
răbdaseră dureri întru naştere, avîndu-și cosițele capului despletite. Miinile în văzduh ridicîndu- 
şi, părul smulgîndu-și, capetele cu țărînă presărîndu-și, cerul punîndu-l înainte mărturie, cu 
lacrimi udîndu-se şi către Irod, care nu era de faţă, ziceau: "Ce este această poruncă nouă venită 
asupra noastră, o! împărate? Oare nu eşti şi tu tată al fiilor tăi? Oare nu știi dragostea părinţilor 
către fii? Dar steaua te-a scîrbit pe tine? Apoi pentru ce nu arunci săgeți la ceruri, ci usuci 
piepturile cele izvorîtoare de lapte? Oare magii ți-au făcut rău ţie? Apoi pentru ce nu te scoli cu 
război asupra Persiei şi pe Betleem îl laşi fără de fii? Dacă S-a născut Împărat nou și din cărți 
ai primit mărturie despre Dînsul, apoi prinde pe îngerul Gavriil şi îl pune în temniță”. Pînă aici 
grăieşte Sfîntul loan despre tînguirea maicilor Betleemului. 


După uciderea sfinţilor prunci, al căror număr era paisprezece mii, degrabă a ajuns 
pedeapsa lui Dumnezeu, chiar pe ucigașul acela, pe împăratul Irod, pentru că a primit amar 
sfîrşit vieţii sale. Sfîntul Teofilact povesteşte astfel: "Cuprins fiind de lingoare de diaree, de 
umflătura picioarelor, de astuparea nărilor, de tremurare a tot trupul și de alte boli ascunse, rău 
şi-a lepădat ticălosul său suflet". Se mai povesteşte şi aceasta, că nu i-a fost lui de ajuns uciderea 
de prunci din Betleem, ci şi dintre cetăţenii Ierusalimului, la sfîrşitul său, pe mulţi din oamenii 
cei mai de frunte şi mai cinstiţi i-a dat morţii: pe Ircan, arhiereul iudeilor l-a omorît, precum și 
pe toţi mai marii preoţilor și cărturarilor poporului, pe care îi întrebase mai înainte unde are să 
se nască Hristos. Ei îi spuseseră că în Betleemul Iudeii. Pe aceia, mai pe urmă, i-a tăiat cu sabia. 


Aceasta s-a făcut prin judecata cea dreaptă a lui Dumnezeu, pentru că aceia toţi se 
sfătuiră împreună cu Irod să omoare pe pruncul lisus. Deci, împreună cu Irod şi ei rău s-au 
sfîrşit, precum a zis îngerul către Iosif în Egipt: Au murit cei ce căutau sufletul Pruncului. lată 
că nu numai singur Irod căuta să omoare Pruncul, ci şi toţi cei ce se sfătuiseră cu dînsul, mai 
marii preoților și cărturarilor. Deci, nu numai singur Irod a murit, ci şi toţi cei ce căutau sufletul 
Pruncului, acela de la Dumnezeu fiind omorît, iar ei de Irod ucigîndu-se, căruia fiindu-i prieteni, 
de la el au primit ucidere. 


Faptul că toţi aceia căutau să ucidă pe Hristos şi se uneau cu Irod la aceasta, arătat este 
aici: "Că pe dreptul acela, bătrînul Simeon, primitorul de Dumnezeu, după mărturia Sfîntului 
Epifanie, - pentru mărturisirea lui cea pentru Hristos, care a făcut-o în biserică înaintea 
poporului - după ce s-a sfîrşit, nu I-a învrednicit a fi pus în groapă, precum se cădea unui bărbat 
sfint şi preaînţelept dascăl, prooroc mai înainte-văzător şi bătrîn mai cinstit decît toți. Ba încă 
şi Sfîntului prooroc Zaharia i-a rînduit moarte pentru aceasta, căci pe Preacurata Fecioară, care 
intrase în biserică întru curăţie cu Pruncul, a dus-o în locul fecioarelor unde nu se cuvenea 
aceasta pentru femeile care aveau bărbat. De aceasta pomenește Grigore de Nisa, Chiril al 
Alexandrinul şi Andrei al Critului. Dacă au văzut aceea, cărturarii şi fariseii au început a cîrti, 
iar Zaharia a stat lor împotrivă, adeverindu-le că acea Maică şi după naştere este Fecioară curată. 
Dar ei, necrezînd, le spunea sfîntul că toată firea omenească împreună cu toată zidirea este 
slujitoare Ziditorului său. În mîinile Lui cele atotputernice stă precum va voi să rînduiască 
făptura Sa şi să facă ca Fecioara să nască, iar după naştere să rămînă tot Fecioară. Pentru aceea 
şi pe această maică n-a despărțit-o de locul fecioarelor, de vreme ce este tot fecioară. Atunci 
cărturarii cîrteau în inimile lor contra lui Zaharia, ca asupra unui călcător de lege și cu zavistie 
se mîniau pentru aceste două pricini: pentru că a pus pe Maica cu Pruncul în locul fecioarelor 
şi pentru că da nişte mărturii ca acelea despre Prunc. Apoi n-a ascuns aceasta înaintea lui Irod, 
ci i-a spus lui mai pe urmă. În acea vreme, losif cu Maria fugiseră în Egipt şi îndată, fiind căutat 
Pruncul, nu s-a aflat şi de atunci s-a mîniat asupra proorocului Zaharia şi asupra lui Simeon. 
Deci lui Simeon, degrabă murind, nu i-a făcut îngropare cinstită; iar lui Zaharia i-a mijlocit mai 
pe urmă moarte de la Irod. Apoi, în vremea uciderii pruncilor Betleemului, însuşi arhiereul 
Zaharia - pentru că nu a dat pe fiul său loan spre ucidere - a fost ucis între biserică și altar, 
cărturarii și fariseii rînduindu-i aceasta, pentru mărturie ce dăduse despre Preacurata Fecioară 
şi despre ducerea ei în locul fecioarelor. 


După aceea și ei au dobîndit vrednică ucidere de la Irod, împăratul lor. Însă, deosebit, a 
mai tăiat Irod şaptezeci de bărbaţi preaînţelepţi, care formau soborul numit Sinedriu. Numai pe 
unul dintr-înşii l-a lăsat viu şi pe acela a poruncit să-l orbească. Erau în acea vreme în Ierusalim 
doi dascăli preaînţelepţi, preaslăviţi şi iubiţi tuturor: Iuda, ce se zicea al Avrifei şi Matei 
Garguloti. Pe aceştia, împreună cu alţi doi prieteni ai lor, i-a ars de vii. Mai înainte de aceasta, 
chiar asupra casei lor, s-a răsculat cumplit, căci a omorit pe fratele său Feror, pe sora sa Salomi, 
pe bărbatul ei, care era din seminţia lui David şi pe femeia sa Mariamna, care asemenea era din 
seminția lui David, pe Antipatru, fiul său cel născut dintr-însa, pe doi fii: Aristobol și Alexandru 
şi pe alți mulți nevinovaţi i-a dat morții. La sfîrșit, cînd să-şi lepede ticălosul său suflet a 
poruncit ostașilor săi celor mai credincioşi şi despre alți bărbaţi cinstiţi ai iudeilor - din care nu 
puţini, erau în lanţuri - ca să-i omoare pe toți, atunci cînd el îşi va da sufletul, pentru ca să nu 
se bucure iudeii de moartea sa, ci mai vîrtos să plîngă văzînd atîţia morţi ai lor; ceea ce s-a şi 
făcut. Așa, cel rău, rău a pierit cu sunet şi pe mulți i-a pierdut împreună cu dînsul. Acela, 
împreună cu cei ce au avut același gînd cu el, s-a sălăşuit în iad. Cu adevărat, a unor prunci ca 
aceştia este împărăţia cerului, întru lisus Hristos, Domnul nostru, Căruia I se cuvine slavă în 
veci. Amin. 


64. VIAŢA CUVIOSULUI PĂRINTELUI NOSTRU MARCEL, 
EGUMENUL MĂNĂSTIRII NEADORMIȚILOR 


(29 DECEMBRIE) 


Cuviosul Marcel era din cetatea Apamiei Siriei, din părinţi bogaţi și de bun neam. 
Rămînînd orfan de părinți din fragedă copilărie, nu s-a abătut la dezmierdări necuviincioase, 
nici nu a cheltuit părinteasca bogăţie în pofte trupeşti, precum au obicei tinerii, ci întîi s-a dus 
în Antiohia cea mare pentru învăţătura filosofiei. Dobîndind dascăl iscusit și învăţat degrabă a 
deprins bine toată filosofia. Apoi, a poftit și iubirea de înţelepciune cea duhovnicească şi de 
aceea voia să meargă la Efes, auzind că se află acolo mulțime de bărbaţi desăvîrșiți în faptele 
cele bune. leşind din Antiohia, a împărțit săracilor mai întîi toată moştenirea sa ce o avea de la 
părinți în Apamia. Apoi, trecînd cu vederea toate cele lumeşti, a ajuns la Efes. Acolo, petrecînd 
lîngă un iubitor de Dumnezeu, se povăţuia cu faptele bune de la robul lui Dumnezeu Promot, 
care se afla întru atîta desăvîrşire, încît prin uşile încuiate intra în bisericile Domnului, la 
rugăciunea cea de noapte. 


Deci, de la acela şi de la ceilalți bărbaţi sfinţi, care se aflau acolo, fericitul Marcel, 
uitîndu-se spre viaţa lor cea plină de fapte bune, aduna mult folos; ca şi din multe feluri de flori, 
împletindu-și cunună, în fel de fel de fapte bune se învăţa, avînd acolo felurite chipuri ale vieții 
celei cu plăcere de Dumnezeu. Vieţuind împreună în sărăcia cea de bunăvoie, îşi agonisise cele 
de trebuinţă trupului său din osteneala mîinilor sale, căci ştia să scrie frumos. Toată noaptea o 
petrecea la rugăciune, iar ziua la scrierea cărţilor, pentru care luînd prețul, numai cît îi trebuia 
cheltuia la nevoile sale, iar restul le împărțea săracilor. Astfel au fost începuturile vieții lui, celei 
cu fapte bune. 


Auzind despre ava Alexandru în Vizantia, că este preaînţelept cu cuvîntul şi mare cu 
lucrul, îndestulat spre mîntuirea multor suflete, Marcel, lăsînd Efesul, s-a sîrguit a merge către 
acela. Într-acea vreme fericitul Alexandru, împreună cu fraţii săi, petreceau lîngă biserica 
Sfîntului Mina. Apoi lîngă marginea Mării Negre a zidit o mănăstire preacinstită, în care cu 
adevărat a aşezat o rînduială nouă, însă mai frumoasă decît altele, ca astfel neîncetat, ziua şi 
noaptea, să se slăvească Dumnezeu prin cîntarea psalmilor; şi cîntau frații în biserică 
schimbîndu-se pe ceasuri. 


Venind Marcel în Vizantia, s-a cunoscut cu unul din fraţii acelui locaş, cu numele Iacov. 
Acesta a adus pe Marcel la ava Alexandru și l-a îmbrăcat în rînduiala monahicească, văzînd 
mai înainte într-însul darul lui Dumnezeu. Apoi a proorocit despre dînsul ceva dumnezeiesc, 
zicînd despre amîndoi, adică despre Iacov şi despre Marcel, astfel: "Andrei a urmat mai întîi lui 
Hristos, dar loan l-a ajuns pe el. Pe Iacov socotindu-l ca pe Andrei, iar pe Marcel ca pe loan, 
căci îi vedea pe amîndoi cu un duh arzînd de dragostea către Dumnezeu; deşi Iacov era ca 
Andrei, purtînd jugul lui Hristos, însă Marcel fiind ca loan, în multe daruri l-a covîrşit pe Iacov. 
Căci era cu adevărat la un chip cu Sfîntul loan, feciorelnicul şi cuvîntătorul de Dumnezeu, cu 
fecioria sa cea fără de prihană şi cu înțelepciunea cea de Dumnezeu insuflată. 


Nevoindu-se în locașul acela vreme îndelungată şi cîştigînd darul mai înaintei-vederi, a 
văzut mai dinainte moartea dascălului său, care era să fie degrabă, adică a lui ava Alexandru, 
spunînd că după moartea aceluia se va da lui cinstea începătoriei. Dar el fiind tînăr, nevoind să 
stăpînească pe cei mai bătrîni şi să-i aibă spre ocîrmuire - pentru că iubea mai vîrtos să fie 
ocîrmuit de alții -, a ieşit pe ascuns din mănăstire și înconjura laturile cele dimprejur, cercetînd 
pe sfinţii părinţi, care în multe chipuri se nevoiau şi primea de la fiecare deosebit folos. În acea 
vreme dumnezeiescul Alexandru s-a dus către Domnul şi a fost căutat Marcel de toți fraţii, cu 
un gînd să-l pună pe Marcel în locul lui Alexandru, şi, negăsindu-l, se întristară. 


Apoi pe un oarecare loan, bărbat bătrîn cu bună înțelegere, căruia şi acel fericit Iacov i- 
a dat loc pentru cinstea cărunteţei sale și pentru buna înţelegere cea desăvîrşită, l-a pus egumen 
al locașului. Despre acesta înştiințîndu-se Sfîntul Marcel, îndată s-a întors în locaşul său şi s-au 
bucurat frații de întoarcerea sa. lar lui ava loan îi era iubit, căci foarte mult îi era de trebuinţă și 
de ajutor în locaşul său, ca mîna lui cea dreaptă. După cîtăva vreme ava loan, cu sfatul unui 
iubitor de Dumnezeu, a mutat mănăstirea la un loc mai fără de zgomot, care era în Bitinia, 
aproape de țărmuri, ce se numea Irineos, care va să zică paşnic, căci cu adevărat acel loc era 
paşnic și liniștit pentru petrecerea monahilor, fiind departe de tulburările şi gîlcevile poporului. 
Deci, s-a mutat cu mănăstirea şi acea lege frumoasă pe care o aşezase Cuviosul Alexandru. 
Adică, mărind pe Dumnezeu ziua și noaptea, prin cîntări de psalmi în biserică, schimbîndu-se 
fraţii pe rînd la aceasta, pentru care pricină acea mănăstire şi pînă acum se cheamă a 
Neadormiţilor. 


Acolo s-a încredințat lui Marcel toată ocîrmuirea și grija mănăstirească, ca unui 
credincios în toate şi iscusit întru toată slujba, căruia chiar și începătoria degrabă era să i se 
încredințeze. Despre acest lucru singur mai înainte vedea cu ochii cei mai înainte-văzători, însă 
şi altora le era descoperit de la Dumnezeu acel lucru. Căci egumenul unei mănăstiri, care era 
acolo aproape, cu numele Macedonie, nu acel Macedonie care era luptător contra Sfîntului Duh, 
ci altul - pentru că acela era din numărul celor lepădaţi, iar acesta unul din cuvioşi, bărbat mai 
înainte-văzător, acesta a proorocit fericitului Marcel, că are să fie nu numai păstor al oilor celor 
cuvîntătoare, ci şi numele lui va fi slăvit peste tot pămîntul, pentru mulțimea și sfințenia faptelor 
lui cele bune. Mulţi dintre elini, din romani şi din barbari, prin învățătura lui, lăsînd rătăcirea 
părintească, s-au întors către Dumnezeu şi L-au preamărit. 


Acestea auzindu-le, Cuviosul Marcel s-a întors în mănăstire. Dar mai înainte de a ajunge 
el acolo, aveau frații între dînșii o împotrivire şi o prigonire ca aceasta pentru dînsul. Adică, 
unii îl lăudau către egumen, zicînd că pentru smerenie a fugit cînd era să moară ava Alexandru, 
ca să nu-l facă pe dînsul egumen; iar alţii, care erau mai trîndavi, ziceau - neștiind fapta bună a 
lui Marcel - căci cunoscînd că era să aleagă egumen pe loan, a fugit ca să nu-i fie ruşine pe 
urmă. Acestea le ziceau fraţii ca niște oameni, iar Hristos Însuși Adevărul a pus în mintea 
egumenului și a zis acestea ca să arate fapta bună a lui Marcel: "Nu este trebuinţă ca să vă 
prigoniţi în zadar, căci eu cunosc pe bărbatul acesta mult îmbunătăţit, precum vă veţi încredința 
dimineaţă”. 


În acea vreme mănăstirea era foarte săracă şi monahii erau prea iubitori de străini. De 
aceea au făcut o moară şi au cumpărat un asin bătrîn, ca, slujind la moară, să facă pîine pentru 
străini. Egumenul, chemînd pe Marcel, i-a zis: "Ştiindu-te sîrguitor, îţi dau grija asinului și 
aceasta să nu crezi că e o slujbă uşoară, căci este de nevoie şi trebuincioasă, şi orice slujbă vei 
face asinului, va fi de folos nouă tuturor. Dacă dobitocul se va trece cu vederea și noi şi străinii 
ne vom lipsi de pîine”. Aceasta, a socotit oarecare din monahi, s-a făcut ca Marcel să se arate 
ocărîtor; dar minunatul loan, ştiind ceea ce are să fie, i-a poruncit astfel. Pentru aceea cuviosul 
nu numai că a primit slujba, ci cu dragoste şi cu osîrdie a dat şi în scris ca să fie îndatorat la 
slujba asinului cît va trăi de-a pururea pomenitul. 


Aşa slujea asinului totdeauna cu atîta sîrguință și îngrijire, încît se minunau toți și se 
spăimîntau de smerenia lui cea înaltă. Apoi a fost rugat de frați să înceteze de a mai paşte pe 
cei necuvîntători, vrednic fiind a se face păstor celor cuvîntători. Nu după multă vreme ava loan 
ducîndu-se către Domnul, fericitul Marcel a fost pus egumen al Mănăstirii Neadormiţilor şi era 
foarte milostiv către cei săraci, hrănind în toate zilele mulțime de flămînzi. Dumnezeu ajuta 
scopului lui bun, căci precum a înmulțit odinioară cele cinci pîini şi doi pești, dînd hrană la 
cinci mii de oameni, aşa şi în locașul lui Marcel bucatele cele puţine le înmulţea prin minune 
nevăzută, încît ajungea nu numai fraţilor hrana, ci şi mulțimii săracilor şi străinilor, spre ospăţul 
cel de toate zilele, precum mai pe urmă vom arăta. 


Înmulţindu-se turma cea cuvîntătoare şi în toate zilele adăugîndu-se numărul fraţilor, 
era de trebuinţă păstorului să mai lărgească ograda, să facă locaş de rugăciune mai mare, ca să 
fie mai multă hrană, precum și altele care se cuvin vieţii omeneşti, pentru atîția bărbaţi 
duhovniceşti, care se adunaseră la dînsul - care era ca o oglindă a faptelor cele bune. EI atunci 
toate le-a cheltuit spre hrana săracilor, iar Dumnezeu, spre Care îşi pusese nădejdea, nelăsînd 
pe cei ce-l slujesc Lui, a rînduit cele de trebuinţă lor în acest chip. 


Un tînăr oarecare, cu numele Faretie, fiu al unui mare boier din Roma, foarte bogat, 
iubind viața după Dumnezeu, a pus gînd să se facă monah, ca să dobîndească desfătarea cea 
veșnică. Defăimînd slava cea deșartă şi toată odihna trupească, a luat pe slugile și bogăţia sa și 
a venit la Cuviosul Marcel, cerînd să se facă monah, apoi a dăruit mănăstirii toate bogăţiile sale. 
Cuviosul, cunoscînd ca un prooroc că nu numai boierul, ci și slugile lui vor să sporească în fapte 
bune, l-a îmbrăcat în chip monahicesc, împreună cu slugile lui. Cu acea avere mai întîi a zidit 
o biserică nouă din piatră, foarte frumoasă și foarte mare, apoi a înnoit toată ograda mănăstirii 
şi mulțime de chilii vechi. Încă şi o bolniţă răsfăţată s-a zidit, asemenea și case de străini; şi s- 
au săvîrșit bine toate zidirile ce se cuveneau. Apoi s-a agonisit hrană şi îmbrăcăminte și altele 
de trebuință mănăstirii din averea aceea. Astfel, Dumnezeu, purtătorul de grijă a toate, celor ce 
căutau mai întîi împărăția lui Dumnezeu şi dreptatea Lui acestea toate le-a adăugat. 


Pretutindeni străbătea vestea despre Cuviosul Marcel şi despre orînduiala mănăstirii 
Neadormite, încît mulţi rîvneau orînduiala aceea, luînd povăţuitori de la dînsul. Precum ieșeau 
rîurile din Edem așa pornea din locașul lui Marcel, prin toate mănăstirile şi toate cetăţile, 
orînduiala şi obiceiurile cele monahiceşti, precum și cîntarea Bisericii cea neîncetată. Puteai 
vedea în fiecare mănăstire egumen din locașul lui Marcel şi toată orînduiala din mănăstirea 
Neadormiţilor; încît tuturor mănăstirilor care se aflau în părțile acelea, Sfîntul Marcel le era 
începător de rînduială, arhimandrit, dătător de lege şi îndreptător. Mulţi, după proorocirea lui 
Macedonie mai înainte-văzătorul, se aduceau către Dumnezeu din rătăcirea elinească, prin 
ducerea de mînă a lui Marcel. Apoi, cetele îngerilor celor pămîntești cei ce ziua şi noaptea cîntă 
lui Dumnezeu se înmulţeau. Însă acum este vremea a spune şi despre unele din minunile lui 
Marcel. 


Trei episcopi fiind robiţi de barbari, apoi izbăvindu-se din robie, se întorceau întru ale 
lor. Dar, de vreme ce le era calea pe lîngă locașul lui Marcel, s-au abătut la cuviosul. Iar el, 
primindu-i cu dragoste și odihnindu-i, cînd au vrut să plece a vrut să le dea ceva de cheltuială 
pe cale, pentru că erau foarte săraci. Chemînd pe economul cu numele de Iulian, l-a întrebat cîţi 
bani are în cămară? lar el a zis: "Zece arginți”. Deci a poruncit cuviosul să-i dea toţi acelor 
episcopi săraci. Dar el le-a dat numai cîte unul, iar pe ceilalți i-a oprit pentru trebuințele 
mănăstirii. Sfîntul, văzînd mai înainte cu duhul, a chemat pe econom și i-a poruncit să dea şi 
ceilalți arginți episcopilor. Mergînd economul le-a mai dat încă cîte doi și a făcut nouă, iar pe 
al zecelea l-a oprit, pentru săracii care veneau în toate zilele. 


După aceasta un om oarecare, iubitor de Dumnezeu, a venit la cuviosul şi i-a dat lui, 
spre cheltuiala mănăstirii, nouăzeci de talanți de aur. Chemînd Cuviosul Marcel pe Iulian 
economul, se mînia asupra lui, mustrîndu-i sgîrcenia și a zis: "lată, vrea Dumnezeu, prin mîna 
acestui om drept-credincios, să ne trimită o sută de talanți de aur. Dar, de vreme ce tu 
neascultînd porunca mea, ai oprit un argint, pentru aceea Chivernisitorul cel de obşte al tuturor, 
Care vrea să ne răsplătească nouă însutit, ne-a lipsit de cei zece talanți”. lar economul, 
rușinîndu-se, a căzut la picioarele lui şi îşi ceru iertare. Acest Iulian mai tîrziu a fost mitropolit 
al Efesului şi a avut viaţa plăcută lui Dumnezeu. 


Cuviosul avea şi darul tămăduirilor. Pe Elpidie monahul, care avea o rană cumplită în 
gură, numai cu o singură atingere l-a vindecat. Pe Ștefan monahul, care avea mare încuiere a 
stomacului, încît nici un fel de doctorie nu-l putea ajuta, prin atingerea sa, pipăindu-i pîntecele 
şi spatele, l-a vindecat. Economul Iulian, cel mai sus pomenit, îmbolnăvindu-se şi fiind aproape 
de moarte, îndoită tămăduire i-a dat, adică trupească şi sufletească, învăţindu-l mai întîi, precum 
se cădea, să nu fie neascultător la cele poruncite, nici să nădăjduiască spre adunarea cea 
vremelnică, ci să aibă nădejde în Dumnezeu, Care pentru toţi deopotrivă se îngrijeşte; şi aşa 
îndreptînd sufletul lui, 1-a ridicat din patul durerii şi trupul. Dar ne stă înainte ca să povestim 
încă un lucru şi mai minunat. 


Un evreu oarecare din adunarea samarinenilor, avînd pe trupul său dureri de răni 
nevindecate, după ce a slăbit, deznădăjduindu-se a se mai vindeca cu tot meșteșugul 
doctoricesc, a alergat la nădejdea cea de pe urmă, adică la acest grabnic şi fără plată doctor, 
Cuviosul Marcel. Deci, l-a întrebat Cuviosul despre credință și, după ce a cunoscut credinţa lui 
cea rătăcită, a zis: "Cu neputinţă este a dobîndi tămăduire, de nu se va lepăda mai întîi de 
păgînătatea sa și să primească credinţa cea creştinească". Atunci samarineanul a făgăduit că de 
va dobîndi tămăduire, îndată se va face creştin. Fiind rugat bătrînul, a vindecat pe bolnav cu 
rugăciunea și îndată cel tămăduit s-a adăugat către creştineasca mărturisire. Dar netrecînd patru 
zile, iudeul acela s-a întors iarăşi la păgînătatea sa, precum se zice: "Cîinele s-a întors iarăşi la 
urma sa”. Dar i s-a întors şi boala cea dintii, că precum tămăduirea a urmat credinței, așa și 
depărtării lui de credinţă, a urmat boala cea dintîi. Apoi a fost nevoie, chiar şi nevrînd, să vină 
iarăşi la Sfîntul Marcel şi să se lepede de păgînătate, spre a primi dreapta credință. Şi plecînd 
spre milă pe părintele cel fără de răutate, a dobîndit iarăşi tămăduire. 


După cîteva zile s-a dus ca porcul în tina noroiului său și l-a ajuns mai cumplită rană. 
Deci, ce face ticălosul? Aleargă iarăși fără de ruşine la cuvios şi aceasta s-a făcut de multe ori. 
Mai pe urmă cuviosul a zis: "Vezi, omule, că nu pe mine, ci pe Hristos amăgeşti. Căci nu eu, ci 
Hristos te tămăduieşte şi nu poți, înaintea ochilor Lui cei atoatevăzători, a tăinui necurăţia inimii 
tale, cu buzele cinstindu-L şi cu inima stînd departe; cu cuvîntul mărturisindu-L, iar cu lucrul 
întorcîndu-te la credinţa ta cea veche. Deci lepădă toată înşelăciunea şi vicleşugul, întoarce-te 
din toată inima la Hristos, nu numai cu trupul, ci şi cu sufletul şi îndată te vei tămădui. lar 
ticălosul şi nebunul evreu a răspuns sfîntului: "Orice mi s-ar întîmpla voi răbda şi credința mea 
părintească niciodată nu o voi lăsa!" 


Cuviosul, auzind aceasta, s-a dus de la dînsul tăcînd. Deci, iudeul, ducîndu-se puţin de 
la locașul sfîntului, îndată s-a îmbolnăvit greu în cale şi a doua zi a murit cu trupul şi cu sufletul. 
Înştiinţîndu-se despre aceasta fericitul părinte, a plîns cu amar şi a zis: Să nu ispitești pe Domnul 
Dumnezeul tău. 


Dar să facem povestire, iarăşi, despre tămăduirea altor credincioşi. 


Un bărbat oarecare, cu numele de Chir, care mai pe urmă s-a făcut minunat în viața 
monahicească şi multora spre pildă, mai înainte de călugărirea sa, fiind tare cu trupul şi la luptă 
foarte lesnicios, deodată, prin voia lui Dumnezeu, a fost lovit de diavol ca lov, cu răni de la 
picioare pînă la cap şi se vătămase la dînsul nu numai pielea, dar şi carnea şi vinele, încît numai 
oasele goale se vedeau. Ce fel de boală avea omul acela nu era cu putință a spune şi cu neputinţă 
a se tămădui, cu nici un fel de doctorii omenești, fără numai cu cele dumnezeieşti, al căror 
dătător era Sfîntul Marcel. 


Deci, cînd a căutat cel bolnav tămăduirea cu lacrimi, îndată, fericitul, ridicîndu-şi 
mîinile cele cuvioase către Dumnezeu, a făcut, după obicei, rugăciune cu sîrguință pentru cel 
bolnav. Apoi, atingîndu-se cu mîna de răni, a zis: "O! bărbat bun, nu se cuvine ţie a fi biruit de 
aceste dureri, nici se cade celui ce se luptă cu vrăjmașii cei nevăzuţi a avea purtare de grijă 
pentru trup. Nădăjduieşte că, dacă vei pune scăparea ta spre Cel Preaînalt, va fugi această rană 
de la locașul trupului tău". Zicînd acestea sfîntul, îndată I-a lăsat durerea şi s-a făcut precum se 
scrie în proorocia lui lezechil: creștea carnea trupului său în vederea tuturor, oasele se 
acopereau, rănile se umpleau cu carne, vinele se îndreptau, încheieturile se întăreau și pielea se 
întindea. Și s-a făcut Chir sănătos, mai presus de nădejde. Nişte vindecări ca acestea cu minuni, 
împărțea plăcutul lui Dumnezeu, cu darul cel dat lui de la Dumnezeu, nu numai acelora de care 
se atingea cu mîinile sale, dar şi acelora care erau departe. 


O femeie a unui diacon mirean, cu numele Evghenie, apropiindu-se timpul să nască, nu 
putea şi nu-i era de folos, nici un ajutor, nici de la doctor, nici de la moaşele care-i slujeau la 
naștere. Deznădăjduindu-se cu toţii, femeia era gata să moară, că nu vorbea și nici nu simțea 
nimic. Atunci bărbatul său, Evghenie, alergînd la Cuviosul şi udînd cu lacrimi cinstitele lui 
picioare, cerea ajutor de la sfintele lui rugăciuni. Apoi, rugîndu-se Cuviosul şi binecuvîntînd o 
pîine, a dat-o diaconului, ca degrabă să o pună pe pieptul bolnavei. Aceasta făcîndu-se, îndată 
femeia a născut pruncul şi a scăpat de dureri. Venindu-și în simţire, întreba: "Unde este părintele 
acela care a dezlegat durerea mea? Unde este cel ce m-a întors de la porţile morţii?" Întrebînd- 
o cînd şi ce fel avea faţa acela de care vorbeşte, a spus chipul şi asemănarea cuviosului cel cei 
s-a arătat şi toţi au cunoscut că este Cuviosul Marcel, care s-a arătat ei și a izbăvit-o de moarte. 
Atât era de îmbunătățit acest fericit părinte şi viața lui asemenea cu a îngerilor, încît şi sfinții 
îngeri viețţuiau împreună cu dînsul, pentru curăţenia și sfințenia lui. 


Serghie, egumenul mănăstirii care era lîngă rîul Eufrat, auzind despre Cuviosul, a venit 
să-l vadă şi fără seamăn a văzut singur mai multe decît cele ce i se spusese despre dînsul. Odată, 
stînd la rugăciune, Serghie a văzut că în vremea cînd făcea Cuviosul Marcel plecarea 
genunchilor, doi îngeri luminați sprijinind pe sfîntul de amîndouă părțile, îl ridicau de la pămînt 
şi faţa lui în rugăciune strălucea ca fulgerul. Serghie, văzînd aceasta, tremura de frică şi de 
spaimă, încît abia 1-a rămas duhul într-însul. Dar şi altor părinți mari le descoperea Dumnezeu 
cele despre plăcutul său Marcel. Elisei, egumenul mănăstirii care era în Edesa, dorind să vadă 
pe sfînt şi să se înştiințeze despre viața lui, s-a rugat pentru acesta lui Dumnezeu și i-a arătat 
Domnul în vedenie pe Marcel, în același chip precum era cu faţa şi cu chipul. Apoi şi înălțimea 
bunătăților lui i-a descoperit-o, despre care a spus mai pe urmă Elisei lui Petru, ucenicul 
sfîntului, care se întîmplase a fi la dînsul. 


Un diacon oarecare al Sfintului Marcel, cu numele de Petru, într-o zi stătea aproape de 
el şi a venit un episcop sărac, care cerea milostenie, iar cuviosul a zis diaconului său: 
"Împrumută-mă cu doi galbeni ca să dau săracului acestuia”. Petru însă se îndoia să-i dea banii. 
Deci i-a zis sfîntul: "Ce folos îţi este ţie să-i păstrezi? Căci după două zile vei muri și vei lăsa 
lucrurile tale pustii”. Și era joi ziua aceea, iar Duminică, mai înainte de a se face ziuă, Petru a 
murit şi au rămas lucrurile sale mănăstirii. 


Era o cetate lîngă Marea Neagră care se numea Pombiupoli. Într-însa era un egumen al 
unei mănăstiri cu numele Gavdiol, om atît de îmbunătăţit, încît şi pe draci îi gonea. La acesta a 
venit un oarecare frate din mănăstirea lui Marcel, cu numele Talasie şi, șezînd ei, au rugat cîţiva 
fraţi pe egumenul acela, să primească niște monahi care fugiseră din acea mănăstire şi iarăși se 
întorseseră. Egumenul nu voia, zicînd că nu este cu cuviinţă să fugă din ascultare şi iarăşi să se 
întoarcă. Deci, ca să facă să-i primească, Talasie i-a zis: "Şi din mănăstirea lui Marcel mulți s- 
au dus și iarăși i-a primit sfîntul după ce s-au întors". lar Gavdiol 1-a zis: "Să nu mă potriveşti 
nicidecum cu Marcel, că Stăpînul meu Hristos mi-a descoperit că precum Moisi avea de la 
Dumnezeu duhul blîndeţii, aşa și Marcel este preablînd". Cu adevărat, cuviosul avea pe lîngă 
darul blîndeţii şi darul proorociei, căci ceea ce proorocea, se şi împlinea şi pe cele de departe le 
vedea, ca şi cum ar fi fost de faţă. 


Odată, ucenicii lui plutind pe Marea Neagră pentru oarecare trebuințe mănăstirești şi 
fund învăluire şi vifor mare, încît erau gata să moară, li s-a arătat cuviosul şi i-a ajutat, 
povăţuindu-i fără primejdie către liman. Ajungînd ei în cetatea Anchiria, unul dintr-înşii, cu 
numele Pavel, s-a îmbolnăvit foarte şi ceilalți voiau să-l lase acolo; iar el oftînd din inimă cu 
plîngere, a strigat: "Unde sînt rugăciunile tale, o! părinte Marcel, că tu m-ai încredinţat lui 
Dumnezeu şi iată, acum pier şi ce este mai amar, mor afară de turma ta şi departe de frații mei”. 
Zicînd acestea bolnavul cu lacrimi în ochi, iar cuviosul fiind în mănăstire şi auzind plîngerea şi 
mîhnirea lui, a spus lui Chesarie, ucenicul său, că "unul din fraţii noştri trimiși la slujbă este în 
mîhnire şi în boală". Sculîndu-se, s-a rugat pentru dînsul şi îndată s-a făcut Pavel sănătos. Apoi 
a însemnat Chesarie vremea și după ce s-au întors fraţii, s-a aflat că în acel ceas s-a însănătoşit 
Pavel în Anchira, cînd a văzut mai înainte părintele boala lui şi s-a făcut rugăciune pentru dînsul. 


Dumnezeu pedepsea odată pămîntul cu o foamete mare şi a venit la cuviosul chelarul 
hambarului mănăstirii, cu numele Malh, spunîndu-i că se sfirşeşte grîul şi abia poate să fie pîine 
pentru zece zile. Sfintul a zis: "Tu să te duci, fiule, să-ţi faci ascultarea ta şi să nu te îngrijeşti 
de nimic". Malh, socotind că ava nădăjduia să-i vie pîine de undeva, dădea după obicei ceea ce 
era în hambar nu numai la trebuinţa fraţilor, ci și a săracilor. Trecînd şapte zile şi rămînînd 
foarte puţin grîu în hambar, Malh a venit iarăși la sfînt, spunîndu-i despre isprăvirea grîului. 
Ava, ca şi mai întîi, l-a trimis la lucrul său, poruncindu-i să nu se îngrijească de aceasta. 


După două zile, nemairămînînd nimic în hambar, Malh a venit la ava tulburat. Iar 
cuviosul, sculîndu-se, s-a dus la hambar şi a poruncit lui Malh să-i deschidă. Acesta adeverea 
cu jurămînt că n-a rămas nici un bob şi nu are pentru ce să deschidă, dar l-a deschis şi iată a 
văzut hambarul plin cu tot felul de pîine şi s-a spăimîntat, iar cuviosul defăima necredinţa lui. 
Din vremea aceea, n-a mai scăzut hambarul, pînă ce a trecut foametea, căci cît cheltuia chelarul 
într-o zi, pe atît se adăuga în cealaltă. Așa a hrănit cuviosul în vreme de foamete nu numai pe 
frați, dar şi mulțime de săraci, de străini și de nevoiaşi. Toate acestea sînt lucruri minunate ale 
Domnului, săvîrşite prin plăcutul Său, Marcel. Şi această minune s-a auzit în toată cetatea 
împărătească şi toţi boierii au aflat despre dînsa. Dar urmează şi altele şi mai minunate. 


Un oarecare monah Pavel, nu acel de care s-a vorbit mai sus, ci altul din altă mănăstire, 
îmbolnăvindu-se de moarte a trimis la sfînt, rugîndu-l să vină la dînsul. Ajungînd trimisul la 
mănăstirea lui Marcel, l-a găsit îndeletnicindu-se cu episcopul Calcedonului, vorbind despre 
dogmele bisericeşti şi nu era cu putință sfîntului a alerga la acel bolnav îndată, pînă ce nu va 
sfirşi vorbirea cu episcopul pentru lucrurile bisericești. 


În acea vreme bolnavul a murit. După aceasta cuviosul s-a dus și a găsit săvârşite toate 
cele de îngropare. Dar părintele, fiind tare în credinţă și ridicînd ochii cei trupeşti şi sufleteşti 
către cer şi rugîndu-se cu credinţă şi multă sîrguinţă către Dumnezeu, după cum îi era obiceiul, 
în cămara cea de taină a inimii sale, a pus mîna pe cel mort; iar unii din cei ce stau acolo, rîdeau 
zicînd în cugetele lor: "Acest bătrîn nu crede că cel ce zace este mort şi încearcă cu mîinile”. 
Dar sfîntul, atingîndu-se de cel mort, acesta îndată a înviat şi, ridicîndu-se, a început să 
vorbească. Atunci toți s-au spăimîntat şi s-au cutremurat de acea înfricoşată minune a sfîntului. 
Iar cuviosul poruncea tuturor să nu spună nimănui acea minune; dar nu se puteau tăinui măririle 
lui Dumnezeu și atîtea daruri ale Lui, pe care le avea cuviosul. 


Dar ce vom zice despre puterea şi stăpînirea acestui mare părinte pe care o avea asupra 
diavolilor? Căci aceştia, ca nişte praf ce se spulberă de un vînt mare, așa se izgoneau din oameni 
prin rugăciunea lui. Odată, s-au adus la dînsul patru îndrăciți, pe care muncindu-i dracii cumplit, 
strigau către sfînt: "Porunceşte-ne să ieşim de vreme ce ai stăpînire peste noi". Sfîntul tăcea şi 
nici cu ochii nu căuta asupra lor, numai se ruga lui Dumnezeu în sine, zicînd: "Miluieşte, 
Doamne, zidirea Ta". Căci vedea vicleșugul vrăjmașului care cu acele cuvinte voia să-l arunce 
în înălţarea minții. Astfel, tăcînd sfîntul, au ieşit dracii biruiți de smerenia lui. Dar cine va spune 
în amănunţime faptele minunate ale cuviosului părintelui nostru? Cine va număra darul lui 


Dumnezeu care era într-însul? Cine va spune credinţa lui cea mare şi neîndoită, cu care putea 
să facă acele mari lucruri? Vremea nu ajunge a povesti. 


Dintre cele fără de număr spre folosul nostru şi pentru preamărirea lui Dumnezeu, cel 
minunat între sfinții Săi, sînt şi acestea: Odată se aprinse în Bizanţ un foc mare, trimis de mînia 
lui Dumnezeu, încît ardea cetatea în flăcări, fiind pedepsită pentru păcate şi nu era cu putință 
nicidecum a se stinge văpaia, care ardea toate și le îngropa în cenușă. Nu era nici o nădejde ca 
să poată scăpa vreo casă de ardere, pentru că focul cuprinsese toată cetatea împrejur. 
Înştiințîndu-se despre aceasta, Cuviosul Marcel a stat la rugăciune, ridicîndu-și mîinile sus și 
vărsînd lacrimi, îndată s-a potolit focul şi n-a mai înaintat şi s-a salvat jumătate din cetate, pentru 
că toată puterea focului s-a stins ca de nişte ploi mari prin lacrimile cuviosului. 


Un boier mare, Ardavurie, fecior al lui Aspar, cumplit cu obiceiul, iar cu credința arian, 
s-a mîniat asupra unui om de sub stăpînirea sa, cu numele de Ioan, şi a vrut să-l omoare. Iar el, 
neavînd unde să se ascundă, a fugit în locaşul Sfintului Marcel. 


Ardavurie a trimis slugi după el ca să-l ia de acolo, dar cuviosul nu l-a dat. Iarăşi a trimis 
boierul cu rugăminţi și îngroziri să-l ia de acolo şi l-a ameninţat pe sfînt, ca să-i dea pe loan, iar 
Cuviosul i-a trimis înapoi şi pe aceia. Mîniindu-se boierul a trimis ostași mulți ca să scoată cu 
sila din mănăstire pe loan, iar pe cei ce s-ar împotrivi să-i omoare cu sabia. Cînd au înconjurat 
ostaşii mănăstirea cu săbiile și voiau să strice ograda, venind fraţii la sfînt, îl rugară cu lacrimi 
să-l dea pe Ioan ostaşilor ca nu cumva pentru dînsul - ziceau ei - să pierim și noi cei fără de 
vină. Cuviosul neascultînd pe frați, că era milostiv, nu a vrut să dea pe cel nevinovat în mîinile 
ucigaşilor. Apoi, luînd arma duhovnicească, adică puterea Sfintei Cruci, cu care îngrădindu-se 
a ieşit împotriva ostaşilor şi îndată a căzut mare frică peste ei, cînd au văzut Crucea cu raze 
stălucind ca un soare, iar împrejurul lui, mare văpaie de foc, fulgerînd şi tunînd, încît aruncînd 
armele s-au înspăimîntat şi au fugit. Auzind acestea, boierul s-a înspăimîntat şi, îmblînzindu-și 
miînia, l-a iertat pe loan. 


De vreme ce s-a pomenit aici de Ardavurie şi de Aspar, tatăl său, este cu cuviinţă a spune 
sfîrşitul lor, care s-a descoperit cuviosului. Aspar era cu puterea cel mai întîi după împărat, sub 
a cărui mînă era toată oastea și avea doi fii, pe Ardavurie şi pe altul mai tînăr, cu numele 
Patrichie; şi era potrivnic împăratului în multe lucruri. Apoi cu toată casa sa îi era pe ascuns 
vrăjmaș împăratului şi era foarte rău pentru toată Biserica lui Hristos, pentru că, ajutînd 
arienilor, făcea mult rău drept-credincioșilor. lar binecredinciosul şi de Hristos iubitorul împărat 
Leon, care se numea cel Mare, fiind blînd şi temător de Dumnezeu, a răbdat pînă la o vreme, 
pe de o parte din nerăutate, iar pe de alta pentru că toată puterea oştii grecești era în mîna lui 
Aspar şi aproape toți erau arieni. Casa acelui rău credincios, fiind gata a se risipi cu cădere de 
moarte şi a pieri, Cuviosul Marcel a avut un vis: "Un leu se lupta cu un balaur fiind fără măsură 
de mari, balaurul bătea pe leu cu coada şi-l biruia, iar leul umbla împrejurul balaurului în deşert, 
neputînd să-i facă nici un rău. Apoi, ostenindu-se amindoi, s-au odihnit. După puţină odihnă 


leul căpătînd putere, deodată, ca dintr-un somn deşteptîndu-se, s-a repezit asupra balaurului cu 
mare mînie şi, trîntindu-l la pămînt, l-a biruit”. 


Văzînd aceasta în vis părintele Marcel, a proorocit că Aspar cu toată casa lui va fi pierdut 
de împărat, căci leul pe care-l văzuse închipuia pe împăratul Leon, iar balaurul cel mare pe 
Aspar, care cu adevărat ca un balaur mușca şi vătăma credința cea dreaptă. 


Vedenia şi proorocia sfîntului au luat degrabă sfîrșit, căci: binecredinciosul împărat 
Leon, vrînd cu bunătatea şi milostivirea sa să împace casa lui Aspar şi din vrăjmaș să-l facă 
prieten, ba încă sîrguindu-se a-l aduce la sfînta credință, a logodit pe fiica sa, Ariadna, cu 
feciorul lui Aspar, cel mai tînăr, Patrichie, şi voia să-l facă după sine împărat, pentru că el nu 
avea fecior. Deci gîndea ca pe ginerele său să-l înalțe la împărăție, dar s-a făcut mare gîlceavă 
în poporul cel credincios, pentru că se temeau toți, ca pînă la sfîrşit să fie chinuită Biserica lui 
Hristos prin vrăjmăşia şi răutatea arienească, căci ginerele împăratului era arian. 


Adunîndu-se toți credincioşii cu episcopii şi cu preoții, luînd cu ei şi pe bătrînul Marcel, 
au mers la împărat şi au zis: "Să nu facă aceasta, adică să nu ridice la moștenirea împărătească 
pe cel rău-credincios, ci mai întîi ginerele împăratului să se lepede de credinţa cea arienească, 
iar de nu va voi, apoi să nu primească cinstea împărătească”. Împăratul Leon potolind poporul, 
făgăduia că va aduce pe ginerele său către dreapta-credinţă. Ginerele său, deși cu vicleșug 
venise la credință, totuşi gîlceava în popor nu înceta. 


În acea vreme s-a descoperit răutatea şi vicleşugul lui Aspar, că nu numai coroana 
împărătească căuta, ci capul împăratului, voind să-l omoare. Deci s-a ridicat tot poporul 
împotriva casei lui Aspar, nerăbdînd un vicleșug ca acela și voia să-l piardă cu totul. Iar el, 
temîndu-se, a fugit cu fiii săi în Calcedon şi s-au închis în biserica Sfintei Muceniţe Eufimia, 
avînd cu sine mulțime de ostaşi, care au stat împrejurul bisericii, păzind viaţa lui. Dar a fost 
scos de acolo cu cuvinte împărăteşti de pace şi chemat în cetatea împărătească. Apoi, după 
puţină vreme, după sfatul împărătesc, Aspar împreună cu fiul său Ardavudie au fost omorîţi de 
Zenon. Patrichie, ginerele împăratului, a fost trimis în surghiun, iar Ariadna, fiica împăratului, 
a fost luată de Zenon, care mai pe urmă a luat împărăția grecească după Leon. Astfel neamul 
cel de balaur, casa lui Aspar zic, a pierit cu sunet, fiind biruit de leu, după proorocia sfîntului. 
Dar noi iarăşi să ne întoarcem la Sfîntul Marcel. 


Cînd mergea poporul la împăratul Leon, cu episcopii şi preoţii, avînd cu dînşii pe acest 
părinte ca pe un înţelept şi prea- ales povăţuitor, mulţi din cei vrednici, au văzut pe îngerul lui 
Dumnezeu în chip de tînăr preafrumos, în haine albe şi încins cu brîu de aur, mergînd împreună 
cu Sfîntul Marcel şi sprijinindu-l de mîna lui. Astfel l-au văzut toată vremea, cînd mergea acolo 
cu poporul și iarăși cînd se întorcea de acolo pînă la uşa chiliuţei sale, unde s-a făcut nevăzut. 
De aici arătat este, că era iubit de Dumnezeu acest fericit părinte, căci pe îngerii Săi îi trimitea 


spre slujbă ca să-l ducă în cale şi să-l păzească. Astfel se împlineau asupra lui cele zise: Va 
porunci pentru Tine îngerilor Săi, ca să Te păzească în toate căile Tale, pe miini Te vor lua, ca 
nu cumva Să se împiedice de piatră piciorul Tău. 


Acum este vremea să spunem și sfîrşitul Cuviosului. Şaizeci de ani săvîrşind cuviosul 
în nevoinţele monahiceşti, s-a apropiat de fericitul său sfîrşit, petrecînd toate zilele vieţii sale 
cu plăcere de Dumnezeu. Și s-a asemănat proorocilor, prin mai înainte-vedere; patriarhilor, prin 
credinţă şi nădejde neîndoită spre Dumnezeu, şi mucenicilor prin omorîrea trupului, cea din 
toate zilele. Apoi s-a asemănat lui Moise întru vedere de Dumnezeu și în dar, precum s-a zis 
mai sus, fiind deopotrivă lui David în blîndeţe, lui Petre Apostolul în rîvnă, lui loan întru 
feciorie şi în ştiinţă și tuturor Apostolilor în darul tămăduirilor;, căci era izvor tuturor 
tămăduirilor şi rîu al facerilor de bine cele cu minune. 


Zăcînd pe patul durerii, plîngea mulţimea fraților, înconjurîndu-l, între care era unul cu 
numele Luchian, de neam boieresc, care trecînd cu vederea toate cele lumești, venise la viaţa 
monahicească, sporind în faptele cele bune mai mult decît alții. Acela, plîngînd, ruga pe sfint 
ca să nu-l lase singur fără de cîrmă în marea acestei vieţi, spre a se pierde în valurile ispitei, ci 
să-l ia și pe el. Iar cuviosul, căutînd spre dînsul, a zis: "Îndrăznește, fiule, pentru că, după 
ducerea mea, degrabă vei veni după mine”. Şi s-au adunat de prin mănăstirile cele din jur 
egumenii şi frații, precum și arhiereii şi boieri din Constantinopol ca să-l cerceteze şi să-i dea 
sărutarea cea mai de pe urmă. El, dînd fiecăruia învăţătura ce se cădea şi multe vorbind spre 
folosul sufletului şi pentru viaţa cea veşnică, s-a rugat ca să se depărteze de la dînsul, zicînd că 
vrea să doarmă puțin. Depărtîndu-se toţi, a adormit cu somnul cel fericit şi cu odihna cea 
veșnică, dîndu-și sufletul său în mîinile lui Dumnezeu şi l-au pus cu cinste în biserica pe care 
el însuşi a zidit-o. 


Fericitul Luchian plîngînd deasupra gropii lui, în a cincea zi i s-a arătat cuviosul în 
vedenie, zicînd: "Pentru ce te mîhneşti? Nu crezi că am rugat pentru tine pe Dumnezeu, ca şi tu 
fără de zăbavă să fii împreună cu mine?". După acea vedenie, a treia zi s-a odihnit întru Domnul 
şi Luchian, mai trăind după părintele şi învățătorul său opt zile. Astfel, Cuviosul Marcel și după 
moartea sa a împlinit proorocia sa, degrabă luînd după sine, precum a făgăduit, pe iubitul ucenic 
Luchian şi împreună cu sfinţii cu care s-a asemănat, s-a dus înaintea Stăpînului Său cel mai 
sfînt decît toți sfinții, în veselie şi în bucurie veşnică, Căruia şi noi ne închinăm, ca să ne 
învrednicim prin rugăciunile sfîntului și cu darul Domnului nostru lisus Hristos, Căruia se 
cuvine slava în veci. Amin. 


65. VIAŢA CUVIOŞILOR PĂRINȚILOR NOȘTRI MARCU DE LA 
PEŞTERĂ ŞI TEOFIL PLÎNGĂTORUL 


(29 DECEMBRIE) 


Lui lezechil, proorocul, mai întîi, iar mai pe urmă celui de la pieptul lui Hristos, adică 
Sfîntului loan, s-a arătat în chipuri îngerești o ființă, între celelalte, avînd asemănarea de leu. 
Potrivit este semnul acesta tainic la Sfîntul Marcu din Pecersca, căci precum leul deşteaptă puii 
prin glasul său, astfel şi glasului acestui cuvios i-a dat Dumnezeu o putere ca aceasta, încît şi 
fraţii cei morţi se deșteptau şi-l auzeau. Pe lîngă aceasta e drept a se socoti cuviosul acesta în 
ceata îngerească, căci chipul îngeresc, în rînduiala monahicească purtîndu-l cu vrednicie, 
asemenea cu îngerii a viețuit, precum mărturisește viaţa lui cea plină de cuviință, pentru care 
începutul povestirii îl facem astfel: 


Vremea nevoinţei acestui fericit Marcu, mai mult decît toate semnele, mărturisește acest 
lucru vrednic de laudă, că în vremea lui s-au adus cinstitele moaște ale Cuviosului părintelui 
nostru Teodosie, din peşteră în sfinta biserică cea mare. Acest fericit, luînd sfîntul şi îngerescul 
chip monahicesc, vieţuia în peşteră, săpînd într-însa locuri multe cu mîinile sale, nu numai spre 
îndeletnicire la rugăciune, ci și spre îngroparea fraților care mureau, și pe spatele său scoțind 
țărîna afară. Astfel se ostenea totdeauna în lucrul cel plăcut lui Dumnezeu, așteptînd plată multă 
din ceruri, iar de pe pămînt nimic nu voia să ia. 


Dacă cineva cu sila, pentru dragoste îi dădea ceva, pentru săparea mormîntului, ceea ce 
lua, îndată dădea săracilor. Apoi își pusese fericitul pe mijlocul său nişte fiare, pe care în toate 
zilele vieţii sale le purta, fiind ziua și noaptea la rugăciune, iar de rugăciunea cea de-a pururea 
nu despărţea ceea ce Dumnezeu a împreunat, adică postirea cea mare, de vreme ce şi apă bea 
cu măsură, din măsura cea dreaptă a crucii celei de aramă. Astfel pe vrăjmașul său care se lupta 
asupra duhului, desăvîrşit l-a biruit, nu numai prin temniță, ci şi prin osteneli şi legături, prin 
nedormire şi foame. Şi-a omorît, zic, trupul său, nu numai în peștera cea întunecată, ci prin 
săpare şi prin încingerea cu fier, prin priveghere şi post. Astfel în chip îngeresc, ca un fără-de- 
trup, s-a arătat, încît nu se temea de moarte, ci mai degrabă moartea se temea de glasul lui, ca 
de trîmbiţa arhanghelului. Deci, Cuviosul părintele nostru Marcu a luat putere de a face minuni, 
încît şi morţii ascultau porunca lui, lucru care prin multe semne s-a mărturisit. 


Odată, săpînd un mormînt după obicei, a slăbit şi a lăsat locul strîmt şi nelărgit. Atunci 
s-a întîmplat unuia din frați, de s-a îmbolnăvit şi a murit şi nu era alt loc de îngropare decît 
numai acolo. Deci au dus pe mort în peşteră şi abia au putut să-l pună în acel loc strîmt. De 
aceea s-a făcut cîrtire asupra lui Marcu căci nu puteau să îngrijească pe mort, nici untdelemn să 
toarne peste dînsul, din cauza locului strîmt. Cuviosul se închina cu smerenie la toţi, zicînd: 
"Jertați-mă, părinților, căci pentru neputința mea nu l-am sfîrșit”. lar ei foarte mult îl dosădeau. 
Drept aceea fericitul a zis mortului: "De vreme ce locul este strîmt, mișcă-te singur, frate, și, 
luînd untdelemn, toarnă pe tine". Mortul, întinzînd mîna puţin, s-a ridicat şi luînd untdelemn a 
turnat pe sine în chipul crucii, pe față şi pe piept şi iarăşi a dat vasul înapoi. Apoi el, înaintea 
tuturor cu rînduială culcîndu-se, a adormit, iar această minune văzîndu-se, pe toţi i-a cuprins 
spaimă şi cutremur. 


Alt frate, bolind mult, a murit, iar unul din prieteni, ştergîndu-l după obicei cu buretele, 
a mers în peşteră, vrînd să vadă locul unde avea să se puie trupul iubitului său şi a întrebat pe 
fericitul Marcu, iar acesta i-a răspuns: "Mergi, spune fratelui ca să aştepte pînă mîine, pînă ce 
voi săpa locul şi atunci se va duce la odihna veșnică". Iar fratele a zis lui Marcu: "Părinte, eu şi 
cu buretele i-am șters trupul lui, fiind mort. Cui îmi porunceşti să spun aceasta?". Dar Marcu 
iarăşi a zis: "lată, locul îl vezi, dar este nepregătit; îţi grăiesc, mergi de spune celui mort astfel: 
Păcătosul Marcu îți zice, să mai stai încă astăzi aici şi mîine te vei duce, frate, la doritul tău 
Hristos, pînă ce îți voi găti locul şi te voi înştiința. 


Ascultînd fratele, a mers la mănăstire şi a aflat pe toți fraţii săvîrşind obișnuita cîntare 
asupra mortului. Atunci a zis către cel mort: "Frate Marcu, îți grăiește că locul încă nu-ţi este 
pregătit, să mai aştepţi încă pînă dimineaţă". Cînd a zis acestea, toți mirîndu-se, îndată au văzut 
mortul şi sufletul întorcîndu-se în trupul său şi a rămas viu într-acea zi şi într-acea noapte, însă 
n-a grăit nimănui nimic, ci privea numai cu ochii deschişi. A doua zi, fratele acela ce venise 
înainte, a mers la peşteră ca să afle dacă s-a gătit locul. Sfîntul 1-a zis: "Mergînd, spune celui ce 
a înviat: Marcu îți zice să laşi acum viaţa aceasta vremelnică și să treci la cea veşnică. Dă-ţi 
duhul tău lui Dumnezeu, iar trupul să se pună aici în peşteră, cu sfinții părinţi, căci, iată, locul 
este gata." Mergînd fratele, i-a spus toate celui ce înviase. Apoi, îndată închizîndu-şi ochii, şi-a 
dat duhul în mîinile lui Dumnezeu şi astfel cu cinste a fost pus în peşteră, la locul cel gătit. De 
această preaslăvită minune toţi mirîndu-se, cum fericitul a înviat din morţi cu cuvîntul şi iarăși 
cu cuvîntul l-a răposat, au preamărit pe Dumnezeu. 


Doi frați erau în aceeași mănăstire a Pecerscăi, însoţiţi cu dragostea inimii, care din 
tinerețe un gînd și o rîvnă aveau spre Dumnezeu: loan şi Teofil. Aceştia au rugat pe fericitul 
Marcu ca să le gătească un loc de obşte, spre îngroparea lor cînd Domnul va porunci. După 
multă vreme, Teofil, cel mai mare frate, s-a dus undeva cu trebuinţa mănăstirească, iar cel mai 
tînăr, loan, bine plăcînd lui Dumnezeu s-a îmbolnăvit şi a murit şi l-au pus în peşteră la locul 
cel gătit. Apoi, după cîteva zile s-a întors din călătorie Teofil şi, înştiințîndu-se despre moartea 
fratelui său, s-a întristat foarte şi, luînd pe unii cu sine, s-a dus în peşteră, vrînd să vadă pe cel 
ce murise, în ce loc este pus. 


Văzînd că este pus în mormîntul cel de obște, la locul de mai sus, nu i-a plăcut și cîrtea 
împotriva fericitului Marcu, zicîndu-i: "Pentru ce l-ai pus aici în locul meu de vreme ce eu sînt 
mai bătrîn decît el?". Iar fericitul, smerit fiind, se pleca lui, zicîndu-i: "lartă-mă, frate, căci am 
greşit". Apoi, întorcîndu-se spre cel ce murise, i-a zis: "Frate, scoală-te, dă locul acesta fratelui 
tău celui mai bătrîn, iar tu să te culci la locul cel mai de jos”. Îndată, după cuvîntul fericitului, 
mortul s-a sculat și s-a culcat la locul cel mai de jos, iar cei ce merseră cu dînsul se spăimîntară 
foarte. Atunci, fratele care cîrtise asupra cuviosului a căzut la picioarele lui, zicîndu-i: "Am 
greşit, părinte, mişcînd pe fratele din loc, mă rog ţie, poruncește ca iarăși să se culce acolo”. 


Fericitul i-a răspuns: "Domnul Insuşi, ridicînd vrajba dintre noi pentru cîrtirea ta, ca nu 
totdeauna vrăjmăşuind, să ţii răutate asupra mea; EI a făcut aceasta cu trupul mortului acestuia, 


căci a arătat şi după moarte dragostea ce are pentru tine, dîndu-ți întîietatea şi s-a sculat din 
partea cea mai de sus a mormîntului, care de obște s-a gătit vouă. Pentru că a scula morții este 
dumnezeiesc lucru, iar eu sînt un om păcătos. De aceea nu pot singur de la mine fără pricină să 
zic acestui mort: Scoală-te şi culcă-te iarăşi în locul de mai sus. Să-i poruncești tu lui, dacă te 
va asculta. Însă și aceasta s-o ştii, că ţi se cădea să nu ieși din viaţă și îndată să-ţi moștenești 
întîietatea, ci, de vreme ce nu eşti gata de ieşire, mergi de te îngrijește de mîntuirea sufletului 
tău şi după puţine zile aici te vor aduce”. 


Acestea auzind, Teofil s-a întristat foarte şi s-a înfricoşat, socotind că îndată căzînd 
acolo va muri, şi nici nu nădăjduia să mai ajungă la mănăstire. Apoi, abia venindu-şi în sine, a 
mers la chilia sa, fiind cuprins de plîngere nemîngiiată. A împărțit toate ale sale cele de nevoie, 
lăsîndu-şi numai o rasă și o mantie şi în toate zilele aștepta ceasul morții, dar nimeni nu putea 
ca să-i astimpere amarul plîns, ci acei ce voiau a-l mîngîia, spre mai mare tînguire îl porneau și 
nici nu puteau a-l sili să guste ceva din bucatele cele dulci, ci lacrimile îi erau pîine, ziua şi 
noaptea. 


Sosind ziua cu lacrimi îşi spăla faţa și zicea: "Nu știu de voi ajunge seara". lar noaptea 
venind, iarăşi cu lacrimi ochii săi îi închidea, zicînd: "Cine ştie de voi ajunge pînă dimineaţă, 
căci mulți din somn dimineaţa n-au ajuns seara şi mulți dormind nu s-au sculat din pat. Apoi 
cum să nădăjduiesc a fi viu, eu care am luat înştiinţare că peste puţină vreme mă voi sfirşi”. 
Tefil se ruga deci către Domnul ca să-i dea după îndurările Sale vreme de pocăință, pururea 
flămînzind şi plîngînd, şi astfel mulți ani făcînd, atît de mult îşi subțiase trupul, încît și membrele 
lui puteau a le număra şi din multă plîngere se lipsise de lumina ochilor. 


Cuviosul părintele nostru Marcu, cunoscîndu-şi ceasul ducerii sale către Domnul, a 
chemat pe "Teofil și i-a zis lui: "lartă-mă, frate, mulţi ani te-am mîhnit şi te roagă lui Dumnezeu 
pentru mine, că iată, acum mă duc din lumea aceasta. Iar de voi lua îndrăzneală nu voi uita să 
mă rog pentru tine, ca să ne învrednicească Domnul, ca amîndoi văzînd acolo pe Sfinta Sa faţă, 
să ne vedem unul pe altul şi să petrecem acolo, la locul cuvioșilor părinţilor noştri Antonie și 
Teodosie ai Pecerscăi”. 


Teofil cu plîngere i-a răspuns: "Pentru ce mă laşi, părinte? Sau ia-mă cu tine, sau dă-mi 
aici vedere. Ştiu că pentru păcatele mele căzînd în peşteră aș fi murit înaintea ta, cînd ai ridicat 
pe fratele cel mort. Dar Domnul m-a cruțat, pentru sfintele tale rugăciuni, aşteptîndu-mi 
pocăinţa, deci şi acum poţi să-mi dai ceea ce te rog, sau să mă 1ei cu tine către Domnul, sau să 
văd". Cuviosul Marcu i-a zis: "Frate, să nu te mîhnești, că pentru Dumnezeu ai orbit cu ochii 
trupeşti, iar cu cei duhovnicești vezi înţelepciunea cea adevărată. Eu mai mult am voit ca să fiu 
pricina orbirii tale, că ţi-am spus despre moarte, vrînd să-ți fie de folos sufletului şi înalta 
cugetare trupească spre smerenie s-o aduc. Căci inima înfrintă şi smerită (nu aceea ce se laudă 
cu întîietate) Dumnezeu nu o va urgisi. Pentru aceea nu-ţi este de trebuinţă să vezi lumina 
aceasta de puţină vreme, dar cere la Domnul să vezi slava Lui în lumina cea pururea fiitoare. 
Să nu doreşti de moarte, că va veni chiar cînd n-ai voi. Însă acesta va fi semnul ducerii tale, că, 


mai înainte cu trei zile de sfîrşitul tău, vei vedea şi așa te vei duce la Domnul şi acolo vei vedea 
lumina cea nesfîrşită şi slava cea negrăită”. 


Această nemincinoasă proorocire despre sfîrşitul lui Teofil lăsînd-o Cuviosul părintele 
nostru Marcu, a sfîrșit întru Domnul viața sa cea vremelnică de pe pămînt şi ca un poruncitor 
al morților și prooroc, cu Domnul nostru lisus Hristos începătorul învierii şi cu toţi sfinții 
prooroci a început veșnica viață. Moaştele lui făcătoare de minuni sînt puse în peşteră, unde şi- 
a săpat singur mormîntul şi dau neîmpuţinate tămăduiri tuturor celor ce cu credință se duc la 
cinstita lui raclă. Acolo se află și fiarele ce le purta pe sine cuviosul și crucea cea de aramă din 
care bea apă, pe care cu buzele sale atît de mult a sfințit-o, încît s-a făcut şi aceea făcătoare de 
minuni, Căci câți credincioşi veneau şi beau apă sfîntă din acea Sfîntă Cruce, primeau mai presus 
de fire nemincinoasă tămăduire la neputinţele lor. 


Fericitul Teofil avînd rană în inima sa, a vrut mîhnire îndoită, tînguindu-se cu amar și 
de despărțirea părintelui și povăţuitorului său, Cuviosul Marcu, și de sfîrşitul său, pe care îl 
aştepta în toate zilele, aducîndu-şi aminte de proorocia aceluiași fericit de care se despărţise; 
deci vărsa izvoare de lacrimi care mai mult i se înmulţeau. Avea un obicei fericitul Teofil: cînd 
se îndeletnicea la rugăciune şi îi veneau lacrimile, atunci punea un vas și plîngea deasupra lui, 
pe care îl umpluse de lacrimi de atâţia ani. Apoi, venindu-i lumina ochilor şi văzînd, după 
făgăduinţa Cuviosului Marcu, a cunoscut că sfîrşitul său era aproape. Drept aceea a început a 
se ruga lui Dumnezeu mai cu osîrdie, ca să-i fie primite lacrimile. 


Ridicîndu-şi în sus mîinile, zicea așa: "Stăpîne, iubitorule de oameni, Doamne lisuse 
Hristoase, Dumnezeul meu, Care nu voieşti moartea păcătosului şi aștepți întoarcerea lui, Tu, 
Care ştii neputința noastră, Împărate preasfinte, Mîngiietorule cel bun, sănătatea bolnavilor, 
mîntuirea păcătoşilor, întăritorule al celor slabi, scăparea căzuţilor, mă rog Ţie în ceasul acesta, 
arată spre mine, nevrednicul, mila Ta; primeşte vărsarea amarelor mele lacrimi şi varsă spre 
mine, păcătosul, noianul milostivirii Tale cel nedeşertat, ca să nu mă ispitesc de vămile din 
văzduh, nici să mă stăpînesc de domnii întunericului, pentru rugăciunile marilor, plăcuților Tăi, 
Cuvioşii părinţii noştri: Antonie şi Teodosie ai Pecerscăi şi ale tuturor părinţilor celor ce din 
veac bine ţi-au plăcut Ţie”. 


Grăind aceasta fericitul Teofil, iată că a stat înaintea lui îngerul Domnului în chip de 
tînăr frumos, zicîndu-i: "Bine te rogi Teofile, dar de ce te lauzi cu deșertarea lacrimilor adunate 
în vas?". Atunci îndată i-a arătat un vas mai mare decît acela, plin de frumoasă mireasmă, ca 
nişte mir de mult preț şi a zis: "lată, din ale tale lacrimi pe care în rugăciunea către Dumnezeu 
le-ai vărsat din inimă şi le-ai şters cu mîna, sau cu haina, sau cele ce au căzut pe pămînt din 
ochii tă1 - pe acelea toate le-am adunat în vasul acesta şi le-am păzit cu porunca Stăpînului și 
Făcătorului meu. Acum sînt trimis să-ți spun ţie bucurie, că te duci la Cel ce a zis: Fericiți cei 
ce pling, că aceia se vor mingiia. Zicînd acestea şi lăsîndu-i vasul, s-a făcut nevăzut. 


Fericitul Teofil, chemînd pe egumen, i-a spus arătarea şi vorbele îngerului, şi i-a arătat 
apoi şi cele două vase pline cu lacrimi, unul al său, iar altul îngeresc, mai frumos mirositor ca 
aromatele şi s-a rugat să i le toarne peste trupul său după moarte. A treia zi, după ce a căpătat 
vederea sa, s-a dus către Domnul spre vederea dumnezeirii celei în trei firi, iar cinstitul lui trup 
l-au pus în peşteră după vrednicie cu iubitul său frate, fericitul loan, aproape de Cuviosul Marcu, 
şi l-a uns din vasul cel îngeresc, încît toată peştera s-a umplut de bună mireasmă. Pe urmă a 
turnat şi celălalt vas de lacrimi pe dînsul, ca cel ce a semănat lacrimi pe pămînt să secere în cer 
bucurie, pe care a cîştigat-o prin mijlocirea Cuviosului şi povăţuitorului său Marcu Peştereanul, 
făcătorul de minuni şi cu darul lui Dumnezeu a toată mîngîierea Celui în Treime lăudat, Căruia 
] se cuvine slavă, acum şi pururea şi în vecii vecilor. Amin. 


66. PĂTIMIREA SFINTEI MUCENIȚE ANISIA FECIOARA 
(30 DECEMBRIE) 


În vremea prigonitorului Maximian era o fecioară cu numele Anisia, născută în vestita 
cetate a Tesalonicului. Era născută din părinţi bogaţi şi credincioși, învăţindu-se frica 
Domnului, dar mai mult sporind în fapte bune, decît cu anii, pentru că părinţii ei o hrăneau mai 
mult cu dogmele bunei credinţe decît cu laptele. Trecînd anii săi cei prunceşti, se vedea buna ei 
cuviință mai presus de nădejde şi o învăţa cu citirea de cărți mai deosebite; iar ea, fiind 
înțeleaptă, cu înlesnire toate le înțelegea, arătînd roduri vrednice de învățătură. 


Fiind plină de duhul lui Dumnezeu şi de obiceiurile cele îngereşti, cu adevărat strălucea 
faţa ei de o frumusețe aleasă, neieşind din casa sa şi ascunzîndu-și frumuseţea tinereților sale în 
cămara sa. De multe ori grăia către sine cu mîhnire: "O! înşelătoare viaţă a tinereţii, care, sau 
vatămi pe alţii, sau singură te vătămi de alții; bune sînt bătrîneţele, dar vai mie! că lungimea 
vremii mă umple de mîhnire, căci multă vreme mă desparte de cele cereşti”. Niciodată nu înceta 
această fecioară a chema pe Hristos întru ajutor, plecîndu-şi genunchii şi udînd pămîntul cu 
lacrimi. 


Trecînd părinții ei la Domnul, s-a făcut moștenitoarea averii părintești şi cugeta ce va 
face cu acea bogăţie pe care o moştenise. Căci avea adunată o visterie mare de aur şi de argint 
şi case prea măreţe, multe turme de dobitoace, robi şi roabe, mulțime nenumărată de haine de 
mare preţ, de mătase ţesute cu fir, podoabe de aur și tot felul de mărgăritare şi de pietre scumpe 
şi stălucea cu mărimea bogăției. 


Acestea văzîndu-le, Sfînta Anisia zicea: "Cum ne vom mîntui întru atîtea bogății 
pământești? Cum vom călca capul balaurului şi cum ne vom dezbrăca de înşelăciunea lui ca de 
haină? Însă ştiu ce voi face. Împotriva balaurului voi face meșteșug de balaur; că el, în toţi anii, 
dezbrăcîndu-se de pielea lui cea veche, se înnoiește; deci să ne dezbrăcăm şi noi de felurile 
bogăției, pentru că acestea mai vîrtos vatămă pe cei ce le cheltuiesc, iar pe cei ce le strîng îi 
omoară cu otravă nevindecată, apoi pe cei lacomi şi nedarnici îi leagă cu funiile şi cu cursele 
lor. Cîştigarea moşiilor îndeamnă spre mînie și aduce vicleană strîngere şi mincinoase măsuri. 
Hainele cele de mult preţ învaţă umblarea cu mărire deşartă şi ne vînează spre păcat. Salbele 
cele de aur și ghirlandele deprind grumajii cu mîndrie și poftesc să fie văzuţi şi slăviți. 


Deci, așa să facem cu dînsele: să fim stăpîni ale lor după fire, mai înainte pînă a nu ne 
stăpîni ele pe noi mai presus de fire. Voi fi dar cu adevărat doamnă, bine cheltuindu-le pe ele și 
abătîndu-mă de la ispitele cele ce se nasc printr-însele. Le voi da spre îndestularea văduvelor şi 
săracilor și ca într-o comoară le voi pune pe ele. Căci credincios este Domnul, Cel ce pe toate 
le primeşte în mîna Sa şi nu numai îndoit, ci însutit va răsplăti, cu adăugirea vieții celei veşnice. 


Să împărțim toate, ca pe toate să le primim întregi cu înmulţire însutită. Apoi, vînzîndu- 
le, să căutăm Crucea, căci împărțindu-le cu înlesnire vom merge spre Hristos. Cele pămînteşti 
cu pămîntul să le lăsăm, ca să viețuim cu îngerii în ceruri. Să fugim de viaţa aceasta pierzătoare 
şi plină de necurăţenie şi să poftim nevoinţele cele duhovnicești şi viaţa cea nepieritoare. Să 
schimbăm cele vremelnice pe cele veşnice, să cinstim nunta cea nestricată, să petrecem întregi 
şi să păzim zidirea curată a Ziditorului, iar pecetea fecioriei să o închinăm neatinsă lui Hristos, 
ca atunci cînd va veni să afle grădina încuiată, izvorul pecetluit şi nicidecum tulburat. Acum 
cînd este tîrgul, să facem negustorie. Goana și necazurile să-mi mijlocească slavă, tiranii şi 
muncile să-mi deschidă mîngiierea raiului; iar rănile şi temniţele să mă ducă în cămara lui 
Hristos, pentru că nu numai ale bărbaților sînt răsplătirile, ci şi ale femeilor”. 


Acestea grăind întru sine, se ruga cu lacrimi, zicînd: "Doamne lisuse Hristoase, lumina 
mea și izvorul nemuririi, rădăcina curăţeniei, Cel zămislit negrăit în pîntecele Fecioarei şi Care 
după naştere pe Maica Ta cea Preacurată ai păzit-o fără prihană, bunule Doamne, dă-mi ca să 
nu rămîn afară de ceata feciorească, să nu fiu lipsită de cămara Ta. Rînduiește-mă în numărul 
fecioarelor cele înțelepte şi mă învredniceşte cu făclie nestinsă să te întîmpin pe Tine, ca fără 
prihană, săvîrşindu-mi nevoinţa, să fiu părtaşă slavei Tale”. 


Aşa rugîndu-se Sfînta Anisia, îndată a vîndut toate, nu la preţul care se cuvenea şi nici 
a face tîrg, ci numai așa zicea către negustori: "Vezi că lucrurile care se vînd sînt ale săracilor 
şi ale scăpătaților; deci dă prețul cît este cu drept, ca împreună și ție să-ți cumperi oarecare 
răsplătire, căci drept este Domnul şi dreptatea iubește şi răsplăteşte după dreptate”. 


Vînzîndu-şi toată bogăţia, preţul cel luat îl împărțea săracilor şi celor ce pătimeau prin 
legături, umblînd prin toate temniţele şi nu numai dîndu-le cele de trebuință, ci mai vîrtos 
slujindu-le cu mîinile sale acelora care, după primirea muncilor şi a rănilor, nu puteau ca să-şi 
slujească lor. Ba încă vindeca pe unii ca aceştia, ungîndu-i cu balsamuri, legîndu-le rănile şi 
mîngîind pe cei mîhniţi, apoi și pe bolnavii cei ce zăceau pe paturi îi cerceta şi din averea sa le 
ajuta lor. Umbla pe ulițe şi pe drumuri şi pe cîți afla prin gunoaie tăvălindu-se, săraci sau 
bolnavi, acelora cu mînă îndurată le da mult ajutor şi uşurare. Și grăia întru sine: "Să nu-mi fie 
mie a căuta dulceți și mîngiieri întru bogății, care nici ca o picătură de apă nu se vor afla la ziua 
judecății”. 


Împărţindu-le toate pînă la banul cel de pe urmă și nelăsîndu-și nimic, s-a închis într-o 
casă și lucra cu mîinile sale, cîștigînd hrana cea de nevoie trupului, prin osteneala sa şi întru 
sudoarea feţii sale mîncînd pîine, ascultînd astfel pe apostolul care găieşte: Cel! ce nu lucrează 
să nu mănince, pentru că cuviincios lucru este a se hrăni din osteneala miinilor sale. Şi se 
îndeletnicea în rugăciuni şi în posturi, viețuind ca o ființă fără de trup, căci se deprinsese în 
asprime şi în nevoinţă, toate zilele petrecîndu-le în osteneli şi în citirea dumnezeieştilor cărți, 
iar nopţile în citirea psalmilor şi în alte rugăciuni. În loc de pat avea pămîntul și în loc de 
aşternuturi moi, o rogojină, iar în loc de învelitori calde, o zdreanță proastă; şi dormea foarte 
puţin, căci grăia întru sine: "Nu fără primejdie este mie a dormi cînd vrăjmașul meu este cu 
trezire”. 


Mai multe lacrimi vărsa decît bea apă, suspinările ei erau mai multe decît cuvintele cele 
grăite de dînsa, apoi atît era de cuprinsă de dragostea cea dumnezeiască, încît cînd își pleca 
genunchii la rugăciune i se părea a cădea la picioarele Mîntuitorului, sărutîndu-le şi ștergînd cu 
părul capului ei praful de pe picioarele Domnului. Nişte cugete ca acestea nășteau într-însa 
izvoare de lacrimi, asemenea aceleia care a spălat cu lacrimi picioarele Stăpînului și le-a şters 
cu părul capului. Ea avea neîncetată dorinţă a se dezlega și a viețui cu Hristos. Se bătea în piept 
ŞI se ruga, zicînd: 


"Atotputernice Doamne, Dumnezeule, Părintele Unuia Născut Fiului Tău, lisus Hristos, 
al Domnului Dumnezeului şi Mîntuitorului nostru, Cela ce şezi pe scaunul slavei Tale, Căruia 
Îţi slujesc mii de mii de arhangheli și mii de mii de îngeri îţi stau înainte, supunîndu-se poruncii 
Tale: scaunele, domniile, începătoriile, stăpîniile, pe care Te laudă heruvimii şi Te măresc 
serafimii neîncetat cîntînd întreită cîntare. Tu pe duhurile care nu se plecau ie le-ai cufundat 
în tartarul cel prea adînc şi pe balaur, care s-a lipit de darul Tău, l-ai legat cu legături nedezlegate 
şi scaunul lui l-ai surpat la pămînt şi de la slujba cea cerească l-ai izgonit, lipsindu-l de viața 
cea fericită, iar cu moartea cea cu defăimare a Crucii, ai surpat mîndria aceluia. 


Tu din sînurile Tale cele fără prihană ai trimis la noi pe Dumnezeu Cuvîntul, Care era 
mai înainte de veci, pe Mîntuitorul sufletelor noastre, Cel născut prin umbrirea Duhului Sfînt și 
din Maria Fecioara, Care printr-Însul ai căutat oaia cea rătăcită, ai întărit pe cea neputincioasă 
Şi ai vindecat pe cea zdrobită. Pe Tine Te chem, eu smerita şi păcătoasa roaba Ta, cu toată inima 
mea. Tu, Cel ce ştii gîndurile fiecăruia, focul cel aruncat în lume de Unul Născut Fiul Tău l-ai 
aprins în inima mea și scînteia credinţei, care este în mine, ai schimbat-o în făclia dragostei. 
Vino să mă mîntuiești, pe mine, nevrednica roaba Ta, pentru că pe Tine Te doresc, pe Tine Te 
caut şi de Tine mă lipesc din toată inima mea. 


Doamne Dumnezeule, Fiule, primeşte rugăciunea mea cea adusă Ţie, cu inimă zdrobită 
şi cu duh de smerenie. Nu mă trece cu vederea pe mine, pentru care, o! Iisuse Hristoase, ai fost 
pironit pe cruce şi lovit peste obraz; pentru care ai băut oţet cu fiere şi ai gustat moartea amară 
şi a treia zi ai înviat din morți, Te-ai înălţat la cer şi şezi de-a dreapta Tatălui. 


Nu mă rușina, nici nu mă lepăda din numărul roabelor Tale, ci învredniceşte-mă ca o 
creștină a mă mîntui prin semnul Sfintei Tale Cruci. Fă-mă părtașă patimilor Tale, săvîrşind în 
mine voia Ta, ca să fiu credincioasă a mă arăta feţei Tale. Tu mă păzeşte, pătrunde cu frica Ta 
trupul meu, căci de judecăţile Tale m-am temut. Închide ochii mei ca să nu vadă deșertăciunea, 
ci mai bine mă rog Ție, deschide-i ca să cunosc minunile din legea Ta, căci spre Tine sînt 
aruncată din pîntecele maicii mele. Tu ești Domnul meu; tatăl meu şi maica mea m-au părăsit, 
iar Tu, Doamne m-ai primit. 


Îndreptează paşii mei ca să nu mă umplu de ruşine, eu roaba Ta; fă cu mine semn spre 
bine şi împlinește cererea mea, pentru că înaintea Ta este toată dorirea mea şi suspinul meu de 
la Tine nu s-a tăinuit. Iarăşi către Tine mă rog, Dumnezeule părinte, ajută-mi ca să nu se afle 
prihană în mine, roaba Ta, căci Ţie mă aduc punîndu-mă pe altarul mărturisirii și al smereniei 
mele, să fiu primită ca o ardere de tot; astfel să fie jertfa mea înaintea Ta. Învrednicește-mă a 
urma Mielului Tău, Celui fără prihană, lui lisus Hristos, Căruia, împreună cu Tine şi cu Duhul 
Sfînt, se cuvine slava, cinstea şi puterea în veci. Amin”. 


Astfel rugîndu-se, s-a sculat și a însemnat tot trupul său cu semnul crucii. Acestea văzînd 
necuratul balaur, nu răbda viaţa ei cea îngerească şi cerească, căci acum o vedea petrecînd cu 
duhul în cer şi cu toată inima dorind a pătimi pentru Hristos şi scrîșnea asupra ei cu dinţii săi, 
se ispitea a clăti și răsturna casa ei. Dar văzînd-o de pretutindeni îngrădită cu semnul crucii, 
fugea fiind izgonit cu bătăi nevăzute. Însă vrăjmașul aducea sfintei uneori lenevire, iar ea cu 
neîncetată rugăciune, ca cu un zid îngrădindu-se, îndată risipea vicleşugul lui. De aceea se 
mîhnea duşmanul adevărului şi zicea: 


"Vai, mie, ticălosul! Eu pe îngeri din cer i-am atras cu mine împreună şi uriași am supus, 
iar acum de tineri şi de fecioare mă fac de ruşine, pentru că pe moarte ca pe viaţă o iubesc şi 
printr-însa încununîndu-se, aleargă la cer şi apoi îmi lasă lumea nelocuită. Pe mine mă mîngiie 
sîngele mucenicilor celor omorîţi, dar credinţa şi nevoinţele lor, mărturisirea care o fac au 
schimbat cetăți întregi şi neamuri. Locaşurile mele se risipesc, se răstoarnă jertfele, popii mei 
s-au trîndăvit, care mai înainte se înveseleau şi se înfinge Crucea pretutindeni, spre pierderea 
mea. De acum cade împărăția mea, pentru că acei care sînt în munci veseli şi în morminte 
înfricoşaţi, mă ard, mă bat, mă izgonesc de pretutindeni; iar ceea ce era de mine aflat asupra 
lor, aceea s-a aflat spre mai marea mea nevoie. Dar ştiu ce voi face, căci am aflat o măiestrie 
asupra lor”. 


Vrăjmașul îndată află un meşteşug într-acest chip: Vrînd zavistnicul să îngroape în 
țărîna uitării slava sfinților mucenici, ca să nu-şi mai aducă de dînșii aminte neamul cel mai de 
pe urmă, a făcut să rămînă pomenirea lor fără ştire şi fără scrisoare. Deci a rînduit ca fără 
judecată şi fără ispitire să fie omoriţi creştinii nu de împărat şi de ighemoni, ci de poporul cel 
mai prost şi mai defăimat, nepricepînd înrăutățitul, că lui Dumnezeu îi place mai mult 
bunăvoirea decît cuvintele. 


Maximian, prin învăţătura diavolească, singur omorînd mulțime de creştini, s-a arătat 
ca şi cum ar fi slăbit, săturîndu-se de sîngele vărsat, ca o fiară care mănîncă mult și se satură şi 
îi e greu să mai bea sînge nevinovat, atunci ca şi cum ar fi blîndă nu bagă de seamă fiinţele care 
trec pe lîngă ea. Aşa și tiranul acela necurat, urîndu-i-se a mai omori singur, a început a arăta 
blîndeţe prefăcută, şi zicea: "Nu sînt vrednici creştinii ca să fie omoriţi înaintea ochilor 
împărăteşti, căci ce trebuință este a-i ispiti pe dînşii, iar cuvintele și faptele lor a le scrie? Că 
acestea din neam în neam se vor citi şi se vor povesti de acei care vor fi vătămaţi cu aceeaşi 
credinţă creştină şi se va face pomenirea lor în veac. Pentru ce să nu poruncesc ca să fie 
înjunghiaţi ca nişte dobitoace, fără ispitire şi fără scrisoare, ca moartea lor să fie neştiută, iar 
pomenirea lor să piară în tăcere". 


Astfel, necuratul împărat sfătuindu-se, îndată a dat poruncă pretutindeni, ca oricine 
poate să omoare pe creştini, fără frică, netemîndu-se pentru acea ucidere de vreo judecată sau 
pedeapsă. Deci, se omorau creştinii pretutindeni, fără număr, în toate zilele şi în tot ceasul, peste 
tot locul, în toate cetăţile, pe uliți și drumuri, prin case şi prin tîrguri. Fiecare cum întîlnea pe 
cineva şi cunoştea că este creştin, îndată fără să zică ceva îl lovea cu orice s-ar fi întîmplat, sau 


îl înjunghia, sau cu sabia îl tăia, sau cu piatra, cu lemn şi îi omorau ca pe nişte fiare sau 
dobitoace, încît se împlinea Scriptura: Că pentru Tine ne omoară toată ziua, socotitu-ne-am ca 
nişte oi de junghiere. 


În acea vreme a obişnuitei ucideri, Sfînta fecioară Anisia, arzînd cu inima ca să moară 
pentru Hristos, fiind mişcată de duh, a ieşit din casa sa, voind să meargă la biserica Domnului. 
Intrînd pe poarta ce se numea a Casantrionei, se auzea gîlceavă în popor, căci se prăznuia de 
păgîni în acea zi praznicul Soarelui, cu aducere de jertfe necurate. Și iată unul din ostașii 
împărăteşti venea asupra ei şi a oprit-o zicînd: "Stai, fecioară, spune-mi unde mergi?". Ea, 
văzîndu-l fără rînduială și fără ruşine şi socotindu-l a fi ispită a vrăjmașului, s-a însemnat cu 
semnul Sfintei Cruci înaintea ochilor lui. Acela ca o fiară - căci cu adevărat era mai cumplit 
decît fiara - neruşinîndu-se de tăcerea cu multă înțelepciune a fecioarei şi socotindu-se pe sine 
a fi ocăriît şi trecut cu vederea, a prins-o ca un lup pe oaie și cu glas cumplit o întreba: "Cine 
eşti şi de unde vii?" 


Mielușeaua lui Hristos, voind să scape din mîinile lui şi din căutarea cea fără de 
rînduială, cu răspunsuri blînde se silea a se izbăvi de dînsul, zicînd: "Sînt roaba lui Hristos și 
merg la biserică”. Acela fără de ruşine, îndemnîndu-l diavolul care era într-însul, a zis: "Nu te 
voi lăsa să te duci acolo, ci te voi duce la jertfele zeilor noştri, căci pe Soare îl cinstim astăzi”. 
Aceasta zicînd, i-a luat cu sila acoperămîntul de pe capul ei, vrînd să-i descopere bine faţa. Ea, 
întorcîndu-se cu bărbăţie şi nelăsîndu-se ocărîtă, a scuipat în faţa lui, zicînd: "Să te certe pe tine 
lisus Hristos al meu, diavole". Iar el, umplîndu-se de iuțime şi numele lui Hristos nerăbdînd a- 
| auzi, a scos sabia cu care a lovit-o în coastă și a străbătut printr-însa. Sfînta fecioară, îndată 
căzînd la pămînt, cu vărsarea sîngelui ei şi-a dat și sfîntul său suflet în mîinile lui Hristos, 
Dumnezeul său, pe Care ÎI iubea şi dorea cu osîrdie, să moară pentru El, în toate zilele vieții 
sale. 


Poporul care o vedea moartă, trecea pe alăturea şi plîngea, pe de-o parte pentru jertfa 
tinereților ei şi pentru cumplita moarte, iar pe de alta cîrtea asupra poruncii împărăteşti fără de 
Dumnezeu, că a făcut judecată nedreaptă, ca să piardă pe poporul cel nevinovat. lar cinstitele 
ei moaşte luîndu-le creştinii şi îngrijindu-le cu cinste, le-a îngropat ca la două stadii de poarta 
ce se numea Casandrionei, din partea stîngă a drumului de obşte, unde mai pe urmă au zidit o 
casă de rugăciune peste dînsa. Acestea s-au făcut stăpînind Maximian, iar peste noi împărăţind 
întru nesfîrşiţii veci lisus Hristos, Domnul nostru, Căruia împreună cu Tatăl şi cu Sfîntul Duh, 
I se cuvine cinstea şi slava în veci. Amin. 


67. VIAȚA CUVIOASEI MAICII NOASTRE MELANIA ROMANA 
(31 DECEMBRIE) 


Nu se fălește Roma, cetatea cea mare, cea prea strălucită şi mult vitează, nici se înalță 
şi se cinsteşte atîta pentru frumuseţea locului, pentru biruinţele ei, pentru vechimea şi pentru 
alte covîrşiri, cît se slăveşte după vrednicie şi după cuviință se împodobește, pentru sfinţii robi 
ai Stăpînului Hristos, cuvioşii şi mucenicii care, cu fapte bune, au petrecut şi s-au luptat 
bărbăteşte cu vrăjmașul şi au defăimat dezmierdările trupeşti şi toată desfrînarea, făcîndu-se 
celor mai de pe urmă pildă de petrecere îmbunătățită. Chiar şi femeile, care sînt firi 
neputincioase, au săvîrşit de-a pururea pomenitele nevoinţe vitejești şi strălucite biruinţe. Dintre 
acestea una este şi Sfînta Melania, care a odrăslit din părinţi creștini drept-credincioşi şi a fost 
nepoata Sfintei Melania, aceea ce se zicea bătrînă, care a cercetat în muntele Nitriei pe mulți 
sfinți părinți şi multora a slujit din averea sa. 


În sfinta cetate a Ierusalimului, sîrguindu-se treizeci şi şapte de ani, ca Avraam, cu 
iubirea de străini, o! cît de mulţi creştini a odihnit, dintre cei care veneau de la răsărit şi de la 
apus, de la miazănoapte și de la miazăzi! Bisericilor şi mănăstirilor le-a făcut mult bine, pe 
monahi şi monahii le-a îndestulat cu toate cele de trebuinţă, închisorile şi temniţele erau pline 
de facerile ei de bine. În Roma, patria sa, la multe femei și bărbaţi, a fost pricinuitoare de 
mîntuire, povăţuindu-i cu sfatul cel folositor, spre calea ce duce la viaţa veşnică. A unei femei 
ca aceea, plăcută lui Dumnezeu, era nepoată această Cuvioasă Melania, născută în Roma cea 


veche, din fiul ei, fiind de neam bun şi prealuminat, căci şi moșul şi tatăl ei erau din cei mai de 
frunte şi bogaţi romani. 


Melania, ajungînd în vîrstă, dorea să-și păstreze fecioria şi pentru aceasta de multe ori 
supăra pe părinţii ei cu prea multe rugăciuni. Dar, de vreme ce ei nu mai aveau alt fiu, ci numai 
pe ea, şi nu aveau pe cine să lase moştenitori ai bogăției lor, de aceea, fără voia ei, la paisprezece 
ani de la naşterea sa, au însoțit-o cu un bărbat, deopotrivă cu slava neamului celui bun, cu 
numele Apelian, care avea şaptesprezece ani de la naștere. 


Săvirşindu-se nunta şi vieţuind ei în însoţire cinstită, Melania nu şi-a schimbat gîndul, 
ca măcar dacă nu poate a-şi păzi fecioria, cel puţin să trăiască în curăţie. De aceea ruga pe 
bărbatul său în tot chipul, pentru păzirea curăției, adeseori sfătuindu-l şi cu lacrimi, zicînd: "O, 
cît de fericiți am fi fost, de am fi viețuit împreună întru curăţie din tinerețele noastre, slujind lui 
Dumnezeu fără amestecare trupească, de care lucru am dorit totdeauna şi doresc şi am fi fost 
unul altuia pricinuitori de viaţă mai frumoasă şi mai cu plăcere de Dumnezeu. 


Dacă tinereţele tale cele iubitoare de plăceri te opresc a face aceasta și nu poți a răbda, 
atunci lasă-mă măcar pe mine și nu-mi fi piedică scopului meu. lată îţi dau pentru mine 
răscumpărare toată bogăţia mea, robii şi roabele, visteriile (aurul şi argintul) şi averea cea fără 
de număr. Toate acestea le ai, numai să fiu liberă de tine”. El nici n-o oprea cu totul de la acest 
gînd al ei şi nici nu voia desăvirşit să o libereze, ci zicea către dînsa cu dragoste: "Nu este cu 
putinţă a fi acum aceasta, pînă ce nu vom vedea din noi moştenitori ai averilor pe care le avem. 
Pentru că nici eu nu mă voi lăsa de scopul tău cel bun - că este cu necuviință bărbatului a fi 
întrecut de femeie, în dorinţa cea dumnezeiască şi în fapta cea bună. Să aşteptăm pînă cînd va 
da Dumnezeu rod însoțirii noastre şi atunci vom alege viața în chipul pe care-l vei voi”. 


Melania s-a învoit cu sfatul bărbatului şi le-a dat Dumnezeu rod pîntecelui parte 
femeiască, pe care, cum a născut-o, a făgăduit-o lui Dumnezeu pentru păzirea fecioriei, plătind 
datoria cea pentru sine; că ceea ce pentru sine ea n-a putut păzi, fiind dată fără de voie însoțirii, 
aceea dorea să fie păzită fiica e1. Apoi şi spre altă viaţă mai înaltă pregătindu-se, a început mai 
mult a se deprinde cu înfrînarea și postul, lepădîndu-se de toată plăcerea trupului, iar haine 
frumoase şi podoabe femeiești de mult preţ nu voia să poarte și la baie nu se ducea. Dacă cîndva 
ar fi fost silită de bărbatul său sau de părinți să se ducă la baie, apoi nedezgolindu-şi trupul îşi 
spăla numai faţa şi ieşea. Roabelor le poruncea şi le dăruia cîte ceva, ca să nu spună la nimeni 
despre aceasta, apoi amintea făgăduinţa bărbatului său, zicînd: "lată, acum avem moştenitor al 
averilor noastre. Să petrecem de acum singuri, precum mi-ai făgăduit". EI însă n-o asculta. 


Melania, văzînd pe soțul ei neînduplecat, a cugetat să fugă pe ascuns într-o latură 
neștiută, lăsînd tată, lăsînd mamă, bărbat, fiică şi toate bogăţiile. Astfel, era cuprinsă de dorirea 
dumnezeiască şi de dragostea vieţii curate. Și ar fi făcut aceasta de nu ar fi fost oprită de sfatul 


unor oameni cu bună cuviinţă, care îi spuneau aceste cuvinte apostoleşti: Celor ce s-au însurat, 
le poruncesc nu eu, ci Domnul, ca femeia să nu se despartă de bărbat. Şi iarăşi: Bine este 
femeie, de-ți vei mintui pe bărbatul tău. Oprindu-se cu nădejdea mîntuirii bărbatului, s-a lăsat 
de acest gînd. 


Socotind, însă, mare greutate să fie robită cu legea însoțirii, Melania purta în taină, pe 
trupul său, o cămașă de păr aspru, afară de vremea cînd ştia că are să fie văzută de bărbatul său, 
Şi în acea vreme o dezbrăca ca să nu se înștiințeze bărbatul său de o viaţă ca aceea. Odată, 
văzînd aceasta sora tatălui său, rîdea de acea haină de păr, dosădind-o cu defăimări pentru 
deprinderea ei. Dar Melania a rugat-o cu multe lacrimi să nu spună nimănui. 


După o vreme, iar a zămislit în pîntece şi se apropia să nască. Sosind pomenirea Sfîntului 
Mucenic Lavrentie, a petrecut toată noaptea fără somn, în plecarea genunchilor și în citirea de 
psalmi, nevoindu-se a covîrşi durerea cea firească dinaintea nașterii. Și s-a făcut ziuă, dar ea n- 
a încetat rugăciunea cea cu multă osteneală şi se înmulţeau şi durerile naşterii, iar ea petrecea 
încă în rugăciuni. Apoi din osteneala rugăciunii de toată noaptea şi din durerea cea firească a 
slăbit şi cu greu a născut un prunc de parte bărbătească, pe care, botezîndu-l, îndată s-a dus din 
lumea aceasta către patria cerească. 


După această naștere, fericita Melania a fost cuprinsă de dureri mai grele, încît se 
primejduia de moarte. Bărbatul ei, stînd înaintea patului, suferea mult pentru dînsa și, cuprins 
de jale, alergînd la biserică, a căzut înaintea lui Dumnezeu cu multă tînguire, cerînd ajutor din 
înălțime, iubitei sale soții. Melania, avînd vreme cu bun prilej ca să aducă pe bărbat la scopul 
său, a trimis la dînsul, fiind el încă în biserică, zicînd: "De voieşti să fim vii amîndoi, să dai 
cuvînt înaintea lui Dumnezeu că de acum înainte nu te vei mai atinge de mine şi vom viețui în 
curăție pînă la sfîrşitul vieţii”. 


Bărbatul ei, iubind-o foarte mult şi prețuind sănătatea ei mai mult decît pe a sa, s-a supus 
voii ei şi a făcut făgăduinţă, în biserică, înaintea lui Dumnezeu, ca după aceea să petreacă 
împreună cu dînsa în neamestecare trupească. Întorcîndu-se slujitorul şi spunînd acea veste 
Melaniei, îndată s-a bucurat cu duhul şi a început a-i fi mai uşor, pentru că durerea trupească s- 
a depărtat prin bucuria duhovnicească și dreapta Celui Preaînalt, care ducea scopul dorinţei sale 
la bun sfîrşit. 


Sculîndu-se Melania din patul durerii, nu după multă vreme, i-a murit şi fiica, odrasla 
cea frumoasă a fecioriei, ceea ce fusese făgăduită lui Dumnezeu. Moartea aceleia mai mult a 
deşteptat pe Apelian către păzirea curăției, iar mai vîrtos cînd îi grăia Melania aceasta: "Vezi 
că Însuşi Dumnezeu ne cheamă spre viaţă curată, pentru că de ar fi privit bine unirea noastră 
trupească, apoi nu ar fi luat pe fiii noştri”. Astfel Apelian și Melania, după însoțirea cea 
trupească a firii, au zămislit viaţa cea duhovnicească, mai presus de fire, petrecînd în post şi în 


rugăciune, întru osteneli, întru omorîrea trupului, unul pe altul îndemnîndu-se spre fapta bună. 
Apoi s-au sfătuit ca toate averile să le dăruiască lui Hristos, prin mîinile săracilor, iar ei cu totul 
să se lepede de lume şi să se facă monahi. 


Auzind părinţii Melaniei hotărîrea lor, îi opreau. De acest lucru Melania și Apelian, 
mîhnindu-se foarte mult, într-o noapte se sfătuiau între dînșii, cum ar putea să se izbăvească de 
cursele lumii cea cu multe împletituri. Deodată, i-a cercetat de sus un dar dumnezeiesc, căci au 
simțit mare şi bună mireasmă venind din cer, pe care nu era cu putinţă nici cu mintea a o ajunge, 
nici cu limba a o spune şi s-au umplut de acea mîngiiere duhovnicească, încît au uitat toată 
mîhnirea lor. Apoi au fost cuprinși de mai mare dorință de bunătăţile cele cereşti, iar lumea și 
cu toate cele ale ei, li s-au făcut urîte. Atunci au vrut să lase toate și să fugă undeva pe ascuns, 
ca să se facă monahi. Dar rînduiala lui Dumnezeu, altfel de cale le-a rînduit pentru lucrul cel 
dorit, căci, peste puţină vreme, a murit tatăl Melaniei şi așa s-au liberat Apelian şi Melania, 
pentru a-și arăta sîrguințele lor. 


Dar, de vreme ce aveau mulțime de averi pe care le făgăduise a le dărui lui Hristos prin 
mîna săracilor, nu îndată s-au despărțit de lume şi de patrie. Deci şi-au ales petrecere lîngă 
cetatea Romei, într-un sat oarecare, pînă ce vor împărți toate săracilor, viețuind precum 
începuseră, păzind curăţenia cu osîrdie. 


Cînd această fericită doime şi-a ales această viaţă străină și plăcută lui Dumnezeu, 
Apelian avea vîrsta de douăzeci și patru ani, iar Melania împlinea douăzeci. Cu adevărat mare 
minune era, că aflîndu-se într-acea vîrstă, în care tinereţile ard ca în cuptorul Babilonului, cu 
focul patimilor trupeşti, această sfîntă doime, avîndu-şi viaţa împreună mai presus de fire, 
petreceau ca tinerii nearși în cuptor, şi aceasta se săvirşea prin voinţa fericitei Melania. Căci 
aceasta ca o înțeleaptă roabă a lui Dumnezeu și pe sine se păzea cu dinadinsul și pe bărbat îl 
ținea în deșteptare încît ea se făcuse bărbatului ei învăţătoare, povăţuitoare și pe calea Domnului 
înainte conducătoare. 


Ducînd o viaţă ca aceasta minunată, își vindeau averile şi le împărțeau fără cruțare celor 
ce le trebuiau. Iar diavolul urîtor de fapte plăcute lui Hristos s-a pornit asupra lor cu răutate şi 
a îndemnat pe un frate al lui Apelian, cu numele Sevir, care întru nimic socotindu-i le răpea 
averile, apoi văzînd că nu 1 se împotrivesc lui și nu ţin seamă de averile cele luate, a început şi 
mai mult a se întinde, făcîndu-se stăpîn pe toate. Ei întru nerăutate răbdau, încredințîndu-se lui 
Dumnezeu şi numai de aceasta le era mîhnire, că cele dăruite lui Hristos intră în mîinile omului 
zavistnic şi apoi mai puţin se dă la săraci, fiind jefuită partea lor. 


Domnul, Cel ce apără pe robii Săi şi-i scoate de la cei ce îi asupresc, a luminat pe 
binecredincioasa împărăteasă Verina. Aceasta auzind despre viața lor cea plăcută lui 
Dumnezeu, avea mare dorință să-i vadă şi de aceea, de multe ori, a trimis către Melania 


rugăciune să vină la palat să se întîlnească cu dînsa. Ca să nu se arate măreață că nu primește 
să se întîlnească cu împărăteasa, Melania a luat şi pe Apelian şi s-au dus amîndoi. Era atunci 
legea pusă ca să nu îndrăznească nici o femeie a intra în casele împărătești cu capul acoperit. 
Însă ea, defăimînd legea cea politicească, iar porunca fericitului Apostol Pavel, fără nici o 
schimbare păzind-o, nici capul nu şi-a descoperit, nici rasa cea săracă cu care era îmbrăcată nu 
şi-a schimbat; ci așa fiind îmbrăcată a mers la casele împărăteşti, neţinînd seama de lucrurile 
cele de mult preţ care erau acolo. 


Mergînd amîndoi acolo, unde ședea împărăteasa, s-au închinat ei, după cum se cădea. 
Împărăteasa, văzînd atîta smerenie, s-a sculat din scaunul său pentru evlavie şi i-a chemat lîngă 
ea. Apoi i-a cinstit foarte mult şi se mira de îmbrăcămintea lor cea simplă şi de atîta smerenie. 
Îmbrăţișînd-o pe Melania, i-a zis: "Fericită eşti tu că ţi-ai ales o viaţă ca aceasta" şi i-a făgăduit 
că se va răzbuna pe Sevir îndată. lar ei au rugat-o ca să nu facă izbîndă, ci numai să-l sfătuiască 
a nu mai fi vrăjmaș, căci ziceau: "mai bine este să fim asupriți, decît să asuprim pe cineva; 
pentru că celui lovit peste obraz i se poruncește în dumnezeiasca scriptură să întoarcă şi cealaltă 
parte a obrazului. Deci mulțumim ţie, o! stăpînă, pentru apărarea cea cu milostivire, iar izbîndă 
asupra lui Sevir nu vrem, ci mai bine vrem ca să nu pătimească ceva pentru noi, căci destul este 
nouă de va înceta de acum a mai face rău şi a mai lua cele ce sînt, nu ale noastre, ci ale lui 
Hristos, ale săracilor, ale văduvelor şi ale scăpătaților. Apoi au rugat pe împărăteasă ca să-i lase 
liberi şi fără împiedicare a-şi vinde averile cele mai mari, adică cetăți, sate, nu numai în Italia 
şi în ținutul Romei, ci şi în Sicilia, în Spania, în Galia şi în Britania. 


Atiîta bogăţie a moştenit de la părinți Melania, încît după împărat nu mai era nimeni ca 
dînșii. Şi s-a dat lui Apelian şi Melaniei această voie, ca fără piedici să-şi vîndă averile lor, care 
erau pretutindeni, precum vor voi. Atunci a vrut Melania să dea sorei împăratului unele daruri 
de mult preț, dar aceea n-a voit să primească nimic, socotind prin aceasta, că se face fur de cele 
sfinte, adică a primi ceva din lucrurile lui Hristos. După aceea i-a liberat din palatul împărătesc, 
întru a lor petrecere, cu multă cinstire. 


De aici se vede că bogăţia lor era foarte mare, căci casele pe care le aveau în Roma, 
nimeni nu putea să le cumpere cu adevăratul preț. Mai pe urmă, arzîndu-se de barbari, s-au 
vîndut cu mai mic preţ, iar banii s-au dat la săraci. Cu neîndoire este a zice că această cinstită 
doime, mai mare bunăvoire au arătat către Dumnezeu, decît lov, pentru că acela fără voie 
pierzîndu-şi bogăţia sa, mulțumea lui Dumnezeu, iar aceştia de bunăvoie s-au lipsit de bogății 
şi au ajutat săracilor. La început viaţa aceasta se părea îngreuiată şi nu atît de lesnicioasă, dar 
mai pe urmă s-a arătat uşoară şi plină de mireasmă duhovnicească, pentru că jugul lui Hristos 
este bun şi sarcina uşoară. Diavolul, urîtorul binelui şi al desăvîrșirii, ispitind, se lupta a-i 
împiedica pe dînşii de la lepădarea de averi, prin iubirea de aur, căci, aducîndu-se în casa lor 
mulţime de aur de la satele ce se vînduseră, prinseseră oarecare dragoste de aur. Dar Melania, 
simțind pe vicleanul, îndată a zdrobit capul lui, socotind aurul ca tina şi împărțindu-l la săraci. 


Odată spunea fericita despre dînsa aceasta: "Aveam un sat şi într-însul un palat foarte 
frumos şi la loc înalt care covîrşea toate satele noastre. De o parte era marea, pe care de sus se 
vedea plutirea corăbiilor şi vînarea peștilor, iar de cealaltă parte, copaci înalți, cîmpii verzi, 
pometuri şi grădini minunate. Acolo era baie foarte frumos făcută, cîntări de felurite păsări, 
fiare de tot neamul, închise în cuştile lor, precum şi vînaturi multe. Și-mi punea vrăjmaşul în 
gînd ca să poftesc satul acela şi să nu-l vînd pentru atîta frumuseţe a lui, ci să-l opresc pentru 
petrecerea mea. Dar cu darul lui Dumnezeu, cunoscînd iarăși vicleșugul diavolului şi 
întorcîndu-mi mintea spre sălașurile Raiului, îndată am vîndut satul acela şi preţul l-am dat 
împrumt Hristosului meu". 


Din averile ce aveau în Italia, ca niște rîuri mari curgeau îndurările lor prin toată lumea, 
pînă la marginile pămîntului. Pentru că trimeteau multă milostivire prin toată lumea, în 
Mesopotamia, Fenicia, Siria, Egipt, Palestina, tuturor bisericilor şi mănăstirilor de bărbaţi şi de 
femei, în casele cele primitoare de străini, la bolniţe, săraci, văduve şi la cei ce erau prin 
închisori, prin temnițe şi pentru răscumpărarea celor ce erau în robie. Astfel, se umpleau din 
mîinile lor, cele cu îndurare, Apusul şi Răsăritul. Apoi se grăiește despre dînşii că au cumpărat 
oarecare ostroave întregi la locuri paşnice și zidind mănăstiri în acele locuri, le dăruiau spre 
hrana rînduielii celei duhovniceşti. Iar sfintele biserici de pretutindeni le împodobeau cu aur și 
argint, cu veşminte preoțești, cusute cu fir și cu toate felurile de bogății. 


Apoi, lăsînd în Italia foarte puţine averi nevîndute au luat cu ei şi pe mama Melaniei, 
fund încă în viaţă şi s-au suit în corabie, plecînd în Sicilia; pe de o parte ca să-şi vîndă averile 
ce le aveau acolo, iar pe de alta ca să cerceteze pe fericitul episcop Pavlan, părintele lor cel 
duhovnicesc. lar după plecarea lor din Roma, peste puțin timp năvălind barbarii, toate cele ce 
erau împrejurul cetăţii şi în tot pămîntul Italiei le-au pustiit cu foc de sabie; deci bine au făcut 
sfinții că au vîndut averile mai înainte de acea vreme, Dumnezeu rînduind aşa. Căci ceea ce era 
să se piardă în zadar fără nici o răsplătire de la Dumnezeu, aceea s-a făcut lor spre plată însutită, 
întru viaţa cea veşnică. Și încă şi-au păzit întreagă vremelnica lor sănătate, ieşind din Italia, ca 
Lot din Sodoma, mai înainte de acea cumplită năvălire şi prădare de barbari. 


Deci mergînd în Sicilia şi mîngîindu-se de vederea Sfîntului Pavlin, apoi bine rînduind 
averea ce aveau acolo au plecat în Libia şi Cartagina; şi mergînd ei pe mare s-a ridicat un vifor 
cumplit și învăluire mare, care ţinu multe zile, încît şi apa de băut se sfirşise în corabie, iar 
corăbierii şi o mulțime de slugi răbdau de sete. Deci cunoscînd Melania că scopul călătoriei lor 
în Libia nu este după voia lui Dumnezeu a poruncit ca să întoarcă velele după vînt, punîndu-și 
nădejdea în Dumnezeu, ca unde va voi El acolo să se îndrepteze corabia. 


Fiind duşi cu vînt grabnic, au sosit pe un ostrov, pe care cu puțin mai înainte de venirea 
lor, năvălind barbarii fără de veste îl robiseră, ducînd cu dînşii o mulțime de bărbaţi, femei și 
copii; şi au trimis răspuns la locuitorii acelui ostrov dacă vor să-şi răscumpere robii, iar de nu, 
pe toți îi vor tăia cu sabia; şi s-a pricinuit poporului plîngere îndoită, pe de o parte că atîtea 
suflete ale rudeniilor lor erau duse în robie, iar pe de alta că au să moară de sabie şi n-au nici o 


nădejde de izbăvire; pentru că puţini aveau cu ce să-i răscumpere pe ai lor, fiind săraci. Deci 
auzind episcopul ostrovului aceluia despre venirea la dînşii a corăbiei de la Roma, a venit ca să 
ceară milostenie pentru răscumpărarea robilor și a dobîndit mai mult decît nădăjduia. Pentru că 
Melania cu bărbatul său, milostivindu-se spre dînșii, le-au dat atîta aur, cît le era de ajuns spre 
răscumpărarea tuturor robilor. 


Plecînd de la ostrovul acela, cu vînt lin care le sufla într-ajutor, degrabă au ajuns în 
Cartagina. Acolo, ieşind din corabie, săvîrşeau lucrul cel obişnuit, adică lucrul milosteniei, bine 
făcînd bisericilor, mănăstirilor şi săracilor şi bucurînd pe cei bolnavi; iar cetatea în care au 
petrecut vreme îndelungată se numea Tagasta. În acea cetate era un preot oarecare, cu numele 
Alipie, bărbat bun şi dascăl îndemînatic spre a învăţa pe cei ce-l ascultau. Pe acesta, iubindu-l 
ei foarte mult, i-au împodobit biserica cu multe podoabe şi multe sate au cumpărat pentru acea 
biserică. Încă şi două mănăstiri au zidit acolo, una bărbătească - și una femeiască. Cea 
bărbătească pentru optzeci de monahi, iar cealaltă femeiască pentru o sută treizeci de monahii 
şi cu tot felul de lucruri de trebuinţă şi de averi; apoi se îndeletnicea Sfînta Melania la mai mari 
postiri şi înfrînare, căci la început mînca odată în zi, la apusul soarelui, hrană puțină, vîrtoasă și 
uscată, după aceea a doua zi gustînd numai, apoi într-a treia zi, cum și toată săptămîna o petrecea 
fără hrană, afară de sîmbăta și Duminica. 


Lucrul mîinilor ei era de a scrie, căci scria foarte frumos şi iute, încît nu scria altcineva 
mai bine decît dînsa, iar cărțile pe care le scria, fiind foarte bune, poruncea ca să se vîndă şi 
preţul lor le da săracilor, căci era din agoniseala mîinilor ei. 


La citirea dumnezeieștilor scripturi foarte mult se nevoia, căci, atunci cînd ostenea lucrul 
miîinilor ei sau cu scrisul, se îndeletnicea cu citirea; apoi dacă slăbeau ochii din citire multă, 
auzul ei îi ajuta să asculte ceea ce se citea de alții, iar dînsa asculta. Obiceiul ei era ca de trei ori 
într-un an să citească Testamentul cel Vechi şi cel Nou; iar cuvintele ce se află într-însele mai 
minunate, pe acelea întărindu-le cu ţinere de minte, de-a pururea le avea pe buzele sale. Somnul 
ei era abia două ceasuri pe noapte, şi acela nu pe pat, ci pe pămînt, pe un sac din păr. Şi zicea 
că totdeauna se cuvine a fi treaz, pentru că nu știa în ce ceas va veni tîlharul, şi într-acest fel de 
trezire a vieţii deprindea şi pe fecioarele sale care-i slujeau; apoi pe mulți tineri i-a înduplecat 
pentru păzirea fecioriei şi a curăţeniei și multe suflete din cei necredincioşi a dobîndit şi le-a 
adus către Dumnezeu. 


Vieţuind în Cartagina şapte ani, a voit să vadă sfintele locuri de la Ierusalim. Deci, 
suindu-se într-o corabie cu maica sa şi cu Apelian, care-i era mai înainte bărbat după trup, iar 
acum frate duhovnic şi împreună postnic, fiind duşi de un vînt bun, au sosit în Alexandria și au 
sărutat pe Sfintul Chiril, arhiepiscopul Alexandriei, cum și pe un alt bărbat mai înainte-văzător, 
cu numele de Teodor. Şi mult folosindu-se din cuvintele lor, iarăși au plecat în călătorie pe mare 
şi au ajuns la sfînta cetate a Ierusalimului, unde cu multă umilință şi cu nespusă bucurie a inimii 
înconjurau sfintele locuri, pe care Domnul nostru şi Preacurata Maica lui Dumnezeu le-au sfințit 
cu preasfintele lor picioare. Iar la Mormîntul Domnului, fericita Melania de cu seară se închidea 


în toate nopțile la rugăciune. Acolo, cît de fierbinţi rugăciuni înălța ea către Dumnezeu, plîngînd 
şi căzînd la Mormîntul Domnului şi sărutîndu-l. Zăbovind ei în Ierusalim, rămășița averii lor 
din Italia s-a vîndut de un prieten credincios al lor şi preţul li s-a trimis acolo la Ierusalim. 


Au voit a merge și la Egipt ca să cerceteze şi să vadă acolo pe părinţii pustiei, şi să le 
slujească cu averile lor. Deci pe maica sa, care era foarte bătrînă şi ostenită, au lăsat-o în sfînta 
cetate ca să zidească o casă de locuinţă, lîngă muntele Eleonului; iar ei singuri au pornit în cale. 
Ajungînd în Egipt umblau cercetînd pe părinţii cei din pustie şi mult folos își adunau sufletelor 
lor din vorbirea lor cea insuflată de Dumnezeu; multe îndurări încă au arătat şi acolo celor ce le 
trebuiau. În Egipt au aflat pe mulţi din părinţi care n-au vrut să primească milostenia ce li se da 
lor, fugind de aur ca de mușcătura de şarpe. Dintre ei era unul cu numele Ifestion, către care 
venind ei şi mult rugîndu-l să primească și de la dînşii cîțiva galbeni, n-a vrut să-i primească. 


Fericita Melania înconjurînd chilia lui şi luînd seama averii lui celei pustniceşti, nimic 
n-a aflat decît numai o rogojină, un vas cu apă, puţină pîine uscată şi o coşnicioară, în care era 
sare; deci a pus în taină galbenii în coșniţa aceea, în care era sare. Ducîndu-se ei de la dînsul, 
nu s-a tăinuit lucrul acesta bătrînului; pentru că îndată, aflînd aurul ascuns în coșnița cu sare, a 
alergat în urma lor, cu glas mare zicînd ca să stea puţin şi să aștepte; iar ei stînd, bătrînul a arătat 
aurul, ținîndu-l în mîini şi zicea: "Nu-mi este de trebuință acest aur, pentru că nu ştiu ce să fac 
cu el şi pe ce să-l cheltuiesc, luaţi al vostru iarăși”. Iar ei ziceau: "Dacă nu-ţi trebuie ție, apoi îl 
vei da altora". Iar bătrînul a răspuns: "Ce trebuie acesta aici şi la ce bun? Căci locul este pustiu, 
precum vedeţi”. lar ei nevrînd să ia de la bătrîn aurul înapoi, bătrînul l-a aruncat în rîu și s-a 
întors la chilia sa. 


De acolo iarăși au venit în Alexandria, apoi în Nitria, pretutindeni înconjurînd locaşurile 
cele pustniceşti, ca nişte albine zburînd pe diferite flori, adunînd dulceața mierii. Apoi s-au 
întors la Ierusalim, plini de bunătăți duhovnicești, adunate din vorbirea cu sfinții părinți 
pustnici; şi au aflat precum au voit casa cea făcută de maica lor lîngă Eleon și s-au sălășluit 
acolo. Melania s-a închis într-o căscioară strîmtă, punîndu-şi hotar ca nici ea să nu vadă pe 
cineva şi nici altcineva pe ea; numai odată pe săptămînă era cercetată de maică-sa şi de Apelian, 
fratele său cel duhovnicesc; şi a petrecut într-acea închisoare paisprezece ani. Apoi maica ei 
fuind plină de fapte bune și de nădejde s-a mutat către Domnul. 


Deci Melania făcînd slujba cea datorită moartei, iarăși s-a închis într-o căscioară şi mai 
strîmtă şi mai întunecată şi a petrecut un an. După aceasta, străbătînd vestea pretutindeni despre 
dînsa şi mulți venind la dînsa pentru folos, a ieșit din acea închisoare, spre mîntuirea altora; 
apoi a făcut o mănăstire şi a adunat nouăzeci şi mai bine de fecioare; încît multe și din cele 
păcătoase au alergat la dînsa şi povăţuindu-se în calea pocăinţei printr-însa viețuiau cu plăcere 
de Dumnezeu. Apoi a așezat în mănăstirea aceea egumenie, iar ea slujea tuturor ca o roabă şi 
ca o maică se îngrijea pentru toate; ea învăţa pe surori tot felul de fapte bune, mai întîi curăţia, 
apoi dragostea, fără de care nici o faptă bună nu se poate săvîrşi; după acestea smerenia și 
ascultarea, răbdarea și nerăutatea. Apoi le spunea lor şi această poveste: 


A venit odată un tînăr la un stareț mare vrînd ca să se facă ucenic, iar starețul, arătîndu- 
i la început în ce chip se cuvine a fi ucenic, i-a poruncit să ia un toiag și să bată un butuc care 
era dinaintea uşii, cu lovituri mari, călcîndu-l cu picioarele. lar ucenicul ascultînd pe starețul, a 
bătut lemnul cel neînsuflețit cît a putut şi apoi stareţul l-a întrebat: "Împotrivitu-s-a ţie butucul, 
ori s-a supărat? A fugit din locul său, sau a venit asupra ta?"”. Ucenicul a răspuns: "Ba nu”. 
Starețul i-a zis: "Deci bate-l mai tare și adaugă şi cuvinte mai aspre, dosădeşte-l, ocărăşte-l, 
necinsteşte-l, defaimă-l și cu totul grăieşte-l de rău". 


Făcînd aceasta tînărul, l-a întrebat bătrînul: "S-a mîniat asupra ta butucul cel ocărît? A 
grăit ceva împotrivă? Sau a cîrtit sau a ocărît împotrivă”. Răspuns-a tînărul: "Ba nu, părinte, 
căci cum putea să răspundă ceva sau să se mînie, lemnul cel neînsufleţit?” Iar stareţul a zis: 
"Dacă poţi să fu ca acel butuc, nemîniindu-te asupra celor ce te-ar fi bătut, nefugind de răni, 
negrăind împotriva celor ce ţi s-au poruncit, nici, fiind ocărît, să ocărăști împotrivă; ci totdeauna 
să petreci ca lemnul, neclintit de nici un fel de supărare, atunci vino şi te fă ucenic; iar de nu, 
apoi nu te apropia nici de ușile noastre”. Cu acest fel de povestiri, fericita, învăţînd pe surori 
răbdarea şi bunătatea, le era foarte mult de folos. Încă şi biserică foarte frumoasă a făcut în acea 
mănăstire şi s-a sîrguit a fi sfințită cu sfintele moaşte ale Sfîntului prooroc Zaharia, ale Sfintului 
întiiului mucenic Ștefan şi ale celor patruzeci de mucenici. 


După aceea fratele ei cel duhovnicesc, care mai întîi i-a fost soț după trup, fericitul 
Apelian, bineplăcînd Domnului în viața cea monahicească s-a dus către Dumnezeu. lar Melania 
făcîndu-i cele ce se cuveneau cinstitei lui îngropări se pregătea către ieșirea din viață, aşteptînd 
să moară degrabă; dar rînduiala Celui Prea Înalt a îndelungat viața ei spre mîntuirea altora. A 
mai zidit după moartea celui ce-i fusese bărbat şi altă mănăstire pentru bărbaţi și a cheltuit toată 
averea sa pînă la sfîrşit, dîndu-le toate spre slava lui Dumnezeu, încît a rămas săracă cu trupul, 
ceea ce cu duhul de mult avea sărăcia. În acea vreme i s-a adus o scrisoare de la Constantinopol, 
de la un unchi al ei, cu numele Volusian Romanul. Acest Volusian era în acea vreme antipat al 
cetății Roma şi a venit din Roma fiind trimis în Vizantia la împărat, dorind foarte mult să vadă 
pe nepoata sa, cuvioasa Melania. Pentru aceea a trimis la Ierusalim, rugînd-o să vină în Vizantia, 
să se vadă. Dar Melania n-a vrut mai întîi să se ducă la dînsul, căci se temea ca nu cumva să fie 
neplăcută lui Dumnezeu călătoria ei - căci acela era încă în păgînătatea elinească; dar apoi, după 
sfatul părinților duhovniceşti, s-a dus, fiind îndemnată de nădejdea întoarcerii lui către 
Dumnezeu. 


Ducîndu-se ea pe uscat, oriunde i se întîmpla să intre în cetate, i se dădea de către toți 
mare cinste, pentru că Dumnezeu proslăvea pe aceea care-L slăvea. Și o întîmpinau arhierei, 
preoți şi cei mai mari ai cetăţii, popoarele și egumenii mănăstirilor, primind-o cu mare dragoste, 
ca pe aceea care ar fi venit din ceruri; pentru că în toată lumea strălucea lumina faptelor ei bune 
şi a vieţii ei sfinte. Deci cetele celor sfinţiți și ale celor simpli, întîmpinînd-o şi petrecînd-o 
departe, îi făceau mare cinste. Apoi ajungînd în Constantinopol, aşijderea a fost cinstită de 
împăratul Teodosie cel Tînăr și de împărăteasa Evdochia, cum și de Sfîntul patriarh Proclu, dar 
a găsit bolnav pe unchiul său Volusian, care văzînd-o s-a minunat foarte mult de îmbrăcămintea 


ei monahicească şi de chinuirea trupului, căci fața ei se uscase de multă postire şi osteneală, iar 
frumuseţea ei de mult se veştejise; apoi a strigat: "O, Melanio, iubita mea nepoată, cum te ştiam 
şi cum te-ai făcut fără chip, tu care mai înainte erai prea frumoasă". 


Dar ce trebuinţă este de multă povestire? Căci Cuvioasa Melania pe de o parte prin sine, 
iar pe de alta prin sfințitul Proclu şi mai vîrtos prin vorba cea de Dumnezeu insuflată şi cu sfaturi 
folositoare a făcut aceasta, că unchiul său degrabă s-a lepădat de păgînătatea elinească şi s-a 
botezat, învrednicindu-se dumnezeieştilor Taine; apoi peste puține zile şi-a dat sufletul său în 
mîinile lui Dumnezeu și a fost îngropat cu mîinile ei. Şi petrecînd acolo vreme îndelungată, a 
mai întors la dreapta credință pe mulţi din eresul lui Nestorie, care pe atunci tulbura biserica; 
iar pe cei drepteredincioşi i-a sfătuit să nu se lase înşelaţi. Deci prin darul lui Dumnezeu avea 
atîta înțelepciune, încît nimic nu puteau spori împotriva ei vorbele cele întunecate ale sofiștilor 
şi cele cu multe împletituri ale nestorienilor; căci de dimineaţa pînă seara întebînd-o de dreapta 
credinţă, preaînţeleapta dădea astfel de răspunsuri încît tot Constantinopolul se minuna de 
înțelepciunea ei; fiindcă cuvioasa era foarte învățată în scriptură, căci toată vremea vieții sale o 
întrebuințase în citirea dumnezeieştilor scripturi şi se umpluse de darul Duhului Sfînt. 


După aceasta fericita s-a întors iarăşi la Ierusalim şi, apropiindu-se de sfîrşitul său, se 
pregătea către ieșirea din viața aceasta. Primise şi darul tămăduirilor de boli, dintre care să 
spunem puţine, pentru adeverirea darului lui Dumnezeu, care locuia într-însa: Împărăteasa 
Evdochia, numind pe cuvioasa maică duhovnicească, a venit la lerusalim, pe de o parte ca să 
se închine sfintelor locuri, iar pe de alta ca să cerceteze pe Cuvioasa Melania. Această 
împărăteasă din întîmplare şi-a scrîntit un picior de la încheietură şi o durea foarte rău, încît nici 
a păşi nu era cu putinţă; dar numai că s-a atins de el maica Melania şi îndată s-a făcut sănătoasă. 
O femeie oarecare tînără era muncită de diavol şi-i închisese gura încît nu putea să o deschidă 
cît de puţin măcar, nici să răspundă vreun cuvînt şi nici hrană să guste, iar din lipsă îndelungată 
de mîncare, mai mult decît din muncire diavolească, era să moară; pe acea femeie a tămăduit-o 
Cuvioasa Melania cu rugăciunea şi cu ungerea de untdelemn sfințit, căci a ieşit dintr-însa 
diavolul şi s-a deschis gura, spre mulțumirea şi slava lui Dumnezeu; apoi mîncînd bucate s-a 
făcut sănătoasă. 


Altă femeie, avînd prunc în pîntece, se apropiase timpul să nască şi nu putea pentru că 
murise pruncul în pîntecele ei şi ea era cuprinsă de mari dureri, încît se apropiase de moarte. 
Deci acestei femei i-au ajutat rugăciunile Sfintei Melania şi numai cît a pus brîul cuvioasei pe 
pîntecele bolnavei, îndată a scăpat de sarcină, căci a ieşit dintr-însa pruncul cel mort şi s-a făcut 
sănătoasă şi a început a grăi. 


Cuvioasa văzînd mai înainte ducerea ei către Dumnezeu a înconjurat toate sfintele locuri 
din Ierusalim şi cele dimprejur, din Betleem și Galilea. Apoi, sosind praznicul Naşterii 
Domnului nostru lisus Hristos, a fost la privegherea de toată noaptea, în peşteră unde s-a născut 
Domnul; şi acolo i-a spus unei surori care îi era rudenie și petrecea lîngă dînsa, fiind 
nedespărțite, că acum săvîrşeşte praznicul cel mai de pe urmă al Nașterii Domnului; şi a plîns 


rudenia ei foarte mult. Apoi în ziua Sfîntului mucenic Ştefan a fost în biserica lui la cîntarea de 
toată noaptea. În acea zi, citind surorilor pătimirea sfîntului mucenic, a adus şi către dînsele 
acestea, zicînd că acum le-a făcut citirea cea din urmă; deci s-a făcut plîngere mare între surori 
pentru dînsa, căci au priceput că acum are să se ducă dintre ele. Iar ea cu cuvinte de Dumnezeu 
insuflate, precum îi era obiceiul, le mîngîia mult, învăţîndu-le din belşug spre fapta bună. 


Apoi a intrat în biserică şi s-a rugat, zicînd: "Doamne Dumnezeule, eu te-am ales şi te- 
am iubit de la început, eu te-am cinstit mai mult decît nunta şi decît toate bogăţiile, slava şi 
dulcețile și de la naşterea mea mi-am încredinţat Ţie sufletul și trupul, şi de frica Ta s-a lipit 
osul meu de carnea mea. Tu, cela ce m-ai ţinut de mîna dreaptă şi cu sfatul Tău m-ai povăţuit, 
auzi şi acum glasul meu şi lacrimile acestea să pornească rîurile milostivirii Tale, deci curăţește 
toate păcatele mele cele de voie şi cele fără de voie; dăruieşte-mi cele către Tine, fără tulburare 
şi împiedicare, ca să nu mă oprească duhurile cele rele din văzduh, că ştii firea noastră cea 
muritoare o! Nemuritorule. Ştii, o! iubitorule de oameni, că nu este om fără de prihană, nu este 
om la care nu s-ar fi putut afla oarecare pricini potrivnice, măcar de ar fi fost viaţa cuiva numai 
o zi; ci Tu, Stăpîne, trecînd cu vederea toate ale mele, pune-mă curată la judecata Ta”. 


Astfel, rugîndu-se şi nesfirşind rugăciunea, a început a boli cu trupul. Dar deşi era foarte 
slabă din pricina durerilor, însă nu înceta a merge la cîntarea cea obişnuită a bisericii şi multe 
învățături dînd surorilor de dimineață pînă seara. Apoi s-a împărtăşit cu preacuratele şi de viață 
făcătoare Taine, din mîinile episcopului Elevteropoliei, care venise cu clerul lui spre cercetarea 
el. Apoi pe rudenia sa, care amar se tînguia după dînsa, şi pe celelalte surori mîngîindu-le cu 
cuvinte și dînd tuturor sărutarea cea mai de pe urmă a zis cuvîntul acesta: "Precum a voit 
Domnul așa s-a făcut". 


Cu acest cuvînt şi-a dat duhul în mîinile lui Dumnezeu, culcîndu-se pe pat și mîinile 
precum se cădea, singură punîndu-le pe piept în semnul Crucii și ochii bine închizîndu-i, în ziua 
de treizeci și unu a lunii decembrie. Apoi s-au adunat la îngroparea ei toți monahii, toate 
monahiile din toate mănăstirile care erau împrejurul sfintei cetăți şi făcînd toată noaptea cîntări 
de psalmi, au îngropat-o cu cinste. ar sfîntul ei suflet s-a sălășuit în curțile Domnului său, pe 
Care L-a iubit şi Căruia i-a slujit cu osîrdie în toate zilele vieții sale, de a Cărui răsplată fund 
vrednică, împreună cu toţi sfinții roagă acolo pentru noi păcătoşii pe Tatăl şi pe Fiul şi pe Sfîntul 
Duh, un Dumnezeu în Treime, Căruia se cuvine slava în veci. Amin. 


V. IANUARIE 


1. CUVÎNT LA TĂIEREA ÎMPREJUR 
A DOMNULUI NOSTRU IISUS HRISTOS 
(| IANUARIE) 


Împlinindu-se opt zile de la Naştere, Domnul nostru Iisus Hristos a binevoit a 
primi tăierea împrejur, pe de o parte ca să împlinească legea, cum spune în 
Evanghelie: N-am venit să stric legea, ci s-o împlinesc, pentru că El se supunea legii, 
ca pe cei vinovaţi şi robiţi de dînsa să-i facă liberi, precum zice apostolul: A trimis 
Dumnezeu pe Fiul Său, Care S-a născut sub lege, ca pe cei de sub lege să-i 
răscumpere; iar pe de alta ca să se arate că a luat trup adevărat şi să astupe gurile 
eretice, care ziceau că Hristos n-ar fi luat trup omenesc, ci cu nălucire S-ar fi născut. 


Drept aceea, S-a tăiat împrejur, ca să fie arătat omenirii; pentru că de nu S-ar 
fi îmbrăcat cu trupul nostru, apoi cum ar fi fost cu putinţă să se taie împrejur 
nălucirea, iar nu trupul, fiindcă grăieşte Sfîntul Efrem Sirul: "Dacă n-a fost trup, pe 
cine a tăiat Iosif împrejur? Cel ce a fost cu trup adevărat S-a și tăiat împrejur ca un 
om, Şi cu sîngele Său S-a roșit Pruncul, ca un fiu omenesc şi, durîndu-L, plîngea, 
precum se cădea firii omenești”. 


Pentru aceea S-a tăiat împrejur la trup, ca să ne aducă nouă duhovnicească 
tăiere împrejur; pentru că, sfîrşindu-se legea cea veche, care era după trup, a început 
cea nouă, duhovnicească. Precum omul cel vechi, trupesc, tăia împrejur pe omul cel 
simțit, aşa şi cel duhovnicesc este dator a-și tăia împrejur patimile cele sufleteşti: 
iuțimea, mînia, zavistia, mîndria, necurăţia şi alte păcate. lar a opta zi S-a tăiat 
împrejur, scriidu-ne nouă cu sîngele Său viaţa cea viitoare, care de învățători se 
socoteşte a fi a opta zi. Astfel, Ștefan, făcătorul canonului din această zi, în cîntarea 
a patra, zice: "Închipuieşte viaţa cea neîncetată a veacului al optulea ce va să fie, în 
care Stăpînul S-a tăiat împrejur". Sfîntul Grigorie de Nissa grăieşte aşa: "Cea de a 
opta zi s-a aşezat prin lege, ca veacul al optulea, ce va să fie prin optime, să mi-l 
însemneze mie". 


Se cuvine a şti şi aceasta: că tăierea împrejur în Așezămîntul cel vechi era 
rînduită în chipul Botezului şi al curăţirii păcatului strămoşesc, măcar că acela nu se 
curăța cu totul prin tăierea împrejur, pînă la sîngele lui Hristos cel de voie vărsat 
pentru noi, pentru că tăierea împrejur era numai închipuire a înainte curăţirii celei 
adevărate, iar nu adevărată curățire, pe care a săvîrşit-o Domnul nostru, scoțind 
păcatul din mijlocul lumii şi pironindu-l pe Cruce. Iar în loc de tăierea împrejur din 
legea cea veche, a legiuit Botezul darului celui nou, care este din apă şi duh. Tăierea 
împrejur a fost atunci ca o pedeapsă pentru păcatul cel întîi făcut şi spre semnul 
acesta, cum că pruncul ce se taie împrejur este zămislit întru fărădelegi, după cuvîntul 
lui David: ...în păcate m-a născut maica mea; pentru care rana rămîne pe trupul 
pruncului. 


Dar Domnul nostru era fără de păcat, deşi în toate S-a asemănat nouă, în afară 
de păcat; precum şarpele de aramă făcut de Moise în pustie era şarpe numai cu 
asemănarea, dar fără veninul șarpelui, așa și Hristos era om adevărat, dar nepărtaş 
păcatului omenesc şi S-a născut din Maică fără de prihană şi fără de bărbat, mai 
presus de fire. 


Nu se cădea Lui să rabde acea rană a păcatului, adică a tăierii împrejur, după 
lege, ca unul Care era fără de păcat şi dătător de lege, dar de vreme ce a venit să ia 
asupra Sa păcatele a toată lumea, după cum grăieşte Apostolul: Neștiind de păcat, 
pentru noi s-a făcut păcat, deci ca şi cum ar fi fost păcătos, a suferit tăierea împrejur, 
fiind fără de păcat. Apoi mai mare smerenie a arătat Stăpînul nostru în tăierea 
împrejur decît în naşterea Sa. 


Pentru că prin naştere a luat asupra Sa numai chipul omenesc, după cum 
grăieşte Apostolul: Întru asemănarea omenească făcîndu-Se şi cu chipul S-a aflat ca 
omul, iar prin tăierea împrejur a luat asupra Sa chipul păcătosului, suferind ca şi un 
păcătos rana cea rînduită pentru păcat. Pentru ceea ce nu era vinovat a pătimit ca un 
vinovat, cum grăieşte David: Cele ce n-am jefuit, atunci am plătit; de care păcat nu 
sînt părtaş, pentru acela am suferit durerea tăierii împrejur. 


Deci, a voit ca să primească tăiere împrejur, începînd înainte de a pătimi pentru 
noi, şi gustînd acel pahar, pe care voia să-l bea pînă în sfîrşit, grăind pe Cruce: 
Săvirşitu-s-a. Vărsa picături de sînge dintr-o parte a trupului, pînă ce din tot trupul 
va curge sîngele pîraie; în pruncie începe a răbda şi la pătimire se deprindea; ca, 
atunci cînd va fi bărbat desăvîrșit cu vîrsta, să rabde cu înlesnire patimile cele mai 
cumplite: pentru că din tinereţe se cuvine omului a se deprinde la nevoinţele cele 
bărbăteşti. Viaţa omenească este plină de osteneli, fund ca o zi, avînd nașterea 
dimineaţa, iar seara sfîrşitul; că de dimineață, adică din scutece, Omul - Dumnezeu 
Hristos iese la lucrul Său prin osteneli, fund în osteneli din tinereţe şi spre lucrarea 
Sa pînă în seara aceea cînd soarele s-a întunecat şi s-a făcut întuneric pe tot pămîntul 
pînă la al nouălea ceas; căci grăiește către iudei: Tatăl Meu pînă acum lucrează şi Eu 
lucrez. 


Dar ce lucrează Domnul nostru? Mîntuirea noastră; căci mîntuire a lucrat în 
mijlocul pămîntului. Iar ca s-o lucreze desăvîrşit, se apucă de dimineaţă, adică din 
tinereţe de lucru, începînd a răbda durere trupească şi cu inima suferind pentru noi 
ca pentru fiii Săi, pînă ce se va închipui întru noi Hristos. De dimineaţă, cu sîngele 
Său începe a semăna, ca spre seară să adune rodul cel frumos al răscumpărării 
noastre. 


Apoi s-a pus numele fericitului prunc "lisus", nume care s-a dat din cer de 
Arhanghelul Gavriil în vremea cînd a binevestit Preacuratei Fecioare zămislirea Lui 
şi mai înainte pînă a nu se zămisli în pîntece, adică mai înainte pînă a nu se învoi 
Preasfînta Fecioară cu cuvintele binevestitorului, sau mai înainte pînă a nu zice: Iată 
roaba Domnului, fie mie după cuvintul tău. Pentru că la acele cuvinte ale ei, îndată 
Cuvîntul lui Dumnezeu trup s-a făcut, sălăşluindu-Se în preacuratul şi preasfîntul Ei 
pîntece. 


Deci, acest preasfînt nume, lisus, care s-a spus de înger mai înainte de 
zămislire, | s-a dat la tăierea împrejur Domnului Hristos, ca o încredințare despre 
mîntuirea noastră; pentru că "lisus" înseamnă "Mîntuitor”, precum mai înainte a 
tălmăcit acelaşi înger lui Iosif, în vis, arătîndu-se şi zicîndu-i: Vei da numele Lui 
"Iisus", pentru că Acela va mîntui pe poporul Său din păcate. Încă şi Sfîntul Apostol 
Petru, mărturisînd despre numele lui lisus, zicea: Nu este întru nimeni altul mintuire, 
pentru că nu este nici un alt nume sub cer, dat între oameni, întru care se cade a ne 
mintui. 


Acest mîntuitor nume, lisus, mai înainte de toţi vecii era pregătit în sfatul 
Sfintei Treimi, și pînă acum păzit spre a noastră mîntuire; iar acum ca un mărgăritar 
de mult preţ s-a adus spre răscumpărarea neamului omenesc din vistieriile cele cerești 
şi s-a dat prin Iosif, întru adeverirea tuturor; apoi cele neştiute şi cele tăinuite ale 
înțelepciunii lui Dumnezeu, întru numele acesta s-au arătat. Acest nume ca un soare 
a strălucit lumii, după cum grăieşte proorocul: Va răsări vouă, celor ce vă temeţi de 
numele Meu, soarele dreptății. 


Ca un mir bine mirositor a umplut lumea de bună mireasmă. Ca un mir este 
vărsat numele Său, nu ținut în vas, ci vărsat; căci pînă cînd mirul este în vas, pînă 
atunci mireasma lui este înăuntru; iar cînd se varsă, îndată buna lui mireasmă umple 
văzduhul. Puterea numelui lui lisus era tăinuită în sfatul cel mai înainte de veci, 
acoperindu-se ca într-un vas; iar după ce din cer s-a vărsat pe pămînt acest nume, 
îndată ca niște mir plin de aromate, prin buna mirosire a darului, de la vărsarea 
pruncescului sînge la tăierea împrejur, a umplut lumea. Și toată lumea acum 
mărturiseşte că Domnul lisus Hristos este întru slava lui Dumnezeu Tatăl. 


Arătată s-a făcut puterea numelui lui lisus, căci acest minunat nume a mirat pe 
îngeri, a bucurat pe oameni şi a înfricoşat pe diavoli, pentru că și diavolii cred în El 
şi se cutremură. Apoi de numele acesta tremură iadul, tremură cele dedesubt, se 
scutură puterea întunericului, cad cei ciopliți, se goneşte întunericul idoleștii 
îndrăciri; iar lumina dreptei credinţe răsare şi luminează pe tot omul ce vine în lume. 


La acest nume preamare al lui lisus fot genunchiul se pleacă, al celor cereşti, 
al celor păminteşti şi al celor de dedesubt. Acest nume al lui lisus este armă tare 
asupra potrivnicilor, precum zice Sfîntul loan Scărarul: "Totdeauna cu numele lui 
lisus să baţi pe cei potrivnici, pentru că armă mai tare decît aceasta nu vei afla nici 
în cer, nici pe pămînt". Acest nume preascump, lisus, o! cît de dulce este inimilor 
celor ce iubesc pe Iisus Hristos! O! cît este de dorit celui ce-L are pe EI! Căci lisus 
este iubire și dulceaţă. Acest preasfînt nume lisus, o! cît este de iubit robului şi 
legatului pentru Iisus, celui robit pentru dragostea Lui! 


În minte să fie lisus, pe limbă lisus; lisus se crede cu inima întru dreptate, lisus 
se mărturisește cu gura spre mîntuire. Ori umblînd, ori şezînd, ori ceva lucrînd, lisus 
să fie pururea înaintea ochilor. N-am crezut - zice Apostolul -, a ști ceva între voi, 

fără numai pe lisus; căci lisus, celui ce se plinge către Dînsul, îi este luminare a 
minţii, frumuseţe a sufletului, sănătate a trupului, veselie a inimii, ajutor întru 
necazuri, bucurie întru mîhnire, iar iubitorului Său, plată şi răsplătire. 


S-a scris cîndva numele cel nespus al lui Dumnezeu - după cum povesteşte 
leronim - pe o tăbliță de aur, ce se purta pe capul arhiereului celui mare. Se scrie 
acum dumnezeiescul nume al lui lisus cu sîngele cel vărsat la a Lui tăiere împrejur, 
ŞI se scrie nu în aur, materialnic, ci duhovnicesc, adică în inimile şi în gurile robilor 
lui Iisus, precum s-a scris întru a Apostolului Pavel, despre care s-a zis: Vas ales Îmi 
este acesta, ca să poarte numele Meu. Apoi ca o preadulce băutură, preadulcele Iisus 


doreşte să fie purtat numele Său în vas; căci cu adevărat dulce este celor ce-l gustă 
cu dragoste, despre care se grăieşte în psalmi: Gustaţi și vedeţi că bun este Domnul. 
Pe acela gustîndu-l proorocul, strigă: Iubi-Te-voi, Doamne, virtutea mea. 


Pe Acesta gustîndu-l Apostolul Petru, zice: /ată, noi am lăsat toate şi în urma 
Ta am mers, căci către cine altul să mergem? Tu ai cuvintele vieții veşnice. Prin 
această dulceaţă li s-au îndulcit sfinților pătimitori chinurile cele amare, încît şi de 
cea mai amară moarte nu s-au temut, ci strigau, zicînd: Cine ne va despărți pe noi de 
dragostea lui Dumnezeu? Necazul, primejdia sau sabia? Nici moartea, nici viaţa, 
fiindcă dragostea este mai tare ca moartea. 


Deci în care vas dorește să se poarte cu adevărat acea dulceaţă a numelui lui 
lisus? În cel de aur, ca aurul lămurit în ulceaua primejdiilor şi a necazurilor, care ca 
şi cu nişte pietre scumpe se împodobește cu rănile cele suferite pentru lisus, strigînd: 
Eu rănile Domnului lisus pe corpul meu le port. Un vas ca acesta trebuie acelei 
dulceţi. 


În unul ca acesta numele lui lisus dorește să fie purtat. Nu în zadar lisus, la 
luarea numelui Său, varsă sînge în tăierea împrejur, voind aceasta, ca vasul, ce va 
purta numele Său, să se roşească cu sînge. Că după ce Domnul a cîştigat vas ales 
numelui Său pe Apostolul Pavel, îndată a adăugat, zicînd: Eu îi voi spune, cite i se 
cade lui să pătimească pentru numele Meu. Caută la vasul Meu, cel sîngerat şi rănit. 
Aşa se scrie numele lui lisus, cu roşeala sîngelui, cu durerile şi chinurile celor ce pînă 
la sînge suferă, nevoindu-se împotriva păcatului. 


Deci, te sărutăm, cu dragoste, o, preadulce nume al lui Iisus, ne închinăm cu 
osîrdie preasfîntului Tău nume, o! preadulce şi întru tot îndurate lisuse, lăudăm 
numele Tău cel preamare, Mîntuitorule Iisuse, umilindu-ne față de sîngele cel vărsat 
în tăierea împrejur! Pruncule cel fără de răutate şi Doamne cel desăvîrşit! Și ne rugăm 
bunătăţii Tale celei mari, pentru preasfînt numele Tău, pentru preascump sîngele Tău 
ce s-a vărsat, şi pentru Maica Ta cea fără de prihană, care fără stricăciune Te-a născut, 
să reverși asupra noastră mila Ta cea bogată, să îndulceşti inimile noastre prin Tine 
însuți lisuse, să aperi şi să ne îngrădești de pretutindeni cu numele Tău! 


Insemnează-ne şi ne pecetluieşte pe noi robii Tăi cu acest nume, lisuse, ca și 
în veacul ce are să fie, ai Tăi să fim și cu îngerii să slăvim preacinstitul şi de mare 
cuviință numele Tău, lisuse, şi să-l cîntăm în veci. Amin. 


2. VIAŢA CELUI ÎNTRE SFINŢI PĂRINTELUI NOSTRU 
VASILE CEL MARE, 
ARHIEPISCOPUL CEZAREEI CAPADOCIEI 
(1 IANUARIE) 


Cel între ierarhi preaales, între dascăli preaînţelept şi între toți sfinții preamult 
plăcut lui Dumnezeu, Sfîntul părintele nostru Vasile cel Mare, a avut ca patrie Pontul, 
ce este în Capadocia, şi s-a născut din părinți binecredincioşi şi de Dumnezeu 
cinstitori. Tatăl său se numea Vasile, iar mama sa Emilia, care a născut patru fu de 
parte bărbătească: pe Petru şi pe Sfîntul Vasile, pentru care ne stă înainte cuvîntul, 
pe Grigorie şi pe Navcratie, şi o fiică, al cărei nume era Macrina. 


Pentru aceştia, cu adevărat s-a împlinit cuvîntul lui David, care zice: Neamul 
drepţilor se va binecuvinta. Și nu numai sfîntul acesta a fost îmbunătăţit şi mare 
luminător al lumii, ci şi ceilalți trei fraţi ai lui s-au făcut minunaţi și purtători de 
semne. Căci Petru, fratele lui cel mai mare, a fost episcop al Sevastiei, Grigorie a fost 
episcop al Nissei, iar Navcratie a fost pustnic şi făcător de minuni. S-a sfinţit şi sora 
lor Macrina, dupa cum arată sinaxarul la 19 ale lunii iulie. Însă pe toți fraţii i-a 
covirşit Sfîntul Vasile întru fapta bună şi întru învăţătură; căci la învățăturile cele 
dintîi chiar pe tatăl său l-a avut dascăl şi povăţuitor, pe care de obşte îl avea Pontul 
ca dascăl al învățăturilor și al faptelor bune, în acea vreme. 


Deci, dînsul a adus în lume o astfel de plăsmuire bună şi curată, pe care 
dumnezeiescul David o numeşte plăsmuire de ziuă, iar nu de noapte. De la acesta 
dar, a primit nu numai toată învăţătura, ce se numește enciclică, adică înconjurătoare, 
dar şi toată buna credință; și, în scurt să zic, prin învăţăturile vîrstei celei dintii s-a 
făcut începător al desăvîrșirii care avea să fie mai pe urmă. 


După ce din destul a fost deprins de tatăl său în astfel de învățături, încît dorea 
ca de nimic din cele bune să nu se lipsească, şi, pornit fiind prin iubirea de osteneală 
a albinei, care din tot felul de flori îşi adună cele trebuincioase, ca să nu rămînă mai 
prejos, s-a dus la cetatea Cezareei Capadociei, ca să se deprindă și cu învăţăturile ce 
se dădeau acolo. Zic despre Cezareea cea preavestită, care a fost leagăn de învățături 
şi al Sfîntului Grigorie, Cuvîntătorul de Dumnezeu; unde primind toate învăţăturile, 
se asemăna cu unii din dascăli, iar pe alții îi covîrşea în tot felul de învățătură, încît 
în puţină vreme s-a făcut slăvit şi vestit tuturor celor mai mari ai cetății și la tot 
poporul, fiind mai mare în învățătură decît în vîrstă şi avînd statornicia cea mai mare; 
apoi s-a arătat a fi retor între retori, chiar mai înainte de a se sui pe scaunele sofiștilor, 
filosof între filosofi, mai înainte de a învăţa dogmele și rînduielile ce se află în 
filosofie; în sfîrşit, lucrul cel mai mare a fost că toți îl aveau ca pe un preot al 
creştinilor, mai înainte de preoție; şi atît de slăvit se făcuse el prin învăţătură şi prin 
fapta bună, încît era cinstit, cucernic şi vrednic înaintea tuturor. 


După ce a ajuns în acest fel, s-a dus la Bizanţ, care era cetatea cea mai mare 
din tot Răsăritul, pentru că era împodobită cu cei mai desăvîrşiți dintre retori și 
filosofi, de la care a adunat, prin ascuţimea minţii sale, cele mai înalte dintre 
învățături şi cu ele și-a împodobit sufletul său. De acolo, fiind nesăţios de învățătură 
şi de temelia cuvintelor bune, a fost trimis de Dumnezeu la Atena, unde a aflat pe 


Sfîntul Grigorie, Cuvîntătorul de Dumnezeu, sîrguindu-se la învățături, precum şi pe 
Iulian Apostatul, care mai pe urmă a fost împărat (361-363), vrăjmaş şi chinuitor al 
creştinilor, pe Libaniu, sofistul, şi pe mulți alții. 


Deci, acolo, aflînd Sfîntul Vasile pe Sfîntul Grigorie, apoi întrecîndu-se unul 
pe altul în fapta bună şi în rîvna cea dumnezeiască, atît de mult s-au iubit, încît nu 
puteau să se despartă nicidecum, și şedeau amîndoi într-o casă, amîndoi mîncau și 
amîndoi aveau o voie. 


Pe scurt, se afla un suflet în acele două trupuri şi unul de la altul primea mare 
folos, nu numai întru fapta bună, ci şi întru învățături. Căci ca doi lucrători de pămînt, 
sîrguitori şi iscusiți, cu aceeaşi sîrguință lucrînd țarina filosofiei şi semănînd cu multă 
osteneală sămînţa învățăturilor, au secerat rodul sîrguinței lor, prin care au întrecut 
pe cei de o vîrstă cu dînşii, și atît de mult se înfrînau, încît mîncau numai ca să 
trăiască, pîine şi apă, mulțumind Domnului, ca Proorocul Ilie şi ca loan Înainte- 
mergătorul, care se hrănea cu muguri de copaci; iar pe celelalte, care momesc 
pîntecele şi-i aduc dulceaţă, le defăimau, și cu totul se depărtau de ele. 


Cu acest fel de înţelepciune, pe care au păzit-o pînă la sfîrșitul vieţii lor, atît 
de curați s-au ținut, încît au întrecut pe vestitul Xenocrat, căruia, deşi dormea cu o 
femeie desfrînată, nu-i venea nicidecum în minte că era o femeie aproape de dînsul; 
apoi au fugit de lăcomie şi de împuţinare şi numai măsura cea dreaptă o păzeau. lar 
necîştigarea atît de mult au iubit-o, încît au covîrșit pe Antistene, pe Pitagora și pe 
Cratis, încît pe cele cinstite și lăudate ale acelora le socoteau ca pe nişte jucării de 
copil; căci foarte mult au defăimat cîştigarea de bani şi de alte lucruri deșarte. 


Trufia şi înălțarea cu totul le-au urît, iar mîndria au pierdut-o prin cuvioșşie. Cît 
despre înţelepciunea pe care o aveau, nu este de trebuință să mai scriem, căci toată 
viaţa lor era o cugetare şi dorire necontenită, ziua şi noaptea, ca să cîştige filosofia 
cea cerească şi adevărată, mai mult decît pe cea pămîntească. Însă se sîrguiau a o 
cîştiga şi pe aceasta, ca să ajute Bisericii noastre, să dezrădăcineze neghina din grîu, 
să curețe şi să lămurească dogmele sfintei credinţe, și să apere pe credincioşi de 
năvălirile ereticilor. 


Se sîrguiau mai mult ca să întreacă pe filosofii cei vechi, şi s-a şi făcut astfel 
prin multa lor osteneală şi prin dumnezeiescul ajutor, după cum se arată din scrierile 
lor. Întru meşteşugul gramaticii erau neîntrecuți, ca și în măsurile ştiinţei, poeziei, în 
mulțimea istoriilor şi frumoasa grăire de cele politice. Iar buna rînduială a retoricii şi 
frumuseţea vorbirii au ales-o mai mult, şi minciuna au lepădat-o. Filosofia cea 
adevărată din dogme atît de mult au deprins-o, încît i-au întrecut pe toți. Tot astfel și 
în celelalte ştiinţe s-au deprins, încît au întrecut pe toți din destul, în aritmetică, în 
geometrie, în muzică şi în astronomie; încît s-au făcut dascăli şi filosofi desăvîrşiți. 


O înfrînare ca aceasta și întreaga lor înţelepciune văzînd-o dascălul Sfîntului 
Vasile, anume Eubul, om preaînţelept şi mai bun decit toţi filosofii cei din Atena, se 


minuna; iar Vasile vrînd să-l vîneze și să-l aducă la cunoştinţa de Dumnezeu, apoi 
un dar nepreţuit ca acesta să-i dăruiască, pentru osteneala lui, l-a aflat odată înaintea 
cetății, vorbind cu ceilalți filosofi şi întrebîndu-se despre filosofie, căci astfel de 
obicei aveau între ei, ca ori să grăiască, ori să audă ceva nou. Întrebîndu-se Eubul cu 
filosofii, pentru un cuvînt, a venit Vasile şi îndată a dezlegat acel sofism și l-a 
desluşit. Apoi ziceau ceilalți: "Cine este cel care a desluşit cuvîntul filosofului?". 
Răspuns-a Eubul, zicînd: "Ori Dumnezeu, ori Vasile”. 


Văzînd Eubul pe Vasile, a lăsat pe prietenii şi pe ucenicii săi, iar el a şezut cu 
Vasile, şi au petrecut trei zile în vorbă, întrebîndu-se de filosofie. Drept aceea, a 
întrebat Eubul pe Vasile: "Care este firea filosofiei?" Iar el a răspuns: "Firea filosofiei 
este pomenirea morții”. După aceasta a grăit și despre lume, zicînd: "Deşi sînt dulci 
cuvintele cele lumești, amară este lumea pentru cel ce se ţine de ea cu iubire și 
patimă,; căci alta este slava cea trupească şi alta a firii celei fără de trup. Nu este cu 
putință ca cineva să se îndulcească de amîndouă, pentru că nimeni nu poate să 
slujească la doi stăpîni. Însă, pe cît ne arată puterea bunătăţii, să împărțim la cei 
flămînzi pîinea înțelegerii; şi pe cei ce s-au lipsit, pentru răutatea lor, de 
acoperămîntul faptei bune, pe aceia să-i aducem sub acoperămîntul lucrurilor celor 
bune; căci pe care-l vedem gol, îl îmbrăcăm şi nu defăimăm trupul nostru. 


Sînt la noi, o! Eubule, nu chipuri, nici ghicituri, ci singur adevărul povăţuindu- 
ne spre mîntuire; pentru că vom învia toți, unii spre viaţa veşnică, iar alții spre munca 
şi ruşinarea veşnică, şi vom sta toți înaintea judecății lui Hristos, precum ne învață 
marii glăsuitori Proorocii: Isaia, leremia, Danul, David şi dumnezeiescul Apostol 
Pavel; după aceştia, chiar dătătorul pocăinţei şi răsplătitorul nostru, Domnul, Care a 
căutat oaia cea pierdută, iar pe fiul cel risipitor, care cu pocăință s-a întors, 
cuprinzîndu-l cu dragoste, l-a sărutat, cu haină luminată și cu inel l-a împodobit şi l- 
a ospătat. Acela dă asemenea răsplătire celor ce vin în ceasul al unsprezecelea, ca şi 
celor ce au purtat greutatea şi zăduful zilei. Acela, pocăindu-ne și născîndu-ne din 
apă şi din Duh, ne dă cele ce ochiul nu le-a văzut, urechea nu le-a auzit și la inima 
omului nu S-a Suit, precum şi pe toate care le-a gătit Dumnezeu celor ce-L iubesc”. 


Vasile grăind acestea, Eubul a strigat: "O! Vasile, arătătorule de cele cerești, 
prin tine cred într-unul Dumnezeu, Tatăl Atotţiitorul, Făcătorul a toate, aştept 
învierea morților şi viaţa veacului ce va să fie, Amin! Acesta este semnul credinţei 
mele în Dumnezeu: toată averea ce o am, în mîinile tale o dau şi cealaltă vreme a 
vieții mele cu tine o voi petrece, căci doresc nașterea din apă şi din Duh”. 


Vasile i-a zis: "Bine este cuvîntat Dumnezeul nostru, de acum şi pînă-n veac, 
Cel ce a luminat mintea ta cu lumina adevărului, Eubule, şi din rătăcirea cea mare te- 
a adus la cunoștința milostivirii Sale. lar de vei voi, precum zici, ca să petreci cu 
mine, îţi voi spune în ce chip să ne îngrijim de mîntuirea noastră şi să ne izbăvim din 
cursele vieţii celei de aici; să vindem toate averile şi să le împărțim săracilor. După 
aceea să mergem în sfinta cetate, ca să vedem minunile ce sînt acolo şi vom cîştiga 
îndrăznire către Dumnezeu”. 


Astfel, toate bine împărțindu-le celor ce aveau trebuinţă, şi cumpărîndu-și 
hainele cele albe pentru Sfîntul Botez, s-au dus la Ierusalim și îi întorceau în cale pe 
mulți la adevărata credinţă. Mergînd în Antiohia, au intrat la o gazdă, iar fiul gazdei, 
Filoxen, şedea înaintea ușii, fiind supărat; acela era ucenic al lui Libaniu sofistul, de 
la care luînd niște stihuri de ale lui Homer, ca să le prefacă în vorbă retoricească, nu 
putea, şi în nepricepere fiind, se necăjea foarte. Pe acesta, văzîndu-l Vasile necăjit, l- 
a întrebat: "Pentru ce eşti necăjit, tinere?" Iar Filoxen a zis: "Oare dacă-ţi voi arăta 
pricina mîhnirii mele, ce folos îmi va fi de la tine, întru aceasta?”. lar Vasile, 
făgăduindu-i că nu în zadar îi va fi aceea ce va arăta lui, tînărul i-a spus despre sofist 
şi despre stihurile acelea şi că aceea este pricina întristării lui, de vreme ce nu se 
pricepe ca să alcătuiască stihurile. Vasile, luînd stihurile, a început a i le tilcui, 
alcătuindu-le în vorbă simplă, în trei feluri. Atunci tînărul, mirîndu-se şi înveselindu- 
se, l-a rugat să-i scrie tălmăcirea. Drept aceea, Vasile a scris tîlcuirea acelor stihuri 
ale lui Homer în trei feluri, pe care luîndu-le tînărul, cu bucurie a mers dimineaţa la 
Libaniu, dascălul său, ducîndu-i acea alcătuire a stihurilor; iar el citind-o, s-a mirat 
şi a zis: "Vă jur pe dumnezeiasca rînduială, că nu se află cineva din înțelepții de acum 
care să-ți spună o asemenea tîlcuire. Deci cine ţi-a scris aceasta, Filoxene?” 


Iar tînărul i-a spus: "Este un străin în casa mea, care, fără osteneală, degrabă a 
tîlcuit aceasta". Libaniu îndată a alergat cu sîrguinţă la gazdă, ca să vadă pe străinul 
acela. Văzînd pe Vasile şi pe Eubul, s-a mirat de venirea lor neașteptată şi s-a bucurat 
de dînșii. Deci, i-a rugat să vină şi să găzduiască în casa lui; iar ei venind, Libaniu 
le-a pus înainte masă cu multe feluri de bucate. 


După obiceiul lor însă gustînd puţină pîine şi apă cu măsură, au mulțumit lui 
Dumnezeu dătătorul de toate bunătăţile. Apoi a început Libaniu a le pune întrebări 
sofiste, iar ei împotrivă îi aduceau cuvîntul credinței; Libaniu, cunoscînd puterea 
cuvintelor, zicea că n-a venit încă vremea de a se boteza, iar dacă rînduiala lui 
Dumnezeu va porunci, apoi cine poate să se împotrivească? "Mult mă vei sluji, o! 
Vasile, dacă unele ca acestea vei binevoi a le grăi, spre folosul ucenicilor care sînt la 
mine”. 


Degrabă ucenicii lui Libaniu fiind adunaţi, a început Vasile a-i învăţa: "Să 
aveţi curăție sufletească, nepătimire trupească, purtare blîndă, grai cumpănit, cuvînt 
cu bună rînduială, hrană şi băutură măsurată, înaintea celor mai mari tăcere, înaintea 
celor mai înţelepţi luare-aminte, la cei mai bătrîni supunere, să aveţi spre cei 
asemenea cu voi şi spre cei mai mici dragoste nefățarnică, de cei răi, pătimași şi 
iubitori de trup să vă depărtați și puţin să grăiți, dar mai mult să înţelegeți, să nu fiți 
fără de socoteală în cuvînt, să nu prisosiți cu vorba, să nu fiți îndrăzneț la rîs, cu 
sfiala să vă împodobiţi şi cu femeile cele necurate să nu vorbiţi, să aveţi în Jos 
căutarea, iar sufletul sus, să fugiți de cuvintele cele împotrivă; dregătorie dăscălească 
să nu doriți, cinstea acestei lumi întru nimic s-o socotiți. 


Iar de ar face cineva vreun bine spre folosul altora, de la Dumnezeu plata s-o 
aştepte şi veşnica răsplătire de la Iisus Hristos, Domnul nostru". Acestea zicîndu-le 


Vasile către ucenicii lui Libaniu şi ei ascultînd nu fără de mirare, iarăși a plecat cu 
Eubul în cale. 


După ce au sosit în Ierusalim, toate Sfintele Locuri cu credinţă și cu dragoste 
înconjurîndu-le şi într-însele închinîndu-se lui Dumnezeu, Care este peste tot, ei s-au 
arătat episcopului acelei cetăţi, cu numele Maxim, şi l-au rugat ca să-i boteze în 
Iordan. Episcopul, văzîndu-i plini de credință, a făcut după credinţa lor și luînd clerul 
său a mers cu Vasile şi cu Eubul la Iordan, iar cînd era pe mal, Vasile a căzut la 
pămînt şi, cu lacrimi şi glas, s-a rugat la Dumnezeu ca să-i arate vreun semn al 
credinţei lui. 


Deci, tremurînd, s-a sculat şi s-a dezbrăcat de hainele sale, odată cu care şi pe 
omul cel vechi l-a lepădat şi, intrînd în apă, se ruga. Cînd s-a apropiat arhiereul să-l 
boteze, iată s-a pogorit un fulger de foc spre ei, şi ieșind un porumbel din fulgerul 
acela, s-a pogoriît în Iordan, şi, tulburînd apa, a zburat la cer; iar cei ce stăteau pe mal, 
văzînd aceea, s-au cutremurat şi au preamărit pe Dumnezeu. 


Vasile, fiind botezat, a ieşit din apă, şi mirîndu-se episcopul de dragostea ce 
avea către Dumnezeu, l-a îmbrăcat în haina Învierii lui Hristos, rugîndu-se. Apoi a 
botezat şi pe Eubul, i-a uns pe ei cu mir și i-a împărtășit cu dumnezeieştile Taine. 
Întorcîndu-se în sfînta cetate, au petrecut într-însa un an; după aceasta s-au dus în 
Antiohia, unde Meletie arhiepiscopul a hirotonit pe Vasile diacon și acolo a tilcuit 
Pildele lui Solomon. 


Nu după multă vreme, s-a dus cu Eubul în patria sa, Capadocia, apropiindu-se 
de cetatea Cezareei. Apoi s-a descoperit într-o vedenie de noapte lui Leontie, 
arhiepiscopul Cezareei, despre venirea lor şi că Vasile o să fie în vremea sa 
arhiepiscop al acelei cetăți. Deci, dimineaţa, chemînd arhiepiscopul pe arhidiaconul 
său şi pe unii din clericii cei cinstiți, i-a trimis la porțile cetății dinspre răsărit, 
poruncindu-le ca pe cei doi străini ce-i vor întîmpina, să-i aducă la dînsul cu cinste. 
Iar ei ducîndu-se şi întîmpinînd pe Vasile şi Eubul, pe cînd intrau în cetate, i-au adus 
la arhiepiscop. 


EI, văzîndu-i pe dînşii, s-a mirat, că pe unii ca aceştia îi văzuse în vedenie, și 
a preamărit pe Dumnezeu. Apoi i-a întrebat arhiepiscopul de unde vin şi cum se 
numesc. Înștiințîndu-se despre numele lor, a poruncit să-i aducă la masă şi să-i 
ospăteze. După aceea, chemînd clerul său şi bărbaţi aleşi din cetate, le-a spus toate 
cele ce i s-au vestit lui despre Vasile în vedenie, de la Dumnezeu. Atunci clerul cu 
un glas a zis: "De vreme ce pentru cinstita ta viață ţi-a arătat Dumnezeu pe 
moştenitorul scaunului tău, se cade să faci cu dînsul precum îți este plăcerea; căci cu 
adevărat vrednic este omul pe care judecățile lui Dumnezeu îl descoperă”. 


Apoi a chemat arhiepiscopul pe Vasile şi pe Eubul şi a început a vorbi cu ei 
din Scripturi, vrînd ca să afle priceperea lor; şi auzindu-i, s-a mirat de noianul 
înțelepciunii ce se afla într-înşii, apoi ținîndu-i la sine, îi cinstea după vrednicie. 


Vasile, petrecînd în Cezareea, avea acelaşi fel de viaţă precum a văzut mai înainte la 
mulți cuvioşi, pe cînd a înconjurat Egiptul, Palestina, Siria şi Mesopotamia, căutînd 
pe Eustatie filosoful şi cercetînd într-acele părți pe părinţii cei nevoitori; deci, le urma 
bine cu chipul şi cu viaţa monahicească. 


După aceea a fost hirotonit prezbiter de Ermoghen, episcopul Cezareei, care a 
fost după Leontie, şi era povăţuitorul monahilor. Murind Ermoghen arhiepiscopul, 
era cerut în scaun Sfîntul Vasile, ca un vrednic şi de Dumnezeu mai înainte însemnat; 
dar, fugind de cinste, s-a ascuns, și a fost ridicat la arhiepiscopie Eusebiu, bărbat bun 
la obiceiuri cu adevărat, dar puţin învăţat şi întru înțelepciunea cărţii neiscusit; deci, 
acela ştiind pe Vasile că era de toţi foarte cinstit şi lăudat ca un mai înţelept filosof 
şi cu viaţa sfîntă, a început ca un om neputincios a fi biruit de zavistie şi se arăta rău- 
voitor lui Vasile. 


Acest lucru înţelegîndu-l Sfîntul Vasile, nevrînd să fie pricinuitor de zavistie, 
s-a dus în pustia Pontului, unde a chemat prin scrisori şi pe prietenul său, pe Sfîntul 
Grigorie de Nazianz; acolo, adunînd cu dînsul mulțime de monahi, a făcut rînduială 
de viață monahală, fund luminat de Duhul Sfînt, şi petrecea viața îngerească pe 
pămînt. Le ajuta lor la o viaţă ca aceea şi fericita Emilia, maica lui Vasile, petrecînd 
nu departe de ei, de cealaltă parte de rîu, în sat, şi de hrana lor îngrijindu-se; apoi, 
rămînînd văduvă, toată sîrguinţa o avea ca să placă lui Dumnezeu. 


Fiind vremea, Vasile şi Grigorie au ieșit din pustie, siliți de trebuinţele Sfintei 
Biserici, care atunci era tulburată de eretici. Pentru că pe Grigorie, tatăl său, l-a luat 
la sine spre ajutorul drept-credincioşilor în cetatea Nazianzului, fund bătrîn și 
neputînd să se lupte acum cu lupii; iar Vasile, împăcîndu-se cu Eusebiu, 
arhiepiscopul Cezareii, acesta, prin scrisoare, l-a rugat să se întoarcă la dînsul şi să 
ajute Bisericii care lupta contra arienilor. 


Văzînd fericitul Vasile o primejdie ca aceea a Sfintei Biserici, şi cinstind mai 
mult trebuinţa cea de obşte, decît viața pustnicească, a lăsat singurătatea şi a venit în 
Cezareea, unde foarte mult a lucrat cu cuvîntul şi cu scrisul, curățind credinţa cea 
dreaptă de eresuri. Apoi arhiepiscopul Eusebiu şi-a dat sfîrșitul pe braţele lui Vasile, 
dîndu-și sufletul său lui Dumnezeu; iar după dînsul, lucrînd Sfîntul Duh, marele 
Vasile, chiar nevrînd a fi ridicat în scaun, a fost sfințit de mulți episcopi, între care 
era şi bătrînul Grigorie, tatăl lui Grigorie de Nazianz; căci acela, fiind neputincios şi 
obosit de bătrînețe, a poruncit să-l ducă în Cezareea, să silească pe Vasile a veni la 
arhiepiscopie, ca nu cumva arienii să ridice pe vreunul dintre ai lor în scaunul acela. 


Deci, Vasile ocîrmuia Biserica lui Hristos; iar pe Petru, fratele său cel după 
trup, l-a sfințit prezbiter, ca să-i ajute la ostenelile bisericeşti, iar mai tîrziu l-a pus 
episcop în cetatea Sevastiei. În același timp şi mama sa, fericita Emilia, după o viaţă 
de mai bine de 90 de ani, şi-a dat sufletul Domnului. Ea a mai avut încă un fiu, pe 
Grigorie, episcopul Nissei, şi pe Petru, pe care l-am pomenit, precum și o fiică, 
Macrina fecioara, întiia născută, şi ceilalți fii, crescuți întru mari fapte bune. 


După un timp oarecare, fericitul Vasile a cerut de la Dumnezeu să 1 se dea 
darul înţelepciunii, aşa încît, cu ale sale cuvinte curate, să poată săvirşi slujba cea 
fără de sînge şi să vie spre el Duhul Sfînt. După şase zile, adică în ziua a șaptea, 
pogorîndu-se Duhul Sfînt, a început a liturghisi şi săvîrşi în toate zilele jertfa cea fără 
de sînge. După ce a trecut cîtăva vreme, cu credință şi cu rugăciune a început a scrie 
cu propria sa mînă tainele sfintei slujbe. Și în acea noapte i s-a arătat Domnul în 
vedenie, cu apostolii, făcînd înainte punere a pîinii şi a paharului, la Sfîntul Jertfelnic; 
apoi, sculînd pe Vasile, i-a zis: "După a ta cerere, să se umple gura ta de laudă, ca 
adică, cu ale tale curate cuvinte, să aduci slujba cea fără de sînge". Iar el s-a sculat 
tremurînd, neputînd să privească cu ochii la arătarea Domnului cea luminoasă. 


După această arătare luminoasă a mers în biserică şi, apropiindu-se de Sfîntul 
Altar, a început a grăi şi a scrie pe hîrtie, în limba grecească, astfel: Să se umple gura 
mea de laudă, ca să cint slava Ta, Doamne, Dumnezeul nostru, Cel ce ne-ai zidit pe 
noi şi ne-ai adus în viața aceasta, rostind apoi şi celelalte rugăciuni ale Sfintei 
Biserici. 


Iar după sfîrşitul rugăciunilor a ridicat pîinea, rugîndu-se cu dinadinsul și 
zicînd: "la aminte, Doamne, lisuse Hristoase, Dumnezeul nostru, din sfînt lăcaşul 
Tău şi de pe scaunul măririi împărăției Tale, şi vino ca să ne sfințeşti pe noi; Cel ce 
şezi sus, împreună cu Tatăl, şi aici cu noi eşti nevăzut, învredniceşte-ne, cu puternică 
mîna Ta, ca să ni se dea preacuratul Tău trup şi cinstitul Tău sînge nouă, tuturor 
popoarelor". 


Arhiereul săvîrşindu-le pe acestea, Eubul, cu cei mai întîi clerici, au văzut o 
lumină cerească luminînd altarul şi pe arhiereu şi niște bărbați prealuminaţi în 
veşminte albe, înconjurînd pe acel mare arhiereu. Văzînd aceasta, s-au înspăimîntat 
foarte mult şi au vărsat lacrimi, lăudînd pe Dumnezeu. 


In vremea aceea, marele Vasile chemînd un argintar, i-a poruncit ca din aur 
curat să facă o pasăre, în chipul porumbelului ce s-a arătat deasupra Iordanului, spre 
păzirea dumnezeieştilor Taine, şi l-a aşezat deasupra Sfintei Mese. 


Altă dată, sfîntul, săvîrşind dumnezeiasca slujbă, un evreu, prefăcîndu-se 
creştin, vrînd să iscodească despre Sfintele Taine, s-a lipit de cei credincioşi şi a intrat 
în biserică; acolo a văzut pe Sfîntul Vasile că avea în mîinile sale un prunc, pe care- 
1 sfărîma. Împărtăşindu-se credincioşii din milinile sfîntului, a venit şi evreul; şi i-a 
dat arhiereul, ca şi celorlalți creştini, o parte din Sfintele Daruri, pe care luînd-o 
evreul în miini, a văzut că era adevărată carne. După aceea, apropiindu-se de pahar, 
a văzut că era sînge adevărat în el. 


Deci a păstrat rămăşiţele Sfintei Impărtăşanii şi, mergînd acasă, le-a arătat 
femeii sale, şi i-a spus despre tot ce a văzut cu ochii săi; apoi crezînd cu adevărat că 
înfricoşată şi preaînaltă este taina creștinească, a doua zi a mers la Fericitul Vasile, 


rugîndu-l să-i dea Sfîntul Botez. lar Vasile, dînd mulţumire lui Dumnezeu, nu a 
întîrziat a boteza pe evreu, împreună cu toată casa lui. 


Altă dată, mergînd undeva sfîntul, o femeie săracă, fiind nedreptățită de 
eparhul cetăţii, a căzut în cale la picioarele fericitului, rugîndu-l ca să scrie despre 
dînsa la acel boier, ca unul care avea multă trecere către dînsul. Sfintul, luînd o hîrtie, 
a scris către boier astfel: "S-a apropiat de mine această săracă femeie, care îți aduce 
scrisoarea mea, nădăjduind că mă iubeşti și are trecere cuvîntul meu la tine; deci m- 
a rugat ca să-ți scriu, să n-o mai superi. De este adevărată nădăjduirea ei, arată cu 
lucrul, și fă milă cu femeia aceasta”. 


Scriind sfîntul hîrtia, a dat-o femeii celei sărace, iar ea luînd-o, a dus-o şi a 
dat-o boierului, care, citind-o, a scris înapoi sfîntului: "După scrisoarea ta, părinte 
sfinte, aș fi voit să fac milă acestei femei sărace, dar nu pot, de vreme ce se află sub 
dajdie". Iar sfîntul iarăşi a scris către dînsul: "Dacă ai voit şi n-ai putut, bine; iar de 
ai putut şi n-ai voit, atunci te va aduce Dumnezeu în starea celor ce au trebuinţă ca, 
atunci cînd vei voi să fii miluit, să nu poți fi”. Acest lucru s-a şi întîmplat, pentru că, 
nu după multă vreme, supărîndu-se împăratul pe acest eparh, căci auzea că face multe 
năpăstuiri, l-a aruncat în închisoare, ca să despăgubească pe cei pe care îi năpăstuise. 
Eparhul a trimis din închisoare rugăminte la Sfîntul Vasile ca să-l miluiască și să 
înduplece pe împărat, prin mijlocirea sa. 


Vasile grăbindu-se, a rugat pe împărat pentru dînsul şi, după şase zile, a venit 
poruncă pentru liberarea boierului de la închisoare. Eparhul văzînd milostivirea 
sfîntului către dînsul, a alergat la el spre a-i mulţumi, iar femeii sărace i-a dat îndoit 
din averile sale. 


Altă dată, era foamete atîta de mare în eparhia sfîntului, încît mulți oameni au 
murit, din lipsă de hrană. Sfîntul, văzînd pe boieri că ţin grîul în hambare și nu-l dau 
săracilor, se mîhnea de învîrtoşarea inimii acestora; căci o altă neomenie mai mare 
decît aceasta nu este, ca într-o vreme ca aceea cei bogaţi să nu voiască a vinde griîul, 
ci să aştepte ca, vînzîndu-l mai scump, să adune mai mulţi bani. Dar nu ştiu ticăloșii 
că, cu cît aşteaptă vreme mai multă să adune bani mai mulți şi să strîmtoreze pe cei 
săraci, cu atît își înmulţesc asupra lor mînia lui Dumnezeu; căci ce altceva este mai 
rău decit să păstreze grîul şi să negustorească strîmtorarea săracilor, să se lipsească 
şi să moară de foame? Cum să-i numească cineva pe aceştia creştini? Cum să-i 
numească oameni pe ei care sînt mai sălbatici decît fiarele, că fiarele iubesc pe cele 
asemenea lor, iar aceștia nu se milostivesc spre cei de o seminţie cu dînşii. Unii ca 
aceştia erau, în vremea aceea, boierii Cezareei. 


Sfîntul îi învăţa în fiecare zi despre milostenie, îi sfătuia, îi ruga, le scria, le 
aducea aminte de iubirea de străini a lui Avraam, de primirea de străini a lui Lot, de 
istoria lui Iosif cel preafrumos, cum a hrănit pe egipteni, şi mai ales cuvintele acestea: 
Surpa-voi hambarele mele şi mai mari le voi zidi. Acestea făcîndu-le şi zicîndu-le 
sfîntul, de-abia 1-a înduplecat să-și deschidă hambarele. Atunci, urmînd lui Hristos, 


care a spălat picioarele ucenicilor, slujea singur la împărțirea grîului, singur fierbea 
semințe, singur le împărțea săracilor hrana; şi aşa făcînd multe zile, a potolit 
primejdia foametei. 


În acea vreme, împăratul Iulian (361-363), necuratul şi păgînul, vrînd să ducă 
război asupra perșilor, a venit în părțile Cezareei Capadociei; iar Sfîntul Vasile 
cunoscîndu-l de la Atena, căci învățase acolo împreună cu dînsul, a luat poporul său 
şi l-a întîmpinat, cinstindu-l ca pe un împărat, și fundcă nu avea alt dar să-i ducă, i-a 
dus trei pîini de orz, dintr-acelea care mînca sfîntul; căci așa ceruse împăratul, să-i 
ducă dintr-acelea din care mănîncă el. Deci, primind împăratul darul, a zis slujitorilor 
să-i răsplătească lui şi să-i dea iarbă din livadă. 


Sfîntul, văzînd o necinste ca aceasta, a zis împăratului: "Noi, împărate, ţi-am 
adus dintr-acelea care mîncăm, precum ai cerut, iar împărăţia ta, precum se vede, ne- 
ai răsplătit darul, dîndu-ne dintre acelea pe care le mănînci însuţi”. Auzind acestea 
împăratul, s-a mîniat foarte şi a zis sfîntului: "Acum primeşte darul acesta, şi cînd 
mă voi întoarce din Persia biruitor, voi arde cetatea ta de tot şi pe nebunul popor cel 
amăgit de tine îl voi robi, căci necinstește pe zeii cărora mă închin eu, şi atunci vei 
lua şi tu cuviincioasa răsplătire”. Astfel înfricoşîndu-l păgînul împărat, s-a dus în 
Persia. 


Sfîntul întorcîndu-se în cetate și chemînd toată mulțimea poporului, le-a spus 
îngrozirile împăratului, iar după aceea 1-a sfătuit, zicînd: "Să nu vă mîhniţi, frații mei 
creştini, de banii voştri, ci numai de viața voastră să vă îngrijiţi; duceți-vă şi aduceţi 
banii voştri, să-i adunăm într-un loc, şi cînd vom auzi că se întoarce împăratul, să-i 
punem grămezi în calea lui, căci văzîndu-i, ca un iubitor de bani ce este, se va 
îmblînzi și nu va face asupra noastră precum vorbeşte". Ducîndu-se creştinii, au făcut 
precum le-a poruncit sfîntul, au adus avuţii nenumărate, aur, argint şi pietre scumpe. 


Sfîntul primindu-le, le-a pus în casa de vase, scriind deasupra numele 
fiecăruia, ca să se păstreze pînă cînd vor auzi despre întoarcerea împăratului. Cînd a 
înțeles sfîntul că se întoarce împăratul, a adunat mulțimea creştinilor, împreună cu 
femeile şi cu copiii, şi le-a poruncit să postească trei zile; apoi 1-a suit în muntele 
Cezareei, care acum se numeşte Didim, adică geamăn, căci are două virfuri, în care 
era şi o biserică a Preasfintei Născătoare de Dumnezeu. 


Rugîndu-se creştinii în biserica aceea, cu inima zdrobită, milostivului 
Dumnezeu şi Preasfintei Maicu Lui, ca să risipească sfatul păgînului împărat, sfîntul 
a văzut stînd împreună cu poporul la rugăciune mulțime de oaste cerească împrejurul 
muntelui, și în mijlocul lor a văzut o femeie şezînd pe un scaun cu multă slavă, şi a 
zis către îngerii care stăteau împrejur: "Chemaţi la mine pe Mercurie, ca să se ducă 
să ucidă pe Iulian, vrăjmaşul Fiului meu". Deci, s-a arătat Sfîntului Vasile Mucenicul 
Mercurie, îmbrăcat cu armele lui, şi luînd voie de la femeia aceea, care era Preasfînta 
Născătoare de Dumnezeu, s-a dus degrabă. 


După ce sfîntul a văzut această vedenie, a luat îndată pe unii din clerici şi s-a 
pogorit în cetate; şi era acolo o biserică a Sfîntului Mercurie, în care se aflau moaştele 
lui, cinstindu-se de creştini; căci Sfîntul Mercurie a murit acolo în Cezareea, mai 
înainte cu 100 de ani, în vremea împărăției lui Deciu (249-251) şi Valerian (253- 
259). 


Deci, în biserica aceasta intrînd sfîntul, se ruga înaintea icoanei Preasfintei 
Născătoare de Dumnezeu, lîngă care era şi chipul Sfîntului marelui Mucenic 
Mercurie, cu suliță ca un ostaş. Vasile se ruga ca acel păgîn împărat, pierzătorul 
creştinilor, să nu se întoarcă viu de la război. Şi a văzut chipul Sfîntului Mercurie, 
cel de lîngă Preacurata Născătoare de Dumnezeu, schimbîndu-se, şi s-a făcut nevăzut 
cîtăva vreme; iar după puţin, s-a arătat cu sulița sîngerată; pentru că în vremea aceea 
Iulian a fost însulițat la război de Sfîntul Mucenic Mercurie, cel trimis de Preacurata 
Fecioară Născătoare de Dumnezeu, spre pierzarea vrăjmaşului lui Dumnezeu. Atunci 
a cunoscut sfîntul că acea vedenie a fost adevărată; apoi îndată s-a suit în munte şi a 
zis creştinilor: "Bucuraţi-vă şi vă veseliți astăzi, fraților, căci s-a auzit rugăciunea 
noastră şi împăratul şi-a luat cuviincioasa pedeapsă; pentru aceasta, mulțumind lui 
Dumnezeu, să mergem în cetate, ca să-şi ia fiecare din voi banii săi”. 


Creștinii auzind acestea, cu un cuget au strigat toți: "Dacă am voit să-i dăm 
împăratului celui păgîn, acum, oare, să nu-i dăruim Împăratului cerului şi al 
pămîntului, Cel ce ne-a dăruit viaţa noastră?" Iar sfîntul lăudîndu-le sîrguința lor, a 
poruncit să-şi ia fiecare a treia parte din cele ce a dat, iar cu cealaltă avuţie să zidească 
o casă de săraci şi de străini, spital, casă de bătrîni şi de sărmani. 


Sfîntul Vasile avea și acest dar: pe cînd slujea și înălța Sfintele Daruri, 
cunoştea că vine darul Sfîntului Duh, printr-un semn ca acesta: Porumbelul acela de 
aur, care era deasupra dumnezeieştii Mese, cea cu Sfintele Daruri, mişcîndu-se de 
dumnezeiasca putere, de trei ori se clătina. 


Odată, slujind fericitul și înălțind Sfintele, nu s-a făcut obişnuitul semn al 
porumbelului, care, prin cea de trei ori mişcare, însemna pogortrea Duhului Sfînt. 
Drept aceea, Vasile gîndind la aceasta, a văzut un diacon din cei ce ţineau ripidele 
făcînd semn spre o femeie ce sta înaintea altarului. Deci, a poruncit ca să se depărteze 
diaconul acela de la Sfînta Masă, şi şapte zile i-a dat canon ca să postească şi să se 
roage, şi fără somn toată noaptea la rugăciune să petreacă; iar din averile lui să le dea 
la săraci. 


Deci, dintr-acea vreme Sfîntul Vasile a poruncit ca să fie în biserică înaintea 
altarului perdele şi îngrădire pentru femei, ca să nu îndrăznească vreuna a privi în 
altar în vremea dumnezeieștii slujbe; iar aceea care ar îndrăzni, să fie gonită din 
biserică şi de Sfînta Împărtăşire să se despartă. 


Într-acea vreme tulbura Biserica lui Hristos Valens (364-378), împăratul cel 
orbit cu eresul arian, care pe mulți episcopi drept- credincioşi izgonindu-i din 


scaunele lor, a ridicat pe arieni în locurile acelora; iar pe alții mici la suflet şi fricoși 
i-a silit ca să se învoiască cu eresul lui. Deci, se mînia şi se tulbura văzînd pe Sfîntul 
Vasile pe scaunul său, fiind fără temere şi în credinţa sa fiind nemișcat ca un stîlp, şi 
pe alţii sprijinindu-i şi sfătuindu-i să se depărteze de eresul arian ca de un lucru urît 
de Dumnezeu. Împăratul, străbătînd stăpînirea sa, şi pe cei drepteredincioși 
pretutindeni chinuindu-i mult, a mers la Antiohia şi în Cezareea Capadociei, 
îngrijindu-se cu dinadinsul să aducă pe Vasile la unirea ariană. Deci a îndemnat pe 
volevozii săi, pe boieri şi pe sfetnici cu rugăminte, cu făgăduințe și cu îngroziri să 
sfătuiască pe Vasile spre a face voia lui. 


De aceea, supărau foarte mult pe sfîntul cei de un gînd cu împăratul; dar încă 
şi femeile cele de neam mare şi care aveau cunoştinţă cu împăratul, trimiteau pe 
eunucii lor la sfîntul, sfătuindu-l şi îndemnîndu-l să vină la unirea gîndului 
împărătesc; dar nimic n-au sporit, pentru că n-au găsit un om slab la inimă, ci un om 
hotărît. 


După aceea, Modest, eparhul, cu mai multă îndirjire s-a sculat asupra lui; 
deoarece chemîndu-l la sine şi neputînd să-l plece cu momeli la credința 
împărătească, îl îngrozea cu miînie. lar sfîntul, la îngrozirile lui, cu îndrăzneală a 
răspuns: "Averile mele voieşti să le iei? Pe tine nu te vei îmbogăți, iar pe mine nu mă 
vei sărăci. Dar, socotesc că aceste haine vechi ale mele şi aceste puține cărți, în care 
este toată bogăția mea, nu-ți trebuiesc; de izgonire nu mă tem, pentru că al meu este 
tot pămîntul, sau mai bine să zic, al lui Dumnezeu. De chinuri nu mă îngrijesc, care 
mă vor duce la doritul sfîrşit, şi cu acestea bine îmi vei face, căci mai degrabă mă vei 
trimite la Dumnezeul meu”. 


Modest a zis: "Nimeni n-a vorbit cu mine cu aşa îndrăzneală". Iar sfîntul 1-a 
răspuns: "Căci nu ţi s-a întîmplat să vorbeşti cu vreun episcop. Noi întru celelalte 
arătăm smerenie și blîndeţe, însă cînd cineva voieşte să ia de la noi pe Dumnezeu şi 
dreptatea Lui, apoi nu ne îngrijim de nici unul". La sfîrşit Modest a zis: "Să te gîndești 
pînă dimineață, căci la pierzare te voi da”. Iar el a răspuns: "Eu dimineaţă același voi 
fi; însă voiesc ca şi tu să fii neschimbat în cuvîntul tău”. Nişte cuvinte îndrăzneţe ca 
acestea, ale Sfîntului Vasile, le-a spus Modest împăratului, iar el 1-a poruncit să nu-l 
supere mai mult. 


Sosind praznicul Arătării Domnului (Botezul), împăratul, ca şi cum vrînd să 
placă puţin lui Vasile, a intrat în biserica lui şi, privind la buna podoabă şi la rînduiala 
bisericii, la cîntarea și la rugăciunea credincioşilor luînd aminte, se uimea; căci n-a 
văzut niciodată într-ale sale biserici ariene o rînduială şi bună podoabă ca aceea. 
Acolo, Sfîntul Vasile, apropiindu-se de împărat, grăia către el cuvinte dumnezeiești, 
iar nu omeneşti, pe care le-a auzit şi Grigorie de Nazianz - fiindcă se întîmplase 
atunci acolo, care a şi scris despre aceea. De atunci împăratul a început a fi mai bun 
către Vasile. 


Însă, ducîndu-se în Antiohia, iarăşi s-a schimbat spre mînie împotriva lui 
Vasile, fiind învăţat de oamenii cei răi; la clevetirea acestora plecîndu-se, a judecat 
să izgonească pe Vasile. Cînd voia să iscălească hotărîrea, scaunul pe care şedea 
împăratul s-a mişcat, iar condeiul cu care voia să scrie 1 s-a stricat. A luat al doilea 
condei, dar și acela s-a stricat, la fel şi al treilea, apoi mîna 1-a tremurat și frica a căzut 
peste dînsul; iar el cunoscînd puterea lui Dumnezeu, a rupt hîrtia. 


Atunci vrăjmaşii dreptei credinţe, arienii, stăruiau la împărat ca să-i facă rău 
lui Vasile. Deci s-a trimis de împărat un senator, Anastasie, ca să aducă pe Vasile în 
Antiohia. Ajungînd în cetatea Cezareea şi spunînd lui Vasile porunca împăratului, 
sfîntul a răspuns: "Eu, fiule, mai înainte cu puţine zile m-am înștiințat că împăratul, 
supunîndu-se sfatului nepricepuților oameni, trei condeie a sfărîmat, vrînd să 
iscălească hotărîrea mea pentru surghiun și să întunece adevărul. Dar condeiele cele 
nesimțitoare au oprit pornirea lui, preferînd să se strice, decit să slujească la nedreapta 
lui judecată”. 


Fund adus în Antiohia, a stat înaintea judecății eparhului, care I-a întrebat de 
ce nu se ţine de credința împăratului. Sfîntul Vasile a răspuns: "Să nu fie aceea ca, 
abătîndu-mă de la dreapta credinţă creștinească, să urmez necuratei învățături ariene; 
căci credinţa în Unul Dumnezeu am primit-o de la părinţi, spre a o slăvi". Judecătorul 
îl îngrozea cu moartea. Însă el a răspuns: "Să-mi fie mie ca pentru adevăr să pătimesc 
şi din legăturile trupeşti să mă dezleg; pentru că aceasta de multă vreme o doresc, dar 
voi să nu vă schimbaţi făgăduinţa voastră”. Eparhul a vestit despre aceasta 
împăratului, spunîndu-i că bărbatul acela este mai presus de îngrozire, căci este 
neschimbată credinţa lui, nemișcată şi neslăbită inima lui. lar împăratul, umplîndu- 
se de mînie, se gîndea cum ar putea să piardă pe Vasile. 


Într-acea vreme, Galatie, fiul împăratului, s-a îmbolnăvit de o durere mare şi 
deznădăjduindu-se, era aproape de moarte. Maica aceluia, venind la împăratul, se 
certa cu dînsul, zicînd: "Pentru că ai nedreaptă credinţă în Dumnezeu și faci rău 
arhiereului lui Dumnezeu, pentru aceea moare fiul meu”. 


Auzind acestea Valens, a chemat pe Vasile şi i-a zis: "Dacă sînt plăcute lui 
Dumnezeu dogmele credinței tale, să faci sănătos pe fiul meu cu rugăciunile tale”. 
Răspuns-a sfîntul: "De te vei uni, împărate, cu credinţa cea dreaptă şi vei dărui pace 
Bisericilor, apoi fiul tău va fi viu”. 


Împăratul, făgăduind să împlinească aceasta, îndată Sfîntul Vasile, rugîndu-se 
lui Dumnezeu pentru viaţa fiului împăratului, l-a făcut sănătos. Apoi a lberat pe 
Vasile cu cinste la scaunul său. Arienii auzind şi văzînd acestea, cîrteau în inimile 
lor pline de zavistie şi de răutate şi ziceau împăratului: "Și noi putem să facem 
aceasta". După aceea au înșelat pe împăratul, încît a îngăduit a se boteza fiul său. 


După ce arienii l-au botezat, îndată a murit în mîinile lor. Aceasta văzînd-o cu 
ochii săi, cel mai sus pomenit Anastasie, a spus-o împăratului Valentinian (364-375), 


adică fratelui lui Valens, care împărăţea în Apus, împăratul Răsăritului. El, mirîndu- 
se de o minune ca aceea, a preamărit pe Dumnezeu. Apoi Sfîntului Vasile i-a trimis 
multă avere, prin mîinile lui Anastasie, pe care Vasile luînd-o, a zidit prin cetăți 
spitale, în eparhia sa, şi a miluit mulțime de săraci și de neputincioşi. 


Sfîntul Grigorie de Nazianz povesteşte că Sfîntul Vasile a tămăduit și pe 
Modest eparhul, acel care era vrăjmaș sfîntului, pe cînd acela se îmbolnăvise foarte 
rău şi căuta ajutor cu smerenie în boala sa, la sfintele lui rugăciuni. Apoi multă vreme 
trecînd, a venit după Modest alt eparh în ţara aceea, anume Eusebiu, rudenia 
împăratului. 


Era în zilele acelea, în Cezareea, o văduvă tînără, bogată şi foarte frumoasă, 
anume Vestiana, fiica lui Arax, care era senator al mai marelui sfat; pe acea văduvă, 
Eusebiu eparhul voia s-o dea cu sila în însoţirea unui om cu boierie. Dar ea, fiind cu 
mintea întreagă și vrînd să păzească curăţia văduviei sale neprihănită, nu voia să se 
mărite după bărbat. Cînd a înţeles că vor s-o dea cu sila, a fugit la biserică și a alergat 
la Sfîntul Vasile, arhiereul lui Dumnezeu. 


EI, primind-o spre apărare, nu voia s-o dea oamenilor care veniseră după dînsa. 
Apoi a trimis-o în taină în mănăstirea de fecioare, la sora sa, Cuvioasa Macrina. Drept 
aceea, eparhul, supărîndu-se pe Sfîntul Vasile, a trimis pe ostașii săi să ia cu sila din 
biserică pe acea văduvă. Dar, negăsind-o, a poruncit s-o caute în camera sfîntului, 
unde îngerii petreceau; iar eparhul fiind necurat, credea că Vasile o ţine la dînsul 
pentru păcat. Negăsind-o nicăieri, a chemat pe Vasile la dînsul şi l-a certat foarte 
aspru, voind a-l pune la grele chinuri ca să-i dea pe acea văduvă. Sfîntul Vasile era 
gata la toate chinurile, zicînd: "De vei porunci să se strivească cu fiare corpul meu, 
îmi vei tămădui pîntecele meu, căci mă vezi că sînt bolnav”. 


În acel timp s-au înștiințat cetăţenii despre cele ce se făceau, și ridicîndu-se cu 
toții, nu numai bărbații, ci şi femeile, alergară cu arme și ciomege la curtea eparhului, 
voind a-l ucide pentru sfîntul părinte, păstorul lor. Dacă Sfîntul Vasile n-ar fi potolit 
poporul, l-ar fi ucis pe eparh, care, văzînd atîta tulburare în popor, s-a temut foarte 
mult şi a eliberat pe sfînt, fără a-l supune la vreo pedeapsă. 


Eladie, fostul ucenic al marelui Vasile, însuşi văzător şi urmaș al minunilor lui 
la moştenirea scaunului său, bărbat îmbunătățit şi sfînt, a spus un lucru nemincinos 
ca acesta: "Un boier drept- credincios, anume Proterie, cercetînd Locurile Sfinte, a 
gîndit să dea pe fuca sa într-una din mănăstiri, să slujească lui Dumnezeu. Dar 
diavolul, care de la început urăște binele, a împins pe o slugă a lui Proterie spre 
dorirea fiicei stăpînului său. Văzînd sluga că acest lucru este greu, spre care nici nu 
îndrăznea, simțindu-se ne-vrednic, a mers la un vrăjitor care locuia în acea cetate, 
căruia 1-a spus toată dorinţa sa, şi i-a făgăduit să-i dea mult aur dacă va face cu 
farmecele sale să ia de soție pe fiica stăpînului său. 


La început vrăjitorul n-a voit, apoi mai pe urmă a zis: "De vei voi, te voi trimite 
la stăpînul meu, diavolul, şi el îți va ajuta la aceasta, dacă vei face şi tu voia lui"; iar 
acel ticălos rob a zis: "Făgăduiesc că voi face tot ce-mi va porunci". Fermecătorul a 
zis: "Te vei lepăda de Hristos al tău şi vei da scrisoare pentru aceasta?”. Iar el a zis: 
"Gata sînt, numai să-mi cîştig dorința mea". Vrăjitorul a răspuns: "De făgăduiești 
aşa, apoi ŞI eu îţi voi fi de ajutor”. 


Luînd o hîrtie, a scris diavolului astfel: "De vreme ce mi se cade a mă sîrgui, 
stăpîne al meu, ca să mă lepăd de creştineasca credinţă și să vin spre a ta stăpînire, 
întru înmulțirea părții tale, iată trimit la tine acum pe tînărul care va aduce scrisoarea 
mea, fiindcă este aprins de dor către o fecioară; şi te rog să-i dai ajutor să-și cîştige 
dorinţa sa, ca şi eu întru aceasta să mă preamăresc şi cu mai mare sîrguinţă să cîştig 
pe mulți care îți vor fi plăcuţi”. 


O scrisoare ca aceasta scriind către diavol, a dat-o acelui tînăr și l-a trimis, 
zicîndu-i: "Să mergi în această oră a nopții şi să stai la mormintele păgîne, să ridici 
hîrtia în văzduh şi-ţi vor sta de faţă cei ce te vor duce la diavolul". Iar el, ticălosul, 
degrabă s-a dus şi ajungînd la morminte, a început a chema pe diavoli în ajutor. De 
îndată duhurile viclene s-au arătat în faţa lui şi cu bucurie au dus pe cel înşelat la 
stăpînul lor; apoi văzîndu-l că şedea pe scaun înalt şi înconjurat de duhuri viclene, 1- 
a dat scrisoarea de la vrăjitor şi, luînd-o, diavolul a zis către tînăr: "Crezi în mine?”. 
Iar el a zis: "Cred". Și diavolul i-a zis: "Te lepezi de Hristos al tău?”. 


Iar ticălosul a zis: "Mă lepăd". Satana 1-a zis: "De multe ori mă înşelați voi 
creştinii; cînd vă trebuie ajutorul meu, veniţi la mine, iar după ce vă împliniți dorinţa 
voastră, iarăşi vă lepădaţi de mine şi vă apropiați de Hristos al vostru; iar EI, ca un 
bun şi iubitor de oameni, vă primeşte. Voiesc să-mi faci zapis, cum că te lepezi de 
bunăvoie de Hristos şi de Botez şi făgăduiești ca să fii al meu în veci, să rabzi cu 
mine veșnica muncă în ziua judecății; şi aşa eu îndată voi împlini dorinţa ta”. Iar 
tînărul a scris precum diavolul a voit. 


Atunci balaurul pierzător de suflete a trimis pe diavolul desfrînării și a aprins 
pe fecioara aceea de nesățioasa dragoste către acest tînăr, încît neputînd răbda patima 
trupească, a căzut la pămînt, rugîndu-se de tatăl său: "Miluieşte-mă, miluieşte-mă pe 
mine, fiica ta, şi mă dă ca soție acelui tînăr al nostru, pe care l-am iubit foarte mult; 
iar de nu vei face aceasta unicei tale fiice, în scurt timp mă voi omori și vei da seamă 
pentru mine în ziua judecății”. 


Auzind aceasta tatăl, s-a înspăimîntat și se tînguia, zicînd: "Vai mie păcătosul, 
cum s-a întîmplat aceasta fucei mele? Cine mi-a furat comoara? Cine a amăgit pe 
fiica mea? Cine mi-a întunecat lumina ochilor mei? Eu pe tine, fiica mea, voiam să 
te logodesc cu Mirele ceresc, ca să fii vieţuitoare împreună cu îngerii, şi ca totdeauna 
să preamăreşti pe Dumnezeu în psalmi şi în cîntări duhovnicești, şi prin tine 
nădăjduiam ca şi eu să fiu mîntuit. lar tu fără ruşine îmi vorbeşti pentru unirea nunţii. 
Să nu mă pogori cu mîhnire în iad, să nu-ţi ruşinezi neamul tău cel bun, însoţindu-te 


cu o slugă". Iar ea întru nimic nu socotea cuvintele tatălui său, zicînd într-una: "De 
nu vei face după dorința mea, atunci singură mă voi ucide”. 


Tatăl ei, nepricepînd ce să facă, după sfatul rudelor şi al prietenilor săi, a lăsat 
ca mai bine să fie voia ei, decît să o piardă; deci chemînd pe sluga lui, i-a dat de soție 
pe fiica sa şi avere multă; apoi a zis către dînsa: "Mergi, fiică ticăloasă şi pătimașă 
după bărbat; însă mi se pare că mult te vei căi pe urmă şi nu-ţi va fi de nici un folos”. 


Săvîrşindu-se nedreapta însoţire şi diavoleasca lucrare împlinindu-se, după 
cîtăva vreme au observat şi alții că acel tînăr nu intră în Biserică și cu Sfintele Taine 
nu se împărtăşeşte. De aceea, au spus ticăloasei sale soţii, zicîndu-i: "Nu ştii că 
bărbatul tău, pe care l-ai ales, nu este creştin, ci străin de credinţa lui Hristos?”. Ea, 
auzind aceasta s-a umplut de mîhnire şi, aruncîndu-se la pămînt, a început să-şi 
lovească obrazul şi să-şi bată pieptul cu pumnii, strigînd: "Nimeni neascultînd de 
părinții săi, nu s-a mîntuit vreodată. Cine va spune ruşinea tatălui meu, vai mie, 
ticăloasa, în cîtă pieire am căzut astăzi; de ce m-am născut? Și născîndu-mă de ce n- 
am pierit?" 


Astfel tînguindu-se ea, a auzit bărbatul ei şi a alergat la dînsa, întrebînd-o 
despre pricina tînguirii. Cunoscînd lucrul, dînsul a început a o mîngiia, zicînd că nu 
sînt adevărate cele despre dînsul, şi îi spunea că este creştin. La cuvintele lui puţin 
mîngîietoare, dînsa a zis: "De vei voi ca să mă încredinţezi cu adevărat, iar ticălosul 
meu de suflet să fie fără grijă, să mergi dimineaţă cu mine în Biserică şi înaintea mea 
să te împărtăşeşti cu Sfintele Taine şi atunci te voi crede”. 


Ticălosul ei bărbat, văzînd că nu poate tăinui acel lucru, a fost nevoit a-i spune 
toate cele petrecute şi cum s-a dat diavolului. Ea, căpătînd curaj şi scuturîndu-se de 
slăbiciunea femeiască, a alergat la Sfîntul Vasile şi a strigat: "Miluieşte-mă, ucenice 
al lui Hristos, miluieşte-mă pe mine, care n-am ascultat pe părintele meu și 
diavolescului sfat m-am supus". 


Povestindu-i toate cele petrecute cu bărbatul său, iar sfîntul chemîndu-l, l-a 
întrebat dacă sînt adevărate toate cele spuse despre dînsul de femeia sa. EI cu lacrimi 
în ochi a răspuns: "Adevărat, sfinte al lui Dumnezeu, așa este; de voi tăcea, faptele 
mele vor striga". ŞI i-a povestit cum s-a dat diavolilor, iar sfîntul a zis: "Voieşti să te 
întorci iarăşi la Dumnezeul nostru, lisus Hristos?". Tînărul a răspuns: "Da, voiesc, 
dar nu pot". Vasile l-a întrebat pentru ce nu poate, iar tînărul 1-a răspuns: "Pentru că 
m-am lepădat de Hristos şi diavolului m-am încredinţat cu zapis". lar Vasile a zis: 
"Nu te mîhni de aceasta; căci Dumnezeu este iubitor de oameni și primește pe cei ce 
se pocăiesc". 


Atunci femeia lui, aruncîndu-se la picioarele sfintului, îl ruga, zicîndu-i: 
"Ucenice al lui Hristos, cît poţi, ajută-ne nouă!"; iar sfîntul a grăit către tînăr: "Dar 
crezi că te vei mîntui?" lar el a zis: "Cred, Doamne, ajută necredinţei mele!". Luîndu- 


| sfîntul de mînă, a făcut pe dînsul semnul Sfintei Cruci şi l-a închis la un loc, 
înăuntrul sfintelor ogrăzi; apoi a poruncit ca neîncetat să se roage lui Dumnezeu. 


Singur a petrecut acolo trei zile, rugîndu-se lui Dumnezeu; după care sfîntul, 
cercetîndu-l, l-a întrebat: "Cum te afli, fiule?". Tînărul a răspuns: "Într-o mare 
primejdie mă aflu, stăpîne; nu pot răbda chiotul diavolesc, înfricoşările, săgetăturile 
şi lovirea pietrelor, pentru că, ținîndu-mi zapisul, mă ocărăsc, zicîndu-mi: "Tu ai 
venit la noi, iar nu noi la tine"". Sfîntul i-a zis: "Nu te teme, fiule, și numai să crezi”. 
Dîndu-i puţină hrană, l-a însemnat cu semnul Crucii şi iarăși l-a închis. După puţine 
zile, cercetîndu-l din nou, i-a zis: "Cum te afli, fiule?". Iar tînărul a răspuns: "De 
departe aud îngrozirile şi chiotul, iar pe dînşii nu-i văd”. Apoi, dîndu-i puţină mîncare 
şi rugîndu-se pentru dînsul, l-a închis din nou şi s-a dus. 


După patru zile, a venit din nou la dînsul şi l-a întrebat: "Cum te afli, fiule?”. 
Iar el a răspuns: "Acum sînt bine, sfinte părinte; pentru că te-am văzut pe tine în vis, 
luptîndu-te pentru mine şi biruind pe diavolul". Deci, sfîntul, făcînd rugăciuni, l-a 
scos din închisoare şi l-a dus în chilia sa. A doua zi a chemat tot clerul bisericesc, pe 
monahi şi tot poporul cel iubitor de Hristos, şi le-a zis: "Să preamărim, fraților, pe 
iubitorul de oameni Dumnezeu, că iată, Bunul Păstor voieşte să ia pe umeri oaia cea 
pierdută şi s-o aducă în Biserică. Deci se cade să ne rugăm în această noapte bunătăţii 
Lui, ca să biruiască şi să ruşineze pe vrăjmașul sufletelor noastre”. Atunci s-a adunat 
poporul în Biserică şi a făcut rugăciuni de toată noaptea pentru tînărul ce se pocăia, 
strigînd: "Doamne miluiește!". 


Făcîndu-se ziuă, Vasile a luat pe tînăr de mînă și l-a dus cu tot poporul în 
biserică, cîntînd psalmi şi laude. Şi iată diavolul, fără ruşine, a venit pe nevăzute cu 
toată puterea sa pierzătoare, vrînd să răpească pe tînăr din mîinile sfîntului. lar tînărul 
a început a striga: "Sfinte al lui Dumnezeu, ajută-mă!". Diavolul tăbărise asupra 
tînărului cu atîta îndrăzneală şi neruşinare, încît pe Sfîntul Vasile îl zgînia, trăgînd la 
dînsul pe tînăr. Întorcîndu-se fericitul, a zis către diavol: "Neruşinat pierzător de 
suflete, începător al întunericului şi al pierzării, oare nu-ți ajunge ţie a ta pierzare, pe 
care al adus-o ţie şi celor ai tăi? 


Nu încetezi a prigoni zidirea Dumnezeului meu?" Iar diavolul a strigat către 
dînsul: "Mă nedreptăţeşti, Vasile!". Și acest glas diavolesc l-au auzit mulți. Iar 
arhiereul a zis: "Să te certe pe tine Domnul, diavole!". Iar diavolul iarăşi a zis către 
dînsul: "Vasile, mă nedreptățeşti, că nu eu am mers la dînsul, ci el la mine şi s-a 
lepădat de Hristos al tău, dîndu-mi zapisul pe care îl am în mîinile mele, iar în ziua 
judecății îl voi aduce înaintea Celui de obşte Judecător”. 


Vasile a zis: "Bine este cuvîntat Domnul Dumnezeul meu, că nu-şi va lăsa 
poporul mîinile în jos, rugîndu-se, pînă nu vei da zapisul!". Întorcîndu-se sfîntul către 
popor, a zis: "Înălţaţi mîinile voastre în sus şi strigaţi: Doamne miluieşte!”. Poporul, 
înălțînd mîinile spre cer, a strigat cu lacrimi: "Doamne miluieşte!", multă vreme, și 
iată a venit zapisul tînărului acela, purtat prin văzduh, văzîndu-l toți, şi s-a dat 


Fericitului Vasile în mîini. Sfîntul, luînd zapisul, s-a bucurat şi a dat mulţumire lui 
Dumnezeu; apoi înaintea tuturor a zis către tînăr: "Cunoşti, frate, zapisul acesta?" 
Tînărul a răspuns: "Da, sfinte al lui Dumnezeu, este al meu, că l-am scris singur cu 
mîna mea". Marele Vasile l-a rupt îndată bucăţi, înaintea tuturor şi l-a ars; apoi, 
ducînd pe tînăr în biserică, l-a împărtăşit cu dumnezeieștile 'Taine şi pe popor l-a 
ospătat din belşug. Pe tînăr, mult învăţîndu-l și dîndu-i canonul cel cuviincios, l-a dat 
femeii lui, care cu negrăit glas slăvea și mulțumea lui Dumnezeu. 


Acelaşi bărbat vrednic de credință, Eladie, povestea şi aceasta despre Sfîntul 
Vasile: Într-una din zile, Cuviosul nostru părinte Vasile, fiind luminat de darul lui 
Dumnezeu, a zis către clerul său: "Veniţi fiilor după mine, să vedem împreună slava 
lui Dumnezeu şi să preamărim pe Stăpînul nostru". Și a ieșit afară din cetate, neștiind 
nimeni unde voiește să meargă. Un prezbiter, cu numele Anastasie, care vieţuia într- 
un sat, avea de soţie o femeie cu numele Teognia, cu care a trăit patruzeci de ani în 
feciorie; şi se socotea Teognia de către mulți că este neroditoare, pentru că nimeni 
nu ştia curăția fecioriei lor, cea păzită în taină. Anastasie avea duhul lui Dumnezeu, 
pentru sfînta sa viață, şi era bărbat înainte-văzător; căci într-acea vreme, văzînd mai 
înainte cu duhul, că Vasile are să-l cerceteze, a zis către femeia sa, Teognia: "Eu mă 
voi duce la cîmp să lucrez pămîntul, iar tu doamnă, sora mea, să împodobeşti casa şi 
la nouă ceasuri din zi să aprinzi lumînări şi să ieşi în întîmpinarea Sfîntului Vasile, 
arhiepiscopul, pentru că vine să ne cerceteze pe noi păcătoşii”. Ea, mirîndu-se de 
cuvintele bărbatului său, a îndeplinit porunca. Sfîntul Vasile, fiind nu departe de casa 
lui Anastasie, l-a întîmpinat Teognia și i s-a închinat. Vasile a zis: "Cum te afli 
doamnă Teognia?". Ea, auzind că o cheamă pe nume, s-a înspăimîntat şi a răspuns: 
"Sînt sănătoasă, stăpîne sfinte”. 


Fericitul i-a zis: "Unde este domnul Anastasie, fratele tău?". Ea a răspuns: 
"Nu-mi este frate, ci bărbat, şi s-a dus la cîmp să lucreze pămîntul”. Vasile a zis: "A 
venit și este în casă, nu te îndoi". Auzind aceste cuvinte, s-a umplut de mai multă 
spaimă că sfîntul a ştiut mai înainte toată taina lor; şi tremurînd, a căzut la picioarele 
sfîntului şi i-a zis: "Roagă-te pentru mine păcătoasa, sfinte al lui Dumnezeu, că mari 
şi minunate lucruri văd în tine!". Sfîntul s-a rugat pentru dînsa înaintea tuturor, şi a 
intrat în casă. 


Intrînd el în casa prezbiterului, l-a întîmpinat singur Anastasie şi, sărutînd 
picioarele sfîntului, a zis: "De unde mie aceasta, că a venit arhiereul Domnului meu 
la mine?". Arhiereul a răspuns: "Bine că te-am aflat, ucenice al lui Hristos, să 
mergem în biserică şi să facem dumnezeiasca slujbă". Căci se obişnuise prezbiterul 
acela ca în toate zilele să postească, afară de sîmbăta şi duminica, şi nu gusta nimic 
decît numai pîine și apă. Cînd au ajuns în biserică, Sfîntul Vasile a poruncit lui 
Anastasie să slujească Liturghia, dar el se lepăda zicînd: "Ştii, stăpîne, Scriptura care 
zice: Cel mai mic de către cel mai mare se binecuvintează". Vasile a zis către dînsul: 
"Pe Iîngă toate lucrurile tale cele bune, să ai şi ascultare". Cînd slujea Anastasie, în 
vremea înălțării înfricoşatelor Taine, a văzut Sfîntul Vasile și ceilalți care erau 
vrednici pe Preasfîntul Duh pogorîndu-se în chip de foc şi înconjurînd pe Anastasie. 


După săvîrşirea dumnezeieştii slujbe, au intrat în casă, iar prezbiterul a pus la 
masă pe sfînt şi clerul său. Cînd mîncau, sfîntul a întrebat pe preot: "De unde îţi este 
averea şi ce fel este viaţa ta?". Preotul răspunse: "Eu, arhiereule al lui Dumnezeu, 
sînt om păcătos și mă aflu supus la dajdia poporului; am două perechi de boi, cu una 
lucrez singur, iar cu alta sluga mea. Dintr-aceste averi, o parte este pentru odihnirea 
străinilor, iar alta pentru plata dajdiilor; apoi se osteneşte cu mine şi femeia mea, 
slujind străinilor şi mie”. 


Vasile a zis către dînsul: "S-o numeșşti sora ta, precum și este; apoi spune-mi 
şi bunătățile tale". Anastasie răspunse: "Eu n-am făcut nimic bun pe pămînt”. Atunci 
Vasile a zis: "Să ne sculăm şi să mergem împreună". Deci, sculîndu-se, s-au dus la 
un bordei şi Vasile a zis: "Să-mi deschideţi uşa aceasta”. Anastasie a răspuns: "Nu, 
sfinte al lui Dumnezeu, să nu voieşti a intra, că nu este nimic acolo, decît numai 
trebuinţele de casă." Vasile a zis: "Eu pentru trebuințele acestea am şi venit”. 
Prezbiterul nevoind să deschidă ușa, sfîntul a deschis-o cu cuvîntul, şi intrînd, a găsit 
acolo un om foarte bolnav de lepră, căruia îi căzuseră mai multe mădulare trupești și 
nu ştia de dînsul nimeni, decît numai prezbiterul şi sora sa. Deci Vasile a zis către 
preot: "Pentru ce ai voit să tăinuiești de mine această comoară a ta?". Preotul 
răspunse: "Stăpîne, omul acesta este mînios, pentru aceea m-am temut să ţi-l arăt, să 
nu greşească cu vreun cuvînt împotriva Sfinţiei Tale”. 


Vasile a zis atunci: "Cu bună voinţă alergi; dar să mă laşi şi pe mine să-i slujesc 
în această noapte, ca să fiu şi eu părtaş la plata ta". Drept aceea, a rămas fericitul 
Vasile singur cu cel bolnav şi, închinîndu-se, a petrecut în rugăciune toată noaptea, 
iar dimineaţa l-a scos cu totul sănătos. Preotul cu sora sa și toţi cei ce erau acolo, 
văzînd o minune ca aceea, au mărit pe Dumnezeu. Apoi Sfîntul Vasile, după plăcuta 
vorbă cu preotul şi după duhovnicescul ospăț, s-a întors la casa sa. 


Auzind despre Sfîntul Vasile, Cuviosul Efrem Sirul, care vieţuia în pustie, s-a 
rugat lui Dumnezeu să-i arate cum este Vasile. Fiind în vedenie, a văzut un stilp de 
foc, al cărui capăt ajungea la cer şi a auzit un glas de sus, zicîndu-i: "Efreme, Efreme, 
în ce chip vezi acest stîlp de foc, astfel este Vasile”. Deci, îndată Cuviosul Efrem, 
luînd cu sine tălmaciul, de vreme ce el nu ştia elineşte, a mers în Cezareea, la 
praznicul Arătării Domnului (Botezul). Privind în taină de departe, a văzut pe Sfîntul 
Vasile mergînd la biserică cu multă slavă, îmbrăcat în haine luminoase; ca de altfel 
şi clerul care era împrejurul lui. Întorcîndu-se Efrem către tălmaci, care mergea după 
dînsul, 1-a zis: "Mi se pare că în deşert m-am ostenit, frate, pentru că acesta fiind într- 
o rînduială ca aceasta, nu este precum l-am văzut". Intrînd în biserică Efrem, a stat 
într-un colţ, la loc ascuns, și gîndind, zicea în sine: "Noi, suferind greutatea şi zăduful 
zilei, nimic n-am sporit, iar acesta fiind într-atita slavă şi cinste omenească, este stilp 
de foc. Mă minunez!". Astfel gîndind despre Marele Vasile, acesta s-a înștiințat 
despre Efrem prin Duhul Sfînt, şi a trimis la dînsul pe arhidiaconul său, zicînd: "Să 
mergi la ușa bisericii cea dinspre apus, și vei afla acolo un monah în colţul bisericii, 
cu barba scurtă şi mic la stat, stînd cu altul, şi îi vei zice lui: "Vino, şi să intri în altar, 
căci te cheamă arhiepiscopul”. lar arhidiaconul, cu multă osteneală împingînd 


poporul, a ajuns unde stătea Cuviosul Efrem și i-a zis: "Binecuvintează, părinte, să 
intrăm în altar, căci te cheamă arhiepiscopul”. 


Efrem, prin tălmaci înțelegînd cuvîntul arhidiaconului, a răspuns celui ce-l 
chema: "Ai greşit, frate, pentru că noi sîntem oameni străini şi nu ne ştie 
arhiepiscopul". Arhidiaconul s-a dus să spună aceasta lui Vasile. În acea vreme 
Sfîntul Vasile citea sfintele cărți la popor. Apoi a văzut Cuviosul Efrem o limbă de 
foc, grăind cu gura lui Vasile. După aceea, Vasile iarăşi a zis arhidiaconului: "Mergi 
şi spune acelui străin monah: Părinte Efreme, vino şi intră în Sfîntul Altar, căci te 
cheamă arhiepiscopul”. 


Mergînd arhidiaconul, i-a spus precum i s-a poruncit; apoi s-a mirat de aceasta 
Cuviosul Efrem și a preamărit pe Dumnezeu. După aceea, făcînd metanie, a zis: "Cu 
adevărat mare este Vasile, cu adevărat stîlp de foc este Vasile, cu adevărat Duhul 
Sfint grăieşte prin gura lui”. Deci, a rugat pe arhidiacon ca să vestească 
arhiepiscopului că după săvîrşirea sfintei slujbe are să 1 se închine la un loc şi să-l 
sărute mai deoparte. Săvirșindu-se dumnezeiasca slujbă, a intrat Sfîntul Vasile în 
camera de vase și, chemînd pe Cuviosul Efrem, i-a dat întru Domnul sărutare şi i-a 
zis: "Bine ai venit, părinte, care ai înmulțit ucenicii lui Hristos în pustie, şi ai izgonit 
pe diavoli dintr-însa, cu puterea lui Hristos. Pentru ce ai suferit atita osteneală, 
părinte, venind ca să vezi un păcătos? Domnul să-ţi dea plată pentru osteneala ta”. 
Efrem, prin tălmaci, răspunzînd lui Vasile, a spus cuvintele cele ce erau gătite în 
inima lui, şi s-a împărtăşit cu fratele său cu preacuratele Taine din sfintele mîini ale 
lui Vasile. 


După aceasta, ospătindu-se, Cuviosul Efrem a zis către Sfîntul Vasile: 
"Preasfinţite Părinte, un dar cer de la tine, pe care voiesc a mi-l da". Marele Vasile i- 
a zis: "Cere cele ce-ţi sînt trebuincioase, pentru că mult îţi sînt dator pentru osteneala 
ta; căci atîta cale ai suferit pentru mine". Cinstitul Efrem i-a zis: "Ştiu, părinte, că 
toate cîte vei cere de la Dumnezeu, îți dă; deci, voiesc ca să te rogi bunătăţii Lui ca 
să-mi dea ştiinţa să grăiesc elineşte". Iar el a răspuns: "Este mai presus de puterea 
mea să-ți împlinesc cererea; dar de vreme ce cu multă nădăjde ceri, să mergem în 
biserică, cinstite părinte şi povăţuitorule al pustiei, şi să ne rugăm către Domnul, Care 
este puternic să asculte rugăciunea ta. Pentru că scris este: Voia celor ce se tem de EI 
va face şi rugăciunea lor va auzi și îi va mântui pe ei”. Fiind atunci bună vreme, au 
făcut rugăciune în biserică, apoi marele Vasile a zis: "Pentru ce părinte Efrem nu 
primeşti sfințire de prezbiter, fiind vrednic?" 


Efrem a răspuns prin tălmaci: "Fiindcă sînt păcătos, stăpîne". Vasile 1-a zis: 
"O! de-aş avea eu păcatele tale!". Şi i-a zis lui: "Să facem închinăciune". Apoi, fiind 
el la pămînt, Sfîntul Vasile şi-a pus mîna sa pe capul Cuviosului Efrem şi a zis cu 
mare glas rugăciunea de hirotonie diaconească. Apoi a zis către cuviosul: "Grăieşte 
acum ca să ne ridicăm de la pămînt". Deci s-a limpezit limba lui Efrem şi a zis în 
limba elinească: "Mîntuieşte, miluește, apără și ne păzeşte pe noi, Dumnezeule, cu 
darul Tău". Şi s-a împlinit Scriptura: Atunci va sări şchiopul ca cerbul și limpede va 


fi limba gingavilor. Deci au preamărit toţi pe Dumnezeu, care a făcut limba lui Efrem 

să vorbească elineşte. Apoi Cuviosul Efrem a petrecut trei zile cu Sfîntul Vasile, 
veselindu-se duhovnicește. După aceea Vasile a făcut pe Efrem preot, iar pe 
tălmaciul lui l-a făcut diacon şi i-a liberat cu pace. 


Odată, s-au apropiat de dînsul, nelegiuitul împărat Valens, fiind în cetatea 
Niceea, începătorii eresului arian, cerînd ca să gonească din soborniceasca Biserică, 
din cetatea aceea, pe poporul cel drepteredincios, iar biserica s-o dea adunării lor 
celei ariene. Și a făcut astfel împăratul cel rău, însuși fiind eretic; căci a luat cu sila 
biserica de la cei drepteredincioşi şi a dat-o arienilor, apoi s-a dus la Constantinopol. 
Drept aceea, fiind în mare mîhnire toată mulțimea drepteredincioşilor, a sosit acolo 
marele Vasile, părtinitorul şi apărătorul cel de obşte al Bisericilor; la el venind toată 
mulțimea celor dreptcredincioşi, cu tînguire i-au spus nedreptatea ce li s-a făcut lor 
de împăratul. Sfîntul, mîngîindu-i cu cuvintele sale, îndată s-a dus la împăratul în 
Constantinopol şi, stînd înaintea lui, 1-a zis: "Cinstea împăratului iubește judecata”. 
Și înţelepciunea zice: "Dreptatea împăratului întru judecată”. Deci pentru ce, 
împărate, ai făcut judecată nedreaptă, izgonind pe credincioşi din Sfînta Biserică și 
dînd-o pe ea rău-credincioşilor? 


Zis-a lui împăratul: "Iarăşi spre mustrarea mea ai venit Vasile? Nu ţi se cuvine 
să fu astfel”. Vasile răspunse: "Se cuvine mie a muri pentru dreptate”. Acolo stătea 
de față mai marele bucătar de la curtea împăratului, cu numele Demostene. Acela 
vrînd să ajute arienilor, a vorbit ceva, ocărînd pe sfîntul. Sfîntul a zis: "Vedem și pe 
necărturarul Demostene", iar acela, neruşinîndu-se, iarăși a grăit ceva împotrivă. 
Apoi sfîntul i-a zis: "Lucrul tău este ca pentru mîncări să te îngrijeşti, iar nu dogmele 
bisericești să le tulburi". Atunci a tăcut Demostene ruşinat. 


Împăratul, pe de o parte mîniindu-se şi pe de alta ruşinîndu-se, a zis lui Vasile: 
"Să mergi tu între ei, însă astfel să judeci, încît să nu te afli ajutînd pe poporul 
credinţei tale". Sfîntul a răspuns: "De voi judeca cu nedreptate, să mă trimiți şi pe 
mine în surghiun şi pe cei de o credință cu mine să-i izgoneşti, iar biserica s-o dai 
arienilor”. Apoi sfîntul, luînd de la împărat scrisoare, s-a întors în Niceea și chemînd 
pe arieni, le-a zis: "lată, împăratul mi-a dat putere, ca să fac judecată între voi şi între 
credincioşi, pentru biserica pe care cu sila aţi luat-o". Iar ei i-au răspuns: "Deci judecă 
după judecata împăratului”. 


Sfîntul a zis: "Să mergeţi și voi arienii şi voi credincioşii să închideți biserica 
ŞI, încuind-o, s-o pecetluiți cu peceţile, voi cu ale voastre şi aceștia cu ale lor; apoi să 
puneţi pe amîndouă părțile străjeri tari. Mergînd mai întîi voi, arieni, să vă rugați trei 
zile şi trei nopţi şi după aceea să vă apropiați de biserică. Dacă se vor deschide 
singure uşile bisericii cu rugăciunea voastră, apoi să fie biserica a voastră în veci; iar 
de nu, atunci ne vom ruga noi o noapte şi vom merge spre biserică cîntînd şi dacă se 
va deschide nouă, apoi s-o avem noi pe ea în veci. De nu se vor deschide nici nouă, 
apoi iarăşi a voastră să fie biserica". Şi a fost plăcut cuvîntul acesta înaintea arienilor. 
Însă credincioşii se mîhneau asupra sfîntului, zicînd că nu după dreptate, ci de frica 


împăratului a făcut judecata. Făcîndu-se înţelegere de amîndouă părțile, a fost 
străjuită cu tot dinadinsul sfinta Biserică, pecetluită și întărită. 


Rugîndu-se arienii trei zile şi trei nopţi și apropiindu-se de biserică, nu s-a 
făcut nici un semn, şi s-au rugat de dimineață pînă la al şaselea ceas (adică 12, după 
n01), stînd şi strigînd: "Doamne, miluiește!", dar nu li s-au deschis uşile bisericii și 
s-au întors cu ruşine. Atunci, marele Vasile adunînd pe toţi credincioşii, cu femeile 
şi cu copiii, au ieşit din cetate la biserica Sfîntului Mucenic Diomid; acolo făcînd 
priveghere de toată noaptea, au mers cu toții la soborniceasca biserică cea pecetluită, 
cîntînd: "Sfinte Dumnezeule, Sfinte tare, Sfinte fără de moarte, miluiește-ne pe noi!". 
Apoi, stînd înaintea uşii bisericii, a zis către popor: "Ridicaţi mîinile voastre spre 
înălțimea cerului şi strigați cu dinadinsul: Doamne, miluieşte!”. Astfel făcîndu-se, 
sfîntul a poruncit ca să fie tăcere şi, apropiindu-se de ușă, a însemnat-o cu semnul 
Sfintei Cruci de trei ori şi a zis: "Bine este cuvîntat Dumnezeul creştinilor, totdeauna, 
acum Și pururea şi în vecii vecilor”. 


Glăsuind poporul: "Amin", îndată s-a făcut cutremur și au început a se sfărîma 
zăvoarele, au căzut întăririle, s-au dezlegat peceţile, şi s-au deschis ușile ca de un 
vînt şi furtună mare şi s-au lovit de zid. Sfîntul Vasile a început a cînta: Ridicaţi 
boieri porțile voastre, ridicați porţile veşnice şi va intra Împăratul slavei. 


Vasile, intrînd în biserică cu toată mulțimea credincioșilor și săvîrşind 
dumnezeiasca slujbă, a lberat pe popor cu veselie. Acea mulțime mare de arieni, 
văzînd minunea, s-au lepădat de credinţa lor cea rea şi s-au adăugat la cei 
drepteredincioşi. Înştiinţindu-se împăratul de dreapta judecată a lui Vasile şi de acea 
minune preamărită, s-a mirat foarte şi defăima urîciunea relei credinţe ariene. Însă 
orbindu-se de răutate, nu s-a întors la dreapta credinţă şi după aceea a pierit ticălosul. 
Pentru că el, fiind biruit la război în părțile Traciei, a fugit şi s-a ascuns într-o şură 
de paie, iar prigonitorii lui, înconjurînd claia, cu foc au aprins-o şi acolo împăratul 
arzînd, s-a dus în focul cel nestins. Deci a fost moartea împăratului în același an, 
după plecarea la Domnul a Sfîntului părintelui nostru Vasile. 


Odată Petru, episcopul Sevastiei, fratele sfîntului, a fost defăimat că trăieşte 
cu femeia sa, pe care mai înainte de episcopie o lăsase, că nu se cade episcopului să 
fie cu femeie. lar Vasile, auzind, a zis: "Bine că mi-aţi spus aceasta, că iată voi merge 
eu cu voi şi-l voi mustra". Apropiindu-se sfîntul de cetatea Sevastiei, Petru a ştiut cu 
duhul de venirea fericitului; pentru că era şi Petru plin de Duhul lui Dumnezeu, și 
locuia cu femeia sa cum locuiește un frate cu sora sa, în curăție. Deci, a ieșit din 
cetate în întîmpinarea lui Vasile, ca la opt stadii și, văzînd pe fericitul mergînd cu 
mulți, a zîmbit şi a spus: "Ca la un tîlhar ai venit la mine, stăpîne şi frate". Apoi, 
dîndu-şi sărutare unul altuia întru Domnul, au intrat în cetate şi rugîndu-se la biserica 
Sfinților patruzeci de mucenici, au mers în episcopie. Apoi văzînd Vasile pe cumnata 
sa, i-a zis: "Bucură-te, buna mea, iar mai bine-zis mireasa Domnului, căci pentru tine 
m-am ostenit a veni aici”. 


lar ea a zis către dînsul: "Bucură-te şi tu, preacinstite părinte, căci multă vreme 
am dorit, ca să sărut picioarele tale cele cinstite”. Apoi a zis Vasile lui Petru: "Rogu- 
mă ție, frate, ca în această noapte să te odihneşti în biserică, cu doamna ta". lar Petru 
a zis: "Pe toate cîte vei porunci, le voi face". Făcîndu-se noapte, iar Petru odihnindu- 
se în biserică cu doamna sa, era acolo şi Sfîntul Vasile cu cinci bărbaţi drepți şi le-a 
zis lor: "Ce vedeţi deasupra fratelui meu și deasupra cumnatei mele?" Iar ei au zis: 
"Vedem pe îngerii lui Dumnezeu, adumbrindu-i şi ungînd cu aromate patul lor cel 
neprihănit". Vasile a zis: "Tăceţi acum, nimănui să nu spuneţi ce-ați văzut." 


A doua zi, Vasile a poruncit ca să se adune poporul, și, înaintea tuturor, să se 
aducă un vas de fier, plin de cărbuni foarte aprinși, apoi a zis: "Cinstita mea soră, să- 
ți întinzi rochia ta”. Ea întinzînd-o, sfîntul a zis către cei ce ţineau cărbunii: "Puneţi 
în rochia ei cărbunii cei aprinși". Și i-au pus; apoi a zis către dînsa: "Să ţii acei cărbuni 
în haina ta, pînă cînd îți voi zice ţie”. Și a poruncit iarăși ca să mai aducă alți cărbuni 
aprinşi. Apoi a zis către fratele său: "Întinde-ţi, frate, felonul tău!". EI l-a întins. După 
aceea a zis către slujitori: "Turnaţi cărbunii din vas în felon!" Ţinînd ei multă vreme 
cărbunii cei aprinşi în hainele lor şi rămînînd nevătămaţi, s-a înspăimîntat poporul, 
văzînd aceasta, şi zicea: "Domnul păzeşte pe cuvioşii săi şi îi va ferici pe pămînt". 
Cînd Petru şi soția sa au aruncat cărbunii pe pămînt, nu era într-înşii miros de fum, 
pentru că nu li s-au ars hainele lor. Apoi Vasile a poruncit celor cinci bărbaţi drepți 
să spună înaintea tuturor ceea ce au văzut. ȘI au spus poporului cum au văzut pe 
îngerii lui Dumnezeu în biserică, adumbrind pe Fericitul Petru și pe sora lui și ungînd 
cu aromate neprihănitul lor pat. Atunci toți au preamărit pe Dumnezeu, Care 
curățeşte pe plăcuți Săi de clevetirile omeneşti cele nedrepte. 


În zilele Cuviosului nostru Vasile era în Cezareea o văduvă dintr-o familie 
nobilă şi foarte bogată, care petrecea în desfătări şi se tăvălea în necurăţenia 
desfrînării de mulți ani. Dumnezeu, Care vrea pocăinţa tuturor, s-a atins de inima ei 
cu darul Său şi s-a îndreptat femeia pe calea cea bună. Aflîndu-se singură, se gîndea 
la numeroasele sale păcate şi a început a se tîngui, zicînd: "Vai mie păcătoasei, cum 
voi răspunde dreptului Judecător, pentru atîtea păcate ce am făcut? Casa trupului mi- 
am stricat-o şi sufletul mi l-am întinat. Vai mie, cea mai păcătoasă decît toţi, cui m- 
am asemănat cu păcatele, desfrînatei sau vameşului? Căci nimeni n-a greşit ca mine, 
mai ales că după Botez am făcut atitea răutăți; şi de unde voi avea ştire că mă va 
primi Dumnezeu, pocăindu-mă?”. 


Astfel, tînguindu-se, şi-a adus aminte de toate faptele ce a făcut, din tinerețe 
pînă la bătrîneţe şi pe care le-a scris pe o bucată de hîrtie. Mai pe urmă a scris unul 
din păcatele cele mai grele şi cu plumb a pecetluit hîrtia. Apoi, aşteptînd vremea cînd 
Sfîntul Vasile mergea la biserică, a alergat la dînsul şi aruncîndu-se înaintea 
picioarelor lui, cu hîrtia, zicea: "Miluiește-mă, sfinte al lui Dumnezeu, pe mine care 
am greșit mai mult decît toți!”. Sfîntul a întrebat-o ce voieşte de la dînsul, iar ea, 
dîndu-i hîrtia cea pecetluită, i-a zis: "Iată, stăpîne, toate păcatele şi fărădelegile mele 
le-am scris pe hîrtia aceasta şi le-am pecetluit; iar tu, ca un plăcut al lui Dumnezeu 


să nu le citeşti, nici să dezlegi pecetea, ci numai cu rugăciunea ta să le curăţeşti, căci 
cred că Cel ce mi-a dat gîndul acesta te va auzi cînd te vei ruga pentru mine”. 


Vasile, luînd hîrtia, a căutat spre cer și a zis: "Doamne, al tău este lucrul acesta, 
că dacă păcatele a toată lumea le-ai ridicat, cu atît mai vîrtos poţi să curăţeşti păcatele 
unui asemenea suflet; pentru că toate păcatele noastre sînt numărate la tine, iar 
milostivirea Ta este mare şi neurmată”. Acestea zicînd, sfîntul a intrat în biserică, 
ținînd hîrtia în mînă şi aruncîndu-se înaintea jertfelnicului, a petrecut toată noaptea 
rugîndu-se pentru acea femeie. A doua zi, săvîrşind dumnezeiasca slujbă, a chemat 
pe femeie, i-a dat hîrtia pecetluită precum o primise, zicînd către dînsa: "Ai auzit 
femeie că nimeni nu poate să ierte păcatele decît numai Bunul Dumnezeu?”. lar ea a 
zis: "Am auzit, cinstite părinte, şi pentru aceasta te-am îndemnat la rugăciune, spre 
îndurănile Lui". 


Acestea zicîndu-le femeia, şi-a dezlegat hiîrtia şi a aflat şterse toate păcatele 
sale, afară de unul, care era cel mai greu păcat, scris pe urmă. Văzînd aceasta femeia, 
s-a spăimîntat şi bătîndu-şi pieptul, a căzut la picioarele sfîntului, strigînd: 
"Miluieşte-mă, robule al lui Dumnezeu, precum pentru toate fărădelegile mele ai voit 
şi ai rugat pe Dumnezeu, așa și pentru aceasta te roagă ca să fiu cu totul curățită!”. 
lar arhiereul, curgîndu-i lacrimi şi făcîndu-i-se milă de dînsa, i-a zis: "Scoală-te 
femele, că şi eu sînt om păcătos şi-mi trebuie şi mie milostivire şi iertare! Acela Care 
a curățit păcatele tale este puternic să curăţească şi acest păcat neșters, dacă te vei 
feri de acum înainte de păcat şi de vei începe a umbla pe calea Domnului. Apoi nu 
numai iertată vei fi, ci şi slavei celei cerești te vei învrednici. Însă te sfătuiesc să 
mergi în pustie și vei afla un bărbat sfînt, anume Efrem; aceluia să-i dai această hîrtie 
ŞI să-l rogi, ca să milostivească pentru tine pe lubitorul de oameni, Dumnezeu”. 


Femeia, după cuvîntul sfîntului, s-a dus în pustie, şi, după o cale îndelungată, 
a aflat chilia Fericitului Efrem şi bătînd la dînsul, a zis: "Cuvioase părinte, miluieşte- 
mă pe mine, păcătoasa!". lar Efrem, ştiind cu duhul pricina venirii ei, i-a zis: "Du-te 
de la mine, femeie, căci şi eu sînt un păcătos, trebuindu-mi și mie de la alţii ajutor!”. 
Atunci ea, aruncîndu-i hîrtia, i-a zis: "Arhiepiscopul Vasile m-a trimis la tine, ca, 
rugîndu-te lui Dumnezeu, să-mi curățească păcatul meu, cel scris în hîrtia aceasta, 
pentru că pe celelalte păcate el le-a curăţit; iar tu pentru un păcat să nu te leneveşti a 
te ruga, pentru că la tine sînt trimisă”. 


Cuviosul Efrem i-a zis: "Nu, fiindcă cel ce a putut milostivi pe Dumnezeu 
pentru păcatele tale cele multe, cu atît mai vîrtos Îl poate ruga pentru un singur păcat. 
Deci du-te şi nu sta, ca să-l afli între cei vii, mai înainte pînă a nu se duce la Domnul”. 
Ea, închinîndu-se cuviosului, s-a întors în oraş. Apoi, intrînd în cetate, a sosit la 
îngroparea Sfîntului Vasile, pentru că acum murise şi se ducea sfîntul lui trup la 
mormînt. Dar femeia întîmpinîndu-l, a început a striga cu multă tînguire, aruncîndu- 
se la pămînt şi zicînd către dînsul, ca şi cînd ar fi fost viu: "Vai mie, sfinte al lui 
Dumnezeu, vai mie ticăloasei, pentru aceasta m-ai trimis în pustie, ca fără a mea 
supărare să ieși din corp! lată m-am întors în zadar, suferind atîta osteneală în pustie. 


Dumnezeu să vadă şi să judece între mine şi între tine, căci ai putut singur să-mi dai 
ajutor şi la altul m-ai trimis". 


Zicînd acestea, a aruncat hîrtia deasupra patului sfîntului, spunînd la tot 
poporul despre osteneala sa. Unul din clerici, vrînd să vadă ce este scris pe hîrtie, a 
luat-o şi, dezlegînd-o, n-a aflat într-însa nimic, căci toată hîrtia era curată şi a zis 
femeii: "Nimic nu este scris aici, dar pentru ce te ostenești, neștiind iubirea de oameni 
cea negrăită a lui Dumnezeu, care s-a făcut către tine?”. Văzînd poporul această 
minune, a preamărit pe Dumnezeu, Care a dat o asemenea putere robilor săi, şi după 
mutarea lor din viaţă. 


Un evreu, anume Iosif, locuia în Cezareea şi era doctor atît de iscusit, încît 
cunoştea pe omul care era să moară cu patru sau cinci zile mai înainte. Purtătorul de 
Dumnezeu, Părintele nostru Vasile, mai înainte văzînd cu duhul întoarcerea lui către 
Hristos, care avea să fie, îl iubea foarte mult şi adeseori îl chema la dînsul și îl 
povăţuia să se lase de legea lui şi să primească Sfîntul Botez; iar Iosif se ferea, zicînd: 
"În credinţa în care m-am născut, în aceea voiesc să mor". Sfîntul i-a zis: "Să mă 
crezi pe mine, că nici eu, nici tu nu vei muri, pînă ce nu te vei naşte din apă şi din 
Duh; căci fără de acest dar nu-ţi este cu putință să intri în împărăţia lui Dumnezeu. 
Oare părinții tăi nu s-au botezat în nor şi în mare? Ei au băut din piatra care era 
preînchipuire a lui Hristos, piatra duhovnicească, Care S-a născut din Fecioara pentru 
mîntuirea noastră şi pe care părinții tăi L-au răstignit; dar fiind îngropat, a înviat a 
treia zi, apoi înălţindu-Se la ceruri, a şezut de-a dreapta Tatălui și de acolo va veni să 
judece viii şi morții”. 


Sfîntul îi spunea multe şi folositoare cuvinte, dar evreul rămînea în necredința 
sa. Cînd a sosit vremea ducerii sfîntului la Dumnezeu, s-a îmbolnăvit şi a chemat pe 
evreu, trebuindu-i ajutor doctoricesc de la dînsul, şi i-a zis: "Ce ţi se pare de mine, 
losife?" EI, pipăind vinele sfîntului, a zis către paznici: "Să gătiți toate cele de 
îngropare, că va muri îndată." lar Vasile 1-a zis: "Nu ştii ce grăiești”. Evreul răspunse: 
"Să mă crezi stăpîne, că astăzi pînă a nu apune soarele, vei muri". Vasile i-a zis: "De 
voi rămîne pînă dimineaţă la ceasul al şaselea, atunci ce vei zice?" Iosif răspunse: 
"Să mor eu". Sfîntul i-a zis: "Cu adevărat să mori păcatului şi să viezi Domnului”. 
Evreul a zis: "Știu ce grăiești, stăpîne; iată mă jur ţie că de vei fi viu pînă mîine, apoi 
voi face voia ta”. 


Deci, Sfîntul Vasile s-a rugat lui Dumnezeu ca să-i prelungească viaţa pînă a 
doua zi pentru mîntuirea evreului; şi a dobîndit cererea. A doua zi a trimis să-l cheme 
şi losif nu credea pe sluga care-l chema, că, adică Vasile să fie viu; însă s-a dus, vrînd 
să-l vadă mort. Dar, văzîndu-l că este viu, a căzut la picioarele lui cu inimă curată și 
a spus: "Mare este Dumnezeul creştinilor şi nu este alt Dumnezeu afară de EI; deci 
mă lepăd de evreimea cea urîtă de Dumnezeu şi mă apropii de adevărata credință 
creştinească; poruncește, sfinte părinte, să-mi dea Sfîntul Botez, mie și la toată casa 


” 


mea . 


Sfîntul Vasile i-a răspuns: "Te voi boteza eu singur cu mîinile mele”. 
Apropiindu-se, evreul a pipăit mîna cea dreaptă a sfîntului şi i-a zis: "Neputincioase 
sînt puterile tale, stăpîne, şi firea a slăbit desăvîrşit; drept aceea nu vei putea singur 
să mă botezi"”. Vasile răspunse: "Avem pe Ziditorul Care ne întăreşte". Sculîndu-se, 
a intrat în biserică și a botezat înaintea tuturor pe evreu şi toată casa lui, numindu-l 
Ioan, și l-a împărtășit cu dumnezeieştile Taine, slujind singur în acea zi și învățind 
multe pe cel botezat, despre veşnica viață. Dînd cuvînt de învățătură cuvîntătoarelor 
sale oi, a viețuit pînă la ceasul al nouălea; apoi, dînd tuturor cea mai de pe urmă 
sărutare şi iertare, a înălţat mulțumire lui Dumnezeu pentru toate negrăitele Lui 
daruri; şi, fund încă rugăciunea în gura lui, şi-a dat sufletul în mîinile lui Dumnezeu. 
Deci, s-a dus arhiereul și marele cuvîntător în viaţa de veci, în ziua dintii a lunii 
ianuarie, în al cinsprezecilea şi cel mai de pe urmă an al împărăției lui Valens şi în al 
patrulea an al împărăției lui Graţian (375-379), care a împărățit după Valentinian, 
tatăl său. 


Marele Sfînt Vasile a păstorit Biserica lui Dumnezeu 8 ani, 6 luni şi 16 zile; 
deci a vieţuit toți anii de la nașterea sa patruzeci şi cinci (333-378). Evreul cel nou 
botezat, văzînd pe sfîntul răposat, a căzut în fața lui şi a zis cu lacrimi: "Cu adevărat, 
robule al lui Dumnezeu, Vasile, nici acum n-ai fi murit, dacă n-ai fi voit singur”. 


Adunîndu-se mulți arhierei, au cîntat psalmii cei deasupra gropii şi au îngropat 
cinstitele moaşte ale marelui plăcut al lui Dumnezeu, Vasile, în biserica Sfîntului 
Mucenic Eupsihie. Înştiinţîndu-se de aceasta Grigorie, Cuvîntătorul de Dumnezeu, 
fiind pe atunci episcop al cetății Sasima, a scris cuvîntul de îngropare, şi venind după 
cîteva zile, l-a citit deasupra mormîntului cu multe lacrimi, lăudind pe Unul 
Dumnezeu în Treime, Căruia 1 se cuvine slavă în veci. Amin. 


3. SFÎNTUL MUCENIC VASILE DIN ANCIRA 
(| IANUARIE) 


În această zi mai prăznuim pe Sfîntul Mucenic Vasile din Ancira, care a 
pătimit în vremea împărăției lui Iulian şi în ighemonia lui Saturnin. Acesta a fost dus 
mai întîi la Constantinopol şi chinuit în multe feluri: spînzurat, strujit, întins, bătut, 
împuns cu ţepi şi aruncat în cuptor încins, de unde a ieşit fără vătămare; apoi a fost 
legat în Cezareea şi acolo, fiind osîndit spre mîncarea fiarelor, s-a rugat lui 
Dumnezeu să se sfirşească prin dinții fiarelor. Apoi, fiind mîncat de o leoaică şi-a 
sfîrşit nevoința muceniciei. 


Să se ştie că doi sînt Sfinţii Mucenici Vasile din Ancira: unul preot, care se 
cinstește la 23 martie; iar altul, acesta care era din cei nesfințiți, însă au pătimit în 
locuri diferite, de la împăratul Iulian şi de la ighemonul Saturnin. 


4. VIAŢA SFÎNTULUI IERARH SILVESTRU, EPISCOPUL ROMEI 
(2 IANUARIE) 


(După Metafrast, pe scurt) 


Sfîntul Silvestru, născîndu-se în Roma cea veche şi crescînd în sfinta credință, 
a fost ucenic al lui Quirinus prezbiterul, om iubit de Dumnezeu şi înțelept, ortodox 
în credință, de la care învăţind înţelepciunea cărţii şi bunele obiceiuri, în vîrsta sa cea 
desăvîrşită a fost foarte iubitor de străini; pentru că, din dragoste către Dumnezeu și 
către aproapele, îi aducea în casa sa, le spăla picioarele, îi ospăta şi le făcea toată 
odihna. Odată, a venit în Roma din Antiohia un bărbat sfînt şi mărturisitor al lui 
Hristos, anume Timotei preotul, propovăduind Evanghelia împărăției; pe acela l-a 


primit Silvestru în casa sa şi, folosindu-se foarte mult din a lui viață şi învăţătură 
sfîntă, s-a făcut desăvîrşit în bunătăţi şi în credință. 


Petrecînd Timotei în casa lui Silvestru un an și cîteva luni, pe mulți romani i- 
a întors la Dumnezeu, de la închinarea la idoli; pentru care lucru a fost prins de către 
Tarţuinius, eparhul cetăţii, şi fiind ţinut în legături şi în temniţă, şi de trei ori pe zi 
bătut, pentru că nu s-a supus să jertfească idolilor, apoi tăindu-i-se capul cu sabia, s- 
a săvîrşit; iar fericitul Silvestru luînd noaptea sfintele lui moaște, le-a îngropat în casa 
sa, cu cîntările cele cuviincioase. 


După aceasta, o femeie credincioasă, anume Feonisia, a zidit o biserică 
Sfîntului Timotei, din averea sa, cu binecuvîntarea lui Miltiade, episcopul Romei, 
care a şi adus într-însa moaștele sfîntului mucenic. Dar Tarţuinius, eparhul cetății, 
chemînd pe Silvestru, l-a întrebat de averea ce a rămas după Timotei şi-l silea să 
jertfească idolilor, dar acesta neplecîndu-se, îl îngrozea cu chinurile. Silvestru, 
văzînd înainte moartea cea neașteptată, ce era să fie, a spus eparhului cuvîntul 
Evangheliei: În această noapte, sufletul tău vor să-l ceară de la tine, iar cele ce te 
lauzi să-mi faci, acelea nu se vor întimpla. Eparhul, mîniindu-se de aceste cuvinte, a 
poruncit să lege cu lanţuri de fier pe Sfîntul Silvestru şi să-l arunce în temniţă, iar el 
a şezut să prînzească; şi mîncînd peşte, s-a înfipt în gâtul lui un os, pe care n-a putut 
să-l scoată în nici un fel şi cu nici o doctorie; pentru aceea, bolind de la ceasul 
prînzului pînă la miezul nopţii, a murit, după proorocia sfîntului. 


A doua zi, eparhul a fost dus la mormînt de ai săi cu plîngere. Iar Silvestru a 
fost scos din temniţă cu bucurie de cei credincioşi și era cinstit foarte mult, nu numai 
de cei credincioşi, ci şi de cei necredincioşi; căci multe din slugile curţii eparhului 
văzînd împlinirea proorociei lui Silvestru s-au înfricoşat şi cădeau la picioarele lui, 
temîndu-se să nu li se întîmple şi lor ceva rău, cum se întîmplase stăpînului lor; iar 
alții s-au întors la Hristos, încredințîndu-se prin minunea aceea. 


Ajungînd sfîntul la vîrsta de 30 de ani, a fost hirotonit diacon de către Miltiade, 
episcopul Romei; după Miltiade s-a suit în scaunul Episcopiei Romei Silvestru, fund 
ales de toţi, deoarece era ca o luminoasă făclie în sfeşnic şi păstorea turma lui Hristos 
ca un alt apostol, povăţuind-o cu cuvîntul şi cu lucrul la păşunea cea mîntuitoare. 
Aflînd pe unii din clerici, care-şi lăsaseră rînduiala şi se îndeletniceau cu negustorii 
lumești, i-a întors iarăși la slujirea bisericească şi i-a pus la canon, ca nimeni din cei 
sfințiți să nu se lege cu lucruri de acest fel. 


Acest preasfințit părinte a dat romanilor numiri pentru zilele săptămînilor; 
pentru că atunci romanii pe cea dintii zi, pe care noi o numim duminică, ei o numeau 
ziua soarelui, iar pe celelalte le numeau: ziua Lunii, ziua lui Marte, ziua lui Mercur, 
ziua lui lovis, ziua Venerei, ziua lui Saturn. El, înlocuind numele acelea necurate ale 
zeilor păgîni, a poruncit ca pe cea dintîi zi s-o numească ziua Domnului - că în acea 
zi a înviat Domnul nostru cu slavă, iar pe celelalte zile le-a lăsat aşa precum le 
numesc romanii. A așezat încă şi aceasta, ca numai într-o sîmbătă să postească 


creştinii, în aceea în care a murit Hristos şi s-a pogorit în iad, ca să-l risipească și să 
scoată de acolo pe strămoșul Adam cu strămoșii ceilalți, iar în celelalte sîmbete a 
oprit a se posti. 


În acea vreme era în Roma un balaur mare, într-o peşteră adîncă, locuind sub 
muntele ce se cheamă Tarpie, unde s-a zidit Capitoliul, căruia poporul necredincios 
îi aducea jertfe în toată luna, ca unui zeu; cînd balaurul ieșea din peşteră, vătăma 
văzduhul cu otrăvitoarea lui suflare, şi se făceau multe omoruri în poporul ce locuia 
aproape şi mai ales între copii. Elinii au zis către sfîntul: "Pogoară-te în peşteră şi fă 
ca balaurul, cu puterea Dumnezeului tău, să nu mai iasă afară ca să omoare oamenii 
şi atunci vom crede în Dumnezeul tău, ca într-un Atotputernic”. Sfîntul a adunat pe 
toți credincioşii cei sfințiți şi pe mireni şi le-a rînduit post şi rugăciune trei zile; apoi 
singur mai mult decît toți, se ostenea în post şi în rugăciune. 


Într-o noapte i s-a arătat în vedenie Sfîntul Apostol Petru, poruncindu-i să ia 
cu sine cîțiva preoți şi diaconi şi să se ducă la peștera unde sălășluia balaurul fără 
temere, apoi, săvîrşind în gura peşterii dumnezeiasca slujbă, să intre înăuntru şi, 
chemînd numele lui lisus Hristos, să astupe acolo pe balaur ca să nu mai iasă 
niciodată. Sfîntul s-a dus la peşteră, după porunca apostolului, iar după săvîrşirea 
sfintei slujbe, a intrat în peşteră şi, găsind într-însa nişte uşi, le-a închis, zicînd: "Uşile 
acestea să nu se mai deschidă, pînă în ziua venirii a doua a lui Hristos". Astupîndu-l 
astfel pe balaur, l-a făcut să nu mai iasă în veci. Păgînii socoteau că Silvestru cu 
clerul său vor fi mîncaţi acolo de balaur, dar cînd l-au văzut că a ieşit nevătămat, s- 
au mirat şi de atunci, nemaivăzînd ieşirea balaurului, mulți au cunoscut puterea 
adevăratului Dumnezeu, şi s-au adăugat celor credincioşi. 


Împărăţind în acea vreme marele Constantin (306-337), nu era încă luminat cu 
Sfîntul Botez. leşind din Roma la război împotriva lui Liciniu, s-a ridicat în Roma 
prigonire de la senatorii Romei asupra creştinilor, încît erau siliți credincioşii a jertfi 
idolilor, iar cei ce nu se supuneau erau munciţi în multe feluri. Pentru această pricină, 
Sfîntul Silvestru, luîndu-şi clerul său, a ieșit din cetate şi s-a ascuns într-un munte, 
ce se chema Soractes. 


În acea vreme, după dumnezeiasca rînduială, împăratul Constantin a căzut 
într-o boală foarte cumplită şi fără leac, încît era plin de bube de la picioare pînă la 
cap. Erau duşi la dînsul mulți doctori foarte înţelepţi, precum și vrăjitori, nu numai 
din stăpînirea Romei, ci şi din Persia, însă nici o uşurare n-a aflat în boala sa. Mai pe 
urmă, slujitorii lui Jupiter din Capitoliu, apropiindu-se de împăratul, i-au zis: "De nu- 
ți vei face baie de sînge de prunci şi de nu te vei scălda într-însa, fiind caldă, este cu 
neputinţă să te tămăduieşti; iar de vei face așa, îndată vei fi sănătos și nu-ți va fi altă 
doctorie mai bună decît aceasta”. 


Impăratul a trimis pretutindeni ca să adune prunci, spre gătirea băii din sîngele 
lor şi s-au adunat în Capitoliu mulțime de prunci, care sugeau la sînul mamei lor. 
Venind ziua în care urma să fie junghierea pruncilor, împăratul mergea la Capitoliu, 


pentru că acolo jertfitorii aveau să-i pregătească însîngerata baie; s-au adunat 
mulțime de femei, care, smulgîndu-şi părul şi cu unghiile zgîrîindu-şi feţele, strigau 
şi cu amar se tînguiau. Întrebînd împăratul care este pricina plîngerii lor, s-a înştiinţat 
că sînt maicile pruncilor adunaţi spre junghiere; apoi umilindu-se, văzînd amara lor 
tînguire şi lacrimile, a zis: "O! cît de mare este neomenia celor ce m-au sfătuit ca să 
vărs sînge nevinovat! lar dacă aș şti cu încredințare că mă voi tămădui, mai bine este, 
ca eu singur să rabd durerea, decît să vărs sîngele atîtor prunci, care nici un rău nu 
mi-au făcut şi să umplu de neîncetată tînguire și mîhnire pe maicile lor”. Aceasta 
zicînd, s-a întors la palat şi a poruncit ca să dea maicilor pe fiii lor întregi; ba încă și 
aur din vistieruile împărăteşti dînd fiecăreia, le-a lberat în pace. 


Preabunul Dumnezeu, văzînd o milostivire ca aceea, i-a răsplătit cu îndoită 
sănătate trupească şi sufletească, căci a trimis la dînsul pe Sfinţi Săi Apostoli, Petru 
şi Pavel, care, pe cînd el dormea, i s-au arătat în vedenie, stînd înaintea patului său. 
Şi 1-a întrebat împăratul cine sînt şi de unde vin. Iar ei au răspuns: "Noi sîntem Petru 
şi Pavel, Apostolii lui lisus Hristos, trimiși la tine ca să te povăţuim pe calea mîntuirii 
ŞI să-ți spunem despre o baie, în care poţi să-ți cîştigi sănătatea trupului şi a sufletului 
şi să-ți făgăduim veşnică viață de la Dumnezeu, pentru vremelnica viață cea dăruită 
de tine pruncilor, căci i-ai cruțat. Deci să chemi la tine pe episcopul Silvestru, care 
se ascunde de frica ta, în muntele Soractes şi învăţătura aceluia s-o asculți; iar el îţi 
va arăta baia în care te vei curăţi de toate bolile, şi vei ieși cu sufletul şi cu trupul 
sănătos". Aceasta zicîndu-i sfinţii apostoli s-au dus de la dînsul. 


Împăratul, deșteptîndu-se din somn, se mira de acea vedenie, şi iată a intrat 
doctorul la dînsul după obicei. Iar el a zis către doctor: "De acum nu-mi mai trebuie 
doctoria voastră, căci nădăjduiesc la dumnezeiescul ajutor". Deci l-a trimis înapoi. 
Apoi îndată a poruncit să caute pretutindeni pe episcopul Silvestru şi să-l aducă la 
sine cu cinste. 


Aflînd pe Silvestru şi ducîndu-l la împărat, acesta l-a primit cu cinste şi cu 
dragoste, pentru că însuşi el sculîndu-se, l-a îmbrățișat. Apoi I-a întrebat, zicînd: "Sînt 
la voi niște dumnezei, care se numesc Petru şi Pavel?" Silvestru a răspuns: "Unul este 
la noi Dumnezeu, împărate, Care a zidit cerul şi pămîntul şi toate cele ce sînt într- 
însele, iar pe cei care tu îi numești Petru şi Pavel, aceştia nu sînt dumnezei, ci robi ai 
lui Dumnezeu, care au propovăduit numele lui Hristos în toată lumea, iar mai pe 
urmă şi sîngele şi-au vărsat pentru Domnul lor, în vremea lui Nero”. Împăratul, 
auzind acestea, s-a bucurat, şi a zis: "Rogu-te, episcope, arată-mi chipurile acelora, 
dacă le ai pe icoană, ca să fiu încredinţat că sînt aceia care mi s-au arătat în vis”. 


Silvestru îndată a trimis pe diaconul său, ca să aducă icoana Sfinților Petru și 
Pavel şi văzînd împăratul fețele apostolilor cele închipuite pe icoană, a zis: "Cu 
adevărat aceştia sînt cei văzuți de mine". Apoi a spus cu amănuntul toată vedenia sa 
episcopului şi l-a rugat ca să-i arate baia în care ar putea să se curețe de lepra cea 
sufletească şi trupească, după cum i-au zis apostolii, care 1 s-au arătat în vedenie. 


Sfîntul episcop Silvestru a grăit împăratului: "Nu într-alt chip se cade ţie, 
împărate, ca să intri într-acea baie, dacă nu vei crede mai întîi fără de îndoire în 
Dumnezeul pe Care L-au propovăduit apostolii, care s-au arătat ție”. Răspuns-a 
împăratul: "De nu aş fi crezut că lisus Hristos este Unul Dumnezeu, atunci niciodată 
nu te-aş fi chemat la mine". Sfîntul i-a grăit: "Se cuvine mai întîi să postești, ca astfel 
cu rugăciunea, cu lacrimile şi cu mărturisirea păcatelor tale să milostiveşti pe 
Dumnezeu. Să lepezi porfira şi coroana şapte zile şi să te închini în cămările palatului 
tău în sac şi în cenuşă, să faci pocăință, plîngînd și căzînd la pămînt, apoi să 
porunceşti să se închidă templele idoleşti, iar jertfele lor să înceteze şi pe creştinii 
care sînt izgoniți să-i liberezi, iar celor ce şed în legături să le dăruieşti pace; apoi să 
fii bun celor ce te roagă, toate cererile cele drepte să le împlineşti și să dai din averile 
tale săracilor milostenie multă”. Deci, a făgăduit împăratul ca toate acestea cu lucrul 
să le împlinească, iar episcopul, punînd mîna pe capul său, s-a rugat şi l-a pregătit 
pentru Botez. 


Adunînd pe toți credincioşii, le-a poruncit ca și ei să postească şi să se roage 
ca să înceteze prigonirea asupra Bisericii lui Dumnezeu și să se izgonească 
întunericul închinării idoleşti, iar lumina cea mîntuitoare să răsară tuturor. Sosind a 
şaptea zi, sfîntul a mers la împărat şi, învăţîndu-l multe despre tainele credinţei în 
Sfinta Treime, 1-a pregătit baia Sfîntului Botez, în care a intrat împăratul şi l-a 
cufundat Sfîntul Silvestru, chemînd peste dînsul numele Preasfintei Treimi. 


Atunci a strălucit o lumină mare din cer, mai frumoasă decît razele soarelui şi 
a umplut casa de multă strălucire; apoi împăratul s-a curăţit îndată de lepră, căzînd 
de pe trupul lui ca niște solzi de pește în apă şi a ieşit din baie sănătos, încît nu s-a 
mai văzut nici urmă din bubele ce au fost pe trupul lui. Îmbrăcîndu-se în hainele cele 
albe, după Sfîntul Botez, a spus singur: "Cînd m-am cufundat în apă, am simţit o 
mînă de sus, întinzîndu-se și atingîndu-se de mine". Și îndată a poruncit ca nimeni să 
nu mai îndrăznească a huli pe Hristos sau a mai face rău creştinilor. Apoi a zidit în 
curtea sa împărătească o biserică în numele Mîntuitorului Hristos şi a poruncit ca să 
se boteze toți cei ce ar voi să fie creştini, iar haine de botez albe să ia de la 
împărăteasca vistierie. Deci s-a botezat în acel ceas mulţime de popor şi, din zi în zi, 
creştea şi se înmulţea Biserica lui Hristos, iar închinarea la idoli se împuţina. 


A fost multă bucurie pentru numărul mare de credincioşi, ce se afla acum în 
Roma, încît trebuiau să fie izgoniți din cetate toți cei care nu voiau să fie creştini. 
Dar împăratul a oprit poporul, zicînd: "Domnul nostru nu voieşte ca cineva să vie la 
dînsul silit, ci de se apropie cineva de bunăvoie şi cu gînd bun, pe acela îl primește 
cu milostivire. Deci, liber este fiecare să creadă cum voieşte și să nu se prigonească 
unul pe altul”. Acest răspuns împărătesc a înveselit și mai mult poporul, căci îi lăsa 
pe toți să viețuiască în libera lor credinţă. 


Nu numai în Roma a fost această bucurie creștinească, ci şi în toată lumea, 
pentru că toți credincioşii cei chinuiţi pentru Hristos, de pretutindeni, au fost liberaţi 
din legături şi din temnițe; apoi s-au întors din surghiun mărturisitorii lui Hristos, 


precum şi cei ascunşi prin munți și prin pustietăți de frica chinuitorilor și acum 
mergeau fără nici o temere la locurile lor; iar prigoana și chinurile pretutindeni au 
încetat. 


Vrăjmașul, nevoind a suferi pacea aceasta a Bisericii şi să vadă lumina dreptei 
credinţe întinzîndu-se, a îndemnat pe evrei ca să se apropie de Elena cea vrednică de 
laudă, mama împăratului, care se afla atunci în Bitinia, patria sa; şi au trimis la dînsa 
aceste cuvinte: "Bine a făcut împăratul, fiul tău că a lăsat păgînătatea și a răsturnat 
templele idolești; însă rău a făcut de a crezut în lisus și-L cinstește ca pe Fiul lui 
Dumnezeu şi adevăratul Dumnezeu, căci Acela a fost un iudeu şi vrăjitor, înşelînd 
pe popor cu năluciri vrăjitoreşti, iar Pilat, muncindu-L ca pe un făcător de rele, L-a 
spînzurat pe lemn. 


Dacă împăratul a căpătat sănătate, aceasta nu s-a făcut prin puterea Lui, ci cu 
darul lui Dumnezeu, Care a zidit cerul şi pămîntul. Deci se cuvine ţie, Împărăteasă, 
ca să abați pe fiul tău de la o rătăcire ca aceasta, ca nu cumva, supărîndu-Se 
Dumnezeu Cel Preaînalt, să se întîmple ceva rău împăratului”. Auzind acestea Elena, 
a înștiințat pe fiul său Constantin. EI, citind scrisoarea, a răspuns fericitei sale mame: 
acei evrei care i-au spus unele ca acestea, să vie cu dînsa la Roma şi cu episcopii 
creştini, să fie întrebaţi de credință, înaintea tuturor; şi care parte va birui, acea 
credință să fie mai bună. Această poruncă a împăratului fiind adusă de către 
împărăteasă la cunoştinţa evreilor, îndată s-a adunat o mulțime de evrei înţelepţi și 
iscusiți în legea lor, care ştiau cuvintele prooroceşti şi străbătuseră elineasca 
învăţătură; deci fiind gata spre întrebare, au mers cu împărăteasa Elena la Roma. Între 
dînşii era un rabin mai înțelept, anume Zamvri, iscusit nu numai în înţelepciunea 
elinească, ci şi în scriptura cea evreiască, fiind şi un mare vrăjitor, în care evreii își 
puneau toată nădejdea lor, că, de nu va dovedi pe creștini cu cuvintele, apoi cu 
semnele sale vrăjitoreşti să-i biruiască. 


Sosind ziua întrebării evreilor cu creştinii, împăratul a şezut în scaunul său cu 
toată suita; apoi a intrat înaintea împăratului Sfîntul Silvestru cu cîțiva tovarăşi şi 
episcopi, care se întîmplaseră atunci. Au intrat şi evreii care erau în număr de 120. 
După aceea s-a început discuţia, pe care şi împărăteasa Elena dorise s-o asculte, fiind 
ascunsă după perdea, iar împăratul cu suita sa asculta ce se vorbea de amîndouă 
părțile. 


La început evreii cereau din partea creştinilor să stea la întrebări cu dînşii 12 
înţelepţi; dar Sfîntul Silvestru s-a împotrivit, zicînd: "Nu spre mulțimea oamenilor 
nădăjduim, ci spre Dumnezeu, Care întărește toate, ne-am pus nădejdea, şi pe Care 
chemîndu-L într-ajutor, îi zicem: Scoală-Te Dumnezeule, judecă între noi. lar e-vreii 
au zis: "Această scriptură este a noastră, căci proorocul nostru a scris aceste cuvinte, 
iar ție se cade să grăiești din ale tale scripturi, iar nu dintru ale noastre”. 


Silvestru a răspuns: "Intr-adevăr, la început vouă v-a fost grăită Scriptura 
Vechiului Aşezămînt și propovăduirile prooroceşti, însă aceleaşi se cuvin şi nouă, 


căci într-însele sînt multe grăite despre Domnul nostru lisus Hristos. Deci, se cade 
ca astăzi din acelea să ne întrebăm cu voi, căci cărțile voastre s-au făcut ale noastre, 
iar ale noastre s-au făcut străine pentru voi, şi mai curînd veți crede cărților voastre, 
decît în ale nostre; pentru aceasta, cu cărțile voastre vă arătăm adevărul, căruia voi 
vă împotriviţi. 


Apoi şi dovedirea va fi mai minunată şi mai luminată dacă, luînd arma din 
mîna potrivnicului, cu aceeaşi armă îl vom birui". Împăratul a zis: "Drept este acest 
cuvînt al episcopului şi cu neputinţă este a-i grăi împotrivă, căci din scripturile 
voastre, O! evreilor, vor aduce creștinii mărturie despre Hristos al lor şi cu adevărat 
a lor va fi biruinţa, iar voi, chiar din cărțile voastre veţi fi biruiți”. Acestea zicînd 
împăratul, toată suita a lăudat această judecată. 


Deci, au început evreii a zice către creștini astfel: Atotţiitorul Dumnezeul 
nostru în Cartea a doua a Legii, zice: Vedeți, vedeți că Eu sint şi nu este Dumnezeu 
afară de Mine. Dar cum numiţi voi Dumnezeu pe lisus, Care a fost om, pe Care 
părinţii noştri L-au răstignit şi după aceea ziceți că sînt trei Dumnezei: Tatăl întru 
Care şi noi credem, lisus, numindu-L Fiu al lui Dumnezeu, şi că al treilea Dumnezeu 
este Duhul. Crezînd astfel oare nu vă împotriviţi lui Dumnezeu, Ziditorul tuturor, 
Care ne-a învăţat că nu sînt alți Dumnezei afară de EI?" La acestea, de Dumnezeu 
insuflatul Silvestru a răspuns: "Dacă veți pricepe scripturile, veți afla că noi nimic 
nou nu aducem mărturisind pe Fiul lui Dumnezeu şi pe Sfîntul Duh; pentru că acestea 
nu sînt zise numai de noi singuri, ci de proorocii dumnezeieşti sînt spuse. 


Mai înainte de toți, David, Proorocul şi împăratul, înainte vestind vrăjmăşia 
părinților voştri asupra Miîntuitorului nostru, a zis: Pentru ce s-au întăritat 
neamurile? Și popoarele au cugetat cele deșarte asupra Domnului şi asupra 
Hristosului Lui? Deci, David grăind de Domnul şi de Hristos, nu vorbeşte despre o 
persoană, ci de două. Iar că Hristos este Fiu al lui Dumnezeu vestește acelaşi prooroc, 
zicînd: Domnul a zis către Mine: Fiul Meu ești Tu, Eu astăzi Te-am născut. Pentru 
că unul este cel ce a născut, iar altul cel născut”. Împotriva acestora evreii au zis: "De 
vreme ce, precum grăieşti, a născut Dumnezeu, apoi tu aici pe Cel fără de patimă Îl 
faci pătimaş. Apoi, cum Fiul este Dumnezeu, născut sub ani şi fiinţa Sa a avut-o în 
vreme? Pentru că cuvîntul astăzi însemnează vreme şi nu se înțelege că este 
Dumnezeu veșnic”. 


Silvestru a răspuns: "Nu zicem noi că în Dumnezeu este pătimaşă naşterea, 
evreule, ci pe Dumnezeu Îl mărturisim fără patimă, iar naşterea o socotim într-acest 
chip: precum din minte se naşte cuvîntul. Nici nu socotim vremelnică naşterea Fiului 
din Tatăl, ci veşnică; căci Fiul, împreună cu Tatăl şi cu Duhul, este făcător al 
vremilor, iar făcătorul vremilor nu este sub vremi. 


Apoi cuvîntul acela: Eu astăzi Te-am născut, nu însemnează pe cea de sus și 
veşnica dumnezeiască naştere, ci pe cea de Jos, care a fost primită în vreme şi în timp 
pentru mîntuirea noastră; pentru că proorocul cunoștea că Hristos Dumnezeu este 


mai înainte de veci, pentru aceasta şi zice: Scaunul Tău, Dumnezeule, în veacul 
veacului. Vestind înainte întruparea Lui, care era să fie în vremurile cele mai de pe 
urmă, a zis: Fiul Meu ești Tu, Eu astăzi Te-am născut. Deci, cu aceste cuvinte, Fiul 
Meu ești Tu, însemnează nu nașterea cea vremelnică, ci naşterea cea veşnică a Lui. 


Iar cu aceasta: Eu Te-am născut, înseamnă naşterea Lui, care s-a petrecut sub 
ani; şi cînd a zis: Eu Te-am născut, a arătat proorocului că și nașterea care avea să fie 
sub ani, Tatăl o socotea ca pe a Sa, de vreme ce cu a Lui voie avea să fie. Dar chiar 
şi acea zicere: Astăzi Te-am născut, înseamnă veşnicia naşterii lui Dumnezeu, în care 
nu este fapta celui ce a trecut, sau a celui ce vine, ci totdeauna a celui ce este de faţă. 
Iar despre Duhul Sfînt acelaşi David mărturisește, zicînd: Cu Cuvintul Domnului 
cerurile s-au întărit şi cu Duhul gurii Lui toate puterile lor. Drept aceea, aici pe trei 
pomenește: pe Tată, ca Domn, pe Fiul pe care îl numeşte Cuvînt şi pe Sfîntul Duh. 
În alt loc zice: Duhul Tău cel Sfint nu-l lua de la mine. Şi iarăşi: Unde mă voi duce 
de la Duhul Tău? 


Cu aceste cuvinte proorocul arată că este Duh Sfînt şi le umple pe toate. Și 
iarăşi zice: Trimite-vei Duhul Tău şi se vor zidi. Acestea toate nu sînt zise de David? 
Dar şi Moise, de Dumnezeu văzătorul, în Cartea Facerii, numeşte pe Dumnezeu, 
zicînd: Să facem pe om după chipul şi după asemănare noastră; deci, cu cine grăia 
atunci Dumnezeu, dacă nu vom înţelege că altă față era cu dînsul? Şi nu poate să zică 
nimeni că aici ar fi grăit Dumnezeu către cereștile puteri; pentru că singure acele 
cuvinte - după chipul nostru - nu lasă nici a gîndi la aceea, pentru că nu este chipul 
şi asemănarea lui Dumnezeu, ca şi a îngerului; că nici firea şi puterea nu este una, ci 
alta este firea lui Dumnezeu și alta a îngerilor. 


Deci, se cădea ca altul să fie acela cu care a grăit Dumnezeu aceste cuvinte: 
după chipul nostru. Şi astfel se cădea să fie Acela, care era de o fire cu Dumnezeu, 
care grăia, adică de un chip şi o asemănare. ŞI cine putea să fie astfel, dacă nu Fiul, 
care este de o fiinţă cu Tatăl, de o slavă şi de o putere, chipul Tatălui cel neschimbat? 
Deci, ce lucru nou aducem noi în mijloc? Credem şi zicem că este Tată şi Fiu şi Duh 
Sfînt; şi dacă neamurile acestea sînt necredincioase, şi li se pare că sînt deşarte, nu 
este mirare, căci nu ştiu Sfînta Scriptură; iar voi de ce nu credeți celor ce se învaţă în 
cuvintele sfinților prooroci - dintre care nici unul nu este care să nu fi proorocit despre 
Mîntuitorul nostru." 


Apoi dumnezeiescul acesta părinte, vrînd mai multe să grăiască despre Sfînta 
Treime, împăratul, tăindu-i vorba, a grăit către evrei: "Aceste cuvinte, pe care 
episcopul le-a pus de faţă nouă din Scriptură, o! evreilor, oare astfel sînt scrise şi în 
cărțile voastre?" Iar ei au răspuns: "Da". Apoi împăratul le-a zis: "Deci, la această 
întrebare, adică despre Sfînta Treime, mi se pare că sînteți biruiți”. Ei au răspuns: 
"Nu, o! bunule împărat! Nicidecum nu poate Silvestru ca să ne biruiască, dacă şi noi 
vom pune înainte pe cele ce avem; pentru că avem multe cuvinte împotrivă, pe care 
îndată sîntem gata a le grăi, dar vedem că este de prisos vorba și deșartă este sîrguința 
a ne întreba despre Treime, căci nu pentru aceasta acum grăieşte, dacă este unul 


Dumnezeu sau trei, ci despre aceasta, că adică Nazarineanul nu este Dumnezeu. Că 
deşi ne-am învoi ca să fie trei Dumnezei, însă de aici nu înseamnă că lisus este 
Dumnezeu, căci nu a fost Dumnezeu, ci om, din om născut, şi cu oamenii păcătoşi a 
locuit, cu vameşii bînd şi mîncînd; și precum se scrie în Evanghelia Lui, a fost ispitit 
de diavolul; apoi de ucenic a fost vîndut şi prins, batjocorit, bătut, adăpat cu fiere şi 
cu oţet, dezbrăcat, fiindu-i împărțite hainele Lui la sorţi, pe Cruce pironit, mort şi 
îngropat; cum dar unul ca acesta se poate numi Dumnezeu? Despre aceasta acum, 
împărate, se grăieşte împotriva creștinilor, căci pe acel Dumnezeu nou Îl 
propovăduiesc. Deci, de pot să zică ceva despre EI şi de au mărturii, să ne spună". 


Astfel zicînd ei, Sfîntul Silvestru a început a grăi: "Nu trei Dumnezei socotim 
noi, evreule, precum voi socotiți, ci pe unul Dumnezeu mărturisim, Care în trei feţe 
sau trei ipostasuri este cinstit şi închinat de noi. Se cădea vouă, ca acele cuvinte puse 
împotriva întrebării voastre celei dintîi şi pe care le-am adus din ale voastre cărți să 
le arătaţi că nu sînt bine zise, şi astfel la întrebare să intrați; dar de vreme ce acum vă 
lepădaţi, deci să vorbim despre Domnul nostru lisus Hristos, precum singuri voiți. 


Să începem de aici: Dumnezeu, Care pe toate întru fiinţă le-a adus, cînd a zidit 
pe om şi l-a văzut plecîndu-se spre tot răul, n-a trecut cu vederea lucrul miinilor Sale, 
ci bine a voit ca Fiul Său, Care este cu El nedespărțit (pentru că Dumnezeu este 
pretutindeni), să se pogoare pînă la ale noastre hotare. Deci s-a pogorit şi, născîndu- 
se din Fecioară, s-a născut sub lege, ca pe cei de sub lege să-i răscumpere. lar despre 
aceasta, că din Fecioară avea să se nască, a proorocit dumnezeiescul Prooroc Isaia, 
zicînd: Iată, Fecioara în pintece va lua și va naşte fiu, și vei chema numele Lui 
Emanuel. lar numele acesta precum şi voi ştiţi, însemnează dumnezeiasca venire la 
oameni, şi, în limba noastră, Emanuel se tîlcuieşte cu noi este Dumnezeu. 


Deci pe Dumnezeu, cum că avea să se nască din Fecioară, același prooroc mai 
înainte cu multă vreme l-a vestit”. Evreii au zis: "În limba noastră evreiască, cartea 
lui Isaia proorocul nu are scris Fecioară, ci tînără, iar vol aţi stricat Scriptura, scriind 
în cărțile voastre Fecioară, în loc de tînără”. 


Sfîntul episcop Silvestru a răspuns: "Dacă în cărţile voastre nu este scris 
Fecioară, ci tînără, apoi nu este oare tot una tînără şi fecioară? Să judecăm de aici 
cînd Isaia Proorocul a grăit despre Dumnezeu către Ahaz: Cere semn de la Domnul 
Dumnezeul tău în adînc, sau în înălțime. Ahaz a zis: Nu voi cere, nici voi ispiti pe 
Domnul. Atunci a grăit proorocul: Pentru aceasta Domnul singur vă va da un semn. 
Deci ce semn va da? Fecioara va lua în pîntece. Iar de ziceţi voi că proorocul n-a zis 
"fecioară", ci "tînără", şi că nu este tot una tînără şi fecioară, apoi şi acel făgăduit 
semn nu poate să se numească semn; pentru că a naşte tînăra cea însoțită cu bărbat 
nu este acesta semn, ci rînduială a firii şi obicei; iar a naşte fără amestecare 
bărbătească, acela este un semn, pentru că este neobişnuit lucru, care covîrşeşte 
rînduiala firii. 


Deci tînăra aceea, despre care s-a scris de voi, era fecioară, de vreme ce 
Domnul a făgăduit să dea printr-însa semnul; şi acesta este un semn, ca mai presus 
de fire să se nască Fiul, necunoscînd bărbat. Noi n-am stricat Scriptura, scriind în loc 
de "tînără", "fecioară", ci am îndreptat-o, ca să ştim mai luminos printr-însa semnul 
lui Dumnezeu cel prealuminat, care covîrşeşte firea omenească. Cine din oameni s-a 
născut fără unire bărbătească, decît numai Adam cel zidit din pămînt şi Eva cea zidită 
din coasta lui? Apoi cînd a născut vreo femeie, neamestecîndu-se cu bărbat? Deci, n- 
ar fi fost semnul cel ce s-a făgăduit să se dea de la Dumnezeu, dacă tînăra aceea nu 
mai presus de fire, ci după fire amestecîndu-se cu bărbat ar fi luat în pîntece, căci ar 
fi fost lucru obişnuit al firii, dar de vreme ce Fecioara a zămislit fără bărbat, de la 
Duhul Sfînt, pentru aceea semnul lui Dumnezeu este nou și preaslăvit; şi a fost cu 
noi Dumnezeu, după făgăduinţă, Cel născut din Fecioară Preacurată, mai presus de 
fire”. 


Evreii au zis: "De vreme ce s-a numit lisus cel născut din Maria, iar nu 
Emanuel, deci nu era EI Acela pe Care L-a făgăduit Dumnezeu prin prooroc, ci altul”. 
Sfîntul Silvestru a răspuns: "Sfînta Scriptură a obişnuit ca, uneori, în loc de nume a 
pune întîmplările şi faptele, precum şi aceasta: Cheamă numele Lui grabnic biruitor; 
măcar că nimeni nu s-a aflat niciodată să se cheme cu un nume ca acesta. Însă de 
vreme ce Hristos avea să biruiască pe vrăjmași, pentru aceea 1 se numărau lucrurile 
Lui pe care avea să le facă. Acelaşi prooroc grăiește şi despre Ierusalim: Te vei numi 
cetate a dreptății, măcar că nimeni n-a numit niciodată cetatea aceea "cetate a 
dreptăţii”, ci o cheamă cu obişnuitul său nume "Ierusalim"; şi de vreme ce atunci 
Ierusalimul se îndreptase înaintea lui Dumnezeu, de aceea i-a zis în proorocie cetate 
a dreptății, din lucrurile ce se făceau într-însa. 


Şi altele ca acestea pot să se afle în Scriptură, care a dat nume lucrurilor ce s- 
au întîmplat. Ascultă pe Baruh, proorocind despre faptul că Dumnezeu vrea să 
locuiască cu oamenii: Acesta este Dumnezeul nostru, nu se va socoti altul afară de 
El; aflat-a toată calea ştiinţei şi a dat-o lui lacov, sluga Sa, şi lui Israel cel iubit de 
EI; iar după aceasta pe pămint S-a arătat și cu oamenii a vieţuit. lar că de diavolul 
avea să fie ispitit, Zaharia a proorocit așa: Și mi-a arătat mie Domnul pe lisus, preotul 
cel mare, stînd înaintea îngerului Domnului şi diavolul sta de-a dreapta Lui, ca să 1 
se împotrivească. Și a zis Domnul către diavol: Să te certe Domnul pe tine, diavole. 


Iar pentru mîntuirea lui era proorocit în Cartea lui Solomon: Zis-au în sine cei 
ce gindeau nedreptate: Să vinăm cu vicleșug pe drept, că nu ne este de trebuinţă şi 
se împotriveşte lucrurilor noastre. lar cum avea să fie vîndut de ucenicul Său, a spus 
înainte psal-mistul: Cel ce mănincă piinea mea, a pornit asupra mea vicleșug. Pentru 
martorii cei nedrepți a scris înainte: Sculatu-s-au asupra Mea mărturii nedrepte. 


Despre răstignirea Lui, zice: Străpuns-au miinile și picioarele Mele, numărat- 
au toate oasele Mele. Acelaşi prooroc a grăit şi despre împărțirea hainelor lui Hristos: 
Împărțit-au lor hainele Mele şi pentru cămaşa Mea au aruncat sorţi. Acelaşi a 
proorocit şi despre adăparea cu oţet, amestecat cu fiere: Mi-au dat spre mincare fiere 


şi la sete M-au adăpat cu oţet. Şi iarăşi despre îngroparea Lui a spus mai înainte: M- 
au pus în groapa cea mai dedesubt. lacov, strămoșul nostru, văzînd mai înainte 
aceeaşi cu duhul, a zis: Cul/cîndu-te, ai adormit ca un leu şi ca un pui de leu. Acestea 
şi mai multe mărturii aducîndu-le înainte Sfîntul Silvestru, de la sfinţii prooroci, 
despre Domnul Hristos, a biruit pe evrei, fiindcă grăia Sfintul Duh prin gura lui. El a 
arătat lămurit că Hristos, născut din Fecioară, este Dumnezeu adevărat. 


Evreii ziceau: "Ce nevoie era să se nască Dumnezeu în trup omenesc? Nu 
putea într-alt chip să se mîntuiască neamul omenesc?" Sfîntul a răspuns: "Nu este 
nimic cu neputinţă la Dumnezeu, dar se cădea să fie biruit diavolul de acela care a 
fost biruit de el. Omul a fost biruit de diavol, nefiind născut după obiceiul firii, adică 
nu din amestecare bărbătească, ci din pămînt zidit, care era ca o fecioară curată, căci 
încă atunci nu era blestemat de Dumnezeu, nici nu-l întinase sîngele uciderii de frate, 
nici vreo ucidere de fiară; apoi era străin de stricăcioasele trupuri ale morților, nici 
nu era întinat cu lucruri necurate, dintr-un pămînt ca acesta, s-a zidit trupul 
strămoșului, pe care dumnezeiasca insuflare l-a înviat; deci pe omul acesta născut 
astfel, după ce l-a biruit diavolul cel rău întru toate, i se cădea cu adevărat ca şi el 
însuşi să fie biruit de un om. 


Iar acesta este Domnul nostru lisus Hristos, născut nu după obiceiul şi legea 
firii, ci precum Adam era curat din pămînt, aşa şi EI din pîntecele cel curat fecioresc 
era sfînt; şi precum acela a înviat cu suflarea dumnezeiască, aşa şi Acesta prin Duhul 
Sfînt, cînd a adumbrit pe Preasfînta Fecioară, S-a întrupat şi S-a făcut Dumnezeu și 
om desăvîrşit în toate, afară de păcat, avînd două firi: dumnezeiască și omenească. 
Deci, omenirea a pătimit pentru noi, iar dumnezeirea a rămas fără de patimă". Apoi 
sfîntul a adus asemănarea aceasta: "Precum un pom luminat de razele soarelui, chiar 
de s-ar tăia pomul, raza soarelui nu se taie, tot astfel şi omenirea lui Hristos, unindu- 
se cu Dumnezeirea, a răbdat patimi, însă Dumnezeirea n-a suferit nimic”. 


Zicînd Sfîntul Silvestru acestea, împăratul şi toată suita l-au lăudat şi au găsit 
adevărate în întregime toate cele spuse de dînsul; pentru că acum evreii nu mai aveau 
de zis nimic împotriva sfîntului. 


Atunci vrăjitorul Zamvri a zis către împăratul: "Deşi ne biruie Silvestru cu 
cuvintele sale, pentru că e foarte învăţat și meșter la cuvinte, pentru aceasta noi nu 
ne vom depărta de la legea noastră părintească, nici vom urma Omului, pe Care 
părinții noştrii L-au dat morţii prin sfatul lor obştesc. Iar că unul este Dumnezeu, pe 
Care noi Îl cinstim, şi altul nu este, eu voi arăta nu cu cuvîntul, cum face Silvestru, 
ci sînt gata a arăta cu lucrul, dacă împăratul va porunci deci, o să aduc aici un bou 
mare şi îndată va şti stăpînirea ta şi toți cei de față cum că nu este alt Dumnezeu în 
afară de Dumnezeul nostru”. Unul din cei ce stăteau înaintea împăratului, a zis: "Nu 
departe de zidurile cetăţii, în cireada mea, se află un asemenea bou, pe care nimeni 
nu poate să pună jugul, nici cu mîna să-l atingă”. Şi îndată împăratul a trimis să aducă 
acel bou. 


În acelaşi timp Sfîntul Silvestru a întrebat pe Zamvri: "Pentru ce-ţi trebuie 
boul? Şi dacă îl vor aduce, ce poţi să faci?" lar Zamvri a zis: "Vreau să arăt puterea 
Dumnezeului nostru, al cărui nume de-l voi şopti boului la ureche, îndată va muri, 
căci firea cea muritoare nu poate să sufere numele lui Dumnezeu, nici nu poate a fi 
viu boul şi să audă acel nume. Părinţii noştri cînd aduceau boii la jertfă, acest nume 
îl strigau în urechea lor şi îndată scoteau un mare răget, și murind, erau gata spre 
jertfă". Silvestru 1-a zis: "Dacă numele acela, precum zici, ucide pe toţi cei ce-l aud, 
atunci cum l-ai învăţat tu şi n-ai murit?" Zamvri a răspuns: "Nu se cade ţie să știi 
această taină, de vreme ce eşti vrăjmaşul nostru”. 


Împăratul a spus: "Dacă episcopului nu vrei să-i descoperi această taină, atunci 
să ne-o spui nouă, căci cu adevărat acest lucru este îndoielnic, afară numai dacă ar 
zice cineva că acest nume este scris". Zamvri a răspuns: "Nici piele, nici hîrtie, nici 
lemn, nici piatră, nici orice fel de materie nu poate să ţie acel nume scris, căci îndată 
pier şi scriitorii şi acea materie pe care s-ar scrie". Împăratul i-a zis: "Apoi spune cum 
l-ai învăţat singur, căci este cu neputinţă a-l învăţa, dacă nici nu se grăieşte, nici nu 
se scrie". Zamvri a răspuns: "Eu, împărate, şapte zile am postit, apoi într-o spălătoare 
nouă de argint am turnat apă nouă din izvor şi m-am rugat, apoi s-au scris cuvintele 
pe apă cu un deget nevăzut, care m-a învăţat numele lui Dumnezeu”. 


Înțeleptul Silvestru a zis: "Dacă astfel, cum spui, ai învăţat numele acela, deci 
cînd îl grăieşti cuiva în ureche, nu auzi tu însuți numele acela precum şi cel căruia îl 
spui? Apoi cum, auzindu-l singur, nu mori?" Răspuns-a vrăjitorul: "Ți-am spus că nu 
ți se cade să ştii această taină, fiind vrăjmaşul nostru; deci nu mai este nevoie de 
cuvinte, cînd cu fapta se cade să arătăm ceea ce se grăiește; şi din două să-ţi alegi 
una: sau tu, chemînd numele Nazarineanului tău, să omori boul, ca şi noi întru Dînsul 
să credem, sau eu voi zice în urechea lui numele Dumnezeului nostru şi voi omori pe 
boul acela, şi atunci vei fi dator să crezi în Dumnezeul nostru”. 


Aceasta auzind-o cei ce erau de faţă, au lăudat judecata lui Zamvri, iar creştinii 
se îndoiau şi sfîntul episcop îi întărea. Împăratul a zis lui Zamvri: "Se cade ca tu mai 
întîi să-ți împlineşti făgăduinţa, căci tu ai făgăduit cu un cuvînt să omori boul”. 
Vrăjitorul a zis: "Dă-mi poruncă, împărate, şi sînt gata a face aceasta, apoi vei vedea 
puterea Dumnezeului meu". Zicînd aceasta, s-a apropiat de bou, pe care îl legaseră 
de coarne cîţiva oameni puternici cu funii tari şi cu mare greutate îl duceau. Deci, 
apropiindu-se Zamvri de dînsul, i-a şoptit ceva la ureche și îndată boul, răcnind foarte 
tare şi scuturîndu-se, a căzut mort. Cei de faţă, văzînd aceasta, s-au mirat foarte mult, 
iar evreii, bătînd din palme au strigat: "Am biruit, am biruit!”. 


Sfîntul Silvestru a rugat pe împărat ca să poruncească să fie tăcere. Făcîndu- 
se tăcere, episcopul a zis către evrei: "Oare aceasta nu este scris în cărțile voastre, pe 
care Dumnezeu a grăit-o: Eu voi omori și voi face viu, ucide-voi și voi tămădui? Ei 
au răspuns: "Așa este scris". Silvestru a zis: "Dacă Zamvri cu numele lui Dumnezeu 
a omorît boul, apoi cu acelaşi nume să-l şi învieze, pentru că Dumnezeu este 
binefăcător, iar nu răufăcător şi aceasta este firea Lui, adică a face bine, iar a face rău 


este împotriva firii Sale; ci voia Lui este ca totdeauna să facă bine. Dacă se întîmplă 
cîteodată că şi pedepseşte pe cineva, pentru folosul altora, aceasta o face pentru 
faptele noastre cele rele. Deci, dacă ceea ce nu este în firea lui Dumnezeu, cu înlesnire 
a făcut-o Zamvri, cu atît mai vîrtos poate să facă ceca ce este în firea lui Dumnezeu, 
adică să învieze boul cu același nume dumnezeiesc prin care l-a omorit, şi atunci eu 
voi trece la credinţa lui”. Zamvri a zis către împărat: "Încă o dată împărate, Silvestru 
voieşte să se folosească de cuvinte, care nu sînt de trebuință, după ce s-a săvîrşit 
lucrul cel minunat". Iar către Silvestru a zis: "Dacă tu, Silvestre, ai putere să faci vreo 
minune cu numele lui Hristos al tău, spune". Silvestru a răspuns: "De vei voi, îţi voi 
arăta puterea Hristosului meu, cînd, prin chemarea sfîntului Său nume, voi învia boul 
acesta, pe care tu l-ai omorît”. Zamvri a zis: În zadar te lauzi, Silvestre, pentru că nu 
se poate una ca aceasta, adică să înviezi boul". Împăratul a zis lui Zamvri: "Deci, 
dacă ceea ce zici tu că este cu neputinţă, va putea să o facă Silvestru, atunci vei crede 
în Dumnezeul lui?" Zamvri a răspuns: "Cu adevărat, împărate, jur înaintea ta că de 
voi vedea acest bou înviat, voi mărturisi că Hristos este Dumnezeu şi voi primi 
credinţa lui Silvestru". Acest jurămînt l-au repetat toţi evreii. 


Atunci episcopul, plecîndu-şi genunchii, cu tot dinadinsul s-a rugat lui 
Dumnezeu cu lacrimi; apoi, sculîndu-se şi ridicînd mîinile către cer, a strigat în auzul 
tuturor: "Doamne lisuse Hristoase, Fiul lui Dumnezeu, căruia cu înlesnire îţi este a 
omori şi a învia, a răni şi a tămădui, binevoieşte ca prin chemarea Preasfîntului şi de 
viață făcătorului Tău nume, să redai viață acestui bou, pe care Zamvri cu chemarea 
drăcească l-a făcut mort; pentru că este vremea să se arate minunile Tale pentru 
mîntuirea multora. Auzi-mă pe mine, robul Tău, în ceasul acesta, ca să se 
preamărească Preasfînt numele Tău". După rugăciune s-a apropiat de bou şi a grăit 
cu glas mare: "De este adevărat Dumnezeul cel propovăduit de mine, lisus Hristos 
cel născut din Fecioara Maria, scoală-te şi stai pe picioarele tale, apoi lepădîndu-ţi 
toată sălbăticia, să fu blind”. 


Aceasta zicînd sfîntul, îndată boul a înviat, s-a sculat şi era blind. Sfîntul a 
poruncit să dezlege funiile din coarnele lui şi i-a zis: "Du-te de unde ai venit şi pe 
nimeni să nu vatămi, ci blînd să fii; astfel îți poruncește lisus Hristos, Dumnezeul 
nostru”. Deci, s-a dus boul cu toată liniştea, el care mai înainte era neîmblînzit şi 
sălbatic. Aceasta văzînd-o toți, au strigat într-un glas: "Mare este Dumnezeul cel 
propovăduit de Silvestru". Iar evreii cu Zamvri, alergînd la sfîntul şi cuprinzîndu-i 
cinstitele lui picioare, se rugau ca să mijlocească la Dumnezeu pentru dînşii, ca să-i 
primească la credința creștinească. La fel şi fericita Elena, deschizînd perdeaua, după 
care şedea, ascultînd întrebările și privind la cele ce se făceau, a ieşit şi a căzut la 
picioarele sfîntului şi, mărturisind că Hristos este Dumnezeu adevărat, a cerut Sfîntul 
Botez. Și s-a botezat atunci Sfînta Elena, la fel şi evreii cu Zamvri; apoi nenumărată 
mulțime de popor a crezut în Dumnezeu și s-a unit cu Biserica lui Hristos. 


După aceasta, Sfîntul Silvestru s-a dus cu Sfînta împărăteasă Elena la 
Ierusalim, ca să caute Crucea Domnului, care fiind aflată, mulți evrei au crezut în 


Hristos şi i-a botezat Sfîntul Silvestru. Apoi, întorcîndu-se la Roma, a vieţuit cealaltă 
vreme a vieţii sale în obișnuitele lui osteneli şi în grija pentru Biserica lui Hristos. 


Astfel, bine păstorindu-și turma cea cuvîntătoare, a trecut către Domnul. În 
episcopie a petrecut 23 de ani și 10 luni (314-335), iar acum în viaţa cea nesfirşită 
preamăreşte pe Tatăl, pe Fiul şi Sfîntul Duh, pe unul în Treime Dumnezeu, Căruia și 
de la noi să-l fie slava în veci. Amin. 


5. CUVIOSUL PĂRINTE SERAFIM DE LA SAROV 


(2 IANUARIE) 


Acest mare mărturisitor al luminii Sfîntului Duh s-a înălţat ca un astru deasupra 
pămîntului rusesc, la 19 iulie 1759, în epoca în care spiritul aşa-numit "al Luminilor” invada 
Europa şi Rusia, pregătind deja, din depărtare, timpurile întunecate ale ateismului și persecuției 
religioase. 


Fiu al unor negustori cucernici din orașul Kursk, el a crescut în smerenie şi dragoste față 
de Biserică şi a avut parte la vîrsta copilăriei de arătarea milei Maicii Domnului, care l-a 
vindecat în chip miraculos. 


La 17 ani părăsi lumea, cu binecuvîntarea mamei sale, şi intră în Mănăstirea Sarov, unde 
a devenit repede un model de ascultare şi virtuţi monahale. Indeplinea cu bucurie şi zel toate 
sarcinile, chiar cele mai obositoare, pentru folosul fraţilor, postea pentru a înfrînge pornirile 


trupului și îşi păstra, ziua şi noaptea, mintea aţintită la Dumnezeu, cu ajutorul rugăciunii lui 
isus. 


După cîtva timp, el s-a îmbolnăvit foarte grav şi, în ciuda durerilor, refuza ajutorul 
medicilor, cerînd numai acel unic leac, care este potrivit celor ce au părăsit totul pentru 
Dumnezeu: Sfînta Împărtășanie. Cînd, crezîndu-se că va muri, i-a fost adusă merindea cea sfîntă 
pentru calea din urmă, Preasfînta Maică îi apăru, în mijlocul unei puternice lumini, însoțită de 
Sfinţii Apostoli Petru şi loan Teologul. Arătîndu-i-l pe tînărul novice, ea le spuse: "Acesta este 
din neamul nostru!". Puțin după aceasta, se însănătoși cu totul și construi o bolniță pe locul 
acelei apariții minunate. 


La capătul a opt ani de ascultare ca frate în mănăstire, a fost tuns monah, primind numele 
Serafim ("înfocat", "arzător"”), nume care îi spori şi mai mult zelul în a urma pe aceşti slujitori 
ai Domnului, netrupeşti şi arzînd de dragoste pentru El. Hirotonit diacon, el petrecea noaptea 
întreagă în rugăciune, înainte de a săvîrși dumnezeiasca Liturghie; şi sporind fără încetare în 
sfintele nevoinţe, Domnul îi dărui ca răsplată nenumărate clipe de extaz și mîngiieri 
duhovniceşti. Fiind îndrumat cu grijă de cei mai înaintați în vîrstă şi înțelepciune, el nu a căzut 
în păcatul slavei deșarte de care este pîndit cel care se bucură de darurile lui Dumnezeu; 
dimpotrivă ele l-au făcut să se smerească şi mai mult, învinovăţindu-se pe sine în tot timpul şi 
căutînd şi mai mult singurătatea. 


La puţină vreme după hirotonirea sa și după moartea duhovnicului său, el a primit 
încuviințarea de a se retrage în singurătate, în adîncul pădurii, la 6-7 km de mănăstire. Aici el 
îşi făcu o colibă de lemn, înconjurată de o mică grădină, pe o colină, pe care el a numit-o "Sfîntul 
Munte", gîndindu-se la Athos. El petrecea acolo toată săptămîna, întorcîndu-se la mînăstire 
numai duminicile şi în zilele de sărbătoare, stăruind în rugăciune, citirea Sfintelor Scripturi şi 
chinuindu-și trupul pentru a plăcea Domnului. 


Orice ar fi făcut, își păstra mintea înălţată la lucrările lui Dumnezeu; era cu totul lipsit 
de orice pîngărire, nu se îngrijea deloc de trup și suporta cu răbdare asprimea iernii și năvălirile 
insectelor vara, fericit că poate fi astfel părtaş la suferințele Domnului, dorind să-şi curățească 
sufletul. Căra mereu în spate o Evanghelie grea, numind-o "povara lui Hristos", şi se ducea în 
anumite locuri din pădure, pe care le numise, după Locurile Sfinte: Betleem, Iordan, Tabor, 
Golgota, citind acolo pericopele evanghelice corespunzătoare. El retrăia, astfel, în mod intens, 
în fiecare zi, viaţa şi Patimile Domnului nostru Iisus Hristos. 


Meditaţia continuă pe textele Sfintei Scripturi nu-i dăruia numai cunoaşterea adevărului, 
dar şi curăţenia sufletului şi străpungerea inimii, în aşa fel încît în afara slujbelor dumnezeieşti 
făcute la ore fixe şi în afară de miile de îngenuncheri de fiecare zi, el era în stare să se roage 
fără încetare, avînd mintea unită cu inima. 


La început se hrănea cu pîinea primită de la mînăstire, apoi numai cu roadele grădinii 
sale; dar putea foarte bine să se lipsească de tainul său pentru a-l împărți animalelor care veneau 
la coliba sa, mai ales unui urs uriaș, dar ascultător ca o pisică. 


Văzînd viaţa sa atît de plăcută lui Dumnezeu și atît de apropiată de cea a netrupeştilor 
puteri, duşmanul de totdeauna al neamului omenesc, diavolul, ars de invidie, porni împotriva 
pustnicului obișnuitele lui atacuri: gînduri de slavă deșartă, zgomote infernale, apariții 
înspăimîntătoare ş.a.; dar viteazul ostaş alunga toate acestea prin rugăciune şi semnul Crucii. 
Cum războiul gîndurilor se înteţea tot mai mult, sfîntul hotărt să lupte ca stilpnicii de odinioară: 
el petrecu o mie de zile şi o mie de nopți pe o stîncă în picioare, sau îngenuncheat, repetînd fără 


încetare rugăciunea vameşului: Dumnezeule, fii milostiv mie, păcătosului (Luca 18, 13). Astfel, 
el a fost eliberat pentru totdeauna de lupta gîndurilor. 


Dar diavolul nu s-a dat bătut şi a trimis trei tîlhari, care, furioși că n-au găsit la sărmanul 
monah banii la care sperau, l-au bătut cu ciomegele şi cu dosul unui topor, lăsîndu-l pe jumătate 
mort, cu totul însîngerat și cu oasele rupte. Cu toate că avea o constituţie robustă, blîndul 
Serafim nu a încercat nici o clipă să se apere şi s-a lăsat cu totul în voia lor, cu gîndul că astfel 
se făcea părtaş suferințelor Domnului. În starea de plîns în care se afla, a reuşit totuşi să se 
tîrască pînă la mînăstire, unde, după cinci luni de suferință, a fost vindecat în chip minunat 
printr-o nouă apariţie a Maicii Domnului, asemănătoare celei din timpul uceniciei sale în 
mînăstire. A rămas totuşi gîrbov pînă la sfîrşitul zilelor sale şi nu se putea mişca decît cu mare 
greutate, sprijinindu-se într-un toiag. 


Această infirmitate l-a făcut să urce o nouă treaptă pe scara vieții lui îndreptate spre cer 
şi să înceapă, din 1807-1810, lupta tăcerii, în deplină singurătate. Odată însănătoşit, se 
reîntoarse în "pustia" sa şi, nemaiputînd veni la mînăstire cu regularitate, cum făcea înainte, el 
încetă cu totul să mai vorbească cu oamenii. De fiecare dată cînd întîlnea pe cineva în pădure, 
i se închina pînă la pămînt, fără a scoate un cuvînt, rămînînd așa pînă cînd omul se îndepărta. 
EI a reușit astfel să-şi păstreze mintea înălțată la Dumnezeu fără întrerupere şi fără abatere. 


Între timp, egumenul mînăstirii muri şi unii călugări au început să se arate duşmănoși 
față de sfîntul pustnic, acuzîndu-l că s-a despărțit de comuniunea cu Biserica. Pînă la urmă i-au 
poruncit chiar să se întoarcă în mînăstire. Sfîntul s-a supus fără nici o împotrivire şi s-a stabilit 
într-o chilie strîmtă, unde a început o nouă etapă a vieţii sale ascetice: recluziunea (închiderea 
cu totul în chilie). 


În antreul chiliei a pus un sicriu, în care se ruga, iar în chilie, unde nu intra nimeni 
niciodată, nu avea decît un sac cu pietre drept aşternut, un trunchi de copac drept scaun şi o 
icoană închipuind-o pe "Fecioara mîngîietoare", numită de el "Bucuria bucuriilor”, în fața căreia 
ardea în permanenţă o candelă. El trăia astfel într-o tăcere completă, sporind în trai aspru, citind 
şi interpretînd în fiecare săptămînă întreg Noul Testament, rugîndu-se fără încetare, cu inima 
priveghind şi avînd drept martori ai deselor extaze și răpiri în Duh ale minţii sale numai pe 
îngeri şi sfinții din cer. 


La sfîrşitul a cinci ani de retragere totală, deschise ușa chiliei, lăsînd să intre pe cei ce 
voiau să-l vadă, dar fără a rupe totuşi legămîntul tăcerii, chiar cînd era vorba de vizitatori 
importanți. Apoi, în 1826, Maica Domnului îi vesti că a sosit vremea să părăsească tăcerea şi el 
începu să le împărtăşească semenilor din roadele experienţei sale ascetice: mai întîi călugărilor, 
pe care-i îndemna la stricta respectare a regulilor monahale şi la zel desăvârşit în lucrarea lor 
pentru mâîntuire; apoi sosiră şi mirenii în număr din ce în ce mai mare. 


După ce s-a făcut părtaş de bunăvoie Patimilor mîntuitoare ale Domnului nostru lisus 
Hristos, timp de 47 de ani, trăind în asceză absolută, trecînd pe rînd prin starea de vieţuitor în 
obşte, sihastru, stîlpnic şi zăvorit, acest bătrîn mic de statură, înveșmîntat în alb, încovoiat pe 
toiagul său, s-a întors între semenii săi, plin de har și lumina Sfîntului Duh, pentru a îndeplini 
slujirea duhovnicească superioară, a stăreţiei spirituale, şi a devenit pentru tot poporul rus un 
adevărat "apostol", martor și propovăduitor al Învierii. 


Uşa chiliei sale era deschisă oricui pînă tîrziu în noapte. Își saluta vizitatorii cu veselie, 
zicîndu-le: "Bucuria mea, Hristos a înviat!"; dovedea o bucurie cu totul specială față de 
păcătoşii care veneau la el pocăindu-se, ca Fiul risipitor care se întoarce la Tatăl (Luca 11). 
Blîndeţea sa neobişnuită înmuia inimile cele mai aspre, umilința sa îi smerea pe cei mîndri, 


făcîndu-i să verse lacrimi de copil. Pentru cei mari, ca şi pentru oamenii din popor, chilia 
"sărmanului Serafim" era asemenea unui pridvor al cerului. O convorbire cu el sau o simplă 
binecuvîntare deveneau adevărate întîlniri cu Dumnezeu, capabile să schimbe cu totul sensul 
vieţii lor. 


Datorită darului înainte-vederii, el citea în inimile păcătoşilor, dezvăluind cele ce ei nu 
îndrăzneau să mărturisească, răspundea la scrisori fără a le deschide şi ştia să dea fiecăruia 
sfatul, mîngiierea, încurajarea şi mustrarea de care aveau nevoie. Predat cu totul voii lui 
Dumnezeu, el le spunea, fără multă cercetare, primul cuvînt pe care i-l descoperea Dumnezeu, 
şi acesta era, totdeauna, cel mai potrivit pentru ei. Mila lui, izvorită din dragostea lui Dumnezeu 
care era în el, se revărsa asupra tuturor. A vindecat în chip minunat pe mulţi, ungîndu-i cu uleiul 
din cadela sa sau dîndu-le să bea din izvorul numit mai apoi "puţul lui Serafim", aflat în 
apropierea mînăstirii, în "pustia cea apropiată", unde îi plăcea să-şi petreacă după-amiezele. | 
se aduceau atîtea cereri de rugăciune, pentru morți şi vii, încît îi era cu neputinţă să-i 
pomenească pe toţi; de aceea aprindea pentru fiecare o lumînare, chilia sa fiind mereu încălzită 
şi luminată de sute de flăcări, închipuind sufletele credincioşilor. 


Dumnezeu i-a acordat, de asemenea, darul profeției şi el a prezis cele viitoare, atît pentru 
anumiţi oameni, cît şi pentru ţara sa, ca războiul Crimeii, foametea şi groaznica încercare care 
a răvăşit Biserica şi poporul rus un secol mai tîrziu; dar el îşi ascundea, din smerenie, profeţiile 
îndărătul unor cuvinte tainice, astfel încît ele nu erau înțelese decît după împlinirea 
evenimentelor. 


Marele proprietar Motovilov, care fusese vindecat în chip minunat de omul lui 
Dumnezeu și care devenise cel mai rîvnitor ucenic al său, îl întrebă într-o zi: "Care este scopul 
vieţuirii creștine?". Părintele Serafim îi răspunse: "Dobîndirea Sfîntului Duh, pe care-L primim 
dacă îndeplinim faptele de sfinţenie cerute de Biserică şi mai ales prin rugăciune". 


Şi fiindcă interlocutorul său îi cerea să-i spună mai precis ce este harul Duhului Sfînt, 
stareţul îl strînse brusc în braţele sale, îl privi drept în ochi, fața lui devenind dintr-o dată mai 
strălucitoare decît soarele la amiază, și îi zise cu putere: "Privește-mă, prietene al lui Dumnezeu, 
nu-ți fie teamă! I-am cerut Domnului, din adîncul ini-mii, să te facă demn de a vedea cu ochii 
tăi trupești pogorîrea Sfîntului Duh; și iată ai devenit, ca și mine, cu totul luminos. Și te-ai 
umplut şi tu de harul Sfîntului Duh, căci altfel n-ai putea să mă vezi în această lumină. Ce 
simți?" Motovilov a răspuns: "Linişte, o pace de nespus. Inima mea s-a umplut de o bucurie 
inexprimabilă". "Şi ce încă?" "O căldură şi o mireasmă, pe care nu le-am mai simțit vreodată”. 
"Această mireasmă este buna mirosire a Sfîntului Duh, răspunse sfîntul, şi această căldură nu 
este din afară, căci sîntem în plină iarnă şi pădurea în jurul nostru e acoperită de zăpadă; ea este 
în noi, după cuvîntul Domnului: Împărăția lui Dumnezeu este înlăuntrul vostru (Luca 17, 21). 


Această minunată întrevedere dură mai mult timp şi, la sfîrşitul ei, sfîntul îi ceru 
ucenicului său să o pună în scris şi s-o transmită lumii. Manuscrisul lui Motovilov n-a fost găsit 
decît mult mai tîrziu, în 1903, în preajma canonizării lui Serafim. EI a cunoscut de atunci o 
răspîndire impresionantă. Este un ultim cuvînt, un testament plin de lumină şi nădejde, pe care 
profetul de la Sarov l-a lăsat Rusiei şi întregii Biserici, cunoscînd încercările ce vor fi în 
timpurile din urmă. 


În învățăturile sale, sfătuia adesea: "Bucuria mea, cîștigă duhul păcii şi atunci mii de 
inimi se vor mîntui în preajma ta". Această pace interioară pe care el o dobîndise cu preţul atîtor 
trude, se răspîndea în preajma lui ca bucurie şi lumină; iată că Sfîntul Serafim nu a lăsat 
urmașilor o învățătură ci, mai curînd, un model de viețuire. 


Pe cînd era numai diacon, fondatoarea mînăstirii din Diveievo, situată la cîţiva km de 
Sarov, i-a încredinţat părintelui Serafim conducerea duhovnicească a obştii sale abia înființate. 
De-a lungul întregii sale vieţi el s-a purtat ca un părinte cu fiicele sale duhovniceşti. Cu toate 
dificultăţile economice, obştea a sporit repede. Sfîntul Serafim a organizat-o după regulile 
stricte ale vieţii de obşte, dîndu-le drept îndrumar cuvintele: "În tot timpul să aveţi mîinile 
ocupate cu lucrul şi buzele cu rugăciunea". 


La porunca Maicii Domnului, el a mai înfiinţat o a doua mînăstire, zisă a "Morii", în 
care viețuiau fiicele sale duhovnicești cele mai sporite, cărora le-a dat o regulă de vieţuire avînd 
în centru "rugăciunea lui lisus". Din nefericire, după moartea starețului, diavolul aţiță un călugăr 
pizmaş şi intrigant, care se strădui din toate puterile să ruineze renumele şi lucrarea Sfîntului 
Serafim; el închise "Moara", călugărițele fiind supuse multor strîmtorări şi necazuri. 


Odată, cu puţin timp înainte de săvîrşirea călătoriei pămîntești, Serafim ceru să vină o 
călugăriță de la Diveievo şi acoperînd-o cu rasa sa, îi spune: "Maica Domnului va veni acum la 
noi". Curînd se auzi un sunet asemănător unui vînt violent în pădure, apoi cîntări bisericeşti; 
uşa se deschise singură şi chilia fu brusc inundată de lumină şi de o mireasmă delicată. Sfîntul 
căzu în genunchi și Maica Domnului apăru, urmată de doi îngeri, însoțită de Sfîntul loan 
Teologul şi de douăsprezece sfinte fecioare mucenice. Călugăriţa a căzut la pămînt, 
înspăimîntată de moarte, dar Sfintul Serafim a stat drept, vorbind duios cu Împărăteasa 
cerurilor, ca şi cu un prieten. Ea îi făgădui să aibă mereu în grija sa pe surorile de la Diveievo 
şi, dispărînd, Preasfînta Fecioară îi zise: "Iubite Serafime, în curînd vei fi cu noi". Rămași 
singuri, stareţul îi mărturisi călugăriței că este a douăsprezecea vedenie de care Domnul i-a 
făcut parte. 


Ajuns la vîrsta de 70 de ani, suferind cumplit de pe urma rănilor, dar neslăbind cu nimic 
în lucrarea sa, Sfintul Serafim vorbea din ce în ce mai des despre apropiata sa moarte, cu bucurie 
şi cu faţa strălu-cind de lumină. La întîi ianuarie 1833, după ce s-a împărtăşit, el s-a închinat la 
toate icoanele din biserică, aprinzînd în faţa fiecăreia o lumînare şi i-a binecuvîntat pe toţi frații, 
zicîndu-le: "Lucraţi pentru mîntuirea voastră; vegheaţi! Cununile vă sînt pregătite". Apoi, după 
ce merse să-şi vadă mormîntul dinainte pregătit, se închise în chilie şi, îngenunchind și cîntînd 
imnele Învierii, își dădu duhul în miinile lui Dumnezeu chiar în aceeaşi noapte. 


Tot poporul din împrejurimi se strînse la înmormîntarea sa. Şi chiar şi după moarte omul 
lui Dumnezeu a continuat să viziteze şi să-şi îmbărbăteze fiii duhovniceşti prin numeroase 
apariții şi vindecări minunate, astfel că evlavia poporului dreptcredincios nu a încetat să 
sporească, cu toate împotrivirile vrăjmaşilor. 


Lupta sa a fost încununată prin canonizarea care a avut loc la 19 iulie 1903, în prezența 
familiei imperiale, a numeroşilor ierarhi şi a unei mulțimi de sute de mii de persoane, venite din 
toate părțile Rusiei. Aceasta a fost ultima manifestare a unităţii de suflet a poporului rus, înainte 
de marea încercare ce avea să fie. Moaştele sale, purtate atunci în procesiune, au făcut multe 
minuni. În 1926, bolşevicii le-au confiscat, vrînd să le expună într-un muzeu al ateismului! Dar 
ele n-au ajuns niciodată în acel loc şi se presupune că ar fi păstrate de un credincios pios, în 
aşteptarea unor zile mai bune. 


6. VIAŢA SFINTEI IULIANA DIN LAZAREVO, 
OCROTITOAREA CELOR CĂSĂTORIŢI (2 IANUARIE) 

În toate cele trei surse, se găseşte deopotrivă textul scris în 
anul 1630 de fiul Sfintei Iuliana, pe numele său Calistrat, care 
a fost unul dintre fruntașii orașului Murom între anii 1610-1640 
şi care mărturiseşte: „Aducându-mi aminte de mama mea, acea 
sfântă şi plină de virtute doamnă, de faptele ei cele sfinte, 
milosteniile, postirile, metaniile, privegherile cele de toată 
noaptea, lacrimile neîncetate, rugăciunile şi toate celelalte 
virtuți ale sale, mi-e teamă să nu le dau uitării şi tăcerii.” 
Binecuvântat este Dumnezeu Tatăl cel Atotputernic, Făcătorul 
cerului şi al pământului, al tuturor celor văzute şi nevăzute. 
Binecuvântat este Unul-Născut Fiul Său, Cuvântul lui 
Dumnezeu cel fără de început şi veşnic, Care din Tatăl S-a 
născut, Dumnezeu din Dumnezeu, născut mai înainte de veci, 
Puterea cea stăpânitoare prin Care toate s-au făcut. 
Binecuvântat este Sfântul Mângâietor şi de viață dătătorul Duh, 
care de la Tatăl purcede şi S-a arătat oamenilor prin Fiul; 
Treimea cea de o fiinţă şi nedespărțită, trei Persoane ce una în 
fiinţă sunt, o slavă, o fiinţă şi o neschimbată împărăție. Fiinţă 
fără de început, un Dumnezeu făcător şi stăpânitor şi păzitor al 
tuturor veacurilor, pe Care puterile cereşti Îl binecuvântează şi 
cetele îngereşti Îl slăvesc, Ce dăruiește înţelepciune şi judecată 
celui care cere şi nu disprețuiește pe păcătosul care se pocăieşte 
pentru a afla mântuirea. Pentru aceasta Îi mulțumesc acestui 
bun şi multmilostiv Dumnezeu, păcătos şi rău precum sunt și 
nevrednic de a lăuda bunătatea Sa; Lui Îi aduc mărturisirea şi 
lauda mea, şi mă rog să-mi asculte rugăciunea în această zi când 
Îl chem şi să dăruiască cuvinte buzelor mele pentru a putea grăi 
despre o viață cuvioasă, plină de strălucire duhovnicească. 
Cuvine-se cu adevărat să-L binecuvântezi şi să chemi ajutorul 
Său; căci, aducându-mi aminte de mama mea, acea sfântă şi 
plină de virtute doamnă, de faptele ei cele sfinte, milosteniile, 
postirile, metaniile, privegherile cele de toată noaptea, lacrimile 
neîncetate, rugăciunile şi toate celelalte virtuţi ale sale, mi-e 


teamă să nu le dau uitării şi tăcerii. Căci cuget la acea slugă care 
a fost pedepsită fiindcă, în loc să înmulțească talantul 
Stăpânului său, l-a îngropat în pământ. Apoi mi-e teamă și că 
cineva, auzindu-mă, ar putea crede că încerc să înşel doar 
fiindcă e mama mea și că ceea ce am scris nu este adevărat. Dar 
Domnul Dumnezeul nostru Cel viu, Care cunoaşte toate 
lucrurile chiar mai înainte de facerea lor, ştie că nu mint, căci 
grăiesc adevărul după cum l-am văzut cu proprii mei ochi şi l- 
am simţit cu propriile mele mâini. Şi să nu îmi fie mie a minţi 
despre sfinți. Dacă unii aud ceea ce am scris şi sunt surprinşi de 
graiul împodobit şi nu vor să creadă, fie ca Domnul să aibă milă 
de ei, căci ei se gândesc numai la slăbiciunea omenească şi toate 
cele spuse despre oameni şi le închipuie rele. Dacă unii vor cu 
adevărat să verifice cinstita şi evlavioasa viaţă a sfintei mele 
mame luliana, să-i întrebe pe cei ce au slujit-o şi pe vecinii 
dimprejur despre ce fel de viaţă curată a dus din tinerețe, căci 
sunt mulți care o ştiu şi şi-o amintesc pe fericita Iuliana pe când 
trăia şi cunosc lucrările şi faptele sale de virtute. Căci, dacă 
locurile unde a trăit fericita Iuliana ar avea gură, nu ar înceta să 
vorbească despre lucrările și faptele sale de virtute; căci ea cu 
adevărat a urmat viaţa şi virtuțile sfinților ce mai înainte au fost 
bineplăcuţi lui Dumnezeu. Cum aș putea vorbi despre cele ce 
sunt mai presus de puterile mele? Căci sunt păcătos şi netrebnic. 
Dar cred că acel suflet curat şi milostiv mă va povăţui şi mă va 
învăţa ce cuvânt să alcătuiesc despre ea, pe mine, care sunt fiul 
ei după trup, dar în duh sunt robul ei sau vreo stârpitură 
nefolositoare. Înţelegeţi aceasta deci toţi ce sunteţi martorii 
acestei vieţi ziditoare, dacă graiul meu e îndeajuns de puternic. 
Cade-se mai întâi să spun câteva cuvinte despre cine erau 
părinții săi, unde și cum au trăit și cum au murit. Toate acestea 
nouă ne sunt cunoscute în amănunt. Nouă, despre care n-aş 
putea spune că suntem copiii săi, ci robii săi, căci nevrednic sunt 
a mă numi fiu al unei asemenea sfinte femei de vreme ce nu 1- 


am urmat virtutea. Dar vă voi spune o minunată istorie despre 
ceea ce s-a întâmplat în familia noastră. 


În zilele evlaviosului ţar şi mare prinţ Ivan Vasilievici 
[Ivan al IV-lea, cel Groaznic (1533-1584)] a toată Rusia trăia la 
curtea sa regală un om evlavios şi milostiv pe nume Iustin 
Nediurev, ce avea rangul de econom. Avea o soție care era, la 
fel ca și el, de Dumnezeu şi de săraci iubitoare, pe nume 
Ştefanida, fuca lui Grigorie Lukin din ţinutul oraşului Murom. 
Ei au trăit plini de evlavie şi de virtute, având mulți fu și fiice, 
multe bogății și mulți robi. Lor li s-a născut şi fericita Iuliana. 
Pe când avea şase ani, mama sa a părăsit această viaţă, iar 
Iuliana a fost dusă în ținutul oraşului Murom de către bunica sa, 
mama mamei, o văduvă pe nume Anastasia Lukina, soția lui 
Grigorie Lukin, fiica lui Nichifor Dubenschi. Aceasta a crescut- 
o în evlavie şi virtute timp de şase ani. Când fericita Iuliana avea 
doisprezece ani, bunica sa a părăsit și ea această viață şi i-a cerut 
fiicei sale, Natalia Arapova, soția lui Putin Arapov, să o ia pe 
nepoata Iuliana în casa sa şi să o crească cum trebuie şi în 
evlavie, căci mătuşa sa avea opt fiice şi un fiu. 


Încă de când era foarte tânără, fericita Iuliana L-a iubit pe 
Dumnezeu şi pe Preacurata Sa Maică. Fra plină de respect și 
supusă mătușii şi verişorilor săi şi iubea smerenia şi tăcerea în 
toată vremea. Se dăruia rugăciunii şi postului şi pentru aceasta 
era adesea dojenită de mătuşa sa și batjocorită de verişorii ei, 
fiindcă își chinuia trupul său fiind atât de tânără. În fiecare zi îi 
spuneau: „O, fată nesăbuită, de ce îţi omori trupul când tu ești 
atât de tânără şi de ce vrei să-ți distrugi frumuseţea cea 
feciorelnică?”. Astfel ei încercau adesea să o facă să mănânce 
şi să bea dimineaţa. Ea nu ceda niciodată, ci primea toate cu 
mulțumire și pleca în tăcere. Era supusă tuturor, căci din 
copilărie avusese o fire delicată, tăcută, liniștită şi smerită şi se 
lipsea de distracții şi orice fel de jocuri. Dacă era silită de copiii 


de vârsta sa să joace diverse jocuri deşarte şi să cânte, precum 
adesea se întâmpla, ea nu se alătura niciodată lor, ci se prefăcea 
că nu ştie să se joace, şi astfel îşi ascundea virtutea. În schimb 
se ocupa cu torsul şi broderia. Şi sfeşnicul ei nu se stingea nici 
noaptea (Pilde 31, 18). Făcea haine pentru orfanii, văduvele și 
neputincioșii din sat şi se îngrijea de cei în nevoi şi de cei 
bolnavi, aşa încât toți erau uimiţi de înţelepciunea și evlavia sa. 
Și frica lui Dumnezeu s-a sălăşluit într-însa. În acel sat cea mai 
apropiată biserică era cam la două verste depărtare, aşa încât, 
cât a fost mică, nu a avut ocazia să meargă la biserică pentru a 
asculta cuvântul lui Dumnezeu sau să audă un preot învățând 
despre mântuire. Astfel încât numai bunul ei simţ 1-a fost 
învăţător spre virtute, căci, precum spune Sfântul Antonie cel 
Mare: „Cei ce au o minte sănătoasă nu au nevoie de Scripturi”. 
Fericita Iuliana a urmat acest cuvânt: fără să studieze cărți și 
fără învăţător, încă de mică, ea a împlinit toate poruncile şi, 
precum o nestemată de mare preţ, a strălucit în mijlocul cenușii 
crescând în evlavie şi dorind să audă cuvântul lui Dumnezeu. 
Dar, cât a fost mică, n-a avut această ocazie și era batjocorită de 
cei neştiutori pentru faptele sale cele bune. Totuşi, întunericul 
vicleniei nu poate vătăma în nici un fel frumuseţea soarelui, căci 
ca era ca o casă zidită pe stâncă. Râurile au trecut peste ea, 
vânturile au bătut-o, dar n-au putut să o clatine. Precum 
Apostolul spune: Cine ne va despărți pe noi de iubirea lui 
Hristos? Necazul, sau strâmtorarea, sau prigoana, sau foametea, 
sau lipsa de îmbrăcăminte, sau primejdia, sau sabia? (Rom. 8, 
35) lar dumnezeiescul David zice: Cei ce se încred în Domnul 
sunt ca Muntele Sionului. Nu se va clătina în veac și Nu va lăsa 
Domnul toiagul păcătoşilor peste soarta drepţilor, ca să nu-și 
întindă drepţii întru fărădelegi mâinile lor (Ps. 124). 


Când fericita Iuliana a împlinit şaisprezece ani, a fost dată 
în căsătorie lui Gheorghe Ossorghin, un nobil bogat ce trăia în 
judeţul Murom [în regiunea Vladimir] şi au fost cununați de 


preotul Patapie ce slujea în biserica Dreptului Lazăr, prietenul 
lui Dumnezeu, din satul soţului ei, Lazarevo. Mai târziu, fiind 
plin de virtuţi, acest preot a intrat în mănăstirea „Schimbarea la 
Faţă” aflată în de Dumnezeu păzitul oraş Murom, unde a luat 
numele călugăresc de Pimen şi apoi a ajuns arhimandrit. Acest 
preot i-a învăţat frica lui Dumnezeu după predania Sfinților 
Apostoli şi a Sfinţilor Părinţi, le-a arătat cum trebuie să trăiască 
soții cu soțiile lor, le-a spus despre rugăciune și post, despre 
milostenie şi alte fapte bune. Ea a ascultat cu mare atenţie și 
râvnă cuvântul cel dumnezeiesc, învățătura și poveţele şi ceea 
ce a fost sădit în ea precum într-un pământ bun a crescut și s-a 
înmulțit; ea nu numai că a ascultat învăţătura, dar s-a şi hotărât 
să pună în practică. 


Și astfel, după ce preotul i-a învăţat și le-a dat 
binecuvântarea sa, au plecat la socrul ei, Vasile, căci părinți 
soțului ei încă mai trăiau. Socrul ei era un om bogat şi cunoscut 
la curtea ţarului, iar soacra sa era şi ea dintr-o familie bună și 
învățată. Aveau doar un fiu şi două fiice, multe sate şi robi 
precum şi multe alte proprietăți. Când au văzut că nora lor este 
din familie nobilă, pricepută la multe lucruri bune și delicată, s- 
au bucurat, L-au slăvit pe Dumnezeu şi au dat în mâinile ei 
conducerea gospodăriei. Ea cra cu toată smerenia foarte 
ascultătoare şi supusă lor, nu ieşea niciodată din cuvântul lor, 
nici nu-i contrazicea vreodată, ci îi respecta foarte mult și 
îndeplinea fără cârtire toate câte îi spuneau să facă, așa încât 
SOCTII €i se minunau şi O respectau mult şi ei pentru aceasta. 
Atunci când rudele sau altcineva o încercau cu diferite întrebări 
şi discuţii, ea dădea la fiecare întrebare un răspuns potrivit şi 
plin de înţeles, astfel încât toţi se minunau de bunul său simţ și 
slăveau pe Dumnezeu. 


Incă din tinereţe fericita Iuliana fusese obișnuită să se 
roage îndelung lui Dumnezeu în fiecare seară şi să facă o sută 


sau mai bine de metanii şi abia apoi să se culce. De asemenea, 
în fiecare dimineaţă când se trezea, se ruga mult Domnului şi îl 
învăţa şi pe soțul ei să facă la fel, căci, după cum spune marele 
Apostol Pavel: Ce ştii tu, femeie, dacă îţi vei mântui bărbatul? 
(I Cor. 7, 16) şi către soţ la fel zicând. Şi iarăşi: Dacă însă te vei 
însura, n-ai greșit (1 Cor. 7, 28) şi Cel ce îşi mărită fecioara bine 
face; dar cel ce n-o mărită şi mai bine face (I Cor. 7, 38). 


Fericita Iuliana era mâhnită că nu ajunsese încă la chipul 
cel mai înalt al vieţii feciorelnice, dar a auzit pe același apostol 
care zice: Te-ai legat de femeie? Nu căuta dezlegare (1 Cor. 7, 
27), femeia este legată prin lege şi nu este stăpână pe trupul său, 
ci bărbatul; ea se va mântui prin nașterea de prunci, dacă s-a 
tinut stăruitor de tot ce este lucru bun (cf. I Cor. 7, 39; 1 Tim. 2, 
15; 5, 10). Şi iarăşi se spune în altă parte: „Viaţa omenească este 
împărțită în două stări: cea călugărească și cea normală 
(obişnuită); celor din starea obișnuită le este îngăduit să se 
căsătorească şi să mănânce carne, dar în rest trebuie să 
împlinească celelalte porunci ale lui Hristos exact ca monahii”. 
„Se poate să trăieşti în lume cu soţ şi tot să fu plăcut lui 
Dumnezeu”. „Nu tot cel ce se tunde în monahism se mântuiește, 
ci cel care împlineşte cele ale călugărului” şi, „dacă cineva 
trăieşte în lume cu o soție și împlineşte legea, este mai bun decât 
un călugăr care nu a împlinit toată legea” şi „un mirean virtuos 
este o minune în lume” . A cugetat îndelung la toate acestea. Ea 
se silea după lege să împlinească toate poruncile Domnului 
lisus Hristos. Nu lăsa nici măcar o seară să treacă fără rugăciuni 
îndelungate, aşa încât îi mai rămânea puțină vreme pentru 
somn, dar totuşi dimineaţa se trezea devreme şi se ruga mult lui 
Dumnezeu. Atunci când soţul ei era plecat în slujba Ţarului 
pentru un an sau doi sau câteodată chiar trei , ea nu mai dormea 
noaptea, ci spunea rugăciuni îndelungate către Dumnezeu. 
Sfeşnicul ei nu se stingea toată noaptea, căci lucra cu mâinile 
din greu la roata de tors și la brodat. După ce vindea ce lucrase, 


dădea cele obținute săracilor sau pentru construirea bisericilor, 
căci se pricepea la broderii. Făcea multă milostenie, dar păstra 
totul în taină faţă de socrii săi. Singura care ştia era o tânără 
slujnică prin care trimitea milosteniile celor nevoiaşi. Făcea 
aceasta în fiecare noapte fără ca cineva să știe. După cum spune 
Sfântul Evanghelist Matei şi Însuși Hristos Domnul cu sfintele 
Sale buze: deci, când faci milostenie, nu trâmbiţa înaintea ta..., 
să nu ştie stânga ta ce face dreapta ta şi Tatăl tău, Care vede în 
ascuns, îți va răsplăti ție (Matei 6, 2-4). 


În timpul zilei cu osârdie se îngrijea de gospodărie şi avea 
grijă de văduve şi orfani ca o adevărată mamă a lor. Îi spăla cu 
propriile sale mâini, îi îmbrăca, îi hrănea şi le dădea de băut. În 
ea se împlinea cuvântul înţeleptului Solomon: Cine poate găsi 
o femeie virtuoasă? Preţul ei întrece mărgeanul. Într-însa se 
încrede inima soţului, iar câştigul nu-i va hpsi niciodată (Pilde 
31, 10-11). Dacă cineva rămânea în urmă, nu se îngrijora, căci 
toți din casa ei erau îmbrăcaţi și hrăniţi, şi dădea fiecăruia de 
muncit pe măsura puterilor. Ura mândria şi semeţia şi nu îi 
chema niciodată pe slujitori cu porecle şi nici nu-i cerea nici 
unuia să-i aducă apă să se spele pe mâini sau să-i scoată 
încălțările, toate acestea făcându-le ea singură. Doar când 
nevoia o cerea, atunci când veneau musafiri, o serveau slujitorii 
ca un lucru ce se obişnuia atunci. Dar de îndată ce plecau 
musafirii, ea se schimba complet şi se ocăra neîncetat și cu 
smerenie spunând: 


„Cine sunt eu, femeie netrebnică, ca să fiu servită de 
asemenea oameni, chipuri ale lui Dumnezeu?”. Și slăvind pe 
Dumnezeu pentru acestea, întru toate era chip al virtuţii. Dar 
unii slujitori erau nesăbuiţi, neascultători și leneşi la slujba lor. 
Alţii se certau cu ea, dar ea răbda toate acestea cu smerenie. 
Toate le lua asupra sa şi se învinuia spunând: „Eu însămi 
păcătuiesc pururea înaintea lui Dumnezeu, iar El este răbdător 


cu mine, deci ce aș putea să le cer acestora care sunt oameni ca 
şi mine; deși Dumnezeu ni 1-a încredinţat nouă spre slujire, 
sufletele lor sporesc mai mult decât ale noastre”. Îşi amintea de 
cuvintele Mântuitorului: Vedeţi să nu dispreţuiți pe vreunul din 
aceştia mici, că zic vouă: că îngerii lor, în ceruri, pururea văd 
faţa tatălui Meu Care este în ceruri (Matei 18, 10). Nu 
învinovăţea niciodată pe slujitorii care o ocărau şi pentru 
aceasta era mustrată adesea de socrii şi soțul ei. Dar pe ea nu o 
mâhneau nici unele dintre acestea, ci stătea tare, neclintită 
precum un stâlp, punându-și toată nădejdea în Dumnezeu şi în 
Preacurata Născătoare de Dumnezeu. Se ruga adesea marelui 
făcător de minuni Nicolae, de la care a primit mult ajutor, după 
cum ea însăşi a povestit. Într-o noapte, pe când soţul era plecat, 
s-a ridicat la rugăciune ca de obicei, iar diavolul, cel ce urăște 
binele, laolaltă cu demonii săi au încercat să o împiedice şi prin 
înşelătorii au adus mare frică și groază asupra ei. Fiind încă 
tânără și fără experienţă, ea s-a înfricoşat, s-a așezat în pat, s-a 
acoperit cu o pătură şi a adormit degrabă. A văzut o mulţime 
mare de demoni venind spre ea cu tot felul de arme, dorind să o 
omoare. Au început să o amenințe zicând: „Dacă nu încetezi 
ceea ce faci, te vom omori pe loc”. Atunci, fund foarte 
înfricoșată, şi-a ridicat ochii spre Dumnezeu şi către Preacurata 
Maică şi l-a chemat în ajutor pe Sfântul Nicolae. Sfântul a 
apărut degrabă ţinând în mână o carte mare cu care a început 
să-l lovească pe demoni, alungându-i astfel pe toţi, iar aceştia 
au dispărut precum fumul. Apoi şi-a ridicat dreapta şi a 
binecuvântat-o zicând: „Fiica mea! Fii tare şi puternică și nu te 
înfricoșa de amenințările demonilor, căci Hristos mi-a poruncit 
să te apăr de demoni şi de oamenii cei răi”. Apoi s-a trezit 
imediat şi a văzut foarte limpede cum un bătrân cinstit a ieșit pe 
ușa camerei iute ca un fulger; s-a sculat şi a văzut că uşa era 
încuiată bine ca de obicei. Din acea clipă înainte ca s-a bucurat 
foarte ca şi cum a primit un semn, Îl slăvea pe Dumnezeu şi se 


minuna în sinea ei. Nu a spus altora despre aceasta, ci s-a dăruit 
cu şi mai multă râvnă faptelor bune. În scurtă vreme după aceea, 
ca pedeapsă pentru păcatele noastre, mânia lui Dumnezeu a 
lovit pământul rus: a fost o mare foamete şi foarte mulți au 
murit. În acea vreme, ea dădea multe milostenii, dar nu spunea 
nimănui despre acestea. Lua mâncare de la soacra sa pentru 
mesele de dimineaţă şi prânz şi le dădea săracilor. Încă din 
copilărie, ea nu mânca nimic înainte de prânz şi nimic după 
prânz până la masa de seară. Dar când soacra sa a văzut aceasta, 
i-a Zis: „Dragă noră, ştii ce bucuroasă sunt când văd că ai 
început să mănânci atât de des, dar sunt uimită că ţi-ai schimbat 
obiceiul. Când era pâine din belșug, n-am putut să te fac să vii 
la mesele de dimineață şi prânz, iar acum, când e lipsă de 
mâncare în lume, iei şi masa de dimineaţă şi de prânz”. Nevrând 
să se dea de gol, ea i-a răspuns: „Înainte să încep să am copii, 
nu mi-era foame, dar când am început să dau naștere pruncilor, 
am Slăbit și mi-au scăzut puterile și nu mă pot satura. Mi-e 
foame nu numai în timpul zilei, ci şi noaptea, dar mi-e ruşine să 
vă cer mâncare”. Soacra sa se bucura să audă aceasta şi îi 
trimitea multă mâncare să aibă nu numai ziua, ci și noaptea. Nu 
era deloc lipsă de mâncare în casă deoarece fuseseră păstrate 
multe grâne din anii trecuţi. Fa primea mâncare de la soacra sa, 
dar nu mânca nimic din ea, ci o împărțea toată celor care aveau 
nevoie. Când murea vreun sărac, ea plătea pentru a fi spălat, 
aducea haine de înmormântare și trimitea bani pentru a fi 
înmormântat. Când vedea pe cineva din satul ei că era 
înmormântat, fie că îl cunoştea sau nu, se ruga mult pentru 
sufletul aceluia. 


La scurtă vreme după ce foametea s-a sfârşit, a izbucnit 
deodată o epidemie groaznică şi mulți au murit din cauza acestei 
boli care se numea postrel . Din cauza acesteia, mulţi oameni 
nesăbuiţi se încuiau în casă şi nu primeau pe cei infectați şi nici 
măcar nu se atingeau de hainele lor. Pe de altă parte, fericita 


Iuliana, fără ştirea socrilor, spăla într-o baie, cu propriile sale 
mâini, pe mulți dintre cei infectați, îi îngrijea și se ruga 
Domnului pentru însănătoşirea lor. Când murea vreunul, ea 
plătea pregătirile de înmormântare, se îngrijea de slujbă și îi 
spăla pe cei rămași orfani cu 


propriile-i mâini. Astfel a trăit mulţi ani cu socrii săi, 
nefiind niciodată neascultătoare sau morocănoasă, cl îl cinstea, 
precum o fiică cinstește pe părinţii săi. Când socrii ei, care 
intraseră în monahism, au murit la o vârsta foarte înaintată, 1-a 
cinstit cu cântări de îngropăciune şi cu psalmi şi cu o 
înmormântare bineplăcută lui Dumnezeu. A împărțit multe 
milostenii întru pomenirea lor mănăstirilor, bisericilor și 
săracilor. A plătit liturghii pentru ei în multe biserici şi a dat 
mese în casa sa pentru preoți şi călugări, săraci, văduve şi orfani 
şi pentru toți cei din nevoi. A dăruit mâncare din belșug tuturor 
celor care veneau, rugând pe toţi să se roage lui Dumnezeu 
pentru sufletele celor adormiţi și a trimis milostenii celor ce 
erau prizonieri, până în a patruzecea zi. Soţul ei fiind departe, a 
dat multe din avuţiile lor ca milostenie, nu numai atunci, ci în 
fiecare an, întru pomenirea celor morţi, căci a auzit în Sfintele 
Scripturi că cele ce le facem aici, aduc mult bine și mângâiere 
sufletelor celor adormiţi, și iarăși: Unge pe altul cu mir şi tu vei 
fi primul care vei simţi mireasma, temându-se de ceea ce spune 
Sfântul Vasile cel Mare: „Oricine stăpâneşte avuţia părinților şi 
nu dăruiește nimic din ea lui Dumnezeu, adică milostenie, este 
hoț și tâlhar; căci nu a dobândit-o prin munca sa, ci prin 
sudoarea tatălui său”. Deci, temându-se de această poruncă, 
fericita Iuliana s-a silit să dea toate avuţiile rămase de la socrul 
său întru pomenirea lor. Ea însăși a început, mai mult decât 
oricând, să se ostenească pentru virtute. 


A trăit astfel mul ani cu soțul ei, în deplină virtute și 
curăție, după cuvântul lui Dumnezeu și au avut zece fii şi trei 


fiice. Dintre aceştia, patru fii şi două fiice au murit de copii. Au 
crescut șase fii și o fiică [doar cinci au trait mai mult decat 
mama lor: Teodosia (care a devenit calugarita), Calistrat, 
Gheorghe, Ivan si Dimitrie] și L-au lăudat cu mulțumire pe 
Dumnezeu căci au auzit cuvintele Apostolului Pavel către 
Timotei: Soţia se va mântui prin naştere de fu (| Tim. 2, 15). 
Mulţumind lui Dumnezeu pentru copiii care muriseră, a zis 
cuvântul dreptului lov: Domnul a dat, Domnul a luat (lov 1,21). 
Căci a auzit cuvintele Sfântului loan Gură de Aur: „Copulor 
binecuvântaţi binecuvântată le este odihna. Pentru ce au a 
răspunde de vreme ce n-au săvârșit nici un păcat. Căci sunt 
numărați cu fiii lui lov și cu copiii uciși de Irod; ei slăvesc pe 
Dumnezeu cu îngerii şi se roagă Domnului pentru părinții lor”. 
Pentru aceasta ea nu s-a mâhnit pentru copiii care au murit şi se 
bucura de cel ce trăiesc. 
Dar diavolul, care urăşte tot ce este bun, a încercat să o tulbure 
în toate chipurile posibile şi a stârnit certuri deşarte între copiii 
săi şi slujitori. Ea vorbea cu ei cu multă înţelepciune şi 
delicateţe şi îi împăca. Satana nu putea să-i facă ei nici un alt 
rău Şi, fiindcă voia să o aducă la deznădejde şi să o despartă de 
Dumnezeu, l-a împins pe unul dintre robi să-l omoare pe fiul ei 
cel mare. Sau, mă gândesc, s-ar putea să fi fost voia lui 
Dumnezeu, căci, după cum spune proorocul David: Bine este 
mie că m-ai smerit, ca să învăţ îndreptările Tale (Ps. 118, 71), 
ca astfel fericita Iuliana să se îngrijească de sufletul ei mai mult 
decât până atunci. „Chiar aurul, se spune, nu este desăvârșit 
până nu este pus la încercare” şi: „Dacă vezi pe cineva mai tânăr 
decât tine că moare şi nu te schimbi, cum te vei mântui?” şi: 
„Dacă nu poţi învăţa din necazuri, cum poţi învăţa când ţi-e 
bine?” 


Când a murit fiul său, fericita Iuliana a fost foarte mâhnită, 
nu atât pentru moartea sa, cât pentru sufletul lui, căci a avut o 
moarte năprasnică. Ea nu şi-a pierdut cumpătul, ci cu cuvinte 


de mângâiere şi-a îndemnat soțul să nu-și piardă nădejdea în 
Dumnezeu și l-au pomenit cu cântări de psalmi, au dat 
milostenii din belșug şi au dat sărindare pentru el. Dar apoi, 
puțin după aceea, un alt fiu a fost omorât fiind în slujba Ţarului. 
Deşi s-a mâhnit puţin, a făcut-o în sufletul său şi nu în trup, căci 
nu striga şi nici nu-şi smulgea părul fără cuviință, precum fac 
alte femei, ci ziua şi-a pomenit fui cu milostenii, cu slujbe 
bisericeşti, hrănind săracii, iar noaptea, nedormind, se ruga cu 
lacrimi lui Dumnezeu pentru iertarea păcatelor fulor săi 
adormiţi. Apoi a început să-l roage pe soţul ei să o lase să plece 
la mănăstire, dar el nu vroia, iar ea 1-a zis: „Dacă nu mă laşi, voi 
fugi de acasă şi tot voi scăpa”. Atunci soţul a rugat-o în numele 
lui Dumnezeu să nu-l părăsească, că de acum a îmbătrânit și 
mai sunt şi copii mici. I-a citit din cărțile lui Cosma preotul și 
ale altor Sfinți Părinţi: 


„„Veşmintele negre, zicea el, nu ne mântuiesc dacă nu trăim 
după rânduiala călugărească şi veșmintele albe nu ne vor pierde 
dacă vom face cele bineplăcute lui Dumnezeu. Cel care merge 
la mănăstire ca să scape de sărăcie şi pentru că nu vrea să aibă 
grijă de copiii săi, nici nu vrea să muncească și nici nu caută 
dragostea Domnului, ci lenevește doar, pe când copi săi orfani 
vor plânge şi se vor tângui tot mereu zicând: «De ce ne-au 
părăsit părinții noştri care ne-au născut, şi ne-au lăsat într-aşa o 
sărăcie și suferință?». Dacă avem poruncă să îi hrănim pe 
orfanii altora, cu atât mai mult nu trebuie să ne lăsăm proprii 
copii să moară de foame”. ȘI i-a citit mai multe sfinte scrieri. 
După ce le-a ascultat, ea a renunţat la dorinţa sa zicând: „Facă- 
se voia Domnului!”. Dar l-a implorat pe soţul său ca, dacă e să 
mai trăiască alături, măcar să nu mai aibă relații trupești. 
ŞI astfel şi-au făcut paturi separate în aceeaşi cameră. Pentru soţ 
a făcut acelaşi pat unde dormise şi până atunci, iar pentru sine, 
precum o pasăre ce a scăpat dintr-o prinsoare, a lepădat toate 
lucrurile lumeşti și din tot sufletul şi-a pus nădejdea în 


Dumnezeu şi a început să postească și să se înfrâneze peste fire. 
Vinerea nu mânca nimic, se închidea singură într-o cămăruţă 
separată din casă și se dăruia cu totul rugăciunii către 
Dumnezeu. Lunea şi miercurea mânca o dată pe zi, mâncare 
negătită uscată. Sâmbăta şi Duminica punea masa în casa ei 
pentru preoți, văduve, orfani şi pentru slujitorii ei, la care era 
mâncare din belşug. Ea însăşi îi servea şi de dragul lor bea şi ea 
un pahar mic de vin, nu pentru că voia vin, ci pentru că nu voia 
să-l mâhnească pe oaspeţi. Căci auzise porunca Mântuitorului, 
care zice: Când faci prânz sau cină, nu chema pe prietenii tăi, 
nici pe frații tăi, nici pe rudele tale, nici pe vecinii bogaţi, ca nu 
cumva să te cheme şi ei, la rândul lor, pe tine, şi să-ți fie ca 
răsplată. Ci, când faci un ospăț, cheamă pe săraci, pe 
neputincioşi, pe şchiopi, pe orbi şi fericit vei fi că nu pot să-ţi 
răsplătească. Căci ţi se va răsplăti la învierea drepţilor (Luca 14, 
12-14). 


Sfințu Părinţi, cunoscând slăbiciunea omului, şi fiind sub 
insuflarea Sfântului Duh, nu au interzis mâncarea şi băutura 
spre slava lui Dumnezeu, ci au zis: „Când faci un ospăț şi îi 
inviți pe frații tăi şi pe cei slăviți, e bine şi așa, şi frumos; dar 
mai ales invită-i pe fraţii tăi cei săraci, ca să nu fu hpsit de nici 
una din răsplătiri: adică aici vei fi slăvit de cei bogaţi şi, pentru 
milostenia către cei săraci, ţi se va dărui de Dumnezeu veşșnica 
odihnă”. Fericita Iuliana, urmând acest cuvânt, cel mai mult se 
îngrijea de cei săraci. Dormea doar o oră, două, seara, pe o sobă 
fără așternuturi. Aşeza pe ea lemne cu colţurile ascuţite înspre 
trupul ei, ca pernă folosea din aceleaşi lemne şi aşeza cheile de 
fier sub coastele sale. În acest chip își pedepsea ea trupul. 
Fiindcă nu vroia să se odihnească, ea doar se întindea până ce 
adormeau slujitorii, pentru ca apoi să se trezească și să se roage 
Domnului toată noaptea până ce băteau clopotele de Utrenie. 
Apoi se ducea la biserică la Utrenie şi la Sfânta Liturghie. În 
timpul zilei se ocupa cu lucrul mâinilor şi cu chivernisirea 


gospodăriei într-un chip bineplăcut Domnului. Asigura 
slujitorilor toată mâncarea şi îmbrăcămintea necesară şi îi dădea 
fiecăruia de lucru după puterile lui. Avea grijă de văduve şi 
orfani, îi ajuta pe cei în nevoi în tot felul şi era chipul tuturor 
virtuților. Și, simplu zicând cu cuvintele dreptului lov, era ochii 
celui orb, piciorul celui șchiop (lov 29, 15), adăpost pentru cei 
fără adăpost, îmbrăcăminte pentru cei goi. Suspina dacă vedea 
pe cineva suferind şi nici un cerșetor nu pleca din casa ei cu 
mâna goală. Pe slujitori îi călăuzea ca pe copii. Ura mândria și 
semeția şi, ca o adevărată mamă, nu ca o stăpână, în loc să 
amenințe, era bună cu slujitorii care o supărau, învăţându-i din 
dumnezeieştile Scripturi fără amenințări sau bătăi. Deşi nu 
citise cărți, îi plăcea să asculte citiri din dumnezeieştile cărți și 
tot ce auzea asculta cu atenție, tâlcuind toate pasajele mai grele 
precum un filosof sau un om învăţat. Mereu zicea cu lacrimi: 
„Cu ce fapte bune putem să ne rugăm Domnului pentru noi 
înşine şi cum putem alunga păcatele ce ne amenință? Cum 
putem pune stavilă patimilor şi cum putem urma în vremea 
noastră viețile sfinților din vechime şi cum vom putea face 
milostiv pe Hristos, nemitarnicul Judecător, la cea de-a doua Sa 
venire?”. 


După ce s-a îndepărtat cu trupul de soţul ei, nu și-a mai 
spălat trupul în baie. Cu neputinţă este a descrie toate celelalte 
fapte bune ale sale şi a le pune în scris, căci nu ştiu ce bine nu a 
săvârşit. Nu jignea şi nu supăra pe nimeni şi se ferea de tot răul. 
Ce cuvinte potrivite s-ar putea găsi pentru a lăuda toate aceste 
osteneli? Cine ar putea spune toate cele dobândite de ea? Cine 
ar putea descrie 


întristările sale? Cine ar putea număra milosteniile sale? 
Unde sunt cei care spun că nu te poţi mântui trăind în lume? 
Dumnezeiescul Efrem zice: „Cum poţi zice că nu ne putem 
mântui în mijlocul lumii? Dacă vrei, îți voi spune în puţine 


cuvinte: nu locul este cel care ne mântuieşte, ci o inimă şi O 
voinţă întoarse către Dumnezeu. Adam, în rai fiind şi în mare 
pace, s-a pierdut, pe când Lot în mijlocul sodomiţilor, ca şi cum 
ar fi fost pe valurile mării, a fost mântuit. Saul, în palatul său 
fiind, şi-a pierdut și viaţa aceasta şi pe cealaltă, pe când Iov, 
stând în cenușă în mijlocul grelelor necazuri, a primit cununa 
drepţilor”. Aşadar, cel care spune că nu te poţi mântui în 
mijlocul oamenilor nu știe nimic şi are o părere foarte proastă 
despre dumnezeieştile sinoade care sunt adunate adesea 
Aceste porunci ea le-a împlinit. Fericita Iuliana a trăit cu soţul 
ei, a avut copii Și slujitori, dar a fost bineplăcută lui Dumnezeu 
şi Dumnezeu a numărat-o cu sfinţii din vechime, precum vom 
arăta mai târziu. Dar să ne întoarcem la cele de care vorbeam 
înainte. 


Fericita Iuliana a mai trăit alături de soţul ei încă 10 ani 
după separarea lor şi când acesta a murit s-a lepădat şi mai mult 
de cele lumești, zicând cu proorocul David: Bine este mie că m- 
ai smerit, ca să învăţ îndreptările Tale (Ps. 118, 71) şi porunca 
Domnului mi-a deschis urechile. „Nu mă voi împotrivi şi nici 
nu voi cârti”, zicea ea. l-a mângâiat pe copii zicând: „Nu vă 
mâhniți prea mult, copiii mei, căci moartea tatălui vostru este o 
lecţie şi o învăţătură pentru noi păcătoşii, așa încât văzând-o să 
ştim că și pe noi ne așteaptă acelaşi lucru. Pocăiţi-vă mereu, 
dobândiţi toate virtuțile şi, mai ales, dați milostenie cât de mult 
puteţi și iubiţi-vă sincer unul pe altul”. I-a învăţat pe copii multe 
din dumnezeieştile Scripturi şi și-a îngropat soţul cu psalmi şi 
cântări. Săracilor le-a împărțit pomeni din belşug şi a dat și la 
multe mănăstiri şi biserici sărindare pentru sufletul soțului, căci 
ca nu se îngrijea de împărțirea averilor stricăcioase, ci mai 
degrabă de dobândirea dreptăţu. 


In fiecare noapte nu mai dormea, ci se ruga lui Dumnezeu 
pentru soţul ei ca să i se dăruiască iertarea păcatelor, căci auzise 


cuvântul care zice: „O soție bună își mântuiește bărbatul chiar 
şi după moartea acestuia”. Ea urma pe evlavioasa împărăteasă 
Teodora şi alte sfinte femei care s-au rugat pentru soții lor după 
moartea acestora. 

De atunci înainte a adăugat postiri peste postiri, 
rugăciuni peste rugăciuni, lacrimi peste lacrimi și dădea 
milostenie nemăsurată, aşa încât câteodată nu mai avea în casă 
decât o monedă. Atunci se împrumuta ca să dea obişnuita 
milostenie la cei nevoiaşi. Mergea în fiecare zi la biserică să se 
roage. Când venea iarna împrumuta bani de la copiii ei pentru 
a-şi face haine de iarnă, dar le dădea săracilor, iar ea rămânea 
toată iarna fără haine călduroase. Ghetele le purta direct pe 
piciorul gol (...) chinuindu-şi astfel trupul. Mulţi cunoscuţi îi 
ziceau: „De ce îți chinui trupul în halul acesta la vârsta ta?”, iar 
ea le răspundea: „Nu știți că trupul ucide sufletul? Așa că îmi 
voi omori trupul, astfel încât să-mi mântuiesc sufletul la ziua 
Domnului nostru lisus Hristos” . Iar altora le zicea: Pătimirile 
vremii de acum nu sunt vrednice de mărirea care ni se va 
descoperi (Rom. 8, 18). Sau: „Cu cât se strică mai mult trupul 
meu aici, cu atât mai puţin vor avea viermii de mâncat în viaţa 
viitoare. Ce folos să-ţi îngrași trupul dacă-ţi distrugi sufletul?”. 


Într-o iarnă a fost atât de frig, încât pământul se crăpase 
din pricina gerului şi pentru o vreme ea nu s-a mai dus la 
biserică ci se ruga acasă. Într-o zi, foarte de dimineață, când 
preotul a intrat în biserica Dreptului Lazăr din sat, a auzit venind 
dinspre icoana Preasfintei Născătoare de Dumnezeu o voce care 
zicea: „Du-te şi întreab-o pe milostiva văduvă Iuliana de ce nu 
vine la biserică să se roage. Rugăciunea ei de acasă este 
bineplăcută lui Dumnezeu, dar nu atât de mult ca rugăciunea 
din biserică. Dar trebuie să o cinsteşti căci are mai puţin de 
şaizeci de ani şi Duhul Sfânt sălășluieşte întru ea”. Preotul a 
alergat apoi cu mare spaimă la fericita Iuliana, a căzut la 
picioarele ei cerând iertare și i-a povestit despre vedenia sa. Ea 


a ascultat cu multă reţinere cele spuse, deoarece nu erau spuse 
în taină, ci de faţă cu multă lume și apoi i-a zis: „Vă înșelați! 
Nu cumva e vorba de sfinția voastră? Cine sunt eu, o păcătoasă 
înaintea Domnului, ca să fiu vredmică de o astfel de 
întâmplare?”. Apoi i-a rugat stăruitor pe preot şi pe cei ce 
auziseră acestea să nu le spună nimănui, nici înainte, nici după 
moartea ei. Atât de mare era smerenia sa, încât nici după moarte 
nu vroia să fie lăudată de oameni. 


Imediat după aceasta a mers la biserică şi a cerut să se facă 
o rugăciune, iar ea s-a rugat mult cu lacrimi și a sărutat icoana 
Preasfintei Născătoare de Dumnezeu. Dintr-o dată, chiar în acel 
moment, o mireasmă minunată s-a răspândit în biserică şi în tot 
satul, încât toţi se minunau şi Îl slăveau pe Dumnezeu. Astfel 
cuvântul preaînțeleptului Pavel către Timotei: Pe văduve 
cinsteşte-le (1 Tim. 5, 3) s-a împlinit, căci însăşi Maica 
Domnului, cea mai curată dintre toate făpturile, a dat mărturie 
despre această văduvă şi a poruncit ca ea să fie cinstită. Din acea 
ZI fericita Iuliana a început să meargă în fiecare zi la biserică să 
se roage. Se obişnuise să-şi spună rugăciunile într-o cameră 
separată ce fusese păstrată pentru primirea călătorilor. În acea 
cameră se afla o icoană a Mântuitorului, a Preacuratei 
Născătoare de Dumnezeu și a marelui sfânt Nicolae, făcătorul 
de minuni. 


Într-o seară a venit în această cameră pentru a se ruga după 
cum îi era obiceiul şi dintr-o dată camera s-a umplut cu așa o 
mulțime de demoni, încât de-abia dacă mai aveau loc pe ușă. Se 
întindeau spre ea cu tot felul de arme vrând să o omoare. Dar 
ea, punându-și toată nădejdea în puterea lui Hristos, nu s-a 
temut, ci şi-a ridicat ochii către Dumnezeu și s-a rugat cu 
lacrimi zicând: „Dumnezeule Atotputernice, nu lăsa pradă 
fiarelor un suflet ce se mărturiseşte Ție şi nu uita de tot un suflet 
ticălos, ci trimite pe Sfântul Nicolae să mă ajute pe mine, sluga 


Ta”. În acea clipă Sfântul Nicolae a apărut ţinând un băț mare 
în mâna sa și a izgonit duhurile necurate până au dispărut 
precum fumul. Dar pe unul l-a prins și l-a chinuit, iar apoi a 
binecuvântat-o pe sfântă cu crucea și dintr-o dată s-a făcut 
nevăzut. Demonul suspina zicând: „Nu a fost zi în care să nu-i 
fi făcut necazuri lulianei. Am adus dezbinare între copiii și 
slujitorii ei, dar nu am îndrăznit să mă apropii niciodată de ea 
din pricina milosteniei, smereniei și rugăciunii ei. Fa avea 
pururea o metanie în mână şi zicea rugăciunea lui lisus. Când 
mânca sau bea, zicea mereu rugăciunea lui lisus, iar când se 
așeza pe pat buzele şi pântecele ei se mișcau întru lauda lui 
Dumnezeu. De multe on am văzut-o dormind, dar mâna tot se 
mişca pe metanie”. Apoi demonul a fugit strigând: „Iuliana, 
multe necazuri am avut azi din pricina ta, dar îți voi face rău la 
bătrâneţe — o mare foamete — şi nu vei mai hrăni pe alții, ci tu 
însăţi vei muri de foame”. Ea a făcut semnul sfintei cruci şi 
demonul a dispărut. Fericita Iuliana a venit la noi foarte 
înspăimântată și schimbată la chip. Vedeam că este tulburată și 
am întrebat-o de ce, dar atunci nu ne-a zis nimic, ci numai mult 
mai târziu ne-a povestit în taină, poruncindu-ne să nu zicem 
nimănui. A trăit astfel zece ani ca văduvă, arătând mare 
bunătate tuturor şi a dat multe din avuţiile sale ca milostenie. A 
păstrat numai ce era absolut necesar pentru nevoile casei, 
chivernisind hrana numai pentru un an, iar ceea ce era în plus 
împărțind celor nevoiaşi. Ea a trăit până în vremea domniei lui 
Boris [1598-1605]. În acele vremuri a venit o mare foamete 
[foametea ce a lovit Rusia in 1601-1603. Se estimeaza ca au 
murit peste 500.000 de oameni din pricina foametei. A avut loc 
o rascoala care e cunoscuta ca "rascoala foametei Godunov] 
peste tot pământul Rusiei, încât mulţi dintre oameni ajungeau 
să mănânce carne stricată sau chiar carne de om şi mulțimi de 
oameni au pierit de foame. În casa fericitei Iuliana erau o mare 
lipsă de mâncare și de cele necesare, căci grâul pe care-l 


semănase nici măcar nu 1eşise din pământ, iar vitele şi caii ei 
muriseră. S-a rugat de copiii și slujitorii ei să nu se atingă de 
nimic din cele ce aparţineau altora sau erau furate. Iar ea, având 
câteva vite, haine şi vase le-a vândut pe toate ca să cumpere 
mâncare, 1-a hrănit pe slujitori și a dat și milostenie din belşug 
celor care cereau, căci în sărăcia ei ea nu a renunțat la obișnuita 
milostenie şi nici măcar un singur cerşetor nu pleca de la casa 
ci cu mâna goală. Când a ajuns la sărăcie lucie, încât nu mai 
avea nici măcar un bob de grâu în toată casa, ea nu s-a îngrijorat, 
ci şi-a pus toată nădejdea în Dumnezeu. În acea vreme s-a 
mutat într-un alt sat, Vocinevo, din regiunea Nijni-Novgorod, 
unde cea mai apropiată biserică era la două verste depărtare. 
Slăbită din cauza vârstei şi a sărăciei, nu mai mergea la biserică, 
ci se ruga Domnului acasă, dar era foarte îndurerată din această 
cauză. Dar aducându-și aminte de Sfântul Corneliu , care nu a 
fost vătămat fiindcă se ruga acasă, de lov care stătea pe grămada 
de gunoi şi L-a văzut pe Dumnezeu, de cei trei tineri din cuptor, 
de Daniel din groapă, de Iona din chit, de Ieremia care se ruga 
lui Dumnezeu din groapă, din aceste pilde fericita 


Iuliana a căpătat mângâiere. Dar, când lipsa din casa ei a 
devenit mult mai mare, i-a adunat pe toţi slujitorii şi le-a zis: 
„Vedeţi şi voi că mai e puţin şi foametea ne va dobori; dacă 
vreunul dintre voi vrea să rabde cu mine, foarte bine, dar dacă 
cineva nu vrea, poate pleca liber, ca să nu moară de foame 
pentru mine”. Cei mai atașați au făgăduit să rabde cu ea, dar 
alții au plecat. Le-a dat drumul să plece binecuvântându-i şi 
rugându-se pentru ei, fără să arate nici cea mai mică urmă de 
mânie. Apoi le-a spus celor rămaşi să adune o plantă numită 
talpa-gâșştii şi coaja unui anume fel de plop; din acestea le-a 
spus să facă pâini din care ea, copiii şi slujitorii s-au hrănit. Prin 
rugăciunile ei, pâinea era dulce şi nimeni din casa ei nu s-a 
îmbolnăvit din cauza foamei. Cu această pâine ea hrănea săracii 
şi nu lăsa pe nici un cerşetor să plece din casa ei fără să-l 


hrănească, căci în acea vreme erau nenumărați cerşetori. 
Vecinii îi întrebau: „De ce vă duceţi la casa Iulianei, căci ea 
însăşi moare de foame?”, dar cerşetorii le spuneau că au mers 
prin multe sate unde au primit pâine bună, dar nicăieri n-au 
mâncat o pâine atât de dulce ca a acestei văduve — căci mulți nu 
ştiau cine era ea. Vecinii ei, care oricum aveau destulă pâine, au 
trimis la casa ei să ceară nişte pâine, pe care după ce au gustat- 
o au mărturisit și ei că este foarte dulce. Uimiţi fiind, ziceau 
între ei: „Slujitorii ei sunt foarte pricepuţi la coacerea pâinii”, 
căci nu înţeleseseră că pâinea ei era dulce datorită rugăciunii. 
Ar fi putut să-L roage pe Dumnezeu să nu-i lase casa să 
sărăcească, dar nu s-a opus voii lui Dumnezeu, ci a îndurat cu 
răbdare și mulțumire, căci ştia că prin răbdare aflăm Împărăţia 
cerurilor. A răbdat astfel în sărăcie vreme de doi ani fără să se 
mâhnească sau să se tulbure; nici nu s-a văitat, nici a păcătuit 
cu cuvântul şi nici n-a luat numele Domnului în deșert. Dar nici 
nu a cedat sărăciei, ci era mai veselă decât în anii din urmă. 
Când 1 s-a apropiat sfârşitul, s-a îmbolnăvit pe 26 decembrie şi 
a fost bolnavă timp de şase zile. Dar ce fel de boală era? În 
timpul zilei stătea întinsă în pat rugându-se neîncetat, dar 
noaptea se ruga lui Dumnezeu stând în picioare fără ajutorul 
nimănui. Slujnicele râdeau de ea şi ziceau: „Nu e bolnavă cu 
adevărat: ziua stă întinsă, iar noaptea se roagă în picioare”. Dar 
ea le explica: „De ce râdeţi de mine? Nu ştiţi că Dumnezeu cere 
rugăciune chiar şi de la cel bolnav?”, zicându-le și multe altele 
din dumnezeieştile Scripturi. În dimineaţa celei de-a doua zi din 
ianuarie, l-a chemat pe duhovnicul său, preotul Atanasie, și s-a 
împărtăşit cu de viață dătătoarele Taine, cu Trupul şi Sângele 
lui Hristos Dumnezeul nostru, iar apoi s-a ridicat puţin în pat. 
Şi-a chemat copi, slujitorii şi pe toţi cei ce trăiau în sat şi 1-a 
învăţat despre dragoste, rugăciune, milostenie și alte fapte de 
virtute. Apoi a adăugat: „Încă din tinereţe am tânjit totdeauna 
după marele cin îngeresc , dar nu am fost potrivită din cauza 


păcatelor şi a puţinătăţii mele, căci, fiind o biată păcătoasă, nu 
am fost vrednică. Dar, fiindcă aşa a voit Dumnezeu, slavă 
dreptei Sale judecăţi”. A rugat să se pregătească o cădelniță în 
care să se pună tămâie; i-a sărutat pe toţi cei de faţă dăruindu-le 
pace și iertare, s-a întins, şi-a făcut semnul sfintei cruci de trei 
Ori, şi-a înfășşurat metaniile pe mână şi a spus ultimele cuvinte: 
„Slavă lu Dumnezeu pentru toate!” și „În mâinile Tale 
încredinţez duhul meu. Amin” . Apoi şi-a dat sufletul în mâinile 
Domnului, pe care L-a iubit din tinereţe. În acea clipă toți au 
văzut pe capul ei o coroană de aur şi o lumină albă. După ce a 
fost spălată, a fost pusă într-o cameră separată, iar în acea 
noapte au putut fi văzute acolo lumânări arzând și toată casa era 
plină de bună mireasmă. În acea noapte, s-a arătat uneia dintre 
slujnice şi a cerut să fie mutată în ținutul Murom şi să fie pusă 
în biserica Dreptului Lazăr — prietenul Domnului, lângă soţul 
ei. Și după ce a fost pus trupul ei sfânt și mult pătimitor într-un 
sicriu de stejar şi dus în ţinutul Murom, acolo am îngropat-o pe 
10 ianuarie 1604, lângă biserica Dreptului Lazăr , în satul 
Lazarevo, unde s-a ostenit şi a suferit. 


Astfel a trăit fericita Iuliana. Acestea au fost sfintele sale 
lucrări şi fapte. Nu am spus nimănui despre viața ei până ce a 
murit fiul ei Gheorghe, şi, cum săpam groapa lui, am dat peste 
moaștele sfintei pline de mir bine mirositor. Pentru aceasta am 
simțit nevoia să scriu viaţa sfintei, căci mi-era teamă că moartea 
mă va lua şi viaţa sfintei va fi lăsată pradă uitării. Am scris doar 
pe scurt câteva lucruri din multe, aşa încât lucrarea mea este 
scurtă atât pentru scriitori cât şi pentru cititori. lar voi, frați şi 
părinți, să nu mă osândiţi că am scris, căci sunt neştiutor Și 
nevrednic şi să nu credeţi că acestea sunt neadevărate fundcă eu 
[cel care am scris] sunt rudă cu mama. 


Căci ochiul atoatevăzător, Hristos Domnul Dumnezeul 
nostru, ştie că nu mint. Să nu-mi fie mie să necinstesc cinstea 


acestei doamne, mamei mele, scriind ceva născocit de mine. „În 
anii ce au urmat , copiii şi rudele milostivei Iuliana au ridicat 
deasupra mormântului ei o biserică de iarnă închinată Sfântului 
Arhanghel Mihail. Pe data de $ august 1614, Gheorghe, fiul 
fericitei, a murit. Și începând să pregătească un loc de 
îngropăciune pentru el în cripta familiei Ossorghin, au găsit 
sicriul fericitei Iuliana nestricat, deşi nu ştiau cine se află în el. 
Pe 10 august, după slujba înmormântării lui Gheorghe, când cei 
care luaseră parte la slujbă au mers la casa adormitului, femeile 
curioase ale satului au deschis sicriul şi au văzut că era plin de 
mir bine mirositor. Când invitaţii au plecat de la masa de 
parastas, femeile le-au povestit ce au văzut la familia 
Ossorghin. Copiii milostivei Iuliana au alergat la sicriu și au 
văzut că femeile au spus adevărul. Au luat cu adâncă evlavie un 
vas de mir și l-au dus la Catedrala din Murom poate ca o 
mărturie a cuvintelor lor. În timpul zilei, acest mir era ca sucul 
de sfeclă, dar noaptea se îngroşa şi devenea precum uleiul ce 
izvorăşte din unele flori purpurii. Întru uimirea lor, nu au 
îndrăznit să cerceteze întregul trup al dreptei Iuliana: au văzut 
doar că mâinile și picioarele ei erau nestricate; nu i-au văzut 
capul deoarece o grindă ce susținea coşul bisericii era aşezată 
deasupra capacului sicriului. În acea noapte, mulţi au auzit 
bătând un clopot în biserica dreptului Lazăr şi au alergat la 
biserică crezând că cineva trage clopotul de incendiu; dar nu era 
nicăieri vreun foc de stins. Cei care au sosit au băgat de seamă 
că sicriul răspândea o mireasmă dulce. Vestea despre această 
întâmplare s-a răspândit repede în ținuturile înconjurătoare și 
mulți veneau la sicriul sfintei ungându-se cu mir și primind 
tămăduirea feluritelor dureri. Când mirul a fost împărțit aproape 
tot, bolnavii au început să ia pământ de sub sicriul milostivei 
Iuliana, atingându-se cu el, şi, după măsura credinţei lor, 
primeau uşurare în neputinţele lor. Astfel, leremia Cervev, un 
locuitor al Muromului, a mers cu soţia sa şi cu doi copii bolnavi 


la sicriul milosuivei Iuliana. Fiul şi fiica sa aveau o boală 
datorită căreia, de mai mult de doi ani, le curgea sânge din mâini 
şi din picioare, şi nu puteau nici măcar să-și ridice mâinile până 
la gură. După ce au făcut un o rugăciune şi un parastas la sicriul 
sfintei şi i-au atins pe copiii lor cu pământ de la mormânt, 
Ieremia şi soția sa s-au întors acasă. Copiii au dormit o zi şi o 
noapte întreagă, iar când s-au trezit, puteau să-şi facă semnul 
crucii singuri. După o săptămână erau complet sănătoşi. 


Un ţăran din satul Makarova suferea de o cumplită durere 
de dinți și de mai multă vreme nu mai putea să mănânce, să bea 
sau să muncească. La sfatul soției, a mers singur la sicriul 
milostivei Iuliana într-o după-amiază, s-a rugat fericitei, a atins 
puțin pământ de dinţii săi și s-a întors acasă sănătos. 


Într-o noapte, în satul Lazarevo a izbucnit un foc şi au ars 
patru case cu acoperișuri de plumb. Bătea un vânt 
nemaipomenit de tare şi focul se apropia din ce în ce mai mult 
de biserică. Preotul a alergat la biserică, a luat repede cu 
amândouă mâinile pământ de sub sicriul Sfintei Iuliana și l-a 
aruncat în foc. Atunci vântul şi-a schimbat direcția, focul a 
scăzut încet-încet şi până la urmă s-a stins. 


Un ţăran din satul Koledino, pe nume Clement, avea puroi 
la un picior şi îi pricinuia multă durere. Acest bolnav, auzind de 
minunile săvârşite de fericita Iuliana, i-a rugat pe prietenii săi 
să-l ducă la sicriul ei; acolo a făcut o rugăciune, a atins cu 
pământ de la mormântul sfintei locul care puroia și grabnic a 
primit tămăduire. 


Maria, o slujitoare a boierului Matei Cerkasov, ce trăia 
într-o margine a Muromului, orbise. Când prietenii și familia ei 
au adus-o la racla Sfintei Iuliana și au făcut o rugăciune şi un 
parastas pentru sfânta, a simțit cum vederea îi revenea. Pe 


drumul de întoarcere în Murom a putut chiar să culeagă ciuperci 
şi zmeură. 


Un băiat de zece ani a paralizat şi şi-a pierdut vederea. A 
fost dus la biserica Arhanghelului Mihail, unde s-a făcut o 
rugăciune către dreapta Iuliana şi copilul dintr-o dată a putut 
vedea o lumânare arzând; după puţin timp şi-a recăpătat 
sănătatea în întregime. 


Agatha, soția lui Teodor, un preot ce slujea în biserica 
Arhanghelului Mihail, avea o durere atât de necruțătoare la o 
mână, încât nici nu o putea mişca. Milostiva Iuliana a apărut 
nefericitei femei şi 1-a zis: „Mergi la biserica Arhanghelului 
Mihail și sărută icoana lulianei!”. Apoi sfânta i-a arătat locul 
unde femeia bolnavă ascunsese două monede şi i-a poruncit să 
le dea preotului să le atingă de icoană. Femeia suferindă a făcut 
tot ce 1 se spusese: a săvârşit un o rugăciune și un parastas, a 
băut aghiazmă, a atins pământ de mâna ei și s-a tămăduit. 


Iosif Kovkov, un curtean din Moscova, era atât de grav 
bolnav, încât toți credeau că în curând va muri. Dar i-a venit 
gândul de a trimite pe servitorul său, Anicius, la racla dreptei 
Iuliana. Acesta a săvârşit o rugăciune pentru sănătatea 
stăpânului său bolnav şi a luat cu el aghiazmă şi pământ. După 
ce Kovkov s-a stropit cu apa şi s-a atins cu pământul adus, şi-a 
recăpătat sănătatea imediat. Cel vindecat a călătorit apoi pe Jos 
până în satul Lazarevo pentru a-i mulțumi milostivei Iuliana. 
Slavă Dumnezeului nostru, acum și pururea şi în vecii vecilor. 
Amin! 


Familia avea moaşte separat de cele distruse de foc. În 
timpul revoluției, după ce a obţinut binecuvântarea de la 
episcopul său, Mihail Mihailovici Ossorghin a părăsit 
proprietatea familiei cu o părticică din moaşte aşezată într-o 
icoană mică de metal ce se putea deschide și pe care o purta la 


gât. A plecat din Rusia cu aceste moaște și ajungând în cele din 
urmă la Paris a pus moaştele într-o icoană. Această icoană cu 
moaşte se află în biserica închinată Sfintei Iuliana din Statele 
Unite ale Americii, în oraşul Santa Fe din New Mexico. 
(Aceasta viata a fost scisă de fiul Sfintei, Calistrat) 


Izvorul Sfintei Iuliana din Lazarevo 


Procesiune în cinstea Sfintei Iuliana din Lazarevo 


VSaTOR m Toni 

7. POMENIREA SFÎNTULUI PROOROC MALEAHI 
(3 IANUARIE) 


(După Sfîntul Epifanie şi din Prolog) 


Sfîntul prooroc Maleahi s-a născut în Sofi, după întoarcerea din robie de la 
Babilon, din seminţia lui Zabulon. Acesta din tinereţea sa a avut viaţa curată și 
neprihănită şi a proorocit despre venirea Domnului, despre înfricoşata judecată, 
despre schimbarea aşezămîntului şi a legii lui Moise şi despre Jertfa cea nouă, iar 
numele de Maleahi, ce se tîlcuieşte "înger", i s-a dat de tot poporul, pe de o parte 
pentru că era cu foarte bunăcuviință, ca un înger, iar pe de alta, că păzea îngereasca 
curăție şi sfințenie şi cu îngerii avea prietenie; pentru că de multe ori vorbea cu 
îngerul care-i descoperea tainele lui Dumnezeu, şi-l învăţa cunoştinţa celor ce aveau 
să fie, lucru pe care cei vrednici cu adeverire l-au cunoscut, auzind glasul îngeresc, 
iar pe înger neputînd a-l vedea. Sfîntul Maleahi vorbea față în față cu îngerul, precum 
cineva grăieşte cu prietenul său. A fost acest sfint prooroc mai în urmă decît toți 
proorocii; pentru că n-a fost după dînsul altul, în Israel. El a murit fiind tînăr şi a fost 
îngropat la un loc cu părinţii săi. 


8. PĂTIMIREA SFÎNTULUI MUCENIC GORDIE 
(3 IANUARIE) 


(Luată din cuvîntul de laudă al marelui Vasile, 
făcut la pomenirea acestui mucenic) 


Mucenicul lui Hristos, Gordie, era din cetatea Cezareei, născut din părinți 
creştini şi crescut în dreapta credinţă creştinească. Venind în vîrstă desăvîrşită, a fost 
chemat la oaste şi era sutaş, căci şi cu trupească tărie şi cu sufletească bărbăţie 
covîrşea pe alţii. În acea vreme Liciniu, împăratul Romei (307-324), a vărsat otrava 
tiraniei asupra creştinilor şi a ridicat mîna cea luptătoare contra lui Dumnezeu și a 
Bisericii lui Hristos, căci se trimiteau porunci şi cărți împărătești pretutindeni, în 
toate tîrgurile şi la toate locurile cele vestite, ca oamenii să nu se închine lui Hristos. 
Cel care ar fi făcut împotriva poruncii împărăteşti, acela trebuia să moară. 


Deci, erau puși înaintea lor idoli de piatră şi de lemn, ca oamenii să se închine 
idolilor ca lui Dumnezeu cel nezidit; iar cei ce nu se vor supune, să fie siliți cu 
chinuri. În toată cetatea s-a făcut tulburare, încît se jefuiau averile creștinilor, se 
pustiau casele credincioşilor, iar trupurile lor se sfărîmau; femeile cele drept- 


credincioase erau tîrîte în mijlocul cetăţii, nu era milă de cei tineri, nici cinste pentru 
cei bătrîni, ci cei ce nu erau vinovaţi cu nimic, aceia ca niște tîlhari pătimeau; 
temniţele erau pline, iar casele vestite şi bogate nu mai aveau locuitori. 


Pustietăţile se umpleau de cei izgoniți pentru credinţa în Hristos; tatăl dădea 
la moarte pe fiu, fiul pe tată îl chema la judecată, fratele se ridica asupra fratelui şi 
sluga asupra stăpînului; era o cumplită noapte de nebunie asupra sufletelor omenești, 
încît unul pe altul, ca în întuneric, nu se cunoşteau; iar peste toate acestea, casele de 
rugăciune erau risipite de mîinile necuraților, sfintele altare răsturnate şi nu era nici 
un fel de înainte aducere, nici de tămiie, nici loc spre slujba lui Dumnezeu. Pe toate 
le cuprinsese tristeţea, ca un nor întunecat. Plăcuţii lui Dumnezeu erau prigoniți, 
creştinii tremurau de cumplita chinuire, iar diavolii dănțuiau, înşelînd toată lumea cu 
sîngele cumplitelor jertfe. 


Sfîntul Gordie, văzînd o primejdie ca aceasta, şi-a ales izgonirea de bunăvoie, 
pentru că, lepădînd brîul ostăşesc şi slava vieţii, precum şi toate cîte erau plăcute 
oamenilor iubitori de lume și de desfătări, voind mai bine să locuiască cu fiarele, în 
locurile pustii şi de oameni neumblate, decît cu închinătorii de idoli, rîvnind în acest 
chip Sfîntului prooroc Ilie, care văzînd slujirea de idoli a Sidonului, a fugit în muntele 
Horeb şi a intrat în peșteră, căutînd să vadă pe Dumnezeu, precum L-a şi văzut, atît 
cît ochiul omenesc putea să-L vadă. 


Într-acest chip Gordie a fugit de giîlcevile cetăţii, de strigătele tîrgului şi a 
scăpat de măririle boierești, de judecățile clevetitorilor, vînzătorilor, cumpărătorilor, 
mincinoşilor, grăitorilor de rușine, fugind de jocuri şi de glume, de rîsurile ce se fac 
prin cetăți, avînd auzul și ochii curaţi şi, mai înainte de toate, fiindu-i inima curățită, 
putînd să vadă pe Dumnezeu. Apoi s-a învrednicit dumnezeieştilor descoperiri şi a 
învăţat mari taine, nu de la oameni şi nici prin oameni, ci cîştigînd învăţător pe Sfîntul 
Duh al adevărului. 


Drept aceea, gîndind la viaţa sa că este deşartă și scurtă, ca visul şi ca umbra, 
înseta foarte mult de veşnica petrecere de sus; şi, ca un mare luptător se pregătea mai 
înainte de luptă, prin foame, prin priveghere, prin rugăciune şi prin învăţăturile 
duhovnicești; şi mai ales aştepta ziua aceea, în care cetatea toată avea să facă praznic 
necuratului zeu Marte, sau, mai bine zis, diavolului, care iubea războaiele. 


Sosind ziua aceea, s-a adunat la privelişte tot poporul să vadă alergările cailor, 
şi din locuri înalte priveau toți, încît nu rămăsese în cetate nici un evreu sau elin, dar 
şi mulți creştini, care viețuiau fără de grijă, nu se fereau de adunarea deșertăciunii, ci 
priveau foarte mulţi la alergarea cailor şi la meșteșugul călăreților. Slujitorii erau 
liberi în acea zi şi se adunaseră acolo, iar copiii de la şcoli alergau la privelişte, unde 
mai erau şi femei desfrînate și fără de ruşine; deci era plină priveliștea de mulțimea 
oamenilor fără de rînduială, care priveau cu nesaţ la alergarea cailor. 


Atunci, viteazul acesta mare la suflet, Gordie, pogorîndu-se din munte la 
privelişte, nu s-a temut de popor, nici n-a gîndit în cîte miini de războinici se va da 
singur; ci, alergînd cu neînfricată inimă, cu netemător suflet - ca prin nişte pietre dese 
sau ca prin copaci mulți - prin poporul cel ce şedea la privelişte, a stat în mijloc, 
împlinind cuvîntul Scripturii: Dreptul ca leul nădăjduiește și de ce să se teamă mai 
mult? Cu atîta îndrăzneală stînd în privelişte, a strigat cu mare glas cuvintele 
proorocului Isaia, zicînd: Aflaru-m-am celor ce nu mă căutau pe mine, arătatu-m-am 
celor ce nu întrebau de mine. 


Cu aceste cuvinte a arătat că nu de nevoie este dus, ci de bunăvoie se dă spre 
mucenicească nevoință; şi într-aceasta a urmat Domnului Hristos, care S-a dat Însuşi 
evreilor celor ce-L căutau în întunecimea nopții. Apoi, îndată sfîntul a făcut ca ochii 
tuturor să se întoarcă spre el, pentru că era bărbat înfricoşat la vedere; căci pentru 
petrecerea de multă vreme în munţi, avea capul nespălat şi plin de praf, barba lungă, 
îmbrăcat în haină proastă, uscat cu trupul şi purtînd un toiag. Toate acestea înfricoșau 
pe cei ce priveau la dînsul, însă şi un dar dumnezeiesc strălucea pe faţa lui. 


După ce l-au văzut, îndată s-au ridicat de la toți diferite glasuri: credincioșii 
băteau din palme de bucurie, iar necredincioşii strigau asupra judecătorului, să 
poruncească să-l ucidă. Deci, văzduhul umplîndu-se de strigăte şi de gîlceavă, caii 
erau defăimați, călăreții de asemenea, şi în zadar umblau, căci nici unul nu voia să 
vadă altceva, decît numai pe Gordie şi să audă cuvintele lui. Apoi toată priveliștea se 
umpluse de strigăte, care, sunînd ca un vînt prin văzduh, acoperiseră zgomotul cailor. 
După aceea, propovăduitorul poporului făcînd tăcere, trîimbiţele au tăcut, fluierele şi 
organele au încetat, numai singur Sfîntul Gordie se auzea şi se vedea. Acolo la 
privelişte stătea şi voievodul, rînduind acele alergări și dînd plată pentru întreceri, 
celor ce făceau alergările; deci au adus îndată la voievod pe sfîntul și I-a întrebat cine 
şi de unde este, din ce parte şi neam. El a spus toate despre sine, ce fel de dregătorie 
a avut, pentru ce a lăsat-o şi s-a dus în pustie şi pentru ce s-a întors. "M-am întors, 
zicea el, să-ţi arăt că întru nimic nu socotesc poruncile tale, iar pe lisus Hristos ÎL 
mărturisesc că este nădejdea şi apărarea mea; apoi, auzind că tu eşti om mai cumplit 
decît mulţi alţii, am ales într-adins această zi și vreme potrivită, pentru împlinirea 
scopului şi făgăduinţei mele”. 


La aceste cuvinte s-a aprins mînia eparhului ca un foc şi toată iuțimea ce era 
într-însul a întors-o asupra Sfîntului Gordie, zicînd: "Chemaţi la mine pe chinuitori! 
Unde sînt bicele, beţele de plumb şi roțile? Îndată să fie întins pe dînsele şi să i se 
zdrobească trupul, apoi să fie spînzurat pe lemn, spre chinuire. Să se aducă uneltele 
morții ca să fie dat fiarelor, să fie tăiat cu sabie şi aruncat în prăpastie. Dar toate 
acestea sînt puţine asupra omului necurat, care nu o dată este vrednic a pieri cu o 
moarte, ci de multe ori”. Sfîntul Gordie a răspuns: "Cu adevărat mare pagubă mi-aş 
fi făcut de n-aş fi voit să mor pentru Hristos, cu diferite chinuri". La aceste cuvinte 
ale lui, voievodul s-a pornit mai mult spre mînie și spre iuţimea sa cea firească şi cu 
atît s-a făcut mai cumplit, cu cît Sfintul Gordie se arăta mai îmbărbătat în chinuri; 
căci cu nici un fel de chinuri, nici cu arme, n-a putut să-l întoarcă de la scopul lui, ci 


spre cer ridicîndu-şi ochii, zicea cîntarea psalmistului: Domnul îmi este ajutor şi nu 
mă voi teme, ce-mi va face omul. Şi iarăşi: Nu mă voi teme de rele, că Tu cu mine 
eşti. 


Şi altele asemenea zicea, cum învățase din dumnezeieştile cărți, deşteptîndu- 
se spre bărbăţie şi răbdare. Apoi s-a arătat atît de curajos, încît singur cerea asupra sa 
chinurile, zicînd: "Pentru ce întîrziaţi? De ce staţi? Strujiţi-mi trupul și în bucăți 
zdrobiţi-l; chinuiţi-mă, precum voiţi, să nu-mi răniți buna nădejde, căci cu cît îmi veţi 
înmulți mai mult chinurile, cu atît mai multe răsplătiri voi lua de la Stăpînul meu; 
căci nevoia acestei vieți mijlocește veşnică veselie şi voi lua în locul rănilor celor 
puse pe trupul meu hainele luminoase, la învierea cea de obşte; în loc de necinste, 
îmi vor înflori cununile, în loc de osîndirea cu tilharii, voi petrece cu îngerii. 
Îngrozirile voastre sînt seminţele pe care voi le semănaţi în mine, ca, ducîndu-mă, să 
merg cu bucurie și să iau cununile mele”. 


Neputînd voievodul ca prin mînia şi chinurile sale să întoarcă de la credinţă 
pe Sfîntul Gordie, a început vicleanul cu cuvinte înșelătoare spre a-l amăgi; pentru 
că aşa s-a obişnuit diavolul, căci pe cei fricoşi îi îngrozeşte, iar pe cei tari îi slăbeşte. 


Deci, chinuitorul multe daruri dînd sfîntului şi alte măriri îi făgăduia de la 
împăratul, zicînd: "Împăratul voieşte să-ți dea un cinstit loc între ostaşi, averi multe, 
bogății, măriri şi tot ce vei voi”. Sfîntul, auzind de toate aceste făgăduinţe, a rîs de 
nebunia lui, zicînd: "Oare, poţi să-mi dai mie ceva care ar putea să fie mai bun decît 
împărăția cerurilor?" Atunci necuratul voievod, poruncind să fie de față soldatul care 
executa sentința, cu mîna și cu limba cea rea a dat răspuns pentru tăierea Sfîntului 
Gordie. 


Deci, sfîntul, avînd să fie tăiat înaintea adunării poporului, l-au înconjurat 
prietenii şi i-au dat cea din urmă sărutare; apoi plîngînd, îl rugau să nu se dea morții 
de bunăvoie, ca să nu-şi piardă floarea vieţii sale şi să nu părăsească acest dulce 
soare. După aceea îl sfătuiau să se lepede de Hristos numai din gură. Și ziceau: "Cu 
un cuvînt te izbăveşti de la moarte, lepădîndu-te de Hristos din gură, iar din inimă să 
crezi într-însul, precum voieşti; pentru că nu limba o ascultă Dumnezeu, ci mintea 
care gîndeşte şi inima. Şi aşa dacă vei face, şi mînia judecătorului o vei îmblînzi, iar 
pe Dumnezeu milostiv către tine ÎL vei face". Dar el stătea ca o piatră în mijlocul 
mării, care, lovindu-se şi bătîndu-se de valuri, rămîne neclintită; aşa era şi el 
nemişcat, în scopul său cel bun. Precum casa înțeleptului stă pe piatră şi nu se 
risipește de puterea vînturilor ce suflă, a ploilor şi a rîurilor care năvălesc, tot astfel 
acest bărbat era tare şi nemișcat în credinţa sa. 


Apoi, văzînd cu ochii cei duhovniceşti pe diavol, înconjurînd pe cunoscuţii lui 
şi îndemnînd pe unul cu lacrimi, pe altul spre rugăminte şi spre darea sfatului 
nefolositor, a zis către cei ce plîngeau cuvîntul Domnului: "Nu plîngeți pentru mine, 
ci plîngeți pentru vrăjmaşii lui Dumnezeu, care prigonesc pe creştini; pentru aceia 
zic să plîngeţi, care ne pregătesc nouă focul, iar pentru ei gheena și îşi adună miînia 


în ziua judecății. Incetaţi a mai sfărîma inima mea, pentru că eu nu numai o dată, ci 
de multe ori sînt gata a muri, pentru numele Domnului nostru Iisus Hristos". 


Iar către cei care îl sfătuiau să se lepede de Hristos cu cuvîntul, a răspuns astfel: 
"Limba pe care, cu darul lui Hristos, o am nu pot s-o mişc ca să se lepede de Ziditorul 
său; deoarece cu inima se crede întru dreptate, iar cu gura se mărturiseşte spre 
mîntuire. Deci, cum mă voi lepăda de Dumnezeul meu, Căruia din pruncie mă închin, 
fiind crescut întru sfînta credință? Oare nu se va cutremura cerul dacă mă voi lepăda 
de Dumnezeu? Oare nu-şi vor ascunde lumina luminătorii cerești înaintea mea? 
Pămîntul mă va suferi şi nu mă va înghiţi de viu? Nu vă amăgiţi. Dumnezeu nu poate 
fi batjocorit, ci din gurile noastre ne judecă pe noi, iar din cuvintele noastre ne 
îndreptează, şi tot din cuvinte ne osîndeşte. Oare n-aţi auzit îngrozirea cea înfricoşată 
a Domnului? Cel ce se va lepăda de Mine, înaintea oamenilor, mă voi lepăda şi Eu 
de el înaintea Tatălui Meu celui din ceruri. 


Pentru ce mă sfătuiți să mă lepăd cu gura de Dumnezeul meu? Oare să-mi 
lungesc viaţa sau scap de moarte o vreme sau să adaug cîteva zile vieții mele? Atunci 
de viaţa veşnică mă voi lipsi. Oare ca să scap de duhurile trupeşti? Dar acolo nu este 
durere, nu se vor vedea bunătăţile drepţilor. Aceasta este nebunie, ca să-şi cumpere 
cineva viaţa trecătoare cu viața veşnică şi să piară cu sufletul. Așa și pe voi vă 
sfătuiesc, căci gîndiţi rău. 


Învăţaţi-vă buna înţelegere şi adevărul şi, lepădînd minciuna, să ziceţi: "Unul 
sfint, Unul Domn lisus Hristos, întru slava lui Dumnezeu Tatăl, amin”. Pentru că 
aceste cuvinte le rostește limba, cînd tot genunchiul se pleacă întru numele lui lisus: 
al celor cereşti, al celor pămînteşti şi al celor de dedesubt”. 


Acestea zicîndu-le Sfîntul Gordie, şi făcînd semnul crucii pe dînsul, mergea la 
moarte fără frică în suflet, neschimbîndu-și faţa cea luminoasă. Apoi s-a aşezat la 
locul hotărît pentru moarte, fiind după sine un gelat, pe care îl vedea ca pe un înger, 
în mîinile căruia voia să-şi dea sufletul său. Fiind tăiat, a cîştigat viaţă fericită, fiind 
dus ca Lazăr, în glas de bucurie, la locul de odihnă veşnică, unde, luînd răsplătirea 
nevoinței sale, slăveşte în veci cu îngerii pe Domnul pentru care a pătimit. 


9. SOBORUL SFINŢILOR ȘAPTEZECI DE APOSTOLI 
(4 IANUARIE) 


După alegerea celor doisprezece apostoli, Domnul nostru lisus Hristos a luat 
încă şaptezeci de apostoli mai mici, ca să-i trimită la propovăduire. Despre acest lucru 
scrie Sfîntul Evanghelist Luca astfel: După aceștia a arătat Domnul și alți şaptezeci 
(și doi), și i-a trimis cite doi înaintea feței Sale; pentru că pe cei doisprezece îi avea 
lîngă Dînsul, ca pe nişte martori ai vieţii Sale, iar pe cei şaptezeci îi trimitea. 


Dar care erau numele celor şaptezeci nu este adeverit, de vreme ce, precum 
scrie Sfîntul Evanghelist loan: Mulți din ucenicii Lui s-au dus și după aceea nu mai 
umblau cu Dinsul. Și a zis lisus celor doisprezece: Oare și voi voiţi să vă duceţi? Şi 
a fost aşa, căci aproape de patima cea de bunăvoie a Domnului, se împuţinaseră foarte 
mult ucenicii lui şi abia cîţiva din cei şaptezeci rămăseseră lîngă El, dar şi din cei 
doisprezece a căzut unul. Iar după Înviere, ceata sfinţilor doisprezece apostoli s-a 
împlinit cu Matia; iar ceata celor şaptezeci nu îndată, ci încet s-a împlinit cu cei nou 
încredinţaţi prin buna vestire a celor care erau în ceata celor doisprezece şi prin 
propovăduirea Sfîntului Pavel, cel chemat de sus, fiind în aceeaşi ceată cu Sfîntul 


Petru. Deci se află despre cei șaptezeci de apostoli o istorie, sub numele Sfîntului 
sfințit Dorotei, episcopul Tirului, scrisă şi la începutul cărții faptele apostolilor, care 
şi în Prolog este pomenită. 


Dar acolo sînt scriși unii care numai la început au fost apostoli, iar după aceea 
au căzut din credință şi din apostolie, precum Nicolae, nemernicul antiohian, fiind 
din cei şapte diaconi, care cu Simon vrăjitorul s-a abătut de la credinţă; la fel Figel, 
Hermogen și Dimas, despre care scrie Sfîntul Apostol Pavel către Timotei: "Șiii că 
s-au întors de la mine toţi cei din Asia, dintre care este Figel și Hermogen" (II, 1, 
15). Și iarăşi: "Dimas m-a lăsat, iubind veacul de acum, pentru că s-a făcut mai pe 
urmă jertfitor idolesc în Tesalonic” (II, 4, 10). Pentru aceasta scrie şi Sfîntul loan 
Cuvîntătorul de Dumnezeu în epistola sa cea sobornicească dintii: "De la noi a ieşit 
„dar n-a fost de la noi. De ar fi fost de la noi, ar fi fost cu adevărat cu noi" (|, 2, 19). 
Și nu se cuvine pe unii ca aceia să-i cinstim în numărul sfinților celor şaptezeci ai 
soborului, ce acum se prăznuieşte. Căci ce împărtășire este luminii cu întunericul? 
Însă mulţi sînt în acea istorie trecuţi sub tăcere, pe care Sfînta Biserică în sinaxarul 
lunilor îi numește sfinți, din cei şaptezeci de apostoli, cum sînt Timotei, Tit, Epafras, 
Arhip, Ahila, Olimp, Codrat, Ahaic. Sînt încă şi altele multe cu îndoire, în acea istorie 
sub numele Sfîntului Dorotei, scrise de cineva. Deci s-a adunat acestea aici cu multă 
cercetare, din dumnezeiasca Scriptură, din învăţăturile Sfinţilor Părinţi şi de la vechi 
istorici şi povestitori bisericeşti vrednici de crezare, făcînd o enumerare ca aceasta, 
după numele și rînduiala sfinţilor apostoli şaptezeci, care în această zi se prăznuiesc. 


Cel dintîi din cei şaptezeci de apostoli era Sfîntul Iacob, fratele Domnului, pe 
care Sfîntul Apostol Pavel, în epistola sa către Galateni, îl pomenește, zicînd: M-am 
suit în Ierusalim ca să văd pe Petru, iar pe altul din apostoli n-am văzut, decit numai 
pe Iacob, fratele Domnului (|, 18-19). Acesta a fost întîiul episcop al Ierusalimului, 
pus de însuşi Domnul, pe care propovăduindu-L, evreii l-au dat jos de pe aripa 
bisericii şi cu pietre l-au rănit; apoi lovindu-l cu un lemn în cap, s-a sfîrşit. 


Sfîntul Marcu Evanghelistul, care a scris Sfînta Evanghelie, îndemnîndu-l 
Sfîntul Apostol Petru, care pomeneşte în cea dintîi sobornicească epistolă, zicînd: 
Închină-se vouă Biserica cea adunată în Babilon şi Marcu, fiul meu (|, 5, 13). Acesta 
a fost aşezat episcop în Alexandria de același Sfînt Petru, unde închinătorii de idoli 
l-au legat cu o funie, apoi, tîrîndu-l şi bătîndu-l cu pietre, Domnul i S-a arătat şi, 
chemîndu-l la slava cea cerească, şi-a dat duhul său. 


Sfîntul Luca Evanghelistul, care a scris Sfînta Evanghelie, povestind faptele 
Sfîntului Apostol Pavel, care îl şi pomeneşte în epistola către Coloseni, zicînd: 
Închină-se vouă Luca, doctorul cel iubit (IV, 14). Acelaşi a scris şi Faptele 
Apostolilor; după multe osteneli, şi-a sfîrşit apostolia sa muceniceşte, în Teba 
Beoţiei. 


Sfîntul Cleopa, fratele mai mic al Sfîntului Iosif logodnicul Fecioarei, care, 
călătorind în Emaus cu Sfîntul Luca (care pomeneşte de el în Evanghelia sa, iar al 


său nume îl trece sub tăcere), a văzut pe Domnul după Inviere; şi după o vreme, evreii 
l-au ucis în aceeași casă, unde a cunoscut pe Hristos înviat, prin frîngerea pîinii. 


Sfîntul Simeon, rudenia Domnului, după Iacob, a fost al doilea episcop în 
Ierusalim şi a fost şi el răstignit pentru Hristos. 


Sfîntul Barnaba, cel numit astfel de apostoli, iar mai înainte se numea Iosic, 
care se pomeneşte în Faptele Apostolilor, de către Sfîntul Pavel, în epistola către 
Galateni, zicînd: M-am suit în Ierusalim cu Barnaba (Il, 1). Acesta cu Sfintul Pavel 
a slujit Cuvîntului şi mai întîi a propovăduit pe Hristos în Roma; apoi a fost episcop 
în Mediolan, cum și în patria sa, insula Ciprului; şi a fost ucis de evrei şi de elini cu 
pietre, apoi l-au îngropat cu Evanghelia Sfîntului Matei, cea scrisă de dînsul. 


Sfîntul losie sau Iosif, numit Varsava şi Lust, cel numărat împreună cu Matia, 
după luda cel căzut, care se pomeneşte în Faptele Apostolilor (I, 23); iar de Sfîntul 
Pavel în epistola sa către Coloseni se numeşte şi Isus, care se mai zice lust; şi se 
povesteşte de către dascăli că acest losie este fiul lui Iosif logodnicul, ca şi Iacob, 
Simeon și luda (nu Iscarioteanul); a fost episcop în Eleuteropolis, unde s-a sfîrșit 
mucenicește. 


Sfîntul Tadeu, care a fost mai înainte ucenic al Sfîntului loan Botezătorul, 
apoi al lui Hristos, altul decît Sfîntul Apostol luda Tadeul, care se numește şi Levi, 
unul din cei doisprezece, care a botezat pe Avgar, împăratul Edesei, şi l-a curăţat de 
lepră; care după multe osteneli întru bunăvestirea lui Hristos, a adormit întru 
Domnul, în Berit, cetatea Feniciei. 


Sfîntul Anania, care a botezat pe Pavel apostolul, a fost episcop în Damasc; 
iar în Eleuteropolis şi-a sfîrșit alergarea şi fiind ucis cu pietre, s-a dus către Domnul 
nostru lisus Hristos, pe Care L-a văzut stînd în cerurile cele deschise. 


Sfîntul Filip, unul din cei şapte diaconi, care a botezat pe Simon vrăjitorul în 
Samaria şi pe famenul Candachiei; el a fost episcop în Tralia Asiei, şi luminînd pe 
mulți în credinţă, a trecut în adînci bătrîneți la viaţa cea neîmbătrînită. 


Sfîntul Prohor, unul din cei șapte diaconi, împreună călător cu Sfintul loan 
Cuvîntătorul de Dumnezeu şi părtaşul ostenelilor sale. Intîi a fost episcop în 
Nicomidia, cetatea Bitiniei; apoi, propovăduind pe Hristos în Antiohia, muceniceşte 
s-a săvîrşit. 


Sfîntul Nicanor, unul din cei şapte diaconi, în aceeași zi în care a fost ucis 
întîiul Mucenic Ştefan, după cum se scrie în Faptele Apostolilor - fiind prigoană mare 
asupra Ierusalimului - a fost ucis împreună cu două mii, din cei ce credeau în Hristos. 


Sfîntul Timon, unul din cei şapte diaconi, a fost episcop în cetatea Bostrica 
din Arabia şi, propovăduind numele lui Hristos, a pătimit multe de la iudei și de la 


elini. Fiind aruncat într-un cuptor aprins, a ieșit viu, nevătămat; apoi s-a dus către 
Domnul. 


Sfîntul Parmena, unul din cei şapte diaconi, săvîrşind slujba cea încredinţată 
lui de apostoli, întru propovăduirea cea plină de credinţă, și-a dat sfîrşitul 
mucenicește, înaintea feţei apostolilor. 


Sfîntul Timotei, ostenindu-se întru buna vestire cu Sfintul Pavel, care i-a 
trimis două epistole, a fost episcop în Efes, iar la praznicul elinesc, ce se numea 
Katagoghion, s-a sfîrşit muceniceşte. 


Sfîntul Tit, asemenea s-a ostenit în buna vestire cu Sfintul Pavel, care i-a scris 
o epistolă; el a fost episcop al Gortinei, în Creta. 


Sfîntul Filimon, către care Sfîntul Pavel s-a ostenit a-i trimite scrisoare, a fost 
episcop de Gaza. 


Sfîntul Onisim, despre care Sfîntul Pavel scrie către Filimon, chinuindu-se de 
către Tertul, eparhul Romei, s-a sfîrşit în Puteoli. 


Sfîntul Epafras, pe care Sfîntul Pavel îl pomeneşte în Epistola trimisă către 
Filimon, zicînd: Se închină ție Epafras, cel robit împreună cu mine, pentru lisus 
Hristos (|, 23). A fost episcop în Colose, în Biserica Laodiceii şi în lerapole; apoi cu 
Sfîntul Pavel au fost la Roma în legături, de unde Pavel, scriind către Coloseni, zice: 


Închină-se vouă Epafias, cel de la voi, robul lui lisus Hristos, care totdeauna 
se nevoiește în rugăciuni, ca să fiți desăvirșiţi întru toată voia lui Dumnezeu. Că 
mărturisesc pentru dinsul că are multă rivnă şi durere pentru voi şi pentru cei ce sînt 
în Laodiceea şi în lerapole (IV, 12-13). 


Sfîntul Arhip, cel pomenit în aceeași Epistolă către Filimon, a fost, după 
Sfîntul Eprafas (cel ținut la Roma în legături), episcop în Colose, către care scrie 
Sfîntul Pavel, zicînd: Să spuneți lui Arhip: Păzește-ţi slujba pe care ai luat-o de la 
Dumnezeu ca s-o săvirşeşti (|V, 17). 


Sfîntul Sila, care cu Sfîntul Apostol Pavel a propovăduit cuvîntul lui 
Dumnezeu și împreună cu dînsul a suferit multe chinuri, bătăi şi temnițe, despre care 
se scrie în Faptele Apostolilor: Jar Pavel alegind pe Sila, a întărit Bisericile. A fost 
episcop în Corint, ostenindu-se foarte mult în propovăduirea cuvîntului lui 
Dumnezeu; şi făcînd semne şi minuni, s-a dus către Domnul. 


Sfîntul Silvan, pe care Sfîntul Petru, în scrisoarea sa cea sobornicească, îl 
pomeneşte astfel: Prin Silvan, credinciosul frate, precum mi se pare, puțin am Scris 
vouă (|, 5, 12). Asemenea şi Sfîntul Pavel, în a doua Epistolă către Corinteni, zice: 
Fiul lui Dumnezeu, lisus Hristos, Care la voi prin noi S-a propovăduit de mine și de 
Silvan. Acesta cu Sfîntul Pavel a propovăduit cuvîntul lui Dumnezeu şi a fost episcop 


în Tesalonic; apoi multe primejdii suferind pentru nevoinţa credinței, s-a suit la 
încununătorul de nevoinţă, Hristos. 


Sfîntul Crescent, pe care-l pomenește Sfîntul Pavel în a doua epistolă a sa, 
către Timotei, zicînd: Crescent în Galatia, s-a trimis de mine la propovăduire UL, 4, 
10). Acesta a fost episcop în Galatia, apoi a propovăduit în Gala pe Hristos, iar în 
Viena, cetatea Galiei, a numit episcop pe ucenicul său Zaharia; apoi iarăşi s-a întors 
în Galatia, unde a murit muceniceşte, în timpul împăratului Traian (98-117). 


Sfîntul Crisp, pe care Faptele Apostolilor îl pomenesc astfel: Jar Crisp, 
începătorul soborului, a crezut în Domnul cu toată casa sa. Despre care şi Sfîntul 
Pavel în Epistola către Corinteni, zice că "pe Crisp l-a botezat” (|, 1, 14). Şi a fost 
episcop în insula Eghina, care se află lîngă Pelopones, între Marea Egeei și a loniei. 


Sfîntul Epenet, pe care Sfintul Pavel în Epistola sa către Romani îl 
pomeneşte, zicînd: Inchinaţi-vă iubitului meu Epenet, care este începătorul Asiei, 
întru Hristos (16, 15). A fost episcop în Cartagina. 


Sfîntul Andronic, pe care în aceeași epistolă Sfîntul Apostol Pavel îl 
pomeneşte, zicînd: Închinați-vă lui Andronic (16, 7). Apoi, numindu-l rudenie, 
împreună cu dînsul robit şi vestit între apostolii cei mai înainte de el care au crezut 
în Hristos. A fost episcop în Panonia. 


Sfîntul Stahie, pe care Sfîntul Pavel în aceeaşi epistolă îl pomeneşte: 
Inchinaţi-vă, zice, și iubitului meu Stahie (16, 9). EI a fost pus episcop de către Sfîntul 
Apostol Andrei, cel întîi chemat, în Arghiropolis, din Bizanţ. 


Sfîntul Amplie, pe care Sfîntul Pavel în aceeaşi epistolă îl pomeneşte, zicînd: 
Inchinați-vă lui Amplie, iubitul meu în Dumnezeu (16, 8). A fost episcop, 
propovăduind pe Hristos în Diospol şi în cetatea Odessos și acolo, fiind ucis de elini, 
s-a sfîrşit. 


Sfîntul Urban, pe care în aceeaşi epistolă Sfîntul Pavel îl pomeneşte, zicînd: 
Inchinaţi-vă lui Urban, iubitorul nostru în Hristos (16, 9). A fost episcop în 
Macedonia și s-a sfîrşit muceniceşte. 


Sfîntul Narcis, pe care în aceeaşi epistolă îl pomeneşte Sfîntul Pavel, zicînd: 
Inchinaţi-vă celor ce sint din casa lui Narcis în Domnul (16, 11). A fost episcop în 
Atena. 


Sfîntul Apelie, pe care în aceeași epistolă îl pomeneşte Sfîntul Pavel, zicînd: 
Inchinaţi-vă lui Apelie, cel încercat în Hristos (16, 10). A fost episcop în Heracleea. 


Sfîntul Aristobul, pe care Sfîntul Pavel în aceeași epistolă îl pomeneşte, 
zicînd: Inchinaţi-vă celor ce sînt de la Aristobul (16, 10). A fost episcop în Bretania 
şi acolo, după multe osteneli şi pătimiri, s-a sfîrşit. 


Sfîntul lrodion, pe care în aceeași epistolă Sfîntul Pavel îl pomenește, zicînd: 
Inchinaţi-vă lui lrodion, rudeniei mele (16, 11). A fost episcop în Patras. 


Sfîntul Agab a luat darul proorociei. Pe sfîntul acesta îl pomenesc Faptele 
Apostolilor, zicînd că într-o vreme s-a pogoriît un prooroc din Iudeea, anume Agab, 
care, luînd brîul lui Pavel şi legîndu-şi mîinile sale și picioarele, a zis: Așa grăiește 
Duhul Sfint: pe bărbatul care are briul acesta, așa îl vor lega iudeii în Ierusalim și- 
I vor da în miinile limbilor. 


Sfîntul Ruf, pe care în Epistola către Romani îl pomenește Sfîntul Pavel, 
zicînd: Inchinaţi-vă lui Ruj, cel ales în Domnul (16, 13). A fost episcop în Teba din 
Elada. 


Sfîntul Asincrit, care se pomeneşte în aceeaşi epistolă (16, 14), a fost episcop 
în Ircania, din Asia. 


Sfîntul Flegon, cel pomenit în aceeaşi epistolă (16, 14), a fost episcop în 
Maraton, în cetatea Traciei. 


Sfîntul Hermes, care se pomeneşte în aceeași epistolă (16, 14), a fost episcop 
în Filipopoli. 


Sfîntul Patrova, cel pomenit în aceeași epistolă (16, 14), a fost episcop în 
Neapole şi în Puteoli (Italia). 


Sfîntul Hermas, care în aceeași epistolă se pomenește (16, 14), a fost episcop 
în Dalmația. Pentru acești cinci sfinți, care s-au pomenit aici mai sus, scrie Sfîntul 
Pavel, zicînd: Inchinați-vă lui Asincrit, Flegon, Hermes, Patrova şi Hermas (16, 14). 


Sfîntul Linos, pe care îl pomeneşte Sfîntul Pavel în Epistola a doua către 
Timotei (II, 4, 21), a fost episcop în Roma. 


Sfîntul Gaius, pe care, în Epistola către Romani (16, 23), îl pomeneşte Sfîntul 
Pavel, zicînd: Se închină vouă Gaius, ospătătorul meu şi a toată Biserica. A fost 
episcop în Efes, după Sfîntul Timotei. 


Sfîntul Filolog, pe care îl pomeneşte în aceeaşi epistolă (16, 15) Sfîntul Pavel, 
zicînd: Inchinați-vă lui Filolog. A fost pus de Sfintul Apostol Andrei, episcop în 
Sinope. 


Sfîntul Lucius, pe care Sfîntul Pavel în aceeaşi epistolă (16, 21) îl pomenește, 
a fost episcop în Laodiceea Siriei. 


Sfîntul Iason, care se pomeneşte în aceeași epistolă (16, 21), a fost episcop în 
Tars. 


Sfîntul Sosipatru, cel pomenit în aceeaşi epistolă, a fost episcop în Iconiu. 
Despre aceşti trei sfinți aici pomeniţi, scrie Sfîntul Pavel, după ce spune despre 
Sfîntul Timotei, zicînd: Se închină vouă Lucius, lason şi Sosipatru, rudeniile mele 
(16, 21). 


Sfîntul Olimpan, pe care Sfîntul Pavel îl pomenește în aceeași epistolă (16, 
15), urmînd Sfîntului Apostol Petru, pînă la pătimirea lui de moarte, a fost tăiat în 
Roma, împreună cu Sfîntul Apostol Irodion, de către Nero (54-68); precum scrie 
Metafrast la ziua Sfinților Apostoli Petru şi Pavel. 


Sfîntul Tertius, care a scris către Romani epistola spusă de Sfîntul Pavel, în 
care singur pe sine se pomeneşte aşa: Mă închin vouă și eu Tertius, cel ce am scris 
epistola aceasta, întru Domnul. A fost episcop în Iconiu, al doilea după Sfîntul 
Sosipatru, unde a cîștigat şi muceniceasca cunună. 


Sfîntul Erast, pe care Sfîntul Pavel îl pomeneşte în aceeași epistolă (16, 23), 
a fost iconom al Bisericii Ierusalimului, iar după aceea episcop al Paneadei. 


Sfîntul Cvartus, care în aceeași epistolă (16, 23) se pomenește, a fost episcop 
în Beirut. Despre acești doi sfinți, Sfîntul Pavel scrie: Se închină vouă Erast, 
dregătorul cetăţii, şi Cvartus, fratele (16, 23). 


Sfîntul Evod a fost episcop în Antiohia, după un alt sfint apostol; pe el îl 
pomeneşte Sfîntul Ignatie, purtătorul de Dumnezeu, în epistola sa către Antiohieni, 
zicînd: "Aduceţi-vă aminte de fericitul Evod, părintele nostru, care întîi a fost păstor 
pus vouă de sfinţii apostoli”. EI s-a sfîrşit muceniceşte. 


Sfîntul Onisifor, pe care îl pomeneşte Sfîntul Pavel în Epistola a doua către 
Timotei (1, 16), zicînd: Să dea Domnul milă casei lui Onisifor, că de multe ori m-a 
odihnit și de lanţurile mele nu s-a ruşinat. A tost episcop în Colofon şi în Cirene. 


Sfîntul Clement, pe care îl pomeneşte Sfîntul Pavel în Epistola către Filipeni 
(4, 3), zicînd: S-a nevoit cu mine şi Clement. EI a fost episcop în Roma, după 
episcopii Lin şi Clt; apoi surghiunit fiind în Chersones, s-a sfîrşit muceniceşte, prin 
înecare în adîncul mării. 


Sfîntul Sostene, care după Sfîntul Crisp a fost începător soborului iudaicesc, 
întorcîndu-se la credinţă de către Sfîntul Pavel, şi despre care se scrie în Faptele 
Apostolilor: Și prinzind toți elinii pe Sostene, începătorul soborului, îl băteau 
înaintea divanului. Despre el pomeneşte Sfîntul Pavel în Epistola 1 către Corinteni, 
începută aşa: Pavel, chematul apostol al lui lisus Hristos, cu voia lui Dumnezeu, şi 
Sostene fratele (, 1, 1). El a fost episcop în Colofon. 


Sfîntul Apolo, despre care pomenesc Faptele Apostolilor, astfel: Jar un iudeu 
anume Apolo, de neam din Alexandria, bărbat cuvintător, a venit în Efes, fiind 


puternic în Scripturi. Acesta era învățat în calea Domnului și, arzind cu Duhul, 
învăţa cu dinadinsul despre Domnul. ÎL pomeneşte Sfintul Pavel în epistola 1 către 
Corinteni (|, 3, 6): Eu am sădit, Apolo a udat, iar Dumnezeu a crescut. El a fost 
episcop în Smirna, mai înainte de Sfîntul Policarp. 


Sfîntul Tihic, cel pomenit în Faptele Apostolilor şi în epistolele Sfîntului 
Pavel către Efeseni (6, 21) şi Coloseni (4, 7), zicînd: Jar cele pentru mine, pe care le 
lucrez, toate le va spune vouă Tihic, iubitul meu frate, şi credinciosul slujitor în 
Domnul, pe care l-am trimis la voi ca să știți cele pentru noi şi ca să se mingiie 
inimile voastre. În Epistola a doua către Timotei (4, 12) zice: Iar pe Tihic l-am trimis 
în Efes. EI a fost episcop în Colofon, după Sfintul Sostene. 


Sfîntul Epafrodit, pe care-l pomeneşte Sfîntul Pavel în Epistola către Filipeni 
Q, 25; 4, 18), zicînd: Jar mai de folos am socotit ca pe Epajfrodit, fratele, ajutătorul 
şi împreună ostaşul meu, iar al vostru apostol şi slujitor trebuinţei mele, a-l trimite 
la voi. A fost episcop în Adriania. 


Sfîntul Carp, despre care Sfîntul Pavel în a doua Epistolă către Timotei (4, 
13), după Sfîntul Tihic, pomeneşte zicînd: Felonul pe care l-am lăsat în Troada, la 
Carp, venind aici, să-l aduci, precum şi cărţile. EI a fost episcop în Veria Traciei. 


Sfîntul Codrat a fost episcop în Atena și în Magnesia unde, cuvîntul 
Domnului propovăduind, şi-a luat sfîrşitul prin mucenicie de la atenieni, în vremea 
împăratului Adrian (117-138). 


Sfîntul Marcu, care se numeşte şi loan, pe care Faptele Apostolilor îl 
pomenesc de multe ori, că a fost călător împreună cu Pavel și cu Barnaba, zicînd: Jar 
Barnaba și Saul s-au întors din Ierusalim la Antiohia, împlinindu-și slujba și a luat 
cu sine pe loan, care se chema Marcu. EI a fost episcop în Biblos, din Fenicia, şi 
umbra lui gonea bolile. 


Sfîntul Zina, care se zice legiuitor, adică învățătorul legii lui Moise, despre 
care Sfîntul Pavel, în Epistola sa către Tit (III, 13), zice: Pe Zina, legiuitorul, degrabă 
să-l trimiţi la mine. EL a fost episcop în Diospoli. 


Sfîntul Aristarh, despre care pomenesc Faptele Apostolilor, precum și 
Epistola Sfîntului Apostol Pavel către Coloseni şi către Filimon. El a fost episcop în 
Apameia Siriei. 


Sfîntul Pudenţiu, despre care pomeneşte Sfîntul Pavel în Epistola a doua către 
Timotei (4, 21), zicînd: Se închină ţie și Pudenţiu. EI a fost la romani bărbat drept- 
credincios, primind în casa sa pe Sfinţii Apostoli Petru şi Pavel şi adunarea celorlalți 
credincioşi, a cărui casă s-a schimbat după aceea în biserică, ce se numea păstorească 
ŞI în care se zice că Sfintul Petru slujea Liturghia. 


Sfîntul Trofim, despre care Faptele Apostolilor pomenesc, ca şi Sfîntul Pavel 
în Epistola a doua către Timotei (4, 20), zicînd: Iată pe Trofim l-am lăsat bolnav în 
Milet. EI cu Pudenţiu și cu Aristarh au urmat în toate călătoriile pe Sfîntul Pavel și la 
sfîrşit, în vremea tăierii lui în Roma de către Nero, toţi aceşti trei au fost tăiaţi. 


Sfîntul Marcu, nepotul lui Barnaba, a fost episcop în Apolonia, despre care 
pomeneşte Sfîntul Pavel în Epistola sa către Coloseni (4, 10), împreună cu Sfîntul 
Aristarh, zicînd: Închină-se vouă Aristarh, cel robit cu mine, şi Marcu, nepotul lui 
Barnaba. 


Sfîntul Artemas, despre care pomeneşte Sfîntul Pavel, scriind către Tit (3, 
12), zicînd: Cînd voi trimite pe Artemas la tine. EI a fost episcop în Listra. 


Sfîntul Acvila, despre care pomenesc Faptele Apostolilor şi epistolele lui 
Pavel, a fost episcop în Heraclea, iar în Asia și în Ahaia a propovăduit cuvîntul lui 
Dumnezeu şi a fost ucis de necredincioși. 


Sfîntul Fortunat, despre care Sfîntul Pavel pomeneşte în Epistola 1 către 
Corinteni (16, 17), a cîştigat sfîrșit fericit în propo-văduirea cuvîntului lui Dumnezeu. 


Sfîntul Ahaic, pe care îl pomeneşte Sfîntul Pavel împreună cu Fortunat, în 
aceeaşi Epistolă către Corinteni (16, 17): M-am bucurat de venirea lui Fortunat şi a 
lui Ahaic, căci lipsirea voastră au împlinit-o aceștia şi au odihnit duhul meu şi al 
VOStru. 


Pînă aici se împlineşte desăvîrșit ceata sfinților 70 de apostoli, la care, după 
alt izvor al Evangheliei, se adaugă încă şi aceşti doi: 


Sfîntul Dionisie Areopagitul, despre care pomenesc Faptele Apostolilor, a 
fost întîi episcop în Atena, apoi în Galia a propovăduit pe Hristos şi acolo i s-a tăiat 
capul. lar faptul că şi acesta a fost din aceeaşi ceată apostolească, îl mărturisește 
Eusebiu, zicînd astfel despre aceşti apostoli: 4u adăugat la aceștia pe Areopagitul 
acela, anume Dionisie, care s-a întors la credinţă în Atena, prin propovăduirea lui 
Pavel, cum scrie Luca în Faptele Apostolilor. 


Sfîntul Simeon, care s-a numit Niger, despre care Sfîntul Luca, în Faptele 
Apostolilor (13, 1), pomeneşte, zicînd: Erau unii în Biserica din Antiohia, prooroci 
și dascăli, Barnaba şi Simeon, care se numea Niger. lar cum că şi acesta este din 
aceeași ceată apostolească, mărturiseşte Sfîntul Epifanie, punîndu-l pe dînsul între 
apostoli, pentru că le pomenește numele acelora astfel: Marcu, Luca, lust, Barnaba, 
Apelie, Ruf, Niger (adică Simeon Niger), şi pe ceilalți şaptezeci şi doi. Astfel scriind 
Sfîntul Epifanie pentru aceşti doi, ne încredințează că ceata acestor sfinţi apostoli 
cuprinde şaptezeci şi două de feţe şi că Sfîntul Simeon Niger este unul din același 
număr apostolesc. Cu ale tuturor acestora mult ajutătoare sfinte rugăciuni, să ne 
învrednicim şi noi cu adunarea cea sfîntă ca să ne facem părtaşi chemării cereşti şi 


să cunoaştem pe Cel Preaînalt Apostol şi Arhiereu al mîntuirii noastre, lisus Hristos, 
lăudîndu-L pe EI, ca şi pe Dumnezeu Tatăl şi pe Sfîntul Duh, în vecii vecilor. Amin. 


Insemnare 


În ştiinţă să fie că după aceştia toţi care s-au scris aici, pot încă şi mai mulţi să 
se afle într-aceeași vreme, împreună cu sfinții apostoli; fiindcă mărturisește despre 
aceasta Eusebiu, episcopul Cezareei Palestinei, care în cartea sa cea dintii, în cap. al 
12-lea, scrie astfel: "Numele fiecăruia din cei doisprezece apostoli ai lui Hristos din 
destul se încredințează, din mărturiile Evangheliei, iar pentru cei şaptezeci de 
apostoli nici un catalog sigur nu se află undeva”. 


De vei voi ca să cercetezi cu înlesnire, vei afla mai mult de şaptezeci, din 
mărturiile Sfîntului Pavel, care în cea dintii Epistolă către Corinteni zice: Hristos S- 
a arătat după Învierea Sa lui Chifa, apoi celor unsprezece; iar după aceea S-a arătat 
la mai mult decit cinci sute de fraţi deodată, dintre care cei mai mulți trăiesc pină 
acum, iar unii au şi adormit. Deci, mulţi ostenindu-se în buna vestire a lui Hristos în 
aceeaşi vreme în Biserica cea dintii şi, luminînd multe ţări cu credința, asemenea cu 
apostolii sînt vrednici de numele apostolesc, iar unii aici îndeosebi trebuie să se 
pomenească. Adică: 


Sfîntul Lazăr, fiind mort patru zile şi de Domnul înviindu-se, împreună cu 
sfinții apostoli a primit Duhul Sfînt, Care în limbi de foc S-a coborit. Fiind mare 
prigoană asupra Bisericii Ierusalimului, după uciderea lui Ştefan, a fost izgonit din 
hotarele Iudeii şi slobozit pe mare într-o luntre fără visle, împreună cu Sfîntul 
Maximin ucenicul Domnului şi cu Sfîntul Chelidonie, care din naştere a fost orb şi 
de Domnul s-a luminat; însă plutind după dumnezeiasca ocîrmuire în Marsilia, acolo 
Sfîntul Lazăr a propovăduit apostoleşte pe Hristos. Apoi, fiind episcop în cetatea 
Kitiei din insula Ciprului, a murit. Și sfîntul lui trup, după mulţi ani, s-a descoperit 
într-o raclă de marmură cu aceste cuvinte scrise deasupra: "Lazăr cel mort de patru 
zile, prietenul lui Hristos". 


Sfîntul Maximin din Livia, cetate care se numea astfel în Galia, a fost întîi 
episcop şi împlinitor de propovăduiri apostoleşti. Acolo a petrecut şi Sfîntul 
Chelidonie, ajutătorul episcopiei la propovăduirea apostolească, cu Sfîntul Maximin, 
unde cu pace s-a odihnit; iar de unii istorici se numără în ceata sfinţilor şaptezeci de 
apostoli, ca unul dintr-înşii. 


Sfîntul Iosif, cel din Arimateea, care a fost învăţat de lisus şi a cerut 
preacinstitul Lui trup de la Pilat; la fel, izgonindu-se de zavistnicii evrei din hotarele 
lor, a propovăduit pe Hristos în Anglia, unde a și murit; ca un apostol se cinstește de 
locuitorii acelei țări. 


Sfîntul Nicodim, care a venit noaptea la învățătura lui Hristos şi a dat sfat bun 
pentru neosîndirea Domnului, iar mai pe urmă împreună cu Iosif a îngropat cu cinste 


trupul lui isus şi l-a uns cu aromate; el la fel a pătimit prigonire apostolească de la 
evrei, pentru credinţa şi propovăduirea lui Hristos. 


Sfîntul Gamaliel, care a fost învățător Sfîntului Apostol Pavel şi a dat evreilor 
sfat bun despre propovăduirea sfinților apostoli, zicînd: Dacă este de la Dumnezeu 
învățătura aceasta, nu veți putea s-o nimiciţi. După ce a arătat aceasta, a propovăduit 
apostoleşte pe Hristos, în Care a crezut, şi, pe cel izgonit pentru propovăduire, adică 
pe Sfîntul Nicodim, îl ţinea la sine, pe care pînă la sfîrşitul vieţii hrănindu-l, după 
moarte l-a îngropat aproape de Sfîntul Ştefan, întîiul mucenic. 


Sfîntul famen al împărătesei Candachiei, cel botezat în cale de Sfîntul Filip, 
pe împărăteasa aceea a adus-o la Hristos; a fost întîi propovăduitor al lui Hristos în 
Etiopia, apostol al Etiopiei numindu-se, s-a sfîrşit muceniceşte. 


Sfîntul Zaheu, cel ce a primit în casa sa pe Domnul, bucurîndu-se, iar de la 
Dînsul a auzit acestea: Astăzi mintuire casei acesteia s-a făcut. După Înălţarea 
Domnului a urmat pe Sfîntul Petru, de care punîndu-se episcop în Cezareea 
Palestinei, a propovăduit pe Hristos. 


Sfîntul Cornelie Sutaşul, cel botezat de Sfîntul Petru şi de acelaşi pus episcop 
în Cezareea, după Sfîntul Zaheu, și casa lui a făcut-o biserică. 


Sfîntul Longhin Sutașul, care a crezut în vremea răstignirii Domnului şi cu 
adevărat a mărturisit că lisus este Fiul lui Dumnezeu, apoi şi Învierea Lui a 
mărturisit-o; după aceasta, fiind propovăduitor și apostol al lui Hristos în 
Capadochia, a pătimit mucenicește. 


Sfîntul Ignatie, purtătorul de Dumnezeu, pe care Domnul, cînd era prunc, l-a 
luat în mîinile Sale. EI a fost episcop în Antiohia, propovăduind pe Hristos, pentru 
Care a şi pătimit în Roma, dîndu-se spre mîncare leilor. 


Sfîntul Policarp, episcopul Smirnei, pe care fericitul Simeon Metafrast, în 
viaţa Sfîntului Ignatie, purtătorul de Dumnezeu, îl numeşte apostol dumnezeiesc, 
scriind aşa: "A sosit în Smirna şi, acolo, Sfîntul Ignatie a sărutat pe Sfîntul Policarp, 
dumnezeiescul apostol, episcopul Smirnei, şi, împreună cu sine, ucenicul”. 


Sfîntul Aristion, episcop al Bisericii Smirnei, ucenicul Domnului, din aceia 
care erau după cei doisprezece apostoli, pomenit în cărțile Sfîntului Papia, episcopul 
lerapolei, cel ce a vieţuit îndată după apostoli, despre care scriu istoricii bisericeşti: 
Nichifor în cartea a III-a, cap. 20, şi Eusebiu în cartea a III-a, cap. 33. 


Sfîntul lerotei, cel ce a învăţat credinţa de la Sfîntul Apostol Pavel şi a fost 
pus episcop în Atena, care la Adormirea Preacuratei Maicii lui Dumnezeu, s-a adus 
în ceata Sfinților Apostoli prin văzduh. 


Sfîntul Antipa, episcopul Pergamului, a pătimit mărturisind apostoleasca 
propovăduire în Hristos; despre care Însuși Domnul Hristos a arătat în descoperirea 
Sfintului loan Cuvîntătorul de Dumnezeu, zicînd: Antipa, martorul Meu cel 
credincios, este ucis. 


Sfîntul Dimitrie, despre care a scris Sfîntul loan Cuvîntătorul de Dumnezeu 
în Epistola a treia (1, 12), zicînd: Lui Dimitrie i s-a mărturisit de la toţi şi de la însuşi 
adevărul. Și noi mărturisim şi ştii că mărturia noastră este adevărată. EL a fost 
episcop în Filadelfia, în Asia. 


Încă se mai pomeneşte în Faptele Apostolilor Mnason din Cipru, vechi 
ucenic al Domnului, despre care scrie Sfîntul Luca aşa: Au venit cu noi și nişte 
ucenici din Cezareea, aducind cu ei pe un vechi ucenic din Cipru, Mnason, la care 
găzduim noi. Poate va socoti cineva că acest vechi ucenic al Domnului, Mnason, este 
acelaşi cu Iason. Deci aceştia şi mai mulți, afară din soborul celor şaptezeci de 
apostoli, au fost vechi ucenici ai Domnului, în aceeași vreme cu apostolii 
propovăduitori ai Lui, afară de mai mult de cinci sute de fraţi, care, deşi n-au fost 
pomeniţi, au văzut pe Domnul înviat; numele lor sînt scrise aici, pe pămînt, în cărți, 
dar în ceruri sînt scrise cu adevărat, precum scrie Sfîntul Pavel către Filipeni, în cap. 
4: Care întru buna vestire s-au nevoit cu mine, și cu ceilalți ajutători ai mei, ale 
căror nume sint în cărțile vieții. lar în povestirea scrisă sub numele Sfîntului Dorotei, 
pentru cei şaptezeci de apostoli, aceleaşi nume se repetă. 


Încă, se mai ştie că în povestirea aceea scrisă sub numele lui Dorotei, multe, 
precum am scris, fiind nesigure, patru nume din cei şaptezeci de apostoli în zadar se 
pomenesc, anume Irodion, spunîndu-l a doua oară, ca şi cum ar fi același cu Sfîntul 
Pavel Rodion, pe care Pavel nu l-a pomenit nicăieri, fără numai pe lrodion. ȘI iarăşi 
pe Apolo, Tihic şi Aristarh, pe care singuri aceiaşi, iar nu îndoiți îi pomeneşte 
Sfîntul Pavel. 


La aceeași povestire numele a patru se află de cîte două ori, al lui Cleopa cu 
Simeon şi Crisp cu Crescent; căci se scrie ca şi cum acelaşi Cleopa ar fi şi Simeon; 
şi cei vrednici de credinţă, vechi istorici bisericeşti, Eusebiu, cel numit Pamfil, şi 
Nichifor al lui Calist Xantopol şi cel adus de dînşii ca mărturie mai veche, adică 
Hegesip, iar după dînşii şi Gheorghe Kedrin, scriu asemenea, cum că Cleopa era frate 
mai mic al Sfîntului Iosif Logodnicul, iar Simeon era ruda Domnului; deşi se 
pomeneşte în Prolog că Simeon acesta era același, adică fiul lui Iosif, ca şi Iacob, 
Iosie şi luda; însă cei mai vrednici de credinţă istorici bisericeşti grăiesc că Simeon 
acesta (rudenia Domnului, episcopul Ierusalimului, al doilea după Iacob), era fiul 
unic al lui Cleopa, fratele lui Iosif şi văr, iar nu frate bun lui Iacob, fiul lui Iosif; iar 
acel Simeon, fiul lui Iosif şi frate bun lui Iacob, era altul (nepomenit între apostoli), 
de care socotesc că n-a luat slujba apostoliei, precum Iacob şi Iosif, fraţii lui, între 
cei şaptezeci, iar luda (care se zice şi Tadeu), era între cei doisprezece. 


Dar poate că mai înainte de a se împărți apostolii în lume, s-au dus din viața 
aceasta, precum și alți ucenici ai Domnului, despre care Sfîntul Pavel zice: Cei mai 
mulți sint pină acum, iar unii au şi adormit, lucru care rămîne la bisericeasca 
socoteală şi este dovedit, că altul era Cleopa şi altul Simeon. lar ceea ce se scrie 
despre Crisp, pe care Sfîntul Pavel îl pomeneşte în Epistola a doua către Timotei, că 
a fost episcop în Galileia, - apoi în epistola aceea se pomeneşte Crisp sau Crescent, 
episcopul Galatiei şi al Galileei; iar deosebit alt Crisp, mai mare al soborului, se 
pomenește în Faptele Apostolilor şi în epistola întîia către Corinteni a lui Pavel. 


În aceeaşi povestire se scrie că Chifa, pe care Sfîntul Pavel l-a mustrat în 
Antiohia, a fost episcop în Ivonia. Dar Sfîntul Pavel în Antiohia, precum scrie către 
Galateni, nu altcuiva sau lui Chifa, cel din şaptezeci de apostoli, ci însuşi lui Petru, 
apostolul cel sfînt, i-a stat împotrivă pe faţă, căci sminteală era să vieţuiască ca 
neamurile. 


În aceeași povestire se mai scrie că unul din cei şaptezeci ar fi fost un apostol 
Cezar; dar Sfîntul Pavel, scriind din Roma către Filipeni (4, 22), pomeneşte de casa 
cezarului Nero, care atunci împărățea în Roma (54-68), iar nu de vreun ucenic al 
Domnului anume Cezar, precum despre aceasta scriu sfinții învățători, Sfîntul loan 
Gură de Aur şi Sfîntul Teodoret. Cel dintîi zice: "l-am îndemnat şi i-am întărit, 
arătîndu-le că propovăduirea s-a atins şi de casa împărătească; pentru că dacă cei ce 
erau în casele împărătești toate le-au defăimat pentru Împăratul ceresc, mult mai ales 
li se cădea lor, Fihpenilor, s-o facă”. Celălalt, Sfintul Teodoret, zicea: "Prea multă 
mîngiiere le-a adus, cînd le-a spus că şi în palatele împărăteşti stăpîneşte 
dumnezeiasca Evanghelie şi pe casnicii necuratului împărat îi aduce la viață". Așa 
tîlcuiesc aceşti sfinți învăţători cuvintele apostolului, care pomenesc de Cezar în 
Epistola către Filipeni, la sfîrşitul acestora, zicînd: Închină-se vouă toți sfinţii şi mai 
ales cei din casa Cezarului. Darul Domnului nostru lisus Hristos cu voi toţi. Amin 
(4, 22-23). 


10. CUVIOSUL TEOCTIST DIN SICILIA 


În Prolog, aici, în locul acestui Teoctist, s-a pus Cuviosul Teoctist, care se 
cinstește în septembrie, ziua a treia, pustnicul cel împreună cu Sfîntul marele Eftimie 
din Palestina, din Mineiul cel nou. Asemenea şi sinaxarul lunilor arată că în această 
zi se cinsteşte Teoctist cel din Sicilia, iar nu cel din Palestina. 


11. SFÎNTUL MUCENIC ZOSIMA 
(4 IANUARIE) 


Sfîntul Mucenic Zosima, monahul cel din Cilicia, în pustie a locuit cu fiarele. 
Iar Dometian ighemonul, prinzîndu-l, pentru Hristos l-a chinuit şi a făcut pe Atanasie 
Comentarisie să creadă în Hristos. Pentru că, chinuindu-se Sfîntul Zosima, un leu din 
pustie a alergat la privelişte şi cu glas omenesc a grăit, înfricoşînd pe toți. 


Văzînd aceasta, Atanasie a cunoscut puterea lui Hristos, a unuia adevăratului 
Dumnezeu, şi a crezut în el. Deci, amîndoi s-au sfîrşit în munţi, unde o piatră, 
despicîndu-se şi intrînd într-însa, şi-au dat sufletele Domnului. 


12. PĂTIMIREA SFINȚILOR MUCENICI TEOPEMPT ŞI TEONA 
(5 IANUARIE) 


Împăratul Dioclețian (284-305), în anul întîi al prigonirii ce s-a făcut de dînsul 
asupra creștinilor, mergînd de la Roma, a intrat în cetatea Nicomidiei, unde a făcut 
mulți idoli şi s-a închinat lor; după cîteva zile, a fost prins înaintea cetății omul lui 
Dumnezeu, episcopul Teopempt, care a pătimit la începutul prigonirii făcută de 
marele păgîn Dioclețian, și fiind adus înaintea împăratului, a zis: "Nu sînt dumnezei 
acei idoli de argint, de aur, de lemn sau de piatră, cărora tu te închini, pentru că nu 
pot nici să sufle, nici să grăiască, nici să facă ceva bine sau rău. Dumnezeul cel ceresc, 
Atotputernicul, a făcut cerul, pămîntul şi marea, precum şi toate cele ce sînt într- 
însele". 


Acestea şi multe altele grăindu-le sfîntul despre credința creștinească, s-a 
supărat împăratul şi i-a zis: "Nu te-am chemat să vorbeşti multe cuvinte, ci ca îndată 
să încetezi vorba şi să aduci jertfă zeului Apolon". Sfîntul Teopempt a răspuns: "Unor 
zei ca aceştia eu niciodată nu voi aduce jertfă, nici mă voi teme de chinurile tale, căci 
este scris: Nu vă temeți de cei ce ucid trupul, iar sufletul nu pot să-l ucidă. lar tu, 
avînd putere asupra trupului meu, fă ceea ce voieşti”. 


Atunci împăratul a poruncit să fie ars în cuptor episcopul, de viu. Deci, ostașii 
au aprins cuptorul de dimineaţa pînă la amiază, şi sfîntul episcop a zis către dînșii: 
"Să încetaţi puţin şi eu voi arăta puterea Domnului Dumnezeului meu, pentru al Cărui 
sfint nume se încinge acel cuptor, spre a mă pierde". Zicînd aceasta, s-a aruncat în 
cuptorul cel foarte aprins şi a şezut în mijlocul lui, iar aceia s-au dus, crezînd că el va 
arde şi va pieri îndată. Dar la miezul nopții, ieşind sfîntul bărbat din cuptor şi intrînd 
în casă la împăratul, deschizîndu-se toate uşile singure, l-a deşteptat şi i-a zis: "Eu 
sînt Teopempt, episcopul, omul lui lisus Hristos, pentru că n-am murit, după cum tu 
ai poruncit ca să mă omoare şi iată că sînt viu”. Zicînd acestea, s-a dus iarăşi în 
cuptor; iar împăratul, văzîndu-l pe sfîntul şi auzind cuvintele lui, s-a înspăimîntat şi 
a rămas ca un mut, de frica cea mare. A doua zi, chemînd pe ostașii săi, le-a zis: "Aţi 
aruncat pe creştinul acela în cuptorul cel ars, unde v-am poruncit?” Ostaşii au 
răspuns: "Am făcut, stăpîne, precum ne-ai poruncit; l-am aruncat Și, arzînd, a murit 
ieri”. 


Atunci Dioclețian a pornit cu ostaşii săi şi s-a oprit înaintea cuptorului, dar a 
auzit pe sfîntul episcop, cîntînd şi binecuvîntînd pe Dumnezeu în mijlocul cuptorului 
celui arzînd, și s-a mirat foarte mult. 


leşind sfîntul din cuptor nevătămat, împăratul a zis către cei de față: "Vedeţi 
ce putere are vraja creştinească; căci am auzit că în numele unui lisus îşi săvîrşesc 
farmecele lor”. Deci a poruncit ca în acelaşi ceas să prindă un cîine şi să-l arunce în 
cuptor, vrînd să vadă dacă nu va arde cîinele, precum n-a ars episcopul cu minune; 
dar îndată a ars cîinele. Văzînd aceasta împăratul, a zis către omul lui Dumnezeu: 
"Voi pune asupra ta mai multe chinuri, ca asupra unui necurat, de vreme ce te-am 
cunoscut că eşti înşelător şi vrăţitor”. Și a poruncit ca într-o temniţă să fie închis, fără 
a 1 se da nici pîine, nici apă, pînă în ziua în care avea să-l judece înaintea poporului; 


şi a petrecut omul lui Dumnezeu douăzeci şi două de zile în această temniță, fără 
hrană şi băutură, întărindu-se de Dumnezeu. 


După trecerea acestor zile, împăratul a poruncit ostașilor săi să meargă ca să 
cerceteze dacă se află încă în viaţă creștinul acela. Ostaşii, mergînd la închisoare, l- 
au găsit viu şi cu faţa veselă, ospătat ca la o masă împărătească; apoi s-a supărat 
Dioclețian şi a scos din temniţă pe fericitul episcop şi, rupîndu-şi hainele de pe dînsul, 
a bătut din palme, zicînd: "Veniţi şi vedeţi vraja creștinească". Iar fericitul episcop a 
zis: "Pînă cînd, ticălosule, ai inima închisă, şi nu cunoşti pe Dumnezeul cel adevărat, 
în Care eu cred? Acela mi-a dat mie putere şi tărie. Cîtă vreme te voi birui, voi socoti 
nimic toate chinurile”. 


Împăratul, auzind de toate acestea, a poruncit să-i scoată ochiul cel drept şi să- 
| puie în mîna lui cea dreaptă, și astfel să-l ducă iarăși în temniță. Acolo, rugîndu-se 
sfîntul, o lumină mare a strălucit în întuneric şi îndată ochiul său s-a deschis, fiind 
întreg şi sănătos ca şi celălalt. De acest lucru înştiinţindu-se împăratul şi văzîndu-l, 
s-a miîniat mai mult și a zis: "Mă jur pe împărăţia Romei și pe marele Apolon, că 
nicidecum nu mă voi odihni pînă ce nu voi chema mai întîi pe cel mai puternic 
vrăjitor, care va putea să-ți risipească toate meşteşugurile şi farmecele tale". Aceasta 
zicînd, iarăşi a poruncit să-l ducă în temniţă. A trimis apoi scrisorile sale în toate 
părțile stăpînirii, că, dacă se va afla vreun vrăjitor, care să poată risipi farmecele 
creştineşti, să vină la dînsul degrabă şi să ia multe daruri şi mare cinste. Deci a venit 
un vrăjitor, anume Teona, care stînd înaintea lui Dioclețian, a zis: "După porunca 
voastră împărătească, am venit ca mai degrabă să dezleg creştineştile farmece, căci 
nu se va afla în mine nedreptate înaintea ta”. 


Aceasta auzind împăratul, s-a bucurat și a zis: "Este la mine în temniţă un boier 
creştin, ale cărui farmece de le vei dezlega, mare cinste vei lua”. Teona i-a zis: "Să 
facă creştinul acela vreo putere înaintea mea şi eu voi risipi toate lucrările lui”. 


Deci, veselindu-se împăratul de niște cuvinte ca acestea, a zis către dînsul: "Eu 
aş vol ca de la tine mai întîi să văd vreun semn". Teona i-a zis: "Să se aducă aici un 
bou mai sălbatic”. Acela fiind adus, Teona a şoput nişte cuvinte în urechile boului şi 
îndată boul a crăpat în două şi fiecare parte era deosebită. 


Atunci mirîndu-se împăratul, a zis: "Cu adevărat tu ești destoinic pentru 
risipirea farmecelor creştineşti". Teona vrăjitorul a zis către împărat: "A şteaptă puțin 
şi vei cunoaște prin minune lucrul ce s-a făcut, împărate". Aceasta zicînd, a poruncit 
ca să-i aducă un cîntar şi a pus în el acele părți ale boului, umflîndu-se amîndouă 
deopotrivă. 


Deci a poruncit Dioclețian ca să aducă înaintea sa pe Sfîntul Teopempt, 
episcopul, şi, punîndu-l împotriva vrăjitorului, a zis către dînsul: "Ştiindu-te că eşti 
înşelător şi vrăjitor, am chemat acest fermecător din părțile Egiptului, voind să 
cunosc cine din voi este mai puternic în fermecătorii”. 


Atunci Teona a zis către episcop: "Două meşteşuguri ale farmecelor voi săvîrși 
acum asupra ta şi de nu te vor vătăma, voi crede şi eu în Dumnezeul tău". Deci, făcînd 
două turte din făină fermecată, i-a dat episcopului să mănînce; iar el, luînd, le-a 
mîncat şi s-au îndulcit în gura lui ca mierea, cu nimic vătămîndu-l. 


Văzînd aceea Teona, s-a mirat ŞI a zis: "Incă un meșteşug de farmece minunat 
Vol săvîrşi asupra ta şi de nu te va vătăma, voi crede în Dumnezeul tău”. 


Luînd un pahar de apă, a pus într-însul o iarbă aducătoare de moarte şi a 
chemat numele celor mai puternici diavoli, ca mai puternică să-i fie otrava, apoi a 
dat-o sfîntului să bea; el bînd-o, a rămas nevătămat. 


Teona, căzînd la picioarele episcopului, a zis: "Sînt creştin și mă închin Celui 
răstignit”. Împăratul auzind aceasta, s-a tulburat foarte şi a strigat, zicînd: "Mari sînt 
facerile de minuni ale creştinilor, care se fac cu vrăji”. Deci, a poruncit să-i ducă în 
temniță, unde sfîntul episcop învăţind credinţa pe Teona, l-a numit Sinesie, adică 
"plin de înțelegere", de vreme ce a înţeles cu inimă curată și a cunoscut pe Hristos 
Dumnezeu; apoi l-a botezat acolo. 


A doua zi împăratul a poruncit ca pe sfîntul episcop să-l aducă înaintea sa şi, 
plecîndu-şi grumajii, a zis către dînsul: "Bucură-te, învățătorule al vrăjitorilor", şi-l 
sfătuia cu cuvinte multe spre păgînătatea elinească. 


Nevrînd sfîntul să jertfească zeilor, împăratul a poruncit să-l întindă pe pămînt, 
cu fața în sus şi de patru lemne să-l lege de mîini şi de picioare, apoi să aducă o 
bucată mare de piatră dintr-un stîlp sfărîmat, pe care abia opt oameni puteau s-o ducă 
şi s-o pună pe pîntecele sfîntului. Dar rugîndu-se sfîntul episcop rugîndu-se, îndată 
acea piatră ce era pe pîntece, singură ridicîndu-se, s-a aruncat de la dînsul departe, 
ca de 15 coți. 


Atunci Dioclețian a poruncit să-l spînzure de picioare, cu capul în jos şi altă 
piatră grea să-i spînzure de grumaji; deci a lăsat pe sfîntul spînzurat de dimineaţă 
pînă la al treilea ceas din zi. Apoi a poruncit să taie funia cu care sfîntul era spînzurat 
de picioare, ca astfel, deodată căzînd şi capul sfărîmîndu-şi de greutatea pietrei, iar 
grumajii rupîndu-şi, să se sfirşească. Aceasta făcîndu-se, sfîntul episcop, cu puterea 
lui Dumnezeu, a stat drept pe picioarele sale. 


După aceasta tiranul a dat asupra lui hotărîre de moarte, pe care sfîntul cu 
bucurie a primit-o şi cu glas mare a grăit: "Bine este cuvîntat Dumnezeu şi Tatăl 
Domnului lisus Hristos, Care m-a învrednicit să ajung această zi, pe care în toată 
vremea o doream; deci mă rog, Ţie, Doamne, pomeneşte-mă și în acest ceas". Zicînd 
aceasta, şi-a plecat genunchii şi i-au tăiat capul, săvîrşindu-se în pace și în 
mărturisirea Sfintei Treimi. 


După aceea a poruncit împăratul ca să aducă înaintea sa pe Teona vrăjitorul, 
care crezuse în Hristos şi după ce n-a putut nici cu îmbunări, nici cu îngroziri să-l 
înduplece la jertfele idoleşti, a poruncit să-l arunce într-o groapă adîncă, să-l astupe 
cu țărînă, apoi a adus cai ca să calce pe sfînt în groapă. Astfel, Sfintul Teona 
astupîndu-se cu țărînă şi de picioarele cailor mult călcîndu-se, a trecut către Domnul. 


Deci Sfinţii Mucenici Teopempt episcopul şi Teona, zis Sinesie, şi-au săvîrşit 
nevoințele lor cele muceniceşti de la Dioclețian împăratul, în Nicomidia; împărățind 
peste toți Domnul nostru Iisus Hristos, Căruia, împreună cu Tatăl şi cu Sfîntul Duh, 
1 se cuvine slava, în veci. Amin. 

13. VIAŢA MAICII NOASTRE SINCLITICHIA O 
(5 IANUARIE) 


Cea numită cu numele Sinclitichia a fost din Macedonia. Auzind strămoşii ei 
despre iubirea de Dumnezeu şi credința în Hristos, ce se răspîndise în cetatea 
alexandrinilor, s-au dus acolo. Ajungînd în acea cetate şi aflînd faptele mai mari decît 
vestea, au fost primiţi cu prietenească dragoste. Ei nu se bucurau de mulțimea 


poporului, nici de mărimea caselor, ci mai mult de credinţa şi dragostea cea 
adevărată, care erau mai prejos în patria lor. 


Fericita Sinclitichia era nu numai cu neamul vestită; dar era împodobită şi cu 
celelalte calități care în viaţă se socotesc veselitoare. Ea avea o soră şi doi fraţi de un 
cuget cu dînsa, avînd şi ei viață cinstită, dintre care unul, fiind în vîrstă copilărească, 
a răposat; iar celălalt, ajungînd la 25 de ani, era îndemnat de părinţi la căsătorie. Însă 
pregătindu-se toate cele de veselie şi săvîrșindu-se lucrurile cele după obicei, tînărul 
a zburat ca o pasăre din laţuri, făcînd schimb, în locul miresei pămînteşti, cu soborul 
cel fără prihană al sfinților. 


Sora lui, fiind încă în braţele părinteşti, îşi împodobea sufletul cu iubirea de 
Dumnezeu, iar purtările de grijă ale trupului le avea numai cît se cuvenea firii; ea era 
curată şi la chip prea frumoasă, încît mulţi logodnici s-au apropiat de dînsa; pe de o 
parte bucurîndu-se de zestre, iar pe de alta gîndindu-se la neamul părinților şi, pe 
lîngă acestea, aprinzîndu-se şi de frumuseţea fecioarei. 


Deci, părinții îndemnau pe tînără spre nuntă, silind-o spre aceasta, ca prin ea 
să nu li se stingă neamul. Înţeleapta fecioară nicidecum nu se învoia cu asemenea 
sfaturi ale părinților, ci mai vîrtos, cu cît auzea de nuntă lumească, cu atît privea la 
cea dumnezeiască. Pe mulți logodnici trecînd cu vederea, ea îşi îndrepta ochiul la 
Mirele ceresc. 


Ea era o adevărată ucenică a fericitei Tecla, urmînd aceleia întru învățături; 
pentru că amîndurora Hristos le era logodnic și acelaşi Pavel era aducător de Mire al 
amîndurora. Nici o altă cale din oraș nu cunoștea, decît pe a bisericii. Însuşi David 
spune despre amîndouă în cîntările cele cinstite și dumnezeieşti; pentru că în 
chimvale bine răsunătoare se veseleau sufletele lor cele încredințate lui Dumnezeu, 
în timpane şi psaltiri cu zece strune trimiteau ele în sus cîntarea cea desăvirșită. Chiar 
Mariam, pentru aceste fecioare, aducînd înainte cuvintele, zice: "Să cîntăm 
Domnului, căci cu mărire S-a preamărit". lar mîncările dumnezeieştii nunți sînt de 
obşte celor ce se ospătează, căci zice: Gustaţi și vedeţi că bun este Domnul. Ţesătura 
îmbrăcămintelor de mireasă le era totuna, deoarece: Cîţi în Hristos s-au botezat, în 
Hristos s-au și îmbrăcat. 


Deci, la fel le era lor dragostea către Domnul, pentru că de aceleaşi dăruiri se 
învredniceau. Încă şi cu nevoinţele se întreceau, pentru că mucenicia fericitei Tecla 
o ştiau toți, cum s-a nevoit prin foc şi fiare sălbatice. Apoi nici ostenelile acestei 
îmbunătățite nu trebuie a se tăinui; pentru că, dacă Unul era Mîntuitorul lor Cel dorit, 
apoi tot un vrăjmaş li se rînduia lor, adică diavolul. 


Tecla socotea chinurile mai uşoare, pentru că ea surpase toată răutatea 
vrăjmașului; iar către Sinclitichia se arată mai uşor răutatea lui, pornindu-se prin 
uneltirile sale cele pierzătoare. Ţesătura cea aleasă a hainei nu a înşelat ochiul ei, nici 
strălucirile cele de multe feluri ale pietrelor de mult preţ. Chimvalul nu a amăgit 


auzul ei, nici fluierul n-a putut întoarce tăria sufletului ei. N-au înduplecat-o lacrimile 
părinților, nici vreo altă dojenire a rudeniilor, ci, avînd gîndul ca un diamant, și-a 
abătut în lături mintea sa. 


Ca pe nişte ferestre toate simțirile sale închizîndu-le, vorbea cu Mirele său, 
zicînd cuvîntul acela: "Precum sînt eu, aşa și nepotul meu". Dacă-i veneau vorbe 
frumoase, fugea de acestea în cămările cele mai dinlăuntru ale sufletului, aducîndu- 
se pe sine Domnului; iar cînd i se dădeau sfaturi folositoare, toată mintea sa o avea 
în primirea celor zise. 


Postirea o avea așa de iubită, încît nimic nu-i era mai drag; pentru că o socotea 
păzitoare şi temelia celorlalte. Dacă avea nevoie cîndva să mănînce, afară de vremea 
cea obişnuită, ea făcea împotriva celor ce mănîncă. Se îngălbenea de nemîncare și 
trupul ei era subțire, din pricina hranei puţine. Deci, fericita aceasta cugeta cele zise 
de Apostol: Cu cit omul nostru din afară se strică, cu atit cel dinlăuntru se înnoieşte. 


Astfel se străduia, tăinuindu-se de mulți. Cînd părinţii s-au dus din viaţa 
aceasta, învăţindu-se mai mult cu înţelepciunea, a luat şi pe sora sa cu sine, pentru că 
era lipsită de vedere; apoi s-au depărtat de casele părinteşti și s-au dus la o curte a 
unei rudenii a sa, ce era mutată din cetate. După aceea, vînzînd toată avuţia rămasă 
şi împărțind-o săracilor, a rugat pe unii din preoţi a-i tăia părul; de atunci toată 
împodobirea a lepădat-o, pentru că este obiceiul la femei a socoti părul ca podoabă. 
Acesta era semn de a face sufletul ei curat. 


De atunci s-a învrednicit de întîia numire feciorească, adică de călugărie; iar 
toată averea sa împărțind-o săracilor, zicea: "De mare cinste m-am învrednicit, încît 
nu sînt vrednică a mulțumi Celui ce mi-a dăruit acestea. Dacă pentru toate lucrurile 
din afară oamenii risipesc toată avuţia lor, cu atît mai vîrtos, eu învrednicindu-mă de 
acest dar, nu se cădea oare ca odată cu averea a da şi trupul? Toate sînt ale Domnului; 
pentru că al Domnului e pămîntul şi plinirea lui”. Prin aceste cuvinte, adică prin 
smerita cugetare, se liniştea, pentru care cu mult mai înainte în ogrăzile părintești se 
arăta foarte vrednică şi iscusită, căci într-însa se înmulțea floarea nevoinţei şi a 
faptelor bune. 


Cei care fără iscusință şi fără socotire s-au apropiat de această taină 
dumnezeiască (călugăria) au pierdut ceea ce căutau, neprivind mai departe la faptele 
lor. Precum cei ce călătoresc se îngrijesc mai întîi de merinde, tot asemenea şi 
aceasta, îngrijindu-se mai înainte de oarecare merinde, fără temere mergea spre cele 
de sus; pentru că, strîngînd mai înainte cele trebuincioase pentru săvîrşirea casei, 
punea temelia bună. Dar facerea caselor se urmează după plan, din materiile cele din 
afară; iar Sinclitichia a făcut împotrivă, pentru că nu aduna materiile cele din afară, 
ci mai vîrtos pe cele dinlăuntru. Banii săi dîndu-i săracilor, părăsind mînia și 
pomenirea de rău, şi izgonind zavistia şi mărirea deșartă, şi-a zidit casa pe piatra al 
cărei turn este vestit, iar casa neînviforată. 


Ca să nu zic multe, ea covîrşea prin începuturi bune şi pe cele ce aveau 
deprinderea vieții monahiceşti. Precum copiii cei isteţi, fiind încă la începutul cărții, 
se întrec cu cei în vîrstă, care sînt de mai mult timp pe lîngă dascăli, aşa şi aceasta, 
arzînd cu duhul, întrecea pe celelalte. 


Deci, viaţa ei cea pustnicească nu o putem spune, de vreme ce nimănui nu da 
vole a se face privitor, dar nici nu voia a fi cineva propovăduitor al vitejiilor ei. Cînd 
voia să facă bine, se îngrijea de ascunderea acestuia; iar aceasta nu o făcea pentru 
laudă, ci fund întărită de darul ceresc; pentru că avea în minte acel grai dumnezeiesc, 
care zice: Să nu ştie stinga ce face dreapta. 


Astfel tăinuindu-se, săvîrşea cele cuviincioase făgăduinţei. lar din vîrsta cea 
dintîi şi pînă la cea desăvîrşită, se ferea nu numai de întîlnirea cu vreun bărbat, dar 
fugea de multe ori şi de cele de un neam cu dînsa. Aceasta o făcea pentru două lucruri: 
ori ca să nu se laude pentru covîrşirea pustniciei, ori ca să nu se sustragă de la fapta 
bună pentru trebuinţa trupească. Așa gonea biîntuielile cele dintii ale sufletului, 
neiertîndu-l a se da înapoi pentru faptele cele trupeşti, ci, ca pe un copac stufos, curăța 
împrejur crengile sale neroditoare. Odraslele cele spinoase ale patimilor le 
dezrădăcina prin postire şi rugăciune. Apoi tot trupul său îl supunea la multe osteneli 
şi se îndestula cu puţină pîine şi apă. 


Cînd războiul vrăjmaşului se ridica, mai întîi pe Stăpînul său Îl chema la 
rugăciune, spre a lupta împreună. Apoi îndată cu rugămintea, Domnul era de faţă și 
fugea războiul. Cînd de multe ori vrăjmașul zăbovea la luptă şi Domnul nu chinuia 
pe războinic, creştea prin aceasta iscusința sufletului celui îmbunătățit, fiind ca o 
adăugire a darurilor, şi mai mult se întărea de biruință asupra vrăjmașului. 


Sinclitichia nu numai că se îndestula cu puţină trebuinţă a hainelor, ci şi de 
ospătările cele de dezmierdare se lepăda; căci pîine de tărîțe mînca, iar apă de multe 
ori nici nu lua şi se culca jos pînă la o vreme oarecare. Deci, pînă înceta războiul, 
avea nişte arme ca acestea, cu rugăciunea era îmbrăcată, iar coiful ei era din credință, 
pornită din nădejde şi dragoste. Credinţa mergea mai înainte, strîngînd toate 
încheieturile sufletului ei; după aceea venea și milostenia. 


Prin această biruinţă îndepărta vrăjmașul şi ea se uşura în pustnicia cea aspră. 
Aceasta o făcea ca nu deodată să se dezlege de mădularele trupului, pentru că acesta 
ar fi fost ceasul biruinței;, căci armele căzînd, care mai este nădejdea ostaşului în 
război? Unii fără măsură şi fără cercetare, înfrînîndu-se cu ajunare, şi-au adus rănire 
de moarte; şi, lăsînd împotrivirea contra luptătorului, pe dînşii s-au nenorocit. 


Sinclitichia însă nu făcea astfel, ci toate cu deslușire le făcea şi cu vrăjmașul 
se lupta prin rugăciuni şi pustnicie, iar în conducerea corăbiei sale purta grija de trup; 
pentru că şi cei ce plutesc, ajungîndu-i iarna şi viforul, rămîn nemîncaţi, punînd tot 
meșteșugul lor împotriva primejdiei; iar cînd şi-ar dobîndi viaţa, atunci pentru a doua 
scăpare se îngrijesc. 


Apoi, avînd odihnă puţină, nu sînt fără griji, spre alinarea furtunii, nici de 
somn adînc nu se ţin, gîndind asupra celor trecute, precum şi asupra celor ce vor să 
fie, căci, deşi iarna şi furtuna au încetat, marea nu s-a împuținat, şi dacă a trecut a 
doua primejdie, a treia poate să vină. Şi dacă cele întîmplate s-au dus, cele ce pot 
veni sînt ca de față. Deci aşa se petrecea cu Sinclitichia. Deşi duhul poftei l-a izgonit, 
dar ceea ce-l stăpînește pe acesta nu era departe. Drept aceea se cade necontenit a ne 
ruga, pentru nestatornicia mării şi pentru sărătura răutăţii vrăjmaşului. 


Fericita, ştiind cu dinadinsul viforul de faţă al vieţii şi văzînd furtunile 
valurilor, cu osîrdie ocîrmuia corabia sa, prin dreapta credinţă în Dumnezeu; pentru 
că aceasta o scotea neînviforată la limanul cel de mîntuire, avînd ca ancoră întemeiată 
credinţa în Hristos. Viaţa ei apostolească o petrecea în credinţă şi sărăcie. 


Strălucind prin credință şi smerită cugetare, a săvirşit această faptă de 
mîntuire; căci a călcat pe aspidă şi pe vasilisc şi peste toată puterea vrăjmaşului, cum 
zice Scriptura. Ea ştia că cine a fost slugă bună şi credincioasă, deşi peste puţin a fost 
credincios, peste multe avea să fie pus. A ţinut piept războiului celui materialnic 
împotriva celui nematerialnic şi s-a făcut steag de biruință. Cunoască dar toţi 
mărimea credinţei sale, a zis Pavel, adică începători şi stăpînitorii. Pentru că, biruind 
puterile cele potrivnice, a cîştigat pe cele bune. Deci, astfel deosebindu-se, era 
săvîrşitoare a faptelor celor bune. 


Vremea mergînd înainte şi faptele ei bune înflorind, mireasma ostenelilor ei 
cele preamărite se ducea la mulți. Pentru că nu este, cum zice Sfînta Evanghelie, 
lucru ascuns care să nu fie arătat; căci ştie Dumnezeu pe cei ce-L iubesc pe EI, şi a-i 
vesti spre îndreptarea celor ce aud. Deci, atunci, prin voia lui Dumnezeu, au început 
unele a veni la dînsa, spre a le vorbi. Pentru că prin cuvinte se cunoşteau faptele vieții 
ei şi mai mult se apropiau, vrînd a se folosi. 


Acelea o întrebau pe dînsa, zicînd: "Cum putem a ne mîntui?" lar ea, oftînd 
greu şi multe lacrimi vărsînd, nu le răspundea. Apoi cele ce se adunaseră o sileau pe 
dînsa a spune măririle lui Dumnezeu. Fiind rugată mult, fericita Sinclitichia, după 
multă vreme, cu glas smerit, a spus graiul acela al Scripturii: Nu sili pe sărac, pentru 
că este scăpătat. 


Cele de faţă, primind graiul, mai mult o întrebau, apoi prin graiurile Scripturii 
ziceau către dînsa: În dar ai luat, în dar dă; şi vezi să nu plăteşti pedeapsa celui ce a 
ascuns talantul. Ea a zis către dînsele: "Ce vorbiţi astfel pentru mine, păcătoasa, ca 
şi cum eu fac ceva? De obşte avem învățător pe Domnul și din aceleaşi izvoare 
scoatem apele cele duhovnicești. Apoi ne hrănim din același lapte al Așezămîntului 
celui vechi şi al celui nou". lar ele către dînsa ziceau: "Știm și noi că una este 
învățătura noastră, Scriptura şi același este Dascălul; dar tu prin sîrguință ai sporit în 
faptele cele bune şi cele ce s-au făcut de tine prin deprinderea bunătăților trebuie a 
sluji ca rînduială celor tinere, pentru că şi Dascălul nostru Cel de obşte aceasta 
poruncește”. 


Fericita, auzind aceasta, plîngea ca pruncii, însă cele adunate o rugau a înceta 
de plîns. După ce s-a liniştit, au început iarăşi a o ruga, iar ea, milostivindu-se şi 
cunoscînd că cele zise nu-i aduc ei laudă, ci celor de faţă le aduc folos, a început a 
zice către dînsele astfel: "Fiicelor, toți şi toate ştim a ne mîntui, dar pentru a noastră 
nepăsare, ne lipsim de mîntuire. Se cade mai întîi a păzi cele cunoscute prin darul 
Domnului, adică acestea: Să iubeşti pe Domnul Dumnezeul tău din toată virtutea ta, 
şi pe aproapele tău ca pe tine însuţi. 


Aici este începutul legii şi împlinirea darului. Scurtă este glăsuirea cuvîntului, 
dar multă şi nemărginită este puterea ce iese din acestea; căci toate cele de suflet 
folositoare, de acestea atîrnă. Chiar şi Pavel mărturiseşte, zicînd: Dragostea este 
sfîrșitul legii. Deci oamenii de treabă care vor spune că, după darul duhului, sînt din 
dragoste şi cu dînsa sfîrşesc; atunci mîntuirea aceasta este, adică dragostea cea curată. 


Se cade a adăuga şi aceasta ca urmare a dragostei, adică: "Fiecare din noi 
cunoscînd ceea ce este, să dorească cele mai mari”. Dar ele nu se dumireau la cele 
zise şi iarăşi o întrebau. Iar ea le-a zis: "Ştiţi pilda din Evanghelie despre sămînța 
care a dat una o sută, alta șaizeci, şi alta treizeci. Deci suta este cinul nostru 
călugăresc, şasezecimea este ceata celor înfrînaţi, iar treizecimea a celor ce viețuiesc 
cumpătat. Adică bine este a trece de la cele treizeci spre cele şaizeci şi de la cele de 
şaizeci spre cele de o sută. Pentru că de la cele mai mici la cele mai mari este bine a 
spori; iar a merge de la cele mai mari spre cele mai mici nu este fără primejdie; pentru 
că cel ce o dată s-a plecat spre cele rele, nici întru cele mai puţine nu poate sta, ci ca 
într-un fund de pieire se coboară. Deci, făgăduind cineva feciorie, pricinuieşte păcate 
de nu se va păzi. lar dacă vom vieţui cumpătat, măcar de cele treizeci ne vom 
învrednici. 


Deci, cunoscut să vă fie că tot gîndul rău vine de la vrăjmaş; căci cel ce merge 
de la cele mai mari spre cele mai mici, se răneşte de cel potrivnic. Pentru că cel care 
face aceasta, se judecă ca un ostaş fugar şi nu se învredniceşte de iertare. Căci, dacă 
a fugit de făgăduială, ia pedeapsă. Deci se cade, precum mai înainte am zis, a păși 
înainte de la cele mai mici spre cele mai mari. Aceasta o învaţă şi apostolul, zicînd: 
Cele din urmă uitind, la cele dinainte priviţi. Asttel se cade, ca cei ce au suta, pe 
aceasta a o păstra şi a nu o da înapoi. Pentru că se zice: Cind veţi împlini toate, ziceți 
atunci în sine că sintem robi netrebnici. Deci se cade ca noi cele ce am ales cinul 
acesta, să păzim cumpătarea mai mult decît cele din lume; pentru că acelea se uită cu 
necuviință şi rîd fără rînduială. lar noi şi de acestea lăsîndu-ne, să ne suim mai sus 
spre faptele cele bune. Din ochi să scoatem nălucirea cea deşartă; căci Scriptura zice: 
Ochii tăi să vadă cele drepte. lar limba să o oprim de la nişte păcătuiri ca acestea. 
Pentru că este necuvios a rosti graiuri urite; şi nu numai de a spune cele deşarte, se 
cade a ne lăsa, ci şi de a le auzi. 


Acestea sînt cu putinţă a le păzi, dacă nu vom ieşi des în lume. Pentru că prin 
simțurile noastre, deşi nu voim, intră furii. Cum poate casa a nu se înnegri, venind 
fum din afară şi ferestrele fiind deschise? Deci se cuvine a părăsi mergerile la tîrg, 


pentru că grea vătămare va fi nouă a privi pe uliţe. lar cînd ne vom închide, nici acolo 
nu trebuie să fim fără grijă, ci a priveghea; pentru că s-a scris: Privegheați. 


Cu cît ne întemeiem că avem întreaga înțelepciune, pe atît ne adunăm gînduri 
deşarte. Căci cel ce zice cunoştinţă, zice durere; pentru că pe cît sporesc sîrguințele, 
pe atît avem necazuri. Dacă biruieşti desfrînarea, atunci vrăjmașul îţi pune în minte 
alte gînduri. Deci, se cade a nu ne învoi cu nălucirile, căci s-a scris: "Dacă duhul 
celui ce stăpîneşte se va sui peste tine, locul tău de luptă să nu-l lași; pentru că 
învoirea cu gîndurile este deopotrivă cu desfrînarea lumească. Cei puternici cu putere 
vor fi certați. Deci, mare este nevoința contra duhului desfrînării; pentru că acesta 
este capul vrăjmașşului răutății şi al pieirii, despre care fericitul lov zicea către diavol: 
"Cel ce ai putere peste plăcerea pîntecelui". 


Deci, prin multe măiestrii, diavolul se porneşte asupra oamenilor iubitori de 
Hristos. A rănit pînă şi monahi care fugeau de tot felul de chipuri, dar i-a amăgit prin 
vorbă cucernică; pentru că acesta este lucrul vrăjmașului: îmbrăcîndu-se în cele 
străine, pe furiş vrea să înşele. Arată grăunțe de grîu şi pune sub dînsul cursă. Ni se 
pare că şi Domnul pentru aceasta zice: Ei vin la voi în îmbrăcăminte de oi, iar pe 
dinăuntru sînt lupi răpitori. 


Deci, ce vom face? Să ne facem înţelepţi ca şerpii şi blînzi ca porumbeii, avînd 
gînd bun împotriva cursei lui, spre a nu ne birui pornirile diavolului; căci blindeţea 
porumbelului arată curățirea faptei. Orice lucru bun se săvirșeşte cu fuga de cel rău. 
Dar cum vom fugi de ceea ce nu ştim? Deci se cade a ne păzi de reaua măiestrie a 
acestuia: Care împrejur umblă, căutînd pe cine să înghită. Trebuie totdeauna a 
priveghea, căci şi vrăjmașul prin lucrurile cele din afară priveghează, iar prin 
gîndurile cele dinăuntru împilează; dar mai mult pe cele dinăuntru, pentru că noaptea 
ŞI în fiecare zi şi cu meşteșug se apropie. De ce lucru avem trebuinţă la războiul cel 
de față? Este învederat că de pustnicie dureroasă şi de rugăciune curată; şi acestea 
sînt, în scurt, doctoria vindecătoare de tot gîndul. Se cade încă a întrebuința și lucruri 
osebite, spre a goni această vătămare a sufletului. lar dacă se face vreo nălucire prin 
cuvînt deşert, se cade a o pedepsi. Deci, prin nişte gînduri ca acestea, cu cuviinţă este 
a izgoni necurata răutate şi cum un cui scoate pe alt cui, aşa şi pe diavolul. Dar mai 
mult decît toate este a stăpîni pîntecele, pentru că numai astfel va fi cu putință a 
înfrîna şi dezmierdările de tot felul. 


Deci, fericita Sinclitichia era ca la un ospăț dumnezeiesc al celor de faţă; 
pentru că din paharul înţelepciunii se înveseleau, dîndu-le dumnezeiască băutură și 
fiecare dintr-însa primea ceea ce voia. lar una din cele ce se adunaseră o întreba, 
zicînd: "Este o bunătate lipsa?" Iar ea a zis: "Este foarte desăvîrşită bunătate celor ce 
pot, pentru că cele ce rabdă acestea au necaz adesea cu trupul, iar cu sufletul au 
odihnă”. 


Căci precum hainele se spală întorcîndu-se şi călcîndu-se, aşa și sufletul cel 
tare, prin sărăcia cea de bună voie, mai mult se întăreşte; iar cele ce au gîndul mai 


neputincios, prea puţin necăjindu-se, pier ca hainele cele rupte, nesuferind spălătura 
cea bună. Sfîrşitul hainelor este de multe feluri; căci unele se rup şi pier, iar altele se 
înălbesc şi se înnoiesc. Bun odor este lipsa, la bărbatul înţelept; căci este friul 
păcatelor celor cu fapta. 


Se cade dar, negreșit, a se iscusi mai întîi în postire, în culcarea pe Jos şi în 
celelalte fapte şi astfel, a cîştiga această faptă bună; pentru că cei ce nu au făcut astfel, 
ci deodată au gîndit la lepădarea banilor, desăvîrşit s-au robit de regrete. Pentru că 
banii sînt unelte îndulcitoare ale vieţii. Deci, ucide întîi meşteşugul tău, adică lăcomia 
pîntecelui și viaţa cea cu desfătări, și astfel lesne vei putea tăia puterea banilor; că 
cel ce n-a lepădat pe cea dintii, cum va putea da afară pe cea de a doua? 


Pentru aceasta și Mîntuitorul vorbind către bogat, nu deodată îi poruncește 
lepădarea banilor, ci mai întîi îl întreaba dacă a împlinit poruncile legii. La urmă îi 
zice: Du-te, vinde-ţi averile tale şi dă-le săracilor, apoi vino și urmează-Mi. Deci, 
bună este sărăcia pentru deprinderea bunătăţilor. Pentru că, făcînd lepădarea tuturor 
celor de prisos, se îndreptează către Domnul, cum zice acel dumnezeiesc cuvînt: 
Ochii noştri către Tine nădăjduiesc și Tu dai hrană la bună vreme celor ce Te iubesc 
pe Tine. Cei săraci mare folos au, că neavînd mintea spre vistieria cea de pe pămînt, 
privesc la împărăția cerurilor. Săraci socotesc întrebuințarea argintului ca un nimic 
şi-l au numai la hrana de peste zi. Aceștia au temeiul credinței, pentru că Domnul a 
zis către dînşii a nu se îngriji pentru ziua de miine: că păsările cerului nu seamănă, 
nu seceră şi Tatăl cel ceresc le hrăneşte. 


Vrăjmașul se biruieşte mai mult de cei necîştigători, pentru că nu are cu ce să- 
1 vatăme. Ce să facă duhul cel potrivnic? A arde satele? Dar nu sînt. A pierde 
dobitoacele? Nici pe astea nu le au. A se lipsi de copii? Dar nu au. Deci mare 
pedeapsă asupra vrăjmașului și visterie de mult preţ sufletului este lipsa; dar cu cît 
aceasta este minunată şi prea înaltă către fapta bună, pe atît de rea și lesnicioasă la 
răutate este iubirea de argint. Dumnezeiescul Pavel pentru aceasta a zis că a tuturor 
relelor este pricina. Pofta bogăției aduce jurămîntul strîmb, furtişagul, răpirea, 
lăcomia, desfrînarea, zavistia, uciderea, urîciunea de frați, războiul, slujirea de idoli, 
apoi odraslele acestora: fățărnicia, momirea, luarea în rîs; deci pricină a tuturor 
acestora se mărturiseşte iubirea de argint; pentru aceea Apostolul a numit-o mamă a 
tuturor relelor. 


Dumnezeu pedepseşte pe iubitorii de argint. Drept aceea le este nevindecată 
rana. Cel ce nu are nimic, puţine pofteşte, iar dobîndind ceva, mai multe nu pofteşte; 
cel ce are o sută de arginţi și pofteşte o mie, iar aceştia agonisindu-i, merge către 
nemărginire. Astfel, neputînd să cîştige atît, de-a pururea se plîng de sărăcie. 


Iubirea de argint are cu sine de-a pururea zavistia şi aşa strică întîi pe cel ce o 
are. Căci precum viperele născîndu-se, întîi pe mamele lor omoară, mai înainte de a 
mușca pe alții; aşa şi zavistia pe cel ce o are, pe el îl veștejeşte mai înainte de a se 
duce la alţii. Mare lucru este dacă am putea răbda atitea dureri, căutînd argintul cel 


lămurit; căci în multe patimi nevindecate cad vînătorii lumii deşarte. Spargeri de 
corăbii pătimesc, prădătorii îi întîlnesc, pe pămînt cad între tilhari, sufăr furtună şi 
vînturi silnice şi, de multe ori cîştigînd, singuri se socotesc săraci, față de cei ce îi 
zavistuiesc; iar noi nicidecum nu ne gîndim la primejdu ca acestea, pentru cîștigul 
cel adevărat. 


Dacă vom agonisi cît de puţin bine, ne mărim pe noi înşine, fiind pildă 
oamenilor. De multe ori nici fapta n-o scoatem în povestire. Trebuie să punem toată 
sîrguinţa ca să ascundem cîştigul faptelor, iar cele ce povestesc isprăvile lor, să caute 
a spune şi neajunsurile. lar dacă acestea se ascund, ca să nu se prihănească de cei ce 
le aud, cu mult mai vîrtos se cade a le păzi de a le spune pe cele bune, căci, spunîndu- 
le pe acestea, se înstrăinează de Dumnezeu. Precum o comoară arătîndu-se, se 
împuţinează, aşa şi fapta cea bună, făcîndu-se cunoscută şi vădită, se pierde. Şi 
precum ceara se topește de faţa focului, așa și sufletul se slăbeşte de laude. Dacă 
lauda lipseşte de tărie sufletul, negreșit ocara aduce la mărime fapta lui bună: 
bucurați-vă şi vă veseliți cînd vor spune oamenii toată minciuna asupra voastră. Și 
se zice: În necaz m-ai întărit pe mine. Şi iarăşi: Ocară a așteptat sufletul meu. De 
asemenea, altele zeci de mii ca acestea se pot auzi în Sfînta Scriptură. 


Este întristare folositoare şi întristare aducătoare de stricăciune; deci, una este 
a suspina pentru ale sale păcate şi alta pentru necunoştinţa aproapelui; una spre a nu 
cădea din scop, iar alta să se atingă de bunătatea cea desăvîrşită. Deci acestea sînt 
chipurile întristării celei adevărate. lar duhul trîndăviei se cade a-l izgoni prin 
rugăciune mai ales, şi prin cîntare de psalmi. 


ŢȚinîndu-vă de grijile cele bune, nu se cuvine a socoti că este vreun folos în 
viață; căci Scriptura zice: 7ot capul este în durere şi toată inima în întristare; pentru 
că astfel Duhul Sfînt a spus de viața monahicească şi cea lumească. Prin durerea 
capului se înţelege tainic chipul monahicesc; pentru că cel ce domneşte este capul. 
lar despre durere a zis că toată fapta cea bună prin dureri se isprăveşte. Apoi, prin 
întristarea inimii, a arătat chipul cel nestatornic şi înrăutățit al celor lumești. Inima s- 
a numit locuinţă de mînie şi întristare. Deci, să nu fim tîrîţi pe furiș de cuget, 
lăudîndu-ne, că vom avea negrijă de lume. 


Cele din lume nasc cu greu şi cu primejdii şi pătimesc multe la hrănirea de 
lapte şi cu copiii care bolesc; iar toate acestea le rabdă neavînd sfîrşit al durerii. 
Pentru că cei născuți ori se vatămă la trup, ori fiind crescuţi rău, cu vicleșug ucid pe 
cele ce i-au născut. 


Deci, acestea ştiindu-le, să nu ne amăgim de vrăjmașul, ca şi cele ce în lume 
au viaţă slobodă şi fără grijă. Pentru că cele ce nasc prin dureri, se sfirşesc, iar 
nenăscînd, ca niște sterpe şi neroditoare se disprețuiesc. Dar acestea le zic vouă, ca 
să vă întemeiați contra celui potrivnic. Nu tuturor sînt potrivite cele zise, ci numai 
celor ce voiesc viața cea monahicească. Căci, precum la oricare fiinţe nu le prieşte 
aceeaşi hrană, astfel nici tuturor oamenilor nu folosește același cuvînt. 


Nu se cade a pune vin nou în oale vechi. Pentru că într-alt fel se ospătează cei 
plini de cunoştinţă și într-alt chip cei ce gustă din pustnicie, precum şi cei ce sînt 
norociți în lume. Căci precum fiinţele, unele sînt de uscat, altele de apă, iar altele 
zburătoare, la fel şi oamenii. Unii jumătate de viaţă sînt ca cele de uscat, iar alţii caută 
către cele înalte, ca cele zburătoare, iar alții cu apele păcatelor sînt acoperiţi ca peștii. 
Căci am venit, zice Scriptura, în adincurile mării și viforul m-a copleșit. Aceasta este 
firea fiinţelor. Iar noi ca nişte vulturi avînd aripi, să zburăm peste cele mai înalte şi 
să călcăm peste leu şi peste balaur; iar pe cel ce altă dată stăpînea, acum să-l stăpînim. 
Aceasta o vom face dacă toată socoteala minţii noastre o vom aduce Mîntuitorului. 
Însă cu cît noi ne suim către înălţimi, vrăjmaşul ne ispiteşte cu cursele sale. 


Deci, dacă şi către nălucirea cea pămîntească ne pune multe împotrivă, cu atît 
mai vîrtos către Împărăţia cerurilor ne va zavistui. Se cade dar în tot chipul a ne într- 
arma. Precum o corabie uneori se cufundă de multele învăluiri din afară, iar alteori 
prin strîngerea apei se îneacă; aşa şi noi uneori ne pierdem prin păcate, alteori prin 
gîndurile cele dinlăuntru ne prăpădim. 


Deci, se cade a ne feri de lovirile cele din afară ale duhurilor, precum şi de 
necurăţiile cele dinlăuntru ale gîndurilor. Apoi totdeauna se cuvine a priveghea cu 
gîndul. Pentru că vrăjmaşul ca pe o casă vrînd a ne surpa, ori de la temelii aduce 
căderea, ori de la acoperămînt începînd, o strică toată, ori prin ferestre intrînd, întîi 
pe stăpînul casei îl leagă şi astfel robeşte toate. Deci ca o temelie sînt faptele cele 
bune, iar acoperămînt este credinţa, ferestrele sînt simţurile, prin care ne dă război 
vrăjmaşul. 


Drept aceea, se cade a fi cu mulţi ochi acela ce voiește a se mîntui. Pentru că 
nu este loc aici de neîngrijire; căci Sfînta Scriptură zice: Să se păzească cel ce stă, 
să nu cadă. Viaţa noastră s-a numit "mare" de către sfințitul cîntător David. Căci 
părțile mării, unele sînt pietroase şi pline de fiare, iar altele alinate. Deci, noi în partea 
cea alinată a mării părem a înota, iar cei din lume în cea primejdioasă. Adică noi 
înotăm ziua, povăţuindu-ne de soarele dreptăţii, iar aceia noaptea, duşi de 
necunoștință. 


De multe ori omul este în furtună şi în întuneric, dar priveghind, poate a-și 
mîntui caiacul său; iar noi întru alinare prin nepăsare ne cufundăm, lăsînd cîrma 
dreptăţii. Deci, vadă cel ce stă ca să nu cadă, căci cel ce a căzut, o grijă are, ca să se 
scoale; iar cel ce stă, păzească-se ca să nu cadă. 


De multe feluri sînt căderile. Căci cei ce au căzut, s-au lipsit de şedere; iar 
căzînd, nu s-au vătămat. Cel ce stă bine, să nu defaime pe cel căzut, ci să se 
înfricoşeze, ca nu, căzînd, să se pogoare în prăpastia cea mai de jos. Căci nu se poate 
cere ajutor din adîncul puţului, fiindcă strigarea nu se aude. Pentru că zice dreptul: 
Să nu mă înghită pe mine adincul, nici să-și închidă peste mine puţul gura sa. 


Vezi ca şi tu, căzînd jos, să nu te faci mîncarea fiarelor. Cel ce a căzut, nu mai 
închide uşa, iar tu nicidecum să nu adormi, ci de-a pururi să zici cîntarea: Luminează 
Ochii mei, ca nu cumva să adorm întru moarte, ca nu cumva să zică vrăjmaşul meu: 
m-am întărit spre el. Priveghează necurmat din cauza leului care răcneşte. Aceste 
graiuri folosesc nu spre a se înălța cineva, ci a se întoarce şi a suspina, spre a se 
mîntui. 


Vezi-te pe tine, care stai bine, pentru că îndoită frică este asupra ta; ori ca să 
nu te întorci spre cele de demult, căzînd asupra ta vrăjmașul, ori ca să nu te împiedici, 
alergînd. Pentru că vrăjmaşul nostru, diavolul, de multe ori ne trage înapoi, cînd va 
vedea pe suflet zăbovind și fiind pregetător. Ori părîndu-i-se sîrguitor şi ostenitor 
către pustnicie, intră pe furiș, adică prin mîndrie şi astfel pierde sufletul. 


Această armă de pe urmă, adică mîndria, este mai presus decît toate relele. 
Prin ea diavolul a căzut şi tot prin ea, pe cei mai puternici dintre oameni se ispiteşte 
a-1 surpa. Precum cei iscusiți dintre războinici, după ce cheltuiesc săgețile cele mai 
mărunțele, fiind puternici şi viteji, pun înainte sabia cea mai tare decît toate; astfel şi 
diavolul, după ce cheltuieşte undiţele cele dintii ale sale, atunci unelteşte paloşul cel 
mai de pe urmă, adică mîndria. Care au fost, dar, cursele lui cele dintîi? Arătat este 
că lăcomia pîntecelui, iubirea de dezmierdare şi desfrînarea. Pentru că aceste duhuri 
vin la vîrstele cele tinere; pe care le face să urmeze: iubirea de argint, lăcomia şi cele 
asemenea acestora. 


Deci, cînd ticălosul suflet va trece deasupra acestora, cînd şi peste 
dezmierdările cele rele va sări, cînd argintul îl va defăima, atunci de pretutindeni, 
răucugetătorul, nedumerindu-sc, îi supune lui pornire fără rînduială, pentru că îl face 
pe dînsul cu necuviinţă a se ridica asupra fraților. Este pierzătoare această otravă a 
vrăjmașului. Pe mulți deodată întunecîndu-i, i-a coborit, dînd sufletului înțelegerea 
cea rea şi purtătoare de moarte; căci înşală pe om că a ajuns cele neștiute celor mulți 
şi că în posturi întrece pe mulți, fălindu-se cu mulțimea de vitejii. 


Apoi uită toate cele ce a păcătuit, pentru a se înălța asupra celor ce sînt 
împreună cu el; căci ca pe furiş sînt scoase din mintea lui greşelile, şi aceasta n-o 
face spre folosul lui, ci ca să nu poată zice acel glas doctoricesc: 7ie, unuia, am 
păcătuit, miluieşte-mă; nici nu-i dă voie a zice: Mă voi mărturisi Ţie, Doamne, cu 
toată inima mea. Cînd după socoteala minţii sale, a zis: Mă voi sui și voi pune acolo 
scaunul meu, atunci pare că se şi vede în acel loc, ascuns, de sus, pe scaun de 
învăţător sau de doctor. Deci sufletul cel ce astfel s-a amăgit, se strică și piere, fiind 
atins de o rană ce are nevoie de vindecare. 


Deci, cînd nişte gînduri ca acestea stau în mintea noastră, se cade necontenit a 
cugeta la aceste cuvinte dumnezeieşti: Eu sint vierme, şi nu om şi la alt loc, unde se 
zice: Eu sint pămint şi cenușă. Apoi graiul proorocului Isaia, care zice: Toată 
dreptatea omului este ca o cirpă lepădată. Dacă vreunele vor rămîne în acele gînduri, 
mai bine să intre în viață de obşte; apoi să se certe și să se dojenească de cele de o 


vîrstă şi să se aducă lor spre citire viețile sfinților. După aceea neascultarea este boala 
mai rea. Drept aceea, numai prin fapta care e împotriva neascultării, este cu putinţă 
a curăța sufletul. Pentru că ascultarea, zice Scriptura, este mai presus de jertfă. 


Deci se cade a înlătura gîndul de mărire, căci de se va afla sufletul nebăgător 
de seamă şi pregetător, ba uneori şi amorţit spre sporirea binelui, neascultarea este 
pricina. Diavolul voieşte a răzvrăti toate; adică pe cei sîrguitori și pustniceşti se 
silește a-i face să uite nelegiuirile cele făcute, căci voieşte să se înalțe prin mîndrie. 


Sufletelor de curînd venite le pune înaintea ochilor toate păcătuirile, ca printr- 
însele să aducă deznădăjduire, căci zice uneia: "Tu, fiind desfrînată, nu poți fi 
iertată"; iar alteia îi zice: "Tu, fiind lacomă, îţi este cu neputinţă a dobîndi mîntuire”. 
Deci, pe sufletele care se îndoiesc astfel, se cade a le mîngiia și a zice: "Raab era 
desfrînată și prin credință s-a mîntuit; 


Pavel era persecutor şi s-a făcut vas de alegere. Matei era vameş, dar nimeni 
nu știa darul acestuia; tîlharul prăda şi ucidea, dar întîi lui 1 s-a deschis uşa Raiului." 
Deci, la acestea gîndind, să nu-ţi deznădăjduiești sufletul tău, iar pe acelea care s-au 
robit din mîndrie și din cele care se cred mai mari, se cade a le vindeca şi a le zice: 
"Ce te-ai umflat ca una ce nu mănînci carne? Alţii nici pește nu văd. Dacă vin nu bei, 
ia seama că alții nici untdelemn nu mănîncă. Pînă seara posteşti? Dar alții două şi trei 
zile ajunează. Dacă nu te speli, cugeţi mari lucruri? 


Dar mulți pentru patimă trupească nicidecum baie n-au făcut. Te minunezi că 
dormi chinuit şi în aşternut de păr? Dar alții se culcă pe Jos neîncetat, ci, dacă ai 
făcut-o, nimic bun n-ai făcut, pentru că unii chiar pietrele le pun sub ei, ca să nu se 
gîndească la dezmierdare, iar alții au privegheat toată noaptea. Chiar făcînd toate 
acestea şi făcînd desăvîrşită pustnicie, să nu cugeţi a fi măreț; pentru că diavolii mai 
mult decît ale tale au făcut şi fac, nici nu mănîncă, nici nu beau şi în pustie petrec. 
Dacă chiar în peşteră locuiești, ţi se pare că faci lucru mare?" 


Deci, prin niște gînduri ca acestea, va fi cu putinţă a vindeca patimile cele 
potrivnice; căci precum un foc care arde cumplit, piere, dacă se împrăștie şi nu are 
vînt, tot aşa şi fapta cea bună zboară prin trecerea cu vederea, dacă se împrăştie 
repede lauda ei; tot așa piere binele prin lenevire, cînd nu vom avea răcoreala 
Sfîntului Duh. Sabia cea ascuțită se strică lesne de piatră; aşa şi pustnicia piere prin 
mîndrie. Drept aceea, se cuvine, de pretutindeni a îngrădi sufletul, iar pentru 
pustnicia cea arsă desăvîrşit de arșiţa mîndriei, trebuie a ne pleca spre locurile cele 
umbroase, apoi chiar a tăia uneori ramurile cele de prisos, ca să fie rădăcina mai 
întărită. 


Pe cel cuprins de deznădăjduire se cuvine a-l sili să caute în sus, prin gîndurile 
cele mai înainte zise, pentru că sufletul acestuia zboară tot pe jos. Căci chiar cei mai 
buni din lucrătorii de pămînt, cînd vor vedea un răsad slab şi neputincios, îl udă cu 
îndestulare, și de multă purtare de grijă îl învrednicesc, ca să crească; iar cînd vor 


vedea în răsad vreo odraslă înainte de vreme, obişnuiesc a tăia împrejur cele de 
prisos. Doctorii pe unii bolnavi îi hrănesc destul şi îi îndeamnă la plimbare, iar pe 
alții îi feresc de mîncare. Deci, arătat este cît de mare-i mîndria, între răutăți. 


Aceasta o arată fapta cea potrivnică ei, smerita cugetare. A o cîştiga pe aceasta 
este foarte greu; căci dacă cineva nu va lepăda slava, nu va putea dobîndi această 
visterie. Așa de mare este smerita cugetare, încît toate faptele bune poate să le urmeze 
diavolul, iar pe aceasta nici nu voiește a o şti. Apostolul Petru, ştiind temeiul ei, ne 
porunceşte a ne împodobi pe dinăuntru cu smerită cugetare şi toți, făcînd cele de 
folos, cu aceasta a se încununa. 


De posteşti, de miluieşti, de înveţi, de eşti cumpătat şi priceput, pe aceasta ca 
zid nesurpat pune-o în faţă; toate faptele cele bune ale tale să le cuprindă smerita 
cugetare. Căci precum este cu neputinţă a se face corabie fără cuie, tot astfel este cu 
neputinţă a se mîntui omul fără smerita cugetare. lar că este bună și mîntuitoare, să 
ştim că Domnul, împlinind rînduiala către oameni, cu aceasta S-a îmbrăcat, cînd zice: 
Învățaţi-vă de la Mine că sînt smerit şi blind cu inima. Vezi cine este Cel ce zice aşa, 
ca desăvirşit să 1 te faci ucenic. Deci, să ţi se facă început şi sfîrşit al bunătăţilor 
smerita cugetare. Cugetul smerit formează nu numai pe omul cel dinăuntru, în chip 
tainic, ci şi pe cel din afară. Ai păzit toate poruncile? Ştie Domnul. Chiar cînd toate 
astea le veţi face, ziceţi: Sintem niște robi netrebnici. 


Deci, smerita cugetare se capătă prin ocări, prin dosădiri, prin răniri, ca să auzi 
zicîndu-ţi-se nebun și lipsit de minte, sărac şi scăpătat, neputincios şi simplu, nesporit 
în lucruri, necuvîntător întru grăire, urît la chip, slab în putere. Acestea sînt semnele 
smeritei cugetări. Acestea Domnul le-a auzit şi le-a pătimit, pentru că 1-au zis că este 
samarinean şi că are diavol. El chip de rob a luat, a fost pălmuit şi a primit răniri. 
Deci, se cade a urma şi noi această smerită cugetare cu fapta. Sînt unii care se 
fățărnicesc şi se smeresc prin formele cele din afară, vînînd prin aceasta slavă; dar 
din roadele lor se cunosc. Pentru că pe deasupra fiind smeriţi, unii ca aceştia nu au 
suferit nimic, ci numai ca un şarpe şi-au dat veninul”. 


La cuvintele acestea, fecioarele cele adunate se bucurau foarte şi iarăşi mai 
aşteptau sfaturi şi bunătăți. Deci, iarăşi a zis fericita către dînsele: "Nevoinţă multă 
trebuie celor ce se apropie de Dumnezeu, dar osteneala aduce bucurie nepovestită. 
Căci precum cei ce voiesc a aprinde foc, întîi se afumă şi lăcrimează, şi astfel îl 
dobîndesc, tot astfel se cade a aprinde şi noi dumnezeiescul foc în noi cu lacrimi și 
osteneală. Pentru că însuşi Domnul zice: Foc am venit să pun pe pămint. Dar unii, 
fiind slabi, fumul l-au suferit, iar focul nu l-au aprins, pentru că, deşi în afară au avut 
îndelungă răbdare, însă gîndirea lor la Dumnezeu a fost neputincioasă şi întunecoasă. 


Drept aceea, mare odor este dragostea; pentru aceasta adeverind Apostolul, 
zicea: "Dacă toate averile le voi împărți şi trupul îmi voi robi, iar dragoste nu am, m- 
am făcut aramă răsunătoare şi chimval răsunător". Deci dragostea este mare între 
bunătăţi; dar tot pe atît de rea este mînia, pentru că tot sufletul întunecîndu-l și 


sălbăticindu-l, la necuvîntare îl aduce. Domnul, îngrijindu-se de mîntuirea noastră, 
nicidecum n-a gîndit să fie vreo mică parte a sufletului neştiută. Porneşte vrăjmașul 
înverșunare? Domnul ne-a întrarmat cu cumpătare. Naşte mîndrie? Smerita cugetare 
să nu fie departe. A sădit urîciune înăuntru? Dar dragostea stă de faţă. 


Deci, deşi vrăjmașul porneşte multe săgeți împotriva noastră, dar Domnul ne- 
a înarmat cu mai multe arme, spre mîntuirea noastră şi căderea aceluia. Prea rea între 
răutăți, cum am zis, este mînia. Pentru că Sfînta Scriptură zice: Minia bărbatului nu 
lucrează dreptatea lui Dumnezeu. Se cade, dar, a se ţine în frîu. La vreme 
trebuincioasă s-a arătat că foloseşte mînia, dar numai împotriva diavolilor, iar către 
om a ne porni cu mînie nu foloseşte, chiar dacă ar păcătui. Ci se cade a-l întoarce 
după ce va înceta patima mîniei. 


A ne mînia însă este o patimă mică între răutăți, iar vorbirea de rău este mai 
grea decît toate. Pentru că mînia, tulburînd sufletul, ca fumul se împrăştie repede, iar 
vorbirea de rău, ca una ce s-a înfipt în suflet, îl face mai cumplit decît fiarele. Un 
cîine se repede împotriva cuiva, însă de hrană se momeşte şi tace; aşa şi celelalte 
fiare, de obicei se îmblinzesc. Dar cel ce se stăpînește de vorbirea de rău, nu se pleacă 
la mîngiieri, nu se îmblînzeşte de hrană. Chiar nici vremea, care toate le preface, n-a 
vindecat patima vorbitorilor de rău. Aceştia sînt mai păgîni şi mai nelegiuiți decît 
toți, pentru că nu ascultă pe Mîntuitorul, zicînd: Du-te mai întîi, împacă-te cu fratele 
tău, şi astfel adu darul tău. Apostolul zice: Să nu apună soarele în minia voastră. 


Deci, bine este a nu ne mînia. Chiar dacă s-ar întîmpla astfel, Domnul a zis să 
nu treacă nici o zi cu această patimă; să nu apună soarele. lar tu aștepți pînă ce toată 
vremea ta va apune? Nu ştii oare a zice: destul este zilei răutatea ei? De ce urăşti pe 
omul care te-a întristat? Nu este el cel ce te-a nedreptăţit, ci diavolul. Urăște boala, 
şi nu pe cel care boleşte. 


De ce se făleşte în răutate cel puternic? Pentru aceasta cîntătorul de psalmi a 
zis: Nelegiuire și nedreptate toată ziua a gindit limba ta. Adică, în toată vremea vieții 
tale nu asculţi pe Cel Care a zis: Să nu apună soarele întru minia voastră. Cînd zice: 
Nedreptate a gindit limba ta, înseamnă că nu încetezi hulind pe fratele tău. 


De aceea, dreaptă pedeapsă rostește prin aceasta cîntătorul de laudă, zicînd: 
Pentru aceasta Dumnezeu te va surpa pînă în Sfirşit, te va smulge şi te va muta din 
locașul tău, iar rădăcina ta din pămintul viilor. Acestea sînt isprăvile vorbitorilor de 
rău, acestea sînt răsplătirile răutăţii. 


Deci se cuvine a ne feri de vorbirea de rău, pentru că multe rele cumplite îi 
urmează, zavistie şi întristare. Apoi este şi purtătoare de moarte răutatea acestora, 
deși pare a fi mică. De multe ori rănile cele făcute de paloșul cel cu două ascuţişuri 
ori de o sabie mai mare cum este desfrînarea, lăcomia şi zavistia, s-au vindecat de 
doctoria cea mîntuitoare a pocăinţei. Mîndria şi vorbirea de rău, ca niște săgeți, ce se 
par a veni de departe, pe furiş înfigîndu-se în părțile sufletului cele mai alese, l-au 


UCIS; iar acestea nu ucid cu mărimea ranei, ci prin nepăsarea celor răniți. Pentru că, 
socotind ca o nimica grăirea de rău şi celelalte, cîte puţin cu totul s-a abătut. 


Grea este vorbirea de rău, pentru că unii o au ca hrană şi odihnă. Tu să nu 
primeşti vorbă deșartă, să nu te faci încăpere a relelor celor străine, ci pregăteşte-ţi 
cu îngrijire sufletul tău. Pentru că, primind duhul necurăţiei cuvintelor, vei aduce, 
prin gînduri, întinăciuni rugăciunii tale, căci fără pricină urăşti pe cei ce-i întilneşti. 
Aplecîndu-se auzul tău la neomenia celor ce grăiesc de rău, cauţi la toţi posomorit. 
Deci, este trebuință a păzi limba şi auzul, spre a nu zice ceva de acest fel sau a auzi 
cu pătimire, pentru că este scris: Auzire deșartă să nu primiţi. În Psalmi David 
grăieşte: Pe cel ce vorbește de rău pe aproapele său, în ascuns, îl goneam afară. Şi 
apoi zice: Nu va grăi gura mea faptele oamenilor. Dar şi noi pe cele ce nu sînt fapte 
împlinite, le vorbim. Deci, se cade a nu crede toate cele ce ni se spun, ci după 
Dumnezeiasca Scriptură să zicem: lar eu ca un surd nu auzeam. Nu se cade a ne 
bucura de primejdia omului, chiar de ar fi foarte păcătos. Unii, văzînd pe cineva 
primejduit, dar fiind fără învățătură lumească, au zis acestea: "Cel ce şi-a aşternut 
rău, va suferi rău în somn". Deci, tu, care crezi că ţi-ai aşternut bine lucrurile în viață, 
crezi că te odihnești? Dar ce vom face faţă cu Cel ce zice că aceeaşi întîlnire are 
dreptul şi păcătosul? Vieţuirea noastră de aici una este, dar faptele ne sînt deosebite. 


Nu se cade a urî pe vrăjmaşi, pentru că Domnul prin glasul Său ne-a poruncit 
acestea: Să nu iubiți numai pe cei ce vă iubesc, pentru că aceasta o fac păcătoşii şi 
vameşii. Omului bun nu-i trebuie meşteşug şi nevoință spre a fi iubit, pentru că atrage 
la sine pe cei ce-l iubesc, iar cel rău are trebuință de dumnezeiasca învăţătură și de 
osteneală multă spre îndreptare; pentru că Împărăţia Cerurilor nu este a celor răsfățaţi 
şi neîngrijitori, ci a celor silitori. 


Precum nu se cade a urî pe vrăjmaşi, tot aşa nici de cei nebăgători de seamă și 
leneşi nu trebuie a fugi și a-i lăsa. Unii își zic vorba aceea a Scripturii: Cu cel cuvios, 
Cuvios vei fi, şi cu cel îndărătnic, te vei îndărătnici. Pentru aceasta zic ei: fugim de 
cei păcătoşi, ca să nu ne răzvrătim cu dînșii, prin neştiința sufletului. Dar unii ca 
aceştia fac împotriva celor scrise, pentru că Duhul Sfînt poruncește a nu ne răzvrăti 
cu cei răzvrătiți, ci a-i îndrepta de răzvrătire; şi împreună vei întoarce, adică împreună 
îi vei atrage către sine-ți şi din cele de-a stînga să-i chemi spre cele de-a dreapta. 


Trei feluri de stări sînt în viaţa oamenilor: Una este a răutății desăvîrșite, a 
doua este o stare de mijloc, privind către amîndouă; iar a treia, care se gîndeşte la 
lupta cea bună. Deci, oamenii cei răi, amestecîndu-se cu alții mai răi, sporesc mai 
mult în adăugirea celor nelegiuite; cei de mijloc se ispitesc a fugi de cei mai răi, 
temîndu-se de aceștia, ca să nu fie atraşi de dînşii, pentru că sînt încă prunci în faptele 
bune. lar cei de al treilea, avînd un cuget bun, viețuiesc împreună cu cei răi, vrînd a- 
1 mîntui. Dar se împung de dînşii - pentru că şi diavolii îi vatămă mai mult pe cei 
buni, fiindcă aceştia slăbesc uneltele lor. 


Cei buni se ocărăsc şi se batjocoresc de către cei ce îi văd pe dînşii petrecînd 
împreună cu cei leneşi, socotindu-i ca pe nişte asemenea lor; iar cei buni, primindu- 
le acestea de la oameni ca niște laude, săvîrşesc fără frică dumnezeiescul lucru; 
pentru că Scriptura zice: Frumoasă este fapta acestora, că şi Domnul minca cu 
vameşii; iar mai vîrtos este iubitoare de frați judecata acestora, decît iubitoare de sine; 
pentru că văzînd pe cei ce păcătuiesc ca nişte case aprinse, se întrec a mîntui pe cei 
care pier şi suferă împreună cu ei. lar alții, dacă ar vedea pe un frate arzînd în păcate, 
fug, temîndu-se ca să nu-i apuce şi pe dînşii focul. Alţii - cei de al treilea fel -, ca 
fiind vecinii cei răi, îi aprind mai mult pe cei ce ard, aducînd ca materie spre pieire 
răutatea lor. Cei buni, dimpotrivă, chiar cîștigurile lor le socotesc mai mici decît 
mîntuirea acelora. 


Acestea sînt semnele dragostei adevărate; aceştia sînt păzitorii dragostei celei 
curate. Precum cele rele una de alta se ţin, pentru că iubirii de argint îi urmează 
zavistia, călcarea de jurămînt, mînia şi vorbirea de rău; aşa şi cele potrivnice lor se 
țin de dragoste, adică: blîndeţea, îndelunga răbdare, suferirea de rău, bunătatea 
desăvîrşită şi sărăcia. Pentru că nu este cu putință a dori această faptă bună, fără 
numai prin sărăcie. Căci Dumnezeu a spus să avem dragoste nu către un singur om, 
ci către toţi. Deci, avînd noi cele de trebuinţă, nu se cade a trece cu vederea pe cei ce 
au lipsă; ci a-i îndestula pe toți, pe cît este cu putință omului. Acesta este însă lucrul 
lui Dumnezeu. 


Dar ce zic? Pentru milostenie te nevoieşti? Aceasta se face ţie pricinuire de a 
cîştiga mîntuirea? Celor lumești s-a poruncit aceasta, şi nu atît pentru a se hrăni 
scăpătaţii s-a poruncit milostenia, cît pentru dragoste: că Dumnezeu ocîrmuiește pe 
cel bogat şi hrăneşte şi pe cel sărac. Dar oare de prisos s-a poruncit milostenia? Să 
nu fie aceasta, căci ea se face început al dragostei? Precum mai înainte tăierea 
împrejur a trupului era închipuire a tăierii împrejur a inimii, aşa şi milostenia este 
învățătorul dragostei. Deci, celor ce s-au dat cu adevărat dragostei, de prisos le este 
milostenia. 


Nu clevetind mila zic acestea, ci arătînd curăţenia sărăciei. Să nu se facă cea 
mai mică zăticnire dragostei celei mari; pentru că este purtătoare de cruce şi eşti dator 
a zice glasul acesta: Jată toate le-am lăsat și am urmat Ție. Tu te-ai învrednicit a 
urma povăţuirea cea aspră a apostolilor; pentru că Petru şi loan au zis: Argint și aur 
nu am. Îndoită este învăţătura, dar de un chip este credinţa. Iar între cei lumești, să 
nu se facă fără socoteală milostenia, că zice: Untuldelemn al păcătosului să nu ungă 
capul meu. Deci, se cuvine, ca cel ce miluieşte să aibă cuget drept, căci cu adevărat 
unii ca aceştia vor avea plata milosteniei. 


Domnul, zidind lumea, îndoită a făcut rînduiala locuitorilor ei. Căci celor ce 
viețuiesc cinstit le-a poruncit nunta pentru facerea de copii, iar pe ceilalți pentru 
curăţenie i-a făcut întocmai cu îngerii. Acelora le-a dat legi şi învățături, iar acestora 
le zice: A Mea este izbinda, Eu voi răsplăti. Acolo zice: Vei lucra pămîntul; şi aici 


poruncește: Nu vă îngrijiţi pentru ziua de miine. Acelora le-a dat lege, iar pe noi ne- 
a făcut prin dar a cunoaşte poruncile. 


Crucea nouă ne este steag al biruinţei, pentru că cinul nostru nimic altceva nu 
este, decît numai lepădare de sine şi cugetare la moarte. Deci precum cei morți nu 
mai lucrează cu trupul, aşa şi noi. Pentru că, cîte erau de făcut printr-însul, le-am 
făcut cînd eram prunci. Căci, zice Apostolul: Mie lumea s-a răstignit, şi eu lumii. Cu 
sufletul trăim; printr-însul să arătăm faptele bune. După socoteala minţii noastre 
trebuie să miluim; căci fericiți sînt cei milostivi cu sufletul. 


Precum cel ce a poftit frumuseţe, chiar fără lucrare a săvîrşit păcat; tot astfel 
şi aici milostenia s-a săvîrșit în minte, deşi argintul lipseşte. Noi ne-am cinstit cu 
vrednicia cea mai mare; că precum stăpînii cei din lume multe feluri de slujbe dau 
slugilor, adică pe unii îi trimit în sate, spre a lucra pămînturile şi a păzi moştenirea 
neamului; iar pe cei dintr-înşii născuți, dacă îi vor vedea buni şi frumoși, îi ţin în casa 
lor, spre slujbă; tot astfel face și Domnul. 


Pe cei ce au ales nunta cea cinstită, i-a pus în lume, iar pe cei mai buni decît 
aceştia, cîţi mai ales au cîştigat bunăvoință înaintea Sa, i-a pus spre slujire. Aceştia 
de toate cele pămîntești sînt străini, pentru că s-au învrednicit mesei stăpîneşti; iar ei 
nu se îngrijesc pentru îmbrăcăminte, căci cu Hristos s-au îmbrăcat. 


Deci, al ambelor cete, unul este stăpîn, adică Hristos. Căci precum dintr- 
același grîu este și paiul şi sămînţa, astfel de la Dumnezeu sînt şi cei ce după lume 
viețuiesc bine şi cei ce au ales viața monahicească. De amîndouă este trebuință, adică 
de frunză spre paza şi hrana seminţei, iar de rod, pentru că este naştere a tot. Deci, 
precum nu este cu putință deodată şi buruiană a fi şi sămînță, astfel ne este de prisos 
nouă slava cea lumească spre a face rod ceresc. 


Frunzele scuturîndu-se şi paiul uscîndu-se, bun de seceriş este spicul; deci și 
noi, lepădînd nălucirea cea de pe pămînt, în locul frunzelor, și uscînd trupul nostru 
ca pe un pai şi înălțînd gîndul nostru, vom putea da sămînţa de mîntuire. Este în 
primejdie cel ce nu s-a condus în viaţă cu fapta şi vrea să înveţe pe alţii. Precum dacă 
cineva avînd casă putredă, şi niște străini primind îi va vătăma prin căderea casei, 
astfel şi aceştia nezidindu-se mai întîi pe ei cu întemeiere, pierd şi pe cei ce s-au 
apropiat de ei. Pentru că cuvintele i-au chemat la mîntuire; iar cu răutatea chipului, 
pe cei sîrguitori mai vîrtos i-au abătut. Căci tilcuirea cuvintelor se aseamănă cu nişte 
scrisori alcătuite cu vopsele, care după puţină vreme, prin vînturi şi prin picături de 
ploi, s-au şters. lar învăţătura cea lucrătoare nici veacul nu o va putea desface. 
Deoarece cuvîntul, săpînd părțile cele întemeiate ale sufletului, îi dăruieşte chip 
veşnic. Deci, noi nu trebuie a face pe deasupra vindecarea sufletului, ci peste tot a-l 
împodobi, nelenevindu-ne mai ales de cele dinăuntru. 


Am primit lepădare părului; împreună cu el să lepădăm și boldurile cele din 
cap. Pentru că, rămînînd singure acestea, ne chinuiesc mai mult. Părul nostru era 


podoaba cea din lume; cinstirile, slavele, cîştigurile de bani, strălucitele împodobiri 
de haine, uneltele de băi și îndulcirile de mîncări. Acestea ne-am hotărît să le 
lepădăm, dar boldurile cele stricătoare de suflet mai vîrtos trebuie să le dăm afară. 
Care sînt dar, acestea? Grăirea de rău, jurămîntul strîmb, iubirea de argint. Deci, 
capul cu părul nostru închipuieşte sufletul şi, pînă cînd era acoperit, se părea că se 
tăinuiesc lucrările lumești, iar acum, dezgolindu-se, tuturor sînt arătate. 


Pentru aceasta în monabhie ori în monah sînt arătate chiar și picăturile cele mai 
simple, precum într-o locuinţă curată se vede cea mai mică ființă. lar în cei lumești, 
ca în nişte peşteri necurate, încuibîndu-se cele mai mari păcate, din cele purtătoare 
de venin, se tăinuiesc, de materia cea deasă, ca de păr acoperindu-se. Este trebuință 
a curăţi casa necurmat şi a căuta ca nu vreuna din gîngăniile cele stricătoare de suflet 
să intre în cămările lui; apoi a tămiia locul cu dumnezeiasca tămiie, adică cu 
rugăciunea. Căci, precum vietățile cele purtătoare de venin lasă în om cele mai iuți 
otrăvuri, astfel şi gîndul cel întinat este izgonit de rugăciunea împreună cu postul. 


Una din fiarele cele stricătoare de suflet este şi aceea care se numeşte noroc, 
pentru că şi aceasta este bold prea cumplit al diavolului, care pe oamenii cei mai 
nebăgători de seamă îi stăpîneşte. Însă nimeni din cei ce viețuiesc după fapta bună 
nu crede şi nu primeşte această idee stricătoare de minte și deşartă. 


Pentru că mai întîi pe Dumnezeu Îl numim începutul tuturor bunătăţilor ce s- 
au făcut şi se fac; şi al doilea, socotesc că judecata lor este stăpîn al faptei bune ca și 
al răutății. Cîţi dar, din lenevire au suferit cele nemulțumitoare, îndată se apropie de 
acel diavol. Căci precum niște copii fug, nesuportînd pedepsirea părinţilor spre folos, 
şi ajung prin locuri pustii şi se împreună cu diavolii cei sălbatici, astfel şi aceştia fac. 
Uneori zic că de la Dumnezeu li s-au dat dezmierdări. Pentru că fiind desfrînaţi, 
furînd, de iubire de argint bolind şi cuget viclean avînd, faptele lor singuri le-au 
abătut de la adevăr. Sfirşitul scopului lor este deznădăjduirea cea purtătoare de 
pierzare. Unii ca aceştia merg pînă acolo că înlocuiesc pe Dumnezeu cu norocul sau 
soarta. Deci, dacă vor zice că Dumnezeu este întîi, va urma ca toate prin Dînsul să se 
fi făcut, pentru că EI este în toate, El este Domn al norocului. 


Dacă cineva este lacom şi desfrînat prin naştere, ar urma după ei că Dumnezeu 
este pricină a răutăţii, care lucru este necuvios. Deci, din aceste gînduri se vede 
deşertul lor cuget. Pentru aceştia a zis Scriptura: Zis-a cel fără de minte în inima sa, 
nu este Dumnezeu. Aceştia au grăit nedreptate și pricinuiesc păcate, pentru că 
ciuntesc Scripturile. Şi fiind orbi, voiesc a adeveri cugetul cel rău al lor. Apoi iau și 
pe Isaia spre mărturie a nebuniei lor; pentru că spun, că el a zis: Domnul a făcut pace 
și a zidit răutăţi. Pacea aici trebuie s-o înțelegem că este lucrul lui Dumnezeu, iar 
răutatea a sufletului; căci Dumnezeu toate le-a făcut bune, dar omul abătîndu-se, se 
face rău. Însă şi răul slujeşte spre mîntuirea sufletului și pedepsirea trupului. Căci 
care este fiul pe care nu-l pedepseşte tatăl? 


După aceea, mai zic cei fără de rînduială la minte că totul se cîrmuieşte de 
soartă în lume. Astfel schimbă libertatea în robie. Precum o corabie fără cîrmă de-a 
pururea se înviforează, aşa şi pentru aceştia pretutindeni suflă primejdia asupra lor, 
căci nu se pot bucura de lumina cea mîntuitoare, părăsind pe Domnul, cîrmaciul lor. 
Mai rătăceşte diavolul pe unii, încît zic că întîmplările bune și rele vin de la mersul 
stelelor. 


Diavolul fiind viclean între răutăți, întinde cursele sale ca pe unii prin 
deznădăjduire să-i sape, pe alții prin iubire de bani, şi ca un doctor purtător de moarte 
aduce oamenilor otravă; adică, pe unul, prin ficați îl ucide, aducîndu-i doctoria cea 
rea a poftei, pe altul îl răneşte la inimă, aprinzînd mînia lui spre iuţime; apoi unora, 
tîmpind puterea cea domnitoare, ori prin neştiinţă, ori prin iscodire răzvrătindu-i, i-a 
abătut la rău. Căci despre Dumnezeu și despre ființa Lui vrînd a vorbi, ca o corabie 
s-au înecat; fiindcă n-au priceput cum trebuie s-o cîrmuiască. 


Cel ce învaţă literele, întîi trebuie să vadă formele lor şi apoi învaţă numele, 
deci, dacă pentru litere este trebuinţă de atîta obişnuinţă şi meșteșug, cu atît mai vîrtos 
înaintea Ziditorului trebuie osteneală și vreme, pentru a merge spre privirea Celui 
căutat, a măririi celei negrăite. Să nu se îngîmfe cineva că are descoperirea celor 
dumnezeiești, prin învăţăturile cele din afară; că unul ca acesta se amăgeşte cu mintea 
de diavolul. Căci zice cîntătorul de laude: Din gura pruncilor și a celor ce sug ai 
săvirșit laudă. lar Domnul cu al Său glas în Evanghelie a zis: Lăsaţi copiii să vină la 
Mine. Şi iar zice: Dacă nu vă veţi face ca pruncii, nu veți intra în împărăția lui 
Dumnezeu. Ai învăţat despre lume? Fă-te nebun pentru Domnul! 'Taie pe cele vechi, 
ca pe cele noi să le sădeşti! Temeliile cele putrede surpă-le, ca să pui temeiul cel de 
diamant al Domnului, ca astfel şi tu ca Apostolul să te zideşti pe piatra cea vîrtoasă! 


Deci, nu se cade a fi iubitor de cuvinte. Să nu te îndeletniceşti mult cu acestea, 
pentru că diavolul prin bîrfirea cea fără de vreme te poate vătăma. Multe curse are 
el, căci cumplit vînător este; apoi păsărilor celor mici, curse mici le întinde, iar 
păsărilor celor mari, le găteşte laţuri. Laţ greu şi purtător de moarte este a crede că 
cineva e procopsit. Vrednic de alungat este gîndul acesta. 


Precum țăranilor şi corăbierilor este oarecum neluminată cunoştinţa vînturilor 
şi a ploilor, din mersul norilor, tot asemenea și acestora le este întunecată de diavol 
mai înainte cunoştinţa. Dacă s-au alcătuit de la diavoli aceste cuvîntări de minciună, 
este primejdios meşteşugul celor ce le rostesc. 


Diavolul nu se îndestulează cu răutatea cea dintii, căci pune omului în minte 
că dezlegîndu-se trupul, împreună cu dînsul se pierde şi sufletul; iar acestea toate ne 
sfătuieşte ca să ne strice sufletul prin nepăsare. Făcîndu-se aceste năluciri, să nu ne 
învoim cu dînsele, ca şi cu nişte lucruri adevărate, pentru că acestea își arată răutatea 
lor. 


Altă dată se apropie în alt fel şi într-o clipeală de ochi zboară. Eu ştiu pe un 
oarecare rob al lui Dumnezeu, cu fapte bune şi care își număra bunătățile, silindu-se 
necontenit spre a le face; şi aşa cu dinadinsul cunoștea darul lui Dumnezeu, dar se 
lupta contra vrăjmașului. Deci, este de trebuinţă, ca şi noi, primind aceste canoane, a 
le păzi, căci dacă cei ce fac negustoriile vremelnice, în fiecare zi cumpănesc 
cîştigurile şi cu bucurie primesc pe cele mari iar pentru pagubă se necăjesc, cu atît 
mai mult se cuvine a priveghea cei ce negustoresc vistieria cea adevărată şi doresc 
bunătățile cele mai mari. Dacă se face de la vrăjmaş o hoție cît de mică, cu greu vom 
fi judecaţi; nu trebuie pe toate a le lepăda pentru greşeala fără voie. Ai nouăzeci și 
nouă de oi, caută pe cea pierdută; să nu te sperii pentru una, să nu fugi de stăpîn, ca 
nu cumva diavolul cel mîncător de sînge să piardă toată turma faptelor tale, robind- 
0. Deci, să nu lipseşti din rînduială pentru una; bun este Stăpînul, căci zice cîntătorul 
de psalmi: Cind va cădea, nu se va sfărima, că Domnul sprijineşte mina lui. 


Cite vom face, ori vom cîştiga aici, să le socotim mult mai mici decît bogăţia 
ce are să fie; pentru că sîntem pe acest pămînt ca într-un al doilea pîntece de maică. 
Precum în cele dinăuntru ale maicii nu avem o viaţă ca aceasta, nici de nişte 
mîncăruri ca acestea nu ne îndulceam în pîntece, ca acum, și nici a lucra aşa ca aici 
nu puteam, că eram afară de lumina soarelui şi de toată strălucirea; deci, precum într- 
acele cămări fiind, eram lipsiți de multe din cele de aici, așa şi în lumea aceasta de 
acum sîntem lipsiţi de multe care sînt în împărăția cerurilor. 


Am încercat mîncărurile de aici? Să poftim pe cele dumnezeiești. Ne-am 
îndulcit de lumea de aici, să dorim Soarele dreptății, Ierusalimul de sus să-l socotim 
ca maică şi Mitropolie; iar pe Dumnezeu să-L numim Tată al nostru; să trăim aici cu 
întreagă înțelepciune, ca să dobîndim viaţa veșnică; pentru că, precum pruncii care 
în pîntece s-au săvîrşit din prea puţină hrană şi viaţă şi apoi vin la lumina cea mare, 
aşa şi drepții din petrecerea de jos se duc spre călătoria cea de sus, după cum se scrie: 
Merge-vor din putere în putere. lar păcătoşii ca nişte stîrpituri ce se sfirșesc în 
pîntece, din întuneric, întunericului se dau; căci mor pe pămînt, fiind acoperiți de 
mulțimea păcatelor. 


Aceştia, ducîndu-se din viaţă, coboară în locurile cele mai întunecate ale 
Tartarului. De trei ori în viaţă ne nașştem: o naştere este ieşirea afară din sînurile de 
maică, cînd adică din pămînt la pămînt ne aducem; iar celelalte două ne suie de la 
pămînt la cer, din care una este mulțumitoare, adică aceea pe care o avem prin 
dumnezeiasca baie, iar alta este din pocăință şi din ostenelile cele bune. Într-aceasta 
sîntem noi acum. Deci, sîntem datoare ca, apropiindu-ne de Mirele cel adevărat, a ne 
împodobi cu mai bună cuviinţă. 


Facă-se nouă, dar, pildă privirea nunţii lumești: căci dacă cele cu bărbat atîta 
sîrguinţă pun pe băi, pe ungeri mirositoare şi pe podoabă împestriţată, pentru că prin 
acestea par a se face drăgălașe şi mai mult; - și dacă s-a pus atîta nălucire în cele ce 
petrec după trup, - cu mult mai vîrtos este trebuinţă a le covîrşi pe acelea, noi care 


ne-am logodit cu Mirele ceresc; şi astfel a spăla întinăciunea păcatelor cu pustnicia 
ostenitoare; apoi a îmbrăca în locul îmbrăcămintelor trupeşti pe cele duhovnicești. 


Acelea împodobesc trupul cu flori pămînteşti, noi să luminăm sufletul cu fapte 
bune, şi în loc de pietre de mare preţ, să punem împrejurul capului cununa cu trei 
împletituri: credinţa, nădejdea şi dragostea. Împrejurul grumazului să punem cinstita 
împodobire, adică smerita cugetare; în loc de brîu să ne încingem cu întreaga 
înțelepciune; iar strălucită ghirlandă să ni se facă necîştigarea şi să ni se aducă la 
masă mîncărurile care nu se strică, adică rugăciuni și cîntări de psalmi. Precum zice 
Apostolul: Nu numai limba s-o pornim, ci și duhul; să înţelegem cele zise: Că de 
multe ori gura grăieşte, iar inima împrejurul gîndurilor se îndeletnicește. Se cade să 
luăm aminte ca nu, apropiindu-ne de dumnezeieștile nunţi, să bolim cu sărăcie de 
fapte bune, că ne va urî Logodnicul şi nu ne va primi nicidecum, dacă nu va vedea 
făgăduinţele noastre. Care sînt acestea? A ne îngriji de trup mai puţin, iar sufletul a- 
| hrăni mai mult. 


Precum nu putem două găleți pline de apă a le sui deodată, că pe osia care se 
învîrteşte una se pogoară deşartă, iar cealaltă se suie -, aşa este şi cu noi. Cînd toată 
purtarea de grijă o avem în suflet, el se suie umplindu-se de bunătăţi şi dorind cele 
înalte. Iar trupul nostru, făcîndu-se uşor prin pustnicie, nu îngreunează puterea care 
stăpîneşte. Pentru acest lucru Apostolul este martor, căci zice: Pe cit omul nostru din 
afară se strică, pe atit cel dinlăuntru se înnoieşte. 


În mănăstire ești de obşte? Deci să nu-ţi schimbi locul, că te vei vătăma mult. 
Precum o pasăre zburînd de pe ouă le face răsuflate şi fără prăsilă, aşa şi o fecioară, 
ori un monah degeră şi moare cu credinţa, mutîndu-se din loc în loc. Să nu te 
amăgească desfătarea bogaților din lume, ca şi cum ai avea ceva folos din 
dezmierdare. Dacă aceia iubesc meşteșugul bucătăriei, tu cu postire şi cu mîncărurile 
cele simple covîrşeşte îndestularea acelora. Căci se zice: sufletul în sațiu fiind, își 
bate joc de faguri, iar celui care este în lipsă și cele amare i se par dulci. Să nu te 
saturi de piine, că nu vei pofti vin. 


Trei sînt capetele cele dintîi ale vrăjmaşului, din care toată răutatea se coboară: 
pofta, dezmierdarea şi întristarea. Acestea atîrnă una de alta şi urmează una alteia. Pe 
dezmierdare a o ţine în frîu este cu putinţă, iar pofta este cu neputinţă; pentru că 
dezmierdarea pleacă de la trup, iar pofta de la suflet; iar întristarea vine din 
amîndouă. Deci, nelăsînd pofta să lucreze, şi pe celelalte le-ai risipit. lar de o vei lăsa 
să sporească, nicidecum nu va lăsa sufletul să se însănătoşeze, căci scris este: nu da 
ieşire apei. Deci, nu folosesc tuturor toate. Fiecare în a sa minte deplin să se 
cerceteze. 


Multora le folosește a fi în viață de obşte, dar şi multora a trăi retras de folos 
le este. Precum unele răsaduri cresc în locurile cele umede, iar altora le priesc locurile 
cele uscate; astfel și oamenii, unora le fac bine locurile cele mai înalte, iar alții în 
cele mai smerite se mîntuiesc. Deci mulți din cetate, cugetînd la cele ale pustiei, s-au 


mîntuit, iar mulți fund în munte, dar făcînd cele ale poporului de obşte, au pierit. 
Pentru că este cu putință ca, fiind împreună cu mulți să cugete cele ale singurătăţii, 
şi iarăşi fiind singur, cu gîndul petrece la alţii. Multe şi felurite sînt boldurile 
diavolului. N-a putut el să slăbească un suflet prin sărăcie? Îi dă bogăţie prin amăgire. 
N-a putut prin ocări? Îi pune înainte laude şi slave. S-a biruit el prin sănătate? Face 
trupul bolnav. 


Pentru că neputînd cu dezmierdările a amăgi, prin durerile cele fără de voie 
ispiteşte şi face abateri în lături ale sufletului. Căci aduce boli grele, prin cererea lui, 
ca să-i tulbure pe oameni, împuţinînd dragostea lor către Dumnezeu. De te-ai arde de 
fierbinţeli groaznice şi de sete, dar păcătos fiind, acestea să le suferi aducîndu-ţi 
aminte de munca ce va să fie, de focul cel veşnic şi de pedepsele acelea, şi nu te vei 
împuţina, mai vîrtos bucură-te că te-a cercetat Domnul. 


Apoi zicerea aceea de laudă s-o ai pe limbă: Chinuindu-mă, m-a pedepsit pe 
mine Domnul, dar morții nu m-a dat. Eşti fier? Dar prin foc lepezi rugina. Dacă 
boleşti, fiind drept, de la cele mari spre cele mici sporeşti. Eşti aur? Prin foc te faci 
mai lămurit. S-a dat ţie îngerul satanei? Înveseleşte-te. Vezi cui te-ai făcut asemenea. 
Pentru că te-ai învrednicit de darul Sfîntului Apostol Pavel. Prin friguri te ispiteşte? 
Prin răceli te pedepseşte? Dar Scriptura zice: Am trecut prin foc și prin apă. Deci, 
acum repaos s-a gătit. Ai dobîndit pe cea dintîi? Așteaptă şi pe cea de-a doua, lucrînd. 
Căci se zice: Scăpătat și în durere sint eu. 


Cînd vedem înaintea ochilor pe împotrivă luptătorul să nu ne întristăm, ci să 
stăm la rugăciune şi să cîntăm cu glas. Toate acestea s-au dat nouă spre surparea 
poftelor. lar postirea şi culcarea pe jos s-au legiuit pentru a depărta dezmierdările 
cele de rușine. Deci, dacă boala le-a slăbit pe acestea, de prisos este osteneala. Dar 
cea mai bună doctorie la boală este pustnicia cea mare; apoi a suferi şi a trimite lui 
Dumnezeu laude de mulțumire. Ne lipsim de ochi? Să suferim aceasta, pentru că 
uneltele nesaţiului le-am lepădat, iar cu ochii cei dinăuntru privim slava Domnului. 
Am asurzit? Să mulţumim, lepădînd auzul cel deşert. Pătimim de mini? Dar pe cele 
dinăuntru le avem pregătite către războiul împotriva vrăjmașului. Stăpîneşte boala 
tot trupul? Atunci sănătatea după omul cel dinăuntru mai mult va creşte. 


Dacă sîntem în viață de obşte să alegem ascultarea mai vîrtos decît pustnicia. 
Pentru că aceasta ne învață trecerea cu vederea, iar aceea făgăduieşte smerita 
cugetare. Dar cum vom deosebi pustnicia cea dumnezeiască şi împărătească de cea 
tiranică şi diavolească? Să ai un îndreptar de postire. Nu patru sau cinci zile să 
postești, iar în cealaltă zi să te îndestulezi cu mulțime de bucate, pentru că totdeauna 
nemăsurarea este aducătoare de stricăciune. Nu deodată să cheltuiești lucrurile tale, 
căci gol te vei afla în război şi lesne vei fi robit. Arma noastră este trupul, iar sufletul 
este ostașul. Deci, de amîndouă îngrijește-te. Eşti tînără şi sănătoasă? Posteşte, că va 
veni bătrîneţea plină de neputinţă. 


Cît poți învistiereşte hrană sufletească, ca îmbolnăvindu-te, să o afli; posteşte 
cu socoteală şi în toate zilele. Vezi să nu intre pe furiș vrăjmașul sub chipul postirii 
tale. Pentru aceasta Mîntuitorul a zis: Făceți-vă iscusiți schimbători de bani. Adică 
pecetea cea împărătească s-o cunoaşteţi cu dinadinsul, pentru că sînt şi peceţi 
mincinoase. Felul aurului același este, dar se deosebeşte prin pecete. Deci, aurul este 
postirea, înfrînarea şi milostenia. Dar şi urmașii elinilor pun pe aur chipul lor cel 
tiranic; şi ereticii toți prin el se laudă. 


Se cade dar a-i vedea pe aceştia şi a fugi de dînşii, ca de niște făcători de peceţi 
mincinoase. Caută ca nu cumva, prin neiscusință căzînd între dînşii, să te păgubești. 
Deci, primeşte cu întemeiere crucea Domnului, închipuită în faptele bune, adică 
credinţă dreaptă, împreună cu fapte bune. 


Se cade deci, a cîrmui bine sufletul; iar fiind în viață de obşte, să nu căutăm 
ale noastre, ci maicii celei după credință, adică Bisericii a ne supune. Dacă ne-am 
surghiunit pe noi înşine din hotarele cele lumești, pe cele ce le-am lepădat, să nu le 
mai căutăm. Acolo avem slavă, iar aici ocară. Acolo îndestulare de hrană, aici chiar 
lipsă de pîine. În lume cei ce greşesc, chiar fără voia lor, sînt puși la închisoare, iar 
noi pentru păcatele noastre ne închidem pe noi înşine, ca să scăpăm de munca ce va 
să fie. Posteşti? Să nu pui ca pricină boala. Că şi cei ce nu postesc în aceeaşi boală 
au căzut. Ai început binele? Să nu dai înapoi, căci vrăjmaşul te surpă pentru 
nerăbdarea ta. 


Cei ce încep a pluti, dacă au vînt bun, întind pînzele. Însă corăbierii pregătesc 
corabia pentru orice fel de vînt şi luptîndu-se cu furtuna, plutesc înainte; așa şi noi, 
întîmpinînd vînt potrivnic, vom întinde crucea în loc de pînze și fără frică vom săvirşi 
înotarea". 


Acestea sînt învăţăturile preaîmbunătățitei Sinclitichia, dar mai vîrtos prin 
fapte decît prin vorbe învăţa. Însă şi multe alte fapte mari s-au făcut cunoscute despre 
dînsa, spre folosul celor ce o ascultau și o vedeau; și atîta mulțime de bunătăți au 
odrăslit într-însa, încît limba omenească nu poate a le spune. Dar diavolul, urîtorul 
de bine, se topea, nesuferind atîta îmbelșugare de bunătăți şi întru sine plănuia cum 
ar putea să tulbure răsăritul faptelor ei bune. De aceea cerea de la Dumnezeu spre 
nevoința cea desăvîrșită pe viteaza fecioară; şi atît de mult i-a uneltit el cu vrăjmăşia, 
căci boala 1 s-a început nu de la mădularele cele din afară, ci atingîndu-se de plămîni, 
îi producea adîncă durere, încît era nemîngîiată de ajutorul de la oameni; apoi îi 
aprindea boala într-atât, încît peste puţină vreme avea să-i aducă sfîrșitul ei. 


Deci, cîte puţin topindu-i plămînii, avînd şi friguri necontenite, îi rodea trupul 
ca o pilă; iar fericita era de optzeci de ani, cînd diavolul 1-a trimis suferinţele lui lov. 
Pentru că, precum şi atunci la lov, aceleași pătimiri le-a uneltit; însă acum făcea mai 
împovărătoare usturimile; căci fericitul lov a suferit 35 de ani, iar acum vrăjmașul îi 
dădea Sinclitichiei, vreme de trei ani şi jumătate, mai cumplite dureri. 


Pe lov l-a rănit în părțile cele din afară, iar la aceasta de la cele dinăuntru 
mergea înainte cu durerile. Căci, atingîndu-se de mădularele ei cele dinăuntru, mai 
mari și mai grele dureri îi producea. Nu tot astfel mi se pare că s-au nevoit cei mai 
viteji mucenici, ca de-a pururea pomenita Sinclitichia; pentru că la aceia ucigătorul 
se apropia la cele din afară. Chiar sabie ori foc de le aducea, mai uşor era decît 
ispitările cele de față; căci ca printr-un cuptor înfocat ardeau măruntaiele ei, aprinzînd 
focul cîte puţin, ca o pilă prin vreme îndelungată, precum s-a zis, îi rodea trupul. Este 
adevărat că grea şi fără omenie era această durere, iar pedeapsa era mare, ca a 
judecătorilor nedrepți. 


Fericita, suferind cu vitejie, nu slăbea cu cugetul, ci se înarma tot mai mult 
împotriva vrăjmaşului, căci prin bunele sale învățături, pe cei răniți de dînsul îi 
vindeca, şi ca de la un leu le smulgea sufletele, fără răni. Apoi vindeca pe cei răniți 
cu doctoriile lui Hristos cele mîntuitoare, iar pe cei nerăniți îi ferea; pentru că, 
arătîndu-le cursele diavolului, îi izbăvea de pedeapsă. Le spunea minunat să nu fie 
fără grijă de sufletele ce s-au afierosit lui Dumnezeu, căci acestora mai ales se 
împotriveşte vrăjmașul. Cînd ele se liniştesc, el scrîşneşte cu dinţii, apoi, biruindu- 
se, se dezgustează; şi ducîndu-se pe furiș, pîndeşte necontenit să vadă de vor adormi, 
ca aşa să intre; iar pe cele ce nu au grijă, le împiedică de la bine. Precum este cu 
neputinţă ca cel rău să nu aibă scînteie de bine, aşa dimpotrivă cei credincioşi, care 
se luptă, mi se pare, că au uneori parte în locurile cele potrivnice. 


Deci, de multe ori un om pare cu totul prea urît, dar este milostiv. lar cei 
sîrguitori de multe ori au întreagă înţelepciune, postire şi pustnicie dureroasă, dar sînt 
avari şi grăitori de rău. Deci, se cade a nu ne lenevi spre cele mici, ca unele ce nu pot 
vătăma, pentru că picătura mică găureşte piatra. Cele mari ale bunătăților vin 
oamenilor de la dumnezeiescul dar, iar relele ce ni se par a fi mici, prin noi înşine să 
le alungăm. Cel ce s-a luptat pentru cele mari, iar pe cele mici a defărmat, mult se va 
vătăma; căci Domnul nostru lisus Hristos, ca un Tată adevărat, întinde mîna copiilor 
Lui, care de curînd au început a umbla, şi izbăvindu-i de orice fel de primejdii, către 
cele mici ne îndeamnă a ne porni. Cel ce face pe cele mici, este lesne pornit spre cele 
mari. 


Deci, duşmanul binelui, iarăși văzînd pe Sinclitichia întărindu-se împotriva 
lui, se necăjea, şi, înţelegînd că tirania sa va fi surpată, începu un alt fel de răutate: 1- 
a rănit organele glăsuitoare, ca să taie cuvîntul ei, părîndu-i-se că prin aceasta va lăsa 
flămînde de dumnezeiescul cuvînt pe cele ce se apropiau de dînsa; dar, deşi n-o mai 
puteau asculta, ele priveau la chinurile ei şi se întăreau cu duhul, căci rănile cele 
trupești vindecă sufletele cele rănite, văzînd răbdarea și mărimea de suflet a fericite. 


Atunci altă ispită i-a dat vrăjmaşul: o durere de măsea, care în 40 de zile i-a 
pricinuit stricăciune groaznică a gurii, încît nimeni nu putea să se apropie de ea. Cînd 
era trebuință să fie îngrijită, o mulțime de tămilie se ardea, pentru a intra la dînsa, şi 
iarăşi se depărta, din pricina mirosului celui greu şi nesuferit. Fericita vedea pe 
împotrivă luptătorul și nicidecum nu cerea ajutor omenesc, arătînd prin aceasta 


bărbăția sa. Apoi, fiindcă cele adunate o rugau ca să ungă cu leacuri locul cel dureros, 
ea nu se îndupleca; căci socotea că prin aceasta se surpă preaslăvita sa nevoinţă. 


De aceea cele adunate au trimis să cheme pe un oarecare doctor, ca doar ar 
putea s-o înduplece să dobîndească vindecarea. lar ea nu voia, zicînd: "De ce mă 
atrageți pe mine de la această luptă? De ce căutaţi cele ascunse? De ce iscodiţi ceea 
ce se face, nevăzînd pe cel ce o face?" Doctorul care era de faţă, zicea către dînsa: 
"Nu pentru vindecare ori mîngiiere întrebuinţăm doctoria, ci pentru ca partea cea 
moartă, după obicei s-o îngropăm, ca să nu strice împreună și pe cele sănătoase; căci 
ceea ce se aduce celor morți, aceasta facem și noi, pentru că dăm aloe, smirnă şi 
mirsină amestecată cu vin”. 


Ea a primit sfatul, mai vîrtos fundu-i milă de cele adunate, care doreau ca ea 
să se vindece. Căci cine nu s-ar fi înspăimîntat văzînd nevindecarea rănii? Cine nu s- 
a folosit, înțelegînd răbdarea fericitei? Cine nu s-a întărit, văzînd căderea 
vrăjmaşului? Pentru că acolo el pusese rana, de unde ieşea izvorul cel de mîntuire și 
prea dulce al cuvintelor şi ca o fiară mîncătoare de sînge izgonea toată sîrguința celor 
ce veneau la ea ca să audă cuvîntul. Vrăjmașul ca pe o femeie o defăima, căci nu ştia 
cugetul ei cel cu bărbăție. Dar ea s-a nevoit trei luni și mai mult în acest fel şi prin 
putere dumnezeiască își ținea tot trupul; deci nu primea cele folositoare spre întărirea 
lui, căci nu lua nici hrană. Şi cum putea primi hrana, avînd atîta durere în trup? Apoi 
se depărtase de dînsa şi somnul, tăindu-se de chinuri. Cînd era aproape de marginea 
biruinţei şi încununării ei, a văzut mulțime de îngeri, în strălucirea unei lumini 
negrăite, aproape de ușile raiului. 


După vederea acestora a spus celorlalte ceea ce i se arătase, şi le sfătuia a suferi 
cu vitejie şi fără împuţinare toate durerile; dar le-a mai spus că după trei zile se va 
despărți de trup. Dar nu numai atât, ci şi ceasul ducerii ei le-a arătat. Deci, sfîrşindu- 
se vremea, fericita Sinclitichia s-a dus către Domnul, primind răsplata nevoinţelor de 
la EI, adică împărăția cerurilor, pe care facă-se a o dobîndi noi toţi, cu darul şi cu 
iubirea de oameni a Domnului nostru lisus Hristos, Căruia se cuvine slava și 
stăpînirea în vecii vecilor. Amin. 


Unii spun că Sfîntul Atanasie cel Mare, scriitorul acestei vieţi, ar fi fost ascuns 
într-o groapă, lîngă această fecioară, timp de şapte ani, cînd ereticii căutau să-l 
omoare. 


14. CUVIOASA APOLINARIA FECIOARA, 
CARE S-A NEVOIT ÎN CHIP DE BĂRBAT 
(5 IANUARIE) 


(După Metafrast) 


Murind Arcadie, împăratul grecilor (395-408), iar Teodosie, fiul lui, fiind de 
opt ani, şi deci nedestoinic pentru ocîrmuirea împărăției, Honoriu, împăratul Romei 
(395-423), fratele lui Arcadie, a încredinţat învăţătura tînărului împărat, precum şi 
ocîrmuirea a toată împărăția grecească unui nobil dintre cei de frunte, anume 
Antemie, bărbat înţelept şi drept-credincios. 


Acesta, pînă la venirea în vîrstă a lui Teodosie, era socotit de toți împărat, 
pentru aceea şi Sfintul Simeon Metafrast, începînd a descrie viaţa aceasta, zice: 
"Împărăţind drept-credinciosul împărat Antemie”. Acest Antemie avea două fiice: 
una din ele, mai mică, avea duh necurat încă din scutece, iar cea mai mare, din 
tinerețe se îndeletnicea cu rugăciuni pe la sfintele biserici; iar numele ei era 
Apolinaria. Venind în vîrsta cea desăvîrşită, părinţii ei voiau s-o însoţească cu bărbat, 
dar ea se lepăda, zicîndu-le: "Voiesc să merg la mănăstire, să ascult dumnezeieştile 
Scripturi şi să învăţ rînduiala monahală”. Părinții ei îi ziceau: "Noi voim să te 
căsătorim". lar ea le răspundea: "Nu voi să am bărbat, ci nădăjduiesc că pe mine mă 
va păzi Dumnezeu curată întru frica Sa, precum a păzit neprihănite pe sfintele Sale 
fecioare". 


Deci, se părea părinților un lucru nou şi minunat că în anii tinereţelor ei grăia 
unele ca acestea, fiind cuprinsă de o asemenea dumnezeiască dorire. Apoi Apolinaria 
a rugat pe părinţii ei să-i aducă o monahie care s-o poată învăţa Psaltirea şi citirea 
sfintelor Scripturi. 


Împăratul Antemie se mîhnea mult de dorirea ei, pentru că voia s-o însoţească 
cu bărbat. Văzînd că fecioara a rămas neschimbată în hotărîrea sa și nu voia să 
primească darurile ce-i aduceau tinerii cei de neam mare, care doreau s-o ia de soţie, 
părinţii au zis: "Ce voieşti, fiică?" Iar ea a răspuns: "Mă rog vouă ca să mă dați lui 
Dumnezeu, că veți lua răsplată pentru a mea feciorie". Deci, văzînd gîndul ei 
neschimbat, tare şi iubitor de Dumnezeu, a zis: "Voia Domnului să fie". I-au adus, 
deci, o monahie iscusită, care a învăţat-o a citi dumnezeieștile cărți. 


După aceasta, a zis către părinți: "Rogu-mă vouă, să mă lăsați ca să văd 
Sfintele Locuri de la Ierusalim, să mă rog acolo şi să mă închin cinstitei Cruci şi 
Sfintei Învieri a lui Hristos”. Dar ei n-au vrut s-o lase, de vreme ce pe dînsa singură 
o aveau mîngiiere în casa lor. Apoi o iubeau mai mult decît pe sora ei cea chinuită 
de duhul necurat. Însă, după ce i-a rugat multă vreme, ei s-au învoit s-o lase. 


Deci, i-au dat slugi şi slujnice multe, aur şi argint destul și i-au zis: "Primeşte, 
fiică, acestea şi să mergi să-ți împlineşti făgăduinţa ta, pentru că Dumnezeu voieşte 
să-l slujeşti Lui ca roabă”. Apoi, suind-o într-o corabie, au sărutat-o şi i-au zis: 
"Pomeneşte-ne și pe noi, fiică, la Sfintele Locuri”. Ea le-a răspuns: "Precum voi 
împliniți dorința inimii mele, aşa să împlinească și Dumnezeu cererea voastră, iar în 
ziua răutății să vă izbăvească". Astfel, despărțindu-se de părinţi, a plecat cu corabia. 


Ajungînd la Ascalon, a rămas cîteva zile, din pricina furtunii de pe mare și a 
înconjurat toate bisericile şi mănăstirile de acolo, rugîndu-se Domnului și dîndu-le 
ajutoare. Apoi, aflînd împreună călători, a mers în Sfînta Cetate a Ierusalimului şi s- 
a închinat Învierii Domnului şi cinstitei Cruci, făcînd rugăciune cu dinadinsul pentru 
părinții săi. După aceea mergea în toate zilele la mănăstirile de fecioare, dînd acolo 
multă milostenie; apoi a început a libera slugile și slujnicele cele de prisos, 
milostivindu-se spre dînsele şi încredinţindu-se în rugăciunile acestora. 


După cîteva zile, împlinindu-și rugăciunile la Sfintele Locuri și fiind la Iordan, 
ea a zis către cei ce erau cu dînsa: "Frații mei, voiesc să vă liberez şi pe voi; dar să 
mergem mai întîi în Alexandria, să ne închinăm Sfîntului Mina". Ei au răspuns: "Fie 
precum voieşti, stăpînă”. 


Deci, cînd s-a apropiat de Alexandria, antipatul s-a înștiințat de venirea ei şi a 
trimis oameni cinstiţi ca s-o întîmpine și să se închine ei ca unei fiice împărătești; iar 
ei, neplăcîndu-i cinstea ce 1 se făcea, a venit noaptea în cetate și intrînd singură în 
casa antipatului, i s-a închinat lui şi femeii lui. lar antipatul cu femeia sa au căzut la 
picioarele ei, zicîndu-i: "De ce ai făcut aşa, stăpînă? Noi am trimis la tine ca să ne 
închinăm ţie, iar tu, fiind stăpîna noastră, ai venit la noi plecîndu-te”. Fericita 
Apolinaria a zis către dînșii: "Voiţi să-mi faceți un lucru plăcut?" Ei au răspuns: "Da, 
stăpînă". Sfînta zise către dînşii: "Lăsaţi-mă, nu mă supăraţi cu cinstea, pentru că 
vreau să mă duc să mă închin Sfîntului Mucenic Mina”. 


Deci, cinstind-o cum se cădea, au liberat-o cu daruri. Fericita a împărțit acele 
daruri la săraci, însă a zăbovit în Alexandria, înconjurînd bisericile şi mănăstirile. 
Apoi a aflat în casa în care găzduia o bătrînă, pe care miluind-o cu daruri, a rugat-o 
să-i cumpere în taină o mantie, paraman, camilafcă, brîu de curea, şi toată 
îmbrăcămintea bărbătească a rînduielii monahiceşti. Bătrîna, cumpărîndu-le și 
aducîndu-le fericitei, a zis: "Dumnezeu să-ți ajute, maica mea”. 


Apolinaria, luînd acele haine, le-a ascuns, ca să nu ştie despre ele cei ce erau 
cu dînsa; apoi a liberat pe celelalte slugi şi slujnice, oprindu-și numai o slugă bătrînă 
şi un eunuc. După aceea, suindu-se în corabie, a mers la Lemmos; iar de acolo, luînd 
patru dobitoace, s-a dus la mănăstirea Sfîntului Mucenic Mina, căruia închinîndu-se 
şi împlinindu-și rugăciunea, a mers la schit ca să se închine sfinților părinţi care erau 
acolo. 


Era seară cînd a pornit în cale şi a poruncit eunucului să stea înapoia căruţei; 
iar sluga cealaltă fund înainte, cîrmuia dobitoacele; însă fericita şezînd înăuntru 
acoperămîntului, şi avînd cu sine îmbrăcămintea monahală, se ruga în sine, cerînd 
ajutor de la Dumnezeu, pentru scopul său. Căruţa a ajuns într-o vale mlăștinoasă, ce 
avea lîngă dînsa un izvor, care mai pe urmă s-a numit "izvorul Apolinariei". Fericita 
Apolinaria, ridicînd acoperămîntul căruţei şi văzînd pe amîndouă slugile dormind, 
pe eunuc şi pe vizitiu, s-a dezbrăcat de hainele mirenești şi s-a îmbrăcat cu hainele 
monahicești, cele bărbăteşti, şi a zis către Dumnezeu: "Cel ce mi-ai dat începutul 


acestui chip, învredniceşte-mă să-l port pînă la sfîrşit, după voia Ta cea sfîntă, 
Doamne". Apoi, însemnîndu-se cu semnul Sfintei Cruci, s-a pogoriît încet din căruţă, 
pe cînd dormeau slugile amîndouă şi intrînd în luncă, s-a ascuns, pînă ce s-a dus 
căruţa mai departe; şi astfel s-a sălăşluit sfînta în pustiul acela, vieţuind singură cu 
Dumnezeu, pe care L-a iubit. Dumnezeu, văzîndu-i dragostea cea osîrdnică, o 
acoperea cu mîna Sa, ajutîndu-i asupra nevăzuţilor luptători și dîndu-i trupească 
hrană din pomii finicului. 


Cei din căruța aceea, din care sfinta s-a pogorît în taină, adică eunucul și 
bătrînul, după ce au mers mai departe, s-au deșteptat tocmai cînd se lumina de ziuă. 
Văzînd căruța deşartă, s-au înspăimîntat foarte, pentru că vedeau numai hainele 
stăpînei, iar pe dînsa nu. Se mirau, neştiind unde s-a dat jos, unde s-a dus și pentru 
ce şi încă dezbrăcîndu-se de toate hainele. Căutînd-o mult şi strigînd-o cu mare glas, 
după ce n-au putut s-o găsească, nu se pricepeau ce să facă, decît numai să se întoarcă 
înapoi. Astfel, întorcîndu-se în Alexandria, au spus toate antipatului. El, minunîndu- 
se de lucrul ce i s-a spus, îndată a anunţat prin scrisoare pe împăratul Antemie, tatăl 
Apolinariei, despre toate, cu de-amănuntul, iar hainele fiicei lui, care rămăseseră în 
căruţă, le-a trimis cu eunucul și bătrînul. 


Împăratul, citind scrisoarea nobilului, a plâns foarte mult; iar mai ales, privind 
spre hainele iubitei lor fiice, amîndoi, tatăl şi mama, se tînguiau cu nemîngiiere, și 
împreună cu dînșii plîngeau toți boierii. După aceea, Antemie mulțumind lui 
Dumnezeu, a zis: "Dumnezeule, Tu ai ales-o, întăreşte-o cu puterea Ta". Plingînd toți 
iarăşi, unii boieri mîngîiau pe împăratul, zicîndu-i: "Apolinaria s-a făcut adevărata 
fimică a bunului Tată, ea acum este adevărata ramură a Împăratului Cel 
drepteredincios”. Acestea şi mai multe grăind, s-a potolit puţin tînguirea lui amară. 
Toţi se rugau lui Dumnezeu pentru dînsa, ca s-o întărească la o viață ca aceea, căci 
au înţeles că la o viață aspră s-a dus în pustie, după cum era şi adevărat. 


Deci, această sfîntă fecioară a petrecut cîțiva ani în acel loc, unde s-a coborit 
din căruță, sălăşluindu-se în pustietatea din luncă, din care ieşeau mulțime de ţînţari 
cumpliți, ca un nor. Acolo se lupta cu diavolul şi cu trupul său, care la început era 
molatec, fund crescută în casele împărătești; iar mai pe urmă se slăbise de osteneli, 
de posturi și de privegheri. Era dogorită de zăduful zilei şi chinuită în tot felul de 
neîncetatele mușcături ale ţînțarilor. Cînd a voit Domnul ca ea să fie rînduită în ceata 
Sfinților Părinţi celor din pustie şi să fie ştiută de oameni, spre folosul multora, a 
făcut-o să plece din locul acela; căci îngerul Domnului arătîndu-i-se în vis, i-a 
poruncit să meargă în schit şi Dorotei să se numească. Deci, a ieşit în astfel de chip, 
că nimeni nu putea să cunoască ce fel de trup este, bărbătesc sau femeiesc. 


Umblînd ea prin pustie, într-o dimineaţă a întîmpinat-o Sfîntul Macarie, şi i-a 
zis ei: "Binecuvîntează, părinte". lar ea încă cerea binecuvîntare de la dînsul, şi 
binecuvîntîndu-se unul pe altul, au mers la schit. A întrebat sfînta pe stareţul acela: 
"Părinte, cine eşti tu?" EI i-a răspuns: "Eu sînt Macarie". Apoi ea a zis: "Să faci 
dragoste, părinte, ca să mă lași să locuiesc între fraţii tăi”. Îndată stareţul a dus-o în 


schit, i-a dat chilie, neştiind că este femeie, ci socotind că este un famen. Pentru că 
Dumnezeu nu i-a arătat lui acea taină, pentru cel mai mare folos ce avea să fie mai 
pe urmă la toţi şi pentru slava Sfîntului Său nume. 


Apoi a întrebat-o cum o cheamă, iar ea a răspuns: "Dorotei îmi este numele şi, 
auzind despre Sfinții Părinți care petrec aici, am venit să mă fac părtaş al vieţii lor, 
de mă voi afla vrednic". Starețul iarăși a întrebat-o: "Ce fel de meșteșug ai, frate?" 
Dorotei răspunse: "Ce-mi vei porunci, părinte, aceea voi lucra". Deci i-a arătat ei să 
lucreze la împletituri din rogojini. Acea sfiîntă fecioară trăia acolo, avînd chilie în 
mijlocul bărbaţilor, ca un bărbat şi ca unul din părinţii schitului, apărînd-o Dumnezeu 
ca să nu 1 se afle firea; apoi se silea să fie neîncetat ziua şi noaptea la rugăciune şi la 
lucrul rogojinilor. 


După o vreme a început a fi slăvită de părinţi pentru asprimea vieţii sale cu 
care întrecea pe alții. Ba, ceva mai mult, i se dăduse de la Dumnezeu darul de a 
tămădui neputințele, încît numele lui Dorotei era în gurile tuturor. Pentru că toți îl 
iubeau pe acest părut Dorotei şi ca pe un mare părinte îl cinsteau. Trecînd vreme 
îndelungată, diavolul care se afla în fiica cea mai mică a împăratului Antemie, sora 
Apolinariei, a început mai grozav a o chinui şi a striga: "De nu mă veţi duce în pustie, 
nu Voi ieşi dintr-însa". Dar aceasta cu vicleșug a meşteşugit-o diavolul, ca să dea pe 
față pe Apolinaria, care locuia în mijlocul bărbaţilor şi s-o izgonească din schit. Dar 
Dumnezeu nu-l lăsa ca să zică ceva de Apolinaria. Deci, chinuia diavolul mereu pe 
fecioară ca să fie dusă în pustie. 


Atunci boierii au sfătuit pe împărat ca s-o trimită la sfinții părinţi din schit, ca 
să se roage pentru dînsa. Astfel a făcut tatăl ei, adică pe fiica sa cea îndrăcită a trimis- 
o cu mulțime de slugi la părinţii pustnici. Venind ei în schit, a ieşit întru întîmpinarea 
lor Sfîntul Macarie şi i-a întrebat: "Pentru ce ați venit aici, fulor?" lar ei ziseră: 
"Drepteredinciosul nostru împărat Antemie a trimis pe fiica sa, ca voi, rugîndu-vă lui 
Dumnezeu, s-o tămăduiți de boală”. 


Luînd-o starețul de la postelnic, a dus-o la părintele Dorotei - care era 
Apolinaria, sora celei îndrăcite -, şi i-a zis: "Să faci dragoste, frate, de vreme ce este 
fiica împăratului, căci are nevoie de rugăciunile părinților care sînt aici, precum şi de 
ale sfinției tale, să te rogi pentru dînsa şi s-o tămăduiești; pentru că ţie s-a pregătit de 
la Dumnezeu această faptă bună". Dorotei auzind aceasta, a început a plînge şi a zice: 
"Cine sînt eu, păcătosul, ca să gîndiţi astfel de mine, ca şi cum eu aş avea putere să 
izgonesc diavolii?" Îngenunchind, ruga pe stareţul, zicînd: "Lăsaţi-mă, părinte, ca să- 
mi plîng păcatele mele cele multe, pentru că eu sînt neputincios, prea simplu și 
neiscusit la un lucru ca acesta”. 


Macarie i-a zis: "Oare nu sînt alți părinți făcători de semne întru Dumnezeu? 
Însă acest lucru, ţie ţi s-a dat”. Iar Dorotei a zis: "Fie voia Domnului”. Deci, 
milostivindu-se spre cea îndrăcită, a luat-o în chilia sa şi a cunoscut-o că este sora ei; 
apoi plîngînd pentru dînsa şi îmbrăţişînd-o, îi zicea: "Bine ai venit la noi, soro”. Dar 


Dumnezeu a astupat gura diavolului ca să nu vădească pe roaba lui Dumnezeu 
Apolinaria, ce era în chipul cel bărbătesc; căci îşi tăinuia numele firii femeiești în 
mijlocul bărbaților şi se lupta cu diavolul prin rugăciune. 


Într-una din zile, începînd diavolul a chinui mai mult pe fecioară, s-a sculat 
fericita Apolinaria ridicîndu-şi mîinile spre Dumnezeu și se ruga cu lacrimi pentru 
sora sa. Atunci, diavolul nesuferind mai mult puterea rugăciunii, a răcnit cu glas 
mare: "Tu izgonindu-mă, ies de aici”. Deci, aruncînd pe fecioară, a ieșit. A-tunci 
Sfînta Apolinaria, luînd pe sora sa sănătoasă, a dus-o în biserică și, căzînd la 
picioarele sfinților părinţi, a zis: "lertaţi-mă pe mine, păcătosul, cel ce am greşit mult 
între voi”. lar ei chemînd pe oamenii împărăteşti, le-a dat pe fiica împăratului, 
tămăduită prin rugăciunea și cu binecuvîntarea lui Dorotei. 


Deci s-a făcut bucurie mare părinților pentru fiica cea tămăduită. Atunci toată 
suita se bucura cu împăratul, slăvind pe Dumnezeu de atîta milă, pentru că vedeau 
pe fecioară sănătoasă şi cu faţa frumoasă. Sfînta Apolinaria mai mult se smerea între 
părinţi şi se nevoia peste măsură, apoi s-a făcut purtătoare de semne desăvîrşită. 


După aceasta, diavolul a aflat un alt meşteşug prin care să mîhnească pe 
împărat şi casa lui s-o necinstească şi s-o ocărască, apoi să facă rău şi părutului 
Dorotei. Deci, a intrat iarăşi în fuca împăratului cea tămăduită; dar tăinuindu-se, nu 
părea a fi îndrăcită, ci o făcea ca şi cum a zămislit, încît din zi în zi i se mărea 
pîntecele şi, văzînd-o părinţii, s-au tulburat foarte. Aceștia întrebau pe fecioară cu 
cine a greșit şi cine a îngreunat-o. lar ea, curată fiind cu trupul şi cu sufletul, le zicea: 
"Nu ştiu nimic şi nu cunosc de unde îmi este aceasta”. Dar părinții, stăruind cu 
asprime şi cu bătaie silind-o să spună cu cine a păcătuit, diavolul a zis prin gura ei: 
"Monahul acela din schit, într-a cărui chilie am găzduit, acela m-a silit şi am zămislit 
de la dînsul”. 


Atunci împăratul s-a mîniat foarte şi a trimis să piardă schitul. Mergînd 
voievodul cu oastea la schit, a zis cu mînie: "Daţi-ne pe monahul care a silit şi a 
îngreunat pe fiica împăratului, daţi-l nouă pe acela degrabă, mai înainte de a nu vă 
pierde pe voi toţi”. Aceasta auzind-o toţi părinţii, s-au înfricoşat foarte. Iar fericitul 
Dorotei stînd în mijloc, a zis: "Eu sînt, despre care voi întrebaţi, pe mine să mă 
prindeţi, eu sînt singur vinovat; iar pe ceilalți părinți, ca pe niște nevinovați să-i lăsaţi 
în pace". Acestea auzindu-le părinţii, s-au mîhnit şi ziceau către Dorotei: "Să mergem 
şi noi cu tine". Pentru că nu-l credeau pe dînsul a fi vinovat. Fericitul Dorotei zicea 
către dînșiu: "Stăpînu mei, rugaţi-vă numai pentru mine; căci eu nădăjduind la 
Dumnezeu și în rugăciunile voastre, degrabă mă voi întoarce sănătos la vor”. 


Deci, l-au dus pe el cu tot soborul în biserică, făcînd pentru dînsul rugăciune 
ŞI, încredinţîndu-l lui Dumnezeu, l-au dat voievozilor împărăteşti, care erau trimiși, 
pentru că avva Macarie şi ceilalți părinți ştiau că Dorotei nu este părtaş la nici o 
răutate. Ducînd pe Dorotei la împărat, a căzut la picioarele lui, zicînd: "Rogu-mă 
dreptei voastre credinţe ca să-mi îngăduiți și în tăcere să mă ascultați, a grăi despre 


fiica voastră; să mergem numai la un loc deosebit, că eu voi spune vouă toate; căci 
fecioara nu este prihănită şi nici nu s-a făcut curăției ei vreo silă”. 


Deci, împăratul şi împărăteasa luară pe Dorotei și, fiind singuri, ea a zis către 
dînşii: "În numele lui Dumnezeu, mă rog vouă, să-mi făgăduiţi, că după ce veți 
cunoaște adevărul, aveți să mă lăsaţi la locul meu". Deci, după ce i-au făgăduit și au 
întărit cuvîntul împărătesc, atunci fericita Apolinaria le-a zis: "Cel ce a tămăduit în 
numele lui Dumnezeu pe fiica voastră, cu rugăciunile sfinților părinți, eu sînt, 
smeritul"”. Aceasta auzind-o împăratul şi împărăteasa, s-au mirat şi au rămas ca muţi, 
tăcînd; apoi, luînd aminte la ea, sfinta a grăit: "Eu voi adeveri vouă lucrul acesta, iar 
taina cea neştiută pînă acum, o voi descoperi pentru preamărirea numelui lui 
Dumnezeu şi spre ruşinarea diavolului, care cleveteşte pe cei nevinovaţi”. 


Aceasta zicînd-o şi-a descoperit pieptul şi s-a arătat că nu este fire bărbătească, 
ci femeiască. Apoi a zis: "Tată, eu sînt fiica Apolinaria". Acestea auzindu-le părinții, 
s-au făcut ca morţii, de spaimă și de mirare. Cunoscînd că este fiica lor, s-au bucurat 
nespus şi multe lacrimi de bucurie au vărsat în ziua aceea. Apoi au adus la fericita 
Apolinaria pe sora ei, care părea îngreunată, ȘI i-au zis ei: "Cunoşti pe acest monah?" 
Ea a răspuns: "Cu adevărat acesta este părintele care m-a făcut sănătoasă în numele 
lui Dumnezeu". 


Căzînd la picioarele sfintei, se ruga să-i tămăduiască şi pîntecele cel umflat. 
lar Apolinaria, ridicînd de la pămînt pe sora sa, şi-a pus palma pe pîntecele ei şi 
îndată a fugit diavolul; apoi pîntecele s-a tămăduit și s-a așezat în măsura sa cea mai 
dinainte. Aceasta văzînd-o părinţii, au preamărit pe Dumnezeu şi au zis: "Cu adevărat 
aceasta este fiica noastră, Apolinaria”. 


Atunci s-a făcut plîngere cu bucurie în casa împăratului, despre două lucruri: 
întîi că Apolinaria, fiica cea mai mare, de care pînă atunci nu aveau înştiinţare, fără 
nădejde, s-a aflat; şi al doilea, că cealaltă fucă s-a izbăvit de ruşine. Apoi Sfînta 
Apolinaria a petrecut la părinții ei cîteva zile, povestind cu amănuntul toate cele 
despre ea şi slăvea pe Dumnezeu pentru toată rînduiala Sa. 


Apoi sfinta, voind să se ducă la locul ei, părinții o rugau ca să rămînă la dînşii, 
dar n-au putut s-o înduplece, nici să-și schimbe cuvîntul lor dat ei, căci mai înainte 
de descoperirea tainei, se făgăduiseră ca împărați s-o lase la locul ei. Deci, chiar 
nevrînd, au liberat pe fuca lor cea iubită, plîngînd şi tînguindu-se; apoi în urmă 
veselindu-se cu duhul, pentru o fiică bună ca aceea, care s-a dat spre slujba lui 
Dumnezeu. 


Apolinaria a rugat pe părinţii ei ca să îi ajute cu rugăciunile lor. Ei au zis: 
"Dumnezeu, Căruia te-ai făcut mireasă, să te păzească întru dragostea Sa și să te 
acopere cu mila Sa. Apoi să ne pomenești și pe noi, iubită fiică, în sfintele tale 
rugăciuni". Ei voiau să-i dea mulțime de aur ca să-l ducă în schit, spre trebuinţa 
sfinților părinţi, dar ea n-a voit să ia, zicînd: "Părinții mei n-au trebuinţă de bogăţiile 


acestei lumi, ca să nu cadă din bunătăţile cele cereşti". Deci, făcînd rugăciune, mult 
plîngînd, şi sărutînd pe fiica cea iubită, au lăsat-o să meargă la locul ei, bucurîndu-se 
şi veselindu-se întru Dumnezeu. 


După ce a ajuns în schit, s-au bucurat de dînsa părinții şi frații, că fratele lor 
Dorotei s-a întors la dînşii întreg şi sănătos; de aceea au făcut în ziua aceea praznic, 
mulţumind lui Dumnezeu. Însă în schit nu ştia nimeni ce i s-a întîmplat ei la împărat; 
nici despre firea ei cea femeiască n-a ştiut nimeni. Deci, vieţuia Sfînta Apolinaria, 
adică părutul Dorotei, în mijlocul fraților, ca şi mai înainte, în a sa chilie. lar cu puţine 
zile mai înainte, văzînd ducerea sa către Dumnezeu, a zis către avva Macarie: "Să 
faci dragoste, părinte, de mi se va întîmpla a mă duce din viaţa aceasta, să nu mă 
spele, nici să îngrijească fraţii trupul meu". Iar stareţul i-a zis: "Cum se poate una ca 
asta?" 


Mutîndu-se ea către Domnul, au mers fraţii să-i spele trupul şi văzînd că este 
cu firea femeiască, au strigat, zicînd: "Slavă Ţie, Hristoase, că ai mulţi sfinți ascunși!" 
Apoi, minunîndu-se Sfîntul Macarie că nu 1 s-a descoperit lui taina aceasta, a văzut 
în vis pe cineva, zicîndu-i: "Să nu te mîhneşti că s-a ascuns de tine acea taină; căci 
se cade şi ție ca să fii încununat cu Sfinții Părinți cei din veac". Cel ce se arătase i-a 
spus lui numele, viața şi neamul fericitei Apolinaria. 


Deșteptîndu-se din somn stareţul şi chemînd pe frați, le-a spus vedenia, şi toți 
mirîndu-se, au slăvit pe Dumnezeu cel minunat între sfinții Săi. Apoi îngrijind de 
trupul sfintei, l-au îngropat cu cinste în partea dinspre răsărit a bisericii, în mormîntul 
Sfîntului Macarie și se făceau multe tămăduiri de la sfintele ei moaște, cu darul 
Domnului nostru lisus Hristos, Căruia se cuvine slava, în veci. Amin. 


15. CUVÎNT LA BOTEZUL DOMNULUI 
(6 IANUARIE) 


Domnul nostru lisus Hristos, după întoarcerea Sa din Egipt, vieţuia în 
Galileea, în cetatea Sa, Nazaret, unde crescuse, tăinuindu-şi înaintea oamenilor 
puterea şi înțelepciunea dumnezeirii Sale, pînă la vîrsta de treizeci de ani, pentru că 
nu era îngăduit cuiva dintre iudei, mai înainte de 30 de ani, să aibă rînduiala de dascăl 
sau de preot. Pentru aceasta nici Domnul Hristos pînă la aceşti ani nu a început 
propovăduirile Sale, nici nu Se arăta că este Fiul lui Dumnezeu și Arhiereul cel mare, 
Care a străbătut cerurile pînă ce s-a împlinit numărul anilor Lui. 


EI vieţuia în Nazaret, cu Preacurata Sa Maică şi cu Iosif, părutul Său tată, care 
era lucrător de lemn şi cu care lucra împreună. După moartea lui Iosif, singur Domnul 


făcea acel lucru de mînă, cîştigînd prin osteneală, hrana pentru EI și pentru prea iubita 
Sa maică, ca să ne înveţe pe noi a nu ne lenevi și nici a mînca pîinea în zadar. 


Apoi, împlinindu-se cei 30 de ani şi venind vremea dumnezeieştii Lui arătări 
- precum zice Evanghelia -, ca să se arate lui Israel: A fost cuvintul lui Dumnezeu 
către loan, fiul lui Zaharia, în pustie, trimițindu-l pe el ca să-L boteze cu apă. Deci, 
i-a pus un semn încredințat după care putea să cunoască pe Mesia, Cel care a venit 
în lume, precum singur Botezătorul întru a sa bună vestire spune, zicînd: Cel ce m-a 
trimis să botez cu apă, Acela mi-a zis: "Deasupra Căruia vei vedea Duhul 
pogorindu-se şi răminind peste EI, Acela este cel ce botează cu Duh Sfint". 


Deci, ascultînd loan cuvîntul lui Dumnezeu, a venit în părțile Iordanului, 
propovăduind botezul pocăinţei, întru iertarea păcatelor. Pentru că el era acela de 
care mai înainte a zis Isaia: Glasul celui ce strigă în pustie, gătiți calea Domnului, 
drepte faceţi cărările Lui. Deci, venea la dînsul toată latura ludeei şi a Ierusalimului, 
şi se botezau toți de la dînsul, în rîul Iordanului, mărturisîndu-şi păcatele. Atunci a 
venit și lisus din Galileea la Iordan, ca să fie botezat de loan. EI a venit într-acea 
vreme, după ce loan spusese mai înainte poporului despre EI, zicînd: Vine în urma 
mea Cel mai tare decit mine, Căruia nu sint vrednic să-l dezleg curelele 
încălțămintelor Lui. Deci, eu v-am botezat pe voi cu apă, iar Acela vă va boteza cu 
Duhul Sfint. 


După aceste cuvinte, a venit lisus ca să Se boteze, cu toate că nu-l trebuia 
aceasta, ca unul Care era preacurat, fiind născut din Preacurata şi Preasfînta Fecioară, 
EI Insuși fund izvorul a toată curăţia și sfinţenia. 


Însă Cel ce a luat asupra Sa păcatele a toată lumea a venit la rîu ca să sfinţească 
apele cu Botezul. A venit la ape ca să curăţească firea lor; a venit să Se boteze ca să 
ne pregătească baia sfîntului Botez. A venit la loan, pentru ca acesta să fie pentru 
dînsul martor nemincinos, văzînd pe Duhul Sfînt pogorîndu-Se peste Cel pe Care-L 
boteza şi auzind glasul Tatălui de sus. 


loan se sfia de EI, zicînd: Eu am trebuință să mă botez de Tine şi Tu vii la 
mine. Căci loan cu duhul L-a cunoscut pe EL; pentru că mai înainte cu 30 de ani a 
săltat de bucurie în pîntecele maicii sale; deci, avea trebuinţă de botezul Lui, ca cel 
ce era în păcatul neascultării, cel adus de Adam asupra a tot neamul omenesc. 


Iar Domnul a zis: Lasă acum, că așa se cade a împlini toată dreptatea. Prin 
dreptate înţelege aici Sfîntul loan Gură de Aur poruncile lui Dumnezeu; ca şi cum ar 
fi zis: "De vreme ce toate cîte le poruncește legea le-am săvîrşit şi singură aceasta a 
rămas, adică să Mă botez; deci, Mi Se cade să o săvirșesc şi pe aceasta”. Iar botezul 
lui loan era porunca lui Dumnezeu, precum el zice: Cel ce m-a trimis ca să botez cu 
apă, Acela mi-a zis. 


Deci, cine l-a trimis? Arătat este că a fost Însuși Dumnezeu, cum zice însăşi 
Scriptura: "A fost cuvîntul lui Dumnezeu către loan". Deci, lisus, fund în vîrstă de 
30 de ani, S-a botezat pentru că omul de la această vîrstă se pleacă cu înlesnire către 
tot păcatul. 


Așa grăiau loan Gură de Aur și Teofilact, cum că cea dintii vîrstă a copilăriei 
are multă neştiință şi zburdălnicie, a doua vîrstă, a tinereților, se aprinde de poftă 
trupească, iar vîrsta de 30 de ani, a bărbatului desăvîrşit, este a iubirii de aur, a măririi 
deşarte, a iuțimii, a mîniei şi a tuturor păcatelor. 


Pentru aceasta Hristos Domnul a așteptat botezul pînă la această vîrstă, ca să 
împlinească legea cu toate vîrstele, să sfințească firea noastră şi să ne dea putere, ca 
să biruim patimile şi să ne ferim de păcatele cele de moarte. După Botezul Său, 
Domnul a ieşit îndată din apă, adică n-a zăbovit; căci se povesteşte că Sfîntul loan 
Botezătorul, pe fiecare om care se boteza de dînsul, îl afunda pînă la cap şi-l ținea 
astfel pînă ce-şi mărturisea toate păcatele sale şi numai după aceea îi afunda şi capul 
şi îl lăsa să iasă din apă; pentru aceasta, zice Evanghelia, că a ieșit îndată din apă. 
Ieşind Domnul din rîu, 1 s-au deschis cerurile, strălucind de sus o lumină în chip de 
fulger, iar Duhul lui Dumnezeu S-a pogorit spre Domnul, Cel ce S-a botezat, 
arătîndu-Se în chip de porumbel. 


Intocmai cum în zilele lui Noe, porumbiţa a vestit micşorarea apelor, tot 
asemenea şi încetarea înecării păcatului a însemnat-o porumbelul. 


Duhul Sfînt s-a arătat în chip de porumbel, pentru că acea pasăre este curată, 
blîndă, iubitoare de oameni, fără de răutate şi nu stă în locuri necurate. Tot asemenea 
şi Duhul Sfînt este izvorul curăţiei, noianul iubirii de oameni, învățătorul blindeții, 
rînduitorul binelui şi fuge de la cel care se tăvăleşte în tina cea necurată a păcatului, 
fără de pocăință. 


Pogorîndu-Se Duhul Sfînt ca un porumbel spre Domnul nostru lisus Hristos, 
s-a auzit un glas din cer, zicînd: Acesta este Fiul Meu cel iubit, întru Care am 
binevoit. Aceluia deci, se cuvine mărirea şi stăpînirea, în vecii vecilor. Amin. 


16. SOBORUL SFÎNTULUI IOAN, 
ÎNAINTEMERGĂTORUL ŞI BOTEZĂTORUL DOMNULUI 
(7 IANUARIE) 


SF. al 


A doua zi după Sfînta şi dumnezeiasca Arătare, adică Botezul Domnului, 
Biserica a rînduit încă de la început a se prăznui soborul cinstitului şi slăvitului 
prooroc loan, Înaintemergătorul şi Botezătorul Domnului, căci se cădea a cinsti cu 
praznic pe cel ce a slujit la taina Botezului dumnezeiesc, punînd mîna sa pe creștetul 
Stăpînului. 


Deci, îndată după Botezul Domnului, Botezătorul se cinstește de toți şi cu 
cîntări se slăveşte, pentru că prin sobor se înţelege adunarea poporului în biserică, la 
cîntarea şi slăvirea lui Dumnezeu, întru cinstea şi lauda marelui loan, 
Înaintemergătorul și Botezătorul Celui ce se prăznuieşte. 


Un sobor ca acesta, măcar că se săvirşea la toate bisericile ce sînt în toată 
lumea, ba încă se săvîrşeşte şi astăzi; însă se face mai ales mare prăznuire în bisericile 
zidite în numele Botezătorului, precum oarecînd în biserica lui de lîngă Iordan, unde 
a botezat pe Hristos; în Sevastia, unde s-a tăiat de către Irod; în Antiohia, unde mîna 
lui cea dreaptă a fost dusă de Sfintul Evanghelist Luca, şi în Constantinopol, unde 
acea sfîntă mînă se adusese din Antiohia și unde mai ales se făcuse soborul acela, de 
vreme ce se adusese mîna chiar în seara dumnezeieştii Arătări, cînd se face sfințirea 
apelor. 


Se părea atunci că însuşi Botezătorul soseşte nevăzut la sfinţirea apelor, 
făcîndu-se bucurie împăraților şi la tot poporul, care cu multă prăznuire săvîirşea 
soborul lui, după ziua dumnezeieştii Arătări. Deci, să săvîrşim şi noi cu bucurie 
duhovnicească soborul Sfintului marelui loan, Înaintemergătorul şi Botezătorul, 
rugîndu-l să mijlocească pentru noi către Stăpînul Hristos, ca să fim şi noi în Biserica 
celor ce prăznuiesc veșnic, în locaşul cel nefăcut de mînă şi acolo, în ceruri, să auzim 
glasul celor ce dănțuiesc şi prăznuiesc dumnezeieştile arătări cele veşnice, săturîndu- 
ne cu ei de vederea feţei lui Dumnezeu, Care Se arată sfinților Săi; şi să slăvim cu 
toate cereştile cete pe Tatăl, pe Fiul şi pe Sfîntul Duh, în veci. Amin. 


IA CUVÎNT DESPRE CINSTITA MÎNĂ 
A SFÎNTULUI IOAN BOTEZĂTORUL 
(7 IANUARIE) 


După ce Irod, împăratul cel fără de lege, a tăiat capul Sfintului Ioan, 
Înaintemergătorul şi Botezătorul Domnului, cinstitul său trup a fost îngropat de 
ucenicii săi, aproape de mormîntul Sfîntului prooroc Elisei, în vestita cetate Sevastia 
din Samaria; pentru că în acest loc s-a săvirşit ospăţul cel fără de lege al lui Irod și 
necuratul dans al fiicei Irodiadei. 


Sfîntul Evanghelist Luca propovăduia pe Hristos şi înconjura multe cetăți şi a 
ajuns şi în cetatea Sevastia, iar de aici urma să se ducă în Antiohia, patria sa, și a vrut 
să ia cu sine trupul Sfîntului loan Înaintemergătorul și Botezătorul, care era nestricat 
şi întreg, dar n-a putut, deoarece nu i s-a dat voie de locuitorii Sevastiei, care cinsteau 
foarte mult moaştele Botezătorului şi cu dinadinsul le păstrau. 


De aceea, Sfîntul Evanghelist Luca, luînd de la sfîntul numai mîna cea dreaptă, 
care a botezat pe Domnul şi Stăpînul nostru lisus Hristos, a dus-o în cetatea sa 
Antiohia şi cu dînsa, precum cu o vistierie de mare preţ, răsplătea cetăţii sale pentru 
creşterea ce a avut într-însa. Din acea vreme sfinta mînă a Botezătorului era la 
credincioşii antiohieni de mare cinste, căci printr-însa se săvîrşeau multe minuni. 


Multe vremi şi mulți împărați trecînd, a venit Iulian, călcătorul de lege, care 
pe față lepădîndu-se de Hristos şi închinîndu-se idolilor, făcea mare rău Bisericii lui 
Dumnezeu, nu mai puţin decît chinuitorii care au fost mai înainte de el. 


Nu numai pe credincioşii cei vii ai lui Hristos îi prigonea şi-i ucidea, ci s-a 
ridicat şi asupra morţilor cu tiranie şi fără de omenie; pentru că, scoțind din mormînt 
oasele sfinților celor care pătimiseră înainte, le dădea focului, iar bisericile lui 
Dumnezeu şi toate lucrurile sfinte arzîndu-le, le prefăcea în cenușă. 


Iulian acesta s-a dus şi în Antiohia, pe de o parte ca să aducă jertfă înaintea 
cetății necuratului său zeu Apolon cel din Dafne, iar pe de alta ca şi acolo să facă rău 
creştinilor şi să ardă lucrurile sfinte. 


Creştinii care erau în Antiohia, auzind despre venirea lui, au ascuns în taină 
sfinta mînă a Botezătorului, într-un stîlp oarecare al cetăţii, care se numea Gonia, ca 
astfel să nu fie necinstită şi arsă de chinuitori. Ducîndu-se el în Antiohia și făcînd 
mari fărădelegi şi chinuire, apoi căutînd cu sîrguință mîna Botezătorului, după ce n- 
a putut s-o afle, a trimis în Palestina, în cetatea Sevastia, ca tot trupul Botezătorului 
care era acolo, afară de cap şi de mînă, precum şi mormîntul şi biserica lui, să se dea 
focului şi risipirii. Acest lucru s-a şi făcut, precum scriu Nichifor şi Chedrin. 


Fericitul Simeon Metafrast a scris acestea, că nu trupul Botezătorului, ci alt 
trup s-a ars în locul aceluia; pentru că patriarhul Ierusalimului, înştiinţindu-se mai 
înainte vreme de porunca chinuitorului, a luat în taină din mormînt moaştele 
Botezătorului şi le-a trimis în Alexandria, cu pază; iar în locul acelora a pus oasele 
unui mort şi acelea au fost arse în locul moaştelor Botezătorului, împreună cu 
mormîntul şi cu biserica lui. 


Pierind degrabă acel fără de lege împărat şi dreapta credinţă iarăşi strălucind, 
mîna Sfîntului Înaintemergător a fost scoasă din stilpul de unde a fost ascunsă, ca o 
lumină de sub obroc, şi se cinstea de credincioşi, căci se săvîrşeau printr-însa minuni, 
ca şi mai înainte, dintre care să spunem una. 


Un balaur mare şi înfricoşat se încuibase în hotarele Antiohiei, iar necuratul 
popor elin care era acolo, avîndu-l în numărul zeilor, îl cinstea cu jertfe în toţi anii, 
iar Jertfa se săvîrşea în acest chip: o fecioară fără prihană, păzită înadins pentru 
aceasta, se dădea balaurului, văzînd tot poporul din priveliştea ce era gătită nu departe 
de peştera acelui balaur. leşind de la locul său, balaurul, arătîndu-se foarte înfricoşat 


la vedere, se tîra şuierînd, căscînd gura, apoi lua Jertfa care 1 se aducea şi cu dinții 
rupînd-o, o mînca. Pentru aceasta se luau fucele Antiohiei, după sorți. 


Atunci s-a întîmplat, într-un an, de au căzut sorții pe unul din cetăţenii de 
credinţă creştină ca să dea pe fiica sa balaurului spre jertfă. Iar el cu multe lacrimi 
ruga pe Hristos Dumnezeu şi pe loan Botezătorul ca să se izbăvească fica sa de 
moartea aceea cumplită. Deci, sosind vremea praznicului acelui balaur urît de 
Dumnezeu, tatăl fiicei striga către Dumnezeu cu tînguire şi pe Sfîntul loan 
Botezătorul îl chema spre ajutor. 


Ajungînd la biserica în care era mîna Botezătorului, a rugat pe chelar să-i 
deschidă şi să-l lase să se închine la acea cinstită şi sfintă mînă. Aceasta o făcea cu 
un gînd tăinuit în inima sa, pentru care avea galbeni mulţi în sînul său. Apoi, cînd 
făcea închinăciune în sfînta biserică, înaintea sicriului în care era sfinta mînă, a vărsat 
acolo galbenii din sîn. Chelarul fiind iubitor de aur, a început a-i aduna cu osîrdie, în 
care vreme creştinul acela, sărutînd sfinta mînă a Botezătorului, a mușcat în taină cu 
dinţii încheietura degetului mic, ascunzînd-o la sine; apoi s-a rugat mult şi a ieşit de 
acolo, cîştigîndu-și dorirea. 


Deci, sosind acea cumplită zi în care era să se dea fecioara spre moartea cea 
nevinovată şi adunîndu-se acolo poporul, în ceasul jertfei, a venit tatăl, ducîndu-şi 
fiica spre mîncare balaurului, făcînd sărmanul rugăciuni din inimă și avînd nădejde 
spre Dumnezeu. 


Pe cînd ieşea acel înfricoşat balaur din peştera sa, şuierînd şi căscînd gura, și 
se apropia de fecioara aceea pregătită lui spre jertfă ca s-o mănînce, tatăl nu se 
depărta, chemînd în ajutor pe Atotvăzătorul și Mîntuitorul Hristos Dumnezeu şi pe 
Botezătorul Lui. 


Apropiindu-se balaurul şi căscînd gura, tatăl fecioarei a aruncat încheietura 
sfințitului deget al Botezătorului în mijlocul gîtlejului balaurului şi îndată acesta a 
căzut mort, mîntuindu-se fecioara de cumplita moarte. Tatăl ei, cu glas mare şi cu 
lacrimi de bucurie, înălța mulțumire lui Dumnezeu Mîntuitorul, și Sfîntului Botezător 
spunînd la tot poporul lucrurile lui Dumnezeu cele minunate și preamărite. 


Poporul care era de faţă, văzînd balaurul mort și pe fecioară vie, împreună cu 
tatăl lăudînd pe Dumnezeu, la început se mira şi se înspăimînta foarte de acea 
minune; apoi, schimbîndu-se spaima în bucurie, într-un glas preamăreau pe Unul 
adevăratul Dumnezeu, Care întru cei de sus locuieşte și spre cei smeriți priveşte. 
Deci, antiohienii au făcut prăznuire şi mare veselie, pentru că mulțime nenumărată 
de necredincioşi s-au adăugat la cei credincioși, crezînd în Hristos Dumnezeu. lar în 
acel loc unde s-a făcut acea preamărită minune, au zidit o biserică frumoasă şi mare, 
întru numele Sfîntului loan Botezătorul. 


Apoi se mai povesteşte şi aceasta, că în ziua praznicului Înălţării cinstitei Cruci 
a Domnului, se înălța de arhiereu şi acea cinstită mînă a Botezătorului. Dar uneori se 
ridica în sus singură, iar alteori se lăsa în jos, prin aceasta însemnînd îndestularea 
roadelor pămîntului sau lipsa lor. 


În adevăr, cînd se ridica, se făcea îmbelşugarea ţarinilor, grădinilor, livezilor 
ŞI viilor; iar cînd se lăsa în jos, urma lipsirea rodurilor şi foamete. Cînd, cu voia lui 
Dumnezeu, pentru păcatele noastre, năvălind agarenii, au luat Antiohia şi toate 
hotarele ei şi au început a o stăpîni, atunci acea vistierie de mare preţ, adică 
preacinstita mînă a Sfîntului loan Botezătorul era ca într-o robie. 


Drept-credincioşii împărați creştini puneau multă sîrguință, cum ar putea să ia 
acea cinstită mînă din stăpînirea agarenilor şi s-o aibă într-a lor împărătească cetate, 
dar nu-şi cîștigau dorirea; pentru că nu puteau nici cu aur, nici în alt chip s-o 
răscumpere de acolo. 


Apoi, împărăţind porfirogeneţii, frații Constantin și Roman (913-959) - acel 
dar, mai scump decît toate vistieriile pămîntești, li s-a dăruit în felul următor: Unui 
bărbat cinstit din Antiohia, cu dregătoria diaconească, anume lov, i-a venit un gînd 
din dumnezeiască insuflare, cum ar putea să scoată sfinta mînă a Botezătorului din 
stăpînirea agarenilor şi s-o aducă în creştineasca stăpînire. Deci, se afla acea sfintă 
mînă în cea mai frumoasă biserică ce era în Antiohia, adică a Sfintului Apostol Petru; 
atunci lov şi-a făcut locuinţa sa lîngă acea biserică şi s-a împrietenit cu păzitorul de 
vase al bisericii, ca astfel să poată săvîrşi mai lesne ceea ce-şi pusese în mintea sa. 


A încercat de multe ori să înduplece pe păzitorul de vase la lucrul său cel 
cugetat, dar dacă acela n-a voit, atunci lov a făcut astfel: a gătit cină bună și chemînd 
pe păzitorul de vase, l-a ospătat şi l-a îmbătat; apoi, acela adormind greu, lov a mers 
în taină în biserică şi, deschizînd racla, a luat mîna Botezătorului şi a ascuns-o. 
Dimineaţa, deşteptîndu-se din somn păzitorul de vase, n-a ştiut de lucrul ce se făcuse. 


Iov, în acea vreme, a ieşit din Antiohia cu cinstita mînă şi mergea degrabă spre 
hotarele împărăției creștineşti, temîndu-se ca să nu se înştiințeze cetăţenii Antiohiei 
despre ducerea sfintei miîini şi să nu vină în urma lui; apoi, cu dumnezeiescul 
acoperămînt păzindu-se şi cu rugăciunile Sfîntului Botezător fiind apărat, fără de 
vătămare şi fără împiedicare, degrabă a ajuns în stăpînirea creştinească. 


Deci, mergînd în Calcedon, a descoperit taina pe care o păstra, arătînd acea 
comoară nepreţuită, adusă din Antiohia, și îndată a dat de ştire credincioşilor 
împărați; iar ei, auzind de acea veste bună mai presus de nădejde, s-au umplut de 
negrăită bucurie şi fără zăbavă au trimis la Calcedon corabia cea împărătească, cu 
preasfințitul patriarh şi cu cîţiva cinstiți senatori, să întîmpine mîna Botezătorului, 
care se aducea la dînşii și s-o primească în cetatea împărătească cu cinste. 


Întorcîndu-se de la Calcedon corabia, cu sfinta mînă pe care o ducea însuși 
patriarhul în mîinile sale, au ieșit la țărm împărații şi tot poporul, ca şi cum întîmpinau 
pe Sfîntul Botezător nevăzut, venind din cer şi cu vrednică închinăciune o cinsteau 
cu osîrdie, în psalmi şi în cîntări, cu lumînări şi tămiie; apoi, sărutînd-o cu dragoste, 
au pus-o în împărăteasca biserică, care era în palat. S-a întîmplat acea aducere a 
sfintei mîini a Botezătorului chiar în seara dumnezeieştii Arătări, mai înainte de 
sfințirea apelor. lar după acest praznic se făcea soborul Botezătorului cu multă 
veselie, în cinstea celui mai cinstit decît proorocii, a Sfîntului loan Botezătorul, şi 
întru slava Unui Dumnezeu în Treime, Cel de toți slăvit şi închinat, în veci. Amin. 


18. CUVIOSUL PĂRINTE GHEORGHE HOZEVITUL 
(8 IANUARIE) 


Acest cuvios părinte Gheorghe Hozevitul, iubind din tinereţe pe Domnul şi de 
lume lepădîndu-se, s-a făcut monah, şi a ajuns mai pe urmă părinte al mănăstirii 
Hozevitul. 


Ducîndu-se apoi la Ierusalim, pentru închinarea la Sfintele Locuri, şi-a 
petrecut acolo cealaltă vreme a vieţii sale în posturi și în osteneli; unde s-a şi dus 
către Domnul. 

E IA SERA CS II = 
(8 IANUARIE) 


Pe vremea împărăției marelui Teodosie (379-395), Domnica fiind elină, s-a 
dus din cetatea Cartagina la Constantinopol, cu alte patru fecioare. Apoi s-a făcut 
despre dînsa o dumnezeiască descoperire preasfințitului arhiepiscop Nectarie 
patriarhul (381- 397), care primind-o, a învrednicit-o de Sfintul Botez. 


După aceasta, Sfinta Domnica luînd chipul monahicesc, se nevoia în post cu 
duhovniceşti osteneli, pentru care a făcut multe minuni. 


Căci a mîntuit pe niște corăbieri care se înviforau, turnînd în mare untdelemn 
sfințit şi astfel a schimbat marea în liniște. Domnica avea și darul de a prooroci, 
pentru că a văzut înainte moartea împăratului, despre care l-a şi înștiințat. Apoi a 
văzut pe sfîntul înger venind şi sfinţind firea apelor; precum și alte preamărite taine 
dumnezeieşti i s-au descoperit. 


Ajungînd la adînci bătrîneţi, pînă pe vremea împărăției lui Leon (457-474) şi 
a lui Zenon (474-491), cunoscîndu-şi mai înainte ducerea sa către Dumnezeu, s-a 
odihnit în pace. 


20. SFINŢII MUCENICI IULIAN ŞI VASILISA 
ȘI CEI ÎMPREUNĂ CU DÎNȘII 
(8 IANUARIE) 


Iulian avea ca patrie Antinoia, cetatea Egiptului (alţii zic Antiohia Siriei), 
născut din părinți renumiți prin slavă şi bogăție. Din tinerețile sale iubind fecioria, a 
dorit să fie păzitorul ei, pînă la sfîrşitul vieţii sale. Deci, punînd-o pe aceasta ca pe o 
temelie a faptelor bune, petrecea cu frica lui Dumnezeu, nevoindu-se la învățătură şi 
la citirea cărților şi deprinzîndu-se la amîndouă înțelepciunile, adică la cea elinească 
şi cea creştinească; deci, a străbătut toată filosofia și toată dumnezeiasca Scriptură. 


Fund de 18 ani, părinţii îl sileau să se căsătorească, pentru că le era unul născut 
ŞI voiau să se mîngîie de urmaşi, iar el se lepăda cu totul. Pe cînd îl supărau cu aceasta 
părinții şi rudeniile, sfătuindu-l, rugîndu-l şi chiar silindu-l spre însurare, înțeleptul 
tînăr a cerut răgaz o săptămînă ca să se gîndească. Deci a petrecut toată săptămîna 
aceea în post, rugăciuni şi în lacrimi, rugîndu-se lui Dumnezeu ziua şi noaptea, ca 
singur cu judecăţile care ştie să-i păzească nebîntuită fecioria cea făgăduită Lui. 


În ziua a şaptea, sosind noaptea şi trupul lui slăbind de post şi de rugăciuni, 
cînd s-a culcat şi a adormit, 1 S-a arătat Domnul în vedenie, mîngîindu-l şi zicîndu-i: 
"Să nu te temi a te supune voii şi sfatului părinților tăi; pentru că vei lua o femeie 
care nu va atinge curăția ta, ci pentru tine îşi va păzi şi ea fecioria; şi astfel şi pe tine 
şi pe dînsa, fiind curaţi, vă voi primi în ceruri. 


Pentru că prin voi se va înmulți curăția şi mulți tineri şi fecioare prin învățătura 
voastră se vor face cetăţeni ai celor cereşti; iar Eu voi fi cu tine întotdeauna, petrecînd 
şi biruind toate poftele trupeşti și războaiele, apoi şi pe fecioara care va fi însoțită ţie, 
O voi face aşa, precum singur vei voi; adică o voi face ca şi ea să urmeze hotărîrii tale 
bune şi în cămara cea pregătită vouă vă veţi vedea cu îngereștile cete şi cu 
nenumărate fecioare, de amîndouă părțile, pe care firea le-a despărțit, iar credinţa în 
Mine le-a unit şi cărora tu te arăţi că vei fi următor”. 


Acestea grăindu-le Domnul, S-a atins de el şi i-a zis: "Imbărbătează-te şi să se 
întărească inima ta”. 


Astfel, prin acea dumnezeiască vedenie mîngîindu-se şi întărindu-se acest 
tînăr minunat, s-a deşteptat şi a zis: "Mulţumesc Ție, Doamne Dumnezeule, Cel ce 
cerci inimile şi rărunchii, căci alungi de la mine dulceţile şi mîngiierile acestei lumi 
şi al curăţiei mele ajutor şi păzitor Te făgăduieşti să-mi fii, că spre Tine cu inimă 
întărită nădăjduiesc şi aştept, că-mi vei da cele ce ochiul nu le-a văzut, urechea nu 
le-a auzit și la inima omului nu s-au Suit şi pe care le-ai pregătit celor ce Te iubesc. 
Iar de vreme ce mă învrednicești ca să umblu în calea Ta, mă rog ca Tu singur să-mi 
fii cale bună, ca şi tuturor iubitorilor de curăţie. Ştii, Doamne, că din ziua naşterii 
mele pînă în acest ceas în care ai binevoit a mă chema, nimic n-am ales altceva a iubi 
şi a dori, fără numai pe Tine Unul. Deci, Tu să întăreşti făgăduințele ce ies din gura 
mea şi să le aduci la săvîrșire”. 


După aceea, ieşind din camera sa, a spus părinților că se pleacă la voia lor și 
nu se leapădă de nuntă. Fi, umplîndu-se de bucurie, au căutat de îndată o fecioară de 
seama lui, de o familie bună și cu bogăţie; şi s-a aflat una, anume Vasilisa, care de 
asemenea era singură la părinţii săi, foarte împodobită la faţă şi cu bune obiceiuri 
înzestrată şi pe care au logodit-o cu fiul lor. 


Apoi, făcîndu-se obişnuitul ospăț de nuntă, mireasa a simţit în cămară o bună 
mireasmă, ca într-o grădină ce dă miros plăcut din mulţimea crinilor, a trandafirilor 
şi a altor flori mirositoare. Ea a zis către mire: "Stăpînul meu, ce este aceasta? Căci 
acum fiind iarnă, aici este un miros de flori de primăvară şi atît de mult m-am veselit 
de această bună mireasmă, încît s-a stins în mine orice dorință”. 


Atunci, fericitul mire Iulian a zis către dînsa: "Această bună mireasmă pe care 
o simți, nu este trecătoare, căci prin lucrarea iubitorului de curăție Hristos, celor ce 
îşi păzesc fecioria neîntinată le dăruieşte viaţă veşnică. Deci, dacă voieşti să păzeşti 
poruncile lui Hristos împreună cu mine și să-i placi Lui, să-L iubim din tot sufletul, 
şi Lui să-l hărăzim fecioria noastră neprihănită; să ne facem vase alese ale Lui, în 
vremea de acum, ca întru vremea ce va să fie, să împărățim cu Dînsul, şi niciodată să 
nu ne despărțim de EI”. 


La aceste cuvinte, fericita mireasă Vasilisa a răspuns: "Ce alt lucru este mai 
de trebuință decît mîntuirea, ca adică păzindu-ne fecioria să cîştigăm viaţa cea 
veşnică? Cred cuvintelor tale și împreună cu tine întocmai doresc ca să petrecem în 
feciorie pînă în sfîrşit, ca astfel să pot cîştiga răsplătire de la Hristos, Domnul meu". 


Acestea zicînd dînsa, fericitul Iulian s-a aruncat la pămînt, închinîndu-se lui 
Dumnezeu şi zăcea întins cu faţa în jos, glăsuind aşa: "Întăreşte, Doamne, făgăduinţa 
ce se face între noi". lar fecioara Vasilisa, văzînd pe mirele său la pămînt, rugîndu- 
se, îndată şi dînsa s-a plecat la rugăciune. Deodată s-a cutremurat temelia camerei în 
care se aflau ei şi o lumină negrăită a strălucit atît de mult, încît lumînările ce ardeau 


în cameră s-au întunecat de acele raze cerești şi s-a făcut o dumnezeiască vedenie 
mare, venind pe de o parte Împăratul măririi Hristos, cu mulțime nenumărată de 
îngeri în haine albe, iar pe de altă parte Împărăteasa şi Stăpîna Preacurată, de 
Dumnezeu Născătoarea, cu cete de fecioare. 


Atunci se cîntau de amîndouă cetele cîntări cereşti, de negrăită dulceaţă, pe 
care urechea nu le-a auzit vreodată. Apoi, apropiindu-se doi bărbaţi luminaţi, încinși 
cu brîie de aur şi, ridicînd pe Iulian și pe Vasilisa de la pămînt, le-au pus pe pato 
carte mare şi frumoasă; iar împrejurul patului stăteau patru bătrîni creştini, frumoşi 
la chip, care ţineau nişte pahare de aur pline cu aromate, din care ieşea multă 
mireasmă negrăită, care umplea camera. 


Unul din bătrîni a zis către dînşii: "lată, în aceste pahare se închipuieşte 
desăvîrşirea voastră, pentru că sînteți fericiți; căci, biruind dulceaţa cea vremelnică a 
veacului acestuia, v-aţi sîrguit spre cea veşnică, care la inima omului nu s-a suit. 
Deci, citeşte, Iuliane, cele scrise în această carte a vieţii"! Privind Iulian, citea numele 
lor cele scrise cu litere de aur, astfel: Iulian cel ce s-a lepădat de lume, pentru 
dragostea Mea, va fi în numărul acelora care nu s-au însoțit trupește cu femeile. lar 
Vasilisa, care este cu inima dreaptă şi cu fecioria neprihănită, se va rîndui în ceata 
fecioarelor celor ce urmează Fecioarei Maria, Maicei Mele celei Preacurate". 


Citind lulian acestea, cartea s-a închis şi de amîndouă părțile mulțime de 
bărbaţi şi fecioare, purtători de lumină, bucurîndu-se într-un glas, au zis: "Amin". 
Apoi bătrânul iar a zis către Iulian și fecioara Vasilisa: "În această carte, pe care o 
vedeţi, sînt scriși oamenii cei curaţi, cei buni, cei nemincinoşi, cei smeriți, cei blînzi, 
cei ce au dragoste nefățarnică, cei ce rabdă toate cele potrivnice, cei ce au suferit 
primejdii şi necazuri, şi, în sfîrşit, cei ce atît de mult au iubit pe Hristos, încît pentru 
dragostea Lui n-au cinstit mai mult nici pe tată, nici pe mamă, nici pe femeie, nici 
fu, nici moşii, nici bogății şi nimic din cele lumești; ba chiar şi sufletele lor nu le-au 
cruțat, spre a le da pentru Hristos, întru al căror număr v-aţi învrednicit şi voi”. 


Zicînd acestea către dînşii acel cinstit bătrîn, îndată s-a depărtat de la ochii lor 
acea vedenie dumnezeiască, iar acea fericită pereche, Iulian şi Vasilisa, fiind plini de 
negrăită bucurie, cealaltă vreme a nopţii au petrecut-o în psalmi şi cîntări. Apoi, 
făcîndu-se ziuă, părinții, rudeniile şi toţi cei adunaţi la nuntă se veseleau, socotind că 
s-a săvirşit fapta însoțirii mirelui cu mireasa, neștiind însă nimeni de acea 
preaminunată însoţire duhovnicească. lulian și Vasilisa vieţuiau împreună în curăţie 
şi întru întreagă înţelepciune, păzindu-şi neprihănită fecioria, ascunzînd această taină 
înaintea oamenilor, încît nici părinţii lor, nici rudele, nici alți oameni nu aveau 
cunoştinţă despre această feciorească petrecere, pînă ce mai pe urmă a arătat-o 
Domnul, spre folosul multora. 


După puţină vreme, au încetat din viaţă părinţii lui lulian şi ai Vasilisei, 
lăsîndu-le foarte multă avere. Ei, avînd viaţa lor cea duhovnicească liniștită, au voit 
ca nu numai pentru dînşii, ci şi pentru mîntuirea multora să se îngrijească. Pentru 


care au zidit două mănăstiri, una pentru bărbați și alta pentru femei, apoi, 
despărțindu-se, el s-a făcut călugăr în cea bărbatească, iar ea în cea femeiască, și 
adunînd cete de monahi, ei erau mai mari peste dînşii. 


Deci, la Sfîntul Iulian, erau ca la zece mii de frați, din cei ce cu osîrdie slujeau 
lui Dumnezeu. Pentru că, atîta dar îi dăduse Dumnezeu, încît de pretutindeni alergau 
la dînsul cei ce voiau să se mîntuiască; lăsîndu-și casele, logodnicile, părinții, 
rudeniile şi averile şi toate frumusețile lumii, se încredințau acestuia, ca să-i povă- 
țuiască la Împărăţia Cerului. 


Asemenea şi Sfînta Vasilisa, întru a sa mănăstire a adunat pînă la o mie de 
mirese lui Hristos, din fecioarele cele curate, ba încă şi mulţime de femei. În 
amîndouă aceste mănăstiri, ca în două grădini de rai, înflorea curăția cea îngerească, 
iar fecioria biruia necurăția diavolilor celor iubitori de plăceri deşarte. Acum este 
vremea să povestim sfîrşitul sfinților, arătînd cum au mers cu ai lor fii, cei întru 
Hristos, la cereştile lăcaşuri, zicînd către Dumnezeu: "lată noi şi fiii pe care ni i-ai 
dat nouă". 


În acea vreme era doi păgâni împărați: Dioclețian (284-305) şi Maximian (286- 
305), fund prigonire cumplită asupra creştinilor, care, străbătînd prin toate ţările şi 
tulburînd Biserica lui Hristos s-a apropiat şi de hotarele acelei ţări în care viețuiau 
Sfințu Iulian şi Vasilisa, încît mulți din cei credincioşi se aflau în mare tulburare și 
frică. Atunci fericitul Iulian şi Vasilisa s-au rugat cu lacrimi lui Dumnezeu, în post 
ŞI în rugăciuni, ca să întărească credincioasele cete de monahi adunate de dînşii şi să- 
1 păzească, pentru ca nici unul dintr-înşii să nu cadă, nici să piară, ci toţi să fie mutați 
în aceiași ogradă cerească. 


Deci, Sfintei Vasilisa 1 s-a făcut înştiinţare de la Domnul Hristos, Care în 
vedenie S-a arătat ei, că în curînd se va duce la odihna cea veşnică și că mai întîi va 
trimite pe toate sfintele fecioare; ca nu cumva să rămînă vreuna după dînsa și văzînd 
prigoana cea mare asupra Bisericii, să lipsească din ceata Sa. De aceea, Vasilisa mai 
avea încă jumătate de an ca să petreacă aici, pînă ce acele fecioare, toate pînă la una, 
vor trece către Dumnezeu. Apoi 1 s-a mai arătat, cum că duhovnicescul ei frate, 
Iulian, va intra întru muceniceasca nevoință, cu mulți alţii, și bine nevoindu-se, va 
birui pe vrăjmaş. După aceea cu veselie va trece din cele de aici, ca îndoită cunună 
să-şi ia, adică a fecioriei şi a muceniciei, întru bucuria Dumnezeului său. 


Acestea s-au împlinit chiar așa: pentru că într-o jumătate de an, toată ceata de 
fecioare, adunată de Sfînta Vasilisa în cereasca cămară a Mirelui său Cel fără de 
moarte, au sfîrșit prin vremelnica moarte; numai singură Sfînta Vasilisa a rămas, 
căreia 1 s-au arătat şi în vedenia visului toate sfintele fecioare în luminoase haine 
împărăteşti, zicîndu-i: "Te aşteptăm, maica noastră, ca împreună cu tine să ne 
închinăm Domnului şi Împăratului nostru. Deci, vino şi ne dă pe noi lui Hristos, 
Căruia ne-ai făcut mirese". 


Deşteptîndu-se cuvioasa, s-a bucurat foarte mult, întîi că toată ceata 
fecioarelor ei a intrat in bucuria Domnului; iar apoi, pentru că şi ei i s-a gătit acolo 
veşnica viaţă; le-a spus toate astea fratelui său duhovnicesc, Sfîntului Iulian. După 
cîteva zile, rugîndu-se Domnului cu tot dinadinsul, şi-a data sufletul în mîinile Celui 
fără de moarte Mire şi Dumnezeu; iar trupul ei cel sfint a fost îngropat de Cuviosul 
Iulian cu mare cinste. 


După aceasta, a mers în acele părți ighemonul Marcian, cu soția şi copiii săi, 
care, nebunește fiind asupra creştinilor, săvîrşea mari chinuri, ucideri şi vărsări de 
sînge. 


Aflînd însă că Iulian este de un neam cinstit şi crede în Hristos, apoi auzind şi 
de mulțimea fraţilor celor de o credinţă cu el, a trimis la dînsul pe niște cetăţeni 
cinstiți, ca să-l îndemne să se supună poruncii împărăteşti și să aducă jertfe la idoli. 
În acea vreme se adunaseră în locașul Cuviosului Iulian mulţime de preoţi, diaconi 
şi alți clerici, din cetăţile şi laturile dimprejur, cu episcopul lor, care iubind pe 
Domnul, cu osîrdie aşteptau muceniceasca moarte. 


Atunci toţi, prin fericitul lulian, au răspuns celor trimiși de ighemon, cum că 
un singur Împărat au, Cel ce locuiește în cer, adică pe Domnul lisus Hristos, și 
porunca Aceluia o asculta, ca să nu se închine la idoli şi la diavolii care sînt într-înșii 
şi să se inchine Dumnezeului celui adevărat, pentru care sînt gata îndată să moară. 
Înapoindu-se trimișii, au spus ighemonului cele ce au auzit, iar el, mîniindu-se, a 
trimis ostașii să prindă pe lulian, vrînd ca pe el singur să-l ispitească, iar mănăstirea 
lui să o ardă cu foc, împreună cu toţi cei adunați într-însa. Deci, fericitul Iulian a fost 
prins, legat şi dus la temniţa cetăţii, iar fraţii cei din mănăstirea lui, ca la zece mii, cu 
episcopul şi clericii adunaţi acolo în același timp, s-au adus lui Dumnezeu jertfă 
mirositoare, fiind arşi împreuna cu mănăstirea; iar în locul acela, multă vreme se 
auzeau cîntînd mulțime de glasuri dulci, atunci cînd se săvirşea de obicei 
bisericeasca pravilă, în ceasul întîi, al treilea, al şaselea, al nouălea, seara şi în miezul 
nopţii; apoi, mulțime de bolnavi se tămăduiau acolo; pentru că toți cei ce mergeau, 
auzind această cerească cîntare, se tămăduiau de orice boală erau cuprinși. 


A doua zi, au pus de faţa, la judecata ighemonului, pe Cuviosul Iulian, şi prin 
cuvinte cu meșteșug îndemnîndu-l și momindu-l, îl amăgeau, dar și cu îngroziri 
înfricoşîndu-l; văzînd însă că nu se supune, l-au lovit groaznic cu toiege noduroase. 
În acea bătaie un toiag rupîndu-se în mîna celui cel bătea, a lovit pe un slujitor, care 
era ruda ighemonului şi i-a scos un ochi, din care pricină ighemonul și mai mult s-a 
mîniat şi s-a întărîtat. Sfîntul mucenic a zis ighemonului: "Ascultă-mă, Marciene, să 
aduni pe toţi slujitorii la idoli, cei mai iscusiți, şi să le porunceşti ca să cheme numele 
idolilor asupra celui cu ochiul orb şi să-i roage ca să dea vedere închinătorului lor, 
iar dacă ei nu vor putea să facă aceasta, apoi eu, chemînd numele Domnului meu 
lisus Hristos, nu numai ochiul cel trupesc îl voi tămădui, ci şi ochii sufleteşti îi voi 
lumina, spre cunoştinţa adevărului”. 


Învoindu-se la aceasta ighemonul şi chemînd pe toţi slujitorii idolilor, le-a 
poruncit, ca adunîndu-se în templul idolesc cel de aproape, cu jertfe să roage pe idoli 
ca să tămăduiască ochiul celui orb. Aceia mergînd, i-au îndeplinit porunca; şi după 
multe jertfe ce adunaseră, au auzit acestea de la zeii lor: "Duceţi-vă de aici, căci noi 
fiind daţi focului celui veşnic și ținuți în întuneric, cum putem să dăm vedere orbilor, 
pe care nici noi singuri n-o avem? Pe cînd rugăciunea lui lulian spre Dumnezeul cel 
Preaînalt este atît de puternică, încît din ziua aceea, în care a fost adus la chinuire, ni 
s-a adăugat în gheenă însutită muncă". 


Acest glas diavolesc auzindu-se în acel templu, au căzut toți idolii care erau 
acolo, ca la cincizeci, şi ca țărîna s-au făcut. Ighemonul a strigat asupra Sfîntului 
Iulian : "O, vrăjitorule, atît sînt de puternice vrăjile tale, încît şi pe zeii noştri i-ai 
sfărîmat. Vom vedea însă, dacă vei lumina ochiul celui orbit, precum ai făgăduit”. 


Deci, a poruncit ca pe mucenicul, fiind gol, să-l stropească cu ud, ca să se 
depărteze de dînsul puterea cea fermecătoare şi vrăjitoare. Dar mirosul rău al udului 
aceluia îndată sa prefăcut în bună mireasmă de aromate, încît și văzduhul mirosea 
bine şi toți se mirau. Apoi Sfîntul Iulian, făcînd semnul Crucii pe ochiul celui bolnav, 
a chemat numele Domnului şi îndată bolnavul s-a tămăduit încît ochiul lui s-a luminat 
şi vedea bine. Ighemonul cel orbit cu răutatea, acelea le socotea farmece, iar nu 
puterea lui Hristos, însă cel ce acum vedea, striga cu glas mare, zicînd: "Adevăratul 
Dumnezeu este lisus Hristos; deci se cade pe Acela Unul a-L cinsti și Lui a ne 
închina". lar ighemonul a poruncit ca să-i taie capul; şi astfel cel ce a văzut trupeşte 
şi sufletește, botezîndu-se întru adevăratul său sînge, a mers ca să vadă pe Dumnezeul 
cel nevăzut. 


Pe Sfîntul Iulian legîndu-l păgînul Marcian cu lanţuri de fier peste tot trupul, 
a poruncit ca astfel să-l poarte prin toată cetatea şi pe toate ulițele, în multe feluri să- 
| chinuiască. Sfîntul fiind batjocorit şi chinuit, propovăduitorul striga: "De aceasta 
sînt vrednici cei ce nu se închină zeilor şi defaimă poruncile cele împărăteşti”. 


Mergînd cu sfîntul în locul unde învăţa carte fiul ighemonului, anume Celsius 
- ŞI acela era singurul fiu născut la părinții lui -, copilul a căutat spre sfint şi a zis 
către cei de o vîrstă cu el: "Minunat lucru văd". Întrebîndu-l ce vede el a zis: "Iată pe 
acel creştin osîndit, pe care ostașii îl poartă legat, îl văd înconjurat de mulțime de 
tineri luminați şi unii îi slujesc, iar altii îi pun pe cap o cunună atît de luminoasă, încît 
strălucirea ei covirşește lumina soarelui; eu socotesc că într-un Dumnezeu ca acela 
se cade a crede şi a sluji, Care astfel păzeşte pe slujitorii Lui şi cu atîta slavă îi 
străluceşte. Să mă credeţi, fraților, că şi eu unul ca acela vreau să fiu, dacă Dumnezeul 
lui va voi să fie Dumnezeul meu". 


Acestea zicînd, a aruncat cărţile şi haina cea luminoasă, lăsînd lumii pe cele 
lumești și a alergat în urma sfîntului, pe care, ajun-gîndu-l, a căzut la picioarele lui, 
zicînd: "Pe tine doresc să te am ca tată al nașterii mele cele de a doua; iar de Marcian, 
născătorul meu cel trupesc, păgînul urîtor al drepţilor şi mucenicilor, mă lepăd şi-l 


defaim, iar de tine lipindu-mă, pentru Hristos Dumnezeul şi Mîntuitorul meu pe Care 
pînă acum nu L-am ştiut, azi doresc să pătimesc asemenea ție”. 


Acestea văzîndu-le, ostaşii chinuitori au rămas uimiți de atîta îndrăzneală. 
Deci, s-a adunat toată cetatea la o privelişte ca aceea, văzînd pe fiul ighemonului 
lîngă mucenic lipindu-se şi rănile lui sărutîndu-le. Apoi, copilul a zis către popor: 
"Pe mine mă ştiţi că sînt fiul ighemonului, şi cu păgînul meu tată, pînă acum 
prigoneam fără vină pe sfinți, însă din neștiinşă le-am făcut acestea; dar acum, după 
ce am cunoscut pe Dumnezeu, şi mai ales eu am fost cunoscut de Dînsul, mă depărtez 
de mincinoșii zei, de tată şi de maică mă lepăd, bogăţiile cel împărăteşti le arunc și 
mărturisesc pe Hristos, cred în El şi adeveresc că sînt următor al fericitului Iulian. 
Pentru ce întîrziaţi, slujitori şi ostaşi? Mergeţi și spuneți părinților mei că am 
cunoscut pe adevăratul Dumnezeu, și m-am lipit de acel credincios slujitor”. 
Vestindu-se despre aceasta tatălui şi maicii sale şi auzind de lucrul cel neașteptat, se 
topeau de durere ca ceara de foc şi îndată au trimis să ia pe copil de la Iulian și să-l 
aducă acasă. Dar Dumnezeu, Care păzeşte pe prunci, a făcut astfel ca nimeni să nu 
poată să se atingă de el, fiindcă toţi cei ce se atingeau, simțeau în mînă și în spatele 
lor o durere mare; de aceea, nici unul nu îndrăznea să-l ia şi să-l despartă de mucenic. 


Înştiințîndu-se despre aceasta, ighemonul a poruncit ca amîndoi să vină la 
dînsul. Deci, căutînd la fericitul Iulian, i-a zis: "Te sileşti a lua rodul nădejdu mele 
cu meșteșugul tău cel fermecător? O inimă tînără lesne o amăgeşti cu necuvioase 
cuvinte, ca să se întoarcă de la dragostea părintească?"”. Zicînd acestea ighemonul, a 
alergat maica lui Celsius cu multe rudenii din toate părțile, smulgîndu-şi părul, 
lovindu-și pieptul şi strigînd cu glas tare. 


Acest lucru văzînd ighemonul, şi-a rupt hainele, fața şi-a zgîriat-o, şi a zis către 
mucenic: "luliane, prea crudule, vezi durerea tatălui și a maicii, caută spre tînguirea 
atîtor rudenii şi dezleagă pe nevinovatul copil de farmecele tale; dă-ne pe fiul nostru 
cel unul născut, întoarce pe moştenitorul şi stăpînul acestei case, ca şi eu să mijlocesc 
pentru tine la împărat, să-ți ierte vina şi să fii liber şi sănătos". 


Sfîntul lulan a răspuns: "Ajutorul tău nu-mi trebuie, nici de la împărații tăi nu 
cer să fiu liber; ci de aceasta mă rog Dumnezeului meu, lisus Hristos, ca pe mine 
împreună cu acest mielușel, născut din pîntece de lup, şi pe toţi cei ce vor crede după 
împlinirea muceniciei mele, să ne rînduiască în numele celor aleşi de EI. Însă, iată că 
stă înaintea ta cel născut trupeşte din tine, iar acum crezînd cu mine în Hristos, este 
născut duhovniceşte; el are cîțiva ani de vîrstă, singur să-ți răspundă, singur să caute 
spre lacrimile cele de maică și spre pieptul care l-a hrănit, deci singur să vă 
miluiască”. 


La aceasta, cinstitul şi bine-înţelegătorul copil a zis: "Din ghimpi se naște 
trandafirul şi nu-şi pierde mirosul; dar nici ghimpele care a născut trandafirul nu-și 
pierde țepii săi cei ascuţiţi. Deci, voi, părinții mei, precum v-aţi obişnuit cu muncirea 
voastră ca spinul, să împungeţi pe cei nevinovaţi, lăsați-mă pe mine ca pe un 


trandafir, să dau bună mireasmă celor ce cred; aceia să se supună vouă, care sînt gata 
să piară, iar mie să-mi urmeze cei ce se sîrguiesc să treacă din întuneric la lumină. 
Eu, pentru Domnul meu lisus Hristos mă lepăd de voi, părinţilor; iar pentru necinstea 
zeilor pe fiul vostru cu munci să-l chinuiți; căci prin moartea cea vremelnică, caut 
veşnica viaţă. Nu pot să vă fiu bun, iar mie însumi rău; nici dragostea voastră n-o voi 
cinsti mai mult decît bucuriile cele veşnice. Pentru ce zăboveşti, tată, ca un 
necredincios şi împietrit născător, iar nu ca adevăratul Avraam? a-ţi sabia și adu-mă 
jertfă lui Hristos pe mine, fiul tău. lar dacă te biruieşti de fireasca dragoste 
părintească şi nu poți să faci aceasta, apoi trimite-mă la un mai cumplit stăpînitor și 
chinuitor, ca să pătimesc şi eu pentru Domnul nostru lisus Hristos. Sînt deşarte 
tînguirile voastre şi zadarnice lacrimile, că nu pot să mă despart de la mărturisirea 


” 


mea . 


Auzind acestea ighemonul, a poruncit să-i ducă pe amindoi într-o închisoare 
necurată şi foarte întunecoasă; dar intrînd ei, întunericul s-a schimbat în lumină şi 
mirosul cel rău în buna mireasmă; acest lucru văzîndu-l douăzeci de ostaşi, au crezut 
în Hristos. De vreme ce fericitul Iulian nu era prezbiter şi nu era cine să boteze pe 
cei ce crezuseră, era mîhnit de aceasta. Însă Dumnezeu, care face voia celor ce se 
tem de EI, le-a trimis un prezbiter în acest chip. 


Era în cetatea aceea un bărbat cinstit şi mai întîi între cetăţeni, pe care împărații 
Dioclețian şi Maximian îl cinteau şi îl iubeau mult, pentru că era din neamul 
împăratului de mai înainte al Romei, anume Carin (283-285), şi acel bărbat era 
creştin, precum și femeia și copii săi. 


Murind el şi femeia lui în dreapta credință creştinească, au rămas după dînşii 
şapte fii, tineri de ani și bătrîni cu înţelpciunea; pe aceia miluindu-i împărații pentru 
părinţii lor, le-au poruncit să rămînă în credința lor şi fără temere să laude pe Hristos. 
Acei copii aveau cu dînşii un prezbiter, anume Antonie, care le săvirşea Sfintele 
Taine. Acestora [i s-a făcut descoperire de la Dumnezeu, ca împreună cu prezbiterul 
să se ducă în temniţă, să cerceteze pe Iulian şi pe Celsius. 


Ducîndu-se ei noaptea, îngerul mergea înainte, care, dacă s-a atins de uşile 
temniţei, îndată s-au deschis, şi intrînd, au sărutat pe sfinţii cei legaţi şi se rugau 
împreună lui Dumnezeu; apoi prezbiterul a botezat pe fericitul tînăr Celsius, fiul 
ighemonului, şi pe cei douăzeci de ostaşi. Cei șapte frați, vorbind cu Sfîntul lulhan și 
cu Celsius, s-au aprins cu rîvna să pătimească împreună cu dînşii pentru Hristos şi 
nu voiau să iasă din temniţă, ca să se întoarcă la casa lor. 


Înştiințîndu-se de aceea ighemonul, s-a mirat foarte, că aceia cărora li se 
dăduse lbertate de la împărați să rămînă în credinţa creștinească, acum doresc de 
bunăvoie lanţurile şi chinuirea; deci, aducîndu-i înaintea sa, îi îndemnă mult să se 
ducă la casa lor şi să-L cinstească pe Hristos cum voiesc, de vreme ce aşa sînt miluiți 
de împărați. Ei însă doreau lanţurile şi temnița, mai mult decît libertatea, zicînd: "Este 
nevrednic aurul de coroana împărătească, dacă nu va fi mai întîi lămurit şi curăţat în 


foc; aşa nici noi nu sîntem vrednici de Hristos al nostru, dacă credința noastră către 
El nu va fi lămurită ca aurul. Este oropsit pomul care se împodobește numai cu 
frunzele, iar roade nu aduce; aşa nici noi nu vom fi plăcuţi lui Hristos al nostru, de 
nu-l vom aduce roadele cele frumoase ale credinței noastre”. Deci, ighemonul a 
poruncit să fie după voia lor, pînă ce va înştiinţa pe împărat despre dînşii. 


Întorcîndu-se de ighemon, acești fericiţi tineri au mers nu la casa lor, ci în 
temniţă, la Sfîntul Iulian şi la Celsius şi la cei douăzeci de ostaşi, avînd cu ei şi pe 
prezbiterul Antonie. Ighemonul a trimis la împărat, înştiinţindu-l despre Iulian, 
despre fiul său duhovnicesc Celsius, despre ostași şi despre cei şapte fraţi. A luat 
degrabă răspuns ca toți, de vor persista în nesupunere, să fie arși în foc; iar dacă prin 
vrăjile lor nu se vor vătăma de foc, apoi să-i omoare prin chinuri, cum va şti mai 
bine. 


Ighemonul, luînd poruncă de la împărați, a poruncit să pregătească divanul în 
mijlocul cetăţii şi, stînd înaintea poporului, a pus de față pe Sfîntul Iulian, cu toți cei 
împreună cu el, pe Celsius, pe cei şapte frați, pe prezbiterul lor şi cu cei douăzeci de 
ostaşi, apoi a început ai îndemna prin cuvinte la închinarea de idoli, arătîndu-le 
împărăteasca poruncă adusă spre pierderea lor, de nu se vor supune. 


Aceia răspundeau cu îndrăzneală împotrivă, spunînd că s-a pregătit de la 
Împăratul ceresc pierzarea veșnică închinătorilor de idoli, dacă vor fi fără pocăință. 
Fiind lungă cercetarea prin cuvinte, de amîndouă părțile, în acea vreme, din 
întîmplare duceau pe lîngă divan un mort din cetate, la îngropare; pe acesta văzîndu- 
| ighemonul, a poruncit să-l aducă înaintea sa şi să-l pună în mijloc. 


Acesta făcîndu-se, poporul se mira, nepricepînd ce doreşte ighemonul să facă 
cu mortul acela. Apoi ighemonul a zis către Sfîntul Iulian: "Spuneţi voi că Învățătorul 
vostru Hristos mai înainte de răstignirea Sa învia pe cei morţi; deci va fi arătat că este 
adevărat Dumnezeu, dacă voi, ca şi Învățătorul vostru, veţi învia pe mortul acesta”. 
Sfîntul Iulian răspunse: "Ce foloseşte celui orb, cînd i se spune că se înalță soarele?". 
Ighemonul zice: "Lasă acum basmele tale şi, dacă eşti tu puternic sau Dumnezeul 
tău, scoală pe mortul acesta". 


Sfîntul Iulian a răspuns: "Deşi nevrednică este păgînătatea voastră de o minune 
ca aceasta, dar fiindcă de la Domnul este vremea ca să se arate dumnezeiasca Lui 
putere şi ca să nu socotiți că aceasta este cu neputinţă la Dumnezeu, veţi vedea îndată, 
pentru că nădăjduiesc spre Domnul meu, că toate cîte voi cere de la EI cu credință 
îmi va da şi mă va arăta nerușinat înaintea voastră”. Zicînd acestea, Sfîntul lulian şi- 
a ridicat ochii şi inima spre cer, rugîndu-se în auzul tuturor, iar faţa lui s-a luminat în 
rugăciune, zicînd: "Doamne, lisuse Hristoase, adevăratul Fiu al lui Dumnezeu, care 
Te-ai născut înainte de veci, iar la plinirea vremii ai luat trup din Preacurata Fecioară, 
mai presus de fire, caută acum din înălțimea cerului, ca să se ruşineze vrăjmașii Tăi, 
iar cei ce cred în Tine, să se întărească. Ascultă-mă în ceasul acesta, din cerul cel 


sfînt al Tău şi scoală pe mortul acesta, ca cei ce viețuiesc în trup să nu moară cu 
sufletul, iar cei ce au sufletul mort să învieze, văzînd puterea Ta cea mare". 


Aşa s-a rugat ca la un ceas, apoi, întorcîndu-se, a zis către cel mort: "Ţie îţi 
grăiesc, pămînt uscat, în numele Celui ce a înviat pe Lazăr după patru zile, scoală-te 
şi stai pe picioarele tale". Sfîntul zicînd acestea, îndată s-a ridicat mortul și a stat, 
încît poporul s-a spăimîntat de acestea. Cel înviat a strigat cu glas mare, zicînd: "O, 
ce bine sînt primite rugăciunile robului lui Dumnezeu! O, cît poate fecioria lui cea 
neprihănită! Pentru că unde eram eu dus şi acum m-am întors!". 


Marcian, ighemonul, privea spre acela cu tot dinadinsul şi se mira foarte mult, 
dar nu cunoştea puterea lui Hristos, fund orbit de diavolul; pentru că zicea că 
minunea este o putere a meșteşugului farmecelor. Apoi, batjocorind pe cel înviat, 
întreba: "De unde te-ai întors?". EI a început a spune cu de-amănuntul, zicînd: "Am 
fost dus de un fel de arapi, a căror mărime era ca de uriaş, cu vederea înfricoşată, 
ochii ca un cuptor întunecat, dinții ca de leu, unghiile ca de vultur, care nu aveau nici 
o milă; aceia bucurîndu-se mă trăgeau în iad și, fiind aproape de gura prăpastiei, acei 
arapi aşteptau şi nu mă aruncau, pînă ce trupul meu se va da pămîntului, din care s-a 
luat. 


Şi iată, deodată s-a clătinat iadul, şi s-a auzit un glas de sus, de la scaunul lui 
Dumnezeu: "Pentru Iulian, iubitul Meu, să se întoarcă sufletul lui înapoi în trup”. 
Atunci îndată au venit doi îngeri în haine albe și, luîndu-mă din ghearele diavolilor, 
m-au întors în lumea aceasta, prin sfîntul acesta, care m-a înviat; ca astfel după 
moarte să cunosc pe Dumnezeul acela, de Care, fiind viu, mă lepădam”. Acestea 
auzindu-le ighemonul, s-a tulburat şi nu ştia ce să facă; şi ca să nu se facă gîlceavă 
în popor, a poruncit ca să ducă pe Sfîntul Iulian şi pe ceilalți sfinți în temniţă, a cărei 
uşă a pecetluit-o cu inelul său. Acolo, Sfîntul Iulian a poruncit Sfîntului Antonie 
prezbiterul ca să boteze pe cel înviat şi l-a numit Anastasie, care se tîlcuieşte: înviat. 


A doua zi, Marcian, ighemonul, a poruncit să pregătească treizeci şi unu de 
poloboace cu smoală, după numărul sfinților mucenici, să aibă smoală şi pucioasă, 
apoi să adune mulțime de lemne şi de vreascuri, spre arderea sfinţilor. Toate acestea 
fiind gata, duceau pe sfinți din temniță, legaţi deosebit, iar Iulian cu Celsius erau 
legați într-un lanţ. Atunci plîngeau mulţi, că se dădeau morții nişte tineri atît de 
frumoşi. Sfîntul Iulian zicea către dînşii: "Să nu opriți aurul ca să trecă prin foc şi să 
fie curat". Ighemonul n-a voit să privească la arderea fiului său, de care însă i se rupea 
inima; de aceea a lăsat pe sluga sa ca să săvîrşească porunca împărătească, iar el s-a 
dus mîhnit. 


Deci, fiecare dintre sfinți a fost băgat în polobocul cu smoală pregătit și 
împresurîndu-i pe toți cu lemne, cu cîlți şi cu vreascuri, le-au dat foc; încît se suia în 
sus văpaia ca la treizeci de coţi, iar sfinții în mijlocul focului cîntau şi lăudau pe 
Dumnezeu. Arzînd poloboacele şi toată materia cea aprinsă, sfinţii s-au văzut vii, 
întregi și nevătămaţi şi veseli la față, lucru de care toţi s-au mirat. Apoi au înștiințat 


despre aceasta pe ighemon și îndată cu sîrguință a mers să vadă de este adevărat și 
văzînd minunea, a rămas uimit. 


Deci, iarăşi cu porunca lui, au dus pe sfinți în temniţă, iar femeia ighemonului, 
maica lui Celsius, înştiinţindu-se că fiul ei s-a păzit în foc viu şi întreg, a mers în 
temniță să-l vadă şi, încredințindu-se, a crezut în Hristos şi a botezat-o în temniță 
Antonie prezbiterul, iar numele era Marionila. Înştiinţîndu-se ighemonul degrabă că 
şi femeia lui a primit botezul creştinesc, îndată a încuiat-o şi pe ea în temniţă. 


După aceasta, şezînd la judecată, a tăiat pe sfinții douazeci de ostaşi şi pe cei 
şapte tineri, care erau frați. lar pe Iulian, Celsius, Antonie prezbiterul, Anastasie și 
pe pe femeia ighemonului, Marionila, i-a păstrat pentru altă judecată, dar îi ținea în 
lanțuri. După o vreme, sfinții fiind judecaţi, s-au prefăcut ca şi cum se supun la voia 
împărătească şi la sfatul ighemonului și că voiesc să se închine idolilor; pentru 
aceasta, cu multă bucurie îi duceau în templu. Dar cînd s-a apropiat de el, Sfîntul 
Iulian s-a rugat şi templul a căzut; aşa că a ucis pe toți slujitorii care erau acolo şi pe 
celălalt popor, ca la o mie. 


Apoi a crăpat pămîntul în acel loc şi ieşind foc din prăpastie, ardea pe păgânii 
care se apropiau. Deci, iarăşi au dus în temniță pe sfinţi, unde lor într-acea noapte 
rugîndu-se, li s-a arătat mulțimea sfinților mucenici, care mai înainte au pătimit, fiind 
în mare lumină, îmbrăcați în haine albe şi cîntînd cîntări cerești; între dînșii erau cei 
douăzeci de ostași şi cei şapte fraţi, pe care nu demult îi tăiaseră. 


După aceea, a venit şi Sfînta Vasilisa cu toată ceata sfintelor fecioare şi i-au 
spus Sfîntului lulian că degrab îşi va săvîrși nevoinţa și va trece cu bucurie la cereştile 
locaşuri. Apoi, îi zicea: "Împărăţia cerului ţi s-a deschis şi Domnul nostru Iisus 
Hristos te va lua la Sine şi pe cei ce sînt cu tine; iar întru întîmpinarea voastră vor 
ieşi cu slavă cetele patriarhilor, ale proorocilor, ale apostolilor şi veţi fi rînduiți cu 
dînșii în veci”. Acestea zicîndu-le, s-a făcut nevăzută şi toți sfinţii care se arătaseră 
s-au dus, lăsînd legaţilor pentru Hristos bucurie și veselie duhovnicească. 


După aceasta, iarăși şezînd chinuitorul la judecată şi pe sfinți punîndu-i de 
față, îi chinuia în multe feluri. Mai întîi a poruncit ca să le înfăşoare degetele de la 
miîini ŞI de la picioare cu cîlți muiaţi în untdelemn, apoi să le aprindă; deci făcîndu- 
se aceasta, au ars cîlții pe miîini şi pe picioare, iar sfinții cu nimic nu s-au vătămat; 
apoi Sfîntului lulian şi Sfîntului Celsius le-au jupuit pielea de pe cap; iar fericitului 
Antonie prezbiterul şi lui Anastasie le-au scos ochii cu undiţele şi i-au orbit, iar cînd 
erau să chinuiască pe Sfinta Manionila, mîinile chinuitorilor au amorțit şi nu s-au 
atins de dînsa; dupa aceea, i-au dat pe toți la mîncare fiarelor. 


În sfîrşit, ishemonul a poruncit ca din toate temniţele și închisorile să adune 
pe cei vinovați la moarte, ca să fie uciși împreună cu aceia și aceşti sfinți mucenici. 
Deci, fiind adunată mulțimea vinovaţilor, a poruncit să-i scoată pe toți la tăiere, ca şi 
pe aceşti mucenici; nici pe fiul, nici pe soţia sa nu i-a cruțat. Astfel s-au săvîrşit sfinții 


cu ucidere de sabie, murind în mijlocul celor fără de lege. După tăierea lor, îndată s- 
a cutremurat pămîntul şi a căzut a treia parte a cetății din temelie, încît n-a rămas în 
cetate nici un loc întreg unde era vreun idol. Şi s-au pornit din cer fulgere, tunete şi 
grindină, încît a ucis mare parte din poporul necredincios. 


Marcian, ighemonul, de frică căzînd în boală, după puţine zile a pierit ca un 
nenorocit, plin de răni. În noaptea după tăierea sfinţilor, au venit oameni drept- 
credincioşi cu preoţii, ca să adune trupurile mucenicilor, dar în mulțimea morților n- 
au putut să-i cunoască. Deci, plecîndu-şi genunchii, au început a se ruga şi iată li s- 
au arătat sufletele sfinților în chip de fecioare, şezînd fiecare lîngă trupul său. Atunci 
cunoscîndu-le, le-au adunat şi le-au îngropat în biserică, sub altar. lar Dumnezeu, 
Care preamăreşte pe sfinții Săi, a poruncit ca din locul în care erau îngropate trupurile 
sfinților mucenici să iasă izvor de ape vii şi tămăduitoare şi să vindece toate bolile 
cu acea apă şi cu rugăciunile sfinților, împreună lucrînd darul Domnului nostru lisus 
Hristos, Căruia se cuvine mărire în veci. Amin. 


21. CUVIOSUL GRIGORIE, FĂCĂTORUL DE MINUNI DE LA 
PECERSCA 
(8 IANUARIE) 


Nu numai Neocezareea se laudă cu făcătorul de minuni Grigorie, ci şi Sfînta 
şi făcătoarea de minuni lavră Pecersca se măreşte cu cel care poartă acelaşi nume. 
Dumnezeu cînd a preamărit întru sfinții Săi pe Antonie şi Teodosie ai Pecerscăi, care 
au strălucit prin tot felul de minuni, în aceeaşi vreme a ales şi pe Cuviosul Grigorie, 
făcătorul de minuni, şi în aceeaşi lavră l-a chemat. 


Deci acest fericit, după ce s-a așezat Cuviosul Antonie în peşteră, a mers la 
Cuviosul Teodosie, povăţuitorul mănăstirii, și luînd de la dînsul cinul monahicesc, s- 
a învăţat sărăcia, smerenia, ascultarea, curăția, cum şi celelalte bunătăți; iar la 
rugăciune mai mult se îndeletnicea. Şi așa, după nevoinţele cele multe, mai mult decît 
cele vremelnice s-a învrednicit a avea darul facerii de minuni. Mai înainte de toate a 
cîştigat biruinţa asupra diavolilor, încît aceştia de departe văzînd pe sfîntul, strigau: 
"O! Grigorie, ne îngrozeşti cu rugăciunea ta”. 


Pentru că Grigorie avea obicei ca, după orice cîntare, să facă rugăciuni pentru 
certarea celui viclean. Apoi biruitul vrăjmaş nesuferind gonirea ce 1 se făcea de 
sfîntul, se gîndea cu ce fel de răutate să-i facă supărare întru îmbunătățita sa viaţă. 
Dar, neputînd singur a-i face nimic, a îndemnat pe nişte oameni răi ca să-l fure, dînsul 
neavînd altceva decît cărți de rugăciune și de citire. 


Într-o noapte s-au dus tilharii la chilia lui Grigorie şi ascunzîndu-se, pîndeau 
pînă ce va ieși cuviosul la Utrenie în biserică, ca atunci să intre şi să-i ia tot avutul 
lui. Însă fericitul a simţit venirea lor, pentru că nu dormea în toate nopțile, și stînd în 
chilie, se ruga lui Dumnezeu. Atunci s-a rugat pentru dînşii zicînd: "Dumnezeule, dă 


somn robilor tăi, care s-au ostenit în deşert”. Și a fost auzit de Dumnezeu, căci au 
adormit tilharii cinci zile şi cinci nopți, pînă ce fericitul în fața mai multor frați i-a 
deşteptat, zicîndu-le: "Pînă cînd străjuiţi în deşert, vrînd să mă furaţi? Duceţi-vă acum 
la casele voastre!". 


Aceștia, sculîndu-se, nu puteau să se ducă, fiindcă nu mîncaseră de atita 
vreme. Iar fericitul le-a pus înainte bucate și, hrănindu-i, i-a liberat. Înștiinţindu-se 
despre aceasta, stăpînitorul cetății a poruncit să-i muncească. Grigorie, mîhnindu-se 
că pentru dînsul au fost daţi la chinuire, a mers la stăpînitor, i-a dăruit nişte cărți ale 
sale şi a liberat pe tîlhari, apoi a vîndut alte cărți şi prețul lor I-a dăruit la săraci, 
zicînd: "Nu cumva să mai cadă cineva în primejdie, vrînd să mă fure; căci Domnul a 
zis: Vindeţi averile voastre şi daţi milostenie. Faceți-vă voua pungi care nu se 
învechesc și comoară nefurată în ceruri, unde nici furul nu se aproprie, nici molia 
nu O strică”. Acei tîlhari, pentru minunea ce se făcuse asupra lor, nu se mai întoarseră 
la locurile lor cele dintii, şi cu pocăință mergînd în aceeaşi mănăstire a Pecerscăi, s- 
au dat în slujba fraților. 


Însă vrăjmaşul nu şi-a părăsit viclenia lui cea rea, căci acest cinstit Grigorie 
mai avea o grădiniță mică, în care semăna verdețuri și sădea pomi roditori. Deci, într- 
altă vreme, îndemnîndu-i acelaşi vrăjmașş, s-au dus alți tîlhari şi intrînd în acea 
grădină, şi-au umplut sacii cu poamă; iar cînd şi-au luat sarcina şi au voit să plece, 
n-au putut şi au rămas două zile şi două nopți nemîncaţi, doborîndu-se de sarcini. 
Apoi începură a striga: "Părinte Sfinte, Grigorie, slobo-zeşte-ne, că ne pocăim de 
păcatul nostru şi de acum nu vom mai face lucruri de felul acesta”. 


Auzind monahii, au alergat şi au pus mîna pe ei, dar n-au putut să-i ducă din 
acel loc. Atunci i-au întrebat: "Cînd aţi venit aici?". Tilharii au răspuns: "Sînt două 
zile şi două nopţi de cînd stăm aici". lar monahii au zis către dînşii: "Noi totdeauna 
umblăm pe aici şi nu v-am văzut". Tîlharii au răspuns: "Și noi, dacă vă vedeam, am 
fi cerut de la voi mijlocire către stareţ; dar acum, slăbiți am început a striga. Deci, vă 
poftim rugaţi pe Sfîntul făcătorul de minuni Grigorie, să ne slobozească”. 


Venind Grigorie, le-a zis: "De vreme ce în deșert v-aţi petrecut viaţa voastră, 
furînd ostenelile străine, iar voi nevoind a vă osteni, de acum să staţi aici ceilalți ani 
pînă la sfîrşitul vieţii voastre". Iar ei cu lacrimi rugau pe stareţ să-i libereze, făgăduind 
că de acum n-au să mai facă o greşeală ca aceasta. Starețului făcîndu-i-se milă de 
dînşii, le-a zis: "De veți voi să lucraţi cu braţele voastre pe alții să-mi hrăniți, vă voi 
slobozi". 


Tilharii, cu jurămînt au zis: "Te vom asculta pentru totdeauna”. Atunci 
Grigorie le-a zis: "Bine este cuvîntat Dumnezeul Cel ce v-a întărit, de acum veţi lucra 
la sfinţii fraţi şi din osteneala voastră veți aduce cîte ceva la trebuințele lor”. Și astfel 
i-a slobozit. Tilharu, în schimbul faptei celei rele, au lucrat în grădinile mănăstirii, 
pînă la sfîrşitul vieții lor. Apoi înşelătorul ispititor l-a ispitit şi a treia oară, ca prin 
tîlhari, asemenea să se aproprie de fericitul, cu acest chip de înşelăciune: 


Au venit la Grigorie trei oameni necunoscuţi, care nu păreau a fi tîlhari, ci 
arătîndu-se ca şi cum le-ar trebui ajutor, vrînd însă a-l ispiti. Doi din ei rugau pe 
sfîntul pentru cel de-al treilea, zicînd: "Părinte, acest prieten al nostru este osîndit la 
moarte; te rugăm, grăbeşte a-l izbăvi pe el, dă-i ceva ca să se răscumpere de moarte”. 
Fericitul văzînd îndată cu duhul că minciuna lor se va descoperi cu adevărul, a 
lăcrimat cu jale şi a zis: "Vai omului acestuia, că i-a sosit ziua pieirii”. E1 ziseră: 
"Părinte, dacă-i vei da tu ceva, atunci nu va muri". Însă aceasta ziceau, vrînd să ia 
ceva de la dînsul şi să împartă între ei. lar făcătorul de minuni fiind înainte-văzător, 
a zis: "Orice i-aş da, tot va muri; însă vă întreb: cu ce fel de moarte este osîndit?". Ei 
răspunseră: "Are să fie spînzurat pe lemn". Atunci înainte-văzătorul le-a grăit: "Bine 
l-aţi judecat, că dimineaţă se va împlini aceasta”. 


Acestea zicîndu-le, s-a coborit în peşteră, unde ferindu-se de vederea și auzirea 
deşertăciunilor pămînteşti, avea obiceiul a-şi face rugăciunile; de acolo scoțind 
carțile care îi rămăseseră, le-a dat lor, zicînd : "Luaţi acestea şi de nu vă vor plăcea 
mi le veți înapoia". Ei au luat cărțile şi au început a ride, zicînd: "Le vom vinde și 
ceea ce vom lua, vom împărți"; apoi, văzînd la sfîrşit şi pomii cei rodiți, ziseră între 
dînşii: "Vom veni în noaptea aceasta şi vom aduna roadele”. 


Sosind noaptea, veniră cei trei tilhari, iar Grigorie se ruga în peşteră. Atunci 
ei astupară pe dinafară uşa peşterii, unde era cuviosul şi unul dintre dînșii, despre 
care s-a zis că va fi spînzurat, suindu-se într-un măr, a început a culege mere, dar iată 
că o creangă de care se ținea, s-a frînt şi el a căzut; iar cei ce străjuiau, speriindu-se, 
au fugit amîndoi. 


Atunci, cel ce căzuse cînd era în văzduh, agăţindu-se de altă creangă, și 
neavînd ajutor, s-a spînzurat, iar Grigorie fiind închis, n-a putut să fie cu frații la 
Utrenie, în biserică. Fraţii ieşind din biserică, s-au dus să vadă pricina nevenirii 
neobișnuite a celui sfînt bărbat; şi iată văzură în pom un om spînzurat, şi se 
înspăimîntară; apoi căutînd pe Grigorie, îl aflară încuiat în peşteră. EI ieşind, a 
poruncit să coboare pe cel spînzurat, apoi a văzut şi pe prietenii lui, cu alţii care 
veniseră, şi se uitau la cel mort. 


După aceea, a zis: "Vedeţi cum ticăloasa voastră minciună s-a răsplătit? Pentru 
că Dumnezeu nu se batjocoreşte; şi dacă nu m-aţi fi încuiat, eu i-aş fi ajutat să nu 
moară, dar de vreme ce vrăjmașul v-a învăţat să urmaţi cele deşarte şi minciuna, drept 
aceea aţi pierdut şi mila voastră". Batjocoritorii, văzînd împlinirea cuvintelor 
fericitului, căzură la picioarele lui, cerînd iertare. Grigorie i-a supus la slujba 
mănăstirii Pecersca, ca acolo ostenindu-se, prin sudoarea feţelor să-şi mănînce 
pîinea, apoi să fie mulțumiți a hrăni şi pe alții din osteneala lor. Astfel şi aceia şi-au 
sfîrşit viaţa, ca şi ceilalți, slujind în mănăstirea Pecersca, robilor Preasfintei 
Născătoarei de Dumnezeu şi ucenicilor părinților noştri Antonie şi Teodosie. 


Acum se cuvine a spune și patima morţii pe care a suferit-o sfîntul: s-a 
întîmplat odată de se spurcase un vas mănăstiresc, prin căderea unei vietăţi necurate; 


deci, fericitul s-a coborit în Nipru, ca să scoată apa şi să se spele. Voievodul Rostislav 
Vsevolodic a sosit acolo în aceeaşi vreme, voind să intre în Mănăstirea Pecersca 
pentru rugăciune şi binecuvîntare, pentru că se ducea la război cu fratele său, 
Vladimir Monomahul (1113-1125), împotriva polovților; şi văzînd slugile lui 
Rostislav pe cuviosul acesta, au început a-l batjocori şi a-l defăima cu cuvinte de 
ruşine, fiind povăţuiţi de înrăutățitul vrăjmaş. 


Cuviosul îndată cunoscîndu-i, cu duhul său proorocesc, că sînt aproape de 
moarte, a zis către dînşii: " O! fiilor, cînd este trebuinţă să aveţi umilință multă și să 
faceți rugăciuni, atunci săvîrşiți mai multe răutăți care nu sînt plăcute lui Dumnezeu; 
deci plîngeţi a voastră pierzare şi vă căiţi de greşalele voastre, ca măcar o uşurare să 
luaţi în ziua cea înfricoşată, căci acum v-a ajuns judecata și vă veţi îneca toţi în apă, 
împreună cu domnul vostru”. 


Voievodul Rostislav auzind aceasta, n-a pus la inima sa cuvintele cuviosului, 
şi părîndu-i că îi grăieşte minciună, iar nu proorocie, s-a mîniat foarte și i-a zis: "Mie 
îmi spui că voi muri în apă, cel care ştiu a înota prin mijlocul ei? Poate tu singur vei 
gusta acea moarte". Deci, îndată, fără frică de Dumnezeu, a poruncit să lege mîinile 
şi picioarele cuviosului, să-i atîrne de grumaz o piatră, şi să-l arunce în apă; şi astfel 
l-a înecat. 


Fraţii l-au căutat două zile şi nu l-au găsit; apoi a treia zi s-au dus în chilia lui, 
vrînd să ia de la el ceea ce a rămas; dar iată că au găsit în chilie pe cuviosul mort, 
avînd mîinile şi picioarele legate, piatra spînzurată de grumaz, iar hainele îi erau încă 
ude şi faţa ca a unui om viu; atunci se mirară de cine şi cum a fost adus, de vreme ce 
şi chilia era încuiată. 


Însă dînd laudă lui Dumnezeu, Celui ce face minuni întru sfinţii Săi, au scos 
cu cinste moaștele făcătoare de minuni şi le-au pus în peşteră, unde stau şi pînă acum 
nestricate. Rostislav, nesoco-tind aceasta a fi păcat şi cu groază suflînd, n-a intrat în 
mănăstire, precum se făgăduise, şi n-a voit nici binecuvîntarea, care s-a şi depărtat 
de la dînsul; numai Vladimir Monomahul, fratele lui, a fost în mănăstire, cerînd 
binecuvîntare. Cînd erau la Tripoli şi au trecut rîul Stugna, făcură cetele lor război 
cu polovții şi nu i-au biruit, dar domnii ruşi au fugit din faţa potrivnicilor; atunci 
Vladimir, fugind, a trecut rîul Stugna, prin rugăciunile şi binecuvîntarea sfinților din 
Pecersca, iar Rostislav s-a înecat cu toată oastea. 


Astfel, s-a împlinit proorocia sfîntului, deoarece cu ce măsură a măsurat răul 
ucigaș, 1 s-a măsurat şi lui. lar cel fără de răutate şi făcător de minuni, Grigorie, a 
aflat izvorul vieţii şi cu rîul dulceţii celei veșnice desfătindu-se, la apele cele mai 
presus de ceruri, laudă numele Domnului, Căruia se cuvine slavă şi laudă, acum și 
pururea și în nesfîrşiții veci. Amin. 


22. PĂTIMIREA SFÎNTULUI MUCENIC POLIEUCT 
(9 IANUARIE) 


70, 
MAFTVELON 


În vremea lui Deciu (249-251) şi Valerian (253-259), împărații Romei, erau 
doi ostași cinstiţi, Nearh şi Polieuct, din cetatea Melitinei, pămîntul Armeniei, care 
împrietenindu-se între ei, aveau atîta dragoste unul către altul, încît nici între fraţi nu 


se afla așa iubire, pentru că fiecăruia din ei i se părea că în prietenul său îşi are viața 
şi sufletul. 


Nearh era creştin drepteredincios şi în legea Domnului desăvîrşit, iar alesul 
Polieuct era elin, neluminat cu credința cea adevărată, însă avea obiceiurile cele 
creştineşti şi se împodobea cu toate faptele bune, fiind în toate ca un măslin roditor; 
aceasta numai îi lipsea, căci încă nu era în casa Domnului. Deci se îngrijea Nearh ca 
să-l aducă la credinţa creştinească, adeseori citindu-i dumnezeieștile Scripturi și 
arătîndu-i deşertăciunea şi urtciunea închinării la idoli; dar încă nu venise ceasul 
întoarcerii lui şi al mîntuirii, cel înainte însemnat de Dumnezeu, pînă ce s-a auzit prin 
tîrguri şi prin uliţe citindu-se porunca cea fără de Dumnezeu a păgînilor împărați, 
care îi silea pe toți la închinarea zeilor lor, şi-i îngrozea cu chinuri de multe feluri, 
dacă s-ar fi aflat cineva nesupus şi neascultător. 


Atunci Nearh, ca un credincios rob al lui Dumnezeu, înainte pregătindu-se 
spre moarte, a început a se mîhni pentru prietenul său Policuct, crezînd că acela pe 
care nădăjduia să-l vadă în viaţa creştinească se va teme de porunca și îngrozirea 
împărătească şi va fi întru păgînătatea elinească pînă în sfîrşit, şi deci astfel i se va 
închide calea spre mîntuire. De aceea, întristîndu-se foarte şi în taină plîngînd pentru 
pierderea fratelui, se schimbase la față, încît se părea că este tulburat şi mîhnit. 


Policuct, văzînd pe prietenul său astfel de tulburat, îl întreba de pricina 
mîhnirii lui, iar acela nespunîndu-i, s-a mîhnit şi Polieuct, pentru că nu suferea să 
vadă pe prietenul său în întristare şi în tulburare. Deci, stăruind Polieuct prin 
rugăminte, îi zicea: "Oare, întru ce te-am mîhnit? Care este greşeala mea împotriva 
ta? Ce lucru atît de greu ţi-am făcut de nu dai iertare prietenului tău?". Nearh, 
umplîndu-şi ochii de lacrimi şi din adîncul inimii suspinînd, i-a zis: "Cînd mă 
gîndesc, prietene, la despărţirea şi zădărnicirea dragostei noastre şi a prieteșugului, 
mă mîhnesc şi se întristează în mine duhul meu". 


Acestea auzindu-le Polieuct, s-a rănit foarte mult cu inima şi a zis: "Cum se 
poate să fie aceasta, frate? Pentru ce grăiești nişte cuvinte ca acestea lipsite de 
nădejde? Cum se poate să fie despărţirea dragostei noastre, de care nici moartea nu 
va putea să ne despartă?" Nearh zise: "O! Prea iubitule prietene, tare mă mîhneşti, 
aceasta îmi tulbură sufletul, căci despărțirea noastră, pe care am spus-o, este mai grea 
decît moartea cea firească”. 


Polieuct, încă neînţelegîndu-i cuvîntul, s-a sculat degrabă și cuprinzînd cu 
dragoste pe fratele său, îl ruga cu osîrdie, zicîndu-i: "Spune-mi, Nearh, spune-mi pe 
față şi mă încredințează, cum va fi acea despărțire a noastră, pentru că nu pot suferi 
mai mult tăcerea ta! De vei tăcea şi nu-mi vei spune, apoi îndată vei vedea pe Polieuct 
al tău zăcînd mort la pămînt fără suflet". 


Atunci Nearh a început a grăi: "Prea iubite Polieuct, porunca cea împărătească, 
care pretutindeni se citeşte, ne va aduce despărţirea unuia de altul; pentru că eu mă 


țin de credinţa creştinească, iar tu de păgînătatea elinească; și cînd mă vor lua la 
moarte, tu te vei lepăda de mine și mă vei lăsa”. 


Auzind aceasta Polieuct, cel cu bună înţelegere, îndată a cunoscut ce voieşte 
Nearh şi, cu darul lui Dumnezeu luminîndu-se, a început a gîndi la cele dumnezeiești; 
apoi şi-a adus aminte de o vedenie, ce i se făcuse mai înainte cu cîteva zile, şi a zis: 
"Nu te teme, iubitul meu prieten Nearh, nici o despărţire nu ne va fi, pentru că am 
văzut în vedenie pe Hristos, Căruia tu slujești, apropiindu-se de mine și, luîndu-mi 
haina, m-a îmbrăcat cu altă haină nouă, al cărei preţ şi frumuseţe nu este cu putință a 
o spune, iar nasturii de la haina aceea erau de aur, apoi şi cal înaripat mi-a dat”. 


Nearh, auzind aceasta, s-a bucurat şi tîlcuia vedenia, că lepădarea hainei celei 
vechi și îmbrăcarea în cea nouă, este schimbarea sa într-o viață mai bună; apoi i-a 
zis: "Se cade ție să laşi păgînătatea elinească şi să te îmbraci întru Hristos, prin 
credinţa cea dreaptă; iar calul cel înaripat, să ştii că însemnează alergarea cea 
grabnică spre cer". Şi a mai zis către Polieuct: "Iată, acum ai cunoscut pe Hristos, 
adevăratul Dumnezeu". Iar el a zis: "Dar cînd nu L-am cunoscut eu pe EI? Oare nu 
ardeam eu cu inima cînd îmi spuneai despre El? Cînd îmi citeai Sfînta Evanghelie, 
oare nu mă minunam de cuvintele Lui? Numai numele cel creștinesc nu-l aveam, dar 
cu osîrdia şi cu inima eram creştin; că totdeauna cu rîvnă cugetam, ca, lăsînd idolii 
cei deşerți, să slujesc lui Dumnezeu. Deci, ce facem, Nearhe? Pentru ce nu arătăm şi 
nu mărturisim pe față credința noastră cea întru Hristos?". 


Nearh cu dulceaţă ascultînd cuvintele lui, se înveselea cu duhul; şi temîndu-se 
să nu înceapă a dori averi, femei şi copii sau a sa sănătate, a început a vorbi cu dînsul 
despre deșertăciunea acestei lumi, a-i spune de bunătăţile cele nevăzute şi de slava 
care este în ceruri, zicînd: "Mie, Polieucte, nici bogăţiile, nici slava, nici cinstea 
ostăşească, nici orice lucru din cele lumești nu-mi este mai cinstit şi mai dorit decît 
viaţa cea întru lisus Hristos; pe aceea o doresc, iar celelalte toate îmi sînt de nimic”. 


Polieuct, ca şi cum ispitindu-l, a zis: "Apoi, oare nu iubeşti cinstea cea din 
oaste, pe care o ai tu acum?" Nearh a răspuns: "Socotesc că încă nu ştii, Polieucte, 
cinstea şi slava cea adevărată şi fericirea cea nesfirşită, pe care Domnul Hristos a 
pregătit-o robilor Săi”. Polieuct a zis: "Tu crezi că eu nu știu de acele măriri şi fericiri 
care sînt la Hristos, în ceruri. 


Dar mie mi se pare că eu acum te-am întrecut pe tine în cele cereşti, de vreme 
ce în vedenie am luat porfira împărătească cea cerească, precum ţi-am spus; însă te 
întreb un lucru: se poate oare, fără a primi tainele creştineşti, a se apropia cineva de 
Hristos şi a se face ostaș al Lui?" Nearh a răspuns: "Să nu te îndoieşti despre aceasta, 
credinciosule prieten; poate Dumnezeu ca din pietre să ridice fiii lui Avraam, pentru 
că nici unuia, care vine către Dînsul, nu-i închide ușa milostivirii Sale, iar celor ce 
vin mai pe urmă în via Sa, le dă plată ca şi celor ce au lucrat toată ziua. 


Aşa şi tîlharului celui de pe cruce i-a deschis Raiul şi pentru puțină mărturisire, 
mare plată i-a dat, pentru care alții au vărsat multe sudori”. Auzind aceasta Polieuct, 
a zis: "Fie voia lui Hristos, adevăratul Dumnezeu; iată, din ceasul acesta las toate 
cele deşarte ale lumii şi mărturisesc că sînt rob al lui Hristos, Căruia Îi voi sluji, 
precum Îi va plăcea. Deci, voi merge şi voi citi porunca cea împărătească, dată asupra 
creştinilor şi asupra Domnului și Dumnezeului meu lisus Hristos”. 


Zicînd astfel, s-a dus în tîrg şi, citind scrisoarea cea împără-tească înaintea 
tuturor, a defăimat-o şi a rupt-o în bucăţi. Întor-cîndu-se, a văzut ducînd pe idoli în 
templu şi oameni închinîndu-se lor; deci, mai întîi a rîs de nebunia păgînească, apoi, 
ca şi cum mergea spre închinăciune, a pornit către idoli, şi apropiindu-se de ei, apuca 
cîte un idol și-l trîntea la pămînt, sfărîmîndu-i pe toţi ca pe nişte vase; aşa că a zdrobit 
atunci doisprezece zei elinești. 


Săvîrşind aceasta, a venit la dînsul tatăl femeii sale, anume Felix, care era 
rînduit de împărați pentru a chinui pe creștini, și văzînd sfărimarea idolilor, ce se 
făcuse de Polieuct, s-a mîhnit foarte mult, zicînd: "Vai, mie, că pierd pe fii mei; eu 
care mai înainte eram vestit pentru ei, astăzi fără de veste rămîn fără dînșu, pentru că 
NICI ZEil, nici oamenii nu vor milui pe Policuct al meu, care a făcut unele ca acestea”. 


Polieuct, dănţuind pentru sfărîmarea celor neînsuflețiți, a zis către socrul său: 
"De ce te întristezi, tată? lată cum pe faţă am arătat cît sînt de neputincioşi zeii voştri 
şi dacă sînt mai mulți de aceştia, să se aducă aici în mijloc, şi vei vedea cum robii lui 
Hristos îi nimicesc”. 


Felix a zis: "Atotputernicii împărații noştri au poruncit ca pe unii ca aceştia 
să-1 ucidem, şi de acum tu vei fi mort, pentru că ceasul uciderii tale a sosit şi în alt 
chip nu poate să fie, căci împărăteasca poruncă nu se va schimba. Îţi îngădui numai 
ca să mergi în casa ta şi să dai cea mai de pe urmă sărutare femeii și fulor tăi". Sfîntul 
a zis: "Ce grijă am eu de femete şi copii, cînd acum nu iau în seamă cele pămînteşti, 
ci caut spre cele cerești și gîndesc la cele nepieritoare. De va voi fiica ta să mă 
urmeze, fericită va fi, iar de nu, apoi rău va pieri cu idolii voştri”. 


Auzind Felix aceasta de la ginerele său, a plîns pentru dînsul, zicînd: "Vai mic, 
iubitul meu fiu Polieuct, că şi pe tine te-a înşelat puterea lui Hristos cea vrăjitoare”. 
Sfîntul Poleuct a zis: "Aceasta nu o tăinuiesc, căci El m-a chemat la cunoştinţa 
adevărului pentru EI, cu dumnezeiasca Sa dreaptă cea atotputernică m-a scos din 
întuneric la lumină, din moarte la viaţă şi din rătăcire m-a povăţuit la calea cea 
dreaptă, apoi m-a învrednicit a mă numi şi a fi ostaş al Lui”. 


Sfîntul grăind unele ca acestea, l-au apucat chinuitorii şi l-au bătut peste gură; 
iar el întru nimic nu socotea bătaia. Venind femeia lui, a plîns pentru dînsul, împreună 
cu tatăl său Felix; iar Sfîntul zicea către socrul său: "O, prea nelegiuitule slujitor al 
idolilor necuraţi, pentru ce te sîrguiești cu lacrimile tale cele înșelătoare şi cu ale 
fiicei tale, ca să mă abați de la mărturisirea lui Hristos? Pentru ce plîngi pe Polieuct, 


cînd se cade ca mai mult pentru tine să plîngi? Căci slujind vremelnicilor împărați, 
veşnicului foc te vei da”. Femeia sfîntului, anume Paulina, tînguindu-se, zicea către 
dînsul: "Ce ţi s-a nălucit, iubitul meu bărbat, Polieuct? Cum te-ai amăgit şi te-ai 
pornit ca să sfărîmi pe cei doisprezece zei ai noştri?" 


Sfîntul, zîmbind, a zis către dînsa: "Dacă am biruit şi am sfărîmat eu singur 
doisprezece idoli, acum tu nu ai la cine să mai scapi. Ascultă-mă, Paulino, şi cunoaşte 
pe unul, adevăratul Dumnezeu, Care este în ceruri şi Aceluia să te închini și te 
sîrguiește ca să schimbi viața aceasta vremelnică cu cea veşnică”. 


Acestea şi mai multe grăind sfîntul către femeie, mulți din cei necredincioşi 
stînd împrejur ascultau cu bucurie cuvintele lui şi cunoscînd puterea tainei s-au umilit 
şi au crezut în Hristos. Apoi, adunîndu-se judecătorii cetății cu toți sfetnicii, au pus 
pe Sfîntul Polieuct înaintea judecății lor şi pe de o parte cu îmbunări, iar pe de alta 
cu îngroziri, se sîrguiau ca iarăşi să-l întoarcă la păgînătatea idolească. Dar de vreme 
ce n-au putut să izbutească, au hotărît asupra lui pedeapsă cu moartea, ca să ia sfîrşit 
prin sabie. 


Atunci, sfîntul, mergînd la moarte cu bucurie nespusă, încredința poporul care 
mergea împrejur că vorbeşte cu un tînăr prea luminat, care îl întăreşte şi-i porunceşte 
să uite toate cele lumești; dar nimeni nu putea să vadă pe acel tînăr decît numai sfîntul 
mucenic. Apoi, văzînd între popor pe fericitul Nearh, prietenul său, și după 
Dumnezeu, tată, a strigat către dînsul: "Mîntuieşte-te, iubitul meu prieten, şi să-ți 
aduci aminte de aşezămîntul dragostei cel întărit de noi”. 


Zicînd acest din urmă cuvînt, şi-a plecat sub sabie sfîntul său cap şi s-a botezat 
în sîngele său, fund tăiat pentru lisus Hristos. Acest Sfînt Polieuct s-a mucenicit în 
Melitina, cetatea Armeniei, pentru înmulțirea Bisericii luptătoare şi pentru împlinirea 
celei biruitoare din cer, întru cinstea și mărirea lui Hristos Dumnezeu, Care este capul 
întregii Biserici, Căruia cu Tatăl şi cu Sfîntul Duh 1 se cuvine cinstea şi mărirea în 
vecii nesfîrşiți. Amin. 


23. CUVIOSUL EUSTRATIE 
(9 IANUARIE) 


Acest cuvios Eustratie era de neam din părțile Tarsului, născut din părinți 
drept-credincioşi; tatăl său se numea Gheorghe şi mama sa Megheti, care trăiau în 
îndestulare de bogăţie. Ei crescînd bine întru învățătură pe copil, acesta, cînd a 
împlinit 20 de ani ai vîrstei sale, s-a aprins de dumnezeiasca rîvnă, şi lăsîndu-şi 
părinţii, a fugit şi s-a dus în părțile Olimpului, la mănăstirea Avgar, unde au strălucit 
sfinții Grigore şi Vasile, unchii lui dinspre maică, în pustnicie şi în toate celelalte 


fapte bune. Egumenul acelui lăcaş era atunci Grigore. Deci, fiind primit acolo, şi 
tunzîndu-i părul, a intrat în viaţa cea ostenitoare şi cinstită a monahilor. Dobîndind 
această dorire, slujea tuturor fraților, cu inima osîrdnică și cu cuget smerit. El nu se 
îngrijea de nimic din veacul acesta, pentru că nu avea decît o rasă şi un cojoc, pe care 
se culca; şi unde i se întîmpla, acolo se culca, pentru că el nu avea un loc spre odihnă. 


Se zice despre dînsul că niciodată nu s-a culcat cu faţa în sus, de cînd s-a 
lepădat de lume, nici pe partea stîngă a trupului său, în cei 75 de ani, de cînd a început 
a se nevoi în post. Dar sfirşindu-se cuvioşii Grigore şi Vasile - unchii lui dinspre 
maică, care povăţuiau pe fraţi - i s-a încredinţat acestui fericit Eustratie povăţuirea 
lor, plecîndu-se la dorinţele obşti. 


Cînd cel cu nume de fiară, Leon Armeanul (813-820), care s-a ridicat asupra 
drept-credinciosului împărat grec Mihail (811-813), l-a izgonit din împărăție şi se 
sîrguia iarăşi a ridica eresul luptării contra sfintelor icoane, care eres de mult se 
stinsese, atunci drept-credincioşii, lăsînd casele şi locașurile lor, acest cuvios, 
îndemnîndu-l marele Ioanichie, s-a dus în patria sa. 


După ce Biserica iarăşi şi-a luat podoaba sa prin aşezarea şi închinarea la 
sfintele icoane, atunci sfinții părinți întorcîndu-se la locașurile lor, s-a întors şi 
dumnezeiescul Eustratie în mănăstirea sa; şi aici toată ziua se ostenea fără pregetare 
în lucrurile cele trupeşti, împreună cu fraţii; iar noaptea stătea la priveghere fără somn 
şi întru plecările de genunchi. Rugăciunile erau în gura lui neîncetat. 


Cînd se făcea cîntarea cea bisericească, stînd înăuntrul Sfîntului Altar, de la 
început pînă la sfîrşit zicea cu osîrdie în sine: "Doamne miluieşte". Minunile făcute 
de dînsul fund multe la număr, este cu neputinţă a le da auzului. Cînd a venit timpul 
să se ducă din cele de aici, chemînd pe fraţii cei de sub ascultarea sa, le-a zis: 
"Vremea vieţii mele a sosit la sfîrşit; deci, iubiții mei fii, daţi amanetul ce aţi luat, 
ştiind că toate cele de față sînt vremelnice, iar cele viitoare vor fi veşnice; sîrguiți-vă 
a vă învrednici părții celor mîntuiți”. 


Zicînd acestea, s-a rugat; apoi binecuvîntîndu-i şi ridicînd ochii spre cer, a zis: 
"In mîinile Tale îmi dau duhul!". Şi a adormit întru Domnul, avînd toți anii vieții 
sale, 95. 


Astfel, ducîndu-se la viaţa cea fără de sfîrşit, a fost numărat în cetele 
cuvioşilor. 


24. POMENIREA CELUI ÎNTRE SFINŢI PĂRINTELE NOSTRU 
GRIGORIE, 
EPISCOPUL DE NISSA 
(10 IANUARIE) 


Acest Grigorie era frate după trup cu Sfîntul Vasile cel Mare şi a străbătut din 
tinerețe toată învăţătura cărții desăvîrşit; el a fost retor slăvit şi filosof ales, ca şi 
Vasile, fratele lui. Apoi s-a căsătorit cu fericita Teozva, pe care Sfîntul Grigorie, 
cuvîntătorul de Dumnezeu (Teologul), a cinstit-o mai pe urmă cu multe laude, 
numind-o podoaba Bisericii, înfrumusețarea lui Hristos, cu adevărat soţie sfîntă a 
celui sfințit și vrednică de tainele cele mari. Pentru că bărbatul ei fiind hirotonit 
prezbiter, soţia sa vieţuia cu sfințenie în curăţenie și cu mintea întreagă, slujind 
bolnavilor, îngrijind de cei săraci şi strălucind cu bunătăţile. 


Apoi s-a învrednicit de slujba diaconiei; pentru că a sfinţit-o diaconiţă şi de 
aceea cuvîntătorul de Dumnezeu zice că este vrednică de mari taine. Apoi, plăcînd 
Domnului, a răposat şi s-a numărat în cetele sfinților. 


Bărbatul ei, Sfîntul Grigorie, a fost ridicat la rînduiala episcopiei, în ostrovul 
Nissei și păstorea bine Biserica lui Hristos. Împărăţind în acea vreme Valens (364- 
378), arieni se întăriseră, avînd ajutor pe împăratul cel orbit cu acelaşi eres, care a 
izgonit pe Sfîntul Grigorie de Nissa de pe scaunul său; atunci a umblat sfîntul din loc 
în loc, opt ani, pînă la moartea împăratului, străbătînd cetăţile şi țările şi întărind pe 
cei dreptcredincioşi. 


În vremea împărăției marelui Teodosie (379-395), fiind al doilea sobor a toată 
lumea în Constantinopol (381), contra lui Macedonie, luptătorul contra Sfintului 
Duh, se afla acolo şi Sfîntul Grigorie cu Sfinţii Părinţi, ca ajutător al dreptei credinţe, 
înfruntînd și rușinînd pe potrivnici cu puterea adevărului celui arătat din 
dumnezeiasca Scriptură şi, şezînd pe scaunul său mulți ani, a ajuns la adînci bătrîneţe, 
apoi a adormit întru Domnul, lăsînd după sine multe scrieri folositoare Sfintei 
Biserici. EI era cu chipul cel trupesc asemenea fratelui său Vasile, însă cărunt şi puțin 
mai vesel. 


25. POMENIREA CUVIOSULUI PĂRINTE DOMETIAN, 
EPISCOPUL MELITINEI 
(10 IANUARIE) 

Acest plăcut al lui Dumnezeu, Dometian, s-a născut pe vremea împărăției lui 
Iustin cel Tînăr (565-578), din părinți drept- credincioși şi bogaţi, anume Teodor şi 
Evdochia. Isprăvind cu desăvîrşire învățătura cărții, s-a căsătorit, dar mutîndu-se 
soția sa din această viaţă, iar el sîrguindu-se de îndată spre filozofia cea 
duhovnicească, a lăsat lumea, pentru dragostea lui Dumnezeu şi a fost ales episcop 
al Bisericii Melitinei, la 30 de ani ai vîrstei sale. 


El era un bun păstor, nu numai al turmei sale, ci a fost și altor popoare 
luminător şi ajutător şi foarte trebuitor în toată împărăția grecească, ca un purtător de 


grijă a binelui obştesc; pentru că de multe ori era trimis în Persia de împăratul 
Mauriciu (582-602), pentru îndreptarea poporului; apoi a fost mijlocitorul lui 
Chosroe, împăratul Persiei, spre a se face pace între greci şi perşi. lar un voievod, 
anume Baram, care se ridicase asupra lui Chosroe şi se atinsese cu îndrăzneală de 
vrednicia împărătească în Persia, l-a dat jos din stăpînire şi l-a făcut birnic (tributar) 
al grecilor. 


EI era prieten bun al împăratului Mauriciu, care i-a dăruit mult aur şi averi, pe 
care le-a împărțit la sfintele biserici şi la casele de ostaşi, spre hrănirea săracilor. 
Venind în Constantinopol, a trecut la Împăratul ceresc și trupul lui a fost cinstit de 
soborul împărătesc şi bisericesc şi a fost adus în cetatea sa Melitina, apoi a făcut 
multe minuni în viață și după moarte, întru mărirea lui Hristos, Dumnezeul nostru. 


26. PARINTELE MARCHIAN, PREZBITERUL ȘI ICONOMUL 
BISERICII CELEI MARI DIN CONSTANTINOPOL 
(10 IANUARIE) 


În vremea împărăției lui Marchian şi a Pulheriei (450-457), a înflorit cu 
bunătățile în Constantinopol, prea minunatul bărbat Marchian fericitul, care avea ca 
patrie Roma cea veche, fiind născut din părinți drepteredincioşi, de neam bun și 
bogați; care, mutîndu-se din Roma cea veche în cea nouă, au luat cu dînșii și pe fiul 
lor Marchian, copil tînăr, care străbătea bine învăţătura cărţii şi se deprindea la 
obiceiuri bune şi, de vreme ce dorea ca să fie totdeauna în casa lui Dumnezeu, cu 
sîrguinţă venea la cîntarea bisericească. Pentru acest lucru era iubit de patriarhul din 
acea vreme, care l-a rînduit între clericii săi. 


După puţină vreme, deşi tînăr de ani, dar bătrîn cu înţelepciunea şi cu curăţenia 
vieții - căci căruntețile sînt înţelepciunea oamenilor şi vîrsta bătrînilor, şi viaţa 
neîntinată -, l-a judecat a fi vrednic de rînduiala preoţiei, apoi l-a pus şi iconom al 
bisericii celei mari. 


Murind părinții săi, multe averi i-au rămas fericitului Marchian, pentru că era 
la dînşii unul născut; pentru aceea toate bogăţiile părinților au intrat în mîinile lui, pe 
care nu le-a cheltuit în deşert, ci pe toate le-a dat lui Dumnezeu, îndestulînd pe cei 
săraci, iar bisericile Domnului le-a înnoit, zidind şi altele din temelie. Între acestea a 
zidit cu multă cheltuială o biserică nouă şi prea frumoasă, în cinstea Sfintei Muceniţe 
Anastasia. 


Cînd unul din prietenii lui se mira de atîta cheltuială de aur la zidirea şi 
înfrumusețarea bisericii, sfîntul a zis către dînsul: "De-aș avea o fiică şi aş voi ca s-o 
logodesc cu cineva dintr-un neam bun, oare n-aș cheltui mulțime de aur ca s-o pot 
dărui cu mulțime de podoabe? Acum, hotărînd în mintea mea ca să zidesc biserica 


cea mai frumoasă a miresei lui Hristos, care mireasă şi-a vărsat sîngele pentru Dînsul, 
voi putea oare să-mi cruţ averile mele? 


Oare de împodobirea aceasta nu mă voi îngriji mai mult?" Astfel era de 
milostiv pentru buna podoabă a bisericilor; iar pentru sine era scump şi nemilostiv, 
neiubind împodobirea cu haine, ba încă uneori dezbrăcîndu-se de haina sa cea simplă 
şi dînd-o celor săraci, precum va arăta cuvîntul de faţă; căci după ce s-a săvirşit 
biserica Sfintei Anastasia şi cu toată podoaba s-a înfrumusețat, a sosit sfințirea ei, 
chiar în ziua pomenirii acestei muceniţe, la 22 decembrie, în care s-a sfîrșit 
muceniceşte pentru Hristos. 


Mergînd preasfințitul patriarh Ghenadie la acea biserică cu tot clerul, 
împăratul cu toată suita sa, precum şi poporul, s-au mutat moaştele Sfintei Muceniţe 
Anastasia din biserica cea mică şi veche în cea mare şi nouă, zidită de Marchian. 
Atunci Cuviosul Marchian mergînd cu ceilalți prezbiteri în felon (sfită) înaintea 
caretei în care erau moaștele sfintei, un sărac, apropiindu-se de dînsul, cerea 
milostenie; iar el neavînd nimic afară de haina în care era îmbrăcat (pentru că două 
haine niciodată n-a purtat în viaţa sa), dar nevrînd să lase deşert pe cel sărac, 
tăinuindu-se de toți, a mers la un loc ascuns, şi dezbrăcîndu-se de haina sa, a dat-o 
săracului, iar el a rămas gol, îmbrăcat numai în felon, făcînd acest lucru după cuvîntul 
Domnului: Celui ce cere de la tine, dă-i. Apoi intrînd în rîndul său între prezbiteri, a 
mers înainte, neştiind nimeni ce făcuse. 


Intrînd toți în biserică și făcîndu-se sfinţirea, iar moaştele Sfintei Muceniţe 
Anastasia fiind așezate cu cinste, preasfințitul patriarh a poruncit fericitului Marchian 
ca să săvirşescă dumnezeiasca slujbă. Venind ceasul spălării mîinilor, se acoperea 
Marchian cu felonul său, luînd seama ca să nu-l vadă cineva că este gol. Iar diaconii 
şi prezbiterii cei ce erau acolo, căutînd spre dînsul, l-au văzut că avea pe sub felon o 
haină prea minunată, ca o porfiră împărătească de mare preţ, strălucind ca aurul; de 
care unii se minunau iar alții se mîniau, grăind între dînși că un prezbiter nu se cade 
să fie într-o haină ca aceasta şi să slujească Sfînta Liturghie. 


Acea haină nevăzută, cu care Dumnezeu a acoperit goliciunea robului Său, toți 
au văzut-o, cînd cuviosul s-a apropiat ca să se împărtășească cu Preacuratele şi de 
viață făcătoarele Taine. Unii dintre prezbiteri au spus despre aceasta preasfințitului 
patriarh Ghenadie, care a zis: "Și eu l-am văzut astfel, precum ziceţi voi”. 


Sfirşindu-se slujba, l-a chemat patriarhul în camera sfintelor vase şi a început 
a-l ocărî, zicîndu-i: "De ce te împodobeşti, frate, cu astfel de haină? Oare se cade ție 
să slujeşti într-o haină ca aceasta, care este cuviincioasă mai mult împăratului decît 
prezbiterului?" Iar el cu smerenie a căzut la picioarele lui, zicînd: "artă-mă, stăpîne, 
n-am făcut aceasta ce mi se spune de voi; pentru că din tinereţe nu m-am obişnuit a 
purta haine frumoase şi de mare preţ, deci cum aș putea acum a mă îmbrăca într- 
însele?". 


Patriarhul i-a zis: "Noi toţi te-am văzut în haină împărătească, pentru ce te 
aperi?". Atunci a poruncit să-i ridice felonul şi, văzîndu-l gol, s-au mirat. lar 
patriarhul întrebîndu-l despre acest lucru, fericitul, chiar nevrînd, i-a spus ceea ce se 
întîmplase; cum că pentru Hristos a dat săracului haina cea de pe urmă. Auzind toţi 
aceia, care văzuseră la dînsul sub felon haina cea împărătească, au preamărit pe 
Dumnezeu, Cel ce dă un dar tăinuit ca acesta, celor ce-L iubesc; şi de atunci s-a ştiut 
de către mulți viaţa lui cea milostivă. 


Apoi cuviosul într-atita sărăcie a ajuns, încît, odată umblînd prin ploaie, i s-a 
udat haina, şi intrînd în casa sa, închizînd uşile după dînsul, a aprins cărbuni şi usca 
acea haină udă, pentru că nu avea alta. Într-acea vreme s-a întîmplat că patriarhul 
avea trebuință de iconom pentru niște lucruri. Mergînd trimişii să cheme pe 
Marchian, au aflat încuiată casa lui; deci îl strigau de afară ca să meargă degrabă la 
patriarh. lar el spunea că merge, dar nu pleca, de vreme ce nu 1 se uscase haina. Apoi 
au venit iarăşi trimişii şi-l supărau, chemîndu-l. Unul dintr-înşii, privind prin ușă, l- 
a văzut uscîndu-şi haina la cărbuni şi a spus celor ce erau cu dînsul; deci, ducîndu- 
se, au spus şi patriarhului. Iar el a zis: "Să nu vă miraţi de aceasta, pentru că Marchian 
din tinereţe s-a învăţat la sărăcie de bunăvoie şi la smerenie, cu totul încredințîndu- 
se lui Dumnezeu, săvîrşind apostolescul cuvînt cu fapta; căci avînd hrană și o haină, 
cu aceasta se îndestulează"”. Cei ce au auzit aceasta, au lăudat pe Domnul, care are 
astfel de slujitori. 


Pentru viaţa lui cea atît de îmbunătățită, i-a dat Dumnezeu darul facerii de 
minuni, ca să izgonească diavolii şi să tămăduiască bolnavii. Odată săvîrşindu-se 
praznicul în biserica Sfintei Anastasia și adunîndu-se mult popor, o femeie care era 
îngreunată s-a suit în foişorul bisericii pentru că înăuntru era îmbulzeală, şi din 
întîmplare a căzut de acolo la pămînt și a murit. Sfîntul Marchian nerăbdînd să se 
facă tînguire la praznic, a ridicat mîinile sale cele cuvioase în sus şi a făcut rugăciune 
cu dinadinsul către Dumnezeu; atunci, îndată femeia aceea a înviat şi a stat pe 
picioare sănătoasă, încă şi rodul purtat în pîntecele ei era viu, încît se minunau 
oamenii de acea minune preamărită. 


Odată, fund un mare foc în Constantinopol, Cuviosul Marchian, înconjurînd 
biserica Sfintei Anastasia, s-a suit pe acoperiș şi, ridicîndu-şi mîinile spre cer, se 
ruga; atunci, îndată focul şi-a întors flacăra cea neîmblînzită, prin rugăciunile 
sfîntului şi cu totul s-a stins, ca şi cum ar fi fost multă apă, nevătămînd bisericeasca 
zidire cu nimic. Apoi a zidit Cuviosul Marchian şi o altă biserică Sfintei Muceniţe 
Irina, în locul unde era biserica cea veche şi care căzuse, adică cea de lîngă mare. 


După aceea a înnoit și altele care erau acolo aproape, adică a Sfîntului Teodor 
şi a Sfîntului Isidor şi le-a îndestulat cu toate cele trebuincioase. Ajungînd la adînci 
bătrînețe, s-a apropiat de fericitul său sfîrşit şi umblînd noaptea prin ulițe, oriunde 
afla un mort zăcînd, îl spăla şi-l îmbrăca, apoi zicea celui mort: "Scoală-te, frate, să 
ne îmbrățişăm". Sculîndu-se mortul, după cuvîntul sfîntului, îi dădea lui sărutarea 
cea mai de pe urmă și iarăși se odihnea. 


EI a mîntuit şi multe desfrînate, pe unele prin cuvinte, pe altele prin ale sale 
faceri de bine, îndemnîndu-le să-şi ia bărbaţi şi să vieţuiască după lege; iar pe cele ce 
din sărăcie se dedau la o petrecere necurată ca aceea, pe acelea în taină miluindu-le 
din averile sale părintești şi îndestulîndu-le, le întorcea la viaţa cea cu înţelepciune. 
Pe acest fericit bărbat Dumnezeu l-a iubit, îngerii l-au lăudat şi arhiereii l-au cinstit; 
iar împărații s-au ruşinat de el, popoarele s-au minunat şi au preamărit pentru dînsul 
pe Dumnezeu; apoi diavolii s-au temut de dînsul şi au fugit. Pentru că era cu 
Dumnezeu și Dumnezeu într-însul, la Care s-a şi mutat, fiind plin de ani şi de fapte 
bune, răposînd mai înainte de săvîrşirea şi sfințirea bisericii Sfintei Irina. Sfîntul a 
grăit la sfîrşit cuvintele acestea: "Doamne, în mîinile Tale dau acestea amîndouă, 
adică: sufletul pe care Tu însuţi mi l-ai dat şi Biserica, pe care eu, cu a Ta voie, am 
zidit-o”. 


A fost îngropat cu slavă în Mînăstirea Sfîntului Ioan Înaintemergătorul, care 
se numește a lui Daniil, aproape de biserica Sfîntului Mucenic Mochie. Pentru 
săvîrşirea bisericii Sfintei Irina, după moartea Cuviosului, a luat grija 
drepteredincioasa împărăteasă Verina, soția împăratului Leon cel Mare (457-474), 
care a împărățit după Marchian şi Pulheria şi a săvirşit-o, precum se cădea; iar 
acoperişul l-a făcut din aur şi înăuntru a împodobit-o cu toată frumoasa cuviință, întru 
pomenirea Cuviosului Marchian şi întru cinstea lui Hristos Dumnezeu, Căruia se 
cuvine slava, împreună cu Tatăl şi cu Sfîntul Duh, în veci. Amin. 


27. CUVIOSUL ANTIPA ATONITUL DE LA CALAPODEŞTI - 
MOLDOVA 
(10 IANUARIE) 


ANPIPA 
Di LA SAP 


Pe Cuviosul Antipa, mare trăitor duhovnicesc şi călugăr sfint, l-a odrăslit 
pămîntul Moldovei în veacul al XIX-lea. Acest ostaş al lui Hristos, numit din botez 
Alexandru Luchian, s-a născut în anul 1816 într-o familie de țărani credincioși din 
satul Calapodeşti - Bacău. La vîrsta de 20 de ani a fost călăuzit de Duhul Sfînt să 
intre în nevoinţa călugărească. 


Mai întîi s-a ostenit doi ani de zile (1836-1837) în obştea Mînăstirii 
Căldăruşani. Apoi s-a dus la Muntele Athos și s-a stabilit în schitul românesc Lacu, 
unde se nevoiau peste 80 de sihaştri români. Aici a deprins meşteşugul nevoinţei 
duhovniceşţi de la cei mai aleşi călugări atoniţi, ajungînd vestit în schit pentru postul 
şi osteneala lui. Tot aici a primit tunderea în monahism şi s-a învrednicit de la 
Dumnezeu de darul lacrimilor şi al neîncetatei rugăciuni. 


După aproape cinsprezece ani de sihăstrie în schitul Lacu, bunul nevoitor a 
trăit încă patru ani de zile în Mînăstirea Esfigmenu. Aici primeşte marele și 
îngerescul chip al schimniciei sub numele de Antipa şi este hirotonit diacon. Astfel, 
înmulțind ostenelile şi privegherile de toată noaptea, Cuviosul Antipa era cinstit în 
tot muntele ca mare sihastru şi lucrător al rugăciunii lui lisus. Se învrednicise încă şi 
de darurile vindecării bolilor şi al înainte-vederii. 


Iubind mai mult singurătatea și smerenia decît cinstea şi lauda, în anul 1860 
Cuviosul Antipa a părăsit Muntele Athos şi s-a reîntors în Moldova, la mînăstirile 
din preajma așilor. Dar văzîndu-se împresurat de mulți credincioşi, căci numele lui 
se vestise în toată ţara, după trei ani a plecat să se închine la moaștele cuvioşilor 
părinți de la Pecersca. Apoi a ajuns la mînăstirile din nord, uimind pe toţi cu sfinţenia 
vieţii lui. De aici, auzind de vestita Mînăstire ortodoxă Valaam, aflată pe o insulă din 
lacul Ladoga, aproape de hotarele Careliei (Finlanda), Cuviosul Antipa, iubind 
fericita linişte și înstăinare, în anul 1865 s-a așezat în această mînăstire. Aici trăiau 
călugări foarte sporiţi, lucrători neîntrecuţi și dascăli iscusiţi ai rugăciunii lui lisus. 


În Mînăstirea Valaam s-a nevoit Cuviosul Antipa încă 17 ani de zile, 
învrednicindu-se de darul preoţiei şi "arătînd fapte minunate de trăire duhovnicească, 
în post, în rugăciune şi în desăvirșită sărăcie". Cea mai mare nevoinţă a lui era 
rugăciunea cea de foc a inimii, prin care neîncetat slăvea pe Dumnezeu, izgonea 
gîndurile cele necurate și gusta din bucuriile cele negrăite ale Duhului Sfînt. La 
aceasta adăuga post îndelungat, privegheri de toată noaptea, lacrimi, metanii şi alte 
neştiute osteneli duhovniceşti. Săvîrşea încă adesea dumnezeiasca Liturghie şi se 
ruga mult pentru lume şi pentru ţara în care s-a născut. 


Pentru o petrecere aleasă ca aceasta, Cuviosul ieroschimonah Antipa Luchian 
dobîndise de la Dumnezeu darul facerii de minuni şi al înaintevederii. Căci cunoştea 
gîndurile cele ascunse ale oamenilor şi pe mulți îi povăţuia pe calea mîntuirii. Era de 
ase-menea și un mare părinte duhovnicesc şi dascăl iscusit al rugăciunii inimii. 
Pentru aceea numele lui ajunsese cunoscut atît în Carelia cît şi în Rusia de nord, încît 
mulți monahi şi credincioşi iubitori de Dumnezeu îl căutau şi îi urmau învățăturile. 
Avea şi în Mînăstirea Valaam cîţiva ucenici aleși, dintre care cel mai sporit era 
ieroschimonahul Pimen, bărbat cuvios şi foarte învăţat. 


După o nevoinţă binecuvîntată ca aceasta, Cuviosul Antipa Atonitul şi-a dat 
sufletul cu pace în braţele Mîntuitorului Hristos, la 10 ianuarie 1882, și a fost 
înmormîntat în gropnița Mînăstirii Valaam. Este singurul călugăr român care s-a 
nevoit în această vestită mînăstire isihastă din nordul Europei. 


În anul 1883, văzînd părinţii Mînăstirii Valaam că ieroschi-monahul Antipa 
Luchian este venerat de ucenici şi de credincioși ca sfint, au rînduit să 1 se scrie viața 
pe scurt spre lauda lui Dumnezeu şi folosul sufletesc. Astfel, ieroschimonahul Pimen, 
ucenicul său de chilie, scrie în același an nevoința părintelui său duhovnicesc, 
intitulată "Vrednicia de pomenire viaţă a ieroschimonahului Antipa”. 


Viaţa Cuviosului Antipa a fost tipărită la Petersburg de două ori, în anii 1883 
şi 1893, răspîndindu-se atît în Rusia și Finlanda, cît şi în Muntele Athos. Iar 
canonizarea Şi trecerea în rîndul sfinților a fost făcută în Muntele Athos, în anul 1906, 
după 24 de ani de la mutarea sa din viaţă. În Mineiul pe ianuarie, în zece zile, tipărit 
în limba rusă la Mînăstirea Pantelimon din Athos, la pagina 46 figurează şi "Cuviosul 
ieroschimonah Antipa Atonitul ", cu viaţa sa pe scurt. Numele său este cinstit mai 
ales în mînăstirile din Sfîntul Munte, fund singurul călugăr atonit român trecut în 
rîndul sfinților şi numărat printre cei din urmă cuvioşi părinţi ai Atonului (Pr. Prof. 
Liviu Stan, op. cit., p. 73-75). 


Aşa s-a nevoit şi s-a săvîrşit în chip plăcut lui Dumnezeu, departe de ţară, un 
mare cuvios român, dascăl al liniştii și al neîncetatei rugăciuni, cu ale cărui sfinte 
rugăciuni, Doamne, Iisuse Hristoase, Fiul lui Dumnezeu, miluieşte-ne pe noi. Amin. 


28. VIAŢA CUVIOSULUI PĂRINTELUI NOSTRU TEODOSIE, 
ÎNCEPĂTORUL VIEŢII DE OBȘTE 


(După Metafrast) 


II AyNACe:. 
ZNECĂ MONAX 


Pe Cuviosul Teodosie l-a odrăslit satul Mogarion, care se află în părțile 
Capadochiei, din părinţi binecredincioşi; tatăl său se numea Proeresie, iar mama sa 
Evloghia, care l-au crescut cu bunele obiceiuri şi cu învățătura. Ajungînd la 
înțelepciunea cea desăvîrşită şi învăţind dumnezeiasca Scriptură bine, 1 s-a poruncit 
ca să citească din sfintele cărți în biserică, către popor; pentru că era dulce grăitor și 
iscusit cititor, ca nimeni altul. 


Deci, citind cuvintele învățătoare spre folosul celor ce ascultau, el singur a tras 
mari foloase pentru că, luînd aminte la ceea ce a poruncit Domnul lui Avraam, ca să 
iasă din pămîntul şi din neamul său; iar altă dată, gîndind la cele pe care le sfătuieşte 
Evanghelia, adică să lase tată, mamă și fraţi, pentru viaţa veşnică, el se aprindea cu 
inima și ardea cu duhul, ca pe toate să le părăsească şi să urmeze lui Hristos pe calea 
strîmtă şi anevoioasă. 


La acestea totdeauna gîndind, se ruga, zicînd: "Povăţuieşte-mă, Doamne, în 
calea Ta şi voi merge întru adevărul Tău”. Apoi, încredinţindu-se lui Dumnezeu, a 


luat calea către Ierusalim, pe vremea împărăției lui Marchian, care era aproape de 
sfîrşitul vieții lui, şi pe cînd se adunase în Calcedon Sinodul al patrulea, a toată lumea 
al Sfinților Părinţi, contra lui Dioscor şi a lui Eutihie. 


Mergînd prin Antiohia, Fericitul Teodosie a dorit să vadă pe Cuviosul Simeon, 
cel ce stătea pe stilp, voind să se învrednicească de binecuvîntarea lui. Deci, a mers 
acolo, şi cînd era aproape de stîlp, a auzit pe cuviosul strigînd: "Bine ai venit, omule 
al lui Dumnezeu, Teodosie". EI, cum a auzit că acela îl cheamă pe nume, s-a mirat, 
căci niciodată nu-l văzuse şi nu-l ştia, şi, căzînd în genunchi, s-a închinat părintelui 
cel înaintevăzător. Apoi s-a suit la sfînt, din porunca lui şi a căzut la cinstitele lui 
picioare. lar el, cuprinzînd pe tînărul cel insuflat de Dumnezeu, l-a sărutat şi i-a 
proorocit că va fi păstor al oilor cuvîntătoare şi pe mulți va răpi de la lupul cel vrăjmaş 
şi i-a spus mai înainte multe altele ce aveau să se întîmple; apoi, binecuvîntîndu-l, l- 
a slobozit. 


Teodosie, întărindu-se cu binecuvîntarea cuviosului şi sfintele lui rugăciuni 
avîndu-le la călătorie, ca ale unui povăţuitor şi păzitor, a mers pe calea ce-i era înainte 
şi a ajuns în Sfînta Cetate a Ierusalimului, pe vremea patriarhiei lui luvenalie. 


Străbătînd toate locurile de acolo şi închinîndu-se sfintelor biserici, se gîndea 
pe care din două vieţi să înceapă: pe cea singuratică, sau pe a celor ce se mîntuiesc 
de obşte; şi a socotit că în singurătate se va linişti, neştiind însă că şi acolo se va lupta 
cu duhurile vicleşugului și că nu este fără de primejdie. "Dacă cei ce ostăşesc în lume 
nu sînt atît de pricepuţi încît la începutul luptelor să se arunce în foc, fund încă 
neiscusiți şi nedeprinși, cu atît mai mult eu - zicea sfîntul întru sine -, neînvăţînd încă 
mîinile mele spre luptă şi degetele mele la război, nici de sus fiind încins cu putere, 
cum voi îndrăzni să aleg singurătatea împotriva începătoriilor, puterilor și 
stăpînitorilor lumii întunericului acestui veac, împotriva duhurilor răutăţii celor de 
sub cer? 


Se cade, mai întîi să mă împărtăşesc cu sfinţii nevoitori şi să învăţ de la părinți 
cum mă voi lupta cu vrăjmaşii cei nevăzuţi; apoi, după o vreme, să adun roadele cele 
ce cresc în singurătate și linişte”. 


Socotind acestea cu înțelepciune, pentru că avea într-însul pe lîngă alte fapte 
bune, şi înțelegerea cea desăvirşită, care ştie pe toate să le socotească bine, îndată şi- 
a căutat un povăţuitor. În acea vreme era mai iscusit între părinţii ce vieţuiau 
împrejurul Ierusalimului, un stareţ oarecare, anume Longhin, care avea chilia sa lîngă 
turnul ce se numea de cei vechi "al lui David", unde, închizîndu-se, lucra cu iubire 
de osteneală, mierea cea dulce a bunătăţilor. 


Mergînd fericitul Teodosie la acest stareț a făcut începutul ostenelilor 
monahicești și, lipindu-se de acel stareţ cu tot sufletul, se povăţuia de dînsul la toată 
fapta bună; pentru că acel cuvios era mare cu cuvîntul şi cu fapta. După multă vreme, 
a fost mutat de către stareţ, chiar fără voia sa, la locul ce se numea vechea şedere; şi 


aceasta pentru următoarea pricină: o femeie dreptcredincioasă şi văduvă cinstită, 
anume Glicheria, fiind slujitoare a lui Hristos, a zidit în acel loc o biserică Preacuratei 
Stăpînei noastre Născătoare de Dumnezeu, și stăruia cu dinadinsul, cu multă 
rugăciune, pe lîngă Cuviosul Longhin, ca să dea voie lui Teodosie să locuiască lîngă 
biserica cea din nou zidită; dar mucenicul nu voia la început a se despărți de părintele 
său, însă fiind ascultător, s-a sălăşluit acolo, după porunca părintelui; de aici a 
străbătut pretutindeni vestea de bunătăţile lui, pentru că fapta bună face arătat pe cel 
ce o săvirşeşte, precum și luminarea aprinsă arată noaptea, pe cel ce o poartă. Au 
început a veni la dînsul cei ce căutau folos şi se adunau cei ce voiau ca să fie următori 
al vieţii lui. 


Vieţuind fericitul acolo cîtăva vreme, s-a supărat de neodihnă, pentru că nu 
suferea să fie slăvit de oameni; deci s-a dus de acolo la un munte, unde era o peşteră, 
în care pînă astăzi se află sfintele lui moaște; aici, precum se povesteşte de cei vechi, 
s-au odihnit de cale şi au dormit acei trei magi, care au mers la Hristos, în Betleem, 
cu daruri, şi s-au întors pe altă cale la ţara lor. Deci, în acea peşteră s-a mutat Cuviosul 
Teodosie. 


Această mutare a lui acolo a fost cu dumnezeiască rînduială, ca astfel în acel 
loc să se ridice acea mărită lavră şi să se adune pentru Hristos Dumnezeu cete de oști 
duhovniceşti. Fericitul, schimbîndu-şi locul petrecerii sale, şi-a schimbat totodată și 
viaţa, începînd a călători pe o cale mai strîmtă. Dorinţa lui era să împlinească 
totdeauna poruncile Domnului, iar mai vîrtos era atît de cuprins de dragostea 
dumnezeiască, încît toate sufleteştile puteri spre nimic din cele ale lumii nu le 
încorda, fără numai spre Unul Dumnezeu, ca să-L iubească din tot sufletul, din toată 
inima Și cu tot cugetul. 


O asemenea dragoste avea în osteneli și nevoinţe, încît nu va putea nimeni să 
o spună cu amănuntul. Rugăciunea lui era neîncetată, privegherea de toată noaptea, 
lacrimile din ochi totdeauna curgeau ca din nişte izvoare; apoi ținea postul fără 
măsură, pentru că 30 de ani n-a gustat nici pîine, ci mînca numai fructe de finic, sau 
linte, sau ierburi şi rădăcini de pustie, și de acelea foarte puţine, numai să nu moară 
de foame. Cînd nu se găsea acea hrană prin pustie, hrana lui erau sîmburi de curmale, 
muiați în apă; iar sufletul neîncetat îşi hrănea cu cuvîntul lui Dumnezeu, săturîndu-l 
cu dumnezeiasca rîvnă dinăuntru. 


Cu viaţa aceasta a strălucit ca o stea luminoasă şi a fost ştiut de cei ce locuiau 
în Palestina, căci este cu neputinţă a se ascunde cetatea stînd deasupra muntelui; și 
veneau la dînsul unii dintre cei iubitori de bunătăți, voind mai mult să aibă împreună 
cu dînsul acea pustnicească şi liniştită viaţă în peșteră, decît cea luminată din cetăți. 
Deci, la început avea şapte ucenici; ştiind că celor ce încep a vieţui după Dumnezeu 
nu le este mai de folos altceva decît pomenirea morţii, care este adevărata filosofie, 
le-a poruncit să sape un mormînt, ca, privind spre dînsul, să-şi aducă aminte de 
moarte, ca şi cum ar avea-o înaintea ochilor; iar după ce s-a gătit mormîntul, s-a dus 
părintele să-l vadă şi, stînd deasupra mormîntului, a zis către ucenicii săi ca şi cum 


ar glumi, iar cu ochii sufleteşti văzînd mai înainte cele ce aveau să fie: "Iată, fiilor, 
mormîntul este gata, dar oare este cineva din voi gata de moarte, ca să-l primească 
mormîntul acesta?”. 


Acestea zicînd sfîntul, un ucenic din cei ce erau de faţă, anume Vasile, cu 
rînduiala de preot, apucînd înaintea altora, a căzut în genunchi înaintea starețului, și 
plecîndu-și faţa la pămînt, cerea binecuvîntarea ca să moară şi să fie pus în acel 
mormânt, zicînd: "Binecuvîntează-mă, părinte, ca eu să înnoiesc mormîntul, cu să fiu 
mort mai înainte de fraţii care se gîndesc la moarte". Atunci stareţul s-a învoit. 


Vasile intrînd în mormînt, sfîntul a poruncit a se face pomenire pentru Vasile, 
ca pentru un mort, împlinind cîte poruncește legea pentru cei răposați, la trei zile, la 
patru zile, la nouă zile şi la patruzeci de zile. Sfirşindu-se pomenirea toată, s-a sfîrşit 
şi fericitul Vasile, neavînd nici o boală trupească, ci adormind şi odihnindu-se ca 
întru-un somn dulce, a trecut către Domnul. 


Trecînd 40 de zile de la îngroparea lui, stareţul a văzut pe Vasile la pravilă, 
arătîndu-se între frați şi cîntînd cu cîntăreţii; apoi s-a rugat lui Dumnezeu ca să li se 
deschidă ochii şi celorlalți, să vadă pe cel ce se arătase, și, văzîndu-l unul din frați, 
anume Aetie, de bucurie s-a repezit să-l cuprindă cu mîinile, dar cel ce s-a arătat era 
de necuprins şi îndată s-a făcut nevăzut. Apoi, ducîndu-se, zicea în auzul tuturor: 
"Mîntuiţi-vă, părinților şi fraților, mîntuiți-vă, zic; iar pe mine nu mă veţi mai vedea 
aici”. 


Aceasta a fost întîia mărturie a bunătăților Cuviosului Teodosie, căci avea un 
astfel de ucenic gata de moarte, cu a lui povăţuire, şi după moartea cea trupească 
arătîndu-se viu cu sufletul, după cuvîntul Domnului din Evanghelie: Cel ce crede în 
Mine, de va şi muri, viu va fi. Despre celelalte daruri minunate ale starețului, ce i s- 
au dat de la Dumnezeu, cuvîntul de față le va arăta. 


Sosind praznicul Învierii lui Hristos, ucenicii sfîntului, care erau în acea vreme 
12, se mîhneau că nu aveau ce să mănînce la praznic, nici pîine, nici unt şi nimic 
altceva din cele de mîncare; iar ceea ce era mai de întristare, era că nici dumnezeiasca 
Liturghie nu putea să se săvîrşească, la un praznic ca acela luminat, nefiind prescuri, 
nici vin de slujbă, încît rămîneau lipsiţi şi de împărtăşirea Sfintelor Taine; deci, 
cîrteau puţin între dînșii asupra cuviosului, în taină. El, avînd neîndoită nădejde spre 
Dumnezeu, a poruncit fraților să împodobească bine dumnezeiescul Altar şi să fie 
fără de grijă, apoi le-a zis: "Cel ce a hrănit pe Israil de demult în pustie şi mai pe 
urmă cu puţine pîini a săturat multe mii de oameni, Acela se va îngriji şi de noi; 
pentru că şi acum ca şi înainte, atît cu puterea, cît şi cu purtarea de grijă, același 
Dumnezeu este în veci”. 


Acestea le-a grăit cuviosul cu nădejde şi îndată s-au împlinit cuvintele lui; 
precum de demult lui Avraam 1-a stat de faţă - în Muntele Horeb -, berbecele gata 
spre jertfă, aşa şi acestui fericit stareţ, prin purtarea de grijă a lui Dumnezeu i s-au 


gătit toate cele de trebuință. Căci, apunînd soarele, a venit un iubitor de Dumnezeu 
la peştera lor, aducînd de la casa lui, pustnicilor din pustie, doi catîri încărcaţi cu fel 
de fel de hrană și cu prescuri şi vin, spre săvîrşirea dumnezeieştilor Taine. 


Văzînd acestea, ucenicii fericitului, s-au bucurat şi au cunoscut de ce dar s-a 
învrednicit de la Dumnezeu stareţul lor. Deci, au prăznuit cu veselie Paştele, iar hrana 
adusă le-a fost destulă în cele cincizeci de zile. După aceea, fiind iarăși lipsă de hrană, 
frații se mîhneau, chinuindu-se de foame. 


Un oarecare bărbat bogat făcea într-acea vreme milostenii multe tuturor 
mînăstirilor celor din Palestina, iar locaşul lui Teodosie, care era în peșteră, îl trecea 
cu vederea, neștiindu-l, şi prin acesta Dumnezeu îi încerca credința; deci, supărau 
frații pe părintele ca şi pe sine şi pe dînșii să se facă cunoscuţi înduratului bogat, ca 
să 1a ŞI ei, ca şi celelalte mînăstiri, milostenie spre hrană. 


Cuviosul Teodosie, nevoind nicidecum să fie cunoscut de cineva din mireni și 
nădăjduind nu spre oameni, ci spre Dumnezeu, care deschide mîna Sa şi satură pe tot 
cel viu de bunăvoie, mîngîia pe ucenicii săi şi-i învăţa ca în răbdare să aştepte mila 
lui Dumnezeu, nădăjduind spre Acela Care satură tot sufletul cel flămînd; pentru că, 
dacă dă hrană dobitoacelor celor necuvîntătoare şi puilor corbilor, celor ce-l cheamă 
pe EI, cu atît mai vîrtos făptura Sa cea înțelegătoare şi cuvîntătoare nu o va lipsi de 
hrana cea trebuincioasă. 


Astfel, mîngîind sfîntul pe frații cei împuţinaţi cu sufletul, a venit cineva la el, 
aducînd un dobitoc încărcat cu multe bucate, și acela mergea nu la peştera lui 
Teodosie, ci aiurea, ca să dea bucatele ce aducea; iar cînd era aproape de peşteră şi 
voia să treacă de ea, dobitocul a stat şi nu mergea mai departe din loc; deşi era bătut 
de stăpînul său, totuși stătea nemișcat în loc, ca piatra; deci, cunoscînd omul acela că 
voia lui Dumnezeu şi puterea nevăzută țineau dobitocul de stătea nemișcat, i-a slăbit 
frîul şi I-a lăsat ca să meargă unde va voi. Dobitocul, ca şi cum ar fi fost tras cu mîna, 
a mers drept la locașul Cuviosului Teodosie, care era în peșteră. Deci, cunoscînd 
omul bunavoire a Domnului şi purtarea de grijă pentru robii Săi, a dat toate bucatele 
cuviosului stareţ şi ucenicilor lui. Într-acea vreme au încetat ucenicii sfîntului a se 
mai împuţina cu sufletul şi se sîrguiau să fie rîvnitori nădejdii şi credinţei celei tari 
către Dumnezeu, precum şi către părintele lor. 


Înmulţindu-se fraţii în toate zilele, pentru că izvoarele darurilor de care era 
plin Sfîntul Părinte chema la sine multe suflete care iubeau fapta bună, pe care ar 
putea cineva să-i numească cerbi înţelegători şi doritori de izvoarele cele 
duhovnicești; căci mulţi senatori şi bogaţi au venit să locuiască cu dînsul. Însă peştera 
fiind strîmtă pentru a încăpea atît de mulţi, frații rugau pe cuviosul ca să lărgească 
mînăstirea afară de peșteră şi să facă loc mai mare oilor celor cuvîntătoare. Ei ziceau: 
"Nu te îngriji, părinte, de cele pentru zidirea mînăstirii, ci numai poruncește, căci 
mîinile noastre sînt de ajuns". 


Atunci văzînd sfîntul că este silit să fie păstor la o turmă mai mare şi se tulbură 
liniştea, se muncea de felurite gînduri, pe de o parte nevrînd să lase liniştea, ca pe o 
adevărată maică, iar pe de alta îngrijirea pentru fraţi o socotea a fi mai mare lucru; 
pentru că omul este dator să viețuiască nu numai pentru el însuşi, ci mai mult pentru 
aproapele, pentru care lucru însuşi Hristos Domnul a fost pildă, adunînd ucenici şi 
apoi, fiind păstor oilor celor cuvîntătoare, Şi-a pus chiar sufletul pentru dînsele. 


Acestea gîndind Cuviosul Teodosie, nu pricepea de ce să se țină? De linişte, 
ori de grija pentru mîntuirea fraților; deci, uneori se ducea cu gîndul la una, iar alteori 
spre cealaltă. Atunci, ce a făcut fericitul? Toate le-a îndreptat spre Dumnezeu, Care 
poate pe amîndouă să le aducă spre folos; pentru ca și de roadele liniştii să nu se 
păgubească, și nici plata pentru mîntuirea și îngrijirea fraților să n-o lase. De vreme 
ce nu în singurătatea trupului, ci în bunăstare şi în alinarea inimii, se săvîirşeşte viaţa 
monahicească. 


Cuviosul avea în minte și proorocia Sfîntului Simeon Stilp-nicul, care îi 
proorocise despre păstorirea oilor celor cuvîntătoare. 


Insă el încredința voii lui Dumnezeu lucrul ce avea să înceapă şi Lui se ruga 
ca să-i arate cu încredințare, de îi va fi plăcută zidirea mînăstirii, și cu semn de 
minune să-i arate locul pe care să se pună temeliile locaşului. 


Luînd o cădelniță și umplind-o de cărbuni stinși, a pus tămiie şi umbla prin 
pustie, rugîndu-se astfel: 


"Dumnezeule, Cel ce prin multe şi mari minuni ai încredințat pe Israel şi pe 
plăcutul Tău Moise, prin felurite semne, ca să primească începătoria peste poporul 
Tău; după aceea toiagul l-ai prefăcut în şarpe, iar mîna ai umplut-o de lepră şi apoi 
ai însănătoşit-o; Cel ce ai schimbat apa în sînge şi sîngele iarăşi în apă cu înlesnire |- 
ai prefăcut; Cel ce ai dat lui Ghedeon prin lînă semnul biruinţei, Făcătorule al tuturor 
şi Atotțiitorule; Cel ce lui lezechia, prin umbra cea întoarsă înapoi pe trepte, i-ai 
încredințat adăugire de viaţă; Cel ce rugăciunile lui Ilie le-ai ascultat şi foc din cer ai 
trimis, pentru întoarcerea necredincioșilor şi ai ars lemnele, jertfele și pietrele; Tu şi 
acum acelaşi Dumnezeu eşti, ascultă-mă pe mine, robul Tău, şi-mi arată locul unde 
va fi plăcut Stăpînirii Tale, ca să se ridice sfinta biserică şi să se facă locaş robilor 
Tăi şi ucenicilor mei. Vei arăta aceasta cu adevărat, în locul unde se vor aprinde 
aceşti cărbuni de la sine, în slava Ta, spre cunoștința multora și spre încredințarea 
adevărului”. 


Acestea şi altele asemenea grăindu-le în rugăciune, înconjura locurile pe care 
le vedea, unele mai cuviincioase decît altele pentru mînăstire; și a ocolit mult pămînt 
pustiu pînă la locul ce se numea Cutil şi pînă la malurile iezerului celui cu smoală, 
avînd acei cărbuni stinşi în cădelniță. Cînd a văzut că nu se aprind, nici dorirea lui 
nu se împlinea, a gîndit să se întoarcă la peşteră. 


Deci, întorcîndu-se şi nefiind departe de peşteră - o! cine va lăuda după 
vrednicie puterea Ta, Nemuritorule Împărate! -, îndată a ieşit din cădelniță fum 
binemirositor, căci cărbunii s-au aprins. Atunci a cunoscut sfîntul că acela este locul 
unde binevoieşte Dumnezeu să zidească locașul, arătînd nu cu graiul, ci prin minune. 
Îndată ucenicii sfîntului s-au apucat de lucru, punînd temelia; apoi au zidit biserica, 
chiliile, ograda şi locaş larg degrabă au făcut, cu ajutorul Celui Preaînalt; deci, lavra 
Cuviosului Teodosie s-a făcut vestită şi slăvită și într-însa s-a început viaţă de obşte. 


A dat Domnul în lavra aceea toată îndestularea, încît cei ce locuiau într-însa 
se îmbogăţeau nu numai cu duhovniceşti bogății de lucruri bune, ci şi de cele trupești 
nu se simțea trebuinţă; şi era acolo odihna nu numai a monahilor, ci şi a mirenilor, 
străinilor, călătorilor, săracilor, scăpătaților, bolnavilor și neputincioșilor. Deoarece 
Cuviosul Teodosie era milostiv, iubitor de oameni și îndurat, arătînd că este din inimă 
tuturor părinte, tuturor prieten iubit, tuturor rob şi slujitor osîrdnic, curățind rănile 
bolnavilor, mîngîind pe cei leproşi, adăpîndu-i şi făcîndu-le toată slujirea. 


Apoi arăta mare dragoste spre cei ce veneau de pretutindeni, ospătindu-i, 
odihnindu-i şi cu toate trebuințele îndestulîndu-i; astfel, cuviosul era adăpostire de 
obşte a tuturor, de obşte primitor, de obşte casă, de obște ospăț, de obşte vistierie a 
neputincioşilor, flămînzilor, săracilor şi a străinilor; pentru că toți se îndulceau de 
dragostea aceluia, de mila şi de îndurările sale şi nu era nimeni trecut cu vederea de 
dînsul. Aceasta au văzut-o cei ce slujeau la mese în mînăstire, căci uneori se întîmpla 
a se pune 100 de mese într-o zi, pentru toţi cei ce veneau, străini și săraci; atît era de 
iubitor de străini Cuviosul părinte Teodosie. 


Dar Dumnezeu Insuşi, fiind dragoste şi văzînd atîta dragoste către aproapele 
în plăcutul Său, i-a binecuvîntat mînăstirea lui; căci într-însa, fund puţină hrană, se 
înmulțea nevăzut şi sătura multe mii de oameni. 


Odinioară, fiind foamete în Palestina şi mulțime de săraci și scăpătați 
adunîndu-se de pretutindeni la porțile mînăstirii, ca să-şi ia obișnuita milostenie, 
ucenicii s-au întristat şi au spus fericitului că n-au atîta hrană ca să dea tuturor care 
cereau; iar el, căutînd cu mîhnire asupra lor, le-a defăimat necredinţa și le-a zis: 
"Îndată să deschideţi porţile, ca toţi să intre”. Deci, intrînd săracii şi scăpătaţii, au 
şezut la rînd. Cuviosul a poruncit ucenicilor ca să pună pîine înaintea lor şi, mergînd 
ucenicii mîhniți la cămara cu pîine, crezînd că nu vor afla nimic: o! minune, 
deschizînd cămara, au găsit-o plină de pini, pentru că mîna lui Dumnezeu, purtătorul 
de grijă al tuturor, a umplut-o pentru credinţa robului Său. 


Atunci frații au lăudat pe Dumnezeu pentru o minune ca aceasta și s-au 
minunat de nădejdea cea mare a părintelui lor. Făcîndu-se praznic în mînăstirea lor, 
în ziua Adormirii Preacuratei Născătoare de Dumnezeu, şi la praznic venind mult 
popor şi nefiind bucate îndeajuns pentru toată mulțimea, Cuviosul Teodosie căutînd 
spre cer şi puține pîini binecuvîntînd, a poruncit să le pună înaintea mulțimilor; 


înmulțindu-le Dumnezeu, a săturat poporul, precum s-a săturat odinioară din cele 
cinci pîini, ba încă şi pentru cale şi-au luat merinde. 


Fraţii, adunînd prisosul rămas, multe coşniţe au umplut, pe care păstrîndu-le, 
au mîncat din ele mult timp. De multe ori, mu de oameni fiind adunaţi la mînăstire, 
încît se părea că nici fîntînile nu vor fi destule spre adăparea atîtor suflete, toți erau 
hrăniți cu mîinile hrănitorului celui milostiv. Apoi a zidit cuviosul multe case pentru 
străini şi multe bolniţe, pentru monahi și deosebite pentru mireni, precum şi pentru 
cei prea îmbătrîniți în osteneli. Ba încă cerceta şi pe cei ce erau în munţi Și în peşteri 
ŞI se îngrijea de dînşii ca un tată de copii săi, miluindu-i cu îndurările. Drept aceea, 
le purta de grijă de toate cîte trebuiau corpului şi sufletului, învăţindu-i și dojenindu- 
i şi pe mulți izbăvindu-i de înşelăciunea satanei. 


Dar în locașul cuviosului erau frați nu numai de un neam şi de o limbă, de 
aceea a făcut şi alte biserici în care fiecare neam să binecuvînteze pe Dumnezeu în 
graiul său. Drept aceea, în biserica cea mare a Preacuratei Născătoare de Dumnezeu 
erau grecii, într-a doua erau iviriţii, iar într-a treia armenii, care cîntau în limbile lor 
rînduiala bisericească, de şapte ori pe zi, după cum zice David: De șapte ori în zi Te- 
am lăudat, Doamne. 


Insă pentru cei bolnavi biserica era deosebită. In vremea împărtăşirii cu 
Preacuratele Taine, toţi frații din toate bisericile se adunau în biserica cea mare, în 
care cîntau grecii, şi împreună se împărtăşeau. 


Deci, toţi fraţii petrecători aici, fiii cuviosului părinte, pe care duhovniceşte 1- 
a născut şi în învățătură păstoreşte 1-a crescut şi la faptă bună i-a povăţuit, erau în 
număr de 693, din care mulți erau conducători de la alte mînăstiri, învățindu-se aici 
ocîrmuirea cea bună de la Sfîntul Teodosie, cel plin de duhovnicească înțelepciune, 
care îşi păştea turma, nu certînd-o cu toiagul, ci cu cuvîntul păstorind-o; adică cu 
cuvîntul cel dres cu sare, care mișca sufletul și străbătea pînă la adîncul minţii; căci 
cu cuvîntul şi cu fapta învăţa singur, făcîndu-se pildă a turmei. Pentru aceea, cînd 
sfătuia cu dragoste sau certa pe cineva, era înfricoşător. Cu toate acestea era iubit de 
toți şi dulce la vorbă. 


La dînsul era minunat și lucrul acesta, că fiind neînvăţat în înţelepciunea cea 
din afară, nici iscusit în cărțile elineşti, dădea învățătură cu atîta îndestulare de 
cuvinte, încît nici dacă ar fi îmbătrînit cineva în cărți și ar fi străbătut desăvirșit 
învăţătura retoricească cu vorbire frumoasă, nu putea să se asemene lui. Pentru că 
învăţa nu din înţelepciunea cea omenească, ci din darul lui Dumnezeu, care grăia 
către dînsul precum către proorocul leremia în taină: Jază, am dat cuvintele Mele în 
gura ta. 


Apoi, fericitul grăia de la dînsul multe cuvinte alese, iar altele din cuvintele 
apostoleşti, din așezămintele Sfinților Părinți şi din cuvintele cele pustniceşti ale 
Marelui Vasile, al cărui urmaș era cu viaţa, și rîvnitor al Scripturilor celor de 


Dumnezeu înţelepțite, ale acestui sfînt. Este bine şi de folos să pomenim o învățătură 
a lui, din cele multe și mari; adică aceasta: 


"Rogu-mă vouă, fraților, zicea el, pentru dragostea Domnului nostru lisus 
Hristos, care S-a dat pe Sine pentru păcatele noastre, să ne îngrijim de sufletele 
noastre, să ne întristăm pentru deşertăciunea acestei vieți trecătoare, să ne îndreptăm 
spre cele viitoare, în mărirea lui Dumnezeu şi a Fiului Său; să nu petrecem în lenevire 
şi slăbănogire, trecîndu-ne vremea de astăzi în trîndăvie şi amînînd începerea lucrului 
celui bun pînă mîine, ca nu cumva să fim aflați fără fapte bune, de către Cel Care 
cere sufletele noastre şi ne vom lipsi din cămara cea de bucurie; atunci în deşert vom 
plînge pentru vremea vieţii cea trecută rău, tînguindu-ne, cînd nici un folos nu va fi 
celor ce se călesc. Acum este vremea bine primită; acum este ziua mîntuirii, acesta 
este veacul pocăinţei, iar cel viitor al răsplătirii. Acesta este al lucrării, iar acela al 
răsplătirii. Acesta este al răbdării, iar acela al mîngilerii. 


Acum Dumnezeu este ajutător al celor ce se întorc din calea cea rea, iar atunci 
va fi înfricoşător întrebător al faptelor omeneşti, al cuvintelor şi al gîndurilor, înaintea 
Căruia nu este cu putinţă a se tăinui. Acum să ne îndulcim de îndelunga Lui răbdare, 
iar atunci vom cunoaște dreapta Lui judecată, cînd vom învia, unii spre munca 
veşnică, iar alţii spre viaţa veşnică; şi vom lua fiecare după faptele noastre. De ce 
întîrziem dar să ne supunem lui Hristos, Celui ce ne-a chemat în cereasca Lui 
împărăție? Oare să nu ne trezim? Oare să nu ne întoarcem de la viaţa cea deşartă, 
spre evangheliceasca desăvîrşire? 


Va veni ziua Domnului cea înfricoşată şi de spaimă, în care cei ce vor fi de-a 
dreapta lui Dumnezeu şi prin fapte bune se vor apropia de EI, vor fi primiţi în 
Împărăţia cerească, iar pe cei de-a stînga, care vor fi lepădaţi pentru lipsa faptelor 
bune, îi va acoperi focul gheenei, întunericul cel veşnic şi scrîşnirea dinţilor. 


Noi zicem că sîntem doritori de cereasca împărăție, iar pentru ca s-o cîştigăm 
nu ne îngrijim; şi neostenindu-ne cîtuși de puţin la împlinirea poruncilor Domnului, 
în deşertăciunea minţii noastre nădăjduim să cîştigăm cinstea cea întocmai ca a 
acelora care pînă la moarte s-au nevoit împotriva păcatului”. 

Aşa învăţind cuviosul pe ucenicii săi, îi povăţuia să aibă multă sîrguință spre 
mântuire. Însă acum este vremea să pomenim şi de rîvna lui pentru dreapta credință; 
pentru că, deşi era blînd cu obiceiul către toți, însă unde se făcea nedreptate dreptei 
credinţe, acolo el era ca un foc arzător sau ca o sabie tăietoare, armă nebiruită asupra 
celui potrivnic. 


În acea vreme împărăţea Anastasie (491-518), cel ce luase sceptrul după Leon 
cel Mare (457-474) şi după Zenon (474-491); împărăţia aceluia se părea ca un rai de 
plăcere, dar mai pe urmă s-a arătat ca un cîmp pustiu, pentru că se făcuse ca unii din 
păstorii care risipesc şi pierd turma lor şi cu apă tulbure îşi adapă oile, fiindcă s-a 
vătămat cu eresul lui Eutihie şi al lui Sever cel fără de minte; astfel, tulbura Biserica 


lui Dumnezeu, lepădînd al patrulea Sinod sobornicesc al Sfinților Părinți, cel din 
Calcedon (451); apoi izgonea pe episcopii cei drepteredincioşi de pe scaunele lor, iar 
pe cei rău slăvitori îi punea în locurile acelora; precum şi pe mulți din cei 
drepteredincioşi plecîndu-i spre a sa rătăcire, pe unii cu îngroziri, iar pe alţii cu cinste 
şi cu daruri. 


Acela a îndrăznit cu meșteșugul lui cel înşelător a se atinge şi de acest stîlp 
nemișcat întru credință, de Cuviosul părintele nostru Teodosie. Vicleşugul era astfel: 
Anastasie a trimis 30 de litre de aur cuviosului, ca şi cum ar fi spre hrana și 
îmbrăcămintea săracilor şi spre trebuința bolnavilor, iar în fapt el vîna voinţa 
cuviosului pe care toată Palestina îl asculta şi sfatul său îl urma; iar marele părinte, 
cunoscînd vicleșugul împăratului, s-a făcut ca un vultur zburător în nori, neajuns de 
nimeni, căci cuviosul mai ales vîna pe împărat, care voia să-l prindă pe el. 


Deci, aurul cel trimis nu l-a lepădat, ca să nu arate că defaimă credinţa 
împăratului şi să nu dea pricină miîniei lui; ba încă prin milostenia făcută din aurul 
acela să-i mijlocească de la Dumnezeu milă, povăţuindu-l pe calea cea dreaptă. Dar 
întru nimic n-a sporit milostenia, de vreme ce nu cu dreptate, ci cu vicleşug a fost 
trimis aurul. Însă împăratul nădăjduia să aibă pe Teodosie la un gînd cu sine, de 
vreme ce luase aurul, dar deșartă i-a fost nădejdea lui. 


Pentru că venind vremea în care împăratul, prin scrisorile sale, cerea de la 
cuviosul mărturisirea credinţei - însă o mărturisire cum el nădăjduia, unită cu a lui 
Eutihie şi a lui Sever -, atunci cuviosul, adunînd pe toţi cetăţenii pustiului, ca un 
bărbat puternic şi povăţuitor de oaste duhovnicească, a stat cu tărie împotriva 
păgînătății eretice. 


Împăratului i-a răspuns prin scrisoare astfel: "Cînd aceste două ne stau în faţă, 
împărate, adică, ori cu urîciune voind a vieţui fără minte, ori a muri cu cinste, urmînd 
dogmelor celor drepte ale sfinților, să ştii că moartea mai mult o cinstim, pentru că 
nu primim dogmele cele noi, ci urmăm aşezămintele părinților celor care au fost mai 
înainte; iar pe cei care voiesc a născoci altele, pe aceia cu dreaptă credinţă îi lepădăm 
şi îi dăm blestemului și din cei hirotoniți de cei fără de minte, nu primim pe nici unul. 
Să nu ne fie nouă aceasta, Hristoase, Împărate! 


lar de s-ar întîmpla ceva într-aceasta, punînd martor al adevărului pe 
Dumnezeul cel hulit de dînşii, împotrivă vom sta pînă la sînge; şi precum pentru 
patrie, astfel şi pentru dreapta credință ne vom pune cu plăcere sufletele noastre, chiar 
de am vedea Sfintele Locuri pierdute prin foc. Pentru că, ce trebuință este numai de 
nume, adică să se numească locuri sfinte, cînd acea sfinţenie suferă de la eretici ocară 
cu fapta. Drept aceea, noi nicidecum nu voim, nu numai să grăim, dar nici să gîndim 
ceva împotriva sfintelor soboare a toată lumea. Dintre care cel dintii a fost împodobit 
cu trei sute optsprezece părinţi, care s-au adunat la Niceea, contra lui Arie şi anatemei 
dîndu-l pe ticălosul acela, l-au înlăturat de la trupul Bisericii, de vreme ce 


necredinciosul dogmatiza pe Fiul lui Dumnezeu străin de ființa Tatălui şi aducea 
dogmele nedreptei credinţe. 


Al doilea sinod, prin îndemnarea dumnezeiască s-a adunat la Constantinopol, 
contra lui Macedonie, care grăia hule asupra Duhului Sfînt. Al treilea s-a adunat la 
Efes, contra lui Nestorie cel cu limba necurată, care hulea trupul lui Hristos cel luat 
din Preacurata Fecioară. După aceasta s-a adunat în Calcedon soborul celor trei sute 
trei zeci de purtători de Dumnezeu părinți, care au grăit întocmai cu sinoadele cele 
dintîi, iar pe cele grăite de cei de mai înainte le-au întărit; apoi, pe ticălosul şi hulitorul 
Eutihie, împreună cu Dioscor, l-a înlăturat de la sfinţitul şi bisericescul trup şi 
apostoleasca credinţă au întărit-o; iar pe tot cel ce gîndea cele potrivnice l-a socotit 
străin de Biserica lui Hristos. 


În faţa acestor sinoade să se aprindă asupra noastră foc, să se ascută sabie şi 
moartea cea mai amară să ne pună nouă în faţă, iar mai ales, de se poate, nenumărate 
morți să fie, noi nicidecum nu ne vom lepăda de dreapta credință adevărată, nici prin 
eres nu vom necinsti cele ce părinţii bine le-au primit. Martori să ne fie sudorile şi 
nevoințele cele multe, pe care le-au suferit Sfinţii Părinţi pentru credinţă. Ci acelea 
vor rămîne tari şi nemișcate pentru noi, ca şi pentru aceia cărora cu cuviinţă este a 
urma pe Dumnezeu, iar pacea lui Dumnezeu, care covîrşeşte toată mintea, să fie 
povăţuitoare şi păzitoare stăpînirii tale." 


Cu această scrisoare cuviosul a arătat rîvna sa pentru dreapta credință. Citind 
aceasta împăratul, s-a ruşinat şi s-a mai potolit puţin; apoi şi războiul cel dinăuntru 
asupra celor dreptcredincioşi a încetat o vreme. După aceea, a scris cuviosului cu 
smerenie, aruncînd asupra altora pricina tulburării bisericești, zicînd: "La acest lucru 
nou nu sîntem noi pricinuitori, omule al lui Dumnezeu, pentru care cu îndrăzneală 
chemăm ca martor ochiul lui Dumnezeu cel atotvăzător; ci de la aceia iese atita 
tulburare, care mai mult decît alţii se cădea să cinstească dogmele. Căci ei, dorind 
fiecare ca să se arate şi cu cuvîntul şi cu vrednicia mai întîi, unul pe altul se întrec şi 
caută să ne atragă şi pe noi către ei. Înştiinţat lucru să fie cuvioşiei tale, că unii din 
monahi și din clerici, părîndu-li-se a înțelege drept niște sminteli ca acestea, au pornit 
sîrguindu-se, precum am zis, ca să se arate pe ei mai întîi”. 


După aceasta, trecînd puţină vreme, iarăşi s-a întărîtat împăratul, avînd 
nestatornicie, şi s-a ridicat asupra dreptei credinţe. Deci, iarăşi s-au dat în toate 
părțile, cum şi în sfinta cetate a Ierusalimului, porunci împărăteşti, care lepădau 
sfintele soboare, dar mai ales pe cel din Calcedon. Atunci, iarăşi s-a arătat 
duhovnicescul ostaş, Cuviosul Teodosie, care era acum bătrîn cu anii, însă avea 
putere de tînăr. Căci toți de frică tăcînd şi cei mai mulți învoindu-se cu împăratul, 
cuviosul venind din locaşul său, a intrat în sfînta biserică cea mare a Ierusalimului; 
apoi, urcîndu-se acolo unde este obiceiul preoților a face citire către popor şi cu mîna 
făcînd semn de tăcere, cu mare glas a strigat: "Dacă nu socotește cineva pe cele patru 
sfinte sinoade a toată lumea, întocmai ca şi pe cele patru Evanghelii, anatema să fie”. 


Acestea zicîndu-le, ca un înger a înspăimîntat pe popor şi nici unul din 
potrivnici n-a îndrăznit să zică vreun cuvînt. Apoi, chemînd pe ucenicii săi cei mai 
aprinşi în credință, umbla prin cetăți şi prin sate, pierzînd eresul şi întărind buna 
credință. Aflînd împăratul despre acest lucru, l-a pedepsit cu izgonire, neștiind 
ticălosul că se apropia sfîrşitul său. Deci, cuviosul a fost trimis în surghiun, iar 
împăratul Anastasie în curînd s-a lipsit de viaţa cea pămîntească, vremelnică. Atunci, 
îndată mărturisitorul lui Hristos, Teodosie, s-a întors în locașul său, împreună cu toţi 
ceilalți care au pătimit izgoniri pentru dreapta credință. Agapit, episcopul Romei 
vechi şi Efrem, episcopul Antiohiei, au scris către dînsul, fericindu-l cu multe laude 
pentru răbdarea ce a arătat şi pentru izgonirea ce a suferit pentru adevărata credinţă, 
încît era gata să sufere şi moarte. 


Acum este vremea să trecem la povestirea minunilor Sfîntului Teodosie. 


În timpul acela, cînd porunca păgînă a împăratului Anastasie se punea de faţă, 
în cetatea Ierusalimului erau adunaţi toți părinții din locaşurile Palestinei. Cuviosul 
Teodosie, precum am zis, venind acolo cu ucenicii săi, şi tot soborul acesta fiind în 
locul ce se cheama lerotion. În acel loc este un scaun mare, zidit de marele 
Constantin, unde în toți anii se făcea înălțarea cinstitei Cruci a Domnului. 


Atunci, o femeie oarecare, avînd în sînurile sale o durere pe care doctorii o 
numeau carchin (cancer), pătimind de multă vreme şi neavînd nici o ușurare de la ei, 
a venit acolo şi stătea întristată aproape de ceata sfinţilor; apoi, apropiindu-se de unul 
din ei (acesta era Cuviosul Isidor, care mai pe urmă a fost egumen al locașului 
Suchiei), i-a arătat, plîngînd, boala sa şi l-a întrebat dacă este în acel sobor Cuviosul 
Teodosie şi cum este el la chip. Isidor i-a arătat cu degetul pe sfint; deci, ea mergînd 
către dînsul, nu într-alt chip, ci ca şi femeia aceea căreia îi curgea sînge şi care s-a 
atins de marginea hainei Domnului, aşa şi dînsa şi-a descoperit pieptul și s-a atins în 
taină de haina monahicească ce era pe cuviosul şi îndată a cîştigat tămăduire. 


Aceasta nu s-a tăinuit de cuviosul, căci întorcîndu-se către femeie, 1-a zis: 
"Îndrăzneşte fiică, căci Stăpînul meu a zis: Credinţa ta te-a mîntuit". Fericitul Isidor 
cu sîrguinţă a alergat la femeie, vrînd să vadă minunea ce se făcuse; şi a văzut că nici 
un semn nu se mai afla în acel loc, unde erau rănile netămăduite. 


După moartea împăratului Anastasie şi după întoarcerea din surghiun a 
cuviosului părinte, obiceiul lui era ca să meargă în Betleem pentru rugăciuni. 
Odinioară, vrînd să se odihnească de oboseală, s-a abătut din cale la locaşul 
Cuviosului Marchian; iar el, cu dragoste primind pe doritul oaspete, nu avea cu ce 
să-l ospăteze - pentru că într-acea vreme nu avea nici pîine, nici grîu, şi după 
îndestulată vorbă duhovnicească, cînd a fost vremea mesei, Marchian a poruncit 
ucenicilor săi ca, fierbînd linte, s-o pună înaintea lor. 


Teodosie, înţelegînd sărăcia cea mare în care se afla Marchian, a poruncit 
ucenicilor săi să aducă pîinile ce le adusese de acasă în traistă pentru călătorie şi să 


le pună înainte. Plecînd ucenicii, Cuviosul Marchian a zis către Cuviosul Teodosie: 
"Să nu te superi pentru aceasta părinte, că ţi-am făcut ospăț sărac, nici să te mîhneşti 
că n-am pus pîine înainte, pentru că sîntem foarte mult lipsiţi şi n-avem grîu 
nicidecum”. 


Zicînd el aceasta, minunatul Teodosie a căutat spre barba lui Marchian şi a 
văzut un grăunte de grîu, care nu se ştie de unde căzuse în barbă, pe care luîndu-l 
încetişor cu dreapta şi cu faţa veselă zîmbind, 1-a zis: "lată grîul; deci cum ziceți că 
grîu nu aveţi?” Fericitul Marchian luînd cu bucurie grăuntele din mîinile lui 
Teodosie, ca pe o sămînţă bine roditoare, a poruncit să-l ducă în jitniţă, crezînd că 
binecuvîntarea Sfintului Teodosie, fără osteneală, va aduce rod mai mult decît 
holdele cele lucrate. 


Aceasta s-a şi întîmplat, pentru că a doua zi după plecarea lui Teodosie, 
ucenicii vrînd să deschidă ușile jitniței, au găsit-o plină cu grîu, încît nici ușile nu se 
puteau deschide. Deci, Marchian a trimis la Cuviosul Teodosie, înştiinţindu-l despre 
minunea ce se făcuse, mulțumindu-i pentru înmulțirea grîului. Cuviosul i-a răspuns: 
"Nu eu, ci tu, părinte, ai înmulțit grîul, căci din barba ta s-a luat acel grăunte”. 


Altă dată o femeie cinstită din Alexandria a venit la locașul Cuviosului 
Teodosie, cu micul său fiu, care văzînd pe sfîntul părinte de departe, a strigat către 
mama sa, arătînd cu degetul spre fericitul: "Acesta m-a izbăvit de înecare în puț, 
ținîndu-mă de mînă ca să nu mă afund în apă”. lar mama, căzînd la picioarele 
cuviosului, a zis: "Pruncul acesta, jucîndu-se cu alții, a căzut din nebăgare de seamă 
în puţul cel mai adînc și socoteam că s-a înecat acolo şi a murit. 


Deci, tînguindu-ne pentru dînsul ca după un mort, am slobozit un om în puț, 
ca să scoatem din apă trupul pruncului, iar el s-a aflat viu, şezînd deasupra apei. 
Mirîndu-ne, şi întrebîndu-l cum de nu s-a afundat în apă, el ne-a spus că un monah 
bătrîn, arătîndu-se, l-a apucat de mînă și-l ţinea deasupra apei. Deci, eu de atunci 
luîndu-mi pruncul, înconjor cetățile, satele, munţii și pustiile, pînă ce voi afla pe acel 
părinte; şi iată te-am aflat pe cuvioșşia ta, pe care te-a cunoscut pruncul meu, cel 
mîntuit de înecare prin tine". 


O altă femeie, pătimind grele dureri în toţi anii după naşterea copiilor pe care 
îi năştea morți, deşi mult roditoare, tot nu avea fii; ea era mult roditoare, căci năştea 
adeseori, dar fără fii, căci rodul era mort mai înainte de a ieși din pîntece. Deci, a 
rugat cu lacrimi pe Cuviosul părinte Teodosie, ca şi el să se roage pentru dînsa, să 
înceteze pierzarea fiilor care se nasc dintr-însa şi să 1 se uşureze durerile cele grele. 


L-a mai rugat pe cuviosul, că de va naşte vreun prunc de parte bărbătească, să- 
1 dea voie, să-i pună numele Teodosie. Că zicea: "De vei porunci ca acela care are să 
se nască din mine să se cheme cu numele tău, nădăjduiesc că va fi viu pruncul". 


Cuviosul s-a învoit la cererea ei și a făcut rugăciune către Dumnezeu cu 
dinadinsul pentru dînsa; cînd era să nască, n-a avut durerile de mai înainte, ci a născut 
mai uşor, şi cel născut era viu şi de parte bărbătească; apoi l-a numit cu numele 
cuviosului; iar înțărcîndu-l şi mai crescînd puţin, l-a dus în locaşul cuviosului părinte 
şi l-a dat lui Dumnezeu spre călugărie. 


Asemenea şi altă femeie din Betleem, întristîndu-se pentru copiii săi, care 
mureau, cînd a numit pe pruncul născut după numele cuviosului, l-a avut viu şi a 
crescut sănătos cu trupul, făcîndu-se om iscusit, fiind un zidar ales. 


Odată supărau pe oameni în Palestina omizile şi lăcustele, dar cuviosul era 
foarte bătrîn în acea vreme, neputînd nici a umbla; însă a poruncit ucenicilor să-l 
aducă în cîmp, unde se făcea pierzarea roadelor pămîntului; acolo a certat lăcustele 
şi omizile, zicînd: "Așa vă porunceşte vouă Stăpînul vostru cel de obşte al tuturor, să 
nu pierdeţi ostenelile omenești şi să nu mîncaţi hrana săracilor". Îndată lăcustele s- 
au dus ca un nor, iar omizile au pierit. 


Altă dată frații aveau trebuință de haine, încît erau foarte lipsiţi şi dezbrăcaţi 
şi-l supărau pe cuviosul, venind la el; iar el nu avea ce să le dea, ca să-şi cumpere 
haine şi-i era milă. Însă după făgăduinţa Stăpînului a toate, grăia către dînşii: Nu vă 
îngrijiţi de ziua de miine, ci căutați mai întii împărăţia lui Dumnezeu şi dreptatea 
Lui, căci toate celelalte se vor adăuga vouă; pentru că Tatăl vostru cel ceresc ştie 
de ce aveți trebuință mai înainte de cererea voastră. 


Aşa mîngîind sfîntul pe fraţi, a venit un bărbat necunoscut de nimeni, care nici 
n-a spus cine-i şi de unde este. Acesta a dat cuviosului o sută de galbeni pentru 
trebuinţa mănăstirească şi s-a dus. Cuviosul, mulțumind lui Dumnezeu pentru o 
purtare de grijă ca aceea, a dat galbenii pentru îmbrăcămintea fraților şi s-au 
îndestulat toți cu haine multă vreme. 


Iulian, păstorul Bisericii Vostriei, care la începutul vîrstei sale învățase de la 
cuvios citirea cărților, a spus despre dînsul: "Am venit odată - zice el -, cu cuviosul 
părinte în Vostria; şi iată o femeie vestită cu răutatea, întîmpinîndu-ne, a căutat spre 
cuvios cu mînie şi l-a numit înşelător şi mincinos; dar îndată a ajuns-o pedeapsa lui 
Dumnezeu, căci, deodată căzînd, a murit. 


Mi s-a întîmplat, spunea acelaşi Iulian, a merge pe lîngă o mînăstire în care 
erau monahi cuprinși de eresul lui Sever, care, văzîndu-ne, au început a da în toaca 
bisericii spre adunarea fraților, mai înainte de obișnuita vreme a cîntării; iar cuviosul, 
înțelegînd că vrea să ne facă oarecare asupreală, s-a aprins cu dreaptă mînie și 
proorocește a zis cuvîntul Stăpînului nostru Hristos: Nu va rămine aici piatră pe 
piatră, care să nu se risipească. N-a zăbovit împlinirea cuvintelor sale, căci, puţină 
vreme trecînd, au năvălit agarenii (arabii) noaptea la mînăstirea aceea, şi, luînd toate 
ce se aflau într-însa şi robind pe toți monahii, au ars mînăstirea şi s-a risipit acel loc, 
după proorocia sfîntului. 


Un comite al ostașilor greci de la răsărit, care se numea Chiric, îndrăzneț la 
războaie şi cucernic spre Dumnezeu, mergînd asupra perșilor, s-a dus mai întîi în 
Ierusalim să se închine la Sfintele Locuri şi să cîştige ajutorul lui Dumnezeu asupra 
vrăjmaşilor; el a venit şi în locaşul lui Teodosie, de vreme ce, străbătînd pretutindeni 
slava pentru sfințenia cuviosului părinte, îi atrăgea pe toţi la dînsul. Drept aceea, 
vorbind mult cu sfîntul, s-a folosit de la dînsul; pentru că a auzit din sfințita lui limbă 
ca să nu nădăjduiască numai spre arcul său, nici să se bizuiască pe zecile de mii de 
ostaşi, ci pe unul Dumnezeu să-L ştie de ajutător şi să nădăjduiască spre puterea Lui 
nebiruită, căruia şi este cu înlesnire să facă aceasta: adică, unul să gonească o mie, 
iar doi să biruiască zeci de mil. 


Dintr-o învățătură ca aceasta, comitele acela a cîștigat mare dragoste către sfînt 
şi a cerut de la dînsul rasa pe care o purta, s-o aibă ca pe o pavăză în războaie. Deci, 
cînd oastea grecească a luptat cu perșii și se făcea mare măcel, comitele fiind 
îmbrăcat în rasa Cuviosului Teodosie, era nevătămat de săgeți, de sulițe și de săbii şi 
a arătat multă vitejie. 


După sfîrşitul războiului, a venit iarăși la cuviosul și i-a spus: "Pe tine însuţi, 
părinte, te-am văzut ajutîndu-mi în război şi făcîndu-mă înfricoşat vrăjmaşilor, pînă 
ce am biruit puterea persană". Nu numai comitelui aceluia s-a arătat marele nostru 
părinte, fiind departe, ci şi la alți mulţi se arăta în multe locuri, aducîndu-le grabnic 
ajutor; unora în corăbii, primejduindu-se în mijlocul valurilor şi al furtunilor, altora 
prin pustietăți rătăcind şi altora, scoțîndu-i din gurile fiarelor sălbatice. Drept aceea, 
unora în vis, iar altora în vederea ochilor le sta în față, scoţindu-i din primejdii. 


Dar nu numai oamenilor le era grabnic ajutător, ci şi dobitoacelor celor 
necuvîntătoare; astfel, odată un străin mergea cu catirul și întîmpinîndu-l în cale un 
leu, s-a repezit la catîr, neuitîndu-se spre om, vrînd să rupă şi să mănînce cattrul; deci, 
omul tremurînd, a chemat cu mare glas numele cuviosului, zicînd: "Ajută-mi, omule 
al lui Dumnezeu, Teodosie". Atunci leul, auzind de numele sfîntului, s-a întors și a 
fugit în pustie. 


Să pomenim ceva şi despre înainte-vederea cuviosului. El a poruncit odată, nu 
cu mult înainte de sfîrşitul său, ca să lovească în toacă spre adunarea fraților. 
Adunîndu-se frații la dînsul, a suspinat, a lăcrimat şi le-a zis: "Este trebuinţă a ne 
ruga, părinților şi fraților, este trebuinţă a ne ruga, căci văd că minia lui Dumnezeu 
s-a pornit spre partea Răsăritului”. 


După aceasta, trecînd şase sau şapte zile, s-a auzit că a căzut Antiohia în urma 
unui mare cutremur al pămîntului şi a căzut chiar în vremea aceea cînd cuviosul, 
văzînd mînia Domnului, poruncea fraților să se roage. 


Apoi, Cuviosul părintele nostru Teodosie s-a apropiat de fericitul sfîrșit, 
zăcînd pe patul durerii un an întreg. Era rugăciunea neîncetată în gura lui, încît, chiar 
dormind, buzele lui se mişcau și grăiau psalmii și rugăciunile cu care se obişnuise. 


Cînd sfîntul voia să se deştepte, afla psalmul în gura sa, încît se împlinea cu dînsul 
cuvîntul lui David: Noaptea se înalță cintarea de la mine. Apoi necontenit învăţa şi 
pe frați la fapte bune. 


Mai înainte cu trei zile de sfîrşitul său, a chemat trei episcopi iubiți ai săi și, 
spunîndu-le ducerea sa către Dumnezeu, le-a dat sărutarea cea de pe urmă; iar ei 
plîngeau şi se tînguiau pentru despărțirea de el. După aceasta, a treia zi, rugîndu-se 
lui Dumnezeu, şi-a dat duhul, vieţuind peste 105 ani. lar mutarea lui a cinstit-o 
Dumnezeu cu minunea aceasta: un om, anume Ştefan, de neam din Alexandria, era 
îndrăcit de multă vreme; acela, după mutarea cuviosului, atingîndu-se de patul lui, s- 
a izbăvit de chinuitorul său şi s-a făcut sănătos. 


Auzindu-se pretutindeni despre sfîrşitul Sfîntului Teodosie, s-a adunat din 
toate părțile mulțime de popor, precum şi monahi din mînăstiri. 


Apoi a venit şi Preasfinţitul Petru, întîiul stătător al Ierusalimului, cu episcopii 
săi, şi au îngropat cu cinste sfîntul trup al Cuviosului, în peştera în care viețuise de la 
început, întru slava Domnului nostru lisus Hristos, Căruia se cuvine închinăciune, 
împreună cu Tatăl și Sfîntul Duh, în veci. Amin. 


29. PĂTIMIREA SFINTEI MUCENIȚE TATIANA FECIOARA 
ȘI A CELOR ÎMPREUNĂ CU DÎNSA 


Sfînta Muceniţă Tatiana s-a născut în Roma cea veche, din părinți de neam 
mare, pentru că tatăl său a fost de trei ori antipat, însă binecredincios creştin şi 
temător de Dumnezeu, păzind în taină sfînta credință, în care şi pe fiica sa, adică pe 
Sfînta Tatiana, a crescut-o cu bunăcuviință şi frică de Dumnezeu, învăţind-o şi 
dumnezeieştile cărți. 


Venind aceasta în vîrstă şi nevrînd să se însoţească cu bărbat, își petrecea în 
feciorie şi curăție viața, pentru că s-a făcut mireasă lui Hristos, fiind rănită de 
dragostea Lui şi Aceluia şi slujea ziua şi noaptea, omorîndu-și trupul în post şi 
rugăciuni și robindu-l duhului. Apoi s-a învrednicit de slujba bisericească pentru 
viaţa sa îmbunătățită şi slujea lui Dumnezeu îngereşte, deși era în trup; după aceea, 
cu mucenicească cunună a încununat Hristos Dumnezeu pe mireasa Sa, a cărei 
pătimure a fost astfel: 


Fiind ucis de romani prea nelegiuitul împărat al Romei, Antonin Eliogabal 
(218-222), al cărui trup a fost tîrît spre batjocură prin cetate, aruncat în rîul Tibru; 
după dînsul a fost ridicat la împărăție tînărul copil Alexandru Sever (222-235), care 
era numai de 16 ani. 


Acela avea mamă creştină, numită lulia Mamia, de la care învățase a cinsti pe 
Hristos, însă nu cu dreaptă credință, că nici pe idoli nu-i lepăda, ci se închina lor ca 
unor vechi zei ai Romei, avînd în palatele sale şi chipul lui Hristos şi pe al necuratului 
Apolon, pe al lui Avraam, cel din legea veche, şi al lui Orfeu cel elinesc, precum și 
alți idoli. 


Drept aceea, Alexandru nu prigonea pe creștini, ca cel născut din maică 
creştină, însă antipaţii şi eparhii lui făceau mare răutate credincioşilor; căci din 
pricina tinereții lui, cîrmuirea împărăției era încredinţată unora din boieri, între care 
mai întîi era Ulpian, eparhul cetăţii, aspru din fire și mare vrăjmaş al creştinilor. 


Acela, ocîrmuind toate în numele împărătesc, trimiteau porunci pretutindeni, 
ca "galileenii" (aşa numeau ei pe creştini) cu chinuri și cu moarte să fie siliți la 
închinarea zeilor romanilor; şi erau aleşi spre pierderea creştinilor cei mai cumpliți 
slujitori idolești: Vitalie, comitul, Vas Cubiculariu şi Caius Domesticus. Și se vărsa 
ca apa sîngele creștinilor, fără cruţare, atît în Roma, cît şi în toate părțile stăpînirii 
romane. 


Într-acea vreme, Sfînta fecioară Tatiana, diaconiţa Bisericii Romei, a fost 
prinsă de cei necredincioși şi adusă în capiştea lui Apolon, să se închine acestuia. Ea 
însă s-a rugat lui Hristos, Dumnezeul său, şi îndată s-a făcut cutremur, încît a căzut 
idolul, zdrobindu-se în bucăţi; apoi a căzut şi o parte din templu şi a ucis pe mulți 
dintre necredincioşii care erau acolo înăuntru, precum şi pe slujitori; iar diavolul care 
locuia în idol, răcnind cu mare glas, a fugit cu tînguire din locul acela, auzind toţi 
chiotul lui şi văzîndu-l fugind în întuneric, prin văzduh. 


Atunci păgînii au dus-o la judecată şi la chinuire; dar mai întîi au bătut-o fără 
milă peste obraz slujitorii tiranilor şi apoi i-au scos ochii cu undiţele. Multă vreme 
fiind chinuită, chinuitorii au slăbit, pentru că sfînta era înaintea celor ce o băteau ca 
o nicovală tare, încît cei ce o chinuiau aveau dureri mai mari decît muceniţa; ba încă 
şi de îngerii, care stăteau nevăzuţi lîngă dînsa, erau loviți peste obraz. Deci strigau 


către judecătorul cel fără de lege, rugîndu-l să le poruncească să înceteze a chinui pe 
nevinovata fecioară, fuindcă singuri spuneau că primesc mai multă muncă decît dînsa. 


lar ea se ruga lui Dumnezeu pentru chinuitorii ei, să le dea cunoștința 
adevărului; şi a fost auzită, pentru că li s-a arătat o lumină cerească, şi ochii lor cei 
sufleteşti deschizîndu-li-se, au văzut patru îngeri înconjurînd pe sfînta, apoi au auzit 
un glas din cer care venea spre sfînta, şi au căzut la pămînt înaintea ei, zicînd: "Iartă- 
ne, slujitoarea adevăratului Dumnezeu, iartă-ne de cele ce ţi-am făcut fără de voie”. 
Deci, au crezut în Hristos, fiind opt la număr, şi s-au botezat în sîngele lor; căci au 
fost chinuiți cumplit, pentru mărturisirea lui Hristos şi li s-au tăiat capetele cu sabia. 


Într-altă zi, judecătorul cel nedrept şezînd în divan, a pus iarăşi de faţă la 
întrebare pe Sfînta fecioară Tatiana, care a stat înainte întreagă şi sănătoasă cu trupul, 
avînd fața luminată şi ochii veseli, dar neputînd cu cuvinte s-o înduplece la idoleasca 
jertfă, a poruncit s-o dezbrace şi să-i taie trupul cu brice. Feciorescul ei trup era alb 
ca zăpada şi cînd o atingeau cu bricele, curgea din răni lapte în loc de sînge şi ieşea 
o mireasmă plăcută ca dintr-un vas de aromate. 


Sfînta, ridicîndu-şi ochii spre Mirele său Hristos, se ruga în chinuri. Apoi au 
întins-o la pămînt, în chipul crucii, şi mai mult au bătut-o cu toiagul, ostenind și 
schimbîndu-se mulți slujitori; pentru că îngerii lui Dumnezeu, ca şi mai înainte, stînd 
acolo nevăzuţi, loveau pe cei ce băteau pe sfînta și slujitorii adevereau aceasta că sînt 
bătuţi de o mînă nevăzută cu vergi de fier, pentru care au murit nouă dintr-înşii, fiind 
ucişi de mîna îngerilor, iar ceilalți au căzut zdrobiţi abia cu viaţă; iar sfinta batjocorea 
pe judecător şi pe chinuitorii ei, defăimînd pe idolii lor. 


După aceasta, trecînd ziua, au aruncat-o în temniță, unde toată noaptea 
rugîndu-se şi cîntînd, lumina cerească o acoperea și îngerii lui Dumnezeu cîntau 
împreună cu dînsa; iar a doua zi, scoţind-o iarăşi la judecată, se arăta cu corpul mai 
sănătoasă şi cu faţa mai frumoasă ca mai înainte, încît s-au mirat toți, deși cu cuvinte 
amăgitoare o îndemnau să se plece la un gînd cu ei și să aducă jertfă Artemizei, zeița 
lor cea mare. 


Sfînta fecioară se arătă ca şi cum s-ar fi învoit cu sfatul lor şi o duseră cu slavă 
în templul Artemizei; dar diavolul cel ce locuia în idolul acesta, înţelegînd venirea 
Tatianei, cu glas mare a strigat: "Vai mie! Vai mie! Unde voi fugi de la Duhul Tău, 
Dumnezeule al cerului, pentru că foc din cele patru unghiuri ale templului mă 
izgonesc". 


Cînd s-a apropiat sfînta de templu, a făcut semnul Sfintei Cruci şi, ridicîndu- 
şi ochii în sus, s-a rugat lui Dumnezeu, şi îndată s-au făcut fulgere și un tunet 
înfricoşat, apoi căzînd foc din cer, a ars templul şi idolul împreună cu slujitorii; iar 
jertfele le-au prefăcut în cenuşă şi mulți din popor au căzut morţi, fiind loviți de 
trăsnet. Pentru aceasta, au dus-o în divan şi acolo au spînzurat-o, şi cu unghii de fier 
au însîngerat-o; atunci Şi sînii ei au fost rupţi cu acele fiare. Apoi, aruncînd-o din nou 


în temniţă, îngerii lui Dumnezeu cu lumina cerească au venit iarăşi la dînsa şi, 
tămăduind-o de rane, au făcut-o sănătoasă, fericindu-i pătimirea ei cea bărbătească. 


A doua zi a fost dată spre mîncare unui leu înfricoşat, în privelişte, care, 
văzînd-o, a început a se gudura şi a-i mîngîia picioarele. Cînd l-au luat pe leu din 
privelişte şi-l duceau la locul său, s-a repezit pe neașteptate la un boier cinstit, anume 
Eumenie, şi l-a ucis pe loc. Apoi iarăşi au spînzurat pe Sfînta Tatiana şi mai cumplit 
au zgîriat-o; iar chinuitorii ei erau loviți şi omoriîţi de îngeri nevăzuţi. După aceea, 
aruncînd-o în foc, focul nu ardea, pentru că îşi potolea puterea sa arzătoare, cinstind 
pe roaba lui Hristos. Toate aceste preamărite minuni se socoteau de păgîni nu ca 
puteri ale lui Hristos, ci ca vrăjitorie. Deci, i-au tuns părul capului ei, pentru că ziceau 
că în perii săi are farmece, care o apără de orice vătămare. 


După tăierea părului, au închis-o în templul lui Jupiter, pentru că li se părea că 
de acum nu mai poate să facă nici un rău idolului lor, de vreme ce, odată cu părul s- 
au luat de la dînsa și vrăjile. Sfînta a petrecut în acea închisoare două zile, cu lumina 
cea obişnuită ce venea din cer strălucind, mîngîindu-se de îngeri. A treia zi au venit 
slujitorii cu poporul, vrînd să aducă jertfă zeului Jupiter. Cînd au deschis templul, au 
văzut pe idolul lor căzut la pămînt și sfărîmat ca praful; iar sfinta se veselea în 
Hristos, Dumnezeul său. 


Atunci au dus-o iarăşi la divan şi, neștiind judecătorul ce să-i mai facă, a 
pedepsit-o cu moartea şi i-a tăiat sfîntul cap, împreună cu al tatălui său, pentru că |- 
au dovedit că este creștin, după ce mai întîi l-au scos din dregătoria sa și i-au luat 
averile; apoi, osîndindu-l la moarte prin tăiere, a murit pentru Hristos, împreună cu 
sfînta sa fucă. 


Şi amîndoi au primit cununile muceniceşti de la Hristos Dumnezeu, Căruia | 
se cuvine mărire, în veci. Amin. 


30. PĂTIMIREA SFÎNTULUI MUCENIC PETRU, 
CARE S-A NUMIT ABESALAMIT 
(12 IANUARIE) 


Petru, care se numea şi Abesalamit, a fost prins în cetatea Avilona, fiind acolo 
prigonire. El era de fel din părțile Eleuteropolei, şi l-a adus la ighemonul Sever, 
pentru cercetare. 


Acesta a zis către dînsul: "Cum te numeşti?" Petru a răspuns: "După numele 
cel părintesc, mă numesc Abesalamit, iar după numele cel duhovnicesc, pe care l-am 
luat de la Botez, mă numesc Petru". Voievodul a întrebat: "Din ce neam eşti?" Petru 
a răspuns: "Sînt creștin". Boierul l-a întrebat: "Ce dregătorie a1?" Petru a răspuns: 


"Nu pot avea o dregătorie mai mare şi mai bună decit aceasta, adică a fi creştin”. 
Voievodul a întrebat: "Ai părinți?" Petru a răspuns: "Nu am”. Boierul i-a zis: "Minţi, 
căci eu am auzit că tu ai părinţi”. Petru a răspuns: "În Evanghelie mi se spune ca de 
toate să mă lepăd, venind la mărturisirea numelui Domnului”. Boierul a zis: "Şui 
porunca împărătească?" Petru a răspuns: "Eu porunca Dumnezeului meu o ştiu, care 
este adevăratul şi veşnicul împărat". Voievodul a zis: "Milostivii împărați au poruncit 
ca toți creştinii ori să jertfească idolilor, ori cu felurite chinuri să piară”. Petru a 
răspuns: "Şi împăratul cel veşnic și adevărat a poruncit, că de va jertfi cineva 
diavolilor, iar nu Dumnezeului celui viu, acela în veci să piară. Tu judecă cu dreptate: 
se cade oare a încălca porunca Împăratului ceresc?". 


Voievodul a zis: "Ascultă-mă, jertfeşte idolilor, şi împlineşte porunca 
împăraţilor noştri”. Petru a răspuns: "Eu idolilor celor făcuţi de mînă, din lemn și din 
piatră, cărora şi voi sînteţi asemenea, nu voi jertfi”. Boierul a zis: "Nedreptate ne faci 
nouă; nu ştii oare că am putere să te ucid?". 


Petru a răspuns: "Eu nu te năpăstuiesc, ci îţi spun ceea ce este scris în legea 
Domnului: Idolii păgînilor sînt aur și argint, lucruri de miini omeneşti; au gură, ochi, 
nări, urechi, mini şi picioare, dar n-au grai, nu văd, nu miros, nici umblă. Şi Domnul 
grăieşte în Sfînta Scriptură: Asemenea lor să fie cei ce-i fac pe ei, şi toți cei ce 
nădăjduiesc spre dînşii”. Dacă Domnul prin gurile proorocilor şi prin Sfîntul Duh le- 
a zis acestea, apoi cum îmi spui tu că te-aş asupri, de vreme ce eu ţi-am zis că ești 
asemenea cu pietrele şi cu lemnele cele mute şi surde, prin care cinstiţi pe diavoli, ba 
încă şi pe mine mă sfătuiești să fiu asemenea ție”. 


Voievodul a zis: "Ascultă-mă, miluieşte-te singur şi adu jertfă zeilor”. 
Răspuns-a Petru: "Atunci eu cu adevărat mă voi milui, de nu voi aduce jertfă zeilor 
voştri, şi de nu mă voi depărta de la adevăr; de vreme ce tu ești necredincios, pentru 
aceea nu mă crezi pe mine, nici legea lui Dumnezeu, cum că de va jertfi cineva zeilor, 
va pieri. Deci, de ce zăboveşti? Fă ceea ce este poruncit ţie”. Voievodul a zis: "Voi 
răbda încă, aşteptînd pînă ce te vei gîndi şi vei jertfi zeilor, izbăvindu-te de chinuri”. 


Petru a răspuns: "In deşert aştepţi; fă acum ceea ce ai să faci, şi împlinește 
lucrul tatălui tău, diavolul, căci eu nu voi face voia voastră, căci nici Domnul meu 
lisus Hristos, căruia şi slujesc cu osîrdie, nu mă va lăsa să fac aceasta”. 


Deci, voievodul a poruncit să-l spînzure; apoi a zis: "Ce zici Petre, vei jertfi 
zeilor, sau nu?" Petru a răspuns: "Dă acele unghii de fier și poruncește să mă 
strujească; pentru că nu o dată ţi-am spus că nu voi jertfi diavolilor, ci numai 
Dumnezeului meu, pentru al cărui nume pătimesc". Şi a poruncit Sever voievodul 
să-l chinuiască cumplit. Chinuit fiind slăvitul lui Dumnezeu mucenic, n-a scos glas 
de durere, ci numai cînta, zicînd: "Una am crezut de la Domnul, aceasta voi căuta, să 
locuiesc în casa Domnului în toate zilele vieții mele”. Și iarăşi zicea: "Paharul 
mîntuirii voi lua, şi numele Domnului voi chema”. Aceasta zicînd, mai mult s-a 
întărîtat voievodul şi a poruncit altor chinuitori să se apropie. 


Iar poporul care stătea împrejur, văzînd sîngele curgînd pe pămînt şi fiindu-i 
milă de dînsul, a zis: "Miluieşte-te omule şi jertfeşte zeilor, ca să te izbăveşti din 
aceste chinuri amare". Sfîntul le-a răspuns: "Aceste chinuri nu sînt nimic, nici o 
durere nu-mi aduc; iar de m-aş lepăda de Dumnezeul meu, apoi cu adevărat aş cădea 
în mai grele chinuri, care sînt fără sfîrşit”. Voievodul a zis: "Ce zici Petre? Adu zeilor 
jertfă, ca să nu te căiești mai pe urmă fără de vreme". Petru a răspuns: "Nu mă voi 
căi, nici voi aduce jertfă". Zis-a voievodul: "Eu morţii te voi da”. Petru a răspuns: 
"Aceasta este ceea ce doresc şi eu, ca să mor pentru Dumnezeul meu". Atunci 
voievodul a dat asupra lui răspuns de moarte, zicînd: "Pe Petru, care a defăimat 
porunca nebiruiților împărați, pentru legea Dumnezeului său, poruncesc să se 
răstignească pe Cruce". 


Şi astfel bunul ostaş al lui Hristos, sfirşindu-şi nevoinţa sa, s-a învrednicit a fi 
părtaş al patimi Stăpînului, fiind răstignit pe Cruce. Deci, mărturisitorul lui Hristos, 
Abesalamit, care se numeşte şi Petru, a pătimit în cetatea Avloniei, în vremea lui 
Maximian, împăratul Romei (286-305); iar peste toți împărățind Domnul nostru lisus 
Hristos, Căruia se cuvine slava, în veci. Amin. 


31. PĂTIMIREA SFINŢILOR MUCENICI ERMIL ȘI STRATONIC 
(13 IANUARIE) 


Împărăţind Liciniu păgînul (307-324), şi sîrguindu-se să placă foarte mult 
zeilor săi necurați, a dat poruncă grea asupra tuturor creștinilor: ca să fie urmăriți prin 
cetăţi şi prin sate şi oricine va afla vreun creştin şi va spune despre el împăratului, să 
fie răsplătit, învrednicindu-se de mare cinste. 


De aceea, toţi se sîrguiau spre cercetarea şi prigonirea creştinilor, ca să fie 
plăcuți împăratului. De acel Liciniu - pe cînd el şedea odată şi făcea judecată la un 
loc înalt - s-a apropiat unul din ostași, zicîndu-i: "Este aici un creştin, anume Ermil, 
care are, după regula creştinătăţii sale, rînduiala diaconiei şi care slujind de demult 
lui Hristos, rîde de zeii noştri şi de tine, împărate, şi întru nimic te socotește". 


Auzind acestea Liciniu, a poruncit ca îndată să-l caute şi să-l prindă. Deci 
trimișii aflară pe sfîntul rugîndu-se şi ridicîndu-şi mîinile spre Domnul Dumnezeul 
său; iar el înștiințîndu-se că este prins, spre a fi judecat şi chinuit pentru Hristos, s-a 
umplut de bucurie şi de veselie; apoi a mers cu ostașii, nu cu sila fiind dus, ci ca şi 
cum avea a primi cinste, alerga cu sîrguinţă și a stat înaintea împăratului cu multă 
îndrăzneală. Văzîndu-l împăratul, i-a zis: "Spune cu adevărat, eşti creştin, cum am 
auzit despre tine?" EI a răspuns: "Cu slobod glas mărturisesc, nu numai că sînt 
creştin, ci despre aceasta adeverez că sînt sfințit Dumnezeului celui nevăzut, şi 
înaintea Lui slujesc în rînduiala diaconiei”. 


Împăratul a zis: "Să fii diacon, adică slujitor și la ai noștri zei”. lar mucenicul 
rizînd de cuvintele lui, i-a zis: "O! împărate, mi se pare că ești surd sau nebun! Eu ţi- 
am spus că slujesc Dumnezeului Celui nevăzut, iar nu idolilor voştri, care sînt văzuţi, 
căci ei nu văd nici nu știu ce sînt, ca să le fie cineva diacon, dar pe care tu, înşelîndu- 
te, îi cinsteşti ca pe niște zei, fiind pietre şi lemne cu totul surde şi neînsuflețite, 
lucruri de mîini omenești, de care se cade mai ales a rîde decît a li se închina cineva”. 


Atunci împăratul n-a suferit vorba lui, ci îndată a poruncit să bată pe mucenic 
peste obraz cu niște unelte de aramă, pregătite spre muncire, iar chinuitorii să strige: 
"Nu fi îndrăzneț cu limba, Ermile! Cinsteşte pe împărat, jertfeşte zeilor, şi te 
izbăveşte de munci". lar el fiind bătut tare, se arăta ca şi cum nu simţea durerea; ci 
dimpotrivă defăima slăbiciunea tiranului. Apoi cu glas mai tare a strigat, zicînd: 
"Răni fără sfîrşit vei lua şi înfricoşata mînă a lui Dumnezeu o vei cunoaşte, căci lăsînd 
pe Ziditorul tău, iei aminte la zeii cei surzi şi muţi şi, ce este mai rău, te sileşti a 
atrage şi pe alţii la aceeaşi pierzare, ca unul ce urăște mîntuirea lor”. 


După aceasta, împăratul a poruncit să-l ducă la temniţă trei zile, nădăjduind că 
se va gîndi şi se va căi de îndrăzneala sa. lar mucenicul mergînd, cînta: "Domnul îmi 
este ajutor şi nu mă voi teme ce-mi va face mie omul”. Și intrînd în temniță, a cîntat: 
"Cel ce paşti pe Israel, ia aminte; Cel ce povăţuieşti ca pe o oaie pe Iosif, Cel ce şezi 
pe heruvimi, arată-te şi vino ca să ne mîntuiești pe noi". 


Domnul n-a trecut cu vederea pe robul Său, ci a trimis un înger, mîngîindu-l 
şi întărindu-l pe el. Apoi îngerul i-a zis: "Ermile, îndrăzneşte, grăiește şi nu tăcea, iar 
de acum nu te teme, căci vei birui îndată meşteşugurile dușmanului, şi de sus vei 
primi cunună prea luminoasă pentru pătimire". Astfel Dumnezeu a înarmat pe ostașul 
Său spre nevoinţă, l-a încins cu putere, a învăţat mîinile lui la război, şi a dat arc de 
aramă în braţele lui și pavăză de mântuire. 


Iar după trei zile, Liciniu împăratul, şezînd iarăși la judecată, a pus de faţă pe 
Ermil, zicîndu-i: "Oare te-ai căit şi vei voi acum ca să aduci jertfă zeilor, ca să fiu 
slobod de chinurile cele pregătite ție? Sau tot aceeaşi nebunie te cuprinde, şi de 
bunăvoie vrei să te dai pierzării?" 


La aceasta ostașul lui Hristos, pentru cinstea Domnului, care l-a înarmat cu 
îndrăzneală, a răspuns: "Ţi-am spus odată, împărate; se cădea ca să fie de ajuns 
cuvintele mele cele dintii, şi mai mult să nu mă întrebi; pentru că am pe Dumnezeu 
în cer, Căruia şi slujesc, şi Căruia pe mine însumi mă sîrguiesc a mă aduce jertfă; 
căci de la El nădăjduiesc mare ajutor”. Zis-a împăratul: "Atunci voi vedea de-ţi va 
ajuta Cel ce locuiește în cer”. 


Şi îndată a poruncit la şase ostași vîrtoşi, să-l ia şi întinzîndu-l la pămînt, să-l 
bată fără cruţare". Deci, fiind bătut ucenicul, răbda ca un fără de trup şi se ruga lui 
Dumnezeu, zicînd: "Doamne, Dumnezeul meu, care pentru mine ai răbdat răni şi 
bătăi, în zilele lui Pilat din Pont; Însuţi întăreşte-mă pe mine, care iarăși pătimesc 
pentru Tine, ca să pot săvirşi această alergare de acum; ca fiind părtaş patimilor Tale, 
să mă fac vrednic răsplătirui Tale celei veşnice”. 


Sfîntul astfel rugîndu-se, îndată s-a auzit un glas de sus, zicîndu-i: "Amin, 
Amin, zic ție, Ermile; după trei zile te vei izbăvi din aceste primejdii și vei primi 
mare răsplătire pentru pătimirea ta". Acest glas a adus mucenicului mare îndrăznire 
şi întărire; iar chinuitorilor le-a pricinuit mare frică şi cutremur. Pentru că aceia au 
căzut la pămînt şi nu mai puteau să facă nimic; chiar şi împăratul s-a cutremurat, dar 
n-a voit să cunoască puterea lui Dumnezeu şi a poruncit ca iarăși să ducă pe mucenic 
în temniță. 


Atunci era străjer la temniță Stratonic, căruia i se poruncise să păzească pe 
mucenic. lar acest Stratonic era în taină creştin şi prieten al Sfîntului Ermil, de care 
se rănea cu inima, văzîndu-l în munci; dar se înveselea cu duhul de îndrăzneala şi de 
tăria lui, însă el singur nu îndrăznea să se dea la niște pătimiri ca acestea. lar Sfîntul 
Ermil intrînd în temniță, cînta, zicînd: Domnul este luminarea mea şi Mintuitorul 
meu, de cine mă voi teme? Domnul este păzitorul vieții mele, de cine mă voi 
înfricoşa? Atunci a strălucit asupră-i o lumină cerească şi iarăşi a auzit un glas, 
poruncindu-i să îndrăznească şi făgăduindu-i că va avea sfîrşitul pătimirilor, după 
trei zile. 


A doua zi chinuitorul şezînd iarăși la judecată, a adus la cercetare pe Sfîntul 
Ermil, care a stat înainte cu faţa luminoasă, cu ochii veseli şi cu inima plină de 
bucurie. Dar tiranul Liciniu clătinînd capul şi rîzînd de mucenic, i-a zis: "Spune-ne 
nouă la ce ţi-a folosit temniţa cea întunecoasă şi vremea cea petrecută în pătimire? 
Te-a învăţat oare să te supui legii împărăteşti? Şi să dai zeilor cinstea cea cuviincioasă 
sau încă va fi trebuinţă de chinuri împotriva inimii tale atît de împietrite?" Mucenicul 
i-a răspuns: "Temniţa cea întunecată mi-a mijlocit mare lumină şi acum sufletul meu 
este în pace şi în bucurie şi în negrăită lumină, care îmi dă bună nădejde de cîştigarea 
bunătăților ce vor să fie; iar eu mă minunez foarte, cum întunericul care este în tine 
nu primeşte nici o schimbare, ci totdeauna întunecă ochi tăi cei sufleteşti ca să nu 
vadă adevărul”. 


Astfel mustrînd sfîntul rătăcirea împăratului, acesta a strigat: "Spre nimic 
altceva, precum văd, nu te-ai deprins, decît numai să ocărăşti pe faţă cu neînfrînata 
ta limbă, cu îndrăznețul tău suflet şi cu nebunia ta; însă să ne răspunzi cu încredințare, 
vei jertfi zeilor şi te vei supune poruncii noastre? Sau vei lua muncile cele vrednice 
după faptele tale?". Mucenicul lui Hristos, Ermil, i-a răspuns: "Ai auzit răspunsurile 
mele, împărate, şi nimic mai mult nu vei auzi de la mine. Fă de acum ceea ce voieşti 
şi săvîrşeşte cu lucrul ceea ce ai gîndit”. 


Şi mîniuindu-se Liciniu, a poruncit să întindă pe sfint gol la pămînt şi să-l bată 
cu bețe pe pîntece. Iar sfîntul în bătăile ce i se aduceau avea întărire pe Hristos, către 
Care ridicînd ochii cei sufleteşti se ruga: "Dumnezeule, ia aminte spre ajutorul meu; 
Doamne grăbeşte ca să-mi ajuţi”. Iar tiranul aprinzîndu-se de mînie pentru multa 
răbdare a sfîntului, a poruncit ca să-i rupă pîntecele lui cu unghii de vultur, ca să vadă 
cu ochii săi cele dinăuntrul lui. 


Iar mucenicul zicea: "Inima şi trupul meu s-au bucurat de Dumnezeul cel viu, 
ca de seu și de grăsime să se umple sufletul meu, şi cu buze de bucurie Te va lăuda 
gura mea". 


Stratonic, văzînd pe Sfîntul Ermul, prietenul său, chinuit astfel fără de omenie 
şi pîntecele lui fiind rupt, a început a plînge; dar văzîndu-l unui din cei ce stăteau 
acolo, îndată au spus împăratului că Stratonic, străjerul temniţei, pe față se arată că 
este părtaş al rătăcirii creştineşti, şi prieten cu Ermuil; căci se milostiveşte și plînge 
pentru dînsul. Împăratul chemînd pe Stratonic, îl întrebă: "Eşti prieten al lui Ermil?”. 


Stratonic nevrînd a minți, fiind ucenic al adevărului, şi văzînd că acum venise 
vremea nevoinţei sale, a mărturisit că este prieten al lui Ermil şi că este creștin; deci, 
defăimă pe idoli ca nişte neînsuflețiți şi pe închinătorii lor ca pe nişte nebuni, şi numai 
pe Unul Dumnezeu, Făcătorul cerului şi al pămîntului îl preamări. 


Atunci împăratul, umplîndu-se de mînie, a poruncit să bată pe Stratonic cu 
bețe peste tot corpul gol. Dar acesta fiind bătut, îşi ridica ochii către Sfîntul Ermil, 
prietenul său, şi zicea: "Roagă-te lui Hristos pentru mine, Ermile, ca să-mi dea putere 


să-mi păzesc credința tare şi nemișcată și să fiu mai presus decît toți chinuitorii mei”. 
Apoi rîdea de Liciniu şi-l îndemna ca să înceteze a se închina idolilor celor orbi şi 
neînsuflețiți şi să se teamă de pedeapsa adevăratului Dumnezeu, în ale Cărui mîini 
este înfricoşat lucru a cădea. Dar au bătut pe sfînt pînă ce a tăcut, fiind slăbit de răni. 
După aceea a poruncit împăratul ca pe amîndoi, pe Stratonic şi pe Ermil, să-i arunce 
în temniță. 


Deci, Sfîntul Stratonic se ruga, zicînd: "Doamne, să nu pomeneşti fărădelegile 
mele cele dintîi”. Apoi, amîndoi grăiau către Dumnezeu: "Ajută-ne Dumnezeule, 
Mîntuitorul nostru, pentru mărirea numelui Tău Celui sfint”. Atunci ei au auzit un 
glas dumnezeiesc, zicînd: "Alergarea aţi săvîrşit, credinţa ați păzit, şi de acum s-a 
pregătit vouă cununa dreptăţii, pe care dimineaţă o veţi lua”. A doua zi, aduseră iarăși 
pe Ermil la judecată, şi Liciniu l-a întrebat: "Vei jertfi idolilor?”. 


Sfîntul a răspuns: "Cele ce întîi ţi-am spus, acelea şi astăzi îţi repet; pentru 
aceea arde, taie şi chinuiește-mă cum voiești, pentru că am învăţat a nu mă teme de 
cei ce ucid trupul, iar sufletul nu pot să-l ucidă”. Deci, a poruncit tiranul ca să 
spînzure pe sfînt de un lemn și cu cuțitele să-i împunegă trupul. Iar sfîntul, într-acea 
mare durere, neîncetat se ruga: "Fii mie ajutor, Dumnezeule, Mîntuitorul meu". Apoi 
a auzit un glas de sus: "Nu te teme, căci cu tine sînt Eu, Dumnezeul Tău." 


După aceasta, împăratul a judecat pe Sfîntul Ermil, ca să fie înecat în Dunăre; 
iar pe Sfîntul Stratonic aducîndu-l, îl îndemna să jertfească idolilor, ca să nu 
pătimească şi el ca prietenul său; dar fericitul Stratonic a răspuns: "Cu adevărat, 
ticălos aş fi dacă m-aş supune poruncii tale celei nebune; şi cum aș voi eu ca să rămîn 
viu, cînd prietenul meu moare pentru Hristos?" Liciniu a zis: "Atunci voieşti să mori 
cu Ermuil?" Sfîntul Stratonic a răspuns: "Foarte mult doresc; pentru că se cuvine ca 
prietenii cei adevăraţi să îndure primejdia împreună şi de bunătăți iarăşi împreună să 
se îndulcească. Şi ce va fi mai dulce pentru noi, decît a pătimi şi a muri pentru 
Hristos?". 


Văzînd împăratul Liciniu că nimic nu sporește, a osîndit pe Sfîntul Stratonic 
la acelaşi fel de moarte, ca să fie înecat în Dunăre cu Ermil. 


Pe cînd duceau pe amindoi sfinţi spre înecare, ei cîntau cu veselie: Mărire 
întru cei de sus lui Dumnezeu şi pe pămint pace, întru oameni bunăvoire. Şi ducîndu- 
i ostașii la Dunăre, i-au pus în mreje şi i-au aruncat în adîncul apei. 


Astfel Dunărea a primit trupurile sfinților mucenici, iar cerul a sălăşluit 
sufletele lor întru acoperămintele sale. Apoi a treia zi, s-au aflat la mal sfintele lor 
trupuri, pe care credincioşii le-au îngropat cu cinste, ca la 18 stadii departe de cetatea 
Singhidon (Belgrad), punîndu-i pe amîndoi într-un mormînt, ca toate să le fie de 
obşte, ca prieteni: de obşte mărturisirea pentru Hristos, de obşte temnița, de obşte 
chinurile, de obşte înecarea, de obşte îngroparea trupurilor lor, de obşte și mărirea în 
ceruri; cu darul şi cu iubirea de oameni a Domnului nostru lisus Hristos, Căruia 


împreună cu Tatăl şi cu Sfîntul Duh, se cuvine toată mărirea, cinstea şi închinăciunea, 
acum Și pururea, şi în vecii vecilor. Amin. 


32. VIAŢA CUVIOSULUI PĂRINTELUI NOSTRU IACOB, CEL DIN 
NISIBE 
(13 IANUARIE) 


Moise, dătătorul de lege care a trecut pe israeliți prin mare ca pe uscat, iar în 
pustie a adăpat pe popor prin minune, şi care multe alte minuni a făcut, a scris faptele 
cele de mai înainte, nu cu înţelepciunea luată de la egipteni, ci cu darul cel dat din 
cer. 


Pentru că de unde putea el să ştie fapta cea bună a lui Abel, iubirea de 
Dumnezeu a lui Hristos, dreptatea lui Noe, binecuvîntata preoţie a lui Melchisedec, 
chemarea lui Avraam, credinţa, bărbăţia, iubirea de străini și jerfa fiului său, Isaac? 
Şi, pe scurt, vestea despre nevoinţele altor bărbaţi dumnezeiești, de unde ar fi putut 
să le ştie, de n-ar fi luat lumină de la dumnezeiescul Duh? De un ajutor ca acesta 


(zice Teodorit) am și eu nevoie în lucrarea de față, pentru a scrie Vieţile Sfinților care 
au fost cu puţină vreme înainte de noi şi care au strălucit chiar în vremurile noastre; 
ca după aceea, să le pun ca pe o lege înaintea celor ce doresc să le urmeze. Deci, mi 
se cade ca să încep povestirea chemînd în ajutor rugăciunile acelor sfinți. 


Nisibe este o cetate, care a fost într-o vreme între hotarele stăpînirii Romei şi 
ale Persiei, care pe atunci dădea dajdie romanilor. În această cetate s-a născut Sfîntul 
Iacob şi şi-a ales deosebita petrecere în pustie, şi șălășluindu-se acolo, vieţuia prin 
munții cei înalți. 


Deci, în timp de vară şi de toamnă locuia prin dumbrăvi, avînd cerul ca 
acoperămînt; iar în timpul iernii intra într-o peşteră, unde se apăra de ger. Hrana lui 
nu era Nici din ceea ce se seamănă pe cîmp, nici din lucru, ci numai din ceea ce singur 
pămîntul producea. El aduna poame din copacii de prin pădure și ierburi ca cele de 
prin grădini, cu care îşi întărea trupul, atît numai ca să-și poată ţine zilele. Foc pentru 
fierberea mîncării nu-i trebuia niciodată, pentru că se hrănea numai cu verdeţuri 
crude; şi nici de lînă nu avea trebuinţă pentru haine, căci se acoperea cu piei de capre. 


Astfel omorîndu-şi trupul, cu duhovnicească hrană îşi întărea sufletul; iar 
gîndul său îl pregătea spre dumnezeiască vedenie, făcîndu-l oglindă a Sfîntului Duh 
- precum grăiește Apostolul -, şi privind mărirea Domnului, se urca spre desăvîrşire. 
De acolo i se înmulţea în toate zilele îndrăzneala către Dumnezeu, de la Care cerea 
şi căpăta tot ce avea de trebuinţă; şi înainte vedea și proorocea cele ce erau să fie; 
căci 1 se dăduse de la Sfîntul Duh darul facerii de minuni. Să povestim credincioşilor 
cîteva minuni ale lui şi astfel vom arăta raza strălucirii lui apostoleşti, ca urmare a 
darului ce avea. 


În acea vreme oamenii cei fără de minte se închinau idolilor celor neînsuflețiți 
şi le făceau dumnezeiască cinste; iar cinstirea cea cu adevărat dumnezeiască era 
defăimată de cei mulți şi erau prigoniţi cei ce nu se amestecau în sălbăticia lor; căci 
fiind desăvîrșiți în faptele cele bune, ştiau adevărul, și păzindu-se de închinarea 
idolească, se închinau Ziditorului a toate. 


Sfîntul Iacob lăsînd pustia, s-a dus în Persia, vrînd să vadă odrasla cea nouă a 
sfintei credinţe şi pe cît se putea să ajute la înmulţirea ei. Trecînd un pîrîu ce se 
întîmpla în calea lui, a văzut cîteva fecioare spălîndu-şi hainele și, dezvelindu-şi 
picioarele aproape de tot, priveau la dînsul ca la un străin care purta o îmbrăcăminte 
neobişnuită, măsurîndu-l cu ochi îndrăzneţi, nerușinîndu-se nici de cinstea lui, nici 
de goliciunea lor; ci stăteau cu necuviinţă, fără a-şi acoperi capetele lor. 


Atunci sfîntul s-a mîniat pentru această neruşinare a lor și vrînd ca să arate 
puterea lui Dumnezeu, spre învăţătura acelora, şi apoi să se izbăvească de închinarea 
idolească, cînd vor vedea acea minune, a blestemat izvorul din care curgea pîriul, și 
îndată s-a uscat izvorul acela, încît nici o picătură de apă nu s-a mai aflat într-însul. 
Asemenea a blestemat şi pe acele fecioare nerușinate ca să îmbătrînească deodată. Şi 


s-a împlinit cuvîntul sfîntului, căci părul cel negru al capetelor lor îndată s-a 
încărunțit şi s-a făcut ca frunzele de toamnă, cînd cade bruma peste ele. 


Văzînd aceasta fecioarele (căci şi apa se uscase şi toate fiind cărunte, priveau 
una la alta), s-au înspăimîntat, şi alergînd în cetate, au spus către toți cele întîmplate. 
Cetăţenii, văzînd minunea ce se făcuse, au mers la Sfîntul Iacob, marele făcător de 
minuni, ŞI l-au rugat cu dinadinsul ca să-şi îmblînzească mînia şi să întoarcă iarăşi 
apa în rîu. 


Sfîntul milostivindu-se, degrabă a făcut rugăciune către Domnul, şi a curs 
izvorul ca şi mai înainte şi pîrîul s-a umplut de apă. Apoi oamenii rugau pe sfint ca 
să dea și fetelor tinereţea de mai înainte. Sfîntul voia să facă aceasta, dar cînd a 
întrebat unde sînt, fetele nu s-au mai aflat, nici nu au venit la pocăință; pentru aceasta 
le-a pedepsit ca să rămînă astfel, spre neuitată aducere aminte de puterile minunate 
ale lui Dumnezeu, ca astfel şi ceilalți să se înveţe curăţenia vieţii şi buna rînduială. 


Aceasta a fost minunea acestui nou Moise, pe care a făcut-o nu prin lovirea 
toiagului, ci prin semnul Sfintei Cruci. lar eu mai mult de aceasta mă minunez, adică 
de blîndeţea lui, căci n-a făcut ceea ce într-o vreme a făcut Marele prooroc Elisei şi 
n-a trimis niște ursoaice ca să sfișie pe fecioarele fără de rușine, ci printr-o pedeapsă 
mică le-a învăţat spre bune obiceiuri şi temerea de Dumnezeu. Încă o zic aceasta, nu 
prihănind mînia proorocului, ci arătînd că Sfîntul Iacob, avînd aceeaşi putere în 
facerea de minuni pe care o avea şi proorocul, a făcut cele cuviincioase bunătăţii lui 
Hristos şi Noului Aşezămînt. 


Acest Sfînt lacob, văzînd odată pe judecătorul Persiei făcînd o judecată 
nedreaptă unui om nevinovat, s-a mîhnit de această nedreptate şi a poruncit unei 
pietre mari ce era aproape, ca să se sfărîme şi să se răspîndească ca ţărîna, mustrînd 
pe judecător de această nedreptate. 


Cei ce erau acolo, văzînd acest lucru, s-au înfricoşat; ba încă s-a temut și 
judecătorul nedrept şi, cunoscîndu-şi păcatul, s-a căit; apoi, schimbînd judecata cea 
dintîi, a hotărît alta dreaptă. Şi aici făcătorul de minuni a urmat Domnului său, Care 
vrînd să arate că de voie merge la patimă și cum că, cu înlesnire - de ar fi voit -, ar fi 
pierdut pe ucigașii Săi, totuşi nu 1-a pierdut, ci smochinul cel neînsuflețit l-a uscat cu 
cuvîntul, arătîndu-Și puterea Sa. 


Acelei bunătăţi a Domnului a urmat Sfîntul Iacob; n-a adus pedeapsa asupra 
nedreptului judecător, ci a sfărîmat piatra şi prin aceasta a învăţat pe judecător 
dreapta judecată. Pentru aceste faceri de minuni, și făcîndu-se iubit şi mărit înaintea 
tuturor, s-a ridicat fără de voie la episcopat, în patria sa, cetatea Nisibe, deși se lepăda 
şi fugea de o dregătorie ca aceasta. 


Schimbîndu-şi petrecerea vieţii singuratice și sălăşluindu-se cu cetățenii, nu 
şi-a schimbat nici hrana, nici hainele, ci numai locul era altul, iar rînduiala vieții 


aceeași; însă ostenelile erau mai multe ca cele dintii, căci prin post, prin culcare pe 
Jos, prin purtarea rasei, i s-a adăugat grija de popor, de sărmani, de văduve, ca să 
sprijinească pe cei năpăstuiți şi să ajute tuturor, povăţuindu-i pe toți la fapte bune. 


Însă ce trebuinţă este a număra cu amănuntul ostenelile și îngrijirile pentru 
popor, care se cuvin unei dregătorii ca aceasta? Cei ce şi-au luat asupra lor acest jug 
ştiu aceasta şi, mai ales cei ce iubesc şi se tem de Stăpînul, Care le-a încredințat 
păstoria oilor celor cuvîntătoare. Deci, sfîntul, ostenindu-se mai mult în dregătoria 
episcopiei şi săvîrşind bunătăţi, şi-a adăugat mai multe daruri ale Sfîntului Duh. 


Într-o vreme, mergînd sfîntul la un sat, s-au apropiat în calea sa niște săraci, 
care cereau de la dînsul milostenie pentru îngroparea unui mort, care se afla zăcînd 
chiar în acea cale. lar omul acela nu era cu adevărat mort, ci se prefăcea; căci acei 
săraci văzînd de departe pe episcop venind, au poruncit unuia dintre dînşii ca să se 
prefacă că este mort, să capete cu un meșteşug ca acesta mai multă milostenie de la 
episcop. 


Deci arhiereul le-a dat cuvincioasa milostenie şi pentru cel mort s-a rugat ca 
să 1 se ierte păcatele şi sufletul lui să se rînduiască cu cei drepţi; apoi s-a dus în calea 
sa. Depărtîndu-se sfîntul, prietenii celui prefăcut mort îi ziceau să se scoale, iar el nu 
se scula; căci acum murise cu adevărat şi zăcea fără suflet. 


Văzînd săracii cum că minciuna lor s-a adeverit, au alergat după sfint, și 
ajungîndu-l, au căzut la picioarele lui, mărturisîndu-şi păcatul şi aruncînd pricina 
asupra sărăciei; deci, se rugau ca să-i ierte şi să întoarcă în trup sufletul mortului. lar 
făcătorul de minuni, asemănîndu-se Domnului cel mult îndurat, i-a ascultat; şi cu 
rugăciunea ce a făcut a întors sufletul și a înviat mortul. 


Aceasta, precum mi se pare, se aseamănă cu minunea Sfîntului Petru, care a 
dat morții celei năpraznice pe Anania şi pe Safira, care se sfătuiseră să mintă 
împotriva Duhului Sfînt şi să ascundă din preţul țarinei; pentru că şi acest Sfînt Iacob, 
celui ce şi-a tăinuit duhul său şi cu minciună se prefăcuse mort, i-a luat sufletul. 


Sfîntul Petru, cunoscînd furtişagul, descoperindu-i aceasta Sfîntul Duh, a dat 
pedeapsa de moarte asupra celor ce furaseră; Iacob, neștiind vicleşugul, căci cu 
minciună se prefăcuse mort săracul acela, prin rugăciune i-a luat viața. Petru, pe 
Anania şi pe Safira, care muriseră, nu i-a izbăvit, pentru că atunci era trebuință de 
asprime, ca şi ceilalți să aibă frică; iar lacob avînd darul apostolesc, prin moarte a 
pedepsit cîtva timp, apoi iarăşi a mîngîiat prin întoarcerea vieţii acelui om. 


După aceasta, cînd Arie, întîiul hulitor al Fiului lui Dumnezeu și al Sfîntului 
Duh, şi-a ascuţit limba sa asupra Făcătorului său și a tulburat tot Egiptul, iar mai 
marele între împărați Constantin, care, ca alt Zorobabel, a izbăvit lumea din robia 
închinării la idoli şi bisericile cele dumnezeieşti răsturnate la pămînt le-a ridicat şi 
le-a înălţat, a adunat întîiul sobor de sfinți părinți a toată lumea, în Niceea, arhiereul 


lui Dumnezeu, lacob, episcopul Nisibei, era acolo în mijlocul soborului sfinților 
părinți, apărînd dreapta credinţă, iar pe Arie l-a depărtat de la Biserică. 


În acea vreme, Nisibe era sub stăpînirea împăraţilor Romei, iar marele 
Constantin murind, Saporie, împăratul Persiei, a venit cu toată puterea oștilor sale, 
înconjurînd cetatea aceasta, vrînd s-o ia; dar cu rugăciunile Sfîntului episcop lacob, 
cetatea rămînea nebiruită. Atunci Saporie a oprit cu pietre şi cu pămînt rîul care 
curgea prin cetate, și adunîndu-se apă multă, îndată i-a dat drumul asupra cetăţii, încît 
au căzut zidurile ei de pornirea rîului şi de puterea apei, apoi mare parte a cetății a 
întunecat-o, aducînd multă frică cetăţenilor dintr-însa şi multă bucurie perșilor, 
cărora li se părea că au în miini cetatea; însă nu s-au apropiat ca să intre, fiindcă apele 
îi opreau, ci au amiînat pînă a doua zi, ca să se pornească cu toată puterea asupra 
cetății. 


lar noaptea, sosind tot poporul cetăţii, s-a apucat de lucru, prin îndemnarea 
episcopului şi, cu ajutorul rugăciunilor lui, au îndreptat zidurile cetății, încît nici 
călăreții, nici pedestraşii nu puteau să intre înăuntru fără scări; dar cetatea putea să 
fie luată cu înlesnire de n-ar fi căutat cetăţenii ajutorul Celui Preaînalt. Si au rugat 
toți pe Sfîntul Iacob, episcopul lor, ca să se suie pe zidurile cetății şi să risipească 
puterea potrivnicilor. 


Deci, s-a suit Sfîntul Iacob, şi văzînd nenumăratele cete ale oștirii persane, s- 
a rugat lui Dumnezeu să trimită asupra lor țînţari şi muște cîineşti, ca ei să cunoască 
puterea lui Dumnezeu și să plece de la cetate. Şi a ascultat Dumnezeu rugăciunea 
robului Său, căci a adus îndată asupra cetelor persane un nor de țînțari și de muşte, a 
căror muşcare era atît de cumplită, încît caii şi elefanții neputînd-o suferi, rupeau 
zăbalele şi friiele şi fugeau încoace şi încolo neopriţi. Si nu numai celor 
necuvîntătoare, ci chiar şi perşilor le erau nesuferiți țînțarii aceia şi muştele, ce erau 
mai cumplite decît mii de ostaşi înarmaţi. 


Văzînd păgînul împărat că ostenelile lui erau în deşert, căci puterea oştii lui se 
biruia de ţînţari şi de muşte, era în nepricepere şi în mare tulburare. Apoi, cînd a 
văzut umblînd pe zidurile cetății pe acel om dumnezeiesc, adică pe Iacob episcopul, 
ŞI 1 se părea că acela este împărat, pentru că avea porfiră împărătească, cu coroană pe 
cap foarte strălucită, s-a mîniat pe ai săi, care spuseseră că nu este împărat în cetate 
şi i-a pedepsit cu moarte; drept aceea, depărtîndu-se de cetate, a fugit în pămîntul 
său, izgonit de muște şi de ţînţari. 


O minune ca aceasta a făcut Dumnezeu prin rugăciunile plăcutului Său, care 
n-a cerut să cadă foc din cer asupra vrăjmașului, precum altă dată Ilie proorocul a 
cerut asupra celor 50 şi i-a ars, nici se ruga ca să-i înghită pămîntul, ci numai țînţari 
şi muşte să vină asupra lor, ca să cunoască puterea lui Dumnezeu. Şi cu adevărat 
minune a fost, căci atîta oaste persană nu putea să se scape de nişte mici insecte din 
văzduh şi a fugit, biruindu-se cu ruşine. Atîta dar avea Sfîntul Iacob de la Dumnezeu 
şi atîta îndrăzneală către EI. 


După aceea, fiind trecut de zile, s-a odihnit întru Domnul. lar după moartea 
lui, cîtăva vreme trecînd, cetatea Nisibei a fost numărată la stăpînirea Persiei, din 
care credincioşii ieșind, au luat cu ei moaştele folositorului şi povăţuitorului lor, 
Sfîntul Iacob, care de ar fi fost viu, niciodată n-ar fi fost stăpînită cetatea de barbari, 
de care o apăra marele plăcut al lui Dumnezeu, cu puterea cea nebiruită a lui Hristos, 
Dumnezeul nostru, Căruia dimpreună cu Tatăl şi cu Sfîntul Duh, se cuvine slava, în 
veci. Amin. 


33. VIAŢA CUVIOSULUI PĂRINTELUI NOSTRU 
MAXIM CAVSOCALIVITUL 
(13 IANUARIE) 


(Scrisă de Teofan, egumenul Mănăstirii Vatoped) 


Cuviosul părinte Maxim, care a trăit la anul 1320, era din Lampsac, din părinţi de neam 
bun, binecredincioşi şi îmbunătăţiți, care fiindcă erau lipsiți de fii, rugau totdeauna pe 


Dumnezeu cu lacrimi ca să le dea un fiu; şi, ascultîndu-le Dumnezeu rugămintea lor, le-a dat 
pe fericitul Maxim, pe care din Sfîntul Botez l-au numit Manuil. 


Apoi, socotindu-l părinţii lui ca pe un dar al lui Dumnezeu, cum era cu adevărat, îl 
creșteau cu multă dragoste şi sîrguință, şi-l învățau sfintele cărți. Cînd a ajuns copilul în vîrstă, 
l-au adus şi l-au băgat în biserica Preasfintei Născătoare de Dumnezeu. Rămînînd Manuil în 
biserica aceasta, cînta cu dulce glas şi cu dor dumnezeiesc, rugînd pe Născătoarea de Dumnezeu 
cu multă umilinţă pentru mîntuirea lui. 


Şi, într-adevăr, el părea un alt Samuil, sporind cu vîrsta și cu darul, fund lăudat şi iubit 
de toţi, căci nu avea cugete copilăreşti, ci de la începutul vîrstei avea minte bărbătească; şi 
mergea adeseori la niște bătrîni cuvioşi, care se linișteau acolo aproape, să audă de la dînşii 
sfătuiri de suflet folositoare, petrecînd împreună cu dînşii şi slujindu-le cînd el era slobod, căci 
încă se afla întru supunerea părinților săi, şi se povăţuia de dînșii spre petrecere plăcută lui 
Dumnezeu. Apoi, dumnezeiescul dor aprinzîndu-se în inima lui, îl silea să iasă din lume și să 
meargă la linişte, ca să se îmbrace cu sfinta schimă a monahilor. Pentru aceasta, de multe ori se 
dezbrăca de hainele sale cele lumeşti şi îmbrăca cu acelea pe săraci, iar el tremura de frig. Încă 
şi pîine pe ascuns dădea celor flămînzi cu multă îndestulare; şi pentru ca să-şi ascundă fapta lui 
cea bună, se prefăcea înaintea părinților lui şi înaintea altor cunoscuţi și rudenii că este nebun; 
însă fapta lui cea bună nu se tăinuia. 


Astfel el într-acest chip se nevoia spre faptele bune, prin care însemna că va avea mai 
pe urmă viaţă mai înaltă și mai presus de cele văzute. Dar părinții lui au uitat că l-au dăruit lui 
Dumnezeu şi se pregăteau să-l însoare și să-l lege cu legăturile lumii, ca să vadă pe lîngă ei pe 
doritul lor fiu şi să se bucure de dînsul cît vor trăi. Dar bunul Manuil hrănind în mintea sa 
gîndurile dumnezeieşti, la 17 ani ai vîrstei sale, a părăsit pe părinţii săi şi lumea, cum şi toate 
cele din lume, ducîndu-se în muntele ce se numeşte Ganu, unde s-a îmbrăcat în chipul 
monahicesc, numindu-se Maxim, din Manuil, şi s-a supus unui bătrîn iscusit şi lucrător de fapte 
bune, cu numele Marcu, ca să înveţe petrecerea cea monahicească. 


Căci se arăta celor bătrîni procopsit și vrednic în toate, în post, în priveghere, în 
rugăciune, în culcare pe jos, întru toată aspra petrecere și întru defăimarea lucrurilor deşarte şi 
chiar a trupului său; el era iubit de toți, dar de stareţul lui era certat pentru covirşitoarea şi 
necurmata petrecere aspră ce avea. 


Însă n-a trecut mult şi starețul lui, care a strălucit cu fapta bună în toată Macedonia, s-a 
dus la veşnicile lăcaşuri. lar dumnezeiescul Maxim ducîndu-se de acolo, a trecut prin 
Macedonia şi prin munţii de prin laturile cele de aproape, căutînd să afle un bătrîn îmbunătăţit, 
precum era cel dintii, și Dumnezeu i-a împlinit dorinţa sa. Căci, ducîndu-se în Muntele 


Papichiu, a aflat bărbaţi sfinți asemenea celor care locuiau sus pe dealuri, în peşteri şi prin locuri 
pustii şi nu aveau la ei nimic altceva, afară de rasele cele vechi, ce le purtau. 


Petrecînd împreună cu dînşii multă vreme, a întrupat în sine toate faptele bune cele mai 
presus de om, precum primește ceara cea moale chipurile peceţilor. Apoi s-a dus la 
Constantinopol, unde văzînd acele frumoase biserici și închinîndu-se sfintelor moaște care erau 
puse acolo, a alergat la biserica Preasfintei Stăpînei noastre Născătoare de Dumnezeu, care se 
numea Odighitria, ca să vadă minunile cele mari ce se făceau acolo. Deci, văzîndu-le şi 
închinîndu-se lor, mult s-a minunat şi se gîndea cît de mare slavă are în ceruri Născătoarea de 
Dumnezeu; apoi rămînînd de tot uimit, a petrecut toată noaptea în biserică; şi era fără 
încălțăminte în picioare, fără acoperămînt pe cap, purtînd numai o rasă de păr. Si din vederea 
lui cea umilită, se părea tuturor a fi un nebun; căci se prefăcea şi el ca şi acel mare Andrei, cel 
nebun pentru Hristos. Deci, toți se minunau de dînsul și-l socoteau într-adevăr nebun pentru 
Hristos. 


Aflînd despre dînsul marele împărat Andronic Paleologul (1282- 1328), l-a chemat la 
palatul împărătesc și a început a vorbi cu dînsul, în faţa multora. Iar dumnezeiescul Maxim a 
răspuns către împărat, spunîndu-i multe din cuvintele Sfîntului Grigorie, cuvîntătorul de 
Dumnezeu, după cum avea obicei, și din dumnezeieştile Scripturi. Retorii cei mai iscusiți se 
minunau de dînsul, cum de știe cuvintele Sfintului Grigorie, Cuvîntătorul de Dumnezeu, 
precum şi cealaltă scriptură. Dar fiindcă nu învățase gramatica, nu așeza cuvintele bine și după 
meșteșugul gramaticii; atunci marele logofăt Caniclie a zis către cei ce erau de față: "Glasul 
este al lui Iacob, iar mîinile sînt ale lui Isav”. 


Auzind acestea cuviosul, a plecat îndată de acolo, numindu-i deşerți de minte şi nebuni 
şi nu s-a mai dus la curtea împărătească. lar la Sfîntul Atanasie, care era atunci patriarh, se 
ducea adeseori și-i asculta cu bucurie dulcile lui cuvinte, numindu-l noul gură-de-aur. lar 
patriarhul cunoscînd fapta lui cea bună, s-a sîrguit mult ca să-l pună în chinovia pe care o 
ridicase el în Constantinopol. 


Cuviosul n-a voit să se ducă şi să se depărteze de biserica Născătoarei de Dumnezeu din 
Vlaherne, în ale cărei curți el petrecea în foame, sete, priveghere şi în veghere de toată noaptea, 
cu rugăciuni, cu lacrimi şi cu suspinuri necontenite, nevoindu-se în toate nopțile; iar ziua se 
făcea nebun cel cu adevărat înţelept, ca vîntul plăcerii oamenilor să nu-i scuture roadele faptei 
bune. 


După ce a zăbovit acolo vreme destulă, s-a dus la Tesalonic, ca să se închine marelui 
Dimitrie, izvorîtorul de mir; şi împlinindu-şi dorul său, de acolo s-a dus în Sfîntul Munte al 


Athonului, înconjurîndu-l şi închinîndu-se la sfintele mănăstiri; iar mai pe urmă s-a dus şi la 
Sfînta Lavră a Sfîntului Atanasie. 


Aici, citind viaţa şi nevoinţele sfîntului acestuia, precum și pe ale Sfîntului Petru 
Atonitul, s-a minunat de liniştirea lui Petru şi de viaţa cea chinovicească a lui Atanasie; deci, 
gîndindu-se la sîrguința pe care au avut-o amîndoi spre a păzi poruncile lui Dumnezeu, a dorit 
să petreacă în locul acela şi să urmeze nevoinţele amîndurora. Dar mai înainte de a începe viaţa 
aceasta, cugetătorul de Dumnezeu a întrebat pe sfinții părinți care pustniceau acolo ce petrecere 
să aibă mai întîi. lar ei l-au sfătuit să se supună stareţului şi să se iscusească după cum se cuvine 
în isprăvile fericitei ascultări şi pe urmă, după ce va pune temelie bună pe piatra lui Hristos, 
adică pe dumnezeiasca smerenie, care este începutul şi rădăcina tuturor faptelor bune, atunci să 
se nevoiască și singur în liniște. 


Acestea dacă le-a auzit cuviosul, s-a supus egumenului și s-a sălăşluit acolo împreună 
cu ceilalți frați. Deci, mai întîi a început slujbele cele mai de jos și mai proaste, după cum este 
obiceiul, apoi a fost rînduit să cînte în strana bisericii pentru slava lui Dumnezeu. Căci încă de 
cînd era tînăr el se învăţa Psaltirea, şi cîntînd cu pricepere, îşi înălța mintea către Dumnezeu şi 
vărsa multe lacrimi de umilință. 


Acelaşi lucru îl făcea şi cînd citea cuvintele sfinților, fiind cu totul uimit, minunîndu-se 
de nemărginita iubire de oameni a lui Dumnezeu, Care ne-a dat un dar ca acesta, prin Sfîntul 
Duh, ca astfel să-L înțelegem, fiind noi încă cu trupul; apoi avea pururea inima aprinsă de focul 
dorului dumnezeiesc, care locuia într-însul. Pentru aceasta, deși era în mijlocul multora, era ca 
şi cum s-ar fi întîmplat în pustietate; așa că niciodată nu se împiedica de la rugăciunea minţii, 
adică de a zice din inimă: "Doamne lisuse Hristoase, Fiul lui Dumnezeu, miluiește-mă" - 
rugăciune pe care o făcea neîncetat, mişcîndu-se totdeauna în inima sa, lucru care este rar, şi cu 
greu de aflat la alții. 


Dar fericitul a dobîndit din copilărie un dar ca acesta al rugăciunii, prin fapta lui cea 
bună şi prin evlavia ce o avea către Preasfînta Născătoare de Dumnezeu. Fiind el în ascultarea 
mînăstirii şi făcînd toate cele poruncite cu sîrguință, ducea o viață aspră, asemenea celei de mai 
înainte, cînd era în biserica din Vlaherne; și nu avea nici chilie în lavră, nici vreun alt lucru din 
cîte sînt pentru odihna trupească, ci numai hrana cea de nevoie și-o lua de la trapeză şi mînca 
cu înfrînare, numai cît să trăiască; iar şederea o avea în strănile din tinda bisericii, fiindcă se 
nevoia cu nedormirea de toată noaptea şi cu privegherea, după obiceiul său. 


Precum Muntele Sinai a chemat pe Moise, Carmelul pe Ilie, iar pustia pe loan 
Botezătorul, tot într-acest chip şi pe Cuviosul Maxim l-a chemat Atonul, floarea munţilor, ca 
să înflorească drept într-însul, după cum zice psalmistul, ca un finic, şi să rodească rodurile 


Sfintului Duh. Căci în Duminica Sfinţilor Părinţi, care este după dumnezeiasca Înălţare a lui 
Hristos, Dumnezeul nostru, i s-a arătat Născătoarea de Dumnezeu, avînd în braţe pe Domnul, 
şi i-a zis: "Urmează-mi, prea credinciosule Maxime, şi suie-te deasupra Athonului, să iei darul 
Sfîntului Duh, după cum doreşti”. Văzînd el această dumnezeiască vedenie de două și de trei 
ori, a lăsat Lavra cea mare şi după șapte zile s-a suit pe creștetul muntelui, în Sîmbăta 
Cincizecimii sau a Rusaliilor, şi a petrecut toată noaptea treaz, împreună cu alţi monahi, care s- 
au dus după dumnezeiasca Liturghie. Dumnezeiescul Maxim a rămas singur acolo trei zile şi 
trei nopți, rugîndu-se necontenit Domnului și Născătoarei de Dumnezeu, cu rugăciunea minții. 
Dar cine poate povesti ispitele pe care le-a uneltit vrăjmașul asupra sfîntului, ca să-l izgonească 
de acolo? 


Astfel se arătau fulgere și trăsnete, încît se clătina Muntele Atonului și se desfăceau 
pietrele şi stîncile; însă toate acestea se făceau prin nălucirea diavolilor, în vremea nopții, ca să- 
| înfricoşeze. Ba încă şi ziua se auzeau glasuri sălbatice şi tulburări mari, ca şi cum ar fi fost 
acolo aproape mulțime de oameni grozavi, care se suiau prin toate părțile muntelui spre vîrf şi 
se porneau asupra sfîntului cu prăştii şi cu sulițe, ca să-l pogoare din vîrful muntelui; fiindcă nu 
sufereau blestemaţii să locuiască sfîntul acolo, dar toate acestea se arătau cu nălucire. 


Însă dumnezeiescul Maxim avînd în sine darul Sfîntului Duh nu se temea nicidecum, 
nici se îngrijea de aceasta; ci se îndeletnicea şi se sîrguia numai în rugăciunea minţii, rugînd pe 
Domnul şi pe Născătoarea de Dumnezeu, ajutătoarea şi părtinitoarea lui, care i s-a arătat cu 
multă mărire ca o împărăteasă, înconjurată de mulți boieri tineri, ținînd în brațele sale pe Fiul 
ei şi Ziditorul a toate. 


Şi cunoscînd-o sfîntul prin orbitoarea și dumnezeiasca lumină, care strălucea și lumina 
împrejur toate părțile acelea, apoi adeverindu-se deplin că nu era amăgire diavolească, ci 
vedenie dumnezeiască şi arătare adevărată a Născătoarei de Dumnezeu, i-a grăit cu bucurie, 
zicînd: "Bucură-te cea cu dar dăruită, Domnul este cu tine", şi altele ca acestea; după aceea, 
căzînd, s-a închinat Domnului şi Născătoarei de Dumnezeu, auzind acestea de la Preasfinta 
Născătoare: "Primeşte dar asupra diavolilor, cinstite pătimitorule, și locuiește în Muntele 
Atonului; căci aceasta este voia Fiului meu, ca să te sui la vîrful faptei bune şi să te faci dascăl 
şi povăţuitor al multora, ca să-i mîntuieşti”. 


După aceasta, i s-a dat şi pîine cerească, spre hrana şi întărirea firii, fiindcă era de atîtea 
zile flămînd şi nemîncat; şi îndată ce a luat pîinea şi a băgat-o în gura sa, l-a înconjurat de sus 
o lumină dumnezeiască şi a auzit laudă îngerească. lar Născătoarea de Dumnezeu s-a suit în 
ceruri și bună mireasmă a rămas în vîrful muntelui, încît sfîntul a rămas uimit, căci nu voia să 
se coboare de acolo şi să se lipsească de acea bună mireasmă şi de acea strălucire; cu toate 
acestea, după trei zile, s-a pogorît din porunca Născătoarei de Dumnezeu, şi s-a dus la biserica 
ei, ce se numeşte Panaghia, şi petrecînd acolo cîteva zile, s-a suit iarăşi în vîrf şi a sărutat locul 
acela în care stătuse cu slavă Născătoarea de Dumnezeu şi cerea iarăși cu lacrimi dumnezeiasca 
ei arătare. Însă lumină nu a mai văzut, iar bună mireasmă a mirosit fără de saţiu, ca și mai 


înainte, şi s-a umplut de bucurie şi de veselie negrăită. Aceasta a urmat de trei ori, cînd s-a suit 
în vîrf, dar pe Născătoarea de Dumnezeu n-a mai văzut-o ca întîia oară. 


De atunci s-a coborit la poalele muntelui, ca proorocul Ilie în Carmel, și acolo aflînd un 
monah bătrîn, i-a spus ceea ce a văzut şi a auzit în vîrful muntelui. Bătrînul auzind acestea, a 
socotit că s-a rătăcit dumnezeiescul Maxim şi că toate acelea le-a văzut prin nălucire 
diavolească, numind rătăcit şi amăgit pe luminătorul şi povăţuitorul celor rătăciți; şi de atunci 
toți îl numeau rătăcit, şi întorcîndu-se de către dînsul, îl goneau, ca să nu se apropie de cineva. 
Dar acest nerătăcit luminător a primit cu mare bucurie a se numi rătăcit, iar nu sfînt; ba încă se 
prefăcea totdeauna că este rătăcit, şi cînd vorbea cu alții se făcea că este nebun, ca să piardă 
părerea cea trufaşă şi să rodească smerita cugetare, care păzeşte în om darul Sfîntului Duh. 


Pentru aceasta nu locuia într-un loc cu ceilalți, ci ca un rătăcit se muta din loc în loc; și 
oriunde se ducea, își făcea o colibă mică din iarbă şi din frunze, cît numai să încapă trupul lui 
cel mult pătimitor; după puțină vreme o ardea și se ducea într-altă parte şi își făcea alta. Apoi, 
iubea atît de mult lipsa şi sărăcia, încît nu avea niciodată nici sapă, nici traistă, nici scaun, nici 
masă, nici oală, nici făină, nici untdelemn, nici vin, nici pîine, nici altceva din cele trebuitoare 
omului; ci aproape ca un om fără de trup își petrecea viața prin locuri pustii şi neumblate. 


Şi numai o colibă mică îşi făcea, precum am zis, şi după ce petrecea puţină vreme într- 
însa, o ardea şi pleca de acolo; pentru aceasta se și numea rătăcit și "cavsocalivitis" (arzător de 
colibe), deși mulţi nu cunoşteau dumnezeiescul dar care îl acoperea şi locuia într-însul şi nici 
nădejdea care îl înroura și rugăciunea cea necontenită, care îl îndulcea. 


Dar cine poate să spună foamea și setea pe care le răbda, goliciunea, frigul, îngheţurile 
iernii, arşițele verii, petrecînd fără acoperămâînt de casă, fără a doua haină, desculț, neavînd de 
la nimeni nici o cercetare, fără numai dacă era silit de nevoia firii, a merge vreodată la vreun 
frate ca să-şi mîngîie corpul cel mult chinuit cu puţină pîine şi sare şi cu puţin vin, dacă s-ar fi 
aflat. Ar putea să zică cineva că pentru dînsul a spus Hristos în Sfînta Sa Evanghelie: Căuraţi 
la păsările cerului, că nici seamănă, nici seceră, nici adună în hambare, şi Tatăl vostru le 
hrănește pe ele. Căci acest sfînt era ca o pasăre a cerului sau, mai bine zis, ca un fără de corp 
locuia în pustie. Și, într-adevăr, de-a pururea acest pomenit Maxim, după cum zice Apostolul 
Pavel, şi-a răstignit trupul cu patimile şi cu poftele. 


Cine să nu se minuneze de o petrecere îngerească ca aceasta? Cine să nu se 
înspăimînteze auzind nevoinţele lui mai presus de om; adică răbdarea lui cea mare, privegherea 
de toată noaptea, lacrimile cele de-a pururea curgătoare, necurmata rugăciune, metaniile cele 
multe, lovirea capului său de pămîntul pietros, liniştea, blîndeţea şi smerenia lui; pentru aceea 
şi locaş al Sfîntului Duh s-a făcut ca un alt Petru Atonitul şi ca alt Atanasie cel Mare, cărora se 


nevoia să le urmeze din toate puterile sale; sau, mai bine zis, pe începătorii monahilor, pe Pavel, 
zis 'Tebeul şi pe marele Antonie i-a rîvnit şi la înălțimile faptelor bune ale acelora a ajuns. 


Pentru aceasta şi mintea lui, ca şi a acelora, vedea descoperirile tainelor dumnezeieşti. 
Dar acestea cînd s-au făcut cunoscute şi s-au arătat altora? Atunci, cînd el s-a făcut cunoscut că 
nu este rătăcit la minte şi cînd a petrecut împreună cu alţi sfinți bătrîni și mari sihaştri, care se 
minunau şi se cucereau de dumnezeiescul Maxim, pentru nevoinţele lui cele mari, pe care îl 
bănuiseră cum că ar fi rătăcit, după cum mai înainte s-a spus; iar cînd au petrecut împreună cu 
dînsul, au cunoscut dumnezeiescul dar, care locuia într-însul; şi de atunci nu-l mai numeau 
rătăcit şi înşelat, ci-i ziceau cinstitul Maxim și luminătorul cel prea strălucit. 


Într-acea vreme a venit la Sfîntul Munte și Cuviosul părintele nostru Grigorie Sinaitul 
şi aşezîndu-se în schitul ce se numește Magula, s-a făcut dorit şi iubit tuturor părinților Sfîntului 
Munte, şi mai ales liniștitorilor, pentru că era dascăl minunat al liniştei şi al rugăciunii; şi a făcut 
cunoscut tuturor foarte bine meşteşugurile şi măiestriile diavolilor, lucru care este foarte rar şi 
anevoie de aflat. 


Pentru aceasta, alergînd la dînsul toţi liniştitorii, se învățau de la el tainele sfintei 
rugăciuni, precum şi care sînt semnele cele nerătăcitoare ale darului şi care ale înşelăciunii 
vrăjmașului”? lar unii dintr-înşii i-au spus şi despre Cuviosul Maxim, povestindu-i petrecerea 
lui supraomenească și nebunia lui cea prefăcută. 


Auzind acestea dumnezeiescul Grigorie, s-a minunat şi a poftit să-l vadă și să vorbească 
împreună cu el. Deci, a trimis cîțiva dintre ucenicii săi ca să cheme pe fericitul Maxim la dînsul. 
Ducîndu-se trimişii la coliba lui şi negăsindu-l acolo, l-au căutat în zadar prin împrejurimi, timp 
de două zile, fiindcă era vreme de iarnă şi el locuia prin peșterile din desișurile pustiei. Deci, 
ostenindu-se mult, au mers la chilia Sfîntului Mamant, ca să se odihnească puţin, şi a sosit acolo 
îndată și Sfîntul Maxim cel căutat, care a hiretisit pe toţi cei ce se aflau acolo, numind pe fiecare 
după numele său; şi mai înainte a spus dorința Cuviosului Grigorie, cum că voieşte să plece din 
Sfîntul Munte și să meargă la Paroria, cum şi multe de acestea. Iar fraţii cei trimişi i-au adus la 
cunoștință dorinţa starețului lor şi el îndată a plecat împreună cu dînşii la Grigorie, cîntînd 
psalmul: Ridicat-am ochii mei la munţi, de unde va veni ajutorul meu, şi celelalte. 


Cînd a ajuns la chilia lui Grigorie, dumnezeiescul Maxim a zis către cei trimişi: "Bătrînul 
acum se odihneşte, fiind foarte obosit de rugăciune; pentru aceasta liniștiți-vă şi voi puţin, şi eu 
asemenea mă voi odihni, pînă voi vedea pe bătrînul". Și așa au intrat în pădure, rugîndu-se cu 
lacrimi și cîntînd astfel: "Să se îndrepteze Doamne paşii mei înaintea Ta şi să nu mă stăpînească 
toată fărădelegea”. 


Săvirşind tot psalmul, a fost chemat de dumnezeiescul Grigorie şi îndată a mers. După 
ce au vorbit acolo cu toţii despre diferite lucruri, Grigorie a scos pe ceilalți afară şi a oprit la 
sine pe purtătorul de Dumnezeu Maxim, vrînd să se înştiințeze de la dînsul chiar, de toate cele 
auzite de la alții. 


Deci, fiind întrebat Cuviosul Maxim de dumnezeiescul Grigorie, despre petrecerea şi 
lucrarea cea duhovnicească, Sfîntul Maxim a răspuns: "lartă-mă, că eu sînt omul rătăcit și 
înşelat”. Iar bătrînul a zis: "Lasă acum acestea, și spune-mi pentru Domnul fapta ta cea bună, 
ca să mă luminez, iar de nu, măcar să vorbim împreună despre fapta cea bună şi să ne folosim 
unul altuia, căci eu nu voi arăta cele grăite de tine la ceilalți, care împiedică pe aproapele cu 
cuvintele cele rele şi neiscusite, căci eu iubesc pe aproapele ca pe mine însumi. Deci, spune-mi 
mă rog pentru Domnul, fapta ta cea bună”. 


Atunci dumnezeiescul Maxim i-a arătat cîte a făcut şi cîte a pătimit din tinerețele lui, 
adică dumnezeiasca rîvnă, care o avea pentru Dumnezeu, fugirea de lume, supunerea lui, 
nebunia cea prefăcută, nevoințele cele sihăstreşti, înfricoşata vedere a Născătoarei de 
Dumnezeu, lumina care l-a înconjurat atunci cînd era în creștetul Atonului, și care şi alte dăţi l- 
a înconjurat, cum și ispitele diavolilor. 


Iar dumnezeiescul Grigorie, întrerupînd pe cuviosul din cuvîntarea lui, i-a zis: "Spune- 
mi, te rog, rugăciunea minţii, prea cinstite părinte". Cuviosul zîmbind puţin, i-a zis lui: Nu voi 
ascunde de tine, părintele meu, minunea Născătoarei de Dumnezeu, care a făcut-o cu mine. Eu 
din tinerețele mele aveam multă credință către Doamna mea de Dumnezeu Născătoare, şi o 
rugam cu lacrimi să-mi dea darul rugăciunii din inimă, şi într-una din zile, mergînd la biserica 
e1, după cum aveam obiceiul, am rugat-o iarăşi cu nemăsurată fierbinţeală a inimii mele; şi cînd 
sărutam cu dragoste sfînta ei icoană, îndată am simţit în inimă o fierbințeală ce mi-a venit de la 
sfinta ei icoană, care nu mă ardea, ci mă răcea şi mă îndulcea, pricinuind sufletului meu mare 
umilință. 


De atunci, părinte, a început mintea mea să zică neîncetat rugăciuni şi inima se veselea 
cu pomenirea lui lisus şi a Sfintei de Dumnezeu Născătoare, făcînd totdeauna pomenirea lor; 
din acea vreme niciodată n-a lipsit rugăciunea aceasta din inima mea: "Iartă-mă, părintele meu”. 
lar dumnezeiescul Grigorie a zis către dînsul: "Spune-mi sfinte, ţi-a urmat vreodată după 
rugăciunea aceasta: "Doamne lisuse Hristoase, Fiul lui Dumnezeu, miluieşte-mă", vreo arătare 
dumnezeiască sau vreun alt rod al Sfîntului Duh?" Sfîntul Maxim a zis către dînsul: "O! părinte, 
pentru acestea mă duceam prin locurile pustii şi doream linişte totdeauna, pentru ca să 
dobîndesc mai mult darul rugăciunii prin dragoste covîrșitoare către Dumnezeu şi pentru 
înălțarea minții către Domnul”. 


Iar Sfîntul Grigorie a zis către dînsul: "Rogu-te, părinte, să-mi spui, ai toate acestea pe 
care mi le-ai spus?" Atunci dumnezeiescul Maxim a zîmbit și a zis către dînsul: "Dă-mi să 
mănînc şi nu mai cerceta nevrednicia mea". lar Sfîntul Grigorie a zis către dînsul: "O! de aş 
avea şi eu nevrednicia ta, sfinte; însă te rog să-mi spui, cînd se înşală mintea ta, ce vede cu ochii 
cei gînditori? ŞI atunci poate mintea împreună cu inima să grăiască rugăciune?" 


Iar dumnezeiescul Maxim a răspuns: "Ba nu poate, căci cînd vine darul Sfîntului Duh 
în om, atunci încetează rugăciunea, fiindcă se stăpînește mintea cu totul de darul Sfîntul Duh și 
nu mai poate să lucreze cu puterile ei, ci rămîne nelucrătoare şi se supune numai Sfintului Duh; 
căci, unde voieşte sfîntul o duce, ori în aerul nematerialnic al dumnezeieştii lumini, ori într-o 
altă vedenie oarecare nepovestită, ori cum se întîmplă de mai multe ori, întru vorbirea 
dumnezeiască; şi în scurt, precum voiește Domnul cel Sfînt, așa mîngîie pe robii Săi, şi după 
cum se cuvine fiecăruia, așa îi dă şi drumul lui. 


Ceea ce spun, poate să vadă cineva la proorocii şi apostolii care s-au învrednicit a avea 
atitea vedenii, măcar că oamenii îi batjocoreau şi îi credeau rătăciți, beți şi ieşiţi din minte. 
Astfel proorocul Isaia a văzut pe Domnul pe scaun înălțat şi pe Serafimi stînd împrejurul Lui. 
Iar întîiul Mucenic Ştefan a văzut cerurile deschise și pe lisus stînd de-a dreapta Tatălui şi alții 
au văzut altele. 


Într-acest chip şi acum robii lui Hristos se învrednicesc a avea vedenii de multe feluri, 
pe care unii nu le cred şi nici nu le primesc în nici un chip că sînt adevărate și socotesc că sînt 
nişte rătăciri, iar pe cei care le văd îi cred că sînt rătăciți. Dar mă minunez foarte mult de aceasta, 
cum oamenii aceia s-au întunecat şi au orbit şi ca nişte orbi cu sufletul nu cred ce a făgăduit 
nemincinosul Dumnezeu prin gura proorocului oil, acolo unde zice: "Voi vărsa darul Duhului 
meu peste tot credinciosul şi peste robii şi roabele mele”. Acest dar I-a dat Domnul nostru şi-l 
dă și acum, şi-l va da pînă la sfîrşitul veacului tuturor credincioșilor robilor Săi, după făgăduirea 
Sa. 


Deci, cînd darul acesta al Sfîntului Duh ar veni în cineva, nu-i arată cele obişnuite, nici 
cele simțite ale lumii acesteia, ci îi arată ceea ce n-a văzut niciodată, nici le-a zărit; şi atunci 
mintea omului aceluia învaţă de la Sfîntul Duh taine înalte şi scumpe, pe care după cum zice 
dumnezeiescul Apostol Pavel, ochiul trupesc al omului nu poate să le vadă, nici mintea nu poate 
să le înţeleagă de la sine vreodată. 


Pentru ca să înţelegi cum le vede mintea noastră, ia aminte la ceea ce voiesc să zic. Ceara 
cînd este departe de foc, este tare şi se prinde de mîna omenească, iar după ce o pui în foc se 


topește şi acolo se aprinde şi toată se face lumină - dar nu este chip să nu se topească în foc şi 
să nu se facă ca apa -, așa şi mintea omului, cînd este singură, neunită cu Dumnezeu, înţelege 
acelea cîte sînt ale puterii ei; iar cînd se va apropia de focul dumnezeirii și de Duhul cel Sfint, 
atunci se stăpîneşte cu totul de acea dumnezeiască lumină, făcîndu-se toată lumină, şi acolo în 
Sfîntul Duh se aprinde şi se topeşte de dumnezeieștile vederi, şi nu este chip acolo în focul 
dumnezeirii să gîndească cele trupeşti şi cele ce ar voi. 


Atunci dumnezeiescul Grigorie a zis către dînsul: "Mai sînt şi alte asemenea, părintele 
meu, care sînt ale rătăcirii şi ale înșelării”. lar marele Maxim i-a răspuns, zicînd: "Altele sînt 
semnele înşelării şi altele ale darului; căci duhul cel rău al înşelăciunii, cînd se apropie de om, 
îi tulbură mintea și îl sălbăticește, îi face inima aspră şi o întunecă, îi pricinuiește temere, frică 
şi trufie, îi slăbănogeşte ochii, îi tulbură creierii, îi înfiorează tot trupul, îi arată cu nălucire în 
ochii lui lumină nu strălucită și curată, ci roşie, şi îi face mintea uimită și diavolească, şi-l 
îndeamnă să zică cu gura lui cuvinte necuvioase şi hulitoare. Și acela care vede însuşi duhul 
înşelăciunii de mai multe ori, se iuțeşte şi este plin de mînie, şi smerenia nu o știe cu totul 
desăvîrșit, nici plînsul cel adevărat și lacrimile, ci totdeauna se fălește cu isprăvile lui şi, fără 
sfială şi frică de Dumnezeu, se află în patimi şi îşi iese cu totul din minţi, ajungînd la pierzare 
desă-viîrşită, din care înşelăciune să ne izbăvească Domnul pentru rugăciunile tale. 


lar semnele darului sînt acestea: cînd se apropie de om darul Sfîntului Duh, îi adună 
mintea, îl face să fie luător aminte și smerit, îi aduce înainte pomenirea morţii, a păcatelor, a 
Judecăţii ce va să fie şi a muncii veşnice, și face sufletul lui lesne umilitor, a plînge și a se tîngui, 
îi face şi ochii lui blînzi şi plini de lacrimi şi cu cît se apropie de om, îl îmblînzește în sufletul 
lui şi-l mîngiie prin sfintele patimi ale Domnului nostru lisus Hristos, şi prin nemărginita Lui 
iubire de oameni, pricinuind în mintea lui astfel de vedenii înalte și adevărate; întîi, despre 
puterea necuprinsă de minte a lui Dumnezeu, cum adică cu un cuvînt a adus toate făpturile 
dintru neființă în ființă. 


Al doilea, despre puterea Lui cea nemărginită, care ţine, ocîrmuiește toate şi are purtare 
de grijă pentru toate. Al treilea, necuprinderea și neînţelegerea Preasfintei Treimi, şi despre 
noianul cel neurmat şi neajuns al dumnezeieștii Fiinţe şi celelalte. Iar atunci cînd se înalță 
mintea omului la acea dumnezeiască lumină, inima lui se face blîndă și izvorăște roadele 
Sfîntului Duh: bucuria, pacea, îndelunga răbdare, bunătatea, milostivirea, dragostea, smerenia 
şi celelalte, primind sufletul lui o bucurie nepovestită”. 


Acestea după ce le-a auzit Sfîntul Grigorie, a rămas uimit şi se minuna de cele ce grăia 
dumnezeiescul Maxim; de aceea nu-l mai numea om, ci înger pămîntesc. Apoi l-a rugat mult, 
zicîndu-i: "Încetează, te rog, de a-ţi mai arde coliba ta şi odihneşte-te într-un loc, ca să faci mai 
mult rod, folosind și pe mulți alții, ca un preaiscusit în fapta bună; căci iată, te-a ajuns bătrînețea, 
iar moartea vine de multe ori fără de vreme. 


Pentru aceasta, împărțeşte talentul, adică darul pe care l-ai luat şi dumnezeiasca sămînță 
a învăţăturii tale dă-o poporului lui Dumnezeu, prin șederea ta la un loc, mai înainte pînă nu te 
va ajunge sfîrşitul vieţii, ca să iei în ceruri plată mai multă, pentru folosul altora. Căci Domnul, 
dînd apostolilor darul Preasfîntului Duh, nu i-a trimis să-şi petreacă viaţa lor în munţi, ci la 
oameni, ca să se împărtăşească și ei din darul acelora și cei păcătoşi să se facă sfinți, prin 
sfințenia acelora. 


Pentru aceasta a zis către dînșii: "Astfel să strălucească lumina voastră înaintea 
oamenilor, şi nu înaintea pietrelor”. Deci, strălucească şi lumina ta înaintea oamenilor, ca să 
vadă lucrurile tale cele bune şi să slăvească pe Tatăl nostru Cel din ceruri. Lasă acum prefacerea 
ta că eşti nebun, căci se pricinuieşte sminteală celor ce nu ştiu isprăvile tale cele bune. Deci, 
ascultă sfătuirea mea, şi fă precum îţi zic, ca un prea bun prieten şi frate al tău. Căci "frate pe 
frate ajutîndu-se, sînt ca o cetate îngrădită şi întărită”, zice dumnezeiasca Scriptură. 


Aceste sfaturi ale dumnezeiescului Grigorie învăţîndu-le şi ceilalți bătrîni, asemenea și 
ei l-au sfătuit şi l-au înduplecat să șadă într-un loc. Deci, dumnezeiescul Maxim, aflînd o peşteră 
care este aproape de a lui Isaia, ca de trei mile, a făcut acolo o îngrăditură lată de un stînjen şi 
lungă de unul, fără pietre, fără lemne, fără scînduri şi fără piroane, ci numai cu ramuri şi cu 
buruieni, după obiceiul lui; şi i se părea că a făcut chilie. Acolo s-a aşezat şi de aici înainte n-a 
mai ars-o, ci a petrecut toată viaţa sa cu obișnuita lui nevoință şi sărăcie, neavînd nici măcar un 
ac sau cît de puţină pîine, păstrîndu-și tot aceeaşi sihăstrie mai presus de om, ca un fără de trup. 


După aceea și-a săpat mormîntul aproape de chilia sa, și în toate zilele mergînd acolo, 
în vremea Utreniei, plîngea singur și cînta imnurile jalnice ce se cîntă la morți, după asemănarea 
aceasta: "Cela ce ai împodobit cerul cu stelele, ca un Dumnezeu", pe care imnuri singur le-a 
alcătuit. 


Deci, şezînd în chilia sa, se nevoia cu aceeași nevoință mai presus de om. lar diavolii 
adunîndu-se, făceau război cu sfîntul în fiecare zi și se sîrguiau să-l izgonească din locul acela; 
dar în deșert se osteneau blestemaţii, căci erau goniţi de rugăciunea cuviosului cea fierbinte și 
ca un fum se risipeau. Apoi o putere dumnezeiască cu totul nebiruită îl acoperea de aici înainte; 
putere care se arată în chip de foc celor vrednici de o vedere ca aceasta, și arde de tot pe 
vrăjmașii lui. 


De aceea, el vindeca pe mulţi numai cu cuvîntul său, și pe diavoli îi izgonea din oameni, 
precum am cunoscut acest lucru prea adevărat; după aceea, trimitea pe oameni în pace să 
meargă la locurile lor, poruncindu-le să se depărteze de vorbirea de rău, de nedreptate, de 


jurămîntul strîmb, de beţie, de desfrînare, să postească de carne, să dea milostenie după putere, 
ŞI să se curețe de tot păcatul prin pocăință; şi într-acest chip să se împărtășească cu Preacuratele 
Taine la praznicele cele mari şi vestite, ca să fie totdeauna sănătoşi. 


Încă și pe un monah, anume Mercurie, l-a îndemnat odată cuviosul ca să izgonească pe 
dracul dintr-un îndrăcit; şi acolo, înaintea cuviosului, a certat Mercurie pe duhul cel rău şi 
viclean, cu numele lui Iisus Hristos, și cu preaslăvire a tămăduit pe cel îndrăcit. lar pe un ucenic 
al unui stareţ, care era supărat rău de un diavol, întîlnindu-l în cale cuviosul, i-a poruncit să 
păzească ascultarea desăvîrşită către bătrînul său, să se depărteze de brînză, de vin și de 
necurăţie şi se va tămădui în numele lui lisus Hristos. ŞI, o! minune, mergînd după cuvîntul 
acesta, s-a tămăduit. 


Într-una din zile au mers la cuviosul nişte monahi din lavră pentru sfat, iar împreună cu 
dînşii a mers şi un mirean; cum a văzut cuviosul pe mirean, l-a izgonit de departe, zicîndu-i că 
este achindinean (Achindin era un eretic) şi necredincios, cu toate că nu-l ştia nimeni altul că 
este astfel, pînă în ceasul acela. Iar sfîntul se împotrivea lui Achindin şi-l numea cacochindinos 
(adică primejdios), şi îndrăcit, părtaş la tot eresul și slujitor al lui Antihrist; pentru aceasta pe 
nişte eretici ca aceștia îi izgonea şi-i anatematiza cuviosul pe față. 


Alţi monahi iarăşi au mers la cuviosul şi, cum i-a văzut de departe, a strigat cu glas 
mare: "Alungaţi înapoi pe masalianul, zicîndu-i pe nume, şi apoi să veniţi la mine”. Acest lucru 
auzind acei monahi, s-au cutremurat şi izgonind din tovărăşia lor pe rău credinciosul acela 
masalian, au mers la sfîntul. 


Un monah voia să călătorească la Constantinopol cu un caiac al Tesalonicului, pentru o 
trebuință; iar cuviosul nu l-a lăsat, spunîndu-i mai înainte primejdia. Dar după trei zile de la 
pornire, s-a scufundat în mare caiacul acela cu toţi oamenii. Alt caiac a venit în limanul Lavrei, 
şi oamenii acelui caiac au mers la cuviosul, avînd cu ei și un om îndrăcit, care avea pe diavolul 
nesăturării, căci mînca cît mănîncă cinci oameni și tot nu se sătura. 


Pe acesta aruncîndu-l la picioarele cuviosului, l-au rugat ca să-l izbăvească de acest duh; 
atunci sfîntul luînd o bucată de pîine uscată, a dat-o celui ce pătimea, zicîndu-i: "În numele 
Domnului nostru lisus Hristos numai atît să mănînci, că te vei sătura, și să fii în pace". De atunci 
înainte s-a izbăvit acel om de diavolul nesaţiului, și nu mînca mai mult decît măsura dată de 
sfînt. Pentru aceasta, lepădîndu-se de lume şi de cele din lume, s-a făcut monah și s-a sălășluit 
aproape de sfîntul; apoi, povăţuindu-se de dînsul, a sporit cu darul lui Dumnezeu în fapta cea 
bună şi s-a făcut un monah preaiscusit. 


Un monah, anume Varlaam, ucenic al unui bătrîn oarecare, a fost ocărît de cuviosul 
pentru neascultarea ce o arăta către bătrînul său, şi i-a zis: "Pentru aceste greşeli ale tale, vei 
avea un rău sfîrşit și ai să mori îngheţat de frig". Lucru care s-a şi întîmplat; căci s-au împlinit 
cele zise mai înainte de cuviosul. Unui alt monah, cu numele Atanasie i-a spus cuviosul mai 
înainte că va fi omorît de ismailiteni; şi s-a întîmplat şi această proorocire a cuviosului. Atît era 
de bogat fericitul prin darul Sfîntului Duh, încît şi cele ce erau departe le vedea, ca şi cum ar fi 
fost aproape şi cele ce aveau să fie, le cunoştea mai înainte şi le spunea, ca şi cum ar fi fost de 
față. 


Apoi chiar şi venirea împăraţilor a cunoscut-o mai înainte, şi a zis: "Împărații grecilor 
voiesc să vie la mine ca să audă proorocie şi să ia mai înainte înştiinţare de cele ce vor să fie, 
iar nu ca să se folosească". După puţin timp au venit la dînsul loan VI Cantacuzino (1347-1354) 
şi loan V Paleologul (1341-1391), care atunci împărăţeau împreună, cărora le-a proorocit 
cuviosul toate cîte avea să li se întîmple, povăţuindu-i să îndure toate neplăcerile ce au să vie 
asupra lor. 


Apoi le-a dat învățătură şi i-a îndemnat la fapte folositoare de suflet şi potrivite 
împăraților, pe care nu le arătăm aici, pentru scur-tarea istoriei. lar cînd au plecat de acolo 
împărații, fiind petrecuţi de sfîntul, a zis către Cantacuzino: "lată egumenul mînăstirii!" 


Iar către loan Paleologul a zis: "Stăpîneşte, nestăpînitule, şi nu te înşela; căci împărăția 
ta va fi mică şi slabă şi-ţi va aduce multe tulburări”. După aceasta le-a zis: "Bucuraţi-vă şi 
mergeţi în pace". Trecînd puţină vreme, a trimis în Constantinopol lui loan Cantacuzino o 
bucată de pîine uscată, o ceapă şi un usturoi. 


Prin aceasta i-a vestit de mai înainte, că se va face monah și va mînca astfel de hrană; 
ceea ce s-a și întîmplat, căci după puţin timp, fiind silit de Ioan Paleologul, s-a făcut monah, 
fără voia sa, şi atunci cînd mînca pîine şi ceapă, şi-a adus aminte de proorocia Cuviosului şi se 
minuna. Asemenea şi loan Paleologul, aducîndu-şi aminte de proorociile cuviosului, după ce s- 
au împlinit toate cele proorocite, s-a minunat, lăudîndu-l foarte mult. 


Preasfinţitul patriarh Calist, mergînd în Serbia cu tot clerul său, pentru unirea şi pacea 
Bisericii, şi trecînd prin Sfîntul Munte al Atonului, a mers la locul Sfîntului Maxim, ca să-l 
vadă; iar cuviosul a ieșit întru întîmpinarea lui şi a luat binecuvîntare de la dînsul; iar după 
sărutare a zis în glumă către cei ce erau de față: "Bătrînul acesta a pierdut pe baba sa" și altele; 
şi după ce au vorbit mult timp împreună, l-a petrecut cîntînd: "Fericiţi cei fără prihană în cale, 
care umblă în legea Domnului”. 


Prin aceasta le vestea moartea și îngroparea lor acolo, lucru care s-a și întîmplat; căci 
mergînd patriarhul cu clerul său în Serbia, după un scurt timp, au murit cu toţii acolo, fiind 
otrăviți, după cum spun cei mai mulţi, iar după cum scriu bizantinii, din pricina văzduhului, şi 
s-au îngropat acolo, în biserica serbilor. Deci, s-a împlinit proorocia cuviosului, care a făcut-o 
pentru împărați şi pentru patriarh. 


Un sihastru cu numele Metodie, mergînd într-o zi la cuviosul, a văzut o lumină 
dumnezeiască strălucind împrejurul lui și n-a îndrăznit a se apropia de dînsul, pînă cînd i-a 
poruncit cuviosul. 


Se mai povestește de mulţi un lucru minunat despre cuviosul, cum că primea pîine 
cerească. Odată, în vreme de iarnă, a mers bolnicerul lavrei, anume Grigorie, spre cetatea lui, 
împreună cu alt frate şi, de multă zăpadă ce căzuse, era acoperit locul și urme de om nu se 
vedeau nicăieri; dar, făcînd drum cu multă osteneală, au mers la locul cuviosului, avînd cu ei 
pîine, vin şi altele trebuitoare pentru mîngîiere. 


Intrînd în coliba lui, au văzut pîine caldă şi curată, din care ieşea miros atît de plăcut, 
încît a umplut coliba lui de bună mireasmă; iar ei, cercetînd să vadă dacă se află în colibă vreun 
semn de foc, şi neaflînd, au rămas uimiţi, minunîndu-se de acea pîine cerească. Deci, căzînd la 
picioarele sfîntului, cereau să le dea și lor o bucată din acea pîine. 


Milostivindu-se cuviosul, a tăiat jumătate din pîine şi le-a dat, zicînd căre dînşii: 
"Mîncaţi şi luaţi aminte să nu spuneţi cuiva din cele ce aţi văzut, cît voi trăi eu”. Încă şi apă de 
băut a dat prietenilor săi, după cum martor îmi este Dumnezeu, că mai pe urmă, după adormirea 
cuviosului, ne-au spus nouă unii din cei ce s-au împărtăşit din această băutură cerească. Iar alți 
frați ne-au spus cum că apa mării, cu rugăciune o făcea dulce și o bea. 


Altă dată, în vremea culesului de vii, au mers la dînsul doi monahi, şi după ce au băut 
puţin, cuviosul a luat o bucată de pîine şi le-a dat, zicînd: "Duceţi-vă mai degrabă la mînăstirea 
lui Dorotei, ca să nu vă primejduiţi pe cale de furtună"; iar ei se minunau că le-a zis că are să 
fie furtună, pentru că aerul şi timpul erau liniștite, şi nori nu se vedeau nicidecum. Cu toate 
acestea, mai înainte ca ei să ajungă la mînăstirea lui Dorotei, cerul s-a schimbat într-un chip 
înfricoşat şi s-a stîrnit un vînt, urmat de o mulţime de fulgere și trăsnete și a căzut atîta grindină 
şi ploaie tulburătoare, încît a încetat desăvîrşit culesul, iar viile cele neculese le-a prăpădit și le- 
a făcut ca şi pe cele culese; acestea văzîndu-le acei doi monahi, au strigat; "Doamne, miluieşte”. 
Şi propovăduiau pretutindeni proorocia cuviosului. 


Altă dată a venit la cuviosul un învăţat din Constantinopol și, îndată ce l-a văzut cuviosul 
i-a cunoscut gîndurile cele rele pe care le hrănea acel om şi a început să-l certe, zicînd: "Unde 
ai văzut tu nevoinţele și luptele sfinţilor, cum şi darurile pe care le dă lor Dumnezeu? Încât 
huleşti asupra lor, zicînd că sfinții au avut puţine nevoințe, iar cei ce scriu viaţa lor le fac laude 
şi le adaugă fapte neadevărate, pe care nu le-au făcut. Apoi şi darul minunilor pe care l-au luat 
îl socoteşti că este mincinos. Încetează cu nişte gînduri ca acestea sataniceşti, ca să nu întărîți 
pe Dumnezeu, să trimită un trăsnet asupra ta și să te ardă de tot. Pentru că sfinţii s-au afierosit 
cu totul lui Dumnezeu, încît toate faptele lor le-au făcut pentru Dumnezeu şi spre plăcerea Lui. 
Şi cine poate scrie cu dinadinsul toată viața fiecărui sfint, precum a fost? Sau cine o ştie cu 
amănuntul? Ci numai puține din cele multe se scriu, ca să fie spre mărturia sfîntului. 


Asemenea socotesc unii, că şi darul Sfintului Duh, care s-a dat sfinţilor, nu este numai 
atit cît se vede, ci este bogat, neajuns și neînțeles, încît covîrşeşte toată mintea. Numai dacă vrei 
să fii cu adevărat înțelept, lasă nebuna cuvîntare a elinilor şi îndeletnicește-te, precum zice 
David, ca să cunoşti pe Dumnezeu și, prin cunoştinţă și prin liniştea cea duhovnicească, să te 
împrieteneşti cu Dumnezeu, pe cît vei putea; și atunci vei cunoaşte darul Sfîntului Duh, cum și 
minunile cele dumnezeiești şi neînţelese ale lui Dumnezeu. Și astfel te vei minuna și te vei 
umili, după ce vei cunoaşte în ce întuneric erai mai înainte, căci fără de lumină nu se cunoaşte 
întunericul. Deci, vino la lumina liniştii şi rugăciunii și vei fugi singur de întuneric; apoi atunci 
vei vedea și vei cunoaște darul și puterea sfinților şi vei dori să-l dobîndești și tu”. 


Acestea auzindu-le cărturarul, s-a înfricoşat şi s-a cutremurat; căci i-a spus gîndurile 
cele ascunse ale lui şi, folosindu-se foarte mult de cuvintele cuviosului, și-a îndreptat gîndirea 
cea hulitoare pe care o avea, și de aici înainte îndrepta şi pe alții cu prea înțeleapta învățătură a 
sfîntului. 


"Şi eu însumi, zice scriitorul vieţii acestuia, martor îmi este Dumnezeu, nu voi ascunde 
ceea ce am văzut la cuviosul, fiindcă m-am făcut şi eu cunoscut cu dînsul şi am avut împreună 
petrecere cu el. 


Într-o zi am pornit de la Sfînta Mînăstire a Vatopedului, împreună cu alt frate, şi am 
mers la coliba lui, dar neaflîndu-l acolo, mă mîhneam și căutam împrejur, ca să văd pe cel dorit; 
apoi suindu-mă puţin dinapoia colibei lui şi căutînd spre drumul lui Isaia, iată că l-am văzut pe 
el departe de noi, ca de două mile, și toată calea aceasta este cu greu de umblat, fiind un loc 
pietros şi drum întocmit nu avea. 


Dar, o! minune, am văzut pe sfîntul că s-a înălțat de la pămînt sus în cer şi, ca un vultur 
înaripat, zbura pe deasupra pădurii celei dese şi a pietrelor celor mari şi venea spre mine. Deci, 
văzîndu-l zburînd într-acest fel, m-am cutremurat şi am strigat: "Mare eşti, Doamne!" Iar de 


frică m-am tras puțin înapoi, şi într-o clipeală de ochi a sosit și sfîntul acolo, unde stăteam eu. 
Dar ce cînta eu nu am înţeles, însă mă minunam. Am căzut deci la picioarele lui și l-am primit. 
Iar el m-a întrebat de cînd am venit în locul acesta? Apoi, apucîndu-mă de mînă, m-a dus în 
coliba lui; şi după aceea m-a învăţat şi m-a sfătuit mult, zicîndu-mi: "Caută să nu spui cuiva 
ceea ce ai văzut, atît cît voi fi în această viaţă. 


Să ştii că ai să fii egumen al mînăstirii şi ai să pătimeșşti multe. Insă rabdă, urmînd lui 
Hristos, Care a fost spînzurat pe lemn; căci El îţi va fi ajutător întru ispitele care vor fi spre 
mărturia pătimirii tale". Şi toate acestea mi s-au împlinit, după proorocia sfîntului”. 


Însă şi aceasta pe care am văzut-o eu însumi, nu voi s-o tac: Un monah, cu numele Iacob, 

l-a rugat pe sfîntul ca să-i facă carte de milostenie, prin care să-şi scoată din robie pe fratele său. 

Tăcînd puţin cuviosul, i-a zis cu asprime: "Du-te de scoate cei şaizeci de galbeni, pe care îi ai 

ascunși în zidul turnului, şi-i dă spre răscumpărarea fratelui tău. Apoi, nu fi lacom şi mincinos 

şi să nu te mai robeşti iarăşi cu această patimă". Iar Iacob, auzind aceasta, a mărturisit adevărul 
şi cerînd iertăciune de la cuviosul pentru îndrăzneala lui, a dobîndit-o pe aceasta. 


Altă dată un mirean a venit la cuviosul şi-l ruga cu plîngere: "Sfinte al lui Dumnezeu, 
ajută-mi, căci un preot m-a blestemat și a murit, iar acum nu ştiu ce să fac, eu ticălosul”. Sfîntul 
milostivindu-se de dînsul, i-a zis: "Mergi la mitropolitul Veriei, care stăpînea ca un arhiereu pe 
preotul acela ce a murit, și să te ierte după legile creştinești”. 


Acest lucru s-a şi făcut, căci a dobîndit de la dînsul iertare. Şi în acelaşi ceas a zis unui 
monah: "Du-te și tu către preotul loan, ca să te ierte, mai înainte pînă nu moare, căci te-a 
blestemat cînd l-ai ocărît și l-ai lovit cu un ciomag”. lar monahul, minunîndu-se că i-a spus 
greşeala lui, s-a dus împreună cu mireanul în Veria şi a luat iertare. 


Odată arhiereul Traianopolei a plecat cu diaconul său ca să meargă la cuviosul, vrînd 
să-l ispitească de are cu adevărat mai înainte vedere; pe drum a luat rasa diaconului său şi s-a 
îmbrăcat cu dînsa. Și astfel arhiereul a mers la dînsul, ca un diacon, apoi a zis către sfîntul: 
"Binecuvintează, părinte; arhiereul este afară și de voieşti, poruncește să vină înăuntru”. lar 
sfîntul a zis către dînsul: "Tu eşti arhiereul, şi tu să mă binecuvîntezi; deci, nu te mai preface, 
căci eu eram acolo deasupra locului în care aţi făcut înţelegerea". Si aceasta zicînd, a făcut 
metanie și l-a binecuvîntat arhiereul, apoi l-a sărutat, şi foarte mult s-a minunat. 


Sfîntul zicea încă şi aceasta despre cuviosul și de Dumnezeu purtătorul Nifon Athonitul, 
căci deasupra colibei lui era o peşteră mică, și într-o zi a intrat în peşteră şi a dormit, iar după 


ce s-a sculat din somn a şezut şi a văzut dinaintea peşterii o femeie împodobită; dar cunoscînd 
vicleana lucrare a diavolului, a făcut de trei ori semnul cinstitei Cruci, și îndată s-a făcut 
nevăzută. 


Apoi spunea şi despre sine, că într-o zi de luni a venit un monah pe care nu l-am văzut 
niciodată şi a șezut înaintea colibei mele și era cu totul slab de multa înfrînare, iar marți 
dimineaţa, a venit la mine şi am vorbit împreună; dar neavînd piine sau altceva, ca să mîncăm 
amîndoi, am ieşit şi am şezut mai sus de coliba mea pînă joi dimineaţă, şi iarăşi a venit la mine 
şi am vorbit împreună, apoi iarăşi a ieşit şi a stat în locul cel dintii pînă sîmbătă dimineaţă. 
Atunci am ieșit şi eu pentru puţină odihnă trupească, şi de atunci nu l-am mai văzut". 


Deci, după ce a petrecut cuviosul părintele nostru Maxim 14 ani în peştera aceea, mai 
înainte zisă, unde îşi avea coliba sa, aproape de Panaghia, a ieşit de acolo şi a venit aproape de 
Sfînta Lavră, numai ca să audă duhovniceștile organe, adică clopotele, şi acolo şi-a făcut o 
colibă mică, şi într-însa a şezut pînă la sfîrșitul vieţii sale. 


Sînt şi alte multe povestiri despre dumnezeiescul Maxim, adică mai înainte - vederi şi 
faceri de minuni mari în învățături de Dumnezeu înțelepțite, prin care povăţuia pe mireni, pe 
monahi şi pe fiecare om de orice stare; cu toate acestea este cu neputinţă ca să le scriem pe 
toate, fiind o mulțime. 


Iar acestea pe care le-am scris, sînt asemenea ca şi cum am fi umplut un pahar cu apă 
din mare, pe lîngă noianul mării, dar şi aceste puţine sînt destule ca să cunoască creștinii cum 
că nu numai în vremea aceea de demult preamărea Dumnezeu pe sfinții Săi; ci şi acum şi în 
toată vremea pe toţi care ÎL slăvesc pe EI prin locurile cele bune îi preamăreşte cu semne şi 
minuni, care sînt ca nişte arvune ale slavei cea de-a pururea vecuitoare, pe care au s-o 
dobîndească întru Împărăţia cerurilor. De aceea, trecînd pe cele mai multe, venim acum către 
preasfințitul sfîrşit al sfîntului, ca să sfîrșim și povestirea cea despre dînsul. 


Un oarecare monah, care se numea Nicodim, a mers la cuviosul pentru folosul sufletesc; 
iar sfîntul a zis către dînsul: "Frate Nicodime, eu acum degrabă o să mor". Deci, după aceea i- 
a arătat şi ziua adormirii sale, iar pe aceia care aveau să se afle la îngroparea lui, i-a spus mai 
înainte pe nume. Și, cînd a sosit ziua aceea, pe care mai înainte i-a spus-o, Cuviosul Maxim a 
adormit, fiind de 95 de ani, în a 13-a zi a lunii ianuarie, şi a fost îngropat în mormîntul pe care 
el însuşi şi l-a săpat, aproape de coliba lui. 


Îngroparea lui s-a făcut chiar de aceia pe care el însuşi mai înainte i-a spus, că adică nu 
se va face întru arătare şi cu mulțime de popor. A dat poruncă îngropătorilor să nu mute într-alt 
loc moaştele lui, nici să ia cineva o părticică dintr-însele, ci să le lase întregi şi ascunse în 
mormînt, ca să nu se slăvească de oameni. 


lar după ce s-au înștiințat despre adormirea cuviosului toți părinții Sfîntului Munte 
foarte mult s-au mîhnit și plîngeau că s-au lipsit de un dascăl ca acesta de Dumnezeu înțelepțit 
şi de un luminător prea strălucit ca acesta, propovăduindu-i totdeauna pretutindeni vitejiile lui 
cele duhovnicești și dumnezeieștile lui daruri; făcînd în fiecare an pomenirea sfîntului cu cinste 
ŞI cu e-vlavie, precum se cuvine sfinților. 


Şi aşa au slăvit şi slăvesc pe pămînt oamenii pe Cuviosul Maxim cu cinste, iar sus în 
ceruri este slăvit de îngeri, care primind preacuratul și sfîntul lui suflet, l-au aşezat în corturile 
sfinților şi l-au preamărit cu negrăita şi neînțeleasa lumină a dumnezeirii; iar acum stă înaintea 
lui Hristos, pe Care din tinereţele lui L-a dorit şi se bucură împreună cu îngerii şi cu sfinţii cei 
din veac, rugîndu-se neîncetat pentru noi. 


Dar pentru ca să se arate că darul Sfîntului Duh petrece nedespărţit de sfintele lui moaşte, 
nu a lipsit de a se face minunile cele mari; căci un oarecare monah, cu numele Dionisie, care se 
poreclea Condostefanos, fiind bolnav de durere de cap multe zile, a alergat la mormîntul 
cuviosului şi rugîndu-l cu credință și cu lacrimi, ca să-i dea sănătate, a adormit puțin; apoi, 
deșteptîndu-se, s-a făcut sănătos și preamărea pe sfîntul. 


Şi luînd în mîinile sale puțină țărînă de la mormîntul sfîntului, i se părea lui ca nişte mir 
minunat şi s-au umplut de bună mireasmă negrăită simţurile sale. 


Chiar şi eu însumi, zice scriitorul vieţii acestuia, care mai înainte am văzut pe sfîntul 
zburînd în văzduh, îmbolnăvindu-mă foarte rău şi ajungînd aproape de moarte, deznădăjduindu- 
mă de viață, am chemat cu lacrimi în ochi pe sfîntul întru ajutor, şi în somn arătîndu-mi-se, m- 
a făcut sănătos, slăvind pe Dumnezeu, împreună și pe sfîntul, căci mort fiind, am înviat. 


Un ieromonah îmbunătățit, cu numele Nifon, împreună cu alt oarecare sihastru au mers 
la mormîntul sfîntului şi, săpînd, au luat o părticică din sfintele lui moaște, şi atîta bună 
mireasmă a ieşit dintr-însele, încît n-au putut să o sufere; pentru aceea, ştergînd cu un burete 
udat cu apă acea bucăţică mică pe care au luat-o, şi-au uns cu credinţă și cu evlavie simţirile 
lor. După aceea, au pus-o iarăși la locul ei, ca să păzească porunca cuviosului, care zisese să 


rămînă întregi și nelipsite sfintele lui moaște; apoi, luînd ţărînă numai, au astupat mormîntul ca 
mai înainte, slăvind pe Dumnezeu, care așa preamăreşte pe sfinţii Săi. 


După aceea mult veselindu-se, mergeau în fiecare zi la mormîntul sfîntului şi se 
împărtășeau de bună mireasmă, întru slava lui Hristos, Dumnezeul nostru, Căruia se cuvine 
toată mărirea, cinstea şi închinăciunea, împreună cu Părintele Său cel fără de început şi cu 
Preasfîntul şi de viață Făcătorul Său Duh, acum şi pururea şi în vecii vecilor. Amin. 


34. POVESTIREA MONAHULUI AMONIE DESPRE UCIDEREA 
CUVIOȘILOR PĂRINŢI DIN SINAI ȘI RAIT 
DN ăi (4IANUARID) 
(Aceasta s-a făcut în anul 288 după Hristos, 
pe vremea împăratului Dioclețian) 


A 

Şezînd odată, zice Amonie, în smerita mea chilie, în părțile Alexandriei, în 
locul ce se numea Canov, mi-a venit în gînd să mă duc în părțile Palestinei, de vreme 
ce nu puteam suferi, văzînd în toate zilele necazurile ce se făceau creştinilor de către 
chinuitorii cei fărădelege, iar pe Sfîntul părintele nostru Petru, patriarhul, fugind şi 
ascunzîndu-se din loc în loc, neputînd cu îndrăznire să-şi păstorească turma sa cea 
cuvîntătoare; dar încă am dorit să văd şi Sfintele Locuri din Ierusalim şi să mă închin 
acolo unde a umblat Domnul nostru lisus Hristos şi a săvîrșit tainele rînduielii Sale. 


Deci, m-am dus acolo şi m-am bucurat de toate lucrurile Domnului și am 
mulțumit iubitorului de oameni Dumnezeu că m-a învrednicit a mă închina Sfintelor 
Locuri, apoi m-am dus în pustie cu alți monahi şi, Dumnezeu ajutîndu-mi, am venit 
în Muntele Sinai, în timp de 18 zile, şi m-am închinat acolo Sfintelor Locuri, unde 
am petrecut îndulcindu-mă de vederea şi de vorbele acelor părinți cu chip îngeresc 
ai Sinaiului. 


Pentru că în toate zilele umblam în chilia fiecăruia din ei pentru folos sufletesc, 
a căror rînduială a vieţii era într-acest chip: în toate zilele şedeau în chiliile lor, 
liniştindu-se, iar sîmbătă seara spre duminică se adunau toți în biserică şi făceau 
împreună priveghere de noapte, iar dimineaţa, la Sfînta Liturghie, împărtăşindu-se 
cu Sfintele şi de viață făcătoare ale lui Hristos Taine, se adunau fiecare din ei iarăși 
în chilia sa. Vederea lor era îngerească, pentru că se topiseră trupurile lor de 
înfrînarea cea mare şi de priveghere; căci viețuiau ca nişte fără de trupuri, neavînd 
nimic din cele ce s-au obişnuit a aduce plăcere şi patimi, nici vin, nici untdelemn, 
nici pîine, ci puţine finice sau muguri de stejar, şi cu acelea își hrăneau trupul lor. 
Numai pentru străini se aflau pîini la locul cel rînduit. 


Apoi, nu multe zile trecînd, deodată au năvălit asupra părinților acelora 
mulțime de barbari, care se numeau blemieni şi, murind mai marele lor, pe acei 
părinți pe care i-au aflat în locurile de primprejur, i-au ucis cu nemilostivire; iar cîţi 
au fost aproape de vîrf, au simţit tulburarea şi au fugit departe împreună cu sfîntul 
părinte, egumenul locului, al cărui nume era Dula. Acela era cu adevărat om al lui 
Hristos, avînd multă răbdare şi blîndeţe, ca nimeni altul; pentru aceea unii l-au numit 
şi Moise. ŞI au ucis barbarii aceia pe toți sfinții care au fost în Horeb, în Tefrovil şi 
în Chidar, iar celelalte locuri dimprejurul Muntelui Sinai le-au prădat; apoi, 
apropiindu-se şi de noi, puţin de nu ne-au pierdut, nefiind nimeni să-i oprească. 


Dar iubitorul de oameni Dumnezeu, Cel ce întinde mînă de ajutor celor care Îl 
cheamă din toată inima, a poruncit să se aprindă o văpaie mare în sfîntul vîrf al 
muntelui, şi văzînd tot muntele plin de fum, şi focul suindu-se pînă la cer, ne-am 
cutremurat toți, şi puţin de n-am pierit de frica celor ce se vedeau, apoi căzînd la 
pămînt, ne-am închinat Domnului și ne-am rugat Lui, să treacă primejdia ce era 
asupra noastră. 


Barbarii, văzînd focul, s-au înspăimîntat şi îndată au fugit, aruncîndu-şi armele 
şi lăsîndu-și şi cămilele, pentru că n-au putut măcar un ceas să rabde 


înspăimîntătoarea vedere de foc. Noi văzînd acestea, am mulțumit și am slăvit pe 
Dumnezeu, Care nu lasă pînă în sfîrşit pe cei care Il cheamă. 


Cînd m-am coborit din vîrf, am găsit pe fiecare în locul unde fusese înjunghiat, 
iar părinții erau omorîți în diferite feluri: 38 cu ucidere de sabie, avînd pe trupurile 
lor multe şi felurite răni, - al cărora chip de junghiere, cine poate să-l spună? - iar doi 
erau încă vii, anume Isaia şi Sava, răniți foarte rău, încît abia suflau. Îndată am 
îngropat pe părinţii cei înjunghiaţi, cu mare plîngere; iar pentru cei vii am avut grijă. 
Pentru că cine ar fi fost atît de nemilostiv, care pentru atîția şi astfel de părinți să nu 
fi plîns cu amar, pe bărbaţii cei cuvioşi şi cu sfinta cuviinţă, aruncaţi la pămînt cu 
umilință? Dintre aceştia unul avea capul tăiat desăvirșit, al altuia abia se ţinea de o 
parte, altul era tăiat în două, altuia îi erau tăiate mîinile şi picioarele, altul avea ochii 
scoşi ŞI altul era despicat în două de la cap pînă la picioare. 


Dar cine poate să spună pe rînd cele ce am văzut, pipăind trupurile sfinților și 
îngropîndu-le! Iar acei doi fraţi care erau abia vii, zăceau bolind, iar unul dintre dînşii, 
anume Isaia, sosind noaptea, a adormit în al doilea ceas. Sava a rămas încă viu, de a 
cărui sănătate era nădejde, pentru că nu era rănit de cumplite răni, şi mulțumea lui 
Dumnezeu de cele ce i se întîmplaseră; însă era cuprins de necaz, că nu s-a învrednicit 
să moară cu sfinții părinți, drept aceea striga cu jale: "Vai, mie, păcătosul, vai mie 
cel nenumărat în ceata sfinților părinți, uciși pentru Hristos! Vai mie netrebnicul, cel 
într-al 11-lea ceas lepădat, cel ce am văzut limanul mîntuitoarei împărății şi n-am 
intrat întru dînsa!”. 


Apoi se ruga cu umilite cuvinte: "Dumnezeule, Atotţiitorule, Cel ce ai trimis 
pe Fiul Tău Cel Unul născut spre mîntuirea neamului omenesc; Unule, iubitorule de 
oameni, nu mă despărți de cei mai înainte adormiţi sfinţi părinți, şi cu mine să se 
împlinească numărul de 40 al robilor tăi. Așa, Doamne, lisuse Hristoase, binevoieşte 
întru aceasta, căci din pîntecele maicii mele Ție Ți-am urmat și pe Tine unul Te-am 
iubit". Astfel rugîndu-se, şi-a dat sufletul în mîinile Domnului, a patra zi după 
uciderea sfinților părinți. 


Şi încă avînd noi tînguire şi mîhnire în sufletele noastre, iar lacrimile fund în 
ochii noştri, a venit un oarecare ismailitean şi ne-a spus că în cea mai dinăuntru 
pustie, ce se cheamă Rait, pustnicii ce o locuiesc, toţi sînt uciși de barbari. Şi locul 
acela era departe de noi, cale mai mult de 20 de zile, şi care se află aproape de Marea 
Roşie, unde sînt 12 izvoare de apă, şi odinioară erau vreo 17 copaci de finic, precum 
se scrie în cărțile Numerilor, iar acum s-au înmulțit foarte. 


Deci, l-am întrebat pe omul acela cum au fost ucişi părinţii și care este numărul 
celor uciși, dar n-a putut să ne spună, de vreme ce şi acela auzise de la alții, cum că 
părinţii cei ce locuiau în Rait, toţi sînt uciși de la mic pînă la mare. Trecînd nu multe 
ceasuri, iată că şi altul acelaşi lucru ne spuse. lar după puţine zile a venit un monah 
din părinții cei ce au fost acolo, vrînd ca să petreacă în Muntele Sinai, despre care 
ştiind părintele Dula, egumenul Muntelui Sinai, cu dinadinsul a început a-l întreba; 
vrînd să ştie cu încredințare de cele ce s-au întîmplat acolo sfinților părinți, şi în ce 
chip fugind acela, s-a mîntuit. 


Despre aceea a început fratele a spune: "Eu, părinţilor, nu am vieţuit cu dînșii, 
decît aproape 20 de ani, iar alții erau acolo de mulți ani; unii erau de 40 de ani, alții 
de 60 de ani, iar alții aveau 70 de ani în acel loc. 


Locul acela este neted şi prea potrivit, foarte larg, iar în lungime ca de 70 de 
stadii. Dinspre răsărit are un munte ca un zid, care s-a întins pînă la Marea Roșie, 
acolo mulţi sihaştri aveau locuinţă, după cuvîntul apostolului, rătăcind prin pustietăți, 
prin munţi, prin peşteri, și în prăpăstiile pămîntului. Aproape de munte era biserica 
lor, întru care în toate Duminicile se adunau bărbații cu adevărat creştini; şi, deşi erau 
pe pămînt dar cu sufletul şi cu viaţa erau asemenea îngerilor. Pentru că trupurile lor 
le-au trecut cu vederea, ca pe niște lucruri străine, iar sufletele lor, nu numai cu o 


faptă bună, ci cu toate le-au împodobit, ale căror pătimiri, chinuri şi ispite, aduse 
asupra lor de diavoli, nu pot a le spune, iubiţilor, ca și faptele bune ale tuturor. Însă 
ale unuia sau doi le voi spune spre folos şi destul va fi vouă, ca şi viaţa celorlalți 
părinţi s-o înțelegeți, auzind cele ce se vor grăi. 


A fost unul dintre ei bătrîn, anume Moisi, care din tinereţe a iubit viaţa 
monahicească, fiind de neam din cetatea care era acolo aproape, ce se chema Faran; 
acela era mai înainte egumenul părinților celor ce locuiau acolo, iar anii vieţii în 
călugărie erau 73, petrecînd în muntele acela într-o peşteră, care nu era aproape de 
mănăstire; cu adevărat al doilea Ilie Tesviteanul, pentru că toate cele ce cerea de la 
Domnul le dădea lui. 


Apoi, făcînd semne cu puterea lui Dumnezeu şi tămăduind toate bolile, pe tot 
poporul cel ce locuia în hotarele Faranului, ca şi pe ismailitenii părților acelora, pe 
toți i-a făcut creştini; pentru că văzînd minunile şi tămăduirile ce se făceau de dînsul, 
au crezut întru Hristos şi veneau la Sfînta Biserică, primind Sfîntul Botez. După 
aceea, sfîntul părinte pe mulţi i-a scăpat de duhuri necurate, căci avea putere asupra 
diavolilor, cu darul lui Hristos. 


Iar de cînd a început a se linişti acolo, n-a gustat pîine, dar pentru străini ţinea 
la dînsul puţină pîine, pe care i-o dădeau lui oamenii cei ce veneau din Egipt. lar el 
singur avea ca hrană puţine finice şi apă. Ba încă şi îmbrăcăminte avea de finic și 
iubea liniştea foarte mult, ca nimeni altul. Însă cu sîrguinţă şi cu blîndeţe primea pe 
cei ce veneau la dînsul pentru învățătură. 


Somnul lui era uşor şi scurt şi acela numai după cîntarea Utreniei, iar celelalte 
ceasuri ale nopții le petrecea fără somn. Iar în sfintele cele 40 de zile cu nimeni nu 
vorbea pînă în Joia cea Mare. În toate cele 40 de zile îi erau destule spre hrană 20 de 
finice şi un pahar de apă, dintre care de multe ori îi prisosea, pînă la Sfintele Patimi 
- precum ucenicul lui ne-a spus nouă. 


Deci, odinioară, în sfintele 40 de zile, un om anume Vedian, începător al 
neamului arabilor, a fost dus la dînsul pentru tămăduire, fiind cuprins de duhul cel 
necurat. Apropiindu-se de chilia starețului ca la o stadie, l-a aruncat pe el vicleanul 
duh şi a început a striga: "O! la cine mă duceţi, pentru că eu nici măcar un ceas n-am 
putut ca să împiedic şi să ispitesc pe înşelătorul acela?"”. Acestea zicîndu-le, a ieşit 
din el şi îndată s-a tămăduit omul și a crezut în Hristos, cu mulți alții, şi s-a învrednicit 
Sfîntului Botez mai pe urmă. Apoi multe altele era de trebuinţă ca să vă spun vouă 
pentru acel cuvios, dar vremea neajungînd, este nevoie a tăcea, căci s-a sfîrşit, fiind 
înjunghiat de barbarii cei ce năvăliseră. 


La acest minunat şi fericit părinte a fost un ucenic de un nume cu el, - pentru 
că se chema Moise - din părțile Tebaidei, care a sihăstrit cu dînsul 46 de ani, 
neschimbînd nimic din rînduiala părintelui său, şi a fost pildă celorlalți monahi tineri, 
cu care şi eu la început am viețuit; iar pentru cea fără măsură a lui înfrînare m-am 


despărțit de dînsul; şi acesta a fost ucis cu ceilalți sfinți părinți. Ar fi fost așijderea 
de folos a pomeni și faptele celorlalți părinți; însă pentru scurtimea vremii pe toate 
lăsîndu-le, numai de un cuvios încă voi pomeni. 


Era între dînșii un părinte anume Iosif, de neam analitean; acela petrecea 
departe de la mare ca de două stadii, zidindu-și locaş cu mîinile sale, fiind bărbat 
sfînt cu adevărat, cu toate faptele bune împodobit; iar acolo era de 30 de ani. Ucenicul 
lui nu era petrecător cu dînsul, ci aproape, într-o altă chilie. 


La acest Cuvios losif oarecînd a venit un frate, ca să-l întrebe ceva, iar cînd a 
bătut în ușă şi nu i-a răspuns starețul, a privit pe o ferestruică şi a văzut pe stareţ stînd 
în mijlocul chiliei, fiind ca o flacără de la cap pînă la picioare; deci, înfricoşîndu-se 
şi slăbind cu trupul, a fost ca un mort două ceasuri, şi deșteptîndu-se ca din somn, 
şedea lîngă ușa stareţului. Iar starețul îndeletnicindu-se întru gîndirea la Dumnezeu, 
nu știa ce se petrecea, şi, trecînd cinci ceasuri, iarăşi fratele acela a bătut și 
deschizîndu-i stareţul, l-a adus înăuntru și l-a întrebat: "Cînd ai venit, fiule?" Iar el 
răspunzînd, a zis către stareţ: "Sînt patru ceasuri şi mai mult de cînd am venit, dar ca 
să nu te supăr părinte, n-am bătut pînă acum". 


Deci a cunoscut fericitul stareţ cum că-l văzuse fratele și nimic nu i-a zis lui; 
ci cîte l-a întrebat, i-a spus lui cele folositoare şi cu pace l-a liberat. După ducerea 
acelui frate, a lăsat minunatul stareţ chilia sa şi s-a făcut nevăzut, temîndu-se de slava 
omenească. 


După cîteva zile, un ucenic al lui, anume Ghelasie, venind în chilia stareţului, 
nu l-a aflat și mult l-a căutat rătăcind prin pustia aceea, însă nu l-a aflat nicăieri; apoi 
s-a întors în chilia stareţului, vărsînd multe lacrimi şi s-a sălășluit într-însa, ca măcar 
chilia părintelui văzînd-o, să primească puţină mîngiiere sufletului său. Deci, a 
petrecut în chilia părintelui şase ani, iar după acei şase ani, într-una din zile, la nouă 
ceasuri, a bătut în ușă cineva şi, ieşind Ghelasie, a văzut pe părintele său stînd afară 
şi s-a mirat de această neașteptată vedere; pentru că i se părea că vede un duh, însă 
cu bucurie a zis către dînsul: "Fă rugăciune, părinte!" Iar starețul a făcut rugăciune și 
l-a sărutat. 


După aceea a zis către ucenic: "Bine ai făcut, fiule, spunîndu-mi despre 
rugăciune mai înainte, pentru că în multe feluri sînt cursele diavolului. Iar fratele a 
zis către dînsul: "Pentru ce ai voit părinte ca să te desparți de părinţi și pe mine, fiul 
tău, să mă lași? Că iată în mîhnire şi în plîngere am fost pînă acum". Dar starețul i-a 
zis: "Pricina ducerii mele, fiule, numai Dumnezeu singur o ştie. Însă pînă acum nici 
din locul acesta nu m-am depărtat, nici pe tine nu te-am lăsat, nici a trecut vreo 
duminică în care să nu mă împărtăşesc cu părinţii în biserică, cu sfintele cele fără de 
moarte 'Taine ale lui Hristos, Dumnezeul nostru”. 


Şi se mira fratele cel mai mult, cum umblînd printre ei, de nici unul nu se 
vedea. ŞI i-a zis lui: "Dar acum părinte, cum ai venit la fiul tău?" Starețul i-a răspuns: 


"Iată acum, fiule, a sosit vremea ducerii mele către Domnul şi am venit ca să mă 
îngropi". Şi mult vorbind cu fratele despre cele folositoare, și întărindu-l pe el, și-a 
ridicat mîinile sale către cer şi a făcut pentru dînsul o rugăciune; şi așa cu pace a 
adormit întru Domnul. 


Apoi, îndată venind fratele, ne-a spus nouă, şi adunîndu-ne cu stîlpări, ramuri 
şi cu cîntări multe, l-am dus în biserică, avîndu-și faţa luminată precum a fost de 
demult a proorocului Moise, şi l-am pus cu cei mai dinainte adormiți sfinți şi 
dumnezeiești părinţi. Încă şi multe altele aveam să vă spun vouă, dar vă las, de vreme 
ce este vremea să spun cele despre bărbaţi, pentru că vă văd pe voi că doriţi a auzi 
cum au fost ucişi sfinții părinți de către dînşii. 


Drept aceea, acei fericiți părinţi au fost desăvîrşiți, căci au vieţuit întru multă 
sărăcie şi necîştigare; apoi cu vitejie au răbdat pentru Domnul necazurile, totdeauna 
îndeletnicindu-se în rugăciune şi în dumnezeiască vedere. Şi eram noi acolo toţi 
locuitorii 43. Și iată veniră doi oameni spunîndu-ne cum că din cealaltă parte de 
mare, dinspre Etiopia, au venit mulțime de barbari cu corăbule, care prinzîndu-ne pe 
noi care treceam cu caicul (barca), ne-au oprit, zicîndu-ne: "Să ne duceţi la cetate, 
căci nu vă vom ucide pe voi”. 


Iar noi chiar nevrînd, am făgăduit, dar căutam vreme cînd va sufla austrul, ca 
să plecăm. Însă Dumnezeu ajutîndu-ne, noi doi am scăpat noaptea cu caiacul din 
mîinile lor. Şi vă spunem vouă aceasta, ca să vă păziţi o vreme, ca nu cumva barbarii 
aceia umblînd pe lîngă locul acesta, să vă nimerească şi să vă ucidă, căci sînt 300 la 
număr. Noi auzind acestea, ne păzeam, punînd străji pe lîngă mare, că dacă vor vedea 
corabia venind, să ne spună. Apoi, făcînd priveghere toată noaptea, ne rugam lui 
Dumnezeu ca să rînduiască cele de folos pentru sufletele noastre. În ceasul întîi al 
nopţii s-a văzut corabia cu pînza ridicată venind spre noi. Dar mirenii cîţi se aflau 
împrejurul locului aceluia, ce se numea Faran, s-au pregătit de război, apărîndu-și 
femeile şi copiii, adunîndu-se toți bărbaţii, 200 la număr, afară de femei și de copii; 
iar noi am alergat la biserica noastră, care era îngrădită cu ogradă. 


Sosind corabia aceea la liman cu barbarii, povăţuindu-se de corăbieri, au 
petrecut noaptea sub poalele muntelui de apus, aproape de izvoare. Deci, făcîndu-se 
ziuă, îndată barbarii legînd pe corăbieri, i-au aruncat afară şi numai pe unul l-au lăsat 
în corabie, împreună cu un barbar, ca să nu se poată duce corăbierul acela cu corabia. 


Apoi veniră la izvoare, unde îi întîmpinară bărbații cei de acolo, ieşind la 
război; de amîndouă părțile s-au aruncat săgeți multe. Dar, barbarii fund iscusiţi, au 
gonit pe bărbaţii cei de acolo şi au ucis dintr-înşii o sută patruzeci şi şapte la număr, 
iar ceilalți din ei au fugit pe unde au putut; iar barbarii luînd femeile şi copiii îi ţineau 
la ei, nelegiuiţii. 


După aceasta, ca nişte animale sălbatice, s-au repezit spre noi, către ograda 
mai sus zisă, nădăjduind ticăloşii că vor găsi la noi mult aur; și înconjurînd zidurile 


cetății, strigau fără de rînduială şi cu glasuri de barbari ne înfricoșau. Iar noi fiind în 
cea mai de urmă primejdie şi necaz, nu ne pricepeam ce să facem, decît numai spre 
Dumnezeu strigam, tînguindu-ne. 


Unii din noi răbdau acel necaz cu vitejie, alții plîngeau şi rugîndu-se, 
mulțumeau lui Dumnezeu; şi unul pe altul mîngîindu-se, strigau cu toți împreună: 
"Doamne miluieşte”. Şi stînd părintele nostru Pavel în mijlocul bisericii, a zis: 
"Acultați-mă părinților şi fraţilor, pe mine cel păcătos şi mai de pe urmă între voi 
toți; ştiţi cu încredințare toți cum că pentru dragostea Domnului lisus Hristos ne-am 
despărțit de lumea cea deşartă şi petrecem în această pustie şi ne-am învrednicit a 
purta jugul Lui cel bun, în foame şi în sete, umblînd în cea mai de pe urmă sărăcie; 
am defăimat toate cele pămînteşti şi deşarte, ca să ne învrednicim a fi părtași 
împărăției Lui cereşti, şi acum, afară de aceasta, nimic nu nădăjduim, chiar moartea 
de ni s-ar întîmpla nouă în ceasul acesta. 


Drept aceea, de ar voi Stăpînul nostru, ca degrab să ne libereze din viaţa cea 
deşartă şi să ne aibă la EI, apoi pentru ce să ne mîhnim şi să nu răbdăm? Oare nu mai 
mult ne vom bucura? Pentru aceasta sîntem datori a mulţumi şi a ne bucura şi 
nicidecum a ne împuţina cu sufletul. Pentru că ce este nouă mai frumos, sau ce este 
mai dulce decît aceasta, ca adică să vedem slava Domnului și să privim la sfînta Lui 
față cea dumnezeiască? Aduceţi-vă aminte, fraților şi părinții mei, cum întotdeauna 
am fericit şi am preamărit pe sfinţii mucenici, cei mai dinainte, şi unul altuia 
povesteam pătimirile lor, cum pentru numele lui Hristos au fost chinuiţi și doream ca 
împreună cu dînşii să ne aflăm. lată acum vremea a sosit, căci dorinţa noastră se 
îndeplineşte, adică să ne săturăm cu dînșii de aşteptarea noastră în veacul ce va să 
vie; drept aceea, nicidecum să nu vă împuţinaţi, nici să vă tulburaţi de necaz, nici să 
vă înfricoşaţi, ci cu nevoinţă să vă încingeţi cu putere şi moartea s-o răbdaţi cu vitejie; 
căci Dumnezeu ne va primi cu milostivire în Împărăţia Sa”. 


Răspunzînd apoi cu toţii, au zis: "Precum ai grăit, cinstite părinte, aşa vom 
face, pentru că ce vom răsplăti Domnului pentru toate ce ne-a dat? Paharul mintuirii 
vom lua şi numele Domnului vom chema. Apoi Sfintul părintele nostru Pavel, 
întorcîndu-se spre răsănit şi ridicîndu-şi mîinile spre cer, a zis: "Doamne lisuse 
Hristoase, Dumnezeule Atotţiitorule, nădejdea şi ajutorul nostru, nu ne uita pe noi 
nevrednicii robi Tăi; ci adu-ţi aminte de sărăcia noastră şi de necazul nostru, căci s- 
au smerit sufletele noastre; întăreşte-ne pe noi în ceasul acesta, Doamne, în vremea 
primejdiei noastre, primeşte ca o jertfă bineprimită, întru miros de bună mireasmă, 
sufletele noastre ale tuturor, căci Ție se cuvine slava şi cinstea, acum şi pururea şi în 
vecii vecilor”. 


Apoi, toți zicînd "Amin", îndată s-a auzit un glas din Sfîntul Altar, noi toți 
auzindu-l astfel: Veniţi la Mine toți cei osteniți şi împovărați, şi Eu vă voi odihni pe 
voi. 


Atunci frică şi spaimă au căzut peste noi, de glasul acela, şi au slăbit inimile 
şi genunchii noştri; căci duhul este osîrduitor, precum a zis Domnul, iar trupul 
neputincios; dar numai feţele noastre le aveam privind spre cer, iar de viața aceasta 
ne deznădăjduisem. 


Iar barbarii, neîmpotrivindu-li-se nimeni, nici oprindu-i, au adus lemne lungi 
şi cu acelea au sărit zidurile ogrăzii; apoi deschizînd uşa, au intrat ca nişte lupi 
sălbatici şi fiare neîmblînzite, avînd săbiile în mîinile lor şi prinzând un bătrîn cinstit, 
căruia îi era numele Ieremia, care şedea lîngă uşile bisericii, au zis către dînsul: 
"Arată-ne pe mai marele vostru!". Iar acela privind la ei, a văzut feţele lor negre ca 
şi armele din mîinile lor și a zis către dînşii: "De ce mă îngroziți, vrăjmaşi ai 
Hristosului meu? Nimic nu voi arăta vouă despre cele ce mă întrebaţi”. Acolo 
aproape era şi egumenul. 


Barbarii s-au mirat de vitejia bărbatului, care nu s-a temut deloc, ci mai ales i- 
a ocărît; deci cu mînie legîndu-i mîinile şi picioarele, l-au dezbrăcat, iar cu săgețile 
i-au săgetat tot trupul fericitului; şi astfel nevoindu-se cu vitejie asupra diavolului şi 
capul balaurului călcîndu-l, mai înainte decît toți cu cunună mucenicească s-a 
încununat, făcîndu-se începătură şi chip de pătimire bătrînilor şi tinerilor. 


Deci, auzind acestea sfințitul părintele nostru Pavel, degrabă a ieşit la dînșii, 
strigînd: "Eu sînt cel pe care voi îl căutați”. Şi cu al său deget se arăta că însuşi el 
este, pe care aceia îl caută. 


Viteazul rob al lui Hristos s-a dat pe sine barbarilor, neînfricoşîndu-se, nici 
luînd aminte la rănile şi chinurile ce erau să-i facă nelegiuiții mai înainte de moarte. 
ŞI-I întrebau, zicînd: "Spune nouă unde ai aurul tău ascuns?" lar acela cu cuvînt blînd, 
precum grăia totdeauna, a zis către dînşii: "Să mă credeţi că nici un lucru pământesc 
n-am avut în toată viaţa mea, decît numai aceste haine vechi, pe care le vedeți pe 
trupul meu"; şi le-a arătat pe acelea cu mîna, ținînd îmbrăcămintea sa. 


lar ei cu săgețile tot trupul lui l-au săgetat și capul cu pietre i l-au zdrobit, 
zicîndu-i: "Adu-ne averile tale!" Dar după ce l-au chinuit mult și n-au găsit nimic, 
îndată i-au tăiat capul în două cu sabia, încît atîrna de o parte şi de alta pe amîndoi 
umerii și multe răni luînd pe trupul său, zăcea mort la picioarele părintelui celui mai 
înainte ucis, fiind al doilea purtător de biruinţă asupra diavolului. Iar eu, ticălosul, 
văzînd nemilostiva moarte şi sîngele sfinților vărsat şi cele dinăuntru aruncate pe 
pămînt, de frică căutam un loc în care să scap fugind. 


Erau acolo, în partea stîngă a bisericii, puţine ramuri de finic şi, pe cînd 
barbarii zăboveau la Sfîntul părintele nostru Pavel, m-am ascuns sub ramurile acelea, 
gîndind astfel că cu adevărat una din două va fi mie: sau mă voi ascunde şi de moarte 
Vol scăpa, sau şi pe mine aici găsindu-mă, mă vor ucide. Nelegiuiţii barbari lăsînd pe 
cei doi părinți morţi, au intrat în biserică răcnind şi cu săbiile lor pe toți părinții i-au 
ucis, pe cei tineri şi pe cei bătrîni, cu nemilostivire dîndu-i la moarte”. 


Acestea spunîndu-ne monahul acela cu suspinare, plîngea amar și se tînguia 
foarte, încît şi pe noi, zice Amonie, ne-a pornit spre tînguire şi plîngere mare; apoi 
am plîns toţi, încît puteai să vezi lacrimile ca pîraiele ieşind din ochii noştri şi hainele 
noastre se udau de multa plîngere. 


Apoi, acel minunat frate plîngînd, grăia: "Ce voi zice sau ce voi spune fraților 
de cele ce au văzut ochii mei, vrednici de multă tînguire?" Era acolo un părinte mare, 
cu numele Adam, care avea un ucenic tînăr, ca de 15 ani, anume Serghie, pe care îl 
crescuse din copilărie, şi din mică vîrstă îl învățase viața monahicească şi l-a deprins 
la luptă şi la război împotriva diavolilor. Pe acesta văzîndu-l barbarii foarte frumos 
la față şi fiind încă tînăr, li s-a făcut milă de dînsul, şi nu l-au ucis, ci apucîndu-l de 
mînă l-au scos afară, vrînd ca să-l ia cu ei. lar tînărul văzînd că nu este ucis cu fraţii 
şi cu părinţii, ci că are să fie împreună călător cu barbari cei fără de lege, se tînguia 
cu amar; apoi, aprinzîndu-se cu duhul și toată frica şi spaima de la sine lepădînd-o, 
bărbăteşte a alergat, şi, apucînd sabia de la un barbar, a lovit pe unul din ei peste 
umăr, ca măcar astfel să pornească spre mînie pe barbari şi să-l ucidă. 


Deci, s-a făcut aceea, pentru că de mînie multă umplîndu-se barbarii, l-au tăiat 
bucăţi. lar el, zîmbind, striga: "Binecuvîntat este Domnul care nu ne-a dat pe noi vii 
în mîinile oamenilor celor păcătoşi". Aceasta zicînd, a adormit întru Domnul. Auzind 
eu aceasta, m-am rugat Preaînduratului şi lubitorului de oameni Dumnezeu, ca să mă 
acopere de la fața acelor fără de lege barbari şi să le orbească ochii, ca să nu mă vadă, 
ca măcar eu să îngrop trupurile sfinților. 


Drept aceea, tăindu-se sfinții, au umplut toată Sfînta Biserică de sînge, 
neînfricoşîndu-se, nici întristîndu-se deloc, ci mulțumeau lui Dumnezeu de cele ce s- 
au întîmplat, căci mintea o aveau îndreptată către Stăpînul lor, şi, bine vieţuind pe 
pămînt, s-au făcut biserică Sfîntului Duh, şi pe toate cele frumoase şi deşarte ale 
lumii acesteia lăsîndu-le, lui Dumnezeu au urmat, iar la sfîrşit, prin felurite munci, 
au murit pentru numele Lui. 


lar barbari aceia, după uciderea părinților, au cercetat toată mînăstirea, 
socotind că vor afla acolo multă bogăţie, neștiind nelegiuiții că sfinții părinți nimic 
pămîntesc n-au cîștigat, ci, în trup fiind, au vieţuit îngereşte. lar acestea făcîndu-se, 
măcar că nici o picătură de sînge nu aveam în mine, însă cu totul ca un mort zăcînd, 
socoteam că şi ramurile acelea le vor scutura, căutînd co-moară; adeseori priveam de 
sub ramuri, cînd vor veni la mine şi aflîndu-mă să mă ucidă, ca şi pe ceilalți. Deci 
moartea o aveam înaintea ochilor şi mă rugam lui Dumnezeu să mă mîntuiască, dacă 
îi este cu plăcere. 


Venind spre ramuri barbarii, au trecut de acolo, întunecîndu-le Dumnezeu 
mintea şi ochii, lăsînd pe sfinții părinți zăcînd morți; şi, negăsind nimic să ia, s-au 
întors la izvoare, vrînd să se ducă la mare, dar, ajungînd acolo, au găsit corabia 
sfărîmată, căci corăbierul pe care îl lăsaseră s-o păzească, fiind iubitor de Hristos, a 
tăiat funia corabiei, tăinuindu-se de barbarul care era cu dînsul; dar, fiind vînt, 


corabia s-a lovit de mal şi a pierit, iar corăbierul, ucigînd pe barbar, a fugit şi s-a 
ascuns în munţi. Barbarii pierzîndu-şi nădejdea, nu se pricepeau ce să facă și cum să 
se întoarcă în pămîntul lor, iar de multă mînie, au tăiat cu sabia pe toți robiţii pe care 
i-au avut cu dînşii, pe femei și pe copii, iar după aceea au aprins foc şi au ars toți 
finicii. 


Zăbovind ei în acestea, au venit mulțime de bărbaţi din cetatea Faran, cu şase 
sute săgetători aleşi, pentru că auziseră de uciderea sfinților părinți ce se făcuse în 
Rait. Barbarii, simțind venirea lor, s-au pregătit de luptă şi ducîndu-se spre mare, au 
făcut război, pe cînd răsărea soarele; apoi, slobozindu-se multe săgeți din amîndouă 
părțile, cei ce erau din Faran, fiind mai mulți, au biruit pe barbari şi au ucis pe mulți 
din ei. 


După aceea, barbarii nemaiavînd nădejde de scăpare, se împotriveau 
bărbăteşte pînă la al nouălea ceas - şi au ucis oameni din Faran optzeci şi patru, iar 
mulți alți erau răniți. Barbarii toți au căzut în acel loc, nefugind nicidecum de 
vrăjmaşi, nici depărtîndu-se din locul acela. 


Făcîndu-se acestea, eu am luat puţină îndrăzneală și am ieşit din locul unde 
eram ascuns Și, pipăind trupurile părinților uciși, i-am aflat pe toți morți, afară de trei, 
pe Domn, pe Andrei şi pe Orion, dintre care Domn zăcea chinuindu-se cumplit, 
pentru că avea în coaste o rană îngrozitoare; iar Andrei, deși avea multe răni, dar nu 
erau așa de cumplite, căci mai pe urmă s-a găsit viu. 


Orion nu avea nici o rană pe trup, pentru că barbarii l-au lovit cu sabia din 
partea dreaptă şi abia a ieşit prin haină pe partea stîngă, neatingîndu-se nicidecum de 
trupul lui; socotind barbarul că este mort l-a lăsat şi s-a repezit la alții, iar el 
aruncîndu-se între alţii, zăcea ca un mort. Acesta, sculîndu-se, se ducea pe la trupurile 
sfinților, pipăindu-le şi plîngînd cu mine şi tînguindu-se de cele ce ni se întîmplaseră. 


După aceasta, bărbații din Faran, lăsînd trupurile lîngă malul mării, spre 
mîncarea fiarelor şi păsărilor cerului - au adunat trupurile prietenilor lor, fiind multe; 
şi, făcînd plîngere şi tînguire mare, le-au îngropat sub poalele muntelui, unde erau 
izvoarele, şi s-au întors la noi. Apoi a venit şi boierul lor, Vedian, care s-a izbăvit de 
duhul cel necurat prin Cuviosul Moise, precum am zis mai înainte. 


Cu acel boier intrînd în biserică, ne-am tînguit și am plîns cu amar, bătîndu- 
ne piepturile noastre, căci vedeam aruncată la pămînt turma lui Hristos, ca oile cele 
răpite de fiare. Puteai să vezi pe cei bătrîni cu sfințită cuviință, cu cărunteţe cinstite, 
iar pe cei tineri - avînd nişte chipuri îngereşti, pentru că străluceau feţele lor ca floarea 
de dimineață, arătînd semnele vieţii lor îmbunătățite. Dar înfricoşate şi cumplite răni 
aveau robii lui Hristos şi mucenicii, pentru că unul avea rană de la umeri pînă la 
pîntece, iar altul zăcea la pămînt tăiat în două, unuia capul îi era tăiat, iar altuia ochii 
scoşi, unuia mîinile şi picioarele îi erau tăiate, iar altuia înfiptă sulița în inimă; şi toți 
aşa s-au sfîrşit, avînd diferite răni pe trupuri, care, fiind vii totdeauna au avut în minte 


omortrea Domnului lisus Hristos, ca astfel şi viaţa lui lisus să se arate în trupurile 
lor; şi toată viaţa lor cheltuind-o cu bună plăcerea lui Dumnezeu, la sfîrşitul lor - prin 
chinuri s-au luminat şi în ceata sfinților mucenici s-au numărat. 


Deci, am adunat la un loc trupurile lor cele sfinte, iar iubitorul de Hristos - 
boier Vedian - cu ceilalți au adus de la Faran haine luminoase şi am îngropat pe sfinți, 
în număr de treizeci și nouă; şi toți cei ce s-au întîmplat acolo, luînd ramuri şi stilpări 
de finic, au mers la îngroparea sfinților cu psalmi și cu cîntări, ducînd împreună 
cinstitele lor moaşte și le-am pus în mormînt toate împreună, afară de Domn. lar 
Domn, despre care am pomenit mai înainte, fiind roman de neam, era încă viu, dar 
sosind seara, a adormit și acela întru Domnul; apoi, aducîndu-l, l-am pus aproape de 
sfinți părinți. 


Acești sfinți mucenici ai lui Hristos s-au sfîrșit în a patrusprezecea zi a lunii 
ianuarie, în ceasul al nouălea. Părinţii Andrei şi Orion au rămas acolo, avînd două 
gînduri, ca ori să rămînă în acel loc, ori să se ducă. lar eu, neputînd suferi pustiirea 
acelui loc, cum şi tînguirile şi lacrimile ce se vărsau pentru părinții cei înjunghiați - 
am venit la voi. Însă iubitorul de Hristos Vedian mă silea mult să petrec acolo, şi 
făgăduia că va veni adeseori la noi şi ne va aduce cele de trebuințţă. Dar n-am voit, 
pentru pricinile ce s-au spus înainte. Deci, rogu-mă vouă, părinţilor, ca şi cele ce s- 
au întîmplat aici, pe toate să mi le spuneţi, precum de la mine toate le-aţi auzit cu 
amănuntul. 


Noi, zice Amonie, spunîndu-i cele ce au fost aici, ne-am minunat de judecăţile 
lui Dumnezeu, cum într-o zi au fost ucişi sfinții părinţi, şi cum acelaşi număr s-a aflat 
Şi acolo şi aici, şi iarăşi ne-am tînguit şi am plins toți împreună. Apoi, sculîndu-se 
Cuviosul părintele nostru Dula, a zis: "Cu adevărat iubiții mei, ei ca niște aleşi robi 
ai lui Hristos s-au învrednicit de bucuria şi de cămara cea cerească, după atitea 
nevoinţe şi ispite, încununîndu-se cu cununa mucenicească - şi acum sînt în mare 
slavă şi cinste. 


Iar noi, care am rămas, cu toate necazurile ce au fost, să ne îngrijim de noi și 
să-i rugăm pe aceia să se roage Domnului pentru noi, ca şi noi să avem împărtăşire 
cu dînşii întru cerească împărăție; şi acum să înălțăm lui Dumnezeu cîntări de 
mulțumire, căci ne-a apărat de mîinile barbarilor." Deci, zicînd acestea, pe toți ne-a 
ridicat cu mărime de suflet, iar necazul inimii noastre l-am prefăcut în bucurie şi 
sufletele noastre le-am mîngiiat cu cuvinte înțelepte. 


Iar eu, păcătosul Amonie, m-am întors cu Dumnezeu în părțile Egiptului și 
toate acestea le-am scris pe hîrtie. Dar în locul cel dintii care se cheamă Canov, nu 
m-am dus deloc, ci am şezut aproape de Memfis, într-o chilie mică, în care petrecînd, 
adeseori îmi aduc aminte şi citesc chinurile şi nevoinţele cuvioşilor mucenici ai lui 
Hristos; cu care împreună și nouă să ne dea Domnul ca să avem împărtăşire în 
Împărăţia Lui cea cerească, şi să ne îndulcim cu bunătăţile cele negrăite şi veșnice, 
cu toţi cei ce-L iubesc, căci Aceluia se cuvine toată slava, cinstea și închinăciunea, 


cu Cel fără de început al Lui Părinte şi cu Preasfîntul şi Bunul şi de viaţă făcătorul 
Lui Duh, acum şi pururea şi în vecii vecilor. Amin. 


35. A DOUA UCIDERE A CUVIOŞILOR PĂRINŢI, CARE S-A FĂCUT 
ÎN SINAI ȘI ÎN RAIT, PE VREMEA FERICITULUI NIL PUSTNICUL 
(14 IANUARIE) 


Aid e 
£ A MA MRI: 


După cea dintii ucidere a cuvioșilor părinţi, trecînd ani mulţi, a fost la poalele 
Muntelui Sinai, în zilele Cuviosului Nil Pustnicul, iarăși năvălirea barbarilor care 
locuiau în pustia ce se întindea de la Arabia, pînă în Egipt şi care se învecinează cu 
Marea Roşie şi cu Iordanul; iar locuinţa acelor barbari nu era în cetăți şi case, ci în 
corturi şi în tabere; căci trecînd din loc în loc, acolo petreceau mai mult, unde găseau 
apă bună şi păşune pentru dobitoacele lor. Şi se hrăneau nu din lucru din mîini sau 
din neguţătorie, nici din lucrarea pămîntului, nici din vînarea fiarelor, ci mai ales din 
război; pentru că toate uneltele lor erau: sabie, arc şi suliță şi toată sîrguința lor era 
ca să năvălească asupra satelor străine şi să facă războaie la drumuri. 


Cuvioşii părinți, care şi-au ales viață singuratică pentru Dumnezeu, locuiau în 
pustiul Sinai, trăind unii în peşteri și în crăpăturile pietrelor, alții zidindu-şi chilii 
mici în nişte locuri aproape de ape; iar alţii petreceau lîngă biserică, hrănindu-se cu 
verdeţuri crude, cu finice şi cu alte poame ce se află acolo; pentru că puţini dintr-înşii 
mîncau pîine, căci mare înfrînare şi postire aveau: unul mînca o dată pe zi, altul a 
doua sau a treia zi, iar altul în toată săptămîna numai o dată îşi întărea trupul 
neputincios cu hrană. Viaţa tuturor era asemenea cu a îngerilor, căci, defăimînd cele 
trupești ale lor, se îngrijeau pentru sufletele lor și se sîrguiau să placă Domnului, 
căruia cu osîrdie îi slujeau, arzînd cu duhul și mărindu-L ziua şi noaptea; pentru că 
rugăciunea şi cîntarea de psalmi erau în gurile lor neîncetat, iar în ziua duminicii toţi 
se adunau într-o biserică şi acolo făcînd rugăciuni de toată noaptea, se împărtăşeau 
cu dumnezeieştile Taine, apoi intrînd iarăşi în chiliile lor, se linișteau. 


Atunci era între dînșii şi Cuviosul Nil, pustnicul, care mai întîi a fost eparh în 
Constantinopol, şi a avut, din cinstită însoţire, doi fii; apoi, sfătuindu-se cu a sa soţie, 
au lăsat lumea. Pe aceea au tuns-o în minăstire de fecioare în rînduiala monahicească, 
împreună cu o fiică, iar el luînd pe celălalt fiu, Teodul, au mers în Muntele Sinai şi a 
fost singur văzător al primejdiei care s-a adus de barbari și a scris mai pe urmă cum 
au fost ucişi sfinții părinți. 


Petrecerea Cuviosului Nil era în munte şi avea obicei de a cerceta pe părinții 
care locuiau acolo împrejur. Drept aceea, odată s-a pogorît din munte, de la locul său, 
cu fiul, şi au mers la părinţii care erau în locul numit la Sfîntul Rug, unde masa fiind 
pusă înainte seara, preotul acelui loc, fericitul Teodul, a zis către frați: "Cine ştie de 
ne vom mai aduna iarăşi înainte de moarte la această masă”. Aceasta o zicea văzînd 
mai înainte cu duhul ispita care avea să fie. 


În ziua următoare, după cîntarea Utreniei, au năvălit barbarii deodată în sfîntul 
loc şi, precum cîinii cei turbați, au înconjurat locașul; şi cu glasuri fără de rînduială 
umplînd văzduhul, înfricoşau pe cei ce erau înăuntru. Apoi s-au repezit la cămările 
în care era adunată puţină hrană pentru pustnici, căci poame uscate pentru iarnă erau 
acolo, spre întărirea mult ostenitelor trupuri ale robilor lui Dumnezeu; deci, acea 
hrană au răpit-o mai întîi barbarii, după aceea, au alergat la biserica, în care se 
adunaseră părinţii, şi, scoţîndu-i pe toţi de acolo, i-au dezbrăcat de rase şi spre ucidere 
i-au pus în rînd, după cum erau mai bătrîni de ani. 


Întâi preotului sfîntului loc, fericitul Teodul, care a pus masa în seara dinainte, 
i-au poruncit să-şi plece grumajii spre tăiere. Doi barbari cu săbiile scoase, privind 
cu ochii mînioşi, stăteau împrejurul cuviosului. El plecîndu-se sub sabie, întru nimic 
n-a arătat că se teme, ci numai cu cuvinte blinde a zis: "Binecuvîntat este Domnul”. 
Deci lovind într-însul amîndoi barbarii, unul după altul, i-au făcut o rană de la spate 
pînă la fălci, iar alta de la umeri pînă la piept; şi astfel dumnezeiescul bărbat a căzut 
la pămînt. Apoi a apucat pe celălalt bătrîn, care locuia împreună cu prezbiterul, şi pe 
acela l-au ucis. Mai era acolo un copil care slujea prezbiterului; aceluia i-a poruncit 
să adune niște seminţe vărsate pe pămînt, ca şi cum vrînd să-l cruţe pe el, ca pe un 


folositor de slujbă; iar acela plecîndu-se jos şi adunînd, un bărbat stînd dinapoi şi 
scoțînd sabia în taină, a lovit pe copil şi l-a ucis. 


Atunci fiind uciși şi alți părinți, unii din barbari au arătat cu mîna celorlalți 
monahi ca să fugă, astfel voind Dumnezeu. Cei ce erau cu trupul mai tari şi puteau 
să fugă, au fugit prin văi, în muntele unde era cu greu barbarilor să se apropie. 


Deci putînd şi fericitul Nil să scape cu cei ce fugeau, s-a izbăvit de moarte; iar 
Teodul, fiul său, a rămas în mîinile barbarilor, dar fiind foarte frumos la față, nu l-au 
ucis, ci l-au luat legat cu ei, vrînd să-l dea spre jertfă luceafărului pe care îl cinsteau 
în loc de Dumnezeu. 


Pentru că ei nu ştiau pe unul Dumnezeu, Ziditorul tuturor, şi nici idolilor nu 
se închinau, nici pe vreunul din zeii păgînești nu-l cinsteau, numai luceafărului în 
slujeau şi aceluia totdeauna îi aduceau ca jertfă lucrurile cele mai bune, iar mai ales 
pe tinerii cei frumoşi robiți îi înjunghiau lui, mai înainte de răsăritul soarelui. Deci, 
pe fiul lui Nil l-au cruțat. 


Ei au prădat şi alte locaşuri monahicești ce erau împrejur şi, pe mulți sfinți 
părinți ucigîndu-i prin diferite locuri, s-au dus. lar Nil pustnicul, pentru ducerea în 
robie a fiului şi pentru cumplita moarte a cuvioşilor părinți, privind din înălțimea 
muntelui, se tînguia cu nemîngiiere şi zicea în plîngerea sa: "O! fericiți şi de trei ori 
fericiți părinți, unde sînt acum ostenelile înfrînării voastre? 


Unde este răbdarea cea din toate zilele a necazurilor? Oare aţi luat cununa 
nevoinţelor voastre celor multe? Oare acestea sînt răsplătirile vieţii monahiceşti celei 
lungi? Oare în deşert ați făcut alergarea ce se afla înaintea voastră? 


Oare cu adevărat este că pe bunătate să o moştenească necazul, căci, ucigîndu- 
vă pe voi, v-a lăsat fără de ajutor purtarea de grijă a lui Dumnezeu şi n-a stat dreptatea 
împotriva ucigașilor pentru nevinovăția voastră, ci avea tărie mîna cea necurată 
asupra trupurilor celor sfinte? Pentru că se lăuda răutatea şi cu totul se înveselea, ca 
şi cum desăvîrşit ar fi biruit pe adevăr? 


Cum nu şi-a aprins rugul văpaia sa cea de demult şi n-a ars pe cei fără de lege? 
Cum pămîntul nu şi-a deschis gura sa şi nu i-a înghițit pe ei, precum altă dată pe Core 
cu toată adunarea lui? Cum au tăcut trîmbiţele, fulgerele şi tunetele cele înfricoşate, 
care au fost oarecînd asupra Sinaiului şi n-au îngrozit pe cei necuraţi? 


Şi n-a grăbit izbîndirea celui Atotputernic, pentru că nici pe cei chinuiți nu i-a 
izbăvit cu mîna Sa cea tare; ca astfel barbarii văzînd minunile, să cunoască puterea 
lui Dumnezeu cea nebiruită. Deci, sfinții părinți în rugul şi în muntele pe care s-a dat 
oarecînd legea, au căzut fără ajutor, ca nişte jertfe necuvîntătoare. 


Unde era atunci puterea care a adunat în mare pe egipteni și adîncul apei l-a 
făcut lor mormînt? Unde era grindina de piatră ce a ucis pe cei de alt neam, care se 
luptau împotriva israelitenilor, şi fără sînge şi osteneală a dat poporului Său biruinţă 
asupra vrăjmaşilor? Unde şi-a ascuns ajutorul Său Cel Preaînalt, Cel ce a încuiat 
gurile leilor, ca să nu se atingă de Daniil şi a stins puterea focului, ca să arate dreapta 
credință a tinerilor din Babilon? Iar bunătăţile acestea ale robilor Săi, cum le-a tăinuit, 
lăsîndu-i pe ei fără de apărare şi făcîndu-i să fie socotiți cu totul nevrednici de ajutor”. 


Acestea le grăia fericitul din durerea inimii şi din multa mîhnire. Pentru că 
sufletul împresurîndu-se de grele necazuri, s-a obişnuit a grăi multe cuvinte uneori, 
şi nu după judecată. Căci ajutorul lui Dumnezeu de multe ori lasă pe cei drepți, dîndu- 
1 chinuitorilor spre diferite feluri de chinuri, ca adică să se arate fapta bună a lor ca 
aerul de lămurită, şi credinţa lor ca o făclie să strălucească, ca să primească la cer 
mari daruri. Pentru că fără îndoială şi aceşti cuvioşi cu cei mai dinainte părinți ucişi 
s-au numărat în ceata sfinților mucenici, și acum se preamăresc întru împărăţia lui 
Hristos. 


Apoi, plecîndu-se ziua spre seară, Nil Cuviosul, cu ceilalți monahi care erau 
cu dînsul, luînd îndrăzneală, s-au pogorît din munte, ca să îngroape trupurile sfinților 
celor uciși. Venind, au aflat pe Cuviosul Teodul, prezbiterul, încă răsuflînd, iar 
starețul zicea către dînșii: "Să nu vă tulbure pe voi această ispită ce s-a întîmplat 
asupra noastră, pentru că satana are obicei să ceară de la Dumnezeu să-i dea voie a 
pofti pe cei care se sîrguiesc să placă lui Dumnezeu, precum a cerut asupra lui lov 
să-i aducă ispite şi pe ai cărui fii i-a pierdut. 


Dar punătorul de nevoinţă ştie pentru ce dă potrivnicului pe nevoitorii săi, ca 
mai luminoase răsplătiri să dăruiască celor ce rabdă cu bărbăție, căci și lui lov i-a 
răsplătit îndoit pentru cele ce le-a pierdut; ba încă şi mai mari bunuri le dă, ceea ce 
ochiul n-a văzut, urechea n-a auzit și la inima omului nu s-a Suit, pe acelea le-a gătit 
celor ce-L iubesc și care rabdă pentru El. "Unele ca acestea grăindu-le starețul, şi 
dînd sărutarea cea mai de pe urmă celor ce se întîmplaseră acolo, şi-a dat sfîrşitul, 
apoi l-au îngropat cu ceilalți ucenici, fiind întuneric de noapte. 


Într-acel ceas, un tînăr, care era slugă a boierului Maghedon, care pentru 
trebuinţele poporului se nevoia, scăpînd de la barbari, a alergat la dînșii. Pe acel boier 
l-au prins barbarii pe drum cu fiul său și, jefuindu-l de toate cele ce avea la dînsul, 
mai întîi au ucis pe fiul său înaintea ochilor lui, apoi şi pe el l-au omorît. lar tînărul 
acela prin fugă s-a izbăvit şi a venit în locaşul cel prădat, tremurînd de frică, ca şi 
cum ar fi avut în urma sa pe cei ce-l izgoneau. 


Pe acel tînăr îl întreba Sfîntul Nil cum a scăpat. lar el a zis: "Eu împreună cu 
fiul tău eram legaţi şi barbarii aseară vorbeau despre noi (precum mi-a spus în taină 
unul din cei robiţi care înţelegea limba lor) şi se sfătuiau ca pe noi amîndoi, adică pe 
mine şi pe fiul tău să ne aducă jertfă luceafărului, cînd acela va răsări dimineaţa; 
pentru aceea au pregătit un altar, aducînd pietre şi lemne. 


lar eu am spus despre aceasta fiului tău, zicîndu-i: "De nu ne vom izbăvi cu 
fuga, apoi nu va mai răsări soarele pentru noi”. El temîndu-se ca să nu fie prins, a 
rămas acolo, zicînd: "Dacă Dumnezeu a voit aşa, apoi nu vom putea scăpa de moarte 
şi a ne tăinui, chiar de s-ar ascunde cineva şi în locuri îndepărtate şi ascunse”. 


Eu, fiind noapte adîncă, cînd am văzut pe barbari adormiţi tare, căci foarte rău 
s-au îmbătat de cu seară, cu pîntecele pe pămînt tîrîndu-mă, am ieșit din tabăra lor 
departe; apoi pe picioare sculîndu-mă, am început a fugi şi alergam ca un întraripat, 
alungîndu-mă frica, pentru că mă temeam ca nu cumva, simțind ei, să mă ajungă; 
încît frica şi cutremurul mă ţine şi acum, căci tirania barbarilor cea cumplită pe care 
am văzut-o, este şi acum în mintea mea ca şi cum aş vedea-o aici, înaintea ochilor”. 


Deci, spunea tînărul acela despre junghierea multor sfinți părinți, zicînd: 


"La un loc verde, aflînd barbarii apă, au stat să se odihnească şi iată au văzut 
în munte o peşteră mică, spre care pornind, au scos de acolo pe un bătrîn cu chipul 
cinstit, pe care scoțîndu-l din munte, l-au ucis cu pietre. Apoi, mergînd puţin, au prins 
un monah tînăr, galben la față şi uscat şi l-au ucis şi pe acela cu pietre. 


După aceasta, au aflat un loc care avea mulți copaci şi o peşteră mică, în care 
locuia un pustnic tînăr de ani și bătrîn cu vitejia sufletului, căruia cînd îi porunceau 
să iasă afară şi haina sa să le-o dea lor, le răspundea: "Casa în care m-am ostenit să- 
mi fie mie mormînt; deci intrați aici şi mă ucideţi, iar de haina mea nu mă voi 
dezbrăca, ca să-mi văd singur goliciunea, pe care pînă astăzi n-am văzut-o; dar cînd 
mă veţi ucide, atunci singuri veţi lua haina de pe mine, mort fiind eu şi neștiind 
nimic". 


Apoi iarăși îi ziceau ca să le arate mînăstirile cele ascunse în pustiul acela, și 
făgăduiau să-l lase viu. EI le-a răspuns: "Deşi ştiu locurile unde sfinții bărbați 
locuiesc, însă nu voi spune vouă, pentru că nu voiesc ca să fiu vînzător al robilor lui 
Dumnezeu". Aşa stînd el cu bărbăţie împotriva barbarilor, s-au mîniat nelegiuiții și 
intrînd înăuntru cu săbule, l-au tăiat bucăţi. 


Mergînd mai departe, au văzut trei părinți mergînd prin pustie şi îndată, 
repezindu-se la dînșii, i-au tăiat. Apoi, de departe au văzut două mînăstiri care nu 
aveau multă depărtare între ele; drept aceea, despărțindu-se, au alergat la ele, iar ce 
au făcut acolo, cum au închis pe părinţi, nu ştiu - a zis tînărul acela ce scăpase -, decît 
numai am văzut de departe un monah alergînd, pe care barbarii fugărindu-l l-au rănit 
cu săgețile; apoi slăbind şi căzînd, l-au omorît cu săbiile şi cu sulițele. 


După aceasta eu am fugit noaptea, precum mai înainte am zis: lar fiului tău, 
zicea către Nil, după fuga mea, ce i s-a întîmplat, Dumnezeu ştie, căci l-am lăsat abia 
VIU, ŞI n-avea nădejde de viaţă, căci cu adevărat era să moară cînd va răsări luceafărul, 
înjunghiat fiind ca jertfă. 


Acestea auzindu-le Nil, o! cît de mult plingea şi se tînguia de moartea fiului 
său, dar mai ales că era să fie înjunghiat şi adus ca jertfă păgînilor, striga către 
Dumnezeu, zicînd: "Să nu laşi Doamne, Dumnezeul părinților mei, pentru 
dumnezeiasca Maică, care întru curăție Te-a născut pe Tine şi pentru a Ta bunătate, 
ca să piară fiul meu de către barbari”. 


Dumnezeu cu rînduiala Sa a păzit întreg pe tînărul Teodul, pentru că barbarii 
au dormit pînă cînd s-a ridicat soarele; apoi deșteptîndu-se, de vreme ce luceafărul 
cel de dinainte acum se ascunsese şi văzînd că unul din tinerii cei gătiți spre jertfă a 
fugit, n-au făcut obişnuitele jertfe, ci au dus în ţara lor pe tînărul care rămăsese. 


După aceasta, cei ce locuiau în Faran au trimis pe oamenii lor la Aman, 
voievodul barbarilor, jeluindu-se asupra tilharilor cum că, năvălind în vremea 
aşezămîntului de pace, atîta răutate au făcut. În acea vreme Nil fericitul, cu părinţii 
care rămăseseră, s-a dus în pustie, să caute trupurile părinților celor ucişi, ca să le 
îngroape. 


Deci, au fost înjunghiați: Proclu în Vetramv şi Ipatie în Ghet, Isaac în 
miînăstirea ce se numea Salail, Macarie şi Marcu în cea mai dinafară pustie; iar 
Veniamin după Elimom, Eusebiu în Tol, Ilie în Aza, pe care încă l-au aflat suflînd, 
apoi, ducîndu-l în chilie, l-au pus acolo, iar ei s-au întors spre îngroparea altora. La 
întoarcere, l-au aflat şi pe acela mort lîngă vasul de apă. Pentru că, din cauza multelor 
răni însetînd, cînd a gustat apă, îndată căzînd, și-a dat duhul. Deci, îngropîndu-i pe 
toți, pe cîți au putut să-i afle, s-au dus în Faran, vrînd să ştie ce veste se va aduce de 
la voievodul barbarilor. Iar ei intrînd în cetate, s-au întors, trimişii aducînd de la 
voievodul scrisori de pace, în care făgăduia ca îndată să pedepsească cu moarte pe 
cei ce au îndrăznit a face unele ca acestea. Faranilor le poruncea să vină la dînsul fără 
temere, şi pe robiții lor, pe cîţi îi vor afla vii, să-i ia fără de răscumpărare. 


Deci, adunîndu-se faranii, au mers la voievodul barbarilor, cu care a mers și 
fericitul Nil, vrînd ca să ştie despre fiul său, dacă este viu sau în robie sau a murit de 
mîinile barbarilor; şi s-a înştiinţat că este viu, vîndut în cetatea Eluziei, pentru că 
episcopul cetăţii aceleia l-a răscumpărat şi l-a făcut cleric. 


Pentru toate acestea singur Cuviosul Nil în al său cuvînt povesteşte pe larg. 
Ducîndu-se acolo cuviosul, şi-a aflat fiul întreg și sănătos şi mult mîngîindu-se, 
mulțumea lui Dumnezeu. Şi l-a primit cu dragoste episcopul, care l-a şi silit să 
primească rînduiala de prezbiter, iar pe amindoi, adică pe Nil Cuviosul, cu Teodul 
fiul lui, cu cinste i-au liberat la locul lor. 


Ei întorcîndu-se la petrecerea lor cea dintii în Muntele Sinai, au vieţuit ani 
destui, bineplăcînd Stăpînului lor, Domnului nostru lisus Hristos şi s-au învrednicit 
a fi cu cetele cuvioşilor părinți în cer, slăvind pe Dumnezeu, în veci. Amin. 


36. VIAŢA CUVIOȘILOR PĂRINŢI SIMEON ȘI SAVA, 
CTITORII MĂNĂSTIRII HILANDARUL, 
CARE AU TRĂIT ÎN ANII 1190 DE LA HRISTOS 
(14 IANUARIE) 


(Tradusă din limba greacă) 


Sfinţii aceştia erau din Serbia; Sfîntul Simeon era tatăl Sfîntului Sava şi 
împărat al Serbiei. lar femeia lui se numea Ana. Ei erau din neam împărătesc, creştini 
binecredincioşi şi evlavioşi. 


Mai întîi au născut doi copii, un fiu şi o fiică. După aceasta s-a îmbolnăvit 
împărăteasa şi n-a mai născut fii. Dar avînd ei împărăție şi bogăție multă, se rugau 
lui Dumnezeu cu lacrimi şi cu postiri ca să le mai dea și alt fiu. Dumnezeu, auzindu- 
le rugăciunea, le-a dăruit și al treilea fiu, pe de-a pururea pomenitul Sava, pe care din 
vîrsta cea dintii l-au pus să înveţe Sfînta Carte. 


În puţină vreme a învăţat toate cărţile cele bisericești, care se aflau în limba 
sîrbească; şi atîta înţelepciune, bună rînduială, smerenie şi blînd obicei avea, încît 
oricine văzîndu-l, îl iubea şi de dînsul se cucernicea. Cu cît creştea, cu atît se aprindea 
de dragostea cea către Dumnezeu. Şi alt nimic nu avea în mintea sa, decît numai cum 
să placă lui Dumnezeu, Făcătorului şi Ziditorului său. Ziua şi noaptea neîncetat se 
ruga, nevoindu-se cu postul, cu privegheri şi cu toate alte pătimiri, fund atunci de 17 
ani cu vîrsta. ȘI se ruga lui Dumnezeu ca să-l învrednicească vieţii celei după Hristos, 
de vreme ce foarte mult iubea fecioria. De aceea I-a învrednicit iubitorul de oameni, 
printr-un chip ca acesta. 


Nişte părinți de la Sfîntul Munte s-au dus în patria sfîntului pentru milostenie, 
unde au auzit de faptele bune ale Sfîntului Simeon, tatăl Sfintului Sava, dar mai vîrtos 
că era foarte milostiv către săraci. Între aceștia era unul de la mînăstirile Sfîntului 
Munte, ce se numeşte Rusicon, care era rus de neam și foarte îmbunătățit. 


Pe acesta văzîndu-l fericitul Sava, şi vorbind cu dînsul, l-a întrebat despre 
miînăstirile Sfîntului Munte şi despre rînduiala şi petrecerea părinţilor, ca şi despre 
altele care erau de trebuinţă la scopul lui. Aflînd toate de la dînsul, a plîns cu lacrimi, 
după aceea a zis către dînsul: "Văd, părinte, că Dumnezeu, cunoscînd adîncul inimii 
mele şi scopul meu, te-a trimis la mine păcătosul, ca să mă povăţuiești la calea cea 
dumnezeiască a mîntuirii; căci mult s-a veselit sufletul meu din dumnezeieştile tale 
cuvinte și mai mult nu pot să rămîn în această lume înşelătoare, nici să mai văd 
slăbiciunile şi nălucirile ei cele mincinoase. 


Deci, te rog să mă înveți cum să fug de deșertăciunea lumii și să mă 
învrednicesc vieţii pe care o duceţi sfinția voastră; pentru că părinții mei cugetă să 


mă însoare şi pentru aceasta am hotărît, cu un ceas mai înainte, să fug şi să mă duc 
la Sfîntul Munte şi iată acum cer sfat de la tine”. 


Acestea auzindu-le bătrînul, i-a răspuns: "Văd, fiule, că scopul tău este 
dumnezeiesc şi că dragostea lui Dumnezeu a stăpînit sufletul tău şi de aceea cele ce 
cugeţi se cuvine să le săvirşești mai degrab, iar eu voi fi împreună călătorul și 
povăţuitorul tău, pînă ce te voi duce la Sfîntul Munte”. Atunci, aflînd chipul plecării 
din lume, fericitul Sava a trimis înainte la un loc pe bătrînul să-l aștepte, iar el s-a 
dus la părinţii lui şi a zis către tatăl său: "Tată, am auzit că în cutare munte este mult 
vînat, deci, mă rog să-mi daţi voie să mă duc acolo să vînez şi să mă și plimb puțin; 
iar de voi zăbovi puţin timp, vă rog să nu vă mîniaţi pe mine”. 


Tatăl său 1-a dat voie şi slugi cîte a voit, apoi l-a binecuvîntat. Deci, venind 
Sava cu multă bucurie, a sosit la locul unde aștepta bătrînul despre care am zis, iar 
robilor le-a poruncit să şadă acolo şi să-l aştepte; iar el împreună cu bătrînul s-a dus 
într-un sat ce era aproape, şi acolo, schimbîndu-şi hainele cele împărăteşti, într-o casă 
a unui sărac, şi îmbrăcîndu-se în ale săracului aceluia, s-au dus amîndoi la Sfîntul 
Munte. Mergînd în Mînăstirea Rusicon, de unde era bătrînul, precum mai sus s-a zis, 
acolo învăţa de la bătrînul acela faptele bune ale vieţii monahiceşti, pe care le săvîrşea 
cu mare sîrguință şi ascultare, supunîndu-se şi cucernicindu-se înaintea bătrînului, ca 
înaintea lui Dumnezeu. Iar slugile lui aşteptîndu-l mult timp acolo unde le poruncise 
să-l aştepte şi văzînd că nu mai vine la dînşii, au început a-l căuta prin locurile cele 
din jur, dar negăsindu-l, s-au întors înapoi şi au spus părinţilor lui cele despre fiul lor. 


Părinții înştiințîndu-se despre fuga fiului lor, plîngeau fără mîngiiere şi au 
trimis cu durere oameni în tot locul ca să-l caute. Căci nu puteau să sufere lipsa unui 
fiu frumos şi preaînțelept ca acesta, pe care îl avea tatăl său moştenitor al împărăției 
sale. Umblînd oamenii cei împărătești pretutindeni, au mers la Sfîntul Munte trei 
boieri dintr-înşii şi făcînd cercetare cu dinadinsul, l-au aflat în mînăstirea sus zisă și 
au căutat să-l ia. Dar Sava în noaptea aceea, pe ascuns, s-a suit în turnul mînăstirii şi 
a rugat pe stareţul său de l-a îmbrăcat în schima îngerească a monahilor. 


Apoi scriind o epistolă despre deşertăciunea lumii, sfîrşitul veacului, fericirea 
sfinților şi despre munca cea nesfirşită, a trimis-o părinților lui. Și atîtea le-a spus 
prin scrisoarea lui, şi într-atîta umilinţă i-a adus, încît i-a hotărît pe amîndoi să se facă 
monahi. Maica lui ducîndu-se la o mănăstire femeiască, unde îmbrăcîndu-se în chipul 
îngeresc şi nevoindu-se, s-a dus către Dumnezeu. Iar tatăl lui, lepădîndu-se de toate 
ale lumii, şi lăsînd moştenitor al împărăției sale pe Ștefan, fiul său cel mai mare, a 
plecat la Sfîntul Munte şi întilnindu-se cu Sava, prea iubitul său fiu, a rămas acolo, 
căutînd să se îmbrace în chipul îngeresc şi să vieţuiască împreună cu fiul său, lucru 
care s-a şi făcut. 


Căci după obișnuita cercare şi ispitire, fiul a primit pe tatăl său prin 
dumnezeiescul şi îngerescul chip, şi astfel Sava, fiul cel după trup, s-a făcut părinte 
după duh al lui Simeon, tatăl cel după trup. Deci au petrecut amîndoi vreme destulă 


în Mînăstirea Vatopedului, căci acolo a aflat Sava pe tatăl său Simeon; fundcă cel 
dintîi (protosul) al Sfîntului Munte mai înainte I-a trimis pe el acolo ca să se ascundă, 
ca nu cumva să fie căutat iarăşi de tatăl său. Nevoindu-se ei cu nevoinţa cea bună, cu 
privegherile în fiecare zi, cu stările cele de toată noaptea, cu rugăciuni neîncetate și 
cu toate grelele pătimiri ce se cuvin vieţuirii monahiceşti celei adevărate şi lui 
Dumnezeu bine plăcute, în puţin timp au biruit şi au supus patimile trupului şi au 
ajuns la săvîrşirea faptei bune; încît au întrecut şi covîrşit cu faptele lor cele bune pe 
toți părinții care în acea vreme se aflau la Sfîntul Munte, şi s-au făcut vase ale 
Sfintului Duh. 


Deoarece vestea faptelor lor bune a îndemnat şi pe mulți alți sîrbi din împărăția 
lor, care au venit la dînşii şi s-au făcut monahi; apoi văzînd că în fiecare zi se îmulţeau 
cei ce veneau, au fost siliți să zidească o mînăstire. 


Deci, postind ei multe zile, priveghind şi rugîndu-se Doamnei noastre 
Născătoarea de Dumnezeu, ca să-i povăţuiască unde este voia Ei cea sfîntă să 
zidească mînăstire; prin descoperire şi prin arătarea în vedenia nopţii de Dumnezeu 
insuflîndu-se şi îndemnîndu-se, au zidit din temelie cu a lor cheltuială o prea 
frumoasă miînăstire a Prea Sfintei Născătoare de Dumnezeu, care se numeşte a 
Hilandarului, în care Simeon, tatăl Sfîntului Sava, vieţuind restul vieţii lui cu 
cuvioşie şi cu plăcere lui Dumnezeu, s-a odihnit întru Domnul, în ziua a treisprezecea 
a lunii februarie; iar după cîtăva vreme, cînd s-a apropiat ziua sfirșitului său, fericitul 
Sava a chemat pe cel dintîi (protosul) al muntelui şi pe părinții cei mai cucernici şi 
au făcut priveghere pentru fericitul suflet al tatălui său. 


În vremea doxologiei a ieşit din mormîntul Sfîntului Simeon o negrăită bună 
mireasmă, încît a umplut toată mînăstirea; și apropiindu-se de mormîntul lui, au văzut 
izvorînd mir din mormînt şi au slăvit pe Dumnezeu, Care preamăreşte pe cei care-L 
preamăresc. lar fericitul Sava a avut mare bucurie în sufletul său, căci s-a încredinţat 
despre fericita desfătare a sufletului tatălui său şi de sfințirea sfintelor lui moaşte; iar 
de atunci a început a-şi adăuga mai mult postul, privegherile şi celelalte nevoinţe ale 
pustniciei, pe care cu neputinţă este a le scrie cineva cu amănuntul. 


Dar de vreme ce nu era chip să se ascundă fapta cea bună a Sfîntului Sava, 
fiindcă se făcuse cunoscută tuturor, pentru aceasta veneau la dînsul mulţi în fiecare 
ZI, cerîndu-i învățătură şi povăţuire duhovnicească, şi mai ales cel dintii (protosul) al 
muntelui; cu toate că era şi el îmbunătățit şi purtător de duh, însă avea pe fericitul 
Sava cel dintii sfetnic; ba încă şi ceilalți proiestoşi ai celorlalte mînăstiri nu săvîrşeau 
nici un lucru fără sfatul şi socoteala lui; fiindcă darul Sfîntului Duh, care locuia într- 
însul, îl lumina să înţeleagă şi să grăiască toate cele de suflet folositoare și 
mîntuitoare. Şi într-atita dragoste îl avea cel dintîi (protosul) al Sfîntului Munte și 
ceilalți, încît l-au silit foarte mult să se hirotonească preot. lar smeritul cugetător Sava 
zicea către dînşii că nu este vrednic, şi, de multe ori fiind silit, se ascundea. 


Mai pe urmă de toate, ca să nu se arate neascultător, văzînd că era şi voia lui 
Dumnezeu să se hirotonească, a zis: "Facă-se voia Domnului”. Şi aşa s-a hirotonisit 
diacon şi preot în mînăstirea sa, de către Nicolae, care atunci era episcop al Erisului. 
Iar Constantie, care era atunci mitropolit al Tesalonicului, auzind de faptele bune ale 
sfîntului, l-a adus în Tesalonic cu multe rugăciuni şi vorbind cu el cîteva zile şi mult 
folosindu-se el cum şi episcopii, clericii lui şi tot poporul; apoi întărindu-se toți din 
obşte din învăţăturile lui cele de suflet folositoare, mitropolitul înțelegîndu-se cu 
episcopii lui şi cu tot clerul, într-o duminică, cînd sfîntul învăţa pe popor în 
mitropolie, fără de veste l-a făcut arhimandrit, chiar nevrînd el. Sfîntul, pentru cinstea 
cea mare ce îi făceau mitropolitul, episcopii și tot poporul, a fugit pe ascuns de acolo 
şi a venit la mînăstirea lui. 


În vremea împăratului Teodor 1 Lascaris (1204-1222), fericitul Sava a fost 
trimis la împărat, de cel dintîi (protosul) al Sfîntului Munte şi de ceilalți proestoşi, 
pentru oarecare trebuinţe ale muntelui. Împăratul cu toată suita, cu patriarhul și cu 
tot clerul şedeau atunci în cetatea Niceei, fiindcă Constantinopolul îl luaseră atunci 
latinii de la Duca împăratul, care se poreclea Murţuflon (1204), şi împărăţia grecilor 
era atunci în Niceea. 


Deci, s-a dus acolo sfîntul şi întîlnindu-se cu împăratul, care îi era şi rudenie, 
căci nepotul sfîntului luase în însoţire pe fiica împăratului, şi nu atît pentru rudenia 
aceasta, cît pentru fapta cea bună a lui, împăratul dorea de foarte multă vreme să-l 
vadă. Deci s-a bucurat cu mare bucurie dacă a văzut pe sfîntul şi I-a primit cu mare 
cinste, vorbind cu dînsul şi mîngîindu-se de fapta bună a lui, 1-a împlinit deci îndată 
toate cererile lui, şi-l avea în mare evlavie. 


A isprăvit nu numai treburile Sfîntului Munte, pentru care fusese trimis sfîntul; 
dar a vestit împăratului şi despre Serbia, patria lui, că nu are arhiereu și l-a rugat să 
vorbească cu patriarhul care era atunci şi să facă pe cineva arhiereu al Serbiei. Deci, 
chemînd împăratul pe patriarh, a vorbit despre sfîntul şi despre Serbia, că nu are 
arhiereu şi că ar trebui să facă pe cineva, care ar fi vrednic și împodobit cu fapte 
bune. 


Patriarhul, vorbind cu sfîntul multe zile şi încredințindu-se despre petrecerea 
lui cea îmbunătățită, a cunoscut că el este bun de vrednicia cea apostolească a 
arhieriei; apoi întîlnindu-se cu împăratul, și vorbind amindoi despre pricina aceasta, 
a hotărît să facă arhiepiscop al Serbiei şi al Peciului pe Sfîntul Sava. Dar el nevrînd 
şi silindu-l așa multe zile, patriarhul I-a hirotonisit arhiereu şi mitropolit al Serbiei și 
Peciului; iar împăratul a făcut în ziua aceea bucurie şi ospăț mare. 


Sfîntul, după ce s-a hirotonit, s-a dat la mai multe nevoinţe şi la pustnicie; şi 
astfel s-a dus la eparhia lui, învăţînd în fiecare zi turma sa cuvîntul Evangheliei și 
petrecerea cea după Hristos, iar pe cei drepteredincioşi îi întărea în buna credință și 
în fapta bună; apoi pe eretici, cu darul şi cu dulceaţa învățăturilor lui, îi întorcea de 
la eres către buna credință, încît, în puţină vreme, pe cei necredincioși şi eretici, care 


erau în eparhia lui, i-a făcut drept-credincioşi. Şi toţi îl aveau nu numai ca păstor şi 
dascăl, dar şi izbăvitor şi mîntuitor al lor. 


Punînd în bună rînduială cele ale mitropoliei şi eparhiei sale, s-a dus iarăşi în 
Sfîntul Munte, unde a întîlnit şi a văzut pe părinții mînăstirii sale; iar după cîteva zile 
a adunat pe toți fraţii şi le-a spus că de multă vreme a avut o mare dorință, să se ducă 
la Ierusalim, ca să se închine Preasfîntului Mormînt al Domnului nostru lisus Hristos; 
învăţîndu-i mult şi luînd rugăciunile lor în-tr-ajutor, a plecat în Palestina. Deci, cu 
ajutorul lui Dumnezeu, în puţine zile ajungînd acolo, l-a primit Atanasie, patriarhul 
Ierusalimului, care într-o Duminică a slujit Sfînta Liturghie cu sfîntul, către care a 
ZIS să se roage pentru popor şi să-l înveţe. 


Apoi într-atita dragoste şi evlavie îl avea patriarhul, clericii lui şi tot poporul, 
încît nu voiau să se despartă de dînsul şi veneau în toate zilele să audă învăţăturile 
lui cele folositoare de suflet. Deci, închinîndu-se pe la toate Sfintele Locuri cu multă 
evlavie şi umilinţă, vărsînd lacrimi multe peste Sfîntul Mormînt, s-a întors. 


Voind să se întoarcă iarăşi în eparhia sa şi plutind către împărăteasca cetate, 
în puţine zile a ajuns la cetatea Niceei şi s-a întîlnit cu împăratul loan III Vataţes 
(1222-1254), care era rudenie cu sfîntul, şi l-a primit cu mare evlavie şi cinste; apoi 
împăratul s-a bucurat foarte şi a preamărit pe Dumnezeu că l-a învrednicit să ia 
rugăciune şi binecuvîntare de la dînsul; asemenea şi împărăteasa; şi l-au făcut 
amîndoi părinte duhovnicesc al lor. 


Zăbovind sfîntul acolo, pe urmă a hotărît să se ducă iarăşi la Sfîntul Munte. 
De vreme ce împăratul îl avea rudenie și părinte duhovnicesc, i-a dăruit cinstitul 
lemn, sfinte moaște şi alte vase scumpe, apoi l-a trimis la mînăstirea sa Hilandarul, 
cu o corabie împărătească, unde, ajungînd cu ajutorul lui Dumnezeu, a lăsat cinstitul 
lemn la sfințita sa mînăstire, împreună cu sfintele moaște şi cu cîte i-a dăruit 
împăratul. 


Rămînînd destulă vreme și povățuind pe părinți şi punîndu-le egumen 
îmbunătățit, ca să-i păstorească, s-a dus iarăși la eparhia sa şi, păscînd pe cei de acolo 
cu plăcere de Dumnezeu, a luminat toată Serbia cu razele faptelor sale bune şi cu ale 
dumnezeieştilor lui învățături, păzind-o nevătămată de lupii cei gînditori, pregătind- 
o cu înţelepciune pentru staulul ceresc. 


Dar de vreme ce şi în părțile acelea erau atunci multe eresuri, sfîntul a ieșit şi 
în alte eparhii şi le învăţa apostoleşte, înconjurînd multe feluri de locuri şi povăţuind 
către buna credință pe mulți eretici şi necredincioşi; apoi s-a dus şi a doua oară spre 
închinare la Sfîntul Munte. 


De acolo iarăşi trecînd prin cetăţi, învăţa popoarele şi multe minuni făcea, pe 
care le-am lăsat deoparte, spre scurtare. Insă numai aceasta o spunem: învăţînd în 
multe feluri de locuri popoarele, împreună cu alți trei pe care îi avea cu sine, a venit 


la Tîrnovul cel mare şi l-a primit cu mare cinste Asan, atunci împărat al Tîrnovului 
(1218-1241), ca o rudenie a sfîntului; apoi venind praznicul dumnezeieștii Arătări 
(Botezul Domnului), Sfîntul a slujit Sfinta Liturghie, făcînd şi sfinţirea cea mare a 
apei şi s-a făcut o minune. 


Cînd a pus, după obicei, cinstita Cruce în apă ca s-o sfințească, s-a desfăcut 
apa prin mijloc şi a stat ca un zid. lar cei ce erau de față, văzînd acestea, s-au minunat 
şi au preamărit pe Dumnezeu. Împăratul s-a cucernicit foarte mult înaintea sfîntului 
şi l-a rugat să şadă acolo pînă la Sfintele Paşti - căci el s-a dus în alte locuri pentru 
nişte treburi împărăteşti -, şi astfel sfîntul a rămas acolo. 


După puţine zile, îmbolnăvindu-se, şi mai înainte cunoscînd sfîrșitul său, a 
chemat pe ucenicii săi şi i-a învăţat cele către mîntuire, apoi le-a dat sfintele moaște 
şi alte sfinte odoare bisericeşti cîte avea la sine. Deci, auzind arhiereul care era atunci 
al Tîrnovului, despre boala sfîntului, a mers la el şi văzîndu-l foarte bolnav, a voit să 
vestească împăratului. lar sfîntul, cu smerenia sa cea obişnuită, nu l-a lăsat, ci mai 
ales 1-a zis: "Te rog foarte mult să nu înştiințezi pe împăratul, nici preasfinția ta să 
nu te mai osteneşti venind aici, ci mergi cu pace şi roagă-te pentru mine, ca milostivul 
Dumnezeu să ne învrednicească a ne întîlni şi a ne vedea în Ierusalimul de sus”. 


Şi astfel, într-o noapte de sîmbătă, mai înainte de a se lumina spre duminică, 
s-a împărtăşit Sfîntul iarăşi cu Sfintele şi Preacuratele Taine şi atunci a strălucit faţa 
lui şi s-a umplut de bucurie și de veselie; apoi zicînd de trei ori: "Slavă Tie, 
Dumnezeule", şi-a dat sfîntul său suflet în mîinile lui Dumnezeu. 


Iar dimineaţa a venit mitropolitul Tîrnovului, cu clerul său și cu tot poporul, 
ca să îngroape sfîntul lui trup, din care ieşea o bună mireasmă negrăită, încît toți s- 
au minunat şi nu ştiau unde să-l îngroape. Şi fiindcă atunci era aproape de acolo 
împăratul, i-au făcut înştiinţare acestuia, care a poruncit să-l îngroape în mînăstirea 
sa, cea zidită în numele celor 40 de sfinți mucenici; deci, acolo cu multă evlavie și 
cinste l-au îngropat. lar după puţine zile, venind și împăratul, a mers mai întîi la 
mormîntul sfîntului şi cu lacrimi l-a rugat să-l ierte, că pentru păcatele sale nu s-a 
întîmplat acolo. Apoi a poruncit şi a pus deasupra mormîntului sfînt o cruce și 
marmură prea frumoasă şi a aprins candelă; iar cîți bolnavi mergeau cu credinţă şi cu 
evlavie la dînsul, se tămăduiau. 


Sfîntul avea doi nepoți: Rautoslav, care era ginere al împăra-tului Teodor 
Lascareos, şi Vladislav, care era ginerele împăratului Asan, care împărăţea atunci în 
Serbia (1228-1234). Acesta înștiințîndu-se despre moartea sfîntului, asemenea şi 
Arsenie, care era atunci mitropolit al Serbiei, pe care sfîntul îl hirotonise mai înainte 
ca diadoh (urmaș) al său, s-au întristat foarte. 


Auzind împăratul despre minunile ce făcea sfîntul, a hotărît să ceară sfintele 
moaşte împăratului Asan, socrul său. Deci, Vladislav (1234-1243) a scris către socrul 


său cu rugăminte, trimiţînd şi cîţiva boieri, ca să ia sfintele moaşte, însă împăratul 
Asan nu le-a dat. 


A scris apoi şi a doua oară ginerele său cu multe rugăminţi, trimiţînd şi pe 
boierii cei mai mari, cu multe daruri, dar nici atunci nu le-a dat, ci numai i-a răspuns: 
"Fiindcă Dumnezeu a iconomisit să moară sfintul aici, nouă ne-a dăruit această 
vistierie. ȘI deci, cine sînt eu să stau împotriva sfîntului Domnului?" Astfel a trimis 
înapoi pe boierii cei trimiși. 


Atunci Vladislav, văzînd că nu reuşeşte nimic cu trimişii săi, a luat cu sine pe 
boierii cei mai de frunte şi a pornit să se ducă el să ceară pe sfîntul. Ajungînd la orașul 
Tîrnovo, s-a dus mai întîi la mormîntul sfîntului şi plîngînd cu lacrimi ferbinţi, a zis: 
"O! Sfinte al lui Dumnezeu și al nostru părinte prea cinstit, pentru ce ne-ai urît pe noi 
păcătoşii şi nu voieşti a veni în patria ta, căreia ai fost nu numai păstor, ci încă și 
mîntuitor? 


Tu ne-ai mîntuit din rătăcirea diavolului şi la adevăr ne-ai povăţuit; tu ai 
izbăvit turma de eresuri; fund bolnavă, ai tămăduit-o; primejduindu-se cu moarte 
sufletească, ai înviat-o; cu slujbe duhovnicești ai împodobit-o, cu sfințite rînduieli, 
cu puneri de legi mîntuitoare şi acum o laşi, sfinte al lui Dumnezeu, lipsită de 
sfinţenia dumnezeieştilor tale moaşte? Cum o lași cu totul săracă de comoara 
dumnezeiescului tău dar şi uscată de prea dulcele izvor al minunilor tale? Părinte 
prea milostiv, fie-ți milă şi treci cu vederea păcatele mele şi ale poporului tău, care 
în tot chipul am greşit ţie şi vino la noi, deşi sîntem nevrednici şi păcătoşi; deci, nu 
ne lăsa lipsiţi de venirea şi ocrotirea ta”. 


Astfel rugîndu-se Vladislav, împăratul Serbiei, cu multă umilință, pe 
mormîntul sfîntului, a mers în urmă la socrul său. În noaptea aceea a văzut socrul său 
pe sfîntul ca un înger purtător de fulger, poruncindu-i să dea sfintele lui moaşte 
ginerelui său, ca să le ducă în patria sa. 


Deci, dimineaţă, împăratul Asan adunînd tot poporul şi pe mitropolit cu clerul 
său, arătîndu-le pricina, a luat pe ginerele său, şi cu cîntări de psalmi, cu făclu şi cu 
tămiieri, au deschis mormîntul sfîntului. O! minunile Tale, Hristoase Împărate! Locul 
acela s-a umplut de bună mireasmă negrăită; faţa sfîntului strălucea ca soarele şi toți 
minunîndu-se, strigau: "Doamne miluiește”. 


Atunci, cu mare bucurie și cu litanii, călătorind pe Jos, amîndoi împărații, 
socrul şi ginerele, au scos sfintele moaşte pînă afară din Tîrnovo. Aici, luîndu-le 
împăratul Vladislav, le-a dus cu mare bucurie în patria sa. lar cîtă bucurie s-a făcut 
în ziua aceea, cine poate s-o scrie cu amănuntul? 


Cine poate spune minunile care s-au făcut, întru slava Tatălui şi a Fiului şi a 
Sfintului Duh, a Preasfintei Treimi, Căreia 1 se cuvine slavă, stăpînire, cinste și 
închinăciune, în vecii vecilor. Amin. 


37. POMENIREA CUVIOSULUI PĂRINTELUI NOSTRU PAVEL TEBEUL 
(15 IANUARIE) 

Cuviosul Antonie, viețuind în pustiul Egiptului cu ucenicii săi, după cum ne- 
au povestit Macarie şi Plotin, ucenicii lui, care l-au şi îngropat, că la nouăzeci de ani 
al vieţii bătrînului, i-a venit dor să se ducă în pustia cea mai dinăuntru, ca să vadă 
dacă s-ar afla vreun rob al lui Dumnezeu, care mai înainte de dînsul să se fi sălăşluit 
în pustia aceea, și să fi ales o viaţă ca a lui, depărtată de oameni; deci, într-acel pustiu, 
cinci ani rugîndu-se lui Dumnezeu, ca să nu-i treacă cu vederea rugăciunea lui, într- 

o zi a auzit un glas, zicîndu-i: "Antonie, este un rob al lui Dumnezeu mai înainte şi 


mai desăvîrșit decît tine, la care de vei merge, îl vei afla în pustia cea mai dinăuntru. 
Deci, scoală-te degrabă şi te sîrguieşte a merge la dînsul, mai înainte de a se duce el 
către Domnul!" 


Acestea auzindu-le bătrînul, îndată luîndu-şi toiagul său cel de finic, s-a dus 
degrabă în pustie, să apuce în viaţă pe cel dorit, de care i se vestise lui. Fiind arşița 
mare la amiază, încît şi pietrele ardeau în acea pustie, şi neștiind calea care duce către 
sfîntul cel arătat lui, bătrînul a slăbit cu trupul, dar nu şi cu duhul, căci nu s-a întors 
din calea ce o începuse şi se ruga lui Dumnezeu, zicînd: "Doamne, Dumnezeul meu, 
povăţuieşte-mă în calea cea dreaptă, şi învredniceşte-mă a vedea în trup pe robul tău, 
şi să nu mă lași să pier în această pustie”. 


Deci, nu după multă vreme, a văzut un om cu asemănare de cal, pe care 
făcătorii de stihuri îl numesc centaur, pe care văzîndu-l, s-a înarmat cu mîntuitorul 
semn al Crucii şi cu îndrăzneală l-a întrebat: "Ascultă tu, în care parte locuieşte robul 
lui Dumnezeu?". Iar fiara plecîndu-se la cuvîntul sfîntului și neputînd să grăiască cu 
glas, i-a arătat cu mîna partea în care trebuia să meargă spre robul lui Dumnezeu, 
apoi a fugit cu grabă de la Cuviosul Antonie. Bătrînul s-a minunat de chipul cel de 
fiară şi mergea spre partea unde i-a arătat acesta cu mîna. Însă întru aceasta ori 
diavolul, spre înfricoşarea lui s-a închipuit, ca să împiedice drumul sfîntului, ori cu 
adevărat era centaur, precum spun grecii, că în acea pustie se găseau niște fiare 
ciudate ca acestea; iar această fiară Dumnezeu a trimis-o pentru povăţuirea robului 
său. 


Venind la un loc pietros, a văzut o altă fiară, care avea asemănare omenească 
pînă la brîu, iar cealaltă parte a trupului era de fiară, adică picioare de capră şi coarne 
în cap. De vederea acesteia minunîndu-se bătrînul şi cu credință neîndoită fiind 
înarmat, fără frică a întrebat, zicînd: "Cine eşti tu?" Iar fiara, aducîndu-i poame de 
finic din cale, ca semn de pace, îi zicea: "Sînt un muritor din cei ce locuiesc în pustie, 
pe care neamurile cele întunecate cu rătăcirea numindu-ne satiri, între zeii lor ne-au 
cinstit. Dar sînt trimis de la turma mea, să slujesc ție ca să te rogi pentru noi 
Stăpînului celui de obşte, pe care l-am cunoscut că a venit în lume şi în tot pămîntul 
a ieşit vestirea lui”. 


Unele ca acestea grăind fiara, ostenitul călător îşi uda faţa sa cu lacrimi de 
bucurie; căci se bucura de slava lui Hristos şi de pierzarea satanei şi se minuna, cum 
a putut să înţeleagă vorba satirului. Lovind cu toiagul în pămînt, zicea: "Vai ţie, 
cetatea Alexandriei, care în loc de Dumnezeu cinsteşti sluțeniile! Vai ţie, cetate 
păcătoasă, în care din toată lumea s-au adunat diavoli! Ce răspuns vei da, căci şi 
fiarele mărturisesc puterea lui Hristos, iar tu nălucirile cele din pădure ca pe zei le 
cinstești”. 


Acestea zicîndu-le sfîntul, fiara a fugit în pustie. Despre acea fiară nimeni să 
nu socotească că este lucru neadevărat, fiindcă şi în vremea împăratului Constanțiu 
(337-361) o fiară ca aceea, cu asemănare omenească, ce se numea satir, a fost dusă 


vie în Alexandria, spre marea mirare a tot poporul; iar după ce a murit, ca să nu 
putrezească îndată trupul ei, îmbălsămîndu-l, l-au trimis în Antiohia, la împărat, ca 
să-l vadă. 


Acum să ne întoarcem la povestirea dinainte. Umblind bătrînul prin acea 
pustie neumblată, nimic altceva nu vedea fără numai urme de fiară, ostenindu-se în 
călătorie două zile şi petrecînd cealaltă noapte în rugăciune, nu ştia unde să se 
întoarcă. Apoi luminîndu-se de ziua a treia, a văzut o leoaică suindu-se spre vîrful 
muntelui cu multă grabă, căreia de departe urmîndu-i, a venit aproape de peştera în 
care locuia Sfîntul Pavel, plăcutul lui Dumnezeu. 


Văzînd bătrînul peştera, s-a bucurat, iar cel ce locuia într-însa, simțind venirea 
lui Antonie, a închis ușa. Bătrînul apropiindu-se, a bătut, dar nu 1 s-a răspuns, însă el 
stătea afară, bătînd fără spor. Deci, văzînd că nu 1 se deschide ușa, a căzut înaintea 
peşterii şi pînă la al şaptelea ceas s-a rugat să i se dea voie să intre înăuntru, ca să 
vadă pe acela pe care cu atîta osteneală l-a căutat. EI zicea: "Deschide-mi, robule al 
lui Hristos, deschide-mi; tu ştii cine şi de unde sînt şi pentru ce am venit, toate le ştii, 
Dumnezeu descoperindu-ți ție. Deci şi eu știu că nu sînt vrednic să văd sfinta ta față, 
însă de nu te voi vedea, nu mă voi duce de aici; nu te ascunde pe tine, căci Dumnezeu 
te-a arătat mie. Pe fiare le primeşti, iar pe om pentru ce îl goneşti? Te-am căutat şi 
te-am aflat, bat ca să mi se deschidă, iar de nu-mi vei deschide, apoi voi muri pe 
pragul tău şi vei îngropa aici trupul meu”. 


Şi altele multe grăind el cu lacrimi şi ca pe un nemilostiv socotindu-l, 
păcătosul lui Dumnezeu a răspuns dinăuntrul peşterii, zicîndu-i: "Cine eşti tu, care 
plîngi aici? Te minunezi că nu-ţi deschid şi te lauzi că vei muri pe prag?" Așa zicîndu- 
1 sfîntul, a deschis ușa şi cuprinzîndu-se unul pe altul, se sărutau cu lacrimi şi pe 
nume se chemau; pentru că Dumnezeu fiecăruia dintre ei le descoperise numele. 
Şezînd ei, părintele Antonie a zis: "Bucură-te Pavele, vasul alegerii şi stîlpul cel de 
foc, locuitorule al pustiei”. 


Zis-a lui şi Avva Pavel: "Bine ai venit soare, care luminezi toată lumea, 
povăţuitorule al celor ce se mîntuiesc, gura lui Dumnezeu, care din pustie ai făcut 
cetăţi şi pe diavolul l-ai gonit dintr-însa. De ce te-ai ostenit atîta pentru un om păcătos 
şi nevrednic? Iată, vezi un bătrîn învechit de zile şi cu cărunteţile acoperite; vezi un 
om care îndată va fi praf şi cenușă, dar de vreme ce dragostea toate poate să le facă, 
spune-mi, te rog, cum se află neamul omenesc acum? Cum împărtăşeşte lumea? Se 
mai află cei ce se ţin de rătăcirea idolilor, şi mai sînt prigoniri asupra creştinilor?”. 
Iar Antonie a zis: "Cu rugăciunile tale lumea se ține; prigoanele contra creştinilor au 
încetat și Biserica laudă pe adevăratul Dumnezeu. Dar de vreme ce ai pomenit de 
prigoane, mă rog ţie pentru Domnul, să nu ascunzi de mine cele despre tine şi toate 
să-mi spui: pentru care pricină ai ieşit din lume şi ai venit în această adîncă pustie?”. 


Iar Sfîntul Pavel a început a-i spune: "Eu m-am născut în Tebaida şi am avut 
o soră, pe care părinţii, fiind încă vii, au însoţit-o cu bărbat; iar pe mine m-au învăţat 


carte elinească și latinească, precum şi dreapta credinţă, singuri ei fiind drept- 
credincioşi. Dar sfîrşindu-şi nevrednica viaţă, ne-au împărțit averea, care era foarte 
multă; iar după moartea lor, bărbatul sorei mele, fiind lacom, a poftit şi partea mea, 
şi gîndea să mă dea ca pe un creştin la păgînul voievod spre chinuire, ca astfel 
prăpădindu-mă din acestă viaţă, să-mi ia moştenirea. Atunci erau împărații Deciu 
(249-251) şi Valerian (253-259), care chinuiau pe toți cei ce mărturiseau pe Hristos, 
şi era frică mare prin toată Tebaida, de vreme ce erau cumplite chinuri. 


În acea vreme a fost prins de păgîni un tînăr creştin, pe care l-au chinuit mult; 
dar după ce n-au putut să-l întoarcă de la credinţa lui Hristos, mai pe urmă l-au pus 
într-o grădină mult înflorită şi frumos mirositoare, întinzîndu-l pe un pat frumos, cu 
faţa în sus; apoi I-au legat mîinile şi picioarele cu frînghii moi şi ducîndu-se toți, au 
trimis la dînsul o fecioară tînără, ca să-l poată înşela spre amestecarea necurată,; iar 
necurata fecioară cuprinzîndu-l şi sărutîndu-l, ba încă lucrul cel mai de ruşine, ce mi- 
e greu a-l spune, căutînd părțile cele ascunse ale trupului său, îl îndemna spre păcatul 
cel necurat; dar ce a făcut viteazul pătimitor, care suferise atitea chinuri? 


Văzîndu-se amăgit de patimă şi simțind tulburarea trupului întru sine, a strîns 
tare cu dinţii limba sa, a tăiat-o şi a aruncat-o în obrazul desfrînatei şi îndată cu 
durerea cea mare a potolit patima; iar cu sîngele a umplut obrazul şi hainele acestei 
femei și astfel, cu darul lui Hristos, a biruit amăgirea. 


Încă şi pe un alt tînăr care era neclintit în credinţa crești-nească, după multe 
chinuri, l-au uns cu miere peste tot trupul gol şi l-au pus în arșița soarelui, avînd 
mîinile legate la spate, ca rănindu-se de albine, de viespi şi de gărgăuni, să fie silit a 
jertfi idolilor; dar răbdătorul de chinuri cel viteaz, deşi era rănit peste tot trupul şi 
plin de sînge, încît nici chip de om nu avea, de Hristos nu s-a lepădat. 


Acestea văzînd eu, iar bărbatul sorei mele mîniindu-se mai mult, încît nici 
lacrimile sorei, nici legătura rudeniei n-au putut să-l domolească, i-am lăsat aceluia 
toate şi am fugit în această pustietate; apoi venind încet, povățuindu-mă de 
Dumnezeu pînă aici, am aflat această peşteră, în care aveam şi apă înăuntru şi 
cunoscînd că Dumnezeu mi-a dat acest loc spre petrecere, m-am sălășluit aici şi 
petrec avînd hrană de finice, iar haina din frunze". 


Sfîntul povestind acestea, iată a zburat un corb aruncîndu-i o pîine întreagă, 
pe care punînd-o înaintea lor încetișor, a zburat în văzduh. Atunci, fericitul Antonie 
minunîndu-se de aceasta, Sfîntul Pavel a grăit: "Iată, Domnul a trimis prînz, nouă, 
robilor săi, fiind milostiv şi iubitor de oameni. lată, sînt 70 de ani de cînd primesc 
jumătate de pîine, iar de la a ta venire Domnul Hristos a îndoit merticul ostaşilor Săi. 
Deci, luînd sfinții acea pîine, se invitau unul pe altul ca s-o binecuvînteze şi s-o 
frîngă, unul pe altul mai mare făcîndu-se cu cinstea. 


Sfîntul Pavel cinstea pe Cuviosul Antonie ca pe un oaspete, iar Cuviosul 
Antonie cinstea pe Sfîntul Pavel ca pe stăpînul casei şi ca pe unul mai bătrîn cu anii; 


şi era între dînşii întrecere de iubire. Apoi, fericitul Pavel a apucat pîinea de o parte, 
iar pe cealaltă parte a pus-o în mîinile părintelui Antonie și îndată pîinea singură s-a 
frînt prin mijloc şi fiecare şi-a luat partea sa. 


Drept aceea, şezînd lîngă izvor, robii lui Hristos au mîncat şi s-au săturat, şi 
au băut din izvorul acela apă curată şi foarte dulce; după aceea, făcînd mulțumire, au 
şezut iarăși şi au vorbit toată noaptea pînă dimineaţa. lar făcîndu-se ziuă, Sfintul 
Pavel a zis prietenului Antonie: "De mult mi-a arătat Dumnezeu mie, frate, că 
sălăşluieşti în părțile acestea şi voiam să te am slujitor cu mine, ca împreună să slujim 
sfintului nostru, dar fiindcă vremea adormirii mele a venit, pe care totdeauna am 
aşteptat-o, dorind ca să viețuiesc cu Hristos, de aceea Domnul te-a trimis la mine, ca 
să îngropi smeritul meu trup şi să-l dai pămîntului”. 


Acestea auzind Antonie, tînguindu-se cu lacrimi, zicea: "Nu mă lăsa, părinte, 
singur, ci primeşte-mă împreună călător cu tine". Iar el a zis: "Nu ţi se cade să cauţi 
singur ale tale, ci pe cele ce sînt ale aproapelui; deci, de folos îţi este ca, lepădînd 
greutatea trupului, să urmezi Mielului la ceruri; apoi și celorlalți fraţi le este de folos, 
ca de la tine încă să se mai povăţuiască şi să se mai întărească; dar te rog spre a te 
sîrgui şi a merge în mînăstirea ta şi să-mi aduci mantia pe care Atanasie episcopul ţi- 
a dăruit-o, ca să înveleşti cu aceea trupul meu”. Aceasta o dorea fericitul Pavel, nu 
că acea mantie îi trebuia - pentru că nu se îngrijea dacă trupul se va îngropa gol sau 
acoperit, căci în pămînt putrezește, el care atîta vreme cu frunze de finic se îmbrăca, 
- ci, ca fără tulburare, sufletul lui să iasă din trup, de aceea îl trimitea la mînăstire pe 
părintele Antonie. 


Drept aceea, Antonie s-a minunat auzindu-l pe el grăind despre Atanasie și 
despre mantia aceluia, ca şi cum vedea pe Însuși Hristos în Pavel şi pe Dumnezeu 
care locuia într-însul cinstind; apoi nimic mai mult nu îndrăznea a răspunde, ci tăcînd 
şi lăcrimînd, i-a sărutat faţa şi mîinile şi se sîrguia a săvirşi porunca; deci, chiar 
nevrînd, a pornit la mînăstire, deși era obosit cu trupul, iar cu duhul biruia anii 
bătrîneţilor sale. Venind el în chilia sa, l-au întîmpinat cei doi ucenici ai lui, zicîndu- 
i: "Unde ai zăbovit atîta vreme, părinte?" lar el a răspuns: "Vai mie, fui mei, vai mie 
păcătosului, care sînt numai de formă monah şi numai nume de monah port; dar am 
văzut pe Ilie, am văzut pe loan în pustie, cum şi pe Pavel în Rai l-am văzut”. 


Deci, vrînd ucenicii ca să audă ceva mai mult de la dînsul şi rugîndu-l ca cu 
încredințare să le spună lor despre aceasta, el punîndu-și mîna la gură, a zis: "La tot 
lucrul este vreme, adică vreme a grăi şi vreme a tăcea"”. Apoi, luîndu-şi mantia și 
hrană de cale neluîndu-şi, iarăşi a ieșit, alergînd degrab în pustie, vrînd să apuce viu 
pe sfîntul, pentru că se temea ca nu cumva zăbovind el, Sfîntul Pavel să-şi dea datoria 
Domnului fără de dînsul. 


lar a doua zi, la al treilea ceas, mergînd Avva Antonie, a văzut în văzduh cetele 
îngereșşti şi soboarele proorocilor şi ale apostolilor, iar în mijloc era sufletul Sfîntului 
Pavel, mai curat decît soarele, suindu-se spre cer; atunci îndată a căzut la pămînt și 


presărîndu-şi capul cu nisip, se tînguia şi striga: "Pentru ce, Pavele, m-ai lăsat? Pentru 
ce te duci fără sărutarea cea de pe urmă? Atiît de tîrziu te-ai făcut cunoscut mie şi atît 
de repede ai plecat de la mine?”. 


Pe urmă, fericitul Antonie adeverea că a trecut cu atîta grăbire pe cealaltă cale, 
ca şi cum ar zbura prin văzduh înaripat, încît nici călcarea pe pămînt n-o simţea de 
alergarea cea repede, şi îndată s-a aflat în peşteră; acolo văzînd pe sfîntul cu 
genunchii plecaţi și cu mîinile în sus ridicate, apoi avînd capul drept în sus, socotea 
că este viu şi face rugăciune și stătea cu dînsul împreună. Dar trecînd un ceas, şi de 
vreme ce nu auzea glasul cel de rugăciune, nici obişnuitele suspinuri, s-a apropiat de 
dînsul şi l-a aflat mort; deci, a înţeles că trupul sfîntului bărbat dă şi după moarte 
datornica închinăciune. 


Cu multă plîngere și tînguire sărutînd sfîntul lui trup, l-a învelit cu mantia cea 
adusă şi a început a cînta psalmii cei cuviincioşi de îngropare, după obiceiul 
creştinesc; şi nu se pricepea cum ar putea să îngroape pe sfîntul, de vreme ce nu 
adusese nici o unealtă, ca să sape mormîntul şi zicea întru sine: "Oare la mînăstire să 
mă întorc după unelte, cale de trei zile, sau aici să rămîn? Dar nimic fără unelte nu 
pot să fac. Deci, voi rămîne aici şi voi muri, precum se cade, lîngă ostaşul Tău, 
Hristoase, şi căzînd, îmi voi da răsuflarea cea de pe urmă alături de el". 


Unele ca acestea gîndindu-le el cu mintea, iată doi lei din pustia cea mai 
dinăuntru veneau răcnind, ca şi cum plîngeau pentru lipsa sfîntului. lar Antonie mai 
întîi s-a înfricoşat puţin, după aceea văzînd pe fiare blînde ca mieluşeii, tăvălindu-se 
lîngă trupul sfîntului şi arătînd jalnică tînguire, se mira de bunul obicei al fiarelor 
acelora; iar ei au început cu unghiile lor a săpa pămîntul şi săpînd groapa destul, 
iarăşi au venit la trupul sfîntului, ca şi cum i-ar fi dat cea mai de pe urmă sărutare; 
apoi, venind la Cuviosul Antonie, îi lingeau mîinile şi picioarele lui, ca şi cum cereau 
rugăciune şi binecuvîntare de la dînsul. Iar cuviosul lăuda pe Hristos, căci şi fiarele 
slăvesc pe Dumnezeu, şi zicea: "Doamne, fără de a Cărui voie nici frunza din copac 
şi nici una din păsări nu cade pe pămînt, dă fiarelor acestora binecuvîntarea Ta, 
precum ştii Tu". Și făcînd cu mîna, le-a poruncit să se ducă în pustie. 


Deci, ducîndu-se fiarele, Avva Antonie a îngropat cinstitul trup al Sfîntului și 
Cuviosului părinte Pavel, întîiul vieţuitor al pustiei, care avea anii vieții lui o sută și 
treisprezece. După îngroparea sfîntului, Avva Antonie a petrecut noaptea următoare 
deasupra mormiîntului lui, plîngînd și rugîndu-se. lar a doua zi, întorcîndu-se la 
mînăstirea sa, a luat haina Sfîntului Pavel cea împletită cu frunze de finic şi venind 
în chilia sa, a spus toate cu de-amănuntul ucenicilor săi, spre folos. Iar haina aceea 
de frunze de finic atît de mult o cinstea, încît numai de două ori se îmbrăca cu dînsa, 
la praznicul Sfintelor Paști şi în ziua Cincizecimil. 


Cu ale acestor Cuvioşi părinți, Pavel şi Antonie şi cu sfintele lor rugăciuni, ne 
rugăm să ne învrednicească și pe noi în partea plăcuţilor Săi, Hristos Dumnezeul 


nostru, Căruia împreună cu Tatăl şi cu Sfîntul Duh, 1 se cuvine cinste şi slavă, în veci. 
Amin. 


38. VIAȚA CUVIOSULUI IOAN COLIBAȘUL 
(15 IANUARIE) 


(După Metafrast) 


> 00 ÂNIMHO 
d bine 


În vremea împărăției drepteredinciosului împărat Leon cel Mare (457-474), 
era în Constantinopol - care se numește Roma cea nouă -, un om cu dregătoria de 
stratilat (general), bogat şi cinstit, anume Eutropiu, avînd de soție pe Teodora. Acela 
avea trei fii, dintre care pe doi i-a pus în slujba împărătească şi cinstite dregătorii le- 
a mijlocit, iar pe al treilea, cel mai mic, anume Ioan, l-a dat la învăţătura cărții şi la 
toată înţelepciunea cea retoricească și a filozofilor. 


Fiind copilul loan de 12 ani, s-a arătat isteț la minte, mai mult decît toți 
vîrstnicii săi, încît chiar şi dascălii se minunau de isteţimea lui şi de înțelegerea lui 
cea desăvîrşită, fiind tînăr de vîrstă. Şi nu numai la cea din afară, ci și la cea 
duhovnicească filozofie se arăta ales ucenic. 


Căci lucrînd întru dînsul Sfîntul Duh, era blînd, fără răutate şi smerit, iar cînd 
îi prisosea vreme de la învăţătură, se îndeletnicea, nu cu jucării copilăreşti, precum 
este obiceiul tinerilor, ci întru citirea cărților celor de Dumnezeu insuflate. Apoi, la 
bisericile lui Dumnezeu cu sîrguință alerga la rugăciune, pentru că inima lui se 
înfierbînta cu văpaia dumnezeieștii dragoste, şi în cugetul lui se aprindea foc. 


Aşa sîrguindu-se el spre dumnezeiasca slujbă, s-a întîmplat de a intrat un 
monah în casa în care fericitul loan învăţa şi pe care văzîndu-l copilul l-a întrebat, 
zicînd: "De unde eşti, părinte, şi unde mergi?". lar monahul i-a răspuns: "Din 
Mînăstirea Neadormiţilor sînt şi merg la Ierusalim, ca să mă închin Sfintelor Locuri”. 
Mînăstirea aceea a Neadormiţilor, Achimiţilor, era în Bitinia, în partea Răsăritului, 
care este în Asia Mică, zidită de fericitul Marcel. Și aprinzîndu-se loan cu duhul, a 
început a-l întreba despre viaţa monahicească, de rugăciune şi de post, de cîntarea 
cea neadormită, cum şi de alte nevoinţe şi osteneli, care cuvinte îi păreau lui loan 
mai dulci decît mierea. 


Monahul văzînd pe copil cinstit şi înțelept, i-a spus cu de-amă-nuntul 
obiceiurile şi rînduielile mînăstirii sale, iar loan ascultînd cu luare-aminte povestirile 
monahului, i-a zis: "Părinte, te vei întoarce iarăşi în mînăstirea ta sau vei rămîne la 
Ierusalim?" Monahul i-a răspuns: "Am poruncă de la egumenul meu să mă întorc; 
deci de va voi Domnul, închinîndu-mă la Sfintele Locuri, mă voi întoarce". Atunci 
loan apucînd de mîna dreaptă pe monah, i-a zis: "Părinte, un cuvînt duhovnicesc am 
să-ți spun”. Şi ducîndu-l la un loc deosebit, i-a zis: 


"Ascultă-mă, părinte, mă rog ție, ca milostiv să fii mie, căci am mare trebuinţă 
să scap de lumea asta mult tulburătoare şi să slujesc lui Hristos; dar părinții mei 
gîndesc de mine altfel, pentru că mă iubesc mai mult decît pe fraţii cei mai mari; ei 
se îngrijesc de mine pentru o dregătorie mare şi vor să mă căsătoresc, iar eu ascultînd 
de multe ori cuvîntul lui Dumnezeu în biserică și citind singur cărțile, am înţeles că 
toate cele ale lumii sînt deşarte, afară de una care este de folos, ca adică lepădîndu- 
mă de lume, să slujesc lui Hristos în chipul cel monahicesc; deci, te jur pe Dumnezeu 


cel ce voieşte mîntuirea noastră, ca, întorcîndu-te, să mă iei de aici şi să mă duci în 
miînăstirea ta". 


Auzind acestea monahul şi cunoscînd într-însul chemarea dumnezeiască, a 
făgăduit cu jurămînt, ca, întorcîndu-se, să-l ia; și aşa s-au despărțit. 


După ducerea monahului aceluia la Ierusalim, fericitul loan dorind să fie 
următor vieţii evanghelicești, a rugat pe părinții săi a-i scrie o Evanghelie, din care 
să poată învăţa cuvintele lui Hristos şi a face lucruri plăcute Lui. Părinții, văzînd 
asemenea dumnezeiască osîrdie a fiului lor spre Sfînta Scriptură, se bucurau foarte, 
şi îndată au găsit un bun scriitor, ca să scrie frumos o Evanghelie; apoi au ferecat-o 
cu aur şi au împodobit-o cu pietre scumpe, ca nu numai dulceaţa cuvintelor lui 
Hristos, scrise înăuntru, să atragă pe fiul lor cu osîrdie la citire, dar şi podoaba cărții 
din afară. ŞI așa pregătindu-i Evanghelia, i-au dat-o, iar el luînd-o, cu dragoste o citea 
cu luare-aminte şi se îndulcea cu inima de cuvintele lui Hristos şi din zi în zi se 
aprindea de mai mare dragoste de Dumnezeu, aşteptînd cu osîrdie pe monahul acela 
de la Ierusalim, căruia îi descoperise taina inimii sale. 


Trecînd multe zile, a venit monahul cel aşteptat și văzîndu-l loan, s-a bucurat 
foarte. Şi i-a zis monahul: "Iată, fiule, m-am întors pe la tine, precum am făgăduit, 
ca să te iau la mînăstire, de vei voi”. Fericitul loan a răspuns: "Mulţumesc lui 
Dumnezeu că te-ai întors sănătos şi m-a învrednicit a te vedea iarăși pe sfinţia ta; 
deci, iată eu sînt gata de drum, dar ce să facem dacă nu vor voi părinții mei să mă 
lase, pentru că ştiu pe maică-mea jalnică şi cînd va auzi că voiesc să mă duc de la 
dînșii, va umplea pămîntul cu lacrimi şi mă va opri cu sila şi astfel îmi va curma 
dorința mea. 


Deci, mă rog ţie, părinte, să ieşim de aici în taină, ca să nu ştie nimeni din 
cunoscuţii mei despre plecarea mea şi să nu-mi priceapă drumul". Monahul a zis: "Să 
facem aşa cum voiești, fiule, ca să împlinească Dumnezeu dorinţa inimii tale”. Și aşa 
s-au dus spre malul mării, la limanul corăbiilor şi, găsind o corabie, au rugat pe 
cîrmacii ei să-i ducă la locaşul Neadormiţilor; iar cîrmaciul cerea de la dînşii aur mult 
pentru chirie, căci zicea: "Eu aştept pînă ce-mi va umple cineva corabia cu multă 
marfă, ca de acolo să-mi iau obișnuita chirie”. loan l-a întrebat: "Cîtă chirie iei pentru 
corabia ta încărcată?" Cîrmaciul răspunse: "O sută de galbeni iau!" loan 1-a zis: 
"Frate, să aştepţi trei zile şi eu voi închiria corabia ta”. 


Apoi, sfătuindu-se cu dînsul, s-a dus. lar loan a zis către monah deosebit: 
"Chiria corăbiei este mare, iar mie a mă duce de la părinți și a nu fi ştiut de dînșii, 
îmi este mult mai bine; deci, voi merge la părinţi şi voi ruga să-mi dea aur, ca pentru 
o trebuință oarecare". Monahul 1-a răspuns: "Mergi, fiule, şi Domnul să-ţi îndrepteze 
capul tău cel bun după voia Sa". 


Deci, mergînd loan în casa sa, a zis către mama sa: "Doamnă, maica mea, un 
dar voiesc să cer acum de la voi, dar nu îndrăznesc". Maică-sa i-a răspuns: "Cere, 


fiul meu, tot ce doreşti”. loan a zis: "Toţi vîrstnicii mei care învaţă cu mine nu odată 
sau de două ori, ci de multe ori m-au chemat cu dînşii la masă, iar eu niciodată nu 1- 
am chemat la mine şi nu le-am răsplătit cinste pentru cinste; de aceea, mă rușinez 
foarte mult şi nu mai pot de acum nici la școală să mă duc; deci mă rog vouă să-mi 
dați atîția bani cît să ajungă pentru facerea ospăţului prietenilor mei”. Maică-sa i-a 
răspuns: "Aşteaptă, fiule, pînă dimineaţă şi voi spune tatălui tău ca să-ţi dea cele de 
trebuinţă”. 


Deci a spus bărbatului său toate cuvintele lui loan, iar el iubind foarte mult pe 
fiul său, 1-a dat 100 de galbeni. Aceasta s-a făcut cu rînduiala lui Dumnezeu, ca 
scopul cel bun al sfîntului copil să fie întru săvîrşire. Drept aceea, tatăl dînd aurul 
fiului, a pus lîngă dînsul o slugă credincioasă, poruncindu-i, ca dinadinsul să ia 
aminte, ca să nu risipească ca un copil pe lucruri netrebuincioase aurul ce i s-a dat. 
Ioan luînd cei 100 de galbeni şi pe slugă, s-a bucurat şi s-a dus cu dînsul la țărm, 
zicînd: "Să căutăm peşte bun să cumpărăm". Şi apropiindu-se de corabie, a trimis pe 
slugă la şcoală, zicînd : "Du-te să vezi, dacă s-au adunat copiii și să te întorci iarăși 
la mine. 


Ducîndu-se sluga, loan a intrat în corabie cu monahul și dînd chiria, a pornit 
de la țărm. loan a luat cu el şi Evanghelia pe care 1-0 făcuseră părinții, şi citind-o, se 
mîngiia. Întorcîndu-se sluga de la şcoală, căuta pe loan la mal şi nu l-a găsit; apoi, 
socotind că era acasă, s-a dus la părinţii săi, care întrebau de Ioan şi îndată au început 
a-l căuta pretutindeni multe zile, nu numai în Constantinopol, dar şi în locurile de 
prin jur, însă nu l-au găsit nicăieri; deci, s-a făcut plîngere şi tînguire mare în casa lui 
Eutropiu, pentru loan, iubitul lor fiu. 


Mergînd loan pe mare, Dumnezeu i-a sporit calea, pentru că a scos vînturi din 
vistieriile Sale şi le-a poruncit să sufle spre ajutorul corăbiei, apoi degrabă a sosit la 
sfîntul locaş al Neadormiţilor; în care intrînd, a spus monahul acela egumenului și 
fraților toate cele despre tînărul loan, strălucirea şi bunul neam al părinților lui, 
dragostea lor către dînsul, boieria cea mare și nunta ce se aştepta, spunînd apoi cu 
cîtă credință și osîrdie caută să se îmbrace în chipul monahicesc și să slujească 
Domnului. 


Egumenul văzînd pe băiat foarte tînăr, i-a zis lui: "Fiule, nu vei putea suferi 
ostenelile şi postirile monahicești, căci ești încă tînăr, şi la noi este obiceiul, ca să nu 
călugărim îndată pe cel ce vine, ci mai întîi să-l ispitim multă vreme, de cumva nu se 
află leneş și răzvrătit; deci, de vei voi ca să fii monah la noi, se cade ție ca mai întîi 
fără chipul monahicesc să fii aici destulă vreme, să priveşti la viaţa noastră și să te 
ispiteşti pe tine însuţi de vei putea un jug ca acesta să-l porţi sau nu. Iar fericitul loan 
a căzut la picioarele egumenului cu multe lacrimi, zicîndu-i: "Rogu-mă ţie părinte, 
ca astăzi să mă călugărești pe mine, să nu cauţi la tinereţele mele, ci la osîrdnica mea 
dorire; căci cu toată inima doresc să mă îmbrac în chipul cel îngeresc al vostru. Deci, 
nu trece rugăciunea mea, ci pentru Preasfînta cea de o fiinţă şi de viaţă făcătoarea 
Treime, primeşte-mă şi mă numără în ceata monahilor”. Egumenul văzînd o dorire 


ca aceasta a lui și lacrimile, și înainte văzînd darul Sfîntului Duh ce avea într-însul, 
îndată l-a primit şi l-a tuns, poruncindu-i a petrece în mînăstireştile ascultări şi a se 
povăţui de iscusiţi bătrîni. 


Cîştieîndu-şi dorirea, toate cele poruncite lui cu sîrguinţă şi cu smerenie le 
făcea, şi îndreptîndu-se întru nevoințele monahiceşti din zi în zi şi din putere în putere 
sporea; apoi, în scurtă vreme atît de mult a sporit în faptele bune, încît a întrecut și 
pe ceilalți monahi, călugării mai dinainte, şi tuturor s-a făcut chip de neîncetată 
rugăciune către Dumnezeu, de ascultare fără cîrtire, de postirea cu răbdare şi fără 
măsură; pentru că adeseori se ținea numai cu împărtăşirea preacuratelor și de viaţă 
făcătoarelor lui Hristos Taine, iar altceva nimic mai mult nu gusta în multe zile, încît 
şi egumenul se minuna şi zicea către dînsul: "Fiule, fiind tînăr, pentru ce ţi-ai luat 
asupră-ţi osteneli ca acestea? Fereşte-te ca nu slăbind cu trupul din postul cel fără de 
măsură şi vătămîndu-ți sănătatea ta, nelesnicios să te faci spre nevoinţele viitoare și 
spre slujba măririi lui Hristos". lar el, cu obișnuita smerenie închinîndu-se, 
răspundea: "lartă-mă, sfinte părinte, pe mine netrebnicul rob şi te roagă pentru mine 
leneșul, ca să-mi dea Domnul să încep nevoinţa şi să-mi întărească neputința mea”. 


Astfel nevoindu-se fericitul loan şase ani, în locaşul acela, s-a sculat asupra 
lui vrăjmașul diavol, urîtorul binelui, vrînd să-l slăbească întru nevoinţe, să întindă 
curse picioarelor lui, și să-l împiedice dintr-o alergare bună ca aceea, în calea 
poruncilor Domnului; drept aceea, i s-a făcut dor de părinții săi, încît de jale i se 
cuprinse inima, aducîndu-şi aminte de dragostea cea mare a tatălui și a maicii, pe 
care o aveau către dînsul, şi-i zicea gîndul: "Ce fac acum părinţii tăi fără tine? Cît de 
mult necaz, întristare şi plîngere au pentru tine, căci te-ai dus neştiut de ei? Tatăl 
plînge, maica se tînguiește, frații se întristează, rudenule şi vecinii doresc de tine și 
toată casa tatălui tău este în mîhnire pentru tine”. 


Încă îi aducea aminte vicleanul de bogăţia şi slava părinţilor, de cinstea fraţilor 
lui şi de diferite feluri de deşertăciuni lumeşti îi aducea lui aminte; ziua şi noaptea 
neîncetat îl tulbura cu gînduri ca acestea, încît acum slăbise cu trupul şi abia era viu; 
pe de o parte, pentru înfrînarea cea mare şi nevoinţele monahicești, iar pe de alta, 
pentru tulburarea gîndurilor, se uscase ca un vas de lut virtutea lui şi trupul lui era ca 
o trestie de vînt clătinîndu-se. 


Egumenul, văzîndu-l slăbind, 1-a zis: "Au nu ţi-am spus eu ţie, fiule, că 
Dumnezeu nu cere de la robii Săi osteneală fără măsură, ci voieşte ca fiecare după 
puterea sa să-i slujească Lui întru slava numelui Său celui sfint? lar tu, fiule, nu m- 
al ascultat şi iată acum ai slăbit postind fără măsură şi ridicînd sarcină mai mare decit 
puterea ta". Răspuns-a loan: "Nu postul m-a uscat părinte, nici nevoința m-a slăbit 
pe mine, ci gîndurile cele aduse de la vicleanul, prin care mă tulbură de multă vreme 
ziua Şi noaptea”. 


Apoi a mărturisit egumenului toate gîndurile sale despre părinți şi despre casă. 
lar egumenul a zis lui: "Au nu ţi-am spus, fiule, de la început, că nevoinţele 


monahicești sînt mari, ostenelile multe şi ispitele vrăjmașului nespuse?” Acestea 
zicîndu-le egumenul, a lăcrimat şi a plîns destul pentru loan. lar Dumnezeu Cel ce 
toate le rînduiește spre folos prin oarecare tăinuită încredințare, a pus gînd în inima 
egumenului ca să nu oprească pe loan a merge la părinți, pentru că avea să facă 
minunate întru dînsul voile Sale; deci, egumenul a binecuvîntat pe loan ca să meargă 
unde va voi şi l-a învăţat să se ferească cu dinadinsul de cursele vrăjmașului, ca să 
fie calea lui fără prihană. lar loan a zis: "Deşi la părinții mei mă voi duce, însă şi 
acolo cu ajutorul lui Dumnezeu şi cu rugăciunile voastre voi sfărîma capul 
vrăjmaşului meu şi neputincios îl voi arăta pe el". 


Deci, a mers în chilia sa, ca să se pregătească de drum; şi nu alta era pregătirea 
lui fără numai rugăciunile, lacrimile, suspinurile, plecările genunchilor, ca să nu-l 
dea Domnul spre bucuria vrăjmaşului, ci singur să-i îndrepte calea după voia Sa cea 
bună şi desăvîrşită, precum ştie şi precum voiește. 


A doua zi, venind la egumen, îl ruga pe el căzîndu-i la picioare, ca să nu se 
mînie asupră-i pentru ieşirea lui din mînăstire, ci să-i dea împreună cu binecuvîntarea 
cea părintească şi sfintele sale rugăciuni în călătorie. Atunci egumenul a adunat pe 
toți frații la sine şi le-a spus că loan voiește să se ducă de la dînșii; deci le-a poruncit 
să se roage pentru dînsul. lar loan a zis către frați: "Știu că diavolul voieşte să mă 
scoată din locul acesta sfint, pentru vederea părinților mei, însă nădăjduiesc spre 
Dumnezeu şi spre sfintele voastre rugăciuni, că şi pe părinţi voi vedea şi peste 
diavolul voi trece cu picioarele mele, iar înşelăciunea lui o voi călca”. 


Mergînd toţi în biserică, au făcut rugăciune cu lacrimi pentru loan. Egumenul 
binecuvîntîndu-l, a zis: "Mergi, fiule, în numele Tatălui şi al Fiului şi al Sfîntului 
Duh şi ai cu tine pe Domnul nostru lisus Hristos, împreună călătorind şi îndreptîndu- 
ți calea după a Sa voie". La fel şi toți părinții ridicîndu-şi mîinile lor, l-au binecuvîntat 
şi pe toți sărutîndu-i, le-a zis: "Mîntuiţi-vă, părinților şi fraților, mîntuieşte-te şi tu 
însoţire binecuvîntată, mîntuiți-vă bunilor nevoitori, cei ce cu dragoste m-aţi primit 
întru însoţirea voastră, de care acum mă lipsesc, nevrednic fiind să viețuiesc cu nişte 
oameni ca aceștia plăcuți ai lui Dumnezeu”. Deci, acestea zicîndu-le, a ieşit din 
mînăstire şi a mers în calea sa. 


Ducîndu-se depărtare de o stadie, s-a uitat înapoi şi văzînd miînăstirea, a plins 
cu amar. Apoi, căzînd în genunchi, se ruga lui Dumnezeu, tînguindu-se şi udînd 
pămîntul cu lacrimile. Și după rugăciunea cea multă sculîndu-se, iarăşi s-a dus, 
încredinţîndu-se pe sine lui Dumnezeu, spre a Lui purtare de grijă şi apărare. lar în 
cale i s-a întîmplat a vedea un om sărac, îmbrăcat în zdrenţe, către care Sfîntul loan 
a zis: "Te văd frate, că ai haină veche şi foarte ruptă; deci mă rog ţie ca să mi-o dai 
mie, iar tu să iei pe a mea, căci este mai bună”. Săracul s-a bucurat de aceasta și 
îndată dezbrăcîndu-şi haina cea ruptă, a dat-o lui loan, iar loan i-a dat în locul ei 
haina sa cea bună. 


Apropiindu-se fericitul loan de Constantinopol, a văzut casa părinților săi și 
s-a aruncat cu faţa la pămînt, rugîndu-se şi zicînd: "Doamne, lisuse Hristoase, nu mă 
lăsa pe mine". Atunci era seară și a aşteptat fericitul loan la acel loc, pînă ce s-a făcut 
noapte. La miezul nopţii, venind înaintea porții părinților săi, iarăşi s-a aruncat la 
pămînt, zicînd: "Doamne Iisuse Hristoase, iată casa părinților mei, pe care am dorit 
s-o văd, dar să nu pierd pentru dînsa din darul Tău, mă rog Ţie, Stăpîne: trimite-mi 
de sus ajutor şi putere, ca să biruiesc pe diavolul şi să nu mă laşi biruit şi ispitit de el, 
ci să faci ca în acest loc să-mi sfîrşesc bine viața mea". Astfel rugîndu-se, a petrecut 
pînă la ziuă. 


Apoi, făcîndu-se ziuă, s-au deschis porţile şi a ieșit vătaful casei, care era mai 
mare peste ceilalți slujitori, şi văzînd pe sărac îmbrăcat în zdrențe, 1-a zis lui: "Cine 
eşti tu şi de unde vii? Pentru ce ai îndrăznit a veni aici? Să te duci de aici degrabă, că 
iată stăpînu mei vor să iasă”. Fericitul loan a zis către dînsul cu smerenie: "Iată, 
precum mă vezi, sînt om sărac, neavînd unde să-mi plec capul; deci mă rog ţie, 
stăpînul meu, milostiv să-mi fii și să nu mă gonești de aici, ci să mă laşi în gunoiul 
acesta, pentru că eu nu voi face nici un rău nimănui; iar tu vei cîştiga de la Dumnezeu 
milă, de mă vei milui şi nu mă vei împiedica să rămîn aici”. Atunci, sluga 
milostivindu-se spre dînsul, I-a lăsat acolo. După puţină vreme, au ieşit părinții lui 
din casă, mergînd la palatul împărătesc; văzîndu-i pe ei fericitul, cu totul s-a umplut 
de lacrimi şi a zis în sine: "Iată, cu voia lui Dumnezeu văd pe părinții mei, dar nu te 
vei bucura diavole, pentru că, cu darul Domnului meu, întru nimic socotesc săgețile 
tale cele înfocate asupra mea". 


Apoi, suspinînd, iarăși a zis către Dumnezeu: "Doamne, lisuse Hristoase, nu 
mă lăsa pînă în sfîrşit”. Și a petrecut acolo într-un unghi ce era lîngă porți, zăcînd în 
gunoi, ca Lazăr şi ca lov. lar tatăl său, văzînd pe nevoiaşul sărac zăcînd lîngă porți, 
a început a-i trimite din masa sa bucate, zicînd: "Mare este răbdarea săracului acesta, 
că rabdă gerul şi zăduful, frigul şi ploaia, fără acoperămînt; cu adevărat a unuia ca 
acesta este Împărăţia cerului. Și puternic este Dumnezeu ca şi pe noi să ne mîntuiască 
prin el; deci, pentru aceea l-a trimis la noi, ca, făcîndu-i milă, singuri să ne 
învrednicim a fi miluiți de Dumnezeu; și cine ştie de nu într-o sărăcie ca aceasta 
petrece iubitul nostru fiu loan, despre care nu ştim unde se află? Deci, să facem 
săracului acestuia aceea ce am voi ca să facă cineva fiului nostru”. 


Într-una din zile a ieșit maica lui afară din curte şi, văzînd pe Ioan săracul în 
zdrenţe întinate tăvălindu-se prin gunoi, s-a scîrbit de el foarte mult şi a zis către 
slugi: "Luaţi pe omul acesta urît, pentru că nu pot umbla, cît îl voi vedea pe aici”. Și 
îndată, luîndu-l slugile, l-au dus într-alt loc, iar fericitul privea de departe spre poarta 
tatălui său. Odată, văzînd pe vătaful casei ieșind pe poartă, l-a chemat la sine și i-a 
zis: "Rogu-mă ție, stăpînul meu, precum din început ai făcut milă cu mine, aşa și 
acum milostivește-te spre mine şi fă-mi o colibă mică, ca să nu mă vadă stăpîna 
voastră şi apoi să am şi puţin acoperămînt”. 


Vătaful, ascultîndu-i rugămintea, i-a făcut degrab o colibă, nu mare, întru care 
petrecea sfîntul, rugîndu-se neîncetat. Și în toate zilele tatăl lui îi trimitea hrană, pe 
care el cu mulţumire primind-o, o împărțea la alți săraci, care veneau la dînsul, iar el 
în foame și sete petrecea întotdeauna şi şi-a uscat trupul său de înfrînarea cea mare 
şi de atîta post, încât era cu putinţă a-i număra alcătuirea oaselor. Într-o răbdare ca 
aceasta a petrecut Cuviosul loan trei ani, nespunînd părinților săi cum că el este fiul 
lor. 


După trei ani, prea bunul şi iubitorul de oameni, Domnul nostru lisus Hristos, 
căutînd spre smerenia și răbdarea robului Său şi vrînd să pună sfîrşit durerilor și 
ostenelilor lui, i S-a arătat în vedenie, zicîndu-i: "Bucură-te, loane, cel ce te-ai 
asemănat iubitului Meu ucenic, loan feciorelnicul, că ai lăsat toate şi întru feciorie 
curată Mi-ai urmat Mie; iată acum s-a sfîrşit alergarea şi durerile tale cele multe, că 
după trei zile vei veni la Mine şi întru odihna cuvioşilor te vei sălăşlui”. Deşteptîndu- 
se loan din vedenie, a început cu plîngere a se ruga Domnului, zicînd: "Mulţumescu- 
ți Ţie, Doamne Dumnezeul meu, că pe mine nevrednicul vrei să mă învredniceşti 
odihnei drepţilor; dar mă rog Ție Stăpîne, să-ți aduci aminte şi de părinții mei şi să-l 
miluieşti după mare mila Ta, iar păcatele lor să le cureţi, că Tu însuţi eşti bun şi 
milostiv”. 


Astfel rugîndu-se, a chemat pe slujitorul cel mai înainte pomenit, pe vătaful 
casei părinților săi şi i-a zis: "Dintru început pînă într-acest ceas mi-ai fost milostiv; 
deci, rogu-mă ție, stăpînul meu, ca să fii milostiv pînă în sfîrşit, căci un lucru poftesc 
de la tine, să mergi şi să spui stăpînei voastre astfel: "Săracul acela, pe care ai poruncit 
să-l gonim de la poartă, se roagă ție prin mine, zicînd: "Să nu mă defărmezi pe mine, 
săracul, ci aducîndu-ți aminte de Stăpînul Hristos, să binevoieşti a veni la mine, căci 
eu am ceva de trebuință să-ți spun”. 


Deci, mergînd sluga, a spus stăpînei sale cuvintele săracului. Iar ea a zis: "Au 
doară şi săracul are să vorbească cu mine? Eu nici a căuta spre dînsul nu pot, iar el 
voieşte să vorbească cu mine?". Şi a spus bărbatului său despre aceasta, iar bărbatul 
i-a zis: "Mergi, femeie, să nu te scîrbeşti de săraci, pentru că pe aceștia i-a ales 
Dumnezeu". lar ea nu l-a ascultat şi nu voia să meargă. Deci, Cuviosul loan iarăşi a 
trimis, zicînd: "După trei zile eu mor, iar dacă tu nu voiești să mă vezi și să vorbeşti 
cu mine, multă jale vei avea". Ea nici aşa nu voia să-l asculte pe sărac, însă se lupta 
cu gîndul, zicînd întru sine: "Ce voieşte săracul acela să-mi spună?". După aceasta, 
abia s-a hotărît a merge la dînsul, auzind că 1 se apropiase moartea, vrînd să afle ceva 
nou de la el. 


Deci, a ieşit din casă şi a poruncit slugilor să-l aducă înaintea sa, pentru că 
Cuviosul loan nu putea să meargă cu picioarele, căci era foarte bolnav; de aceea a 
fost adus înaintea maicii sale şi și-a acoperit faţa ca să nu fie cunoscut de dînsa; apoi 
a început a grăi către dînsa astfel: "S-a sfîrşit slujirea ce-mi faceți mie, Doamnă, şi s- 
a pregătit vouă răsplătire pentru milostenie, precum a zis Domnul în Evanghelie: De 
vreme ce ați făcut unuia dintre acești fraţi mai mici ai mei, Mie aţi făcut. lar eu ca 


un sărac, neavînd nimic, voi să-ți las o binecuvîntare, dar mai întîi te rog să-mi juri 
că vei face ceea ce îți voi zice şi așa vei lua binecuvîntarea". Iar ea cu jurămînt a 
făgăduit că va face ceea ce va zice. 


Atunci Cuviosul loan a zis: "Rogu-mă, ţie doamnă, ca după moartea mea să 
porunceşti să mă îngroape în acel loc unde este coliba mea, şi să nu mă acopere cu 
alte haine decît cu aceste zdrențe în care sînt acum, pentru că sînt nevrednic de un 
loc mai cinstit şi de o îmbrăcăminte mai bună”. 


Zicînd acestea, a scos din sîn Evanghelia şi i-a dat-o ei, zicînd: "Aceasta să-ţi 
fie ca mîngiîiere în această viață, iar în veacul viitor să-ți fie bună călătorie, cum și 
bărbatului tău şi stăpînului meu". Ea, luînd Evanghelia, o întorcea într-o parte şi într- 
alta, zicînd: "Aceasta este asemenea cu acea Evanghelie pe care bărbatul meu a 
ferecat-o cu aur pentru fiul nostru". Deci, alergînd, a arătat-o bărbatului său, iar el 
cunoscînd-o, a zis: "Cu adevărat aceasta este pe care am dat-o iubitului nostru fiu. 
Să-l întrebi de unde o are şi dacă nu ştie de fiul nostru loan”. 


Ducîndu-se amîndoi la dînsul, îl întrebară, zicînd: "Te jurăm cu Sfînta şi de 
viață făcătoare Treime, să ne spui de unde ai luat Evanghelia aceasta şi unde este fiul 
nostru loan?”. Iar de trei ori fericitul, cunoscînd că era în ceasul de pe urmă al ducerii 
sale din acestea de aici, apoi şi pentru acele jurăminte, a judecat că este cu dreptate 
să mărturisească taina cea ascunsă; şi suspinînd din adîncul inimi sale, a zis, 
lăcrimînd: "Eu sînt loan cel căutat de voi şi aceasta este Evanghelia aceea pe care 
mi-aţi dat-o, cînd voiam să mă duc de la voi; eu am fost pricinuitorul mîhnirii voastre, 
însă Evanghelia dată de voi m-a învăţat să iubesc mai mult pe Hristos, decît pe voi, 
părinții mei, şi să iau asupră-mi jugul Lui cel bun”. 


Auzind acestea, părinţii lui au privit cu dinadinsul trăsăturile feţei lui şi 
cunoscînd după semn, după glas şi după altele asemenea, că el era cu adevărat, au 
rămas fără de glas mult timp, ca şi cum ar fi fost muţi; după ce şi-au venit în simțiri, 
nu știau ce să facă mai întîi; să se veselească că l-au aflat, ori să se tînguiască de 
moartea lui. 


Deci, cuprinzîndu-l şi îmbrățişîndu-l, se căinau şi se tînguiau cumplit, zicînd: 
"O! mult dorite şi mult chinuite fiule! O! durere a inimii noastre! O! rană a 
născătorilor tăi! O! acule care ai pătruns astăzi în sufletele noastre! O! cît ai rănit 
inimile noastre, acum cînd te-am aflat, mai mult decît înainte, cînd ai fugit de la noi! 
Că atunci nădejdea întoarcerii tale ne da oarecare aşteptare, ce îndulcea amărăciunea 
întristării, iar acum ai luat de la noi şi această mîngiiere a nădejdii şi ai întors întru 
mîhnire acea puţină mîngîiere a noastră! Mai bine ar fi fost dacă te-ai fi săvîrşit în 
tăcere şi nu te-ai fi arătat că eşti viu; atunci n-ai fi făcut rana mai mare, nici patima 
mai usturătoare. O! aflare mai nenorocită decît pierzarea! O! față dorită, care ai 
mîhnit atât pe cei ce te-au dorit! Se cădea să te arăţi cînd ai venit, că aveam vreme să 
ne bucurăm și să ne înveselim de întoarcerea ta, sau măcar să te fi săvîrşit aşa pe 
ascuns, să nu fii cunoscut; acum nu știm ce să facem: aflarea ta să o prăznuim, ori de 


moartea ta să ne tînguim. O, nenorociţii de noi, cei mai ticăloşi decît toți ticăloşii, noi 
îl aveam în mîinile noastre şi goneam pe acela pe care îl căutam prin toată lumea cu 
atîta sîrguinţă! O! înconjurare a stelelor! O! soare a tot văzătorule! Ce fel de lucru 
vezi astăzi? Cîte suspinuri, cîte bocete şi izvoare de lacrimi trebuiesc la o durere ca 
aceasta nemăsurată; ce piatră, ce fier, care altă fire va fi mai tare a suferi un rău ca 
acesta neasemuit?" 


Acestea şi altele asemenea acestora ziceau părinţii lui loan, vreme de patru 
ceasuri, şi mai ales mamă-sa cea mîhnită şi îndurerată, care îşi aducea aminte de 
urîciunea şi defăimarea ce i-a făcut-o prin necunoştinţa lui - după cum s-a zis mai sus 
-, atunci se tînguia cu jale şi cu mîngtiere, smulgîndu-și părul capului şi bătîndu-şi 
pieptul şi faţa. lar cuviosul slăbind cîte puţin, şi-a dat sufletul în mîinile lui 
Dumnezeu, fiind pe braţele lor bunul biruitor. 


Atunci toată cetatea s-a umplut de mirare şi toți îl plîngeau şi se înspăimîntau 
de atîta răbdare neîntrecută şi neurmată a pustnicului. lar maică-sa, biruindu-se de 
dragoste, a uitat porunca cuviosului și jurămîntul cu care se jurase lui, şi dezbrăcîndu- 
| de haina cea ruptă şi veche, l-a îmbrăcat în haine strălucite şi scumpe. Dar, o! 
minune şi dor fierbinte către Hristos, că chiar şi semnele pătimirilor și luptelor le 
poftea sihastrul şi le avea mai iubite decît cele scumpe de la maică-sa; deci, îndată s- 
au cuprins mădularele ei de slăbănogire și a rămas cu totul nemişcată. O! vedere 
străină şi prea înfricoşată. Tatăl cuviosului văzînd-o slăbănogită şi cu totul nemişcată, 
i-a adus aminte porunca copilului și cum a luat de pe dînsul hainele cele strălucite şi 
l-a îmbrăcat iarăşi cu cele rupte, îndată s-a tămăduit maică-sa. 


Astfel s-a arătat copilul înțelepțitor al părinților săi, arătînd Dumnezeu că nu 
numai copiii sînt datori a păzi poruncile părinţilor lor, dar și ei pe ale copiilor lor, 
cînd cererile lor vor fi după Dumnezeu. Deci, s-a îngropat viteazul nevoitor chiar în 
coliba lui, după cum a poruncit, cunoscînd ei, că pe cele aşa smerite le primeşte 
strălucirea corturilor de sus. 


Apoi au zidit şi o sfîntă biserică în locul colibei, pe mormîntul cuviosului, și 
au înzestrat-o cu jumătate din averea lor, iar cealaltă au împărțit-o săracilor, ca să fie 
şi pomul asemenea rodului. Vieţuind ei bine şi cu viaţă îmbunătățită, s-au dus în 
împărăţia cerului; şi acum se veselesc veșnic cu prea- cuviosul lor fiu şi cu toţi sfinții. 
Apoi au fost şi ei îngropaţi în biserica cea zidită de dînşii pe mormîntul fiului lor. 


Aşa a fost viaţa Sfîntului şi Cuviosului loan Colibașul; astfel au fost nevoinţele 
şi răbdarea lui, care pentru Hristos le-a suferit; aceasta a fost lupta lui cu diavolul, pe 
care biruindu-l, a luat acum cununa biruinţei în cer, în Biserica celor ce prăznuiesc, 
cu darul Domnului nostru lisus Hristos, căruia se cuvine slava, în veci. Amin. 


39. ÎNCHINAREA CINSTITELOR LANȚURI 
ALE SFÎNTULUI APOSTOL PETRU 
(16 IANUARIE) 


Cînd Sfîntul Apostol Petru a fost dus în temniţă de împăratul Irod şi era legat 
cu două lanţuri de fier, dormind el noaptea între doi ostași, a venit îngerul Domnului 
şi lovindu-l în coastă, l-a deşteptat şi l-a scos afară, căzînd de pe dînsul lanţurile cele 
de fier; despre aceasta se scrie în Faptele Apostolilor: Și s-a auzit acea prea slăvită 
izbăvire din legături şi din temniţă a lui Petru, prin toată cetatea Ierusalimului. 
Atunci nişte credincioşi, în taină luînd lanţurile acelea, le-au păstrat la ei, avîndu-le 
înaintea ochilor, ca pe însuși Sfîntul Apostol Petru; care nezăbovind după acea ieşire 
din temniță, s-a dus în alte ţări, propovăduind cuvîntul lui Dumnezeu, şi nu s-a arătat 
în lerusalim. 


Deci, lanţurile acelea au luat putere tămăduitoare de la trupul apostolului. și 
precum erau maramele şi basmalele lui Pavel, aşa și lanţurile lui Petru, care au ros 
trupul lui, tămăduiau neputințele și goneau duhurile cele viclene. Drept aceea, se 
cinsteau cu cucernicie de cei credincioşi acele cinstite lanţuri, cărora li se închinau și 
cu dinadinsul le păstrau, din neam, ca moştenire; pentru că părinţii le lăsau copiilor 
lor, iar copiii venind în locul tatălui, le încredințau moștenitorilor lor. Și astfel unul 
după altul primindu-le şi unul altuia spunînd de cine s-au atins lanţurile acelea şi de 
care trup s-au sfinţit. 


Cu o moştenire ca aceasta au ajuns lanţurile în mîinile lui luvenalie, patriarhul 
Ierusalimului (422-458); şi pe cînd drepteredincioasa împărăteasă Evdochia, soţia 
împăratului Teodosie cel Mic (408-450), se afla în Ierusalim, a zidit multe biserici; 
Sfintele Locuri cu cheltuială împărătească le-a împodobit, şi iarăși s-a întors la 
Constantinopol; atunci patriarhul Iuvenalie, văzîndu-i dreapta credință şi iubirea ei 
de Dumnezeu, i-a dăruit multe din duhovniceştile vistierii; iar între alte lucruri sfinte, 
i-a dat şi aceste cinstite şi de minuni făcătoare lanţuri ale Sfîntului Apostol Petru, pe 
care, luîndu-le împărăteasa, le-a adus în Constantinopol; deci, un sfînt lanţ l-a dus 
înăuntrul bisericii celei mari a Sfîntului Apostol Petru, unde săvîrşea soborul lui, iar 
altul l-a trimis la Roma, fiicei sale Eudoxia, care era măritată după împăratul Romei, 
Valentinian al treilea (424-455), şi aceea fiind următoare maicii sale în credinţa cea 
dreaptă, cu dragoste a primit acel nepreţuit dar şi zidind o biserică în numle Sfîntului 
Apostol Petru, în muntele Escuilinului, a pus într-însa acel lanţ. 


S-a aflat în Roma și un alt lanţ al Sfîntului Petru, cu care l-a legat Nero tiranul, 
şi acela, împreună cu lanţul cel adus de la Constantinopol, a fost pus în biserică. ŞI 
s-a aşezat praznicul închinării cinstitelor lanţuri în şaisprezece zile ale lunii ianuarie, 
întru cinstirea şi pomenirea Sfîntului Apostol Petru și întru slava lui Hristos, 
Dumnezeul nostru. Amin. 

i 40. PĂTIMIREA SFINȚILOR MUCENICI ȘI FRAȚI PEVSIP, ELASIP, 
MESIP ȘI MOAŞA LOR, NEONILA, ȘI CEI IMPREUNA CU DINȘII 
(16 IANUARIE) 


(Scrisă de sfîntul mucenic Neon, care a pătimit după sfîrşitul lor) 


Sfîntul Policarp, episcopul Smirnei, ucenicul Sfîntului Apostol şi Evanghelist 
Ioan, Cuvîntătorul de Dumnezeu, cel plin de Duhul Sfînt, vrînd să înmulțească turma 
cea cuvîntătoare a lui Hristos, a trimis pe ucenicii săi în diferite țări, ca să 
propovăduiască cu îndrăzneală cuvîntul lui Dumnezeu. Dar auzind cum că în Gala 
era mai multă prigonire asupra creștinilor - căci împărăteasca poruncă, ce se dăduse 
spre uciderea credincioşilor, se lățise pretutindenea -, a trimis acolo doi preoți ai lui 
Dumnezeu, pe Antioh, pe Benign şi pe diaconul Tirs, bărbați cu adevărat 
îmbunătățiți, de Dumnezeu iubitori, întru nevoinţe sîrguitori și gata la osteneală 
pentru dragostea lui Hristos, uitînd primejdiile mării, iubind străinătatea cu osîrdie și 
dorind muncile și moartea. 


Aceştia, luînd poruncă de la episcopul lor, s-au suit în corabie; iar Sfîntul 
episcop Policarp a vorbit către dînşii astfel: "Mergeţi, bărbați puternici întru tăria lui 
Hristos, tare oştindu-vă, cîştigaţi, prin sfînta mărturisire a preasfîntului nume al lui 
Hristos, pe mulți ostaşi, cu care bucurîndu-vă pentru biruință, să puteţi cîştiga nume 
Slăvit şi veşnică cinste; apoi, roadele ostenelilor voastre să se înmulțească cu 
îndestulare şi să dobîndiți sălăşluirile în raiul drepţilor”. Sfîntul Policarp, cu acestea 
şi cu multe alte binecuvîntări a pregătit de cale pe trimişii săi; iar ei plutind cu bună 


sporire, prin dumnezeiasca povăţuire au sosit degrab la malurile Marsiliei, şi ieşind 
la uscat, călătoreau, avînd înainte călător pe îngerul lui Dumnezeu. 


Intrînd în cetatea care se numea Edua, au aflat după rînduiala lui Dumnezeu 
un bărbat numit Faust, de neam bun, cu cinste, senator luminat, de care au fost primiţi 
cu frumoasă primire. Acela, înştiințîndu-se de dînșii că sînt prezbiteri, i-a rugat cu 
osîrdie să facă creştini pe casnicii, rudeniile și prietenii lui, luminîndu-i prin Sfîntul 
Botez, căci el, din pricina prigonirii de atunci, era creştin în taină. Apoi, a adus la 
dînșii pe fiul său tînăr, Simforian - care prin povăţuirea sfinţilor și prin alegerea 
dumnezeiască mai pe urmă avea să fie mucenic al lui Hristos -, pe acela 
încredințindu-l în mîinile preoților, se ruga ca Sfîntul Benign să-l boteze, iar Sfîntul 
Antioh să-i fie naș copilului. Deci, au făcut dumnezeieştii slujitori toate, după dorința 
lui Faust. 


Aducîndu-şi aminte de sora sa şi de nepoţii ei, Faust a zis către sfinţi: "Am o 
soră de o mamă cu mine, anume Neonila, care locuiește în cetatea Lingoniei şi are 
trei nepoți, născuţi din fiul ei, care au ieșit împreună în lumea aceasta, din pîntecele 
maici lor; apoi învăţînd bine ştiinţele libere și înțelepciunea din afară şi urmînd 
obiceiurilor părintești, viețuiesc în rătăcirea păgînească, slujind idolilor; dar sora mea 
doreşte să-i facă ostaşi ai lui Hristos şi să-i supună la sfînta Lui slujbă; deci, rogu-vă 
pe voi, o! preoți ai lui Dumnezeu, să-i ajutaţi pe ei şi să luminaţi casa cea de neam 
bun, precum aţi început". Auzind sfinţii acestea, au făcut sfat ca să se împartă la 
propovăduire; drept aceea Antioh şi cu Tirs s-au dus în satul Augustuduniei, unde pe 
mulți aducîndu-i la credinţa lui Hristos, mai pe urmă s-au încoronat cu cunună 
mucenicească; iar pe Sfîntul Benign l-a trimis Faust în cetatea Lingoniei, la sora sa. 


Neonila, sora lui Faust, a primit pe Sfîntul Benign cu toată cinstea, ca o mană 
pogorîtă din cer; dar în acea zi nepoţii ei erau duşi într-un sat, ce se chema Pasmasia, 
aducînd jertfe idolului ce se numea Nemesis şi, din acele jertfe păstrînd rămăşiţele, 
le-au adus la bătrîna lor; iar ea îngreţoşîndu-se de urtciunile idolești, le-a aruncat spre 
mîncare cîinilor; apoi a început, înaintea Sfîntului prezbiter Benign, a grăi cu dînşii 
aşa: "lubiții mei nepoți, cunoaşteţi pe Domnul nostru lisus Hristos, Dumnezeu 
adevărat și viu, Căruia îngerii şi toată făptura Îi slujesc cu vrednică datorie, Care 
toată lumea a făcut-o cu cuvîntul, Care cu porunca a întins înălțimea cerului, a lărgit 
lățimea pămîntului, a adunat adîncurile mării şi cu nisip le-a îngrădit, Care a 
înfrumusețat cerul cu stelele și a pus doi luminători mai aleşi, cărora le-a poruncit ca 
toate cele zidite de EI să le lumineze cu razele lor; Care a dat apele spre viaţa peştilor 
şi cu feluri de copaci şi iarbă a îmbrăcat pămîntul şi a făcut toată fiinţa după voința 
Sa. 


Apoi a binevoit a zidi pe om după chipul şi asemănarea Sa; şi l-a îmbogăţit cu 
deosebită înțelepciune, cu darul științei şi al înţelegerii, ca să caute pe Domnul a toată 
făptura mai cu dinadinsul, iar nu prin neştiință să defaime pe Ziditor; ca să cunoască 
binele şi să-l deosebească de rău, ca pe idolii cei făcuţi cu mîinile din multe feluri de 
materii, fiind nesimțitori şi neînsuflețiți, spre înşelarea oamenilor, închipuiți prin 


diavolească scornire, nu numai cu nici un fel de cinste să-i cinstească, dar să-i lepede 
ca pe cei necurați şi să fugă de împărtăşirea lor; pentru că diavolul, prin meșteşugul 
cel viclean, a închipuit pe idoli în lumea aceasta și a înşelat în Rai pe Adam, omul 
cel dintii. 


Deci, lăsaţi, o! preaiubiţi nepoți pe idolii cei diavolești, iar pe Ziditorul a toate, 
Domnul nostru lisus Hristos, să-L mărturisiți fără nici o îndoială, că iată vedeţi 
înaintea voastră pe acest bărbat sfînt care a venit din ţări îndepărtate, trimis la voi din 
bunătatea lui Dumnezeu; deci luaţi aminte la cuvintele gurii lui, căci cele ce ies din 
gura lui sînt porunci dumnezeiești; învăţaţi-vă de la dînsul învăţătura cea sfîntă, care 
va fi mîntuirii voastre mai folositoare decît toate”. 


Cu aceste învățături mîntuitoare fericita Neonila cu Sfîntul Benign, sfătuind 
pe nepoţii ei, întărea în inimile lor dumnezeiescul dar, care în taină se insuflase într- 
înşii; iar ei stăteau cu mirare, privind unul spre altul, socotind toate cele grăite de 
dînșii; apoi întorcîndu-se către bătrîna lor, i-au zis cu un glas: "Pentru ce ai ţinut 
acoperit prin tăcere pînă acum un lucru atît de mare şi de ales? De ce ai tăinuit calea 
adevărului și lumina cea prealuminoasă de atîta vreme?" 


lar ea, ridicîndu-şi ochii spre cer și înălțindu-și mîinile, mulțumea lui 
Dumnezeu că nepoţii ei încep a cunoaște adevărul şi a zis către dînşii cu dragoste: 
"Fiul meu, adică tatăl vostru, care acum este cufundat în tartar, era atît de împietrit 
cu inima, întunecat în negura păgînătății şi străin de înțelepciune şi înţelegere, încît 
nu voia nici a crede în Hristos Dumnezeu, nici a pomeni cu gura numele Lui cel sfînt. 
Deci, ce putea să folosească unuia ca aceluia dumnezeiescul cuvînt, căruia răutatea 
necredinţei îi cuprinsese cu totul cele dinlăuntru ale inimii şi nu putea să vadă lumina 
dreptății, fiind orbit de rătăcirea 1dolească? 


Din cauza lui am tăcut pînă acum, negrăindu-vă cele folositoare, că mă 
temeam ca nu cumva el, prin sfatul cel pierzător, să vă facă să rătăciţi în veci din 
cărarea cea dreaptă; iar cu învoirea lui Dumnezeu, murind acela, toate împiedicările 
s-au ridicat şi acum este vreme bine venită. Deschideți-vă ochii inimii şi ai trupului, 
privind mai ales spre cer şi, umplîndu-vă de darul Domnului nostru lisus Hristos, 
dezrădăcinați din sufletele voastre cinstirea de idoli cea vrăjmașă mîntuirii voastre, 
ca să puteţi trece spre bucuria veşnică”. 


După ce au grăit acestea şi multe altele, fericita Neonila şi sfîntul preot, tinerii 
şi-au adus aminte de vedeniile lor, pe care le văzuseră în noaptea trecută şi care erau 
înainte însemnare a încredințării lor; deci spuneau unul altuia cele ce văzuseră. Cel 
dintîi, cu numele Pevsip, a zis: "Eu m-am văzut primit la sînul bunicii mele şi sugeam 
din piept lapte îndestulat, iar ea mă îndemna, zicîndu-mi: Pevsipe, bea mîntuitorul 
lapte, ca, întărindu-te cu acesta, să poţi sta asupra potrivnicilor şi să cîştigi slăvita 
biruinţă". lar Elasip a zis: "Eu am văzut pe cineva șezînd pe un scaun în cer, 
strălucind cu negrăită slavă, de a Cărui strălucire mi s-au întunecat ochii, apoi spaimă 


şi frică au căzut asupra mea; însă Cel cu faţa luminoasă, chemîndu-mă îmi zicea: "Nu 
te teme, căci te vei învrednici a lua cununa biruinţei”. 


Al treilea frate, Mesip, spunîndu-şi vedenia sa, a zis: "Am văzut şi eu, nu ştiu 
pe care împărat mare, ținînd sceptrul şi care pe noi, aceştia trei împreună, ne rînduia 
în a sa ostăşire încingîndu-ne cu brîu ostășesc; apoi cu mare preţ răscumpărîndu-ne 
din legăturile robiei, ne scria cu litere de aur veşnică libertate şi zicea către mine: 
"Mesipe, pe voi aceşti trei fraţi am gîndit ca să vă pun în palatul Meu şi cu veşnice 
răsplătiri de asemenea să vă încununez; căci bunica voastră neîncetat, ziua şi noaptea, 
se roagă Mie pentru mîntuirea voastră, ca să fiți povăţuiţi la calea cea dreaptă; și 
izbăvindu-vă de întunericul cel diavolesc, să puteţi vedea lumina cea adevărată și să 
treceţi din moarte la viaţă”. 


O! cît de minunate sînt vedenuile acestor trei frați, care însemnau întoarcerea 
lor către Dumnezeu. Acestea văzîndu-le şi cu îndemnările Neonilei şi ale preotului 
povăţuindu-se, au zis la sfîrşit către fericita lor bunică: "Spune-ne ce să facem, ca 
astfel propovăduirea voastră, izgonind toată rătăcirea, să poată ajuta mîntuirii 
noastre?" Atunci s-a bucurat Sfînta Neonila cu dumnezeiescul preot şi, dînd 
mulţumire lui Dumnezeu, a zis către dînșii: "Toate poruncile lui Dumnezeu să le 
păziți şi pe Hristos, împăratul împăraților, cu neîndoire să-l credeți că este 
Dumnezeu; să vă depărtaţi de necurăţeniile idolilor şi singuri să vă dați Zaditorului 
vostru Dumnezeu". 


Apoi Sfîntul Preot Benign, învățindu-i multe despre sfînta credinţă, i-a luminat 
cu Sfîntul Botez şi 1-a întărit desăvîrşit întru mărturisirea lui Hristos, prin povăţuirea 
sa. lar după aceea singur s-a dus în cetatea Lingoniei, unde adunînd multe roduri ale 
ostenelilor, nu după multă vreme, cu cununa muceniciei s-a încununat. 


Iar acești trei sfinți frați, împreună născuţi întru credinţa lui Hristos, fiind 
întăriți, au trimis slugile lor ca să sfărîme pe idolul de mai sus al zeiţei Nemesis. Apoi 
au sfărîmat și alţi doisprezece idoli, care erau în casa lor. Îndată a străbătut vestea 
prin toate hotarele Lingoniei, că nepoţii Neonilei, tinerii cei de prea bun neam, 
crezînd întru Hristos, au sfărîmat pe zei. 


Deci, s-a pornit asupra lor poporul, s-au sculat stăpînirile, judecătorii și 
slujitorii idoleşti s-au aprins cu mînie fără de măsură; şi adunîndu-se la dumnezeieștii 
tineri de pretutindeni, începătorii ziceau către dînșii: "Ce fel de nebunie a năvălit 
asupra voastră? Cine v-a sfătuit pe voi ca să lăsați cinstea zeilor noştri şi ai voştri, 
care din vremile vechi se vede că i-au cinstit? Aşa lepădaţi porunca împărătească? 
Căci pe Hristos în loc de Dumnezeu îl aveţi, pe Acela pe care iudeii la moarte 
osîndindu-L, pe cruce L-au pironit”. 


Atunci fericiții tineri, umplîndu-se de Duhul Sfînt, au răspuns către dînşii: "O! 
orbiților cu inima şi afundaților întru întunericul cel adînc, cei ce sînteți acoperiți cu 
negura cea veşnică şi cu marea greutate a păcatelor fără sfîrşit! Pentru ce singuri fiind 


înşelați de vrăjmașul cel de demult şi pe noi ne siliți ca să ne închinăm la pietre şi la 
alte materii făcute întru asemănarea omenească, care nici un fel de viaţă nu au, nici 
simţ şi în totul nu sînt nimic, însă de voi nebunilor se cinstesc? Domnul nostru lisus 
Hristos, Acela este Dumnezeu viu şi adevărat, cu Tatăl şi cu Sfintul Duh, o 
Dumnezeire în Treime, și Treimea întru unirea slavei crezîndu-se, Dumnezeu din 
Dumnezeu, lumină din lumină, strălucire din strălucire ieşind, Cela ce totdeauna este, 
şi mai înainte totdeauna a fost, şi totdeauna fără de sfîrşit va fi, Acela a făcut toate 
cele ce sînt pe lume". 


Auzind unele ca acestea toți păgânii, cu slujitorii idolilor şi mai marii lor, s-au 
amărit foarte mult şi sculîndu-se unul dintre dînșii, anume Cvadrat, plin de mînie, a 
lovit peste obraz pe Pevsip şi pe Elasip, pentru că numai aceia doi grăiau împotriva 
lor. Mesip văzînd pe frații săi pălmuiţi, a strigat, zicînd: "Pentru ce nu mă baţi şi pe 
mine ca pe fraţii mei? Pentru ce mă lipsești de o facere de bine ca aceea? Întru dînșii 
al arătat începătura patimilor celor dorite de noi, iar pe mine, ca pe un necredincios, 
ca şi cum cinstindu-mă cu necredincioşii tăi, m-ai lepădat de la sfinta pătimire. Cu 
tot sufletul sînt gata pentru mărturisirea lui Hristos şi deopotrivă lepădîndu-ne de 
păgînătatea voastră, credem întru Hristos şi aşteptăm să cîştigăm răsplătire 
întocmai". lar Cvadrat a răspuns: "Acum vă vom pedepsi pe voi pentru necinstirea 
zeilor noștri, cu felurite chinuri”. lar Elasip a zis: "Cu cît mai multe munci ne veţi 
găti, cu atît mai mult ne veți întări în dumnezeiescul dar. 


Altul dintre începătorii păgînești, anume Palmat, a zis: "De nu le vom tăia 
limbile din rădăcină, nu vor înceta a grăi cele necinstite asupra noastră și a zeilor 
noștri". lar Pevsip a răspuns: "Dacă cruzimea voastră ne va tăia limbile cele trupeşti, 
cu limbile noastre cele dinăuntru vom povesti măririle lui Dumnezeu, şi de la sfinta 
credinţă, cea întru Hristos, niciodată nu ne va despărți cruzimea voastră". Palmat și 
al treilea cu dînsul, Hermogen, ziseră: "O! ticăloşilor, cu un suflet vă sîrguiți spre 
pierzarea voastră". lar Pevsip a răspuns: "A muri pentru Hristos este plăcut, pentru 
că numai aşa vom trece spre viaţa veşnică mai degrabă, unde nu este întristare, ci 
neîncetată bucurie”. 


Văzînd Palmat, Cvadrat şi Hermogen, judecătorii Lingoniei, credinţa cea 
neclintită întru Hristos a sfinților tineri, s-au sfătuit între ei cu ce fel de chinuri mai 
grele să-i chinuiască şi cu ce fel de moarte mai cumplită să-i piardă, ca să aibă frică 
şi ceilalți. 


Într-acel sfat îndeletnicindu-se, au chemat la dînşii pe cinstita Neonila, vrînd 
ca prin ea să-i întoarcă de la Hristos şi la închinarea de idoli iarăşi să-i apropie; deci 
au zis către dînsa: "Dacă voieşti să scapi de chinuri pe nepoții tăi și din pierzarea 
morții să-i izbăveşti, mergi și sfătuieşte-i pe ei, ca pe zeii pe care i-au sfărîmat, iarăşi 
să-i facă şi să li se închine lor”. 


Acestea şi altele grăind judecătorii către Neonila, ea le-a răspuns: "Voi merge 
cu sîrguință şi-i voi sfătui cele cuviincioase izbăvirii lor”. Deci, mergînd la sfinții săi 


nepoți, cînd i-a văzut că sînt nemișcați în sfinta mărturisire, s-a umplut de multă 
bucurie, și pe fiecare din ei cu dulceaţă îl săruta; apoi plîngînd de bucurie și 
mulțumind lui Hristos Dumnezeu și rugîndu-se pentru dînşii mult, a zis către ei: 


"Nici unul întru seminția voastră nu este mai de bun neam, nici unul mai bogat, 
nici unul mai bun, nici unul nu s-a aflat mai bine primit lui Dumnezeu; căci tot 
neamul vostru îl luminaţi prin mărturisirea lui Hristos, și, deşi sînteți tineri, pe toți 
bătrîni din neamul vostru i-aţi întrecut cu înțelepciunea. Comoara cea nemăsurată și 
care nu se poate preţui, voi aţi aflat-o făcîndu-vă ostaşi ai lui Hristos. Drept aceea fiți 
statornici şi tari întru sfînta lege a lui Hristos; de îngrozire şi de chinuri să nu vă 
înfricoşaţi, ci îmbărbătaţi-vă şi fiţi înarmaţi cu credinţa lui Hristos! Împărăţiile cele 
văzute ale lumii acesteia, cum şi viața aceasta de aici nu sînt nimic, pentru că degrabă 
îşi vor lua sfîrşitul; iar împărăția lui Dumnezeu cea nevăzută este veşnică, deci a o 
dori şi a o căuta pe aceea este cea mai desăvîrşită înțelepciune, pe care o veţi cîştiga 
cu ostenelile cele vremelnice, iar prin chinurile cele degrab trecătoare, la veşnica 
veselie vă veți muta". Acestea zicîndu-le și văzîndu-i plini de darul Domnului, și tari 
întru credinţă, i-a încredinţat lui Hristos, şi s-a dus. 


După aceasta, judecătorii au întrebat pe sfinți dacă voiesc să se închine zeilor. 
Deci, le porunceau lor cu mare glas să spună aceasta înaintea a tot poporul. lar ei 
tuturor au adeverit pe față credinţa lor întru Unul și adevăratul Dumnezeu și pentru 
dragostea Lui s-au arătat gata de bătăi și de moarte; iar de zeii păgîneşti se lepădau 
ca de nişte mincinoşi şi deşerți. 


Deci, i-au legat de miîini şi de picioare şi de un lemn i-au spînzurat şi i-au întins 
tare, ca pe coardele de la vioară, încît oasele şi alcătuirile lor s-au despărțit. Iar ei 
întărindu-se cu puterea lui Hristos, răbdau bărbăteşte şi îşi băteau Joc de tiranii 
judecători, către care Sfîntul Mesip zicea: "Domnul și Mîntuitorul nostru lisus 
Hristos a fost pironit cu piroane pe Cruce, spînzurat pe sfîntul lemn, pentru a noastră 
răscumpărare, de unde acum avem semnul Crucii, spre apărarea şi îngrădirea noastră. 
Iar noi trei robi ai Lui, pe acest lemn spînzurîndu-ne, pentru numele Lui, ne numim 
mucenici slăviți. Fericit este rodul lemnului aceluia ce poartă pe acești trei mucenici, 
care s-au adus ca jertfă Sfintei Treimi". 


Văzînd judecătorii cum că sfinţii tineri întru nimic nu se tulbură în chinuri, ci 
mai mult se întăresc, au zis către dînşii: "Nu veţi muri pe acel lemn precum voiţi voi, 
ci prin moarte de foc veţi pieri". Mesip iarăși le-a răspuns: "Mai mare fericire se va 
adăuga nouă, dacă prin foc vom fi lămuriţi înaintea lui Dumnezeu, şi din întuneric 
vom trece, prin văpaia focului, la lumina cea nestinsă". Atunci judecătorii au poruncit 
ca să se adune lemne și vreascuri, cum şi toate cele lesnicioase pentru aprindere; deci, 
au aprins un foc mare, în care i-au aruncat pe sfinţii trei fraţi, spre ardere. 


Iar sfinţii, cu ajutorul lui Hristos, Mîntuitorul lor, fiind în foc, au rămas 
nevătămaţi. Apoi s-au dezlegat legăturile lor și umblau prin mijlocul văpăui, 
binecuvîntînd pe Dumnezeu, precum odinioară cei trei tineri în Babilon. 


Apoi, păgînii aprindeau foc mare, vrînd ca să prefacă în cenuşă pe robii lui 
Hristos; dar cu cît mai sus se înălța văpaia, cu atît mai mare era slava sfinților. Şi 
după arderea cea îndelungată, stingîndu-se focul, sfinţii se vedeau vii, întregi şi 
neavînd nici o vătămare de puterea focului, şi batjocoreau pe tirani, zicîndu-le: "Nouă 
ni s-a dat putere, ca îndată să trecem la Hristos, Dumnezeul nostru, de am voi; dar 
am judecat ca încă întru această viaţă să mai rîdem de nebunia voastră; însă 
nezăbovind, ne vom sîrgui spre ospăţul cel de sus". 


După aceasta, cei trei sfinți frați, văzînd înaintea lor cetele sfinților îngeri, fund 
gata a lua şi a conduce sufletele lor la cereasca împărăție, şi-au plecat genunchii la 
pămînt şi, rugîndu-se împreună, şi-au dat sfintele lor suflete. Iar cinstitele lor trupuri 
au fost îngropate ca de două stadii departe de cetate, în satul ce se numea Urvat, unde 
mai pe urmă s-a zidit şi o biserică în numele lor, întru care multe minuni se săvîrșeau 
şi se dădeau tămăduiri bolnavilor. 


Sfirşindu-se sfinții mucenici, o femeie, anume lovila, aprinzîndu-se cu rîvnă 
dumnezeiască şi neîngrijindu-se de bărbatul său şi de pruncul său mic, a strigat în 
mijlocul necredinciosului popor, zicînd: "Şi eu sînt roaba lui Hristos; deci pe Hristos, 
Dumnezeul cel viu şi adevărat, fără îndoială îl propovăduiesc, iar pe idolii voştri cei 
necinstiți şi deşerți, îi lepăd cu totul”. Acestea cu îndrăzneală strigînd ea în popor, 
îndată au prins-o şi degrabă au spînzurat-o şi au chinuit-o mult. 


Dar nevrînd să se lepede de Hristos, au dus-o la Urvat, satul ce s-a zis mai 
înainte, împreună cu Sfînta Neonila bunica sfinţilor, şi acolo pe amîndouă le-au tăiat 
cu sabia. lar pe un oarecare Neon, care a privit la nevoinţa sfinților şi a scris pătimirea 
lor, dînd cartea lui Turvon, a mărturisit pe Hristos pe faţă; şi atît de mult l-au bătut, 
pînă ce şi-a dat sufletul său în mîinile Domnului, și muce-niceşte s-a sfîrşit. Dar şi 
Turvon, urmînd sfinților răbdători de chinuri, nu după multă vreme, prin cale 
mucenicească a trecut la veșnica viaţă. 


Deci, s-au întîmplat acestea în vremea împărăției lui Marcus Aelius Aurelius 
Verus (161-180), care se numea şi Antoninus, în 16 zile ale lunii ianuarie. Iar întru 
noi împărățind Domnul nostru lisus Hristos, Căruia împreună cu Tatăl şi cu Sfîntul 
Duh, 1 se cuvine cinstea şi slava, acum și pururea şi în vecii vecilor. Amin. 


41. VIAŢA CUVIOSULUI PĂRINTELUI NOSTRU ANTONIE CEL MARE 
(17 IANUARIE) 


(Alcătuită de Sfintul Atanasie cel Mare, arhiepiscopul Alexandriei, în limba greacă) 

Rugaciune catre SFANTUL ANTONIE cel MARE 

SFINTE ANTONIE cel MARE,facator de minuni. TU ai fost demn sa_L ai pe 
IISUS in brate.TU esti ajutorul celor saraci, TU esti ajutorul celor intristati.Intr_o 
zi de marti Te_ai nascut,intr_o zi de marti Ai_ murit,azi marti st leii 


rugaciunea mea: (spune toate dorintele catre Sf. Antonie.......... isi) 
SFINTE ANTONIE cel MARE, facator de minuni cred in TINE. ca ma vei 
ajuta. AMIN! 


Cuviosul părintele nostru Antonie era de neam egiptean, 
născut din părinţi de bun neam, care aveau avuţie multă; și fund 
ei creştini, creştineşte îl creșteau și pe el. Pe cînd era mic, se 
afla la părinții lui, necunoscînd pe altcineva mai mult, decît pe 
dînșii și casa lor. 


Dar după ce a crescut şi s-a făcut mare, sporind cu vîrsta, 
n-a voit a învăţa carte şi a fi cu ceilalți copii; şi ca un adevărat 
creştin, mergea cu părinții săi la biserică. El nu se lenevea ca un 
copil, nici după ce a sporit cu vîrsta, ci se supunea părinților și 
luînd-aminte la citiri, gîndea la folosul lor. Dar avînd 


nenumărată bogăţie, nu supăra pe părinți pentru hrana deosebită 
şi scumpă, nici plăcerile lumii nu le căuta; ci cu cele ce se aflau 
se îndestula şi nimic mai mult nu căuta. 


După moartea părinților lui, rămînînd singur cu o soră mai 
mică şi fiind de 18 sau 20 de ani, se îngrijea de casă și de sora 
sa. Dar n-au trecut şase luni de la moartea părinților lui, şi 
ducîndu-se la biserică, după obicei, îndreptindu-și mintea, 
gîndea cum apostolii lăsînd toate, au urmat Mîntuitorului, iar 
ceilalți vînzîndu-și averile lor, le aduceau și le puneau la 
picioarele apostolilor, spre a le împărți celor ce aveau trebuinţă; 
apoi gîndea la aceasta, cîtă răsplată este pregătită acestora în 
ceruri. 


Acestea gîndind el, a intrat în biserică și se întimplase 
atunci de se citea Evanghelia, și a auzit că Domnul a zis 
bogatului: De voiești să fii desăvirșit, du-te, vinde-ţi toate 
averile tale şi le dă săracilor, apoi vino de-Mi urmează Mie și 
vei avea comoară în ceruri. Atunci Antonie, ca şi cum de la 
Dumnezeu i-ar fi venit pomenirea sfinților și pentru dînsul s-ar 
fi făcut citirea, ieşind din biserică, a dăruit vecinilor din sat 
averile ce le avea de la strămoşi şi care erau 300 de pămînturi 
bine roditoare; ca astfel în nimic să nu-l supere acestea pe dînsul 
ŞI pe soră-sa; iar celelalte cîte le avea mişcătoare, vînzîndu-le şi 
adunînd mult argint, l-a dat săracilor; apoi, oprind puţin pentru 
sora sa, a intrat iarăși în biserică şi auzind în Sfînta Evanghelie 
pe Domnul zicînd: Nu vă îngrijiţi pentru ziua de miine, a ieşit 
din biserică, împărțind săracilor şi argintul oprit pentru sora sa. 


Pe sora sa încredinţind-o unor cunoscute şi credincioase 
fecioare ca s-o crească şi să petreacă acolo, el se îndeletnicea pe 
lîngă casă în nevoinţe şi pustnicie; căci încă nu erau în Egipt 
dese mînăstiri şi nici un monah nu știa pustia cea depărtată, ci 
fiecare din cei ce voiau viaţa cea retrasă, se nevoiau deosebit, 
nu departe de satul său. 


Deci era atunci în satul cel mai apropiat de al lui Antonie, 
un bătrîn care din tinereţe se nevoia în viața monahicească; pe 
acesta văzîndu-l Antonie, i-a rîvnit fapta sa bună, deci, mai întîi 
a început şi el a petrece în locurile apropiate de satul său; și nu 
numai pe acesta l-a rîvnit, dar, dacă ar fi auzit că se afla cineva 
din cei sîrguitori şi îmbunătăţiți într-un alt loc oarecare, se 
ducea şi îl căuta, ca o albină înțeleaptă, ca să sugă florile și nu 
se întorcea la locul său, pînă ce nu-l vedea pe acesta; apoi ca o 
merinde luînd fapta bună de la dînsul, se întorcea acasă. 


Petrecînd acolo în acest chip, îşi iscusea mintea ca să nu se 
întoarcă lui lucrurile părinților săi, nici pe rudeniile sale să le 
mai pomenească; ci tot dorul şi toată sîrguinţa s-o aibă spre 
căutarea pustniciei. Auzind că Apostolul zice: lar cei ce nu 
lucrează să nu mănince, pentru aceea lucra cu mîinile sale, din 
care o parte cheltuia pentru dînsul, iar cealaltă o da săracilor. Şi 
se ruga adeseori, auzind că liniştitorului se cade deseori a se 
ruga necontenit; căci atît de mult lua aminte la citire, încît nimic 
din cele scrise să nu rămînă neînţelese de dînsul, ci toate să le 
țină minte; şi astfel să 1 se facă mintea în loc de cărți. 


Astfel petrecînd Antonie, era iubit de toţi; el se supunea 
celor îmbunătățiţi, către care se ducea şi-i iubea pe toți; apoi 
deprindea în sine sporirea faptei bune şi pustnicia fiecăruia; 
privind pe a unuia cu bucurie, urmînd altuia cu rugăciunea, 
altuia cu nemîncarea, iar altuia cu iubirea de oameni; şi învăța 
de la unul privegherea, iar de la altul cinstirea; după aceea, se 
minuna de unul pentru răbdare, iar de altul pentru postirea și 
culcarea pe jos şi reaua pătimire, vedea blindeţea unuia și 
îndelunga răbdare a altuia; în sfîrşit, urma după a tuturor bună 
credință întru Hristos, şi însemna dragostea ce aveau între 
dînșii, unii către ceilalți. Astfel plin de pildele faptelor bune, se 
întorcea la locul sihăstriei sale. Deci, adunînd în sine multe de 
la fiecare, se sîrguia să urmeze pe ale tuturor. EI nu voia să se 


arate că întrece în fapte bune pe cei de o vîrstă cu dînsul, ca 
astfel aceia să se bucure. Deci, toți cei din sat iubitori de bine, 
pe care îi avea întru obişnuință, văzîndu-l astfel, îl numeau 
iubitor de Dumnezeu. Și unii ca pe un fiu, iar alţii ca pe un frate 
îl salutau. 


Iar urîtorul de bine și pizmașul diavol nu suferea văzînd un 
tînăr cu o nevoință ca aceasta. Ci, cele ce a cugetat să facă, a 
început asupra acestuia să le aducă. Mai întîi îl supăra pe dînsul 
ca din nevoinţe să înceteze, aducîndu-i aminte de avuţii, de 
purtarea de grijă a surorii sale, de prietenia multora, de iubirea 
de argint, de iubirea de slavă, de dulceaţa desfătării şi celelalte 
odihne ale vieții; și mai pe urmă, arătîndu-i asprimea faptei 
bune şi cum că este mai mare osteneala ei. Îi punea în minte şi 
neputinţa trupului şi lungimea vremii, şi în scurt timp, mulțime 
de gînduri a ridicat în mintea lui, vrînd să-l depărteze de la 
gîndirea lui cea dreaptă. 


Dar vrăjmașul s-a văzut slăbind în scopul lui şi mai ales 
biruindu-se de tăria lui Antonie, răsturnîndu-se de marea lui 
credinţă, şi căzînd Jos prin rugăciunile acestuia cele dese; dar, 
bizuindu-se pe armele sale cele necurate, adică plăcerile trupești 
şi cu aceasta fălindu-se asupra celor tineri, s-a apropiat de 
tînărul Antonie. Atunci, noaptea tulburîndu-l pe el, iar ziua atât 
de mult supărîndu-l, chiar cei ce-l vedeau simțeau lupta ce era 
între amindoi. Căci acela îi punea în minte gînduri întinate, iar 
el cu rugăciunile le răsturna pe acestea; cînd vrăjmașul îl 
momea, el socotind ruşinea, cu credinţa, cu rugăciunile şi cu 
postirile îşi îngrădea trupul; însă diavolul ca o femeie a voit să 
se închipuiască noaptea, și în tot chipul să-l urmeze şi să-l 
amăgească pe Antonie. Dar el de Hristos aducîndu-și aminte și 
de bunurile date oamenilor printr-Însul, stingea cărbunii 
înşelăciunii celui rău. 


După aceea, vrăjmașul îi punea în minte plăcerea 
dezmierdării; iar el asemănîndu-se celui mînios şi scîrbit, de 
îngrozirea focului și de durerea viermelui își aducea aminte, și 
pe acestea punîndu-le împotrivă, rămînea neatins. Toate acestea 
se făceau spre ruşinarea vrăjmaşului, căci cel ce a socotit să se 
facă asemenea lui Dumnezeu, de un tînăr acum se batjocorea; 
cel ce se fălea asupra trupului și a sîngelui, de un om ce purta 
trup se răsturna. Căci îi ajuta Domnul, Care a purtat trup pentru 
noi Și trupului i-a dat biruinţa asupra diavolului; întrucit fiecare 
din cei ce cu adevărat se nevoiesc, poate zice cu Apostolul: Nu 
eu, ci darul lui Dumnezeu care este cu mine. Deci, mai pe urmă, 
dacă n-a putut necuratul să biruiască pe Antonie nici prin 
aceasta, ci încă se vedea împins afară şi scos din inima lui , 
scriîşnind din dinți, cu nălucirea s-a arătat lui, ca un copil negru. 
Apoi, deşi căzut, încă prin gînduri mai năvălea asupra lui; în 
urmă a ieşit afară vicleanul şi glas omenesc scoţind, zicea: "Pe 
mulți am amăgit şi prea mulți am surpat și, precum asupra 
multora am năvălit, astfel şi asupra ta, dar în zadar, că am 
slăbit”. 


Antonie l-a întrebat: "Cine ești tu, care grăieşti unele ca 
acestea către mine?". Acela îndată a răspuns, cu glasuri jalnice: 
"Eu sînt care am primit sarcina prinderii trupului și duhul 
desfrînării mă numesc: pe cîți voiesc să fie înţelepţi, i-am 
amăgit; pe cîţi i-am momit cu plăceri, i-am plecat mie; eu sînt 
cel pentru care şi proorocul mustră pe cei ce au căzut, zicînd: 
de duhul desfrinării v-aţi amăgit; căci prin mine aceia s-au 
împiedicat. Eu sînt care de multe ori te-am supărat şi de atitea 
ori am fost răsturnat de tine”. 


Antonie mulțumind Domnului și îmbărbătîndu-se, a zis 
către dînsul: "Deci, prea mult ești defăimat; pentru că dacă ești 
negru cu mintea şi neputincios ca un copil, nici o grijă nu am de 
tine de aici înainte; căci Domnul îmi este ajutor şi eu voi privi 


asupra vrăjmaşilor mei". Acestea auzind negrul acela, îndată a 
fugit, temîndu-se de cuvintele lui Antonie şi, înfricoşîndu-se, nu 
mai îndrăznea să se apropie de bărbatul acesta. Aceasta a fost 
cea dintii luptă a lui Antonie asupra diavolului, dar mai vîrtos 
era ajutorul Mîntuitorului; şi această faptă de Domnul s-a 
isprăvit, Care a osîndit păcatul în trupul Său, ca îndreptarea legii 
să se împlinească întru noi, care nu umblăm după trup, ci după 
duh. 


Cu toate acestea, nici Antonie, după ce a căzut diavolul și 
s-a biruit, nu se lenevea şi nu se trecea pe sine cu vederea; şi 
nici vrăjmașul, iarăşi ca un biruit, nu înceta de a-l bîntui, căci 
înconjura iarăşi ca un leu, căutînd o pricină asupra lui. Antonie, 
învățînd din Scripturi că sînt multe meșteșugirile vrăjmaşului, 
neîncetat avea nevoință, gîndindu-se că, deși n-a putut să-i 
amăgească inima lui cu dulceața trupului, dar negreşit îl va ispiti 
momindu-l prin altă meşteșugire, că diavolul este foarte iubitor 
de păcat. 


Deci, s-a hotărît ca să se obişnuiască cu mai aspre 
petreceri. Și mulți se minunau de nevoinţa lui cea mare pe care 
o săvirşea; dar el cu înlesnire suferea osteneala, căci avînd 
osîrdia sufletului, lucra într-însul deprinderea bună, încît cea 
mai mică pricină de nevoinţă dacă ar fi avut de la alții, arăta 
multă sîrguință. Căci priveghea atît de mult, încît de multe ori 
toată noaptea o petrecea fără somn; şi aceasta nu o dată, ci de 
multe ori făcînd-o, era de mirare la mulți. Apoi mînca o dată pe 
ZI, după apusul soarelui, uneori și după două zile; ba de multe 
ori şi după patru zile se împărtășea de hrană, iar hrana lui era 
pîine și sare şi băutura era numai apă; căci pentru carne și pentru 
vin, de prisos este a grăi, cînd nici la ceilalți sîrguitori de acest 
fel nu se afla. 


Pentru somn se îndestula cu o rogojină, apoi mai de multe 
ori se culca chiar pe pămînt. Şi se ferea de a se unge cu 


untdelemn, zicînd că se cuvine celor tineri să aibă mai multă 
sîrguință spre pustnicie şi să nu caute cele ce trîndăvesc trupul, 
ci să-l obişnuiască cu ostenelile, gîndind totdeauna la graiul 
Apostolului: Cînd sint slab, atunci sînt puternic. Căci zicea: 
"Atunci este tare virtutea sufletului, cînd dulceţile trupului vor 
slăbi". 


Şi era gîndul lui acesta cu adevărat preaslăvit, căci nu voia 
cu vremea să măsoare calea faptei bune, nici sihăstria cea pentru 
diînsa, ci numai cu dorinţa şi cu voinţa; căci el nu pomenea 
vremea trecută, ci în fiecare zi socotea că acum a pus început 
de pustnicie şi mai mare osteneală avea pentru sporire, zicînd 
adeseori în sine graiul Apostolului: Cele din urmă uitindu-le şi 
la cele dinainte întinzindu-ne. Aducîndu-ne aminte şi de 
cuvîntul proorocului Ilie, care zice: Viu este Domnul, Căruia i- 
am stat eu înainte astăzi. Deci, zicînd el "astăzi" nu măsura cea 
trecută, ci ca şi cum ar fi început în fiecare zi, se sîrguia în felul 
acesta, precum se cuvine a se arăta lui Dumnezeu, curat cu 
inima ȘI gata a se supune voii Lui și nimănui altuia. EI zicea în 
sine: "Se cade sihastrului ca petrecerea marelui Ilie s-o aibă 
pururea ca oglindă în viaţa sa". 


Deci, aşa vieţuind Antonie, s-a dus la nişte morminte, care 
erau departe de sat, şi poruncind unuia dintre cunoscuţii săi, ca 
după mai multe zile să-i aducă piine, a intrat într-unul din 
morminte, apoi a închis uşile, rămînînd acolo singur. Vrăjmașşul 
nesuferind, ba încă temîndu-se să nu umple de sihăstrui pustia, 
venind la dînsul într-o noapte, cu mulțime de diavoli, atît de 
mult l-au zdrobit cu bătăile, încît din pricina rănilor zăcea Jos 
fără glas. Astfel că bătăile de la oameni nu puteau să-i 
pricinuiască cîndva vreo muncă asemănătoare. 


Insă cu purtarea de grijă a lui Dumnezeu - căci nu trece cu 
vederea Domnul pe cei ce nădăjduiesc spre EI -, a doua zi a 
venit cunoscutul lui, aducîndu-i pîine şi, deschizînd ușa, îl văzu 


zăcînd pe pămînt, Jos, ca un mort; apoi, ridicîndu-l, l-a dus în 
biserica satului și l-a pus la pămînt. Mulţi din rudenii și cei din 
sat şedeau lîngă Antonie, ca lîngă un mort. lar la miezul nopții, 
Antonie venindu-şi în simțire, văzu pe toți dormind, numai pe 
cunoscutul lui priveghind; deci a făcut semn să vină la dînsul, 
şi l-a rugat să-l ridice iarăși și să-l ducă la mormînt, nedeșteptînd 
pe nimeni. Atunci a fost dus de bărbatul acela şi după obicei ușa 
închizîndu-se, rămase iarăşi singur înăuntru, dar nu putea sta 
pentru rănile cele de la diavoli. Deci, zăcînd, se ruga şi după 
rugăciune zicea cu mare glas: "Anci sînt, eu, Antonie, nu fug de 
bătăile voastre, că măcar de-mi veţi face și mai multe, nimic nu 
mă va despărți de dragostea lui Hristos". Apoi cînta: De s-ar 
rindui asupra mea tabără, nu se va înfricoșa inima mea. 


Deci nevoitorul lui Hristos, astfel cugeta şi se ruga. Iar 
urîtorul de bine şi pizmaşul vrăjmaș, mirîndu-se că după bătăi a 
îndrăznit a veni iarăși în locul său, adunîndu-și cîinii săi, a zis 
către dînşii: "Dacă nici cu duhul desfrinării, nici cu bătăile nu |- 
am slăbit pe acesta, ci încă se şi semeţeşte împotriva noastră, ia 
să năvălim într-alt fel asupra lui”, căci cu înlesnire îi este 
diavolului a afla diferite chipuri de răutate. 


Deci, atunci noaptea au făcut mare zgomot, încît părea că 
tot locul acela se clătina, iar cei patru pereți ai mormiîntului 
păreau că i-ar fi desfăcut diavolii. Apoi s-a părut că au intrat 
năluciri de fiare şi de tirîtoare. După aceea s-a umplut locul 
acela de năluciri de lei, urşi, leoparzi, tauri, aspide, scorpii și de 
lupi. Şi fiecare din acestea se pornea după chipul și năravul său: 
leul răcnea, vrînd a se năpusti asupra lui; taurul părea că îl 
împunge; şarpele, tîrîndu-se, nu ajungea la dînsul și lupul voia 
a se porni. ȘI, în scurt, vederea tuturor celor arătate era 
înfricoșătoare, iar mînia lor cumplită. 


Antonie fiind muncit şi împins de ele, simţea cumplită 
durere trupească, dar fără tulburare veghind cu sufletul, suspina 


pentru durerea trupului, dar trezindu-se cu mintea, ca şi cum 
batjocorindu-i, zicea: "Dacă ar fi fost oarecare putere întru voi, 
ajungea chiar numai unul dintre voi să vină; iar de vreme ce v- 
a slăbănogit Domnul, pentru aceasta în zadar vă ispitiţi cu 
mulțimea a mă înfricoșa. Semnul neputinței voastre este că v- 
ați făcut în chipul fiarelor celor necuvîntătoare”. Apoi, 
îndrăznind iarăşi zicea către dînşii: "Dacă puteți şi aţi luat 
stăpînire asupra mea, nu zăboviţi, ci năvăliți asupră-mi, iar dacă 
nu puteți, pentru ce vă trudiţi în zadar? Pecetea noastră şi zidul 
de întemeiere este nădejdea cea întru Domnul nostru”. Deci, 
mult ispitindu-l diavolii, scrîşneau asupra lui cu dinţii, însă mai 
vîrtos pe ei se batjocoreau, iar nu pe Antonie. 


Dar Domnul nici întru această ispită n-a uitat pătimirea lui 
Antonie, ci a venit spre sprijinirea lui. Căci căutînd în sus, a 
văzut acoperămîntul desfăcîndu-se şi oarecare raze de lumină 
pogorîndu-se către dînsul. Şi diavolii numaidecît s-au făcut 
nevăzuţi, iar durerea trupului îndată 1-a încetat şi locuinţa iarăși 
îi era întreagă. Antonie simțind sprijinirea, răsufla şi se uşura de 
dureri, apoi se ruga vedeniei ce se arătase lui, zicînd: "Unde ai 
fost Preadulce Hristoase? Pentru ce dintru început nu Te-ai 
arătat ca să uşurezi durerile mele?" Şi glas s-a făcut către dînsul: 
"Antonie, aici eram, şi aşteptam să văd nevoinţa ta; deci, de 
vreme ce ai răbdat şi nu te-au biruit, de acum îți voi fi ţie de-a 
pururea ajutor şi te voi face să fii renumit pretutindeni". 


După ce le-a auzit acestea, sculîndu-se, s-a rugat şi atît de 
mult s-a întărit, încît simţea că acum are mai multă putere în 
trupul său, ca mai înainte. Şi era atunci aproape de 35 de ani, iar 
de aici înainte sporind şi mai sîrguitor, s-a făcut întru cinstirea 
lui Dumnezeu. Şi mergînd la bătrînul acela, cel mai sus 
pomenit, îl ruga să meargă împreună cu dînsul, ca să locuiască 
în pustia cea mai dinăuntru. Dar el n-a voit, din pricina 
bătrîneţilor şi pentru că nu era pînă atunci un obicei ca acesta. 


Deci, Antonie îndată a pornit la munte, însă vrăjmașul 
văzînd iarăşi osîrdia lui şi vrînd să-l împiedice de la aceasta, 1- 
a aruncat în cale o nălucire de un disc mare de argint; iar 
Antonie pricepînd meșteșugul urîtorului de bine, a stat şi prin 
disc văzînd pe diavol, l-a mustrat, zicînd: "De unde s-a aflat în 
pustie disc? Calea aceasta nu este bătătorită, nici nu este urmă 
de om care ar fi călcat pe aici, apoi nu putea să se tăinuiască de 
dinsul, fiind prea mare; şi de l-ar fi pierdut cineva, dacă s-ar fi 
întors şi l-ar fi căutat, l-ar fi aflat, căci locul era pustiu. Acest 
meșteșug este al diavolului. Dar nu-mi vei împiedica cu 
meșteșugul acesta sîrguinţa mea, diavole, ci aceasta fie cu tine 
întru pierzare". 


Acestea zicînd Antonie, a pierit discul, ca un fum de faţa 
focului. Apoi a văzut nu o nălucire, ci aur adevărat aruncat în 
cale, pe care ori că vrăjmaşul l-a arătat, ori că o putere oarecare 
a Celui Preaînalt, Care iscusea pe nevoitorul şi arăta diavolului, 
că nici de banii cei adevăraţi nu se îngrijeşte; dar nici el singur 
nu ne-a vestit, nici noi n-am cunoscut, decit că era adevărat aur 
cel arătat. lar Antonie s-a mirat de mulţimea aurului, dar sărind 
ca peste un foc, astfel l-a trecut, încît nici nu s-a mai întors; ci 
cu fuga s-a sîrguit să se ascundă și, mai mult sporind sîrguinţa, 
a pornit către munte. 


Și aflînd o cetățuie pustie şi plină de tirîtoare, din cauza 
vremii îndelungate, de acea parte a rîului, acolo s-a mutat şi s-a 
sălășluit într-însa. Deci, tîrîtoarele, ca şi cum le-ar fi gonit 
cineva, îndată s-au dus. Iar el ascunzînd intrarea și primind pîine 
pentru şase luni - căci acest lucru îl fac Tebei, și de multe ori 
peste tot anul rămîn nevătămaţi, avînd înăuntru apă, ca în nişte 
locuri neintrate, - în cetățuie a rămas singur, nici el ieşind, nici 
pe cineva din cei ce veneau la dînsul văzînd. Deci, a vieţuit el 
multă vreme așa, nevoindu-se, peste an numai de două ori pe 
deasupra locuinţei primind pîine. lar cunoscuţi cei ce veneau la 


dînsul, fiindcă îi lăsa pe dinafară, de multe ori zile întregi și 
nopţi, ei auzeau înăuntru ca şi cum ar fi fost nişte oameni 
gilcevindu-se, făcînd zgomot şi strigînd: "Du-te din locaşurile 
noastre; de ce ai venit în pustie? Pînă cînd vei întărîta supărările 
noastre?" 


La început socoteau cei dinafară, că sînt oameni care se 
sfădesc cu dînsul și că aceştia pe scări au intrat la dînsul. Iar 
după ce s-au uitat pe o găurică oarecare, n-au văzut pe nimeni, 
atunci socotind că aceștia sînt diavoli și înfricoşîindu-se, au 
chemat pe Antonie. lar el pe aceştia i-a auzit, însă nu se îngrijea 
de ei. Pentru că adesea veneau la dînsul cunoscuțţii săi, socotind 
că-l vor găsi mort, dar îl auzeau cîntînd: Să învie Dumnezeu și 
să se risipească vrăjmașii Lui, şi să fugă de la fața Lui cei ce-L 
urăsc pe Dinsul. Precum se stinge fumul, să se stingă ei; şi cum 
se topeşte ceara de fața focului, așa să piară păcătoşii de la 
fața lui Dumnezeu. Și iarăși toate neamurile m-au înconjurat și 
întru numele Domnului i-am biruit pe ei. 


Deci, aproape 20 de ani a petrecut aşa singur deosebit, 
nevoindu-se, nici ieşind, nici de cineva adeseori fiind văzut. lar 
după acestea, fiindcă îl doreau mulți și voiau a se face următori 
nevoinței şi sihăstriei lui, apoi alți cunoscuţi venind și cu sila 
deschizînd uşa şi stricînd-o, a ieşit Antonie ca dintr-o cameră 
ascunsă, cu taină învăţat şi de Dumnezeu fiind purtat. 


Atunci ieşind din cetăţuie, s-a arătat celor ce veniseră la 
dînsul. De aceea, se minunau văzîndu-i trupul în aceeaşi stare, 
NICI gras, nici uscat de postiri, ca şi cum nu s-a luptat contra 
diavolilor. Căci într-acest fel era, ca şi mai înainte de fugirea în 
pustie, cum îl știau pe dînsul; iar obiceiul sufletului îl avea 
curat, căci nu era cuprins de sfială, nici doritor de dezmierdare, 
nici de ris şi nici de întristare. El nu s-a tulburat văzînd poporul, 
nici de atîţia fiind sărutat nu s-a bucurat, ci era dimpotrivă, ca 
cela ce era ocîrmuit de judecată. 


Pentru aceea pe mulți din cei ce erau de faţă, care pătimeau 
cu trupurile, i-a tămăduit Domnul printr-însul, iar pe alții de 
diavoli i-a mîntuit. Încă şi darul de a grăi i se dăduse lui Antonie 
şi așa pe mulţi mîhniţi îi mîngîia, iar pe alţii, care erau învrăjbiţi, 
îi schimba în prietenie, şi tuturor le zicea: "Nimic din cele ce 
sînt în lume să nu se cinstească mai mult decît dragostea lui 
Hristos". 


Apoi, vorbindu-le şi sfătuindu-i să-şi aducă aminte de 
bunătățile ce vor să fie şi de iubirea de oameni a lui Dumnezeu, 
ceea ce s-a arătat spre noi, Carele n-a cruțat pe Fiul Său, ci 
pentru noi toţi L-a dat pe EI, a plecat pe mulți să aleagă şi să 
poftească viaţa monahicească. Și de aceea s-au făcut minăstiri 
prin munți, iar pustia s-a locuit de monahi, care au ieşit din lume 
ŞI s-au scris la petrecerea cea din cer. 


Într-o vreme, el avea trebuinţă să treacă Nilul, ca să 
cerceteze pe frați, însă rîul era plin de crocodili; făcînd 
rugăciune, s-a suit pe crocodili, el şi frații cei împreună cu 
dînsul, căci luntre nu aveau şi au trecut nevătămaţi. Apoi, 
întorcîndu-se în mînăstirea sa, se nevoia cu aceleaşi cinstite și 
vitejeşti osteneli. Deci, vorbind el cele de folosul sufletului, 
adeseori creștea sîrguinţa celor ce acum erau monahi, iar pe cei 
mai mulți din ceilalți îi pornea către dragostea pustniciei şi a 
sihăstriei; şi degrabă atrăgîndu-i cu cuvîntul, multe mînăstiri s- 
au făcut şi pe toate acestea, ca un părinte, le povăţuia. 


Într-una din zile, adunîndu-se și venind la dînsul toţi 
monahii și rugîndu-l să audă cuvînt de învățătură de la dînsul, 
el zicea acestea către dînşii, în limba egipteană: "Scripturile 
destule sînt spre învăţătură, dar este mai bine a ne îndemna și 
noi unii pe alții întru credinţă şi a ne mîngtia prin cuvinte. Deci 
ŞI Voi, ca nişte fii vorbiți către mine, părintele vostru, cele ce 
ştiţi, şi eu ca acela ce sînt cu virsta mai bătrîn decît voi, cele ce 
ştiu, iar cele ce prin iscusinţă le-am deprins, le arăt vouă. 


Să fie la toți de obşte sîrguinţa aceasta şi începînd a vă 
nevoi în faptele bune, să nu slăbiţi, nici să vă supăraţi întru 
osteneli, nici să ziceţi: "Am zăbovit atîta vreme întru pustnicie"; 
ci mai vîrtos, ca şi cum abia aţi fi început, în fiecare zi sîrguința 
să o creşteţi. Căci viaţa oamenilor este cu totul scurtă față cu 
veacurile cele ce vor să fie, încît toată vremea vieţii noastre este 
nimic pe Iîngă viața cea veşnică. Iar lucrul cel din lume se vinde 
cu preţul cel veşnic și lucrul asemenea cu cel asemenea îl 
schimbă cineva; dar făgăduinţa vieţii celei veşnice cu puţin preţ 
se cumpără. Căci este scris: Zilele vieţii întru dinșii 70 de ani, 
iar de vor fi întru puteri, 80 de ani şi ce este mai mult decit 
acestea, va fi osteneală și durere. 


Deci, cînd toţi aceşti 80 de ani sau şi 100, vom petrece întru 
pustnicie, nu vom împărăți asemenea 100 de ani, ci în locul 
celor 100, în vecii vecilor vom împărăţi. Şi pe pămînt nevoindu- 
ne, nu pe pămînt vom fi moștenitori, ci în cer avem 
făgăduințele. Apoi, trup stricăcios lăsînd noi, nestricăcios îl 
luăm pe dînsul; drept aceea, fiilor, să nu mai obosim, nici să 
socotim că dacă zăbovim întru pustnicie vreun lucru mare 
facem, că nu sînt vrednice pătimirile vremu de acum, pe Iîngă 
slava ce are să se descopere pentru noi, nici căutînd la lume, să 
socotim că de mari lucruri ne-am lepădat; pentru că, chiar tot 
pămîntul este prea mic pe lîngă tot cerul. Deci, chiar dacă peste 
tot pămîntul vom fi stăpînitori și ne vom lepăda de el, iarăşi nici 
un lucru vrednic nu este pe lîngă Împărăţia cerurilor; că precum 
dacă cineva ar fi lepădat o drahmă de aramă, ca să cîştige 100 
de galbeni de aur, așa și cel ce este stăpînitor a tot pămîntul și 
se leapădă de dînsul, puţin lasă şi însutit primeşte. 


Și dacă nici chiar tot pămîntul nu este vrednic de ceruri, 
apoi cel ce lasă puţine holde, este ca şi cum n-ar fi lăsat nimic. 
Măcar de ar lăsa casă, sau aur destul, nu 1 se cade să se fălească 
sau să trîindăvească; ci într-alt fel sîntem datori a judeca, anume 


că, dacă nu le vom lăsa pentru fapta bună, însă mai pe urmă 
murind noi, de multe ori le lăsăm celor ce nu voim, precum a 
pomenit Eclesiastul. Deci, pentru ce nu le lăsăm pentru fapta 
bună, ca Împărăţia cerurilor s-o moştenim? 


Pentru aceasta nimeni din noi să nu aibă vreo poftă de a 
cîştiga ceva; căci ce cîştig este a dobîndi cele pe care nu le luăm 
cu noi? Deci, mai vîrtos pe acelea să le cîştigăm, pe care le 
putem lua cu noi, care sînt: înţelepciune, dreptate, cumpătare, 
bărbăție, pricepere, dragoste, iubire de săraci, credinţă în 
Hristos, nemîniere, iubire de străini; pe acestea cîştigîndu-le, le 
vom afla acolo mai înainte de noi, făcîndu-ne primire în 
pămîntul celor blînzi. 


Pentru aceea, dintr-acestea fiecare să se încredinţeze a nu 
se împuţina cu sufletul, ci mai ales se va socoti că este ales rob 
al Domnului şi că este dator a sluji Stăpînului; că precum robul 
nu va îndrăzni să zică: "Fiindcă ieri am lucrat, astăzi nu lucrez", 
nici numărînd vremea cea trecută, el nu va înceta în zilele cele 
viitoare, ci în fiecare zi, precum este scris în Evanghelie, aceeași 
sîrguință arată, ca Domnului său să-i placă şi să nu se 
primejduiască; aşa şi noi în fiecare zi să stăruim în pustnicie, 
ştiind că dacă într-o zi ne vom lenevi, nu ne va ierta pentru 
vremea cea trecută, ci pentru lenevire se va mînia asupra 
noastră. Aşa şi de la lezechil am auzit. Astfel şi Iuda, vînzătorul, 
pentru o noapte a pierdut şi osteneala vremii trecute. 


Deci, să ne ţinem, o! fiilor, de pustnicie, şi să nu ne 
trindăvim, că avem într-aceasta pe Domnul ajutător, după cum 
este scris: Celui ce voiește binele, și Dumnezeu îi ajută spre cele 
bune. Dar, spre a nu ne împuţina cu sufletul, este bine a cugeta 
la graiul apostolului, care zice: În fiecare zi pot să mor. Şi dacă 
noi am fi ca şi cum am muri în fiecare zi, aşa vom trăi şi nu vom 
păcătui. lar cuvîntul cel zis este înţeles astfel: "Ca sculîndu-ne 
în fiecare dimineaţă, să socotim că nu vom ajunge pînă seara”. 


Şi iarăşi vrînd să adormim, să socotim că nu ne vom scula 
dimineaţa, fundcă după fire este arătată viața noastră şi se 
măsoară în fiecare zi şi după purtarea de grijă a lui Dumnezeu. 
Aşa aflîndu-ne în fiecare zi şi așa trăind, nu vom păcătui, nici 
nu vom avea poftă de vreun lucru, nici nu ne vom învistieri pe 
pămînt; ci ca cei ce în fiecare zi aşteptăm să murim, vom fi 
lipsiţi, şi tuturor toate greșelile le vom ierta, iar poftă deşartă 
sau altă plăcere întinată, nicidecum nu vom avea; ci ca de la 
niște lucruri trecătoare ne vom întoarce, nevoindu-ne de-a 
pururea, și mai înainte văzînd ziua judecății. Căci de-a pururea 
frica cea mai mare şi îngrijirea chinurilor risipește cea mai mare 
parte a plăcerii şi dezmierdării şi ridică sufletul care se pleacă 
spre dînsa. 


Deci, începînd și păşind pe calea faptei bune, la cele 
dinainte, nimeni să nu se întoarcă la cele dinapoi, ca femeia lui 
Lot; mai ales că Domnul a zis: Nimeni punind mina pe plug și 
întorcîndu-se înapoi, este îndreptat spre Împărăţia cerurilor. 
Iar a se întoarce nu este altceva decit că s-a căit şi cugetă iarăși 
la cele lumești. Deci, să nu vă temeţi, auzind de fapta bună, nici 
să vă mirați de numele ei ca de ceva nou, că nu este departe de 
noi, nici stă afară de noi; ci lucrul este în noi şi lesnicioasă este 
lucrarea, numai dacă vom voi. 


Elinii se duc în depărtate călătorii şi trec mări, ca să înveţe 
carte, iar noi nu avem trebuință a ne duce pentru Împărăţia 
cerurilor nici peste mări a trece, pentru fapta bună; căci Domnul 
a zis: Împărăţia cerurilor este înăuntrul vostru. Deci, fapta cea 
bună are trebuinţă de singură voinţa voastră, fuindcă în noi este 
şi din noi se alcătuieşte; pentru că sufletul fund după fire 
nematerial, aşa se alcătuieşte şi fapta bună. Ea, după cum s-a 
făcut, aşa rămîne, dacă s-a făcut bine şi drept. 


Pentru aceasta Isus al lui Navi, poruncind poporului, a zis: 
Indreptaţi-vă inimile voastre către Domnul Dumnezeul lui 


Israil. lar loan a zis: Drepte faceți cărările voastre. Pentru că, 
a fi drept sufletul, aceasta este nematerialitatea lui după fire, 
cum s-a zidit; şi iarăşi, cînd se abate şi în răzvrătire vine, atunci 
se zice răutatea sufletului. 


Deci, nu este greu lucru: că de vom rămîne după cum ne- 
am făcut, atunci sîntem în fapta bună; iar dacă vom gîndi cele 
rele, ca nişte răi vom fi judecaţi. Dacă din afară ar fi trebuit a 
cîştiga lucrul, greu cu adevărat ar fi fost; iar dacă este în noi, să 
ne păzim pe noi înşine de gîndurile cele întinate, şi luînd sufletul 
ca pe un amanet, să-l păzim Domnului; ca şi El să-şi cunoască 
făptura Sa, fiind aşa precum l-a făcut. Apoi așa să ne fie 
nevoinţa, ca să nu ne tiranizeze mînia, nici să ne stăpînească 
pofta, căci scris este: Minia bărbatului nu lucrează dreptatea 
lui Dumnezeu, iar pofta zămislindu-se, naște păcatul şi păcatul 
săvirşindu-se, naşte moarte. 


Astfel petrecînd noi, să ne trezim cu întemeiere şi, după 
cum este scris, să ne păzim inima noastră cu toată străjuirea; că 
avem vrăjmaşi cumpliți şi prea meşteri, pe răii diavoli, şi contra 
lor ne este lupta, precum zice Apostolul: Lupta noastră nu este 
impotriva singelui şi a trupului, ci împotriva începătoriilor, 
impotriva stăpiniilor, împotriva stăpinitorilor acestui veac, 
impotriva duhurilor răutății, care sînt în văzduhuri. 


Deci, mare este numărul lor în văzduh, împotriva noastră 
şi nu sînt departe de noi; apoi între dînşii este mare deosebire, 
iar pentru firea şi deosebirea lor puternic trebuie să fie cuvîntul; 
deci, de la alții mai mari decît noi trebuie să căutăm o sfătuire 
ca aceasta; iar ceea ce acum ne sileşte pe noi, este a cunoaşte 
numai măiestriile lor împotriva noastră. 


Mai întîi să cunoaştem aceasta, cum că vrăjmașii nu se 
numesc "diavoli", adică răi, pentru că aşa au fost făcuţi er; căci 
Dumnezeu n-a făcut nici un lucru rău, ci i-a făcut buni; dar după 


ce au căzut din cereasca înţelepciune, tăvălindu-se împrejurul 
pămîntului, pe elini i-au amăgit prin năluciri, iar pentru noi 
creştinii pizmuindu-ne, toate le mișcă, vrînd să ne împiedice de 
la înălțarea la ceruri; ca să nu ne suim noi acolo de unde au căzut 
el. 


Pentru care este trebuință de multă rugăciune şi pustnicie, 
ca luînd cineva prin Duh darul deosebiri duhurilor, să poată 
cunoaște cele despre ei, adică anume care dintr-înşii sînt mai 
puțin răi și care mai răi, cum şi pentru ce meșteşugiri are 
sîrguinţa fiecare dintr-înșii; apoi cum fiecare din ei se răstoarnă 
ŞI se scoate din om, căci multe sînt vicleniile lor şi pornirile 
bîntuielilor lor. 


Fericitul apostol şi cei ca şi dînsul, ştiind unele ca acestea, 
zicea pe drept că noi nu știm învăţăturile lui; de aceea, din 
acelea ce ne-am iscusit, sîntem datori a ne îndrepta unii pe alții. 
Deci, eu din parte-mi, avînd cercare şi iscusire ca un fiu al lui, 
Zic că diavolii cînd văd pe creştini, şi mai ales pe monahi, fiind 
iubitori de osteneală și sporind în fapte, întîi îi ispitesc, 
punîndu-le sminteli aproape de cărările lor, iar smintelile lor 
sînt gîndurile cele rele. 


Dar nu se cade să ne temem de îngrozirile lor, căci prin 
rugă-ciuni, postiri şi prin credinţa întru Domnul, acelea cad 
îndată; însă şi după ce cad, nu încetează, ci iarăși se apropie cu 
măiestriile şi vicleniile, căci, dacă cu înaltă plăcere nu pot să 
amăgească inima, năvălesc asupră-ne într-alt fel; de aceea, 
formînd năluciri, caută a ne înfricoșa: se prefac în chip de femei, 
de fiare, de tirîtoare, de mărimi ale trupurilor, de mulțime a 
ostașilor. 


Dar nici aşa nu se cade a ne teme de nălucirile acestora, 
căci nimic nu sînt şi repede pier; mai ales dacă cineva se 
îngrădeşte cu credinţa și cu semnul Sfintei Cruci. Apoi sînt 


îndrăzneţ şi foarte obraznici, căci dacă o dată se biruiesc, iarăși 
vin cu alt chip asupră-ne; se prefac în vrăjitori şi spun mai 
înainte cele ce au să se întîimple după cîteva zile și se arată înalți, 
ajungînd pînă la acoperișuri, şi înfricoşători cu mărimea, ca 
astfel pe cei care n-au putut să-i amă-gească cu gîndurile, măcar 
prin nişte năluciri ca acestea să-i ră-pească pe furiş; iar dacă și 
acum vor afla sufletul întemeiat cu credinţă şi cu nădejdea 
pocăinţei, după aceea aduc cu ei pe domnul lor. 


Apoi, Antonie spunea că ei se arată de multe ori în ce fel a 
descoperit Domnul lui lov, zicînd: "Ochii lui sînt ca un chip de 
luceafăr, din gura lui ies făclii aprinse şi se aruncă precum nişte 
scîntei de foc; din nările lui iese fum ca din cuptorul ce arde cu 
foc de cărbuni şi din gura lui iese văpaie”. 


În acest fel arătîndu-se domnul diavolilor, înfricoşează, 
după cum mai înainte am zis, mari lucruri făcînd măiestrul și 
vicleanul, precum l-a mustrat şi l-a vădit pe el Domnul, cînd era 
lov, zicînd: Fierul îl socotește paie, arama ca pe un lemn 
putred, marea ca pe un burete, iar tartarul adincului ca pe un 
robit, iar adincul mării ca pe uscat. lar prin prooroc a zis 
vrăjmaşul: A/ergind, îl voi prinde. Și iarăşi prin Apostol: Toată 
lumea o voi lua cu mina, ca pe un cuib, şi ca pe nişte ouă 
părăsite. Cu unele ca acestea se făleşte și făgăduiește să 
amăgească pe cei binecredincioşi. 


Dar noi, credincioșii, să nu ne temem de nălucirile lui şi să 
nu luăm aminte la glasurile lui, că minte şi nicidecum nu 
grăieşte adevărul. Cu adevărat unele ca acestea făcînd, și 
îndîrjindu-se ca un balaur, s-a prins cu undiţa de Mîntuitorul și 
ca un dobitoc a luat căpăstru în bot şi ca un fugar se leagă cu 
belciug la nări şi i s-au pătruns buzele cu acul; apoi este legat 
de Domnul ca o pasăre, ca să se batjocorească, deşi se aşază și 
el şi diavolii cei împreună cu dînsul, ca niște scorpii şi ca nişte 
şerpi, ca să fie legaţi de noi creştinii, iar semnul acestui lucru 


este că noi petrecem viața împotriva lui. Căci cel ce se laudă că 
va usca marea şi lumea o va lua, acum nu poate să oprească 
pustnicia şi nevoinţa noastră, nici pe mine grăind asupra lui. 


Deci, să nu luăm aminte la ceea ce el ar grăi, că minte; nici 
să ne temem de nălucinile lui, căci şi acestea sînt mincinoase şi 
nu este lumină adevărată ceea ce se arată într-însele; dar mai 
vîrtos se arată începuturile şi chipurile focului pregătit lor, în 
care au să ardă ei şi cu acestea ispitesc, ca să înfricoşeze pe 
oameni, dar numaideciît pier. Fi pe nimeni nu vătămă dintre cei 
credincioşi, dar poartă cu dînşii asemănarea focului ce are să-i 
primească. 


Pentru aceea nici aşa nu se cuvine a se înfricoşa cineva de 
dinșii, că toate meșşteşugirile lor, prin darul lui Hristos, întru 
nimic sînt şi se socotesc. Ei sînt vicleni şi gata a se închipui şi a 
se schimba întru toate; de multe ori se prefac a cînta și 
pomenesc cuvinte din Scripturi, iar uneori citind noi, îndată zic 
ŞI ei aceleaşi cuvinte, pe care le-am citit noi; de multe ori, 
dormind noi, ne deşteaptă la rugăciune şi aceasta o fac adeseori, 
nelăsîndu-ne să dormim mai deloc; uneori se arată în chipuri de 
monahi și ca nişte cucernici se prefac a grăi, ca prin chipul 
acesta să amăgească şi de aceea unde pot, voiesc a trage pe cei 
amăgiţi de dînşii; dar nu se cuvine a lua aminte la dînșii, măcar 
că ne-ar deştepta la rugăciune, sau ne vor sfătui să nu mîncăm 
nicidecum şi chiar de s-ar preface că ne prihănesc şi ne ocărăsc 
pentru ceva, în care ne-ar găsi vină. 


Că nu pentru evlavie sau pentru adevăr le fac acestea, ci ca 
să aducă pe cei proști în deznădăjduire, iar pustnicia s-o facă 
nefolositoare; apoi, făcînd pe oameni să urască viaţa 
monahicească, ca fiind prea împovărătoare şi prea grea, să 
împiedice pe cei ce petrec într-însa. 


Deci, proorocul fiind trimis de Domnul, plîngea pentru 
unii ca aceştia, zicînd: Vai celui ce adapă pe aproapele cu 
amestecare tulbure. Pentru că nişte meşteşugiri ca acestea și 
gînduri sînt răsturnătoare şi împiedică de la calea ce duce la 
fapta cea bună. lar Domnul însuși, măcar că diavolii grăiau cele 
adevărate, adică acestea: Tu ești Fiul lui Dumnezeu, cu toate 
acestea le poruncea să tacă și-i oprea a grăi; ca nu cumva 
împreună cu adevărul să semene și răutatea lor şi ca pe noi să 
ne obișnuiască a nu lua aminte niciodată la unele ca acestea, 
deși s-ar părea că grăiesc adevărul. 


Pentru că este necuviincios lucru avînd Sfintele Scripturi 
şi libertate de la Mîntuitorul, să ne învăţăm de la diavolul, cel 
ce nu şi-a păzit rînduiala sa, ci altele a cugetat. Pentru aceasta, 
cînd grăieşte din Scripturi, să-l opreşti zicînd: Iară păcătosului 
i-a zis Dumnezeu: Pentru ce tu povestești dreptățile mele şi iei 
testamentul meu în gura ta? Căci toate le fac diavolu şi le 
tulbură, spre amăgirea celor proşti. Deci, fac sunete, rîd mult și 
şuieră, iar dacă nu ia aminte nimeni la dînşii, apoi pling şi se 
bocesc ca nişte biruiţi. 


Domnul Dumnezeu poruncea diavolilor să tacă, iar noi, cei 
ce ne-am învăţat de la sfinți, se cuvine să facem ca dînșii şi să 
urmăm bărbăției lor. Pentru că şi ei, văzînd acestea, ziceau: 
Cind a stat păcătosul înaintea mea, eu am amuţit şi am tăcut 
din bunătăţi. Şi iarăşi: şi eu ca un surd nu auzeam și ca un mut, 
ce nu-și deschide gura sa; făcutu-m-am ca un om ce nu aude. 


Deci, şi noi nici să-i auzim pe dînşii, ca pe unii ce sînt 
străini de noi, nici să-i ascultăm, chiar de ne-ar deştepta la 
rugăciune şi pentru postire ne-ar grăi; ci la pustnicia noastră mai 
vîrtos să luăm aminte şi să nu ne amăgim de dînşii, care pe toate 
le fac cu vicleşug. Şi nu se cade a ne teme de dînşii, chiar de ni 
s-ar părea că năvălesc asupră-ne şi cu moarte ne-ar îngrozi; căci 
sînt neputincioşi şi nu pot nimic, decît numai să ne îngrozească. 


Deci, acum venind pentru aceasta în mijloc, am zis: "Și acum 
mai pe larg a vă spune cele despre dînşii, nu se cuvine a pregeta, 
că întemeiată va fi nouă aducere-aminte”. 


După ce a venit Domnul, a căzut vrăjmaşul şi au slăbit 
puterile lui. Pentru aceasta, deși nimic nu poate, cu toate 
acestea, tiranul, fiind căzut, nu se linişteşte; dar măcar numai cu 
cuvintele ne îngrozește (iar alt nimic nu poate). Şi aceasta 
fiecare din voi s-o socotească, că numai aşa va putea defăima 
pe diavoli. 


Deci, dacă cu nişte trupuri ca acestea ar fi fost și ei 
îmbrăcaţi, precum sîntem noi, cu putinţă ar fi fost lor să zică: 
"Că fiind ascunşi oamenii, nu-i aflăm, ci numai cînd îi aflăm, îi 
vătămăm". Am putea şi noi atunci ascunzîndu-ne, să ne tăinuim 
de dînșii, încuind împotriva lor uşile. 


Dar de vreme ce nu sînt într-acest fel, ci ușile fund 
încuiate, ei totuşi pot să intre şi întru tot aerul sînt, ca şi diavolul 
cel întîi al acestora. Ei sînt voitori de rău gata spre a vătăma, 
după cum a zis Mîntuitorul: Dintru început ucigaș de om este 
diavolul, tatăl răutăţii. lar noi acum trăim şi mai vîrtos, 
împotriva lui luptăm; ei sînt fricoşi şi nimic nu pot, precum am 
zis: nici un loc nu-i opreşte pe dînşii spre a ne bîntui, nici 
prieteni nu ne socotesc pe noi, ca să ne cruțe, nici iubitori de 
bine nu ne sînt, ca să ne îndrepteze; ci mai vîrtos sînt răi şi ca 
un nimic le este lor a vătăma pe cei iubitori de fapte bune și 
cinstitori de Dumnezeu. 


Dar, pentru că nimic nu pot, pentru aceasta nu fac nimic, 
decît numai ne îngrozesc. Căci de ar fi putut, n-ar fi întîrziat, ci 
îndată ar fi lucrat răul, avînd spre aceasta voia, și mai ales 
împotriva noastră. Deci, iată cum adunîndu-ne împotriva lor, 
grăim Și știu că sporind noi, ei slăbesc. Dacă ei ar fi avut 
stăpînire, pe nimeni din noi creştinii nu ne-ar fi lăsat să trăiască; 


căci uriciune este păcătosului cinstirea de Dumnezeu. Dar de 
vreme ce nu pot, pentru aceasta mai mult se luptă, căci nimic 
nu pot să facă dintr-acelea cu care ne îngrozesc. 


Apoi şi aceea se cuvine a socoti, spre a nu ne teme de 
dînşii; căci dacă le-ar fi fost lor cu putinţă, n-ar fi venit cu 
mulțime, nici năluciri ar fi făcut, nici ar fi meşteşugit a se 
închipui, ci ar fi ajuns chiar numai unul a veni şi a face ceea ce 
poate și voiește. 


Mai ales, că tot cel ce are stăpînire, nu ucide cu nălucire, 
nici cu mulțime înfricoşează; ci îndată, precum voiește, îşi arată 
stăpînirea; dar diavolii neputînd nimic, ca într-un circ se joacă, 
schimbîndu-şi chipurile, ca pe copi înfricoşindu-ne prin 
nălucirea mulțimii şi prin închipuiri; pentru care mai mult se 
cuvine să fie vrednici de defăimare, ca nişte neputincioşi. 


Îngerul cel adevărat, care s-a trimis de la Domnul asupra 
Asirienilor, nu avea trebuinţă de popoare şi de mulțime, nici de 
nălucirea cea din afară, nici de ciocănituri și de sunete, ci 
întrebuințind puţină stăpînire, a ucis îndată 185 de mii. Dar 
diavolii nu pot nimic, ci numai cu nălucirile se ispitesc a 
înfricoșa. lar dacă cineva ar gîndi la lov şi ar zice: "Pentru ce 
diavolul toate împotriva lui le-a făcut? Cum l-a lipsit de averi, 
pe fiii lui i-a ucis, iar pe lov l-a lovit cu bubă rea?" Să cunoască 
iarăşi unul ca acesta cum că nu era diavolul cel ce putea, ci 
Dumnezeu cel ce i-a dat lui putere spre a ispiti pe lov. 


Căci el neputînd face nimic, l-a cerut pe Iov şi l-a luat. Încît 
şI de aceea este mai mult defăimat vrăjmaşul. Că, deși voiește, 
nu poate ceva să facă asupra unui om drept, căci de-ar fi putut, 
nu ar fi cerut. lar cerîndu-l, nu o dată, ci de două ori, se arată că 
este neputincios și cum că nimic nu poate. 


Și nu este minune dacă pe lov n-a putut să-l biruie, cînd 
nici asupra dobitoacelor lui n-ar fi fost pierzător, de nu i-ar fi 


îngăduit Dumnezeu. Ba încă nici asupra porcilor n-are stăpinire; 
căci el ruga pe Domnul, precum este scris în Evanghelie, zicînd: 
Dă-ne nouă voie să ne ducem în turma de porci. Şi dacă nici 
asupra porcilor nu au stăpînire, apoi cu mult mai vîrtos nu 
domnesc peste oamenii cei făcuți după chipul lui Dumnezeu. 
Deci, de Dumnezeu se cuvine a ne teme, iar pe diavoli a-i 
defăima ca pe nişte neputincioşi și nicidecum a ne teme de 
dînşii. Ci, cu cît mai vîrtos fac ei acestea, cu atît mai mult să ne 
întindem şi noi spre pustnicie; căci mare armă împotriva lor este 
viaţa cea dreaptă şi credinţa în Dumnezeu. 


Deci, ei se tem de postul sihaștrilor, de priveghere, de 
rugăciuni, de blindeţe, de liniște, de neiubirea de argint şi de 
neslăvirea deşartă, de milostenii, de nemîniere și, ca urmare, de 
buna cinstire cea întru Hristos. Căci pentru aceasta toate le fac, 
ca să nu fie cei ce îi calcă pe dînşii; că ştiu ei darul cel dat 
credincioșilor asupra lor de la Mîntuitorul, Cel ce zice: /ată, v- 
am dat vouă putere a călca peste şerpi şi peste scorpii şi peste 
toată puterea vrăjmaşului. Deci, chiar dacă ar spune ei ceva mai 
mult, să nu creadă cineva nici să ia aminte. Căci de multe ori 
spun înaintea noastră despre frații care după multe zile vor să 
vie la noi; şi aceasta o fac ei, nu purtînd grijă de cei ce-i aud, ci 
ca să-i înduplece pe dînşii să creadă lor şi atunci de aici înainte 
avîndu-i supuși, să-i piardă. 


De aceea, nu se cade a lua-aminte la dînșii, ci şi cînd nu ne 
spun ceva mai înainte, se cuvine a-i răsturna, căci nu avem 
trebuinţă de dînşii; şi ce minune este, dacă cei ce au trupuri mai 
subțiri decît oamenii şi pe cei ce au început a călători, ei i-au 
văzut, apoi aleargă mai înainte să vestească venirea acelora? 
Aceasta poate s-o facă cineva mergînd pe cal şi să alerge ca să 
spună mai înainte. 


Drept aceea, nici pentru aceasta nu se cuvine a ne minuna 
de dînşii; căci nimic din cele ce se fac ei nu cunosc, decît numai 


singur Dumnezeu este cel care pe toate le cunoaşte mai înainte 
de facerea lor. Aceştia vestesc acelea pe care le văd, ca nişte 
furi, mai înainte alergînd la toţi, ca să spună cele ce se lucrează 
ŞI se grăiesc de noi; apoi ei însemnează că ne-am adunat şi că 
vorbim împotriva lor. Aceasta fiecare iute alergător poate s-o 
facă, întrecînd pe cel zăbavnic; şi ceea ce zic, astfel este. 


Dacă cineva ar începe să călătorească din Tebaida sau din 
altă oarecare ţară, mai înainte de a şti să călătorească, nu știu de 
va călători; dar văzînd pe unul călătorind, aleargă mai înainte, 
şi mai înainte de a sosi acela, ei vestesc venirea lui şi astfel se 
întîmplă de vine după cîteva zile. 


Însă de multe ori cei ce călătoresc, întorcîndu-se înapoi, ei 
atunci au mințit. Astfel se întîmplă şi cînd vorbesc despre apa 
rîului Nil; căci cei ce au văzut că au fost ploi multe în părțile 
Etiopiei şi ştiu că dintr-acelea se face revărsarea rîului, mai 
înainte de a veni apa în Egipt, ei aleargă şi spun. Aceasta și 
oamenii ar fi putut s-o spună, dacă atit de iute ar fi putut să 
alerge ca aceia. 


Precum străjerul lui David, suindu-se la loc înalt, mai mult 
decît cel ce rămăsese jos vedea mai înainte pe cel ce vine, şi el 
încă mai înainte alergînd, spunea mai înainte decît alții cele ce 
încă nu se făcuseră; astfel şi aceștia (adică diavolii) zic, se 
ostenesc și însemnează unele întîmplări numai ca să amăgească. 
Însă dacă purtarea de grijă a lui Dumnezeu într-acea vreme ar 
Voi ceva pentru ape sau pentru cei ce călătoresc, căci este cu 
putinţă lui Dumnezeu, atunci diavolii mint şi se amăgesc cei ce 
au luat-aminte la dînşii. 


Într-acest chip s-au întărit vrăjirile elinilor şi astfel s-au 
rătăcit dînşii mai înainte de către diavol. Dar acum a încetat 
rătăcirea; căci a venit Domnul, Care cu toată viclenia lor, chiar 
şi pe diavoli i-a făcut deșerți şi nelucrători; căci nimic nu cunosc 


de la ei înșiși, ci ca niște furi, pe cele ce le văd la alţii, pe acelea 
le prihănesc şi mai ales sînt văzători ai faptelor, decit mai 
înainte cunoscători. De aceea, deși uneori numesc adevărate 
unele ca acestea, să nu se minuneze cineva de dînşii. Pentru că 
şi doctorii, avînd iscusința bolilor, cînd ar vedea într-alții 
aceeaşi boală, de multe ori din obișnuinţă mai înainte spun 
leacul. Încă şi cîrmacii şi lucrătorii de pămînt, iarăşi din 
obişnuință văzînd întocmirea aerului, mai înainte spun, că va fi 
o furtună ori aer liniştit şi pentru aceasta nu poate să zică cineva 
că din dumnezeiasca pronie spun ei mai înainte, ci din observare 
ŞI din obişnuinţă. 


De aceea şi diavolii, dacă cîndva aceleași socotindu-le, le 
spun, pentru aceasta să nu se minuneze cineva de dînşii, nici să 
ia aminte la ei. Căci ce foloseşte celor ce-i aud ca să știe de la 
ei cele ce au să fie? Sau de ce să aibă sîrguinţă a cunoaşte unele 
ca acestea, deşi cu adevărat diavolul le cunoaște, căci acest 
lucru nu este făcător al faptei bune, nici al obiceiului celui bun, 
nu este cu adevărat cunoștință. 


Nimeni din noi nu se va judeca pentru că nu le-a ştiut, nici 
se fericește că le-a învăţat şi le-a cunoscut; ci într-acestea 
fiecare va avea judecată, dacă a păzit credinţa şi dacă a împlinit 
poruncile lui Dumnezeu curat. De aceea, nu se cade mult a le 
socoti acestea, ci a ne nevoi şi a ne osteni, nu ca să cunoaștem 
mai înainte, ci, ca bine petrecînd, să placem lui Dumnezeu. 


Şi trebuie a ne ruga nu să cunoaștem mai înainte, nici să 
cerem plată pentru nevoinţă, ci ca ajutător să ne fie nouă 
Domnul, spre biruinţă împotriva diavolului. lar dacă vreodată 
este nevoie de a cunoaşte mai înainte, să ne curățim la minte; 
căci eu cred că sufletul care s-a curățit de toate păcatele, după 
fire poate să se facă văzător şi chiar mai multe și mai departe să 
vadă decît diavoli; căci are pe Domnul în sine, care descoperă 


lui. În felul acesta, Elisei vedea pe Gheezi şi puterile îngerilor 
stînd lîngă dînsul. 


Deci, cînd vin la noi noaptea și voiesc să ne grăiască de 
cele ce au să fie, sau să zică: "Noi sîntem îngeri”, să nu luaţi 
aminte, căci mint. lar dacă vor lăuda pustnicia voastră şi vă vor 
ferici, să nu-i ascultați şi nicidecum să vă supuneţi lor. Mai 
vîrtos să vă pecetluiți cu semnul cinstitei Cruci, pe voi şi casa 
voastră și să vă rugaţi; atunci îi veţi vedea făcîndu-se nevăzuţi, 
căci se înfricoşează foarte mult de semnul Crucii Domnului; 
fiindcă prin ea 1-a biruit Mîntuitorul. lar dacă şi mai cu 
obrăznicie vor sta, săltînd şi prefăcîndu-se cu nălucirile, să nu 
vă temeţi, nici să vă speriaţi, nici ca la niște fiinţe bune să luați 
aminte la dînșu. 


Pentru că venirea de faţă a celor buni şi a celor răi cu 
înlesnire şi cu putință este a o cunoaște, fiindcă Dumnezeu a 
făcut astfel. Pentru că arătarea sfinților îngeri nu este tulburată; 
căci nu va certa, nici va striga, nici va auzi cineva glasul lor. Ci 
atît de cu linişte şi cu blindeţe se face, încît se aduce bucurie, 
veselie şi îndrăzneală în suflet; căci Domnul este cu dînșii, EI 
este bucuria noastră şi a lui Dumnezeu Tatăl este puterea. Iar 
gîndurile sufletului rămîn netulburate și neînvăluite, încît el 
făcîndu-se strălucit de ca, vede pe cei ce 1 se arată; acesta este 
un dar al luminilor celor dumnezeieşti şi al celor ce au să fie 
într-însul. 


lar dacă, ca nişte oameni s-ar înfricoşa de vederea celor 
buni, care se arată, numaidecit iau frica de la dînşii prin 
dragoste, precum a făcut Gavriil pentru Zaharia. Asemenea și 
îngerul care s-a arătat femeilor la Sfîntul Mormînt şi cel ce s-a 
arătat păstorilor, precum s-a zis în Evanghelie: Nu vă temeți; 
căci frica acelora nu este cu spaima sufletului, ci cu cunoştinţa 
venirii de faţă a celor buni. 


Deci, în acest fel este arătarea sfinților. Năvălirea celor răi 
este tulburătoare, cu sunet, vuiet şi strigare, ca şi cînd s-ar fi 
făcut vreo pornire a unor tineri nepedepsiţi şi a unor tîlhari, de 
la care se face frica sufletului, tulburarea şi neorînduiala 
gîndurilor, mîhnire, uriciune către pustnici, trîndăvie, întristare, 
pomenirea rudeniilor şi frică de moarte; şi de aici pofta celor 
rele, împuţinarea de suflet către fapte bune şi nestatornicia 
obiceiurilor. 


Deci, cînd cineva din voi va vedea aşa ceva, vă veţi teme; 
dacă însă frica se va lua de la voi şi în locul ei s-ar face bucurie 
negrăită şi voie bună, cutezare, îmbărbătare, netulburarea 
gîndurilor şi celelalte, cum mai înainte am zis, adică bărbăție și 
dragoste către Dumnezeu, atunci îndrăzniți și vă rugaţi, căci 
bucuria și liniştea sufletului arată sfinţenia celui ce vine de față. 
Aşa Avraam, cînd a văzut pe Domnul, s-a bucurat; loan cînd s- 
a făcut glasul închinării din partea Născătoarei de Dumnezeu, 
Maria, s-a bucurat. 


lar dacă s-ar face tulburare şi sunet din afară, nălucire 
lumească, îngrozire de moarte, să cunoaşteţi că este năvălirea 
celor răi. Și aceasta să vă fie vouă semn. Cînd sufletul unora s- 
ar teme, să ştiţi că este de față venirea vrăjmașilor; căci diavolii 
nu izgonesc temerea unora ca acestora, precum a făcut marele 
Arhanghel Gavriil către Maria şi Zaharia, şi Acela ce S-a arătat 
la mormiînt femeilor; ci, mai cu seamă, cînd îi vor vedea 
temîndu-se, ei sporesc nălucirile, ca mai mult să-i înfricoșeze, 
ŞI, de aceea, sărind asupra lor, îi batjocoresc, zicînd: "Închinaţi- 
vă nouă!". 


lată, pe elini așa i-au amăgit, că aşa s-au socotit de dînşii 
Zeii, cei cu nume mincinos. lar pe noi nu ne-a lăsat Domnul să 
ne amăgim de diavol, căci El prin nişte năluciri ca acestea făcute 
înaintea Lui, l-a certat și i-a zis: Mergi înapoia Mea, satano,; 
căci scris este: Domnului Dumnezeului tău te vei închina şi Lui 


Unuia vei sluji. Deci, vicleanul mai mult se defăimează de noi; 
căci Domnul pentru noi a făcut acestea, ca diavolii de la noi 
auzind niște glasuri ca acestea, să se răstoarne pentru Domnul, 
Care pentru aceasta i-a certat. Apoi, nu se cade a ne făli pentru 
că scoatem diavolii, nici a ne înălța pentru tămăduiri, nici să ne 
minunăm de cel ce scoate pe diavoli ori pe cel ce nu-i scoate să- 
| defăimăm; ci pustnicia fiecăruia s-o înveţe cineva şi ori s-o 
rivnească și s-o urmeze, ori s-o îndrepteze. Pentru că a face 
semne nu este al nostru, ci al Mintuitorului. 


Pentru aceea El zicea ucenicilor: Nu vă bucuraţți că 
diavolii se supun vouă, ci pentru că numele vostru s-a scris în 
ceruri. A se scrie numele în ceruri, este mărturia faptei bune și 
a vieţii voastre. A scoate pe diavoli este darul Mîntuitorului, 
Celui care l-a dat. Pentru aceea, celor ce nu în fapte bune, ci în 
semne se făleau şi ziceau: Doamne, au nu cu numele Tău am 
scos diavoli şi întru numele Tău am făcut multe puteri? Domnul 
le-a răspuns: Amin zic vouă, nu vă ştiu pe voi. Căci cunoaşte 
Domnul căile necredincioşilor. Dar se cade a ne ruga pentru a 
lua darul alegerii duhurilor, căci, după cum este scris, să nu 
credem la tot duhul. 


Deci, voiam să tac şi nimic din cele pentru mine să nu zic 
şi să vă îndestulați numai cu acestea. Dar să nu socotiți că 
acestea le zic în zadar, ci să credeţi că acestea le povestesc cu 
iscusință şi adevăr; pentru aceasta, deşi ca un om fără de minte 
m-am făcut, dar știe Domnul Cel ce mă aude, curăţenia inimii 
mele, cum că nu pentru sine-mi, ci pentru dragostea şi sporirea 
voastră, spun vouă meşteșugirile diavolilor pe care le-am văzut. 


De cîte ori m-au fericit pe mine diavolii şi eu i-am 
blestemat pe dînşii în numele Domnului? De cîte ori mi-au spus 
despre apa Nilului şi eu le-am zis: "Şi ce vă pasă vouă pentru 
aceasta?". Odată au venit îngrozindu-mă şi m-au înconjurat ca 
niște ostași cu toată înarmarea şi cu cai; iar altă dată mi-au 


umplut casa de fiare şi de tîritoare şi eu cîntam: Aceștia în 
căruțe şi aceştia pe cai, iar noi întru numele Domnului 
Dumnezeului nostru ne vom mări; apoi prin rugăciune, aceia s- 
au răsturnat. 


Au venit odată pe întuneric, avînd năluciri de lumină, şi- 
mi ziceau: "Am venit să-ți aducem lumină, Antonie”. lar eu 
închizîndu-mi ochii, mă rugam şi îndată s-a stins lumina 
necredincioşilor. După cîteva luni, au venit grăind şi cîntînd din 
Scripturi, iar eu ca un surd nu-i auzeam. Au cutremurat odată 
mînăstirea, iar eu mă rugam a rămîne nemișcat cu cugetul. 


După aceasta, iarăşi venind, băteau din palme, fluierau și 
jucau, iar eu mă rugam și stăruiam cîntînd, ei îndată au început 
a plînge şi a se tîngui, ca şi cum ar fi obosit cu totul. Eu atunci 
slăveam pe Dumnezeu, Cel ce a surpat şi a risipit îndrăzneala şi 
nebunia lor. lar altă dată s-a arătat diavolul foarte înalt cu 
nălucire și a îndrăznit a zice: "Eu sînt puterea lui Dumnezeu, eu 
sînt pronia; ce voiești să-ţi dăruiesc ție?”. Eu atunci l-am scuipat 
pe diavol, pomenind pe Hristos; apoi am voit a-l bate. Şi mi se 
părea chiar că l-am bătut. 


Deci, îndată cel atît de mare s-a făcut nevăzut, împreună 
cu toți ai săi, pentru numele lui Hristos. Odată, postind eu, 
vicleanul a venit ca un monah, avînd cu sine năluciri de piini, și 
mă sfătuia, zicînd: "Măniîncă și încetează multele osteneli; om 
eşti şi vei slăbi”. Iar eu, înţelegînd meșteșugul lui, m-am sculat 
să mă rog şi el, nesuferind, a pierit; apoi ca un fum a ieșit pe 
ușă, făcîndu-se nevăzut. De cîte ori în pustie mi-a arătat năluciri 
de aur numai ca să mă ating și să-l caut pe dînsul! Iar eu cîntam 
împotriva lui și acela pierea. De multe ori mă zdrobea cu bătăi, 
şi eu ziceam: Nimic nu mă va despărți de dragostea lui Hristos; 
şi după aceasta mai mult se risipeau unii după alții. Și eu nu 
eram acela ce i-am surpat pe ei, ci Domnul, Cela ce zice: Am 
văzut pe satana ca un fulger căzind din cer. 


lar eu, fiilor, pomenind graiul apostolului, am întipărit 
acestea în sine-mi ca să vă învăţaţi a nu vă supăra în pustnicie, 
nici a vă teme de nălucirile diavolului și ale slugilor lui. Fiindcă 
m-am făcut fără minte, povestindu-vă, primiţi și aceasta spre 
întemeiere şi neînfricoşare și credeți-mă că nu mint. 


Odată a bătut oarecine în mînăstire la ușa mea, şi ieșind, 
am văzut pe cineva arătindu-se lung și foarte înalt. Apoi 
întrebîndu-l: "Cine eşti tu?" EI răspunse: "Eu sînt, satana”. Eu 
îi zisel: "Dar ce cauţi aici?'. Zis-a acela: "Pentru ce mă 
prihănesc în zadar monahii şi toți ceilalți creștini? Pentru ce mă 
blestemă în tot ceasul?". Eu, zicîndu-i: "Pentru ce și tu îi superi 
pe dînşii?" EI a zis: "Nu sînt eu care îi supăr pe dinșii, ci ei se 
tulbură pe sineși; căci eu am slăbit. Au n-ai citit că săbule 
vrăjmaşului au lipsit pînă în sfîrşit şi cetățile lui i-au surpat? Nu 
mai am loc, nici în pustie, nici în cetate, pretutindeni au venit 
creştini; chiar şi pustia asta s-a umplut de monahi. Deci, ei pe 
sine păzească-se, şi să nu mă mai blesteme în zadar”. 


Atunci, minunîndu-mă eu de darul Domnului, am zis către 
dinsul: "De-a pururea fiind mincinos şi niciodată spunînd 
adevărul, acum chiar nevrînd, ai spus adevărat; căci Hristos 
după ce a venit, te-a făcut neputincios și surpîndu-te, te-a gonit". 
Iar acela, auzind numele Mîntuitorului şi nesuferind aceasta, s- 
a făcut nevăzut; deci, dacă diavolul însuşi mărturiseşte că nimic 
nu poate, noi sîntem datori a-l defăima şi pe dînsul și pe slugile 
lui. 


lată cum vrăjmașul, împreună cu ciinii săi, are atitea 
viclenii, iar noi învăţindu-ne neputinţa lor, putem a-i defăima 
cu chipul acesta. Să nu cădem cu cugetul, nici să gîndim la 
temere, nici să închipuim întru noi frica, zicînd: ca nu cumva 
venind diavolul să ne răstoarne; ca nu cumva fără veste sosind 
să ne tulbure. Nicidecum să nu gîndim unele ca acestea, nici să 
ne întristăm, ca și cum am pieri; ci mai vîrtos să îndrăznim şi să 


ne bucurăm de-a pururea ca nişte mîntuiți şi să socotim cu 
sufletul că Domnul este cu noi şi că EL 1-a biruit şi i-a ruşinat pe 
diînșu. Să gîndim de-a pururea că fund cu noi Domnul, 
vrăjmaşii nimic nu ne vor face. Căci venind ei, cum ne vor afla, 
în același fel se fac şi ei către noi şi după cugetele ce se află 
întru noi, aşa şi ei aduc nălucirile. 


Deci, dacă ne vor afla temîndu-ne şi tulburîndu-ne, îndată 
şi ei ca nişte tilhari aflînd loc nestrăjuit, intră la noi și ne 
înfricoşează. Dacă ne văd înfricoşîndu-ne, mai mare fac 
temerea întru năluciri și întru îngroziri; atunci printr-acestea se 
muncește ticălosul suflet. Dacă ne vom afla bucurîndu-ne și 
gîndind ale Domnului, și socotind că toate sînt în mîna Lui şi că 
nu poate nimic diavolul asupra creştinilor, știind că nicidecum 
n-are stăpînire asupra cuiva, atunci, văzînd ei sufletul întemeiat 
cu niște gînduri ca acestea, se întorc ruşinaţi. Astfel vrăjmaşul, 
văzîndu-l pe lov îngrădit, s-a dus de la dînsul; iar pe Iuda 
vînzătorul, aflindu-l lipsit de acestea, l-a robit. 


Drept aceea, dacă voim a defăima pe vrăjmașul de-a 
pururea, să gîndim la cele ale Domnului, ca să se bucure de-a 
pururea sufletul cu nădejdea; atunci vom vedea ca nişte fum 
jucăriile diavolilor şi mai ales îi vom vedea pe ei fugind, decît 
gonind pe alții. Căci ei sînt, după cum am zis mai înainte, foarte 
fricoşi, aşteptînd de-a pururea focul cel pregătit lor. Încă şi acest 
semn să aveţi spre neînfricoşare împotriva lor, adică, cînd vreo 
nălucire vi s-ar face, să nu cădeți mai înainte în frică, ci 
îndrăznind, întrebaţi întîi: "Ce este? Cine eşti tu și de unde viui?”. 


Și dacă va fi arătarea sfinților, deplin te va adeveri pe tine, 
iar frica ta întru bucurie se va preface; iar dacă va fi diavolească, 
îndată se va slăbi, văzînd cugetul întărit. Căci este semn al 
netulburării a întreba așa: "Cine eşti și de unde vii?”. Aşa 
întrebînd Isus al lui Navi, s-a învăţat; iar vrăjmașul nu s-a tăinuit 
de Daniil cel ce l-a întrebat”. 


Acestea vorbind Antonie, toţi se bucurau. Şi într-unii 
creștea darul faptei bune, iar dintr-alții ieșea împuţinarea la 
suflet şi părerea înceta. Deci, toți se plecau a defăima bîntuirea 
cea diavolească, minunîndu-se de darul cel dat lui Antonie de 
la Domnul, spre desluşirea duhurilor. 


Atunci în munţi erau multe minăstiri, ca nişte corturi pline 
de cete dumnezeieşti: ale celor ce cîntau, ale celor ce citeau, 
posteau, se rugau, se bucurau de nădejdea celor ce vor să fie și 
ale celor ce lucrau ca să facă milostenie; ale celor ce aveau 
dragoste şi împreună glăsuire între dînşii. Deci, se vedea cu 
adevărat ca o ţară, care de sine era împodobită cu cinstirea de 
Dumnezeu şi cu dreptatea. Căci nu era acolo cel ce nedreptăţea, 
sau cel nedreptăţit ori prihănit; ci mulțimea de pustnici avea un 
cuget către fapta bună, încît văzînd cineva mînăstirile și o 
rînduială ca aceasta a monahilor, ar fi putut să zică: Cr sint de 
bune casele tale, lacobe, corturile tale Israile, ca nişte văi 
umbroase, și ca niște raiuri, ca nişte corturi pe care le-a înfipt 
Domnul, şi ca niște cedri lingă ape. 


Antonie, după obicei, ducîndu-se întru a sa mînăstire, își 
întindea nevoinţa şi pustnicia şi în fiecare zi suspina aducîndu- 
şi aminte de locașurile cerești; apoi, tot dorul său îl avea către 
dinsele, văzînd viaţa oamenilor în fiecare zi. Pentru că vrînd să 
mănînce și să doarmă, apoi să vină către celelalte nevoi ale 
trupului, se ruşina, socotind sufletul cel nematerial. 


De multe ori, vrînd a mînca împreună cu mulți monahi şi 
aducîndu-şi aminte de hrana cea duhovnicească, se ducea 
departe de dînșii, socotind că ruşine îi va fi dacă ar fi fost văzut 
de alţii mîncînd. Însă mînca pentru nevoia trupului, de multe ori 
încă şi cu frații, cucernicindu-se de aceștia; dar îndrăznind 
pentru cuvintele cele de folos, zicea că se cuvine a da toată 
îndeletnicirea sufletului, mai mult decît trupului. 


Apoi se odihnea pentru nevoia trupului puţină vreme, iar 
toată cealaltă vreme se îndeletnicea mai mult cu lucrurile 
sufletului şi folosul acestuia îl căuta; ca să nu se atragă el jos 
prin dezmierdările trupului, ci mai vîrtos trupul să se robească 
de suflet. Căci aceasta este ceea ce a zis Mintuitorul: Nu vă 
îngrijiţi cu sufletul vostru, ce veți minca, nici cu trupul, cu ce 
vă veți îmbrăca. Și voi nu căutați ce veți minca sau ce veți bea 
şi nu vă înălțaţi. Căci acestea toate le caută neamurile şi Tatăl 
vostru știe că aveți trebuinţă de toate acestea. Însă căutaţi mai 
intii împărăţia Lui şi toate acestea se vor adăuga vouă. 


După acestea, prigoanele au ajuns Biserica lui Dumnezeu, 
care au venit atunci pe vremea lui Maximin (305-313). Şi 
adunîndu-se sfinții  mărturisitori în Alexandria, lăsînd 
mînăstirea, le-a urmat şi el, zicînd: "Să ne ducem şi noi ca să ne 
nevoim, de vom fi chemați sau să privim pe cei ce se nevoiesc”. 
Deci, avea dorire să mărturisească pe Hristos; de aceea slujea 
mărturisitorilor şi în chinuri și în temnițe, el avea multă 
sîrguinţă spre divan; adică îndemna către sîrguință pe ceilalți 
chemaţi, care se nevoiau; iar pe cei ce mărturiseau, a-i primi Și 
a-i petrece pînă ce se vor săvirşi. 


Judecătorul văzînd netemerea lui şi a celor împreună cu 
dînsul, cum şi sîrguinţa către mărturisire, a poruncit ca nici unul 
din monahi să nu se arate în divan, nici să petreacă în cetate 
nicidecum. Deci, toți ceilalți au socotit să se ascundă în ziua 
aceea, iar Antonie atît de mult a ținut în seamă porunca, încît 
chiar și-a spălat haina pe deasupra şi a doua zi a stat la un loc 
înalt şi s-a arătat strălucit înaintea ighemonului. Toţi se 
minunau de aceasta, iar ighemonul văzîndu-l, pe cînd trecea cu 
rînduiala lui, că el sta fără frică, arătînd sîrguința creştinilor, 
căci se ruga să mărturi-sească şi el, precum am zis mai înainte. 
Iar după ce a scăpat de scopul lui, s-a mîhnit, căci n-a mărturisit 
ŞI el; fiindcă Domnul îl păzea, spre folosul nostru şi al altora, ca 


prin pustnicia pe care o învățase din Scripturi să se facă multora 
dascăl; pentru că numai văzîndu-i petrecerea lui, mulți se 
sîrguiau în a se face rîvnitori ai petrecerii sale. 


Deci, slujea mărturisitorilor după obicei şi era legat ca 
împreună cu dinșii să se ostenească în slujbele lor; iar după ce 
a încetat prigoana şi fericitul Petru a mărturisit credinţă, 
Antonie s-a întors iarăși la minăstirea sa. Şi era acolo în fiecare 
ZI, mărturisind cu ştiinţă şi nevoindu-se cu pătimirile credinţei, 
căci se nevoia cu multă pustnicie mai întinsă și postea de-a 
pururea; iar îmbrăcămintea o avea pe dinăuntru de păr şi pe 
deasupra un cojoc pe care l-a păstrat pînă la sfîrşitul său. Trupul 
niciodată nu l-a spălat cu apă, nici picioarele n-a suferit a le 
băga în apă fără de nevoie; încă nici dezgolindu-se nu l-a văzut 
cineva, nici trupul său nu l-a văzut gol nimeni, fără numai acela 
care l-a spălat, după ce s-a săvîrşit. 


Liniştindu-se în chilia lui şi punîndu-și în gînd ca să nu iasă 
din ea multă vreme, nici să primească, a venit un oarecare 
condu-cător de ostași, cu numele Martinian şi a supărat mult pe 
Antonie, căci avea pe fuca sa bîntuită de diavol; iar după ce a 
așteptat mult, bătînd în ușă, și 1-a zis să se ducă să se roage lui 
Dumnezeu pentru fiica sa, el n-a voit a deschide, dar arătindu- 
se pe deasupra, a zis: "Omule, ce mă tot strigi, sînt om și eu ca 
şi tine; dacă crezi, roagă-te lui Dumnezeu şi fiica ta se va 
tămădur". 


Acela crezînd şi chemînd pe Hristos, s-a dus şi a găsit pe 
fiica sa izbăvită de diavol. Încă multe ca acestea a făcut Domnul 
printr-însul, căci zice: Cereţi și vi se va da. Apoi mulți din cei 
ce pătimeau, nedeschizîndu-le ușa, şedeau afară din mînăstire, 
dar crezînd şi rugîndu-se, se vindecau de boli. 


După ce s-a văzut supărat de mulți care veneau la dînsul și 
nelăsîndu-l a se duce după socoteala lui, precum voia, temîndu- 


se ca nu cumva din minunile pe care le făcea Domnul printr- 
însul, ori el să se mîndrească, ori altceva mai mult decît ceea ce 
este să socotească pentru dînsul, a chibzuit şi a pornit spre 
Tebaida de sus, la cei ce nu-l cunoşteau; şi luînd pîini de la frați, 
a şezut lîngă țărmurile rîului, privind dacă ar trece vreun caiac, 
ca intrînd într-însul, să se ducă cu dînşii. 


Socotind el acestea, un glas oarecare de sus s-a auzit către 
dînsul, zicîndu-i: "Antonie, unde te duci și pentru ce?". lar el, 
netulburîndu-se şi așteptînd ca după obicei să-l cheme de multe 
ori, a răspuns, zicînd: "Fiindcă oamenii nu mă lasă să mă 
liniștesc, pentru aceasta voiesc a mă sui la Tebaida de sus, căci 
supărări multe mi se fac aici şi mai ales că mi se cer de unii 
lucruri mai presus de puterea mea". Iar glasul a zis către dînsul: 
"Chiar în Tebaida de te vei duce sau la văcării te vei cobori, mai 
multă şi îndoită osteneală ai să primeşti; iar dacă voiești să te 
liniştești cu adevărat, du-te în pustia cea mai dinăuntru”. 
Antonie a zis: "Cine îmi va arăta calea, că sînt neștiutor de 
aceasta?". 


Atunci îndată i-au arătat-o nişte saracini, care voiau să 
călătorească în partea aceea şi, apropiindu-se de dînşii, Antonie, 
îi ruga să-l primească a merge cu ei în pustie; iar aceştia, ca fiind 
îndemnați dintr-o poruncă a purtării de grijă a lui Dumnezeu, |- 
au primit cu osîrdie. Călătorind cu dînșii trei zile şi trei nopți, 
au ajuns la un munte foarte înalt, avînd sub el apă limpede dulce 
şI foarte rece, cîmpii din afară și puţini finici, neîngrijiți. 


Deci, Antonie, fiind purtat de Dumnezeu, a iubit locul 
acela, că Acesta era Care îl însemnase şi care i-a grăit lîngă 
țărmurile rîului; deci, la început primind pîini de la saracinii 
aceia cu care călătorise împreună, a rămas singur în munte, 
nefiind nimeni altul împreună cu dînsul; şi îndată a şi cunoscut 
locul acela ca pe casa sa. Saracinii aceia văzînd sîrguinţa lui 
Antonie, treceau înadins totdeauna pe calea aceea şi bucurîndu- 


se, îi aduceau pîine; apoi avea şi puţină mîngiiere cu finicii 
aceia. 


După acestea, înştiințindu-se frații de locul acela, 
aducîndu-şi aminte ca nişte fii de părintele lor, purtau grijă a-i 
trimite cele de nevoie. Văzînd Antonie că din pricina pîinu se 
ostenesc unii pînă acolo la dînsul şi pătimesc multă trudă, 
fiindu-i milă de monahi, s-a gîndit în sine şi a rugat pe unii, din 
cei care veneau la dînsul, să-i aducă o sapă și puţin grîu. 


Și după ce i s-au adus acestea, înconjurînd pămîntul 
dimprejurul muntelui şi aflînd puţin loc potrivit, l-a lucrat; apoi, 
avînd cu îndestulare din apa aceea de sub munte, a semănat 
erîul. Făcînd în fiecare an aceasta, îşi scotea pîinea de acolo, 
bucurîndu-se că nu face supărare nimănui pentru aceasta și că 
în toate se păzeşte pe sine neîngreunător. După acestea, văzînd 
iarăşi pe unii venind la dînsul, a semănat şi puţine verdeţuri, ca 
cel ce veneau la dînsul să aibă puţină mîncare după osteneala 
acelui drum greu. 


La început, fiarele din pustia aceea, venind din pricina 
apei, îi vătămau de multe ori semănătura şi lucrarea de pămînt. 
lar el apucînd cam în glumă pe una din fiare, a zis tuturor: 
"Pentru ce mă păgubiţi pe mine, care cu nimic nu v-am păgubit 
pe voi? Duceţi-vă, şi de acum, în numele Domnului, să nu vă 
mai apropiaţi de cele de aici". Deci dintr-acea vreme, ca şi cum 
temîndu-se de poruncă, nu s-au mai apropiat de acel loc. EI 
petrecea singur înăuntrul muntelui aceluia, îndeletnicindu-se în 
rugăciuni; iar fraţii, care îi slujeau lui, l-au rugat ca, venind după 
multe luni, să-i aducă măsline, legume şi untdelemn, căci acum 
era bătrîn. 


Deci, el petrecînd acolo, multe lupte a pătimit, potrivit cu 
cele scrise, nu împotriva sîngelui şi a trupului, ci a celor 
potrivnici. Căci acolo auzea gilcevi, glasuri multe şi sunete ca 


nişte arme, iar muntele era plin de fiare. Apoi mulți îl vedeau 
pe el luptîndu-se şi rugîndu-se împotriva lor. Pe cei ce veneau 
la dînsul, îi îmbărbăta, însă el se nevoia plecîndu-şi genunchii 
şi rugîndu-se Domnului. 


Era cu adevărat vrednic de minune, căci singur fiind într-o 
pustie ca aceea, nici de diavolii care năvăleau asupra lui nu se 
temea, nici de atitea fiare, de cele cu patru picioare şi de tîrîtoare 
care erau acolo, nu se înfricoșa de sălbăticia lor; ci, cu adevărat, 
potrivit cu cele scrise, nădăjduia spre Domnul, avînd mintea 
neclintită și neînvăluită. Dar diavolii fugeau şi fiarele cele 
sălbatice, precum este scris, se împăcau cu dînsul. 


Deci, diavolul, precum cîntă David, pîndea pe Antonie și 
scrîșnea la el din dinţi, iar Antonie se ruga Mîntuitorului ca să- 
| păzească nevătămat de viclenia aceluia, și de multa lui 
meșteşugire. Deci, priveghind într-o noapte, diavolul a pornit 
fiarele, şi mai toate hienele care se aflau în pustia aceea, ieşind 
din cuiburile lor, l-au înconjurat, și era singur în mijlocul lor. 
Căscînd gurile, fiecare îngrozindu-l a-l mușşca, el pricepînd 
meșteșugul vrăjmașului, a zis către ele: "Dacă aţi luat stăpînire 
asupra mea, sînt gata a fi mîncat de voi, iar dacă aţi fost 
îndemnate de diavoli, nu mai zăboviţi, ci duceţi-vă, căci eu sînt 
rob al lui Hristos”. 


Acestea zicînd Antonie, acelea îndată au fugit, ca de un 
bici fiind gonite prin cuvîntul lui Antonie. Apoi după puţine 
zile, el lucrînd, căci voia să se ostenească, venind cineva la ușă, 
trăgea lucrurile pe care le da celor ce veneau la dînsul, pentru 
cele ce îi aduceau. lar Antonie sculîndu-se şi ieşind, a văzut o 
fiară care se asemăna omului pînă la coapse, iar pulpele şi 
picioarele avîndu-le asemenea asinului. Atunci Antonie s-a 
pecetluit cu semnul Sfintei Cruci şi a zis: "Sînt rob al lui Hristos. 
Dacă ești trimis asupra mea, iată de faţă sînt". Iar fiara împreună 
cu diavolii ei au fugit, încît de iuţeala fugii a căzut şi a murit; 


iar moartea fiarei era căderea diavolilor, căci ei se sîrguiau a le 
face acestea toate, ca să-l scoată din pustie, însă n-au putut. 


lar odată fiind rugat de monahi ca să se pogoare la dînşii 
a-1 cerceta după atîta multă vreme, cum și locuinţele lor, el a 
mers împreună cu monahii care veniseră la dînsul și aveau cu 
dînșii o cămilă, care le ducea pîinea şi apa de departe, căci era 
lipsită de apă toată pustia aceea şi nu era deloc apă de băut, decît 
numai în muntele acela, în care se afla minăstirea lui. Deci, 
sfîrșindu-li-se pe cale, şi arșiţa fiind prea cumplită, toţi erau să 
se primejduiască. Căci înconjurînd ei locurile şi neaflînd apă, 
nu puteau nici să mai umble înainte, ci zăceau jos şi pe cămilă 
au lăsat-o să se ducă, deznădăjduindu-se mult. 


Bătrînul văzînd că toți se primejduiesc, mîhnindu-se foarte 
mult, a suspinat și despărțindu-se puțin de dînşii, şi-a plecat 
genunchii și întinzînd mîinile la cer, s-a rugat şi îndată Domnul 
a făcut a ieşi apă în locul unde a stat să se roage. Astfel bînd 
toți, s-au înviorat şi umplind burdufurile, au căutat cămila și au 
găsit-o; căci se întîmplase de se legase funia de o piatră și astfel 
era ținută. Deci, prinzîind-o și adăpînd-o, au pus pe ea 
burdufurile cu apă și astfel au călătorit nevătămaţi. 


lar după ce au venit la miînăstirile cele din afară, toți 
monahii văzîndu-l, ca pe un părinte îl sărutau. ŞI el ca nişte 
merinde aducîndu-le din munte, îi ospăta cu cuvintele sale și-i 
împărtășea de folos sufletesc. Iarăşi atunci s-a făcut bucurie în 
munţi, rîvnă de sporire şi îndemînare prin credinţă între dînșu. 
Se bucura şi el văzînd sîrguința monahiilor, cum că şi soră-sa 
care îmbătrînise în feciorie şi ea era egumenă a altor fecioare. 


După cîteva zile, iarăşi s-a întors în muntele său şi mulți 
veneau la dînsul, iar alții care pătimeau, au îndrăznit a merge la 
e]. Deci, el către toţi monahii care veneau la dînsul, de această 
poruncă, adică a crede întru Domnul, a-L iubi şi a se păzi de 


gînduri întinate și de dezmierdări trupeşti, precum în Pilde este 
Scris; a nu se amăgi cu săturarea pîntecelui, ci a fugi de slava 
deșartă, a se ruga adeseori, a cînta psalmi înainte de culcare şi a 
învăţa pe de rost poruncile din dumnezeieştile Scripturi; apoi a 
pomeni faptele sfinților, ca urmînd rîvnei acestora să se pună la 
rînduială sufletul, aducîndu-i-se aminte de poruncile lui 
Dumnezeu. Și mai ales îi sfătuia să cugete adeseori la graiul 
Apostolului: "Soarele să nu apună întru minia voastră. Și 
aceasta de obşte s-o socotească, că nu numai întru mînie, ci nici 
într-un alt păcat al nostru soarele să nu apună. Căci este lucru 
bun și de nevoie, ca nici soarele pentru răutatea zilei, nici luna 
pentru păcatul de noapte, sau chiar de aducerea aminte să ne 
pîrască pe noi. Deci ca să se facă de noi binele acesta, drept este 
a auzi pe Apostolul care zice: Pe voi judecați-vă și ispitiți-vă. 


Deci, în fiecare zi să ia seama fiecare la faptele sale, cele 
de zi și cele de noapte. Și dacă au păcătuit, să înceteze, iar dacă 
n-au păcătuit să nu se fălească, ci să petreacă întru bunătate; și 
să nu se lenevească, nici să osîndească pe aproapele său, nici să 
se laude pe sine, precum a zis fericitul Apostol Pavel: Pînă cind 
va veni Domnul, Care vede toate cele ascunse. Căci de multe 
ori cele ce greşim uităm şi noi nu ştim, iar Domnul cunoaşte 
toate. 


Lui dînd judecata, unii împreună cu alții să pătimim şi unii 
altora sarcinile să le purtăm; pe noi înşine să ne judecăm şi 
acelea de care sîntem lipsiţi, să ne sîrguim a le împlini. Și să vă 
fie şi aceasta spre întemeiere, de a nu păcătui, ca fiecare să 
însemnăm și să scriem faptele şi mișcările sufletului nostru, ca 
şI cum am vrea să le vestim unii altora. Căci negreșit, rușinîndu- 
ne a fi cunoscute, vom înceta a păcătui şi chiar de a ne aduce 
aminte de vreun lucru rău. Cine voiește a se vătăma, păcătuind? 
Sau cine, după ce a păcătuit, nu minte, voind a se tăinui? 


Deci, dacă ne-am vedea unii pe alții, n-am putea să 
păcătuim. Așa dacă am vrea să vestim unii altora gîndurile şi le- 
am scrie, mai mult ne-am păzi de gîndurile cele întinate, 
rușinîndu-ne a fi cunoscute. Deci, fie-ne nouă pustnicilor 
scrisoarea în loc de ochi, ca rușinîndu-ne de a le scrie şi de a fi 
văzuţi, nici să nu gîndim cele rele. Şi așa închinîndu-ne, vom 
putea robi trupul şi a plăcea lui Dumnezeu, iar meşteşugirile 
vrăjmaşului a le călca". 


Acestea le poruncea Antonie celor ce veneau la dînsul; iar 
cu cei ce pătimeau, împreună pătimea și împreună se ruga și de 
multe ori îl ascultau pe dînsul. Dar nici fiind ascultat nu se fălea, 
nici neascultindu-se nu cîrtea, ci de-a pururea mulțumea 
Domnului; pe cei ce pătimeau îi îndemna să fie îndelung 
răbdători și să ştie că tămăduirea nu este a lui, nici a vreunuia 
din oameni, decit numai a lui Dumnezeu, Celui ce face cînd 
voiește și cîte voiește. Deci, cei ce pătimeau primeau sfătuirea 
lui ca o tămăduire, iar cuvintele bătrînului deprinzîndu-le, se 
îndemnau a nu se împuţina cu sufletul, ci mai vîrtos răbdau 
îndelung; apoi cei tămăduiți învățau a mulţumi, nu lui Antonie, 
ci lui Dumnezeu. 


Deci, un oarecare cu numele Fronton, care era din palat, 
avînd boală grea, încît şi limba i se mîncase şi ochii erau 
aproape să i se strice, venind în munte, a rugat pe Antonie ca să 
se roage pentru dînsul; iar el rugîndu-se, a zis lui Fronton: "Du- 
te şi te vei tămădui”. lar el stăruind, rămase cîteva zile la 
Antonie, care îi zicea: "Rămînînd aici, nu te vei putea tămădui; 
ieși de aici şi ducîndu-te în Egipt, vei vedea semnul ce se va 
face cu tine". Deci, crezînd acela, a ieşit şi nu numai că a văzut 
Egiptul, dar a încetat boala, şi s-a făcut omul sănătos, după 
cuvîntul lui Antonie, pe care l-a auzit de la Mîntuitorul. 


Incă şi o fecioară oarecare din Vusira Tripoliei avea o 
patimă grea şi foarte urîtă. Fra apoi şi la trup slăbănoagă, iar 


ochii nu-i avea după fire. Părinții acesteia înştiinţindu-se că 
oarecari monahi merg la Antonie, şi crezind Domnului care a 
tămăduit pe aceea căreia îi curgea sînge, 1-a rugat să meargă cu 
dînșii şi ei, împreună cu fiica lor. Iar aceia primindu-i, părinții 
bolnavei au rămas cu copila mai jos de munte, la monahul 
Pafnutie mărturisitorul; iar monahii au intrat la Antonie și i-au 
povestit despre fecioară, cum 1-a întîmpinat; apoi 1-au povestit 
patima fecioarei și cum a călătorit împreună cu dinşii. 


Apoi l-au rugat ca să dea voie şi aceleia să intre, dar el n-a 
primit, ci le-a zis: "Duceţi-vă şi o veţi afla pe dînsa tămăduită; 
căci nu este a mea isprava aceasta, ca om păcătos ce sînt, ci 
tămăduirea este a Mintuitorului, Celui ce face în tot locul milă 
cu cei ce-L cheamă; deci a căutat Domnul spre aceea care se 
ruga şi mie mi-a arătat iubirea Sa de oameni; căci acolo fiind 
fecioara, îi va tămădui patima”. ŞI s-a făcut minunea, după cum 
a zis Antonie. leşind monahii, au văzut pe părinţi bucurîndu-se 
şi pe copilă sănătoasă. 


Într-o vreme, doi fraţi oarecare venind la Antonie pentru 
sfat, şi lipsindu-le apa pe cale, unul dintre ei a murit, iar celălalt 
cra aproape de moarte; deci, nemaiputînd călători, zăcea la 
pămînt, gata să moară. 


lar Antonie şezînd în munte, chemă pe doi monahi ce se 
întîmplaseră să fie acolo, şi-i ruga, zicîndu-le: "Luaţi un vas de 
lut cu apă şi alergaţi pe calea aceea ce vine dinspre Egipt, căci 
venind doi frați, unul a murit, iar altul trage să moară, dacă nu 
vă sîrguiți;, că aceasta mi s-a arătat mie, rugîndu-mă”. 


Deci, mergînd monahii, l-au aflat pe unul zăcînd mort și l- 
au îngropat, iar pe celălalt l-au înviat cu apa şi l-au dus la 
bătrînul, fiind departe cale de o zi. Dacă cineva va întreba: 
"Pentru ce mai înainte de a se săvirşi fratele, nu a spus Antonie 
aceasta?" Unul ca acesta zicînd așa, nu judecă drept, că nu era 


a lui Antonie judecata morții, ci a lui Dumnezeu, Cel ce pentru 
aceasta i-a descoperit. lar lui Antonie numai aceasta îi era partea 
minunii, că, şezînd în munte, avea mintea către Dumnezeu, care 
i-a descoperit de departe cele viitoare. 


Altă dată, şezînd el iarăşi în munte şi căutînd în sus, a văzut 
pe un oarecare ducîndu-se la cer și multă bucurie aveau cei ce- 
| duceau. Apoi, minunîndu-se şi fericind pe unul ca acesta, se 
ruga să se înştiințeze, cine ar fi. Şi îndată 1-a venit lui un glas că 
acesta este sufletul lui Amun, monahul din muntele Nitriei, care 
ca sihastru a petrecut pînă la bătrîneţe în pustnicie. lar lungimea 
cău de la muntele Nitriei pînă la muntele unde petrecea 
Antonie, era de 13 zile. 


Deci cei ce erau cu Antonie, văzindu-l minunîndu-se, l-au 
rugat să le spună pricina minunării lui. Şi au auzit că acum s-a 
săvirşit Amun, pustnicul şi iubitul său, căci era cunoscut lui, 
pentru că adeseori venea acolo și multe semne printr-însul se 
făceau; dintre care unul este și acesta: 


Odată, fiind trebuinţă a trece el rîul, ce se numeşte Licon, 
care era plin de apă, a rugat pe un oarecare Teodor, care era cu 
dînsul, să se depărteze de dînsul, ca să nu se vadă goi unul pe 
altul, cînd vor trece apa. Apoi, dezbrăcîndu-se Teodor, se ruşina 
de sineşi, văzîndu-se gol. Deci, numaidecit fără veste a fost dus 
de partea cealaltă. Astfel Teodor, fiind și el bărbat cucernic, și 
apropiindu-se de dînsul și văzînd că l-a întrecut şi că nu s-a udat 
de apă, se ruga să-l înştiințeze cum a făcut aceasta. După ce a 
văzut că nu voiește să-i spună, îi cuprinse picioarele și îi zise că 
nu-l va lăsa pînă ce nu îi va spune. 


Deci, văzînd Amun sîrguinţa lui Teodor, mai ales şi pentru 
cuvîntul acesta, pe care vrea să 1-l spună, a cerut şi el ca nimănui 
să nu-i spună pînă la moarte. Si așa i l-a vestit: că a fost purtat 
de oarecine și dus pe cealaltă parte, căci nu a umblat pe 


deasupra apei și că nu este cu putinţă asemenea lucru la oameni, 
fără numai Domnului, şi celor cărora EI le va porunci, precum 
i-a făcut marelui Apostol Petru. 


După moartea lui Amun, Teodor a povestit aceasta. Iar 
monahii aceia cărora le-a spus Antonie despre moartea lui 
Amun, au însemnat ziua. Apoi, venind nişte fraţi de la muntele 
Nitriei, după 30 de zile, i-au întrebat şi au cunoscut că în aceeași 
Zi ŞI în acelaşi ceas a adormit Amun, întru care a văzut Antonie 
ducîndu-se la cer sufletul bătrinului. Deci, foarte mult s-au 
minunat şi aceștia și aceia de curăţenia sufletului lui Antonie, 
cum într-atiîta depărtare de cale de 13 zile fiind, îndată s-a 
înștiințat și a văzut sufletul lui suindu-se la cer. 


Și nu numai acesta, ci şi un oarecare comite, cu numele 
Arhelau, venind odată şi aflind pe Antonie singur rugîndu-se, l- 
a rugat pe el pentru o fecioară, cu numele Policratia, din 
Laodiceea, minunată şi de Hristos purtătoare; căci aceea 
pătimea de stomac și de o coastă din nevoinţa cea aspră şi era 
cu totul slăbănoagă cu trupul. Deci, Antonie s-a rugat, iar 
comitele a însemnat ziua în care s-a făcut rugăciunea. ȘI 
ducîndu-se în Laodiceea, a aflat pe fecioară sănătoasă. Apoi a 
întrebat în care zi i-a încetat boala. A adus hiîrtia în care a scris 
vremea rugăciunii ŞI, înștiințindu-se, a arătat și el îndată 
scrisoarea. 


Toţi au cunoscut că atunci a izbăvit-o pe dînsa Domnul de 
dureri, cînd Antonie se ruga, înduplecînd bunătatea 
Mîntuitorului pentru dînsa. Încă şi pentru cei ce veneau la 
dînsul, de multe ori spunea cu multe zile mai înainte; uneori 
încă şi cu o lună mai înainte, cum şi pricina pentru care veneau. 


Unii veneau numai pentru ca să-l vadă, alţi pentru boale, 
iar alţii care se munceau de diavoli. Şi toți nu socoteau ca trudă, 
nici ca pagubă osteneala căii. Căci se întorcea fiecare simțind 


folos. Deci, unele ca acestea zicîndu-le și văzîndu-le, se ruga ca 
nimeni să nu se minuneze de el pentru aceasta, ci mai vîrtos de 
Domnul să se minuneze; căci ne-a dăruit nouă celor ce sîntem 
oameni neputincioşi, a-L cunoaște după putere. 


Într-o vreme, pogorîndu-se iarăşi la mînăstirile cele de 
afară, a fost rugat ca să intre în corabie și să se roage împreună 
cu monahii; atunci el a simțit un miros foarte greu. Iar cei din 
corabie zicînd: "Este peşte ori pastramă stricată în corabie şi 
acestea poate miros greu". El zicea că altă pricină este. Pe cînd 
el vorbea, un tînăr oarecare, care avind diavol, intrase mai 
înainte şi se ascunsese în corabie, îndată a strigat; atunci 
diavolul fiind certat de Antonie în numele Domnului nostru 
lisus Hristos, a ieşit. Şi omul s-a făcut sănătos, iar toți cei ce 
erau în corabie au cunoscut că diavolul era reaua mirosire. Încă 
şi altul oarecare din cei străluciți avînd diavol, a venit la dînsul; 
şi era diavolul acela atît de cumplit, încît cel îndrăcit nu 
cunoștea că venea către Antonie. 


Cei ce l-au adus rugau pe Antonie să se roage pentru 
dinsul; iar lui Antonie făcîndu-i-se milă de tînăr, se ruga şi toată 
noaptea împreună cu dînsul a privegheat. Iar tînărul dimineaţa 
deodată sărind asupra lui Antonie, l-a lovit pe el. Iar cei ce l-au 
adus mîniindu-se asupra lui, certîndu-l şi bătîndu-l, Antonie a 
zis către dînşii: "Nu vă mîniaţi asupra tînărului, că nu este el cel 
ce face acestea, ci diavolul dintr-însul"”. Deci, certindu-l, i-a 
poruncit să iasă dintr-însul și să se ducă în locuri fără de apă. 
Antonie slăvea pe Domnul şi i-a zis: "Dacă el s-a pornit asupra 
mea, era semn al ieşirii diavolului”. Acestea zicînd Antonie, 
îndată tînărul s-a făcut sănătos şi de aceea înţelepțindu-se, a 
cunoscut unde era, iar pe bătrînul îl săruta, mulțumind lui 
Dumnezeu. 


Incă multe de acestea care s-au făcut printr-însul, cu un 
glas ne-au spus despre dînsul cei mai mulți din monahi. Dar 


încă acestea nu sînt atît de minunate pe cît celelalte de aici 
înainte, care se arată mult mai minunate. Căci odată vrînd el să 
mănînce, și sculîndu-se să se roage întru al nouălea ceas, s-a 
simțit rănit cu mintea. ȘI lucrul era preaslăvit, căci se vedea ca 
şi cum ar fi fost în aer. După aceea se vedeau oarecare vrăjmaşi 
cumpliți, stînd în aer și vrînd a-l opri ca să nu treacă. lar cei ce- 
| conduceau, se luptau împotriva lor şi-i întrebau: "Nu cumva ar 
fi vinovat cu ceva?”. 


Deci, vrînd ei să spună că a avut păcate din naşterea lui, 
cei ce-l duceau pe Antonie ziceau către vrăjmaşi: "Pe cele de la 
nașterea lui i le-a şters Domnul, iar de cînd s-a făcut monah și 
s-a făgăduit lui Dumnezeu, se cade să-și dea seama singur”. 
Atunci cei ce-l pîrau şi nu puteau să-l biruiască, i-au făcut 
neoprită calea. 


Și îndată s-a văzut Antonie liber cu totul. Atunci el s-a 
oprit să mănînce și a petrecut cealaltă parte a zilei şi toată 
noaptea suspinînd şi rugîndu-se. Căci se minuna văzînd că 
împotriva multora ne este nouă lupta, şi cu cîte osteneli are 
cineva să treacă văzduhul acesta. Şi spunea că aceasta este ceea 
ce zice Apostolul: Sintem supăraţi de domnul stăpinirii 
văzduhului. 


Căci întru aceasta vrăjmaşul are stăpînire pentru a se lupta 
ŞI a se ispiti, ca să oprească pe cei ce trec; pentru care mai ales 
sfătuia pe Efeseni, zicînd: Luaţi toată înarmarea lui Dumnezeu, 
ca nimic rău în ea avind pentru noi vrăjmaşul, să se rușineze. 
Apoi aceasta învăţindu-ne, ne aducem aminte de Apostolul care 
zice: Ori în trup nu ştiu ori afară de trup nu ştiu, Dumnezeu 
ştie. Pavel pînă la al treilea cer s-a răpit și după ce a auzit graiuri 
negrăite, s-a pogorit. lar Antonie s-a văzut că a ajuns în aer şi s- 
a nevoit pînă s-a arătat liber. Avea încă şi acest dar: căci şeziînd 
deosebit în munte, dacă vreodată nu s-ar fi dumirit pentru vreun 


cuvînt, aceasta făcîndu-se lui de la Pronic, i se descoperea. Deci 
fericitul era de Dumnezeu învăţat şi înţelepţi. 


După acestea, făcînd el odată vorbire către cineva care 
venise la dînsul, despre petrecerea sufletului şi despre locul ce 
va avea după petrecerea de aici în noaptea cea viitoare, l-a 
chemat de sus oarecine, zicînd: "Antonie, sculîndu-te, ieşi că ai 
să vezi ceva". Deci, ieşind, căci ştia pe cine este dator să asculte, 
a văzut pe cineva grozav şi înfricoşat stînd şi ajungînd pînă la 
nori; iar pe unii Suindu-se ca nişte înarmaţi, și pe acela 
întinzîndu-şi mîinile; pe unii oprindu-se de acela, iar pe alții mai 
presus de dînsul zburînd şi fără de primejdie trecînd; de aceea, 
fără de grijă se suia. Și pentru unii ca aceştia cel înfricoşat 
scriîșnea din dinţi, iar pentru cei ce se agățau de dinsul, el se 
bucura. S-a făcut apoi glas către Antonie, zicîndu-i: "Înţelege 
lucrul cel văzut". Şi deschinzîndu-se mintea lui, a înţeles că cel 
înfricoşat este vrăjmaşul sufletelor, care pizmuieşte pe 
credincioşi; iar pe cei vinovaţi îi apuca și îi oprea să treacă, dar 
pe cei ce nu s-au plecat lui, nu putea să-i ţină, ca pe unii care 
mai presus decit el se înălțau. 


Aceasta după ce a văzut-o, ca şi cum întru pomenire 
aducînd-o şi mai mult se nevoia a spori către cele dinainte, în 
fiecare zi. Acestea nu de voie le vestea, ci fiindcă zăbovea în 
rugăciuni şi în sine se minuna fiind întrebat şi supărat de cei ce 
crau împreună cu dînsul; deci, era silit să le spună, ca un părinte, 
neputînd să ascundă învățăturile de fiu săi, mai vîrtos fiindu-le 
ŞI povăţuitor, căci știința lui era curată, iar povestirea le era spre 
folos; învăţind că rodul pustniciei este bun şi vedeniile de multe 
ori se fac mîngtiere a ostenelilor. 


El era de obicei suferitor de rele, iar cu sufletul smerit, 
cugetător, căci pe cei bisericeşti foarte mult îi cinstea și tot 
clerul voia a fi cinstit mai mult decît sine. Înaintea episcopilor 
ŞI a preoților nu se ruşina a-și pleca capul şi a se smeri; cum şi 


diaconilor, dacă cîndva ar fi venit la dînsul vreunul, spre a vorbi 
pentru folosul sufletului, iar întru rugăciune îi da protia 
(blagoslovenie) lui, nerușinîndu-se a se învăţa și el de la dînsul. 


Căci de multe ori îi întreba şi ruga pe toți care erau 
împreună cu dînsul, să asculte învățătură de la dînsul, și 
mărturisea că se foloseşte de orice cuvînt bun ar fi zis cineva. 
Faţa lui avea mult şi prea slăvit dar de la Mîntuitorul; căci dacă 
ar fi fost de față împreună cu mulțimea de monahi, şi dacă ar fi 
voit cineva să-l vadă, chiar nefiindu-i cunoscut mai înainte, 
îndată acela, întrecînd pe ceilalţi, alerga la dînsul, ca şi cum de 
vederea lui era atras. Şi nu se deosebea cu înălțimea de ceilalți, 
ci numai cu rînduiala obiceiurilor şi cu curăția sufletului. 


Netulburat fiindu-i sufletul, netulburate avea și simțirile 
cele din afară, încît după suflet avea veselă și faţa; iar din 
mişcarea trupului simţea şi înțelegea așezarea sufletului, după 
cum se scrie: Inima veselindu-se, fața înfloreşte; iar fiind întru 
mihnire, se posomorăște. Aşa lacob a cunoscut pe Laban, că 
cugetă vrăjmăşia și a zis către femeile sale: Nu este fața tatălui 
vostru ca ieri şi alaltăieri. 


Tot așa Samuil a cunoscut pe David, căci aducători de 
bucurie erau ochii săi și dinţii ca laptele de albi; tot astfel și 
Antonie se cunoştea. Căci niciodată nu se tulbura, fiind alinat 
sufletul lui; niciodată nu se mîhnea, fiind vesel cugetul lui. Încă 
şi în credinţă era statornic și drept-credincios; căci nici cu 
schismaticii meleţiani nu s-a împărtășit vreodată, știind viclenia 
şi depărtarea lor de credinţa cea dreaptă, din început; nici cu 
monahii sau cu alți eretici nu a vorbit cîndva prieteneşte, decit 
numai cu gîndul de întoarcere către buna credinţă, vorbind 
tuturor, să nu se amăgească cu prietenia şi cu vorbirea lor; căci 
vătămare şi pierzare pricinu-ieşte sufletului. 


Deci, astfel ura eresul arienilor şi poruncea tuturor ca nici 
să nu se apropie de ei, nici reaua lor credinţă s-o aibă. Odată, 
venind la dînsul unii dintre cei ce înnebuneau cu eresul lui Arie, 
el cercetîndu-i şi cunoscînd că sînt rău-credincioșşi, i-a gonit din 
munte, zicînd că cuvintele lor sînt mai rele decît otrava șarpelui. 
Iar odată minţind arienii că tot aceleaşi le cugetă şi el, precum 
le cugetă și ei, el s-a tulburat şi s-a miîniat asupra lor. 


După acestea, fiind rugat şi de episcop și de toți fraţii, s-a 
pogorît din munte şi, intrînd în Alexandria 1-a ocărît pe arieni, 
zicînd că eresul lor este cel mai de pe urmă şi că acesta este 
mergător înaintea lui Antihrist. Și învăţa pe popor că Fiul lui 
Dumnezeu nu este zidire, nici că s-a făcut din cele ce nu sînt, ci 
că este dea pururea vecuitor Cuvânt şi Înţelepciune a fiinţei 
Tatălui. Pentru care şi păgînesc lucru este a zice, că a fost 
vreme, cînd nu a fost; căci de-a pururea Cuvîntul a fost şi este 
împreună cu Tatăl. 


De aceea, zicea el, să nu aveţi nici o împărtăşire cu prea 
răii-credincioși arieni, că nu are nici o împărtăşire lumina cu 
întunericul. Voi, crezînd bine, sînteți creştini, iar aceia numind 
"zidire" pe Fiul şi Cuvîntul lui Dumnezeu, care S-a născut din 
eternitate din Tatăl, cu nimic nu se deosebesc de păgîni, slujind 
zidirii mai vîrtos decît lui Dumnezeu Ziditorul. Și să credeţi că 
chiar toată zidirea se mînie asupra lor, căci pe Ziditorul și 
Domnul tuturor, prin care toate s-au făcut, pe Acesta îl numără 
împreună cu făpturile"”. Deci, toate popoarele se bucurau auzind 
pe un bărbat ca acesta anatematizînd eresul cel luptător de 
Hristos al arienilor. 


ŞI toţi cei din cetate alergau să vadă pe Antonie, şi elinii şi 
chiar cei ce se numesc popi ai lor veneau la biserica 
creştinească, zicînd: "Ne rugăm să vedem pe omul lui 
Dumnezeu". Căci toți îl numeau astfel pe dînsul şi acolo pe 
mulți i-a curățit Domnul de diavoli printr-însul şi pe cei 


vătămaţi la minte i-a vindecat. Mulţi încă din elini se rugau ca 
măcar să se atingă de bătrînul, crezînd că se vor folosi. Deci 
atîția creştini s-au făcut în acele puţine zile, cît a zăbovit el 
acolo, cîți ar fi văzut cineva într-un an făcîndu-se. Apoi unii din 
popor, socotind că se tulbură, pentru aceasta depărtau de la 
dinsul pe toți păgînii; el netulburîndu-se, zicea, că aceştia nu 
sînt mai mult decît acei diavoli, cu care ne luptăm în munte. 


lar cînd a pornit să meargă în munte la chilia sa, noi îl 
petreceam, şi cînd am ajuns la poartă, o femeie din urmă striga: 
"Aşteaptă-mă, omule al lui Dumnezeu, căci fiica mea cumplit 
se munceşte de diavol, așteaptă, mă rog, ca să nu mă 
primejduiesc şi eu alergînd". Bătrînul auzind şi fiind rugat de 
noi, a aşteptat. 


Cînd s-a apropiat femeia, copila a fost pusă jos, iar Antonie 
rugîndu-se şi pe Hristos numindu-L, a ieşit necuratul diavol, iar 
copila s-a sculat sănătoasă, iar mama ei binecuvînta pe 
Dumnezeu și toți îi mulțumeau; și el încă se bucura ducîndu-se 
la casa sa în munte. El era încă foarte înţelept, şi lucrul cel 
minunat era că, neînvățind carte, era om isteţ la minte și 
priceput. 


Deci, odată doi filozofi elini au venit la dînsul, socotind că 
vor putea să ispitească pe Antonie, care era în muntele cel mai 
de jos. El pricepînd pe oameni după chipurile lor, ieşind către 
dînşii, a zis către tălmaciul acestora: "Pentru ce v-aţi ostenit 
atita, o! filozofilor, să veniţi la un om simplu?". Iar ei zicînd că 
nu este așa, ci un foarte înțelept, le-a zis: "Dacă aţi venit către 
un nebun, deşartă este osteneala voastră, iar dacă mă socotiți pe 
mine un înţelept, faceţi-vă ca mine, căci se cade cele bune să fie 
urmate. 


Căci şi eu dacă aş fi venit la voi, v-aş fi urmat pe voi, iar 
dacă voi veniţi la mine, apoi faceţi-vă precum sînt eu, că eu sînt 


creştin”. lar ei minunîndu-se, s-au dus, că vedeau şi pe diavoli 
temîndu-se de Antonie. ȘI alții ca aceştia, venind iarăși la dînsul 
în muntele de jos, socotind că îl vor batjocori că n-a învăţat 
carte, Antonie a zis către dînşii: "Voi ce ziceţi, ce este mai întîi, 
mintea ori cartea? Şi care este pricină a celeilalte, mintea a 
cărții, ori cartea a minţii?" Ei răspundeau: "Că întîi este mintea, 
ea este aflătoare a cărții”. Antonie a zis: "Căruia mintea îi este 
sănătoasă, nu-l este nevoie de carte”. 


Acest răspuns spăimîntînd pe filozofi şi pe cei ce erau de 
faţă, s-au dus minunîndu-se că vedeau atîta înţelepciune într-un 
om simplu; că nu era ca un crescut în munte și îmbătrînit acolo, 
avînd obicei sălbatic, ci era vesel, blînd și prietenos şi avea 
cuvîntul îndulcit cu sarea cea dumnezeiască, încît nimeni nu-l 
pizmuia şi se bucurau toţi care veneau la el. 


După aceasta, venind unii care se socotesc la elini că sînt 
înţelepţi şi cerînd de la dînsul cuvînt despre credinţa noastră în 
Hristos şi ispitindu-se cu silogisme să biruiască propovăduirea 
dumnezeieştii Cruci, vrînd s-o batjocorească, Antonie 
îngăduind puţin şi iertîndu-i pentru necunoștinţă, le-a zis prin 
tălmaci, care ştia bine limba lor: "Ce este mai bine, a mărturisi 
Crucea ori a sluji la zei? Mărturisirea noastră este semn de 
bărbăție şi dovadă a defăimării morții, iar zeii voştri sînt plini 
de patimi. 


Apoi ce este mai bun, a zice că Cuvîntul lui Dumnezeu nu 
S-a schimbat, ci același fiind, a luat trup omenesc, pentru 
mîntuirea și facerea de bine a oamenilor; ca apoi, făcîndu-Se 
părtaş nașterii omenești, să facă pe oameni a se împărtăşi firii 
dumnezeieşti celei  gîndite? Ori a asemăna în cele 
necuviîntătoare pe Dumnezeu şi pentru aceasta a cinsti pe cele 
cu cîte patru picioare şi pe tirîtoare precum şi închipuiri de 
oameni? Acestea sînt cinstirile voastre, ale celor înţelepţi. 


Cum îndrăzniţi a ne batjocori pe noi, care zicem că Hristos 
S-a arătat om? Cînd voi dintr-aceasta, adică din minte hotărînd 
pe suflet, ziceţi că s-a rătăcit şi a căzut din înălțimea cerurilor 
în trup. Apoi ziceți că ar fi nu numai în trup omenesc, ci şi în 
cele cu cîte patru picioare şi chiar în cele tîrîtoare se mută; pe 
cînd credința noastră zice că pentru mîntuirea oamenilor a fost 
venirea lui Hristos. Dar voi vă rătăciți, vorbind despre sufletul 
nenăscut şi noi credem în puterea și în iubirea de oameni a lui 
Dumnezeu. 


Iar voi ziceţi despre suflet că este schimbăcios şi de aceea 
şi mintea însăși o numiţi schimbăcioasă; cum este icoana, aşa 
trebuie să fie şi acela al cărui este icoana. ȘI cînd despre minte 
socotiți unele ca acestea, aduceţi-vă aminte că şi împotriva 
Tatălui huliți cu mintea. lar vorbind despre Cruce, voi aduceţi 
vrăjmăşia de la cei răi; dar noi răbdăm crucea și nu ne temem 
de moarte, în orice chip ar fi adusă asupra noastră. Voi băsmuiţi 
rătăcirile lui Osiris şi ale Isidei, bîntuielile lui Tifon și fugirea 
lui Cronos, înghiţirea de fii și uciderea de părinţi. Acestea sînt 
cele înțelepte ale voastre şi batjocorind Crucea, nu vă minunaţi 
de Înviere. 


Vorbind de Cruce, aduceţi-vă aminte de morții care s-au 
sculat şi de orbii care au văzut, de slăbănogii care s-au tămăduit, 
de leproşii care s-au curățit, de umblarea pe mare ca pe uscat şi 
despre celelalte semne şi minuni care arată pe Hristos nu numai 
om, Ci și Dumnezeu; dar mi se pare că vă nedreptățiți pe voi și 
nu citiți cu dinadinsul Scripturile noastre; citiți însă şi vedeți că 
cele ce a făcut Hristos îl arată Dumnezeu, Care a venit pentru 
mîntuirea oamenilor şi voi nu credeţi. 


Dar spuneţi-ne şi nouă pe ale voastre şi ce aţi putea zice 
despre cei necuvîntători şi despre necuvîntarea şi sălbăticia lor? 
Căci, dacă precum aud, ziceţi că Persefona este pămînt, că 
Hefaistos a ologit în foc, că Hera este în aer, Apolon în soare, 


Artemida în lună, iar Poseidon în mare, cu acestea nu cinstiţi pe 
Dumnezeu, ci slujiți zidirii mai vîrtos decît Celui ce a zidit pe 
toate. Dacă - cum ziceţi - este bună zidirea, le socotiți împreună 
cu noi acelea, dar se cădea să nu socotiți făptura ca zei şi să nu 
dați făpturilor cinstea ce se cuvine Ziditorului; ci vedeţi-vă pe 
Voi înşivă, că cinstea mai-marelui meşter o daţi casei, cea făcută 
de dînsul, și pe a voievodului la ostaş. Dar ce răspundeţi la 
acestea? Ca să cunoaştem dacă Crucea are ceva vrednic de 
batjocorire”. 


lar ei nedumerind-se şi întorcîndu-se încoace și încolo, 
Antonie zîimbind a zis: "Acestea au mustrare de la sine; dar de 
vreme ce voi vă rezemați mai mult pe cuvintele cele 
doveditoare, şi, avînd acest meșteșug, nu voiţi a crede fără 
dovada cea din cuvinte, spuneţi-mi mai întîi lucrurile şi mai ales 
cunoştinţa cea despre Dumnezeu cu de-amănuntul. Cum o 
putem dobîndi? Prin dovada cuvintelor, ori prin lucrarea 
credinţei? Ce este mai veche: credinţa prin lucrare ori dovada 
prin cuvinte?" 


Ei au răspuns: "Că mai veche este credinţa prin lucrare și 
că aceasta este cunoştinţa cea cu dinadinsul”. Antonie a zis: 
"Bine aţi zis că credinţa iese din așezămîntul sufletului, iar 
dialectica iese din meșteșugul celor alcătuite; deci, celor ce le 
stă de față lucrarea prin credinţă, acestora nu le este de nevoie 
sau poate de prisos este dovada prin cuvinte; pentru că ceea ce 
noi din credință înțelegem, aceasta voi prin cuvinte vă sîrguiți a 
o întări şi de multe ori nu puteţi nici a grăi acelea pe care noi le 
înţelegem. Pentru aceea este mai bună și mai tare lucrarea prin 
credință, decît silogismele voastre sofisticeşti; deci, noi creştinii 
nu facem taină din înțelepciunea cuvintelor elinești, ci în 
puterea credinţei ce ni se dă de la Dumnezeu, prin lisus Hristos. 


Şi cum că adevărat este cuvîntul, iată acum noi 
neînvăţîndu-ne carte, credem în Dumnezeu și cunoaștem prin 


făpturile Sale purtarea Sa de grijă pentru toate; şi cum că 
credinţa noastră este lucrătoare, iată acum noi ne rezemăm pe 
credinţa în Hristos; iar lupta cu cuvinte sofisticeşti și nălucirile 
idolilor, ce sînt la voi, se surpă şi se strică, dar credinţa noastră 
se întinde pretutindeni. 


Voi făcînd silogisme și sofisticind, nu întoarceți pe oameni 
de la creştinism la elinism; iar noi învăţind credinţa lui Hristos, 
vă arătăm slăbiciunea voastră, pentru că toți cunosc pe Hristos 
şi că este Dumnezeu și Fiul lui Dumnezeu. Voi prin basmele 
voastre nu împiedicaţi învățătura lui Hristos, noi numind pe 
Hristos Cel răstignit, pe toţi diavolii îi gonim, de care voi vă 
temeţi ca de nişte dumnezei. Și unde se face semnul Crucii, 
slăbesc vrăjitoriile şi încetează farmecele. 


Deci, spuneți-mi unde este acum vrăjitoria voastră? Unde 
sînt descîntecele egiptenilor? Unde sînt nălucirile magilor? 
Toate acestea au încetat şi neputincioase s-au făcut de cînd s-a 
ivit Crucea lui Hristos. Oare aceasta este vrednică de 
batjocorire? Ori mai ales ale voastre cele surpate şi dovedite ca 
nelucrătoare sînt neputincioase? Pentru că şi acesta este lucru 
minunat, că ale voastre niciodată nu au fost prigonite, ci şi de 
oameni prin cetăți se cinstesc, iar ai lui Hristos sînt prigoniți. 
Totuși mai mult ale noastre decît ale voastre înfloresc şi se 
înmulţesc; şi ale voastre lăudate fiind şi încuiate, se strică. 


Credinţa și învățătura lui Hristos, care este batjocorită de 
vol şi prigonită de împărați, a umplut lumea. Căci, cînd a 
strălucit cunoştinţa de Dumnezeu? Sau cînd întreaga 
înțelepciune și fapta bună a fecioriei s-a arătat? Cînd s-a 
defăimat moartea? Negreşit, numai cînd Crucea lui Hristos a 
venit. Nimeni nu se îndoiește de aceasta văzînd pe mucenici 
defăimînd moartea pentru Hristos, sau văzînd pe fecioarele 
Bisericii păzindu-și trupurile pentru Hristos curate şi neîntinate. 


Sînt destule semnele acestea ca să se arate cum singura 
credinţă, cea întru Hristos, este adevărată, pentru cinstirea lui 
Dumnezeu. Dar voi încă nu credeți, ci căutaţi adevărul prin 
silogismele cele din cuvinte, iar noi biruim nu prin cuvintele 
elinești ale înţelepciunii, precum a zis învățătorul vostru, ci ne 
plecăm credinţei, luînd din ea dovada cuvintelor şi a 
silogismelor. lată, sînt de faţă aici cei ce pătimesc de la diavoli 
- căci erau unii care veniseră la dînsul și erau supăraţi de diavoli; 
pe aceia aducîndu-i în mijloc, a zis: "Ori voi cu silogismele 
voastre sau cu orice meșteșug voiţi şi cu orice vrăjitorie, 
chemaţi pe idolii voştri şi curățiţi-i pe dînșii, iar dacă nu puteţi, 
conteniţi lupta împotriva noastră şi veţi vedea puterea Crucii lui 
Hristos". 


Zicînd acestea, a chemat numele lui Hristos şi a pecetluit 
pe cei ce pătimeau cu semnul Sfintei Cruci de două şi de trei ori 
şi îndată au stat oamenii întregi la minte, sănătoși, fiind întregi 
cu sufletul și mulţumind Domnului. lar cei ce se numeau 
filosofi, se minunau și cu adevărat se înspăimîntau de 
priceperea bărbatului aceluia şi de semnul ce a făcut. 


lar Antonie a zis: "Ce vă minunați de aceasta, nu sîntem 
Nol cei ce facem unele ca acestea, ci Hristos este Cel care le 
face, întru cei ce cred în El. Deci, credeţi și voi şi veţi vedea că 
nu avem meșteșug de vorbe, ci de credinţă, care prin dragostea 
cea către Hristos se lucrează; pe care dacă o veţi avea şi voi, nu 
veți mai căuta prin dovezile cuvintelor, ci veţi socoti că este 
destulă credinţa cea întru Hristos". 


Acestea a spus Antonie către filozofii care voiau să 
batjocorească propovăduirea Crucii. lar ei minunîndu-se de 
acestea, s-au dus, sărutîndu-l și mărturisind că s-au folosit de la 
dinsul. Deci, a ajuns pînă la împărați vestea despre Antonie. 
Căci înştiințindu-se de acestea Constantin Augustul (306-337), 
cum și fiii lui, Constanțiu (337-361) şi Constans (337-350), se 


rugau a primi răspunsuri de la dînsul. Dar nici scrisorile nu le 
ținea în seamă dînsul, nici se bucura de trimiteri. Ci acelaşi era, 
precum fusese mai înainte de a-i scrie împărații. Şi după ce 1 s- 
au adus scrisorile, a chemat pe monahi și a zis către dînșii: "Nu 
vă minunaţi că vă scrie împăratul, că este om şi el, ci mai cu 
seamă că Dumnezeu a scris Lege oamenilor și prin Fiul Său a 
grăit nouă". Deci, voia să nu primească scrisorile spunînd: "Eu 
nu ştiu să scriu răspunsuri către nişte feţe ca acestea". Dar fund 
îndemnat de monahi şi zicînd că împărații sînt creştini și nu se 
cuvine să fie defăimaţi, a poruncit să se citească scrisorile. 


Apoi a scris şi răspunsuri, lăudîndu-i că ei cred şi se 
închină lui Hristos; deci, îi sfătuia cele către mîntuire și să nu 
socotească a fi lucruri mari cele de față și mai cu seamă a-şi 
aduce aminte de judecata ce va să fie. Şi să stie că numai Hristos 
este Împărat adevărat şi veşnic. Apoi îi ruga pe dînşii să fie 
iubitori de oameni şi să aibă grijă de dreptate şi de săraci. lar 
împărații, primindu-i răspunsurile, se bucurară. 


EI era iubit de toţi și toți se rugau să-l aibă pe dînsul 
părinte. În felul acesta fiind cunoscut, s-a întors iarăşi în 
muntele cel dinăuntru, ţinîndu-se de pustnicia şi nevoința cea 
obişnuită; şi de multe ori șezînd împreună cu cei ce veneau la 
dinsul, avea vedenii, precum în profeția lui Daniil este scris: 
apoi şi după un ceas vorbea tot aceleași cu fraţii cei ce erau cu 
dinsul. Iar ei îl cunoşteau pe dînsul că avusese vedenii. Pentru 
că şi cele ce se întîmplau în Egipt, de multe ori, fiind în munte, 
le-a povestit lui Serapion episcopul, care vedea pe Antonie, 
îndeletnicindu-se în vedenie. 


Deci, într-o vreme fiind în vedenie, suspina, apoi după 
cîtva timp, întorcîndu-se către cei ce erau împreună cu dînsul și 
cutremurîndu-se, s-a sculat și s-a rugat; apoi, plecîndu-șşi 
genunchii, a rămas aşa mult timp, iar după aceea s-a sculat 
bătrînul plîngînd. Înfricoşîndu-se cei ce erau cu dînsul, îl rugau 


să le arate cele văzute de dînsul, supărîndu-l şi silindu-l să le 
spună; atunci el, suspind tare, a spus către dînşii: "O! fulor, ar 
fi fost să mor mai înainte de a mi se face vedenia aceasta”. Iar 
ei, iarăşi rugîndu-l să le spună cele ce a văzut, el lăcrimînd, a 
zis: "O urgie are să cuprindă Biserica şi are să fie dată oamenilor 
celor ca dobitoacele necu-vîntătoare. 


Am văzut Sfînta Masă a Bisericii şi împrejurul ei stind 
catîri pretutindeni, dînd cu picioarele celor dinăuntru ca şi cum 
s-ar fi făcut nişte azvirlituri de picioare ale dobitoacelor ce 
umblă fără de rînduială. Deci, atunci suspinam că am auzit un 
glas, zicînd: "Se va defăima altarul Meu". Acestea le-a văzut 
bătrînul şi după doi ani s-a şi întîmplat năvălirea arienilor și 
răpirea Bisericilor, cînd și vasele cu sila răpindu-le, făceau să 
fie purtate de miini păgînești; cînd şi pe păgînii de la prăvălu îi 
sileau să-i aducă cu dînşii şi, fiind ei de față, jucau deasupra 
Mesei precum voiau. 


Atunci toţi am cunoscut că azvirliturile de picioare ale 
catirilor vestite lui Antonie înainte, acum arienii le lucrau ca 
dobitoacele. După ce a văzut această vedenie, a mîngiiat pe cei 
ce erau cu dînsul, zicîndu-le: "Nu vă mîhniţi, fiilor, că precum 
s-a mîniat Domnul, așa Se va milostivi iarăşi și degrabă își va 
lua Biserica podoaba sa, va străluci după obicei şi veţi vedea pe 
cei izgoniți, așezați iarăşi la locurile lor, iar păgînătatea 
ducîndu-se şi ascunzîndu-se în cuiburile sale; apoi dreapta 
credință biruind va avea toată libertatea pretutindeni; numai să 
nu Vă uniţi cu arienii, că nu este a apostolilor învățătura aceasta, 
ci a diavolilor și a tatălui lor, învăţătură care este stearpă, 
dobitocească şi a minţii celei nedrepte, precum este 
necuvîntarea catirilor”. 


Deci acestea sînt lucrurile, minunile și vederile lui 
Antonie; şi se cade a le crede, căci dacă printr-un om s-au făcut 
atîtea minuni, a Mîntuitorului este făgăduinţa care zice: Dacă 


veți avea credinţă cit un grăunte de muștar, veţi zice muntelui 
acesta "Mută-te de aici", şi se va muta; și nimic nu va fi cu 
neputinţă vouă, şi iarăşi: Amin, amin zic vouă, dacă veţi cere 
ceva de la Tatăl în numele Meu se va da. Apoi EI este Cel ce a 
zis ucenicilor Săi şi tuturor celor ce cred într-Însul: Pe cei 
bolnavi vindecaţi-i, pe diavoli scoateți-i, în dar aţi luat, în dar 
să dați. 


Deci Antonie, a tămăduit pe cei bolnavi, nu poruncind, ci 
rugîndu-se şi amintind numele Domnului, încît tuturor s-a arătat 
că nu el era cel care făcea ci Domnul, Care prin Antonie se 
milostivea și tămăduia pe cei ce pătimeau. A lui era numai 
rugăciunea, pustnicia şi nevoinţa, pentru care șezînd în munte, 
se bucura prin vedeniuile cele dumnezeiești, dar se mihnea fund 
supărat şi tras afară în muntele cel de jos. 


Chiar judecătorii îl rugau să se pogoare din munte, fiindcă 
nu era cu putință să se suie ei acolo, pentru că le urmau mulți 
din cei ce se judecau. Astfel îl rugau să vină numai să-l vadă, 
dar el se abătea de la căile ce duc către aceştia. Fi însă trimiteau 
pe cei ce erau vinovaţi, ca măcar pentru mila acestora să se 
pogoare. Deci, pătimind necazuri şi văzîndu-i pe dinșii 
tînguindu-se, venea în muntele cel mai de jos. Și nu era 
nefolositoare osteneala şi supărarea lui, că venirea lui se făcea 
multora spre folos şi facere de bine; căci și judecătorilor le 
folosea, sfătuindu-i să aleagă dreptatea mai mult decit toate, să 
se teamă de Dumnezeu și să ştie că, cu ce judecată vor judeca, 
cu aceea se vor judeca. Cu toate acestea iubea vieţuirea din 
munte mai mult decît toate acestea. 


Deci, într-o vreme o supărare ca aceasta pătimind de la cei 
ce aveau nevoie de el, chiar voievodul l-a rugat să se pogoare; 
apoi venind și vorbind de ajuns cele despre mîntuire, el zicea că 
nu poate să întîrzie cu dînşii, spunîndu-le: "Precum peştii stînd 
pe pămînt uscat mor, aşa şi monahii stînd împreună cu voi și 


petrecînd, se slăbănogesc; deci se cade a merge, precum 
porneşte peştele spre mare, aşa şi noi spre munte, ca nu cumva, 
stînd să uităm cele dinlăuntru". Voievodul auzind acestea de la 
dinsul și încă multe altele, apoi minunîndu-se, a zis: "Cu 
adevărat este robul lui Dumnezeu, că de unde are atita minte, 
de nu ar fi fost iubit de Dumnezeu?" 


Un alt împărat, cu numele Valens (364-378), prigonea pe 
creştini pentru iubirea ce avea faţă de arieni cei cu nume rău. 
Și era atît de crud, încît bătea și pe fecioare şi pe monahi îi 
dezgolea și îi chinuia; Antonie, auzind acestea, a trimis la dînsul 
O scrisoare, care avea cuprinsul acesta: "Văd o urgie venind 
asupra ta; încetează de a prigoni pe creştini, ca nu cumva să te 
ajungă urgia, care acum are să vină peste tine". 


Valens primind scrisoarea şi citind-o, a rîs şi scuipînd-o, a 
lepădat-o jos, iar pe cei ce a adus-o 1-a ocărit, poruncindu-le să 
vestească lui Antonie acestea: "Fiindcă te îngrijeşti de monahi, 
te voi izgoni acum și pe tine". Dar n-au trecut cinci zile şi l-a 
ajuns urgia, că în întiia latură a Alexandriei, care se numeşte 
Hereia, a ieșit însuşi Valens şi Nestorie, eparhul Egiptului, 
amîndoi fund pe cai, care erau ai lui Valens și mai blînzi decît 
toți cei ce se hrăneau la dînsul; deci, neajungînd ei la locul 
pomenit, au început a se juca caii unul cu altul, după cum erau 
obişnuiţi şi numaidecit cel mai blind, pe care era Nestorie, 
apucînd cu gura pe Valens şi dîndu-l jos de pe calul lui, a căzut 
peste el şi cu dinţii i-a zdrobit coapsele, încît cînd a fost adus în 
cetate, după trei zile a murit. 


Atunci, toţi s-au minunat, că ceea ce a spus Antonie mai 
înainte s-a împlinit. Deci, aşa dojenind pe cei răi, iar pe cei buni 
care erau la dînsul atît îi sfătuia, încît uita îndată a judeca și 
fericea pe cei ce se leapădă şi se depărtează de viaţa aceasta şi 
de grijile lumeşti. Astfel, pe cei nedreptățiți îi părtinea, încît 
socotea că nu alții ci el însuşi era cel ce pătimea. Deci, el era de 


folos tuturor, încît mulți din ostaşi şi din cei ce aveau averi 
multe, se lepădau de greutăţile vieţii şi se făceau monahi. 


Cu adevărat era ca un doctor dat Egiptului de Dumnezeu; 
căci, cine se ducea mîhnit la dînsul şi nu se întorcea bucurîndu- 
se? Cine venea la dînsul plingînd pe cei morți şi nu părăsea 
îndată plînsul? Cine venea miniat şi nu se schimba îndată în 
prietenie și iubire? Care sărac necăjit alerga la dînsul şi, 
văzîndu-l, nu  defăima îndată bogăția? Care monah, 
împuţinîndu-se cu sufletul şi alergînd la dînsul, nu se făcea cu 
mult mai tare și mai sîrguitor? Care tînăr venind în munte și 
privind la Antonie, nu se lepăda îndată de desmierdări și nu 
iubea înțelepciunea? Cine venea la dînsul ispitit de diavoli şi nu 
se izbăvea? Cine era supărat de gînduri şi nu se alina cu cugetul? 
Iscusirea aceasta a lui Antonie era mare, că, după cum am zis 
mai înainte, avea darul desluşirii duhurilor, cunoştea mişcările 
lor, şi după sîrguinţa şi pornirea pe care o avea cineva, îl 
cunoştea pe dînsul. 


Nu numai că nu-l batjocoreau, ci şi pe cei supăraţi de ei 
prin gînduri, îi învăţa cum să poată răsturna bîntuielile acelora, 
povestindu-ne neputinţele şi vicleniile diavolilor. Deci, fiecare 
ca şi cum s-ar fi pregătit la luptă, se pogora de la el îndrăznind 
asupra diavolului şi a slugilor lui. Iar fecioarele care aveau 
logodnici, văzînd pe Antonie, pe acea parte de rîu, rămîneau 
fecioare lui Hristos. Apoi venea la dînsul şi de prin părțile din 
afară, iar aceştia împreună cu toţi, folosindu-se, se întorceau ca 
de la un părinte; dar după ce a adormit el, toţi rămînînd sărmani 
de părintele lor, se mîngiiau prin pomenirea lui, ştiind sfătuirile 
şi dojenile lui. Iar în ce fel a fost sfîrşitul vieţii lui, cu cuviință 
este și mie a rosti şi vouă celor ce doriți a auzi, că şi acest lucru 
al lui s-a făcut iubit. 


După obiceiul său cerceta pe monahii din muntele de jos 
ŞI, înştiințindu-se prin descoperire dumnezeiască despre 


sfîrșitul său, a grăit fraților: "Aceasta este cercetarea cea mai de 
pe urmă făcută de mine vouă şi mă îndoiesc de vă voi mai vedea 
iarăşi în viaţa aceasta. Că vremea a sosit ca să mă dezleg de aici, 
că sînt de aproape o sută şi cinci ani". Deci, auzind ei acestea, 
plîngeau, îmbrăţişau și sărutau pe bătrîn. Iar el bucurîndu-se, ca 
şi cum dintr-o ţară străină ar merge la cetatea sa, le vorbea şi le 
poruncea: "Să nu vă leneviţi întru osteneală, nici să vă necăjiţi 
întru pustnicie, ci să trăiţi ca şi cum în fiecare zi aţi fi gata de 
moarte; apoi să vă sîrguiți, după cum am zis mai înainte, a păzi 
sufletul de gîndurile cele întinate; să aveţi rîvnă către sfinți şi să 
nu vă apropiaţi de schismaticii meleţieni; ştiţi viclenia, răutatea 
şi voinţa lor cea rea. Nici să aveţi vreun prieteşug cu arienii, că 
ŞI păgînătatea acestora tuturor este arătată. Nici căutînd la 
judecătorii cei ce părtinesc lor să vă tulburaţi, că va înceta 
nălucirea lor cea stricăcioasă în puțină vreme. Deci, păziți-vă 
curați și mai cu seamă de aceștia păziți predania părinților și 
prin urmare credinţa cea dreaptă, întru Domnul nostru lisus 
Hristos, pe care din Scripturi aţi învăţat-o, şi de la mine v-aţi 
adus aminte". 


Dar frațu silindu-l să rămînă la dînșiui și acolo să se 
săvîrşească, el n-a vrut. Pentru că egiptenii aveau obiceiul ca 
trupurile bărbaţilor celor îmbunătățiţi, mai ales ale sfinților 
mucenici, a le învălui şi înfăşura în giulgiuri, dar nu a le acoperi 
sub pămînt, ci a le pune pe paturi și a le păstra înăuntru la dînșii, 
socotind că prin aceasta cinstesc pe cei răposaţi. lar Antonie de 
multe ori ruga pentru aceasta şi pe episcopi, să poruncească 
poporului, așijderea şi pe femei le sfătuia, zicînd: "Lucrul acesta 
nu este legiuit, ci cu totul necuvios; pentru că şi trupurile 
patriarhilor, ale proorocilor pînă acum se păzesc în morminte; 
ŞI încă şi trupul Domnului în mormînt s-a pus și, punînd piatră 
peste uşa mormîntului, l-a ascuns pînă cînd a înviat a treia zi”. 
Și acestea zicîndu-le, le spuse că păcătuiesc cei ce după moarte 
nu ascund trupurile celor ce se săvîrşesc; chiar de ar fi şi sfînt; 


căci ce este mai mare și mai sfînt ca trupul Domnului şi care 
totuşi s-a pus în mormînt? 


Deci mulţi ascultindu-l, puneau trupurile sub pămînt și 
mulțumeau Domnului, căci bine au fost învățați de dînsul. 
Aceasta cunoscînd-o şi temîndu-se ca nu cumva să nu facă şi cu 
trupul lui astfel, s-a grăbit a ieşi, sfătuind și învățînd cele 
cuviincioase pe monahii cei din muntele acela. Și suindu-se în 
muntele unde se obişnuise a petrece, după puţină vreme, s-a 
îmbolnăvit. Chemînd pe cei doi monahi, care fuseseră împreună 
cu el cincisprezece ani, nevoindu-se şi slujindu-i la bătrîneţe, 
ale căror nume erau Macarie şi Plotin, a zis către dînşii: 


"Eu, o! fiilor, precum este scris, mă duc pe calea părinților, 
căci mă văd singur chemat de Domnul; iar voi treziți-vă, ca 
pustnicia voastră cea veche să nu o pierdeţi, ci ca şi cum aţi face 
început de pustnicie, aşa sîrguiți-vă să păziți osîrdia voastră 
întreagă. Că știți pe diavolii cei ce vă bîntuiesc, ştiţi cum sînt de 
sălbatici, dar neputincioşi cu puterea; deci, nu vă temeţi de 
dînșii, ci mai vîrtos să credeţi în Hristos de-a pururea. Apoi, ca 
şi cum fiecare ați muri, așa să vieţuiţi, luînd-aminte şi pomenind 
sfătuirile pe care le-aţi auzit de la mine. Nici o împărtăşire să nu 
aveţi cu schismaticii, nici cu ereticii arieni, că știți că şi eu mă 
abăteam şi mă feream de aceștia pentru eresul lor cel de Hristos 
urîtor şi rău credincios; ci sîrguiți-vă mai cu seamă de-a pururea 
a vă împreuna mai întîi cu Domnul, apoi cu sfinții; ca astfel 
după moarte, întru veşnicele locașuri, ca pe nişte prieteni 
cunoscuţi să vă primească şi sfinții pe voi. Acestea gîndiți-le, 
acestea cugetaţi-le şi de aveţi vreo purtare de grijă pentru mine, 
mă veţi avea ca pe un părinte al vostru; dar să nu lăsați pe 
nimeni să ia trupul meu și să-l ducă în Egipt, ca nu cumva să-l 
pună în casele lor, după cum au obicei, căci pentru aceasta am 
venit aici în munte. 


Ştiţi cum de-a pururea opream pe cei ce fac aceasta şi le 
porunceam să înceteze un obicei ca acesta; deci, voi îngropați 
trupul meu şi sub pămînt ascundeţi-l. Apoi să păziţi taina între 
Voli, ca nimeni să nu ştie locul, afară de voi singuri. lar eu la 
învierea morților îl voi lua nestricăcios de la Miîntuitorul. 
Împărţiți hainele mele şi daţi lui Atanasie episcopul un cojoc şi 
haina pe care o aşterneam, pe care el mi-a dat-o nefolosită, iar 
la mine s-a învechit. Celălalt cojoc daţi-l lui Serapion, 
episcopul; voi ţineţi haina cea de păr, și mîntuiţi-vă fiilor, fiți 
sănătoși; că Antonie acum se mută şi nu mai este împreună cu 

VOI . 


După ce zise acestea şi aceia l-au sărutat, ca pe nişte 
prieteni au văzut îngerii care veniră la dînsul și, bucurîndu-se 
de dînşii, el şi-a întins picioarele şi zăcînd cu faţa în sus, se arăta 
vesel; după aceea şi-a dat sufletul, și s-a dus la Sfinți Părinți. 
lar ucenicii lui, precum le dăduse poruncă, înfăşurîndu-l și 
îngropîndu-l, au ascuns trupul lui sub pămînt. Și nimeni nu ştie 
pînă acum unde este ascuns, afară de cei doi ucenici ai lui. Deci, 
luînd ei cojocul fericitului Antonie şi haina cea purtată de 
dînsul, ca pe un mare odor o păstrau. Căci, văzîndu-le cineva, 
ca pe însuși Antonie le vedea. Apoi îmbrăcîndu-se cu ele, ca și 
sfătuirile lui le purtau cu bucurie. 


Acesta este începutul pustniciei și al nevoințelor lui 
Antonie, acesta este și sfîrşitul vieții lui trupești. Acestea sînt 
încă mici pe lingă fapta cea bună a aceluia, dar dintre acestea 
puteţi socoti şi voi cum era omul lui Dumnezeu, Antonie, din 
tinerețe pînă la atita vîrstă, mereu păzindu-şi sîrguinţa pustniciei 
şi a nevoinţei. 


EI nici de bătrîneţe nu se biruia, ca să mănînce bucate mai 
grase, nici pentru slăbiciunea trupului său nu şi-a schimbat 
chipul îmbrăcăminte: sau măcar să-şi spele picioarele cu apă. Şi 
cu toate acestea, cu trupul său a rămas nevătămat. Pentru că 


ochii îi avea nevătămaţi şi întregi, văzînd bine şi din dinți 
niciunul nu i-a căzut, decît numai unii s-au tocit pînă la gingii 
pentru multa vîrstă; apoi cu picioarele şi cu mîinile a rămas 
sănătos; şi pe scurt zicînd, se arăta mai bine şi mai sîrguitor 
decît toți cei ce întrebuinţau multe feluri de hrană și multe feluri 
de haine. Deci, pretutindeni era vestit şi de toți era lăudat, și 
încă dorit de cei ce nu-l văzuseră. 


Acesta este semnul faptei bune şi al sufletului său iubitor 
de Dumnezeu. Căci nu din scripturile lui, nici din înţelepciunea 
cea din afară, nici pentru oarecare meșteșug, ci pentru singură 
cinstirea de Dumnezeu, nu poate tăgădui nimeni. Căci s-a auzit 
de el în Spania, în Gala, la Roma, în Africa, el care era ascuns 
şi şedea în munți. Cine dar, dacă nu Dumnezeu, a fost Acela ce 
pretutindeni face cunoscuţi pe oamenii Săi şi care de la început 
a făgăduit aceasta lui Antonie? Căci deşi ei pe ascuns şi în taină 
lucrează fapte bune, deşi ei voiesc a se tăinui, Domnul ca pe 
nişte luminători îi arată tuturor. Ca astfel cei ce aud să cunoască 
că este cu putinţă a se împlini poruncile lui Dumnezeu şi a avea 
rivnă către fapta cea bună. 


Deci, citiţi-le acestea şi celorlalți frați, ca să înveţe cum 
trebuie să fie viața monahilor şi să se încredinţeze că Domnul și 
Mîntuitorul nostru lisus Hristos va proslăvi pe cei ce-L 
proslăvesc, şi pe cei ce slujesc Lui pînă la sfîrşit; apoi nu numai 
întru Împărăţia cerului îi duce, ci şi aici fiind ascunşi şi 
sîrguindu-se a se lepăda și de cele dintr-însa, îi face arătați şi 
vestiți, atît pentru fapta bună a lor, cum şi pentru folosul tuturor 
celorlalți. 


Iar dacă va fi trebuinţă chiar şi păgînilor citiți-le, că măcar 
așa să cunoască cum că nu numai Domnul nostru lisus Hristos, 
- care este Fiul lui Dumnezeu, ci şi cei ce-i slujesc Lui curat şi 
adevărat și cred cu bună cinstire în El gonesc pe diavoli, pe care 
elinii îi socotesc că sînt zei; deci pe aceştia creştinii îi vădesc, 


că nu numai că nu sînt zei, dar îi gonesc, ca pe cei ce sînt 
amăgitori şi stricători ai oamenilor. Lui Hristos lisus Domnul 
nostru, 1 se cuvine slavă în vecii vecilor. Amin. 


ÎNSEMNARE 


Afară de această viaţă, scrisă de marele Atanasie, se află şi lucrările Cuviosului 
Antonie (Socrate, în Istoria sa bisericească, cartea a IV-a, cap. 23, iată ce spune: A 
venit cineva din cei înţelepţi la dreptul Antonie şi a zis către dînsul: "Cum rabzi, o! 
părinte, fund hpsit de mîngiierea cea din cărți?” Antonie i-a răspuns: "Cartea mea, 
o! filozofule, este firea celor văzute, şi de faţă îmi este, cînd voiesc a citi cuvintele 
lui Dumnezeu"), cum şi folositoare povestiri despre dînsul; cum a aflat în pustie pe 
Cuviosul Pavel Tebeul, cum pe alt Pavel, ce se numea smeritul, l-a primit şi la calea 
mîntuirii l-a povăţuit. Cum a văzut pe înger în chip de monah, împletind coşniţe, și 
sculîndu-se la rugăciune şi iarăşi lucrînd şi iarăși rugîndu-se. Cum a văzut pe diavolul 
întinzîndu-şi cursele sale prin lume şi a auzit glas spunînd că numai smerenia ne 
scapă de cursele acelea; şi altele vei afla în Pateric despre cuviosul acesta. La sfîrșit 
şi în această povestire se află despre dînsul, cum diavolul, în chip de om, a venit la 
dînsul, vrînd să se pocăiască; pentru care pricină se scrie astfel: 


Marele între părinţii cei desăvirşiți, Cuviosul Antonie, era înainte-văzător şi 
trecînd prin ispitele diavoleşti, de nimic socotea meşteşugirile lor, nici nu se supăra 
de dînşii, ci de multe ori vedea cu ochii cei simțitori chiar îngeri și diavoli cum se 
îngrijesc, îndeletnicindu-se pentru viaţa omenească, fiecare dintre dînșii nevoindu-se 
ca să întoarcă pe oameni la a sa parte. Apoi atît de mare şi înalt era întru fapte bune, 
încît dosădea şi batjocorea duhurile cele necurate. De multe ori le şi depărta, 


aducîndu-le aminte de surparea lor cea din cer şi de chinul ce va să fie lor în focul 
cel veşnic. 


Deci, s-a întîmplat odată un lucru ca acesta: Doi diavoli s-au sfătuit ca să vină 
la el, zicînd între ei că nimeni nu îndrăzneşte să se apropie, căci se temea ca nu cumva 
să fie rănit de dînsul; pentru că venise bătrînul în mare nepătimire şi în viața cea 
desăvîrşită şi se întărise cu Sfîntul Duh. Deci, unul din diavoli a zis către celălalt 
prieten al său: "Frate Zerefere, aşa era numele acelui diavol, oare de s-ar pocăi cineva 
din noi l-ar primi Dumnezeu întru pocăință? Oare se poate să fie aşa sau nu?" 
Răspuns-a celălalt: "Cine poate să ştie aceasta?”. Iar Zerefer i-a zis: "Mi se va da voie 
să merg la Antonie, bătrînul care nu se teme de noi și de la dînsul să mă încredinţez 
de aceasta?”. 


Celălalt a răspuns: "Mergi, dar te fereşte cu dinadinsul, fiindcă bătrînul este 
înainte-văzător şi va cunoaşte ispitirea ta şi nu va voi să întrebe de aceasta pe 
Dumnezeu; însă mergi, doar cumva vei cîştiga dorirea"”. Atunci, mergînd Zerefer la 
Antonie, s-a închipuit în om şi a început a plînge şi a se tîngui înaintea lui. Iar 
Dumnezeu vrînd să arate, cum că nu se întoarce dinspre cei ce voiesc să se pocăiască, 
ci pe toți cei ce aleargă la EI îi primeşte - prin aceasta dînd chip omului celui păcătos, 
că diavolul începătorul răutății, de s-ar pocăi cu adevărat, nu l-ar întoarce -, a tăinuit 
aceasta o vreme de bătrînul, ca să nu cunoască sfatul diavolesc. Drept aceea, vedea 
cuviosul pe cel ce venise la dînsul ca pe un om, iar nu ca pe un diavol, şi i-a zis: "Ce 
plîngi aşa, tînguindu-te din inimă, omule, sfărîimîndu-mi și al meu suflet cu lacrimile 
tale cele multe?”. 


Iar diavolul cel viclean a răspuns: "Eu, sfinte părinte, nu sînt om, ci diavol, 
pentru mulțimea fărădelegilor mele". Iar bătrînul l-a întrebat: "Şi ce voieşti ca să-ţi 
fac ție, frate?" Şi i-a zis diavolul: "De nimic altceva nu mă rog ţie, sfinte părinte, fără 
numai să te rogi lui Dumnezeu cu dinadinsul ca adică să-ţi arate ție de va primi pe 
diavolul întru pocăință sau cu totul nu-i trebuieşte Lui? Pentru că de va primi pe 
acela, apoi şi pe mine, cel ce am făcut lucruri asemenea ca acela, mă va primi”. 
Bătrînul 1-a răspuns: "Precum voieşti voi face, încă să te duci astăzi la casa ta, iar 
dimineaţă să vii aici şi-ţi voi spune ce va porunci Domnul despre aceasta”. 


Ducîndu-se diavolul, şi sosind noaptea, şi-a ridicat bătrînul cuvioasele sale 
mîini spre cer şi s-a rugat lui Dumnezeu, iubitorul de oameni, ca să-i arate lui de va 
primi pe diavolul întorcîndu-se la pocăință. Şi îndată îngerul Domnului stînd înaintea 
lui, i-a zis: "Aşa grăieşte Domnul, Dumnezeul nostru: Pentru ce rogi a Mea stăpînire 
pentru diavol? Pentru că acela a venit cu vicleșug să te ispitească”. ȘI a zis bătrînul 
către înger: "De ce nu mi-a descoperit Domnul Dumnezeu, ci a ascuns aceasta de 
către mine, ca să nu cunosc vicleşugul diavolesc?" 


Ingerul i-a zis: "Să nu te tulburi de lucrul acesta, căci este o minune a lui 
Dumnezeu, spre folosul celor ce greşesc; ca adică să nu deznădăjduiască păcătoşii 
care fac multe fărădelegi, ci să vină întru pocăință, ştiind că de către nici unul nu se 


întoarce Preabunul Dumnezeu, cînd vine la EI, chiar cînd acel diavol vrăjmaş ar veni 
cu adevărat; drept aceea, cînd va veni la tine să te ispitească şi te va întreba, să nu te 
sminteşti de el, ci să-i zici astfel: "Vezi că iubitorul de oameni Dumnezeu niciodată 
nu se întoarce de către cel ce vine la EI, chiar dacă diavolul ar veni; iată, făgăduieşte 
a te primi şi pe tine, numai de vei păzi cele poruncite de EI". 


lar cînd te va întreba: "Care sînt cele poruncite de E1?", să-i zici că astfel 
grăieşte Domnul Dumnezeu: 


"Te ştiu pe tine cine eşti şi de unde ai venit ispitindu-mă, căci tu ai răutatea 
cea veche şi nu poţi să fii bunătate nouă, fiind începător de mult al răului şi acum nu 
vei începe a face binele. Ci deprinzîndu-te cu mîndria, cum vei putea a te smeri cu 
pocăință şi a face milă? 


Dar ca să nu ai acest răspuns în ziua judecății, căci voiai să te pocăieşti şi nu 
te-a primit Dumnezeu, iată și ție îți pune pocăință bunul şi milostivul Dumnezeu, 
numai dacă vei voi, pentru că zice să săvîrşeşti trei ani stînd la un loc, şi întorcîndu- 
te spre răsărit, ziua şi noaptea, să strigi cu glas mare, și să zici astfel: "Dumnezeule, 
miluieşte-mă pe mine, răutatea cea veche". lar aceasta să o zici de 100 de ori. ȘI iarăși 
altă rugăciune: "Dumnezeule, miluieşte-mă pe mine, care sînt înşelăciunea cea 
întunecată"; la fel de 100 de ori să o zici. Şi iarăși: "Dumnezeule, miluieşte-mă pe 
mine, urîciunea pustiuirii”, să o zici de 100 de ori, şi astfel să strigi către Domnul 
neîncetat; căci nu ai alcătuire trupească, ca să te ostenești sau să slăbeşti. Şi după ce 
vei săvîrşi aceasta cu gînd smerit, atunci vei fi primit în rînduiala ta cea dintii, şi te 
vei număra cu îngerii lui Dumnezeu". 


Şi de va făgădui demonul a face aceasta, să-l primești întru pocăință; dar ştiu 
că răutatea cea veche nu poate fi bunătate. Să se scrie aceasta neamurilor celor mai 
de pe urmă, ca adică să nu se deznădăjduiască păcătoşii care voiesc să vină întru 
pocăință, pentru că foarte cu înlesnire se vor încredința oamenii dintr-această pricină 
a nu se deznădăjdui de a lor mîntuire". Aceasta zicînd îngerul către Cuviosul Antonie, 
s-a suit la cer. A doua zi a venit diavolul şi a început de departe a se tîngui, ca şi cum 
plîngea în chip de om, şi, venind la bătrînul, s-a înclinat. Bătrînul dintii nu l-a văzut, 
ci în mintea sa îi zicea: "Rău ai venit, mincinosule diavole, scorpie, începătorule al 
răutăților, răutate veche, şarpe prea viclean". 


Apoi sfîntul i-a zis: "M-am rugat Domnului Dumnezeului meu, precum ţi-am 
făgăduit, şi te primește întru pocăință, de vei primi cele ce prin mine îţi poruncește 
Stăpînul şi Atotputernicul". Diavolul a zis: "Şi care sînt cele ce a poruncit Dumnezeu 
să le fac?" Bătrînul a răspuns: "Ţi-a poruncit Dumnezeu astfel: Să stai la un loc trei 
ani nemişcat, privind spre răsărit şi strigînd ziua şi noaptea: "Dumnezeule, miluieşte- 
mă pe mine răutatea cea veche"; zicînd aceasta de 100 de ori. Și iarăşi de 100 de ori 
să zici: "Dumnezeule, miluieşte-mă pe mine, urîciunea pustiurii"; şi iarăși de același 
număr de ori: "Dumnezeule, miluieşte-mă pe mine, înşelăciunea cea întunecată". Și 


cînd le vei face acestea, atunci te vei număra a fi cu îngerii lui Dumnezeu în aceeași 
slujbă, în care ai fost şi mai înainte”. 


lar Zerefer îndată lepădînd acel înşelător chip al pocăinţei, a rîs tare şi a zis 
bătrînului: "O! călugăre, eu de-aş fi voit a mă numi însumi răutatea veche, urîciunea 
pustiirii şi înșelăciune întunecată, apoi din început aș fi făcut aceasta, ca să mă fi 
tămăduit. Acum să mă numesc răutate veche? Să nu fie aceea; şi cine zice aceasta? 
Pentru că eu pînă acum sînt minunat întru isprăvi şi toți temîndu-se, se supun mie; şi 
oare aş putea ca eu singur să mă numesc urtciunea pustiuirii sau înşelăciune 
întunecată? Nicidecum, călugăre, căci încă stăpînesc pe cei păcătoşi şi ei mă iubesc; 
eu în inimile lor sînt şi ei umblă după voia mea; iar ca să fiu rob netrebnic şi prost 
prin pocăință nu voiesc, răule bătrîn, nu, nu, să nu fie aceea: ca adică din cinstea cea 
mare să mă duc într-o necinste ca aceea”. 


Acestea zicînd şi strigînd, diavolul s-a făcut nevăzut. lar bătrînul, sculîndu-se 
la rugăciune, a mulțumit lui Dumnezeu, zicînd: "Cu adevărat ai zis Doamne, că 
răutatea veche nu poate fi bunătate nouă; începătorul răutăților, făcător de bunătăţi 
noi nu se preface. Acestea, fraților, nu în deşert le-am sîrguit a le spune vouă, ci ca 
să ştiţi bunătatea Stăpînului şi milostivirea Sa; căci dacă este gata ca şi pe diavol să- 
| primească prin pocăință, apoi cu cît mai ales pe om, pentru care Şi-a vărsat sîngele. 
Eşti păcătos? Pocăieşte-te; iar de nu, apoi mai amar decît diavolii în veci te vei chinui 
în gheena; nu că ai greşit, pentru că toţi greșim şi nimeni nu este fără de păcat decit 
numai unul Dumnezeu, ci de vreme ce n-ai voit să te pocăieşti şi să te rogi 
Judecătorului mai înainte de sfîrşitul tău; căci precum va afla moartea pe fiecare din 
noi, astfel ne va şi trimite acolo. 


De vei muri fără pocăință, slujind diavolului în multe feluri de păcate, cu 
adevărat te vei osîndi cu dînsul în focul cel veşnic, cel pregătit diavolului și slugilor 
lui; iar dacă mai înainte de sfîrşit, fugind de păcat, vei plăcea Domnului prin pocăință 
şi prin mărturisire, o! de cîte bunătăţi te vei îndulci după sfîrșit; pentru că vei afla pe 
Judecătorul milostiv, şi te vei învrednici fericirii, cu îngerii cei luminaţi te vei 
sălăşlui, unde este frumuseţea cea negrăită a tuturor plăcuţilor, veselia şi bucuria cea 
pururea fiitoare; pe care fie nouă tuturor, a le dobîndi, întru lisus Hristos, Domnul 
nostru, Căruia se cuvine slava, împreună cu Tatăl și cu Sfîntul Duh, acum și pururea 
ŞI în vecii vecilor. Amin. 


42. VIAŢA CELUI ÎNTRE SFINŢI PĂRINTELE NOSTRU ATANASIE 
MĂRTURISITORUL, ARHIEPISCOPUL ALEXANDRIEI 
(18 IANUARIE) 


Chipul cel viu şi fără de moarte al faptelor bune care s-a ridicat spre plăcerea 
lui Dumnezeu, adică Sfîntul Atanasie cel Mare, avea patrie cetatea Alexandria cea 
preaslăvită din Egipt şi părinți creştini drept-credincioşi care viețuilau după 
Dumnezeu. Dar ce fel avea să fie cu dînsul mai pe urmă, s-a arătat chiar în copilăria 
sa. 


Pentru că, jucîndu-se cu alți copii de o vîrstă cu el pe malul mării, făcea cele 
ce văzuse în biserică, urmînd cu obiceiul copilăresc acelor sfințiți slujitori ai lui 
Dumnezeu şi asemănîndu-se lor. Căci copiii cei ce erau cu dînsul l-au hirotonisit 
episcop, iar el pe unii dintr-înșii i-a făcut prezbiteri, iar pe alții diaconi, şi aduceau la 
dînsul şi pe alți copii elini, care erau încă nebotezaţi. Atunci el îi boteza cu apă din 
mare, zicînd asupra lor cuvintele de la Taina Sfîntului Botez, precum auzise de la 


prezbiterul din biserică; apoi adăuga şi oarecare învățătură pentru dînşii, pe cît putea 
înțelegerea copilărească. 


În acea vreme, era patriarh în Alexandria cel întru sfinţi părintele nostru 
Alexandru; acesta din întîmplare privind de la un loc înalt spre malul mării şi văzînd 
jucăriile copilăreşti, se mira de cele ce se făceau de dînşii; apoi văzînd botezul ce se 
făcea de Atanasie, îndată a poruncit ca să prindă pe toți copiii cu episcopul lor şi să- 
1 aducă la sine. Deci, 1-a întrebat ce făceau în jocurile lor? Iar ei, ca copiii, întîi se 
temeau, iar după aceea au spus toate, cum pe Atanasie l-au pus episcop şi cum acela 
a botezat pe copiii cei elini. lar patriarhul, cercetîndu-i cu dinadinsul, se sîrguia să 
ştie pe care 1-a botezat, cum îi întreba el înaintea botezului şi ce răspundeau aceia; şi 
a cunoscut că se săvîrşiseră toate după legea credinţei noastre. Deci, sfătuindu-se cu 
clerul său, patriarhul a socotit ca bun Botezul copiilor şi adevărat, apoi l-a întărit prin 
ungerea cu sfîntul mir. 


După aceea, chemînd pe părinţii lui Atanasie, l-a încredinţat lor, ca întru bună 
învăţătura cărţii crescîndu-și copilul lor, să-l aducă iarăși la dînsul, şi mai ales la 
Sfînta Biserică a lui Dumnezeu, după ce va creşte. Pentru că mai dinainte vedea în el 
darul lui Dumnezeu și așa s-a şi făcut. 


După ce Atanasie a învăţat carte din destul şi la toată filosofia cea din afară s- 
a deprins, l-au dus părinţii la Preasfinţitul Patriarh Alexandru, ca şi Ana pe Samuil, 
şi în dar l-au dăruit lui Dumnezeu. Atunci patriarhul l-a făcut cleric, în care rînduială 
s-a luptat cu ereticii, din tinereţe, ca un viteaz ostaş, şi a răbdat multe de la dînșii, 
încît nu se pot spune toate; dar nici nu se cade a trece sub tăcere cîteva nevoinţe mai 
alese şi fapte ale lui. 


În acea vreme, Arie tulbura Biserica lui Dumnezeu cu eresul său, care hulea 
pe Fiul lui Dumnezeu, zicînd că: "A fost o vreme, cînd Fiul n-a fost şi cum că dintru 
ființă s-a făcut". Pentru care pricină s-a adunat soborul cel dintii, în cetatea Niceei 
(325), din porunca marelui Constantin; la care a venit şi Sfîntul Atanasie, fiind diacon 
atunci al Bisericii Alexandrenilor, împreună cu Alexandru, episcopul lui. Şi ca un 
fierbinte apărător al sfintei şi dreptei credinţe, Atanasie s-a nevoit mult împotriva lui 
Arie, împreună cu soborul sfinților părinţi, care a blestemat pe Arie și l-a osîndit. 


Însă meșteşugărețul acela de eretic, deşi a fost biruit şi a fost abia viu, dar nici 
aşa din răutate n-a încetat; căci prin ucenici şi prin cei de un gînd cu el îşi vărsa 
veninul eresurilor sale pretutindeni; căci avînd mulți mijlocitori pentru sine la 
împărat şi, mai ales pe Eusebiu, episcopul Nicomidiei, cu alți episcopi de acelaşi 
eres, prin aceştia își mijlocea milă la marele Constantin, ca adică să fie iertat de 
surghiun și să se întoarcă în Alexandria. Pentru că Eusebiu încredința pe împărat, cu 
înşelăciune, cum că Arie nu are nici o învățătură potrivnică, nici nu propovăduieşte 
ceva neunit cu Biserica, ci spunea că din zavistie răbda nevoi de la episcopi şi cum 
că cearta este numai pentru cuvintele cele scolastice, iar nu pentru credință. 


Împăratul fiind bun cu inima şi fără răutate, neștiind meşteşugirile şi 
vicleşugurile lor cele eretice, a crezut minciuna și a poruncit să nu mai fie întrebare 
prin cuvinte, ca să nu fie bisericilor dezbinare; deci cu milă a poruncit să se întoarcă 
Arie la locul său în Alexandria. 


Acest rău eretic a ajuns să tulbure de obşte Biserica din Alexandria. Greu lucru 
era acela şi dureros drept-credincioșilor, iar mai ales Sfîntului Atanasie, ca unui 
înarmat ostaş al lui Hristos şi apărător tare al învățăturilor celor drepte ale bunei 
credinţe, căci acesta, şi cu limba cea de Dumnezeu înţelepțită și cu mîna cea bine 
scriitoare, gonea lupul acela, prin scrisorile sale şi prin propovăduire, văzînd răutatea 
lui; apoi îndemna pe Preasfinţitul său arhiepiscop Alexandru ca să scrie la împăratul, 
arătînd că slăbiciunea împăratului este pricinuitoare basmelor eretice, fiindcă crede 
pe Arie, cel ce s-a lepădat de dreapta credinţă şi chiar de Dumnezeu; deci, uitînd 
împăratul că Arie este lepădat de toţi sfinții părinți, îl primeşte şi îl lasă ca să tulbure 
învăţăturile părinților cele neclătinate. 


Atunci împăratul, fiind îndemnat de Eusebiu ereticul, a scris către dînşii 
cuvinte mai aspre, îngrozindu-i prin scoaterea din cinstea lor, de nu vor tăcea. Însă 
aceasta a făcut-o drepteredinciosul şi bunul împărat nu slujind mîniei, nici pe arieni 
iubind, ci avînd rîvnă, deși nu după judecată, că adică bisericile să fie fără dezbinare, 
cu dreaptă inimă iubind pacea acolo unde nicidecum nu se putea să fie pace; căci 
cum putea fi erezia cu dreapta credinţă la un loc? 


După aceasta, preasfințitul Alexandru a răposat, iar după dînsul Sfîntul 
Atanasie a luat scaunul, alegîndu-se de toţi cei drept- credincioşi cu un glas, ca un 
vrednic vas păstrător de mir. Atunci semănătorii de neghină cei ascunși, adică arieni, 
au tăcut pînă la o vreme, nefăcînd război pe faţă cu Atanasie. Apoi, îndemnîndu-i 
diavolul, şi-au descoperit vicleşugul şi otrava răutăţii, care se încuibase înăuntrul lor, 
de vreme ce Preasfinţitul Atanasie nu primea la împărtăşire bisericească pe Arie cel 
fără de lege, deşi avea scrisori împărăteşti ca să fie primit. 


Drept aceea, a început pretutindeni a ridica învrăjbiri asupra celui nevinovat 
şi a face zavistii cumplite, sîrguindu-se ca să-l gonească nu numai de pe scaun, ci Și 
din cetate, pe cel ce era vrednic de cereștile locuinţe. Dar el era nemișcat, cîntînd ca 
David: De s-ar rindui asupra mea tabără, nu se va înfricoșa inima mea. lar începător 
al sfatului celui viclean era Eusebiu, cel mai sus pomenit, care numai numele de 
drept-credincios purta, iar cu lucrul era rău credincios şi vas al necurăţeniei. 


Acela, cu cei de un gînd cu sine, intrînd la împăratul, şi găsind vreme potrivită, 
tulbura toate, ca să dea jos pe Atanasie de pe scaun. Căci socotea ereticul că de îl va 
supăra pe Atanasie, lesne îi va birui şi pe ceilalţi credincioși, iar învățătura lui Arie o 
va întări. Drept aceea, a adus asupra dreptului clevetiri nedrepte şi a alcătuit pricini 
mincinoase, precum ereticilor se părea că este de crezut. Apoi a cumpărat cu bani pe 
următorul eresului lui Meletie, adică pe Ision și pe Evdemon cel bogat în vicleșug, 
cum şi pe Calinic, prea renumitul în răutate. 


Iată greșelile ce se puneau asupra lui Atanasie: Mai întîi zicea că sileşte pe 
egipteni ca să dea odăjdii Bisericii Alexandriei, spre îmbrăcarea preoţilor, adică 
veşminte de in, catapetesme de altar, perdele şi alte podoabe bisericeşti. Al doilea, 
că nu este voitor de bine al împăratului și că scrisorile împărăteşti le defaimă. Al 
treilea, că este iubitor de argint şi că a trimis spre pază un sicriu plin cu aur la unul 
din prietenii săi. La acestea s-a adăugat a patra pricină, aceea adusă de Ishiran, 
mincinosul preot al Mariotului; pentru că acel viclean şi înşelător, meşter întru 
răutate, luînd nume de preot fără de obişnuita sfinţenie asupra sa şi lucrînd multe 
lucruri de rușine şi cumplite, nu numai s-a arătat vrednic de lepădare şi de ocară, ci 
şi de nemilostivă pedeapsă. 


Fericitul Atanasie, înștiințîndu-se de cele spuse despre dînsul, fund sîrguitor 
cercetător al acestora, şi ca o piatră de Lidia, precum se zice, a trimis pe Macarie, 
prezbiterul, la Mariot; ca, cercetînd cu dinadinsul, să ştie toate lucrurile cele rele ale 
lui Ishiran. lar acesta, temîndu-se de cercetare şi de mustrare, a fugit de acolo şi 
mergînd în Nicomidia, la Eusebiu, episcopul, s-a apropiat de Atanasie, strigînd fără 
ruşine asupra lui, clevetindu-l şi amar ocărîndu-l; pentru că într-acest fel este răutatea 
vrăjmașului și cînd nu are adevărată fățărnicie, atunci se ține de minciună și pe faţă 
se într-armează asupra adevărului. lar Eusebiu şi cei cu dînsul au socotit pe Ishiran 
ca pe un preot adevărat, deşi era depărtat de Dumnezeu şi călcător de sfințitele 
pravile; apoi îl cinstea pe acela foarte mult, pentru că este firesc ca fiecare să iubească 
pe cel asemenea cu sine, sau în răutate sau în bunătate. 


Drept aceea, ei arzînd de mînie asupra lui Atanasie, din multă urîciune, o! ce 
plin de mare bucurie au văzut pe Ishiran! Pe acest suflet plin de îndrăzneală îl înteţeau 
cu nădejdea bunătăţilor şi cu treaptă de episcopie făgăduiau a-l cinsti, numai de ar 
putea ca să alcătuiască vreo năpăstuire şi clevetire asupra dreptului, dîndu-i ca plată 
începătoria peste multe suflete şi treapta episcopiei, pentru clevetire şi grăire de rău. 


EI fiind meșter la un lucru ca acela, se încuraja, aruncînd minciuni asupra lui 
Atanasie, celui nevinovat şi zicînd că Macarie prezbiterul, după porunca lui, năvălind 
tîlhăreşte asupra bisericii lui Ishiran, l-a scos cu mare mînie din altar, apoi Sfințita 
Masă a răsturnat-o şi a prăvălit-o la pămînt, iar paharul dumnezeieştilor Taine l-a 
sfărîmat şi sfintele cărți cu foc le-a ars. Această clevetire a lui Ishiran primind-o ca 
un adevăr urîtorii lui Atanasie, și alte clevetiri aruncînd, s-au apropiat de împăratul 
Constantin, clevetind asupra Sfîntului Atanasie, şi prin aceea mai ales întărîtau pe 
împăratul spre mînie, căci ziceau: "Atanasie defaimă scrisorile stăpînirii voastre, nu 
ascultă poruncile împărătești, neprimind pe Arie la împărtăşirea bisericească”. 
Împăratul la început s-a tulburat puţin, apoi, socotind lucrul acela, era întru 
nepricepere; pentru că ştia faptele bune ale lui Atanasie, dar şi cuvintele celor ce 
cleveteau asupra lui le socotea că sînt vrednice de credință. 


Drept aceea, el ţinea calea de mijloc, încît nici pe Atanasie nu-l osîndea, nici 
nu nesocotea cercetările cele pentru dînsul. De vreme ce atunci erau sărbători în 
Ierusalim şi din toate părțile se adunau episcopi, a poruncit acestora ca, adunîndu-se 


în Tir, să facă cercetare despre marele Atanasie; la fel şi despre Arie, să judece dacă 
este cu adevărat precum învaţă acela în hotarele sfintei credinţe şi dacă se ţine de 
învățăturile cele drepte ale adevărului; și dacă a suferit surghiun din zavistie, apoi 
iarăşi să fie primit de cler şi de sobor, după aceea să se unească cu celălalt corp 
bisericesc; iar de vedeau împotrivire şi că învaţă cele îndărătnice, apoi să fie judecat 
după sfintele legi şi să-şi ia pedeapsa cea vrednică după faptele sale. 


Sosind atunci al 30-lea an al împărăției lui Constantin, în care se adunaseră 
din diferite cetăţi episcopii în Tir, Macarie, prezbiterul, fu adus de ostaşi cu mîinile 
legate; iar între ei era şi voievodul, vrînd să judece împreună cu episcopii, la fel şi 
alții din alte stăpîniri mireneşti; atunci au stat de faţă şi clevetitorii şi judecata a 
început. 


Deci, chemară pe Atanasie, pîrit mai întîi pentru îmbrăcămințile cele 
bisericești şi pentru perdele, apoi pentru iubirea de averi cu nedreptate; dar îndată 
acea clevetire s-a văzut că e mincinoasă şi cu încredințare s-a arătat neomenia lor. 
Deci, aceasta astfel fiind, a venit în ceasul acela de la împărat o scrisoare la judecată, 
prin care defăima mult pe clevetitori, iar pe Atanasie îl apăra de pricinile cele 
nedrepte. 


Apoi cu blîndeţe şi cu prieteșug îl chema la împărat, căci doi prezbiteri din 
Biserica Alexandriei, Apis şi Macarie (nu acesta care se adusese legat la judecată, ci 
altul cu acelaşi nume), venind în Nicomidia, au spus împăratului toate cele despre 
Atanasie: cum învrăjbitorii au scornit lucruri mincinoase asupra sfîntului bărbat şi au 
făcut sfat viclean. lar împăratul cunoscînd adevărul şi clevetirea care ieşise din 
zavistie, a trimis o scrisoare către episcopii care se aflau la judecată în Tir; deci, cînd 
s-a citit scrisoarea la judecata aceea, îndată pe eusebieni i-a cuprins frica şi nu ştiau 
ce să facă; însă de multă zavistie pornindu-se, nu încetau din sălbăticia lor, nici nu s- 
au socotit că au fost biruiţi şi ruşinaţi, ci întorcîndu-se la alte minciuni, cleveteau 
asupra prezbiterului Macarie, cel adus la judecată şi de faţă se punea şi Ishiran; iar 
martori erau eusebienii, pe care Atanasie mai înainte 1-a îndepărtat ca pe nişte 
Mincinoşi şi nevrednici de credință. Apoi, Atanasie vrea ca să se dovedească cu 
încredințare de este Ishiran preot cu adevărat și pentru pricina aceasta singur făgăduia 
să răspundă. 


Acestea grăindu-le el, judecătorii n-au voit astfel, ci făceau judecata asupra lui 
Macarie. Şi slăbind clevetitorii cu minciuni, era trebuinţă ca să se facă cercetare la 
locul acela unde ziceau că s-a făcut de către Macarie risipirea altarului, adică în 
Mariot. Dar văzînd Atanasie că sînt trimişi în Mariot clevetitorii care erau blestemați, 
şi nesuferind nedreptatea ce se făcea, a zis: "S-a stins dreptatea, adevărul s-a călcat, 
a pierit dreapta judecată, a fugit de la judecători legiuita cercetare şi privirea cu de- 
amănuntul a lucrurilor; căci nu este cu cuviință ca acel ce voieşte să se îndrepte să 
fie în legături, iar clevetitorilor şi vrăjmaşilor să se dea dreptate și tot ei să judece pe 
cel ce-l clevetesc”. 


Acestea le spunea marele Atanasie pe față şi la tot soborul le mărturisea. Deci, 
văzînd că nimic nu sporeşte, înmulțindu-se învrăjbitorii și zavistnicii asupra lui, s-au 
dus în taină la împărat; atunci soborul acela, sau mai bine aş zice acea vicleană 
adunare, a judecat pe Atanasie în lipsă. 


Şi făcîndu-se în Mariot cercetare nedreaptă pentru faptul cel spus înainte şi 
făcîndu-se toate după voia şi pofta vrăjmaşilor, a judecat ca Atanasie să fie scos cu 
desăvîrşire din scaun, cînd ei înşişi erau vrednici de îndepărtare. Apoi au mers la 
Ierusalim, unde pe Arie, luptătorul de Dumnezeu, l-au primit la împărtăşirea 
bisericească, aceia care numai cu limba se numeau drepteredincioși, iar la soborul 
care a fost în Niceea, cu prefacere au iscălit că primesc cuvintele "de-o ființă”. 


Dar cei ce ţineau credinţa cea dreaptă cu inima şi cu gura, aceia luînd aminte 
la cuvintele și povestirile lui Arie şi cu dinadinsul pe acelea judecîndu-le, au cunoscut 
înşelăciunea care se tăinuia sub ascunderea cuvintelor celor multe şi vînînd pe acela, 
ca pe o vulpe, l-au văzut ca pe un vrăjmaş al adevărului. Apoi o altă scrisoare a venit 
de la împăratul, spunînd lui Atanasie să vină la dînsul (căci Atanasie nu ajunsese la 
împărat); la fel şi tuturor clevetitorilor şi judecătorilor le poruncea ca degrabă să vină 
înaintea lui. 


Această veste a adus multă frică soborului, pentru că se temeau învrăjbitorii, 
care făcuseră judecată nedreaptă, ca să nu se vădească nedreptatea lor; de aceea cei 
mai mulți s-au dus la locul lor. Iar Eusebiu și Teognis, episcopul Niceei şi ceilalți, 
pentru unele pricini găsite cu meșteșug, au voit să zăbovească în acel loc nu puţină 
vreme, iar împăratului i-au răspuns prin scrisori. În acea vreme Atanasie fiind 
înaintea împăratului, în Nicomidia, s-a apărat cu dreptate şi curaj de clevetirea cea 
privitoare la aur. Dar Eusebiu zăbovind mult, şi la împărat voind să vină, împăratul 
a trimis pe Atanasie cu scrisorile sale în Alexandria, la scaunul lui, dovedind toate 
clevetirile cele asupra lui uşoare şi nedrepte. 


Deci, şezînd Sfîntul Atanasie pe scaunul său, fiind şi Arie în Alexandria, multă 
tulburare şi gîlceavă se făcea de arieni în popor. lar fericitul Atanasie, nesuferind să 
vadă nu numai Alexandria, ci și Egiptul tulburat de Arie, a înștiințat despre toate prin 
scrisoare pe împărat, îndemnîndu-l să facă izbîndire luptătorului de Dumnezeu și 
tulburătorului de popor. Atunci a venit în Alexandria fără întîrziere poruncă de la 
împărat ca să ducă pe Arie legat la judecata împărătească. 


Arie fiind dus din Alexandria la împărat, cînd era în Cezareea, s-a întîlnit cu 
Eusebiu, episcopul Nicomidiei, cu Teognis al Niceei şi cu Maris, episcopul 
Calcedonului, cei de un gînd cu el, şi, sfătuindu-se împreună, alte clevetiri au alcătuit 
asupra lui Atanasie, netemîndu-se de Dumnezeu, nici cruţind pe bărbatul cel 
nevinovat, ci o dorire avînd, să acopere adevărul cu minciuna, precum zice 
dumnezeiescul Isaia: Zămislesc osteneală şi nasc fărădelege, cei ce şi-au pus 
nădejdea lor în minciună. Deci, aceia au zis:" Să ne acoperim cu minciuna". Acea 


sîrguinţă aveau acei eretici fărădelege, adică să dea Jos pe fericitul Atanasie de pe 
scaunul său, ca mai mare putere să aibă asupra credincioşilor. 


Drept aceea, Arie a mers la împărat, vrînd ca să se justifice, iar Eusebiu și cei 
cu dînsul să ajute nedreptăţii lui Arie; iar asupra lui Atanasie și asupra adevărului să 
mărturisească minciună pe față. Deci, cînd au stat înaintea împăratului, îndată au fost 
întrebaţi de sobor ce au făcut în Tir și ce au lucrat acolo, ce fel de judecată au făcut 
pentru Atanasie. 


Iar ei au răspuns, zicînd: "Pentru celelalte greşeli ale lui Atanasie, o! împărate, 
nu ne mîhnim, ci numai pentru Sfîntul Altar, pe care el l-a risipit şi pentru paharul 
cel cu Sfintele Taine pe care l-a sfărîmat în bucăţi; apoi pentru că griîul ce se trimitea 
după obicei din Alexandria la Constantinopol l-a oprit a se trimite şi l-a ţinut la sine, 
de această mîhnire sîntem cuprinși; acestea ne întristează, ele rănesc sufletul nostru. 
Martor la aceste fapte rele ale lui sînt: Adamatie, Anuvion şi Arvestion; iar pentru 
toate acestea fiind vădit de către episcopi, a fugit de judecata cea vrednică după 
faptele sale, însă de scoaterea din scaun n-a putut fugi, ci de obşte s-a lepădat de tot 
soborul, ca unul ce a îndrăznit nişte lucruri rele ca acestea”. 


Acestea grăindu-se, împăratul mai întîi tăcînd, se tulbura în sine, apoi neputînd 
să îmblînzească pe clevetitori, a zis ca Atanasie să fie trimis o vreme în Galia; dar nu 
pentru că a crezut clevetirea şi nici de mînie nu era cuprins, ci ca Biserica să aibă 
pace, precum cu dovadă mărturisesc cei ce ştiu rînduiala împărătească. Pentru că 
vedea împăratul cîți episcopi s-au sculat împotriva lui Atanasie şi cîtă gîlceavă era 
pentru dînsul în poporul Alexandriei și al Egiptului. Deci, vrînd să aline o furtună ca 
aceea şi să potolească tulburarea pricinuită de atîţia episcopi, a zis sfîntului să se 
îndepărteze din cetate cîtăva vreme. 


După aceasta, împăratul s-a dus din viață, după 30 de ani de domnie, iar de la 
naştere avînd 65 de ani. El după moarte a lăsat moştenitori ai împărăției sale pe cei 
trei fii: Constantin, Constanțiu şi Constans, cărora le-a împărțit împărăția; iar celui 
mai mare fiu, Constantin, i-a dat cea mai mare parte din împărăție. Şi pentru că nu 
era nici unul din fii la sfîrșitul lui, testamentul lui l-a încredinţat unui prezbiter, care 
avea sufletul în taină vătămat de reaua credinţă a lui Arie. 


Şi precum ascundea eresul, aşa şi testamentul împărătesc l-a tăinuit; apoi, fiind 
de mulți întrebat, dacă împăratul la moartea lui a făcut vreun testament, el n-a spus. 
Și avea pe ascuns părtași la acest lucru pe oarecare din famenii împărăteşti. Întârziind 
cel mai mare fiu, Constantin, să vină la tatăl său care murise, Constanțiu din Antiohia 
s-a grăbit şi a venit mai înainte de toţi. Aceluia preotul i-a dat în ascuns testamentul 
împărătesc, iar pentru aceasta cerea un dar de la dînsul, ca şi el să se apropie de arieni 
şi să le ajute; apoi să mărturisească precum că Hristos nu este Dumnezeu, nici Stăpîn 
a toate, ci făptură, iar nu făcător. 


O! neînțelegere şi nebunie! Cel mai sus zis Eusebiu şi ceilalți cu dînsul 
aşteptau ca să alcătuiască şi să întărească învăţătura credinţei lui Arie; însă numai 
dacă noul împărat ar întări surghiunirea lui Atanasie, care, după ei, cu dreptate şi 
foarte bine s-ar fi făcut. 


În acea vreme au atras la credinţa lor pe cel ce era mai mare în palatele 
împărăteşti, şi de la acela şi pînă la ceilalți fameni a intrat boala ereziei lui Arie, care 
prin firea lor erau lesnicioşi spre primirea răului. Apoi şi soția împăratului 
îndărătnicindu-se, s-a umplut de acea vătămare eretică. După aceea, la sfîrşit, chiar 
împăratul se înşelă de socoteala ariană şi s-a ridicat asupra Domnului Hristos, 
Stăpînul său; încît s-a împlinit cuvîntul dumnezeiescului Ieremia: Păstorii au făcut 
păginătate asupra Mea; deci, la arătare a poruncit ca să fie primită învățătura lui Arie 
şi aşa toți episcopii ca dînsul înțelegeau, iar pe cei ce nu se vor supune, să-i silească 
a o primi. 


În acea mare furtună şi tulburare, cîrmacii bisericești (patriarhii) erau aceştia: 
Maxim al Ierusalimului (333-350), Alexandru al Constantinopolului (327-337), şi 
acesta de care vorbim, adică Atanasie al Alexandriei (328-373), care deşi era în 
surghiun, însă nu lăsase cîrma bisericii, cu cuvîntul și cu scrisul îndreptînd dreapta 
credinţă. lar Eusebiu al Nicomidiei, cu cei ce erau cu dînsul, pentru a sa rea credinţă, 
cu osîrdie se nevoia ridicînd război asupra celor drepteredincioşi, pentru că nu era 
acolo cineva ca să stea împotriva lui Arie; căci mulți dintre stăpînitori se alipiseră de 
dînsul, iar Atanasie era în surghiun. 


Dar Atotînţeleptul Dumnezeu a risipit sfaturile lor, tăind răutatea şi viaţa lui 
Arie, a cărui limbă hulitoare cu cît scotea cuvinte asupra dreptei credințe, cu atît mai 
mult cele dinăuntru s-au vărsat şi zăcea ticălosul aruncat în locurile cele murdare; 
apoi, cu judecată dreaptă, limba cea neînfrînată a tăcut şi vasul cel rău, plin de 
gunoiul vicleanului, după vrednicie s-a deşertat. Astfel, acel începător de eres 
lepădîndu-şi sufletul şi trupul pierind cu ticăloşie, Eusebiu şi cei de o răutate cu dînsul 
au luat singuri toată osteneala pentru apărarea şi lățirea eresului, avînd pe famenii 
împărăteşti ca pe nişte mîini, care le ajutau foarte mult. 


Şi multă sîrguinţă aveau, cum ar putea să astupe gura lui Atanasie, ca să nu 
înveţe dreapta credinţă; însă Dumnezeu, purtătorul de grijă al tuturor, a înduplecat 
inima celui mai mare fiu al marelui împărat Constantin, care avea același nume de 
Constantin, şi precum cu anii şi cu întîietatea era cel mai mare dintre frați, aşa şi cu 
stăpînirea împărătească mai întîi, avînd stăpînirea cea de sus a Galiei (337-340). 


Acela a eliberat pe Sfîntul Atanasie din surghiun şi l-a trimis la scaunul 
Alexandriei, cu scrierile acestea: "Biruitorul Constantin scrie Bisericii Alexandriei şi 
poporului să se bucure; socotesc că nici unul nu este între voi, care să nu știe faptele 
marelui propovăduitor al dreptei credinţe și învățătorul legii lui Dumnezeu, adică 
Atanasie, căruia nu de mult i s-a întîmplat ca să vină asupra lui război de obşte de la 
vrăjmașii adevărului și cum i s-a poruncit să petreacă în Galia cu mine, ca să poată o 


vreme scăpa de nevoia ce se afla asupra capului lui, iar el n-a fost osîndit cu totul la 
izgonire; dar i-au dat pace, nelăsînd să vină asupră-i nimic din cele fără de voie, deşi 
este răbdător cu adevărat ca nimeni altul, căci cu dumnezeiască rîvnă aprinzîndu-se, 
orice fel de greutate cu înlesnire putea suferi; chiar fericitul Constantin, tatăl nostru, 
voia să-l întoarcă degrabă la scaun, însă venind la sfîrşitul vieţii lui şi neajungînd ca 
să-şi îndeplinească gîndul pentru dînsul, mie, moștenitorul său, mi-a lăsat lucrul 
acesta, dîndu-mi desăvîrşită poruncă pentru bărbatul acesta; deci, vă poruncesc ca 
acum, cu toată cinstea şi cu luminate întîmpinări, să-l primiți”. 


Cu o scrisoare împărătească ca aceasta Sfîntul Atanasie a ajuns la Alexandria 
şi l-a primit cu bucurie soborul credincioşilor. lar cîţi erau de credinţa cea arienească, 
adunîndu-se între dînşii, iarăşi au ridicat asupra lui războaie şi tulburări, iar pricinile 
clevetirii asupra sfîntului le dădeau eusebienii, zicînd că fără judecata soborului s-a 
întors la scaun și numai după voia sa a intrat în biserică; apoi cleveteau pe fericitul 
despre o mînă moartă, ca şi cum prin aceea ar face farmece şi vrăji, fiind singuri 
ticăloşii cu adevărat vrăjitori şi fermecători. 


lar mîna aceea ziceau că ar fi a lui Arsenie, un cleric, ca şi cum cu un meșteșug 
oarecare al lui Atanasie ar fi fost mîna aceea tăiată; şi aceasta au adus-o vrăjmaşii la 
auzul împăratului Constanțiu, şi cu osîrdie îl rugau ca îndată să osîndească pe 
Atanasie la veşnicul surghiun; însă împăratul a poruncit ca mai întîi să se facă 
cercetare pentru acesta: şi, de se va afla Atanasie vinovat de păcatul ce s-a zis, atunci 
după lege să primească judecată. 


A trimis pe un bărbat Arhelau, unul din casnicii săi, împreună cu Non, 
cîrmuitorul din Fenicia, spre încredinţată cercetare a lucrului acestuia. Aceia cînd au 
ajuns în Tir, unde aștepta Atanasie, au amînat cercetarea puţină vreme, pînă ce vor 
veni din Alexandria clevetitorii cei aşteptaţi, care ziceau că acea fărădelege a lui 
Atanasie, adică tăierea miinii lui Arsenie şi farmecele, ei înşişi cu ochii lor le-au 
văzut; însă această amînare a cercetării s-a făcut prin dumnezeiasca rînduială, precum 
şi sfîrşitul va arăta. 


Căci Dumnezeu de sus privind pe toți şi izbăvind pe cel năpăstuit de cei ce îi 
făceau strîmbătate, a îndelungat vremea pînă ce Arsenie, despre care potrivnicii 
cleveteau asupra lui Atanasie, avea să fie în Tir; iar Arsenie acela era unul din 
clevetitorii Bisericii Alexandriei, citeț cu rînduiala, care făcînd o fărădelege mare, 
avea să aibă judecată nemilostivă și pedeapsă, de care temîndu-se, a fugit, nefiind 
ştiut de nimeni multă vreme; iar viclenii potrivnici ai lui Atanasie, fiind isteți întru 
răutate şi neaşteptînd ca Arsenie să se mai arate de ruşine pentru păcatul cel făcut cu 
îndrăzneală, au spus că este a lui mîna cea moartă, iar pe Atanasie pretutindeni îl 
propovăduiau că a făcut o fărădelege urîtă; însă străbătind vestea prin toate părțile, 
cum că Atanasie pentru mîna cea tăiată a lui Arsenie suferă judecată, a auzit şi acel 
Arsenie,care se ascundea în locuri neştiute; iar el, milostivindu-se spre părintele şi 
făcătorul său de bine, apoi durîndu-l inima pentru adevărul cel ce cu nedreptate se 


biruia de minciună, a ieşit din locurile cele ascunse, în care se ascundea şi, pe ascuns 
venind în Tir, lui Atanasie singur s-a arătat deosebit, căzînd la sfintele lui picioare. 


Deci, fericitul Atanasie bucurîndu-se de venirea lui, i-a poruncit ca să nu se 
arate înainte de judecată. Iar urîciunea potrivnicilor prea înrăutățită nu se alina, ci ei 
nu se săturau de mincinoase clevetiri asupra lui Atanasie, adăugînd mai multă răutate 
şi minciună; căci au momit ticăloşii eretici pe o femeie fără ruşine, ca să zică despre 
Atanasie cum că el, găzduind la dînsa, a silit-o şi a făcut fărădelege. 


Deci, cînd judecătorii și clevetitorii au stat de față, s-a adus înăuntru femeia 
aceea plîngînd și jeluindu-se asupra lui Atanasie, pe care niciodată nu-l văzuse, nici 
nu știa ce fel este la chip; iar ea zicea:" L-am primit pe el în casa mea, pentru 
Dumnezeu, ca pe un bărbat cinstit şi sfînt, dorind să dea casei mele binecuvântare și 
iată că cele ruşinoase am primit de la dînsul; pentru că fiind miezul nopţii, a venit la 
mine pe cînd dormeam şi cu sila m-a batjocorit, nescoţindu-mă nimeni din mîinile 
lui, căci toți cei din casa mea dormeau cu somn greu”. 


Astfel, pe cînd ea fără ruşine biîrfea şi clevetea, un prieten al lui Atanasie, 
anume Timotei, prezbiterul, stînd cu dînsul dinafară de ușă şi auzind clevetirea aceea, 
s-a pornit cu duhul şi fără de veste intrînd înăuntru, a stat înaintea clevetitoarei 
aceleia, ca şi cum era Atanasie, şi zicea către dînsa cu îndrăzneală: "Femeie, eu te- 
am silit întru această noapte, precum tu grăiești? Eu?”. lar ea fără ruşine a strigat 
către judecători, zicînd: "Acesta este nelegiuitul, acesta este vrăjmașul curăției mele, 
acesta, iar nu altul este cel ce a găzduit la mine; care pentru facerea de bine a mea, 
cu batjocură mi-a răsplătit". 


Acestea auzindu-le judecătorii, au rîs, iar potrivnicii s-au ruşinat foarte mult, 
pentru că s-a descoperit minciuna lor şi li s-a făcut ruşine şi ocară; deci toți mirîndu- 
se de acea nedreaptă clevetire, n-au socotit lui Atanasie acel păcat. Dar ce au făcut 
potrivnicii? Pe cea dintii ruşine vrînd s-o acopere, cu a doua clevetire au început a 
mustra pe sfîntul bărbat pentru farmece, şi au adus la mijloc o mînă moartă, lucru 
urît şi de spaimă la vedere şi cu acea mînă fără ruşine arătau asupra sfîntului, zicînd: 
"Aceasta o! Atanasie te vădeşte pe tine, aceasta te prinde şi te ţine tare, ca să nu scapi 
de judecată; de aceasta nici cu cuvintele, nici cu meşteşugul, nici cu alt vicleşug nu 
vei putea să scapi. 


Ştiu toţi pe Arsenie, căruia tu cu nedreptate şi cu nemilostivire i-ai tăiat mîna 
aceasta. Deci, spune acum la ce lucru aveai trebuință de aceasta? Și pentru care 
pricină ai tăiat-o?". lar el cu glas blind, precum se cădea unui bărbat următor lui 
Hristos, Domnul său, Celui judecat oarecînd de iudei, Care nu s-a împotrivit nici nu 
a strigat, ci ca o oaie spre înjunghiere S-a dus, pe de o parte tăcînd, iar pe de alta cu 
blîndeţe răspunzînd, zicea: "Cine este dintre voi care ştie pe Arsenie bine? Sau cine 
este ca să spună cu adeverire că această mină este a lui?" 


Deci, pe cînd mulți se sculau de pe scaunele lor şi ziceau că ştiu bine pe 
Arsenie şi că aceasta este mîna lui, îndată Atanasie luînd perdeaua, a poruncit lui 
Arsenie ca să stea în mijloc. Deci, Arsenie a stat în mijlocul judecății aceleia viu şi 
sănătos, avînd amîndouă mîinile întregi. lar fericitul căutînd spre clevetitori, le-a zis:" 
Nu este acesta cel cunoscut tuturor alexandrinilor, nu este acesta Arsenie? Nu este 
acesta căruia voi ziceţi că îi este mîna tăiată?”. Și a poruncit lui Arsenie ca mai întîi 
mîna dreaptă, apoi mîna stîngă să-şi întindă şi Atanasie a strigat, ca şi cum chemînd 
pe cei ce erau departe de adevăr: "Iată, o! bărbaților şi Arsenie, iată și mîinile lui care 
nicidecum nu au cunoscut tăiere; arătați voi pe Arsenie al vostru de-l aveţi şi spuneţi 
a cui este acea mînă tăiată, care pe voi singuri, ca pe cei ce aţi făcut acea tăiere vă 
osîndiți”. 


Atunci toți s-au umplut de negrăită rușine şi acoperindu-și feţele, au ieşit de la 
judecată şi au rămas numai purtătorii de arme. lar poporul cel plin de amăgire 
arienească, văzînd pe episcopi şi pe judecători ieşind cu mîhnire, a înconjurat pe 
Atanasie, dosădindu-l cu cuvinte aspre; numindu-l vrăjitor şi fermecător mincinos şi 
multe alte cuvinte scoţînd asupra lui şi ocărîndu-l şi mîinile ridicîndu-le ca să-l sfişie 
şi să-l ucidă. 


Şi cu adevărat o făceau și aceea de nu i-ar fi îmblînzit Arhelau, omul cel 
împărătesc, şi de n-ar fi răpit pe Atanasie din mijlocul lor. Arhelau, bun cu obiceiul, 
văzînd nevinovăția lui Atanasie, cum şi mulțimea învrăjbitorilor şi răutatea lor cea 
neîmblînzită, l-a sfătuit ca, tăinuindu-se, să fugă şi să se ascundă acolo, unde n-ar 
putea nimeni să-l afle. Deci, luînd pe Atanasie, l-a scos afară din cetate, prin ieşiri 
ascunse, ferindu-se de poporul care se tulbura. Drept aceea, sfîntul a fugit, iar 
judecătorii cei nedrepți în altă zi adunîndu-se iar fără Arhelau, omul cel împărătesc, 
au judecat pe dreptul Atanasie, ca pe un desfrînat, vrățitor şi fermecător. Şi scriind 
pricinile osîndirii acestuia, le-au împrăștiat pretutindeni, închizînd cetățile şi 
bisericile prin toate părțile; apoi au ridicat şi au miîniat asupra lui şi pe împăratul 
Constanțiu atît de mult, încît acesta făgăduia averi şi cinste acelora care i-ar spune 
lui unde se află Atanasie, viu sau mort, şi să-i aducă capul. 


Iar el izgonindu-se, nu ca din hotarele stăpînirii greceşti, ci ca din toată lumea, 
şi tăinuindu-se într-o groapă adîncă, care altădată a fost fîntînă şi acum se pustiise, 
fiind fără apă şi uscată, multă vreme a stat ascuns, neștiind nimeni despre dînsul, 
decît numai un iubitor de Dumnezeu care-l hrănea acolo. Apoi, începînd unii a-l afla 
şi a doua zi vrînd să-l prindă, căci era urmărit pretutindeni cu multă sîrguinţă, el prin 
dumnezeiasca purtare de grijă, ieşind noaptea din groapă s-a dus aiurea; apoi 
temîndu-se ca să nu-l afle și să-l prindă, s-a dus în locuri necunoscute. 


Atunci împărăţea la Apus cel mai mic frate, Constans, după moartea celui mai 
mare frate Constantin, care a fost ucis de ostași în Acvileea, lîngă rîul Alsa. Apoi 
fericitul Atanasie, mergînd în Europa, la Iuliu, papa al Romei și de însuşi împăratul 
Constans apropiindu-se, toate cele despre sine le-a spus cu deamănuntul. 


În acea vreme a fost în Antiohia sinodul episcopilor Răsă-ritului, care se 
adunaseră pentru sfinţirea bisericii pe care marele Constantin a început a o zidi şi a 
săvîrşit-o Constanțiu, fiul lui, iar atunci se făcea sfințirea; pentru care pricină s-au 
adunat acolo toţi episcopii de la Răsărit, între care erau mulţi arieni; aceia cu ajutorul 
împăratului, adunînd vicleanul lor sobor, iarăşi au judecat pe Sfîntul Atanasie, care 
atunci era în Apus, şi au trimis la papa Iuliu, în Roma, scrisori cu clevetiri asupra lui 
Atanasie şi pornind pe papa ca să-l judece şi el; iar la Alexandria, în locul lui 
Atanasie, mai întîi au ales pe Eusebiu din Emesa, bărbat învăţat, dar acela n-a voit, 
ştiind ce fel de rîvnă are poporul Alexandriei pentru păstorul său Atanasie. 


Apoi au pus în scaunul acela pe Grigorie din Capadocia, arian răucredincios, 
care neajungînd în Alexandria, l-a întîmpinat Atanasie; pentru că papa Iuliu cercetînd 
cu de-amănuntul clevetirile cele puse asupra lui Atanasie şi cunoscînd că sînt 
mincinoase, a lăsat pe Atanasie la scaunul lui, cu scrisorile sale, prin care amenința 
foarte tare pe cei care au îndrăznit a-l alunga. Deci a fost primit sfîntul cu bucurie 
mare de credincioşii Alexandriei. 


Potrivnicii înștiințindu-se despre aceea, fiindcă acum murise povăţuitorul lor, 
Eusebiu al Nicomidiei, s-au tulburat foarte şi îndată au îndemnat pe împărat să trimită 
oaste cu Grigorie din Capadocia, ca să-l pună în scaun. Deci împăratul a trimis cu 
acel eretic Grigorie, ales de eretici, pe un voievod anume Sirian, şi mulțime de soldați 
înarmaţi, poruncindu-i să omoare pe Atanasie, iar lui Grigorie să-i dea episcopia. 


Pe cînd în soborniceasca biserică din Alexandria se săvirşea slujba cea de toată 
noaptea, fiind praznic şi tot credinciosul popor cu păstorul său Atanasie priveghea în 
biserică, cîntînd, a venit Sirian voievodul, cu ostași înarmați ca la război; şi 
înconjurînd biserica, a cruțat pe popor, vrînd numai pe Atanasie a-l căuta spre 
ucidere, dar Dumnezeu acoperindu-l, s-a tăinuit de popor şi a ieșit din biserică; a 
scăpat ca peștele din mijlocul mrejei și s-a întors iarăși la Roma. Iar răucredinciosul 
Grigorie, luînd scaunul Alexandriei ca un răpitor, s-a făcut tulburare cumplită în 
popor, care a ars o biserică ce se numea a lui Dionisie. 


Sfîntul Atanasie a petrecut în Roma trei ani, cinstindu-se foarte mult de 
împărat şi de către papa Iuliu. Şi acolo avea prieten pe Sfîntul Pavel, arhiepiscopul 
Constantinopolului, care la fel era izgonit de pe scaun de către păgîni. Apoi, prin 
sfatul împăraților Constanțiu și Constans, s-a făcut sobor de către episcoii Răsăritului 
şi al Apusului în Sardica (Sofia, anul 343), despre mărturisirea credinţei, cum și 
despre Atanasie şi Pavel; şi erau acolo episcopi din Apus mai mult de trei sute, iar 
din Răsărit mai mulți de şapte zeci, între care se afla şi cel mai înainte pomenit, adică 
Ishiran, care în acea vreme era episcop al Mariotului. 


Drept aceea, episcopii care se adunaseră din Asia, nici nu voiau să se vadă cu 
cei din Apus, pînă nu vor goni din soborul lor pe Atanasie şi pe Pavel iar cei din Apus 
nici nu voiau să audă de cuvintele lor. Deci, s-au dus îndată cei din Răsărit în ţara 
lor; dar ajungînd la Filipopol, cetatea Traciei, acolo adunînd soborul lor, sau mai bine 


zis vicleana adunare, au dat anatemii pe față cuvîntul "deoființă”. O, răbdarea Ta, 
Hristoase, Împărate! Adică au blestemat mărturisirea celor ce zic că Fiul este 
deoființă cu Tatăl. Apoi acea păgînătate a lor au trimis-o pretutindeni, celor care erau 
sub ascultarea lor. 


Despre acestea înştiințîndu-se sfinții părinți, care erau în Sardica, mai întîi au 
dat anatemei acel sobor ereticesc şi de Dumnezeu hulitor, cum şi rău slăvitoarea lor 
mărturisire; apoi pe clevetitorii lui Atanasie i-au scos din treptele lor, iar hotărîrea 
sfintei credinţe făcută în Niceea întărind-o mai bine, au propovăduit pe Dumnezeu 
Fiul, că este deofiunță cu Dumnezeu Tatăl, în putere şi în dumnezeire. 


După toate acestea, Constans, împăratul Apusului, prin scrisorile sale, a rugat 
pe fratele său Constanțiu, împăratul Răsăritului, ca să poruncească lui Atanasie și 
Pavel să se întoarcă la scaunele lor. lar Constanțiu neprimind întoarcerea lor, 
împăratul Constans 1-a scris înapoi cu cuvinte mai aspre, zicînd: "De nu mă vei 
asculta de voie, atunci chiar şi nevrînd tu, voi pune pe fiecare dintr-înşii în scaunul 
lor, pentru că cu putere şi cu arme voi veni asupra ta”. 


Atunci împăratul Constanțiu, temîndu-se de îngrozirea fratelui său, a primit pe 
Sfîntul Pavel, care venise mai înainte, şi la scaunul său cu cinste l-a trimis; iar pe 
Sfîntul Atanasie cu scrisorile sale, l-a chemat la sine de la Roma, şi vorbind cu dînsul, 
l-a văzut că este bărbat foarte înţelept şi de Dumnezeu insuflat şi s-a mirat de 
înțelepciunea lui cea mare; apoi a făcut multă cinste, întorcîndu-l la scaunul lui cu 
slavă, şi chiar el însuşi l-a petrecut şi a scris către poporul Alexandriei şi către toți 
episcopii şi boierii care erau în Egipt, către Nestorie, Augustalie şi către stăpînitorii 
care erau în Tebaida și în Libia, ca să primească pe Atanasie cu multă cinste şi 
cucernicie. 


Fericitul întărindu-se cu acele scrisori împărătești, s-a dus prin Siria, prin 
Palestina şi apoi în Sfînta Cetate a Ierusalimului, unde a fost primit cu dragoste de 
Preasfinţitul Maxim Mărturisitorul, episcopul Ierusalimului; și şi-au spus unul altuia 
primejdiile şi ispitele care le-au pătimit pentru Hristos; apoi prea sfințitul patriarh, 
chemînd pe episcopii Răsăritului, aceia care de frica arienilor s-au învoit la alungarea 
lui Atanasie, i-a făcut prieteni cu Atanasie şi care i-au dat lui vrednica cinste; iar el 
cu bucurie le-a iertat toate greșelile. 


A venit apoi în Alexandria, la scaunul său, cu multă cinstire, întîmpinîndu-l 
tot poporul cu negrăită bucurie; şi adunîndu-se toți episcopii și boierii, la primirea 
lui, l-au dus înăuntru cu cinste. Aceasta a fost a treia izgonire a Sfîntului Atanasie, 
după celelalte două şi astfel a fost întoarcerea lui la scaun. 


După nenumărate osteneli şi dureri, răsuflînd puţin, apoi socotind că cealaltă 
viaţă a sa o va petrece în odihnă, s-au ridicat asupra lui iarăși învăluirile primejdulor 
cumplite; căci, cînd păgînul Magnenţiu, voievodul oștilor Romei, s-au sfătuit cu cei 
de un gînd ai săi şi au ucis pe drepteredinciosul împărat Constans, stăpînul său (anul 


350), atunci arienii au ridicat iarăşi cornul lor şi au pornit război cumplit asupra 
Bisericii lui Hristos. Deci, iarăşi au început asupra lui Atanasie a porni bîntuielile, 
prigonirile şi răutatea cea veche; iarăși au ieşit împărăteştile porunci şi îngrozirile lui 
Atanasie, înfricoşările pe uscat şi pe mare. Pentru că cel mai sus pomenit Grigorie 
din Capadocia, care mai înainte se alesese de arieni la scaun în locul lui Atanasie, 
venind în Alexandria, a cutremurat Egiptul, a mişcat Palestina şi a umplut tot 
Răsăritul de tulburări; apoi au fost alungaţi luminătorii lumii de la scaunele lor: 
Sfîntul Maxim din Ierusalim şi Sfîntul Pavel din Constantinopol. 


În Alexandria, cele ce s-au făcut, singur Sfîntul Atanasie le spune astfel: "Au 
venit unii din Alexandria, căutînd să ne ucidă și cele de acum au fost mai amare decît 
cele dintii; pentru că oastea a înconjurat biserica deodată şi, în loc de rugăciuni, erau 
strigări, răcnete şi tulburări"; acestea au fost în sfintele 40 de zile. 


Apoi, intrînd Grigorie din Capadocia, pe care-l trimiseseră macedonienii şi 
arienii şi-a împlinit răutatea cu care se deprinsese de la cei ce l-au trimis; pentru că 
după săptămîna Sfintelor Paşti, fecioarele erau aruncate în închisori, episcopii erau 
legați şi purtaţi de ostași, casele sărmanilor și ale văduvelor se jefuiau şi se făcea în 
cetate război desăvîrșit: creștinii ieşeau noaptea din cetate, bisericile se pecetluiau și 
clericii se primejduiau pentru frații lor; toate acestea erau cu adevărat cumplite, dar 
după aceea, s-au făcut altele și mai cumplite. 


Pentru că, după sfintele 50 de zile, poporul postind, a ieşit la mormîntul 
Sfîntului Mucenic Petru, ca să se roage, căci toți fugeau de Grigorie şi de împărtășirea 
lui. Deci, înştiințindu-se prea vicleanul acela despre aceasta, a îndemnat asupra lor 
pe generalul Sebastian, care era maniheu cu credinţa; iar el cu mulțime de ostaşi, 
purtînd săbii, arce și săgeți, s-a repezit în biserică, năvălind asupra poporului; dar a 
găsit puţini rugîndu-se, căci cei mai mulți se duseseră, fiindcă se întîrziase vremea. 


lar celor ce erau în biserică, acelora le-a făcut mai cumplită muncire: că 
aprinzînd un foc mare şi punînd pe fecioare lîngă foc, le silea să mărturisească că sînt 
de credinţa lui Arie şi după ce n-a putut să le silească pe acestea, căci le-a văzut cu 
totul nebăgătoare de seamă de foc şi de îngroziri - şi fiind nebiruite în dreapta lor 
credinţă, le-a dezbrăcat; apoi a poruncit să le bată fără cruţare, iar feţele lor le-au 
zdrobit cu rănile, încît după multă vreme, abia au putut fi cunoscute de ai lor. Iar pe 
nişte bărbaţi, 40 la număr, i-a chinuit cu o chinuire nouă, pentru că, tăind toiege de 
finic, cu ghimpi ascuţiţi, le-a jupuit spatele; așa încît trupurile unora le tăiau cu 
ghimpii cei înfipţi, iar alții nesuferind durerile, au murit de răni. Apoi pe toate 
fecioarele, mai ales pe cele ce le-au chinuit, le-au trimis la surghiun în marele Oasim, 
iar trupurile cele moarte ale ucișilor creştini drept-credincioşi n-au lăsat să le ia ai 
lor, ci ostașii le-au ascuns într-un loc, socotind în acest chip să se ascundă sălbăticia 
lor atît de mare. Așa au făcut cei înşelați cu mintea şi nebuni; iar cei drept-credincioşi 
bucurîndu-se de pătimitorii lor şi de mărturisirea lor cea tare, dar tînguindu-se de 
trupurile lor cele neştiute, s-a vădit mai mult păgînătatea și sălbăticia chinuitorilor. 


După aceasta au trimis în surghiun pe episcopii din Egipt şi din Libia: pe 
Amonie, Mon, Gaie, Filon, Ermi, Paulin, Psinosir, Nilamon, Agaton, Agamfon, 
Marcu şi alt Amonie şi Marcu, Dracontie, Adelfie, Agatinodor; iar pe preoții lerax, 
Dioscor şi alții, atît de mult îi chinuiau cu amar, încît unii au murit pe drumuri, alții 
în surghiun. Deci, au osîndit la veşnic surghiun mai mult de 30 de episcopi; - căci 
sîrguinţa lor era ca a lui Ahab, de ar fi putut din tot pămîntul să scoată și să piardă 
adevărul. Scriind acestea însuși marele Atanasie singur, a înștiințat despre fugirea sa; 
iar celelalte le va spune povestirea care va urma. 


Constanțiu împăratul, după moartea fratelui său, împăratul Constans, biruind 
pe Magnenţiu, stăpînea Răsăritul și Apusul; și precum în Răsărit așa și în Apus 
răspîndea erezia arienească, silind pe episcopii apuseni, în toate chipurile, pe unii cu 
frica, iar pe alţii cu îmbunări, cu daruri şi cu alte înşelăciuni, spre a se învoi cu erezia 
lui Arie şi să fie părtaşi la credinţa lor cea rea. Apoi a poruncit ca să se adune sobor 
în Mediolan, cetatea Italiei, pentru alungarea lui Atanasie, pentru că aşa credeau, că 
se va întări erezia, cînd Atanasie va fi cu totul lepădat şi pierdut dintre cei vii. 


Drept aceea, mulţi au ajuns la un gînd cu împăratul, unii de frică, alţii de 
cinstea împărătească fiind atraşi; iar cei ce erau tari în dreapta credinţă, s-au ferit de 
soborul acelora; unul ca acela era Eusebiu, episcopul Vercellaei, Dionisie al 
Mediolanului, Rodan al Tolosaei, Paulin al Treverului și Lucifer al Calavritei; aceştia 
n-au iscălit alungarea lui Atanasie, socotind că aceasta este lepădarea dreptei 
credinţe. Pentru aceasta ei au fost trimişi la Arimini, în surghiun; iar toți ceilalți 
episcopi s-au adunat în Mediolan (355) şi au judecat pe Atanasie ca să fie alungat. 


Nu este cu necuviinţă ca să povestim aici despre neiscălirea lui Eusebiu și 
Dionisie, la soborul cel nedrept. Adunîndu-se în Mediolan vreo 30 de episcopi şi 
neaşteptînd să vie alți drept- credincioși, au alcătuit singuri soborul, iscălindu-şi 
numele lor, iar Dionisie al Mediolanului, care nu era de mult ridicat la rînduiala 
episcopiei, şi tînăr fiind de ani, a fost silit ca să iscălească la acel sobor pentru că s-a 
ruşinat de episcopii cei vechi şi cinstiți, de aceea a iscălit împreună cu dînşii. După 
aceasta, drepteredinciosul Eusebiu al Vercelaei, bătrîn de ani, a venit în Mediolan - 
după ce se săvîrşise acel sinod numai cu iscăliturile acelora - și-l întrebă pe Dionisie: 
"Ce se face în acest sinod?" lar Dionisie spunînd că acum s-a săvirşit nedreapta 
judecată asupra lui Atanasie, a mărturisit cu multă jale şi căință greșeala sa, că fiind 
înşelat, a iscălit alungarea lui Atanasie; deci, l-a mustrat pentru aceasta fericitul 
Eusebiu, ca un părinte pe fiu, căci Dionisie îl avea pe Eusebiu ca părinte duhovnicesc, 
întîi pentru bătrînețile lui și al doilea pentru că era de mai mulți ani episcop al 
Vercelaei şi era mai presus decît al Mediolanului. 


Însă văzînd Eusebiu pocăinţa lui Dionisie, nu-l lăsa să se mîhnească și zicea: 
"Eu ştiu ce să fac pentru ca să se şteargă numele tău din mijlocul lor”. Atunci, 
înştiințindu-se episcopii arieni de venirea lui Eusebiu, l-au chemat în adunarea lor şi 
i-au arătat judecata cea alcătuită despre lepădarea lui Atanasie cu iscăliturile lor; deci, 
ei voiau, ca şi el să-şi pună numele acolo, iar Eusebiu făcîndu-se ca şi cum s-ar învoi 


şi ar iscăli la soborul lor, a luat hiîrtia şi citea numele episcopilor care se iscăliseră, și 
ajungînd la numele lui Dionisie, a strigat ca şi cum se mîhnise, zicînd: "Unde voi 
pune eu numele meu, sub Dionisie? Nicidecum Dionisie mai sus decît mine să fie! 
Voi ziceţi că Fiul lui Dumnezeu nu poate să fie asemenea cu Dumnezeu Tatăl, atunci 
de ce aţi cinstit pe fiul meu mai mult decît pe mine?" 


Deci, nu voia să se iscălească pînă ce numele lui Dionisie nu se va şterge din 
locul cel mai de sus. Deci episcopii arieni dorind foarte mult să aibă iscălitura lui 
Eusebiu şi vrînd ca să-l mîngîie, au poruncit ca să fie şters numele lui Dionisie. Şi 
chiar Dionisie şi-a şters numele de pe hîrtie, cu mîna sa, ca şi cum locul cel mai de 
sus l-ar da bătrînului Eusebiu al Vercelaei, iar el să se iscălească sub dînsul. 


Fiind şters numele lui Dionisie, încît nici urmă de literă nu se mai vedea, 
fericitul Eusebiu s-a lepădat de învoirea cea prefăcută a soborului lor şi a mărturisit 
adevărul, rîzînd de arieni şi zicînd: 


"Nici eu nu mă voi întina cu fărădelegile voastre, nici pe fiul meu Dionisie nu- 
| voi lăsa să fie părtaş la răutatea voastră, că nu este cu dreptate a iscăli judecată 
nedreaptă, spre alungarea nevi-novatului arhiereu, oprind aceasta legea lui 
Dumnezeu şi bisericeasca pravilă. Deci, să vă fie tuturor în ştire că Eusebiu și 
Dionisie nu vor mai iscăli judecata voastră cea plină de răutate şi de fărădelege. Și 
mulţumim lui Dumnezeu, care a izbăvit pe Dionisie din cursa voastră, şi care ne-a 
dat o pricepere ca aceasta, ca numele lui care era scris rău, în mijlocul numelor 
voastre, să fie şters". 


Văzînd arienii cum au rîs de ei Eusebiu şi Dionisie, şi ca să le facă rău, au pus 
mîna pe ei şi, ocărîndu-i, i-au trimis în surghiun pe amîndoi; şi atîta rău i-au făcut în 
surghiun fericitului Eusebiu, încît a murit muceniceşte. Auzind Sfîntul Atanasie de 
toate acestea și cum că ostașii eparhului cu porunca împărătească vin ca să-l prindă, 
el, înştiinţindu-se printr-o arătare dumnezeiască, a ieşit din episcopie în miezul nopții 
şi s-a ascuns la o oarecare fecioară îmbunătățită, care era sfințită lui Dumnezeu și 
adevărată roabă a lui Hristos. 


Deci, s-a tăinuit pînă la sfîrşitul împăratului Constanțiu și nu ştia nimeni de 
dînsul decît numai Dumnezeu şi acea sfîntă fecioară, iar cărțile ce-i trebuiau lui 
împrumutîndu-le de la alții i le aducea ea, despre care unii spun că ar fi fost Sfînta 
Sinclitichia. Acolo petrecînd sfîntul, a scris multe scrisori contra ereticilor. Iar 
poporul Alexandriei căuta pe Sfintul Atanasie, păstorul lor, bătînd pretutindeni 
locurile, pentru că se mîhneau de dînsul şi cu atîta nevoinţă îl căutau, încît fiecare şi- 
ar fi pus sufletul pentru a-l afla. 


Sfînta Biserică era cuprinsă de multă tînguire, pentru că eresul lui Arie se 
întărise nu numai la Răsărit, ci şi la Apus. Deci, cu împărăteasca poruncă în Italia şi 
în tot Apusul episcopii erau izgoniți de pe scaunele lor, adică aceia care nu au voit să 
iscălească cum că Fiul nu este deofiinţă cu Tatăl. În acea vreme a fost izgonit şi cel 


între sfinți Liberiu, care luase scaunul Romei, după fericitul Iuliu, moştenitorul 
Sfîntului Silvestru, pentru dreaptă credinţă; iar în locul lui s-a ridicat dintre eretici 
unul oarecare Felix. 


Astfel, o vreme îndelungată strîmtorîndu-se şi chinuindu-se pretutindeni 
Sfînta Biserică de către eretici, a sosit sfîrşitul împăratului Constanțiu, care fiind între 
Capadocia şi Cilicia, în locul ce se numea izvoarele Mopsiei, acolo s-a lipsit de viaţă 
şi de împărăție. La fel a ajuns judecata lui Dumnezeu şi pe Grigore, acel mincinos 
episcop al Alexandriei, pus de eretici, şi a pierit ticălosul cu mare vîlvă, fiind ucis de 
poporul elinesc, făcîndu-se tulburare pentru un loc oarecare elinesc, care era în 
Alexandria, şi pe care el a vrut să-l ia. 


Venind la împărăție Iulian, după Constanțiu, şi toate rînduielile şi legile lui 
Constanțiu sîrguindu-se să le răstoarne şi scăpînd de izgonire pe toţi, s-a înștiințat 
despre aceasta Atanasie, care se temea ca nu şi pe lulian să-l înșele arienii cu 
păgînătatea lor; pentru că încă nu se arătase depărtarea lui Iulian şi cea desăvirşită 
lepădare a lui Hristos. Deci, fiind noapte, a ieşit Sfîntul Atanasie din casa fecioarei, 
în care se ascunsese, și s-a dus în mijlocul Bisericii Alexandriei. Atunci mare bucurie 
s-a pricinuit celor drepteredincioși, căci s-au adunat de pretutindeni ca să-l vadă, 
clericii şi cetățenii, iar tot poporul privea la dînsul cu mulțumire și cu dragoste îl 
cuprindea. Apoi, prin venirea lui, umplîndu-se de îndrăzneală, îndată pe toţi arienii 
i-au izgonit din Alexandria; iar cetatea s-a încredințat lui Atanasie, păstorul şi 
învățătorul lor. 


După aceasta, lulian cel fără de lege, care mai înainte în taină s-a lepădat de 
Hristos, acum s-a arătat pe față, pentru că întărindu-se la împărăție, s-a lepădat de 
Hristos şi înaintea tuturor a hulit sfîntul Lui nume, apoi s-a închinat idolilor, şi 
deschizînd pretutindeni templele, a poruncit să se aducă jertfe necurate zeilor; atunci 
erau pretutindeni temple şi fum, ardere de animale şi sînge. 


Pentru care lucru fiind mustrat de stilpii cei mari şi învățătorii bisericeşti, a 
ridicat asupra Bisericii cumplită prigonire, iar la început asupra Sfîntului Atanasie, 
pentru că lulian sfătuindu-se cu cei de un gînd cu sine şi întrebînd pe înțelepții 
vrăjitori, fermecătorii şi descîntătorii lui, cum le-ar fi cu putinţă ca să piardă lumea 
creștinătatea, s-a hotărît de toți ca Atanasie să fie ridicat şi pierdut de pe pămînt. 
Pentru că ei ziceau: "De se va dărîma temelia, apoi cu înlesnire şi cealaltă parte a 
credinţei creştinești se va risipi”. 


De aceea, s-a făcut iarăşi judecată nedreaptă asupra lui Atanasie, iarăși s-a 
trimis oaste în Alexandria, iarăși s-a tulburat cetatea şi era înconjurată Biserica de 
mîna celor înarmați, iar pe Atanasie îl căutau spre ucidere. Atunci sfîntul iarăşi 
acoperindu-se de Dumnezeu și trecînd prin mijlocul lor, a scăpat din mîinile celor 
ce-l căutau; apoi noaptea s-a dus la rîul Nil şi urcîndu-se într-o corabie ce mergea în 
Tebaida, l-au ajuns tovarăşii lui şi cu lacrimi îi ziceau: "Unde te duci iarăşi de la noi, 
părinte? Cui ne lași pe noi, ca pe niște oi ce n-au păstor?". Iar sfîntul a răspuns către 


dînși: "Nu plîngeţi, fulor, căci această tulburare pe care o vedem degrabă va înceta”. 
Acestea zicîndu-le, s-a dus în calea sa. 


Atunci venea degrabă în urma lui un voievod, căruia 1 se poruncise de tiranul 
că unde va ajunge pe Atanasie, acolo să-l ucidă. Unul din cei ce erau cu Atanasie 
văzînd de departe pe voievodul acela în urma lor, plutind cu corabia, şi cunoscîndu- 
| bine, îndemna pe vislașii săi să vislească repede, ca să scape de cei ce-i prigoneau. 
lar Sfîntul Atanasie așteptînd puţin şi cunoscînd ceea ce era să fie, a poruncit 
vislașilor să întoarcă corabia iarăşi spre Alexandria. Dar ei îndoindu-se, le-a poruncit 
din nou să îndrăz-nească; deci, întorcînd cîrma şi corabia drept spre Alexandria, plu- 
tea în preajma prigonitorilor. Și cînd voievodul era aproape, barbarii avînd ochii 
întunecaţi ca o ceaţă, nu vedeau și pluteau alături. lar Atanasie întrebă: "Pe cine 
căutați?" Ei răspunseră: "Pe Atanasie căutăm; nu l-aţi văzut pe el undeva?". Iar el le- 
a zis: "Puțin mai înainte de voi a apucat plutind cu o corabie, şi părea că fuge de un 
prigonitor al lui; goniţi şi-l veţi ajunge". Şi așa sfîntul a scăpat din mîinile ucigaşilor 
şi intrînd în Alexandria, pe toți credincioşii i-a umplut de bucurie, însă s-a ascuns 
pînă la moartea lui Iulian. 


Pierind degrabă acel împărat urît de Dumnezeu, a venit după dînsul Iovian 
(363-364), creştin drepteredincios; şi atunci Sfîntul Atanasie fără temere a şezut pe 
scaunul său, cîrmuind Biserica. Dar şi lovian la împărăție n-a zăbovit, pentru că 
numai șapte luni împărăţind, a murit în Galatia şi s-a suit pe tron Valens (364-378), 
care era vătămat cu păgînătatea, deci au început iarăşi primejdiile asupra Bisericii. 
Pentru că acel răucredincios împărat, luînd stăpînirea, nu se îngrijea pentru pacea cea 
de obşte, nici de rînduiala oștilor, nici de biruirea vrăjmașilor, ci îndată a început a 
se sîrgui cum ar înmulți și ar întări eresul arian; deci, gonea pe arhierei cei 
credincioşi de pe scaunele lor, cei care nu se învoiau cu păgînătatea lui. 


Atunci a izgonit mai întîi pe Sfîntul Meletie, arhiepiscopul Antiohiei, apoi și 
pe acest mare între pătimitori, adică pe Atanasie, căuta să-l prindă. Deci, cînd acel 
război, care prigonea şi surpa Biserica lui Hristos pretutindeni, a venit în Alexandria 
şi cu porunca eparhului voiau să prindă pe Sfîntul Atanasie, fericitul acesta a ieşit în 
taină din cetate şi ascunzîndu-se într-un mormînt, 4 luni a şezut acolo, neștiind 
nimeni despre dînsul; atunci toată Alexandria mîhnindu-se şi tînguindu-se după 
Sfîntul Atanasie, s-a umplut de multă tulburare de aceasta; căci cu atît de multe și 
atît de mari necazuri creştinii erau necăjiţi de împărații lor, încît e1 voiau să ridice 
armele ca să pornească război. 


Înştiințîndu-se de aceasta împăratul şi temîndu-se de a lor îndrăzneală și de 
războiul cel dintre dînșii, a poruncit, chiar şi nevrînd, ca Atanasie să-şi aibă fără frică 
scaunul său. Astfel bătrînul Atanasie, bătrînul ostaş al lui Hristos, după ostenelile 
cele lungi şi după nevoinţele cele multe pentru dreapta credință şi după atitea 
izgoniri, acum viețuind puţină vreme în linişte şi pace pe scaunul său, s-a odihnit 
întru Domnul şi s-a dus către părinţii săi, către patriarhi, către prooroci, către apostoli, 
către mucenici şi către mărturisitori; căci s-a nevoit ca ei pe pămînt. 


EI a fost episcop 46 de ani şi a lăsat după sine moștenitor al scaunului pe 
fericitul Petru, prietenul său şi părtașul tuturor primejdiilor sale. lar el s-a dus ca să 
ia luminatele cununi şi negrăitele răsplătiri ale bunătăților de la Hristos, Domnul său, 
Căruia împre-ună cu Tatăl şi cu Sfîntul Duh, se cuvine slavă şi stăpînire şi cinste şi 
închinăciune, acum şi pururea şi în vecii vecilor. Amin. 


NOTĂ. În această viaţă a Sfîntului Atanasie se pomenește de Ision, care a 
continuat eresul lui Meletie. De aceea, trebuie să se ştie cine era acel Meletie. Ca nu 
cineva să-l socotească că este Meletie, patriarhul Antiohiei (360-381), care a fost 
drepteredincios şi sfint. Căci Sfîntul Meletie, patriarhul Antiohiei, cu mulți ani mai 
pe urmă a fost după acel eretic Meletie, care a fost episcop la Licopolis, în Egipt, şi 
în vremea prigonirii a jertfit idolilor. Pentru aceasta a fost scos mai pe urmă de Sfîntul 
Petru, arhiepiscopul Alexandriei din rînduiala sa, pentru că el, alcătuind dogme 
potrivnice credinţei celei drepte, pe mulți i-a atras după sine. Ucenicii lui, în loc de 
creştini, se numeau "meletieni", căci ereticul Meletie cu ucenicii săi ajuta arienilor. 
Pentru acel Meletie scrie Socrate Scolasticul, în cartea I, cap. III. 


In această zi, împreună cu Sfîntul Atanasie se cinstește şi pomenirea celui între 
sfinți, părintele nostru Chiril, arhiepiscopul Alexandriei, a cărui viaţă se va povesti 
la 9 iunie. 


43. VIAŢA CUVIOSULUI PĂRINTELUI NOSTRU MACARIE 
EGIPTEANUL 
EN NINE N N [7 TERREI 
(Acest Sfînt Macarie a scris o carte cu podoabe duhovniceşti, foarte folositoare 
celor ce vor să se mîntuiască, care cuprinde în sine 50 de cuvîntări sau omilii) 


Patria acestui cuvios Macarie era Egiptul, iar satul său se numea Ptinapar. 
Părinţii lui erau de un nume cu cei mai vechi dintre sfinți, strămoşii Avraam şi Sara, 
pentru că Avraam era numele tatălui lui Macarie, avînd treapta de preot, și maica lui 
se numea Sara. De vreme ce erau neroditori, se depărtaseră de traiul însoțirii, însă cu 
duhul erau tot uniți. 


Ei îşi înfrumuseţau viaţa cu înfrînarea şi cu postul, cu rugăciunile și cu 
privegherea, cu milosteniile şi cu primirea de străini şi cu multe alte fapte bune. Dar 
făcîndu-se prin voia lui Dumnezeu năvălirea neașteptată a barbarilor asupra 
Egiptului, şi averile lor răpindu-se din mîinile acelora, au sărăcit foarte mult şi se 
gîndeau să iasă din patria lor. 


Dar într-o noapte, dormind Avraam, i s-a arătat sfîntul patriarh Avraam, cinstit 
la vedere şi luminat cu frumuseţe, strălucindu-i hainele ca soarele; deci, acela 
mîngîindu-l şi zicîndu-i să aibă nădejde spre Domnul, l-a sfătuit ca să nu se depărteze 
cu totul de părțile Egiptului, ci să se mute numai în satul ce se numeşte Ptinapar, care 
este în hotarele Egiptului, şi să nu se lipsească de unirea cu soția lui, de vreme ce, 
zicea Sfîntul Avraam, "Dumnezeu voieşte să vă binecuvînteze cu rod fericit, precum 
m-a binecuvîntat şi pe mine, care eram străin în pămîntul Canaan, dîndu-mi fiu la 
bătrîneţe”. 


Preotul Avraam deşteptîndu-se din somn, a spus soţiei sale Sara vedenia sa. Și 
amîndoi au dat laudă lui Dumnezeu; apoi nezăbovind, s-au mutat în satul Ptinapar. 
Nu era departe acel sat de pustia Nitriei, şi, precum se vede, dumnezeiasca rînduială 
a mutat acolo pe părinţii lui Macarie, ca astfel fiul lor care avea să se nască, să 
iubească mai cu înlesnire viața pustnicească. 


Petrecînd Avraam cu soția sa în satul Ptinapar, s-a întîmplat că s-a îmbolnăvit 
rău şi aştepta să moară. Dar, într-o noapte, zăcînd pe patul durerii şi adormind puţin, 
a avut o vedenie în acest fel: 1 se părea că vede pe îngerul lui Dumnezeu ieşind din 
altar şi, apropiindu-se de dînsul, îi zise: "Avraame, Avraame, scoală-te de pe patul 
tău." lar el i-a răspuns: "Sînt bolnav, Doamne, și nu pot să mă scol." Iar îngerul 
luîndu-l de mînă, cu veselie zicea către dînsul, cu glas blînd: "Dumnezeu te-a miluit. 


EI a izgonit boala de la tine şi-ţi dăruiește binecuvîntarea Sa, pentru că femeia 
ta Sara va naşte un fiu, numit cu numele "fericirii", care va fi locaşul Sfîntului Duh 
şi îngereşte pe pămînt va vieţui şi printr-însul mulţi se vor duce la Dumnezeu." Într- 
această vedenie bolnavul deşteptîndu-se, îndată a simţit că este cu totul sănătos, și 
sculîndu-se, umbla plin de frică şi de bucurie; iar toate cele văzute și grăite de înger 
în vedenie le-a spus soţiei sale Sara. 


Apoi cum că aceea era adevărată, îl încredința schimbarea lui din durerea cea 
mare întru desăvirşita sănătate, şi împreună au mulțumit lui Dumnezeu, 
preamilostivului şi de bine dătătorului său. După aceasta, Sara a zămislit la bătrîneţe 
şi venind vremea a născut un fiu de parte bărbătească şi i-au pus numele Macarie, 
care se tîlcuieşte "fericit" şi l-au luminat pe el cu Sfîntul Botez. 


Venind copilul în vîrstă desăvîrșită și dumnezeieștile cărți bine deprinzîndu- 
le, părinţii lui, ca şi cum uitaseră sfătuirea îngerească din vedenia cea despre dînsul, 
au voit ca să-l însoţească cu femeie chiar şi nevrînd; dar el cu totul se lepăda, dorind 
să se însoţească cu neîntinata mireasă, adică cu viaţa cea fericită; însă fund silit, s-a 
supus la părinteasca voie, punînd bun sfat în minte. 


Și săvîrşindu-se ospăţul cel de nuntă, tînărul Macarie fiind dus în casă, s-a 
prefăcut că e bolnav ca şi cum îi venise deodată rău, şi neatingîndu-se de a sa mireasă, 
a ieşit curat din casă, ridicîndu-și către Dumnezeu ochii inimii şi către El punînd 
nădejdea, se ruga cu putere, ca să-i ajute degrabă spre a putea să se dezlege de viaţa 
lumească şi să se facă monah. 


Într-una din zile, s-a întîmplat unora din ai lor ca să meargă la Muntele Nitriei, 
ca să aducă de acolo nitru (adică silitră); pentru că acolo se află multă de aceasta și 
de aceea muntele se numeşte Nitria; deci, a mers cu dînşii şi Macarie, după porunca 
părinților săi, şi venind la iezerul Nitriei, s-a abătut puţin din cale, vrînd să se 
odihnească; apoi a adormit, și în vis 1 se părea că vede un bărbat minunat, strălucind 
cu lumina și zicînd către dînsul: "Vezi, Macarie, aceste locuri pustii, priveşte-le, 
pentru că se cade ţie ca în aceste pustietăți să te sălăşluieşti". După vedenia aceasta, 


Macarie deşteptîndu-se, gîndea la cele ce 1 s-au zis de către cel văzut şi nu pricepea 
ce să fie; pentru că într-acea vreme încă nu erau vieţuitori în pustie, afară de marele 
Antonie şi în alt loc în pustia cea mai dinăuntru era Pavel Tebeul, neştiut de nimeni. 


Deci, a treia zi, întorcîndu-se din Nitria acasă, a aflat pe mireasa sa bolnavă de 
friguri, şi fiind aproape de sfîrşit, a şi murit înaintea ochilor lui și întru feciorie curată 
s-a dus la veșnica viaţă. lar Macarie s-a încredinţat lui Dumnezeu și se gîndea la a sa 
moarte, zicînd în sine: "Macarie, ia aminte şi te îngrijește pentru sufletul tău, pentru 
că se cade şi ție ca, după puțină vreme, să laşi viaţa aceasta”. 


Macarie neîngrijindu-se de nimic pămîntesc, era pururea în casa Domnului, 
nevoindu-se cu citirea dumnezeieştilor cărți. Părinţii văzîndu-i o viață ca aceea, nu 
mai îndrăzneau să pomenească de nume femeiesc înaintea feţei lui, ci se bucurau de 
curăția vieții lui. Avraam, tatăl lui, îmbătrînind foarte şi căzînd în boală, era lipsit de 
vedere, din cauza bătrîneţii şi a bolii, de aceea îi slujea fericitul Macarie cu osîrdie și 
cu dragoste; apoi s-a mutat din viaţă bătrînul plin de zile şi s-a dus către părinții săi. 


Trecînd şase luni după mutarea tatălui său Avraam, s-a sfîrşit întru Domnul şi 
Sara, maica lui Macarie. El dînd pe părinții săi obişnuitei îngropări creştinești, era 
acum liber de toate; şi a împărțit toate cele rămase de la părinți la cei ce aveau nevoie 
de ajutor. Dar era mîhnit că nu avea cui să-şi descopere tainele inimii sale şi să afle 
sfat bun, unde să se ducă şi de cine să fie povăţuit la viața cea plăcută lui Dumnezeu 
şi se ruga Lui cu osîrdie să-i trimită un povăţuitor bun, care ar putea să-i arate calea 
mîntuirii. 


Sosind pomenirea unuia din sfinți, căruia după obiceiul părinţilor săi, voia să- 
1 săvîrşească praznicul, el a gătit prînz nu numai pentru vecini, dar mai ales pentru 
cei săraci şi scăpătați. Atunci, stînd în biserică la cîntare, a văzut un monah bătrîn 
intrînd în biserică, cărunt la păr, avînd barbă pînă la brîu, galben la față de pustnicie, 
foarte cinstit la vedere şi al cărui chip dinăuntru, adică al sufletului, era înfrumusețat 
cu podoabele faptelor bune. 


Monahul nu era departe de satul acela, și îşi avea chilia sa pustnicească la un 
loc liniştit, nearătîndu-se la nimeni; iar într-acea vreme, Dumnezeu rînduind așa, 
monahul a venit la biserica ce era în sat, pentru împărtăşirea cu prea curatele Taine. 
Pe acest monah l-a rugat Macarie ca, după săvîrşirea dumnezeieştii Liturghii, să intre 
în casa lui, la masa cea de obşte; iar după masă şi după ospătarea de ajuns a tuturor, 
ducîndu-se fiecare la locul său, Macarie a oprit puţin pe monah şi luîndu-l de-o parte 
a căzut la picioarele lui şi i-a zis: "Să nu mă opreşti ca dimineaţă să vin la sfinţia ta, 
pentru că voiesc să te am sfetnic bun în viața mea". Bătrînul i-a răspuns: "Să vu, 
fiule, cînd vei voi”. ŞI a plecat. 


A doua zi s-a dus Macarie la bătrîn și i-a spus toate tainele inimii sale, cum 
doreşte cu toată osîrdia să slujească Domnului; și a rugat pe bătrîn să-l povăţuiască 
ce se cade să facă. Bătrînul l-a întreţinut în ziua aceea la el cu vorbe folositoare de 


suflet, şi apunînd soarele, i-a dat puţină pîine cu sare, apoi i-a zis să se odihnească. 
Stînd singur la rugăciune şi avîndu-şi mintea sus, fiind noapte adîncă, s-a făcut o 
vedenie şi a văzut un sobor de monahi cu chipuri albe şi avînd aripi, care înconjurînd 
pe Macarie, ziceau: "Scoală-te, Macarie, şi începe slujba cea poruncită de la 
Dumnezeu; nu aștepta altă vreme, că bărbatul leneş nu se luptă cu isteţime, iar cel 
nesîrguitor dobîndeşte prețul celui leneş. 


Văzînd acestea dumnezeiescul bătrîn, dimineaţa le-a spus lui Macarie și 
lberîndu-l, i-a zis: "Fiule, ceea ce voieşti să faci, fă mai degrabă, că te cheamă 
Dumnezeu pentru mîntuirea multora; de aceea, de acum să nu te leneveşti la lucrurile 
cele plăcute lui Dumnezeu". Deci, învăţîndu-l mult despre rugăciune, priveghere şi 
post, l-a hberat cu pace. Fericitul Macarie întorcîndu-se acasă, a împărțit la săraci 
toate ale sale, nelăsînd nimic pentru trebuinţa sa. 


După puţine zile, lhberîndu-se de toate grijile vieţii şi rămînînd singur ca un 
sărac, s-a dus iarăşi la bătrîn, dîndu-se cu totul Domnului pentru slujirea cea bună. 
lar bătrînul primind cu dragoste pe dumnezeiescul tînăr Macarie şi arătîndu-i 
începuturile vieţii monahiceşti cele liniştitoare și învăţîndu-l a împleti coșniţe, lucru 
cuviincios miinilor monahilor, i-a făcut chilie în alt loc, nu departe de el; pentru că 
acel părinte dorea să vieţuiască singur în numele lui Dumnezeu şi a dus în acea chilie 
pe ucenic, dîndu-i cuviincioasele porunci despre rugăciune, despre hrană, şi despre 
lucrul mîinilor. 


Astfel fericitul Macarie a început în numele lui Dumnezeu a alerga pe calea 
cea sfîntă a vieţii monahiceşti; și sporind din zi în zi în legea Domnului, s-a întîmplat 
după cîtăva vreme că a venit în satul acela episcopul părinţilor acelora şi aflînd despre 
fericitul Macarie de la locuitorii satului, l-a chemat la el şi cu sila l-a făcut cleric la 
biserica aceea, deşi era încă tînăr. Dar nu după multe zile supărîndu-se Macarie de 
slujirea aceasta prin care 1 se tulbura liniştea, a fugit de acolo şi s-a sălăşluit într-un 
sat oarecare; şi venind la dînsul un om neînvăţat, dar cucernic, îi slujea luînd lucrul 
miinilor lui şi vînzîndu-l, îi aducea hrană. Dar diavolul nesuferind a se vedea învins 
de monahul cel tînăr, se înarma asupra lui şi lupta cu multe feluri de meşteşuguri, 
aducîndu-i uneori necuviincioase gînduri, iar alteori năvălind asupra lui prin năluciri 
şi înfricoşări; pentru că priveghind el în rugăciunea de noapte, diavolul cutremura 
casa din temelie, iar alteori închipuindu-se în şarpe şi tîrîndu-se pe pămînt, se repezea 
asupra lui. lar fericitul Macarie îngrădindu-se cu rugăciune și cu semnul Sfintei 
Cruci, socotea întru nimic meşteşugirile lui, grăind ca David: Nu mă voi teme de frica 
de noapte, de săgeata ce zboară ziua și nici de lucrul ce umblă în întuneric. 


Deci, neputînd vicleanul să biruiască pe cel nebiruit, a aflat asupra lui o 
meşteșugire ca aceasta: Un bărbat din locuitorii satului aceluia avea o fiică, pe care 
un tînăr i-o cerea spre nelegiuită însoţire; dar fiindcă era sărac şi neînvăţat, de aceea 
părinții se mîndreau faţă de tînărul acela, nevrînd să dea pe fiica lor după dînsul. Dar 
fecioara iubea pe tînăr şi aprinzîndu-se de asemenea cu dragoste, s-a unit în taină și 
s-a aflat fecioara avînd în pîntece; deci întrebînd ea pe acel tînăr ce răspuns ar putea 


să dea părinţilor, acela, avînd înlăuntru pe învățătorul răutății, i-a zis: "Spune că 
sihastrul acela ţi-a făcut aceasta”. 


Ea ascultînd sfatul vicleanului și-a ascuțit limba sa de șarpe asupra 
nevinovatului monah, căci cînd au cunoscut părinții că fecioara este însărcinată, 
bătînd-o, au început a o întreba: "Cu cine ai căzut în păcat?" Ea a răspuns: "Cu 
sihastrul vostru, pe care-l socotiți că este sfint; căci odată, aflindu-mă afară din sat şi 
apropiindu-mă de locul unde petrece el, m-a întîmpinat în cale și mi-a făcut sală, iar 
eu de rușine şi de frică, nu l-am spus la nimeni pînă acum”. 


Prin aceste cuvinte ca de nişte săgeți lovindu-se părinţii şi rudeniile ei, au 
pornit cu toții asupra sfîntului şi au alergat la chilia lui, umplînd văzduhul de strigare 
şi de cuvinte dosăditoare; apoi scoțindu-l din chilie, l-au bătut mai multă vreme şi I- 
au dus cu dînșii în sat. Aducînd multe vase lepădate, ulcele înnegrite, toarte de 
ulcioare, şi legîndu-le într-o funie, le-au spînzurat de grumajii lui şi-l purtau prin sat 
cu negrăită batjocură, bătîndu-l, împingîndu-l, trăgîndu-l de păr, călcîndu-l cu 
picioarele şi strigînd: "Acest monah a necinstit pe fecioara noastră; apucaţi-l toți şi-l 
bateţi”. 


Din întîmplare, trecea pe acolo un cinstit bărbat, care văzînd ceea ce se făcea, 
a zis celor ce-l băteau: "Pînă cînd veţi bate fără de vină pe străinul monah, neștiind 
dacă lucrul este adevărat? Pentru că socotesc că este năpastă, iar nu lucru adevărat". 
Dar aceia nu-l ascultau și îşi arătau răutatea lor. Însă iubitorul de Hristos, cel ce 
pentru Dumnezeu slujea pe Macarie, mergînd în urma celui purtat astfel, se rușina, 
plîngea şi nu putea să-l apere şi să scoată pe Macarie din mîinile lor pe care ca nişte 
cîini îl înconjuraseră. Apoi, aceia întorcîndu-se către slujitorul său, se porneau cu 
dosădiri şi cu ocări, zicîndu-i: "Sihastrul căruia îi slujeşti, iată ce a făcut”. 


Şi l-au bătut pe Macarie cu beţele, pînă ce şi-au săturat mînia și iuțimea, încît 
se tăvălea pe cale aproape mort. lar părinţii acelei fete ziceau: "Să nu-l lăsăm pînă ce 
nu ne va da garant, că va hrăni pe fecioara noastră, pe care a îngreunat-o". lar Macarie 
abia fiind viu, a zis către slujitorul său: "Fii garant pentru mine, omule”. 


Acesta gata fiind să moară pentru dînsul, s-a obligat astfel; și luînd pe Macarie, 
abia a putut să-l ducă la chilia lui, neputînd să meargă de bătăile cele cumplite. 
Tămăduindu-se, puţin după aceasta a început a se nevoi la lucru, zicînd în sine: 
"Macarie, ai femeie şi copii, deci nevoie îţi este ca ziua şi noaptea să lucrezi, ca să-i 
hrăneşti”. Şi lucrînd coşniţe, le vindea prin mîna slujitorului şi trimitea fecioarei 
preţul ce lua pentru hrană. 


Apoi, venind ziua să nască, a ajuns-o dreapta judecată a lui Dumnezeu, pentru 
că a grăit fărădelege asupra dreptului şi nu putea să nască. Pentru aceea a pătimit 
multe zile şi nopţi, cu amar strigînd de durerea cea mare, de vreme ce nu putea să 
iasă dintr-însa pruncul; însă şi pe părinţii ei îi durea inima văzînd-o într-o suferință 
ca aceea şi nepricepîndu-se, ziceau: "Ce să fie aceasta?" Iar ea atunci, chiar nevrînd, 


a spus adevărul, strigînd; "Amar mie, ticăloasa, care sînt vrednică de mii de morți, 
căci asupra dreptului acestuia am adus clevetire şi am mințit că este vinovatul 
stricăciunii mele; el este nevinovat, iar tînărul care a voit să mă ia, acela mi-a făcut 
acestea”. 


Deci, auzind părinţii aceasta și toți vecinii au rămas uimiţi, pentru că a venit 
asupra lor ruşine şi frică şi pentru că pe robul lui Dumnezeu, monahul cel nevinovat, 
l-au chinuit atît de rău; apoi au strigat: "Vai nouă!" 


Atunci s-a înștiințat despre aceasta tot satul şi toți s-au adunat cu mic cu mare 
la curtea omului aceluia şi auzeau cele ce se spuneau despre fecioară și cum că 
sihastrul este nevinovat; deci se ocărau singuri, pentru că toți au pus mîinile cu 
nemilostivire asupra sfîntului. Și s-au sfătuit cu părinții fecioarei să meargă la robul 
lui Dumnezeu şi să cadă cu plingere la picioarele lui, cerîndu-i iertare; ca nu cumva 
să-i ajungă mînia lui Dumnezeu pe toți, pentru chinuirea lui cea fără de vină. 


Auzind aceasta slujitorul şi garantul lui Macarie, a alergat degrabă la sfint cu 
veselie şi i-a zis: "Bucură-te, părinte Macarie, pentru că bună și luminoasă ni s-a 
arătat nouă ziua de astăzi, de vreme ce ocara cea dintii a prefăcut-o Dumnezeu în 
slavă şi eu de acum voi fi liber de garanţie, iar tu te-ai arătat fără patimă, drept și 
preaslăvit pătimitor; căci acea femeie nedreaptă, care a adus năpastă asupra ta, şi 
fiind tu nevinovat te-a clevetit, a ajuns-o judecata lui Dumnezeu și nu poate să nască. 


Acum a spus cum că nu tu eşti vinovat, ci un oarecare tînăr; deci, toţi locuitorii 
satului, de la mic pînă la mare, vor să vină la tine cu pocăință, ca să proslăvească pe 
Dumnezeu pentru întreaga înţelepciune şi răbdarea ta, şi să ceară de la tine iertare, 
ca să nu vină vreo pedeapsă de la Dumnezeu asupra lor, căci te-au chinuit pe tine”. 


Auzind acestea smeritul cugetător Macarie, cu greu le-a ascultat, nevrînd 
cinstea şi slava omenească; căci mai cu voie îi era lui necinstea decît să primească 
cinste de la oameni. Și venind noaptea, s-a sculat şi a fugit de acolo şi s-a dus întîi la 
Muntele Nitriei, unde cîndva dormind, a avut vedenia. Acolo a petrecut trei ani într- 
o peşteră şi s-a dus apoi la Muntele Faran, la marele Antonie, care petrecea 
pustniceşte în nevoință, pentru că auzise de dînsul, pe cînd era în lume, şi dorea să-l 
vadă. 


ŞI fiind primit de Cuviosul Antonie cu dragoste, Macarie i s-a făcut ucenic de 
aproape şi a petrecut la dînsul vreme îndelungată, povăţuindu-se la desăvîrşită viaţă 
întru fapte bune; deci era următor întru toate părintelui său, care a arătat multe 
nevoințe şi atît de mult a sporit în viața monahicească, încît a întrecut pe ceilalți frați; 
pentru care era numit de dînşii "tînăr bătrîn”. Căci în anii tinereţelor sale, a arătat 
viață bătrînească și se lupta ziua şi noaptea cu diavolii, care uneori se închipuiau în 
diferite chipuri şi năluciri, ca nişte ostaşi înarmaţi, călare pe cai. 


Apoi îndreptîndu-se spre război, cu sălbăticie năvăleau asupra lui cu chiote, 
gîlceavă şi cu tulburări, fiind fără număr, voiau ca să-l ucidă. lar uneori în chip 
nevăzut aduceau gînduri necurate asupra lui şi cu toate meşteşugirile se sileau să 
clatine şi să dărîme zidul cel întemeiat de Hristos. 


Dar nicidecum n-au putut să vatăme pe luptătorul cel care a luat pe Dumnezeu 
de ajutor, şi zicea ca David: Aceștia în căruțe și pe cai, iar eu numele Domnului voi 
chema, că aceia să fie împiedicaţi şi să cadă, iar eu întru Dumnezeu voi avea putere. 
EI va defăima pe vrăjmaşii mei, adică pe diavolii cei ce mă supără. 


Într-o noapte, dormind fericitul, l-au împresurat o mulțime de diavoli, 
deşteptîndu-l şi zicîndu-i: "Scoală-te şi cîntă cu noi şi nu dormi”. lar cuviosul 
cunoscînd meşteşugirile drăcești, nu se sculă şi le răspunse: Duceţi-vă de la mine, 
blestemaților, în focul cel veşnic, cel gătit tatălui vostru şi vouă. lar ei au zis: "Aduci 
astfel de hulă asupra noastră, şi cu dosădire ne răspunzi nouă?". 


Grăit-a sfîntul: "Care din diavoli scoală pe cineva la slujba lui Dumnezeu sau 
îl învaţă la fapte bune?" Iar ei grăind multe şi nesuferind ca să fie nebăgaţi în seamă 
de dînsul, văzînd că nu puteau să-l scoale, toți cu mînie s-au pornit asupra lui şi au 
început a-l bate. Iar sfîntul a strigat: "Hristoase, ajută-mi şi mă izbăveşte de aceştia, 
că m-au înconjurat ca nişte cîini mulți și au deschis asupra mea gura lor”. Și îndată 
mulțimea diavolească a pierit cu sunet. 


Iar pe cînd cuviosul aduna din pustie frunze de finic, ducîndu-le în chilie spre 
facerea coşniţelor, l-a întîmpinat diavolul în cale cu o seceră şi voia să-l lovească, 
dar n-a putut şi i-a zis lui: "Multe nevoi rabd eu de la tine, o! Macarie, căci nu pot să 
te biruiesc; însă toate cele ce tu le faci, le fac şi eu: posteşti tu și eu nicidecum nu 
mănînc; priveghezi tu, şi eu deloc nu dorm; dar una este cu care mă biruieşti pe 
mine"; deci i-a zis Macarie: "Care este una aceea?" Răspuns-a diavolul: "Smerenia 
ta; pentru aceea nu pot să stau împotriva ta”. 


Fericitul Macarie, avînd 40 de ani de la nașterea sa, a luat de la Dumnezeu 
darul tămăduirilor şi al proorociei, cum şi stăpînire asupra necuratelor duhuri; apoi 
s-a învrednicit treptei preoțești şi a fost conducător părinților celor ce vieţuiau în 
schit. lar pentru hrana şi băutura lui cum postea, nu se cuvine a grăi multe; de vreme 
ce nici între cei mai lipsiți de grijă monahi nu se putea afla acolo îmbuibare sau 
mîncăruri mai bune, pe de o parte pentru lipsa cea mare a celor de trebuinţă, iar pe 
de alta pentru rîvna cea dumnezeiască a multor părinți care petreceau acolo; căci 
fiecare urma unul altuia în viața cea pustnicească, iar mai ales se sîrguiau a se întrece. 


Despre alte nevoinţe ale acestui ceresc bărbat se povestea între părinți cum că 
neîncetat era întru înălțarea minții către Dumnezeu şi cea mai multă vreme se lhpea 
de Dumnezeu cu mintea decît de lucrurile lumii aceştia. Apoi cerceta pe părintele şi 
pe învățătorul său, Antonie cel Mare, și de dînsul mult se povăţuia, vorbind cu dînsul 
cuvinte duhovnicești. În urmă, s-a învrednicit după fericitul sfîrşit al lui Antoniea lua 


de la cei doi ucenici ai aceluia, ca o bogată moştenire, toiagul cu care îşi sprijinise 
trupul său neputincios, din cauza bătrîneţelor şi nevoinţelor pustniciei; iar cu toiagul 
a luat duhul îndoit, precum Elisei l-a luat de la Ilie şi făcea minuni mari, pe care acum 
este vremea a le povesti. 


Un egiptean iubitor de păcate, fiind rănit de pofta păcatului spre o femeie 
străină, frumoasă la chip, dar neputînd s-o plece spre desfrînare, pentru curăţia ei și 
pentru cinstea şi dragostea pe care o avea pentru bărbatul său, s-a dus la un 
fermecător, rugîndu-l ca să facă pe femeia aceea să-l iubească; ori cu farmecele sale 
să facă pe bărbatul ei ca s-o urască şi s-o gonească; fermecătorul acela a luat multe 
daruri de la egiptean şi a făcut obişnuitele sale meşteșu-giri, sîrguindu-se cu multe 
farmece ca să înşele pe acea femeie curată, spre desfrînare. 


Apoi neputînd să înduplece mintea ei cea nemișcată spre acea faptă rea, a 
fermecat ochii celor ce căutau la dînsa; şi a făcut așa ca tuturor celor ce o vedeau să 
li se pară că nu este femeie cu faţă de om, ci animal parte femeiască; deci, intrînd 
bărbatul în casă, cînd a văzut-o întru asemănare de animal, s-a spăimîntat, şi nu 
pricepea ce este, pentru că vedea că pe patul lui se odihneşte un animal. Vorbea cu 
dînsa şi nu putea să audă nici un răspuns, decît numai o vedea mîniindu-se. Însă ştia 
că este femeia lui şi a cunoscut răutatea pizmaşului, cum că era prefăcută de oameni 
răi întru asemănare de dobitoc, de care lucru era în mare mîhnire şi plîngea. 


Chemînd preoți în casa sa, le-a arătat pe femeia lui, dar nici aceia nu puteau 
cunoaște ce avea: cum și pentru ce s-a prefăcut în animal. Căci şi ochii acelora ca 
nişte fermecaţi vedeau animal; şi trecuseră trei zile de cînd 1 se făcuse ei aceasta şi 
nici un fel de hrană nu primea, pentru că nici ca animalul nu primea fîn, nici ca omul 
nu putea să mănînce pîine. Apoi, bărbatului ei i-a venit în minte s-o aducă în pustie, 
la Cuviosul părinte Macarie. 


Deci, punînd pe dînsa frîul ca pe un animal, s-a dus, luînd după sine pe femeia 
sa întru asemănare de animal. Pe cînd se apropia de chilia cuviosului, fraţii ce stăteau 
afară, au început a cîrti asupra lui, întrebîndu-l pentru ce vrea să intre în mînăstire cu 
acel animal? lar el a zis către dînşii: "Am venit aici, ca animalul acesta să cîştige mila 
de la Domnul cu rugăciunile Sfîntului Macarie". 


Şi întrebîndu-l monahii: "De ce pătimeşte?” Omul a zis: "Acest animal pe care 
îl vedeţi este femeia mea şi cum s-a prefăcut nu ştiu; iată acum sînt trei zile de cînd 
nici un fel de hrană nu gustă nicidecum". lar frații auzind acestea, au mers să spună 
sfîntului, căruia acum 1 se descoperise şi se ruga lui Dumnezeu pentru dînsa. 


Fraţii spunîndu-i despre acest lucru şi arătîndu-i dobitocul cel adus, sfîntul a 
zis către dînşii: "Voi singuri sînteți dobitoace, de vreme ce aveţi ochi răi, iar ea 
precum este făcută, aşa rămîne femeie şi nu este schimbată întru altă fire; ci aşa se 
pare ochilor voştri cei înşelaţi de farmece". Deci, sfințind apă, a turnat pe capul «i, 


rugîndu-se, şi îndată a făcut-o să fie în chipul său cel dintii; încît toţi cei ce căutau la 
dînsa au văzut-o că este femeie, cu față de om. 


Apoi, poruncind să-i dea ei să mănînce, a făcut-o femeie sănătoasă. ŞI au 
mulțumit lui Dumnezeu, bărbatul şi femeia, cum şi toţi cei ce vedeau această minune. 
Apoi, sfîntul a învăţat pe femeie, ca adeseori să meargă la sfinta biserică şi să se 
împărtăşească cu preacuratele lui Hristos Taine; căci pentru aceea, zicea el, a venit 
asupra ta acea ispită, fiindcă cinci săptămîni au trecut, de cînd ai fost părtaşă 
dumnezeieştilor Taine. Astfel învăţîndu-i și sfătuindu-i pe amindoi, 1-a lhberat în 
pace. Asemenea şi o altă fecioară, prefăcută în animal de vrăjitori, aducînd-o părinţii 
ei la sfîntul, a tămăduit-o cu rugăciunea. lar pe o altă fecioară, plină de răni, prin 
ungerea cu untdelemn sfințit, a făcut-o sănătoasă. 


Deci, mulți supărau pe cuviosul, unii pentru rugăciuni şi binecuvîntări şi 
pentru folosirea de învăţătură de la dînsul, iar alții pentru tămăduiri; pentru aceea 
sfîntul şi-a săpat o peşteră adîncă în chilie, ca de o jumătate stadie, şi se ascundea de 
cei ce veneau la dînsul fără vreme, cînd îi întrerupeau gîndirea la Dumnezeu şi 
rugăciunea. 


Atita dar avea de la Dumnezeu, încît învia şi morţi. Un monah oarecare, șezînd 
în preajma Nilului, s-a lipit de el diavolul mîndriei. Deci, întîi l-a rătăcit de la 
adevărata credință şi l-a adus la cugetarea celor ce se numeau lerachteni, care ziceau 
că Mîntuitorul n-a luat trup omenesc, nici că înviază trupul nostru cu care ne-am 
îmbrăcat şi că trei începători sînt: Dumnezeu, materia şi răutatea. Astfel a atras la 
răzvrătirea a 500 de suflete. Și a putut face aceasta căci grăia multe bîrfeli de acest 
fel către mulţi. Apoi şi diavoli a scos, după cum se spune de Domnul nostru în 
Sfintele Evanghelii: Căci vor da semne și minuni, încît ar fi fost cu putință să 
amăgească şi pe cei aleşi; căci cu domnul diavolilor, într-adevăr, scotea pe diavoli, 
pentru pierzarea sufletelor. 


Deci, episcopul acelui loc a venit cu clerul său la părintele Macarie, robul lui 
Dumnezeu, și rugîndu-l, îi zise: "Vino şi ajută-ne; căci dacă pînă trăieşti tu nu vom 
curăți vecinătatea noastră, toţi se vor lipi de dînsul și întru pierzare se vor duce". lar 
sfintul a zis către dînsul: "lată că vin, dar fund om simplu, ce pot să fac eu?" 
Episcopul stăruia, rugîndu-l: "Eu aşa cred că, dacă va veni Dumnezeu, va împăca 
Biserica Sa; căci eu de multe ori avînd gînd să vin, am fost împiedicat de treburile 
eparhiei; iar acum, numai suferind pierzarea poporului, şi încă temîndu-mă de osînda 
lui Dumnezeu, care zice: Singele lor din miinile voastre îl voi cere; de aceea am venit 
la tine, căci Dumnezeu m-a trimis. 


Atunci Avva Macarie sculîndu-se, a mers cu dînsul şi a venit la amăgitorul 
acela, pe care, cînd l-a văzut bătrînul, a zis episcopului: "Acesta are un diavol din cei 
stăpînitori şi ai cunoscut că acesta nu este locul meu. Împotriva acestor duhuri nu m- 
am luptat deloc, căci sînt două cete de diavoli, una este care aduce plăcerile și 
dezmierdările în trupul omului, iar alta care amăgeşște sufletele, dar care este foarte 


lesne de biruit. Aceste duhuri le rînduieşte satana la vrăjitori și amăgitori, ca şi la 
începătorii de eresuri”. Episcopul a zis: "Este trebuință de rugăciune din adîncul 
inimii, căci cuvîntul nu are nici o putere”. 


Deci, i-a poruncit să iasă la dînşii; iar el ieşind, episcopul i-a zis: "Cum de n- 
ai venit de atîta vreme la noi?" Iar el a răspuns: "Pentru că nu credeți drept". Zis-a 
către dînsul Sfîntul Macarie: "Dar tu crezi bine?" Iar el a zis: "Foarte bine". Sfîntul 
i-a zis: "Care este aceea pe care noi nu o cugetăm bine?" EI a răspuns: "Fiindcă ziceţi 
că trupul a înviat; şi încă mai ziceţi că şi Dumnezeu a luat asupră-şi trup şi oase". 
Bătrînul i-a zis: "Dacă zicem de la noi, rău zicem, iar dacă astfel a grăit adevărul, tu 
pentru ce grăieşti împotrivă? Cu toate acestea noi vom spune ţie cum credem şi dacă 
te vei îndupleca, bine vei face; iar dacă nu, tu însuți vei primi pedeapsa de la 
Dumnezeu, pe ale cărui dogme le lepezi”. EI a zis: "Eu întîi să-ți spun credinţa mea”. 
Iar sfîntul a zis: "Credinţa rea nici să nu se numească credință”. 


Deci, a poruncit episcopului să zică Simbolul credinţei şi episcopul a zis: Cred 
într-unul Dumnezeu, Tatăl, Atotţiitorul; şi celelalte de aici înainte, cum şi alte graiuri 
de la apostolul. Atunci s-a ruşinat ereticul şi neavînd ce să răspundă, a zis către 
Sfîntul Macarie: "Mie nu-mi grăi credinţa cea din cuvinte, ci să mergem la morminte 
şi tu să înviezi cu trupul pe unul din cei ce zac acolo şi voi crede că bine cugetaţi, ori 
eu să scot suflet fără de trup, şi să vă ruşinez pe voi”. Şi întorcîndu-se Sfîntul Macarie, 
a zis episcopului: "Mare este răul, căci şi pe Dumnezeu îl ispitim, ca pentru un 
îndrăcit să se facă atît de mare semn". Zis-a episcopul: "Ba nu părinte, ci pentru o 
eparhie întreagă". 


Atunci au mers la morminte și a venit şi lerachtenul să cheme pe diavol. Şi 
mult făcîndu-şi rugăciunea lui cea ereticească, nu putea să scoată nici un suflet fără 
trup din mormânt. Atunci diavolul n-a ieşit ca mai înainte, căci îi sta împotrivă Duhul 
cel Sfînt. Şi cînd a văzut că nimic n-a putut face, le-a zis: "Pentru necredinţa voastră 
nu poate să iasă". Episcopul a zis: "Dacă am fi fost rău-credincioși, atunci mai vîrtos 
trebuia să iasă, ca să mustre necredința noastră”. 


lar bătrînul rugîndu-se în sine, netăgăduind nimic, a plecat genunchii la 
pămînt, după ce a stat un ceas la rugăciune; împreună cu toţi care erau de faţă, s-a 
ridicat, şi lovind cu toiagul cel de finic un mormînt, pentru că toiegele monahilor 
celor de acolo sînt de finic, a înviat un om din mormînt, nu vreunul care a murit de 
curînd, ci unul mort de mult. 


Această minune văzînd-o lerachteanul, a leşinat şi ieşind diavolul dintr-însul, 
el a căzut la picioarele sfîntului, împreună cu tot poporul care era de față, şi cerea să- 
| ucidă; dar nu i-a lăsat sfîntul, ci l-a luat cu sine în pustie şi l-a izbăvit de rătăcire. 
Apoi, întrebînd pe cel ce a înviat dacă ştie pe Hristos, el a zis că n-a auzit despre EI 
nici cînd trăia. Deci, sfîntul botezîndu-l, l-a avut cu sine trei ani şi apoi cu adevărată 
moarte a răposat, încît se potrivea şi la el cuvîntul Domnului, că nici acesta n-a greşit, 
nici părinții lui; ci ca să se arate slava lui Dumnezeu într-însul. 


lar episcopul a întrebat pe Sfîntul Macarie dacă s-a suit în inima lui vreun 
cuget de slavă omenească, cînd a văzut înaintea lui atîta popor, față de o minune atît 
de mare? EI a răspuns: "O inimă care are îndeletnicire a căta spre slava oamenilor, 
unul ca acesta pe Dumnezeu încă nu L-a cunoscut, şi ceea ce face, ca un om o face; 
iar cel ce s-a învrednicit de insuflarea lui Dumnezeu, întru multă nevoinţă se află, 
temîndu-se să nu cadă. 


Unul ca acesta numai o credinţă are, de a ieşi din trup, iar slava omenească 
nici în gînd nu-i vine. Deci, o pildă ca aceasta îţi zic: "Închipuiește-ţi pe cineva că 
umblă pe mare şi priveşte spre cer în soare; unul ca acesta dacă ar vedea locul pe 
unde umblă, s-ar scufunda. Astfel cel ce priveşte la slava lui Dumnezeu, slava cea de 
la oameni o nesocoteşte. lar dacă împrejurul acesteia s-ar întoarce, cade din aceea și 
căzînd astfel, se biruieşte de multe patimi". 


Apoi Cuviosul Macarie a înviat încă şi un alt mort, pentru care părintele Sisoe 
povestea așa: "Am fost în schit cu părintele Macarie şi a sosit vremea secerișului; 
atunci, mergînd la seceriş noi şapte, iată o văduvă aduna spice după noi și plîngea 
neîncetat; apoi chemînd Macarie pe stăpînul holdei aceleia, l-a întrebat: "Ce are 
această bătrînă de plînge mereu?" ar el a spus lui Macarie că bărbatul ei luînd de la 
cineva un zălog, a murit fără veste, nespunîndu-i ei unde a pus ceea ce a luat şi voieşte 
stăpînul zălogului aceluia ca s-o ia pe ea în robie cu copiii ei”. Și i-a zis Macarie lui: 
"Să-i spui ei ca să vină la noi, unde ne odihnim la amiază". Cînd a venit văduva aceea, 
a zis către dînsa bătrînul: "Întotdeauna plîngi astfel?" Ea a spus lui: "Bărbatul meu a 
murit grabnic; el luase de la cineva nişte aur să-l păstreze, dar nu mi-a spus unde l-a 
ascuns". Zis-a către dînsa bătrînul: "Vino ca să ne arăţi mormîntul bărbatului tău”. 


Deci luînd pe fraţi, a mers cu dînsa, apoi sosind la mormînt, bătrînul a zis către 
văduvă: "Du-te la casa ta". Şi rugîndu-se, a strigat bătrînul pe cel mort, zicînd către 
dînsul: "Unde ai pus vistieria cea străină?" Iar el a răspuns din mormânt: "În casa mea 
am ascuns-o, sub picioarele patului meu". Şi a zis lui bătrînul: "Dormi iarăşi pînă la 
ziua învierii”. 


Iar frații văzînd aceasta, au căzut de frică la picioarele lui. Și le-a zis lor 
bătrînul: "Nu pentru mine s-a făcut aceasta, pentru că eu sînt un nimic; ci pentru 
văduvă şi sărăcia ei a făcut Dumnezeu lucrul acesta. Însă să ştiţi aceasta, că 
Dumnezeu voieşte ca sufletul să fie fără păcat, şi cel ce va cere de la EI, va lua”. 
Apoi, mergînd, a spus văduvei unde se află vistieria. Iar ea luînd-o, a dat-o stăpînului 
ei şi s-a mîntuit de robie pe sine şi pe fiii ei; şi toţi cei ce auzeau aceasta, au preamărit 
pe Dumnezeu. 


Încă şi un al treilea mort a înviat Cuviosul părinte Macarie; despre care scrie 
Rufin prezbiterul, astfel: "Odinioară, în locurile cele de aproape fiind făptuită o 
ucidere, se punea vina asupra unui nevinovat şi acela a alergat în chilia sfîntului, însă 
au mers în urma lui şi cei ce voiau să-l prindă ca pe un ucigaș. Şi voiau să-l dea la 
judecata cea legiuită. 


Deci, acela se lepăda şi se Jura că este nevinovat de sîngele celui ucis, iar ei 
stăruiau făcîndu-l vinovat. Şi făcîndu-se de amîndouă părțile multă vorbă şi sfadă, 1- 
a întrebat Macarie unde este îngropat cel ucis. Şi sculîndu-se, a mers cu dînșii la 
mormînt; apoi plecîndu-şi genunchii, s-a rugat mult şi a zis către cei ce stau de față: 
"Acum va arăta Domnul dacă este acesta cu adevărat vinovat de uciderea despre care 
ziceţi”. Și a strigat cu mare glas, chemînd pe nume pe cel ucis, iar el a răspuns din 
mormînt. 


Sfîntul a zis către dînsul: "În numele lui Iisus Hristos, zic ţie să ne spui nouă 
dacă ai fost ucis de omul acesta?" Iar acela cu glas foarte lămurit a răspuns din 
mormînt, încredințindu-i că n-a fost ucis de acela, pe care-l năpăstuiesc fără vină. 
Atunci, toţi mirîndu-se de o minune ca aceea, au căzut la pămînt. Apoi, căzînd la 
picioarele lui, ca iarăşi să întrebe pe cel ce zăcea în mormînt, cine l-a ucis. Atunci le- 
a zis cuviosul: "Despre aceasta nu-l voi întreba, pentru că destul este mie ca să 
izbăvesc de năpastă pe cel nevinovat; iar a da judecății pe cel vinovat, nu este lucrul 


” 


meu . 


Odinioară a fost adus la cuviosul un tînăr de care se plîngea maică-sa că era 
îndrăcit; acesta era legat şi ținut de doi oameni. El avea în sine pe diavolul îmbuibării, 
căci mînca trei pîini mari şi bea un vas de apă, nu tocmai mic; însă toate cele mîncate 
nu erau nimic, căci ca într-un foc se mistuia hrana şi băutura într-însul. Deci, acel 
tînăr, cînd nu-i da maică-sa atît de mult să mănînce, el striga la ea; de aceca plingea 
maica lui şi ruga pe Cuviosul Macarie ca să miluiască pe fiul ei şi să-l tămăduiască 
de o boală ca aceea. 


Cuviosul a început a face rugăciuni cu dinadinsul către Dumnezeu, pentru 
dînsul; şi după întiia şi a doua zi, i-a fost mai ușor tînărului şi cerea mai puţin să 
mănînce. Deci, a zis sfîntul către maica lui: "Cît voieşti ca să mănînce fiul tău?" Ea 
a zis: "Zece litre de pîine". lar sfîntul ocărînd-o, i-a zis: "De ce atît de mult ai cerut, 
o! femeie?" Deci, şapte zile postind fericitul şi rugîndu-se pentru acel tînăr, a izgonit 
pe diavolul dintr-însul, şi l-a făcut ca cu trei litre de pîine să se sature; şi apoi i-a 
poruncit ca nu în deşert să stea, ci să se ostenească lucrînd cu mîinile. Astfel, cu darul 
lui Dumnezeu, desăvîrșit sănătos a dat pe tînăr maicii lui şi 1-a liberat cu pace. 


Oarecînd cuviosul a ieşit din schit la locul Terinut, şi înserînd, a intrat într-un 
mormînt elinesc să se culce; deci, erau acolo oase elineşti vechi şi luînd unul, l-a pus 
căpătii lui. Diavolu văzînd îndrăzneala lui, s-au mîniat asupră-i şi au vrut să-l 
îngrozească, strigînd cu glas femeiesc: "O! cutare, mergi în baie să te speli?" Și a 
răspuns alt demon din oasele cele moarte, care zăcea sub capul bătrînului, zicînd: 
"Un străin am deasupra mea şi nu pot să vin". Bătrînul neînfricoşîndu-se, cu 
îndrăzneală bătea osul acela, zicîndu-i: "Scoală-te şi te du, dacă poți”. Auzind acestea 
diavolii, au strigat cu mare glas, zicînd: "Ne-ai biruit cu totul”, şi au fugit ruşinați. 


Apoi, umblînd prin pustie, părintele Macarie a aflat o căpăţină de om uscată 
zăcînd pe pămînt, pe care cînd a întors-o cu toiagul său, se părea că dă oarecare glas 


căpăţina aceea. Deci, a întrebat-o bătrînul cine este? Și căpăţina a zis: "Eu am fost 
începător al slujitorilor idolești, care au locuit în acest loc, iar tu eşti părintele 
Macarie, cel plin de Duhul lui Dumnezeu; pentru că tu, cînd te rogi, milostivindu-te 
spre cei ce sînt în muncă, ei simt oarecare uşurare". Și a zis bătrînul: "Care este 
uşurarea sau munca voastră, spune mie?" Răspuns-a cu suspinare, zicînd: "Pe cît este 
de departe cerul de la pămînt, atît de mare este focul în al cărui mijloc sîntem noi de 
la picioare pînă la cap, cu totul arzîndu-ne; şi nu este cu putinţă cuiva din noi ca să 
vadă fața altuia, iar cînd te rogi pentru noi, ne vedem puţin unul pe altul şi aceasta 
este pentru noi uşurare”. 


Acestea auzindu-le bătrînul, a lăcrimat şi a zis: "Vai de ziua în care va fi călcat 
omul poruncile lui Dumnezeu". Și iarăşi a întrebat pe căpăţîna aceea: "Au, este altă 
muncă mai mare?" Răspuns-a căpăţina: "Sînt altele cu mult mai adînci sub noi”. Și 
întrebînd bătrînul, a zis: "Cine se află întru acele adînci munci?" Căpăţina a răspuns: 
"Noi sîntem cei ce n-am cunoscut pe Dumnezeu și acum simţim milostivirea Lui, 
măcar cît de puţin; iar aceia care cunoscînd pe Dumnezeu, s-au lepădat de EI şi n-au 
păzit poruncile Lui, cu mai grele şi mai grozave chinuri sînt chinuiţi sub noi”. Iar 
Sfîntul Macarie luînd căpăţina aceea, a îngropat-o în pămînt şi s-a dus. 


După aceasta, cuviosul bătrîn vieţuia deosebit, avînd chilie în pustia cea mai 
mare; şi era o mînăstire mai jos de el, într-o altă pustie, avînd monahi mulți. Deci, 
şezînd bătrînul lîngă cale, a văzut odinioară pe diavolul mergînd în chip de om și 
avînd o haină lăţoasă; iar la fiecare laţ spînzura cîte o tigvuliță; apoi a zis către el 
bătrînul: "Unde mergi, răule?" Acela a spus: "Mă duc să tulbur pe frați”. Bătrînul l-a 
întrebat iarăşi: "Ce sînt tigvuliţele acestea pe care le porți?" Diavolul răspunse: "Duc 
gustări fraţilor". Bătrînul zise: "În toate acestea sînt gustări?" EI a răspuns: "Da, 
pentru că de nu-i va fi plăcut cuiva una, îi dau alta şi pe toate la rînd, ca fiecare să 
aibă cîte una”. 


Acestea zicînd, s-a dus; iar bătrînul a rămas, păzind calea, pînă se va întoarce. 
Atunci, văzîndu-l întorcîndu-se, i-a zis: "Ţi-a mers bine?" EI a răspuns: "Rău, căci 
unde mi-e bine mie?" Bătrînul îi zise: "Pentru ce?" Acela a răspuns: "Deoarece toți 
monahii mi s-au făcut potrivnici şi nimeni nu m-a primit". Bătrînul zise: "Dar pe nici 
unul dintr-înşii nu-l ai prieten?" Diavolul răspunse: "Am numai pe un monah care 
mă ascultă şi cînd mă duc la dînsul, se învîrteşte ca paiaţa înaintea mea". Bătrînul |- 
a întrebat cum este numele monahului aceluia?" Diavolul răspunse: "Teopempt". 
După aceasta s-a dus. 


Sculîndu-se Avva Macarie, s-a dus în cea mai de jos pustie, la mînăstirea 
aceea. Fraţii de acolo auzind, i-au ieşit cu ramuri în întîmpinarea lui şi fiecare dintr- 
înşii îşi gătea chilia, socotind că bătrînul va găzdui la dînsul. lar el a întrebat: "Cine 
este Teopempt?". Pe acesta văzîndu-l, a intrat la dînsul în chilie, iar el a primit pe 
părintele, bucurîndu-se; şi cînd au început a vorbi singuri, i-a zis bătrînul: "Cum 
petreci, frate?" Acela răspunse: "Bine, cu rugăciunile tale”. Bătrînul zise: "Nu te 
supără pe tine oarecare gînduri rele?" Fratele răspunse: "Acum îmi este bine"; pentru 


că se ruşina să-şi mărturisească gîndurile sale de ruşine. Atunci i-a zis bătrînul: "De 
mulți ani postesc, nevoindu-mă, şi toți mă cinstesc, dar într-aceşti ani ai bătrîneței 
mă supără necuratul duh al desfrînării"”. La aceasta Teopempt a răspuns: "Cu adevărat 
părinte, şi eu sînt foarte mult stăpînit de duhul desfrînăru”. 


Bătrînul cercă şi celelalte gînduri pierzătoare ale sufletului aceluia, pînă ce 
fratele i le-a spus pe toate. După aceasta, cuviosul a întrebat pe frate: "Cum posteşti?" 
EI răspunse: "Pînă la al nouălea ceas". Grăit-a sfîntul: "Să postești pînă seara, să 
flămînzeşti şi să înveți pe de rost părți din Evanghelie şi din alte sfinte cărți, ca să te 
îndeletniceşti totdeauna în gîndirea lui Dumnezeu; şi de-ţi va veni gînd rău, să nu-l 
primeşti şi niciodată să nu te cobori cu mintea în jos, ci totdeauna să ai aminte sus, 
şi-ţi va ajuta Dumnezeu". 


Aşa întărind părintele pe acel frate, s-a dus în pustia sa. Şi cînd ţinea calea, a 
văzut iarăși pe acel diavol mergînd, şi i-a zis: "Unde mergi?" Diavolul răspunse: "Mă 
duc să tulbur pe frați". Zicînd aceasta, a trecut alături. Dar cînd s-a întors, 1-a zis 
sfîntul: "Cum sînt frații?" Diavolul răspunse: "Toţi mi s-au făcut potrivnici şi acela 
pe care mai înainte îl aveam prieten şi mă asculta, nu ştiu cine l-a răzvrătit şi nu mă 
ascultă nicidecum; căci s-a făcut mai potrivnic decît toți şi m-am jurat că nu mă mai 
duc acolo, decît numai după o lungă vreme". Zicînd acestea, s-a dus, iar sfîntul s-a 
întors la chilia sa. 


Odată au venit la Cuviosul Macarie în schit doi tineri străini, unul bărbos, iar 
la altul abia începea mustaţa; aceștia l-au întrebat: "Unde este chilia lui Avva 
Macarie?" E] le-a zis: "Ce voiţi de la dînsul?" Ei îi ziseră: "Am auzit despre dînsul şi 
despre viața părinților care sînt în schit; deci am venit să-l vedem". Bătrînul le-a spus: 
"Eu sînt”. E1 s-au închinat lui pînă la pămînt şi au zis: "Aici voim să petrecem”. 
Bătrînul văzîndu-i că sînt dintre tinerii bogați, le-a zis: "Nu veţi putea să şedeți aci”. 
Cel mai tînăr răspunse: "De nu ne vei lăsa să petrecem aici, atunci ne vom duce 
aiurea". 


Bătrînul a zis în mintea sa: "Pentru ce să-i gonesc, căci se vor sminti? Deci, 
să-l primesc, pentru că singură osteneala pustiei îi va face ca de voie să fugă de aici”. 
ŞI a zis către dînşii: "Veniţi şi vă faceţi chiliuţe, dacă puteţi”. Apoi le-a dat o secure 
şi o coşniță plină de pîine și sare, şi ducîndu-i departe, le-a arătat un loc pe o piatră 
vîrtoasă şi le-a zis: "Aici să vă zidiți chiliuţa, aducînd lemne din luncă şi să şedeți"; 
pentru că socotea bătrînul, că vor fugi de osteneală. Apoi au întrebat tinerii aceia pe 
Macarie: "Ce lucrează monahii?" Bătrînul le-a răspuns: "Împletituri". Şi luînd 
mlădiţe, începea a împleti din capăt, zicîndu-le: "Aşa să faceţi coşniţe şi să le daţi la 
paznicii bisericeşti, iar aceia vă vor aduce pîine şi sare”. Apoi cuviosul s-a dus la 
dînșii, iar ei cu răbdare mare făceau toate cele poruncite, și n-au venit la părintele lor 
trei anl. 


Aducîndu-şi aminte Avva Macarie de dînşii, a zis în sine: "Care să fie oare 
lucrarea lor de nu vin la mine, să mă întrebe nimic?" Alţii de departe vin, iar aceştia 


care petrec mai aproape n-au venit, căci acei doi frați la nimeni nu mergeau, fără 
numai la biserică, ca să primească împărtăşirea preacuratelor Taine. 


Deci, bătrînul s-a rugat lui Dumnezeu, postind o săptămînă, ca să-i arate lui 
lucrarea lor, şi după acea săptămînă s-a dus la dînşii, să vadă cum locuiesc; şi bătînd 
el în uşă, i-au deschis, apoi ei văzînd pe omul lui Dumnezeu, 1 s-au închinat pînă la 
pămînt, iar bătrînul făcînd rugăciune, a şezut. Apoi făcînd cel mai mare semn ca să 
iasă cel mai tînăr, acela a şezut împletind coşniţe; iar în ceasul al nouălea a intrat 
bătînd cel mai mic şi făcînd puţină fierbătură, a pus înainte masă şi trei bucăţi de 
pîine. 


Pe urmă, a zis bătrînul: "Veniţi să mîncăm”. Şi au mîncat, mulțumind 
Domnului; după aceea, a adus apă cel mai tînăr şi au băut, iar după ce a înserat, a zis 
părintelui: "Te vei duce părinte de aici?" EI le-a răspuns: "Nu, ci aici mă voi odihni". 
Ei i-au aşternut o rogojină într-un colţ sub chilie, iar în celălalt s-a odihnit singur pe 
rogojină şi s-a înnoptat. Sfîntul Macarie se ruga lui Dumnezeu să-i arate fapta lui cea 
bună; deci, s-a desfăcut acoperămîntul chiliuței; făcîndu-se lumină, cei doi frați nu 
vedeau lumina, ci li se părea că doarme bătrînul; şi îmboldind cel mai mare pe cel 
mai MIC, s-au sculat amîndoi, Şi, închinîndu-se, şi-au ridicat mîinile spre cer, rugîndu- 
se în taină. 


Atunci Cuviosul Macarie a văzut pe demoni ca muștele, venind la cel mai mic 
şi unele se așezau pe buzele lui, iar altele pe ochi; dar îngerul lui Dumnezeu, avînd o 
armă de foc, gonea de la dînsul pe demoni, iar de cel mai mare nici nu putea să se 
apropie; apoi despre ziuă iarăşi amîndoi s-au odihnit. 


Iar Cuviosul Macarie s-a făcut ca şi cum s-ar fi deșteptat din somn, Și toți s-au 
sculat. Apoi a zis cel mai mare frate: "Părinte, vei voi ca să citim cei 12 psalmi?" 
Avva a răspuns: "Da". Și a cîntat mai întîi cel mai tînăr şi după fiecare stih ieşea 
lumină de foc din gura lui şi se suia la cer. Apoi a început a cînta și cel mai mare, şi 
ieşea din gura lui foc ca o funie ce ajungea pînă la cer. După sfirşirea psalmilor, 
bătrînul vrînd să se ducă, le-a zis: "Rugaţi-vă pentru mine". Iar ei s-au închinat lui 
pînă la pămînt, tăcînd; şi aşa se depărtă de dînşii. Și a cunoscut că cel mai mare este 
desăvîrşit întru bunătăți, iar cu cel mai mic încă se lupta vrăjmașul. Şi nu după multe 
zile, a adormit întru Domnul cel mai mare, iar după dînsul, a treia zi, a murit și cel 
mai Mic. ŞI cînd veneau unii din părinți la Avva Macarie, îi ducea la chiliuţa celor 
doi frați şi le zicea: "Veniţi de vedeţi locul în care s-au nevoit robii cei mari ai lui 
Hristos". 


Odată, cuviosul rugîndu-se lui Dumnezeu, s-a auzit un glas, care îi zise: 
"Macarie, încă n-ai venit la măsura celor două femei, care viețuiesc împreună în 
cetatea cea de aproape". Deci, auzind de aceasta bătrînul, şi-a luat toiagul și a mers 
la cetatea zisă, şi găsind casa lor, a bătut în uşă. Atunci, odată a ieşit una dintre ele şi 
l-a primit cu mare bucurie. 


Apoi, bătrînul pe amîndouă chemîndu-le, le-a zis astfel: "Pentru voi am suferit 
atîta osteneală, venind din pustia cea depărtată, ca să înțeleg lucrurile voastre, pe care 
să mi le spuneți, netăinuindu-le". Femeile i-au răspuns bătrînului: "Crede-ne, sfinte 
părinte, că noi sîntem păcătoase şi trăim cu bărbaţii noştri, deci ce fel de lucruri cauţi 
de la noi?" Iar bătrînul stăruia rugîndu-le, să-i arate rînduiala vieții lor. 


Ele fiind silite, au zis: "Noi nici un fel de rudenie nu avem între noi şi s-a 
întîmplat de s-au însoțit cu noi doi fraţi, şi cu dînşii petrecînd împreună 15 ani într-o 
casă, cuvînt rău sau necurat n-am zis una către alta, nici ne-am sfădit cîndva; ci în 
pace pînă acum vieţuim şi ne sfătuim cu un gînd, ca lăsînd pe soţii cei trupești, să 
mergem în ceata sfinților feciori, care slujesc lui Dumnezeu, dar n-am putut să 
înduplecăm pe bărbaţii noștri să ne lase, deşi i-am rugat cu foarte multe lacrimi. Drept 
aceea, necîştigîndu-ne dorirea, am pus aşezămînt între Dumnezeu şi între noi, ca nici 
un fel de cuvînt deşert să nu zicem deloc pînă la moartea noastră”. 


Acestea auzind Sfintul Macarie, a zis: "Cu adevărat, nici fecioare, nici femei 
măritate, nici monah, nici mirean, ci hotărîrea cea bună o caută Dumnezeu, primind- 
o ca pe însăşi fapta şi după alegere, trimite fiecăruia pe Sfîntul Duh, care lucrează şi 
îndreptează viața tuturor celor ce vor să se mîntuiască”. 


În zilele acestui Cuvios Macarie Egipteanul, a strălucit cu fapte bune în 
aceleași pustietăți şi alt cuvios, Macarie Alexandrianul, care era prezbiter în 
mînăstirea ce se numea Chelie; iar acel loc era în pustie, între Nitria şi între schit. 
Acel fericit Macarie Alexandrianul venea adeseori la Sfîntul Macarie Egipteanul și 
de multe ori umblau împreună prin pustie, pentru că aveau mare dragoste între el. 


În acea vreme, împărăţind rău-credinciosul Valens, arianul (364-378), a fost 
prigonire mare asupra celor drepteredincioși pentru că a venit în Alexandria un 
oarecare Luciu, episcop arian, cu oaste multă, și l-a izgonit de pe scaun pe fericitul 
episcop Petru, care a fost după Sfîntul Atanasie cel Mare. Apoi a trimis şi în pustie, 
ca să izgonească pe toți sfinții părinți; dar mai întîi a gonit pe cei doi Macarie, pe 
care, luîndu-i ostaşii noaptea şi punîndu-i în corabie, i-au dus departe, la un oarecare 
ostrov, în care era necunoscut numele lui Hristos Dumnezeu, dar unde idoli se 
cinsteau ca niște zei. 


În acel ostrov, la un slujitor idolesc, era o fiică îndrăcită, care simțind venirea 
Sfîntului Macarie şi a celorlalți cuvioşi părinţi, a alergat înaintea lor, strigînd: "Pentru 
ce aţi venit aici? Căci acest ostrov este vechea noastră locuinţă”. lar ei făcînd 
rugăciune, au izgonit pe diavolul dintr-însa şi au făcut-o sănătoasă. Aceasta văzînd- 
o tatăl ei, slujitorul idolilor îndată a crezut în Hristos şi s-a botezat; şi tot poporul din 
ostrovul acela a primit sfînta credinţă şi lor le-au făcut o sfîntă biserică. 


Dar înştiințîndu-se despre aceasta răucredinciosul episcop Luciu, s-a ruşinat 
că a izgonit din locaşurile lor nişte sfinți şi trimiţînd în taină, a întors iarăşi la locurile 
lor pe fericiții Macarie şi pe toți ceilalți părinţi. Deci, iarăși a primit pe Sfîntul 


Macarie Egipteanul în pustia schitului, iar pe alexandrianul în locul cel mai de sus 
pomenit, ce se numea Chelie, şi fiecare din părinți s-a dus la locaşul său. 


Dar, de vreme ce la Cuviosul părintele nostru Macarie Egipteanul veneau 
mulți de pretutindeni, unii pentru învățătură, iar alţii pentru tămăduiri, şi o mulţime 
de bolnavi se adunau la dînsul, de aceea, a fost de trebuinţă ca să zidească o casă de 
oaspeţi, ca într-însa să se odihnească străinii şi bolnavii; pe care casă a și făcut-o. 
Deci, în toate zilele pe cîte unul din bolnavi ungînd cu sfîntul untdelemn, îl făcea 
sănătos şi-l libera; de aceea nu-i tămăduia pe toți îndată, ca ceilalți zăbovind la dînsul 
cîteva zile, nu numai trupului, ci şi sufletului să-şi cîştige tămăduire, ascultind 
cuvintele lui cele de Dumnezeu insuflate. 


Atunci a pus pe unul din frați să slujească în casa de oaspeţi, dar acela fiind 
îndemnat de diavol, se biruia de patima iubirii de averi şi tăinuia de la săraci o parte; 
iar Cuviosul Macarie îl învăţa, zicîndu-i: "Frate Ioane, ascultă-mă şi primește 
învăţătura mea, care-ţi va fi de folos", iar loan nu I-a ascultat pe sfîntul, şi n-a încetat 
din obiceiul cel rău; şi a fost că după moartea sfîntului, la 15 sau la 20 de ani, acel 
frate tot slujea ludei, care a pus într-însul iubirea de argint, și partea săracilor la sine 
o trăgea; deci, tot trupul lui s-a umplut de lepră, şi nu numai averea cea adunată, ci 
şi sufletul său în ticăloşie şi-a pierdut. 


Odată, cuviosul mergînd de la schit la Muntele Nitriei, și apropiindu-se, a zis 
ucenicului său: "Mergi puţin înaintea mea". Mergînd ucenicul, l-a întîmpinat un 
slujitor idolesc venind și adu-cînd un lemn mare, iar fratele striga către dînsul: 
"Ascultă, diavole, unde mergi?" Şi întorcîndu-se sjujitorul, l-a bătut așa de tare, încît 
abia l-a lăsat viu. Și luîndu-și lemnul, a fugit. 


Pe cînd fugea el, l-a întîmpinat Avva Macarie, şi 1-a zis: "Mîntuiește-te 
iubitorule de osteneală, mîntuieşte-te". lar el mirîndu-se, zise către avva: "Ce lucru 
vezi la mine, de-mi urezi astfel de cuvinte?". Răspuns-a bătrînul: "Că te văd 
ostenindu-te". Iar sjujitorul răspunse: "M-am uimit părinte de cuvintele tale, că te- 
am cunoscut că eşti omul lui Dumnezeu; iar un alt monah m-a ocăriît şi eu l-am bătut 
pînă la moarte". Și căzînd sjujitorul idolesc la picioarele sfîntului, îi zise: "Nu te voi 
lăsa părinte, pînă ce nu mă vei face creştin şi monah”. 


Şi mergînd cu Sfîntul Macarie la fratele ce zăcea abia viu, s-a dus la biserica 
din Muntele Nitriei şi văzînd părinții Nitriei pe sjujitorul idolesc cu Cuviosul 
Macarie, s-au minunat; apoi botezîndu-l, l-a făcut monah şi mulţi dintre elini s-au 
făcut creştini. Avva Macarie zise: "Cuvîntul cel rău și pe cei buni îi făcea răi, iar 
cuvîntul cel bun şi pe cei răi îi făcea buni”. 


Cuviosul fiind în locaşul lui Avva Pamvo, i-au zis bătrîni: "Spune un cuvînt 
fraților, pentru folos". Iar el a început a grăi: "lertaţi-mă, că nu sînt încă monah, însă 
am văzut monahi, pentru că stînd eu în schit în chilia mea, m-a silit gîndul să merg 
în pustia cea dinăuntru, ca să văd ce este acolo; și m-am luptat cu gîndul cinci ani, 


temîndu-mă ca nu cumva să fie ispitire de la diavol şi, nelăsîndu-mă acel gînd, m-am 
dus în pustia cea depărtată și am aflat o baltă cu apă şi un ostrov în mijloc. 


Apoi au venit fiarele pustiei să bea apă şi am văzut printre ele şi doi oameni 
goi, iar eu m-am înfricoşat, pentru că-mi părea că sînt duhuri. Ei însă, dacă m-au 
văzut că m-am înfricoşat, mi-au zis: "Nu te teme, că şi noi sîntem oameni”. Apoi 1- 
am întrebat: "De unde aţi venit în pustia aceasta?" Şi ei au zis: "Sîntem din viaţa de 
obşte și, sfătuindu-ne, am venit aici; deci acum sînt 30 de ani de cînd am ieșit din 
mănăstire. Unul din noi este egiptean, iar altul libian”. Şi m-au întrebat şi ei, zicîndu- 
mi: "Cum este lumea acum? Rîul dă apă la vremea lui? Pămîntul se îndestulează cu 
obișnuitele roduri?” Și le-am zis: "Da". Apoi i-am întrebat, cum pot să fiu monah? 
Atunci ei mi-au zis: "De nu se va lepăda omul de toate cele ce sînt pe lume, nu poate 
să fie monah". Eu le-am zis: "Neputincios sînt și nu pot să fiu ca voi”. Ei mi-au zis: 
"De nu poţi să fii cum sîntem noi, şezi în chilie şi plînge-ţi păcatele". Și iarăși i-am 
întrebat: "Cînd vine iarna, nu îngheţați? lar vara nu se ard de soare trupurile voastre?" 
Ei au răspuns: "Dumnezeu ne-a făcut rînduiala aceasta, ca nici iarna să nu pătimim 
de ger, nici vara de arșiță”. Pentru aceasta v-am spus vouă fraților, că încă nu m-am 
făcut monah, ci am văzut monahi. 


Fiind întrebat de oarecare părinți Avva Macarie, cum a slăbit - căci nu numai 
cînd postea, ci şi cînd mînca, trupul lui totdeauna era uscat -, le răspunse: "Lemnul 
acela cu care se întorc vreascurile care ard, se aprinde şi el de foc; aşa și omul, dacă 
şi-ar adînci mintea în frica lui Dumnezeu, şi de înfricoşata întrebare şi focul gheenei 
totdeauna şi-ar aduce aminte, atunci frica aceea îi mănîncă trupul şi îi usucă oasele”. 


Iarăşi l-au întrebat pe el frații: "Avvo (părinte), cum ne vom ruga?" Zis-a lor 
bătrînul: "Nu este trebuință de cuvinte multe, ci numai de a ridica mîinile și a zice 
aşa: "Doamne, precum voieşti și precum ştii, miluieşte-mă". Și de va năvăli războiul 
păcatelor, se cade a zice: "Doamne miluieşte”. Acela ştie cele ce sînt nouă de folos 
şi va face milă cu noi". Apoi l-a întrebat Avva Isaia, zicînd: "Spune-mi un cuvînt de 
folos, părinte". Zis-a bătrînul: "Fugi de oameni". lar el a zis: "Și ce este dacă voi fugi 
de oameni?" lar bătrînul răspunse: "Şezi în chilia ta și plîngi păcatele tale”. Iar lui 
Pafnutie, ucenicul său, i-a zis: "Să nu asuprești pe nimeni, nici să clevetești pe 
nimeni; deci, păzindu-le acestea, te vei mîntui". Iarăşi a zis: "Să nu te odihnești în 
chilia fratelui celui ce are minte rea”. 


Apoi a venit la dînsul un frate oarecare şi i-a zis: "Avvo, spune-mi un cuvînt 
prin care să mă mîntuiesc". Zis-a lui bătrînul: "Mergi la morminte şi grăieşte de rău 
pe cei morţi”. Deci, a mers fratele şi grăia de rău, apoi şi cu pietre a bătut mormintele; 
după aceea venind, a spus bătrînului; iar acela I-a întrebat: "Nimic nu i-au spus?" 
Zis-a el: "Nu". Atunci îi zise bătrînul: "Mergi şi îi laudă pe er”. 


Deci, a mers şi a început cu laude a ferici pe cei morţi, zicîndu- le: "Apostoli, 
sfinți şi drepţilor!" Apoi întorcîndu-se, a spus bătrînului că 1-a lăudat. Iar bătrînul 1-a 
grăit: "Nimic nu ţi-au răspuns?" A zis el: "Nu". Bătrînul a zis: "Vezi că nici cînd I-ai 


grăit de rău nu ţi-au spus ceva împotrivă, nici cînd cu laude i-ai fericit, nu ţi-au zis 
ție ceva; așa și tu, de vei voi să te mîntuieşti, să fii ca un mort, nici ocărîndu-te, să nu 
te mînii, nici cinstindu-te să nu te înalți și atunci te vei mîntui”. 


Apoi spuneau frații despre acest fericit părinte, că de venea cineva din frați la 
dînsul, ca la un sfînt şi om mare, nimic nu vorbea cu dînsul; iar dacă un frate, ca şi 
cum întru nimic socotindu-l, îi zicea; "Avvo, cînd ai fost în lume şi furai silitră de o 
vindeai, nu te băteau cei mai mari ai tăi?" Despre acestea, dacă îi zicea lui cineva, cu 
acela vorbea cu bucurie, răspunzîndu-i la toate întrebările lui. 


Odată au trimis bătrîni din Muntele Nitriei, în schit, la Avva Macarie, zicînd: 
"Avvo, ca să nu se ostenească toată mulțimea fraților venind la tine, vino tu singur la 
noi, mai înainte pînă a nu te duce către Domnul". Şi mergînd Cuviosul Macarie la 
Nitria, s-au adunat la dînsul toţi și l-au rugat bătrînii să spună un cuvînt fraților; iar 
el plîngînd, a zis către dînşii: "Să plîngem fraților și ochii noştri să verse lacrimi, care 
ne curăţesc pe noi mai înainte, pînă ce nu mergem acolo, unde lacrimile vor arde 
trupurile în chinuri". Atunci plîngeau toţi; apoi, căzînd cu feţele la pămînt, ziceau: 
"Roagă-te pentru noi, părinte”. 


Acest părinte Macarie, cînd era în Egipt, a aflat odinioară un tîlhar în chilia sa, 
apucîndu-i lucrurile ce avea şi era şi dobitocul lui legat afară, pe care punea cele ce 
luase. lar cuviosul s-a făcut că este străin de casă şi ajuta străinului a scoate din casă 
şi a le pune pe dobitoc; apoi l-a petrecut cu pace, zicînd întru sine: "Nimic aducînd 
în lumea aceasta, arătat este că nici nu putem duce ceva de aici. Domnul a dat, și 
precum EI bine a voit, aşa a şi făcut, bine este cuvîntat Dumnezeu întru toate". Despre 
acest Cuvios Macarie ziceau părinții că s-a făcut ca un fericit, căci Avva Macarie 
acoperea neputinţele omeneşti pe care le vedea. 


S-a dus odată unul din ucenicii Cuviosului Macarie în cetate, ca să vîndă lucrul 
miinilor sale, coşnițele şi rogojinile, şi l-a întîmpinat acolo o femeie desfrînată, care 
văzînd frumuseţea tînărului, s-a rănit de el şi l-a chemat la sine, ca şi cum voia să 
cumpere coşniţele pe care le vindea; iar el necunoscînd gîndul ei cel viclean, a intrat 
în casă, iar femeia luînd o coşniţă, întreba cu cît voieşte s-o vîndă? 


Apoi spunînd vorbe desfrînate către dînsul, se spitea, ca şi de demult 
egipteanca, ca să înşele spre păcat pe Iosif cel curat, iar fratele văzîndu-se în 
primejdie, pentru că era aproape de căderea în păcat, şi-a întors mintea spre cer, 
zicînd întru sine: "Cel ce ai izbăvit pe proorocul Tău din pîntecele chitului, Hristoase 
Împărate, şi pe mine din marginea pierzării şi din moartea aceasta sufletească 
izbăveşte-mă, cu rugăciunile plăcutului Tău, ale lui Macarie, părintelui meu". Şi 
îndată a fost răpit de o mînă nevăzută, precum odinioară Avva a fost luat de îngeri, 
şi în chilia sa s-a dus; iar acolo a aflat pe Sfîntul Macarie rugîndu-se lui Dumnezeu 
pentru dînsul, ca din primejdia ce era de față, să se izbăvească ucenicul său, pentru 
că ştia ceea ce se făcea şi pe cele de departe ca şi pe cele de aproape le vedea cu ochii 
minţii, deci, văzînd pe ucenicul său, a zis: "Mulţumire să dăm, o! fiule, iubitorului 


de oameni Dumnezeu, căci din gura balaurului şi din porțile iadului Te-a izbăvit, 
răpindu-te cu dumnezeiasca Sa putere din căderea în păcat şi aducîndu-te în chilie, 
precum odinioară a adus pe Apostolul Său, Filip". 


Astfel rugăciunile cuviosului acestuia puteau mult spre Dumnezeu. Oarecînd, 
singur fiind răpit prin văzduh, s-a aflat la o mare depărtare; - pentru că ducînd coşniţe 
de la schit, se ostenise -, apoi a şezut şi s-a rugat, zicînd: "O! Dumnezeule, Tu ştu că 
am slăbit". Și îndată s-a aflat lîngă rîul unde voia să meargă. 


Dar acum este vremea ca să povestim şi despre fericitul sfîrșit al fericitului 
Cuvios Macarie, despre care Serapion, scriitorul vieţii lui, povesteşte în acest chip: 
Pentru că vremea morţii i-a sosit, deci se cădea şi acestuia, om fiind, să slujească 
datoriei fireşti; căci era gîrbovit de bătrîneţe, vieţuind 97 de ani. Însă nu fără ştire i- 
a fost lui sfîrşitul, pentru că de faţă stîndu-i doi bărbaţi preacinstiți, i-au zis: "Bucură- 
te, o! Macarie!" 


Şi unul dintr-înşii era Sfîntul Antonie, povăţuitorul pustiei, iar altul Sfîntul 
Pahomie, învățătorul vieţii monahiceşti. Aceştia i-au zis lui: "Hristos ne-a trimis, ca 
bine să-ți vestim sfîrşitul tău cel de bucurie; pentru că de acum peste nouă zile vei 
trece la viaţa cea pururea fiitoare, şi vom veni Şi noi în ziua aceea la tine şi cu bucurie 
te vom lua cu noi, ca înaintea scaunului Stăpînului să stai împreună cu noi şi să te 
îndulcești de hrana cea fără de moarte". Apoi zicîndu-i "pace ţie”, s-au făcut nevăzuţi 
de la ochii lui. lar dumnezeiescul Macarie chemînd pe ucenicii săi, le-a zis: "Vremea 
ieșirii mele, o! fiilor, iată a sosit, iar pe voi bunătăţii Domnului vă încredinţez; deci, 
să păziți rînduielile părintești şi predaniile pustniciei”. 


Apoi, unora, pe care îi ştia că le sînt mai bune faptele, le-a încredinţat îngrijirea 
pentru cei ce intraseră de curînd în viața monahicească, care cu duhovniceasca vîrstă 
erau încă prunci. Și punîndu-şi pe dînşii mîinile şi învăţindu-i din destul, apoi 
rugîndu-se pentru dînșii, se pregătea de moarte. 


Deci, sosind ziua a noua, un heruvim cu mulțime de îngeri stînd înaintea 
dumnezeiescului părinte, 1-a zis: "Scoală-te, urmă-torule al lui Dumnezeu şi mergi 
cu noi la viața veșnică; ridică-ţi ochii tăi împrejur şi vezi cîte cete din cei fără trupuri 
şi de sfinți s-au trimis ție de la Atotțiitorul, ca să te aducă la Sine. Vezi soborul 
apostolilor, adunarea proorocilor, mulțimea mucenicilor, ceata arhiereilor şi a 
pustnicilor, unirea cuvioşilor şi a drepţilor. Deci, dă-mi sufletul tău, care mi-a fost 
dat mie de Dumnezeu ca să-l păzesc în trup, iar acum, despărțindu-se din legăturile 
trupeşti, ca pe o bogăţie să-l iau cu cinste şi trecîndu-l prin puterile cele potrivnice, 
să-l duc înaintea dumnezeiescului scaun al Stăpînului, ca să se veselească cu toți 
sfinții cei din veac”. 


Acestea grăindu-le acel înfricoşat heruvim, fericitul Macarie sărutînd pe toți 
cei ce erau lîngă dînsul şi pentru dînşii rugîndu-se, şi-a ridicat ochii şi mîinile în sus, 
zicînd cel mai de pe urmă cuvînt: In miinile Tale, Doamne, îmi dau duhul meu. Şi 


astfel şi-a dat fericitul său suflet, lăsînd multă plîngere ucenicilor. Apoi, adaugă 
Serapion şi aceasta, pe care a auzit-o de la Cuviosul Pafnutie, care era unul din 
ucenicii lui Macarie: că acel sfînt suflet, fiind ridicat de heruvimi și spre cer suindu- 
se, unii din părinți priveau cu ochii sufleteşti spre diavolii cei din văzduh cum stau 
departe şi strigau: "O! de ce slavă te-ai învrednicit, Macarie". 


Iar Sfîntul le răspundea: "Nu, căci încă mă tem, pentru că nu mă ştiu de am 
făcut vreun lucru bun". Apoi vrăjmaşii cei ce erau în văzduh, strigau: "Cu adevărat 
ai scăpat de noi, Macarie". Iar el le zicea: "Ba nu, căci îmi mai trebuie ceva ca să 
scap". Şi fund acum înăuntrul porților cereşti, diavolii plîngînd, strigau: "A scăpat de 
noi, a scăpat!”. lar el cu mare glas le-a răspuns: "Cu adevărat am scăpat de 
meşteșugirile voastre, cu puterea Hristosului meu fund îngrădit". Astfel a fost viaţa, 
sfîrşitul şi mergerea la veşnica viaţă a Cuviosului părintelui nostru Macarie. 


Dar se mai află despre acest cuvios părinte, cuvinte şi povestiri în Pateric şi pe 
aiurea; deci cel ce va voi, poate să caute acolo; slăvim pe Tatăl nostru şi pe Fiul şi pe 
Sfîntul Duh, unul Dumnezeu cel slăvit întru Sfinţii săi, în veci. Amin. 

44. VIAȚA CUVIOSULUI PĂRINTELUI NOSTRU 
MACARIE ALEXANDRINUL 
(19 IANUARIE) 


Cetatea Alexandriei a odrăslit pe un alt Cuvios Macarie, care era mai înainte 
vînzător de poame, iar Sfîntul Botez l-a primit după 40 de ani de la naşterea sa. După 
aceasta, lepădîndu-se de lume, s-a făcut monah şi după nevoinţele cele multe și 
ostenelile mona-hiceşti, s-a învrednicit de treapta preoțească și a luat egumenia 
mînăstirii ce se numea Chelia, care era în pustia Egiptului, între Nitria și schit; și i-a 
fost prieten de aproape Cuviosului Macarie Egipteanul, cu care a suferit izgonire în 
vremea împărăției lui Valens, de la Luciu arianul, mincinosul episcop al Alexandriei, 
şi de multe ori locuia cu acel Sfînt Macarie. 


Deci, amîndoi Macarie erau asemenea cu obiceiul şi cu viaţa şi au avut 
povăţuitor şi învățător pe marele Antonie, de la care s-au povăţuit spre viaţa cea 
desăvîrşită în bunătăţi, fiind ucenicii aceluia; însă mai bătrîn cu anii era Cuviosul 
Macarie Egipteanul, care s-a dus mai întîi către Domnul. 


Acest cuvios Macarie Alexandrinul rămînînd după dînsul, a vieţuit cîțiva ani, 
şi despre el Paladie, episcopul, în Lavsaicon, scrie astfel: "Am văzut pe Sfîntul 
Macarie Egipteanul, prieten în faptele credinţei, avînd acelaşi nume cu Sfîntul 
Macarie Alexandrinul, care era prezbiter al locului ce se numea Chelie, unde am 
petrecut şi eu nouă ani, iar trei ani am viețuit cu Sfîntul Macarie, ale cărui fapte și 
semne ale vieții lui plăcute, singur le-am învăţat pe unele, iar pe altele le-am aflat de 
la cei ce au viețuit cu dînsul mai înainte. 


Acela văzînd odată la marele părinte Antonie nişte smicele de finic alese, din 
care făcea împletituri şi coşniţe, a cerut de la dînsul un snop din smicelele acelea, dar 
Sfîntul Antonie i-a zis: Este scris să nu poftești lucrul aproapelui tău. Şi cînd a zis 
aceasta, îndată s-au uscat toate mlădiţele; care lucru văzîndu-l Antonie, a zis către 
Macarie: "lată Duhul Sfînt a odihnit peste tine, şi vei fi după mine moştenitor al 
lucrurilor mele”. 


După aceasta, diavolul a aflat în pustie pe Sfîntul Macarie, foarte slăbit cu 
trupul, şi i-a zis lui: "Ai luat darul lui Antonie, de ce nu-l întrebuinţezi şi nu ceri de 
la Dumnezeu hrană şi întărire spre călătorie?" Sfîntul îi răspunse: "Puterea şi slava 
mea este Domnul; iar tu nu ispiti pe robul lui Dumnezeu”. Atunci diavolul s-a făcut 
nălucire şi sfîntul vedea o cămilă încărcată cu toate felurile de mîncăruri, rătăcind 
prin pustie, pe care văzînd-o sfîntul, că se apropie de dînsul şi cunoscînd că este 
nălucire, a stat la rugăciune şi îndată a înghițit pămîntul nălucirea aceea. 


Odată, Cuviosul Macarie Alexandrinul poftise să mănînce struguri proaspeţi 
şi buni, care 1 se trimiseseră de cineva; şi vrînd să-şi biruiască pofta cu înfrînare, 1-a 
trimis unui alt frate neputincios, care poftise acest fel de struguri. Acela i-a primit cu 
bucurie, dar vrînd să-şi păzească înfrînarea, a trimis altui frate mai neputincios, care 
poftea acest fel de hrană; dar și acela luîndu-i, a făcut același lucru, deși era foarte 


flămînd. Și așa strugurii aceia fiind trimişi de la unul la altul, înconjurînd pe mulți 
frați, au venit iarăşi în mîinile Cuviosului Macarie, aducîndu-se întregi de la cel mai 
de pe urmă frate, ca un mare dar, pentru că nimeni n-a voit să guste dintr-înşii. Atunci 
cuviosul cercetînd lucrul şi aflînd că pe toţi frații i-au înconjurat strugurii aceia, s-a 
mirat, şi mulțumind lui Dumnezeu pentru o înfrînare ca aceea a tuturor fraților, n-a 
gustat nici el nici o boabă dintr-înşii. Şi cînd auzea că se face de cineva vreo faptă 
bună, se sîrguia şi el cu dinadinsul s-o urmeze și s-o împlinească cu totul. 


Odată, a auzit despre taveniseoţi că în tot postul cel mare de 40 de zile n-au 
gustat nimic din mîncările care se fac la foc. De aceea, şi-a pus rînduială, ca şapte 
ani să nu guste din mîncările care se fac la foc; nici coapte, nici fierte, şi n-a mîncat 
nici pîine, nici fiertură, decît numai poame crude sau nişte seminţe muiate în apă. 
Deci, a petrecut într-o înfrînare ca aceasta şapte ani. 


A auzit după aceea de alt monah că mînca cîte o bucată de pîine pe zi. Mare 
chinuire a trupului era şi aceea de care ne povesteşte Paladie; că o dată zîmbind 
Macarie, grăia aceasta: "Multe fărîmituri apucam cu mîna din vas, dar pentru 
strîmtorimea gurii, nu puteam să le scot, și aşa vasul acela nu mă lăsa să mănînc cît 
aş fi voit". Drept aceea, astfel flămînzind, a petrecut trei ani, mîncînd numai patru 
sau cinci dramuri de pîine pe zi, asemenea și apă după măsura hranei; iar untdelemn 
6 litri îi ajungeau de mîncare pe tot anul. Odată, voind desăvirșit să-şi biruiască 
somnul, 20 de zile şi nopţi n-a intrat sub acoperămînt, şi se ardea ziua de zăduf, iar 
noaptea răbda răceală, în tot chipul chinuindu-se să nu doarmă. 


Cuviosul a voit îndată să vadă grădina şi mormîntul care se numea Chipotafion 
al lui Iani şi al lui lamvri, vrăjitori egipteni, care au fost în vremea lui Faraon, ca 
acolo să se lupte cu diavolii; pentru că se povestea că la locul acela erau mulțime de 
diavoli prea cumpliți, pe care cei vrăjitori cu urîtele lor farmece îi adunaseră acolo. 


Vrăjitorii aceia erau frați şi peste meșteșugul vrăjitoriei lor, aveau cea dintii 
cinste la Faraon și puteau mult în tot Egiptul; deci, au zidit la un loc osebit în pustie, 
o grădină făcută din pietre în patru colțuri, iar într-însa şi-au făcut mormânt cu lucru 
minunat; au pus acolo mulțime de aur, au sădit pomi de tot felul şi au săpat un puț 
mare, pentru că era locul acela de stîncă şi umed. 


Toate acelea le-au făcut, nădăjduind că după ieşirea lor din trup, să vieţuiască 
acolo în veci cu sufletele lor, iar de bunătăţile acelea ca în Rai să se desfăteze. Dar 
de vreme ce robul lui Dumnezeu, Macarie, nu ştia calea spre grădina aceea, mergea 
după stele şi precum cîrmacii trec marea, astfel şi el a trecut toată pustia cu picioarele; 
însă a luat cîte o trestie şi, după fiecare stadie, înfigea în pămînt o trestie, ca să poată 
după acele semne, să se întoarcă înapoi; iar după ce în nouă zile a trecut toată acea 
pustie, s-a apropiat de grădina despre care s-a spus, şi sosind noaptea, s-a odihnit 
puțin de osteneală și a adormit; însă diavolul, care se împotriveşte totdeauna 
nevoitorilor lui Hristos, adunînd toate trestiile acelea cu care Macarie și-a însemnat 
calea sa, le-a pus la capul lui, pe cînd dormea el. 


Iar bătrînul sculîndu-se din somn, a aflat lîngă sine trestule, fund legate în 
snop. Dar aceasta s-a făcut cu voia lui Dumnezeu, spre mai multă nevoinţă a robului 
Său, ca să nu nădăjduiască spre trestii, ci spre mila Lui, care a povăţuit cîndva pe 
Israel, prin stîlp de nor, 40 de ani în acea înfricoşată pustie. 


Sfîntul Macarie spunea despre sine, zicînd: "Cînd m-am apropiat de grădină și 
de acel mormînt, au alergat întru întîmpi-narea mea ca la 70 de diavoli, în diferite 
feluri de asemănări, dintre care unii răcneau, iar alţii cu mare mînie scrîşneau asupra 
mea cu dinții, iar alții zburînd ca corbii în faţa mea, îndrăzneau a se repezi, strigînd: 
"Ce cauţi aici, Macarie? La ce-ai venit la noi? Au doară am supărat pe cineva dintre 
voi, monahii? Fii la locul tău cu cei asemenea ţie; ai pustia, din care ai izgonit pe 
prietenii noștri; nouă nu ne este nimic cu tine de obşte, pentru ce ai năvălit la locul 
nostru? Fii îndestulat cu pustia, ca un pustnic, căci acest loc ni l-au încredinţat nouă 
cei ce l-au lucrat; tu însă nu vei putea să petreci aici; pentru ce voieşti să intri în 
această stăpînire a noastră? Aici nici unul dintre oamenii cei vii n-au intrat, din acea 
vreme de cînd s-a făcut îngroparea fraților, care au auzit aceasta”. 


Făcînd multă strigare diavolii, Sfîntul Macarie le-a zis: "Voi intra numai să 
văd şi mă voi duce de aici”. Diavolii i-au răspuns: "Să ne făgăduiești nouă aceasta 
numaidecît". Zis-a robul lui Hristos: "O voi face aceasta”. Iar diavolii s-au stins. Deci, 
intrînd în acea grădină, l-a întîmpinat un diavol înfricoşat, cu sabia ascuţită, 
îngrozindu-l; către acesta Sfîntul Macarie a răspuns: "Tu vii asupra mea cu sabia, iar 
eu vin asupra ta cu numele Domnului Savaot şi cu puterea Dumnezeului lui Israel”. 
Şi a fugit diavolul de la dînsul. 


Cuviosul, intrînd înăuntru, a văzut toate cele ce erau acolo, cum și puţul în 
care spînzura o ciutură de aramă, legată cu un lanţ de fier şi pomi de grădină, care nu 
aveau nimic, căci se uscaseră de soare, iar zidirea cea minunată a mormîntului era 
împodobită cu mult aur. Și toate privindu-le destul, a ieşit de acolo fără vătămare şi 
împiedicare, apoi în 20 de zile s-a întors la chilia sa. Într-acea cale, pe cînd se 
întorcea, s-a sfîrşit pîinea şi apa pe care le purta cu sine, şi a început a slăbi; deci, era 
să cadă de foame şi de sete, dar iată i s-a arătat, precum singur a spus mai pe urmă, 
o asemă-nare de fecioară, îmbrăcată cu haină albă, care lucea; şi a văzut o vadră cu 
apă curată înaintea lui, departe ca de o stadie, şi fecioara adeseori punînd-o jos îi 
arăta apa şi îl chema să vină să bea. lar el nu putea s-o ajungă, dar cu nădejdea acelei 
ape, a mers trei zile după dînsa, ostenind tare, pentru că trei zile acea fecioară 1 s-a 
arătat, mergînd înainte. 


Apoi i s-a arătat o cireadă de bivoliţe (pentru că sînt mulțime de acestea în 
părțile acelea), dintre care una a stat în preajma bătrînului ostenit, avînd lîngă sine 
un vițel mic şi curgea lapte din ugerul ei; apoi a auzit de sus un glas, zicîndu-i: 
"Macarie, apropie-te şi bea laptele ei”. Iar el apropiindu-se, a supt din destul şi şi-a 
întărit trupul. 


Apoi a spus sfîntul despre sine şi aceasta: "Ca să-mi arate Domnul cea mai 
mare milă a Sa şi să înveţe nevrednicia mea, ca spre a Lui purtare de grijă să-mi pun 
nădejdea, a poruncit bivoliţei aceleia să meargă după mine, pînă la chilia mea şi în 
toate zilele să mă hrănească în cale. lar ea fiind slujitoare poruncii Ziditorului, venea 
după mine şi nu lăsa viţelul său la ţițele sale, ca numai pe mine să mă hrănească”. 


Odată acest sfînt şi minunat bărbat săpa un puț pentru răcorirea monahilor și 
erau mărăcini şi vreascuri în locul acela, unde săpa, de unde ieşind o aspidă, l-a 
mușcat şi acea jivină este foarte veninoasă și vătămătoare; iar sfîntul apucînd cu 
amîndouă mîinile aspida, de două părţi, a rupt-o, zicînd: "De vreme ce nu te-a trimis 
Dumnezeul meu asupra mea, cum ai îndrăznit a te apropia de mine şi a mă mușşca?”. 
Însă acea mușcare a aspidei n-a vătămat întru nimic pe cuviosul. 


Despre tavenisioțţi, iarăşi auzind fericitul cum că au rînduială de viață prea 
minunată, schimbîndu-şi haina monahicească și luînd pe cea mirenească, s-a dus 
acolo; şi 15 zile mergînd prin pustie, a ajuns la Mînăstirea Tavenisioţilor, ca un om 
simplu şi a întrebat de arhimandritul Pahomie, bărbatul cel iscusit şi înainte-văzător, 
care era plin de darul proorocesc; însă atunci nu 1 se descoperise lui de la Dumnezeu 
despre Macarie; căci intrînd Macarie la Pahomie, i-a zis: "Mă rog ţie, părinte, să mă 
primeşti în mînăstirea ta, ca să fiu monah". Grăit-a Pahomie lui: "Nu vei putea de 
acum să fii monah, de vreme ce eşti bătrîn şi nu poţi să te ostenești; sînt alţi fraţi care 
din tinereţe au deprins iubirea de osteneală monahicească, iar tu, fiind bătrîn, nu vei 
putea suferi ostenelile; apoi slăbind, te vei duce de aici şi de noi vei grăi de rău”. 
Deci, nu l-a primit în ziua întîi, nici în a doua, pînă la a șaptea; iar Macarie răbda, 
postind. Dar în a şaptea zi, a zis către arhimandrit: "Primeşte-mă, părinte, şi de nu 
voi posti şi de nu voi lucra ceea ce lucrează fraţii, apoi vei porunci ca să mă 
izgonească din mînăstire." 


Iar Sfîntul Pahomie a spus despre dînsul fraților, ca să-l primească, şi erau 
1400 de frați; deci au primit pe Macarie în mînăstirea aceea şi trecînd puţină vreme, 
a sosit postul sfintelor 40 de zile şi a văzut bătrînul pe fiecare din frați după puterea 
sa postind; pentru că unii primeau hrana seara, alții după doua zile, iar alţii după cinci 
zile gustau și alții stăteau toată noaptea rugîndu-se, iar ziua şedeau lucrînd. 


Macarie, luînd mlădiţe de finic, a stat într-un colţ şi în toate cele 40 de zile, 
pînă la Paşti, n-a gustat nici pîine, nici apă decît numai foarte puţine frunze crude de 
varză, pe care le mînca în ziua Duminicii. Și aceasta o făcea ca să se arate altora că 
mănîncă şi ca să nu vină întru înălțarea minţii; şi stînd în colțul acela, neîncetat lucra 
cu mîinile şi nu s-a odihnit, nici n-a şezut, nici nu s-a culcat; apoi, deşi ieşea pentru 
vreo trebuinţă de la locul său, îndată venind la loc, nedeschizîndu-şi gura sa, în tăcere 
făcea cu inima rugăciuni către Dumnezeu. 


Văzînd aceasta nevoitorii mînăstirii aceleia, s-au miîniat pe părintele lor şi au 
zis către dînsul: "De unde ai adus la noi pe acest om fără de trup, spre înfruntarea 
noastră? Sau pe dînsul să-l izgoneşti de aici, sau noi ne vom duce". Cuviosul Pahomie 


auzind aceasta de la frați, apoi despre pustniceasca lui viaţă cercetînd şi înştiinţîindu- 
se, se ruga lui Dumnezeu ca să-i descopere lui despre dînsul, cine este. Și 1 s-a 
descoperit cum că este Macarie. 


Atunci Cuviosul Pahomie, luînd de mînă pe Cuviosul Macarie, l-a dus în 
biserică şi, cuprinzîndu-l cu dragoste, i-a zis: "Bine ai venit, cinstite părinte; tu eşti 
Macarie şi te-ai tăinuit înaintea mea. Eu de mulţi ani auzind despre tine, doream să 
te văd; mulțumesc ție, că pe fiii mei i-ai învăţat smerenia, ca să nu se înalțe cu mintea 
mîndrindu-se precum postirile şi nevoinţele lor; deci, destul ne-ai folosit pe noi”. 
Apoi s-au înştiințat toți fraţii şi adunîndu-se, cu dragoste 1 s-au închinat lui şi l-au 
poftit ca să se roage pentru dînşii. După aceea, Cuviosul Macarie, dîndu-le tuturor 
pace, s-a întors la locul său. 


Acest nepătimaş bărbat a spus despre sine şi aceasta: "Am dorit odinioară ca 
să îndreptez mintea mea astfel ca nimic pămîn-tesc gîndind, numai spre Unul 
Dumnezeu să fie și să nu se despartă de EI nicidecum; atunci m-am hotărît spre acea 
gîndire de Dumnezeu vreme de cinci zile. Închizînd chilia şi ograda mea, ca să nu 
vină nimeni la mine şi ca să nu vorbesc cu nimeni, am stat acolo începînd de luni şi 
i-am hotărît minții mele, zicîndu-i: 


"Vezi, să nu te pogori din cer; ai pe îngeri, arhangheli şi toate cereştile puteri, 
heruvimi, serafimi, şi pe Făcătorul lor Dumnezeu. Deci, fii acolo şi nu te cobori la 
cele de sub cer ca să nu cazi în gînduri pămîntești”. Şi stînd astfel două zile şi două 
nopți, toată mintea înălțînd-o în sus, atît de mult am întărîtat pe diavol, încît, făcîndu- 
se cu totul văpaie de foc, a ars toate cele ce erau în chilia mea, cum îi rogojina pe 
care stam şi mi se părea că şi eu cu totul voi arde; apoi, înfricoşîndu-mă, și a treia zi 
neputînd mai mult să-mi ţin mintea înălțată la cer, m-am pogorit la gînduri 
pămînteşti, Dumnezeu astfel voind, ca nu cu înălţare de minte să mi se socotească 
mie”. 


Despre acest cuvios povesteşte Paladie, episcopul și aceasta: "Venind la dînsul 
odinioară, am aflat înaintea chiliei lui un preot oarecare din sat, care avea o boală 
care se numește cangrenă,; acela venise la Cuviosul Macarie pentru tămăduire şi nu- 
| lăsa la sine sfîntul, nevrînd să vorbească cu dînsul; deci, eu am rugat pe sfintul, 
zicînd: "Miluieşte pe nevoiașul acela și măcar un răspuns să-i dai lui”. Iar fericitul 
mi-a zis: "Nevrednic este de tămăduire, căci de la Domnul este a lui pedeapsă. lar de 
vei vol ca să fie tămăduit, apoi să-l sfătuieşti ca de acum să înceteze a sluji preoţește". 


L-am întrebat pe sfîntul: "Pentru ce!". Iar sfîntul a răspuns: "Fiind prea 
desfrînat, el slujea Sfînta Liturghie şi pentru aceea se pedepseşte; iar de se va teme 
de Dumnezeu și va înceta slujirea aceea, pe care fără frică o făcea, îl va tămădui 
Dumnezeu". lar eu (zice Paladie), cînd am spus despre aceasta preotului, cu jurămînt 
s-a făgăduit ca să nu mai slujească preoţeşte. 


Atunci Cuviosul Macarie, luîndu-l, i-a zis: "Crezi că există Dumnezeu de care 
nimic nu se tăinuieşte?". Răspuns-a preotul: "Astfel cred, părinte, şi mă rog ţie pentru 
mine, păcătosul”. A zis Macarie: "N-ai putut să te îndreptezi înaintea lui 
Dumnezeu?". Răspuns-a acela: "N-am putut". Îi zise lui Macarie: "De vei mărturisi 
păcatul tău şi pedeapsa lui Dumnezeu dacă o cunoşti, apoi îndreptează-te acum”. lar 
preotul şi-a mărturisit căderea sa în păcat şi s-a făgăduit ca să nu mai greşească, nici 
să slujească ale preoţiei, ci să fie în rînduiala celor mireni. 


Atunci, sfîntul şi-a pus mîinile pe dînsul şis-a rugat lui Dumnezeu pentru el, 
şi în puţine zile s-a tămăduit de răni; apoi perii capului lui au crescut şi sănătos s-a 
întors la casa sa,lăudînd pe Dumnezeu şi dînd mulţumire marelui Macarie. 


Sfîntul Macarie avea chiliile sale în diferite locuri: Una în schit, fiind în pustia 
cea dinăuntru; alta în Libia, alta în locul ce se numea Chelie şi alta în muntele Nitriei. 
Dintre acestea nici una nu avea nici uşă, nici fereastră, şezînd în sfintele 40 de zile în 
întuneric. Şi una era mai strîmtă, în care nu putea să-și întindă picioarele; iar alta mai 
largă, în care vorbea cu cei ce veneau la dînsul. Apoi mulțime fără de număr a 
tămăduit de duhurile cele necurate. 


Paladie pomenește de o fecioară de neam bun, de mulți ani slăbănogită, care 
fiind adusă din Tesalonic la dînsul, în vreme de 20 de zile, cuviosul ungînd-o cu 
untdelemn sfînt și rugîndu-se, a tămăduit-o de boală, apoi a trimis-o sănătoasă la 
cetatea sa; iar aceea multe milostenii a dat mînăstirilor, după tămăduirea sa. 


Un tînăr îndrăcit a fost adus la cuviosul, pe al cărui cap punîndu-şi mîna 
dreaptă, iar stînga pe inimă, se ruga lui Dumnezeu; însă tînărul era umflat peste tot 
ca o băşică, şi cum deodată a strigat copilul acela, îndată a ieşit prin toţi porii lui apă 
multă și trupul i s-a aşezat în măsura sa, precum era mai înainte; apoi ungînd pe acel 
tînăr cu sfîntul undelemn şi stropindu-l cu apă sfîntă, l-a dat pe el tatălui său; după 
aceea a poruncit tînărului ca 40 de zile să nu mănînce carne, nici să bea vin, şi astfel 
l-a făcut sănătos. 


Odată au venit asupra cuviosului gîndurile slavei celei deşarte, scoţindu-l din 
chilie şi îndemnîndu-l ca, cu sfat bun și cu dreaptă pricină, să meargă la Roma, ca să 
facă bine bolnavilor, pentru că lucra într-însul foarte mult darul asupra duhurilor 
celor necurate. Multă vreme, neascultînd de acele gînduri, se chinuia luptîndu-se cu 
dînsele; apoi căzînd pe pragul chiliei sale, şi-a pus picioarele afară şi a zis: "Trageţi 
şi mă tîrîți, o, diavolilor, de puteţi, pentru că eu cu picioarele mele nu mă voi duce!”. 
Și zăcînd mult, pînă seara, s-a sculat; însă iarăși aceleaşi gînduri năvăleau asupra lui. 


Atunci fericitul, luînd un coş, l-a umplut cu nisip şi punîndu-l pe umerii săi, 
umbla prin pustie; deci, l-a întîmpinat Teosebie Cosmitor, cel din neamul lui 
Antiohia, şi 1-a zis: "Ce duci, avva? Dă-mi mie acea sarcină şi nu te osteni'. lar el a 
răspuns: "Chinuiesc pe cel ce mă chinuieşte pe mine(trupul). Căci cînd petrece în 


deşertăciune şi în lenevie, mă chiamă în străinătate". Și astfel, mult chinuindu-se 
cuviosul, s-a întors în chilie cu trupul obosit, biruindu-şi gîndurile. 


Ucenicul fericitului Pafnutie povesteşte că Sfîntul Macarie, șezînd afară, o 
hienă luînd puiul său, care era orb, l-a adus la sfîntul şi la aruncat înaintea picioarelor 
lui. Sfîntul luînd puiul acela, i-a atins ochii şi s-a rugat lui Dumnezeu, şi îndată puiul 
a văzut, iar maica lui, luîndu-l s-a dus. A doua zi, iarăși a venit la fericitul fiara aceea 
aducîndu-i o piele mare de berbec, pe care sfîntul, văzînd-o, a zis către fiară: "De 
unde ai această piele? Nu cumva ai mîncat o oaie a cuiva? Deci, ceea ce este din 
nedreptate eu nu primesc”. 


Fiara, plecîndu-şi capul în Jos şi închinîndu-se cu genunchii la pămînt, punea 
pielea aceea la picioarele sfîntului. lar el zicea către ea: "Ţi-am spus că n-o voi primi, 
pînă ce nu te vei jura mie, că mai mult nu vei face rău săracilor, mîncîndu-le oile”. 
Iar fiara, plecîndu-şi capul, se înduplecă de cuvintele sfîntului şi se supuse lor; atunci 
sfîntul a luat pielea de la fiară şi a dăruit-o Sfintei Melania Romana, care cerceta pe 
sfinții părinți în acea pustie, şi a numit pielea aceea harul hienei şi este de mirare între 
bărbaţii care s-au răstignit lumii - căci fiara a adus dar fericitului, pentru facerea de 
bine, pentru slava lui Dumnezeu și pentru cinstirea sfinților Lui; pentru că Cel ce a 
îmblînzit pe leii lui Daniil proorocul, Acela a dat şi fiarei pricepere pentru facerea de 
bine cea cîştigată şi a învăţat-o să aducă mulţumire. 


Despre acest Sfînt Macarie se mai povesteşte că, din vremea botezului său n- 
a scuipat pe pămînt, pînă la sfîrşitul vieţii; şi el s-a botezat la 40 de ani de la naştere, 
iar după botez a vieţuit 60 de ani în ostenelile și nevoinţele vieţii monahiceşti. Cel 
mai sus pomenit Paladie, venind odată la cuviosul acesta, tulburat de gînduri şi de 
lenevie, precum singur a spus mai înainte despre aceea, grăia: "Ce voi face, Avva 
Macarie, căci mă supără gîndurile, zicîndu-mi: Nu faci nimic, du-te de aici!" Avva 
Macarie 1-a răspuns: "Zi şi tu gîndurilor tale: Eu viețuiesc aici pentru Hristos!". 


Acestui Paladie, Cuviosul Macarie i-a spus despre Cuviosul Marcu, că din 
miîini îngerești primea împărtășania dumnezeieştilor Taine. Aceasta a văzut-o Sfîntul 
Macarie cu ochi săi, cînd el, slujind Sfînta Liturghie, împărtășea pe frați şi zicea: 
"Niciodată n-am dat dumnezeieştele Taine lui Marcu nevoitorul, ci îngerul din altar 
îi dădea lui nevăzut; iar eu vedeam numai degetele miinii celui ce-i dădea”. 


Acel cuvios Marcu, cînd era tînăr, ştia Aşezămîntul cel vechi şi cel nou pe de 
rost, şi era foarte blind şi înfrînat. lar într-una din zile, fiind slobod în chilia sa, zice 
Sfîntul Macarie, m-am dus la dînsul, căci îmbătrînise, şi am șezut lîngă uşa chiliei 
lui şi-l cunoşteam că este mai presus de om, precum şi era. Ascultam ce face sau ce 
vorbeşte bătrînul, iar el, fund înăuntru singur, se lupta cu diavolul, avînd acum o sută 
de ani, încît dinții căzuseră şi zicea către sine: "Ce mai voieşti de acum, răule bătrîn? 
Iată acum vin ai băut, şi untdelemn ai luat, ce mai pofteşti încă, îmbuibatule, rob al 
pîntecelui la bătrîneţe?" Iar către diavol zicea: "Depărtează-te de la mine, diavole, ai 


îmbătrînit cu mine în luptă, şi mi-ai pricinuit slăbirea trupească!" Aceasta a spus-o 
Sfîntul Macarie lui Paladie, care a şi scris aceasta. 


Iar Rufin, prezbiterul, în viaţa acestui Cuvios Macarie Alexandrinul adaugă și 
aceasta: Într-o noapte, diavolul, bătînd la uşa chiliei lui Macarie, i-a zis: "Scoală-te, 
Avva Macarie, să mergem în sobor la cîntare”. lar el fiind plin de darul lui 
Dumnezeu, a cunoscut vicleşugul vrăjmașului, şi i-a răspuns: "O, mincinosule şi 
urîtor al binelui! Ce împărtăşire şi ce prieteşug ai tu cu soborul sfinților?” Diavolul 
zise: "Au nu ştii, o! Macarie, că fără de noi nici o cîntare bisericească, nici o adunare 
monahicească nu se săvîrşeşte? 


Deci, vino, şi vei vedea lucrurile noastre!". Răspuns-a bătrînul: "Certe-te pe 
tine Domnul, necurate diavol!”. Şi întorcîndu-se spre rugăciune, a cerut de la Domnul 
să-1 arate de este aceasta adevărat, precum se laudă diavolul. Şi fiind vremea cîntării 
de miezul nopții, s-a dus în sobor şi se ruga în sine către Dumnezeu, ca să-i descopere 
ŞI să-i arate adevărul celor grăite de diavol. 


Şi iată a văzut prin toată biserica, ca nişte copii mici de arapi negri, umblînd 
degrabă încoace și încolo, că şezînd frații, unul citea psalmii, iar alţii ascultau; şi 
şedeau lîngă fiecare frate arapii cei mici, rîdeau și dacă se atingeau de ochii cuiva cu 
amîndouă degetele îndată adormeau, sau de puneau degetul cuiva la buze, acela 
îndată căsca, iar înaintea altora umblau în asemănări femeiești; înaintea altora se 
făceau că lucrează ceva; şi orice lu-cruri se vedeau făcînd, diavolii rîdeau înaintea 
lor, închipuind ceea ce gîndeau monahii în inimile lor. lar alții, dacă începeau să facă 
ceva de acestea, erau goniți îndată cu oarecare putere, şi aruncați cu capul în jos, încît 
nu îndrăzneau nici a sta mai mult înaintea unora ca acelora, nici a merge alăturea, iar 
pe alții mai neputincioşi, care la rugăciune nu luau aminte, diavoli şezînd pe grumaz 
şi pe spate, îi batjocoreau. 


Văzînd acestea Cuviosul Macarie, a suspinat greu şi, plîn-gînd, a zis către 
Dumnezeu: "Vezi, Doamne, şi nu tăcea; scoală-te Dumnezeule, ca să se risipească 
vrăjmaşii Tăi şi să fugă din faţa Ta!". lar după otpust, a chemat Avva Macarie pe 
fiecare frate la sine şi-l întreba: ce gîndea la cîntarea bisericească? Atunci a mărturisit 
fiecare gîndurile lui şi s-a arătat aceasta, că gîndul fiecăruia era acela pe care îl 
închipuiau diavolii înaintea lui, batjocorindu-l. 


Dar altceva mai înfricoşat povestea acelaşi Cuvios Macarie: în vremea cînd 
frații se apropiau de dumnezeieştile Taine şi întindeau mîinile pentru primirea 
Trupului lui Hristos - pentru că într-acea vreme nu se împărtășeau cu lingurița, ci 
Trupul lui Hristos se dădea în mîini, aşa cum se primește acum anafora, iar Sîngele 
Domnului îl beau din Sfîntul Potir -, atunci cuviosul a văzut că unora din frați, arapii 
le puneau cărbuni de foc în miini, iar Trupul lui Hristos, ce se da cu mîna preotului, 
se întorcea înapoi la altar; iar de la cei ce erau vrednici sfintei împărtăşiri fugeau 
diavolii departe, iar îngerul Domnului sta în altar cu preotul şi întindea preoţeasca 
mînă spre împărtăşirea dumnezeieştilor Taine. 


Astfel Cuviosul Macarie, fiind înainte-văzător, vedea pe cei vrednici, pe cei 
nevrednici şi cunoştea gîndurile omeneşti din lucrurile închipuite de diavoli. Apoi, 
multe altele spunînd acest cuvios, spre folosul fraților, şi îndreptînd pe cei leneși şi 
multe feluri de minuni făcînd, s-a dus către Domnul, vieţuind 100 de ani, iar în viaţa 
cea fără de sfîrşit cu prietenii săi, cuvioşii părinți, slăvește pe Tatăl, pe Fiul şi pe 
Sfîntul Duh, pe Unul Dumnezeu, în Treime, căruia şi de la noi păcătoşii să-i fie slavă, 
cinste şi închinăciune, în veci. Amin. 


45. SFÎNTA MUCENIŢĂ EUFRASIA FECIOARA 
(19 IANUARIE) 


Aceasta a fost din cetatea Nicomidia, în vremea împărăției lui Maximian (286- 
305) şi era de neam vestit, frumoasă la chip, cu bune obiceiuri și credincioasă roabă 
a lui Hristos. Fiind prinsă de închinătorii de idoli, a fost silită să aducă jertfă 
diavolilor, dar nesupunîndu-se, o bătură cumplit, iar ea a răbdat cu bărbăție; apoi a 
fost dată spre nelegiuire unui om barbar, care luînd-o, a dus-o în casa sa; ea neîncetat 
se ruga cu mintea Celui preacurat, adică Mirelui său, Domnul Hristos, ca să-i 
păzească fecioria. 


Cînd bărbatul s-a închis cu dînsa în cămară, sfinta l-a rugat să o aştepte puţin, 
făgăduindu-i să-i dea o buruiană, pe care dacă o va purta cu sine, nu-l va atinge nici 
o armă a potrivnicilor - pentru că se zicea că este fermecătoare; iar barbarul i-a zis: 
"Pe urmă îmi vei da buruiana aceea". Înţeleapta fecioară răspunse: "Nu este cu 
putință să fie smulsă buruiana aceea de către femei, ci numai de fecioare nenuntite, 
pentru că de nu va fi arătată de fecioară curată, apoi nimic nu lucrează". Și a lăsat-o 
barbarul pînă ce-i va arăta acea buruiană; atunci sfinta ducîndu-se în grădină şi 
adunînd niște buruieni, pe care le-a găsit acolo, i le-a adus. EI i-a zis: "Cum voi şti 
că sînt adevărate cele spuse de tine?" Ea și-a pus buruienile pe grumajii săi şi i-a zis 
lui: "Ia o sabie ascuțită şi, repezind-o tare cu amîndouă mîinile, loveşte în grumajii 
mei cît vei putea şi, din aceasta vei vedea că nimic nu mă va vătăma sabia ta”. 


EI, crezînd cuvintele ei, a luat sabia și a dus-o la capul sfintei fecioare; apoi, 
repezind-o tare, i-a tăiat cinstitul ei cap. Atunci, cunoscînd că a fost batjocorit de 
dînsa, scrîşnea din dinţi; dar ce folos, pentru că înțeleapta fecioară s-a dus curată 
către Mirele său Hristos, lăsînd minunat model de întreagă înţelepciune, voind mai 
bine să moară, decît să-şi piardă fecioria. 


46. VIAŢA CUVIOSULUI PĂRINTELUI NOSTRU EFTIMIE CEL MARE 
(20 IANUARIE) 


(Scrisă de Chiril monahul) 


Eftimie, cetăţeanul cel ceresc, era fiu al împăraţilor care se numeau Pavel și 
Dionisia, care erau oameni de bun neam și împodobiţi cu toată fapta bună cea după 
Dumnezeu; avînd ca patrie şi locuinţă Melitine, Mitropolia cea vestită a armenilor. 
Deși, fericita Dionisia a trăit destui ani împreună cu bărbatul ei, dar fiind stearpă, nu 
năştea. Pentru aceea, în mare mîhnire petrecînd amîndoi, multă vreme s-au nevoit, 
rugîndu-se lui Dumnezeu să li se dăruiască fiu. 


Deci, mergînd în apropiere de cetate, la biserica cea sfințită de acolo a 
sfîntului, slăvitului şi bunului biruitor Mucenic Polieuct, a stăruit zile multe în 
rugăciune, după cum spune cuvîntul de la cei vechi. Şi într-una din nopți rugîndu-se 
ei singuri, li s-a arătat oarecare vedenie, zicîndu-le: "Veseliţi-vă, veseliți-vă, pentru 
că iată v-a dăruit Dumnezeu fiu, numit cu numele veseliei, căci prin nașterea lui, 
dăruieşte Dumnezeu veselie Bisericilor Sale". Iar ei însemnînd vremea vedeniei, s- 
au întors la casa lor; şi din vremea zămislirii, cunoscînd ca adevărate cele ale 
vedeniei, cum s-a născut copilul, l-au numit Eftimie, care se tălmăceşte veselie, 
făgăduind a-l afierosi lui Dumnezeu. El s-a născut, precum am aflat, în luna august, 
în anul al patrulea al stăpînirii lui Graţian (367-383). 


lată că vedenia este adevărată, cei ce citesc să înţeleagă. Pentru că sfintele 
Biserici 40 de ani fiind întru mîhnire şi apărătorii drepteredincioşi prigonindu-se, iar 
arienii, pe vremea lui Constanțiu (337-361), luptînd împotriva drepteredincioşilor, ca 
şi pe vremea lui lulian (361-363) şi a lui Valens (364-378), care a împărățit după 
aceea în Răsărit, atunci Eftimie, cel cu numele veselie, toate supărările sfintelor 
Biserici le schimba întru veselie. 


Neîmplinindu-se a cincea lună, s-a ridicat luptătorul de Dumnezeu Valens şi, 
prădînd barbarii Tracia, el s-a oştit asupră-le. Dar în puţină vreme făcînd bătălia, 
Valens a pătimit pedeapsa de la Dumnezeu, pentru că în oarecare sat lîngă 
Adrianopol din Tracia, desăvîrşit fund biruit şi el fugind, barbarii l-au ars împreună 
cu satul unde era, neîmplinindu-se încă întîiul an de la naşterea lui Eftimie. 


După trei ani, tatăl său Pavel şi-a sfîrşit viața, iar fericita Dionisia avea un frate 
bun cuvîntător, care se numea Eudoxiu. Acesta fiind sfetnic și mijlocitor la marele 
Otreie, care întru acea vreme îndrepta Sfînta Biserică din Melitine, şi care a strălucit 
la sfîntul Sinod din Constantinopol, a adus pe copil la el, împlinind făgăduinţa şi ca 
o jertfă bine primită, afierosindu-l lui Dumnezeu, după cum mult vestita Ana a adus 
pe Samuil. Iar preasfințitul episcop Otreie, văzînd pe copil şi auzind de la scolasticul 
Eudoxiu vedenia cea arătată părinților şi cum că mai înainte de naștere maică-sa l-a 
făgăduit lui Dumnezeu, şi apoi s-a făcut zămislirea prin rugăciune, minunîndu-se, a 
zis: "Într-adevăr, s-a odihnit Duhul lui Dumnezeu peste tînărul acesta”. 


Deci, primindu-l pe copil, botezîndu-l şi tunzîndu-l anagnost al bisericii celei 
de sub dînsul, l-a luat în episcopie, şi-l creştea, făcîndu-l ca un fiu al său. lar pe 
fericita Dionisia, ca una ce se afla în slujba lui Dumnezeu, a hirotonisit-o diaconiță a 
preasfintei Biserici. Deci, Eftimie numărîndu-se în bisericescul catalog, şi Teodosie 
cel Mare (379-395) luînd sceptrul împărăției grecilor, printr-însul a dăruit Dumnezeu 
grecilor şi sfintelor biserici dumnezeiesc dar, plin de toată veselia; căci se cădea a se 
împlini vedenia arătată părinților pentru dînsul. 


Trecînd puţină vreme, şi înțelegînd episcopul că a trecut de vîrsta copiilor şi 
că trebuie a se îndeletnici cu învăţătura, l-a dat dascălilor, pentru a învăţa Sfintele 
Scripturi. Şi erau atunci între anagnoști doi tineri de bun neam, cu întreaga 
înțelepciune împo-dobiți şi cu toată priceperea încuviințaţi, apoi iscusiți în 
Dumnezeiasca Scriptură şi la învățătura cea din afară, care se numeau Acachie și 
Sinodie; şi care, după multe pustniceşti nevoinţe, au primit arhieria sfintei biserici 
din Melitine, la vremea lor. 


Aceştia, primind din mîna episcopului pe Eftimie, l-au învăţat desăvîrşita 
cucernicie şi în puţină vreme pe mulți din cei de o vîrstă cu el i-a întrecut cu iubirea 
de învățătură. Pentru că osîrdia lui era mai presus de vîrstă, încît se minuna Acachie 
de socoteala minţii lui cea luminată. Deci, sfințitul acesta tinerel primea învățătura 
cea bună şi curată, pe care Cuvîntătorul de Dumnezeu Grigorie o numeşte învățătura 
de ziuă - cum a zis dumnezeiescul David -, opusă celei de noapte. Apoi, învățind 


Dumnezeieştile Scripturi, dorea a fi următor al dumnezeieştilor şi îmbunătățiților 
bărbaţi, dar se întrista cînd unii cîntau deşertăciuni şi se depărtau de la dumnezeieştile 
cuvinte. lar pildele lui Acachie, dascălul, urmîndu-le, nicidecum nu făcea pomenire 
de hrană de multe feluri. 


Dar nu dorea nici slavă deşartă, nici nu lipsea gura lui de la doxologia lui 
Dumnezeu, ci săvîrşea slujba pravilei cu frică şi cu umilință la vremea rînduită, 
aducîndu-şi aminte că se cuvine a sluji lui Dumnezeu cu frică şi cutremur, iar nu cu 
rîs şi cu şoptire, făcînd sfînta biserică loc de asmodie; căci se cuvine cu cucernicie a 
intra în biserică cel ce voieşte a vorbi cu Dumnezeu prin rugăciune. lar în vremea 
liberă se îndeletnicea acasă în rugăciune și în cîntare de psalmi şi în citirea 
dumnezeieştilor cuvinte, petrecînd toată ziua și toată noaptea; ştiind că cel ce cugetă 
în legea Domnului ziua şi noaptea va fi ca pomul cel răsădit lingă izvoarele apelor, 
care rodul său va da la vremea sa. 


Deci, da lui Dumnezeu rodul cel potrivit al fiecărei vremi, pentru că în vreme 
de ispită slujea lui Dumnezeu cu dragoste și răbdare, iar în vreme de îndestulare, 
rodul lui era înfrînarea; apoi venind gînduri asupra lui de dezmierdare trupească, 
iarăşi odrăslea într-însul întreaga înţelepciune. Pentru că de înţelepciune purtînd 
multă grijă, a păzit nestinsă făclia fecioriei, împodobită cu unt-delemnul milosteniei. 


Eftimie astfel nevoindu-se multă vreme, a ajuns la desăvîrşirea faptelor bune; 
iar iconomia lui Dumnezeu astfel înțelepțindu-l şi prin multe din acestea făcîndu-l 
cunoscut, s-a făcut vestit din început. Fiind crescut precum s-a zis, apoi trecînd prin 
toate treptele bisericești, episcopul din vremea aceea îl hirotonisește fără de voie 
preot al preasfintei biserici din Melitine. După aceea, 1 se încredințează a purta grijă 
şi a fi proestos al mînăstirilor celor dimprejurul cetății. Această grijă 1 s-a dat lui, 
fiindcă din copilărie era iubitor de monahi; şi fiindcă dorea liniștea la Mînăstirea 
Sfîntul Polieuct şi la a sfinților 33 de mucenici, acolo a petrecut vremea cea multă. 


În zilele Sfintului şi Marelui Post se ducea în muntele ce era pustiu atunci, iar 
acum s-a zidit într-însul o mînăstire minunată, aproape de cetate, care de cei ce 
locuiesc aproape se numeşte a "Înălţării". Această pustie o iubea din ziua 
dumnezeieştilor arătări (Bobotează), pînă la sărbătoarea Paştilor, urmînd filosofia lui 
Ilie şi a lui loan. Pentru aceasta, precum s-a zis, i s-a dat în mînă grija şi cîrmuirea 
monahilor celor de acolo, iar această grijă socotind-o împiedicare a faptei bunc, 
urîtorul de slavă şi iubitorul de Dumnezeu Eftimie a ieșit din cetate şi s-a dus spre 
Ierusalim, poftind a locui în pustia de acolo. 


Acest mare părinte Eftimie, povăţuindu-l Sfîntul Duh, a venit în Ierusalim la 
29 de ani ai vârstei sale, închinîndu-se Sfintei Cruci şi Sfintei Învieri, cum şi la 
celelalte cinstite locuri; apoi, mergînd la purtătorii de Dumnezeu părinți, cei de prin 
pustie, şi învăţind fapta bună şi petrecerea fiecăruia şi într-al său suflet pecetluind-o, 
a venit la lavra Fara, - ce se afla de şase stadii de la sfînta cetate; iubitor de linişte, a 
rămas într-o chilie pustnicească, afară din lavră, neavînd nimic de ale acestui veac, 


pentru că a învăţat a lucra împletituri, ca să nu îngreuneze pe cineva, ci mai vîrtos 
dintr-ale sale osteneli să dea celui ce are trebuință. Şi el lăsînd toată grija 
pămiîntească, o singură grijă avea, cum să placă lui Dumnezeu întru rugăciune şi în 
posturi. 


Însă de toată fapta bună purtînd grijă, ca un bun lucrător de pămînt, tăia spinii 
patimilor din rădăcină, curăţind gîndurile şi toată înălţarea ce se ridică împotriva 
cunoștinței lui Dumnezeu, împlinind acel glas proorocesc, care zice: Înnoiţi-vă 
ogorul şi nu semănați peste spini. El avea vecin pe un purtător de Dumnezeu ce se 
numea Teoctist, pe care iubindu-l atît de mult, s-a unit cu dînsul prin dragostea 
părintească, încît amîndoi s-au făcut de o cugetare şi de un obicei, ca şi cum ar fi fost 
un suflet în două trupuri. Și vestind unul altuia scopul cel după Dumnezeu, ieșeau în 
fiecare an după a şaptea zi a sfintelor dumnezeieşti arătări (Boboteaza), spre pustia 
lui Cutula, ferindu-se de orice întîlnire omenească şi dorind în linişte a vorbi cu 
Dumnezeu prin rugăciune. 


Şi acolo petreceau pînă la sărbătoarea Stilpărilor, necurmat trudindu-și trupul 
şi robindu-l, spre a aduce sufletului hrana cea duhovnicească. În aceasta covîrşea 
marele Eftimie pe toți cu răbdarea, cu blîndeţea şi cu smerita cugetare a inimii. Pentru 
că a primit şi darul Sfîntului Duh, după cum dumnezeiescul cuvînt a zis: Spre cine 
voi căuta? Fără numai spre cel blind şi liniştit și care tremură de cuvintele Mele. 


De aici îndrăzneala lui cea către Dumnezeu îi creştea în fiecare zi. Şi făcînd 
cinci ani în Fara, a ieşit dimpreună cu fericitul Teoctist în vremea în care s-a obişnuit, 
spre Cutila; şi trecînd prin pustie, a venit la un pîrtu înfricoșat, foarte adînc şi anevoie 
de trecut. Aici văzînd locul şi înconjurînd rîpele ce se aflau în munte, ca povăţuit de 
Dumnezeu, a găsit o peşteră minunată în rîpa cea dinspre miazănoapte a pîrîului şi 
suindu-se cu osteneală ca pe perete, de-abia a putut a se urca la dînsa. 


Apoi, bucurîndu-se ca de un loc pregătit lor de Dumnezeu, au locuit într-însa, 
hrănindu-se cu buruienile ce se găseau pe acolo. Iar peştera aceea fiind mai înainte 
locuinţă de fiare, apoi, domesticindu-se prin dumnezeieştile laude şi prin neîncetatele 
rugăciuni ale cuvioşilor bărbaţi, a primit sfințire de biserică a lui Dumnezeu. Deci, 
cînd a binevoit Dumnezeu a-i arăta pe aceştia, a trimis niște păstori ai unuia care se 
numea Lazariul, spre a-şi aduce turmele sale lîngă acel pîrîu. 


Acei păstori văzînd pe părinți arătîndu-se sus, în peșteră, atît de mult s-au 
spăimîntat, încît s-au înfricoşat şi au fugit. Părinţii simțind temerea acelora, cu glas 
blînd şi liniştit chemînd pe aceștia, le ziceau: "Nu vă temețţi, fraţilor, sîntem oameni 
ca şi voi, dar pentru păcatele noastre locuim acest loc”. Atunci păstorii îndrăznind, 
s-au suit la dînşii în peșteră și neaflînd nimic de-ale acestui veac lîngă dînşii, s-au 
dus la ale lor, minunîndu-se şi vestind la ai lor; iar de atunci slugile Lazariului le 
slujeau lor. Apoi şi părinții cei de la Fara căutîndu-i, să vadă unde sînt, adeseori 
veneau la dînșii. 


Deci, mai întîi s-au lepădat de lume și au venit la dînşii doi fraţi, numiţi Marin 
şi Luca. Aceştia au fost învăţaţi de marele Eftimie monahiceşte spre a fi sîrguincioși 
ai petrecerii celei pustnicești; după aceea, în vremurile cele din urmă, au strălucit la 
cei dimprejur şi au înfiinţat mănăstire. Ei au adus pe Cuviosul Teodosie, care s-a 
făcut mare începător al vieții de obşte a acestei pustii şi arhimandrit. Dar în puţină 
vreme, străbătînd vestea despre Eftimie, mulţi se adunau la dînsul și auzind cuvîntul 
lui Dumnezeu, pofteau a locui lîngă dînsul. 


Însă Eftimie fiind urîtor de slavă şi iubitor de Dumnezeu şi sîrguindu-se a 
dobîndi fericirea dintii, împreună cu ceilalți, se depărta de acest lucru, ca de ceva 
străin și trimitea pe fiecare din cei care se lepădau de lume la fericitul Teoctist, 
rugîndu-l foarte mult să aibă grijă de ei; iar el ascultînd aceasta, a primit şi făcea toate 
după dorința marelui Eftimie. Deci, la început nu voia a face în locul acela viaţă de 
obşte, ci lavră, după chipul celor de la Fara. 


Dar fiindcă a văzut că nimeni nu poate veni noaptea la biserică, pentru că era 
precum mai înainte s-a zis, anevoie de umblat prin locul acesta, după suire, a făcut 
acolo viață de obşte, avînd peştera ca biserică, în care liniștindu-se marele Efimie, 
era doctor de suflete, vindecînd şi mîngîind pe fiecare. ȘI nici unul din frați nu tăinuia 
gîndirea minții, dar şi el avînd iscusire multă, îi învățase să se împotrivească oricărui 
gînd străin, zicînd: "Fraţilor, pentru ce aţi venit a vă nevoi şi nu vă îngrijiţi de 
mîntuirea voastră?" Se cuvine în fiecare ceas a ne trezi și a priveghea, pentru că se 
zice: Privegheați și vă rugați, ca să nu cădeţi în ispită. lar aceasta s-o cunoaşteţi întîi, 
că se cade a nu avea voie cei ce s-au lepădat de viaţă, ci a ține smerita cugetare şi 
ascultarea ca cea întîi rînduială; apoi a aştepta de-a pururea și a se îngriji de ceasul 
morții şi de înfricoşata zi a judecății: a se înfricoşa de îngrozirea focului celui veșnic, 
şi a dori slava Împărăției cerurilor. 


Şi zicea iarăşi că monahii se cuvine a se osteni trupeşte, şi mai ales cei tineri, 
pentru păzirea celor dinăuntru, aducîndu-şi aminte de apostolul, care zice: Noaptea 
şi Ziua lucrez, ca să nu îngreunez pe cineva şi miinile acestea mi-au slujit mie, cum 
şi celor ce erau împreună cu mine. 


Este greu celor din lume ca, ostenindu-se în locul lor, să hrănească copii și 
femei, apoi să aducă şi pîrgă lui Dumnezeu și să facă bine după putere, apoi, pe lîngă 
aceasta, i se cer și biruri; iar noi nici cele de nevoie trupului nu căutăm a le avea din 
lucrul miîinilor noastre, ci a culege osteneli străine, cînd mai ales poruncește 
apostolul: Cel ce nu lucrează, nici să nu mănince. 


Acestea învăţind părintele nostru Eftimie, lumina pe frați. Şi a poruncit să nu 
vorbească nimeni în biserică, în vremea pravilei, ba încă nici în trapeză, cînd mîncau 
frații; şi nu-i plăcea cînd vedea pe vreun frate în chinovie, mai ales pe unul tînăr, 
vrînd a se înfrîna mai mult decît obştea; pentru că zicea că înfrînarea cea bună cere a 
se împărtăşi cineva de hrană cît de puţină în vremea mîncării, însă inima a o păzi și 
a da război în taină patimilor celor ascunse; căci arma monahului este cugetarea, 


dreapta judecată, smerita cugetare și ascultarea cea după Dumnezeu. Cu nişte 
învățături ca acestea hrănindu-se frații, adunau roduri, după vrednicia chemării. 


Cele despre Terevon cel bătrîn, într-un glas mi-au povestit toți părinții cei 
vechi, dar mai cu de-amănuntul mi-a spus nepotul lui şi cel de un nume cu el, vestitul 
în latura aceasta, adică începătorul saracinilor. Deci, acest bătrîn 'Terevon, moşul 
celui tînăr, pe cînd era copilaș, fiind cuprins de boală, 1-a paralizat toată partea cea 
dreaptă, de la cap pînă la picioare, şi mulţi bani cheltuind tatăl acestuia, care se numea 
Aspevet, nu i-au folosit nimic. 


Acest Aspevet fiind elin, şi aflîndu-se sub perşi, s-a făcut prieten grecilor, într- 
un chip ca acesta: la începutul prigoanei ce se făcuse atunci în Persia, pe la sfîrşitul 
împărăției lui lezdegerd I, împăratul perșilor (399-421), vrînd vrăjitorii a vîna pe toţi 
creştinii, pe căpeteniile saracinilor cei de sub dînșii i-au pus pretutindeni în cale ca 
să nu scape la greci nimeni din creștinii cei din Persia. Aspevet fund atunci căpetenie 
şi văzînd cruzimea şi neomenia făcută creştinilor de către vrăjitorii din cetăţi, n-a 
împiedicat să fugă pe unii din creştini; iar mai vîrtos făcea împotrivă, fund pornit de 
milostivire, măcar că avea credinţa elinească de la strămoşi. Deci, fiind clevetit la 
împăratul lezdegerd, a luat pe fiul său Terevon, care era jumătate paralitic, pe toate 
rudeniile și avuţia sa, şi a fugit la greci; apoi primindu-i Anatolie, voievodul de atunci 
al Răsăritului, 1-au făcut prieteni grecilor, iar lui Aspevet i-a dat pe mînă conducerea 
saracinilor din Arabia, care erau supuşi grecilor. 


Deci, cum s-a sălăşluit în Arabia tînărul, avînd o vedenie în vis, a vestit pe 
tatăl său, iar acesta nelenevindu-se, a luat pe copil cu mulțime de barbari și cu multe 
slugi; apoi, purtîndu-se de credinţă, a venit la locul cel înștiințat în vis, unde locuiau 
cuvioşii bărbați Eftimie şi Teoctist. 


Fraţii văzînd mulțimea barbarilor, s-au temut; iar fericitul Teoctist văzînd 
temerea ucenicilor, s-a pogorît către barbari şi a zis: "Cine sînteți şi ce căutați?”. Ei 
au zis: "Căutăm pe Eftimie, robul lui Dumnezeu". Cuviosul Teoctist le-a zis: "Pînă 
sîmbătă nu se întilneşte cu nimeni, căci se linişteşte”. Atunci Aspevet luînd mîna 
marelui Teoctist, i-a arătat pe copil chinuindu-se; iar copilul arătînd spre tatăl său, a 
zis: 


"Eu de mai înainte primind boala aceasta în Persia, dar trecînd prin toată ştiinţa 
doftoricească şi iscodirea vrăjitorească, şi nicidecum folosindu-mă, ci dimpotrivă, 
crescînd durerea, am venit în cetatea aceasta, prin dumnezeiască umilință. Apoi într- 
o noapte mîhnindu-mă, gîndind la această boală, îmi ziceam: "O! Tereve, unde este 
deşertăciunea vieţii şi tot meşteşugul doctoricesc? Unde este nălucirea vrăjitorilor 
noştri şi puterea cinstirilor noastre? Unde sînt chemările şi facerile de basme ale 
astronomilor şi astrologilor? Unde sînt descîntecele, farmecele şi bîrfirile? Iată nici 
una dintr-acestea n-are tărie, de nu-şi va arăta Dumnezeu puterea". 


Şi acestea gîndind, m-am îndreptat la rugăciune şi cu lacrimi rugam pe 
Dumnezeu, zicînd: "Dumnezeule cel mare și înfricoşat, cel ce ai făcut cerul şi 
pămîntul, cu toată podoaba lor, dacă vei milui neputința mea şi mă vei izbăvi din 
această patimă amară, mă fac creştin, lepădîndu-mă de toată fărădelegea şi credința 
elinească. Şi cum am pus acestea în mintea mea, m-am cuprins de somn şi am văzut 
un monah cu barba pînă la mijloc, zicîndu-mi: "De ce pătimești?" Iar eu arătîndu-mi 
patima, el a zis: "Împlineşte cele ce ai făgăduit lui Dumnezeu, şi te vei vindeca pe 
tine". Apoi, zicînd: "Cite i-am făgăduit lui Dumnezeu, le împlinesc, dacă mă voi 
vindeca de această patimă". După aceea, mi-a spus: "Eu sînt Eftimie, care petrec în 
pustia Răsăritului de la Ierusalim, la zece mile de pirîul cel dinspre apus al căii 
lerihonitenilor; deci, de vrei a te vindeca fără zăbavă, vino la mine şi te va vindeca 
Dumnezeu, prin mine". Sculîndu-mă, am povestit tatălui meu, şi atunci lăsînd toate, 
am venit la dînsul. Și vă rog, să nu ascundeţi pe doctorul cel arătat mie de 
Dumnezeu". 


Toate acestea le-a spus fericitul Teoctist marelui Eftimie, care se liniştea acolo 
şi care socotind că este necuvios a se împotrivi dumnezeieştilor vedenii, s-a pogorit 
la dînşii şi rugîndu-se mult și pecetluind cu semnul Sfintei Cruci pe Terevon, l-a făcut 
sănătos. lar bărbaţii spăimîntîndu-se de a sa grabnică și preaslăvită facere de minune, 
au crezut în Hristos, şi căzînd toți la pămînt, se rugau a primi pecetea cea întru 
Hristos. lar purtătorul de semne Eftimie, înțelegînd că ei din suflet au crezut lui 
Hristos, a poruncit a se face o mică scăldătoare într-un unghi al peşterii, care şi pînă 
acum se vede, și chemîndu-i, i-a botezat în numele Tatălui, al Fiului, şi al Sfîntului 
Duh. 


Iar lui Aspevet i-a schimbat numele în Petru, căci pe el l-a botezat întîi și după 
el pe unul Marin, frate al femeii lui, amindoi fund împodobiţi cu pricepere şi 
îndestulaţi cu bogăţia. ŞI astfel luminînd şi întărind pe Terevon, cum şi pe ceilalți, pe 
care ținîndu-i la sine 40 de zile, a liberat pe aceşti nepoți ai Sarei, pe care i-a făcut 
moștenitori ai făgăduinţei, prin Botez. Dar Marin, unchiul lui Terevon, nu s-a mai 
depărtat de mînăstire, ci lepădîndu-se de lume, a rămas acolo toată vremea vieţii sale 
şi a bineplăcut lui Dumnezeu mult. Și avînd mulţi bani, i-a dat spre a se zidi şi a se 
îmbogăți mînăstirea. 


Astfel, în puţină vreme a strălucit în locul acela, încît s-a auzit numele lui în 
toată Palestina și în eparhiile cele dimprejur. lar părintele nostru Eftimie, văzînd pe 
mulți că-l supără pentru tămăduire, şi aducîndu-şi aminte de liniştea cea mai dinainte, 
pe care o avea, cînd pustnicea deosebi, se întrista foarte mult şi greu suferea; pentru 
că astfel mulți îl supărau și îl slăveau. Fiind în mîhnire cel numit cu numele veseliei, 
căuta să fugă pe furiș spre Ruva. Cunoscînd aceasta fericitul Teoctist a pregătit pe 
frați să-l roage ca să nu-i părăsească; deci, vrînd a-i mîngiia, a făgăduit de astă dată 
că nu se va depărta. 


Dar trecînd puţine zile şi luînd împreună cu sine pe unul mai tînăr, numit 
Dometian, fiind cu neamul melitinean, dar îmbunătățit cu viaţa, a ieşit din chinovie 


şi s-a pogorit la Ruva; apoi trecînd pustia cea dinspre miazăzi, pe lîngă Marea 
Moartă, a venit la un munte înalt, despărțit de ceilalți munţi, ce se chema al lui Marda, 
şi găsind în el un puț cu apă, a zidit chilii; apoi a rămas acolo, hrănindu-se din 
buruienile ce se vedeau prin munte. Zidind aici mai întîi biserica, ce se păstrează pînă 
acum și aşezînd într-însa jertfelnic, a ieşit de acolo. Apoi a venit în pustia Zifilor, 
voind a vedea peşterile în care a scăpat David din faţa lui Saul și într-acele locuri s- 
a alcătuit de dînsul o mînăstire; iar pricina alcătuirii acelei mănăstiri se zice că a fost 
aceasta: 


Un fiu al unui sătean, cap al satului, numit Aristovuliad, avînd duh rău, chema 
pe Sfîntul Efumie. Tatăl copilului auzind că sfîntul este în ținuturile lor și ale 
Carpavarihenilor, căutîndu-l, au venit la dînsul. Cum a văzut tînărul pe sfîntul, fund 
tulburat de diavol, s-a vindecat; iar diavolul ieșind dintr-însul și vestindu-se minunea, 
au venit mulţi din Aristovuliad şi de prin satele dimprejur, care i-au zidit mînăstire. 


Şi adunîndu-se oarecare frați cucernici, au rămas lîngă dînsul, dîndu-le 
Dumnezeu cele de trebuinţă trupului; iar unii din Zifei primind mai înainte eresul cel 
cu numele nebuniei, prin îndumnezeita lui învăţătură, depărtîndu-se de necuratul 
eres, au anatematizat pe Manent, născătorul acestuia, și învăţînd apostoleasca şi 
soborniceasca credinţă, s-au luminat. Pe lîngă celelalte daruri ce a cîștigat 
dumnezeiescul acesta Eftimie, a primit şi aceasta de la Dumnezeu: căci întîlnindu-se 
cu fiare mîncătoare de sînge şi veninoase, nu se vătăma; iar de aceasta nimeni să nu 
se îndoiască, știind cu siguranță că Dumnezeu odihnindu-Se și odihnind în vreun om, 
toate 1 se supun lui, ca şi lui Adam mai înainte de a călca porunca lui Dumnezeu. 


Dar nu numai fiarele, ci şi cele care sînt ale firii se supun unuia ca acestuia; 
apoi adeveresc cuvîntul acesta cei ce au despărțit marea și au înfrînt Iordanul, soarele 
l-au făcut să stea şi focul în rouă l-au prefăcut, cum și alte mii de dumnezeieşti minuni 
ce s-au făcut. Deci, Dumnezeu care le-a făcut acestea cu minune, tot El a supus 
purtătorului de Dumnezeu Eftimie nu numai pe cele simţite, ci și pe cele gîndite 
(adică duhurile răutăţii). Pentru că unele ca acestea sînt din dumnezeieştile daruri. 


Deci, marele Eftimie văzîndu-se de mulți supărat (pentru că era locuinţa 
aproape de sate), a zis lui Dometian, ucenicul său: "Să mergem, fiule, să cercetăm pe 
Cuviosul Teoctist și pe fraţi”. Și ieşind din miînăstirea cea de lîngă Capartariheni, a 
venit la sfîntul loc în care în numele lui Dumnezeu s-a zidit sfîntul locaş, ca de trei 
semne departe de al lui Teoctist, de trei ori fericitul. 


Şi a iubit locul acesta foarte mult, pentru că era neted, liniştit şi îmbunătățit, 
mai ales că fusese pustiu mai înainte de a se zidi în partea dinspre miazăzi atitea 
mînăstiri; pentru că acum toată pustia este făcută de ucenicii lui ca o cetate. Deci, în 
acest loc a şezut în mare liniște, împreună cu ucenicul lui, într-o peşteră mică, în care 
acum este racla cinstitelor lui moaşte. lar Cuviosul Teoctist cunoscînd că s-a sălășluit 
aici marele Eftimie, s-a suit cu sîrguință să-l sărute; apoi îl ruga să se pogoare la locul 
lui. 


Dar el, de dorul liniştii celei de acolo, n-a primit, ci numai în fiecare duminică 
săvîrşeau slujba împreună. 


Auzind Aspevet, care s-a numit Petru, că a sosit în părțile acelea marele 
Eftimie, a venit la dînsul cu mulți saracini, bărbaţi, femei și copii, şi-l rugau să le 
spună cuvînt de mîntuire. lar bătrînul sfînt pe toţi (către Botez) făcîndu-i "chemaţi", 
i-a luat la mînăstirea de jos şi botezîndu-i, a rămas împreună cu ei şapte zile; apoi s- 
a suit cu ei la locul său. lar Petru aducînd meşteri, au făcut o groapă mare cu două 
guri, care se păstrează în grădină şi au zidit schit; apoi bătrînului sfînt 1-au făcut trei 
chilii şi paraclis, adică biserică în mijlocul chiliilor. Și-l rugau cei ce odată erau ca 
nişte lupi ai Arabiei, iar după aceasta s-au făcut oile păstoriei lui Hristos celei 
cuvîntătoare, a rămînea lîngă dînsul. 


Iar iubitorul de pustie Eftimie, n-a primit aceasta, pentru că foarte mult iubea 
liniştea; deci, luîndu-i la un loc potrivit, le-a zis: "Dacă voiţi cu totul a fi aproape de 
mine, rămîneţi aici”. Și este locul acela între amîndouă mînăstirile; deci, însemnînd 
biserica şi locașşurile împrejur, le-a dat voie a zidi biserică şi a rămînea acolo. Apoi 
îi cerceta adeseori, pînă ce le-a aşezat preoți şi diaconi. După aceea, au venit şi cei 
ce s-au botezat mai înainte, şi au rămas acolo, cum şi alții din apropiere venind se 
botezau la dînsul. Și aşa înmulțindu-se ei foarte mult, şi în multe cete întinzîndu-se, 
a rugat marele părinte Eftimie pe Iuvenalie, patriarhul Ierusalimului (422-458), să le 
hirotonisească episcop; iar patriarhul făgăduind acestea, l-a trimis pe Petru, tatăl lui 
Terevon, ca unul ce se făcuse vrednic a povăţui suflete către mîntuire; şi așa s-a 
hirotonisit în Palestina Petru ca episcop al celor două schituri. Şi se vedeau mulțime 
de barbari venind la marele Eftimie, botezîndu-se şi învățindu-i a se închina lui 
Dumnezeu. Acestea toate le-am spus despre saracini. 


Dar marele Eftimie nu voia să fie viață de obşte în locul său, nici lavră, ci cînd 
venea cineva la dînsul, spre a se lepăda de lume, se trimitea de dînsul la locaşul cel 
de jos, către fericitul Teoctist; asemenea făcea şi cu cei ce voiau a aduce ceva. Deci, 
cînd a binevoit Dumnezeu a se locui schitul lui, a trimis întîi trei frați trupeşti, din 
latura Capadochilor, anume Cosma, Hrisip şi Gavriil, crescuţi în Siria, care erau 
împodobiți cu toată priceperea duhovnicească; aceştia rugîndu-l a fi cu dînsul 
împreună, nu i-a primit, pentru că trei lucruri erau cele ce-l opreau: dorul liniștii lui, 
tinerețea vîrstei lor, şi al treilea că Gavriil era famen din naștere. Apoi, a văzut în 
noaptea aceea pe cineva zicîndu-i: "Primeşte pe frații aceștia, căci Dumnezeu 1-a 
trimis, şi să nu mai întorci pe cineva care voiește a se mîntui”. Atunci sfîntul 
primindu-i, a zis celui mai mare al lor, adică lui Cosma: "lată eu precum mi-a 
poruncit Dumnezeu, am făcut. Deci, aceasta păzeşte-o ca pe fratele tău cel mai tînăr 
să nu-l lași să iasă din chilie; pentru că nu este drept a vedea faţă femeiască în lavră, 
spre a nu da război vrăjmaşul. lar pentru tine socotesc că nu vei zăbovi aici, căci după 
o vreme, vei păstori biserica din Scitopolis”. 


După aceştia a primit pe un oarecare, care se numea Domnos, care era nepot 
al lui Iulian, arhiepiscopul Antiohiei. lar în acele zile a primit şi pe alți frați 


melitineni, nepoți ai lui Sinodie, care împreună cu Acachie a crescut pe marele 
Eftimie, adică pe Ştefan, Andrei şi Gaian; apoi, şi pe alţi trei din Rait i-a primit, pe 
loan preotul, pe Talasie, şi pe Anatolie. După aceea, a primit şi pe un oarecare 
Chirion, care venise de la Tiberiada, şi a fost preot al cinstitei biserici din Scitopolis, 
a Sfîntului Mucenic Vasile. Pe aceşti unsprezece primindu-i, a dat voie lui Petru 
episcopul să le zidească mici chilii şi să împodobească biserica; şi astfel a așezat 
lavră, după modelul Farilor. 


Apoi, pogorîndu-se luvenalie arhiepiscopul în lavră, avînd cu sine pe Pasarion, 
care era atunci arhimandrit al monahilor şi pe luminatul Isihie, preotul şi dascălul 
bisericii, a sfințit biserica lavrei, întru a şaptea zi a lunii mai, în al unsprezecelea 
indiction, la 52 de ani ai vîrstei marelui Eftimie. Deci, sfințindu-se lavra şi avînd 
preoți pe loan şi pe Chirion, arhiepiscopul a hirotonisit diacon pe Domeţian și 
Domnos, iar marele Eftimie s-a veselit cu duhul, mai ales văzînd împreună cu 
patriarhul pe Pasarion şi pe Isihie, cuvîntătorul de Dumnezeu, care erau vestiți 
luminători şi în toată lumea străluceau. Dar cel între sfinți Pasarion, încă 
neîmplinindu-se vremea de şapte luni, a răposat. 


Părintele nostru Eftimie începînd a alcătui lavră, și fraţii cei 12 împreună cu 
dînsul fiind în multă strîmtorare de cele trupești, iar Domeţian din anul întîi punîndu- 
se econom al lor, - s-a întîmplat că au venit mulțime de bărbați armeni, în număr ca 
la patru sute, abătîndu-se din cale de la sfînta cetate, spre Iordan, şi au venit la lavră; 
aceasta economisind-o Dumnezeu, ca să se arate fapta bună a lui Eftimie şi darul cel 
dat lui. Pe aceia văzîndu-i bătrînul, a chemat pe Domeţian şi a zis: "Pune înaintea 
oamenilor aceştia să mănînce". lar el a zis: "Nu avem cinstite părinte mîncare ca să 
se sature zece oameni; deci, de unde am să dau pîini la atîta mulțime”. Iar cuviosul 
Eftumie fiind plin de proorocescul dar, a zis: "Mergi, precum ţi-am zis, căci aceasta 
zice Duhul Sfînt: vor minca și le va prisosi". Deci, ducîndu-se Domeţian în chelăria 
cea mică, care de către unii se chema cămara de pîine - unde erau puţine pîini -, n-au 
mai putut a deschide uşa. Pentru că dumnezeiasca binecuvîntare a umplut chelăria cu 
pîine pînă sus. 


Deci, chemînd pe oarecare din părinți, a scos uşa din țiţini şi au ieşit pîinile 
afară din chelărie; asemenea şi pentru vin şi unt-delemn aceeaşi binecuvîntare s-a 
făcut; deci, au mîncat și s-au săturat, apoi trei luni n-au putut să aşeze uşa chelăriei. 
Pentru că, precum a izvorit vadra cu făină şi ulciorul de untdelemn al văduvei celei 
iubitoare de străini, - cum a zis Dumnezeu prin glasul proorocului, - în acelaşi chip 
şi pe dumnezeiescul acesta bătrîn, prin osîrdia iubirii de străini, l-a învrednicit 
întocmai. lar Domeţian minunîndu-se, s-a aruncat la picioarele învățătorului, 
rugîndu-se a lua iertăciune, ca unul care a pătimit multe ca om. ŞI bătrînul ascul- 
tîndu-l pe dînsul, i-a zis: "Fiule, cela ce seamănă întru binecuvîntare, asemenea va și 
secera. 


Deci, iubirea de străini să n-o uităm, pentru că prin aceasta, - precum zice 
apostolul: neștiind oarecari oameni, au găzduit îngeri; şi cutează, că dacă voi şi cei 


împreună cu voi, pe toți cei ce vin la voi, străini şi frați, de o credinţă, îi veți primi 
după vrednicie, şi le veţi sluji, nu va părăsi Domnul locul acesta, de acum şi pînă în 
veac; pentru că o jertfă ca aceasta îi place lui Dumnezeu". 


De la minunea cea amintită, a început a se binecuvînta lavra în intrări şi ieşiri 
şi în multe feluri; pentru că înmulțindu-se fraţii, prin conlucrarea lui Dumnezeu și 
ajungînd pînă la 50, zidind şi chilii şi săvîrşind Sfînta Liturghie în biserică, economul 
era nevoit a cîştiga şi cele de trebuință; deci, a cîștigat și dobitoace pentru slujirea 
părinților. Atunci era în lavră un oarecare asian de neam, cu numele Auxenţiu, care 
fiind rugat de econom să ia slujba dobitoacelor, n-a primit, fiind dat pentru acea 
slujbă; deci, neascultînd, economul a făcut pe preoţii loan şi Chirion să roage pe 
Auxenţiu să primească slujba; dar el n-a primit nici după rugămintea acestora. 


Sosind sîmbăta, economul a spus marelui egumen cele despre Auxenţiu, după 
care trimiţind să-l cheme, i-a zis marele Eftimie: "Ascultă-mă, fiule, și primeşte 
slujba". Iar el a răspuns: "Nu pot, cinstite părinte, pentru că sînt trei lucruri care mă 
opresc a săvîrşi aceasta: întîi, neobişnuința şi neştiinţa limbii de aici, al doilea, frica 
desfrînării, și al treilea, ca nu cumva prin o slujire ca aceasta să nu mai pot şedea în 
chilie liniştit”. Marele Eftimie a zis: "Rugăm pe Dumnezeu a nu se vătăma de nici 
una din acestea; pentru că Dumnezeu nu este nedrept a uita ascultarea ta, mai ales 
ştiind că din porunca și frica Lui slujeşti robilor Săi, după tăria dată de la EI; deci, 
ascultă pe Domnul, care a zis: Nu am venit a Mă sluji cineva, ci a sluji Eu; şi nu fac 
voia Mea, ci voia Tatălui celui ce M-a trimis. 


Acestea zicînd, iar Auxenţiu încăpăţinîndu-se, n-a ascultat. Atunci, răstindu- 
se preablîndul Eftimie, a zis: "Noi, o! fiule, te-am sfătuit ceea ce socotim a-ţi fi de 
folos, iar tu rămînînd în nesupunere, vei vedea care este plata neascultării”. Deci, 
îndată, Auxențiu fiind cuprins de un cutremur, a căzut la pămînt şi părinţii cei de faţă 
rugau pe marele Eftimie pentru dînsul. Iar bătrînul a zis către dînşii: "Acum înaintea 
ochilor voştri s-a împlinit cuvîntul dumnezeiesc, care zice: fot cel rău care ridică 
cuvinte împotrivă, Domnul trimite asupra lui înger nemilostiv”. 


Dar fund mult rugat de părinţi, preamilostivul bătrîn, apucînd de mînă pe 
Auxențţiu, l-a ridicat; apoi pecetluindu-l cu semnul Crucii, l-a făcut sănătos. Atunci 
Auxenţiu se ruga de iertăciunea greşelilor trecute și pentru întărirea celor ce vor să 
fie. Şi îi zise sfîntul: "'Mare este plata supunerii, de vreme ce Dumnezeu voiește mai 
bine ascultarea decît jertfa; iar neascultarea moarte lucrează". Şi făcînd rugăciunea 
pentru dînsul, l-a binecuvîntat; și aşa Auxenţiu a primit slujba cu bucurie şi cu 
osîrdie. 


Cuviosul Chiriac sihastrul, cel ce strălucea în lavra cea veche a lui Suca, cu 
faptele bune după Dumnezeu, şi la 70 de ani s-a împodobit în aceeași lavră cu faptele 
monahicești, lepădîndu-se de lume la tinerețe, în chinovia marelui Eftimie, a petrecut 
împreună cu moştenitorii lui multă vreme. Apoi, învăţind cu dinadinsul toată 


petrecerea şi vieţuirea marelui Eftimie, cele mai multe din povestirile spuse în această 
scriere mi le-a predat mie, între care şi aceasta mi-a povestit: 


Că doi frați ai lavrei, anume Maron şi Climatie, pregătindu-se după înţelegere, 
voiau a se duce pe furiş noaptea din lavră, fără binecuvîntarea sfîntului. Dar 1 s-au 
descoperit cele despre dînşii; căci a văzut pe diavol punîndu-le frîu şi îi atrăgea în 
cursă purtătoare de moarte; dar îndată i-a chemat şi sfătuindu-i, le-a vorbit multe 
despre răbdare, spunîndu-le că pretutindeni este trebuință de luptă, cu ajutorul lui 
Dumnezeu ori și unde sîntem; pentru că şi Adam fiind în rai, a călcat porunca lui 
Dumnezeu, iar lov a păzit aceasta, fiind în gunoi. Apoi la această sfătuire a adăugat, 
zicînd: 


"Că nu se cade a primi gîndurile cele rele, care seamănă întristare ori uriciune, 
pentru locul în care sîntem şi către cei împreună locuitori ori trîndăvie sau mutarea 
în alte locuri sfătuiesc; ci se cuvine a ne trezi în tot ceasul și a ne abate mintea de la 
meşteșugirile diavolilor, ca nu prin mutare, să se dezlege canonul nostru; pentru că 
sadul răsădindu-se adeseori, nu poate rodi, asemenea și monahul nu face rod, 
mutîndu-se din loc în loc. Deci, dacă cineva încearcă a face bine în locul în care este 
şi nu poate, să nu creadă că în altă parte poate să-l facă; pentru că nu este locul cel ce 
se arată, ci felul voinţei. 


Dar, spre adeverirea celor zise, ascultați o povestire a unor bătrîni egipteni, 
care mi-au povestit-o mie: Era un frate care şedea într-o chinovie a Egiptului şi se 
supăra adeseori; deci, a ieşit din chinovie şi s-a dus într-un loc deosebit, gîndind că 
neavînd cu cine să se tulbure, va înceta de la dînsul patima mîniei; dar într-una din 
zile umplînd paharul cu apă şi punîndu-l jos, s-a răsturnat, apoi umplînd pe al doilea 
şi al treilea, iarăşi s-au răsturnat; deci, fratele fiind batjocorit de diavol, s-a mîniat pe 
pahar şi l-a sfărîmat". 


Acest cuvînt zicînd, Climatie, prin ispita diavolească, a rîs, iar bătrînul luînd- 
aminte cu îndrăzneală, a zis: "Te-ai batjocorit nebunește de diavol, frate, şi cu 
nepricepere te-ai pornit. Către plins te-am chemat și tu acum riîzi; nu ai auzit pe 
Domnul mustrînd pe cei ce rîd, iar pe cei ce plîng, fericindu-i? Deci, cunoaşte că este 
nebunie monahului a grăi ceva, ori de a se porni afară de cuviinţă, ori a îndrăzni; 
pentru că părinții hotărăsc că îndrăzneala este rea şi născătoare a tuturor patimilor”. 


Zicînd acestea sfîntul şi întorcîndu-se de la Climatie, a intrat în chilia sa cea 
mai dinăuntru; iar Climatie căzînd îndată cu faţa în jos, era cuprins de tremur și de 
frică; apoi Domeţian minunîndu-se de cuvenita blîndeţe a sfîntului părinte, cum și de 
asprime, adunînd pe unii din părinții cei cinstiți, i-au adus înăuntru, împreună cu 
Maron, rugîndu-se pentru Climatie. 


Atunci marele Eftimie, supunîndu-se rugăminților părinţilor, a ieşit și a sculat 
pe cel ce zăcea acolo; apoi, cu puterea Sfintei Cruci i-a vindecat tremurarea, încetînd 
şi scrîşnirea dinților. Deci, făcîndu-l sănătos, a dat şi sufletului datoria: "De acum 


înainte, ia aminte la tine cu dinadinsul şi nu defăima dumnezeieştile cuvinte și 
învăţăturile părinților; fă-te cu totul văzător, după cum şi despre heruvimi ai auzit; că 
aşa este datoria monahului, ca în tot locul a se privi pe sine-şi şi neadormit a avea 
ochiul sufletului către păzirea sa, ca unul ce călătoreşte în mijlocul curselor 
deasupra". 


Cu asemenea învățături înfruntîndu-i şi sfătuindu-i, iar pe ceilalți întărindu-i 
şi cu pilda înfricoşîndu-i, 1-a lhberat în pace. 


La anul 54 al vîrstei marelui Eftimie, s-a făcut soborul a toată lumea, cel al 
treilea, din Efes (431). Deci, atunci Sinodie, cel mai sus pomenit, fiind cinstit bărbat 
şi preot al sfintei biserici celei din Melitine, venind spre închinăciune la Sfintele 
Locuri, a mers la lavră, poftind să vadă pe marele Eftimie; iar acesta avea trei nepoți 
în lavră, pe Ștefan, pe Andrei, şi pe Gaian. Atunci, sărutînd pe bătrîn, i-a povestit 
cele împotriva păgînului eres al lui Nestorie, care după voia lui Dumnezeu, a ținut 
puțină vreme scaunul Constantinopolului şi a tulburat lumea cu rele învățături. Dar 
i-a povestit şi despre rîvna şi dreapta credință a lui Chiril, arhiepiscopul Alexandriei, 
şi a lui Acachie, episcopul Melitinei, şi cum că voieşte a se ține sobor a toată lumea 
în Efes, contra lui Nestorie. 


Sfîntul s-a bucurat auzind despre Acachie, care l-a crescut pe dînsul în tinereţe. 
Deci, fericitul Sinodie binecuvîntîndu-se de dînsul şi luînd din lavră pe Ştefan, 
nepotul său, s-au suit în sfînta cetate și a înduplecat pe arhiepiscop spre a-l hirotonisi. 
Deci, arhiepiscopul a hirotonisit pe acest Ştefan şi pe Cosma Capadocul, ca diaconi 
ai sfintei biserici a Învierii. 


Iar episcopii adunîndu-se la sobor şi vrînd a ieși şi palestinienii împreună cu 
arhiepiscopul, marele Eftimie a poruncit lui Petru, episcopul saracinilor, care s-a dus 
la sobor, a urma în tot chipul lui Chiril, arhiepiscopul Alexandriei, şi lui Acachie, 
episcopul Melitinei; fiindcă erau drept-credincioşi şi împotriva păgînătății se 
nevoiau. Deci, adunîndu-se soborul în Efes şi Nestorie rău credinciosul caterisindu- 
se, Petru, episcopul saracinilor, venind la lavră, toate cele întîmplate în sobor le-a 
povestit pe rînd marelui Eftimie, care auzind cele făcute de răsăriteni, s-a întristat 
foarte mult despre loan episcopul Antiohiei, care fiind drept-credincios, s-a amăgit a 
lua parte cu apărătorii lui Nestorie. lar Domnos diaconul, întristîndu-se despre 
unchiul său, se ruga să fie lăsat pînă la Antiohia, spre îndreptarea unchiului său. 


Iar marele Eftimie n-a voit a-l lăsa, zicînd: "Nicăieri să nu te duci fiule, că nu- 
ți foloseşte. Pentru că, deşi unchiul tău este puţin unit cu cei răi, dar Dumnezeu 
cunoscînd îndreptarea lui, nu voieşte ca el să piară, ci puţin mai pe urmă îl va aduce 
de partea celor ce se mîntuiesc. Deci și tu, o! fiule, dacă vei răbda în locul unde te-a 
chemat și nu te vei pleca gîndurilor celor ce vor a te depărta de pustie, vei spori în 
fapte bune după Dumnezeu. lar de nu mă vei asculta pe mine, întîia şedere a unchiului 
tău o vei urma, dacă te vei învoi cu cei răi”. 


Aceasta a zis cel între sfinți Eftimie. lar Domnos neascultînd porunca sfîntului 
părinte, fără de binecuvîntare s-a dus la Antiohia şi toate cele mai înainte proorocite 
de sfîntul le-a pătimit. Însă pe urmă, venind la bătrînul, s-a pocăit, iar arhiepiscopul 
Iuvenalie a hirotonisit pe Ştefan Melitineanul ca episcop al lamniei, iar pe Cosma 
Capadocul hirotonisindu-l preot, l-a făcut păzitor al Sfintei Cruci. 


Slujitori ai marelui Eftimie, care au petrecut cu dînsul vreme destulă, le-au 
spus acestea lui Avva Chiriac, care mi le-a spus mie, zicînd: Nu l-am cunoscut pe 
dînsul mîncînd ori vorbind cu cineva fără de mare nevoie, afară de sîmbăta şi de 
duminica. Nu l-am văzut pe dînsul cumva dormind pe coastele sale, ci uneori șezînd 
puţin, iar alteori o frînghie spînzurată într-un colţ al acoperămîn-tului chiliei ținînd- 
o cu amîndouă mîinile, se împărtășea puţin de somn pentru nevoia firii; apoi cuvîntul 
marelui Arsenie, zicînd pentru somn: "Vino, slugă rea”. Pentru că adeverea și 
aceasta, cum că urma cele ale marelui Arsenie, care cu chip părintesc a crescut și a 
pedepsit pe Arcadiu (395-408) şi pe Honoriu (395-423), împărații; şi pentru aceasta 
s-a numit tată al lor, şi în pustia cea din Egipt întru aceeaşi vreme cu faptele bune a 
strălucit. 


Acestea cu plăcere le-a auzit marele Eftimie de la cinstiţii părinți, care din 
Egipt veneau în multe feluri, povestind petrecerile aceluia, şi el auzind acestea, arăta 
toată sîrguința spre a urma faptelor bune ale aceluia; liniştea lui, tăcerea şi smerita 
cugetare, simplitatea îmbrăcămintei, depărtarea de mîncare, răbdarea, la toate cum 
era Arsenie. Deci, rîvna şi umilința lui, lacrimile, privegherile cele de toată noaptea, 
iubirile de pustie, urîrea vorbirii, osîrdia spre rugăciune, milostivirea şi înțelepciunea. 
Fiindcă a urmat cu toată sîrguința petrecerea aceluia, s-a învrednicit şi de darurile ce 
erau întru acela, de împărtăşirea Sfîntului Duh, de strălucirea dumnezeieştii lumini 
şi a darului celui înainte-văzător. 


Iar despre darurile cu care covîrşea el, ne arată tămăduirea şi puterea asupra 
duhurilor celor necurate, care pînă astăzi le vedem izvorînd la racla lui. Dar despre 
darul cel înainte-văzător şi de unde au început razele acestuia a le trimite afară şi cum 
s-a arătat prea strălucit luminător, să spunem acum. 


Anastasie, un cleric al bisericii Sfintei Învieri, păzitor de vase și horepiscop, 
ucenic şi împreună nevoitor făcîndu-se al celui între sfinţi Pasarion, dorea a vedea pe 
Sfîntul Efumie; şi aceasta spunînd-o lui Fid, episcopul lopei, şi lui Cosma, păzitorul 
Crucii, s-a pogorit la dînsul, împreună cu ei avînd pe nepotul lui Fid episcopul care 
şi el se chema Fid, fiind anagnost al bisericii Sfintei Invieri, şi care a povestit acestea 
lui Avva Chiriac, celui ce mie mi le-a predat. 


Deci, el călătorind şi de lavră apropiindu-se, s-a descoperit sfîntului despre 
dînșii și a chemat pe Hrisip, care era econom al lavrei și 1-a zis lui: "Găteşte-te, pentru 
că iată împreună cu fratele tău vine patriarhul". lar după ce au venit ei, marele Eftimie 
răpindu-se cu ochii minţii, vorbea cu Anastasie ca și cu patriarhul Ierusalimului. Cei 
de faţă erau întru mirare. lar Hrisip apropiindu-se deosebit, i-a zis bătrînului: 


"Cinstite părinte, nu este aici patriarhul, că acesta este Anastasie păzitorul de vase. 
Pentru că ia seama, că poartă haine vopsite, care este cu neputinţă a le îmbrăca 
patriarhul Ierusalimului". lar bătrînul minunîndu-se și fără glas făcîndu-se, a zis: 
"Crede-mă, fiule, căci pînă cînd mi-ai grăit, îl vedeam pe dînsul purtînd haine albe”. 
Şi a zis în auzul tuturor: "Într-adevăr nu m-am amăgit, ci ceea ce Dumnezeu mai 
înainte a hotărît, aceasta o va săvîrşi negreşit; pentru că negrăite sînt darurile Lui”. 


Terevon saracinul, luînd femeie dintr-al său neam şi multă vreme trăind 
împreună cu dînsul, n-a avut fiu, ea fiind stearpă; pe aceasta aducînd-o la purtătorul 
de Duh Eftimie, îl ruga, zicînd: "Ştiu să mă plec cinstite părinte, că te va asculta pe 
tine Dumnezeu, dacă te vei ruga; pentru că EI face voia celor ce se tem de Dinsul. 
Deci, fiindcă atît de multă vreme a trecut şi nu m-am putut învrednici a avea fiu, 
pentru că aceasta era stearpă, te rog cinstite părinte, roagă pe lubitorul de oameni să 
ne dăruiască nouă fiu". Bătrînul înţelegînd credinţa lor, i-a pecetluit de trei ori cu 
semnul Crucii, atingînd cu mîna pîntecele femeii şi a zis: "Mergeţi, bucurîndu-vă 
întru Domnul, pentru că iată vă dăruieşte prin iubirea Lui de oameni trei fii, parte 
bărbătească". Crezînd dar cuvintele sfîntului bătrîn, s-au dus cu bucurie la ale lor; 
apoi a zămislit cea stearpă şi a născut întîi fiu pe Petru, tatăl lui Terevon; şi aceasta 
cu împreună glăsuire cei bătrîni mi le-au povestit, apoi a născut după Petru alți doi 
fii, după proorocia părintelui purtător de Duh. 


Un frate oarecare din lavră, de neam roman şi cu numele Emilian, odată într- 
o noapte ce se lumina spre duminică a fost supărat cumplit de diavolul desfrînării și 
prin urîte năluciri, 1-a tulburat mintea grozav. Deci, în ceasul cîntării de psalmii cei 
de noapte, Sfîntul Eftimie venind spre biserică, s-a întîlnit cu el la un loc întunecos. 
Iar bătrînul a mirosit duhoarea diavolească şi bănuind a fi o lucrare a diavolului, a 
suflat, zicînd: "Depărtează-te pe tine Dumnezeu, necuratule duh". Și îndată fratele a 
căzut, făcînd spume. 


Apoi, poruncind sfîntul a se aduce lumină, a zis părinților celor ce s-au adunat: 
"Priviţi acest frate, care din tinereţe pînă acum s-a purtat bine şi întru curăţia trupului 
a vieţuit; dar puţin rănindu-se cu dezmierdarea trupului, astfel s-a stăpînit de diavol. 
Pentru aceasta de-a pururea zic vouă: să ne înarmăm pe noi împotriva urîtei năluciri, 
pentru că cei ce se ispitesc de dezmierdări trupeşti, chiar neapropiindu-se de trupuri, 
totuşi cu mintea păcătuiesc. Deci, cu toată grija, fiecare din noi să-şi păzească 
judecata minţii sale, apoi cu grijă şi cutremur să lucreze mîntuirea sa”. 


Ascultaţi o povestire de suflet folositoare şi foarte adevărată, pe care mi-au 
povestit-o niște bătrîni egipteni, venind la mine pentru unul ce se socotea sfint de 
către toţi, iar în partea cea ascunsă a inimii supăra pe Dumnezeu cu învoirea, precum 
mi se pare, a gîndurilor celor urîte, zicînd astfel: că în cetatea lui venind un înainte- 
văzător, l-a găsit greu bolnav şi pe toţi cetățenii plîngînd şi zicînd: că dacă acest sfînt 
se va sfîrşi, nu ne este de aici înainte nădejde de mîntuire. Pentru că prin solirea lui, 
toți ne mîntuim. 


Acestea auzindu-le înainte-văzătorul acela, s-a dus cu sîrguință a se 
binecuvînta de cel socotit sfînt şi cînd s-a apropiat, a văzut multă pregătire de 
lumînări, mulțime mare de clerici, şi chiar însuşi episcopul aşteptînd ca să-l îngroape; 
apoi intrînd la dînsul, l-a găsit încă răsuflînd şi privind cu ochii minţii sale, a văzut 
pe tartorul iadului înfigînd o suliță de foc în inima lui şi cu mare chinuiri smulgînd 
sufletul lui. 


După aceasta, a auzit glas din ceruri, zicînd: "În ce chip nu m-a odihnit pe 
mine sufletul lui nici o zi, nici tu să nu încetezi a chinui sufletul lui". Iar acestea le- 
am povestit ca totdeauna în groază, să fim bine pregătiți la ieșirea sufletului din trup, 
ca nu cîndva cu iubirea de dezmierdare rănindu-se, în vremea ieșirii, nesuferit să ne 
chinuim. Pentru că acest frate, pe care îl priviți spre înţelepciunea noastră şi a multor 
altora, a voit Dumnezeu a se stăpîni de diavol. Ci să rugăm pe Dumnezeu Care l-a 
pedepsit şi nu l-a omorît, să izbăvească zidirea Sa, de bîntuirea necuratului și 
iubitorului de dezmierdare duh". Deci, rugîndu-se părintele purtător de duh, a ieșit 
diavolul, strigînd şi zicînd: "Eu sînt duhul desfrînării”. Şi a umplut tot locul de miros 
ca de pucioasă ce arde. Şi de atunci Emilian s-a izbăvit de gîndul lui şi s-a făcut vas 
de alegere. 


Apoi, într-acea vreme, fiind secetă pe pămînt şi toți tînguindu- se, văzînd că 
se împlineşte proorocescul glas ce zice:Va fi cerul deasupra capului tău de aramă, 
iar pămintul sub tine de fier; fericitul Teoctist şi părinții lavrei marelui Eftimie 
strimtorîndu-sc, fiindcă gropile nu aveau apă, rugau pe marele Eftimie să mijlocească 
la Dumnezeu pentru ploaie. lar el nu voia, zicînd: "Dumnezeu vrea prin această 
pedeapsă a ne înţelepţi pe noi”. Acestea fiind astfel, s-a adunat nemărginită mulțime 
din sfînta cetate şi din satele dimprejur, la opt zile după dumnezeieştile Arătări 
(Botezul), mai ales înştiinţindu-se că marele Eftimie voieşte a ieşi în pustie după 
obicei; deci ei ieşind, strigau: "Doamne miluieşte", avînd cu ei crucile satelor celor 
de aproape. 


lar auzind plîngerile şi înştiinţindu-se că seceta cea de față este pricina 
acestora, ieşind la ei a zis: "Ce căutaţi la un om păcătos? Eu, o! fiilor, pentru mulțimea 
nelegiuirilor mele nu am îndrăzneală a mă ruga despre aceasta, pentru că însuşi 
Dumnezeu, care ne-a zidit, este bun şi iubitor de oameni şi îndurările Sale sînt peste 
toate locurile, dar păcatele noastre ne despart de El. Icoana Lui am întinat-o, robindu- 
ne poftelor şi dezmierdărilor celor multe; în lăcomie şi în zavistie petrecem şi sîntem 
vrăjmași, urîndu-ne unii pe alţii. Pentru aceasta, El iuțindu-se, a adus asupră-ne 
această pedeapsă, ca prin ea înţelepţindu-ne şi prin pocăință făcîndu-ne mai buni, să 
ne apropiem cu frică de EI şi astfel ne va auzi pe noi, precum este zis: aproape este 
Domnul de toți cei ce-L cheamă pe EI întru adevăr. lar ei auzind acestea, au strigat 
împreună cu un suflet, strigînd: "Însuţi cinstite, părinte, roagă pentru noi pe 
Dumnezeu, pentru că credem că Domnul ascultă rugăciunea ta; pentru că face voia 
celor ce se tem de EI ". 


La aceste cuvinte plecîndu-se marele Eftimie, apoi luînd pe părinţii cei de față 
şi poruncind poporului să se roage lui Dumnezeu mult, a intrat în locul de rugăciune, 
nefăgăduind ceva, ci căzînd cu faţa la pămînt, ruga pe Dumnezeu cu lacrimi a milui 
zidirea Sa şi a cerceta pămîntul cu milă și cu îndurare și a-l îndestula. Deci, rugîndu- 
se el, fără veste a suflat vîntul austru și cerul s-a umplut de nori, s-a vărsat ploaie 
multă şi s-a făcut vifor groaznic. 


Atunci sculîndu-se sfîntul şi împlinind rugăciunea, a ieşit la dînşii și le-a grăit: 
"Iată, Dumnezeu a ascultat rugăciunea voastră şi ne-a dat cererea şi v-a binecuvîntat 
anul acesta mai mult ca pe ceilalți; deci, luaţi-aminte cu dinadinsul la voi şi prin 
locurile unde slăviți pe Dumnezeu, Cel ce a adus spre noi mila Sa”. Și astfel i-a 
lberat. După aceea, a început să cadă ploaia repede, încît multe zile n-a putut să se 
ducă în pustie, apoi s-a binecuvîntat anul acela mai mult decît ceilalți, după cuvîntul 
părintelui, purtătorul de Duh. 


Cuviosul loan, episcopul şi sihastrul, şi Talaleu preotul, care se nevoiau în 
lavra fericitului Sava, mi-au povestit, zicînd că şi fericitul Sava şi mulţi alți bătrîni 
se minunau de rîvna cea prea fierbinte a marelui Eftimie pentru dogmele bisericești, 
măcar că el trăia cu multă smerenie şi adeverea că se întoarce de la tot eresul ce se 
împotrivea cuvîntului cel drept slăvitor al credinţei, dar mai ales pe cele şase eresuri 
le ura cu desăvîrşire, adică: ura rătăcirea mamheică şi se lupta vitejeşte contra celor 
ce cugetau ca Origen, care erau mulți pe atunci, mai ales în locurile dimprejurul 
Cezareei şi care veneau către dînsul cu forme de cucernicie. El răsturna, batjocorind 
în tot chipul, credinţele greşite, dogmele odrăslite din acestea, fără Dumnezeu și 
păgîne. Cît despre unirea lui Arie şi a lui Sabelie, asemenea se întorcea şi ura viclenia 
lor, ca şi păgînătatea cea deopotrivă, fiind învăţat a adora o Unime în Treime şi pe 
Treime într-o Unime; Unime cu Dumnezeirea şi cu Fiinţa, nu cu Ipostasurile 
(persoanele), iar Treime nu cu ființele, după cum zice Arie, ci cu Ipostasurile, adică 
cu feţele. O singură Fiinţă dumnezeiască în trei persoane: Tatăl, Fiul şi Sfîntul Duh, 
- aceasta propovăduia. 


Nu numai atît, dar şi în taina cea despre Hristos, lepăda despărțirea lui Nestorie 
şi amestecarea lui Eutihie, mărturisind cu dreaptă credință pe Dumnezeu Cuvîntul, 
Cel unul din Sfînta Treime cea de o Fiinţă, - mărturisind că în zilele cele mai de pe 
urmă s-a întrupat din Duhul Sfînt, din Preacurata și de Dumnezeu Născătoarea Maria; 
că S-a făcut om, că S-a născut dintr-însa în chip tainic, Domnul nostru lisus Hristos, 
Cel împreună slăvit cu Tatăl şi cu Duhul Sfînt. Şi pe Ipostasul Lui, îl cunoştea alcătuit 
din două firi, din dumnezeire și din omenire, dar nici o fire simplă, după Eutihie cel 
cu mintea vătămată; nici în două Ipostasuri (persoane), după Nestorie cel cugetător 
ca iudeii. Cunoscînd cu dinadinsul deosebirea firii şi a Ipostasului, că Fiinţa 
însemnează pe cea cuprinzătoare şi de obşte dumnezeire, iar Ipostasul arată persoana 
cea deosebită. 


Deci, sfîntul acesta credea după Ipostas, că se face unire negrăită în feciorescul 
pîntece; pentru că în Ipostasul lui Dumnezeu Cuvîntul, a avut însuflețit trupul cel luat 


din fecioară și nu după sufletul cel înființat mai înainte, nici după trupul cel mai 
înainte zidit; pentru că nu este altul Hristos şi altul Dumnezeu Cuvîntul, după rătăciții 
născocitori; ci unul este lisus Hristos, Domnul nostru, singur Fiu născut al lui 
Dumnezeu, deşi se ştia deosebirea firilor celor împreunate. 


În anul 75 al vîrstei marelui Eftimie, s-a făcut în Calcedon sobor (451), în care 
adunîndu-se mai toți arhiereii lumii, pentru cele scornite din nou de Dioscor 
Alexandrinul în Efes, mai înainte cu doi ani, au scos din catalogul preoţilor pe însuşi 
Dioscor şi pe ceilalți eretici; şi alcătuind hotarul credinței, fiind de faţă în sobor 
ucenicii marelui Eftimie, - Ştefan, episcopul lamniei și loan, episcopul saracinilor, 
fiindcă acum Petru se săvîrşise şi după aceea Avxolau murise în urgisire, ca unul ce 
se învoise cu Dioscor în Efes. 


Aceştia luînd hotarul credinţei cel alcătuit şi glăsuit de sobor, au venit în grabă 
la marele Eftimie, temîndu-se să nu se urgisească, precum s-a urgisit Avxolau, 
venind la soborul cel tîlhăresc. Deci, primindu-i pe aceștia părintele nostru Eftimie, 
şi citind hotarul credinţei, au primit mărturisirea credinţei întru dînsul, ca un 
cercetător al judecății celei drepte. Străbătînd vestea că marele Eftimie a primit 
hotarul de credință cel glăsuit în Calcedon, voiau a-l primi toţi monahii, de nu i-ar fi 
oprit Teodosie, care cu forma era monah, iar cu fapta înainte-mergător al lui 
Antihrist. 


Acesta venind în Palestina, a amăgit pe augusta Evdochia, fiind atunci de faţă, 
şi pe furiș, a atras pe toți monahii, strigînd asupra soborului din Calcedon, că ar fi 
răsturnat credința cea dreaptă şi ar fi întărit dogma lui Nestorie; şi astfel, uneltind 
necuratele sale ucideri, a răpit în chip barbar scaunul patriarhal al Ierusalimului, și 
oştindu-se asupra dumnezeieştilor canoane, a hirotonisit mulți episcopi. Aceştia 
făcînd multe războaie și ucideri, au putut stăpîni pe toți, douăzeci de luni. Deci, mai 
toți cetățenii şi monahii pustiei urmau depărtării acestuia de la credință, numai 
ucenicii marelui Eftimie din toată pustia n-au voit a face aceasta. 


Dar Teodosie, ca un cumplit, l-a chemat pe acesta ca pe un vestit; iar marele 
Efumie nevoind a intra în sfînta cetate, a trimis la Teodosie pe arhimandriții 
monahilor, pe Elpidie ucenicul şi diadohul marelui Pasarion, şi pe Gherontie, cel ce 
a moștenit pe fericita Melania, rugîndu-l să se unească cu dînsul. Venind aceştia și 
începînd a-l ruga, marele Eftimie a zis: "Să nu fie a mă atrage la necuratele ucideri 
ale lui Teodosie ori la reaua lui slăvire". Iar cei veniţi cu Elpidie şi cu Gherontie, au 
răspuns: "Dar sîntem datori a ne împărtăşi cu dogmele lui Nestorie, care s-au întărit 
de soborul adunat în Calcedon, pentru cele două firi; căci unde am auzit, în 
dumnezeiasca Scriptură, ori am primit de la cineva din sfinții părinți, cum că Hristos 
este în două firi, cum zic e1?". 


Marele Eftimie a zis: "Din toate cele ce s-au cercetat şi s-a făcut de acest sobor, 
n-am cinstit ceva; iar cît despre hotarul cel alcătuit de dînsul, nimic nu am a-l prihăni 
pentru rea slăvire, pentru că laudă credinţa celor 318 sfinți părinți din Niceea şi 


mărturiseşte a urma învățătura neclintită şi nestricată"”. Apoi a învăţat a urma sfinților 
părinți celor 150 din Constantinopol şi a celor din Efes, contra lui Nestorie rău- 
credinciosul. lar pe Chiril, întîiul şezător al Alexandriei, îl numeşte luptător și 
învăţător al dreptei credințe. Apoi pe Preasfînta Fecioară de Dumnezeu Născătoare 
o propovăduieşte, zicînd că dintr-însa S-a născut după trup singurul născut Fiul şi 
Cuvîntul lui Dumnezeu. 


Deci, recunoaște amîndouă nașterile, adică pe cea veşnică din Tatăl şi fără trup 
şi pe cea sub vreme, din Fecioara Maică, cu trup însuflețit; după aceea, recunoaște 
două firi în Hristos, dumnezeiască şi omenească, dar neamestecate, neschimbate, 
neîmpărțite şi nedespărțite. lar cei ce îndrăznesc a împărți, ori a despărți unirea 
negrăită şi nedespărțită după Ipostas şi cei ce zic că prin trup s-a făcut schimbare în 
Cuvîntul lui Dumnezeu, şi care socotesc trupul Celui singur născut a fi de o ființă cu 
dumnezeirea, cum şi cei ce zic că este amestecare a Cuvîntului cu trupul, unii ca 
aceştia sînt ca şi păgînii. Drept aceea şi noi cînd auzim despre două firi în Hristos, 
nu socotim cu totul despărțire în ipostasul lui Hristos cel unul alcătuit; dar mărturisim 
şi deosebirea firilor, după cum zice cel între sfinți, Chiril al Alexandriei. 


Zicînd sfîntul acestea, Elpidie le-a primit şi a mărturisit pe marele Eftimie, 
cum că cu dreaptă credinţă toate le-a zis; şi că s-a îndepărtat îndată de împărtăşirea 
lui Teodosie. lar Gherontie în nesupunere a rămas; şi astfel a venit la cel ce i-a trimis 
pe dînşii. Teodosie făcîndu-se stăpînitor al tuturor celor din Palestina, se sîrguia cu 
cuvinte măgulitoare a stinge această scînteie a dreptei credinţe, care singură rămăsese 
pustie. Dar s-a amăgit şi, ca o săgeată căzînd, a dat îndărăt şi ca de un sălbatic val de 
mare, izbindu-se, de un apărător şi părtinitor ca acesta al dreptei credințe, s-a risipit. 
Însă de amăgiri nu s-a depărtat, ci şi pe alţii în multe feluri i-a trimis, încercîndu-se 
spre a-i îndupleca. 


Văzînd marele Eftimie neruşinarea lui Teodosie şi poruncind părinților a nu 
se împărtăşi cu necredinţa aceluia, s-a dus spre pustie şi aceasta cunoscînd-o mulți 
pustnici, scopului său i-au urmat. Şi era într-acea vreme un mare pustnic, care a venit 
din Licia şi se chema Gherasim, care în patria sa avînd petrecerea cea monahi-cească 
şi arătînd multe nevoinţe împotriva duhurilor vicleniei; apoi fiind de curînd venit din 
patria sa, viaţa cea pustnicească o deprindea în pustia cea de lîngă Iordan. 


Deci, acesta împreună cu ceilalți pustnici s-au rănit de reaua învăţătură a lui 
Teodosie; apoi, auzind mai de la toți pustnicii despre darul marelui Eftimie, ce 
strălucea, au venit către dînsul la Ruva şi rămînînd acolo destulă vreme, s-au 
înduplecat a primi hotărîrea cea aşezată la soborul din Calcedon şi a se depărta de 
împărtăşirea lui Teodosie împreună cu alți pustnici, cu Petru, cel cu porecla "tornit", 
cu Marcu, cu lulon şi cu Silvan. Apoi a rămas acolo marele Eftimie, pînă ce a fugit 
Teodosie. 


Acest luminat Eftimie, după doi ani întorcîndu-se de la Ruva la lavră, într-o 
sfinta duminică aducea jertfa cea fără de sînge lui Dumnezeu; dar Dometian sta de-a 


dreapta jertfelnicului şi ținea ripida cea liturghicească. Deci, prinosul săvîrşindu-se, 
Terevon saracinul stînd aproape de jertfelnic, avînd mîinile rezemate pe colţul 
altarului, vede fără veste că pogorîndu-se foc din cer s-a întins deasupra jertfelnicului 
ca o pînză şi a acoperit pe marele Eftimie, cum şi pe fericitul Dometian; şi a rămas 
de la începutul doxologiei celei întreit sfinte pînă la sfîrşitul ei. lar această minune 
nimeni n-a văzut-o, fără numai cei ce erau înăuntrul focului, Terevon şi Gavriil, 
fratele lui Hrisip, care era famen din naștere, şi la 25 de ani, atunci se apropiase de 
Biserică întîi - precum mi-a povestit Avva Chiriac pustnicul, învățînd aceasta cu tot 
dinadinsul de la Terevon şi de la Gavriil. 


Deci, de frică, Terevon a fugit înapoi, și de atunci n-a mai gîndit a se rezema 
pe colţul altarului, după obiceiul ce avea, făcînd aceasta cu îndrăzneală şi cu semeție, 
în vremea Proscomidiei, ci înapoi lîngă ușă sta cu frică şi cu evlavie, în vremea 
slujbei, după porunca ce zice că se cade a fi cucernici fiii lui Israel şi nu defăimători. 


Mi-au povestit părinţii, că şi acest dar a primit de la Dumnezeu luminatul 
Eftimie, încît din vederea trupului celui arătat, primea pornirile cele sufletești şi 
cunoştea cu ce gînduri se luptă fiecare şi pe care le biruiește, cum şi de care se 
stăpîneşte. Asemenea avea darul, cînd aducea dumnezeieștile daruri, de a vedea de 
multe ori pe îngeri împreună cu dînsul slujind. Şi povestea celor de lîngă dînsul 
deosebi, zicînd: "De multe ori am privit, cînd dădeam fraților dumnezeieştile Taine, 
pe unii din cei ce se apropiau de împărtăşire luminîndu-se, iar pe unii osîndindu-se 
ŞI cu oarecare chip omorîndu-se, ca unii ce nu erau vrednici dumneze-ieştii lumini”. 


În fiecare zi mărturisea aceasta fraţilor, zicînd: Luaţi aminte la voi, frați şi 
părinţi, și fiecare din voi să se cerceteze pe sine și astfel din piine să mănince şi din 
pahar să bea -, după cum zice Apostolul, - pentru că cel ce cu nevrednicie face 
aceasta judecată lui mănîncă şi bea; căci pentru aceasta şi preotul care aduce jertfa 
cea fără de sînge lui Dumnezeu, mai înainte de a face începutul acesteia, tuturor 
mărturiseşte şi porunceşte, zicînd: Sus să avem inimile. Apoi, făgăduirea poporului 
primind-o, cutează a aduce lui Dumnezeu prinosul. 


După aceea, mîinile la înălțime întinzîndu-le, aducînd şi arătînd tuturor taina 
cea iconomisită către mîntuirea noastră, cu glas înalt, spre ascultarea a tot poporul, 
să zică: Sfintele, sfinţilor. Apoi să gîndească: Fiindcă eu sînt om asemenea pătimaş, 
neștiind ale fiecăruia cele cugetate și făcute, pentru aceea zic şi mărturisesc întru 
Domnul: Dacă cineva se cuprinde de lăcomia pîntecelui, ori de gînduri urîte; dacă 
cineva se întunecă de ură, ori de pomenire de rău; dacă cineva se tulbură de zavistie, 
ori de iuțeală, dacă cineva este stăpînit de mîndrie, să nu îndrăznească a se apropia 
de acest dumnezeiesc şi preacurat foc, mai înainte de a săvîrși sfințenia, spălîndu-se 
şi curăţindu-se de toată întinăciunea trupului şi a duhului, prin pocăiţa cea 
cuviincioasă; pentru că sfintele acestea se dau sfinților, nu necuraţilor. Deci, cîţi 
sînteți astfel, apropiați-vă către Dînsul şi vă luminaţi și feţele voastre nu se vor ruşina. 


Iar fericita Evdochia amăgindu-se de învățătura lui Teodosie şi despărțindu-se 
de soborniceasca împărtăşire, apoi silindu-se cu toată sîrguinţa a întări şi a ierta pe 
cei învrăjbiţi, şi împotriva celor drept-slăvitori nevoindu-se, toți monahii sfintei cetăți 
şi ai pustiei se țineau de aceeași rătăcire, măcar că Teodosie fugise şi luvenalie își 
dobîndise scaunul său. 


Aceasta primind multe feluri de scrisori de la fratele său Valerie şi de la 
ginerele fiicei sale Olivrie, să se depărteze de împărtăşirea eutihienilor şi să se 
unească cu soborniceasca Biserică, mai ales pentru cele supărătoare ce 1 s-au 
întîmplat, fiindcă atunci ginerele Olwvrie fusese ucis în Roma, iar pe fuca şi nepoții 
îi robise în Africa; de aceea, nevrînd să calce soborul său şi pentru nepătimirea 
rudeniei să-şi vîndă credința, pornindu-se de dragostea către Dumnezeu, a gîndit să 
se îndeletnicească mai vîrtos cu bărbaţii cei de Dumnezeu purtători şi să înveţe de la 
dînşii credinţa cea adevărată. 


Deci, a trimis în Antiohia pe fericitul Anastasie horepiscopul, împreună cu alți 
oameni, la marele Simion Stîlpnicul, care era mare luminător şi strălucea în lume, 
însemnîndu-i prin scrisori judecata minţii sale şi rugîndu-se a lua de la dînsul sfat 
plăcut lui Dumnezeu. lar Sfîntul Simeon i-a răspuns, zicînd: "Să cunoşti că diavolul, 
văzînd bogăția faptelor tale cele bune, a cerut a te cerne ca pe grîu; şi acel pierzător 
Teodosie, făcîndu-se încăpere şi unealtă a celui viclean, a înnegrit şi a tulburat 
sufletul tău cel iubitor de Dumnezeu; deci, îndrăzneşte, că nu s-a stins credinţa ta. 
Însă eu m-am minunat tare de aceasta că, avînd izvorul alăturea şi neştiindu-l, te-ai 
sîrguit a aduce de departe aceeaşi apă; deci, ai acolo pe purtătorul de Dumnezeu 
Efumie, urmează învățăturile lui şi te vei mîntui”. 


Auzind acestea fericita Evdochia, nu s-a lenevit; ci spunînd că marele Eftimie 
nu voieşte a intra în cetate, s-a silit a zidi un turn la locul cel mai înalt al pustiei 
răsăritului, despre apusul lavrei lui, ca de 30 de stadii, vrînd a se îndulci acolo mai 
des de dumnezeiasca lui învățătură. Şi a trimis pe Cosma, păzitorul Crucii, şi pe 
Atanasie horepiscopul, spre căutarea lui, care venind în lavră şi negăsindu-l, fiindcă 
auzise că s-a dus la Ruva, s-au dus către dînsul, avînd şi pe marele Teoctist, şi 
rugîndu-l mult şi de-abia înduplecîndu-l, l-au adus în turnul cel zidit, în care loc s-a 
întemeiat locașul lui Sholarie. Ea văzîndu-l pe sfîntul, şi închinîndu-se cu bucurie, 1- 
a zis: "Acum am cunoscut că Dumnezeu a cercetat ne-vrednicia mea prin venirea ta 
de față”. 


Sfîntul bătrîn binecuvîntînd-o, i-a zis: "la aminte, fiică, de acum înainte; 
pentru că fund răpită de viclenia lui Teodosie, ţi s-au întîmplat în Italia cele rele şi 
vrăjmășeşti, deci, depărtează-te de pricina cea fără de cuvînt şi primeşte celelalte trei 
sfinte şi a toată lumea soboare, adică cel adunat în Niceea împotriva lui Arie, cel 
adunat în Constantinopol împotriva lui Macedoniu şi cel adunat în Efes mai înainte 
împotriva lui Nestorie; apoi primeşte hotarul cel glăsuit de soborul a toată lumea, 
adunat în Calcedon, şi depărtîndu-te de împărăţia lui Dioscor, uneşte-te cu Iuvenalie, 
episcopul Ierusalimului". Zicînd acestea, apoi rugîndu-se și binecuvîntînd-o, s-a dus. 


Ea, minunîndu-se de fapta bună a sfintului bărbat, a împlinit cu lucrul cele de 
dînsul grăite, primindu-le ca din gura lui Dumnezeu; pentru că intrînd îndată în sfinta 
cetate, prin înştiințarea lui Cosma şi a lui Anastasie, iar preoții unindu-se cu 
arhiepiscopul, s-au împărtăşit cu soborniceasca Biserică şi mulțime multă de mireni 
şi de monahi, care se rătăcise prin pilda lui Teodosie, dar care acum s-au întors către 
soborniceasca împărtăşire. lar din cei doi arhi-mandriți, Elpidie lepădînd amăgirea, 
s-a unit cu Biserica; însă Gherontie rămînînd în cea mai dinainte împotrivire, fără 
cuvînt a lăsat în urma sa popor destul, împreună cu doi monahi, Marcian și Roman, 
care au ieșit din soborul lui Elpidie, rămînînd întru amăgire, din care cel dintii a 
alcătuit viață de obşte lîngă Sfîntul Betleem, iar celălat, lîngă satul Tecca. 


Fericita Evdochia chemînd pe frații păzitorului Crucii, în lavra marelui 
Eftimie, i-a pregătit a se hirotonisi preoţi ai Bisericii Sfintei Învieri. Luînd şi pe 
Gavriil, l-a făcut egumen al cinstitei biserici a Sfîntului întîiului Mucenic Ștefan. Iar 
Hrisip a lăsat în Sfînta Înviere multe scripturi, vrednice de toată primirea. Apoi, 
fericita Vasa chemînd pe Andrei, fratele lui Ştefan, episcopul lamniei, din lavra 
marelui Eftimie, l-a aşezat egumen al muceniciei celei zidite de dînsa, adică a 
Sfintului Mina. 


În anul 82 al vîrstei marelui Eftimie, a venit la dînsul fericitul Sava, rugîndu-l 
a răminea lîngă dînsul; iar marele Eftimie primindu-l, l-a dat ucenicului său 
Domeţian, care după aceea chemîndu-l, i-a zis: "Nu este drept fiule, fund tînăr, a 
rămîne în lavră, pentru că celor tineri mai vîrtos le foloseşte viața de obşte”. Căci 
marele Eftimie se ferea foarte mult a primi în lavra sa tineri fără barbă, pentru ispitele 
celui viclean; deci l-a trimis la fericitul Teoctist, împreună cu unul din părinți, zicînd: 
"Primeşte pe acest tînăr şi ia aminte de dînsul; căci precum văd, voieşte a spori în 
petrecerea monahicească”. 


Această proorocie n-a greşit, pentru că fericitul Sava mult s-a silit şi s-a auzit 
numele lui de la marginile locurilor noastre pînă în alte părți, ale cărui laude și isprăvi 
nu este cu putinţă a le scrie în treacăt. Ci, de este plăcut lui Dumnezeu, vom povesti 
puţine despre dînsul în altă parte. Pentru că nici mie nu-mi este iertat a ascunde 
faptele plăcute lui Dumnezeu şi petrecerile lui cele istorisite mie de cuvioşii bărbaţi; 
nici nu este drept ca viaţa păgînilor a se cinsti cu pomenirile, iar cei ce lîngă noi au 
văzut dreapta credinţă, să se lase tăcerii şi uitării. 


În vremea aceea, Leon (457-474), iubitorul de Hristos, luînd împărăţia lui 
Marcian (450-457), un oarecare Timotei, cu porecla Eluros (adică mîţă sălbatică), a 
tulburat cetatea alexandrinilor; căci omorînd în baptisteriu pe Proterie, întîiul şezător 
al cetăţii, a răpit scaunul cel patriarhicesc. De atunci, umplîndu-se de gîlceavă toată 
egipteneasca povăţuire, doi pustnici vrednici de pomenire, ieșind din Nitria, au venit 
în Palestina, atrăgîndu-se către purtătorul de duh Eftimie, din cauza veştii cea dată 
de dînsul pretutindeni, şi au rămas la dînsul fiecare într-o colibă separată; unul era 
capadocian cu neamul, iar cu numele Martirie, celălalt era Ilie, fiind din Arabia. 


Pe acești doi foarte mult iubindu-i Eftimie, cel cu mintea luminată, mai des îi 
îndemna la vorbire; apoi avînd ochii prevăzători, mai înainte vedea că scaunul 
Sfîntului Apostol Iacob aveau să-l aibă la vremea sa, fiecare dintr-înşii. Pe aceştia îi 
lua împreună cu sine în pustia lui Cutila şi a lui Ruva, la paisprezece ale lunii ianuarie 
şi petreceau acolo cu dînsul pînă la sărbătoarea Floriilor, avînd cu ei pe pururea 
pomenitul Gherasim și pe ceilalți pustnici, care veneau în toate duminicile și din 
mîinile marelui Eftimie se cuminecau cu preacuratele Taine. Dar fuindcă chiliie lavrei 
erau foarte strîmte şi fără îndestulare, pentru că astfel poruncise marele Eftimie a se 
face acestea, trecînd o vreme oarecare, iar Ilie pogorîndu-se lîngă Ierihon, şi-a zidit 
chilule afară din cetate, unde acum s-au întemeiat mînăstirile lui cele sfinte și 
strălucite. lar Martirie găsind o peşteră spre apusul lavrei, ca la 15 stadii, se liniştea 
într-însa, unde a şi alcătuit o mînăstire prea strălucită. 


În anul 83 al vîrstei marelui Eftimie, luvenalie, arhiepiscopul, împlinind 44 de 
ani în patriarhie, a ajuns la sfîrşitul vieţii. lar Anastasie, cel de multe ori pomenit, s- 
a suit prin alegerea a tot poporul pe scaunul lui Iacob, la începutul lunii iulie. Acesta 
avînd scaunul și de proorocia marelui Eftimie aducîndu-şi aminte, pe Fid, care mai 
înainte se pogoriîse cu dînsul la lavră şi auzise proorocia, l-a făcut anagnost şi l-a 
hirotonisit diacon al Sfintei Învieri; apoi l-a trimis cu păzitorul crucii la marele 
Efumie, înştiințindu-l împlinirea proorociei și rugîndu-l a se pogori şi a-l săruta. 


Marele Eftimie i-a arătat aceasta, zicînd: "Mie-mi este plăcut, preacinstite 
părinte, a mă îndulci de-a pururea de a voastră petrecere aici; însă dacă mai înainte 
vă primeam şi nicidecum nu mă supăram, acum covîrşeşte a mea neputinţă venirea 
fericirii voastre. Deci, rog pe a voastră sfințenie a nu se osteni către a mea smerenie. 
Iar de porunceşti a veni, primesc cu bucurie şi de vă voi primi pe voi, pe tot cel ce va 
veni îl primesc, deşi nu mai este cu înlesnire a şedea în locul acesta”. Acestea 
auzindu-le arhiepiscopul, a desluşit, zicînd: "Dacă îl necăjesc pe dînsul, nu mă voi 
duce”. 


Terevon, fiind căpetenia saracinilor şi ducîndu-se la Bostra pentru o nevoie ce 
1 se întîmplase, a căzut într-o ispită. Pentru că, fiind pîrît de un oarecare boier şi de 
cel ce cîrmuia dregătoria cea de acolo, a fost ţinut o vreme. Şi aceasta cunoscînd-o 
marele Eftimie, scrie de trei ori fericitului Antipatru, celui ce atunci îndrepta Biserica 
Bostrenilor şi razele cunoştinței de Dumnezeu pretutindeni le trimitea, punînd 
sîrguinţă a libera pe Terevon din legături, trimiţînd cu scrisori pe Gaian, fratele lui 
Ştefan, episcopul lamniei. lar cel între sfinți Antipatru, primind scrisorile marelui 
Efumie, lhberînd pe Terevon de toată nevoia și de drum pregătindu-l, l-a trimis la 
marele părinte; iar pe Gaian ținîndu-l, vrînd a avea lîngă dînsul neamul lui Eftimie, 
l-a hirotonisit episcop al cetăţii Midavenilor. 


Fericita Evdochia a zidit multe biserici lui Hristos, iar mînăstiri şi case pentru 
scăpătați şi bătrîni a făcut cîte nu este cu putință a le număra. Una din bisericile cele 
zidite de dînsa este în preajma locașului marelui Eftimie, ca la 20 de stadii, numindu- 
se a Sfîntului Petru. Întru aceasta poruncind a se face o groapă mare în zilele Sfintei 


Cincizecimi, s-a dus să cerceteze lucrul gropii, și căutînd, a văzut lavra marelui 
Efumie lățită, avînd chilule cele monahiceşti împrăștiate în pustie; şi umilindu-se 
foarte mult şi gîndind la cuvîntul acela al Scripturii, care zice: Cit sint de frumoase 
casele tale, lacobe, și corturile tale, Israile, a trimis pe egumenul Sfîntului Ştefan, 
adică pe Gavril, către marele Eftimie, rugîndu-l a veni şi a dobîndi rugăciunea și 
învăţătura lui. lar marele Eftimie 1-a arătat Evdochiei, zicînd: "Pe mine în trup a mă 
vedea să nu aștepți. lar tu, o ! fiică, ce te îngrijeşti pentru multe? Căci socotesc despre 
tine că mai înainte de iarnă către Domnul te vei duce. Deci, în vara aceasta să te 
pregăteşti de ieşirea din viaţă, apoi pe mine să nu mă pomeneşti nici în scris, nici 
nescris, ci cînd vei merge către Stăpînul tuturor, acolo pomeneşte-mă, ca, cu pace, şi 
pe mine să mă ia, cînd EI voieşte și cum voieşte a Lui iubire de oameni”. 


Acestea auzindu-le fericita, s-a întristat foarte, mai ales pentru cuvîntul care a 
zis să nu mă pomeneşti în scris, pentru că vrea a-i lăsa cu diată un venit mare. Apoi, 
cu alergare mergînd spre sfinta cetate, chemînd pe arhiepiscop şi povestind cele 
grăite de marele Eftimie, neîmplinită fund biserica Sfîntului Ștefan, întîiul mucenic, 
a pregătit-o de a se sfinți în 15 zile ale lunii iunie; şi la acestea mult venit a afierosit, 
apoi a aşezat domn a toată ocîrmuirea pe Gavril. Deci, se ducea împrejur la toate 
bisericile cele de dînsa zidite, sfințindu-le şi fiecăreia afierosind destul venit. lar patru 
luni împlinindu-se după sfințire, cu dreaptă credință şi cu plăcere de Dumnezeu 
aşezîndu-se în mîinile lui Dumnezeu, şi-a dat duhul, în luna lui octombrie, în 
douăzeci de zile, în al patrusprezecelea indiction. 


În anul al nouăzecilea al vîrstei marelui Eftimie, marele nostru părinte Teoctist 
s-a îmbolnăvit de o grea boală şi a murit, în a treia zi a lunii septembrie, la începutul 
indictionului al cincilea, bătrîn şi plin de zile. Deci, sfințitul Eftimie pogorîndu-se a- 
| cerceta pe dînsul şi văzîndu-l greu bolind, apoi îngăduind cîteva zile după ce și-a 
sfîrşit alergarea şi către Dumnezeu s-a dus de trei ori fericitul, l-a îngropat. lar 
arhiepiscopul Anastasie, cunoscînd că fericitul Teoctist s-a săvîrșit şi că marele 
Eftimie şade la îngropare, după ce s-au coborit moaştele cinstitului părinte în pămînt, 
arhiepiscopul săruta mîinile Sfîntului Eftimie, zicînd: 


"De multă vreme pofteam a săruta mîinile tale; şi iată că m-a învrednicit 
Dumnezeu. Acum te rog, cinstite părinte, mai întîi a te ruga lui Dumnezeu ca 
proorocia ta cea cu mine împlinită, pînă în sfîrşit a se păzi; iar după aceea, a-mi scrie 
şi a porunci cele ce-ţi vor părea”. lar marele Eftimie, cu cuviosul dar dat lui de 
Dumnezeu, răspundea: "Aceasta eu pe fericirea ta o rog a mă pomeni întru mijlocirile 
către Dumnezeu". lar arhiepiscopul a zis: "Aceasta mai vîrtos o cer eu şi nu încetez 
cerînd, pentru că ştiu lucrarea dumnezeieştilor daruri ce sînt întru tine, şi am văzut 
puterea acestora”. lar bătrînul cu smerită cugetare răspundea: "lartă-mă, cinstite 
părinte, şi rugat fiind să ai grijă de această mînăstire”. Arhiepiscopul zise: "Chiar 
fericitul Teoctist fiind în viață, tu apărai locul acesta şi pentru Hristos, din sălbatic I- 
ai făcut sfînt, cu puterea darului Sfîntului Duh celui dintru tine; deci, acum ţie înainte 
aduc laudă”. Acestea zicînd arhiepiscopul şi ziua bună luîndu-şi de la dînsul, s-a suit 
la locul său. 


Marele Eftimie judecînd pe Marin, unchiul lui Terevon, că este îmbunătăţit şi 
vrednic a povăţui suflete către dumnezeiasca voie, deci, aşezîndu-l egumen al 
locaşului, a venit în lavra sa. Marin rămînînd vreme de doi ani la egumenie, s-a sfîrşit. 
Și pogorîndu-se marele Eftimie, a pus pe Avva Marin în racla marelui Teoctist; iar 
pe un oarecare Loghin, vrednic de laudă, l-a aşezat egumen al locaşului. 


Iar după sfîrşitul marelui Teoctist, episcopul Schitopolei, Olimpie, sfirşindu- 
se, se hirotonisește Cosma, păzitorul Crucii, episcop al acelei mitropolii şi Hrisip ia 
în miîini slujba păzitorului Crucii, ca proorocia marelui Eftimie pentru aceasta să se 
împlinească. Pentru care şi mie păcătosului mi-a venit a zice stihul acela al Scripturii: 
Căci nu va face Domnul Dumnezeu lucrul, de nu-l va descoperi către robii Săi, 
proorocii. Deci, fericitul acesta Cosma a strălucit mult în a doua eparhie a 
palestinenilor, întărind 30 de ani biserica cea de acolo şi luminînd-o după putere. lar 
fratele acestuia, Hrisip, 12 ani a slujit nevinovat întru păzirea cinstitei Cruci, făcîndu- 
se minunat scriitor. 


Asemenea încă şi Gavriil preotul, cum s-a zis, al Sfintei Învieri, şi egumenul 
Sfîntului Ştefan, 24 de ani petrecînd, zidindu-și o mînăstire mică în valea cea de la 
răsărit a cinstitului munte al Sfintei Înălţări, se ducea acolo de la a opta zi a 
dumnezeieştilor Arătări (adică Botezul Domnului) și se liniştea pînă la sărbătoarea 
Stilpărilor, după predania Sfîntului părintelui nostru Eftimie; și sfîrșindu-se în 
aceeaşi mînăstire, în zilele postului Patruzecimei, a fost îngropat acolo, fiind de 80 
de ani, şi purtător de semne arătîndu-se. Şi fiind foarte isteţ şi iubitor de învățătură, 
a învăţat a grăi drept şi a scrie după glasul romanilor, al elinilor şi al sirienilor. 
Acestea s-au zis despre ucenicii marelui Eftimie; iar acum mă întorc să spun despre 
părintele nostru. 


Mi-a povestit Cuviosul loan, episcopul şi sihastrul, cum și părintele Talaleu 
preotul, zicînd: "Odată, noi fund în pustie, ne-a povestit fericitul Sava, zicînd că 
atunci cînd eram în chinovie, după adormirea fericitului Teoctist, m-am suit 
împreună cu părintele Loghin, egumenul nostru, la marele Eftimie, în luna lui 
ianuarie, pentru ca să-l petrecem spre pustie; şi osîrdnic văzîndu-mă, m-a luat şi pe 
mine cu el. Apoi, făcînd în Ruva cîteva zile, împreună cu Martirie şi cu Ilie, fiind 
acolo cu noi şi cel între sfinți Gherasim, apoi luîndu-mă pe mine şi pe fericitul 
Domeţian, marele Eftimie s-a dus spre cea mai dinăuntru pustie; şi cînd pe aceasta o 
treceam, am venit la niște locuri fără apă, hrănindu-mă cu rădăcini de melagri. lar eu 
fiind încă neispitit de petrecerea în pustie, am însetat foarte, încît nu mai puteam să 
umblu; iar marele Eftimie întorcîndu-se şi văzîndu-mă leşinînd, s-a milostivit şi 
despărțindu-se de noi ca de o azvirlitură de piatră, a căzut cu fața la pămînt, rugînd 
pe Dumnezeu şi zicînd: "Doamne, Dumnezeul puterilor, dă apă în pămînt însetat, 
potolind setea fratelui". Şi după rugăciune, luînd sapa cea mică, pe care o purta pentru 
rădăcinile melagrilor, s-a apucat a săpa puţin. Deci, cum s-a arătat apă, m-a chemat 
şi mi-a arătat-o; apoi bînd şi viindu-mi în mine, am slăvit pe Dumnezeu, care lucrează 
prin sfinții Săi nişte minuni ca acestea”. 


Pe lîngă altele cîştigate de marele Eftimie, i s-a dăruit lui şi aceasta: a cunoaște 
mai înainte ziua adormirii sale şi ce se va întîmpla locului său. Deci, eu nu voi pregeta 
a descoperi luminat şi povestirile părinţilor privind adormirea lui. Într-a opta zi a 
dumnezeieştilor Arătări, în care era mai ales obiceiul lui a ieşi spre pustie, adunîndu- 
se cei ce aşteptau a-l petrece şi cei ce ieșeau împreună cu dînsul, între care erau 
Martirie şi Ilie, şi văzînd că nici n-a rînduit, nici n-a pregătit, precum era obiceiul lui, 
i-au zis: "Nu ieşi mîine, cinstite părinte?" Sfîntul a răspuns, zicînd: "Rămîn săptămîna 
aceasta şi sîmbătă de cu noapte ies". Deci, mai înainte a înștiințat sfîrşitul său. lar 
marți a poruncit a se face priveghere de toată noaptea pentru pomenirea Sfîntului 
nostru Antonie, în care priveghere luînd preoţii în diaconion (veşmîntărie) le-a zis: 
"De acum altă priveghere nu mai fac cu voi în acest trup, pentru că m-a chemat 
Dumnezeu. Deci, ieşind, trimiteţi la mine pe Domeţian şi adunați la mine dimineaţa 
pe toți părinții”. 


ŞI toţi la dînsul adunîndu-se, el a zis: "Fraţii mei iubiți, eu merg pe calea 
părinților mei, poruncile acestea păziţi-le: ca început şi sfîrșit a toată lucrarea bună, 
dragostea cea curată prin tot lucrul cîştigînd-o, căci ea este împreună legătură a 
desăvîrşirii. Pentru că, precum nu se poate mînca pîinea fără sare, astfel este cu 
neputinţă fapta bună fără dragoste. Pentru că toată fapta bună prin dragoste şi smerită 
cugetare se întărește de ispitire şi de vreme; adică smerita cugetare înalță, iar 
dragostea nu o lasă, din înălțime a cădea, de vreme ce s-a spus: Cel ce se smerește 
pe sine, se va înălța; iar dragostea niciodată nu cade. Şi mai mare este dragostea 
decît smerita cugetare. Căci pentru dragostea cea către noi S-a smerit pe Sine 
Dumnezeu Cuvîntul, făcîndu-Se ca noi. De aceea, sîntem datori necontenit de 
bunăvoie a ne mărturisi Lui şi a-l aduce laude și mulțumiri, mai ales noi cei despărțiți 
de lucruri lumești; și nu numai pentru datoriile cele pentru EI, dar şi pentru însăşi 
viaţa noastră, astfel fugind de tulburarea cea lumească. De aceea, curăţenia sufletului, 
curăţenia trupului și dragostea cea curată cu toată sîrguința s-o aducem Lui”. 


Și acestea spunîndu-le, îi întreba pe dînşii, zicînd: "Pe care voiţi a-l avea 
egumen?" Iar ei cu împreună glăsuire au ales pe Domeţian. Atunci marele Eftimie 
zise: "Aceasta nu este cu putinţă, pentru că Domeţian nu rămîne după mine într- 
această viață decît numai şapte zile". Şi spăimîntîndu-se părinții că, cu îndrăzneală în 
înştiința, de mai înainte ce are să fie, au cerut ca egumen pe un oarecare Ilie, econom 
al mînăstirii, care era ierihonean cu neamul. lar marele Eftimie îi zice înaintea 
tuturor: "lată toți părinţii te-au ales părinte al lor și păstor. 


Deci, ia aminte de sineţi şi de toată păstoria. Cunoaşte mai întîi aceasta, că 
Dumnezeu a binevoit a se face această lavră de obşte și aceasta se va întîmpla nu 
după altă vreme". Şi a rînduit în care loc trebuia a se zidi chinovia; apoi a spus despre 
alcătuirea ei şi despre primirea de străini, despre sîrguința pentru pravila cîntării de 
psalmi, şi pentru a nu se lenevi de fraţii cei întru necazuri, cum şi de cei mai 
îngreunaţi de gînduri, ci a-i deştepta de-a pururea și a-i sfătui. Și acestea le zicea către 
cel ales ca egumen: "Propovăduieşte tuturor, zicînd: "Frați mei iubiţi, poarta 
chinoviei ce o să se zidească să n-o închideți pentru tot omul, căci binecuvîntare vă 


va dărui Dumnezeu. Poruncile mele păziți-le nevătămate, și de voi afla îndrăzneală 
către Dumnezeu, aceasta va fi întîia cerere pe care o cer de la EI, ca eu să fiu cu duhul 
împreună cu voi, pînă în veci”. 


Zicînd acestea, i-a slobozit pe toţi, afară de Domeţian. Deci, rămînînd în 
diaconicon (veşmîntărie) în noaptea sîmbetei, a adormit și s-a dus la părinții săi, 
bătrîn şi plin de zile. Se mai zice despre dînsul că avea chipul îngeresc, deprinderea 
bună, obiceiul prea blind, iar înfățișarea trupului său era rotundă, luminoasă, albă și 
cu ochii frumoși. Dar era scund de statură şi cărunt de tot, avînd barba mare, ajungînd 
pînă la pîntece, şi toate mădularele nevătămate. Pentru că nici ochii, nici dinții lui nu 
s-au vătămat, ci tare şi osîrdnic s-a sfîrşit. lar săvîrşirea lui s-a făcut în douăzeci ale 
lunii ianuarie, în indictionul al 11-lea de la zidirea lumii, adică de la care vreme a 
început, prin mişcarea soarelui, a se număra, anul cinci mii nouă sute şaizeci şi cinci 
(5965), iar de la întruparea lui Dumnezeu Cuvîntul din Fecioară, anul patru sute 
şaizeci şi cinci (465), după anii cei scriși de sfinții părinți Ipolit, cel vechi, și cunoscut 
al apostolilor Epifanie Cipriotul şi Iron filosoful și mărturisitorul. lar vremea vieții 
lui celei în trup este astfel: Din descoperire născîndu-se şi de trei ani fiind s-a afierosit 
lui Dumnezeu, la începutul împărăției lui Teodosie cel Mare (379-395); şi trecînd 
toate treptele bisericeşti, a venit la Ierusalim, la 29 (douăzeci şi nouă) de ani ai vîrstei 
sale. Şi făcînd în pustie 67 de ani, în vremea lui Leon împăratul (457-474), la 16 ani 
ai împărăției lui a luat sfîrşit viaţa lui. 


Străbătînd vestea în latura cea dimprejur, s-a adunat mulțime nenumărată de 
monahi şi de mireni; dar nu numai atât, ci şi prea-sfințitul arhiepiscop Anastasie luînd 
mulțime de clerici și de mireni, împreună cu ostași, au venit la lavră, cu care era 
împreună Hrisip, Gavril şi Fid diaconul, şi pustnicii cei de pretutindeni au venit 
împreună, din care unul era și dumnezeiescul Gherasim; şi înspăi-mînta pe toţi 
necurmarea minunilor. Deci, mulțime nemărginită alergînd împreună, se oprea la 
acel sfințit trup de îngropare şi ajungînd la al nouălea ceas, ostașii, poruncindu-li-se 
de triarh, au împins mulțimea, și astfel de-abia li s-a dat cale dumnezeieştilor părinți 
să săvirşească cele legiuite pentru acel străduitor și mult pătimitorul trup cu laudele 
cele cuviincioase să-l aşeze în sicriul cel bogat. 


Lipsirea lui Eftimie le era tuturor pricină de multe lacrimi. Iar lui Martirie și 
lui Ilie mai mare durere li s-a adăugat şi amar plîngeau. Dar pe aceia mîngîindu-i 
patriarhul prin Hrisip, păzitorul Crucii, şi cu cele cuviinciose sfătuindu-i, le-a 
poruncit a veni mai des la dînsul. Iar pe Fid diaconul, lăsîndu-l în lavră, i-a poruncit 
să înceapă zidirea. La sfînta cetate întorcîndu-se, a trimis material şi meşteri la lucru, 
ca acele fericite moaşte ale lui Eftimie să fie puse într-un loc, ce se află bun şi potrivit. 


Iar Domeţian, ucenicul Marelui Eftimie, ca un următor adevărat al vieţii lui, 
slujind peste cinci zeci de ani sfîntului, nu s-a depărtat deloc, ci a şezut lîngă sicriu 
şase zile; ca unul care n-a prețuit viaţa cea de aici. Și trecînd săptămîna, Eftimie 1 se 
arătă lui noaptea, luminat cu vederea, zicîndu-i: "Vino, îndulceşte-te de slava cea 
gătită ție; pentru că iată ne-a dăruit Dumnezeu nouă a avea de obște și petrecerea cea 


de aici”. Domeţian venind la pravilă, le-a vestit acestea fraților, şi astfel şi el întru 
bucurie şi nădejdea bunătăţilor, ce aveau să fie a părăsit viaţa. lar diaconul Fid, 
sîrguindu-se cu foarte multe mîini de oameni, peştera, care la început avea pe 
Eftimie, în casă bună şi mare a desăvirşit-o, pe care a împărțit-o jumătate: parte 
pentru racla marelui părinte şi alta avînd racle de preoți, de egumeni, şi de alți cuvioşi 
bărbați. 


Şi de vreme ce toate se săvirşiseră, lespedea de piatră care era să fie peste 
mormînt, încuietoarea şi celelalte, cîte se cuvin a împodobi biserica, le-a trimis îndată 
patriarhul de la Ierusalim. După aceea şi însuşi patriarhul s-a pogorît la lavră şi acel 
trup sfînt al fericitului, cu făclu şi cu psalmi încredințîndu-l mîinilor sale, la casa pe 
care el a înnoit-o, l-a mutat, şi în sfînta raclă cu cinste l-a aşezat; încît să nu se poată 
a se deschide cîndva, nici a se lua ceva din moaştele sale iar cei ce veneau acolo cu 
credință, li se împlineau cererile. Astfel, în şapte zile ale lunii mai s-a făcut mutarea 
moaştelor; apoi luînd pe Martirie cu sine şi pe Ilie, în sfînta cetate iarăşi s-au întors 
şi i-a hirotonit preoți, numărîndu-i cu clerul bisericii Sfintei Învieri. 


lar acum este vremea a povesti de cînd lavra lui Eftimie s-a prefăcut în viaţă 
de obşte. Dar este nevoie a lua puţin mai de sus cuvîntul, ca astfel desluşit aflîndu- 
se, să facem povestirea. Trecînd un an după sfîrşitul marelui Eftimie, Leon cel Mare, 
iubitor de Hristos împărat, şi-a săvîrşit viaţa, lăsînd pe Leon nepotul, care era încă 
prunc, ca diadoh (urmaș) al împărăției. După ce acesta puţin (474) a vieţuit la 
împărăție, Zenon, tatăl lui, l-a urmat (474-475; 476-491). Apoi acesta, izgonit fiind 
de un oarecare Vasilisc, care a luat împărăţia (475-476), a fugit în Isauria. lar 
Vasilisc, apucînd împărăția, a făcut scrisoare înconjurătoare împotriva 
dumnezeiescului sinod celui din Calcedon. Pe acesta rezemîndu-se partea cea rămasă 
a dezbinaților din sfinta cetate, şi pe oarecare Gherontie, ca arhimandrit lor 
adăugîndu-l, multe înnoiri împotriva Bisericii a făcut, şi nu mai puţin decît cele 
îndrăznite mai înainte, în vremea lui Teodosie II (408-450). 


După aceasta, în al cincilea an, a murit Anastasie, patriarhul Ierusalimului 
(458-478), începîndu-se acum luna ianuarie. Apoi, Zenon, întorcîndu-se, a prins pe 
Vasilisc, care încă ținea împărăția, și a cîştigat iarăşi conducerea pe care o pierduse 
(476-491). Atunci a luat scaunul patriarhiei Ierusalimului Martirie (478-486), cel 
pomenit de cuvîntul meu de multe ori. Acesta, chiar împăratului Zenon şi lui 
Acachie, partiarhul Constantinopolului (472-489), a scris despre cei dezbinaţi, despre 
hula acelora și despre eresul cel vrednic de îndepărtat; şi lui Fid, diaconul, dîndu-i 
scrisorile în mînă, nu puţine i-a poruncit să spună şi din gură. 


Iar el, la lope ajungînd şi suindu-se într-o corabie care plutea, a ajuns la marea 
Parţilor, întîlnindu-se cu furtună mare şi vifor; iar la miezul nopții a pătimit stricare 
de corabie. Și acum aflîndu-se în primejdie, în mijloc de noian şi de neluminare de 
noapte, văzînd că piere, Dumnezeu dîndu-i un lemn din întîmplare, a înnotat deasupra 
acestuia, şi deşteptîndu-se puţin dintr-o primejdie atît de mare, şi-a adus aminte de 
minunatul Eftimie și îndată l-a chemat în ajutor pe acela, încît amîndouă mîinile le 


întindea şi de multe ori numele aceluia îl striga. Deci, lui, celui ce aşa de rău se afla, 
i s-a arătat marele Eftimie venind pe mare și mergînd pe valuri. Şi văzîndu-l, deodată 
a căzut spaimă peste Fid şi apoi l-a rugat să-l scape; iar Sfîntul, cum avea şi înainte 
obicei, 1-a zis: "Nu te teme, eu sînt, Eftimie, robul lui Dumnezeu. Cunoaşte dar, cum 
că nu este calea aceasta înaintea lui Dumnezeu. Pentru că, de nici un folos nu va fi 
maicii Bisericilor. Pentru aceasta ţi se cade a te întoarce înapoi către cel ce te-a trimis 
pe tine şi a-i spune lui despre mine, şi nu te îngriji pentru despărțirea celor dezbinaţi. 
Pentru că nu va trece multă vreme şi în vremea ierarhiei tale, va fi unirea; apoi cei 
din Ierusalim toţi sub un păstor vor fi (care s-a şi împlinit). lar tu către a mea lavră 
se cuvine a merge şi chiliile fraților chiar din temelie a le surpa, şi chinovie de 
iznoavă a zidi, în locul unde ai zidit cimitirul meu. Pentru că nu lavră, ci chinovie îi 
place mai vîrtos lui Dumnezeu”. 


Acestea a poruncit Sfîntul Eftimie lui Fid, cu rasa sa pe dînsul înfăşurîndu-l. 
lar el răpindu-se asemenea lui Avacum și din somn sculîndu-se, într-o clipeală la 
malul mării s-a întors. O! dumnezeiască iconomie! Și apoi în sfinta cetate s-a aflat. 
Astfel dar cu preslăvire la casa sa ajungînd, căci a scos Dumnezeu acea rasă a lui 
Eftimie, cu care zbura atît de iute, ca cu nişte aripi, pe mare. Acestea se cuvine a mai 
lua-aminte, pentru că urmează altă minune: Căci de oarecare mînă răpindu-se rasa, 
nevăzută s-a făcut din mijloc. 


Deci, venindu-și întru sine Fid şi gîndindu-se ce fel de cumplite nevoi îl 
ajunseseră cu viforul, întreitele învăluiri, noaptea, deznădăjduirea, şi cîte rele al 
acestei furtuni, apoi cum s-a făcut dezlegarea acestei primejdii; după aceea, văzînd 
pe marele Eftimie, cînd el se îneca, şi pe urmă cu rasa înfășurîndu-l şi cum purtîndu- 
| prin văzduh, la casa sa l-a dus cu nesimţire. Acestea gîndindu-le pentru sine şi Fid 
cu spaimă, a zis: "Acum am cunoscut că marele Eftimie este adevărata slugă a lui 
Dumnezeu şi de EI trimiţîndu-se, m-a scos pe mine din primejdii”. 


Apoi, Fid a povestit maicii sale acestea. Iar ea cu dulceaţă ascultîndu-le pentru 
că iubea nu numai pe fiul, ci şi pe Dumnezeu; și îndulcindu-se pentru povestirea celui 
mîntuit, ea sfătuia pe fiu a împlini toate acestea. Însă după aceea Fid, mergînd la 
patriarh, 1-a vestit şi lui toate. Și acela foarte mult înspăimîntîndu-se de povestirea 
cea mai presus de cuvînt, a zis: "Cu adevărat prooroc al lui Dumnezeu este marele 
Eftimie şi multă şi nespusă îi este îndrăzneala către El. Pentru că cele despre lavră și 
înaintea noastră tuturor celor ce sînt martori, mai înainte le-a propoveduit, vrînd întru 
Hristos a se săvirşi". Acestea zicînd, i-a încredinţat lui Fid zidirea chinoviei, 
făgăduind însuşi că-i va ajuta la lucru. 


Deci, mîini multe de slujitori, de zidari şi de meşteri luînd Fid, s-a pogorît la 
lavră şi a zidit chinovia; apoi împrejur a zidit-o şi a întărit-o pe dînsa, iar biserica cea 
veche a făcut-o trapeză şi mai din sus a zidit biserica cea nouă. După aceea, a zidit şi 
un turn înăuntrul chinoviei, solid şi frumos. Apoi a ajuns în mijlocul chinoviei a fi 
cimitirul. Şi împlinindu-se zidirea chinoviei și împodobirea în trei ani, prin multe 
mîini ŞI sîrguințe, părinţii voiau a o sfinți în aceiaşi zi întru care s-au mutat cinstitele 


moaște ale părintelui nostru Eftimie şi s-au așezat în cimitirul cel nou. Dar se 
strîmtorau că nu aveau apă, pentru că dînd puţină ploaie în cetate, sterna (groapa) nu 
avea apă; şi venind luna mai (în acea pustie abia plouă iarna, precum știau cei de 
multă vreme), nu se aștepta ploaie. 


Pentru aceasta, fiind în nedumerire egumenul Ilie şi diaconul Fid, au spus lui 
Avva Loghin al locaşului de jos şi lui Avva Pavel, care era egumenul orașului, lui 
Martirie, să trimită dobitoacele de la amîndouă mînăstirile, ca, împreună cu 
dobitoacele locaşului lor, să aducă apă de la Fara, şi se pregăteau să iasă noaptea de 
la toacă. În acea noapte s-a arătat fericitului Ilie marele Eftimie, zicîndu-i: "Ce fac 
dobitoacele astăzi?" EI a răspuns: "Se duc la Fara, pentru că nu avem apă”. 


Atunci l-a certat, zicînd: "Pentru ce lenevidu-vă, n-aţi rugat pe Dumnezeu, 
puțin credincioşilor; nu va putea mîna Domnului să vă dea apă, Dumnezeu cel ce din 
piatră vîrtoasă a scos apă poporului cel nesupus şi grăitor împotrivă şi însetat? Cel ce 
lui Samson a izvorit apă dintr-o falcă de măgar, nu vă va da şi vouă, celor ce aveţi 
trebuinţă? Cred că vă va da şi vouă, dacă veţi cere de la EI cu credinţă, deci să nu 
trimiteţi dobitoacele la apă, ci aruncaţi grija voastră spre Dumnezeu, că astăzi, mai 
înainte de ceasul al treilea, se vor umplea cele două gropi ale voastre”. 


Deci, sculîndu-se şi povestid vederea fericitului Fid şi tuturor celorlalți, a 
trimis dobitoacele la locurile lor, şi, pe cînd răsărea soarele, s-a ridicat un nor şi s-a 
revărsat un nor de ploaie numai împrejurul mînăstirii și mai înainte de ceasul al 
treilea s-au umplut cele două gropi mari, apoi înadată a încetat ploaia. Arhiepiscopul 
Martirie, cunoscînd minunea făcută, a venit la sfințirea mînăstirii cu multă 
îndestulare şi s-a făcut priveghere cu strălucită lumină; apoi, făcînd slujbă, a pus sub 
jertfelnic moaştele sfinților bunilor Mucenici biruitori Tarah, Prob, şi Andronic. 
Atunci, fiind a şaptea zi a lunii mai, care era acum la al doisprezecelea an după 
sfîrşitul lui Eftimie, şi trecînd cîtăva vreme, i s-a încredinţat diaconului Fid episcopia 
cetății, care se cheamă a Dorilor. 


Un oarecare drumeţ străin, fund primit în mînăstire şi ducîndu-se la biserică 
pentru rugăciune, şi privind toate cele dintr-însa, apoi intrînd la miezul nopții la 
mormîntul sfîntului şi văzînd tăbliţa de argint ce era deasupra lui, cu mîinile necurate 
a răpit-o, după cum spune cuvîntul, şi a fugit noaptea tilhărește. Dar dintre toţi cei 
din mănăstire nimeni n-a cunoscut furtişagul, ci le erau necunoscute cele întîmplate. 
Iar dimineaţa, Procopie, care era portar, şi care mai dobîndise de la sfîntul mare 
vindecare, ducîndu-se de la poartă puţin mai înainte, a găsit pe străin, o! minune! 
stînd înlemnit înaintea mînăstirii. 


Nedumerindu-se şi neavînd ce să facă, a descoperit portarului taina, și acela I- 
a dus la mînăstire, şi a făcut minunea să se mărturisească înaintea tuturor fraților care 
erau martori. Şi povestea acel străin astfel: "Că a furat tăblița de argint a moaştelor, 
pe la miezul nopții, şi a ieșit împreună cu dobitoacele; dar mergînd foarte grabnic nu 
mai puţin decît treizeci de stadii, n-a mai putut trece hotarele mînăstirii”. lar noi luînd 


tăbliţa, ne-am minunat de puterea purtătorului de semne părinte. lar bărbatului 
aceluia dîndu-i merinde, fiindcă era lipsit, i-am dat liberate. 


Deci şi eu nevrednicul robul lui, făcîndu-mi-se bine de multe ori de la dînsul 
sufleteşte şi trupește şi văzînd facerile de bine cele ce izvorăsc din racla lui, 
înspăimîntîndu-mă cu mintea, mă gîndeam la el, cum a trecut viaţa aceasta 
omenească şi cîte fapte a săvirşit Sfîntul acesta Eftimie, care, bine plăcînd lui 
Dumnezeu, a dobîndit un dar ca acesta. Și de aici o dorință prea fierbinte mi-a venit, 
să învăţ şi să scriu petrecerea lui cea trupească. Şi întrebam cu sîrguinţă pe părinții 
purtători de Dumnezeu, cei mai vechi, din pustia aceasta, care s-au înștiințat cu 
dinadinsul despre Eftimie cel mare şi o vreme s-au făcut împreună nevoitori ai întru 
tot lăuda-tului Sava. Și cîte am putut afla şi învăţa de la fiecare dintre aceştia, nu 
numai minunile şi petrecerile marelui Eftimie, ci şi vieţuirea şi petrecerea celui între 
sfinți Sava, fiind în multe feluri de hîrtii, le-am scris acele povestiri amestecate și 
nepuse în rînduială. 


Trecînd puțină vreme şi adunîndu-se în Constantinopol sfîntul sobor al 
cincilea a toată lumea (553), şi anatematizîndu-se de dînsul învăţăturile lui Origen și 
ale lui Nestorie, apoi cei ce locuiau mai înainte în lavra cea nouă ajutînd celor ai 
eresului lui Origen, s-au depărtat de la soborniceasca împărtăşire și din lavra cea 
nouă i-au gonit, în care au locuit drept slăvitorii părinţi, după ce s-au dus aceia din 
lavra fericitului Sava şi din alte binecredincioase şi fără de prihană mînăstiri. Deci, 
atunci depărtîndu-mă de chinovie, cu socoteala şi epitropia dumnezescului loan, 
episcopul şi sihastrul, m-am sălășluit în lavra cea nouă, avînd cu mine hiîrtiile scrise 
despre Eftimie şi Sava; şi am rămas în această nouă lavră, liniştindu-mă doi ani, 
nedepărtîndu-mă de îndeletnicirea cu acele hirtii; dar începutul alcătuirii nu mă 
pricepeam a face, ca un neînvățat cu învățătura din afară şi ca un neiscusit în 
dumneze-ieştile cuvinte şi zăbavnic cu limba. 


Dar Dumnezeul minunilor, cel ce a înfipt toată limba şi celor netrecute le dă 
trecere, apoi lucrurile cele grele le netezeşte, şi limbile gîngavilor le face a grăi 
luminat, a făcut minune şi cu a mea smerenie, prin ajutorul lui Eftimie şi al lui Sava, 
slugile Sale, căci eu din nedumerirea cuvintelor, voiam a părăsi hîrtiile. Deci, făcînd 
rugăciuni prea fierbinți, într-una din zile, cum şedeam pe obişnuitul meu scaun şi 
aveam hîrtiile în miîini, pe la al doilea ceas din zi, fiind cuprins de somn, mi s-au 
arătat Cuvioşii părinți Eftimie şi Sava cu podoaba cuviincioasă părinților și obișnuită 
lor, şi am auzit pe cel între sfinți Sava zicînd către marele Eftimie: "lată Chiril al tău 
are hîrtule în mîini şi arată sîrguință prea fierbinte, dar trudindu-se atîta, nu putea 
face începutul alcătuirii". lar marele Eftimie a răspuns: "Cum va putea face alcătuire 
pentru noi, neavînd încă darul de cuvînt rostitor întru deschiderea gurii". Iar cel între 
sfinți Sava a zis: "Dă-i lui, părinte, darul”. 


Induplecîndu-se marele Eftimie şi scoţînd din sînul său un alabastru de argint 
cu miere, apoi scoţind miere din alabastru, mi-a dat de trei ori în gura mea. lar cele 
luate în gură prin miere, erau în chip de untdelemn, iar gustul mai dulce decît mierea; 


şi într-a-devăr a fost arătarea dumnezeiescului cuvînt, pentru că zicea: Ci sint de 
dulci gurii mele cuvintele Tale, mai mult decit mierea! Încît eu deşteptîndu-mă din 
acea nespusă vedenie, încă avînd duhovniceasca mireasmă şi dulceaţă pe buze şi în 
gură, am început îndată înainte cuvîntarea acestei scrieri de față. Şi astfel, cu un dar 
ca acesta, am povestit cuvîntul despre marele Eftimie, silindu-mă şi de darul lui 
rezemîndu-mă, şi făgăduinţa a o împlini; cum şi cele despre vieţuirea şi petrecerea 
lui Sava, cetăţeanul cel ceresc, întru al doilea cuvînt. 


Rog dar pe amîndoi, pe lîngă darul cel dat, a face şi mijlocire pentru mine și a 
cere curățirea greşelilor mele, ca să fiu păzit, eu, păcătosul şi ticălosul, atât aici, cît şi 
la învierea ce va să vie, ca să aflu milă înaintea scaunului lui Hristos; Căruia se cuvine 
slavă, împreună cu Tatăl şi cu Sfîntul Duh, în veci. Amin. 


47. VIAŢA CUVIOSULUI PĂRINTELUI NOSTRU 
MAXIM MĂRTURISITORUL ȘI MUCENICUL 
(21 IANUARIE) 


Pe Cuviosul Maxim cel mare cu numele şi cu viața, l-a odrăslit cetatea cea 
mare a Constantinopolului, născut din părinți de neam mare şi drepteredincioşi; şi l- 
au crescut în învăţătura cărții din destul, pentru că toată filosofia și teologia a 
străbătut desăvîrşit;, apoi a fost bărbat prea înţelept şi slăvit şi întru palate împărăteşti 
cinstit. Pentru că împăratul Heracle (610-641) văzînd înţelepciunea şi viaţa lui cea 
bună, l-a cinstit pe el cu rînduială de asincrit (boier), chiar nevrînd, şi în numărul 
sfetnicilor săi l-a rînduit; apoi era de toţi iubit şi cinstit şi la toată cetatea împărătească 
de mare folos. 


Intru acea vreme, s-a ridicat eresul monoteliților, adică al acelora ce 
mărturisesc că este numai o voinţă în Hristos, Dumnezeul nostru. Acesta s-a născut 


din eresul ce a fost mai înainte, al lui Eutihie, care spunea cu necuviinţă că numai o 
fire este întru Hristos, împotriva mărturisirii celei credincioase, care spune că sînt 
două firi în Domnul nostru lisus Hristos cel întrupat, asemenea şi două voințe și 
lucrări deosebite ale fiecărei firi, însă o singură persoană a lui Hristos; pentru că nu 
în două persoane este despărțit Hristos Dumnezeu, ci are două firi, fără amestecare. 


Şi erau apărători ai monoteliților şi răspînditori ai lui Chir, patriarhul 
Alexandriei, Serghie al Constantinopolului (610-638) şi chiar împăratul Heraclie, 
înşelîndu-se de dînşii cu acel eres, şi adunîndu-și soboare, Chir în Alexandria, iar 
Serghie în Constantinopol, au întărit acel eres şi pretutindeni l-au presărat, încît tot 
Răsăritul l-au vătămat. Numai Sfîntul Sofronie, patriarhul Ierusalimului, se 
împotrivea, neprimind credinţa cea rea a acelora. Şi văzînd fericitul Maxim cum că 
şi palatele împărăteşti s-au atins de acel eres şi chiar pe împăratul l-au vătămat, apoi, 
temîndu-se ca nu cumva chiar şi el însuşi să se vatăme de acel eres, precum se 
vătămaseră mulți, şi-a lăsat dregătoria sa, cum și slava lumii acesteia, şi s-a dus într- 
o mănăstire, care era departe de cetate şi se numea Hrisopol, voind să fie lepădat în 
casa lui Dumnezeu, decît să locuiască în locașurile păcătoşilor; şi s-a făcut acolo 
monah. 


După cîțiva ani, pentru viaţa lui cea îmbunătățită, a fost ales părinte al 
mînăstirii aceleia. După aceea, patriarhul Serghie a îndemnat pe împăratul Heraclie 
ca să scrie mărturisirea nedreptei lor credinţe, cea plină de eresul monoteliților, şi a 
numit-o pe aceea împăratul Ekthesis (638), adică "alcătuire", şi a poruncit ca toți să 
creadă astfel pretutindeni; deci, Biserica lui Hristos era tulburată foarte mult. 


Sfîntul Maxim, văzînd tulburarea ce se făcea Bisericilor în Constantinopol şi 
prin tot Răsăritul şi pe eretici întărindu-se şi în-mulţindu-se, iar credința cea dreaptă 
împuţinîndu-se şi clătinîndu-se de furtuna prigonirii, tînjea cu duhul, plîngea şi 
suspina. Auzind că în Apus eresul acela se leapădă cu totul, pentru că Severin, 
episcopul Romei, n-a primit acea alcătuire împărătească, iar loan, cel următor după 
dînsul la scaunul Romei, a dat-o anatemei sobornicește, fericitul Maxim şi-a lăsat 
mînăstirea sa şi s-a dus în părțile Apusului, avînd scop să meargă la Roma cea veche, 
deoarece la Ierusalim era cu neputinţă, din cauza arabilor, care năvăliseră a-tunci 
asupra Palestinei. 


Deci, s-a dus la Roma, ca una ce era atunci dreptcredincioasă, binevoind să 
petreacă cu cei drepteredincioşi. Mergînd acolo, s-a dus pe la episcopii din Africa, 
care se întîmplau prin cetățile din calea lui, şi vorbind cu dînșii, îi întărea în credință 
şi-i învăţa cum să scape de meşteșugirile potrivnicilor şi să se izbă-vească de vînarea 
lor cea cu rău meşteşug; iar către alţii, care erau departe, trimitea scrisorile sale 
învățătoare şi sfătuitoare despre dreapta credinţă, ca să se păzească cu dinadinsul de 
eresul acela. 


Într-acea vreme a murit Serghie, patriarhul Constantino-polului, şi după el a 
venit Piros (638-641 şi 652), care ţinea de același eres, asemenea a murit şi acel Piros 


Alexandrinul, iar după dînşii, i-a sosit sfîrşitul şi împăratului. Dar mai înainte de 
sfîrşitul său, văzînd împăratul că mulți sfinți arhierei şi de Dumnezeu înţelepțiți 
părinți leapădă și nu primesc alcătuirea lui, ci încă şi anatemei o dau, s-a ruşinat 
foarte şi a scris iarăși pretutindeni, adeverind că nu este mărturisirea sa aceea, ci a lui 
Serghie, patriarhul care a fost înainte, că singur acela scriind-o, l-a silit să iscălească. 
Apoi, murind împăratul Heraclie, a venit după dînsul Constantin, fiul lui (641), dar 
şi acela a murit, împărățind numai patru luni, căci a fost otrăvit în taină de mama sa 
vitregă. După dînsul, vitrega lui mamă, anume Martina, a pus pe fiul său Heraclion 
pe scaun (641), prin mijlocirea patriarhului. Dar după şase luni ale împărăției lui 
Heraclion, s-au sculat asupra lui boierii şi prinzîndu-l, i-au tăiat nasul, asemenea şi 
maicii lui, Martina, şi i-au trimis pe amîndoi în surghiun cu necinste. 


După aceasta au ales la împărăție pe fiul lui Constantin şi nepotul lui Heraclie, 
cu numele Constans (641-668), care şi el a avut fiu pe Constantin, care s-a numit 
"bărbos". Împărăţind Constans, patriarhul de atunci al Constantinopolului, cel de un 
gînd cu Martina, despre care se vorbea în popor că împreună cu dînsa au omorit cu 
otravă pe Constantin, fiul lui Heraclie și tată al lui Constans, împăratul cel pus din 
nou; atunci patriarhul Piros temîndu-se foarte şi dezbrăcînd de la sine rînduiala 
patriarhiei, a fugit de voia sa în surghiun, în Africa; iar după dînsul a venit Pavel la 
scaun în Constantinopol, care de asemenea era eretic monotelit. Mai pe urmă s-a 
vătămat şi împăratul de acel eres şi s-a făcut mare ajutător şi răspînditor al acelui 
eres. 


Cuviosul zăbovind în părțile Africii, s-a dus acolo Piros, patriarhul 
Constantinopolului, cel care fugise de la scaunul său, şi străbătînd cetăţile, înşela pe 
cei dreptcredincioşi cu a sa rea credinţă; şi mult ar fi vătămat acolo Biserica lui 
Hristos, de n-ar fi avut potrivnic pe Cuviosul Maxim, cu care adunîndu-se în toată 
vremea, se întărea cu credință; și a fost nevoie să se adune episcopii din Africa în 
Cartagina, ca să asculte întrebările amîndurora, pentru că aceasta dorea și Grigore, 
patriciul părților acelora. 


Deci, făcîndu-se sinodul şi întrebarea, înțelepțitul de Dumnezeu Maxim a 
biruit pe Piros, dovedindu-i din dumnezeieştile cărți și din dogmele Sfinților Părinţi, 
arătîndu-i că în Hristos Dumnezeu, precum sînt două firi, aşa sînt şi două voințe și 
că lucrările sînt într-o persoană nedespărțită. Drept aceea, Piros fiind biruit, s-a lipit 
de cei dreptcredincioşi şi a fost primit de Biserică cu dragoste şi cu cinste ca patriarh. 


Atunci Piros a alcătuit şi o cărticică cu mărturisirea credinţei celei drepte şi s- 
a dus în Roma, la episcopul Teodor, cel care a venit după Ioan, şi acolo l-a primit cu 
cinste, ca pe un patriarh drepteredincios al Constantinopolului. Deci, auzindu-se în 
Constantinopol, cum că Piros s-a alăturat la cei drepteredincioși, adunarea eretică se 
tulbura cu zavistie despre aceasta şi, alcătuind cuvinte mincinoase, a adus în popor 
acest zvon: că episcopii din Africa şi episcopul Romei cu sila l-au făcut pe Piros să 
fie cu dînșii la un gînd. Ajungînd acel zvon la împăratul, acesta îndată a trimis pe un 


boier în Italia, anume Olimpiu, care era eretic, ca să întoarcă pe Piros iarăşi la 
mărturisirea monoteliților. 


Ajungînd Olimpiu în Italia şi intrînd în cetatea Ravena, a chemat la dînsul pe 
Piros din Roma și iarăşi l-a făcut să se ţină de eresul cel dintii. Iar el, întorcîndu-se 
la ale sale rătăciri, s-a făcut vrednic ca să se dea anatemei de către sfinții părinți, 
împreună cu cei de un gînd cu el, lucru care s-a şi făcut mai pe urmă. 


În acea vreme, împăratul Constans, fiind îndemnat de Pavel ereticul, patriarhul 
Constantinopolului, a scris, în septembrie 648, precum mai înainte Heraclie, moşul 
său, alcătuirea (mărturisirea) credinței sale, plină de eresuri, numind-o "Tipos" 
(normă) şi a trimis-o pretutindeni, poruncind ca aşa să se creadă. Şi ajungînd aceea 
la Roma, episcopul Teodor sfirşindu-se, a urmat Martin fericitul (649-653); iar 
împăratul dorea ca episcopul cel nou pus să-i primească "Tipos"-ul lui, cel scris 
despre credinţă. 


Dar acela îl lepăda, zicînd: "De ar voi toată lumea să primească acea nouă 
învăţătură potrivnică credinței celei drepte, eu nu voi primi, nici nu mă voi depărta 
de acea evanghelică şi apostolică învățătură şi de predaniile sfinților părinţi, chiar de 
aş pătimi şi moarte". lar Sfîntul Maxim Mărturisitorul, fund atunci în Roma, a făcut 
pe fericitul Martin ca să adune sinod numaidecit şi acea scrisoare împărătească, ce 
se numea "Tipos", s-o anatematizeze soborniceşte, ca pe o eretica şi potrivnică 
Bisericii lui Hristos. ŞI aşa a şi făcut. Episcopul Romei, chemînd pe episcopii săi, 
105 la număr, între care era și Maxim, şi punînd înainte rătăcirea lui Chir, Serghie, 
Piros şi Pavel, împreună cu împărăteasca scrisoare ereticească, au dat-o anatemei; şi 
au scris la toţi credincioşii din toată lumea, întărindu-i întru dreapta credință şi 
arătîndu-le eretica rătăcire şi poruncindu-le cu tot dinadinsul să se ferească de ea. 


Auzind de aceasta împăratul, s-a umplut de mînie și de iuțime negrăită şi a 
trimis înltalia pe un om al său, anume Teodor Caliop, poruncindu-i să-l prindă pe 
episcopul Martin, acuzîndu-l că se unește cu saracinii, îndemnîndu-i asupra 
împărăției greceşti, ca să se scoale cu război împotriva împăratului; mai zicea că nici 
credinţa învățată de părinți n-o păzeşte drept, ba încă şi pe Preacurata Maică a lui 
Dumnezeu o huleşte. 


Ajungînd omul împărătesc la Roma, aducea pricinile acelea asupra 
episcopului înaintea tuturor. Dar fericitul Martin, deși de nici o pricină de acelea nu 
era vinovat, se dezvinovăţea de clevetirile cele nedrepte, zicînd: "Cu saracinii nici o 
unire n-am avut vreodată, decît numai că am trimis milostenie la fraţii cei 
drepteredincioşi, care la saracini petrec în sărăcie şi în nevoi. lar pe Preacurata Maică 
a lui Dumnezeu, de n-o cinsteşte cineva şi n-o mărturiseşte şi nu i se închină ei, acela 
blestemat să fie, în veacul de acum și în cel ce va să fie. lar credinţa cea sfîntă dată 
de Sfinţii Apostoli şi de Sfinții Părinţi nu noi, ci cei ce socotesc cele potrivnice o 
atacă nedrept". 


Dar omul împărătesc, neascultînd justificările papei Martin, la toate vinovat îl 
făcea, adăugînd la sfîrşit şi aceasta, că nu după dreptate s-a suit la scaun; apoi, într-o 
noapte, neștiind nimeni, a prins pe episcop cu putere ostășească şi l-a trimis la 
împărat, care, după aceea l-a surghiunit în Cherson, unde s-a și sfîrşit. 


Nu cu multe zile mai înainte de prinderea episcopului, Cuviosul Maxim cu 
împărătească poruncă a fost prins în Roma, cu ucenicul său Anastasie, și l-au dus la 
Constantinopol; pentru că ştia împăratul cu al cui sfat şi îndemnare a fost adunat 
sinodul acela spre blestemarea monoteliților şi a scrisorii lui. Cuviosul ajungînd la 
Constantinopol pe apă, au venit la dînsul oamenii cei trimişi de împărat, care luîndu- 
| fără de ruşine, fiind desculţ şi fără îmbrăcăminte, purtînd legături, îl tîrau pe uliţă, 
urmat de ucenicul său. Ducîndu-l pînă la o temniţă întunecată, l-au închis acolo, 
nelăsînd pe ucenicul lui să fie cu dînsul, ci separat l-au închis în temniță. 


După cîteva zile, cuviosul a fost dus la cercetare în palatul împărătesc. Șezînd 
acolo toată suita fără împăratul, cînd a venit Cuviosul înaintea lor, toţi spre dînsul au 
căutat cu ochi răi, arătînd mînie şi amărăciune. Atunci a poruncit a-l judeca unul din 
dregători, bărbat limbut, care ştia bine a alcătui cuvinte mincinoase şi dreptatea întru 
nedreptate a o întoarce şi pe adevăr a-l vătăma, pricepîndu-se la aceasta mai mult 
decît toți. Că ce fel de răutate şi neruşinare n-a arătat! Ce fel de îngroziri și dosădiri 
n-a adus asupra lui! Nici de bătrînețile cele cinstite neruşinîndu-se - căci atunci 
fericitul avea mai mult de 70 de ani de la naşterea sa -, nici temîndu-se de darul care 
se arăta în fața sfîntului, nici cruţindu-i obiceiul cel blînd și cu bună rînduială. Ci acel 
om nedrept, multe grăind asupra celui nevinovat şi nici cît de puţin urmînd dreptății 
şi înţelegerii celei sănătoase, ci numai singur meşteşugul său cu mult vicleşug 
arătîndu-l, mare nerușşinare şi nebunie a arătat; deci, împotriva cuvintelor celor drepte 
ale cuviosului bărbat şi a celor blînde şi cu bună înţelegere nu putea să răspundă 
drept, ci toate cuvintele sale fără de socoteală şi fără de rînduială se vedea că le 
grăieşte. 


Pe cînd se biruia înrăutățitul, cele ce erau grăite asupra celui nevinovat și prin 
care Mincinoșii voiau să arate a lor nedreptate, ucenicul acestui Cuvios Maxim, adică 
Anastasie, care a fost slujitor la Biserica Romei, le-a scris cu de-amănuntul; iar noi 
aici din cele povestite puţine vom pomeni. 


Drept aceea, cînd acel om fără de lege a stat înaintea feţei sfîntului, îndată a 
început cu mai aspre cuvinte a întărîta pe cel fără de răutate şi a-l înfricoşa cu 
îngroziri, numindu-l "nedrept" şi "vînzător de patrie", vrăjmaş al împăratului și toate 
cele urîte zicîndu-le. 


Deci, întrebat fiind de sfîntul pentru care pricină grăieşte unele ca acelea 
asupra lui şi cu ce fel de vînzare îl învinuieşte, acela clevetiri născocind, mărturii 
mincinoase a pus de față şi asupra cuviosului biîrfea că cele mari le-ar fi vîndut 
barbarilor, adică: Alexandria, Egiptul şi Pentapoli, "pe care, luîndu-le, zicea el, de la 
hotarele noastre, la saracini le-ai alăturat, ca cel ce eşti prieten şi binevoitor al lor”. 


Iar sfîntul adeverea că mincinos este lucrul ce se grăieşte și vrednic de rîs, zicînd: 
"Ce unire am eu cu cei ce iau cetățile, fiind monah, și ce împărtăşire am cu saracinii, 
fiind creştin! Oare nu mai mult doresc eu cele de folos cetăților creștine?" 


Acel nerușinat clevetitor la alte minciuni s-a întors, arătînd şi cu glasul fără de 
rînduială făcea strigare şi clevetea, că adică fericitul Maxim huleşte pe împăratul 
Răsăritului, spunînd că mai luminaţi sînt împărații Apusului, şi punea de față martori 
MIncinoşI. lar cuviosul greu suspinînd, a zis: "Mulţumesc Dumnezeului meu că sînt 
în mîinile voastre şi cu nişte pricini nedrepte ca acestea sînt cercetat ca prin acestea 
greșelile mele cele de voie şi prihana vieții mele să se curăţească. Dar prin scurte 
cuvinte să răspund la ale voastre clevetiri: Vă întreb mai întîi, de la mine însumi ați 
auzit cele ce ziceţi despre hula asupra împăratului, sau altcineva v-a spus vouă?”. lar 
aceia ziceau că au primit de la alţii, care le-au auzit din gura sa. Cerînd sfîntul să se 
aducă aceia înainte şi de față să mărturisească, ei au răspuns că acum nu mai sînt 
între cei vii, căci au murit. 


Atunci sfîntul le-a zis: "Dacă spuneţi că au murit cei ce au auzit hula din gura 
mea, apoi pentru ce cînd aceia erau vii, nu m-aţi adus la cercetare? Pentru că astfel 
şi Voi V-aţi fi scăpat de ostenelile cele multe şi eu aș fi suferit pedeapsă pentru lucrul 
cel adevărat; ci de crezut este că nu sînt adevărate cele spuse de voi asupra mea. 
Aceia n-au pus înaintea ochilor lor pe Dumnezeu Care cearcă inimile omeneşti. Să 
nu văd faţa Domnului meu, nici creștin să mă numesc, de am gîndit cîndva acea 
mincinoasă faptă, care se spune de voi, sau de am grăit-o înaintea cuiva sau am auzit- 
o de la cineva". După aceasta, aduseră pe un oarecare Grigore, martor mincinos, care 
spunea că a auzit el în Roma de la Anastasie, ucenicul lui Maxim, că pe împărat îl 
numea popă, şi aceasta a aflat acel Anastasie de la învățătorul său, Maxim. 


Sfîntul Maxim, stînd împotriva lui Grigorie cu îndrăzneală, a vădit clevetirea 
lui cea mincinoasă; "căci pe cînd era Grigorie în Roma, atunci avea vorbă cu noi, 
zice Maxim, ca să primim dogma ce se numea "Tipos" şi la aceea noi am răspuns 
împotrivă, socotind cele folositoare sufletelor noastre; iar cele ce le ziceţi voi acum, 
de acelea nu știu, pentru că nici ucenicul meu n-a grăit cîndva unele ca acestea, 
Dumnezeu este martor. Însă ştiu că atunci, nu ucenicului meu, ci chiar lui Grigorie 
am grăit astfel: 


"Pentru dogmele credinţei se cuvine a cerceta şi a așeza legi mai mult preoților, 
decît împăraților, de vreme ce acelora le este încredinţat ca şi pe împărat să-l ungă, 
mîinile să-şi pună şi pîine cerească să aducă, înaintea altarului să stea şi toate celelalte 
dumnezeieşti Taine ce li s-au încredinţat lor, să lucreze. Acestea le-am grăit atunci, 
pe care şi acum le grăiesc; de aceste cuvinte ale mele nici însuşi Grigorie nu se va 
lepăda a-şi aduce aminte; şi de s-ar lepăda, apoi s-ar lepăda de sineși. Despre aceasta 
fiecare să mă judece sau nevinovat judecății să mă facă”. 


Deci, neștiind ce să facă cei ce şi-au pus nădejdea spre cuvinte mincinoase, au 
scos pe dreptul afară şi au adus înăuntru pe ucenicul lui, Anastasie, pe care cu cuvinte 


înfricoşate şi cu aspre îngroziri înfricoşîndu-l, îl sileau ca să zică ceva asupra 
învățătorului său și-l îndemnau să spună cum că învățătorul lui chinuia în Roma pe 
Piros, cînd se întreba cu dînsul despre credință. lar Anastasie întărea: "învățătorul 
meu nu numai nici un rău n-a făcut lui Piros, ci foarte mult îl cinstea pe el". 


Acestea grăindu-le Anastasie, au început a-l bate cu palme peste obraz şi peste 
cap, vrînd să biruiască adevărul cu nedreptate, apoi l-au trimis să-l închidă în temniţă. 
Pe Sfîntul Maxim, iarăşi l-au chemat, neîndestulîndu-se cu cea dintii clevetire, ci 
voiau 0 cercetare cu ocară asupra lui, prin altă clevetire, ca să biruiască pe cel 
nebiruit. lar clevetirea era aceasta: Că el ar fi fost următor al dogmelor lui Origen și 
cu dînsul s-ar fi unit întru toate. Dar îndată sfîntul biruind cu lesnire acea mincinoasă 
clevetire a lor, ca fiind neputincioasă, a spus că Origen este despărțit de Hristos şi de 
partea creștinilor şi că cel ce îi urmează lui și basmelor lui, acela judecată de la 
Dumnezeu va lua. 


Apoi iarăși îl întrebau despre Piros şi pentru ce s-a deosebit el de patriarhul 
Constantinopolului, nevrînd ca să primească împărtăşire cu dînsul? Și cu alte 
întrebări cercetîndu-l, i-au pus înainte acel împărătesc "Tipos", de care sfintul se 
mîhnea; deci, ziceau ei că se cade a avea "Tipos"-ul acela în mare cinste, ca pe o 
dogmă mare şi neschimbată a credinţei. Iar sfîntul pe acela biruindu-l, cu multe 
dosădiri a fost ocărît de dînșii;, văzîndu-se pe ei întru toate cuvintele biruiţi de 
Cuviosul Maxim, şi în cursele lor vînaţi, lăsînd sfatul, s-au dus degrab la împărat, 
spunîndu-i despre bărbăția cea nebiruită a lui Maxim, că este nebiruit în cuvinte și 
nimeni nu poate să-l înduplece pe el ca să fie la un gînd cu ei, chiar de ar voi cineva 
să-l şi chinuiască. Deci, au pus pe cuvios iarăşi în temniță. 


După puţină vreme, alţii au venit la dînsul, crezînd că dacă adeseori se vor 
întreba cu dînsul şi prin cuvinte aspre îl vor înfricoşa, cu înlesnire vor putea să-l 
înduplece spre a lor credinţă. Şi cei ce veniseră spuneau că ei sînt trimişi de patriarh, 
şi au început a întreba pe sfînt: "De care Biserică te ţii, de a Bizanțului, de a Romei, 
de a Antiohiei, de a Alexandriei sau de a lerusa-limului? lată toate aceste Biserici cu 
părțile cele ce se află sub ele, cu noi se unesc; drept aceea de ești și tu fiu al 
soborniceştii Biserici, apoi să fii cu noi, ca nu înstrăinată viaţă întru izgoniri începînd, 
să pătimeşti rău”. 


La acestea fericitul bărbat a răspuns: "Hristos Domnul a spus că sobornicească 
Biserică este cea dreaptă și mîntuitoare mărturisire a credinţei; pentru aceea pe Petru 
cel ce bine a mărturisit, l-a numit "fericit" şi pe a lui mărturisire a făgăduit Domnul 
să zidească o Biserică, a tuturor. Dar vreau să ştiu mărturisirea voastră, prin care toate 
Bisericile, precum ziceți voi, s-au unit şi nici eu nu voi să mă deosebesc, de este bine 
alcătuită acea mărturisire”. 


Atunci au răspuns trimişii: "Deşi nu ni s-a poruncit nouă despre aceasta să 
grăim cu tine, însă zicem: Două sînt întru Hristos lucrările, după deosebirea firilor, 
iar una lucrarea pentru unirea amînduror firilor într-o persoană". Iar sfîntul a zis: 


"Două lucrări ziceţi că s-au unit într-o lucrare, prin unirea firilor într-o persoană; apoi 
aici afară de cele două lucrări, o a treia lucrare amestecată aduceţi la mijloc". "Ba nu, 
ziseră aceia, ci două lucrări grăim, iar una pentru unirea firilor”. Zis-a sfîntul: 
"Singuri alcătuiți o credință nestatornică şi pe Dumnezeu nu într-o ființă Îl mărturisiţi 
a fi. Despre aceasta nu pot grăi eu, nici n-am învăţat de la Sfinții Părinți a mărturisi 
aşa; iar vouă celor ce aveţi putere, faceţi ceea ce vă place”. 


Ei, neputînd la aceasta să răspundă ceva împotrivă, i-au zis lui: "Cel ce nu se 
supune, să fie anatema și să sufere moartea cea hotărîtă lui". Iar sfîntul cu blîndeţe și 
cu smerenie a răspuns: "Ceea ce a voit Dumnezeu pentru mine, aceea acum să fie 
spre slava numelui Lui celui sfint". lar aceia ducîndu-se la cei ce i-au trimis, le-au 
spus cele grăite de cuviosul şi sfătuindu-se împăratul cu patriarhul, precum odată 
Pilat cu iudeii asupra Domnului, au trimis pe sfîntul în surghiun, într-o oarecare 
cetățuie, ce se numea Vizia, care este în Tracia; la fel şi pe Anastasie, ucenicul lui, 
îndată l-au trimis la surghiun, într-o latură mai îndepărtată a împărăției greceşti, la 
un loc foarte rău, care în limba barbară se numea Perveris. La fel au făcut şi altui 
ucenic al cuviosului, care se numea tot Anastasie, şi a fost cîndva în Roma slujitor, 
şi care a scris mai pe urmă viaţa acestui Cuvios Maxim. Deci, l-au trimis în 
Mesemwvria, cetatea Traciei. 


În acea vreme au adus la Constantinopol pe fericitul Martin, episcopul Romei, 
şi, după multă chinuire, l-au trimis la Cherson, în surghiun. Dar mai înainte de 
ducerea lui la Cherson, fiind încă în Constantinopol, a murit Pavel, patriarhul 
Constantinopolului; iar după Pavel a venit iarăşi Piros, cel mai sus pomenit, dar şi 
acela murind după patru luni, a venit la patriarhie Petru, care ţinea acelaşi eres al 
monoteliților. 


Apoi, trecînd multe zile, împăratul şi patriarhul Petru au trimis la sfîntul nişte 
bărbaţi cinstiți, pe Teodosie, episcopul Cezareei Bitiniei, și pe doi boieri, pe Petru și 
pe Teodosie, ca să-l înduplece la credinţa lor. Aceia punînd multe feluri de cuvinte 
înaintea cuviosului, pe de o parte amăgindu-l, pe de alta îngrozindu-l; apoi şezînd ei 
şi poruncind sfîntului să şadă (şi era acolo şi episcopul Viziei), Teodosie episcopul a 
zis către cuviosul: "Cum petreci, Maxim?". lar el a răspuns: "Așa precum mai înainte 
de veci a ştiut şi a hotărît Domnul, să fie lucrarea vieții mele, care se ţine cu purtarea 
de grijă a Lui”. Teodosie a zis: "Deci, ce a hotărît Dumnezeu mai înainte de veci, 
despre faptele fiecăruia din noi?" 


Sfîntul a grăit: "Dumnezeu a știut mai înainte gîndurile noastre, cuvintele și 
faptele, care sînt în puterea noastră şi mai înainte a rînduit şi a hotărît, ce avea să vie 
asupra noastră, care nu sînt în puterea noastră, ci în dumnezeiasca Lui voie”. 
Teodosie episcopul zise: "Care sînt în puterea noastră şi care nu sînt?". A grăit Sfîntul 
Maxim: "Cel ce toate le ştie, stăpînul meu, întreabă pe robul său?". Episcopul zise: 
"Cu adevărat n-am ştiut şi voiesc a învăţa; ce deosebire este între cele ce sînt în 
puterea noastră şi între cele ce nu sînt şi cum unele sînt știute mai înainte de 
Dumnezeu şi altele rînduite mai înainte?" 


Cuviosul Maxim a zis: "Toate lucrurile cele bune şi cele rele ne sînt nouă în 
voie, dar pedepsirile şi certările ce ni se întîmplă sau cele potrivnice acelora, nu sînt 
în puterea noastră; pentru că nu avem putere în faţa durerii ce ne munceşte, nici 
pentru sănătate, ci numai în pricinile acelea care aduc ori durere, ori sănătate; și 
precum neînfrînarea este pricina bolii, iar înfrînarea este pricinuitoare a sănătăţii celei 
bune, aşa şi paza poruncilor lui Dumnezeu este pricină de cîştigare a împărăției 
cerului, iar călcarea acelora este pricinuitoare a focului gheenei". 


Episcopul a zis: "Pentru ce te munceşti cu această izgonire, fără să fi făcut 
ceva vrednic de o primejdie ca acesta?" Grăit-a sfîntul: "Mă rog lui Dumnezeu ca 
prin această primejdie certîndu-mă, să-mi ierte mie cele făcute prin călcarea sfintelor 
porunci”. Episcopul zise: "Au nu pentru ispitirea multora se aduc primejdiile?". 
Grăit-a sfîntul: "Ispitiţi se fac sfinţii, ca arătate să fie tuturor faptele cele bune și 
tăinuite ale lor, precum au fost lov şi Iosif; căci lov a fost ispitit spre arătarea bărbăţiei 
ce era într-însul, dar neştiută de nimeni; iar asupra lui Iosif a venit ispita, ca să fie 
arătată întreaga lui înţelepciune şi înfrînarea care face pe om sfînt; şi fiecare din sfinți, 
chiar fără de voie de au pătimit în această lume, pentru aceea au pătimit, ca, prin 
primejdule ce se aduc asupra lor de la Dumnezeu, să calce ca pe un şarpe pe mîndrul 
şi răul diavol; căci la fiecare sfînt răbdarea este lucrul ispitirii”. 


Episcopul Teodosie zise: "Cu adevărat bine ai zis şi spre folos şi aş fi voit ca 
pentru unele lucruri ca acestea să vorbesc totdeauna cu tine; dar de vreme ce eu și 
stăpînii mei prea cinstiți pentru alte pricini am venit la tine, atîta depărtare de loc, ne 
rugăm ţie să primeşti cele ce ţi-am adus şi să veseleşti toată lumea”. Grăit-a sfîntul: 
"Care sînt acelea, stăpîne, şi cine sînt eu şi de unde cu a mea învoire să fie la toată 
lumea spre veselie?" Episcopul zise: "Astfel mă Jur pe adevărul Domnului meu lisus 
Hristos, că cele ce-ţi grăiesc eu ţie, cum şi stăpînii mei cei prea încuviințați, acelea 
le-am auzit din gura stăpînului nostru, patriarhul şi a binecredinciosului nostru 
împărat". 


Sfîntul Maxim zise: "Spuneţi, stăpînilor mei, cele ce voiţi şi cele ce aţi auzit”. 
Teodosie răspunse: "Împăratul și patriarhul voiesc ca prin noi să afle de la tine pentru 
ce nu te unești cu scaunul Constantinopolului?" Grăit-a Maxim: "Ştiţi înnoirile ce s- 
au făcut şi care s-au început din Alexandria, prin scrisoarea lui Chir, care a fost 
patriarh acolo, adică cele nouă capitole primite şi întărite de scaunul 
Constantinopolului și alte schimbări şi ştirbiri de la sinoadele sfinţilor, care s-au făcut 
la cei întîi şezători ai Bisericii Constantinopolului, Serghie, Piros şi Pavel, şi care 
înnoiri sînt ştiute de toate Bisericile; pentru pricina aceasta nu se împărtăşeşte robul 
vostru cu Biserica Constantinopolului. Să se ridice din Biserică smintelile, puse de 
bărbaţii care s-au spus mai înainte, şi să se lepede împiedicarea. lar voi să călătoriți 
pe calea Evangheliei cea netedă şi curată de toate eresurile şi, aflînd eu Biserica 
Bizanțului aşa precum era înainte, atunci şi eu mă voi afla într-însa, precum am fost 
mai înainte, şi voi merge la împărtăşirea aceea fără nici o îndemnare omenească; dar 
cît timp vor fi într-însa smintelile eretice și smintitorii arhierei, pînă atunci nici un 
fel de cuvînt sau lucru nu mă va pleca să mă împărtăşesc cu dînşii vreodată”. 


Episcopul Teodosie întrebă: "Ce rău mărturisim noi de te înstrăinezi de 
împărtăşirea noastră?" Răspuns-a Cuviosul Maxim: "Fiindcă ziceţi că este o lucrare 
a Dumnezeirii şi a omenirii Mîntuitorului. Se cuvine să credem sfinţilor părinți, care 
zic: A celor ce este lucrarea una, a acelora este şi firea una. Şi voi pe Sfînta Treime, 
nu Treime o mărturisiți, ci pătrime, ca şi cum ar fi întruparea de o fire cu Cuvîntul şi 
s-ar depărta de aceeași rudenie a firii omeneşti, pe care o are cu Preacurata Fecioară 
Născătoare de Dumnezeu cu noi. 


Apoi, despărțindu-se de rudenia asemănării, s-a făcut alt Ipostas, de o fire cu 
Cuvîntul, precum şi Cuvîntul este de o fire cu Tatăl şi cu Duhul şi se mărturisește 
astfel nu Treime, ci pătrime. lar cînd socotiți lucrarea şi ziceţi că una este voia 
Dumnezeirii lui Hristos şi a omenirii, îi micșoraţi despărțirea bunătăţii Lui; pentru că 
fiecare fire își are lucrarea sa, iar dacă ar voi să facă cuiva bine, n-ar putea, fiindu-i 
luată lucrarea bunătății; căci fără lucrarea cea firească, nici un lucru nu va putea a 
face ceva şi a lucra; încă şi despre trupul lui Hristos mărturisiți că este în două firi şi 
O voie, şi cu voia este făcător al tuturor veacurilor şi a toată făptura, împre-ună cu 
Tatăl şi cu Fiul şi cu Sfîntul Duh, iar cu firea este creat; sau mai bine zicînd: Cu voia 
este fără de început, de vreme ce voia lui Dumnezeu este fără de început, precum şi 
Dumnezeu nu are început, iar cu firea Sa are trup din nou creat. 


Deci, a mărturisi astfel nu numai fără de minte este, ci şi fără Dumnezeu. 
Pentru că nu ziceţi că este numai o voie întru Hristos, adică cea dumnezeiască, iar la 
dumnezeiasca voie nici un început sau sfîrşit nu poate să se zică, precum nici la 
Dumnezeire; dar încă luaţi de la Hristos Domnul toate însemnările și închipuirile, 
pentru care să cunoaștem Dumnezeirea Lui și omenirea; încît nici una nici două 
voințe sau lucrări într-însul să nu se zică că sînt; nu este una, de vreme ce o despărțiți 
în două; nu sînt două, de vreme ce le amestecați într-una”. Unele ca acestea şi altele 
mai multe - precum Anastasie, ucenicul lui, scrie despre acestea pe larg -, grăind 
sfîntul către dînșii, ei au început a-şi cunoaște rătăcirea lor. 


Apoi a zis episcopul: "Să primeşti "Tipos"-ul cel trimis de împărat, nu ca pe o 
dogmă adevărată a credinței, ci ca pe o dezlegare a celor de îndoire; pentru că nu cu 
dogmatisire, ci cu dezlegare s-a scris”. Grăit-a Sfintul Maxim: "Dacă Tipos-ul nu 
este dogmă hotărîtoare, cum că una este voia şi lucrarea Domnului nostru, apoi pentru 
ce în deşert m-ați dat barbarilor şi neamurilor celor ce nu ştiu pe Dumnezeu? Pentru 
ce sînt osîndit ca să petrec aici, în Vizia, şi pe acei de o slujbă ai mei, pe unul la 
Perveris, iar pe altul la Mesemvria i-ați izgonit?". Deci pomenit fiind sinodul local 
din Roma, adunat de fericitul episcop Martin spre caterisirea monoteliților, Teodosie 
episcopul, a zis: "Nu este tare acel sinod, de vreme ce nu a fost cu împărătească 
poruncă". 


Cuviosul a grăit: "Nu este dreaptă credinţa dacă sinoadele sînt întărite numai 
cu porunci împărăteşti. Ascultă sinoadele care împotriva unei fiinţe, cu împărătești 
porunci se săvîrşeau, la care pe Dumnezeu Fiul l-au dogmatisit, cu hulă, a nu fi de o 
ființă cu Dumnezeu Tatăl, adică: cel dintii în Tir, al doilea în Antiohia, al treilea în 


Seleucia, al patrulea în Constantinopol, în vremea lui Eudoxie arianul, al cincilea în 
Niceea, al şaselea în Sirmium, iar după multe vremi, al şaptelea în Efes, la care întîiul 
şezător era Dioscor. Toate acele sinoade se adunau după porunci împărăteşti, însă 
toate sînt lepădate și date anatemei, de vreme ce într-însele erau alcătuite dogme 
potrivnice lui Dumnezeu. Pentru ce dar nu lepădaţi acel sinod care a izgonit pe Pavel 
de Samosata și l-a dat anatemei? 


Sinodul acela era pe vremea lui Dionisie, papă al Romei, a lui Dionisie 
Alexandrinul și a lui Grigore, făcătorul de minuni, care era începătorul acelui sinod; 
iar sinodul acela se săvîrșea fără de poruncă împărătească, însă este tare şi nelepădat. 
Pe acele sinoade Biserica credincioşilor le ştie că sînt drepte şi sfinte, ca unele ce 
dogmele cele drepte le-au arătat a fi drepte. Şi cu adevărat, precum ştii sfinția ta, şi 
pe alții îi înveți cum că în fiecare ţară creştinească se ţin de două ori pe an sinoade 
locale, spre apărarea mîntuitoarei credinţe şi spre îndreptarea celor ce trebuie să fie 
îndreptate, cum poruncesc canoanele, însă de porunci împărăteşti nu pomenesc”. 


După vorba cea multă din amîndouă părțile, gura cea de Dumnezeu înțelepțită 
şi de Dumnezeu grăitoare a Cuviosului Maxim, şi limba lui cea de Duhul Sfînt 
mișcată au biruit pe potrivnici, încît aceia şedeau tăcînd cu capetele plecate și cu 
ochii lăsaţi în jos. Apoi, umilindu-se, au început a plînge şi sculîndu-se, s-au închinat 
sfîntului, la fel şi el s-a închinat lor; şi făcînd rugăciune cu bucurie, s-au învoit la 
mărturisirea cea dreptcredincioasă a Cuviosului Maxim și cu dragoste au primit-o pe 
dînsa; astfel, precum el a făgăduit a crede şi a mărturisi, la fel a voit a aduce și pe 
împăratul la aceeaşi credinţă. 


Pentru ca toate acestea să fie întărite, a sărutat dumnezeiasca Evanghelie, 
cinstita Cruce şi sfinta icoană a Mîntuitorului şi a Preasfintei Născătoare de 
Dumnezeu. Vorbind apoi din destul despre cele folositoare şi unul altuia dîndu-şi 
sărutare întru Domnul și în pace, Teodosie episcopul s-a întors la Constantinopol cu 
boierii. Deci, vestind împăratului despre toate cele grăite şi făcute, acesta s-a mîniat 
foarte; iar episcopul Teodosie şi amindoi boierii temîndu-se de mînia împărătească, 
iarăşi s-au întors la eres. Apoi iarăși a fost trimis Pavel patriciul la Viza, ca să aducă 
de acolo pe Cuviosul Maxim la Constantinopol, însă cu cinste. Deci, fund el adus 
acolo, i s-a dat să găzduiască în mănăstirea Sfîntului Teodor. 


A doua zi, împăratul a trimis la Cuviosul doi boieri, pe Epifanie şi Troil, 
urmîndu-le lor mulți bărbați dregători, cu oaste şi cu slugi; apoi cu mîndrie şi cu slavă 
lumească a venit cu dînşii cel mai înainte pomenit, episcopul Teodosie, pe care 
Cuviosul Maxim îl aştepta şi nădăjduia împlinirea făgăduinței lui; căci făgăduise nu 
numai el a crede drept, ci şi pe împărat a-l aduce la dreapta credință. Dar acela a 
minţit, ca mai bine să placă împăratului pământesc, decît Împăratului ceresc şi sfintei 
Lui Biserici. Apoi toți şezînd şi pe cuviosul silind să şadă, a început vorba Troil, 
patriciul, zicînd: "Stăpînul a toată lumea, împăratul, ne-a trimis la tine să grăim cele 
plăcute împărăției celei de Dumnezeu întărite; însă mai întîi să ne spui nouă, vei 
împlini porunca sau nu?”. 


Cuviosul Maxim a zis: "Să aud mai întîi, stăpîne, ce-mi porunceşte împărăția 
sa ŞI-ţi voi răspunde cele ce se cuvin; căci, cum voi putea să răspund la ceva despre 
care nu m-am înștiințat". lar Troil stăruia, zicînd: "Nu-ţi vom spune ce ţi-am adus 
pînă ce mai întîi nu ne vei răspunde că te vei supune împăratului". Deci, cuviosul 
bărbat văzînd că îi stau asupra cu tărie, căutînd cu supărare și cu aspre cuvinte şi 
cerînd de la dînsul răspuns dacă se va supune la împărăteasca voie, el a răspuns, 
zicînd: "De vreme ce nu voiţi să-mi spuneţi mie, robului vostru, ce este plăcut 
stăpînului nostru împăratul, zic aceasta, pe care o aude însuşi Dumnezeu, îngerii Lui, 
şi voi toţi: orice îmi va porunci împăratul de acest fel, adică ceea ce este vremelnic 
şi degrab trecător, însă nu potrivnic lui Dumnezeu şi nevătămător de veşnică mîntuire 
a sufletului, la aceea cu bunăvoire mă plec". 


Acestea zicînd sfintul, îndată Troil patriciul sculîndu-se, voia să iasă afară 
zicînd: "Eu mă voi duce pentru că văd că acesta nu face voia împăratului." Şi îndată 
s-a ridicat gîlceavă şi tulburare în poporul care venise acolo. Episcopul Teodosie a 
Zis către dînșii: "Spuneţi-mi mai întîi împărăteştile porunci şi veți înțelege răspunsul 
lui, pentru că nu se cuvine să ne ducem nezicîndu-i nimic, nici neauzind ceva de la 
dînsul”. 


Atunci Epifanie patriciul a zis cuviosului: "Aceasta îți spune împăratul prin 
noi: de vreme ce tot Răsăritul şi toți cei de la Apus sînt răzvrătiți împotriva noastră, 
şi tulburătorii care s-au înmulțit caută la tine şi pentru tine toți ridică meşteşuguri, 
nevrînd să se unească în credință cu noi; deci, să sfarme Domnul prin umilinţă inima 
ta, adică să te împărtăşești cu noi, primind "Tipos"-ul cel alcătuit de noi, iar noi 
primindu-te cu dragoste, te vom duce în biserica cea mare cu cinste și cu slavă și ne 
vom împărtăși cu tine, cu preacuratele și de viață făcătoarele Taine ale Trupului și 
Sîngelui lui Hristos. Apoi te vom numi şi te vom propovădui că eşti părintele nostru 
şi va fi bucurie nu numai în cetatea noastră, cea iubitoare de Hristos, ci şi în toată 
lumea; pentru că ştim cu adevărat aceasta: cînd tu te vei împărtăşi cu această sfîntă 
Biserică a Constantinopolului, se vor apropia de noi toți, care pentru tine şi învă- 
țătura ta s-au rupt de la noi”. 


Sfîntul Părinte Maxim, întorcîndu-se, a zis cu lacrimi către episcopul 
Teodosie: "Toţi așteptăm, stăpîne, ziua cea mare a judecății; ştii cele ce s-au aşezat 
şi întărit de noi pe Sfînta Evanghelie, pe făcătoarea de viaţă Cruce şi pe sfinta icoană 
a Mîntu-itorului nostru lisus Hristos şi a Maicii Lui, Celei fără de prihană, a 
Preacuratei Născătoare de Dumnezeu şi pururea Fecioarei Maria”. 


Episcopul, plecîndu-şi faţa în Jos, cu umilit glas a răspuns: "Şi ce pot face eu, 
cînd într-alt chip a voit drepteredinciosul împărat?" Părintele Maxim zise: "Apoi de 
ce te-ai atins de Sfînta Evanghelie şi de cei ce erau lîngă tine, dacă în voi nu era 
gîndul întărit, adică să puneţi în lucru cele grăite? Cu adevărat toate cereştile puteri 
nu mă vor pleca să fac ceea ce cere împăratul; pentru că ce răspuns voi aduce, nu zic 
lui Dumnezeu, ci însăşi conştiinţei mele, dacă pentru slava şi cinstirea omenească, 


care cu adevărat nu este nimic, m-aş lepăda de credinţa cea dreaptă, care mîntuieşte 
pe cei ce o iubesc?" 


Zicînd sfîntul acestea, toți s-au sculat îndată plini de mînie şi de iuțime şi 
repezindu-se la dînsul, au început nu numai a-l ocărt, ci apucîndu-l, îl băteau cu 
mîinile, îl întindeau, îl trăgeau încoace şi încolo şi fiecare se întindea să-l lovească; 
şi poate l-ar fi ucis chiar acolo, de nu i-ar fi oprit episcopul Teodosie şi de n-ar fi 
potolit tulburarea lor. După ce au încetat a-l bate şi a-l întinde, au început a-l scuipa, 
şi scuipară pe omul lui Dumnezeu peste tot de la picioare pînă în cap, încît toate 
hainele lui erau întinate. Episcopul le-a zis: "Nu se cădea să fie astfel, ci numai a auzi 
de la dînsul răspuns şi a-l spune împăratului; pentru că lucrurile care se află sub 
canoane într-alt chip se judecă". 


Deci, abia i-a înduplecat episcopul ca, încetînd gîlceava, iarăşi să şadă; şi astfel 
cu nenumărate cuvinte rele şi cu negrăite dosădiri ocărînd pe sfîntul au șezut. Atunci, 
Epifanie patriciul cu multă asprime şi mînie a zis către Sfîntul: "Spune-ne nouă, răule 
bătrîn şi îndrăcit, pentru ce ai zis unele ca acestea? Oare ca nişte eretici ne socoteşti 
pe noi, cetatea noastră și pe împăratul nostru? Cu adevărat mai buni creştini sîntem 
decît tine şi pe Domnul nostru lisus Hristos îl mărturisim, căci are o voie 
dumnezeiască şi omenească şi suflet înțelegător; căci toată firea care are minte cu 
adevărat, are şi voie și lucrare; pentru că vieții firească îi este mişcarea și minții 
firească îi este voia și ştim pe Domnul avînd puterea voinţei, nu numai dumnezeiască, 
ci şi omenească; mai ales că pe cele două voințe și lucrări ale lui nu le lepădăm”. 


Părintele Maxim a spus: "Dacă crezi astfel în Biserica lui Dumnezeu, apoi 
pentru ce mă sileşti să mă împărtăşesc chipului care pe toate cele grăite acum de voi 
le leapădă cu totul?" Zis-a Epifanie: "Acela s-a făcut ca dezlegare a celor grele de 
înțeles, ca să nu se vatăme popoarele de nişte cuvinte ca acelea". Grăit-a Părintele 
Maxim: "Aceasta este potrivnică, căci tot omul se sfințește prin mărturisirea 
credinţei". Troil patriciul a zis: "Tipos"-ul nu leapădă cele două voințe în Hristos, ci 
porunceşte a tăcea, ca toţi cu pacea să se unească”. 


Părintele Maxim a zis: "A trece sub tăcere cuvîntul, este a-l lepăda, fiindcă 
grăieşte Sfîntul Duh prin proorocul: Nu sint graiuri, nici cuvinte, a căror glasuri să 
nu se audă. Pentru aceasta, de nu se grăieşte vreun cuvînt, cuvîntul acela nu este 
adevărat". Troil zise: "Ai în inima ta precum voieşti, nimeni nu te opreşte". Grăit-a 
Sfîntul Maxim: "Pe a tuturor mîntuire nu a hotărît-o Dumnezeu în inima unui om, 
zicînd: Cel ce se va lepăda de Mine înaintea oamenilor, Mă voi lepăda și Eu de el 
înainte Tatălui Meu cel din ceruri. lar dumnezeiescul Apostol ne învaţă, zicînd: Cu 
inima se crede întru dreptate, iar cu gura se mărturiseşte spre mintuire. Drept aceea, 
dacă Dumnezeu şi dumnezeieştii prooroci, cum şi Apostolii, poruncesc să mărturisim 
cu cuvintele şi cu glasurile taina credinţei, care aduce la toată lumea mîntuire, apoi 
nu este de folos ca să punem asupra acelei mărturisiri tăcere, ca să nu se împuţineze 
mîntuirea oamenilor". 


Epifanie, cu glas mînios, a zis: "Ai iscălit la soborul care s-a ținut la Roma?" 
Sfîntul i-a răspuns: "Am iscălit”. Epifanie a zis: "Și cum ai îndrăznit a iscăli şi a 
anatematiza pe cei ce mărturisesc astfel, o fire şi o minte? Cu adevărat prin judecata 
mea te vom duce în cetate şi te vom pune legat în tîrg, vom chema desfrînaţii și pe 
tot poporul, ca toţi să te bată peste obraz şi să scuipe în faţa ta”. 


La aceasta sfîntul a răspuns: "Fie precum ai zis, dacă noi am anatematizat pe 
cei care mărturisesc că sînt întru Domnul nostru lisus Hristos două firi şi două firești 
voințe şi lucrări, care cu firea cea dumnezeiască este adevărat Dumnezeu şi cu firea 
cea omenească este adevărat om. Citeşte cărticica cu faptele acelui sinod şi, de veți 
afla cele ce aţi zis, să faceţi ce vreţi vol; căci eu şi cei cu mine slujitori şi toți cei 
ISCăliți am anatematizat pe cei care, ca Arie şi Apolinarie, zic că o voie şi o lucrare 
este întru Domnul și nu mărturisesc pe Domnul Dumnezeul nostru, dintru care și 
întru care este şi are puterea voirii şi a lucrării, care săvîr-şeşte mîntuirea noastră”. 


Prietenii lui Epifanie şi ceilalți care veniseră cu patricii aceia, ziceau între ei: 
"De-l vom asculta pe acesta, apoi astăzi nu vom mînca, nici vom bea, ci să ne sculăm 
şi să prînzim; apoi mergînd să spunem împăratului și patriarhului cele ce le-am auzit; 
pentru că acest ticălos, precum vedem, s-a dat pe sine satanei". Deci, sculîndu-se, s- 
au dus să prînzească şi era înainte prăznuirea Înălţării Cinstitei Cruci și privegherea 
de toată noaptea sosea; drept aceea, prînzind aceia, s-au dus în cetate cu miînie. 


A doua zi de dimineaţă, a venit Teodosie patriciul la Cuviosul Maxim și toate 
cărțile care le avea sfîntul le-a luat, zicînd cuvintele împărăteşti: "N-ai voit cinste, 
mergi dar la izgonire de care eşti vrednic". Şi l-a dat pe el ostaților, care l-au dus mai 
întîi în Selimbria, unde a zăbovit două zile. În acea vreme, un ostaș din Selimbria s- 
a dus în gloate şi ridicînd pe popor asupra bătrînului zicea: "A venit la noi un monah 
care huleşte pe Preacurata Născătoarea de Dumnezeu”. 


Voievodul chemînd pe clericii cei mai întîi ai cetății Selimbria, pe prezbiteri, 
pe diaconi şi pe monahii cei mai cinstiți, i-a trimis la fericitul Maxim, ca să afle de 
la dînsul dacă sînt adevărate cele grăite despre el, că huleşte pe Maica lui Dumnezeu. 
Deci venind ei, s-a sculat cuviosul şi li s-a închinat pînă la pămînt, cinstind feţele lor. 
La fel şi ei s-au închinat sfîntului şi au şezut toți. Atunci un bătrîn din cei ce veniseră, 
foarte cinstit, cu multă blîndeţe şi cu cinste a grăit către sfîntul: "Părinte, de vreme 
ce unii ne-au spus despre sfinția ta, cum că nu mărturiseşti pe Doamna noastră, 
Preacurata Fecioară, Născătoare de Dumnezeu, a fi de Dumnezeu Născătoare, deci, 
Jură-te pe Preasfînta şi cea deoființă Treime, ca să ne spui adevărul, şi vei scoate 
îndoiala din sufletele noastre, ca să nu ne vătămăm cu nedreptate, îndoindu-ne despre 
tine”. 


Cuviosul Maxim întinzîndu-se pe pămînt în chipul Crucii, și iarăși sculîndu- 
se, mîinile spre cer ridicîndu-şi, a strigat cu glas mare şi cu lacrimi: "Cela ce nu 
mărturiseşte pe Doamna noastră, cea întru tot cîntată, şi pe cea mai sfîntă şi fără de 
prihană, şi decît toate mai cinstită, cum că cu adevărat este adevărată Maică a lui 


Dumnezeu, cel ce a făcut cerul și pămîntul, marea și toate cele ce sînt într-însele, să 
fie anatema de la Tatăl şi de la Fiul şi de la Duhul Sfînt, de la Treimea cea deoființă 
şi mai presus de fire şi de la toate puterile cereşti; cum şi de la ceata sfinţilor apostoli 
şi a proorocilor şi de la mulțimea cea fără de sfîrşit a mucenicilor, şi de la tot duhul 
cel drept, care întru credinţă s-a sfîrşit acum şi pururea şi în vecii vecilor”. 


Acestea auzindu-le, toți au lăcrimat şi l-au binecuvîntat, zicînd: "Dumnezeu 
să te întărească, părinte, şi să te învrednicească a-ți săvirşi alergarea ta, fără 
împiedicare"”. Apoi s-au adunat acolo mulțime de ostaşi ca să audă cuvintele cele 
folositoare, ce vorbeau părinții între ei; dar unul din casnicii voievodului, văzînd 
oastea aceea ce adunase el, se folosi de cuvintele sfîntului, și cîrtea pentru izgonirea 
lui; deci a poruncit ca îndată să-l apuce de acolo şi să-l ducă ca la două stadii, pînă 
ce se vor pregăti aceia care aveau să-l ducă în Perveris, la surghiun; iar clericii aceia 
l-au pus pe sfîntul cu mîinile lor pe dobitoc şi, cuprinzîndu-l cu plîngere, i-au dat 
pace; apoi s-au întors în cetatea lor, iar sfîntul a fost dus în Perveris şi în temniță 
acolo l-au închis. 


Trecînd multă vreme, iarăși împăratul a trimis ca să-l aducă în Constantinopol 
pe Cuviosul Maxim de la surghiun, cum și pe amîndoi ucenicii lui. Şi, sosind ei cu 
corabia în cetate, apunînd soarele, au venit doi dregători cu zece ostași şi, scoţindu-i 
din corabie goi şi desculți, i-au despărțit şi deosebi pe fiecare îi străjuia. lar după 
cîteva zile au fost duși în palat şi lăsînd pe amîndoi ucenicii afară cu străjerii, l-au 
dus pe bătrîn singur înăuntru, unde suita şedea afară, împăratul cum și multă adunare 
de oameni cinstiţi; după aceea l-au pus în mijlocul boierilor ce şedeau. Atunci 1-a zis 
lui cu mînie, cel mai mare boier: "Creştin ești?" Răspuns-a bătrînul: "Cu darul lui 
Hristos Dumnezeu sînt creştin". lar boierul, umplîndu-se de multă mînie, i-a zis: "Nu 
grăieşti drept". Răspuns-a sfîntul: "Tu zici că nu sînt creştin; iar Dumnezeu știe că eu 
sînt şi rămîn creştin neschimbat". Boierul a zis: "Dacă eşti creştin, apoi de ce urăști 
pe împăratul?". Grăit-a sfîntul: "De unde o știi aceasta? Căci ura este o patimă 
tăinuită a sufletului, ca și dragostea". Boierul a zis: "Din cele făcute de tine, la toţi s- 
a făcut arătat, că şi pe împăratul şi cetatea lui le urăşti, pentru că tu singur ai vîndut 
saracinilor Egiptul, Alexandria, Pentapoli, Tripoli şi Africa”. 


Sfîntul a zis: "Care sînt dovezile cele încredințate?” Și aduseră pe unul Ioan, 
care a fost odinioară slujitor al lui Petru, cînd acesta era voievod în Numidia din 
Africa, şi a zis acel loan: "Mai înainte cu 22 de ani, moşul stăpînului nostru împăratul, 
a poruncit fericitului Petru ca să aducă oastea în Egipt împotriva săracinilor, iar Petru 
întru toate crezîndu-ți ţie, ca robul lui Dumnezeu, a scris către tine, cerînd sfat 
folositor; iar tu ai scris către dînsul cum că nu este plăcut lui Dumnezeu a ajuta 
împărăției lui Heraclie şi moștenitorului lui". 


Sfîntul a zis către dînsul: "De grăiești adevărul şi ai scrisoarea lui Petru către 
mine şi pe a mea către Petru, arată-le, ca să se citească și să-mi iau pedeapsa cea 
vrednică după lege". Grăit-a loan: "Eu nu am scrisorile voastre, nici nu ştiu de aţi 
scris unul către altul, ci în oaste toate acelea se grăiau în acea vreme". Sfîntul a zis: 


"Dacă toate cetele de ostaşi spun aceasta, apoi cum numai tu singur cleveteşti asupra 
mea? Au doară m-ai văzut pe mine undeva sau eu pe tine?". Răspuns-a loan: 
"Niciodată nu te-am văzut". Şi întorcîndu-se sfîntul către suită, a zis: "Oare cu 
dreptate este a aduce nişte clevetitori ca aceştia întru mărturisire? Judecați drept, 
pentru că cu ce judecată veţi judeca, cu aceea vă va judeca Domnul pe voi şi cu ce 
măsură veţi măsura, va măsura vouă Dumnezeu, judecătorul cel drept al tuturor”. 


Apoi s-a adus Serghie Maguda și a zis: "Acesta este al nouălea an de cînd mi- 
a grăit mie fericitul Toma, cel ce venise din Roma. Mă trimitea papa Teodor la 
Grigorie, patriciul părților Apusului, care se rupsese de la împărăția grecească - ca 
să-i zic să nu se înfricoşeze de puterile grecești; căci Maxim, sluga lui Dumnezeu, a 
văzut în vis că în ceruri spre răsărit şi apus erau mulțime de îngeri, dintre care cei ce 
erau spre răsărit strigau: "Constantine auguste, tu vei birui”. lar cei ce erau spre apus 
strigau: "Grigorie auguste, tu vei birui. Și mai luminos era glasul apusenilor, decit al 
răsăritenilor”. Spunînd acestea Maguda boierul, a strigat către sfintul: "lată 
Dumnezeu te-a trimis în cetatea aceasta ca să fii ars". 


Sfîntul a răspuns: "Mulţumesc lui Dumnezeu, Cel ce curăță păcatele mele cele 
de voie prin pedeapsa cea fără de voie; dar amar lumii de sminteli, pentru că este 
nevoie să fie sminteli, însă amar omului aceluia prin care vine sminteala. Nu se cade 
a grăi nişte cuvinte mincinoase ca acestea înaintea credincioşilor, nici se cuvine să 
fie fără de pedeapsă cei care grăiesc şi fac cele plăcute oamenilor, care astăzi sînt şi 
mîine nu mai sînt". 


Acestea se cădeau a le grăi într-acea vreme cînd Grigorie era viu, şi cu dreptate 
era ca să aducă aici pe patriciul Petru, pe Avva Toma și pe fericitul papa Teodor; 
atunci înaintea tuturor aş fi zis patriciului Petru: "Spune-mi, stăpîne patriciule, oare 
mi-ai scris cîndva mie ceea ce mărturiseşte sachelarie al tău sau eu ţi-am scris ție?" 
De asemenea și fericitului papa i-aş fi zis: "Spune, stăpîne, ţi-am spus eu cîndva 
vreun vis? Şi chiar de m-ar fi vădit papa pentru vis, apoi tot vina lui ar fi fost, iar nu 
a mea; căci vedenia visului este un lucru fără de voie şi legea judecă numai acele 
lucruri care ies din voia cea stăpînitoare de sine". 


Se mai aduceau și alte clevetiri şi pricini nedrepte asupra celui nevinovat și 
sfînt bătrîn, dar mai ales despre hulirea împăratului, zicîndu-se că el şi ucenicul ar fi 
hulit pe împărat în Roma; însă sfîntul toate clevetirile acelea în nerăutatea sa le biruia 
cu cuvinte smerite, înțelepte şi de Dumnezeu insuflate, arătîndu-și nevinovăția sa. ŞI 
au adus separat pe ucenicul Anastasie şi l-au silit să spună ceva de rău asupra 
învățătorului său; dar după ce acela n-a voit să grăiască nedreptate asupra dreptului, 
l-au bătut tare cu palmele, apoi au trimis pe fiecare în temniţă la locul său. 


După aceasta, a doua zi seara, Troil patriciul şi Serghie Eratas, stolnicul 
împărătesc, au venit la cuvios; apoi şezînd şi poruncind şi sfîntului să şadă, i-au zis: 
"Spune-ne nouă, ce vorbă ai avut cu Piros în Africa şi în Roma și cu ce fel de dovezi 
l-ai înduplecat să-şi blesteme dogma sa şi s-o primească pe a ta?". Sfîntul răspunse: 


"De-ar fi citit cărțile mele lîngă mine, în care am scris vorbele şi întrebările pe care 
le-am avut acolo cu Piros, vi le-aş arăta pe toate cu de-amănuntul, dar de vreme ce 
cărțile au fost luate de la mine, de aceea vă voi spune numai aceea ce-mi voi putea 
aduce aminte". 


Deci, sfîntul grăia ceea ce putea să-şi aducă aminte, și le-a spus acestea: "Eu 
n-am nici o dogmă a mea, ci cele de obşte ale Bisericii soborniceşti, pentru că n-am 
adăugat nici un cuvînt nou, care să se numească dogma mea". Apoi l-au mai întrebat: 
"Nu te împărtăşeşti cu scaunul Constantinopolului?" Grăit-a sfîntul: "Nu mă voi 
împărtăşi”. 


Aceştia au zis: "Pentru ce?". Sfîntul răspunse: "Deoarece a lepăda cele patru 
sfinte sinoade prin cele nouă capitole ce le-au alcătuit în Alexandria şi din alcătuirea 
scrisă de Serghie patriarhul, în această carte, cum și prin "Tipos"-ul, care nu de mult 
s-a adus de faţă, iar pe cele ce le-au dogmatizat, pe acelea le-au lepădat prin Tipos și 
s-au blestemat singuri pe sine de atîtea ori. Deci cei ce singuri de la sine sînt 
blestemaţi şi lepădaţi de sinodul ce a avut loc în Roma și de preoție sînt înstrăinaţi, 
aceia ce fel de taină săvîrşesc? Apoi ce duh vine asupra acelora care se hirotonisesc 
de unii ca aceia?" Zis-au lui: "Apoi, ce, tu singur te vei mîntui, iar ceilalți toți vor 
pieri?" 


Grăit-a lor sfîntul: "Cînd toate popoarele se închinau în Babilon chipului de 
aur, cei trei sfinți tineri n-au osîndit pe nimeni la pierzare; pentru că nu căutau la 
faptele altora, ci numai pe ei singuri se păzeau, ca să nu cadă din buna credință cea 
adevărată. Asemenea şi Daniil, cel aruncat în groapa cu lei, n-a osîndit pe aceia care 
nu se rugau lui Dumnezeu, după porunca lui Darie; ci cugeta şi se îngrijea despre 
sine şi voia mai bine să moară, decît să greșească lui Dumnezeu şi să se mustre de 
conștiința sa pentru călcarea legii lui Dumnezeu. Deci, să nu-mi dea şi mie 
Dumnezeu, să judec pe cineva, nici să zic: numai eu mă voi mântui. Însă pe cât pot, 
voiesc mai bine a muri, decît să-mi tulbur conştiinţa mea, greșind cu ceva înaintea 
dreptei credinţe”. 


Zis-au lui cei ce veniseră: "Ce vei face cînd romanii se vor uni cu bizantinii? 
Căci aseară au venit de la Roma doi clerici şi dimineaţă, în ziua duminicii, se vor 
împărtăşi cu patriarhul din preacuratele Taine." Cuviosul răspunse: "Chiar dacă toată 
lumea ar începe să se împărtăşească cu patriarhul, eu nu pot să mă împărtăşesc cu 
dînsul, pentru că ştiu că Duhul Sfînt, prin Apostolul Pavel, a dat anatemei chiar pe 
îngeri, dacă ar fi propovăduit într-alt chip, aducînd ceva nou în credință". Aceia i-au 
zis: "Cu adevărat, este de trebuință ca două voințe şi hotărîri să mărturisim în 
Hristos?" Sfîntul răspunse: "Este cu adevărat de trebuinţă să cinstim dreapta credinţă, 
pentru că nici o fiinţă nu este fără acea firească lucrare. Căci Sfinţii Părinți arătat 
grăiesc, că nu este, nici nu se cunoaște fire fără lucrarea ei din sine; drept aceea, dacă 
nu este și nici nu se cunoaște firea fără lucrare, atunci cum se poate şti că Hristos este 
adevărat Dumnezeu și om cu firea?”. 


Atunci au zis: "Știm că aşa este adevărat, însă să nu mîhnești pe împăratul, 
care pentru împăcare a alcătuit "Tipos"-ul acela, nu ca să ia ceva din acele ce se 
cunosc în Hristos, ci ca să aducă pace Bisericii, poruncind ca să nu se mai vorbească 
de acele lucruri care fac dezbinare”. 


Omul lui Dumnezeu, aruncîndu-se la pămînt, a răspuns cu lacrimi: "Să nu se 
mîhnească bunul şi iubitorul de Dumnezeu împărat asupra prostimii mele; căci nu 
pot să mînii pe Dumnezeu, tăcînd asupra acelora care ne-a poruncit să le grăim şi să 
le mărturisim; pentru că dacă după dumnezeiescul apostol, EI este care a pus întîi în 
Biserică pe apostoli, al doilea pe prooroci, al treilea pe dascăli, apoi printr-înșii EI 
singur a grăit; iar din toată Scriptura, din Aşezămîntul cel vechi şi cel nou, de la sfinții 
învăţători şi de la sinoade învăţăm a şti cum că are puterea a voi şi a lucra acestea: 
prin dumnezeirea şi prin omenirea sa, adică lisus Hristos, Domnul şi Dumnezeul 
nostru, Cel ce S-a întrupat. Pentru că nimic nu-i este cu neajungere dintr-acelea, prin 
care ca un Dumnezeu, sau dintr-acelea prin care, ca un om se cunoaşte, afară de păcat. 
Și dacă este desăvirşit după amîndouă şi de nimic nu are lipsă; apoi, cu adevărat, 
toată taina cea pentru El o înjoseşte acela care nu-L mărturiseşte, că este o singură 
ființă cu osebirile, care i se cuvin ei, după amîndouă firile”. 


Acestea şi multe altele zicînd sfîntul, i-au lăudat înţelepciunea lui cei ce 
veniseră, şi nu aveau ce să-i răspundă. Deci a zis Serghie: "Pentru aceasta toți se 
întristează, o! părinte, căci spre tine mulți căutînd, se despart de împărtăşirea cu 
Biserica Bizanțului”. 


Sfîntul a zis: "Şi cine este unul ca acela care ar dovedi despre mine că aș fi 
poruncit cuiva să nu se împărtăşească cu Biserica Bizanțului?" Serghie a răspuns: 
"Însăşi aceea este, că tu nu te împărtăşeşti şi aşa pe foarte mulţi îi întorci de la 
împărtăşire". Zis-a omul lui Dumnezeu: "Nimic mai greu şi mai de mîhnire nu este, 
decît cînd pe cineva îl mustră conştiinţa şi nimic nu este mai liber, decît cînd nu 
defaimă pe cineva". lar Troil ştiind că în tot Apusul chipul cel împărătesc este 
anatematizat, a grăit către dînsul: "Bine este că înțelegerea împăratului nostru este 
necinstită?". 


Sfîntul a răspuns: "Să-i ierte Dumnezeu pe aceia care au sfătuit pe stăpînul 
împărat să alcătuiască acel "Tipos" şi pe cei ce s-au învoit la "Tipos”". Zis-a Troil: 
"Cine a sfătuit şi cine s-au învoit?" Răspuns-a cuviosul: "Cei ce sînt în Biserică 
înainte-şezători, aceia au îndemnat şi boierii s-au învoit; și astfel, răutăţile 
vătămătorilor asupra celui nevinovat şi străin de toate eresurile sînt aflate. Însă să 
sfătuiți pe împărat la aceasta, ca să urmeze moșului său, fericitul întru pomenire, 
împăratul Heraclie; pentru că el, cînd a ştiut că mulți părinți nu primesc acea alcătuire 
şi eresul care se afla într-însa îl vădesc și-l leapădă, s-a curăţit de prihana aceea, 
trimițînd pretutindeni scrisorile sale, care adevereau că alcătuirea nu este a lui, ci a 
lui Serghie, care a fost patriarh; astfel să facă şi împăratul acesta şi va fi slobod de 
toată prihana". lar ei tăceau, clătinînd capetele, apoi au zis: "Nu sînt toate lesnicioase, 


nici nu pot să fie astfel precum zici, părinte". Şi după vorba cea multă, dîndu-şi pace, 
s-au dus. 


După aceea, trecînd o săptămînă, în cealaltă sîmbătă, au dus pe sfint în palatul 
împărătesc, cu cei doi Anastasie, ucenicii săi. Mai întîi a fost dus Anastasie, ucenicul 
lui dintii, iar celălalt Anastasie, care a fost apocrisiarh al Bisericii Romei, a rămas 
afară. Intrînd Anastasie înăuntru, unde ședeau cu suita doi patriarhi - Toma al 
Constantinopolului, adică cel care într-acea vreme era patriarh, şi un altul -, îndată 
au intrat şi clevetitorii, care alcătuiseră multe minciuni asupra Cuviosului Maxim și 
cereau ca Anastasie să mărturisească că adevărate sînt cuvintele lor. 


Iar el cu multă îndrăzneală a vădit minciuna lor, grăind fără temere înaintea 
patriarhilor şi a suitei. Cînd l-au întrebat: "Ai anatematizat "Tipos'-ul cel 
împărătesc?". EI a răspuns: "Nu numai l-am anatematizat, ci şi o cărticică am scris 
asupra lui”. I-au zis boierii: "Nu mărturisești că rău ai făcut?". El a răspuns: "Să nu- 
mi ajute Dumnezeu a zice că rău am făcut, ceea ce după rînduiala bisericească am 
făcut bine". Şi de alte multe lucruri fiind întrebat, el răspunzînd precum îi ajuta 
Dumnezeu, l-au scos afară şi l-au adus pe Maxim, cuviosul bătrîn, înăuntru, căruia 
Troil patriciul i-a zis: "Vezi, părinte, să grăiești adevărul, că Dumnezeu te va milui; 
căci cînd vom veni la întrebarea cea legiuită, de se va afla adevărată o pricină din 
cele aduse asupra ta, după lege vei fi chinuit". 


Răspuns-a bătrînul: "Am grăit acum și iarăşi grăiesc că atunci ar fi cu putință 
ca una dintr-acele pricini să fie dreaptă, cînd lui satan 1 s-ar putea zice că este înger 
luminat. Dar de vreme ce satana nu este astfel şi nu poate să fie, fiind depărtat, pentru 
aceea şi pricinile acelea nu pot să fie drepte, cînd sînt mincinoase. Însă ceea ce voiţi 
să faceţi, faceţi; eu pe Dumnezeu cu dreaptă credinţă cinstindu-L, nu mă tem de 
strimbătate". Troil i-a zis: "Au doară n-ai anatematizat "Tipos"-ul?". Bătrînul a 
răspuns: "Nu o dată ţi-am spus că l-am anatematizat”. Troil a zis: "De ai anatematizat 
"Tipos"-ul, apoi şi pe împăratul l-ai anatematizat". 


Cuviosul a răspuns: "Eu pe împărat nu l-am anatematizat, ci hîrtia cea străină 
de credința cea dreaptă”. Troil a zis: "Unde l-ai anatematizat?". Răspuns-a Sfîntul 
Maxim: "La sinodul cel local ce a fost în Roma, în Biserica Mîntuitorului și a 
Preasfintei Născătoarei de Dumnezeu". Atunci 1-a zis eparhul: "Te vei împărtăşi cu 
Biserica aceasta sau nu?". Sfîntul a răspuns, zicînd: "Nu mă voi împărtăşi”. Eparhul 
a zis: "De ce?". Sfîntul a răspuns: "Pentru că a lepădat sinoadele cele credincioase”. 
Eparhul a întrebat: "Dacă Biserica noastră a lepădat sinoadele, apoi cum acelea se 
află în sinaxarul lunilor?". Sfîntul a zis: "Ce folos de lume şi de pomenirile acelora, 
dacă dogmele lor sînt lepădate?". Eparhul a zis: "Vei putea să dovedeşti că Biserica 
de acum a lepădat dogmele sfintelor sinoade de mai înainte?" Bătrînul a răspuns: 
"De-mi veţi da voie şi îmi veţi porunci, apoi cu înlesnire voi dovedi”. 


Tăcînd toţi, a zis către dînsul boierul: "De ce iubeşti pe romani, și pe greci îi 
urăşti?". Sfîntul a răspuns: "Poruncă de la Dumnezeu avem să nu urîm pe nimeni; 


iubesc pe romani ca pe cei de o credință cu mine şi iubesc pe greci căci sînt de aceeaşi 
limbă ca şi mine”. Boierul a zis: "Cîţi ani spui că ai tu?". El a răspuns: "Am 75 de 
ani". Acela i-a zis: "De cîți ani este cu tine ucenicul tău?”. Sfîntul a răspuns: "De 37 
de ani". Atunci un cleric a strigat: "Răsplătească-ţi Dumnezeu de trei ori ce ai făcut 
fericitului Piros”. lar sfîntul n-a răspuns nimic acelui cleric. Şi multe întrebări și 
cercetări făcîndu-se, nici unul din patriarhii care şedeau acolo n-a grăit nimic. Și cînd 
se întindea cuvîntul pentru sinodul ce a fost în Roma, un oarecare Demostene a 
strigat: "Nu era drept sinodul acela, fiindcă l-a adunat Martin, episcopul cel lepădat”. 
Maxim, omul lui Dumnezeu, a răspuns: "Nu este lepădat Martin, ci prigonirea 
pătimită”. 


După aceasta, trimiţind pe sfînt afară, se sfătuiau ce să facă cu dînsul; deci, s- 
au sfătuit cei fără de omenie chinuitori, ca şi cum fiind cu iubire de oameni, să-l 
dăruiască cu viaţă, dar chinuri să-i dea mai grele decît moartea; de aceea l-au dat în 
mîinile eparhului cetății. Acela luînd pe Cuviosul Maxim cu ucenicii lui şi în curte 
ducîndu-l mai întîi pe sfîntul bătrîn, dezbrăcîndu-l şi întinzîndu-l la pămînt, cu vine 
tari a poruncit să-l bată, necruțîndu-i bătrînețile, nelegiuitul chinuitor, nici ruşinîndu- 
se de cinstea lui, nici umilindu-se, văzînd trupul lui cel chinuit de nevoinţele 
pustniceşti. Şi cu atîta asprime I-a bătut, încît s-a roșit păgînul cu sîngele lui, iar trupul 
lui s-a sfărimat, încît nici un loc nu i-a rămas neatins de răni. 


Apoi, fiara cea sălbatică, întorcîndu-se la ucenicii cuviosului cu miînie, de 
asemenea i-a jertfit pe amîndoi. Şi bătuți fiind ei, crainicii strigau: "Cei ce nu se 
supun poruncii împărăteşti și întru nesupunere petrec, vrednici sînt să pătimească 
unele ca acestea". Şi astfel abia suflînd, i-au aruncat în temniță. 


A doua zi, pe sfîntul şi cuviosul bărbat, cu cel mai întîi ucenic Anastasie din 
temniță, iarăşi în curte l-au adus abia viu, cu totul plin de răni, încît se înduioșa 
oricine văzînd un bătrîn cinstit, un sfînt pustnic, un învăţător şi mărturisitor de 
Dumnezeu cu totul însîngerat şi de cumplite bătăi rănit, de la picioare pînă la cap, 
neavînd asemănare. Însă nu s-au umilit de dînsul acei împietriți la inimă, ci mai 
cumplită chinuire i-au făcut, pentru că scoţindu-i limba cea de Dumnezeu grăitoare, 
care izvora rîuri de înțelepte învățături şi îneca credinţele cele eretice, au tăiat-o fără 
milostivire, vrînd astfel ca să pună tăcere gurii celei de Dumnezeu grăitoare. 


Aceeași au făcut-o şi ucenicului său, Anastasie cel dintii, şi iarăși în temniţă 1- 
au închis pe ei. Şi Cel ce a făcut oarecînd limba pruncilor spre lauda numelui lui 
Hristos Domnul şi mutului i-a dat bună grăire, Acela și acestor robi ai Săi, credincioşi 
adevăraţi, adică Cuviosului Maxim Mărturisitorul şi Mucenicul, la fel şi ucenicului 
său, Cuviosului Anastasie, le-a dat mai presus de nădejde a grăi şi fără limbă, mai 
bine şi mai limpede decît înainte de tăierea limbilor. Înştiinţindu-se despre aceasta 
ticăloşii eretici, o! cîţi s-au ruşinat şi, spre mai mare zavistie pornindu-se, mîna lui 
cea dreaptă cu cuțitul i-au tăiat-o şi la pămînt i-au aruncat-o; la fel au făcut şi Sfîntului 
Anastasie, ucenicului său, i-au tăiat mîna. lar pe ucenicul celălalt, Anastasie, 
apocrisiariul Bisericii Romei, l-au cruțat, fiindcă a fost cîndva scriitor la împărați. 


După aceasta, pe Cuviosul Maxim cu ucenicul scoţîndu-i din curte, îi tîrau prin 
tot tîrgul cu batjocură, arătînd la tot poporul mîinile şi limbile lor cele tăiate şi cu 
glasuri fără rînduială făcînd strigare şi rîs. lar după acea chinuire fără omenie şi 
batjocură necinstită, i-au trimis separat la izgonire mai depărtată, pe fiecare din aceşti 
trei, fără purtare de grijă pentru dînşii, fără hrană şi fără haine, goi şi desculți. 


Deci, multe nevoi şi necazuri a răbdat pe cale Cuviosul Maxim, încît de 
durerile cele mari, cu nici un chip nu putea să fie dus nici pe dobitoc, nici în căruță; 
şi împletind ostașii un coş în chip de pat şi, punînd într-însul pe bătrînul cel bolnav, 
astfel abia a putut fi dus cu multă osteneală în surghiun. Deci, trecîndu-l într-o ţară 
oarecare a sciților din Europa, care se numea Alania, în cetatea Shimara, l-au închis 
în temniţă. lar Cuviosul Anastasie, ucenicul lui, care a răbdat cu dînsul tăierea limbii 
şi a mîinii, acela pe cale a murit, de multe osteneli și dureri; iar sfîntul lui suflet a 
trecut la Dumnezeu, în viața cea fără de moarte. Apoi Cuviosul Maxim, după 
izgonirea aceea petrecînd încă trei luni lîngă cei vii, cu rea pătimire a fost încuiat în 
temniță şi nu avea de la nimeni ajutor la bătrînețile sale, nici miluire iubitoare de 
oameni de la cineva; ci cînd a voit Domnul să-i facă sfîrșitul durerilor şi necazurilor 
şi la acea veşnică veselie, în cerești împărăţii să-l scoată din temniţă, l-a mîngîiat mai 
întîi pe pămînt, prin oarecare dumnezeiască arătare, spunîndu-i ziua şi ceasul cel mai 
de pe urmă al sfîrșitului lui. 


Fericitul răbdător de chinuri, de multă bucurie umplîndu-se, deși totdeauna era 
gata spre ieşire, însă atunci mai mult se pregătea. Și venindu-i vremea şi ceasul cel 
dorit, cu veselie şi-a dat sufletul său în mîinile lui Hristos Dumnezeu, pe Care din 
tinerețe L-a iubit şi pentru Care atîta a pătimit. Astfel mărturisitorul lui Hristos şi 
mucenicul a trecut din cele de aici şi a intrat întru bucuria Domnului său şi a fost 
îngropat în acea cetate. 


După îngroparea sfîntului, s-au văzut la mormîntul lui trei făclii, care cu 
minune luminau ca văpaia negrăitei străluciri și locul acela îl luminau. Căci cela ce 
în viaţa sa era lumină lumii, acela şi după moarte nu înceta a lumina. Încă şi acum 
luminează prin chipul vieţii sale celei îmbunătățite şi mult chinuite şi al răbdării celei 
mari după Dumnezeu. Și erau acolo trei făclii ca un încredinţat semn, care atunci se 
vedea, cum că un plăcut ca acesta al Preasfintei Treimi este sălăşluit întru luminile 
cele neînserate, întru împărăția lui Dumnezeu, unde cu drepți străluceşte ca soarele, 
îndulcindu-se la lumina Sfintei Treimi. 


După sfîrşitul Cuviosului Maxim, a rămas între cei vii, întru osebită 
surghiunie, celălalt ucenic Anastasie. Acela a scris cu de-amănuntul viaţa, nevoinţele 
şi pătimirile părintelui şi învățătorului său, foarte pe larg, din care s-a adunat pe scurt, 
cît este destul spre folosul nostru şi spre preamărirea lui Dumnezeu, Celui slăvit între 
sfinți, a Tatălui, a Fiului şi a Sfîntului Duh, Căruia şi de la noi păcătoşii să-l fie cinste, 
slavă şi închinăciune, acum și pururea şi în vecii vecilor. Amin. 


48. SFÎNTUL MUCENIC NEOFIT 
(21 IANUARIE) 


În cetatea Niceea din Bitinia era un om, anume Teodor, care avea soţie cu 
numele Florentia, amîndoi creştini temători de Dumnezeu şi păzitori cu dreapta 
credinţă de poruncile Lui; aceea a născut fiu parte bărbătească și l-au numit Neofit, 
apoi, luminîndu-l cu Sfîntul Botez, l-au crescut creștineşte. Crescînd copilul cu anii 
şi cu priceperea, și apropiindu-se de 10 ani, şi începînd a învăţa carte, s-a sălășluit 
într-însul darul lui Dumnezeu, care din gura pruncilor săvirșeşte laudă, pentru că 
Sfintul Duh, unde voieşte, suflă; şi s-a făcut copilul făcător de minuni, încît avea 
obiceiul, cînd plecau copiii din școală la casele lor, acest fericit copil Neofit lua cu 
sine pe copiii cei săraci, cu care învăţa, și hrana pe care la prînz o lua de la părinţi o 
împărțea celor de-o vîrstă cu el, iar el rămînea flămînd. 


Mergînd la poarta dinspre răsărit, a însemnat acolo cu degetul său o cruce și 
se închina, rugîndu-se lui Hristos Dumnezeu, care a fost răstignit pe Cruce pentru 
NOI; iar Copiii cei săraci, împreună ucenici ai lui, săturîndu-se din prînzul lui, veneau 
la dînsul, unde el se ruga la poarta dinspre răsărit; şi era acolo în zid o piatră, pe care 
Neofit fericitul lovind-o cu mîna, ieşea apă, ca din izvor, şi beau ucenicii lui. Aceasta 
o făcea sfîntul prunc în toate zilele, hrănind cu prînzul pe cei de-o seamă cu el și 
adăpîndu-i cu apă scoasă din piatră, cu minune. Şi-i îndemna să nu spună nimănui 
ceea ce se făcea, şi ei nespunînd, nimeni nu ştia în anul acela de acea facere de minuni 
a lui, nici părinţii lui, fără numai acei copii săraci. 


In anul al doilea, maicii lui, Florentia, care era foarte iubitoare de Dumnezeu, 
i s-a descoperit de la Dumnezeu în vis că fiul său scoate apă din piatră, după 


asemănarea lui Moise, şi adapă pe copiii cei însetaţi; iar ea sculîndu-se, se ruga lui 
Dumnezeu să-i arate mai cu încredințare despre fiul ei Neofit; dar iată, a zburat din 
înălțimea cerului un porumbel alb, strălucind cu lumină negrăită, care şezînd pe patul 
lui Neofit, a vorbit către dînsul cu glas omenesc: "Sînt trimis de la Mîntuitorul, că 
să-ți păzesc patul tău fără prihană”. 


Auzind aceasta maică-sa, de mare spaimă a căzut moartă. Deci, s-a aflat îndată 
prin toată cetatea Niceei cum că Florentia, femeia lui Teodor, a murit deodată; şi s-a 
adunat în casa aceea mulțime de lume, bărbaţi şi femei, vecini şi cunoscuţi, și nu 
înțelegeau ce i s-a întîmplat de a murit astfel. lar Teodor, bărbatul ei, era într-acea 
vreme la un sat şi trimițind îndată după el, i-au spus despre moartea cea grabnică a 
soției lui; iar el rupîndu-și hainele de supărare, a alergat acasă degrabă, tînguindu-se, 
dar în poartă întîmpinîndu-l Neofit, i-a zis: "De ce te întristezi, tată, că maica mea n- 
a murit, ci a adormit tare”. Şi mergînd cu tatăl, a luat de mînă pe maică, zicîndu-i: 
"Scoală-te, maica mea, că ai dormit destul". Ea, sculîndu-se ca din somn, a cuprins 
pe fiul său şi l-a sărutat cu dragoste. Văzînd aceasta poporul, ce se adunase acolo, a 
preamărit pe Dumnezeu, iar Florentia a spus bărbatului său toate cele ce a văzut în 
VIS şi la arătare. 


Şi într-acea vreme s-a aflat și despre minunea aceea cum că Neofit scotea apă 
din piatră şi erau toți în mare mirare, iar mulți dintre elinii cei ce erau acolo, auzind 
unele ca acestea, şi mirîndu-se de darul lui Dumnezeu cel minunat care era în tînărul 
Neofit cel curat şi neprihănit, au crezut în Domnul nostru lisus Hristos. lar 
porumbelul acela se arăta totdeauna şezînd lîngă patul sfîntului și vorbind omeneşte. 


Odată a zis către dînsul: "leşi, Neofite, din casa tatălui tău şi vino după mine"; 
şi sculîndu-se acest dumnezeiesc tînăr, a sărutat pe părinţii săi şi s-a dus în urma 
porumbelului; iar porumbelul, ducîndu-l pînă la Muntele Olimpului, a zburat dintr-o 
crăpătură de piatră într-o peşteră ce se afla acolo, unde sfîntul, intrînd după dînsul, a 
găsit un leu mare şi i-a zis: "leşi de aici și caută-ți altă peşteră, căci Domnul mi-a 
poruncit să locuiesc aici". Leul, auzind acestea, a lins cu limba picioarele lui şi s-a 
dus. Deci, locuia sfîntul în peștera leului, fiind hrănit de înger. 


După un an, prin porunca lui Dumnezeu, s-a dus iarăşi la părinţii săi, în cetatea 
Niceea, fiind ei aproape de sfîrşit, şi dîndu-le cea mai de pe urmă sărutare și 
trimițîndu-i înainte spre Dumnezeu, a împărțit averea ce rămăsese după dînșii la 
săraci, şi s-a întors iarăşi în Muntele Olimpului, la petrecerea sa; şi a stat acolo pînă 
ce a împlinit 15 ani de la naşterea sa, lăudînd pe Dumnezeu totdeauna ca un înger, 
iar hrana primind-o din mîna cea îngerească. 


Într-acea vreme împărăţeau la Răsărit şi la Apus tiranii Dioclețian (284-305) 
şi Maximian (286-305), 1ar în ţara Bitiniei erau ighemoni Deciu şi Uar; iar Biserica 
lui Hristos era prigonită prin toată lumea de păgînii închinători la idoli. Venind Deciu 
în cetatea Niceea, striga ca toţi cetățenii dimprejur să se adune şi să aducă jertfe zeilor 


şi a fost aşezată ziua acelei necurate prăznuiri cînd veniseră în Niceea și împărații 
din casa Bitiniei. 


Deci, cînd a sosit acel diavolesc praznic și se aduceau jertfe idolilor de tot 
poporul, atunci îngerii lui Dumnezeu, luînd pe Sfintul Neofit din Muntele Olimpului, 
l-au pus în mijlocul tîrgului Niceei, cu fața preaslăvită ca a lui Moise altă dată, şi a 
strigat sfîntul cu mare glas: "M-am aflat celor ce nu mă cunosc şi m-am arătat celor 
ce nu întrebau de mine, ca să se arate rătăcirea şi înşelarea necuratei credințe”. Iar 
poporul care prăznuia, fiind împreună şi ighemonul Deciu, văzînd pe tînărul luminat 
stînd în mijlocul lor şi strigînd cu mare glas, s-a mirat şi-l întrebau cine și de unde 
este. Dar el îndată a fost cunoscut de cetăţeni că este Neofit, fiul lui Teodor şi al 
Florentiei. Deci, ighemonul Deciu i-a poruncit să aducă jertfe împreună cu dînşii. 


Sfîntul, cu îndrăzneală deschizîndu-și gura, a zis către dînsul: "Nelegiuitule și 
băutorule de sînge, ce faci ducînd la pierzare atitea suflete de oameni? Oare nu ştii 
că pentru toate acestea, care le tragi la diavoleasca jertfă, vei fi schingiuit cu 
înfricoşată pedeapsă şi te vei munci în veci în focul gheenei?" Ighemonul Deciu, 
pentru mustrarea aceea pornindu-se spre mînie, a poruncit ca, dezbrăcînd pe sfîntul 
tînăr, să-l spînzure de un lemn legat de miini şi să-l bată tare cu vine de bou; apoi să- 
| pună în oţet amestecat cu sare. Sfîntul răbdînd cu bărbăţie, striga cu glas tare către 
poporul ce era de faţă, zicînd: "Bărbaților, cei orbiți cu nedumnezeirea şi cuprinşi cu 
nevederea, pocăiți-vă şi vă izbăviţi de întunericul acela; veniţi la adevărata lumină a 
lui Hristos Dumnezeu şi vă luminați cu Sfîntul Botez, ca să cîștigați viaţa cea 
veşnică”. 


Ighemonul, auzind nişte cuvinte ca acestea ale sfîntului tînăr, s-a umplut mai 
mult de mînie şi a poruncit ca să-l spînzure iarăşi pe lemn și cu unghii de fier să-i 
strivească oasele. Sfintul Neofit, fiind chinuit astfel, nu zicea nimic altceva decit: 
"Fiul lui Dumnezeu, miluieşte-mă"; şi stînd înaintea lui unul din sfetnicii 
ighemonului, i-a zis: "De ce te îndrăceşti, Neofite, împotrivindu-te poruncii 
împărăteşti? Făgăduieşte să aduci jertfe zeilor şi îndată vei scăpa de aceste chinuri 
cumplite". Sfîntul a zis: "Eu Dumnezeului ceresc Îi aduc jertfe de laudă, iar idolilor 
celor fără de suflet şi celor ce locuiesc într-înși, niciodată nu mă voi închina”. Şi a 
poruncit slujitorilor ca mai cumplit să-l strujească peste tot trupul, schimbîndu-se 
chinuitorii, încît i se vedeau oasele goale. Iar sfîntul, întru acele chinuri de Dumnezeu 
întărindu-se, cînta: De voi merge prin mijlocul umbrei morții, nu mă voi teme de rele, 
căci Tu cu mine eşti, Doamne. 


Văzînd ighemonul că nimic nu sporește, a poruncit să înceteze a-l chinui şi să- 
I pogoare de pe lemn, apoi îl mîngiia, zicînd: "Văzîndu-ţi tinereţele tale şi cruţindu- 
ți sănătatea, mai mult nu te voi chinui, ci te îndemn ca să te închini zeilor noştri, că 
degrab se vor trimite de la împăratul doftori preaînțelepţi, care îndată vor putea să te 
tămăduiască de rănile acelea”. lar mucenicul a zis: "Eu am doctor pe Stăpînul meu, 
Domnul lisus Hristos, pentru care rabd și spre care nădăjduiesc". Şi a poruncit 
ighemonul ca să-l închidă în pivniţă legat. 


A doua zi, ighemonul a mers în palatul împărătesc şi a spus împăraților despre 
Neofit: "Pe un tînăr al unui creştin ieri legîndu-l, l-am chinuit, pentru că nu voiește 
să se închine zeilor; iar el nu are grijă de chinuri, ci neîncetat cheamă pe Hristos al 
său". Împăratul a poruncit să-l ardă de viu pe tînăr și nu numai pe tînărul acela, ci şi 
pe toţi cei ce mărturisesc pe Hristos. Şi a ieșit Deciu ighemonul din palat, iar cu 
dînsul era şi Uar fruntașul, mergînd la locul ce se chema plimbarea lui Hercule. Acolo 
au pus chipurile împăraţilor şi a poruncit Deciu să aducă înaintea sa din temniță pe 
tînărul Neofit; deci, adus fund sfintul, a zis către dînsul ighemonul: "Neofite, 
apropie-te şi jertfeşte zeului Hercule şi vei fi de toți zeii bine primit, cum și 
împăraţilor și nouă". lar sfîntul a zis: "Eu mă rog Dumnezeului meu lisus Hristos, ca 
să mă aflu Aceluia bine primit şi iubit”. 


Apoi, prin porunca chinuitorului, a aprins cuptor spre arderea Sfintului Neofit, 
pe care aruncîndu-l într-însul, au astupat gura cuptorului trei zile şi trei nopți, ca adică 
nici oasele ucenicului să nu rămînă, iar Sfîntul Mucenic Neofit răcorindu-se în 
mijlocul focului prin roua cea dumnezeiască, ca la un loc de odihnă se veselea, 
cîntînd: Domnul mă paşte, nimic nu-mi va lipsi. În locul păşunii, acolo m-a sălăşluit. 
EI acolo nu s-a vătămat, precum altă dată și cei trei tineri, care au fost aruncaţi în 
cuptorul Babilonului. 


După acele trei zile, slujitorii chinuitorului au mers să destupe cuptorul şi să 
lepede cenuşa, căci li se părea că cuptorul este stins şi mucenicul cu totul ars; dar 
destupîndu-l, deodată a ieșit o văpaie mare din cuptor şi a ars mulțime de păgîni, care 
veniseră acolo. lar sfîntul cu glas mare a strigat: "Bine eşti cuvîntat, Doamne, 
Dumnezeul meu, care m-ai păzit întreg şi nebiruit în chinuri, care m-ai izbăvit de 
meşteșugirile chinuitorilor şi focul în rouă mi-ai prefăcut, apoi ai ars cu văpaia pe cei 
vrednici de văpaia cea nestinsă în veci; deci mă rog ie, Stăpîne, să nu mă ruşinezi 
pe mine, robul Tău, pînă la sfîrşit, pînă ce voi săvîrși nevoinţa mea cu ajutorul Tău”. 


Atunci a ieşit sfîntul din cuptor întreg, neavînd nici o vătămare de foc şi l-au 
prins pe el păgînii slujitori, care scăpaseră de arderea focului, mirîndu-se ei de o 
minune ca aceea; ticăloşii o numeau vrăjitorie, singuri fund plini de vrăjile diavoleşti, 
pentru că îi orbise răutatea lor şi nu puteau să cunoască puterea lui Hristos. După 
aceasta au osîndit pe sfîntul la mîncarea fiarelor, pregătind chiar și priveliștea şi, 
legînd pe sfîntul de un par, au slobozit asupră-i un urs, iar acela răcnind, mergea la 
sfîntul şi apropiindu-se, a stat, dar căutînd la dînsul, îndată s-a întors la locul său; 
deci, s-a mirat de aceasta ighemonul și toți cei ce veniseră la privelişte. Apoi 
sloboziră o ursoaică, care numai de două ori în an era adusă la priveliște, de vreme 
ce era foarte cumplită şi ucidea pe mulți; aceea alergînd, s-a închinat la picioarele 
sfîntului, cinstind pe plăcutul lui Dumnezeu, și s-a dus la locul ei. 


Astfel săvîrşindu-se priveliștea aceea, păstorii aduseseră la ighemon un leu 
foarte mare şi sălbatic, despre care ziceau: "L-am prins în pustie de cinci zile şi nu i- 
am dat hrană deloc". Iar ighemonul, bucurîndu-se, a poruncit să aducă pe leul acela 


înăuntrul priveliștii, unde sfîntul mucenic sta legat gol. Și toți se mirau de acel leu, 
căci era foarte mare şi fioros. 


Alergînd leul la sfîntul, a stat şi l-a privit, şi plecîndu-şi capul, scotea lacrimi 
din ochi şi lingea picioarele sfîntului, pentru că acela era leul pe care Sfîntul Neofit 
aflîndu-l la Muntele Olimpului, în peştera cea de piatră, l-a trimis aiurea, iar el s-a 
sălășluit chiar în peştera aceluia. Deci, cunoscîndu-l sfîntul, i-a poruncit să se ducă 
în peştera sa cea dintîi în Olimp, pe care o lăsase sfîntul, poruncindu-i să nu vatăme 
neam de om niciodată; iar leul închinîndu-se mucenicului, s-a dus răcnind înfricoşat 
şi a sfărîmat ușile priveliștii, apoi a trecut degrabă prin popor, încît toţi se repezeau 
la fugă, temîndu-se de groaza fiarei; dar leul, nevătămînd pe nimeni, a fugit în pustie, 
la locul cel dintîi, după porunca sfîntului. 


Muncitorul, umplîndu-se de frică şi de spaimă și neştiind ce să mai facă, a 
poruncit ostașului să străpungă cu ţepi de fier tot trupul mucenicului, pînă cînd îi va 
ieşi duhul; şi văzînd că după toată dureroasa străpungere sfîntul nu a murit, ci sta cu 
vitejie şi fără frică, un barbar care sta acolo, fiind cu chip ca de fiară şi rău la obicei, 
acela avînd în miîini o suliță, s-a repezit la sfîntul, l-a lovit cu sulița în piept și l-a 
străpuns. Astfel Sfîntul Mucenic Neofit, ca un miel fiind înjunghiat, şi-a dat sufletul 
său în mîinile Domnului, în 21 de zile ale lunii ianuarie, vieţuind de la nașterea sa 15 
ani şi patru luni; iar acum moştenind viaţa cea fără de sfîrşit, slăveşte pe izvorul vieţii, 
Hristos Dumnezeu, Cel împreună cu Tatăl şi cu Sfîntul Duh slăvit, în veci. Amin. 

49. SFINŢII MUCENICI VALERIAN, CANDID, ACHILA ȘI EVGHENIE, 
CARE AU PATIMIT IN TRAPEZUNT 
(1 IANUARIE) 


Aceşti sfinți şi buni biruitori mucenici au pătimit în timpul împărăției lui 
Dioclețian şi Maximian, din partea lui Lisie. Mai întîi au fost prinşi cei trei: Valerian, 
Candid şi Achila, în Munţi Trapezuntului. Prigonirea cumplită stînd asupră-le, şi-au 
lăsat casele şi averile lor, cum și toată lumea cea deşartă, şi ieșind în munţi, rătăceau, 
voind mai bine să locuiască cu fiarele, decît cu cei de Dumnezeu urîţi şi închinători 
la idoli. Și după ce au prins pe acești trei, în țara Laziei, într-o cetățuie ce se numea 
Pina, păgînii i-au trimis în surghiun, într-o temniţă strîmtă, ce era acolo. Apoi, după 
o vreme, i-au adus la Trapezunt şi i-au pus înaintea lui Lisie. Acolo fund întrebaţi 
despre credinţa lui Hristos, şi silindu-i la jertfă idolească, după ce sfinţii nu s-au 
supus, mai întîi dezbrăcîndu-i, i-au bătut cu vine; apoi i-au spînzurat şi cu unghii de 
fier i-au strujit, şi cu făclii aprinse i-au ars. Dar dumnezeiasca putere întărea pe sfinţii 
răbdători de chinuri, şi nevăzut le ajuta lor în chinuri şi pe chinuitori atît de mult 1-au 
înfricoşat, încît au căzut cu fețele la pămînt, ca morţii; iar Lisie, văzînd acestea, s-a 
spăimîntat şi a poruncit să-i ducă în temniță. 


Nu după multe zile a prins şi pe Sfîntul Evghenie, şi foarte tare l-au bătut 
pentru mărturisirea lui lisus Hristos. Apoi, mergînd Lisie în capiştea idolească, a fost 
dus şi Evghenie mucenicul, care intrînd înăuntru şi rugîndu-se lui Dumnezeu, îndată 
au căzut idolii şi ca praful s-au sfărîmat;, apoi, după porunca tiranului, legîndu-l 
slujitorii cu frînghie de miîini şi de picioare pe Sfîntul Evghenie şi întinzîndu-l la 
pămînt, l-au bătut mult cu bețe groase; după aceea, spînzurîndu-l gol, cu unghii de 
fier i-au strujit trupul şi cu făclii l-au ars, apoi cu oţet tare, amestecat cu sare, I-au 
udat rănile lui. După aceea, pe toţi aceşti patru sfinți mucenici i-au aruncat într-un 
cuptor înfocat, din care ieşind fără vătămare, prin tăiere de sabie s-au sfîrşit; şi astfel 
şi-au sfîrşit sfinții mărturisirea lor. 


50. VIAŢA ŞI PĂTIMIREA SFINTEI FECIOARE ŞI MUCENIȚE AGNIA 
(21 IANUARIE) 


(Scrisă de Sfîntul Ambrozie al Mediolanului) 

Sfînta Muceniţă Agnia s-a născut în Roma cea veche, din părinți creştini, şi a 
fost crescută de dînşii întru buna credință; iar în anul al treisprezecelea al vieţii sale, 
prin moartea cea vremelnică a scăpat de aici și viaţa cea nesfirşită a aflat-o; deci pe 
singur Dătătorul de viaţă L-a iubit şi de Acela din tinerețe s-a lipit. Tînără era cu anii, 


dar bătrînă cu înţelegerea cea desăvîrşită, tînără cu trupul, iar în sufletul ei era 
înțelepciunea căruntețelor; era frumoasă la față, dar mai frumoasă cu credinţa. 
Aceasta cu dragostea dulcelui ei lisus, Celui ce S-a născut din curată Fecioară, 
rănindu-se, fecioria sa a logodit-o Lui şi afară de El pe nimeni altul n-a voit să-L aibă 
sieşi logodnic. 


Fiind de bun neam şi prea frumoasă, prin frumuseţea sa a atras la sine ochii și 
inima oarecărui tînăr, care era fiul lui Simfronie, eparhul cetății; încît cînd se întorcea 
de la şcoala fecioarelor, văzînd-o acela, îndată s-a robit spre dragostea ei; şi degrabă 
întrebînd şi aflînd casa părinților ei, multe daruri a început a-i trimite ei şi multe îi 
făgăduia, voind să-i fie mireasă şi să se u-nească cu dînsul prin nuntă. lar Sfînta 
Agnia toate darurile acelea le lepăda ca pe niște gunoaie, întru nimic socotindu-le și 
spunînd că ea este logodită Mirelui Celui mai bun, de la Care are darurile cele înalte 
şi mai scumpe şi Aceluia mireasă fund, nu poate să-l lase pe EI şi să-şi schimbe 
dragostea şi credinţa el. 


Dar tînărul, din zi în zi cu mai mare dragoste se apropia de dînsa și se zicea 
despre el că este mai cinstit şi mai bogat decît alţi tineri de bun neam; dar socotind 
că fecioara mai mari daruri voieşte de la dînsul, i-a trimis mai multe şi mai scumpe 
decît cele dintîi, adică pietre și mărgăritare, podoabe şi haine de mult preţ; şi el însuși 
le-a adus la dînsa, rugînd-o pe de o parte singur, iar pe de alta prin cunoscuţi, prieteni 
ŞI vecini, ca pe nimeni mai mult decît pe el să nu cinstească, ştiindu-i numele cel bun 
al său, bogăţiile, casele şi moştenirile cărora ea poate să fie stăpînă, de va voi să se 
logodească cu el. 


Atunci, pe faţă a început a-i grăi lui sfinta: "Du-te de la mine aprinzătorule al 
văpău păcatului, pătimaşule neiubitor al curăţiei şi mîncarea cea pregătită morţii celei 
veşnice; depărtează-te de la mine, de vreme ce te-a întrecut pe tine alt iubitor al meu, 
care fără de asemănare mai mari frumuseți mi-a dăruit şi cu inelul credinţei Sale m- 
a logodit, dar tu nici cu neamul, nici cu dragostea nu poţi să te asemeni Lui. 


Acela a pus pe mine podoaba cea scumpă a înfrumuseţării celei duhovniceşti, 
dreapta mea şi grumazul meu le-a înveselit cu pietre de mai mult preţ, a pus în 
urechile mele cercei de mărgăritare fără de preţ şi m-a încins cu mărgăritare de 
lumină strălucitoare. El a pus semn în faţa mea, ca astfel pe nici un iubitor să nu-l 
voiesc decît pe El. M-a îmbrăcat cu haină ţesută cu aur şi cu nenumărate podoabe m- 
a înfrumusețat, şi arătîndu-mi şi o comoară fără de preţ, a făgăduit ca să mi-o dea 
mie, de voi păzi credinţa către El; deci nu pot să caut spre altcineva, ca să nu 
necinstesc pe iubitul meu cel dintii, nici nu pot să-L las pe Acela cu care, prin legătura 
dragostei tare sînt legată, al Cărui bun neam este mai înalt, puterea mai mare, 
podoaba mai frumoasă, dragostea mai dulce, tot dorul covîrşind, Cel care a pregătit 
mie acum cămara, al Cărui glas este dulce. 


Acum a plecat din gura Lui lapte şi miere, acum cu braţele Sale cele curate m- 
a cuprins pe mine, inima Lui cu inima mea acum S-a unit şi sîngele Lui a înfrumusețat 


fața mea, Cel a Cărui Maică este o Fecioară nenuntită, Căruia îngerii Îi slujesc şi 
soarele și luna de frumuseţea Lui se minunează, care prin porunca Lui morții înviază, 
prin atingerea Lui bolnavii se tămăduiesc şi ale Cărui bogății niciodată nu se 
împuţinează și vistieriile nu-L ispitesc. Aceluia Unul îi păzesc credinţa şi Lui cu toată 
osîrdia mă încredinţez,; şi cînd Îl am pe Acela tovarăș, fecioară rămîn, iubindu-L, fără 
prihană sînt, şi atingîndu-mă de EI, curată rămîn; nici nu voiesc să fac după nuntă fii, 
ci mă duc unde nu este durere şi roadele bune în toate zilele se înmulţesc”. 


Auzind acestea nebunul de tînăr, mai mult s-a cuprins cu nesăţioasa dragoste 
către dînsa şi bolind cu inima, din rănirea de dragoste a căzut în grea boală de jale şi 
de mîhnire; deci, pe pat zăcînd şi din adîncul inimii cu greu suspinînd, şi-a arătat la 
doctori rana inimii sale. Iar tatăl lui, cînd a auzit acestea, cercetînd pricina bolii, 
îndată a trimis la fecioară şi la părinții ei, dorind să o logodească ca mireasă fiului 
lor. lar ea s-a lepădat ca şi întîi, zicînd: "Nicidecum nu mă voi lepăda de Cel mai 
înainte logodnic al meu”. 


Dar eparhul cu mînie întreba cu dinadinsul: cine este cel ce voiește să se 
asemene cu fiul său şi să-mi defăimeze casa? Atunci cineva din cei ce stăteau de față 
i-a spus că Agnia este din tinereţe creştină și de vrăjile creștineşti atîta este înşelată, 
încît pe Hristos, pe care creştinii Îl au ca Dumnezeu, Îl socoteşte că îi este ca şi 
logodnic. Acestea auzindu-le eparhul, s-a bucurat, de vreme ce putea, fiind judecător, 
ca pe cea nevinovată de pedeapsă să o judece pentru necinstirea zeilor săi şi nădăjduia 
ca, cu puterea sa, să o silească spre însoțirea cu fiul lui. 


Drept aceea, îndată trimiţindu-şi slugile, a adus-o înaintea judecății sale 
păgînești. Unde mai întîi cu momiri, apoi cu îngroziri se ispitea şi se nevoia să o 
întoarcă de la Hristos și de la fecioria cea făgăduită Lui. Însă fecioara lui Hristos nici 
de momire nu se înşela, nici de îngrozire nu se înfricoşa; ci, fiind îmbărbătată cu 
mintea, de cel ce o înfricoşa şi de cel ce o momea își bătea joc. 


Văzînd Sofronie eparhul o bărbăție ca aceea a fecioarei, spre părinţii ei s-a 
întors şi cu ei despre logodnic a vorbit foarte mult. Dar de vreme ce erau de bun 
neam, necutezînd ca să le facă lor silire, îi sfătuia ca cu adevărat să îndemne pe fiica 
lor spre nuntă; dar ei se lepădau, zicînd: "Noi, o! eparhule, nu putem a o îndemna, 
căci precum din copilăria ei îi ştim gîndul, aceasta niciodată nu o vom face, nici de 
la scopul său cîndva nu se va întoarce". Atunci eparhul iarăși punînd înainte pe 
fecioara la judecată şi multe vorbindu-i despre dragostea trupească şi de însoţire, cînd 
a părăsit tot cuvîntul cel amăgitor şi momitor, la sfîrşit a zis: "Din două una să-ți alegi 
ție: sau să te uneşti cu nunta fiului meu, sau zeiței Vesta, dacă dorești fecioria să-ţi 
păstrezi, întru veşnică slujbă să te dai; căci nişte fecioare ca acestea îi trebuiesc ei”. 


La aceste cuvinte ale aceluia, fericita Agnia a răspuns: "Dacă pe fiul tău, care 
este răzvrătit de nebuna poftă, dar ca om are minte şi poate vedea, umbla și gusta 
bunătățile lumii acesteia, eu însă nu pot, pentru Hristos al meu, nici măcar a căuta 
spre dînsul, apoi cum aş putea să cinstesc pe idolul cel surd, mut, neînsuflețit și 


nepriceput? ŞI, ca să nu fac strimbătate Atotputernicului Dumnezeu, capul meu nu-l 
voi pleca la piatra cea nesimțită, ştiind cu încredințare că nu este alt Dumnezeu afară 
de Acela Care a făcut cerul şi pămîntul, prin Fiul Său, Domnul nostru lisus Hristos, 
Care pentru noi S-a întrupat şi a treia zi a înviat; Care acum la ceruri împărățeşte cu 
împărăție fără de sfîrşit. Acestuia eu îi slujesc şi mă închin ca unui Dumnezeu 
adevărat şi viu. lar pe zeiţa ta cea mincinoasă şi pe necurații voştri zei îi blestem”. 


Acestea auzindu-le eparhul Sofronie, i-a zis: "Iţi cruţ tinerețile tale şi hulele 
pe care le-ai zis contra zeilor noștri le iert ție, că te văd că nu ai înţelegere desăvîrşită; 
deci, cruță-te şi tu singură pe tine şi nu mînia pe zei”. 


Iar Sfînta Agnia a zis: "Pentru ce tinerețile mele ca nedesăvîrşite şi nepricepute 
le socoteşti; ce ţi se pare că-mi trebuie vreo milă de la tine? Deci, să ştii că credința 
se păstrează nu în ani şi în vîrsta trupului, ci întru înțelegere, căci Dumnezeu 
Atotputernicul laudă mai mult mintea decît anii şi binevoieșşte înțelegerea mai mult 
decît anii. lar zeii tăi, întru a cărora urgisire nu doreşti a fi eu, lasă-i ca singuri să se 
mînie asupra mea, singuri să-mi grăiască şi să-mi poruncească, ca să-i cinstesc şi să 
mă închin lor”. Zis-a eparhul: "Una din două să-ți alegi: sau cu alte fecioare, spre 
lauda casei tale, să jertfeşti zeiței Vesta, sau să mergi în casa de desfrînare spre 
veşnica ocară a numelui tău, la femei fără de ruşine”. 


Atunci Sfînta Agmia cu îndrăzneală a răspuns: "De-ai fi ştiut cine este 
Dumnezeul meu, n-ai fi grăit unele ca acestea; iar eu văd puterea Dumnezeului meu 
Iisus Hristos şi întru nimic socotesc îngrozirile tale, nădăjduind cu neîndoire că nici 
zeilor tăi nu voi Jerfi şi nici fecioria mea cea curată nu se va întina; pentru că am 
păzitor al trupului meu pe îngerul lui Dumnezeu și pe Domnul meu lisus Hristos, 
Unul născut Fiul lui Dumnezeu, pe care tu nu-L ştii încă; Acela îmi este zid nesurpat, 
străjer neadormit și apărător neîncetat; iar nu ca zeii tăi, care sînt de aramă, din care 
mai bine se fac căldări pentru trebuințe omeneşti, sau de pietre, care se aştern pe 
drum; iar Dumnezeu nu în piatră locuieşte, ci scaunul Lui este cerul, nu în aramă sau 
în oricare altă materie scumpă, ci întru împărăția cea de sus, unde de toată zidirea 
este lăudat şi închinat. lar tu cu cei asemenea ţie, de nu te vei întoarce de la închinarea 
de idoli la adevăratul Dumnezeu, apoi împreună cu zeii tăi, care în foc se varsă şi în 
foc se toarnă, în focul cel veşnic te vei chinui”. 


Atunci eparhul, mîniindu-se foarte tare, a poruncit să dezbrace pe sfînta şi s-o 
ducă goală în casa de desfrînare, iar crainicul striga astfel: "Agnia, rău credincioasa 
fecioară, care a hulit pe zei ca o desfrînată, se dă în casa de desfrînare”. Și fiind 
dezgolită sfinta fecioară spre batjocură, Dumnezeu nelăsînd pe aceea care nădăjduia 
spre EI, nici lăsînd să fie ruşinată și batjocorită mireasa Sa, îndată a făcut să crească 
perii capului ei atît de mari, încît tot trupul ei cu totul l-a acoperit, ca o haină prea 
frumoasă, încît nimeni nu putea să-i vadă goliciunea ei. 


Apoi, intrînd în casa cea de păcat, a văzut pe îngerul lui Dumnezeu, pe 
păzitorul cel gata al fecioriei sale, care atît de mult a luminat-o pe ea cu o negrăită 


lumină, încît pentru mărirea slavei, nu puteau să caute la dînsa ochii celor fără de 
ruşine şi necurați; pentru că strălucea cămara aceea ca soarele, cînd străluceşte întru 
puterea sa; şi cu cît încerca cineva cu mai iscoditori ochi să caute la dînsa, cu atît se 
întunecau ochii lui de chipul cel nevăzut; iar cînd a început a se ruga fecioara, a văzut 
înaintea sa o haină albă, ţesută nu de mîini omeneşti, ci de mîini îngereşti, cu care 
îmbrăcîndu-se şi văzînd-o potrivită staturii sale, a zis: "Mulţumesc Ţie, Doamne al 
meu, lisuse Hristoase, că rînduindu-mă în rîndul roabelor Tale, această haină mi-ai 
dăruit mie”. 


Atunci casa păcatului era ca o casă de rugăciune și locul petrecerilor diavolești 
se făcuse sălăşluire a casei lui Dumnezeu, desfrînarea cea necurată s-a făcut cămară 
frumoasă, unde mireasa lui Hristos, cu îngerul ce 1 se arătase ei, lăuda și cînta pe 
Dumnezeu. Și veneau mulți răzvrătiți cu mintea şi aprinși cu pofta; dar temîndu-se 
de slava aceea ce înconjura pe fecioară şi cunoscînd dumnezeiasca putere ce apăra 
fecioria ei, se înțelepţeau și închinîndu-se, ieşeau de acolo. 


Apoi, însuşi tînărul acela, începătorul răului, a venit cu prietenii săi, plin de 
patima desfrînării, vrînd să facă silă sfintei fecioare şi văzînd că cei care intraseră şi 
ieşiseră mai înainte de dînsul nimic au sporit, îi batjocorea, numindu-i neputiincioşi 
şi mişei; deci, a intrat singur cu îndrăzneală, în cămara în care se ruga sfînta, şi văzînd 
cereasca strălucire, n-a dat cinste slavei Domnului, ci fără de rușine, s-a repezit la 
mireasa lui Hristos; şi mai înainte de a se atinge el cu mîna de dînsa, îndată a năvălit 
asupra lui diavolul, şi aruncîdu-l tare la pămînt, l-a sugrumat şi l-a lăsat fără de suflet. 
Iar tinerii cei ce veniseră cu dînsul, văzînd că el zăboveşte mult acolo, socoteau că el 
săvîrşeşte lucrul păcatului; unul din cei mai iubiți prieteni ai lui vrînd să-l laude, a 
intrat acolo, dar găsindu-l fără suflet, a început a striga cu mare glas: "Bărbaţi romani, 
ajutor! lată, fermecătoarea aceasta cu vrăjile sale a omorît pe fiul eparhului". 


Alergînd îndată mulțime de popor şi văzînd ceea ce se făcuse, unii o numeau 
fermecătoare, alții nevinovată; însă tatăl celui mort, auzind de aceasta, a mers 
degrabă în popor şi văzînd pe fiul său zăcînd fără de suflet, cu tînguire a zis către 
dînsa: "O! fără de omenie şi mai rea decit toate femeile, pentru ce ai omorit pe fiul 
meu? Au n-ai putut cu altul oarecare să-ţi arăţi puterea meşteşugul vrăjilor tale? Vai, 
mie, ce-ai făcut? Spune-mi cum l-ai ucis pe el?" 


Sfînta, cu blîndeţe, 1-a răspuns: "Acela a cărui voie poftea s-o împlinească fiul 
tău, adică cel din început vrăjmaş al neamului omenesc, care are putere asupra 
desfrînaţilor și netemătorilor de Dumnezeu şi mai ales asupra batjocoririlor de 
fecioare, acela I-a ucis pe el; pentru că toți cei care mai înainte de el au intrat sînt vii 
şi sănătoşi, de vreme ce au dat cinste Dumnezeului tuturor, Cel ce a trimis pe îngerul 
Său să mă îmbrace în această haină a milostivirii şi să-mi păzească întreaga fecioria 
mea, cea din scutece făgăduită lui Hristos. Deci, văzînd toţi luminarea cea îngerească, 
se închinau și ieşeau fără vătămare, iar fiul tău fiind fără ruşine şi vrînd să se atingă 
de mine, îndată l-a dat pe el îngerul cel dumnezeiesc satanei, spre această amară și 


necinstită moarte, pe care o vezi. Şi iată, nu cu ale mele farmece, precum ţie ţi se 
pare, ci cu puterea şi cu porunca îngerului lui Dumnezeu este omorît”. 


Eparhul a zis către dînsa: "Ca să mă încredinţez că nu cu farmece ai făcut-o, 
roagă pe îngerul tău ca să învieze pe fiul meu". Răspuns-a sfinta: "Deşi sînteți 
nevrednici în necredinţa voastră de o minune ca aceasta, dar pentru că a venit ceasul 
ca puterea Domnului meu lisus Hristos să fie arătată şi preamărită, ieşiţi toți de aici 
ca să fac obişnuitele rugăciuni Dumnezeului meu”. 


Deci, cînd se ruga cu fața la pămînt, plîngînd, atunci îngerul Domnului 
arătîndu-se, a ridicat-o pe ea şi a înviat pe tînărul cel mort. leșind afară, a început a 
striga cu glas mare: "Unul este Dumnezeu în cer şi pe pămînt şi pe mare, Dumnezeul 
creştinesc şi alți zei nimic nu sînt, fără numai înşelăciune a rătăcirii, aducînd și lor și 
altora pierzanie veşnică". Acestea auzindu-le şi văzîndu-le mulți din popor, au crezut 
în acea zi 160 de oameni şi, mergînd, s-au botezat. Dar acestora, puţin mai pe urmă, 
necredincioşii le-au tăiat capetele, împreună cu al tînărului celui înviat. 


Pentru o minune ca aceasta s-au tulburat slujitorii idolilor şi vrăjitorii, apoi 
făcînd gîlceavă şi tulburare mare în popor, strigau către judecător: "Scoate în mijlocul 
nostru pe vrăjitoare, ucide pe fermecătoarea aceasta, care nu numai trupul ucide, ci 
şi sufletele şi inimile bărbăteşti”. Sofronie, văzînd o minune ca aceasta, era întru 
nepricepere şi voia să elibereze pe sfinta, însă se temea de răscularea asupra lui a 
slujitorilor idolilor. Şi ca să nu fie izgonit din patrie, a lăsat pe omul său, cel cu 
numele Aspazie, pentru împăcarea tulburării poporului, iar el singur s-a dus mîhnit, 
căci n-a putut ca pe sfinta fecioară, după învierea fiului său, s-o libereze. 


Aspazie, luînd puterea, a poruncit ca în mijlocul cetății să facă un foc şi să 
arunce pe Sfînta Agnia spre ardere. Şi fiind aruncată sfinta, îndată s-a despărțit văpaia 
în două părți, făcîndu-i în mijloc loc şi răcoare, iar asupra celor ce stăteau împrejur, 
focul se întindea și-i ardea. Popoul văzînd pe fecioară nearsă, socotea că aceea nu are 
putere dumnezeiască, ci vrajă. 


Deci, întărtîndu-se gîlceava, cu glasuri de hulă strigau tare. Sfînta muceniţă în 
mijlocul focului, ridicîndu-şi mîinile în sus se ruga: "Slavă Ţie Atotputernice, de toţi 
închinat şi slăvite Părinte al Domnului nostru lisus Hristos, prin Care m-ai izbăvit de 
mîinile oamenilor celor necuraţi şi de spurcăciune ai păzit sufletul şi trupul meu 
curat. lată şi acum cu cereasca rouă a Sfîntului Duh se răcoreşte mie locul acesta, 
văpăile se despart şi toată puterea focului se duce asupra slujitorilor celor care se 
sîrguiesc să mă ardă. Bine Te cuvîntez, Dumnezeule, Cel Prealăudat, căci în mijlocul 
văpăui, fără temere îmi dai cale spre Tine, aceasta, care acum o cred şi o văd. De 
aceea, ce am nădăjduit, aceea am primit şi dorirea mi-am cîștigat. Acum pe Tine Te 
mărturisesc cu inima, pe Tine cu toată dorirea Te-am dorit; iată, la Tine merg, 
Dumnezeul Cel viu şi adevărat, Care cu Domnul nostru lisus Hristos, Fiul Tău, şi cu 
Sfîntul Duh, locuieşti și împărăţeşti în toți vecii. Amin”. 


Săvîrşindu-şi rugăciunea şi focul stingîndu-se, Aspazie, nesuferind tulburarea 
poporului, a poruncit să înfigă sabia în grumazii sfintei. Și astfel Mucenica lui Hristos 
Agnia, roşindu-se cu sîngele său, s-a dus la nunta Mirelui Celui fără de moarte. lar 
părinţii ei, luînd cu bucurie cinstitul trup al Sfintei Agnia, fiica lor, l-au dus la un sat 
al lor, nu departe de cetate, pe calea ce se numea Nomentana, unde mulţi din 
credincioşi se adunau la rugăciune, mai ales noaptea, de frica necredincioşilor, care 
şi acolo şi pe cale pîndind, mare răutate făceau. 


Odată năvălind fără de veste, pe mulţi i-au rănit, aruncînd cu pietre și pe toți 
i-au gonit şi numai o fecioară a rămas, anume Emerentiana, care era de o vîrstă cu 
Sfînta Agnia. Aceea umplîndu-se de îndrăzneală, ocăra pe tîlhari, zicîndu-le: "Pentru 
ce, împietriților, ucideți cu pietre pe oamenii cei nevinovaţi? Ce pricină aţi aflat într- 
aceştia care pe unul Dumnezeu laudă şi vouă multe bunătăți vă mijlocesc cu 
rugăciunile lor?" Iar ei, mîniindu-se, au ucis-o cu pietre. Şi astfel, rugîndu-se la 
mormîntul Sfintei Agnia, şi-a dat duhul său Domnului. Şi îndată s-a făcut cutremur 
mare, fulgere şi înfricoşate tunete și cea mai mare parte din ucigași au căzut morți, 
ucişi de sus. Și într-acea vreme cu îndrăzneală mai mult se făcea rău credincioşilor 
celor ce mergeau la mormîntul muceniţei lui Hristos. 


Părinții Sfintei Agnia, mergînd noaptea cu prezbiterii, au spălat cinstitul trup 
al Sfintei Emerentiana, fiind sîngerat, şi l-au îngropat aproape de Sfînta Agnia. lar ei 
neîncetat erau la mormîntul iubitei lor fiice, în toate nopțile priveghind şi plîngînd. 
Într-o noapte au văzut o ceată de fecioare, mergînd pe lîngă dînşii, cu hainele ţesute 
cu aur, frumos împodobite şi cu slavă cerească luminate, iar în mijlocul lor au văzut 
pe sfînta lor fiică, Agia, de asemenea strălucitoare, avînd de-a dreapta sa un mieluşel 
mai alb decît zăpada. Aceea spunînd către prietenele sale să stea şi să aştepte puțin, 
a zis către părinți: "Nu mă plingeţi pe mine ca pe o moartă, ci mai ales vă bucuraţi 
cu mine, căci cu fecioarele acestea am luat luminoase locașuri şi pe Cel pe Care L- 
am iubit cu toată inima pe pămînt, cu Acela m-am unit acum în ceruri". Acestea 
zicînd, s-a făcut nevăzută. 


După mulţi ani, sosind împăratul Constantin cel Mare, fiica acestuia bolea cu 
trupul, cuprinsă fiind de bube de la cap pînă la picioare şi nu era loc neatins pe trupul 
ei, încît nici doctorii nu puteau să-i ajute cu ceva. Şi sfat bun luînd, a mers noaptea 
la mormîntul Sfintei Muceniţe Agnia şi acolo cu neîndoită credinţă rugîndu-se cu 
lacrimi, a adormit şi a văzut în vedenie pe Sfinta Agnia zicînd către dînsa: 
"Îndrăzneşte, Constantio, şi crede în Domnul lisus Hristos, Fiul lui Dumnezeu, 
Mîntuitorul tău, prin care acum te tămăduieşti de rănile tale”. 


Deșteptindu-se din somn Constantia, s-a simțit atît de sănătoasă, ca şi cum 
niciodată n-ar fi bolit. Şi întorcîndu-se la palatul ei, a spus tatălui său şi fraților, cum 
a tămăduit-o Sfînta Agnia şi s-a făcut bucurie mare în casa împărătească, încît toată 
cetatea se bucura, slăvind pe Dumnezeu de acea minune preaslăvită; şi mulți mergînd 
la mormîntul sfintei muceniţe, primeau multe tămăduiri. 


După aceea, Constantia, fiica împăratului, a rugat pe tatăl ei să zidească o 
biserică în numele Sfintei Muceniţe Agnia, la mormîntul ei, unde rînduindu-şi viața, 
a petrecut în feciorie cu multe altele de neam bun și slăvite fecioare, pînă la sfîrşitul 
ei. Și astfel s-a făcut mînăstire de fecioare lîngă biserica fecioarei și miresei lui 
Hristos, Sfînta Agnia întru cinstea şi lauda ei și întru slava lui Hristos, Dumnezeul 
nostru, Celui împreună cu Tatăl şi cu Sfîntul Duh, slăvit în veci. Amin. 


51. SFÎNTUL APOSTOL TIMOTEI, UNUL DIN CEI ŞAPTEZECI 
(22 IANUARIE) 


(Culeasă din dumnezeiasca Scriptură şi după Metafrast) 


Pe Sfîntul Apostol Timotei l-a odrăslit latura Licaoniei și a învăţat carte în 
vestita cetate Listra, care nu s-a preamărit atît cu îndestularea roadelor pămîntești, pe 
căci precum un trandafir bine mirositor iese din spini, tot astfel Timotei a odrăslit din 
tată necredincios elin, care era renumit în păgîneasca sa rea credință; şi atît de vestit 


în răutate, pe cît mai pe urmă fiul lui l-a întrecut cu bunătăţile şi cu obiceiurile cele 
bune. 


Maica sfîntului, ca şi bunica lui, erau evreice de neam, dar amîndouă sfinte și 
drepte, împodobite cu fapte bune, precum despre dînsele mărturiseşte Sfîntul Apostol 
Pavel, zicînd: "Doresc să te văd, aducîndu-mi aminte de lacrimile tale, ca să mă 
umplu de bucurie, luînd pomenire de credinţa cea nefățarnică, care este întru tine şi 
care s-a sălăşluit mai înainte în bunica ta Loida şi în maica ta Eunike; deci, încredinţat 
sînt că şi întru tine va fi aşa” (II Timotei, 1, 4-5). 


Dar fund încă copil fericitul Timotei, și nu atît cu bucatele, cît cu cuvîntul 
Domnului hrănindu-se de maica sa, s-a abătut cu totul de la rătăcirea cea păgînească 
ŞI iudaicească şi a alergat la Sfîntul Pavel, la trîmbiţa bisericească cea de Dumnezeu 
glăsuitoare, într-un chip ca acesta: cînd Sfîntul Apostol Pavel a venit în Listra cu 
Barnaba, ucenicul şi apostolul lui Hristos, precum spune dumnezeiescul Luca în 
Faptele Apostolilor, au mers şi în cetățile Licaoniei, în Listra şi în Derbe, şi în cele 
dimprejurul lor, iar prin venirea sa acolo, a făcut o mare minune; căci a tămăduit un 
şchiop din pîntecele maicii sale, numai cu cuvîntul, lucru pe care văzîndu-l 
popoarele, s-au mirat foarte, zicînd: Dumnezeu asemănîndu-se oamenilor, s-a pogorît 
la noi. 


Înştiinţîndu-se că nu dumnezei, ci apostoli şi propovăduitori ai Dumnezeului 
Celui viu se numesc ei, mincinoșşilor zei le sînt potrivnici şi spre aceasta sînt trimişi, 
ca să întoarcă pe oameni de la înşelăciunea diavolească spre adevăratul Dumnezeu, 
care nu numai pe CUvIoșI, Ci şi pe morții din morminte poate să-i scoale, atunci mulți 
s-au întors de la rătăcire către dreapta credinţă. Între dînşii era și maica acestui fericit 
Timotei, care petrecea în văduvie după bărbatul său. Ea a primit cu bucurie în casa 
sa pe Sfîntul Apostol Pavel, l-a găzduit cu toată îndestularea și i-a dat pe Sfîntul 
Timotei, fiul său, răsplătindu-i ca un dar pentru minunea făcută de dînsul în cetatea 
lor şi pentru luminarea dreptei credinţe. Atunci era copil, încă tînăr cu anii, dar foarte 
îndemînatic şi de bună credință, pentru primirea seminţei cuvîntului lui Dumnezeu. 


Deci, luîndu-l Sfîntul Pavel şi văzîndu-l blînd şi cu minte bună, apoi, văzînd 
mai înainte de a fi darul lui Dumnezeu, l-a iubit mai mult decît părinții cei trupești; 
dar, de vreme ce atunci era încă copil tînăr şi neputînd să călătorească cu dînsul, l-a 
lăsat acasă, punîndu-l lîngă dascăli iscusiți, ca să înveţe de la dînşii dumnezeiasca 
Scriptură, de care lucru scriind Pavel către dînsul, îi aducea aminte: Din tinereţe ştii 
Sfintele Scripturi. Fiind urmărit de poporul iudeu, a fost dat afară din cetate şi s-a dus 
în alte cetăţi. 


După cîțiva ani, cînd Sfîntul Pavel a ieşit din Antiohia să cerceteze pe fraţii 
din toate cetăţile în care propovăduise mai întîi cuvîntul lui Dumnezeu, luînd pe Sila, 
a venit în Listra, unde era Sfîntul Timotei, şi văzîndu-l că venise în vîrstă şi sporise 
în toată fapta bună, apoi că era bine mărturisit de toţi creştinii de acolo, l-a luat cu 
sine la apostolie şi l-a făcut împreună călător, nedezlipit la toate ostenelile și 


călătoriile sale şi împreună slujitor întru Domnul. Dar cînd a voit să iasă din cetate, 
ca să nu smintească pe nişte iudei, care erau mulțime mare prin locurile acelea, l-a 
tăiat împrejur, după legea lui Moise, nu pentru vreo trebuință de mîntuire, deoarece 
avea darul cel nou, Sfîntul Botez, în locul tăierii împrejur, ci ca iudeii să nu se 
smintească de dînsul, deoarece toţi ştiau că s-a născut din tată elin. 


Deci, ieşind de acolo Sfîntul Pavel, umbla prin cetăţi şi prin sate, învăţind şi 
binevestind împărăţia lui Dumnezeu şi luminîndu-i pe toţi cu lumina dreptei credințe, 
căruia ca o stea a soarelui, cel de la al treilea cer răsărit, îi urma dumnezeiescul 
Timotei, primind lumina cea neînserată, adică învăţătura bunei vestiri a lui Hristos, 
şi deprinzîndu-se la obiceiuri bune și la viaţă îmbunătățită, precum mărturisește 
despre dînsul iarăşi apostolul Pavel, zicînd: "Iar tu ai urmat învățăturii mele, vieții, 
aşezămîntului, credinţei, îndelung răbdării, dragostei, îngăduinţei, izgonirilor şi 
pătimirilor" (UI Timotei, 3, 10-11). 


Astfel, Sfîntul Timotei a scos toate bunătățile din vasul alegerii, adică de la 
Pavel, şi a primit apostoleasca sărăcie pentru Hristos, ca să nu cîştige pentru el nimic, 
Nici aur, nici argint, nici altceva de pe pămînt; ci a trece din loc în loc şi a propovădui 
Evanghelia împărăției. Apoi, s-a deprins a răsplăti bine pentru rău, căci fiind ocărit, 
el binecuvînta, prigonit fiind, el răbda, hulit fiind, mîngiia, în toate punîndu-se înainte 
pe sine, ca o slugă a lui Dumnezeu. Deci, s-a făcut următor adevărat învățătorului 
său, Sfîntului Pavel. Drept aceea, Sfintul Pavel, văzînd pe ucenicul său sporind într- 
atîtea fapte bune, l-a făcut mai întîi diacon, după aceea preot, apoi episcop, deși era 
tînăr de ani. 


Apoi, prin punerea miîinilor apostoleşti, fiind slujitor al tainelor lui Hristos, s- 
a făcut următor prea osîrdnic al durerilor și ostenelilor apostoleşti, pătimind împreună 
şi slujind celor mai mari apostoli, întru buna vestire a lui Hristos, pe care nici 
tinerețile, nici slăbiciunea trupului, n-au putut vreodată să-l împiedice de la nevoinţa 
care era de față. Ci în toate avea răbdare, după cum mărturiseşte despre dînsul 
învățătorul său Pavel, care scriind către Corinteni, în epistola întîi, zice: De va veni 
Timotei, luaţi aminte, ca să vie la voi fără de frică, pentru că are lucrul Domnului, 
ca şi mine; deci, nimeni să nu-l defăimeze. Apoi, lăudîndu-l, a scris: Am trimis la voi 
pe Timotei, care îmi este fiu iubit şi credincios întru Domnul, care vă aduce vouă 
aminte de căile mele. 


Dar şi în alte scrisori ale sale îl numeşte frate al său, zicînd: Pavel, legatul lui 
lisus Hristos, şi Timotei, fratele. Şi iarăşi: Pavel, apostolul lui lisus Hristos, cu voia 
lui Dumnezeu, şi Timotei fratele. Şi încă: Trimis-am pe Timotei, fratele nostru, 
slujitorul lui Dumnezeu și ajutătorul nostru în bună vestirea lui Hristos, ca să vă 
întărească şi să vă mingiie în credința voastră. 


Acestea şi multe altele se află ca mărturii în epistolele lui Pavel, spre lauda 
Sfîntului Timotei, pentru care acela nu se înălța, ci viețuind în smerita cugetare şi 
pază, prin post şi prin ostenelile cele de-a pururea, atît de mult se trudea, încît chiar 


învățătorul lui, văzîndu-i nevoinţele şi postul, îi era milă de el foarte mult, pentru că, 
văzîndu-l trudit, îl îndemna să nu bea apă, ci să primească puţin vin pentru stomacul 
său şi pentru multele neputinţe, de care, deşi neîncetat trupul îi era cuprins, dar 
sufletul lui cel bun îi era sănătos şi petrecea liber de toată vătămarea. 


Deci, Timotei umbla prin toate marginile lumii cu învățătorul său, pentru că 
adesea propovăduia cuvîntul lui Dumnezeu în Efes, Corint, Macedonia, Italia, 
Spania, încât este drept a zice despre dînşii: În tot pămîntul a ieșit vestirea lor şi la 
marginile lumii cuvintele lor. Şi era Sfîntul Timotei ascuţit la minte, grabnic la 
răspunsuri, retor ales în propovăduirea cuvîntului lui Dumnezeu, dascăl preadulce în 
împlinirea Sfintelor Scripturi, păstor prea vrednic în ocîrmuirea bisericească şi în 
apărare, dar mai ales a cîştigat îndestulat dar, căci din îndoit izvor a scos învăţătura. 


Dar nu numai pe Pavel îl avea învăţător, ci şi de la iubitul ucenic a lui Hristos 
învăţa, de la loan; căci fund trimis de Domițian, împăratul Romei (81-96), în exil în 
insula Patmos, Timotei a fost în locul acestui Sfînt loan, episcop al cetăţii Efesului, 
unde nu după multă vreme a pătimit, pentru mărturisirea lui lisus Hristos, astfel: 


Era odată un praznic vestit în Efes, ce se numea Catagoghion, în care 
închinătorii de idoli, bărbaţi şi femei, luînd asemănări de feţe neobişnuite, purtînd în 
mîini ciomege și idoli, înconjurau ulițele cetăţii fără de ruşine și cu glasuri fără de 
rînduială, strigînd, pe cei ce-i întîlneau ca tilharii se repezeau asupra lor, şi ucideau 
pe mulți şi făceau alte fărădelegi; cu care ticăloşii socoteau că aduc slujbă necuraților 
zei ai lor. 


Acestea văzînd dumnezeiescul Timotei, şi cu focul rîvnei celei dumnezeieşti 
aprinzîndu-se, a intrat cu îndrăzneală într-acea priveliște de Dumnezeu hulitoare, 
propovăduind pe Unul adevăratul Dumnezeu, pe Domnul nostru lisus Hristos, 
arătînd înşelăciunea şi rătăcirea zeilor lor şi altele cîte erau din destul spre 
încredințare, spunînd cu limbă slobodă. Iar ei, întru întunericul închinării de idoli 
umblînd, n-au cunoscut, nici n-au înţeles cele grăite de apostol, ci repezindu-se cu 
un suflet asupra lui cu ciomegele ce aveau în miîini, l-au bătut cumplit pe sfînt și cu 
toată nemilostivirea și neomenia, pe pămînt tîrîndu-l şi călcîndu-l, l-au chinuit pînă 
la moarte. 


Creștinii după aceea venind şi văzîndu-l încă puţin suflînd, l-au dus afară din 
cetate şi după ce a murit, i-au îngropat cu cinste trupul lui, la locul ce se numea Pion, 
adică "gras". Iar după multă vreme, cinstitele și sfintele lui moaşte, după porunca 
împăratului Constanțiu (337-361), fiul marelui Constantin, s-au dus din Efes în 
Constantinopol, de Sfîntul Artemie mucenicul şi au fost puse în biserica Sfinților 
Apostoli, alături de dumnezeiescul Apostol Luca şi cu Andrei, cel întîi chemat. 
Dumnezeu binevoind astfel, ca celor ce în viața aceasta toate de obște le-au fost, 
obiceiurile, învățătura şi propovăduirea Evangheliei, de obşte la fel şi mormîntul 
după moarte să le fie, de vreme ce şi odihna lor în ceruri este una, întru împărăția 


Domnului nostru lisus Hristos, care împreună cu Tatăl și cu Sfîntul Duh împărăţeşte, 
în veci. Amin. 
aaa RU VII GB ALI AR Sar 1 ANII 
(02 IANUARIE) 


(După Metafrast) 


Cînd Sfinta Cetate Ierusalim a fost luată de Hosroe, regele Persiei, iar acele 
sfinte locuri unde a petrecut Hristos Domnul nostru și a suferit pătimirile cele de 
voie, răstignirea, moartea, îngroparea şi învierea, atunci a fost robit de păgînii 
barbari, mîntuitorul lemn al Crucii Domnului, fiind prădat şi dus în Persia cu multe 
dobînzi. Atunci a început a răsări în Persia slava lui Hristos ca soarele, prin minunile 
ce se făceau de către făcătorul de viaţă lemn al Crucii, care în robie fiind, sufletele 
omeneşti le robea lui Dumnezeu şi ca o undiță vînîndu-le, le atrăgea spre Hristos, 
prin cunoştinţa adevărului umilindu-le şi prin dragostea cea dumnezeiască aprinzînd 
inimile acelora. Atunci a venit la cunoștința lui Hristos şi Sfîntul Mucenic Anastasie, 
despre care ne este acum vorba. 


Acesta din naştere era pers, din satul Rasnun, care este între hotarele ce se 
numeau Razeh. Numele lui din păgînătatea persană era Magundat, fiu al unui vrăjitor, 
anume Vava, care în părțile acelea era vestit învățător al meşteşugului vrăjitoresc, la 
care şi pe fiul său l-a învăţat desăvîrşit, încă din tinereţe. Apoi, venind Magundat în 
vîrsta bărbătească, a fost rînduit în oaste cu mulți alți tineri și petrecea în cetatea 
împărătească cea de la scaun, slujind lui Hosroe, regele Persiei. 


Auzind de slava şi puterea lemnului Crucii, care a luminat toate laturile Persiei 
şi le-a înfricoşat cu minuni înspăimîntătoare, încît toți ziceau că Dumnezeul 
creştinesc a venit în Persia, a început a cerceta cu dinadinsul, pentru că deodată i s-a 
aprins sufletul în taină cu focul acela pe care Hristos a venit să-l arunce pe pămînt; 
şi nu s-a odihnit acest frumos tînăr umblînd și pe mulți întrebînd, dorind să ştie cu 
încredințare cum este acest lemn, care are atîta putere spre facerea de minuni. Cînd i 
s-a spus de credincioşi, că aceea este Crucea pe care Hristos Domnul, Fiul lui 
Dumnezeu, care acum se mărturisește şi se cinstește de creştini, că S-a răstignit pe 
ea pentru mîntuirea neamului omenesc, atunci mai mult s-a aprins cu dorința cea 
dinăuntru, să cunoască desăvîrşit pe Fiul lui Dumnezeu. 


Şi a făcut multe întrebări, iar din răspunsuri lua avînt pentru mai multe 
cercetări, sîrguindu-se să se încredinţeze: Cum S-a pogorît Dumnezeu din cer? Cum 
S-a făcut om? Pentru ce a fost osîndit pe Cruce? De cine? Şi oare S-a întors iarăşi la 
cer, de unde S-a pogorit? 


Auzind de la creştini despre dumnezeiasca Taină care se povestea lui, adică a 
întrupării lui Hristos, urechile lui au primit cu dragoste sămînţa dreptei credinţe; iar 
sufletul său încet creştea spicele credinţei şi spre urmarea lui Hristos se îndemna. 
Deci, avea Magundat un frate după trup, asemenea ca şi el, și erau amîndoi în ceata 
unui Slăvit voievod, anume Sain. Acesta fiind trimis cu oaste de regele Persiei la 
război, în stăpînirea grecească, apoi ajungînd la Calcedon, slăvita cetate creştinească, 
şi Magundat slujind în ceata lui cu fratele, au mers acolo. 


Tăbărînd asupra perșilor, drepteredinciosul Heracle, împăratul grecesc, Sain, 
voievodul persan, cu cetele sale, degrab s-a întors înapoi; iar Magundat deosebindu- 
se de ceată și pe fratele său cel după trup lăsîndu-l, voia ca mai degrabă la creștini să 
slujească sărac şi neştiut, decît în moştenirea sa bogat şi cinstit, între cei ce nu ştiu 
pe Dumnezeu. 


La început, venind în Hierapolis, a aflat acolo un om pers de neam, dar cu 
credinţa creştin, cu meşteşugul zlătar (argintar), şi lîngă el sălășluindu-se, învăţa 
lucrul aceluia. Astfel îşi întindea mîinile la lucru, iar mintea o avea aţintită la Hristos 
Dumnezeu, arzînd de dragostea Lui. Și ruga pe învățătorul său ca să-l ducă la Sfîntul 
Botez, însă nu-și cîştiga cererea pentru că botezul lui era mutat pentru altă vreme, de 
frica ce aveau de perși. 


Intrînd cu învățătorul adeseori în sfînta biserică la rugăciune, vedea pe pereții 
bisericii cu zugrăveli închipuite patimile şi chinurile sfinților mucenici şi întreba pe 
învățător ce este aceea. lar el îi spunea nevoinţele şi faptele sfinților: cum au răbdat 
cu bărbăţie pînă la sînge pentru Hristos, iar sufletele pentru EI cu osîrdie şi-au pus, 
cum au răbdat de la chinuitori pentru Hristos şi de ce fel de răsplătiri s-au învrednicit 
în cer. El pe toate acelea ascultîndu-le cu luare aminte, se mira şi se spăimînta; dar 
mai mult se aprindea inima lui cu rîvna cea dumnezeiască. Deci, petrecînd în 
Hieropolis cîtăva vreme, a gîndit să se ducă la Ierusalim, ca să primească acolo 
Sfîntul Botez. 


Mergînd în Sfînta Cetate a Ierusalimului, Magundat, care s-a numit mai pe 
urmă Anastasie, a petrecut la un oarecare iubitor de Hristos, cu meşteşugul argintar, 
aceluia i-a descoperit toată durerea inimii sale, cum că voiește să se unească cu 
Hristos prin Sfîntul Botez. Iar el l-a dus pe dînsul la Sfîntul Ile, prezbiterul bisericii 
celei mari a Învierii lui Hristos. Fericitul Ilie, primindu-l cu dragoste, a spus despre 
dînsul preasfinţitului patriarh Modest, şi cu binecuvîntarea aceluia a botezat pe 
Magundat persul, numindu-l întru Sfîntul Botez Anastasie, și l-a ținut la sine opt zile. 
Deci îl întreba ce fel de viaţă voiește să-şi aleagă, mirenească sau monahicească? Iar 
fericitul Anastasie nu numai cu cuvintele adeverea, ci şi cu obiceiul cel blînd arăta 
cum că doreşte chipul şi viaţa monahicească. 


După opt zile, dezbrăcînd hainele cele albe luate la Botez, l-a dus prezbiterul 
într-una din mînăstirile Ierusalimului, în anul al zecelea al împărăției lui Heraclie 
(610-641); şi a fost încredințat unui înţelept şi îmbunătățit bătrîn, care după aceea 
degrabă a fost părinte mînăstirii aceleia, de la care a învăţat nu numai limba 
grecească, psaltirea şi citirea celorlalte cărți, ci şi la multe sfinte nevoinţe care se 
cuvin în viața monahicească s-a povăţuit degrabă; pentru aceea era şi iubit de toți, 
mai ales de povăţuitorul său, care din început văzînd deplina săvîrşire a vieții 
monahiceşti a acestuia, l-a tuns în chipul monahicesc al său, îmbrăcîndu-l în chipul 
îngeresc. 


Şi era Sfîntul Anastasie monah îmbunătățit, smerit, cugetător, blind, iubitor de 
osteneală, făcînd toată slujba mînăstirească, în bucătărie, în pitărie, în grădină şi în 
alte ascultări, cu nelenevire; dar nici soborul bisericesc şi pravila n-o lăsa cîndva. Şi 
era întotdeauna cu mîinile îndeletnicindu-se la lucru, iar cu gura spre mărirea lui 
Dumnezeu. 


Apoi, citea dumnezeieştile Scripturi, viețile sfinților părinți, iar mai ales 
pătimirile sfinților mucenici. Şi cînd le citea pe acelea, uda cu lacrimi cartea, arzînd 
cu inima şi încredințind acea pătimire cu răbdarea ce avea, ca şi cum pătimea cu 
dînşii şi se arăta că este următor al rîvnei lor, sfîrşitul lor fericindu-l; şi minunîndu- 
se de bărbăția lor, ruga cu osîrdie pe stăpînul Hristos, ca să-l învrednicească să 
pătimească aceleaşi chinuri pentru El şi să meargă ca apoi să se numere în ceata 
mucenicească. 


Iar vrăjmașul sfinților, cel ce ura înmulţirea faptelor bune ale lui, a început a- 
1 aduce în minte ceea ce avea mai înainte în Persia, adică bogăţiile, slava, meșteşugul 
vrăjitoriei cel părintesc, cinstea şi dregătoria ostășească şi alte deşertăciuni; vrînd ca 
prin acelea să-i surpe casa lui cea sufletească și din mînăstire, să-l despartă de viața 
cea dimpreună a sfinților părinţi; însă el cu ajutorul lui Dumnezeu, pe care îl avea 
turn de tărie în faţa vrăjmaşului, cu rugăciunile şi cu povăţuirea duhovnicescului său 
părinte - căruia totdeauna îşi mărturisea gîndurile sale -, a petrecut nemișcat și de 
ispitele vrăjmaşului nebiruit. 


Deci, petrecînd Cuviosul Anastasie în mînăstirea aceea şapte ani şi adunînd 
multă duhovnicească vistierie de fapte bune, a fost chemat de Domnul spre cununa 
mucenicească printr-o vedenie ca aceasta: Venind prealuminatul praznic al Învierii 
lui Hristos, în seara sîmbetei celei mari, s-a odihnit puţin după osteneala cea de peste 
Zi, ŞI adormind 1 se părea că stă pe un munte înalt, de care se apropia un bărbat 
purtător de lumină, ţinînd un pahar de aur împodobit cu pietre de mare preţ, plin cu 
vin, ŞI 1 l-a dat lui, zicîndu-i: "Primește şi bea”. Şi luîndu-l, îndată l-a băut şi s-a 
umplut sufletul lui de negrăită dulceaţă; căci în somn încă a înţeles el că acela este 
semnul cel dorit al sfirşitului mucenicesc la care era chemat de Domnul. 


Deșteptîndu-se din somn plin de veselie şi de bucurie, a alergat în biserică, la 
soborniceasca cîntare a Învierii lui Hristos. Apoi, luînd şi pe duhovnicescul părinte 
şi povăţuitorul său, a căzut la picioarele lui, cu lacrimi udîndu-le, ca să se roage 
pentru dînsul către Stăpînul tuturor, că aproape este ziua ducerii lui din viața aceasta. 
ŞI zicea: "Știu, sfinte părinte, cîte osteneli ai suferit pentru mine şi cît de adeseori am 
mîniat milostivirea ta cea părintească; prin tine au văzut ochii mei lumina cea 
adevărată şi prin tine m-am lhberat de întunericul cel rău. Deci, nu înceta a ruga pe 
preabunul Dumnezeu, pentru mine, robul tău”. 


Grăit-a lui părintele: "De unde te-ai încredinţat, fiul meu, că în aceste zile te 
vei despărți de noi, pentru altă viaţă?" lar Anastasie i-a spus vedenia cea din vis cu 
multă umilinţă. Și întărea că, cu adevărat, în acele zile are să moară, ori cu moartea 
cea de obşte a tuturor, ori cu alta oarecare. Însă se temea să spună dorirea sfîrşitului 
său celui mucenicesc pentru Hristos, ca să nu-l oprească bătrînul şi să nu-i stingă 
văpaia rîvnei cea după Hristos şi să se lipsească de cununa mucenicească. lar 
părintele îl mîngîia mult cu cuvinte de dragoste. 


Deci, făcîndu-se ziuă şi săvîrşindu-se dumnezeiasca Liturghie, Cuviosul 
Anastasie s-a împărtăşit cu dumnezeieştile Taine, şi a mîncat cu frații la masa cea de 
obşte; iar în noaptea următoare adormind puţin de cu seară și deşteptîndu-se degrab 
- deoarece dorința cea negrăită dinlăuntru a muceniciei nu-l lăsa să se odihnească -, 
şi sculîndu-se în taină, a ieşit din mînăstire, neluînd nimic cu sine, afară de hainele 
cele monahiceșşti cu care era îmbrăcat. 


După ieșirea din mînăstirea sa, Sfîntul Anastasie s-a dus mai întîi la Diospolul 
Palestinei, de acolo la muntele ce se numea Garizim, pentru rugăciuni; apoitrecînd şi 


în alte cinstite locuri, a venit în Cezareea Palestinei şi a petrecut acolo în biserica 
Preacuratei Născătoarei de Dumnezeu Fecioare. 


După aceea, s-a dus pentru închinăciune la biserica Sfintei şi prealăudatei 
marii Muceniţe Eufimia, care este zidită în aceeași Cezaree. În acea vreme perșii 
stăpîneau Palestina și locuiau în-tr-însa. Deci, s-a întîmplat fericitului, pe cînd 
mergea pe lîngă casa unui pers, ca să vadă făcîndu-se de perşi meșteșugul vrăjitoresc; 
şi umplîndu-se de rîvnă dumnezeiască, a intrat la dînșii, zicîndu-le cu mînie: "Pentru 
ce singuri vă rătăciți şi trageţi şi sufletele altora în rătăcire, înşelîndu-le?" Iar ei 
mirîndu-se de îndrăzneala lui, l-au întrebat, zicînd: "Cine ești tu, cel ce grăieşti 
acestea?" EI le-a răspuns: "Am fost şi eu într-o rătăcire ca aceasta a voastră, că aveam 
acel prea urît meşteşug şi eram iscusit în farmece". 


Spunînd aceasta, sfîntul mustra nedumnezeirea lor, arătîndu-le cu multe 
cuvinte cît este de urit lui Dumnezeu și vătămător de suflet oamenilor meșteșugul și 
înşelăciunea vrăjilor;, apoi le spunea cunoştinţa sa adevărată şi întoarcerea spre 
Dumnezeu, îndemnîndu-i, ca şi ei avîndu-l pe el pildă, să cunoască de asemenea 
adevărul şi lepădîndu-se de farmece, să se întoarcă cu pocăință la Hristos Dumnezeu. 


Dar ei nu numai că nu voiau să asculte cuvintele sfîntului, ci îl şi rugau foarte 
ca să nu ocărască acel meşteşug al perșilor şi să nu-l dea spre defăimare poporului. 
EI lăsîndu-i, s-a dus în calea sa, sîrguindu-se către sfînta biserică a întru tot lăudatei 
muceniţe, apoi mergînd puţin de la dînşii, l-au văzut ostaşii perşi care şedeau la 
porțile curții pe lîngă care trecea sfîntul; acei ostași vorbeau între dînşii persieneşte 
şi ziceau despre dînsul: "Acesta este iscoadă”. 


Sfîntul pricepînd bine vorba lor, fiind însuși pers, căutînd cu mînie la dînșii, 
le-a zis: "Ce grăiți voi? Nu sînt iscoadă, ci sînt rob al Domnului meu lisus Hristos, 
mai bun decît voi, fiindcă m-am învrednicit a sluji Aceluia, Care pentru păcătoşi a 
voit a Se cobori din cer; înțeleg vorba voastră, căci și eu am fost odată în aceeaşi 
slujbă ostăşească, în care sînteți voi acum”. Ei sculîndu-se, l-au prins şi au spus 
despre dînsul mai marelui lor, care era în curte; iar el ieşind şi întrebîndu-l: cine și 
de unde este,a poruncit să păzească pe sfîntul în temnița cea mai mare, în care fund 
închis trei zile, n-a gustat nici hrană, nici băutură; pentru că nimic nu voia să 
primească din mîinile păgînilor, ci se hrănea cu aşteptarea patimilor dorite pentru 
Hristos. 


Într-acea vreme a venit în Cezareea Palestinei un boier persan, cu numele 
Marzavan, şi aflînd de cuviosul cel închis, a poruncit să-l aducă legat înaintea sa la 
cercetare; şi fiind adus sfîntul, Marzavan se îndeletnicea cu alte lucruri, iar Cuviosul 
Anastasie sta legat de o parte; dar era acolo şi un creştin care-l cunoştea pe sfînt, 
pentru că îl văzuse în biserica Preacuratei Născătoare de Dumnezeu Fecioare; apoi 
creştinul s-a apropiat de dînsul şi-l întreba în taină pentru ce este prins, legat şi adus 
la judecată? 


Sfîntul 1-a spus dorinţa inimii lui, că voieşte să pătimească și să moară pentru 
Hristos, şi acela auzind, a fericit pe cuviosul pentru gîndul lui cel bun, şi-l întărea cu 
cuvinte dumnezeieşti, îndemnîndu-l să nu se teamă de chinuri, nici să se înfricoşeze 
de moarte, pentru numele Domnului nostru lisus Hristos; ci să răspundă cu tărie și 
cu îndrăzneală la întrebările lui Marzavan, avînd în minte cuvintele zise de Domnul 
în Evanghelie: Cel ce va răbda pină la sfirșit, acela se va mintui. 


Deci, Cuviosul Anastasie fiind pus înaintea boierului Marzavan, nu s-a 
închinat lui, nici i-a dat cuviincioasa cinste, căci era obicei la perși să-şi plece 
genunchii înaintea boierilor lor, spre cinste; iar sfîntul n-a făcut aceea, deci, prin 
neînchinarea şi prin căutarea cea fără de temere, a arătat bărbăţia şi mărimea sa de 
suflet cea dinăuntru. lar Marzavan căutînd mult la dînsul, l-a întrebat, zicînd: "Cine, 
şi de unde ești tu şi cum te numeşti?”. 


Sfîntul răspunse cu îndrăzneală: "Sînt creștin şi de voieşti să ştii şi naşterea 
mea, sînt pers, din părțile Razei, din satul Raznun; am fost vrăjitor şi ostaş, dar am 
lăsat întunericul și am venit la adevărata lumină; numele îmi era întîi Magundat, iar 
creştineşte mă numesc Anastasie”. Marzavan îi zise: "Lasă rătăcirea aceea şi te 
întoarce la credinţa ta dintîi că-ți voi da cai, bani şi multe alte bunătăți”. lar sfîntul 
căutînd spre cer, a zis: "Să nu-mi fie mie a mă lepăda de Tine, Hristoase Împărate”. 
Zis-a lui Marzavan: "Îţi este plăcută ţie îmbrăcămintea aceea pe care o porţi?” 


Fericitul răspunse: "Această îmbrăcăminte îmi este iubită, fiindcă este 
îngerească, şi mai cinstită îmi este mie aceasta decît ţie boieria ta". Marzavan, 
mîniindu-se, i-a zis: "Diavol ai, că nu grăieşti altceva, decît numai ce te învaţă el”. 
Sfîntul îi răspunse: "Cînd eram în rătăcirea şi păgînătatea perșilor, atunci aveam 
diavol; dar acum am locuitor în mine pe Hristos, Mîntuitorul meu, Cel ce izgonește 
pe diavolii tăi". Marzavan îi zise: "Nu te temi de împăratul, care, cînd va auzi cele 
despre tine, va porunci să te răstignească?" Sfintul răspunse: "De ce să mă tem de un 
om stricăcios ca tine, care dacă va ucide trupul, sufletul nu poate să-l prindă cu nici 
un fel de cursă”. 


Marzavan, nesuferind să audă nişte cuvinte ca acestea, a poruncit să pună pe 
dînsul lanţuri de fier, unul pe grumaji, iar altul la picioare, şi să-l ducă la tăietorii de 
piatră, ca împreună cu alții să care neîncetat piatră. Acolo, fericitul pătimitor a răbdat 
multe și nenumărate necazuri; pentru că unii din părțile lui şi din acelaşi sat Rasnun, 
fiind cunoscuţi prieteni şi vecini ai lui, dar văzînd cele ce i se făceau, se ruşinau și 
socotind ca şi cum lor li se făcea necinstea aceea, ocărau pe sfîntul, zicînd: "De ce ai 
făcut aceasta? Pentru ce ai necinstit neamul cel bun de demult, făcîndu-te creștin și 
atîta necinste ai adus cu noi? Cu lanţuri eşti legat şi la tîlhăreasca pedeapsă osîndit, 
care lucru ochii noştri nu suferă să-l vadă; nimeni cîndva din părțile noastre nu s-a 
făcut creştin şi acum tu ne-ai făcut batjocură”. 


Cu nişte cuvinte ca acestea ocăritoare, păgînii îşi puneau mîinile pe cel 
nevinovat cu nemilostivire, bătîndu-l, trăgîndu-l de barbă și haina de pe dînsul 


rupîndu-i şi nu numai niște supărări ca acestea îi făceau lui, ci îi puneau pe spate 
pietre grele, care de patru inşi abia puteau a se purta; şi așa cu lanţuri la grumaji şi la 
picioare ferecat, apoi cu pietre greu însărcinat, se ostenea plăcutul lui Dumnezeu. 


Această răutate în toate zilele i se făcea lui de la perşii cei cunoscuți. Însă el 
toate acelea cu bucurie le răbda, pentru numele lui lisus Hristos. După aceasta, 
boierul Marzavan iarăşi a poruncit ca să aducă înaintea sa pe sfîntul şi 1-a zis: "De ai 
fost cu adevărat fecior de vrăjitor şi ştii meșteşugul vrăjilor, spune-ne ceva din vrăji, 
ca şi noi să ştim despre a ta pricepere". Răspuns-a sfîntul: "Să nu-mi facă Dumnezeu 
parte ca să iasă din gura mea ceva de acest fel; nu voiesc să-mi spurc mintea cu 
pomenirea vrăjilor, nici gura cu vorbele”. 


Boierul i-a zis lui: "Pentru ce petreci în creștinătate, întoarce-te la credinţa ta 
cea dintii, căci să ştii că voi spune despre tine regelui Hosroe"”. Răspuns-a sfîntul: 
"Fă ce voleşti; socotesc că ai scris la dînsul şi ai luat răspuns de la el". Zis-a boierul: 
"N-am scris încă, ci acum voi să scriu şi ce-mi va porunci despre tine, aceea voi 
face". lar Sfîntul Anastasie a răspuns: "Scrie toate răutăţile ce voieşti despre mine; 
eu sînt creștin, şi iarăşi îți spun, sînt creştin”. 


Marzavan a poruncit ca pe sfînt să-l întindă la pămînt şi să-l bată pînă ce va 
vol să facă ceea ce 1 se poruncește lui. Și cînd voiau slujitorii să lege pe mucenic de 
miîini şi de picioare, ca să-l întindă spre bătaie, el a zis către dînșii: "Lăsaţi-mă slobod; 
nu se cade să mă legaţi şi să mă ţineţi, căci nu fără de voie rabd pentru Hristos al 
meu, ci de bunăvoie, şi doresc să pătimesc pentru EI atît de mult, cît cineva însetează 
de apă rece în vreme de arşiţă”. Acestea zicîndu-le, şi-a făcut semnul Crucii și s-a 
întins cu faţa la pămînt spre bătaie; şi au început a-l bate cumplit cu bețe. Apoi sfîntul 
a zis către cei ce-l băteau: "Încetaţi puţin şi dezbrăcaţi de pe mine îmbrăcămintea cea 
monahicească, ca să nu rabde necinste chipul cel sfînt, și aşa gol trupul meu băteți-l; 
însă să ştiţi că bătăile ce mi se dau de voi, ca nişte jucării le socotesc; pentru că eu 
chiar şi în bucăţi de aș fi sfărîmat, niciodată nu mă voi lepăda de Domnul nostru lisus 
Hristos". Deci, bătut fiind pe trupul gol, răbda cu bărbăție, stînd la chinuri nemişcat, 
de nimeni ținut, fără numai de singură voia sa pentru Dumnezeu, prin care și firea sa 
îşi biruia. 


Atunci se mira boierul şi toți cei ce erau acolo de răbdarea lui, că mult bătîndu- 
se, nu s-a mişcat cu trupul, nici a strigat, nici a gemut; pentru că mintea lui cu totul 
era la Dumnezeu, pentru care pătimea. Deci, poruncind boierul ca să înceteze de la 
bătaie, pe sfîntul iarăși îl înfricoşa cu împăratul, zicînd: "Voi scrie la împăratul şi va 
porunci ca să te pedepsească cu moarte”. Zis-a lui sfîntul: "Scrie ce voieşti”. lar 
boierul a zis: "Au nu te temi de împăratul?" Răspuns-a sfîntul: "De ce să mă tem de 
împăratul tău, au doară el nu este asemenea om muritor ca și tine? Au doară nu va 
vedea stricăciunea aşa ca şi tine? Deci, pentru ce îmi poruncești ca să mă tem de cel 
ce este tină, asemenea ca tine? Au nu este mai bine a mă teme de Dumnezeul meu 
lisus Hristos, Cel ce a făcut cerul şi pămîntul, marea și toate cele dintr-însele şi Care 
este nestricăcios în veci”. 


Mirîndu-se mîndrul Marzavan de răspunsul mucenicului, a poruncit ca iarăși 
să-l ducă în temniță şi după puţine zile iarăşi scoțindu-l, l-au adus înaintea lui cu 
blîndeţe, nădăjduind ca prin linguşitoare cuvinte să-l înmoaie; şi a zis către sfîntul: 
"Adu-ţi aminte de meşteşugul tău cel vrăjitoresc și jertfeşte zeilor, ca să nu mori rău, 
lipsindu-te de această văzută lumină". 


Cuviosul a răspuns: "La care zei îmi porunceşti să jertfesc? Soarelui, lunii, 
focului, mării, munților, dealurilor şi celorlalte stihii pămîntești? Să nu-mi facă parte 
Dumnezeul meu ca să mă închin cîndva idolilor voştri, pentru că pe toate acelea 
Hristos, Fiul lui Dumnezeu, le-a zidit spre slujba și trebuinţa noastră a oamenilor, a 
creaturii celei înțelegătoare; iar voi rătăciţii, slujiți diavolului şi ființelor celor cu 
patru picioare şi la cealaltă făptură văzută, ca şi cum acelea nu au fost făcute pentru 
ale noastre trebuințe, ci noi pentru ale lor am fi făcuţi. Și nu se cade să-i numiţi pe ei 
dumnezei, căci voi sînteți zidiți după chipul lui Dumnezeu şi nu ştiţi pe Dumnezeu, 
Ziditorul nostru, căci de aţi cunoaște pe Hristos, Cel ce v-a creat pe voi, apoi v-aţi 
întoarce la lumina cea adevărată şi v-aţi izbăvi de stăpînirea diavolilor”. 


Acestea şi mai multe grăind sfîntul, s-a mirat Marzavan și toţi cei ce-l auzeau. 
Apoi văzînd Marzavan că nici cu îmbunările, nici cu îngrozirile nu-l poate birui, l-a 
trimis iarăşi în temniță, pînă ce-i va veni poruncă de la împărat ce să facă cu dînsul. 
Astfel, era ţinut noaptea în temniță, iar ziua îl scoteau ferecat în lanţuri la lucru, ca 
să care piatră cu ceilalți legați. 


Deci, s-a dus ştirea despre Sfîntul Anastasie şi în mînăstirea unde a fost tuns 
monah și auzind toți părinţii şi fraţii despre dînsul, cum că pentru Hristos pătimeşte, 
s-au umplut de negrăită bucurie; dar mai ales duhovnicescul lui părinte şi învățător, 
care, ca şi cum împreună cu iubitul său ucenic legat fiind, într-al lui chip i se părea 
că pătimeşte. Dar de vreme ce aceea nu putea fi, ca adică să meargă la dînsul, egumen 
fiind, a trimis pe doi frați cu a sa mîngiietoare scrisoare, ca în taină mergînd la dînsul, 
să-l întărească spre a răbda cu bărbăție. Iar el, împreună cu ceilalți părinți, ziua şi 
noaptea se rugau la Dumnezeu pentru dînsul, să-i dea tărie, ca să rabde pînă la sfîrşit 
pentru numele Lui și să fie biruitor şi purtător de cunună în ceata sfinților mucenici. 


Cuviosul Mucenic Anastasie în temniță fiind, nu înceta ziua și noaptea a 
preamări pe Atotputernicul Dumnezeu. Şi avea cu sine legat şi pe altul, pe un tînăr 
din slugile lui Marzavan, osîndit pentru o faptă rea, cu care împreună era legat cu un 
lanţ de grumaz şi cu altul de picioare. Deci, îi era foarte greu sfîntului, de vreme ce, 
cînd se scula la rugăciune la miezul nopţii, era nevoie ca să deștepte, chiar nevrînd, 
pe împreună legatul său, care-l socotea ca păcat făcut împotriva aproapelui, căci pe 
cel obosit cu aceeaşi greutate prin cărarea pietrelor și adormit, îl deşteaptă. 


Deci, de multe ori vrînd să facă rugăciunile cele de miezul nopții, nu îndrăznea 
să se scoale pe picioarele sale, ca să nu-şi deştepte prietenul şi să-i taie odihna și 
astfel piciorul său, lîngă piciorul aceluia ţinîndu-și, grumajii săi spre grumajii lui 
aplecîndu-şi, îşi săvîrşea obişnuitele rugăciuni către Dumnezeu. Acolo erau şi alți 


legaţi şezînd deosebit, între care era şi un evreu de neam cinstit şi bun la obicei; acela 
văzînd pe Sfîntul Anastasie, ziua ostenindu-se cu cărarea pietrelor, iar noaptea 
petrecînd întru laudă lui Dumnezeu, se mira, zicînd întru sine: cine este omul acesta 
şi cum voieşte să-i fie sfîrşitul? 


Într-o noapte, sfîntul rugîndu-se la Dumnezeu, după obiceiul său, iudeul acela 
zăcînd la pămînt, nu dormea, şi deodată văzînd o lumină în temniță, şi-a întors ochii 
către sfîntul şi a văzut bărbați îmbrăcaţi în haine albe, luminoase și strălucind ca 
soarele, care pe sfîntul mucenic înconjurîndu-l, părea îmbrăcat cu aceeași strălucire; 
ieşind de la aceia o strălucire mare, ce lumina toată temniţa cu negrăită lumină, pe 
care nimeni altul din cei închişi nu putea s-o vadă, pentru că toți dormeau, fără numai 
singur evreul acela, care nu dormea; el privea aceea cu dinadinsul şi zicea întru sine 
cu multă mirare: "Dumnezeule sfinte, aceştia sînt îngeri". Apoi spre bărbaţii aceia 
mai cu dinadinsul privind, i-a văzut avînd omofoare şi ținînd în mîini cruci; deci, 
zicea întru sine: "Episcopi sînt aceştia?" Iar privind mai mult spre sfîntul, a văzut pe 
un tînăr mai luminos, stînd înaintea lui Anastasie cu o cădelniță de aur, plină cu 
cărbuni de foc, în care punînd tămiie, tămiia pe mucenicul. 


Aceasta văzînd-o legatul acela, care nu dormea, deşteptă cu mîinile pe celălalt 
legat, care dormea aproape de sine, care era creştin şi fusese eparh al Scitopolei, vrînd 
ca şi acela să vadă acea minune ce se arăta; dar nu putea să-şi mişte picioarele sau 
mîinile, că era mai cu totul amorțit de înspăimîntarea chinului sau din voia 
dumnezeiască, ca să economisească ceva mai ascuns. Apoi abia deşteptîndu-l pe 
acela, a întrebat cel ce se deșteptase din somn ce este și pentru ce l-a deşteptat pe el. 
lar evreul arătîndu-i ceea ce se vedea, îi zicea: "Vezi ce este?" Dar abia zicînd acel 
cuvînt, îndată vedenia nu s-a mai văzut. Şi a spus evreul acela credinciosului toate 
cele văzute, cu multă plăcere sufletească și cu umilința inimii. Preamăriră, deci, pe 
Hristos Dumnezeu. 


După aceasta boierul Marzavan, luînd scrisoarea de la regele său Hosroc, a 
trimis la Cuviosul Mucenic Anastasie, zicîndu-i: "lată îţi porunceşte ţie regele ca 
numai un cuvînt să zici: nu sînt creştin, şi îndată vei fi liber ca să mergi oriunde vei 
Voi, sau la creştini sau la monahi, sau în pietre, ori la cea dintîi rînduială ostășească". 
Răspuns-a mucenicul lui Hristos, grăind: "Să nu-mi fie mie a mă lepăda de Hristos 
al meu, nici cu mintea, nici cu cuvîntul”. 


Apoi, iarăşi boierul a trimis pe un casnic al său la sfînt, zicîndu-i: "Știu că te 
ruşinezi de mulți, dar mai ales de cunoscuţii tăi, şi nu voieşti ca înaintea lor să te 
lepezi de Hristosul tău; însă de vreme ce porunca împărătească stă asupră-ţi şi care 
nimeni nu se cade să n-o asculte, de aceea, dacă vrei, numai înaintea mea şi a altor 
doi sfetnici ai mei să zici: mă lepăd de Hristos, şi îndată te vei libera; pentru că ce 
pagubă va fi ție, cînd numai cu gura îți vei adeveri lepădarea, iar inima ta neunindu- 
se cu gura, vei crede în Dumnezeul tău?" Răspuns-a mucenicul: "Să nu-mi fie mie 
aceea nici înaintea ta, nici înaintea altora, ca să mă lepăd de Domnul meu, nici la 


arătare, nici în taină, nici în Vis şi nici va putea cineva să mă silească la acestea, orice 
mi-ar face”. 


Ducîndu-se acel om de casă la boier şi cele auzite de la mucenicul spunîndu- 
1, a poruncit boierul ca să-l aducă înaintea sa, şi i-a zis: "lată, a poruncit împăratul ca 
în fiare legat să te trimit la dînsul în Persia". Sfîntul Mucenic Anastasie a răspuns: 
"De vei voi să mă liberezi, apoi, eu singur, fără de fiare voi merge la împăratul vostru; 
pentru că ce trebuință este ca să mă pui în fiare pe mine, cel ce de voie rabd şi voiesc 
a răbda pentru iubitul meu, Stăpînul Hristos". 


Văzînd boierul că cu nici un chip, nici cu momiri, nici cu îngroziri nu poate să 
întoarcă pe mucenic de la creştinătate la păgînătatea l-a rînduit cu alţi doi legaţi, care 
erau așijderea creștini şi osîndiți pentru o pricină nedreaptă, ca după cinci zile să-i 
trimită în Persia, la judecata împăratului; deci sfîntul a fost dus iarăși în temniță. Într- 
acea vreme a sosit praznicul Înălţării cinstitei şi de viaţă făcătoarei Cruci a Domnului. 
ŞI era în cetatea aceea un bărbat cinstit şi dregător, creștin cu credinţa şi cu faptele; 
acela apropiindu-se de boierul Marzavan, l-a rugat ca să libereze din temniță pe 
Anastasie monahul, pentru praznic, ca împreună cu creştinii să săvirşească acea 
prăznuire. Marzavan, cinstind pe cetăţeanul cel de frunte, a poruncit să fie după 
cererea lui, şi eliberă pe Sfîntul Anastasie din temniță în ziua aceea, însă fiind tot în 
lanţurile cele de fier. 


Deci, luîndu-l acel dreptcredincios bărbat, l-a dus la biserică, la dumnezeiasca 
Liturghie, şi a fost bucurie mare tuturor creştinilor și prăznuire îndoită, văzînd pe 
pătimitorul cel pus în fiare grele pentru Hristos Domnul, Cel ce pe Cruce a pătimit, 
apoi înconjurîndu-l, vărsau lacrimi fierbinți de bucurie şi sărutau lacrimile lui cu 
dragoste, bărbaţii și femeile, fericindu-i pătimirea lui pentru Hristos. lar după 
săvîrşirea Sfintei Liturghii, bărbatul care dorise pe sfîntul, l-a dus în casa sa, cu cei 
doi monahi, care erau trimişi de la mînăstire în taină, ca să mîngîie pe mucenicul şi 
să-l îngrijească de hrană; ospătîndu-i pe aceia şi venind vremea, l-a dus pe Sfîntul 
Anastasie în temniţă. 


Sfîntul, după cinci zile, cu cei doi legaţi pomeniți mai înainte, a fost dus ferecat 
în Persia, petrecîndu-l mulţi creştini cu lacrimi de durere. Şi-l petreceau şi acei doi 
monahi, dintre care unul s-a întors la mînăstire, iar altuia i se poruncise de egumen, 
ca să meargă la fericitul Anastasie pentru slujire şi ca să-i vadă sfîrşitul. Apoi, 
întorcîndu-se, să spună nevoinţa pătimirii lui şi mucenicescul sfîrşit. 


Fiind dus în Persia, Sfîntul Cuvios Anastasie a fost pus în temniţă, în cetatea 
ce se numea Vithsalia, între alți mulți legaţi, între care erau mulți osîndiți pentru 
oarecare fapte rele, iar alții robiți şi cei mai mulți între dînşii, creştini. Monahul care 
venise cu dînsul, găzduia la Cortaci, fiul lui lesdin; iar lesdin era cel dintîi econom 
împărătesc, dar creștin tăinuit. 


După cîteva zile, regele Hosroe a trimis pe unul din judecători să cerceteze pe 
Sfîntul Anastasie, şi venind judecătorul, îl întreba: "Cine şi de unde ești? Și pentru 
care pricină, lăsînd credinţa persană, te-ai făcut creștin?" Iar mucenicul lui Hristos, 
Anastasie, îi răspundea prin tălmaci, pentru că nu voia să mai vorbească în persană, 
îngreţoşîndu-se de necurata lor credinţă şi de limbă. Şi le zicea: "Voi ați rătăcit 
cinstind pe diavoli, în loc de Dumnezeu; am fost şi eu altădată în aceeași rătăcire a 
voastră, dar acum cred şi mă închin Atotputernicului Stăpîn lisus Hristos, Care a zidit 
cerul și pămîntul, marea şi toate cele dintr-însele, și știu cu adevărat că credința 
voastră este o înşelăciune diavolească, care vă duce la pierzare”. 


Judecătorul i-a zis lui: "Ticălosule, oare pe Hristos, pe Care voi ÎL cinstiţi, nu 
L-au răstignit iudeii? Deci, cum ai rătăcit, lăsînd credinţa ta, şi te-ai făcut creştin?” 
Sfîntul a răspuns: "Adevărat grăiești că de evrei a fost răstignit Hristos al meu; dar 
pentru ce nu grăieşti şi aceea, că, cu voia Sa dumnezeiască, pentru mîntuirea noastră 
a voit a Se da spre răstignire; EI fiind ziditor a toate, din cer S-a pogorit pe pămînt şi 
S-a întrupat, prin împreună lucrarea Sfîntului Duh, din Preacurata şi 
Preabinecuvîntata Fecioara Maria, şi S-a răstignit de voie, că să mîntuiască neamul 
omenesc din înşelăciunea diavolească, iar voi cinstiți pe diavol şi vă închinați 
soarelui, lunii, focului şi altor zidiri, iar nu Ziditorului”. 


Zis-a lui judecătorul: "Pentru ce grăiești vorbe multe şi deşarte, iată regele 
îndată îţi va da cinste, brîu de aur, cai buni și averi multe, ca să fii între senatorii cei 
slăviți ai lui; numai să te întorci la credinţa ta cea dintîi”. 


Sfîntul Anastasie a răspuns: "Eu darurile regelui vostru, bogăţia, cinstea, slava 
şi toate care sînt vouă iubite şi dorite, de mult le-am defăimat şi le-am urît. Deci, urîte 
îmi sînt ca niște lepădături şi gunoaie, iar viaţa monahicească alegînd-o şi iubind-o, 
mă hrănesc cu nădejdea veşnicelor bunătăţi pe care, cu darul lui Hristos Dumnezeul 
nostru, nădăjduiesc să le cîştig, de aceea această cinstită rînduială monahicească și 
acestă mantie îmi sînt mie vestitoare ale bunătăților. Deci, cum să defarm cele ce 
nădăjduiesc şi pentru care am toată osteneala şi sîrguința, înșelîndu-mă darurile de la 
împăratul cel vremelnic care degrab va pieri?" 


Acestea auzindu-le judecătorul, a spus regelui. lar regele umplîndu-se de 
miînie, a poruncit ca a doua zi să chinuiască pe sfîntul din temniţă. Deci mai întîi |- 
au bătut cu toiege fără milă, apoi i-au sfărîmat fluierele picioarelor între doi butuci 
grei, sărind nişte bărbați pe amîndouă capetele butucului, pus deasupra. Astfel 
chinuindu-l mult şi neplecat văzîndu-l, a poruncit iarăși să-l arunce în temniță, apoi 
singur s-a dus la rege să-i spună cele ce se făcuseră. 


Străjerul temniţei era creştin tăinuit şi slujea legaților care pătimeau pentru 
Hristos, ajutîndu-i pe cît putea; acela și monahul care s-a zis mai sus, intrînd în 
temniță la sfînt, mîngîiau pe pătimitorul și-l întăreau; atunci au intrat şi alți oameni 
credincioşi, între care erau şi fiii acelui mai înainte zis lesdin, economul împărătesc, 


tăinuitul creştin. Aceia căzînd la picioarele mucenicului, îi sărutau lanțurile şi-l 
îndemnau să se roage Domnului pentru dînşii. 


Sfîntul, fiind smerit, îi depărta de la sine, socotindu-se că este păcătos şi 
nevrednic, el avînd trebuință de rugăciunile şi ajutorul altora. Iar aceia luînd ceară, o 
lipeau de lanţurile lui, întipărindu-le într-însa şi aceea o aveau spre binecuvîntarea 
lor şi spre tămăduirea de multe feluri de boale; apoi trimiteau ceara aceea unul de la 
altul, ca un dar de mare preţ. lar după puțină vreme, trimiţîndu-se iarăşi același 
judecător de împărat, a mers în temniţă la mucenicul lui Hristos, şi cercetînd, l-a aflat 
că nicidecum nu se supunea la voia împărătească, şi l-a bătut iarăşi cu toiege fără 
cruțare. Dar şi a treia oară, după cîteva zile, la fel s-a făcut. 


Apoi același judecător venind, a bătut pe sfîntul şi a adăugat şi altă chinuire 
mai cumplită, adică i-a legat o piatră mare de picior şi l-a spînzurat de o mînă; şi 
astfel a fost spînzurat sfîntul răbdător de chinuri, două ceasuri. Apoi, l-a aruncat în 
temniță şi deznădăjduindu-se de întoarcerea lui, s-a dus la rege, spunîndu-i despre 
bărbăția cea nebiruită a mucenicului şi sfătuindu-l ca degrabă să-l piardă cu moarte, 
ca nu cumva mai mult să se necinstească şi să se înfrunte împărăția persană de un 
creştin; apoi, după cincisprezece zile, a judecat regele pe Anastasie la moarte, cu 
mulți alţii care erau legați în temniță. 


Mai înainte cu o zi de sfîrşitul său, Sfîntul Anastasie şezînd în temniţă și 
înainte văzîndu-şi sfîrşitul cum că este aproape, a zis către cei doi legaţi, care au venit 
cu dînsul din Cezareea: "Eu, fraților, cu mulți din cei ce sînt aici mă voi sfîrşi 
dimineaţă și voi trece din viaţa aceasta, iar voi între cei vii veţi rămîne şi nu după 
multe zile vă veţi libera, căci acest păgîn rege degrab va fi ucis”. Atunci, făcîndu-se 
ziuă, a venit judecătorul acela cu ostaşi și au scos din temniţă pe cei legaţi, fiind cu 
Sfîntul Anastasie ca la 70 de bărbaţi; iar unii dintre legați au fost lăsaţi în temniţă, 
între care erau şi cei doi, cărora sfîntul le proorocise grabnica lberare şi uciderea 
regelui, apoi pe cei scoși la moarte i-au dus afară din cetate, la malul rîului, şi acolo 
pe fiecare apucîndu-l cu funia de grumaji, cu amar i-au sugrumat. 


După sugrumarea fiecăruia, ziceau către Sfîntul Anastasie: "Ce voieşti, să pieri 
îndată, ca şi aceştia? Nu este mai bine să te supui voii împărăteşti şi să fii viu, apoi 
să iei de la împărat daruri, cinste şi slavă?" Iar sfîntul ridicîndu-şi ochii spre cer, 
mulțumea lui Dumnezeu şi zicea către dînșii: "Eu doream ca să fiu sfărîmat în bucăţi 
de voi, pentru Hristosul meu, iar această moarte îmi este uşoară; și mulțumesc 
Domnului meu, că prin această puțină pătimire îmi va face parte ca să trec la acea 
mare şi negrăită slavă a sfinților mucenici”. Și astfel, Sfîntul Cuvios Anastasie, după 
toți legații, cu bucurie a luat moarte prin sugrumare, sfîrşindu-se în 22 de zile ale 
lunii ianuarie. 


Şi ca să fie arătată regelui moartea lui Anastasie, ostașii i-au tăiat sfîntul lui 
cap şi l-au dus la rege; iar trupul l-au aruncat spre mîncarea cîinilor, împreună cu 
trupurile celorlalți sugrumați. Insă cîinii mîncînd cu nesaţ trupurile celorlalți, de 


trupul sfîntului nu numai că nu s-au atins, dar se vedea că-l şi străjuiau, ca să nu se 
atingă altcineva. Iar străjerul temniţei voind să ia cinstitul trup al sfîntului mucenic, 
nu l-au lăsat ostaşii, care păzeau de departe, căci mulți dintre dînșii erau evrei cu 
credinţă. 


Dar sosind noaptea, monahul cel mai sus pomenit, trimis din mînăstire la 
Sfîntul Anastasie să-i vadă sfîrşitul, luînd slugi de la fiii lui lesdin, mulțime de aur şi 
giulgiuri subțiri curate, s-a dus la locul unde zăcea nevătămat trupul sfîntului, între 
trupurile altora mîncate de cîini; şi umplînd de aur mîinile străjerilor, s-a apropiat de 
sfîntul trup al mucenicului lui Hristos, asupra căruia se vedea și o stea luminoasă, 
răsărită din cer; şi luîndu-l, l-a dus într-o mînăstire mică, a Sfîntului Mucenic Serghie, 
care nu era departe de acolo, şi au îngropat într-însa cu cinste mult pătimitorul trup 
al răbdătorului de chinuri al lui Hristos, adică pe Anastasie; şi a stat singur în 
miînăstirea aceea pînă la uciderea regelui Hosroe. 


După moartea aceluia, au fost lăsați liberi cei doi legaţi, cărora Sfîntul 
Anastasie le proorocise aceasta în temniță, înaintea sfirşitului său; şi s-au împlinit 
proorocile sfîntului amîndouă: despre grabnica ucidere a împăratului Hosroe şi 
despre liberarea legaților acelora. Iar fratele despre care am spus de multe ori că a 
fost trimis de la mănăstire să slujească sfîntului, după ce a îngropat pe sfint în 
miînăstirea Sfîntului Serghie, a aşteptat vreme potrivită ca să călătorească fără 
primejdie. După 10 zile de la îngroparea sfîntului, a venit alt împărat, bun şi iubitor 
de oameni, care văzînd şi auzind pe unii din ostaşi vorbind elineşte, s-a mirat. 


Asemenea s-a înspăimîntat şi de aceea că a văzut monah în Persia şi 
întrebîndu-l de unde este şi cum a venit în părțile acelea, acela a povestit cu de- 
amănuntul toată pricina; pentru aceea ostașii au luat în mare evlavie pe monah, 
primindu-l în corturile lor cîteva zile; apoi, voind să se ducă în Armenia, l-au luat cu 
dînșii și de acolo, aflînd pe mulţi care se duceau la Ierusalim, s-a însoţit cu aceia. Şi 
după doi ani, a ajuns în mînăstirea sus pomenită, aducînd cu sine colobionul 
monahicesc, adică mantia Cuviosului Anastasie, şi a povestit egumenului şi tuturor 
fraților cîte le-am scris mai sus despre Sfîntul Anastasie. 


La sfîrșit a spus şi acestă minune pe care a săvîrşit-o mantia sfîntului, zicînd 
astfel: "În mînăstirea în care am îngropat sfintele moaşte, era un monah tînăr, care 
avea un diavol rău; iar egumenul luînd mantia Sfîntului Anastasie, a îmbrăcat cu 
dînsa pe cel îndrăcit şi îndată a făcut grabnică tămăduire, precum fuge întunericul de 
lumină, aşa a fugit diavolul de la cel ce pătimea, nesuferind sfințenia mantiei 
mucenicului". 


Auzind acestea, toţi au preamărit pe Dumnezeu, Cel ce a întărit pe robul Său 
la o nevoinţă mucenicească ca aceea. Atunci egumenul a trimis în Persia pe acel frate 
şi pe alţii împreună cu dînsul şi au adus de acolo cu cinste moaştele mucenicului lui 
Hristos şi ale iubitului ucenic al său, în mînăstirea sa; acolo se săvîrșeau de dînsul 


multe minuni şi tămăduiri de boli, pentru slava lui Hristos, Dumnezeul nostru, Cel 
împreună cu Tatăl şi cu Sfîntul Duh slăvit în veci. Amin. 


53. VIAŢA ŞI PĂTIMIREA SFÎNTULUI SFINŢITULUI MUCENIC 
CLEMENT, EPISCOPUL ANCIREI, A SFÎNTULUI MUCENIC 
AGATANGHEL ȘI A CELOR DIMPREUNĂ CU DÎNȘII 
(23 IANUARIE) 


(După Metafrast) 


După ce au trecut de la naşterea Domnului nostru lisus Hristos 250 de ani - în 
vremea împărăției lui Valerian (253-259) -, cetatea de scaun a Ancirei, din părțile 
Galatiei, a odrăslit pe acest Sfînt Mucenic Clement, ca pe o ramură aleasă de vie, 
plină de mulți struguri ai duhovniceştilor daruri, de prea bun neam. Părinții lui nu 
erau de o credinţă. Tatăl său era elin, slujitor păgînătății idoleşti, iar maica sa era 
creştină, născută din părinți creștini, crescută în dreapta credinţă creştinească și în 
buna învățătură. Numele ei era Sofia, care fără de voie s-a însoțit cu bărbatul cel 
necredincios, căci părinții ei aşteptau împlinirea cuvintelor apostoleşti, care zic: 
"Bărbatul necredincios se sfințeşte prin femeia credincioasă”. 


Dar n-a fost aşa precum se aşteptau ei, căci el aflîndu-se în adîncul păgînătății 
şi cuprinzîndu-se de întunericul închinării idoleşti, nu voia nici să se uite spre lumina 
lui Hristos, ba se sîrguia încă în tot chipul, să atragă la păgînătate și pe soția sa, Sofia. 


Ea, de asemenea, se îngrijea să-l povăţuiască pe calea adevărului, îndemnîndu-l ziua 
şi noaptea, arătîndu-i calea cea mîntuitoare; dar nimic n-a sporit, împietrindu-se 
inima lui. Deci, Sofia se ruga lui Hristos, ca El să fie milostiv către dînşii și să le facă 
parte, ca deşi uniţi cu trupurile, să se despartă, de vreme ce nu au amîndoi un duh. 


lar Domnul nostru lisus Hristos, ascultînd rugăciunile roabei Sale, și 
milostivindu-Se de dînsa, a lberat-o degrab de jugul necredinciosului bărbat; căci ca 
pe un netrebnic şi împietrit cu inima, lepădîndu-l cu totul, i-a poruncit lui să se ducă 
din acestea de aici. Deci, a murit acela, lăsînd după dînsul întîiul născut, fiu mic în 
scutece, prunc de parte bărbătească, pe care fericita maică Sofia îl hrănea mai mult 
cu dreapta credinţă, decît cu laptele, şi l-a adus la Hristos, luminîndu-l cu Sfîntul 
Botez şi i-a dat numele Clement, care în limba grecească, înseamnă "mlădiţă de vie”. 
Deci, cuviincios i-a dat lui numele acela, ca o proorociță, înainte văzîndu-l că este o 
stîlpare a viței celei adevărate a lui Hristos, care avea să aducă mulţi struguri prin 
sufletele omenești. Apoi, i-a proorocit că va fi mărturisitor ales al preasfîntului nume 
al lui lisus Hristos şi își va vărsa sîngele său și îşi va pune sufletul său pentru EI şi se 
va săvîrşi ca un pătimitor şi mucenic al lui Hristos. 


Deci, îl învăţa pe el sfintele cărţi şi obiceiurile cele bune şi la toată fapta bună 
îl povăţuia. Crescînd copilul cu anii şi cu înţelepciunea, şi acum fiind aproape de 12 
ani, Sfînta Sofia, s-a apropiat de fericitul său sfîrşit, pe care cunoscîndu-l mai înainte, 
încă pe patul durerii zăcînd şi dorind ca fiul ei să fie moștenitor, nu atît al bogăției 
celei materiale, pe cît al celei nemateriale şi duhovnicești, al faptelor bune, îl învăţa 
ca o maică, cuprinzîndu-l şi sărutîndu-l şi zicîndu-i: 


"Fiul meu preaiubit, cel ce din scutece ai fost orfan de tatăl tău, dar n-ai sărăcit, 
pentru că tată îţi este ție Hristos Dumnezeu, Cel ce te îmbogățește cu darurile Sale. 
Eu, fiule, te-am născut cu trupul, iar Hristos Dumnezeu te-a născut cu duhul; deci, 
pe Acela să ştii că-ți este tată, Aceluia să te ştii că ești fiu şi te păzeşte ca nu în zadar 
să fu înfiat lui Dumnezeu; slujeşte lui Hristos Domnul, în Hristos pune-ţi nădejdea 
ta, căci Acela cu adevărat este mîntuirea noastră şi viaţa cea fără de moarte; Acela 
din cer S-a pogorit la noi, ca pe noi cu EI să ne ridice; Acela ne-a făcut fu iubiţi ai 
Lui şi ne-a îndumnezeit. Acelui Stăpîn cine-l slujeşte, scapă de toate cursele 
diavolului, calcă pe balaur şi pe scorpie şi biruieşte toată puterea cea potrivnică; că 
nu numai va rușina pe necuraţii împărați, pe boierii şi pe tiranii cei ce se închină 
idolilor şi diavolilor, ci şi templele celor ce se cinstesc de dînşii le va sfărima”. 


Apoi, în vorba aceea maica, vărsînd lacrimi din ochi şi umplindu-se de 
dumnezeiescul dar, a început prooroceşte a-i spune înainte cele ce aveau să fie: 
"Rogu-mă ție, zicea dînsa, fiule iubite, rogu-mă ca un dar să-mi faci, pentru toate 
durerile şi ostenelile mele cele pentru tine, fiindcă soseşte o vreme cumplită şi 
aproape este prigonirea cea cu mare mînie și îngrozire; iată ai să fu dus, precum zice 
Domnul nostru, înaintea boierilor şi împăraților pentru El. Această cinste să-mi faci, 
o! fiule, ca să suferi pentru Hristos cu îndrăzneală și cu bărbăţie şi să păzeşti tare şi 
nemişcată mărturisirea Lui, iar eu nădăjduiesc spre Hristosul meu, o! inima mea, că 


degrab îți va înflori cununa mucenicească, spre cinste şi spre mîntuirea mai multor 
suflete. 


Deci, gătește-ţi inima ta spre nevoinţă mucenicească, ca nu nepregătit să te 
afle vremea nevoințelor;, să ştii că de folos este, ca să fii lămurit prin primejdii, ca 
aurul în ulcea şi să nu te temi; căci vremelnică este pătimirea, dar veşnică răsplătirea. 
Degrab trece necazul, dar bucuria în veci rămîne, puțină este aici necinstea, dar 
veşnică este la Dumnezeu slava. Îngrozirile tiranilor şi bătăile sînt într-o zi, mînia 
împăraților împărăteşti batjocorită se face, şi se vestejeşte slava lor; focul cel gătit de 
dînșii asupra mucenicilor lui Hristos se stinge, slava lor rugina o mănîncă şi puterea 
lor piere. 


Deci, nimic din acestea să nu te despartă de Hristos Dumnezeu, ci priveşte 
spre cer şi de acolo, de la Dumnezeu, așteaptă-ţi bine răsplătirea bogăției celei mari 
şi veşnice. Teme-te de mărirea Lui, spăimîntează-te de judecata Aceluia, cutremură- 
te de ochiul Lui cel atotvăzător; căci celor ce se leapădă de EI, focul cel nestins le 
este gătit și viermele cel neadormit; iar cei ce cunosc slava dumnezeirii Lui, 
nicidecum nu cad; pe aceia veselia cea negrăită, bucuria și mîngiîierea îi așteaptă cu 
sfinți mărturisitori. 


Aceasta, o! fiul meu preadulce, să-mi fie răsplătire de la tine pentru durerile 
mele, pe care le-am suferit prin naşterea ta, pentru ostenelile cele de la creştere, ca 
mărturisitor al Domnului să te săvîrşeşti tu, cel ce ai ieşit din pîntecele meu; atunci 
mă voi numi maică de mucenic şi mă voi preamări întru suferințele fiului care pentru 
Hristos va pătimi. Deci, sîrguieşte-te a pătimi pentru Cel ce a pătimit pentru noi, ca 
de multe bunătăți să te învredniceşti de la EI, şi eu prin tine mă voi învrednici de 
aceleaşi cu toți sfinții. lată, eu, o! fiul meu, sînt lîngă ușile sfirşitului meu şi această 
lumină nu-mi va răsări dimineaţa, iar tu lumină îmi eşti întru Hristos şi viața mea 
întru Domnul. 


Pentru aceea mă rog ţie, o! fiul meu, ca să nu mă rușinezi întru a mea nădejde, 
pe care o am în tine, ci ca, după cuvîntul apostolului, să mă mîntuiesc pentru nașterea 
de fii. Te-am născut, fiule, ca să pătimesc întru tine, ca şi singur în trupul meu; sîngele 
cel luat din mine fără de cruţare să-l verşi, ca pentru acela şi eu să iau cinste. Dă-ţi 
trupul la bătăi, ca printr-însele şi eu să mă veselesc înaintea Domnului nostru, ca şi 
cum singură aş fi pătimit pentru Dînsul. O femeie evreică, oarecînd şapte fii a adus 
lui Dumnezeu prin mucenicie și într-acele şapte trupuri ale fulor săi cu singur sufletul 
său pătimind, a rămas nebiruită. 


Iar tu singur destul îmi vei fi spre slava Domnului meu, de te vei nevoi cu tărie 
întru credinţă. lată mă duc de acum de la tine şi voi merge înaintea ta la Dumnezeu. 
Cu trupul mă duc, iar duhul meu nu se va despărți de tine, ca împreună cu tine să mă 
învrednicesc a privi la scaunul lui Hristos, luîndu-mi înaintea Lui, prin pătimirile tale 
şi prin nevoinţele tale, cunună. Căci şi rădăcina pomului cea ascunsă sub pămînt se 
rourează prin aceeaşi rouă, prin care se rourează şi ramurile cele ce se văd pe pămînt”. 


Astfel, fericita maică înaintea sfîntului său sfîrșit, învăţînd pe fiul său cel iubit, 
cuprinzîndu-l şi sărutîndu-i capul, ochii, fața, gura, pieptul și mîinile, zicea: "O! 
fericită sînt eu acum că sărut chip mucenicesc". Și după mai multe cuvinte ca acestea, 
plecîndu-se pe grumajii lui, şi-a dat sufletul său în mîinile Domnului și a adormit cu 
pace. 


Maica lui Clement murind cu moarte firească şi fiind îngropată cu cinste, el a 
rămas copil cu totul orfan, avînd numai pe Dumnezeu tată şi cuvintele mamei lui 
păzindu-le cu dinadinsul în inima sa. lar Dumnezeu de obşte al tuturor fiind purtător 
de grijă, Cel ce se îngrijește de orfani şi de săraci, fericitului Clement ca unui mic 
copil i-a dat altă maică; pentru că era în aceeaşi cetate o femeie de bun neam, cinstită 
şi bogată, cu numele tot Sofia, ca şi mama lui, prietenă maicii lui Clement; acea Sofie 
viețuia după Dumnezeu, silindu-se la rugăciuni ziua și noaptea, şi fiind fără fii, a luat 
pe acest fericit copil ca pe un fiu, adică pe Sfîntul Clement, și ca pe un firesc al său 
copil îl iubea, avînd toată grija de el. 


Într-acele vremi s-a făcut o foamete foarte mare în Galatia şi lepădau păgînii 
elini pe copiii lor pe drumuri, neavînd cu ce să-i hrănească, căci şi ei singuri de foame 
se sfîrşeau. Atunci Sfîntul Clement aduna pe acei copii în casa Sofiei, maicii sale de- 
a doua, şi din averile ei îi hrănea, îi îmbrăca, îi învăţa şi la Sfîntul Botez îi aducea; 
deci, a făcut hrănitoare de săraci şi școală în casa Sofiei, încît era maică a mulți copii 
întru Dumnezeu, mai bună decît cei ce i-au născut pe ei trupeşte; pentru că-i hrănea 
pe ei duhovniceşte, crescîndu-i întru creştineasca credinţă. 


Iar Sfîntul Clement, în anii cei tineri ai vîrstei sale, cîştigînd înţelepciune de 
bărbat desăvîrşit, a început din tinereţe a-şi omori trupul său cu postul şi cu înfrînarea, 
viețuind monahicește; căci din mîncările ce se făceau, de la carne se înfrîna şi se 
hrănea numai cu seminţe şi băutura îi era apă, întru care lucru se asemăna sfinților 
trei tineri, ale cărora trupuri deprinzîndu-se cu postul, nevătămate au rămas de focul 
cel îndoit, adică cel dinăuntru, al poftei fireşti şi cel din afară al cuptorului celui 
arzător. Atunci, într-acele părți nefiind mulți creştini, fericitul Clement era între 
dînșii ca un dumnezeiesc luminător, care la mulți răsărea lumina cunoștinței de 
Dumnezeu. Însă acum venise vremea ca lumina cea luminoasă să fie pusă în sfeșnic; 
căci Sfîntul Clement, prin faptele bune luminînd, avea să se suie la treapta preoţiei, 
ca astfel pe mai mulți luminîndu-i, să-i povăţuiască la calea mîntuirii. 


Deci, prin dumnezeiasca purtare de grijă şi voire şi prin alegerea cu un glas al 
tuturor creştinilor celor din Galatia, a fost pus mai întîi citeţ, apoi diacon şi prezbiter; 
iar după doi ani a fost ridicat la treapta episcopiei, deşi era tînăr, avînd numai 20 de 
ani. Şi s-a făcut ca al doilea Daniil, care, fiind tînăr, a întrecut cu înțelepciunea și cu 
faptele cele bune pe cei bătrîni şi a arătat cum că bătrînețile nu în numărul anilor se 
cinstesc, ci în viața cea îmbunătățită şi întru înţelepciune. 


Sfîntul Clement, luînd dregătoria episcopiei, nu numai pe copiii pe care îi 
adunase îi învăţa carte, ci era învăţător şi celor bătrîni, aducîndu-i pe elini la 


creştinătate şi botezîndu-i şi în toate zilele înmulțind Biserica lui Hristos. După 
aceasta a început a se împleti cununa mucenicească, care s-a început astfel. Tiranul 
Dioclețian, luînd împărăția Romei (284-305), în anul dintii al stăpînirii sale, a trimis 
scrisori în toate părțile stăpînirii Romei, pe la boierii și la voievozii săi, ighemoni și 
la domni, şi pe la marii cetăților, poruncindu-le ca să ucidă şi să piardă cu diferite 
chinuri pe toţi cei ce cheamă numele lui Hristos. 


În acele scrisori ale sale îngrozea pe acei dintre boieri și dintre voievozi, care 
n-ar împlini cu osîrdie porunca lui privitoare la pierderea creştinilor. Deci, însemna 
asupra unora felul chinului şi al morții, iar celor sîrguitori spre a chinui, le făgăduia 
bogății şi cinste. Atunci toţi de prin ţări şi cetăți, împărăteștii slujitori, pe de o parte 
temîndu-se de îngrozirea împărătească iar pe de alta vrînd ca fiecare să-i placă şi să 
ia de la dînsul cinste, arătau multă sîrguință, ca să piardă de pe pămînt numele 
creştinesc. 


Într-acea vreme în părțile Galatiei a venit un antipat, Dometian, care căuta cu 
dinadinsul, după poruncă împărătească, pe creştini spre ucidere. La acela a fost 
clevetit de cei necredincioşi Sfîntul Clement, episcopul Ancirei, cum că opreştre 
închinarea la zeii cei mari şi că aduce la Hristos al său pe mulți. Atunci Dometian a 
poruncit îndată ca, prinzîndu-l pe Clement, să-l aducă la sine; şi-l ispitea mai întîi cu 
momitoare şi amăgitoare cuvinte, ca să-l atragă pe sfînt la a sa păgînătate, zicîndu-i: 
"Clevetirile cele despre tine aduse la noi, socotesc că nicidecum nu sînt adevărate. 
Pentru că faţa ta și chipul tău cinstit, cum şi obiceiul cel blînd te arată că eşti om ales, 
de bun neam, înțelept şi cunoscător, iar cele zise despre tine de unii sînt nebunii 
copilăreşti. Deci, singur spune-ne cele despre tine, pentru că de la tine singur mai cu 
înlesnire vom şti adevărul, de ne vei grăi nouă ceva din înțelepciunea ta". Sfîntul 
episcop a grăit către dînsul: "A noastră înțelepciune şi cunoştinţă este însăși 
Înţelepciunea, Hristos, Fiul şi Cuvîntul lui Dumnezeu Tatăl, Care a zidit toate şi de 
la Care noi, chiar grăirea şi înţele-gerea o avem”. 


Zis-a tiranul: "lată fără nădejde ne-ai mîhnit pe noi, începînd a grăi acestea ci 
te sfătuiesc ca, lepădînd acele cuvinte nefolositoare, să aduci jertfe zeilor noştri, 
ştiind că pe toți cei ce defaimă pe zei, îi aşteaptă chinuri, iar pe cei ce-i cinstesc şi se 
închină lor îi aşteaptă cinste; pentru care pe noi înşine să ne ai spre pildă, căci prin 
cinstirea acelora ne-am suit la o dregătorie mare ca aceasta şi le mulțumim pentru 
facerea de bine a lor, cinstind pe cei ce-i cinstesc pe ei, şi chinuind pe cei ce nu vor 
să se închine lor”. 


La aceste cuvinte ale antipatului sfîntul rizînd, a zis: "Noi, o! antipate, din 
cuvintele tale înţelegem cele potrivnice, pentru că ale voastre daruri le socotim ca o 
deşertăciune, cinstea ca o necinste şi dregătoria cea mare ca o robie; şi iarăşi, 
necinstea, îngrozirile, chinurile, ca o dulceaţă şi mîngiiere le avem, căci prin ele ne 
unim cu Dumnezeu. Acestea tu ştiindu-le, să nu nădăjduieşti că ne vei întoarce de la 
dreapta credinţă, nici cu făgăduirea cinstei şi a darurilor şi nici cu îngrozirea 
chinurilor”. 


Nişte cuvinte ca acestea ale sfîntului au pornit spre mînie pe Dometian, care 
căutînd mai mînios asupra sfîntului, i-a zis: "Eu, precum văd, te-am făcut mindru, 
vorbind cu blîndeţe către tine. Şi nu este de mirare, precum am auzit despre tine că 
petrecînd totdeauna cu copii, asemenea ca dînşii ai înțelegere copilărească; dar acum 
de nu vei milostivi pe zei cu jertfe, să ştii că te voi pedepsi cu moarte, însă nu cu o 
moarte ca aceea de care nădăjduieşti, adică să mori repede; ci, mai întîi vei suferi 
multe feluri de chinuri, apoi vei muri cumplit, cu cea mai grea pedeapsă, şi vei pieri 
în aşa fel ca să fii și altora spre pildă; ca şi alții să se înveţe prin înfricoşata ta 
pierzare!". 


Sfîntul Clement a răspuns: "Deoarece mi-ai adus aminte de copi, apoi să ştii 
că eu am avut sîrguinţă a să învăţ pe copii înţelepciunea aceea pe care n-o au nici 
bărbaţii care sînt mai bătrîni şi mai înţelepţi între voi; căci adevărata înțelepciune a 
lui Dumnezeu se tăinuieşte de cei înţelepţi și cunoscători ai lumii acesteia și se 
descoperă pruncilor; drept aceea, mă laud şi-i adeveresc că aduc jertfe înțelegătoare 
şi cuvîntătoare Dumnezeului meu, iar nu ca ai voştri jertfitori, care aduc pîraie de 
sînge şi prin care fără de minte cinstiți pe zeii voştri. lar eu, cînd îmi voi vărsa sîngele 
pentru Dumnezeul meu, îl voi auce ca jertfă Lui, însă prin aceasta, în parte voi 
răsplăti Domnului meu pentru vărsarea sîngelui Său pentru mine; căci Hristos, 
Împăratul meu, m-a răscumpărat cu cinstitul Său sînge". 


Zicînd acestea mucenicul, cu multă îndrăzneală, antipatul lepădîndu-și 
blîndeţea sa mincinoasă, şi-a arătat amărăciunea şi nebunia sa firească şi a poruncit 
ca să-l spînzure gol pe sfîntul de un lemn și să strujască trupul lui. 


Deci, făcînd aceasta, slujitorii strigau asupra mucenicului, a nu defăima 
împărăteştile porunci; apoi făcînd adînci brazde pe trupul sfîntului, ca pe o holdă, şi 
căzînd de pe dînsul mai multe părți ale trupului, se vedeau toate cele dinăuntrul încît 
şi ochilor, care vedeau acea înfățișare, le era greu de suportat; dar el nu s-a mișcat cu 
mintea, nici nu şi-a schimbat faţa, nici n-a scăpat vreun cuvînt nesuferit, nici glas de 
durere n-a grăit, nici n-a gemut, fiind chinuit atît de greu, ci era mai tare și mai 
îmbărbătat decît cei ce priveau la nişte chinuri ca acele ale lui, şi se vedea chiar, că- 
] durea mai puţin decît pe chinuitorii lui. 


Apoi, cu mare vitejie mulțumea dătătorului de nevoință, lui Hristos 
Dumnezeu, şi privind spre ceruri cu faţa veselă zicea: "Slavă Ție, Hristoase, lumina 
şi viața mea, suflarea şi bucuria mea; mulțumesc Ție, o! Dătătorule de viață, că m-ai 
învrednicit de o miîntuire ca aceasta, acum se va veseli sufletul meu în calea 
mărturiilor Tale; dulce îmi este toată osteneala pentru dragostea Ta, Tie se cuvine 
slavă, că mă întărești cu răbdarea; că mîna ta cea atotputernică ai întins-o spre mine, 
păcătosul, izbăvindu-mă din mînia antipatului, de mîinile chinuitorilor mei, că singur 
eşti scăparea tuturor celor întristaţi”. 


Astfel rugîndu-se sfîntul, chinuitoriui săi au slăbit şi au rămas în nelucrare; iar 
antipatul, văzînd pe cei ce slăbiseră, a zis către mucenic: "Socoteşti că prin răbdarea 


ta m-ai biruit şi că după un ceas s-au ostenit slujitorii?" Sfîntul răspunse: "Eu nu 
socotesc aşa, ci cred şi nădăjduiesc spre Hristos, care este în mine, că EI a biruit, 
biruieşte şi va birui pe tot potrivnicul”. 


Atunci antipatul a poruncit la alți slujitori să înconjure pe ucenic şi să-i 
zdrobnească trupul mai rău decît cei dintii; şi au chinuit astfel pe pătimitorul cel 
nebiruit multă vreme, pînă ce şi aceia au slăbit și au ajuns ca morții. Antipatul privind 
la ei, şi pe de o parte mirîndu-se, iar pe de alta ruşinîndu-se pentru slăbiciunea 
slujitorilor săi, a poruncit să pogoare pe mucenic de pe lemn; iar sfîntul era în așa 
chip, încît a-l vedea era de spaimă și nici a-l atinge cu mîinile nu se putea; pentru că 
era cu totul zdrobit, încît se vedeau numai oasele singure sîngerate şi abia se cunoştea 
că este om. 


Antipatul, văzînd că nu sporește nimic cu chinurile, a început iarăși a vorbi 
către mucenic cu cuvinte blînde, dar el precum se cădea ostaşului celui viteaz al lui 
Hristos, grăind către chinuitor multe împotrivă, l-a pornit iarăşi spre mînie. Și a 
strigat Domeţian, zicînd: "Cu adevărat omul acesta este sfadnic, bateți-l peste față şi 
peste gură; căci acele părți ale trupului îi sînt încă întregi şi pentru aceea grăiește cu 
îndrăzneală; deci, ca să fie asemenea cu restul trupului bateți-l fără de cruţare. ŞI l- 
au bătut slujitorii pe sfîntul peste față şi peste gură cu palmele, încît a căzut la pămînt 
de loviturile cele tari; dar şi zăcînd la pămînt, l-au bătut cu pietre peste gură, fără 
milă, sfărmîndu-i şi dinții. 


Mucenicul, bucurîndu-se, zicea: "O! antipate, îmi faci mai mult cinste, decît 
mă chinuieşti; căci şi pe Domnul meu lisus Hristos L-au lovit peste gură şi l-au bătut 
peste obraz și eu nevrednicul de aceleaşi m-am învrednicit acum. Ştefan, întiiul 
mucenic, fiind ucis cu pietre, şi eu cu acelea m-am împodobit; mi se face răcorire în 
chinuri, căci mă văd pe mine căci sînt următor patimilor Hristosului meu, şi îmi par 
uşoare toate durerile, că mă învrednicesc de mare cinste cu cei mai mari şi mai buni 
decît mine, făcîndu-mă părtaş patimilor”. 


Tiranul, mirîndu-se de o mărire de suflet ca aceea a mucenicului, a poruncit 
să-l ducă în temniţă, apoi, părîndu-i-se că nu va putea să meargă singur, fiind atît de 
zdrobit, căci tot trupul îi era o rană, a poruncit slujitorilor să-l ducă de mini şi de 
picioare, iar sfîntul gonind pe cei ce voiau să-l ia şi să-l ducă, s-a sculat singur cu 
puterea lui Hristos, cîntînd şi zicînd: "Jar untdelemnul păcătosului să nu ungă capul 
meu”. Antipatul auzind aceasta, a zis către cei ce şedeau cu dînsul: "O! cîtă răbdare 
şi putere este în omul acesta! Astfel s-ar cădea să fie ostaşii noștri împărăteşti, ca să 
fie mai presus de toate primejdiile; nu mi de cade ca să-l mai judec din nou, ci îl voi 
trimite la împăratul Dioclețian, că numai singur acela va putea să-l biruiască, fiind 
iscusit în tiranii; căci totdeauna scorneşte astfel de chinuri și ucideri, încît toată 
cetatea Romei se cutremură de judecăţile lui”. 


După puţine zile, sfîntul tămăduindu-se, cu darul lui Hristos, şi însănătoşindu- 
se fiind în temniţă, antipatul l-a trimis la Roma, la împăratul Dioclețian, scriind toate 


cele despre dînsul. Iar sfîntul fiind dus de ostaşi, cînd ieşea din cetate, se ruga la 
Dumnezeu, zicînd: "O! Dumnezeule, Împărate al cerului şi al pămîntului, şi a toată 
lumea; Cel ce singur toate le împlinești şi de nici un loc nu te depărtezi, în mîinile 
Tale dau cetatea aceasta, păzeşte-o pe ea, precum şi sufletele cele ce sînt într-însa și 
cred întru Tine. Fereşte Biserica nevătămată, ca să nu risipească cîinii şi lupii turma 
Ta cea mică, care este într-însa; să nu pierzi, nici să împuţinezi oile Tale cele 
cuvîntătoare, ci mai ales înmulțeşte-le pentru slava numelui Tău celui sfînt, şi pe 
mine să nu mă deosebeşti cu totul de cetatea aceasta; ci în cale și întru nevoințe, fiind 
cu mine, iarăşi să mă întorci aici; Cel ce ai întors pe lacob la casa tatălui său şi l-ai 
izbăvit din mîinile lui Isav şi oasele lui Iosif din Egipt ai poruncit poporului tău ca să 
le scoată şi să le aducă și să le pună în mormîntul părinţilor; astfel mă rog Împărăției 
Tale să economiseşti a mă întoarce iarăși în patria mea, ca să se preamărească numele 
Tău în vecii vecilor”. 


Astfel rugîndu-se, îl duceau în cale. Și ducînd pe sfînt la Roma, l-au pus de 
față înaintea păgînului împărat şi se mira împăratul, văzînd luminoasa față a 
mucenicului Și tăria lui cea trupească; apoi nu voia să creadă scrisoarea lui Domeţian, 
prin care îl înştiința, că niște pătimiri ca acelea a răbdat creştinul acela, pentru că-l 
vedea cu trupul sănătos, vesel la față, ca şi cum niciodată n-ar fi răbdat vreo 
primejdie. Și-l întreba: "Tu eşti vestitul Clement, care ai răbdat atîtea chinuri?”. 


Apoi a poruncit să pună în jurul sfîntului, multe feluri de materii amăgitoare 
şi înfiorătoare: de o parte argint şi aur mult, scrisori împărătești, care dădeau 
mucenicului mari dregătorii, haine de mult preţ, toată bogăţia și podoaba; iar de altă 
parte unelte de chinuiri, mîini de fier şi unghii, paturi de fier, brice ascuțite, cărbuni 
aprinşi, căldări, coifuri înfocate, ţepi, roate, lanţuri grele și mulțime de unelte de 
chinuire fără de număr. Unele ca acestea împăratul punînd înainte şi spre mucenicul 
căutînd, i-a arătat cu mîna aurul și darurile cele bogate, zicîndu-i: "Acestea, zeii noştri 
le dăruiesc ție, dacă cunoscîndu-i pe ei, vei începe a-i cinsti cu închinăciuni şi cu 
jertfe”. 


Sfîntul şi-a întors ochii de la acelea, ca de la nişte lucruri proaste, necurate, 
rele şi nevrednice de vedere, apoi a zis cu suspinare: "Să fie acelea cu zeii voştri spre 
pierzare". lar împăratul cu groază căutînd, a arătat cu mîna spre uneltele de chinuire, 
zicînd către sfînt: "Acestea sînt pregătite celor ce nu cred în zeii noştri”. 


Viteazul mucenic al lui Hristos i-a răspuns: "Dacă tiraniile tale, precum ţi se 
pare, sînt înfricoşate, apoi ce socoteşti de chinurile acelea, pe care le-a gătit 
Dumnezeu în iad celor ce nu cred în El? Deşi se văd darurile voastre a fi luminoase, 
minunate și cinstite, pentru cei ce cugetă cele pămînteşti, cu mult mai mari însă sînt 
cele ce se dau în ceruri şi pe care le-a pregătit Dumnezeu celor ce-L iubesc, pe care 
ochiul nu le-a văzut, urechea nu le-a auzit, şi la inima omului nu s-au Suit. 


Aurul şi argintul sînt lucruri neroditoare aflate de oameni spre împodobirea 
cea din afară, care prin foc şi prin fier se prefac, de rugină şi de frecare se mănîncă, 


de tîlhari se jefuiesc şi de hoţi se fură; hainele cele luminoase sînt lucrul viermilor, 
mîncarea moliilor, sau lînă luată cu sila de pe dobitoacele cele necuvîntătoare; iar de 
cei ce le fac pe ele, de aceia se cuvine mai mult a ne mira, decît de voi care vă 
împodobiţi cu acelea; căci prin meșteşug făcînd cineva un lucru din materie, îl 
preface, dar numai lucrătorii, ca nişte proşti, se trec cu vederea, iar cei ce se 
împodobesc cu lucrul lor, aceia se mîndresc şi se înalță, de la dobitoace 
împrumutîndu-și slava. 


Iar bunătăţile bunului nostru Dumnezeu sînt neîmprumutate de la nimeni și 
sînt ale Lui adevărate și neschimbate şi cu a Lui voie, iar nu cu meşteşug omenesc; 
acelea au slavă nemăsurată şi luminare veşnică, încît nici de schimbarea vremii celei 
lungi nu se tem, nici moliile nu le mănîncă, nici rugina nu le strică şi nici în vecii cei 
fără de sfîrşit nu pot să se învechească”. 


Dioclețian a zis: "Rău înţelegi; drept aceea mă sîrguiesc ca să te aduc la 
cunoştinţa zeilor şi de aceea vorbesc cu tine cu blindeţe, îndemnîndu-te să nu 
nădăjduieşti spre omul cel muritor, căci Hristos, pe care voi îl cinstiți, acela de la 
iudei multe chinuri răbdînd, mai pe urmă a fost ucis şi a murit; iar zeii noştri sînt 
nemuritori şi niciodată n-au pătimit ceva”. 


Sfîntul a răspuns: "Adevărul grăiești, împărate, că zeii voştri sînt nemuritori şi 
nepătimași, căci cum puteau să moară, nefiind vii niciodată? Și cum puteau să 
pătimească ceva, fiind nesimţitori? Și să ştii aceasta, că prin tăiere, prin batere, prin 
cioplire s-au făcut, de mîini omeneşti; pentru că zeii voştri cei de piatră, cu fierul şi 
cu ciocanul au fost bătuţi, cei de lemn, cu toporul şi cu cuțitul tăiați; cei de aur şi de 
argint, prin foc vărsaţi; cei de aramă şi de fier, făuriți cu ciocanul; şi alte multe fără 
de cinste bătăi și dosădiri au luat, însă au rămas nesimțţitori; deci, fără de moarte sînt, 
ca cei neviețuitori, şi se sfărimă ca cei ce n-au fost niciodată, iar Domnul meu și 
Dumnezeu lisus Hristos, după firea omenească a voit să moară cu trupul, ca să 
mîntuiască lumea şi însăși moartea s-o calce cu puterea Sa dumnezeiască şi făcînd-o 
aceasta, a înviat a treia zi, şi nouă viaţă ne-a dăruit". 


Dioclețian, auzind vorba cea liberă şi îndrăzneață a sfîntului, s-a mîniat foarte 
şi a poruncit ca, legîndu-l gol de o roată, să-l întoarcă și să-l bată cu toiege de fier. 
Deci, întorcîndu-se roata, cînd sfiîntul era deasupra, îl băteau cu toiege, iar cînd era 
Jos, unde într-adins locul era strîmt, acolo de roată se freca, încît şi oasele într-însul 
se sfărîmau şi carnea, care crescuse după cele dintii chinuri, s-a rupt. 


Astfel multe ceasuri fiind chinuit, mucenicul lui Hristos se ruga, zicînd: 
"Doamne, lisuse Hristoase, ajută-mi şi uşurează-mă în chinuri, luîndu-mi cumplitele 
dureri, căci spre Tine nădăjduind, m-am dat la rănire. Ajută-mi, precum altă dată ai 
ajutat pe Apostolul Tău, Sfîntul Pavel, şi-mi vezi trupul meu rănit cu amar. Căci 
doresc să fiu întreg şi sănătos, spre slava şi mărturisirea Sfîntului Tău nume şi spre 
primirea celor mai multe chinuri pentru Tine. Spre ruşinarea şi neslăvirea păgînilor, 


întăreşte-mă întru numele Tău, căci spre Tine nădăjduiesc, dătătorule de viaţă al 


” 


meu . 


Astfel sfîntul rugîndu-se, roata a stat nemișcată şi cei ce o întorceau au slăbit, 
iar sfîntul, cu nevăzută mînă dezlegîndu-se, stătea întreg cu tot trupul și sănătos. 
Unele ca acestea văzîndu-le mulți din poporul care se adunase acolo, strigau cu 
mirare: "Mare este Dumnezeul creștinilor!". lar Sfîntul Clement fiind cu adevărat 
viță a viei lui Hristos, mai înainte însemnînd cu duhul strugurii cei gîndiți, ce erau să 
iasă din nevoinţele lui cele mucenicești, cu mare glas înălța laudă lui Dumnezeu, 
zicînd: 


"Mulţumesc Ţie, Dumnezeule, Tatăl Cel ceresc, că mi-ai dăruit să pătimesc în 
această cetate mare, pentru Unul născut Fiul Tău, Cel ce a pătimit pentru noi şi Şi-a 
vărsat preascump Sîngele Său pentru răscumpărarea noastră, pe Care Petru L-a 
propovăduit, Pavel L-a vestit, cel de un nume cu mine, Clement L-a preamărit și 
Onisim L-a mărturisit. Ei au murit, pătimind pentru Dînsul, iar acum se proslăvesc 
în ceruri şi se cinstesc de mulţi pe pămînt şi încă după aceasta se vor cinsti de mai 
mulți, mai mult decît împărații pămîntești, iar împărații cei credincioşi se vor închina 


” 


lor”. 


Acestea le grăia sfîntul, spunînd mai înainte vremea cea viitoare, în care 
închinarea de idoli se va stinge, ca un întuneric, iar credinţa lui Hristos va răsări ca 
soarele şi va lumina toată lumea. Aceste cuvinte ale sfîntului au ars ca o săgeată pe 
păgînul împărat Dioclețian, pornindu-l spre mai mare mînie, căci nu luase întru nimic 
aminte la minunea ce se făcuse cu puterea lui Dumnezeu. Ci orbit fiind de răutate, se 
sîrguia spre chinuirea cea tiranică, poruncind să-l bată cu fiare groase peste gură pe 
sfînt şi să-i sfărîme dinții. 


Dar sfîntul, şi în bătaia aceea, nu înceta a grăi, întărîtînd pe tiran, deşi slujitorii 
îl îngrozeau, poruncindu-i să tacă, dar ca arama, care cu cît se bate mai mult, cu atît 
dă mai mare sunet, aşa şi mucenicul lui Hristos, cu cît îl îngrozeau, sfărîmîndu-i cu 
fierul dinţii şi gura, cu atît striga cu mai mare glas, grăind cele ce erau spre slava lui 
Dumnezeu şi spre înfruntarea mîndrului tiran. Apoi, ostenindu-se şi Dioclețian şi 
slăbind de mînie, a poruncit ca, legîndu-l pe mucenic peste tot trupul cu lanţuri de 
fier, să-l arunce în temniţa de rînd a poporului. 


Deci, şezînd sfîntul în temniţă, a venit la dînsul după ceasul de seară, mulțime 
de popor, bărbaţi şi femei, bineînțelegătoare, care fuseseră cu fiii lor la privelişte şi 
văzuseră bărbăția lui; aceia căzînd cu un suflet la picioarele lui cele sfinte, cereau 
Sfîntul Botez. lar sfîntul mulțumea lui Dumnezeu că se înmulțea numărul 
mărturisitorilor Lui, după atîta prigonire cumplită și învăţindu-i îndată despre sfinta 
credinţă în Hristos, i-a botezat pe toţi, de la mic pînă la mare, pentru că în temnița 
aceea era apă destulă, şi cîntau cu bucurie: Fericiți, cărora s-au iertat fărădelegile şi 
cărora s-au acoperit păcatele. 


Dar la miezul nopţii, o lumină mare a străbătut din cer spre temniţa aceea și 
toți, căutînd în sus, au văzut pe un tînăr frumos, strălucind cu haina ca fulgerul, 
zburînd cu aripi întinse şi pogorîndu-se spre sfîntul mucenic. Apoi, apropiindu-se de 
el, i-a dat în miîini o pîine curată şi un pahar de vin şi îndată s-a făcut nevăzut, încît 
toți stăteau cu spaimă, mirîndu-se de ceea ce vedeau. Sfîntul Clement, cunoscînd că 
acela este Trupul şi Sîngele lui Hristos, a făcut obişnuitele rugăciuni și a împărțit la 
toți cei botezați împărtăşirea Tainelor celor dumnezeieşti, tocmai cînd se lumina de 
ziuă. 


Şi veneau la dînsul în toate zilele credincioşii, aducînd cu ei pe alţii la Sfîntul 
Botez. Așa se înmulțea turma lui Hristos, iar temniţa se făcuse ca o biserică în care 
se înălțau laude lui Dumnezeu, lucru pe care văzîndu-l străjerii, au spus împăratului. 
Deci, într-acea noapte, venind ostașii din porunca împăratului au prins pe toată 
mulțimea credincioşilor care se adunaseră la sfîntul, şi 1-au scos afară din cetate, ca 
pe oi la junghiere; apoi întreba pe fiecare mai înainte la tăiere: "Te vei lepăda de 
Hristos, ca să rămii viu?" 


Nu era însă nici unul care să se înfricoșeze de moarte, căci toți voiau să moară 
pentru Domnul; şi au fost tăiaţi atunci pentru Hristos o mulțime de bărbaţi, femei şi 
copii, afară numai de un tînăr, care a scăpat din mîinile celor ce-i tăiau, nu temîndu- 
se de moarte, dar voind să pătimească mai mari chinuri pentru adevă-ratul 
Dumnezeu. Numele tînărului acestuia era Agatanghel, despre care se va spune îndată. 


După aceasta Dioclețian, aducînd înaintea judecății sale pe Sfîntul Clement și 
cercetîndu-l mult, l-a chinuit cumplit. Mai întîi l-a bătut tare cu vine de dobitoc, multă 
vreme, apoi spînzurîndu-l, îl strujea cu unghii de fier, pînă ce 1 s-au golit oasele, 
fiindu-i tot trupul strujit. Şi a zis sfîntul către tiran: "Acest trup pe care îl strujeşti nu 
este cel ce a ieşit din pîntecele maicii mele, că acela de mult este strujit cu totul de 
către Dometian antipatul, iar într-acesta nou m-a îmbrăcat Ziditorul Hristos; dar de 
vreme ce vă sîrguiți a-l struji, apoi cred Hristosului meu, că mă va îmbrăca iarăși în 
acest trup, pentru că El poate aceasta, căci nu lipsește olarului tina ce-o găseşte din 
destul pentru trebuinţa lui”. 


Apoi, tiranul a poruncit să-i ardă coastele cu făclii. Sfintul răbda toate cu 
bucurie, pentru lisus cel preadulce. Și mirîndu-se Dioclețian de răbdarea şi de tăria 
mucenicului, a zis către ai săi: "Pe mulți am chinuit dintre ticăloșii creştini, dar pe 
nici unul n-am văzut aşa de nebiruit; deci, îl voi trimite în Nicomidia, la Maximian, 
ca pe un lucru nou şi niciodată văzut şi auzit, ca să se minuneze de trupul lui cel 
nebiruit de chinuri; căci mi se pare, că nici el n-a văzut niciodată un om așa de 
puternic la minte şi tare cu trupul!". 


Atunci a poruncit că să-l pună legat în corabie şi să-l ducă în Nicomidia, la 
judecata celuilalt împărat, Maximian, scriindu-i despre toate cele ce a răbdat Clement 
de la dînsul, în Roma, şi despre cele suferite de la Dometian în Ancira. Deci, ieșind 
sfîntul din Roma, îl plîngeau creştinii cei credincioşi; unii îi sărutau mîinile şi 


picioarele, alţii se ungeau cu sîngele lui şi nu puteau să se despartă de dînsul, încît cu 
sila de-abia l-au lăsat să intre în corabie, făcînd rugăciune lui Dumnezeu pentru dînşii 
şi pentru el. 


Intrînd sfîntul în corabie, cel de mai sus pomenit Agatanghel, care a scăpat 
noaptea din mîinile ostașilor, cei ce au ucis cu săbiile turma lui Hristos, afară din 
cetate, acela apucînd mai înainte, a intrat pe ascuns în corabie şi aştepta pe Sfîntul 
Clement. Și cînd a fost adus, a căzut la picioarele lui cele sfinte, spunîndu-i că este 
botezat de dînsul. Apoi l-a înştiinţat despre pierderea credincioşilor şi despre fuga sa; 
că pentru aceea a venit la dînsul, ca împreună cu el să pătimească toate chinurile și 
să moară pentru Hristos Domnul. 


Sfîntul Clement s-a bucurat de fericitul Agatanghel și de o osîrdie ca aceea a 
lui, cum şi de dragostea către Hristos Dumnezeu, socotind venirea lui la sine ca 
venirea îngerului lui Dumnezeu. Apoi a dat mulțumită tuturor şi a cerut de la EI 
întărire şi ajutor, ca să dea tînărului copil bărbăţie şi putere să rabde pînă la sfîrşit şi 
să se învrednicească de cununa cea mucenicească. 


Plecînd sfinții, petreceau în rugăciuni ziua şi noaptea, dar nu aveau hrană 
nicidecum, şi nici nu se îngrijea de aceasta Sfîntul Clement, pentru că zicea: "Eu 
avînd în inima mea ca pîine pe lisus Hristos, nu voi flămînzi, şi avînd ca apă vie darul 
lui Hristos, nu voi înseta în veci”. Văzînd ostașii pe Clement cu Agatanghel 
nemîncînd, nici bînd multe zile, s-au milostivit şi le-au dat lor pîine şi apă, iar ei le- 
au mulțumit de acel lucru bun; dar hrană și băutură de la dînşii n-au luat, spunîndu- 
le că ei sînt hrăniți de Dumnezeu, purtătorul de grijă al tuturor, pentru că îngerul 
Domnului, noaptea le aducea hrană din cer şi îi întărea. 


Mergînd multe zile, au sosit la insula ce se numeşte Rodos, şi ieșind mulți din 
corabie în cetate, ca să-şi cumpere bucate, a rugat sfîntul pe oaspeţii cei rămași ca să- 
1 libereze că să meargă în biserica creştină să se împărtășească cu dumnezeieștile 
Taine ale Făcătorului de viață, adică cu Trupul şi Sîngele lui Hristos, pentru că era 
în ziua aceea duminică. lar episcopul insulei aceleia, iubitorul de Dumnezeu, Fotin, 
auzind despre Sfîntul Clement, a venit cu clerul său şi cu alţi creştini şi au rugat pe 
mai marele ostașilor ca, dezlegînd din lanţuri pe Clement, să-l hbereze la dînşii, cu 
ucenicul Agatanghel, pentru un timp oarecare; făgăduindu-le ca fără zăbavă, să-l 
aducă iarăşi în corabie. 


Deci, au eliberat pe Sfîntul Clement după rugămintea episcopului, și l-au dus 
pe sfînt într-o biserică mică, deoarece creștinii pe timpul acela erau în insulă puţini; 
apoi poruncind episcopul ca să se facă citire din dumnezeieştile cuvinte ale 
Evangheliei, a deschis un cleric cartea și a început a citi cuvintele acestea: Să nu vă 
temeţi de cei ce ucid trupul, dar sufletul nu pot să-l ucidă. Acestea auzindu-le sfinţii, 
şi-au ridicat ochii în sus cu suspinuri, iar creştinii cei ce stau în biserică uitîndu-se la 
dînșii au plîns, aşa că au umplut biserica de lacrimi. 


Apoi a rugat episcopul pe Sfîntul Clement ca să săvîrşească dumnezeiasca 
Liturghie şi cînd slujea el, unii din clerici, asemenea și din popor, care erau vrednici, 
au văzut pe disc că era un cărbune foarte mare, din care ieşea o negrăită lumină ce 
lumina pe sfîntul şi pe cei ce stau înainte; iar prin altar au văzut pe sfinții îngeri 
zburînd în văzduh; dar cei ce au văzut o minune ca aceea, au căzut cu feţele la pămînt 
şi nu îndrăzneau să se uite la sfint, iar după săvîrşirea sfintei slujbe, a luat Fotin, 
episcopul, în casa sa pe sfinți. Deci, pe mulți bolnavi îi aducea și îi apropia de Sfîntul 
Clement, nu numai din credincioşi, ci şi din necredincioşi, şi pe care mucenicul lui 
Hristos, cu rugăciunea şi cu semnul Crucii, îi tămăduia. 


Pentru aceea, mulțimea de elini au început a mărturisi, la arătare, pe Hristos, 
că este adevăratul Dumnezeu şi au dorit Botezul. Iar ostaşii văzînd că mult popor se 
adună la Sfîntul Clement, s-au temut ca să nu ia de la dînșii pe cel legat și lor să le 
facă rău. lar pentru aceea l-au dus în corabie şi iarăşi l-au pus în lanţuri, dar l-au 
petrecut credincioşii cu multe lacrimi şi cu tînguiri, nevrînd să se despartă de el; apoi, 
dînd sfinților sărutarea cea mai de pe urmă şi legăturile lui Clement sărutîndu-le, s- 
au întors, ostaşii silindu-se ca să plece mai iute de acolo; suflînd vîntul spre ajutor, 
au trecut repede Marea Egee şi au sosit în Nicomidia. 


Maximian, păgînul împărat din Nicomidia, primind scrisoarea de la Dioclețian 
şi pe mucenic văzîndu-l, s-a mirat de răbdarea cea mare a lui şi de bărbăţia cea 
nebiruită, apoi, temîndu-se să-l întrebe pe el singur, ca să nu fie ruşinat de dînsul, |- 
a dat lui Agripin ighemonul, spre cercetare, iar el singur se prefăcea a se îndeletnici 
cu alte lucruri împărăteşti. Deci, Agripin punînd înaintea judecății sale pe sfinți, a zis 
lui Clement: "Tu ești Clement?". Răspuns-a sfîntul: "Eu sînt robul lui Hristos”. Iar 
ighemonul a poruncit să-l bată cu palme peste gură, zicîndu-i: "Pentru ce nu te 
numeşti rob al împăratului, ci al lui Hristos?". 


Sfîntul, fiind bătut, a zis: "S-ar cădea şi împăraţilor voştri să fie robi ai lui 
Hristos, şi le-ar fi în pace împărăţia lor şi toate limbile sub picioare le-ar supune lor 
Hristos al meu". lar ighemonul uitîndu-se la Sfîntul Agatanghel, i-a zis: "Tu cine eşti, 
că nu este scris despre tine ceva în scrisoarea lui Dioclețian”. lar Agatanghel, privind 
spre cer, a zis: "ȘI eu sînt creştin, şi m-am învrednicit de numele creştinesc prin acest 
slujitor al lui Dumnezeu, Clement". Zis-a ighemonul: "Deci, acela este vinovat al 
rătăcirii tale şi morţii celei cumplite”. Şi a poruncit ca pe Sfîntul Clement 
spînzurîndu-l gol, să-i chinuiască trupul lui, iar pe Agatanghel asemenea, să-l bată 
tare cu vine. Dar Sfîntul Clement în chinuri fiind, se ruga către Dumnezeu pentru 
Agatanghel, ca să-l întărească întru pătimiri. 


După chinurile acelea, a poruncit tiranul ca pe amîndoi să-i arunce în temniță. 
ŞI erau în temniţă o mulţime de alți legați, pentru multe feluri de pricini. Aceia văzînd 
rugăciunea sfinților cea cu dinadinsul către Dumnezeu, și văzînd că îngerii lui 
Dumnezeu au cercetat şi mîngiiat pe robii lui Hristos, s-au umilit foarte mult; şi, 
căzînd la picioarele lui Clement, se rugau ca să-i aducă la Dumnezeul lui; deci, s-a 
întîmplat acolo, după rînduiala lui Dumnezeu, că era apă destulă pentru Botez. 


Atunci, învăţîndu-i pe ei Sfintul Clement, i-a botezat pe toţi, şi deschizînd temniţa cu 

rugăciunea, i-a eliberat pe ei, zicîndu-le: "leşiţi, fraților, şi vă mîntuiți din mîinile 
păgînilor; iar Domnul nostru lisus Hristos să vă păzească pe voi”. 


A doua zi, înştiințîndu-se Agripin ighemonul despre liberarea celor legaţi, s-a 
supărat pe sfinți foarte rău, şi pregătind priveliștea, i-a dat spre mîncare fiarelor; însă 
acelea n-au vătămat pe sfinţi, ci se gudurau ca cîinii cei de casă, pe lîngă stăpînii lor. 
Atunci a poruncit ca să înfierbînte niște ţepi şi să le înfigă prin degetele lor pînă la 
coate; şi aceasta făcîndu-le, le-a dat amară durere mucenicilor. lar poporul care 
privea la ei, nesuferind o chinuire ca aceea, striga asupra ighemonului cu mînie, ca 
să libereze pe cei nevinovați. 


Ighemonul, mai mult mîniindu-se, a poruncit ca alte ţepi înfocate să înfigă în 
subțiorile lor, pînă la umere. Atunci poporul, nesuferind, a luat pietre şi a aruncat 
asupra ighemonului, strigînd cu mare glas: "Mare este Dumnezeul creştinilor”. 
Ighemonul, temîndu-se de gîlceavă şi de tulburarea poporului, a fugit în casa sa. 
Apoi, sfinții mucenici, neîndrăznind nimeni să-i oprească, s-au dus la muntele ce se 
numea Piramis, unde obişnuiau elinii să aducă jertfă zeilor lor; şi acolo, în templul 
idolesc şezînd, au sfărîmat pe idoli cu rugăciunea şi au izgonit de acolo pe diavoli. 


După cîteva zile, înştiinţîndu-se despre dînşii ighemonul, cum că sînt acolo, s- 
a dus cu jertfitorii şi cu ostașii săi, şi acolo bătînd tare cu bețe groase pe sfinții 
mucenici, iar oasele lor fărmîndu-le, i-au băgat în saci, pe fiecare separat, punînd 
pietre cu dînşii; apoi cosîndu-i i-au aruncat din munte în mare. Atunci, prăvălindu- 
se sfinții spre prăpastia muntelui, au căzut în mare şi s-au înfundat în noianul cel 
adînc, încît toți îi socoteau ca pieriți. 


Unii din credincioși, înștiinţindu-se despre înecarea sfinților, umblau pe mal, 
aşteptînd ca marea, care, după obicei, aruncă pe morţi, să arunce și trupurile sfinților 
mucenici; şi iată văzură doi saci plutind pe mare; deci urcîndu-se într-o luntre, au 
mers acolo, apoi dezlegîndu-i, au aflat pe sfinții răbdători de chinuri, viu şi sănătoşi, 
ca şi cum nimic nu pătimiseră, şi au preamărit pe Dumnezeu. Apoi, s-au odihnit pe 
mal în noaptea aceea şi îngerii lui Dumnezeu cercetînd pe sfinţi, i-au întărit pe ei cu 
hrană. Şi făcîndu-se ziuă, au mers Sfîntul Clement și Sfîntul Agatanghel în cetate, şi 
stînd în mijlocul tirgului, spuneau popoarelor măririle lui Dumnezeu. Apoi, 
ridicîndu-şi mîinile în sus, ziceau către Dumnezeu: "Mulţumim, Ţie, Doamne, lisuse 
Hristoase că n-ai părăsit pe cei ce nădăjduiesc spre Tine, ci ne-ai izbăvit de cumplitele 
chinuri; şi n-ai veselit pe vrăjmaşii noştri, ci ai preamărit întru noi numele Tău cel 
sfint". 


Deci, erau acolo doi orbi, unul avînd o mînă uscată, iar altul slăbănog, pe aceia 
îndată 1-a tămăduit prin punerea mîinilor sale. Aceasta văzînd poporul, a început a 
aduce la dînşii pe bolnavii lor şi pe cei ţinuţi de duhuri viclene și toţi se tămăduiau, 
cu rugăciunile şi prin atingerea mucenicilor; deci, se slăvea de popor cu mare glas 
numele lui lisus Hristos. 


Acestea văzînd Agripin, ighemonul, s-a mirat foarte mult şi era întru 
nepricepere; apoi, ducîndu-se, a spus împăratului despre toate cele ce se făcuseră și 
se mira şi împăratul foarte mult, căci cei ce se credeau pierduţi în mare, s-au aflat vii. 
ȘI înştiuinţindu-se că Sfîntul Clement este din Ancira de neam, a poruncit să-l trimită 
pe mucenic în patrie, zicînd: "Cetatea care l-a născut şi l-a crescut, aceea să-l aibă şi 
să-l pedepsească, precum voieşte”. Deci, a scris despre dînsul lui Curichie, 
ighemonul Ancirei, şi luîndu-i ostașii pe amîndoi legaţi, i-au dus în Ancira. 


Intrînd Sfîntul Mucenic Clement cu bucurie în patria sa, zicea: "Slavă ie, 
Dumnezeule, că ai văzut smerenia mea; slavă Ţie, Hristoase, că m-ai învrednicit a 
mai vedea cetatea în care m-am născut". Și i-au pus pe dînşii înaintea lui Curichie 
ighemonul. Iar el întrebîndu-i, i-a pus la chinuri pe dînşii; mai întîi cu scînduri de fier 
înfocate au ars coastele lor, apoi pe Sfîntul Clement l-au legat de un stîlp şi l-au bătut 
fără milă, încît şi carnea lui a căzut. lar pe Sfîntul Agatanghel spînzurîndu-l, l-au 
strujit cu unghii de fier; apoi îi întrebau, batjocorîndu-i: "Nu simţiţi dureri în trupurile 
voastre?" 


Răspuns-a Sfîntul Clement cu apostoleştile cuvinte, zicînd: De se și strică 
omul cel dinafară, dar cel dinlăuntru se înnoieşte. Şi a poruncit chinuitorilor, ca luînd 
un coif de fier foarte tare încins, să-l pună pe capul Sfîntului Mucenic Clement; și 
făcîndu-se aceasta, ieşea fum grozav din nări, din urechi şi din gura sfîntului. lar el 
răbdînd durerea cea negrăită a strigat către Domnul său, zicînd: "Izvorule cel 
nedeșertat, apa cea vie, ploaia cea mîntuitoare, tămăduieşte-mă cu roua darului Tău; 
ne-ai scos pe noi din apă, izbăveşte și de foc pe robii Tăr”. 


Astfel sfîntul rugîndu-se, îndată s-a răcit coiful acela de fier, lucru care 
văzîndu-l ighemonul Curichie, s-a înspăimîntat şi nepricepîndu-se ce să le mai facă, 
i-a trimis în temniţă și i-a scris împăratului Maximian, spunîndu-i despre ceea ce s-a 
făcut. Iar fericita Sofia, a doua maică a lui Clement, a venit în temniță noaptea, cu 
multă bucurie şi cu lacrimi, veselindu-se de un fiu ca acela, care s-a arătat ales 
pătimitor al lui Hristos; şi sărutînd rănile și legăturile amîndurora, a spălat şi a şters 
sîngele lor, apoi, le-a legat rănile cu pînze curate şi de toate cu de-amănuntul întreba 
pe Sfîntul Clement, unde, cum a pătimit și de la cine? Şi le-a adus lor şi hrană, apoi 
i-a întărit pe ei; şi în toate nopţile venind, slujea legaţilor lui Hristos. 


După cîtăva vreme, venind porunca de la împărat, ighemonul Curichie a trimis 
pe sfinții mucenici în altă cetate, ce se numea Amisia, la alt chinuitor mai cumplit, 
anume Dometie, care era slujitor împărătesc. lar fericita Sofia a petrecut pînă departe 
pe sfinții mucenici, fiind cu copiii aceia, pe care Sfîntul Clement i-a hrănit în vreme 
de foamete, în casa ei şi i-a ţinut la sine în loc de fii. Dintre aceştia unii, nevrînd să 
se despartă de sfinții răbdători de chinuri, au mers cu dînșii, legîndu-se cu dragostea 
cea către ei; iar pe drum i-au înjunghiat ostaşii, avînd poruncă de la împăratul, care 
se înştiinţase despre acei copii. 


În Amisia sfinţii răbdători de chinuri au fost aruncaţi de către Dometie într-o 
groapă cu var nestins, fiind vineri în ceasul al doilea din zi; și după ce a înnoptat, a 
venit o lumină din cer prea strălucită, care a luminat împrejur locul acela toată 
noaptea, iar sîmbătă, la al treilea ceas, s-au aflat vii şi sănătoşi. 


Aceasta văzînd-o doi ostaşi, au crezut în Hristos și pe faţă au mărturisit că sînt 
creştini, pentru care, în aceeași sîmbătă s-au răstignit de păgîni, în ziua de șapte 
septembrie, iar numele lor erau: Fangon şi Eucarp. lar Sfinților Clement şi 
Agatanghel a poruncit chinuitorul ca să le jupoaie pieile de pe spate şi cu toiege să-i 
bată multă vreme, apoi, punîndu-i pe paturi de fier înroşite în foc, a poruncit să-i ardă 
cu pucioasă şi cu smoală. Iar sfinţii fără de vătămare, ca pe un pat moale împărătesc 
cu somn dulce au adormit, și au văzut în vedenie pe Hristos Domnul, venind cu 
mulțime de sfinți îngeri la dînșii, zicîndu-le: "Nu vă temeți, Eu sînt cu voi". Şi 
deşteptîndu-se, au spus unul altuia vedenia cu bucurie. Astfel pe paturile acelea au 
fost din destul arşi. lar cînd a văzut Dometie că nu se vatămă nici de foc, 
nepricepîndu-se ce să le mai facă, a poruncit ca să-i ducă iarăși în temniță. 


Petrecînd sfinții multă vreme în temniță, au fost iarăși trimiși la împăratul 
Maximian, care atunci petrecea în Tars. Acolo mergînd ei, însetaseră pe drum, dar 
mai ales ostaşii cei ce-i duceau pe ei slăbeau de sete, pentru că pămîntul acela era 
pustiu şi fără apă; deci, cu rugăciunea au scos din pămînt uscat izvor de ape vii, şi 
bînd toți, s-au răcorit, şi cîtă apă le trebuia pe cale, au luat şi ostașii. 


Într-aceeași cale Sfintul Clement rugîndu-se lui Hristos Dumnezeu, ca adică 
în toată vremea vieţii sale să fie chinuit pentru numele Lui cel sfint, a avut o 
descoperire de la Dumnezeu; că împreună cu anii cei trecuți ai muceniciei sale, pînă 
la sfîrşitul cel mai de pe urmă, are să petreacă 28 de ani neîncetate pătimiri, de care 
lucru s-a bucurat foarte mult sfîntul; căci cu dragostea cea negrăită a lui Hristos, 
Dumnezeul său, fiind cuprins, dorea ca pentru EI în chinuri cumplite să petreacă 
lungă vreme şi să moară de mii de ori. 


Fiind duşi sfinți înaintea lui Maximian împăratul, acesta se mira că erau vii 
pînă atunci şi de atîtea chinuri nebiruiţi, întrebîndu-i, şi aflîndu-i neînduplecaţi, a ars 
un cuptor înfocat ca altă dată Nabucodonosor în Babilon, și a aruncat într-însul pe 
ostașii lui Hristos. Dar petrecînd sfinții în acel cuptor o zi şi o noapte, s-au găsit vii 
şi întregi. Acea minune văzînd-o, mulţi din popor au crezut întru Hristos. Apoi au 
aruncat în temniță pe sfinți şi au petrecut într-însa patru ani; pentru că nădăjduia 
păgînul împărat, că supărîndu-se prin nevoia cea mare a temniţei, mai cu înlesnire se 
vor pleca la păgîneasca lor credinţă. 


Deci, împlinindu-se cei patru ani în temniţă şi împăratul judecînd că sînt 
nevrednici de cercetarea sa împărătească, iar cu fapta ruşinîndu-se de vitejia 
sufletelor lor cea nebiruită, i-a încredinţat unui ighemon, anume Sacherdon, foarte 
cumplit, care pe mulți creștini a pierdut cu înfricoşate chinuri, ca să silească pe legaţi 
la închinarea zeilor. Acesta luînd pe Sfinţii Mucenici Clement şi Agatanghel și 


nesporind cu cuvintele cele înșelătoare şi groaznice, a poruncit ca pe cei legați să-i 
bată de nişte lemne, şi să le strujească trupul atît de cumplit, încât le-au strujit spatele 
şi pieptul pînă la oase, și se vedeau numai oasele goale, căci carnea toată căzuse; şi 
socotind tiranul că vor muri, îndată a poruncit să-i dezlege şi să-i ducă în temniţă. 


Dar văzînd pe sfinţi, că stau pe picioarele lor și la temniță mergeau singuri, s- 
a ruşinat foarte, slăbind cu trupul de mînie şi de ruşine, încît abia se ducea pe mîinile 
slugilor sale la divan acasă; iar sfinții mergînd la temniţă, cădeau de pe trupurile lor 
bucăţi de carne cu sînge, iar credincioșii adunîndu-le de pe cale, ca o mare vistierie, 
cu cinste le păstrau la ei. 


Înştiințîndu-se împăratul despre slăbiciunea lui Sacherdon, a rîs şi a zis: "Iată 
slăvitul Sacherdon, care a biruit pe mulţi creștini, acum este biruit de doi”. Și sta de 
față într-acea vreme înaintea împăratului, un boier, anume Maxim. Acela l-a rugat pe 
împărat ca să-i dea pe miini pe cei doi mucenici, pentru că se lăuda ca din două să 
facă una, sau să-i silească la jertfe, sau cu chinuri să-i omoare. Şi poruncindu-i 
împăratul, a luat pe sfinţi la sine, dar n-a început îndată a-i chinui, ci vorbind multe 
zile prieteneşte cu dînșii, îi îndemna să se închine zeilor lor; iar odată, chemîndu-i la 
el, le-a zis: "Bucuraţi-vă, o! bărbaţilor pe care vă iubesc zeii cei fără de moarte ca pe 
niște fii şi se îngrijesc de voi, pentru că de multe ori mi-au spus în vis despre voi şi 
pe față mi-au arătat, că vă veţi întoarce la dînşii, de aceea au oprit pe chinuitorii voştri 
să nu vă piardă, pentru că așteaptă întoarcerea voastră, care acum este aproape; căci 
în noaptea trecută, marele între zei, Dionisos, arătîndu-se, mi-a zis: "Să aduci pe acei 
doi bărbaţi la mine". Deci, iată, o! bărbaţilor, templul lui Dionisos deschis, altarul 
împodobit şi jertfele gata; veniți să-i aduceţi jertfe!”. 


Sfinţii au răspuns: "'Minţi fără de rușine, o! judecătorule; căci zeii tăi, precum 
sînt muţi la arătare, astfel nici în vis nu pot să grăiască ceva. Care Dionisos ţi-a grăit 
ție? Căci aici la voi sînt doi idoli lui ai Dionisos: unul de piatră, iar altul de aramă, și 
de ţi-a grăit cel de piatră, apoi noi îi proorocim, că degrab va veni vremea în care, 
sfărîmîndu-se bucăţi, ori în zidul cel de piatră ce se zideşte, vor fi puse ale sale pietre, 
sau în foc aruncîndu-se, în var se vor preface; iar de ţi-a grăit Dionisos cel de aramă, 
acela va fi prefăcut în căldări şi în alte vase mai necinstite”. 


Nişte cuvinte ca acestea nesuferind Maxim să le audă, a început a-i chinui 
cumplit. Chinuirea era în acest fel: unelte ascuţite de fier, țăpuşi, cuțite, piroane, 
sulițe şi cîte a putut să afle mai ascuţite, le-a înfipt în pămînt foarte dese, cu ascuţişul 
în sus, şi care erau înalte ca de un pas de picior. Pe acelea punînd pe Sfîntul Clement 
gol, cu faţa în sus, a poruncit să-l bată deasupra cu bețe; iar Sfîntului Agatanghel, 
topind plumb mult, i l-a turnat pe cap. ȘI fiind bătut Sfîntul Clement cu bețe, pe piept 
şi peste tot, de la cap pînă la picioare, tot trupul a fost străpuns cu uneltele acelea 
ascuţite, şi i-au străbătut alte fiare prin inimă, altele prin piept, altele prin măruntaie, 
iar altele trecînd printr-însul se vedeau vîrfurile deasupra. 


După bătaia cea cumplită, poruncind tiranul să scoată din acel loc pe mucenic, 
mulți abia au putut cu mare nevoie să-l smulgă de acolo; deci, se uimea Maxim de o 
răbdare ca aceea şi că atîtea chinuri nu pot să întoarcă pe mucenici către zei, nici să- 
1 omoare, pentru că Dumnezeul Cel Preaînalt păzea într-înşii suflarea lor în legătura 
trupească, spre mărirea numelui Său celui Sfînt şi spre înfruntarea păgînilor; de aceea 
aruncară pe sfinți iarăși în temniță. 


Înştiințîndu-se despre aceea împăratul Maximian, a judecat pe sfinţi la veşnica 
închisoare, pînă ce singuri vor muri acolo. Încă și un boier, anume Afrodisie, de neam 
pers, aflînd de toate chinurile cele cumplite asupra creştinilor, a cerut voie la 
împăratul, ca să-i poruncească, să ia pe acei mucenici, ca să-l piardă, şi luîndu-i, i-a 
dus în casa sa, apoi, punîndu-le înainte masă îndestulată spre ospătare, îi silea să 
mănînce şi să bea cu dînsul şi să se veselească. Iar aceia i-au zis: "Noi ne hrănim cu 
cereasca hrană și băutură de care cel ce mănîncă şi bea, nu flămînzeşte, nici nu 
însetează niciodată, ci petrece în veci, veselindu-se”. lar Afrodisie, socotind spre 
ocara lui aceea, i-a zis: "Miine voi găti vouă altă cină de care doriţi, adică moartea 
cea mai cumplită”. 


Făcîndu-se ziuă, a poruncit Afrodisie ca să aducă două pietre de moară, să le 
spînzure de grumajii sfinților, şi să-i poarte prin toată cetatea, spre batjocură. Atunci 
mulți din cei fără de minte luînd pietre aruncau spre tîrîţi, iar cei mai mulți, mirîndu- 
se de pătimirile lor, îi socoteau că sînt fără de moarte şi credeau în Hristos. După 
aceasta, prin judecata împăratului, au fost închiși în temniță veşnic, ca prin 
închisoarea cea lungă chinuindu-se, să piară. Și au petrecut sfinții în legăturile 
temniței mulți ani, pînă ce s-a apropiat săvîrşirea cea de 28 de ani, a vremii pătimirii, 
despre care i s-a vestit Sfîntului Clement, prin descoperire dumnezeiască, cînd l-a 
dus în Tars, la împăratul. Mulţi din sfinți mărturisitori, începînd nevoinţa 
mucenicească, şi-au sfîrşit alergarea, iar aceşti doi pătimitori încă pătimeau. 


După Maximian împăratul (286-305), a luat împărăţia Maximin Daia (305- 
313), şi vărsîndu-se mult sînge creştinesc fără cruţare, iar străjerii temniţei supărîndu- 
se pe Clement şi pe Agatanghel că atît de mult sînt ținuți în temniţă, au mers la 
împăratul Maximin, zicîndu-i: "Ce porunceşti asupra celor doi închiși, care de mulți 
ani chinuindu-se de împărați şi voievozi cu toate chinurile cele mai cumplite, n-au 
murit, şi pînă acum sînt în legături? Căci, deşi fără căutare şi îngrijire omenească, 
totuşi sînt sănătoşi şi la feţe sînt bine, încît noi îi socotim că sînt fără de moarte”. 


Împăratul Maximin, mai întîi a hulit pe zeii săi cu felurite cuvinte necinstite, 
că n-au putut să scoată din vremelnica viaţă pe cei doi vrăjmași ai lor, care se luptau 
cu el. Apoi, întrebînd despre dînşii cine şi de unde sînt şi înștiințindu-se că sînt din 
părțile Galatiei, din cetatea Ancira, îndată a poruncit să-i trimită acolo lui Luciu, care 
într-acea vreme era ighemon în Ancira, cetatea Galatiei. Înştiinţîndu-se sfinţii despre 
aceea, s-au bucurat foarte, căci mult dorea Sfîntul Clement, ca în patria sa să-și 
săvîrşească alergarea nevoinţei, pentru care rugase pe Stăpînul Hristos şi şi-a cîştigat 
cererea. 


Deci, fiind duși sfinții în cetatea Ancira, i-au pus înaintea lui Luciu ighemonul, 
spre cercetare, dar el nu îndată a început a-i întreba pe ei, ci mai întîi, 1-a pus într-o 
închisoare strîmtă, băgîndu-le picioarele în obezi şi lanţuri de fier punîndu-le pe 
grumaz, pe miini şi pe tot trupul; apoi şi pietre grele legîndu-le, nu puteau nici a se 
mişca cu trupul, nici a-şi întinde picioarele. 


A doua zi, aducînd pe Sfîntul Mucenic Agatanghel la judecată, la început îl 
amăgea pe el cu momiri, atrăgîndu-l către a sa rea credință, dar văzîndu-l 
neînduplecat cu mintea, a început a-l chinui; deci, a înfipt în urechile lui piroane de 
fier înfierbîntate în foc şi străbătînd creierii lui, i-a venit mare întunecare, apoi fum a 
ieşit din gura şi din nasul lui şi cu făclii i-a ars coastele, după aceea, cu sabia 1-a tăiat 
sfîntul lui cap. 


Iar cinstitul trup al mucenicului luîndu-l cea mai sus pomenită, fericita Sofia, 
a doua maică a lui Clement, şi învelindu-l cu pînză curată şi cu aromate, l-a pus în 
peştera în care creştinii aveau o biserică mică; căci pentru prigonirea cea cumplită de 
la păgîni nu puteau credincioşii să-şi aibă biserica lor în loc sfînt; de aceea, în peşteră 
îşi făcuseră biserică şi acolo făceau slujbele lor lui Dumnezeu. Sfîntul Mucenic 
Agatanghel a pătimit de la diferiți tirani, de la doi împărați, adică Dioclețian şi 
Maximian, iar de la ighemonii Agripin, Curichie, Dometie, Sacherdon, Maxim, 
Afrodisie şi Luciu, şi a sfîrşit nevoinţa pătimirii sale în cinci zile ale lunii noiembrie. 


Înştiințîndu-se Sfîntul Clement despre sfîrşitul mucenicului și împreună 
pătimitorului său, Sfîntul Mucenic Agatanghel, s-a umplut de negrăită bucurie, că l- 
a trimis pe el Dumnezeu înaintea sa. Şi zăcînd cu faţa la pămînt, fiind însărcinat de 
greutatea legăturilor, multă mulțumire a dat pentru Sfîntul Agatanghel, că l-a 
învrednicit a-și sfîrşi alergarea, credința a-şi păzi, toate chinurile cu bărbăţie a le 
răbda, şi în ceata sfinților mucenici, celor ce la cer dănţuiesc, a se număra. Apoi se 
ruga şi pentru sine, ca să poată pînă la sfîrşit a răbda şi a sfărîma capul vrăjmaşului 
celui viclean şi cu bucurie a trece la sfîrşitul ceresc cel dorit. 


După uciderea Sfîntului Agatanghel, Luciu, tiranul, a poruncit ca pe Sfîntul 
Mucenic Clement în toate zilele să-l chinuiască în temniţă, iar chinuirea era astfel: 
cu toiege ascuţite bătea pe mucenic peste obraz și peste cap, dîndu-i cîte o sută şi 
cinci zeci de lovituri în toate zilele. lar aceasta s-a făcut sfîntului, de la cinci zile ale 
lunii noiembrie pînă la cinci ale lunii ianuarie; deci, ziua era bătut tare, încît şi temnița 
aceea toată se roșea cu sîngele lui, iar noaptea cercetîndu-l darul lui Dumnezeu prin 
sfinții îngeri, îl vindeca de toate rănile acelea; și erau păgânii întru mare nepricepere, 
căci în fiecare zi venind și sănătos aflîndu-l, se mirau şi mai amar îl băteau, rănindu- 
i capul şi faţa cu multele lovituri, pînă la 150, cît era rînduit. 


Apropiindu-se praznicul dumnezeieştilor Arătări a Domnului, a venit de la 
împăratul în cetatea Ancira alt ighemon, anume Alexandru, în locul lui Luciu, căruia 
i se poruncise să meargă la împăratul. 


Sosind noaptea în care avea să fie privegherea praznicului dumnezeieştilor 
Arătări, fericita Sofia aducînd la sine creștini, luînd pe slugi, pe copilele și pe copiii 
crescuți, au mers în temniţă la Sfîntul Clement. lar Dumnezeu a ajutat scopul 
credincioşilor, căci a adormit tare pe străjeri şi numai unul nu dormea, dar acela era 
creştin tăinuit, care a deschis temniţa celor ce veniseră; deci, intrînd înăuntru 
credincioşii, cu Sofia cea cu mintea bărbătească, au dezlegat pe sfînt din legături şi 
luîndu-l, l-au dus în biserica cea din peşteră, și cu bucurie au prăznuit, mulțumind lui 
Dumnezeu. 


Făcîndu-se ziuă, Sfîntul Clement a săvîrșit dumnezeiasca Liturghie, și toţi s- 
au împărtăşit cu dumnezeieştile Taine din sfintele mîini ale păstorului lor. Şi a făcut 
arhiereul lui Dumnezeu multă învățătură poporului, în care a proorocit despre 
moartea sa, că degrab va fi ucis, apoi le-a zis: "Să nu vă temeţi, fraților, că nimeni 
din voi nu va pieri, nici va pătimi ceva, nu vor răpi lupii pe nici unul, fără numai eu 
cu doi clerici, căci îmi voi pune sufletul pentru Arhiereul cel mare Hristos, care şi-a 
pus pentru noi sufletul Său". 


Încă a proorocit şi aceasta, că degrab va înceta prigonirea, apoi că închinarea 
de idoli se va stinge şi va înflori sfînta credinţă, pentru că cerescul Împărat va ridica 
pe pămînt un împărat, care, luminîndu-se cu Sfîntul Botez, va lumina toate părțile 
stăpînirii Romei şi o nouă Romă va ridica și va răsări pretutindeni dreapta credinţă. 
Aceasta proorocind sfințitul mucenic turmei sale celei cuvîntătoare şi înveselind 
sufletele lor, au mers la casa maicii Sofia, care pe tot poporul de la biserică l-a luat 
la sine, şi le-a făcut ospăț mare; apoi a fost Sfîntul Clement în casa ei pînă la 23 de 
zile ale lunii ianuarie. 


Într-acea vreme, ighemonul Alexandru cercetînd lucrurile și ocîrmuirile 
poporului, s-a spus despre Clement, episcopul creştin, cum că noaptea a ieșit din 
închisoare şi a făcut cercetare despre dînsul. Apoi, sosind ziua duminicii, a mers 
arhiereul lui Dumnezeu, Sfîntul Clement, în biserica cea din peşteră, să săvîrşească 
dumnezeiasca Liturghie şi s-au înștiințat despre dînsul păgînii, care au spus 
ighemonului. lar el îndată sculîndu-se, a mers cu ostașii, care, intrînd înăuntru, au 
aflat pe Sfîntul Clement stînd înaintea dumnezeiescului Păstor şi aducînd jertfa cea 
fără de sînge. Și a poruncit ighemonul unuia din ostaşi ca scoţînd sabia să lovească 
pe arhiereu peste grumaji. 


Deci, lovindu-l ostașul, a căzut capul Sfîntului sfințit Mucenic Clement pe 
dumnezeiescul prestol şi peste darurile cele puse înainte, apoi s-a roşit cu sîngele lui 
jertfa cea fără de sînge şi tot Sfîntul Altar. Iar poporul credincios era într-o mare frică 
şi spaimă, însă nu pentru dînșii, ci pentru păstorirea lor aveau jale şi, ridicîndu-și 
glasurile, se tînguiau. Ighemonul a ieşit îndată afară, nefăcînd poporului nici un rău, 
numai pe doi clerici i-a tăiat în altar cu Sfintul Clement, iar numele lor sînt: Hristofor 
şi Hariton, diaconi. Atunci fericita Sofia luînd cinstitul trup al iubitului său, care-i 
era fiu cu numele, iar cu fapta duhovnicesc părinte şi păstor, l-a îngrijit cu lacrimi și 


cu bucurie. Deci plîngea că s-a lipsit de el pe pămînt şi se bucura că, săvîrșindu-şi 
pătimirea, a trecut la Hristos Domnul. 


Apoi, Sofia l-a îngropat cu cinste, împreună cu amîndoi diaconii, cu tot 
poporul creştin care era acolo, aproape de mormîntul Sfîntului Mucenic Agatanghel, 
în biserica din peşteră, în 23 de zile ale lunii ianuarie. Astfel Sfîntul sfințit Mucenic 
Clement a sfîrşit nevoinţa cea lungă a pătimirii sale, răbdînd 28 de ani în nenumărate 
şi negrăite chinuri pentru Hristos. 


Despre dînsul zice Nichifor Callist, istoricul grec, astfel: "De la zidirea lumii, 
pe toți cei ce pentru Dumnezeu au pătimit chinuri, ori în ce fel de chin, prin foc, prin 
fier, prin pietre, prin lemne şi cei ce cu fiarele s-au luptat şi prin închisori mult timp 
s-au chinuit şi prin diferite feluri de morţi, în pămînt, în apă şi în văzduh s-au sfîrşit, 
şi cei ce au fost pierduţi de ger și de arşiță mare, şi ori cu ce alte chinuri şi pedepsiri 
s-au lipsit de viață, pe toți aceia i-au întrecut Sfîntul Clement împreună cu Sfintul 
Agatanghel, prin pătimirile lor cele multe. De la unsprezece tirani, în diferite cetăți 
au pătimit. În Ancira, de la Dometian, antipatul Galatiei; în Roma de la împăratul 
Dioclețian; în Nicomidia de la ighemonul Agripin, iarăși în Ancira, de la voievodul 
Curichie; în Amisia de la Dometie, slujitorul împărătesc; în Tars de la împăratul 
Maximian; apoi, iarăşi acolo de la Sacherdon ighemonul şi de la boierul Maxim, după 
aceasta de la Afrodisie senatorul; şi iarăşi în Ancira, de la boierul Curichie, şi în 
sfîrşit de la ighemonul Alexandriei. 


Pentru că toți cei ce erau atunci chinuitori, îl trimiteau pe dînsul de la unul la 
altul, ca pe o minune nemaiauzită şi văzută; căci, atît de mulți ani şi prin atît de multe 
şi diferite feluri de chinuri cumplite, a fost nebiruit şi nemișcat, cu Agatanghel 
ucenicul său, întărindu-l Dumnezeu, Domnul nostru lisus Hristos, pentru slava 
numelui Său celui sfînt, căruia dimpreună cu Tatăl și cu Sfîntul Duh, de la toată 
zidirea se cuvine toată slava, cinstea şi închinăciunea, în veci. Amin. 


54. SFÎNTUL PAULIN MILOSTIVUL, EPISCOPUL NOLEI 
(23 IANUARIE) 


(Din Patericul Sfîntului Grigore Dialogul) 


Plăcutul lui Dumnezeu Paulin era de neam din părțile Acvitaniei; în viaţa 
mirenească a fost unul din sfetnicii senatori ai Romei, drepteredincios şi temător de 
Dumnezeu, avînd ca soţie pe Tarasia, asemenea lui în credință şi în faptele bune. 
Neavînd copii fireşti, luau copii săraci şi pe aceia în loc de fii avîndu-i, îngrijeau de 
dînşii hrănindu-i și frica lui Dumnezeu învățindu-i; apoi au sporit din zi în zi în toate 
faptele bune, făcînd multe milostenii la săraci, pe urmă şi singuri au voit să fie săraci 
pentru Dumnezeu. 


Vînzînd averile lor cele mari, şi pe toate împărțindu-le la cei ce le trebuiau, 
viețuiau în sărăcia cea de bună voie, ca unii din săraci, spre dumnezeiasca purtare de 
grijă punîndu-şi nădejdea. Deci, sărăcind ei acum cu totul, a venit un sărac cerînd 
milostenie, şi nu aveau la dînșii mai mult decît o pîine; atunci a poruncit fericitul 
Paulin soției sale ca şi pe cea mai de pe urmă pîine s-o dea săracului. "Se va îngriji - 
zicea dînsul -, Dumnezeu de noi; iar noi să nu cruțăm a da celui ce ne cere pentru 
Dumnezeu". 


Tarasia, însă, nu a dat-o, ci a ţinut-o pentru a sa trebuinţă, fiindcă nu avea ce 
să pună înainte la masa lor într-acea zi. ŞI iată a intrat la fericitul Paulin un trimis de 
la oarecare prieten al său bogat, spunîndu-i că i se trimit de la dînsul, pe mare, o 
mulțime de bucate; dar o corabie ce era mai pe urmă cu bucate s-a scufundat şi a 
pierit în adîncul mării. Aceasta auzind-o Paulin, a zis către soţia sa: "Vezi, că de ai fi 
dat săracului pîinea cea mai de pe urmă, nu s-ar fi cufundat în mare cea mai de pe 
urmă corabie cu bucate; căci pentru zgîrcenie, averile multora le pierde Dumnezeu”. 


Apoi, cu averile, pierzînd şi slava lumească şi toată deşertăciunea lumii 
acesteia, au ieşit din Roma în părțile Campaniei, fiindcă îşi lăsaseră acolo puţină 
avere pentru hrana lor; şi în cetatea ce se numea Nola, viețuiau lîngă mormîntul 
Sfîntului Mucenic Felix, slujind Domnului, şi de lume tăinuindu-se; dar nu putea să 
se tăinuiască mult timp fapta cea bună a lui Paulin, şi pentru aceea a fost luat cu sila 
la scaunul Bisericii Nolei şi, fără de voie, a primit vrednicia episcopiei; deci, povăţuia 
turma sa cu sfinţenie şi cu dreptate, ca un credincios ocîrmuitor înțelept, pe care l-a 
pus Domnul peste slugile Sale; pentru că-i hrănea pe ei nu numai cu hrană 
sufletească, învăţindu-i pe fiecare, povăţuindu-i la calea adevărului, ci şi de hrana 
trupească şi de toate trebuinţele oilor sale cuvîntătoare se îngrijea; pe săraci și pe 
scăpătați, pe sărmani şi pe văduve hrănindu-i și îmbrăcîndu-i, şi pe cei robiți 
răscumpărîndu-i pentru libertate. 


În anii aceia s-a făcut, prin voinţa lui Dumnezeu, năvălirea vandalilor asupra 
pămîntului Italiei, pe care prădîndu-l de tot, au venit și în părțile Campaniei, unde 
este cetatea Nola, și acolo multe cetăți și sate pustiind, au venit şi în eparhia lui 
Paulin, unde au prădat mulțime de popor şi în ţara lor l-au dus pe mare în Africa. 
Într-acea vreme fericitul Paulin, episcopul, pe toate cele ce le-a avut în episcopie le- 
a împărțit spre răscumpărarea celor robiți, şi spre hrana celor ce sărăciseră de 
năvălirea barbarilor şi acum nu-i rămăsese lui nimic. Ostaşii vandalilor fiind cumpliți 
şi fără de omenie, chinuiau pe creştini ca să spună comorile cele ascunse în pămînt. 
Sfîntul Paulin pătimea cu inima împreună cu ei, strigînd către Dumnezeu: "Doamne, 
fă ca pe mine pentru aur şi argint să mă chinuiască, că Tu ştii unde am ascuns bogăţia 
mea, adică în mîna robilor Tăi, săracilor şi scăpătaţilor”. 


Odată a venit la dînsul o văduvă săracă, plingînd: "Fiul meu este robit de 
vandali şi aud despre dînsul că se află în Africa, la ginerele lui Riga, împăratul 
vandalilor; deci, mă rog sfinţiei tale, pentru el, singură nădejdea hranei mele și 
toiagul bătrîneţelor”. Iar omul lui Dumnezeu, cu toată sîrguința căutînd de va afla 


ceva ca să dea celei ce cerea şi neaflînd nimic, a zis către văduva cea săracă: "Femeie, 
nu am nicidecum ce să-ţi dau, fără numai pe mine singur să mă iei, că iată întru a ta 
stăpînire mă dau ca un rob, deci, să mă vinzi pe mine şi să-ți răscumperi fiul sau pe 
mine în robie să mă dai pentru fiul tău". 


Ea auzind acestea din gura unui astfel de bărbat, socotea aceasta că este 
batjocură, mai mult decît mulă; dar acest sfînt a încredinţat-o pe femeie, că nu 
batjocură, ci adevărul grăieşte; şi a sfătuit-o ca, crezînd cele grăite, să nu se 
înfricoşeze luînd pe episcop în robie pentru libertatea fiului ei. 


Deci, au mers amîndoi în Africa şi mergînd la vandali, sta la poarta boierului, 
ginerele împăratului, la care era fiul acelei văduve şi, ieşind boierul din casă, văduva 
a căzut înaintea lui, rugîndu-l cu plîngere, ca să elibereze pe fiul ei. lar bărbatul acela 
fiind mîndru nu numai că n-a voit să-l elibereze pe fiul ei, dar nici să-i asculte cererea. 
Atunci văduva, arătînd pe slujitorul lui Dumnezeu, Paulin, a zis: "Iată pe omul acesta 
îl dau în locul fiului, numai să faci milă să-l liberezi pe fiul meu, căci unul născut îmi 
este”. 


Iar el, cu faţa blîndă căutînd spre om, l-a întrebat, zicînd: "Ce meșteşug știi?" 
Răspuns-a lui Sfîntul Paulin: "Nu ştiu nici un fel de meșteșug, fără numai a lucra la 
grădină, aceasta ştiu bine". Acestea auzindu-le boierul s-a bucurat, căci un om ca 
acela îi trebuia, şi a dat pe fiul văduvei, pe care ea luîndu-l, s-a întors la locul său; iar 
Sfîntul Paulin, rămînînd în robie, a luat sub îngrijire grădina şi lucra ostenindu-se, iar 
stăpînul lui a început a veni adeseori în grădină, și pentru oarecare lucruri se întreba 
cu grădinarul său; văzîndu-l înțelept şi cunoscător, vorbea cu el despre toate, apoi de 
multe ori lăsîndu-și pe casnicii şi prietenii săi, se îndulcea de cuvintele aceluia foarte 
mult. 


Într-o zi, stăpînul vorbind cu el, Sfîntul Paulin a zis către dînsul în taină: 
"Păzeşte-te acolo unde voieşti să mergi, căci se cade ţie să te îngrijeşti pentru luarea 
împărăției vandalului, căci împăratul acesta, socrul tău, va muri deodată de moarte 
grabnică, iar tu de te vei duce, apoi altul fără de tine va lua împărăția”. Acestea 
auzindu-le boierul de la grădinarul său, nicicum n-a tăcut, ci mergînd, a spus despre 
aceea împăratului; căci sfîntul îi era foarte credincios lui, de vreme ce mai mult decît 
pe toți îl iubea. Iar împăratul îndoindu-se, a zis: "Voi să văd pe bărbatul acela de care 
spui". lar ginerele împăratului a zis: "Acum îi voi porunci, ca să-ți aducă la prînz 
verdeţuri din grădină și-l vei vedea pe el”. 


Deci, şezînd împăratul să prînzească, a intrat la dînsul Paulin aducînd verdeţuri 
la masa împărătească, după porunca stăpînului său, iar împăratul văzîndu-l, odată s- 
a cutremurat şi chemînd pe stăpînul lui, adică pe al său ginere, taina pe care voia s-o 
ascundă i-a arătat-o lui, zicînd: "Sînt adevărate cele ce ai auzit de la omul acela pentru 
că noaptea aceasta am văzut în vis nişte boieri şezînd pe scaune şi făcînd judecată 
asupra mea, dar şedea şi acesta în mijlocul lor şi cu judecată mi s-a luat toiagul și 
puterea pe care dintii o luasem". Deci, l-a întrebat pe el cine este. "Pentru că eu pe 


acest bărbat nu-l socotesc să fie vreun om din cei proşti, de vreme ce în mare 
vrednicie l-am văzut pe el". 


Atunci ginerele împăratului luînd pe fericitul Paulin de o parte, l-a întrebat pe 
el cine este. Şi a răspuns către dînsul omul lui Dumnezeu, zicînd: "Robul tău sînt, pe 
care pentru fiul văduvei m-ai luat". Iar el cu dinadinsul întreba ca să-i spună, nu ce 
este acum, ci ce a fost în ţara sa. Și-l sfătuia cu multe jurăminte ca să nu ascundă 
înaintea lui taina sa, să-i arate adevărul. lar omul lui Dumnezeu supărîndu-se şi 
neputînd să calce jurămintele, i-a spus despre sine că este episcop; iar stăpînul lui 
auzind de aceasta, foarte mult s-a temut şi cu smerenie i-a zis: "Cere de la mine ce 
voieşti, astfel încît cu mari daruri să te întorci la pămîntul tău”. Şi a zis către dînsul 
plăcutul lui Dumnezeu Paulin: "O facere de bine de la tine doresc, pe care poţi s-o 
faci, adică: ca pe toţi robiții din ţara mea aduşi aici, să-i lași liberi la locul lor”. 


Îndată, prin sîrguinţa boierului aceluia, prin toată Africa au fost cercetaţi 
creştinii cei robiți din pămîntul Campaniei, și i-au adus la Sfîntul Paulin. Atunci a 
fost eliberat cu cinste sfîntul păstor cu toate oile păstoriei sale cele cuvîntătoare şi cu 
multe alte daruri și cu hrană îndestulătoare; apoi au mers cu corăbiile în ţara lor, cu 
veselie şi cu bucurie. lar nu după multă vreme, a murit Riga, împăratul vandalilor, 
după cum proorocise sfîntul; iar în locul lui a luat împărăția ginerele său. Astfel 
Sfîntul Paulin vînzîndu-se pe sine singur în robie, multe popoare a scos din robie la 
libertate, urmînd lui Hristos Domnul, Cel ce a luat chipul de rob şi a izbăvit neamul 
omenesc din robia diavolului. 


Vieţuind Sfîntul Paulin, după ieşirea din robia vandalilor, ani îndelungați, iar 
turma cea încredințată lui, ca un păstor bun bine păscînd-o, şi-a pus sufletul său 
pentru oi, apoi dînd multe milostenii la frații cei săraci, şi necruțindu-se pe sine 
singur, a trecut către începătorul păstorilor, Hristos, Domnul său, de la care acum 
însutit primeşte, şi viaţă veşnică moşteneşte, slăvindu-L pe EI, în veci. Amin. 


55. VIAŢA CUVIOASEI MAICII NOASTRE EUSEBIA, 
CARE S-A NUMIT ȘI XENIA 
(24 IANUARIE) 


(După Metafrast) 

Vieţile şi laudele sfinților se aseamănă cu lumina stelelor; căci precum stelele 
sînt întărite cu aşezarea pe cer şi toată partea cea de sub ceruri o luminează, încît 
acelea care se văd de indieni, nu se ascund nici de sciți, apoi pămîntul şi marea le 
luminează şi îndreptează corăbule ce plutesc, ale cărora nume deşi nu le știm, pentru 
mulțimea lor, totuşi de luminoasa lor podoabă ne minunăm; astfel este și cu 
luminarea sfinţilor. 


Deşi sînt închise moaştele lor în morminte, însă puterile lor, în partea cea de 
sub cer, nefund împrejur mărginite cu hotarele pămînteşti, ne minunăm de viața 
acelora şi de slava cu care preamăreşte Dumnezeu pe plăcuţii Lui, precum a 
preamărit şi pe această plăcută a Sa, Cuvioasa Xenia, a cărei viață minunată, spre 
luminarea şi chipul celor ce voiesc să slujească cu dragoste lui Dumnezeu, prin 
scrisoare, s-a dat neamului celui mai de pe urmă de către cei vechi, într-acest chip. 


A fost în Roma cea veche un bărbat slăvit şi vestit, unul din cei mai mari 
senatori, care era creştin dreptcredincios şi avea numai o fiică, pe care o păzea ca pe 
lumina ochilor, anume Eusebia; acesteia sosindu-i vîrsta de nuntă, un boier asemenea 


cu cinstea de senator, a pofiit pe părinții Eusebiei ca să-i dea pe fica lor spre însoţire 
fiului său. Părinţii sfătuindu-se, au logodit pe Eusebia cu acel tînăr de bun neam, care 
era asemenea cu cinstea şi cu bogăţia, și au hotărît ziua în care avea să se săvirșească 
legiuita nuntă; iar fecioara, fund plină de dumnezeiasca dragoste, dorea ca Mirelui 
Celui nestricăcios, Care este mai frumos cu podoabă decît fiii omeneşti, lui Hristos 
Domnul, să se facă mireasă, prin veşnica sa feciorie; acea dorire a sa o tăinuia 
înaintea părinților, pentru că ştia, că de i-ar fi cunoscut gîndul ei, apoi nici c-ar fi voit 
aceasta să audă, cu totul ar fi oprit-o, cu dragostea amăgind-o, şi cu porunca silind-o 
spre însoţire; de vreme ce avînd pe aceea singură fiică moștenitoare a tuturor 
bogățiilor lor, doreau să se mîngiie de a ei însoţire și de fii. Fericita Eusebia avea 
două roabe credincioase ale ei, care din copilărie crescuseră cu dînsa şi care slujeau 
ei cu toată osîrdia şi dragostea. Deci, luîndu-le pe ele deosebi, le-a zis: "Voiesc să vă 
spun un lucru tăinuit, dar mai întîi vă Jur pe Domnul Dumnezeu, să nu spuneți 
nimănui cele ce veţi auzi de la mine, pentru că scopul şi dorirea inimii mele voiesc 
să v-o descopăr; deci, păziţi ca nimeni din cei dimprejur să nu ştie taina mea, şi voi 
mai bine să vă învoiţi cu mine, ca şi voi să vă mîntuiţi sufletele voastre şi să ajutați 
ticăloşiei mele”. 


Iar roabele i-au zis: "Toate cîte vei porunci nouă, stăpîna noastră, le vom face, 
mai ales că şi sufletelor noastre are să le fie de folos înțelegerea ta; deci, gata sîntem, 
ca mai bine să murim pentru tine, decît să spunem cuiva ceva, despre cele ce ai să ne 
grăieşti”. lar fecioara le-a zis: "Ştiţi că părinții mei vor să mă mărite, iar mie nici prin 
minte nu mi-a venit cîndva să cuget aceea, adică să mă gîndesc la nuntă, și foarte 
greu îmi este lucrul acesta pe care părinţii mei s-au sfătuit să-l facă; pentru că este 
viaţa aceasta numai umbră, fum şi vis. Deci să mă ascultați pe mine, să luăm de obşte 
viață curată, şi de va fi voia Domnului cu scopul meu, și voi de vă veţi uni cu sfatul 
meu şi veți păzi cele ce vă spun, apoi ce se va cădea nouă să facem, vom chibzui; dar 
să mă credeți că de ar şti despre aceasta părinții mei şi ar voi ca cu sila să mă îndemne 
la nuntă, apoi chiar de m-ar da focului, sabiei sau fiarelor, nicidecum nu vor putea să 
mă întoarcă de la scopul meu, ajutîndu-mi Dumnezeu". 


Auzind acestea, amîndouă roabele au zis: "Voia Domnului să fie, căci şi noi 
ne învoim cu scopul tău; şi mai bine dorim ca şi tine, stăpîna noastră, să murim cu 
tine decît să te vădim". Unele ca acestea auzind fericita Fusebia de la slujnicele sale, 
a preamărit pe Dumnezeu; şi avînd cele trei fecioare dragoste întocmai către Hristos, 
gîndeau în toate zilele cum ar face, ca dorirea lor să poată ajunge întru săvîrșire; deci 
se rugau lui Dumnezeu să le dea sfat bun. 


Iar din ziua aceea în care s-a dat pe sine întru dragostea Domnului, Eusebia 
sfătuindu-se la viaţă curată pe ascuns de părinți, prin mijlocirea celor două roabe ale 
sale, împărțea la cei ce aveau trebuință, aurul, argintul şi toate lucrurile cele ce erau 
de preţ. Încă au mai împărţit acele roabe şi simbriile lor pe care le aveau, pregătindu- 
se pentru sărăcie, pentru dragostea lui Hristos; apropiindu-se ziua nunţii, fericita 
Eusebia sfătuindu-se cu roabele sale, şi-a schimbat noaptea îmbrăcămintea din chipul 


cel femeiesc în cel bărbătesc şi luînd nişte aur pentru trebuință, a ieşit din casă, 
neștiind nimeni, întîmplîndu-se uşile deschise. 


Şi însemnîndu-se cu semnul Crucii, a zis către Hristos Dumnezeu: "Tu fu cu 
noi, Fiul lui Dumnezeu, şi arată-ne calea în care vom merge, căci pentru dragostea 
Ta lăsăm casa şi pe toate din ea, şi voim mai bine să ne înstrăinăm și în necazuri să 
viețuim, pe Tine dorindu-Te şi pe Tine căutîndu-Te”. Astfel ieşind din casă, s-a rugat 
cu lacrimi, plîngînd şi bucurîndu-se; apoi Sfînta Eusebia zicea pe cale către roabele 
sale: "Voi de acum să-mi fiți surori şi eu mai vîrtos voi sluji vouă în toate zilele vieții 
mele, dar, o! stăpînele mele, să defăimăm toate pentru Dumnezeu, şi să nu căutăm 
nimic pe pămînt, decît numai să mîntuim sufletele noastre; să fugim de grijile cele 
deşarte ale vieţii și vătămătoare de suflet, şi să credem Domnului, care a zis: Toţi cei 
ce-și vor lăsa pentru numele Meu, tată, mamă, casă, sau țarini, vor lua însutit și vor 
moşteni viața cea veşnică. Astfel, surorile mele, să ne mîntuim sufletele noastre”. 


Despre acestea grăind sfînta către dînsele, s-au dus la mare și găsind o corabie 
care avea să plece spre hotarele Alexandriei, au dat chiria şi s-au aşezat într-însa, 
apoi, fiind şi vîntul prielnic, în puţine zile au ajuns la Alexandria; iar de acolo plecînd, 
s-au dus într-o insulă Cos de la Halicarnas, cetatea Cariei, fiind departe la 
cincisprezece mii de pași; căci alergau pretutindeni, voind să afle un loc necunoscut, 
ca nu cîndva să fie găsite de părinți. Deci, petrecînd în aceea insulă mai fără frică, şi- 
au schimbat chipul cel bărbătesc în femeiesc şi găsind o casă mică într-un loc 
deosebit, vieţuiau acolo, mulțumind lui Dumnezeu, Căruia se rugau de-a pururea să 
le trimită un om duhovnicesc, care ar putea să le îmbrace în rînduiala monahicească 
şi să aibă grijă de sufletele lor. 


Sfînta Eusebia sfătuia pe prietenele sale, zicîndu-le: "Mă rog vouă, surorile 
mele, pentru Domnul să păzim taina noastră, adică să nu spunem nimănui patria 
noastră şi scopul pentru care am plecat din casa părintească, și care îmi este numele 
meu, ca nu cumva, după nume şi după patria mea, de unde am plecat, cercetînd 
părinții mei să afle. Deci, vă jur pe Dumnezeu, ca toate acelea să le păziți pînă la 
sfîrşitul vieții mele și să nu spuneți nimănui nimic despre cele ce s-au făcut şi se vor 
face de noi. Și de va întreba cineva de numele meu, să spuneţi că mă numesc Xenia, 
care se tilcuieşte "străină"; că acum, precum mă vedeţi, mă înstrăinez, lăsîndu-mi 
casa şi părinții, pentru Dumnezeu; şi de acum înainte, nici voi să nu mă mai numiți 
Eusebia, ci Xenia, deoarece nu am aici cetate stătătoare, ci înstrăinîndu-mă cu voi 
împreună, în viața aceasta, caut pe cea viitoare”. 


Sfînta zicînd acestea către roabele sale, ele au făgăduit să păzească toate cele 
poruncite lor, şi de atunci sfinta, mireasa lui Hristos, era numită Xenia, în loc de 
Eusebia. Odată plecîndu-și genunchii împreună cu surorile, au început a plînge și a 
grăi: "Dumnezeule, fă cu noi, străinele şi săracele, mila Ta cea mare, precum ai făcut 
cu toți sfinții Tăi, şi ne trimite, Stăpîne, un om plăcut ie, prin care am putea să ne 
mîntuim ŞI noi, smeritele”. 


Pe cînd se rugau astfel, Sfînta Xenia cu surorile, ieşind din casa în care locuiau, 
văzură un bătrîn cinstit, cărunt la păr, venind de la țărm, îmbrăcat monahiceşte, a 
cărui față era ca un înger, și alergînd la dînsul sfînta fecioară a căzut la picioarele lui, 
plîngînd şi zicînd: "Omule al lui Dumnezeu, să nu treci cu vederea cele înstrăinate în 
țara îndepărtată, să nu te întorci de către nevoiaşele cele sărace, nici să te îngreţoşezi 
de rugămintele păcătoaselor,; ci te aseamănă Sfîntului Apostol Pavel şi ne fii nouă 
povăţuitor şi învățător, precum acela a fost Sfintei Tecla; adu-ţi aminte de răsplătirea 
drepţilor, gătită de la Dumnezeu, și mă mîntuiește împreună cu aceste două surori”. 


Auzind acestea slujitorul lui Dumnezeu, s-a pornit pe lacrimi şi a zis către 
dînsa: "Ce voieşti să vă fac?" Ea a răspuns: "Să ne fii părinte şi învăţător după 
Dumnezeu şi să ne arăţi unde am putea să ne mîntuim; pentru că sîntem străine şi nu 
ştim unde să ne ducem, că ne ruşinăm a ne arăta la oameni". lar el a zis către dînsele: 
"De unde sînteţi şi care este pricina, de sînteţi aşa singure?" Sfînta răspunse: "Sîntem 
din ţara îndepărtată, robule al lui Hristos, şi ne-am sfătuit ca să plecăm împreună din 
patria noastră şi să venim în aceste locuri; apoi ne-am rugat lui Dumnezeu, ziua și 
noaptea, să ne trimită un om, prin care am putea să ne mîntuim şi acum Dumnezeu 
ne-a arătat pe cuvioşia ta, care poţi să miluiești neputinţele noastre”. 


Sfîntul bătrîn a grăit: "Credeţi-mă surorilor, că şi eu sînt străin aici, precum 
mă vedeţi, vin de la Sfintele Locuri, unde m-am închinat, şi mă întorc în patria mea”. 
Roaba lui Hristos îi zicea: "Din ce parte ești, cuvioşia ta, stăpînul meu?" El a răspuns: 
"Eu sînt din părțile Cariei, din cetatea Milasa”. Mireasa lui Hristos 1-a zis iarăşi: 
"Rogu-mă sfinției tale, să ne spui vrednicia ta, că mi se pare că eşti episcop?" Bătrînul 
zise către dînsa: "lartă-mă soră, sînt un om păcătos şi nevrednic de chipul 
monahicesc, dar cu mila lui Dumnezeu sînt prezbiter şi egumen al unei mici adunări 
de frați, în mînăstirea Sfîntului şi preaslăvitului Apostol Andrei, iar numele meu este 
Pavel”. 


Auzind acestea roaba lui Hristos, a lăudat pe Dumnezeu, zicînd: "Slavă ie, 
Dumnezeule, că m-ai ascultat pe mine săraca şi mi-ai trimis om, să mă mîntuiască, 
împreună cu aceste două surori, precum ai trimis Sfintei Tecla pe Sfîntul Pavel." 
Apoi a zis către bătrîn: "Rogu-mă ţie, robule al lui Dumnezeu, să nu ne treci cu 
vederea pe noi străinele, ci fii părintele nostru după Dumnezeu". Grăit-a lor fericitul 
Pavel: "V-am spus că şi eu sînt străin şi nu ştiu ce bine să vă fac aici, dar de voiţi să 
mergeţi în cetate, apoi nădăjduiesc că Domnul va face milă cu voi şi mă voi îngriji 
de voi după puterea mea". Fecioarele căzînd la bătrîn, cu lacrimi au zis: "Așa, robul 
lui Dumnezeu, ia-ne cu tine şi vom merge oriunde ne vei porunci, numai să faci milă 
cu noi străinele şi să ne fii povăţuitor spre viața cea veşnică”. 


Luînd cu sine robul lui Dumnezeu pe acele sfinte fecioare, au venit în cetatea 
Milasa, şi au găsit acolo nişte case la loc liniștit şi aproape de biserică, pe care Sfînta 
fecioară Xenia, cumpărîndu-le cu aurul ce luase de acasă, a zidit o biserică nu mare, 
în numele Sfîntului şi marelui Mucenic Ştefan, şi în scurtă vreme a aşezat şi o 
miînăstire mică de fecioare, făcîndu-le mirese ale lui Hristos. 


Acolo se îngrijea de dînsele Sfîntul Pavel egumenul, de ale cărui miini a fost 
tunsă Xenia, împreună cu amîndouă roabele sale, în rînduiala monahicească. Și 
nimeni n-a cunoscut, pînă la sfîrşitul ei, de unde era acea fecioară, nici pentru care 
pricină a plecat din patria sa, şi care este adevăratul ei nume, pentru că se numea 
Xenia, adică străină. lar Cuviosul Pavel spunea celor ce-l întrebau despre acele 
fecioare: le-am luat din insula Cos şi le-am adus aici. Deci, toţi le socoteau că sînt de 
acolo, de aceea şi mînăstirea se numea "Cos", după numele insulei aceleia. 


Dar nu după multă vreme a adormit întru Domnul, Chiril, episcopul acelei 
cetăți şi a fost ales la pe scaun în locul lui, Cuviosul Pavel, egumenul mînăstirii 
Sfîntul Andrei. Acela primind vrednicia de episcop, şi mergînd în miînăstirea de 
fecioare a sfinţit pe Xenia diaconiță, ca pe una ce era cu adevărat vrednică de aceasta. 
Căci în trup fiind, avea viață îngerească, şi cu toate că era crescută întru multe dulceți 
şi desfătări, fund fiică de senator, însă la atît de aspră viaţă s-a deprins, încît pe o cale 
nouă, neobişnuită, se vedea că se suie spre pustniceasca desăvîrşire. 


De înfrînarea ei se temeau diavolii şi de postul şi nevoinţa ei biruindu-se, nu 
îndrăzneau nici a se apropia de dînsa: pentru că mînca uneori a doua zi, alteori a treia 
zi, iar de multe ori şi toată săptămîna petrecea fără hrană. Și cînd era să primească 
hrană, nici verdețuri nu mînca, nici linte, nici vin, nici untdelemn, nici poame de 
grădină, nici orice alte mîncări de cele bune, afară numai de puţină pîine, udată cu 
lacrimile sale. Şi luînd din cădelniţă cenușă, îşi presăra pîinea sa; aceasta o făcea în 
tot timpul vieții sale, împlinind cuvîntul prorocesc: Cenușă cu piine am mincat și 
băutura mea cu plingere am amestecat. Şi se sîrguia în tot timpul ca să-şi tăinuiască 
înfrînarea aceasta chiar de surorile sale; numai acele două roabe ale ei împreună 
viețuitoare o priveau în taină ce face, şi singure urmau vieții ei celei îmbunătăţite. 


Atita rîvnă era într-însa, încît de cu seară, pînă în timpul cîntării Utreniei, sta 
toată noaptea, ridicîndu-şi mîinile în sus, rugîndu-se, şi aşa în toate serile era văzută 
de surori în taină, iar uneori plecîndu-și genunchii de cu seară, pînă la timpul cîntării 
Utreniei, şi pînă dimineaţa se ruga, cu multe lacrimi, şi astfel întotdeauna slujea 
Domnului, iar aceasta o făcea cu smerenie, încît mai jos decît toţi se socotea pe dînsa. 
Dar cine va putea spune celelalte fapte bune ale ei? Ce fel de cuvinte vor fi de ajuns, 
să spună toate isprăvile ei? Ce vom zice de blindeţea ei? Pentru că nu a fost văzută 
mîniindu-se cîndva, nici a întinat viaţa ei vreo deşartă slavă şi îngămfare. Faţa ei era 
smerită, cu mintea înțeleaptă, căutătura neîmpodobită, trupul chinuit cu pustniceştile 
osteneli şi inima ei pașnică, nici o tulburare avînd. 


Apoi ce bunătăţi nu erau într-însa? Priveghere de-a pururea, înfrînare mare, 
smerenie nespusă şi dragoste nemăsurată; pe cei din nevoi ajuta, cu cei ce pătimeau, 
împreună pătimea, spre păcătoşi se milostivea, iar pe cei rătăciți îi povăţuia la calea 
pocăinţei. Despre hainele ei nici nu se poate grăi, pentru că purta niște zdrenţe şi 
chiar de aceea se socotea pe dînsa că este nevrednică. Și toată viaţa ei era întru 
umilință şi întru vărsarea lacrimilor celor neîncetate; și mai degrab puteai să vezi 
izvoarele apelor în vreme de arșiță secînd, decît ochii ei încetînd de lacrimi, care, de- 


a pururea, spre iubitul mirele său Hristos izvorau ca pîraie de lacrimi; dorind ca să-L 
vadă pe El față către faţă şi cu David grăia: Cînd voi veni și mă voi arăta feței lui 
Dumnezeu, feţei preadulcelui Mirelui meu, făcutu-s-au lacrimile mele piine ziua şi 
noaptea. 


Iar cînd s-a apropiat fericitei Xenia, pururea pomenită şi nevinovată mireasă a 
lui Hristos, vremea ducerii ei din vremelnica viață, a sosit pomenirea Sfîntului Efrem, 
care a fost altădată în cetatea aceea episcop; şi a mers fericitul episcop Pavel cu tot 
clerul său în satul care se numeşte Levchin, pentru că acolo era biserica Sfîntului 
episcop Efrem, şi într-însa erau cinstitele lui moaște. 


În acest timp Cuvioasa Xenia, chemînd pe toate surorile sale în biserica 
mînăstirii, a început a grăi către dînsele: "Stăpînele mele și surori, ştiu cîtă dragoste 
mi-ați arătat, cum ați suferit şi mi-ați ajutat mie, străine; şi acum mă rog vouă, să 
arătați dragostea voastră şi să mă pomeniţi pe mine săraca, păcătoasa şi străina, întru 
rugăciunile voastre, milostiv făcînd mie pe Dumnezeu, ca să nu mă împiedice 
păcatele mele, ci cu rugăciunile voastre să trec la Hristosul meu, că iată acum sfîrșitul 
meu s-a apropiat şi în durere îmi este sufletul și în necaz foarte; căci nepregătită am 
să 1es din trupul meu. Iar părintelui nostru, episcopul Pavel, nefiind aici, voiesc să-i 
spuneți în locul meu cînd va veni, că aşa a zis săraca Xenia: "Pentru Dumnezeu, 
cinstite părinte, pomeneşte străinătatea mea; că tu m-ai povăţuit şi m-ai adus în viața 
aceasta; deci roagă-te pentru mine, ca să nu mă ruşineze Domnul întru a mea 
nădejde". 


Acestea auzindu-le toate surorile, au început a plînge și a zice: "Stăpîna 
noastră şi povăţuitoarea sufletelor noastre, cum ne laşi pe noi în sărăcie şi în nevoi? 
Cine ne va povăţui de acum pe calea vieții? Cine ne va învăţa sau cine se va mai ruga 
pentru lenevirea noastră? Nu, stăpînă, într-o vreme ca aceasta să nu ne laşi pe noi; 
adu-ți aminte că tu singură ne-ai adunat pe noi în această ogradă a ta, îngrijeşte-te de 
sufletele noastre, stăpînă, şi te roagă lui Dumnezeu, ca să-ți prelungească viaţa încă 
o bucată de vreme pentru noi săracele, ca să ne povăţuieşti la mîntuire”. 


Apoi au început şi cele două roabe a cădea la picioarele ei și cu amar a zice: 
"Ne lași acum pe noi, stăpîna noastră, fără noi te duci de aici? Dar, ce vom face noi? 
Ce vom lucra într-o ţară străină noi, nemernicele? O! vai de noi săracele, nevoiaşele 
şi străinele, că n-am avut grijă de noi şi pentru aceasta vrei să ne laşi pe noi singure, 
doamna noastră? Adu-ţi aminte de necazurile pe care le-am îndurat cu tine, adu-ţi 
aminte de străinătatea noastră şi a ta, întru care părtașe ţi-am fost ţie; adu-ţi aminte 
că întru toate cu osîrdie ţi-am slujit, adu-ţi aminte şi te roagă lui Dumnezeu pentru 
noi, ca să ne ia şi pe noi cu tine, stăpîna noastră”. 


Deci, făcîndu-se multă tînguire, a început şi însăşi Cuvioasa Xenia, plingînd a 
zice: "Ştiţi, surorile mele, că mai înainte de timp striga Apostolul Petru, zicînd: Nu 
va Zăbovi Domnul nostru făgăduinţa, precum unii o socotesc zăbovire; ci îndelung 
rabdă spre noi, nevrind ca să piară cineva, ca toți să vină la pocăință. Și va veni 


ziua Domnului ca un fur! Deci, acestea ştiindu-le, surorile mele, să nu ne lenevim 
într-această puţină vreme, ci să ne trezim, să aprindem candelele noastre, să luăm 
untdelemn în vasele noastre, să ne pregătim a ieşi întru întîmpinarea Mirelui, de 
vreme ce nu ştim în ce ceas ne va chema pe noi Domnul, că iată secerișul a sosit şi 
lucrătorii sînt gata şi numai porunca Stăpînului o aşteaptă”. 


Aceasta grăindu-le sfînta, şi toate plîngînd şi căzînd la picioarele ei, cuvioasa 
ridicîndu-şi mîinile ei spre cer, cu multe lacrimi s-a rugat, zicînd aşa: "Dumnezeule, 
cel ce ai acoperit pînă astăzi străinătatea mea, ascultă-mă pe mine săraca şi păcătoasa 
roaba Ta, fii milostiv roabelor Tale acestea, surorile mele, fereşte-le şi păzeşte-le de 
toate meşteşugurile diavoleşti, spre slava şi lauda sfîntului Tău nume. Rogu-mă Ţie, 
Dumnezeul meu, adu-Ţi aminte de aceste două surori ale mele, care împreună cu 
mine s-au înstrăinat pentru dragostea Ta și precum în această viaţă vremelnică nu s- 
au despărţit de mine, așa şi întru Împărăţia Ta, nu ne despărţi pe noi, ci împreună ne 
învredniceşte în cămara Ta". 


Astfel rugîndu-se, a poftit pe toate surorile să iasă o vreme, şi s-o lase pe ea 
singură să se liniștească puţin. Deci, ieşind toate din biserică, s-a închis singură ea, 
iar cele două roabe ale ei stînd înaintea ușii, priveau înăuntru pe ascuns şi o vedeau 
cum plecîndu-şi la pămînt genunchii săi, se ruga; apoi în chipul Crucii, cu faţa la 
pămînt, a făcut rugăciune, şi stînd ea astfel multă vreme, îndată a strălucit o lumină 
în biserică, ca un fulger la vedere, şi bună mireasmă a început a ieşi din biserică, iar 
ele intrînd degrabă înăuntru şi voind să o ridice de la pămînt, au aflat-o adormită întru 
Domnul, în 24 zile ale lunii ianuarie, într-o zi de sîmbătă, și în ceasul al șaselea din 
Zi. 


Apoi, ieşind cele două surori plîngînd, au chemat pe altele, zicînd: "Maicile și 
surorile noastre, veniți să ne tînguim pentru sărăcia cea de obşte; veniţi să plîngem 
de căderea cea prin moarte a stilpului nostru, ne-am lipsit de cinstita maica noastră 
şi am rămas singure; Sfînta Xenia, maica noastră, a murit”. 


Intrînd toate în biserică, au văzut-o că se mutase din cele de aici, şi făcură 
plîngere şi tînguire foarte mare. ar iubitorul de oameni Dumnezeu, vrînd să arate 
tuturor ce fel de comoară ascunsă era pe pămînt, a arătat un semn mare şi prealuminat 
pe cer, pentru că în ceasul acela în care Cuvioasa Xenia şi-a dat cuviosul său suflet 
în mîinile Domnului, pe la amiază, văzduhul fiind înseninat şi curat, s-a arătat pe cer, 
deasupra mînăstirii celei de fecioare, o cunună de stele foarte luminoasă avînd în 
mijlocul său o cruce, strălucind mai mult decît soarele; şi a fost văzut semnul acela 
de toţi. lar cetăţenii cei din Milasa, împreună cu episcopul lor Pavel, fiind încă în 
satul Levchin, şi văzînd semnul cel de pe cer, se mirau şi întru nepricepere se întrebau 
ce este aceasta. lar fericitul episcop Pavel, înțelegînd cu duhul, a zis către toată 
mulțimea poporului: "Maica Xenia a adormit şi pentru dînsa este semnul minunii”. 
Şi îndată, sfîrşind Liturghia, s-a întors în cetate cu tot poporul care fusese la praznic 
şi aflară cetăţenii, precum le-a spus lor episcopul, pe Sfînta Xenia moartă. 


Deci, s-a adunat la mînăstirea de fecioare mare mulțime de bărbaţi şi de femei 
cu Copii, atraşi de semnul cel văzut pe cer, şi strigau, zicînd: "Slavă Ție, Hristoase 
Dumnezeule, că mulțime de sfinți Ți-au plăcut Ţie în taină! Slavă Ție, Cuvîntul lui 
Dumnezeu, Cel ce Te-ai întrupat şi de bunăvoie Te-ai răstignit pentru noi păcătoşii, 
că ai arătat tuturor comoara Ta cea mare, care pînă acum aici era tăinuită! Slavă ie, 
Stăpîne, că pe a Ta cetate, Milasa, ai învrednicit-o ca să fie cămară şi vistierie a 
comorii Tale acesteia, care a ţinut întru sine pînă acum pe acest mărgăritar prea 
scump, de mare preţ, pe sfînta Ta mireasă, pe care ai luat-o în cămara Ta cea cerească, 
iar curatul şi sfîntul ei trup l-ai lăsat cetăţii Tale spre pază!”. 


Astfel, toți plîngînd şi privind spre cununa şi crucea care se vedeau pe cer, tot 
poporul cel iubitor de Hristos, dar mai ales partea femeiască, cuprinzîndu-se de rîvnă, 
cu mare glas striga către Sfîntul episcop Pavel: "Să nu ascunzi slava cetății noastre, 
cuvioase episcop, nici să taci laudele noastre, să nu ascunzi pe mărturisitorul cel 
arătat nouă de Dumnezeu. Arată făclia cea luminoasă, care pînă acum a fost sub 
obroc, şi în taină a luminat. Arat-o la toți, ca să vadă toţi potrivnicii noștri, şi să 
cunoască la ce fel de stăpîn slujim. Să vadă elinii şi să se rușşineze. Să vadă iudeii 
taina Crucii şi să cunoască că Acela pe care ei L-au răstignit, este Dumnezeu. Să vadă 
toți cei ce vrăjmășesc asupra Crucii lui Hristos şi să se tînguiască. Să vadă cum și 
după moarte preamăreşte pe robii Săi, Stăpînul îngerilor, să vadă toţi cu ce slavă se 
încununează de la Dumnezeu Xenia, mireasa Lui, ea, care de oameni se socotea că 
este străină neştiută şi roabă; să vadă toți de ce fel de dar şi cinste s-a învrednicit 
cetatea noastră cea săracă". 


Deci, poporul cu episcopul şi cu prezbiterii s-au apropiat de cinstitul trup al 
Sfintei Xenia şi punîndu-l pe pat, precum se cade, au aprins multe lumînări și tămiie, 
iar episcopul împreună cu prezbiterii au luat patul pe umerii lor și cîntînd, s-au dus 
în mijlocul cetăţii. Şi se mirau toţi de minunea cea preaslăvită, ce se făcea, căci, cînd 
mergeau cu patul pe care era dus trupul sfintei, mergea deasupra patului şi cununa 
cea cu crucea arătată pe cer; iar cînd au pus patul în mijlocul cetăţii, a stat și cununa 
deasupra patului. Şi s-au adunat și din satele de prin împrejurimi mulțime de popor 
fără de număr, văzînd acel semn prea luminat pe cer, și s-a umplut cetatea de 
adunarea poporului, încît era într-însa mare strîmtoare. lar fericitul episcop Pavel, cu 
poporul, tot în noaptea aceea spre duminică, a petrecut-o lîngă sfinta, priveghind și 
cîntînd pînă la ziuă. Și multe tămăduiri se făceau de la moaştele ei, pentru că toți, de 
orice boală erau cuprinşi, numai cît se atingeau de patul sfintei, îndată dobîndeau 
tămăduire. 


Sosind ziua Sfintei Duminici, au acoperit cu pînze curate cinstitul trup al 
Cuvioasei Xenia şi cîntînd deasupra gropii, au dus-o pînă la locul ce se cheamă 
Sichinie, care este la intrarea cetății dinspre miazăzi; căci mai înainte de mutarea sa, 
sfinta a poftit ca acolo să-i pună trupul ei. Și vedea iarăși tot poporul că trupul ei 
ducîndu-se cu patul, mergea şi cununa cea de stele cu crucea cea văzută pe cer, 
urmînd patului; şi iarăşi cînd se oprea patul, sta deasupra şi cununa aceea. Apoi, 
făcîndu-se îngroparea, au împărțit oamenii între ei în mici bucăţi, pînzele cele subțiri, 


ce au fost pe cinstitele moaşte şi le păstrau la dînşii cu credință, spre tămăduirea a 
diferite boli. 


Deci, ungînd episcopul cu mir sfîntul trup al Cuvioasei Xenia, după obicei, l- 
a pus în mormînt nou, şi desăvîrşindu-se cinstita îngropare, îndată cununa de stele 
care strălucea pe cer s-a făcut nevăzută. Și multe tămăduiri se dădeau de la mormîntul 
sfintei, tuturor celor ce cu credinţă se apropiau. lar nu după multă vreme, a murit și 
una din roabele Cuvioasei Xenia, apoi după dînsa şi cealaltă degrab s-a dus la veşnica 
viaţă, şi le-au îngropat pe amîndouă la picioarele sfintei lor stăpîne. 


Cînd era să moară cea de-a doua, au venit la dînsa toate monahiile, și jurînd- 
O, O rugau, să le spună toate faptele Cuvioasei Xenia; iar ea văzîndu-se că este acum 
spre sfîrşit, le-a spus cu de-amănuntul toate cele despre sfinta: din care părinţi şi de 
unde a fost şi pentru care pricină a fugit de acasă şi din patria sa cu amîndouă roabele 
sale; apoi, cum şi-a tăinuit numele ei, pentru că numele ei din naștere era Eusebia, şi 
l-a schimbat în Xenia, de vreme ce se înstrăina pentru dragostea lui Dumnezeu; şi 
toți s-au înștiințat despre viaţa cea neştiută a miresei lui Hristos, Xenia. 


Astfel, această cuvioasă a plăcut lui Dumnezeu, căci, deşi de lume era străină, 
dar cerului era locuitoare. Văzută era în trup, dar s-a asemănat cu îngerii cei fără de 
trup. S-a dezbrăcat de trup, ca de o haină şi a călcat pe diavolul, ca pe un balaur. A 
socotit lumea aceasta precum gunoaiele şi şi-a păzit ca pe o nepreţuită comoară 
fecioria sa neprihănită. S-a logodit cu dragostea lui Hristos, s-a încununat cu credinţa, 
şi ceea ce a nădăjduit, aceea a cîștigat; iar acum se bucură în cămara Mirelui său 
Celui fără de moarte. Şi cu rugăciunile sale mult ajută credincioşilor, pentru că 
moartea n-a omorît puterile ei, nici facerile de bine ale ei nu le-a hotărnicit într-un 
loc; pentru că multe fapte bune a făcut pentru Hristos; de aceea și Hristos ne arată 
multă milostivire nouă, dacă cerem sfintele rugăciuni ale iubitei Sale mirese. 


După moartea ei, trecînd cîtăva vreme, a murit şi Cuviosul Pavel episcopul, 
duhovnicescul părinte al Sfintei Xenia, plăcînd și acela lui Dumnezeu desăvîrşit; căci 
cu rugăciunile lui se goneau diavolii, şi toate boalele se tămăduiau; și a fost îngropat 
în biserica Sfîntului Apostol Andrei, unde a fost mai înainte egumen, iar sufletul său 
cel sfînt a stat înaintea lui Dumnezeu, întru slava sfinților. Cu a cărui caldă folosire 
către Dumnezeu și cu rugăciunile Cuvioasei Eusebia, care s-a numit Xenia, şi cu ale 
amîndurora sfintelor roabelor ei, Domnul să ne învrednicească și pe noi milei Sale, 
acum Şi pururea şi în vecii vecilor. Amin. 


56. VIAŢA CELUI ÎNTRE SFINŢI PĂRINTELE NOSTRU GRIGORIE 
DE DUMNEZEU CUVÎNTĂTORUL, PATRIARHUL 
CONSTANTINOPOLULUI 
(25 IANUARIE) 


(Adunată pe scurt după Grigorie prezbiterul, ucenicul său, şi după Rufin) 


Patria Sfintului Grigorie, Cuvîntătorul de Dumnezeu (Teologul), era a doua 
parte a Capadociei, cetatea Nazianz, de unde se numeşte și Nazianz. Părinţii lui erau 
de bun neam şi cinstiţi, tatăl său avea acelaşi nume de Grigorie, iar maica lui se 
numea Nona. Însă tatăl său era mai înainte în necredință, fiind născut de părinţi 
necredincioși, din tată elin şi din maică evreică, şi amîndurora le urma în parte, atât 
cu rătăcirea elinească, cît şi cu necredinţa iudeilor, precum este credinţa cea rea a 
ipsistarilor. 


lar maica Sfîntului Grigorie, fericita Nona, era creştină drept-credincioasă, 
născută din părinţi creștini, crescută din scutece întru dreapta credință și în frica de 
Dumnezeu, care este începutul înțelepciunii; ea era bine învățată, iar prin judecăţile 
lui Dumnezeu a fost însoţită cu bărbat necredincios, ca să-l aducă şi pe acela la sfînta 
credinţă și să se sfințească bărbatul necredincios, după cuvîntul apostolului, prin 
femeia credincioasă, care lucru s-a făcut. 


Fericita Nona, sfătuind totdeauna pe bărbatul său cu cuvinte de Dumnezeu 
înțelepțite şi cu dinadinsul rugîndu-se lui Dumnezeu pentru dînsul, l-a dus la 
creştinătate. Cu ajutorul lui Dumnezeu, 1 s-a făcut bărbatului ei o vedenie în vis ca 


aceasta: i se părea cîntînd cuvinte din psalmul lui David, pe care niciodată nu le avea 
în gura sa, decît numai le auzea cîndva de la soţia sa, care adeseori se ruga; el nici nu 
ştia cum să se roage și nici nu voia aceasta. lar cuvintele care se cîntau de dînsul în 
vis, erau acestea: Veselitu-m-am de cei ce mi-au zis: În casa Domnului vom merge. 
Cu cîntarea aceea a simţit în inimă o mare plăcere; apoi, deşteptîndu-se, se veselea 
şi a spus soției sale. Iar ea înțelegînd că singur Dumnezeu cheamă pe bărbatul ei la 
Sfînta Biserică, a început mai cu dinadinsul a-l învăţa credinţa creştină și a-l povăţui 
la calea mîntuirii. 


Într-acea vreme, s-a întîmplat că Sfîntul Leontie, episcopul Cezareei 
Capadociei, care mergea la sfîntul sobor a toată lumea, cel din Niceea, să vină în 
cetatea Nazianz; la acela a dus Sfinta Nona pe bărbatul ei. Deci, a fost botezat 
Grigorie chiar de mîinile arhiereului. lar după primirea Sfîntului Botez, a început 
viaţa cea curată şi plăcută lui Dumnezeu, precum se cade creștinului celui adevărat 
şi desăvîrşit. 


Atât de mult a sporit în dreapta credinţă şi în fapte bune, încît mai pe urmă a 
fost ales episcop al scaunului vacant din cetatea Nazianzului, de care lucru se va 
spune mai pe urmă. Cu un bărbat ca acesta vieţuind fericita Nona în cinstită însoţire 
şi dorind ca să aibă copii de parte bărbătească, înălța rugăciuni cu dinadinsul 
Dătătorului tuturor bunătăților, ca să-i dăruiască măcar un fiu; pe care l-a făgăduit 
mai înainte de zămislire, ca altă dată Ana pe Samuil, ca să-l dea spre slujba lui 
Dumnezeu, Care 1 l-a dăruit. lar Domnul, care face voia celor ce se tem de EI şi 
ascultă rugăciunile lor, a împlinit cererea drepteredincioasei femei şi în vis, prin 
descoperire dumnezeiască, înainte 1-a arătat pe pruncul ce avea să se nască dintr-însa. 
ŞI a văzut Nona înainte de nașterea fiului, ce fel va fi el, cum și numele lui l-a ştiut. 


Deci, după o vreme, a născut un copil parte bărbătească, şi l-a numit după 
numele tatălui său, Grigorie, precum în vis i se înştiințase înainte. Apoi a dat mare 
mulțumire lui Dumnezeu și purtării Lui de grijă a încredinţat pe pruncul cel născut, 
dăruindu-l lui Dumnezeu. Nu l-a botezat îndată, pentru că era în acele vremuri un 
obicei, ca cei mai mulți creştini să amîne Botezul pînă la vîrsta la care Hristos 
Domnul nostru s-a botezat în lordan de la loan, adică pînă la 30 de ani. Mai pe urmă 
însă acel obicei, pentru pricini bine socotite, a fost înlăturat de acest Sfînt Grigorie, 
Cuvîntătorul de Dumnezeu, Vasile cel Mare, de Grigorie de Nissa şi de alți mari 
părinți. Deci, pruncul cel născut, adică Sfîntul Grigorie, nu a fost botezat îndată; ci 
după obiceiul cel vechi, ce era între creştini, s-a amînat botezul lui pînă la vîrsta 
anilor Domnului nostru Hristos. 


Crescînd pruncul în casa părinților, cînd a venit la vîrsta de copil, îndată a 
învăţat carte şi crescînd cu anii, creştea și cu înţelepciunea, pentru că era, după 
numele său: isteţ la minte, deştept şi sîrguitor în învățături, încît întrecea pe cei mai 
vîrstnici decît el; căci nu îi erau împiedicare anii cei copilăreşti la înțelegerea 
lucrurilor pe care le învățau cei în vîrstă. lar obiceiul lui cel bun în copilărie se arăta 
bătrînesc; pentru că jucăriile şi glumele copilăreşti şi tot felul de privelişti, le-a urît 


cu totul, îndeletnicindu-se la cele mai bune, şi mai vîrtos la învățătură; cheltuindu-și 
vremea, nu în deşertăciune. Şi după ce a venit mai în vîrstă, drepteredincioasa maică 
îl învăţa dreapta credință cu multe învățături, spunîndu-i că el este rod al rugăciunii; 
căci cu rugăciuni osîrdnice l-a cerut de la Dumnezeu şi că, chiar mai înainte de 
zămislire, l-a făgăduit la slujba Domnului. 


Deci, bunul tînăr punea cuvintele cele de maică în inima sa şi i se lumina 
sufletul în credință, în nădejde şi în dragoste către Hristos, adevăratul Dumnezeu. lar 
întreaga înţelepciune sufletească şi curăția trupească a iubit-o foarte mult şi şi-a pus 
în gînd, ca să-şi păzească cu dinadinsul fecioria sa pînă la sfîrşitul său; iar la aceasta 
a fost povăţuit, pe de o parte de învăţăturile cele multe ale maicii sale iubite, iar pe 
de alta de o vedenie din vis ce i s-a arătat lui în anu tinereţii, despre care singur mai 
pe urmă a povestit. 


Pentru că, dormind odată, i se părea că vede stînd aproape de sine două 
fecioare, îmbrăcate în haine albe, amîndouă frumoase la vedere, și amîndouă de vîrstă 
şi de ani potrivite, însă amîndouă neînfrumuseţate cu podoabele cele din afară; pentru 
că nu cu aur, nici cu argint, nici cu mărgăritare, nici cu pietre de mare preţ şi mărgele 
scumpe, nici cu haine noi de mătase, nici cu brîie de aur nu se împodobeau, nici se 
mîndreau cu frumusețile feţei, nici cu potrivirea sprîncenelor, nici cu răsfirarea 
părului, nici cu altele de acestea, cu care fecioarele cele lumeşti se sîrguiesc a vîna 
ochii tinerilor, spre a fi plăcute acelora, ci cu haine albe curate fund îmbrăcate şi 
încinse cu cinste, avînd acoperite cu mahrame subțiri, nu numai capetele, ci şi fețele 
lor, privind cu ochii în Jos şi roşindu-se cu obrajii de ruşine feciorească; apoi erau 
pline de curăţenie, buzele erau ca floarea trandafirului roşu şi cu tăcere multă 
arătîndu-se. lar el văzîndu-le, a simţit mare bucurie în inima sa şi socotea că nu sînt 
dintre pământeni, ci din cei ce covîrşesc firea omenească. 


Acelea văzîndu-l că se bucură foarte mult de vederea lor, l-au cuprins cu 
dragoste. Apoi, întrebîndu-le el: "Cine sînteţi şi de unde aţi venit?" Cea dintii i-a spus 
că este curăţia, iar a doua s-a numit înfrînarea şi spunea că stau înaintea scaunului 
Împăratului slavei Hristos şi de frumuseţile cereştilor fecioare se îndulcesc. Şi-i 
ziseră: "Fii de un gînd cu noi, uneşte mintea ta cu mintea noastră, ca pe tine strălucit 
să te înălțăm la cer, în lumina cea aleasă, şi aproape de lumina cea fără de moarte a 
Treimii să te punem". Acestea zicîndu-i, s-au înălțat la cer, precum cu niște aripi 
zburînd în sus. lar tînărul Grigorie le petrecea cu ochiul plin de dragoste, pînă ce au 
intrat în cele cerești, apoi deşteptîndu-se, și-a simţit inima sa plină de negrăită plăcere 
şi veselie. Și dintr-acea vreme s-a aprins cu duhul, spre paza cea cu osîrdie a fecioriei 
sale, pe care cu multă înfrînare se sîrguia a o păzi, fugind de toată hrana dulce, de 
beţii, și de îmbuibări. 


După nașterea Sfîntului Grigorie, fericita Nona a mai născut şi alt fiu, anume 
Chesarie, şi o fiică, Gorgonia, pe care 1-a crescut tot în dreapta credință şi învățătura 
cărții. lar fericitul Grigorie vrînd să se deprindă desăviîrşit cu frumoasa vorbire 
retoricească, filosofia scolasticească, şi cu toată înţelepciunea elinească cea din afară, 


s-a dus mai întîi în Cezareea Capadociei, şi acolo petrecînd cu cei mai aleși și mai 
învăţaţi dascăli, s-a deprins în puţină vreme din destul la învățături; mai întîi că era 
foarte isteţ la minte, și al doilea, avea multă sîrguință, și s-a ostenit peste măsură. lar 
după ce a stat destulă vreme în Cezareea Capadociei, a plecat în Palestina, unde erau 
într-acea vreme vestite învățături şi avea acolo dascăl pe Fespesie retorul. Apoi s-a 
dus în Alexandria, adunînd de la mulți bărbați comoara înţelepciunii şi cu 
înțelepciunea îmbogăţindu-se. 


După aceasta, vrînd să meargă în Atena, s-a suit într-o corabie cu oameni 
necredincioşi. Plutind el pe noianul mării, s-a ridicat o mare furtună, încît toți 
plîngeau deznădăjduindu-se de viaţa lor şi de moartea cea trupească; atunci Grigorie 
temîndu-se de moartea cea sufletească, plîngea, de vreme ce nu era botezat, ci era 
numai catehumen; și îşi aducea aminte de minunile lui Dumnezeu ce s-au făcut 
demult cu trecerea lui Israil prin Marea Roşie, apoi de mîntuirea proorocului lona 
din pîntecele chitului; şi se ruga lui Dumnezeu cu tînguire, ca să-i izbăvească de 
înecare. Această primejdie provenită din învăluirile mării, s-a descoperit părinților 
lui în vis, care îndată stînd la rugăciune, vărsau lacrimi fierbinți către Dumnezeu, 
cerînd ajutor pentru fiul lor ce înota în mare. 


Dumnezeu, păzind pe robul său Grigorie spre folosul altora şi pregătindu-l 
spre întărirea Bisericii, a îmblînzit acea sălbatică învăluire, a certat furtuna şi valurile 
şi s-a făcut linişte pe mare. Şi toți cei din corabie, văzîndu-se mai presus de nădejde 
mîntuiți de înecare şi scăpaţi ca din ghearele morții, au preamărit pe Hristos 
Dumnezeu; pentru că ştiau, că prin chemarea numelui Celui Atotputernic și cu 
rugăciunea lui Grigorie s-a alinat marea. Apoi, un tînăr din cei ce împreună pluteau, 
care era cunoscut şi iubit de sfint, a văzut noaptea, în vremea furtunii, pe maica lui 
Grigorie, fericita Nona, umblînd pe mare, apucînd corabia, cînd se afunda, şi tîrînd- 
O la uscat; şi a spus la toţi acea vedenie, după ce s-a făcut alinare și toți au mărturisit 
că este ajutător Dumnezeul lui Grigorie; au mulțumit şi au crezut în EI. 


Tatăl lui Grigorie, rugîndu-se în Nazianz pentru fiul său Grigorie, iar după 
rugăciune adormind, 1 s-a arătat iarăși altă vedenie, și anume: a văzut un diavol 
pregătind pierzarea lui Grigorie pe mare, iar Grigorie l-a apucat cu mîinile și l-a biruit 
pe diavol. Dintr-această vedenie a cunoscut tatăl mîntuirea lui Grigorie de înecare şi 
a dat lui Dumnezeu mulţumire, împreună cu soţia sa. 


Grigorie, după aceea plutind fără primejdie, a ajuns la Atena, şi acolo 
petrecînd în învățătura cea din afară, a fost la toți de mirare, pentru ascuțimea minții 
sale şi pentru viaţa cea plină de înţelepciune. Apoi, nu după mult, a mers la Atena și 
Sfîntul Vasile, pentru învăţătura înţelepciunii. Și erau amindoi, Grigorie și Vasile, 
adevărați prieteni și împreună vieţuitori. Una le era lor casa şi hrana, unul le era duhul 
şi aceleaşi obiceiurile, ca ale unor frați de o mamă. Deci, erau amîndoi cinstiți în 
Atena, căci în puţină vreme au întrecut pe dascălii lor şi ucenicii s-au făcut dascăli 
dascălilor lor. 


În acel timp Constanțiu, fiul marelui Constantin, împărăţea peste Roma şi 
peste greci (337-361), iar lulian care mai pe urmă a fost împărat (361-363) şi depărtat 
de la Dumnezeu, învăţa cu ei filosofia, la Atena. De aceea, adeseori zicea Grigorie: 
"O! cît de mare răutate hrăneşte pămîntul Romei şi al grecilor!", pentru că vedea mai 
înainte ceea ce avea să se întîmple. 


Deci, petrecînd Grigorie și Vasile ani destui în Atena, şi trecînd toată 
învăţătura desăvîrşit, chiar şi mai presus de toată înțelepciunea atenienilor, Vasile s- 
a dus în Egipt, la părinţii insuflaţi, ca să înveţe înţelepciunea cea duhovnicească, 
precum scrie în viaţa lui. lar Grigorie a fost ținut de atenieni prin rugăminte şi puţin 
după Vasile stînd acolo, a auzit că tatăl lui a fost ales episcop în Nazianz. 


Deci, nezăbovind, s-a întors de acolo în patria tatălui său, după treizeci de ani 
de la nașterea sa şi a primit Sfîntul Botez chiar din mîinile tatălui său, dar voia ca 
îndată să se lepede de lume, să se ducă în pustie; însă oprindu-se de tatăl său, petrecea 
lîngă dînsul, acasă. Şi şi-a pus rînduială ca niciodată să nu se jure, nici să cheme 
numele lui Dumnezeu în deşert, şi a păzit aceasta pînă la sfîrşitul vieţii sale; neîncetat 
stătea la citirea dumnezeieştilor cărți, apoi, în gîndirea de Dumnezeu petrecînd ziua 
şi noaptea, de multe ori vedea pe Hristos în vedenie. 


După aceea, tatăl său cu sila I-a sfinţit ca preot şi încă voia ca să-l facă și 
episcop, dar Sfîntul Grigorie neprimind o vrednicie şi cinste ca aceea, şi liniştea 
monahicească dorind-o, a fugit în taină şi a mers la prietenul său, Sfîntul Vasile; care 
şi el era acum preot şi avea în Pont o mînăstire cu o mulțime de monahi și care a scris 
din Pont către Grigorie, cu dragoste chemîndu-l la sine. Deci, iarăşi amîndoi, ca mai 
înainte în Atena, au început a viețui împreună, unul pe altul avînd ca model de fapte 
bune şi unul altuia urmînd. Deci, au scris împreună pustnicescul aşezămînt al 
monahilor, petrecînd acolo Sfîntul Grigorie cu Sfîntul Vasile, vreme destulă. 


Murind Chesarie, fratele lui Grigorie, plîngeau părinții foarte mult după 
dînsul. Atunci a scris tatăl către Grigorie cu lacrimi, îndemnîndu-l să se întoarcă la 
dînsul, să-i ajute la bătrînețe; iar fericitul Grigorie, pe de o parte voind a asculta pe 
tatăl său, iar pe de alta, văzînd nevoia Bisericii, căci atunci Biserica era foarte 
tulburată de eresul lui Arie, de care şi tatăl lui Grigorie, fiindcă era neînvăţat, se 
vătămase în parte, a mers iarăşi din Pont în Nazianz şi ajuta pe bătrînul său tată în 
lucrurile bisericeşti şi în rînduielile casei, spunîndu-i despre rătăcirea lui Arie și 
întărindu-l în dreapta credinţă. 


După moartea împăratului Constanțiu, fiul lui Constantin, luînd împărăția 
Iulian, s-a împlinit despre dînsul proorocia lui Grigorie; căci mare răutate a făcut 
nelegiuitul acela, lepădîndu-se de Hristos şi ridicînd prigonire asupra Bisericii Lui. 
Aceluia se împotrivea Sfîntul Grigorie cu multe şi înțelepte scrisori ale sale, văzîndu- 
i rătăcirea şi pierzătoarea înşelăciune idolească, cum şi basmele elineşti cele 
mincinoase. Nu mult după aceea, murind acel rău călcător de lege, după dînsul a luat 


împărăția drepteredinciosul creştin Iovian (363-364), iarăşi a înflorit credinţa lui 
Hristos. 


lar după Iovian, urmînd la împărăție Valens arianul(364-378) şi pe mulţi 
vătămîndu-i cu credinţa cea rea, a tulburat Biserica lui Hristos; pentru că acum și 
arhiepiscopul Eusebiu, fund neiscusit în Scriptura cea dumnezeiască, a început a se 
clătina cu mintea, îndoindu-se de dreapta credinţă. De aceasta Sfîntul Grigorie a scris 
către dînsul, sfătuindu-l să roage pe Sfîntul Vasile, ca să se întoarcă din Pont în 
Cezareea, spre a fi ajutor împotriva celor răucredincioși. Deci, a scris Sfintului 
Vasile, sfătuindu-l prieteneşte şi rugîndu-l ca, nepomenind mînia cea mai dinainte a 
lui Eusebiu asupra lui, să meargă în Cezareea, şi să ajute celor fără de ajutor, iar 
Biserica cea clătinată de arieni, iarăşi să o întărească. Astfel, Sfîntul Grigorie, făcînd 
pace între Eusebiu arhiepiscopul şi Sfîntul Vasile, prin scrisorile sale, a ajutat 
Sfîntului Vasile la întoarcerea în Cezareea Capadociei. Deci, îndată, prin venirea 
aceluia, arienii au fost ruşinaţi, încît unii au tăcut, iar alții au fugit. lar arhiepiscopul 
Eusebiu se bucura de Sfîntul Vasile şi, în dragoste cu dînsul viețuind, s-a sfîrşit; iar 
în locul lui a fost ridicat la scaun de cei dreptcredincioşi, marele Vasile, chiar nevrînd. 
lar cei răucredincioşi neîngăduind aceasta şi cu zavistie pornindu-se, au făcut ca 
cetatea Tiana să se despartă de Cezareea, pentru că în Tiana era episcop Antim, care 
se fățărnicea că este drepteredincios, dar cu fapta era eretic. 


Acela cu alți episcopi, de un gînd cu sine, deosebindu-se de Vasile, s-a făcut 
mitropolit al Tianei; şi a făcut ca partea aceea a Capadociei să se despartă în două; s- 
au făcut apoi multe certuri acolo pentru despărțirea eparhiei. Văzînd Sfîntul Vasile 
luate din eparhia sa cîteva cetăți şi sate, a socotit astfel: era între Cezareea și între 
Tiana o cetate mică, Sasima, în aceea Sfîntul Vasile voia să aşeze noul scaun de 
episcopie şi să pună acolo un bărbat drept-credincios; pentru că nădăjduia ca astfel 
să potolească şi certurile, şi sufletele multora întru dreaptă credinţă să le păzească. 
Însă neavînd bărbat iscusit, a trimis la Sfîntul Grigorie prietenul său, rugîndu-l să 
primească sfințirea episcopiei la scaunul cel din Sasima; pentru că nimeni nu era mai 
bun acolo, să întărească dreapta credință, precum era el. 


Sfîntul Grigorie i-a scris, lepădîndu-se de ea cu totul; dar Vasile scriind de 
multe ori către dînsul şi necîștigîndu-și dorirea, s-a sculat și a mers singur în cetatea 
Nazianz, unde, sfătuindu-se cu bătrînul Grigorie, episcopul Nazianzului, adică cu 
tatăl lui Grigorie, Vasile şi bătrînul Grigorie, au silit pe Grigorie fiul, să primească 
sfințirea arhierească,; deci, a fost pus cu sila episcop al cetăţii Sasimei. De care lucru 
înştiințîndu-se Antim, mitropolitul Tianiei, care trăgea Sasima spre hotarul său, a dus 
acolo putere de oaste, ca să nu lase pe Grigorie la scaun și străjuia drumurile venirii 
lui. Sfîntul Grigorie venind acolo şi înștiințindu-se despre răutatea lui Antim și 
despre puterea ostașilor, s-a dus într-o mînăstire, unde slujea bolnavilor; apoi s-a 
sălășluit în pustie, la dorita lui linişte. 


După cîtăva vreme însă, iarăşi prin părinteasca rugăciune s-a întors în Nazianz, 
pentru că părinţii lui îmbătrîniseră şi le trebuia la bătrîneţe ajutor de la dînsul, fiindcă 


ei nu mai aveau alți fii, afară de acesta singur, pentru că Chesarie, celălalt fiu al lor, 
murise; precum despre aceea mai înainte s-a pomenit. Asemenea și fiica Gorgonia 
acum trecuse din cele de aici, şi acolo îngropară pe sora lor. Sfîntul Grigorie cu 
cuvinte alese a cinstit-o; şi rămăsese singur la părinţi, ca o lumină a ochilor, şi nu era 
cu putință ca să nu asculte pe părinţii lui, ci era dator să le slujească la bătrîneţile lor, 
şi apoi, sfîrşindu-se ei, să-i dea obişnuitei îngropări. 


Întorcîndu-se iarăşi Sfîntul Grigorie din pustie în Nazianz, Grigorie, tatăl lui, 
slăbind acum cu bătrîneţea, a voit ca, în viaţă fiind, să așeze pe fiul său Grigorie ca 
episcop al Nazianzului; pentru care nu numai cu îndemnări și cu rugăminte, ci şi cu 
jurăminte silea pe fiul său; iar el de grija pentru bisericeştile rînduieli, nu se lepăda, 
supunîndu-se la porunca tatălui său, dar scaunul episcopiei nu voia nicidecum să-l 
primească. "Nu este cu putinţă mie, o! părinte, neplecat fiind tu din viaţa aceasta, ci 
fiind viu, ca să primesc scaunul tău”. lar tatăl nemaisupărîndu-l pentru luarea 
scaunului, ci numai grija pentru Biserică punînd asupra lui, i-a zis: "Viu fiind eu, o! 
fiul meu, să fu toiag bătrîneților mele, iar după ducerea mea, vei face precum îţi va 
fi plăcerea!" 


Nu mult după aceasta s-a sfirşit Grigorie, episcopul Nazianzului, tatăl 
Sfîntului Grigorie, avînd pe scaunul episcopiei 45 de ani. Deci a vieţuit 100 de ani 
de la naşterea sa, şi a fost îngropat cu cinste, venind și Sfîntul Vasile cel Mare la 
îngroparea lui. Și a rămas între cei vii numai Nona, maica Sfîntului Grigorie, 
prietenul lui Vasile; dar nu după multă vreme și aceea s-a odihnit întru Domnul, 
asemenea fiind de o sută de ani. 


Îngropînd Sfîntul Grigorie pe ai săi sfinţi părinţi, s-a uşurat de grija pentru 
dînșii; apoi, vrînd să scape şi de tulburare, de vreme ce îl silea poporul ca, după tatăl 
său, el să primească scaunul episcopiei, s-a dus în taină în Seleucia şi petrecea lîngă 
biserica Sfintei celei dintii Muceniţe Tecla. De acolo, fiind chemat cu rugămintea 
prietenească a marelui Vasile, a primit grija pentru casele de străini şi de bolniţe; 
pentru că Sfîntul Vasile zidind case spre odihna celor ce nu aveau unde să-şi plece 
capul, aduna pe săraci şi bolnavi, văduvele, sărmanii și străinii acolo, şi de hrana cea 
rînduită lor îngrijindu-se, a încredinţat iubitului său prieten grija pentru dînşii. Şi era 
Sfîntul Grigorie hrănitorul săracilor, sprijinitorul bolnavilor şi odihnitorul străinilor. 


Într-acea vreme fiind tulburată Biserica lui Dumnezeu de eresul arienilor, încă 
de mulți ani, ca o hidră cu nouă capete, vătăma pe mulţi; iar acum se mai ivise şi 
eresul lui Macedonie, hulitorul împotriva Sfîntului Duh. Pentru că arienii mărturiseau 
pe Tatăl că este Dumnezeu necreat mai înainte de veci, iar pe Fiul creat, nu de o fiinţă 
cu Tatăl; iar macedonienii mărturiseau pe Fiul întocmai cu Tatăl şi huleau pe Sfîntul 
Duh. Unii dintr-înşii numindu-L a fi făptură, nu Dumnezeu, şi nu-L preamăreau pe 
EI; deci îi numea Sfîntul Grigorie semiarieni, ca cei ce cinsteau pe Fiul, iar pe Sfîntul 
Duh nu-L cinsteau. Și se înmulţea acel eres mai mult în Constantinopol. 


Apoi, cu sfatul de obşte al Sfîntului marelui Vasile şi al altor mulți credincioşi 
şi episcopi, Sfîntul Grigorie, ca un bărbat înțelept şi puternic la cuvînt, a fost 
îndemnat să meargă la Bizanţ, pentru biruirea învățăturii celei eretice şi pentru 
apărarea dogmelor celor drepte ale sfintei credinţe. Dar mai înainte de a merge la 
Bizanţ, Sfîntul Vasile cel Mare îmbolnăvindu-se, s-a sfîrşit; şi aşa s-a stins 
luminătorul a toată lumea. Pentru care Sfîntul Grigorie, plîngînd mult și cu cuvînt 
frumos cinstindu-l, a luat calea ce era înaintea lui şi ajungînd la Bizanţ, cetatea cea 
împărătească, l-au primit drept-credincioşii cu bucurie. Acolo a aflat Biserica lui 
Hristos împuţinată și numărul credincioşilor lesne de numărat; de vreme ce, cea mai 
mare parte a cetăţii se dusese pe urma eresului şi toate bisericile lui Dumnezeu cele 
mari şi frumoase le ţineau ereticii; numai una mică şi veche, a Sfîntei Anastasia, 
nebăgată în seamă de dînșii, era lăsată drepteredincioșilor. 


Drept aceea, Sfintul Grigorie îndată înarmîndu-se împotriva ereticilor cu 
praştia cuvîntului lui Dumnezeu - precum odinioară David împotriva Filistenilor -, 
biruia întrebările şi dogmele lor, pe care le rupea ca pe nişte pînze de păianjen; şi în 
toate zilele întorcea pe mulţi de la credinţa cea rea către dreapta credință; apoi, cu 
cuvintele cele înțelepte și insuflate de Dumnezeu, în puţină vreme a înmulțit atît de 
mult Biserica lui Hristos, încît nu era cu putinţă a se număra. lar numărul ereticilor 
se împuţina din zi în zi şi se împlinea ceea ce se scrisese în Sfînta Scriptură despre 
casa lui David şi a lui Saul: casa lui David se înălța şi se întărea, iar casa lui Saul 
slăbea. 


Neîncetînd răutatea arienilor şi a macedonenilor, s-a ridicat un eretic nou din 
Siria, cu numele Apolinarie, care înţelegea rău întruparea Domnului, propovăduind- 
o a fi neadevărată, ca şi cum Hristos n-ar fi luat suflet, şi că în loc de suflet, avea 
dumnezeirea. Apoi, fiind bun vorbitor ereticul acela şi iscusit în înțelepciunea 
elinească, pe mulți a înşelat cu eresul său; iar ucenicii lui străbăteau pămîntul, vînînd 
pe cei neînvățaţi și atrăgîndu-i la pierzare, ca cu o undiţă. Iar bunul nevoitor, Sfintul 
Grigorie, avea iarăşi mare nevoinţă, luptîndu-se cu ereticii aceia şi cu cei căzuți din 
dreapta credinţă, învățindu-i, rugîndu-i, și pe unii păzindu-i în credinţă, iar pe alții 
ridicîndu-i din cădere. lar ucenicii lui Apolinarie, înconjurînd poporul, cleveteau pe 
Sfîntul Grigorie, ca şi cum Hristos ar fi despărțit în doi fii; apoi, mereu semănînd o 
clevetire ca aceea, a pornit pe popor spre mînie şi răutate împotriva Sfîntului 
Grigorie, pentru că şi picăturile de apă picînd, adeseori, găuresc piatra. 


Deci, cei ce nu puteau să priceapă meșteșugul cuvintelor eretice şi să înțeleagă 
adîncul tainelor lui Hristos, lupii şi ereticii erau crezuţi și cinstiţi, în locul păstorilor 
şi bunilor învăţători; iar păstorul cel ce învăţa adevărul, se socotea ca un lup şi eretic. 
Și făcînd gîlceavă, aruncau pietre asupra sfîntului, ca şi altădată iudeii asupra 
Sfintului întîiului Mucenic Ştefan, căci Dumnezeu a acoperit pe plăcutul său. Dar 
neîndestulîndu-se cu răutatea lor, l-au prins ca fiarele şi l-au adus înaintea judecății 
eparhului cetăţii, ca pe un tulburător şi pricinuitor de gîlceavă şi de zavistie. 


Dar sfîntul, nefiind vinovat de nici o răutate, ci fiind blînd și smerit cu inima, 
într-atîta primejdie şi năvălire de popor, zicea către Dumnezeu: În numele Tău, 
Hristoase, de voi merge chiar prin mijlocul umbrei morții, nu mă voi teme de rele, 
că Tu cu mine ești. lar eparhul ştiindu-i nevinovăția şi văzînd răutatea omenească cea 
nedreaptă, l-a lăsat liber; şi a ieşit mucenicul fără răni şi fără bătaie, ca un purtător 
de cunună, fără lovituri, avînd totuşi voinţă să pătimească pentru Hristos. 


Cu nişte nevoinţe ca acestea şi cu lupta cea mare cu ereticii, strălucind Sfîntul 
Grigorie, s-a făcut cunoscut tuturor; dar înțelepciunea lui era slăvită pretutindeni, şi 
a fost chemat de toată Sfinta Biserică cu un nume nou "Teologul", adică 
"Cuvîntătorul de Dumnezeu", asemenea celui mai vechi cuvîntător, adică Sfîntului 
şi iubitului loan, ucenic al lui Hristos. Această numire de "Cuvîntător de Dumnezeu", 
măcar că se dă de obşte tuturor celor mai mari învăţători şi arhierei, pentru că toți au 
predicat cu dreapta credinţă Sfinta Treime; însă Sfîntului Grigorie 1 s-a dat într-un 
chip mai ales, adică să se numească "Cuvîntător de Dumnezeu", spre semn de 
biruinţă asupra acelor atît de mari şi de mulţi eretici; şi de atunci au început toţi a-l 
chema "Cuvîntător de Dumnezeu". 


Deci, era foarte iubit de cei drepteredincioși și toată mulțimea voia să-l aibă 
patriarh. Chiar şi Petru, patriarhul Alexandriei, care a luat scaunul după marele 
Atanasie, a scris acestui mare Sfint Grigorie, Cuvîntătorul de Dumnezeu, 
încredințindu-i scaunul cetăţii lui Constantin (379-381) ca unui păstor vrednic şi ca 
celui ce multe osteneli a suferit pentru Biserica lui Hristos. Dar îndată 1 s-a făcut 
împiedicare de oamenii cei răi în acest chip. 


Era în Constantinopol unul din filosofii elini, anume Maxim, de neam 
egiptean, meșter în răutate, tare viclean şi înșelător. Acela venind la fericitul păstor 
Grigorie, Cuvîntătorul de Dumnezeu, a lepădat nedumnezeirea elinească şi fiind 
botezat, s-a unit cu Sfînta Biserică; dar vieţuia cu vicleşug, acoperindu-se fățărniceşte 
cu cucernicia, ca şi cu o haină de oaie, iar înăuntru era lup; care lucru a fost descoperit 
mai pe urmă. lar arhiereul lui Dumnezeu Grigorie, neştiindu-i vicleşugul lui și 
întoarcerea de la păgînătate spre creştinătate socotind-o dreaptă, l-a făcut locuitor sub 
un acoperămînt cu el; el însă, urmînd lui luda, a gîndit să se depărteze de părintele și 
învățătorul său şi să ridice război asupra lui şi luînd ajutător al scornirii sale pe un 
prezbiter oarecare, netemător de Dumnezeu și iscusit a ţese vicleşuguri. Cu acela a 
început cu vicleșug a se îngriji în taină cum ar putea să răpească scaunul patriarhiei 
Constantinopolului. Dar de vreme ce la un lucru ca acesta era trebuință nu de puţin 
aur, adică cu plată şi cu daruri să înduplece pe mulţi la împlinirea gîndului său, de 
aceea pentru aur se îngrijea mai întîi, şi cu sporirea satanei şi-a cîștigat dorința în 
acest chip. 


A venit în Bizanţ un prezbiter din insula Tasos, aducînd aur mult; voia să 
cumpere pentru o zidire oarecare lespezi de marmură, care se aduceau de la Procones; 
pe acela înşelîndu-l cu mari făgăduințe, au luat aur destul, să le ajungă pentru 
săvîrşirea vicleşugului scornit şi au trimis în taină la Alexandria multe şi mari daruri 


lui Petru patriarhul, episcopilor şi clericilor de lîngă dînsul, rugîndu-l foarte mult să- 
1 trimită la Bizanţ pe episcopii săi şi prin ei să ridice pe Maxim la scaunul patriarhiei. 
Petru amăgindu-se cu darurile, ca şi cum ar fi uitat de scrisoarea sa mai înainte către 
Sfîntul Grigorie, s-a învoit îndată la rugămintea lor şi nezăbovind episcopii cei trimiși 
de dînsul, au venit din Egipt în Constantinopol, nespunînd nimănui scopul lor, nici 
păstorului, nici clerului, nici la vreunul din boieri; iar în vremea cîntării Utrenie, au 
intrat în biserică cu Maxim (Sfîntul Grigorie Cuvîntătorul de Dumnezeu, fiind 
cuprins de boală trupească în acea vreme) şi voiau să-l sfințească pe Maxim ca 
arhiepiscop. 


Înştiințîndu-se aceasta îndată la toţi, degrabă s-au adunat prezbiterii, clericii şi 
popor mult, nu numai credincioşi, ci şi eretici, pentru că toți, mirîndu-se de acea 
răutate tăinută şi de hirotonia cea fără de rînduială, s-au aprins de miînie, şi strigau 
contra episcopilor ce veniseră, oprindu-i cu totul de la acel lucru nedrept cu adevărat. 
Iar ei cu ruşine ieşind din biserică, au intrat în casa unui om, şi acolo, făcînd sfințirea 
cea fără de lege, au propovăduit pe Maxim ca patriarh al Constantinopolului (380- 
381), avînd ajutor pe unii din clerici și mireni, din care unii din greşeală erau 
despărțiți de Biserică, alții pentru plată, iar alții prin făgăduință de daruri şi de cinstire 
erau înşelaţi; se țineau lîngă Maxim, întărindu-l în ascuns. lar cei mai mulţi şi mai 
cinstiți cetățeni aprinzîndu-se, defăimau cu negrăite ocări şi dosădiri pe Maxim; dar 
şi pe Sfîntul Grigorie Cuvîntătorul de Dumnezeu îl prihăneau că a primit pe un om 
ca acela să viețuiască în casă cu dînsul şi că de prieteșugul său l-a învrednicit. 


Sfîntul răspundea către dînşii, zicînd: "Nu vă mîniați asupra mea, o! bărbaţilor, 
că bine i-am făcut aceluia, nevăzîndu-i mai înainte răutatea lui; pentru că nu sîntem 
vinovați de aceasta, cînd nu cunoaștem mai înainte răutatea cuiva. Pentru că lucrul 
lui Dumnezeu este ca să ştie tainele omeneşti cele dinăuntru. lar pe lîngă aceasta, au 
nu prin lege ni se poruncește ca să deschidem părinteşte şi cu dragoste mila noastră, 
la cel ce vine? Căci, zice Domnul: Pe cel ce vine la Mine, nu-l voi scoate afară. Mare 
lucru mi-a fost dat să văd, căci de la elineasca închinare de idoli, Maxim a fost adus 
la Botez şi în loc de slujitor al lui Heracles, s-a făcut slujitor al Sfintei Treimi, şi se 
arăta îmbunătățit, deşi cu fățărnicie, precum acum s-a vădit fățărnicia şi răutatea lui; 
şi nu este al nostru lucru ca să cercetăm tainele acestea; pentru că nu intră în 
omeneștile gîndiri, nici ştim ce va să fie, fără numai cînd Dumnezeu ni le va 
descoperi. Noi numai la faţă căutăm, iar Dumnezeu în inimă”. 


Cu nişte cuvinte ca acestea potolindu-se poporul, cu mai multă dragoste s-a 
lipit de Sfîntul Grigorie Cuvîntătorul de Dumnezeu. lar Maxim luîndu-şi soborul 
episcopilor celor din Egipt, care-l puseseră arhiereu, s-a dus la drepteredinciosul 
împărat Teodosie cel Mare (379-395), fiind el atunci cu oastea în Tesalonic, de care 
apropiindu-se, cerea scaunul Constantinopolului. Căci de vreme ce ticălosul nu avea 
putere de la bisericeştile rînduieli, s-a gîndit să aibă prin poruncă împărătească 
stăpînirea ocîrmuirii bisericeşti, vrînd mai ales să domnească decit să păstorească. 


De aceea, drepteredinciosul împărat, cu mare mînie şi îngrozire a izgonit de la 
dînsul pe Maxim şi pe episcopii care veniseră cu dînsul. Și au plecat toți în 
Alexandria, unde Maxim a început a face răutate. Căci cu mult aur umplînd mîinile 
clericilor Bisericii din Alexandria, cu îndrăzneală și fără ruşine zicea către patriarhul 
Petru: "Sau să mijlociți scaunul Constantinopolului sau, de nu, de la al tău nu mă voi 
depărta". Și săpa groapa patriarhului prin viclene meşteşugiri şi ar fi săvîrșit răutatea 
sa, de nu s-ar fi înștiințat despre aceea eparhul Alexandriei. Acela temîndu-se ca să 
nu se ridice vreo tulburare în popor, a izgonit cu necinste pe Maxim din cetatea 
Alexandria. 


Sfîntul Grigorie Cuvîntătorul de Dumnezeu, fiind cuprins în Bizanţ de o boală 
trupească, s-a lepădat de grija pentru ocîrmuirea Bisericii Bizanțului, voind să se 
ducă la casa sa părintească din Nazianz. ŞI a făcut către popor cuvîntul cel de pe 
urmă, învăţind să păzească credința fără de prihănire şi să facă lucruri bune. lar 
poporul înţelegînd că vrea să se ducă, şi-a ridicat glasul şi toți plîngeau, zicînd cu o 
gură: "O! părinte, plecînd de la noi, duci cu tine și pe Sfînta Treime; căci, fără de tine 
nu va fi întru această cetate dreaptă credinţă”. 


Un glas ca acesta şi plîngerea poporului auzind Sfîntul Grigorie, a părăsit 
scopul său şi a făgăduit să petreacă cu ei pînă ce va fi venirea episcopilor. Pentru că 
era aşteptare ca, adunîndu-se episcopii, să aleagă la patriarhie un bărbat vrednic. 
Deci, pe acela îl aștepta sfîntul, căci dacă ar fi văzut pe scaun un păstor drept- 
credincios, putea să se ducă întru ale sale. 


În vremea aceea, drepteredinciosul împărat Teodosie avea război cu barbarii, 
pe care biruindu-i, a venit în Constantinopol cu bucurie. Atunci țineau Biserica cea 
sobornicească arieni, avînd patriarh pe Demofil (370-379). Iar credincioşii, precum 
mai înainte s-a zis, aveau o biserică mică şi veche, a Sfintei Anastasia. Deci, chemînd 
împăratul pe Demofil, îl îndemna, ca să primească mărturisirea cea dreaptă, iar de 
nu, apoi să se depărteze de la locul său. lar Demofil împietrit fiind cu inima, a preferat 
să se lipsească de scaun, decît să se depărteze de la credinţa lui cea rea. 


Atunci împăratul a dat Sfîntului Grigorie Cuvîntătorul de Dumnezeu şi 
adunării celei drepteredincioase, soborniceasca biserică, pe care arienii de patruzeci 
de ani o ţineau, cum şi celelalte biserici. Şi cînd arhiereul lui Dumnezeu a vrut să 
intre în biserică cu clerul şi poporul, mulțimea arienilor înarmîndu-se ca la război, 
stăteau lîngă biserică, oprind intrarea credincioşilor; iar pe sfint îl îngrozea cu 
moartea, apoi a momit un tînăr îndrăzneţ şi voinic, ca, apropiindu-se în taină de 
Grigorie, să-i înfigă sabia în pîntece. 


Atunci s-a făcut tulburare şi gîlceavă de arieni; şi cu adevărat ar fi făcut acel 
rău sfîntului, dacă n-ar fi venit împăratul şi n-ar fi dus singur în biserică pe sfîntul 
arhiereu. Deci, poporul celor drept-credincioși, cu mare bucurie şi veselie a înălțat 
glasuri de laudă şi slavă lui Dumnezeu, vărsînd lacrimi de bucurie, ridicînd şi mîinile 
în sus, căci bisericile după atîţia ani, iarăşi şi-au dobîndit a lor sfințenie; iar către 


împărat striga cu o gură să pună pe scaunul patriarhiei pe Grigorie Cuvîntătorul de 
Dumnezeu. lar sfîntul neputînd singur să strige împotriva strigării poporului, cu mare 
glas, căci nu avea tărie din pricina bolilor trupeşti, a strigat printr-un oarecare cleric: 
"O! fiilor, acum este vremea de mulțumire şi de laudă lui Dumnezeu, Unul în Treime, 
pentru că ne-a ajutat, ca iarăşi să primim a noastră biserică; pentru aceasta acum să 
preamărim bunătatea Lui cea multă; iar pentru scaunul patriarhiei, vom rîndui mai 
pe urmă altă vreme". Un răspuns ca acesta al arhiereului auzindu-l poporul, a încetat 
de a mai striga; şi după săvîrşirea Sfintei Liturghii, s-au dus lăudîndu-L pe 
Dumnezeu, iar arienii au tăcut ruşinați. 


Binecredinciosul împărat Teodosie, foarte mult cinstea pe Sfîntul Grigorie 
Cuvîntătorul de Dumnezeu, ca pe un tată al său; dar el se ducea mai rar la împăratul, 
aducîndu-şi aminte de cuvintele lui Solomon, care zic: Rar adu-ți piciorul înăuntru 
la prietenul tău, ca nu cumva săturindu-se de tine, să te urască. lar sîrguinţa sfîntului 
era ca de-a pururea să înveţe pe popor, să cerceteze pe cei bolnavi şi să-i tămăduiască, 
să ajute năpăstuiților, să sprijinească pe cei neputincioşi şi să-şi curețe turma sa de 
vătămările eretice. leşea uneori la sat, iubind liniştea și tămăduind puţin prin odihnă 
bolile sale cele dese, ca trupul lui să nu slăbească de celelalte osteneli. Apoi, stăpînind 
mari averi bisericeşti, nici un ban nu şi-a oprit sieşi şi nici nu cerceta pe iconomii 
bisericeşti, cît au adunat şi cît au cheltuit; pentru că lucrul acela nu-l socotea că este 
al episcopului, ci al boierilor. Pe toţi îndemna să-şi păzească conştiinţa curată pentru 
Dumnezeu. 


Apoi, slăbind de ostenelile cele de-a pururea și de bătrîneţe, s-a îmbolnăvit 
odată şi zăcea la pat; de care lucru înştiințîndu-se poporul, au venit să-l cerceteze, iar 
el şezînd în pat, întreba: "Ce voiți, fiilor? Care este pricina venirii voastre la mine?”. 
Iar aceia, închinîndu-se, îi aduceau mulțumire pentru ostenelile lui cele multe; căci a 
curăţat cetatea de eresuri şi a întors iarăși la dreapta credinţă sfintele biserici, pe care 
de mulți ani le țineau arienii; că atît de mult bine a făcut tuturor, prin învățătură şi 
prin păstoresca grijă cea pentru toți; iar după aceea îi ziceau: "Acum, o! părinte, de 
te vei duce la Dumnezeu, să te rogi pentru turma ta, pentru binecredinciosul împărat 
şi pentru toată Biserica”. Dar sfîntul spunîndu-le că boala sa nu este spre moarte și 
învăţîndu-i după obicei, i-a slobozit. 


leşind aceia, a rămas un tînăr, care stînd la picioarele sfîntului, cu lacrimi și 
cu tînguire îl ruga, să-i ierte greşeala. Iar sfîntul întrebîndu-l care este greşeala lui, 
tînărul nu răspundea nimic, ci numai se tînguia şi cerea iertăciune. lar unul din cei ce 
sta înaintea lui a zis: "Acesta este ucenicul tău, o! părinte, care prin îndemnarea 
ereticească a vrut să înfigă sabia în pîntecele tău, dar Hristos te-a apărat; deci, acum 
iată se căieşte şi cere iertăciune”. 


Sfîntul a zis tînărului: "Domnul nostru lisus Hristos să-ți fie milostiv, o! iubite, 
şi să-ți ierte greşeala, dar de acum să fii al nostru; lasă-ţi eresul şi apropie-te de 
Hristos Dumnezeu şi slujeşte Aceluia cu credință". Şi astfel a liberat cu iertăciune pe 


tînărul acela; de care lucru înștiințîndu-se toată cetatea și minunîndu-se de bunătatea 
lui, cu mai multă dragoste s-au aprins de dînsul. 


După aceasta, au început a se aduna episcopii în Bizanţ, pe de o parte pentru 
alegerea patriarhului cetății împărăteşti, iar pe de alta ca eresurile, prin al doilea sinod 
din toată lumea, să le dea anatemei. Și adunîndu-se episcopi credincioşi, 150, printre 
care era începător Sfîntul Meletie antiohianul; atunci, Sfîntul Grigorie Cuvîntătorul 
de Dumnezeu, chiar și nevrînd, fiind bolnav şi plîngînd, a fost pus pe scaunul 
patriarhiei, rugîndu-l împăratul şi tot poporul. Apoi nu multe zile trecînd, 
preasfințitul Meletie, patriarhul Antiohiei (360-381) îmbolnăvindu-se, s-a dus către 
Domnul. 


Atunci au venit îndată episcopii din Egipt şi din Macedonia și nu îngăduiau 
aşezarea lui Grigorie, de vreme ce fără de dînşii este ales, şi ziceau că nu după lege 
este punerea lui, că nu de patriarhul Alexandriei, ci de al Antiohiei este pus; pentru 
că scaunul Alexandriei, după al Romei era întîi, şi pe acela trebuia să se aşeze 
patriarhul Constantinopolului; deci, se făcuse multă neînțelegere şi gîlceavă între 
episcopi, unii zicînd că după dreptate este punerea lui Grigorie, iar alţii împotrivindu- 
se; şi așa episcopii se gîlceveau unul cu altul. 


Sfîntul Grigorie, văzînd cearta care era între episcopi pentru el, le-a ţinut în 
sobor o cuvîntare, zicînd: "Eu, păstori sfințiți şi cinstiţi, n-am poftit să am începătoria 
acestei Biserici a Constantinopolului; cu toate că această Biserică a crescut și s-a 
întărit cu ale mele sudori şi osteneli, era destul să dăruiesc acelea lui Dumnezeu, și 
de la EI să aştept răsplată; totuși dragostea turmei celei cuvîntătoare şi judecata 
arhiereilor cea de obşte m-au silit să primesc scaunul; acum însă aud pe mulți că nu 
mă voiesc pe mine. Deci, să ştiţi, că nu caut nici bogății, nici scaun înalt și cinste și 
nici că doresc a mă numi patriarh al Constantinopolului; iată, fără de mîhnire, voi 
ieşi din episcopie; iar voi sfătuiți-vă şi faceţi cele plăcute vouă; mie de mult îmi este 
plăcută pustia, pentru că cei ce mă lipsesc de scaun, nu mă lipsesc de Dumnezeu”. 


Zicînd acestea, a ieşit, lăsînd casa patriarhală, şi s-a sălășluit într-una mică, 
care era departe de biserică, fugind de gîlceavă şi de întrebările celor ce veneau la 
dînsul. Apoi, mulţi din popor alergînd la dînsul, îl rugau să se milostivească spre 
turma sa, să n-o lase, căci a crescut-o şi a înmulțit-o cu atîtea osteneli şi sudori; şi-i 
ziceau: "Dă, o! părinte, darul tău iubiţilor tăi fii, pentru care multă vreme te-ai ostenit, 
dăruieşte nouă şi rămășiţa zilelor tale, ca după moartea ta, să avem trupul tău noi cei 
ce sîntem luminaţi prin învățăturile tale”. Iar sfîntul, ca un părinte iubitor de fii, se 
înduioşa cu inima şi nu ştia ce să facă; numai se ruga lui Dumnezeu, ca să rînduiască 
cum e mai bine pentru turma sa. 


Adunîndu-se mai mulți episcopi, şi mai mare neunire şi gîlceavă făcînd, 
fericitul Grigorie, stînd în mijlocul soborului, a zis: "Bărbaţi și împreună păstori ai 
sfintei turme a lui Hristos! Urît şi cu totul trist ar fi dacă învăţind pe alţii pace, înşivă 
să ridicați război unii către alţii; căci pe alții învăţaţi a se uni într-un cuget, iar voi 


înşivă sînteţi neuniți; deci, vă rog pentru însăşi Preasfînta şi cea deoființă Treime, să 
vă uniţi unii cu alţii în bine şi cu pace, iar de sînt eu pricinuitor de dezbinare, nu sînt 
mai cinstit decît proorocul Ilona, deci, aruncaţi-mă în mare şi va înceta dintre voi 
furtuna tulburărilor; căci voiesc a pătimi orice aţi voi, deşi sînt nevinovat, pentru 
unirea voastră într-un cuget. Din scaun scoateţi-mă, din cetate goniți-mă, numai 
adevărul şi pacea, precum zice Zaharia, iubiți-le; fiți sănătoși, sfinți păstori, şi a 
pomeni ostenelile mele să nu încetați”. 


Acestea zicîndu-le, ei s-au ruşinat, umilindu-se de cele zise. Iar sfîntul, ieșind 
din sinod şi gîndind să se întoarcă în patria sa, s-a dus la împăratul, să ceară voie a 
se duce întru ale sale, apoi i-a zis: "Pentru ale tale faceri de bine, pe care le-ai făcut 
Bisericii, o! împărate, să-ți răsplătească Hristos, în ziua răsplătirii; iar darul pe care 
acum îl poftesc de la tine, preaputernicule stăpîne, să nu te îndoieşti a mi-l dărui. Nu 
poftesc averi, nici mă rog pentru rudeniile mele, nici voiesc acoperămînturi de mult 
preţ; ci doresc încetarea ostenelilor mele, ca să înceteze şi zavistia multora şi să aibă 
pace episcopii, prin sîrguința ta; alinează războiul arhiereilor, cel ce ai potolit 
îndrăznirea barbarilor; pe stăpînirea ta cea purtătoare de biruinţă s-o împodobești prin 
aceasta, ca adică episcopii să aibă pace şi unire între ei; şi o vor avea aceasta, de voi 
fi eu lberat la patria mea. Această dăruire o poftesc; acest dar desăvirșit să-l arăţi 
mie”. 


Deci, s-a minunat împăratul de cele grăite de sfîntul şi a lăcrimat; la fel şi 
boierii cei ce erau cu împăratul, pentru că toţi erau cuprinşi de mare dragoste către 
dînsul şi nu voiau să-l libereze. Iar el pe de o parte punînd înainte bătrînețile şi bolile 
cele de-a pururi, iar pe de alta dezbinările cele ce se făceau pentru dînsul între 
episcopi, şi mult rugînd pe împărat, l-a înduplecat ca să nu-l oprească, ci să-l libereze 
unde voiește; ca celelalte zile ale vieţii sale să le săvîrșească în pace, odihnindu-se 
puțin de ostenelile cele multe. Deci, fiind eliberat, i-a sărutat pe toți şi, pace dînd 
oilor sale, ieşea din cetate, tot poporul petrecîndu-l şi cu mare tînguire plîngînd. Apoi, 
episcopii care iubeau pe Sfîntul Grigorie şi plîngeau după dînsul au ieşit din cetate, 
lăsînd soborul şi s-au întors fiecare la locul său, între care era Grigorie de Nissa, 
fratele marelui Vasile, Amfilohie al Iconiului, Evloghie al Edesei, Eladie al Cezareei, 
Otreie al Melitinei și mulți alții. lar soborul cel ce a rămas în Constantinopol a pus 
pe scaunul acela pe Nectarie. 


Sfîntul Grigorie, Cuvîntătorul de Dumnezeu, mergînd în ţara Capadociei, s-a 
sălăşluit în satul părintesc, care se numea Arianz, şi se odihnea acolo, fiind foarte 
slab; totuşi nu înceta ostenelile cele pentru Dumnezeu, pentru că aflîndu-şi patria sa, 
Nazianzul, vătămată de eresul lui Apolinarie, a curăţit-o prin multe sfătuiri şi scrisori. 
Și fund rugat de cetăţeni ca să primească scaunul cel părintesc, n-a voit, ci pe un 
preot oarecare, anume Eulalie, bărbat drept-credincios şi îmbunătăţit, l-a pus episcop; 
iar el se liniștea în satul Arianz, unde vieţuind cîtva vreme, şi multe scrieri folositoare 
lăsînd, întru adînci bătrîneţe a trecut la viaţa cea neîmbătrînită, în 25 de zile ale lunii 
ianuarie, şi a fost îngropat cu cinste în cetatea Nazianz. 


După mulţi ani, cinstitele lui moaşte le-a mutat drepteredinciosul împărat 
Constantin VII Porfirogenetul (913-959) din Nazianz în Constantinopol şi le-a pus 
în biserica Sfinţilor Apostoli, spre ajutorul şi apărarea cetăţii şi spre mărirea lui 
Hristos Dumnezeu, Celui împreună cu Tatăl şi cu Sfîntul Duh slăvit, în veci. Amin. 


57. SFÎNTUL IERARH BETRANION, EPISCOP AL TOMISULUI - 
DOBROGEA (SEC. IV) 
(25 IANUARIE) 


Acest venerabil episcop tomitan era de origine capadocian. El a ocupat scaunul 
Episcopiei Tomisului, Constanţa de azi, prin anul 360, dovedindu-se un devotat 
păstor al turmei lui Hristos şi aprig apărător al credinţei ortodoxe niceene. Ducea o 
viaţă ascetică de sfințenie şi se împotrivea cu dîrzenie să nu pătrundă arianismul în 
hotarele eparhiei sale, care se întindea între Dunăre şi Marea Neagră. 


Despre acest episcop sfînt au scris doi vestiți scriitori bisericeşti - Sozomen și 
Teodorit al Cirului. Astfel Sozomen vorbeşte de vizita împăratului arian Valens (364 
- 378) la Tomis, în anul 369, pe cînd se întorcea dintr-o expediție împotriva goților. 
Autorul spune în a sa "Istorie bisericească" că împăratul a intrat în biserica episcopală 
şi a cerut episcopului Betranion să intre în comuniune cu arienii pe care îi simpatiza 
şi să slujească împreună cu ei. Marele episcop a apărat dreapta credinţă şi "a vorbit 
împăratului cu îndrăzneală despre hotărtrile celor 318 Sfinți Părinţi de la Sinodul 1 


de la Niceea (325) împotriva lui Arie, pe care nu le putea călca”. 


Apoi, bunul păstor al turmei lui Hristos s-a retras cu credincioşii săi într-o altă 
biserică din Tomis, lăsînd pe împărat singur. Împăratul, mîniindu-se, a încercat să-l 
exileze, dar îndată a revenit de teamă să nu se răscoale "sciții” din Dacia Pontică. 
Aceiași înfruntare avea s-o pătimească Valens după cîțiva ani în Cezareea 
Capadociei, din partea Sfîntului Vasile cel Mare (1 379), care era bun prieten şi 
probabil părinte duhovnicesc al Sfîntului Betranion. 


Sozomen îşi încheie relatarea sa cu următoarele cuvinte: "lată în ce chip a 
înfruntat Betranion zelul împăratului, el fiind, de altfel, bărbat destoinic şi renumit 
prin viaţa sa virtuoasă, precum mărturisesc şi sciții înşişi”. Teodoret, episcopul 
Cirului, spune şi el: "lar Betranion, fund împodobit cu tot felul de virtuți și 
încredinţindu-i-se sarcina de arhiereu peste cetăţile din Sciţia (Dacia Pontică), şi-a 
înflăcărat cugetarea cu rîvnă şi a înfruntat stricarea învățăturilor dreptei credinţe și 
fărădelegile comise de Valens împotriva drepteredincioşilor...". 


Fericitul episcop Betranion a încurajat mult viața ascetică şi nevoinţa 
sihaştrilor de prin peşteri mici şi bisericuțe rupestre, după obiceiul sihaştrilor din 
Capadocia. EI va fi călăuzit în copilărie, spre nevoința monahală, pe tînărul loan 
Casian şi pe prietenul său Gherman și tot el, probabil, a înălţat o bazilică pe cripta cu 
moaş-tele celor patru martiri de la Niculiţel, ale cărei ruine împreună cu "martirionul" 
au fost descoperite în anul 1971. În timpul păstoriei sale existau în Eparhia Tomisului 
cîteva aşezări monahale renumite, cu călugări cărturari şi teologi. 


Sfîntul Betranion este considerat de unii teologi autorul "Scri-sorii Bisericii 
Goţiei (Daciei Traiane) către Biserica din Capadocia...", care a însoțit moaștele 
Sfîntului Sava Gotul, martirizat de goți la 12 aprilie 372, cerute de Sfîntul Vasile cel 
Mare în patria de origine. El a contribuit cu guvernatorul Daciei Pontice, lunius 
Soranus, la transportarea moaștelor Sfîntului Mucenic Sava Gotul din Dacia la 
Cezareea Capadociei. 


Cu puţin înainte de anul 381, Sfîntul Episcop Betranion şi-a dat sufletul în 
mîinile lui Dumnezeu și este cinstit de Biserica Ortodoxă ca sfînt, la 25 ianuarie. 


58. VIAŢA SFÎNTULUI XENOFONT, A SOȚIEI LUI, MARIA, 
ȘI A FIILOR LOR, IOAN ŞI ARCADIE 
(26 IANUARIE) 


DA 


LE OILOLCNCU 


A 2 z4uoc N HA! 

Sfîntul Xenofont era unul din cei mai de frunte boieri ai Constantinopolului, 
bogat cu averile cele din afară, dar mai bogat cu cele dinăuntru, adică cu credința, 
binecuvîntarea şi cu paza cea osîrdnică a tuturor poruncilor lui Dumnezeu, slăvit 
pentru dregătoria şi neamul său bun, dar mai slăvit pentru obiceiurile și pentru 


lucrurile cele bune; pentru că, pe cît era de înalt cu slava, pe atît era de smerit cu 
mintea, neînălțindu-se cu inima, neîndoindu-se pentru vremelnica slavă a lumii 
acesteia, ci își ascundea lui comoară în cer, trimiţind acolo înainte bogăţiile sale, prin 
mîinile săracilor. 


Apoi avea ca soție pe Maria, următoare a tuturor faptelor lui celor bune, şi în 
toate de un obicei cu dînsul, cu care viețuind Xenofont cu cinste, plăcea lui 
Dumnezeu, umblînd în toate poruncile şi îndreptările Domnului, fără de prihană. Cu 
ea a născut doi fii, pe loan şi pe Arcadie. Şi i-au crescut în învățături bune, nu numai 
în înţelegerea cărții, ci şi în frica lui Dumnezeu, care este începutul înțelepciunii, 
învăţîndu-i la toată fapta bună; pentru că doreau, ca nu numai averilor lor să-i aibă 
moştenitori, ci mai ales să fie următori vieții lor celei plăcute lui Dumnezeu. Apoi, i- 
au trimis în Berit, cetatea Feniciei, ca să înveţe elineasca înţelepciune, căci în aceea 
vreme era acolo o vestită învățătură. 


Deci, acolo petrecînd la învăţătură cîtăva vreme, s-a întîmplat că s-a 
îmbolnăvit Xenofont foarte rău, şi aştepta să moară. lar Maria nenădăjduind ca el să 
fie mai mult între cei vii, a trimis în Berit la fii săi, scriindu-le despre boala cea grea 
a tatălui lor şi poruncindu-le ca degrabă să vină acasă pînă ce tatăl lor nu se duce din 
cele de aici, şi astfel să se învrednicească de părinteasca binecuvîntare cea de pe urmă 
şi să fie şi ei la îngropare. Ei, silindu-se, au venit degrabă, și văzîndu-i tatăl lor, s-a 
veselit şi i s-a ușurat boala de bucurie. Apoi, poruncindu-le ca să şadă lîngă patul său, 
a început a-i învăţa, zicîndu-le: "Eu, fini mei, precum mi se pare, mă apropii de 
sfîrşitul vieții mele, iar voi, dacă mă iubiți pe mine, tatăl vostru, să faceţi cele ce vă 
învăţ: întîi să vă temeţi de Dumnezeu și viaţa voastră s-o îndreptați după ale Sale 
sfinte porunci. Căci cele ce vă grăiesc vouă acum, nu din deșartă slavă vă grăiesc, ci 
ca să vă îndemn la fapta bună; pentru că de veţi avea viaţa mea ca pildă, socotesc că 
nu vă va fi de trebuinţă alt învățător; căci învăţătura cea din casă prin cuvinte și 
închipuită prin fapte mai folositoare este decît învăţătura cea din afară. 


Deci, ştiţi cum am viețuit pînă acum, în toată cucernicia și dreptatea inimii 
mele, cum de toţi am fost cinstit şi iubit, nu pentru dregătoria cea mare, ci pentru 
blîndeţile şi bunele obiceiuri; pentru că pe nimeni n-am năpăstuit cu ceva, nici am 
ocărit pe cineva, nici am clevetit, nici am urît, nici m-am mîniat în zadar, nici am 
vrăjmăşit pe cineva, ci pe toți i-am iubit, cu toţi am vieţuit în pace, nu am părăsit 
bisericile lui Dumnezeu seara și dimineaţa; n-am defăimat pe sărac, nici pe străin, 
nici pe mîhnit, ci pe fiecare cu cuvîntul şi cu lucrul l-am mîngiiat, pe cei ce sînt în 
temniță i-am cercetat totdeauna; apoi pe mulți robiți am răscumpărat şi liberi i-am 
lăsat, şi precum am pus pază gurii mele ca să nu grăiesc ceva rău şi viclean, aşa și 
ochilor mei le-am pus aşezămînt ca să nu caute la frumusețe străină, nici să o 
poftească pe dînsa. 


Păzindu-mă pe mine Dumnezeu, n-am cunoscut altă femeie, afară de maica 
voastră; dar şi cu dînsa numai atîta am fost împreună pînă ce v-am născut pe voi, iar 


după naştere, ne-am sfătuit ca să ne deosebim și ne-am păzit pînă acum în curăţia 
trupească pentru Domnul. 


Deci, urmaţi, o! fiilor, vieţii părinților, urmaţi credinţei, răbdării şi blîndeților 
noastre și aşa vieţuiți, ca să placeți lui Dumnezeu, căci vă va învrednici pe voi 
Dumnezeu să trăiţi mulți ani. La săraci să dăruiți milostenie, pe văduve şi pe sărmani 
să-i ajutați, pe bolnavi şi pe cei din temniţă să-i cercetaţi şi pe cei năpăstuiți şi cu 
nedreptate osîndiți să-i izbăviți; şi să aveţi pace cu toţi. Prietenilor voştri să fiți 
credincioși, iar vrăjmașilor bine să le faceți, nerăsplătindu-le rău pentru rău. 


Către toți să fiți buni, blînzi, iubitori şi smeriţi; curăția voastră cea sufletească 
şi trupească s-o feriți neprihănită. Bisericilor lui Dumnezeu şi mînăstirilor bine să le 
faceţi, pe preoţi şi pe monahi să-i cinstiţi, că pentru aceia Dumnezeu arată milostivire 
la toată lumea. lar mai ales să nu uitaţi pe cei ce rătăcesc pentru Dumnezeu în 
pustietăți, prin munţi, în peşteri şi în prăpăstiile pămîntului, ci să le dați cele de 
trebuinţă. Pe cei săraci să-i hrăniți din destul, că nu vă veţi lipsi. Căci ştiţi aceasta: 
casa mea niciodată nu s-a lipsit de cele trebuincioase, deşi multe se puneau înaintea 
săracilor. 


Rugaţi-vă adeseori și la învățăturile săracilor luaţi aminte. Maicii voastre să-i 
dați cuvenita cinste, şi s-o ascultați, totdeauna voia făcîndu-i, şi niciodată porunca 
Domnului să n-o lepădaţi; cu slugile să fiţi milostivi, iubindu-i ca pe fii; pe cei bătrîni 
în libertate să-i lăsați, dîndu-le hrană şi cele trebuincioase lor pînă la sfîrşit; precum 
m-aţi văzut pe mine făcînd, așa şi voi să faceţi, căci vă veţi învrednici cinstei și slavei 
sfinților. Şi să vă aduceți aminte de acestea totdeauna, că degrab va trece lumea 
aceasta şi slava ei întru nimic va fi. Fulor, poruncile Domnului și ale mele să le păziţi, 
iar Dumnezeul păci să fie cu voi”. 


Acestea auzindu-le loan și Arcadie, au plîns şi ziceau: "Să nu ne laşi pe noi, 
tată, ci te roagă lui Dumnezeu ca să-ți facă parte să mai petreci puţin cu noi; căci ştim 
că de-L vei ruga, ca un milostiv te ascultă Dumnezeu. Şi de foarte multă trebuință 
este nouă celor tineri viața aceea, ca desăvîrşit să ne povăţuieşti pe noi la lucruri bune 
şi singur să rînduiești pentru viaţa noastră, precum se cade". Iar tatăl suspinînd și 
lăcrimînd, a zis: "De cînd m-a cercetat Dumnezeu cu această boală şi m-am culcat 
pe pat, mult m-am rugat de aceasta şi mă rog lui Dumnezeu ca pentru tinerețile 
voastre să-mi dea mie ca puţin să mai petrec aici, pînă ce vă voi vedea în toate 
desăvîrşiți”. 


În noaptea următoare 1 s-a făcut lui Xenofont încredințare, prin vis, cum că 
Dumnezeu îi porunceşte ca încă să mai fie în viaţa aceasta; și a spus despre aceasta 
soţiei sale și fiilor, şi toți s-au bucurat, slăvind pe Dumnezeu. Apoi, a început 
bolnavul cu încetul a veni la sănătate, şi a zis fiilor săi: "Fiilor, mergeţi ca să vă sfirşiți 
învățătura voastră, şi sfîrşind-o, degrabă să vă întoarceţi ca să vă însoțesc cu nunta 
cea legiuită". Punîndu-i pe ei în corabie, cu toate cele de trebuinţă, i-au pornit iarăși 
la Berit (Beirut). 


Plecînd ei şi vîntul suflînd uşor, deodată s-a ridicat un vînt puternic, care a 
produs o furtună fără de veste, apoi corăbierii, dînd drumul la pînze, se purta corabia 
de furtună și se afunda cu valurile, încît toți cei din corabie se deznădăjduiau de viață 
şi fiind în primejdie, frica morţii îi cuprinsese; şi plîngeau amîndoi frații, loan și 
Arcadie, rugîndu-se lui Dumnezeu și zicînd: "Stăpîne, Preabunule, a toată făptura 
Ziditorule, să nu treci cu vederea făptura Ta, adu-ți aminte de lucrurile bune ale 
părinților noştri şi pentru aceea nu ne lăsa şi nu face ca mai înainte de vreme să murim 
în anii cei tineri ai înfloritelor frumoase tinereţi, să nu ne înece viforul apelor, nici să 
ne înghită adîncul mării; adu-ți aminte de mila Ta şi de îndurările Tale, caută din 
înălțimea slavei Tale sfinte şi vezi primejdia noastră, ascultă suspinul şi strigarea 
noastră; cu inima frîntă şi cu duh smerit ne rugăm, întinde nouă dreapta Ta cea 
atotputernică şi ne păzeşte din gheara morţii; nu ne da la moarte pentru numele Tău, 
ci fă cu noi după mila Ta şi după mulțimea milostivirii Tale. Izbăveşte-ne de înecare, 
spre slava Ta; pentru că nu morţii te vor lăuda, nici toţi cei ce se pogoară în iad, ci 
noi cei vii preamărim numele Tău cel înfricoşat." 


Deci, văzînd corăbierii că nu încetează învăluirea cea mare, ci mai mult se 
ridică şi nu puteau să se izbăvească de înecare, au intrat într-o corăbioară mică, (ca 
şi cum ar fi vrut să ajute cu ceva corabiei ce se primejduia) care era deasupra 
acoperită; apoi de afundare netemîndu-se, plutea încotro o purtau valurile, aşteptînd 
ca undeva la mal să fie aduşi. Iar tinerii cei ce rămăseseră în corabie, loan și Arcadie 
cu slugile lor, văzînd fuga corăbierilor şi pierderea corabiei, pentru că acum se 
spărgea şi se umplea de apă, se deznădăjduiau cu totul de viață; deci, s-au dezbrăcat 
de hainele de pe ei, pentru a înota mai cu înlesnire, ca nu cumva afundîndu-se, în 
noian să piară. 


Aşteptînd desăvîrşită despărțire şi moarte, cu umilite glasuri strigau cu tînguire 
către părinţii lor cei ce erau departe, acasă, ca şi cum ar fi fost acolo, zicînd: "Fii 
sănătos prea iubite tată, fii şi tu prea iubită maică; nu ne veţi mai vedea pe noi, nici 
noi pe voi, nu ne vom mai îndulci de pămînteştile bunătăți în casă împreună cu voi”. 
Apoi, ziceau unul către altul: "Vai, iubite frate, vai lumina ochilor mei, cît de cu amar 
ne despărțim! Unde sînt acum rugăciunile părinţilor, unde este facerea lor de bine 
către săraci, unde sînt îndurările şi milostenuile lor cele făcute pentru monahi, au 
doară nici una din rugăciunile acelora nu s-a suit pentru noi la Dumnezeu? Sau 
suindu-se, nimic n-a putut, biruind-o mulțimea păcatelor noastre, pentru care nu 
sîntem vrednici a trăi. 


Vai nouă celor ce nu de mult am plins pentru tatăl nostru, care era să moară, 
iar acum avem să fim pricinuitori părinților noştri de plînsul cel nemîngîiat şi de 
tînguirea cea nesfîrşită. O! tată, cel ce te-ai îngrijit cu dinadinsul de creşterea şi de 
cîrmuirea vieții noastre, iată de acum nici morți nu ne vei mai vedea pe noi. O! maică, 
nădăjduiai ca să vezi nunta fiilor tăi, pregătind cămară frumoasă înainte de vreme, 
acum nici mormîntul fiilor tăi nu vei vedea. Durere este cu adevărat părinților, ca să- 
şi vadă pe fui lor murind şi să-i îngroape. O! dulci părinţi ai noştri, mare este durerea 
voastră, lipsindu-vă de fui voştri şi nevăzînd nici moartea lor şi nici avînd înştiinţare 


de sfîrşitul lor. Voi nădăjduiațţi ca în bătrîneţe fericite de noi să fiţi îngropaţi, iar acum 
Nici noi nu ne învrednicim îngropării de către voi”. 


Apoi, unul pe altul cuprinzîndu-se şi dîndu-şi cea mai de pe urmă sărutare unul 
altuia, ziceau: "Mîntuieşte-te, frate şi mă iartă”. lar către Dumnezeu strigînd iarăşi, 
ziceau: "O! Împărate şi Stăpîne a toate, ce fel de moarte ne-ai dat nouă, - din care de 
nu se va putea cu negrăitele judecăţile Tale, să ne izbăvim, apoi chiar murind noi să 
nu ne desparți, ci un val să ne acopere pe noi amîndoi, şi un pîntece al fiarei mării să 
ne fie amîndurora mormînt". Apoi, ziceau şi către slugile lor: "Mîntuiţi-vă, bunilor 
frați şi prieteni, mîntuiți-vă şi ne iertați şi pe noi”. 


Deci, spărgîndu-se corabia cu totul, s-a apucat fiecare din-tr-înşiu de cîte o 
scîndură ce s-a întîmplat şi aşa 1-au dus apele osebiți unul de altul, dar cu darul lui 
Dumnezeu toți au scăpat de înecare şi de moarte, dar în diferite ţări au fost duşi; 
slugile de valuri s-au aruncat la uscat în Tir, loan la un loc ce se numea Melfitan, iar 
Arcadie în Tetrapirghia; şi fiecare dintr-înșii, neştiind despre izbăvirea de înecare a 
fratelul său, nu atîta se bucura de a sa viaţă, pe cît se întrista de moartea fratelui său. 


După ieşirea din mare, loan gîndea întru sine: "Unde mă voi duce acum? Mă 
ruşinez, fiind gol, să mă arăt înaintea oamenilor; mă voi duce într-o mînăstire, unde 
locuiesc monahi cucernici, şi acolo lui Dumnezeu Celui ce m-a mîntuit de moarte, 
vol sluji în sărăcie şi în smerenie, mai bine decît în bogăția lumii acesteia, căci 
socotesc că pentru aceea nu ne-a ascultat Dumnezeu în corabie, cînd ne-am rugat 
către Dînsul, de vreme ce părinții noştri voiau să ne unească în căsătorie şi să ne lase 
nouă bogății; şi atunci am fi pierit întru deșertăciunea lumii acesteia, decît în mare; 
deci, cele mai bune rînduindu-ne Atotvăzătorul, a trimis un vifor ca acesta asupra 
noastră şi precum EI a voit, aşa a şi făcut; pentru că EI fiind bun, știe toate cele spre 
folosul nostru, iar noi nimic din cele ce au să fie nu ştim, pe cînd EI toate le ştie și 
face precum voiește, pregătind fiecărui suflet mîntuire”. 


Apoi, ridicîndu-și mîinile spre Dumnezeu, se ruga, zicînd: "Dumnezeul meu, 
Cel ce m-ai mîntuit din valurile mării şi din primejdia morţii, mîntuieşte şi pe robul 
tău Arcadie, fratele meu, izbăveşte-l de moartea cea amară, precum m-ai izbăvit şi 
pe mine cu mila Ta; şi de l-ai păzit viu şi la uscat l-ai scos, apoi deschide-i lui mintea 
ca să gîndească şi să voiască viața monahicească și-l învrednicește ca să-Ţi placă Tie; 
mîntuieşte și pe tinerii care au fost cu noi, ca nici unul dintr-înşii să piară în mare, ci 
pentru mîntuirea tuturor să preamărească sfîntul Tău nume". Și iarăși, mergînd, se 
ruga: "Doamne, lisuse Hristoase, Unule născut, Cuvinte al Tatălui, caută spre 
rugăciunea robului Tău şi îndreptează paşii mei spre lucrarea poruncilor Tale, 
povăţuieşte-mă spre a Ta sfîntă voie; căci ştii, Stăpîne, că alt ajutor afară de Tine nu 
am în ceasul acesta”. 


Deci, mergînd destulă cale, a aflat o mînăstire și a bătut la poartă, iar portarul 
deschizînd, l-a văzut pe el gol, şi dezbrăcîndu-se de haină, i-a dat să se îmbrace; apoi 
ducîndu-l în chilia sa, a pus pe masă pîine şi linte şi, după scularea de la masă, i-a zis 


lui monahul, care era portar: "De unde eşti, frate?" Iar el a răspuns: "Sînt străin și 
sărac, mîntuit de înecare, pentru că pe mare, spărgîndu-se corabia şi pierind, m-am 
apucat de o scîndură şi mă purtam pe valuri; dar Dumnezeu cu rugăciunile voastre 
m-a păzit viu şi am fost scos în părţile acestea”. 


Monahul portar auzind aceasta, s-a umilit de dînsul şi a proslăvit pe 
Dumnezeu, care a mîntuit pe cei ce nădăjduiesc spre EI. Şi a grăit către loan: "Unde 
voieşti să mergi, frate ?" Zis-a loan lui: "Unde va voi Dumnezeu; aş voi să fiu monah, 
de ar trece cu vederea păcatele mele milostivul Stăpîn şi de m-ar învrednici să iau 
jugul Lui cel bun". Grăit-a lui monahul: "Cu adevărat, fiule, bunlucru dorești şi fericit 
vei fi, de vei sluji Lui Dumnezeu cu toată osîrdia". Zis-a loan lui: "Deci, mă rog ţie, 
părinte, să-mi spui, oare aş putea ca să petrec aici cu voi?" Răspuns-a monahul: 
"Îngăduieşte puţin, pînă ce voi spune despre tine părintelui nostru, adică egumenului, 
doar cumva i se va descoperi lui de la Dumnezeu despre tine, şi ceea ce îţi va porunci, 
aceea vei face, şi te vei mîntui”. 


Deci, mergînd portarul la egumen, 1-a spus cu de-amănuntul toate cele despre 
tînăr, iar egumenul a poruncit ca să-l aducă la sine; şi văzînd pe tînărul, a cunoscut 
într-însul dumnezeiasca chemare şi viața lui cea bună, apoi i-a zis: "Bine este cuvîntat 
Dumnezeul tatălui şi al maicii tale, Cel ce te-a mîntuit din mare și te-a adus aici". Și 
învățindu-l pe el mult despre mîntuitoarea viaţă monahicească, l-a însemnat cu 
semnul Crucii, şi a poruncit ca să rămînă în mînăstire; apoi în scurtă vreme l-a tuns 
în chipul monahicesc cel îngeresc. Și se nevoia fericitul loan cu rugăciunea, cu postul 
şi cu toate ostenelile mînăstireşti întru ascultări. Dar se mîhnea neîncetat pentru 
fratele său Arcadie, căci îl socotea mort şi afundat în mare. 


lar Arcadie, asemenea, prin rînduiala lui Dumnezeu, păzindu-se viu, a ieşit la 
pămînt în Tetrapirghia şi, căzînd cu faţa la pămînt, se ruga lui Dumnezeu, zicînd: 


"Doamne, Dumnezeul lui Avraam, Dumnezeul lui Isaac, Dumnezeul lui Iacov, 
Dumnezeul tatălui nostru, mulțumesc ie că m-ai izbăvit de învăluire și de viscol şi 
m-ai scos din moarte la viaţa cea neașteptată şi pe uscat ai pus picioarele mele. Ci 
precum pe mine m-ai mîntuit de înecare, Preamilostivule, astfel mîntuieşte și pe robul 
tău, fratele meu Ioan, rogu-mă Ție, păzeşte-l cu milostivirea Ta, să nu-l înece valurile 
şi viforul şi să nu-l înghită adîncul; auzi-mă Doamne, căci bună este mila Ta, şi mă 
învredniceşte a vedea faţa fratelui meu; adu-ți aminte de faptele tatălui nostru şi să 
nu pogori pe loan în cele mai dedesubt adîncuri ale mării, nici să dai pe tînărul copil 
la moartea cea mai înainte de vreme și neașteptată; dă-mi parte ca să-l văd şi să mor”. 


Astfel grăind, a plîns mult, încît a şi slăbit de plîngere. După aceasta, sculîndu- 
se, a mers în satul ce se întîmplase aproape, unde, luînd de la un iubitor de Hristos, 
care l-a întîmpinat pe el, o haină veche, s-a acoperit, apoi cerînd puţină pîine, a mîncat 
şi şi-a întărit trupul cel slăbit. Apoi a mers la biserica ce era acolo, iarăşi rugîndu-se 
pentru fratele său cu lacrimi, după aceea, s-a culcat pe un scaun ce era lîngă biserică 
şi a adormit; atunci, îndată a văzut în vis pe fratele său loan, zicînd către dînsul: 


"Frate, Arcadie, de ce plîngi astfel cu amar pentru mine şi-ţi zdrobeşti inima ta? lată, 
eu cu darul lui Hristos sînt viu; deci, nu fi mîhnit pentru mine!". 


lar Arcadie, deşteptindu-se, şi, crezînd că vedenia cea din vis este adevărată, 
s-a umplut de bucurie şi mulțumea lui Dumnezeu, apoi gîndea în sine ce va face, 
zicînd: "Să mă duc la părinți? Dar, nefiind fratele meu cu mine, le voi face mîhnire 
prin venirea mea, sau iarăşi la școală să mă întorc, şi sfirşind învățătura filosofiei să 
mă duc la părinţi? Însă nu-i voi înveseli, căci văzîndu-mă numai pe mine singur, cu 
amar se vor tîngui. Deci, ce voi face, nu ştiu; îmi aduc aminte că tatăl meu totdeauna 
fericea foarte mult viața monahicească, care este liniştită şi apropiată de Dumnezeu; 
mă voi duce într-o mînăstire şi mă voi face monah”. 


Astfel gîndind Arcadie în sine şi făcînd rugăciune, s-a dus la Ierusalim și 
acolo, la Sfintele Locuri, unde a lucrat Domnul mîntuirea lumii, închinîndu-se, a ieşit 
de acolo, vrînd să intre în orice mînăstire 1 s-ar întîmpla în cale. Şi mergînd, a 
întîmpinat un monah cinstit, împodobit cu căruntețile, cu viața sfîntă şi înainte- 
văzător, la acela alergînd, i-a căzut la picioare şi, sărutîndu-le, i-a zis: "Roagă-te 
pentru mine, sfinte părinte, căci de multă mîhnire şi necaz sînt plin". lar bătrînul i-a 
zis: "Fiule, să nu te mîhnești, căci fratele tău, pentru care te întristezi, este viu ca şi 
tine, cum ȘI toţi cei ce au fost cu voi în corabie, păziți fiind de Dumnezeu, s-au mîntuit 
de înecare şi în mînăstire au intrat la călugărie, iar loan, fratele tău, acum a primit 
începătura monahicească şi va veni vremea cînd cu ochii tăi îţi vei vedea fratele, 
pentru că rugăciunea ta este auzită”. 


Arcadie, auzind acestea de la marele bătrîn, sta uimit, mirîndu-se de proorocia 
sfîntului. Apoi, iarăşi căzînd la picioarele lui, zicea: "Precum nu ţi-a ascuns 
Dumnezeu nimic din cele pentru mine, astfel şi tu nu mă lepăda din faţa ta, rogu-mă 
ție, ci, precum ştii, mîntuieşte săracul meu suflet și mă du la rînduiala monahicească". 
Bătrînul i-a zis: "Bine este cuvîntat Dumnezeu; urmează după mine, fiule". Şi l-a dus 
în lavra Sfîntului Hariton, care în limba siriană se numea Suchia; acolo l-a tuns şi i- 
a dat chilie, în care mai înainte, unul din părinții cei mari s-a nevoit 50 de ani. 


A petrecut Arcadie cu bătrînul acela, mai înainte-văzător, un an, povăţuindu-l 
în viața monahicească şi deprinzîndu-l la război împotriva nevăzuţilor vrăjmaşi. lar 
după anul acela, s-a dus în pustie, lăsînd în chilie pe Arcadie singur, căruia i-a 
făgăduit că după trei ani se va vedea cu dînsul. lar Arcadie luînd porunca de la 
bătrînul, fără de lenevire o săvîrşea, ziua şi noaptea slujind lui Dumnezeu. 


Trecînd doi ani după înecarea corabiei, şi Xenofont neștiind ce s-a întîmplat 
pe mare fulor lui, a trimis pe una din slugile sale la Berit, să vadă pe Ioan şi pe 
Arcadie şi să afle toate cele despre dînşii cu încredințare, dacă sînt sănătoşi şi dacă 
vor săvirși curînd învăţătura lor; pentru că se mirau tatăl și mama că fiii lor de atita 
vreme niciodată nu i-au înștiințat despre ei, nici au cercetat prin scrisoare pe părinții 
lor. lar sluga mergînd în Berit şi înştiințîindu-se că n-au venit în cetatea aceea fiii lui 
Xenofont, stăpînul său, gîndea în sine, zicînd: "Nu cumva sfătuindu-se s-au dus la 


Atena? Şi a mers la Atena spre căutarea lor, dar, neaflîndu-i nici acolo și nici auzind 
de dînșii undeva, s-a întors tulburat iarăși spre Bizanţ. 


Odihnindu-se la o gazdă în cale, a stat acolo și un monah să se odihnească, și 
întrebîndu-l pe el, spunea că merge la Ierusalim, ca să se închine la Sfintele Locuri. 
Iar sluga lui Xenofont privind cu dinadinsul spre monah, a început a-l cunoaşte că 
era unul din cei ce au mers cu fiii stăpînului în Berit, şi i-a zis: "Nu cumva ești sluga 
stăpînului Xenofont, care ai mers cu loan şi Arcadie la Berit?" lar monahul a răspuns: 
"Eu sînt cu adevărat, și tu îmi eşti prieten, de vreme ce sîntem slugi ai aceluiași 
stăpîn". Sluga i-a zis: "Ce ţi s-a întîmplat de te-ai îmbrăcat în chipul monahicesc și 
unde sînt stăpînii noştri, loan şi Arcadie, spune-mi, te rog? Pentru că multă osteneală 
am suferit căutîndu-i şi nu i-am aflat”. 


Monahul suspinînd greu, şi ochii de lacrimi umplîndu-și, a început a-i spune: 
"Să ştii cu adevărat, o! prietene, că stăpînii noştri s-au înecat în mare, ca şi toţi cei ce 
erau cu dînşii; iar eu, precum mi se pare, numai singur m-am mîntuit de înecare și 
am voit mai bine să mă tăinuiesc în viața monahicească, decît să mă întorc acasă și 
să aduc veste rea stăpînului nostru, stăpînei şi tuturor casnicilor; şi astfel sînt monah 
şi mă duc la Ierusalim, să mă închin". Iar sluga auzind acestea, şi-a ridicat glasul şi a 
început a plînge cu amar şi cu jale a striga, bătîndu-se în piept şi zicînd: 


"O! amar mie, stăpînui mei, ce s-a întîmplat vouă! Ce aud de voi! Cum aţi 
pătimit, cît de cumplit sfîrşit v-a ajuns, cine va spune tatălui și maicii voastre acestea, 
ce fel de ochi vor suferi să pri-vească lacrimile părinteşti, suspinarea maicii şi 
plîngerea, tînguirea şi strigarea cea mare să o audă! Vai mie, stăpînii mei cei buni! A 
pierit nădejdea noastră; pentru că noi nădăjduiam că, mergînd pe urma părinților, veţi 
veseli pe fraţii noştri, veţi îndestula cu facerile voastre de bine pe cei ce au trebuinţă, 
veţi odihni străinii, veți milui săracii, veți împodobi bisericile lui Dumnezeu şi veţi 
da mînăstirilor cele trebuincioase. Dar acum, o! vai mie, toate nădejdile acelea sînt 
NIMIC şi nu ştiu ce voi face: De mă voi întoarce la stăpînul meu, nu voi îndrăzni să-i 
spun o veste atît de tristă, căci cînd voi spune tatălui şi maicii că fiii lor s-au înecat 
în mare, oare auzind acestea, nu vor cădea îndată morţi, slăbind de durerea inimii? 
Deci, nu mă voi mai întoarce, ca nu prin o veste rea ca aceasta, adusă de mine, să 
moară mai înainte de vreme şi să fiu stăpînului şi stăpînei pricinuitor de moarte”. 


Aşa plîngînd sluga aceea și nevrînd să se întoarcă la Xeno-font, oamenii care 
se întîmplaseră acolo, străini și locuitori, l-au rugat să înceteze din plins; apoi l-au 
sfătuit să se întoarcă la stăpîn şi să-i spună; ca nu cumva să te blesteme dacă nu vei 
spune, şi vei pieri fără veste, şi atunci nu va fi ție mîntuire. Ascultînd sluga sfatul lor, 
s-a întors în Bizanţ, şi intrînd în casa stăpînului său, şedea uitîndu-se în Jos, întristat 
la față; şi fiind tulburat, tăcea. 


Doamna Maria, auzind că s-a întors sluga lor care fusese trimisă la fii, degrab 
l-a chemat la dînsa şi I-a întrebat: "Cum se află fui noştri?" Sluga răspunse: "Sînt 
sănătoşi”. Grăit-a stăpîna: "Unde sînt scrisorile de la dînşii?" Sluga răspunse: "Le- 


am pierdut pe drum". Atunci inima ei a început a se tulbura şi a zis către slugă: "Te 
Jur pe frica lui Dumnezeu, să-mi spui adevărul, pentru că mi s-a tulburat foarte mult 
sufletul şi a slăbit tăria mea". Iar el ridicîndu-şi glasul, plîngea cu amar și a început a 
spune adevărul: "Vai mie, stăpîna mea, amîndoi luminătorii noștri au pierit în mare; 
pentru că s-a spart corabia şi toţi s-au înecat". Stăpîna, auzind acestea, s-a arătat mai 
presus de fire, nădăjduind spre Dumnezeu cu tărie; pentru că în loc să cadă îndată la 
pămînt de jale şi să se tînguiască cumplit, tăcînd puţin, a zis cu mirare: Bine este 
cuvintat Dumnezeu, Cel ce a rinduit ca acestea să fie așa; precum I-a plăcut, așa a 
şi făcut; fie numele Domnului binecuvintat de acum și pină-n veac. lar către sluga ce 
venise a zis: "Să taci, să nu spui nimănui de aceasta, pentru că Domnul a dat, Domnul 
a şi luat, EI ştie cele ce ne sînt de folos”. 


Apoi, trecînd trei ceasuri şi fiind acum spre seară, a venit Xenofont de la 
palatele împărătești, cu slavă mare, mergînd şi urmînd mulți înaintea lui, apoi intrînd 
în casă şi eliberînd pe oamenii care veniseră cu dînsul, a stat să mănînce pîine, căci 
mînca numai 0 dată pe zi şi aceea spre seară. 


Pe cînd stătea el la masă, Maria, soţia lui, a zis către dînsul: "Stăpîne, ştii că a 
venit sluga de la Berit?" Xenofont a răspuns: "Bine este cuvîntat Dumnezeu". Apoi 
a zis: "Unde este sluga care a venit?" Grăit-a soția: "Este obosit şi se odihnește". 
Xenofont zise: "Mi-a adus scrisoare de la copii?" Ea a răspuns: "Lasă acum, stăpîne, 
să mîncăm bucate, iar dimineaţa vei vedea scrisoarea; căci are să ne spună şi din gură 
multe de la dînşii”. lar Xenofont a zis către dînsa: "Să mi se aducă îndată scrisoarea 
ca s-o citesc, să aflu dacă fiii noştri sînt sănătoși, iar cele ce are sluga să grăiască din 
gură, să le spună dimineaţă”. 


Dar doamna Maria, neputînd să-şi ție jalea inimii, s-a umplut cu totul de 
lacrimi, nu putea de plîns să răspundă nimic. Xenofont văzînd-o plingînd aşa, s-a 
mirat şi a întrebat-o: "Ce este aceasta, Marie, doamna mea, de ce plîngi aşa? Au doară 
bolesc fiii noştri?" Iar ea abia a răspuns, zicînd: "Mai bine ar fi fost dacă ar fi bolit, 
dar iubiții noştri fu au pierit în mare". Xenofont suspinînd și lăcrimînd, a zis: "Fie 
binecuvîntat numele Tatălui, al Fiului şi al Sfîntului Duh, în veci. Amin; nu te mîhni 
soția mea, căci cred că nu va lăsa să piară cu totul fiii noștri, şi nădăjduiesc că 
milostiva Lui purtare de grijă nu va voi să mîhnească căruntețile; că nici eu n-am 
îndrăznit vreodată să mîhnesc bunătatea Lui; să ne rugăm toată noaptea aceasta de 
milostivirea Lui și să nădăjduim că Dumnezeu ne va descoperi pe fiu noștri de sînt 
Vii sau nu”. 


Sculîndu-se îndată, s-au închis în casa lor de rugăciune şi toată noaptea aceea 
au petrecut-o cu multe lacrimi şi cu credință neîndoită, rugîndu-se lui Dumnezeu. 
Dar începînd a se lumina de ziuă, s-au culcat să se odihnească, fiecare deosebit pe 
aşternuturi aspre de păr, apoi li s-a arătat la amîndoi o vedenie în vis: li se părea că 
văd pe amindoi fiii lor stînd înaintea Domnului nostru lisus Hristos, în mare slavă: 
loan avea un scaun pregătit, sceptru şi cunună împărătească cu mărgăritare de mare 


preţ şi împodobită cu pietre scumpe; iar cununa lui Arcadie era de stele, avînd o cruce 
în dreapta şi un pat luminat aşternut spre odihnă. 


Deşteptîndu-se ei din somn, au spus unul altuia vedenia, și înțelegînd că fiii 
lor sînt între cei vii şi acoperiți de mila lui Dumnezeu, s-au mîngiiat foarte; şi a zis 
Xenofont către soția sa: "Doamnă Marie, socotesc că la Ierusalim sînt fui noștri, deci, 
să mergem acolo şi să ne închinăm la Sfintele Locuri, poate cumva vom afla şi pe fui 
noştri”. 


Aşa sfătuindu-se dînșii, Xenofont şi Maria s-au gătit de drum; şi poruncind 
rînduitorilor casei toate cele pentru casă şi pentru averi şi făcînd multe milostenii, au 
luat cu dînşii aur destul, pe cît le era de trebuinţă şi pe cît putea să le fie destul, pentru 
împărțirea milosteniilor şi spre facerea de bine la Sfintele Locuri; apoi au luat drumul 
spre Ierusalim. Ajungînd ei acolo, au înconjurat Sfintele Locuri, rugîndu-se şi făcînd 
milostenii, apoi au început a înconjura toate mînăstirile dimprejurul Ierusalimului, 
căutîndu-şi fiii, dar nu i-au aflat nicăieri. 


Deci, s-au întîmplat lor undeva în cale, de au întîmpinat pe unul din slugile 
lor, care fusese în corabie cu fiii lor, fiind acum monah; cuprinzîndu-l, l-au sărutat şi 
căzînd, 1 s-au închinat, asemenea și monahul acela căzînd înaintea lor, li s-a închinat 
şi zicea: "Mă rog pentru Domnul nu vă plecați mie, că nu se cuvine, fiindu-mi mie 
stăpîni, ca să vă plecaţi slugii voastre". Şi Xenofont i-a zis: "Cinstim şi ne închinăm 
chipului celui sfint monahicesc, iar tu de aceasta să nu te mîhnești; ci te rugăm să ne 
spui unde sînt fiii noștri, spune-ne pentru Domnul, spune". lar monahul lăcrimînd, a 
zis: "Spărgîndu-se pe mare corabia, fiecare din noi apucînd cîte o scîndură am înotat 
cum puteam prin vifor, purtîndu-ne în multe părți; şi nu ştiu după aceea de a scăpat 
cineva de la înecare, sau nu, ci numai eu cred că am fost scos la uscat în părțile 
Tirului”. 


Acestea auzindu-le Xenofont şi Maria, au eliberat pe monah în drumul său, 
dîndu-i milostenie, ca să se roage pentru dînșii şi pentru fiii lor. Apoi s-au dus în 
părțile Iordanului, vrînd să se roage acolo și să împartă aurul ce rămăsese. Deci, 
mergînd pe drumul care era înaintea lor, după rînduiala lui Dumnezeu, au întîmpinat 
pe sfîntul bătrîn mai înainte-văzător, care l-a îmbrăcat pe Arcadie, fiul lor, în chipul 
monahicesc; şi căzînd la piciorele sfîntului părinte, cereau rugăciuni la Dumnezeu 
pentru dînsul. Şi i se descoperise de la Dumnezeu acelui sfînt bătrîn toate cele despre 
dînșii; apoi făcînd rugăciuni, a zis către dînşii: "Cine a adus pe Xenofont şi pe Maria? 
Nimeni, numai dragostea cea către fiu, dar nu vă mîhniți, pentru că sînt vi fiii voştri; 
şi Dumnezeu v-a descoperit vouă în vis slava cea pregătită lor în cer; deci, mergeţi 
lucrătorii viei Domnului unde vă duceţi acum, săvîrşind acolo rugăciunea voastră, 
cînd vă veţi întoarce în sfînta cetate, veţi vedea pe fiii voştri”. Acestea zicînd, s-au 
despărțit; Xenofont cu Maria s-au dus la Iordan, iar mai înainte-văzătorul bătrîn a 
mers la sfînta cetate şi în biserica Învierii lui Hristos a stat aproape de Golgota și se 
odihnea. 


Şezînd acolo sfîntul bătrîn, iată că tînărul monah loan, fiul lui Xenofont, de la 
Mînăstirrea Melfitanului, a venit la Ierusalim pentru închinăciune și, văzînd pe sfîntul 
bătrîn, 1 s-a închinat pînă la pămînt. lar bătrînul cu dragoste primindu-l și 
binecuvîntîndu-l, i-a zis: "Unde ai fost pînă acum, fiule loan, că iată tatăl tău şi maica 
te caută și tu ai venit căutînd pe fratele tău”. Iar loan se mira, că toate le ştia acel 
bătrîn şi, cunoscîndu-l că este mai înainte-văzător, a căzut la picioarele lui şi i-a zis: 
"Rogu-mă ţie, părinte, spune-mi pentru Domnul, unde este fratele meu, că foarte mult 
slăbeşte sufletul meu, dorind ca să-l văd şi foarte mult m-am nevoit, rugîndu-mă lui 
Dumnezeu, ca să-mi spună despre dînsul, de este viu sau nu, şi n-a binevoit Domnul 
să-mi descopere pînă acum, fără numai prin tine, voi afla, o! sfinte părinte”. 


Răspuns-a lui bătrînul: "Şezi lîngă mine şi vei vedea degrabă pe fratele tău”. 
Şezînd ei puţin, iată celălalt monah tînăr Arcadie a venit, obosit cu trupul, uscat la 
față şi ochii lui abia se puteau vedea, de postul cel nemăsurat şi de înfrînare. Apoi, 
închinîndu-se la Sfintele Locuri, a văzut pe bătrînul său şezînd şi degrabă alergînd, a 
căzut la piciorele lui, zicînd: "O! părinte, ai părăsit holda ta, iată acum al treilea an 
de cînd n-ai cercetat-o şi mulți spini și pălămidă au crescut fără tine, şi ai să te 
osteneşti puţin, pînă ce o vei curăți pe ea". 


Bătrînul i-a zis: "Să ştii, fiule, că am cercetat-o din zi în zi, şi cred în Domnul, 
că nici spini nu are, nici pălămidă, ci grîu copt, vrednic de masa Împăratului 
împăraţilor; dar şezi lîngă mine". Deci, a şezut Arcadie; iar bătrînul tăcînd puțin, a 
zis către loan: "Din ce loc ești, frate?" Iar Ioan a zis: "Eu, părinte, sînt om sărac şi 
străin, numai cu dorirea inimii mele, cerînd mila Domnului şi a sfintelor tale 
rugăciuni". lar bătrînul i-a zis lui: "Adevărat, așa este; dar să-mi spui neamul tău, 
cetatea moştenirii tale şi viaţa ta, ca să se preamărească numele Domnului”. Şi a 
început loan să spună toate pe rînd: că este de neam din Constantinopol, fiu al unui 
boier, şi a avut un frate, Arcadie, cu care era trimis la învăţătură; pe mare făcîndu-se 
furtună, s-a spart corabia şi toți s-au înecat, afară de el”. 


Arcadie, ascultînd pînă aici povestirea lui, şi cu dinadinsul căutînd la el, a 
cunoscut pe fratele său; şi din fireasca dragoste, neputînd suferi mai mult povestirea 
aceea, ce i spunea, a strigat zicînd: "Cu adevărat, părinte, acesta este loan, fratele 
meu". Grăit-a bătrînul: "Știu şi eu, dar am tăcut, ca singuri să vă cunoaşteţi”. Atunci 
au căzut unul la altul pe grumaji, apoi, cuprinzîndu-se cu bucurie şi cu lacrimi, s-au 
sărutat. Şi sculîndu-se, au preamărit pe Dumnezeu, cel ce i-a învrednicit a se vedea 
vii unul pe altul, fiind în sfîntul chip monahicesc și într-o viaţă bună ca aceea, după 
Dumnezeu. 


După două zile, au venit Xenofont şi Maria de la Iordan, apoi rugîndu-se la 
Golgota şi închinîndu-se purtătorului de viaţă Mormînt al Domnului nostru, mult aur 
au dăruit la acel sfînt loc, pentru slava lui Dumnezeu. Văzînd acolo şi pe sfîntul 
bătrîn, mai înainte-văzător, l-au cunoscut pe dînsul, şi la picioarele lui căzînd, cereau 
binecuvîntare, iar după rugăciune au zis către bătrîn: "Pentru Domnul, părinte, 
împlineşte-ți făgăduinţa ta şi ne arată pe fiii noştri”. 


Atunci stăteau lîngă bătrîn amîndoi fii lor, loan şi Arcadie, dar le poruncise 
bătrînul să nu grăiască nimic mai înainte, nici în faţă să nu caute, ci în jos, ca să nu 
fie cunoscuţi. Însă fiii cunoşteau pe părinţii lor, bucurîndu-se cu inima, dar părinţii 
pe fii nu puteau să-i cunoască, pe de o parte că erau în rînduială monahicească, iar 
pe de alta, că se veştejise frumuseţea feţei lor, de înfrînarea cea mare. ŞI a grăit sfîntul 
bătrîn către Xenofont şi Maria: "Mergînd la gazda voastră, să ne puneţi la masă, ca 
venind cu ucenicii mei, să primim hrană împreună cu voi şi după aceea vă voi spune 
despre fiii voştri unde sînt". 


Bucurîndu-se foarte mult părinții, căci le-a făgăduit sfîntul părinte că le va 
arăta pe fiii lor, au mers degrab şi au gătit masă bună. Deci, a zis bătrînul către 
ucenici: "Să mergeţi unde găzduiesc părinții voştri şi să vă ţineţi, să nu grăiți nimic, 
pînă ce nu voi porunci eu”. Deci, i-au zis lui amîndoi fraţii: "Precum poruncești, 
părinte, aşa să fie". Iar bătrînul le-a zis iarăși: "Să ne împărtăşim de ospăț şi la vorbă 
să stăm cu dînşii, că nu va fi spre vătămarea mîntuirii voastre, ci spre folos; credeţi- 
mă pe mine că orice fel de osteneală veți suferi pentru fapta bună, la măsura tatălui 
vostru şi a maicii nu veţi ajunge". 


Mergînd în casa lui Xenofont, au șezut şi din masa cea pusă înainte mîncau 
împreună, vorbind cuvinte folositoare. Deci, ziceau fericitul Xenofont şi Maria către 
bătrînul: "Sfinte părinte, cum viețuiesc copiii noştri?" Iar bătrînul a răspuns: "Bine 
se odihnesc, pentru mîntuirea lor”. Iar părinţii au răspuns: "Dumnezeu, cel ce 
rînduieşte mîntuirea tuturor, să le dea şi lor ca să fie adevăraţi lucrători ai viei lui 
Hristos". Și iarăşi Xenofont a zis către acel bătrîn: "O! părinte, cît de buni sînt aceşti 
ucenici al tăi! O! de ar fi şi copiii noştri ca aceştia; căci foarte mult au iubit sufletele 
noastre pe aceşti monahi tineri, că de cînd i-am văzut, s-a veselit inima noastră, ca și 
cum am vedea pe fiii noştri”. 


Deci, a grăit bătrînul către Arcadie: "Fiule, să ne spui unde te-ai născut, cum 
ai trăit, şi de unde ai venit în locurile acestea?" Iar Arcadie a început a spune, zicînd: 
"Eu, părinte, şi acest frate al meu sîntem de neam din Bizanţ, fii ai unui boier din cei 
mai de frunte din palatul împărătesc; sîntem crescuţi în dreapta credinţă şi ne-au 
trimis părinţii la Berit, ca să învăţăm elineasca înţelepciune, dar plutind noi, s-a spart 
corabia de învăluire şi de vifor, şi fiecare dintre noi, apucînd cîte o scîndură din 
corabia ce s-a sfărîmat, am plutit unde ne ducea repeziciunea valurilor; dar cu 
dumnezeiasca milostivire, ne-am păzit vii şi la uscat ne-a aruncat marea". Apoi, el 
încă grăind aceasta, cunoscură părinții că aceștia sînt fui lor şi îndată strigară: 
"Aceştia sînt fiii noştri, aceştia sînt rodul pîntecelui nostru, aceştia sînt luminătorii 
ochilor noştri”. Și căzînd pe grumajii lor, îi sărutau cu dragoste și plîngeau de 
bucurie; atunci au lăcrimat şi toți sculîndu-se, au dat slavă şi mulțumire lui 
Dumnezeu, mărind purtarea de grijă minunată a lui Dumnezeu pentru dînşii. 


Apoi, Xenofont cu soția sa au rugat pe sfîntul bătrîn ca să-i tundă în rînduiala 
monahicească. Deci, părintele cel mai înainte-văzător a tuns pe Xenofont și pe Maria 
cu mîna sa şi i-a învăţat rînduiala monahicească. Apoi le-a poruncit bătrînul, ca nu 


împreună, ci fiecare deosebit să petreacă; și după puţină vreme, s-au despărțit toți, 
doamna Maria a fost dată într-o mînăstire de fecioare, loan şi Arcadie, sărutînd pe 
părinţii lor, s-au dus cu bătrînul în pustie, iar Xenofont, trimiţind oameni în Bizanţ, 
a vîndut casa şi toate averile şi le-a împărțit la cei ce aveau trebuinţă, iar pe robi i-a 
eliberat. Apoi în pustie aflînd o chilie, se liniştea. 


Toţi au plăcut lui Dumnezeu desăvîrşit şi de mari daruri s-au învrednicit de la 
EI; loan şi Arcadie au strălucit între viețuitorii pustiei ca nişte luminători și viețuind 
ani destui, mai înainte şi-au văzut sfîrşitul lor şi către Domnul au trecut. Cuvioasa 
Maria a făcut multe minuni: orbi a luminat, diavoli a izgonit şi prin fericit sfîrşit a 
trecut de la cele pămînteşti la cele cerești; iar Cuviosul Xenofont, aşijderea a luat de 
la Dumnezeu darul facerii de minuni şi al mai înaintei vederi, şi proorocind înainte, 
spunea cele ce vor să fie, şi de mari taine era văzător; după aceea, a trecut să vadă 
cele ce ochiul nu le-a văzut şi să se sature cu vederea de fața lui Dumnezeu. 


Astfel Cuviosul Xenofont, fericita Maria și sfinții lor fii, loan şi Arcadie, cei 
ce cu osîrdie au iubit pe Dumnezeu, bine au slujit Domnului prin viață dreaptă şi de 
Dumnezeu plăcută, şi în ceata sfinţilor sînt numărați de preasfîntul Stăpîn Hristos, 
Mîntuitorul nostru, căruia împreună cu Tatăl și cu Sfîntul Duh se cuvine slavă, cinste 
şi închinăciune, în veci. Amin. 


Pe Sfîntul loan, fiul lui Xenofont şi al Mariei, fratele lui Arcadie, unii îl 
socotesc că este loan Scărarul, precum în cartea aceluia la început se vede, pentru că 
cel ce tîlcuieşte viaţa Sfîntului loan Scărarul, scrisă de Daniil monahul din Rait, zice 
despre dînsul așa: "Aici naşterea şi cetatea sfîntului o acopere scriitorul”. lar unii zic 
că el este fiul lui Xenofont şi că fratele lui este Gheorghe Arselaitul, care s-a numit 
din naştere Arcadie; însă acesta nu şi-a schimbat numele, pentru că se numea loan 
Xenofont era în Constantinopol. 


59. ADUCEREA MOAŞTELOR SFÎNTULUI IERARH IOAN GURĂ DE 
AUR, 
PATRIARHUL CONSTANTINOPOLULUI 
(27 IANUARIE) 


(Traducere din greceşte) 


Iarăşi praznic strălucit şi pricinuitor de bucurie, iarăşi sărbătoare mult 
luminoasă a cuprins Biserica noastră, care pierde iarna mîhnirii şi gerul păcatului; 
iarăşi prăznuim pomenirea dascălului şi a părintelui celui cu gura de aur, a cărui 
vestire, ca şi a fericiților apostoli, a străbătut cu adevărat toate marginile lumii, şi a 
umplut toate cetăţile; ba chiar toate țările s-au săturat de graiurile lui cele 
preastrălucite şi aurite. lată a sosit privighetoarea cea mult glăsuitoare, prevestind 
taina cea mare a Învierii celei de obşte, ca pe dumnezeiasca primăvară; iar prin 
tăcerea lui de puţină vreme arată înnoirea cea nemărginită a vîrstei celei după Hristos 
şi a tinereților celor duhovnicești. 


A venit iarăşi gura de aur, care, după puţină tăcere, grăieşte acum cu adevărat 
cuvinte mai dulci decît fagurele de miere, mai scumpe decît pietrele cele neprețuite 
şi cu adevărat mai trebuincioase decît aurul. Limba care grăia cîndva măririle darului, 
fiind lovită de duh ca de un arcuș, şi ca pana scriitorului ce scrie iscusit, şi pe 


Dumnezeu cel întrupat îl vesteşte nouă. lată marele stîlp al Biserici, turnul bunei 
credinţe, cel neclătinat, şi luminătorul cel ne-stins, care a fost prigonit mulți ani 
pentru Hristos, şi ascuns pentru pizma vrăjmaşilor, acum s-a arătat, după 30 de ani și 
a strălucit mai mult decît soarele cel simţit. 


Acum iarăşi a venit după îndelungate şi amare izgoniri, sau mai bine să le zic 
dulci; căci pentru Hristos le-a pătimit. A venit iarăși la turma sa, după strălucita 
moarte şi a intrat în cetate cu cinste și cu dreptate, de la care cu nedreptate a fost 
izgonit mai înainte. 


Dar să povestim de la început după rînduială, istoria întoarcerii, ca mai mult 
să vă bucuraţi şi să vă veseliți. Şi să arătăm cine au fost pricinuitorii prin care s-a 
făcut aducerea sfintelor moaște ale Hrisostomului, cum şi cînd s-a făcut. Căci despre 
petrecerea lui cea minunată, cum şi despre ispitele ce a pătimit în acea nedreaptă 
izgonire, am scris deplin în ziua a treisprezecea a lunii noiembrie, şi ajung acelea să 
înțeleagă fiecare cum era minunatul Hrisostom în fapta cea bună. 


După fericita lui moarte, dumnezeiescul lui suflet s-a dus în ceruri, bucurîndu- 
se, iar mult pătimitorul şi mucenicescul lui trup a fost îngropat în Comane, de cei 
împreună călători cu dînsul, adică de ucenicii şi prietenii lui; care împreună au 
călătorit cu dînsul în izgonire, care ca niște recunoscători și mulțumitori către 
dascălul lor, nu s-au lenevit, ci s-au dus la Roma, unde era episcop într-acea vreme 
Sfîntul Inocenţiu (401-417), iar împărat Onoriu (395-423), fratele lui Arcadie (395- 
408), cărora le-au povestit de la început toate muncile şi nedreptăţile ce le-a pătimit 
Sfîntul loan de la împărăteasa Eudoxia şi de la episcopii cei nesfințiţi. Aceia au dat 
mulțime de aur la doi bărbaţi netrebnici ca să ucidă pe cel numit "gură de aur" şi decît 
aurul mai cinstit. 


Dar Dumnezeu, ca un drept judecător, n-a lăsat a se săvîrşi o ucidere ca aceasta 
nedreaptă. Asemenea le-a povestit şi cîte semne s-au întîmplat în împărăteasca cetate 
după izgonirea cea nedreaptă a sfîntului, adică cutremurul cel mare, care a surpat 
palatul cel împărătesc şi mai toată cetatea; înfricoşata grindină ce a căzut acolo şi a 
făcut atîta pagubă şi pierzare cetăţii; apoi a spus despre statuia de argint a nelegiuitei 
Eudoxia, care s-a sfărîmat, cum şi despre dumnezeiescul foc, care a ieşit din scaunul 
sfîntului şi a vătămat biserica; şi cum de acolo focul s-a întors prin minune asupra 
palatului împărătesc şi pînă la trei ceasuri din zi a ars de tot casa aceea mare şi prea 
frumoasă. Atunci tot poporul s-a mîhnit şi a strigat, zicînd: "Cu dreptate este a se 
prăpădi toată cetatea, de vreme ce a fost izgonit acela, care o cîrmuia şi o păzea”. 


Pe lîngă acestea, au povestit încă şi reaua pătimire, luările în batjocură, 
chinurile care le-au pricinuit acei ucigași şi fără de omenie ostaşi care l-au dus în 
surghiun, unde l-a primit tot Răsăritul, ca pe un înger al lui Dumnezeu. Apoi au 
povestit cum 1 s-au arătat lui cu minune, slăviţii Apostoli Petru şi loan, precum şi 
toate celelalte care au urmat în surghiun, pînă la fericita lui adormire. 


Acestea auzindu-le romanii s-au întristat, dar apoi s-au bucurat. S-au întristat 
ZIC, că acei ostaşi răi şi fără de omenie au pricinuit sfîntului atîtea chinuri, răutăți, 
ocări şi batjocuri, de care toată lumea s-a îngrozit, dar s-au şi bucurat că sfîntul, în 
toate acele chinuri grele și cumplite, a rămas neplecat şi neclintit; şi a ieșit biruitor 
strălucit şi neînfrînt. lar mai vîrtos papa şi împăratul cu totul s-au aprins de 
dumnezeiasca rîvnă şi au scris amîndoi scrisori, cu multă asprime, mustrînd 
nelegiuirea lui Arcadie. 


Apoi, papa i-a trimis o înfricoşată afurisenie, zicînd astfel: "Sîngele dreptului 
loan strigă către Dumnezeu asupra ta, împărate Arcadie, precum de demult sîngele 
lui Abel a strigat asupra lui Cain, ucigătorul de frate; căci în vremea de pace ai ridicat 
prigoană asupra Bisericii, izgonind pe păstorul şi arhiereul ei cel adevărat, cu care 
împreună chiar pe Hristos Dumnezeu, vai! L-ai izgonit şi ai vîndut turma lui Hristos 
năimiților arhierei, şi nu adevăraților păstori! 


Dar eu nu mă întristez pentru Sfîntul loan, căci fericitul şi de trei ori fericitul 
Ioan, pentru isprăvile lui cele mari şi pentru nenumăratele chinuri, pe care nu pe bună 
dreptate le-a răbdat, a luat moştenire în împărăția lui Dumnezeu, cu apostolii şi cu 
MUcenIiciI; ci mă mîhnesc pentru pierzarea ta, căci, pentru ca să faci voia unei femei 
rele şi nebune, ai lipsit lumea de învăţăturile cele cu miere curgătoare şi de viață 
făcătoare ale lui loan de trei ori fericitul. 


Pentru aceasta şi eu preaumilitul, căruia mi s-a încredinţat scaunul Romei, te 
canonisesc pe tine şi pe femeia ta și vă îndepărtez de la Sfînta Împărtăşire a 
dumnezeieştilor Taine ale lui Hristos. Şi care va îndrăzni a vă împărtăși pe voi, să fie 
caterisit şi neiertat; iar dacă voi veţi sili pe cineva ca să vă împărtășească, defăimînd 
această apostolească poruncă şi așezămînt, să fiți ca vameșşii și ca păgînii cu adunarea 
necredincioşilor şi să stea păcatul vostru înainte, iar în ziua dreptei judecăți să vă 
luaţi pedeapsa cea cuviincioasă; căci nici una din cele ce sînt ale voastre, nu vor putea 
să vă ajute, nici averile voastre, nici slava, nici stăpînirea şi nici însăşi vrednicia 
împărătească. 


Iar pe Arsachie (404-405), pe care l-aţi pus pe scaunul Sfîntului loan, pe acesta 
îl caterisim împreună cu toţi aceia care s-au împărtăşit cu dînsul. Căci în chip prea 
nelegiuit a luat vrednicia arhieriei, el nevrednicul. lar pe Teofil, nu numai îl caterisim, 
ci îl şi afurisim, să fie anatematizat și străin de Hristos. Acestea, precum le legăm noi 
pe pămînt, să fie legate și în ceruri, precum se zice în Sfînta Evanghelie”. 


Acestea a scris sfinţitul Inocenţiu. lar împăratul Onorie a scris şi el altă 
scrisoare, zicînd astfel: "Frate Arcadie, nu știu ce lucrare potrivnică şi drăcească te- 
a plecat să te încredinţezi unei femei rele şi răzvrătite, care te-a îndemnat să faci niște 
lucruri ca acestea, pe care nici un alt împărat creștin drepteredincios nu le-a făcut 
niciodată; şi pentru care te osîndesc şi te prihănesc toţi preacuvioşii episcopi cei de 
aici, că ai scos pe marele arhiereu al lui Dumnezeu, fără judecată, fără socoteală și 


fără rînduială, din scaunul lui, și l-ai omorît cu chinurile pe care i le-au dat robi tăi 
cei răl, în nedreptul surghiun, unde l-ai trimis. 


Apoi pe arhiereii și slujitorii pe care ţi i-a trimis de aici Biserica romanilor, 
pentru cinstea ta, spre întărirea şi adeverirea dreptei judecăţi, atîta i-ai defăimat, încît 
i-al Şi închis în temniţă, le-ai luat banii ce aveau de cheltuială, încît ei se primejduiau 
să moară şi de foame. N-ai băgat în seamă cît de puţin poruncile apostoleşti, ci pe cei 
CUVIOŞI ȘI sfinţi, cu necinste 1-ai scos din scaunele lor, şi cu nedreptate i-ai osîndit, în 
depărtate surghiuniri şi în grele munci, iar pe cei nevrednici I-ai hirotonisit; deci, 
sîrguiește-te frate, nu cu cuvintele, ci cu lucrurile a cinsti pe Dumnezeu și pe oameni 
prin îndreptarea greșelilor tale; ştiind că rugăciunile preoților întăresc şi îndreptează 
împărăția noastră". 


Arcadie, primind scrisorile şi înţelegînd puterea cuvintelor lor, s-a rănit foarte 
mult de săgețile certării şi ale canonisirii; iar somnul cel adînc al trîndăviei, care era 
asupra lui, scuturîndu-l, căci se deşteaptă sufletele cele trîndave de certările cele mai 
aspre, întîi a pedepsit pe acei care au făcut rău arhiereilor romani, pe unu i-a bătut, 
iar pe alții 1-a omorît şi a spînzurat pe lemne trupurile lor. Iar pe rudeniile Eudoxiei, 
care au ajutat la scoaterea sfîntului din scaun, i-a scos din dregătorii şi le-a luat toate 
averile. 


Încă nici spre a sa femeie nu s-a milostivit nicidecum, ci cu mîinile sale a 
bătut-o fără milă şi a închis-o într-o casă de desfrînare şi de necinste, poruncind ca 
nimeni să nu meargă la dînsa să o cerceteze şi să 1 se facă vreo mîngiiere, astfel că 
dînsa, din nemăsurată mîhnire şi ruşine, a căzut în boală grea. Apoi, prinzînd pe 
Mina, Teotechi şi pe Ishirion, nepoţii lui Teofil, pe Severian al Gabalilor şi pe Archie 
al Beriei, - care se întîmplaseră a fi într-acea vreme acolo în cetate, i-a legat şi i-a 
trimis cu mare defăimare la papa Inocențiu, scriindu-i şi o scrisoare cu multă 
smerenie pentru dezvinovăţirea lui, zicînd unele ca acestea: 


"Eu, o! arhiereule al lui Dumnezeu, nimic n-am ştiut din cele cîte s-au lucrat 
contra arhiereilor trimişi de la voi. Și după ce m-am înştiinţat, am omorît pe aceia 
care i-au nedreptăţit pe ei. Nici de scoaterea marelui loan n-am fost vinovat, ci 
ticăloşii episcopi, care arătînd nişte canoane oarecum bisericești, au primit păcatul 
asupra necuratelor lor suflete și, crezînd lor, am dat acea nedreaptă hotărîre, pentru 
care aceia mai mult decît noi sînt vinovaţi. Deci, trimit cuvioşiei tale pe răul Acachie, 
pe Severian şi pe rudeniile răului Teofil şi îi voi scrie şi lui ca şi acela să vină cu sila 
acolo, cît mai degrabă, cînd îi vei pedepsi după măsura celor îndrăznite şi lucrate de 
dînșii; iar pe noi ne iartă, prin părinteasca ta iubire de oameni ce ai asupra noastră și 
să nu ne mai lipseşti de sfințita împărtăşire a Preacuratelor și de viaţă făcătoarelor 
Taine. Căci şi pe Eudoxia cu necinste am pedepsit-o şi greu am bătut-o, din care 
cauză a căzut în grele boli şi zace la pat. Deci, nu ne pedepsi mai mult, cinstite 
părinte, că nici Stăpînul nu osîndeşte de două ori pentru un păcat; mai ales cînd ne 
pocăim din toată inima noastră; se cuvine dar, după nemărginita milostivire a lui 
Dumnezeu, să ne ierți şi cuvioşia ta”. 


Apoi a scris şi fratelui său Onorie, deosebit, ca să mijlocească pe lîngă papa și 
să-i trimită iertare. 


Deci, primind papa scrisorile lui Arcadie, s-a veselit foarte mult pentru 
smerenia împăratului şi a scris către preacinstitul Proclu, ucenicul Sfîntului loan 
Gură de Aur, care era atunci episcop al Cizicului, să meargă la Constantinopol, ca să 
dezlege pe împărați de afurisenie şi să-i împărtășească cu dumnezeieştile Taine; apoi, 
să ţină loc de patriarh, ca un epitrop, pînă ce va cerceta despre Atic cu de-amănuntul. 
A scris deosebit iarăși şi către Arcadie, înştiințindu-l că a primit pocăinţa lui şi că îi 
va mijloci iertăciune; apoi să poruncească să scrie numele Sfîntului loan în sfințitele 
table, şi să trimită pe Teofil la Tesalonic, unde avea de gînd să meargă şi papa, pentru 
oarecare pricină. 


Nişte porunci ca acestea primindu-le împăratul şi avînd dorință ca să 
împlinească fără lipsă toate cîte a scris papa, îndată a scris o înfricoșată scrisoare lui 
Teofil, zicînd așa: "Toate marginile lumii le-ai tulburat, cel ce ești decît toţi oamenii 
mai cumplit; tu, vicleanule, ai luat de la sine-ţi stăpînire satanicească şi n-ai băgat în 
seamă nici legile bisericeşti, nici stăpînirea împărătească, de care nu vei scăpa tu, 
necuvioase; deci, scoală-te îndată, fără de nici o pricinuire de boală trupească și 
purcede la Tesalonic, ca să te judece episcopul Romei”. 


Teofil, primind scrisoarea împărătească şi văzînd poruncile cele înfricoşate ale 
stăpînitorului, s-a cutremurat foarte. Dar n-a putut să meargă acolo unde i-a scris, 
căci Dumnezeu a trimis celui cumplit o boală foarte cumplită, chinuindu-se de 
împietrirea udului; și mărturisea fapta cea rea pe care a făcut-o sfinţitului pătimitor 
Ioan Hrisostom, pentru care cu dreptate se pedepsea cel nedrept, pînă cînd cel rău și 
nelegiuit şi-a dat sufletul. Şi nu numai atât, ci și alții care s-au unit la surghiunirea 
Sfîntului loan, chinuindu-se în multe feluri de boale trimise de la Dumnezeu și 
cumplit muncindu-se, rău au murit; iar mai vîrtos ticăloasa Eudoxia a căzut în boala 
sîngelui, chinuindu-se cumplit, încît a cunoscut, nemernica, că pătimea pentru cele 
lucrate de dînsa asupra Sfîntului loan. Pentru aceea, chemîndu-l cu glas jalnic, a dat 
înapoi via văduvei şi celelalte, pe care cu nedreptate le luase; şi în astfel de chinuri a 
murit. 


Dar nici după moarte n-a rămas fără pedeapsă, căci îi sălta mormîntul şi se 
clătina, făcînd spaimă neasemănată celor ce priveau. Care clătinare şi cutremur a 
ținut 33 de ani, pînă cînd s-au adus din surghiun sfintele moaște ale sfîntului. Și a 
lăsat Eudoxia patru fete şi anume: Pulcheria, Fulchia, Arcadia şi Maria, cum şi un 
fiu, cu numele Teodosie. Arcadie trăind la împărăție 14 ani, s-a săvîrşit cînd era de 
opt ani Teodosie cel Mic. lar surorile lui nu s-au măritat şi Pulcheria ocîrmuia 
împărăția, pînă cînd a venit tînărul în vîrsta cea legiuită. 


Deci, făcîndu-se împărat Teodosie cel Tînăr (408-450), în Constantinopol era 
arhiepiscop Sfîntul Proclu (434-446), ucenicul Sfîntului Hrisostom, care a îndemnat 
pe împărat şi i-a dat multe sfătuiri duhovniceşti, ca să trimită oameni cucernici în 


Comane şi să aducă sfintele moaşte ale Sfîntului loan Gură de Aur, părintele său cel 
duhovnicesc, spre mîngiierea cetăţii, şi pentru ca să înceteze și cutremurarea 
mormîntului, căci pînă atunci mormîntul Eudoxiei încă tremura. 


Ascultînd împăratul Teodosie sfătuirea cea folositoare a patriarhului, a trimis 
oameni îndemînatici şi cucernici, pentru acest lucru, care nu în puţine zile ajungînd 
în Comane și sosind la biserica Sfîntului Mucenic Vasilisc, au întrebat pe locuitorii 
cei de acolo ca să le arate mormîntul sfîntului și să ia moaştele. Iar ei auzind că se 
lipsesc de o vistierie neprețuită ca aceasta peste măsură s-au întristat şi s-au amărit; 
însă n-au îndrăznit a se împotrivi poruncii împărăteşti, ci i-au dus la mormîntul 
fericitului. 


Apoi, ridicînd piatra, ca să scoată afară, toate sfintele moaşte, au stat 
nemișcate, o! minune, şi n-au putut atîţia oameni să le miște din loc. De aceea s-au 
întors trimişii la împărat, propovăduind în toată cetatea această minune. După aceea, 
împăratul şi toţi cei mai cucernici ai cetății au făcut mai întîi rugăciuni de obşte către 
Domnul ca să-i învrednicească, ca un milostiv, de cel dorit. 


Iarăşi a trimis apoi împăratul cu multă evlavie pe aceiași soli, ca să aducă pe 
sfîntul; către care a scris şi o rugăciune în chip de epistolă într-acest fel: "Către 
dascălul cel a toată lumea și patriarhul loan Hrisostom, scrie împăratul Teodosie. Eu 
socotind, nu din necredință, ci din nepedepsirea și neluarea aminte a mea că cinstitele 
moaşte se află ca şi trupurile celorlalți oameni, neîmpărtășite de dumnezeiescul dar, 
am trimis să le aducă cum s-ar întîmpla, fără cuviinciosa evlavie; pentru aceasta, cu 
dreptate n-am dobîndit aceea, pentru ce m-am sîrguit. Deci, acum iarăși scriu către 
sfințenia ta, ca și cum ai fi viu, această rugăciune, cerînd să ne ierți pentru 
necunoştința cea mai dinainte şi să binevoieşti a veni cu pace într-ale tale, ca să te 
primească cu multă dorire şi osîrdie fiu tăi, căci dorim foarte mult iertarea păcatelor 
prin rugăciunile tale cele bine primite”. 


Deci, luînd trimişii cartea cea de rugăciune, au plecat la drum. Ajungînd la 
locul unde erau moaștele sfîntului, au făcut precum le-a poruncit împăratul şi 
prăvălind piatra de pe mormînt, au văzut iarăşi o altă minune: adică a ieşit din 
mormiînt o lumină negrăită cu multă strălucire şi o bună mireasmă neasemănată, în 
care sfîntul nu se arăta ca un mort, ci strălucit la față, plin de veselie. Apoi, îndată s- 
a dat de bunăvoie şi fără de împiedicare l-au ridicat. Atunci s-au făcut multe minuni 
către cei ce l-au sărutat cu credință, iar mai ales era acolo un om şchiop, în mijlocul 
mulțimii celei adunate, care cu multă osteneală făcînd loc, a apropiat de picioarele 
lui haina sfîntului şi îndată s-a tămăduit. 


Punînd sfintele moaşte în sicriul poleit cu aur, pe care îl aduseseră, au pornit 
la drum cu sîrguință; petrecîndu-l cu cîntare de psalmi, cu făclii și cu tămilieri, iar 
cînd era să se apropie de o cetate sau de vreun sat, ieşea spre întîmpinare tot poporul; 
şi astfel îl petrecea fiecare cetate, spre cealaltă, pînă ce au ajuns la Calcedon. 
Auzindu-se în cetatea împărătească de venirea sfintelor moaște, toți au alergat, tineri 


şi bătrîni, cu multă dorire, ca să-l întîmpine precum se cădea. Şi s-a umplut toată 
marea de corăbii, încît se părea ca un pămînt uscat. Deci, a mers şi patriarhul Proclu 
cu împăratul, avînd osebită corabie, împodobită şi plină de aromate binemirositoare 
pentru mult pătimitoarele și mult cinstitele moaşte. 


Atunci s-a făcut furtună mare şi toate caiacele şi luntrele s-au risipit, unele la 
un loc, altele în alt loc, precum le mîna vîntul; numai corabia aceea pe care o aveau 
pregătită pentru sfintele moaşte, n-a putut vîntul s-o zbuciume, nici s-o abată într- 
altă parte, ci alerga împotriva valurilor, ca şi cum ar fi fost însuflețită şi cu simțire; 
şi o! minune, că alergînd spre pămînt, s-a dus la via văduvei şi a stat acolo aşteptînd 
sfintele moaşte. Zic despre văduva aceea, pentru care părintele văduvelor și 
părtinitorul sărmanilor cel prea cald, a băut paharul umilinţei, care pe aceia care îl 
beau, îi face părtaşi ai fericirii celei cereşti. 


Vezi, o! omule, cum pietrele şi lemnele sprijină şi ajută păstorului celui 
cuvîntător? Vezi cum chiar cele nesimţitoare şi necuvîntătoare prihănesc fapta cea 
necuvîntătoare şi nedreaptă a celor cuvîntători, care au făcut-o asupra celui drept? 
Dar acestea s-au întîmplat astfel cu dumnezeiască şi negrăită iconomie; că iată iarăși 
s-a făcut linişte adîncă în mare, că iarăşi s-a umplut marea de corăbii şi de caiace, ca 
şi mai înainte. lar cînd aceia care aduceau cinstitele moaşte au ajuns la locul unde era 
via văduvei, corabia cea împotmolită şi pregătită pentru sfîntul, a plecat de la sine, 
în chip minunat, şi chema în chip negrăit sfintele moaşte. Mare ești Doamne și 
minunate sînt lucrurile Tale! 


Apoi, punînd cinstitele moaşte în corabia cea pregătită, împăratul avea dorire 
a merge la palatul împărătesc, dar precum se vede, n-a voit Sfîntul Hrisostom, fiindcă 
Helespontul cel repede curgea împotriva lor. De aceea s-au dus la biserica Sfîntului 
Apostol Toma, care se numeşte Amantiu, precum a iconomisit dumnezeiasca pronie. 
Deci, intrînd în biserică sfintele moaște, împăratul și-a luat de pe cap coroana cea 
împărătească, pentru smerenie şi, închinîndu-se, a sărutat frumoasele şi 
evangheliceştile picioare ale marelui loan şi le-a udat, ca și păcătoasa pe ale lui 
Hristos, cu prea fierbinţi lacrimi, cu plîngeri din inimă și cu tînguiri; apoi cerea milă 
ŞI iertare pentru maica sa, zicînd astfel: 


"lartă, o! sfinte al lui Dumnezeu, fărădelegea care te-a nedreptăţit, 
milostiveşte-te spre dînsa, o! preamilostivule; şi precum cînd ai trăit tu, ai împrăștiat 
şi ai izgonit departe de fiii tăi patima pomenirii de rău, cu toată puterea, astfel și 
acum, urmînd pilda nepomenirii de rău, iartă fărădelegea maicii mele; şi ca semn că 
te-ai milostivit spre dînsa şi ai iertat-o, fă să înceteze tremurarea mormîntului”. 


Astfel s-a rugat binecredinciosul și preacucernicul împărat Teodosie. lar 
cuviosul i-a ascultat rugăciunea lui, și ca o vistierie şi dascăl al milostivirii s-a 
milostivit spre cea nemilostivă şi a oprit cutremurul mormîntului ei. Deci, au făcut 
priveghere de toată noaptea în biserica aceea, preamărind pe Domnul și pe sfîntul 
Lui. 


Apoi l-au dus în biserica cea mare pe sfîntul, în dumnezeiescul scaun, au făcut 
şi acolo asemenea doxologie, ca şi mai înainte; apoi au pus în careta împărătească 
cinstitele şi sfintele moaşte şi s-a suit în caretă şi patriarhul Proclu. Iar împăratul, 
clericii, tot sfințitul sobor şi toată suita mergeau înainte cu lumînări şi cu tămiieri. lar 
toată cheltuiala a făcut-o împăratul cu neasemănată dărnicie, dînd la toată mulțimea 
făclii cu îndestulare. Și era adunată toată cetatea, încît umplea toate drumurile, 
ulițele, casele, fiind ca albinele mulțime nenumărată. lar aerul, de mulțimea 
aromatelor, tămiierilor şi a mirurilor ce se vărsau, era atît de bine mirositor, încît se 
arăta ca un ral. Şi atîta cinste i-au făcut, încît, precum spun alții, altă dată nu s-a făcut 
altui om, nici vreunui împărat, nici vreunui patriarh sau altuia dintre sfinți. 


Deci, cu astfel de cinste l-au dus la sfinta biserică a Sfinţilor Apostoli, ca pe 
un alt apostol al lui Hristos, împăratul mergînd înainte, preoți lăudîndu-l şi boierii 
binecuvîntîndu-l, iar popoare nenumărate închinîndu-se, şi bucurie aducînd la toată 
lumea. Şi nu numai oamenii, ci şi rîndurile sfinților şi cetele îngerilor socotesc că s- 
au adunat și împreună au petrecut cinstitele moaşte ale aceluia care era de o rîvnă şi 
de un cuget cu dînșii. lar cînd au aşezat pe sfîntul în scaunul cel arhieresc, toți au 
strigat cu mare glas către bunul păstor, zicînd: "Ia-ţi scaunul tău, sfinte”. 


Atunci, nepomenitorul de rău loan, deschizîndu-şi gura cea de aur izvoritoare 
şi mişcîndu-se buzele cele de miere curgătoare, o! minunile Tale, Hristoase, 
Împărate, a strigat: "Pace tuturor, dragoste şi milă să fie la tot poporul şi Eudoxiei 
iertare!". Cine a văzut, sau cine a auzit din veac o minune mai înfricoşată ca aceasta? 
Trup mort după 33 de ani, care avea dezlegate organele, să sloboadă glas desluşit și 
bine grăitor! Cu adevărat, drepţii în veci sînt vii, deşi cei fără de minte socotesc 
ieşirea lor pedepsire. 


Acest mîntuitor glas, care ca din cer a ieşit din gura cea de foc purtătoare şi cu 
totul aurită, a unit Biserica, care era dezbinată mai înainte; pe cei rău credincioși i-a 
povăţuit la credinţa cea dreaptă, pe cei binecredincioşi, mai întemeiaţi i-a făcut, iar 
pe cei ce vrăjmășeau şi urau pe sfîntul, în dragoste negrăită i-a prefăcut. Și ca să zic 
pe scurt, pe toți i-a adunat și într-o glăsuire şi unire i-a adus. Apoi, au pogorit sfintele 
lui moaște şi le-au pus în mijlocul bisericii, ca să le sărute tot poporul, spre sfințirea 
sufletelor lor. Și atîta se înghesuiau și se călcau unii pe alţii, şi o! minune, că nimeni 
nu s-a vătămat din acea înghesuire; căci cum ar fi fost cu dreptate să se vatăme, cei 
ce se înghesuiau pentru credinţa către sfîntul? 


După ce au săvirşit cîntarea de laudă, împăratul şi patriarhul au ridicat pe 
sfîntul, l-au dus în Sfînta Sfintelor şi l-au pus în părțile de-a dreapta, în 27 ale lunii 
ianuarie. După aşezarea cinstitului trup, au adus nişte oameni cucernici pe un bolnav, 
care avea mîinile şi picioarele veştejite, care nicidecum nu se mişca; că atit de subțiri 
şi de neputincioase erau, încît se vedeau ca nişte trestii, fiind numai pielea și oasele; 
şi îndată ce s-a apropiat de mormînt, mai înainte de a ruga pe sfîntul, s-a tămăduit 
minunat şi umbla fără împiedicare şi cu mîinile lucra. 


Această veste a străbătut în toată cetatea, numai într-o zi, şi se adunau toți 
bolnavii şi își luau sănătatea cea dorită, slăvind pe Dumnezeu; apoi, mulțumind 
sfîntului, se întorceau bucurîndu-se. Și nu numai atunci, ci şi pînă astăzi, toţi care se 
apropie de mormîntul lui cu credinţă, de orice boală ar avea, cu sufletul sau cu trupul, 
îndată capătă dorita vindecare. 


Astfel preamăreşte Dumnezeu pe robii Săi şi aici în lumea aceasta și în ceea 
ce va să fie îi face moştenitori ai Impărăţiei Sale. Pe care, facă-se ca noi toţi s-o 
dobîndim întru Hristos, Domnul nostru, Căruia se cuvine slava în vecii vecilor. 
Amin. 


60. VIAŢA CUVIOSULUI PĂRINTELUI NOSTRU EFREM SIRUL 


(După Metafrast) 


Minunatul Efrem a răsărit din pămîntul sirienilor. Și fapta bună din pruncie 
alegînd-o, se silea de-a pururea a fugi de vorbirile cele vătămătoare ale celor de o 
vîrstă. EI citea neîncetat, mai vîrtos sfintele cărți, iar sîrguinţa, îndeletnicirea şi 
cugetarea întru acestea îi erau lui Efrem mai plăcute decît toată dulceaţa. Încât şi el 
împreună cu proorocul zicea: Cit sint de dulci gitlejului meu cuvintele Tale, mai mult 
decit mierea. 


De atunci a avut tovarăşe fapta bună și sîrguinţa în osteneli. Căci care faptă cu 
dinadinsul nu s-a săvîrşit de dînsul? Nu postul? Nu privegherea? Nu culcarea pe jos? 


Nu blindețea? Nu necîştigarea? Nu, peste atîta bogăție de bunătăți, şi smerita 
cugetare? Încă şi de darul cel învăţătoresc a fost împărtăşit. Apoi şi pînă acum prin 
cuvintele sale, vorbeşte cu noi, îndemnîndu-ne, mîngîindu-ne şi sfătuindu-ne. Din 
care putem folosi nu numai cuvîntul credinţei cel drept, ci şi ne deşteptăm spre 
cîştigarea faptei bune. Iar de nădejdea cea către Dumnezeu şi de dragostea cea către 
aproapele, atîta grijă a avut Efrem, încît el însuşi cînd a vrut să se ducă din viaţă, 
zicea astfel: 


"Nicidecum în toată viaţa mea n-am ocărît pe Domnul și cuvînt nebun din 
buzele mele n-a ieşit. In toată viaţa mea n-am blestemat pe nimeni. Și nicidecum nu 
m-am sfădit cu vreunul din cei drepteredincioşi”. 


Avea încă şi lacrimi neîncetat în ochii lui, încît mai cu înlesnire puteau 
izvoarele cele de-a pururea curgătoare să-şi înceteze curgerea, decît Efrem Sirul 
lacrimile. Şi împreună cu lacrimile ieşeau şi suspinurile, arătînd focul cel dinlăuntru 
aprins al umilinţei, pe care mai luminat îl va pricepe cineva citind scrierile aceluia. 
Căci el se afla pretutindeni filozofînd despre judecata şi a doua venire a lui Hristos, 
înfricoşatul divan avîndu-l înaintea ochilor şi ziua aceea în minte întipărind-o; apoi 
pe sine osîndit socotindu-se şi foarte cu jale tînguindu-se. În astfel de cugetări ale 
minţii îndeletnicindu-se Efrem, pururea se nevoia după cîntătorul de psalmi, fugind 
de gîlceava cea lumească şi în pustie sălășluindu-se. Apoi, din loc în loc se muta 
pentru a sufletelor zidire și folos, fiindcă era mişcat de duhul dumnezeiesc. 


Odată își lăsă patria şi aceasta fiindu-i poruncit ca dumnezeiescului Avraam, 
a ajuns la cetatea Edesa, pe de o parte, pentru închinăciunea sfintelor moaște, care 
erau întru dînsa, iar pe de alta, pentru întîlnirea cu un oarecare bărbat dintre cei cuvîn- 
tători, ca să ia model de viaţă de acolo. Acest lucru îl cerea de la Dumnezeu, adesea, 
zicînd: "Doamne, lisuse Hristoase, Stăpîne al tuturor, învredniceşte-mă ca, intrînd în 
cetatea Edesa, să mă întîlnesc cu acel bărbat, care va fi puternic a-mi grăi cele spre 
folosul sufletului". Astfel rugîndu-se, cînd a ajuns la porțile cetăţii, era îngrijorat: 
cum adică se va apropia de acel bătrîn, ce va afla de la dînsul şi ce folos va dobîndi? 


Deci, călătorind astfel cu aţintirea minţii, o femeie îndată îl întîmpină şi 
aceasta era desfrînată. Negreşit al lui Dumnezeu lucru era acesta; căci pentru cele 
bune, de multe ori le rînduieşte tainic pe cele potrivnice. Deci, sfințitul Efrem, astfel 
întilnind pe desfrînata, stătea uimit oarecum, căutînd către dînsa, mîhnindu-se și 
pătimind întru sine cu sufletul, că nu i s-a împlinit cererea după rugăciune, ci cu totul 
potrivnic. lar ea văzîndu-l, iarăși privea la dînsul cu ochi necuvioşi. Şi fundcă astfel 
multă vreme se priveau unul pe altul, vrînd s-o ruşineze și întru sfiala ce se cuvine 
femeilor a o aduce, i-a zis: "Pentru ce nu te rușinezi, o! femeie, privind la mine cu 
ochii aţintiţi?" Şi aceea zise: "Dar mie aşa mi se cade a privi la tine, că din tine şi din 
a ta coastă sînt luată. Iar ție ţi se cade a te uita nu către noi, ci în pămînt, din care ai 
şi fost luat”. 


Acestea auzindu-le Efrem a mulțumit şi femeii, pentru folosul ce a avut din 
vorbele ei, şi lui Dumnezeu cu fierbinţeală îi înălța mulțumire; care chiar prin cele 
fără de nădejde de multe ori poate face lucruri bune. 


Deci, după ce au trecut zile destule, în cetatea Edesei dumnezeiescul Efrem 
era, locuind aproape de dînsul, o desfrînată care s-a făcut organ de răutate al 
vicleanului. Și printr-însa, ca prin şarpele cel dintii, năvălea asupra dreptului. Deci, 
de vreme ce s-a întîmplat, că dumnezeiescul Efrem fierbea nişte bucate, acea femeie 
deschizînd fereastra care era în perete, se plecă cu neruşinare, apoi cu obrăznicie 
căutînd la cuviosul, îi zise: "Binecuvintează, părinte”. lar el cu blindeţea cea 
cuviincioasă lui şi cu graiul îi zice: "Domnul să te binecuvinteze". Și aceasta iarăși 
cu rîs necuvios a zis: "Dar ce lipseşte bucatelor tale?". Iar acela a zis: "Trei pietre şi 
puțin noroi, ca fereastra aceasta să se astupe"”. Aceea cu obrăznicie a zis: "Pentru că 
te-am cinstit, aceasta a făcut întru tine mîndrie? Eu voiesc a dormi împreună cu tine, 
iar tu de prima dată mă deznădăjduiești?”. 


Insă precum aceea avea graiuri sataniceşti, astfel şi el cu mult mai vîrtos n-a 

fost lipsit de cuvinte duhovnicești, căci a zis: "De voieşti împreună cu mine a dormi 

trebuie s-o faci unde-ţi voi zice eu”. lar aceea, dacă a auzit cuvîntul, a şi întrebat de 

locul unde voieşte a dormi. "Nu într-alt loc, a zis el, decît chiar în mijlocul cetăţii voi 

dormi cu tine". lar ea a zis: "Dar nu ai sfială şi ruşine de bărbaţii ce ne vor vedea 

dormind în mijlocul cetății?". Deci, femeia aceea dorind să vîneze sufletul cel 

pătimaș, n-a voit a cunoaște ceea ce zice Solomon: Că ochii Domnului Celui 

Preainalt de milioane de ori mai luminaţi sînt decit soarele; căci caută peste tot căile 
oamenilor. 


Atunci sfîntul a răspuns îndată: "Dacă ochii oamenilor i-ai judecat că sînt 
puternici a ruşina sufletul şi a-l opri de la fapta cea rea, dar oare de ochii lui 
Dumnezeu, care văd toate cîte se lucrează în ascuns şi întru arătare, nu ne vom teme 
şi nu ne vom spăimâînta cu mult mai vîrtos?". Acestea destule au fost ca să înduplece 
pe desfrînata a se depărta de vicleana poftă către dînsul și să se căiască de cele dintii 
fapte rele ale ei. Căci îndată apropiindu-se şi căzînd la pămînt, cerea iertăciune de 
dobitoceasca şi neînfrînata ei pornire. 


Apoi, făcînd adevărată pocăință, a luat povăţuitor și dascăl pe Sfîntul Efrem 
în calea cea către mîntuire. ar el fiind gata a sluji unei cereri ca aceasta, o sfătui cele 
cuviincioase, spre a nu merge iarăși, după cum zice dumnezeiescul Ieremia, în urma 
gîndurilor inimii celei rele; apoi s-a îngrijit a o aduce într-o mînăstire femeiască, spre 
a face fapte bune. ȘI în scurt, pe aceea care a voit a-l împie-dica din calea cea dreaptă, 
el mai vîrtos întorcînd-o de la calea cea rea, a avut ca rod al dreptăţii întoarcerea ei 
spre calea mîntuirii. 


Astfel, dumnezeiescul Efrem întîlnindu-se cu două femei desfrînate, pe una a 
folosit-o, iar de la cealaltă însuşi a primit folos sau, mai adevărat să zic, de la 
amîndouă, fiindcă ajutorul dumnezeiesc a folosit tuturor. De acolo fiind povăţuit 


către Cezareea Capadociei, de darul care îl purta de sus, a văzut pe marele Vasile, 
glasul Bisericii şi izvorul dogmelor. Pe care Efrem văzîndu-l, cu multe cuvinte a 
început a-l lăuda. Căci cu ochiul cel prea binevăzător al sufletului a văzut o porumbiţă 
asemenea cu razele soarelui șezînd pe umărul cel drept al acestuia, fiind strălucită şi 
vorbind la ureche lui Vasile. Apoi, învăţîndu-se în taină prin acea cinstită porumbiţă 
cele pentru Efrem, l-a cunoscut cine este şi pentru ce a venit; de aceea se şi 
împărtăşesc unul cu altul de vorbire şi se îndulcesc de bunătăţile care erau întru dînşii. 


Dar să ne întoarcem iarăși către dumnezeiescul Efrem și ale acestuia să le 
povestim. Căci nici un gînd care să nu-i folosească în lucrarea faptei bune nu avea și 
cum că îndestulător 1 s-a dat de la Dumnezeu talentul învățătoresc pe care sfîntul cu 
covîrşire l-a împărtășit în adîncul sufletelor credincioşilor de-a pururea. Şi aceasta 
chiar el o însemnează, zicînd: Încă fiind tînăr, era ca o viţă îngreuiată de mulţi 
struguri, din limba lui crescută, la mare înălțime ridicată şi pe spatele a tot pămîntul 
întinsă; şi toată pasărea odihnindu-se într-însa, zbura împrejur şi din struguri mînca. 
Iar viţa cu cît strugurii i se culegeau și pe păsări cu îndestulare le ospăta, cu atît mai 
mult cu rodul se înmulţea. Şi aceasta însuși o zicea despre sine. 


Încă şi alţii din cei ce s-au învrednicit a vedea unele ca acestea, o mărturisesc 
despre Efrem. Odată, a spus unul dintre ei că a văzut o mulțime de îngeri pogorîndu- 
se de sus şi avînd în miîini o carte, scrisă şi înăuntru şi afară, şi făcea cercetare despre 
vederea ce se arătase, cine oare ar fi putut lua cartea? Unii dintr-înşiui puneau înainte 
pe Efrem, iar alții pe altul dintre aceia cîți cu adevărat săvîrşeau viața cucernică şi 
înțeleaptă în acea vreme. lar la urmă toţi s-au învoit că lui Efrem i se încredințase 
cartea. 


Deci, deşteptîndu-se cel ce a avut vedenia, a ajuns la biserică și a aflat într- 
însa pe Efrem cu învățături prea bune şi decît mierea mai dulci, ospătînd pe cei ce 
erau de față. Iar acela, după vrednicie mulţumeşte lui Dumnezeu. Dintr-acea vreme, 
atît de mult 1-au fost lui Efrem curgerile cuvîntului şi necurmarea gîndurilor, încît 
nici limba nu putea sluji din destul grăbniciei vorbelor,; încît chiar el a zis odată către 
Dumnezeu: "Stăvileşte, o! Stăpîne, valurile darului Tău". Căci făcîndu-se adîncul 
dăscăliei ca un noian, nu-l lăsa, spre a nu învăţa. lar cuvintele cu nimic altceva nu le 
întrerupea decît numai cu rugăciunea, şi pe aceasta cu lacrimile. 


Nopțile apucîndu-l priveghind, se trezea iarăși la lumină, fiindcă se temea de 
stăpînitorul întunericului, ca nu cumva să-l prindă cu somnul, fiind împiedicat; şi de 
aceea priveghea pentru năvălirea aceluia, căci cît de puţin somn îi era destul, 
gustîndu-l numai, nu spre sațiu, ci numai de nevoie, ca să-i ţie trupul, care la cele 
multe sudori şi osteneli se întindea; şi aşa făcea să fugă din ochii lui somnul. Şi multe 
alte fapte îi erau lui iubite, dar mai ales culcarea pe Jos, aspra petrecere şi chinuirea 
de tot felul a trupului şi necăjirea. 


Apoi, a adunat atîta bogăţie, încît martori pentru dînsul chiar gura sa o iau și 
graiurile lui cele mai de pe urmă, decît care nimic nu este mai vrednic de credință 


sau mai adevărat. Acestea sînt în acest chip: "Efrem n-a avut niciodată pungă, nici 
toiag, nici traistă, nici argint, nici aur. Nici vreo avere pe pămînt n-am cîștigat, zice 
el, fiindcă am ascultat pe Bunul Împărat, care în Evangheliile ucenicilor Săi 
porunceşte: Nimic pe pămint să nu ciştigaţi. De aceea nu am avut nici un lucru cu 
patimă de acest fel". 


Astfel a supus toate, cel rîvnitor cu adevărat și următor al ucenicilor celor 
dintîi; iar în smerita cugetare, zdrobirea inimii şi smerenie, cine era atît de mare, 
fierbinte şi tare? Căci cenușa, ca pîinea o mînca şi băutura cu plîngere o amesteca şi 
de laude se ferea foarte mult; pe cei ce-l lăudau, nu numai că nu-i primea, dar se arăta 
chiar supărat asupra lor, dar precum este cineva asupra celor care-l iau în rîs şi-l 
defaimă; el se ruşina şi privea la pămînt, culoarea feții o schimba uneori, cu sudori 
era asudată şi cu totul fără de glas petrecea, ca şi cum ruşinea i-ar fi oprit glasul. 


Aceasta încă era deosebirea smeritei lui cugetări: căci cînd era să moară, unele 
ca acestea cu certare poruncea;: "Să nu cîntați la moarte pe Efrem, să nu-i faceţi cuvînt 
de laudă, să nu-l îngropaţi cu haine de mare preţ, să nu puneţi deosebi trupului meu 
mormiînt, căci am făgăduit lui Dumnezeu a mă sălășlui împreună cu cei străini, căci 
străin sînt eu şi nemernic ca toți părinții mei”. 


Iar despre iubirea de oameni, despre hrănirea săracilor și despre milostivirea 
către cei săraci multă grijă avea el şi mult dorea folosirea acelora şi de la sine nu avea 
ce să le dea; ci cu înțelepciunea limbii şi priceperea deschizînd inima şi mîna multora 
din bogați, cum şi vistieriile, printr-înşii dădea cu îndestulare celor ce aveau 
trebuinţă. Căci cuvîntul lui nu era numai ca să moaie sufletele şi să le pornească spre 
milă, ci şi însăşi vederea şi blîndeţea lui mișcau sufletele altora spre umilinţă. Acestea 
erau astfel, ca măsură pentru toată fapta bună ce strălucea într-însul. lar ceea ce acum 
cuvîntul pune înainte, se cade să spun, căci este înveselitoare. 


Apolinarie, cel ce a grăit multă nedreptate și a izvodit toate spre răsturnarea 
credincioaselor dogme, încredinţase unei femei scrierile sale, care femeie slujea voiei 
aceluia şi dezmierdărilor lui. Deci, de aceasta înştiințindu-se Efrem, care avea 
trebuinţă de înţelepciune, s-a prefăcut în chipul unuia din cei ce cugeta ca Apolinarie, 
ŞI se apropia către păzitoarea cărților, prefăcîndu-se că-i aduce binecuvîntare şi că se 
împrietenește cu acea femeie, pe cînd lipsea Apolinarie. Şi de vreme ce femeia se 
încredințase acum cu totul cum că Efrem este ucenic al lui Apolinarie şi din ceata 
păgînătății lui, s-a rugat ei ca să 1 se dea lui scrierile dascălului, "ca să pot, zicea el, 
să mă lupt cu ereticii”. lar ea amăgindu-se prin acest înțelept meşteşug, i-a dat în 
mînă cărțile, rugîndu-l a le înapoia grabnic. 


Deci, Sfîntul Efrem, amăgind ca şi Iacov pe Isav şi luînd dreptul de întîi- 
născut, cu vitejie a țintit pe pierzătorul. Căci, deschizînd cărțile şi pe fiecare din file 
despărțindu-le, şi cu clei de peşte ungîndu-le pe toate, şi una cu alta împreună lipindu- 
le, şi ținîndu-le mult timp cu mîna şi strîngîndu-le, încît toate una să le facă, cu lipirea 
uneia de alta, așa că nici una de alta să nu poată să se dezlipească sau să se rupă, le- 


a dat înapoi femeii. lar ea luîndu-le şi necercetîndu-le, nici deschizîndu-le, și văzînd 
că erau bine pe din afară, s-a mulțumit cu aceasta. Deci, a ținut cîtva timp cărțile la 
dînsa; apoi a chemat pe Apolinarie la vorbă cu credincioşii, după sfatul 
dumnezeiescului Efrem, care ştia necuvioasele cărți ce lucrase acela. 


Deci, Apolinarie era chemat ca să vorbească cu viteazul apărător al cuvîntului. 
Însă Apolinarie, fiind obosit şi de bătrîneţe și de răutăţile cele multe, el s-a lepădat 
de vorbă, iar către ale sale cărți îndată a căutat şi pe acestea a poruncit să i le aducă, 
"că acestea, zicea el, îmi vor sluji mult". Pentru aceasta, luînd una din cărți, încerca 
a o deschide. lar după ce a văzut că nu se dezlipeşte nici o filă, a cerut altă carte, care 
asemenea era lipită. Atunci, în multă nedumerire căzînd, şi de mîhnire umplîndu-se 
cu sufletul, cum şi de ruşine, s-a risipit sinodul, iar mai pe urmă chiar şi Apolinarie 
rău a pierit. 


Astfel era Efrem cu rîvnă pentru Hristos, încît în sufletul lui se sădise fapta 
cea bună și se socotea ca un izvor ce curge cu multe feluri de ape, sau ca o livadă 
împodobită cu multe feluri de flori şi de trandafiri, sau ca alt cer pe pămînt cu 
mulțimea stelelor, şi pretutindeni înfrumusețat. El era ca un rai care înflorea şi 
strălucea de-a pururea şi niciodată nu se veștejea; iar de şarpele cel veşnic clevetitor 
al mîntuirii noastre, cu totul era neatins şi necălcat. 


Însă acum, către sfîrşit, trebuie să spun şi povestirile cele despre Efrem. Pentru 
aceea este de nevoie a povesti sfîrşitul aceluia, și mai ales a spune îndestularea 
darului celui unit cu dînsul. Căci, atunci cînd avea să se ducă, cu cea de pe urmă 
durere a poruncit celor ce erau de față ca să nu-l îngroape cu haină de mare preţ. 
Unele ca acestea poruncind către cei ce stau împrejur, un oarecare dintre dînşii - şi 
acesta era din cei mai străluciți, gătind o haină de mare preţ şi scumpă, socotea a 
înfăşura trupul lui Efrem după moarte. 


Auzind aceasta, sfîntul care bolea foarte rău, s-a mîhnit, că şi osîrdia lui 1 s-a 
nesocotit. Pentru aceea omul acela rănindu-se de diavol, chiar lîngă patul sfîntului, 
în mijlocul tuturor celor ce-l priveau, se tînguia, sucindu-şi mîinile și întorcîndu-și 
ochii, apoi curgîndu-i spume din gură, făcea și alte lucruri ce sînt ale îndrăcirii, prin 
socoteala dumnezeieștii iconomii, acestuia 1-a dat pedeapsă, căci a defăimat 
părinteasca poruncă. 


Deci, cel ce prevedea cele ascunse şi grăia cu duhul cel dumnezeiesc, a înțeles 
că boala era rodul păcatului. Atunci dumnezeiescului Efrem făcîndu-i-se milă și 
mărturisirea primind-o, cu rugăciunea şi cu punerea miinilor l-a izbăvit de diavol, 
poruncindu-i a-i împlini făgăduinţa, după poruncă. Deci, într-acest chip sfințitul 
Efrem, la sfîrşitul vieţii, cu atît de mare minune dojenind pe cei ce erau de față şi 
sfătuindu-i din destul la lucrarea faptei bune, a trecut către locașurile cele cerești şi 
de acolo către strălucirea, care pe unii ca aceștia îi aşteaptă întru lisus Hristos, 
Domnul nostru, Căruia se cade slavă, cinste şi stăpînire, împreună cu Tatăl și cu 
Sfîntul Duh, acum şi pururea şi în vecii vecilor. Amin. 


61. VIAŢA SFÎNTULUI IERARH EFREM, EPISCOPUL PERIASLAVULUI 
(28 IANUARIE) 


(Culeasă din Patericul de la Pecersca) 


După fericitul Varlaam, care era fiu de boier, acest fericit Efrem, fund slăvit 
şi de bun neam, iar domnului Iziaslav fiind foarte iubit, şi ținînd toți la dînsul, a plecat 
din casa domnească la Cuviosul părintele nostru Antonie, în peşteră; rugîndu-se ca 
să-l numere, în locul slujbei de voievod, cu slugile Împăratului ceresc, punînd pe 
dînsul sfințitul chip îngeresc al monahiceştii rînduieli. lar Cuviosul Antonie 
învăţîndu-l pentru mîntuirea sufletului, l-a dat fericitului Nicon, ca să-l tundă monah. 
lar el făcîndu-i porunca, a tuns pe fericitul Efrem, şi l-a îmbrăcat în haină 
monahicească. 


Dar despre necazul ce a ridicat diavolul, vrăjmașul și urîtorul binelui, asupra 
Cuviosului Efrem, precum şi asupra fericitului Varlaam, s-a scris în viaţa Cuviosului 
Antonie și a lui Nicon. Pentru că domnul întunericului fiind biruit de acea sfîntă 
turmă, care se aduna în peştera cea întunecoasă, şi înțelegînd că de atunci avea să se 
preamărească acel loc, plîngea de a lui pierzare diavolească. 


Deci, diavolul a început, cu meşteșugirile sale cele rele, a aţiţa inima 
voievodului Iziaslav asupra cuvioşilor, ca să risipească acea sfintă turmă. Dar, 
nicidecum nu a putut, ci singur s-a gonit cu rugăciunile cuvioşilor și a căzut în groapa 
care şi-a făcut-o el. Căci şi cel ce a tuns pe acest fericit, adică Cuviosul Nicon, a fost 
dus la voievod şi de acela a fost ocărît. Atunci, chiar egumenul, adică Cuviosul 
Antonie, cu frații din peşteră, s-au izgonit prin mînia voievodului, însă degrab, prin 
mijlocirea doamnei către voievodul Iziaslav, dar mai ales prin rugăciunea cereștii 
împărătese, a Prea-sfintei Născătoare de Dumnezeu, către Împăratul slavei Hristos 
Dumnezeu, monahii s-au întors în peștera lor, ca nişte viteji de la război, biruind pe 
luptătorul lor, diavolul; şi erau întotdeauna în peşteră, lăudînd şi binecuvîntînd pe 
Dumnezeu. 


Apoi, Cuviosul părintele nostru Efrem, văzînd că pentru tunderea lui a pornit 
vrăjmașul o tulburare ca aceea asupra sfintei turme, s-a înarmat în peşteră foarte tare 
asupra lui, prin viaţa cea plăcută lui Dumnezeu, prin rugăciuni şi post şi prin 
priveghere de toată noaptea. Deci, supunîndu-se întru toate la învățătura părintelui şi 
povăţuitorului său, Cuviosului Antonie, mare rîvnă avea să urmeze faptele lui. Pentru 
aceea, precum Antonie a călătorit din Rusia la Sfîntul Munte, asemenea şi Cuviosul 
părintele nostru Efrem ardea cu duhul de Sfintele Locuri, ca şi acolo fiind văzător al 
vieții Sfinților Părinți celei întocmai cu îngerii, să se îndemne spre îmbunătăţitele lor 
osteneli, prin dragoste. 


Deci, se ruga Cuviosului Antonie să-1 dea binecuvîntare, ca să meargă în țara 
grecească. lar el nevrînd ca să-l lpsească de plata străinătății, l-a lberat cu 
binecuvîntare şi cu rugăciune, după cum altă dată Noe a trimis porumbiţa din corabie, 
ca să aducă ramura de măslin. 


Atunci Cuviosul părintele nostru Efrem, luînd ca două aripi de plumb 
binecuvîntarea părintească şi rugăciunea, a pornit pe calea ce îi era înainte şi, sosind 
la Constantinopol, a privit pretutindeni, cercetînd locaşurile oamenilor cereşti şi ale 
îngerilor celor pămînteşti; apoi, săturîndu-se cu îndestulată duhovnicească hrană, 
prin cuvinte de suflet folositoare şi prin învăţătura acelor sfinți părinți, a zăbovit 
acolo cîtăva vreme. ŞI atrăgîndu-l dragostea părintească înapoi iarăşi, ca să nu se mai 
întoarcă în corabia sa cea gîndită fără vreo ramură de măslin, a scris tipicul Sfintei 
Miînăstiri a Studiţilor, şi în Mînăstirea Pecersca l-a adus; pentru care a trimis la dînsul 
fericitul Teodosie, fiind egumen al Cuviosului Antonie. lar după întoarcerea de la 
Sfintele Locuri, a viețuit în Mînăstirea Pecersca timp puţin, unde a dat pildă de multe 
fapte bune, spre folosul sufletesc; încît toți mulţumeau lui Dumnezeu pentru dînsul. 
Într-acea vreme a murit fericitul Petru, episcopul Periaslavului; deci, prin 
dumnezeiasca bunăvoire, și cu sfatul tuturor, după voirea marelui domn Vsevolod 
Iaroslavici, cuviosul părintele nostru a fost ales episcop al Periaslavului, prin ajutorul 
preasfințitului mitropolit loan al Kievului. 


Astfel, luînd vrednicia arhieriei, a început în episcopia sa a avea mare 
sîrguinţă, socotind acest lucru mai cinstit şi mai iubit decît toate, ca adică să 
înmulțească lauda preasfîntului nume al lui Dumnezeu; iar Dumnezeu 1-a ajutat lui 
în chipul acesta: căci, în puţini ani a întemeiat o biserică de piatră, mare și prea 
frumoasă, în cinstea Sfîntului Arhanghel Mihail, pe care a făcut-o scaun al episcopiei 
Periaslavului. Asemenea, a zidit şi o altă biserică de zid Sfîntului Teodor, în poartă, 
cum şi Sfîntului Apostol Andrei, întîiul chemat, lîngă poartă; și a împodobit cetatea 
Periaslavului cu diferite feluri de zidiri bisericeşti, toate de piatră, cum nu mai 
fuseseră pe acolo. Dar toate acestea după multă vreme întru neființă au venit; căci 
voind Dumnezeu, a dat tot pămîntul Rusiei pentru păcatele noastre, spre pedepsirea 
păgînului împărat al sciților, Batie, şi astfel a căzut soarta pe preaslăvita cetate a 
Periaslavului. 


Apoi, a fost acest cuvios emblema episcopiei sale, şi la mutarea cinstitelor 
moaște ale cuviosului părintelui nostru Teodosie al Pecerscăi. Deci, vieţuind bine şi 
cu dumnezeiască plăcere, a luat sfîrşit vremelnicei vieţi, iar cu sufletul s-a suit la 
scaunul Stăpînului, cel nefăcut de mînă; unde să ne învrednicească şi pe noi a fi ca 
oile adunate de glasurile rugăciunilor păstoreşti, ale Cuviosului părintelui nostru 
Efrem; ca împreună cu dînsul să preamărim pe Începătorul păstorilor, isus, şi pe 
Dumnezeu Tatăl şi pe Sfîntul Duh, întru nesfîrşiții veci. Amin. 


62. CUVIOSUL EFREM, FĂCĂTORUL DE MINUNI 
(28 IANUARIE) 


În zilele binecredincioşilor şi marilor domni, a sfinţilor răbdători de chinuri ai 
Rusiei, Boris şi Gleb, erau în Rusia trei frați de la o mamă: Efrem, acesta a cărui 
pomenire se face, Gheorghe şi Moise, de neam din pămîntul unguresc; şi toți slujeau 
la marii domni Boris şi Gleb, în rînduiala boierească. Sfîntul Boris, fiind ucis la rîul 
Altii, boierul Efrem nu s-a întîmplat a fi acolo, iar Gheorghe, fratele lui, împreună cu 
Sfîntul Boris, fu ucis, de vreme ce venise peste stăpînul său şi-i tăiară capul. lar al 
treilea frate, Moise, fiind la uciderea aceluia, cu fuga sa fu mîntuit de moarte; apoi, 
mai pe urmă, a pătimit mai mult decît oarecînd Iosif de la Pentefri, pentru curăția lui, 
şi s-a făcut monah sfînt la Kiev, în Sfînta Mînăstire Pecersca, precum se scrie în viața 
lui. 


Acest fericit Efrem, după uciderea binecredinciosului domn Boris, în locul 
acela unde se făcuse acea nedreaptă ucidere, a mers tînguidu-se; şi căutînd trupul 
fratelui său, nu l-a aflat, fără numai capul, pe care, luîndu-l, l-a păstrat pînă la sfîrşitul 
său. 


Apoi, lăsîndu-şi dregătoria și casa, s-a dus la cetatea Torjna, și aflînd un loc 
foarte frumos aproape de cetatea aceea, pe malul rîului Tverului, a întemeiat acolo o 
biserică în numele stăpînilor săi, marilor domni, a sfinților răbdători de chinuri Boris 
şi Gleb. Și adunînd mulțime de monahi, a zidit mînăstire, şi s-a făcut arhimandrit; 
apoi, ostenindu-se în post şi în rugăciune, a plăcut lui Dumnezeu şi s-a mutat către 
EI în anul 6523 (1015 d. Hristos). lar după moarte se săvirşeau multe minuni la 
mormîntul lui şi se făceau tămăduiri bolnavilor; precum se fac şi acum tămăduiri 
celor ce merg cu credință la mormîntul său, întru slava lui Hristos, Dumnezeul nostru, 
Celui slăvit împreună cu Tatăl şi cu Sfîntul Duh, în veci. Amin. 


63. ADUCEREA CINSTITELOR MOAȘTE ALE SFÎNTULUI 
SFINŢITULUI MUCENIC IGNATIE, PURTĂTORUL DE DUMNEZEU 
(29 IANUARIE) 


Sfîntul Ignatie de Dumnezeu purtătorul sau Teoforul, fiind dus în Roma, din 
porunca împăratului Traian (98-117), precum se scrie în viața lui, şi de fiare fiind 
mîncat pentru Hristos, au rămas oarecare oase ale lui, care credincioşii, cei ce erau 
atunci acolo, mai întîi le-au pus cu cinste în Roma, la un loc însemnat; apoi, în vremea 
împărăției aceluiaşi Traian, le-au adus în Antiohia, spre apărarea cetăţii, spre 
tămăduirea bolnavilor, spre veselia a toată turma lui, şi spre slava lui Hristos 
Dumnezeu, pentru Care a pătimit cu osîrdie. Despre care, cel ce va voi ca să ştie 
toate, să caute în viaţa lui, în 20 de zile ale lunii decembrie. 

64. CUVIOSUL LAVRENTIE ÎNCHISUL, DIN PECERSCA 
(29 IANUARIE) 


După ispitirea cuvioşilor închişi din Pecersca, Isac şi Nichita, s-a aflat 
nevoindu-se în aceeaşi sfintă mînăstire, fericitul Lavrentie, care asemenea a 
îndrăznit, ca un bun ostaş al lui Hristos, a se lupta cu vrăjmaşul cel de suflet pierzător, 
ce se ostășea; şi dorea foarte mult ca în închisoare să se roage lui Dumnezeu, gîndind 
de-a pururea că pentru acea viață grăieşte Dumnezeu: Jar tu, cînd te rogi, intră în 
cămara ta, şi închizindu-ţi uşa ta, roagă-te Tatălui tău în ascuns şi Tatăl tău Cel ce 
vede în ascuns, îți va da ţie la arătare. 


Însă cuvioşii părinţi îl opreau cu totul de a face aceasta în Sfînta Mînăstire 
Pecersca, care mai mult decît altele suferea război de la înşelătorul vrăjmaș; căci îi 
aduceau aminte, cum acolo a biruit vrăjmaşul pe Isac şi pe Nichita, care s-au luptat 
cu dînsul în singurătate, şi pe care abia prin multe rugăciuni ajutătoare i-au ridicat. 


Atunci Lavrentie, cerîndu-și iertăciune, s-a dus în mînăstirea Sfîntului marelui 
Mucenic Dimitrie, care se zidise de Domnul Iziaslav, şi acolo se nevoia monahiceşte 
în închisoare. Deci, a început a vieţui cu nevoinţă şi de mîntuirea sa avea multă 
sîrguinţă, tinzînd în toate zilele spre mai mari osteneli, omorîndu-și toate patimile cu 
înfrînarea şi tăindu-le cu sabia cea duhovnicească, adică cu graiul rugăciunii. Apoi, 
toate săgețile viclene cele aprinse stingîndu-le, cu apa lacrimilor, cu darul lui 
Dumnezeu, nu numai că era străin de rănirea diavolească, ci a luat dar de la Ela 
tămădui cu minuni felurite răni şi neputinţe între oameni, cum şi a izgoni diavolii. 


Deci, la acest fericit între alţii, a fost adus din Kiev spre tămăduire, un om 
cuprins de un diavol foarte cumplit, fiind purtat de zece oameni. lar fericitul dorind 
ca să fie proslăvită patria sa cea duhovnicească, adică sfinta Mînăstire Pecersca, a 
poruncit ca să ducă pe acel om acolo. Atunci îndrăcitul a început a striga: "La cine 
mă trimiţi? Căci eu nici nu îndrăznesc a mă apropia de peşteră, pentru sfinţii ce sînt 
într-însa; iar în mînăstire sînt 30 de monahi locuitori, de care mă tem, şi cu ceilalți 
am război”. 


Acestea mărturisindu-le cel îndrăcit pentru darul sfintei Mînăstiri Pecersca, a 
poruncit iarăși fericitul, ca să-l ducă acolo cu sila, ca de cele grăite dînşii mai mult 
să se încredinţeze. Deci, cei ce-l duceau, ştiind că niciodată îndrăcitul nu fusese într- 
o mînăstire şi pe nimeni nu ştia într-însa, îl întrebară: "Care sînt aceia de care te temi 
tu?". Pentru că atunci erau 118 toți frații din Mînăstirea Pecersca; iar îndrăcitul a 
numărat pe nume 30 şi a zis: "Aceştia toţi cu un cuvînt pot să mă izgonească". Și 
iarăşi îi ziseră cei ce-l aduceau: "Noi voim ca în peşteră să te închidem”. 


Iar el le-a răspuns: "Ce folos îmi este ca să mă lupt cu morții? Pentru că aceia 
acum au mai multă îndrăzneală către Dumnezeu, a se ruga pentru monahi şi pentru 
cei ce merg la dînşii; dar de voiţi să vedeți războiul meu, duceţi-mă în mînăstire; căci 
afară de acei 30, precum v-am spus, cu toţi ceilalți mă pot lupta”. Și a început a arăta 
puterea sa, grăind evreieşte şi după aceea latinește, apoi grecește şi, cu un cuvînt, în 
toate limbile, pe care niciodată nu le auzise omul acela, încît se temeau foarte mult 
cei ce-l duceau, mirîndu-se de schimbarea limbii şi de felul vorbirii lui. 


Dar, mai înainte de a intra în mînăstire, a fugit din om necuratul duh şi a 
început cel tămăduit a înţelege bine; iar cei ce erau cu el, s-au bucurat și intrară cu 
acela în sfînta biserică, cea făcătoare de minuni a Pecerscăi, pentru ca să dea laudă 
lui Dumnezeu. De care lucru înștiințindu-se egumenul, a mers cu toţi fraţii acolo în 
biserică, iar cel tămăduit nu ştia pe egumen, nici pe vreunul din cei 30, pe care îi 
numise. Atunci l-a întrebat: "Cine te-a tămăduit?" Iar el căutînd spre icoana cea 
făcătoare de minuni a Preasfințitei Născătoare de Dumnezeu, a zis: "Cu aceea m-au 


întîmpinat cei 30 sfinți părinți şi astfel m-am tămăduit". Deci, numele tuturor acelora 
le pomenea, deşi în față nu cunoştea pe nici unul. Atunci toți împreună au dat slavă 
lui Dumnezeu și Preacuratei Maicii Lui, cum şi fericiților plăcuţilor Lui. 


Astfel s-a preamărit acest sfînt loc, prin iconomia lui Dumnezeu cea vestită, 
prin Sfîntul Lavrentie cel închis; care despărțindu-se de fraţii Pecerscăi, ca Barnaba 
de Pavel, mai mult rod şi mai multe fapte bune a făcut, asemenea cu îngerii, în multe 
chipuri, în Mînăstirea Iziaslavului. 


Apoi s-a întors iarăşi în sfinta Mînăstire Pecersca, unde, după sfîrșitul său cel 
plăcut lui Dumnezeu, ca ceilalți închişi de mai înainte - care au intrat prin poarta cea 
strîmtă în viaţa cea veşnică -, este pus cu cinste în peștera în care pînă acum sînt 
nestricate moaştele lui cele făcătoare de minuni, întru cinstea Celui ce vede în taină 
şi răsplăteşte la arătare, adică a lui Dumnezeu Celui lăudat în Treime, Căruia se 
cuvine slava, în veci. Amin. 


65. SOBORUL SFINȚILOR PĂRINȚILOR NOȘTRI 
ȘI MARILOR DASCĂLI ȘI IERARHI VASILE CEL MARE, 
GRIGORIE TEOLOGUL ŞI IOAN GURĂ DE AUR 
(30 IANUARIE) 


(Alcătuită de loan, episcopul Evhaitei) 


Pricina praznicului acestuia a fost în acest chip: în zilele împărăției lui Alexios 
I Comnenul (1081-1118), care a luat împărăția după Nichifor Botaniates (1078- 
1081), s-a făcut împărțire şi prigonire între bărbaţii cei pricopsiți în învățături şi 
îmbunătățiți. Căci unu cinsteau mai mult pe marele Vasile, zicînd despre dînsul că 
este înalt la cuvinte, ca unul ce a cercetat şi a ispitit firea lucrurilor prin sine, şi cum 
că era atît de mult îmbunătăţit, încît puţin îi lipsea de a-l asemăna pe el cu îngerii. 


Căci nu făcea pogorămînt legii, nici ierta cu lesnire, ci era greu la obicei și 
aspru, neavînd la sine nici un lucru pămîntesc. lar pe dumnezeiescul loan Gură de 
Aur îl micşorau, ca şi cum ar fi fost în oarecare chip potrivnic marelui Vasile, fiindcă 
era lesnicios şi atrăgător către pocăință. Erau însă alţii care înălțau pe dumnezeiescul 
Hrisostom, ca şi cum ar fi fost în învățături mai cu pogorămînt omenesc și cum că 
mai cu înlesnire povăţuia pe toți, și îi chema către pocăință. Deci, îl cinsteau mai mult 
decît pe marele Vasile şi decît pe Grigorie atît pentru mulțimea cuvintelor celor de 
miere curgătoare, cît şi pentru iscusinţa cugetărilor. 


Alţu iarăşi cinsteau mai mult pe dumnezeiescul Grigorie, ca cel ce a întrecut 
în înţelepciune şi în învăţătură elinească pe toți dascălii cei vestiți şi pe elini, cum și 
pentru frumuseţea cuvintelor şi înflorirea lor. Deci, ziceau, cum că înțeleptul Grigorie 
biruia pe toți şi cum că acestuia 1 se cădea întîietatea. Atunci, prin o pricină ca aceasta 
a celor învăţaţi s-a întîmplat de s-a despărțit mulțimea poporului. Și unii se ziceau 
Ioaniteni, alții Vasiliteni, iar alții Grigoriteni. Deci, astfel sfădindu-se cei înţelepţi şi 
zicînd între dînșii multe feluri de cuvinte, de trei ori fericiţii aceştia dascăli au voit 
să-1 împace, ca să nu se mai sfădească în deşert. 


Pentru aceea, după cîțiva ani, s-au arătat sfinții ierarhi, mai întîi cîte unul 
deosebit, apoi şi cîte trei împreună, nu în vis, ci aievea la arătare, lui loan, 
mitropolitul cetății Evhaitenilor, care era om îmbunătățit şi preaînţelept, după cum şi 
scrierile lui îl arată. Şi toți trei au zis către dînsul cu un glas: 


"Noi, precum vezi, una sîntem la Dumnezeu și nu este între noi nici o sfadă 
sau împotrivire, ci fiecare în vremea sa pornindu-se de dumnezeiescul Duh, am scris 
învățăturile spre mîntuirea cea de obşte şi folosul oamenilor; şi acelea pe care le-am 
învăţat noi înșine, le-am dat şi altora spre înmulțirea talantului nostru și nu este între 
noi vreunul întîi sau al doilea, ci dacă veţi vorbi de unul, cei doi urmează. 


Deci, sculîndu-te, porunceşte acelora care se separă, sfădindu-se, să nu se 
despartă, luptîndu-se pentru noi, căci pentru aceasta şi noi ne-am sîrguit cît am fost 
VII, ŞI după mutarea noastră, ca să împăcăm lumea şi să o aducem într-o unire. Deci, 
împreunîndu-ne într-o zi, cînd ţi se va părea ție că este de cuviință, fă nouă praznic 
CUviincios. Apoi, spune şi celorlalți care vor fi mai pe urmă, cum că noi sîntem una 
la Dumnezeu şi noi negreşit vom mijloci înaintea lui Dumnezeu cele pentru mîntuire, 
pentru cei ce ne vor săvirși praznicul pomenirii noastre". Acestea zicînd, i se părea 
că sfinții se înălțau la cer, strălucind cu lumină nemărginită şi chemîndu-se unul pe 
altul pe nume. 


Deci, sculîndu-se acel minunat om, adică arhiereul evhai-tenilor, a făcut 
precum i-au poruncit lui sfinţii, potolind mulțimea și pe toţi aceia care se sfădeau mai 
înainte. Aceştia au crezut cele spuse de el, că era om vestit, și pentru învățătura lui 
cea mare, și pentru fapta cea bună, căci a lăsat predanie Bisericii spre a se face 
praznicul acesta. 


Astfel, Sfîntul episcop loan, găsind în luna ianuarie prăznuindu-se toţi cei trei 
sfinți ierarhi, adică la întîia zi pe Vasile, la 25 pe dumnezeiescul Grigorie şi la 27 pe 
dumnezeiescul loan Gură de Aur, i-a unit la 30 pe toţi, împodobindu-se pomenirea 
lor cu canoane, cu tropare şi laude, precum li se cădea lor, şi fiind aceasta cu voia 
sfinților, nu au nici o lipsire în laude. Căci nici mai înainte, nici mai pe urmă n-a 
alcătuit renumitul acesta loan mai multe tropare, decît acestea. 


Sfinții aceştia cu chipul trupului lor erau astfel: dumnezeiescul loan "Gură de 
Aur" (Hrisostom) era de statură scund, cu capul mare, cu trupul drept şi subțire, cu 


nasul plecat, alb la față şi cam palid, avînd pleoapele ochilor adîncite şi luminile lor 
mari. Apoi, 1 se arăta multă veselie în față, cu fruntea lată şi mare, cu urechile cam 
plecate, cu barba mică şi rară, cu părul galben, amestecat cu cărunt, iar fălcile lui erau 
adîncite înăuntru, de multă postire şi nevoință. 


Apoi, este de nevoie a zice despre dînsul, că a întrecut pe toți înțelepții elinilor 
cu cuvintele și mai ales cu iscusinţa, înlesnirea şi frumuseţea vorbirii; şi atît de bine 
a tîlcuit dumnezeiasca Scriptură şi a săvîrşit evangheliceasca propovăduire, încît 
dacă n-ar fi fost sfîntul acesta, îndrăznesc a zice că ar fi fost de trebuinţă să mai vină 
încă o dată pe pămînt Stăpînul Hristos. Iar spre fapte bune atît de mult s-a suit, încît 
pe toți i-a întrecut, fiind izvor al milosteniei şi al dragostei, rîvnitor de obşte cu 
iubirea de frați şi cu învăţătura lui; şi a trăit 63 de ani, păscînd Biserica lui Hristos 
şase ani. Apoi s-a săvirşit în Comane, surghiunit de Eudoxia, împărăteasa, şi de 
episcopii cei pizmăreţi. 


Sfîntul Vasile cel Mare era la statura corpului foarte înalt, uscățiv şi slăbănog 
la faţă, negricios şi palid, cu sprîncenele lungi, încovoiate și ridicate în sus, 
asemănîndu-se omului îngrijit, avînd nasul plecat, cu faţa cam zbiîrcită, adîncit la 
pleoapele ochilor, păros la trup, barba căruntă pe jumătate şi destul de lungă. Acesta 
a întrecut mult în cuvinte, nu numai pe cei din vremea lui, ci şi pe cei vechi; pentru 
că s-a ostenit la învățătură foarte mult, şi deprinzînd toate învățăturile ştiinţei, din 
fiecare a cîştigat biruinţă. Asemenea încă s-a iscusit şi în filosofia cea practică şi prin 
aceasta a sporit spre privirea celor înalte. S-a suit la scaunul arhiepiscopal al 
mitropoliei Cezareei Capadociei, cînd era de 37 de ani, ocîr-muind Biserica opt ani; 
apoi, s-a dus către Domnul, fund în scaunul arhiepiscopatului său. 


Sfîntul Grigorie Cuvîntătorul de Dumnezeu sau Teologul, era la statura 
corpului său potrivit, puţin cam palid, nasul lătăreţ, sprîncenele potrivite, căutătura 
veselă şi blîndă, la ochiul cel drept avea un semn de la o lovitură, barba nu-i era 
lungă, dar deasă şi potrivită şi pe margini se arăta cam afumată. Pleșuv de ajuns, cu 
părul alb. Marele Grigorie întrecînd cu strălucirea vieţii pe cei ce au sporit în fapte, 
la atîta înălțime a cuvîntării de Dumnezeu s-a suit, încît toți se biruiau de 
înțelepciunea lui, atît în cuvinte cît şi în dogme; pentru aceasta a cîştigat numirea de 
"Cuvîntătorul de Dumnezeu". EI a ocîrmuit Biserica Constantinopolului 12 ani și a 
trăit 80. Cînd s-a făcut patriarh, a aflat în cetate numai o biserică a drepteredincioşilor 
şi cînd a lăsat scaunul, a lăsat numai una eretică. Și mergînd la Arianz, moşia sa, 
unde, cugetînd pururea la Dumnezeu și făcîndu-se cu totul strălucită oglindă a Lui, 
s-a sfîrşit cu pace. 


Dar de vreme ce de trei ori fericiţii aceştia, atît de mult s-au ostenit pentru 
mîntuirea noastră, se cuvine şi noi să prăznuim pomenirea lor şi să le mulțumim pe 
cît putem. Căci ei de nimic altceva n-au purtat grijă, nici altceva au cugetat, decît 
numai un scop au avut, ca să întărească buna credință; apoi o nevoință au avut spre 
a lucra fapta bună, îngrijind şi sîrguindu-se fără pregetare, cu lucrul şi cu gîndul, 
pentru mîntuirea sufletelor. Pentru care atît de rău au pătimit propovăduind credinţa 


cea adevărată în toată lumea, iar nouă tuturor de obşte ne-au făcut bine. De aceea şi 
noi sîntem datori să cinstim pe făcătorii noştri de bine, şi să le mulțumim după putere, 
fiindcă după datorie nu putem. 


Deci, să cinstim cu cuvinte pe cei trei cuvîntători, deşi mă tem și mă sfiesc, 
neaflînd cuvinte cuviincioase şi potrivite sfinților; pentru că pricina este mare și nu 
pot, nu numai pe cîte trei, dar nici măcar pe unul să-l laud după cum se cuvine și de 
care toată lumea nu era vrednică. Deci, cum va ajunge buna grăire cea lumească să 
laude pe cei mai presus de lume, care au împodobit toată lumea și au izbăvit-o ca şi 
cei 12 văzători ai Cuvîntului și de Dumnezeu propovăduitori? Care dacă nu s-ar fi 
ostenit atît de mult cu sfintele lor scrieri, nu s-ar fi scăpat întreaga lume de slujirea la 
idoli, cea de mai înainte înrădăcinată, nici de eresurile cele în multe chipuri; căci 
sfînta şi preaînţeleapta Treime, nedespărțita şi cea mai presus de ființă, a iconomisit 
ca ei să viețuiască într-acele vremuri ale eresurilor. 


Aceşti cerești oameni şi pămîntești îngeri, trîmbiţele adevărului, preaînţelepții 
retori, tunetele Dumnezeirii celei nezidite, s-au sîrguit să smulgă și să risipească pe 
ocărîtorii dreptei credinţe şi cu praştia cuvintelor lor au gonit departe pe lupi de la 
Biserica drepteredincioşilor. Aceştia cu înțelepciunea lor au surpat zidurile cele rele 
ale vrăjmaşilor şi au smerit toată înțelepciunea care se ridica împotriva cunoștinței 
de Dumnezeu, schimbînd şi prefăcînd totul spre bine, netezind și îndreptînd pe cele 
strîimbe, cum și toată asprimea şi nedreptatea. 


Treimea aceasta pămîntească ne-a învăţat a ne închina Treimi cereşti, precum 
se cade, şi neamestecată a o mărturisi în acest chip, precum li s-a descoperit lor 
adeverirea credinţei, zicînd: Dumnezeu nenăscut este Tatăl, Dumnezeu născut este 
Fiul, şi Dumnezeu purces este Duhul Sfînt. Sînt trei Persoane, dar un singur 
Dumnezeu, cu preaslăvire. Nu sînd trei dumnezei, doar un Dumnezeu, căci una și 
aceeaşi este Dumnezeirea. Precum din soare ies raze, care n-au nici o deosebire, aşa 
sînt cele trei persoane, care fac aceeași fiinţă. 


Astfel, ne-au învăţat să credem şi să mărturisim despre Sfînta Treime, cei trei 
preasfințiți arhiepiscopi; şi au întărit dogmele cele drepte cu învățături preaînţelepte, 
în prigoane, primejdii şi războaie, pînă la moarte fiind prigoniţi, ba încă și după 
moarte. Deci, adunaţi-vă toți cîți v-aţi folosit de la dînşii, veniți toată vîrsta şi firea, 
bărbaţi şi femei, preoți şi monahi, tineri şi bătrîni, să mulțumim făcătorilor noştri de 
bine, să lăudăm pe dascălii şi propovăduitorii bunei credinţe, să binecuvîntăm cei 
săraci pe cei îmbogăţitori, cei din primejdii pe cei izbăvitori, cei cuvîntători pe 
cuvîntătorii de Dumnezeu, cei necăjiţi pe mîngiietori, sărmanii pe părinţi, bolnavii 
pe doctori, străinii şi lipsiţi pe iubitorii de străini. 


Pe scurt, să zic, toţi deodată adunaţi-vă să mulțumim celor ce s-au făcut tuturor 
toate, ca pe cei mai mulți să-i dobîndească. Dar să lăsăm altora să le povestească 
înțelepciunea lor, ştiinţele, posturile, privegherile şi celelalte fapte bune și numai 
aceasta să o zic, care mă face şi mai mult să mă minunez, adică sîrguința cea 


covîrşitoare și grija care o aveau ca să mîntuiască sufletele oamenilor, robii lui 
Dumnezeu Celui iubitor de oameni şi următorii Lui cu toată virtutea. Căci de aceasta 
se îngrijeau mai mult, cunoscînd că prin fapta aceasta păzeşte omul asemănarea cu 
Dumnezeu. 


Căci nu este mai mare şi mai minunată ispravă decît a se păzi cineva într- 
această amăgitoare lume pe sine fără de prihană; dar mai vrednic de laude, este acela 
care se sîrguieşte a mîntui şi pe aproapele. Căci cu acest milostiv chip se face următor 
Stăpînului care S-a dat pe Sine la moarte, ca să libereze pe om din robia vrăjmașului. 
Iar în ce fel au mîntuit pe mulţi oameni acești dascăli preaînţelepți, ascultați: 


Dumnezeu a făcut lumea aceasta pentru oameni, şi aceștia au tîlcuit firea celor 
ce sînt, adică a tuturor făpturilor pe care le-a făcut Atotputernicul Dumnezeu și prin 
cunoştinţa lor s-au făcut înţelepţi, încît au cunoscut oamenii pe Ziditorul. Cerurile 
povestesc slava lui Dumnezeu prin frumuseţea şi mărimea lor, iar dascălii tilcuiesc 
luminat cerurile și pămîntul, adică lumea cea văzută şi cea nevăzută, cum este 
aşezarea şi rînduiala ei şi care este pricina de le-au făcut pe ele Dumnezeu și altele 
asemenea. 


Astfel, se potriveşte să zicem graiul psalmistului: În tot pămîntul a ieșit 
vestirea lor şi la toate marginile lumii au ajuns cuvintele lor. Ne-a dat preabunul 
Dumnezeu "Testamentul cel Vechi şi cel Nou spre mîntuirea noastră şi aceştia au 
primit cu mulțumire poruncile Lui, pe care cu iubire de osteneală le-au păzit ziua și 
noaptea, cugetînd întru dînsele, şi pe sineşi făcîndu-se case curate ale Duhului Sfînt; 
apoi ne povăţuiesc şi pe noi să petrecem întru dînsele, precum Dumnezeu ne-a 
poruncit şi ne îndreptează, împodobindu-ne obiceiurile cu bună rînduială, și 
aducîndu-ne de mînă spre cele mai înalte. Dumnezeu S-a întrupat pentru noi, şi sfinții 
aceştia ne tîlcuiesc şi ne fac cunoscută taina iconomiei Lui, şi ne fac să înțelegem 
prin oarecare chin preaînțeleapta taină a unirii acesteia. 


A trimis pe Sfinții Apostoli să propovăduiască în lume cunoştinţa lui 
Dumnezeu, să gonească întunericul închinăciunu de idoli, să lumineze pe neamuri şi 
către Dumnezeu să le întoarcă; s-au trimis și sfinții aceştia să propovăduiască lumii 
adevărata credinţă, să izgonească dintr-însa întunericul relei credinţe, să se lupte cu 
ereticii și să-i biruiască, să izbăvească pe oameni de învăţăturile cele de suflet 
pierzătoare, să le vestească dogmele cele drepte şi Sfintele Scripturi să ni le 
tîlcuiască, apoi, către mîntuire și pocăință să ne povăţuiască; care lucru îndoit s-a 
făcut, precum cel ce a luat cei cinci talanți şi a cîştigat cu dînşii alți cinci talanți. 


A preamărit pe apostoli cu minuni, de care şi aceşti sfinți n-au fost 
neîmpărtăşiți, precum poate fiecare să se înştiinţeze în istoria vieţii lor. Domnul a 
învăţat toate neamurile prin apostolii Săi; dar cine a rămas neîmpărtășit de cuvintele 
acestor sfinți? Pe cine n-au învăţat şi nu învață pînă acum preaînţelepţii aceştia? Nu 
atita cu filozofeşti și geometriceşti ştiinţe, pe cît cu fireşti și bune sfătuiri povăţuiesc 
minunaţii aceştia. Căci de vreme ce lumea nu a cunoscut pe Dumnezeu cu 


înțelepciunea, ei totuşi au voit să mîntuiască cu propovăduirea pe cei ce credeau întru 
EI. 


Dar pe urmă, fiindcă lumea n-a cunoscut pe Dumnezeu prin propovăduire, 
precum se cădea, bine a voit să mîntuiască, prin înțelepciunea acestora, pe cei ce vor 
crede învățăturilor lor. Astfel cu adevărat şi mulţi s-au mîntuit prin dogmele lor şi 
prin cugetările lor cele preaînţelepte, iar cu frumuseţea cea firească a bunei făpturi şi 
cu dulceaţa cuvintelor lor au adus la pocăință pe mulți. 


Pe aceştia îi avem noi oamenii, după Dumnezeu, făcători de bine şi păzitori. 
Aceştia sînt stîlpii cei neclintiți ai credinței noastre, peste care înțelepciunea lui 
Dumnezeu şi-a întărit casa ei, pe care porțile iadului, adică ereticii cei rău credincioşi 
şi fără de minte, n-au putut nicidecum s-o clintească. Aceștia sînt, după Sfinții 
Apostoli, dascăli ai lumii. Pe aceştia îi serbăm și noi astăzi, săvîrşind pomenirea lor 
cu bucurie și cu credinţă. Nu precum o prăznuiesc robii pîntecelui, cu băuturi și beţii, 
nu cu multe feluri de bucate şi cu benchetuiri; ci precum poftesc aceia, şi precum 
scripturile lor poruncesc, adică, să ne îngrijim de mîntuirea sufletelor noastre, păzind 
cîte ne-au poruncit de-a pururea pomeniţii în scris, urmînd vieţii lor, faptele bune şi 
nevoințele lor. Şi făcînd cele după puterea noastră, să păzim mîntuitoarele porunci 
ale Domnului, precum le-au păzit ei; căci atunci cînd îi prăznuim cum se cuvine pe 
sfinţi, atunci şi pe Dumnezeu Îl slăvim şi pe sfinţi îi cinstim, atunci şi ei se bucură de 
noi, slăvindu-se şi cinstindu-se. 


O! luminători preastrăluciţi în toată lumea şi decît tăria aceasta mai cinstiți! 
O! fericită treime, închipuirea, asemănarea şi strălucirea Preasfintei Treimi, care v- 
ați preamărit de Ea, ca cei ce pe Aceasta ați propovăduit-o. Căci pentru dragostea lui 
Hristos, toate dumnezeieştile Lui porunci le-aţi păzit, trupurile voastre cu înfrînare 
le-aţi omorît, pe voi înşivă de toate patimile v-aţi curățit, vase cinstite ale Sfîntului 
Duh v-aţi făcut, oglinzi prea strălucite ale lui Dumnezeu v-aţi lucrat, cu Dumnezeu 
prin gîndire v-aţi unit, la săvîrşirea faptei bune v-aţi suit şi ca bărbați desăvîrşiți, la 
măsura vîrstei lui Hristos aţi ajuns. 


Oile cele cuvîntătoare ale lui Hristos bine le-aţi păscut, sufletele voastre pentru 
ele le-aţi pus şi de vreascurile eretice le-aţi curăţit, pe eretici departe de la ele i-aţi 
alungat, primejdii şi izgoniri pentru adevăr ați suferit, pe diavolul şi pe slugile lui i- 
ați biruit, şi la fugă i-aţi luat. Ne aducem aminte de primejdiile voastre, pe care, 
pentru buna credinţă le-aţi pătimit, cinstim izgonirile voastre cele nedrepte, care 
pentru dreptate le-aţi suferit, slăvim mucenicia cea grea a pătimirii voastre celei fără 
de sînge; binecuvîntăm celelalte osteneli şi dureri, care aţi luat asupră-vă, cu 
Răsăritul şi cu Apusul luptîndu-vă, ca să învăţaţi pe toți. 


Încă avem şi scripturile voastre cele sfinte, tablele cele de Dumnezeu scrise, 
ca un al treilea testament, pe care Dumnezeu, prin inimile voastre l-a glăsuit; avem 
luminarea minţii, hrana sufletelor, desfătarea ochilor, dulceaţa cea de obşte şi 
îndulcirea tuturor sfinților, moştenirea cea bine norocită şi bogăția cea fericită, care 


am luat-o de la voi şi o păzim ca pe o vistierie de mare preţ, ca să treacă cu diadohisire 
(urmare) și să rămînă din neam în neam pomenirea voastră veşnică şi slava voastră 
să se păzească în lumea nemuritoare. 


Ne rugăm şi cerem de la voi, sfinților, să vă aduceţi aminte de noi, netrebnicii 
robii voştri, ca bine primite să fie rugăciunile noastre, să păziți Biserica în pace, 
precum aţi lăsat-o, să ne învredniciţi a dobîndi şi noi acea negrăită veselie şi prea 
dorita bucurie a întru tot lăudatei și mai presus de fiinţă Treimi; ca împreună cu voi 
să slăvim pe Tatăl, pe Fiul şi pe Duhul cel Sfînt, pe unul Dumnezeu, Căruia se cuvine 
toată slava, cinstea şi închinăciunea, totdeauna, acum şi pururea și în vecii cei 
nesfîrșiți. Amin. 


66. SFÎNTUL SFINȚIT MUCENIC IPOLIT ȘI CEI ÎMPREUNĂ CU 
DÎNSUL 
(30 IANUARIE) 


Aceştia au fost în vremea împărăției lui Claudiu (41-54), fiind ighemon unul 
cu numele Vicarie şi Ulpiu romanul, Chensorin era întîi sfetnic, cu dregătoria 
magistru; și fund tîrît și întrebat, a mărturisit pentru Hristos; de aceea l-au aruncat în 
temniță. Apoi, multe minuni făcea dînsul cu puterea lui Hristos, încît şi un mort a 
înviat; care lucru văzînd toţi ostașii, care se întîmplaseră acolo, au crezut în Hristos; 
drept aceea, le-au tăiat şi capetele lor, fiind 20 la număr. 


Apoi, au adus şi pe fericita Hrisia fecioara la întrebare, ca pe una ce era 
creştină; şi pe care spînzurînd-o, cu vine de bou au bătut-o și cu foc i-au ars coastele 
ei, şi au aruncat-o în temniță; iar după cîteva zile scoţind-o, cu pietre i-au fărîmat 
fălcile ei şi cu ciocan de plumb au bătut-o pe spate. Apoi, legînd o piatră de grumajii 
ei, au aruncat-o în adîncul mării; şi astfel sfinta fecioară şi-a sfîrşit patima sa cea 
pentru Hristos. lar fericitul Savin a fost bătut pe trup cu ciocan greu, spînzurat pe un 
lemn și ars cu făclii, şi răbdînd nişte chinuri ca acestea, şi mulțumind lui Dumnezeu, 
şi-a dat duhul. 


De acestea, înștiințindu-se marele Ipolit arhiereul, a mers în Roma, la 
ighemon, și a mustrat sălbăticia şi neomenia aceluia, numindu-l băutor de sînge. Iar 
pe Hristos Dumnezeu L-a mărturisit cu îndrăzneală; deci, a fost bătut de slujitorii 
ighemonului peste ochi, şi alte chinuri i-au dat păgînii, apoi mai pe urmă, legîndu-i 
mîinile și picioarele, l-au aruncat în mare; şi astfel împlinindu-şi mucenicia, s-a făcut 
moştenitor Împărăției lui Dumnezeu. 


67. SFINȚII DOCTORI FĂRĂ DE ARGINȚI CHIR ȘI IOAN 
ȘI SFÎNTA MUCENIŢĂ ATANASIA, CU CELE TREI FIICE ALE EI 
(31 IANUARIE) 


Sfîntul Chir, plăcutul lui Dumnezeu, avusese naşterea și creșterea sa în părțile 
Egiptului, în cetatea Alexandriei, cea zidită de Alexandru Macedon; el era slăvit cu 
meșteșugul de doctor şi se tămăduiau de către el bolile trupeşti, neluînd plată, iar cu 
cuvintele sale cele de Dumnezeu insuflate şi cu chipul vieţii sale celei îmbunătăţite 
tămăduia sufleteştile neputinţe ale oamenilor. 


Pentru că, intrînd la cei bolnavi, le spunea, nu de la Galin şi de la Hipocrate, 
ci din aşezămintele sfinților prooroci şi apostoli, să se ferească de vătămările 
păcatelor, care se fac pricinuitoare bolilor trupești; căci boala sufletului este mai grea 
decît toate bolile trupului, şi cînd acela bolește cu păcatele, de multe ori se întîmplă 
că şi trupul cade în boală mai grea, dîndu-i Dumnezeu pedeapsă pentru păcate. 


Astfel sfîntul învăţind pe bolnavi, încă şi cuvîntul lui Dumnezeu 
propovăduindu-l, pe mulţi elini i-a adus la cunoștința adevăratului Dumnezeu şi i-a 
făcut creştini, îngrijind sufletele și trupurile acelora, cu doctorie preaaleasă. 


Într-acea vreme Dioclețian (284-305), păgînul împărat, a ridicat prigonire 
asupra creștinilor. Deci, a fost clevetit Sfîntul Chir, slăvitul doctor alexandrin, la 
ighemonul Alexandriei, că este creştin şi învață pe mulți credinţa creştinească; 
ighemonul a poruncit îndată să-l prindă. Dar Sfîntul Chir, înştiinţindu-se de aceasta, 
a fugit din cetate şi din părțile Egiptului şi a mers în Arabia. Aceasta a făcut-o, nu 
temîndu-se de chinuri și de moartea cea pentru Hristos, ci ascultînd cuvintele lui 
Hristos: Cind vă vor izgoni pe voi din cetatea aceasta, fugiți în cealaltă; apoi, încă 
vrînd ca să ajute celor de aproape şi dorind ca mai bine să se pregătească spre 
pătimirea pentru Domnul său, întru rînduirea monahicească. Deci, mergînd în 
Arabia, îndată a luat asupră-şi îngerescul chip al monahilor. Dar mai ales, după 
rînduiala lui Dumnezeu, a fost mergerea lui în Arabia, ca şi acolo pe mulți să-i aducă 
la Hristos, izbăvindu-i de pierzare idolească şi apoi la calea mîntuirii să-i 
povăţuiască. 


Deci, a lăsat meșteșugul său cel doctoricesc, pentru că a luat de la Dumnezeu 
darul facerii de minuni, şi acum nu cu doftorii şi cu ierburi, ci cu rugăciuni şi cu 
cuvîntul tămăduia toate bolile; iar pentru niște faceri de minuni ca acestea, se 
preamărea numele lui lisus Hristos; iar mulțime mare de închinători de idoli lăsîndu- 
şi rătăcirea lor, se întorceau la Hristos, adevăratul Dumnezeu. 


Sfîntul loan era de neam din Edessa, creştin binecredincios și cinstit în 
rînduiala ostăşească. Atunci ridicînd Dioclețian prigonire asupra creștinilor, şi-a lăsat 
rînduiala cea ostășească şi slava acestei lumi, patria, casa, neamul şi bogăţia, pe care, 
socotindu-le a fi toate gunoaie, s-a dus la Ierusalim, unde, petrecînd cîtăva vreme, a 
auzit despre Sfîntul Chir și despre minunile ce le făcea; căci străbătuse vestea despre 
dînsul pretutindeni şi dorea foarte mult să-l vadă şi să viețuiască împreună cu acel 
om plăcut lui Dumnezeu. 


Drept aceea a mers mai întîi în Alexandria, căutînd pe cel dorit, dar neaflîndu- 
| acolo, cu dinadinsul întreba despre dînsul unde este. Şi înştiinţîndu-se că este în 
Arabia, a mers acolo cu sîrguinţă și, găsindu-l, s-a lipit de dînsul cu tot sufletul; apoi, 
s-a făcut singur văzător al minunilor aceluia, și următor al vieții lui celei îmbunătățite. 


Într-acea vreme a fost prinsă, spre chinuire pentru Hristos, o femeie iubitoare 
de Dumnezeu, anume Atanasia, cu cele trei fiice ale ei, ale căror nume sînt: Teoctista, 
Teodosia şi Eudoxia, și le-au dus în cetatea Canon, în care era un ighemon cu numele 
Sirian. De care lucru auzind Sfîntul Chir şi cu loan, se temeau ca să nu cadă de la 
credința în Hristos acele fecioare tinere, care puteau să se înșele nu numai de 
îngrozirea chinurilor, ci şi lesnicios, cu momirile, puteau a fi ademenite, în tînăra lor 
vîrstă; căci Teoctista, cea mai mare dintre ele, era abia de 15 ani, iar cealaltă, 
Teodosia, de 13 ani, iar cea mai de pe urmă, Eudoxia, era numai de 11 ani. 


Dar Sfîntul Chir se îndoia şi despre maica lor Atanasia, ca nu și ea pentru fiice 
să se plece la păgînătate, nevoind să vadă pe fiicele sale cumplit chinuindu-se și 
vărsîndu-se sîngele lor fără cruțare; pentru că este ştiut lucru, că pe mame le doare 
inima pentru copiii lor. 


Astfel, sculîndu-se s-a dus în cetate ca să întărească în mărturisirea în Hristos 
pe fecioare şi pe maica lor şi să le facă temătoare de Dumnezeu şi îmbărbătate la 
chinuri. Apoi Sfîntul loan a urmat Sfîntului Chir, ducîndu-se amindoi la cetatea 
Canon, la Atanasia, cea ţinută în legături cu fiicele, pe care le întăreau cu felurite 
cuvinte de Dumnezeu insuflate, pentru dragostea lui lisus Hristos, încît cu osîrdie să- 
şi pună sufletele pentru El. 


Dar îndată a aflat de aceasta ighemonul Sirian, pentru că ducîndu-se unul din 
păgîni la dînsul, 1-a spus acestea: "Doi oameni oarecare s-au arătat în cetatea noastră, 
unul în îmbrăcămintea monahicească şi altul în cea ostăşească şi sfătuiesc pe 
fecioarele cele prinse să nu se închine la zeii noștri, ci să petreacă în credința lor 
necurată, nici să se supună poruncilor împărăteşti; apoi, le învaţă să cinstească pe un 
oarecare lisus și Aceluia să-l dea dumnezeiască cinste, nebăgînd seamă de moarte”. 


Auzind aceasta Sirian, s-a umplut de mînie şi a poruncit să-i prindă pe amîndoi 
şi să-i aducă înaintea sa. Deci, au prins pe Sfinţii Chir şi loan și i-au pus la cercetare 
înaintea păgînului judecător Sirian. Iar el, văzîndu-i, le-a zis: 


"Voi, ticăloşilor vrăjmaşi ai zeilor noştri, vă sîrguiți să amăgiţi pe fecioare şi 
să înmulțiți creştineasca credință, cu toate meşteșugirile, spre defăimarea 
împăratului; dacă aţi fost pînă acum nebuni, apoi, măcar acum lepădînd deşarta 
voastră credinţă cea plină de toate vrăjile, cu rugăciuni şi cu jertfe să milostiviţi pe 
zei spre voi, ca nu numai să scăpați de chinurile cele pregătite vouă, ci să vă 
învredniciţi și de cinste de la noi; iar de nu, aveţi să cunoaşteţi nu numai mînia lui 
Sirian şi a lui Dioclețian, dar chiar a zeilor pe care îi huliți şi care, măcar că sînt huliţi, 
acum vor fi izbăvitori cumpliți ai necinstirii lor”. 


La acestea Sfinţii Chir şi loan au răspuns, zicînd: "Nouă ne este obiceiul, ca 
puține să grăim; deci, să ştii cu adevărat, că noi nu poftim vreodată nici cinstea 
voastră cea deşartă, nici de Hristos nu ne vom lepăda, oricît am pătimi pentru EI". 


Atunci Sirian, aprinzîndu-se de mai multă mînie, a scrîşnit din dinți şi a zis 
către dînșii: "Se cădea vouă, necuraților, ca să fiți mulţumiţi cu iubirea de oameni a 
judecătorului, dacă mai este la voi înţelegere, și lepădîndu-vă de rătăcirea voastră, să 
scăpaţi de groaznica certare; dar de vreme ce nu văd la voi decît mîndrie, nesupunere 
şi deşartă înălţare de minte, de aceea nu este nevoie de multe cuvinte, ci se cuvine să 
ne apucăm de lucru; pentru că aşa veţi lua și plata cea dorită vouă şi chiar nevrînd, 
vă veţi supune poruncii împărăteşti”. 


Zicînd aceasta, a poruncit să aducă pe acele fecioare cu maica lor şi a început 
a chinui în multe feluri pe Sfinții Mucenici Chir şi loan, bătîndu-i cu bicele, 
sfărîmîndu-i cu toiegele, arzîndu-i cu făclii şi mădularele cele arse udîndu-le cu oţet 
ŞI cu sare. Apoi, frecîndu-le cu pînze aspre de păr, le udau picioarele cu smoală fiartă; 
şi au pus asupra lor toate scornirile chinurilor, nelăsînd nici o tiranie; pe de o parte 
ca să le izbîndească îndrăznirea lor şi să le zdrobească bărbăţia, iar pe de alta să 
înfricoşeze pe fecioarele cele tinere și pe maica lor, care priveau la acea cumplită 
chinuire. Dar nimic n-a sporit chinuitorul urîtor de Dumnezeu, pentru că nici bărbăţia 
sfinților răbdători de chinuri n-a putut s-o clintească, nici pe fecioare şi pe maica lor 
să le înfricoşeze. 


Deci, poruncind să dezlege pe sfinţi, a început la fel a chinui pe Sfînta Atanasia 
şi pe fucele ei, şi rău chinuindu-le, s-a umplut de mare ruşine, deoarece partea 
femeiască cea neputincioasă în pătimire cu nimic nu se deosebea de bărbaţii cei tari 
şi nebiruiți, adică de Sfinții Chir şi loan, pentru că aceeaşi dragoste şi credință pe 
care o aveau aceia spre Hristos, aceleași chinuri le pătimeau pentru El şi aceeaşi 
bărbăţie o aveau - întărindu-le Dumnezeu -, şi pătimeau ca în trupuri străine, 
nebăgînd în seamă chinurile; pentru că priveau spre iubitul Mirele lor Hristos 
Dumnezeu, Care căuta din înălțimea slavei spre pătimirea mireselor Sale şi le da 
ajutor. 


Deci, dezlegînd chinuitorul pe sfintele muceniţe, le-a osîndit la tăierea de 
săbii; iar ele mergînd la moarte, se veseleau ca de nuntă, și s-au tăiat sfintele lor 
capete, adică al fericitei Atanasia și ale celor trei fiice ale ei, al Teoctistiei, al 
Teodosiei şi al Eudoxiei. 


După uciderea Sfintelor Muceniţe, Sfinţii Chir şi loan au fost aduşi iarăși la 
cercetare, iar tiranul a întins vorbă lungă, ca şi cum se îngrijea de sănătatea lor, apoi 
arătîndu-le daruri şi punînd de faţă şi chinurile, îi îngrozea cu cea de pe urmă 
pedeapsă. Dar, după ce a văzut că în zadar se ostenește, a dat asupra lor răspunsul cel 
mai de pe urmă: 


"Lui Chir învățătorul şi lui loan cel de o credinţă cu dînsul, care au defăimat 
porunca împărătească şi n-au voit să aducă jertfe marilor zei, poruncim ca după legea 
împărătească, să li se taie capetele”. 


Luîndu-i ostașii, le-au tăiat capetele în acelaşi loc unde şi-au pus sufletele 
pentru Domnul sfintele fecioare cu maica lor, în 31 de zile ale lunii ianuarie; iar 
creştinii cei tăinuiți luînd sfintele lor trupuri, în ascuns le-au îngropat cu cinste, în 
biserica Sfîntului Apostol şi Evanghelist Marcu, în osebite morminte, adică într-unul 
pe Sfinții Mucenici Chir şi loan, iar în altul pe Sfînta Atanasia cu fiicele ei. lar după 
mulți ani, în vremea împărăției drepteredinciosului împărat Teodosie cel Tînăr (408- 
450), Sfîntul Chiril, patriarhul Alexandriei (412-444), prin dumnezeiască poruncă, a 
dus moaștele Sfinților Mucenici Chir şi loan, în satul ce se numea Manutin, spre 
izgonirea de acolo a diavolilor celor mulţi spre slava lui Hristos Dumnezeul nostru. 
Amin. 


68. CUVIOSUL NICHITA ZĂVORIÎTUL (ÎNCHISUL) DIN PECERSCA, 
EPISCOPUL MARELUI NOVGOROD 
(31 IANUARIE) 


Ni 
A 


Sînt unii ostaşi viteji, care nu în ceată s-au obișnuit a face război, ci cîte unul 
se reped asupra vrăjmaşului lor; pe care, deşi de multe ori îi lasă Domnul să cadă, ca 
să nu se înalțe, însă văzînd lupta şi bărbăţia lor mai dinainte, nu-i lasă pînă în sfîrșit, 
ci îi ridică şi nebiruiţi îi pune în față. Din unii ca acei ostași viteji ai lui Hristos s-au 
aflat în sfinta Mînăstire Pecersca, Cuviosul Isachie, închisul, cum și acest fericit 
Nichita, despre care vrednicul de laudă Policarp, înştiinţindu-se de la Sfîntul Simeon, 
mărturiseşte astfel: 


În zilele Cuviosului egumen Nicon, a fost un frate în sfinta Mînăstire Pecersca, 
anume Nichita; acesta a început a se ruga egumenului să-l binecuvînteze, ca să se 
nevoiască în singurătate. lar egumenul îl oprea, zicîndu-i: "O! fiule, nu-ţi este de 
folos, tînăr fiind, să şezi degeaba; mai de folos îți este să şezi cu fraţii, slujindu-ne, 
că nu-ți vei pierde plata ta. Singur ai văzut pe fratele nostru Isachie, cum se ispitea 
în închisoare de diavol, şi s-ar fi înșelat, dacă marele dar al lui Dumnezeu nu l-ar fi 
mîntuit, pentru rugăciunile Cuvioşilor părinților noştri Antonie și Teodosie”. 


Nichita a răspuns: "Nicidecum, părinte, nu mă voi înşela de un lucru ca acesta; 
ci cu tărie doresc a sta împotriva meşte-șugirilor diavoleşti, iar iubitorului de oameni 
Dumnezeu, mă voi ruga ca şi mie să mi se dea darul facerii de minuni, precum a dat 
lui Isachie cel închis, care şi pînă acum face multe minuni". Zis-a lui iarăşi egumenul: 
"Mai presus de putere este dorinţa ta, fiule, fereşte-te ca, înălțindu-te, să nu cazi; eu 
îti poruncesc ca mai ales să slujeşti la frați, că pentru ascultarea ta te vei încu-nuna 
de la Dumnezeu". 


Iar Nichita nicidecum nu voia să ia aminte la cele grăite de egumen, neputînd 
înăbuși rîvna cea mare către viaţa retrasă; şi ceea ce a voit, a şi făcut, căci închizîndu- 
se, a astupat uşa și petrecea, rugîndu-se, fără să iasă. Însă nu după mult timp n-a 
scăpat de cursele diavolului, căci, în vremea cîntării sale, auzea glas rugîndu-se 
împreună cu el, şi-i venea bună mireasmă negrăită; apoi, de aceasta amăgindu-se, 
zicea în sine: "De n-ar fi acesta înger, nu s-ar ruga cu mine, nici mirosirea Sfîntului 
Duh n-ar fi aici”. 


Deci, a început cu dinadinsul a se ruga, zicînd: "Doamne, arată-te singur mie, 
ca să Te văd". Atunci s-a făcut glas către dînsul: "Nu mă voi arăta ție, căci eşti tînăr, 
ca nu înălțîndu-te, să cazi”. lar dînsul cu lacrimi a zis: "Nicidecum Doamne, nu mă 
voi înşela, că m-a învăţat egumenul ca să nu iau aminte la înşelăciunea diavolească, 
ci la Tine, şi cele poruncite mie, le voi face”. Atunci, balaurul cel pierzător de suflete 
luînd putere asupra lui, 1-a zis: "Cu neputinţă este omului ca, în trup fiind, să mă 
vadă; dar iată, îţi voi trimite pe îngerul meu, ca să petreacă cu tine, iar tu să-i faci 
voia lui”. 


Apoi îndată a stat înaintea lui diavolul în chip de înger, iar Nichita căzînd, i s- 
a închinat lui ca unui înger, și i-a zis diavolul: "De acum să nu te mai rogi, ci citeşte 
cărți, şi aşa te vei afla cu Dumnezeu vorbind, şi vei da cuvînt folositor celor ce vor 
veni la tine, iar eu de-a pururea mă voi ruga Făcătorului tuturor pentru mîntuirea ta”. 
Crezînd închisul cele grăite, şi înșelîndu-se şi mai mult cu mintea, nu se mai ruga, ci 
se sîrguia la citirea cărților, iar pe diavol îl vedea neîncetat rugîndu-se pentru dînsul. 
Apoi cu cel ce venea la el, vorbea mult din Scriptură, pentru folosul sufletului, după 
aceea a început a prooroci. Și se făcuse slăvit, încît toți se mirau de împlinirea 
cuvintelor lui. 


Altădată a trimis la voievodul Iziaslav, zicînd: "Astăzi unii uciseră pe 
voievodul Gleb Sviatoslavici în Zavolocia; degrab să trimiţi pe fiul tău Svatopolk, la 


scaunul Novogradului”. Şi precum a zis, aşa a și făcut; căci, după cîteva zile, a venit 
înştiinţare despre uciderea voievodului Gleb. Şi după aceasta mai mult a străbătut 
vestea că cel închis este prooroc şi foarte mult îl ascultă domnii şi boierii. Că, deşi 
nu ştie diavolul ceea ce are să fie, ci ceea ce singur a făcut şi a învăţat pe oamenii cei 
răi, adică să ucidă, sau să fure, acestea le spune. Deci, cînd veneau la cel închis cei 
ce voiau să audă cuvînt de mîngiiere de la el, atunci diavolul, cel ce i se părea înger, 
îi spunea lui toate cele ce li se întîmplau lor, şi el aceleași le proorocea. 


Deci, nu putea nimeni să se întrebe cu Nichita din cărțile Legii vechi, căci ştia 
pe de rost: Facerea, Ieșirea, Leviticul, Numerii, Judecătorii, Cărțile împăraților şi 
toate proorociile după rînduială, cum şi toate cărțile evreiești le ştia bine; iar sfintele 
cărți evangheliceşti şi apostoleşti, care s-au dat spre îndreptarea şi întărirea noastră, 
niciodată nu voia să le vadă sau să le audă, nicidecum să le citească, dar nici pe altul 
să vorbească către el din Noul Așezămînt; pentru aceea s-a cunoscut de toți că este 
înşelat de vrăjmaşul. 


Deci, aceasta nesuferind-o, au mers la cel înşelat cuvioşii părinți: Nicon 
egumenul, loan, care a fost egumen după dînsul, Pimen pustnicul, Isaia, care a fost 
episcopul Rostovului, Matei, mai înainte văzătorul, Isachie, închisul Pecerscăi, 
Agapit, doctorul, Grigore, făcătorul de minuni, Nicolae, care a fost episcop al 
Tmutaracanului, Nestor, scriitorul de ani, Grigore, făcătorul de canoane, Teoctist, 
mai înainte văzător; toți aceştia, străluciți cu faptele bune, mergînd acolo, făceau 
rugăciuni către Dumnezeu pentru Nichita, gonind pe diavol dintr-însul. Apoi, scoţînd 
pe Nichita afară, îl întrebau ca să le spună ceva din Vechiul A șezămînt, iar el se jura 
că niciodată n-a citit acele cărți, pe care mai înainte le ştia pe de rost. Ba încă nici un 
cuvînt nu ştia, încît abia l-au învăţat pe el slovele. 


Atunci, cu rugăciunile cuvioşilor părinți, venindu-și în sine, şi-a mărturisit 
greşeala sa cu amar, deprinzîndu-se apoi spre mare înfrînare şi ascultare; apoi a avut 
o curată şi smerită viaţă, încît a covîrşit pe toți cu fapta bună. Iar iubitorul de oameni 
Dumnezeu, văzînd atîta nevoinţă a fericitului şi netrecîndu-i cu vederea cele de mai 
înainte fapte bune ale lui, în care din tinereţe se deprinsese, a primit adevărata lui 
nevoință; şi precum a primit pocăinţa Sfîntului Petru, cel ce se lepădase de trei ori, 
zicîndu-i: Paște mieluşeii Mei, păstorește oile Mele, acelaşi semn de pocăință bine 
primită 1-a dat fericitului Nichita. 


Căci, pentru multa sa dragoste, spre paza poruncilor, l-a făcut păstor al 
cuvîntătoarei Sale turme, suindu-l la scaunul episcopiei Novgorodului, unde, spre 
încredințarea iertării sfîntului de alunecarea cea mai dinainte, i-a preamărit 
îmbunătățita lui viață cu darul facerii de minuni; căci, odată, fiind secetă, s-a rugat 
lui Dumnezeu și a căzut ploaie din cer. Asemenea şi aprinderea cetăţii, cu rugăciunile 
sale a stins-o; şi multe alte minuni făcea. 


Astfel bine păscînd turma sa cea cuvîntătoare, s-a mutat către Domnul, la 
veşnica viaţă, în anul 6606 (1098, d. Hr.), în 31 de zile ale lunii ianuarie; el a fost pe 


scaunul marelui Novgorod 13 ani și l-au îngropat cu cinste în preajma bisericii celei 
mari, a sfinților dumnezeieştilor părinți loachim şi Ana. După aceasta, au trecut 453 
de ani, de cînd trupul fericitului Nichita era ascuns în mormînt; iar la anul 7059, 
(1551 d. Hr.), în vremea stăpînirii drepteredinciosului împărat loan, singur stăpînitor 
a toată Rusia, fiul marelui domn Vasile, în zilele mitropolitului Macarie şi ale 
arhiepiscopului marelui Novgorod, Teodosie, s-au aflat moaştele arhiereului Nichita, 
întregi şi nerisipite, care izvorăsc multe tămăduiri celor ce merg cu credință acolo 
pînă astăzi. 


Dumnezeului nostru fie slava, acum și pururea și în vecii vecilor. Amin. 

Sfîntul Ierarh Dometian, Episcopul Melitinei 
Cuviosul Părinte Marchian, prezviterul 
Cuviosul Antipa de la Calapodeşti 


Ziua a unsprezecea 
Cuviosul Teodosie cel Mare, începătorul vieţii de obşte 
Ziua a douăsprezecea 


Sfînta Muceniţă Tatiana, fecioara 
Sfîntul Mucenic Petru 


Ziua a treisprezecea 
Sfinţii Mucenici Ermil şi Stratonic 


Cuviosul Iacob din Nisibe 
Cuviosul Părinte Maxim Cavsocalivitul 


Ziua a paisprezecea 


Cuvioşii Părinţi ucişi în Muntele Sinai 


Cuvioşii Părinţi ucişi în Sinai şi Rait 
Cuvioşii Părinţi Simion şi Sava, ctitorii Mînăstirii Hilandarul 


Ziua a cincisprezecea 


Cuviosul Părinte Pavel Tebeul 
Cuviosul Părinte loan Colibașul 


Ziua a şaisprezecea 


Cinstirea lanţului Sfîntului Apostol Petru 

Sfinţii Mucenici şi frați Pevsip, Elasip, Mesip, Neonila şi cei împreună cu 
dînşii 

Ziua a şaptesprezecea 

Cuviosul Părintele nostru Antonie cel Mare 

Ziua a optsprezecea 


Sfîntul Atanasie Mărturisitorul, Arhiepiscopul Alexandriei 


Ziua a nouăsprezecea 


Cuviosul Părinte Macarie Egipteanul 
Cuviosul Părinte Macarie Alexandrinul 


Sfinta Muceniţă Eufrasia fecioara 


Ziua a douăzecea 
Cuviosul Părinte Eftimie cel Mare 
Ziua a douăzeci şi una 


Cuviosul Părinte Maxim Mărturisitorul 
Sfîntul Mucenic Neofit 


Sfinţii Mucenici Valerian, Candid, Achila şi Evghenie din Trapezunta 
Sfînta Muceniţă Agnia fecioara 


Ziua a douăzeci şi doua 


Sfîntul Apostol Timotei din cei şaptezeci 
Sfîntul Mucenic Anastasie Persul 


Ziua a douăzeci și treia 


Sfinţii Mucenici Clement, Episcopul Ancirei, Agatanghel şi cei împreună cu 
dînşii 
Sfîntul Paulin Milostivul, Episcop de Nola 


Ziua a douăzeci şi patra 
Cuvioasa Xenia 


Ziua a douăzeci şi cincea 


Sfîntul Ierarh Grigorie Teologul, Patriarhul Constantinopolului 
Sfîntul Ierarh Betranion, Episcopul Tomisului 


Ziua a douăzeci şi şasea 


Cuvioşii Xenofont si Maria cu fiii lor loan şi Arcadie 


Ziua a douăzeci și şaptea 

Aducerea moaştelor Sfîntului loan Gură de Aur în Constantinopol 
Ziua a douăzeci şi opta 

Cuviosul Părinte Efrem Sirul 


Cuviosul Efrem, Episcopul Periaslavului 
Cuviosul Efrem, făcătorul de minuni 


Ziua a douăzeci şi noua 


Aducerea moaştelor Sfîntului Mucenic Ignatie Teoforul 
Cuviosul Lavrentie din Pecersca 


Ziua a treizecea 


Sfinţii Trei Ierarhi, Vasile cel Mare, Grigorie Teologul şi loan Gură de Aur 
Sfîntul Sfinţitul Mucenic Ipolit şi cei împreună cu dînsul 


Ziua a treizeci şi una 


Sfinţii Mucenici Chir şi loan și Atanasia cu fiicele ei 
Cuviosul Nichita, din Pecersca, Episcopul Novgorodului 


VI. FEBRUARIE 


1. PĂTIMIREA SFÎNTULUI MUCENIC TRIFON 
(1 FEBRUARIE) 
(DUPĂ SFÎNTUL SIMEON METAFRAST) 

În părțile Frigiei, în satul ce se numea Campsada, care era aproape de cetatea 
Apamia, s-a născut Sfîntul Trifon, din părinţi drepteredincioşi. Încă de cînd era 
prunc, preabunul Dumnezeu a binevoit a sălășlui într-însul harul Sfîntului Duh şi a-i 
hărăzi darul de a face minuni, ca nu numai din gura pruncului aceluia, ci și din faptele 
lui cele minunate să se săvîrşească laudă. Tămăduia toate bolile, dar mai ales avea 
stăpînire asupra diavolilor. Numai cît auzeau pomenindu-se numele lui, fugeau din 
cei ce pătimeau. Deci, spre încredințarea minunilor lui celor multe pe care le-a 
săvîrşit, vom descrie una, ca de la început să înţelegeţi toată viaţa lui. 


După moartea lui August, Cezarul, în anul 295 a pus stăpînire pe împărăția 
Romei Gordian care, deşi era închinător de idoli, nu-i prigonea pe creştini. Acela 
avea o fiică preafrumoasă, învățată şi înţeleaptă, anume Gordiana, pe care, fiind la 
vîrsta căsătoriei, mulți dintre cei mai mari și slăviţi boieri doreau să o logodească cu 
fiii lor, din cauza frumuseţii şi înțelepciunii ei. În acea fecioară însă, prin voia lui 
Dumnezeu intrînd diavolul, o muncea neîncetat, aruncînd-o în foc şi în apă. ŞI nu 
puţină mîhnire aveau părinţii și plîngeau amar. Deci aduceau la ea doctori înţelepţi 
şi nimic nu-i puteau face. 


Atunci, singur diavolul, prin voinţa lui Dumnezeu, a strigat, zicînd: "Nimeni 
nu va putea să mă izgonească de aici, decît numai tînărul Trifon!" Îndată împăratul a 
trimis în toată lumea ca să-l caute pe Trifon. Au adus mulți cu acel nume, dar nici 
unul n-a putut să izgonească pe diavol din fiica împăratului, pînă ce l-au aflat pe 
Sfîntul Trifon, tînărul, în părțile Frigiei, în satul Campsada, lîngă un izvor, păscînd 
gîştele. Acesta a fost adus degrabă la Roma, avînd pe atunci numai 17 ani. 


Cînd s-a apropiat sfîntul de Roma, a cunoscut diavolul venirea lui și, muncind 
cumplit pe fecioară, striga: "Nu pot să locuiesc aici mai mult, că aproape este Trifon, 
care după trei zile va sosi şi nu pot să rabd mai mult". Așa strigînd vicleanul duh, a 
ieşit dintr-însa. A treia zi, sosind în cetate Sfîntul Trifon şi ducîndu-l în palatele 
împărăteşti, a fost primit cu dragoste de către împărat, pentru că l-a cunoscut 
împăratul după cuvintele acelea pe care le-a grăit diavolul cînd a ieșit din fiica lui. 
Dar, ca să ştie mai cu încredințare cum că Trifon a tămăduit pe fiica lui, l-a rugat să 
le arate pe diavol, ca să-l vadă cu ochii lor. Atunci sfîntul a petrecut în post şi în 
rugăciune şase zile şi a primit de sus mai mare şi mai puternică stăpînire peste 
duhurile cele necurate. 


A şaptea zi, răsărind soarele, a mers împăratul la fericitul Trifon cu suita sa, 
vrînd să vadă pe diavol cu ochii lui. Sfîntul Trifon, plin de Duhul Sfînt şi cu ochii 
minţii privind pe nevăzutul duh, 1-a zis: "ie îți grăiesc, duhule necurat, în numele 
Domnului meu lisus Hristos, arată-te înaintea celor ce sînt aici şi le descoperă chipul 
tău cel neruşinat, apoi, spune-le neputinţa ta". Deci, îndată s-a arătat diavolul înaintea 
tuturor, în chip de cîine negru, avînd ochii ca de foc şi capul plecat spre pămînt. 
Atunci îl întrebă sfintul: "Cine te-a trimis aici, demone, ca să intri în această fecioară? 
Pentru ce ai îndrăznit a intra în cea creată după chipul şi asemănarea lui Dumnezeu, 
singur fiind, fără de chip, neputincios şi plin de toată ruşinea?" Răspuns-a diavolul: 


"Sînt trimis de tatăl meu, care este începător a toată răutatea. El se numeşte Satana și 
locuiește în iad; el mi-a poruncit să chinuiesc pe fecioara aceasta”. 


Apoi l-a întrebat sfîntul iarăşi: "Cine v-a dat vouă putere să îndrăzniți spre 
făptura lui Dumnezeu?" Diavolul, deși nu voia, dar fiind silit de puterea cea nevăzută 
a lui Dumnezeu, a spus adevărul în auzul tuturor: "Noi nu avem putere asupra celor 
ce cunosc pe Dumnezeu şi care cred în Hristos Fiul, Unul născut, pentru care Petru 
şi Pavel au murit aici. De aceea noi cu frică fugim afară numai cînd vom avea voie 
să-i aducem cuiva ispite ușoare. Dar asupra celor ce nu cred în Dumnezeu și în Fiul 
Său şi asupra celor ce umblă în toate poftele lor, făcînd lucrurile cele plăcute nouă, 
asupra acelora luăm stăpînire, ca să-i chinuim pe ei. Lucrurile cele plăcute nouă sînt 
acestea: închinarea la idoli, hula, desfrînările, farmecele, zavistia, uciderea și 
mîndria. Cu aceste lucruri şi cu cele următoare lor, înfăşurîndu-se oamenii ca în nişte 
lanțuri, se înstrăinează de Dumnezeu, Ziditorul lor, şi de bunăvoie se fac prieteni 
nouă și împreună cu noi vor lua chinurile veşnice”. 


Auzind acestea, împăratul şi cei ce erau împreună cu el s-au umplut de spaimă 
şi mulți, lepădîndu-se de păgînătate, au crezut în Hristos; iar credincioşii s-au întărit 
în credință și au preamărit pe Dumnezeu. Sfîntul Trifon a poruncit diavolului să se 
ducă în mijlocul focului din iad; apoi diavolul a pierit. Impăratul, dînd multe daruri 
sfîntului, l-a liberat cu pace la locaşul lui, însă sfîntul, tot ceea ce a luat de la împărat 
a dăruit săracilor pe drum şi întorcîndu-se în patria sa singur, se îndeletnicea în 
lucrurile cele obișnuite lui, tămăduind bolnavii şi plăcînd lui Dumnezeu prin viaţa 
cea sfîntă şi neprihănită. 


După Gordian împăratul, a venit la împărăție Filip, dar şi acela, neîmpărățind 
mult, a fost ucis de ostașii săi, iar după dînsul a împărăţit Deciu, tiranul. Acesta, 
prigonindu-i cumplit pe creștini, a ucis mulți dintre ei prin diferite chinuri, iar pe 
mulți fricoşi i-a întors de la Hristos, aducîndu-i la închinarea de idoli poruncind 
tuturor eparhilor săi şi ighemonilor, care erau prin toată lumea, să verse fără cruțare 
nevinovatul sînge al creştinilor care nu voiau să se închine idolilor. 


În acea vreme era la Răsărit un eparh, anume Acvilin. La acela a fost clevetit 
Sfîntul Trifon că este creştin şi că ştiind meşteşugul doctoricesc, umblă prin ţări și 
tămăduiește bolnavii şi apoi învață pe mulţi și îi înșeală a crede în Hristos, iar porunca 
împărătească n-o ascultă şi batjocoreşte pe marii zei. Deci, îndată a trimis ostaşi în 
părțile Frigiei, ca să caute pe Trifon, pe care degrabă l-au găsit, pentru că nu putea să 
se ascundă făclia ce ardea cu rîvna cea după Dumnezeu, luminînd pe oameni prin 
credinţa cea dreaptă și prin fapte bune. Dar Sfîntul Trifon, auzind de cei ce-l căutau, 
n-a fugit de ei în pustie, nici nu s-a ascuns în munţi sau în prăpăstiile pămîntului, ci, 
înarmîndu-se cu rugăciunea şi cu semnul crucii, cu îndrăzneală s-a apropiat de cei 
ce-l căutau și, dîndu-se în mîinile lor, mergea cu veselie la Acvilin, eparhul, care 
atunci era în cetatea Niceei. Cînd Acvilin a stat la judecată cu multă mîndrie, 
înconjurîndu-l purtătorii de arme, fiind de fată fruntaşii, slugile şi mult popor, atunci 


Pompian Scriniarie, cel mai mare dregător, a zis către eparh: "Tînărul din cetatea 
Apamia, cel trimis la măria ta, iată stă înaintea judecății tale celei strălucite”. 


Acvilin, eparhul, a zis: "Cel ce stă de faţă să ne spună numele său, patria, slujba 
şi norocul său, apoi să-şi mărturisească credința". Sfîntul a zis: "Numele îmi este 
Trifon, iar patria îmi este Campsada, care este aproape de cetatea Apamia; noroc la 
noi nu este, nici nu s-a auzit cîndva; căci credem că toate se fac cu dumnezeiasca 
purtare de grijă şi cu negrăita Lui înţelepciune, iar nu cu norocul, nici prin mersul 
stelelor, nici din întîmplare, precum credeți voi. Sînt liber şi numai lui Dumnezeu 
slujesc, iar Hristos este credinţa mea, Hristos slava mea şi cununa laudei mele”. 


Eparhul zise: "Socotesc că pînă acum n-ai auzit de porunca împărătească cum 
ca tot omul care se numeşte creștin şi nu se închină zeilor să se dea la moarte silnică; 
deci, înţelepţeşte-te şi întoarce-te de la acea înșelătoare credinţă, ca să nu fii aruncat 
în foc". Sfîntul Trifon a răspuns: "O! de m-aş învrednici să mă sfirşesc prin foc şi 
prin toate muncile, pentru numele lui lisus Hristos, Domnul și Dumnezeul meu!". 
Eparhul a zis: "O! Trifon, te sfătuiesc să jertfeşti zeilor, căci te văd tînăr cu trupul și 
desăvîrşit cu înțelepciunea şi nu voiesc să mori așa rău". Sfîntul Trifon a răspuns: 
"Desăvirşită înţelepciune voi avea de voi aduce Dumnezeului meu cea mai 
desăvîrşită mărturisire şi de voi păzi neschimbată dreapta credință în EI, ca pe o 
comoară de mare preţ, şi de voi fi adus jertfă Celui ce s-a jertfit pentru mine". Eparhul 
a zis: "Focului voi da trupul tău, iar sufletul tău cu pedeapsă şi mai cumplită îl voi 
chinui”. Sfîntul a răspuns: "Tu mă îngrozeşti cu focul care se stinge și al cărui sfîrşit 
este cenușa. Eu pe voi necredincioşii vă îngrozesc cu focul cel veşnic şi nestins. 
Depărtează-te de la înşelăciune şi cunoaşte pe adevăratul Dumnezeu, ca să nu te 
căieşti mai pe urmă, cînd vei cădea în focul cel veşnic”. 


Acvilin, umplîndu-se de mînie, a poruncit să-l bată pe sfîntul, spînzurîndu-l pe 
lemn. Auzind aceasta, fericitul Trifon, îndată şi-a dezbrăcat hainele cu îndrăzneală și 
cu osîrdie şi-a dat trupul cel frumos în mîinile prigonitorilor, spre bătăi. Deci, 
legîndu-i mîinile la spate, l-au spînzurat şi au început să-l bată. Fiind bătut tare, trei 
ceasuri, a răbdat bărbăteşte, căci n-a strigat, nici n-a gemut, ci tăcea, primind 
nenumărate lovituri. După bătaia aceea, eparhul Acvilin i-a zis: "Pocăieşte-te Trifon, 
lepădînd nebunia ta; făgăduieşte a te închina zeilor, pentru că nimeni, împotrivindu- 
se poruncii împărăteşti, n-a putut să scape de moartea cea amară". Sfîntul a răspuns: 
"Şi eu îţi zic că nimeni, lepădîndu-se de Hristos, cerescul Împărat, nu va putea să 
moștenească viaţa veşnică, ci va fi trimis în focul cel veşnic, care niciodată nu se 
stinge”. 


Zis-a eparhul: "Impărat ceresc nu este altul decît numai Zeus, fiul lui Saturn, 
acela este tatăl zeilor şi al oamenilor, căruia de nu i se închină cineva, nu poate să fie 
viu. Aceluia şi tu eşti dator a te închina, ca să te arăţi vrednic de această viaţă dulce”. 


Sfîntul a răspuns: "Să fie asemenea lui Zeus, zeului tău, toţi cei care se închină 
lui şi toţi cei ce nădăjduiesc în el şi despre care se povesteşte că era, la început, între 


vrăjitori şi fermecători, cel mai nelegiuit începător a tot lucrul necurat și fără de 
Dumnezeu. După a cărui moarte, oamenii care au urmat faptelor lui cele rele i-au 
făcut idoli de aur şi de argint şi l-au numit zeul lor, ca astfel să-l aibă sprijinitor la 
necurăţia şi fărădelegea lor. De vreme ce zeul lor era astfel, cu aceste obiceiuri, zei 
s-au numit de următorii lor şi ceilalți oameni răi. Deci, voi, urmînd predaniilor celor 
necurate și basmelor celor mincinoase, vă închinaţi idolilor celor neînsuflețiți și muţi, 
defăimînd pe Dumnezeul cel viu, care a făcut cerul, a întemeiat pămîntul pe ape, a 
revărsat văzduhul şi, după ce a dat ființă la toată materia cea zidită, a pus stăpîn peste 
toate pe omul pe care l-a creat. Acesta, fiind înşelat de zavistnicul şarpe şi căzînd în 
nenumărate răutăți, Dumnezeu Cuvîntul s-a milostivit a se întrupa, apoi a murit pe 
cruce şi s-a îngropat, iar a treia zi, înviind, s-a suit la ceruri şi şade de-a dreapta lui 
Dumnezeu Tatăl, pînă ce-L va cunoaşte pe EI toată zidirea. După aceea, iarăși va 
veni din ceruri, cu putere şi cu multă slavă, cînd va răsplăti fiecăruia după faptele lui. 
Acesta este Dumnezeul dumnezeilor şi Împăratul împăraţilor, Judecătorul viilor şi al 
morților, iar cei ce vă par vouă că sînt dumnezei, aceia sînt para focului celui veșnic, 
împreună cu toți cei ce se închină lor”. 


După aceasta, eparhul Acvilin mergînd la vînat, a poruncit să ducă după el pe 
Sfîntul Trifon, legat de un cal. Nu era uşor chinul acela al sfîntului, căci 1 se rupeau 
degetele picioarelor, nu numai că erau goale, fiind atunci ger cumplit, ci şi fiindcă îl 
călcau picioarele calului, iar tălpile se roşeau. Însă mucenicul, privind către 
Dumnezeu şi înfierbîntîndu-se de dragostea lui, nu socotea durerea, ci cînta cuvintele 
lui David: Săvirșește paşii mei în cărările Tale, ca să nu mi se clatine paşii. Şi iarăşi: 
Îndreaptă Tu paşii mei, Doamne, după cuvîntul Tău şi fă să nu mă stăpinească toată 
fărădelegea. Apoi rostea adeseori şi cuvintele Sfîntului întîi mucenic Ștefan, zicînd: 
"Doamne, nu le socoti lor păcatul acesta!" 


Atunci eparhul, întorcîndu-se tîrziu de la vînat, a pus de faţă iarăşi pe mucenic 
şi 1-a zis: "Acum, 0! ticălosule, socotit-ai înțelepţeşte a aduce jertfe zeilor sau petreci 
încă în nebunia ta cea veche?" Sfîntul răspunse: "Tu singur eşti plin de nebunie şi de 
necunoştință, că te-a orbit diavolul, încît nu poţi să cunoşti pe Ziditorul tuturor și să 
I te închini Lui, iar eu sînt înţelept, nedepărtîndu-mă de Hristos, Care mă mîntuiește". 
Atunci eparhul a poruncit să ducă pe sfîntul în temniţă, iar el s-a dus în hotarele 
dimprejur şi a zăbovit acolo cîteva zile. Apoi, întorcîndu-se iarăși în Niceea, a stat la 
judecată şi, punînd de față pe Sfîntul Trifon, i-a zis: "Nu te-a pedepsit de ajuns 
vremea cea îndelungată, fund în legături, ca să te supui poruncii împărăteşti şi să te 
închini la zei?" Sfîntul răspunse: "Domnul și Dumnezeul meu, lisus Hristos, Căruia 
îi slujesc cu inimă curată, m-a certat şi m-a întărit ca să-mi păzesc credința 
neschimbată şi nemișcată. Deci Lui, unuia, adevăratului împărat şi Dumnezeu mă 
supun şi către El mă plec; iar mîndria ta şi pe a împăratului tău o defăimez şi mă 
întorc de la cei ce se cinstesc de vor”. 


Eparhul a zis către slujitori: "Bateţi-i piroane ascuţite în picioare şi, purtîndu- 
] prin cetate, bateţi-l mereu". Indată făcînd slujitorii acestea, purtau pe sfintul și îl 
tîrau prin toată cetatea bătindu-l, încît pătimea cumplită durere la picioare, nu numai 


pentru piroanele cele bătute într-însele, dar şi din pricina gerului cel greu şi a 
omătului, pentru că atunci era iarnă grea. Însă bunul pătimitor, avînd pe Hristos 
înaintea sa şi privind la răsplătirile ce au să fie, toate acelea le răbda cu mulțumire. 
Apoi, aducîndu-l iarăşi înaintea eparhului, se mira de o răbdare ca aceea a sfîntului 
şi i-a zis: "Pînă cînd, o, Trifon, vei dispreţui chinurile? Pînă cînd nu te va atinge 
mulțimea durerilor?" Sfîntul răspunse: "Pînă cînd şi tu nu vei cunoaște puterea lui 
Hristos care este în mine? Pînă cînd nu încetezi a ispiti pe Duhul Sfînt, o, ticălosule? 
Oare încă n-ai înţeles că este nebiruită puterea cea mare a lui Hristos?" 


Atunci tiranul, umplîndu-se de mînie, a poruncit să-i lege mîinile la spate şi, 
spînzurîndu-l iarăşi de lemn, să-l bată cu toiege fără cruțare, apoi cu făclii să-i ardă 
coastele. Făcînd acestea toți slujitorii prigonitorului cu mare sîrguință, îndată a 
strălucit o lumină din cer și o cunună prea frumoasă se pogora pe capul lui şi pe care 
văzînd-o, prigonitorii au căzut de frică. Sfîntul Trifon, simțind ajutorul care îi venise 
de sus, s-a umplut de bucurie şi de veselie, încît zicea: "Mulţumesc, Ţie, Doamne, că 
nu m-ai lăsat să fiu fără ajutor în mîinile vrăjmaşilor mei şi mi-ai umbrit capul în ziua 
cea de război, mi-ai dat scăpare de mîntuire și dreapta ta m-a primit. Acum mă rog 
Ție, Doamne, să fii totdeauna cu mine, întărindu-mă și apărîndu-mă, mă 
învredniceşte ca, fără de împiedicare, să săvirşesc această nevoință și să mă 
învrednicesc să cîştig cununa dreptăţii, cu toţi cei ce au iubit numele Tău cel sfint, că 
Tu unul eşti preamărit în veci, amin”. 


După aceasta, tiranul, chemînd iarăşi înaintea sa pe sfîntul, fiind dezlegat, a 
început a-l măguli şi a-i zice: "Adu jertfă, Trifone, marelui Zeus, închină-te chipului 
împăratului şi te voi elibera cu cinste şi cu daruri!". Sfîntul Trifon, zîmbind, a zis: 
"Dacă pe împăratul singur l-am defăimat și am nesocotit poruncile lui cele nebune, 
apoi oare să mă închin chipului celui neînsuflețit? Aceasta nu se poate. Cît despre 
Zeus şi despre ceilalți zei mincinoși ai tăi, să întrebi pe cei ce li se pare că sînt înţelepţi 
între voi: ce fel de basme se născocesc despre dînşii. Căci ei, sîrguindu-se să acopere 
faptele lor necurate, au schimbat numele lor la alte lucruri, numind cerul Zeus, 
văzduhul Ira, pămîntul Demetra, marea Poseidon, soarele Apolon, luna Diana. Ai 
voştri făcători de basme au dat numele zeilor voştri la obiceiurile şi patimile 
omenești, astfel: mînia şi războiul le-au numit Ares, iar patima desfrînărui Afrodita; 
şi aşa, părăsind pe Dumnezeu, ziditorul tuturor, nebunește ați umplut lumea de idoli 
şi ați cinstit mai mult făptura decît pe Făcătorul. Dar nu numai singuri căzînd din 
înțelegerea cea sănătoasă şi din calea cea dreaptă în prăpastia cea pierzătoare de suflet 
vă surpaţi cu capul în Jos, ci și pe noi vă sîrguiţi a ne trage acolo cu voi, ca să fim 
părtaşi la aceeași prăpastie şi pierzare a voastră. Nimic nu veți spori, o, înşelătorilor, 
pentru că nu veţi putea, ca pe cei ce nădăjduiesc cu adevărat spre Dumnezeul cel tare 
ŞI viu să-l întoarceţi din calea cea dreaptă şi să-i plecaţi la idolii voştri”. 


Auzind Acvilin, s-a mirat de nişte cuvinte ca acestea şi, umplîndu-se mai mult 
de mînie, a poruncit să-l bată mai aspru. Deci bătură pe sfîntul, fără milă, multă 
vreme. Văzînd tiranul că nu poate să urnească stilpul cel nemișcat şi să-l întoarcă de 
la credinţa lui Hristos, a dat împotriva lui această poruncă: lui Trifon cel din Apamia, 


care s-a împotrivit poruncii împărăteşti şi nevrînd să aducă jertfă zeilor, după multe 
chinuri ce i-am dat, să i se taie capul. Atunci îndată l-au luat ostașii şi l-au scos la 
locul de tăiere. Sfîntul mucenic, stînd spre răsărit, s-a rugat lui Dumnezeu, spunînd: 
"Doamne, Dumnezeul Dumnezeilor şi Împărate al împăraţilor, mai sfînt decît toţi 
sfinţii; Îţi mulţumesc că m-ai învrednicit a săvîrși nevoinţa aceasta fără poticnire. 
Acum mă rog ție, să nu se atingă de mine vicleana mînă a vrăjmaşului celui nevăzut, 
nici să mă pogoare în adîncul pierzării, ci să mă duci cu sfinții Tăi îngeri în locașurile 
cele iubite şi fă-mă moştenitor al împărăției Tale celei dorite. Primeşte în pace 
sufletul meu și pe toți care mă vor pomeni pe mine, robul Tău, şi întru pomenirea 
mea Îţi vor aduce sfinte jertfe. Ascultă-i din înălţimea sfințirii Tale şi caută spre dînşii 
din sfînt locaşul Tău, dîndu-le lor îndestulate şi nestricăcioase dăruiri, că Însuţi ești 
bun și îndurat dătător în veci vecilor”. 


Astfel rugîndu-se sfîntul, mai înainte de a i se tăia capul, Domnul a luat sufletul 
lui în mîinile Sale, iar cinstitul lui trup a rămas mort la pămînt, pe care fraţii cei ce 
erau în Niceea învelindu-l cu pînze subţiri şi curate şi ungîndu-l cu arome voiau să-l 
îngroape la dînșii, pentru apărarea cetăţii lor. Dar sfîntul li s-a arătat și le-a poruncit 
să ducă moaştele sale în satul Campsada, unde s-a născut; şi au făcut după porunca 
lui. Astfel, Sfîntul Trifon, cel din tinerețe plăcut lui Dumnezeu şi sfințit, aducînd 
mulțime de oameni la Hristos şi tămăduind nenumărate boli în popor, după multe 
chinuri - pe care pentru adevăr le-a suferit -, s-a încununat cu cununa nestricăciunii 
de la Tatăl, de la Fiul şi de la Sfîntul Duh, cel Unul în Treime Dumnezeu, Căruia se 
cuvine slava în veci. Amin. 


2. CUVIOSUL PĂRINTELE NOSTRU VENDEMIAN, CEL CE A 
PUSTNICIT ÎN MUNTELE SFÎNTULUI AVXENTIE 
(1 FEBRUARIE) 
(TRADUS DIN GRECEȘTE) 


Acest sfînt s-a născut în Misia cea mare, ce era în timpurile vechi cinstită de 
elini, care erau niște nebuni și nişte nerecunoscători. Acum este pretutindeni cinstită 
pentru credinţa, iubirea de Hristos şi îmbunătăţita petrecere a locuitorilor ei, a căror 
veste pentru faptele cele bune a ajuns pînă în Britania, Italia şi pînă la stilpii lui Iraclie 
(strîmtoarea Gibraltar). 


Apoi, ca să arate că şi din partea de răsărit este aceeaşi bunăvestire, a odrăslit 
şi pe bunul Vendemian, care a dorit atîta necîștigare, încă din tinereţe, încît n-a 
agonisit nicidecum aur, argint sau aramă la brîul său, ci umbla cu o haină, fără alt 
veşmînt şi neîncălțat. Nici traistă nu purta pentru pîine, după stăpîneasca poruncă cea 
dată către Apostoli. Precum era trupul dezgolit, aşa a golit şi sufletul de toate patimile 
şi cugetele pămînteşti, că nu gîndea nici la cinste, nici la bogăția vremelnică; nu 
gîndea la înălțimea neamului său şi la cinste, nici la banii cei mulţi şi lucrurile cele 
mişcătoare şi nemişcătoare, ci le-a urît pe toate ca pe nişte gunoaie, şi pe Însuşi 


Dumnezeu l-a dorit. Apoi dorea de mic să găsească loc liniștit şi netulburat, ca să 
vorbească cu doritul Hristos, rugîndu-se. Din pricina aceasta, a fugit din patria lui şi 
s-a dus la Constantinopol, pentru ca să afle un oarecare monah îmbunătăţit, care să-l 
călugărească. 


Căutînd dintr-un loc înalt al cetăţii, a văzut un munte departe de acolo, înalt și 
mai presus decît alții. Și întrebînd pe cineva cum se numea acel munte, i-au spus că- 
i zice muntele lui Avxentie, în care era un om sfint, care pustnicea acolo, deasupra, 
de mulţi ani. Muntele acela era foarte aspru şi cu vîrf înalt, lipsit de toate cele de 
mîncare; ci numai pietre şi lemne multe erau acolo. Deci, pentru cele trupești era cît 
se poate de amar şi nefolositor, iar pentru suflet era loc priincios de mîntuire; căci 
cele obositoare şi amare ale trupului dau sufletului dezmierdare şi îndulcire, precum 
zice fericitul apostol: Cind sintem neputincioşi cu trupul, atunci cu sufletul sintem 
sănătoşi. 


Deci, cît a auzit tînărul că era muntele strîmtorat şi lipsit de orice mîngiiere 
trupească, s-a bucurat şi s-a veselit că a aflat loc după sufletul lui. Atunci a alergat 
cu osîrdie către dînsul, precum aleargă către izvor cerbul cel însetat. Ajungînd la 
Sfîntul Avxentie, a căzut la picioarele lui, rugîndu-se cu lacrimi să-l tundă monah, în 
taină, ca să nu afle rudele şi să-l împiedice. Marele Avxentie, văzînd nemărginita 
rîvnă a tînărului, a înțeles dragostea cea fierbinte ce avea către Dumnezeu. Drept 
aceea, nicidecum nu s-a lenevit, nici s-a îndoit de el, cunoscînd, cu ochiul cel 
prevăzător, viaţa cea viitoare a tînărului. Mai întîi l-a învăţat destul și l-a sfătuit, apoi 
l-a tuns monah. Tînărul atît de mult a sporit în ascultare şi în celelalte fapte bune, 
încît a dat în fiecare zi rodul său, ca un pom bun care este sădit lîngă apă. 


După puţin timp a adormit marele Avxentie, lăsînd pe fericitul Vendemian 
moştenitor al faptei sale bune şi pildă a pust-niciei, care a zidit singur o chilie foarte 
mică, mai jos decît chilia bătrînului, în care a stat cinci ani, avînd mintea totdeauna 
înălţată către cele cereşti, şi mai înainte văzînd în odihnă petrecerea îngerilor, pe care 
se sîrguia să-i urmeze pe cît putea, cu nevoinţa marii pustnicii. 


Dar fiindcă locul acela era foarte vătămător şi strîmtorat, cuviosul se chinuia 
foarte mult. Era foarte slăbit de asprimea locului şi de multa postire. Drept aceea, 
văzînd Tatăl cel de obşte şi Stăpînul nostru, lisus Hristos, pe robul Său într-atita 
strîmtorare şi în pustnicie peste măsură, a venit de față să-l cerceteze. Arătîndu-se 
lui, i-a poruncit să se suie la locul fericitului Avxentie, ca să rămiie acolo pînă la 
sfîrşitul vieții sale şi să urmeze nevoinţa bătrînului, dar nu mai multă, pentru 
neputinţa firii sale. 


Acestea a poruncit Stăpînul nostru, pentru două pricini: întîi, să nu rămile locul 
lui Avxentie nepomenit (nefiind nimeni acolo), şi al doilea, pentru ca să nu se 
chinuiască mai mult iubitul Său cu strîmtorarea cea de jos, şi să moară devreme. 
Deci, s-a suit în vîrful muntelui, unde se nevoia, sîrguindu-se în cîntarea de psalmi şi 
la slujba sa. Dar vicleanul şi urîtorul de bine, diavolul, nesuferind să vadă acest fel 


de luminător al lumii prea strălucit, ca să lumineze tot pămîntul cu strălucirea şi cu 
petrecerea sa, cu care a scos pe mulți de la pieire, a adunat într-o noapte pe toţi 
slujitorii săi, adică pe ceilalți diavoli, care s-au prefăcut în chip de vulturi, îngeri și 
corbi. lar cînd cuviosul se ruga, strigau blestemaţii aceia ca să tulbure liniștea lui și 
nu-l lăsau să se roage; însă cu cît ei zgîriau uşile şi pereții cu unghiile lor, strigînd 
tare, cu atîta cînta mai tare şi cu mai mare glas, în ciuda lor, încît 1-a făcut de au fugit, 
neputînd să calce în bolduri şi să scrie în mare, după cuvintele Scripturii. 


Să lăsăm acum cele despre pustnicia şi petrecerea lui cea mai presus de om şi 
să spunem ceva şi despre darurile ce avea, de a prooroci cele ce aveau să fie; căci 
pagubă este celor iubitori de fapte bune, de vor tăcea. 


Sfîntul avea vreo cîţiva ucenici şi împreună lucrători şi într-o vreme nu avea 
pîine nicidecum. Pentru aceea s-a întristat foarte mult, neștiind cum vor călători. De 
aceea, cîrteau împotriva bătrînului precum altă dată israeltenii au cîrtit împotriva lui 
Moise, ca niște nemulțumitori. Bătrînul văzînd pe tineri răbdînd de foame l-a durut 
inima ŞI a zis către ucenicul său: "Pogoară-te din munte, să întîmpini pe omul care 
ne aduce pîini ca să mîncăm spre îndestulare". Atunci fratele, de bucurie, a uitat 
foamea sa cea mare şi, pogorîndu-se repede, a aflat un om care aducea mai multe 
pîini. Pe acesta l-a suit la mănăstire şi l-a dus către cuviosul, apoi a scos pîinile şi le- 
a dus la cei flămînzi, împărțind la toți şi zicînd: "Luaţi, mîncați şi mulţumiţi 
stăpînului, care ne hrăneşte pe noi nemulțumitorii, ca un suferitor de rele". Iar ei au 
mîncat şi s-au plecat dascălului. 


A doua minune a urmat celei dintîi: "Într-o vreme nu avea untdelemn biserica 
nicidecum. Pentru aceea, eclesiarhul a lăsat candelele nespălate. Şi întrebîndu-l 
cuviosul pentru ce nu poartă grijă de slujba sa, să spele vasele, precum se cuvenea, 
de vreme ce era ziua Sîmbetei, acela a răspuns: "Fiindcă nu este nicidecum unt- 
delemn, n-a fost trebuinţă să se spele candelele în zadar şi fără de vreme". Atunci îi 
zise cuviosul: "Tu fă cu sîrguință slujba ta și Domnul ne va dărui cele trebuincioase”. 
Astfel a zis; dar văzînd că acei ce slujeau nu au osîrdia să facă cele poruncite, a ocărît 
prege-tarea lor şi necredința către Stăpînul. Iar ei, în urmă, pregătind candela și 
împodobindu-le pe toate cum se cuvenea, au zis atunci către dînsul: "lată, părinte, 
focul şi candela gata; dar unde este untdelemnul?" EI a răspuns, zicînd: "Domnul 
nostru ne va trimite şi untdelemn, ca un milostiv.” Deci, cu cuvîntul s-a făcut şi 
lucrul, căci a venit în ceasul acela un om necunoscut, pe care altădată nu l-au mai 
văzut, cu femeia şi copiii săi, ca să-i binecuvînteze sfîntul și au adus un dobitoc 
încărcat cu untdelemn. Binecuvîntîndu-i fericitul şi învăţindu-i cele spre folosul 
sufletesc, i-a liberat în pace. lar pe ucenici i-a învăţat să nu se îngrijească pentru 
lucrurile cele trebuincioase, ci să aibă totdeauna nădejdea lor spre Dumnezeu. 


Dar nu numai darul proorociei îl avea cuviosul, ci şi pe bolnavi îi vindeca în 
dar și mai ales pe cei idropici şi pe cei ce erau bolnavi de splină. Pe scurt, a săvîrșit 
atîtea minuni, încît este cu neputinţă să le descriu pe larg. Din acestea puţine ce am 
spus, să cunoască fiecare şi pe celelalte. Iar noi să venim la fericita lui mutare, ca să 


dăm sfîrşit povestirii. Fiindcă pe pămînt era născut ca un om, de aceea era nevoit să- 
şi dea datoria, după cele pămînteşti, potrivit cuvintelor: Pămint ești și în pămint te 
vei întoarce. Deci, bolind puține zile, a sfătuit pe ucenici și i-au întărit pe temelia 
credinţei, căci pe lîngă alte fapte bune ale sale, avea şi cuvîntul înțelepciunii, din 
darul Sfîntului Duh. Învăţîndu-i pe dînşii să aibă dragoste unii cu alţii, şi mai ales 
milostenie către cei lipsiți şi scăpătaţi, s-a închis în chilia sa, închizînd fereastra. 


Ucenicii lui, care erau atunci mulți adunaţi, pentru rîvna şi urmarea lui, s-au 
mirat, căci altă dată n-a mai făcut aşa, să se închidă atitea zile, ci petrecea cu dînşii, 
învăţîndu-i dumnezeieştile porunci. Deci, oricare încercau să rupă scîndurile, să vadă 
ce s-a făcut dascălul lor. Dar ceilalți nu-i lăsau, crezînd că nu cumva se îndeletniceşte 
în vreo lucrare sau în rugăciune şi-l vor tulbura”. Prelungindu-se vremea mai mult, îl 
strigau încetișor fiii lui, zicînd: "Pentru ce, părinte, nu ne arăţi luminata ta față şi să 
ne spui, după obicei, cuvinte curgătoare de miere? Nu ştiu că prin frumuseţea feţei şi 
cu podoaba cuvintelor tale, - după David, - ne încingem cu putere şi sîntem legați cu 
părinteasca ta dragoste mai mult decît iedera pe copac? Nu știi că rămînem întunecaţi 
cînd nu te vedem pe tine, ochiul nostru cel prea luminos? Deschide-ne ușa milei tale, 
grăieşte urechilor noastre, întăreşte pe piatră picioarele noastre şi îndreptează pașii 
iubiților tă”. 


Acestea şi altele asemenea zicînd, vărsau lacrimi, dar nici-decum nu se auzea 
glas de la părintele. Aceasta mai mult i-a tulburat şi se tînguiau nemîngîiați, temîndu- 
se că nu cumva s-a sfîrşit. Pentru aceea au fost siliți să deschidă fereastra şi, intrînd 
în peşteră, l-au aflat pe dînsul, - o! minunată vedere -, îngenunchiat şi mort, ca şi cum 
se ruga. 


A făcut patruzeci şi doi de ani în acea peşteră de sus. După ce l-au plîns din 
destul, au pregătit cele de îngropare şi i-au făcut mormîntul în acelaşi loc, în care a 
săvîrşit minunatele nevoinţe şi ca o albină a lui Hristos, iubitoare de lucru, a adunat 
cu sîrguință mierea pustniciei. Atunci au venit la îngroparea lui puţini monahi din 
locurile cele dimprejur, căci era omăt mare pretutindeni, și mai ales pe vîrfurile 
munților, fiindcă era întiia zi a lunu Februarie. Pentru aceasta nu s-au adunat mulți 
la îngroparea lui. Însă câţi s-au aflat, au săvirşit cîte se cădeau cu sîrguință şi l-au 
îngropat cu cinste şi cu evlavie precum se cuvenea, întru slava Tatălui, a Fiului, şi a 
Sfintului Duh, în veci. Amin. 


3. MARTIRIUL SFINTELOR PERPETUA ŞI FELICITAS ŞI AL 
CELORLALȚI CREȘTINI DIMPREUNĂ CU DÎNSELE 
(1 FEBRUARIE) 


Actul martiric al sfintelor Perpetua și Felicitas, care au pătimit pentru Hristos 
împreună cu alți patru tineri creştini în timpul împăratului Septimiu Sever, este unul 
dintre cele mai complete și preţioase dintre actele martirice pe care ni le-a transmis 
Antichitatea creştină, în forma lor originală, în limba latină, redactate de un martor 
ocular - după istorisirea autentică lăsată de Sfînta Perpetua și după viziunea 
martirului Saturus, care a pătimit împreună cu ea. Se pare că Tertulian este cel care 
a construit începutul şi finalul descrierii actului martiric (la începutul anului 203 lua 
amploare în Cartagina - Africa - mișcarea fanaticilor contra creştinilor, după ce 
împăratul Septimius Severus dăduse un edict pentru interzicerea prozelitismului 
creştin). 


A fost deci arestată Vibia Perpetua, matroană romană, de 22 de ani, instruită 
şi bine educată, căci în afară de limba latină vorbea şi scria grecește, care aparținea 
unei familii înstărite, din oraşul Thuburbo Minus - azi Tebourba -, situat la peste 40 
de km de Cartagina, căsătorită, avînd un copil mic pe care îl alăpta, avînd tată un 
păgîn fanatic şi mamă pe jumătate creştină și doi frați, unul catehumen, şi altul, 
copilandru, care murise din cauza unui cancer al feţei. În momentul arestării era 
simplă catehumenă, adică nu primise încă botezul creștin. 


Odată cu ea au fost arestaţi doi tineri de condiție liberă, dar modestă, Saturnius 
şi Secundulus, Felicitas, sclava Sfintei Perpetua, şi slavul Revocatus, toți 
catehumeni. Mai tîrziu s-a prezentat de la sine autorităților şi Saturus, catehetul lor; 
deci erau două creştine și patru creştini. Numele martirelor Perpetua şi Felicitas şi 
ale martirilor care au pătimit împreună cu ele ni s-au păstrat şi din inscripția de pe 
piatra lor funerară, descoperită în 1907 de arheologul francez Delattre, în Basilica 
majorum, ridicată pe mormintele lor. 


Autoritățile municipale din Thuburbo, voind să se descarce de orice 
răspundere, au trimis cele două tinere femei și pe cei patru tineri la Cartagina, unde 
au fost închişi într-o temniță întunecoasă și oribilă, probabil lîngă palatul 
proconsulului, pe coasta colinei Bîrsa. Comunitatea creştină din Cartagina, prin 
diaconii Tertius şi Pomponius, le-a venit imediat în ajutor, obţinînd pe bani de la 
conducătorul închisorii o ameliorare a situaţiei creştinilor închiși. Astfel, Perpetua a 
putut primi pe tatăl ei care, în zadar, a încercat s-o înduplece să se lepede de 
creştinism, pe mama și pe fratele ei, copilul pentru a-l alăpta, rudele şi prietenii, încît, 
putînd alăpta copilul, i s-a părut închisoarea "ca un palat”. De la arestare şi pe tot 
parcursul martiriului, Perpetua este stăpînită de credința puternică în lisus Hristos, 
Care, cum credea ea, va suferi împreună cu ea şi cu ceilalți martiri, şi de dorința 
neclintită de a deveni martiră, luptîndu-se în sine cu dragostea de mamă, față de 
copilul pe care îl alăpta şi de părinţii ei, care nu înțelegeau noua credință creştină și 
nu se bucurau de martiriul ei. 


Perpetua şi cei dimpreună cu ea puteau primi în închisoare pe tatăl, mama și 
fratele ei, rudele, prietenii şi cunoscuţii. 


În prima viziune pe care a avut-o la închisoare, Perpetua s-a luptat cu diavolul, 
înfățişat ei sub chipul unui balaur, pe care l-a învins şi a intrat biruitoare în paradis. 
Acolo a văzut şezînd pe un scaun un bărbat înalt, cu părul alb, în haină de păstor, ce 
i-a dat împărtăşanie. 


După cîteva zile, Perpetua şi cei dimpreună cu ea au fost duşi în forul din 
Cartagina, spre a fi judecaţi de procuratorul Hilarianus. Cu toţii au refuzat să abjure 
credinţa creștină, spre marea indignare şi iritare a păgînilor. Perpetua n-a cedat nici 
rugămințţilor pline de lacrimile tatălui său. La sfîrşitul interogatoriului, procuratorul 
Hilarianus le-a dat pedeapsa capitală: condamnare la moarte , fiind daţi fiarelor 
sălbatice în ziua de naştere a cezarului, (Geta, fiul împăratului Septimiu Sever), care 
corespunde datei de şapte martie anul 203. 


În aşteptarea pedepsei, martirii sînt duşi din nou în carceră. Perpetua are acum 
două noi viziuni. Într-una îi apare fratele ei, Dinocrate, mort de copil, care 1 s-a arătat 
acum lîngă un bazin cu apă din care putea bea spre a se răcori, vesel şi vindecat de 
boală. În altă viziune s-a luptat cu un egiptean urît la înfăţişare, care preînchipuie 
diavolul, pe care ea I-a biruit, zdrobindu-i capul cu călcîiul. 


Catehetul Saturus a avut şi el o viziune. Se făcea că martirii au fost duşi de 
patru îngeri în paradis, unde au găsit pe alți martiri: Jocundus, Saturnius, Artaxius, 
care au fost arşi de vii în prigoană, şi pe Țuintus, care a murit în închisoare. Au întîlnit 
pe episcopul Optatus şi pe preotul Aspasius, care erau certați între ei şi stăteau 
despărțiți şi trişti, iar martirii i-au rugat să se ierte unul pe altul şi să se împace. 


Dintre martiri, Secundulus a murit mai înainte în închisoare. Felicitas, sclava 
Perpetuei, fund însărcinată, a născut în luna a opta, în condiţii foarte grele, o fetiță, 


pe care a luat-o s-o crească o soră creştină. Astfel, a putut să sufere şi ea martiriul 
împreună cu ceilalți, căci justiția romană interzicea ca o femeie însărcinată să fie 
executată. 


În ajunul pătimirii, pe cînd martirii luau ultima cină, numită agapă (masa 
dragostei), s-au strîns păgînii, curioşi să-i privească. Dar catehetul Saturus i-a 
mustrat, zicîndu-le: "Nu vă este de ajuns ziua de mîine? Azi prieteni, mîine duşmani! 
Întipăriţi-vă bine în minte, însă, feţele noastre ca să ne recunoaşteţi în ziua aceea, 
ziua judecății”. Auzind acestea, păgînii s-au retras înfricoşați, iar mulți au crezut în 
Hristos. 


A doua zi, martirii, două femei şi trei tineri, au suferit pătimirea pentru Hristos 
în amfiteatrul din Cartagina, înțesat de lume. 


În timpul pătimirii, Saturninus şi Revocatus au fost atacați de un leopard şi de 
un urs, Saturus, de un leopard, iar Perpetua și Felicitas, de o vacă sălbatică. Un 
oarecare catehumen, cu numele Rusticus, a încurajat-o continuu pe Perpetua. 
Saturus, fiind grav rănit de un leopard care-i făcuse o mușcătură mare din care curgea 
din abundență sîngele și păgînii în delir strigînd: "Mîntuit, spălat; mîntuit, spălat", ca 
unul care primise botezul sîngelui, a cerut soldatului Pudens să-şi scoată inelul din 
deget şi, înmuindu-l în sîngele rănii sale, i l-a dat "ca semn (al iubirii) şi ca amintire 
a sîngelui său". După atacul fiarelor, martirii au fost duşi în mijlocul amfiteatrului, 
unde li s-au tăiat capetele. Perpetua, văzînd ezitarea gladiatorului, i-a dus singură la 
gît mîna lui tremurătoare. 


Pe mormintele celor cinci martiri, s-a ridicat mai tîrziu în Cartagina o mare 
basilică, Basilica majorum. 


4. CUVIOSUL PĂRINTELE NOSTRU PETRU DIN GALATIA 


(| FEBRUARIE) 


Acesta fiind de șapte ani, şi-a lăsat părinţii şi s-a dus la Ierusalim, apoi în 
Antiohia. Acolo închizîndu-se într-un mormînt, petrecea viață pustnicească, 
nemîncînd nimic o zi întreagă, iar a doua zi, tîrziu, gusta puţină pîine şi apă. Apoi era 
făcător de minuni, tămăduind bolile şi izgonind diavolii din oameni. Viaţa şi 
minunile lui le descrie fericitul Teodorit, episcopul Chirului, şi pomeneşte despre 
maica sa. De două ori a tămăduit-o cuviosul Petru: o dată de orbirea ochilor, cînd a 
sfătuit-o cu înţelepciune să nu se înfrumuseţeze cu podoabele cele din afară, iar a 
doua oară, de durerile cele grele de după naşterea acestui Teodorit şi acum, fiind 
aproape să moară, a întors-o de la pragul morții. După aceea, pe o fecioară oarecare, 
nevăzut a răpit-o din mîinile voievodului cetății, care voia s-o necinstească cu sila, 
iar pe slujitorul acela l-a orbit. Apoi pe mulți îndrăciţi i-a izbăvit, cu rugăciunea de 


duhuri viclene. Ajungînd la adînci bătrîneţe, s-a odihnit cu pace, avînd de la naşterea 
sa 99 de ani, dintre care şapte a vieţuit lîngă părinţi, iar 92 1-a petrecut în pustiu. 


5. CUVINT LA ÎNTÎMPINAREA DOMNULUI ȘI DESPRE JERTFA PREA 
CURATEI FECIOARE MARIA, NĂSCĂTOAREA DE DUMNEZEU 
(2 FEBRUARIE) 


După Naşterea Domnului lisus Hristos, trecînd patruzeci de zile şi împlinindu- 
se vremea curăţiei celei legiuite, Preacurata și Preabinecuvîntata Fecioară Maică 
plecînd din Betleem cu Sfîntul Iosif, logodnicul, și venind la Ierusalim, în Biserica 
lui Dumnezeu, purtînd pe Hristos Pruncul cel de patruzeci de zile, au mers să 
împlinească Legea Domnului și să se curățească după naștere, prin aducerea jertfei 
celei cuviincioase lui Dumnezeu şi prin rugăciunea preotului. Apoi să pună înaintea 
Domnului pe Pruncul cel întîi născut şi să-L răscumpere cu preţul cel rînduit, precum 
s-a poruncit lui Moise de către Domnul, în Legea Veche şi cum se scrie despre aceea 
în legea curățirii, şi anume: "Femeia care va zămisli şi va naşte parte bărbătească, 
necurată va fi şapte zile şi în ziua a opta să se taie pruncul împrejur, iar ea va şedea 
treizeci şi trei de zile sub acoperămintul necurăţiei sale; de tot lucrul sfint să nu se 
atingă şi în biserică să nu intre, pînă ce se vor sfirși cele patruzeci de zile ale curăţiei 
ei. Și cind se vor împlini zilele curățirii, să aducă un miel de un an, fără de prihană, 
spre arderea cea de tot şi un pui de porumbel sau de turturea, pentru păcat, iar de 
nu va fi bogată ca să aducă miel, atunci să aducă două turturele sau doi pui de 
porumbel, unul spre arderea cea de tot şi altul pentru păcat; apoi se va ruga pentru 
dinsa preotul şi se va curăţi”. 


Despre punerea înaintea Domnului a celui dintii născut, astfel este scris: 
"Sfinţeşte-Mi pe tot cel dintii născut (parte bărbătească), care deschide pintecele". 
ŞI iarăşi: "Pe cel întîi născut al fiilor tăi să Mi-l dai Mie”. Aceasta se urma pentru 
facerea de bine cea mare a lui Dumnezeu, încă din Egipt, cînd s-au cruțat cei întîi 
născuţi ai lui Israil. Pentru aceasta, israilitenii aduceau pe pruncii lor cei întîi născuţi 
în biserică, dîndu-i dajdie lui Dumnezeu, ca pe o datorie stabilită prin lege. Şi iarăşi 
de la Dumnezeu îi răscumpăra pe aceia cu preţ, care se numea argintul răscumpărării, 
şi acela se da leviților care slujeau în Biserica Domnului, precum este scris despre 
aceasta în cartea a patra a lui Moisi. Preţul hotărît al răscumpărării era cinci sicli, iar 
fiecare siclu sfînt prețuia cam vreo trei lei. 


Deci, acea lege a Domnului împlinind-o Maica lui Dumnezeu, a venit acum în 
biserică, cu Dătătorul Legii. A venit să se curățească deși nu-i trebuia curăţire, fiind 
neîntinată şi Preacurată. Pentru că aceea care a zămislit fără bărbat şi a născut fără 
dureri şi fără vătămarea curăției sale celei fecioreşti, aceea n-a avut nici un fel de 
necurăție obişnuită femeilor celor ce nasc. Pentru că ceea ce a născut pe Izvorul 


curăției, cum putea să se afle sub necurăție? Din ea S-a născut Hristos, ca un rod din 
pom; iar pomul nu se vatămă, nici se întinează după înflorirea rodului său. 


Nevătămată şi curată a rămas Fecioara după nașterea lui Hristos, adică a 
rodului celui binecuvîntat. Prin ea a trecut Hristos precum raza soarelui trece prin 
sticlă sau prin cristal. Precum nu se sfarmă nici întinează raza care trece prin sticlă şi 
prin cristal, ci mai curat îl strălucește, tot aşa și Soarele dreptăţii, Hristos, n-a vătămat 
fecioria Preacuratei Maicii Sale, nici cu durerile cele obișnuite femeilor n-a întinat 
uşa naşterii celei fireşti, cea cu curăția pecetluită şi cu fecioria păzită, trecînd mai 
presus de fire; ci mai ales 1-a îndoit curăția ei, sfințind-o prin trecerea Sa şi luminînd- 
o cu dumnezeiasca lumină a harului. 


Nu era nevoie de curățire a aceleia care a născut fără strică-ciune pe Dumnezeu 
Cuvîntul. Dar ea, ca să nu se arate potrivnică Legii, ci mai ales să fie ascultătoare, a 
venit să se curățească, ea cea cu totul curată şi fără prihană. Pe lîngă aceasta fiind şi 
smerită, nu se mîndrea întru curăția Sa, ci, ca și cum ar fi fost necurată, a venit 
înaintea ușii bisericii Domnului, ca să stea şi să ceară curăţenie, neîngreţoşîndu-se de 
cei necuraţi şi păcătoşi. Apoi a adus jertfă, nu ca cei bogaţi, care aduceau un miel de 
un an fără prihană, ci ca acei săraci, care aduceau două turturele sau doi porumbei, 
arătînd în toate smerenie şi iubind sărăcia, iar de mîndria bogaţilor fugind. Din aurul 
cel adus de împărați puţin a luat şi acela l-a împărțit la săraci şi la scăpătați, păstrînd 
foarte puţin pe calea spre Egipt. Deci, cumpărînd păsările cele zise după Lege, le-a 
adus jertfă şi cu acelea a adus şi pe Pruncul său cel întîi născut, cum se spune: "Au 
adus părinții pe Pruncul lisus, în Ierusalim, ca să-L pună înaintea Domnului, precum 
este scris în legea Domnului, că toată partea bărbătească, ce deschide pîntecele, sfint 
Domnului se va chema. Deci, țiindu-L în mîinile Sale, şi-a plecat genunchii și cu 
cinste-L înălța lui Dumnezeu, zicînd: 


"Iată, o! Preaveşnice Părinte, Acesta este Fiul Tău, pe Care L-ai trimis ca să 
se întrupeze din mine, pentru mîntuirea neamului omenesc. lată, pe Care Tu L-ai 
născut mai înainte de veci, fără maică; iar eu, prin a Ta bunăvoire, în anii cei mai de 
pe urmă, L-am născut fără de bărbat. lată rodul pîntecelui meu cel întîi născut, Care 
prin Duhul Tău cel Sfînt în mine S-a zămislit şi negrăit din mine a ieşit, precum Tu 
Însuţi ştii. lată Fiul meu întîi născut - şi Care este al Tău mai întâi - cu Tine de o ființă 
şi fără de început, pentru că de la Tine S-a pogorit, nedepărtîndu-Se însă de 
dumnezeirea Ta. Primeşte pe Cel întîi născut, cu Care ai făcut toate. Primeşte pe 
cuvîntul Tău cel din mine întrupat, prin Care ai întărit cerurile, ai întemeiat pămîntul 
şi ai adunat apele. Primește pe Fiul Tău cel din mine, pe Care ÎI aduc Ție, ca pentru 
EI şi pentru Mine să rînduiești precum Îţi este plăcut și pentru ca cu trupul și cu 
sîngele Acestuia, cel din mine luat, să se răscumpere neamul omenesc". 


Unele ca acestea zicînd, a pus pe iubitul ei Fiu în mîinile arhiereului, slujitorul 
lui Dumnezeu, ca în mîinile lui Dumnezeu. Și, după Legea dumnezeiască L-a 
răscumpărat pe EI, cu preţul cel hotărît, adică cu cinci sicli, care era înainte închipuire 


a celor cinci răni mari ale lui Hristos, pe Care le-a primit pe cruce, prin care toată 
lumea s-a răscumpărat de blestemul Legii şi de robia vrăjmaşului. 


Se mai povesteşte încă, de Sfinți Părinţi, că Sfîntul prooroc Zaharia, tatăl 
Mergătorului înainte, a aşezat pe Preacurata Fecioară, care a intrat cu Pruncul pentru 
curățire în biserică, nu în locul celor ce se curăţau, ci în locul fecioarelor, în care 
femeile care aveau bărbați nu se cădea să stea. Văzînd cărturarii şi fariseii aceasta, 
au început a cîrti, iar Zaharia a stat împotriva lor, încredințindu-i că acea maică și 
după naştere e fecioară curată. Iar ei necrezînd, sfîntul le spunea că firea omenească, 
cu toată făptura, este slujitoare Ziditorului său, şi în mîinile Lui cele atotputernice 
este, ca după a sa voie să rînduiască toate, adică să facă astfel ca fecioara să nască şi 
după naştere să rămilie iarăşi fecioară. "Deci pentru aceasta nu am deosebit pe această 
Maică de la locul fecioarelor, de vreme ce este fecioară cu adevărat”. 


În aceeaşi vreme cînd părinţii au suit pe pruncul isus, ca să facă după obiceiul 
legii pentru dînsul, în biserică a venit, purtîndu-se de Duhul lui Dumnezeu, Sfîntul 
Simeon, bătrînul, om drept şi credincios, aşteptînd mîngîierea lui Israil, care era să 
fie prin venirea lui Mesia, pentru că ştia că acum se apropie Mesia cel aşteptat, de 
vreme ce sceptrul lui Iuda trecuse la Irod, după proorocia strămoșului Iacov 
patriarhul, care mai înainte a zis: "Nu va lipsi domn din luda, pină ce va veni 
așteptarea neamurilor, Hristos Domnul". Asemenrea şi cele şaptezeci de săptămîni 
de cîte şapte ani ale lui Daniil, acum se sfirșiseră, după care se socotise că va fi 
venirea lui Mesia. Pe lîngă aceasta, lui Simeon era făgăduit de la Duhul Sfînt să nu 
vadă moartea mai înainte de a-L vedea pe Hristos Domnul. 


Acela, privind spre Fecioara cea Preacurată şi spre Pruncul cel ținut de ea, a 
văzut darul lui Dumnezeu, înconjurînd pe Maica şi Pruncul ei şi cunoscînd, cu duhul, 
că Acela este Mesia cel aşteptat, s-a apropiat cu sîrguință şi, primind în mîini cu 
bucurie negrăită şi cu frică cucernică, cel albit ca o lebădă de cărunteţe a dat mare 
mulţumire lui Dumnezeu, înaintea sfîrşitului său, cu veselie cîntînd şi zicînd: "Acum 
slobozeşte pe robul Tău, Stăpine, după Cuvintul Tău, în pace. Eu n-am avut linişte 
în gîndurile mele, în toate zilele aşteptîndu-Te şi în toate zilele îngrijindu-mă, cînd 
vei veni. Acum, văzîndu- Te, pace am cîştigat şi de grijă scăpînd, mă duc din cele de 
aici, veste de bucurie ducînd părinților mei pentru că voi spune despre venirea Ta în 
lume, strămoşului Adam, lui Avraam, lui Moise, lui David, lui Isaia şi celorlalți sfinți 
părinţi şi prooroci. 


Apoi voi umple de negrăită bucurie pe cei ce sînt mîhniți acum și către care 
degrabă mă slobozeşte, ca degrabă şi ei, lepădînd mîhnirea, să se veselească de Tine, 
izbăvitorul lor. Slobozeşte-mă pe mine, robul Tău, ca să mă odihnesc, după ostenelile 
cele de mulți ani, în sînul lui Avraam; căci acum au văzut ochii mei mîntuirea Ta cea 
pregătită tuturor popoarelor. Ochii mei au văzut lumina cea pregătită pentru izgonirea 
întunericului, spre luminarea neamurilor, spre descoperirea tainelor dumnezeieşti 
cele neștiute, lumina care ai răsărit spre slava poporului Tău Israil, şi pe care, prin 
proorocul Isaia, ai făgăduit-o, zicînd: "Am dat în Sion mintuire lui Israil, spre 


preamărire". Auzind Iosif şi Preacurata Fecioară unele ca acestea despre Prunc, de 
la sfîntul şi dreptul bătrîn, se mirau de cele grăite pentru EI, pentru că vedeau pe 
Simeon grăind către Prunc ca spre un om bătrîn. Apoi, se ruga nu ca unui om, ci ca 
unui Dumnezeu Care are puterea vieţii și a morții și Care putea să-l slobozească 
îndată pe bătrîn spre altă viaţă sau să-l ţie încă în cea de aici. 


Deci, i-a binecuvîntat Simeon, lăudînd și mărind pe Maica cea 
Preanevinovată, care a născut pe Omul Dumnezeu şi, fericind pe Sfîntul Iosif, părutul 
tată, care s-a învrednicit a fi slujitor unei Taine ca aceasta. Apoi a zis către Maria, 
Maica Lui, iar nu către Iosif, pentru că vedea cu prooroceşti ochi pe Maica cea fără 
de bărbat: "lată, Acesta este spre căderea și scularea multora în Israil", adică spre 
căderea celor care nu vor voi să creadă cuvintele Lui, iar spre scularea celor ce vor 
primi cu dragoste sfînta Lui propovăduire; spre căderea cărturarilor şi a fariseilor, pe 
care i-a orbit răutatea lor, iar spre scularea pescarilor celor simpli şi neştiutori. Pentru 
că va alege pe cei neînţelepţi, ca să rușineze pe cei înţelepţi ai veacului acestuia. Apoi 
va fi spre căderea sinagogii evreeşti a Legii celei Vechi şi spre ridicarea Bisericii lui 
Dumnezeu, prin darul cel nou şi spre semnul Căruia se va zice împotrivă. Căci multă 
grăire împotrivă va fi pentru Dînsul între popoare; unii vor zice că este bun, iar alții 
nu, ci că înșeală poporul. Şi-L va pune pe EI, după cuvîntul proorocului Ieremia, ca 
pe o țintă spre săgetare, spînzurîndu-L pe lemnul Crucii şi rănindu-L cu piroanele ca 
cu săgețile şi cu sulița. În acea vreme, ţie, o! Maică fără de bărbat, prin suflet îţi va 
trece sabia şi vei suferi dureri în inimă, cînd vei vedea pe Fiul tău pironit pe cruce, 
pe care l-ai născut în lumea aceasta fără de dureri. Pe Acela îl vei petrece din lumea 
aceasta cu multe dureri şi cu mare tînguire”. 


Atunci era acolo şi Ana proorociţa, fiica lui Fanuil, din seminţia lui Așer, care 
îmbătrînise în văduvie foarte mult, ca la optzeci şi patru de ani şi care numai șapte 
ani vieţuise cu bărbatul său din fecioria ei. Rămînînd văduvă, tot restul vieţii ei l-a 
petrecut cu dumnezeiască plăcere, nedepărtîndu-se de biserică, ci cu postul și cu 
rugăciunile slujind lui Dumnezeu ziua şi noaptea. Aceea, apropiindu-se într-acel 
ceas, multe proorociri spunea despre Pruncul cel adus în Biserica Domnului, tuturor 
celor ce așteptau izbăvirea în Ierusalim (Luca 2,36-38). 


Auzind şi văzînd aceasta, fariseii şi cărturarii cîrteau în inimile lor, mîniindu- 
se cu zavistie asupra lui Zaharia, ca asupra unui călcător de lege, căci chiar în locul 
fecioarelor pusese pe Maica ce venise pentru curăţire. lar asupra lui Simeon şi a Anei 
se mîniau, căci au dat aceste mărturii despre Prunc. Şi nu le-au tăcut acestea, nici 
chiar în fața lui Irod împăratul, ci le-au spus pe toate cele făcute şi grăite în biserică. 
Pentru aceasta, îndată a fost căutat spre ucidere pe dumnezeiescul Prunc, Hristos 
Domnul, dar nu L-au aflat pentru că, prin dumnezeiască poruncă dată prin înger lui 
Iosif în vis, a fost dus în Egipt. 


Atunci Sfîntul losif cu Preacurata Născătoare de Dumnezeu, sfirşind în 
biserică toate, după Legea Domnului, nu s-au întors în Betleem, ci în Galileea, în 
cetatea Nazaret, iar de acolo au pornit în Egipt. lar Pruncul creştea şi se întărea cu 


duhul, umplîndu-se de înțelepciune şi harul lui Dumnezeu era peste Dînsul (Luca 
2,40). 


Prăznuirea Întîmpinării Domnului s-a aşezat în vremea împărăției lui 
Iustinian, căci mai înainte de aceea, deşi se făcea în Biserică pomenire despre 
Întîmpinarea Domnului, nu era prăznuită ca sărbătoare. Iustinian, drepteredinciosul 
împărat, a poruncit să se cinstească ca un praznic dumnezeiesc al Născătoarei de 
Dumnezeu, precum sînt şi alte praznice mari. Şi aceasta, pentru aceste pricini: 


Pe vremea împărăției lui a fost molimă mare de moarte în Bizanţ şi în părțile 
de primprejur, trei luni, începînd din zilele cele de pe urmă ale lui Octombrie, murind 
la început cîte cinci mii de oameni în fiecare zi, apoi cîte zece mii. Multe trupuri de 
ale oamenilor bogați şi cinstiți erau neîngropate, pentru că murind slugile și robii 
tuturor nu avea cine să îngroape pe stăpînii lor. lar în Antiohia era îndoită pedeapsa 
lui Dumnezeu, căci la rana cea de moarte s-a adăugat, pentru păcatele omenești, și 
un înfricoşat cutremur de pămînt, încît toate casele cele mari, zidirile cele înalte şi 
bisericile au căzut şi mulţime de popor căzînd sub ziduri a pierit. Între aceștia era și 
Eufrasie, episcopul Antiohiei, căci, căzînd pe dînsul biserica, a murit. Încă şi 
Pompeiopol, cetatea Misiei, s-a risipit de cutremur, iar jumătate din ea a fost înghițită 
de pămînt cu toţi locuitorii ei. În acea înfricoşată moarte şi pierzare i s-a descoperit 
unuia, din cei plăcuţi lui Dumnezeu, să se prăznuiască Întîmpinarea Domnului şi a 
Născătoarei de Dumnezeu. 


Venind ziua Întîmpinării Domnului, la februarie, în ziua a doua, cînd a început 
să se prăznuiască cu priveghere de toată noaptea şi cu ieșire cu crucile, în acea zi s-a 
ridicat molima cea de moarte cu desăvîrşire şi cutremurul pămîntului s-a alinat, prin 
milostivirea lui Dumnezeu şi cu rugăciunile Preacuratei Născătoare de Dumnezeu, 
căreia, împreună cu Cel ce S-a născut dintr-însa, Hristos, Dumnezeu, să-i fie cinste, 
slavă, închinăciune şi mulțumire în veci. Amin. 


6. POMENIREA SFÎNTULUI ȘI DREPTULUI SIMEON, PRIMITORUL 
DE DUMNEZEU 
(3 FEBRUARIE) 


Simeon, bătrînul, după mărturia Sfintei Evanghelii, era un om drept şi 
credincios, aşteptînd mîngiîierea lui Israil, iar Duhul Sfînt era peste dînsul. Aceluia i 
s-a făcut ştire de la Dumnezeu despre venirea ce degrabă era să fie în lume, a 
adevăratului Mesia. ŞI i s-a făcut ştire, precum povestesc istoricii cei vechi, astfel: 


Cînd, după porunca lui Ptolomeu, regele Egiptului, se tălmăcea Legea lui 
Moise şi toate proorociile din limba evreiască în cea elinească, pentru care lucru erau 


aleşi oameni înţelepţi din Israil, şaptezeci la număr. Între aceştia era şi Sfîntul 
Simeon, ca un înţelept și iscusit întru dumnezeiasca Scriptură. Atunci el, tălmăcind, 
scria cuvintele lui Isaia proorocul şi, ajungînd la cuvintele: /ată fecioara în pintece 
va Zămisli şi va naşte fiu, s-a îndoit, zicînd că nu este cu putință ca o fecioară, neștiind 
de bărbat, să poată naşte şi, luînd cuțitul, a voit să radă cuvintele acelea. Dar îngerul 
Domnului i s-a arătat şi 1-a ţinut mîna, zicînd: "Nu fi necredincios faţă de cele scrise, 
şi a căror împlinire singur o vei vedea. Pentru că nu vei gusta moartea pînă ce nu vei 
vedea pe Cel ce se va naște din Curata Fecioară, Hristos Domnul”. 


Deci el, crezînd cuvintele îngereşti și proorocești, aștepta cu dor venirea lui 
Hristos în lume. Şi era drept cu viața și fără prihană, ferindu-se de tot răul, şezînd 
lîngă biserică şi rugîndu-se lui Dumnezeu să miluiască lumea Sa şi să izbăvească pe 
oameni de diavolul cel viclean. 


Născîndu-se Domnul nostru lisus Hristos şi împlinindu-se patruzeci de zile, 
iar după obiceiul legii fiind adus în biserică de mîinile Preacuratei Sale Marci, atunci 
şi Sfîntul Simeon îndemnat de Duhul a venit în biserică și, căutînd spre Pruncul cel 
mai înainte de veci cum şi la Fecioara cea fără de prihană care Îl născuse, L-a 
cunoscut că Acela este Mesia cel făgăduit şi că aceea este Fecioara prin care avea să 
se împlinească proorocia Isaia. De aceea, i s-a închinat, văzînd-o înconjurată de 
lumină cerească şi fiind strălucită cu dumnezeieștile raze. 


Deci, cu frică şi cu bucurie apropiindu-se de dînsa, a luat în mîinile sale pe 
Domnul şi a zis: Acum slobozește pe robul Tău, Stăpine, după cuvintul Tău, în pace, 
că văzură ochii mei mintuirea Ta. El a proorocit despre patima lui Hristos şi despre 
răstignirea Lui, spunînd că va trece prin sufletul Născătoarei de Dumnezeu sabia 
mîhnirii şi a necazului, cînd va vedea pe Fiul său răstignit pe Cruce. Și aşa, 
mulțumind lui Dumnezeu, s-a mutat cu pace la adînci bătrîneți, pentru că se scrie 
despre dînsul că a trăit 360 de ani - Dumnezeu astfel lungindu-i viaţa - ca să ajungă 
vremea cea din toți vecii dorită, în care Fiul cel fără de ani S-a născut din Sfînta 
Fecioară, Căruia se cuvine slava în veci. Amin. 


Despre acest Sfînt Simeon, care a primit în mîinile sale pe pruncul lisus, cel 
dus în biserică şi care a binecuvîntat pe Născătoarea de Dumnezeu, Maria şi pe Iosif, 
mulți înţeleg că a fost preot, precum era preot şi Zaharia, cel ce a primit mai înainte 
pe Maria, fiind dusă atunci pruncă în biserică şi care avea să fie maica lui lisus. Între 
cei ce înțeleg astfel, este Sfîntul Atanasie cel Mare, în cartea sa "Despre aceeași fire 
a Tatălui şi a Fiului”, apoi Sfîntul Chiril din Ierusalim, în "Cuvîntul de la 
Întîmpinarea Domnului", şi Sfîntul Epifanie, în "Învățătura despre părinţii Legii 
Vechi şi ceilalți”. Dar de vreme ce sînt unii care nu se unesc - căci nu se pomenește 
despre aceasta în Evanghelie -, de aceea nu s-a scris nici în cuvîntul acesta. 


In această zi se mai face şi pomenirea Sfintei Ana, proorociţa, de care se 
pomenește în Evanghelie, şi care cu Sfîntul Simeon primitorul de Dumnezeu 
întîmpinînd pe Domnul nostru lisus Hristos în biserică, grăia despre Dînsul tuturor 


celor ce așteptau izbăvirea în Ierusalim, cum că Acela este Mesia cel aşteptat. 
Totdeauna se face şi pomenirea Sfîntului prooroc Azaria, de care se scrie în cartea a 
doua, Paralipomena, capitolul al 15-lea. Apoi a Sfinţilor mucenici Adrian şi Euvul, 
care au pătimit pentru Hristos în Cezareea, de la Firmilian ighemonul. Și a Sfinților 
mucenici Papia, Diodor şi Claudian, care s-au chinuit pentru Hristos în vremea lui 
Deciu, împăratul, de către Paulin, boierul Pamfiliei. Cum și a Sfîntului mucenic 
Vlasie cel din Cezareia Capadociei, care era păstor şi fiind muncit nu s-a lepădat de 
Hristos, ci pe mulţi i-a adus la credinţă, iar pe ighemon l-a omorît. Apoi, rugîndu-se 
lui Dumnezeu, şi-a dat duhul în mîinile Lui și era văzută o porumbiţă, în chipul 
luminii, zburînd deasupra trupului lui. Toiagul lui păstoresc, înfigîndu-l în pămînt, a 
odrăslit și a crescut copac mare, care acoperea cu ramurile sale altarul bisericii, zidită 
peste moaştele lui. 
7. SFINŢII MUCENICI ADRIAN ȘI EVUL 
(3 FEBRUARIE) 


Aceşti sfinți erau din cetatea Vanea; şi fiindcă aveau dragoste către 
mărturisitorii şi mucenicii lui Hristos, s-a dus la Cezareea, unde mulți pătimeau 
pentru Hristos. Aflîndu-se acolo că erau creştini, au fost duşi la ighemonul Firmilian, 
şi mărturisind în fața tuturor pe Hristos, îndată au fost supuși la chinuri mari. Dar 
fiindcă stăteau tari în mărturisirea lui Hristos, ighemonul s-a mîniat foarte, şi i-a dat 
spre mîncare fiarelor. Mai întîi fericitul Adrian a fost aruncat înaintea unui leu şi, 
luptîndu-se cu el, şi cu harul lui Dumnezeu rămînînd nevătămat, i s-a tăiat capul. 
Apoi Sfîntul Evul a fost aruncat şi el înaintea aceluiași leu. Dar fundcă a biruit pe leu 
şi a rămas nevătămat, 1 s-a tăiat capul. Şi aşa au luat amîndoi cununa muceniciei cea 
nevestejită. 


8. POMENIREA CUVIOSULUI PĂRINTELUI NOSTRU ISIDOR 
PELUSIOTUL 
(4 FEBRUARIE) 


4] neon 
“FIII de HâAn N 

Cuviosul Isidor era egiptean, fiu de părinți de neam bun şi iubitori de 
Dumnezeu, fiind şi rudă cu Teofil, arhiepiscopul Alexandriei şi cu Sfîntul Chiril, care 
a luat scaunul după Teofil. EI, învăţind filozofia din afară şi dumnezeiasca 
înțelepciune, a lăsat slava lumii acesteia, bogăția, strălucirea numelui și, pe toate 
socotindu-le gunoaie, s-a dus la muntele Pelusiului. Acolo, primind viața 
monahicească, bine s-a nevoit în vremea împărăției lui Teodosie cel Mic. EI a fost 
bărbat desăvîrşit în bunătăți, preot şi egumen, cu viaţa şi cu înţelepciunea slăvit şi 
cinstit de toţi. Despre el vorbeşte Evagrie, istoricul bisericesc, cînd zice: "Împărăţind 
Teodosie, Isidor Pelusiotul era în mare cinste, de a cărui slavă ieșită din lucrurile şi 
cuvintele lui se auzise departe şi era lăudat de gurile tuturor. Acesta şi-a obosit trupul 
cu ostenelile atît de mult, încît vedeau toţi că are viață îngerească. Trăind în chipul 
vieții monahiceşti şi al gîndirii de Dumnezeu, era totdeauna şi înaintea tuturor pildă, 
spre a fi urmat; el a scris multe cuvinte foarte folositoare”. 


Mai mărturiseşte încă despre viaţa lui cea îmbunătățită și Nichifor, istoricul, 
zicînd astfel: "Dumnezeiescul Isidor din tinereţe a avut atît de multe sudori în 
ostenelile mănăstirești și atît de mult și-a omorît trupul, iar sufletul şi l-a înfierbîntat 
cu tăinuite și înalte învățături, încît de toți se vedea că petrece o viaţă cu adevărat 
creştinească. Apoi era un stiîlp viu şi însuflețit al rînduielilor monahiceşti şi al 
dumnezeieștii vedenii şi ca un exemplu viu al urmării şi al învățăturii duhovniceşti. 
Multe lucrări, pline de mult folos sînt scrise de dînsul, dar mai ales epistolele lui către 
diferite persoane - pline de dumnezeiescul har şi de omeneasca înţelepciune, aproape 
zece mii -, în care tălmăcește toată dumnezeiasca Scriptură şi îndreaptă obiceiurile 
tuturor oamenilor. 


Din nişte asemenea mărturii se vede cum era plăcut lui Dumnezeu Cuviosul 
Isidor, măcar că nu s-a găsit scrisă viaţa lui cu de-amănuntul. Însă este destul că din 
cuvintele cele scurte se cunoaşte sfințenia cea mare și înțelepciunea lui, căci tuturor 
le era chip de viață îmbunătățită şi a umplut toată lumea de scrisorile sale cele de 
Dumnezeu înţelepțite. EI a fost mare sprijinitor al Sfîntului loan Gură de Aur, cel 
izgonit cu nedreptate de pe scaun, şi a scris mult către Teofil, arhiepiscopul 
Alexandriei, și către Arcadie, împăratul, sfătuindu-l ca să înceteze scornirea cea rea. 
Dar, deși n-a reușit, totuşi a mustrat răutatea şi nedreptatea acelora. 


După moartea lui loan Gură de Aur, a îndemnat prin scrisorile sale pe Sfîntul 
Chiril Alexandrinul - care a urmat după Teofil -, să scrie numele lui loan în tabla 
bisericească, ca a unui sfînt mărturisitor, care a pătimit pentru adevăr multe răutăți 
de la oamenii cei răi. A scris şi lui Teodosie, împăratul, învăţîndu-l să se îngrijească 
de pacea bisericească, şi l-a îndemnat pe acela să adune în Efes al treilea sinod 
ecumenic contra rău-credincioşilor eretici. Era mare rîvnitor pentru dreapta credință 
şi puternic luptător împotriva ereticilor, fiind gata a pătimi şi a muri pentru credința 
cea dreaptă. 


Aceasta este arătat din cuvintele lui, căci scriind către un Terasie, hulitorul, 
zice: "Te întreb pe tine, cel ce ne ocărăşti pe noi și te arăţi aspru judecător: de te-ar 
pune împăratul asupra cetății, ca să o păzeşti, iar tu ai vedea zidul surpîndu-se și 
sfărîmîndu-se, ca să se facă lesnicioasă intrarea vrăjmaşilor în cetate, au doară n-ai 
sta împotrivă cu toate uneltele și armele, oprind spargerea zidului şi nelăsînd intrarea 
vrăjmaşilor? Aceasta ai face ca şi cetatea şi pe tine însuți să te poți apăra de vrăjmași, 
iar a ta credinţă şi osîrdnică supunere să o arăţi către împăratul. Dar nouă, pe care 
Dumnezeu ne-a pus dascăli Sfintei Sale Biserici, nu ni se cade să stăm cu tărie 
împotriva lui Arie, care, nu numai că a ridicat război asupra drept-credincioasei 
turme a lui Hristos, ci şi pe mulți i-a pierdut? Eu pentru această pricină nu țin seamă 
de nici o primejdie, ci mai bine doresc aceasta, ca adică toate primejdiile să le 
pătimesc pentru dreapta credinţă”. 


Din aceste cuvinte ale sfîntului se vede rîvna lui pentru dreapta credinţă, dar 
şi celelalte fapte bune ale lui le cunoaşte fiecare, din scrisorile sale. Fecioria, al cărei 
păzitor era, o laudă mai mult decît pe multe alte fapte bune, numind-o împărăteasă, 


pe care toate rînduielile sînt datoare a o cinsti. Însă nu defaimă nici însoţirea cea 
legiuită, pentru că zice în epistola sa către Antonie Scolasticul: "Se cuvine a asemăna 
cu soarele pe cei ce-și păzesc fecioria, iar cu luna pe cei ce viețuiesc în văduvia cea 
neprihănită, iar cu stelele pe cei ce locuiesc în însoţire cinstită”. 


În aceasta urmează Sfîntului Apostol Pavel, care zice: "Alta este slava 
soarelui, alta este slava lunii și alta slava stelelor”. Apoi sfătuieşte cuviosul şi pe 
iubitorii de înţelepciunea cea dinafară ca mai mult să se deprindă în viaţa cea 
îmbunătățită, decît la frumoasa grăire. Pentru că zice într-o scrisoare către Patrim, 
monahul: "Cu bună minte, precum aud despre tine, și cu darul firii eşti împodobit, 
încît cu sîrguință te nevoieşti la învățătura retoricească, ca adică să grăieşti frumos; 
însă calea vieții duhovniceşti, prin faptele cele bune mai mult să o urmezi, decît prin 
frumoasa grăire. Drept aceea, dacă dorești să cîştigi răsplătirile cele fără de moarte, 
de frumoasă grăire îngrijeşte-te puţin iar a face fapte bune, sileşte-te cu osîrdie”. 


Asemenea şi către Apolonie, episcopul, scrie: "De vreme ce nu se cuvine a 
atrage, cu sila, pe cei care sînt astfel născuţi încît să aibă voia slobodă cum şi pe cei 
ce se împotrivesc dreptei credinţe, pentru aceea, îngrijește, ca prin sfat bun, prin viaţa 
ta şi prin bunele obiceiuri, să luminezi pe cei ce sînt în întuneric”. 


Acest sfînt mai învaţă că omul cel îmbunătățit se cade să nu se mîndrească 
pentru lucrurile sale cele bune, ci cele smerite să le socotească pentru sineși. "Cel ce 
lucrează faptele bune are cunună luminată, iar cela ce săvîrşeşte multe fapte bune, 
însă 1 se pare că puţin bine a făcut, acela, prin acea smerită părere despre sine, mai 
luminoasă cunună va avea. Dar mai drept să zic: De este în cineva gînd smerit, faptele 
bune ale aceluia se fac mai luminoase, iar de nu este cu gîndul smerit, apoi şi faptele 
bune cele luminoase, se întunecă şi cele mari se micşorează. Drept aceea, de voiește 
cineva să-şi arate faptele sale bune, să nu le socotească mari, căci atunci mari se vor 
afla". Astfel Cuviosul Isidor, învăţîndu-i pe mulţi, singur mai întîi era desăvirșit 
pentru cele ce le învăţa, urmînd Domnului Celui ce a început mai întîi a face; apoi 
pentru lucrurile sale cele bune nu se mîndrea, ci smerit cugeta. lar gîndul smerit a 
însoțit curăţia ca o pereche de boi mult ostenitori, care trăgeau jugul cel bun al lui 
Hristos. 


Întreaga lui înţelepciune însă este arătată în epistola lui către Paladie, 
episcopul Elinopoliei, prin care cu îndestulare îl învață să se ferească de vorba cu 
partea femeiască, pentru că zice Scriptura: Vorbele cele rele strică obiceiurile cele 
bune. Apoi vorba cu femeile, chiar și bună de ar fi, este însă puternică a strica pe 
omul cel dinăuntru în taină, prin gînduri necurate, deşi fiind curat trupul, însă pe 
suflet îl face necurat. Pentru aceea, Cuviosul Isidor, sfătuindu-l pe episcopul acela, 
care adeseori vorbea cele de folos cu partea femeiască și care se lăuda că nu simte 
patimă, îi zicea: "De vorbele femeiești fugi pe cît poţi, bunule bărbat. Căci celor ce 
au treapta preoţiei, mai sfinți și mai curați se cade să fie decît acei care s-au dus în 
munți și în pustie. Pentru că aceştia au grijă de sine şi de popor, iar acei care s-au dus 
în pustie au grijă numai de ei. Acestora, care sînt puşi la asemenea înălțime a 


vredniciei preoțești toți le cearcă şi le privesc viaţa, iar cei ce şed prin peşteri, aceia 
pe ale lor răni le tămăduiesc sau singuri lor îşi împletesc cununi. 


De vei merge la femei pentru vreo slujbă, să ai ochiu plecaţi în jos şi pe acelea, 
la care ai mers, să le înveți să privească cu curăție deplină. După ce vei grăi cuvinte 
puţine, care pot să le întărească şi să le lumineze sufletele, îndată fugi, ca nu cumva 
vorba cea lungă să înmoaie a ta putere şi să o slăbească. lar de vei voi să fii cinstit, 
căci aşa se cade, mai ales duhovnicescului bărbat, apoi să nu ai cu dînsele prietenie 
nicidecum şi atunci vei fi cinstit, pentru că firea femeiască se face nesuferită spre cel 
ce o momeşte, iar spre cei ce o defăimează, ea mai cu multă libertate îşi arată firea. 


Unii zic că de vorbeşti cu dînsele nu primeşti nici o vătămare. Eu însă zic, ca 
toți să se încredinţeze de acestea, că și pietrele se sparg de picăturile de ploaie care 
pică totdeauna pe ele. la aminte la ceea ce grăiesc: că ce este mai tare decit piatra şi 
ce este mai moale decît apa și, mai ales, decît picăturile de apă? Deci, dacă firea se 
micşorează de acel lucru, apoi cum nu va fi biruită şi răsturnată voia omenească care 
uşor este mişcată?" 


Astfel sfătuind Cuviosul Isidor pe episcopul Paladie, ne povăţuieşte şi pe noi 
toți la viaţa cea cu întreagă înțelepciune, ca să ne păzim, nu numai trupul de căderea 
în păcat, dar și sufletul să-l păzim, să-l ferim întreg de gîndurile ce-l strică. 


Multe fapte bune învăță cuviosul pe toţi, prin scrieri şi prin vorbire. Apoi, 
ajungînd la adînci bătrîneţe şi plăcînd lui Dumnezeu desăvîrşit, s-a sfîrşit cu pace. 


9. VIAŢA CUVIOSULUI PĂRINTELUI NOSTRU NICOLAE 
MĂRTURISITORUL, EGUMENUL STUDIŢILOR 
(4 FEBRUARIE) 


Cuviosul părintele nostru Nicolae s-a născut în insula Creta, în satul ce se 
numea Chidonia, din care era şi Sfîntul mucenic Vasilid, unul din cei zece mucenici 
care au pătimit în Creta. Părinţii acestui fericit Nicolae fiind creștini, l-au dat din 
tinerețe să înveţe Sfintele Scripturi şi, la zece ani, obişnuindu-se cu dumnezeieştile 
cărți, l-au trimis în Constantinopol la unchiul său, fericitul Teofan, monahul, care 
petrecea în mănăstirea Studiţilor. Acesta, primind pe nepotul său cu dragoste, l-a dus 
la Cuviosul Teodor, egumenul studiților. Dar fericitul Teodor, văzînd mai înainte cu 
duhul că copilul acela avea să fie vas de bună trebuinţă al lui Dumnezeu, l-a 
binecuvîntat şi i-a poruncit să petreacă cu alți copii la un loc deosebit, ce era afară 
din mănăstire, fund rînduit pentru învățătura copiilor. După aceasta, egumenul, 
văzînd pe fericitul Nicolae priceput şi bun la obiceiuri, blînd şi smerit, avînd vîrsta 
potrivită, l-a dus înăuntru, în mănăstire, şi l-a tuns în chipul monahicesc. Apoi după 
cîțiva ani l-a silit să primească şi preoția, pentru viaţa lui cea îmbunătățită. 


Petrecînd fericitul Nicolae în mănăstirea aceea cu plăcere de Dumnezeu, a 
venit la dînsul un frate al lui, după trup, anume Tit şi i-a spus cu lacrimi cum că 
saracinii cei fără de Dumnezeu prădînd ostrovul Critului au robit pe părinţii lor şi i- 
au dus în pămîntul lor. Iar el, deşi îl durea inima de părinţi, sfătuia pe fratele său să 
nu se mîhnească de aceea, zicîndu-i: "Așa a fost plăcerea lui Dumnezeu, fără de a 
Cărui voie nu cade nici un fir de păr din cap. EI ştie ceea ce rînduieşte pentru folosul 
oamenilor, deci către EI să aruncăm grija noastră şi purtarea de grijă pentru părinții 
noștri. lar nouă ni se cade să ne îngrijim de noi înșine, ca să nu fim robii de poftele 
trupeşti şi de înșelăciunea veacului acestuia și să nu ne ducă pe noi în mîna 
vrăjmaşilor nevăzuţi în locul întunericului și al negurii celei neluminoase”. Astfel 
mîngîind Nicolae pe fratele său, l-a adus la umilinţă și l-a făcut bun monah. 


În acele vremi, Biserica lui Hristos ocîrmuindu-se în pace și liniște prin 
păstorii cei buni, deodată, prin voia lui Dumnezeu s-a ridicat viforul tulburării, prin 
rău-credinciosul Leon Armeanul, care tulbura Biserica cu eresul luptei contra 
sfintelor icoane. El mai întîi a fost patriciu în împărăția drept-credinciosului împărat 
Mihail, care se numea Rangave, şi avînd rînduiala de dregător împărătesc, cu 
meşteșug a răpit împărăția într-un chip ca acesta: 


Fiind atunci războiul grecilor cu bulgarii şi ieşind împăratul Mihail, a pus pe 
Leon ca voievod asupra oștilor Răsăritului, neștiind că Leon caută să ia împărăţia de 
la dînsul cu vicleşug. 


Deci, cînd s-au lovit grecii cu bulgarii, slăbind aceştia, voiau să se pregătească 
de fugă. Dar Leon Armeanul cu începătorii de oaste, pe care încă de la început îi 
amăgise cu daruri şi cu toate cetele care erau sub dînsul, îndată au fugit, negonindu- 
1 nimeni. Bulgarii, văzînd pe greci fugind înapoi, mai întîi se temeau să urmeze după 
dînșii, ca să nu fie vreun vicleșug, dar văzînd fuga lor fără de întoarcere, au luat 
îndrăzneală şi, gonindu-i, au ucis o mulțime de greci; şi așa împăratul Mihail s-a 
întors biruitor. lar fuga aceea a făcut-o Leon cu un meșteșug și vicleşug ca acesta: 
Ca adică oastea şi poporul să urască pe împăratul ca pe un fricos, neştiind a rîndui 
războaiele, ca astfel să-i poată răpi împărăţia, ceea ce s-a și făcut. Căci intrînd 
împăratul Mihail în Constantinopol biruit, Leon a rămas cu oastea în Bitinia, ca să 
păzească hotarele şi îndată răutatea, care o avea de demult în inimă, atunci a 
descoperit-o, căci a dat de veste pretutindeni că, prin a împăratului neștiință şi inimă 
fricoasă, grecii şi-au pierdut cinstea bărbăţiei lor, fiind biruiţi de bulgari. 


Astfel a înrăit toată oastea împotriva împăratului, iar Leon singur s-a sculat 
asupra făcătorului său de bine şi a fost ales împărat acolo în Bitinia, de toată oastea. 
Ajungînd degrabă vestea aceea la împăratul Mihail şi mulți sfătuind pe împăratul să 
se împotrivească lui Leon cu tărie, nelăsîndu-l să împărăţească, Mihail a răspuns: 
"Mai bine îmi este ca nu numai de împărăție, dar şi de viață să mă lipsesc, decît să se 
verse o picătură de sînge creştinesc pentru mine, în războiul dintre noi". Deci îndată 
a trimis în taină la Leon coroana sa împărătească, porfira şi încălțămintele 
împărătești, zicîndu-i: "lată îi las împărăția, vino fără frică în Constantinopol şi 


împărăţeşte"”. Făcînd aceasta, Mihail îndată s-a îmbrăcat în chip monahicesc, 
împreună cu femeia sa. 


Intrînd Leon în Constantinopol cu multă slavă, a stat pe scaunul împărăției 
grecești şi îndată pe făcătorul său de bine, Mihail, care cu dragoste i-a dat împărăţia, 
l-a trimis într-o insulă în surghiun, iar pe cei doi fii ai săi, Teofilact şi Ignatie, a 
poruncit să-i castreze. După o vreme s-a ridicat păgînul acela de împărat şi asupra lui 
Hristos Domnul şi asupra Sfintei Biserici, adunînd un sobor nedrept contra sfintelor 
icoane, pe care le arunca din bisericile lui Dumnezeu. lar cînd sfințitul patriarh 
Nichifor şi drept-credincioşii arhierei şi arhimandriți, precum și toți părinții cei de 
Dumnezeu insuflaţi 1 s-au împotrivit, neînvoindu-se la păgînătatea lui şi îl sfătuiau 
să nu facă rău şi să nu tulbure cu un eres ca acela Biserica lui Hristos, îndată el, 
ticălosul, i-a izgonit din palat cu necinste pe toţi şi i-a trimis în surghiun, în diferite 
țări. 


Atunci şi Sfîntul Teodor Studitul, împotrivindu-se împăratului, a fost 
surghiunit împreună cu ucenicul său, fericitul Nicolae, în hotarele Apoloniadei, în 
cetatea ce se numea Mezopa, unde au stat închişi în temniţă un an. Apoi, auzind 
împăratul despre dînşii cum că acolo, prin învățătura lor, au îndemnat pe mulți 
oameni la cinstirea sfintelor icoane, a poruncit să-i izgonească de acolo în părțile 
Răsăritului, la un loc ce se numea Zonit; și acolo să-i păzească într-o temniţă, ca 
nimeni să nu meargă la dînşii și ca să nu poată vorbi cu nimeni. Însă bunii 
mărturisitori, cînd nu puteau să grăiască cu gura către popor şi să înveţe dreapta 
credință, prin scrisorile din temniță scrise către cei credincioşi risipeau dogmele 
eretice ca prin nişte trîmbiţe cu mari glasuri, ca zidurile Ierihonului; iar dreapta 
credinţă o îndreptau şi o propovăduiau. De acest lucru înştiinţindu-se împăratul, a 
trimis pe un oarecare ostaş, pe nume Anastasie, ca prin bătăi cumplite să-i 
pedepsească. Deci, mergînd trimisul, i-a bătut cu nemilostivire, mai întîi pe fericitul 
Teodor, apoi pe ucenicul lui, fericitul Nicolae, încît li s-au sfărîmat trupurile de 
bătăile suferite. Apoi iarăşi i-au închis în temniţă şi au astupat intrarea, poruncind ca 
prin foame şi sete să-i chinuiască. 


Dar cine va spune necazul, răbdarea şi foamea fericiților închişi şi toate 
primejdiile pe care le-au răbdat în strîmtoarea temniţei trei ani şi mai ales în urma 
bătăilor luate, încît nu numai de dureri, ci şi de foame şi sete slăbeau? Pentru că 
uneori a treia zi, a patra zi şi cîteodată la cîte o săptămînă le aduceau străjerii puţină 
pîine pe fereastră şi aceea cu ocară şi cu defăimare. Asemenea şi apă foarte puţină le 
dădea. Apoi rănile de pe trupul lor nevindecîndu-se încă bine, a venit iarăşi alt trimis 
de la împărat să-i chinuiască, pentru că oarecare din cei răutăcioşi a dus la împărat o 
scrisoare a lor, pe care fericitul Nicolae, de față cu Teodor, o scrisese către creştini. 
Într-însa era scrisă mustrarea păgînătăţii, a răutăţii împăratului şi a eresului luptei 
contra sfintelor icoane, cum şi pierderea cea vătămătoare de suflet, şi cuprindea 
pentru credincioşi o frumoasă și folositoare învățătură despre credinţă. 


Acea scrisoare citind-o rău-credinciosul împărat Leon, s-a umplut de multă 
mînie şi, răcnind ca o fiară în chipul leului, a trimis îndată pe un prigonitor cumplit, 
ca să le arate scrisoarea aceea de este a lor şi să-i bată pînă la cea din urmă suflare. 


Ajungînd prigonitorul acela la închisoarea cuvioşilor, i-a scos din temniţă şi, 
arătîndu-le scrisoarea, i-a întrebat de este a lor. lar ei nu au tăinuit lucrul lor, căci 
Cuviosul Teodor poruncea, iar fericitul Nicolae scria. Atunci, mîniindu-se trimisul, 
mai întîi pe Nicolae dezbrăcîndu-l, l-a întins la pămînt şi l-a bătut fără milă, mult 
timp. Apoi, lăsîndu-l jumătate mort, s-a întors la Teodor, bătîndu-l și pe acela 
asemenea, tot trupul i-a umplut de răni, nesfărîmîndu-i oasele. Apoi, lăsîndu-l abia 
viu, iarăşi s-a întors la Nicolae şi se ispitea ca prin îmbunări să-l înduplece la un gînd 
cu împăratul. lar el, fiind nemișcat în dreapta credință, îi nesocotea cuvintele. 


Mîniindu-se şi mai mult chinuitorul, a poruncit iarăşi ca mai cu asprime să-l 
bată pe fericitul Nicolae. Apoi îl bătură pe Cuviosul pe spate şi pe pîntece mult, iar 
după bătăile cumplite, prigonitorul l-a lăsat gol, ca să stea în ger toată noaptea - 
pentru că atunci era în luna lui februarie şi era iarnă. lar pe el durîndu-l trupul, de 
multe răni ce avea, şi îngheţînd de frig, răbda chinurile mulțumind lui Dumnezeu. 
După aceasta, chinuitorul aruncîndu-l iarăşi în temniță, s-a întors la împăratul. 


Cuvioşii părinți, după primirea bătăilor celor multe, aveau trupurile rănite pînă 
la oase, iar străjerii, văzînd o pătimire ca aceasta, se umileau și, schimbîndu-se în 
milă, le-au dat apă caldă şi untdelemn. Și astfel, cuvioşii pătimitori îşi spălau unul 
altuia rănile cu un burete muiat în apă şi, ungîndu-le cu untdelemn, le tămăduiau. 
Așa astfel pătimind sfinţii nouăzeci de zile şi încă netămăduindu-se desăvîrșit de răni, 
împăratul cel păgîn iarăşi a poruncit să-i ducă de acolo la hotarele Smirnei. Acolo, 
dîndu-le multe bătăi şi băgîndu-le picioarele în obezi, a poruncit să-i arunce în 
temniță, unde au zăcut cuvioşii douăzeci de luni în primejdii și strîmtorări multe. lar 
Dumnezeu, auzind pe robii Săi care strigau către EI ziua şi noaptea, şi aducîndu-Şi 
aminte de cei ferecaţi, a binevoit ca acel rău-credincios împărat să piară, fiind ucis în 
biserică chiar de ostaşii săi. După dînsul, venind Mihail, ce se numea Valvos, a luat 
sceptrul împărăției greceşti. Acela, însă, deşi era rău-credincios, nu prigonea pe 
creştini şi nu a oprit ca fiecare să se întoarcă la locul său. 


Atunci fiind lberaţi şi fericitul Nicolae, şi marele Teodor, au venit în 
Calcedon, la patriarhul Nichifor, care era în surghiun. lar fericitul Nichifor s-a 
mîngiiat foarte mult de venirea lor şi, văzînd pe trupurile lor răni de pătimitori, în 
cinstea ca pe niște sfinți mucenici. Deci, petrecînd acolo cîtva timp, au venit cu 
patriarhul la Constantinopol, ca să se sfătuiască cu împăratul şi să primească dreapta 
credință. Dar acela, pentru învîrtoşarea cea multă, n-a ascultat învățătura lor şi n-a 
voit ca să se închine sfintelor icoane; dar nici pe alții nu-i oprea de la cinstirea lor. 
Însă în împărăteasca cetate n-a lăsat să se pună icoane, dar prin cetăţile cele de 
primprejur, unde ar fi voit cineva, putea să le aibă. Pentru aceasta, Sfinții Părinţi 
Teodor şi Nicolae, sărutînd pe patriarh, au ieşit din împărăteasca cetate, ca să-şi poată 
păzi sfînta credinţă cea dreaptă mai cu libertate, prin închinarea la icoane. 


Sălăşluindu-se ei în insula Heronis Acriton și acolo petrecînd cîtăva vreme 
lîngă biserica Sfîntului Mucenic Trifon, marele Teodor s-a mutat către Dumnezeu. 
Fericitul Nicolae, rămînînd după părintele său cel duhovnicesc, nu se ducea de la 
mormîntul lui, ci, petrecînd lîngă dînsul, în mai multe nevoinţe îşi ducea viața cea 
monahicească. Dar Mihail împăratul, ducîndu-se din viața aceasta, iar apoi Teofil, 
fiul său luînd împărăţia, s-a ridicat iarăşi prigonire asupra credincioşilor pentru 
sfintele icoane; şi erau chinuiţi de eretici toţi cei care cu dreaptă credinţă se închinau 
icoanei lui Hristos. 


În acea vreme și cei doi fraţi după trup şi după duh, Cuvioşii părinţi Teodor și 
Teofan, au pătimit mult şi au fost însemnați. De atunci şi fericitul Nicolae, lăsîndu- 
şi petrecerea de lîngă mormîntul părintelui său, rătăcea din loc în loc, pînă ce a murit 
împăratul Teofil, luptătorul contra sfintelor icoane, după a cărui moarte a luat 
împărăția femeia lui, drept credincioasa Teodora, cu fiul său Mihail, care era minor. 
Acum făcut iarăşi linişte în Biserica lui Hristos şi dreapta-credinţă a strălucit, fiind 
patriarh în Constantinopol Sfîntul Metodie. 


În acea vreme fericitul Nicolae a venit în Mănăstirea Studitul și a fost egumen, 
după moartea Cuviosului Naveratie, Mărturisitorul, pe cînd era patriarh Sfîntul 
Ignatie, care a fost după Sfîntul Metodie. Ținînd egumenia trei ani, a încredinţat-o 
fericitului Sofronie, bărbatul cel îmbunătățit, iar el, sălăşluindu-se la un loc liniștit, 
petrecea în tăcere. Dar şi Sofronie, după patru ani ai egumeniei sale, a trecut către 
Domnul şi, mergînd frații la Cuviosul Nicolae, cu multă rugăminte l-au silit ca iarăși 
să primească egumenia. 


Deci, viețuind el cîtăva vreme, împăratul Mihail, ajungînd în vîrstă şi 
îndărătnicindu-se, a izgonit din palatul împărătesc pe fericita Teodora, maica sa, și a 
silit-o a se tunde într-una din mănăstirile de fecioare, după sfatul fratelui ei şi al 
unchiului său, Barda, pe care l-a făcut părtaş împărăției sale. Atunci s-a făcut mare 
tulburare şi sminteală în popor, pentru faptul că împăratul s-a ridicat asupra maicii 
sale, iar Barda, lăsîndu-şi femeia sa legiuită, a întinat patul fiului său, luîndu-i femeia. 
Atunci și pe sfințitul patriarh Ignatie, care voia să îndrepte o răzvrătire ca aceea între 
împărați şi să dezrădăcineze fărădelegea lui Barda, îl învăţa neîncetat, dar n-a folosit 
la nimic. 


Odată, împăratul Barda, venind în soborniceasca biserică la o vreme de 
praznic, voia să se împărtăşească cu preacuratele Taine. Dar patriarhul l-a oprit nu 
numai de la împărtăşanie, ci şi înaintea a tot poporul a mustrat fărădelegea lui şi l-a 
despărțit de Biserică. Atunci Barda, îndrăcindu-se cu răutatea asupra patriarhului, a 
pornit pe împăratul Mihail asupra lui şi l-a izgonit de pe scaun, iar în locul lui l-a 
ridicat pe Fotie. 


Văzînd o tulburare și o neorînduială ca aceasta, fericitul Nicolae şi-a lăsat 
mănăstirea și, luîndu-şi pe fratele său, s-au dus la un sat mănăstiresc ce se numea 
Prenet şi acolo viețuiau în linişte, nevrînd să audă de fărădelegile ce se făceau de 


împărați. Însă, nu mult a vieţuit acolo, şi a fost izgonit. Pentru că s-a întîmplat cîndva 
ca împărații să plutească cu corabia spre apele cele calde, pe lîngă locul acela unde 
sfîntul avea locuinţa sa, și ştiind despre dînsul că este bărbat îmbunătăţit şi între toți 
slăvit, s-au abătut pe la el, vrînd să-l înduplece la unirea lor prin înşelăciune. Adică 
şi el să se învoiască şi să întărească izgonirea patriarhului Ignatie, cum şi însoţirea 
cea desfrînată a lui Barda. Dar sfîntul nu numai că n-a lăudat acele fapte rele ale lor, 
ci chiar le-a proorocit că de nu se vor pocăi de răutățile lor, apoi vor pieri cu rea 
moarte, ceea ce s-a şi întîmplat mai pe urmă. 


Unele ca acestea auzind de la dînsul, împărații cei răi s-au mîniat asupra lui și 
l-au izgonit de acolo, iar în Mănăstirea Studiţilor au poruncit să pună alt egumen. 
Fericitul Nicolae, trecînd din loc în loc, îşi chinuia bătrînețele sale. Apoi, din porunca 
împăraților celor fărădelege, prinzîndu-l iarăși şi legîndu-l, l-au dus în mănăstirea sa 
şi doi ani a fost închis în temniță, pînă la moartea acelor împărați, Mihail şi Barda, 
pentru care s-a şi împlinit proorocirea sfîntului. Căci, mergînd ei cu oaste în Creta 
asupra saracinilor (arabilor), au făcut sfadă între dînşii, iar Mihail a tăiat în două pe 
ticălosul împărat Barda. Atunci împăratul Mihail îndată s-a întors înapoi, iar el, 
asemenea, fiind tăiat de casnicii săi în palat, foarte rău s-a sfîrşit. 


După dînsul a luat împărăția drept-credinciosul Vasile, care a întors pe fericitul 
patriarh Ignatie, la scaunul său şi pe Cuviosul Nicolae l-a eliberat din temniţă. Apoi, 
fund chemat de împăratul Vasile, a fost silit iarăşi să-şi ia mănăstirea sa, iar el, deși 
nu voia să o ia în stăpînire din pricina bătrîneţii, pentru rugămintea împăratului a 
luat-o. Deci, adeseori chemînd împăratul pe sfîntul, vorbea cu dînsul şi se folosea de 
cuvintele şi de viaţa lui cea îmbunătățită și multă cinste îi făcea. 


Apoi a dăruit Dumnezeu plăcutului Său, fericitului Nicolae, darul de a tămădui 
neputințele între oameni. Pentru că, Evdochia, femeia iubitorului de Hristos, 
împăratul Vasile, căzînd într-o boală cumplită şi necîştigînd ajutor de la doctori, se 
deznădăjduise de viaţă şi aştepta moartea, de care lucru se mîhnise împăratul foarte 
mult. Adormind împărăteasa puţin, a văzut în vis pe un monah bătrîn, în mare slavă, 
zicînd către dînsa: "Nădăjduieşte spre Dumnezeu, căci nu vei muri acum, pentru că 
acum vei lua tămăduire şi vei fi sănătoasă”. lar ea, sculîndu-se din somn, a spus 
bărbatului său vedenia şi l-a rugat să cheme de la toate mănăstirile 
Constantinopolului pe monahii cei renumiți, care viețuiesc în fapte bune, ca să o 
cerceteze. Deci, începînd cuvioşii părinţi a veni în palat la împărăteasă, a venit acolo 
şi fericitul Nicolae, avînd fața luminoasă ca a lui Moise, pe care văzîndu-l 
împărăteasa, l-a cunoscut că este cel ce a vorbit cu dînsa în vis, făgăduindu-i sănătate. 
Apoi, sculîndu-se, s-a închinat sfîntului şi îndată s-a făcut desăvîrşit sănătoasă. 


După aceasta, Elena, femeia lui Manuil patriciul, bolind de aceeași neputinţă, 
se apropiase de moarte și, după obicei, pregătindu-i-se hainele de îngropare, a sosit 
Cuviosul Nicolae şi, făcîndu-i cruce cu mîna pe cap şi pe tot trupul, a tămăduit-o de 
boala ce o cuprinsese şi îndată s-a sculat sănătoasă de pe patul ei. Atunci s-a întîmplat 
ca şi Manuil, patriciul, să cadă într-o boală grea şi, neaflînd nici un folos de la doctori, 


aştepta sfîrşitul. Chemînd pe fericitul Nicolae, l-a rugat să-l îmbrace în chip îngeresc. 
Sfîntul i-a zis: "Fiule, nu-ţi va fi aceasta spre folos, pentru că degrabă te va tămădui 
Dumnezeu şi vei putea să ţii dregătoria, s-o rînduieşti bine și după aceea te voi tunde 
în chip monahicesc, ca să mergi în lumea cea cu fapte bune”. Și s-a împlinit proorocia 
sfîntului, pentru că Manuil, însănătoşindu-se degrabă, a trecut prin felurite dregătorii, 
bine rînduindu-le; apoi, sosind sfîrşitul lui, s-a îmbolnăvit şi fiind tuns de Cuviosul 
Nicolae, s-a dus către Domnul. 


Alt dregător, cu numele de Teofil Melisianul, cu soția sa, erau în mare necaz 
pentru că fii pe care îi năşteau îndată mureau. Acela, odată, a adus la sfîntul un prunc 
parte femeiască ce se născuse, rugîndu-l să fie primitor pruncului, la Sfîntul Botez, 
pentru că tatăl avea credinţă că rugăciunile acestui cuvios părinte vor păzi pe fiica lui 
de moarte. Fericitul n-a voit a-l boteza, însă, punînd mîna pe capul copilului, s-a rugat 
lui Dumnezeu şi a zis: "Acestea grăieşte Sfîntul Duh. Vie va fi fiica voastră şi veţi 
vedea pe fiii fiilor ei”. Şi s-a împlinit acea proorocie a sfîntului, pentru că prunca s-a 
făcut sănătoasă şi frumoasă şi, măritîndu-se după bărbat, a fost bună roditoare de fii. 


Cînd a sosit fericitul sfîrşit al sfîntului, el s-a îmbolnăvit şi toți frații 
înconjurîndu-l, fericitul le-a zis: "Acum spuneți, fraților, de ce sînteți lipsiţi?" Iar ei, 
mirîndu-se de o întrebare ca aceea, au zis: "Grîu nu avem". Sfîntul a răspuns: "Nu vă 
va lăsa Dumnezeu, Care a hrănit pe Israil în pustie, căci, după ducerea mea, a treia 
ZI, vă va veni grîu destul". Apoi le-a pus egumen pe Clement, care atunci era econom, 
şi s-a odihnit cu pace Cuviosul părintele nostru Nicolae, în a patra zi a lunii februarie, 
trăind şaptezeci şi cinci de ani şi a fost îngropat cu cinste. A treia zi după proorocia 
sfintului a venit la mănăstire, de la împăratul Vasile, o corabie plină cu grîu, pe care 
Clement, cu bucurie primind-o, a zis către frați: "lată, părinților şi fraților, Cuviosul 
Nicolae, părintele nostru, şi-a împlinit făgăduinţa sa, trimițindu-ne grîu destul”. 


Atunci era în mănăstirea aceea un monah, anume Antonie, cuprins de boala 
curgerii de sînge de mulţi ani şi, de la doctori fiind deznădăjduit, era aproape de 
moarte. De aceea i-a poruncit egumenul să intre în chiliuța Cuviosului părinte 
Nicolae, ca într-însa să se sfîrşească. Intrînd Antonie în chiliuța aceea şi culcîndu-se, 
1 s-a arătat în vis Cuviosul Nicolae, zicîndu-i: "Ce te doare, fiule Antonie?" Iar el i-a 
spus boala sa. Cuviosul i-a zis: "Nu te teme că de acum vei fi sănătos". Antonie 
deşteptîndu-se, a văzut nu în vis, ci la arătare, pe Cuviosul părinte. Apoi, ieşind din 
chiliuţă şi avînd foarte frumoasă mireasmă, s-a simțit îndată tămăduit de boală şi s-a 
sculat sănătos. De atunci a mai trăit patruzeci de ani, neavînd nici o boală, cu 
rugăciunile Cuviosului părinte Nicolae. Cu a cărui folosire să ne izbăvim şi noi de 
toate durerile sufletești și trupeşti întru lisus Hristos, Domnul nostru, căruia se cuvine 
slavă în veci. Amin. 


10.POMENIREA SIHASTRULUI NECUNOSCUT, CARE S-A POCĂIT 
DUPĂ CĂDEREA ÎN PĂCAT 
(4 FEBRUARIE) 


Un sihastru temător de Dumnezeu și sporit în bunătăți, care şedea într-un 
munte pustiu, la hotarele cetății Antinoa, din Egipt, de la care mulți se foloseau prin 
cuvintele şi lucrurile lui. Astfel fiind el, I-a ispitit vrăjmaşul, ca și pe toţi bărbaţii cei 
îmbunătățiți, şi i-a dat un gînd ca acesta: "Nu se cade ţie ca să-ţi lucreze sau să-ţi 
slujească alţii şi nici nu ești vrednic să slujeşti cuiva; dar de nu slujești altora, apoi 
măcar ție să-ți slujeşti. Deci, sculîndu-te, mergi în cetate, şi-ţi vinde coșurile pe care 
le lucrezi, cumpără-ţi cele de trebuinţă și întoarce-te îndată la linişte, ca nici unuia să 
nu-i faci greutate”. Aceasta l-a sfătuit înşelătorul, zavistuind liniştea lui, precum și 
îndeletnicirea cea bună spre Dumnezeu şi folosul multora, pentru că vrăjmașul 
pretutindeni se sîrguiește să vîneze pe toţi. 


Deci sihastrul, supunîndu-se ca unui gînd bun, a ieșit din chilia sa, neînţelegînd 
meşteșugurile cele viclene ale diavolului, deşi era cunoscut, lăudat şi de mirare la 
toți. După multă vreme, văzînd o femeie și vorbind mult cu ea, din neluarea sa aminte 
s-a împiedicat şi, mergînd la un loc pustiu, povățuindu-l vrăjmaşul, a căzut cu ea 
lîngă un rîu şi îndată a înţeles că s-a bucurat vrăjmașul de căderea lui. lar el voia să 
se deznădăjduiască, de vreme ce a mîhnit pe Duhul Sfînt, pe îngeri şi pe sfinții părinţi, 
dintre care mulți, locuind în cetăţi, au biruit pe vrăjmaș. Deci se mîhnea foarte mult 
de aceasta, neaducîndu-și aminte că Domnul este gata să dea putere celor ce 
nădăjduiesc spre EI şi, uitînd tămăduirea greşelii, voia să se arunce în repeziciunea 
rîului, spre cea mai desăvirşită bucurie a diavolului. Dintr-o durere sufletească mare 
ca aceea, a slăbit cu trupul. Și de nu i-ar fi ajutat mai pe urmă milostivul Dumnezeu, 
ar fi murit fără de pocăință, spre bucuria diavolilor. 


Venindu-şi în fire, se gîndea cum ar putea să arate mai multă osteneală în 
pocăință şi în rea pătimire, ca să milostivească pe Dumnezeu prin lacrimi și prin 
tînguire. Atunci iarăși s-a dus în chilia sa, astupînd uşa şi, precum este obiceiul a 
plînge asupra mortului, astfel plîngea rugîndu-se lui Dumnezeu, postind și 
priveghind. Apoi cu toată strîmtorarea şi-a slăbit trupul şi nici aşa nu i se părea că-şi 
face pocăință îndestul pentru păcatul ce făcuse. Iar frații, după obicei, venind de 
multe ori la dînsul pentru folos şi bătînd în ușă, el le răspundea, zicînd: "Nu pot să 
deschid pentru că am dat cuvînt lui Dumnezeu ca astfel să mă pocăiesc un an, ci, 
rugaţi-vă pentru mine, nevrednicul"”. Căci bătrînul nu găsea cum ar putea să le 
răspundă, ca să nu se smintească auzind de căderea lui în păcat, de vreme ce era 
socotit de dînşii ca un foarte cinstit şi mare monah. Și a petrecut tot anul postind și 
pocăindu-se. 


Venind noaptea Învierii lui Hristos şi luînd o candelă nouă, a grijit-o, turnînd 
untdelemn. Apoi, punînd-o într-un vas nou, a acoperit-o şi de cu seară a stat la 
rugăciune, zicînd: "Îndurate şi milostive Doamne, Cel ce voieşti ca şi păgînii să se 
mîntuiască şi la cunoștința adevărului să vie, la Tine am scăpat, Mîntuitorule al 
sufletelor noastre, miluieşte-mă pe mine, care mult Te-am mîniat și spre bucuria 
vrăjmașului multe am făcut. lată, acum sînt mort, ascultînd pe vrăjmașul. Dar Tu, 


Doamne, Cel ce miluieşti pe cei necuraţi şi nemilostivi şi-i înveţi a milui pe 
aproapele, miluieşte şi Te milostiveşte spre a mea ticăloşie, pentru că nimic nu-Ți 
este ie cu neputinţă. Milostiveşte-Te, că de iad s-a apropiat sufletul meu; fă milă, 
că eşti bun şi milostiv, ca Unul ce voiești ca şi trupurile cele ce nu sînt să le înviezi 
în ziua Învierii. Auzi-mă, Doamne, că s-a stins duhul şi a slăbit trupul meu pe care l- 
am întinat; deci nu pot vieţui, fiind nevrednic, iar de frica Ta lipsindu-mă, am 
îndrăznit a mă apropia spre pocăință. Ţie mă rog, iartă-mi greşeala. Îndoit păcat am: 
căderea şi deznădăjduirea. Deci, înviază-mă pe mine cel pierdut şi porunceşte ca prin 
al Tău foc să se aprindă candela aceasta; ca astfel luînd încredințare de iertare, prin 
îndurările Tale cele mari, cealaltă vreme a vieţii ce mi-o vei dărui să o petrec întru 
frica Ta, păzind poruncile Tale şi mai cu osîrdie să-Ţi slujesc Ţie”. 


Acestea grăindu-le în noaptea Sfintei Învieri, cu multe lacrimi s-a sculat să 
vadă de s-a aprins candela şi, descoperind vasul, a văzut că nu se aprinsese. Apoi 
iarăşi căzînd pe faţa sa, se ruga, zicînd: "Ştiu, Doamne, că nevoinţa îmi era înainte 
ca să mă încununez şi n-am luat aminte la cărările mele, voind mai mult să mă arunc 
în calea celor necuraţi, prin dulceaţa trupească. Deci, miluieşte-mă, Doamne, că iată 
mărturisesc bunătății Tale a mea păcătoşenie înaintea tuturor îngerilor şi a drepţilor, 
şi de nu s-ar sminti oamenii, apoi înainte a toată lumea aş mărturisi căderea în păcat. 
Miluieşte-mă, Doamne, pe mine cel ce mă mărturisesc, ca și pe alţii să-i învăţ, aşadar, 
Doamne, înviază-mă". 


Astfel, rugîndu-se de trei ori, a fost auzit şi, sculîndu-se, şi-a aflat candela 
arzînd, apoi s-a bucurat foarte mult, întărindu-se cu nădejdea către Dumnezeu. ŞI se 
minuna de darul lui Dumnezeu cel atît de mare şi de milostiva Lui iubire de oameni, 
veselindu-se cu duhul, că l-a încredinţat Dumnezeu de iertarea păcatului lui, auzindu- 
1 smerita lui rugăciune şi zicea: "Mulţumesc Ţie, Doamne, că în această viaţă 
vremelnică m-ai miluit pe mine, nevrednicul, prin acest semn mare şi nou, dîindu-mi 
îndrăzneală către Tine”. 


Astfel, petrecînd el în mărturisire, s-a făcut ziuă şi, veselindu-se întru Domnul, 
a uitat de trupeasca hrană în ziua aceea de bucurie. Focul din candela aceea l-a păzit 
în tot timpul vieţii sale, punînd untdelemn într-însa, ca să nu se stingă, şi iarăşi a 
petrecut într-însul duhul lui Dumnezeu, fiind de toți ştiut şi folositor. lar cînd era să 
se ducă din viața aceasta, 1 s-a arătat de la Dumnezeu, mai înainte cu cîteva zile, 
ceasul sfîrşitului său şi s-a odihnit în pace, dîndu-şi sufletul în mîinile lui Dumnezeu. 


| 1.PĂTIMIREA SFINTEI MUCENIŢE AGATA 
(5 FEBRUARIE) 


Împărăţind rău-credinciosul Deciu şi fiind pus de dînsul Chintian ca voievod 
în Sicilia, a ieșit o păgînească poruncă prin toate țările, ca toţi creștinii să fie uciși. În 
acel timp era în cetatea Panormului o fecioară foarte frumoasă, anume Agata, născută 
din părinţi de neam bun şi bogaţi. Aceștia auzind de aceea tiranică poruncă, fără de 
Dumnezeu, dată spre uciderea creştinilor, s-a aprins cu rîvna după Hristos, Domnul 
său, Căruia s-a făcut mireasă, prin curată feciorie. Și aşa, trecînd cu vederea 
moştenirea sa şi cinstea bunului său neam, cum şi bogăţia cea vremelnică ce îi 
rămăsese de la părinţi, cum şi toată slava lumii acesteia întru nimic socotind-o, a 
început dinainte a se pregăti spre pătimirea cea pentru Hristos. 


Chintian, ighemonul, auzind de frumuseţea, de bunul neam şi de bogăţia 
acestei sfinte fecioare, fiind cuprins de gînd necurat spre dînsa şi cu patimă poftind- 
O, se gîndea cum ar putea să o vadă și spre necurata sa poftă să o aducă, împreună cu 
averea ei. Înştiinţîndu-se el că ea crede în Hristos, îndată a trimis ostaşi din cetatea 
Catana în Panorm, ca să aducă la judecată pe sfînta, ca pe o creștină. Deci, mergînd 
trimişii la Sfînta Agata, voiau să o prindă și-i făgăduiau că o vor duce cu cinste la 
voievodul lor, numai spre a-i da cuvînt că se va închina la zeii lor. Dar dînsa, 
poruncind slugilor să o aştepte puţin, a intrat în camera dinăuntrul casei sale şi, 
închizîndu-se într-însa, şi-a ridicat mîinile în sus şi se ruga, zicînd: "Doamne, lisuse 
Hristoase, Tu ştii inima şi voința sufletului meu, credinţa şi dragostea mea către Tine. 
Tu să-mi fii povăţuitor şi ajutor asupra vrăjmașului pe care prin Tine, Dumnezeul 
meu, l-am călcat şi l-am omorit; iar acum, Stăpîne, mă rog Ție, să nu laşi pe acel om 
rău, robul diavolilor, să-mi întineze trupul meu, în care cu bucurie şi cu cinste am 
viețuit pînă acum. Grăbeşte și Te sîrguieşte ca să biruieşti pe diavol şi pe Chintian, 
sluga lui, ca să nu zică: unde este Dumnezeul ei? Primeşte ca jertfă şi prisos lacrimile 
mele întru miros de bună mireasmă, că Tu, Unul, eşti Dumnezeu și Ţie i se cuvine 
slava în veci. Amin”. 


Astfel rugîndu-se, a ieșit din cetate cu ostaşii, petrecînd-o cîţiva creștini 
cunoscuţi. Mergea cu osîrdie și cu vitejie de suflet ca să fie pentru Domnul său ca un 
zid nesurpat, zicînd în sine: "Mai înainte aveam război cu diavolul, sîrguindu-mă să- 
mi păzesc fecioria curată, să biruiesc patimile trupului meu, dar pe care le-am şi 
biruit, cu darul Hristosului meu, și am călcat pe vrăjmașul cel ce încurcă pe oameni 
cu dulceţile şi cu poftele. Acum merg la al doilea război, la care am să-mi pun sufletul 
meu pentru Hristos. Tu însă, diavole, nu te vei bucura de mine, ci mai vîrtos singur 
te vei ruşina, căci nădăjduiesc în Hristos, Dumnezeul meu, că va privi din înălțime 
spre nevoinţa mea cu mulțimea sfinților îngeri, şi-mi va ajuta mie, neputincioasa”. 


Astfel grăind în sine, cu lacrimi fierbinţi îşi spăla fața. Apoi, mergînd ea, 1 s- 
au dezlegat curelele încălțămintelor, iar punîndu-şi picioarele pe o piatră ca să le lege, 
a privit şi n-a văzut pe nimeni din cunoscuții ce o petreceau, pentru că toţi, lăsînd-o 
pe ea, se întorseseră. Pentru aceea, mai mult a lăcrimat şi s-a rugat lui Dumnezeu, 
zicînd: "Atotputernice, Doamne, pentru cetățenii mei, cei ce n-au crezut pe roaba Ta, 
că voiesc să pătimesc pentru numele Tău cel sfint, arată vreo minune în locul acesta”. 
Și îndată a crescut un măslin sălbatic, fără de roade, care închipuia minţile cele 
sălbatice ale panormitenilor. 


Intrînd ea în cetatea Catana, voievodul a poruncit să o ducă în casa unei femei 
bogate, anume Afrodisia, care avea cinci fiice tinere, cărora le-a poruncit ca, cu 
înşelătoarele lor cuvinte și obiceiuri, să-i schimbe mintea ei spre dragostea trupească 
şi să o îndemne să aducă zeilor jertfă. Acelea, luînd-o, cinstind-o şi făgăduindu-i 
multe, apoi chiar şi îngrozind-o, se sîrguiau să o înduplece spre voia lui Chintian. 
Însă cu nimic n-au reuşit să o înduplece de la dragostea lui Dumnezeu spre dragostea 
lumii şi nu numai cu cuvintele, dar nici cu lucrurile. Pentru că, deşi ei o împodobeau 
cu haine de mare preţ, îi dădeau daruri, îi puneau înainte mîncăruri de preţ, dulceţuri 


de multe feluri și ospeţe, apoi alcătuiau dansuri şi jocuri şi făceau înaintea ochilor ei 
toate faptele mireneşti cele fără de rînduială și toate glumele, ea nici nu voia să 
privească la acelea, ci zicea: "Să ştiţi că mintea şi gîndul meu sînt întemeiate pe piatră 
şi niciodată nu pot să se despartă de dragostea lui Hristos. Cuvintele voastre cele 
înșelătoare sînt asemenea cu vîntul, iar bucuriile lumești sînt ca ploaia şi îngrozirile 
voastre ca pîraiele, care, deşi vor veni în casa mea, nu vor putea să o clintească, 
pentru că stă întemeiată pe piatra care este Hristos, Fiul Dumnezeului celui viu”. 
Acestea grăind, pîraie de lacrimi îi udau pieptul, căci, precum doreşte cerbul spre 
izvoarele apelor, aşa dorea și sufletul ei pătimirea pentru Domnul său. 


Afrodisia, văzînd că inima sfintei este nemișcată şi nebiruită, a mers la 
voievodul Chintian şi i-a zis: "Mai lesne este a înmuia piatra și a preface fierul în 
plumb topit, decît a îndupleca pe fecioara aceea şi a o întoarce de la Hristosul ei. 
Pentru că eu şi fiicele mele nimic n-am făcut toată ziua şi noaptea, decît numai am 
îndemnat-o pe de o parte cu momeli şi rugăminţi, iar pe de alta cu îngrozire, ca să fie 
la un gînd cu noi. Eu i-am adus mărgăritare şi ghirlande alese, haine de mare preţ, 
aur şi pietre scumpe înaintea feţei ei, slugi şi bogății, dar ea pe toate le nesocoteşte 
ca pămîntul cel călcat în picioare". 


Atunci Chintian, voievodul, mîniindu-se, a poruncit să o aducă în palatul său 
cel tăinuit şi, şezînd la locul său, plin de gînduri necurate, a început a o întreba: "De 
ce neam ești?" Răspuns-a Sfînta Agata: "Din neam bun sînt născută şi am rudenii 
cinstite şi bogate”. Iar Chintian i-a zis: "De ești de neam slăvit, apoi de ce porți haină 
proastă, ca o roabă?" Răspuns-a sfinta: "Sînt roaba lui Hristos şi pentru aceea port 
chip de rob". Deci, i-a zis Chintian: "Cum zici tu că eşti roabă, dacă ești liberă și fiică 
din părinți de neam bun?" Răspuns-a sfinta: "Acesta este bunul neam al nostru şi 
libertatea, ca adică să slujim lui Hristos". Zis-a voievodul: "Au doară noi nu sîntem 
liberi cei ce nu slujim lui Hristos al vostru?” Răspuns-a Agata: "Întru atita robie aţi 
ajuns, încît nu numai robi păcatului v-aţi făcut, ci şi închinători urîţilor și 
nesimțitorilor idoli, cinstind lemnul şi piatra ca pe Dumnezeu”. 


Chintian a zis: "De vei mai huli astfel, apoi multe munci vei lua. Deci, spune- 
mi de ce te lepezi de zeii noștri?" Răspuns-a Agata: "De aceea mă lepăd de ei, fiindcă 
nu sînt zei, ci diavoli al căror chip îl faceți de aramă şi de marmură, iar faţa lor o 
auriți”. Zis-a Chintian: "Ascultă sfatul meu cel bun, fecioară, şi adu jertfe, ca să nu 
cazi în multe feluri de chinuri şi să aduci necinste şi ocară bunului tău neam, căci mai 
pe urmă, chiar nevrînd, te vei închina zeilor, stăpînilor lumii”. Răspuns-a Sfînta 
Agata: "Fie femeia ta ca Afrodita şi tu singur fii ca Zeus, zeul tău”. 


Aceasta zicînd sfinta, Chintian a poruncit să o lovească peste obraz, zicîndu- 
1: "Nu ocări pe voievodul". Răspuns-a Sfînta Agata: "Unde este înţelegerea ta, 
voievoade? Eu îţi doresc ție să fii ca zeul tău, iar tu nu voiești să fii asemenea lui, ci 
singur te ruşinezi de zeii tăi; deci cu mine împreună începe a-i lepăda pe ei". Zis-a 
voievodul: "De multe patimi ești vinovată, la care îndată te voi supune, de nu vei face 
ceea ce-ţi poruncesc". Răspuns-a fecioara: "Nu mă tem de nimic, pentru că de mă vei 


da spre mîncarea fiarelor, acelea, văzîndu-mă pe mine, se vor îmblînzi, auzind şi de 
numele lui Hristos. În foc de mă vei arunca, îngerii din ceruri îmi vor aduce rouă, sau 
răni şi munci dacă îmi vei face, am ajutor pe Duhul adevărului, Care mă va izbăvi 
din mîinile tale". Atunci a poruncit voievodul să o ducă într-o temniţă întunecoasă, 
unde mergea sfînta ca la un ospăț şi veselie, încredinţindu-se lui Dumnezeu. 


A doua zi, Chintian, voievodul, aducînd iarăşi înaintea judecății sale pe Sfînta 
Agata, a întrebat-o: "Cum te-ai hotărît pentru a ta sănătate?" Răspuns-a sfinta: 
"Sănătatea mea este Hristos". Zis-a voievodul: "Leapădă-te de Hristos, ca să nu pieri 
încă în tinerețile tale". Răspuns-a sfinta: "Leapădă-te și tu de zeii tăi cei mincinoși, 
care sînt pietre şi lemne, și te apropie de adevăratul Dumnezeu, Cel ce te-a făcut, ca 
să nu cazi în chinurile cele veşnice". Atunci, mîniindu-se, voievodul a poruncit să o 
spînzure goală de un lemn şi să o bată. 


Fiind bătută sfinta, tiranul i-a zis: "Îndreaptă-ţi gîndul tău spre închinarea 
zeilor ca să fii vie". Ea a grăit: "Chinurile tale îmi aduc veselie și mă bucur pentru 
ele, precum se bucură cineva de aflarea comorilor celor mari. Folositoare îmi sînt 
chinurile acestea vremelnice, căci precum nu este cu putință a se aduna grîul în 
magazie pînă ce nu va fi curățit de pleavă, astfel cu neputinţă este sufletului meu să 
intre în rai, de nu se va sfărima mai înainte trupul meu cu chinuri”. Deci, îndemnă 
voievodul pe slujitori ca mai cu dinadinsul s-o chinuiască; după aceea a poruncit ca 
cu cleşte de fier să-i rupă pieptul şi să-l taie. Dar făcîndu-se aceasta, a zis mucenița 
către voievod: "Nedumnezeitule şi fără de omenie prigonitorule, nu te rușinezi a tăia 
pieptul de femeie pe care şi tu singur l-ai supt la maica ta? Însă altceva am în sufletul 
meu, de care tu nu poți să te atingi, căci este sfințit lui Dumnezeu din tinereţele mele”. 


După aceasta, aruncară în temniță pe sfînta, iar la miezul nopţii i s-a arătat 
Sfîntul Apostol Petru, cu chipul bătrîn şi cinstit, purtînd în mîinile sale multe doctorii, 
iar înaintea lui mergea un tînăr frumos cu o făclie luminoasă și a înțeles sfinta că a 
venit un doctor. Deci a zis către dînsa apostolul care 1 se arătase: "Necuratul tiran te- 
a rănit cu nişte bătăi ca acestea, dar n-a sporit nimic; căci tu, cu bărbăţia ta, mai mult 
l-ai biruit. Drept aceea, ticălosul a poruncit ca pieptul tău nu numai să-l chinuiască, 
ci chiar să-l taie; pentru aceasta sufletul lui se va chinui în veci. lată, eu stăteam și 
priveam la tine în ceasul acela, cînd ai răbdat chinurile şi am cunoscut că este cu 
putință să se tămăduiască pieptul tău; pentru aceea am şi venit aici". Sfînta muceniţă 
Agata a răspuns: "Eu niciodată n-am obișnuit trupul meu cu nici un fel de doctorie, 
ŞI acum mi se pare că nu se cade a strica obiceiul cel bun, păzit din tinereţe". Bătrînul 
i-a zis: "ȘI eu sînt creştin şi nădăjduiesc să te tămăduiesc; am venit la tine, deci nu te 
ruşina de mine". 


Sfînta 1-a răspuns, zicînd: Tu eşti bărbat, iar eu fecioară, deci cum voi putea 
ca fără de rușine să-mi descopăr pieptul înaintea ta? Voiesc mai bine să rabd înainte 
durerea rănilor mele, decît să mă golesc înaintea ochilor bărbătești. Mulţumescu-ţi, 
cinstite părinte, căci pentru mine ai venit aici, vrînd să tămăduieşti rănile mele, însă 
să ştii că doctoriile cele făcute de oameni nu se vor apropia de trupul meu niciodată". 


Iar bătrînul i-a zis: "De ce nu voieşti să te tămăduiesc?" Sfînta a răspuns: "Am pe 
Domnul meu lisus Hristos, Care le tămăduieşte pe toate şi Care, cu voia şi cu cuvîntul 
Său, ridică pe cei căzuţi. Acela, de va voi, poate să mă mîntuiască şi pe mine, roaba 
Sa cea nevrednică”. 


De o credință mare ca aceasta a sfintei muceniţe bucurîndu- se, apostolul a 
zîmbit puţin şi i-a zis: "Acela m-a trimis la tine, fecioară, pentru că eu sînt Apostolul 
Său; deci, fii acum tămăduită". Zicîndu-i acestea, s-a făcut nevăzut. Atunci Sfînta 
muceniță Agata, cunoscînd cine era cel ce 1 s-a arătat, a început a mulțumi lui 
Dumnezeu, zicînd: "Îţi mulțumesc Doamne al meu, lisuse Hristoase, că Ţi-ai adus 
aminte de mine şi ai trimis pe Apostolul Tău ca să mă tămăduiască". Apoi a privit la 
trupul său și a văzut toate rănile tămăduite; după aceea, toată noaptea, o lumină 
negrăită umplînd temniţa, o lumină pe ea. De aceea, înfricoșîndu-se străjerii, au fugit 
şi au lăsat temniţa neîncuiată. Acolo erau și alții legaţi, care, văzînd minunea, ziceau 
către sfinta: "lată, uşile sînt deschise şi nimeni nu străjuiește, deci ieşi şi fugi”. Dar 
sfinta le-a răspuns: "Să nu-mi fie mie a mă lipsi de cununa mucenicească şi a duce 
pe străjeri în primejdie. Eu, avînd ajutor pe Domnul meu, lisus Hristos, Fiul lui 
Dumnezeu celui viu, Care m-a tămăduit, voi petrece pînă în sfîrșit întru mărturisirea 
Lui”. 


Trecînd patru zile, într-a cincea a venit iarăși tiranul la judecată şi, aducînd pe 
Sfinta Agata, a zis către dînsa: "Pînă cînd te vei împotrivi poruncii împărăteşti? 
Jertfeşte zeilor, ca să nu te pedepsesc cu chinuri mai cumplite". Sfînta a răspuns: 
"Toate cuvintele tale sînt deşarte şi porunca împăratului tău nedreaptă, care întinează 
chiar văzduhul. Însă spune-mi, o! ticălosule şi nebunule, cine caută ajutor de la 
lemnele şi de la pietrele cele nesimţitoare? Eu aduc jertfă de laudă Aceluia Care a 
tămăduit pieptul meu şi a vindecat trupul meu”. 


Atunci tiranul a poruncit să-i descopere pieptul şi văzîndu-l întreg şi sănătos 
cum era mai înainte, a întrebat-o: "Cine te-a tămăduit?" Muceniţa a răspuns: "lisus 
Hristos, Fiul lui Dumnezeu celui viu”. Zis-a Chintian: "larăşi numeşti pe Hristos, de 
Care eu nici nu voi a auzi?”. Și a poruncit ca să aştearnă pe pămînt hîrburi ascuţite şi 
cuie arse în foc şi să toarne cărbuni aprinși, peste care, întinzînd pe sfînta, s-o ardă şi 
s-o chinuiască. Făcînd aceasta, deodată s-a cutremurat nu numai locul acela, ci şi 
toată cetatea şi, despicîndu-se pămîntul, a înghițit pe Vulta, iubitul lui Chintian, și 
pe Teofil, prietenul lui - după al căror sfat Chintian făcea o faptă ca aceea. Toţi 
cetățenii temîndu-se de cutremur au alergat în curte la Chintian, strigînd să nu mai 
chinuiască pe nevinovata fecioară, căci pentru dînsa s-a făcut cutremurul acesta. 


Chintian, temîndu-se de cutremur și de tulburarea poporului, a poruncit să 
ducă pe sfînta în temniţă, în care intrînd muceniţa şi-a ridicat mîinile spre cer şi a zis: 
"Mulţumescu-Ţi Doamne că m-ai învrednicit a pătimi pentru numele Tău cel sfînt şi, 
luînd de la mine dorul vieţii celei vremelnice, mi-ai dat răbdare. Deci, ascultîndu- 
mă, Doamne, în ceasul acesta, binevoieşte ca să las lumea aceasta şi să trec spre mila 
Ta cea bogată şi mare". Astfel rugîndu-se şi-a dat duhul în mîinile lui Dumnezeu. 


Înştiințîndu-se cetățenii de aceasta, au venit cu sîrguință și, luînd sfîntul ei 
trup, l-au dus cu cinste la groapă. Atunci a venit în cetatea aceea, la cinstitul trup al 
muceniţei, un tînăr frumos, neştiut de nimeni, avînd cu sine o sută de tineri bine 
împodobiţi. Acela, petrecînd la mormînt trupul sfintei, a pus în racla ei o tăbliță de 
piatră, pe care era scris: "Minte cuvioasă, cinste lui Dumnezeu şi patriei izbăvire”. O 
scrisoare ca aceasta punînd pe capul sfintei muceniţe, îndată s-a făcut nevăzut și tot 
poporul a cunoscut că erau îngerii lui Dumnezeu. 


După aceasta, Chintian, voievodul, luînd pe ostașii săi, s-a dus în cetatea 
Panormului, ca să ia bogăția Sfintei muceniţe Agata şi să facă toate averile ei, ale lui. 
Venind la rîul ce le era în cale, care se numea Psemit, s-a suit în luntre cu ai săi şi 
trecea peste rîul acela, dar caii, sălbăticindu-se deodată, s-au pornit asupra lui: unul, 
cu dinţii 1-a mușcat fața şi i-a sluțit-o, iar altul l-a călcat în picioare; şi atîta l-au 
chinuit, pînă l-au aruncat în rîu. Astfel s-a înecat ticălosul, sfîrşindu-și greu viaţa sa 
cea rea, iar trupul lui, mulți căutîndu-l, nu l-au găsit, pentru că a pierit împreună cu 
sufletul. De atunci nici unul din dregătorii împărăteşti n-a îndrăznit să supere 
rudeniile Sfintei Agata, iar slava ei a început a se lăți pretutindeni şi s-a zidit o 
biserică pe moaştele ei, iar haina cu care umbla sfinta s-a pus pe mormîntul ei, întru 
pomenirea smereniei sale. 


Trecînd un an după sfîrşitul sfintei, din muntele Etna, care era aproape de 
cetatea Catana, a erupt un foc mare, care, ieşind ca un rîu din gura ce era în muntele 
acela, urla groaznic şi pietrele topindu-le ca ceara, le arunca din înălțimea muntelui, 
încît tot poporul Catanei era cuprins de mare frică, temîndu-se de pierderea cetăţii 
lor. Deci, au alergat la biserica Sfintei Muceniţe Agata nu numai creştinii, dar şi 
necredincioşii, şi, luînd haina ei, au stat împotriva focului care se pornise asupra 
cetății şi se apărau cu acea haină de văpaia cea pierzătoare şi înfricoşătoare. Atunci, 
focul, ca şi cum se rușina de haina aceea a sfintei muceniţe, s-a întors înapoi şi s-a 
stins. Acest lucru văzîndu-l poporul, cu mare bucurie a lăudat pe Dumnezeu, iar pe 
Sfinta Muceniţă Agata a slăvit-o. Minunea aceasta a fost în luna februarie, în cinci 
zile, în care sfinta a pătimit pentru lisus Hristos, Domnul nostru, Căruia 1 se cuvine 
slava în veci. Amin. 


12.PĂTIMIREA SFINTEI MUCENIŢE TEODULA 
(5 FEBRUARIE) 


Pe vremea împărăției lui Dioclețian și Maximian, împărații Romei, în cetatea 
Anazavriei era un voievod, anume Pelaghie, care a zis către slujitorii săi: "Duceţi-vă 
în toată stăpînirea mea, căutați pe creştini şi, prinzîndu-i, aduceţi-i la judecată, ca, 
ascultînd porunca împărătească, să se închine zeilor noştri”. Ducîndu-se slujitorii să 
împlinească porunca, au prins pe o femeie creştină, anume Teodula. Dar ea, 
netemîndu-se atît de chinuri, pe cît se temea să nu fie necinstită de cei necredincioşi, 
le da mult aur, rugîndu-i să-i dea drumul. Ei, neluînd în seamă aurul, au dus-o la 


voievodul lor şi i-au spus despre dînsa cum că voia să se răscumpere cu aur. Atunci, 
voievodul a lăudat pe slujitorii care nu s-au bucurat de aur şi nu au eliberat-o şi pentru 
care lucru i-a cinstit cu daruri. El, şezînd la judecată și punînd de faţă pe acea fericită 
femeie creştină, a întrebat-o de numele ei. Ea a răspuns: "Sînt creştină". Voievodul 
Pelaghie a zis: "Mai înainte de a începe să te chinuim, spune-ne numele tău". Sfînta 
a răspuns: "Ți-am spus o dată şi n-am mințit, că mă numesc creştină; acesta îmi este 
numele cel cinstit şi veşnic, iar de oameni sînt numită Teodula. M-am născut din 
părinți credincioși şi sînt prea bine crescută în legea creştină”. 


Voievodul 1-a zis: "Te văd răspunzîndu-mi fără minte". Teodula a răspuns: 
"Voi sînteți fără minte, că ați lăsat pe Dumnezeu și vă închinaţi pietrelor”. Voievodul 
a zis: "Te sfătuiesc ca pe o soră să jertfeşti zeilor, ca să vii să te desfătezi în averile 
mele şi să fii în mare cinste". Teodula a răspuns: "Desfătează-te în averile tale tu și 
tatăl tău, satana, că veţi fi împreună moştenitorii muncii veșnice". Voievodul zise: 
"Știu că voi, femeile, sînteți pornite cu năravurile şi ocărîți pe stăpîni, însă eu sînt 
negrabnic spre mînie şi cu blîndeţe te învăţ să te supui mie şi să jertfeşti zeilor, ca să 
nu-ți pierzi sufletul”. Sfînta răspunse: "Eu nu-mi pierd sufletul, ci îl mîntuiesc, 
petrecînd în mărturisirea lui Dumnezeu, iar trupul va merge în pămînt. Deci nu fără 
de minte îți zic să-mi chinuieşti trupul precum voieşti căci Dumnezeu, văzînd 
răbdarea mea, îmi va trimite ajutorul Său, de vreme ce voiesc a pătimi cu osîrdie 
pentru EI, precum şi El a pătimit pentru noi pe cruce, lucrînd mîntuirea poporului 
Său". Pelaghie, voievodul, a zis: "Socotești că prin aceste cuvinte ale tale mă vei 
porni spre mînie, ca să te pierd mai degrab. Să ştii bine că te voi chinui multă vreme, 
tăind unul cîte unul din mădularele tale, pînă ce te voi pierde”. Sfînta a răspuns: 
"Vicleanule şi răpitorule lup, cum vei putea să pierzi pe oaia care are ca păstor pe 
bunul Hristos, Făcătorul tuturor şi dintr-ale Cărui miîini nimeni nu va putea să mă 
răpească?" 


Atunci, mîniindu-se, tiranul a poruncit să o dezbrace pe sfîntă și s-o spînzure 
de cosițele capului de un chiparos şi s-o chinuiască arzîndu-i pieptul cu ţevi de fier 
încinse. Sfînta chinuindu-se, a zis: "Să ştii, voievodule, că nu simt chinurile, ci pe 
tine te văd chinuindu-te şi biruindu-te". Voievodul îi răspunse: "Zeii noştri sînt 
milostivi şi ştiu că vrei să te întorci către dînșii; de aceea, cruțindu-te, au luat durerea 
de la tine, ca să nu simţi muncile". Sfînta 1-a zis: "Unde sînt zeii tă1 care m-au cruțat? 
Arată-mi-i, ca să-l cinstesc". Voievodul, auzind acest cuvînt, s-a bucurat foarte şi cu 
sîrguinţă a poruncit ca, dezlegînd-o, s-o ducă în capiştea lui Adrian, pe care îl aveau 
ca pe un zeu prea lăudat. Deci, intrînd sfînta în capiștea aceea, a văzut pe idolul lui 
Adrian şi, rugîndu-se adevăratului Dumnezeu, a suflat asupra idolului şi îndată a 
căzut, lovindu-se ca de un tunet, şi s-a frînt în trei părți. Apoi, ieşind sfînta afară, a 
zis către voievod: "Intră și dă mînă de ajutor zeului tău, deoarece a căzut şi s-a 
sfărîmat". Voievodul, intrînd, a văzut pe idol căzut la pămînt, sfărîmat în trei bucăţi 
şi s-a tînguit după el cu plîngere mare. 


Ajungînd vestea la împărați despre sfărîmarea lui Adrian, şi au trimis un bărbat 
în cetatea Anazavriei, ca să afle de este adevărat şi să-l dea pe voievod la fiare. 


Înştiințîndu-se de aceasta, voievodul a căzut înaintea Sfintei Teodula cu plîngere, 
rugînd-o să facă întreg pe zeul lor, iar el a făgăduit să se facă creştin, de va vedea pe 
zeul acela stînd la locul său, unde fusese mai înainte. Sfînta, făcînd rugăciune către 
atotputernicul Dumnezeu, a poruncit idolului să se ridice întreg şi să se așeze la locul 
lui. Atunci îndată idolul s-a ridicat întreg şi s-a aşezat la locul unde fusese mai înainte. 
Deci, venind omul cel trimis de la împărați şi văzînd pe idol întreg, s-a întors, 
nefăcînd voievodului nici un rău. După aceasta a venit la Pelaghie o scrisoare de la 
împărați, poruncindu-i ca, chinuind-o pe Teodula cu diferite chinuri, s-o piarză cu 
moarte. Pelaghie nu numai că nu şi-a îndeplinit făgăduinţa, adică a se face creștin, 
dar, uitînd și facerile de bine ale Sfintei Teodula, a pus-o iarăşi la chinuri şi a poruncit 
să-i ardă picioarele cu ţepuşe înfocate. Făcîndu-se aceasta, s-a apropiat de Pelaghie 
un închinător de idoli, anume Comentarisie, zicîndu-i: "Mă rog strălucirii tale, 
voievodule, să-mi dai stăpînire asupra ei şi eu o voi face să se închine zeilor, iar de 
nu voi face aceasta apoi să-mi tai capul”. Deci voievodul i-a dat putere asupra sfintei. 


Tiranul, făcînd cinci piroane lungi, a înfipt unul în urechea ei stîngă și a trecut 
prin urechea dreaptă. Alt piron l-a înfipt în urechea dreaptă şi a străbătut capătul 
pironului în cea stîngă, al treilea I-a înfipt în fruntea ei, iar celelalte două în pieptul 
ei. Sfînta, ridicîndu-şi ochii către cer, s-a rugat lui Dumnezeu să-i dea răbdare și 
îndată a primit ajutorul lui Dumnezeu şi tămăduire, pentru că au căzut piroanele şi a 
rămas sănătoasă. Comentarisie, luînd pe sfintă în casa sa, o sfătuia cu cuvinte 
înşelătoare să se închine zeilor lor, ca şi eu - zicea dînsul - să primesc cinste de la 
voievod şi tu de la împărați să te învrednicești de mare slavă. Sfînta a zis către el: 
"Gîndeşte-te tu singur și te fă creştin, ca să te învredniceşti nu de cinstea cea de puțină 
vreme, ci de cea veșnică, întru Împărăţia Domnului nostru Iisus Hristos, Celui ce are 
să judece viii şi morții şi să răsplătească fiecăruia după faptele lui”. Comentarisie a 
zis: "Spune-mi mie, roaba lui Hristos, tot adevărul, că s-a aprins inima în mine, după 
cuvintele tale”. 


Teodula i-a grăit: "Lumea aceasta, bogățiile şi toată slava ei, degrabă trec, iar 
veacul cel viitor este nesfîrşit. De va face cineva aici fapte bune, va lua răsplătire 
bună în veacul acela, iar cei ce fac rele în lumea aceasta, vor fi acolo munciţi în veci. 
Mai ales cei ce se închină idolilor, ca şi voi, vor cădea în chinurile cele nesfirşite”. 
Cu aceasta și cu mai multe cuvinte, Sfînta Teodula l-a adus pe Comentarisie la 
cunoaşterea adevărului şi, umilindu-se cu inima a zis: "Rogu-mă ție, doamnă 
Teodula, nu pomeni răutățile cele ce ţi-am făcut, ci te roagă pentru mine, 
Dumnezeului tău, ca şi eu să fiu creştin”. 


A doua zi, a stat Comentarisie în faţa voievodului cu Sfînta Teodula şi i-a zis: 
"N-am putut să întorc pe roaba adevăratului Dumnezeu de la dreapta și fericita ei 
cale, dar, mai ales, ea m-a povăţuit şi pe mine la calea cea dreaptă, izbăvindu-mă de 
întunericul neştiinţei şi, aducîndu-mă la Hristos, adevăratul Dumnezeu, în Care cu 
neîndoire cred și mărturisesc preasfînt numele Său, şi mă închin Lui, cu osîrdie”. 
Aceste cuvinte ale lui auzindu-le, voievodul a poruncit ca îndată să-i taie capul cu 


sabia, iar trupul să 1-l arunce în mare, şi astfel s-a sfîrşit chinuirea lui în 24 de zile ale 
lui ianuarie. 


Sfînta Teodula a fost aruncată într-un cuptor aprins şi a petrecut într-însul 
nevătămată. După aceasta, a dat-o în stăpînire unuia, anume Eladie, ajutător al 
voievodului, ca să o îndemne la închinarea idolilor, dar şi acela, ca şi Comentarisie, 
prin cuvintele cele de Dumnezeu insuflate ale Sfintei Teodula, a fost adus către 
Hristos şi, stînd înaintea voievodului, a mărturisit că este creștin; pe care apoi l-a tăiat 
cu sabia. Atunci, arzînd tiranul o tigaie, a întins pe fericita Teodula pe tigaia aceea și 
a turnat peste dînsa smoală fiartă, ceară şi unt. Însă tigaia a crăpat de foc şi aruncînd 
scîntei mari şi văpaie înfocată, a ars mulțimea poporului ce sta de față, iar pe voievod, 
ajungîndu-l focul şi vătămîndu-l, l-a dat morții celei amare, pe cînd Sfînta Teodula a 
rămas fără vătămare. 


Această minune văzînd-o mulțimea poporului, a crezut în Hristos, între care 
era şi Macarie cu Evagrie, cinstiți cetăţeni. Mai pe urmă, necredincioşii, arzînd ei 
iarăşi cuptorul, au aruncat într-însul pe Sfînta Teodula şi cu dînsa şi pe Macarie și 
Evagrie şi pe mulțimea acelora ce au crezut în Hristos, în acelaşi cuptor. Acolo, 
rugîndu-se cu toții, şi-au dat sfîrşitul şi, trecînd la viața cea nesfîrșită, se încununează 
cu cununa biruinţei şi dănţuiesc cu toţi sfinții, slăvind pe Tatăl, pe Fiul şi pe Sfîntul 
Duh, în veci. Amin. 


13.PĂTIMIREA SFINTEI MUCENIŢE FAUSTA FECIOARA, A LUI 
EVILASIE, A LUI MAXIM ȘI A CELOR ÎMPREUNĂ CU DÎNŞII 
(6 FEBRUARIE) 
(DUPĂ SFÎNTUL SIMEON METAFRAST) 


OI AFIOI ROYKOAOC CMYȚH. CPUyTIOC KDHIMOC 10 AIAHOC PA yCTA MAPT. 
KAPCANOY (proc ocioc 5 <pospoyapoy 


Această sfîntă fecioară, Fausta, mireasă neîntinată a Stăpînului Hristos, 
născută în zilele lui Maximian, păgînul împărat, a fost crescută în bună credinţă în 
cetatea Cizicul, de părinți de neam bun, bogaţi și credincioși, care după ce au răposat 
şi şi-au dat sufletele lor către Domnul, fecioara a rămas singură, cînd avea 
treisprezece ani. Ea se îndeletnicea în post şi rugăciuni Și întru citirea dumnezeieştilor 
cărți. Apoi trecînd cu vederea toată înşelăciunea lumii acesteia - bogăţia, dulcețile şi 
plăcerile trupului şi umblînd pe calea cea strîmtă şi grea a vieţii, s-a făcut cunoscută 
şi slăvită tuturor, pentru că nu puteau să tăinuiască atitea fapte bune ale ei, după 
cuvîntul Domnului: Nu poate cetatea să se ascundă, stind deasupra muntelui, Ci a 
ajuns vestea despre dînsa pînă la împăratul Maximian care, îndată, a trimis din palatul 
său împărătesc pe cel întîi slujitor idolesc, anume Evilasie, în cetatea Cizicul, să caute 


şi să afle pe mireasa lui Hristos, Fausta poruncindu-i astfel: de se va îndupleca să 
aducă jertfe zeilor, bine îi va fi ei, iar de nu, apoi să o arunce în adîncul apel. 


Mergînd Evilasie în Cizic, a aflat-o ca ani tînără, dar cu credinţa și 
înțelepciunea bătrînă; apoi aducînd-o la judecata sa, o silea să Jertfească zeilor. Sfînta 
i-a răspuns: "Eu nu voi jertfi zeilor acelora care sînt surzi, orbi şi nu au nici o simţire, 
fiind lucruri de mîini omeneşti, pentru că am ca Mire pe lisus Hristos în cer şi nu pot 
să-l las pe Acela, nici nu voiesc a pierde moştenirea pe care o am de la Domnul meu”. 
Evilasie a zis: "Jertfește, Fausto, zeilor, ca să nu mori chinuită și cu amar". Răspuns- 
a sfinta: "Să nu mă socoteşti că sînt ca o femeie de cele fără de minte, căci, deși sînt 
tînără cu anii, însă dorința mea este mai mare înaintea Domnului". lar Evilasie, 
umplîndu-se de mare mînie, a poruncit să-i tundă părul capului spre ocară şi batjocură 
şi, spînzurînd-o de un lemn, să o bată tare. 


Sfînta Fausta, fiind foarte chinuită, şi-a ridicat ochii spre cer şi se ruga lui 
Dumnezeu. Deci, rugîndu-se ea destul, s-a pornit un trăznet atît de înfricoşător, încît 
mulți au murit. Evilasie, văzînd aceea s-a temut foarte şi, chemînd pe Sfînta Fausta, 
a zis către dînsa: "Femeie, spune-mi, cine eşti tu? Pentru că eu te văd făcînd lucruri 
de farmece". lar sfinta a zis: "Ascultă-mă, Evilasie, porunceşte unui zugrav să 
zugrăvească chipul meu". Şi, făcîndu-se aceasta degrabă a poruncit ostașilor să sfişie 
icoana ei. Apoi a zis către stăpînitor: "Viu este Domnul Dumnezeu, precum eu nu 
simt nici cea mai mică durere pentru cîte ați făcut icoanei acesteia, care este chipul 
şi asemănarea mea. Astfel şi sufletul meu nu simte nicidecum muncile ce le dați 
trupului meu. Ci, cît mă chinuiţi, eu am în minte pe Stăpînul meu, Hristos, Care îmi 
micşorează durerile”. 


Atunci a poruncit ca, punînd-o într-un sicriu de lemn și întărind cu piroane de 
lemn sicriul, să taie sicriul cu ferăstrăul. Pe cînd slujitorii făceau cu sîrguinţă cele 
poruncite lor, sfînta în sicriu cînta, slăvind pe Dumnezeu. Şi s-au ostenit slujitorii 
multă vreme, dar nimic nu puteau să sporească, pentru că nu putea ferăstrăul să o taie 
ŞI nici să vatăme pe sfînta fiind ca un diamant vîrtos. Slăbind slujitorii, au rămas ca 
morți. Apoi, mergînd la Evilasie, îi ziceau: "Stăpîne, femeia pe care ne-ai dat-o spre 
chinuire, din ceasul întîi pînă la al şaselea ferestruind-o în sicriu, nimic n-am sporit, 
pentru că şase ferăstraie schimbînd, n-am putut să ne atingem de ea. Apoi şi foc am 
pus lîngă raclă, ca s-o ardem, dar n-a ars racla. lar ea cînta zicînd: "De voi merge prin 
mijlocul focului, nu mă va arde şi văpaia nu mă va vătăma”. 


Atunci Evilasie s-a mîhnit foarte şi, punînd de față pe sfinta, i-a zis: "O! 
femeie, mă înspăimînţi, făcînd aceste minuni. Am 80 de ani şi niciodată n-am văzut 
unele ca acestea, deci, te jur pe Dumnezeul tău, în care crezi, să-mi spui tot adevărul”. 
Sfînta 1-a răspuns, zicînd: "Rogu-mă ție, stăpînul meu, să asculți într-adins cele ce-ţi 
voi spune. Puterea lui Dumnezeu este aceea care mă păzeşte în chinuri, precum 
singur ai văzut. De vei asculta cu luare aminte cuvintele mele, te vei îndupleca 
degrabă ca să te faci prieten credinţei mele”. 


A zis tiranul: "Spune-mi degrabă adevărul şi eu voi asculta cu luare aminte”. 
Grăit-a sfinta: "Dumnezeu este fără de moarte şi veşnic şi lucrurile Lui sînt adevărate, 
iar judecata Lui este sfîntă şi dreaptă. Acela păzeşte în tot locul pe robii Săi cei ce 
viețuiesc cu dreptate şi cu cuvioşie. Ei rușinează pe diavolul, lepădînd pe idolii cei 
ce se cinstesc de voi ca nişte dumnezei, apoi lucrurile cele rele ale lumii acesteia 
biruindu-le şi defăimînd cele pămînteşti, ei doresc cele cerești şi, viețuind în curăţie, 
păzesc poruncile lui Dumnezeu fără prihană. Pe aceștia Dumnezeu cel preaînalt îi 
păzeşte de tot răul, de vreme ce ei ÎL ştiu pe EI că este Unul Dumnezeu şi că nu este 
altul afară de Dînsul, Care S-a pogorit pe pămînt şi sălăşluindu-Se întru Preasfînta şi 
Preacurata Fecioară - precum El singur știe -, S-a născut dintr-însa negrăit. După 
aceea, pe scurt, după ce a făcut multe și prea slăvite minuni, învăţind pe oameni, a 
venit de bună voie la cruce şi a pătimit ca să ne mîntuiască pe noi. Apoi, fiind 
îngropat, a înviat a treia zi şi întru slavă S-a înălţat la ceruri, de unde iarăşi va veni la 
sfîrşitul veacurilor, să judece viii şi morţii şi să-i răsplătească fiecăruia după faptele 
lui. Drept aceea, şi noi, urmîndu-L, ne dăm la bătăi şi la chinuri pentru împărăția 
cerurilor, ca să nu pierim în veci, pentru că aici murim, iar acolo înviem, în viaţa cea 
nesfirşită”. 


Auzind acestea, Evilasie a început a cunoaște puterea cea mare a lui 
Dumnezeu cel viu şi, umplîndu-se de Duhul Sfînt, se întorcea spre bine, iar pe Sfînta 
muceniţă Fausta, dezlegînd-o din legături, a lăsat-o liberă. Atunci, una din slugile lui, 
alergînd la împăratul Maximian, i-a zis: "Stăpîne împărate, Evilasie a părăsit 
dragostea ta şi voieşte să se facă creştin; deci sîrguieşte să-l răpeşti de la înșelăciunea 
creștinească, mai înainte de a primi creștineasca desăvîrșire”. Împăratul, mîniindu-se 
foarte mult, a chemat degrabă pe Maxim, eparhul său, care era foarte aspru şi fără de 
omenie, şi jurîndu-i pe zeii săi, l-a trimis în Cizic, la Evilasie. Acesta, sosind mînios 
la Cizic l-a întrebat pe fericitul Evilasie, zicînd: "Spune-mi, răule, cum ai îndrăznit a 
lăsa pe zeii cei mari şi a-i defăima, crezînd nebuniilor creştineşti şi a te apropia de 
dînșii?" Evilasie răspunse: "Mă Jur pe capul meu că și tu, de vei asculta pe fecioara 
Fausta, degrab vei cunoaşte pe Dumnezeul cel viu şi vei fi fericit”. Eparhul Maxim, 
mîniindu-se foarte, a poruncit să-l spînzure pe lemn şi să-l bată cumplit. Fiind bătut 
mult, striga către Hristos Dumnezeu, zicînd: "Stăpîne, Dumnezeule Atotputernice, 
Care ai ajutat roabei tale Fausta în toate chinurile ei și ai arătat ochilor mei minunile 
Tale, izbăvește-mă pe mine, smeritul, de acest amar și preacumplit eparh, deoarece 
pe Tine Te-am dorit Doamne, pentru minunile Tale cele multe şi mari”. 


După aceasta, eparhul a poruncit să ardă coastele mucenicului cu făclii 
aprinse. Şi, cînd se ardea, pătimitorul a rugat pe Sfînta Fausta, care sta acolo şi privea 
la pătimirea lui, să se roage pentru dînsul către Domnul. Sfînta, milostivindu-se de 
dînsul, a început a se ruga, zicînd: "Doamne, Dumnezeul meu, arată-Ți darul Tău şi 
mă ascultă pe mine, roaba Ta, primeşte pe Evilasie în staulul turmei Tale celei 
cuvîntătoare şi-l rînduieşte în numărul drepţilor Tăi, că bine eşti cuvîntat în veci, 
amin". Atunci eparhul a poruncit ca şi pe Sfinta Fausta s-o pună înaintea nedrepte 
sale judecăţi, fiindcă povăţuise pe Evilasie să se facă creștin. Şi a zis către dînsa 
Maxim: "Necuratule chip, cum ai îndrăznit tu să abaţi pe cinstitul slujitor Evilasie de 


la zeii cei mari și să-l aduci la Dumnezeul tău?" Sfînta Fausta răspunse: "Nădăjduiesc 
spre bunul şi milostivul Dumnezeul meu, Care a chemat pe Evilasie să fie fiu al 
adevărului şi Care şi pe tine te va chema EI întru a Sa cunoştinţă și închinăciune 
dumnezeiască". Eparhul zise: "Fausto, să nu mă socoteşti că sînt nebun ca Evilasie 
care te-a ascultat”. Şi îndată a poruncit s-o lege şi să-i bată piroane de fier în picioare. 


Făcîndu-se aceasta cu sîrguinţă de către slujitori, sfinta nu simţea dureri deloc 
şi văzînd eparhul Maxim că muceniţa nu bagă în seamă un chin ca acela, a chemat o 
ceată de ostași și le-a poruncit să înceapă asupra ei mai mare şi mai cumplit chin. 
Unul din ostaşi, al cărui nume era Claudie a zis: "Stăpîne, de voieşti s-o omori repede, 
apoi dă-o spre mîncare fiarelor". Deci, îndată a poruncit eparhul să se facă aşa, şi 
sfinta a fost dusă goală la locul acela unde era să fie mîncată de fiare. 


Apoi, sloboziră la dînsa o leoaică, dar aceea, alergînd, s-a închinat sfintei. 
Slobozind şi pe celelalte fiare, toate cădeau la picioarele ei şi se închinau. Eparhul, 
văzînd o minune ca aceea, se miră foarte și porunci să o lege de picioare cu o funie 
şi s-o tîrască pe pămînt, aşa goală. Atunci, sfînta a strigat către Domnul, zicînd: 
"Doamne lisuse Hristoase, acopere făptura Ta, ca ochii celor fără de ruşine şi necurați 
să nu privească goliciunea trupului miresei Tale". Îndată, pogorîndu-se un nor de sus, 
a acoperit pe sfinta ca cu o haină aleasă. După aceasta, un alt ostaş, anume Eusebiu, 
a zis lui Maxim eparhul: "Va voi strălucirea ta să mi-o dea mie în stăpînire?" Eparhul 
zise: "la-o şi chinuieşte-o cum poţi şi voieşti”. EI, luînd pe sfinta muceniță, a dus-o 
la un fierar care, făcînd o mulţime de piroane de fier lungi, i le-a bătut în cap, în 
frunte, în ochi, în piept, în fluierele picioarelor şi în tot trupul. Iar sfinta se ruga în 
sine: "Mulţumesc Doamne, lisuse Hristoase, că Tu eşti cunoscătorul inimilor, slava 
şi cununa drepţilor. Învredniceşte-mă, dar, și pe mine, smerita și nevrednica roaba 
Ta, ca să mă aflu în calea ce duce la limanul neviforat, iar pe Maxim, eparhul, adu-l 
la sfînta credinţă şi la dragostea Ta. Întărește-l în frica Ta și-l rînduieşte cu cei ce te 
mărturisesc pe Tine, adevăratul Dumnezeu, ca toţi să Te ştie, că ești unul Dumnezeu 
şi că Ţi se cuvine cinste și slavă dumnezeiască, în vecii vecilor. Amin”. 


Eusebiu, văzînd că o fecioară tînără ca ea care, fiind străpunsă cu piroanele şi 
sîngele curgîndu-i, nu băga în seamă un chin ca acela - nesimţind de fel durerile -, a 
poruncit să aducă o căldare mare şi s-o umple cu smoală şi pucioasă. Apoi, fierbînd- 
o tare, au aruncat într-însa pe Sfînta Fausta, împreună cu Sfîntul Evilasie, şi au pus 
foc mare dedesubt. Sfinţii mucenici stînd în căldarea aceea ca într-un loc verde şi 
răcoros, cîntau şi preamăreau pe Dumnezeu. Îndată, focul s-a stins şi căldarea s-a 
răcit. Atunci, Maxim eparhul, văzînd credinţa şi răbdarea sfinţilor, a zis 
"Dumnezeule veşnic, Cel ce ai făcut pe Evilasie a fi părtaş patimilor roabei Tale 
Fausta, primeşte-mă şi pe mine, ticălosul şi păcătosul şi mă rînduieşte cu aceşti doi 
ca şi eu, mai micul, să împlinesc numărul de trei, în chipul Sfintei Treimi. Cu 
adevărat Doamne Dumnezeul puterilor, arată-Ţi bunătatea Ta spre mine, nevrednicul 
robul Tău şi fă degrab cu mine după milostivirea Ta, ca şi în mine să Te proslăveşti 
mai mult”. 


Acestea zicînd, s-au deschis cerurile şi el a văzut pe Fiul lui Dumnezeu cu 
cetele sfinților, îngeri și arhangheli şi cu adunările tuturor sfinților strălucind ca o 
lumină. Văzînd Maxim o înfricoşată și înspăimîntătoare taină ca aceea, a strigat cu 
glas mare către Dumnezeu: "Doamne, primeşte-mă precum ai primit pe robul Tău 
Evilasie, şi nu pomeni fărădelegile şi nedreptățile mele. Iartă pe păcătosul şi 
nevrednicul robul Tău, şi mă primeşte precum ai primit pe tîlhar, odată”. 


După aceasta, îndată a alergat la căldarea în care erau Sfînta Fausta şi Sfîntul 
Evilasie şi, ridicîndu-şi ochii spre cer, şi-a făcut semnul crucii, zicînd: "În numele 
Tatălui şi al Fiului şi al Sfîntului Duh; şi eu sînt cu voi”. Atunci dezbrăcîndu-se de 
hainele sale şi iarăși însemnîndu-se cu semnul crucii peste tot trupul, s-a aruncat în 
căldare. Atunci Sfînta şi fericita Fausta s-a umplut de mare bucurie şi veselie căci a 
ascultat-o Dumnezeu și a adus şi pe Maxim la dreapta credință. ŞI a zis: "Slavă Ţie, 
Hristoase Dumnezeule, că nu voieşti să piară nimeni, ci toți să se mîntuiască şi să 
vină la cunoştinţa adevărului. Căci iată mă aflu între aceşti doi robi ai Tăi, ca o viţă 
de vie ce are struguri. Apoi fă treimea aceasta nedezlipită, de vreme ce ai zis, 
Doamne: Unde sint doi sau trei adunaţi în numele Meu, acolo sint și Eu în mijlocul 
lor. 


Astfel grăind sfinta cu veselie, s-a auzit un glas din cer zicînd: "Veniţi la Mine 
cei osteniți întru nevoință şi însărcinaţi cu pătimirile, pentru numele Meu, şi vă voi 
odihni pe voi întru împărăția cerească". Sfinţii, auzind acest glas, s-au umplut de 
negrăită bucurie și, mulțumind lui Dumnezeu, şi-au dat sufletele în mîinile Lui în 
şase zile ale lunii februarie. Cu ale căror rugăciuni, Doamne, iertîndu-ne greşelile 
noastre, învredniceşte-ne şi pe noi, pe toţi, milostivirii Tale, fă-ne părtaşi vieţii celei 
veşnice, căci eşti binecuvîntat, împreună cu Tatăl şi cu Sfîntul Duh şi preamărit în 
veci. Amin. 


14.PĂTIMIREA SFINTEI MUCENIŢE DOROTEIA ȘI A CELOR 
ÎMPREUNĂ CU DÎNSA 


(6 FEBRUARIE) 


În părţile Capadociei, în cetatea Cezareei, se afla Sfînta fecioară Doroteia, 
slujind în toate zilele lui Dumnezeu întru curăţie în trezire şi întru întreaga 
înțelepciune, cu smerenie şi cu blîndeţe, postind şi rugîndu-se neîncetat. Ea era foarte 
înțeleaptă, încît abia bărbaţii cei mai aleși întru înțelepciune puteau să fie asemenea 
ei și toți cei ce o ştiau preamăreau numele lui lisus Hristos, Domnul nostru, Care 
avea o roabă ca aceasta, a cărei vedere era cinstită, viața sfîntă, înțelepciunea 
neasemănată şi fecioria neprihănită. lar întru dragostea lui lisus Hristos era atît de 
desăvîrşită, încît s-a făcut vrednică de cămara Lui cerească Și şi-a îndoit nevoinţa sa 
pentru EI, biruindu-și trupul şi pe diavolul. Apoi, împletindu-şi cununa îndoită - una 
a fecioriei, iar alta a muceniciei - și, bucurîndu-se, a trecut la Hristos, Mirele ei, 
pentru Care a pătimit pe pămînt, precum se va arăta în povestirea de față. 


Pentru viaţa ei, străbătînd slava printre oameni, vestea despre dînsa a ajuns 
pînă la Saprichie, ighemonul, prigonitorul creștinilor. Acesta, nezăbovind, a venit în 
cetatea Cezareei, unde, îndată a prins pe Sfînta Doroteia și a poruncit s-o pună 
înaintea judecății sale nedrepte. Deci sfinta fecioară stătea înaintea păgînului 
judecător, rugîndu-se în sine către Domnul și chemînd în ajutor pe Dumnezeu, 
Mîntuitorul său. Apoi, a întrebat-o ighemonul: "Spune-mi, cum te numești?”. Sfînta 
a răspuns: "Numele îmi este Doroteia”. Saprichie a zis: "De aceea te-am chemat: ca 
să aduci jertfă zeilor celor fără de moarte, după porunca împăraților noştri”. 


Sfînta Doroteia a zis: "Dumnezeu, Care este Împărat al cerului, Acela mi-a 
poruncit ca Lui, unuia, să-l slujesc”. Pentru că astfel este scris: Domnului 
Dumnezeului Tău să te închini şi Aceluia unuia să-l Slujeşti. Şi iarăşi: zeii care n-au 
făcut cerul şi pămîntul să piară de pe pămînt. Deci, se cade a socoti cărui împărat 
sîntem datori a ne supune: celui pămîntesc sau Celui ceresc? Și pe cine să ascultăm: 
pe Dumnezeu sau pe om? Pentru că, ce sînt împărații? Decît numai oameni muritori, 
precum au fost şi acei zei ai voştri, la care vă închinaţi”. Saprichie a zis: "De vei voi 
să fu întreagă, sănătoasă şi curată, lasă-ţi creștinătatea şi jertfeşte zeilor, iar de nu, 
apoi, după lege, vei fi cumplit chinuită şi spre pildă altora”. 


Sfinta a răspuns: "Voi fi pildă tuturor credincioşilor, ca să se teamă de 
Dumnezeu, iar de oamenii cei răi să nu se teamă, pentru că aceia fac ceea ce fac cîinii 
cei răl, care rup pe oamenii cei nevinovaţi, neavînd nici o pricepere sau înţelegere şi 
care se sălbăticesc, se mînie, latră şi cu dinţii lor apucă și rup pe cei ce trec alăturea”. 
Saprichie a zis: "Tu, precum văd te-ai hotărît să fu neschimbată în mărturisire, 
bîrfitoare şi voieşti să mori cu alții, astfel cu amar. Ascultă-mă şi jertfește, ca să scapi 
de chinurile cele cumplite". Iar sfinta a zis: "Chinurile tale sînt vremelnice, iar ale 
gheenei sînt veşnice. Deci, ca să scap de chinurile cele veşnice, nu mă voi teme de 
cele vremelnice căci îmi aduc aminte, de cuvintele Domnului meu: Nu vă temeți de 
cei ce ucid trupul, căci sufletul nu pot să-l ucidă; dar mai mult vă temeți de cel ce 
poate ca şi sufletul şi trupul să-l piardă în gheena focului. 


Saprichie a zis: "Eşti datoare să te temi de zei, ca nu cumva mîniindu-se să-ţi 
piardă sufletul şi trupul tău, de nu le vei aduce jertfe”. Sfînta Doroteia a răspuns: 
"Acum ţi-am spus, Saprichie, că nicidecum nu vei putea să mă îndupleci să aduc 
jertfă diavolilor care au locuit în acei oameni deşerțţi, care au trăit atît de rău încît şi 
a grăi, de ei, este ruşine. Astfel au murit ca nişte dobitoace necuvîntătoare de vreme 
ce, fiind vii, n-au cunoscut pe Cel ce a făcut cerul şi pămîntul, marea și cele ce sînt 
într-însele. Deci sufletele acelora ard în focul cel nestins, care se închină la idolu 
făcuţi din diferite materii; şi de nevoie va fi să se trimită în veşnicul foc şi aceia care, 
lăsînd pe Ziditorul lor, au voit ca acelora să le fie închinători”. 


Acestea auzind Saprichie s-a mîniat foarte şi, întorcîndu-se către slujitorii care 
erau gata a o chinui, le-a zis: "Puneţi-o în locul de chinuire ca, temîndu-se de chinuri, 
să voiască a fi slujitoare zeilor noştri”. lar roaba lui Dumnezeu stînd la locul cel de 
chin, cu bărbăție și fără de temere, a zis către judecător: "Ce tot zăboveşti, 
nechinuindu-mă? Fă ceea ce ai să faci, ca să pot vedea degrab pe Acela pentru a Cărui 
dragoste nu mă tem a pătimi şi a muri". Saprichie a zis: "Cine este Acela pe care-L 
doreşti atîta?" Sfînta a zis: "Hristos, Fiul lui Dumnezeu". Zise Sapirichie: "Unde este 
Hristos?" 


Sfînta a răspuns: "Cu prea puternica sa Dumnezeire este pretutindeni, iar cu 
omenirea Îl mărturisim că este în ceruri, şezînd de-a dreapta Tatălui Său, cu Care 
împreună şi cu Duhul Sfînt este o Dumnezeire şi ne cheamă în raiul desfătărilor celor 
veşnice, unde răsadurile aduc roade în toată vremea, adică crini şi trandafiri, şi unde 
toate florile cele frumoase înfloresc totdeauna, unde cîmpurile, munţii, dealurile 
totdeauna sînt verzi, izvoarele dulci și sufletele sfinților întru Hristos se veselesc. 
Nişte lucruri ca acestea pe care ţi le-am spus ție, de le-ai fi crezut, o! Saprichie, te-ai 
fi izbăvit de pierderea ta şi ai fi intrat în raiul plăcerilor dumnezeieşti celor negrăite”. 
Saprichie a zis către dînsa: "Se cade să lași deșertăciunea și să jertfeşti zeilor ca să ai 
bărbat şi să te înveselești în viaţa ta şi să nu pieri asemenea ca şi părinții tăi, care au 
pierit pentru nebunia lor”. lar sfînta a zis: "Nici nu voi jertfi diavolilor, de vreme ce 
sînt creştină, nici nu voi lua bărbat, de vreme ce sînt mireasa lui Hristos. Aceasta este 
credinţa mea, care mă va duce în Rai şi în cămara Mirelui Meu". Atunci a chinuit-o 
cumplit pe sfînta. 


După aceasta, Saprichie, ighemonul, a poruncit ca, punînd capăt chinuirii 
sfintei, s-o ducă la două femei care erau surori, ale căror nume erau: Hristina și 
Calista. Acestea, mai înainte fuseseră creștine, dar, temîndu-se de chinuri, se 
lepădaseră de Hristos şi, deznădăjduindu-se, vieţuiau cu necurăție în plăceri şi în 
deşertăciunea lumească, fiind îmbogățite de închinătorii de idoli pentru a lor cădere 
de la Hristos. Lor le-a încredinţat Saprichie pe Sfînta fecioară Doroteia, zicîndu-le: 
"Precum voi aţi lăsat deşertăciunea și vrăjile creştinești, aducînd jertfe zeilor celor 
nebiruiți şi aţi luat de la noi daruri, astfel şi pe aceasta s-o întoarceţi de la nebunia 
creştinească la zeii noştri, căci noi, cu mai mari și mai multe daruri vă vom cinsti, de 
veţi putea s-o înduplecaţi pe aceasta către noi". Ele, luînd-o în casa lor, au zis către 
dînsa: "Ascultă pe judecătorul şi te învoieşte cu el, mîntuieşte-te de chinuri precum 


am făcut şi noi. Mai bine este ție să te îngrijeşti, ca să nu pierzi lumea aceasta văzută 
şi viaţa cea plăcută şi să nu pieri mai înainte de vreme". Sfînta Doroteia a răspuns: " 
Dacă voi, ascultînd sfatul meu, v-aţi fi pocăit de jertfele cele aduse idolilor şi iarăşi 
de v-aţi fi întors la Hristos, v-aţi fi mîntuit de chinurile gheenei, pentru că bun este 
Domnul nostru şi mult-milostiv celor ce se întorc către EI cu toată inima”. 


Hristina şi Calista ziseră către dînsa: "Am greşit o dată, căzînd de la credința 
în Hristos, cum se poate acum, dar, a ne întoarce iarăşi la EI?" Zis-a, către ele, sfinta: 
"Este mai mare păcat a se deznădăjdui cineva de mila lui Dumnezeu, decît a se 
închina idolilor. Nu vă deznădăjduiţi, nici vă îndoiți de Doctorul cel bun şi iscusit, 
căci poate tămădui rănile voastre. Nu este rană pe care EI n-ar voi s-o tămăduiască, 
căci de aceea Se numește Mîntuitor, fiindcă El mîntuieşte; de aceea, Răscumpărător, 
căci El ne răscumpără; de aceea Eliberator, căci eliberează. Voi numai să vă 
întoarceți din tot sufletul spre pocăință şi fără de îndoială vă veţi învrednici iertării”. 
Atunci, amîndouă surorile acelea s-au aruncat la picioarele ei, plîngînd și dorind ca 
ea să se roage Milostivului Dumnezeu pentru dînsele şi, primind pocăinţa lor, să le 
dea iertare de păcate. 


Sfînta a strigat către Dumnezeu cu lacrimi, zicînd: "Dumnezeule, cel ce ai zis: 
Nu voiesc moartea păcătosului, ci să se întoarcă şi să fie viu! Doamne Lisuse 
Hristoase, Cel ce ai adeverit că mai multă bucurie se face înaintea îngerilor lui 
Dumnezeu de un păcătos care se pocăieşte, decît de cei 99 de drepţi, care n-au greşit, 
arată darul Tău acestor oi ale Tale, pe care diavolul le-a răpit și s-a sîrguit să le ia de 
la Tine. Întoarce oile Tale către turma Ta. O! bunule Păstor, prin chipul acestora să 
se întoarcă la Tine toți cei căzuţi”. 


Trecînd cîtăva vreme, Saprichie ighemonul a chemat la el pe cele două femei 
cu Sfînta Doroteia, și luînd pe amîndouă surorile le întrebă dacă au putut să înduplece 
pe Doroteia la zeii lor. Hristina şi Calista, ridicînd glasurile lor, au răspuns: "Am 
rătăcit şi rău am făcut, căci, temîndu-ne de muncile cele vremelnice, am jertfit zeilor 
(idolilor), de aceea, am rugat-o şi ne-a dat pocăinţa, prin care vom putea să cîştigăm 
de la Hristos, Domnul nostru, iertarea de păcatele noastre”. Atunci Saprichie şi-a rupt 
hainele şi cu mare mînie a poruncit să le lege la un loc pe amîndouă surorile, 
împreunîndu-le la spate şi să le bage într-un vas cu smoală şi, punînd lemne, să le 
ardă. 


Ele, strigînd către Dumnezeu, au zis: "Doamne lisuse Hristoase, primeşte 
pocăinţa noastră şi dă-ne iertare". Deci, fiind arse femeile acelea, Sfînta Doroteia se 
înveselea de acea privelişte şi striga către dînsele: "Mergeţi mai înaintea mea, o! 
surorilor şi fiți încredințate de iertarea păcatelor voastre, iar cununa muceniciei, 
pierdută mai înainte, acum fără îndoială aţi aflat-o şi va ieşi întru întîmpinarea voastră 
milostivul Părinte, înveselindu-Se ca de aflarea fiului celui desfrînat. Apoi vă va 
îmbrăţişa ca pe fiicele Sale, vă va preamări înaintea îngerilor Săi și vă va rîndui în 
cetele sfintelor muceniţe”. Astfel, sfintele femei, Hristina şi Calista, surorile cele de 


o mamă, sfîrşindu-se întru pocăință muceniceşte, au luat iertare şi cunună de biruinţă 
de la Hristos Dumnezeul nostru. 


Saprichie a poruncit ca pe Sfînta Doroteia s-o aducă iarăşi la chinuri, 
spînzurînd-o, s-o chinuiască ca şi mai înainte. Sfînta, fund prigonită, se cuprinsese 
de atîta veselie, ca şi cum ar fi intrat acum în cămara iubitului ei Mire, Hristos. 
Saprichie a zis către dînsa: "Ce este, oare, că arăţi pe faţa ta o bucurie ca aceasta, 
fiind chinuită?" Sfînta a răspuns: "Niciodată în viaţa mea nu m-am bucurat astfel, ca 
acum, căci mă bucur pentru sufletele acelea pe care diavolul, prin tine, le luase de la 
Dumnezeu, iar prin mine le-a primit Hristos. 


Acum este veselie mare la cer, căci îngerii se bucură de sufletele acelea, 
arhanghelii se înveselesc, împreună cu toți sfinţii Apostoli, iar mucenicii Şi proorocii 
dănţuiesc. Deci, sîrguiește-te, o! Saprichie, şi fă degrab ceea ce ai să faci, ca să pot 
să trec şi eu îndată la veselia sfinților şi să mă bucur în ceruri cu aceia cu care am 
plîns pe pămînt”. 


Atunci, Saprichie a poruncit să o ardă cu făclii aprinse pe sfînta muceniţă. Ea, 
cu şi mai multă veselie şi arătînd fața luminoasă şi bucuroasă judecătorului, a strigat 
către el: "Ticălosule, tu eşti un nimic, cu idolii tăi”. Tiranul, pogorînd-o de pe lemn, 
a poruncit s-o bată cu palme peste obraz, zicînd: "Să se bată faţa ta, care mă 
batjocoreşti pe mine". lar sfînta, fiind bătută, nu înceta a se bucura; și au slăbit cei ce 
o băteau pe cea. Apoi, ighemonul a dat o hotărtre de moarte asupra ei: "Pe Doroteia, 
fecioara cea mîndră, care n-a voit să aducă jertfă zeilor celor fără de moarte și să 
trăiască, ci a voit ca, de bună voie, să moară, pentru un oarecare om, neștiut, ce se 
zice Hristos, poruncim să o taie cu sabia”. 


Auzind acestea, Sfînta muceniţă Doroteia a zis: "Mulţumesc Ție, iubitorule de 
suflete, Hristoase, că mă chemi în raiul Tău şi în cămara Ta, cea prea sfîntă, mă 
aduci". Sfînta muceniță, ducîn du-se la moarte, cînd ieşea din divan, un scolastic, 
anume Teofil, sfetnic al ighemonului, a strigat către dînsa, batjocorindu-o: "Ascultă, 
mireasa lui Hristos, trimite-mi mere și flori de trandafiri din raiul Mirelui tău". Sfînta 
Doroteia i-a zis: "Cu adevărat voi face aceasta". Și, sosind ea la locul tăierii, a rugat 
pe călău să o lase puţin să se roage Dumnezeului său. Apoi, sfîrşind rugăciunea, a 
stat înaintea ei îngerul Domnului, în chip de prunc mic, foarte frumos, aducînd într- 
o basma curată trei mere preafrumoase şi trei flori de trandafir roşii. lar sfinta a grăit 
către prunc: "Rogu-mă ţie, să le duci acestea lui Teofil şi să-i spui: "lată, ai ceea ce 
ai poruncit”. Acestea zicînd şi-a plecat sub sabie sfîntul său cap și, fund tăiată, s-a 
dus dănţuind la Hristos Domnul, Mirele său, pe Care din tinereţe L-a iubit şi a primit 
cununa biruinţei din mîna Domnului, în cămara Lui cea nestricăcioasă.Teofil, rizînd 
de făgăduinţa Sfintei fecioare Doroteia, spunea prietenilor săi şi celor de o vîrstă: 
"Acum, cînd Doroteia era dusă la moarte, spuind că e mireasă a lui Hristos și 
lăudîndu-se că va intra în raiul Lui, am zis către dînsa: "Ascultă, mireasa lui Hristos, 
cînd vei intra în Raiul Mirelui tău, să-mi trimiți de acolo flori de trandafir şi mere”. 
Iar ea mi-a răspuns: "Cu adevărat îţi voi trimite". Acestea zicînd Teofil către prietenii 


săi, ridea fără de măsură. Dar iată că deodată s-a oprit înaintea lui îngerul acela, cu 
trei mere bune şi cu trei flori frumoase, apoi i-a zis lui: "Precum a făgăduit, Sfinta 
fecioară Doroteia ţi-a trimis acestea din Raiul Mirelui său”. 


Teofil, văzînd merele şi florile şi luîndu-le în mîini a strigat cu mare glas: 
"Adevărat Dumnezeu este Hristos şi nu este nici o nedreptate întru Dînsul”. lar 
prietenii şi vîrstnicii i-au zis: "Te îndrăcești, Teofile, sau glumeşti?" Răspuns-a lor 
Teofil: "Nu mă îndrăcesc, nici nu glumesc, ci înțelepciunea cea sănătoasă îmi 
poruncește să cred că Dumnezeu cel adevărat este Iisus Hristos". Apoi întrebau aceia: 
"Pentru ce te-ai schimbat, deodată?" Grăit-a lor, Teofil: "Spuneţi-mi, care lună este 
acum?" Zis-a lui: "Februarie". Grăit-a lor, Teofil: "Toată Capadocia o acoperă în 
această vreme iarna, gerul şi gheaţa şi nu este nici un copac sau buruiană care s-ar 
împodobi cu frunzele sale. De unde socotiți că sînt aceste flori?" Zicînd acestea, le 
arătă merele şi florile cele de trandafir. 


Ei, văzîndu-le şi pipăindu-le, cum şi mireasma cea frumoasă a lor mirosind-o, 
se mirau şi ziceau: "Noi nici în vremea cea obişnuită a roadelor şi a florilor n-am 
văzut roade aşa de frumoase". Grăit-a lor Teofil: "Eu socoteam pe fecioara Doroteia 
cea dusă la moarte că este nebună, căci zicea că Mirele său este Hristos şi pomenea 
de Raiul Lui. Deci, am zis către dînsa ca spre o nebună, batjocorind-o: "Cînd vei 
merge în Raiul Mirelui, să-mi trimiţi de acolo mere şi flori”. lar ea mi-a răspuns: "Cu 
adevărat îți voi trimite". Eu rîdeam de cuvintele ei, dar iată că, după tăierea ei, mi-a 
venit înainte un prunc mic, cu vîrsta ca de patru ani, cu frumuseţe negrăită, pe care 
nu-l credeam că ştie a vorbi ceva. Însă el a început ca un bărbat desăvârşit a grăi către 
mine, zicînd: "Sfînta fecioară Doroteia, precum a făgăduit, ţi-a trimis daruri din Raiul 
Mirelui său”. Acestea zicînd şi dîndu-mi în mîini acestea, s-a făcut nevăzut. larăși a 
strigat Teofil: "Fericiţi cei ce cred în Hristos şi pătimesc pentru EI şi pentru numele 
Lui, căci Acela este adevăratul Dumnezeu şi tot cel ce crede în el este înțelept cu 
adevărat". Acestea strigînd Teofil, cineva a intrat la ighemonul şi 1-a zis: "Scolasticul 
Teofil, care pînă acum ura pe creştini şi le dădea lor moarte ucigătoare, acela acum 
strigă înaintea porților, lăudînd şi binecuvîntînd numele lui lisus Hristos şi foarte 
mulți cred în EI, ascultînd cuvintele lui Teofil”. 


Ighemonul, poruncind ca îndată să-l aducă la sine, i-a zis: "Ce ai grăit înaintea 
porților?" Răspuns-a Teofil: "Am lăudat pe Hristos, pe Care l-am hulit pînă astăzi”. 
Zis-a lui ighemonul: "Mă mir de tine, fiind om înțelept, că lauzi numele Aceluia, 
pentru Care, pe cei ce-L lăudau i-ai prigonit pînă acum". Zis-a Teofil: "Dintr-aceasta 
se cunoaşte că Dumnezeu adevărat este Hristos. Căci, îndată m-a întors din rătăcire 
la calea cea dorită şi dreaptă şi m-a făcut să-L cunosc pe EI ca Dumnezeu adevărat". 
Zis-a ighemonul: "Toţi înțelepţii întru înţelepciune sporesc şi cresc, iar tu din înţelept 
te-ai făcut nebun, numind Dumnezeu pe Cel pe Care iudeii L-au răstignit, precum ai 
auzit şi de la creştini”. 


Teofil a zis: "Am auzit că Hristos a fost răstignit și rătăceam, nesocotindu-L 
pe EI că este Dumnezeu şi am hulit în toate zilele numele Lui. Acum, căindu-mă de 


păcatele mele, cele de mai înainte şi de hule, îl mărturisesc pe EI că este Dumnezeu 
adevărat". Zis-a ighemonul: "Unde şi cînd te-ai făcut creştin, tu cel ce ai adus jertfe 
zeilor pînă astăzi?" Grăit-a Teofil: "Într-acel ceas în care am crezut în Hristos. Pentru 
aceasta, din toată inima crezînd în El ca în Fiul lui Dumnezeu, Cel fără de moarte, 
propovăduiesc numele Lui cel adevărat, numele cel sfint, numele cel fără de prihană, 
numele în care nici o fățărnicie nu se află, nici o înşelătorie şi Care împărăţeşte peste 
idoli”. 


Zis-a ighemonul: "Au doară, împărăţeşte înşelăciunea peste zeii noștri?". 
Grăit-a Teofil: "Oare nu împărăţeşte înşelăciunea în idolii aceia pe care o mînă 
omenească din lume i-a cioplit, din aramă şi din fier i-a făurit și din plumb i-a turnat? 
Pe care îi străjuiesc păsări de noapte, pe care păianjenii îşi fac laţurile lor şi ale căror 
scobituri sînt pline de șoareci? De nu este aşa, precum grăiesc eu, apoi mincinos să 
fiu. Însă tu socoteşte singur: oare nu grăiesc adevărul? Şi, de vreme ce nu mint, apoi 
cu dreptate este ca şi tu să te învoieşti cu adevărul și să te întorci de la minciună. 
Pentru că se cade ție, judecătorul care judeci pe alţii pentru minciună, singur de la 
minciună să te întorci la adevărul care este în Hristos Dumnezeu". Zis-a ighemonul: 
"Deci zeii noştri, oare nu sînt vii?" 


Grăit-a Teofil: "Asemănarea idolilor o vedem omenească, dar nu au nici o 
simțire, însă Dumnezeu este nevăzut, viu şi de viaţă dătător. Idolii, dacă vor fi făcuți 
din materie de mare preţ, sînt străjuiţi ca să nu se fure de tîlhari, iar Dumnezeul ceresc 
de nimeni nu este străjuit, ci EI îi străjuiește pe toți, îi păzeşte şi-i fereşte ca pe zidirea 
Sa. Ighemonul zise: "O, ticălosule Teofile, văd că dorești să pieri cu grea moarte”. 
Grăit-a fericitul Teofil: "Eu doresc să cîştig viața bună”. Ighemonul zise: "Gîndeşte- 
te că de vei petrece în acea nebunie a ta, mai întîi îți voi da chinuri multe, apoi voi 
porunci cu amar să te ucidă”. 


Fericitul Teofil răspunse: "De aceea am început eu a dori să fiu ucis pentru 
Hristos Dumnezeu". Ighemonul zise: "Adu-ţi aminte de casa ta, de femeie, de copii 
şi de rudenii și nu te duce nebuneşte la moartea cea amară; căci mare nebunie este 
aceasta ca, de bună voie, să te dai la chinuri şi la pedepse cu care se pedepsesc 
tilharii”. "Nu este nebunie aceasta, ci o mare înțelepciune, ca pentru bunătățile cele 
mari şi veșnice, defăimînd muncile cele mici și vremelnice, pentru viaţa cea nesfîrşită 
să suferi moartea cea de scurtă durată". Ighemonul zise: "Mai bine îți alegi muncile 
decît odihna şi doreşti moartea mai bine decît viaţa?" Sfîntul Teofil răspunse: "Eu nu 
mă tem de munci şi nici de moarte nu mă cutremur, ci mă tem de chinurile cele fără 
de sfîrşit precum şi de moartea aceea care aduce pedeapsa veşnică. Chinurile date de 
tine degrab se vor sfîrși, iar chinurile pregătite închinătorilor de idoli nu se vor sfîrşi 
niciodată”. 


Atunci ighemonul a poruncit ca pe Sfîntul Teofil să-l spîn- zure gol, de un 
lemn şi să-l bată cumplit. Dar, pe cînd îl bătea, sfîntul zicea: "Iată acum m-am făcut 
creştin, căci sînt ridicat pe cruce pentru păcatele mele, pentru că lemnul acesta este 
asemenea crucii. Mulţumesc Ție, Hristoase Dumnezeule, că m-ai învrednicit să fiu 


spînzurat pe lemn". Ighemonul zise către dînsul: "Ticălosule, cruță-ți trupul tău”. 
Sfîntul Teofil răspunse: "Ticălosule, cruță-ţi tu sufletul. Eu nu-mi voi cruța trupul cel 
vremelnic pentru ca sufletul să se bucure în veci". Tiranul, mîniindu-se atunci mai 
mult, a poruncit să strujească pe mucenic cu unghii de fier şi să-l ardă cu făclu. Sfîntul 
se veselea în chinuri ca şi cum nu simţea durerea şi nu zicea nimic altceva, decit 
numai acestea: "Hristoase, Fiul lui Dumnezeu, pe Tine Te mărturisesc, numără-mă 
în ceata sfinților Tăr”. 


Faţa lui era luminoasă, iar slujitorii, au slăbit de multă osteneală, Saprichie 
ighemonul a dat un răspuns de moarte asupra sfîntului, care era aşa: "Atunci lui 
Teofil, care a adus pînă acum jertfe zeilor celor fără de moarte, iar acum s-a răzvrătit 
şi de la zei s-a abătut către creştineasca adunare, poruncim să 1 se taie capul”. Sfîntul 
Teofil, auzind acel răspuns dat asupra sa, a zis: "Mulţumesc ie, Hristoase, 
Dumnezeul meu". Apoi, bucurîndu-se şi-a plecat sub sabie sfîntul său cap şi, fiind 
tăiat, s-a încununat prin mucenicie, luînd plata ca lucrătorul care venise în ceasul al 
unsprezecelea - asemenea ca cel dintîi - în Împărăţia lui Hristos Dumnezeul nostru. 
Căruia, împreună cu Tatăl şi cu Sfîntul Duh, 1 se cuvine cinste şi slavă în veci. Amin. 


15.SFÎNTUL MUCENIC IULIAN, DIN CETATEA EMESIEI 
(6 FEBRUARIE) 


Acesta, din vîrsta tinereţelor ştiind bine meșteșugul doctoricesc, tămăduia nu 
numai trupurile oamenilor, dar şi sufletele, căci tămăduindu-i de boli, îi învăţa să 
creadă în Hristos şi pe mulți din elini îi întorcea la Hristos Dumnezeu. ŞI fiind prinşi 
Sfinții Mucenici Silvan episcopul, Luca diaconul şi Mochie citeţul, a căror pomenire 
se face în Ianuarie, în 29 zile şi ducîndu-i spre mîncarea fiarelor în temniță, lulian a 
alergat la dînşii, i-a sărutat şi-i ruga să nu se înfricoşeze de moarte pentru Domnul. 
Atunci l-au prins şi, închizîndu-l într-o peşteră, i-au bătut un piron lung în cap. 
Asemenea, pironindu-i mîinile şi picioarele, şi-a dat duhul său lui Dumnezeu. 


16.SFINTELE MUCENIŢE MARTA ŞI MARIA 
(6 FEBRUARIE) 


Mai facem pomenirea şi a Sfintelor muceniţe fecioare: Marta şi Maria, surori 
de mamă, care, arzînd cu dreaptă credință și dragoste spre Hristos, se asemănau 
surorilor din Evanghelie, Marta şi Maria; şi a fratelui lor, Sfîntul mucenic Licarion, 
copilul. Acelea au fost în părțile Asiei, în vremurile în care Biserica lui Hristos era 
prigonită de împărații şi de boierii păgîni, închinători la idoli. Marta şi Maria 
petreceau în feciorie slujind lui Hristos, şi doreau să moară pentru El. Odată, s-a 
întîmplat păgînului voievod a merge pe lîngă casa lor şi Marta, deschizînd uşa, a 
strigat cu sora sa către voievod: "Sîntem creștine". Dar voievodul cu slugile nu băgau 
de seamă și treceau înainte, iar ele au strigat iarăși în urma voievodului: "Sîntem 


creştine". lar voievodul le-a răspuns: "Vă iert pentru tinereţele voastre, căci nu vreau 
să vă ucid”. 


Sfînta Marta a zis: "O, voievodule, moartea mucenicească nu este moarte, ci 
viaţă”. Voievodul, auzind acestea, s-a mîniat foarte şi a poruncit s-o prindă. Apoi a 
ieşit şi Sfînta Maria și a zis către voievod: "Cele ce a grăit sora mea şi eu le 
mărturisesc". Apoi a ieşit după surori acel copil, anume Licarion şi a strigat: "Precum 
au zis Marta şi Maria, asemenea şi eu grăiesc, sînt creştin”. Atunci voievodul a 
poruncit să-i spînzure pe cruci, pe cîte trei. lar maica lor sta și le zicea: "Mîntuiţi-vă 
scumpii mei fii şi primiţi cununa de la Hristos”. Maria, care era spînzurată pe cruce, 
a zis: "Mîntuită să fii şi tu maica noastră, cu rodul pîntecelui tău, că ne-ai adus lui 
Hristos". Şi un ostaş a străpuns cu sabia pe Marta pe Maria și pe Licarion, fiind pe 
cruce, şi toţi trei şi-au dat duhul în mîinile Domnului. 


17.POMENIREA CELUI ÎNTRE SFINŢI, CUVIOSUL PĂRINTELE 
NOSTRU VUCOL, EPISCOPUL SMIRNEI 
(6 FEBRUARIE) 

Plăcutul lui Dumnezeu Vucol s-a deprins din copilăria sa la nerăutate şi la 
întreaga înțelepciune, apoi s-a făcut vas al Sfîntului Duh. Iar prealăudatul şi iubitul 
lui Hristos ucenic, Sfîntul loan, Cuvîntătorul de Dumnezeu, aflîndu-l iscusit şi 
vrednic, l-a hirotonisit episcop şi păstor prea folositor smirnenilor. Apoi, fiind 
luminat de Sfîntul Duh şi ca o făclie punîndu-se în sfeşnic, pe cei ce şedeau în 


întunericul rătăcirii şi al înşelăciunii idoleşti cu lumina cerească 1-a luminat. După 
aceea, prin Sfîntul Botez, i-a făcut fii ai luminii şi 1-a izbăvit de fiarele cele nevăzute 
şi sălbatice, care căutau pe oricine să înghită. Deci acesta, mai înainte de moartea sa 
încredințind fericitului Policarp oile sale cele cuvîntătoare, a trecut din viața 
vremelnică la cea veșnică. Trupul lui cel sfînt, fiind îngropat, Dumnezeu a poruncit 
să crească pe mormîntul lui un răsad care dădea tămăduire bolnavilor. 


EPISCOPUL CETĂŢII LAMPSACULUI 
(7 FEBRUARIE) 


Cel numit cu numele fecioriei, Sfîntul Partenie, s-a născut în Melitopoli. Tatăl 
său se numea Cristofor şi era diacon al Sfintei Biserici lui Dumnezeu din acea cetate. 
Partenie n-a învăţat carte; de la început însă, ascultînd cele citite, îşi aducea aminte 
multe din dumnezeiasca Scriptură, ca un cărturar ales. Crescînd cu anii, şedea la un 
lac de aproape, pescuind şi vînzînd peşte, dînd şi milostenie la săraci. EI, din mica sa 
vîrstă învrednicindu-se darului lui Dumnezeu, îl tăinuia înaintea oamenilor, iar în 
anul al 18-lea al vieţii sale, a început a face minuni, gonind diavolii din oameni, prin 
chemarea preasfîntului nume al lui Hristos. Începînd a străbate în popor vestea despre 
dînsul, a aflat de el şi preasfințitul Filip, episcopul Melitopolei. Acesta, chemîndu-l 
la dînsul şi toate cele despre dînsul cercetîndu-le, s-a minunat de faptele lui cele bune 


şi de darul lui Dumnezeu ce se afla într-însul. Deci, a poruncit să-l înveţe carte şi, 
după ce a învăţat, l-a sfințit preot chiar nevrînd și i-a încredinţat lui cîrmuirea 
bisericească. lar Sfîntul Partenie, fund în rînduiala preoţiei, mai mult se nevoia şi, 
cîştigînd îndoit darul dumnezeiesc al sfinţeniei şi al facerii de minuni, tămăduia toate 
bolile şi făcea multe semne preaminunate, în numele Domnului nostru lisus Hristos. 


Între alte minuni ale lui, s-au întîmplat şi unele ca acestea: L-a întîmpinat în 
drum un om pe care-l lovise în obraz un taur cu cornul, încît 1-a scos ochiul, pe care 
îl ținea cu mîna lui tremurîndă. Sfîntul, luîndu-l cu mîna, l-a pus la locul lui şi, cu 
apă spălîndu-l, în trei zile l-a tămăduit desăvîrşit. O femeie, avînd o vătămare 
cumplită şi netămăduită în părțile trupului cele ascunse, a venit la sfîntul cerîndu-i 
tămăduire, iar cuviosul făcîndu-i semnul crucii pe fruntea ei, îndată acea femeie s-a 
tămăduit. Altă dată, mergînd sfîntul să cerceteze pe un bolnav și trecînd pe lîngă casa 
unui boier, un cîine mare scăpînd din lanţuri şi din poartă alergînd asupra lui s-a suit 
cu picioarele dinainte pe umerii lui, vrînd cu dinții să muşte faţa sfîntului. lar el a 
suflat asupra lui şi făcîndu-şi semnul crucii, îndată cîinele a murit şi l-a aruncat sfîntul 
de pe umerii săi. 


Nişte minuni ca acestea auzindu-le Ahilie, arhiepiscopul Cizicului, a chemat 
pe Sfîntul Partenie la dînsul şi l-a făcut episcop în cetatea Lampsacului. lar omul 
acesta al lui Dumnezeu, mergînd în episcopia încredinţată lui, a găsit că toată cetatea 
ținea de păgînătatea elineșştii închinări la 1doli, iar creștinii erau în număr mic; şi se 
supără foarte mult bunul păstor. De aceea nu înceta sfătuindu-i, mustrîndu-i, rugîndu- 
i şi arătîndu-le calea adevărului și făcînd minuni întru numele lui Hristos, tămăduind 
pe bolnavii lor, pînă ce i-a adus la cunoştinţa adevăratului Dumnezeu. 


Văzînd cetatea încredinţată lui că sporeşte şi se întoarce de la slujirea idolilor 
cu totul, a voit să strice capiştele idolești, care erau în cetate, iar în locul lor să 
zidească cinstite și sfinte biserici dumnezeieşti. Pentru acest lucru a mers la marele 
împărat Constantin, ca să ia de la dînsul stăpînire spre acel lucru și, fiind primit de 
drepteredinciosul şi de Hristos iubitorul împărat cu cinste și cu dragoste, a cîştigat de 
la dînsul ceea ce dorea. Pentru că marele Constantin a dat sfîntului împărăteasca sa 
scrisoare pentru risipirea capiştelor idoleşti şi încă şi mulțime de aur i-a dăruit lui, 
pentru zidirea sfintelor biserici, apoi a eliberat pe sfîntul cu pace. Întorcîndu-se 
arhiereul lui Dumnezeu, Partenie, în Lampsac, îndată a răsturnat toate capiştele din 
temelie și a zidit o dumnezeiască biserică în mijlocul cetăţii, mare și frumoasă, singur 
apucîndu-se de lucru şi ajutînd cu mîinile sale pe zidari. 


Zidindu-se biserica, a venit într-una din zile la dînsul un om, avînd în sine un 
duh necurat - care de multă vreme locuia într-însul - şi nu putea omul acela să 
gonească diavolul din el. Dar apropiindu-se de omul lui Dumnezeu, adică de 
Partenie, i-a făcut plecăciune, iar sfîntul, cunoscînd că într-însul este duhul necurat, 
nu i-a răspuns; diavolul, tulburîndu-se în om, a zis sfîntului: "Fiindcă am dorit să te 
văd, pentru aceea ţi-am făcut plecăciune, iar tu de ce nu mi-ai răspuns?" Sfîntul 
Partenie 1-a zis: "lată, m-ai văzut". Diavolul a zis: "Te-am văzut şi te-am cunoscut”. 


Grăit-a sfîntul: "Dacă m-ai văzut şi m-ai cunoscut, atunci ieşi de la zidirea lui 
Dumnezeu". Zis-a lui diavolul: "Rogu-mă ţie, nu mă izgoni din lăcaşul meu, în care 
de atîta timp locuiesc”. Sfîntul l-a întrebat: "De cît timp locuieşti într-însul?" 
Răspuns-a diavolul: "Din copilăria lui şi de nimeni nu am fost cunoscut pînă acum, 
decît numai de tine care mă izgoneşti, precum văd; iar de mă vei izgoni de aici, unde 
îmi vei porunci să mă duc?" 


Sfîntul i-a zis lui: "Îţi dau eu un loc unde să mergi”. Zis-a lui diavolul: "Mi se 
pare că îmi vei zice să mă duc în porci”. Grăit-a lui sfîntul: "Ba nu, îţi voi da ţie un 
om, în care intrînd să locuieşti, dar numai din acesta acum să ieşi”. Zis-a diavolul: 
Cu adevărat o vei face aceasta, sau numai grăieşti așa că să mă scoţi de aici?" Grăit- 
a sfîntul: "Cu adevărat îți zic că am un om gata, în care, intrînd, să locuiești de vei 
VOI, dar să ieşi din omul acesta degrabă". Diavolul, plecîndu-se la nişte cuvinte ca 
acestea, cerea să-și cîştige făgăduinţa de la dînsul. Atunci Sfîntul Partenie, 
deschizîndu-şi gura, a zis: "lată, eu sînt omul, intră şi locuiește în mine". Iar diavolul, 
ca de foc arzîndu-se, i-a strigat: "Vai mie, în bun vas locuind eu, după atîta timp mă 
izgoneşti. Mare rău îmi vei face de voi intra în tine. Cum voi putea să intru în casa 
lui Dumnezeu?" Acestea zicîndu-le diavolul, a ieşit din om şi s-a dus în locuri pustii 
şi neumblate, iar omul acela a rămas sănătos, prin darul lui Hristos şi lăuda pe 
Dumnezeu. 


Săvirşindu-se zidirea bisericii, sîrguința sfîntului era ca să facă în altar sfinta 
masă, ca adică să săvîrşească pe dînsa dumnezeiasca Liturghie. Aflînd într-o capişte 
idolească, din cele risipite, o piatră bună şi aleasă, a poruncit lucrătorilor să o 
pregătească spre săvîrşirea sfintei mese. Lucrătorii, îndreptînd-o şi pregătind-o 
precum se cădea, au pus lespedea în car şi, înjughînd boi puternici, o duceau spre 
biserică. Diavolul, mîniindu-se pentru piatra aceea luată din capişte, a tulburat boii 
cei înjugați şi i-a făcut ca deodată să alerge, să nu poată să-i ţină nimeni. Din acea 
spaimă, omul care ducea boii, anume Eutihian, prin lucrarea diavolească a fost 
aruncat la pămînt, sub car, cu faţa în Jos şi, trecînd carul cu piatra peste dînsul, i-a 
sfărîmat toate oasele şi a murit. 


Aflînd de acea întîmplare, arhiereul lui Dumnezeu, Partenie, a spus: 
"Diavoleasca răutate a făcut aceasta. Însă nu vei face, diavole, împiedicare la lucrul 
lui Dumnezeu". Îndată sculîndu-se, a luat cu dînsul pe drepteredincioşii oameni care 
erau cu el şi au mers cu toții la locul unde se întîmplase aceasta. Văzînd trupul 
mortului, și-a plecat sfinții săi genunchi la pămînt, spre rugăciune, apoi cu lacrimi s- 
a rugat lui Dumnezeu, zicînd: "Tu, Doamne, atotputernice, Dătătorule al vieţii şi al 
morții, ştii din ce pricină vrăjmașul prin meșteşugirile sale a adus moarte asupra 
zidirii “Tale. Dar o! Preabunule! precum totdeauna, așa și acum, arată-i deşartă 
scornirea lui şi pe robul tău Eutihian fă-l părtaş vieţii acesteia, arătînd celor ce cred 
în Tine nebiruita Ta putere, că Tu unul eşti Dumnezeu şi Ție se cuvine slava în veci. 
Amin". 


Pe cînd făcea sfîntul rugăciune către Dumnezeu, s-a întors duhul mortului în 
trupul lui. Apoi, tot poporul privind pe cel ce fusese mort, a început a grăi: "Slavă 
Ție, Hristoase, Dumnezeule, Care înviezi și morţii!” Şi îndată s-a sculat omul 
sănătos, ca şi mai înainte. Apoi luînd boii, a dus cu dînșii carul cu piatră pînă la uşile 
bisericii. Atunci toți cei care au văzut acea minune şi acea neașteptată întoarcere la 
viaţă a mortului, au dat slavă şi laudă Prea-bunului Dumnezeu. 


Se aduceau de pretutindeni bolnavii şi cei ce pătimeau de duhuri necurate și 
toți se tămăduiau cu darul, cu puterea lui Dumnezeu şi cu rugăciunea Sfîntului 
Partenie. Tot meşteşugul doctoricesc, în zilele acestui mare plăcut al lui Dumnezeu, 
nu era întru nimic de trebuință la oameni, deoarece toate bolile se tămăduiau în 
numele Domnului nostru lisus Hristos. Între aceşti bolnavi, era şi o fiică a unuia 
Dionisie, de neam împărătesc, anume Dafna, pe care, fiind cumplit chinuită de 
diavol, în trei zile a izbăvit-o de chinurile lui. Pe o altă fiică a unuia Mamalie, care 
era boier în cetatea Smirna, cu numele Agalmatia, care se tulbura de duhul necurat, 
se tăvălea pe pămînt, spumega şi înţepenea, el a tămăduit-o. Apoi pe Zoila, o femeie 
vestită, care avea într-însa duh iscoditor şi de acela cu greu se bîntuia, a tămăduit-o 
sfîntul. 


După aceasta pe un tînăr, anume Nicon, fiu de preot, avînd într-însul un diavol 
cumplit ce-l muncea, părinţii săi îl duseră la sfîntul, la ale cărui picioare aruncîndu- 
|, ei se rugau să se milostivească spre el şi să-l izbăvească de duhul necurat. lar omul 
lui Dumnezeu, Partenie, le-a zis: "Nu este vrednic de tămăduire fiul vostru, căci spre 
pedeapsă îi este dat lui duhul care îl munceşte, de vreme ce este ca un ucigaș de tată. 
Pentru că adeseori, răbdînd de la dînsul ocară şi necinste, v-aţi rugat întru 
amărăciunea sufletului vostru ca să fie pedepsit de Dumnezeu. Deci, lăsaţi-l ca aşa 
să fie, pentru că de trebuinţă îi este lui această pedeapsă”. Iar ei, fund nişte părinți 
iubitori de fii şi durîndu-i inima de fiul lor, au strigat cu lacrimi: "Roagă-te pentru 
dînsul, dumnezeiescule arhiereu, ca să se izbăvească de cumplitul diavol”. Fericitul 
Partenie, văzînd lacrimile cele multe ale părinţilor şi milostivindu-se spre dînsul, s-a 
rugat cu dinadinsul lui Dumnezeu şi îndată a ieşit diavolul din tînărul acela. Părinţii, 
luînd pe fiul lor sănătos, s-au întors la casa lor, lăudînd şi binecuvîntind pe 
Dumnezeu. 


O femeie oarecare, pe nume Alexandra, din cetatea ce se numea Arisva, avînd 
duh de mînie, care pe mulți vătăma, a fost adusă la slujitorul lui Dumnezeu, Partenie, 
iar el, certînd pe duh, a tămăduit-o şi a trimis-o sănătoasă la ai săi. Pe o altă fecioară, 
fucă a lui Sinodie, din cetatea Avideniei, fiind muncită de diavol şi prin munţi 
rătăcindu-se, au prins-o părinţii, au dus-o la dreptul, care a tămăduit-o prin punerea 
miîinilor şi prin rugăciune. Pe un ostaş, anume Axan, cu toate mădularele slăbănogite, 
spălîndu-l cu apă şi rugîndu-se lui Dumnezeu pentru dînsul, l-a făcut sănătos. 


Un om oarecare, Alan, din neam sirian, prin lucrarea necuratului duh ce locuia 
într-însul, s-a sugrumat cu o funie, în biserica pe care sfîntul a zidit-o şi era mort 
chiar la locul celor chemaţi. De acest lucru înştiințîndu-se sfîntul, a mers la mortul 


acela şi cu rugăciune înviindu-l din morți, a gonit pe diavol dintr-însul. Un bărbat din 
cetatea Parea, care este între Lampsac și Cizic, a adus la sfîntul pe femeia sa îndrăcită, 
pentru tămăduire, spre care, Sfîntul, suflînd spre ea şi rugîndu-se, a făcut-o îndată 
sănătoasă. Asemenea și pe altă femeie îndrăcită, anume Acavia, din satul Chelea, a 
tămăduit-o plăcutul lui Dumnezeu. Pe femeia Evharia, soția lui Agapit, magistrianul, 
fund otrăvită şi foarte bolnavă, Sfîntul Partenie a făcut-o sănătoasă cu untdelemn 
sfint. 


Un tînăr, anume Maxim, din cetatea Viza; era în Lampsac, slujind unui diacon. 
Acela, căzînd în boala pîntecelui (dizenterie) şi neputînd să se tămăduiască, a murit. 
Părinţii, auzind de moartea lui, au plecat din Viza în Lampsac ca să îngroape pe fiul 
lor şi, luîndu-l cu patul, l-au dus în biserică plîngînd şi l-au pus chiar în acel loc unde 
avea să meargă arhiereul lui Dumnezeu, Partenie. Venind sfîntul, a văzut pe cel mort 
zăcînd şi pe părinţii lui plîngînd, apoi a lăcrimat singur și, plecîndu-şi genunchii, s-a 
rugat lui Dumnezeu pentru cel mort, care a înviat îndată; şi, ridicîndu-se, a început a 
grăi. Sfîntul, întinzîndu-şi mîna la dînsul, l-a ridicat și l-a dat părinților sănătos. Toată 
cetatea se mira foarte mult de nişte minuni preaslăvite ca acestea şi toţi preamăreau 
pe Dumnezeu. 


Teofila, diaconiţa din satul Asermiei, şi cu dînsa o copilă mică, anume Rufina, 
din același sat, amîndouă slăbite de muncirea diavolească, fiind aduse la sfîntul, pe 
amîndouă le-a tămăduit, stropindu-le cu apă sfințită şi rugîndu-se pentru dînsele. 
Asemenea pe Tadasie, care era singur la tatăl său, Ilarie, preotul şi prin lucrarea 
diavolească își pierduse mintea, sfiîntul l-a tămăduit cu rugăciunea. Pe o bătrînă 
săracă, anume Caliopa şi cu dînsa pe o copilă, anume Kiriachi, care pătimeau de 
duhuri necurate, le-a tămăduit. Apoi, dîndu-le cele de trebuinţă, le-a trimis sănătoase 
acasă. 


Între alte multe şi nespuse minuni ale sfîntului s-a întîmplat şi aceasta: în casa 
în care se lucrau pînzele cele împărăteşti de porfiră, se sălăşluise diavolul și făcea 
multe supărări lucrătorilor, înfricoşîndu-i cu năluciri şi stricîndu-le lucrurile lor. De 
aceea erau în mare mîhnire lucrătorii pentru pagubele cele multe care se făceau prin 
supărarea diavolească, temîndu-se de mînia împărătească şi de pedeapsă, pentru 
paguba cea aducătoare de atîta cheltuială. Aflînd de aceasta arhiereul lui Dumnezeu, 
Partenie şi fiind rugat de lucrători, s-a dus cu sîrguință acolo; şi chemînd pe diavolul 
cel necurat care făcea supărări, l-a certat prin înfricoşatul şi sfîntul nume al lui Hristos 
şi l-a gonit de acolo. Iar diavolul răcnea în auzul tuturor și spunea că este gonit de 
focul lui Dumnezeu în focul gheenei. Din acea vreme, nu mai era în casa aceea nici 
o supărare. 


După aceasta, diavolul a început a face supărare pescarilor, deoarece, cînd 
aruncau mrejele în apă, vedeau în ele, prin nălucirea diavolească, mulțime de peşti, 
iar cînd trăgeau mrejele la mal, cu multă osteneală, nu găseau nici un peştişor. Aşa 
se osteneau în deşert de multă vreme. Dar nu numai în Lampsac era aceasta, ci şi în 
toate cetăţile și satele dimprejurul părților acelora. 


Adunîndu-se toți pescarii din toate cetăţile şi satele, au venit la sfîntul, cerîndu- 
1 să se roage lui Dumnezeu pentru dînşii, ca să nu se ostenească în deşert cu prinderea 
peştelui. lar sfîntului, rugîndu-se cu post și cu lacrimi, i s-a descoperit de la 
Dumnezeu că prin lucrarea diavolească se face pescarilor o supărare ca aceea. Îndată 
sculîndu-se sfîntul, s-a dus pe la toate malurile și limanurile, făcînd rugăciuni și 
gonind de pretutindeni pe diavol, care se încuibase în ape. Apoi a poruncit pescarilor 
ca, în fața sa, să arunce mrejele la pescuit. Făcînd ei aceasta cu bucurie, prin 
rugăciunile sfîntului, abia au putut să tragă mrejele de mulțimea peştilor. De atunci 
s-a făcut pescarilor pescuirea cu bună sporire ca şi mai înainte. 


Şezînd sfîntul la limanul Catapteliei în vremea pescuitului şi fiind trase 
mrejele, un peşte mare ce se numea Tinos, sărind din mreajă, s-a aruncat la picioarele 
sfîntului; iar el, însemnîndu-l cu semnul crucii, a poruncit să-l taie şi să-l împartă la 
frați, spre slava lui Dumnezeu. După aceea a tămăduit pe un șchiop, anume Calist, 
făcîndu-l să umble bine. Pe un alt om, anume Lezvie, fiind cuprins de bube dinspre 
cap către picioare, nedeosebindu-se în nimic de cei leproşi, ungîndu-l cu untdelemn 
sfințit şi rugîndu-se în trei zile l-a făcut sănătos. 


Odată, arhiereul lui Dumnezeu, Partenie, ducîndu-se în Tracia pentru trebuinţe 
bisericești şi fund în Mitropolia Iraclei, s-a dus la arhiepiscopul Ipatian, care era 
bolnav rău. Vorbind cu dînsul, îl întrebă de pricina bolii lui. În acea noapte, 
Dumnezeu a descoperit plăcutului său, Partenie, că arhiepiscopul Ipatian este 
pedepsit cu acea grea boală pentru iubirea de argint, căci averile săracilor şi ale 
scăpătaţilor le păstra la sine. 


A doua zi, Sfîntul Partenie s-a dus la dînsul şi i-a zis: "Scoală-te stăpînule cel 
mare, că nu eşti cuprins de neputinţă trupească, ci eşti pedepsit pentru o neputinţă 
sufletească. Deci lepădă pe aceea şi vei fi iarăși sănătos". Bolnavul zise: "Mă ştiu şi 
eu că sînt păcătos şi pentru aceea mă pedepsește Dumnezeu, dar mă rog ţie a te ruga 
pentru mine, ca să mă curăţ de fărădelegile mele". Grăit-a lui Sfîntul Partenie: "Dacă 
greşeşte cineva omului, poate că s-ar asculta rugăciunea pentru dînsul, dar greşeala 
ta este către Dumnezeu. Cele ce sînt ale săracilor întoarce-le lui Dumnezeu și 
totdeauna vei fi sănătos cu sufletul şi cu trupul”. 


Atunci arhiepiscopul, venindu-şi în simţire, a zis: "Părinte, am greșit 
Domnului meu, Care este drept". Îndată, chemînd pe econom, i-a poruncit să aducă 
argintul adunat din averile cele luate de la săraci şi, văzînd că erau mai multe, a rugat 
pe Sfîntul Partenie să le împartă la săraci, dar sfîntul l-a sfătuit ca să le împartă singur. 
Atunci bolnavul arhiepiscop a poruncit să-l pună în caretă şi să-l ducă în biserica 
Sfintei Muceniţe Glicheria. Acolo, adunînd săracii și scăpătaţii, le-a împărțit toate cu 
îndurare. Dar bunul şi preamilostivul Dumnezeu, Cel ce n-a defăimat cei doi bani ai 
văduvei ca şi lacrimile desfrînatei şi a primit suspinarea vameşului, primind pocăința 
arhiepiscopului şi în trei zile 1-a dat sănătate desăvîrşită. 


Omul lui Dumnezeu, Partenie, venea în toate zilele la bisericile cetăţii Iraclia, 
săvîrşind în ele obişnuitele rugăciuni. Într-o zi, intrînd în biserica ce se numea Ahila, 
a aflat un om bolnav, spre care, milostivindu-se, şi-a plecat genunchii şi s-a rugat cu 
lacrimi preabunului Dumnezeu. Apoi, sculîndu-se de la rugăciune, a uns pe cel 
bolnav cu sfîntul untdelemn şi în același ceas l-a tămăduit şi l-a pus pe picioare, 
poruncindu-i să umble. Apoi s-a dus cel tămăduit într-ale sale, lăudînd pe Dumnezeu. 
Înştiințîndu-se cetăţenii Iracliei de acea neașteptată minune, toţi cei care erau cuprinși 
de orice fel de neputinţe şi de boli alergau la sfîntul şi cu puterea lui Dumnezeu, prin 
rugăciunile plăcutului Său, toţi se întorceau sănătoşi. 


În acea vreme, cînd Sfintul Partenie săvîrşea cu darul și cu puterea lui Hristos 
minunile, tămăduind diferite boli, era lîngă el arhidiaconul bisericii Iracla, al cărui 
nume era Ipatian, ca şi al arhiepiscopului lui. Acela, văzînd minunile ce se săvîrşeau, 
a căzut la picioarele sfîntului bărbat, rugîndu-l cu lacrimi și spunîndu-i că, în satul 
său, fiind multă semănătură şi răsărind holdele, grădinile, răsadurile şi viile toate se 
uscaseră din cauza secetei. Deci, îi zicea: "Vino în acest loc, preacinstite părinte, ca 
văzînd toate cele uscate, să te rogi lui Dumnezeu să dea ploaie pămîntului celui 
însetat şi să scape de foamete toată patria noastră. Cinstitul şi sfîntul bărbat, Partenie, 
s-a dus cu sîrguinţă la ţarini, la grădini şi la vii şi, văzînd toate semănăturile foarte 
uscate, a lăcrimat şi, plecîndu-și genunchii, s-a rugat mult cu lacrimi către lubitorul 
de oameni, Dumnezeu, ca să trimită ploaie pămîntului și să răsară roadele. Iar 
Dumnezeu, Cel ce face voia celor ce se tem de EI, fiind rugăciunea încă în gura 
sfîntului, a acoperit cerul cu nori şi s-a pogorît ploaie multă, care a adăpat pămîntul 
din destul. 


Sfîntul Partenie, rămînînd cu arhidiaconul în satul lui, toată noaptea a petrecut- 
o în rugăciuni, iar a doua zi a zis către arhidiacon: "la aminte, o! frate, că ştii pe 
arhiepiscopul tău, cum a fost pedepsit de Dumnezeu cu boală grea, pentru iubirea lui 
de argint. lată Domnul mi-a arătat în această noapte că nu după multe zile va trece 
din viaţa aceasta, iar tu, în locul lui, vei fi arhiepiscop al cetăţii Iracliei. Drept aceea 
să ştii ca totdeauna să te îngrijeşti de cei săraci, pentru că aceia milostivesc pe 
Dumnezeu mai mult decît toate”. 


După aceasta, binecuvîntînd sfîntul ţarinile, grădinile și viile arhidiaconului şi 
făcîndu-le să rodească cu îndestulare prin a sa rugăciune şi binecuvîntare, s-a întors 
în cetate. Apoi a mers la arhiepiscop ca să-l sărute şi apoi să plutească cu corabia în 
calea sa. Arhiepiscopul, întîmpinîndu-l, l-a îmbrățişat cu dragoste; apoi, şezînd și 
vorbind între ei, Sfîntul Partenie a zis către arhiepiscop: "Îţi vestesc, o! stăpîne, că nu 
după multe zile, te vei dezlega din trup şi vei merge către Domnul, căci te cheamă 
Hristos, adevăratul nostru Dumnezeu, iar tu, ducîndu-te către EI, vei lăsa după tine - 
precum mi-a descoperit Domnul - moştenitor bun, pe Ipatian, arhidiaconul tău”. 
Răspuns-a arhiepiscopul: "Fie voia Domnului”. Şi sărutîndu-se unul pe altul cu 
sărutare sfîntă, s-au despărțit. După aceea, a plutit Sfîntul Partenie de la cetatea 
Iracliei şi, în puţine zile, a ajuns în cetatea Lampsacului. Trecînd nu multă vreme, s- 


a îmbolnăvit iarăşi arhiepiscopul Iracliei şi s-a odihnit întru Domnul. În locul lui a 
fost ales Ipatian, cel ce a fost arhidiacon şi astfel s-a împlinit proorocirea sfîntului. 


Sosind vara şi făcîndu-se secerişul şi adunarea tuturor roadelor, a mers 
arhiepiscopul Ipatian la satul său, la ţarini şi la vii, care mai înainte se uscaseră de 
secetă şi le-a aflat cu multe roduri îndestulate, mai mult decît în toți anii dinainte, și 
aceasta se făcuse cu rugăciunile și binecuvîntarea Sfintului Partenie. Umplind 
arhiepiscopul o corabie plină cu grîu, cu vin şi cu toate roadele, s-a dus în Lampsacul 
făcătorului de minuni, ca să-i dea mulțumire pentru binecuvîntarea sa. Sfîntul a 
primit cu dragoste pe arhiepiscopul Iracliei, însă roadele aduse de dînsul n-a voit să 
le primească, zicîndu-i: "Mulţumeşte lui Dumnezeu pentru toate, iar pe acestea să le 
împarți fraților”. După multă vorbire folositoare cu sfîntul, întorcîndu-se 
arhiepiscopul Ipatian la locul său, a împărțit la frații săi mulțime de grîu, de vin şi de 
toate roadele, după porunca omului lui Dumnezeu, povestind la toți, pînă la sfîrşitul 
său, măririle lui Dumnezeu, pe care le-a făcut prin robul său, Partenie. 


Strălucind asemenea cu îngerii prin viaţă plăcută lui Dumnezeu, marele 
făcător de minuni, Sfîntul Partenie, şi pe mulți întorcîndu-i de la idoli la adevăratul 
Dumnezeu, tămăduind nenumărate boli, aproape de sfîrşitul vieţii sale, s-a 
îmbolnăvit şi chemîndu-se de Domnul, s-a dus la EI în şapte zile ale lunii februarie, 
odihnindu-se cu pace în bătrîneţe fericite. 


Atunci s-a înştiinţat îndată despre cinstita mutare a Sfîntului Partenie în 
cetățile şi în țările cele de primprejur şi s-au adunat de pretutindeni arhiepiscopii, la 
îngroparea lui, adică arhiepiscopul Iracliei, al Cizicului, al Melitopoliei, al Pariei şi 
mulți alți episcopi şi preoți. Deci au făcut sfîntului îngropare slăvită, cu psalmi, cu 
laude şi cu cîntări duhovniceşti, punînd cinstitul lui trup aproape de soborniceasca 
biserică, în casa de rugăciuni zidită de dînsul. Se dădeau, de la mormîntul lui cel 
sfînt, multe tămăduiri neputincioşilor. Pentru că nu numai în viaţa sa, ci şi după 
moarte, acest doctor fără de plată şi făcător de minuni pe cei leproşi îi curăța, diavolii 
din oameni îi scotea şi toată boala tămăduia. lar acum tămăduiește şi vindecă 
sufletele şi trupurile noastre cu rugăciunile sale, prin darul Domnului nostru lisus 
Hristos, Căruia împreună cu Tatăl şi cu Sfîntul Duh, se cuvine slava în veci. Amin. 


19. VIAŢA CUVIOSULUI PĂRINTELUI NOSTRU LUCA, CEL DIN 
ELADA 
(7 FEBRUARIE) 


NOV RAC 


Sfîntul Luca era născut în părțile Eladei, din părinţi veniți din insula Eghina, 
care este lîngă marea Egee. Acolo, nesuferind desele năvăliri ale agarenilor, şi-a lăsat 
patria sa şi, mergînd în hotarele greceşti, s-a sălăşluit într-un sat al Eladei, în părțile 
Fochidei, care acum se zice Salon, numit şi Castoria. Numele părinţilor lui erau: 
Ştefan şi Eufrosina. 


Aflîndu-se cuviosul în vîrstă copilărească, nimic copilăresc nu arăta în sine; 
ci, părea bărbat desăvîrşit cu lucrul, iubind tăcerea, liniştea și obiceiul cel cinstit. lar 
ce-1 mai de mirare, că la o vîrstă ca aceea a început să fie pustnic și înfrînat. Pentru 
că nu numai nu gusta nimic din cărnuri, dar nici lapte, brînză şi ouă nu mînca, încă 
nici mere şi alte roduri care sînt copiilor mici mult dorite şi iubite. El se hrănea numai 
cu pîine de orz, cu apă şi cu verdețuri de grădină, iar miercurea şi vinerea, pînă la 
apusul soarelui postea. Şi aceasta este de mare mirare, că la o postire şi înfrînare ca 
aceasta pe nimeni nu avea învățător şi povăţuitor. Ci, singur se povăţuia prin 
dumnezeiescul dar şi din zi în zi sporea spre mare nevoință, fugind de îmbuibare și 
de mîncăruri de dulce, şi iubind postul şi ostenelile, cum şi lipsa celor de nevoie, care 
omoară trupul. Toate cele ce altora erau iubite şi bine primite, acelea erau urîte și 
neprimite cu totul fericitului Luca, iar cele ce altora erau grele, rău primite şi 
nesuferite, lui îi erau uşoare, iubite şi dorite. 


Părinții lui, văzîndu-l în nişte deprinderi ca acelea, neobişnuite copiilor, se 
minunau foarte şi mai ales se mirau de pustnicia și de înfrînarea lui. Socotind că 
aceasta este dintr-o uşurare de minte copilărească, l-au încercat astfel: fierbînd carne 
şi peşte într-un vas, i-au pus înainte la masă și tatăl său, luînd peştele, i-a dat 
fericitului Luca să-l mănînce. EI, neştiind că acel peşte era fiert împreună cu carnea, 
a început a mînca şi, cunoscînd din gust cum că peștele a fost fiert împreună cu 
carnea, s-a mîhnit foarte, ca şi cum ar fi făcut el singur de bună voie vreo mare 
fărădelege. Aşa se tînguia, plîngînd şi suspinînd, nici pîine nu voia să mai mănînce. 
Apoi a petrecut într-o tînguire şi foame trei zile. Atunci părinţii, cunoscînd hotărîrea 
lui spre bine, care se trăgea nu din uşurarea minţii copilăreşti, ci din darul lui 
Dumnezeu ce era într-însul, l-au lăsat după aceea să vieţuiască după voia sa. 


EI era supus părinților săi şi făcea cu sîrguinţă toate cele poruncite de dînşii. 
Uneori păștea oile ca Abel, ca Iacov și ca Moise, alteori lucra pămîntul după ce 
înaintase în vîrstă, iar alteori împlinea slujba casei, ostenindu-şi trupul său tînăr și 
firea cea pătimașă omorîndu-şi. Către săraci era atît de milostiv, încît cu totul se 
trecea cu vederea pe sine însuși. Cînd se ducea undeva de acasă la lucru, hrana ce o 
lua pentru sine o împărțea la cei lipsiţi, iar el rămînea flămînd. Apoi chiar hainele 
sale cu multă osîrdie şi dragoste le împărțea la aceia şi de multe ori se întorcea gol 
acasă, pentru care lucru era dosădit de părinţi, ocărît şi cîteodată bătut. Uneori părinții 
îl lăsau să umble gol multă vreme, nedîndu-i îmbrăcăminte, ca măcar ruşinîndu-se 
de goliciunea sa, să înceteze să-și dea hainele. Însă, îmbunătățitul tînăr nu înceta a 
face lucrurile milostivirii, neruşinîndu-se de goliciune pentru că goliciunea pentru 
săraci îi era lui ca o porfiră împărătească, iar bătaia şi necinstea pentru dînșii, o 
socotea ca o cinste şi laudă și mai mult spre facerea de bine a săracilor se sîrguia. 


Odată, mergînd la țarină să semene grîu, a văzut nişte săraci cerînd şi le-a 
împărțit grîul, lăsînd foarte puţin pentru semănat. Dar Domnul răsplăti însutit 
milostenia făcută la săraci şi acele puține semințe de grîu atît de mult le-a 
binecuvîntat, încît s-au îmbelşugat holdele neobişnuit; deci, venind secerişul, mai 
mult grîu s-a adunat decît în anii trecuţi. După acestea, Ştefan, tatăl Sfîntului Luca, a 
murit. Atunci fericitul Luca, lăsînd plugăria, s-a apucat de învățătură și se 
îndeletnicea cu gîndirea la Dumnezeu şi cu rugăciunea, în care a sporit atît de mult 
dumnezeiescul tînăr încît, înălțîndu-şi spre Dumnezeu mintea, se ridica şi cu trupul 
de la pămînt, precum a văzut cu încredințare Eufrosina, maica lui. Căci ea, văzînd 
odată că fiul ei nu iese din cămara lui şi vrînd să ştie ce face, s-a uitat în taină printr- 
o deschizătură şi l-a văzut rugîndu-se, avînd mintea ridicată spre Dumnezeu, iar cu 
trupul stînd în văzduh, neatingînd pămîntul, ci ridicat în sus de un cot. Aceasta a 
văzut-o nu o dată, ci de două-trei ori, încît se mira foarte mult, spunînd-o şi la alții 
cu jurămînt. 


Acest fericit tînăr avea dorință de mult timp să lase această lume mult 
tulburătoare şi să se ducă la liniştea monahilor, în nevoinţa monahicească. Deci, prin 
dorință ridicîndu-se spre aceasta, s-a sculat şi a ieşit din casă, neștiind nimeni. Apoi, 
lăsînd Elada, s-a dus în Tesalia, dar pe drum l-au prins ostaşii care erau rînduiți să 


prindă pe robii cei fugiți de la stăpînii lor. Aceia, văzînd pe tînărul îmbrăcat cu haine 
proaste şi socotindu-l rob fugit, l-au prins şi-l întrebau al cui rob este, unde şi încotro 
merge. Tînărul răspundea: "Sînt rob al lui Hristos şi merg pentru rugăciuni la Sfinţii 
Părinţi”. Dar aceia nu credeau cele spuse de dînsul, pentru că socoteau că-şi tăinuieşte 
înaintea lor starea lui de robie. De aceea băteau cu nemilostivire pe nevinovatul tînăr, 
apoi l-au închis în temniţă pînă va voi să spună al cui rob este şi cum a scăpat de la 
stăpînul său. 


Dar această ispită se făcea fericitului tînăr de la urîtorul vrăjmaș, care făcea 
împiedicare scopului său cel bun, iar după o vreme, sfîntul a fost cunoscut de nişte 
oameni. Aceia, mărturisind despre dînsul, l-au slobozit din legături. Întorcîndu-se la 
casa sa, a răbdat cuvinte dosăditoare și de ocară de la casnici. Dar robul lui Hristos 
nu mai puţin a răbdat bătăile şi spre Dumnezeu suspina ziua şi noaptea, ca EI să 
binevoiască a duce la bun sfîrşit scopul lui. De aceea și-a cîştigat degrab dorirea, în 
chipul următor: doi monahi din Roma cea veche au venit în satul acela, pe care, 
văzîndu-i Luca, îndată şi-a adus aminte de scopul său şi i s-a aprins inima de văpaia 
dragostei celei dumnezeiești. Vorbind cu acei monahi, i-a întrebat unde merg, iar ei 
au răspuns că merg la Ierusalim şi s-a rugat deosebi fericitul Luca să-l ia şi pe el cu 
dînşii şi să-l facă părtaş cinului monahicesc. Ei se fereau să-l ia, pe de o parte fiindcă 
era prea tînăr, avînd abia 17 ani şi era neobișnuit cu calea, iar pe de altă parte fundcă 
se temeau de părinţii lui, ca să nu pătimească ceva rău cînd se vor înștiinţa despre 
plecarea lui şi cînd vor alerga după ei ca să-i ajungă. EI le spunea că este sărac și 
străin, nebăgat în seamă de nimeni: deci a înduplecat pe acei monahi ca să-l ia, însă 
au ieşit în taină cu dînsul din sat. 


Mergînd la Atena şi, intrînd în biserica cea prea slăvită de acolo, a Preacuratei 
Fecioare Născătoare de Dumnezeu, s-au rugat şi s-au odihnit în mănăstire, iar 
monahii, ducîndu-se la Ierusalim, au lăsat pe fericitul Luca în acea mănăstire, 
zicîndu-i: "Aici, o! tînărule, este potrivit locul pentru scopul tău, aici vei putea să-ți 
cîştigi dorirea ta şi degrab, în frumoasa ceată a monahilor te vei număra”. Deci, 
dîndu-l în seama egumenului, s-au dus. Atunci egumenul, întrebîndu-l de multe ori 
de unde este și de ce neam, nu putea să afle pentru că tînărul îşi tăinuia patria şi casa 
sa, vrînd să nu fie ştiut de nimeni. Apoi egumenul, văzîndu-l cu obicei bun, blind, 
smerit şi ascultător, l-a îmbrăcat în mantie. 


Maica lui se întrista foarte mult după dînsul, nesuferind despărțirea de iubitul 
său fiu, pe care-l avea ca pe o mîngiiere a văduviei sale şi răcorire în necazuri. Ea 
plîngea după dînsul cu amar, strigînd către Dumnezeu şi zicînd: "Vai mie, Doamne, 
Tu, martor al văduviei şi al sărăciei mele. Mai întîi m-ai mîhnit, luînd de la mine prin 
moarte pe soţul, cu care m-ai unit prin însoţire, iar acum m-ai aruncat în primejdiile 
singurătăţii, care îmi sînt mai grele decît moartea. Acum şi pe acela, pe care l-am 
avut ca pe o răcorire în atîtea nevoi, din ochii mei l-ai depărtat şi nu ştiu unde aş 
putea să văd pe singura rază a vieţii mele, căci e drept a grăi ca David: el era lumina 
ochilor mei și aceasta acum nu este cu mine. Care este pricina ducerii de la noi a 
copilului? Oare, eu îl opream ca să nu-ți slujească neîncetat, Stăpîne? Oare, 


poruncindu-i lucrurile cele de casă, l-am făcut să treacă cu vederea şi rugăciunile cele 
obișnuite lui? Oare, l-am învăţat să aleagă cele trupești mai mult decît cele 
duhovniceşti, cele pămînteşti decît cele cerești şi cele vremelnice decît cele veşnice? 
M-am deprins de la părinții mei ca nu numai trupului, ci şi sufletului să fiu maică, 
vrînd să fie desăvîrşit în fapte bune, pentru care cea mai multă vreme 1-0 însemnam 
pentru rugăciune, decît pentru slujba mea. Aceasta îmi era singura veselie, să văd pe 
iubitul meu fiu, deși nu totdeauna, dar măcar uneori îmi era destul să aud de la vecini 
lauda bunului său obicei şi cu aceea să-mi mîngîi mîhnitul meu suflet. Nu trece cu 
vederea, Împărate al tuturor, lacrimile ochilor mei şi binevoiește a-mi lumina 
întunericul mîhnirii mele. Aceasta vei face cînd vei da ochilor mei de maică să-şi 
vadă iarăși fiul ei iubit; atunci voi chema pe toţi la aflarea fiului meu, voi spune 
mărirea Ta şi Te voi preamări în toate zilele vieţii mele”. 


Astfel văduva maică, în mîhnirea sa, rugîndu-se lui Dumnezeu, L-a plecat spre 
milă pe Cel ce este bun din fire şi pentru ceea ce-L ruga a cîştigat. Domnul, Care pe 
toate le orînduiește cu înţelepciune, a făcut ca egumenul mănăstirii aceleia, în care 
fericitul Luca se nevoia, să vadă în vis, plîngînd, pe aceea maică şi să audă de la dînsa 
nişte cuvinte ca acestea: "Pentru ce părinte ai mîhnit văduvia mea? Pentru ce ai adus 
rană la durerea mea? Pentru ce fără de milă mi-ai luat singura mîngiiere a văduviei 
mele? Pentru ce ai răpit reazemul bătrîneţelor mele? Dă-mi-l degrab. Dă-mi lumina 
ochilor mei, dă-mi nădejdea mea, că nu voi înceta a mă apropia de Dumnezeul și 
Împăratul tuturor, arătînd ce strîmbătate mare sufăr”. Egumenul, înfricoşîndu-se de 
o vedenie ca aceasta în vis, de cuvintele cele auzite, mai întîi se gîndea că este vreo 
nălucire deşartă şi înfiorare de la diavol, dar cînd a văzut pe aceeaşi femeie arătîndu- 
i-se în vis noaptea a doua şi a treia şi a auzit de la dînsa aceleaşi cuvinte pline de 
miînie, a înţeles că nu este înșelăciune diavolească, ci arătare de la Dumnezeu. 


Făcîndu-se ziuă, a chemat îndată pe tînărul Luca, ce era îmbrăcat în chipul 
monahicesc şi i-a zis cu mînie: "Ascultă tu, de ce ai gîndit să tăinuieşti cele privitoare 
la tine şi n-ai vrut să spui, deşi te-am întrebat cine eşti şi de unde? De ce ai spus că 
nu ai părinți, nici rudenii şi cum ai îndrăznit a te apropia către chipul monahicesc şi 
la vieţuirea cu noi, fiind cu totul plin de înșelăciune şi de minciună, precum 
mărturiseşte de tine chiar fapta ta? Dacă ai fi spus de la început adevărul, acum nu s- 
ar fi descoperit, fără voia ta, cele despre tine. Du-te de la noi şi din toate hotarele 
atenienilor şi te întoarce la aceea ce te-a născut, de către care sînt foarte dosădit, cu 
mare mîhnire, în trei nopți de-a rîndul”. 


Grăind acestea egumenul, fericitul Luca s-a înfricoşat foarte şi stătea uimit, 
căutînd în jos şi tăcînd. Din ochi îi curgeau lacrimi, nevoind să se despartă de sfinta 
mănăstire. Atunci, egumenul, văzîndu-i lacrimile şi smerenia, s-a umilit şi a început 
a vorbi cu blîndeţe către dînsul, zicîndu-i: "Fiule, este peste putință a nu te întoarce 
la maica ta, în această vreme de acum. După aceea, îți va fi neoprită viețuirea în 
mănăstire. Te sfătuiesc aşa să faci, căci precum este arătat, rugăciunea ei este foarte 
puternică şi a îndu-plecat pe Dumnezeu şi rugăciunea ta o va împiedica prea mult”. 


Fericitul Luca, auzind aceasta, n-a zis nimic împotrivă, s-a închinat, a cerut 
rugăciune şi binecuvîntare de la egumeni. Şi aşa, chiar nevrînd, a ieşit din mănăstire 
şi a plecat către maica sa, în satul Castoria. Ajungînd și intrînd în casă, a găsit pe 
maica sa tînguindu-se și, văzîndu-l, se umplu de bucurie. Dar nu s-a repezit îndată 
să-l îmbrăţişeze ca o maică, ci mai întîi, viteaza femeie, temătoare de Dumnezeu, 
dîndu-l mulţumire Acestuia, că prin lucrarea Lui primeşte pe fiul cel iubit de care se 
lipsise, zicea: "Bine este cuvîntat Dumnezeu, Care n-a depărtat rugăciunea mea şi 
mila Sa de la mine”. Astfel, Sfîntul Luca, întorcîndu-se la maica sa prin 
dumnezeiască voie, îi slujea ca un fiu şi a petrecut la dînsa patru luni. Apoi, arzînd 
cu duhul către Dumnezeu şi spre viaţa cea bună şi liniștită, a voit să se ducă iarăși la 
mănăstire, dar acum nu-l mai oprea maica de la scopul cel bun nici nu-l împiedica 
din cale, pentru că ştia că fiului ei 1 se cade să cinstească mai mult pe Dumnezeu 
decît pe părinți. 


Sfîntul Luca avînd în calea sa rugăciunile ei, ca pe un bun povăţuitor, s-a dus 
la un munte de lîngă mare, care se numea loanipetra, unde era biserica Sfinților 
Doctori fără-de-arginți, Cosma şi Damian şi, făcîndu-şi acolo o chilie mică, a început 
a vieţui după Dumnezeu. Dar nu se poate spune cu de-amănuntul cîte osteneli a 
suferit acolo, nevoindu-se şi luptîndu-se cu diavolii şi omorîndu-şi trupul, dar şi a le 
tăcea pe toate nu se cade, ci să spunem cîte ceva din cele multe, spre a se şti ce fel de 
viață avea acel plăcut al lui Dumnezeu. Era la cuviosul un ucenic, care se îndoia de 
părintele său, socotind că îşi face rugăciunea cea neîncetată cu fățărnicie, pentru că 
el nu-l vedea îndeletnicindu-se cu nimic altceva, nici cu dumnezeieştile cărți, nici cu 
cuvintele părinților şi-l socotea ca pe un necărturar, neînţelegînd nimic din cele 
dumnezeiești, ci că petrecea în somn Şi lenevie în toate nopțile. 


Odată fiind tîrziu şi cuviosul închizîndu-şi uşa chiliei sale, ucenicul a şezut 
afară lîngă ușă şi, plecîndu-și capul, asculta ce face cuviosul noaptea, dacă se 
odihneşte sau se roagă. Şi a ascultat toată noaptea pînă dimineaţa, iar ceea ce a auzit, 
singur a spus astfel: "L-am auzit plecîndu-şi genunchii și bătîndu-se cu capul de 
pămînt, la fiecare închinăciune, zicînd: "Doamne miluieşte", cu căldura duhului. 
Apoi aprinzîndu-se mai mult cu osîrdia către Dumnezeu, făcea mai dese 
închinăciuni, strigînd mai cu osîrdie: "Doamne miluieşte” şi se ostenea pînă ce a 
slăbit cu trupul şi s-a aruncat cu fața la pămînt, iar cu duhul nu slăbea, căci striga 
către Dumnezeu, rugîndu-se. Apoi, iarăşi sculîndu-se, îşi pleca genunchii pînă în 
zorii dimineţii şi toată noaptea a petrecut-o într-o astfel de rugăciune neîntreruptă”. 
De atunci, încredințîndu-se ucenicul acela despre nevoinţele părintelui său, se căia 
de îndoirea sa de mai înainte şi spunea la alţii cu jurămînt despre dînsul, după mutarea 
sfîntului. 


Dar nu numai prin privegherile de noapte, cu plecarea genun-chilor, ci şi prin 
ostenelile din zi, se chinuia pe sine cuviosul. El îşi făcuse o grădină mică, în care a 
sădit mulți pomi şi unde semăna seminţe, nu pentru trebuința sa sau pentru cîştig, ci 
pentru osteneala trupului său, ca astfel, în toate zilele lucrînd grădina cu sudoarea 
feței sale, să ostenească. Rodurile cele din pomi şi din seminţe le împărțea la cei ce 


veneau la dînsul, pentru care, uneori umplînd o coşniță mare, o ducea în taină la 
țarinile străine ce erau aproape şi astfel, cu ostenelile sale hrănea pe alţii, iar el 
petrecea flămînd. Apoi începuseră a veni cerbi în grădina lui şi a-i face supărare, 
mîncînd unele roduri, iar pe altele călcîndu-le cu picioarele. Sfîntul îi gonea şi cînd 
se întorcea la chilie, cerbii îndată intrau în grădină. 


Făcîndu-se aceasta de multe ori, iar sfîntul supărîndu-se, a ieșit la dînşii şi a 
zis către unul care era mai în vîrstă, ca la o făptură pricepută şi cuvîntătoare: "De ce- 
mi faceți supărare și ostenelile mele le pustiiți, cînd eu niciodată nu v-am mîhnit pe 
vol cu nimic? Sîntem robi ai unui Domn şi zidire a unui Dumnezeu. Afară de aceasta 
eu sînt zidit după chipul şi asemănarea lui Dumnezeu şi am putere peste alte zidiri, 
pentru că toate le-a supus Ziditorul sub picioarele omului. Deci, poruncind 
Dumnezeu, nu vei trece din locul acesta, ci, aici unde stai vei primi vrednica 
pedeapsă". 


Aceasta zicînd-o sfîntul, îndată cerbul, lovindu-se ca de o săgeată, a căzut la 
pămînt şi zăcea nemișcat, iar ceilalți fugiră toţi. Apoi s-a întîmplat atunci, că umblau 
vînătorii prin pustie şi l-au văzut de departe şi, repezindu-se la cerbul care zăcea, cu 
bucurie-l duceau la junghiere (vînatul cel neașteptat). Cuviosul, mîhnin du-se pentru 
cerb, a zis către dînşii: "Fraţilor, de nici un folos nu vă este vouă cerbul acesta pentru 
că nu vol v-aţi ostenit, nici l-aţi vînat, ci ați venit la el fiind deja vînat; voi voiţi să-l 
înjunghiați, pe cînd se cade mai bine a-l milui, căci a căzut şi zace jos”. Acestea 
auzind, vînătorii au lăsat cerbul, mirîndu-se de milostivirea sfintului, iar el, făcînd 
rugăciune, l-a eliberat în pustie, întreg şi sănătos. 


Astfel Cuviosul părintele nostru Luca, aflîndu-se desăvîrșit monah cu viaţa, 
nu era încă îmbrăcat în chipul monahicesc cel desăvîrşit. De aceea, foarte mult dorea 
a se ruga lui Dumnezeu cu osîrdie ca să-l învrednicească sfîntului şi îngerescului 
chip. Deci, fiind auzit, şi-a cîştigat dorirea, pentru că veniseră la dînsul doi monahi 
bătrîni, cinstiți cu cărunteţele şi cu sfîntă podoabă, care spuneau că merg la Roma 
cea veche. Aceia, făcînd rugăciuni, au îmbrăcat pe Cuviosul Luca în chipul îngeresc 
cel desăvîrşit al monahilor şi, învăţindu-l multe, s-au dus. Neavînd Luca să le dea 
ceva pe drum, fiind cu totul sărac cu trupul şi cu duhul, neavînd nici cele 
trebuincioase spre hrană, îi petrecea pe ei, hrănindu-se de la dînşii duhovniceşte, din 
cuvintele cele folositoare. 


Mergînd ei la malul mării, şedeau să se odihnească şi acum voiau să se 
despartă de Cuviosul Luca, dîndu-i sărutarea întru Domnul. Pe cînd şedeau ei, iată 
deodată a sărit un peşte din mare și a căzut pe mal înaintea picioarelor lor, apoi şi un 
altul; şi amîndoi se tăvăleau ca şi cum se dădeau gata în mîinile monahilor. Aceasta 
s-a făcut cu rugăciunile Sfîntului Luca, pentru că el, neavînd hrana cea trebuincioasă 
pentru făcătorii săi de bine, s-a rugat lui Dumnezeu, purtătorului de grijă a toate, prin 
tăinuita sa rugăciune din inimă, ca să le trimită hrană în cale. Şi, Cel ce trimitea 
cîndva lui Ilie, prin corb, pîine şi carne, Acela a trimis peştii din apele mării, acestor 


cuvioşi părinți. Ei, luînd amîndoi peştii, au mulțumit lui Dumnezeu, Celui ce-şi 
deschide mîna Sa şi satură pe tot cel viu, de bună voie. 


Părintele nostru Luca, luînd chipul cel desăvîrşit al călugăriei, a început viața 
cea mai desăvirșită. Pentru că a început a se nevoi mai mult ca înainte, adăugînd 
osteneli şi postire, cu lacrimi ŞI cu privegheri de toată noaptea. Hrana lui era pîine de 
Orz, iar uneori verdeţuri crude şi băutura era apa. Somn avea foarte puţin, pentru că 
era în chilia sa o groapă săpată în pămînt, în chipul mormîntului. Aceasta o făcuse 
spre cea de-a pururea pomenire de moarte. Cînd era nevoie în vreo noapte să doarmă, 
se aşeza în groapa aceea, ca şi cum era îngropat, şi, odihnindu-se puţin, îndată se 
scula la rugăciune, zicînd cuvîntul lui David: Apucar-am înainte fără de vreme şi am 
strigat. ŞI iarăşi: Apucat-au înainte ochii mei spre dimineaţă, ca să cugete la 
cuvintele Tale. 


Astfel petrecînd, a străbătut vestea despre viaţa lui cea îmbunătățită, printre 
locuitorii cei din jur; şi începură a veni la dînsul popoarele. Odinioară au venit la el 
doi frați, spunîndu-i că tatăl lor, înaintea sfîrşitului vieţii sale, a ascuns undeva, în 
pămînt, aurul şi argintul şi banii pe care-i avea şi murind nu le-a spus locul în care a 
ascuns comoara; deci, ziceau ei: "Ne rugăm ţie, roagă-te lui Dumnezeu să ne arate 
comoara, ca să nu avem în toate zilele între noi gîlceavă, pentru că, fiind frați, avem 
bănuială unul asupra altuia cum că a furat părinteasca comoară şi a tăinuit-o la sine”. 
Deci, fă cu rugăciunile tale ca vrajba dintre noi să se curme, iar prin comoara cea 
arătată să se acopere sărăcia și lipsa noastră”. Cuviosul se lepăda şi-i alunga de la 
sine, spunînd că nu este nevoie să se roage pentru acestea lui Dumnezeu. Dar aceia, 
venind adeseori, îl supărau prin rugăciuni și l-au înduplecat spre milostivire. Sfîntul, 
rugîndu-se pentru dînşii către atotvăzătorul Dumnezeu şi înştiințîndu-se prin 
descoperire, le-a spus pe nume acel loc în care tatăl lor pusese comoara. Ei, ducîndu- 
se, au săpat la locul cu pricina şi au aflat într-însul aurul și argintul cel părintesc, 
după cuvîntul sfîntului, și vestiră acea minune în toate satele din jur. 


Diavolul cel urîtor de bine, deşi totdeauna era biruit de acest viteaz ostaș al lui 
Hristos, se ispitea încă să ridice război asupra lui şi, vrînd să-i facă supărare și 
împiedicare, a scornit prin meşteşugurile sale un lucru ca acesta: De la un sat de 
aproape, prin îndemnarea vicleanului, au venit trei femei plîngînd care, căzînd la 
picioarele lui, şi-au mărturisit păcatele lor cele grele, rugîndu-l pe sfîntul să le 
tămăduiască sufletele cu sfatul cel bun şi prin rugăciunea sa. EI se întorcea de la 
dînsele şi se lepăda cu totul, trimițîndu-le la preoți, el nefiind preot, ci monah 
nesfințit; însă, chiar nevrînd el să le asculte, i s-au umplut urechile de povestirile cele 
rele ale păcatelor femeilor. Ducîndu-se ele, îndată, vrăjmașul care săgeată la inimă 
pe cei drepți, a căzut asupra sfîntului prin gînduri necurate și a ridicat războiul 
păcatelor în mădularele lui cele chinuite. Dar sfîntul, înțelegînd meşteşugul 
diavolului, s-a înarmat împotriva lui cu arma rugăciunii, stînd trei zile la un loc, şi a 
biruit războiul aceluia. Apoi, prin ploaie de lacrimi, a stins văpaia cea cumplită a 
poftei şi a sfărîmat capul şarpelui cu ajutorul lui Dumnezeu. 


După rugăciunea cea de trei zile, slăbindu-i desăvîrşit trupul, a adormit puţin 
şi a văzut în vis, stînd înaintea lui, îngerul, în chip de tînăr frumos, ţinînd în mîini o 
undiță pe care a aruncat-o în gura lui, şi i s-a părut fericitului Luca că a înghițit undiţa 
şi că a ajuns pînă la cele dinlăuntru ale lui. După aceasta, tînărul ce i se arătase a scos 
undiţa dintr-însul şi a tras o parte de trup însă sîngerată, pe care a aruncat-o şi a zis: 
"Îndrăzneşte şi nu te teme”. Deşteptîndu-se îndată din somn, a cunoscut că l-a izbăvit 
Domnul de patima cea trupească a păcatului şi mulțumea Mîntuitorului, Izbăvitorul 
său. 


Apoi, s-a dat cuviosului de la Domnul şi darul proorociei, pentru curăţia vieţii 
lui, şi spunea mai înainte cele ce avea să fie. Așa a spus mai înainte despre năvălirea 
oştilor bulgărești asupra stăpînirii greceşti şi s-a împlinit aceasta la vreme, precum 
mai pe urmă va arăta cuvîntul; chiar şi tainele omeneşti mai înainte le vedea. 
Cuviosul avea o soră, anume Cali, nu numai după trup, ci şi după duh, pentru că urma 
cu viaţa fratelui său, în feciorie şi curăţie şi în nevoinţele monahiceşti. Aceea adeseori 
venea de la mănăstirea sa la fratele ei cu ale sale ascultătoare, și-i slujeau la orice 
trebuinţă. Uneori îi lucra grădina, sădind şi curățind verdeţurile. 


Odată cuviosul a zis către dînsa şi către cele ce erau cu ea: "Vine la noi un om 
purtînd în spate o sarcină mare şi grea, mult ostenindu-se"”. Acestea zicîndu-le, le-a 
lăsat şi s-a dus în munte. Dar ele n-au înţeles cele zise şi, mirîndu-se, cugetau la acele 
cuvinte pe care le-a spus cuviosul. ŞI iată, după puţin timp a venit un om, neavînd 
Nici O sarcină şi întreba despre cuviosul, zicînd: "Unde este Sfîntul Luca, căci am cu 
dînsul o neapărată trebuinţă." Sora sfîntului a răspuns acelui om: "Nu este acum aici, 
s-a dus în pustie; iar de vei voi să-l vezi, să aştepţi pînă va veni”. Omul acela a zis: 
"Nu mă voi duce pînă ce nu-l voi vedea". Şi a stătea lîngă chilie şapte zile, aşteptîndu- 
| pe sfînt. Trecînd şi ziua a şaptea, a venit şi sfîntul din munte şi, văzînd pe acel om, 
îndată, căutînd cu mînie, a zis către el: "La ce ai venit în pustia aceasta? De ce ai lăsat 
cetățile şi ai venit în munţi? Pentru ce, defăimînd pe păstorii şi pe preoții bisericeşti, 
ai alergat la noi, necărturarii şi cum ai îndrăznit a veni înaintea ochilor noştri, 
netemîndu-te de pedeapsa lui Dumnezeu, fiind plin de nenumărate fărădelegi?" 


După niște cuvinte ca acelea ale sfîntului, omul, fiind înfricoşat, vărsa lacrimi 
şi nu putea să grăiască nici un cuvînt de frică. Şi i-a zis iarăşi sfîntul: "De ce taci, 
nemărturisind faptele tale şi nu-ţi arăţi uciderile și fărădelegile pe care le-ai făcut, ca 
să milostiveşti măcar, cît de cît, pe Dumnezeu?"Atunci, omul acela, abia putînd să 
grăiască cîte ceva de multă plingere şi oftare, a început a zice: "Ce voieşti mai mult 
să-ți spun, o! dumnezeiescule om, de vreme ce prin dumnezeiescul dar, care locuieşte 
în tine, singur mai înainte de mărturisirea mea ai spus păcatul meu cel greu? Pentru 
că nu este ascunsă înaintea ta fapta ce am făcut în taină. Însă ceea ce-mi porunceşti 
voi face şi voi spune la arătare fărădelegea mea". ȘI a început a spune înaintea tuturor, 
cu de-amănuntul, cum, unde şi pentru ce pricină a ucis pe prietenul său în cale și 
mărturisea aceea cu mare tînguire şi smerenie, căzînd la picioarele sfîntului și 
rugîndu-se să nu-l lase să piară în cursele diavolului. Iar sfîntul, mult învăţîndu-l, l-a 
slobozit, poruncindu-i să meargă la preoți. 


Aceasta s-a spus spre încredințarea faptului că vedea mai înainte şi greşelile 
omeneşti cele tăinuite. Dar și alta, asemenea cu aceea, trebuie să se spună. Un 
cîrmaci, Dimitrie, adeseori stînd cu corabia sa la malul ce nu era departe de chilia 
sfîntului, s-a cunoscut cu dînsul, învrednicindu-se de sfintele sale rugăciuni și 
îndulcindu-se de învăţătura lui. Odată, sosind la mal şi voind, după obicei, să meargă 
la sfîntul, a gîndit să nu vină la dînsul cu mîinile goale, ci să-i aducă ceva, pentru că 
prindea uneori peşte în limanul acela. Deci el, cu corăbierii care erau cu dînsul, a 
aruncat undiţele, dar nu a prins peşte deloc, ci toată ziua s-a ostenit în zadar. 


Fund târziu, şi-a adus aminte de numele Cuviosului Luca şi în numele lui a 
aruncat undița. Atunci, îndată a prins un peşte mare, pe care l-a scos încet şi iarăşi a 
aruncat undiţa a doua oară, în numele sfîntului şi a prins îndată alt peşte, asemenea 
cu cel dintîi, dar ceva mai mic. Mergînd la sfînt, a luat peştele cel mai mic, iar pe cel 
mai mare l-a ţinut la el. Sfîntul, fund mai înainte-văzător, a cunoscut ce făcuse, însă 
a primit cu dragoste pe oaspete şi darul adus. Apoi, vorbind cu dînsul, a pomenit cum 
Anania a greşit lui Dumnezeu, tăinuind din preţul ce a luat pe țarină şi cum nu a 
ascuns de Sfîntul Apostol Petru fapta cea tăinuită. 


Auzind acestea, cîrmaciul a cunoscut că pentru el a adus cuvîntul acela, fiindcă 
a tăinuit peştele cel mai mare şi s-a umplut de spaimă pentru mai înainte-vederea 
fericitului părinte. Ruşinîndu-se de vădirea greşelii sale, a căzut la picioarele lui, 
mărturisindu-i păcatul, căindu-se şi cerînd iertare. EI, învăţîndu-l cu blîndeţe, 1-a dat 
iertare, însă peştele cel adus i-a poruncit ucenicului ca, fierbîndu-l, să-l pună înaintea 
fraților care veniseră atunci la dînsul, pentru că el nu mînca peşte. De multe ori, 
cuviosul vedea mai înainte chiar pe cei ce voiau să vină la dînsul şi înainte spunea 
ucenicului său, poruncindu-i să pregătească pentru ei fiertură și pîine. 


Cuviosul, petrecînd în muntele acela şapte ani, a venit năvălirea războiului 
bulgăresc asupra grecilor, despre care cuviosul a proorocit mai înainte. Atunci 
oamenii fugeau unii în cetăți şi întăriri, iar alții în ostrovul Elveului şi în Peloponez. 
Însă Cuviosul Luca, lăsînd muntele, s-a urcat pe corabie şi a mers în Corint. 


Auzind despre un stîlpnic oarecare din Patre, a mers la el şi a stat zece ani, 
slujindu-i cu toată osîrdia şi supunerea, ca un fiu tatălui său. Pe acel stilpnic îl vorbea 
de rău un oarecare preot, atrăgînd şi pe alţii, hulind şi clevetind pe dreptul bărbat. 
Fiind acolo Cuviosul Luca şi auzind vorbele mincinoase ale lui faţă de nevinovăția 
părintelui, se împotrivea foarte tare. Preotul, fiind aspru din fire, a lovit peste obraz 
pe Sfîntul Luca şi îndată, pe cel ce-a lovit, l-a ajuns pedeapsa lui Dumnezeu, căci, 
deodată a căzut la pămînt, îndrăcindu-se şi rămînînd aşa pînă la sfîrșitul său, dîndu- 
se satanei spre chinuire, ca măcar duhul să se mîntuiască. După zece ani s-a întors 
cuviosul în patria sa, Elada, şi s-a sălăşluit la locul său cel dintii, în muntele Ioaniptra. 


S-a întîmplat odată că trecea pe acolo episcopul Corintului, ducîndu-se la 
Constantinopol, şi se odihnea în apropiere de chilia sfîntului, despre care, cuviosul 
înştiințîndu-se mai înainte, a mers să se închine lui, dîndu-i daruri din ostenelile sale: 


poame, verdeţuri și rădăcini de grădină. Apoi a mers episcopul să vadă chilia lui Luca 
şi, văzîndu-i petrecerea cea liniştită, grădina şi lucrarea cuviosului s-a minunat. 
Episcopul a voit ca să-i dea milostenie, poruncind bărbaților cinstiți, care merseseră 
cu el, ca fiecare să dea cîțiva bani, punînd şi el aur, aşa că strînsese destulă milostenie 
pentru sfînt. Dar acesta n-a voit să primească, zicînd: "Nu caut aur stăpîne sfinte, ci 
sfintele tale rugăciuni și învățături. Nu-mi trebuie mie aur, deoarece am ales sărăcia 
şi petrecerea aceasta, ci dă-mi ceea ce doresc: să mă înveţi postul, ca să mă pot 
mîntul”. 


Episcopul, mîhnindu-se şi socotindu-se defăimat, a zis către cuvios: "De ce 
lepezi milostenia noastră şi pe noi cei ce o dăm? Căci şi eu sînt creștin credincios, 
deşi sînt episcop păcătos şi ne-vrednic. Pentru ce, vrînd să urmezi în toate lui Hristos, 
într-aceasta nu-i urmezi Lui? Căci şi EI de la cei drept-credincioși primea milostenie 
şi tot ce 1 se da. Deci şi tu, deşi nu-ţi trebuie banii ce ţi se dă, primeşte-i şi dă-i la cei 
ce au trebuință. Dacă socoteşti că este lucru netrebnic facerea de bine către săraci, 
apoi lepezi amîndouă acestea: adică cele trebuincioase săracilor şi mîntuirea celor ce 
fac milostenie. Pentru că săracul, neluînd milostenie, de unde-și va cîştiga cele 
trebuincioase? lar noi, nedînd milostenie, nu ne vom mîntui"”. La aceste vorbe ale 
episcopului plecîndu-se cuviosul, a luat milostenia, însă nu multă, ci puţină. 
Episcopul dîndu-i binecuvîntare, s-a dus în calea sa. 


Cuviosul Luca avea obiceiul să se suie la Duminica Floriilor pe vîrful 
muntelui, ducînd în mini crucea şi cîntînd Doamne miluieşte. Așa odată, suindu-se, 
iarăşi după obicei, o viperă ieşind din cuibul său, prin diavoleasca îndemnare, l-a 
muşcat pe sfint de degetul cel mare de la picior. El, plecîndu-se, a luat vipera şi, 
smulgînd-o, a zis către dînsa: "Nici tu să nu mă vatămi pe mine, nici eu pe tine, ci să 
mergem fiecare pe calea sa, deoarece sîntem ai unui Ziditor şi nu putem să facem 
orice, nevrînd Ziditorul nostru". Și s-a dus vipera în peştera sa, iar sfîntul s-a suit în 
munte, neavînd nici cea mai mică vătămare din mușcarea viperei. 


Un comite, mai mare peste visteriile împărătești, a fost trimis de către împărat 
în părțile Africii și, ajungînd în Corint, avea mulțime de aur împărătesc. Noaptea, 
însă, fiind acolo furtișag, s-a luat tot aurul împărătesc. Făcîndu-se cercetare, mulți 
erau întrebaţi şi torturați, dar nu se găsea aurul, iar comitele acela era tare mîhnit. 
Mergînd cetăţenii cei mai cinstiți la el, nu puteau să-l mîngiie, căci fiind necăjit de 
pierderea banilor, deznădăjduia şi-şi temea viața de mînia împărătească. Atunci, un 
oarecare din cei din mijloc, a zis: "Nimeni nu poate să arate aurul cel furat fără numai 
Luca monahul, prin care Dumnezeu face multe minuni”. Acestea auzind, ceilalți 
ziseră: "Cu adevărat, aşa este". Deci vorbeau de el lăudîndu-i viaţa cea îmbunătățită 
şi dumnezeiasca vedere. 


Comitele, auzind de aceasta, a trimis cu nădejde la sfint rugăminte, zicînd: 
"Urmează Aceluia Care nu S-a lepădat a Se pogori din cer pentru mîntuirea 
oamenilor şi vino puţin în cetate ca să cercetezi pe cei cuprinși de un mare necaz”. 
Sfîntul, la început nu voia să meargă, fugind de slava deșartă şi de cinstea omenească, 


dar de milă pentru cei mulți, care fără de vină pătimeau pentru aurul cel furat, a mers. 
Fund întîmpinat de comite şi de cetăţeni cu cinste, a poruncit ca mai întîi să 
pregătească masă, zicînd către comite: "Să dăm mai întîi datoria pîntecelui și să ne 
veselim întru slava lui Dumnezeu, că puternic este Cel ce ne adapă pe noi cu vinul 
umilinţei, Acela să ne dea şi paharul bucuriei, cu iubirea de oameni”. 


Şezînd ei şi ospătîndu-se, apoi săturîndu-și sufletul cu folositoarele cuvinte ale 
sfîntului mai mult decît corpul cu bucatele, uitîndu-se sfîntul spre unul ce sta înainte 
şi slujea, spunîndu-i pe nume, l-a chemat la dînsul și i-a zis: "Pentru ce ai adus 
stăpînului tău acea primejdie mare, îndrăznind a fura împărătescul aur? Mergi degrab 
şi adu aici aurul pe care l-ai ascuns în pămînt, de vrei să te învrednicești de milostivire 
şi de iertăciune". Auzind, acela sta tăcut şi, tremurînd, neputînd să grăiască nici un 
cuvînt împotrivă, căci și conştiinţa îl mustra, apoi, căzînd la pămînt, a apucat 
picioarele sfîntului, mărturisind că este adevărat lucrul acesta şi, cerînd iertăciune cu 
lacrimi, a cîştigat-o, pentru că sfîntul voia ca nu numai să-i vădească rana păcatului, 
dar să o şi tămăduiască. Îndată, furul acela ducîndu-se, s-a întors degrab, aducînd tot 
aurul pe care îl furase şi l-a pus înaintea tuturor. Atunci s-a pricinuit bucurie comitelui 
şi celor ce erau cu el, pentru eliberarea celor ce erau năpăstuiți pe nedrept. Atunci 
diavolul cel ce născocise furtişagul a fost rușinat, iar tîlharul a fost iertat şi toți 
preamăreau pe Hristos Dumnezeu. Sfîntul, umilindu-se, nu lua în seamă slava ce i se 
făcea de oameni, ci pe aceea dînd-o lui Dumnezeu, s-a întors la locul său. 


După cîtăva vreme, s-a dus la mănăstirea care era lîngă cetatea Teba, ca să 
cerceteze acolo pe egumenul Antonie, pentru că Luca Cuviosul avea obicei să se 
ducă la bărbaţii cei însuflați de Dumnezeu și să vorbească cu dînşii despre folosul 
sufletesc. Fiind el la egumenul Antonie, s-a întîmplat în acea vreme de s-a îmbolnăvit 
de moarte fiul unuia din cei mai de frunte cetăţeni ai Tebei. Și auzind cetăţeanul acela 
de Cuviosul Luca, că a venit în mănăstirea lor, s-a sculat îndată şi alergînd, a căzut 
la picioarele sfîntului şi se ruga cu lacrimi să meargă în casa lui, să cerceteze pe 
copilul cel bolnav care era aproape să moară; căci avea credinţă că prin cercetarea 
sfîntului se va însănătoşi bolnavul. Dar sfîntul, fiind smerit, se lepăda, zicînd: ce sînt 
eu şi ce vedeţi voi de vă amăgiţi de o părere ca aceasta despre mine? Pentru că unul 
este doctorul sufletelor şi al trupurilor, Care poate şi din moarte să ne izbăvească. El 
este Ziditorul nostru, Dumnezeu, iar omul păcătos nu poate să facă nicidecum un 
lucru ca acesta". Şi s-a dus cetățeanul acesta mîhnit, tînguindu-se şi deznădăjduindu- 
se de viaţa fiului. 


După ce s-a înserat, vorbind egumenul deosebit cu cuviosul, a zis către cel 
dintii: "N-am făcut bine, precum mi se pare, cinstite părinte, necercetînd pe cel 
bolnav şi nemîngîind pe cel întristat; deci cu dreptate vom auzi şi noi cuvîntul lui 
Hristos: Bolnav am fost şi nu m-aţi cercetat. Grăit-a Sfîntul Luca: "Dar a tămădui pe 
cei bolnavi este puterea lui Dumnezeu și a mîngîia pe cei întristaţi se cade numai 
acelora care au cuvînt şi înțelepciune în gurile lor, iar eu sînt departe de cea dintii și 
de cea de-a doua sînt lipsit cu totul, fiind neînvăţat. Dacă vei voi şi dacă vei socoti 


că este lucru plăcut lui Dumnezeu să mergi tu mai întîi și să-mi fii povăţuitor, iar eu 
să-ți urmez, aşa voi face”. 


Atunci s-au sculat amîndoi îndată și au ajuns seara tîrziu şi, intrînd în casa 
cetățeanului aceluia, au găsit pe copil mai mult mort, așteptînd sfîrșitul. Tatăl 
copilului şi slugile cădeau înaintea sfîntului şi-l rugau lăcrămînd să se roage lui 
Dumnezeu pentru fiul lui, care se sfirşea, ca să-l întoarcă de la moarte. Cuviosul, 
fiind rugat de omul acela şi de către egumenul Antonie, şi-a ridicat mîinile în sus şi 
s-a rugat. Apoi, sfirşind rugăciunea, s-a întors la mănăstire și, ivindu-se zorile, s-a 
dus degrabă la muntele său, fugind de slava omenească. Deci, făcîndu-se ziuă, 
egumenul Antonie a trimis slujitorul său în cetate să afle ce face copilul bolnav și 
dacă a fost ascultată rugăciunea Cuviosului Luca. Slujitorul, nezăbovind, s-a întors 
îndată, spunînd egumenului un lucru de mirare: copilul care în acea noapte era să se 
sfirşească, l-a întîmpinat călare pe cal, mergînd de acasă la baie, să se spele. Auzind 
acestea, egumenul Antonie s-a mirat şi a preamărit pe Dumnezeu. 


Apoi mulți supărau pe Cuviosul Luca, venind la dînsul pentru folos, 
tulburîndu-i liniştea. De aceea a voit să se ducă de acolo în locuri mai liniștite, dar, 
mai întîrziind împlinirea gîndului său, a trimis pe ucenicul său, Gherman, în Corint, 
la un bărbat iscusit şi de Dumnezeu insuflat, anume Teofilact, cerînd sfat folositor de 
la dînsul, dacă este bine să mai petreacă în muntele loaniptra şi să rabde supărare de 
la cei ce veneau sau să se ducă aiurea, în alt loc, neştiut. Teofilact i-a trimis sfatul 
care odată 1 s-a dat din cer marelui Sfînt Arsenie: "Fugi de oameni și te vei mîntui”. 


Cuviosul Luca, primind cu bucurie sfatul acela, a plecat de acolo cu ucenicul 
său şi s-a dus de s-a sălăşșluit într-un loc pustiu, aproape de mare, care se numea 
Calamie. Acolo petrecea, avînd hrană din osteneala miîinilor sale, pentru că săpa 
pămîntul, semăna seminţe, le măcina în rîşniță şi făcea piine. Odată, plutind 
corăbierii pe acolo, aproape de chilia cuviosului și mergînd într-însa, nu găsiră pe 
nimeni, sfîntul şi ucenicul fiind duşi undeva. Apoi, văzînd piatra de rîşniță, au luat-o 
şi au dus-o în corabie. Cînd a venit cuviosul în chilie și a văzut că nu este piatra, a 
alergat la corăbieri, cerînd să-i dea piatra, deoarece nu are cu ce să-și macine grîul, 
iar €i se jurau că nu au luat-o. Sfîntul le-a zis: "Dacă nu aţi luat-o, mergeţi în pace, 
iar celui ce a luat-o, să-i răsplătească Dumnezeu cum voieşte”. Zicînd acestea, a 
plecat de la dînșii şi îndată a căzut mort cel ce luase piatra. Corăbierii s-au 
înspăimîntat şi, venind, au dat piatra înapoi, apoi i-au cerut iertare. Sfîntul s-a mîhnit 
de moartea aceluia și a plîns pentru dînsul multe zile. 


Petrecînd cuviosul în acel loc trei ani, a avut loc năvălirea agarenilor asupra 
părților din Atica. Atunci s-a mutat sfîntul într-un oarecare ostrov, pustiu şi fără apă, 
care se numea Ampia, în care răbda de foame şi de sete, de multe ori. De acolo a 
trecut într-un loc frumos, care se numea Sotirie, de unde, izgonind pe diavol, care 
prin nălucire voise să-l înfricoşeze, a petrecut acolo pînă la fericitul său sfîrșit. S-au 
adunat în acel, la dînsul, fraţi şi s-a întemeiat o mică mănăstire, iar mai marele curții 


atenienilor, care se numea Crinet, avînd dragoste către cuviosul, a zidit în mănăstirea 
aceea o biserică, în numele marei muceniţe Varvara. 


Acolo petrecea sfîntul în post şi rugăciuni neîncetate, slujind lui Dumnezeu, 
ajutînd oamenilor la sufleteasca mîntuire, ca și la trupeasca sănătate, căci folosea 
sufletelor cu cuvîntul şi cu viaţa, iar cu rugăciunea tămăduia bolile cele trupeşti. Pe 
un monah Grigorie, care bolea totdeauna de stomac, l-a tămăduit cu cuvîntul. Pe o 
femeie cinstită, din Teba, care era cuprinsă de lungă și cumplită boală şi 
deznădăjduită de doctori, a trimis la dînsa pe ucenicul său, Pangratie, s-o ungă cu 
untdelemn sfînt şi a adus-o îndată la sănătatea cea desăvirşită. Astfel el tămăduia 
toate bolile grabnic şi spunea multora cele ce aveau să fie mai înainte. Petrecînd în 
locul acela şapte ani, s-a apropiat de sfîrșit. Dar mai înainte de sfîrşitul lui, s-a 
întîmplat lucrul acesta: 


Unul din ucenicii săi, Teodosie, avea un frate, care se chema Filip şi era 
mirean, avînd dregătoria de spătar. Filip a voit să vină la cuviosul, pe de o parte ca 
să cerceteze despre fratele său, iar pe de alta, ca să-l vadă pe Cuviosul Luca, de care 
auzise multe lucruri prea slăvite. Cuviosul, văzînd mai înainte venirea lui, a zis către 
Teodosie: "Găteşte frate cele ce sînt trebuitoare pentru o cină bună, pentru că vine 
fratele tău pe la noi". lar Teodosie, mirat și bucuros, pregătea cu sîrguință cele de 
mîncare și ieşea afară în poartă adeseori, privind în cale şi așteptînd venirea fratelui 
său. 


Făcîndu-se seară, a venit Filip aducînd multe pentru hrană, şi a fost primit de 
către sfîntul cu dragoste. Apoi au cinat toți împreună, mîncînd şi bînd cele puse 
înainte în slava lui Dumnezeu. Numai atunci a mîncat şi a băut cuviosul mai mult 
decît îi era obiceiul - dar aceasta a făcut-o pentru ospătarea lui Filip, iar după cină și 
după obişnuitele rugăciuni spre somn, Filip, culcîndu-se să se odihnească, se tulbura 
cu gîndul despre cuviosul, zicînd în sine: "Făţarnic este bătrînul acesta, pentru că 
mănîncă şi bea mult și mi se pare că-și preface pustnicia și sfinţenia”. 


Adormit Filip, a văzut în somn doi tineri prea luminoşi, căutînd cu ochi aspri 
spre dînsul şi arătîndu-i faţa mînioasă, apoi cu asprime zicîndu-i: "De ce gîndeşti 
nedrept despre cuviosul? Pentru ce osîndești pe cel nevinovat şi sfint? Ridică-ţi ochii 
tu, care vezi cele pămînteşti, şi priveşte de cîtă cinste s-a învrednicit de la Dumnezeu 
acela care după a ta părere este făţarnic şi înșelător”. Căutînd Filip, a văzut un loc 
slăvit, aşternut cu porfiră, şi pe dînsul stînd Cuviosul Luca, strălucind în multă slavă, 
ca soarele şi, deşteptîndu-se, s-a spăimîntat şi aceasta a spus-o lui Teodosie, fratele 
său după trup, precum şi altor monahi. Și mărturisindu-şi păcatul său, a cerut iertare 
şi s-a dus cu mare folos. 


Cuviosul, văzîndu-şi mai înainte ducerea sa către Dumnezeu, a mers să 
cerceteze pe toți părinţii care erau în pustia aceea şi i-a sărutat cu cea după urmă 
sărutare, zicîndu-le: "Rugaţi-vă pentru mine fraților, rugați-vă Stăpînului Hristos, 
pentru că nu se ştie dacă ne vom mai vedea sau nu". Şi astfel, înconjurînd pe toți, s- 


a închis în chilia sa şi se pregătea mai înainte de moarte. Apoi a început a boli cu 
trupul, înaintea sfîrşitului său cu opt zile, iar Grigorie preotul şedea lîngă dînsul şi l- 
a întrebat: "Ce porunceşti pentru a ta îngropare? Unde vrei să se aşeze trupul tău?" 
EI a răspuns: "Legînd de picioare trupul meu, să-l aruncaţi în prăpastie, că deşi altora 
sînt netrebnic, fiarelor le voi fi trebuitor pentru mîncare". Preotul însă îl ruga mult pe 
sfînt ca în alt chip să poruncească pentru al său trup şi să-şi hotărască locul pentru 
îngroparea sa. După un ceas, sfîntul a zis: "În locul acesta pe care zac să mă îngropi, 
căci Dumnezeu voieşte să preamărească locul acesta, întru slava numelui Său celui 
Sfînt". 


Acestea zicînd, la apusul soarelui şi-a ridicat ochii în sus și a zis: "In mîinile 
Tale, Doamne, dau duhul meu". Apoi a adormit cu somnul vremelnicei morți, în 
şapte zile ale lunii Februarie. 


Sfîntul lui suflet s-a dus către Dumnezeu în viața cea fără de moarte. lar a doua 
zi s-au adunat toți monahii și mirenii cei de prinprejur şi s-a făcut adunare mare de 
popor. Atunci, plîngînd toți pentru lipsirea unui luminător al lumii ca acesta, l-au 
îngropat cu cinste la locul în care a poruncit, adică în chilia lui, în care s-a nevoit. 
După şase luni, unui monah oarecare, Cosma famenul, din părțile Paflagoniei, 
mergînd în Italia, i s-a arătat în somn o poruncă dumnezeiască: să meargă la locul 
unde s-a odihnit Cuviosul Luca şi lîngă mormîntul aceluia să petreacă. Venind 
Cosma, a scos racla din pămînt cu moaştele cuviosului cele nestricate şi, punînd-o 
deasupra mormîntului, a îngrădit-o frumos cu scînduri, iar chilia aceea a prefăcut-o 
în biserică, unde se făceau minuni de la sfintele lui moaşte, pentru că a izvorit mir cu 
bună mireasmă. Şchiopii se vindecau, orbii se luminau, leproşii se curăţeau şi diavolii 
se goneau cu rugăciunile Cuviosului Luca şi prin puterea Domnului nostru Iisus 
Hristos, Căruia 1 se cuvine slavă, împreună cu Tatăl și cu Sfîntul Duh, în veci. Amin. 


20.PĂTIMIREA CELOR O MIE TREI SFINŢI MUCENICI DIN CASA 
CELOR PATRU PROTECTORI ÎMPĂRĂTEŞTI DIN NICOMIDIA 
(1 FEBRUARIE) 


Împărățind păgînul Dioclețian, cumplitul tiran, a ridicat mare prigonire asupra 
Bisericii lui Hristos şi mulți creştini erau închiși în temnițe şi uciși pentru Hristos. 
Atunci au pătimit şi robii lui Hristos Teopempt, episcopul, Teona, care a fost vrăţitor, 
şi patru protectori împărăteşti: Vasos, Evsevie, Evtihie şi Vasilid, a căror pază era 
dată în grija Sfintului Petru, mucenicul, nu arhiepiscopul Alexandriei, ci postelnicul 
lui Dioclețian. Femeile acelor protectori, primind sfinta credinţă şi petrecînd 
nemişcate în mărturisirea lui Hristos, şi-au pus sufletul lor pentru Domnul. După 
aceasta, casnicii lor, slugile toate şi robii precum şi cei liberi, sfătuindu-se între ei, 
au zis: "lată stăpînii noştri, cei ce ne porunceau în lumea aceasta, ei, pentru sfînta 
credinţă în Domnul trecînd cu vederea viața aceasta vremelnică şi deşartă, şi-au 
cîştigat cereasca împărăție şi pentru defăimarea celor pămîntești se îndulcesc acum 


de veşnicile bunătăţi. Pentru ce să nu urmăm şi noi stăpînilor noștri? De ce să nu ne 
apropiem de Dioclețian, împăratul, şi să-i zicem: "Sîntem creștini şi noi și dorim ca, 
împreună cu stăpînii noştri cei ce ne-au stăpînit în viața aceasta, să cîştigăm 
nestricăcioasa cunună, în viaţa ce va să vie”. 


Un sfat folositor ca acesta, făcînd între ei şi toţi învoindu-se cu osîrdie, s-au 
socotit cîți sînt la număr - cu femeile şi cu copii - şi s-au aflat o mie şi trei. Deci, 
mergînd toţi, au stat înaintea divanului păgînului tiran Dioclețian, strigînd: "Și noi 
sîntem creştini şi dorim să urmăm părinților şi stăpînilor noștri care pentru Hristos 
şi-au vărsat sîngele, iar diavolilor nu ne supunem şi idolilor celor orbi, surzi, muţi şi 
fără de suflet nu ne închinăm". 


Împăratul, văzînd mulțimea lor, s-a tulburat foarte mult de mînie. Însă, mai 
întîi, prefăcîndu-se blînd, a început cu momiri a-i amăgi, zicîndu-le: "Aşa de nebuni 
sînteți, că de bunăvoie vă aruncaţi în pierzare? Nu e mai bine să vă învoiţi cu mine 
ca şi cu un tată care vă sfătuiesc să jertfiți zeilor şi să vă izbăviţi de acea nebunie cu 
care v-a înşelat Evsevie şi prietenii lui protectori, care au ieşit rău din viaţa aceasta? 
Iată, de mă veţi asculta şi veţi aduce jertfe zeilor celor fără de moarte, cinste și daruri 
mari veţi lua de la mine şi cu mila noastră destul vă veţi îmbogăţi”. Sfinţii au răspuns 
tranului: "Nouă nu ne trebuiesc nici darurile tale, nici nu ne temem, ci ne sîrguim să 
aducem jertfă de laudă Dumnezeului celui viu şi adevărat. Iar tu, ceea ce voieşti să 
faci, fă degrab, pentru că nimic nu ne este mai scump decît Hristos”. 


Dioclețian, auzind cuvintele acestea ale sfinților mucenici, s-a temut să nu se 
ivească vreo tulburare în popor, pentru că-i vedea apărînd cu foarte mare îndrăzneală 
credinţa lor în Hristos. De aceea a făcut semn ostașilor săi să-i împresoare cu armele 
între care erau mulți prunci, ținuți de mamele lor în brațe, unii de cîte un an, iar alții 
de două sau de trei luni. ŞI, înconjurînd oastea pe creştini, împăratul a zis către dînșii: 
"Acum dar, supuneți-vă sfatului meu şi mărturisiţi că voiţi a jertfi zeilor şi a vă 
închina lor, ca să vă întoarceți întregi şi sănătoşi la casele voastre. Miluiţi-vă pe voi 
şi pe pruncii voştri, cum vă miluiesc eu, ca nu cumva cu nebunia voastră să pieriți şi 
voi şi copiii voştri. Însă de nu mă veţi asculta, apoi nici Hristos al vostru nu vă va 
putea ajuta întru ceva". Sfinţii au răspuns: "Noi am învăţat să ne închinăm unui 
Dumnezeu, Care locuieşte în ceruri şi Unuia Născut, Fiului şi Cuvîntului Său, 
Domnului nostru lisus Hristos, prin Care toate s-au făcut, şi Sfîntului Duh. Să nu ne 
amăgești în vreun chip cu mila ta cea deşșartă, căci nici cu amăgirile tale nu ne vei 
pleca, nici cu îngrozirile nu ne vei înfricoşa, ca să cădem din credinţa cea întru 
Hristos, Domnul nostru, şi să ne închinăm neînsuflețiților idoli celor cinstiți de tine, 
pentru că nimic nu poate să ne fie mai scump şi mai dorit decît Hristos Dumnezeu, 
Care este în vecii vecilor”. 


Atunci, Dioclețian, mîniindu-se, a făcut semn ostașilor ca să-i taie pe toți. lar 
ei, ca fiarele cele cumplite, năvălind de pretutindeni asupra lor, au tăiat pe sfinții 
mucenici ai lui Hristos, necruțind nici unul, nici măcar pe pruncii care sugeau la 
pieptul mamei lor. Astfel că, din o mie şi trei creștini n-a rămas nici unul viu. Aşa Şi- 


au săvirşit viaţa sfinți lui Hristos mucenici, întru mărturisirea dreaptei credințe, 
primind nevoința lor cea mucenicească, în 13 zile ale lunii care de egipteni se 
numeşte Mehir, iar după noi, în 7 zile ale lunii februarie, fiind la Nicomidia, în 
mitropolia Bitiniei, pe vremea împărăției lui Dioclețian, iar între noi împărăţind lisus 
Hristos, adevăratul Dumnezeu şi Mîntuitorul nostru, Căruia 1 se cuvine slavă şi laudă, 
cu Dumnezeu Tatăl şi cu preasfîntul, bunul şi de viață făcătorul Duh, în vecii vecilor. 
Amin. 


21.PĂTIMIREA SFÎNTULUI MARELUI MUCENIC TEODOR 
STRATILAT, SCRISĂ DE UAR, SLUGA SA 
(8 FEBRUARIE) 
(DUPĂ SFÎNTUL SIMEON METAFRAST) 


Precum lumina soarelui veseleşte ochii celor ce-l privesc, tot astfel cuvîntul 
despre mucenici străluceşte în minţile celor ce-l ascultă. Precum cerul se 
împodobește cu stelele, tot astfel şi Biserica lui Dumnezeu, cu sfinții mucenici. 
Precum florile împodobesc cîmpul, tot astfel şi mucenicii Biserica. Pomenirea 


mucenicilor este iertare de datorii, doctorie pentru boli, mîngîiere celor necăjiţi, 
izbăvire celor ce pătimesc de duhuri necurate și sănătate iubitorilor de mucenici. 
Nevoinţele cele mari ale mucenicilor sînt cununi strălucite ale sfinților, pentru că ei 
şi-au dat trupurile lor la bătăi, toate cele frumoase ale lumii acesteia le-au socotit ca 
gunoiul, numai de Hristos să nu se lepede. De aceea şi Domnul le-a răsplătit a fi ca 
îngerii cei fără de trupuri. Vechiul vrăjmaș al neamului omenesc, sîrguindu-se să-i 
biruiască, li s-a făcut pricinuitor de locuinţa Raiului; şi tot el n-a încetat a porni fiarele 
cele cumplite asupra celor drepteredincioși. 


Acela şi în vremurile noastre, zice Uar, sluga Sfîntului Teodor, scriitorul 
pătimirii lui, a ridicat fiara cea cumplită asupra turmei lui Hristos, adică pe Liciniu, 
căruia, drepteredinciosul împărat Constantin îi dăduse ca femeie pe sora sa. Acest 
Liciniu luînd sceptrul de la păgînul Maximian şi urmînd aceluia în toate, a ridicat 
prigonire asupra celor ce erau însemnați prin dreapta credință şi a trimis poruncă în 
toate cetăţile şi țările sale păgînești, prin care a ucis ostaşi viteji fără de număr. El a 
ucis pe cei 40 de mucenici în Sevastia şi 45 de ostași în Nicopolia Armeniei, cum şi 
pe Sfîntul Andrian, fiul împăratului Prov. Asemenea şi pe cei 70 de aleşi ostaşi şi 
boieri din palatul său şi pe cei 300 de bărbați din Macedonia. Apoi, văzînd 
preanelegiuitul că o mulțime fără de număr defăima poruncile sale păgîneşti şi se 
ofereau bucuroşi morții pentru dreapta credinţă, a poruncit să caute pe cei mai 
însemnați şi mai cinstiți dintre creştini, cîți erau prin cetăți şi prin cetele ostașilor. 
Numai pe aceia îi silea la închinarea la idoli, nebăgînd în seamă mulțimea cea de 
obşte a credincioşilor, dar nădăjduind ca, prin frică, să silească pe toți cei ce erau sub 
stăpînirea lui. 


Pretutindeni fiind cercetaţi cu mare sîrguință cei mai însemnați creştini, s-a 
făcut înştiinţare lui Liciniu, care pe atunci era în Nicomidia, şi despre Sfîntul Teodor 
Stratilatul, care se afla atunci în cetatea Iracliei, aproape de Marea Neagră, și a 
dovedit că este creștin și pe mulți îi întorcea la Hristos. 


Sfîntul Teodor era de neam din Evhaita, ce nu este departe de cetatea Iracliei, 
om viteaz şi îmbărbătat, foarte frumos la faţă, înțelept şi ales orator. Pentru aceea îl 
numeau Vrioritor, care se tîlcuieşte "izvor de oratorie”, şi era pus de împărați ca 
stratilat, adică voievod, iar cetatea Iracliei era dată în stăpînirea lui, ca unui vrednic 
pentru vitejia sa, ce era vestită în acel timp, cînd a ucis un balaur în Evhaita. Nu 
departe de cetatea Evhaitei era un cîmp pustiu. În partea dinspre miazănoapte și într- 
însul era o prăpastie mare şi, în prăpastie un balaur mare care se încuibase acolo, 
care-l cutremura pe toţi, cînd ieșea din acel loc; şi orice îi ieşea înainte, om sau 
animal, îl mînca. Auzind de aceasta, Sfîntul Teodor, vrednicul ostaş al lui Hristos, 
fiind cu ceata sa pe acolo, a plecat singur, nespunînd nimănui despre gîndul său, 
înarmat cu obişnuitele arme şi avînd la piept o cruce de mare preţ, căci şi-a zis în 
sine: "Voi merge şi voi izbăvi moştenirea mea de acel cumplit balaur, cu puterea lui 
Hristos". Cînd a sosit în cîmpul acela, văzînd iarba verde, a descălecat şi s-a culcat 
să se odihnească. 


In partea de miazăzi a cetății Evhaita locuia o femeie drept-credincioasă, 
anume Eusebia, bătrînă, care cu cîţiva ani mai înainte cerînd cinstitul corp al Sfîntului 
Teodor Tiron, care a pătimit pe timpul împărăției lui Maximian şi Maximin, l-a 
îngropat cu aromate în casa sa din Evhaita şi în toți anii săvîrşea pomenirea aceluia. 
Aceasta, văzînd pe al doilea Teodor, ostaşul lui Hristos, numit stratilat, dormind în 
cîmpul acela, a mers la dînsul cu mare frică şi, luîndu-l de mînă, l-a deşteptat zicîndu- 
1: "Scoală-te, frate, şi du-te degrab din locul acesta, fiindcă nu știi ce este aici; iată, 
multora li s-a întîmplat moarte cumplită în locul acesta”. Cinstitul mucenic Teodor 
al lui Hristos, sculîndu-se, a zis către dînsa: "Ce groază mare este aici, măicuţă?" 
Roaba lui Dumnezeu Eusebia a zis: "Fiule, aici este un balaur mare şi de frica lui 
nimeni nu poate să treacă, pentru că în toate zilele, balaurul, ieșind din cuibul său, pe 
oricine află, om sau dobitoc, îl ucide şi-l mănîncă”. Ostaşul lui Hristos, Teodor, i-a 
zis: "Du-te maică şi stai departe de locul acesta şi vei vedea puterea lui Hristos”. 


Acea cinstită femeie plecînd din locul acela, s-a aruncat la pămînt plîngînd şi 
zicînd: "Dumnezeule al creştinilor, ajută-l în ceasul acesta”. Sfîntul mucenic al lui 
Hristos, Teodor, făcîndu-şi semnul crucii s-a lovit în piept şi, uitîndu-se la cer, a zis: 
"Doamne lisuse Hristoase, numele cel frumos, Cel ce ai răsărit din fiinţa Tatălui, să 
nu treci rugăciunea mea Tu, Care m-ai ajutat în războaie şi mi-ai dat biruință asupra 
potrivnicului; Tu eşti acelaşi, Doamne lisuse Hristoase Dumnezeule. Trimite-mi 
biruinţă din înălțimea Ta cea sfîntă, ca să biruiesc pe vrăjmaşul balaur”. Apoi către 
calul său, vorbindu-i ca unui om, a zis: "Ştim dumnezeiasca putere, tărie întru toţi, în 
oameni ŞI în dobitoace; deci, să mă ajuţi pe mine, Hristoase, întărindu-te pe tine, ca 
să biruiesc pe cel potrivnic". Calul, ascultînd cuvintele stăpînului său, aștepta ieşirea 
balaurului. Atunci mucenicul lui Hristos, apropiindu-se de prăpastie, a strigat cu glas 
mare către balaur: "Ţie îți poruncesc în numele Domnului meu Iisus Hristos, Cel ce 
S-a răstignit de voie pentru neamul omenesc, să ieși din locul tău şi să vii la mine”. 
Balaurul, auzind glasul sfîntului, a ieşit şi se cutremura pămîntul în acel loc. Calul 
Sfîntului Teodor s-a aşezat cu picioarele pe balaurul cel înfricoşat care ieșise. Apoi, 
ostașul lui Hristos, Teodor, a lovit cu sabia pe balaur şi, omorîndu-l, a zis: 
"Mulţumesc Ție, lisuse Hristoase, că m-ai auzit în ceasul acesta şi mi-ai dat biruință 
asupra balaurului". Apoi s-a întors în pace, în calea sa, la cetele sale, bucurîndu-se şi 
slăvind pe Dumnezeu. 


Auzind de aceasta, toată cetatea Evhaitei şi popoarele cele din jur, au ieşit cu 
toții în cîmpul acela şi, văzînd balaurul omorît de Sfîntul Teodor, s-au mirat și strigau 
cu toții: "Mare este Dumnezeul lui Teodor". Atunci au crezut în Hristos o mulțime 
de popor şi ostaşi şi s-au botezat cu toţii, preamărind pe Tatăl şi pe Fiul şi pe Sfîntul 
Duh. Sfîntul Teodor, vieţuind în cetatea Iracliei, propovăduia pe Hristos, adevăratul 
Dumnezeu şi mulți dintre elini se întorceau şi se făceau creştini. Apoi, în toate zilele, 
popoarele veneau la Sfîntul Botez şi toată Iraclia a primit sfînta credinţă. 


Acestea toate auzindu-le păgînul împărat Liciniu, s-a mîhnit foarte mult şi a 
trimis din Nicomidia, unde era atunci, în cetatea Iracliei, nişte protectori, cu ostaşii 
lor, ca, luînd pe Teodor Stratilat, cu cinste să-l aducă la dînsul. Ajungînd la Iraclia, 


Sfîntul Teodor i-a primit cu cinste, făcîndu-le ospăț mare și dîndu-le daruri ca unor 
oameni împărăteşti. Acera au chemat la Liciniu pe sfîntul, zicînd: "Vino în 
Nicomidia, la împăratul care te iubeşte pentru că, auzind de vitejia, frumuseţea și 
înțelepciunea ta, dorește foarte mult să te vadă, vrînd cu laudă vrednică şi cu daruri 
să te cinstească". Sfîntul Teodor le-a zis: "Voia împărătească şi a voastră să fie, dar 
astăzi şi mîine bucuraţi-vă şi vă veseliți. Apoi vom merge şi vom face ceea ce se cade 
a face”. 


A treia zi, trimişii silind pe sfîntul să meargă cu dînşii la împărat, el n-a mers, 
Ci şi pe unii din oamenii trimiși la dînsul i-a oprit, iar pe alţii i-a trimis cu o scrisoare 
la împărat. În scrisoare i-a spus că nu-i este cu puţinţă a lăsa cetatea în acel timp, cînd 
se face tulburare în popor, pentru că mulţi, lăsînd pe părinteştii zei se închină lui 
Hristos şi acum aproape toată cetatea, întorcîndu-se de la zei, slăveşte pe Hristos şi 
aşa se sileşte ca cetatea Iraclia să se depărteze de la împărăţia ta. De aceea rog, 
împărăția ta, să te ostenești şi să vii aici, luînd cu tine pe zeii cei mari şi aceasta pentru 
două pricini: pe de o parte, ca să împaci pe poporul cel tulburat, iar pe de alta, ca să 
întăreşti dreapta credinţă către zei, aducîndu-le jertfă cu noi, înaintea a tot poporul. 
Pentru că, văzîndu-ne poporul că ne închinăm zeilor celor mari, toți ne vor urma și 
se vor întări în părinteasca credință. O scrisoare ca aceasta Sfîntul Teodor a scris 
împăratului Liciniu, îndemnîndu-l să vină în Iraclia, pentru că sfîntul voia să 
pătimească în cetatea sa, adică s-o sfințească cu sîngele său vărsat pentru Hristos și 
să întărească şi pe alții în sfinta credință, prin muceniceasca şi bărbăteasca sa 
nevoință. Liciniu, împăratul, luînd scrisoarea aceea a stratilatului și, citind-o, s-a 
înveselit. Apoi, nezăbovind, a luat din oastea sa şi din cetăţenii care aveau dregătorie 
în Nicomidia ca la 8 000 şi, bucurîndu-se, s-a dus în Iraclia cu boierii şi voievozii 
săi, ducînd cu ei şi idolii cei mai mari, de aur şi de argint. 


În noaptea aceea, sfîntul, rugîndu-se după obiceiul său, a avut vedenia aceasta: 
se vedea deschis acoperișul casei în care locuia şi lumină cerească, ca un foc mare, 
l-a strălucit, pogorîndu-se pe capul lui și un glas s-a auzit de sus, zicîndu-i: 
"Îndrăzneşte, Teodore, că sînt cu tine". După acel glas, s-a sfîrşit vedenia, iar sfîntul 
a cunoscut că a venit vremea pătimirii lui pentru Hristos şi se bucura cu duhul. 


Auzind că împăratul se apropie de cetate, a intrat în camera sa de rugăciune, 
cea mai din lăuntru şi s-a rugat cu plîngere, zicînd: "Doamne Dumnezeule 
atotputernic, Care nu părăseşti pe toți cei ce nădăjduiesc în Tine şi îi aperi, fii milostiv 
şi mă păzeşte de înșelăciunea vrăjmașului, prin a Ta apărare, ca să nu cad înaintea 
potrivnicilor mei şi să nu se bucure vrăjmaşul meu de mine. Fii cu mine, 
Miîntuitorule, în nevoința mea în care doresc să intru, pentru numele Tău cel sfînt. Tu 
mă întăreşte, ca să rabd pentru Tine cu bărbăție, pînă la sînge şi să-mi pun sufletul 
pentru dragostea Ta, precum și Tu, iubindu-ne, Ţi-ai dat pe cruce sufletul pentru noi”. 
Aşa rugîndu-se Sfîntul Teodor cu lacrimi și-a spălat faţa, apoi, îmbrăcîndu-se 
luminos, a încălecat pe calul său frumos, pe care odinioară a ucis balaurul din Evhaita 
şi astfel a ieșit cu oastea sa şi cu cetățenii în întîmpinarea împăratului. Apoi i s-a 


închinat precum se cădea, făcîndu-i urare şi zicîndu-i: "Bucură-te, împărate prea- 
puternic şi atotstăpînitor”. 


Împăratul, primind cu mare dragoste pe Sfîntul Teodor, l-a sărutat şi i-a zis: 
"Bucură-te şi tu, preafrumosule tînăr, viteazule ostaş, slăvitule stratilat, luminatule 
ca soarele, păzitorule înțelept al legilor părintești, vrednicule de diademă, pentru că 
ți se cade să fii împărat după mine". Şi, vorbind amîndoi multe lucruri vesele, au 
intrat în cetate cu timpane şi trîmbiţe, dănţuind și veselindu-se. 


A doua zi, fiind pregătit împărătescul scaun, în mijlocul cetăţii, la un loc înalt 
de privelişte, a venit Liciniu, împăratul, cu toată slava sa şi cu Teodor stratilatul. Apoi 
a început a lăuda cetatea, poporul şi pe stratilat, zicînd: "Cu adevărat locul acesta este 
vrednic a se numi scaun dumnezeiesc. Se cuvine ca astfel să se cheme locul acesta, 
deoarece cetatea este mare şi oamenii drept-credincioşi către zei. Cu adevărat într-alt 
loc nu se cinstesc zeii astfel ca aici şi nici nu este alt loc mai cuviincios şi mai potrivit 
pentru slujba marilor zei decît acesta. De aceea și Iraclie, minunatul şi prea viteazul 
zeu, fiul marelui zeu Dia şi al zeiţei Alimina, au iubit locul acesta şi, în numele lor, 
s-a numit cetatea aceasta Iraclia. Cu adevărat vrednic este locul acesta de stăpînirea 
ta, domnule Teodor, ţie ţi se cade a stăpîni o cetate minunată ca aceasta, tu ești 
vrednic a cîrmui atîta popor, deoarece eşti drept-credincios către zei şi toată dragostea 
ta este către dînşii, iar ziua şi noaptea nu te îndeletniceşti cu altceva decît numai cu 
aceasta, ca să placi zeilor elineşti. Deci, acum arată înaintea noastră dragostea ta ce 
o ai către dînşii şi adu-le jertfă cu închinăciune, ca tot poporul să vadă osîrdia ta către 
zei şi să ştie că eşti prieten zeilor celor mari şi iubit de împăratul”. 


Acestea le zicea împăratul, momind şi amăgind pe sfîntul. lar Sfîntul Teodor 
i-a răspuns: "Împărate, fie voia ta. Însă să-mi dai în casa mea zeii elineşti de aur şi 
de argint pe care i-ai adus cu tine, ca mai întîi să-i cinstesc cu jertfe, cu cădiri, cu 
aromate şi cu închinăciune, în noaptea aceasta și în noaptea cealaltă. Apoi, la arătare, 
cînd vei porunci, le voi jertfi înaintea a tot poporul”. Împăratul, auzind aceasta, s-a 
bucurat şi îndată a poruncit să se aducă zeii cei mari de aur şi de argint, pe care, 
luîndu-i, Sfîntul Teodor, i-a dus în casa sa. În noaptea aceea a sfărîmat şi a zdrobit în 
bucăţi mici pe toţi idolii şi i-a împărțit la săraci. După două zile, împăratul a trimis la 
sfînt, poruncindu-i să-şi împlinească făgăduinţa la arătare, adică în acea zi să aducă 
jertfă zeilor, înaintea poporului. 


Sfîntul a făgăduit să împlinească aceea şi, sculîndu-se, s-a dus la împărat cu 
sîrguință, iar împăratul a ieşit la locul de priveliște în mijlocul cetăţii și, aşezîndu-se 
pe scaun, a zis către dînsul: "Prea înţeleptule Teodor, alesule stratilat, cinstitule de 
împărații cei mai înainte de noi, iată a sosit ziua jertfei şi a prăznuirii. Deci, adu jertfă 
zeilor la arătare, ca să vadă şi ceilalți oameni osîrdia ta către zei şi să se înveţe a fi 
mai sîrguitori şi mai calzi către dînșii”. Împăratul zicînd acestea, un sutaş, anume 
Maxentie, fiind de faţă, a zis către împărat: "Mă Jur pe marii zei că astăzi a fost 
amăgită împărăția ta de necuratul acesta de Teodor, căci eu am văzut ieri capul de 
aur al zeiței Artemida în mîinile unui sărac care se veselea şi, întrebîndu-l unde l-a 


găsit, mi-a spus că 1 l-a dat Teodor stratilat". Auzind aceasta, împăratul s-a cutremurat 
cu totul și, îndoindu-se, a tăcut multă vreme. Sfîntul i-a răspuns: "Așa este, împărate, 
mă jur pe puterea Hristosului meu că cele ce-ţi spune Maxentie, sutașul, sînt 
adevărate şi bine am făcut că am sfărîmat zeii tăi, căci dacă nu au putut să-şi ajute 
lor, fund sfărîmați, apoi cum pot să-ți dea ajutor ție?" 


Iar Liciniu auzind un răspuns ca acesta al Sfîntului Teodor, a rămas fără de 
glas ca un mut şi ieşit din minte. Apoi, de multă mîhnire, punîndu-şi dreapta pe obraz, 
se întrista, zicînd: "Vai mie, vai mie, cum sînt de batjocorit. Ce să zic și ce să fac, nu 
ştiu. Fiind împărat atotputernic, am venit la omul acesta pierzător, adunînd atita 
mulțime de oameni și acum sînt batjocorit de toate taberele vrăjmaşilor. Dar mai ales 
mă Jelesc pentru că, pe zeii mei, purtătorii de biruință, ticălosul acesta i-a sfărîmat şi 
i-a împărțit la săraci”. 


Apoi a zis către Sfîntul Teodor: "Teodore, acestea sînt răsplă-tirile tale către 
zei pentru darurile ce ai luat de la dînşii? Acestea nădăjduiam eu cînd te cinsteam pe 
tine? Pentru aceasta am plecat din Nicomidia şi am venit aici la tine? O! răule şi 
necuviosule! Cu adevărat fiu al vicleșugului și locaș al vicleniei, care cu înşelăciune 
m-ai făcut să viu aici. Mă jur pe puterea marilor mei zei că nu-ţi voi răbda aceasta, 
nici spre bine nu-ţi va fi scornirea aceasta, o! prea neruşinatule”. 


Sfîntul i-a răspuns : "Împărate fără de minte, de ce te mînii, vezi singur şi 
înțelege bine puterea zeilor tăi. Căci de ar fi fost aceia cu adevărat dumnezei, apoi de 
ce n-au putut să-și ajute? De ce nu s-au mîniat asupra mea cînd îi tăiam, nici n-au 
trimis foc să mă ardă? Ci, fiind neînsuflețită şi nelucrătoare materie, se tăiau de mîini 
omeneşti ca aurul şi ca argintul. Tu, împărate, te mînii şi te superi, iar eu mă 
îmbărbătez şi nu bag în seamă mînia ta. Tu te mîhnești, iar eu mă bucur de pierderea 
zeilor tăi. Tu te lupţi cu Dumnezeu, iar eu binecuvîntez pe Dumnezeu. Tu hulești pe 
ade-văratul Dumnezeu, iar eu Îl laud cu cîntări. Tu te închini zeilor celor morţi, iar 
eu mă închin Dumnezeului celui viu. Tu slujeşti necuratului Serapid, iar eu slujesc 
preacuratului meu Stăpîn, Hristos, cel ce şade pe serafimii cei curați. Tu cinsteşti pe 
urîtul Apollon, iar eu cinstesc pe Dumneze Cel ce trăieşte în veci. Tu eşti din Tracia, 
iar eu sînt boier al Romei. Tu ești Liciniu, vînturătorul, iar eu, Teodor, darul lui 
Dumnezeu. Nu te mînia, o, împărate, nici nu te iuți, pentru că acestea făcîndu-le, arăţi 
tirania ta cea dinăuntru și te asemeni măgarului şi catîrului”. 


Atunci, Liciniu, împăratul, mîniindu-se şi mai mult, a poruncit să-l întindă gol 
pe sfînt, în patru părți şi să-l bată cu vîna de bou. Şi băteau ostaşii pe mucenic fără 
cruțare, schimbîndu-se de cîte trei şi patru ori. Apoi au dat sfîntului şase sute de 
lovituri pe spate și cinci sute pe pîntece și-l batjocorea împăratul zicîndu-i: "Teodore, 
aşteaptă pînă ce va veni la tine Hristos Dumnezeul tău, Care te va scoate din mîinile 
celor ce te bat". Sfîntul a răspuns: "Fă ceea ce vrei şi nu înceta, căci nici necazul, nici 
strîmtoarea, nici bătăile, nici sabia, nici oricare muncă nu mă va despărți de dragostea 
lui Hristos". 


Împăratul, mîniindu-se mai tare, iarăşi i-a zis: "Oare mărtu-riseşti încă pe 
Hristos?" Şi a poruncit ca să-l bată cu vergi de plumb, pe spate, fără milă, apoi cu 
unghii de fier să-i strujească trupul şi cu făclii aprinse să-l ardă şi cu hîrburi ascuţite 
să-i frece rănile. Sfîntul, răbdînd toate acestea cu bărbăţie, nimic nu zicea decit 
numai: "Slavă Ţie Dumnezeul nostru". După toate acestea împăratul a poruncit să-l 
închidă pe sfînt în temniţă şi să-i lege picioarele în obezi şi să nu-i dea nimic să 
mănînce timp de cinci zile. După cinci zile, a poruncit să se pregătească o cruce şi l- 
a scos pe mucenic să-l răstignească. Deci Sfîntul Teodor a fost răstignit precum 
Hristos, Domnul nostru, de către Pilat. Aşa şi Liciniu i-a pironit mîinile şi picioarele. 
Apoi, nemilostivii chinuitori au mai adăugat sfîntului răni şi dureri, căci au bătut un 
piron ascuţit și lung în părțile ascunse ale lui şi cu briciul l-au tăiat. Alţi tineri şi copii, 
încordîndu-şi arcurile cu săgeți, săgetau faţa lui, încît i-au scos cu săgeți și luminile 
ochilor. 


Eu - zice scriitorul pătimirilor lui -, Uar, notarul, văzînd chinurile lui cele grele 
şi auzind suspinele lui cele dureroase, aruncînd cărticica pe care o scriam, am început 
să plîng înaintea picioarelor lui, zicînd: "Binecuvîntează-mă. Dă cuvîntul tău cel mai 
de pe urmă robului tău”. Iar stăpînul meu, ostaşul lui Hristos - Teodor - a zis către 
mine cu glas blînd: "Uare, nu lăsa slujba ta şi nu înceta privind la chinurile mele, ci 
scrie toate pătimirile mele și ziua sfîrşitului meu”. Apoi, strigînd către Domnul, el a 
zis: "Doamne, ai zis mai înainte: Eu sînt cu tine, iar acum pentru ce m-ai lăsat? Vezi 
Doamne, că fiarele cele sălbatice m-au chinuit pentru Tine. Luminile ochilor mei sînt 
scoase, mi se rănește faţa, mi se sfărîmă dinţii iar oasele pe cruce mi se frîng. 
Pomenește-mă, Doamne, pe mine, cela ce rabd cruce pentru Tine, fier, foc şi piroane; 
de acum, primeşte duhul meu, ca să mă duc din viaţa aceasta”. 


Acestea zicîndu-le, mucenicul a tăcut şi n-a mai grăit nimic, pentru că tot 
trupul lui era sfărîmat. lar Liciniu, socotind că acum mucenicul era mort, l-a lăsat pe 
cruce spînzurat. Atunci, înaintea schimbării străjii pentru noapte, îngerul Domnului 
l-a pogorît de pe cruce şi l-a făcut cu totul întreg şi sănătos, precum era mai întâi şi, 
sărutîndu-l, i-a zis: "Bucură-te şi te întăreşte cu darul lui Dumnezeu, Domnul nostru 
lisus Hristos, că iată cu tine este Domnul Dumnezeu. Dar pentru ce ai zis că te-a 
lăsat? Săvîrşeşte-ţi alergarea nevoinţii tale, că vei veni către Domnul, ca să iei cununa 
nemuririi, cea pregătită ţie". Îngerul, zicînd acestea mucenicului, s-a făcut nevăzut, 
iar Sfîntul mucenic Teodor, mulţumind lui Dumnezeu, a început a cînta: Înălța-Te- 
voi, Dumnezeul meu, Împăratul meu şi voi binecuvînta numele Tău, în veac şi în 
veacul veacului. 


Liciniu, nesosind încă ziua, a trimis doi sutaşi ai săi, pe Antioh şi Patricie, 
zicînd către dînşii: "Mergeţi şi aduceţi trupul lui Teodor cel ce rău a murit, ca în raclă 
de plumb să se aşeze şi să-l arunc în adîncul mării, ca nu cumva creştinii cei nebuni 
să-l ia”. Sutaşii, apropiindu-se de locul crucii, au văzut crucea, iar pe mucenicul cel 
răstignit pe dînsa nu l-au văzut. Atunci a zis Antioh lui Patricie: "Cu adevărat grăiesc 
galileenii, că Hristos al lor S-a sculat din morţi; precum mi se pare şi pe Teodor, 
robul Său, l-a înviat". Patricie, venind mai aproape de cruce, a văzut pe Sfîntul 


Teodor şezînd şi lăudînd pe Dumnezeu. Apoi, Patricie a strigat cu glas mare, zicînd: 
"Mare este Dumnezeul creștinilor şi nu este alt Dumnezeu afară de EI". 


Apropiindu-se amîndoi sutaşii de sfint, au zis: "Rogu-te, mucenice al lui 
Hristos, primeșşte-ne pe noi. Din ceasul acesta sîntem şi noi creştini”. Acei doi sutași 
crezură în Hristos în acea zi, iar cu dînşii încă 70 de ostași. Înştiinţindu-se de aceasta, 
Liciniu a trimis pe Sixt, slujitorul său, şi împreună cu dînsul 300 de ostași, ca să ucidă 
pe toţi cei ce crezuseră în Hristos. Ei, mergînd şi văzînd minunile ce le făcea Sfîntul 
Teodor cu puterea lui Hristos, au crezut şi aceia în Domnul nostru lisus Hristos. Și 
s-a adunat mulțime nenumărată de popor în locul acela, strigînd: "Unul este 
Dumnezeu, adică Dumnezeul creștinilor, şi nu este alt Dumnezeu afară de EI". Apoi 
iarăşi strigau: "Unde este Liciniu, tiranul, să-l ucidem? Pentru că noi avem ca 
Dumnezeu şi Împărat pe Hristos, Cel propovăduit de Teodor”. 


Atunci s-a făcut mare gîlceavă şi tulburare în popor, precum şi vărsare de 
sînge, pentru că a venit un ostaş cu sabia, anume Leandru, care s-a repezit asupra 
Sfintului Teodor, vrînd să-l lovească, iar Sixt, slujitorul împăratului, l-a oprit, i-a 
smuls sabia din mîinile lui și l-a străpuns prin mijloc. Alt ostaș, pe nume Mirpos, 
repezindu-se, a ucis pe slujitor. Sfîntul Teodor, potolind tulburarea poporului, a 
strigat: "Încetaţi, iubiţilor! Domnul meu Iisus Hristos S-a răstignit, oprind pe îngeri 
ca să nu se facă izbîndire neamului omenesc”. 


Sfîntul Teodor multe grăind, rugîndu-i şi sfătuindu-i, a potolit gîlceava şi 
tulburarea poporului şi mergea pe lîngă închisoare. Dar în urma sa era toată mulțimea 
poporului şi a ostaşilor, iar cei ce erau în închisori, legaţi, strigau cu glas mare către 
sfint: "Miluieşte-ne, robul lui Dumnezeu, Celui de sus". Sfîntul, dezlegîndu-i din 
legături, cu cuvîntul şi uşile temniţei deschizînd, le-a grăit: "Mergeţi în pace şi mă 
pomeniţi, o! bărbaţilor”. Apoi s-a adunat la dînsul toată cetatea și toți, lepădîndu-se 
de închinarea la idoli, prea-măreau pe Hristos, unul Dumnezeu, iar cei neputincioşi 
se tămăduiau și diavolii din oameni se izgoneau, căci, de care se atingea sfîntul numai 
cu mîna sau numai cu hainele, îndată acela cîştiga tămăduirea. 


Un ostaș oarecare, din cei mai de aproape ai lui Liciniu, văzînd cele ce se 
făceau, a alergat la Liciniu, spunîndu-i: "Toată cetatea, lăsînd pe zei, crede în Hristos, 
prin învăţătura şi vrăjile lui Teodor". Împăratul, umplîndu-se de mînie, îndată a trimis 
un speculator, ca să taie capul lui Teodor. Dar poporul, văzînd pe speculator, a ridicat 
iarăşi gîlceavă și tulburare, sculîndu-se asupra lui Liciniu, voind să ucidă pe 
speculator. Sfîntul i-a sfătuit cu blînde cuvinte să înceteze o scornire ca aceea, 
zicîndu-le: "Fraţilor şi părinţilor, nu ridicați război asupra lui Liciniu, pentru că este 
slugă a diavolului; căci mie, de acum mi se cade să mă duc la Domnul meu, lisus 
Hristos!" 


Acestea zicînd, a început a se ruga lui Dumnezeu, apoi a binecuvîntat pe frați 
şi s-a însemnat cu semnul crucii. Apoi a zis sluga sa: "Fiul meu, Uare, să te îngrijeşti 
a scrie ziua săviîrşirii mele, iar trupul meu să-l duci în Evhaita, spre stăpînirea 


strămoșilor mei, iar cînd şi tu te vei sfîrşi, să porunceşti să te îngroape de-a stînga 
mea". ȘI, rugîndu-se din nou, a zis: "amin". După aceasta şi-a plecat sub sabie 
cinstitul şi sfîntul său cap şi astfel s-a săvîrşit, mucenicește, în opt zile ale lunii 
Februarie, sîmbăta, la trei ceasuri din zi. După tăierea lui, tot poporul a făcut cinste 
mare sfîntului, întîmpinîndu-l cu lumînări și tămîie. Apoi, la loc cinstit a pus trupul 
lui, care, a fost dus apoi în Evhaita cu slavă, în opt zile ale lunii lunie. Şi se făceau 
acolo minuni mari şi nenumărate, întru slava lui Hristos Dumnezeu, Căruia împreună 
cu Tatăl şi cu Sfîntul Duh, se cuvine cinste şi închinăciune, în veci. Amin. 


% 


Se cuvine a ști că sînt doi sfinți Teodori mari mucenici în Evhaita. Cel dintii, 
Tiron, şi al doilea este acesta, Stratilat. Sfîntul Teodor Tiron a pătimit mai înainte în 
împărăţia lui Maximian şi Maximin, nepotul său, în anul de la facerea lumii 5797, 
iar de la naşterea lui Hristos, 289. Şi s-a aşezat în Evhaita, precum se scrie despre el, 
în 17 zile ale acestei luni. După dînsul, mai pe urmă, a pătimit acest Sfînt Teodor 
Stratilat, la 22 sau 23 de ani, în zilele lui Liciniu. Pe vremea împărăției lui Constantin, 
în anul de la zidirea lumii 5820, iar de la naşterea lui Hristos 312, l-a mutat asemenea 
în Evhaita. Amâîndoi aceşti sfinții sînt evhaiteni. 


22. POMENIREA SFÎNTULUI PROOROC ZAHARIA 
(8 FEBRUARIE) 


Zaharia se tîlcuieşte pomenire a lui Dumnezeu. El era din neamul lui Israil şi 
din seminția lui Levi, fiu al lui Varahie şi s-a născut în Galaad. A venit din pămîntul 
haldeilor, fiind bătrîn, şi, cînd se afla acolo, a proorocit multe poporului israelitean 
şi a făcut multe semne, spre dovadă. Acesta a zis lui losedec că va naște un fiu și că 
va fi preot al Domnului în Ierusalim. El a binecuvîntat şi pe Salatiil, pentru fiul său, 


zicîndu-i: Vei naşte fiu şi-i vei da numele Zorobabel. În vremea lui Chir, împăratul 
perşilor, i-a dat semn despre Cris, împăratul lidenilor. EI a proorocit încă și despre 
prădarea Ierusalimului, despre sfîrşitul lui şi despre începutul şi sfîrşitul neamurilor. 
Apoi despre surparea templului, pînă în sfîrşit şi despre încetarea proorocilor, a 
preoților iudei, a sîmbetelor și pentru îndoita judecată. În sfîrşit, mai proorocind și 
multe altele, a adormit în pace, la adînci bătrîneţi. 


(9 FEBRUARIE) 
(DUPĂ SFÎNTUL SIMEON METAFR AST) 


În Antiohia cea mare a Siriei se afla un preot, anume Saprichie şi un cetăţean, 
anume Nichifor. Aceştia aveau între ei mare prietenie și dragoste, încît alții îi 
socoteau că sînt frați de-o mamă. Vieţuind ei cu cinste multă vreme într-o prietenie 
mare ca aceasta, i-a zavistuit vrăjmașul, urîtorul binelui, și a semănat între dînșii atîta 
vrajbă, încît, după aceea, nici nu voiau să se mai întîlncască. Astfel se urau unul pe 
altul cu ură nedreaptă, căci, pe cît de mare era înainte dragostea şi prietenia lor, pe 
atît de mult a crescut, mai pe urmă ura şi vrajba, prin lucrare diavolească. 


După multe zile, fiind ei în vrajbă şi ură, Nichifor, venindu-şi în sine şi 
cunoscînd că acea răutate este de la diavol, a rugat pe nişte prieteni şi vecini ca, 
mergînd la preotul Saprichie, să-l roage ca să-l ierte pe cel ce se pocăieşte şi să-l 
primească în dragostea sa cea dintii, pentru Domnul. Preotul n-a voit să-l ierte. 
Nichifor iarăși a trimis pe alți prieteni cu rugăminte, însă preotul nici nu voia să-i 
asculte. A treia oară i-a izgonit pe trimiși şi, pe cei ce-l rugau, nu i-a ascultat, nici s- 
a înduplecat spre milă, să ierte pe fratele care cu smerenie cerea iertare. Astfel, 
învîrtoşîndu-și inima sa, a rămas neplecat, uitînd cuvintele Domnului nostru lisus 
Hristos, Care a zis: lertaţi și se va ierta vouă. Şi iarăşi: Deci de vei aduce darul tău 
la altar şi acolo îţi vei aduce aminte că fratele tău are ceva asupra ta, să-ți laşi darul 
tău înaintea altarului şi, mergind, mai întii te împacă cu fratele tău. Şi iarăşi: De nu 
veţi ierta oamenilor greșelile lor, nici Tatăl vostru ceresc nu vă va ierta greșelile 
voastre. 


Nichifor, văzînd că Saprichie, preotul, n-a primit pe mijlocitorii care l-au rugat 
pentru dînsul, a mers singur la el şi, căzînd la picioarele lui, îi zicea: "lartă-mă, 
părinte, iartă-mă pentru Domnul". Dar Saprichie nu voia nici să se uite la dînsul, fiind 
nemilostiv, neavînd dragoste și nici frica lui Dumnezeu, deşi era dator ca pe fratele 
lui să-l ierte chiar mai înainte de rugăciune, ca unul ce era creștin şi preot. Deci, s-a 
dus Nichifor de la dînsul rușinat, necîștigînd iertare. 


În acea vreme s-a făcut fără de veste, în Antiohia, prigonire mare contra 
creştinilor, în împărăția lui Valerian şi a lui Galerie. Și a fost prins Saprichie preotul 
şi l-au dus la întrebare înaintea ighemonului, zicîndu-i: " Cum îți este numele tău?" 
EI i-a răspuns: "Saprichie mă numesc”. Zis-a ighemonul: "Eşti cleric?" Saprichie a 
răspuns: "Da, sînt preot". Zis-a ighemonul: "De ce neam eşti?" Saprichie a răspuns: 
"Sînt creştin". Zis-a ighemonul: "Împărații noştri, stăpînii acestor ţări şi ai hotarelor 
Romei, Valerian și Galerie, au poruncit ca cei ce se numesc creştini să aducă jertfe 
zeilor celor fără de moarte, iar dacă cineva va defăima și va lepăda porunca 
împărătească, să ştie că unul ca acela, după multe munci, va fi osîndit la cea mai grea 
moarte”. 


Saprichie, stînd înaintea ighemonului, a zis: "Noi creştinii, o! ighemonule, 
avem Împărat pe Hristos Dumnezeu, căci Acela Unul ne este adevăratul Dumnezeu, 
Creatorul cerului, al pămîntului, al mării şi al tuturor celor ce sînt într-însele; iar toți 
zeii păgînilor, fiind diavoli, să piară de pe fața pămîntului, căci nu pot să ajute 
nimănui, fiind lucruri de mîini omeneşti”. Atunci, ighemonul mîniindu-se, a poruncit 
ca să-l întindă pe roată şi să-l chinuiască fără milă. Fund torturat, Saprichie a zis 
ighemonului: "Putere ai asupra trupului meu, dar asupra sufletului meu nu ai, fără 
numai Domnul meu, lisus Hristos, Care l-a creat". 


Fund chinuit mult, Saprichie a răbdat toate torturile cu bărbăție. Apoi, 
văzîndu-l neînduplecat, necuratul judecător a dat asupra lui hotărîre de moarte, 
zicînd: "Lui Saprichie, preotul, care a defăimat împărăteștile porunci şi n-a voit să 
aducă jertfe zeilor celor fără de moarte şi nici nu s-a lepădat de creştineasca nădejde, 


poruncim să 1 se taie capul cu sabia”. Fiind dus Saprichie la tăiere, sîrguindu-se spre 
cereasca cunună, a auzit despre aceasta fericitul Nichifor. Deci, 1-a ieşit în cale şi s- 
a aruncat la picioarele lui, zicîndu-i: "Mucenice al lui Hristos, iartă-mă că ţi-am 
greșit!" Iar el nu i-a răspuns, căci inima lui era cuprinsă de răutate diavolească. 
Sfîntul Nichifor, alergînd pe altă cale, l-a întîmpinat şi iarăşi, căzîndu-i înainte, îl 
ruga, zicînd: "Mucenice al lui Hristos, iartă-mă că ţi-am greşit ca un om, căci, iată, ţi 
se dă din cer cunună de la Hristos, pentru că nu te-ai lepădat de EI, ci ai mărturisit 
numele Lui cel sfînt, înaintea a multe mărturii”. Dar Saprichie, orbindu-se de ură şi 
fiind aspru la inimă, stătea neînduplecat, nevrînd nicidecum să-l ierte. Ba, nici un 
cuvînt n-a zis către fratele care se ruga lui, încît şi prigonitorii se mirau de împietrirea 
lui Saprichie şi ziceau lui Nichifor: "Om nebun ca tine niciodată n-am văzut. lată 
acesta merge la moarte, iar tu cu tot dinadinsul ceri de la el iertare. Oare după moarte 
va putea să te vatăme cu ceva? Ce trebuinţă îţi este să te împaci cu cel ce va muri 
îndată?" Sfîntul Nichifor le-a răspuns: "Voi nu știți ceea ce cer eu de la mărturisitorul 
lui Hristos, ci numai Dumnezeu știe”. 


Sosind Saprichie la locul în care avea să fie tăiat, Sfîntul Nichifor iarăşi a zis 
către dînsul: "Te rog, mucenice al lui Hristos, iartă-mă de ceea ce ţi-am greşit ca om, 
căci este scris: "Cereţi și se va da vouă; dă-mi, deci, iertare". Acestea şi altele 
asemenea spunînd Nichifor, nu l-a ascultat împietritul la inimă, prietenul său, 
Saprichie, nici nu s-a înduplecat, fiind rugat de atîtea ori, neaducîndu-şi aminte de 
ceea ce s-a zis: Să iubeşti pe Domnul Dumnezeul tău din toată inima ta şi pe 
aproapele tău ca pe tine însuţi. Ci şi-a închis urechile inimii şi ale trupului ca o aspidă 
surdă care nu aude glasul vînătorilor. De aceea, Dumnezeu, judecătorul cel drept, 
care nu caută în față - de vreme ce Saprichie n-a luat aminte la cele zise în 
Evanghelie: "/ertaţi și se va ierta vouă" şi "cu ce măsură veţi măsura, cu aceeași vi 
se va măsura" - a luat darul Său de la Saprichie, cu dreapta Sa judecată şi îndată a 
căzut de la Dumnezeu și s-a lipsit de cununa cea împletită. 


Deci, cînd i-au zis prigonitorii: "Pleacă-ţi genunchii, ca să ţi se taie capul”, 
Saprichie a zis către dînşii: "Pentru ce voiți să mă tăiați?" Aceia au răspuns: "Pentru 
că n-ai voit să aduci jertfe zeilor şi ai defărmat porunca împărătească, pentru un om 
numit Hristos". Auzind aceasta, ticălosul Saprichie a zis către dînşii: "Să nu mă 
ucideţi, că voi face ceea ce poruncesc împărații, mă voi închina zeilor și le voi aduce 
jertfe". Aşa l-a orbit ura şi de darul lui Dumnezeu s-a depărtat, încît el, care mai 
înainte era în cumplitele chinuri şi nu se lepădase de Hristos Domnul, fiind acum la 
sfîrşit şi aşteptînd să ia cununa muceniciei și a slavei, s-a lepădat de viaţa cea veşnică 
şi s-a depărtat de Domnul. 


Auzind Sfîntul Nichifor acele ticăloase cuvinte spuse de Saprichie, l-a rugat 
cu lacrimi, zicînd: "Să nu faci asta, o frate iubite, să nu te lepezi de Domnul nostru 
lisus Hristos, să nu-ţi pierzi cununa cea cerească, pe care prin pătimirea multor 
chinuri ţi-ai împletit-o! lată, stă lîngă ușă Stăpînul Hristos, Care îndată ţi se va arăta 
şi Îţi va da răsplătire viaţa veşnică, pentru această vremelnică moarte, căci pentru El 
al venit la locul acesta ca să o iei”. Saprichie nicidecum nu voia să-l asculte, ci se 


sîrguia spre pierzarea cea veşnică, pierzînd viața nesfirşită pe care era să o cîştige 
prin lovirea de sabie ce avea să o primească peste grumaji. 


Văzînd Sfîntul Nichifor că Saprichie a căzut cu totul din sfinta credinţă şi s-a 
lepădat de Hristos, adevăratul Dumnezeu, a început a striga cu glas tare către călăi: 
"Eu sînt creştin şi cred în Domnul nostru lisus Hristos, de Care Saprichie s-a lepădat! 
Deci, tăiați-mă pe mine în locul lui”. Călăui n-au îndrăznit să-l ucidă fără voia 
ighemonului şi toți se mirau că de bună voie se oferă morții, strigînd: "Sînt creştin și 
zeilor voştri nu mă închin şi nu voi jertfi”. 


Atunci unul din călăi, alergînd la ighemon, i-a spus că Saprichie făgăduieşte 
să aducă zeilor jertfă, dar este altul care voieşte să moară pentru Hristos şi care strigă 
cu glas tare: "Sînt creştin şi zeilor voştri nu voi jertfi, iar împărăteştile porunci nu le 
ascult". Ighemonul, auzind aceasta, a poruncit ca pe Saprichie să-l slobozească, iar 
pe acel creştin să-l taie cu sabia. Deci a fost tăiat pentru Hristos capul Sfîntului 
Nichifor, în locul lui Saprichie, în nouă zile ale lunii Februarie, şi s-a dus, bucurîndu- 
se, către Hristos Domnul, ca să ia cununa biruinţei din dreapta Lui şi să stea în ceata 
sfinților mucenici, care slăvesc pe Tatăl, pe Fiul şi pe Sfîntul Duh, pe cel Unul în 
Treime Dumnezeu, Căruia 1 se cuvine cinste şi închinăciune, slavă și stăpînire în 
veci. Amin. 


24. VIAŢA ŞI MINUNILE CUVIOSULUI PĂRINTELUI NOSTRU 
MELETIE MĂRTURISITORUL 
(9 FEBRUARIE) 


Oamenii de multe au trebuință, dar mai ales de cuvînt, care îi îndeamnă să fie 
buni şi care goneşte frica şi pregăteşte îndrăzneala. Pe luptători îi duce către locul cel 
de luptă, iar pe ostaşi îi îndeamnă la arme. Dar mai mult decît alții, au trebuință de 
cuvînt cei care doresc să se ducă către nevoinţele duhovniceşti şi pe care cuvîntul îi 
îndeamnă să se facă şi mai sîrguitori. Precum au trebuință de tărie cei care se 
pregătesc de război, tot aşa şi cei care se luptă nu împotriva sîngelui şi a trupului, ci 
împotriva duhurilor răutății. Aceştia, după cuviinţă, au trebuință de mai multă întărire 
prin cuvinte. Pentru aceasta, s-au scris cărți cu multe cuvinte şi vieţi ale sfinților 
părinţi şi s-au arătat bunătățile cele făgăduite, precum şi muncile cele îngrozitoare 
care ne îndeamnă a ne ține de acelea, iar de acestea a ne feri. Apoi ne îndrumă şi 
către lucrurile cele de Dumnezeu iubite, iar de la cele potrivnice ne opresc. 


Dacă oarecare povestire foloseşte spre îndemnarea la fapte bune, apoi şi viața 
marelui nostru părinte Meletie are puterea de a folosi mult pentru cei ce o scriu şi 
pentru cei ce o citesc. Căci bărbatul acesta s-a îmbărbătat, nu numai asupra patimilor, 
ci şi pentru buna credință s-a arătat tare, nevoindu-se. Deci în amîndouă a sporit bine 
şi pentru amîndouă de la Dumnezeu s-a încununat. Pentru aceea este de cuviinţă a 
povesti despre el, căci nu este lucru cuviincios a acoperi cu tăcere cele ce se cuvin a 


se povesti spre folosul multora; apoi a tîlcui cuvîntul şi celor iubitori de Dumnezeu. 
Facă-se celui ce voieşte pildă bună şi podoabă potrivită tuturor, adică celor ce se 
îngrijesc de fapta bună şi de a vieţui după Dumnezeu; dar mai ales celor buni şi mai 
sîrguitori decît aceștia şi celor ce doresc a dobîndi laudă nepieritoare, care niciodată 
nu cade, ca cele trecătoare de aici, care curg și se strică. 


Cuviosul părintele nostru Meletie, s-a născut în părțile Mării Negre, într-un 
sat ce se numea Teodot, neînsemnat mai înainte, însă acum renumit pentru un bărbat 
ca acesta dumnezeiesc, ca şi ținutul Armatem, care a odrăslit pe marele Samuil. 
Părinții lui se numeau Gheorghe şi Maria, care erau buni creştini, cinstitori de 
Dumnezeu, îmbunătăţiți şi foarte milostivi, încît, aducîndu-şi aminte de Avraam, care 
pentru iubirea de străini a cîştigat fiu la bătrîneţe, pe Isaac, se sîrguiau și aceştia să 
dea lui Dumnezeu nu numai averea lor, ci şi sufletele. Ei erau asemenea lui lov, adică 
orbilor le erau povăţuitori, şchiopilor picioare, ciungilor mini, iar pe cei fără de 
adăpost îi aduceau în casă. La ei se sălășluia străinul și ușa casei lor era deschisă 
oricui venea la dînșii. 


Pentru aceea au luat rod vrednic de fapta lor cea bună de la Dumnezeu și au 
născut pe minunatul Meletie, pe care l-au dăruit iarăşi Celui ce l-a dat lor, ca nici prin 
aceasta să nu se arate mai prejos decît jertfa patriarhului. Apoi l-au născut a doua 
oară prin Sfîntul Botez. A mai spune acum că avuţia lor, care pentru Hristos se 
împărțea cu îmbelşugare la săraci, şi mai mult creştea, socotesc de prisos. Că aveau 
ei nu numai o mare bogăție, ci încă şi slavă şi cinste dregătorească, căci se povesteşte 
că tatăl fericitului acestuia a fost voievod peste o oaste nu mică, iar despre maică-sa 
numai limba lui Solomon ar fi ajuns spre lauda ei. Aceea toate le avea bune, că se 
ruga lui Dumnezeu ziua şi noaptea şi cinstea pe bărbatul său cît se cuvenea, încît era 
cu dinadinsul ucenică a lui Pavel. Apoi cunoştea vremea rugăciunii, a înfrînării şi a 
odihnei. Toată viaţa ei era spre rugăciune şi doxologie către Dumnezeu, din care a 
avut rod de bună naştere, pe Meletie, pe care l-a adus lui Hristos şi pe care eu îl socot 
stilp al bunei cinstiri de Dumnezeu, tărie a credinței şi turn însuflețit al faptei bune, 
scară ce duce către Dumnezeu şi povăţuitor către tot lucrul bun, după cum cuvîntul 
va arăta mai departe. 


Din nişte părinți ca aceştia ieșind marele Meletie, s-a luminat cu Sfîntul Botez 
şi s-a numit Mihail, pentru că Meletie a fost numit mai pe urmă, cînd s-a făcut monah. 
Dar împreună cu numele şi-a schimbat şi viaţa. Acest lucru se face şi acum la noi, nu 
fără de socoteală, nici după cum ar fi socotit unii cum că este un obicei vechi, precum 
sînt unele din lucruri, ci este un lucru plăcut lui Dumnezeu și de sfintele cuvinte 
vestit. Căci, precum cei ce au robi, cu orice chip și după cum li se pare, schimbă și 
numele acelora, aşa şi Dumnezeu se vede că le-a schimbat viața și numele celor pe 
care i-a ales să-i facă vase cinstite, încăpătoare de darurile Duhului, cum s-a întîmplat 
cu patriarhii: din Avram, numindu-l Avraam; din Iacov, Israil; din Simon, Petru; din 
Saul, Pavel. Şi cîţi mai înainte de aceia şi după aceia s-au învrednicit a sluji lui 
Dumnezeu, într-acest chip le-a schimbat şi numele. 


După ce s-a născut marele Meletie, precum am spus, şi după ce a doua oară s- 
a născut din dumnezeiasca baie a Botezului, a fost înștiințat tatăl său, în taină, de 
Dumnezeu, de ceea ce era să se întîmple. Căci a văzut în somnul său că a venit la 
dînsul un bărbat cu sfințită cuviință şi cinstit, trimis de împăratul, şi cerea de la dînsul 
engolpionul (iconiţă) cel de aur. Deşteptîndu-se din somn şi nedumerindu-se ce 
înseamnă visul cel văzut, apoi, căutînd, a înţeles că visul acela era pentru fiul său, 
care are să se facă engolpion de aur, adică va fi vas ales şi cinstit al lui Dumnezeu, 
Împăratul ceresc. Pentru aceasta mai iubit va fi Împăratului a toate decit tatălui său 
cel trupesc. De aceea, tatăl lui a pus toată silinţa să facă toate cele ce trebuiau pentru 
creşterea cea bună a pruncului. 


Tatăl a dat pe copil la un dascăl, ca să-l înveţe sfintele cărți și împreună cu 
acestea şi viaţa cu fapte bune. Cu toate acestea nici el nu s-a lenevit a-l sfătui şi a-l 
învăţa în casa sa, după cum au datorie părinţii a învăţa pe fiii lor, poruncindu-i să 
facă toate cele ce sînt plăcute lui Dumnezeu şi îndemnîndu-l a merge la biserică de 
două ori pe zi, dimineaţa şi seara, ca să audă învățăturile dumnezeieştilor Scripturi şi 
să se adape dintr-însele, ca pomul lui David cel răsădit lîngă izvoarele apelor. 
Tînărul, fiind înţelept, cu bună aşezare, cu frumoase obiceiuri împodobit şi cu rîvnă 
în toate, cu cîte se cinstește Dumnezeu, făcea mai multe decît cele ce 1 se porunceau. 
Pentru aceasta coviîrșea în fapta bună și în sporirea învățăturii pe toţi cei de o vîrstă 
cu el. Deci, sporind în acest chip în lucruri bune, apoi nevoindu-se, a văzut o vedenie 
dumnezeiască, care îi poruncea, asemenea lui Avraam, să fugă din patria şi de la 
rudeniile sale şi să se ducă în alt pămînt străin, pe care i-l va arăta Însuşi cel ce i-a 
poruncit în vis. Negreşit Acela era Dumnezeu și nici o îndoială nu am despre aceasta. 
Vedenia aceasta arăta prin vis mutarea tînărului din locul acela, iar mai adevărat, 
însemna înălțarea cugetului şi defăimarea trupului, pentru care i s-a dat ca soartă 
pămîntul celor blînzi. 


Învrednicindu-se de vedenia aceea, tînărul cel curat, și pricepînd ce înseamnă 
această vedenie, căci ajunsese acum la vîrsta care poate judeca unele ca acestea, 
nezăbovind de fel, s-a lepădat de toate: de patrie, de părinți, de rudenii, de cei de o 
vîrstă cu el, de bogăţie şi de slava lumii cea iubită de tineri - căci acum era întărit cu 
statornicia obiceiurilor şi cu tăria trupului - și a urmat cu osîrdie lui Dumnezeu, Celui 
ce l-a chemat, ridicînd pe umerii săi crucea şi primind moartea lui Hristos. Eu însă 
nu știu de ce să mă minunez mai mult, de răbdarea lui cea mai presus de fire, ori de 
înțelepciunea cea mai presus de om. Pentru aceasta, punînd înainte povestirea, voi 
lăsa s-o judece cei ce o citesc şi o aud. 


După cum am zis mai sus, a socotit să se ducă în alt pămînt. De aceea, cel ce 
s-a învrednicit de-acelaşi glas, a hotărît să se ducă în pămîntul în care şi Avraam a 
nemernicit. Deci, a pornit să se ducă la Ierusalim ca să se închine sfintelor locuri, în 
care S-a pogorît Fiul şi Cuvîntul lui Dumnezeu Tatăl, unde S-a făcut Om şi a lucrat 
minunile cele preaslăvite, apoi a răbdat cruce, moarte, îngropare şi a înviat a treia zi, 
după Scripturi, şi S-a înălţat la cer. Dar cînd a pornit să se ducă la Ierusalim, era luna 
ianuarie şi toiul iernii. Atunci bunul Mihail călătorea pe jos, singur, fără alt tovarăş 


de drum, fără acoperămînt şi, în sfîrşit, fără toate cele ce sînt trebuincioase la drum. 
Multă nevoie pătimea cel cu suflet răbdător: ploi, ninsori, noroi, vărsările rîurilor, 
care erau în drum şi mai rău decît toate era că şi tîlhării se făceau în cale şi a trece pe 
lîngă ele nu era lesne, fiind tînăr, străin, fecior de boier şi neiscusit în unele ca acestea. 
Dar toate acestea întru nimic le socotea cuviosul, pentru multa dragoste și sîrguință 
ce o avea către Hristos. Căci astfel este dumnezeiescul dor, cînd cade în vreun suflet 
viteaz, încît focul îl socotește rece, iar gerul și înghețarea întru nimic nu o bagă în 
seamă. Dar de vreme ce despre vărsările de rîuri am pomenit, să istorisim ceea ce nu 
este cu dreptate a trece cu vederea. 


Cînd trecea prin Lidia, a ajuns şi la rîul Pactolului, ce curge prin acea ţară, rîu 
care este din fire mare, îndestulat de ape şi cu anevoie de trecut. Atunci însă, din 
pricina iernii, a ploilor şi a ninsorilor ce se întîmplaseră pe acea vreme, se făcuse mai 
mare ŞI se ridica în valuri ca o mare. Deci ce să facă omul lui Dumnezeu? Fiindcă nu 
vedea pe nimeni, nu vedea nici pod sau luntre şi nici altceva din cele spre trecere, 
alergă către Atotputernicul Dumnezeu, ridicînd la cer mîinile şi ochii, iar mai înainte 
de acestea mintea. Și suspinînd din adînc, iar limba mişcînd-o spre rugăciune, zise: 


"Doamne, Stăpîne a toate văzătorule şi atotputernice, Cel ce dintru neființă pe 
toate le-ai făcut. Cel ce ai chemat pe Avraam din pămîntul Caldeilor şi cu cel care 
Te-a ascultat, ai călătorit împreună, netezind toate cele colţuroase şi aspre, şi pe cele 
grele uşurîndu-le pe cale; Cel ce focul cel preaslăvit l-ai arătat lui Moise, în Sinai şi 
i-ai ajutat acestuia în toate; Cel ce noianul mării l-ai făcut pămînt uscat israelitenilor, 
celor care nu ştiau calea, şi izvoarele cele stricate le-ai făcut curgeri dulci şi bune de 
băut; Cel ce în vremea lui Isus Navi ai oprit Iordanul; Cel ce ai preamărit pe Ilie în 
car de foc şi pe Elisei l-ai trecut neudat apa rîului, Însuţi Stăpîne şi Purtătorule de 
grijă al tuturor, vino şi acum ca ajutor al neputinței mele şi mă sprijineşte pentru mila 
Ta, că de Tine nici lucru, nici cuget nu se poate tăinui, ci pe toate le ştii mai înainte 
de a se face ca un privitor al celor nearătate şi ca cel ce intri şi te atingi de inimă. Tu 
ştii cîte are în sine mintea mea şi miluindu-mă și învrednicindu-mă dumnezeieștii 
Tale arătări, m-ai îndemnat să urmez Ţie. De aceea mă rog negrăitei Tale bunătății, 
să-mi fii mie povăţuitor al căii acesteia şi al vieţii, și dăruiește-mi nebiruitul Tău 
ajutor din înălțime, prin care cu bună menire să trec rîul acesta, cum şi toată calea 
cealaltă, să mă învrednicesc a vedea locurile pe care le-ai sfințit, prin venirea Ta și 
să Te slăvesc pe Tine, Cel cu adevărat preaslăvit în veci". 


Îndată după ce a sfîrșit rugăciunea, cuviosul s-a înălțat în văzduh şi a trecut de 
partea cealaltă a rîului. Astfel a zburat cu aripile aurite ale faptei celei bune şi se 
sîrguia a se sui la cer; astfel l-a sprijinit Hristos pe dînsul. Pentru aceasta, slăvind pe 
Dumnezeu, Care cu un chip ca acesta i-a ajutat, alerga cu mai multă sîrguinţă în 
cealaltă călătorie. 


După ce a ajuns la Ierusalim și s-a închinat cu multă evlavie tuturor locurilor 
sfinte, a dorit să vorbească și cu cuvioşii părinţi, care se nevoiau prin pustietățile 


acelea, ca să ia de la dînşii chip şi povăţuire despre viețuirea şi petrecerea nevoinței 
celei pustniceşti. 


Cuviosul s-a dus la muntele Sinai și, după asemănarea cîini-lor de vînătoare, 
urma cărările muntelui, cerceta peșterile, înconjura mănăstirile pînă ce şi-a împlinit 
dorința. Căci tot cel ce cere, a, zice sfinţitul cuvînt, şi, cela ce caută, află. Deci, a 
văzut acolo părinți minunaţi, mari cu fapta, înalți cu vederea, unii petrecînd în pustie 
de peste 80 de ani şi petrecînd toată viaţa lor în ostenelile pustniceşti. Minunîndu-se 
de petrecerea şi nevoinţa lor cea mai presus de fire, i-a rugat cu lacrimi şi nu numai 
el, ci şi aceia care aveau multă evlavie, ca să-l primească în tovărăşia lor. Deci, 
judecînd părinții a primi pe tînăr în viaţa de obşte, l-au primit cu dragoste și s-a 
numărat împreună cu frații. El, dezbrăcîndu-se de hainele cele lumeşti, a lepădat 
împreună cu dînsele şi numele cel mirenesc, numindu-se Meletie, şi împreună cu 
acesta tot cugetul pămîntesc. Făcîndu-se monah, s-a îmbrăcat cu hainele cele de păr 
ale monahilor şi împreună cu acestea s-a îmbrăcat cu asprimea şi reaua pătimire a 
pustniciei şi a vieţuirii după Dumnezeu, deşi chiar mai înainte de aceasta nu era 
neîmpărtășit de sudorile cele duhovnicești. Acum, însă, s-a îmbogăţit şi mai mult cu 
acestea, după cum se va spune de aici înainte. 


De vreme ce acestea s-au aflat în acest chip, nici un fel de faptă bună nu era 
pe care să n-o aibă Meletie cel bun în toate. Că toată ziua slujea la trebuinţele fraților 
şi toată noaptea o petrecea în rugăciune, în doxologia lui Dumnezeu şi în citirea 
dumnezeieştilor Scripturi. El nu avea pat, nici aşternut, nici a doua îmbrăcăminte, ci 
o dată se culca rezemat de o funie, altă dată pe pămîntul uscat și se îndulcea de puţin 
somn, pentru nevoia firii. Uneori petrecea şi săptămîni întregi cu totul fără somn, 
adică în săptămîna Sfintelor Patimi ale Domnului nostru lisus Hristos, cum şi în altele 
ale stăpîneștilor şi marilor praznice, după cum cei de mai înainte au văzut cu ochii 
pe acest bărbat şi ne-au povestit. Astfel, cu osîrdie a îmbrățişat Meletie viaţa cea 
aspră şi astfel s-a nevoit împotriva firii. Acestea sînt începuturile petrecerii 
pustnicești ale lui. Petrecînd cuviosul vreme multă, împreună cu aceşti dumnezeieşti 
părinţi, apoi nevoindu-se bărbătește în faptele bune și învăţind unele de la acei sfințiți 
bărbaţi, iar altele deprinzîndu-le de la sine şi făcîndu-se minunat în toate, s-a suit la 
treapta cea înaltă a vederii şi s-a învrednicit de darurile duhovniceşti. 


Din această pricină s-a întîmplat să fie lăudat cuviosul de cei ce îl cunoşteau 
ŞI să se povestească despre dînsul către cei de departe, lăudîndu-se de toţi numele lui. 
Deci, îngreunîndu-se cuviosul - căci se temea ca nu cumva, pentru laudele cele de la 
oameni, să se lipsească de răsplata nevoinţelor sale de la Dumnezeu şi fără folos să 
se ostenească -, a socotit să fugă de acolo. De aceea, a ieşit noaptea din mănăstire și 
s-a dus mai în grabă la Ierusalim, căci iubea să rămînă cîtva timp lîngă Mormîntul 
Domnului şi să se învrednicească a vedea Sfînta Lumină și nu numai cu auzul, ci 
chiar cu ochii să se învrednicească a vedea minunea şi deplin a se încredința. După 
ce s-a învrednicit a vedea ceea ce dorea, s-a pogorit în Egipt şi s-a dus în cetatea lui 
Alexandru, iar de acolo tot pămîntul sirienesc l-a străbătut. Apoi s-a dus în Damasc, 
ca să adune de la părinţi, ca o albină iubitoare de osteneală, mierea faptelor bune. 


Plecînd din Damasc, că nu suferea să trăiască cu mulțimea necredincioșilor de acolo, 
s-a dus la muntele Latrului şi acolo a petrecut multă vreme. Apoi s-a dus la muntele 
Galisiul, ce se află în Asia Mică, puţin depărtat de Efesul cel vechi şi are deasupra o 
mănăstire foarte mare, pe care a zidit-o vestitul în pustnicie și marele în petrecerea 
cea după Dumnezeu, minunatul părintele nostru Lazăr Galisiotul. Pe aceasta 
Dumnezeu a preamărit-o şi foarte mare a făcut-o, împodobind-o cu podoabele 
nemuritoare ale faptei bune. Căci în această mănăstire au odrăslit foarte mulți cuvioşi 
bărbaţi care au strălucit ca nişte luminători şi au luminat lumea. 


Socotesc însă că este nevoie să facem şi o scurtă descriere despre starea acestui 
munte. Muntele acesta era înalt, rîpos şi aspru, neavînd nimic din cîte sînt spre odihna 
şi mîngiierea trupească. Nu are nici odrăslire de buruiană, nici de verdeață, dar nici 
altele care sînt de trebuinţă spre hrană nu rodesc deloc; ci pămîntul este cu totul uscat 
şi neroditor. Dar este roditor într-alt fel de fapte bune şi calea care duce la mănăstire 
este nu numai strîmtă şi necăjită, - ca una ce duce către viaţă - ci este şi aspră și mult 
încurcată. Nu numai cu duşmanii cei nevăzuţi se întîmplă să dea război cei ce 
pustnicesc acolo, ci, cu adevărat, şi împotriva stihiilor; că vara soarele, arzînd 
pietrele, acestea dogoresc nu mai puţin decît focul cînd cade în spini. Iar bieţii părinți 
rabdă toate acestea și pînă în sfîrşit viețuiesc, iar iarna se chinuiesc de ninsori şi de 
răceală. Şi aşa prin foc, prin frig şi răceli trec în odihna cea duhovnicească. 


Nu numai acestea, dar şi apa sînt siliți de-a pururea a o aduce de departe și 
după cum se zice în Pilde: fiecare să bea sudorile sale. Şi de vreme ce vestea cea 
bună pentru mănăstirea din Galisiot străbătea pretutindeni - pentru că în acea vreme 
toți cîți vorbeau despre dînsa, cu vorbe lăudătoare spuneau -, dumnezeiescul Meletie, 
avînd foarte mult dor de fapta cea bună, a socotit că acolo se cade a se duce, ca şi 
mai cu iubire de osteneală să lucreze mierea cea dulce. Ducîndu-se Cuviosul Meletie 
în acea mănăstire şi văzînd pe părinții cei ce se aflau într-însa, s-a minunat de 
petrecerea lor cea pustnicească și dorind să se sălășluiască împreună cu dînşii, se 
rugă să-l primească; și aşa s-a numărat şi el împreună cu fraţii cei de obşte şi s-a făcut 
monah. Apoi s-a dat pe sine în ascultarea unui bătrîn, care se numea Marcu şi care 
se poreclea Amiselin. 


Cine va povesti covîrşirea smereniei minunatului Meletie şi sîrguința către 
slujirea frățimii? Cine va spune nepregetarea, firea sa cea blîndă şi răbdarea lui cea 
mare? El grăia puţine cuvinte și făcea multe lucruri din cîte îi poruncea 
duhovnicescul său părinte; că asculta, se supunea şi cu plăcere îl slujea. Din obișnuita 
pătimire şi aspra vieţuire, nicidecum n-a ieşit, căci şi nopțile era în rugăciune şi zilele 
le trăia în lacrimi și nu era ceas şi nici cea mai mică parte din ceas, în care să nu 
cugete la lisus Hristos şi în rugăciunea sa să nu aibă numele Lui, zicînd necurmat 
rugăciunea: "Doamne lisuse Hristoase, Fiul lui Dumnezeu, miluieşte-mă". Petrecînd 
cu starețul său multă vreme și dîndu-i ascultare desăvîrşit, nu numai de dînsul era 
lăudat şi vrednic de minune ci şi de ceilalți care petreceau împreună cu stareţul lui. 
Căci povestindu-le stareţul faptele bune ale dumnezeiescului Meletie, îl punea pe 


dînsul ca chip şi asemănare a petrecerii celei după Dumnezeu la toţi cei ce se aflau 
acolo. 


Dar puţin a lipsit de n-am uitat această minunată ispravă a Cuviosului, căreia 
nimeni să nu-i fie necredincios: dumnezeiescul Meletie se închidea în chilia sa și 
petrecea nemîncat 40 zile, urmînd prin aceasta lui Moise şi lui Ilie, și mai ales 
Mîntuitorului Celui de obşte şi Dascălului Hristos. Monahii care slujeau mănăstirii 
au dus în chilia lui un vas cu apă şi un număr de smochine uscate. După ce au trecut 
40 zile, le-au găsit întregi, fiindcă cuviosul nu mîncase nici una. Pentru aceasta, tot 
muntele Galisiul s-a minunat şi în toate laturile Asiei de primprejur străbătînd vestea 
despre dînsul, alergau să-l vadă pe marele nevoitor. Aceasta făcîndu-se, îi împiedicau 
liniştea și nevoinţa lui, pentru care pricină se mihnea foarte mult omul lui Dumnezeu. 
Deci, socotea în ce chip să uneltească ca să scape de slava și de laudele oamenilor, 
pentru care nu înceta ziua şi noaptea, rugînd pe Dumnezeu să-i arate calea prin care 
să-şi dobîndească dorirea sa. 


Odată, dîndu-se la obișnuita sa petrecere şi pentru aceasta rugîndu-se lui 
Dumnezeu, s-a învrednicit de o vedenie neobişnuită. Fiind întuneric, pentru că era la 
miezul nopții, s-a umplut chilia de o dumnezeiască şi cerească lumină, apoi 1 s-a 
arătat lisus Hristos îmbrăcat cu îmbrăcăminte minunată şi preastrălucită, iar 
împrejurul lui Hristos stăteau nişte tineri prea frumoşi, ținînd în mîini sceptru şi 
purtînd haine albe, iar umbletul lor era cu multă evlavie. Cum a văzut Cuviosul 
această dumnezeiască vedenie, îndată s-a spăimîntat şi a căzut jos. lar unul din tinerii 
aceia, apucîndu-l de mînă, l-a ridicat şi atunci, Stăpînul Hristos a zis către dînsul: 
"Meletie, de ce te temi? M-ai chemat şi, pentru aceasta, iată am venit!". lar cuviosul, 
fiind încă înspăimîntat, nu numai că nu vorbea nimic, ci nici nu îndrăznea a căuta 
spre Domnul. De aceea Domnul a zis iarăși către dînsul: "Du-te în cetatea lui 
Constantin, ca să ajuţi adevărului căruia 1 se dă război". Acestea zicîndu-i, s-a suit în 
ceruri împreună cu tinerii aceia. 


Bunul Meletie s-a umplut de negrăită bucurie şi socotea acum să împlinească 
porunca lui Dumnezeu, cugetînd să meargă spre acea cale. Însă nu a voit să tăinuiască 
această vedenie starețului său. De aceea, i-a arătat voia sa, afară de vedenia care o 
văzuse; şi l-a rugat să-i dea voie a se duce, dar bătrînul, cunoscînd cu ce fel de bărbat 
locuia împreună, n-a voit nicidecum să-i dea voie; ci mai vîrtos, în tot chipul se 
străduia ca să-i scoată din gînd acest scop. Pentru aceasta îi aducea aminte şi de 
gîlcevile din cetate, precum şi de celelalte întîmplări care sînt împotriva petrecerii 
monahicești. 


Ce a făcut după aceasta? Iarăşi se mihnea dumnezeiescul Meletie şi se ruga lui 
Dumnezeu pentru aceasta, apoi i s-a auzit rugăciunea lui. Atunci, un glas din cer a 
venit la bătrîn, zicîndu-i: "Pe robul meu, Meletie, liberează-l, că spre folosul multora 
va merge la Bizanţ". După ce a auzit Marcu aceste cuvinte, a lhberat pe Meletie cu 
rugăciunile sale. Purcezînd Cuviosul şi mergînd două zile, a treia zi a ajuns la Pition, 
care este port, şi de acolo, suind într-o corabie, s-a dus pe mare la cetatea lui 


Constantin. Mai înainte de toate se sîrguia mult a se tăinui, ca să scape de slava 
oamenilor; însă n-a putut să aibă acea parte, fiindcă avea cu dînsul făclia faptei bune. 
Căci după cum este cu neputinţă să se tăinuiască cel ce umblă în întuneric, avînd cu 
sine lumină, aşa şi cel ce are cu sine fapta bună nu se poate ascunde de oameni şi de 
cei mulți să rămînă necunoscut, chiar dacă ar locui în pustiu, în peșteri, în munţi sau 
s-ar ascunde în găurile pămîntului. Deci şi acest dumnezeiesc bărbat, deşi lucra multe 
şi nu căuta slava, cu toate acestea n-a putut a se tăinui de cei mari ai cetății, ci s-a 
făcut cunoscut împăraţilor, senatorilor şi tuturor celorlalți. 


Mulţi din cetatea lui Constantin alergau şi se adunau la dînsul în fiecare zi şi 
luau de la dînsul mare folos, pentru că ce lucru nu avea cuviosul, ca să nu îndemne 
pe oameni la fapta cea bună? Obiceiul lui era smerit, îmbrăcămintea proastă, părul 
nepieptănat, picioarele neîncălţate, cuvintele sănătoase şi roditoare, mintea deşteaptă 
şi luătoare aminte. Pe scurt, toate mişcările lui erau de folos celor ce îl priveau sau 
vorbeau cu dînsul. Pentru toate acestea nu pot să vă povestesc cîtă lume alerga la 
dînsul în fiecare zi. Căci constantinopolitanii au un bun obicei, adică întreabă ca să 
afle despre oamenii cei înţelepţi şi îmbunătățiți unde se află. Aşa se duc şi-i întîlnesc, 
iar cuvintele lor le scriu pe lespezile inimii. Unii dintr-înşii scriu şi pe hîrtie cuvintele 
unor îmbunătățiți ca aceştia, ca să le aibă spre folos totdeauna, precum şi pînă astăzi 
cei mai mulți dintr-înşii au multe cuvinte ale cuviosului scrise pentru aducere aminte. 


Pentru aceea, dumnezeiescul Meletie mai mult decît întîi s-a mîhnit, căci dorea 
să se liniştească și de oameni să nu se slăvească. Fiindcă mintea omului, care se 
curăţeşte prin linişte, se uneşte cu Dumnezeu şi întru sine ÎL sălășluiește. In alt chip 
nu este cu putinţă a dobîndi acest dar. Pentru aceasta a socotit să fugă din împără- 
teasca cetate. 


Trecînd Propontida, s-a dus la locul marelui părinte Axentie și aflînd o peșteră 
mică, cu totul pustie, făcută de el singur, a intrat într-însa şi acolo a petrecut multă 
vreme, fără casă, gol, desculț, fără foc. Apoi, făcîndu-şi o colibă foarte mică, 
dinaintea uşii peşterii, atît de mult se nevoia și atîta sîrguință către pustnicie arăta, ca 
şi cum atunci ar fi făcut început şi atunci ar fi început viaţa cea plăcută lui Dumnezeu. 
Astfel, cu sîrguinţă a început ostenelile cele aspre şi mai presus de fire. Postind multe 
zile, priveghind şi făcînd multe mătănii, îşi chinuia trupul prin tot felul de pătimiri 
aspre, încît se povesteşte că un monah, văzînd pe sfîntul nevoindu-se în acest chip, a 
zis către dînsul că nu se cade astfel a se omori cu osteneli peste măsură şi covîrşitoare. 
Către acesta Sfîntul a răspuns: "N-ai auzit, fiule, că şi Avraam se va căi că nu s-a 
nevoit mai mult, cînd va vedea în ziua judecății darurile lui Dumnezeu cele 
covîrşitoare, pe care le va dărui în ziua aceea celor vrednici?" Acestea auzindu-le, 
monahul acela s-a minunat şi, cucernicindu-se de răspunsul sfîntului, a tăcut. Dar 
ducîndu-se de la dînsul, a propovăduit minunata petrecere a cuviosului tuturor 
monahilor şi mirenilor cu care s-a întîlnit. 


Mulţime de oameni alergau la cuviosul, îl supărau şi-i tulburau liniștea cea 
iubită lui. Deci, mîhnindu-se, se ruga lui Dumnezeu să fie cruțat de aceasta. După 


rugăciune a deschis cartea proorocilor, ca să înveţe pe ce cale voieşte Dumnezeu să- 
Il povăţuiască să se ducă şi îndată a aflat cuvîntul acesta: "Te-am pus spre lumina 
neamurilor". Cunoscînd ce înseamnă cuvîntul acesta, a rămas în același loc, primind 
pe toți care veneau la dînsul. Tămăduia pe cei bolnavi, dezlega nedumeririle celor 
care îl întrebau, dădeau învățături folositoare de suflet şi ajuta în tot felul pe cei ce 
veneau la dînsul. 


Pentru toate acestea, a străbătut pretutindeni mare laudă despre cuviosul şi nici 
un creştin nu era care să nu cheme în ajutorul său sfintele lui rugăciuni: corăbierii, 
călătorii şi cîți erau bolnavi şi sănătoşi, toți îl chemau; bolnavii, să se tămăduiască de 
bolile lor; iar cei sănătoşi, să-şi păzească sănătatea. Nici pe ostași nu 1-a trecut cu 
vederea, făcătorul de bine cel de obşte şi nici pe lucrătorii de pămînt nu 1-a lăsat 
neîmpărtășiți de darul său, încă şi pe păstori și pe vînători i-a împărtăşit cu facerile 
sale de bine și tuturor celor ce se aflau în diferite nevoi le dădea cele ce aveau 
trebuinţă. Adeveresc cuvîntul meu și pescarii, care au luat de la dînsul multe 
binefaceri. Îndată ce pomeneau prin rugăciune numele lui Meletie, prindeau pești 
nenumărați. Ce să mai zic despre oameni? Cînd şi vitele chiar și fiarele se 
împărtăşeau de darurile Cuviosului, căci şi spre ele avea mare îndurare şi multă 
milostivire. 


Dar oare Cuviosul numai în minuni era vestit, iar iubirea de străini o trecea cu 
vederea, măcar cît de puţin? Nu. Cum să tac eu şi să nu vă povestesc după vrednicie, 
despre mulți pe care i-a săturat din puţine pîini; şi despre mesele de fiecare zi, la care 
ospăta pe toţi cei ce veneau la dînsul, precum şi despre îndestularea bunătăţilor pe 
care le revărsa peste toți acea limbă de miere izvorîtoare care dădea învățături la toți 
şi le hrănea sufletele, nu mai puţin decît trupurile. 


Acestea fiind în acest chip, o! cum aş putea să povestesc fără lacrimi cele de 
aici înainte! Atunci a venit asupra Bisericii noastre a Răsăritului ca un nor plin de 
grindină, ce avea să facă multe rele, adică catolicismul. Fiindcă diavolul, începătorul 
de răutăți, după multe războaie pe care le-a ridicat împotriva turmei lui Hristos, a 
pornit şi războiul acesta mai de pe urmă - adică schimbarea Simbolului Credinței - şi 
a răzvrătit pe cea mai de frunte din Bisericile lumii, adică Roma cea veche. Pentru 
aceasta toate Bisericile lumii plîng şi se tînguiesc, căci s-au dezlipit de sora lor, 
Biserica Romei. Plîng împreună cu aceștia şi îngerii, păzitorii Bisericii. Deci, a fost 
pentru dînsa mare plîngere în Roma, precum zice Scriptura, iar duşmanul cel de obşte 
se bucură și se veseleşte pentru răzlețirea şi despărțirea creştinilor. 


Dogma aceasta a apusenilor învață şi alte multe socoteli, rău slăvitoare și 
străine de adevăr, dar mai ales aceasta este cea mai rea. Zic ei că Duhul Sfînt purcede 
nu numai din Tatăl, ci şi din Fiul, iar la Sfînta Liturghie cîntă: "Și Ţie slavă înălțăm, 
Tatălui şi Fiului şi Sfîntului Duh, Care din amîndoi purcede”. Dar şi Simbolul 
Credinței, după cum s-a spus mai sus, stricîndu-l ei zic: "Şi întru Duhul Sfînt, Care 
de la Tatăl şi de la Fiul purcede". Deci dogma aceasta, ca să nu spun mai multe, căci 
nici nu este vreme acum a le aduce pe toate în discuţie, dogma aceasta rea s-a început 


demult și a cuprins Roma cea veche, dar a venit şi peste noi nu de mult timp, adică 
în timpul împărăției lui Mihail al VIII-lea Paleologul (1259-1282), ce se numea și 
Azimitul, care cu totul a tiranizat Biserica mult timp. 


Însă n-au lipsit nici ostaşii lui Hristos, care se nevoiau pentru adevăr. Căci 
dogmei acesteia răuslăvitoare i-au dat război prin cuvinte şi alți părinți şi cuvîntători 
de Dumnezeu, avînd păstor şi dascăl pe losif. Aceștia au stat ca niște stilpi neclintiți 
al credinței cît a fost cu putinţă lor, au intrat în Biserica lui Hristos şi pînă la moarte 
s-au dat pe dînşii prigonitorilor şi cugetătorilor de cele latinești. Ei s-au arătat păzitori 
cu dinadinsul ai dumnezeieştilor dogme; iar dintre cei mulți era și marele Meletie, 
după cuvîntul ce-l vom arăta. Locuind el, precum am zis, în peștera marelui Axentie 
şi fiindcă a văzut latinitatea întinzîndu-se şi, mai mult, luptînd împotriva adevărului, 
s-a hotărit să nu caute numai al său folos. De aceea, a lăsat liniştea şi umbla prin toată 
Bitinia, întărind pe creştini întru dreapta credinţă, poruncind să se păzească şi să se 
îndepărteze cu toată sîrguinţa lor de dogma aceea răzvrătitoare, că aşa numea el 
latinizarea. 


Odată, umblind Cuviosul, cînd ziua se plecase și soarele era să apună, a zis 
către dînsul cel ce călătorea împreună cu el: "Părinte, vezi că vremea a sosit către 
seară. Să rămînem aici, că satul este departe și nu putem să ajungem acolo". Cuviosul 
a ridicat ochii la cer şi a zis: "Dumnezeule, Mîntuitorul meu, Tu ești Lumina lumii, 
Tu de mult ai oprit soarele pentru poporul tău, Israil. Opreşte-l şi acum pentru noi, 
ca mergînd pe lumină, să ajungem la sat". Și, o! nemărginitele Tale minuni, 
Cuvîntule al lui Dumnezeu, soarele nu s-a ascuns pînă cînd nu au ajuns acolo unde 
voia sfîntul. 


Eu nu mă îndoiesc de spusele dumnezeieştilor bărbaţi, care povestesc mari 
lucruri şi mai presus de fire despre cuviosul; dar nici iarăşi nu voi putea să nu mă 
minunez. Ci de amîndouă acestea mă bucur, povestind slava Dumnezeului meu, a 
Celui ce a făgăduit a preamări pe cei ce Îl preamăresc pe EI. Căci un cuvînt care se 
zice cu credinţă, poate muta și munţii şi dealurile cele mari nemişcate, fiindcă am 
învăţat că acei ce cred în Hristos, fac minuni mari, prin puterea Stăpînului lor. El a 
înviat morții şi soarele a întunecat, pămîntul l-a clătit, apoi lucrul cel mai mare și 
iadul l-a prădat. De ce să ne mirăm, dacă această minune a lucrat-o prin robul său? 
Oare să nu creadă cineva aceasta? Nu. Căci se cuvine a ne minuna de îndrăzneala 
aceasta a Cuviosului care o avea către Dumnezeu şi a-L preamări pentru aceasta. Că 
nu a încetat a lucra minunile cele de demult și în vremurile noastre cele mai de pe 
urmă. Căci a arătat cu acestea că, dacă şi acum se face cineva asemenea cu Moise, 
cu Isus al lui Navi şi cu Daniil, apoi poate şi acela, dacă ar fi trebuinţă, să usuce 
marea, să oprească soarele şi să săvîrşească lucruri preaslăvite, cîte s-au făcut atunci. 
Acum însă, mergem cu cuvîntul mai departe. 


Era un ostrov (insulă) mic, puţin departe de uscat, sub dealul marelui Axentie, 
MIC, veselitor şi numit cu numele Sfîntului Andrei, cel mai întîi chemat dintre 
apostoli. In acest ostrov, dumnezeiescul Meletie a zidit o biserică și o mănăstire 


frumoasă, iar împrejurul ei a zidit şi alte sihăstrii şi case de rugăciuni. Apoi s-a dat 
pe dînsul la nevoinţe şi osteneli pustnicești mai presus de fire, la stări de toată 
noaptea, la privegheri, la posturi, la rugăciuni, la lacrimi. Dar nici ostrovul acela nu 
l-a lipsit de minunile sale, căci mărturiseşte despre aceasta mulțimea oamenilor care 
se adunau acolo, în ostrov, pentru lucrarea minunilor. Dar de vreme ce 1 se tulbura și 
acolo liniştea cuviosului, din pricina adunării creştinilor ce curgeau din toate părțile, 
a hotărît să se suie iarăşi în dealul lui Axentie. Și să vezi aici, o! iubite creştine! ce 
lucru pricinuitor de veselie a urmat! Pe cînd se pregătea cuviosul să se ducă din 
ostrov, i s-a arătat înaintea ochilor marele Axentie la miazăzi care, fericindu-l, i-a 
mulțumit pentru biserica pe care a zidit-o el acolo şi pe deplin l-a asigurat că i se va 
da mare răsplătire, asemenea cu aceea pe care a luat-o Cuviosul mucenic Ştefan cel 
Nou, care a sihăstrit mai înainte pe dealul acela. Această făgăduinţă i s-a împlinit, că 
a dobîndit cununa mărturisiri şi dumnezeiescul Meletie, după cum de aici înainte va 
arăta cuvîntul. 


Cînd împăratul Mihail Azimitul a mărturisit pe față, în Biserica cea mare, 
dogmele latinilor şi căuta să unească Biserica Răsăritului cu cea de Apus, iar 
patriarhul ortodox, care era atunci, a fost izgonit din scaun şi a venit alt patriarh, 
anume loan Vecos, care apăra minciuna, și nu adevărul, toți dreptslăvitorii rău 
pătimeau şi erau chinuiți cu multe feluri de pedepse. Atunci, Sfîntul Meletie, 
sfătuindu-se despre acestea cu dumnezeiescul Galaction, s-a dus împreună cu dînsul 
la Constantinopol. Galaction era ieromonah şi pustnicise împreună cu cuviosul în 
muntele Galisiului, fiind procopsit în cuvînt, desăvîrşit în fapta cea bună şi vrednic 
de cinste în amîndouă, nu numai la cei ce-l vedeau, ci şi la cei ce s-au întîmplat să-l 
asculte pe dînsul. 


Mergînd ei amîndoi la Constantinopol, au venit înaintea împăratului Mihail, 
cugetătorul la cele latineşti, şi au mărturisit cu îndrăzneală că ei sînt apărători ai 
credinţei creştine şi că nu se împărtăşesc cu eresul latinilor, care şi mai înainte s-a 
vădit şi a fost risipit de dumnezeieştii părinți. Apoi ziceau vitejii, că soboarele cele 
din toată lumea au statornicit în Simbolul Credinței, că Duhul Sfînt purcede numai 
din Tatăl şi afurisesc pe toți aceia care vor îndrăzni a face adăugire sau cea mai mică 
scădere dintr-însul. Deci, pentru ce tu, o! împărate ai trecut cu vederea cuvintele lui 
Hristos din Sfînta Evanghelie, precum şi pe ale ucenicilor Lui? Pe lîngă aceştia și 
mărturiile dumnezeieştilor părinți şi sfintelor canoane ale soborniceștii Biserici şi pe 
tine însuţi te-ai dat rătăcirii? Apoi ne sileşti şi pe noi să-ţi urmăm în această rătăcire 
şi să lepădăm apostolicele predanii. Este cu neputinţă a se face aceasta, nu te apuca 
să strici cele neclintite, căci mai lesne ne vei scoate sufletele din trupuri, decît să ne 
abatem de la dreapta noastră credinţă și de la rîvna ce-o avem pentru dînsa. 


Această îndrăzneală a cuvioşilor socotind-o împăratul ca ocară, a închis în 
temniță pe buni părinți, dîndu-le şi o pătimire mai grea, pe care au răbdat-o cu 
bucurie acei ostași ai lui Hristos. După puţine zile, împăratul a poruncit să-i scoată 
din temniţă şi să-i aducă iarăși înaintea lui, nădăjduind că după acea rea pătimire îi 
va afla mai slăbănogi. Dar sfinţii s-au ascuţit prin fierbinţeala credinţei şi s-au făcut 


mult mai tăietori împotrivă relei credințe. Atunci și mai multă îndrăzneală arătînd 
decît mai înainte, au aprins mînia împăratului. Pentru aceea, a poruncit să-i 
surghiunească în Schir, care este un ostrov supus mitropolitului atenienilor. Apoi, 
din Schir, dumnezeiescul Meletie a fost trimis la Roma, ca să vorbească despre 
credinţă cu înţelepţi Papei. Acolo l-au închis în temniță și l-au ţinut legat şapte ani. 
După aceea a fost adus iarăşi în Schir, din porunca împăratului, şi închis în temniţă, 
împreună cu bunul Galaction. 


Multe şi înfricoşate cu adevărat sînt relele pe care le are surghiunul. lar dacă 
şi locuitorii locului în care este surghiunit cineva, sînt răi, mult mai mult creşte reaua 
pătimire a surghiunului celor ce pătimesc. Temniţa în care erau închiși sfinții era 
cumplită şi întunecată și, ca să zic cuvintele Scripturii, asemenea cu umbra morții. 
Foamea ce o pătimeau într-însa cuvioşii era îndelungată, căci în chipul acesta hotărîse 
stăpînitorul Schirului să-i omoare. Dar buna pereche şi mai ales bunul Meletie şi-a 
adus aminte de călătoria cea veche şi obişnuită a postirii de multe zile şi de munca 
cea tiranicească, cînd de a sa bună voie şi-a făcut scară către Dumnezeu. Deci a 
petrecut, după obicei, 40 zile fără hrană. Acest lucru atît de mult l-a înspăimîntat pe 
temnicer, după ce a aflat, căci a zis către femeia sa, ceea ce a zis Manole de demult: 
"Am pierit, o! femeie, avînd război cu Dumnezeu, căci legaţii aceştia au atîta faptă 
bună, încît se arată că nu sînt oameni, ci mai presus de om. După aceea 1-a povestit 
ei postul lor cel îndelungat, rugăciunile cele dese şi privegherile de toată noaptea. 
Prin acestea a adus în mare spaimă pe femeia sa. Căci ea, auzind acestea, a alergat 
dimineaţa la sfinți, împreună cu fiica sa cea una născută şi, căzînd la picioarele lor, 
au luat binecuvîntare de la dînşii. 


Sfinți, aflîndu-se în nişte pătimiri ca acestea, se bucurau şi-l slăveau pe 
Dumnezeu în fiecare ceas. Dar împăratul punea multă sîrguință ca să risipească 
creștinătatea, să răspîndească și să înrădăcineze latinitatea. De aceea pe toți îi atrăgea 
către sine, pe unii cu înfricoşări şi cu pedepse, pe alţii cu daruri, iar pe alţii cu cinste 
şi cu vrednici. Pe scurt, cu toate acelea cîte știu a înșela dreptatea şi adevărul, fiindcă 
mulți erau cei care se făcuseră prietenii acelei credinţe şi au primit latinitatea. lar pe 
toți credincioşii, pe care nu putea să-i atragă de partea sa, îi surghiunea, le răpea 
averile şi îi omora. De aceea, cu aceste felurite uneltiri tiranice, izgonea pe cei care 
nu-i afla împreună cu împăratul în latinitate, încît socotea că i-a biruit acum pe toţi. 


Fiind el odată în palatele cele împărăteşti şi vorbind cu boierii, i-a venit să rîdă 
şi să zică aşa: "Cum mi se pare mie, mare linişte are Biserica acum. Pentru aceasta 
se cade să-mi mulțu-mească patriarhul, căci acum nu se află nimeni care să tulbure 
lumea". La aceste cuvinte ale împăratului, unii din cei ce erau de față grăiau cuvinte 
după plăcerea împăratului, iar unul din aceia a zis: "Dar surghiuniţii care se află în 
Schir socotesc că sînt mai pricepuţi şi mai cunoscători decît toți şi pentru aceasta se 
împotrivesc împărăției tale”. Împăratul, întrebîndu-i care sînt aceştia, boierul a 
răspuns: "Meletie şi Galaction Galisioteanul". Cuvîntul acesta a rănit inima 
împăratului, pentru că bărbaţii aceia erau cuminţi şi vestiți pentru fapta lor cea bună. 


Îndată a pregătit o corabie și a trimis o scrisoare împără-tească, dar sfinţii erau 
duşi în Bizanţ şi au fost închişi în temnița ce se numea a Numerilor, în care au 
petrecut multe zile. Împăratul, prefăcîndu-se în această vreme că se îndeletnicea cu 
alte afaceri, nu a îngrijit de nici un lucru bisericesc şi, prin urmare, nici pentru pricina 
sfinților. Arhiereii și mai ales patriarhul - o! îndelungată răbdare a lui Dumnezeu - 
pîrau şi cleveteau necurmat pe cei doi sfinți la împărat, sîrguindu-se în tot chipul ca 
să-i plece şi să-i aibă la un cuget cu dînşii, în latinitate, ori să nu-i mai vadă în viaţă. 
Căci cel ce lucrează cele rele, urăsc lumina. Scoţindu-i din temniţă pe viteji și 
aducîndu-i în față, au stat iarăşi înaintea divanului împărătesc. ȘI, fiindcă au răspuns 
împăratului cu mai multă îndrăzneală decît înainte, li s-au dat mai întîi mai mari şi 
mai grele pedepse. Îndată au fost bătuţi cu toiege, multe ceasuri, pînă cînd trupurile 
acestora nu se deosebeau întru nimic de cele neînsuflețite şi zăceau la pămînt abia 
suflînd, numai că nu erau moarte cu desăvîrşire. După ce au răsuflat şi şi-au venit 
puţin în fire cei cu suflet răbdător, iarăşi au fost torturați. Apoi Sfinţitul Galaction a 
fost trimis în temniță, iar pe Meletie, cugetătorul celor cereşti, l-au spînzurat cu o 
funie de un copac înalt şi, o! minune, îndată a înfrunzit pomul acela, care mai înainte 
era uscat şi s-a împodobit cu frunze. 


Minunea aceasta a înduplecat pe împăratul să-şi schimbe gîndul şi apoi, prin 
mijlocirea altor oameni, vorbea cu Cuviosul și-l ruga să primească latinitatea. Dar 
sfîntul, defăimînd rugămintea împăratului şi toate muncile şi necinstea, era ca un 
vultur în nori, după cum se spune în Pilde, neprins şi nebiruit de toate meşteşugurile 
şi măiestriile oamenilor. Pentru aceasta, nedumerindu-se împăratul şi neștiind ce să 
mai facă, fiindcă n-a putut să biruiască gîndul sfinților, se străduia să biruiască 
trupurile lor cu chinurile. După aceea, sfințitului Galaction, cu mari şi aspre dureri, 
i-au scos ochii, iar Sfîntului Meletie i-au tăiat limba sfîntă, ca să nu mai slujească lui 
Dumnezeu Sfinta Liturghie, iar limba să nu mai îndrăznească a teologhisi despre 
Preasfînta Treime. Însă amîndouă aceste fapte au ieşit împotrivă şi nu după cum voia 
împăratul, căci dumnezeiescul Meletie - aceasta o ştiu toţi - a grăit limpede chiar 
după ce i s-a tăiat limba, iar bunul Galaction a slujit Sfînta Jertfă cea fără de sînge, 
după ce s-a făcut împărat al grecilor drepteredinciosul Andronic şi a făcut să se 
răspîndească iarăşi buna-credință. 


Împăratul acesta a întărit îndată ortodoxia, fiindcă a socotit că nu este alt lucru 
mai bun decît acesta. Şi nici de alt lucru nu s-a apucat, pînă ce n-a chemat pe 
patriarhul losif iarăşi la scaunul său, adică păstorul cel adevărat, stilpul cel nemișcat 
şi turnul cel neclintit al credinţei. Apoi el a izgonit din Biserică pe prigonitorul oilor 
lui Hristos cele cuvîntătoare, pe loan Vecos. După aceea a chemat cu mare cinste pe 
sfinţii surghiuniți şi închiși, adică tăria Biserici, şi a aşezat la loc pe luminătorii cei 
preastăluciți. Mulţi, arătîndu-se atunci mai străluciți decît pe vremea lui Mihail 
Azimitul, s-au suit pe scaunele lor şi la dregătorii. lar pe bunul Meletie nici împăratul 
cel iubitor de bună credinţă, nici boierii n-au putut să-l înduplece a lua preoția, căci 
se ferea de slava oamenilor ca de ceva foarte vătămător şi se sîrguia să dobîndească 
numai ceea ce nu are nici schimbare, nici cădere. lar cinstea de aici el o lepădă, ca 
una ce este vremelnică şi pricinuitoare de împuţinarea laudei și slavei celei adevărate. 


Astfel vieţuind Cuviosul şi împodobindu-se cu toate felurile de fapte bune, s- 
a mutat din viaţa aceasta stricăcioasă, la adînci bătrîneţe, în starea cea mai bună şi 
mai înaltă. Deci, s-a dus către Dumnezeu ca să-și ia roadele ostenelilor sale 
îndelungate pentru buna credință. După ce, însă, a bolit trei ani întregi, la sfîrşitul 
vieții sale, în care nici pîine n-a mîncat deloc, nici alte bucate mai grase, decît numai 
poame, şi acestea cu multă înfrînare, cunoscîndu-şi mai înainte ducerea sa de aici 
către Dumnezeu - căci aceasta se dă celor curați cu inima şi sfinţi -, el mai mult s-a 
nevoit şi de la toate s-a înfrînat, viețuind trei ani întru cinstirea Treimei. EI s-a gîndit 
să le facă toate pentru slava lui Dumnezeu şi să mănînce Paştele cel mare şi fără de 
moarte cu cugetul curat şi cu trup neîntinat. Cînd a venit ceasul să se mute din această 
viață, a chemat la sine pe toţi fraţii, pe care, după ce i-a sfătuit mult, le-a vorbit cu 
fața veselă, a sărutat pe fiecare cu sărutarea cea de pe urmă și a preamărit împreună 
cu dînșii pe Dumnezeu. Apoi, ridicînd mîinile şi ochii la cer, a strigat "Doamne, în 
mîinile Tale îmi dau duhulţ”. Şi îndată a adormit somnul cel cuviincios drepţilor şi 
s-a mutat la Domnul pe Care L-a iubit. 


Un monah, cu numele Gherasim, ce dormea în acea vreme în chilia sa, a văzut 
în vis pe dumnezeiescul Meletie, avînd mîinile înălțate şi zburînd cu mulțumire la 
ceruri. Apoi, deşteptîndu-se din somn, îndată a alergat şi a găsit pe sfînt mort, avînd 
faţa sa strălu-citoare ca soarele. 


Un alt monah, cu numele Teolipt, împodobit cu vrednicia preoţiei, fiind iubitor 
de Dumnezeu, pentru multa dragoste ce o avea către sfîntul, din ziua în care s-a 
săvîrşit acesta a slujit Sfînta Liturghie 40 zile, rugîndu-se pentru dînsul către Domnul. 
După ce a săvirşit acele 40 zile, în Duminica cea dintii a Sfîntului şi Marelui Post, în 
care Biserica lui Hristos a îndătinat a se săvîrşi praznic şi cu cîntări de mulțumire a 
sluji lui Dumnezeu pentru închinarea cinstitelor icoane, a slujit iarăşi pentru dînsul 
Sfînta Liturghie. După aceasta se ruga lui Dumnezeu ca să-i descopere în ce loc s-a 
învrednicit a se sălășlui sufletul dumnezeiescului Meletie după moarte. 


Rugîndu-se, a adormit și a văzut în vis că se află într-o biserică mare şi foarte 
frumoasă, care era zidită spre răsărit, avînd înălțime mare, unde strălucea o nespusă 
lumină. Într-însa erau părinţi sfinţi, care cîntau lui Dumnezeu o cîntare îngerească 
preaminunată. Apoi a auzit glasul unui propovăduitor din cei dinăuntru, cum că 
Meletie, cînd era viu, a zidit biserica aceasta în cinstea Prea Sfintei Treimi și foarte 
s-a bucurat Teolipt pentru ceea ce a auzit. Apoi i s-a părut că îndată a mers la 
mormîntul sfîntului, care era deschis, şi într-însul a văzut doi oameni îmbrăcaţi cu 
haine strălucitoare, luînd în mîinile lor cădelniţe minunate şi frumoase, încît n-ar 
putea cineva să le asemene la frumuseţe cu cele de pe pămînt şi tămiiau trupul 
sfintului. După aceea i s-a arătat marele Meletie, spunîndu-i astfel: "Tu, o! bunule 
Teolipte, ai lăsat mormîntul meu neîngrijit; iar Dumnezeu, precum poţi să vezi, a 
trimis pe aceştia ca să ne cerceteze. El, cugetînd cum grăieşte acum cel mort, a auzit 
un glas de sus care zicea: "Cela ce crede în Mine, de ar și muri, viu va fi”. 


Despre aceasta este destul. Dar de voiește cineva a povesti cîteva minuni ale 
cuviosului, iată voi spune cîteva iubitorilor de Dumnezeu. 


Se risipise întunericul nopții latinităţii și soarele dreptei credințe își întinsese 
razele sale pe pămînt şi strălucea minunat, iar marele Meletie, umblînd, cînd era viu, 
într-una din zile pe malul mării, a găsit niște pescari întinzîndu-şi mrejele pe nisip. 
Întrebîndu-i dacă au pește, ei au răspuns că toată noaptea au muncit pescuind şi n-au 
prins nimic. Sfîntul, mîhnindu-se împreună cu ei, le-a zis cu îndrăzneală: "Fiilor, 
aruncați iarăşi mrejele voastre în numele Mîntuitorului nostru Dumnezeu!" Ascultînd 
aceia cuvintele Cuviosului, au intrat îndată în barca lor şi, puțin depărtîndu-se la 
adîncul mării, şi-au aruncat năvoadele şi - o! darul Tău cel negrăit, Hristoase -, atîta 
mulțime de pești au intrat în mrejele lor, încît de-abia puteau cu anevoie să le tragă 
la mal. Astfel, minunîndu-se de credința Cuviosului, au preamărit pe Dumnezeu, iar 
sfîntului i-au mulțumit foarte mult. 


Ascultaţi şi altă minune, întru nimic mai mică decît aceasta. Cînd se zidea 
dumnezeiasca biserică în ostrovul Sfîntului Andrei cel întîi chemat dintre apostoli, 
adunîndu-se mulţi meșteri, cu toată sîrguința săvîrşeau lucrul. Într-una din zile, 
fratele care era rînduit la slujba chelăriei a zis către Cuviosul că nu are să dea 
meşterilor nici un fel de mulțumire. Sfîntul, luîndu-şi toiagul, a zis către dînsul: 
"Urmează-mă". Şi, pogorîndu-se la mare, a lovit-o încetişor cu toiagul, zicînd: "În 
numele Stăpînului meu, Hristos, dă-ne astăzi cele de trebuinţă”. Şi, o! minune, îndată 
a sărit afară pe mal un peşte mare, iar chelarul mergînd să-l ia, a mai sărit unul afară 
din mare, nu mai mic decît cel dintii. Luînd chelarul pe amîndoi peştii, i-a gătit după 
obicei şi cu ei a ospătat pe meşteri. 


După ce s-a făcut împărat binecredinciosul Andronic, după oarecare vreme a 
chemat la sine într-o zi pe marele Meletie, ca să se sfătuiască pentru o pricină 
bisericească. Mergînd sfîntul, l-a primit împăratul cu foarte mare cinste. lar unul din 
boierii sfatului, cu numele Sirmurin, care era mare vistier cu boieria, a prihănit în 
gîndul său pe sfîntul, că iubeşte slava vremelnică, şi a zis către unul care şedea lîngă 
el: "Monahul acesta a lăsat, precum se vede, slava pe care se cădea s-o caute și caută 
acum slava de la oameni şi se bucură de dînsa". Ducîndu-se seara la casa sa și 
culcîndu-se, a văzut în visul lui că se afla într-un palat împărătesc, în care era un 
Împărat înfricoşat, îmbrăcat cu podoabă împărătească şi arhie-rească iar împrejurul 
lui stăteau nenumărate oști. Împăratul, arătîndu-se foarte mînios către Sirmurin, i-a 
zis: "Pentru ce ai ocărît pe robul meu?" Şi a poruncit ostașilor să facă robului său 
izbîndă, pentru defăimarea care i-a făcut-o şi puţin a lipsit de nu i-a legat mîinile și 
picioarele ca să-l arunce în locul de osîndă al hulitorilor, de nu ar fi ajuns acolo 
marele Meletie, să mijlocească la împăratul pentru dînsul, ca să-l izbăvească. 
Cutremurîndu-se Sirmurin de acea înfricoşată vedenie, s-a deșteptat, și cum s-a făcut 
ziuă, îndată s-a dus la sfîntul şi, căzînd la picioarele lui, i-a mărturisit prihănirea pe 
care i-a făcut-o şi i-a spus vedenia pe care a avut-o; apoi, cu lacrimi fierbinţi, îşi cerea 
iertarea, pe care îndată a și dobîndit-o de la Cuviosul. Apoi s-a dus, bucurîndu-se și 
povestind cu multe laude isprăvile sfîntului. 


Aşa a fost, iubiții mei fraţi, petrecerea Cuviosului Meletie, atît de covîrşitoare 
prin rîvna şi dreapta lui credință și astfel de minuni a făcut. Trăind 77 de ani, a lăsat 
aceste văzute şi trecătoare lucruri şi s-a dus la Dumnezeu, Căruia din pruncie I-a 
slujit cu osîrdie. lar pentru Preasfînta Treime a mărturisit înaintea împăratului, a 
papei şi a tuturor celor împreună cu dînşii drept-credincioşi o Fiinţă întocmai de toţi 
slăvită, Căreia 1 se cuvine şi de la noi toată slava, cinstea și închinăciunea, în vecii 
vecilor. Amin. 


25.PĂTIMIREA SFÎNTULUI SFINȚITULUI MUCENIC HARALAMBIE, 
EPISCOPUL CETĂŢII MAGNESIEI, ŞI A CELOR CE AU PĂTIMIT CU 
DÎNSUL 
(10 FEBRUARIE) 
(DUPĂ SFÎNTUL SIMEON METAFRAST) 


Impărăţind Domnul nostru lisus Hristos, se risipea slujba care se făcea 
diavolilor şi se strica închinarea idolească, pe vremea lui Sever, păgînul împărat al 


Romei. Atunci, în cetatea Magnesiei vieţuia sfîntul episcop Haralambie. EI învăţa 
popoarele cuvîntul lui Dumnezeu, povăţuindu-le la calea mîntuirii şi le zicea: 
"Împăratul meu, Iisus Hristos, a trimis pe prooroci şi pe apostoli cu puterea Duhului 
Sfînt, ca toţi oamenii, prin propovăduirea lor cea sfîntă, să se înțelepţească și să 
meargă neabătuţi pe calea dreptăţii. Sever, împăratul vostru, a născocit cumplite 
prigoniri, ca să se aducă jertfe idolilor celor neînsufleţiţi și să dea sufletele la moarte. 
Iar lisus Hristos, Împăratul meu, prin prooroci şi prin apostoli ne-a trimis cuvintele 
vieţii cereşti, prin care vrăjmaşii se izgonesc, şarpele se calcă, necredinţa se preface 
în credinţă, iar nălucirea diavolească piere şi cade cu cădere cumplită toată puterea 
vrăjmaşului. Să credem mai mult cuvintelor care ne arată căile vieții veşnice, decît 
să ne îndeletnicim în lucruri care ne aduc pierzare”. 


Aceste cuvinte grăind sfîntul episcop, a fost prins de cei necredincioşi şi adus 
la judecată şi întrebare înaintea ighemonului Luchian şi a lui Luchie. Înaintea lor 
grăind acelea, ighemonul a zis: "Din prisosinţa inimii tale scoate gura ta cuvinte fără 
de socoteală, nealegînd binele de rău, dar să nu socoteşti, o, bunule bătrîn, că pentru 
acele cuvinte nu vei fi chinuit. De aceea, ascultă sfatul nostru, cîştigă-ți obiceiurile 
ce se cuvin la nişte bătrîneţi ca ale tale şi să-ți alegi o socoteală mai sănătoasă, apoi 
să te apropii cu jertfe de zei, ca să nu punem pe tine chinurile pe care niciodată nu 
le-ai cunocut". 


Sfîntul Haralambie a răspuns: "Eu care am îmbătrînit şi mi-am sfîrşit 
vremelnica viață, nu voi să trec cu vederea bunătăţile cele nevăzute care sînt 
aproape". Mîniindu-se judecătorii, începură a pregăti cumplite chinuri şi ziseră: 
"Jertfeşte zeilor, o! răule bătrîn". Dar Sfîntul Haralambie răspunse: "Fiilor, nu 
jertfesc diavolilor, căci să ştiţi că diavolii pe care îi cinstiţi se cutremură şi se scutură 
de semnul Crucii”. Atunci judecătorii au poruncit să ia de pe dînsul sfintele veşminte 
şi dezbrăcînd pe sfîntul bărbat, cel cu chip îngeresc, au început a-l tortura, iar torturile 
erau într-acest fel: doi slujitori l-au spînzurat şi l-au strujit cu unghiile de fier pînă ce 
i-au rupt toată pielea de la cap pînă la picioare. Iar sfîntul, fund rănit cu totul, a zis 
către prigonitori: "Mulţumesc vouă, fraților, că, strujind trupul meu cel vechi, mi-aţi 
înnoit duhul, care doreşte să se îmbrace în viaţa cea nouă şi veşnică". Zicînd sfîntul 
acestea, a căzut spaimă peste amîndoi slujitorii care îl torturau şi au zis către 
judecători: "Necinstea făcută de voi omului acestuia se preface în cinste, iar torturile, 
întru răcorire. Oare nu este acesta Însuși Hristos, Care, luînd asemănarea bătrînului 
bărbat, a venit să cerceteze Asia, ca să întoarcă pe locuitorii ei? Căci strujindu-se 
trupul lui cel mai tare ca fierul, cu unghii de fier, acelea se topesc, iar trupul rămîne 
fără vătămare". 


Acestea grăind slujitorii, ighemonul a scrîşnit din dinți şi a zis către dînşii: "O! 
slujitori răi şi leneși la împlinirea poruncii, nu faceți cele ce vi s-au poruncit, ci apărați 
cu cuvinte pe cel osîndit la chinuri". 


Slăbind slujitorii, au început a mărturisi şi a preamări puterea lui Hristos, care 
întărea pe pătimitor şi amîndoi au fost tăiați pentru numele lui Hristos, iar numele lor 


este Porfirie şi Vaptos. Asemenea și trei femei, privind la pătimirea mucenicului au 
crezut în Hristos şi preamăreau pe sfîntul şi preaputernicul său nume; deci şi pe ele 
le-au tăiat îndată. Atunci Luchie s-a sculat de la locul său, a luat singur uneltele de 
tortură şi a început a-l chinui pe Sfîntul Haralambie, strujindu-i tare trupul. Dar îndată 
i s-au rupt mîinile din coate, ca tăiate de o sabie, apoi s-au lipit și atîrnau de trupul 
mucenicului. Luchie, căzînd fără miîini la pămînt, striga: "Omul acesta este 
fermecător. Ajută-mi, o, ighemoane". lar ighemonul, alergînd şi văzînd mîinile 
aceluia agățate de trupul mucenicului, a scuipat în faţa acestuia şi îndată capul 
ighemonului s-a sucit înapoi. 


Magnezienii, fiind cuprinşi de mare frică, au rugat pe sfint, zicîndu-i: "Lasă 
miînia şi întoarce dumnezeiasca pedeapsă, că îţi este poruncit să nu răsplăteşti rău cu 
rău". lar Sfîntul Haralambie le-a răspuns: "Viu este Domnul Dumnezeu, că nu este 
răutate în inima mea, nici vicleşug în limba mea. Să ştiţi că Hristos Dumnezeu a 
pedepsit pe începătorii cei fărădelege. E ne va da nouă viaţa veşnică, iar pe cei păgîni 
îi va pierde". 


Atunci toţi strigară către Dumnezeu, zicînd: "Să nu ne pierzi pe noi, cei care 
Ți-am greşit Ţie, Doamne. lartă-ne pe noi, o! Dumnezeule, căci acum ai pedepsit pe 
boierii noştri, ca să ne aduci la lumină şi să ne faci vrednici vieții veşnice”. Atunci a 
crezut în Hristos o mulțime de lume. Luchie a zis: "Omule al lui Dumnezeu, îngere 
al Domnului, miluieşte-mă pe mine, căci mă doare cumplit! Iată, mîinile mele te 
îngreuiază, fiind agăţate de trupul tău. Deci rînduieşte-le la locul lor, ca să scapi de 
greutate, şi eu să mă izbăvesc de durere; iar de vei face aceasta, voi crede și eu în 
Dumnezeul tău”. 


Sfîntul a făcut rugăciuni către Dumnezeu, zicînd: "Mulţumim Ție, Stăpîne, 
Care ne păzeşti totdeauna şi Care ai venit în trup! Învățătorul meu, caută spre 
smerenia celor ferecaţi şi dezleagă din legăturile pedepselor pe judecătorii aceştia și 
mă vindecă pe mine martorul tău, cel cu totul rănit”. Atunci un glas s-a auzit din nori, 
zicînd: "Bucură-te, Haralambie, luminătorul pămîntului și strălucitorul cerului, 
părtaş al îngerilor, împreună viețuitor al proorocilor, prieten al apostolilor şi 
împreună vrednic ostaș al mucenicilor. Am auzit rugăciunile tale și am primit 
cuvintele buzelor tale. lată cuvîntul tău să fie vindecare bolnavilor”. Și îndată se 
tămăduiră Luchie şi Luchian, ighemonul. Apoi Luchie a căzut la picioarele 
mucenicului, cerînd Sfîntul Botez, pe care l-a şi cîştigat, iar ighemonul s-a lăsat de 
prigonirea creştinilor, pînă ce va înştiinţa pe împărat. 


Într-acea vreme, mulți, alergînd la sfînt, s-au botezat, mărtu-risindu-și păcatele 
şi cei bolnavi de diferite neputinţe primeau tămăduiri. Luchian, ighemonul, ducîndu- 
se la împăratul Sever, care era atunci în Antiohia Pisidiei, i-a spus toate cele ce s-au 
făcut în Magnesia, zicînd: "S-a arătat un om între noi, din adunarea galilienilor, care 
îi întoarce pe toți de la zei, iar bolnavilor le dă sănătate. Şi Luchie, tămăduindu-se, a 
crezut în Hristos și toată Magnesia a primit credinţa lui, iar eu, însănătoşindu-mă, am 
venit aici, să spun acestea împărăției tale". Sever, auzind acestea, s-a umplut de mînie 


şi a strigat: "O! veşnici zei, cei necinstiți de oamenii necredincioşi, de ce s-a întărit 
pe pămînt acea grăire a mincinoşilor?" Apoi îndată a trimis trei sute de ostaşi plini 
de neomenie şi cruzime să prindă pe Sfîntul Haralambie şi, punînd multe răni pe 
dînsul, să-l aducă din Magnesia în Antiohia. 


Mergînd ostaşii și prinzînd pe mucenicul lui Hristos, i-au bătut piroane de fier 
ascuţite în tot trupul, iar barba lui cea lungă împletind-o ca pe o funie au pus-o pe 
grumajii săi, de care trăgeau pe sfîntul pe cale, ducîndu-l la împărat. Mergînd cale de 
15 stadiu de la cetatea Magnesia, un cal ce mergea pe partea dreaptă, întorcîndu-se 
spre ostași, a vorbit cu glas ca de om, grăind: "O! de trei ori blestemaţilor, slujitori 
diavoleşti, nu vedeți pe Hristos Dumnezeu şi pe Sfîntul Duh, care este în omul 
acesta? Pentru ce îi faceți acestea o! împietriţilor cu inima? Dezlegați pe cel ce nu 
puteți să-l legaţi, ca singuri să vă sloboziți din legături”. 


La cuvîntul acesta ca de om, ce s-a grăit de cal, ostaşii s-au înfricoşat, dar 
împlinind împărăteasca poruncă, trăgeau pe mucenic spre Antiohia. Diavolul, 
închipuindu-se în om bătrîn, a stat înaintea împăratului Sever, zicînd: "Vai mie, o 
împărate, eu sînt împărat al Sciților, iată a venit în stăpînirea mea un om, anume 
Haralambie, vrăjitor mare, care toată oastea a întors-o de la mine şi poporul s-a lipit 
de dînsul. Eu, de toți fiind părăsit, am venit să-ţi spun acestea ca să nu ţi se întîmple 
şi ție ceva”. Acestea grăindu-le diavolul, Sfîntul Haralambie, tîrît de ostaşi, s-a adus 
înaintea împăratului. 


Văzîndu-l împăratul, îndată i-a înfipt în piept trei ţepuşe lungi și a poruncit ca, 
aducînd lemne, să aprindă foc şi să ardă pe mucenic încet, ca să nu moară îndată, ci 
să-l chinuiască cît mai mult. Dar fiind ars sfîntul, o femeie care stătea acolo, vrînd să 
facă plăcerea împăratului, a luat spuză fierbinte şi a turnat peste capul sfîntului 
mucenic, precum și pe faţa şi pe barba sa, zicînd: "Mori, bătrînule, mori, că mai bine 
este a muri, decît a ne sminti pe noi cu înşelăciunile tale”. Femeia aceea era soţia 
împăratului şi a zis către dînsa sora ei: "Oare nu te temi tu de Dumnezeu, ticăloaso, 
că, împlinind voia împăratului, mînui pe Dumnezeu? Nu-ţi va ajuta ţie Sever cînd se 
va mînia Hristos asupra ta!" Şi, întorcîndu-se către mucenic, a zis: "Omule al lui 
Dumnezeu, cinstite sînt bătrîneţele tale şi Dumnezeu este cu tine şi eu vreau să cred 
în EI şi să mă izbăvesc de păcatele mele”. 


După aceasta, stingîndu-se focul şi slujitorii slăbind, iar sfîntul fiind nevătămat 
de arderea focului, împăratul a zis: "Să se dezlege omul acela de tortură şi să-mi 
răspundă". Mucenicul, fiind adus mai aproape de dînsul, i-a zis împăratul: "Omule, 
în această zi de dimineaţă, vorbind cu împăratul sciților m-am mîniat pe tine şi te-am 
necinstit, iar tu, răbdînd chinurile, vei fi cinstit de noi. Însă să-mi răspunzi la ce te 
voi întreba: Mulţi ani a1?" Sfîntul Haralambie a răspuns: "Mulţi ani am petrecut în 
viaţa aceasta deşartă, pentru că am trăit 113 ani”. 


Impărarul Sever a zis: "De ai trăit atîţia ani, cum de n-ai venit pînă acum, în 
pricepere, ca să poţi cunoaşte pe dumnezeii cei fără de moarte?" Răspuns-a sfîntul: 


"Mulţi ani viețuind, o! împărate şi cîștigînd multă înţelegere, am cunoscut pe Hristos 
Dumnezeu, Unul adevărat şi am crezut într-Însul”. Zis-a împăratul: "Ai avut femeie 
sau nu?" Răspuns-a sfîntul: "Pe cereasca fecioară am însoțit-o mie, adică împărăția 
Hristosului meu, iar pe pămînt n-am cunoscut femeie”. Împăratul a zis: "Ştii să 
înviezi morții?". Sfîntul a răspuns: "Nu este în puterea omenească un lucru ca acesta, 
ci într-a lui Hristos". Şi a poruncit împăratul ca să aducă un om îndrăcit de multă 
vreme, pe care de 35 de ani îl chinuia diavolul, izgonindu-l prin pustietăți şi prin 
munți, aruncîndu-l în păduri şi bălți şi în crăpăturile pămîntului ca să-l piardă. 


Aducînd aproape pe omul acela, îndată diavolul, simțind buna mireasmă a 
sfîntului, a strigat: "Rogu-mă ţie, robul lui Dumnezeu, nu mă chinui mai înainte de 
vreme, ci porunceşte-mi cu cuvîntul şi voi ieşi! lar de vei voi, apoi îţi voi spune cum 
am intrat în omul acesta”. Deci a poruncit sfîntul ca să spună diavolul aceasta, şi 
îndată el a început a spune: "Vrînd omul acesta ca să fure pe aproapele său, a zis în 
mintea sa: de nu voi ucide mai întîi pe moştenitor, nu voi putea să iau moştenirea lui. 
Ucigînd pe aproapele, mergea să-i răpească bunătăţile lui, iar eu, aflîndu-l într-un loc 
ca acesta, am intrat în el și de 35 de ani locuiesc aici”. 


Sfîntul Haralambie a zis diavolului: "leşi din omul acesta şi să nu-l vatămi 
nicidecum". Şi îndată a ieşit diavolul, iar omul a rămas sănătos. Atunci împăratul a 
zis: "Cu adevărat mare este Dumnezeul creştinilor!" După trei zile a murit un tînăr şi 
poruncind împăratul să aducă pe cel mort înaintea sa, a zis către Sfîntul Haralambie: 
"Roagă-te Dumnezeului tău să învieze pe acest mort". Sfîntul, rugîndu-sc, a înviat pe 
cel mort și mulți din popor crezură în Hristos, văzînd niște minuni ca acelea, iar 
împăratul era în mare mirare. 


Atunci se afla la împărat un eparh, anume Crisp. Acela a sfătuit pe împărat 
zicînd: "Să pierzi pe omul acesta de pe pămînt, că este vrăţitor şi face minuni cu 
farmecele". Împăratul, crezînd cuvintele lui Crisp şi schimbîndu-se din gîndul cel 
bun, a zis către mucenic: "Jertfeşte idolilor, Haralambie, ca să scapi de mîinile 
ucigaşilor”. Sfîntul a răspuns: "Mult mă folosesc muncile, căci cu cît trupul meu se 
zdrobeşte cu bătăile, cu atîta se bucură în mine duhul meu”. Apoi, mîniindu-se 
împăratul, a poruncit să bată pe sfint cu pietre peste gură, iar cei ce-l băteau ziceau: 
"Supune-te împăratului, ca să nu piei în deşert". Împăratul a zis către slujitori: "Luaţi 
făclu aprinse, ardeţi-i barba şi pîrliți-i faţa”. Slujitorii, punînd făclule în barba 
sfîntului, un foc mare a ieşit din barbă şi, întorcîndu-se către cei ce stăteau împrejur, 
a ars ca la 70 de păgîni. 


Umplîndu-se de mînie, Sever a zis: "Bine mi-a spus împăratul sciților că ești 
vrăjitor, Haralambie, şi voieşti ca şi de la mine să se întoarcă ostaşii”. Apoi, către 
boierii săi a zis: "Nu-mi spuneţi cine este Hristos, în Care crede Haralambie?". 
Eparhul Crisp a zia: "Hristos este Fiul Mariei, Cel născut din desfrînare". lar un 
oarecare Aristarh a zis lui Crisp: "Nu birfi, căci de unde ai cunoscut taina aceea? De 
unde ştii cine a fost Maria şi cine Hristos?" Crisp zise cu mînie: "Diavole, mai înţelept 
eşti tu decît mine?" Răspuns-a Aristarh: "Înţeleg mai bine decît tine”. Împăratul 


Sever a zis către Aristarh: "O! cap rău, grăieşti împotriva mea". Răspuns-a Aristarh: 
"Nicidecum, împărate, nu împotriva ta, nici a nimănui, ci pentru Hristos grăiesc". 
Împăratul, arzînd de mînie, a luat un arc şi, încordîndu-l, a azvârlit săgeata spre 
înălțime, zicînd: "Vino aici, Hristoase, pogoară-Te pe pămînt, jos, să-Ți pui corturile 
Tale, că iată gătesc asupra Ta război! Am destule puteri ca să stau împotriva Ta! 
Pogoară-Te şi stai puţin aproape de mine, iar de nu, apoi voi surpa cerurile, voi stinge 
soarele și te voi prinde cu mîinile!" 


Nişte hule ca acestea zicînd împăratul, cu îndrăzneală şi fără de ruşine asupra 
lui Hristos Dumnezeu, s-a cutremurat pămîntul și frică mare a căzut peste toţi, căci, 
mîniindu-se Dumnezeu în cer, pămîntul se clătina ca o frunză și se auzeau de sus din 
nori glasuri înfricoşate, fulgere și tunete şi au murit de frică mulți oameni. Împăratul, 
cu Crisp eparhul, erau legaţi cu nevăzute legături și spînzurau în văzduh. Apoi, a 
strigat împăratul către mucenic, zicînd: "Haralambie, acestea le sufăr pentru păcatele 
mele. Cu dreptate primesc pedeapsa, dar zi tu un cuvînt către Dumnezeul tău, ca să 
mă izbăvesc din chinurile acestea şi voi scrie numele Dumnezeului tău ca şi pe al tău 
în toată cetatea, ca să se slăvească, pentru că sînt lovit cu mare furie de Hristos al 
tău". 

Atunci a venit acolo fiica împăratului, anume Galini, şi a zis către tatăl său: 
"Crede în Dumnezeu şi te vei izbăvi din legăturile cele nevăzute cu care eşti legat, 
pentru că Dumnezeu, care te-a legat, este veşnic şi neatins". Apoi, căzînd fericita 
Galini înaintea mucenicului, a zis: "Mă rog ţie, robul lui Dumnezeu, roagă-te lui 
Hristos Dumnezeu şi dezleagă pe tatăl meu din legăturile nevăzute". Rugîndu-se 
sfîntul, a încetat înfricoşata mînie a lui Dumnezeu, iar împăratul şi eparhul, hberîndu- 
se de pedeapsă, au zis: "Stăpîne al cerului şi Ziditorule al pămîntului, Cel ce locuiești 
în cer, miluieşte-ne, caută cu milostivire pe pămînt". Apoi s-a dus împăratul cu 
eparhul şi cu toţi boierii în palatele sale şi au petrecut trei zile, neieşind de frica cea 
dumnezeiască şi de groaznica certare ce li se întîmplase. 


În acea vreme, fiicei împăratului i s-a făcut o vedenie, pe care a spus-o 
Sfîntului Haralambie: "Mi se părea că stau lîngă apă şi am văzut îndată o livadă mare 
îngrădită, în care erau sădiţi tot felul de copaci mirositori, iar în mijloc era o vie 
frumoasă şi în vie un cedru înalt. De la rădăcina copacului ieşea un izvor, iar străjerul 
locului aceluia era înfricoşat şi nu lăsa pe nimeni să intre acolo. Văzînd pe tatăl meu 
şi pe Crisp eparhul, stînd aproape, străjerul a întins spre dînșii toiagul său cel de foc, 
gonindu-i de acolo. Însă eu, stînd cu frică, l-am rugat să-mi poruncească să rămîn 
acolo". Dar acela mi-a zis: "Vino aici şi eu te voi duce pe umeri cu cinste”. Pe cînd 
eram înăuntru, lîngă izvorul cel de sub cedru, am auzit un glas, zicîndu-mi: "Ţie-ţi 
este dat locul acesta şi celor ce sînt asemenea ţie". O vedenie ca aceasta văzînd, mă 
rog ție să-mi spui tîlcul ei. 


Sfîntul Haralambie 1-a răspuns: "Tîlcuirea visului tău este: apa cea mare este 
darul Sfîntului Duh, locul cel îngrădit este Raiul, via este locuinţa drepţilor, copacii 
cei mirositori sînt cetele sfinților îngeri, cedrul cel înalt este slava Crucii, izvorul cel 


de la rădăcina cedrului înseamnă viața veşnică, care prin Sfînta Cruce se dăruieşte 
neamului omenesc, iar Străjerul locului, Cel ce te-a luat pe umeri, este Hristos 
Domnul, Care pe cele 99 de oi lăsîndu-le, a mers în urma celei rătăcite şi, găsind-o, 
a luat-o pe umerii Săi. Tatăl tău și eparhul vor fi izgoni din Raiul lui Dumnezeu, căci 
acei ce n-au mulțumit Domnului întîi şi pe urmă vor fi nemulțumiți, pentru că se abat 
de la Dumnezeu prin diavoleştile amăgiri”. 


După acea înfricoşată pedepsire ce s-a făcut, trecînd 30 de zile, împăratul s-a 
răzvrătit iarăşi ŞI, lăsînd pe Dumnezeu, a Cărui mînă tare a cunoscut-o, s-a întors la 
idoli. Deci, chemînd pe mucenic i-a zis: "Haralambie, ascultă sfatul meu şi te închină 
zeilor, ca să fu cinstit”. Sfîntul a răspuns: "Nu se poate să fie aceasta, adică să poată 
a se răzvrăti robul lui Dumnezeu de cuvintele tiranului, căci cu adevărat cuvintele 
tale, o! împărate, sînt nesocotite şi nebune". Mîniindu-se împăratul, i-a zis: "Cap 
nepriceput! zici că ale mele cuvinte sînt nepricepute şi nebune?". Atunci a poruncit 
să pună la gura lui undiţa și să-l poarte de gît prin toată cetatea. 


Fiica împăratului, apropiindu-se de tatăl său, a zis: "Ce faci? o! tată, de ce 
chinui pe dreptul acesta? Pentru ce te tu legi de cursele diavoleşti şi, lăsînd cele bune, 
alegi cele rele? De ce voieşti moartea şi lepezi viața? Pentru ce te scoli cu mînie 
tiranică asupra robului lui Hristos? Ascultă, tată, glasul meu şi precum te sîrguiești 
la rău, tot așa sîrguitor să fii spre bine: căci cel ce seamănă rele, rele va secera, iar 
cel ce seamănă întru buna credinţă, va secera cele bune. Adu-ţi aminte de pedeapsa 
lui Dumnezeu ce a fost peste tine, cînd erai legat şi spînzurat în văzduh, cu nevăzute 
legături. Pe Dumnezeu Cel adevărat L-ai mărturisit şi, fund dezlegat din legături, 
acum Îl lași? Mulţi puternici, fiind pedepsiţi, cunosc puterea Aceluia, dar scăpînd de 
pedeapsă, iarăşi ÎL uită”. 


Acestea auzindu-le, împăratul nu s-a îndreptat, ci, mai aspru făcîndu-se, i-a 
spus: "Jertfeşte zeilor, Galino!" Ea, întorcîndu-se către dînsul 1-a răspuns: "Voi face 
ceea ce voiești, tată”. Împăratul, bucurîndu-se, a zis: "Să se dezlege Haralambie, de 
vreme ce fiica mea jertfeşte zeilor”. Fiind adus Haralambie, împăratul i-a zis: "lată, 
s-a schimbat fiica mea, Galini, de la credinţa ta la a noastră şi voieşte să jertfească 
zeilor". Deci vino şi tu, Haralambie, cu dînsa, în capiştea zeilor noştri şi fă ceea ce 
noi dorim". Tăcînd Haralambie, împăratul socotea că se învoieşte. Apoi fiica 
împăratului a mers în capiştea lui Dia şi a lui Apolon şi a zis slujitorilor: "Căindu- 
mă, am venit să rog pe zeii pe care i-am miîniat, crezînd în Hristos". Deci, strigară 
slujitorii: "Mare Dia, puternice Apolon, făcătorii cerului, domnii domnilor, căutați 
spre doamna Galini şi miluiţi-o pentru Sever împăratul". 


Fericita Galini, intrînd în capiştea idolească, a chemat pe slujitori şi le-a zis: 
"Pe care să-l surp mai întîi: pe Dia, pe Iraclie sau pe Apolon?". Zis-au slujitorii: "Nu, 
doamnă, nici unuia să nu-i gîndeşti rău nici să batjocoreşti pe mîntuitorii noştri, ca 
să nu se mînie şi să clatine cerul şi să răstoarne pămîntul”. Atunci, fericita Galini, 
apucînd pe idolul Dia, 1-a zis: "Dacă tu eşti zeu, apoi cum n-ai înţeles că am venit să 
te răstorn?". Şi zicînd aceasta, l-a surpat; iar el, căzînd la pămînt, s-a sfărîmat în trei 


bucăţi. Asemenea, apucînd şi pe Apolon, i-a zis: "Şi tu, satano, gîrbovitule bătrîn, să 
cazi la pămînt, făcîndu-te praf". Apoi a sfărîmat pe ceilalţi zei, care erau acolo. Şi-au 
alergat slujitorii la Sever, zicînd: "Stăpîne, împărate, a pierit nădejdea noastră, acum 
şi soarele se va stinge și lumea va pieri, că au murit zeii”. Împăratul a zis: "Ce sînt 
cuvintele acestea?" Răspuns-au slujitorii: "Galina, fica ta, a sfărîmat pe zei”. Zis-a 
împăratul: "Mergeţi şi chemaţi în această noapte 50 de meşteri şi înnoind idolii, să-i 
puneţi în capiştea lor, apoi să ziceţi că au înviat din morţi, precum şi Galileenii spun 
despre Hristos al lor, că a înviat din morți”. 


Slujitorii, cu sîrguință făcînd aşa, au mers a doua zi la fiica împăratului, 
zicîndu-i: "Vino la capişte, stăpînă, să vezi pe zei înviaţi”. Apoi a zis fericita Galinia: 
"Au înviat zeii? voi merge să-i văd". Intrînd în capişte, a văzut pe idoli din nou 
ciopliți şi a zis: "Mare minune am văzut". lar slujitorii ziseră: "Cu adevărat, mare 
minune; pentru că ieri, fiind necinstiți și batjocoriţi, acum strălucesc cu mai mare 
cinste şi slavă". Fericita Galinia a zis: "Pe zeii cei noi mai cu înlesnire îmi este a-i 
răsturna decît pe cei vechi”. Deci, a zis către idolul Dia: "Ţie îţi zic Dia, cela ce ai 
înviat din morţi, să te duci iarăşi la cei morți”. Aceasta zicînd-o, iarăși a sfărîmat pe 
idoli. Atunci, slujitori, umplîndu-se de mînie, au spus iarăşi împăratului despre 
sfărîmarea idolilor. Împăratul, punînd de faţă pe fiica sa, i-a zis: "De ce ai sfărîmat 
pe idoli?" Ea a răspuns: "De vreme ce voi sînteți amăgiți cu deşartă părere, îi numiți 
zei pe cînd ei sînt materie neînsufleţită”. Împăratul a zis: "Jertfeşte idolilor, sămînţă 
necurată, iar nu fucă a mea". lar Galinia a răspuns, batjocorindu-l: "Acum am jertfit, 
precum am ştiut, iar de voiești şi celorlalți zei ai tăi, voi face asemenea". Mîniindu- 
se împăratul, a lăsat pe fiica sa şi, întorcîndu-se către mucenicul Haralambie cu 
iuțime, l-a dat la o femeie văduvă spre batjocură. 


Intrînd sfîntul în casa văduvei, s-a lipit lîngă un stîlp, ce era lîngă casă şi îndată 
stilpul cel uscat a odrăslit și a crescut copac mare, acoperind cu ramurile sale toată 
casa văduvei. Văzînd femeia o minune ca aceea, s-a înfricoşat şi a zis: "leşi de la 
mine, omule, că nu sînt vrednică a primi pe un asemenea bărbat, pentru că socotesc 
că tu eşti Hristos sau înger sau prooroc sau apostol. Pleacă de la mine, mă rogu ție, 
că nu sînt vrednică să intri sub acoperămîntul meu". Sfîntul i-a zis ei: "Îndrăzneşte 
fiică, pentru că ai aflat dar de la Dumnezeu. Crede în EI, că mare este Domnul, 
milostiv şi foarte lăudat”. 


A doua zi, văzînd vecinii copacul cel înalt şi cu multă frunză care acoperea cu 
umbra sa casa văduvei, ziceau între dînşii: "Ce este această minune?". Unii ziceau: 
"Fiindcă a intrat acolo Haralambie, pentru aceea a odrăslit stîlpul şi a crescut copac 
mare”. Și, intrînd, găsiră pe sfînt şezînd şi învăţînd pe văduvă, grăind astfel către 
dînsa: "Fericită eşti tu, femete, că ai crezut în Hristos; fericită eşti că se iartă păcatele 
tale, pentru că Dumnezeu primeşte pe cei ce se pocăiesc". Deci ziseră lui oamenii 
care veniseră: "Pentru ce nu ne spui nouă de eşti Tu Hristos cu adevărat?" Răspuns- 
a Sfîntul Haralambie: "lertați-mă, fiilor, sînt slugă a voastră, dar slujitor al lui Hristos 
şi în numele Lui se fac acestea”. 


Atunci femeia, luînd îndrăzneală, a strigat cu glas mare: "Bucură-te, 
Haralambie, care totdeauna luminezi lumea cu lumina cea nestinsă. Bucură-te 
Haralambie, cel mare cu darul; bucură-te Haralambie, sfeşnicule cel prealuminos, 
pentru că mulți prin învățătura ta s-au apropiat de Hristos!" Acestea grăindu-le 
femeia, toți au căzut la picioarele Sfîntului Haralambie, mărturisind pe Hristos, iar 
cu inimile crezînd Într-însul, au primit mâîntuitorul Botez. 


In altă zi, a poruncit împăratul ca să aducă pe mucenic la judecată şi, alergînd 
înainte, cei ce crezuseră în Hristos au spus împăratului minunea ce se făcuse, cum a 
odrăslit stiîlpul cel uscat şi s-a făcut copac mare. 


Mirîndu-se împăratul de aceea, Crisp, eparhul, i-a spus: "Stăpîne împărate, de 
nu vei porunci ca degrab să ucidă cu sabia pe vrăjitorul acela, toţi se vor amăgi de 
minunile făcute de dînsul și, lăsînd pe zeii noştri și pe noi, vor merge în urma lui”. 
Atunci, împăratul a hotărît asupra sfîntului judecată de sabie, despre care auzind 
Sfîntul Haralambie, a cîntat cu bucurie psalmul lui David: "Milă şi judecată voi cînta 
Ţie, Doamne; cînta-voi și voi înţelege în cale fără prihană, cînd vei veni către mine”; 
apoi a mai zis şi un alt psalm pînă în sfîrşit. 


Ajungînd cu veselie la locul în care avea să-și sfîrşească nevoinţa, a zis: 
"Mulţumesc, Ţie, Doamne Dumnezeule, că eşti milostiv şi îndurat. Tu ai ucis pe 
vrăjmași, ai sfărîmat iadul şi durerile morții le-ai dezlegat. Pomeneşte-mă, Doamne 
Dumnezeul meu, întru împărăția Ta". Astfel rugîndu-se el, s-au deschis cerurile şi S- 
a pogorit la dînsul Domnul cu mulţimea sfinților îngeri, pe un scaun de smarald cu 
foarte mare podoabă, şi a şezut pe dînsul Domnul, zicînd către mucenic: "Vino, 
Haralambie, prietenul Meu, cel ce ai răbdat multe pentru numele Meu. Cere de la 
Mine ce voieşti şi îţi voi da ţie”. 


Sfîntul Haralambie a spus: "Mare este taina aceasta, Doamne, că m-ai 
învrednicit a vedea înfricoşata Ta slavă. Doamne, de-Ţi place Ţie, mă rog să dai slavă 
numelui Tău, ca oriunde se vor pune moaştele mele și se va cinsti pomenirea mea, să 
nu fie foamete în locul acela sau aer stricăcios, care să piardă rodurile. Ci să fie mai 
ales în locurile acelea pace și sănătate trupească, mîntuire sufletească şi îndestulare 
de grîu şi vin, cum şi înmulţire de dobitoace, pentru trebuința oamenilor. Doamne, 
Tu ştii că oamenii sînt trup şi sînge, iartă-le lor păcatele şi le dă îmbelşugare din 
rodurile pămîntului, ca, cu îndestulare, pentru osteneala lor, să se sature şi să se 
îndulcească, preamărindu- Te pe Tine, Dumnezeul lor, Dătătorul tuturor bunătăţilor; 
iar roua ce se pogoară de la Tine, să le fie tămăduire. O! Doamne Dumnezeul meu, 
varsă peste tot darul tău şi îi izbăveşte de boala ciumei". 


Astfel rugîndu-se sfîntul, Domnul i-a zis: "Fie după cererea ta, viteazul meu 
ostaş”. Deci s-a dus Domnul cu îngerii Săi la cer şi i-a urmat sufletul Sfîntului 
Mucenic Haralambie. Atunci ostaşii, ducîndu-se la împărat, i-au spus despre slava 
mucenicului şi cum i s-a arătat Domnul şi că a murit fără tăiere de sabie şi au văzut 
sufletul lui suindu-se la ceruri. Atunci a căzut împăratul în mare mirare şi frică, iar 


fericita Galinia, fiica lui, a cerut de la dînsul trupul mucenicului și, luîndu-l, l-a învelit 
în pînze curate şi subțiri şi l-a uns cu aromate și mir de mare preţ şi l-a pus în raclă 
de aur, slăvind pe Dumnezeu. Împăratul s-a temut să judece şi să facă rău fiicei sale, 
pentru că vedea pe Dumnezeu care era cu dînsa. Deci a lăsat-o să viețuiască în 
dreapta credinţă creştinească, după voia ei. 


Acestea toate s-au făcut în acel timp cînd era Sever în Antiohia, iar întru noi 
împărățind Domnul nostru lisus Hristos. Acesta este nebiruitul Mare Mucenic 
Haralambie, arhiereul lui Dumnezeu, care mijloceşte pentru toată lumea, care a 
pătimit în ziua a zecea a lunii februarie şi totdeauna stă de-a dreapta scaunului lui 
Dumnezeu, rugîndu-se pentru noi Domnului nostru lisus Hristos, Căruia se cuvine 
slava şi împărăția, acum şi pururea şi în vecii vecilor. Amin. 

26. VIAŢA CUVIOSULUI PĂRINTELUI NOSTRU PROHOR, 
FACATORUL DE MINUNI DIN PECERSCA 
(10 FEBRUARIE) _ 
(DIN PATERICUL PECERSCAI) 


Dumnezeul cel milostiv şi bogat în îndurări, de multe ori sloboade răutăți 
asupra neamului omenesc, ca astfel, pedepsindu-l, să-l aducă la cunoștința cea 
sănătoasă şi să-l îndemne la lucruri bune; însă deşi pedepseşte și aduce asupra lui 
bătăi, cu toate acestea nu întîrzie a milui şi nu zăboveşte a tămădui de răni, precum 


este cu cuviință a se vedea din viaţa acestui Cuvios Prohor, care se mărturiseşte astfel: 
În zilele domniei lui Sviatopolc Iziaslavici multă prigonire s-a făcut oamenilor în 
Kiev, de către voievod, căci dărîma casele celor puternici, fără de pricini și jefuia 
averi multe. Pentru aceasta, Dumnezeu a lăsat pe păgîni să aibă putere asupra lui şi 
s-au făcut războaie multe în stăpînirea lui de către polovți. Pe lîngă acestea era și 
între ei război, încît era atunci foamete și mare lipsă în pămîntul Rusiei. 


În acele zile, a mers acest fericit Prohor de la Smolensk la mănăstirea Pecersca, 
la egumenul loan şi de la dînsul a luat sfîntul și îngerescul chip al monahilor. Apoi a 
început a se nevoi în fapte bune și s-a dedat la înfrînare mare, încît şi de pîinea cea 
obişnuită s-a lipsit. Adunînd el lobodă mare, verde, şi frămîntînd-o cu mîinile sale își 
făcea pîine şi cu aceea se hrănea. Dar şi aceasta o pregătea mai înainte în vreme de 
vară pentru tot anul și, venind altă vară, făcea la fel pentru anul viitor, încît nu-i 
trebuia obişnuita pîine în toate zilele vieţii sale. Pentru aceea era numit lobodnic, 
căci, afară de prescurile din biserică nu mînca niciodată în chilie, nici poame, fără 
numai lobodă, precum nici altceva nu bea, afară de apă. 


Văzînd Dumnezeu răbdarea sfîntului şi atîta înfrînare, i-a prefăcut în dulceaţă 
amărăciunea de pîine făcută din lobodă, încît i se aduse bucurie în loc de mîhnire, 
pentru că nu se mihnea acest fericit niciodată, ci, totdeauna bucurîndu-se, slujea lui 
Dumnezeu și nici se înfricoşa vreodată în ispite. Vieţuia ca o pasăre şi afară de lobodă 
n-avea nimic, încît nu putea să se laude ca bogatul, zicînd: "Suflete, ai multe bunătăţi 
pregătite spre mulți ani, odihneşte-te, mânincă, bea și te veselește”. Ci, avînd acele 
verdeţuri mai înainte pregătite pentru tot anul, se smerea pe sine, zicînd: "Prohore, în 
această noapte au să-ți ceară sufletul de la tine, iar cele ce ai, cui vor fi?” Acest fericit 
a împlinit cu fapta cuvîntul Domnului ce zice: "Căutaţi la păsările cerului, că nu 
seamănă, nici seceră, nici adună în jitnițe, ci Tatăl vostru ceresc le hrăneşte pe ele”. 
Sfîntul, rîvnind păsărilor, uşor îşi făcea calea pe care creştea loboda. De acolo, pe 
umerile sale, ca pe aripi o aducea în mănăstire și astfel, din pămînt nearat, îi venea 
hrană nesemănată, ca şi păsărilor. 


Astfel nevoindu-se sfîntul, s-a întîmplat în pămîntul Rusiei pe lîngă desele 
războaie şi o foamete mare, încît toţi se îngrozeau de moarte. Dar Dumnezeu, vrînd 
să preamărească pe plăcutul Său şi să miluiască pe popoarele Sale, a înmulţit atunci 
loboda mai mult decît în alte veri. De aceea, fericitul Prohor își impunea osteneală 
mai mare, aducînd neîncetat verdețuri de acelea pe care, frecîndu-le cu mîinile sale 
şi făcînd pîine, o împărțea la cei ce nu aveau şi piereau de foame. Apoi, văzînd unii 
că adună loboda, începură şi ei a aduna asemenea, ca să se hrănească în vreme de 
foamete, dar nu puteau să o mănînce din cauza amărăciunii. Atunci toți năzuiau la 
sfînt; iar el le împărțea tuturor pîinea aceea, să arate tuturor cît e de dulce pîinea din 
lobodă, ca şi cum era amestecată cu miere, încît nu mai pofteau pîine de grîu, pe cît 
pofteau pe aceasta din buruiană, ce se făcea din mîinile fericitului Prohor. Dar și 
aceasta este minune, căci pîinea aceea, dîndu-se numai cu binecuvîntare de fericitul, 
se arăta mai luminoasă şi curată, apoi era dulce la mîncare. Iar de lua de cineva în 
taină, se făcea neagră ca ţărîna şi amară ca pelinul. Dacă cineva din frați lua în taină 


de la fericitul vreo pîine, fără binecuvîntare, şi voia să o mănînce, atunci se afla în 
mîinile lui ca țărîna, iar în gură amară peste măsură, şi nu putea să o mănînce şi 
aceasta se făcea de multe ori. Acela se ruşina să spună greşeala sa sfîntului şi cu 
binecuvîntare să ceară pîine de la dînsul, dar fiind foarte flămînd şi neputînd suferi 
nevoia cea firească şi văzîndu-şi moartea înaintea ochilor săi, a mers la egumenul 
Ioan şi i-a spus ceea ce a făcut, cerîndu-şi iertare. 


Egumenul, necrezînd cele zise, a poruncit altui frate să a o pîine de la sfîntul, 
în taină, ca să cunoască de este astfel şi fund adusă pîinea s-a aflat asemenea precum 
i-a spus fratele cel dintii, căci nu putea nimeni s-o guste de amărăciune. Această pîine 
fund încă în mîinile lor, a trimis iarăși egumenul la sfînt să ceară o pîine, care să fie 
dată cu binecuvîntarea lui, apoi ieşind, zicea: să luaţi de la dînsul şi o altă pîine în 
taină. Deci, aducîndu-le pîinea cea luată în taină, s-a schimbat înaintea lor şi era 
neagră şi amară ca pelinul, ca şi cea dintii, iar pîinea cea luată din mîinile lui, s-a 
arătat frumoasă şi dulce ca mierea. Făcîndu-se astfel această minune, s-a preamărit 
fericitul Prohor pretutindeni şi, hrănind pe mulți flămînzi, a fost la mulți de folos. 


După aceasta, Sviatopolc Iziaslavici, domnul Kievului, a început război cu 
David Igorovici, domnul Vladimirului, pentru orbirea lui Vasile Rostislavici, domnul 
de la Treboclit, pe care Sviatopolc a poruncit să-l orbească, fiind amăgit de David 
Igorovici. Asemenea şi cu Volodar Rostislavici, fratele lui Vasilc, domnul de la 
Premișli şi cu Vasile, pentru stăpînirea tatălui său Iziaslav, pe care o ţineau 
Rostislavicii şi acum se întorcea de la război Sviatopolc în Kiev, gonindu-l pe David 
la leşi şi punînd în cetatea lui Vladimir pe fiul său, Metislav. Pe Volodar şi pe Vasilc, 
nebiruindu-i, a trimis pe un alt fiu al său, Iaroslav, cu ungurii, asupra lor. 


Pe vremea aceea, fiind mare neorînduială, jefuire şi fărădelege nu lăsa să vie 
la Kiev neguțători din Galic şi pe Mișli. Apoi nici nu era sare în tot pămîntul Rusiei 
şi puteai vedea atunci pe oameni în mare mîhnire. Fericitul Prohor, văzînd acea lipsă, 
a adunat în chilia sa mulţime de cenuşă de prin toate chiliile și, rugîndu-se Domnului, 
a început a împărți cenuşa aceea la toți, şi se prefăcea în sare curată, cu rugăciunile 
sfîntului. Cu cît o împărțea, cu atît mai mult se înmulţea, încît nu numai mănăstirea 
era îndestulată, ci şi oamenii mireni, mergînd la dînsul, luau din destul spre trebuința 
casei lor. Însă sfîntul nu lua nimic, ci la toţi împărțea în dar cît trebuia cuiva şi 
rămînea tîrgul deşert, iar mănăstirea plină de cei ce mergeau să ia sare. Atunci a 
ridicat vrăjmaşul o mare zavistie între cei ce vindeau sare în tîrg, că nu cîştigaseră 
Nimic, căci socoteau ca în acele zile să cîştige bogăţie pe sare şi acum le era pagubă 
mare, deoarece sarea ce mai înainte o vindeau scump, acum nici ieftin nu o cumpăra 
nimeni. Sculîndu-se toți vînzătorii de sare, au mers la voievodul Sviatopolc şi asupra 
fericitului cleveteau, zicînd: "Prohor, monahul, a luat de la noi multă bogăţie, că a 
adus pe toţi la el după sare, iar noi, dîndu-ţi dăjdii, nu putem să ne vindem sarea 
noastră şi suferim din pricina lui”. 


Voievodul, auzind aceasta, se gîndea în sine ca și gîlceava ce era între dînşii 
să o aline, şi el să cîştige bogăţie. Deci, s-a sfătuit cu sfetnicii săi, că preţul sării fund 


mare şi luînd sare de la Prohor, să fie vîndută numai de ai săi. Astfel a făgăduit 
clevetitorilor: "Pentru voi, voi jertfi pe monah". Dar ascundea în sine gîndul său, 
vrînd ca nimic să nu facă lor spre plăcere, ci, mai ales prin zavistia sa, mai multă 
împiedicare să le facă, pentru că zavistia nu ştie să cinstească folosul altuia. Îndată a 
trimis Sviatopolc să ia toată sarea de la Prohor şi, aducînd-o, a mers el însuşi să o 
vadă şi cu acei pîrîți care clevetiseră pe fericitul. Dar văzură toți că era cenuşă 
înaintea lor. De aceea a zis voievodul unora să guste şi tot cenuşă era în gură. Atunci 
se mirară mult de schimbarea aceea și nu se pricepeau. Apoi, mai cu încredințare 
vrînd să ştie ce are să fie mai pe urmă din o vedenie ca aceea, voievodul a poruncit 
să păzească pînă în a treia zi. Mulțimea poporului, după obicei, mergea la fericitul ca 
să-şi ia sare. Înştiinţîndu-se de jefuirea ei, toţi se întorceau deşerţi blestemînd pe acela 
care făcuse aceasta. Fericitul le zicea lor: "Cînd se va arunca de către voievod afară, 
atunci voi adunaţi-o". Voievodul, ţinînd-o trei zile şi neaflînd nimic, a poruncit ca 
noaptea să o arunce afară. Cenuşa aruncată îndată s-a prefăcut în sare; înştiințindu- 
se cetăţenii, se adunau, luînd sare cu bucurie. 


Făcîndu-se această minune, s-a spăimîntat voievodul care făcuse aceea. 
Neputînd să ascundă lucrul, căci se făcuse înaintea întregii cetăți, a început a cerceta 
ce este acest lucru. Atunci îi spuseră lui toate cele făcute de fericitul Prohor, şi nu 
numai despre sarea aceea care era din cenușă, ci şi de pîinile cele din lobodă cu care 
a hrănit o mulțime de popor şi cum erau dulci pîinile, cînd le lua cineva din mîna lui 
cu binecuvîntări, şi cum erau amare, cînd cineva le lua în taină. Acestea auzindu-le 
Sviatopolc, s-a ruşinat de fapta sa şi, mergînd la mănăstirea Pecersca, s-a împăcat cu 
egumenul loan. Căci mai înainte avea vrajbă împotriva lui, pentru mustrarea de 
nesaţul bogăției și pentru chinuirea poporului. Pentru aceea îl şi surghiunise în Turov, 
însă, temîndu-se de răsculare, degrabă l-a întors cu cinste în mănăstirea Pecersca. 


Pentru aceste minuni, a început de atunci a avea mare evlavie Sviatopolc către 
Preasfînta Născătoare de Dumnezeu şi către Cuvioşii Părinţi Antonie şi Teodosie ai 
Pecerscăi; iar pe fericitul Prohor îl cinstea şi îl fericea, știind că este adevărat rob al 
lui Dumnezeu, înaintea căruia a dat lui Dumnezeu cuvînt, ca de acum să nu mai facă 
silire nimănui. Dar încă şi acest cuvînt l-a întărit către fericitul, zicînd: "de mă voi 
duce, după voia lui Dumnezeu, mai înainte de tine din lumea aceasta, tu să mă pui 
cu mîinile tale în mormînt, ca astfel nerăutatea ta să se arate spre mine. lar de vei 
muri tu înaintea mea, eu, luîndu-te pe umerii mei, în peşteră te voi duce, ca pentru 
aceea să-mi dea Dumnezeu iertare de greşala cea mare făcută către tine”. 


Astfel fund întărit cuvîntul, fericitul Prohor a vieţuit ani destui, cu 
dumnezeiască plăcere, prin viaţă neprihănită şi aspră. După aceasta s-a îmbolnăvit, 
iar voievodul Sviatopolc a ieşit la război împotriva polovților. Atunci, fericitul a 
trimis la dînsul, zicîndu-i: "Acum s-a apropiat ceasul ieșirii mele din trup; deci, de 
vel voi să-mi împlineşti făgăduinţa și să-ți iei de la Dumnezeu iertare de păcate, vino 
să ne dăm iertăciune și cu mîinile tale să mă pui în mormînt, căci iată, aştept venirea 
ta. lar de vei zăbovi şi fără de tine mă voi duce, apoi eu pricină nu am şi războiul nu 
se va isprăvi, venind la mine". 


Auzind acestea, Sviatopolc, îndată lăsînd oastea, a mers degrab la Prohor cel 
bolnav. Cuviosul mult a învăţat pe voievod despre milostenie, despre judecata ce va 
să vie şi despre veşnica viață. Apoi 1-a dat iertare şi binecuvîntare şi a sărutat pe toți 
cei ce erau cu voievodul. După aceea, ridicîndu-şi mîinile în sus, şi-a dat duhul în 
mîinile lui Dumnezeu. Voievodul, luînd cu monahii trupul cuviosului, l-au dus în 
peşteră şi l-au pus în mormânt, cu mîinile lor. După îngroparea sfîntului, s-au dus la 
război şi, cu multă biruință asupra păgînilor agareni, a prădat toate părțile Polovţiei 
şi i-a adus în pămîntul său. Această biruinţă a fost dăruită de Dumnezeu pămîntului 
Rusiei, după proorocirea Cuviosului Prohor, care se ruga. 


De atunci, voievodul Sviatopolc, cînd mergea la război sau la vînat, totdeauna 
se ducea la mănăstirea Pecersca pentru binecuvîntare şi, cu multă osîrdie și 
mulţumire se închina în biserica cea de Dumnezeu zidită, înaintea icoanei făcătoare 
de minuni a Preasfintei Născătoare de Dumnezeu și înaintea mormîntului Cuvioşilor 
Antonie şi Prohor şi al tuturor celorlalți cuvioși, apoi mergea în calea sa. Astfel, bine 
rînduia domnia lui, după multe cercetări de la Dumnezeu, însă miluită prin Cuviosul 
Prohor, precum singur iubitorul de Hristos domn, Sviatopolc Iziaslavici, era martor, 
spunînd la toţi minunile şi semnele acestui plăcut al lui Dumnezeu. 


Cu ale lui sfinte rugăciuni facă-se şi acum, ca şi poporul creştinesc în 
războaiele cele de-a pururea să nu se lipsească de hrană, iar mai vîrtos, de hrana ce 
trebuie în viața veşnică, ca să ne săturăm cînd se va arăta slava lui Dumnezeu. Cu 
această hrană să ne îndulcim împreună cu Cuviosul Prohor, nu prin mîncarea de 
verdeţuri, de lobodă şi de cenuşă; ci prin vederea dumnezeieştii firi celei înflorite mai 
înainte de veci şi omeneștii a firi luată de pe pămînt, care este întru Hristos Dumnezeu 
şi omul, Căruia 1 se cuvine toată slava, cu Cel fără de început al Lui Părinte şi cu 
Prea Sfîntul, Bunul şi de viaţă Făcătorul Său Duh, acum şi pururea şi în vecii vecilor. 
Amin. 


27.VIAŢA ŞI PĂTIMIREA SFÎNTULUI SFINȚIT MUCENIC VLASIE, 
EPISCOPUL SEVASTIEI, ŞI A CELOR CE AU PĂTIMIT ÎMPREUNĂ CU 
DÎNSUL 
(11 FEBRUARIE) 
(DUPĂ METAFRAST) 


În vremurile cele mai dinainte în care se cinstea de păgîni slujirea idolească şi 
mulți oameni se închinau zidirii şi lucrului mîinilor lor, atunci a odrăslit şi credinţa 
multor sfinți, între care şi dreapta credinţă a Sfintului sfințitului Mucenic Vlasie. 
Acest sfînt a petrecut toți anii vieţii sale cu blîndă şi dreaptă viață, cu dumnezeiască 
plăcere, fără de prihană, depărtindu-se de tot lucrul rău. Cetăţenii din Sevastia 
Capadociei, văzînd cinstita lui viață, unii din oamenii cei binecredincioşi s-au sîrguit 
să-l pună episcop şi păştea bine turma lui Hristos, în acele vremuri în care erau dese 
prigoniri asupra Bisericii lui Hristos şi mulți, intrînd în nevoinţele pătimirii, se 
încununau cu cununa mucenicească. 


Atunci şi Sfîntul şi marele mucenic Evstratie, cel dintîi între cei cinci tovarăși 
ai săi, vieţuind în împărăția lui Dioclețian, s-a nevoit pînă la sînge pentru cinstirea 
lui Hristos. Şezînd el în temniță, l-a cercetat noaptea acest Sfînt Vlasie, dînd aur mult 
străjerilor temniţei și a fericit pe mucenicul lui Hristos care pătimea cu bărbăţie. Apoi 
a luat de la dînsul diata cea încredinţată lui, pe care Sfîntul Evstratie a scris-o mai 
înainte de sfîrşitul său, rînduind cele pentru trupul său şi pentru averi, aşa cum se 
scrie în pătimirea lui. 


Sfîntul Vlasie se ascundea de mînia tiranilor, precum făceau pe atunci mulți 
sfinţi, nelăsîndu-se torturat fără voia lui Dumnezeu. În cetate erau puţini creştini iar 
cei mai mulți fugeau în pustie, în munți şi în peşteri de frica chinurilor, pe care unii, 
neputînd să le rabde, cîtăva vreme s-au închinat idolilor. 


Sfîntul Vlasie, pe vremea împărăției lui Dioclețian, cît şi a lui Liciniu, 
pătimind atît, se ascundea şi el de cumplita prigonire într-un munte pustiu ce se 
numea Argheos, avînd acolo o peşteră pentru nevoinţa sa. Acolo, avînd viaţă liniştită 
şi pustnicească, înălța neîncetate rugăciuni către Dumnezeu, iar fiarele cele sălbatice 
veneau şi se binecuvîntau de la dînsul. Dar, de se întîmpla să vină la sfînt unele fiare 
în acel ceas în care se îndeletnicea cu rugăciunea către Dumnezeu, ca şi cum ele ar fi 
fost înțelegătoare, netăindu-i gîndirea cea dumnezeiască, stăteau înaintea peşterii, 
aşteptînd ieşirea aceluia după sfîrşitul rugăciunilor; şi nu se duceau pînă ce sfîntul nu 
punea mîinile peste ele, binecuvîntîndu-le. lar de se îmbolnăvea vreuna din ele, 
venind la sfînt, erau tămăduită prin punerea mîinilor sale cele sfinte. 


În acele zile, ighemonul Agricola a poruncit vînătorilor săi să vîneze o 
mulțime de fiare mîncătoare de tot felul. Aceasta o făcea spre mai cumplita moarte a 
ucenicilor lui Hristos, pe care în multe feluri se sîrguia să-i piardă, pe unii ucigîndu- 
i cu sabia, pe alții arzîndu-i în foc şi în apă înecîndu-i, iar pe alţii dîndu-i fiarelor. 


Ducîndu-se vînătorii la vînat şi înconjurînd munţii și pustiile, au mers şi la 
muntele ce se numea Argheos, în care se tăinuia Sfintul episcop Vlasie. Apropiindu- 
se de peşteră şi văzînd înaintea ei mulțime de fiare jucîndu-se, au zis între ei: "Să 
mergem să vedem ce este acolo". Şi mergînd, au găsit pe Sfîntul Vlasie nevoindu-se 
în peşteră ca într-o cămară și făcînd rugăciuni către Dumnezeu. Nezicîndu-i nimic, 
îndată s-au întors şi au spus ighemonului Agricola cele ce au văzut, iar ighemonul a 
poruncit să meargă cu mulți ostaşi să prindă pe creştinii care se vor afla ascunși acolo 
şi să-1 aducă la el. 


Mergînd ostașii trimişi în muntele acela și ajungînd la peşteră, găsiră pe Sfîntul 
Vlasie îndeletnicindu-se singur în rugăciune şi în doxologia lui Dumnezeu. Apoi 1- 
au zis: "leşi de aici şi mergi cu noi în cetate, că te cheamă ighemonul". Sfîntul, 
bucurîndu-se, le-a zis: "Bine, fu mei, să mergem împreună, căci şi-a adus aminte de 
mine Domnul, fiindcă S-a arătat mie de trei ori în noaptea aceasta, zicîndu-mi: 
"Scoală-te şi adu-Mi jertfă, după obiceiul preoţiei tale. Deci acum, fiii mei, bine aţi 
venit, Domnul meu lisus Hristos să fie cu voi!" 


Mergînd ei în cale, elinui se întorceau la Dumnezeu pentru blîndeţile şi 
învăţătura sfîntului şi pentru facerile sale de minuni. Căci, prin sfintele sale 
rugăciuni, se dădea de la Domnul tămăduiri bolnavilor, nu numai oamenilor, dar și 
dobitoacelor; şi cîți neputincioşi se aduceau înaintea Sfîntului Vlasie, pe aceia, 
punîndu-și mîinile sale şi făcînd rugăciuni, îi tămăduia şi le dădea drumul sănătoşi. 


O femeie avea un fiu căruia, mîncînd peşte, i-a rămas un os în gît şi acela nu 
mai putea să grăiască nicidecum și acum era aproape de moarte. Luîndu-l maică-sa, 
l-a dus la picioarele sfîntului şi, plîngînd, striga: "Miluieşte pe fiul meu, robule al 
Mîntuitorului nostru lisus Hristos, că îmi este singur născut". Apoi a spus sfîntului 
ce s-a întîmplat fiului ei. Arhiereul lui Dumnezeu Vlasie, punîndu-şi mîna în gâtul 
copilaşului s-a rugat lui Dumnezeu, zicînd: "Cel ce ajuţi tuturor celor ce Te cheamă 


cu adevărat, o! Mîntuitorule, ascultă rugăciunea mea şi ia osul cel înfipt în gâtul 
copilului acestuia, cu nevăzută puterea Ta. Și de acum, chiar între oameni şi 
dobitoace de s-ar întîmpla ceva de acest fel și va pomeni cineva numele meu, zicînd: 
Dumnezeule, pentru rugăciunile robului tău Vlasie, ajută-mi, aceluia, Tu, Doamne, 
grăbeşte spre ajutor şi dă-i tămăduire întru slava şi cinstea sfintului Tău nume”. 
Acestea grăindu-le, îndată a făcut sănătos pe copil şi l-a dat maicii sale, care lăuda 
pe Dumnezeu, și s-a preamărit numele Sfîntului Vlasie, nu numai în Sevastia ci și în 
Nicopole. 


Încă fiind el pe drum și apropiindu-se de Sevastia, s-a întîmplat un lucru ca 
acesta: o văduvă oarecare, săracă, nu avea mai mult decît un purceluș şi, alergînd un 
lup, l-a apucat pe el şi plîngea femeia foarte mult. Văzînd pe sfînt mergînd, a alergat 
la dînsul şi cu lacrimi se jeluia contra lupului. Sfîntul, zîmbind, a zis către dînsa: "Nu 
te mîhni, o! femeie, nici nu plînge, că ţi se va da ţie purcelul tău viu şi nevătămat”. 
Acestea zicîndu-le, mergea în calea sa şi iată lupul a alergat spre săraca văduvă, 
ducîndu-i purcelul în gură şi i-a dat drumul viu înaintea sa, întreg şi nevătămat. Apoi 
lupul a fugit în pustie, iar văduva și-a luat purcelul bucurîndu-se și lăudînd pe 
Dumnezeu. 


Intrînd Sfîntul Vlasie în cetatea Sevastiei şi Agricola şi ighemonul 
înştiinţindu-se îndată despre el, a poruncit să-l arunce în temniță. A doua zi, șezînd 
la judecată, a adus înaintea sa pe arhiereul lui Dumnezeu, pe care, văzîndu-l, a 
început mai întîi cu cuvinte amăgitoare a grăi către dînsul: "Bucură-te, Vlasie, prieten 
al zeilor noştri şi al nostru iubit". Sfîntul i-a răspuns: "Bucură-te şi tu, puternice 
ighemoane, dar să nu numeşti dumnezei pe diavolii care se vor da focului veşnic 
împreună cu cinstitorii lor”. Mîniindu-se ighemonul, a poruncit să fie bătut cu bețe 
groase multă vreme şi sfîntul a zis ighemonului: "O, nebune și înşelătorule de suflete 
omenești! Oare socoteşi că mă vei întoarce prin chinurile tale de la dumnezeiasca 
mărturisire? Nu vei putea, că am pe lisus Hristos, Cel ce mă întăreşte, de acum fă ce 
Voieşti”. 


Ighemonul, văzînd credinţa cea neschimbată a sfîntului, a poruncit ca iarăși 
să-l ducă în temniță. Atunci, văduva cea săracă, auzind de viteaza pătimire pentru 
Hristos a Sfîntului Vlasie şi fiind nemișcată în sfînta credinţă, a înjunghiat purcelul 
pe care l-a scos întreg din gura lupului, a fiert capul şi picioarele, le-a pus în blid, 
după aceea, luînd seminţe şi roduri pămîntești cîte putea să aibă în sărăcia ei şi 
punîndu-le în coşniță, apoi aprinzînd lumînare, le-a dus sfîntului în temniță şi căzînd 
la picioarele lui, se rugă să primească bucatele acelea şi să mănînce. Sfîntul, lăudînd 
pe Dumnezeu, a gustat din mîncarea cea adusă şi, binecuvîntînd-o, i-a poruncit, 
zicînd: "O! femeie în acest chip să săvîrşești pomenirea mea, în toţi anii, că nu va 
lipsi în casa ta nimic din cele trebuitoare. Şi altcineva de se va asemăna ţie și de va 
săvîrşi pomenirea mea, acela se va umple de darurile lui Dumnezeu și binecuvîntat 
va fi în toate zilele vieţii sale”. 


Acea fericită văduvă, luînd poruncă de la sfint, s-a dus la casa ei slăvind pe 
Dumnezeu, şi s-a împlinit cu dînsa Scriptura care zice: "În toată lumea se va spune 
ce a făcut ea, întru pomenirea ei”. Tiranul, șezînd a doua oară la judecată, a adus pe 
sfînt şi i-a zis lui: "Vlasie, jertfeşti zeilor ca să fii viu, sau voieşti să pieri rău?" 
Răspuns-a sfîntul: "Zeii care n-au făcut cerul și pămîntul să piară, iar moartea cu care 
tu mă îngrozeşti, aceea îmi mijloceşte mie viaţa veşnică”. Ighemonul, văzîndu-l 
nemişcat în credință, a poruncit să fie spînzurat pe un lemn, şi strujit tare cu unelte 
de fier. Fiind strujit mult, mucenicul a zis către ighemon: "O! păgînule şi necuratule! 
oare cu bătăile vrei să mă înfricoşezi pe mine, cel ce am în ajutor pe lisus Hristos? 
Nu mă tem de chinurile tale cele văzute, căci privesc la bunătăţile ce vor să fie şi care 
sînt făgăduite celor ce iubesc pe Dumnezeu". După aceasta a poruncit tiranul ca să-l 
dea jos de pe lemn şi să-l ducă iarăşi în temniţă. 


Fiind dus Sfîntul Vlasie la închisoare, îl urmau nişte drept credincioase și 
temătoare de Dumnezeu femei, şapte la număr, care, adunînd de pe pămînt sîngele 
ce pica din trupul lui, se ungeau cu dînsul. Văzînd aceasta, slujitorii ce duceau pe 
sfînt, le-au prins şi le-au dus la ighemon, zicîndu-i: "Și acestea sînt creştine”. 


Ighemonul a zis către dînsele: "Plecaţi-vă şi aduceţi zeilor jertfă, ca să primiţi 
de la mine mare cinste!" Cinstitele și sfintele femei i-au zis: "De voiești, o! 
ighemoane! ca să ne închinăm cu jertfe zeilor tăi, mai întîi se cade nouă să ne curăţim, 
deci să mergem la iezerul cel de aproape şi să ne spălăm într-însul, după obicei, fețele 
noastre și tot trupul. Apoi să poruncești să ne aducă pe zeii tăi acolo şi îndată după 
spălare să ne închinăm lor, pe malul iezerului". 


Ighemonul, umplîndu-se de bucurie, a poruncit să aducă pe zeii săi, pe care 
băgîndu-i în saci, i-au pecetluit cu plumb și i-au dat sfintelor femei, punînd lîngă 
dînsele ostaşi, ca să le ducă pe ele la iezer, cu zeii, şi de acolo să le aducă la dînsul 
cu cinste. Ele, luînd pe spatele lor sacii cu idolii pecetluiţi, i-au dus la iezer şi, sosind 
la mal, unde ştiau că apa este mai adîncă, au rugat pe ostași să se depărteze de dînsele, 
pentru ruşinea goliciunii trupești, şi să aştepte puţin pînă ce se vor spăla. Depărtîndu- 
se ostașii, au aruncat fiecare în adîncul apei pe idolul pe care îl ducea şi s-au afundat 
necurații zei ca plumbul. 


Văzînd aceasta, ostașii le-au prins şi, ducîndu-le la ighemon, i-au spus despre 
înecarea zeilor. Ighemonul şi-a schimbat faţa de mînie şi a răcnit ca un leu la ostaşi, 
zicînd către dînşii: "O! răi slujitori, pentru ce n-aţi ținut pe zei, ca să nu-i arunce în 
adîncul iezerului?” Apoi ostașii, răspunzînd, au zis: "O! luminate, ți-au grăit cu 
înşelăciune femeile acestea și au înecat pe zeii tăi, iar noi, neștiind înşelăciunea lor, 
nu i-am ţinut”. Deci au zis şi sfintele femei către ighemon: "Dumnezeul cel adevărat 
nu pătimeşte de înşelăciunea omenească, iar zeii tăi, fund pietre nesimţitoare și 
lemne, aur și argint, cu înşelăciune luaţi de noi şi înecați, nu s-au izbăvit pe ei din 
mîinile noastre, nici au scăpat de înecare, apoi cum pot pe alții să izbăvească de 
primejdu, să-i mîntuiască?”. 


Mîniindu-se ighemonul, a poruncit să ardă un cuptor, să topească plumb şi să 
aducă piepteni de fier şi şapte scînduri de aramă, făcute în chip de haine, arse în foc. 
Toate acestea erau puse de-o parte, iar de alta, au pus de faţă haine noi, luminate și 
felurite podoabe femeiești. Apoi a zis către sfintele femei: "Alegeţi-vă una din două: 
sau să vă închinaţi zeilor şi să le aduceţi jertfe și veţi păzi sufletele voastre, umblînd 
în aceste haine luminoase şi de mult preţ, sau, de nu veţi voi să faceți aceasta, apoi 
veți primi chinurile acestea pregătite asupra voastră”. 


O sfîntă femeie din acelea, avînd doi copii, a apucat o haină luminoasă și a 
aruncat-o în cuptor şi a ars. lar copiii au zis către maica lor: "Maica noastră, să nu ne 
lași pe pămîntul acesta să pierim ci, precum ne-ai hrănit cu dulcele tău lapte, aşa şi 
cu împărăția cerească să ne hrăneşti pe noi". După aceasta, ighemonul a poruncit să 
le spînzure şi să strujească cu piepteni de fier trupurile lor, iar ostaşii au văzut curgînd 
din rănile lor lapte, în loc de sînge, căci erau și trupurile lor albe ca zăpada. Îngerii 
Domnului, pogorîndu-se din cer, le întăreau și le mîngiiau în chinurile lor, zicîndu- 
le: "Nu vă temeţi, ci vă nevoiţi ca nişte buni lucrători, care, făcînd secerişul şi 
isprăvind lucrul, se binecuvîntează de stăpîn. Apoi, luînd plată, se duc bucurîndu-se 
la casa lor. Tot astfel, nevoiţi-vă şi voi, ca de la Mîntuitorul nostru lisus Hristos să 
luaţi viaţa veşnică şi neîncetată”. 


Ighemonul a poruncit apoi să înceteze torturile şi să le arunce în cuptorul cel 
înfocat; dar, cînd le-au aruncat, focul s-a stins îndată şi au ieşit nevătămate din cuptor. 
Atunci a zis către dînsele ighemonul: "Lepădaţi de la voi farmecele voastre, 
apropiaţi-vă de zei şi jertfiţi-le lor”. Sfintele femei i-au răspuns într-un glas: "O! fiule 
al diavolului, nu vom lăsa pe Domnul nostru lisus Hristos, nici ne vom închina pietrei 
şi lemnului, idolilor celor asemenea ție, surzi şi nesimțţitori; de acum fă ceea ce 
voiești, că noi sîntem chemate în împărăția cerurilor”. 


Atunci ighemonul a poruncit să le taie capetele cu sabia și, fiind duse sfintele 
femei la locul sfîrşirii lor, au rugat pe ostași, zicînd: "Aşteptaţi puţin pînă ce ne vom 
ruga lui Dumnezeu”. Și, plecîndu-şi genunchii lor la pămînt, au zis: "Slavă ie, 
Dumnezeul nostru, Cel mare și proslăvit! Slavă Ţie, Hristoase, Cel ce împărăţeşti în 
veci, că ne-ai chemat la calea bunătății Tale, căci cine este mai mare ca Tine, 
Dumnezeul nostru, Cel ce ne-ai făcut a ne depărta de întuneric şi a veni la adevărata 
şi dulcea Ta lumină. Ne rugăm Ţie, Doamne, să ne numeri cu sfînta şi întîia muceniță 
a Ta, Tecla, primind pentru noi rugăciunea prea sfințitului părintelui şi păstorului 
nostru Vlasie, care ne-a povăţuit pe noi la calea cea adevărată". 


Astfel rugîndu-se şi de la pămînt sculîndu-se, şi-au ridicat mîinile şi ochii spre 
cer înălțîndu-şi, cu inimă şi cu suflet curat, au zis către Dumnezeu: "Slavă ie, 
Dumnezeul nostru, că ne-ai învrednicit pe noi a sta în locul acesta, ca oile la 
înjunghiere, pentru numele Tău cel sfînt, căci voim ca îndată să ne jertfim ie. 
Primeşte şi sufletele noastre în jertfelnicul Tău cel ceresc”. Iar cei doi copii, 
apropiindu-se de maica lor, au zis către dînsa: "Maică, cununile voastre sînt gata în 
cer la Domnul, iar pe noi lasă-ne viteazului şi răbdătorului de chinuri, prea sfințitul 


episcop Vlasie”. Apoi apropiindu-se speculatorul, a tăiat cinstitele capete ale celor 
şapte femei şi așa s-au sfîrşit. 


După aceasta, ighemonul a scos pe Sfîntul Vlasie din temniţă și 1-a zis: "Vei 
aduce acum jertfă zeilor, sau nu?" Răspuns-a sfîntul: "Ticălosule şi orbule, nu vezi 
adevărata lumină. Căci, care om, cunoscînd pe Dumnezeul cel viu, va aduce jertfe 
sau se va închina idolilor celor neînsuflețiți? Iar tu, întunecatule şi necuratule să ştii 
că ai lăsat pe Dumnezeul cel viu şi te închini pietrei celei nesimțitoare, dar eu nu mă 
tem de îngrozirile tale. Precum voiești, chinuiește-mă; iată pentru Hristos al meu îmi 
dau ţie trupul meu, iar Dumnezeu are putere peste trupul meu". Zis-a ighemonul către 
sfint: "De te voi arunca în iezer, îţi va ajuta ție Hristos al tău, Căruia 1 te închini?”. 
Grăit-a sfîntul: "Orbule şi neînţelegătorule, tu pe cele neînţelegătoare cinstindu-le, ţi 
se pare că ești mîntuit, dar eu, cinstind pe Hristos, nu voi arăta ţie în apă puterea Sa". 
Atunci ighemonul a poruncit să-l ducă şi să-l arunce în adîncul iezerului. 


Sfîntul, alergînd înainte, a însemnat apa cu semnul Crucii și a mers pe apă ca 
pe uscat. Apoi, ducîndu-se în mijlocul iezerului, a șezut pe apă ca pe pămînt, iar către 
ostașii ŞI slujitorii tiranului care stăteau pe mal, a zis: "De aveţi zei, arătaţi puterea 
lor şi mergeţi și voi pe apă". Şi îndată 68 de bărbaţi, chemînd pe zeii lor pe nume, s- 
au aruncat în iezer, vrând să umble pe apă şi au pierit. Îngerul Domnului, pogorîndu- 
se din cer la sfînt, i-a zis: "Arhiereule cel plin de darul lui Dumnezeu, primește 
cununa cea gătită ție de la Dumnezeu". Deci a venit sfîntul la mal, avînd faţa ca 
lumina și, mergînd la ighemon, l-a ocărît. Atunci ighemonul a dat asupra lui judecată 
de moarte, zicînd: "Vlasie, cel ce nu s-a supus mie, a defăimat pe împărat, iar pe zei 
a ocărît şi 68 de oameni cu farmecele i-a pierdut în apă, să se taie cu sabia, împreună 
cu cei doi copii”. 


Scoţînd pe sfînt din curte cu copiii şi ducîndu-i la locul tăierii, s-a rugat pentru 
sine şi pentru toată lumea, şi mai ales, pentru aceia care vor veni după dînsul, să 
săvîrşească pomenirea lui, ca să nu se apropie de ei nici o boală, iar casele lor să se 
umple de toate bunătățile, apoi rugăciunile lor să fie auzite pentru toate nevoile. 
Atunci s-a pogorit de sus, la dînsul, un nor luminos, care l-a umbrit şi glasul lui 
Hristos se auzea, grăind din cer către dînsul: "Toate cererile tale le voi împlini, iubitul 
meu nevoitor”. 


Apoi speculatorul 1-a tăiat cinstitul cap şi după dînsul a tăiat şi pe cei doi copii 
în acelaşi loc, afară de zidurile cetăţii, în Sevastia, în 11 zile ale lunii februarie. O 
femeie binecuvîntată, anume Elisa, a luat sfintele trupuri mucenicești şi le-a îngropat 
în acel loc cu cinste şi se dădeau de la mormînt tămăduiri bolnavilor. 


Înştiințîndu-se văduva aceea de mucenicescul sfîrșit al Sfîntului Vlasie, 
arhiereul lui Hristos, şi avînd un purceluș, a cinstit pomenirea sfîntului, adunînd la 
sine pe cunoscuţi, pentru că Dumnezeu a binecuvîntat casa ei cu îndestularea celor 
de trebuință. Urmîndu-i ei şi alți oameni dreptcredincioşi, au început asemenea a 
săvîrşi pomenirea Sfîntului Vlasie, în toți anii, aducînd la biserică lumînări şi tămile. 


Apoi făcea ospeţe celor de o credinţă şi, dînd milostenii la săraci şi scăpătați, de 
atunci s-a început acel drept- credincios obicei, care se ţine încă şi acum de unii, 
adică a săvîrşi pomenirea Sfîntului sfințit mucenic Vlasie, după chipul acelei văduve. 
Aceasta se făcea în cinstea mucenicului şi în slava Domnului nostru lisus Hristos, 
Cel împreună cu Tatăl şi cu Sfîntul Duh slăvit şi închinat în veci. Amin. 


În această zi, mai facem pomenirea Sfintei Teodora împărăteasa, care a adus 
dreapta credinţă şi a fost soția împăratului Teofil, luptătorul contra sfintelor icoane, 
dar nu urma bărbatului său în eres, pentru că, ţinînd în taină sfintele icoane, se închina 
lor cu dreaptă credință. După moartea bărbatului său, a adunat un sobor de sfinți 
preoți şi a adus sfintele icoane în biserică. Apoi s-a sîrguit ca sufletul bărbatului său 
cel mort să se izbăvească de chinuri cu rugăciunile multor sfinți părinți, precum se 
scrie despre aceea pe larg în Sinaxar, la întîia Duminică a sfîntului şi marelui post. 
Sfinta Teodora, făcînd multe lucruri bune şi plăcînd lui Dumnezeu, a lăsat 
pămînteasca împărăție fiului său Mihail, iar ea a trecut la cereasca veșnicie. 


28.VIAŢA CELUI ÎNTRE SFINȚI, PĂRINTELE NOSTRU MELETIE, 
ARHIEPISCOPUL ANTIOHIEI 
(12 FEBRUARIE) 
(DUPĂ NICHIFOR CALIST, CARTEA A IX-A, CAPITOLUL 48 ŞI 
SOCRATE, CARTEA A II-A, CAPITOLUL 34) 


Sfîntul Meletie a fost de loc din Armenia cea mare, născut din părinţi creştini 
şi de neam, deprins în toate învățăturile cele din afară şi în sfintele dogme ale 
credinţei creştineşti. Apoi s-a desăvîrşit în toate faptele cele bune, iar pentru viața lui 
îmbunătățită, pentru dragostea lui cea înfocată şi curată pe care o avea către 
Dumnezeu și către aproapele, precum şi pentru blîndeţea, nerăutatea şi smerenia sa, 
era iubit de toţi. De aceea a fost silit de cei drepteredincioși a primi ca un vrednic, 
păstoria oilor celor cuvîntătoare. 


Mai întîi s-a făcut episcop al cetăţii Sevastia, care este în Armenia, apoi a fost 
mutat în Veria Siriei. După aceea a fost ales arhiepiscop la scaunul Antiohiei în acest 
chip: fiind depărtat din scaun Macedonie, rău-credinciosul eretic şi mincinosul păstor 


al Bisericii Constantinopolului, iar Evdoxie, arhiepiscopul Antiohiei, fiind, 
asemenea, amăgit cu părerile ariene, a poftit scaunul Constantinopolului pentru 
bogății - deoarece în împărăţia lui Constantie, fiul marelui Consantin, Biserica 
Constantinopolului avea multe bogății, mai multe decît Antiohia şi altele. De aceea, 
Evdoxie, defăimînd scaunul Antiohiei, a început a-l căuta pe al Constantinopolului. 
De acest lucru înştiințîndu-se antiohienii, s-au mîniat foarte pe arhiepiscopul lor 
Evdoxie, pentru defăimarea Bisericii sale și l-au izgonit, iar el s-a dus şi a luat scaunul 
Constantinopolului. 


Atunci antiohienii, adunînd sobor, făceau alegere cu judecată de obşte pe cine 
să pună pe scaun în locul lui Evdoxie. Atunci între dînşii erau mai mulți arieni, care 
puteau mult; iar ortodocşii puteau mai puţin şi erau trecuţi cu vederea, fiind numiţi 
eustatieni, după numele Sfîntului Evstatie care fusese mai înainte episcop al 
Antiohiei şi care pătimise izgonire pentru buna credinţă. În acel sobor se purta prin 
gurile tuturor numele Sfîntului Meletie şi toți voiau să-l aibă arhiepiscop, dar mai 
ales arienii îl doreau pentru că îl socoteau că este de un cuget cu dînşii şi nădăjduiau 
că va aduce la aceeași părere a lor şi pe eustatieni şi pe toată Antiohia o va învăţa 
dogmele ariene. 


Ei au întărit judecata alegerii de obşte cu iscăliturile lor şi au încredinţat-o 
Sfîntului Eusebie, episcopul Samosatelor, bărbatul cel drepteredincios care a fost la 
soborul acela, şi trimițînd rugăminte la Sfîntul Meletie, cu împărăteasca voie, l-a adus 
în Antiohia cu cinste și întîimpinare de popor. Intrarea în cetate o descrie Teodorit, 
episcopul, astfel: marele Meletie, fiind chemat de împărat, şi apropiindu-se de 
Antiohia, i-au ieşit în întîmpinare toți cîţi erau slujitori bisericeşti, precum şi toată 
mulțimea cetăţenilor. Erau pînă şi evreu şi păgîni, care doreau să vadă pe slăvitul 
Meletie. Astfel a fost pus Sfîntul Meletie pe scaunul arhiepiscopiei din Antiohia, ca 
un bărbat vrednic, înțelept şi sfînt. Pentru care, Sfîntul Epifanie, care a fost pe 
vremurile acelea, grăieşte, fericindu-l cu laude şi zicînd aşa: "Cu cinste mare a fost 
adus la noi bărbatul acela (Sfîntul Meletie), despre a cărui slavă străbătuse vestea 
pretutindeni. Căci viaţa lui era statornică, cinstită iar obiceiurile alese; de aceea era 
iubit de popor, pentru viaţa sa neprihănită, care era povestită cu laude dumnezeieşti 
de către toți”. 


Atât era de iubit şi atîta evlavie avea poporul pentru dînsul, încît se povestește 
despre el că la început, după ce a intrat în cetate, l-au primit antiohienii cu atîta 
evlavie şi credință, încît fiecare dintre dînşii numea pe copii după numele sfîntului, 
socotind că prin numirea aceea îl are pe însuşi sfîntul în casa sa. Marcile, lăsînd pe 
părinți, pe moși, pe strămoşi, puneau numele copiilor lor după al fericitului Meletie, 
căci biruia evlavia. Copiii născuţi, nu numai din dragostea cea firească ci şi din 
aşezămîntul acela, erau iubiți de părinţii lor, pentru că chiar numele lui era podoaba 
rudeniei și întemeierea păcii, iar cei ce se numeau ca dînsul, aveau mare mîngiiere. 
Precum cineva ar fi şezut în întuneric şi aprindea acum mai multe făclu în casa sa, 
tot astfel, cu adevărat, numirea aceea, intrînd ca o lumină în cetate, prin numele 
fericitului Meletie, dădea strălucire tuturor, mărind evlavia către sfint. Căci, 


necontenit pomenindu-se numele lui, aveau şi pe sfînt în suflet, izgonitor a toată 
patima dobitocească şi a gîndului celui rău. Atît de mult se simţea acest lucru, încît 
pretutindeni, pe uliți, în tîrg, prin ţarini şi în alte locuri răsuna numele acesta. Dar nu 
numai cu numele sfîntului s-a făcut aceasta, ci încă şi cu închipuirea trupului. Căci 
ceea ce s-a făcut cu numele, tot aşa s-a făcut şi cu icoana lui, pentru că pe peceţile 
inelelor, scrisorilor, pe pahare, pe pereţii camerelor, pretutindeni, mulți au închipuit 
acea icoană a sfîntului ca nu numai să audă sfînta lui numire, dar şi pretutindeni să 
vadă închipuirea icoanei sale şi să aibă îndoită mîngîierea pentru amintirea lui. Atit 
era de cinstit numele lui înaintea antiohienilor şi atîta elavie aveau ei către dînsul, 
pentru fapta bună şi mare, precum şi pentru smerenia și blîndeţea lui. 


Sfîntul Meletie, ocupînd scaunul Antiohiei, mai întîi învăţă pe popor viaţa cea 
îmbunătățită şi obiceiurile cele bune, netezind în inimile lor calea cea îndărătnică, 
spre dreapta credință. Căci sfîntul aştepta, ca dacă va îndrepta mai întîi obiceiurile 
cele rele, smulgînd spinii şi ciulinii din holdele inimilor, să semene în ele mai cu 
înlesnire seminţele dreptei credinţe. Atunci şi pe marele Vasile, care venise de la 
Ierusalim în Antiohia, l-a hirotonisit diacon. Sfîntul loan Gură de Aur, care pe acea 
vreme era încă copil, învăţînd carte şi ieșind în întîmpinarea Sfîntului Meletie, 
împreună cu vîrstnicii săi şi cu tot poporul, a primit Sfîntul Botez de la dînsul, iar 
mai pe urmă a scris despre el şi cuvînt de laudă. 


După luarea scaunului Antiohiei, la 30 de zile, sfîntul a fost izgonit din biserică 
de către eretici care vrăşmăşeau asupra adevărului; pentru că tot poporul, dorind să 
ştie cu încredințare de care mărturisire se ține arhiepiscopul lor cel nou şi cu aceasta 
supărîndu-l mult, Sfîntul Meletie a făcut în biserică propovăduirea cuvîntului lui 
Dumnezeu către popor, preamărind credinţa cea întărită în Niceea, la întîiul Sinod 
ecumenic a toată lumea. Apoi a mărturisit că "Fiul este de o ființă cu Tatăl" şi făcător 
a toată făptura. Astfel învăţînd sfîntul pe popor, cu mare glas, iar arhidiaconul 
Antiohiei fiind amăgit cu eresul lui Arie, apropiindu-se de episcopul său, i-a astupat 
gura cu mîna, ca să nu mărturisească, nici să înveţe credința cea dreaptă. Sfîntul, 
avînd gura astupată cu palma arhidiaconului, a întins mîna către popor şi prin 
degetele mîinii a mărturisit Sfînta Treime, mai bine decît cu gura, căci a arătat mai 
întîi trei degete, închipuind cele trei feţe dumnezeieşti. Apoi, strîngîndu-le, a arătat 
numai un deget, închipuind o singură dumnezeire. 


Arhidiaconul, văzînd aceea, a lăsat gura sfîntului și 1-a apucat mîna, oprind-o 
de la o închipuire ca aceea a Sfintei Treimi. lar sfîntul, avînd gura slobodă şi dreapta 
fiindu-i ținută, binecuvînta Treimea într-o unime şi unimea în Treime și sfătuia 
poporul care asculta ca să se țină de mărturisirea cea întărită de Sinodul de la Niceea. 
ȘI îi încredința că cel ce leapădă dogmele Sinodului din Niceea, acela cu adevărat 
este rătăcit cu totul. Arhidiaconul, astupînd iarăși gura arhiepiscopului, nu-l lăsa să 
închipuie nici prin degete Treimea; iar arhiereul, smucindu-se, învăţa poporul, cînd 
cu gura, cînd cu degetele. 


Atunci, cei drepteredincioşi, care de eretici se numeau eustatieni, s-au veselit 
cu bucurie negrăită, văzînd pe un arhiereu ca acela, drepteredincios, stînd pe scaunul 
apostolesc şi, de bucurie strigau, ajutînd păstorului lor în dreapta credință. Arienii s- 
au miîniat, s-au mîhnit şi au izgonit din biserică pe arhiereul lui Dumnezeu şi au 
început a-l huli pretutindeni, numindu-l eretic Savelian. Apoi au îndemnat pe 
împăratul Constantie să-l izgonească pe Meletie la surghiunie, în patria lui, Armenia. 
ȘI, cînd era să-l izgonească din cetate arienii, - căci cu cuviință este şi aceasta a nu o 
trece cu vederea, pentru folosul ascultătorilor -, şezînd ighemonul în caretă, iar pe 
sfînt punîndu-l lîngă dînsul, a trecut prin mijlocul cetăţii, ca să-l scoată din cetate și 
să-l ducă la surghiun. Creştinii, nesuferind despărțirea de sfint, azvîrleau asupra 
ighemonului pietre din toate părțile, voind mai bine să se lipsească de viața aceasta, 
decît să se despartă de sfint. Dar ce a făcut fericitul Meletie? Văzînd azvirlturile 
pietrelor asupre ighemonului, a acoperit cu hainele sale capul voievodului, ruşinînd 
pe vrăjmaşi, iar pe ucenicii săi îi învăţa să se arate răbdători faţă de rele și cu 
nepomenire de rău către cei ce ne fac nedreptate. În locul lui, în Antiohia au ales pe 
oarecare Evzoie, apărător al dogmelor lui Arie, care era în rînduiala diaconiei. 


Sfîntul Evsevie, episcopul Samosatelor, văzînd tulburarea făcută de eretici în 
Biserica Antiohiei şi nevinovata chinuire a Sfîntului Meletie, noul arhiepiscop, i-a 
fost jale. Deci, sculîndu-se, a ieşit din Antiohia, nespunînd nimănui și s-a dus în 
cetatea sa. Atunci şi-au adus aminte arienii, că alegerea cea de obşte a Sfîntului 
Meletie a fost întărită de mîinile tuturor și se temeau, ca nu cumva, prin aceea, să fie 
mustrați cîndva la sobor, căci singuri într-un glas alegîndu-l episcop, îndată l-au și 
izgonit. De aceea, au rugat pe împăratul ce era atunci în Antiohia să trimită după 
Evsevie, ca să facă acea judecată ce i se încredinţase lui. Împăratul îndată a trimis în 
urma Sfîntului Evsevie, cu cai de olac. Ajungînd trimişii pe episcopul Evsevie și 
spunîndu-i împărăteasca poruncă, episcopul a răspuns: "Judecata cea de obşte ce mi 
s-a încredinţat o voi face, numai cînd toți cei ce mi-au încredinţat-o se vor aduna la 
un loc”. 


Întorcîndu-se trimișii la împărat, s-a mîniat împăratul foarte şi a trimis a doua 
oară, scriind cu asprime şi poruncind de nu va voi să facă aceea judecată, să i se taie 
mîna dreaptă. Dar aceasta a scris-o, ca să înfricoşeze pe sfîntul episcop, iar trimisului 
nu i-a poruncit să facă lucrul acesta. Ajungînd iarăși trimisul împărătesc pe Sfîntul 
Evsevie, dîndu-i împărăteasca scrisoare cea aspră, el a citit-o îndată şi a întins 
amîndouă mîinile spre tăiere, zicînd: "Nu numai dreapta, ci şi stînga tăiați-o, iar 
judecata prin care se mustra răutatea şi fărădelegea ariană n-o voi face”. Deci s-a 
întors trimisul iarăşi în deșert. Împăratul, auzind un răspuns ca acesta, s-a mirat foarte 
de bărbăţia și de statornicia lui cea tare şi mai pe urmă îl lăuda înaintea tuturor. 


După izgonirea Sfîntului Meletie din scaunul său, s-au despărțit cu totul 
credincioşii de arieni, căci, luînd ei o biserică din afara cetăţii, la locul ce se numea 
Palea, acolo îşi săvîrşeau slujbele, avînd preot pe unul Paulin. După cîţiva ani a murit 
Constantie, împăratul, și după dînsul a venit Iulian Paravatul. Acesta, la începutul 


împărăției sale, fățărnicindu-se că este dreptcredincios, pe toţi episcopii care au fost 
izgoniți 1-a lăsat liberi, poruncindu-le să se întoarcă în scaunele lor. 


Atunci şi Sfîntul Meletie s-a întors din surghiun în Antiohia, dar a găsit 
Biserica drepteredincioşilor despărțită în două - pentru că o parte, mai înainte de 
venirea lui, alegînd la episcopie pe Paulin, preotul cel pomenit mai sus, s-au despărțit 
de cei ce aşteptau întoarcerea lui Meletie. Aceia se numeau paulieni, iar ceilalți 
meletieni, mai ales cei ce se întorseseră de la eresul lui Arie la dreapta credinţă, prin 
învățătura Sfîntului Meletie. Pe care paulienii nu-i primeau întru împărtăşirea lor din 
două pricini: întîi că erau botezați de arieni iar al doilea că Sfîntul Meletie era ales 
de arieni, la arhiepiscopia Antiohiei. Cu toate că amîndouă părțile acelea păstrau 
credinţa cea adevărată, totuşi, pentru niște pricini ca acestea se despărțiseră. Venind 
sfîntul, se îngrijea pentru pacea bisericească, adică cum ar putea iarăşi să unească 
turma cea despărțită. Însă episcopia lui Paulin nu o lepăda, ci o cinstea, fiind acela 
blînd şi cu inima smerită şi singur povăţuia turma cea nouă, de la arieni, la dreapta 
credinţă. 


După ce, însă, nelegiuitul Iulian s-a întărit în împărăție, s-a lepădat pe faţă de 
Hristos şi s-a închinat idolilor. Atunci sfîntul iarăși a fost izgonit din Antiohia, pentru 
că în acea vreme s-a ridicat prigonire asupra creştinilor prin toată lumea şi mai ales 
în Antiohia. Căci acel nelegiuit împărat, cu puterea sa ostăşească mergînd în Persia, 
a venit şi în Antiohia. Aici aducea multe jertfe idolului Apolon, care era în locul ce 
se numea Dafne, înaintea cetății Antiohiei, unde erau puse şi moaştele Sfîntului 
mucenic Vavila, cu cei trei prunci. Deci, întreba împăratul pe necuratul zeu Apolon, 
care dădea răspunsul la oameni: "Birui-voi pe perşi?" Însă idolul nu-i răspundea 
nimic. Pentru că, de cînd se adusese în acel loc moaştele Sfîntului Vavila, a fugit 
diavolul de acolo şi tăcea idolul cel ce grăia multe mai înainte, căci diavolul 
răspundea printr-însul. 


Mîhnindu-se împăratul de tăcerea zeului, s-a înștiințat de la slujitorii cei de 
acolo că din cauza moaştelor lui Vavila a amuţit Apolon și îndată a poruncit 
împăratul galileenilor - astfel numindu-i pe creştini - ca să ia de acolo moaştele 
acelea. După luarea lor, a căzut foc din cer peste capiştea lui Apolon şi a ars cu idol 
cu tot. De acest lucru umilindu-se necuraţii slujitori, de ruşine şi de jale, au adus 
năpasta asupra creştinilor, zicînd împăratului că galileenii, din ură, au aprins, 
noaptea, capiştea lui Apolon. Deci împăratul, umplîndu-se de mînie, a poruncit să le 
facă rău creştinilor şi a fost izgonit din cetate Sfîntul arhiepiscop Meletie, iar alții, 
fugind, se ascundeau. Atunci şi cei doi sfinți presviteri din Antiohia, Evghenie și 
Macarie, au fost chinuiţi, precum şi Sfîntul Artemie. 


Dar, pierind cu sunet urîtorul de Dumnezeu, împăratul Iulian și după el venind 
la împărăție drepteredinciosul şi iubitorul de Hristos Iovian, Antiohia iarăşi a avut 
păstor pe Sfîntul Meletie, învățătorul credinţei. lar împăratul lovian îl cinstea și-l 
iubea foarte mult pe sfint; de aceea sfîntul era foarte temut de arieni. Atunci, unii din 
episcopii lor s-au învoit, deşi cu fățărnicie, la dreapta mărturisire, numai și numai ca 


să fie plăcuţi împăratului şi lui Meletie, arhiepiscopul Antiohiei. În acea vreme s-a 
făcut sinodul local în Antiohia de către Sfîntul Meletie şi Evsevie al Samosatelor, la 
care arienii au mărturisit cuvîntul că Fiul este de o ființă cu Tatăl, precum şi credința 
cea întărită la sinodul de-a toată lumea în Niceea, însă tot cu fățărnicie, căci, murind 
degrab împăratul Iovian, iar după el venind Valens, ereticii iarăşi s-au întors la a lor 
credinţă, amăgind şi pe împărat, prin soția sa Domnica. 


Atunci iarăşi Biserica celor drepteredincioși se persecuta și păstorii ei se 
izgoneau. Căci petrecînd acel rău credincios împărat Valens în Antiohia nu puţină 
vreme şi întărind eresul arian, a izgonit pe preasfinţitul arhiepiscop Meletie, fiind 
îndemnat de arieni şi a fost sfîntul în izgonire pînă la pieirea lui Valens. 


După Valens a venit împărat drept credinciosul Graţian. Atunci ortodocşii 
arhierei au fost eliberaţi de la surghiunie, prin împărătească poruncă și fără de opreală 
şi-au luat scaunele. 


Sfîntul Meletie s-a întors iarăşi în Antiohia, la scaunul său, a treia oară, iar 
între credincioşi se făcea dezbinare, pentru cei doi arhierei, Paulin și Meletie, unii 
ţinîndu-se de cel dintii, iar alţii de celălalt, înstrăinîndu-se unul de altul. Sfîntul însă 
punea multă sîrguință ca desăvîrşit să facă pace între dînşii. În acea vreme, drept 
credinciosul şi de Hristos iubitorul împărat Graţian a dat împărătească poruncă în 
toată stăpînirea sa, să se ia biserica de la arieni şi să se întoarcă drepteredincioşilor. 
Cu acea împărătească poruncă a venit în Antiohia un boier, anume Sapor. 


Atunci, Sfîntul Meletie a grăit episcopului Paulin, fiind de față acel boier: 
"Deoarece şi mie mi-a încredințat Domnul grija pentru oile acestea şi tu ţi-ai separat 
o parte dintr-însele, deşi oile nu se deosebesc între ele, avînd dreapta credință, deci, 
să unim turma, o! prietene, şi să depărtăm gîlceava pentru întiietate. De aici încolo 
vom paşte împreună oile cele cuvîntătoare, purtînd grija de obşte pentru dînsele. Iar 
dacă scaunul naşte gîlceavă între noi, mă voi sîrgui s-o pierd, pentru că voi pune pe 
prestol dumnezeiasca Evanghelie şi voi face ca amîndoi să şedem de părțile 
Evangheliei. De voi sfîrşi eu mai întîi viața vremelnică, vei paște turma tu, singur, 
prietene. lar de se va întîmpla sfîrşitul tău mai întîi, eu singur, după puterea mea, voi 
avea grijă de oi”. 


Acestea cu dragoste le-a spus înainte Sfîntul Meletie, cel mai blînd dintre toți. 
Dar Paulin nu s-a învoit la aceasta. De aceea boierul Sapor a înștiințat pe împărat şi, 
prin poruncă de la dînsul, a luat Biserica Ortodoxă precum şi celelalte biserici de la 
arieni Și le-a dat Prea sfințitului Meletie. Paulin a rămas păstor numai pe acele oi, pe 
care de la început le-a deosebit pentru el. 


Luînd Sfîntul Meletie scaunul său, la care a fost ales de la început cu 
bunăvoirea tuturor, a cîrmuit bine păstoria sa, în pace şi în liniște, pînă la fericitul 
său sfîrşit, neputînd mai mult arienii să se ridice şi să facă rău Bisericii lui Hristos și 
păstorilor celor buni ai ei. Mai ales Sfîntului Meletie care, prin dreapta credinţă şi 


prin sfînta sa viaţă, strălucea ca soarele, luminînd Biserica şi întunericul eresurilor 
izgonindu-l. Prin a lui povăţuire şi învățătură și prin chipul vieții celei neprihănite, 
mulți din Antiohia au sporit în fapte bune şi în credinţă şi s-au făcut desăvirşiți 
luminători ai Bisericii. 


Unul ca acesta era Flavian, care, după Meletie, a luat scaunul lui. Apoi 
Acachie, care a fost mai pe urmă episcop în Varia, Teodor al Tarsului şi Elpidie, 
economul lui Meletie, dar în urmă episcop în Laodicea. ŞI, mai ales, Sfîntul Ioan, 
care s-a numit apoi Gură de Aur, fiind pus de dînsul în rînduiala diaconiei și Vasile, 
prietenul lui, nu cel din Cezareia, ci altul cu același nume şi mai tînăr de ani, născut 
în Antiohia, de o vîrstă cu Sfîntul loan. Aceştia și mulți alții, povățuindu-se prin 
Sfîntul Meletie, împodobeau Biserica lui Hristos şi o luminau, fiecare la locul lui, 
fiind ca o făclie în sfeşnic. 


În zilele acestui sfint Meletie, în părţile Siriei, în care se află şi Antiohia, a 
început nevoinţa şi Sfîntul Simeon, care mai pe urmă s-a suit pe stilp. Dar mai întîi 
s-a urcat pe un deal înalt şi s-a ferecat cu un lanţ de fier, precum se scrie în viaţa lui. 
Auzind de dînsul, Sfîntul Meletie s-a dus la el şi, văzîndu-l ferecat, i-a zis: "Poate 
omul și fără obezi să se stăpînească pe sine şi nu cu fiare să se lege de un loc, ci cu 
voia ŞI înţelegerea". Cuviosul Simeon, auzind acestea, s-a folosit şi, scoțind obezile, 
s-a legat cu voia sa liberă, ca de bună voie să fie legat pentru lisus Hristos. 


Nu cu mulți ani mai înainte de sfîrşitul fericitului Meletie, a împărățit drept 
credinciosul Teodosie, care mai înainte era la împăratul Graţian, voievod cinstit şi 
vestit pentru vitejia sa, biruind de multe ori cu slavă oştile barbare. Acela, mai înainte 
de luarea împărăției, a văzut odată în vedenie pe arhiepiscopul Antiohiei, pe acest 
sfint Meletie, pe care nu-l văzuse niciodată la arătare, ci numai auzise de dînsul. 
Teodosie l-a văzut stînd aproape de el, punînd pe dînsul hlamidă și coroană 
împărătească. Deșteptîndu-se, a spus această vedenie unuia dintre casnicii săi şi se 
mira ce va să fie aceasta. Dar nu după multe zile s-a împlinit acea vedenie, căci, 
Graţian împăratul, văzînd că îi este cu neputinţă să cîrmuiască Răsăritul şi Apusul, 
pentru depărtare şi pentru multele năvăliri barbare de pretutindeni, l-a ales părtaş la 
împărăție pe voievodul Teodosie, ca pe un bărbat bun, viteaz și drepteredincios. ŞI, 
încredinţîndu-i lui tot Răsăritul, pe care mai înainte îl stăpînea Valens, împăratul, el 
s-a dus la Apus. Teodosie, luînd împărăția Răsăritului și biruindu-i pe goții ce 
năvăleau asupra Traciei, a venit la Constantinopol şi dorea să vadă pe Sfintul Meletie, 
pe care îl văzuse în vedenie încoronîndu-l la împărăție. 


În acea vreme prin conglăsuirea sfinţilor părinți cei mari şi după învoirea 
dreptcredincioşilor împărați Graţian şi Teodosie, a început a se aduna al doilea sobor 
a toată lumea, în Constantinopol; şi erau chemţi la sinodul acela episcopii din toată 
lumea, prin scrisori împărătești. Deci a venit și Preasfinţitul Meletie, arhiepiscopul 
Antiohiei, şi a poruncit împăratul boierului şi casnicilor săi ca nimeni să nu-i arate 
pe Sfîntul Meletie, pentru că voia ca singur să-l cunoască, din vedenia în care îi 
văzuse fața, şi să ştie mai cu încredințare cine este Meletie, bunul şi blîndul arhiereu, 


care în vis l-a încoronat la împărăție. Intrînd episcopi mulți în palatul împărătesc, iar 
împăratul privind către dînşii, îndată a văzut şi a recunoscut pe Sfîntul Meletie, apoi 
lăsînd pe toţi la o parte, a alergat la dînsul, ca un fiu preaiubit, să-l vadă şi, sărutîndu- 
1 mîinile, pieptul, capul, spunea înaintea tuturor că l-a văzut în vedenie, punînd pe 
dînsul împărăteasca coroană și porfiră, apoi făcea sfîntului cinste mare, mai mult 
decît celorlalți arhierei. 


În acel sinod, Sfîntul Meletie a mulţumit pe toţi prin semne ca acestea: 
neînțelegînd arienii Sfînta Treime și dreapta credință, răzvrătiseră lumea prin 
păgîneasca lor învățătură. Atunci, sculîndu-se Meletie, dumnezeiescul bărbat, le-a 
arătat oamenilor care cereau învăţătură de la dînsul trei degete, în chipul celor trei 
fețe ale Sfintei Treimi. Apoi, două degete împreunîndu-le şi pe unul îndoindu-l, a 
binecuvîntat pe popor şi a ieşit de la dînsul foc ca fulgerul, apoi vrednicul de laudă a 
strigat: "Că trei ipostasuri înţelegem, însă numai despre o ființă vorbim". Astfel, pe 
toți minunîndu-i, a ruşinat pe eretici, iar pe cei drepteredincioşi i-a întărit în credința 
cea dreaptă. Apoi a întărit chiar în sobor pe Sfintul Grigorie, cuvîn-tătorul de 
Dumnezeu, în scaunul patriarhiei Constantinopolului. 


După puţine zile, neisprăvindu-se încă soborul, Meletie, îmbolnăvindu-se, a 
adormit întru Domnul, pricinuind multă plîngere împăratului, arhiereilor şi la tot 
poporul drepteredincios, care îl îngropară cu cinste. Mai pe urmă l-au dus în 
Antiohia, aşezîndu-l aproape de Sfinţitul mucenic Vavila, pentru apărarea cetăţii şi 
spre slava lui Hristos Dumnezeul nostru, Care împreună cu Tatăl şi cu Sfîntul Duh 
este slăvit în veci. Amin. 

29.CUVÎNT LA ÎNMORMÎNTAREA SFÎNTULUI ŞI MARELUI 
MELETIE, ARHIEPISCOPUL ANTIOHIEI CELEI MARI 
(12 FEBRUARIE) 
(TRADUS DIN ELINEŞTE) 


A sporit numărul apostolilor cu acest nou apostol, cel împreună hotărît ca să 
fie cu er. Căci au chemat sfinții la dînşii pe cel de un obicei cu dînşii, pe nevoitorul, 
pe încununatul, pe cel curat cu sufletul şi propovăduitorul cuvîntului. Meletie, 
părintele nostru, este fericit pentru sălăşluirea cu apostolii şi pentru ducerea sa către 
Hristos. Dar noi nu putem ferici, după cum se cade, pe părintele nostru, fiind în stare 
de orfani fără de vreme. Sfîntul Meletie dorea mai bine să fie împreună cu Hristos, 
iar nouă ne este greu și cumplit a ne despărți de părinteasca lui părtinire, căci acum 
ar fi vreme de sfătuire, dar sfătuitorul tace. Războiul ne-a înconjurat, războiul 
ereticilor, dar voievodul nu este. Bolește trupul cel de obşte al Bisericii, dar pe doctor 
nu-l aflăm. Vedeţi, deci, în ce fel de vreme ne aflăm noi. 


Am fi voit, de ar fi fost cumva cu putinţă, ca, întărindu-mi a mea neputinţă, să 
mă ridic la măsura primejdiei, să scot glas după mărirea durerii, precum au făcut 
vitejii aceştia care se tînguiesc cu mare glas după părintele lor. Dar cum voi sili limba 
spre grăirea cuvîntului, ea care este ferecată cu nişte obezi grele? Cum voi deschide 
gura mea, care este ținută cu negrăirea? Cum voi scoate glasul meu, care în dureri 
este alunecat? Cum voi privi în sus cu ochiu sufletului, fiind acoperit cu negura 
primejdiei? Cine, desfăcîndu-mi adîncul acesta şi întunecatul nor al mîhnirii, îmi va 
arăta iarăşi raza păci? 


O! ce întunecare, care nu mai nădăjduieşte în răsărirea luminătorului. Mai 
înainte dănțuiam ca la nuntă, iar acum jalnic suspinăm. Atunci cîntam ca de nuntă, 
iar acum de îngropare. Aduceţi-vă aminte cînd pentru nunta cea duhovnicească v-am 
ospătat pe voi, aducînd în casa bunului mire pe fecioară, şi darurile de fecioară ale 
cuvîntului, după puterea noastră 1 le-am adus, veselindu-se şi înveselindu-ne. Iar 
acum ni s-a întors bucuria în plîngere şi îmbrăcămintea veseliei ca un sac s-a făcut. 
Oare, se cădea în tăcere a încuia durerea de vreme ce s-a ridicat de la noi bunul mire? 
Plini de bunătăți am venit la voi, iar acum goi şi săraci ne întoarcem. Dreaptă aveam 
făclia care cu multă lumină strălucea, iar acum stinsă o ducem înapoi. Avem comoara 
cea mare în vas de lut, dar acum comoara s-a făcut nevăzută și vasul cel de lut se 
întoarce, deşert de bogăţie, la Cel ce ni l-a dat. 


O! ce înecare de corabie! Cum în mijlocul limanului nădejdii noastre s-a spart 
corabia! Cum corabia cea încărcată cu nenumărate bogății, cufundîndu-se cu povara, 
ne-a lăsat goi pe noi care eram bogaţi! Unde este cîrma cea întemeiată a sufletelor 
noastre, prin care întreitele valuri eretice fără de părtinire le despicam? Unde este 
ancora cea nestrămutată, prin care cu toată întemeierea ne odihnim noi, cei obosiţi? 
Unde este cîrmaciul cel bun, care îndrepta corabia către limanul cel de sus? 
Împrumutaţi-ne fraţilor, împrumutaţi-ne lacrimi cu milostivire, căci atunci cînd voi 
vă veseleaţi şi noi ne-am împărtăşit de veselia voastră. Deci, daţi-ne această 
schimbare, a ne bucura cu cei ce se bucură și a plînge cu cei ce plîng. 


Cîndva poporul cel străin a lăcrimat pentru patriarhul Iacov, cînd fiii mutau pe 
tatăl lor din Egipt şi au jelit 40 de zile şi tot atîtea nopți. De obște erau atunci lacrimile 
celor străini şi ale celor de casă, de obște facă-se și acum, fiindcă şi durerea este de 
obşte. Patriarhii aceştia toţi sînt fiii lui Iacov al nostru, nici unul nu este din mamă 
străină şi neadevărată. Aţi auzit nu demult de Efrem și de Manase, ce fel şi cîte a 
povestit despre părintele nostru Meletie, încît minunile covîrşesc cuvîntul. Daţi-mi 
şi mie voie să zic ceva despre aceasta. 


Cred că voi cunoaşteţi cine este bărbatul acesta de neam bun, odraslă din cei 
de la răsăritul soarelui, fără de prihană, drept, adevărat, de Dumnezeu cinstitor, 
depărtîndu-se de la tot lucrul rău. 


Socotesc că nu va pizmui marele lov, în mărturule despre dînsul, ca şi 
următorul său, Meletie, să se împodobească bine. Însă, zavistia, care vede pe toate 
cele bune, a văzut şi binele nostru cu ochi răi. Şi cel ce umblă în lume şi printre noi, 
a mers pe urma necazului. Dar nu a pierdut cirezi de boi, nici turme de oi. Nu în 
acestea ne este vătămarea, nici prin asini şi cămile nu 1 s-a făcut paguba. Nici cu răni 
în părțile trupului n-a fost vătămat, ci însuşi capul ni l-a răpit, şi împreună cu capul 
s-au dus şi simţirile noastre cele cinstite. Nu mai este ochiul care vede cele cerești, 
nici auzul care aude dumnezeiescul glas, nici limba aceea curată care spunea 
adevărul. Unde este alinarea cea dulce a ochilor? Unde este zîmbirea cea strălucită 
din buze? Unde este dreptatea cea veselă prin care binecuvîntarea gurii şi degetele 
împreună le unea? Mi-e jale de tine, o, Biserică! Către tine grăiesc, o! cetate a lui 


Antioh. Mi-e jale de tine, pentru grabnica ta schimbare. Cum te-ai lipsit de o aşa 
frumuseţe? Cum te-ai jefuit de o aşa podoabă? Cum fără de veste ţi s-a ofilit floarea? 
Cu adevărat s-a uscat iarba şi floarea a căzut! Ce ochi cu privire rea au năvălit asupra 
Bisericii? 


A lipsit izvorul, s-a uscat rîul şi iarăși apa în sînge s-a prefăcut. O! ce durere 
se vestește Bisericii Antiohiei! Cine va spune fiilor că au rămas sărmani? Cine va 
vesti miresei că a rămas văduvă? O! ce pagubă mare! Chivot era, o! fraților, omul lui 
Dumnezeu, chivot care cuprindea în sine tainele cele dumnezeieşti, acolo era 
năstrapa cea de aur, plină de mană dumnezeiască, plină de hrană cerească. Întru acela, 
însă, erau tainele Testamentului scrise pe tablele inimii, cu Duhul lui Dumnezeu celui 
viu, nu cu cerneală, căci nici o gîndire întunecată şi neagră nu era întru curăţenia 
inimii sale. În chivotul acela erau stilpii, temeliile, coroanele, cădelniţa, luminătorul, 
curăţitorul şi catapetezmele. Întru acela era toiagul preoţiei, care a odrăslit, şi orice 
ştim că avea chivotul legii, toate se cuprindeau în sufletul bărbatului acestuia. Acolo 
erau giulgiuri curate şi ţesăturile cele din mătăsuri, acolo îndestulare de miruri și de 
aromate. 


O! ce fel de glas s-a auzit iarăşi în Roma! Rahila, plîngîndu-și, nu pe fiii săi, 
ci pe bărbatul său şi neprimind mîngîiere. Nu vă ispitiți a o mîngiia, căci greu se 
jeluieşte văduva. Lăsaţi-o să simtă paguba, căci de mai înainte s-a obişnuit cu 
nevoințele pătimitorului, a suferi singurătatea. Desigur că vă aduceţi aminte în ce 
chip cuvîntul cel mai înainte a povestit nouă luptele bărbatului pentru Preasfînta 
Treime, iar în numărul luptelor este cinstirea în trei năvăliri de spite. Aţi auzit 
urmarea durerilor, cum a fost în cele dintîi, cum în cele din mijloc şi cum în cele de 
pe urmă. 


Cînd a văzut întîi Biserica pe bărbatul acesta, a văzut cu adevărat o față 
dumnezeiască, a văzut izvorînd dragostea, a văzut hotarul cel nesfîrşit şi desăvîrşit al 
smeritei cugetări despre care nu se poate cugeta mai mult. A văzut blindeţea lui 
David, priceperea lui Solomon, bunătatea lui Moise, păzirea cea cu dinadinsul a lui 
Samuil, întreaga înţelepciune a lui Daniil, fiind ca marele Ilie întru rîvna credinței, 
ca Ion cel drept întru nestricăciunea trupului şi ca Pavel întru necovîrşita dragoste. A 
văzut adunare de atîtea bunătăţi într-un suflet, căci s-a pătruns cu fericitul dor, 
iubindu-l cu curată inimă pe Mirele său. Dar mai înainte de a-și potoli dorul, Biserica, 
cu dragoste arzînd, a fost lăsată singură, chemînd ispitele pe pătimitorul către 
nevoinţe. Acela pătimea nevoile pentru buna credinţă, iar Biserica răbda în tăcere a 
sa întreagă înțelepciune. 


A trecut vreme multă la mijloc şi oarecare desfrînare se ispitea a se atinge de 
cămara cea neîntinată. Însă mireasa Domnului nu s-a întinat. Apoi a doua oară şi a 
treia oară asemenea, pînă cînd Domnul, desfăcînd întunericul cel eretic și aducînd 
raza păcii, a dat odihna spre a se linişti după osteneala cea lungă. Dar după ce s-au 
văzut unii cu alții și s-a înnoit întreaga înţelepciune și dulcețile cele duhovnicești, 
iarăşi s-a aprins dorul. Deci au venit, ca nişte mirese, să vă împodobească şi n-au 


greșit prin a lor sîrguință. A pus peste buna însoţire cununile binecuvîntării, a urmat 
pe stăpînul, precum Domnul în Cana Galileii, așa şi aici următorul lui Hristos. Pentru 
că vasele cele iudaice, care erau pline de apă eretică, le-au umplut de vin nestricat, 
cu puterea credinţei. De multe ori a pus înaintea voastră ospăț cuvîntător, cînd el 
binecuvînta şi povăţuia, iar bunii săi ucenici slujeau popoarelor împărțind cuvîntul; 
şi noi ne veselim, făcînd slava neamului vostru şi a noastră. 


O! cît de frumoasă povestire! Cît de fericit lucru era, ca să înceteze cuvîntul! 
Dar după acestea chemaţi plîngătoare, zice Ieremia, că nu este cu putinţă altfel să se 
potolească inima cea arsă de durere, fără numai cu suspinuri Și cu lacrimi. Atunci se 
mîngîia prin nădejdea întoarcerii, iar acum cu cea mai de pe urmă despărțire, că s-a 
dus de la noi. Prăpastia mare dintre dînsul și Biserică s-a întărit. El adică se odihneşte 
în sînul lui Avraam, iar acela care ar putea aduce o picătură de apă, ca să răcorească 
limba celor ce se chinuiesc, nu este. S-a dus frumuseţea, a tăcut glasul cel dulce, s- 
au închis buzele, a zburat de la noi darul şi buna norocire s-a făcut poveste. Ilie a 
mîhnit oarecînd pe poporul evreu, cînd a zburat de pe pămînt spre Dumnezeu. Dar îl 
mîngiia Elisei, împodobindu-se cu cojocul dascălului său. Acum, rana este mai 
presus de tămăduire. Căci şi Ilie s-a înălţat şi nici Elisei nu ni s-a lăsat. Aţi auzit de 
plîngerile cele jalnice ale lui Ieremia pe care le grăia cînd se pustiise cetatea 
Ierusalimului. EI zice încă şi aceasta: Căile Sionului pling. Acestea s-au auzit atunci, 
iar acum s-au împlinit. Cînd se va vesti peste tot durerea, atunci se vor umple căile 
de plîngători şi se vor îndurera cei ce se păşteau de dînsul, glasul ninivitenilor 
urmîndu-l. Dar mai vîrtos decît aceea, se vor chinui mai cu durere; căci plinsul 
acelora a încetat, iar acestora nici o dezlegare de rele nu se nădăjduieşte. 


Ştiu şi un alt glas al lui Ieremia, care este numărat în cărțile psalmilor, pe care 
l-a grăit pentru robia lui Isreel. lată cum zice cuvîntul: Căci în sălcii am atirnat 
harpele noastre! Chiar a mea este cîntarea aceasta. Căci dacă voi vedea tulburarea 
eretică, pe acestea le socot că sînt curgerile babiloneşti, lîngă care şezînd, plîngem; 
căci nu mai avem pe acelea care să ne treacă printr-acestea. Prin sălcii şi harpele 
noastre să le închipuim atîrnate. Căci cu adevărat în sălcii este viața și cum salcia 
este copac neroditor, tot aşa și rodul vostru cel dulce al vieții s-a scuturat. Deci, sălcii 
neroditoare ne-am făcut, spînzurînd în ele organele dragostei deşarte şi nemișcate. 
De te voi uita pe tine, lerusalime, - zice psalmul - uitată să fie dreapta mea. Daţi-mi 
voie şi mie să schimb cele scrise, căci nu noi am uitat dreapta, ci dreapta noastră s-a 
uitat şi limba, de gâtlej lipindu-se, a oprit graiurile glasurilor. De aceea, nici noi glasul 
cel dulce nu-l mai auzim. 


Dar ştergeți-mi lacrimile, căci mă simt mai presus de durere. Nu s-a luat de la 
noi mirele, ci stă în mijlocul nostru, deşi noi nu-l vedem. În cele neintrate se află 
arhiereul, el stă în cele mai dinlăuntru ale catapetesmei, unde a intrat înainte pentru 
noi, Hristos. S-a lăsat catapeteasma templului. Nu mai slujește prin închipuire și 
umbră cele cerești, ci priveşte la însăşi icoana lucrurilor. Nu mai vorbeşte cu 
Dumnezeu prin oglindă şi prin ghicitură, ci faţă către față. Şi mijloceşte pentru noi şi 
pentru neştiințele poporului. A lepădat hainele cele de piele, căci nici nu mai au 


trebuinţă cei ce petrec în rai de nişte haine ca acestea. Căci el are îmbrăcămintea cu 
care s-a împodobit prin curăția vieţii sale. Cinstită este înaintea Domnului moartea 
unuia ca acesta. lar, mai vîrtos, nu este moarte, ci rupere a legăturilor. Căci zice: rupt- 
ai legăturile mele. S-a dezlegat Simeon şi s-a lberat din legăturile trupului. Cursa s- 
a zdrobit şi pasărea a zburat. A părăsit Egiptul, adică viaţa aceasta materială. A trecut, 
nu marea cea Roşie, ci pe cea neagră, a vieţii. A intrat în pămîntul făgăduinţei și-a 
dezlegat încălțămintele sufletului, ca să păşească cu curată gîndire a minţii pe sfîntul 
pămînt, de unde vede pe Dumnezeu. 


Această mîngiiere avînd-o, fraților, voi ce mutaţi oasele lui Iosif în pămîntul 
binecuvîntării, ascultați pe Pavel care vă poruncește: Nu vă întristați ca şi ceilalți 
care n-au nădejde. Spuneţi poporului celui de acolo şi povestiți cele bune. Mîngiîiaţi- 
vă unii pe alții cu cuvintele acestea. 


Solomon vindecă întristarea noastră, căci porunceşte ca celor din nevoi să li 
se dea vin. Daţi, dar, vinul vostru celor întristați, nu pe cel aducător de beţie, care e 
vrăjmaşul minții şi stricătorul trupului, ci pe cel ce veseleşte inima, pe care proorocul 
ni l-a arătat, zicînd: Vinul veselește inima omului. Deci cu mai îndestulate pahare 
primiți cuvîntul cel duhovnicesc, ca şi nouă, iarăşi, întru veselie şi întru bucurie să ni 
se întoarcă plînsul. Cu darul Unuia născut, Fiul lui Dumnezeu, prin Care se cuvine 
slava lui Dumnezeu și Tatălui în veci vecilor. Amin. 


MITROPOLITUL KIEVULUI ȘI A TOATĂ RUSIA, FĂCĂTORUL DE 
MINUNI 
(12 FEBRUARIE) 
(DIN PROLOG) 


Sfîntul Alexie, făcătorul de minuni al Rusiei, a fost de neam boieresc. Părinţii 
lui se numeau Teodor și Maria și erau din părțile Severului, din cetatea Cernigovului. 
EI s-a născut pe vremea marelui cneaz loan Daniilovici, care i-a fost naș la Sfîntul 
Botez, şi-i puseră numele Elefterie. După ce a venit în cuviincioasa vîrstă, părinţii l- 
au dat la învăţătură şi, fiind el de 12 ani, i s-a întîmplat a umbla prin pustie unde 
întindea curse pentru prinderea păsărilor. Apoi, adormind, se auzi către dînsul un 
glas, zicînd: "Alexie, pentru ce te osteneşti în deșert? Iată, te voi face vînător de 
oameni". 


Atunci, deșteptindu-se copilul din somn, nu a văzut pe nimeni şi s-a mirat de 
glasul ce auzise. Din ceasul acela era în mare chibzuire, nepricepînd ce sfîrşit are să 
aibă o vedenie ca aceea. 


Iubind pe Dumnezeu din tinereţe, cuviosul a lăsat pe părinţii săi şi căsătoria. 
Apoi, dorind să slujească Stăpînului Hristos, s-a dus în Mănăstirea Sfintei 
dumnezeieştii Arătări (Boboteaza), din cetatea Moscova, şi s-a tuns în chipul 
monahicesc de egumenul Ștefan, fratele făcătorului de minuni Serghie. La tundere, 


îi puseră numele Alexie, cum s-a spus mai sus, cînd a avut vedenie visului, zicînd 
către sine glasul care-i spunea: în loc de vînare de păsări, vei vîna oameni. 


Cînd s-a tuns avea 20 de ani și a petrecut în rînduiala mona-hicească pînă la 
40 de ani, slujind lui Dumnezeu cu post, cu veghere de toată noaptea şi cu neîncetate 
rugăciuni, încît mulți se minunau de nevoinţa lui. Era vestit şi slăvit de toți pentru 
viaţa sa îmbunătățită, şi chiar marele cneaz al Moscovei, Simeon loanovici şi 
mitropolitul Teognost îl iubeau foarte mult. Pentru prea multele sale fapte bune, îl 
puseră episcop în marea cetate Vladimir. lar după moartea mitropolitului Teognost, 
marele cneaz loan loanovici, care luase domnia după fratele său Simeon, a ales cu 
sobornicească judecată pe Sfîntul Alexie și l-a trimis la Constantinopol spre sfințire, 
la prea sfințitul patriarh Filotei. Apoi l-a aşezat mitropolit a Kievului şi a toată Rusia. 
Deci, întorcîndu-se Sfîntul Alexie de la Constantinopol şi luînd acea mare ocîrmuire 
a Bisericii, a început a se nevoi, adăugînd osteneli peste osteneli, încît era la toți 
luminător şi chip turmei cu cuvîntul, cu viaţa, cu dragostea, cu duhul, cu credinţa şi 
cu curăţia. 


În acea vreme, împărăţea în Sciţia păgînul împărat Verdevir, care-şi ucisese 
cei 12 frați ai săi, fiind cumplit şi foarte nemilostiv, care voia război asupra creştinilor 
şi toți se temeau de el. Sfîntul Alexie, fund rugat de marele cneaz loan, s-a dus în 
tabără la Verdevir şi, potolind mînia lui cu cuvinte blînde, a mijlocit pace creștinilor 
şi s-a întors iarăşi la Moscova, la scaunul său. Căci, din cauza războaielor dese şi a 
năvălirilor barbare, se mutase acolo scaunul mitropoliei de către Sfintul Petru, 
mitropolitul Kievului. După aceasta a ridicat o biserică în numele Domnului nostru 
lisus Hristos, adică a Chipului celui nefăcut de miîini. Apoi a aşezat mănăstire și a 
alcătuit într-însa viaţă de obşte, încredințind egumenia lui Andronic, ucenicul 
Sfîntului Serghie, făcătorul de minuni; după aceea a ridicat şi multe alte biserici prin 
alte cetăţi şi locuri. 


Deci, străbătea despre dînsul cinstea cea mare, nu numai între credincioşi, dar 
şi între necredincioşii agarieni, care nu auziseră de Hristos. Dar păgînul împărat 
Amurat, al agarenilor, avea pe împărateasă oarbă de trei ani şi, auzind de Sfîntul 
Alexie şi de cîte face Dumnezeu prin rugăciunea lui, a trimis la marele cneaz Dimitrie 
Ioanovici şi l-a rugat să trimită la dînsul pe omul lui Dumnezeu, Alexie, ca să se 
roage pentru împărăteasa lui şi să-i dea vedere, zicînd: "De se va tămădui împărăteasa 
mea prin rugăciunea aceluia, vei avea pace cu mine, iar de nu-l vei trimite, apoi cu 
sabie şi cu foc îţi voi prăda ţara”. 


Primind o scrisoare ca aceasta de la acel împărat și ajungînd în cetatea 
Moscovei, Sfîntul Alexie socotea greu lucrul acela, zicînd că este mai presus de 
puterea sa. Însă, rugîndu-l marele cneaz Dimitrie, a binevoit să meargă în pămîntul 
agarienilor; dar, mai întîi a făcut rugăciune cu tot clerul în biserica cea mare, 
sobornicească, a Preacuratei Născătoare de Dumnezeu. 


Săvîrşind rugăciunile sale, acest mare arhiereu al lui Dumnezeu, s-a aprins o 
lumînare singură la mormîntul Sfîntului Petru, făcătorul de minuni și priveau toți. 
Din această întîmplare Sfîntul Alexie a luat încredințare despre ajutorul lui 
Dumnezeu care îi gătea calea cea cu bună sporire. Luînd o părticică de ceară din 
lumînarea care se aprinsese de la sine, a făcut o lumînărică şi a pornit pe cale cu 
sfințitul cler, punîndu-și nădejdea în Dumnezeu cu neîndoire. Dar, mai înainte de a 
ajunge sfîntul în cetatea agarenelor, împărăteasa a văzut în vedenie pe arhiereul lui 
Dumnezeu, Alexie, venind cu toți preoţii în veşminte arhiereşti. Deșteptîndu-se din 
somn, a poruncit ca îndată să gătească veşminte de mare preț arhiereului şi preoților, 
după cum văzuse în vis. 


Deci, apropiindu-se sfîntul, l-a întîmpinat împăratul agarenilor cu mare cinste 
şi l-a dus în palatele sale. Iar arhiereul lui Dumnezeu, Alexie, începînd cîntarea, a 
poruncit să aprindă luminarea făcută din ceara luată de la luminarea care se aprinsese 
singură la mormîntul Sfîntului Petru şi, după multă rugăciune, a stropit pe 
împărăteasa cea oarbă cu apă sfințită şi, îndată, împărăteasa a văzut bine din ceasul 
acela. Atunci împăratul, cu boierii săi şi cu toţi cîți erau acolo s-au mirat foarte de 
acea minune preaslăvită şi înălţau laude lui Dumnezeu, apoi, cinstind împăratul pe 
Sfîntul Alexie şi pe cei ce erau cu dînsul, i-a eliberat cu cinste şi cu daruri multe, la 
ale lor cu pace. 


Întorcîndu-se de acolo, Sfîntul Alexie a ridicat o biserică de piatră înăuntrul 
cetății Moscova, în numele Sfîntului Arhanghel Mihail, în amintirea cinstitei şi 
slăvitei lui minuni, ce s-a făcut odată în Hone. Apoi a întemeiat o mănăstire, care 
pînă acum se cheamă Minune şi a poruncit ca într-acea biserică să-l pună după 
moartea sa. Încă și alte multe lucruri de mirare făcînd întru slava lui Dumnezeu şi 
păscînd turma oilor lui Hristos celor bine cuvîntătoare s-a apropiat de fericitul său 
sfîrşit, în adînci bătrînețe. 


Cunoscînd plecarea sa către Dumnezeu, a săvîrșit slujba cea dumnezeiască și 
s-a împărtășit cu Sfintele Taine. Apoi, dînd pace voievodului şi poporului în sărutarea 
cea de pe urmă tuturor, s-a dus către Domnul, în anul 6886 (1378 d.Hr.) în 12 zile 
ale lunii februarie. A petrecut în arhierie 24 ani, iar vîrsta lui era de 85 de ani. ŞI-l 
îngropară cu cinste, în biserica Sfîntului Arhanghel Mihail, cea zidită de el în hotarele 
Bunei Vestiri a Preacuratei Fecioare, Născătoare de Dumnezeu. După mulţi ani s-au 
găsit sfintele şi mult tămăduitoarele lui moaşte întregi, iar veșmintele nestricate, ca 
îmbrăcate de ieri. După aceasta, a fost adus Sfintul Alexie în biserica cea zidită în 
numele lui, în care şi pînă acum izvorăsc multe tămăduiri din sfintele lui moaşte, ca 
din izvor, şi se dă ajutor tuturor care cu credinţă cer sfintele lui rugăciuni, cu darul 
lui Dumnezeu şi al Domnului nostru lisus Hristos, Căruia se cuvine slava în veci. 
Amin. 


31. VIAȚA CUVIOASEI MAICII MARIA, CARE S-A NUMIT MARIN, 
PRECUM ȘI A TATĂLUI EI, CUVIOSUL EVGHENIE 


(12 FEBRUARIE) 
(DUPĂ METAFRAST) 


În Bitinia era un bărbat, anume Evghenie. Acela avea o femeie foarte cinstită 
şi temătoare de Dumnezeu, care i-a născut o fiică, căreia i-au pus numele Maria. Dar 
murind femeia lui Evghenie, creştea fiica sa întru frica lui Dumnezeu. După ce a 
crescut copila, i-a zi tatăl ei: "Fiică iubită, iată toate averile mele le pun în mîinile 
tale, pentru că eu mă duc la o mănăstire să-mi mîntuiesc sufletul”. Copila, auzind 
aceasta de la tatăl său, i-a zis: "Tată, tu voieşti ca singur să te mîntuieşti, iar pe mine 
să mă pierzi? Oare nu ştii pe Domnul care zice în Evanghelie: Păstorul cel bun își 
pune sufletul pentru oi; pentru că cel ce mîntuieşte sufletul cuiva este ca şi cel ce-l 
zideşte”. 


Auzind acestea, Evghenie s-a bucurat de cuvintele ei, pentru că ea plîngea și 
se tînguia, zicînd unele ca acestea. Și i-a zis tatăl er: "Fiică iubită, ce să-ţi fac nu ştiu. 
Pentru că tu eşti parte femeiască, iar eu voi să merg în mănăstire bărbătească și cum 
vei putea să locuieşti cu mine acolo? Pentru că diavolul ridică prin partea femeiască 
război asupra robilor lui Dumnezeu". Copila, auzind aceasta, i-a zis: "Tată, nu voi 
intra astfel în mănăstirea bărbătească, precum zici tu, ci, tunzînd părul capului meu 
şi îmbrăcîndu-mă în haine bărbăteşti, voi intra cu tine la călugărie, neștiind nimeni 
că sînt parte femeiască". 


Fericitul Evghenie, auzind cuvintele acelea grăite de dînsa, mai mult s-a 
bucurat cu duhul și, împărțind toate averile sale săracilor, scăpătaţilor şi văduvelor, 
a tuns pe fiica sa şi a îmbrăcat-o în haină bărbătească, chemînd-o în loc de Maria, 
Marin. ȘI a zis către dînsa: "Vezi, fiică, cum te fereşti şi să-ți tăinuiești firea ta, pentru 
că ştii că nu intră femeile în mănăstire iar tu vei fi între bărbaţi, locuind ca în mijlocul 
focului. Deci să te păstrezi curată mirelui Hristos căci, cînd vom împlini făgăduințele 
noastre, ne vom învrednici împărăției cerești”. Acestea zicîndu-le Evghenie și 
rugîndu-se lui Dumnezeu, a luat pe fiica sa în chip de copil de parte bărbătească şi a 
intrat în viața de obşte. 


Petrecînd ei în mijlocul monahilor, copila sporea în faptele bune din zi în zi, 
în ascultare, în smerenie şi în deprinderea nevoinţei. După ce a petrecut în mănăstire 
cîțiva ani, monahii o socoteau că este tînăr eunuc, de vreme ce nu se arătau perii la 
mustață și la barbă și glasul îi era subțire, iar unii socoteau că din cauza marii 
nevoinţe şi a postului are glasul subțire, căci peste zi nu mînca, ci numai a doua zi 
primea puţină hrană. lar după cîtăva vreme, Cuviosul Evghenie, fiind în rînduială 
monahicească, s-a mutat către Dumnezeu și a rămas fericita Maria, fecioară sărmană, 
sau tînărul Marin, care se dădea şi la mai mari nevoinţe, omorîndu-şi trupul cu multe 
osteneli şi cu înfrînare. Apoi a sporit atîta cu darul lui Dumnezeu, încît a luat putere 
şi asupra diavolilor, căci cîţi se aduceau chinuiţi de duhuri necurate, pe aceia, punînd 
mîinile sale şi rugîndu-se, gonea pe diavoli dintr-înșii şi-l făcea sănătoşi. 


Erau în mănăstirea aceea 40 de fraţi, toţi împodobiţi cu toată fapta bună şi cu 
înțelepciunea duhovnicească, dintre care în fiecare lună se trimiteau la țarină 4 
monahi pentru trebuințele mănăstirești, pentru că mănăstirea aceea avea ţarinile sale 
afară, departe. Între mănăstire şi ţarinile mănăstirești în mijlocul drumului era o casă 
de oaspeţi în care se odihneau frații care se duceau şi se întorceau de la țarină, pentru 
depărtarea căii. Acolo, primitorul de oaspeți arăta multă dragoste pentru frați, dîndu- 
le deosebită cămară şi odihnindu-i. Dar urîtorul binelui, diavolul, văzînd viaţa cea 
îmbunătățită a tinerei fecioare cea în chip bărbătesc şi dragostea cea mare a ei către 
Dumnezeu precum şi osîrdia ei cea mare către nevoinţe şi osteneli monahiceşti și, 
mai ales, bărbăţia cea nebiruită în răbdare, s-a sculat asupra ei cu meşteşugurile sale, 
vrînd să-i facă împiedicare în acea bună alegare a ei spre cer. Deci, ca să o mîhnească 
ŞI să o defaime, a făcut prin vicleanul său meşteşug un lucru ca acesta: 


Într-una din zile, egumenul acelei mănăstiri, chemînd pe tînărul monah Marin, 
i-a zis: "Frate Marine, te ştiu cu viaţa desăvîrșită în toate, dar mai ales întru ascultare. 
Să nu te lepezi a merge la slujba mănăstirească, căci frații se mîhnesc asupra ta, că 
nu ieși din mănăstire la țarină, ca să te ostenești acolo. Deci, mergi, o! fiule, ca mai 
multă plată să primeşti de la preabunul Dumnezeu, căci şi Domnul nostru nu s-a 
înjosit a sluji ucenicilor săi. Acestea auzindu-le Marin de la egumen, s-a aruncat la 
picioarele lui, zicînd: "Binecuvîntează, cinstite părinte, că eu voi merge oriunde vei 
porunci". Deci, ieşind Marin cu ceilalți trei monahi la slujba mănăstirească, s-a 
odihnit pe cale în casa aceea de oaspeţi şi a rămas acolo. 


Gazda aceea însă avea o fiică, de aceeaşi vîrstă, pe care, un ostaş, odihnindu- 
se la acea gazdă, a prihănit-o noaptea şi a zămislit în pîntece. Apoi ostașul i-a poruncit 
ei, zicînd: "De se va cunoaşte lucrul acesta şi te vor întreba părinții de unde-ţi vine 
aceasta, să le spui că acel monah tînăr și frumos a dormit cu tine”. După aceasta, 
trecînd cîtăva vreme, s-a cunoscut că fecioara este însărcinată, crescîndu-i pîntecele 
şi, întrebînd-o cu cine a zămislit, a zis: "Acel monah tînăr și frumos, din viaţa de 
obşte, care se cheamă Marin, a dormit cu mine şi m-a lăsat însărcinată”. Tatăl ei, 
mîhnit foarte, sculîndu-se, cu sîrguință a mers la mănăstire, strigînd cu mînie: "Unde 
este acel viclean şi mincinos creştin, care ziceţi că este monah?" Deci a venit la dînsul 
portarul mănăstirii, zicînd: "Bine ai venit frate, de ce eşti așa mîhnit și pentru ce strigi 
aşa cu mînie. Încetează puţin din mînie, rogu-mă ţie”. 


I-a răspuns gazda, zicînd: "Să piară ceasul în care i-am cunoscut pe monahi. 
Vai mie! ce mi s-a întîmplat! Şi ce să fac nu știu!" Înştiinţîndu-se de aceasta 
egumenul, l-a chemat la sine şi i-a zis: "Ce voieşti frate, de ce eşti mîhnit?". Răspuns- 
a gazda: "Ce să voiesc? Voiesc ca de acum înainte nici un monah să nu mai văd 
niciodată, nici să vorbesc cu dînsul”. Întrebîndu-l egumenul pentru care pricină 
grăieşte acestea, a răspuns: "Numai o fiică am avut, spre care îmi pusesem toată 
nădejdea că-mi va sprijini bătrînețele mele şi iată ce a făcut Marin, căruia îi ziceaţi 
că este drepteredincios şi monah bun; el a însărcinat pe fiica mea”. 


Auzind aceasta, egumenul s-a mirat foarte şi i-a zis lui: "Ce să-ţi fac, fiindcă 
nu este Marin aici, căci nu s-a întors încă de la slujbă, iar de va veni nimic nu-i voi 
face, fără numai îl voi izgoni din mănăstire". După aceasta, a venit Marin cu alți trei 
frați şi, chemîndu-l egumenul, i-a zis: "Frate asta este viaţa şi nevoinţa ta? 
Odihnindu-te în casa de oaspeţi, oare ai prihănit pe fiica gazdei şi ai lăsat-o 
însărcinată? lată, tatăl ei, venind aici, pe toţi ne-a ocărît pentru tine". Marin, auzind 
acestea, a căzut cu faţa la pămînt, zicînd către egumen: "lartă-mă, părinte, pe mine, 
păcătosul, iartă-mă pentru Domnul, că am greşit ca un om”. Atunci egumenul, 
mîniindu-se foarte, a izgonit pe Marin din mănăstire cu necinste. 


leşind nevinovatul Marin din mănăstire, petrecea înaintea porților, fără de 
acoperămînt, răbdînd frigul şi arşiţa. lar cei ce intrau şi ieșeau îl întrebau, zicînd: "De 
ce şezi aici, pătimind fără acoperămînt?" Iar el le răspundea: "Am greșit și pentru 
aceea sînt izgonit din mănăstire". lar cînd a venit vremea ca fiica gazdei să nască, a 
născut prunc parte bărbătească, pe care, luîndu-l gazda, a mers la mănăstire și a aflat 
pe Marin în faţa porții şezînd și aruncîndu-i pruncul, s-a dus îndată. Marin, luînd 
pruncul în mîinile sale, a zis cu tînguire: "Vai mie! ticălosului și lepădatului, eu cu 
adevărat primesc cele vrednice după faptele mele. lar acest amărit prunc pentru ce să 
moară lîngă mine?" Deci, a început a cere lapte de la păstori și a hrăni pe prunc, ca 
un adevărat tată. Dar nu era destul nevinovatului Marin ca să pătimească în toate 
zilele frigul şi zăduful, rușinea și lipsa, ci şi pruncul îi făcea nu puţină mîhnire și 
supărare, plîngînd şi întinîndu-i hainele. Așa a chinuit într-o pătimire rea ca aceea 
trei ani, răbdînd şi mulțumind lui Dumnezeu, iar după trei ani le-a fost milă fraților 
de Marin și, adunîndu-se toţi, au mers la egumen, zicîndu-i: "Cinstite părinte, destul 
este fratelui Marin pocăinţa pe care a suferit-o. Ne rugăm ție, să-l primeşti iarăşi în 
mănăstire şi, mai ales, că înaintea tuturor și-a mărturisit greșeala sa”. 


Egumenul, nevrînd să-i asculte şi nevoind să primească pe Marin în mănăstire, 
au început iarăşi monahii a-i zice: "De nu vei primi pe fratele Marin iarăşi în 
mănăstire, o! părinte, apoi şi noi toţi ne vom duce. Cum putem să ne rugăm lui 
Dumnezeu să ne ierte greşelile noastre, dacă noi nu iertăm fratelui nostru care 
pătimeşte de trei ani înaintea porţii, fără de acoperămînt". Nişte cuvinte ca acestea 
auzindu-le egumenul de la monahi, le-a zis lor: "Cu adevărat, pentru păcatul pe care 
l-a făcut Marin nu este vrednic să intre aici, dar pentru dragostea şi rugăciunile 
voastre îl voi primi". Deci, chemînd pe Marin înaintea tuturor, i-a zis: "Frate, nu eşti 
vrednic să stai la locul cel dintii între frați, pentru păcatul cel făcut de tine, dar pentru 
dragostea fraților celor ce mă roagă, te voi primi în locul cel mai de pe urmă şi să fii 
decît toţi mai pe urmă". Atunci Marin a început a grăi către egumenul cu lacrimi: "Şi 
acesta mare lucru este, prea cinstite părinte, că-mi poruncești să intru înăuntrul 
mănăstirii, ca să mă învrednicesc a sluji sfinților mei părinți”. 


Astfel, egumenul, primind iarăşi pe Marin, îi poruncea să facă cele mai proaste 
şi mai de pe urmă lucruri mănăstirești. EI pe toate acelea le săvîrşea cu mare sîrguință 
şi frică, cu inima înfrîntă și cu duh smerit. Dar avea cu sine Marin şi pe prunc, care, 
umblînd după el, striga: "Tată, tată”. Şi cerea hrana cea trebuincioasă lui. Pentru 


aceea, nu numai cu alte nevoi şi rele pătimiri era strimtorat Marin, ci se îngrijea și 
pentru hrănirea pruncului, care mai pe urmă, venind în vîrstă potrivită, a sporit bine 
întru smerenie şi întru ascultare cu rugăciunile celui ce părea tatăl său. Era drag 
tuturor pentru faptele sale bune. Apoi l-a învrednicit rînduielii monahiceşti. Însă toate 
acestea au fost după moartea fericitului Marin, al cărui sfîrşit a fost astfel: 


După o năpastă ca aceasta şi după atîtea primejdii şi rele pătimiri, văzînd 
Hristos Domnul credința şi răbdarea miresei Sale, care în chip bărbătesc bine i-a 
plăcut Lui şi voind să o mîngîie după necazuri şi după osteneli să o odihnească, a 
luat-o pe ea în veșnicele locaşuri ale Raiului, în cămara cea cerească, neştiind nimeni, 
pentru că a murit în chilia sa și nimeni nu știa - de dînsa. Apoi, văzînd egumenul că 
fratele Marin de trei zile nu vine nici la cîntarea bisericească, nici la slujba 
mănăstirească, a întrebat pe frați, zicînd: "Unde este părintele Marin? că trei zile au 
trecut de cînd nu-l văd. Totdeauna venea întîi, iar acum nu-l vedem. Mergeţi în chilia 
lui ca să vedeţi, oare n-a căzut în vreo boală?" 


Atunci s-au dus fraţii și au aflat pe Marin răposat întru Domnul şi pruncul 
şezînd lîngă dînsul, plîngînd. Fraţii, degrab alergînd, au spus egumenului: "Fratele 
Marin a adormit”. Egumenul, auzind aceea, s-a mirat şi a zis: "Cum a ieșit sufletul 
lui? Ce răspuns va da lui Dumnezeu de păcatul său?"”. Apoi a poruncit să se 
îngrijească ca de obicei, trupul lui. Și, pregătind fraţii trupul lui Marin pentru 
îngropare, l-au aflat că a fost femeie cu firea, apoi, spăimîntîndu-se, începură toți cu 
un glas a striga : "Doamne, miluieşte”. 


Egumenul, auzind strigarea fraților, se mira şi a întrebat: "Ce este aceasta?”. 
Iar ei au răspuns cu mirare: "Fratele nostru Marin este femeie cu firea”. Alergînd 
egumenul şi văzînd lucrul cel minunat şi neașteptat, s-a aruncat la picioarele sfintei 
şi, cu multe lacrimi, striga: "Iartă-mă, Doamne Iisuse Hristoase, că am greşit întru 
neştiință, mîhnind atît de mult pe sfînta şi curata Mireasa ta”. Şi iarăși, căzînd la 
sfintele ei moaşte, striga: "Aici să mor la cinstitele tale picioare, pînă ce voi cîştiga 
iertarea greşelilor mele, cu care am greșit, o! sfînto”. Astfel plîngînd el mult şi 
tînguindu-se, a venit un glas de sus, zicîndu-i: "De ai fi făcut aceea întru știință, nu 
s-ar ierta ție, dar de vreme ce, neştiind, ai greşit, iertate sînt greşalele tale". Sculîndu- 
se egumenul de la cinstitele ei moaște, a trimis îndată omul care adusese copilul, 
zicînd: "Vino la noi degrab căci am trebuință să-ţi spun ceva". Venind acela în 
mănăstire, egumenul a zis: "Fratele Marin a murit". El a răspuns: "Dumnezeu să-i 
ierte păcatul pe care l-a făcut fiicei mele". Egumenul i-a zis: "Pocăieşte-te, o! frate, 
căci ai greşit înaintea lui Dumnezeu şi pe mine m-ai înşelat cu cuvintele tale că am 
greşit şi eu prin tine, căci Marin este cu adevărat femeie”. Auzind acestea, omul s-a 
înspăimîntat şi tăcea ca un mut. Egumenul, luîndu-l de mînă l-a dus la locul unde 
zăcea sfîntul trup al fericitei Maria, cel cu cinste îngrijit şi 1-a arătat că este parte 
femeiască şi fără de vină năpăstuită pentru prihănirea fiicei lui. 


Atunci omul, văzînd acea minune neașteptată, a început a plînge şi a se tîngui. 
Apoi, egumenul cu monahii, cîntînd cele de deasupra gropii, au pus cu cinste curatul 


şi feciorescul trup al nevinovatei mirese a lui Hristos în mănăstire, la loc cinstit. După 
aceea, a venit fiica gazdei, muncită de diavol şi a mărturisit tot adevărul, înaintea 
tuturor, spunînd cine a amăgit-o pe ea și a îngreunat-o și cum i-a poruncit să 
clevetească pe tînărul monah, adică pe fecioara pe care toţi o socoteau că este parte 
bărbătească. 


După ce aduseră pe cea îndrăcită la mormîntul Sfintei Maria, îndată a ieşit 
dintr-însa diavolul şi s-a tămăduit femeia din ceasul acela. Atunci, toţi, văzînd acea 
minune, au preamărit pe milostivul Dumnezeu, pentru darul Lui cel minunat şi pentru 
răbdarea Sfintei Maria, roaba Lui, care a petrecut pînă la moarte, nearătînd nimănui 
taina că este femeie şi cum a răbdat năpastă şi multe rele pătimiri, pentru împărăţia 
cerurilor. 


Deci şi noi, o! iubiţi frați, să urmăm bărbăţiei, statorniciei şi răbdării ei, ca să 
aflăm milostivire şi dar în veacul ce va să vie de la marele Dumnezeu şi Mîntuitorul 
nostru lisus Hristos, Căruia 1 se cuvine slavă şi stăpînire, împreună cu Tatăl şi cu 
Sfîntul Duh, acum şi pururea şi în vecii vecilor. Amin. 


32. VIAȚA CUVIOSULUI MARTINIAN PĂTIMITORUL 
(13 FEBRUARIE) 
(DUPĂ METAFRAST) 


MAPT. AKY 


k 
CYMEWDN XIAANT 


AC KAI TIPICKIAA ATTOCT 
) 


pe BPOYAPIOYy 


Aproape de cetatea Cezareei Palestinei este un munte, care se numește locul 
Corabiei, în care s-au nevoit mulţi vieţuitori în pustie. Într-acela a fost fericitul şi 
vrednicul de laude Sfîntul Martinian, monahul, cel plin de dumnezeiescul har şi care 
din copilărie bine s-a deprins cu viaţa monahicească pentru că, din tinereţe iubind pe 
Dumnezeu, în mare nevoinţă a intrat, luptînd asupra vrăjmașului. El era tînăr şi 
frumos cu trupul, avînd 18 ani. Atunci a lăsat cetatea, pe cei ce locuiau într-însa și 
toată gîlceava lumească și a mers în acel munte, la viaţă liniștită și pustnicească, şi 
acolo a petrecut 25 de ani, avînd viaţă îngerească. De aceea s-a învrednicit a lua de 
la Dumnezeu darul tămăduirii şi mulți se tămăduiau de multe nevoinţe cu sfintele lui 
rugăciuni. Chiar și cei ce erau îndrăciți, venind la dînsul în munte, se izbăveau de 
muncirea diavolească. Și multe alte minuni făcea el, ascultînd Dumnezeu rugăciunile 
plăcutului Său. Deci sporea fericitul Martinian din zi în zi în nevoinţele sale cele 


frumoase şi în toate părțile ieşise vestea despre sfinta viață a îmbunătățitului bărbat 
ŞI, toţi cei ce auzeau, veneau la dînsul pentru folos. 


Vrăjmașul diavol, care urăște neamul omenesc, n-a suferit să vadă pe tînărul 
monah care avea fapte bune. Mai întîi a început a aduce asupra lui felurite ispite şi 
cu năluciri în multe chipuri îl înfricoşa. Apoi a ascuțit asupra lui arma cea veche, prin 
care a izgonit pe Adam din Rai, vrînd ca şi pe acesta să-l izgonească din viața cea 
pustnicească, liniștită, şi de la scopul cel bun să-l împiedice. Deci, într-una din zile, 
fericitul Martinian, cîntînd psaltirea, diavolul s-a închipuit în balaur mare şi, băgîndu- 
se sub peretele chiliei, a început a săpa pămîntul cu dinadinsul, vrînd să sape pe 
dedesubt peretele şi să răstoarne chilia peste sfînt. 


Fericitul, fără frică şi fără tulburare săvîrşind cîntarea, s-a plecat peste 
ferăstruie şi a zis către acel balaur: "Cu adevărat se cuvine să te tîrăști pe pămînt. 
Pentru ce te ostenești tu în deșert, o! ticălosule, fiindcă pe mine nu mă înfricoşează 
nălucirile tale, de vreme ce am pe Domnul meu lisus Hristos, Care-mi ajută şi, 
biruind înfricoşările, calcă puterea ta". Diavolul, auzind acestea, s-a prefăcut în vifor 
întunecos şi, fugind, zicea: "Așteaptă, aşteaptă că ştiu eu cum te voi surpa, că am 
asupra ta un meşteşug prin care, ca pe un robit, te voi răpi, şi-ţi voi spulbera nădejdea 
ta. Apoi voi aduce asupra ta o ispită pe care tu nu o vei putea suferi în chilia ta, te voi 
izgoni şi te voi îndepărta ca pe o frunză purtată de vînt; atunci voi vedea cine Îţi va 
ajuta ţie!". Acestea zicînd diavolul a alergat de la dînsul. 


Bărbatul cel tare, Sfîntul Martinian, atât era de paşnic în sine şi de nefricos, ca 
şi cum n-ar fi văzut nici o nălucire. Ci liniştit se veselea și lăuda pe Dumnezeu, 
îndeletnicindu-se cu gîndirea de Dumnezeu şi cu înțelegerea dumnezeieştilor 
cuvinte, prin citirea cărților. După aceasta, s-a întîmplat că, umblind nişte oameni 
prin cetatea Cezareei şi vorbind între dînşii despre viaţa fericitului Martinian, cea 
plină de fapte bune, mirîndu-se prea mult de bărbăţia și de răbdarea lui. Dar o femeie 
desfrînată auzind cuvintele lor şi îndemnată fiind de diavolul, s-a apropiat de dînşii, 
zicînd: "Cine este acela de care vă miraţi voi, care sînt isprăvile şi cum este viaţa lui? 
Pe acesta, de voi vrea, ca pe o frunză din copac îl voi scutura. Care este scornirea 
laudei lui? Că s-a închis ca o fiară în pustie, neputînd să rabde în cetate poftele 
trupeşti şi smintelile? Ce minune este aceasta că este fără patimă? Căci nu vede 
femeie niciodată. Însă, să ştiţi toţi că, nefiind foc, nu arde fînul. Dar, de s-ar pune 
lîngă foc şi nu s-ar arde, atunci ar fi lucru mare şi vrednic de mirare. Aşa şi de dînsul 
se cuvine a zice: de voi merge eu la dînsul şi mă va vedea, iar el nu se va clăti, nici 
se va sminti de mine, nici se va răpi gîndul lui la podoaba mea, atunci va fi minunat, 
nu numai înaintea oamenilor, ci şi înaintea lui Dumnezeu și a îngerilor Lui”. 


Acestea zicîndu-le, şi cu bărbaţii aceia făcînd rămășag pentru lucrul acesta s- 
a dus la casa sa. Apoi, dezbrăcîndu-se de podoabele cele desfrînate, s-a îmbrăcat în 
haine proaste şi rupte şi a pus trenţe vechi pe calul său; după aceea s-a încins cu o 
sabie şi luînd o traistă a pus într-însa toate podoabele sale cele frumoase, hainele cele 
de mult preţ, salbele, inelele cele de aur, mărgelele şi altele cu care se amăgesc ochii 


şi minţile celor tineri și a ieşit seara din cetate, ducîndu-se la muntele cel pustiu în 
care locuia cuviosul, fiind vînt cu furtună şi ploaie mare în noaptea aceea. 


Cînd s-a apropiat femeia de chilia lui Martinian, a început cu glas umilit și cu 
suspinuri a se ruga de dînsul, zicînd: "Miluieşte-mă, robul lui Dumnezeu, şi nu mă 
lăsa pe mine, ticăloasa, spre mîncarea fiarelor, că am rătăcit pe drum şi am căzut în 
pustia aceasta şi nu ştiu unde voi merge. Nu mă trece cu vederea, că sînt într-atita 
primejdie şi nu te îngreţoşa de mine păcătoasa, că şi eu sînt a lui Dumnezeu zidire. 
Mă rog sfinţiei tale nu mă lepăda pe mine, rătăcita, cinstite și sfinte părinte!”. 


Acestea şi mai multe grăind ea cu plîngere şi cu suspinuri, Martinian a deschis 
fereastra şi, privind, a văzut-o într-o îmbrăcăminte ruptă şi udată de ploaie, apoi 
clătindu-se cu mintea, a zis în sine: "Vai mie, ticălosul păcătos, iată cum îmi stă de 
față ispita, ca ori de porunca lui Dumnezeu să ascult, Care zice să fim milostivi, sau 
din monahiceasca mea făgăduinţă să cad. Pentru că de nu voi primi în chilie pe 
femeia ce este în primejdie, fiarele o vor mînca, sau de răceală mare de va muri, voi 
îngreuna sufletul meu şi voi fi ca un ucigaș. lar de o voi primi pe ea, mă tem să nu 
fiu ispitit, şi atunci îmi voi îngreuna sufletul și trupul şi mă voi arăta necurat înaintea 
Domnului meu. Deci nu ştiu ce să fac". Și, întinzîndu-şi mîinile spre cer, a zis: "Spre 
Tine, Doamne, am nădăjduit, să nu mă rușinezi în veac nici să-și rîdă de mine 
vrăjmașii mei; nu mă lăsa să fiu ispitit şi stăpînit de înşelătorul şi vicleanul diavol, 
ci, precum voiești, păzește-mă în ceasul acesta, cu mîna Ta cea tare, acoperă-mă de 
asupririle vrăjmaşului, că binecuvîntat eşti în veci”. 


Astfel, rugîndu-se, a deschis uşa şi a primit-o înăuntru, apoi, aprinzînd foc, a 
poruncit să se învelească şi, aducînd ceva, i-a dat ei să mănînce, pentru că erau doi 
finici afară de chilia lui, şi a zis către dînsa: "Femeie, mănîncă şi te încălzeşte aici, 
iar mîine dimineaţă să te duci în pace". Apoi, lăsînd-o în cea mai dinafară chilie, el a 
intrat în cea dinăuntru şi a închis uşa. Apoi cîntînd psalmi în ceasul al treilea din 
noapte şi rugîndu-se, s-a culcat pe pămînt după obicei. În acea noapte I-a tulburat 
satana foarte mult cu pofta trupească. Iar femeia, sculîndu-se la miezul nopţii, a scos 
toate podoabele sale din traistă şi s-a împodobit spre înşelarea sfîntului, iar cele rupte 
le-a pus în traistă şi aștepta pînă ce va ieși la dînsa Martinian. 


Făcîndu-se ziuă, a ieşit sfîntul din chilia sa cea mai dinăuntru, vrînd să lbereze 
pe femeie ca să se ducă la locul său. Dar, văzînd-o împodobită, nu a cunoscut-o 
spăimîntîndu-se, tăcea. După aceea, a zis către dînsa: "Cine eşti tu şi de unde ai venit, 
şi ce este acest chip diavolesc ce văd la tine?" Iar ea, răspunzînd, i-a zis lui: "Eu sînt, 
stăpîne al meu". Zis-a ei sfîntul: "Pentru care pricină ţi-ai schimbat îmbrăcămintea? 
Cu cea de aseară păreai mai săracă, acum eşti luxoasă”. 


Femeia i-a zis: "Eu, stăpîne al meu, sînt din Cezareea Palestinei şi auzind de 
tinerețile tale, de frumuseţea ta trupească şi de buna podoabă a feţei tale, iar inima 
mea fiind foarte aprinsă de dorinţa ta, am venit să te văd şi să mă satur de frumuseţea 
ta, căci nu în deşert am suferit atîta cale, ci într-adins am venit pentru tine. Ce este 


atîta înfrînare şi pentru ce trupurile voastre le obosiţi cu postul cel mare? În ce cărţi 
scrie să nu mănînci, nici să bei și să nu ai femeie după lege? Chiar Apostolul Pavel a 
zis: "Cinstită este nunta şi patul neiîntinat". Care din prooroci nu s-a însoţit cu femeie 
şi nu s-a arătat moştenitor Împărăției cerului? Enoh cel mare și minunat, oare nu fiind 
însurat s-a ridicat spre cer şi n-a văzut moartea pînă astăzi? Asemenea și minunatul 
Avraam, oare n-a avut trei femei şi s-a numit prieten al lui Dumnezeu și s-a 
învrednicit a primi pe Dumnezeu în trei feţe în cortul său? Isaac, oare n-a avut femeie 
şi s-a făcut chip al lui Hristos? Iacov oare n-a avut două femei şi a putut cu îngerul a 
se lupta, iar pe Dumnezeu L-a văzut faţă către faţă? Moise cel mare, capul proorocilor 
şi slujitorul lui Dumnezeu, oare n-a avut femeie şi a vorbit cu Dumnezeu? Apoi 
neamul evreiesc l-a eliberat din mînia cea amară a Egiptului și s-a învrednicit 
Împărăției cerului? Asemenea David, ceilalţi prooroci şi sfinții bărbaţi, însoţindu-se 
cu legiuita însurare şi născînd fii, s-au sălășluit în cereasca împărăție”. 


Astfel grăind şi slăbind fericitul, l-a luat de miini şi a început a-l trage spre 
prăpastia pierzării, tulburîndu-i gîndul cel bun. lar Martinian i-a răspuns: "Dacă te 
voi lua de femeie, unde te voi duce şi cu ce te voi hrăni, neavînd nimic? Căci eu, 
precum vezi, necîştigînd nimic, viața mea este lipsită și astfel am petrecut toate zilele 
vieții mele pînă acum". Femeia răspunse: "Domnul meu, să te învoiești să fii cu mine 
şi să mă îndulcesc de tinereţile tale; iar despre cele de trebuință pentru viaţa noastră 
nu te îngriji, că am eu casă şi averi, aur şi argint, slugi şi slujnice şi peste toate te voi 
face stăpîn". 


Grăind acestea femeia, sau mai bine zis diavolul, care de la început este ucigaș 
de oameni, vorbind prin buzele ei şi amăgind pe Sfîntul Martinian, el a început a se 
aprinde de pofta trupească şi a se învoi cu dînsa. Apoi începu a vorbi despre păcat, 
cum să-l săvîrşească. Deci a zis către dînsa: "Femeie, aşteaptă puţin, căci unii au 
obicei a veni la mine pentru binecuvîntare! Mă duc să mă uit în cale, ca nu cumva să 
vină cineva şi să ne vadă făcînd fapta aceasta, căci dacă nu putem să tăinuim înaintea 
lui Dumnezeu păcatul nostru, apoi cel puțin de oameni să-l tăinuim, ca să nu fim de 
vorbă şi de ocară". Zicînd acestea, a ieşit din chilie şi, stînd pe o piatră înaltă ce era 
acolo, privea spre cale cu dinadinsul. 


Dar iubitorul de oameni, Dumnezeu, Cel ce nu voieşte pierzarea nimănui, n-a 
trecut cu vederea ostenelile lui făcute din tinereţe și nu 1-a defăimat rugăciunile, ci 1- 
a ajutat şi i-a schimbat inima de la gîndul cel rău spre cel bun; deci, pogorîndu-se el 
de pe piatră, a găsit niște vreascuri uscate pe care, luîndu-le, le-a dus în chilie, le-a 
pus în mijloc și le-a dat foc şi, făcîndu-se flacără mare, şi-a scos încălțămintea şi 
sărind a stat în mijlocul focului, apoi a început a-şi arde trupul; deci arzîndu-se foarte 
şi durîndu-l picioarele, a ieşit din foc şi, ca şi cum certîndu-se pe sine, zicea: "Ce, 
Martiniane, îți place să te arzi în focul acesta vremelnic şi în această cumplită 
muncire? Dacă vei putea să-l suferi, apoi apropie-te şi de femeia aceasta, pentru că 
ea, şi printr-însa diavolul, îți mijlocește focul cel veşnic. Dar nu este ea vinovată, ci 
vechiul vrăjmaş, care a îndemnat-o asupra ta, vrînd să se împotrivească voinței tale 
celei bune. Gîndeşte-te la munca aceea, sărace Martiniane, şi să ai în minte focul cel 


veşnic, pentru că acest foc vremelnic, se stinge cu apă și cînd arde, lumina este într- 
însul, iar focul cel veșnic nu are strălucire şi toate rîurile şi mările ce sînt sub cer nu- 
] vor putea stinge. De poţi răbda focul cel nestins, apropie-te de femeie şi săvîrşeşte 
păcatul". 


Acestea le grăia către sine, aducîndu-și aminte de veşnica muncă. Apoi, 
slăbindu-l puţin durerile, a sărit iarăși în foc şi stînd în mijloc se ardea foarte, pînă ce 
nu-i mai era cu putinţă să rabde mai mult. leşind din foc, a căzut la pămînt şi 
suspinînd din toată inima, a zis cu lacrimi către Dumnezeu: "Doamne, Dumnezeul 
meu, fii milostiv mie păcătosului, iartă robia minţii mele şi învoirea către păcat. Tu, 
Care cerci inimile şi rărunchii, ştii inima mea că Te-am iubit din tinerețile mele și 
pentru Tine mi-am dat trupul în focul acesta. lartă-mă, Stăpînul meu, Doamne, Tu, 
fiind bun şi milostiv, eşti binecuvîntat în veci”. Acestea le grăia, zăcînd la pămînt, 
pentru că nu putea să stea de cumplita ardere a focului. Apoi a început a cînta: "Cît 
este de bun Dumnezeul lui Israil celor drepți la inimă, iar mie puţin de nu mi-au 
alunecat picioarele, puţin de nu s-au rătăcit paşii mei”. 


Femeia, văzînd ceea ce făcea şi privind la fericitul cum își dădea trupul focului 
pentru mîntuirea sa, a venit şi ea întru cunoştinţa răutăţii sale şi, ca din somn, s-a 
deşteptat. Deci, dezbrăcînd hainele cele scumpe şi toate podoabele sale, le-a aruncat 
în foc şi luînd pe dînsa zdrenţele, a căzut la picioarele Sfîntului Martinian şi a început 
a grăi cu lacrimi: "lartă-mă, robul lui Dumnezeu, pe mine păcătoasa şi ticăloasa, 
pentru că tu ştii stăpîne că multe sînt meşteșugurile şi amăgirile diavolului. Acela m- 
a amăgit şi m-a îndemnat să vin asupra ta. Deci, roagă-te pentru mine, cuvioase, ca 
prin rugăciunile tale să se mîntuiască sufletul meu cel păcătos şi aceasta s-o ştii cu 
încredințare, o! părinte, că de acum nu mă voi mai întoarce în cetatea mea, nici voi 
mai intra în casa mea, Nici voi mai vedea pe cineva din neamul meu, nici la lucrurile 
mele cele rele nu mă voi mai întoarce; ci mă voi mâîntui. Încă să mai ştii şi aceasta, 
stăpîne, că în ce chip m-a îndemnat diavolul a lupta asupra ta, aşa şi eu păcătoasa mă 
vol înarma asupra lui, cu numele Domnului lisus Hristos și-l voi ruşina. Pentru că 
înşelătorul, ridicîndu-mă asupra ta, m-a răsculat asupra lui însuşi şi, voind ca prin 
mine să te biruiască, va fi biruit el de către mine, cu ajutorul Stăpînului nostru, Care 
şi pe desfrînate le primeşte la pocăință”. 


Acestea grăind, vărsa neîncetat lacrimi din ochi. Iar fericitul i-a răspuns: 
"Domnul și Dumnezeul meu să te ierte de păcate, o! femeie. Mergi în pace şi, precum 
ai Zis, nevoieşte-te pentru mîntuirea ta, osteneşte-te asupra patimilor, prin pocăință, 
ca astfel să poţi ruşina pe cel viclean". Iar ea a grăit lui: "Mă rog ţie să mă povăţuiești 
la mîntuire. Spune-mi unde să mă duc ca să mă pocăiesc?" EI 1-a răspuns: "Mergi la 
Betleem și caută pe o sfiîntă fecioară, anume Paulina, care a zidit acolo o sfîntă 
biserică şi, mergînd la dînsa, să-i spui toate cele ce ţi s-au întîmplat şi la dînsa poţi să 
te mîntuieşti!". Femeia s-a sculat, s-a închinat şi a zis lui: "Roagă-te, părinte, pentru 
mine, păcătoasa!”. 


Sfîntul s-a sculat de la pămînt cu multă durere trupească, i-a dat puţine finice 
pe cale, a scos-o din chilie, i-a arătat calea care duce spre Ierusalim și i-a zis: "Mergi 
cu pace, femeie, şi mîntuiește-ţi sufletul, nevoindu-te prin pocăință, şi vezi să nu te 
mai întorci înapoi, pentru că nimeni, punînd mîna pe plug şi căutînd înapoi, nu este 
îndreptat în împărăţia lui Dumnezeu. Singură, deci, să iei aminte ca să nu fi 
batjocorită iarăşi de vrăjmașul, ci neslăbindu-te, să petreci întru pocăință, pentru că 
Dumnezeu primește pe cei ce se pocăiesc". Ea, auzind acestea, mai mult şi-a lungit 
plîngerea, zicînd: "Nădăjduiesc şi eu spre Acela, spre Care au nădăjduit neamurile și 
nu s-au rușinat. Nădăjduiesc că de acum diavolul nu va mai avea parte de mine”. 
Fericitul Martinian, însemnînd-o cu semnul crucii, i-a zis: "Domnul Dumnezeul meu 
să-ți păzească sufletul şi să te ferească pînă la sfîrșit”. Astfel femeia, închinîndu-se 
robului lui Dumnezeu, s-a dus, iar sfîntul, întorcîndu-se în chilia sa, a căzut la pămînt, 
suspinînd şi rugîndu-se. 


Ea mergea plîngînd şi rugîndu-se lui Dumnezeu, ca s-o povăţuiască la 
mîntuire. Mergînd o zi, a sosit noaptea şi neputînd să treacă lățimea pustiei și 
lungimea căii, a rămas la un loc unde a înserat. Dimineaţa, sculîndu-se, iarăşi mergea 
tînguindu-se şi rugîndu-se şi a ajuns la Betleem seara, foarte tîrziu, unde a intrat în 
mănăstirea fecioarei Paulina, căreia, închinîndu-se, i-a spus cu de-amănuntul toate 
cele ce făcuse. Paulina, auzind acestea, a preamărit pe iubitorul de oameni Dumnezeu 
şi a primit-o tînguindu-se. Apoi în toate zilele o învăţa pe ea, povăţuind-o la mîntuire. 
lar ea atît de mult se nevoia în postire, încît de multe ori fericita Paulina îi spunea: 
"Cruţă-ți trupul tău, fiică, ca să nu slăbească, ci să ai nevoinţă pînă la sfîrşit”. Dar ea 
mai mult petrecea întru pustniceştile osteneli. La sfîrşitul zilelor sale, fericita Zoe - 
că astfel era numele ei - a cerut de la Dumnezeu acest dar, ca să o adevereze dacă 
este primită pocăinţa ei. Iar iubitorul de oameni Dumnezeu, spre încredințarea milei 
sale, i-a dat darul tămăduirii. 


Într-una din zile o femeie ce o dureau cumplit ochii, a venit în mănăstire să 
cîştige tămăduire. lar fericita Paulina, vrînd să încerce pocăinţa Zoei, i-a zis: "Roagă- 
te, fiică, pentru această femeie, că doar prin rugăciunile tale Domnul îi va da 
tămăduire". Deci, rugîndu-se Zoe pentru cea bolnavă, în puţine zile i-a tămăduit ochii 
şi aceea s-a făcut călugăriță în mănăstirea lor. Fericita Zoe a împlinit 12 ani în 
pocăință şi a adormit cu pace întru Domnul. Dar în toți anii întoarcerii sale n-a băut 
NICI Vin, Nici a gustat unt, nici poame, fără numai pîine şi apă, uneori, după două zile. 
Apoi odihna ei era pe pămîntul gol. Aceasta era nevoinţa sfintei şi astfel a fost 
sfîrşitul ei. Acum iarăşi să ne întoarcem la minunata povestire a Cuviosului 
Martinian. 


Fericitul Martinian, după şapte luni, abia tămăduindu-se de rănile ce le făcuse 
din arderea focului, a început a gîndi în sine, zicînd: "De nu mă voi duce de aici în 
loc neştiut, nu mă va lăsa vicleanul vrăjmaş și nu-mi va da odihnă. Drept aceea, de 
acum mi se cade ca în locul acela să locuiesc, unde va fi cu neputinţă să vie parte 
femeiască. Astfel gîndind, s-a sculat şi s-a rugat, zicînd: "Stăpîne al cerului şi al 
pămîntului şi Făcătorule al mării, dă-mi cele folositoare, nu mă părăsi pe mine şi să 


nu laşi sufletul meu să piară pînă în sfîrșit, ci ajută-mă, Doamne, Dumnezeul puterilor 
şi fii mie cale, viaţă, toiag, traistă şi pîine!" Acestea zicînd şi îngrădindu-se cu semnul 
Crucii, a ieșit din chilia sa şi a mers la mare. 


Văzîndu-l diavolul ieșind, a strigat: "Îmbărbătează-se puterile mele şi să fie 
numele meu luminat, că am putut a te birui, de vreme ce din chilie te-am izgonit și 
trupul tău cu foc ţi-am ars şi robit te-am făcut”. Apoi iarăşi a zis: "Ce, Martiniane, 
fugi de aici? Oriunde vei merge te voi goni de pretutindeni. Oriunde ai voi să 
locuieşti, nu te voi lăsa pînă ce desăvîrșit te voi birui şi netrebnic te voi face”. Iar 
fericitul 1-a răspuns: "Neputinciosule, ticălosule, oare ţi se pare că tu m-ai gonit din 
preajma ta, sau socoteşti că lenevindu-mă am ieşit? Nu, ci pentru aceea am ieșit ca 
pe tine mai mult să te biruiesc”. Și iarăși i-a zis: "Dacă nu-ți ajunge cea dintii şi a 
doua ispită, ce ai adus asupra mea, apoi vino şi a treia oară cu meșteșugul tău şi de 
cîte ori vei vrea. Căci lucrarea ta cea vicleană am stricat-o cu ajutorul lui Dumnezeu, 
Căruia l-am şi adus pătimirea mea. Drept aceea şi femeia pe care tu ai îndemnat-o 
asupra mea, te socotește acum ca pe un fum şi nor, spre a călca necuratele şi cu 
meșteșug puterile tale. Să nu îndrăznești de acum înainte să te apropii de umbra ei!" 
Acestea grăind sfîntul, s-a depărtat diavolul de la dînsul. 


Fericitul a început a cînta psalmul: "Să se scoale Dumnezeu şi să se risipească 
vrăjmașii Lui şi să fugă de la fața Lui cei ce-L urăsc pe Dinsul". Acestea cîntînd, 
mergea spre calea ce ducea la mare. Sosind la mal a aflat un corăbier temător de 
Dumnezeu şi, apropiindu-se, i-a zis: "Frate, nu ştii vreo insulă mică undeva, în 
mijlocul mării, în care nimeni nu locuieşte?" Corăbierul i-a zis: "Pentru ce întrebi de 
aceasta şi ce voieşti?" Fericitul i-a răspuns: "Vreau să mă depărtez de lumea cea 
deşartă şi să mă liniștesc, dar nu aflu loc în care să mă liniştesc, să mă odihnesc şi să 
scap de smintelile diavolului". Iar el a zis: "Este un loc înfricoşat în mijlocul mării, 
adică o piatră, de pe care nu se poate vedea nicidecum uscatul". Fericitul a răspuns: 
"Un loc ca acela mult iubesc şi doresc şi o petrecere ca aceea, unde n-ar putea să vie 
parte femeiască". Zis-a lui corăbierul: "Și de unde vei avea hrana ta?" Iar fericitul 1- 
a zis: "Aşezămînt voi pune între mine și tine, ca tu să-mi aduci hrană, iar eu mă voi 
ruga lui Dumnezeu pentru tine. Deci, să-mi aduci stilpări de finic ca să lucrez cu 
mîinile mele împletituri, iar tu, luînd lucrul mîinilor mele, îl vei vinde și pentru acela, 
cumpărînd pîine, îmi vei aduce. Asemenea îmi vei aduce apă într-un vas şi vei veni 
de 2-3 ori pe an, aducîndu-mi pîine şi apă”. 


Aceasta auzind, corăbierul a înţeles că bărbatul acesta este duhovnicesc şi a 
făgăduit să-i facă toate voile. Suindu-se cu dînsul în corăbioară, au plutit spre acel 
loc. Apoi suflînd vînt prielnic, au ajuns spre seară la locul acela. Fericitul, văzînd 
locul cel plăcut lui, s-a bucurat cu sufletul și a lăudat pe Dumnezeu, iar pe corăbier 
binecuvîntîndu-l, s-a suit pe o piatră şi a cîntat: "Am așteptat pe Domnul care a căutat 
spre mine și a auzit rugăciunea mea; apoi m-a scos din groapa patimilor și din noroi; 
și a pus pe piatră picioarele mele, îndreptind pașii mei. Sfirşind psalmul şi rugîndu- 
se, a zis corăbierului: "Mergi în pace, frate şi adu-mi pîine, apă, stîlpări, ca să lucrez 
coşniţe"”. Corăbierul a zis: "De vei voi, îţi voi aduce şi lemne ca să-ţi faci o colibă 


mică". Fericitul, însă, n-a voit şi şedea pe piatră arzînd de zăduful zilei şi suferind de 
răceala nopţii. lar corăbierul îi aducea de 2-3 ori pe an pîine, apă, precum i-a poruncit 
fericitul. Deci a petrecut Cuviosul Martinian în acea viaţă, scăpînd de lume, şi lăuda 
pe Dumnezeu ziua şi noaptea, fiind întru dumnezeiasca gîndire cea neîncetată. 


Vicleanul diavol nici acolo n-a încetat a da război asupra cuviosului, ci a 
început a-i face supărare. Într-o noapte, tulburîndu-se marea şi ridicînd valurile şi 
înălțîndu-se peste capul lui ca la 15 coți, striga diavolul: "Iată acum te voi îneca, 
Martiniane". lar el fără frică i-a zis: "Neputinciosule, ticălosule, pentru ce te osteneşti 
nebunește? Căci pe mine nălucirile tale nu mă înfricoşează, nici îngrozirile tale nu 
mă tulbură, pentru că eu nădăjduiesc spre Domnul meu lisus Hristos şi printr-Însul 
te voi ruşina desăvîrşit”. 


Acestea zicînd, a început a cînta: "Mintuiește-mă Dumnezeule, că a intrat apă 
pină în sufletul meu, afundatu-m-am în noroiul adincului mării și viforul m-a 
potopit". Sfîrşind psalmul, a început a zice: "Doamne lisuse Hristoase, Unul Născut 
al Tatălui celui nevăzut, Cel Care Te-ai pogorît pe pămînt pentru mîntuirea noastră, 
Cel ce cerți marea şi porunceşti vînturilor şi toate ascultă de frica Ta; ascultă-mă, 
Stăpîne, în ceasul acesta, potoleşte ispita ce s-a ridicat asupra mea, căci toate sînt Ție 
cu putință Doamne". Grăind sfîntul astfel, diavolul s-a făcut nevăzut, iar fericitul a 
rămas ||fără de vătămare şi a trăit pe piatra aceea şase ani, răbdînd toată nevoia 
văzduhului pentru mîntuirea sa. Nici așa, însă, n-a încetat diavolul, scornind asupra 
lui ispite, căci vicleanul a adus sfîntului altă supărare, mai grea decît cele dinainte. 


Într-una din zile, diavolul văzînd o corabie plutind pe mare, în care erau 
bărbaţi şi femei, a ridicat vînt şi vifor asupra acelei corăbii şi lovind-o de o piatră a 
spart-o, iar pe toţi cei ce se aflau în corabie 1-a înecat. Numai o fecioară a putut lua o 
scîndură şi a plutit pe ea, spre piatra aceea pe care şedea fericitul Martinian şi, 
apucîndu-se acea fecioară de piatră, a început a striga: "Miluieşte-mă, robul lui 
Dumnezeu, şi dă-mi mîna, mîntuieşte-mă de apele acestea și nu mă lăsa să pier în 
adîncul acesta”. 


Fericitul, văzînd-o că nu are de nicăieri mîntuire, a zis zîmbind: "Şi acesta este 
meşteşugul tău, diavole, dar nu vei birui hotărîrea mea". Și gîndea în sine, zicînd: 
"Vai mie păcătosul, că iarăşi a venit ispita înaintea sufletului meu; deci ce voi face? 
De nu-i voi da mîna și nu o voi scoate din apă, apoi se va îneca și va fi păcatul asupra 
sufletului meu și ca un ucigaș voi fi eu, iar de o voi scoate, apoi nu se poate să fiu cu 
dînsa aici. Cu adevărat, mai cumplită îmi este această primejdie şi mai rea ispită decît 
cea dintii. Pentru că de aceea puteam fugi, fund pe pămînt, iar de aceasta nu pot să 
scap, de vreme ce numai singur acest loc mic este în mijlocul apelor și nu se poate 
scăpa de această primejdie". Deci, întinzînd mîinile spre cer, a zis: "Doamne, nu mă 
lăsa să pier, ci rînduieşte cele de folos sufletului meu". Zicînd acestea i-a dat mîna și 
a scos-o din apă la uscat. Apoi, văzînd-o că era frumoasă, a zis către dînsa: "Cu 
adevărat nu va putea fi fînul cu focul împreună şi nu este cu putință ca eu și tu să 
petrecem împreună. Deci, să rămii tu aici şi nu te teme, căci ai pîine şi apă să mănînci 


şi să bei, ca şi mine, şi-ţi va ajunge pînă ce va veni aici un corăbier, care va aduce 
pîine şi apă. lată sînt încă două luni pînă la acea vreme, în care el va veni aici, să-i 
spui lucrul cum s-a întîmplat şi acela te va scoate de aici”. 


Acestea zicînd, sfîntul a însemnat marea cu semnul crucii, şi s-a rugat: 
"Doamne lisuse Hristoase, Cel ce ai certat marea şi vînturile, care Te ascultă cu 
cutremur, caută spre mine și mă miluieşte și nu mă lăsa să pier. Căci iată în numele 
Tău mă voi arunca în mare, că mai bine îmi este să mor în mare, decît să mă lipesc 
de femeie, prin patima trupească”. Și, întorcîndu-se spre fecioară, 1-a zis: 
"Mîntuieşte-te, fecioară, şi Dumnezeu să-ți păzească sufletul tău de toate asupririle 
vrăjmaşului şi să te ferească pînă la sfîrşit”. Acestea zicînd, s-a aruncat în mare și a 
început a înota. 


Îndată, după rînduiala lui Dumnezeu, l-au luat doi delfini pe spatele lor și-l 
purtau; iar fecioara, văzîndu-l ducîndu-se pe deasupra apei, privea la dînsul pînă ce 
a pierit din ochii ei şi a fost dus fericitul de acei doi delfini la uscat. leşind pe pămînt 
s-a rugat Domnului, zicînd: "Te laud pe Tine, Doamne, Dumnezeul meu, că ai arătat 
mila Ta spre mine nevrednicul, dar nu mă lăsa pînă la sfîrşit, lubitorule de oameni”. 
ŞI-şi zicea în sine: "Ce să fac nu ştiu, căci în munţi şi în pustietăți nu mă lasă 
diavoleasca vrăjmășie; căci iată şi în mare nu m-au lăsat. Nu ştiu ce voi face”. De 
acum este bine să învăţ cuvintele Evangheliei şi să le fac pe ele pentru că Domnul 
învață astfel: "Cînd vă vor goni din cetatea aceasta, fugiţi în cealaltă, căci, amin 
grăiesc vouă, nu veţi sfirşi cetățile lui Israel. 


Acestea zicînd a început a umbla din loc în loc şi din cetate în cetate, 
înstrăinîndu-se şi zicînd în sine: "Fugi, Martiniane, ca să nu te ajungă ispita!" Astfel 
fugind şi gonindu-se pe sine își sfirşea zilele. Iar în fuga aceea n-a purtat nici toiag, 
nici traistă, nici pîine, nici două haine, nici bani la brîu şi nimic spre trebuința 
trupească. Oriunde intra în cetate sau în sat, întreba cine este acolo om bun și găzduia 
la dînsul, primind hrană, iar unde îl ajungea noaptea, ori în pustie, ori la cîmp, acolo 
petrecea odihnindu-se puţin. 


Doi ani cutreierînd astfel, a trecut 164 de cetăți și la sfîrşit a mers la Atena, 
unde s-au descoperit de la Dumnezeu episcopului atenienilor toate cele despre 
fericitul  Martinian. Apoi Cuviosul, cunoscînd vremea sfirşitului său și 
îmbolnăvindu-se, a intrat în biserică şi culcîndu-se pe pămînt, a zis celor ce erau 
acolo: "Chemaţi la mine degrabă pe episcop; dar aceia îl socoteau nebun. Apoi, el 
iarăşi rugîndu-i, l-au ascultat și ducîndu-se au spus episcopului, zicîndu-i: "Un om 
oarecare zace în biserică, nu ştim, nebun este sau nu, şi zice: să chemaţi pe episcop 
la mine". Episcopul le-a zis: "Voi sînteţi nebuni, iar acela este mai bun decît mine!" 


Sculîndu-se cu sîrguință, s-a dus în biserică, iar fericitul, văzînd pe episcop, 
nu putea să se scoale înaintea lui ci întindea spre dînsul mîinile sale, dînd vrednică 
cinste arhiereului lui Dumnezeu. Iar episcopul mai mare cinste îi făcea lui, zicînd: 
"De mult mi-a făgăduit Dumnezeu că o să-mi arate pe robul său şi acum a împlinit 


ceea ce a făgăduit. Deci tu, cînd te vei sălăşlui în cereasca Împărăţie, adu-ţi aminte 
şi de sufletul meu, rogu-mă ție!" Iar fericitul i-a răspuns: "Binecuvintează, părinte, şi 
te roagă lui Dumnezeu pentru mine, ca să aflu îndrăzneală cînd voi sta înaintea 
dreptei Lui judecăţi”. 


Acestea zicînd şi-a ridicat ochii spre cer şi a zis: "Doamne, lisuse Hristoase, 
în mîinile Tale îmi dau sufletul meu”. Apoi, făcîndu-şi semnul crucii, a zis 
episcopului: "Părinte, dă-mă lui Dumnezeu". Atunci a început faţa lui a zîmbi și aşa, 
veselindu-se sufletul său, s-a despărțit de trupul cel mult chinuit şi s-a dus în mîinile 
lui Dumnezeu. Deci, Cuviosul Martinian s-a odihnit întru Domnul, bine sfîrşindu-şi 
alergarea şi păzindu-și credinţa, a luat cununa cea gătită lui în cereasca Împărăţie, iar 
episcopul a îngropat sfîntul lui trup în biserică, cu mare cinste. 


Cine nu se va minuna de acest nevoitor viteaz şi cine nu va ferici răbdarea lui 
nebiruită şi viaţa lui cea cu bună îndrăzneală? Cum pînă în sfîrşit s-a nevoit pentru 
miîntuirea sufletului şi prin mucenicie aducîndu-se Domnului. Pentru că, nefiind 
atunci prigonire asupra creștinilor, singur şi-a aflat mucenicie şi pe faţă cu diavolul 
s-a luptat şi a călcat vicleşugul lui. Singur şi-a fost prigonitor, judecător şi muncitor, 
făcîndu-şi chinuire de bună voie. Cu adevărat se cuvine a-l numi mucenic şi viteaz 
pătimitor, căci de foc n-a băgat seamă şi prin focul cel vremelnic a stins focul cel 
veşnic. Diavolul a pornit asupra lui pe femeie, iar el, prin rugăciunile sale, a făcut-o 
roabă lui Dumnezeu. Dar se cuvine nouă ca şi despre fecioara aceea, care a rămas pe 
piatră în mare, să povestim cum şi-a dus viaţa sa şi în ce fel a cîștigat-o. Căci 
rugăciunea fericitului Martinian pentru dînsa nu a fost în zadar. 


Rămînînd pe piatră fecioara aceea, primea pîine şi apă precum 1-a poruncit ei 
fericitul Martinian. lar corăbierul care îi aducea fericitului pîine şi apă la două luni o 
dată, venind după obicei cu corăbioara la piatră, a văzut în locul monahului pe 
fecioară şi, socotind că este nălucire, s-a temut şi a început a se depărta de piatră. lar 
ea a strigat: "Nu te teme, frate, că femeie sînt cu adevărat şi creștină. Apropie-te de 
mine ca să-ți spun un lucru". lar el, necrezînd-o pe ea şi temîndu-se, îl ruga, zicîndu- 
i: "Aşa mă jur pe Împăratul Hristos, că sînt creştină, nu te teme de mine, ci vino 
aproape şi-ţi voi spune ce s-a întîmplat". Atunci omul, stînd lîngă piatră cu 
corăbioara, a zis către dînsa: "Unde este monahul care a fost aici? Unde s-a dus de 
aici şi pe tine cine te-a adus şi te-a suit pe această piatră?" Fecioara, făcîndu-şi cruce, 
a început a povesti cele ce s-au întîmplat. 


Auzindu-le pe toate, corăbierul se miră foarte mult şi a zis către dînsa: "Vino 
să te duc de aici în cetatea ta". lar ea 1-a răspuns: "Ba nu, frate, mă rog ție să nu mă 
scoţi de aici, ci să faci cu mine iubire de oameni şi, ducîndu-te în sat, să-mi aduci o 
haină bărbătească de lînă, pîine şi apă, precum aduceai fericitului părinte şi aceeași 
răsplătire vei lua de la Stăpînul Hristos, pentru că la EI nu este deosebire între parte 
bărbătească şi parte femeiască, precum zice apostolul: "Voi toți, una sînteți întru 
Hristos". Nu te îngreţoşa de mine, păcătoasa, care voi să mă mîntuiesc. Că de n-ar fi 
voit Dumnezeu să mă mîntuiască, nu m-ar fi aruncat pe piatra aceasta. Nici tu să nu 


mă disprețuieşti că sînt femeie. Adu-ţi aminte că Dumnezeu a creat pe Adam şi pe 
Eva şi la sfîrşitul zilelor S-a arătat lumii, născîndu-Se din Preacurata Fecioară Maria, 
Născătoare de Dumnezeu. Deci, fii şi către mine bun, precum ai fost prea cuviosului 
părinte şi, ducîndu-te acasă, să-mi aduci, precum ţi-am spus, o haină bărbătească de 
lînă, pîine şi apă, şi să-mi aduci şi lînă ca să lucrez cu mîinile mele. Adu pe femeia 
ta aici, că ea mă va îmbrăca în haina cea bărbătească şi-mi va porunci cum să lucrez, 
iar Domnul Dumnezeul meu să fie cu tine în toate zilele vieții tale și să-ți dea din 
acest veac şi în cel ce va să vie, daruri, milă şi iertare de păcate”. 


Corăbierul a zis către dînsa: "Pe toate cîte îmi porunceşti mie, eu le voi face, 
numai tu întăreşte-te şi Dumnezeu va împlini dorința ta”. Acestea zicîndu-le, a plecat 
corăbierul şi s-a întors acasă. După două zile, luînd pe femeia sa şi toate cele 
poruncite de fecioară, a venit la dînsa. Apoi, ieşind din corăbioară, femeia s-a suit pe 
piatră şi s-au sărutat amîndouă. După aceea, mergînd femeia, a luat cu bărbatul său 
toate cele de pe corabie, iar fecioara a rugat pe bărbat să se depărteze puţin, pînă ce 
se va îmbrăca în haina cea bărbătească şi s-a rugat, zicînd: "Doamne Dumnezeule, 
Cel ce ai ascultat pe toți sfinții tăi din veac, ascultă-mă şi pe mine păcătoasa şi 
săvirşeşte în acest loc şi în acest chip bărbătesc alegerea mea, fără de poticnire. 
Păzeşte-mi sufletul, întăreşte-mi inima şi puternic să faci trupul meu și-mi 
povăţuieşte sufletul meu spre bună plăcerea Ta, iar celor ce-mi slujesc dă-le plata cea 
veşnică, că bine ești cuvîntat în veci. Amin”. După aceasta, a zis femeii: "Rogu-mă 
ție, femeie, cînd îmi veţi aduce pîine şi apă să-mi aduceţi şi lînă, ca în zadar să nu 
mănînc pîinea voastră, iar hainele mele să le iei tu întru pomenirea smereniei mele!" 
Acestea zicînd, i-a eliberat cu pace. Într-acea lună a venit la dînsa iarăşi acea femeie 
cu bărbatul său şi 1-a adus hrană. lar fericita fecioară se veselea şi lăuda pe Dumnezeu 
pentru o viaţă ca aceea, făcînd 12 rugăciuni pe zi, iar noaptea 24; hrana ei era o bucată 
de pîine la două zile. Astfel, Domnul, întărind-o şi păzind-o, şi-a săvirşit bine 
alegerea vieţii sale. Cînd s-a suit pe piatră avea 25 de ani, iar pe piatră a vieţuit şase 
ani. După aceasta, cu două luni înaintea venirii corăbierului și a femeii sale, şi-a dat 
sufletul în mîinile Domnului. Numele ei era Fotinia. 


Trecînd două luni după sfîrşitul acestei Sfinte fecioare Fotinia, a venit 
corăbierul cu femeia sa şi a găsit-o moartă, avînd mîinile aşezate în semnul crucii, 
gura bine strînsă, ochii închişi şi faţa luminoasă, ca şi cum dormea. Apoi s-a închinat 
sfîntului ei trup şi, luîndu-l ca pe o frumoasă floare de dimineaţă, l-au pus în corabie 
şi a plutit spre cetatea Cezareei din Palestina. Apoi s-au descoperit în vedenie 
corăbierului toate cele despre această sfîntă fecioară şi, mergînd la episcopul 
Cezareei, i-a spus despre viaţa ei îmbunătățită. Atunci episcopul, cu tot clerul, a 
îngropat-o cu cinste la loc sfint, cu psalmi şi cu cîntări, cu lumînări şi cu tămileri, 
slăvind pe lisus Hristos, Domnul nostru, Căruia I se cuvine cinstea şi slava împreună 
cu Tatăl şi cu Sfîntul Duh, acum şi pururea şi în vecii vecilor. Amin. 


33.POMENIREA CUVIOSULUI PĂRINTELUI NOSTRU AVXENTIE 
(14 FEBRUARIE) 


AVTIOI OCIO A DEN TIOC RAII MA PUD AAPAIAHOC KICAROY HIROA AOC HICor sp 
API NOȚIDO. KAI ABPAAIMOC CTIICK. KRAPUONI, TIAACCT.u «pr RPOYAȚIOYy 


În vremea împărăției lui Teodosie cel tînăr era în Constantinopol un bărbat 
cinstit, vestit în rînduiala ostăşească şi în palaturile împărătești, cu numele Avxentie, 
fiu al lui Ada Persul, iscusit în dumnezeiasca Scriptură şi în înțelepciunea cea din 
afară şi împodobit cu fapte bune. Acela, cunoscîndu-se cu Cuviosul Marchian, care 


mai pe urmă a fost iconom al Bisericii celei mari, şi cu loan monahul cel îmbunătățit, 
care viețuia lîngă biserica Sfîntului loan Mergătorul înainte, fiind înaintea cetăţii ce 
se numea Evdom, împreună cu alți bărbaţi temători de Dumnezeu, a rîvnit vieții lor. 
Deci, lăsînd deşertăciunea lumii acesteia, slava şi gîlceava, s-a făcut ostaş al 
cerescului împărat Hristos şi, luînd chipul monahicesc, s-a făcut slujitor al Domnului 
mai întîi în rînduiala diaconiei, apoi în a preoţiei şi a luat putere asupra diavolului ca 
să-l izgonească din oameni. Pentru aceasta era slăvit în cetatea împărătească; fugind 
de slava omenească și dorind slava şi viaţa mai liniştită, a lăsat cetatea cea cu mult 
popor şi s-a dus la Bitinia. De acolo s-a dus într-un munte pustiu care se numea Oxia 
şi care era departe de Calcedon, ca la 10 stadii. Iubind acel loc, s-a suit pe un deal şi, 
stînd pe piatră, şi-a ridicat sfintele mîini, lăudînd pe Dumnezeu şi zicînd: "Tu, 
Doamne, m-ai sălășluit deosebi în nădejde". Şi a locuit în muntele acela, care mai pe 
urmă se chema după numele lui Avxentie, precum se scrie în viaţa Cuviosului Ștefan, 
care după aceea a sihăstrit în acelaşi munte şi a pătimit pentru sfintele icoane. 


Vieţuind Cuviosul Avxentie în muntele cel pomenit, a fost aflat de nişte 
păstori care căutau o turmă de oi rătăcită și pe care au aflat-o cu rugăciunile lui. Din 
acea vreme s-a făcut cunoscut cuviosul şi începură a veni la dînsul mulți, unii pentru 
tămăduirea trupească - căci toate bolile le vindeca prin rugăciunile lui -, iar alții 
veneau pentru folosul sufletesc. 


Apoi, adunîndu-se oameni cucernici din satele dimprejur, i-au zidit o chilie în 
vîrful muntelui, în care, închizîndu-se cuviosul, vorbea printr-o ferăstruie mică cu cei 
ce veneau la dînsul, povăţuindu-i la fapte bune şi tămăduind pe cei neputincioşi, 
pentru că era izvor de tămăduiri, fiind plin de dumnezeiescul dar și alergau la dînsul 
din multe cetăți, ca la un doctor fără de plată. Aşa o femeie a unui comite din 
Nicomidia, orbind, a venit strigînd: "Miluieşte-mă, robul lui Dumnezeu cel 
preaînalt". lar el a zis către cei ce erau acolo: "Sînt om păcătos şi pătimaș ca şi voi, 
dar dacă credeți că Cel ce a tămăduit pe orbul din naştere o va vindeca şi pe aceasta, 
apoi toți să ne rugăm lui Dumnezeu cu osîrdie pentru dînsa". Şi rugîndu-se toți, 
sfîntul s-a atins de ochii ei şi a zis: "Te vindecă pe tine lisus Hristos, Lumina cea 
adevărată”. Și îndată a văzut femeia, şi toţi au mulțumit lui Dumnezeu. Apoi, 
comitesa aceea a dat multă milostenie la săracii care veneau lîngă muntele acela spre 
a cere milostenie de la cei ce mergeau la sfint. De aceasta chiar sfîntul se îngrijea, 
avînd ucenici care împărțeau pîinea ce se aducea. 


Pe lîngă darul tămăduirii, cuviosul mai avea şi pe cel al vederii înainte, pentru 
că odată au venit la dînsul doi oameni, unul credincios, iar altul cu cuget eretic. Pe 
cel drept-credincios sfîntul l-a primit cu dragoste şi a vorbit cu dînsul despre folosul 
sufletesc; iar către cel rău credincios n-a zis nici un cuvînt, văzînd într-însul 
necredința. Ducîndu-se de la sfînt, cel rău credincios a început a-l huli pe sfint şi a-l 
vorbi de rău, numindu-l făţarnic; dar, nesosind ei încă la casa lor, a întîmpinat pe cel 
rău credincios un copil, spunîndu-i că asupra fiicei lui a năvălit diavolul și o munceşte 
cumplit. Deci acela s-a mîhnit foarte şi, cunoscîndu-şi păcatul, a dus pe fiica cea 


îndrăcită la cuviosul, cu smerită rugăminte. Și s-a tămăduit atît fecioara de muncirea 
diavolească, cît şi tatăl e1 de credința cea rea. 


Doi leproşi au venit, cerînd tămăduire. Și i-a întrebat sfîntul: "Care sînt 
greşelile voastre de a venit asupra voastră această pedeapsă de la Dumnezeu?" Ei, 
închinîndu-se lui, au zis: "Miluieşte-ne robul lui Hristos şi te roagă pentru noi să ne 
tămăduim". Sfîntul le-a răspuns: "Aceasta vi s-a întîmplat, o! fraţilor pentru 
Jurămîntul vostru, căci v-aţi obișnuit adeseori a vă Jura şi a vă blestema și aţi pornit 
pe Dumnezeu spre mînie". Ei, auzind aceea, s-au spăimîntat, cum de ştie greşelile lor 
şi căzînd înaintea lui s-au pocăit. Milostivindu-se spre dînşii, Cuviosul i-a uns cu 
untdelemn sfînt de la cap pînă la picioare, zicînd: "Pe voi vă tămăduieşte lisus 
Hristos, iar eu sînt om păcătos". Şi îndată leproșii s-au curățit de neputinţa lor. 


Un slăbănog zăcea pe pat, fiind adus cu căruţa, iar părinţii lui, căzînd la sfînt, 
ziceau cu plîngere: "Pentru mulțimea păcatelor noastre, s-a întîmplat fiului nostru 
slăbănogirea". Sfîntul le-a răspuns: "Credeţi oare că el se poate tămădui prin mine, 
smeritul şi lepădatul? Numai Dumnezeu este puternic pentru aceasta". Ei ziseră: "Cu 
adevărat, îngere al lui Dumnezeu, eşti trimis pentru mîntuirea noastră şi credem că 
toate sînt cu putinţă la Dumnezeu". EI le-a răspuns: "Să fie după credinţa voastră”. 
ŞI, luînd untdelemn sfînt, a uns tot trupul slăbănogului şi îndată s-a sculat sănătos, 
încît cu toţii ÎL slăveau pe Dumnezeu. 


Cît pentru cei îndrăciți nu ne ajunge cuvîntul, căci pe mulţi a liberat Cuviosul 
Avxentie din muncirea diavolească, care veneau la el în toate vremurile din diferite 
cetăți și ţări îndepărtate. Pe alții îi aduceau cu sila, munciţi de viclenele duhuri şi toţi 
se tămăduiau prin sfintele lui rugăciuni, căci avea de la Dumnezeu mare stăpînire și 
putere asupra diavolilor. Apoi a fost chemat în Calcedon, la sinodul Sfinților Părinţi, 
cel de-al patrulea a toată lumea și s-a ostenit mult, nevoindu-se contra eresului lui 
Evubhie şi a relei credințe a lui Nestorie. De aceea a răbdat şi multe ocări de la eretici. 
Însă drept-credinciosul împărat Marcian îl cinstea foarte mult şi era iubit de toți 
Sfinți Părinți, încît s-a arătat vestit între toți, ca un drepteredincios şi făcător de 
minuni, înţelept şi nebiruit în cuvînt, ca cel ce ştia bine tainele dumnezeieștii 
Scripturi, după cum este scris: Fra bărbat puternic în faptă și cuvint, înaintea lui 
Dumnezeu și a tot poporul. 


Întărind cu Sfinţii Părinţi dreapta credinţă, s-a întors iarăși la chilia sa din 
muntele pustiu şi a făcut în cale multe și mari minuni, pe cînd se ducea la Calcedon 
şi se întorcea de acolo, izgonind diavolii din oameni şi tămăduind toate bolile și 
neputințele. Șezînd în chilia sa, aducea mult folos lumii, prin chipul vieții sale 
îmbunătăţite şi prin învăţăturile grăitoare de Dumnezeu, cu care se îndulceau toți care 
veneau la dînsul de pretutindeni, pentru facerile de minuni. lar cu ochii cei mai 
înainte văzători, vedea cele ce erau departe ca pe cele ce erau aproape şi privea 
duhurile cele fără de trup şi sufletele drepţilor. 


Într-o noapte, închizîndu-se, înălța către Dumnezeu obişnuitele sale rugăciuni, 
iar ucenicii şi ceilalți care veniseră la sfîntul, fiind afară şi cuviosul deschizînd 
ferestruia fără de veste, a strigat cu glas mare de trei ori: "Binecuvîntat este Domnul 
Dumnezeu!". Apoi, suspinînd cu greu şi-a plecat capul spre pămînt şi toți stînd de 
față nu îndrăzneau a-l întreba. Dar el le-a zis: "Luminătorul care era la răsărit, o! 
fiilor, Simeon, părintele nostru, a adormit!". Zicînd acestea, plîngea foarte. Și a zis 
iarăşi: "Sfîntul părintele nostru, stilpul şi întărirea adevărului, Simeon Stilpnicul, a 
răposat, iar nevinovatul şi curatul lui suflet nu s-a îngrețoșat a se închina mie, 
netrebnicului şi păcătosului!" Şi s-au spăimîntat cei ce auzeau despre o vedere ca 
aceea. Atunci au însemnat ceasul în care cuviosul a spus aceasta şi după o vreme 
oarecare a venit înştiinţare de la drepteredinciosul împărat Leon, care a luat împărăţia 
lui Marcian, despre moartea Cuviosului Simeon Stilpnicul şi îndată a străbătut vestea 
pretutindeni. Apoi ucenicii cuviosului Avxentie cercetînd vremea, au aflat adevărul, 
că în acea vreme a murit Cuviosul Simeon, cînd Avxentie a spus despre adormirea 
lui. 


Nu după multă vreme de la sfîrşitul Cuviosului Simeon, s-a apropiat şi fericitul 
sfîrşit al Cuviosului Avxentie, care venise la adinci bătrînețe. Căci viețuind cu 
Cuvioşie şi cu dreaptă credință, întemeind multe mănăstiri prin diferite locuri şi fiind 
egumen în toate părțile Bitiniei și pe mulți povăţuind spre mîntuire, a trecut către 
Domnul. 

34. VIAȚA CUVIOSULUI PĂRINTE ISACHIE, ÎNCHISUL DE LA 
PECERSCA 
(14 FEBRUARIE) _ 
(DIN PATERICUL PECERSCAI) 


Cu neputinţă este a nu veni ispitele la oameni. Căci dacă ispititorul a îndrăznit 
a se apropia chiar de Domnul în pustie, cu atît mai mult îndrăzneşte a ispiti pe robii 
Săi. Însă, precum aurul lămurit în foc se vede luminos înaintea oamenilor, aşa și omul 
cel lămurit prin ispitele vrăjmaşului se va lumina ca soarele înaintea lui Dumnezeu, 
prin lucruri bune. S-a înștiințat acest lucru prin Cuviosul părintele nostru Isachie, 
închisul Pecerscăi, pentru că acest cuvios, de neam toropcean, era neguțător bogat în 
viața mirenească. Dar, cugetînd a se face monah, şi-a împărțit toată averea la săraci 


şi la mănăstiri, apoi s-a dus în peşteră la Cuviosul Antonie, rugîndu-se să-l primească 
întru rînduiala monahicească. 


Cuviosul Antonie, văzînd mai înainte că el voieşte să îmbrăţișeze viaţa 
îmbunătățită, cea întocmai ca îngerii şi cu totul vrednică de îngerescul chip, i-a 
împlinit rugămintea. Deci, Cuviosul părintele nostru Isachie, făcîndu-se monah, a 
început viață şi mai aspră, căci nu-i era destul că se îmbrăcase în rasa de păr, ci a 
poruncit să-i cumpere o piele de capră pe care a pus-o peste rasă. Aşa s-a închis într- 
o uliţă a peşterii, într-o mică chilie ca de patru coţi, şi acolo se ruga lui Dumnezeu cu 
lacrimi. Mîncarea lui era o prescură şi aceea după o zi și bea apă cu măsură. Acestea 
i le aducea Cuviosul Antonie şi i le dădea pe o ferestruică, pe care abia încăpea mîna. 


Pe lîngă acestea, niciodată nu se culca pe coaste, ci avea puţin somn. Și a 
petrecut şapte ani într-o viață ca aceasta, neieşind din chilie. Dar odată, sosind seara, 
a început, după obicei, a face metanii, cîntînd psalmi pînă la miezul nopţii, iar după 
ce s-a ostenit, stingînd lumînarea, a şezut la locul său. Și iată, deodată, a strălucit în 
peşteră o lumină mare, ca de soare, luînd vederea omenească. Apoi veniră la dînsul 
doi diavoli în chip de tineri frumoşi, cu feţe ce străluceau ca soarele şi ziseră lui: 
"Isachie, noi sîntem îngeri”. 


Isachie, sculîndu-se, a văzut o mulțime de diavoli, ale căror feţe erau ca 
soarele, iar unul dintre dînșii strălucea mai mult decît toţi și din faţa lui ieşeau raze. 
ȘI a zis sfîntului: "Isachie, acesta este Hristos, închină-te lui”. Dar Isachie, 
neînțelegînd diavoleasca lucrare şi nici aducîndu-şi aminte să-şi facă semnul Crucii, 
s-a închinat aceluia ca lui lisus Hristos, iar diavolii îndată au făcut zgomot mare, 
strigînd: "Al nostru eşti, Isachie!”" Deci, punîndu-l să șadă și ei aşezîndu-se 
împrejurul lui, iar chilia, cum şi intrarea peşterii, fiind plină de diavoli, unul din ei, 
cel părut Hristos, a zis: "Luaţi fluiere, timpane, viori şi cîntați, iar Isachie să joace”. 
Și îndată cîntară din fluiere, timpane şi viori, iar pe Isachie, luîndu-l, începură cu 
dînsul a sări şi a juca multă vreme, încît, obosindu-l, îl lăsară abia viu. După aceea, 
îl batjocoriră şi pieriră. 


A doua zi, sosind gustarea pîinii, a mers Cuviosul Antonie, după obicei, la 
fericitul şi i-a zis: "Binecuvîntează, părinte Isachie". Dar nu i-a dat răspuns. Neștiind 
deci ce să fie, a zis întru sine: "Oare acum a murit?" Atunci a trimis în mănăstire la 
Cuviosul Teodosie şi la frați. Venind frații, au săpat acolo unde era ușa astupată şi 
luară pe Isachie, care i se părea că este mort și l-au pus înaintea peşterii, dar văzură 
că era viu. ŞI a zis Cuviosul Teodosie: "Cu adevărat din diavoleasca lucrare 1 se făcu 
lui aceasta”. Deci îl puseră pe pat şi slujea Sfîntul Antonie. 


În acele zile domnul Kievului, Iziaslav, s-a întors în Kiev din pămîntul leșesc 
şi a început a se mînia asupra Sfîntului Antonie, pentru Vseslav, domnul poloveţilor, 
care, în zilele cuviosului, a domnit o vreme la Kiev. De aceea a trimis noaptea 
voievodul Sviatoslav din Cermigov după Sfîntul Antonie. Acesta, mergînd la 


Cernigov, i-a plăcut locul ce se numeşte muntele Voldiniei, apoi, săpîndu-şi o 
peşteră, s-a sălășluit acolo, unde chiar şi acum este mănăstire. 


Cuviosul egumen Teodosie, înştiinţindu-se că Sfîntul Antonie s-a dus la 
Cernigov, a mers cu frații la peşteră şi, luînd pe Isachie, l-au dus în chilia sa şi-i 
slujeau, căci acela era slab la minte şi la trup, încît nu putea nici să şadă, nici să se 
întoarcă pe altă parte, fiind foarte bolnav. Cuviosul Teodosie singur cu mîinile sale 
îl spăla şi îl îngrijea. Astfel, zăcînd doi ani, îi slujeau lui. 


Asta este de mirare, căci în aceşti doi ani n-a gustat nici pîine, nici apă, nici 
poame, nici altă hrană, dar era viu, însă mut și surd. Cuviosul Teodosie făcea 
rugăciune pentru el, ziua şi noaptea, pînă ce, în al treilea an, a grăit şi dorea să fie 
ridicat pe picioare. Apoi, ca pruncul a început a umbla, însă încet, pînă a mers şi la 
biserică. După aceasta a început a veni la masă şi îl punea pe el deosebit de frați și-i 
aducea dinainte pîine, dar nu voia să o ia. Fraţii o puneau în mîinile lui, însă cuviosul 
Teodosie le zicea: "Puneţi pîinea înaintea lui, ca singur să o mănînce. lar el, privind 
la ceilalți, gusta pîine şi astfel s-a învăţat a mînca şi, prin acest chip, l-a izbăvit 
Cuviosul Teodosie de meșteșugul diavolesc şi de înşelăciunea lui. 


Murind Cuviosul Teodosie şi fericitul Ștefan făcîndu-se în locul lui egumen, 
Isachie iarăși a luat viaţa cea aspră, zicînd către ispititorul: "lată, acum m-ai înşelat, 
diavole, şezînd în peşteră şi în singurătate. De acum nu mă voi mai închide, ci te voi 
birui cu darul lui Dumnezeu, ostenindu-mă în mănăstire”. Atunci iarăşi s-a îmbrăcat 
în rasă de păr, iar peste rasă a pus o haină strîmtă şi a început a ajuta bucătarilor şi a 
sluji fraților. La Utrenie intra mai înainte de toți şi stătea nemișcat. Cînd a sosit iarna 
şi gerul era cumplit, el stătea la Utrenie în călțuni, încît de multe ori îi înghețau 
picioarele pe piatră, dar nu le mişca, pînă nu se cînta Utrenia. După Utrenie intra 
înaintea tuturor în bucătărie şi mai înainte gătea focul, lemnele şi apa. Apoi veneau 
şi ceilalți frați bucătari. 


Odată, unul din bucătari, cu numele tot Isachie, a zis fericitului, zîmbind: 
"Isachie, iată corbul şade, mergi de-l prinde". EI, închinîndu-se pînă la pămînt și 
mergînd, a prins corbul şi l-a adus înaintea tuturor bucătarilor. lar ei s-au spăimîntat 
de ceea ce făcuse, apoi au spus egumenului şi fraţilor care începuseră a-l cinsti. După 
aceea, el nevrînd cinste de la oameni, a început a face supărare, uneori egumenului 
sau fraților, alteori oamenilor mireni, umblînd prin lume, încît și bătăi primea de la 
mulți. Astfel, prefăcîndu-se nebun, iarăşi s-a sălăşluit unde era mai înainte peştera 
Cuviosului Antonie, căci acum acesta murise. Şi a început a aduna la sine tineri, peste 
care punea haine monahiceşti. Atunci, uneori lua de la fericitul egumen Nicon 
certare, iar alteori de la părinții copiilor acelora lua bătăi, iar el, toate le răbda cu 
bucurie, suferind lipsa, golătatea şi răceala ziua şi noaptea. 


Intr-o noapte, fericitul, aprinzînd cuptorul în peşteră şi cuptorul fiind crăpat, a 
început văpaia a ieşi în sus prin crăpături iar el, neavînd cu ce să astupe crăpăturile, 


a păşit cu picioarele desculțe peste văpaie și a stat pînă ce a ars cuptorul; apoi, s-a 
coborit nevătămat. 


Acestea şi multe alte lucruri de mirare făcea el. Astfel a luat biruință asupra 
diavolilor şi întru nimic nu socotea amenințările și nălucirile lor. Pentru că de multe 
ori îi făceau supărare diavolii şi-i ziceau: "Al nostru eşti, Isachie, fiindcă domnului 
nostru te-ai închinat". lar el le zicea lor: "Domnul vostru cel diavolesc este Belzebul, 
de care nu mă tem ca de idolul Muh, (precum era numele lui) nici de voi, slugile lui, 
căci, deşi m-aţi înşelat întîi, fundcă nu ştiam meşteşugurile şi vicleșugurile voastre, 
iată, de acum, cu puterea Domnului meu lisus Hristos şi cu rugăciunile Cuvioşilor 
părinți Antonie şi Teodosie, vă voi birui pe voi”. Apoi se însemna cu semnul Crucii 
şi aşa gonea nălucirile acelea ale lui Belzebul. Odată se făcu groază fericitului din 
nălucirile diavoleşti, căci veneau la dînsul noaptea ca un popor mare, cu sape şi 
cazmale, zicînd: "Să săpăm peştera aceasta, iar pe acesta aici să-l astupăm". Dar unii 
ziceau către dînsul: "leşi, Isachie, căci vor să te astupe". Iar el le zicea: "De aţi fi 
oameni atunci ați umbla ziua, dar voi sînteți întuneric şi de aceea umblați în 
întuneric". Atunci se însemna cu crucea, precum și la toate nălucirile, iar diavolii 
îndată piereau. 


Uneori îl înfiorau în chip de urs sau de leu şi de alte cumplite fiare. Alteori ca 
şerpii se tîrau spre dînsul, ca broaștele, ca şoarecii și ca toate jivinele, dar nu putură 
nimic să-i facă şi-i ziseră: "O! Isachie, ne-ai biruit”. lar el răspundea: "Și voi m-aţi 
biruit pe mine, arătîndu-vă în chipul lui lisus Hristos şi al îngerilor, nevrednici fiind 
de o cinste ca aceea. lată, acum, cu adevărat vă arătaţi în chip de fiare şi de dobitoace, 
de şerpi şi de jivine, precum singuri sînteţi necuraţi”. De atunci nu 1 se făcea nici o 
supărare de diavoli, cu care trei ani avusese război. Apoi, a doua oară, s-a sălășluit în 
peşteră precum singur a mărturisit. După aceea, a început a vieţui cu mai mare 
înfrînare, postire şi priveghere. 


Astfel vieţuind, i-a sosit sfîrşitul vieţii şi s-a îmbolnăvit în peşteră. Apoi frații 
l-au adus, fiind bolnav, în mănăstire, unde a bolit opt zile şi s-a dus pe calea 
Domnului, întru bună mărturisire. loan, care acum era egumen şi toți frații 
sprijinindu-i trupul, l-au îngropat cu cinste în peșteră. Acest bun ostaș al lui Hristos, 
care mai întîi a fost biruit de către vrăjmaş, mai pe urmă a luat biruinţă şi a cîştigat 
Împărăţia cerurilor. Cu ale lui sfinte rugăciuni să ne învrednicim şi noi să împărăţim 
împreună cu Hristos, Căruia 1 se cuvine toată slava, cinstea şi închinăciunea, cu Cel 
fără de început al Lui Părinte şi cu Preasfîntul şi bunul şi de viaţă făcătorul Său Duh, 
acum Şi pururea şi în vecii vecilor. Amin. 


35. VIAȚA ŞI PĂTIMIREA SFÎNTULUI APOSTOL ONISIM, UNUL DIN 
CEI ŞAPTEZECI DE APOSTOLI 
(15 FEBRUARIE) 


În Colose, cetatea Frigiei, trăia un bărbat vestit și cu dregătorie, anume 
Filimon. Acesta a crezut în Hristos şi s-a învrednicit mai pe urmă de treapta 
episcopiei, apoi s-a numărat şi în ceata celor 70 sfinți apostoli. La Filimon, mai 
înainte de apostolia lui, se afla un rob, anume Onisim. Acesta, greşind stăpînului său 
şi temîndu-se de pedeapsă, a fugit de la dînsul şi s-a dus la Roma, unde, aflînd pe 
Sfîntul Apostol Pavel în legături, a auzit de la dînsul sfînta propovăduire şi, învățind 
sfinta credință în Domnul nostru lisus Hristos, a fost botezat de Apostolul Pavel, 
căruia acum îi slujea în Roma, împreună cu sfîntul Tihic și îi era lui de trebuinţă în 
acea slujbă. Apoi Sfîntul Apostol Pavel, trimiţînd pe Sfîntul Tihic cu scrisoarea sa la 
coloseni, a trimis pe dînsul şi pe acest Sfînt Onisim, precum scrie la sfîrşitul epistolei: 
"Pe toate cele despre mine le va spune vouă Tihic, iubitul frate, credinciosul slujitor 
și împreună ajutător întru Domnul, pe care l-am trimis la voi ca să cunoască cele 
despre voi şi să vă spună toate cele de aici!. 


Aceasta a scris-o apostolul prin Tihic. lar prin Onisim a scris o deosebită 
scrisoare către Filimon, stăpînul lui, rugîndu-l să-l ierte pe Onisim pentru greşeala 
lui şi să-l primească nu ca rob, ci ca pe un frate iubit şi ca pe însuşi Pavel. Apostolul 
Pavel numeşte în scrisoarea sa pe Onisim fiu al său: "Rogu-mă ție, pentru fiul meu 
Onisim, pe care l-am născut fiind eu legat și care odată era ție netrebnic, iar acum 
ne este şi mie şi ție de folos; pe el l-am trimis la tine, iar tu să-l primeşti ca pe inima 
mea". Deci, Filimon a făcut aceasta cu bucurie, căci nu numai că l-a primit cu 
dragoste pe Onisim, ci i-a dăruit libertate şi l-a trimis iarăși la Roma, la Sfîntul 
Apostol Pavel, ca să-i slujească acolo, pentru că-l dorea apostolul Pavel, precum scrie 
în scrisoarea aceea: "Am voit ca să-l țin la mine pe Onisim să-mi slujească mie în 
locul tău, fiind în legăturile bunei vestiri, dar fără a ta voie nimic n-am voit să fac, 
ca astfel nu de nevoie să fie binele tău, ci de voie". 


Sfîntul Apostol Onisim a stat în Roma, slujind sfinților apostoli, pînă la 
sfîrşitul lor. Apoi a fost pus de dînşu episcop pentru bunăvestirea cuvîntului, iar după 
sfîrşitul lor, ieşind din Roma, a străbătut multe cetăți şi țări propovăduind pe Hristos 
în Spania, Carpetania, Colose, Patra. Apoi a luat scaunul în Efes, după Sfintul 
Timotei și după Sfîntul loan, Cuvîntătorul de Dumnezeu. 


Episcopia lui din Efes este însemnată prin scrisoarea Sfîntului Ignatie de 
Dumnezeu purtătorul, pe care o scrie din Smirna către efeseni, cînd l-a întîmpinat 
Sfîntul Onisim pe cale, cu cîțiva efeseni, fiind dus din Antiohia la Roma, pentru 
mîncarea fiarelor. Sfîntul Ignatie scrie către efeseni astfel: "În numele lui Dumnezeu 
am primit pe toţi, pentru Onisim, episcopul vostru, care este nespus în dragoste, pe 
care îl rog întru lisus Hristos să vă iubească, iar pe voi vă rog să-i fiţi lui asemenea, 
căci binecuvîntat este cel ce v-a învrednicit a avea un episcop ca acesta”. Și iarăşi, 
scriind de acolo la antiohienii săi, zice: "Închină-se vouă Onisim, păstorul Efesului". 
De acestea este încredinţat că, Sfîntul Onisim, după înconjurarea a multe țări şi cetăți, 
fiind bătrîn, a rămas în Efes, păscînd acolo Biserica lui Dumnezeu cîtăva vreme. 


După aceea a fost prins de necredincioşi şi de acolo l-au dus la Roma, pe 
vremea împărăției lui Traian, unde l-au dus înaintea lui Tertil eparhul, spre cercetare. 
Tertil, eparhul, l-a întrebat: "Cine eşti tu?" Onisim a răspuns: "Sînt creștin”. Eparhul 
a zis: "Din ce orînduială eşti?" Onisim a răspuns: "Am fost oarecînd robul unui 
bărbat, iar acum sînt rob credincios al bunului Stăpîn Domnului şi Mîntuitorului 
nostru lisus Hristos”. Zis-a eparhul: "Care a fost pricina mutării tale la alt stăpîn?" 
Răspuns-a Onisim: "Cunoştinţa Adevărului şi urîciunea închinării la idoli". Zis-a 
eparhul: "Cu cît preţ te-ai vîndut Stăpînului celui nou?" lar Onisim zise: "Fiul lui 
Dumnezeu, lisus Hristos, cu cinstitul Său sînge răscumpărîndu-mă din pierzare, m-a 
mutat la nestricăciune, precum este scris în Scripturile noastre: nu cu argint sau cu 
aur stricăcios v-aţi izbăvit de viaţa voastră cea deşartă, ce era de la părinți, ci cu 
cinstitul sînge, ca al unui miel fără de prihană și preacurat al lui Hristos”. 


Eparhul I-a întrebat: "Care este viaţa deşartă după scripturile voastre? Spune- 
ne nouă!" Zis-a Onisim: "Deşartă viaţă este: desfrînarea cea fără de lege, care pentru 


puțină dulceaţă trupească găteşte veşnicul foc celor pătimaşi şi iubitori de păcate; 
iubirea de argint, pentru care aproapele este năpăstuit; farmecele, care sînt rădăcina 
a toată asuprirea şi vînarea; mîndria ce se arată prin înălțarea minţii asupra altora; 
zavistia, care pe Cain şi pe alți mulți i-a învăţat uciderea de frate; grăirea cea rea și 
limba cea neînfrînată care ca un nor întinde asupra tuturor luarea în rîs; fățărnicia şi 
minciuna, vrăjmășia adevărului şi prietenia diavolului, prin care şi pe Eva a 
împiedicat-o cel rău; mînia, aflătoarea blestemului, îndemnătoarea războiului şi tatăl 
uciderii; beţia care locuieşte cu neînfrînarea şi este soră şi născătoare celei necurate 
vorbe, străină de gîndul cel bun şi fără de chip cu obiceiul şi cu cuvîntul”. Acestea 
toate ce s-au zis, sînt viaţa cea deşartă. 


După acestea toate pentru o viață ca aceasta deșartă este izvor şi maică slujba 
idolilor cea făcută de voi. Pentru că aceea este temelia desfrînării, învăţătoarea 
neştiinței de Dumnezeu, orbirea minţii, rînduitoarea gîndirii celei rele, străină de 
cinste, ce se luptă împotriva Domnului şi care se sîrguieşte să strice hotarul 
adevăratei cinstiri de Dumnezeu; povăţuitoarea morţii, slujitoarea năravului, hrana 
celor răi, împotrivitoarea faptelor bune, prigonitoarea de  nestricăciune, 
propovăduitoarea legii voastre cea pierzătoare, prietena vărsării de sînge, domnul 
urîciunii, ce vînează pe cei proşti, prin neştiinţa de Dumnezeu, mijlocitoarea de 
întuneric, cea străină de darul cel luminos, care leagă pe slujitorii săi cu lanţurile 
lucrurilor celor necinstite. Hulitoarea ce învaţă slava deşartă, care şi pe cei bătrîni în 
umple de necinste, poruncindu-le să joace la glasul trimbiţelor jertfelor, care pierde 
curăția fecioriei, cu fier şi cu sabie, amestecînd praznicele sale şi prin vărsarea 
sîngelui de dobitoace îşi arată necurățiile sale cele fără de rușine; care golește 
trupurile bărbaților prin mijlocul cetăţii şi le arată la femei. Ceea ce tainele sale le 
săvîrşeşte prin ucideri şi desfrînări şi ca pe o corabie înviforează minţile omenești, 
prin chipuri idoleşti. Se jertfeşte boul, tot pentru un bou, ca zeu; jertfeşte oile, tot 
pentru o oaie, ca zeiță. Pe om îl ucide, pentru jertfa omului celui cioplit în piatră sau 
lemn şi în loc de sănătate face ucidere, aducînd la cele neînsufleţite pe cele însufleţite, 
ca jertfă. Dar de ce grăiesc multe? Căci şi usturoiului îi dă cinste dumnezeiască, ca 
în mai mare orbire și neștiință să pogoare pe oameni în iad. 


Văzînd o viață ca aceasta deşartă, a închinării la idoli care este întru voi, dar 
descoperită de Sfintele Scripturi, am fugit de la dînsa ca de o mare ce se învăluieşte 
şi am alergat la limanul cel bun şi către viaţa cea legiuită și cuvioasă, a Unuia 
adevăratului Dumnezeu şi spre dragostea aproapelui. Şi pe tine te sfătuiesc, o! 
Tertile, ca împlinind legea dragostei, adică să-l iubeşti pe aproapele ca pe tine însuți, 
şi tu, precum şi eu, cunoscînd adevărul, să laşi deşertăciunea cea vremelnică, căci 
toate din lumea aceasta trec ca visul şi ca umbra. Deci degrabă să te apropii de 
Dumnezeu, Ziditorul tuturor şi să te mîntuieşti, venind întru înțelegerea cea 
adevărată. Pentru că nu se bucură Dumnezeu de moartea celor ce l-au mîniat pe EI, 
ci se veselește de întoarcerea și de pocăinţa lor, iar păcatele lor cele trecute le iartă”. 
Zis-a Tertil eparhul: "Tu nu numai singur nu vrei a te închina zeilor, netemîndu-te de 
munci, Ci şi pe noi voieşti să ne aduci la a ta rătăcire?" Grăit-a sfîntul: "Muncile tale 
nu pot să mă înfricoşeze, chiar dacă ar fi oricît de cumplite, pentru că, mîntuindu-mă 


prin aşteptarea bunătăților ce vor să fie şi întărindu-mă cu puterea Hristosului meu, 
cu înlesnire voi suferi toate cele puse de tine asupra mea”. 


Atunci, eparhul a poruncit ca pe Sfîntul Onisim să-l arunce în temniţa cea mai 
întunecată şi mai înfricoşătoare, în care fiind dus a petrecut 18 zile ca în raiul cel 
luminos şi în locul cel răcoros, veselindu-se întru Domnul Dumnezeul său. Deci se 
adunau la dînsul credincioşi, care îi fericeau pătimirea lui şi cu cuvintele lor îl 
întăreau spre nevoinţă. lar pe cei erau necredincioşi, propovăduindu-le sfîntul 
cuvîntul lui Dumnezeu, îi povăţuia la calea cunoștinței adevărului. 


Dar după 18 zile, eparhul, arătîndu-se a fi milostiv, nu l-a condamnat la 
moarte, ci l-a izgonit din cetate şi I-a trimis la Putiol, în surghiun. Dar Sfîntul Onisim 
şi acolo nu înceta a propovădui Evanghelia lui Hristos şi a povăţui pe mulți la viața 
veşnică. Înştiinţîndu-se de aceasta Tertil, iarăşi l-a prins şi, legat, l-a adus înaintea 
judecății sale. Dar, întrebîndu-l şi aflîndu-l neplecat în credință, a poruncit ca, 
întinzîndu-l, patru oameni să-l bată cu toiege, fără de cruţare. După aceea, bătîndu-l 
mult, cu nemilostivire, i-au sfărîmat foarte rău fluierele picioarelor şi alte oase. Apoi, 
tăind capul Sfîntului Onisim, a murit. lar oarecare femeie de neam împărătesc, fund 
creştină, l-a luat şi a pus sfîntul său trup în raclă de argint şi săvîrșea pomenirea 
mucenicului, cîștigîndu-şi ei, prin rugăciunile lui, pomenire de la Domnul, întru 
cereasca Împărăţie. Pe aceasta, şi nouă să ne fie a o cîştiga întru lisus Hristos, 
Domnul nostru, Căruia se cuvine slavă în veci. Amin. 


36.PĂTIMIREA CELOR DOISPREZECE SFINŢI MUCENICI: PAMFIL 
PREOTUL, VALENT DIACONUL, PAVEL, PORFIRIE ȘI CEILALȚI 


Acești 12 sfinți mucenici s-au învrednicit nu numai de darul proorocesc şi 
apostolesc, dar şi de numărul celor care au pătimit pentru Hristos în Cezareea 
Palestinei. Ei au trăit pe vremea împărăției lui Dioclețian, iar cel întîi, cu numărul şi 
cu rînduiala, era Sfîntul Pamfil, presviterul acelei cetăţi. El era de neam din Beirut, 
deprins din tinereţe cu înţelepciunea cea din afară, plin de duhovnicească filosofie, 
deosebit prin viaţa îmbunătățită şi slăvit prin mărturisirea Domnului Hristos. Al 
doilea a fost Valens, diaconul bisericii Eliei, bărbat cinstit cu înţelegerea, că deși era 
bătrîn, totuşi ascuţit la minte, căci ştia pe de rost dumnezeiasca Scriptură. Al treilea 
era Pavel, cel fierbinte în credinţă, arzător cu rîvna dreptei credinţe. EI era din cetatea 
ce se numea lamnia, care mai înainte suferise pentru Hristos arderea focului. Aceștia 
trei, după diferitele munci ce au suferit pentru Hristos de la ighemonul Urban, fiind 
aruncaţi în temniţă, au stat într-însa doi ani, pînă ce a luat ighemonia Firmilian, care 
a urmat după Urban. 


În acea vreme, fiind izgoniți din Egipt 130 de mărturisitori ai lui Hristos și 
osîndiți în Cilicia la săparea minelor de aur, niște tineri, frați după trup şi după duh, 
cinci cu numărul, petrecîndu-i din Egipt pînă în Cilicia, cînd se întorceau în patria 
lor, au venit în cetatea Cesareei, că pe acolo le era calea. Intrînd ei pe poarta cetății, 
i-au întrebat străjerii, cine sînt şi de unde vin. lar ei, netăi-nuind adevărul, au 


mărturisit că sînt creştini şi patria lor este Ierusalimul de sus. Deci i-au prins şi i-au 
aruncat în temniță ca pe nişte tilhari. A doua zi, care era în 16 februarie, au scos din 
temniță pe sfinții tineri din Egipt, cinci la număr, împreună cu mărturisitorii lui 
Hristos cei mai înainte pomeniţi: Pamfil, Valens şi Pavel, şi i-a pus ighemonul 
înaintea judecății sale şi a păgînului tiran Firmihan. 


Ighemonul încerca mai întîi să biruiască pe tinerii cei din Egipt, înfricoşîndu- 
1 cu diferite munci; iar pe unul dintre dînşii, care era mai mare de ani, punîndu-l în 
mijloc îl întreba cine este. El răspunse cu îndrăzneală despre dînsul și despre prietenii 
săi că sînt creștini. Apoi, întrebîndu-i despre nume, cel dintii se numea Ilie, al doilea 
leremia, al treilea Isaia, al patrulea Samuil şi al cincilea Daniil. Căci, lepădînd aceşti 
sfinți tineri numele cele necurate, luate de la închinătorii de idoli şi care li se puseseră 
de închinătorii lor părinţi, în locul acelora s-au numit cu nume prooroceşti, adeverind 
la arătare că sînt robi ai lui Dumnezeu, nu numai cu lucrurile, ci și cu numele. 


Firmilian, ighemonul, neînțelegînd numele celor cinci sfinți, îi întreba de 
patria lor. Ilie spunea de moştenirea sa netrupească şi duhovnicească, adică de 
Ierusalimul de sus, avînd în minte cuvîntul apostolului către galateni: "/erusalimul 
de sus este liber, acela este maică tuturor". Apoi, de cuvîntul cel către Evrei: "V-aţi 
apropiat de muntele Sionului, de cetatea Dumnezeului celui viu şi de Ierusalimul cel 
ceresc". Ighemonul Firmilian nu pricepea ce este Ierusalimul şi în ce parte se află, 
pentru că în vremurile acelea sfinta cetate nu se mai numea Ierusalim, ci Elia. 
Aceasta, din vremea cînd Adrian, păgînul împărat al Romei, a zidit în locul cetăţii 
celei preafrumoase a Ierusalimului, risipită de Tit, o altă cetate în acel loc, în numele 
său, pentru că el se numea Elie Adrian. Deci, în locul Ierusalimului, s-a numit cetatea 
Elia şi a prihănit toate locurile cele sfinte, astupînd Mormîntul Domnului cu pietre și 
cu ţărînă şi punînd idoli pretutindeni, apoi a poruncit să nu îndrăznească nimeni să 
numească cetatea într-alt chip, decît Elia. Aceasta o făcuse vrînd să piardă de pe 
pămînt pomenirea numelui Domnului nostru lisus Hristos. Ierusalimul a fost în uitare 
la păgânii închinători de idoli aproape 200 de ani, pînă la venirea credinciosului 
împărat Constantin şi a maicii sale Elena. 


Firmilian ighemonul, care era în Palestina pe vremea împărăției lui Dioclețian, 
cînd sfîntul tînăr îi spunea despre Ierusalim, nu ştia unde şi care este acea cetate ce 
se numeşte Ierusalim. Atunci a poruncit ca acelui fecior tînăr, care se chema Ilie, să- 
1 lege mîinile înapoi, să-l spînzure gol şi să-l bată cumplit, ca să spună cu adevărat 
care este acea cetate Ierusalimul și în ce parte a pămîntului se află. Dar el le spunea 
că Ierusalimul este patrie numai a creştinilor şi nimeni altul nu poate să aibă parte 
într-însa; iar acea cetate este la răsărit, unde soarele începe a-şi arăta razele întîi. 


Astfel grăia sfîntul despre Ierusalimul cel de sus, cel duhovnicesc şi nu băga 
în seamă muncile, fiind ca fără trup. Ighemonul, neînțelegînd despre Ierusalimul 
povestit de el, credea că creştinii şi-au zidit undeva acea cetate şi voiesc să se 
împotrivească romanilor. De aceea chinuia mai cu amar pe Sfîntul Ilie, ca să spună 
cu adevărat unde este zidită acea cetate creştinească, Ierusalimul. Neputind afla de la 


dînsul nimic mai mult decît numai mărturisirea numelui lui Hristos şi spunerea 
despre Ierusalimul cel de sus, a condamnat pe sfintul tînăr la moarte, tăindu-l cu 
sabia. 


Apoi, muncind asemenea şi pe ceilalți tineri: leremia, Isaia, Samuil şi Daniil 
şi neauzind altceva de la ei decît ceea ce auzise de la cel dintii, 1-a judecat să-i ucidă 
cu sabia. Apoi a întrebat despre Sfîntul Pamfil presviterul, despre Valent diaconul și 
despre Pavel şi, aflînd că au fost chinuiți destul, mai înainte cu doi ani de către 
ighemonul Urban, care fusese înaintea lui, fund ţinuţi în temniţă atîta vreme, n-a voit 
să-l chinuiască mai mult, ci numai 1-a întrebat dacă vor a se supune la împărăteasca 
poruncă. Dar, fund neînduplecaţi, i-a judecat asemenea la tăiere cu sabia. 


Un tînăr oarecare din slugile lui Pamfil, anume Porfirie, care era de 18 ani, 
fiind foarte mult iubit de stăpînul său prin curăția sa, auzind de răspunsul de moarte 
ce s-a dat asupra sfinților mucenici, a strigat din popor: "Doresc ca trupurile sfinților 
să se îngroape în pămînt”. Aceasta cu mare glas strigînd-o, a ieșit din mulțime şi a 
stat înaintea ighemonului. Acesta, cercetînd şi aflînd că este creştin, a poruncit ca 
îndată să-l spînzure gol şi să-l bată cumplit. Și a bătut pe sfîntul tînăr Porfirie atît de 
mult, încît tot trupul lui s-a zdrobit de răni și a căzut la pămînt, încît se vedeau numai 
oasele goale şi cele dinăuntru ale lui. lar el, într-un chin ca acela, era ca un stilp sau 
piatră nesimţitoare, fără de glas, pentru că n-a arătat nerăbdare, n-a strigat, nici n-a 
gemut, ci tăcea ca un zid. Pentru acest lucru tiranul mai mult se mînia şi cu cîrpe 
aspre de păr a poruncit să-i frece rănile, apoi l-a osîndit spre ardere. 


Înfigînd un par şi legînd pe sfînt de dînsul, a pus lemne împrejur şi le-a aprins. 
Dar, cînd l-a împresurat focul, mucenicul a strigat cu glas mare, chemînd în ajutor pe 
lisus Hristos, Fiul lui Dumnezeu. După aceea a tăcut, dîndu-și sfîntul său suflet în 
mîinile Domnului. El a răbdat pătimirea ca și stăpînul său, ba încă l-a întrecut în 
primirea muceniceștii cununi, căci Sfîntul Pamfil cu soții lui nu erau încă tăiați, cînd 
Sfîntul Porfirie, sfîrşindu-se în văpaia focului, s-a dus către începătorul de nevoințe, 
Hristos. 


Pe cînd se ardea Sfîntul Porfirie, se afla acolo în popor un bărbat 
drepteredincios, care altădată a fost ostaş, anume Selevchie. Acela, după sfîrşitul lui 
Porfirie, a alergat în urma ucenicilor celor ce se duceau la tăiere de sabie şi, aflindu- 
1 încă vii, tocmai cînd îşi cereau de la călăi vreme de rugăciune, a spus Sfîntului 
Pamfil despre sfîrşitul cel mucenicesc al lui Porfirie şi s-a bucurat Sfîntul Pamfil, 
mulțumind lui Dumnezeu. lar Selevchie dădea închinăciunea sa cea mai de pe urmă 
sfinților mucenici, care şi-au plecat sub sabie capetele lor. lar ostașii, văzînd aceea și 
cunoscîndu-l că este creștin, l-au prins și l-au dus la ighemon, iar acesta a poruncit 
ca îndată să-l taie şi pe acela. Deci Sfîntul Selevchie, care era din părțile Capadociei, 
ostaş viteaz şi vestit în cetele Romei, care la începutul prigoanei contra creștinilor a 
mărturisit pe Hristos, a fost bătut foarte mult. Apoi, lipsindu-se de rînduiala 
ostăşească şi de cinste şi fiind izgonit din cetatea sa, slujea bolnavilor celor aruncați 
pe uliţe şi se îngrijea de sărmani şi de săraci. În acel timp mucenicul, împărtăşindu- 


se cu sfinții mucenici şi cu mărturisitorii, s-a dus bucurîndu-se către Stăpînul Hristos, 
Domnul. 


După Sfîntul Selevchie s-a sîrguit a se număra în ceata mucenicilor şi Sfîntul 
Teodul, bărbat bătrîn şi frumos la chip, unul din casnicii ighemonului Firmilian, care 
era cinstit de toți pentru bătrîneţile sale, pentru că el a trăit pînă şi-a văzut strănepoții 
săi. Acela, în taină crezînd în Hristos, s-a apropiat de unul din sfinții mucenici care 
erau duşi la tăiere şi l-a sărutat, poftindu-l să se roage pentru dînsul lui Hristos 
Dumnezeul. Văzînd aceasta, una dintre slugile ighemonului a clevetit pe Teodul 
stăpînului său că este creștin. Întrebîndu-l ighemonul şi aflând adevărul, s-a mîniat și 
mai mult asupra lui şi a poruncit să-l răstignească pe cruce. 


După aceasta Sfîntul Iulian a împlinit ceata celor doisprezece. Acesta, ca și 
Sfîntul Selevchie, era din Capadocia, bărbat credincios şi îmbunătățit dar, mergînd 
după o unealtă în Cezareea Palestinei și, apropiindu-se, a văzut aruncate afară din 
cetate trupurile mucenicilor, spre mîncarea cîinilor, păsărilor ori fiarelor şi, 
bucurîndu-se cu duhul, săruta mădularele lor cele ce au pătimit pentru Hristos, 
fericind sfîrşitul lor mucenicesc, prin care s-au învrednicit vieţii celei nesfîrşite de la 
Hristos. Ostaşii care pîndeau de departe şi străjuiau trupurile muceniceşti, ca să nu 
fie furate de creştinii cei tăinuiți, văzînd pe omul acela străin, căzînd pe trupurile cele 
lepădate şi sărutîndu-le, l-au cunoscut că este creștin. Deci, l-au prins şi l-au dus la 
ighemonul lor. 


Ighemonul, după obişnuita cercetare, l-a judecat spre ardere şi l-a ars ca şi pe 
Sfîntul Porfirie. Astfel, cei 12 mucenici, întocmai ca cei 12 prooroci şi apostoli, au 
stat cu proorocii şi cu apostolii înaintea lui Hristos Domnul, întru cereasca împărăție, 
încoronați cu cununile biruinţei. Iar trupurile mucenicilor, cele aruncate afară din 
cetate, au zăcut acolo patru zile. Văzînd păgînii că nu se ating de trupurile acelea nici 
cîinii, nici păsările, nici fiarele, au poruncit ca să le ia şi să le îngroape. Deci, luîndu- 
le credincioşii, le-au îngropat cu cinste, slăvind pe Tatăl și pe Fiul şi pe Sfîntul Duh, 
pe Unul în Treime Dumnezeu, Căruia 1 se cuvine slava în veci. Amin. 


37.POMENIREA SFINŢILOR MUCENICI DIN PERSIA 
(16 FEBRUARIE) 


Cuviosul Marut episcopul, şi cei din Martiropoli, fiind trimis de către 
drepteredinciosul împărat grec Teodosie cel Mare la împăratul Persiei pentru 
împăcare, a tămăduit acolo pe fiica împăratului de diavoleasca chinuire. Aflînd mare 
mulțumire de la împăratul acela, a cerut trupurile sfinţilor mucenici, celor ce au 
pătimit în Persia, atunci. Aducîndu-le în pămîntul grecesc, a zidit o cetate în numele 
mucenicilor, numind-o Martiropoli şi a pus într-însa trupurile muceniceşti, cele aduse 
din Persia, cu cinste. Apoi, el singur s-a odihnit acolo, întru Domnul. 


38.PĂTIMIREA SFÎNTULUI MARE MUCENIC TEODOR TIRON 
(17 FEBRUARIE) 


Împărăţind Maximian şi Maximin, împărați păgîni, mare primejdie era asupra 
neamurilor care credeau în Hristos. Căci au trimis porunci înfricoşătoare, iar 
împreună cu poruncile lor cele păgîneşti și fără de Dumnezeu, au trimis ighemoni, 
oameni tirani, cruzi şi fără de omenie prin toată stăpînirea lor, poruncind ca oricare 
dintre creştini ar voi să se lepede de Hristos, mare cinste şi dregătorii să aibă de la 
împărați. lar dacă vor fi tari în credinţa lor și nu vor voi să jertfească zeilor elineşti, 
au să pătimească munci, pedepse grozave şi cumplite şi cu amară moarte să se 
omoare. 


Era mare frică şi nevoie asupra creştinilor. Unii dintre dînşii, care erau mai 
mari la suflet şi tari în credință, se duceau şi mărturiseau la arătare și cu îndrăzneală 
înaintea tiranilor acelora, că Hristos este Dumnezeul cel adevărat. Apoi mureau cu 
multe și cumplite munci. Alţii, de frică, vai! se duceau și se lepădau de Hristos şi 
jertfeau idolilor. lar cîți nu puteau să mărturisească pe Hristos înaintea tiranilor, nici 
să se închine idolilor, fugeau şi se ascundeau prin munți şi peşteri. Iar alții, temîndu- 
se a se descoperi că sînt creștini, se fățărniceau că sînt elini, dar într-ascuns erau 
creştini. 


Unul dintre aceştia era şi Sfîntul mare mărturisitor Teodor, creştin într-ascuns, 
din moşi-strămoși, din cetatea Amasiei, care se numea Mialon. Nu că doară se temea 
a mărturisi că este creştin şi că-i era frică de munci, dar avea în mintea sa că nu va fi 
încă pe voia lui Dumnezeu să mărturisească pe faţă. De aceea voia să ispitească de 
este voia lui Dumnezeu şi ispitirea lui a fost astfel: vrînd să meargă cu ceata în care 
era numărat şi sfîntul care se numea Tiron, pentru cunoştinţa şi vitejia lui, în părțile 
Răsăritului pentru păzire, l-a pus pe el mai mare peste ceata ce se numea Legheon. 
Legheon era oastea cea mai aleasă din toate cetele, în care erau 893 de ostaşi, căci 
oamenii Legheonului atîta număr cuprindea. 


Această ceată, pentru că era mai aleasă din toate cetele avea și numele deosebit 
şi se numea Margariţi, adică tari şi puternici. Deci s-au ridicat din Amasia şi au mers 
cu generalul lor Vringa în părțile Răsăritului, la locul ce se numea Evhlita. Aproape 
de locul acesta, ca de 40 de mile, era o pădure și în pădurea aceea era un balaur 
înfricoşător, încît nimeni nu mai îndrăznea să treacă pe acea cale. Prin tîrîrea acelei 
fiare, toate lemnele de prin jurul locului erau dezrădăcinate. Încă şi mulți oameni de 
frica fiarei şi-au lăsat ţarinile şi viile lor, pe care le aveau pe acolo pe aproape. Cînd 
şuiera acel balaur, toată latura din jur tremura de frica fiarei şi multă frică aveau 
locuitorii de la el. 


Sfîntul Teodor, vrînd să ispitească, precum am zis mai sus, şi să cunoască de 
este voia lui Dumnezeu să mărturisească numele lui, s-a dus acolo în pădurea aceea 
şi a căutat să afle balaurul. Umblînd cu calul său multă vreme, căutîndu-l, s-a dat în 
lături puțin şi, descălecînd, se odihnea după osteneală și a adormit. lar o femeie, 
anume Evsevia, s-a întîmplat să treacă în acel ceas prin locul acela şi a văzut pe sfînt 
dormind. Ea, ca o iubitoare de oameni, s-a dus şi l-a deşteptat, zicîndu-i cu lacrimi: 
"O! prea frumosule tînăr, dacă voieşti să-ți dobîndești viaţa şi să fii viu, fugi din locul 
acesta, căci aici s-a încuibat un balaur mare şi înfricoşător, de a cărui frică nu 
îndrăzneşte nimeni să treacă pe aici. Cum ai îndrăznit de ai venit în locul acesta?" 
Atunci, sfîntul i-a zis: "Cine ești tu?” Femeia 1-a răspuns: "Eu sînt creştină şi am avut 
aici moşie de la părinţii mei, dar acum, de frica acestei fiare, voiesc s-o părăsesc, căci 
am văzut cu ochii mei că pe mulţi oameni i-a omorît, înaintea mea, balaurul acesta. 
Pentru aceasta, te jur pe tinerețile tale să nu întîrzii aici, să nu cumva să vie fiara 
aceea asupra ta şi să te mănînce”. 


Sfîntul a zis: "O! femeie, nu te teme şi nici nu plînge, căci astăzi te voi libera 
de această fiară, de vreme ce Domnul meu, lisus Hristos, va surpa puterea lui și vă 
va izbăvi de ispită. lar pentru binele ce mi-ai făcut, că m-ai deşteptat, Dumnezeu să- 
ți dea iarăşi moşia pe care ai avut-o moștenire". Acestea a zis sfîntul, apoi îndată şi- 
a făcut cruce, a încălecat pe cal şi a pornit iarăși spre pădure. Şi, numaideciît cum a 
auzit zgomotul fiarei, a alergat şi a văzut că balaurul venea asupra lui cu totul 
înfricoşător, căci din ochii lui ieşea foc şi şuiera foarte tare. Dar sfîntul, îndată și-a 
făcut cruce şi a alergat asupra balaurului. Apoi, aruncînd tare cu sulița, l-a lovit în 
cap şi l-a străpuns. Balaurul, de durere a şuierat foarte tare şi cu coada se încolăcea 
şi se zvircolea. Apoi, făcînd cîteva învîrtituri înfricoşătoare, a murit acolo. Atunci 


sfîntul a ieşit din pădurea aceea, bucurîndu-se, căci a cunoscut că este voia lui 
Dumnezeu ca să mărturisească pentru EI. Căci pusese în mintea sa, că de vreme ce a 
biruit acea fiară înfricoşată, va birui şi puterea diavolului, care este fiara cea gîndită. 
ȘI aşa, locul acela s-a slobozit de ispita acelei fiare, iar sfîntul s-a dus iarăşi la locul 
unde era adunată cealaltă oaste. 


Dar a venit vremea în care oastea şi Vringa, generalul ei, voiau să jertfească 
idolilor. Ceilalţi ostaşi s-au dus şi au jertfit, iar Sfîntul Teodor stătea în cortul său. 
Atunci s-a făcut cunoscut că este creştin. Vringa, mai marele oastei, înştiinţindu-se 
că sfîntul este creştin, a adunat toată oastea şi a zis către el: "Teodore, pentru ce nu 
jertfeşti zeilor ca noi toţi? Oare numai tu singur eşti creștin?" Adevăratul ostaș al lui 
Hristos, Sfîntul Teodor, umplîndu-se de Duh Sfînt, cu multă îndrăzneală a răspuns: 
"Eu sînt creștin din început şi cred în Hristosul meu și Lui voiesc să-l jertfesc, avînd 
pe lisus Hristos Dumnezeu adevărat şi împărat al tuturor, iar celor desfrînați zei, 
nicidecum nu le voi jertfi”. 


Atunci, Vringa prepozitul a zis: "Ascultă-mă, Teodore, ia toate armele tale şi, 
ostăşindu-te, vino şi Jertfeşte zeilor ". Sfîntul Teodor a răspuns: "Eu sînt ostaş 
Împăratului meu, Hristos, iar mai mult nu pot să slujesc altuia”. Zis-a Vringa: "Şi 
aceştia toţi, care sînt acolo, sînt creştini şi este ostaș împăraţilor Romei". Răspuns-a 
sfîntul: "Fiecare știe cui ostășește, iar eu ostăşesc Stăpînului meu și Împăratului 
ceresc, Dumnezeu, şi Unuia Născut Fiul său”. Posidon sutașul, stînd de față, a zis: 
"Are şi Fiu Dumnezeul tău, o! Teodore?" Sfîntul Teodor a zis: "Are cu adevărat fiu, 
pe Cuvîntul adevărului, prin care a făcut toate”. 


Prepozitul a zis lui: "Putem să-L cunoaştem şi noi pe EI?" Grăit-a sfîntul: "Aş 
fi voit de v-ar fi dat vouă Dumnezeu o înţelegere ca aceasta, ca să-L fi cunoscut pe 
EI”. Zis-a Posidon lui: "Chiar de L-am cunoaşte pe EI, apoi am putea oare să lăsăm 
pe împărații noştri şi să ne apropiem de EI?" Grăit-a Sfintul Teodor: "Nimeni nu vă 
opreşte pe voi ca să lăsaţi întunericul şi pe vremelnicii împărați pămînteşti şi să vă 
apropiaţi de Dumnezeul cel viu, Împăratul şi Stăpînul cel veşnic şi să-l oştiţi Lui ca 
şi mine". Vringa a zis către sutaş: "Să-l lăsăm pe el cîteva zile ca să-şi aleagă cele de 
folos". Apoi, luînd Sfîntul Teodor vremea cea dată lui, se ruga neîncetat și lăuda pe 
Dumnezeu. lar păgînii cîrteau cu mînie asupra unora din cetăţeni, pe care îi prinseseră 
şi-i duseseră în temniţă pentru Hristos. Sfîntul Teodor, mergînd în urma lor, striga, 
învățindu-i pe ei calea cea mîntuitoare şi răbdarea și să nu se lepede de Hristos 
Împăratul. Aceia fiind închiși în temniţă, Sfîntul Teodor a aflat vreme lesnicioasă şi 
a ars noaptea capiştea maicii zeilor. Dar un oarecare slujitor al capiştei, cu numele 
Cronid, văzuse pe sfînt cînd a dat foc capiştei şi, temîndu-se să nu cadă vina pe dînsul, 
a prins pe Teodor şi l-a dus la ighemonul Puplie, zicînd: "Domnul meu, acest om 
pierzător, din nou ales tiron, cu răutate venind în cetatea noastră, a ars capiştea maicii 
zeilor noştri şi a necinstit pe zei. Deci, prinzîndu-l, l-am adus la măria ta, ca după 
poruncile împăraţilor și stăpînilor lumii, să ia vrednică pedeapsă pentru lucrul făcut 
cu îndrăzneală". Ighemonul, chemînd pe Vringa, prepozitul, i-a zis lui: "Tu ai dat 
putere acestuia ca să ardă capiştea maicii zeilor noştri?" EI a răspuns: "Eu adeseori 


l-am sfătuit pe el, dîndu-i vreme ca să jertfească zeilor, iar de a făcut el acestea, apoi 
a defăimat cu totul pe zei şi a trecut cu vederea împărăteştile porunci, dar tu, fiind 
judecător, fă ceea ce împărații au poruncit". 


Atunci ighemonul, şezînd la judecată, a pus de față pe fericitul Teodor şi i-a 
zis lui: "Pentru ce, cînd se cădea să aduci jertfă zeilor şi tămiie zeiţei, tu i-ai adus 
foc?" Grăit-a Sfîntul Teodor: "De ceea ce am făcut nu mă lepăd. Am aprins lemnele 
ca să ardă piatra, pentru că astfel este zeița voastră şi puterea ei, căci focul se atinge 
de ea şi o arde". Mîniindu-se, judecătorul a poruncit să-l bată, zicîndu-i: "Vorba mea 
cea blîndă te-a făcut îndrăzneţ; nu-mi răspunde cuvinte multe, căci te așteaptă 
muncile cele mai cumplite, dacă nu te supui poruncilor împărăteşti”. Grăit-a Sfîntul 
Teodor: "Nici de tine, nici de muncile tale nu mă tem, deşi sînt foarte cumplite. De 
acum, fă ceea ce voiești - căci așteptarea bunătăților celor viitoare, care sînt pregătite 
de Dumnezeul meu, mă îndeamnă să îndrăznesc pentru nădejdea cea păstrată mie și 
pentru cununa cea împletită mie de la Dumnezeu”. 


Zis-a judecătorul: "Jertfeşte zeilor, Teodore, şi te vei libera de chinurile ce te 
aşteaptă; pentru că rău şi cu amar ai să mori”. Grăit-a Sfîntul Teodor: "Muncile cele 
aduse de tine asupra mea nu sînt chinuri; pentru că Domnul şi Împăratul meu, lisus 
Hristos, este înaintea feței mele, izbăvindu-mă de muncile tale şi pe Care tu nu-L 
vezi, de vreme ce nu vezi cu ochii minții”. 


Apoi, judecătorul, umplîndu-se de mînie şi răcnind ca un leu, a poruncit să-l 
arunce în temniţă, să pecetluiască uşile şi să-l lase acolo să moară de foame. Dar 
fericitul Teodor, fiind aruncat în temniță, era hrănit de Sfîntul Duh. Căci, în noaptea 
aceea, i s-a arătat Domnul, care i-a zis: "Îndrăzneşte, Teodore, iată Eu sînt cu tine. 
Să nu primeşti hrană sau băutură pămîntească, că vei avea altă viaţă nepieritoare și 
veşnică în ceruri". Acestea zicînd, Domnul S-a dus de la dînsul. Iar Sfîntul Teodor a 
început a cînta şi a se veseli şi-i slujeau o mare mulțime de îngeri. Străjerii, auzind 
acea dulce cîntare de laudă, au alergat la uşile temniţei şi, văzînd uşile încuiate și 
pecetea întreagă, au privit prin ferăstruie şi au văzut mult popor cu haine albe, cîntînd 
împreună cu Sfîntul Teodor 


Temîndu-se străjerii, au spus ighemonului Puplie. Iar el, sculîndu-se, a mers 
cu sîrguință la ușile temniţei şi, văzîndu-le încuiate, iar lanţul cel de fier cu pecetea 
întreagă, apoi auzind înăuntru glasul celor ce cîntau împreună cu Sfîntul Teodor, a 
poruncit ostașilor înarmaţi să înconjoare temnița, părîndu-i că şi alți creștini sînt cu 
Teodor. Dar, intrînd înăuntru, n-a aflat pe nimeni, decît numai pe Teodor, sluga lui 
Hristos, legat în obezi. Atunci a căzut asupra ighemonului frică şi cutremur, precum 
şi asupra tuturor celor ce erau cu dînsul. Apoi, ieşind din temniţă, a încuiat uşile iarăși 
şi s-a dus. După aceea, judecătorul a poruncit, ca să-i dea în toate zilele o bucată mică 
de pîine şi apă. lar marele şi credinciosul mucenic al lui Hristos, precum este scris - 
dreptul din credință va fi viu - nicidecum n-a voit să ia de la dînşii pîine şi apă, 
zicîndu-le lor: "Pe mine mă hrănește Domnul și Împăratul meu, lisus Hristos”. 


A doua zi, a poruncit judecătorului să-l scoată la divan. Deci, stînd înaintea 
lui, i-a zis: "Ascultă-mă şi jertfeşte marilor zei, ca să scriu degrab pentru tine la 
stăpînu lumii, căci vei fi slujitor mare al zeilor şi vei lua nu puțină cinste şi pe același 
scaun pe care şedem noi, vei şedea şi tu”. Sfîntul Teodor, căutînd spre cer şi cu 
semnul Crucii însemnîndu-se, a grăit către tiran: "Chiar şi cu foc de ai arde trupul 
meu şi cu felurite munci de l-ai rupe, cu săbiile de-l vei tăia, fiarelor spre mîncare 
de-l vei da, totuşi, pînă ce duhul meu este în mine, nu mă voi lepăda de numele 
Hristosului meu”. 


Tiranul, sfătuindu-se cu prepozitul, a poruncit să-l spînzure pe lemn pe sfînt şi 
cu unghii de fier să-i strujească trupul lui. Atât de mult a strujit pe mucenicul, pînă 
au rămas oasele goale. Însă fericitul Teodor nu răspundea nimic ighemonului, ci 
cînta: "Bine voi cuvinta pe Domnul în toată vremea, pururea lauda Lui în gura mea”. 
Tiranul mirîndu-se de atîta răbdare şi bărbăţie, i-a zis: "Oare nu te ruşinezi, o! 
ticălosule, mai mult decît oamenii a nădăjdui spre Omul ce se cheamă Hristos, Care 
a fost omorît cu moarte silnică şi pentru Dînsul te dai la chinuri şi la pedeapsă, cu 
atîta nesoco-tință?" Sfîntul Teodor, mucenicul lui Hristos, i-a răspuns: "Necinstea 
aceasta să-mi fie mie şi tuturor celor ce cheamă numele Domnului nostru, lisus 
Hristos". 


Atunci, poporul a strigat: "Să se ridice din mijloc, Teodor!" Ighemonul l-a 
întrebat pe Teodor, zicîndu-i: "Voieşti să aduci jertfă zeilor sau te chinuiesc și mai 
mult?" Dar sfîntul mucenic i-a răspuns cu îndrăzneală: "Necuratule și plin de toată 
înşelăciunea, fiu al diavolului, nu te temi oare de Dumnezeu, Care ţi-a dat atîta 
stăpînire şi putere? Căci printr-Însul împărații împărăţesc, iar puternicii stăpînesc 
pămîntul. Tu mă sileşti şi pe mine să părăsesc pe Dumnezeul cel viu şi să mă închin 
pietrei celei neînsuflețite?" 


Judecătorul, gîndindu-se mult, a zis Sfîntului Teodor: "Spune, voieşti să fii cu 
noi sau cu Hristos al tău?" Sfîntul i-a răspuns cu mare bucurie: "Cu Hristos al meu 
am fost, sînt şi voi fi, iar tu, de acum, fă ceea ce voieşti”. Văzînd ighemonul că nimic 
nu-l poate ucide, nici chinurile împotriva răbdării lui Teodor nu fac nimic, a hotărît 
asupra lui condamnare la moarte, zicînd: "Pe Teodor, care nu s-a supus stăpînirii 
slăviților împărați şi marilor zei şi a crezut în lisus Hristos, Care a fost răstignit pe 
vremea lui Pilat din Pont precum povestesc iudeii, poruncesc să-l dea focului”. 
Hotărîrea fiind luată, se împlini grabnic. Îndată, slujitorii adunînd mulţime de lemne 
de pe la casele ce erau aproape, au adus pe fericitul Teodor la locul cel de moarte. 


Ostaşii au voit să-l pironească pe pămînt, dar sfîntul n-a voit şi a zis: "Lăsaţi- 
mă nepironit, căci Hristos, Care mi-a dat putere să rabd celelalte torturi, mă va întări 
să rabd şi focul". Deci nu l-au pironit. Atunci, sfîntul a ridicat mîinile spre cer către 
Dumnezeu şi se ruga cu lacrimi, zicînd: "Doamne, lisuse Hristoase, Fiule, Unule 
Născut al Tatălui Celui fără de moarte, Care pentru a noastră mîntuire Te-ai pogorit 
din cer şi ai venit pe pămînt, Îți mulțumesc că m-ai învrednicit să rabd cazne şi chinuri 
pentru sfîntul Tău nume. Te slăvesc că m-ai învrednicit să urmez patima Ta; mă 


mărturisesc ie, că m-ai întărit să mărturisesc pentru dragostea Ta. Învredniceşte- 
mă, Hristoase al meu şi împărăției Tale şi, precum am răbdat chinurile pentru 
dragostea Ta, aşa şi Tu, Dumnezeul meu, slăveşte-mă în împărăția Ta. Apoi și pe 
ostașii care au fost cu mine, iar acum sînt în temniță pentru numele Tău, 
învredniceşte-i şi pe ei, să mărturisească şi să ia moarte, pentru dragostea Ta, ca şi 
mine”. 


Astfel a zis şi era ascuns acolo un creştin, cu numele Cleonic, care vedea pe 
sfînt şi lăcrima. lar sfîntul i-a zis: "Frate Cleonic, te aştept, vino!" Acestea a zis sfîntul 
şi iarăşi a început a se ruga lui Dumnezeu, zicînd: "Hristoase al meu, Dumnezeule 
adevărat, Care ai arătat întîi această mucenicie Care ai răbdat cruce şi moarte pentru 
mîntuirea noastră, ca să ne arăţi drumul mîntuirii şi cum să venim la împărăția Ta, 
primeşte această mică mucenicie a mea şi ia sufletul meu în veşnica împărăție a Ta 
şi-l rînduieşte cu sufletele sfinților Tăi mucenici, căci, îndrăznind în Tine, am răbdat 
muncile şi caznele şi, nădăjduind spre slava Ta, voiesc să iau moarte". Acestea a zis 
sfîntul şi îndată a sărit în mijlocul focului aceluia, lăudînd şi slăvind pe Dumnezeu. 


Dumnezeu, ca să arate minune şi să slăvească pe sfîntul Său, a iconomisit un 
lucru ca acesta: văpaia aceea s-a făcut ca o luminare, încît numai a înconjurat trupul 
sfîntului, dar nu l-a vătămat deloc. Sfîntul, mulţumind lui Dumnezeu, şi-a dat sfîntul 
său suflet în mîinile lui Dumnezeu. "Şi am văzut, zice scriitorul care a fost martor, 
cinstitul şi sfîntul său suflet ridicîndu-se spre cer, ca un fulger!" Femeia aceea, 
Evsevia, de care am mai spus mai înainte că a deşteptat pe sfînt în pădure, a cumpărat 
moaștele lui cu multă bogăţie şi le-a dus în patria ei, Evhaita, şi-l avea ajutător la 
toată nevoia. Nu numai ea, dar şi toţi bolnavii locului aceluia şi lumea toată îl avea 
doctor sufletesc şi trupesc și nu numai cîţi erau aproape, dar şi cei ce erau îndepărtați 
luau deasemenea, darurile lui. Întîiul semn este minunea pe care o voi povesti, cu 
puterea lui Dumnezeu. 


Constantinopolul mai de mult se numea Bizanţ şi, pentru că marele Constantin 
a făcut zidurile cetăţii, s-a numit Constantinopol, adică cetatea lui Constantin. În 
această cetate a împărățit împăratul Constantin şi în vremea aceea era întărită dreapta 
credinţă. Vrăjmaşul adevărului, diavolul, văzînd că creștinătatea creşte, căuta de-a 
pururea să afle un ceas rău şi un om viclean, să facă voia lui. Apoi, căutînd necuratul, 
a aflat un ceas blestemat şi pe lulian împăratul. După moartea marelui Constantin, au 
împărățit cei trei fii ai lui Constantin: Constantie şi Consta, iar după ei a împărățit 
necuratul Iulian. Cîte rele a făcut păgînul acesta, ce cuvînt de om le va povesti? Acela 
era elin, de trei ori blestematul, deşi mai înainte de a lua împărăţia era creştin, însă 
în ascuns era elin, căci se temea de moşul său, marele Constantin. După ce a murit 
marele Constantin şi lulian Apostatul a luat împărăția, a căutat să prigonească pe 
creştini. Aducîndu-şi aminte, că în săptămîna întîi a marelui post, mai ales creştinii 
au post, a vrut să spurce bucatele întregii cetăți cu sîngele de la jertfe. Atunci, a 
chemat pe eparhul cetăţii şi i-a zis: "Ascultă, eparhule, zeii cei mari mi-au adus 
aminte că creştinii nazarineni şi galileeni nu ne ascultă bine, ci ne fac rău. Să facem 
ŞI noi ceva ca să ne asculte de silă. Porunceşte să nu se vîndă în cetate altă mîncare 


decît numai cele împărăteşti, dar acestea să fie îmbibate cu sîngele jertfelor, căci aşa 
făcînd, se vor împărtăşi creştinii cu sila şi ni se vor supune. Dar acestea să se facă pe 
ascuns, ca să nu ştie creştinii şi să se păzească". Aceasta a zis necuratul împărat şi 
eparhul a răspuns: "Pe puterea marilor zei, acesta este sfat dumnezeiesc, iar nu 
omenesc". Şi îndată a poruncit de s-a îndeplinit porunca împăratului. Însă, creștinii 
nu cunoşteau nicidecum gîndul cel rău al păgînului împărat. 


Dar ochiul cel atotvăzător al lui Dumnezeu, care poticneşte pe cei răi şi 
meşteșugurile lor şi poartă grijă robilor Săi, Domnul a stricat meşteşugul cel tăinuit 
şi înşelător al călcătorului de lege, pentru că a trimis la Evdoxie, care era pe atunci 
patriarh al Constantinopolului, pe răbdătorul Său de chinuri, Sfîntul marele mucenic 
Teodor, care era din rînduiala tironilor în oaste şi se chema Tiron. Acesta, venind la 
arhiereu, i-a zis astfel: "Degrab sculîndu-te, să aduni turma lui Hristos şi să 
porunceșşti cu tărie ca nimeni să nu mănînce bucatele și băuturile cele ce se vînd în 
tîrg, căci toate sînt întinate cu sînge din jertfele idoleşti, după porunca păgînului 
împărat". Arhiereul întrebă: "Cum s-ar putea ca cei săraci să nu cumpere bucate din 
tîrg?" Atunci 1-a grăit sfîntul: "Să li se dea colivă şi se va mîngiia neajungerea lor”. 


Apoi, nepricepîndu-se ce este coliva, i-a zis marele Teodor: "Coliva este făcută 
din grîu fiert şi aşa ne-am obişnuit noi a numi grîul fiert în Evhaita”. 


Arhiereul a întrebat iarăşi pe cel ce i s-a arătat: "Cine ești tu, sfinte al lui 
Dumnezeu, care ai venit la mine? Spune-mi numele tău ca să-l ştiu”. Sfîntul i-a 
răspuns: "Eu sînt mucenicul lui Hristos, Teodor, care am mărturisit în Evhaita şi m- 
a trimis Dumnezeu să-ţi descopăr sfatul păgînului împărat Iulian. Pentru aceasta fă 
cum îţi zic! Și s-a făcut nevăzut. 


Patriarhul, sculîndu-se îndată, a adunat toată lumea creştinilor şi le-a spus ceea 
ce a văzut și a auzit. Deci, făcînd colivă, a ferit turma lui Hristos nevătămată de 
meșteșugul vrăjmașului. Nimeni n-a cumpărat din bucatele împărăteşti, încît toate s- 
au stricat în săptămîna aceea şi le-au aruncat în mare. Nelegiuitul împărat, văzînd că 
tăinuita lui cursă s-a vădit şi nimic n-a sporit, foarte tare s-a rușinat. El a poruncit ca 
iarăşi să se vîndă în tîrg obişnuitele bucate. lar poporul lui Hristos, sfîrşindu-se 
săptămîna întîia a marelui post, în Sîmbăta aceea a făcut pomenirea Sfintului 
Mucenic Teodor, cu colivă, mulțumind lui Dumnezeu şi cinstindu-l pe sfîntul Său 
rob, Teodor. De atunci pînă acum, cei drepteredincioși din toată lumea, în sîmbăta 
întîia a marelui post, săvîrşesc pomenirea minunii ce s-a făcut în zilele cu coliva şi 
cinstesc pe răbdătorul de chinuri al lui Hristos, ca să nu se uite milostivirea şi purtarea 
de grijă a lui Dumnezeu pentru creştini şi ajutorul Sfîntului Marelui Mucenic Teodor. 


Dar şi alte minuni preaslăvite, a făcut sfîntul şi acesta: pe cei robiţi i-a eliberat, 
bolnavii i-a vindecat şi pe fiul unei văduve l-a eliberat din robia perșilor. În 
Constantinopol era o biserică a lui, care se numea Fanerotis (adică arătătoare). 
Oricine ar fi pierdut pe robul său, numai dacă ar fi venit într-acea biserică îl afla, 
orişiunde ar fi fost. Unii au furat din mijlocul bisericii nişte bani şi cu toate acestea 


sfîntul i-a arătat pe dînșii. Pe nişte ostași i-a certat să se ferească de răpire. Apoi, pe 
un prunc l-a dăruit celor ce-l căutau; şi pe nişte oameni, care se primejduiau în mare, 
i-a scăpat de la moarte. Şi multe alte minuni mari şi preaslăvite a făcut spre slava 
Tatălui şi a Fiului şi a Sfîntului Duh, a unei dumnezeiri și Împărăţii. Prin a căreia 
iubire de oameni să dobîndim veşnicele bunătăţi, întru nemărginiții veci fără de 
sfîrşit. (Istoria despre uciderea balaurului în cărțile ruseşti se află pusă la Sfîntul 
marele mucenic Teodor Stratilat, în ziua a şapte a acestei luni, iar în cele greceşti este 
la celălalt mucenic, Teodor Tiron, care pătimise cu puţin mai înainte. Deci, sau că 
este vreo greșeală, sau că s-a făcut minunea aceasta a uciderii balaurilor de amindoi 
Teodorii, pentru că la Stratilat se arată că l-a ucis într-un cîmp pustiu, iar la Tiron 
într-o pădure, tot lîngă Evhaita. Tot despre aceeași drepteredincioasă femeie, 
Evsevia, se vorbeşte la amîndoi, care şi moaștele lor le-a îngropat) 


39.POMENIREA CELUI ÎNTRE SFINŢI PĂRINTELE NOSTRU LEON, 
PAPA ROMEI 
(18 FEBRUARIE) 


Acest mare arhiereu și păstor al Bisericii lui Dumnezeu, Leon, era de neam 
din Italia. Tatăl său era Chintian. Din tinereţe a fost crescut în învățătura cărții, întru 
înțelepciunea cea din afară și în faptele cele bune creştineşti. Alegînd duhovniceasca 
viață mai mult decît cea mirenească, mai întîi a fost arhidiacon la papa Sixt al III-lea. 
Apoi, pentru multa lui înțelepciune şi curăție, după moartea lui Sixt, prin alegerea 
tuturor, a luat scaunul Romei și păștea bine cuvîntătoarele oi ale lui Hristos, ca un 
bun păstor, punîndu-şi sufletul său pentru dînsele. 


Cînd Atula, stăpînitorul hunilor şi tiranul cel cumplit, care se numea "biciul lui 
Dumnezeu", biruind multe ţări, a mers şi asupra Italiei, vrînd să o pustiiască cu foc 


şi sabie, papa Leon, văzînd că nimeni nu putea să se împotrivească aceluia, s-a rugat 
cu dinadinsul lui Dumnezeu cu postire şi cu lacrimi, cerînd de la El apărare și 
chemînd în ajutor pe Sfinții marii Apostoli Petru şi Pavel. Apoi a mers singur la acel 
tiran ca să-l roage să se potolească, gata fiind să moară pentru oile sale. Şi vorbind 
către dînsul cu dulci cuvinte de Dumnezeu insuflate, l-a prefăcut din lup în oaie. 
Pentru că, a ascultat tiranul cuvintele plăcutului lui Dumnezeu, cu blîndeţe și cu 
smerenie, minunîndu-se de arhiereasca sa îmbrăcăminte şi înspăimîntîndu-se de 
cinstita şi sfînta lui față. Deci a făcut toate după dorirea lui şi s-a dus din hotarele 
Italiei la locul său. 


Boierii şi voievozi lui Atila, mirîndu-se de neobişnuita și grabnica lui 
schimbare în blîndeţe, îl întrebau pe dînsul: "Pentru ce s-a temut de un roman, care 
fără de arme venise la dînsul şi l-a ascultat şi ca un biruit a fugit, lăsînd atîta pradă în 
pămîntul Italiei?" Atila le-a răspuns: "N-aţi văzut voi ceea ce am văzut eu. Am văzut 
doi bărbați, în chip de îngeri, pe Sfinții mari Apostoli Petru şi Pavel, de amîndouă 
părțile papei, iar în miini ţinînd săbii, cu moarte mă îngrozeau pe mine, de nu voi 
asculta pe arhiereul lui Dumnezeu". Astfel, era înfricoşat marele şi plăcutul lui 
Dumnezeu Leon, nu numai celor nevăzuţi, ci şi celor văzuţi vrăjmași. Apoi era 
preaiubit de oile sale, că pentru dînsele nu s-a temut a merge la tiranul care năvălea 
şi chiar de i-ar fi fost lui a pătimi, nu se înspăimînta. 


În timpul arhieriei lui, după eresul lui Nestorie, veni Evtihie, arhimandritul 
monahilor din Constantinopol, şi Dioscor, patriarhul Alexandriei, hulitorii cei fără 
de ruşine, care pe cele două firi ale lui Hristos, Domnul nostru, adică cea 
dumnezeiască şi omenească, le amestecau într-una și cu acel eres tulburau Biserica 
lui Dumnezeu foarte mult. Adunînd al lor sobor în Efes, pe Sfîntul Flavian, patriarhul 
Constantinopolului, apărătorul credinţei, cu nedreptate l-au judecat şi l-au ucis şi 
multă răutate făceau celor dreptcredincioşi. 


Atunci Sfîntul Leon, papa, a arătat mare sîrguință ca să îndrepteze şi să 
pocăiască Biserica cea tulburată de eretici, scriind către împărați, mai întîi lui 
Teodosie, apoi lui Marchian, ca să rînduiască să fie sobor din toată lumea. Deci, s-a 
adunat sfîntul și a toată lumea al IV-lea sinod în Calcedon, al Sfinților Părinți în 
număr de 630, pe vremea împărăției lui Marchian şi a Pulheriei, contra lui Evtihie şi 
Dioscor, care ziceau că în Hristos Domnul este o fire şi o lucrare şi o voie. La acel 
sinod, deoarece era cu neputinţă ca prea sfințitul Leon să fie, pe de o parte pentru 
lungimea drumului şi pentru neputinţele bătrîneţii, iar pe de alta, pentru nelesnicioasa 
trecere, din pricina deselor năvăliri barbare ce se făceau atunci asupra Italiei; pentru 
aceea, a trimis pe episcopul Pascasie şi Luchentie şi pe presbiterii Bonifacie şi 
Vasilie. 


Fiind la sinodul acela ceartă cu ereticii şi îndoire multă, atunci, după porunca 
Sfinților Părinți, pentru învingerea ereticilor, s-a citit epistola acestui Sfînt Leon, 
papă al Romei, scrisă către cel ce a fost mai înainte patriarh al Constantinopolului, 
adică Sfîntul Flavian, care adunase în Constantinopol sinod local contra ereticilor. 


Despre epistola aceea se povesteşte că a îndreptat-o chiar Sfîntul şi marele Apostol 
Petru, de care lucru adevereşte Sfîntul Sofronie al Ierusalimului, scriind aşa: "Ne-a 
spus ava Mina, părintele chinoviei, care se numea Salamana, ce este aproape de 
Alexandria, că a auzit pe ava Evloghie, patriarhul Alexandriei, spunînd: "Cînd am 
mers în Constantinopole, am găzduit cu domnul Grigorie, arhidiaconul Bisericii 
Romei, bărbat cu adevărat ales şi îmbunătățit. Vorbind cu dînsul, mi-a spus de prea 
sfințitul şi fericitul Leon, papă al Romei, povestindu-mi ceea ce este scris în Biserica 
Romei. 


Scriind Sfîntul Leon epistola către Sfintul  Flavian, episcopul 
Constantinopolului, împotriva rău-credinciosului Evtihie şi Nestorie, a pus-o pe 
mormîntul mai marelui Apostol Petru şi cu rugăciuni şi cu privegheri şi cu postiri se 
ruga lui, zicîndu-i: "De am greşit întru ceva ca un om, tu, căruia de la Domnul 
Dumnezeu şi Mîntuitorul nostru lisus Hristos ţi s-a încredinţat apostolia, mîntuieşte- 
mă". După 40 de zile i s-a arătat apostolul, pe cînd se ruga, şi i-a zis: "Am citit şi am 
îndreptat". Apoi, luînd Leon epistola sa de pe mormîntul fericitului Apostol Petru, a 
deschis-o şi a aflat-o îndreptată de apostoleasca mînă. 


Acea epistolă a Sfîntului papă Leon, cînd s-a citit la cel de-al patrulea sinod, 
toți Sfinții Părinţi au strigat: "Petru, Apostolul, prin gura lui Leon grăiește”. Sfîntul 
sinod s-a întărit prin acea scrisoare a Sfîntului Leon, ruşinînd pe eretici. Dar nu numai 
atunci, ci şi după aceea, epistola aceea ce întărea credinţa şi astupa gurile eretice, în 
mare cinste era la Sfinții Părinţi, precum şi la fericitul Evloghie, patriarhul 
Alexandriei, cel sus pomenit, care răspundea ereticilor, celor ce o huleau, 
împotrivindu-se cu tărie pentru dînsa. De aceea, era și iubit Sfîntul Leon şi după ce 
se dusese din cele de aici, fiind cu sfinții înaintea lui Dumnezeu. 


De acest lucru, același sfînt, Sofronie povesteşte: "Sfîntul Teodor, episcopul 
cetății Darnia, din Likia, ne-a spus nouă: "Cînd eram postelnic la Sfîntul Evloghie, 
patriarhul Alexandriei, am văzut în vis un bărbat cu sfințită cuviinţă şi luminat, care 
mi-a zis: "Să spui pentru mine lui Evloghie patriarhul”. Iar eu i-am zis: "Cine eşti tu, 
stăpîne? Cum voi spune de tine?" El mi-a răspuns: "Eu sînt Leon, papă al Romei”. 
ŞI, intrînd eu am spus Sfîntului Evloghie, zicînd: "Prea sfințitul şi prea fericitul papă 
Leon, întîiul şezător al scaunului Romei, voieşte să intre la tine”. Auzind de aceasta 
patriarhul Evloghie şi sculîndu-se, degrabă a ieșit în întîmpinarea lui, şi, făcînd 
rugăciune, s-au sărutat şi au șezut. 


Atunci dumnezeiescul Leon a zis Sfîntului Evloghie, patriarhul: "Ştii pentru 
ce am venit la voi?" El a răspuns: "Ba nu." Leon i-a zis: "Am venit să vă mulțumesc 
că bine şi cu vitejie sufletească aţi răspuns la epistola mea, astupînd cu dînsa gura 
ereticilor. Această epistolă am scris-o fratelui meu Flavian, patriarhul 
Constantinopolului, pentru mustrarea păgînescului eres al lui Nestorie și Evtihie. Să 
ştii, frate, că nu numai mie mi se cuvine laudă pentru dumnezeiasca osteneală și 
sîrguință, ci și marelui Apostol Petru, care a citit şi a îndreptat epistola mea. lar mai 
întîi de toți se cuvine laudă Adevărului celui propovăduit de noi, care este Hristos, 


Dumnezeul nostru. Acestea, zice episcopul Teodor, le-am văzut nu numai o dată, ci 
şi de două ori şi de trei ori că, adunîndu-se, au vorbit despre aceea între dînşii şi am 
spus vedenia aceasta Sfîntului Evloghie. EI a lăcrimat şi, ridicîndu-şi mîinile spre 
cer, a dat mulțumire lui Dumnezeu, zicînd: "Mulţumesc Ţie, Stăpîne, Hristoase, 
Dumnezeul nostru, că m-ai învrednicit pe mine, nevrednicul, ca să fiu 
propovăduitorul adevărului Tău şi cu rugăciunile robilor Tăi, Petru şi Leon, acea 
puţină îndrăzneală a noastră, ca pe cei doi bani ai văduvei, a voit s-o pomenească 
negrăita Ta bunătate”. 


Vedenia aceasta a fost după mulți ani de la moartea lui Leon. Sfîntul Evloghie 
a vieţuit mai pe urmă, pe vremea împărăției lui Iraclie. lar Sfîntul Leon s-a sfîrşit mai 
înainte de el, pe vremea împărăției celui de un nume cu sine, împăratul Leon cel 
Mare. Sosind prea sfințitul Leon la adînci bătrîneţe şi apropiindu-se de sfîrşitul său, 
s-a încredinţat pentru iertarea neputinţelor sale cele omeneşti. A petrecut 40 de zile 
lîngă mormîntul Sfîntului Apostol Petru în rugăciune şi în post, rugînd pe Sfintul 
Apostol să se roage lui Dumnezeu pentru el şi să-i ierte greşelile lui. După sfîrşitul 
celor 40 de zile i s-a arătat Sfîntul Apostol Petru şi i-a zis: "M-am rugat pentru tine 
şi iertate îţi sînt păcatele, afară de hirotonii, pentru că de acelea vei fi întrebat, de ai 
hirotonisit pe cineva bine şi legiuit, sau nu”. 


După această înştiinţare, Sfîntul Leon a îndesit rugăciunile sale, postirile şi 
milosteniile, strigînd în zdrobirea inimii pînă ce a luat uşurarea cea desăvirşită. 
Astfel, mai înainte pregătindu-se precum 1 se cădea spre ieşire, şi-a dat sufletul în 
mîinile lui Dumnezeu. Apoi s-a dus la sfinții cei mai dinainte, mari ierarhi și 
învăţători, stînd cu dînşii înaintea scaunului lui Hristos, Dumnezeul nostru, Cel slăvit 
şi închinat, împreună cu Tatăl şi cu Sfîntul Duh, în veci. Amin. 


40.SFÎNTUL FLAVIAN MĂRTURISITORUL, PATRIARHUL 
CONSTANTINOPOLULUI 
l A 


Prea sfințitul părintele nostru Flavian a fost mai întîi păzitor de vase şi preot 
al Sfintei Biserici celei mari a Constantinopolului. Apoi, după prea sfințitul Proclu, 
a fost ridicat la scaunul patriarhiei, pentru viaţa sa cea neprihănită şi curată, plăcută 
lui Dumnezeu, pe vremea împărăției lui Teodosie cel tînăr şi a surorii sale, Pulheria. 


Pe atunci era la împărat un eunuc, anume Hrisafie, plin de vicleșug şi răutate. 
Acela nu voia deloc ridicarea Sfîntului Flavian la patriarhie, căci famenul acesta era 
cu socoteală eretică şi ştia pe Flavian tare în dreapta credinţă şi nu-l iubea, ci căuta 
pricini asupra lui, cum să-i facă rău. Era puternic în lucrurile sale cele viclene ca cel 
ce avea la împărat îndrăzneală şi putea mult. 


Deci a aflat o pricină ca aceasta, pe care Nichifor Callist, istoricul bisericesc, 
o descrie astfel: "A îndemnat pe împărat să invite pe patriarh, ca să-i pregătească un 


dar vrednic de mîinile împărăteşti, ca un nou patriarh. Iar prea sfinţitul patriarh 
Flavian, pregătind nişte pîini curate, le-a trimis împăratului spre binecuvîntare, ca un 
dar ce nu era vrednic de mîini împărăteşti. Hrisafie nu a primit pîinile, zicînd: "Aur 
iar nu pîine se cade să se trimită spre binecuvîntare de la patriarh”. Prea sfințitul 
patriarh a răspuns prin trimişii săi că nişte daruri ca acestea nu are, pentru că este 
sărac, de vreme ce a defăimat bogățiile lumii acesteia; doar dacă va da din aurul 
Bisericii, "dar să ştie Hrisafie bine - zicea patriarhul - că aurul şi argintul cel 
bisericesc este dumnezeiesc şi la nimeni nu se poate da, decît numai la săraci”. 


Evagrie, istoricul bisericesc, zice că Hrisafie, supărîndu-se pentru darul cel de 
aur, prea sfinţitul 1-a trimis nişte vase de aur, luîndu-le din altar, ca să-l umple de 
ruşine şi să-l mustre pentru nesaţul aurului. Apoi, mîniindu-se foarte Hrisafie, 
îndemna și pe împărat la mînie, zicîndu-i: "Batjocoreşte împărăţia ta patriarhul cel 
din nou pus". Dar nu putea vicleanul să facă un rău patriarhului, de vreme ce 
drepteredincioasa fecioară Pulheria, sora împăratului, care cîrmuia toată împărăția 
grecească, încuraja pe patriarh, apărînd pe bărbatul cel nevinovat și sfint. Văzînd 
aceasta, Hrisafie s-a sîrguit să-i sape groapă şi drepteredincioasei Pulheria, ridicînd 
asupra ei cu vicleşugul său pe împărăteasa Evdochia - precum se scrie pe larg despre 
aceasta în viaţa Sfintei Pulheria - şi a făcut ca pe sora împăratului s-o despartă de 
palat şi de stăpînirea împărătească. 


Teodosie împăratul, ascultînd de soţia sa Evdochia și de sfatul lui Hrisafie, 
dorea ca patriarhul să silească pe sora lui să primească rînduiala monahală de silă, 
adică în chipul acesta să se depărteze de la stăpînirea împărătească. Acest sfat era 
tăinuit de împărat. Deci, care fiind chemat prea sfințitul patriarh, făgăduia cu gura să 
împlinească dorința împărătească, dar cu inima sa nu se învoia, socotind că nedrept 
lucrul este, să se depărteze de ocîrmuirea a toată împărăția grecească o înţeleaptă ca 
aceea, cu bună cunoștință, înțeleaptă şi sfîntă împărăteasă şi care a fost fratelui său, 
împăratul Teodosie, ca o maică, rămînînd după părinți în vîrstă copilărească. Ea era 
apărătoarea dreptei credinţe şi bună cîrmuitoare a toată împărăția. De aceea fericitul 
patriarh a spus în taină Sfintei Pulheria despre sfatul împărătesc cel tăinuit. 


Dreptcredincioasa împărăteasă Pulheria, înţelegînd vrajba împărătesei 
Evdochia şi a lui Hrisafie, precum şi scopul fratelui ei, singură a lăsat cîrmuirea 
împărătească şi s-a dus din palat şi s-a retras în liniște netulburată. Atunci vicleanul 
Hrisafie, găsind vreme cu bună îndemnare, a întors toate meșteşugurile sale cele rele 
asupra prea sfințitului patriarh Flavian, ridicînd şi îndemnînd pe împărat asupra lui, 
ca ŞI cum nu păzise taina împărătească şi că Pulheria ajută, dar nu împăratului, căci 
s-a ştiut aceea că patriarhul spusese Pulheriei sfatul împărătesc. Deci, s-a mîniat 
Împăratul asupra patriarhului Flavian. 


În acea vreme era în Constantinopol un arhimandrit Eutihie, care ridicase un 
nou eres de hulă asupra Domnului nostru lisus Hristos, amestecînd cele două firi ale 
Lui, cea dumnezeiască şi cea omenească, într-o fire. Acel Eutihie era tatăl 
duhovnicesc al lui Hrisafie, căci îl primise din Sfîntul Botez. Cînd prea sfințitul 


patriarh Flavian a adunat sobor local, în Constantinopol, chemă pe Eutihie, ca să-şi 
spună mărturisirea credinței în faţa tuturor. EI n-a voit să meargă la soborul acela, 
dînd veste pe de o parte că din mănăstirea sa, ca din mormînt, nu poate să iasă 
nicăieri, iar pe de alta că este bătrîn şi bolnav. Dar prea sfințitul patriarh iarăși trimise 
la el arhimandriți, preoți şi diaconi, chemîndu-l cu dragoste, ridicîndu-l spre pocăință, 
încît credinţa sa cea rea să o lepede înaintea tuturor și să se unească cu Biserica. Apoi, 
căutînd la dînsul, şi ceilalți să se întoarcă de la credinţa cea rea, la cea dreaptă. Atunci 
abia a făgăduit Eutihie să vină la sobor. 


Venind la sobor, mai întîi a intrat în palat, căutînd apărare şi ajutor împărătesc, 
şi a rugat pe împărat, prin Hrisafie, să trimită cu dînsul într-adins oameni şi ostaşi. 
Atunci, împăratul a trimis cu el pe patriciul Florentie și pe alți senatori, precum şi 
putere ostăşească. Astfel, venea Eutihie la sobor, ca la război, înconjurat de ostași şi 
de oameni împărăteşti, cu dregătorii care au trimis vestea înaintea lor la sobor, zicînd: 
"Nu vom intra în sobor, nici vom aduce pe Eutihie pînă ce nu ne veți făgădui că-l 
veţi lăsa liber din sobor”. Deci au făgăduit aceasta părinţii. 


Intrînd ei, mai întîi s-au citit cărțile lui Eutihie, cele pline de dogme eretice, pe 
care Eutihie le trimisese prin mănăstiri, vînînd pe mulți la eresul său. Apoi singur 
ereticul acela, după vorbirea sa cea plină de vicleșug, fiind silit să mărturisească cum 
crede, a zis: "Din două firi era Domnul nostru mai înainte de unire, iar după unire de 
o fire Îl mărturisim pe EI a fi”. Deci, i-au poruncit părinţii ca gîndirea sa cea 
ereticească să o blesteme, iar dogmele cele drept credincioase să le primească, dar el 
n-a voit. Atunci prea sfințitul Flavian, cu toți sfinții, între care erau 32 de episcopi, 
arhimandriți 23, iar presbiteri şi diaconi mulți, a scos pe Eutihie din rînduiala 
preoțească. 


Hotărîrea aceea era scrisă astfel: "Pe Eutihie, cel oarecînd presbiter şi 
arhimandrit, de vreme ce din scrisorile sale cele mai dinainte şi din mărturisirile sale 
cele ascunse şi cele de acum prin al său grai s-a aflat că boleşte de eresul lui Valentin 
şi Apolinarie şi urmează hulelor acelora cu neschimbare, care nici de sfătuirea 
noastră nu s-a ruşinat şi nici n-a primit învăţătură şi n-a voit să se supună dogmelor 
cele drepte, noi, plîngînd şi suspinînd de pierderea lui cea desăvîrşită, l-am judecat 
întru Domnul nostru lisus Hristos, Cel hulit de dînsul, ca să fie străin de toată slujba 
preoţiei şi de a noastră împărtăşanie şi de povăţuirea mănăstirească, ştiind toți 
aceasta, că cei ce vor vorbi cu el şi vor veni la dînsul vor fi vinovați de pedeapsa 
despărțirii, ca cei ce nu s-au depărtat de eresul lui. Flavian, episcopul 
Constantinopolului sau al Romei celei Noi, astfel judecînd, am iscălit. Asemenea am 
iscălit toți arhimandriții”. 


Fiind lepădat Eutihie, şedea lîngă palatul împărătesc, avînd pe Hrisafie de 
mare ajutor în toate. Vicleanul acela cu mai multă mînie și iuțime întărîtîndu-se 
asupra prea sfințitului Flavian, a pornit tot chipul meșteşugurilor sale, cum să-l 
izgonească din scaunul patriarhiei, pe de o parte ca să răzbune pe Eutihie, iar pe de 
alta ca mai mult să mîhnească pe Pulheria, prin izgonirea lui Flavian. Deci, avînd pe 


împărat întru voia sa, făcea cu numele lui cel împărătesc toate cele ce voia. Atunci a 
scris lui Dioscor, patriarhul Alexandriei, om prea înrăutățit, meşter în vicleşug și 
necredincios, întărîtîndu-l asupra lui Flavian, iar pe Eutihie, încredințindu-l apărării 
lui şi făgăduind de la împărat multe daruri. 


Asemenea a mai scris lui şi despre împărat, poruncindu-i ca, luînd pe episcopii 
săi de un gînd cu sine, să vie în Efes cu sîrguință şi să ţină sobor mare pentru dogmele 
credinţei, de vreme ce Flavian aduce oarecari învățături pline de erezie în Biserică şi 
o tulbură. Deci, să se cerceteze cu sobornicească judecată și să se lepede ca un 
nedrept credincios, iar Eutihie, de se va afla nevinovat, să se dezlege şi să se 
rînduiască întru a sa cinste. Acelaşi Hrisafie, îndemnînd şi pe împărăteasa Evdochia, 
ajuta şi aceea lui Eutihie contra lui Flavian; iar Dioscor, îndată luînd mai mult de 
zece episcopi de un gînd cu sine şi pe un arhimandrit ce se numea Varsum, cu 
sîrguinţă au mers cu o mie de monahi la Efes. 


Acolo, făcîndu-se acel fără de lege şi nedrept sobor în sfinta biserică - la care 
erau de 128 episcopi, din diferite țări, chemaţi prin împărătească poruncă -, a mers la 
judecată și prea sfinţitul patriarh Flavian. Împăratul, şi mai ales Hrisafie a scris, în 
numele împăratului, lui Elpidie comitele şi la alți voievozi care erau acolo cu oștile, 
ca să nu lase în sobor pe episcopii cei ce au iscălit cu Flavian contra lui Eutihie şi au 
făcut judecata. 


Începînd vicleana adunare, Dioscor fiind întîi şezător, a stat de faţă Eutihie şi 
a dat a sa mărturisire de credinţă, întru care eresul era acoperit cu vicleşug, iar pe a 
lui Flavian mărturisire nu o primi soborul acela. Atunci a fost multă gîlceavă şi 
tulburare cîtăva vreme, unii apărînd pe Eutihie şi făcîndu-l nevinovat, ca pe un 
drepteredincios, iar alții nevoindu-se pentru Flavian. Puţini erau din cei ce întăreau 
credinţa lui Flavian, pentru că toţi au iubit întunericul mai mult decît lumina și au 
cinstit mai mult minciuna decît adevărul, plăcînd împăratului celui pămîntesc, mai 
mult decît celui ceresc. Căci, împăratul Teodosie, deşi era drepteredincios, ca om a 
greșit din neştiință, necunoscînd meșteșugul lui Eutihie, al lui Dioscor și al lui 
Hrisafie, care îl înşela neîncetat prin vicleşugul său, vînîndu-i sufletul. Întru neștiinţa 
sa, împăratul socotea pe eretici că sînt drepteredincioşi și minciuna cea grăită de 
dînșii o credea un adevăr, nefiind lîngă dînsul sora lui cea cu bună înţelegere, fericita 
Pulheria. 


După acea lungă gîlceavă ce s-a făcut la acel sobor care se adunase în Efes și 
care întărea dogmele ereticeşti, zicînd că este o fire, iar nu două întru Hristos, a 
socotit ca drepteredincios şi a lăudat și preamărit pe Eutihie, de vreme ce partea 
potrivnică a biruit şi aşa a făcut nevinovat pe acesta, deși era eretic. Pe drept- 
credinciosul patriarh Flavian l-a osîndit ca pe un eretic, tilhăreşte, nelăsîndu-l să 
răspundă ceva pentru sine, nici voind să-i asculte mărturisirea lui cea credincioasă. 
Apoi, Dioscor, întîiul stătător, a dat răspuns de izgonire asupra lui, ca să fie străin de 
arhierie, de sfințire şi de toată puterea duhovnicească şi să se trimită în surghiun, în 
Egipt, la cetatea Lidiei. 


Onisifor al Iconiei, cu alți episcopi care ştiau nevinovăția lui Flavian, sculîndu- 
se, au apucat genunchii lui Dioscor, zicînd: "Să nu faci aceasta, o, prea sfințite 
părinte, pentru că Flavian n-a făcut nimic vrednic de izgonire, iar de este trebuință 
de vreo pedeapsă, să se pedepsească, iar să nu se lepede". Dioscor, sculîndu-se de pe 
scaunul său, a zis: "De mi s-ar tăia şi limba, într-alt chip nu voi zice”. Varsum, 
arhimandritul, strigă: "Cela ce va mărturisi că în Hristos sînt două firi, acela să se 
taie în două". Stăruind episcopii cu rugăminte pentru Flavian, a strigat Dioscor: 
"Unde sînt voievozii?" Şi îndată voievozii cu Elpidie şi cu mulțime de oaste, au intrat 
în biserică şi au adus lanţuri mari de fier asupra Sfîntului Flavian. 


Intrînd şi monahii lui Varsum, episcopii strigau: "Varsum, tîlharul, a răsturnat 
toată Siria şi a adus o mie de monahi asupra noastră Varsum, tîlharul, anatema să 
fie!" 


Varsum striga: "Să se ucidă ereticul Flavian, să se ucidă!" Apoi s-au pornit 
mîinile cele ucigașe asupra sfîntului, unii cu palmele, alții bătîndu-l cu beţele şi însuși 
Dioscor s-a repezit să-l calce în picioare. Apoi, fiind trîntit la pămînt, l-au bătut pînă 
ce s-au săturat și au pus în lanţuri pe cel ce era abia viu. 


Apoi Dioscor silea pe episcopi să iscălească izgonirea lui Flavian. Cei de un 
gînd cu Dioscor, îndată au iscălit. lar cei ce vedeau nedreptatea şi războiul ce se 
făcea, n-au voit să iscălească şi ostașii nu-i lăsau să iasă din biserică, stînd împrejurul 
lor înarmaţi. Monahii lui Varsum strigau asupra lor cu mînie și cu îngrozire. Deci, 
episcopii fiind ţinuţi în biserică pînă în noapte și văzînd că nu puteau scăpa de 
primejdia ce era asupra lor, au iscălit chiar nevrînd, fiind siliți prin îngroziri şi astfel 
s-a săvîrşit acel sobor ucigaș. 


Sfîntul Flavian, mărturisitorul lui Hristos, după acea cumplită bătaie, a treia zi 
şi-a dat sfîntul său suflet în mîinile lui Hristos Dumnezeu, pentru care a pătimit 
uciderea, ca Abel de la Cain. Fiind în locul de surghiunie, s-a dus la ceruri, iar în 
locul lui a fost ridicat la patriarhie Anatolie. 


După aceasta s-a vădit răutatea și vicleşugul lui Hrisafie şi a fost cu necinste 
izgonit din palatul împărătesc, apoi a pierit cu sunet. lar pe Evdochia împărăteasa, 
smerind-o mînia împărătească s-a dus la Ierusalim. Sfînta Pulheria, cu rugămințile 
cele multe ale fratelui ei, împăratul Teodosie, plecîndu-se, s-a întors cu slavă în 
palatul împărătesc, şi îndată au adus în Constantinopol moaştele mărturisitorului lui 
Hristos, Sfintul Flavian, cu mare cinste. 


Dioscor şi Eutihie, după al patrulea sinod al Sfinţilor Părinți, fund daţi 
blestemului celui veşnic, au pierit. lar Biserica lui Hristos, cea nebiruită de porțile 
iadului, înflorea în dreapta credință, slăvind pe Hristos, nu despărțit în două feţe, ci 
în două firi neamestecate lăudat şi preaînălțat, împreună cu Tatăl şi cu Sfîntul duh, 
în veci. Amin. 


41.POMENIREA SFINŢILOR APOSTOLI ARHIP, FILIMON ŞI APFIA 
(19 FEBRUARIE) 


Sfîntul Apostol Arhip, unul din cei 70 de apostoli, a fost episcop după Sfintul 
Epafras din Colose, în cetatea Frigiei, după mărturia Sfîntului Ambrosie. Pentru 
aceasta Sfîntul Apostol Pavel îl numeşte ostaşul său, în scrisoarea sa către Filimon. 
Sfîntul Filimon era cetăţean vestit în Colose, iar despre Sfinta Apfia, zice Sfîntul loan 
Gură-de-Aur, că era soția lui Filimon. Acest sfînt Filimon, crezînd în Hristos, a făcut 
casa sa biserică, pentru că la dînsul se adunau toți credincioşii din Colose şi se 


săvîrşeau în casa lui dumnezeieștile slujbe, ca în biserică. După aceasta, Sfîntul 
Filimon a fost episcop, în apostolie; pentru că în vremile Sfinților Apostoli, unii erau 
episcopi cu scaun, iar alţii fără scaun și mergători prin diferite cetăţi și ţări, şi unii ca 
aceştia se numesc episcopi apostoleşti, deoarece se trimiteau la apostolie să 
propovăduiască. 


Sfîntul Filimon, fiind pus într-o episcopie ca aceasta, s-a numărat în ceata 
sfinților 70 de apostoli, că umbla prin cetăţile Frigiei și prin altele, propovăduind 
cuvîntul lui Dumnezeu. Apoi, se scrie despre dînsul că a fost episcop şi în Gaza. 
Sfînta Apfia rînduia Biserica cea din Colose, slujind lui Dumnezeu ziua şi noaptea 
în posturi şi în rugăciuni şi odihnea pe sfinţii cei ce se osteneau întru bună vestirea 
lui Hristos. Apoi hrănea pe săraci, scăpătaţi şi străini, încît casa ei era nu numai 
biserică, ci şi primitoare de străini, bolniță și adăpostire tuturor celor care nu aveau 
unde să-și plece capetele. 


Într-o vreme, fiind în Colose, urîtul de Dumnezeu praznic al necuratei 
Artemida, Sfîntul Apostol Arhip, cu cei ce erau acolo şi cu Sfîntul Filimon, adunînd 
pe toți credincioşii în casa ce se rînduia de Sfinta Apfia, înălțau lui Dumnezeu 
rugăciunile lor cele obişnuite, săvîrşind sfinta slujbă. Iar închinătorii de idoli, care 
urau pe credincioși, ştiind că toţi creştinii sînt adunaţi în casa lui Filimon, au năvălit 
asupra lor fără de veste şi au izgonit turma lui Hristos, pe unii bătîndu-i şi pe alții 
ucigîndu-i, iar pe Sfinţii Apostoli Arhip şi Filimon şi pe Sfînta Apfia, prinzîndu-i, 1- 
au dus la mai-marele cetăţii Efesului, Artoclis, şi, după porunca aceluia, pe toţi i-au 
torturat. 


Mai întîi au fost întinşi pe pămînt şi tîrîți, bătîndu-i cu toiege fără de milă; 
apoi, îngropîndu-i pe fiecare deosebit în pămînt pînă la coapse, îi ucideau cu pietre. 
Drept aceea, pe Sfintul Filimon şi pe Sfinta Apfia, ucigîndu-i cu pietre, i-au 
împroşcat, iar pe Sfîntul Arhip, bătîndu-l, l-au lăsat viu, spre batjocorirea copiilor. 
Adunîndu-se copiii, cu cuţitele au străpuns pe sfîntul. Astfel apostoleasca treime a 
sfinților mucenici s-a dus la ceruri înaintea scaunului Preasfintei, de viaţă făcătoarei 
şi nedespărțitei Treimi. 

42. VIAŢA CUVIOSULUI PĂRINTELUI NOSTRU DOSITEI, UCENICUL 
CUVIOSULUI DOROTEI 
(19 FEBRUARIE) 


Fericitul şi slăvitul părinte Dorotei, alegîndu-și monahiceasca viaţă de obşte a 
lui Serida, unde a aflat pe mulţi pustnici odihnindu-se, între care erau mai aleși doi 
stareți, sfințitul Varsanufie, ucenicul aceluia, şi pustnicul loan, care s-a numit 
prooroc pentru darul cel mai înainte văzător pe care îl avea de la Dumnezeu. Dorotei 
s-a dat pe sine cu toată osîrdia pustnicilor acelora, întru supunere. Drept aceea, 


mergînd la marele stareț Varsanufie, care era cu Sfîntul Serida, vorbea cu el, iar 
părintele loan, proorocul, s-a învrednicit a-i sluji. 


Petrecînd fericitul Dorotei în viaţa de obşte a lui Serida şi în nevoinţa sfintei 
ascultări silindu-se, au socotit sfinţii bătrîni, de care s-a vorbit mai înainte, ca Dorotei 
să zidească bolniţă şi singur să aibă grijă de dînsa. Pentru că foarte mult se mîhneau 
frații cînd cădeau în boale şi nu aveau pe nimeni care să-i îngrijească. Deci, au zidit 
bolniţe cu ajutorul lui Dumnezeu şi cu al fratelui lor, după trup; pentru că acela îi da 
lui cele trebuincioase spre zidire, fiindcă bărbatul acela era foarte iubitor de Hristos 
şi de monahi. Deci Dorotei slujea bolnavilor, împreună cu alți fraţi cucernici, ca unul 
ce avea acea slujbă poruncită lui. 


Într-una din zile, l-a chemat egumenul Serida și, mergînd el, a găsit un tînăr 
foarte frumos la chip, cu port ostăşesc, care venise atunci în mănăstire cu oameni din 
palaturile împărătești. Mergînd Dorotei, l-a luat de-o parte Serida şi i-a zis: "Aceşti 
oameni l-au adus pe tînărul acesta, zicînd că voieşte să rămînă în mănăstire, dar mă 
tem ca nu cumva să fie fiu al vreunui boier, care, sau a furat ceva, sau altceva rău a 
făcut şi voiește să scape, iar noi să ne aflăm în supărare; pentru că nici chipul şi nici 
căutarea lui nu este ca a unuia care vrea să se facă monah. 


Tînărul acela era rudă cu un oarecare voievod, crescut în moliciune şi în 
desfătări şi care niciodată nu auzise cuvîntul lui Dumnezeu. Dar nişte oameni ai 
voievodului spuneau cîndva, fiind el de față, cele despre Sfinta Cetate a 
Ierusalimului. De aceea a dorit tînărul să vadă cele ce erau acolo, apoi a cerut la 
voievodul, ca să-l trimită să privească sfintele locuri. Voievodul, nevrînd să-l 
mîhnească, a găsit pe un prieten al său de aproape, mergînd acolo, și i-a zis: "Să ai 
dragoste şi să iei pe tînărul acesta cu tine, ca să vadă locurile sfinte. EI, luînd de la 
voievod pe tînăr, îl avea în toată cinstea și odihna, mîncînd cu dînsul şi cu femeia lui. 
Ajungînd în Sfînta Cetate şi închinîndu-se la sfintele locuri, au mers la Ghetsimani 
şi au văzut acolo închipuirea Înfricoșatei judecăţi a lui Dumnezeu și diferitele feluri 
de munci ale iadului, pe care, văzîndu-le, tînărul stătea acolo, minunîndu-se. Apoi a 
văzut o femeie cinstită, îmbrăcată în porfiră, stînd aproape de el și arătîndu-i fiecare 
muncă a celor osîndiţi şi altele îi spunea, învăţindu-l. 


Tînărul, ascultînd-o pe dînsa, tăcea şi se minuna, pentru că niciodată, precum 
s-a zis, nu a auzit cuvîntul lui Dumnezeu și nici nu ştia ceva de Înfricoşata judecată. 
Deci, întorcîndu-se către dînsa, i-a zis: "Stăpînă, ce să facă cineva ca să se izbăvească 
de muncile acestea?" Iar ea 1-a răspuns: "Să posteşti şi să nu mănînci carne; să te rogi 
adeseori şi te vei izbăvi de ele”. Aceste trei porunci dîndu-i femeia purtătoare de 
porfiră, s-a făcut nevăzută. EI a înconjurat tot locul, căutînd-o zadarnic, căci era 
Preacurata şi Preasfînta Fecioară Maria, Născătoarea de Dumnezeu. De atunci a 
rămas tînărul acela umilit și păzea acele trei porunci, pe care i le dăduse Stăpîna cea 
văzută în Ghetsimani. Prietenul voievodului, după plecarea de la sfintele locuri, 
văzîndu-l pe dînsul postind şi nemîncînd carne, se mîhnea pentru voievod, pentru că- 
| vedea pe tînăr foarte cinstit. lar ostașii care erau cu dînsul, văzînd pe tînăr într-o 


nevoință ca aceasta, îi ziceau lui: "Fiule, acestea care le faci tu nu sînt ale cuiva din 
cei ce voiesc să fie în lume, ci de vei voi ca astfel să petreci, apoi mergi la mănăstire 
şi-ţi vei mîntui sufletul tău". EI, neştiind despre Dumnezeu nimic şi nici ce este 
mănăstire, păzea numai acele trei porunci pe care le auzise în Ghetsimani şi le zicea 
lor: "Unde ştiţi, duceți-mă, că eu nu ştiu unde să mă duc". Atunci unii din tineri, fiind 
iubiţi lui Serida, mergînd în mănăstire, au dus pe acest tînăr cu dînşii. De aceea, 
egumenul a trimis pe fericitul Dorotei, ca să grăiască cu tînărul şi să afle cele despre 
dînsul. 


Întrebîndu-l Sfîntul Dorotei multe cuvinte, tînărul nu ştia să zică nimic altceva 
decît numai: "Voiesc a mă mîntui"”. De aceea a mers Dorotei la Serida şi i-a zis: "De 
vei voi să-l primeşti pe el, primeşte-l fără să te temi, că nimic rău nu are". ȘI 1-a zis 
lui ava: "Să ai dragoste, părinte, şi să-l primeşti pe el, ca să se mîntuiască". lar el, 
fiind smerit cu mintea, se lepăda, zicînd: "Este mai presus de puterea mea ca să 
primesc greutatea cuiva şi aceasta nu este a măsurii mele”. Şi i-a zis lui ava: "Eu port 
greutatea ta şi a aceluia, iar tu de ce te mîhnești?". Atunci i-a răspuns fericitul 
Dorotei: "De vreme ce cu adevărat ai judecat, spune dar de aceasta marelui stareţ 
Varsanufie". Şi i-a făgăduit egumenul: "Bine, eu îi voi spune lui”. 


Deci a mers şi a spus marelui stareţ. lar Sfîntul Varsanufie a zis lui ava 
Dorotei: "Să primeşti pe tînărul acesta, că prin tine Dumnezeu are să-l mîntuiască pe 
el”. Atunci ava Dorotei l-a primit cu bucurie și-l avea cu sine în bolniță, iar numele 
lui era Dositei. Cînd a fost vremea mîncării, i-a zis ava Dorotei: "Măniîncă să te saturi, 
numai să îmi spui cît mănînci”. Și a venit, spunîndu-i: "Am mîncat o pîine şi 
jumătate". Pîinea era de patru litri şi i-a grăit ava: "Îţi ajunge, Dositei?"” EI răspunse: 
"Atita îmi ajunge, stăpînul meu". Ava zise: "Oare ești flămînd?" EI a răspuns: "Nu, 
stăpîne, nu sînt flămînd". Atunci i-a grăit: "Altă dată să mănînci o pîine şi a patra 
parte din alta; apoi să desparţi acea a patra parte în două şi să mănînci jumătate”. 
Dositei, făcînd aşa, i-a zis ava: "Ţi-e foame Dosite1?" EI răspunse: "Mi-e foame puţin, 
stăpînul meu". 


Nu după multe zile i-a zis ava: "Cum te afli, Dositei? Ţi-e foame?” Dositei 
răspunse: "Nu, stăpîne, cu rugăciunile tale sînt bine". Grăit-a lui ava: "Să scoţi, dar, 
cealaltă jumătate din a patra parte şi să mănînci o pîine şi a patra parte". Dositei a 
făcut aşa şi după puţine zile iarăşi i-a grăit ava: "Cum te afli acum, fiule? Ţi-e 
foame?" EI răspunse: "Sînt bine, stăpîne". Grăit-a lui sfîntul: "Desparte şi cealaltă 
parte a patra în două şi mănîncă o jumătate şi jumătate să o laşi”. Dositei a făcut așa 
şi Dumnezeu, ajutîndu-i puţin cîte puţin, din şapte litre a venit la opt unghii, (24 
grame), căci şi în mîncare se face obişnuință şi cît se obișnuiește cineva a mînca, atît 
şi mănîncă. 


Tînărul Dositei era liniştit şi blînd în tot lucrul. Apoi slujea bolnavilor în 
bolniță și fiecare avea mulțumire de slujba lui, că toate le făcea curat. lar dacă 1 se 
întîmpla ca din neputinţă să zică cu mînie vreun cuvînt către vreunul din bolnavi, 
apoi lăsa toate şi intra în chiliuţă plîngînd şi, cînd intrau ceilalți slujitori ai bolniţei 


să-l mîngiîie, rămînea nemîngiiat. Deci se duceau și ziceau lui ava Dorotei: "Fă bine, 
părinte, şi vezi ce are acest frate de plînge că nu ştim pentru ce". Cînd a intrat ava, l- 
a găsit şezînd la pămînt şi plîngea şi 1-a zis: "Ce-ţi este, Dositei, de ce plîngi?" Dositei 
îi răspunse: "lartă-mă, părinte, că m-am mîniat şi am grăit cu răutate fratelui meu”. 
Ava îl zise: "Aşa, Dositei, te superi şi nu te ruşinezi să grăieşti rele fratelui tău? Oare 
nu ştii că acela este Hristos, pe Care Îl mîhnești?” Iar Dositei se pleca cu faţa în jos, 
negrăind nimic. 


Văzînd ava Dorotei că Dositei a plîns destul, a zis către dînsul încetișor: 
"Dumnezeu să te ierte, scoală-te de acum să punem început de îndreptare şi să ne 
sîrguim mai înainte spre bine şi Dumnezeu ne va ajuta”. Dositei, auzind aceasta, s-a 
sculat îndată şi a alergat cu bucurie la slujba sa, primind iertare ca de la Dumnezeu. 
Aflîndu-i obiceiul, cei ce slujeau în bolniţă, cînd îl vedeau plîngînd, ziceau: "Dositei, 
oare a greşit iarăși ceva?" Apoi ziceau fericitului Dorotei: "Intră, avo, în cămăruță, 
că ai de lucru acolo!". Şi, intrînd, găsea pe Dositei şezînd la pămînt şi plîngînd. Deci, 
se cunoştea că a grăit iarăşi vreun cuvînt rău şi-i zicea: "Ce este, Dositei? Iarăşi ai 
mîhnit pe Hristos şi iarăşi te-ai mîniat? Nu te ruşinezi şi nu te mai îndreptezi deloc?" 
EI însă, stătea plîngînd. Apoi, cînd vedea ava că Dositei se sătura iarăşi de plins, îi 
zicea: "Scoală-te, Dumnezeu să te ierte, să pui iarăși început bun şi să te îndreptezi 
de acum înainte". 


Dositei, scuturînd cu credință mîhnirea aceea, se ducea la lucru şi aşternea 
bolnavilor pe paturi foarte bine. Şi atît era de ales şi sîrguitor în mărturisirea 
gîndurilor sale, încît de multe ori, cînd aşternea bine paturile şi vedea pe fericitul 
Dorotei mergînd alături, zicea către dînsul: "Ava, aştern bine?" Sfîntul Dorotei îi 
răspundea: "O bună slugă s-a făcut şi ales aşternător, dar nu s-a făcut bun monah”. 
Niciodată nu-l lăsa Cuviosul Dorotei să aibă împătimire spre un lucru. Dar şi fericitul 
Dositei primea toate cu credință și cu dragoste de la părintele său și îl asculta în toate 
cu osîrdie. lar, cînd îi trebuiau haine, ava Dorotei îi dădea să-şi coasă singur; iar el, 
ducîndu-se, le cosea cu luare aminte și după ce le săvîrşea, ava Dorotei îl chema şi-i 
zicea: "Dositei, ai cusut haina aceea?" El răspundea: "Da, stăpîne, am cusut-o şi-am 
săvîrşit-o bine". Ava îi grăia: "Du-te şi dă-o cutărui frate - spunîndu-i numele -, sau 
acelui bolnav". Şi se ducea şi o dădea cu bucurie. Apoi ava îi dădea alta să o coase 
ŞI, asemenea cusînd-o, îi zicea: "Dă-o acelui frate”. Și îndată o dădea şi niciodată nu 
s-a mîhnit nici a cârtit, ci zicea: "la de la mine și dă altuia”. Deci tot binele pe care îl 
auzea, îl făcea cu osîrdie. 


Odată economul mănăstirii a adus de la un fierar un cuţit bun şi frumos. Iar el, 
luîndu-l, l-a dus la ava Dorotei, zicînd: "Fratele iconom a adus un cuţit bun şi eu |- 
am luat, să-l avem în bolniță, căci este foarte bun". Dar fericitul Dorotei niciodată nu 
avea ceva frumos în bolniță, decît numai vreun lucru vechi. Deci, i-a zis Dorotei: 
"Adu-l, să-l văd de este bun". EI l-a dat, zicînd: "Da, părinte, este bun”. Vedea şi ava 
cu adevărat că este bun, dar de vreme ce nu voia ca ucenicul lui să aibă patimă pentru 
vreun lucru, nu i-a poruncit să poarte acel cuțit şi a zis către dînsul: "Dositei, asta îţi 
este cu plăcere: să fu rob cuţitului acestuia, iar nu rob al lui Dumnezeu? Oare voiești 


să te legi cu patimă de cuțitul acesta şi nu te ruşinezi să pofteşti ca cuțitul acesta să 
te stăpînească, iar nu Dumnezeu?" EI, auzind acestea, tăcea, neridicîndu-şi faţa, ci o 
pleca în Jos şi, ocărîndu-l destul cu cuvintele, i-a zis: "Să te duci să-l pui la loc, dar 
să nu te atingi de el". Atît de mult s-a păzit fericitul Dositei să nu se atingă de cuțitul 
acela, încît nici n-a mai îndrăznit vreodată să-l dea cuiva. Deși alți slujitori îl luau; 
iar el nu s-a atins de dînsul niciodată și nu zicea în sine: "Pentru ce numai mie unul 
mi se porunceşte aceasta şi mă deosebește de alții? Oare eu nu sînt ca ceilalți?" N-a 
gîndit aceasta niciodată, ci toate cîte le auzea de la ava, le făcea cu bucurie. 


Aşa a săvîrşit toată vremea vieţii sale în mănăstire. Dar nu a trăit multă vreme; 
pentru că după vreo cinci ani s-a săvîrşit în ascultare, nefăcîndu-şi nici o voie a sa, în 
orice lucru, dar nici cu patimă n-a făcut nimic. lar cînd a căzut în boală şi scuipa 
sînge, pentru că a murit de plămîni, a auzit de la cineva că ouăle nerăscoapte sînt de 
folos celor ce scuipă sînge. Aceasta o ştia şi fericitul Dorotei, avînd grijă de 
tămăduirea lui, dar din neîndeletnicire nu i-a venit acea idee în minte. Deci i-a zis 
Dositei: "Părinte, voiesc să-ți spun că am auzit de un lucru care mi-ar folosi, dar nu 
voiesc să-mi dai acela de vreme ce mă supără gîndul”. Ava Dorotei 1-a zis: "Să-mi 
spui, fiule, care este acel lucru?". Iar Cuviosul Dositei a răspuns: "Dă-mi cuvîntul că 
nu-mi vei da lucrul acela ca să nu mă tulbur cu gîndul”. Sfîntul Dorotei i-a zis: "Bine, 
voi face cum voieşti”. 


Atunci bolnavul i-a zis: "Am auzit de la unii că ouăle nerăscoapte sînt de folos 
celor ce scuipă sînge; ci, pentru Domnul, de vreme ce singur n-ai apucat mai înainte 
ca de la tine să-mi dai, apoi acum să nu-mi mai dai, pentru gîndul meu". Părintele 1- 
a zis: "Bine, fiule, de vreme ce nu voieşti, nu-ți voi da, numai să nu te mîhnești”. 
Apoi se sîrguia să-i dea alte lucruri ce-i foloseau în loc de ouă. Într-o boală ca aceea 
fund, se nevoia să-şi taie voia sa. Căci întotdeauna avea pomenirea lui Dumnezeu, 
pentru că ava îi poruncise ca neîncetat să zică: "Doamne, Iisuse Hristoase, Fiul lui 
Dumnezeu, miluiește-mă". Și iarăşi: "Fiul lui Dumnezeu, ajută-mă!”" Aceste 
rugăciuni erau de-a pururea în gura lui. 


Cînd s-a îngreuiat de boală foarte mult, îi zicea părintele Dorotei: "Dositee, 
îngrijeşte-te de rugăciune; vezi să nu o pierzi!" Iar el răspundea: "Bine, părinte, 
roagă-te pentru mine!". lar după ce s-a îngreuiat mai mult, 1-a zis: "Ce este, Dositee? 
Cum este rugăciunea, este oare tot așa?" EI i-a răspuns: "Da, părinte, cu rugăciunile 
tale”. Apoi, venind boala şi mai grea, încît era în aşternut, ava 1-a zis: "Cum este cu 
rugăciunea, Dositee?" Atunci el i-a zis: "lartă-mă, părinte, căci de acum nu mai pot 
s-o țin”. Ava i-a zis: "Lasă rugăciunea și pomeneşte numai pe Dumnezeu şi socoteşte- 
te că ești înaintea Lui”. 


Chinuindu-se foarte greu cu boala, a vestit pe marele stareţ Varsanufie, zicînd: 
"Slobozeşte-mă, părinte, căci de acum nu mai pot să viețuiesc". Dar marele stareț 1- 
a răspuns: "Rabdă, fiule, că mila lui Dumnezeu este aproape". Fericitul Dorotei, 
văzîndu-l bolnav, tare îi era grijă să nu-și iasă din minte. Apoi, după cîteva zile, 
bolnavul Dositei a spus starețului: "Stăpîne al meu, nu mai pot să mai fiu între cei vii 


deloc". Atunci marele stareț i-a răspuns: "Mergi cu pace şi stai înaintea Sfintei Treimi 
şi te roagă pentru noi!" 


Auzind fraţii un răspuns ca acesta, al marelui stareţ, au început a tînji și a zice: 
"Ce lucru mare a făcut Dositei, sau care este fapta lui, că a luat un răspuns ca acesta 
de la sfîntul stareț?" Căci cu adevărat nu vedeau pe Dositei nevoindu-se mult sau 
mîncînd a doua zi, precum făceau unii din cei ce erau acolo, sau priveghind mai 
înainte de obișnuita priveghere şi nici la priveghere nu se scula, ci numai la a doua 
slujbă. Nici nu-l vedeau avînd vreo înfrînare, ci îl vedeau mai ales mîncînd puţin, de 
se întîmpla zeamă din rămășițele bolnavilor sau de rămîneau puţine capete de pești 
sau altceva de acestea. Erau acolo unii care se înfrînau multă vreme, mîncînd a doua 
zi ŞI făcînd îndoită priveghere şi auzind ei de răspunsul ce s-a zis mai sus, dat de 
sfîntul şi marele stareţ Varsanufie tînărului bolnav, care abia avea cinci ani în 
mănăstire, se tulburau, neştiind lucrarea şi ascultarea lui cea fără de cîrtire şi fără de 
îndoire. Căci niciodată n-a făcut voia sa; iar de s-ar fi întîmplat cîndva ca fericitul 
Dorotei să zică către dînsul ceva, un cuvînt, ca în batjocură, poruncindu-i ava, îndată 
se ducea și făcea aceea fără îndoire. 


La începutul venirii sale în mănăstire avea obiceiul de grăia puţin cam răstit. 
Fericitul Dorotei, vrînd să-l supere, i-a zis odată: "Dositee, voieşti "vuc acraton"?" 
Du-te de ia”. Iar el, cum a auzit, a alergat şi a adus un pahar plin cu vin și pîine, căci 
aceasta însemna "vuc acraton" şi cerea de la el binecuvîntare. lar ava Dorotei, fiindcă 
uitase, stătea şi privea la el mirîndu-se şi i-a zis: "Ce voieşti, Dositee?" EI a răspuns: 
"Fiindcă ai poruncit să aduc aceasta, binecuvîntează-mă". Atunci ava 1-a zis: 
"Nepriceputule, de vreme ce vorbeşti cu mare glas ca şi tătarii - căci ei cînd se îmbată 
strigă cu glas mare - pentru aceasta ţi-am zis să iei "vuc acraton”, fiindcă şi tu strigi 
ca un tătar beat". El auzind aceea, a făcut metanie şi, ducîndu-se, a pus la loc cele ce 
adusese şi de atunci vorbea încetişor. 


Altădată, iarăşi a venit la Cuviosul Dorotei, ca să-l întrebe un cuvînt din Sfînta 
Scriptură, pentru că începuse, pentru curăția minţii sale, a înțelege oarecari 
dumnezeieşti Scripturi. lar ava Dorotei nu voia ca el să se îndeletnicească în 
Scripturi, ci mai ales să se păzească prin smerenie. Cînd Dositei l-a întrebat, i-a 
răspuns: "Nu ştiu". Apoi el iarăşi a venit şi îl întreba de o altă nedumerire a Scripturii 
şi ava iarăși i-a răspuns: "Nu ştiu, dar mergi de-l întreabă pe părintele egumen”. EI 
s-a dus, neîndoindu-se de loc. Ava Dorotei spusese mai înainte egumenului: "De va 
veni Dositei la tine să te întrebe ceva din Scriptură, ceartă-l puţin". Apoi, Dositei, 
mergînd la egumen și întrebîndu-l, egumenul a început a-l ocărî: "De ce nu taci, 
fundcă nu ştii nimic. Oare tu îndrăzneşti să întrebi de aceasta? Tu nu te îngrijeşti de 
necurăţia ta?" Și altele ca acestea zicîndu-le, l-a liberat, dîndu-i şi două palme pe 
obraz. Apoi s-a întors la ava Dorotei arătîndu-i obrazul său înroşit de palme şi zicînd: 
"Iată, am aflat ceea ce am căutat". Dar n-a zis fericitul Dositei părintelui său: "Pentru 
ce nu m-ai îndreptat tu, ci m-ai trimis la egumen?" Nimic de acestea n-a zis, ci pe 
toate cele de la dînsul le primea cu credinţă şi le făcea neîndoindu-se. 


Cînd întreba pe ava despre multe gînduri, după mărturisirea acelora, primea 
învățătură de îndreptare. Atît sfătuirea şi învățătura părintelui le păzea cu dinadinsul, 
încît nu-l mai întreba a doua oară ceva, despre acelaşi gînd. Această minunată lucrare 
a lui Dositei, neînțelegînd-o ceilalți frați, cîrteau de acel răspuns al Sfîntului 
Varsanufie. 


Cînd a voit Dumnezeu ca să arate slava cea pregătită lui Dositei, pentru sfinta 
lui ascultare, precum şi darul care era în Cuviosul Dorotei, nu cu multe zile după 
moartea lui Dositei a venit în mănăstire un stareț mare și sfînt și a fost ospătat ca un 
străin. Dorind să vadă pe părinţii cei mai înainte răposaţi într-acea viaţă de obște, s- 
a rugat lui Dumnezeu să-i descopere pentru dînșii. Şi a văzut pe toți părinții, 
împreună, la un loc luminos, stînd ca într-o ceată, iar în mijlocul lor era un tînăr, 
veselindu-se. După vedenia aceea, întreba cine este tînărul acela pe care l-a văzut în 
ceata Sfinților Părinți? După ce a spus asemănarea feţe lui, au înţeles toți că era 
Dositei. Atunci au preamărit pe Dumnezeu, minunîndu-se în ce măsură s-a 
învrednicit a ajunge în puţină vreme, deoarece a ţinut ascultarea şi şi-a lăsat şi tăiat 
voia sa, supunînd-o starețului său ca lui Dumnezeu. EI a stat cu Sfinții Părinţi înaintea 
Celui ce locuieşte în cer şi Care priveşte spre cei smeriţi și ascultători, adică Tatăl, 
Fiul şi Sfîntului Duh, Unul Dumnezeu, Căruia se cuvine slavă, în veci. Amin. 


43.POMENIREA CELUI ÎNTRE SFINŢI, PĂRINTELE NOSTRU LEON, 
FĂCĂTORUL DE MINUNI, EPISCOPUL CATANEI 
(20 FEBRUARIE) 
(TRADUCERE DIN LIMBA GREACĂ) 


Acest de Dumnezeu ales luminător al Biserici şi împlinitor al dumnezeieştilor 
porunci, rîvnitorul apostolilor, purtătorul de grijă al săracilor şi minunatul lucrător de 
prea mari minuni, s-a născut în mitropolia Ravenei, din părinţi de neam bun; iar la 
suflet era mult mai de neam, pentru covîrşitoarea lui faptă bună, pentru vieţuirea cea 
vrednică de laudă; căci nu numai după ce a luat arhieria, ci şi mai înainte săvîrşea 
fapte bune de Dumnezeu insuflatul, avînd grija lucrurilor bisericeşti şi ocîrmuirea, 
ca un econom credincios şi înţelept slujind tuturor celor împreună robi şi împărțind 
măsuri din grîul stăpînesc. 


Deci, după ce a murit Savin, cel ce fusese mai înainte arhiereu, pentru 
minunata lui petrecere, s-a adunat toată mulțimea mitropoliei Catanei, din 
dumnezeiască voinţă şi au ales toţi pe Leon. Care, după numire, avea și vitejie de 
suflet şi dădea război cu bărbăție împotriva lupilor celor gîndiţi, apoi se nevoia cu 
privegheri, cu rugăciuni şi cu alte fapte bune, ca să păzească oile nevătămate de 
eretici şi de diavoli, mustrînd în fiecare zi şi răsturnînd reaua slăvire a deşartei 
glăsuiri şi vădind basmele păgînilor, ca un prea înţelept, iar către credincioşi era 
foarte milostiv şi îndurat, dînd multe milostenii cel ce-l urma pe Hristos. 


Sfîntul Leon strălucea înaintea tuturor ca un luminător prea luminos, purtînd 
de grija sufletelor şi de sărmani îngrijindu-se, fiind hrănitor al săracilor şi al celor 
strîmtoraţi sprijinitor preasîrguitor. ŞI, pe scurt, pe toți lipsiţii și scăpătații îi primea 
şi îi ajuta cu dare bogată. Apoi se făcea tuturor toate, după cum zicea marele apostol, 
ca să-i mîntuiască pe cît ar fi cu putinţă. Și avea rîvnă multă la dumnezeiasca credință 
ca un alt Ilie. După aceea, se nevoia să şteargă păgînismul cu totul, căci erau încă 
unii ce se închinau idolilor ca nişte necunoscători. Drept aceea, nu numai cu cuvinte 
îi învăţa, ci şi cu lucruri şi cu minuni, ca să cunoască slăbiciunea şi neputinţa 
deşerţilor zei şi puterea cea coviîrşitoare a adevăratului Dumnezeu. Într-o zi s-a dus 
cu mulți oameni la un loc, unde aveau elinii un idol din vremea lui Deciu şi nebunii 
îl socoteau Dumnezeu. Dar preaînţeleptul Leon a făcut acolo rugăciune cu lacrimi, 
către Stăpînul Hristos, să-l surpe ca un Atotputernic; şi îndată, o! minune, a căzut la 
pămînt şi s-a zdrobit necuratul idol. În acel loc s-a aflat în ceasul acela o cruce 
preaminunată, iar cei de față, văzînd o înfricoşată minune ca aceasta, s-au spăimîntat. 
Deci a zidit acolo o biserică a sfinţilor 40 de mucenici şi nu numai această biserică, 
ci şi o alta prea frumoasă şi vestită a zidit cuviosul, în numele Sfintei fecioare 
Muceniţe Lucia, care a mărturisit acolo, în Catana. În această biserică se află acum 
întru tot cinstitele şi sfintele moaște ale acestui minunat Leon; şi iese dintr-însele ca 
un izvor de-a pururea curgător, mirositor, de toate relele izbăvitor, de patimi curățitor 
şi al diavolilor izgonitor. Căci multe minuni a săvîrşit de trei ori fericitul în viață, ba 
şi mai multe a săviîrşit după moarte şi săvîrşeşte în fiecare zi pînă astăzi; și 
tămăduiește toată neputinţa celor ce-l cheamă cu credinţă. Pe toate nu le scriem una 
cîte una, pentru scurtare, ci numai o lucrare de minuni să o povestim, pe care a 
săvîrşit-o încă trăind, pentru care veţi înțelege cîtă îndrăznire avea către Hristos, de 
Dumnezeu insuflatul. 


Se afla acolo un vrăjitor, în ostrovul Siciliei, care făcea cu ajutorul diavolului 
semne și minuni și se numea Eleodor, care a întrecut pe Iani, pe lamvri şi pe Simon, 
fiindcă avea într-însul toată lucrarea diavolească. Acesta era fiu al unei creştine de 
neam, cu numele Varvara și se socotea a fi creștin; însă era de copil semeţ și mîndru 
şi poftea să fie eparh al cetăţii, ca să facă fără de ruşine voile sale cele rele. Dar nu 
era voia lui Dumnezeu să ia o vrednicie ca aceasta preaînaltă, el care era nevrednic. 


Deci, a luat altă îndrăzneală întru tot necuratul, adică a aflat un iudeu vestit în 
vrăji şi în farmece, cu care s-a împrietenit şi l-a rugat să-i ajute să ia vrednicia cea 
dorită. lar acela i-a dat o scrisoare, zicînd astfel: "Du-te în miezul nopții la 
mormintele boierilor şi te suie deasupra unui stîlp şi acolo va veni un om înfricoşat 
la vedere, dar să nu te temi. Şi dacă îţi va zice să te cobori, să nu-l asculți pînă nu-ţi 
va făgădui să-ţi facă toate voile tale". Atunci, urîtul Eleodor s-a dus în locul acela, 
bucurîndu-se şi aruncînd în văzduh hîrtia, a văzut pe diavol călare pe un cerc şi i-a 
zis: "Ce-ţi trebuie de la mine?" Iar el a răspuns: "Voiesc să-mi faci tot ce doresc". lar 
el a răspuns: "Dacă primeşti să te lepezi de Hristos, orice-mi vei cere îţi voi face 
degrab!" 


Atunci ticălosul s-a lepădat de Hristos şi s-a rînduit împreună cu satana, care 
i-a dat pe diavolul cel mai puternic în răutate şi prea viclean, ce se numea Gaspar, 
căruia i-a poruncit să stea Iîngă dînsul și să i se supună totdeauna ca să săvirşească şi 
să împlinească toate poruncile lui. Acestea poruncind, boierul întunericului s-a făcut 
nevăzut ca un potrivnic al lui Dumnezeu. Iar înşelătorul şi lepădatul de Dumnezeu, 
Eleodor, a rămas bucurîndu-se, necunoscînd ticălosul pierderea sufletului şi a 
trupului său. Că n-a muncit numai sufletul lui veșnic, ci prin dreapta judecată a lui 
Dumnezeu și de viaţa aceasta s-a lipsit, făcîndu-se mistuire focului, ca un moștenitor 
al muncii celei veşnice, după cum vom istorisi mai jos. Că acest om lepădat de 
Hristos, nepunînd în mintea sa nebiruirea dumnezeieștii puteri, s-a apucat să facă rău 
celor drepteredincioși, el, păgînul şi necuratul, măiestrind în fiecare zi împotriva lor, 
încît pe toți i-a tulburat cu năluciri şi cu farmece, blestematul. Şi nu numai în 
mitropolia Catanei, ci şi prin alte părți, cetăţi și oraşe ale Siciliei umblind, tulbura cu 
vrăjile sale pe toți. Deci, ascultați puţine din multele lui vrăji, ca să înţelegeți facerile 
lui de rău. 


Aflîndu-se într-o zi în tîrgul cetăţii, treceau nişte femei care mergeau la 
trebuinţa lor şi el, prea îndrăzneţul, a făcut cu vrăjile sale să curgă rîu prin mijlocul 
tirgului; iar femeile, ca să nu se ude, își ridicau hainele în sus cît puteau, iar oamenii 
rideau. Şi nu numai aceasta, ci şi pietrele şi lemnele le prefăcea în aur. lar dacă l-ar 
fi cumpărat cineva, se făceau iarăşi în piatră sau lemn, spre paguba cumpărătorului. 
ŞI nu numai aceasta săvîrşea maestrul Eleodor; ci pe fiicele boierilor celor vestiți şi 
slăviţi le fermeca și le îndemna spre satanicească îndrăgostire și se lăsau pe ferestre, 
ca să se întîlnească cu cei îndrăgostiți de dînsele. De aceea, cetăţenii s-au dus şi l-au 
pîrît la eparh, ca să-l pedepsească precum se cuvenea. lar el a trimis oameni să i-l 
aducă şi, ducîndu-se în casa lui și în tot locul, dar căutîndu-l nu-l găsiră. Pentru aceea, 
fiind silit, eparhul Luchie a scris către Constantin, nepotul lui Ieraclie, care era pe 
atunci stăpînitor al grecilor, povestind în scrisoare toate răutățile şi măiestriile lui 
Eleodor, cum am spus mai sus şi cum au făcut mulți creștini de au crezut în idoli şi 
înfricoşa toată cetatea că o va arde cu focul Etnei, prin vrăjile sale. 


Împăratul a trimis un bărbat vrednic din suita sa, cu numele Iraclid, pe care-l 
avusese protoconsul, și 1-a poruncit să meargă în Sicilia, ca să-l aducă legat pe 
Eleodor cel vrednic de moarte. Deci, ducîndu-se Iraclid, cînd a ajuns la ostrov, s-a 
aflat acolo la mal şi Eleodor şi i-a urat, zicînd: "Eu sînt acela pe care-l căutaţi, iată 
vin de voie, după porunca împărătească. Deci nu mă legaţi ca pe un osîndit; că dacă 
n-aş fi voit să viu, aş fi fugit și nu m-aţi fi aflat”. Acestea auzindu-le, Iraclid s-a 
minunat şi vrăjitorul i-a spus: "Nu vă îngrijiţi de lucruri care sînt de prisos, că eu vă 
duc pe voi într-o zi la Bizanţ”. lar ei, auzind acestea, s-au spăimîntat, ştiind că au 
făcut 30 de zile pînă au ajuns în Sicilia. Și după ce au cumpărat ceea ce au voit, i-au 
poruncit să intre în corabie şi să plece. Iar vrăţitorul i-a dus pe dînşii la o baie şi le-a 
zis să intre într-însa ca să se scalde, dar să nu-și facă cruce şi nici să pomenească 
numele lui Hristos. lar ei au intrat și, îndată spălîndu-se, s-au aflat în baia cea 
împărătească a Constantinopolului și s-au spăimîntat de o minune înfricoşată ca 
aceasta şi, ieşind din baie, şi-au găsit afară hainele lor. 


Deci, mergînd în palatele cele împărătești, au povestit stăpîni-torului toate cele 
întîmplate, care s-a minunat de covîrşitoarea păgînătate a vrăjitorului. Nevorbind 
împăratul cu dînsul nicidecum, a poruncit să-i taie capul numaidecitt, iar el a cerut să- 
1 dea apă să bea şi, aducîndu-1-se un pahar cu apă, s-a făcut că-l bea şi intrînd în pahar 
s-a făcut nevăzut, zicînd: "Rămii sănătos o! împărate, de data asta, că cu mă duc în 
cetatea Catanei şi acolo să mă cauţi”. Spăimîntîndu-se împăratul de aceasta, nu se 
dumirea și nu ştia ce să facă. Însă a trimis iarăşi pe Iraclid la cetatea Catanei, ca să-l 
aducă legat ca pe un osîndit. Și mergînd, l-a găsit iarăşi la malul mării și i-a heretisit 
pe ei. Deci vrînd ei să-l lege, le-a zis să nu se ispitească fără folos. Şi le-a făgăduit 
că-1 va duce iarăși într-o zi la Bizanţ. Şi însemnînd marea cu un toiag de dafin, pe 
care îl ținea în miini, a făcut un caic și le-a zis să intre într-însul fără de frică şi să-și 
pună şi merindea lor; iar ei au intrat cu Iraclid mai pe urmă și într-o zi au ajuns în 
Bizanţ, iar caicul acela, fiindcă era nălucire diavolească, s-a făcut nevăzut, însă ei s- 
au aflat pe pămînt cu toată sinodia lor şi se minunau. 


Deci s-a auzit vestea în toată cetatea că iarăşi a venit Eleodor şi toţi alergau 
să-l vadă. Apoi, trecînd pe lîngă casa lui Iraclid, s-a plecat pe fereastră femeia lui 
Iraclid, cu numele Ethala, să-i vadă. Și, văzînd pe Eleodor, a scuipat asupra lor, 
zicînd: "Ia vedeți, oameni buni, pentru ce fel de lucru s-a dus de două ori în Sicilia 
bărbatul meu și s-a primejduit”. Însă Eleodor s-a mîniat și a zis către dînsa: "Eu te 
voi face în toată cetatea de rîs”. Deci cu cuvîntul semeţul a făcut de a urmat și lucrul; 
căci a pierit focul şi nu se afla nicăieri fără numai în trupul Ethaliei. Pentru aceea, 
oamenii neavînd foc cu care să se slujească, au scos-o cu sila în mijlocul cetății și își 
lua foc fiecare de la trupul ei. Deci împărații au condamnat pe Eleodor să moară de 
foame. lar el, a făcut să fie foamete şi lipsă mare pretutindeni, încît nu se mai aflau 
bucate de mîncare. De aceea împăratul a poruncit să-i taie capul în temniță, unde era 
închis. Dar cum şi-a ridicat gealatul mîna ca să-i taie capul, s-au arătat două cercuri 
pe umerii lui care au sărit sus, la acoperiş și l-au desfăcut iar pe acolo a fugit 
blestematul, zicînd: "Fii sănătos, împărate, şi te mîntuieşte; caută-mă pe mine iarăşi 
în Catana, ca şi mai înainte". Deci s-a dus într-o clipă în Sicilia şi acolo făcea iarăși 
semnele sale cele diavoleşti. 


Într-una din zile făcîndu-se alergare de cai, Eleodor a găsit pe un nepot al 
fericitului Leon, care se numea Hrisis şi a zis către dînsul: "Pot să-ţi fac un cal aşa 
cum n-are nimeni mai bun”. Deci, cu cuvîntul s-a făcut şi lucrul prin nălucirea 
diavolului şi, încălecînd Hrisis pe cal, s-a făcut minunat în toată priveliştea şi toţi s- 
au spăimîntat; apoi, poruncind eparhul să-i aducă acel cal de mare preţ, calul s-a făcut 
nevăzut. Cuviosul Leon a povestit eparhului pricina; de aceea a închis în temniță pe 
Eleodor ca pe un vrăjitor şi l-a condamnat la moarte. Scoţindu-l gealații să-i taie 
capul, el le-a făgăduit trei litre de aur ca să-l elibereze și, primind gealații, el a făcut 
prin nălucire o piatră ce se părea a fi de aur; şi aceia, luînd-o, l-au eliberat, zicînd 
către eparh că a fugit prin nălucire diavolească. Apoi, vrînd ei să împartă aurul, l-au 
găsit piatră ca mai înainte. Acestea şi altele făcea blestematul, pe care le lăsăm spre 
a nu lungi povestirea şi să nu întinăm auzurile voastre. Vom povesti numai ce fel de 
sfîrşit rău a avut el, precum 1 se cădea. 


De multe ori îl sfătuia pe el preamilostivul păstor Leon, pentru bunătatea lui 
Hristos, şi-l ruga să înceteze faptele lui cele rele, ca să nu se muncească de trei ori 
ticălosul în focul cel veşnic, împreună cu diavolii, dar el n-a primit, ci făcea şi mai 
multe rele, socotind că sînt birfeli sfătuirile şi poruncile sfîntului. Adăugînd 
fărădelegi peste fărădelegi, a îndrăznit semeţul a intra şi în sfînta biserică, ca să ia în 
rîs preacuratele și dumnezeieştile Taine. Căci într-o zi, cînd era un praznic mare şi 
sfîntul slujea Sfînta Liturghie, a intrat şi necuratul Eleodor, care juca cu picioarele 
fără de rînduială și zicea birfeli şi hule spre rîs, încît se fălea că va face pe sfînt şi pe 
toți ceilalți să joace; dar n-a putut, căci dumnezeiasca putere a oprit relele lucrări ale 
diavolului. 


Această obrăznicie a deşertului de minte îngrețoşînd pe slujitorul lui 
Dumnezeu Leon, a îngenuncheat şi s-a rugat lui Dumnezeu fierbinte să-i ajute ca să 
ruşineze măiestriile lui. După rugăciune a alergat afară din sfîntul altar, după ce s-a 
împărtăşit cu Sfinţele Taine, mai înainte de a se dezbrăca de sfintele veşminte și a 
legat tare de grumaji, cu omoforul său, pe Eleodor, zicînd: "Domnul Dumnezeu, cel 
ce a gonit din cer pe tatăl tău, diavolul, să te certe ca să nu mai poţi lucra vrăjile tale, 
spre amăgirea şi pierzania multora". Acestea zicînd, l-a tras pînă la locul celor 
osîndiți, care se numea Ahilion, şi a poruncit mulțimii poporului să adune lemne 
multe și să facă foc mare şi după ce mai înainte l-a silit a mărturisi toate faptele lui 
rele, I-a tras şi au intrat împreună în foc; şi a stat acolo pururea pomenitul, pînă cînd 
a ars Eleodor desăvîrşit şi s-a făcut cenuşă pierzătoare. Deci, cu osîndă dreaptă, 
nedreptul s-a ars în foc, ca un moştenitor al iadului, şi s-a dus în focul cel veşnic. 


Dar, marele arhiereu şi făcătorul de minuni Leon nu numai că a ieşit din văpaie 
nevătămat, spre spaima celor ce îl vedeau, dar nici de sfințitele lui veşminte nu a 
îndrăznit să se atingă focul, nici să le ardă sau măcar un fir de păr din sfințitul şi 
preacinstitul său cap. Tot aşa de demult s-a făcut în Babilon o minune înfricoşată ca 
aceasta, pe vremea lui Nabucodonosor, cu trei sfinți tineri, pe care, văzînd-o, cei de 
față s-au spăimîntat şi slăveau cu mare glas pe Domnul, Care făcea nişte minuni ca 
acestea ca să preamărească pe robul său. Vestea aceasta străbătînd în toate părțile, 
împăratul Constantinopolului a trimis la sfînt scrisori, prin care îl ruga să vină la 
dînsul să-l vadă şi să-l binecuvînteze, iar el s-a dus, ca să nu se arate neascultător 
poruncii împărăteşti. Acolo însuși împăratul l-a cinstit cu evlavie şi cu cucernicie, 
văzîndu-i fața cea încuviințată a petrecerii îngereşti, darul Sfîntului Duh, strălucirea 
şi lucrarea semnelor celor negrăite; căci a săvîrşit acolo în împărăteasca cetate multe 
minuni, iar mai ales a pus cărbuni aprinşi şi tămiie în haina sa și 1-a tămi:iat spre slava 
şi marea cuviinţă a lui Dumnezeu. Pentru aceea, văzînd o minune ca aceasta, s-au 
spăimîntat toţi şi cînd el a voit să se întoarcă la scaunul său, toți l-au petrecut cu mare 
cinste şi evlavie, precum se cădea. 


De viaţa acestui sfînt s-au minunat îngerii, iar diavolii s-au înfricoşat de 
puterea şi stăpînirea pe care 1-a dat-o asupra lor Atotputernicul Dumnezeu. Apoi 
oamenii s-au înspăimîntat de covîrşitoarea smerenie și sfințenie, şi pentru vrednicia 
facerii de minuni încuviințate Sfîntului Leon; iar eretici s-au spăimîntat de glasul 


dogmelor lui celor drepte. Elinii au amuţit de înțelepciunea lui şi desăvîrşit s-au 
ruşinat. Ochii cei orbiți s-au luminat, mîinile şi picioarele cele slăbănogite s-au 
vindecat, toată vătămarea şi boala trupului și toate mădularele cele bolnave și 
pătimaşe s-au tămăduit prin punerea mîinilor sale şi prin rugăciunile lui. Aceste şi 
alte minuni şi mai slăvite a săvirşit Sfîntul Leon, nu numai cât a trăit întocmai ca un 
înger, dar şi după ducerea şi sfinta lui mutare de aici către Dumnezeu. Dar, mai ales, 
şi mai minunate pînă în ziua de astăzi lucrează minuni Atotputernicul Dumnezeu la 
mormîntul lui, ca să preamărească pe robul său, pe care nu se cuvine a le scrie, fiindcă 
trăiesc încă aceia care printr-însul s-au vindecat; numai una să povestim, pe care a 
săvîrşit-o în ziua mutării sale către Dumnezeu. 


O femeie de neam bun, din cetatea Siracuzei, curgîndu-i sînge, a cheltuit toată 
averea ei la doctori, dar n-a dobîndit nici un folos. Mai pe urmă, luminîndu-se printr- 
o dumnezeiască descoperire, s-a dus la doctorul acesta fără de plată şi ajungînd la 
poarta cetăţii, care se numește Ariani, a auzit clopotele, care se trăgeau pentru 
mutarea Cuviosului. Grăbindu-se, a alergat acolo şi căzînd la sfintele lui moaşte cu 
lacrimi şi cu credință, a cerut vindecare. Pentru aceea, după credinţa ei, îndată a urmat 
şi împlinirea dorinţei, că i-a încetat curgerea sîngelui în chip minunat; şi dobîndindu- 
şi tămăduire, s-a întors la casa ei bucurîndu-se, şi a povestit minunile cele mari ale 
lui Dumnezeu, mărind pe adevăratul robul său. 


Sfîntul Leon a adormit în 20 de zile ale lunii februarie, dîndu-şi fericitul şi fără 
de prihană sufletul său în mîinile lui Dumnezeu, iar cinstitul şi sfîntul lui trup l-au 
îngropat cu cinste în preafrumoasa biserică a sfintei muceniţe și fecioare Lucia, pe 
care însuși a zidit-o. Iar Domnul, Care slăveşte pe cei ce Îl slăvesc, a preamărit şi 
după moarte pe adevăratul Său rob; căci iese de-a pururea mir binemirositor din 
mormîntul său, care tămăduieşte toată boala celor ce vin la dînsul cu evlavie şi cu 
credinţă. 


Dar, o! Leone, iubitorule şi moştenitorule al celor cereşti, care te-ai arătat leu 
cu adevărat şi ai nădăjduit ca un leu nebiruit! O! împărate, preastăpînitor al patimilor 
şi al vrăjmaşilor tirani, lucrătorule, care ai spăimîntat ceata ereticilor ca pe nişte vulpi 
viclene şi cu rîvnirea împărătească, de leu, ai gonit-o departe, iar pe poporul 
drepteredincioşilor l-ai adunat şi I-ai întărit cu dogme tari şi învățături preaînţelepte. 
Cel ce ai fost puternic în lucru şi în cuvînt şi ai strălucit în amîndouă, ca un soare, 
tuturor marginilor; cel ce cu semnele și minunile cele mai mari ai covîrşit nu numai 
pe proorocii de demult, dar te-ai întrecut şi cu cei dintii și mai mari apostoli. O! 
păstorule ales de Dumnezeu, luminătorule aprins cu foc dumnezeiesc şi robule al lui 
Dumnezeu, următor de Hristos, pedepsitorule al celor fără de minte, pierzător al 
diavolilor şi rugător preafierbinte al celor ce nădăjduiesc la tine; primeşte cu dragoste 
şi milostivire ca un părinte iubitor de fii, aceste cereri care ţi se aduc cu multă dorință 
din minte şi din limbă neiscusită; dăruieşte credincioşilor pace, liniște, sănătate şi 
veşnică mîntuire a sufletelor şi tuturor celor ce săvîrşesc sfințită pomenirea ta. Să nu 
încetezi a cere de la Dumnezeu ca să le dea cele ce sînt de folos, izgonire de patimi, 
izbăvire de ispite, însănătoşire de boli şi dobîndire a tuturor bunătăților; iar în veacul 


ce va să vie, să ne învrednicim împărăției cereşti şi fericirii celei veşnice, în lisus 
Hristos, Domnul nostru, Căruia 1 se cuvine toată slava, stăpînirea, cinstea şi 
închinăciunea, împreună cu Tatăl şi cu Sfîntul Duh, acum şi pururea și în vecii 
vecilor. Amin. 


44. SFÎNTUL MUCENIC SADOC, EPISCOPUL PERSIEI, ŞI CEI 128 CARE 
AU PĂTIMIT ÎMPREUNĂ CU DÎNSUL 
(20 FEBRUARIE) 


După sfîrșitul pătimirii Sfîntului Simeon, episcopul Persiei, a luat scaunul său 
Sfîntul Sadoc, în cetăţile Persiei, care se numeau Salic şi Ctisefon. Într-una din zile, 
Sfîntul Sadoc a văzut un vis înfricoșător şi, sculîndu-se, a chemat clerul său, adică 
preoţii și diaconii, căci se ascundeau toţi de frica împărătească şi a început a le spune: 
"Am văzut în această noapte în vis o scară, al cărei vîrf ajungea la cer şi pe dînsa 
stătea Sfîntul episcop Simeon în mare slavă şi a strigat cu mare glas către mine, care 
stăteam pe pămînt: "Suie-te la mine, Sadoc, suie-te și nu te teme, că eu m-am suit 
ieri, iar tu suie-te acum". Aceasta am văzut şi am auzit şi cred că voi fi prins şi chinuit 
pentru Hristos; iar ceea ce zicea, că eu m-am suit ieri, iar tu suie-te acum, înseamnă 
că el a pătimit în anul trecut, iar eu în acest an voi fi muncit şi ucis. 


Atunci a început a învăţa clerul său: "Frații mei cei iubiți şi părinților, să iubim 
pe Dumnezeu din tot sufletul şi pe Domnul nostru lisus Hristos cu tot gîndul şi, 
îmbrăcîndu-ne în zaua credinţei, nu ne vom teme de nici un rău. Pentru că, de va veni 
asupra noastră moarte şi junghiere, să nu ne spăimîntăm, ci fiecare din noi să stea ca 
un bun ostaş al lui Hristos; căci de vom muri, vom muri desăvirşit, iar de vom trăi, 
vom trăi ca cei drepți, însă să murim pentru Mîntuitorul nostru. lar de este sabia 
pricinuitoare vieţii veşnice, apoi să nu ne temem de sabie, ca să primim viaţa veşnică; 
pînă ce este ziuă. Să ne nevoim la lucru ca să ne îmbogățim cu nestricăcioasele 
bunătăţi şi să cîştigăm cinstea şi slava cea nesfirşită în cereasca împărăție și să lăsăm 
celui de pe urmă neam creştinesc numele nostru slăvit. Fraților, să ne rugăm 
Dumnezeului nostru, ca degrab să aducă la împlinire vedenia mea; pentru că cel ce 
este duhovnicesc, acela cu bucurie, cu dorire şi cu dragoste mare aşteaptă 
muceniceasca moarte pentru Hristos şi nu se teme, fiind gata. Iar pentru cel trupesc 
ceasul morții este înfricoșat şi plin de spaimă. Oamenii care sînt îmbunătățiți caută 
singuri cu sîrguință și cu mărime de suflet o moarte ca aceasta, ca printr-însa să 
moștenească viața veşnică; iar cei ce sînt leneși şi neîngrijiți, aceia, văzînd moartea, 
se ascund. Cei ce iubesc pe Dumnezeu, vin la Dumnezeu; iar cei ce iubesc lumea, în 
lume petrec. Deci, aceia se dezleagă din trup cu bucurie și veselie, iar aceștia rămîn 
în viața aceasta, pentru primejdii şi pentru suspinuri”. 


In anul al doilea al prigonirii, a venit împăratul Persiei, Savorie, în cetăţile 
Salic şi Ctuisefon, cele ce s-au supus mai înainte, şi a fost clevetit la dînsul Sfîntul 
episcop Sadoc, al cărui nume se tîlcuiește "prieten împărătesc"; căci cu adevărat 


iubea pe cerescul împărat Hristos din tot sufletul şi din toată tăria sa, fiind înfrînat 
desăvîrşit, plin de credință şi de dreptate şi următor Sfîntului Simeon, al cărui scaun 
arhieresc îl moştenise. Deci, trimiţind împăratul Savorie ostașii, a prins pe episcop 
cu clerul său şi cu alți mulți creştini și monahi, 128 la număr, și pe toţi legîndu-i 
împreună cu lanţuri de fier, i-au închis în temniţă într-un loc întunecos și înfricoşător; 
acolo au pătimit mare necaz şi torturi cinci luni, pentru că păgînii slujitori ai 
împăratului celui fără de Dumnezeu, legînd pe fiecare mucenic peste tot trupul cu 
frînghii subțiri, îl strîngeau cu lemne, încît le trosneau oasele şi le crăpa pielea şi 
sfinţii răbdau durere mare. Iar cei ce îi chinuiau cu nemilostivire le ziceau: "Închinaţi- 
vă soarelui şi focului, faceți voia împăratului şi veți fi vii”. 


Sfîntul Sadoc le răspundea: "Noi, creştinii, ne închinăm lui Dumnezeu, 
făcătorul cerului şi al pămîntului. Aceluia slujim din tot sufletul şi cu toată puterea 
noastră, iar soarelui celui făcut de dînsul nu ne închinăm, nici nu cinstim focul, pentru 
că Dumnezeu, zidind acelea, le-a dat spre slujba oamenilor. Deci, nu vom asculta 
porunca împărătească şi nu ne vom depărta de Dumnezeul nostru, nici nu ne temem 
de moarte, care ne trece pe noi din viața aceasta vremelnică şi deşartă, la viața 
veşnică; deci nu zăboviţi a ne ucide, nici nu cruțați sîngele nostru, care se varsă 
înaintea ochilor noştri”. 


După aceasta, împăratul a zis iarăşi: "De nu ascultați porunca mea și de nu 
faceţi voia mea, va veni asupra voastră răul ceas al pierzării voastre”. Iar sfinţii au 
răspuns într-un glas: "Nu vom pieri întru Dumnezeul nostru, nici vom muri întru 
Hristosul Lui, pentru că ne înviază întru fericita şi veşnica viaţă și ne dă ca moştenire 
şi odihnă împărăția cea fără de moarte. Sîntem gata să murim cu osîrdie pentru 
Dumnezeul nostru; pentru că nu ne vom închina soarelui şi focului, nici nu vom 
asculta poruncile împărăteşti cele păgîneşti şi pline de moarte şi pierzanie”. 


Împăratul, văzînd statornicia lor cea tare în credință, a dat asupra lor hotărîre 
de moarte, ca toţi să fie tăiaţi cu sabia. Iar sfinţii, auzind osîndirea cea de sabie asupra 
lor, toţi cu bucurie s-au pregătit de moarte mai înainte şi-i duseră afară din cetate. Ei, 
mergînd, cîntau cu bucurie: "Judecă nouă, Dumnezeule, şi alege judecata noastră şi 
de la neamul cel necuvios şi de la oamenii nedrepți şi înșelători şi băutori de singe 
izbăveşte-ne pe noi, că Tu eşti, Dumnezeule, nădejdea noastră”. 


Sosind la locul de tăiere, cu un suflet deschizîndu-şi gurile, au zis: "Bine eşti 
cuvîntat, Dumnezeule, că ne-ai învrednicit acestui dar şi n-ai trecut cu vederea 
rugăciunile noastre, ci ne-ai dat această preascumpă cunună a muceniciei. Căci ştii, 
Doamne, cît am dorit-o şi căutat-o şi binecuvîntat este Dumnezeul nostru Unul 
născut, Fiul harului Tău, Cel ce ne-a mîntuit pe noi şi ne-a chemat la viața cea 
veşnică. Deci, să nu ne laşi, Doamne, să ne primejduim în lumea aceasta, ci întăreşte- 
ne înaintea Ta și ne spală prin sîngiuirile noastre de păcate; căci Tu Însuţi ești 
Dumnezeu prea mărit şi unul este Fiul Tău şi Preasfîntul Tău Duh, în veci. Amin”. 


Astfel rugîndu-se sfinţii, i-au tăiat necredincioşii şi nu înceta doxologia lui 
Dumnezeu în gurile lor, pînă ce şi cel de pe urmă a fost tăiat. lar pe cinstitul și slăvitul 
răbdător de chinuri episcopul Sadoc, l-au dus legat în altă cetate ce se numea Vitlapat 
şi acolo îi tăiară cinstitul şi sfîntul său cap. Deci s-au sfîrșit toți sfinții și slăviții 
mucenici în pace, lăudînd şi mărind pe Domnul nostru lisus Hristos, Căruia 1 se 
cuvine toată slava, cinstea şi închinăciunea, împreună cu Tatăl şi cu Sfîntul Duh, 
acum Şi pururea şi în vecii vecilor. Amin. 


45. SFÎNTUL EUSTATIE, PATRIARHUL ANTIOHIEI 
(01 FEBRUARIE) 
(DUPĂ TEODORET, CAPITOLUL 1) 


Filogonie, arhiepiscopul Antiohiei, murind, a luat după dînsul scaunul acest 
fericit Evstatie, bărbat cu adevărat vrednic de o dregătorie ca aceasta, ca unul ce era 
vestit, cu viaţă sfîntă, cu înţelepciune şi cu mare rîvnă pentru dreapta credinţă, care 
a ŞI fost arătată la întîiul Sinod de la Niceea, al Sfinților Părinți, pe vremea împărăției 
lui Constantin cel Mare. Nevoindu-se cu Sfinţii Părinți asupra lui Arie, a vădit eretica 
părere hulitoare a aceluia care zicea că Fiul lui Dumnezeu este făptură, iar nu făcător, 
străin de părinteasca cinste şi putere. Deci, Sfîntul Eustatie ruşinînd şi dînd 
blestemului acel hulitor eres și mărturisind pe Fiul că este de o fiinţă cu Tatăl, a pornit 
pe eretici spre zavistie, dar mai ales pe Eusebie al Nicomidiei și pe Teognie al Niceei. 


După moartea marelui Constantin, luînd împărăția Constandie, fiul său, a luat 
şi eresul lui Arie şi, foarte mult apărîndu-l, a dat putere arienilor ca să izgonească și 
să facă rău Bisericii drepteredincioşilor; întărind erezia cu acea fără de lege și 
nedreaptă stăpînire. 


Atunci, Eusebie al Nicomidiei, cel mai sus pomenit, după izgonirea Sfîntului 
Pavel Mărturisitorul, patriarhul Constantinopolului, mergînd la Ierusalim cu Teognie 
al Niceei, a intrat în Antiohia și acolo, adunînd sinod nedrept asupra arhiereului lui 
Hristos, Eustatie, l-a scos din scaun şi din cinste l-a lepădat, scornind asupra lui 
pricini nedrepte. Pe de o parte ziceau că n-ar crede drept, ci eretice, ca şi Sauelie; iar 
pe de alta, cum că ar petrece în necurăție. Căci Eusebie plătise o femeie desfrînată cu 
daruri mari ca să clevetească asupra sfîntului, ca şi cum de la dînsul luînd în pîntece, 
ar fi născut prunc. Deci, a intrat femeia aceea în mijlocul sinodul, purtînd pruncul pe 
miîini, clevetind şi strigînd că de la arhiepiscopul Eustatie a zămislit şi a născut. 


Cei ce judecau au poruncit femeii să-şi întărească cuvîntul cu jurămînt; şi s-a 
jurat ticăloasa că nu de la altul, ci de la Eustatie are pruncul. Deci, judecînd sinodul, 
a oprit pe sfînt şi l-a trimis în surghiun. lar nevinovatul mărturisitor al lui Hristos, 
Eustatie, răbdînd acea nedreaptă clevetire şi izgonire, fiind în surghiun, s-a mutat 
către Domnul şi s-a dus în patria cerească. lar femeia aceea care a clevetit pe sfînt, a 
căzut în boală cumplită şi grea. Apoi, cunoscînd că asupra ei era pedeapsa lui 
Dumnezeu pentru clevetirea cea nedreaptă şi defăimarea sa asupra nevinovatului și 
curatului arhiereu, a mărturisit adevărul că a fost plătită cu aur ca să grăiască lucrul 
cel de desfrînare asupra sfîntului, cum şi de cine se plătise. lar dacă a jurat că de la 
Eustatie a zămislit, este drept, dar acesta era Eustatie fierarul, iar nu arhiepiscopul 
Eustatie. 


Apoi trecînd 100 de ani şi Zenon ţinînd împărăția grecească, s-a adus din 
surghiun cinstitul şi sfîntul trup al celui între sfinți părintelui nostru Eustatie 
Mărturisitorul, în Antiohia, cu mare cinste, tot poporul ieşind întru întîmpinarea lui, 
ca la 18 stadii şi mai departe, cu cîntări, cu lumînări și tămireri, slăvind pe Hristos 
Dumnezeu, Cel împreună cu Tatăl şi cu Sfîntul Duh, în veci. Amin. 


DIN SIMVOLI, VIEŢUITOR ÎN PUSTIE 
(21 FEBRUARIE) 


CV CTAON 
ANI Ox AG 


109og 
|teoy 
|ecay | 
| Cen 
11090] 
Ta 6 top 


Lîngă muntele Olimpului era un loc pustiu, ce se numea Simvoli, şi o 
mănăstire într-însul. În acea mănăstire era arhimandrit cuviosul Teoctist, un bărbat 
îmbunătățit, de care şi cuviosul Platon mărturisitorul se povăţuia spre viaţa 
monahicească. La acest fericit arhimandrit Teoctist se afla unul din ucenici, adică 
acest cuvios Timotei, care din tinereţe a primit viața monahicească şi se nevoia în 
post, în înfrînare şi în rugăciunile cele de toată noaptea, omorîndu-şi cu totul 
zburdările cele pătimașe. EI a fost nepătimaş și desăvîrşit pînă la sfîrșitul său, fiind 
feciorelnic cu trupul şi cu sufletul, pentru că a pus aşezămînt ochilor săi, din tinereţile 
sale, ca să nu privească niciodată la fața femeiască. De aceea, s-a învrednicit a lua 
darul tămăduirii și putere asupra diavolilor şi făcea minuni cu rugăciunile sale, 
tămăduind toate neputinţele şi izgonind de la oameni duhurile cele viclene. Apoi a 
trecut din loc în loc mulți ani, viețuind singur prin munţi și prin pustietăți întru 
Dumnezeu, şi cu rouă de lacrimi răcorindu-şi sufletul în neîncetatele rugăciuni. Într- 
o viaţă ca aceasta petrecîndu-şi zilele, a ajuns la adînci bătrîneți şi s-a dus către 
Domnul. 


47.POMENIREA SFÎNTULUI MUCENIC MAVRICHIE ȘI A CELOR 
ȘAPTEZECI DE OSTAȘI ÎMPREUNĂ CU DÎNSUL 
(21 FEBRUARIE) 
(DUPĂ METAFRAST) 


Maximian, nelegiuitul şi păgînul împărat, socotind că prin slujba sa cea făcută 
la zeii cei cu nume mincinos îşi va cîştiga ajutor şi mai multă înălțare a împărăției 
sale, a poruncit ca toţi cei ce sînt sub stăpînirea lui să aducă jertfe la idoli. EI singur 
s-a sîrguit a fi săvîrşitor şi slujitor diavolilor, silindu-i la necuratele jertfe ale acelora. 


Dar nu-i era lui destul ca să scrie ighemonilor cetăţii şi țărilor, precum scriau și 
împărații cei ce erau mai înainte de el, ca să se îngrijească de cinstirea idolilor; ci 
singur, cu sîrguință, înconjura lumea, slujind cu osîrdie altarelor diavolești, 
nădăjduind ticălosul ca, oriunde, prin mergerea sa, să facă pe toţi cei ce s-au lepădat 
de rătăcire şi s-au apropiat de cunoştinţa lui Hristos, iarăși să se aducă la a lui rea 
credinţă. 


Cu un gînd ca acela lăsînd el Roma şi venind în părțile Răsăritului, a intrat în 
Apamia, cetatea Siriei unde, apropiindu-se de dînsul slujitorii idoleşti, au clevetit 
împotriva creştinilor: "Prea puternice împărate, deoarece zeii ne-au dat nouă liberă 
grăire către măria ta, drept aceea înştiințăm a ta nebiruită putere că toți cei ce sînt 
între noi cu frică cinstesc pe zeii părintești cei mari și mai ales pe tatăl Dia și pe 
minunatul Apolon, care sînt mai mari decît alți idoli; iar pe împărăţia puterii tale o 
păzesc foarte mult şi o apără. Dar Mavrichie şi cei cu dînsul 70 de ostaşi ai tăi, 
îngîmfați cu cinstirile şi îmbogățiți cu darurile tale cele mari, pe zei nu-i socotesc 
întru nimic şi se împotrivesc împărăției tale celei mari şi nebiruite, înşelați fiind de 
rătăcirea creştinească". Acestea auzindu-le, împăratul Maximian s-a mîniat foarte 
tare şi s-a aprins mai mult decît cuptorul de foc, mai ales pentru că între ale lui cete 
se aflau nişte ostași ca aceia. 


Venind o zi anumită, a poruncit să gătească divan, la locul ce se numea 
Amaxic, la porțile cetăţii dinspre miazănoapte, ca tot poporul să privească la aceea. 
Acolo a poruncit să-i aducă pe sfinții mucenici. Șezînd pe acel divan înalt, Maximian, 
tiranul, şi adunîndu-se toată cetatea și poporul de toată vîrsta la privelişte, încît nici 
fecioarele n-au rămas în căminele lor, au fost duşi acolo purtătorii de arme, sfinții cei 
70 de ostași ai lui Hristos, în frunte cu Sfîntul Mavrichie, mai marele lor, spre care, 
căutînd împăratul, a zis către povăţuitorul lor: "Noi aşteptăm, o! Mavrichie, ca voi, 
săturîndu-vă de darurile noastre şi hrănindu-vă cu bunătățile împărătești şi cea mai 
de frunte cinste şi vrednicie de la noi luînd, să urmaţi dragostei noastre, iar pe cei ce 
s-ar abate de la a noastră lege plăcută lui Dumnezeu, pe aceia să-i întoarceţi cu 
bărbăteştile lucruri şi cu înțeleptele învățături la sănătoasa înţelegere, tămăduind 
toată neputincioasa părere şi pe cea oloagă îndreptînd-o, iar pe cea rea, ce ridică 
război, îmblînzind-o. Dar voi, precum am auzit, faceţi cele potrivnice, că nu numai 
nu întoarceţi pe cei ce se scoală asupra legii noastre, ci şi singuri împotriva prea 
puternicilor noştri zei, cu vrajbă vă sculați şi strimbătate le faceți lor, luîndu-le 
cinstea, jertfele şi prinoasele. Încă v-aţi făcut şi altora povăţuitori spre prăpastia 
pieirii, dacă sînt adevărate cele spuse nouă despre voi”. 


Grăit-a Sfîntul: "Împărate, strîmbătatea făcută de noi nesimțţitorilor voştri zei, 
ne găteşte cununa cea slăvită a biruinţei la adevăratul nostru Dumnezeu. Noi nu 
defăimăm pe Dumnezeul cel ce ne-a făcut pe noi şi nici nu-L socotim întru nimic, 
precum tu nebuneşte Îl socoteşti, ci preamărim pe Acela, Care este singur adevăratul 
Dumnezeu, Cel ce a zidit cerul, pămîntul, marea și toate cele ce sînt într-însele. Iar 
pe diavolii cei necuraţi, care aduc oamenilor pierzare şi pe idolii cei surzi, orbi şi 
nesimțitori, nu se cade a-i numi dumnezei". Zis-a împăratul: "O mulțumire ca aceasta 


dai tu zeilor, o! Mavrichie, tu care te-ai învrednicit de la dînşii de cinste şi locul cel 
dintîi în oaste îl ai?" Grăit-a Sfîntul Mavrichie: "Niciodată n-am luat vreo cinste de 
la zeii voştri şi nici nu voiesc să-i cinstesc pe ei, pentru că cine din oamenii care au 
cunoştinţă dumnezeiască au voit să cinstească lucrurile cele nesimțitoare, fără numai 
oamenii cei care n-au înţelegere şi care s-au asemănat dobitoacelor celor fără de 
minte. Aceia fac dumnezei pietrele şi lemnele, zicînd că acelea au înţelegere şi ca pe 
nişte dumnezei le cinstesc pe ele”. Zis-a împăratul: "De vreme ce ai cîştigat întîiul 
loc în rînduiala celor ce ne slujesc nouă, pentru aceea eşti îndrăzneț şi fără temere 
răspunzi împotriva noastră?”. 


Zicînd aceasta, împăratul a poruncit să-l separe pe Sfîntul Mavrichie de cei 70 
de ostași şi a început a-i întreba cu momiri pe ei: "Cine v-a înşelat, fraților, ca să vă 
depărtaţi de la mîntuitorii dumnezei şi să vă apropiați de rătăcirea oamenilor celor ce 
cinstesc pe un Om răstignit şi făcător de rele?"”. Atunci fericiții Teodor și Filip, în 
numele tuturor sfinților mucenici, au grăit împăratului: "Noi, o! tiranule, atît de mult 
ne depărtăm de rătăcire, încît şi pe tine dorim să te izbăvim de aceia de care noi ne- 
am izbăvit, închinîndu-ne adevăratului Dumnezeu, Tatălui celui atot puternic și 
Fiului celui Unul-Născut, adică Domnului nostru lisus Hristos, Care este Dumnezeu 
adevărat, înţelepciunea lui Dumnezeu şi Duhului celui Sfînt, Care a insuflat în noi 
cunoştinţa şi înțelegerea, ca să mărturisim pe Treimea cea de o ființă. Apoi ne 
îngreţoşăm de necurata ta credință şi lepădăm vremelnica ostăşire, făcîndu-ne ostași 
ai lui Dumnezeu, Împăratul puterilor". 


Zis-a Maximian: "Te văd, o! Filipe, că ai bătrîneţi cinstite, dar înţelegerea îţi 
este mai rea decît a tinerilor. Aleargă la zei şi fii bun sfetnic şi celorlalți prieteni ai 
tăi, împreună ostaşi, ca să cinstească pe zei, că de mai mare cinste şi daruri te vei 
învrednici de la noi". Grăit-a Sfîntul Filip: "Să ştii tu, împărate, că nu voi fi rău sfetnic 
celor ce de voie s-au pătruns de frica lui Dumnezeu, pentru că este scris: Amar celui 
prin care vine sminteala". Zis-a Maximian: "Blîndețile şi răbdarea noastră, mai 
îndrăzneţ te-au făcut, o! Filipe. Lăsaţi credinţa cea rea a voastră, ca să nu ne porniţi 
spre mînie şi iuțime, căci veți lua cumplite munci, îndrăznind a mărturisi pe Omul 
care se cinstește de voi între dumnezei". 


Răspunzînd sfinții 70 de mucenici, au zis tiranului: "Deşartele îngroziri ale 
urîciunii tale, o! împărate, ne dau putere şi tărie ca să nu ne temem de toate muncile, 
pentru că nu este frică în sufletele cele ce au bună minte și ale celor ce iubesc pe 
Dumnezeu". Mîniindu-se Maximian, a poruncit ca să le ia briiele şi hainele ostășeşti 
ŞI a zis către dînșii: "Vedeţi din cîtă cinste şi slavă aţi căzut și în ce fel de necinste ați 
ajuns pentru neascultarea voastră”. Sfinții i-au zis: "Deşi ne-ai luat rînduiala 
ostăşească, dezbrăcîndu-ne de haine și de brîie, avem pe Dumnezeul nostru, în ceruri, 
pe Care Îl cinstim. Acela ne va îmbrăca cu hainele şi brîiele slavei sale, celei 
nestricăcioase şi veşnice, pe care tu nu ești vrednic a o vedea sau a auzi, pentru că 
satana este tatăl tău, acela care grăieşte şi lucrează în tine”. 


Atunci, împăratul mai mult s-a mîniat şi a zis către sfinți: "O! blestemaţi şi 
nevrednici de darul zeilor noştri, voi singuri ați adus vouă necinste, căci zeii cei mari 
fiind de noi cinstiţi, i-aţi necinstit şi prietenia noastră ați defăimat-o. Primiţi de acum 
cele vrednice, după faptele voastre". Sfinţii au răspuns: "Împărate, această luptă a ta 
trece, fiind ca un nimic, iar cinstea ta este necinste, de vreme ce ai uitat pe Dumnezeu, 
Care ţi-a dat putere împărătească, iar pe idolii cei deşerți și neînsuflețiți, care nu-ți 
folosesc la nimic, nici nu înţeleg dacă cineva îi cinstește sau îi necinsteşte, pe ei, 
nebunește şi fără pricepere, îi socoteşti dumnezeii”. Zis-a împăratul: "Pentru 
bunătatea noastră cea împărătească, vrînd să feresc întreaga voastră viață, încă vă voi 
mai răbda". Şi a poruncit să-i arunce în temniţă, trei zile, ca, gîndindu-se, să aleagă 
cele de folos. 


Sfinți, fiind legaţi cu lanţuri în temniţă, au zis între dînșii: "Fraţilor iubiţi, să 
ne pregătim toți sufletele prin rugăciune şi cu dinadinsul să ne rugăm lui Dumnezeu, 
ca să ne dea înțelepciune prin Duhul Sfînt şi să pună în gurile noastre ce vom 
răspunde împăratului, ca să se minuneze tiranul de credința noastră cea adevărată”. 


Începînd sfinţii a se ruga, grăiau cu suflet: "Doamne lisuse Hristoase, 
Dumnezeule Atotputernice, a Cărui stăpînire este veşnică şi împărăție fără de sfîrşit, 
trimite nouă pe Sfîntul Tău Duh şi prin Acela povăţuieşte-ne, ca să ne bucurăm şi să 
ne veselim întru EI, să biruim răutatea rătăcirii şi să ne întărim cu adevărata credință, 
prin Duhul Tău cel Sfînt, Care grăieşte în noi şi se unește cu făgăduinţa Ta cea 
adevărată şi nemincinoasă. lar pentru lumeasca cinste ce s-a luat de la noi, să ne 
săvîrşim ostaşi în Sfîntă Cetatea Ta cea cerească și să fim rînduiți în numărul 
cetățenilor celor de sus, cu toţi sfinții Tăi, care din veac bine Ți-au plăcut întru 
dreapta credinţă; căci Tu eşti unul Dumnezeu şi Ţie Ţi se cuvine slava şi puterea, în 
veci. Amin”. 


După trei zile, Maximian împăratul, șezînd iarăşi în acel loc de la poarta 
Amaxic, a pus înaintea judecății sale pe sfinții mucenici, adunîndu-se toată cetatea la 
privelişte. 


Tiranul, amestecîndu-şi mînia cu momiri, a zis către sfinți: "O! bărbaţilor, 
alegeți-vă cele de folos şi, apropiindu-vă, aduceţi zeilor jertfe şi veţi lua viaţă, iar nu 
moarte amară". Sfinţii au răspuns: "Despre aceasta bine ne-am sfătuit, o! împărate. 
Ascultă-ne cu luare aminte şi nu ne sili mai mult la jertfele voastre, pentru că am 
întărit sfatul nostru ca să urîm această viață vremelnică şi să iubim moartea care este 
înaintea noastră, pentru dragostea lui Hristos, de la Care nădăjduim să cîştigăm viața 
cea veşnică. De acum fă degrab cu noi ceea ce voieşti, căci noi nu ne vom lepăda de 
Dumnezeul nostru, iar diavolilor tăi niciodată nu ne vom închina, căci prin osîndirea 
la vremelnica moarte, ne eliberăm de veșnica osîndire”. 


Zicînd acestea sfinţii, tiranul a văzut în mijlocul lor un tînăr şi i-a zis: "Spune, 
tînărule, cum este numele tău și de ce neam eşti?" Tînărul a răspuns: "Mă numesc 
Fotin, şi numele meu e de la adevărata lumină și sînt ostaș al Hristosului meu, Care 


a ruşinat pe tatăl tău, satana, iar de neam sînt roman. Ca fiu, după trup şi după duh, 
sînt al prealuminatului Mavrichie, pentru că de dînsul sînt născut şi de la dînsul am 
luat cunoştinţa lui Dumnezeu şi sînt crescut în sfînta credinţă cea întru lisus Hristos, 
Domnul, de Care tu, lepădîndu-te, o! împărate, te-ai alăturat cu dobitoacele cele fără 
de minte şi te-ai asemănat lor”. Zis-a tiranul: "Nebun eşti, o! tînărule, și cuvintele 
tale sînt după anii tăi. Învaţă-te de acum a şti ce-ţi este de folos şi, apropiindu-te, 
jertfeşte zeilor, marelui Dia şi cruță-ți tinereţea ta". Zis-a tînărul: "Fundcă nu fac voia 
ta, nici nu mă închin idolilor, pentru aceea mă numeşti nebun. Eu însă sînt mai 
înțelept decît voi cei bătrîni, crezînd în Domnul meu, lisus Hristos, în Care voi nu 
credeți și nici nu-L ştiţi”. 


Zis-a iarăşi tiranul către sfinți: "Pînă cînd vom răbda nebunia voastră, o! 
ticăloşilor? Oare credeţi că fiind biruiţi de nemăsurata noastră bunătate nu vă chinuim 
pe voi? Jertfiți zeilor, ca să nu întărîtați judecata noastră cea milostivă şi dreaptă, ca 
să nu ne porniţi spre nemilostivire şi iuțime". Sfinţii au răspuns: "Necuratule slujitor 
al diavolului, de ai avea ceva pricepere, ai cunoaşte acum, de la Fotin, credinţa și 
puterea noastră. Dacă acela, fiind tînăr de ani, a ruşinat păgînătatea ta prin dreapta 
credință şi cunoştinţă a lui Hristos, cu atît mai mult noi dorim toate muncile, ca să 
ruşinăm pe tatăl tău, diavolul, şi să plăcem lui Hristos Dumnezeul nostru”. 


Atunci, umplîndu-se de mînie tiranul, a poruncit ca, dezbră-cînd pe sfinţi, să- 
1 bată cu vine de bou. Și au început slujitorii a săvîrşi porunca, întinzînd pe fiecare 
din ostașii lui Hristos şi bătîndu-i fără milă. Atît de mult bătură pe sfinți, pînă ce 
oasele lor s-au zdrobit și cu mulțimea sîngelui celui vărsat s-a înroșit pămîntul. 


Sfinţii fiind în munci, strigau lui Dumnezeu, cerînd ajutor de la EI. Domnul, 
prin nevăzuta Sa putere, venind de față, le uşura durerile, le întărea inimile întru 
răbdare şi în dragoste dumnezeiască. Slujitorii, ostenind şi slăbind, împăratul a zis 
către sfinţii mucenici: "Oare aţi cunoscut, o! îndrăzneților şi nesocotiților oameni, cît 
de uşor îmi este să pierd viaţa voastră? Jertfiți zeilor, ca să nu luaţi și mai cumplite 
munci". Sfinţii au răspuns: "Să ştii necuratule și străinule de Dumnezeul nostru, că 
aşa cum tu nu cunoşti dragostea şi lumina lui Hristos, împăcat fiind cu întunericul 
diavoleştii rătăciri, aşa nici noi nu simțim chinurile cele ce prin tine ni se dau nouă, 
avînd mintea luminată cu credinţa şi cu dragostea lui Hristos, Dumnezeul nostru. 
Născoceşte, o! tiranule, şi alte munci asupra noastră, mai noi şi mai grele, pentru că 
însetează sufletele noastre şi dragostea lui Hristos cea din noi doreşte ca prin muncile 
tale sfîrşindu-ne să vedem pe Dumnezeul cel viu, Care împărăţește în veci”. 


Auzind acestea, tiranul s-a umplut de și mai multă mînie și a poruncit să 
pregătească un foc mare, ca să arunce într-însul pe sfinții mucenici. Fiind aprins focul 
foarte tare, sfinții mucenici n-au aşteptat să fie aruncaţi în focul acela de slujitorii 
tiranului, ci singuri, apropiindu-se ca de o apă, au intrat în mijlocul văpaiei și umblind 
prin foc, nevătămaţi, ocărau pe tiran şi pe zeii lui. Toţi se mirau de acea minune 
preaslăvită. Însă tiranul, din început fiind vasul pierzării, nu cunoștea puterea lui 
Dumnezeu care era în sfinţi şi biruia focul şi cu mare mînie tulburîndu-se se gîndea 


cum să-i piardă pe sfinți. Și a poruncit ca, legîndu-i de lemnele cele de tortură, cu 
unghii de fier să-i strujească amar. 


Sfinți au răbdat cu tărie şi acea chinuire cumplită, nebăgînd în seamă durerile 
trupești, încît se mira poporul de mînia şi de nebunia împăratului. Sfîntul Mavrichie, 
rîzînd de el, i-a zis: "Nu-ţi cunoşti slăbiciunea și ticăloşia ta, o! necuratule tiran, că 
Fotin, tînărul acesta, atitea și atîtea munci răbdînd, a sfărîmat şi a zdrobit puterea 
împărăției tale de tiran. Cum vei putea să biruieşti toată tabăra noastră, singur fiind, 
biruit de acest tînăr?" Maximian, căutînd cu ochi mari şi aspri şi scrîşnind din dinţi, 
a poruncit să-l ucidă îndată pe tînărul sfînt Fotin înaintea tatălui său, cu sabia, vrînd 
ca să-i arate lui Mavrichie, socotind că va umple de mare mîhnire sufletul lui, prin 
moartea fiului. Dar Sfîntul Mavrichie se umplea însă de bucurie şi de veselie, privind 
la moartea fiului său pentru Hristos şi la sfîrşitul lui mucenicesc. 


Fund tăiat Sfîntul Fotin și ducîndu-se către Domnul, Sfîntul Mavrichie a zis 
către Maximian: "A noastră dorire ai împlinit-o, o! tiranule, trimiţind înainte pe Fotin 
către Hristos Dumnezeu. De acum grabnică este alergarea noastră spre cer, căci cine 
din ceata noastră va rămîne după Fotin, ostașul lui Hristos, cel ce s-a dus către 
Dumnezeu și a ruşinat pe satana, tatăl tău? Scorneşte mai mari și mai amarnice munci 
asupra noastră şi nimic să nu laşi din cele ce ne încearcă pe noi, de păzim tare credinţa 
lui Hristos. Maximian, văzînd pe sfinții mucenici că rabdă toate muncile cu osîrdie 
şi tărie şi nicidecum nu se depărtează de credinţa lor, a chemat suita sa, cea fără de 
omenie și cu nărav de fiară. Apoi s-a sfătuit cu dînşii cu ce fel de moarte să-i piardă 
pe mucenici, spre înfricoşarea tuturor creștinilor care sînt în lume. 


Sfătuindu-l pe el mulţi, unul dintr-înşii mai cumplit și mai păgîn, rădăcină a 
răutății şi a obrăzniciei, a zis către sfatul acela: "Acum, o! împărate, este vreme de 
vară, căci este luna iulie. lată, se află afară din cetate, spre partea de apus, un loc de 
luncă şi ierbos între două pirate şi bălți. Acolo sînt acum o mulțime de ţînţari, tăuni, 
viespi şi bărzăuni, încît abia poate cineva să treacă pe acolo; iar a zăbovi vreun ceas 
nu se poate. Poruncește să-i ducă acolo pe ei şi, legîndu-i de copaci, să-i ungă cu 
miere, ca mîncîndu-i ţînţarii, bărzăunu şi toate muştele, să aibă mai greu chin decit 
toate celelalte chinuri şi să cunoască că nu se cuvine a ocărt pe zeii noştri cei nebiruiți 
ŞI Veşnici". 


Acestea zicîndu-le, acel sfat nedrept a plăcut păgînului împărat precum și la 
toată suita. Deci au fost osîndiţi sfinții lui Hristos răbdători de chinuri, la cumplita 
tortură. Luîndu-i ostașii, i-au dus legaţi la locul mai sus pomenit și, legîndu-i de 
copaci, lîngă un izvor de apă şi baltă mare, au uns cu miere trupurile goale, de la cap 
pînă la picioare. Acolo au aruncat şi trupul fericitului Fotin înaintea feţei tatălui său 
şi s-au dus. Apoi, năvălind asupra lor tot felul de muște, ţînţari, viespi şi bărzăuni, 1- 
au acoperit pe ei ca un nor, rănindu-le sfintele trupuri mucenicești. 


Intr-o nesuferită muncire ca aceasta au răbdat sfinţii zece zile şi zece nopți. 
Apoi, ridicîndu-şi ochii spre Dumnezeu, s-au rugat: "Doamne, Dumnezeul nostru, 


Cela ce ne-ai zidit după chipul şi asemănarea Ta, Care ne-ai adus pe noi la adevărul 
Tău, la cunoştinţa dumnezeirii Tale, a unuia născut Fiului Tău şi a Prea-sfîntului și 
făcătorului Tău Duh, Ție Îţi încredințăm sufletele noastre şi ne rugăm ca să le 
sălăşluieşti cu toți sfinții Tăi, cei ce din veac bine Ţi-au plăcut Ție; căci Te-am iubit 
şi Te-am dorit din tot sufletul nostru și pentru Tine la moarte ne-am dat. Tu eşti 
Dumnezeu Însuţi, bun și milostiv şi Ţie Ţi se cuvine slava în veci. Amin”. 


Acestea zicînd şi-au dat în mîinile lui Dumnezeu sfintele lor suflete. Astfel s- 
au învrednicit de cununile slavei celei veşnice. Nelegiuitul tiran, Maximian 
împăratul, chiar şi după moarte se tulbura asupra sfinților mucenici celor ce locuiau 
în viaţa cea fără de moarte, pentru că viețuiesc lui Dumnezeu cei ce s-au sfîrșit în 
credință, deşi s-au dus din cele de aici. Auzind el că acum au murit, a poruncit ca să 
le taie cinstitele lor capete şi să-i lase neîngropaţi. Sfintele lor trupuri şi capetele erau 
aruncate în luncă şi în pădurea aceea, spre mîncarea păsărilor şi a fiarelor. Unii frați 
credincioși, venind noaptea, cu frică şi cu cutremur au adunat moaștele sfinților 
mucenici cele aruncate şi acolo şi le-au îngropat în pămînt, slăvind pe Domnul nostru 
lisus Hristos, Cel împreună cu Tatăl şi cu Sfîntul Duh slăvit în veci. Amin. 


48. AFLAREA MOAŞTELOR SFINŢILOR MUCENICI DIN EVGHENIA 
(22 FEBRUARIE) 


În vremile păgînilor împărați ai Romei fiind multe prigoniri asupra creștinilor 
şi nenumărați mărturisitori ai numelui lui lisus Hristos făcîndu-se mucenici cu 
diferite morţi, iar trupurile lor cele sfinte lăsîndu-le neîngropate, spre mîncarea 
fiarelor şi a păsărilor, se luau în taină de către credincioşi şi se îngropau cu cinste în 
locuri ascunse, prin case sau prin grădini. În acest fel şi în locașurile Evgheniei au 
fost îngropate mulțime de moaște ale sfinților mucenici care au pătimit pentru Hristos 
şi au rămas neștiute mulţi ani. Încetînd păgînătatea elinească şi tiranii cu sunet 
pierind, iar împărații creştini luînd cîrmuirea, s-a luminat toată lumea cu lumina 
dreptei credinţe şi Biserica lui Hristos era în linişte adîncă. Atunci şi sfintele moaște 
ale mucenicilor din Evghenia au fost scoase din pămînt ca nişte făclii de sub obroc, 
prin dumnezeiasca descoperire, adică cu minune. 


În acel loc unde au fost îngropate a început a se da bolnavilor diferite 
tămăduiri, aşa voind Dumnezeu, ca să fie robi lui arătați şi cinstiți. Atunci a mers 
acolo arhiereul, cu clerul bisericesc şi, săpînd în acel loc, au aflat multe moaște ale 
sfinților mucenici, ale căror nume le ştie numai Dumnezeu, Cel ce i-a scris pe ei în 
cartea vieţii, sus în cer. Aceste sfinte moaşte erau întregi şi nestricate, încît s-a 
împlinit cu dînşii Sfînta Scriptură: "Păzi-va Domnul toate oasele lor şi niciunul dintr- 
însele nu se va zdrobi". Încă şi bună mireasmă ieşea din ele, și făceau minuni, toate 
neputințele tămăduind şi duhurile cele rele şi viclene din oameni gonind. Apoi s-au 


dus cu slavă în biserică, cu sobor mare de popor credincios, cu psalmi și cu cîntări. 
După acestea s-a descoperit unui cleric, cu numele Nicolae, care era bărbat 
îmbunătățit, că între multele moaștele mucenicești ce s-au aflat în Evghenia, sînt şi 
moaştele Sfîntului Andronic, unul din cei 70 de apostoli, şi ale luniei, ajutătoarea lui, 
pe care îi pomenește Sfîntul Apostol Pavel în epistola către romani, zicînd: 
"Închinaţi-vă lui Andronic şi luniei, rudeniile mele, şi împreună robiţilor mei, care 
sint vestiți între apostoli”. 


49.POMENIREA CUVIOSULUI PĂRINTELUI NOSTRU ATANASIE 
MĂRTURISITORUL, CEL DIN MĂNĂSTIREA SFINŢILOR PETRU ȘI 
PAVEL 
(02 FEBRUARIE) 


Acest cuvios s-a născut în Constantinopol, avînd părinți cucernici, cinstitori 
de Dumnezeu și foarte bogaţi. Fiind evlavios, din fragedă vîrstă a dorit să îmbrace 
schima monahicească. Pentru aceasta ducîndu-se într-o mănăstire care se găsea lîngă 
Nicomidia, în apropierea mării, a fost tuns acolo. Şi atît s-a înălțat cu faptele bune, 
încît şi împăraţilor s-a făcut cunoscut. Pe vremea lui Leon stricătorul de icoane, fund 
însă pîrît că cinsteşte preacuratele icoane, a fost supus la multe chinuri, la amară 
izgonire şi la necazuri. Rămînînd însă neplecat şi credinţa ortodoxă pînă la sfîrşit 
păzind-o, s-a mutat către Domnul. 


50.VIAŢA ŞI PĂTIMIREA SFÎNTULUI SFINŢITULUI MUCENIC 
POLICARP, EPISCOPUL SMIRNEI, CARE A PĂTIMIT ÎN ANII DE LA 
HRISTOS 143 
(03 FEBRUARIE) 
(DUPĂ SFÎNTUL PIONIE) 


Slăvitul şi sfințitul mărturisitor al lui Hristos, Policarp, era prin naştere și 
creştere fiu al cetății Efesului. Părinţii lui erau bine credincioşi, foarte bogați şi 
milostivi. Tatăl lui se numea Pangratie, iar mama sa Teodora. Fiind pîrîți la 
stăpînitorul Efesului, ce se numea Marcion, că sînt credincioşi, a trimis îndată ostași 
şi i-a adus la el. Teodora era atunci însărcinată cu Sfîntul Policarp şi a zis Marcion: 
"Pentru ce nu ascultați voi poruncile împărăteşti, ci defăimați pe marii zei şi vă 
închinați lui Hristos?" Părinţii sfîntului au răspuns fără nici o temere: "Noi, 
stăpînitorule, ne-am învăţat de la sfinţii apostoli să credem Domnului nostru şi să ne 
închinăm adevăratului Dumnezeu, Cel ce a făcut cerul şi pămîntul, Domnului nostru 
lisus Hristos, întru al Cărui nume ne-am botezat şi pe Care ÎL mărturisim şi Îl 
propovăduim că este Dumnezeu adevărat, iar de la idoli cei neînsuflețiți şi 
nesimțitori pe care îi aveţi voi în loc de dumnezeii, noi ne întoarcem şi-i defăimăm”. 


Stăpînitorul auzind acestea şi mîniindu-se, a poruncit ostașilor de i-au aruncat 
la pămînt şi i-au bătut foarte tare. Apoi i-au băgat în temniță, unde au petrecut multă 
vreme lipsiţi de ajutorul omenesc, tiranizîndu-i şi omorîndu-i cu foamea, cu setea şi 
cu toate celelalte pătimiri rele. Acolo, în temniță, a născut fericita Teodora pe sfîntul. 
Bunul Dumnezeu, Care cunoaşte toate mai înainte, văzînd că stăpînitorul voiește să 
ia pruncul şi să-l crească, apoi să-l înveţe rătăcirea şi păgînătatea lui, a trimis pe 
îngerul Său în temniţă, care a tămăduit pe părinții pruncului de rănile pe care le aveau 
din bătăile cele pentru mărturisirea lui Hristos şi i-a împuternicit mai înainte 


spunîndu-le că stăpînitorul vrea să-i omoare, dar să nu se teamă de moartea cea pentru 
Hristos, căci au să se încununeze cu cununa mărturisirii şi să moștenească Împărăţia 
cerurilor. După aceea, a luat pruncul și l-a dus la o femeie bătrînă, foarte bogată şi 
creştină, cu numele Calista, şi l-a dat ei ca să-i fie fiu de suflet, poruncindu-i să-l 
boteze şi să-l crească cu toată purtarea de grijă şi sîrguința, dar să nu spună nimănui 
taina aceasta. După aceea s-a făcut nevăzut. 


Atunci Marcion cel fără de lege, căutînd pruncul şi cercetînd multe zile, dar 
negăsindu-l, s-a aprins cu totul de mînie, a torturat aspru şi fără de omenie pe părinții 
sfîntului, iar mai pe urmă, văzînd statornicia lor şi că nu se lasă cu nici un chip de 
Hristos, 1-au hotărît spre moarte. Apoi a poruncit ostaşilor să-i scoată afară din cetate, 
într-un deal, şi le-a tăiat capetele acolo, lăsîndu-i să-i mănînce fiarele. Dar în zadar 
s-a ostenit pierzătorul, că nici o fiară nu s-a apropiat de cinstitele moaşte ale sfinților 
mucenici. După acestea, s-au dus în taină creştinii Și i-au îngropat cu evlavie, precum 
se cădea. 


Acea preacucernică văduvă, primind pruncul, l-a botezat şi l-a numit 
Pangratie, după numele tatălui său, crescîndu-l ca pe un adevărat și firesc fiu al ei. 
După ce a venit pruncul în vîrsta cea primitoare de învățături, l-a dat la şcoală și a 
învăţat în scurt timp toată rînduiala cea bisericească. Avînd de la început cugetele 
bătrîneşti, nu se îndeletnicea cu jucării copilărești, ca ceilalți copii, ci petrecea 
împreună cu bărbaţii înţelepţi şi îmbunătățiți, făcîndu-se ascultător şi următor al 
tuturor învățăturilor şi pildelor celor bune și de suflet folositoare. Ca un fiu de 
mucenici se sîrguia cu toată osîrdia să urmeze după putere, întru dragostea lui 
Dumnezeu în toate faptele bune. Apoi se nevoia a avea dragoste pentru toți, smerenie, 
blîndeţe, înfrînare şi înţelepciune, precum şi tot felul de fapte bune, dar mai cu osîrdie 
iubea milostenia, încît din acea pricină s-a şi numit Policarp. Deci, ascultați ca să vă 
minunați: 


Femeia aceea iubitoare de Dumnezeu, care a crescut pe sfîntul, era foarte 
bogată, după cum am zis, şi avea hambare pline cu grîu și cu toate felurile de roade 
ale pămîntului. Dar, fiind fericitul Pangratie foarte milostiv şi mult îndurat, dădea cu 
îndestulare săracilor, pe ascuns de maica sufletească, pînă ce a deșertat de roduri 
toate hambarele ei. Într-una din zile a mers maica sa la hambare și aflîndu-le goale 
s-a minunat. Însă a înţeles că Pangratie le-a deșertat, că îi ştia voia lui cea bună și 
milostivirea lui către săraci. Cu toate acestea s-a întors de la hambare mîhnită şi 
privea la dînsul cu căutătură sălbatică. EI, cu faţa veselă, a zis: "Doamnă, să mergem 
împreună la hambare, ca să le vedem". Însă dînsa nu a voit să meargă, fiindcă le 
văzuse puţin mai înainte deşarte. 


Sfîntul s-a dus singur şi a făcut rugăciune către Dumnezeu și, o, minune! 
îndată s-au umplut toate hambarele de toate felurile de roduri şi, chemînd pe maică- 
sa, cu bucurie a zis ei: "Vino, doamna mea, la hambare ca să vezi puterea şi darul lui 
Dumnezeu". Venind femeia şi văzînd hambarele pline de roade şi încă și toate 
chiupurile (vasele) pline cu untdelemn şi vin, a preamărit cu glas mare pe Dumnezeu, 


Marele dăruitor. După aceea, sărutînd pe fericitul Pangratie, a zis: "Fiul meu prea 
iubit, de astăzi înainte dă cît voiești săracilor. De acum nu voiesc să te numesc 
Pangratie, ci Policarp". Astfel a luat acest nume sfîntul, adică Policarp. Fericitul 
Policarp avînd libertate, împărțea cu îndestulare săracilor roadele şi cu dumnezeiască 
milă hambarele nu se goleau, nici nu se împuţinau vreodată, căci Dumnezeu, văzînd 
socoteala cea bună a sfîntului, le înmulţea. 


În acea vreme s-a făcut o foamete mare în acea parte a Efesului şi atunci 
vrednicul Policarp a arătat mare milostivire şi îndurare nu numai la săraci, dar şi către 
cei bogați. Mulţi, deşi aveau bogăţie mare, neavînd de unde să cumpere cele de 
nevoie pentru hrana vieții, erau amenințați de foamete, iar sfîntul le dădea grîu cu 
îndestulare şi, pe scurt, toți cîți erau la strîmtoare, ziceau: "Să mergem la milostivul 
Policarp". Aşa se duceau la dînsul în fiecare zi o mulțime de săraci şi de bogați şi pe 
nimeni nu lăsa niciodată să se întoarcă deșert, ci pe toți îi primea cu milostivire și 
făcea fiecăruia după nevoia lui. 


Cînd sfîntul a ajuns la vîrsta de 20 de ani, a auzit că Sfintul loan, Cuvîntătorul 
de Dumnezeu, propovăduia Evanghelia în alte părți ale Asiei. Avînd mare dorinţă să- 
| vadă, a cerut voie şi binecuvîntare de la maica sa şi s-a dus la Cuvîntătorul de 
Dumnezeu, cu care era împreună şi purtătorul de Dumnezeu Ignatie și fericitul 
Vucol. Împreună cu dînșii a urmat şi dumnezeiescul Policarp, umblînd din loc în loc, 
din ţară în ţară şi, avînd mari pătimiri, sufereau de foame, sete, goliciune şi multe alte 
strîmtorări, ca să propovăduiască cuvîntul Evangheliei lui Hristos, ca şi un apostol. 


Petrecînd multă vreme în acest fel de nevoinţe, a venit poruncă de la Domițian, 
împăratul Romei, ca Sfîntul loan Cuvîntătorul de Dumnezeu să fie surghiunit în 
ostrovul Patmos, căci se auzise că el întoarce pe slujitori de la idoli, la credinţa în 
Hristos. Vrînd el să se ducă în surghiun, a hirotonisit pe fericitul Vucol arhiereu al 
Smirnei şi i-a dat pe Sfîntul Policarp, ca să-l aibă ajutor al său. Apoi, sărutîndu-i 
apostolul, a luat cu dînsul pe Prohor şi s-a dus în Patmos. 


Ducîndu-se în Smirna, Sfîntul Vucol, împreună cu dumnezeiescul Policarp, l- 
a hirotonisit preot, cu toate că nu voia cu nici un chip, zicînd că nu este vrednic. Dar 
Sfîntul Vucol, văzînd faptele cele bune ale lui și dumnezeieștile isprăvi, l-a suit încă 
niciodată n-a voit nici o întiietate, nici în adunările preoţilor nu şedea mai sus, după 
rînduiala şi starea lui, ci şedea mai jos decît toţi, ca un om simplu. 


Dumnezeu, văzînd smerenia lui cea mare, l-a înălțat şi l-a slăvit, după cum s- 
a făgăduit. Dumnezeiescul Vucol mai înainte cunoscîndu-şi moartea sa, a adunat pe 
toți episcopii eparhiei, tot clerul şi pe toţi creștinii şi le-a arătat sfîrşitul său, spunîndu- 
le că a hotăriît ca diadoh (urmaş) al său pe Policarp, pe care toţi l-au primit cu mare 
bucurie, episcopii, clericii şi tot poporul. Cînd era să moară Sfîntul Vucol, Policarp, 
stînd alături de dînsul, Sfîntul Vucol i-a luat dreapta și, lipind-o de pieptul său, i-a 


încredinţat păstoria oilor cuvîntătoare zicînd: "Slavă Ție, Dumnezeule". Şi a adormit 
în pace. 


Apoi, adunîndu-se mulți episcopi la îngroparea Sfîntului Vucol şi la sfinţirea 
lui Policarp, s-au făcut minunate vedenii la mulți, pentru că, începîndu-se sfinţirea, a 
strălucit o lumină dumnezeiască pe toți în biserică și unii din cei vrednici au văzut 
un porumbel alb, strălucind ca fulgerul şi zburînd împrejurul capului Sfîntului 
Policarp. Alţii vedeau pe Sfîntul Policarp îmbrăcat ostăşește şi încins cu brîu 
ostăşesc, înarmat ca la război. Altora li se părea îmbrăcat cu porfiră împărătească și 
cu fața strălucind. O femeie l-a văzut mai înalt cu statura, îndoit decît era şi cu 
veşmintele lui înroşite pe umărul drept. Cînd Sfîntul Policarp şi-a plecat genunchii 
la sfințire, a văzut înaintea sa picioarele Domnului Hristos, Care stătea nevăzut acolo 
la sfințirea lui. Astfel, sfințindu-se de Hristos şi de Sfîntul Duh, ocîrmuia apostoleşte 
Biserica lui Dumnezeu, suferind multe dureri şi osteneli pentru mîntuirea sufletelor 
omeneşti şi făcînd minuni mari. 


Deci, era Policarp om preaales în vremurile noastre, episcop al soborniceştii 
Biserici a Smirnei şi învățător următor al apostolilor şi prooroc sfînt; pentru că toate 
cele grăite de dînsul se împlineau. 


Odată, s-a întîmplat că Sfîntul Policarp era într-o cetate din aceeaşi țară, care 
se numea Teos, fiind aproape de apele cele calde ce se numeau Levedia, şi a găzduit 
la episcopul cetăţii aceleia, cel cu numele Dafnu - pe care Sfîntul Ignatie, purtătorul 
de Dumnezeu, îl pomeneşte în epistola sa către smirneni. Văzînd Sfîntul Policarp 
lipsa şi neajunsurile care existau în casa episcopului aceluia, s-a rugat lui Dumnezeu 
pentru dînsul, ca să se binecuvînteze casa lui. Din ceasul acela s-a îndestulat 
episcopul Dafnu cu toată îmbelşugarea. Ţarinile și grădinile lui, care mai înainte erau 
neroditoare, s-au îndestulat neobișnuit şi s-au făcut foarte bine roditoare. La acelaşi 
episcop, sfirşindu-se vinul în poloboc, sfîntul l-a înmulțit prin rugăciune, cu 
îndestulare. 


Întorcîndu-se spre Smirna, cetatea sa, s-a abătut la o gazdă ce se întîmplase în 
cale, ca să se odihnească - pentru că era seara tîrziu - Și, luînd puţină hrană cu 
diaconul său, cu care călătorea, s-au culcat şi au adormit. La miezul nopţii îngerul 
Domnului, lovindu-l în coastă, l-a strigat: "Policarpeţ”. El a răspuns: "Ce este, 
Doamne?" Grăit-a îngerul: "Scoală-te şi ieşi degrabă din casa aceasta, că va cădea 
îndată". Căci în casa aceea nu era cunoscut Hristos Dumnezeu şi se săvîrşeau într- 
însa multe fărădelegi. 


Sculîndu-se, sfîntul a îmboldit pe diaconul său, poruncindu-i să se scoale. 
Diaconul, fund cuprins de mult somn, nu voia să se scoale şi se mîhnea zicînd: 
"Sfinte părinte, n-a trecut încă nici întîiul somn şi unde să mergem? Tu, gîndind 
neîncetat la dumnezeieştile Scripturi nu dormi şi nici pe alții nu-i lași să se 
odihnească". Sfîntul Policarp a tăcut. Dar, arătîndu-se îngerul și a doua oară, îi 
poruncea să iasă afară. Sfîntul, deşteptînd iarăşi pe diacon, îi zise că o să cadă casa. 


Diaconul zise: "Cred în Dumnezeu, că nu va cădea casa, atîta timp cît tu ești într- 
însa, părinte". Grăit-a părintele: "Şi eu cred în Domnul, dar nu cred zidirii acesteia 
de piatră”. 


Arătîndu-se îngerul Domnului a treia oară şi aceleaşi spunîndu-i, abia a 
înduplecat pe diacon de s-a sculat. Și, cînd au ieşit amîndoi, îndată a căzut casa din 
temelie şi a ucis pînă la unul pe toţi care erau într-însa. Sfîntul Policarp, stînd şi 
căutînd spre cer, a zis: "Doamne Dumnezeule, Atotputernice, Părinte al lui lisus 
Hristos, al binecuvîntătorului Tău Fiu, Cel ce mai înainte ai spus ninevitenilor, prin 
Iona, proorocul, pieirea cetăţii lor şi milostivindu-Te i-ai cruțat, cu adevărat Te 
binecuvîntez, că prin mîna îngerească ne-ai scos şi ne-ai izbăvit de moartea aceasta, 
neașteptată, precum ai scos pe Lot din Sodoma; pentru că Tu păzeşti pe robu Tăi, 
totdeauna, de tot răul, fund bun şi milostiv în veci”. 


După aceasta în cetatea Smirna, fiind necredincios stăpînitorul cetăţii, în casa 
lui, într-o noapte, s-a cuprins de duhul rău una din slugile sale, făcînd gîlceavă mare; 
şi s-a tulburat toată casa stăpînitorului, de frică şi de cutremur. Făcîndu-se ziuă, au 
mers iudeii, vrînd să izgonească pe diavol. Acela, repezindu-se spre dînşii, fiind 
mulți, pe toți i-a ucis şi nici unul nu putea să-l biruiască, nici să se izbăvească din 
mîinile lui. Apoi, atît de rău îi bătea, încît abia îi lăsa vii, fiind goi și însîngerați, 
pentru că toate hainele de pe dînşii le rupea și trupurile lor cu dinţii le muşca. 


În casa stăpînitorului era un creștin, care a zis către stăpînitor: "De vei porunci, 
stăpîne, eu voi chema un om care, fără osteneală, va tămădui pe robul tău". ŞI, 
poruncindu-i stăpînul, a plecat omul acela şi a chemat pe Sfîntul episcop Policarp, 
care, încă neintrînd în casa stăpînitorului, diavolul a început a striga: "Vai mie, că 
Policarp vine la mine şi voi fugi, chiar nevrînd, de aici”. Intrînd sfîntul, îndată 
diavolul tremurînd a ieşit și a fugit din sluga stăpînitorului. Văzînd acesta, s-a mirat 
mult. 


După minunea aceea s-a întîmplat că, într-o noapte, pe cînd toți dormeau, s-a 
aprins foarte rău cetatea Smirna şi ardea o bună parte a orașului. Atunci era gîlceavă 
mare, plîngere și frică şi strigare şi tot poporul se ostenea să stingă focul, dar nu putea 
să oprească nimic, focul luînd mai multă putere. Adunîndu-se iudeii cei ce farmecă 
focul şi aceia au rămas deşerți. Aducîndu-și aminte stăpînitorul de Sfîntul Policarp, 
a zis către învățătorii curţii și sfetnicilor săi: "Nimeni nu va putea să stingă focul 
acesta decît numai învățătorul creştinilor, Policarp, care nu de mult a tămăduit pe 
robul meu de îndrăcire". ŞI, trimiţindu-i, l-a chemat şi l-a rugat să ajute cetății în 
primejdia aceea. Sfîntul, ridicîndu-şi înaintea lor mîinile sfinte, spre cer, a făcut 
rugăciunile sale către Hristos Dumnezeu şi îndată focul s-a stins, ca şi cum ar fi fost 
ape multe şi arderea a încetat. Poporul socotea că Sfîntul Policarp este unul din 
dumnezei, iar el, propovăduind pe adevăratul Dumnezeu, Cel ce este în ceruri, le 
spunea că el este rob al lui Dumnezeu și pe mulți îi încredința și îi împreuna cu 
Biserica lui Dumnezeu. Apoi a fost odată secetă mare şi foamete şi tot poporul, cu 
stăpînitorul şi începătorii cetății au rugat pe sfînt ca să-i miluiască şi să ceară ploaie 


pentru pămînt de la Dumnezeul său. Atunci, rugîndu-se, îndată a plouat mult și 
adăpîndu-se pămîntul din destul au fost în acel an mai multe roade decit în alţi ani. 


Cu nişte minuni ca acestea făcute de Sfîntul Policarp, apoi prin tămăduirile 
făcute de toate bolile şi prin punerea miinilor lui, mulți s-au întors la Hristos 
Dumnezeu și din zi în zi creştea Biserica lui Hristos. lar urîta închinare idolească se 
împuţina în cetatea Smirna - în care prin apostoleasca poruncă a luat Sfîntul Policarp 
slujirea cuvîntului -, precum mărturiseşte despre aceasta, zicînd: "Policarp, nu numai 
că este ucenic al apostolilor, prieten şi împreună vorbitor al multora care au văzut cu 
ochii pe Hristos, dar şi în Asia a fost trimis de dînşii, ca acolo să primească, după 
Sfîntul Vucol, episcopia Bisericii din Smirna, pe care Sfîntul Policarp şi noi - zice 
Sfîntul Irineu -, fiind în vîrstă tînără, l-am cunoscut, pentru că era de mulți ani şi 
foarte bătrîn. Apoi învăţa cele ce singur le învățase de la apostoli şi dădea Bisericii 
învățăturile cele adevărate. Toţi episcopii Bisericii Asiei, care au fost după Policarp, 
mărturisesc că era cu adevărat mărturisitor al dreptății, mai vrednic de credință şi mai 
statornic decît mulți alți învățători ai Bisericii şi înţelepţi propovăduitori ai cuvîntului 
Sfintei Evanghelii. Acest fericit Policarp, în timpul lui Anichit, papă al Romei, 
mergînd în Roma, pe mulţi i-a întors de la eresurile marcioniților şi i-a adus la 
adevărata credință, apoi a propovăduit pe faţă adevărul cel primit de la apostoli”. 


Sînt unii din cei ce au auzit de la dînsul că loan, ucenicul Domnului, mergînd 
în Efes, la baie, l-a văzut, spălîndu-se, pe ereticul Herint. Sfîntul a ieşit îndată de 
acolo şi-i îndemna pe alţii care erau cu dînsul, zicîndu-le: "Să fugim degrab de aici, 
ca nu cumva să cadă baia în care se află Herint, vrăjmașul dreptății lui Dumnezeu". 
Pe acelaşi Policarp, întîmpinîndu-l Marcion, ereticul, 1-a zis: "Mă cunoşti oare?" El 
i-a răspuns: "Te ştiu că eşti cel întîi născut al diavolului”. Pentru că apostolii şi 
ucenicii lor se păzeau de eretici, încît nici nu voiau să vorbească cu dînşii, căci se 
sîrguiau să înşele adevărul cu cuvintele lor cele meşteşugite şi mincinoase, precum 
învaţă şi Sfîntul Apostol Pavel: "De omul eretic, după întiia şi a doua întrebare, să 
te lepezi, ştiind că s-a înrădăcinat unul ca acela şi greşeşte; pentru care este osindit. 
Apoi mai este şi epistola lui Policarp, cea scrisă cu multă socoteală către Filipeni, în 
care, cei ce voiesc şi se îngrijesc de mîntuirea lor, pot să vadă credința lui şi 
propovăduirea adevărului. 


După ce Antonin, împăratul, a trăit 22 de ani de la împărăție şi Marc Aureliu, 
împreună cu ginerele său, Lucie, au ajuns împărați în acea vreme, fiind mare 
prigonire în Asia, Sfîntul Policarp s-a sfîrşit muceniceşte, pentru a cărui pătimire și 
sfîrşit se scrie în epistola Bisericii din Smirna, la care a fost episcop Sfîntul Policarp: 
"Biserica lui Dumnezeu din Smirna scrie Bisericii care este în Filomelia şi tuturor 
sfintelor soborniceștilor Biserici, care sînt în toate limbile, mila, pacea și dragostea 
lui Dumnezeu, a Tatălui şi a Domnului nostru lisus Hristos, să fie cu voi. Am scris 
vouă, fraților, despre alți mucenici și despre Sfîntul Policarp, care a stins focul 
prigonirii cu sîngele său mucenicesc. Mulţi sfinți mucenici au arătat atunci bărbăție 
nebiruită. Unii atît de mult au fost bătuţi, încît toate vinele şi alcătuirile s-au rupt într- 
înșii şi cele dinlăuntru ale lor se vedeau. Alţii erau tîrîți pe hîrburi ascuţite şi pe pietre 


şi toate cele mai amare chinuri, în multe chipuri scornite de chinuitori, iar ei le răbdau 
cu mărime de suflet. Alţii erau dați fiarelor spre mîncare. Păgînii, privind la o 
pătimire bărbătească ca aceea a sfinților, se minunau”. 


Între alți răbdători de chinuri un tînăr, anume Ermanic, cu ajutorul lui 
Dumnezeu, a arătat aleasă bărbăţie, cu nefricoasă inimă şi cu nebiruită minte mergînd 
la moarte, care fireşte pentru toți este înfricoșătoare. Pe acela îl sfătuia mult 
judecătorul să-şi cruţe tinereţile şi să nu piardă cu aşa amară moarte viaţa asta dulce. 
EI, cînd a văzut slobozite fiarele asupra sa, îndată s-a repezit la dînsele, zădărîndu-le 
ca să-l mănînce. 


Un oarecare din Frigia, anume Țuint, văzînd fiarele şi înfricoşata torturare, s- 
a temut și a căzut din mîntuirea sa. De aici este arătat că el nu cu socoteală, nici cu 
inimă dreaptă, ci din minte uşoară, ca şi cum s-ar goni de un grabnic vînt, a mers la 
judecata păgînească și a îndrăznit a se da la chinuire. Astfel s-a făcut altora pildă ca 
la un lucru atît de mare să nu îndrăznească a se da chinuirii, fără socoteală. Policarp, 
auzind de acele chinuri şi ştiind că poporul elin cel necredincios privește spre 
chinuirea altor mucenici, striga asupra judecătorului: "Caută pe Policarp și să pierzi 
pe cei fără de Dumnezeu". Policarp, auzind de aceasta, deşi voia să rămînă în cetatea 
Smirnei pînă ce va fi prins, acum, fiind rugat de creştini, a ieşit din cetate şi s-a ascuns 
într-un Sat şi se ruga ziua şi noaptea pentru pacea Bisericii, după obiceiul său. 


Mai înainte cu trei zile de a fi prins de păgîni, a văzut în vis că s-ar fi aprins 
perna lui şi a ars. Apoi, îndată deşteptîndu-se din somn a zis către ceilalți care erau 
cu dînsul: "Voi fi ars în foc, pentru Domnul nostru, lisus Hristos". După trei zile, au 
venit în satul acela, de la ighemon, trimișii săi, pentru căutarea lui Policarp. Aceştia, 
prinzînd pe doi copii, i-au bătut cu vergi ca să le spună unde este Policarp şi l-au 
arătat într-o cămară în foişor, de unde el putea să fugă, dar n-a voit, zicînd: "Fie voia 
Domnului Dumnezeului meu". EI, auzind pe slujitori venind la dînsul, a ieşit pe trepte 
în întîmpinarea lor, apoi, cu faţa luminoasă şi cu dragoste, le-a urat sănătate. 
Slujitoru, fiindcă nu-l cunoşteau, priveau la cărunteţele lui, la blîndeţea și la 
luminarea cinstitei lui feţe şi, mirîndu-se, au zis între dînşii: "Era drept să suferim 
atîta osteneală și sîrguință pentru căutarea bătrînului acesta?" Apoi, Policarp a 
poruncit să gătească îndată de masă şi-i rugă să mănînce şi să bea, ospătîndu-se, iar 
lui să-i dea un ceas de rugăciune. 


El se rugă fierbinte către Dumnezeu, dîndu-i mulțumire pentru toate 
dumnezeieştile purtări de grijă ce i s-au făcut din tinereţele lui, încredinţindu-l Sfînta 
Biserică, cea răsădită de Dumnezeu prin toată lumea. După multa lui rugăciune, luînd 
slujitorii pe bătrîn, l-au pus pe un asin şi l-au dus în cetatea Smirna, în ziua de Sîmbătă 
cea mare. Doi cinstiţi senatori, Irod şi Nichita, l-au întîmpinat în cale şi, luîndu-l în 
careta lor, îl sfătuiau ca la judecată să se lepede de credinţă, numai cu cuvîntul. Oare 
mare lucru este a zice: "Stăpîne, cezarule, voi jertfi? ŞI aşa te vei izbăvi de moarte”. 
La aceasta, Policarp tăcea şi după ce l-au supărat mult le-a răspuns: "Niciodată nu 


vol face ceea ce mă sfătuiți voi”. Ei, mîniindu-se şi ocărîndu-l, l-au aruncat din caretă 
ŞI, căzînd, bătrînul şi-a sfărîmat fluierele picioarelor, însă nu băga în seamă durerea. 


Fiind dus la judecată, poporul păgîn a strigat, bucurîndu-se că Policarp este 
prins. Sfîntul a auzit din cer glasul Domnului nostru lisus Hristos, zicînd: 
"Îmbărbătează-te, Policarpe, şi te nevoieşte cu mărime de suflet". Acel glas l-au auzit 
şi alții din ai noştri, cum grăieşte epistola. Apoi a întrebat judecătorul: "Tu eşti 
Policarp?" EI a răspuns: "Eu sînt." Grăit-a judecătorul: "Cruţă-ţi bătrîneţele tale; 
leapădă-te de Hristos şi jură-te norocului împăratului". Grăind acestea, judecătorul şi 
alte asemenea i-a zis: "Vino-ţi în simţire, Policarpe, şi zi: Pierde pe cei fără 
Dumnezeu". 


Atunci Policarp cu cinstită față şi-a ridicat mîinile spre cer şi, întinzîndu-le 
spre necuratul popor, a zis către Dumnezeu: "Pierde pe cei fără de Dumnezeu". 
Judecătorul zise: "Leapădă-te de Hristos, vorbeşte-L de rău şi te voi lăsa liber”. Grăit- 
a Policarp: "De 86 de ani slujesc lui Hristos şi nu mi-a făcut nici un rău. Cum să-L 
hulesc cu cuvinte necinstite pe Împăratul meu, Care pînă acum bine m-a păzit?" 
Judecătorul zise: "Voi slobozi asupra ta fiare cumplite”. Policarp răspunse: 
"Slobozește, căci nu-mi voi schimba gîndul meu cel bun, pe cel mai rău". Judecătorul 
zise: "Te voi da spre ardere". El răspunse: "Mă îngrozeşti cu focul care se stinge, iar 
pe cel nestins nu-l ştii, în care vor arde în veci cei fără de Dumnezeu și necredincioşii. 
Nu zăbovi mai mult şi fă degrab ceea ce ai să faci”. 


Atunci judecătorul a poruncit crainicului să strige către popor că Policarp 
mărturiseşte că este creştin. Auzind acestea, elinii ŞI iudeii au strigat cu glas mare: 
"Acesta este răsturnătorul a toată Asia, acesta este tatăl creştinilor, acesta este 
stricătorul zeilor noştri. Să-l arzi de viu". Deci stăruia poporul cu iudeii, ca Policarp 
să fie ars. Fiind pregătită mulțime mare de lemne și vreascuri, Policarp şi-a lepădat 
brîul şi s-a dezbrăcat de haine. Scoase şi încălțămintea din picioare, iar chinuitorii 
pregăteau fiarele şi piroanele ca să-l pironească pe Policarp, ca nu cumva să scape 
din foc. Sfîntul a zis către dînşii: "Nu se cade să mă pironiţi, pentru că Cel ce are să- 
mi dea răbdare în văpaia focului, Acela îmi va da şi bărbăție ca să nu mă mișc din 
loc sau să mă întorc în vreo parte". 


Deci nu l-au pironit, ci numai l-au legat şi au pus pe bătrîn pe lemne, ca pe un 
berbec ales din turmă, legat pentru jertfa lui Dumnezeu, spre miros cu bună 
mireasmă. Și se ruga Sfintul Policarp, zicînd: "Mulţumesc ie, Doamne, 
Dumnezeule, că, împreună cu mucenicii şi mărturisitorii Tăi, ai binevoit a mă rîndui 
să beau paharul patimilor Hristosului tău şi să fiu părtaş al durerilor Lui, precum și 
la învierea vieții veşnice. Primeşte-mă ca pe o jertfă aleasă și plăcută ochilor Tăi, pe 
care Tu singur ai văzut-o mai înainte şi ai aşezat-o aşa cum ai săvîrşit-o, Dumnezeule 
adevărat, pe Care eu Te slăvesc, Te laud, precum şi pe lisus Hristos, Fiul Tău, 
Arhiereul cel veșnic, cu Care se cuvine Ție și Sfîntului Duh toată cinstea şi slava, 
acum Și pururea şi în vecii vecilor. Amin”. 


După ce a zis "Amin", slujitorii au pus foc dedesubt şi, aprinzîndu-se lemnele 
împrejur, s-a ridicat o vîlvătaie mare şi s-a făcut tuturor o minune. Văpaia, 
împrejmuind pe sfînt şi înălțindu-se peste capul său, nu se atingea de el, ci ca o pînză 
a corabiei suflată de vînt, aşa umflindu-se împrejurul lui, se împreuna deasupra 
capului, în înălțime. Deci stătea Sfîntul Policarp în mijlocul focului, fiind neaprins, 
ci curățindu-se ca aurul în ulcea. Și am mirosit, zic smirnenii în epistolă, o bună 
mireasmă care ieşea din focul acela şi care pe toate aromele le întrecea cu 
neasemănare. Păgînii, văzînd aceasta, au strigat către speculator ca, apropiindu-se cu 
arma, să-l ajungă prin văpaie şi să-l ucidă. Alergînd speculatorul, l-a împuns cu o 
suliță lungă şi a ieșit din rană sînge neobişnuit, căci curgînd ca un rîu din izvor a stins 
focul cu totul şi toată mulțimea poporului se mira de aceea, cunoscîndu-se cîtă 
deosebire este între credincioşi şi cei necredincioşi. 


După aceasta, iudeii au rugat pe judecător ca să nu dea creştinilor trupul lui 
Policarp, pentru că, ziceau ei, îl vor avea pe dînsul ca dumnezeu, ca şi pe Cel 
Răstignit. Nu ştiau ticăloşii că nu se poate să fie aceasta, ca să se depărteze de Hristos 
Domnul, Cel ce pe cruce a murit pentru mîntuirea noastră, şi pe altul oarecare să-l 
aibă dumnezeu. Pentru că Lui, ca adevăratului Fiu al lui Dumnezeu, Îi dăm 
dumnezeiască cinste, iar pe mucenicii şi următorii lui Hristos, care pentru dragostea 
cea mare a lor către EI au pătimit pentru Dînsul, după vrednicie îi cinstim cu dragoste, 
noi, cei ce întru dreapta credinţă dorim să le fim următori şi părtași pentru veşnica 
slavă. 


Sutașul, prin porunca judecătorului celui rugat de iudei, a ars trupul lui 
Policarp, după obiceiul elinesc şi cel ce, fiind viu, de foc nu s-a vătămat, acela, fiind 
mort, s-a supus focului. lar noi, zic smirnenii, oasele lui cele mai curate decît aurul 
şi mai scumpe decît pietrele cele de preţ, adunîndu-le din cenuşă, le-am păzit la un 
loc cinstit, unde ziua pătimirii lui cu veselie o vom prăznui, întru pomenirea unei 
nevoinţe ca aceasta, a celor ce pentru Hristos au pătimit și întru întărirea celor ce prin 
o moarte ca aceasta vor mărturisi şi vor preamări pe Hristos, adevăratul Dumnezeul 
nostru. 


Aceasta am trimis-o vouă prin fratele Marcu și, după ce o veţi citi, să trimiteţi 
epistola aceasta şi la ceilalți frați risipiţi, ca şi aceia să preamărească pe Domnul, Cel 
ce ne-a arătat un vas ales ca acesta dintre robii Săi, Care poate ca și pe noi toți să ne 
umple de darul Său, şi să ne ducă în veşșnica Sa împărăție, prin Fiul Său, Unul Născut, 
lisus Hristos, Căruia 1 se cuvine slava, cinstea şi închinăciunea şi mărirea, în veci. 
Amin.Sărutați pe toți sfinţii, iar pe voi vă sărută toți cei ce sînt cu noi şi Evarest, cu 
toată casa sa. Vă sărută pe voi cel ce a scris epistola aceasta. Apoi s-a săvirşit 
pomenirea Sfîntului Policarp, în al şaptelea calend al lui Mai - adică în luna Aprilie, 
în 25 de zile -, în Sîmbăta cea mare, la opt ceasuri din zi, pe vremea marelui arhiereu 
Filip, ighemon fiind Tralian și împărățind în veci lisus Hristos. Vă dorim să fiți 
sănătoşi, cei ce umblați întru vestirea cuvîntului lui lisus Hristos, cu care toată slava 
lui Dumnezeu se cuvine, pentru mîntuirea sfinților celor aleşi, precum a săvîrșit 


pătimirea şi Sfîntul Policarp, căruia şi noi moştenitori ne facem, întru împărăția lui 
Hristos. 


Toate acestea le-a scris Cais, de pe cărțile cele de piele ale Sfîntului Irineu, 
ucenicul Sfîntului Policarp. De la dînsul le-a prescris Socrat, cel din Corint. Apoi eu, 
Pionie presbiterul, le-am luat de la cei mai înainte numiţi şi le-am urmat cu 
descoperirea ce mi s-a făcut de la Sfîntul Policarp, care în vedenie mi s-a arătat. ŞI, 
scriindu-le, am înnoit cele ce erau şterse prin vechime ca şi pe mine să mă primească 
Domnul nostru lisus Hristos, cu aleşii Săi, în cereasca Sa împărăție, Căruia se cuvine 
slava, împreună cu Tatăl şi cu Sfîntul Duh, în vecii vecilor. Amin. 


51.VIAŢA SFINTEI GORGONIA, SORA SFÎNTULUI GRIGORIE, 
CUVÎNTĂTORUL DE DUMNEZEU 
(23 FEBRUARIE) 
(TRADUSĂ DIN GRECEȘTE) 


Fericita Gorgonia avea ca patrie o cetate a Cezareei, care se numea Nazianz. 
Tatăl ei se numea Grigorie, iar mama sa Nona, care era creştină de la părinți, moșşi și 
strămoși. lar tatăl ei, fiind din părinţi slujitori de idoli, a petrecut el însuși multă 
vreme în rătăcirea închinării de idoli. Însă fericita Nona, soţia lui, a întrebuințat multe 
mijloace pînă ce l-a adus la buna credință cea creştinească, căci era om cu foarte bună 
ştiinţă şi voinţă chiar mai înainte de a cunoaşte el adevărul și nu era cu putinţă să lase 
Dumnezeu neluminat un suflet bun ca acesta. 


După ce a primit Sfîntul Botez, Grigorie a strălucit atît de mult în faptele bune, 
încît a fost hirotonisit şi episcop al Nazianzului, patria sa. Vrednica de minune Nona, 
atîta luare-aminte avea către cele dumnezeiești şi atîta evlavie, încît, după cum zice 
Cuvîntătorul de Dumnezeu Grigorie, fiul ei şi fratele Gorgoniei, niciodată nu s-a 
întors cu spatele spre partea cea de răsărit a bisericii, niciodată n-a vorbit în biserică 
în vremea dumnezeieştii slujbe sau în altă vreme, fără numai cînd era mare nevoie să 
vorbească. Și ce zic despre acestea, căci prin pilda faptelor ei bune şi cu rugăciunile 
care le făcea către Dumnezeu ziua şi noaptea, a putut să schimbe pe bărbatul său din 
păgînătate la buna credinţă, după cum am zis. 


Dintr-o astfel de maică s-a născut Sfînta Gorgonia şi un tată şi un dascăl ca 
acesta avînd, ce trebuia să se facă? Cu adevărat trebuia să se facă asemenea cu dînșii 
întru fapta bună, să devină o altă Nonă, cu evlavia cea către Dumnezeu, după cum cu 
adevărat s-a şi făcut. Căci, deşi au măritat-o părinţii ei cu legiuită şi cinstită nuntă, 
cu toate acestea atît de mult a întrecut pe toate femeile cele vechi, care sînt mult 
lăudate pentru întreaga lor înţelepciune, încît ea a unit cu nunta și fapta cea bună a 
fecioriei şi a arătat tuturor că nici fecioria singură nu uneşte pe om cu Dumnezeu şi 
nici nunta nu-l leagă cu lumea sau îl desparte de Dumnezeu. Astfel ca nunta să fie cu 
totul vrednică a fugi oamenii de dînsa, iar fecioria să fie cu totul lăudată. Numai 


mintea este care iconomiseşte bine şi nunta şi fecioria. Deci mintea ori îl uneşte pe 
om cu Dumnezeu, ori îl leagă cu lumea şi îl desparte de Dumnezeu. 


Această de-a pururea pomenită nu s-a despărțit de Dumnezeu dacă s-a măritat 
şi dacă avea cap pe bărbatul său. Dar nu putem zice nici aceasta, că nu era unită şi cu 
întîiul Cap, adică cu Hristos; ci a slujit puţină vreme lumii și firii, după legea trupului, 
pe care a rînduit-o Dumnezeu. Isprava cea bună şi cinstită a ei era că şi pe bărbatul 
ei l-a adus la credinţa cea bună, încît nu-l avea pe el domn și stăpîn fără de rînduială, 
ci împreună rob bun şi în toate cele plăcute lui Dumnezeu, dar s-a afierosit pe sine 
lui Dumnezeu. Dar nu numai pe bărbatul său, ci şi pe rodul pîntecelui său, adică pe 
fun ei şi pe fu fiilor ei, i-a făcut roade ale Sfîntului Duh cu sfătuirile sale cele de suflet 
roditoare şi folositoare; iar cu pilda cea bună a făcut nunta lăudată, căci bine a plăcut 
lui Dumnezeu prin faptele cele bune ale ei, fiind măritată, şi a dorit buna aducere de 
roade, pe fiii săi. 


Înțeleptul Solomon, în cartea Pildelor, laudă pe femeia aceea care şade și se 
linişteşte în casa ei, iubeşte pe bărbatul său şi se sîrguieşte la lucrul său. Multe altele 
spun pildele pentru lauda unei cinstite şi înțelepte femei ca aceasta. Însă cele ce zice 
Solomon ca să laude pe femeia cea înţeleaptă și cinstită sînt mici şi neînsemnate, spre 
lauda Gorgoniei celei preacinstite şi prea înțelepte. Care altă femeie era mai vrednică 
pentru cinstirea și pentru împodobirea ei, precum era ea? Şi care alta se liniştea în 
casa ei şi nu se arăta afară, ci se făcea nevăzută bărbaţilor ca aceasta? Care alta avea 
ochii atît de înţelepţi şi opriți de la privirile cele fără de rînduială, ca această fericită? 
Care alta avea rîsul atît de cinstit şi liniştit ca al ei? Care alta ca ea abia zîmbea 
cîteodată, cînd era trebuinţă? Încă şi auzul ei l-a păzit atât de curat, încît îl avea încuiat 
la toate cuvintele deşarte și nefolositoare, dar deschis la toate cuvintele cele 
dumnezeiești şi mîntuitoare. Nici limba sa n-o avea neînfrînată, ca multe altele, ci 
mintea o avea ca un stăpîn, spre a grăi numai dreptățile lui Dumnezeu şi a avea 
rînduială hotărîtă buzelor ei, spre a nu grăi niciodată vreun cuvînt deșert și 
nefolositor. 


Vrednica de minune Gorgonia nu se împodobea cu podoabe de aur, nu-și 
înfrumuseţa capul ei cel cinstit cu peruci galbene, nu-şi îmbrăca trupul său cu haine 
scumpe şi de mult preţ. Nici cu mărgăritare şi diamante nu strălucea, nici cu spoieli 
şi cu dresuri nu şi-a acoperit vreodată faţa precum fac altele, care sînt fără de ruşine 
şi spoiesc faţa lor, care este creată de Dumnezeu, cu vopsele şi cu unsori împotriva 
dumnezeieştii zidiri a lui Dumnezeu şi nu se mulțumesc, nebunele, cu faţa lor cu care 
le-a zidit Dumnezeu; ci voiesc s-o facă mai frumoasă, întinînd astfel chipul lui 
Dumnezeu. Știa şi fericita Gorgonia de multe împodobiri din afară, dar, cu toate 
acestea, nici una n-a poftit, ci dorea numai să-şi împodo-bească sufletul cu obiceiurile 
cele bune şi creştineşti şi cu faptele cele bune. Numai acea rumeneală o iubea, care 
înfloreşte feţele femeilor celor cucernice şi cinstite din ruşinare şi din evlavie. O 
singură podoabă poftea, aceea care se face din înfrînare şi din postire. lar spoielile, 
încondeierile feţei şi frumuseţea cea de un ceas şi fățarnică o lăsa acelora care 1es şi 
umblă pe uliţe fără ruşine şi nu iubesc frumuseţea sufletului, ci numai pe a trupului. 


Astfel era Sfînta Gorgonia în toate acestea. Dar înțelepciunea ei, cunoștința şi 
credinţa pe care o avea către Dumnezeu, ce cuvînt va putea să le arate după vrednicie? 
Nici nu este cu putinţă a se afla alte pilde ale înțelepciunii ei și ale dreptei credinţe 
ale ei, afară de cele ale părinţilor ei celor trupeşti şi duhovniceşti, la care privind de- 
a pururea pomenita, le urma fapta cea bună, asemenea cu aceea. Atita era ascuţimea 
şi istețimea minţii ei, încît toţi o aveau de obşte sfetnic la trebuinţele lor, nu numai 
rudeniile şi părinții ei, ci şi străinii. Apoi, ca lege neîntrecută, aveau toți înţeleptele 
sfătuiri ale ei. 


În dreapta credinţă și în evlavie era minunată şi neasemănată. Căci, care alta a 
împodobit atît de mult sfințitele biserici cu daruri, ca fericita Gorgonia? Sau, mai 
bine zis, care altul s-a făcut Biserică sfințită şi vie a lui Dumnezeu - după 
dumnezeiescul apostol - ca ea? Cine altul a cinstit atît de mult pe preoţii lui 
Dumnezeu? Cine altul primea în casa sa, cu mai multă evlavie, pe cei îmbunătățiți și 
care viețuiau după Dumnezeu? Cine altul a arătat suflet mai pătimitor şi mai îndurat 
către cei ce pătimeau? Care altul a ajutat mai mult pe cei săraci, cu milosteniile sale, 
decît Sfînta Gorgonia? 


Pentru sfînta, se potriveşte să zică cineva cuvintele acelea pe care le zicea 
dreptul lov pentru sine, fiindcă şi casa ei era deschisă şi gata pentru primirea de 
străini, precum era şi casa lui lov. Afară de casa ei n-a rămas nici un străin cîndva. 
Aceasta, ca şi lov, era vederea orbilor, picioare şchiopilor şi mama sărmanilor, căci 
avea purtare de grijă de cei orbi, îngrijea de cei şchiopi și sîrguia a căuta pe cei 
sărmani şi către femeile văduve arăta o mare milostivire. Casa ei era de obşte adăpost 
al săracilor, averile lor erau de obşte cu cei ce aveau trebuinţă și le-a dat săracilor, ca 
să rămînă dreptatea ei în veac. Prin multele ei faceri de bine a primit pe Hristos, căci 
binefacerile le-a luat de la EI. Şi lucru cel mai bun decit toate era că acestea nu le 
făcea la arătare, ci le făcea în ascuns, pe cît putea, ca să nu le vadă oamenii, ci numai 
Dumnezeu, Care vede cele ascunse. Pe toate lucrurile acestea le-a adus în vistieria 
cea întemeiată a cerului, prin milostenia pe care o dădea săracilor; iar pe pămînt n-a 
lăsat nimic altceva, decît trupul ei. O bogăţie a lăsat copiilor ei, adică îndurarea şi 
faptele cele bune şi plăcute lui Dumnezeu. 


Mulţi oameni au un obicei: în vremea cînd fac un bine, cad în alt lucru rău - 
adică în vremea cînd fac milostenie la săraci ca şi cum ar fi destulă milostenia singură 
să-i mîntuiască, afară de celelalte fapte bune - se abat, se dau la desfrînări şi la 
îndulcirile trupului, ca şi cum ar fi cumpărat în oarecare chip desfătările cu milostenia 
pe care au dat-o. Dar vrednica de fericire Gorgonia nu a făcut astfel. Ci pe lîngă 
milostenia ce făcea neîncetat avea şi postirea, iar pe lîngă milostenie și îndurarea 
către săraci, totdeauna se îndeletnicea cu citirea dumnezeieştilor Scripturi. Apoi 
priveghea în rugăciune, uneori stînd drept în picioare, iar alteori lăsîndu-şi genunchii 
la pămînt. După aceea, cu inimă zdrobită şi smerită şi cu lacrimi fierbinţi îşi înălța 
împreună cu rugăciunea şi mintea sa către Dumnezeu şi acolo o avea neclintită. 


Ea întrecea prin toate acestea nu numai pe femei, ci şi pe bărbaţi şi se arăta 
mai înaltă decît alţii. Multe alte fapte bune pe care le aveau alţii le urma şi ea, iar 
pentru toate cele bune era pildă altora. Orice lucru bun afla de la alții, ea îl învăţa de 
la dînşii. Drept aceea, învăţa și urma toate faptele cele bune, pe care alţii nu le făceau. 


Care alta din isprăvile sfintei nu era vrednică de minune? Oare îmbrăcămintea 
ei, acoperirea ei şi trupul ei neîmpodobit, după obiceiul femeiesc care strălucea 
numai cu fapta bună? Sau sufletul ei care stăpînea pe trup aproape fără hrană, ca o 
nematerialnică? Ori mai bine să zic trupul acela care s-a silit să se omoare mai înainte 
de despărțire, ca sufletul să-și ia slobozenia şi ca să nu se împiedice de simţire? Sau 
nopţile cele veghetoare, cîntarea de psalmi și starea ce o începea astăzi și o termina 
în cealaltă zi? Sau culcarea pe Jos, care asprea afară din fire moliciunea mădularelor 
ei? Sau izvoarele lacrimilor care ieșeau din necazuri ca să aducă cu bucurie rodurile 
lor? Sau strigarea din noapte, care străbătea norii şi ajungea pînă la ceruri? Sau 
fierbinţeala duhului ei, care cu totul nu băga în seamă nici cîinii cei de noapte, nici 
răcorile aerului, nici ploile, nici tunetele şi nici grindinile, pentru dorinţa pe care o 
avea spre rugăciune? Sau firea femeiască ce a biruit-o pe cea bărbătească, ca să se 
nevoiască cu nevoinţa cea bună a mîntuirii. Astfel a arătat că deosebirea pe care o au 
bărbaţii şi femeile este numai după trup, iar nu şi după suflet. Sau înfrînarea sfintei, 
care a biruit gustarea cea amară a strămoașei Eva şi pe păcat, precum şi pe şarpele 
amăgitor, pe diavolul şi pe moarte? Sau chinuirea ei cea de viaţă făcătoare, care a 
cinstit smerenia lui Hristos, pînă la chip de rob, precum şi patimile Lui? Și cum este 
cu putință a număra cineva toate isprăvile fericitei Gorgonia? 


Bine este să adăugăm la povestirea faptelor ei celor bune şi răsplătirile pe care 
le-a luat de la Dumnezeu, Dreptul dătător de plată. Cînd încă era sfinta în viața 
aceasta, odată a şezut într-o căruță pe care o trăgeau nişte catîri. Mergînd pe drum, 
din lucrarea diavolului, urîtorul de bine al omului și din pizma care o avea asupra ei, 
pentru sîrguinţa ei cea bună, deodată s-au speriat catirii şi, alergînd cu sălbăticie, s-a 
răsturnat căruța și a căzut sfînta. Însă nu a rămas în locul acela unde a căzut, ci s-a 
încurcat în căruță şi o tîrau cattrii, încît s-au sfărîmat mădularele şi s-au zdrobit oasele 
ei. Această întîmplare a pricinuit mare sminteală celor necredincioşi, cum a lăsat 
Dumnezeu pe o femeie sfîntă să pătimească un rău ca acesta. 


Ea, cu toate că avea atîta nevoie de tămăduire, nu a voit să cheme doctor pentru 
căutare şi vindecare şi aceasta numai ca să nu vadă bărbat străin trupul ei. De aceea 
şi-a pus toată nădejdea tămăduirii ei în Dumnezeu, Care, cu judecăţile ce ştie, a lăsat- 
o să pătimească această ispită și după aceea iarăşi să o tămăduiască. De aceea și după 
nădejdea ei cea bună pe care o pusese în Dumnezeu, Mîntuitorul său, a urmat şi 
lucrul, căci s-a tămăduit desăvirşit, fără doctor. Astfel s-a arătat că Dumnezeu voieşte 
să pătimească acea sfîntă ispită ca un om şi să se tămăduiască cu preaslăvire mai 
presus de om, ca să se preamărească prin minunea aceasta, care pe toți i-a făcut să se 
minuneze şi mai ales pe cei ce s-au smintit mai înainte. Căci la toţi a sosit şi s-a auzit 
minunea aceasta. Iar diavolul cel ce a adus ispita asupra ei a fost ruşinat. 


Altădată, iarăși s-a îmbolnăvit sfînta, iar boala ei era neobişnuită şi străină, că 
avea o fierbințeală năpraznică în tot trupul ei şi era ca o aprindere a sîngelui. Apoi a 
urmat răceală, sîngerare, roşeaţă şi moleşire a minţii şi slăbire a mădularelor trupului 
ei. Patima aceasta a urmat adeseori, iar meșteşugurile doctorilor erau neputincioase 
spre tămăduirea bolii ei, cu toate că și-au pus toată sîrguinţa lor. Nici lacrimile cele 
multe ale părinților ei, nici rugăciunile cele de obşte către Dumnezeu şi nici cererile 
a toată mulțimea n-au folosit, căci toți aveau folos de la sănătatea sfintei și 
dimpotrivă, de obşte, socoteau pagubă şi vătămare boala ei. 


Ce a făcut după aceasta Sfinta Gorgonia? După ce s-a deznădăjduit de alt 
ajutor, a alergat către Dumnezeu, Doctorul cel de obşte. Şi, aşteptînd vremea nopții, 
în care nu era nimeni să o împiedice, fiindcă o slăbise puţin boala, s-a dus şi a căzut 
cu credință la Sfîntul Jertfelnic, chemînd cu mare glas, spre ajutor, pe Dumnezeu. 
Mai pe urmă, ea urmează celei ce îi curgea sînge, care atingîndu-se de poala hainei 
lui Hristos, 1-a încetat izvorul sîngelui ei. Deci ce a făcut? Și-a apropiat capul ei de 
Sfînta Masă şi cu lacrimi, precum a udat desfrînata picioarele lui Hristos, a udat şi ea 
Sfînta Masă, zicînd că nu se va duce de acolo, pînă nu-şi va lua înapoi sănătatea sa. 
După aceea, umplindu-şi cu lacrimile sale tot trupul, o minune! îndată s-a făcut 
sănătoasă desăvîrşit şi s-a întors acasă uşurată de boală, cu trupul şi cu sufletul, 
fiindcă şi-a luat plata credinţei şi nădejdii sale. Iar prin întărirea sufletului ei și-a 
dobîndit şi sănătatea trupului. În acest fel a fost viaţa fericitei Gorgonia. Acum, să-i 
vedem şi sfîrşitul. 


Fericita dorea moartea pentru multa îndrăzneală pe care o avea către Hristos 
şi, mai mult decît toate cele pămînteşti, alegea mai bine să fie lîngă El. De aceea, nu 
s-a lipsit de această dumnezeiască şi înaltă nădejde a ei. Dar ce a urmat? Un somn 
dulce i-a venit, apoi după multă priveghere ce a făcut-o, rugîndu-se pentru aceasta 
Domnului, a avut o vedenie, care îi arăta în ce zi are să moară şi să se ducă la Domnul. 
Aceasta a iconomisit-o Dumnezeu, ca să se pregătească şi să nu se tulbure cînd va 
veni moartea fără de veste. Cu toate acestea, sfinta n-avea trebuință de vreo pregătire, 
pentru că avusese cu puţin înainte săvîrşirea Sfîntului Botez sau, mai bine să zic, că 
toată viaţa ei era desăvîrşire. Naşterea de a doua oară o avea de la Duhul Sfînt, prin 
Sfîntul Botez, iar încredințarea mîntuirii o avea prin faptele cele bune şi plăcute lui 
Dumnezeu, pe care le lucrase pînă atunci și peste care mai pe urmă de toate a pus 
Sfîntul Botez, ca o pecete. Una era numai care o mîhnea şi aceasta avea trebuinţă s- 
o adauge lîngă celelalte lucruri bune ale ei. Care era aceasta? Să-şi boteze şi pe 
bărbatul său, ca să nu rămînă nedesăvîrşit lucrul ei, ci să se ducă desăvîrşită la Hristos 
cu toate ale ei. De acest lucru se ruga şi îl căuta şi nu s-a lipsit de cererea sa, căci l-a 
primit de la Dumnezeu, Care face voia celor ce se tem de El. 


După ce le avea pe toate după scopul ei şi nimic nu mai lipsea dintre cele cîte 
poftise, s-a apropiat şi ziua cea hotărită a morții ei; atunci s-a pregătit de moarte și 
pentru ducerea spre Hristos a căzut bolnavă după legile firii. Apoi, după ce a poruncit 
bărbatului său, fulor şi iubiţilor ei, cîte sînt trebuincioase să le zică o femeie iubitoare 
de bărbat, de fii şi de frați, a vorbit cu înţelepciune şi a învăţat despre petrecerea 


cerească. Deci s-a făcut ca o zi de sărbătoare, prin învățătura ei către toți, în ziua cea 
mai de pe urmă a vieţii ei. Atunci a adormit şi s-a dus la cele cereşti fericitul ei suflet, 
nu așa bătrînă după anii vieții, căci nici nu voia să trăiască şi să se afle mulți ani în 
lume. Dar după bunătăţi şi după faptele bune, era îmbogățită mai mult decît mulți 
alții, care au ajuns la adînci bătrîneţi. 


Însă este bine şi folositor lucru să adăugăm şi ceea ce a urmat la sfîrşitul ei. 
Fericita zăcea pe pat, după cum am zis, avînd răsuflările cele din urmă, iar împrejurul 
ei erau multe rudenii şi străini, mîhnindu-se toți de despărțirea ei. Unii dintr-înşii 
doreau să audă de la dînsa ceva de folos pentru suflet, ca să povestească celor de pe 
urmă. Alţii voiau să le spună ceva potrivit ceasului aceluia, însă nimeni nu îndrăznea 
s-o întrebe, căci întristarea şi durerea inimii lor era nevindecată și lacrimile le 
curgeau, neauzindu-se de la dînșii nici un glas. Căci nu se părea cu cale să cinstească 
cu plîngeri pe ceea ce se despărțea de lume cu semnele sfinţeniei; ci toți stăteau cu 
adîncă tăcere, ca şi cum s-ar fi săvîrşit vreo taină dumnezeiască, iar sfinta zăcea 
nemișcată, fără glas şi fără suflare. 


Atunci păstorul cel de obște, adică tatăl ei, care stătea aproape de dînsa, 
văzînd-o că îşi mişca încetişor buzele, a apropiat urechile sale cu nădejde, crezînd că 
va auzi ceva. Și a auzit-o zicînd un stih din psalmul lui David, potrivit ceasului: "Mă 
voi culca și voi dormi cu pace". Aceasta nu era altceva decît o arătată mărturie și 
dovadă a îndrăznelii şi a sfinţeniei cu care fericita Gorgonia a ieșit și s-a dus către 
Hristos. Cu a Cărui nemărginită mulă, prin rugăciunile sfintei, să ne învrednicim şi 
noi păcătoşii şi osîndiții de sfîrşitul cel bun şi mîntuitor în pocăință şi mărturisire, ca 
împreună cu cei mîntuiți să slăvim şi noi bunătatea Lui cea desăvirşită, în vecii 
vecilor. Amin. 


52. AFLAREA CINSTITULUI CAP AL SLĂVITULUI PROOROC IOAN, 
ÎNAINTEMERGĂTORUL ŞI BOTEZĂTORUL DOMNULUI 
(24 FEBRUARIE) 


Fiind tăiat cinstitul cap al Sfîntului Ioan Înaintemergătorul, l-a luat pe tipsie 
necurata jucătoare şi l-a dus maicii sale, Irodiada. Iar ea, împungînd cu acul limba 
Sfîntului care mustra fărădelegea lor, nu l-a dat să-l îngroape odată cu trupul, pentru 
că se temea ca nu cumva loan să învieze cînd capul lui se va lipi de trup şi iar o va 
mustra. Deci, ea a poruncit ca trupul să-l arunce, iar ucenicii, luîndu-l noaptea în 
taină, l-au îngropat în Sevastia, cetatea Samariei. Însă capul l-a îngropat Irodiada, în 
curtea sa, în pămînt adînc, la un loc ascuns şi necinstit. Despre aceasta ştia numai 
femeia lui Huza, economul lui Irod, cea cu numele Ioana, care se pomeneşte în 
Evanghelia lui Luca. Aceea, avînd jale de uciderea cea nevinovată a Sfîntului 
Marelui prooroc loan şi de batjocura ce se făcuse cinstitului său cap, l-a luat de acolo 
noaptea, în taină, şi, punîndu-l într-un vas de lut, l-a îngropat în muntele Eleonul, 


unde era satul lui Irod. Cînd a auzit Irod vestea despre lisus, a gîndit împreună cu 
Irodiada, nu cumva a înviat loan? Căutînd capul lui loan și negăsindu-l, nu se 
pricepeau ce să fie. Apoi a zis Irod către casnicii săi despre lisus: "loan pe care l-am 
tăiat, acela s-a sculat din morţi și pentru aceasta se lucrează puteri prin el". 


După aceasta, trecînd multă vreme, un bărbat oarecare slăvit, care era dintr-un 
palat împărătesc şi crezuse în Domnul nostru lisus Hristos, anume Inochentie, 
lepădîndu-se de lume, a mers în Sfînta Cetate a Ierusalimului şi, cumpărînd în 
muntele Eleonului locul acela, care altădată era satul lui Irod, a zidit acolo o chilie 
şi, îmbrăcîndu-se în rînduiala monahicească, vieţuia după Dumnezeu. Vrînd să 
zidească o biserică mică de piatră, a săpat un şanţ pentru temelie. Şi, după 
dumnezeiasca rînduială, a găsit capul ascuns în pămînt, în vasul cel de lut. Din unele 
minuni care se făceau în acea vreme şi prin dumnezeiască descoperire, cunoscînd că 
acela este capul Mergătorului înainte, îl păstra la sine cu cinste. lar cînd era să se 
sfirşească, văzînd urîciunea pustiirii, stînd la locul cel sfînt - căci în acele vremuri 
împărăția închinătorilor la idoli, stăpînind pretutindeni sfintele locuri în Ierusalim, 
cu idoli şi cu urtîtele lor jertfe, monahul acela a ascuns sfîntul cap al Mergătorului 
înainte iarăși în sînul pămîntului, în acelaşi loc, ca să nu i se facă vreo necinste după 
sfîrşitul său. Dar acel loc, ce a fost altădată satul lui Irod şi în care era chilia şi biserica 
cea mică, pustiindu-se după dînsul prin lungimea vremii, a căzut şi s-a asemănat cu 
pămîntul şi iarăși acel cinstit cap a fost neștiut de nimeni, vreme de mulți ani. 


Împărățind marele împărat Constantin și luminîndu-se cu Sfîntul Botez, iar 
prin maica sa, Sfînta Elena, curățind şi înnoind sfintele locuri ale Ierusalimului, iar 
sfinta credință înflorind pretutindeni și strălucind ca soarele, doi monahi de la răsărit 
s-au sfătuit să se închine cinstitei şi de viață făcătoarei Cruci în Ierusalim, care s-a 
aflat de împărăteasa Elena, precum și Mormîntului Domnului şi la toate sfintele 
locuri. Deci, ajungînd la Ierusalim, se închinau și se rugau, înconjurînd sfintele 
locuri. Apoi s-a arătat unuia dintre dînşii Sfîntul loan Mergătorul înainte, în vedenia 
somnului, poruncindu-i să scoată din sînul pămîntului cinstitul lui cap, arătîndu-i 
locul în satul lui Irod unde era ascuns. El, deşteptîndu-se, a spus prietenului său. Însă 
acela, socotind lucrul ca un vis, n-a crezut şi l-a făcut şi pe acela să nu creadă. În altă 
noapte iarăşi s-a arătat în vedenie Sfîntul Înaintemergător, la amîndoi, fiecăruia 
deosebit, şi le-a zis: "Toată necredinţa şi lenevirea lepădînd-o, faceţi ceea ce v-am 
poruncit”. 


Sculîndu-se amîndoi, spunînd unul altuia vedenia, au mers în satul lui Irod, la 
locul ce li se arătase în vedenie şi, săpînd, au aflat comoara cea fără de preţ, adică 
sfîntul cap al Mergătorului-Înainte, şi, punîndu-l într-un sac din păr de cămilă, s-au 
întors la locul lor. În acea vreme, un om din cetatea Emesa, sărac, cu meșteşugul olar, 
lăsînd patria sa şi soția, din pricina sărăciei, se ducea în altă ţară. Atunci a nimerit în 
cale pe cei doi monahi şi, apropiindu-se de dînşii, mergeau împreună. lar monahii, 
primind pe omul acela să călătorească cu dînşii, i-au dat sacul cu capul să-l ducă, însă 
omul nu știa ce este în sac. Şi iată i s-a arătat Sfîntul Înaintemergătorul, zicîndu-i: 
"Lăsînd pe călătorii tăi, fugi de dînșii cu acest sac, pe care îl ai în mîini”. 


Aceasta a poruncit-o sfîntul de vreme ce vedea neosîrdia și lenevirea 
monahilor, care la început nu credeau în arătarea lui. Apoi nu voiau să ducă singuri 
cinstitul cap, ci îl încredinţară unui om necunoscut. Dar a vrut să facă bine acelui 
sărac ŞI să fie pricinuitor vieţii celei bune şi plăcute lui Dumnezeu. Deci, olarul acela, 
ascultînd pe sfînt, s-a ascuns de monahi şi a fugit de ei. Apoi s-a întors acasă la soţia 
sa, ducînd, ca pe o comoară de mare preţ, capul Mergătorului- Înainte, cel mai scump 
decît toate bogăţiile, pentru care Dumnezeu a binecuvîntat casa olarului cu toată 
îndestularea și viețuia întru multă îmbelşugare, uitînd pătimirea cea dintîi, dînd şi la 
alți săraci şi scăpătați din bogăţiile sale. 


Știind pe Sfîntul loan Mergătorul-Înainte pricinuitor de atîtea bunătăţi, cinstea 
capul lui precum se cădea, tămîindu-l în toate zilele, aprinzîndu-i lumînări şi rugîndu- 
se. Astfel, cealaltă vreme a vieţii sale a petrecut-o bine. lar cînd era să moară, l-a pus 
într-un vas cu apă - astfel voind însuşi Sfîntul-Înainte-Mergătorul, şi după moarte 
arătînd chip de sărăcie. Punînd vasul acela cu tot cu cap într-un sicriu, l-a petcetluit 
şi a încredinţat această comoară surorii sale, spunîndu-i cu amănuntul cum, pentru 
acel sfînt cap, din sărăcia cea mai de pe urmă a ajuns în mare bogăţie. Și a poruncit 
surorii sale să aibă acel sfînt cap în mare cinste, păzindu-l cu cucernicie şi cu frică, 
dar să nu deschidă sicriul pînă ce, singur Înainte-Mergătorul nu va voi să se deschidă. 
lar dacă va veni la sfîrşitul vieţii sale, să-l încredinţeze unui bărbat temător de 
Dumnezeu şi îmbunătăţit. Astfel, cinstitul şi sfîntul cap al Mergătorului-Înainte a 
trecut de la unul la altul, prin multe mîini. 


După aceea, a ajuns la un monah presbiter, anume Eustatie, care viețuia 
aproape de cetatea Emesa, într-o peşteră. Acela, deşi era rău-credincios, vătămat cu 
eresul lui Arie, totuşi mergeau la el neputincioşii să se tămăduiască cu darul cel 
minunat, care ieşea din capul Mergătorului- Înainte, cel ţinut în taină de el. Monahul 
acela, precupeţind darul lui Dumnezeu, acele minuni le atribuia relei sale credințe 
celei ereticești, tăinuind adevărul înaintea oamenilor, încît pe mulți de un gînd cu el 
îi înşela. Înștiințîndu-se despre reaua lui credință, toţi cei din cetatea Emesa s-au 
sfătuit împreună cu episcopul şi cu voievodul şi au trimis să-l izgonească din peştera 
aceea şi din hotarele Emesei. Iar el a rugat pe cei ce-l goneau ca să-l lase în ziua aceea 
să petreacă în peşteră, făgăduind ca a doua zi să iasă singur. Dobîndind acea vreme, 
a îngropat noaptea, vasul cel de apă cu sfîntul cap, în peştera aceea, adînc în pămînt, 
nădăjduind că în altă vreme va veni în taină să-l ia şi iarăşi, făcînd prin el minuni, să- 
şi întindă credinţa sa cea rea. Însă n-a cîştigat ceea ce nădăjduia, pentru că, după 
ieşirea din peştera aceea, îndată s-au sălășluit acolo nişte binecredincioşi monahi 
îmbunătățiți, unde nu mai era cu putință acelui eretic să intre şi să fure comoara cea 
duhovnicească, ascunsă în pămînt. După multă vreme, adunîndu-se mulți fraţi, s-a 
aşezat mănăstire lîngă peştera aceea; iar capul Mergătorului înainte nu era ştiut de 
nimeni, fiind sub obroc. Trecînd mulţi ani, l-a găsit Marcel, arhimandritul acelei 
mănăstiri de lîngă peştera Emesei, bărbat îmbunătăţit, de care lucru singur pomeneşte 
astfel: 


"Bine este cuvîntat Domnul nostru lisus Hristos, că m-a învrednicit pe mine, 
Marcel, robul Său, a fi văzător al vedeniei de faţă, care mi s-a făcut în 18 zile ale 
lunii Februarie, în săptămîna din mijlocul postului sfintelor 40 de zile, descoperindu- 
se în somn noaptea, căci am văzut toate porțile mănăstirii noastre deschise. Deci m- 
am înfricoşat şi mi se părea că ies să le închid. Apoi iarăși am văzut un rîu trecînd 
prin poarta mănăstirii, şi mă miram de unde iese acea mulțime de apă. Pe cînd 
gîndeam aceasta, am auzit un glas de multe cete, venind spre noi dinspre răsărit, cu 
sunet mare, iar fiecare ceată avea deosebit grai şi striga: "lată, se arată Sfîntul loan, 
Botezătorul lui Hristos". 


Astfel strigînd, cetele au intrat în mănăstire. lar eu, lăsînd porţile şi privirea 
rîului, de frică acoperindu-mă, am alergat şi m-am suit în vîrful scării, pe care stînd, 
mi se părea că văd în mănăstire două curți, una spre apus, iar alta spre miazăzi, și o 
biserică între dînsele. Apoi fiecare ceată intra în curtea dinspre apus, iar de acolo 
mergea în biserică şi, închinîndu-se, ieşea pe uşa dinspre miazăzi. 


După ce au stat cetele din umblarea lor, iarăşi am auzit un glas, strigînd: "lată 
Sfîntul marele loan Botezătorul". Apoi, privind, l-am văzut în biserică şi cu dînsul 
pe alţi doi, unul de-a dreapta şi altul de-a stînga. Atunci, îndată cetele au mers la 
dînsul, una după alta, şi luau de la dînsul binecuvântare. Și eu, în sine-mi, gîndeam 
să mă apropii şi să mă binecuvînteze. Intrînd eu mai pe urmă decît toți, pe altă uşă, 
cu frică şi cu cutremur, m-am închinat înaintea lui pînă la pămînt şi m-am atins de 
picioarele lui. Iar el, ridicîndu-mă, m-a cuprins cu dragoste, atingîndu-se de barba și 
de gura mea, cu sfînta sa gură, apoi, scoţind din sînul său un vas plin de miere, mi-a 
dat, zicînd: "Primeşte binecuvîntare". Acestea zicînd, el mergea, dar mergeam şi eu 
în urma lui şi am văzut un stîlp de foc înaintea lui şi înfricoşîndu-mă, m-am deşteptat. 


După aceasta, trecînd ziua, am poruncit ca seara să cînte fraţii obişnuita 
rînduială, adică psalmii cu stihuri. Pe cînd cîntau ei, fratele Isachie, ridicîndu-și ochii, 
a văzut foc prin ferestruie arzînd în biserica sfintei peşteri, unde era cinstitul cap al 
Sfîntului loan, de care noi nu ştiam. Dar fratele, văzînd focul, a strigat: "Domnul 
meu, iată văd foc arzînd la sfînta peşteră”. Eu am zis către dînsul: "Nu te teme, frate, 
ci însemnează-te cu semnul Crucii şi taci!" 


După cinci zile, pe la miezul nopţii, pe cînd dormeam, o mînă m-a atins de trei 
ori în coasta cea dreaptă şi un glas a zis către mine: "lată, m-am dăruit vouă. Scoală 
şi urmează stelei ce merge înaintea ta şi unde te va duce, acolo să sapi în pămînt, că 
mă vei afla". lar eu, cu frică şi cu cutremur deșteptîndu-mă din somn, şedeam şi am 
văzut o ceată stînd înaintea uşii chiliei în care eram. Înfricoșîndu-mă foarte, m-am 
însemnat cu semnul Crucii şi am ieşit, iar steaua mergea înaintea mea. După aceea, 
am intrat în peşteră și, ducîndu-mă pînă la locul unde era cinstitul cap al Sfîntului 
loan Mergătorul-Înainte, s-a făcut nevăzută. Iar eu m-am închinat Domnului, căzînd 
cu faţa la pămînt, şi am făcut multă rugăciune. Apoi, aprinzînd lumînare şi tămîie şi 
luînd sapa, am început a săpa chemînd pe Domnul. 


Săpînd eu, se auzea sunet mare şi era pămîntul vîrtos ca arama. Apoi, 
ostenindu-mă mult, am aflat cărămizi, pe care scoţindu-le, am văzut o lespede de 
piatră şi pe aceea, scoţind-o cu multă osteneală, am aflat purtătorul şi sfințitul vas, în 
care era cinstitul şi vrednicul de fericire cap al Mergătorului-Înainte. Apoi, 
cuprinzîndu-mă bucurie şi frică, am luat o lumînare şi tămiîie şi, îndrăznind a pipăi, 
m-am închinat şi iarăşi am acoperit vasul cinstit, după aceea m-am dus din peşteră. 


În ușă m-a întîmpinat preacinstitul arhimandrit Ghenadie, care venise în 
mănăstirea noastră, şi, luîndu-mă înăuntrul peşterii, a făcut rugăciune şi după aceea 
a început a-mi spune vedenia sa: "Am văzut, zise el, că în acest loc, unde stăm acum, 
stăteam amîndoi și era multă pîine de orz curată, mai luminată decît soarele. Apoi 
am văzut popor fără număr intrînd în peşteră și lua din mîinile noastre pîinile acelea, 
însă pîinile nu scădeau, ci mai mult se înmulţeau”. 


Acestea auzindu-le eu de la părintele Ghenadie, am înţeles că de la Dumnezeu 
era acea vedenie, care însemna darul cel neîmpuţinat al Botezătorului, care era să se 
dea tuturor cu îndestulare în acel loc. Deci i-am spus şi eu cele ce am văzut şi i-am 
arătat preacinstita comoară aflată. Văzînd-o el, s-a bucurat foarte mult şi ne-am 
sfătuit ce am putea face. Şi ne-am învoit amîndoi ca să nu spunem îndată cuiva despre 
aceea, nici episcopului Uranice, păstorul Bisericii Emesei. Ci mai întîi să arătăm taina 
aceasta fericitului stareţ, părintelui Ştefan, care era povăţuitor de nevoin-ţele 
pustniciei în mănăstirea Daromiei. După aceasta, el să arate episcopului, pentru că îi 
era iubit. Dar, mergînd în mănăstirea Daromiei, n-am găsit pe părintele Ştefan, 
fiindcă se dusese să cerceteze alte mănăstiri. Deci am trimis la cucernicul diacon 
Chiriac, care era în cetate, în sfințitul locaş cel dintii. 


Acela, venind și închinîndu-se nouă întru Hristos, a spus vedenia sa, pe care a 
văzut-o în vis, după toate asemenea cu vedenia aceea pe care minunatul Ghenadie a 
văzut-o şi i-am spus lui a noastră taină despre Sfîntul Mergătorul- Înainte. Deci au zis 
diaconul Chiriac şi părintele Ghenadie că se cade ca îndată să anunţăm despre aceea 
pe păstorul bisericesc. lar eu aşteptam pînă ce stareţul Ștefan se va întoarce de la 
mănăstirile sale şi am petrecut cinci zile. lar sosind sîmbăta şi noi vorbind, deodată 
am căzut şi zăceam de o boală neașteptată, încît nu puteam nici a mă scula. Deci, 
Ghenadie şi Chiriac se mirau de răul ce mi se întîmplase și au făcut rugăciune către 
Domnul, pentru mine. lar după rugăciune ziseră către mine: "Au nu ţi-am spus că se 
cade a spune episcopului taina?" Iar eu, auzind aceasta, mă defăimam, fundcă nu am 
făcut bine ascunzînd o taină ca aceasta, pe care se cădea a o arăta îndată pentru slava 
lui Dumnezeu. Deci, rămăsesem netămăduit, dar făcîndu-se seară, după obișnuita 
cîntare, venind la mine acei cinstiți bărbaţi, Ghenadie şi Chiriac, mi-au spus că s-au 
jurat cu jurămînt să spună arhiereului de taina aceea din vremea utreniei, mai înainte 
de răsăritul soarelui. Și eu am zis către dînșii: "Bun este sfatul vostru, fraţilor. Deci 
fie ceea ce v-aţi sfătuit”. 


Astfel, întorcîndu-mă cu dînşii, îndată m-am îndreptat din boală și m-am făcut 
sănătos. Apoi m-am dus în cetate cu dînşii foarte de dimineaţă și am aflat pe episcop 


ieşind din biserică, de la cîntarea Utreniei, şi i-am spus lui toate cele despre arătarea 
cinstitului cap al Sfîntului Mergătorului-Înainte. lar el, umplîndu-se de mare bucurie, 
ne-a poruncit ca, nespunînd nimănui taina, să ne ducem la mănăstire. A doua zi, 
presbiterii şi diaconii au venit în mănăstirea noastră Şi, săvîrşind sobornicește sfinta 
slujbă, s-au apropiat de locul acela în care era vasul cu sfîntul cap. Şi diaconul glăsui: 
"Genunchii plecaţi-vă şi Domnului să ne rugăm"; toţi ne-am închinat la pămînt. lar 
episcopul Uranie, rugîndu-se, a scos vasul cu cinstitul cap din sînul pămîntului. 


Era acolo cu episcopul un presbiter, anume Malh, care, necrezînd, a zis: "De 
unde poate fi aici capul Mergătorului-Înainte?" Şi, îndrăznind, a pus mîna sa pe vas 
şi s-a atins de virful cinstitului şi prea lăudatului cap, şi îndată, pentru necredinţa lui, 
s-a uscat mîna aceea care s-a atins şi s-a lipit de vas. Toţi văzînd acea minune, s-au 
mirat foarte mult. Iar păstorul, cu cei ce stau de faţă, rugîndu-se lui Dumnezeu cu 
dinadinsul, presbiterul cel pedepsit abia a putut să-şi dezlipească mîna de pe vas, însă 
i-a rămas neputincioasă. lar plăcutul lui Dumnezeu păstor, cu tot clerul bisericesc, 
luînd sfințitul vas, cu comoara ce se afla într-însul, l-a dus în sfînta biserică şi l-a pus 
într-un loc sfinţit al altarului, pînă ce s-a zidit Mergătorului-Înainte biserică 
deosebită, dumnezeiască, în cetatea Emesei, luînd sfîrşit cu frumoasă podoabă; întru 
care, cînd era să se aducă acel sfințit cap, s-a arătat Botezătorul în vedenie 
presbiterului Malh, celui care nu crezuse, şi i-a poruncit ca în vremea aducerii să-şi 
pună mîna cea bolnavă pe vas că se va tămădui. Deci, făcînd aceea, presbiterul îndată 
a cîştigat tămăduire. 


Chiar şi Sfîntul Simeon Metafrast, în viața Cuvioasei Matroana, scrie astfel 
despre aflarea acelui cinstit cap al Mergătorului-Înainte: "În acel timp, un om, arîndu- 
şi holda sa, a văzut la un loc, unde era peștera aceea în mănăstire, un foc ieşind din 
pămînt. Și nu o dată a văzut aceea, ci de mai multe ori; că în multe zile se arată o 
văpaie de foc neîncetat, ieşind din pămînt. Deci a mers omul acela în cetate - ziua 
aceea era Duminică, în care şi Marcel cu Ghenadie şi cu Chiriac au mers la episcop 
- şi au spus lui Uranie, episcopul Emesei. lar episcopul, cunoscînd că este un lucru 
mare, a luat pe clericii săi şi au mers la locul acela, în peștera în care altă dată locuia 
Eustatie, ereticul; şi făcînd rugăciune a poruncit ca în locul acela să sape pămîntul. 


Aceasta făcîndu-se, s-a găsit vasul, care avea într-însul nu aur sau argint, ci 
capul Sfîntului Ioan Înainte-mergătorul şi Botezătorul Domnului, cel mai scump 
decît toate comorile pămînteşti. Şi a străbătut pretutindeni vestea despre aceasta, apoi 
s-a adunat acolo tot poporul, nu numai din cetatea Emesei, ci şi din toate cetățile şi 
satele din jur. Și a mers Cuvioasa Matroana din mănăstirea sa, cu toate surorile, ca 
să se închine Capului celui găsit al Sfîntului loan. Și a izvorît din acel cinstit cap mir 
bine mirositor, şi preoții ungeau cu acest mir pe poporul ce se adunase, făcîndu-le 
semnul Crucii pe fruntea lor. 


Deci a luat din mirul acela şi Sfînta Matroana, într-un vas mic, vrînd să-l ducă 
în mănăstirea sa, spre binecuvîntare. Dar poporul, sîrguindu-se către acel mir sfint, o 
îmbulzea încît ea nu putea să treacă. Alţii, văzînd la dînsa sfîntul mir, o rugau ca să- 


1 însemneze cu mirul acela, căci nu puteau să ajungă la preoţi; care lucru îl şi făcea 
ea, fund silită. ŞI s-a întîmplat acolo un orb care din nașterea sa nu văzuse lumina. 
Acela a rugat pe Matroana ca să-l însemneze şi pe el cu sfîntul mir. lar ea i-a uns 
ochii lui şi îndată a văzut bine. 


După mulţi ani, acel sfint cap s-a adus cu slavă din cetatea Emesei în 
Constantinopol şi s-a aşezat în biserica Mergătorului-Înainte, în locul Edomon cel 
prea frumos, zidit prin împărăteasca rînduială. Dar după mulţi ani, venind eresul 
luptării contra sfintelor icoane - cînd nu numai sfintele icoane, ci şi sfintele moaște 
ale sfinţilor, unele erau arse, altele erau aruncate în mare şi în rîuri, iar altele călcate 
cu picioarele şi în multe feluri batjocorite - atunci, unii creștini, fugind din 
împărăteasca cetate - cea plină de fărădelegea ereticească, au luat în taină Capul 
Botezătorului şi l-au dus la Comani, unde altădată a răposat Sfîntul loan Gură de Aur 
şi, ducîndu-l acolo, l-au ascuns iarăşi în sînul pămîntului, în vas de argint. 


Acolo a stat neştiut de nimeni, pînă în vremea împăratului Mihail, fiul lui 
Teofil şi al maicii sale Teodora, împărăteasa, cei ce au restabilit dreapta credință, pe 
vremea împărăției căruia, prin dumnezeiasca arătare, iarăși s-a aflat şi s-a adus în 
Constantinopol, de prea sfințitul patriarh Ignatie al Constantinopolului, întru cinstea 
şi slava lui Hristos, Dumnezeul nostru, cel împreună cu Tatăl şi cu Sfîntul Duh slăvit 
în veci. Amin. 


53. VIAŢA CUVIOSULUI ERASM DIN PECERSCA 
(24 FEBRUARIE) 
(DIN PATERICUL PECERSCĂI) 


Cununa înţelepților este uneori bogăția lor, se spune în Pilde. lar aceasta mai 
ales pentru cei care împodobesc Biserica lui Hristos şi care se fac părtaşi împărăției 
cerului. Din unii ca aceștia era şi părintele nostru Erasm monahul din Pecersca. 
Pentru aceea a cîştigat cununa împărăției cerului, din mîna Celui ce încununează cu 
mila şi îndurările Sale. EI, avînd multă bogăţie, a socotit bine că nu-i este de folos 
monahului să ţină acestea. Deci, iubind frumoasa podoabă a casei Domnului, pe toate 
cele ce le avea le-a cheltuit pentru înfrumusețarea bisericilor şi a făcut multe icoane 
de argint şi de aur în biserica Pecerscăi. La aceasta privind, îşi împodobea al său 
suflet prin credinţa Dumnezeului celui viu, iar chipul său îl împodobea nu cu argint 
şi cu aur materialnic, ci cu curăţenia, cu dragostea şi cu faptele cele bune ale legii 
monahiceşti, zicînd ca proorocul: "Bună este mie legea gurii Tale, mai mult decit mii 
de comori de aur şi argint”. Acestui cuvios i s-a întîmplat o ispită ca aceasta: cînd 
sărăcise, era trecut cu vederea de toți; însă înșelătorul diavol, cu meşteşugul lui cel 
rău, a început a-i pune pe inimă că nu va avea nici o răsplată pentru bogăția sa, 
cheltuită la împodobirea bisericii; şi îi zicea că mai bine era să o cheltuie dînd 
milostenie săracilor. lar acesta, necunoscînd ispitirea, se aruncă în deznădejde și 
începu a vieţui în nebăgare de seamă, petrecîndu-şi zilele fără rînduială. 


Însă Dumnezeu cel îndurat și drept, aducîndu-și aminte de faptele cele mai 
dinainte ale fericitului, l-a mîntuit din pierzare, într-un chip ca acesta: a dat asupra 
lui o boală cumplită, în care bolnavul, sosind la sfîrşitul vieţii, zăcea mut, nevorbind 
şapte zile. Iar a opta zi s-au dus la dînsul toți fraţii şi, văzîndu-i suflarea cea grea, se 
mirau şi ziceau: "Amar, amar de sufletul acestui frate, că a viețuit în lenevire şi în 
păcate; iar acum vede ceva și se tulbură, neputînd să iasă din trup”. 


Dar iată că fericitul Erasm se scoală îndată, ca şi cum niciodată nu bolise, şi 
stînd drept, a zis către dînşii: "Părinţi și frați, cu adevărat așa este, precum grăiți, sînt 
păcătos şi nu m-am pocăit; dar acum mi s-au arătat cuvioșii noştri părinți, Antonie şi 
Teodosie, și mi-au zis: "Ne-am rugat Domnului pentru tine şi ţi-a dăruit vreme de 
pocăință". După aceasta am văzut şi pe Preacurata Doamnă, de Dumnezeu 
Născătoarea, ca pe o icoană, avînd în mîini pe Fiul său Hristos Dumnezeul nostru, şi 
mulțime de sfinți cu dînsa. Și ea mi-a zis: "Erasme, de vreme ce tu ai împodobit 
biserica mea şi ai gătit-o cu icoane, şi eu te voi împodobi și te voi mări cu slavă în 
împărăția Fiului meu; pentru că pe săraci îi aveţi cu voi în tot locul, iar Biserica mea 
nu O aveţi. Deci, sculîndu-te, pocăiește-te și primește marele chip îngeresc; iar a treia 
zi te voi lua la mine curat, pe tine cel ce ai iubit buna podoabă a casei mele”. Spunînd 
acestea toate fraților, fericitul Erasm a început a-şi mărturisi păcatele înaintea tuturor, 
neruşinîndu-se. 


Apoi, sculîndu-se, s-a dus în biserică şi-l tunseră în schimă; iar a treia zi s-a 
dus către Domnul, bucurîndu-se şi către ceea ce l-a născut, după proorocirea ei. Şi 
aşa s-a arătat aevea la toți acei potrivnici lui Dumnezeu; căci împodobirea bisericii 
cu icoane este bine plăcută lui Dumnezeu şi în ceata sfinților rînduită. De al cărui 
dar, cu rugăciunile acestui cuvios Erasm, facă-se nouă, tuturor drept-credincioșşilor, 
a ne învrednici prin lisus Hristos, Domnul nostru, a Cărui slavă este cu Dumnezeu 
Tatăl şi cu Duhul Sfînt, acum şi pururea şi în vecii vecilor. Amin. 


54. VIAŢA CELUI ÎNTRE SFINŢI PĂRINTELE NOSTRU TARASIE, 
PATRIARHUL CONSTANTINOPOLULUI 
(25 FEBRUARIE) 


Sfîntul Tarasie s-a născut în Constantinopol. Tatăl său se numea Gheorghe şi 
maica sa Encratia, care era de neam bun şi cu dregătorie de patriciu. Ajungînd în 
vîrstă şi trecînd toată înțelepciunea cărții, a primit în palatele sale împărăteşti diferite 
dregătorii şi cinste; căci pentru buna înţelegere şi obiceiul său cel bun era iubit și 
cinstit de toți, şi ajunsese unul din sfetnicii împărăteşti. 


Împărăţind pe atunci împăratul Constantin, fiul lui Leon, nepotul lui 
Copronim, cu maica sa Irina, Constantin avea de la naşterea sa zece ani; şi cînd a 
început a împărăţi, iarăşi a început eresul contra sfintelor icoane, care începuse de la 
Leon Isaurul. Atunci era patriarh Pavel Cipriotul, bărbat îmbunătăţit, drept credincios 
şi care fusese ridicat în scaun pe vremea împărăției pomenitului Leon, fiul lui 
Copronim. El, văzînd tirania care se făcea multora pentru sfintele icoane, de către 
rău-credinciosul împărat, îşi tăinuia dreapta credinţă şi se amesteca cu eretici. lar 
după moartea împăratului aceluia, deşi voia să preamărească dreapta credință şi 
închinăciunea sfintelor icoane, tot nu putea, deoarece nu avea pe nimeni în ajutor; iar 
lupta contra sfintelor icoane se întărea foarte mult în toată cetatea şi în părțile 
dimprejur. De aceea era foarte mîhnit şi, văzînd că nimic nu sporeşte, gîndea să lase 
scaunul patriarhiei, în care nu şezuse decît patru ani. Dar, îmbolnăvindu-se, s-a dus 
din casa patriarhiei în taină, la mănăstirea sfîntului Flor, şi a luat pe el sfinta schimă; 
apoi s-a dus vestea despre aceasta pretutindeni, încît toţi erau în mare mirare. 


Împărăteasa Irina s-a mîhnit că patriarhul a făcut aceea nespunînd nimănui şi 
s-a dus la dînsul cu fiul său Constantin, împăratul, şi l-a întrebat: "De ce ai făcut 
aceasta, părinte?" Iar el a răspuns: "Boala mea şi aşteptarea morţii celei grabnice m- 
au adus să iau acest sfînt chip al schimei. Dar mai ales tulburarea Bisericii și grozăvia 
m-au silit să las scaunul patriarhiei, deoarece Biserica boleşte de eresul luptei contra 
sfintelor icoane şi a luat rană nevindecată, iar eu de trei ori ticălosul, cu mîna mea și 
cu cerneală, m-am învoit la acea erezie. Căci nici nu se putea să scap de cursele 
credinţei celei rele de m-am legat cu limba şi cu mîna și de care lucru mă căiesc 
foarte mult. lar ceea ce răneşte sufletul meu cu mai multă şi nemăsurată mîhnire este 
aceasta: "Văd în toate părțile, peste tot pămîntul care este sub stăpînirea voastră, că 
nu se păzeşte rînduiala credinței nemișcată şi nu petreceți întru credincioasa 
învățătură, ci se înstrăinează de Biserica noastră şi se gonesc creştinii de la turma lui 
lisus, ca nişte oi străine. Pentru aceea mă lepăd de a mai fi păstor la acea eretică 
adunare; şi am voit ca mai bine să petrec în mormînt, decît să cad sub anatema celor 
patru sfinte scaune apostolești. 


Dar de vreme ce puterea sceptrului a dat-o Dumnezeu în mîinile voastre ca să 
aveţi purtare de grijă de turma cea creştinească ce este sub cer, de aceea, să nu treceţi 
mîhnirea Bisericii maicii voastre, nici să nu o lăsaţi întru nemîngtiată întristare mai 
mult; ci să vă sîrguiți ca aceasta să-şi primească iarăşi buna sa podoabă, cea de 
demult. Să nu lăsaţi mai mult ca eresul cel urit, ce iese din pădure ca un porc sălbatic, 
să pustiiască şi să piardă via lui Hristos, în vremea credincioasei voastre împărății, şi 
să o întineze cu păgîneasca socoteală. Aveţi lucrător iscusit care poate să dea 
strugurele adevăratei mărturisiri pe care, storcîndu-l în dumnezeiescul teasc al 
Bisericii, va umple paharul de înţelepciune și va pregăti credinciosului popor băutura 
dreptei înțelegeri". 


Apoi l-a întrebat pe el: "Pentru cine grăiești acestea, părinte?" Răspuns-a 
patriarhul: "Pentru Tarasie grăiesc, care este întîi între sfetnicii voştri cei împărătești; 
pe acela îl știu că este vrednic de ocîrmuirea Bisericii, care este puternic să gonească 
cu toiagul înțelegerii mincinoasele cuvinte cele eretice, să pască bine turma lui 
Hristos cea cuvîntătoare şi să o adune într-o singură ogradă a dreptei credinţe”. Nişte 
cuvinte ca acestea auzindu-le de la patriarhul Pavel, drept-credincioasa împărăteasa 
Irina şi fiul ei, împăratul Constantin, s-au dus mîhnindu-se. lar Pavel a zis către unii 
din senatorii cei ce rămăseseră cu dînsul: "O, mai bine de n-aş fi șezut eu vreodată 
pe acel scaun, cînd Biserica era tulburată de tiranie și blestemată de scaunele a toată 
lumea! Căci de nu se va aduna un sobor din toată lumea, adică al șaptelea, şi eresul 
luptei contra icoanelor de nu se va şterge, nu veți putea să vă mîntuiți”. Grăit-au lui 
senatorii: "Deci pentru ce tu, în vremea arhieriei tale ai iscălit la patriarhie pentru 
lupta contra sfintelor icoane?" Răspuns-a Pavel: "Pentru aceea acum am făcut 
pocăință, de vreme ce atunci m-am iscălit şi mă tem ca să nu mă pedepsească 
Dumnezeu, căci de frică am tăcut şi nu v-am grăit adevărul; iar acum mă căiesc și vă 
spun că nu este nădejde de mîntuire, de veţi petrece în eresul acela". Apoi, după 
puţine zile, patriarhul Pavel s-a odihnit cu pace. De atunci a început poporul în 
Constantinopol să vorbească cu libertate şi fără de temere şi să se întrebe cu ereticii 


de sfintele icoane; pentru care, din vremea lui Leon Isaurul, nu era cu putinţă cuiva 
să-şi deschidă gura pentru apărarea cinstitelor icoane. 


Iar credincioasa împărăteasă Irina, cu tot sfatul său împărătesc, căutînd în locul 
lui Pavel un om vrednic şi înțelept care ar putea să împace tulburarea bisericească, 
n-a aflat decît pe Tarasie, care era încă în rînduiala mirenească, şi pe care şi Pavel i- 
a sfătuit să-l aleagă. Dar Tarasie se lepădă cu totul. Deci, adunîndu-se de împărăteasa 
Irina toată rînduiala duhovnicească şi mirenească şi pe tot poporul, în palatul ce se 
numea Magnavra, care era înaintea cetăţii, în locul Evdomului, a grăit în auzul 
tuturor: "Ştiţi că ne-a lăsat Pavel patriarhul, deci este de nevoie nouă, ca în locul lui 
să alegem un alt păstor şi învăţător bun Bisericii”. Și au strigat toţi, zicînd: "Nimeni 
altul nu poate să fie, fără numai Tarasie!" Iar fericitul Tarasie, stînd în mijloc, a zis: 
"Văd iarăşi Biserica lui Dumnezeu risipită şi despărțită, iar cei de la Răsărit şi cei de 
la Apus în toate zilele ne blesteamă; și cumplit este blestemul, şi depărtarea de la 
Biserica lui Dumnezeu. De se va aduna sobor din toată lumea şi toţi ne vom uni într- 
o credinţă - ca, precum Botezul este unul, așa şi credinţa să fie una - pentru că nimic 
nu este așa de plăcut lui Dumnezeu, ca toți să petreacă în unirea credinței și în 
dragoste. Apoi voi primi, deşi sînt nevrednic și neiscusit, a lua cîrmuirea Bisericii. 
Iar dacă nu va fi sobor din toată lumea, ca să se piardă erezia, şi de nu ne vom uni cu 
toate drept-credincioasele Biserici ale Răsăritului şi ale Apusului, apoi eu nu voiesc 
a fi blestemat şi osîndit şi nu voiesc a primi patriarhia; că nici un împărat nu mă va 
scoate din dumnezeiasca judecată și din veșnica pedeapsă”. 


Aceasta auzind-o toţi, au voit să se facă al șaptelea sobor din toată lumea. ŞI a 
rugat pe fericitul ca să nu se lepede a le fi lor păstor; iar ei au făgăduit să fie ascultători 
întru toate, ca oile păstorului, știind despre dînsul cu încredințare, că va povăţui la 
adevărata cale turma cea cuvîntătoare. Deci, înduplecîndu-se, sfîntul a primit sfatul 
lor şi soborniceasca rugăminte și a luat rînduiala sfințirii după trepte şi scaunul 
patriarhiei, avînd scăpare şi nădejde numai spre ajutorul lui Dumnezeu, cum că va 
putea să piardă din Biserică eresul luptei contra icoanelor”. Deci, schimbîndu-se 
Sfîntul Tarasie din mireneasca rînduială în cea duhovnicească, îndată a început o 
viaţă sfîntă, măcar că şi în mirenie a vieţuit nu după trup, ci după duh. Însă în arhierie 
cu mult mai mult s-a deosebit prin duhovniceasca vieţuire, cea plăcută lui Dumnezeu, 
şi s-a făcut înger în trup, slujind Domnului și robind pe trup duhului şi, prin chinuirea 
aceluia, păzindu-şi curăția neprihănită, făcînd-o părtaşă îngerilor. 


Înfrînarea şi postirea lui era mare de-a pururea, avînd somn puţin, şi petrecea 
în gîndiri dumnezeieşti şi în rugăciuni toată noaptea. Nu s-a odihnit pe pat şi în 
aşternut moale, nici s-a îmbrăcat în haine moi, nici nu l-a văzut cineva din slujitorii 
lui lepădînd cîndva brîul său şi hainele, cînd avea nevoie să se odihnească, nici a lăsat 
ca cineva să-i scoată încălțările din picioare, avînd întru pomenire cuvintele lui 
Hristos: "N-am venit ca să-mi slujească mie". Ci singur îşi era slugă, dînd altora pildă 
de smerenie. Spre cei săraci şi scăpătați era milostiv fără de seamă, hrănind pe cei 
flămînzi şi îmbrăcînd pe cei goi, cărora şi bolniță le-a făcut şi în toate zilele le-a 
făgăduit hrană din venitul patriarhiei; și singur le slujea lor, iar mai ales la ziua 


Învierii lui Hristos le punea masa cu miinile sale; apoi şi în alte zile aceeaşi făcînd, 
avînd scris pe nume pe fiecare dintre dînșii. După aceea a făcut casă de străini şi o 
mănăstire din averile părintești în Bosforul Traciei şi a adunat ceată de monahi 
îmbunătățiți într-însa, dintre care mulți, în atîta sfinţenie şi desăvîrşire au ajuns, încît 
au fost chemaţi şi la arhiereştile scaune şi s-au făcut stîlpi nemișcaţi soborniceștii 
credinţe. 


Sfîntul Tarasie avea mare sîrguință şi neîncetată grijă pentru sfintele icoane, 
cum ar putea să le pună în cinstea cea dintii, surpînd hulitorul eres, cel adus asupra 
lor; pentru aceea, totdeauna supăra pe împărați ca să poruncească să se facă soborul 
din toată lumea. Drept aceea, au scris împărații Constantin și Irina, care atunci 
cîrmuiau toată împărăţia - fund împăratul minor; iar cu dînşii a scris şi Sfîntul 
Tarasie, la toţi patriarhii şi episcopii, chemîndu-i la sobor; atunci s-au adunat din 
toate părțile episcopii în Constantinopol, iar patriarhii au trimis pe slujitorii lor, căci 
Adrian al Romei, pentru depărtarea şi greutatea căii n-a venit, iar patriarhii 
alexandrian, antiohian, ierusalimtean, fiindcă erau sub jugul robiei agarenilor, nu 
puteau să fie la soborul acela. Deci, în locul lor au trimis bărbaţi aleși în dreapta 
credință şi în înțelepciunea cea duhovnicească. 


Atunci s-a pregătit locul soborului în biserica cea mare a apostolilor, care este 
zidită de marele Constantin, întîiul împărat al creştinilor, în care, şezînd prea sfințitul 
Tarasie şi cu trimişii celorlalți patriarhi, episcopii fiind acolo, şi însuşi împăratul cel 
tînăr, Constantin, şi cu maica sa Irina - a venit fără de veste o ceată mare de oaste 
înarmată, în a căror inimă era întărit eresul luptei contra sfintelor icoane pe care l-au 
primit de la Constantin Copronim, moşul împăratului, care fusese înainte împărat și 
în acel eres a îmbătrînit, aceia, îndemnați în taină de unii episcopi şi boieri, 
îmbolnăviţi de eresul acela, adunîndu-se înarmaţi, au intrat în biserică, strigînd cu 
multă tulburare: "Nu vom lăsa dogmele împăratului Constantin să se lepede, ci pe 
cele ce le-a întărit el, cu soborul său şi ca pe nişte legi le-a întărit, acelea să fie tari şi 
neschimbate; nu vom lăsa ca idolii (astfel ziceau sfintelor icoane) să fie aduşi iarăşi 
în biserica lui Dumnezeu, iar de va îndrăzni cineva ca soborul lui Constantin şi 
dogmele aceluia să le lepede şi să aducă înăuntru idolii, apoi, îndată, pămîntul acesta 
se va înroși cu sîngele episcopilor”. Împărații, văzînd o gîlceavă ca aceasta, au făcut 
semn episcopilor să se scoale din locurile lor şi, îndată, toți s-au risipit. lar ostașii 
aceia şi povăţuitorii lor, după cîteva zile au fost pedepsiţi de drept-credincioasa Irina 
şi scoşi din rînduiala ostășească și risipiţi prin sate, ca să lucreze pămîntul. 


După aceasta, s-a pregătit locul sinodului în Bitinia, cetatea Niceei, în care a 
fost şi altă dată Sinodul I al celor 318 Sfinți Părinţi, care se adunase aupra rău- 
credinciosului Arie. Acolo s-au adunat a doua oară. Şi a mers Sfîntul Tarasie, avînd 
cu sine trimiși patriarhilor, adică de la Adrian al Romei era Petru arhipresbiterul și 
un alt părinte Petru; de la Politian alexandrinul, era Toma monahul şi preotul; iar de 
la Teodorit antiohianul şi de la Ilie ierusalimleanul, era loan monahul și preotul. 
Sfîntul Tarasie a mai luat cu sine și pe Nichifor, din sfatul împărătesc, care era bărbat 
ales şi care mai pe urmă, după Sfintul Tarasie, a fost primitorul scaunului patriarhiei 


pentru viaţa sa cea îmbunătățită. Cu aceștia și cu toţi Sfinţii Părinţi, care erau trei sute 
şaizeci şi şapte, adunîndu-se prea sfințitul Tarasie în Niceea, a format Sinodul al 7- 
lea a toată lumea, în biserica sobornicească cea mare a acelei cetăţi. Și a fost întiia 
şedinţă a Sfinților Părinţi în 24 de zile ale lunui Septembrie, întru pomenirea Sfintei 
marei Muceniţe 'Tecla, unde prea sfințitul Tarasie, făcînd înainte cuvîntare pentru 
care pricină sînt adunaţi, sfătuia pe episcopi să judece cu dreptate, dezrădăcinînd 
învăţăturile cele rău-credincioase, aduse din nou în Biserică. Apoi s-a citit 
împărăteasca scrisoare către sinod, în care se pomenea patriarhul Pavel, care, la 
sfîrşitul său, a sfătuit ca prin soborniceasca judecată să se lepede eresul luptătorilor 
împotriva sfintelor icoane. Deci Sfinţii Părinţi au binecuvîntat pe împăratul și pe 
maica sa, că au avut o purtare de grijă ca aceea pentru credinţă. 


După aceasta, s-a ascultat întoarcerea la pocăință şi mărturisirea credinței 
episcopilor celor căzuţi în eres, dintre care era Vasile al Ancirei, care, ținînd în 
mîinile sale o hîrtie, citea dintr-însa astfel: "Cei ce nu cinstesc sfintele icoane să fie 
anatema; cei ce aduc cuvinte din dumnezeiasca Scriptură împotriva sfintelor icoane 
să fie anatema; cei ce numesc idoli sfintele icoane să fie anatema; cei ce leapădă 
predaniile Sfinţilor Părinți, precum le lepădau Arie, Nestorie, Eutihie, Dioscor, şi nu 
voiesc să le primească pe acelea care sînt arătate lor din dumnezeiasca Scriptură, să 
fie anatema; cel ce zic că sfintele icoane nu sînt date de către Sfinții Părinți să fie 
anatema; cei ce grăiesc că soborniceasca Biserică primeşte idoli să fie anatema”. 
Astfel au făcut şi ceilalți episcopi şi li s-a primit pocăinţa lor, apoi li s-a dat loc în 
sinod între credincioşii episcopi. lar alţii, nelepădîndu-se cu totul de eres, li s-a mutat 
judecata pentru altă vreme. Pentru că Sfîntul Tarasie zicea: "Bolile cele învechite şi 
năravurile rele cele obișnuite, cu greu se tămăduiesc". Însă și pe aceia, pocăindu-se 
cu adevărat, 1-a primit Sfîntul Sinod și nu i-a depărtat din dregătoriile lor. Deci s-a 
lungit acel Sfînt Sinod pînă la 20 de zile şi vorbeau din dumnezeiasca Scriptură și 
din scrierile celor mai înainte sfinți mari părinți şi învăţători şi din predaniile 
bisericești cele vechi, pentru cinstitele icoane; şi astfel biruiau eretica socoteală cea 
rău-credincioasă. 


După aceea s-a adus la mijloc adevărata istorie, pentru sfinta mahramă pe care 
Domnul nostru lisus Hristos, închipuind Sfînta Sa faţă, a trimis-o lui Avgar, 
stăpînitorul Edesei, şi cum acesta, închinîndu-se, s-a tămăduit de boală. Asemenea și 
despre icoana Sfinților Apostoli Petru şi Pavel, pe care Sfîntul Silvestru, papă al 
Romei, a arătat-o împăratului Constantin, cum şi despre icoana lui Hristos, cea 
batjocorită de evrei în Beirut, despre care povesteşte Sfîntul Atanasie. Această 
povestire citindu-se în sobor, toți sfinții părinți au plîns. 


La sfîrşit au blestemat eresul luptei contra sfintelor icoane, iar cinstirea lor au 
întărit-o şi s-a făcut bucurie mare sfintelor biserici, primind podoaba lor cea dintii, 
adică icoanele. Apoi toate popoarele drept-credincioase prăznuiau, urînd mulți ani 
împăraților şi păstorilor. Astfel, prin purtarea de grijă a prea sfințitului patriarh 
Tarasie şi prin sîrguinţa drept-credincioasei împărătese Irina, s-a lepădat eresul 
luptării contra sfintelor icoane, iar pacea lui Hristos s-a dăruit Bisericii. 


Sfîntul Tarasie, cîrmuind bine Biserica lui Dumnezeu, apăra pe cei năpăstuiți 
şi ajuta celor ce erau în primejdie. Pe loan, întîiul spătar al împăratului, care pentru 
o vină grea a fost schingiuit cu asprime, apoi scăpînd din legături noaptea a alergat 
la biserică şi apucîndu-se de colțurile mesei sfîntului altar, cerînd milă şi izbăvire de 
la moarte, arhiereul lui Dumnezeu l-a apărat şi nu l-a dat ostașilor care alergaseră 
după el din porunca împărătesei Irina. lar ei, lîngă uşile bisericii străjuiau ziua şi 
noaptea pînă ce va ieşi, pentru că aşteptau cu adevărat să iasă din biserică pentru 
nevoile fireşti. Dar arhiereul lui Dumnezeu îl păzea în altar, dîndu-i hrană din masa 
sa; lar cînd avea nevoie trupească îl scotea sub mantia sa pe ușa din dreapta şi, 
ducîndu-l la locul de ieşire, aştepta afară; apoi iarăşi pe sub mantie îl ducea în altar. 
Şi aceasta o făcea în toate zilele, cît era trebuința omului aceluia, slujindu-i ca un rob 
şi neîngreţoşîndu-se de un lucru ca acela. Astfel, păstorul cel bun păştea oaia sa, 
apărînd-o de moarte. La sfîrşit, cu puterea sa cea arhierească, a legat fără temere pe 
cei ce căutau moartea omului aceluia, ameninţindu-i cu despărțirea de Biserică, dacă 
ar fi voit să-i facă aceluia vreun rău mai mare. Şi a fost liber de judecată și de 
pedeapsă întîiul spătar, prin apărarea bunului păstor, adică a Sfîntului Tarasic. 


Ajungînd împăratul Constantin la 20 de ani şi întărindu-se în puterea 
împărătească, apoi fiind îndemnat de sfetnicii săi cei răi, a depărtat de la puterea cea 
împărătească pe drept-credincioasa Irina, maica sa, care cîrmuia bine și cu 
înțelepciune toată împărăția. Deci, împărăţind singur și avînd viaţa liberă - nu precum 
era înainte sub stăpînirea maicii -, s-a răzvrătit foarte şi vieţuia cu necuviinţă, urînd 
fără pricină pe Maria, împărăteasa, soția sa cea legitimă. Apoi a poftit pe alta, anume 
Teodotia, cu care în taină păcătuia şi voia s-o facă soţie şi împărăteasă, iar pe cea 
legiuită s-o izgonească. ȘI, căutînd vină asupra ei, a spus o mincinoasă clevetire, 
zicînd că ar fi voit să-l omoare cu otravă. Deci, povestea tuturor acea nedreptate ca 
pe un adevăr şi toți îl credeau pe împărat. ŞI a străbătut vestea aceea în popor, că 
împărăteasa a voit să-l piardă pe împărat cu otravă. Atunci a înștiințat despre aceea 
pe sfințitul patriarh 'Tarasie, care s-a mîniat foarte, cunoscînd meșteșugul împăratului 
şi nevoinţa împărătesei Maria, și se gîndea cum ar putea să-l mustre de nedreptatea 
aceea de păcat şi apoi să-l aducă spre îndreptare. 


În acea vreme, un boier iubit de împărat, fiind trimis de el, a venit la prea 
sfințitul patriarh și i-a spus despre împărăteasă lucrul cel mincinos, zicînd "că a 
pregătit otravă împăratului şi este trebuinţă, ca negreşit, prea sfințite părinte, să lași 
pe împărat să-şi ia altă soție mai credincioasă”. Iar sfîntul, suspinînd din adîncul 
inimii, cu lacrimi a început a grăi: "Dacă aceasta a grăit împăratul, precum zici, şi 
trupul cu care s-a însoțit şi s-a făcut una cu dînsul, prin legea lui Dumnezeu, să-l 
gonească de la sine, eu nu știu cum va suferi de la toți ruşinea şi defăimarea şi cum 
pe cei ce sînt sub stăpînirea lui îi va îndemna către întreaga înțelepciune şi înfrînare, 
cum va judeca şi va pedepsi păcatele desfrînării, fiind singur robit de o poftă cu 
fărădelege. Dar chiar adevărate dacă ar fi cele spuse de tine, este trebuinţă însă a 
asculta glasul Domnului Care zice: "Tot cel care îşi lasă femeia sa, fără de cuvînt de 
desfrînare, o face să fie desfrînată”. Dar pe cine ar fi poftit împărăteasa mai mare cu 
cinstea şi mai împodobită cu frumuseţea să-l aibă bărbat, decît pe acesta, fiind 


împărat frumos şi tînăr, ca acum să-i fi pregătit otravă de moarte, precum zici tu? 
Precum văd această minciună s-a închipuit, ca să se necinstească cinstita însoţire, iar 
patul cel curat să se întineze, apoi să intre urîciunea desfrînării și să se înalțe. Deci 
să primeşti acest răspuns de la noi şi de la alți părinţi ca noi și să-l duci celor ce te- 
au trimis: "Nu credem cele spuse de tine şi voim a suferi mai bine moarte şi munci 
grele decît să slujească binecuvîntarea noastră la un lucru fărădelege ca acela; să ştie 
împăratul că nu ne învoim cu sfatul lui cel nedrept". Auzind acestea acel boier, s-a 
dus mîhnit şi a spus împăratului toate cele auzite. Deci împăratul s-a îndoit şi s-a 
mirat de o asemenea tărie a minţii patriarhului şi se temea ca nu cumva să-l împiedice 
de la dorinţa lui; apoi a trimis de a chemat pe sfint cu cinste, nădăjduind ca să-l 
înmoaie singur, prin cuvinte şi să-l plece spre voinţa sa. 


Venind sfîntul patriarh Tarasie la împărat, cu cinstitul stareţ loan care era la 
sobor alături de patriarhii Antiohiei şi al Ierusalimului și şezînd după obicei, 
împăratul a început a grăi către prea sfințitul patriarh, astfel: "Am vestit sfinţiei tale, 
prin trimis, despre lucrul ce mi s-a întîmplat; căci nimic nu voi să tăinuiesc înaintea 
cinstei tale, iubindu-te şi cinstindu-te ca pe un părinte; dar era trebuinţă ca şi cu gura 
să-ți spun vrajba ce s-a făcut asupra mea, cum şi vicleşugul soţiei mele, care nu de la 
Dumnezeu mi s-a dat ajutătoare, căci s-a arătat învrăjbitoare iar nu ajutătoare, de care 
chiar legea îmi poruncește a mă despărți și nimeni nu poate să mă oprească, deoarece 
este arătată pricina aceasta şi lucrul cel rău, pentru care, ori moarte prin judecată va 
lua, ori - ce este mai cu milostivire -, să ia schima monahicească, să plîngă şi să se 
căiască în toate zilele vieţii sale de un păcat ca acela, că a voit să ucidă cu otravă nu 
un om prost sau străin, ci chiar pe bărbatul său, împărat credincios şi înfricoşat 
barbarilor; şi dacă s-ar fi săvîrşit aceea, în toată împărăţia ar fi fost mare tulburare și 
ar fi străbătut vestea de o faptă rea ca aceea în toată lumea de sub cer”. Acestea zicînd, 
împăratul a făcut semn celor ce stăteau de față și au adus nişte vase de sticlă, care 
aveau în ele o băutură tulbure şi le arătă patriarhului, spunîndu-i că aceea este otrava 
cea purtătoare de moarte cu care a vrut împărăteasa în taină să-l lipsească de viaţa 
aceasta, zicînd: "Ce semn mai învederat poate să fie ura ei asupra mea şi de ce este 
vrednică şi este trebuință a lungi vremea, amînînd judecata? Mai degrab, o! prea 
cinstite părinte, sfătuieşte-o să se călugărească îndată de voieşti s-o vezi între cel vii, 
că eu nu mai pot să locuiesc cu dînsa în însoţire, şi nici să privesc la dînsa, nici să 
rabd mai mult, văzînd înaintea mea această băutură de moarte, pregătită de dînsaţ". 


Iar prea sfințitul Tarasie, văzînd pe împărat legat în cursele desfrînării şi că 
aduce vina cea mincinoasă asupra curatei şi nevinovatei împărătese, a zis către dînsul 
cu curaj: "Să nu ridici, o! împărate, război asupra legii lui Dumnezeu, nici să te oştești 
prin vicleşugul cel tăinuit asupra adevărului, călcînd şi stricînd poruncile lui 
Dumnezeu sub chipul dreptății, pentru că semnul de stăpînire împărătească este ca 
pe toate să le faci la arătare cu libertate şi cu ştiinţă nemustrătoare; şi să nu se înceapă 
nimic în taină şi cu meșteşug împotriva lui Dumnezeu, Cel ce i-a dat coroana 
împărătească, călcînd dumnezeieştile porunci ale Lui. Pentru că, arătat este tuturor 
că nu este vinovată împărăteasa de acel lucru rău, care cu nedreptate se aduce asupra 
ei, ca şi cum ea ţi-ar fi pregătit moarte; căci cine - precum am zis - cu frumuseţile 


tinereților sale lăudîndu-se, ar putea să se asemene cu frumusețile tinereților tale, cu 
care împărăteasa înşelîndu-se, l-ar fi iubit pe acela mai mult decît pe tine şi ar fi gîndit 
cu otravă să te piardă din viața aceasta? Cine este mai mare cu cinstea, cu stăpînirea, 
cu bunul neam, cu slava, cu bogăția mai mult decît cinstea împărăției tale, decît cu 
stăpînirea şi cu bunul neam, cu slava și cu bogăţia pe care l-ar fi cinstit împărăteasa 
ta? Pe cine ar fi socotit mai înalt și mai bun decît pe tine, care eşti împărat, stăpînind 
atîtea ţări şi covîrşind prin bunul tău neam împărătesc pe toți? Căci cu neamul ești 
fiu, nepot şi strănepot de împărat şi slava ta ajunge la marginile pămîntului, iar 
bogăția ta este nenumărată. Deci cine ar fi fost mai bun și mai iubit împărătesei tale 
decît tine? Nu este aşa o! împărate, ci această minciună e scornită spre ocara 
sceptrului împărătesc, spre pilda limbilor și spre răzvrătire între popoare. Pentru 
aceea nu îndrăznim a dezlega însoţirea voastră cea legiuită şi împărăteasca unire, 
temîndu-ne de dumnezeiasca judecată, nici nu credem cuvintele prin care se 
cleveteşte soția ta, chiar de am suferi noi şi munci; pentru că știm de demult a ta 
aprindere de păcat, spre desfrînata aceea cu care acum voiești a greşi cu nunta fără 
de lege. Cum vom cinsti porfira ta, cînd pe faţă te vom vedea făcînd desfrînare? Cum 
vei intra în altar la dumnezeiescul prestol, ca să te împărtăşești cu noi, din 
preacuratele lui Hristos Taine? Acestea îţi facem cunoscut înaintea lui Dumnezeu, că 
nu te vom mai lăsa, deși eşti împărat, ca să intri în altar la dumnezeiasca împărtăşanie, 
pentru că s-a zis preoților celor de demult: "Să nu lăsaţi să calce altarul meu, cei ce 
fac fărădelege". 


Acestea zicîndu-le, prea sfințitul patriarh cu rîvnă și cu Jalea inimii, a tăcut. 
Asemenea şi loan stareţul a grăit multe cuvinte sfătuitoare şi cu bună înţelegere către 
împărat; iar el nici nu voia să asculte, ci mai mult se iuţea şi se mînia. Dar se mîniau 
şi toți boierii şi stăpînitorii care erau acolo, lîngă împărat, dintre care unul, avînd 
dregătorie de patriciu, se lăuda că va înfige sabia cu mîinile sale în pîntecele stareţului 
loan, celui ce grăia cele potrivnice împăratului. Atunci a poruncit împăratul cel plin 
de mînie ca să-i izgonească de la sine pe amîndoi, cu necinste, pe prea sfinţitul 
patriarh 'Tarasie şi pe cinstitul loan şi de Dumnezeu înţelepţitul stareţ. Deci au ieşit 
cei izgoniți pentru dreptate, următorii Sfîntului loan Botezătorul, cel ce a mustrat 
oarecînd nunta cea fără de lege a lui Irod. Și ieşind, şi-au scuturat picioarele de praf, 
zicînd: "Curaţi sîntem de fărădelegea voastră". lar împăratul, gonind pe legiuita 
împărăteasă din palatul său la o mănăstire de călugărițe şi călugărind-o cu sila, s-a 
însurat cu cea zisă mai înainte, Teodotia, care-i era lui şi rudenie după tată. Iar 
mijlocitorul lor la acea nuntă era un preot oarecare, Iosif, econom al Bisericii, 
neştiind patriarhul; pentru aceea, preotul acela, mai pe urmă a fost izgonit din 
Biserică pentru lucrul ce a îndrăznit să facă. 


Atunci se sîrguia prea sfințitul patriarh în tot chipul ca să despartă acea nuntă 
prea desfrînată a împăratului, dar nu putea; fiindcă împăratul se lăuda că va ridica tot 
eresul împotriva sfintelor icoane, dacă l-ar opri pe el de la acea nuntă. Pentru aceea, 
prea sfințitul Tarasie a lăsat să petreacă împăratul în fără de lege, ca nu cumva mai 
amară răutate să vină asupra Bisericii lui Hristos prin acela care avea din naştere 


rădăcină eretică, fiu, nepot şi strănepot de împărați luptători contra sfintelor icoane, 
care pe mulți sfinţi, pentru cinstirea sfintelor icoane i-au ucis. 


Şi mîniindu-se împăratul asupra patriarhului, îi făcea lui diferite supărări, iar 
sfîntul le răbda pe toate, mulțumind lui Dumnezeu şi făcînd cele cuvincioase 
rînduielii sale celei păstoreşti; iar pe împărat, după aceea, l-a ajuns pedeapsa lui 
Dumnezeu. Pentru că după cîtăva vreme maica lui, drept-credincioasa Irina, văzînd 
viaţa lui cea rea şi în fărădelege, dumnezeiasca lege călcîndu-se de dînsul, apoi vrînd 
să ridice iarăşi lupta contra sfintelor icoane, s-a sculat asupra lui cu dreaptă mînie, 
iubind mai mult pe Dumnezeu şi dreptatea lui, decît pe fiul său. Și, sfătuindu-se cu 
cei mai de frunte boieri, a apucat pe fiul şi l-a închis în palatul său, ce se numea 
Porfiria, unde îl născuse. După aceea, a poruncit să-i scoată ochii, precum şi el făcuse 
la trei unchi de-ai săi, frați ai tatălui său, Nichita, Antim şi Eudoxie, cu cinci ani mai 
înainte scoțindu-le ochii. Și așa, împăratul, primind pedeapsa cea vrednică după 
faptele sale, a murit de durere. Iar Irina iarăși a luat sceptrul împărăției şi a îndreptat 
toate cele răzvrătite de fiul său. 


Din acea vreme sfîntul și plăcutul lui Dumnezeu Tarasie a petrecut în pace și 
în linişte, bine păscînd turma cea cuvîntătoare şi ocîrmuind Biserica lui Hristos şi 
curăţind-o de eresuri. lar în ziua sfințirii sale ca arhiereu, săvîrşea în toate zilele 
dumnezeiasca Liturghie şi niciodată nu a lăsat-o, chiar şi în boală fiind. Pentru că, 
ajungînd la adînci bătrîneţe şi apropiindu-se de sfîrşitul său, de durere trupească s-a 
cuprins; însă nu înceta slujirea cea de toate zilele, pînă ce s-a îngreunat foarte mult 
de boală, încît nici din pat nu mai putea acum să se scoale. Numai atunci a încetat 
din slujire. 


Iar la ieşirea sa din trup se lupta cu diavolii, întrebîndu-se cu dînşii și la toate 
le răspundea, ca un biruitor. Cînd aceia, urmîndu-i viaţa lui din tinereţe, multe lucruri 
nedrepte aruncau cu minciună asupra lui, el grăia împotriva lor: "Nevinovat sînt de 
ceea ce ziceţi; minciună clevetiţi asupra mea şi nu aveţi întru mine parte!" Era lîngă 
dînsul scriitorul vieții sale, Ignatie, episcopul Niceu, fiind încă în diaconeasca 
rînduială, atunci şezînd lîngă bolnav, auzea cuvintele sfîntului, cu care se împotrivea 
duhurilor celor nevăzute. 


Deci, slăbindu-i limba, cu mîna gonea pe diavoli şi-i alunga, biruindu-i. Apoi, 
plecîndu-se ziua și săvîrșind cîntarea de seară după obicei, cînd s-a început psalmul 
lui David: "Pleacă, Doamne, urechea Ta şi mă auzi”, prea sfințitul patriarh Tarasie, 
cu pașnic chip şi cu faţa luminoasă, şi-a dat duhul său în mîinile Domnului, păscînd 
Biserica Domnului 22 de ani, şi s-a sfîrşit pe vremea lui Nichifor împărat, care a venit 
după Irina, plîngînd după dînsul împăratul, boierii şi toată cetatea, bărbaţii cei 
duhovniceşti şi mirenii, dar mai ales săracii și scăpătaţii, sărmanii şi văduvele, căci 
era către aceia foarte milostiv, tuturor bun păstor, părinte iubit şi învăţător folositor 
şi fiecăruia ajutător şi apărător în primejdii. 


Apoi a fost înmormîntat în mănăstirea cea zidită de dînsul în Bosfor şi se da 
tămăduire de la mormîntul său multor bolnavi. O femeie oarecare avea curgere de 
sînge de mulţi ani. Aceea, de vreme ce nu era slobod să intre femeile în acea 
mănăstire, schimbîndu-se în haină bărbătească a intrat acolo şi, atingîndu-se de 
mormîntul Sfîntului Tarasie, apoi luînd untdelemn din candelă care era la mormînt, 
îndată a cîştigat tămăduire. Făcînd acelaşi lucru şi alte femei, s-au învrednicit de 
tămăduire. Un bărbat oarecare, orb de un ochi, a căpătat vedere de la mormîntul 
sfîntului, prin ungere cu untdelemn din candela lui. Altul, cu mîna uscată, venind cu 
credință, a uns-o cu untdelemn și îndată s-a întins mîna lui și s-a făcut sănătoasă. 
Apoi se tămăduiau şi alte neputinţe şi se goneau diavolii cu puterea sfintelor 
rugăciuni ale plăcutului lui Dumnezeu Tarasie. Dar nu se cade a o tăcea şi pe aceasta: 
acest mare rîvnitor al credinței nu numai că s-a nevoit în viața sa asupra eresului 
luptării contra sfintelor icoane, ci şi după moartea sa asupra aceluia se înarmă căci, 
mulți ani trecînd și Leon Armeanul luînd împărăţia grecească și înnoind lupta de 
icoane, Sfîntul Tarasie s-a arătat în vis, cu mare miînie, lui Leon, luptătorul contra 
icoanelor, şi a poruncit unui ostaş, Mihail, cu sabia să-l lovească pe rău-credinciosul 
împărat; iar acela, lovindu-l, a străpuns pe împăratul Leon prin mijloc. Deşteptindu- 
se Leon din somn, cu frică şi cutremur, era în mare nepricepere, părîndu-1-se că în 
mănăstirea Sfîntului Tarasie se află cineva cu numele de Mihail, neștiind că pe acel 
Mihail îl are la sine, voievod, care se chema Valvos sau Travlos. Acela l-a ucis în 
ziua naşterii lui Hristos şi a pierit cu sunet necuratul împărat, fund biruit de 
rugăciunile Sfîntului Tarasie şi de izbîndirea lui Hristos Dumnezeu, Celui zugrăvit 
pe icoane cu Prea-curata Sa Maică şi cu toți sfinții cinstit şi închinat, Căruia 1 se 
cuvine cinste și slavă, împreună cu Tatăl şi cu Sfîntul Duh în veci. Amin. 


55.VIAŢA CELUI ÎNTRE SFINȚI PĂRINTELE NOSTRU PORFIRIE, 
EPISCOPUL GAZEI 
(26 FEBRUARIE) 
(SCRISĂ DE DIACONUL MARCU, UCENICUL SĂU) 


Gaza este o cetate în Palestina, aproape de latura Egiptului, care de demult a 
fost dată moştenire fiilor lui Israil, din seminţia luda; apoi a fost stăpînită de filisteni. 
De la dînsa luase odată Samson, pe umeri, porțile cele încuiate. Acea cetate era plină 
de păgînătatea închinătorilor la idoli, deşi se întrupase Hristos Dumnezeul nostru şi 
era luminată în parte cu sfinta credință de Sfinții Apostoli şi cu propovăduirea 
episcopilor care au fost după dînşii. Însă cea mai mare parte a ei rătăcea în întunericul 
închinării idoleşti, închinîndu-se unui chip cioplit, numit Marnas, precum şi Venerei 
şi altor necuraţi zei elini. De multe ori s-a vărsat într-însa sînge creştinesc, mai ales 
în vremea urîtorului de Dumnezeu, împăratul lulian Apostatul. Pentru că atunci pe 
toți preoţii şi călugării şi pe fecioarele cele sfinţite lui Dumnezeu cu nemilostivire îi- 
au ucis necredincioşii. O tiranie şi păgînatate ca aceasta se săvîrşea în cetatea Gazei 
care avea într-însa atît popor, încît nimeni nu putea s-o curețe şi s-o lumineze 
desăvîrşit cu sfinta credință, pînă la Sfîntul Porfirie, episcopul, pentru care ne este 
cuvîntul. Acesta a întărit-o desăvîrşit, pe toţi idolii i-a sfărîmat şi a ridicat biserică în 
mijlocul cetății şi a cîştigat lui Dumnezeu toată Gaza, cu mare osteneală, precum va 
arăta povestirea de faţă. 


Sfîntul Porfirie era de neam din Tesalonic, fiu de părinți bogaţi, care, lăsînd 
casa tatălui său, fraţii şi bogăţia şi fiind de 25 de ani, a mers mai întîi în Egipt, apoi 
a mers la schit, unde a luat asupră-şi îmbrăcămintea monahicească şi viaţa cea 
pustnicească. După aceea, petrecînd cu sfinții părinți în schit cinci ani, a mers la 
Ierusalim ŞI, închinîndu-se făcătoarei de viaţă Cruci şi Mormîntului lui Hristos, toate 


sfintele locuri înconjurîndu-le, s-a dus în părțile Iordanului şi într-o peşteră mare 
sălășluindu-se, vieţuia după Dumnezeu cu post și cu rugăciune neîncetată. Acolo 
viețuind cinci ani, a căzut în boală şi a rugat pe unul din cunoscuţi să-l ducă la 
Ierusalim, fiind bolnav şi neputînd să meargă singur. lar la Ierusalim închinîndu-se 
în toate zilele, deşi bolnav, înconjura sfintele locuri şi cînd nu putea să meargă cu 
picioarele de slăbiciune, se tîra pe genunchi; însă nici o zi n-a lăsat ca să nu meargă 
la sfînta biserică a Învierii lui Hristos şi la Sfînta Cruce. 


Văzîndu-l un monah tînăr, anume Marcu - care mai pe urmă a fost scriitorul 
vieţii sale -, ostenindu-se astfel în boala sa în toate zilele, a început a-i sluji pentru 
Dumnezeu şi a fost trimis de dînsul cu scrisoare la Tesalonic ca să împartă între frații 
cei mai tineri averea sa, care îi rămăsese după părinţi, iar partea lui să 1-o aducă ca să 
o împartă la săraci. Acela, ducîndu-se, a împărțit precum se cădea, iar partea lui 
Porfirie a vîndut-o pentru trei mii de galbeni. Şi i-a venit lui 1400 de galbeni, iar 
hainele şi argintul pe toate le-a adus Marcu cu credinţă lui Porfirie, pe care l-a găsit 
sănătos la Ierusalim; dar el, luîndu-le, le-a împărțit îndată săracilor şi mănăstirilor 
celor scăpătate, iar el a rămas sărac. 


În ce chip fericitul s-a făcut sănătos i-a spus lui Marcu astfel: "Fiind eu la 
privegherea de Duminică cea din toată noaptea, în biserica cea mare, am căzut bolnav 
şi, neputînd răbda, am mers și m-am culcat lîngă Golgota. De durere mare eram ca 
într-o vedenie, privind pe Mîntuitorul nostru pironit pe Cruce şi era spînzurat un 
tîlhar cu EI, pe altă cruce. Apoi am început a striga, zicînd: "Pomeneşte-mă, Doamne, 
cînd vei veni întru împărăţia Ta". lar Mîntuitorul a zis către tîlhar: "Pogoară-te de pe 
cruce şi-l vindecă de durerile trupești, precum şi Eu te-am vindecat de cele sufletești”. 
Iar tîlharul, pogorîndu-se de pe cruce la mine, m-a cuprins și m-a sărutat, apoi m-a 
ridicat de la pămînt, zicîndu-mi: "Vino la Mîntuitorul!". Apropiindu-mă cu de 
Domnul, l-am văzut pogorît de pe cruce, grăind cu mine: "Primeşte lemnul acesta şi- 
| păzeşte". lar eu, primindu-l, am început a purta Crucea lui Hristos şi venindu-mi în 
fire, m-am făcut sănătos, ca şi cum n-aș fi fost niciodată bolnav”. 


După aceasta, netrecînd mult timp, fericitul Porfirie a fost hirotonit preot de 
patriarhul Ierusalimului şi i s-a încredinţat lui spre pază cinstitul lemn al făcătoarei 
de viaţă Cruci a lui Hristos, care era încuiat deosebit în raclă de aur. Altă parte a 
Crucii era dusă în Constantinopol, la împărăteasa Elena. Așa s-a împlinit vedenia lui 
Porfirie, că a văzut pe Domnul dîndu-i Crucea să o păzească. 


Cuviosul Porfirie, vieţuind în rînduiala preoţiei trei ani, episcopul cetăţii Gaza, 
care se numea Enea, a murit; şi au mers cei credincioși din Gaza cu clericii în 
Cezareea Palestinei, la mitropolitul loan, sub care era supusă Gaza, rugîndu-l să le 
dea episcop, ca să poată a se împotrivi cu cuvîntul şi cu lucrul închinătorilor de idoli, 
care erau mulți în cetate şi toți mai marii cetăţii aceleia erau păgîni. Mitropolitul loan, 
poruncind tuturor să postească, se ruga lui Dumnezeu ca să-i arate un bărbat vrednic 
de acel lucru. Şi 1 s-a descoperit în vedenie Cuviosul Porfirie, preotul Ierusalimului, 
păzitorul lemnului celui de viață făcător. Deci, îndată a scris mitropolitul o scrisoare 


la prea sfințitul Ilarie, patriarhul lerusa-limului, rugîndu-l să-l trimită pe părintele 
Porfirie, pentru un oarecare lucru. Iar patriarhul, chemînd pe Porfirie și arătîndu-i 
scrisoarea mitropolitului, îi porunci să meargă în Cezareea. 


Deci, Cuviosul Porfirie mai întîi s-a îndoit, apoi a zis: "Voia Domnului să fie". 
ŞI ieşind de la patriarh a zis ucenicului său: "Frate Marcu, să mergem să ne închinăm 
sfintelor locuri şi lemnului celui de viaţă făcător al cinstitei Cruci, că acum nu-l vom 
mai vedea curînd, decît numai după mulţi ani". Zis-a ucenicul: "Pentru ce grăiești 
aşa, părinte? Pentru că socotesc că nu vei zăbovi mai mult de o săptămînă”. Răspuns- 
a sfîntul: "În noaptea trecută am văzut pe Mîntuitorul zicînd către mine: "Dă-mi Mie 
visteria - adică lemnul Crucii - pe care am adus-o la tine, pentru că voiesc să te 
însoțesc cu o mireasă cu adevărat săracă, însă bună de obicei. Iar tu, luînd-o pe ea, 
să o împodobești, ca să-şi uite sărăcia cea dintii; căci, deşi este săracă, nu este străină, 
ci soră adevărată îmi este Mie. Însă să te fereşti ca avînd-o pe ea şi rînduind casa, să 
nu cîştigi ceva prin nedreptate sau prin jefuire, sau din fărădelege, căci și pe Mine 
mă vei mînia şi pe dînsa o vei mîhni, pentru că neprimite sînt ei unele ca acestea, însă 
să nădăjduieşti şi să nu te împuţinezi cu sufletul, căci toate se vor trimite ţie, chiar de 
nu te vei aștepta! Aceasta mi-a spus mie în vedenie Domnul astă noapte şi mă tem ca 
nu cumva sarcina păcatelor străine să nu se pună asupra mea, care am mulțime de 
păcate". 


Acestea zicîndu-le către ucenic, a mers şi s-a închinat tuturor locurilor sfinte; 
apoi a luat făcătorul de viaţă lemn al cinstitei Cruci, vărsînd multe lacrimi, şi, 
încuindu-l în sicriu, a mers şi a dat cheile prea sfințitului patriarh. Apoi, luînd de la 
dînsul binecuvîntare, a plecat spre Cezareia Palestinei, cu ucenicul său Marcu şi cu 
un alt tînăr, Varuh, pe care mai înainte l-a luat cuviosul din gunoi, plin de răni şi, 
tămăduindu-l, îl avea ca slugă. Sosind Cuviosul Porfirie în Cezareia, l-a primit cu 
bucurie şi l-a silit prea sfințitul mitropolit loan, chiar nevrînd, să primească sfințirea 
ca episcop al cetăţii Gaza. 


Deci plîngea cuviosul mult şi era nemîngiiat, zicînd că el nu este vrednic de o 
treaptă ca aceasta. Apoi s-a înduplecat la voia Domnului; şi hirotonisindu-l episcop, 
l-a trimis la Gaza cu clericii şi cu oamenii din Gaza, a cărui venire o aşteptau satele 
cele ce erau în jurul Gazei. Însă popoarele păgîne, adunîndu-se dinadins pe calea 
aceea pe care episcopul Porfirie se cădea să meargă, a aşternut-o toată cu spini săpînd 
gropi şi ducînd mulțime de gunoi, au făcut fum mare şi necurat. Deci au făcut calea 
aceea nelesnicioasă spre mergere, iar aceasta o făceau din ură către creştini şi din 
vrajbă către Porfirie. Atunci au început creştinii, cu episcopul lor Porfirie, să treacă 
calea aceea cu multă nevoie şi osteneală, ferindu-se de gropi, de spini şi de fum, 
ostenindu-se toată ziua, şi au sosit noaptea în cetate. Iar în cetate era numai o biserică 
creştinească şi aceea mică; pentru că şi creştini nu erau mulţi iar temple idoleşti 
mulțime, încît erau şi pe uliţe idoli, iar în mijlocul cetăţii era un templu mare şi frums 
al necuratului Marnas, mai-marele lor zeu, din vechime zidit, care înfrumuseţa toată 
cetatea prin mărimea sa, cu înălțimea şi cu prea frumoasa zidire. Atunci a început 


Cuviosul Porfirie, luîndu-şi scaunul său, a paşte turma cea mică a lui Hristos care era 
acolo. 


În acel an, în care arhiereul lui Dumnezeu Porfirie a mers în Gaza, s-a întîmplat 
de nu era ploaie, ci secetă mare şi foamete, încît ziceau toţi necuraţii cetăţeni că din 
cauza venirii lui Porfirie în cetate s-au mîniat zeii şi au încuiat cerul. lar slujitorii 
idolilor au dat de veste în popor că Marnas, zeul lor, le-ar fi vestit cum că Porfirie 
este pricinuitor de tot răul. Apoi, adunîndu-se toți închinătorii de idoli în templu lui 
Marnas cerea să le dea ploaie, pentru că pe acela îl numeau zeul idolilor. Deci, au 
petrecut şapte zile, rugîndu-se şi cîntîndu-i laude; apoi, ieșind afară din cetate, tot n- 
a plouat. După aceasta, adunîndu-se toți creștinii cu femeile şi copiii, în număr de 
280, pentru că erau numai atîtea suflete care credeau în Hristos în cetatea Gaza, au 
rugat pe Sfîntul Porfirie, episcopul lor, ca să facă sobornicească rugăciune şi să iasă 
cu crucile afară din cetate, ca să ceară ploaie de la Dumnezeu, căci acum pe toți îi 
supăra foametea, dar răbdau şi defăimare şi ocări de la păgîni, pentru acest necaz. 


Sfîntul Porfirie, vestindu-le post, a poruncit tuturor ca să se adune de cu seară 
în biserică. Deci, săvîrşind privegherea de toată noaptea, a doua zi a făcut litie, 
mergînd înainte cu Sfînta Cruce; şi au ieşit oamenii afară din cetate, la o biserică 
veche, ce era spre apus, pe care a zidit-o fericitul Asclpie, episcopul, mărturisitorul 
lui Hristos, cel ce a pătimit multe pentru dreapta credință. De acolo, cu cîntări de 
laude au mers la biserica Sfîntului Timotei, unde erau moaștele altor sfinți mucenici; 
şi aşa ostenindu-se în rugăciuni la litie, s-au întors în cetate în ceasul al nouălea din 
ZI, dar au găsit porțile cetăţii încuiate cu tărie; pentru că păgânii, închinătorii de idoli, 
văzînd că ieşiră creştinii afară din cetate cu episcopul lor, au încuiat cetatea, nevoind 
să-i lase înăuntru, şi au stat înaintea porților două ceasuri şi nu le-au deschis. 


Dumnezeu, însă, văzînd răbdarea şi lacrimile robilor săi şi ascultînd 
rugăciunile plăcutului său Porfirie, a ridicat un vînt dinspre miază-zi, precum cîndva 
pe vremea lui Ilie proorocul, şi a acoperit cerul cu nori de ploaie, fulgerînd şi tunînd 
şi, apunînd soarele, a căzut ploaie foarte mare. 


Unii din elini, văzînd o minume ca aceasta, au deschis cetatea şi unindu-se cu 
creştinii strigau: "Hristos este unicul Dumnezeu adevărat", şi toți intrară în biserică 
cu bucurie mare. Apoi elinii au luat de la episcop sfîntul semn și învăţătură spre 
Botez, pentru că au crezut în Hristos. Şi era numărul bărbaţilor 107, femei 35, iar 
copii 14; apoi, mulţumind lui Dumnezeu, s-au dus pe la casele lor. Iar ploaia a fost 
mare toată noaptea aceea, a doua zi şi a treia zi, încît a adăpat pămîntul din destul şi 
s-au mai adăugat din elini la turma lui Hristos, afară de cei dintii, încă 127. Apoi tot 
în același an au venit încă 105 şi, primind toți Sfîntul Botez, se sîrguiau în sfinta 
credinţă. 


Ceilalți închinători de idoli nu încetau a duşmăni pe Sfîntul Porfirie şi a supăra 
pe creştini; căci venind ighemonul în cetate cîteodată, îl îndemnau să-i muncească pe 
creştini, dîndu-i mulțime de aur; aşa că în toate zilele îi chinuiau pe creștini la 


lucrările cetăţii, precum odată egiptenii pe israiliteni. lar Sfîntul Porfirie, văzînd 
nevoia care se făcea poporului lui Hristos, se mîhnea foarte şi neîncetat se ruga lui 
Dumnezeu cu lacrimi, ziua și noaptea, ca pe cei rătăciți să-i întoarcă la calea 
cunoașterii adevărului. 


După aceea, Varuh, sluga sfîntului mai sus pomenită, a fost trimis într-un sat 
apropiat pentru trebuinţa aceasta: "Un oarecare închinător de idoli locuia pămîntul 
bisericesc şi era dator cu chiria pe un an; iar el nevoind să o dea îndată, ci tărăgănînd- 
0, se împotrivea lui Varuh și se făcu gîlceavă între dînșiu. Atunci, strîngîndu-se 
ceilalți închinători de idoli, au bătut pe fericitul Varuh cu beţele pînă la moarte şi, 
crezîndu-l mort, l-au scos afară din sat şi l-au aruncat într-un loc pustiu. A doua zi, 
Cornelie, diaconul şi alți doi creştini, trecînd pe acolo, l-au aflat pe Valuh zăcînd ca 
mort, neputînd nici să vorbească, nici să audă, nici cu ochii să vadă, nici să-şi miște 
mîinile sau picioarele, ci numai duhul era într-însul şi, luîndu-l, l-au dus în cetate. 
Dar văzînd închinătorii la idoli că-l duceau pe Varuh, li s-a părut că duc în cetate un 
mort, deci s-au repezit asupra celor ce duceau şi au început a-i bate, zicîndu-le; "De 
ce faceţi o urîciune ca aceasta, aducînd mortul în cetate - deoarece obiceiul gazenilor 
era ca pe morți să-i scoată la îngropare afară din cetate - şi luîndu-l pe Varuh, l-au 
legat de picioare şi-l tîrau prin cetate; dar diaconul Cornelie alergînd, a spus Sfîntului 
Porfirie. Deci, a venit episcopul cu sîrguință cu ceilalți fraţi şi, ajungînd la cei ce-l 
tîrau, îi ruga să înceteze o nemilostivire ca aceea; iar ei au ocăriît şi pe episcop. Apoi 
s-a adunat mulțime de popor, care văzînd răbdarea și smerenia episcopului, că nu 
răspunde nimic împotriva ocărîtorilor lui, a început a se gîlcevi cu cei ce dosădeau 
pe cel mort; şi s-a făcut între dînşii gîlceavă, căci punîndu-şi mîinile unul pe altul se 
băteau şi era tulburare mare. 


Iar sfîntul episcop cu creştinii, luînd pe fericitul Valuh, l-au dus în biserică, 
fiind tîrziu, şi, văzînd că duhul lui este încă într-însul, a început a se îngriji de 
tămăduirea lui şi toată noaptea aceea s-a rugat lui Dumnezeu cu lacrimi pentru dînsul. 
Apoi bolnavul a deschis ochii și a vorbit, cerînd apă de băut; apoi a început a vorbi 
spunînd tot ce s-a întîmplat. A doua zi veniră mai-marii cetății la biserică cu mulțime 
de popor şi au zis: "Pentru ce aţi adus pe mort în cetate, împotriva legii părinteşti?" 
Și a ieşit la dînşii sfîntul episcop Porfirie, cu toţi cei ce erau cu dînsul; aceștia, 
văzîndu-l pe episcop, au început a-l ocări şi a-l defăima, apoi, repezindu-se la ceilalți 
care erau cu dînsul, au început a-i bate. Și îndată fericitul Varuh, luînd putere de la 
Dumnezeu, s-a sculat degrab, ca şi cum niciodată nu bolise, şi, luînd un ciomag mare, 
a început a bate şi a prigoni pe poporul cel păgîn şi gîlcevitor. Iar ei, văzîndu-l viu, 
s-au spăimîntat cu frică mare, căci credeau că s-a sculat din morţi; pe de o parte de 
frică, iar pe de alta de bătaia cea mare fiind izgoniți, au fugit, călcîndu-se unul pe 
altul; şi i-a izgonit Varuh ca Samson pe filisteni, de la biserică pînă la capiştea lui 
Marnas; apoi din acea vreme toţi păgînii se temeau de Varuh neîndrăznind nici pe 
cale a se întîlni cu dînsul. lar Sfîntul Porfirie, mulțumind lui Dumnezeu de acea 
grabnică şi neașteptată schimbare a lui Varuh spre sănătate și de puterea trupească 
atît de mare, luată de la Dumnezeu, a hirotonisit pe Varuh diacon şi împreună cu el 
şi pe Marcu. 


Văzînd arhiereul lui Dumnezeu Porfirie necazurile care se făceau în toate 
zilele creștinilor de către necredincioşi, a trimis la Constantinopol pe Marcu, 
diaconul său, la dreptcredinciosul împărat Arcadie, rugîndu-l să poruncească să se 
strice capiştile idolești din Gaza. Apoi a scris şi prea sfințitului loan Gură de Aur, 
patriarhul Constantinopolului, cerînd ajutor şi mijlocire la împărat. Deci a poruncit 
împăratul să închidă capiştile idoleşti din Gaza, ca să nu se săvîrșească mai mult într- 
însele necuratele jertfe, dar n-a poruncit a le risipi, ca să nu necăjească poporul elin. 
Atunci a venit în Gaza un om împărătesc, cu numele Ilarie, să săvîrşească porunca 
împărătească, luînd multe ajutoare şi mulţi ostaşi din Azot şi din Ascalon. Apoi, 
arătînd gazenilor împărăteasca scrisoare, a închis templele idoleşti şi le-a pecetluit, 
smerind în legături pe cele trei căpetenii ale cetăţii. lar păgînii, adunînd mulţime de 
aur, l-au dus lui Ilarie, omul împărătesc, rugîndu-l să nu închidă unul dintre templele 
lor care era mai mare, adică acel a lui Marnas, care era în mijlocul cetăţii, iar cu 
celelalte să facă ce vor voi. Deci Ilarie, iubind aurul mai mult decît pe Hristos 
Dumnezeu, le-a lăsat liber templul cel mai de frunte a lui Marnas, iar pe cele mai 
mici le-a închis, sfărîmînd idolii într-însele. Şi s-a dus iubitorul acela de aur, ca și 
cum ar fi îndeplinit porunca cea împărătească; căci cu adevărat, numai cu chipul era 
creştin, iar înăuntru era plin de necredinţă elinească şi ajuta elinilor. lar păgînii aveau 
cel mai mare termplu, a lui Marnas şi nu încetau a face creştinilor supărare. 


În acea vreme s-a întîmplat un lucru minunat, care a adus la credinţă nu puţini 
oameni. O femeie oarecare, slăvită, fiică a unuia din cei mai iubiți cetăţeni şi soţie a 
unui slăvit bărbat care se numea Elia, fiind însărcinată, i-a venit ceasul să nască, dar 
nu putea; și se înmulţeau durerile ei foarte mult, căci a doua zi mai rău îi era, iar în a 
treia zi şi mai cumplit. Deci, aducîndu-se multe femei fermecătoare şi vrăjitoare, 
nimic nu puteau să-i ajute şi s-a muncit astfel şapte zile. lar bărbatul ei, tatăl şi mama 
ei şi toate rudeniile aduceau în toate zilele neîncetate jertfe și săvîrşeau rugi în 
templul lui Marnas, pentru dînsa, cerînd ajutor de la zeul lor; dar nu primeau ajutor, 
ci mai amară boală şi mai cumplite dureri se aduceau celei ce nu putea să nască. 
Acum toți deznădăjduiau și, privind la o muncire ca aceea a ei, singuri boleau cu 
inimile, plîngînd şi tînguindu-se pentru dînsa şi gîndind la sfîrşitul ei. Era între dînșii 
o bătrînă creştină. Aceea, alergînd la biserică, se ruga cu lacrimi în ochi lui Hristos 
Dumnezeu pentru femeia aceea bolnavă. Și văzînd-o Sfîntul episcop Porfirie 
plîngînd, a întrebat-o care este pricina; iar ea, căzînd la picioarele arhiereului, i-a 
spus despre toate şi îl rugă să se roage lubitorului de oameni Dumnezeu pentru 
femeia ce cumplit pătimea. lar arhiereul a trimis-o iarăşi la bolnavă, învățind-o ce să 
facă şi ce să zică. 


Deci mergînd bătrîna în casa bolnavei, a strîns toate rudeniile celei bolnave, 
pe părinţi şi pe bărbat, şi a zis către dînşii: "Este aici un doctor bun şi iscusit, acela 
m-a trimis la voi să vă întreb ce veţi da lui, dacă acela va tămădui pe bolnavă?" 
Auzind acestea, părinţii au zis: "De va voi el toate averile noastre, să le ia, numai să 
o vedem vie şi sănătoasă pe fiica cea iubită”. La fel zicea și bărbatul ei, fiind gata să 
dea toate pentru viaţa şi sănătatea soției lui. Grăit-a către dînșu bătrîna: "Ridicaţi-vă 
mîinile voastre spre înălțime şi vă întăriți cuvîntul cu jurământ, ca să fie credincioasă 


făgăduinţa voastră că nu veți defăima pe doctorul acela”. Iar ei, cu osîrdie şi cu 
lacrimi ridicîndu-și mîinile, au zis: "În toate zilele noastre vom fi robii lui, numai să 
tămăduiască pe una născută a noastră, fără de care nu putem a mai fi vii. Pentru că 
ce viaţă şi veselie va fi nouă fără dînsa?”. 


Acestea auzindu-le bătrîna, a strigat cu glas mare către cea bolnavă: "Marele 
arhiereu Porfirie grăieşte ție așa: "Te vindecă pe tine lisus Hristos, Fiul lui Dumnezeu 
cel viu; crede întru EI şi vie vei fi!" Şi femeia suspinînd, îndată şi-a dat rodul său şi i 
s-a ușurat durerea. Apoi toți cei ce erau acolo mirîndu-se, au strigat: "Mare este 
Dumnezeul creştinilor! Mare este Porfirie, arhiereul Lui!" Iar a doua zi părinții și 
bărbatul femeii aceleia şi toate rudeniile, venind la Sfîntul Porfirie, au căzut la 
picioarele lui, cerînd botezul lui Hristos. Iar sfîntul, învăţindu-i, le-a poruncit să 
postească şi să vină la sfînta biserică. Apoi, nu după multă vreme, i-a botezat şi pe 
ei, pe femeia care a născut şi pe pruncul cel născut, pe care l-a chemat Porfirie după 
numele său, căci era de parte bărbătească. Și era numărul celor botezați 64. 


Înmulţindu-se turma lui Hristos, se înmulţea și pizma închinătorilor de idoli și 
din zi în zi chinuiau mai amar pe creştini, îngreunîndu-i cu neîncetate lucrări ale 
cetăţii ca pe nişte robi, silindu-i la toate cu osteneli şi cu răni. Apoi încă şi prin ţarini 
şi prin grădini le făceau supărări, încît erau credincioșii în mare supărare şi sărăcie şi 
nu aveau de unde plăti cele cerute poporului și dăjdule împărătești. Aceea văzînd-o 
arhiereul lui Dumnezeu Porfirie şi o răutate ca aceea adusă credincioşilor de la păgîni 
neputînd să o rabde, s-a dus în Cezareea, la fericitul loan, mitropolitul său, rugîndu- 
| ca ori de episcopie să-l facă liber, ori să meargă cu dînsul la Constantinopol, ca să- 
| roage pe împărat să poruncească să risipească toate templele idoleşti și să 
îmblînzească sălbăticia elinească. 


Mitropolitul loan a voit ca mai bine să sufere oboseala drumului în vreme de 
iarnă, decît să-l ehbereze de episcopie pe Sfîntul Porfirie. Suindu-se amîndoi într-o 
corabie, s-au dus şi, avînd bună sporire, în zece zile au ajuns la ostrovul Rodos. 
Acolo, auzind despre un monah oarecare, care într-un pustiu avea viaţă sihăstrească, 
anume Procopie, bărbat sfînt şi înainte văzător, au mers să-l cerceteze. Iar acela, 
văzînd înainte venirea lor şi cunoscînd dregătoria lor cea arhierească, i-a întîmpinat 
şi i-a cinstit. El, înțelegînd pricina călătoriei lor, i-a povăţuit ce trebuie să facă la 
Constantinopol, ca să-şi cîştige dorinţa. "Alergaţi - le zise - mai întîi la prea sfinţitul 
loan Gură de Aur, că acela vă va ajuta cu sfatul său cel bun. Că deşi nu merge acum 
în palatele cele împărătești, fiindcă s-a mîniat asupra lui împărăteasa, însă el are 
prieten pe Amantie eunucul, postelnicul împărătesei, bărbat drepteredincios și 
îmbunătățit căruia vă va încredința pe voi şi prin mijlocirea căruia veţi cîştiga toate. 
Acela vă va duce la împărat şi cu de-amănuntul veţi spune despre nevoia voastră și 
să-l proorociţi împărătesei că va naşte un fiu, care va fi împărat, iar auzind de la voi 
că este însărcinată, se va bucura. lată acum este a noua lună de cînd a zămislit şi vă 
va face vouă după dorinţa voastră”. 


Iar sfinţii loan şi Porfirie, primind această povăţuire şi adeverire spre lucrul 
dorit, au pornit cu bucurie și în zece zile au ajuns la Constantinopol. Apoi, precum i- 
a învățat Cuviosul Procopie, mai întîi au mers la sfințitul loan Gură de Aur. Iar el i- 
a primit cu cinste şi cu dragoste și, aflînd pricina venirii lor, le-a dat nădejde. A doua 
zi, chemînd pe postelnicul împărătesei, Amantie, 1-a arătat pe episcopii cei ce veneau 
de la Palestina şi 1-a încredinţat lui să aibă grijă de dînşii şi să cîştige de la împărat 
ceea ce poftesc. lar eunucul, auzind de la sfinții episcopi toate cele ce spun cu de- 
amănuntul, ce fel de necazuri se fac credincioşilor de către păgînii din Gaza, a 
lăcrimat şi, umplîndu-se de dumnezeiască rîvnă, a zis: "Nu vă întristați, sfinți părinți, 
căci Domnul nostru lisus Hristos singur va apăra pe credincioșii robii Săi şi de cei ce 
le fac strîmbătate îi va izbăvi. Deci rugaţi-vă Domnului, iar eu voi spune împărătesei 
şi nădăjduiesc că Dumnezeul tuturor va îndupleca inima ei spre milostivire; iar 
dimineaţă şi pe voi vă voi duce la dînsa veţi spune toate cele ce veţi voi". Acestea 
zicîndu-le eunucul către episcopi, s-a dus. 


A doua zi Amantie, postelnicul împărătesei, a chemat pe arhiereii lui 
Dumnezeu loan și Porfirie la împărătescul palat şi i-a dus la împărăteasă. lar ea, 
văzînd pe arhierei, a apucat înainte a le zice: "Binecuvîntaţi-mă, părinților”. lar aceia 
s-au aplecat ei. Şi şedea împărăteasa pe un pat de aur şi a zis către dînșii: "lertaţi-mă 
arhiereii lui Dumnezeu că nu pot să vă dau cuviincioasa cinste, avînd sarcina în 
pîntece; căci se cădea mie ca înaintea uşii să întîmpin pe sfinţiile voastre; ci vă rugaţi 
Domnului pentru mine, ca să pot naşte cu bunătatea Aceluia pruncul care este în 
pîntecele meu". lar sfinții părinți, minunîndu-se de smerenia ei, au zis: "Cel ce a 
binecuvîntat pîntecele Sarei, al Revecăi şi al Elisabetei, Acela să binecuvînteze şi 
pîntecele tău şi rodul cel dintr-însul purtat să-l înfieze". 


Iar ea, poruncindu-le să șadă, a început a grăi: "Ştiu pentru ce aţi suferit atîta 
osteneală de călătorie, căci toate mi-a spus Amantie. Și de voiţi, spuneţi-mi şi voi ca 
să ştiu mai bine pentru ce aveţi trebuinţă”. Atunci au spus episcopii toate cele cu de- 
amănuntul împărătesei, despre necazurile ce se fac creştinilor de către închinătorii de 
idoli şi au rugat-o să dea ajutor celor chinuiți. lar ea, ascultînd cele grăite, le-a zis: 
"Nu vă mîhniţi, sfinților părinți, căci nădăjduiesc spre Domnul lisus Hristos, Fiul lui 
Dumnezeu, că voi ruga pe împărat să împlinească cererea voastră, iar acum odihniți- 
vă de cale, căci vă văd osteniţi, și rugaţi-vă lui Dumnezeu pentru mine, ca să ajute 
mijlocirii mele pentru voi, la împărat". Acestea zicîndu-le împărăteasa către sfinții 
episcopi şi dîndu-le aur destul spre hrană, i-a liberat cu nădejde. 


Cînd a venit împăratul la împărăteasă, ea 1-a spus lui despre episcopii ce 
veniseră din Palestina şi pentru ce veniseră, cum și toate răutățile ce se făceau 
creştinilor din partea închinătorilor de idoli. Apoi l-a rugat să risipească capiştile 
idoleşti din Gaza. Împăratul, auzind de aceasta, cu greu îi venea zicînd: "Ştiu că 
cetatea aceea cu mare osîrdie slujeşte idolilor, dar avem trebuință de dăjdiile cele 
multe ce se iau de acolo. Deci de vom risipi toate templele zeilor şi-i vom necăţi pe 
oameni, apoi înfricoşindu-se vor fugi şi se va pustii cetatea, iar noi ne vom lipsi de 
atîtea dăjdii. Oare nu este mai bine să-i smerim pe dînși cîte puţin? Mai întîi să luăm 


de la dînșii începătoria cetății, apoi templele lor să le închidem şi să oprim aducerea 
de jertfe idolilor, iar ei, văzîndu-se smeriți, vor cunoaşte adevărul și la noi se vor 
întoarce". 


Acestea auzindu-le împărăteasa de la împărat s-a mîhnit foarte şi, lăcrimînd, a 
zis: "Singur Hristos Domnul va ajuta robilor săi, adică creștinilor, dacă noi nu voim 
să le ajutăm lor". Această vorbă a împăratului auzind-o postelnicul Amantie, a spus- 
o sfinților episcopi. lar a doua zi împărăteasa i-a chemat pe sfinții episcopi și le-a zis: 
"Am spus împăratului despre voi şi despre toată nevoia şi despre toată cererea 
voastră, dar nu voiește să mă asculte, socotind că este greu lucru întristarea 
închinătorilor de idoli din Gaza. Însă nu vă mîhniţi, că voind Dumnezeu, nu voi înceta 
a ruga pe împărat pînă ce el, ascultînd, va face voia voastră”. lar episcopii auzind, 1 
s-au plecat ei. 


Sfîntul Porfirie, aducîndu-şi aminte de profeticele cuvinte ale Sfîntului 
Procopie, cele despre împărăteasă, a spus: "Osteneşte-te pentru noi stăpînă, ca pentru 
Hristos, iar El pentru osteneala ta îți va da un fiu, care va împărăţi înaintea ochilor 
tăi şi mulți ani va vieţui întru toată buna sporire a împărăției”. Acestea auzindu-le 
împărăteasa s-a umplut de bucurie şi s-a luminat la față, zicînd: "Rugaţi-vă pentru 
mine, o! sfinților părinţi, ca, precum doriți, să nasc fiu; şi de va fi aşa, vă făgăduiesc 
că voi împlini toate cele dorite; nu numai cele ce cereţi, ci şi cele ce nu le cereţi le 
voi face, cu ajutorul lui Hristos; apoi în mijlocul cetăţii Gaza voi zidi o sfîntă biserică; 
deci mergeţi în pace şi aşteptaţi, rugîndu-vă pentru mine iubitorului de oameni 
Dumnezeu". 


După aceasta s-au împlinit zilele ca să nască împărăteasa; şi a născut un prunc 
parte bărbătească, precum sfinţii părinți i-au proorocit, și s-a numit după numele 
bunicului său, Teodosie, căci tatăl împăratului Arcadie era Teodosie, care a împărățit 
cu Graţian. Şi s-a născut acest al doilea Teodosie în porfiră, care era însemnare despre 
împărăția lui. Şi a fost mare bucurie a împărătului Arcadie și la toată împărăția. lar 
împărăteasa a trimis pe Amantie, postelnicul său, la sfinții părinţi loan şi Porfirie, 
zicînd: "Mulţumesc lui Hristos, căci cu sfintele voastre rugăciuni mi-a dăruit mie fiu; 
deci să cereţi de la Domnul, sfinților părinți viață şi mulți ani celui născut, iar mie 
smeritei sănătate, ca să împlinesc cele ce am făgăduit vouă". 


După şapte zile a chemat împărăteasa la sine pe arhiereii lui Dumnezeu loan 
şi Porfirie şi i-a întîmpinat în uşa camerei sale, purtînd în mîini pruncul cel de curînd 
născut. Apoi şi-a plecat capul la dînşii şi a zis: "Binecuvîntați-mă, părinților, pe mine 
şi pe fiul meu, pe care mi l-a dăruit Dumnezeu, cu sfintele voastre rugăciuni”. lar ei 
au însemnat-o cu semnul crucii; asemenea şi pe pruncul pe care îl ținea în mîinile 
sale şi au vorbit multe lucruri folositoare. Apoi le-a zis împărăteasa: "Oare știți, 
părinților, ce am gîndit să fac pentru a voastră cerere?" lar Sfîntul Porfirie i-a răspuns, 
zicînd: "Pe toate cele ce le-ai gîndit stăpînă de la Dumnezeu le-ai gîndit, căci într- 
această noapte s-a descoperit smereniei mele o vedenie, care era aşa: mi se părea că 
stau la Gaza, în capiştea idolească a lui Marnas şi a ta înălțime, stînd acolo, mi-a dat 


Sfinta Evanghelie, zicîndu-mi: "Primeşte şi citeşte". Iar eu, luînd-o, am deschis-o și 
am aflat-o la locul unde Domnul grăieşte către Petru: "Tu eşti Petru şi pe această 
piatră voi zidi Biserica Mea şi porțile iadului nu o vor birui pe ea". Iar tu stăpînă mi- 
ai zis: "Pace ție, îmbărbătează-te şi te întăreşte”. Iar eu m-am deşteptat şi din aceasta 
mă încredinţez că Fiul lui Dumnezeu a pus în inima ta sfat bun pentru noi”. 


Deci spune, stăpînă ce lucru bun ai gîndit pentru noi?"”. lar împărăteasa le-a 
răspuns: "De va voi Hristos, nu după multe zile, pruncul va primi Sfîntul Botez; iar 
voi, mergînd, pregătiți o scrisoare de cerere, în care să scrieţi toate cîte pofuți şi, cînd 
se va aduce pruncul de la Sfîntul Botez, să dați scrisoarea aceluia ce va duce pe miini 
pruncul botezat; iar eu îl voi învăţa ce să facă și nădăjduiesc spre Fiul lui Dumnezeu 
că toate le va rîndui bine după voinţa Sa”. 


Deci, ducîndu-se ei, au pregătit o scrisoare de cerere, scriind într-însa multe, 
nu numai despre sfărîmarea idolilor, risipirea templelor celor necurate, dar şi despre 
uşurarea credincioşilor de lucrări, de dăjdii şi despre începătoria cetăţii şi, în sfîrşit, 
să se dea tărie împărătească sfintei Biserici creştine, care era foarte săracă, scăpătată 
şi strîmtorată. Adică să se dea hrană slujitorilor ei şi alte lucruri folositoare şi de 
uşurare creştinilor celor chinuiţi şi scăpătați. Apoi aşteptară ziua aceea în care se va 
boteza fiul împăratului; dar înainte de botezul lui, s-a propovăduit că va fi împărat, 
ca unul ce s-a născut în porfiră, şi s-a îmbrăcat mai întîi cu porfira, apoi cu scutecele. 
Deci, aducîndu-se împăratul cel nou la Sfîntul Botez cu slavă, toată cetatea fund 
foarte împodobită, zidurile strălucind cu aur și cu argint şi tot poporul, purtînd haine 
mai luminate şi mai scumpe, ducea pe împăratul cel nou la biserică, acoperit cu 
porfiră împărătească, pe mîinile unui bărbat vestit strălucit cu haine de mult preţ; și 
era mulțime de boieri şi de voievozi, unii mergînd înainte, iar alții mai pe urmă, iar 
împrejur mergea oaste, purtînd platoşe şi arme cu aur, care străluceau; şi puteai să 
vezi toată slava împărătească, podoaba şi mărirea, încît Sfîntul Porfirie zicea: "Dacă 
aşa este slava împăratului pămîntesc celui vremelnic, apoi cum trebuie să fie slava 
Împăratului ceresc celui veşnic! ” Şi fiind dus în biserică împăratul cel nou, amîndoi 
sfinții episcopi stînd la uşile bisericii, țineau scrisoarea pregătită. 


După săvîrşirea Sfîntului Botez, cînd toţi ieşeau din biserică, cu împăratul cel 
nou botezat, sfinții episcopi au strigat: "Ne rugăm înălțimii tale, noule împărat, 
primeşte rugămintea noastră ca la începutul împărăției tale să te arăţi a fi milostiv”. 
Acestea zicînd sfinții părinți, au pus scrisoarea pe prunc; iar bărbatul care îl ducea, a 
stat şi, luînd scrisoarea, a poruncit să fie tăcere; apoi, deschizînd-o, o citi în auzul 
tuturor, că aşa era învăţat de împărăteasă și citind o parte a scrisorii, a învelit-o şi, 
punîndu-şi dreapta sub capul pruncului, l-a ridicat puţin, ca spre învoire şi a strigat: 
"Porunceşte a lui împărătească mărire ca toate cele scrise aici să se săvîrșească în 
faptă, deoarece aceasta este cea dintîi poruncă împărătească a lui şi nicidecum nu se 
va schimba!" Iar toţi cei ce vedeau şi auzeau aceasta, s-au minunat şi s-au închinat 
binecuvîntînd şi urînd mulți ani noului împărat, cel ce a început împărăția sa cu 
milostivire. Deci fericeau pe împăratul Arcadie, numindu-l binecuvîntat de 
Dumnezeu, că s-a învrednicit să aibă un fiu, împărățind împreună cu el şi dînd 


poruncile sale spre lucrurile cele bune. Şi s-a spus despre aceea împărătesei iar ea, 
umplîndu-se de bucurie, s-a închinat lui Dumnezeu, dîndu-i mulţumire. 


Apoi, fund dus în palatul tatălui împăratul cel nou botezat, i-a ieşit în 
întîmpinare mama lui şi, ducîndu-l la împăratul Arcadie, bărbatul său, I-a hiritisit, 
zicîndu-i: "Fericit eşti, stăpînul meu, că în viaţa ta văzură ochii tăi împărat ieşit din 
coapsele tale”. Împăratul Arcadie auzind acestea se bucură foarte, iar împărăteasa, 
văzîndu-l vesel, i-a zis: "Spune de-ţi este cu plăcere stăpîne, să ştim ce este în cartea 
aceasta care s-a dat acum noului împărat, fiul nostru, ca să se săvîrşească cu totul 
această poruncă a lui pentru toate cele scrise aici”. Atunci împăratul a poruncit să se 
citească scrisoarea şi a zis: "Grea este cu adevărat această cerere, dar mai grea este 
lepădarea, deoarece aceasta este întiia poruncă a fiului nostru și nu este cu putință a 
o schimba”. Împărăteasa zise: "Nu este cu putinţă a o schimba, nu numai porunca 
fiului cea dintîi, dar şi rugăciunea sfinților bărbați care mi-au proorocit înainte despre 
naşterea fiului nu este bine a o trece cu vederea”. 


Îndată împăratul Arcadie a poruncit ca prin scrisori împărăteşti să întărească 
toate cele ce erau scrise de episcopii Palestinei în cartea de rugăminte şi, pregătindu- 
se scrisorile de la ambii împărați, de la Arcadie şi de la Teodosie, împărăteasa a 
chemat pe arhiereii lui Dumnezeu loan şi Porfirie şi le-a arătat acele scrisori, 
întrebîndu-i dacă le sînt plăcute. Deci fiindu-le plăcute şi închinîndu-se împărătesei, 
i-au mulțumit pentru o sîrguință milostivă ca aceea şi cu bună înţelegere; şi s-au rugat 
ca să se trimită de la împărați, în Gaza, un bărbat mai credincios decît cel dintii, ca 
să ducă la săvîrşire aceste porunci. Deci s-a găsit pentru aceasta un om binecredincios 
şi temător de Dumnezeu, anume Chineghie. Aceluia i s-a încredințat de împărați să 
se ducă în Gaza şi să rînduiască totul bine şi cu credință, după poruncă. 


Apoi împărăteasa a dat Sfîntului Porfirie aur de-ajuns spre zidirea unei biserici 
de piatră, în mijlocul cetăţii Gaza, asemenea şi pentru facerea casei de străini și s-a 
mai făgăduit să dea cît va mai trebui pentru săvîrşirea bisericii. Apoi, deosebit, le-a 
dat daruri amîndurora şi vase bisericești de aur şi de argint pentru biserica Cezareei 
şi a Gazei şi aur pentru cale. Asemenea împăratul cinstindu-i cu daruri și cu bani din 
destul i-a lberat în pace. Iar ei, închinîndu-se sfințitului patriarh loan Gură de Aur, 
au plecat la locul lor; iar după dînşii au plecat Chineghie, omul cel împărătesc, căruia 
1 se încredinţase poruncile împărăteşti. 


Cînd sfinți părinți loan şi Porfirie s-au apropiat de ostrovul Rodos, au rugat 
pe cîrmaci să stea la mal ca să meargă să se închine Cuviosului Procopie sihastrul; 
dar cîrmaciul n-a voit, spunînd că este vîntul nelesnicios și n-a ascultat de arhiereii 
lui Hristos, căci în taină era arian şi ura pe aceşti dreptcredincioşi episcopi. Cînd au 
trecut de acel ostrov, îndată s-a făcut un vifor mare și învăluire, de care erau toți în 
mare frică, temîndu-se de înecare, şi a fost vifor toată ziua şi toată noaptea. Apoi, 
răsărind zorile dimineţii, Sfîntul Porfirie a adormit puţin și a văzut pe Cuviosul 
Procopie, zicînd: "Sfătuiți pe cîrmaci să se lase de eresul arian și să-l blesteme, apoi 
să-l învăţaţi spre Botez şi îndată va înceta învăluirea cea înfricoşată. 


Deşteptîndu-se Sfîntul Porfirie, a spus fericitului loan mitropolitul și celorlalți 
care erau cu dînsul şi, chemînd pe cîrmaci, i-au zis: "Dacă vei voi să se mîntuiască 
de înecare corabia ta şi noi toţi, iar mai ales sufletul tău să se izbăvească de veşnica 
pierzare, apoi leapădă-te de reaua-credinţă a eresului tău cel arian și te împărtăşeşte 
cu credinţa cea sobornicească". Iar cîrmaciul s-a mirat că sfinții părinți ştiu această 
taină, pe care nimeni nu o ştia, şi a zis către dînşii: "De vreme ce v-a descoperit 
Dumnezeu tainele inimii mele, mă lepăd de credinţa lui Arie şi cred precum credeți 
voi". Zicînd, viforul a încetat și marea s-a alinat, iar sfinţii, învăţind pe cîrmaci din 
dumnezeiasca Scriptură şi întărindu-l în dreapta credinţă, l-au botezat. 


Apoi plutind de aici cu bună sporire au sosit la Maiuma, care este departe de 
Gaza cam la 20 de stadii de mers pe uscat; şi au mers pe Jos pînă în cetatea Gaza. 
Credincioşii, înştiințindu-se de venirea lor, le-au ieșit în întîmpinare cu psalmi şi cu 
cîntări, ducînd înainte Sfînta Cruce şi cu mare veselie au intrat în cetate arhiereii lui 
Dumnezeu. lar închinătorii de idoli, văzînd aceea, s-au mîniat foarte scrîşnind din 
dinți. Însă nu îndrăzneau să le facă vreun rău, căci auziseră cum au fost primiţi de 
împărat episcopii creştini şi că vin cu poruncă împărătească să smerească sălbăticia 
elinească și să risipească capiştile zeilor lor. Iar creştinii, mergînd cu cinstita Cruce 
şi cu arhiereii lor, s-au apropiat de idolul Venerei, care era chip de femeie goală, fără 
ruşine, căruia gazeenii îi făceau mare cinste, iar mai ales partea femeiască, 
aprinzîndu-i lumînări şi cădelnițindu-l cu tămiie mirositoare; căci diavolul, locuind 
în idolul acela, pe multe le înşela cu năluciri de visuri, îndemnînd pe fecioare sau pe 
femei la necurata însoţire. 


Deci creştinii, apropiindu-se de acel idol, care era sus în uliţă, îndată a fugit 
diavolul, aruncînd pe idol la pămînt, şi acesta s-a sfărîmat în multe bucăţi, căci era 
de marmură; şi a ucis pe doi oameni necredincioşi care, stînd acolo, riîdeau şi 
batjocoreau cîntarea creştinească. Acea minune văzînd-o, mulți elini au crezut în 
Hristos şi împărtăşindu-se cu creştinii, mergeau la sfînta biserică şi au cerut Sfîntul 
Botez; iar numărul lor era de 32 de bărbaţi și 7 femei. Şi s-a făcut bucurie îndoită 
creştinilor despre venirea cea cu bună sporire a păstorilor lor şi despre mîntuirea 
sufletelor omenești. 


Petrecînd fericitul loan mitropolitul în Gaza două zile, s-a dus în Cezareea, 
petrecîndu-l creștinii foarte departe. Şi după cîteva zile a venit în Gaza şi Chineghie 
cel pomenit mai sus, omul cel împărătesc, avînd cu sine mulţi boieri şi pe voievod 
cu putere de oaste; atunci s-au înfricoşat elinii foarte, iar unii chiar au fugit din cetate. 
A doua zi, adunînd pe toți începătorii cetăţii, le-a arătat porunca împărătească, cea 
hotărîtă pentru risipirea templelor idolești şi pentru sfărimarea idolilor lor. Cînd s-a 
citit aceea în auzul tuturor, poporul păgînesc ridicînd glasul, a început a plînge și a 
se tîngui, pe care lucru Chineghie, neputînd a-l suferi, a făcut semn ostaşilor; iar 
aceia, repezindu-se la ei, au început a-i bate şi i-au izgonit din adunarea creştinilor, 
iar creştinii cu mare bucurie au mulțumit împăratului, fericindu-l cu multe laude. 
Apoi, pornind oastea, au alergat la capiștile idoleşti şi cu zgomot mare au început a 
le risipi. Şi erau în cetate opt temple idoleşti vestite: Soarelui, Venerei, lui Apolon, 


Proserpinei, Ghecavei, lui leron, Fortunii şi lui Marnas, care era mai mare decît toate 
şi mai cinstit de păgîni. Încă şi foarte mulţi idoli mai erau în tîrg și pe uliţe, prin ziduri 
şi prin cetăţi, împrejurul cetăţii, pe drumuri, prin grădini şi în ţarini; şi în zece zile 
toți idolii aceia au fost sfărîmaţi şi templele idoleşti le-au risipit, afară de templul lui 
Marnas, mai mare și mai frumos, pe care mulți ziceau să nu strice, ci s-o sfințească 
biserică lui Dumnezeu. Mulţi voind astfel şi sfătuindu-se, Sfîntul Porfirie se ruga lui 
Dumnezeu, cerînd de la El încredințare pentru aceea. Şi cînd se săvirşea 
dumnezeiasca slujbă în sfinta biserică, un copil mic, din popor, a strigat: "Să se ardă 
şi să se risipească templul lui Marnas, de vreme ce este întinat de mult sînge omenesc, 
vărsat pentru jertfa diavolilor şi temelia din pămînt să se sape şi să se arunce; iar în 
acel loc să se zidească noua biserică dumnezeiască!”. 


Acel copil era de şapte ani, iar clericii socoteau că maică-sa l-a învăţat să 
vorbească astfel; şi luîndu-l au început a-l înfricoşa cu bătăi ca să spună cine l-a 
învăţat a grăi aceasta. lar copilul a început a vorbi greceşte, spunînd aceleași lucruri, 
adică să se ardă templul lui Marnas şi să se risipească. Și au cunoscut că de la Duhul 
Sfînt grăieşte, căci fund de şapte ani şi neînvăţat, vorbea bine grecește. Deci crezînd 
cuvintele copilului, au ars şi au risipit templul cel mai frumos lui Marnas pînă în 
temelie pe care săpînd-o din pămînt au aruncat-o pe drumuri ca să fie de toţi călcată; 
ŞI se tînguiau de aceea păgânii. Apoi, prin toate casele elineşti cele încuiate umblind 
ostașii adunau idolii cei ascunși și, strîngînd mulțime mare din aceia, i-a făcut 
grămadă și cu foc mare i-a ars; astfel s-a dezrădăcinat slujirea de idoli din cetatea 
Gaza cea elinească. 


Iar Chineghie, smerind bine pe capii păgîni ai cetăţii şi uşurînd necazul făcut 
de ei creştinilor, s-a întors la împărați. Însă o parte din oaste, după dorinţa arhiereului, 
au lăsat-o în cetate, ca nu cumva închinătorii de idoli să se ridice asupra creştinilor. 
După aceasta arhiereul lui Hristos, în locul unde era templul lui Marnas, a întemeiat 
o biserică în chipul Crucii, a cărui închipuire împărăteasa Eudoxia a trimis-o scrisă 
pe hîrtie, avînd 30 de stîlpi de marmură între care erau doi strălucind ca smaraldul; 
ŞI în cinci ani s-a zidit o biserică mai frumoasă, fără asemănare, decit cea care fusese 
mai înainte templul lui Marnas, pe care arhiereul lui Dumnezeu, sfinţind-o, săvîrşea 
dumnezeiasca Liturghie, dînd mulțumire lui Hristos Domnul, căci în locul acela, în 
care mai înainte se făceau sîngeroasele jertfe ale mincinoşilor zei, a început a se 
aduce prea curata jertfă, fără de sînge, a adevăratului Dumnezeu. 


A zidit apoi şi casă pentru străini cu aurul ce i s-a dat de drepteredincioasa 
împărăteasă, unde odihnea pe străini şi hrănea pe săraci. Apoi păştea turma lui 
Hristos cu cuvîntul lui Dumnezeu şi se mărea numărul credincioşilor în toate zilele, 
căci mulți din rătăcirea elinească lăsînd păgînătatea idolească, se întorceau la Hristos 
Dumnezeu; iar ceilalți elini turbau de mînie și de zavistie, văzînd creștinătatea cum 
înfloreşte zi de zi şi se înmulțește, iar idolatria, vestejindu-se şi micșorîndu-se. Dar 
au îndrăznit încă o dată cu răutatea lor să vină asupra sfîntului păstor şi a turmei lui. 
Căci, făcînd oarecînd gîlceavă, iconomul bisericii, cu unul din închinătorii de idoli, 
cetățean vestit care se numea Sampishie - pentru un lucru care era averea bisericii - 


s-a făcut sfadă şi tulburare din amîndouă părțile; căci se adunaseră credincioşii şi 
necredincioşii, ajutînd fiecare părții sale. Credincioşii ajutau iconomului, iar 
necredincioşii lui Sampsihie. Deoarece erau mai mulţi necredincioşi, aceştia biruiau 
pe credincioși şi au ridicat război, apucînd bețe şi arme, ucigînd şapte oameni 
credincioşi, iar pe mulți i-au rănit şi, pornind cu glas fără rînduială, au alergat în 
curtea episcopiei, vrînd să-l ucidă pe arhiereu, Sfîntul Porfirie. Înştiinţîndu-se, 
episcopul a zis către diaconul Marcu: "Să fugim, frate, şi să ne ascundem puţin, pînă 
ce va trece mînia Domnului!" Şi fugind peste zid, în altă curte, de o parte, s-a ascuns 
la o fecioară săracă, pe nume Salata, care era elină cu credinţa, orfană de părinți și 
avea pe moașa sa pe patul durerii, căreia îi slujea hrănind-o cu osteneala mîinilor 
sale. Acea fecioară a ascuns la dînsa pe Sfîntul episcop Porfirie două zile şi o noapte. 
Iar în altă noapte, potolindu-se gîlceava și tulburarea, a plecat cu Marcu la casa sa şi 
a găsit risipite toate cele ce avea, iar fericitul Varuh zăcea rănit şi abia răsuflînd. 
Despre toate acestea creştinii, trimițînd degrab în Cezariea, au spus antipatului şi, 
acela trimițînd oaste, au prins pe toți cei vinovaţi de tulburare şi ucidere şi pe unii i- 
a pedepsit cu moartea, iar pe alții, bătîndu-i cumplit, i-a eliberat. 


Din acea vreme s-au potolit cu totul elinii păgîni şi a vieţuit arhiereul lui 
Hristos, Porfirie, cealaltă vreme a vieţii sale în pace şi în bună linişte. Iar fecioarei 
Salata, ce s-a pomenit mai sus, la care s-a ascuns de ucigaşele miini, 1-a mulțumit, 
luminînd-o cu Sfîntul Botez; iar pe bătrîna bolnavă a tămăduit-o şi a botezat-o, apoi 
le-a dat hrană din averile bisericeşti. După aceea, voia s-o însoţească cu un bărbat, 
după lege, dar ea a voit mai bine să fie mireasa lui Hristos. Pentru aceasta, sfintul, 
veselindu-se foarte mult cu duhul, a sfinţit-o spre slujba lui Hristos, a numărat-o în 
ceata sfintelor fecioare, lucru care a plăcut lui Dumnezeu desăvîrşit, păzindu-și 
neprihănită fecioria sa în post şi în rugăciune, cu ajutorul primitelor rugăciuni ale 
plăcutului lui Dumnezeu Porfirie, care înălța neîncetat rugăciuni către Dumnezeu 
pentru turma sa, ziua şi noaptea. 


Apoi a făcut şi minuni arhiereul lui Hristos. Pe trei copii, care căzuseră în puț 
adînc, cu rugăciunea sa i-a păzit vii şi întregi; pe o femeie oarecare ţinînd de eresul 
maniheilor şi fiind plină de meşteşug diavolesc şi de basmele eretice, care hulea 
foarte mult credința cea dreaptă şi pe mulți îi înșela la păgînătate, a pedepsit-o cu 
rugăciunea, căci deodată, căzînd, a pierit. Şi multe alte minuni a făcut Sfîntul Porfirie, 
întru slava lui Dumnezeu. Deci păscînd Biserica lui Hristos, 24 de ani, 1] luni şi 8 
zile, s-a dus la începătorul păstorilor, lisus Hristos, Fiul lui Dumnezeu, Arhiereul cel 
mare, Căruia, împreună cu Tatăl şi cu Sfîntul Duh, se cuvine cinste şi slavă în veci. 
Amin. 


56.PĂTIMIREA SFINTEI, SLĂVITEI, MAREI MUCENIŢE FOTINIA ȘI A 
CELOR ÎMPREUNĂ CU DÎNSA 
(26 FEBRUARIE) 


Sfînta marea mucenițţă Fotinia este femeia samarineancă despre care 
povesteşte Evanghelistul Ioan, Cuvîntătorul de Dumnezeu, în Sfînta Evanghelie, că 
a vorbit cu Dumnezeul nostru lisus Hristos la puţul lui Iacov şi a crezut în El. lar 
după înălțarea Domnului la cer şi după pogortrea Sfîntului Duh peste dumnezeieștii 
Apostoli, în ziua Cincizecimii (Rusalii) s-a botezat de către Sfinţii Apostoli, 
împreună cu doi fii ai ei şi cu cinci surori, urmînd lor şi propovăduind credinţa întru 
Hristos din loc în loc şi din ţară în ţară, întorcînd pe mulți slujitori de idoli de la 
păgînătate, făcîndu-i creștini. 


În zilele lui Neron, păgînul împărat al Romei, s-a pornit mare prigoană asupra 
creştinilor şi după mărturisirea Sfinților Apostoli Petru şi Pavel, prigonitorii căutau 
pe ucenicii lor şi pe toți cei ce credeau în Hristos sîrguindu-se în deşert a şterge din 
lume numele lui Hristos. Însă nu ştiau nebunii, căci cu cît prigoneau credinţa cea 
întru Hristos, cu atît mai mult se întărea şi se lățea; căci precum a zis Domnul: 
"Porțile iadului nu o vor birui pe dinsa'". 


In acel timp Sfînta Fotinia, împreună cu fiul ei cel mai mic, se aflau în 
Cartagina, cetatea Africii, şi propovăduiau cu îndrăzneală Evanghelia lui Hristos. lar 


Victor, fiul ei cel mai mare, era ostaş în armata romană și fiindcă a făcut mari vitejii 
şi biruinţe în războiul pe care l-au avut romanii împotriva arabilor, care supărau și 
prădau locurile lor, împăratul Neron l-a făcut stratilat şi voievod a toată Italia; şi, 
neştiind că este creştin, l-a trimis să muncească pe creștinii care se aflau acolo. lar 
Sebastian, ducele Italiei, auzind aceasta din urmă a zis către Victor: "Eu ştiu prea 
bine, o, voievodule, că tu eşti creştin precum şi maica ta și losi, fratele tău, sînt 
creștini, următori şi ucenici ai Apostolului Petru. Însă te sfătuiesc să faci ceea ce ţi-a 
poruncit împăratul, adică să munceşti pe creştini, ca să nu-ţi primejduieşti viaţa”. lar 
voievodul Victor a zis: "Eu voiesc să fac voia lui Hristos, adevăratului Dumnezeu, 
Împăratul cel ceresc şi fără de moarte. lar de porunca pe care mi-a dat-o Neron 
împăratul, ca să muncesc pe creştini, nici nu voiesc să aud, dar să o mai împlinesc". 
Ducele a zis: "Eu te sfătuiesc ca pe un prieten adevărat ceea ce îţi este ţie de folos; 
căci dacă vei şedea pe divan și vei cerca să afli pe creștini şi îi vei munci, vei face 
plăcerea împăratului şi vei dobîndi şi banii creştinilor. Pe lîngă aceasta, te mai 
sfătuiesc să vesteşti şi maicii tale şi fratelui tău, să nu mai propovăduiască la arătare 
pe Hristos şi să nu mai înveţe pe păgîni a se lepăda de credinţa lor părintească, ca să 
nu te primejduieşti din cauza lor”. 


Sfîntul Victor a zis către dînsul: "Să nu-mi fie a face aceasta care zici, adică 
să chinuiesc vreun creștin, sau să iau ceva de la dînsul, sau să sfătuiesc pe maica mea 
sau pe fratele meu să nu mai propovăduiască că Hristos este Dumnezeul cel adevărat. 
Dar şi eu sînt şi voiesc să fiu propovăduitor al lui Hristos, precum sînt şi aceia, şi las 
să vedem răul care ni se va face". Ducele a zis: "Eu frate te sfătuiesc cele ce-ţi sînt 
de folos, iar tu socoteşte ce vrei să faci". După ce a zis, îndată a orbit şi, căzînd la 
pămînt, a rămas mut de durerile cele cumplite ale ochilor; apoi, ridicîndu-l cei ce 
stăteau de față, l-au pus pe pat şi a rămas trei zile fără glas, neputînd grăi nicidecum. 
lar în a patra zi a strigat cu glas mare: "Unul este cu adevărat Dumnezeu, Dumnezeul 
creştinilor!" Iar Victor, intrînd la dînsul, a zis: "Pentru ce ţi-ai schimbat aşa deodată 
părerea ta, o! Sebastiane?"”. Ducele a zis către dînsul: "Căci mă cheamă Hristos la 
dînsul o! preadulcele meu Victor”. Deci îndată a învăţat de la dînsul credinţa în 
Hristos şi s-a botezat; apoi cum a ieșit din apa botezului, îndată și-a căpătat lumina 
ochilor şi a preamănit pe Dumnezeu. Văzînd ceilalți slujitori de idoli această 
preaslăvită minune, s-au înfricoşat ca să nu pătimească şi ei, necrezînd în Hristos, 
ceea ce a pătimit ducele, au alergat toți la Victor şi, învățînd credinţa în Hristos, s-au 
botezat. 


Trecînd puţină vreme, a ajuns cuvîntul acesta la Roma, pînă la urechile lui 
Neron, că Victor, stratilatul Italiei, şi Sebastian, ducele, propovăduiesc ca Petru şi 
Pavel şi ca ceilalți apostoli şi aduc pe mulți păgîni la credinţa în Hristos; apoi că 
Fotinia, mama stratilatului, împreună cu losi, un alt fiu al ei, au fost trimiși de dînsul 
în Cartagina să facă asemenea. Împăratul, auzind acestea, s-a aprins de mînie şi 
îndată a trimis ostaşi în Italia ca să aducă la Roma toţi creştinii care se aflau acolo, 
bărbaţi şi femei, cărora li se arătase Domnul mai înainte și le zisese: "Venizi la Mine 
toți cei osteniţi și însărcinați şi vă voi odihni, deci nu vă temeţi, căci Eu sînt cu voi 
şi Neron va fi biruit împreună cu diavolii, prietenii săi". "După aceea a zis către 


Victor: "De aici înainte numele tău va fi Fotinos, căci prin tine se vor lumina mulți 
şi vor crede în Mine; iar tu întărește cu cuvintele tale pe Sebastian, spre mărturisire, 
căci fericit şi bine-i va fi celui ce se va nevoi pînă la sfîrșit”. 


Acestea zicînd Domnul către dînşii, S-a înălțat la ceruri. S-a descoperit încă şi 
Sfintei Fotinia şi 1 s-au arătat toate cele ce trebuia să urmeze. De aceea, Sfînta Fotinia 
îndată a şi pornit din Cartagina împreună cu mulțime de creştini şi s-a dus la Roma; 
toată cetatea Romei, auzind-o propovăduind cu mare îndrăzneală pe Hristos, s-au 
tulburat, zicînd: "Cine este aceasta care vine aici cu mulțime?". Apoi a venit la Roma 
şi Fotinos, fiul ei, împreună cu Sebastian ducele, fund aduși de ostaşii care fuseseră 
trimişi de împărat. 


Dar Sfînta Fotinia a apucat şi a venit mai înaintea lui Neron, împreună cu losi 
fiul ei, şi cu cealaltă mulțime. Văzîndu-i Neron 1-a întrebat: "Pentru care pricină aţi 
venit la noi?". Sfînta a răspuns: "Am venit să te învăţăm să crezi în Hristos". Slujitorii 
împăratului au zis: "Au venit din Italia Sebastian, ducele, şi Victor, stratilatul”. Neron 
a zis: "Să vie înăuntru". Şi venind ei, a zis către dînşii: "Ce am auzit despre voi?”. 
Sfinţii au răspuns: "Cite ai auzit despre noi, o! împărate, toate sînt adevărate". Neron, 
uitîndu-se la dînşii sălbatic, le-a zis: "Vă lepădaţi de Hristos, ori voiţi să muriţi de 
moarte rea?'. Sfinții, ridicîndu-şi ochii la cer, au zis: "Să nu fie vreodată, o! 
Hristoase, Împărate, ca să ne lepădăm de Tine şi să ne despărţim de credinţa cea întru 
Tine şi de dragostea Ta!". Neron a întrebat: "Cum vă numiţi voi?"”. Sfînta Fotinia a 
răspuns: "Eu m-am numit Fotinia de lisus Hristos, Dumnezeul meu, iar surorile mele, 
cea dintîi care s-a născut după mine se numeşte Anatoli, a doua Fotos, a treia Fotis, 
a patra Paraschevi, a cincea Chiriachi; iar fiii mei, cel dintîi se numeşte Victor, care 
s-a numit de Domnul meu Fotinos, şi cel de-al doilea, care este cu mine, se numeşte 
Iosi". Neron a zis către dînşii: "Toţi v-aţi unit şi v-aţi învoit ca să fiți munciţi pentru 
Nazarineanul și să muriți pentru EI?" Sfînta Fotinia a răspuns: "Aşa ne bucurăm noi 
toţi, ne veselim şi voim să murim pentru dragostea Lui”. 


Atunci tiranul a poruncit să li se zdrobească încheieturile mîinilor cu ciocane 
de fier; iar slujitorii lui Neron, răpind pe sfinţi, i-au dus la locul de tortură; şi și-a 
întins fiecare mîinile, apoi au început să li le zdrobească cu ciocanele şi, de la al 
treilea ceas din zi pînă la al şaselea, s-au schimbat de trei ori cei care îi băteau; iar 
mucenicii lui Hristos n-au simțit nicidecum muncirea lor, nici s-au zdrobit cît de 
puţin mîinile lor. Auzind aceasta, Neron s-a cutremurat de preaslăvită minune și a 
poruncit să li se taie mîinile. Dar, îndată slujitorii răpind pe Sfînta Fotinia, legîndu-i 
mîinile, au lovit de mai multe ori cu săbiile, deasupra pe nicovală, nereuşind nimic; 
iar mai ales aceia care le loveau, au slăbit şi au căzut ca niște morți. Dar sfînta a 
rămas nevătămată şi mulțumea lui Dumnezeu, zicînd: "Domnul îmi este ajutor şi nu 
mă voi teme, de ce-mi va face mie omul”. 


Deci a început împăratul a se nedumeri şi a gîndi ce să facă să biruiască pe 
mucenici şi să-l aducă la voia sa. De aceea a poruncit ca pe bărbaţi să-i bage într-o 
temniță întunecoasă, iar pe Sfînta Fotinia, împreună cu cele cinci surori ale ei, să le 


pună într-o cameră de aur, cu masă de aur, scaune de aur, bani mulți înaintea lor, 
podoabe de aur, îmbrăcăminte și brîie de aur. Apoi a poruncit şi Domninei, fiica sa, 
să se ducă şi ea în camera aceea cu toate roabele ei şi să se unească cu sfintele, 
socotind deşertul la minte căci cu amăgiri ca acestea va întoarce şi va răsturna 
credinţa lor. Căci poruncea sfintelor că, dacă se vor lepăda de credinţa în Hristos, le 
va da mîngiiere, desfătare şi o dragoste ca aceasta şi le va dărui toate acelea ce se 
aflau în cameră şi multe altele; apoi le va învrednici de mare dragoste şi cinste. Dar 
s-a amăgit vicleanul, căci sfintele, ca niște cugetătoare de cele cerești, au defăimat 
toate acelea ca pe nişte gunoaie şi n-au voit nici măcar să se uite la ele. 


Privind Sfînta Fotinia la fiica împăratului, Domnina, a zis către ea: "Bucură- 
te, mireasa Domnului meu!". lar Domnina a zis şi ea către dînsa: "Bucură-te şi tu, 
doamna mea, făclia lui Hristos!”. Auzind Sfînta Fotinia pe Domnina pomenind 
numele lui Hristos s-a bucurat foarte şi a mulțumit lui Dumnezeu, a îmbrățişat-o şi a 
sărutat-o. Apoi învăţind-o credinţa lui Hristos, cum şi pe cele 100 de roabe ale ei, le- 
a botezat pe toate; iar pe Domnina a numit-o Antusa. Şi îndată fericita Antusa a 
poruncit Ştefanidei, celei mai mari peste 100 de roabe ale ei, să dea săracilor toate 
podoabele cele de aur şi banii care se aflau în cămara de aur. 


Neron, înștiințindu-se de aceasta, a suspinat din adîncul inimii şi mîniindu-se 
foarte, îndată a poruncit să ardă un cuptor şapte zile şi să arunce într-însul pe Sfînta 
Fotinia şi pe toți cei uniți cu dînsa, bărbaţi şi femei; şi făcînd ostașii după porunca 
lui, au stat mucenicii trei zile în cuptor. După aceea, socotind tiranul că acum vor fi 
arşi în cuptorul cel de foc, a poruncit să deschidă gura cuptorului şi, dacă vor afla 
acolo oasele ucenicilor, să le arunce în rîu. Şi deschizînd ostașii gura cuptorului, au 
aflat pe toți sfinţii întregi şi nevătămaţi, slăvind şi binecuvîntînd pe Dumnezeu. Deci 
au rămas uimiţi de preaslăvita minune că nu s-a apropiat focul de dînşii. Auzind 
aceasta, toţi locuitorii cetății Roma s-au minunat, slăvind şi ei pe Dumnezeu. 


Dar tiranul, auzind de o minune ca aceasta, a poruncit să-i adape cu otrăvuri 
aducătoare de moarte. Deci a fost chemat Lambadie, vrăjitorul, care a pregătit 
otrăvurile, dînd mai întîi otravă Sfintei Fotinia, care, luînd-o, a zis către vrăjitor: "Nu 
se cădea nouă a lua această otravă a ta nicidecum, nici a o bea, fiindcă și tu ești 
necurat, dar pentru ca să cunoşti tu, o! împărate, și tu, o! vrăjitorule, puterea 
Hristosului meu, iată, cu mai întîi o beau, în numele Domnului lisus Hristos, 
Dumnezeul nostru, şi pe urmă o vor bea toţi cei ce sînt împreună cu mine”. Bînd toţi 
mucenicii otrava, au rămas nevătămaţi, cu puterea lui Hristos, ca şi cum n-ar fi băut 
nimic. lar vrăjitorul, văzînd toate acestea, s-a spăimîntat şi, căutînd la Sfînta Fotinia, 
a zis: "Am pregătit o otravă puternică şi de o veţi bea şi pe aceasta și, nu veţi păți 
nimic, voi crede şi eu în Dumnezeul vostru”. Și aducînd-o, a dat-o lor şi, bînd-o, toţi 
mucenicii au rămas nevătămaţi. Văzînd vrăjitorul aceasta, a rămas uimit şi îndată 
adunînd toate cărțile sale vrăjitoreşti, le-a aruncat în foc şi le-a ars; apoi, crezînd în 
Hristos, s-a botezat, numindu-se din botez Teoclit. lar împăratul, înştiințindu-se de 
aceasta, a poruncit ostașilor şi răpindu-l din mijlocul sfinţilor, l-au scos afară de 


zidurile cetății Roma şi i-au tăiat capul cu sabia. Şi aşa, fericitul Teoclit, mai înainte 
decît ceilalţi, a luat cununa muceniciei. 


Atunci Neron cel fără de lege a poruncit să le taie venele tuturor sfinților, 
împreună cu ale marei muceniţe Fotinia. Și cînd ostașii le tăiau venele mucenicilor, 
ei batjocoreau şi rîdeau de împărat şi de zeii lui, ca de nişte neputincioşi. Iar tiranul, 
văzînd pe mărturisitori, că întru nimic nu socotesc muncile acestea, a poruncit să 
topească plumb şi să-l amestece cu pucioasă și, cînd va clocoti, să-l toarne în gura 
Sfintei Fotinia şi pe spatele celorlalți sfinți. După ce slujitorii au îndeplinit porunca 
împăratului şi au vărsat pe spatele mucenicilor plumbul clocotind, toţi sfinții au 
strigat: "Mulţumim Ţie, Hristoase, Dumnezeul nostru, căci cu plumb clocotit ai 
răcorit inimile noastre ca şi cum ar fi fost însetate de o mare arșiță”. lar Neron, auzind 
aceasta, s-a spăimîntat şi a poruncit să-i spînzure şi să strujească fără milă trupurile 
lor şi să le ardă cu făclu aprinse; dar cu cît îi muncea mai mult, cu atît se 
împuterniceau în dumnezeiescul dar şi proslăveau pe Dumnezeu. 


Iar ticălosul şi deşertul de minte Neron, socotind că va birui pe sfinți cu 
muncile, a poruncit să amestece cenuşă cu oţet tare şi să-l toarne în nasurile lor şi, 
aceasta făcîndu-se, sfinţii mucenici au zis că li se pare mai dulce decit mierea și 
fagurul. Iar tiranul s-a mîniat foarte şi a poruncit de a oprit pe sfinți şi i-a închis într- 
o temniţă întunecoasă şi necurată, plină de şerpi veninoşi. Dar sfinţii lăudau și 
slăveau pe Dumnezeu, iar fiarele cele otrăvitoare, din temniță, toate au murit și 
duhoarea cea rea s-a prefăcut în mireasmă neasemănată, iar întunericul s-a prefăcut 
în lumină prea strălucită. Apoi Domnul nostru lisus Hristos a stat în mijlocul sfinților 
ŞI a zis către dînşii: "Pace vouă!" Apoi, apucînd de mînă pe Sfînta Fotinia a ridicat-o 
sus şi a zis: "Bucuraţi-vă totdeauna, căci Eu cu voi sînt în toate zilele vieţii voastre”. 
Și îndată, cu cuvîntul Domnului, s-au deschis ochii mucenicilor şi, văzînd pe 
Domnul, s-au închinat Lui; iar El, binecuvîntîndu-i, a zis: "Îmbărbătaţi-vă şi vă 
întăriți”. Apoi s-a suit la cer. Iar din trupurile sfinților au ieşit ca nişte solzi şi s-au 
făcut sănătoşi, aşa cum erau mai înainte. Dar urgisitul de Dumnezeu Neron a poruncit 
ca sfinții să rămînă în temniţă trei ani, ca să pătimească acolo înăuntru tot felul de 
chinuri şi aşa să moară cu moarte rea. 


Iar după trei ani, avînd împăratul un slujitor al său închis în temnița aceea, a 
trimis oamenii săi ca să-l scoată. Deci, ducîndu-se trimişii în temniţă, au văzut pe 
mucenici că erau vii şi sănătoşi şi au spus împăratului că galileenii care au fost orbiţi 
de el, acum văd şi sînt sănătoşi, iar temniţa este plină de lumină şi de bună mireasmă 
negrăită, încît s-a făcut ca o casă sfintă, spre slava lui Dumnezeu; iar acolo aleargă 
mulțime de oameni și cred în Dumnezeul lor și sînt botezați de dînșii. 


Auzind acestea, Neron şi-a ieşit din minți și, trimiţînd ostași, 1-a adus înaintea 
sa şi a zis: "Au nu v-am poruncit vouă să nu mai propovăduiţi în numele lui Hristos? 
Deci cum îl propovăduiţi în temniță? Pentru aceasta eu voiesc să pun asupra voastră 
multe și grele munci". lar sfinţii au zis: "Orice voiești fă, dar noi nu vom înceta a 
vesti pe Domnul nostru lisus Hristos, cum că este Dumnezeu adevărat și făcătorul 


tuturor". Dar cu aceasta s-a aprins tiranul la mînie şi a poruncit să răstignească pe 
sfinți cu capetele în jos şi să strujască trupurile lor trei zile, pînă se vor dezlega 
încheieturile lor. Făcînd aceasta, sălbaticii și neomenoşii slujitori i-au spînzurat şi i- 
au lăsat alte patru zile, punînd străjeri să-i păzească. După aceea, ducîndu-se să vadă 
dacă mai trăiesc încă, cum i-au văzut spînzurați au orbit. lar îngerul Domnului, 
pogorîndu-se din ceruri, a dezlegat pe sfinţi şi, sărutîndu-i, 1-a făcut sănătoşi de toate 
rănile lor. Atunci Sfintei Fotinia, făcîndu-i-se milă de orbirea slujitorilor, a făcut 
rugăciune către Dumnezeu pentru ei şi îndată şi-au luat iarăşi lumina ochilor lor şi 
crezînd în Hristos, s-au botezat. 


Înştiințîndu-se tiranul de acestea, a poruncit să jupuiască pielea de pe Sfînta 
Fotinia şi în vremea ce o jupuiau, sfinta cînta: "Doamne, cercetatu-m-ai şi M-ai 
cunoscut". După ce au jupuit pielea ei, au aruncat-o în rîu, iar pe sfîntă au aruncat-o 
într-un puț sec. Dar la ceilalți mucenici: Sebastian, Fotinos şi losi, le-au tăiat 
mădularele cele născătoare şi le-au aruncat la cîini; i-au jupuit şi pe ei de piele şi-au 
aruncat-o în rîu, iar pe dînşii i-au aruncat într-o baie veche. Apoi pe cele cinci surori 
ale Sfintei Fotinia, punîndu-le înaintea lui, a poruncit să le taie mai întîi sînii, după 
aceea le-a jupuit şi pe ele de piele. Însă, cînd s-au pus slujitorii să jupoaie şi pe Sfînta 
Fotida, ea nu a primit să fie ținută de cineva; ci a stat singură cu mare vitejie şi 
bărbăţie, şi au jupuit pielea de pe trupul ei, încît s-a minunat şi tiranul de răbdarea ei. 
După acest chin, prea înrăutăţitul a găsit şi o altă tortură pentru ea, grea şi pierzătoare, 
căci a poruncit şi a plecat două vîrfuri de copaci, care erau în grădina lui, și au legat 
pe Sfînta Fotida de cele două virfuri. Apoi le-a slobozit îndată și sfinta s-a rupt în 
două părți şi astfel şi-a dat sfîntul ei suflet în mîinile lui Dumnezeu. Atunci a poruncit 
pierzătorul să taie şi pe ceilalți mucenici cu sabia. Iar pe fericita Fotinia, scoțind-o 
din puţul acela, a închis-o în temniță. 


Dar ea, fiindcă a rămas singură şi nu s-a încununat cu cununa mărturisirii 
împreună cu ceilalți mărturisitori, se mîhnea şi ruga pentru aceasta pe Dumnezeu, 
care s-a arătat ei şi, pecetluind-o cu semnul cinstitei şi de viață făcătoarei cruci de 
trei ori, a făcut-o sănătoasă de toate rănile ei. Și după multe zile, lăudînd şi 
binecuvîntînd pe Dumnezeu, şi-a dat în mîinile lui cinstitul şi sfîntul ei suflet. Și 
astfel s-au dus toți către Dumnezeu cel dorit de dînșii şi au dobîndit împărăţia cerului, 
căreia dea Dumnezeu ca și noi să ne învrednicim prin rugăciunile lor. Amin. 


57.POMENIREA CUVIOSULUI PĂRINTELUI NOSTRU PROCOPIE 
DECAPOLITUL, MĂRTURISITORUL 
(27 FEBRUARIE) 


US 
î)] 


Țara Decapoliei, care se numeşte astfel după numărul celor 10 cetăţi, este lîngă 
marea Galileii. Despre ea se pomeneşte în Evanghelia Sfîntului Marcu, că a venit 
lisus la marea Galileii, care este între hotarele Decapoliei. Din acele părți era de fel 
Cuviosul Procopie Mărturisitorul, care, petrecînd mai întîi în viața monahicească și 
cercînd toată pustnicia cu dinadinsul şi împodobindu-se cu desăvîrşită curăție, era 
vestit între cuvioşii părinţi. lar cînd s-a ivit eresul luptării contra sfintelor icoane, al 
cărui iscoditor a fost Leon Isaurul, nelegiuitul împărat al grecilor, care pe sfintele 
icoane şi pe cei ce le cinsteau şi se închinau lor îi numea închinători de idoli şi pe 
mulți din credincioșii împărați şi arhierei și pe popoarele cele numite cu numele lui 
Hristos, care au fost mai înainte de el şi păzeau cu dreaptă credinţă închinarea 
icoanelor le da anatemei, singur fiind blestemat de toți. 


Atunci acest mare şi nemişcat stîlp şi tare apărător al dreptei credinţe a stat cu 
bărbăție împotriva taberelor eretice, care cu păgînătate huleau întruparea Cuvîntului 
lui Dumnezeu şi cu necinste nesocoteau asemănarea lui Hristos, cea după omenire 
închipuită pe icoană. Dar Cuviosul Procopie îi făcea pe toţi de ruşine, mustrîndu-le 
socoteala lor cea nebună şi cu nebiruite cuvinte însuflate de Dumnezeu îi biruia, 


rupîndu-le ca pe o pînză de păianjen împletiturile lor cele meșteşugite. Pentru aceasta 
a pornit spre mînie pe împăratul cel cu numele şi cu năravul de fiară, care ca un leu 
ieşind din pustie răcnea, căutînd să înghită pe cineva. 


Deci prin porunca aceluia, Cuviosul a fost prins şi bătut, apoi strujit amar cu 
unelte de fier peste tot trupul, aruncat în temniță întunecoasă şi necurată; şi toată 
chinuirea cea rea care 1 se făcea în legături, cu mărime de suflet o răbda, avînd întru 
toate pătimirile sale prieten şi împreună pătimitor pe Cuviosul Vasile, pe care şi în 
pustnicia sa, mai înainte, l-a avut părtaş iubit şi împreună vieţuitor. Cu acela, după 
multe răni ce le-a luat pentru sfintele icoane, a răbdat multă vreme legături în temniță 
pînă la pierzătorul sfîrşit al tiranului. lar după ce acel rău-credincios împărat s-a lipsit 
de viața cea vremelnică şi de cea veşnică, murind cu trupul şi cu sufletul, atunci 
Sfîntul Procopie şi Vasile şi cu alţi sfinți cuvioşi părinți, au fost eliberaţi din legături 
şi din temniță. Și au petrecut restul vieţii lor în obişnuitele osteneli pustnicești, 
povăţuind pe toți la fapta cea bună şi aducîndu-i la mîntuire. Apoi, la adînci bătrînețe, 
s-a dus la Domnul nostru lisus Hristos, ca să-L vadă, acum nu în icoană ci în față şi 
să primească plata cea dorită a ostenelilor sale, ca un pustnic şi ca un pătimitor al lui 
Hristos, care pentru sfinta lui icoană s-a nevoit pînă la sînge. 


58.POMENIREA CUVIOSULUI PĂRINTELUI NOSTRU TALALEU 
(27 FEBRUARIE) 


Sfîntul Talaleu era cu neamul din latura Ciliciei. El, defărmînd deşertăciunea 
lumii acesteia, a mers mai întîi în locașul Sfîntului Sava. Iubind pustniceasca 
petrecere în călugărie, a luat asupră-şi îngerescul chip şi, pentru îmbunătățita sa viaţă, 
s-a învrednicit treptei preoţeşti. Apoi, după cîţiva ani, a mers în cetatea Siriei ce se 
numea Gavala, care era sub mitropolia Laodiciei. De la acea cetate, ca la 20 de stadii, 
era o movilă mare şi o capişte idolească veche, ca cimitir vechi elinesc, şi erau o 
mulțime de idoli acolo. Acel loc era înfricoşat tuturor celor ce treceau pe acolo, căci 
diavolii nu numai cu năluciri şi cu arătări mincinoase înfricoşau, ci şi cu ucideri de 
oameni vătămau pe mulți oameni şi dobitoace. De acest lucru auzind Cuviosul 
Talaleu, s-a dus acolo şi s-a sălăşluit, făcîndu-şi o colibă mică, nevoindu-se cu 
pustniceşti osteneli şi cu rele pătimiri, rugîndu-se neîncetat ziua şi noaptea. lar 
diavolii, nesuferind să aibă lîngă dînşii un vecin ca acesta, au adunat toate taberele 
cele înfricoşătoare și, pornindu-se cu mare mînie, năvăleau asupra lui, înfricoşîndu-l 
cu glasuri fără de rînduială şi cu ucidere îngrozindu-l. Apoi cu toate puterile cele 
viclene se sîrguiau să izgonească pe sfînt din acele locuri pe care le aveau de demult 
ale lor. Iar Cuviosul Talaleu, întărindu-se și îngrădindu-se cu credinţă în Dumnezeu, 
cu rugăciunea și cu semnul Crucii, stătea ca un ostaș viteaz şi nebiruit în ziua de 
război şi batjocorea puterea lor cea slabă. 


Un război ca acesta avînd cu diavolii în toate zilele şi mai ales în toate nopțile, 
viteazul nevoitor 1-a biruit în sfîrşit cu ajutorul Celui înalt şi au fugit cu rușine, 


neputînd să biruiască pe ostaşul cel viteaz al lui Hristos. Gonind pe diavoli, plăcutul 
lui Dumnezeu și-a făcut o chilie strîmtă, nu după măsura staturii sale, ci de doi coţi 
de înaltă şi de un cot de largă, în care nu numai a sta, dar nici a şedea drept nu putea, 
pentru că, fiind mare cu trupul, totdeauna ţinea capul plecat la genunchi. Petrecînd el 
aproape zece ani într-o strîimtoare ca aceasta, a venit Teodorit, episcopul Cirului, să- 
| cerceteze şi l-a găsit adunîndu-şi folos din Sfinta Evanghelie. Și întrebîndu-l 
episcopul, pentru care pricină şi-a ales o viaţă ca aceea, sfîntul a răspuns: "Eu sînt 
vinovat de multe păcate şi crezînd că mă aşteaptă multe munci veşnice, mi-am aflat 
o închisoare ca aceasta, de bună voie, ca pedepsind trupul acesta cu muncire puțină, 
să mă izbăvesc de muncile cele mari, care vor să fie”. lar episcopul a primit mult 
folos de la dînsul. 


Apoi a dăruit Dumnezeu Cuviosului Talaleu și darul facerii de minuni, ca să 
tămăduiască toate bolile şi neputinţele, nu numai la oameni, ci şi la dobitoace. Pentru 
aceasta, mulți mergeau la dînsul, ca la un izvor tămăduitor şi cîştigau sănătate 
trupească şi sufletească. Căci elinii, care erau în satele dimprejur, se întorceau la 
Hristos Dumnezeu şi toţi închinătorii de idoli care se aflau între creștinii din toate 
hotarele cetăţii Gavaliei - care erau încă o mulţime pe atunci -, s-au luminat desăvîrşit 
cu sfînta credință, prin minunile cele făcute de Sfîntul Talaleu, venind la cunoştinţa 
adevărului. Iar cu ajutorul popoarelor celor ce de curînd crezuseră, Cuviosul a stricat 
templul cel păgînesc. Apoi cimitirul elinesc l-a dărîmat și, curăţind locul de acele 
vechi lucruri diavolești, a zidit pe el o biserică în numele tuturor sfinților mucenici şi 
a dat slavă lui Dumnezeu într-însa. EI a vieţuit celelalte zile întru nevoinţele sale cele 
obișnuite și plăcînd lui Dumnezeu desăvîrşit, s-a mutat la EI întru adînci bătrîneţe. 


Despre acest cuvios, Sfînt Sofronie al Ierusalimului, în Limonar scrie astfel: 
Ava Petru, preotul lavrei Sfintului Sava, ne-a spus nouă despre ava Talaleu Cilicianul 
că a petrecut 70 de ani în chipul monahicesc, neîncetînd din plîngere niciodată şi 
zicea către toți totdeauna: "Dumnezeu ne-a dat nouă vremea aceasta, fraţilor, spre 
pocăință şi, de o vom pierde pe ea, vom fi foarte mult întrebaţi de dînsa”. 


59.POMENIREA CUVIOSULUI TIT DIN PECERSCA 
(27 FEBRUARIE) 


Cum se descoperă mînia lui Dumnezeu din cer asupra păgînătății oamenilor, 
asemenea şi pacea lui Dumnezeu, care covîrşeşte toată mintea, păzeşte inima și 
înțelegerea, adică trupul şi sufletul omului celui ce caută pacea. Aceasta ne-a adeverit 
Tit fericitul prin descoperirea sa. Pentru că acesta, tunzîndu-se monah, petrecea în 
mănăstirea Pecersca, fund cinstit cu rînduiala preoţiei. EI a fost povăţuit la nevoinţele 
cele vrednice ale fericirii sfinților, întîmplîndu-se un lucru ca acesta: "Acest presbiter 
Tit avea un frate duhovnicesc, monah din aceeași mănăstire, anume Evagrie, cu 
rînduiala diacon, către care acest fericit presbiter Tit avea dragoste mare şi 
nefăţarnică, încît toți se mirau de iubirea cea de un cuget şi curată a lor. lar vrăjmașul, 


urîtorul binelui, care s-a obişnuit a semăna neghină printre grîu, a semănat vrajbă 
între ei şi atît de mult 1-a întunecat cu mînia şi cu ură, încît nici în faţă nu puteau să 
se vadă, ci cu totul s-au abătut unul de la altul. Căci pe cînd mergea unul din ei cu 
cădelnița prin biserică, atunci celălalt fugea de tămiie. lar cînd nu fugea, atunci îl 
trecea cu vederea, necăjindu-l. 


Şi au petrecut multă vreme întru întunericul păcatului, cînd aduceau 
dumnezeieştile daruri. Şi chiar au îndrăznit a se împărtăși, neîmpăcîndu-se între ei, 
nici cerîndu-şi iertare, înarmîndu-i vrăjmașul la aceasta. Iar fraţii, de multe ori îi 
rugau să se împace între ei, dar ei nici nu voiau să audă de aceasta. Dar odată, după 
rînduiala lui Dumnezeu, s-a întîmplat acestui fericit preot Tit de s-a îmbolnăvit 
cumplit şi acum era în deznădăjde de viaţă. Atunci a început a plînge cu amar al său 
păcat şi a trimis la diaconul Evagrie, cu multă umilință, zicîndu-i: "lartă-mă frate, 
pentru Domnul, că te-am mîhnit cu mînia mea". lar acela nu numai că nu l-a iertat, 
dar I-a şi blestemat cu cuvinte aspre. 


Fraţii, văzînd însă pe Tit murind, au tras pe Evagrie cu sila ca să se ierte cu 
fratele său. lar bolnavul, văzînd pe acela, îndată plecîndu-se, a căzut la picioarele lui, 
cu faţa la pămînt, zicîndu-i cu lacrimi: "lartă-mă, părinte, şi binecuvîntează-mă". Dar 
Evagrie, fiind nemilostiv şi fără de omenie, s-a întors de la fratele său şi aceste 
cuvinte cumplite a zis: "Niciodată nu voiesc să am iertare cu el, nici în veacul acesta, 
nici în veacul ce va să vie!". Acestea zicînd, s-a desprins din mîinile fraților şi îndată 
a căzut. Vrînd să-l ridice fraţii, l-au găsit fără suflet și nu putură nici mîinile să-i 
îndoaie, nici gura să-i strîngă, nici ochii să-i închidă, ca la un mort de demult. Iar cel 
bolnav, adică fericitul Tit, în vremea aceea s-a sculat și s-a însănătoșit, ca şi cum n- 
ar fi fost bolnav. 


Deci, pe toţi i-a luat spaima de o moarte năpraznică ca aceea şi de grabnica 
tămăduire a acestuia și începură a întreba pe acest fericit preot cum sa făcut aceasta? 
Iar fericitul Tit i-a răspuns cu de-amănuntul toate cele descoperite lui: "Cînd boleam, 
fiind cumplit stăpînit de mînie, am văzut îngerii depărtaţi de mine și plîngînd de 
pierderea sufletului meu, iar diavolii bucurîndu-se de mînia mea. Atunci am început 
a vă ruga pe voi ca, mergînd la fratele, să cereți iertare pentru mine. lar cînd l-aţi adus 
la mine şi eu m-am închinat lui, iar el nu s-a întors la mine, atunci am văzut un înger 
nemilostiv, ţinînd o suliță de foc cu care a lovit pe acela care nu m-a iertat şi îndată 
a căzut mort; iar mie, acelaşi înger mi-a dat mîna, m-am sculat şi acum sînt sănătos". 


Fraţi, fiind înfricoşaţi, au plîns mult pe Evagrie cel mort și-l îngropară avînd 
gura deschisă, ochii asemenea, iar mîinile întinse. Atunci ei începură a se feri de 
mînie, iertîndu-se între dînşii; iar dacă avea cineva asupra cuiva pîră, luau bine 
aminte din cercetarea aceasta la cuvintele Domnului: 7ot cel ce se minie asupra 
fratelui său în deşert, este vinovat judecății. Pe lîngă acestea şi Sfîntul Efrem a zis: 
"De s-ar întîmpla a muri cineva în vrajbă, nemilostivă judecată va afla unul ca acela”. 
ŞI era atunci potrivite a grăi despre frații aceia: Pace multă celor ce iubesc legea Ta, 
Doamne. Dar mai ales acest fericit presbiter Tit, văzînd că pentru cercarea păcii cu 


fratele a aflat pace la Dumnezeu, prin care s-a ferit din moartea cea trupească şi 
sufletească, de atunci nici nu gîndea să mai aibă mînie. Ci, dezrădăcinînd-o cu totul, 
a avut spre toți frații dragostea cea după Dumnezeu, care niciodată nu cade, care este 
legătura desăvîrşirii, ca o rădăcină a păcii. Adică dragostea cea din inimă curată, din 
bună ştiinţă şi din credință nefăţarnică, dragostea care îndelung rabdă, se 
milostiveşte, nu pizmuiește şi pe toate celelalte fapte bune le cuprinde, iar mai ales 
pe acestea: "Întrega înţelepciune, postirea şi rugăciunea cea de-a pururea”. Pentru că 
asculta acest fericit presbiter scriptura aceasta: "Fiți cu mintea întreagă și vă treziţi 
întru rugăciuni; iar mai înainte de toate unul spre altul să aveți dragoste, căci 
dragostea acoperă mulțimea păcatelor". 


Astfel a săvîrşit pe lîngă ale sale jertfe preoțești şi acel cuvînt hotărît de 
Evanghelie: "A iubi pe Dumnezeu și pe aproapele este mai mult decit toate 
prinoasele şi jertfele". Apoi a aflat şi pacea cea desăvîrşită, încît nu putea a se mîhni, 
acoperindu-se cu dragostea cea desăvîrșită și zicînd: "Nu este pace în oasele mele, 
de către fața păcatelor mele". Ci mai ales astfel era desăvîrşită pacea acestui pustnic, 
încît s-au împlinit fără minciună cele zise de apostolul: "Nu este împărăția lui 
Dumnezeu mîncarea şi băutura, ci dreptatea şi pacea". Drept aceea cu ea şi la cer s- 
a aflat vrednic Tit cuviosul, pe care dorind-o după ostenelile cele mari, multe și 
plăcute lui Dumnezeu, a adormit întru Domnul şi se odihneşte cu trupul cel nestricat 
în peştera cea plină de sfinți, ca într-un cer de jos. Iar cu duhul, cel asemenea cu 
îngerii, în cerul cel de sus, la veşnica odihnă s-a înălțat, de mîinile îngerilor celor ce 
mai înainte s-au arătat lui. Căci acolo se bucură de el ca de cel ce era altădată păcătos, 
iar acum, cu sfîntă cuviinţă, s-a pocăit. Și ce aude? Numai cele zise de Sfîntul Pavel 
către Tit apostolul: "Ne-a mingiiat Dumnezeu prin venirea lui Tit”. lar noi, 
bucurîndu-ne, ni se cade a răspunde către locuitorii cereşti din aceeași scriptură 
astfel: "Ne-am mingiiat de mingiierea voastră, iar mai mult ne-am bucurat de 
bucuria lui Tit, căci s-a odihnit duhul lui cu voi, toți”. Cu ale căruia sfinte rugăciuni 
să ne învrednicim şi noi, ca scăpînd de mînie, iertare de păcate şi odihnă vremelnică 
şi veşnică să cîştigăm, în Domnul nostru lisus Hristos, Care este Dumnezeul 
dragostei şi al păcii, Căruia se cuvine slavă, împreună cu Tatăl şi cu Duhul Sfînt, 
acum Și pururea şi în vecii vecilor. Amin. 


60. VIAȚA ŞI PĂTIMIREA SFÎNTULUI SFINȚIT MUCENIC PROTERIE, 
PATRIARHUL ALEXANDRIEI 
2 A 


În Alexandria, cetatea Egiptului, luînd scaunul patriarhiei Dioscor ereticul, 
după moartea Sfîntului Chiril, şi umplîndu-se tot Egiptul de eresul său, era acolo un 
preot drept-credincios şi nebiruit în creştineştile dogme, anume Proterie, sfint cu 
viaţa şi plin de înţelepciunea cea insuflată de Dumnezeu. Acesta, văzînd pe mulți 


abătîndu-se la eresul patriarhului, care bîrfea că este o fire în Hristos, li se împotrivea 
tare cu cuvinte nebiruite. Iar patriarhul Dioscor se mîhnea asupra lui; însă vrînd să-l 
aducă la unirea sa cea rău-credincioasă, îl momea cu înşelăciune, cinstindu-l cu 
protopopia. Dar nimic n-a sporit, deoarece Sfîntul Proterie era tare în credinţă, ca cel 
ce învățase bine dreapta credință de la prea sfinţitul Chiril, care fusese mai înainte 
patriarh al Alexandriei. 


După aceasta, pe vremea împărăției lui Marcian, adunîndu-se în Calcedon, al 
patrulea Sinod al Sfinților Părinţi din toată lumea, Dioscor a fost mustrat pentru 
eresul său şi a fost osîndit la depărtarea din treapta patriarhiei şi la despărţirea de 
Biserică. Fiind izgonit în ţara Paflagoniei, în cetatea ce se numea Gangra, a murit 
acolo după cîtăva vreme. lar în Alexandria, după lepădatul Dioscor, a fost ales de 
credincioşii arhierei, de clerici şi de drept-credincioşii din patriarhicescul scaun 
Sfîntul Proterie, bărbat cu adevărat vrednic de o treaptă ca aceea. Dar poporul de 
obşte al Alexandriei, cel adăpat cu erezia lui Dioscor şi unii clerici care se vătămaseră 
cu erezia, nu primeau alegerea lui Proterie. 


Deci, alegîndu-se patriarh Sfîntul Proterie de cei credincioși, a ocupat scaunul 
ŞI a început a prea mări credinţa cea dreaptă, întărită de Sinodul Sfinţilor Părinţi din 
Calcedon. Apoi s-a făcut gîlceavă şi tulburare, pentru că unii din clerici, între care 
erau mai de frunte preotul Timotei, care se poreclea Eliur şi diaconul Petre Mongos, 
amîndoi sfințiți de Dioscor şi plini de eresul acestuia, și alții, s-au despărțit de soborul 
bisericesc, nevoind să aibă împărtăşire cu Sfîntul Proterie și făceau dezbinare în 
popor, pornindu-l spre gîlceavă. Deci era mare dezbinare în Biserica Alexandriei. 
Unii se țineau de acest nou patriarh, socotind bine Ortodoxia, iar alții, poftind iarăşi 
pe Dioscor şi blestemînd dogmele Sinodului din Calcedon. Apoi gîlcevindu-se și 
făcînd război unii cu alţii, îndrăzneau şi asupra patriarhului; căci strigau nepricepuţii 
tulburători asupra Sfintului Proterie, numindu-l desfrînat, deoarece, fiind în 
surghiunie arhiereul Dioscor, i-a luat mireasa lui, adică Sfinta Biserică; apoi mai 
ziceau că Proterie este şi eretic, şi nevrednic de treapta patriarhiei. 


Deci, Sfîntul Proterie răbdînd multe primejdii, prin tulburarea poporului 
eretic, şi temîndu-se de ucigașele mîini, a avut neapărată nevoie de oaste pentru 
apărarea sănătății sale; căci totdeauna îi era frică, aşteptînd năvălirea poporului, 
fiindcă şi asupra începătorilor curții sale se răsculase şi se pornise şi asupra 
împărăteştii oști, care se afla în cetate. Căci în acea vreme antipatul din Tebaida, 
venind în cetate ca să împace tulburarea, popoarele aruncau cu pietre asupra ostașilor 
care intrau cu dînsul. Ostaşii, văzînd răscularea poporului, au alergat în locașşul ce se 
numea Serapidis și s-au închis într-însul; iar poporul, alergînd, a împresurat locaşul 
ŞI, luîndu-l, au ars cu foc de vii pe ostaşii de acolo. 


Auzind de aceasta, drept-credinciosul împărat Marcian s-a mîniat foarte, şi a 
trimis oaste mai mare, care a smerit pe cetăţeni și popor, luînd grîul şi hrana cetăţii 
care se aducea în Alexandria cu corăbiile din cetăţile şi hotarele Egiptului, poruncind 
să nu le mai ducă în Alexandria, ci în Pilusia, iar de acolo în Constantinopol. A mai 


luat de la alexandrini şi băile poporului şi alte lucruri mai plăcute; apoi le-a oprit 
toată libertatea şi obişnuitele privelişti. De acest lucru supărîndu-se cetățenii, şi mai 
ales pentru lipsa pîinu, fiind cuprinşi de foame, s-au smerit şi au rugat pe prea sfinţitul 
patriarh Proterie să se ducă să roage pe împărat pentru dînşii. Deci, ducîndu-se prea 
sfințitul patriarh a înduplecat pe împărat pentru cetatea sa și a cîştigat toate cele 
cerute, căci s-a dăruit cetăţii libertatea cea dintii şi pîinea li s-a întors. Apoi a vieţuit 
arhiereul lui Dumnezeu în pace cîtăva vreme pe scaunul său. lar pe Timotei Eur, 
cel ce n-a voit să se pocăiască şi pe gîlcevitorii cei răi, i-a despărțit de Biserică. 


După aceasta, a murit drept-credinciosul împărat Marcian și tulburătorii eretici 
şi-au înălțat iarăşi cornul lor, începînd a îndemna poporul cel nepriceput la gîlceavă 
şi tulburare şi n-au încetat pînă ce nelegiuiții nu şi-au săvîrşit răutatea lor. Căci 
Timotei Eliur, fund viclean, înşelător şi vrăjitor, cu meşteşug i-a amăgit pe monahii 
din Egipt care viețuiau în mănăstiri şi în sihăstrii. Astfel, căutînd o noapte fără lună 
şi acoperindu-se cu îmbrăcăminte întunecoasă, a înconjurat chiliile călugărești, 
chemînd pe nume pe fiecare şi cînd răspundea fiecare din ei şi întreba cine este şi ce 
îi trebuie, el le zicea: "Eu sînt unul din slujitoarele duhuri, trimis de la Dumnezeu ca 
să nu aveţi împărtăşire cu Proterie și soborul din Calcedon să nu-l primiţi; iar pe 
Timotei Eliur să-l puneţi episcopul Alexandriei”. Astfel vicleanul înșelător, ajutîndu- 
i diavolul, i-a amăgit cu farmece. lar aceia, neînţelegînd meşteşugul vrăjmaşului, au 
crezut minciuna ca pe un adevăr și, spunînd unul altuia arătarea cea îngerească, s-au 
sfătuit şi s-au adunat în număr mare și ducîndu-se în Alexandria cu mînie asupra 
celui nevinovat drept-credincios arhiereu al lui Dumnezeu Proterie, au vrut să-l 
izgonească din biserică. 


În acea vreme Timotei, îndemnînd în Alexandria pe unii cu amăgire, iar pe 
alții în taină, şi-a adunat o ceată mare de tulburători şi socotind vreme lesnicioasă, 
cînd Dionisie antipatul nu era în cetate, ci zăbovea în părţile de sus ale Egiptului, a 
mers în biserică cu mult popor şi cu ostaşi înarmaţi şi cu monahii care veniseră la 
dînsul, avînd cu sine doi episcopi lepădaţi pentru credinţa lor cea rea; asemenea și cu 
clericii care erau goniţi pentru alte pricini. Deci s-a sfinţit Timotei de episcopii cei 
lepădaţi şi s-a numit patriarh al Alexandriei, netemîndu-se de canoanele bisericeşti, 
căci de la legile împărătești nu aștepta vreo judecată, pentru că toată nădejdea sa își 
pusese în poporul cel tulburat şi în mulțimea monahilor ceilor amăgiți. lar prea 
sfințitul patriarh Proterie, văzînd acea tulburare și neavînd ajutor şi apărare de la 
nimeni, nefiind în cetate antipatul, a gîndit să fugă şi tăinuindu-se de toți, noaptea, a 
ieşit din cetate. Și odihnindu-se el la un loc ascuns, i s-a arătat în vedenie Sfîntul 
prooroc Isaia, zicîndu-i: "Întoarce-te în cetate, căci eu aştept să te iau pe tine”. 


Această vedenie luînd-o în seamă prea sfințitul Proterie şi cunoscînd 
mucenicescul sfîrşit ce va fi, s-a întors şi a intrat în botezătoarea bisericii. lar 
tulburătorii, căutînd pretutindeni pe Proterie, s-au înștiințat că este în botezătoare şi 
mai întîi l-au încuiat acolo, apoi intrînd la dînsul cei înşelaţi de Timotei, l-au ucis cu 
nemilostivire cu ciomegele de trestie pe care le purtau în milini și care aveau în capete 
fier ascuţit. Apoi au ucis şi pe alți şase oameni care erau cu dînsul. Deci au vărsat 


sînge nevinovat într-acea vreme, cînd Paştile nostru, Hristos, pentru noi S-a jertfit; 
căci era ziua Sîmbetei celei mari cînd s-a săvîrşit acea cumplită ucidere. Dar nu le 
era destul ucigaşilor, ci cei ce nu se săturaseră de sîngele cel nevinovat, mai mult şi- 
au întins răutatea lor. Căci, legînd trupul cel mort al Sfîntului Proterie de picioare, l- 
au tras în mijlocul cetății, bătîndu-i şi zdrobindu-i în bucăţi mădularele lui. Iar unii, 
mai fără de omenie, rupeau trupul lui cu dinții, ca fiarele şi cîini; apoi, aprinzînd un 
foc mare, l-au ars şi l-au făcut cenuşă şi praful în vînt l-au aruncat. După aceea cu 
porunca celui fără de lege patriarh al lor, Timotei, au ars și scaunul patriarhiei, pe 
care şezuse Sfîntul Proterie ca şi cum era întinat de el, singuri necuraţi fiind ei. 


După o ucidere cumplită ca aceea a Sfintului Proterie, mincinosul patriarh 
Timotei Eliur a trimis pe ostaşii săi în toate cetățile Egiptului ca să gonească pe drept- 
credincioşii arhierei iar în locul acelora să așeze pe alţii, pe care singur i-a pus. Atunci 
episcopii Şi clericii cei necăjiţi şi toţi cei ce erau drept-credincioşi, au scris cu lacrimi 
împăratului Leon, cel ce după Marcian se alesese, cum şi la prea sfințitul Anatolie, 
patriarhul Constantinopolului, înştiințîndu-l de toate cele ce se făcuseră, și rugîndu-l 
să izbăvească Biserica Alexandriei de o tiranie ca aceea. Împăratului și patriarhului 
le-au fost jale de uciderea nevinovatului arhiereu al lui Dumnezeu, Proterie. Și îndată, 
trimițînd împăratul pe dregătorii săi cu oaste mare, au pedepsit pe cei ce au tulburat 
liniştea; pe unii cu tăierea miinilor, pe alții cu tăierea limbii, iar pe alții în legături și 
în temnițe, pe alţii cu bătăi şi cu izgoniri; dar pe Timotei Eliur, mincinosul patriarh, 
cu episcopii şi cu clericii lui, l-au trimis la judecata duhovnicească . 


Deci, judecîndu-se Timotei de drept-credincioşii arhierei, a luat plată după 
lucrurile sale, că nu numai de arhierie, ci şi de creştinătate înstrăinîndu-se, l-au trimis 
în surghiun, în cetatea Gangra, unde s-a săvîrşit şi Dioscor învățătorul său. lar în 
locul lui s-a ales la patriarhia Alexandriei alt Timotei, care se chema Salofachiul, 
bărbat dreptcredincios şi înțelept, care pentru bunul său obicei era iubit. Astfel a 
primit pace şi linişte Biserica lui Hristos cea din Alexandria care, cu dreaptă credință, 
slăveşte pe Tatăl şi pe Fiul şi Sfîntul Duh, pe Unul în Treime Dumnezeu, Căruia se 
cuvine slava în veci. Amin. 


61.POMENIREA CUVIOSULUI VASILE, ÎMPREUNĂ PĂTIMITOR ȘI 
PUSTNIC CU SFINTUL PROCOPIE DECAPOLITUL 
(28 FEBRUARIE) 


Acesta a trăit pe vremea lui Leon Isaurul, luptătorul de icoane. EI, lăsînd lumea 
şi cele lumești, s-a făcut monah şi a petrecut în viața monahicească cu fapte bune, 
precum se cădea. Apoi, cînd cinstirea sfintelor icoane era lepădată, s-a împotrivit cu 
tărie luptătorilor de icoane. Pentru aceea, l-au prins şi l-au chinuit mult, însă nu s-a 
supus şi nu s-a învoit cu erezia lor, propovăduind adevărul pînă la moarte, avînd 
ajutor pe dumnezeiescul Procopie. 


Deci Sfîntul Vasile a fost strujit, ca şi cuviosul Procopie, peste tot trupul şi pe 
grumaji, și aruncat în temniță, stînd legat foarte multă vreme, pînă ce a pierit de pe 
pămînt împăratul cel fără de lege. Murind tiranul acela, au fost eliberați Cuviosul 
Vasile şi Sfîntul Procopie şi ceilalți mărturisitori. Și vieţuiau în aceleași pustniceşti 
osteneli ca şi mai înainte, aducînd pe mulţi la dreapta-credință și povățuindu-i la viața 
cea îmbunătățită. Apoi, după mulți ani şi după viaţa cea plăcută lui Dumnezeu, a 
venit fericitul său sfîrşit şi s-a dus veselindu-se întru rugăciuni şi mulțumiri, la 
Dumnezeu, pe Care l-a iubit din tinereţe. 


62. VIAŢA ŞI NEVOINȚA CUVIOSULUI PĂRINTELUI NOSTRU IOAN 
CASIAN 
(29 FEBRUARIE) 


Acest Cuvios Părinte de neam străromân s-a născut prin anii 365 de la venirea 
mântuirii prin Hristos-Domnul, în Dobrogea, numită pe atunci Sciţia Mică, la un loc 
ce-i păstrează din vechime pînă azi numele "podişul Casian" şi "peştera lui Casian”. 
Localitatea Casimcea din judeţul Tulcea îi poartă, de asemenea, numele. Provenind 
dintr-o familie distinsă, a urmat la şcolile timpului. Dar însuflețit de o arzătoare sete 
de desăvîrşire duhovnicească renunță de tînăr la atracțiile deşarte şi înșelătoare ale 
vieții lumeşti şi pleacă la Locurile Sfinte însoțit de prietenul său Gherman, frate nu 
prin naştere, ci în duh. Aşa au ajuns amîndoi călugări într-o mănăstire din Betleem. 
Întemeindu-se după cuviinţă în rînduielile vieţii chinoviale, adică de obşte, după 
modelul de viaţă al călugărilor din Palestina, Mesopotamia și Capadocia şi simțind 
în ei dorul de o mai mare desăvîrşire, au hotărît să plece în sihăstriile Egiptului, la 
anahoreţii despre a căror îmbunătățită viaţă duhovnicească auziseră. Aşa au ajuns la 
comunitățile din delta Nilului, adîncindu-se de acolo tot mai mult în pustie. Dar 
pretutindeni pe unde treceau, căutau cu rîvnă pe sfinții însinguraţi, ca să cinstească 
în ei strălucirea harului și bogăţia roadelor lor şi pentru a le cere sfaturi duhovniceşti 
pentru mîntuirea sufletului. Aceste întrebări şi răspunsuri ne vor fi lăsate ca o 
moştenire sfîntă în cartea Convorbirilor, cu care Cuviosul Casian a înzestrat Biserica. 


Dobîndind pe cît puteau să adune din învăţătura lor cerească, la sfatul Avei 
Iosif, au mai rămas în Egipt şapte ani şi apoi au mers mai departe cercetînd din loc 


în loc pe acești învăţători în lucrul duhovnicesc pînă ce au ajuns în vestita pustie 
Schitică, unde Sfîntul Macarie întemeiase şi făcuse "pustia strălucitoare" vrednică de 
a fi sărbătorită de toţi. Aici se nevoiau într-o asceză aspră un mare număr de călugări 
printre care străluceau îndeosebi, cuvioşii părinţi Moise, Serapion, Teona, Isaac și 
preotul Pafnutie, învățătorul lor. EI le spunea că nu este deajuns pentru călugăr să 
renunțe la lume, părăsind bunurile şi măririle lumești pentru a se dedica grijii de 
suflet în nevoință, în asceză şi tăcere. De aici înainte trebuie împlinită o a doua 
"renunțare" care constă în a te lepăda de obiceiurile, viciile şi atracțiile vechi ale 
sufletului și ale trupului printr-o luptă îndelungată şi răbdătoare, plină de ispite, dar 
care duce la curăţia inimii. Căci acesta este scopul călugărului: să stea de vorbă 
permanent cu Dumnezeu prin neîncetată rugăciune, încît mintea, nerisipită la grijile 
lumu, să ajungă cu linişte şi pace în altarul despătimit, curățit al inimii. lar capătul 
lucrului său este viaţa de veci, unirea cu Dumnezeu, din care se poate dobîndi chiar 
de aici, de jos, o arvună, o pregustare a ei prin sfinta iubire. Căci, într-adevăr, ajuns 
la un anume sfîrşit al celei de a doua "renunțări", sufletul pe de-antregul tinzînd către 
Hristos Cel dorit, călugărul trebuie să mai împlinească cea de-a treia "renunțare" care 
cuprinde întreaga desăvîrşire. lar aceasta constă în părăsirea oricărei amintiri a 
acestei lumi, cu toate cele de față şi văzute ale ei, socotite măreţe, deşi sînt deşarte și 
repede trecătoare, pentru a se lăsa condus de Dumnezeu în "pămîntul făgăduinţei" în 
care nu mai cresc spinii şi buruienile viciilor, în locașurile cele veşnice în care vom 
rămîne pentru totdeauna (Convorbirea a 3-a), în simţirea negrăitei bucurii şi a 
revărsării luminii dumnezeieşti. 


Acesta este marele dar al rugăciunii curate căci "atunci - precum grăia ava 
Isaac - acea iubire desăvîrşită, prin care El ne-a iubit mai întîi, trece și în adîncul 
inimii noastre prin virtutea rugăciunii curate”. Aceasta se va face aşa cînd toată 
dragostea, Toată dorinţa, toată rîvna, toată strădania, tot cugetul nostru, tot ce trăim, 
ce vorbim, ce respirăm va fi cu Dumnezeu. Şi, cînd acea unitate care există veşnic 
între Tatăl cu Fiul şi între Fiul cu Tatăl, prin Duhul Sfînt va trece şi în simțirea şi în 
mintea noastră. Așa precum EI ne iubeşte cu iubirea cea adevărată şi curată care nu 
se stinge niciodată, să ne dăruim şi noi Lui printr-o legătură veşnică, de nedespărțit, 
pentru ca orice respirăm, orice înțelegem, orice vorbim, să fie cu Dumnezeu. lar de 
starea aceasta ne vom putea apropia, atît cît este cu putinţă pe pămînt, plinindu-se 
cuvîntul Apostolului: Dumnezeu este totul în toate. Apoi devenind deplin fii printr-o 
comuniune atît de desăvîrşită cu Tatăl, vom putea zice Celui Care este Fiu și 
moştenitor prin fire: Toate cite are Tatăl ale Mele sint (loan 16,15). Pentru că El 
Însuși S-a rugat, grăind despre noi: Părinte, cei pe care Mi i-ai dat, vreau ca unde 
sint Eu să fie şi ei cu mine. Aceasta trebuie să fie năzuința pustnicului, aceasta toată 
strădania, pentru ca, după cuviință, să aibă chiar în acest trup chipul fericirii viitoare 
ŞI să înceapă să guste înainte din începutul vieţii şi măririi cereşti. Acesta este scopul 
întregii desăvîrşiri: ca sufletul eliberat de orice lanţuri trupeşti să se înalțe zilnic la 
negrăitele daruri ale vieţii duhovniceşti, într-att încît întreaga viață şi bătaie a inimii 
să devină o unică şi negrăită rugăciune (din Convorbirea a X-a). Cît de mîngiiat și 
uimit este creştinul, descoperindu-i-se un asemenea suiș al sufletului întru care 
petreceau străbunii noştri sfinți. 


Astfel, îndrumați de pe culmile vieţii călugărești şi contemplînd plinirea vie la 
aceşti străluciți anahoreţi, cei doi prieteni s-au dedicat cu mare severitate şi neclintită 
statornicie vieţii contemplative în timpul anilor petrecuţi aici, în pustia Schitică. În 
liniştea chiliei, Sfîntul Casian a izbutit să facă experienţa luptei aspre a sufletului 
îndrăgostit de Dumnezeu, împotriva gîndurilor pătimașe şi a demonilor pizmași, 
îndeosebi împotriva ispitei amorțirii sufletului, a plictiselii care-i tulbură pe eremiţi 
şi îi silesc să-și părăsească retragerea liniştirii. Din această adîncă experienţă adîncă 
personală şi din învăţătura altor bărbați învăţaţi, ca Sfîntul Evagrie Ponticul pe care 
l-a cunoscut în Nitria, Cuviosul Casian întocmi o învățătură aleasă de luptă 
duhovnicească şi despre cele opt păcate capitale, anume: al lăcomiei, adică al 
îmbuibării de mîncare; al doilea, al desfrînării; al treilea, al iubirii de arginți sub care 
se înțelege zgîrcenia; al patrulea, al mîniei; al cincilea, al tristeţii; al șaselea, al 
neliniştii, sau al dezgustului inimii; al şaptelea, al slavei deșarte şi al optulea, al 
trufiei. 


După şapte ani, Cuvioşii loan şi Gherman s-au întors la Betleem, unde au 
dobîndit de la părintele lor duhovnicesc binecuvîntarea de a trăi de aici înainte în 
pustnicie. Şi aşa plecară cu rîvnă şi grăbire în Egipt. Dar, cu tot dorul lor nestins, n- 
au putut regăsi liniştea cuvenită contemplației, din pricina unor învinuiri nedrepte la 
care erau supuși călugării din Egipt de către arhiepiscopul Teofil al Alexandriei. 
Atunci, Cuvioşii loan şi Gherman, urmînd un grup de 50 de monahi, hotărîră să-şi 
caute liniştea la Constantinopol, sub ocrotirea Sfîntului și marelui loan Gură de Aur. 
Aceasta se petrecea pe la anii 401. De îndată ce îi văzu marele între patriarhi, 
desluşind cu o tainică privire calitatea sufletelor lor, reuşi să-l convingă pe Gherman 
să primească prin mîinile lui preoția, iar Casian diaconia. Cucerit de curăţia și 
sfinţenia Sfîntului loan Gură de Aur şi de negrăita sa măiestrie a cuvîntului, Casian 
se aşeză cu un zel fierbinte sub călăuzirea sa spirituală, consimţind să jertfească 
liniştea pustiei pentru a scoate cîştig din petrecerea pe lîngă un asemenea învăţător. 


Dar n-a trecut mult timp că iată, Sfîntul loan Gură de Aur - victimă a lui Teofil 
- fiind dus în exil, Cuvioşii Casian şi Gherman au fost trimiși în misiune la Roma de 
cler şi popor, însoțindu-l pe episcopul Paladie ca să încunoștiințeze pe episcopul 
Romei, Inocențiu I, printr-o scrisoare, privind suferinţele Sfîntului loan Gură de Aur. 
Sfîntul Casian petrecu astfel zece ani la Roma şi în acest timp a fost hirotonit preot. 
De aici a mers la Marsilia, în sudul Galiei, unde a întemeiat, pentru bărbați, 
mănăstirea Sfîntului Victor, pe mormîntul unui martir din secolul al III-lea; iar pentru 
fecioare, aceea a Mîntuitorului, pe la anul 415. Bărbat mult încercat în viața ascetică 
şi totodată părinte ajuns la o mare înţelepciune pastorală, el a oferit mulțimii 
călugărilor care se adunau în jurul lui adevărata tradiție monahală pe care o primise 
de la Părinții din Răsărit, ținînd seama însă de condițiile de viață din Galia, de climă 
şi de firea locuitorilor de aici. 


La rugămintea Sfîntului Castor, episcop de Apt, el întocmai lucrarea sa 
"Instituţii cenobitice" (rînduieli pentru viaţa în comun), pentru mănăstirile pe care le 
întemeiase în Provența. In această lucrare el descrie modul de vieţuire al călugărilor 


din Egipt, dar cu oarecare pogorămînt în ceea ce era prea aspru pentru călugării din 
Gala, urmînd şi aici rînduielile care se obișnuiau în Palestina, în Capadocia, în 
Mesopotamia. Căci, scrie el: "Dacă se împlinește porunca dumnezeiască cu dreaptă 
socoteală şi după putere, atunci păzirea ei are măsura desăvirşirii, chiar dacă 
mijloacele nu sînt aceleaşi”. EI descrie apoi leacurile şi căile de vindecare de cele opt 
păcate capitale, spre a conduce sufletul la desăvîrşirea virtuții. Mai tîrziu el a 
completat această învăţătură duhovnicească prin cartea Convorbirilor în care 
înfăţişează, la cererea ermiţilor care trăiau la Lerins şi în insulele Hâeres de lîngă 
Marsilia, treptele mai înalte ale luptei pentru curățirea inimii şi contemplație, 
folosindu-se de învățătura marilor anahoreţi, pe care îi întîlnise în Egipt. Sfîntul 
Casian a înzestrat astfel, din începuturile lui, monahismul din Galia cu o temeinică 
armătură duhovnicească, adăpîndu-l din izvoarele vu ale Părinților pustiei. 


Ca ucenic credincios al marilor învățători Sfinții Capadocieni Vasile cel Mare, 
Grigore Teologul şi Grigore de Nissa, ca şi al Sfîntului loan Gură de Aur, Cuviosul 
Ioan Casian s-a ridicat atunci împotriva unei separări adînci între firea omenească şi 
harul divin, pe care Fericitul Augustin o stabilise pentru a lupta împotriva ereziei lui 
Pelagiu. Într-adevăr, deşi tot darul desăvirşit şi tot harul de sus coboară, de la 
Dumnezeu Părintele Luminilor, lhbertatea noastră omenească, zidită după chipul 
libertăţii absolute a lui Dumnezeu și reînnoită în Sfîntul Botez, este chemată să 
răspundă şi să conlucreze cu harul dumnezeiesc pentru a produce în suflet roadele 
miîntuitoare ale sfintelor virtuți şi, într-o aşa măsură, încît se poate spune, cu Sfîntul 
loan Gură de Aur, că: "Lucrul lui Dumnezeu este de a ne dărui Harul Său, iar cel al 
omului este de a-şi oferi credință”. Căci, aşa cum grăieşte acelaşi mare învăţător al 
Bisericii în alt loc: "Harul lui Dumnezeu curge atît pe cît este de deschis vasul 
credinţei pus sub şipot"”. O asemenea învățătură îşi avea limpede rădăcina în cuvîntul 
lui Dumnezeu, pentru că Domnul a arătat: Cel care luase cinci talanți de la stăpinul 
său, a adus alți cinci talanți, iar cel ce a luat doi, a adus de asemenea alți doi (Matei 
25, 20-22). Deci cu adevărat, precum spune şi Sfîntul Apostol Pavel, sîntem 
împreună lucrători cu Hristos (2 Cor. 6,1). 


Faţă de aceste împotriviri care au mai durat, Cuviosul loan Casian a rămas 
statornic în dreapta credință a Bisericii, departe de zgomot şi certuri, învăţat cu 
adîncul contemplării divine, taină a unei păci nesurpate şi blînde, şi a unei linişti 
senine. EI îşi încredinţă în pace sufletul său lui Dumnezeu către anul 435. Cunoscut 
ca sfînt de cei din vremea lui, el este cinstit de toţi călugării Bisericii Apusene ca 
Părinte al lor şi unul dintre cei mai mari învăţători. Sfintele sale moaşte sînt păstrate 
pînă în ziua de astăzi în mănăstirea Sfîntului Victor din Marsilia. 


63.POMENIREA PREACUVIOSULUI PĂRINTELUI NOSTRU 
GHERMAN DIN DOBROGEA 
(29 FEBRUARIE) 


Acest sfînt şi purtător de Dumnezeu Gherman s-a născut pe la anul 368 în 
nordul Dobrogei, din părinți străromâni, fund din același sat şi contemporan cu 
Sfîntul loan Casian. Localitatea Casimcea este considerată vatra străbună a acestor 
doi sfinţi daco-romani de la gurile Dunării. 


Părinții şi strămoşii lor erau creştini din primul secol, fiind botezați în numele 
Prea Sfintei Treimi poate chiar de Sfîntul Apostol Andrei şi de ucenii lui, care au 
semănat cuvîntul Evangheliei lui Hristos în jurul Mării Negre şi în Sciţia Mică, adică 
Dobrogea de astăzi. 


După ce a învăţat carte în satul natal și pe lîngă Episcopia Tomisului, împreună 
cu fericitul loan Casian, cu care a fost prieten şi împreună-vieţuitor pînă la moarte, 
s-a dus să deprindă învăţătura Sfinţilor Părinţi în părțile Constantinopololului. Apoi, 
tot împreună, au intrat în viața monahală, la una din mănăstirile din sudul Dobrogei, 
ce depindeau de vestita eparhie a Tomisului, unde străluceau mari ierarhi și purtători 
de Dumnezeu, ca Sfinţii Bretanion şi Teotim. 


Dorind o viață mai înalt duhovnicească în Hristos, s-a dus împreună cu 
fericitul Casian să se închine Cuvioşilor Părinţi ce se nevoiau în Egipt, pe valea 
Nilului. După ce au vizitat pe marii sihaştri de acolo şi au primit multe cuvinte de 


folos de la ei, s-au nevoit un timp în preajma marilor anahoreți egipteni, învăţind de 
la ei neîncetata rugăciune. Apoi s-au dus la Sfintele Locuri şi s-au închinat la 
mormîntul dătător de viaţă al Domnului nostru lisus Hristos. 


S-au nevoit apoi un timp în mănăstirile din Constantinopol, în preajma 
Sfîntului loan Gură de Aur, care 1-a hirotonit pe amîndoi - Sfîntul loan Casian diacon, 
iar pe Cuviosul Gherman, preot. Aceasta era pe la anul 400. 


In anul 403, cînd unui ierarhi şi dregători din Răsărit, îndemnați de împărăteasa 
Eudoxia, s-au ridicat împotriva Sfîntului loan Gură de Aur cerînd să-l depună din 
treaptă, atunci şi Coviosul Gherman s-a aflat printre cei ce au luat apărarea marelui 
ierarh. 


Acest mare nevoitor era atît de cinstit de prietenul său, Sfîntul loan Casian, 
încît îl numea, în cartea sa "Convorbiri cu Părinții din Pustie”, "Sfîntul Părinte 
Gherman". El a contribuit mult la întărirea vieţii monahale în Dobrogea, din Italia și 
din Galia. 


După o aspră şi îndelungată nevoință duhovnicească, ajungînd la măsura 
sfințeniei, Cuviosul Părintele nostru Gherman a răposat la Roma, prin anii 405-415, 
dîndu-și sufletul cu pace în mîinile lui Hristos, plin de zile şi de harul Duhului Sfînt. 
Pentru viaţa lui aleasă, Sfîntul Sinod al Bisericii Ortodoxe Române l-a trecut în ceata 
Sfinților Părinţi, la 20-21 iunie 1992, cu data de prăznuire la 29 februarie, iar cînd nu 
sînt ani bisecți, la 28 februarie. 


Cu ale cărui sfinte rugăciuni, Doamne lisuse Hristoase, Fiul lui Dumnezeu, 
miluieşte-ne pe noi. Amin. 


64. CUVIOŞII PĂRINŢI 
VARSANUFIE ȘI IOAN DIN GAZA 
(29 FEBRUARIE) 


(ALCĂTUIREA ACESTEA VIEŢI S-A FĂCUT, DUPĂ SINAXARUL 
SFINTEI MĂNĂSTIRI SIMON-PETRA DIN MUNTELE ATHOS ȘI DUPĂ 
VOLUMUL XI DIN FILOCALIA ROMÂNEASCĂ A PĂRINTELUI 
DUMITRU STĂNILOAE, DE CEL MAI MIC ÎNTRE PREOŢI 
CONSTANTIN G.) 


Sfîntul Varsanufie era de origine din Egipt şi a îmbrăţişat viaţa ascetică încă 
din tinereţe. Trecînd într-o zi pe lîngă un hipodrom unde se desfăşura una din acele 
deşarte întreceri care dezlănțuiau patimile privitorilor, el îşi zise: "lată cum fiii 
diavolului luptă cu atîta zel; cu cît mai mult trebuie să alergăm noi, fiii Impărăţiei, 
pentru a cîştiga biruința!" Atunci el s-a dus în Palestina, unde a intrat sub ascultarea 


şi călăuzirea unui bătrîn numit Marcel. Apoi, urcînd din treaptă în treaptă pe scara 
desăvîrşirii, se retrase prin diferite chilii singuratice pentru a se dedica, departe de 
oameni, rugăciunii contemplative. Ajungînd să dobîndească curăţia inimii și 
desăvîrşita nepătimire, s-a dus în mănăstirea avei Serid, aproape de Gaza, și s-a 
aşezat într-o chilie mai izolată, puţin în afara mănăstirii, fără să primească pe cineva 
timp de peste cinci-zeci de ani. Numai ava Serid venea şi îi aducea, o dată pe 
săptămînă, Sfintele Taine şi hrană: trei pini şi puţină apă. 


Fericitul bătrîn era adesea dăruit cu lacrimile mîngiierii şi înălțat la 
contemplări sfinte, încît de multe ori uita să mănînce și să bea pînă la săptămîna 
următoare. Grăia despre el însuși ca şi cum ar fi vorbit despre altcineva: "Fiul lui 
Dumnezeu îmi este martor, ştiu de un om aici în mănăstire, care poate rămîne fără 
nici un fel de hrană sau băutură, şi fără hrană pînă la venirea Domnului. Nu-i lipseşte 
nimic din toate acestea, pentru că hrana lui, băutura lui, haina lui, veşmîntul lui, sînt 
Duhul Sfînt". Cu prilejul acestei vizite săptămînale a egumenului, el dicta lui Serid 
învățături pentru fiii lui duhovniceşti, călugări şi mireni, care, prin scrisoare întrebau 
spre lămurirea a tot felul de subiecte: despre viaţa duhovnicească, cum să se poarte 
în legăturile cu semenii, asupra unor înţelesuri tainice ale Sfintei Scripturi, despre 
sfintele dogme, sau chiar privind unele detalii ale vieţii zilnice. Cînd Varsanufie 
începu să dicteze asemenea scrisori lui Serid, acesta neaducînd cu sine ceva de scris, 
se tulbură gîndind că nu va putea să-și aducă aminte atîtea cuvinte. Bătrînul îi ghici 
gîndul, fața îi străluci ca focul şi îi spuse: "Mergi și scrie şi nu te teme. Dacă ți-aş 
spune zeci de mii de cuvinte ca să le scrii, Duhul lui Dumnezeu nu te va lăsa să scrii 
nici mai multe, nici mai puţine decît ţi-am spus, chiar dacă ai voi; ci, îţi va conduce 
mîna ca să scrii acestea întru aceeași rînduială" (Scrisoarea I-a). 


Întemeiat pe piatra smereniei şi avînd, prin neîncetată amintire a lui 
Dumnezeu, desăvîrşita seninătate a inimii, era plin de iubirea divină pe care, după 
chipul iubirii lui Dumnezeu- Tatăl, o revărsa din inima lui asupra tuturor celor care 1 
se adresau. Retragerea lui nu însemna dispreţ față de oameni, ci, dimpotrivă, se 
comporta față de toţi cu atenţia şi purtarea de grijă a lui Dumnezeu însuşi. El îi 
încuraja, prin cuvintele şi sfaturile scrise care ajungeau la ei; îi mîngîia, îi mustra, 
împărtăşindu-le bucuriile şi durerile, acoperindu-le greşelile şi luîndu-le asupra lui: 
"Eu socotesc drept ale mele cîştigurile şi foloasele fiecărui om şi ale fiecărui suflet - 
scria el -, de aceea cu bucurie şi arzînd mă dăruiesc jertfelnic pentru sufletele voastre, 
cum bine știe Dumnezeu, singurul cunoscător al inimilor noastre" (Scrisoarea a 3-a). 
Prin rugăciunea şi învățătura sa, Sfîntul Varsanufie le oferea fiilor săi duhovniceşti 
viața cea adevărată, aşa cum Dumnezeu-Tatăl dă viaţa Fiului Său, şi le făgăduia că 
în ziua Judecăţii el se va înfățișa cu toată încredințarea înaintea Scaunului de judecată 
a lui Dumnezeu şi va zice cu glas strălucitor, spre uimirea Îngerilor şi a tuturor 
Puterilor Cereşti: "Iată eu și fini care Mi i-a dat Dumnezeu" (Scrisoarea 117). 


Cu asemenea încredințare acest om dumnezeiesc dezlega în numele lui 
Dumnezeu păcatele celor ce i se mărturiseau lui. EI vestea, de asemenea, viitorul şi 
vindeca bolile ucenicilor săi. Numeroşi au fost cei care şi-au redobîndit astfel 


sănătatea ori au fost izbăviţi în lupta cu patimile, punîndu-și pe cap acoperămîntul 
lui, sau atingînd lucruri pe care el le trimitea în dar. Însă dintre toate aceste daruri pe 
care 1 le împărtășea Duhul Sfînt, cel mai mare era acela al deslușirii gîndurilor sau al 
dreptei socotințe și al învățăturii duhovniceşti, pentru că aceste daruri rămîn 
lucrătoare prin veacuri pînă în zilele noastre pentru toţi cei care citesc cu evlavie 
cartea Scrisorilor lui de călăuzire duhovnicească. Duhul pe care Sfîntul Varsanufie îl 
comunica ucenicilor este acea lege a libertăţii care se dobîndește prin lepădarea de 
toată grija cea lumească, murind sieşi precum şi oricărei făpturi, pentru a se dărui pe 
de-a-ntregul sălășluirii lui Dumnezeu în minte, în bucurie şi încredere. 


Odată cu aceasta el îi învăţa pe fraţi să nu se preţuiască sau să se măsoare pe 
ei înŞiși, ci să aducă tot timpul rugăciuni de mulţumire înaintea lui Dumnezeu pentru 
întărirea şi ridicarea din slăbiciunile noastre. El nu se rușina să-şi mărturisească 
ucenicilor luptele pe care a trebuit să le ducă înainte să ajungă la starea de odihnă 
"față de grijile şi necazurile produse de marea alipire de lume, care ne ţine într-o 
agitație chinuitoare", dar rămînea întotdeauna într-o deosebită reținere în a-și 
mărturisi harurile pe care Dumnezeu 1 le încredința. Uneori totuşi îşi îngăduia 
mărturia răpirilor şi extazelor lui, spunînd, de pildă, că el cunoștea un om care suise 
pînă la al şaptelea cer, sau scriind: "Grăiesc înaintea Lui și nu mint, căci ştiu pe un 
rob al lui Dumnezeu între oamenii de acum, în această vreme şi în acest loc 
binecuvîntat, care poate scula morți întru numele Stăpînului nostru lisus Hristos, şi 
poate alunga demoni şi vindeca boli de nevindecat, care poate opri şi războaie, poate 
închide şi deschide cerul ca Ilie. Căci totdeauna are Domnul slugi adevărate, pe care 
nu le mai numeşte slugi, ci fii (Gal. 4,7). Și, precum a lucrat prin primii Săi ucenici, 
aşa poate lucra şi prin cei de acum" (Scrisoarea 90). 


Astfel, cînd o ciumă teribilă avea să pustiască Imperiul Roman, în 542-543, s- 
a stăruit pe lîngă marele bătrîn să se roage pentru lumea în pericol. El descoperi 
atunci, tainic, că era unul din acei "trei bărbaţi desăvîrşiți înaintea lui Dumnezeu care 
au întrecut măsura omenească şi au primit puterea să lege şi să dezlege. Ei stau drepți, 
neclintiți mijlocitori, ca să nu nimicească dintr-o dată lumea, ci, prin rugăciunile lor, 
să o certe cu milostivire. Și li s-a spus lor că pentru puţin timp va mai dura mîna". 
Și adăugă: "Deci, rugaţi-vă împreună cu ei. lar rugăciunile acestor trei, grăia el, se 
întîlnesc la intrarea în jertfelnicul de sus al Părintelui Luminilor. Şi se bucură, 
veselindu-se împreună, în cele cereşti. Dar cînd privesc la pămînt plîng și se tînguiesc 
şi jelesc împreună pentru relele ce le fac, stîrnind mînia lui Dumnezeu. Aceştia sînt 
Ioan din Roma, Ilie din Constantinopol şi un altul din eparhia Ierusalimului. Și cred 
că vor dobîndi mare milă. Da, vor dobîndi. Amin" (Scrisoarea 569). 


Dar, cu toate aceste dovezi ale harului lui Dumnezeu, starea de retragere a 
sfintului bătrîn atrăgea bănuielile unor călugări slăbănogi la rîvnă, care cugetau în 
sine că Serid inventase existenţa zăvorîtului pentru a-şi așeza mai bine autoritatea 
lui. Atunci, Sfîntul Varsanufie hotărt să-şi deschidă pentru o singură dată uşa chiliei. 
EI îi primi pe toți fraţii cu blîndeţe, le spălă picioarele și apoi se retrase. După cîțiva 
ani, Varsanufie lăsă chilia sa altui bătrîn credincios şi desăvîrşit ucenic despre care 


el spunea: "Pentru viața fiului meu iubit, smerit şi ascultător, care nu face decît una 
cu mine și care a renunţat întru totul, pînă la moarte, la toate voile sale, ce să spun? 
Domnul a zis: Cine M-a văzut pe Mine, a văzut pe Tatăl (loan 14,9). Şi el a zis: Orice 
ucenic desăvirşit va fi ca Învățătorul său (Luca 6,40)". 


Într-adevăr, Sfîntul loan ucenicul urma în toate felul de viaţă al lui Varsanufie. 
EI dobîndise pînă la cea mai înaltă măsură, darul vederii duhovniceşti şi al profeţiei, 
încît nu mai avea nevoie să vadă sau să scrie părintelui său duhovnicesc pentru a 
comunica cu el şi a-i împărtăşi toate gîndurile. De aceea a fost supranumit profetul. 
Ca şi Varsanufie, el comunica prin scrisori cu ucenicii săi, prin mijlocirea mai întîi a 
avei Serid şi apoi a Sfîntului Dorotei (care se pomeneşte la 13 august). Păstrînd şi el 
o pace netulburată, întemeiată pe sfinta smerenie şi pe necontenite lacrimi, el nu 
învăţă decît în umbra marelui său bătrîn, tîlcuind răspunsurile lui, dînd îndrumări mai 
practice sau întărind ucenicii într-o credinţă neclintită, zicîndu-le: "Bine vă este ca 
doi să se roage pentru voi, căci doi sînt mai puternici decît unul singur" (Scrisoarea 
783). Dacă vreunul voia în chip ispititor să pună la încercare dreapta judecată a celor 
doi bătrîni adresîndu-i lui loan aceiaşi întrebare ca şi lui Varsanufie, profetul păstra 
tăcerea sau îi sfătuia să urmeze în toate învăţătura marelui bătrîn. Cînd era întrebat 
Varsanufie, el răspundea: "Fă cum ţi-a spus fratele loan. Dumnezeul lui Varsanufie 
şi al lui loan este Unul şi Acelaşi" (Scrisoarea 224). 


În al 18-lea an al retragerii lui loan, Părintele Serid s-a săvîrşit din această 
viaţă, lăsînd conducerea, în mod succesiv, tuturor fraților. Sfîntul Varsanufie s-a 
retras atunci la o mai desăvîrşită liniştire, iar loan vesti că şi el îşi va sfîrşi petrecerea 
pămiîntească peste o săptămînă. Călugării, întrecîndu-se în smerenie, au renunțat rînd 
pe rînd la succesiune şi, în sfîrşit, după rînduiala dată de loan - care tocmai confirma 
o prezicere a lui Varsanufie - a fost ales, într-un glas, un oarecare Elian, care de 
curînd părăsise lumea intrînd în cinul monahal. Înspăimâîntat de sarcina care i se 
cerea, el îl rugă stăruitor pe loan să mai rămînă între călugări două săptămîni, pentru 
a-l învăţa cu de-amănuntul cum să ocîrmuiască mănăstirea. Profetul se învoi și 
rămase încă două săptămîni în viaţă (Scrisoarea 576-598). 


Scurgîndu-se acest soroc, chemă toţi fraţii la el, îi îmbrăţișă pe fiecare, apoi îi 
trimise în pace pentru a-şi încredința tainic sufletul lui Dumnezeu. Nu se cunoaște 
cum și cînd Sfîntul Varsanufie şi-a sfîrșit petrecerea sa pămîntească. Cum 50 de ani 
mai tîrziu se socotea că este încă în viață, Patriarhul Ierusalimului a dispus să se 
deschidă chilia sa; dar a izbucnit atunci un foc care a învăluit adunarea. (Cititorule, 
fă bunătate și mă pomeneşte în rugăciunile tale.) 


B. VIEŢILE SFINŢILOR PE LUNA FEBRUARIE 


Versiune fara diacritice 


Ziua întîi 


e Sfîntul Mucenic Trifon 
e Cuviosul Vendemian 


e Sfintele Muceniţe Perpetua şi Felicitas 
e Cuviosul Petru din Galatia 
Ziua a doua 


e Cuvîntla Întîmpinarea Domnului 


Ziua a treia 


e Sfîntul şi Dreptul Simeon şi Sfinta Ana Proorociţa 
e Sfinţii Mucenici Adrian și Evul 


Ziua a patra 
e Cuviosul Isidor Pelusiotul 
e Cuviosul Nicolae Mărturisitorul 


«+ Pomenirea unui sihastru necunoscut 


Ziua a cincea 


e Sfînta Muceniţă Agata 
e Sfînta Muceniţă Teodula 


Ziua a şasea 


e Sfinţii Mucenici Fausta fecioara, Evilasie, Maxim şi cei dimpreună cu 
dînşii 

e Sfinta Muceniţă Doroteia 

e Sfintul Mucenic lulian 

e Sfintele Muceniţe Marta şi Maria 


e Cuviosul Vucol, Episcopul Smirnei 


Ziua a şaptea 


e Cuviosul Partenie, Episcopul cetăţii Lampsacului 
e Cuviosul Luca cel din Elada 


e Sfinţii Mucenici o mie și trei 


Ziua a opta 


e Sfîntul Mare Mucenic Teodor Stratilat 
e Sfîntul Prooroc Zaharia 


Ziua a noua 


e Sfîntul Mucenic Nichifor 
e Cuviosul Meletie Mărturisitorul 


Ziua a zecea 


e Sfîntul Mucenic Haralambie, Episcopul cetății Manesiei 
« Cuviosul Prohor, făcătorul de minuni din Pecersca 


Ziua a unsprezecea 


e Sfîntul Mucenic Vlasie, Episcopul Sevastiei 


Ziua a douăsprezecea 


e Cuviosul Meletie, Arhiepiscopul Antiohiei 

e  Cuvînt la înmormiîntarea Sfîntului Meletie, Arhiepiscopul Antiohiei 
e Cuviosul Alexie, Mitropolitul Kievului şi a toată Rusia 

e Cuvioasa Maria şi Cuviosul Evghenie 


Ziua a treisprezecea 
e Cuviosul Martinian 
Ziua a paisprezecea 


e Cuviosul Avxentie 
e Cuviosul Isachie 


Ziua a cincisprezecea 


e Sfîntul Apostol Onisim 


Ziua a şaisprezecea 
e Sfinţii Mucenici Pamfil preotul, Valent diaconul şi cei împreună cu 
e Sfinţii Mucenici din Persia 


Ziua a șaptesprezecea 


e Sfîntul Mucenic Teodor Tiron 


Ziua a optsprezecea 


e Sfîntul Leon, Papă al Romei 
e Sfîntul Flavian Mărturisitorul, Patriarhul Constantinopolului 


Ziua a nouăsprezecea 


e Sfinţii Apostoli Arhip, Filimon şi Apvia 
e Cuviosul Dositei, ucenic al Cuviosului Dorotei 


Ziua a douăzecea 


e Cuviosul Leon, făcătorul de minuni, Episcopul Cataniei 
e Sfîntul Mucenic Sadoc, Episcopul Persiei, şi cei 128 care au pătimit 
împreună cu dînsul 


Ziua a douăzeci şi una 


e Sfîntul Eustatie. Patriarhul Antiohiei 
e Cuviosul Timotei 


e Sfîntul Mucenic Mavrichie şi cei împreună cu dînsul 


Ziua a douăzeci şi doua 


e Aflarea moaştelor sfinţilor mucenici din Evghenia 
e Cuviosul Atanasie 


Ziua a douăzeci şi treia 


e Sfîntul Mucenic Policarp, Episcopul Smirnei 
e Sfînta Gorgonia, sora Sfîntului Grigorie 


Ziua a douăzeci şi patra 


e Aflarea capului Sfîntului loan Botezătorul 
e Cuviosul Erasm din Pecersca 


Ziua a douăzeci şi cincea 


e Sfîntul Tarasie, Patriarhul Constantinopolului 


Ziua a douăzeci şi şasea 


e Sfîntul Porfirie, Episcopul Gazei 
e Sfînta Muceniţă Fotinia şi cei împreună cu dînsa 


Ziua a douăzeci şi şaptea 
e Cuviosul Mărturisitor Procopie Decapolitul 
e Cuviosul Talaleu 
e Cuviosul Tit din Pecersca 


Ziua a douăzeci şi opta 


e Sfintul Mucenic Proterie. Patriarhul Alexandriei 
e Cuviosul Vasile 


Ziua a douăzeci şi noua (sfinţii de astăzi, atunci cînd nu sînt ani bisecți, se serbează 
la 28 februarie) 


e Cuviosul loan Casian din Dobrogea 


e Cuviosul Gherman din Dobrogea 
e Cuvioşii Părinţi Varsanufie si loan 


VII. MARTIE 


l. VIAȚA ȘI PĂTIMIREA CUVIOASEI MUCENIȚE EVDOCHIA 
(1 MARTIE) 


Pe vremea lui Traian împăratul (98-117), în cetatea ce se numeşte Iliopolis, 
care este în Siria cea dinăuntru, în stăpînirea Feniciei din Liban, care se mărginește 
cu ţara evreiască, trăia o fecioară anume Evdochia, cu neamul și cu credința 
samarineancă, slujitoare a diavolului, locaş şi unealtă preacumplită. Și era atît de 
frumoasă şi cu chip minunat, încît nu putea nici un zugrav să-i înfățişeze frumuseţea 
ei deplin. Astfel Evdochia, înşelînd pe mulți ca şi cu un laţ, îi vîna şi la pierzare, prin 
frumuseţe, îi atrăgea, aducînd bogăţiile ţărilor lor în ale sale vistierii nedrepte prin 
sîrguitoare necurăţie trupească. 


Străbătînd despre dînsa vestea pretutindeni, mulțime de tineri de bun neam și 
stăpînitori de prin alte ţări şi de prin cetăţi se adunau la Iliopolis, ca şi cum ar avea 
alte treburi; dar de fapt, să vadă pe Evdochia şi să se îndulcească de frumuseţile ei. 


Ea adunase multă bogăție prin faptele cele pline de păcate, încît puţin de nu se 
asemăna cu vistieriile cele împărăteşti. Apoi prin îndelungată vreme şi prin adunarea 
lucrurilor celor de mult preţ se afundase în necurata viață cu sufletul. Prin 
învîrtoşarea ini-mil atît de mult se împietrise, încît nici o altă putere, fără numai cea 
dumnezeiască, nu a putut tămădui durerea sufletească a păcătoasei celei 
deznădăjduite. 


După aceea a venit vremea în care avea să sosească la dînsa mîna Păstorului 
cel bun, Care caută oile cele rătăcite. Şi a cunoscut Făcătorul a Sa zidire stricată prin 
răutatea diavolului şi a voit a o înnoi. Stăpînul cel adevărat al casei S-a îngrijit de 
roadele viei ce se aflau de faţă spre rănirea vrăjmaşului. Cel ce stăpînește vistieriile 
cele cereşti, S-a sîrguit a duce în veşnica comoară drahma care era pe pămînt în tină 
şi se pierdea. 


Păstorul bunătăţilor, spre Care nădăjduiesc drepţii, a chemat pe acea 
deznădăjduită samarineancă spre a Sa nădejde, iar pe diavolul l-a lăsat deșert, şi pe 
cea care se tăvălea oarecînd ca un dobitoc în noroi, a făcut-o mielușea fără 
întinăciune. Aceea care mai înainte a fost vas al necurăţiei s-a umplut de curăţenie. 
Groapa cea de noroi s-a făcut izvor limpede şi veşnic. Rîul cel tulbure s-a prefăcut în 
iezer binemirositor. Necurăţia puţului cel greu mirositor s-a făcut ca un alabastru prin 
mirul cel de mult preţ. Şi aceea care era ca o moarte sufletească a multora din oameni, 
multora le-a fost prici-nuitoare de mîntuire. lar începutul întoarcerii ei către 
Dumnezeu a fost într-acest fel: 


Un monah oarecare binecredincios cu numele Gherman, venind din străinătate 
la al său locaș prin Iliopolis, a intrat în cetate, fiind seară, şi a rămas la un cunoscut 
creştin care-şi avea casa aproape de poarta cetăţii, chiar lîngă peretele casei fetei 
aceleia pentru care ne este cuvîntul. 


Acolo monahul acela, odihnindu-se puţin după obiceiul său, s-a sculat noaptea 
la cîntarea de psalmi. Şi după săvîrşirea rugăciunii sale a şezut şi, luîndu-şi cărticica 
ce o purta la sine, a citit multă vreme. În cărticică era scris despre înfricoşata judecată 
a lui Dumnezeu, cînd drepţii se vor lumina ca soarele întru Împărăţia cerului iar 
păcătoşii vor merge în focul cel nestins, unde în veci vor fi munciţi cumplit fără de 
sfîrşit. După rînduiala şi purtarea de grijă a lui Dumnezeu, Evdochia în acea noapte 
se odihnea singură în căsuţa sa de odihnă, care era lîngă peretele casei în care 
monahul acela înnoptase şi se îndeletnicea la rugăciune şi la citire. 


Cînd a început monahul cîntarea sa de psalmi, ea s-a deşteptat şi a ascultat 
toată citirea pînă în sfîrşit, şezînd în tăcere pe pat; pentru că auzea Evdochia toată 


citirea de vreme ce numai un perete îi despărțea pe dînşii, iar monahul citea cu glas 
tare. 


Ascultînd păcătoasa cele ce se citeau, foarte mult s-a umilit şi a petrecut fără 
de somn pînă la ziuă, înspăimîntîndu-se cu inima; şi se gîndea la mulțimea păcatelor 
sale, la înfricoşata judecată a lui Dumnezeu şi la munca cea nesuferită a păcătoşilor. 


Făcîndu-se ziuă și darul lui Dumnezeu deșteptînd-o spre pocăință, a trimis să 
cheme la sine pe monahul acela, care a citit noaptea din carte. Venind monahul, 
Evdochia l-a întrebat, zicînd: "Cine eşti tu, omule, şi de unde ai venit? Ce fel de viaţă 
al şi de ce credinţă eşti? Spune-mi te rog tot adevărul, căci, auzind ceea ce s-a citit 
de tine în noaptea aceasta, foarte mult mă înspăimînt cu duhul şi mă tulbur cu gîndul, 
de vreme ce am auzit lucruri înfricoşate şi de mirare care pînă acum au fost neauzite 
de mine. Și de este adevărat că cei ce păcătuiesc se vor arunca în foc, apoi cine se va 
putea mîntu1?" 


Iar fericitul Gherman a zis către dînsa: "De ce credință ești tu, femeie, de 
vreme ce spui despre tine că niciodată n-ai auzit de înfricoşata judecată a lui 
Dumnezeu, nici puterea cuvintelor celor ce s-au citit n-ai priceput-o vreodată?" 


Evdochia a zis: "Și cu patria şi cu credinţa sînt samarineancă, iar cu bogăţia 
cea peste măsură sînt îndestulată. Dar aceasta mai mult mă tulbură şi mă înfricoşează, 
că am auzit cartea cea citită de tine strigînd: "Vai celor bogaţi!", îngrozindu-i cu focul 
cel nestins şi veşnic. Dar eu cuvinte de acest fel niciodată n-am auzit în cărțile 
credinţei noastre. De aceea mult m-am înspăimîntat de frică, auzind lucruri noi şi 
neaşteptate”. 


Fericitul Gherman a întrebat-o, zicînd: "Ai bărbat, femeie? Şi de unde îţi vine 
acea îndestulată bogăţie, precum zici?" Ea a răspuns: "Eu nu am bărbat după lege; ci 
de la mulți bărbați am adunat bogățiile pe care le am. Şi dacă bogații după moarte 
vor fi osîndiţi la o muncă atît de grea şi veşnică, apoi ce folos îmi este de bogăţiile 
cele adunate fără de măsură?" A zis către dînsa Gherman: "Spune-mi adevărul, fără 
minciună, căci şi Hristos al meu, Căruia Îi slujesc, este nemincinos: voieşti să te 
mîntuieşti fără de bogății şi să trăieşti în veselie şi bucurie în veacul cel nesfîrșit? Ori 
împreună cu bogăţia ta vrei să arzi cumplit în focul cel veşnic?" 


Evdochia a zis: "Mult mai de folos îmi este să-mi cîştig fără de bogăție viaţa 
veşnică, decît să pier odată cu bogăţia în foc şi pe veci; însă mă minunez pentru ce 
va fi muncit astfel bogatul după moarte? Au doar Dumnezeul vostru se aprinde cu 
vreo mînie aspră şi nemilostivă asupra bogaţilor?" 


Gherman a zis: "Nu este așa, Dumnezeu nu se întoarce dinspre cei bogaţi, nici 
nu-i opreşte a fi bogați. Dar dobîndirea cea nedreaptă a bogățiilor şi cheltuirea lor în 
desfătări şi poftele păcatelor le urăște. lar dacă cineva își cîştigă bogății cu dreptate 
şi cele cîştigate le cheltuiește prin faceri de bine, acela va fi fără de păcat şi drept 


înaintea lui Dumnezeu. Pe cînd acela care adună bogăția din răpire şi din nedreptate 
sau din orice fel de faptă a păcatului şi o ascunde, nefiindu-i milă de săraci, nici dînd 
celor ce cer, nici îmbrăcînd pe cei goi, nici săturînd pe cei flămînzi, aceluia fără de 
milă îi va da munca cea cumplită a iadului”. 


Evdochia zise: "Au doar nedrepte ţi se par a fi bogăţiile mele?" Iar Gherman 
i-a răspuns: "Cu adevărat sînt prea nedrepte şi prea urtte lui Dumnezeu, mai mult 
decît tot păcatul". Iar ea a zis: "Pentru ce aşa? Căci eu pe mulţi goi i-am îmbrăcat, 
multor flămînzi am dat hrană de saţ, iar pe alții şi cu aur i-am mîngiiat puţin. Deci, 
cum ZICI că este rea bogăția?" 


Gherman a răspuns: "Ascultă-mă pe mine, cu luare aminte. Nimeni nu intră în 
baie să se spele şi nu voieşte să-şi întineze trupul său, acolo unde vede o apă necurată 
şi tulbure, ci intră şi se spală acolo unde vede o apă curată. Dar tu cum poţi a te curăți 
cu fapte de milostenie din necurăţia păcatului cea urîtă, tăvălindu-te de voia ta într- 
însa, iar apa cea curată a milostivirii lui Dumnezeu ai trecut-o cu vederea? Iată, cu 
adevărat, pe tine acea întinăciune a faptelor tale necurate, ca apa potopului te va duce 
cu multă putere în prăpastia cea cu pucioasă şi cu smoală care arde cu veşnica flacără 
a mîniei lui Dumnezeu. Pentru că bogăţiile cu care ești îndestulată îi sînt urîte marelui 
Stăpîn şi veşnicului Judecător ca cele ce sînt osîndite mai înainte de judecată, de 
vreme ce sînt adunate prin înşelăciune şi desfrînare. Dar nu te folosește pe tine aceea 
că o părticică mică, din cele multe bogății necurate, o dai uneori la puţini săraci. 
Pentru că mica plată a faptei celei bune o pierde mulțimea fără de măsură a faptelor 
rele, precum puţina mirosire bună, o biruieşte duhoarea cea rea; şi nici nu poţi cîndva 
să cîştigi vreun dar, pînă ce încă de bunăvoie petreci în necurăţie. 


Nu te vei învrednici de milostivirea lui Dumnezeu, dacă nu vei lepăda mai întîi 
necurăția cea fără de măsură a desfrînării ce este în tine şi nu o vei spăla decît prin 
pocăință şi de nu te vei curăţi şi nu te vei împodobi cu lucruri drepte. Pentru că celui 
ce umblă prin spini cu picioarele desculţe i se rănesc picioarele de mulți ghimpi 
ascuţiţi. Chiar de ar scoate unii ghimpişori, însă cei mai mulți rămîn în trup şi-l 
chinuiesc cu durere. Astfel și pe tine prea puţin te foloseşte a face cîndva puțină 
milostenie unui sărac, ca şi cum ai pierde un păcat mic, cînd cei mai mulți spini ai 
păcatului rămîn înăuntrul conștiinței tale, spre muncirea ta cea mai cumplită. Pentru 
că Dumnezeu cel mîniat de tine, înfricoşatul şi dreptul Izbînditor, te înfricoşează cu 
muncile veşnice şi nesuferite, care sînt pregătite celor nepocăiți. lar tu de vrei să mă 
asculți, te vei putea mîntui de muncile ce te aşteaptă și vei cîştiga bucuria cea 
veşnică”. 


Evdochia a zis: "Robule al lui Dumnezeu Cel viu, rogu-te, şezi puţin cu mine 
şi arată-mi cu de-amănuntul îndreptarea acelor lucrări prin care este cu putință cuiva 
a se învrednici de mila lui Dumnezeu. Ca şi eu, urmînd acelora, să-mi pot cîştiga 
mîntuire prin chivernisirea cea dreaptă a bogățiilor, pentru că ai zis că Dumnezeu 
iubeşte împărțirea cea dreaptă și făcătoare de bine a bogățiilor. Căci pe mine nimic 


nu mă opreşte a mă răscumpăra de acele munci pe care în ziua Judecăţii, precum 
grăieşti, le vor lua cei ce sînt urîţi de Dumnezeu. 


Iată, cinstite părinte, am un mare număr de robi; pe aceia îi voi elibera încărcaţi 
cu aur, cu argint şi cu lucruri de mult preţ. lar tu mergi înainte la Dumnezeul tău, 
poate prin a ta mijlocire va binevoi să primească acea aducere a mea şi să-mi dea 
pentru aceea mîntuire". 


A zis către dînsa Gherman: "Să nu socoteşti că Dumnezeu este după obiceiul 
omenesc şi are trebuinţă de acele lucruri pămînteşti, care la oameni sînt de mult preț. 
Pentru că El, fiind neasemănat şi bogat mai mult decît toți împărații pămîntești, a 
sărăcit de voie pentru a noastră mîntuire, ca prin acea sărăcie să ne cumpere nouă 
mîntuire veşnică. Deci, acele bogății ce le ai, o, fiică, să le împarți neputincioşilor şi 
săracilor, pentru că aceia sînt iubiți de Dumnezeu; iar pe cele ce le dă lor cineva, pe 
acelea Dumnezeu le socotește a fi date Lui. Pentru aceea, puţină avere vremelnică 
împărțită săracilor, o răsplăteşte cu cerești vistierii care niciodată nu se împuţinează. 


Astfel să faci tu, fiică; apropie-te de sfinta și mîntuitoarea baie a Botezului 
prin care spălîndu-te de tina tuturor păcatelor tale, vei fi de aici înainte curată şi fără 
prihană, născută a doua oară prin darul Sfîntului Duh. Astfel vei cîştiga fericita 
moştenire în care te vei desfăta în lumină nestricăcioasă și veşnică care nu are 
întuneric, nici noapte şi nici un fel de mîhniri şi dureri și nici fapte rele. Şi fii mieluşea 
sfîntă în pajiştile cele cerești, păscîndu-te de Iisus Hristos, Mîntuitorul nostru. În 
scurt zic, dacă voieşti să te mîntuieşti, fiică, fă cele ce te sfătuiesc eu şi fericită vei fi 
în veci”. 


Răspuns-a Evdochia: "De nu s-ar fi adîncit în mintea mea cuvintele cele ce s- 
au citit de tine şi pe care le-am auzit bine în noaptea trecută, nu te-aş fi chemat aici. 
Deci, ia aur de la mine cît voieşti și stai aici cîteva zile, învățindu-mă creştineasca 
voastră credinţă şi povăţuindu-mă la fapta bună; ca împărțindu-mi bogăţiile şi averile 
mele şi rînduindu-le toate precum se cuvine, să merg în urma ta, oriunde vei merge”. 
A zis fericitul Gherman: 


"Nu-mi trebuie aur. Destul îmi este nădejdea mîntuirii tale, pentru că pricina 
aceasta îmi este binecuvîntată mie ca să mai zăbovesc aici cîteva zile, nădăjduind a 
afla oaia cea pierdută şi a o aduce în ograda lui Hristos. Deci, cu toate că mă grăbeam 
să merg spre locuinţa mea, însă voi mai sta aici puțin, pentru a te întoarce către 
Dumnezeu, dar tu să faci toate cele ce-ţi zic. Cheamă pe unul din presbiterii creştini 
care este într-această cetate ca, învăţindu-te după rînduiala bisericească, să te boteze, 
pentru că aceea este cap şi temelie a mîntuirii. lar după aceea vor merge cu a lor 
rînduială şi celelalte fapte cuviincioase ale plăcerii de Dumnezeu”. 


Auzind aceasta Evdochia de la fericitul bătrîn, a chemat pe una din slugile cele 
mai de cinste ale casei sale şi i-a poruncit să meargă îndată la biserica creştină şi să 
cheme de acolo pe preot, rugîndu-l să nu pregete a veni. Insă i-a poruncit să nu-i 


spună numele aceleia ce-l caută şi pentru ce. Deci, sîrguindu-se trimisul degrabă, a 
venit preotul, pe care văzîndu-l Evdochia, i s-a închinat pînă la pămînt şi a sărutat 
cinstitele lui picioare. După aceasta 1-a grăit: "Rogu-te pe tine, stăpîne, şezi puţin şi 
spune-mi toate despre credinţa voastră; căci voiesc şi eu să fiu creștină”. 


Preotul, mirîndu-se de acel grai, a întrebat-o: "De care credinţă ţii şi pentru ce 
doreşti a trece la creştineasca credință?" Răspuns-a ea: "Sunt samarineancă atît cu 
neamul, cît şi cu credinţa, şi la toată lumea am fost soție. Pentru ce să nu-ţi spun eu 
ție tot adevărul? Sunt părtaşă a multor răutăți. lar cînd am auzit că păcătoşii, de nu 
se vor pocăi şi nu se vor face creştini, după moarte vor fi munciţi în focul cel veşnic, 
am zis în mintea mea ca îndată să mă fac creştină”. 


Răspuns-a preotul: "Dacă ai fost ca o mare a păcatelor, fă-te de aici înainte 
liman al mântuirii; dacă ai fost tulburată de multe vînturi, intră de acum dar întru 
alinare; şi dacă ai fost supusă valurilor celor cumplite, caută de acum roua cea de 
dimineaţă ce se pogoară din cer; şi, dacă prin furtuna cea îndelungată ești întunecată, 
de acum caută pe Ocîrmuitorul cel bun, care fără de primejdie te va povăţui în a Sa 
alinare, acolo unde sînt vistieriile a toată dreptatea, şi te sîrguieşte să fii moștenitoare 
a bunătăților celor ce sînt acolo. lar bogăţiile cele pămînteşti pe care le ai să le împarți 
la cei ce au trebuinţă şi să te scapi de amărăciunea păcatului, cum şi din întunecarea 
şi focul cel nestins ce te aşteaptă pe tine, de nu te vei pocăi”. 


Evdochia, auzind aceasta, a lăcrimat şi, lovindu-se în pieptul său a zis: "Cu 
adevărat, oare nu este la Dumnezeul vostru milă pentru cei păcătoşi?” Răspuns-a 
preotul: "Celor păcătoşi, care se pocăiesc după primirea semnului credinţei, adică a 
Sfîntului Botez, le iartă Domnul toate păcatele vieţii celei din necredinţa de mai 
înainte. lar celor ce petrec în păcate şi la pocăință nu gîndesc, nu le dă iertare, şi unii 
ca aceia vor fi munciţi fără milostivire”. 


Zis-a Evdochia: "Spune-mi, părinte, oare socoteşti că sînt în cer mai mari 
bucurii şi mai scumpe decît acestea care sînt pe pămînt? La noi cu adevărat sînt multe 
vistierii de aur, de argint și de pietre scumpe, cum şi toată veselia și desfătarea. Pe 
lîngă acestea, avem şi îndestulare de peşti, de păsări şi de tot felul de băuturi. Oare 
mai mult decît acestea se află acolo în cer?" A zis către dînsa preotul: "De nu-ţi vei 
depărta mintea de la înşelă-ciunea lumii acesteia şi de nu vei trece cu vederea 
desfătările cele vremelnice, nu vei putea privi spre viaţa cea veșnică şi nu vei şti 
desfătările cele negrăite ce sînt întru dînsa şi bogăţiile cele nespuse. Iar de voieşti să 
le cîştigi pe acelea, uită mîndria și veselia lumii acesteia”. 


Răspuns-a Evdochia: "Să nu fie aceea, stăpînul meu, ca să iubesc vreun lucru 
vremelnic şi degrabă pieritor mai mult decît viaţa cea fără de moarte şi fericită; ci 
aceasta este pe care o caut, părinte. Oare dacă voi primi credinţa creştină, voi putea 
să am nădejde tare și fără de îndoială cum că voi merge la viaţa cea fără de moarte, 
precum zici? Și ce semn îmi dai prin care să mă încredinţez eu cum că acelea ce 
grăieşti aşa sînt? Prin ce voi cunoaște iertarea multelor mele păcate de la Dumnezeul 


vostru? Pentru că de voi da la săraci bogăţiile ce le am, întru care pot să mă 
încredințez încă mulți ani ai vieţii mele cu desfătare şi veselie, şi de-mi voi risipi 
toate averile mele precum mă sfătuieşti, iar după aceea nu voi cîştiga cele spuse de 
tine, atunci cine va fi mai ticăloasă şi mai nevoiaşă decît mine, cînd nu-mi va rămîne 
Nici O scăpare în cea mai de pe urmă nevoie a mea? Pentru că oamenii pe care cu 
răutatea mea i-am mîhnit, dacă voi începe a cere ajutor de la dînșii întru sărăcia mea, 
aceia, scîrbindu-se, se vor lepăda de mine. 


De aceea sînt mîhnită şi mă tulbur cu gîndul, fiindcă nu sînt încredinţată pentru 
cele viitoare. Deci îmi trebuie o mare încredințare și întărire întru acelea pe care mi 
le făgăduieşti cu mărime de suflet, spunîndu-mi de milostivirea Dumnezeului vostru, 
Care iartă cu înlesnire păcatele celor ce se pocăiesc. Cu adevărat, de mă voi 
încredința despre aceea desăvîrşit, voi începe cu îndrăzneală a-mi risipi toate ale 
mele, și mă voi duce unde mă vei chema, și voi sluji acelui Dumnezeu în toate zilele 
vieții mele. Şi, precum am fost altora pildă de fărădelegi, aceloraşi le voi fi chip ales 
de pocăință. Dar să nu te minunezi, părinte, de această îndoire a mea, pentru că sînt 
de aşteptat cele ce aud, iar în cărțile noastre şi în credinţa samarineană, în care sînt 
crescută, niciodată nu le-am auzit şi nici urmă n-am aflat cîndva de nişte asemenea 
învățături". 


Preotul a zis către dînsa: "Să nu te tulburi deloc, învăluindu-te cu cuget 
nestatornic, o, Evdochia, şi nu-ți lăsa mintea să fie risipită. Căci ceea ce te tulbură 
este înşelăciune a începătorului răutăţii, a diavolului, urîtorul mîntuirii tale. Pentru 
că acel duh făcător de răutate, după ce te-a văzut deşteptîndu-te spre slujba lui 
Hristos, ca să-ţi risipească mîntuitorul sfat, îndată a pus în inima ta gînduri de îndoire 
şi de înfricoşare deşartă. În acest fel diavolul nădăjduieşte să te întoarcă de la calea 
cea dreaptă şi să te întărească iarăși în viața păcătoasă cea mai dinainte. Astfel cu 
ticăloşie fiind robită, vrea să te tragă în pierzare şi la moarte prin iubirea de lume 
deșartă și pătimașă; că acela este lucrul lui cel viclean. Aceasta este sîrguinţa lui cea 
mare, să întoarcă pe oameni de la calea cea bună, să-i aducă la îndărătnicie şi să-i 
facă prieteni și părtași cu el în munca cea veșnică şi în focul cel nestins. lar de dorești 
să afli cu dinadinsul despre bunătatea, negrăita milă şi iubirea de oameni a 
Dumnezeului nostru de Care ai auzit, să ştii că este gata a primi pe cei ce se pocălesc, 
întîmpinîndu-i de departe cu întinse braţe părintești şi, iertîndu-le păcatele, le va dărui 
viaţa veşnică. 


Încredinţează cu acestea, ridicîndu-ţi mintea de pe pămînt sus la cer și, lăsînd 
grijile cele vremelnice, gîndește-te la viaţa veșnică. Încă este trebuinţă pentru aceasta 
şi de rugăciune cu trezvie şi cu smerenie; căci Dumnezeu numai astfel se împacă cu 
sufletul şi răsare lumina dumnezeiască într-însul, arătîndu-i tot adevărul. Atunci 
cunoaște omul ce este deșertăciunea lumii acesteia atît de vremelnică și ce este veacul 
ce va să fie; apoi cît sînt de vătămătoare desfătările vieţii acesteia, cît de bun este 
Dumnezeu şi cît de nemăsurată este milostivirea Lui. 


Aşadar, de voiești să mă asculți pe mine şi să te mîntuiești, leapădă hainele 
tale de mare preţ şi te îmbracă în altele proaste. Apoi, închizîndu-te într-o cămară 
deosebită a casei tale, să petreci acolo şapte zile şi, aducîndu-ți aminte de toate 
păcatele, şi să le mărturiseşti cu lacrimi lui Dumnezeu, Ziditorul tău. Încă postește și 
te roagă, ca să binevoiască Domnul nostru lisus Hristos să te lumineze și să te 
povăţuiască ce să faci ca să-l fu bine plăcută Lui. 


Dar să mă crezi că nu în zadar vei face ceea ce te sfătuiesc, că este milostiv şi 
îndurat fără de măsură Stăpînul nostru şi are bunătatea de a întîmpina de departe cu 
darul Său pe cei ce se sîrguiesc a se întoarce către EI; căci totdeauna se bucură de 
pocăinţa păcătosului”. 


Preotul, zicînd unele ca acestea şi văzînd pe Evdochia că se învoieşte cu sfatul 
lui, s-a sculat să plece, grăindu-i proorocește la sfîrşit acest mîntuitor cuvînt: "Hristos 
Dumnezeu, Cel ce a îndreptat pe vameş şi a miluit pe păcătoasa care a plins la 
picioarele Lui, Acela să te îndrepteze şi pe tine, să te miluiască şi să facă numele tău 
slăvit peste tot pămîntul. Amin!" 


Deci ieşind preotul, fericita Evdochia, nezăbovind întoarcerea sa către 
Dumnezeu, îndată a chemat pe una din slujnice şi a zis către dînsa: "Dacă va veni 
cineva aici din cei ce voiesc să mă vadă, dorind să intre la mine, să nu spui să sînt 
acasă şi nimeni să nu ştie nimic de mine. Ci să-i spui că m-am dus la un sat depărtat, 
unde voi zăbovi acolo nu puţină vreme, pentru oarecare trebuinţă. Dar să porunceșşti 
şi portarului să nu lase aici pe nimeni, ca astfel să înceteze toate lucrurile voastre în 
casa mea. lar cei ce fac bucate în toate zilele la masa mea să nu le mai aducă aici, ci 
să închideţi porțile cele mari ale casei pînă ce voi porunci eu a se deschide şi toate să 
le faceţi aşa ca să semene ca și cum n-aș fi acasă”. 


În acest chip poruncind slujnicii, s-a întors la fericitul Gherman și i-a grăit: 
"Rogu-mă ţie, părinte, spune-mi ceea ce te voi întreba: Pentru ce voi, monahii, 
viețuiți în locuri pustii, lăsînd atîta dulceaţă a vieții din cetate împreună cu oamenii? 
Oare mai multă plăcere găsiți în pustietăţi?” 


Fericitul Gherman a răspuns: "Nu, fiică, nimic nu aflăm în pustietăți dintre 
unele ca acelea pe care le socoteşti a fi plăcere. Dar lăsăm cetățile și plăcerea 
lumească şi fugim în pustie, pentru ca să scăpăm de deșarta trufie şi să omorîm 
patimile trupeşti cu foamea, cu setea, cu ostenelile, cu haine rupte şi cu neajungerea 
tuturor celor trebuincioase. Astfel ne îndepărtăm de locurile cele lesnicioase de 
păcătuire, căci cu înlesnire cade în păcat cel ce vieţuieşte în cetate. Pe de o parte se 
biruieşte de neputinţa firească, iar pe de alta se înșeală de diavol, de vederea feţelor 
frumoase şi de auzul cuvintelor celor desfrînate. Pentru că în cetate se nasc gîndurile 
cele necurate şi se întinează sufletul. Iar sufletul, fiind întinat, îşi are închisă intrarea 
în Împărăţia cerului pînă ce se curăţeşte prin pocăință; pentru că în cer este scaunul 
luminii celei veşnice, al veseliei adevărate şi al dulceţilor celor nemincinoase, 
neavînd nici un pic de necazuri şi amărăciune, nici de fapte rele. 


Iată ai auzit pentru ce ne ducem în pustie: ca să ne păzim de păcat în zilele 
vieţii noastre, iar păcatele făcute să le curăţim prin asprimea petrecerii din pustie. În 
acest chip să ne facem intrare liberă spre fericirea cea cerească. De aceea toată 
sîrguinţa și îngrijirea noastră este ca trupurile noastre să le păzim neîntinate de 
lucrurile necurate, iar mintea noastră s-o păzim nevătămată de gîndurile rele, străină 
de toată răutatea, vicleşugul, fățărnicia, cîrtirea, clevetirea, zavistia, iuțimea şi mînia. 


Aşa vom fi împreună cu îngerii, precum ne-a vestit Hristos în Evanghelie, cu 
Sfînta Sa gură. Iar bogăţiile nu ajută la nimic, pentru primirea Împărăției cerului 
iubitorului care le adună cu nesaţ, ci sînt ca un mort ce zace în groapă. Deci, dacă 
voim să cîştigăm iertare de păcatele noastre, să ne sîrguim în cealaltă vreme a vieţii 
să călătorim pe calea poruncilor Domnului, umblînd pe cărarea dreptăţii şi a 
adevărului și ca pe o haină să rupem ini-mile noastre cu jale pentru păcate. 


Apoi neîncetat să strigăm către Dumnezeu, pentru că numai aşa vom şterge 
necurăţia păcatului de care grăieşte David: Învechitu-s-au și au putrezit rănile mele 
de către faţa nebuniei mele. Apoi, ce anume cuvinte ni se cade a le cînta de-a pururea 
în rugăciunea Domnului, același David ni le aduce aminte, zicînd: Cit sînt de dulci 
cuvintele Tale gitlejului meu, mai mult decit mierea, gurii mele. Şi atît sînt de dulci 
cuvintele Domnului, încît covîrşesc toată dulceaţa tuturor mîncărilor celor dulci şi a 
băuturilor celor preascumpe şi întăresc sufletul mai mult decît mîncarea pe trup. 
Drept aceea grăieşte despre dînsele dumnezeiasca Scriptură: Vinul veselește, iar 
piinea întăreşte inima omului. Vinul acela şi pîinea însemnează poruncile Domnului 
nostru lisus Hristos, care ca nişte pîine şi vin sînt pentru sufletul omenesc; căci, întru 
tăria şi veselia inimii, scot pe cel păcătos din toate lucrurile necurate, şi îndrep-tează 
pe cel ce se întoarce către Domnul, dacă omul se desprinde de dînsele cu osîrdie și 
neîncetat. 


Deci, lepădînd de pe tine haina cea frumoasă și îmbrăcîndu-te în cea smerită, 
apropie-te cu tot cugetul spre pocăință prin fapte bune şi seamănă lacrimi pe pămînt, 
ca să seceri în ceruri bucurie şi veselie veşnică. Cu plingere stinge cuptorul greşelilor 
tale, ca astfel să te învredniceşti mîngiierii Domnului şi să intri în bucuria drepţilor. 


Plîngi pentru fărădelegile tale pe care diavolul le-a îndulcit în inima ta, ca, 
pentru lacrimile tale, să se apropie de tine îngerul, mijlocitorul mîntuirii. Usucă-ţi 
necurata tină a stricăciunilor în care te-ai tăvălit multă vreme, fiind aruncată şi ținută 
acolo de lucrătorul tuturor răutăților, ca de aici înainte să fii părtaşă desfătării raiului. 
Dă-i vrăjmaşului diavol necaz și greutate ca răsplătire, căci el, înşelîndu-te cu 
plăcerile, te-a îngreuiat cu păcatele. Slujeşte cu osîrdie lui Dumnezeu, ca să te faci 
moștenitoare a luminii celei neînserate, şi fii ca o albină binelucrătoare, adunîndu-ţi 
dreptate din multe lucruri sfinte, sîrguindu-te de-a pururea a plăcea lui Dumnezeu”. 


Aceste cuvinte ale lui Gherman s-au adîncit foarte mult în inima Evdochiei, 
cea pregătită de mai înainte cu aducerea aminte a celor zise de dînsul. Deci ea, bolind 
pentru păcate, în căldura duhului, s-a aruncat înaintea picioarelor lui, zicînd: "Mă rog 


ție, omule al lui Dumnezeu, lucrul pe care l-ai început pentru mine, săvîrşeşte-l cu 
dreaptă credinţă și pune-mă înaintea Dumnezeului tău, ca să nu fiu de batjocură celor 
ce voiesc să mă înşele. Ci, săvîrşind lucrul început, să mă învrednicesc de fericirea 
veşnică prin învățăturile tale cele mîntuitoare. Nu-ţi lua zugrăvitoarea mînă de pe 
tăbliţa cea pregătită, pînă ce desăvirşit vei închipui pe Hristos în mine”. 


Gherman i-a răspuns: "Petreci, fiică, întru frica Domnului şi, închizîndu-te în 
cămăruţa ta, roagă-te către EI neîncetat cu lacrimi, pînă ce-ţi va risipi şi-ţi va curăți 
toate păcatele şi te va face să nu te îndoiești de mila Lui. Căci Domnul nostru lisus 
Hristos este bun şi milostiv şi degrabă îți va arăta mila Sa şi cu darul Său nu va zăbovi 
a te mîngtia”. 


Acestea zicînd, fericitul Gherman s-a rugat pentru dînsa lui Dumnezeu, şi, 
însemnînd-o cu semnul Crucii, a închis-o în cămăruţa ei, făgăduindu-i că va zăbovi 
pentru dînsa în Iliopolis şapte zile. Evdochia intrînd în cămăruţa sa, după ce a 
petrecut şapte zile în rugăciune şi în post, a venit Fericitul Gherman şi, deschizînd 
uşa, i-a poruncit ei să iasă. EI a văzut-o cu faţa îngălbenită, cu trupul scăzut, mai 
smerită cu căutătura, mult deosebindu-se cu chipul de asemănarea ei cea dintii. 
Luînd-o de mînă, i-a poruncit să şadă. Apoi însuşi, rugîndu-se lui Dumnezeu, a șezut 
cu dînsa, şi o întrebă, zicînd: "Spune-mi, fiică, ce ai gîndit într-acele şapte zile? Ce 
ai cunoscut, ce ai văzut şi ce ţi s-a arătat?" 


Iar ea a zis: "Îţi voi spune, sfinte părinte. Rugîndu-mă şapte zile, așa precum 
m-ai învăţat, iar în noaptea trecută, cînd de asemenea mă rugam, zăcînd cu faţa la 
pămînt în chipul Crucii şi plîngînd pentru păcatele mele, a strălucit o lumină mare, 
mai mult decît razele soarelui. lar eu, socotind că a răsărit soarele, m-am sculat de la 
pămînt şi am văzut un tînăr prealuminat şi întricoşat, ale cărui haine erau mai albe 
decît zăpada. 


Acela, luîndu-mă de mîna dreaptă, m-a răpit în văzduh şi, luîndu-mă pe nor, 
m-a dus spre cer. Acolo era o lumină mare şi preaminunată şi am văzut mulțime 
nenumărată de cei cu haine albe, bucurîndu-se şi zîmbind unul către altul şi 
veselindu-se negrăit. Aceia, văzîndu-mă venind către ei, mă întîmpinau cu cetele și 
cu bucurie mă sărutau ca pe o soră a lor. Apoi, fiind înconjurată şi petrecută de aceia, 
am vrut să intru, fiind dusă în lumina aceea care cu neasemănare covirşea razele 
soarelui. 


Atunci deodată s-a arătat în văzduh cineva, înfricoşat la chip, înnegrit ca un 
întuneric, ca şi funinginea, ca şi cărbunii, ca smoala și ca o grozăvie ce covîrşeşte 
toată negreala şi întunericul. Acela, cu o căutătură prea groaznică şi prea miînioasă 
privind la mine, cu dinții scrîşnind şi năvălind fără de ruşine, voia să mă răpească din 
mîinile acelora ce mă duceau. Şi a răcnit foarte tare, încît tot văzduhul se umpluse de 
glasul lui; şi zicea, răcnind: 


"Au doară şi pe aceasta voieşti s-o duci în Împărăţia cerului? Apoi pentru ce 
şed eu pe pămînt la vînătoare şi îmi pierd în deşert osteneala? Pentru că prin aceasta 
am întinat eu tot pămîntul cu desfrînarea şi pe toți oamenii i-am vătămat cu urîciunea 
împreunării sale. Căci eu cît meșteşug am şi cîtă putere, toată într-însa am sfîrşit-o. 
Mijlocit-am pentru ea la iubitori de bun neam şi preabogaţi, foarte mulţi, din ale căror 
bogății ce s-au cheltuit pentru dragostea ei, atîta mulțime de aur şi de argint a adunat, 
încît abia se află în împărăteştile vistierii. 


Pe aceasta mă lăudam a o avea eu în miini ca pe un semn purtător de biruință 
şi ca pe o armă nebiruită prin care mă lăudam la oamenii care cad de la Dumnezeu și 
vin în cursele mele. lar acum atît de mult voiești a te iuți asupra mea, o, arhanghele 
al dumnezeieştilor puteri!, încît sub picioarele aceleia spre călcare să mă arunci pe 
mine? Au nu sînt destule mîniei tale asupra mea, izbîndirile acelea pe care în toate 
zilele mi le îndoiești prea cumplit? Ci chiar voiești s-o scoţi de la mine pe această 
roabă, cu atît de scump preţ cumpărată? 


Acum nimic nu mai este al meu pe pămînt. Şi chiar mă tem, ca nu cumva pe 
toți cîți pînă acum viețuiesc păcătoşi, smulgîndu-i din mîinile mele, să-i aduci lui 
Dumnezeu ca pe nişte vrednici şi întru moştenirea Împărăției cerului să-i scrii. O, vai 
de grija mea cea deşartă! O, vai de osteneala mea cea zadarnică! Pentru ce sari așa 
de cumplit asupra mea? 


Lasă iuţimea și slăbește-mi puțin legăturile cu care sînt legat; căci vei vedea 
cum în clipeala ochiului voi pierde de pe pămînt neamul omenesc şi nici moştenire 
nu-i voi lăsa. Eu sînt aruncat din cer pentru o mică nesupunere, iar tu pe păcătoşii cei 
cumpliți, care au îndrăznit a-și bate joc de Dumnezeu şi mulți ani L-au mîniat mult, 
îi duci în Împărăţia cerească. 


Dacă așa îţi place ție, apoi adună într-un ceas, din toate marginile pămîntului, 
pe toți oamenii cei vrednici de pierzare care nu au viaţă omenească, ci dobitocească 
şi de fiară, şi pe toţi adu-ţi la Dumnezeu; iar eu mă voi ascunde întru întuneric şi întru 
adînc, în veşnicele munci ce-mi sînt pregătite mie, mă voi afunda!" 


Acestea şi mai multe a zis acela cu mînie şi cu mare iuțime; cel ce mă ducea 
pe mine căuta groaznic asupra lui, iar spre mine căutînd, zîmbea cu dragoste. ŞI a 
venit glas din lumina aceea, zicînd: "Așa este cu plăcere lui Dumnezeu, Celui ce se 
milostiveşte pentru fii omenești, că păcătoşii care sînt între dînşii, de vor primi 
pocăinţa, să fie primiți în sînul lui Avraam!" Și iarăşi se auzi glas către cel ce mă 
ducea pe mine: "Ție îţi grăiesc, Mihaile, păzitorule al legii Mele, du pe aceasta acolo 
de unde ai luat-o, ca să-şi săvîrşească nevoinţa, pentru că Eu cu dînsa voi fi întru 
toate zilele ei”. 


Atunci el îndată m-a adus în cămăruţa mea şi mi-a zis: "Pace ţie, roaba lui 
Dumnezeu Evdochia! Imbărbătează-te şi te întăreşte, căci darul lui Dumnezeu este 
acum cu tine şi totdeauna va fi, în tot locul". Eu, din cuvintele lui luînd îndrăzneală, 


am zis: "Doamne al meu, cine eşti Tu, spune-mi, ca să înţeleg cum voi crede în 
Dumnezeul cel adevărat şi cum voi putea cîştiga viaţa veşnică?" lar el a răspuns: "Eu 
sînt începătorul îngerilor lui Dumnezeu şi mie îmi este încredințată grija pentru 
păcătoşii care se pocăiesc, ca să-i primesc pe dînşii şi să-i duc în viaţa cea fericită și 
fără de sfîrşit. Şi multă bucurie se face cetelor îngereşti în cer de cîte ori vine din 
întunericul păcatului vreun păcătos întru lumina cea curată a pocăinţei. Pentru că nu 
voiește Dumnezeu, Care este Tatăl tuturor, ca să piară sufletul omenesc pe care l-a 
zidit din început, cu preacuratele Sale mîini, după asemănarea chipului Său. De aceea 
se bucură împreună toți îngerii, cînd văd vreun suflet omenesc, înfrumusețat cu 
dreptatea, închinîndu-se Tatălui Celui veşnic; şi toți îl sărută, ca pe un frate al lor, de 
vreme ce, lepădînd întunericul păcatului, se întoarce la Dumnezeul Cel viu, Care le 
este Tată de obşte al tuturor fiilor luminii, şi strîns se lipeşte de EI". Acestea zicînd, 
m-a însemnat cu semnul Crucii, iar eu m-am închinat lui pînă la pămînt şi, cînd m- 
am închinat, acela s-a dus la cer”. 


Atunci fericitul Gherman a grăit către dînsa: "De acum încre-dinţează-te, o, 
fiică, şi nu te mai îndoi, că Dumnezeul cel adevărat stă gata în cer a primi pe cei ce 
se pocăiesc de păcatele lor şi a-i duce pe dînşii întru lumina Sa cea veşnică unde 
împărăţeşte, înconjurat fund de sfinții îngeri, slujitorii împărăției Sale, pe care i-ai 
văzut întru acea cerească lumină. lată, ai fost privitoare a împărăteştei slave celei fără 
de moarte a Domnului nostru lisus Hristos şi ai cunoscut cît de grabnic este spre 
milosîrdie şi spre iertarea păcatelor; şi cît de degrabă îşi arată darul Său celor ce 
doresc a se împăca cu El. Ai priceput dumnezeiasca Lui slavă şi ai văzut curtea cea 
cerească întru care petrece, plină de frumuseți negrăite. Ai cunoscut cît este de mică 
şi neputincioasă lumina lumii aceştia, împotriva strălucirii aceleia. Deci ce socotești 
de aceea, şi ce gîndeşti, spune-mi?" lar fericita Evdochia, avîndu-şi mintea 
neschimbată spre a sluji din toată inima sa lui Dumnezeu, Împăratul slavei, a zis: 
"Am crezut şi cred că nu este alt Dumnezeu: Care mîntuiește pe oamenii cei păcătoşi, 
afară de Acela, ale Cărui porţi cereşti le-am văzut strălucite cu negrăită lumină”. 


Gherman a grăit: "Pregătește-te fiică, spre slujba cea cu osîrdie a lui 
Dumnezeu, îngrijindu-te ca rodul pocăinţei tale cel pus în cumpănă să tragă mai mult 
decît păcatele vieţii tale celei dinainte; şi să te aduci singură pe tine dar bineprimit 
lui Dumnezeu, Celui fără de moarte şi veşnic. Plîngi şi te tînguieşte, pînă ce vei spăla 
toate necurățiile tale desăvirşit cu lacrimile; şi aşa te vei învrednici a fi mireasă curată 
a lui Hristos. 


Apoi uită mîndriile tale cele mai dinainte, cum şi tinerețile cele vătămătoare 
care se sălbăticesc cu poftele; ca astfel, ca răsplătire, Hristos Domnul să-ţi ierte 
păcatele. Scoate-ţi grumazul tău de sub jugul cel greu al robiei celei de ruşine pe care 
ți l-a pus diavolul prin păcate, şi vino la jugul cel bun şi uşor al pocăinţei celei de 
viaţă făcătoare; ca apoi, fund liberă de păcate, te vei cunoaşte pe toţi drepții şi pe 
sfinţii îngeri. 


Treci către adevărata credință şi către întreaga înţelepciune şi, avînd bună 
ştiinţă, spune-i în față diavolului cu îndrăzneală: "Nimic din acelea nu-mi este mie 
parte cu tine, nici ţie cu mine, pentru că am aflat pe al meu Stăpîn şi Lui m-am dat 
pe mine însămi, întru veșnică stăpînire. Desăvîrşit am lăsat şi am lepădat necurata și 
întunecata iubire trupească a vechiului meu vrăjmaş și m-am îmbrăcat în haina cea 
nouă, nestricăcioasă şi luminoasă a dreptăţii; în care, umblînd, voi afla darul lui 
Dumnezeu care mă mîntuieşte în veci. Nu mai am nici o dorinţă de bogății şi nici o 
iubire a dulceţilor celor lumești, despre care m-am înștiințat că sînt de nimic şi rămîn 
fără preţ. Doresc din toată inima şi mă sîrguiesc să aflu cele cereşti. Deci, o, diavole, 
du-te departe de la mine, străinule, înşelătorule, furătorule și robule al veşnicului 
întuneric!" 


Cu aceste cuvinte şi mai mult întărindu-se, Evdochia a zis către monah: 
"Cinstite părinte, ce-mi porunceşti acum să fac?" Iar el a răspuns: "Voiesc mai înainte 
de toate să primeşti semnul credinţei, adică Sfîntul Botez, care te va păzi nevătămată 
în toate zilele tale. Iar eu acum, Dumnezeu ajutîndu-mi, mă voi duce la mănăstirea 
mea. Însă mă voi întoarce iarăşi, de va voi Domnul”. Iar ea cu lacrimi îl ruga, zicînd: 
"Nu mă lăsa, domnul meu, nu mă lăsa, mai înainte pînă ce voi putea desăvirşit a mă 
întoarce către Dumnezeu și voi cîştiga darul Lui cel aşteptat de mine; ca nu cumva 
vechiul înșelător, văzîndu-mă părăsită și fără de ajutor, să mă atragă unde va voi şi 
să mă întoarcă la stricăciunea vieţii celei desfrînate”. A zis către dînsa fericitul 
Gherman: "Această hotărîre spre viaţa cea mai bună, pe care Dumnezeu o lucrează 
întru tine, și nădejdea ta cea bună te vor păzi de cursele vrăjmașului de care te temi. 
Însă petreci încă puţină vreme în smerită rugăciune către Dumnezeu şi în mărturisirea 
păcatelor tale şi te îngrijește de primirea Sfîntului Botez. lar eu degrabă mă voi 
întoarce la tine, căutînd cele de folos vieţii tale, și ţi se va da ție ajutorul Sfîntului 
Duh". Fericitul Gherman, zicînd acestea către dînsa și încredin-ţînd-o lui Dumnezeu, 
s-a dus în calea sa. 


După ducerea lui Gherman, fericita Evdochia a petrecut încă cîteva zile în 
post, nimic altceva neavînd la masă decît numai pîine, untdelemn şi apă; iar ziua şi 
noaptea se ruga şi plîngea. După aceea, ducîndu-se la episcopul acelei cetăți, care se 
numea Teodot, s-a botezat de dînsul în numele Sfintei Treimi Celei de o ființă. 


După cîtva timp de la luminarea sa, a scris carte de rugăciune la acelaşi episcop 
în care îi făcea cunoscut despre bogăția sa, numărînd-o cu de-amănuntul şi rugînd pe 
episcop s-o ia pentru Hristos. lar episcopul, citind cartea trimisă către dînsul, a 
chemat pe fericita Evdochia la dînsul şi i-a zis: "Tu, fiică, ai scris scrisoarea aceasta 
către mine, păcătosul?" Iar ea i-a răspuns: "Eu am scris-o, şi acum iarăși mă rog 
sfinției tale să porunceşti iconomului bisericii ca să ia bogăția cea dată de mine şi s- 
o împartă la săraci și la lipsiţi, la sărmani și la văduve, precum singur ştii; pentru că 
am aflat că acele bogății ale mele sînt pe nedrept şi prin fărădelegi adunate”. 


Episcopul, văzînd scopul ei cel bun, credința şi dragostea ce avea către 
Dumnezeu, căutînd spre dînsa și cu duhul mai înainte văzînd viaţa ei ce avea să fie, 


i-a zis: "Roagă-te pentru mine, soro întru Domnul, ca una ce te-ai învrednicit a te 
numi mireasă a lui Hristos. Căci urînd necurata iubire trupească, ai iubit curăţia; viaţa 
cea desfrînată lepădînd-o, ai urmat fecioreştii şi întregii înțelepciuni; ai vîndut lumea 
cea deşartă ca să-ți cîştigi mărgăritarul cel ceresc. Puţină vreme cheltuindu-ți în 
înşelăciunea păcatului, prin pocăință ţi-ai mijlocit veacul cel nesfîrşit în viaţa cea de 
sus; avînd moartea înaintea ochilor, nemurirea ai dobîndit. 


Tu, care pe mulţi la pierzare 1-ai atras, acum întru Hristos pe mulți îi vei învia 
îmbrăcîndu-te din întuneric în lumina credinței. Vrednică eşti a te numi mielușeaua 
lui Hristos. După numele tău, Evdochia, care înseamnă bunăvoire, bine a voit 
Domnul pentru tine. Tu, care ai trecut cu vederea pe oamenii cei iubitori de patimi și 
ai iubit cetele îngereşti, roagă-te pentru mine. Iarăşi mă rog ţie, roaba şi prietena lui 
Dumnezeu, adu-ţi aminte de mine în cereasca Împărăţie”. 


Acestea şi multe altele vorbind episcopul cu lacrimi, a zis diaconului său: 
"Cheamă la mine degrabă pe rînduitorul casei de oaspeţi bisericeşti”. Acela venind, 
i-a zis episcopul: "Te ştiu pe tine om drept, credincios şi de Dumnezeu temător, 
îngrijindu-te de sufletele multora. De aceea îţi încredințez ţie şi pe această roabă a 
lui Dumnezeu care doreşte să sporească spre mai bine, ca şi de a ei mîntuire să te 
îngrijeşti şi pe toate ale sale să le dai lui Dumnezeu prin mîinile săracilor”. 


Şi era acel bărbat preot cu rînduiala, petrecînd în feciorie din tinerețile sale, 
care toată averea ce îi rămăsese de la părinți o dăruise Sfintei Biserici a lui Dumnezeu 
şi pe sine singur se dăduse spre slujba Domnului. Acela, luînd cu dînsul pe Evdochia, 
a mers în casa ei și, după ce a intrat într-însa, a chemat Evdochia pe iconomii casei 
sale şi le-a zis lor: "Aduceţi-mi fiecare din voi toate cele ce vă sînt încredințate vouă”. 


Acela îndată au adus toate. Şi acesta era numărul lucrurilor celor aduse: două 
greutăți mari de aur, adică douăzeci de mii de bucăţi; podoabe alese și de multe feluri, 
fără de număr; pietre de mult preţ şi mărgăritare împărăteşti fără de număr; lăzi cu 
haine de mătase, două sute şaptezeci şi cinci; patru sute zece lăzi cu haine albe de in; 
o sută şaizeci lăzi de haine ţesute cu aur; o sută douăzeci şi trei lăzi mari cu haine de 
tot felul; o sută cincizeci şi două lăzi cu alte haine cu pietre scumpe şi împodobite cu 
cusătură de aur; aur mult douăzeci și cinci de greutăți diferite, adică două sute 
cincizeci de mii de galbeni; douăzeci de lăzi cu lucruri de aromate binemirositoare, 
treizeci şi trei de lăzi de mir curat de India; argint în diferite feluri de vase, ca opt mii 
de litre; perdele de mătase cusute cu fir, ca la o sută treizeci şi două litre; perdele de 
mătase ca la şaptezeci de litre; iar alte haine și lucruri mai de mic preţ erau adunate 
o mulțime fără de număr. 


Afară de aceste mişcătoare bogății avea şi averi nemișcătoare, ca: pămînturi, 
sate, ținuturi din care, în tot anul, se adunau roduri de preţ, ca la opt sute două mii. 
Toate aceste bogății aducîndu-le înaintea picioarelor sfîntului preot, care era econom 
al casei bisericești de oaspeţi, fericita Evdochia a chemat pe toţi servitorii şi 
servitoarele sale şi, luînd din ladă două mii de galbeni, i-a împărțit lor; încă și vase, 


cearşafuri, paturi de mult preţ, scaune aurite şi toate cele frumoase ale casei cîte erau 
afară din lăzi, le-a dăruit lor. 


După aceea le-a dat cea mai de pe urmă sărutare, zicîndu-le aşa: "Eu vă 
eliberez din robia aceasta de puţină vreme, iar voi, de voiţi, sîrguiți-vă a vă elibera 
din robia diavolească. Şi vă veţi elibera, dacă mă veți asculta pe mine şi vă veţi 
apropia de Hristos, adevăratul Dumnezeu. Acela vă va dărui vouă veşnica libertate, 
pe care o au fiii lui Dumnezeu, şi vă va scrie pe voi printre ai Săi ostaşi”. Apoi 
întorcîndu-se către preot, 1-a zis: "lată, de acum, domnul meu, ţie ţi se cuvine să te 
îngrijeşti de toate acestea ce-ţi sînt puse înainte şi să le rînduieşti precum voiești; 
pentru că eu voi căuta pe Stăpînul, Cel ce mă caută pe mine". 


Preotul, minunîndu-se de o schimbare şi o pocăință ca aceasta a ei, fără de 
veste şi neașteptată şi de o atît de mare căldură ce avea către Dumnezeu, a zis către 
dînsa: "Fericită ești, Evdochia, căci printr-un lucru ca acesta te-ai făcut vrednică a fi 
scrisă în numărul fecioarelor lui Hristos. Ai ştiut ceasul venirii Mirelui şi ai înțeles 
pe ce cale ţi se cuvine a intra în casa de nuntă. Cu adevărat, prin trezire te-ai sîrguit 
ca să nu rămii afară din cămară. Candela cu untdelemn ţi-ai umplut şi nu te va 
cuprinde pe tine întunericul. Sporeşte în acea putere făcătoare de bine şi Dumnezeu 
îți va ajuta ţie; şi te roagă pentru mine păcătosul, ca una ce eşti vrednică de ceata 
sfinților!" 


Pe cînd vorbea cu fericita Evdochia, iată a venit cinstitul Gherman, fund 
luminat de darul Sfîntului Duh. Și văzînd-o pe ea că-și dăduse averea sa lui 
Dumnezeu şi pe slugile sale le eliberase, acum fiind săracă cu duhul şi cu lucrul 
pentru Hristos, a luat-o şi a dus-o în mănăstirea de fecioare pe care o avea în 
stăpînirea sa în pustie, nu departe de mănăstirea sa cea de bărbaţi. Și a făcut-o pe ea 
monahie, şi acolo petrecea în ostenelile şi nevoinţele vieţii monahiceşti, ziua și 
noaptea slujind lui Dumnezeu. 


Deci, avea fericitul Gherman în a sa viață de obşte şaptezeci de frați monahi, 
iar în mănăstirea de fecioare care era la zece stadii depărtare de a monahilor, treizeci 
de călugărițe. Acolo a rămas şi Sfînta Evdochia, care se nevoia mai mult decit 
celelalte. Și purta haina de la Botez, pe care i-o dăduse episcopul cînd a botezat-o, şi 
pe care n-a dezbrăcat-o niciodată. 


După treisprezece luni a murit egumena acelei mănăstiri, cu numele Haritina, 
care vieţuise cu sfinţenie, sub a cărei începătorie Evdochia bine a sporit şi a învăţat 
Psaltirea pe de rost şi toată Sfînta Scriptură citind-o odată cu luare aminte, o înţelegea 
bine, luminînd-o Duhul Sfînt. Întrecînd pe toate surorile cu ostenelile cele 
pustniceşti, a fost aleasă egumenă de toate cu un glas în locul celei ce murise. Și 
Dumnezeu n-a zăbovit a mărturisi vrednicia ei şi a întări alegerea aceea prin minune, 
precum se va spune îndată. 


Era un tînăr oarecare, unul din iubiții ei de mai înainte, anume Filostrat, foarte 
bogat. Acela aducîndu-și aminte de dragostea sa de mai înainte cu Evdochia și 
aprinzîndu-se foarte mult după ea, diavolul înteţindu-l spre aceea, gîndea cum ar 
întoarce-o la viaţa ei de mai înainte și către fapta sa de ruşine. Cugetînd mult la aceea 
ŞI din zi în zi învăpăindu-se cu mai multă dragoste spre dînsa, a găsit un meşteşug ca 
acesta: S-a îmbrăcat în îmbrăcăminte monahicească, a luat aur cît putea să ducă, l-a 
ascuns în haine şi a plecat pe jos la mănăstirea Evdochiei, nădăjduind fără de 
îndoială, că-şi va împlini scopul. 


Ajungînd acolo şi bătînd în poartă, portărița s-a uitat printr-o ferestruică mică 
şi l-a întrebat: "Ce cauţi aici, omule?" EI a răspuns: "Sunt păcătos. Am venit să vă 
rugaţi pentru mine și să mă învrednicesc de binecuvîntarea voastră". Portăriţa i-a zis: 
"Frate, locul acesta este neîngăduit pentru bărbați. Dar mergi puţin mai departe de 
aici şi vei afla mănăstirea lui Gherman. Acolo te vei învrednici de rugăciune și de 
binecuvîntare. lar aici nu sta, nici nu supăra bătînd, că nu vei putea intra”. Zicînd 
acestea, fecioara aceea, a închis ferestruica. 


Filostrat, umplîndu-se de ruşine și de jale, arzînd şi cu iubi-rea spre Evdochia, 
s-a dus la mănăstirea lui Gherman. Nimerind vreme cu înlesnire, căci a găsit pe 
fericitul Gherman şezînd lîngă poarta mănăstirii şi citind pe o carte, i s-a închinat cu 
smerenie pînă la pămînt. Apoi, după obiceiul monahicesc, după rugăciunea făcută de 
sfîntul stareț şi după ce Filostrat a luat binecuvîntare de la dînsul, i-a zis lui Cuviosul 
Gherman: "Şezi, frate, şi-mi spune, din ce parte eşti şi de la care mănăstire?" 


EI a răspuns: "Părinte, am fost singurul fiu născut la părinții mei, care nu de 
mult au murit; n-am voit să iau femeie, ci am ales să slujesc lui Dumnezeu în 
rînduiala monahicească, voind după aceea să-mi caut loc şi un povăţuitor de la care 
să învăţ viața monahicească. Auzind de sfinția ta, cinstite părinte, am venit cale multă 
către acest loc, dorind să cad înaintea sfintelor tale picioare şi să mă rog ţie ca să mă 
primeşti în mănăstirea ta pe mine, cel ce doresc să mă pocăiesc de păcatele mele de 
mai înainte”. 


Grăind el acestea, fericitul Gherman se uita cu dinadinsul la el şi, cunoscînd 
pătimașul lui nărav după faţa şi ochii lui, i-a grăit: "Fiule, de mare osteneală voieşti 
a te apropia, dar nu ştiu de va fi după măsura puterii tale. Noi, bătrînii, abia putem 
sta împotriva ispitelor celor grele ale diavolului, care ne îndeamnă spre necurăţie; iar 
tu ce vei face aici în floarea tinereților tale şi în anii cei învăpăiați ai aprinderii 
pătimaşe?" 


Filostrat răspunse: "Părinte, nu sînt oare pilde ale vieţii celei îmbunătăţite la 
tinerii asemenea cu mine care au biruit poftele? Oare Evdochia aceea a voastră, de 
care am auzit multe, străbătînd pretutindeni slava despre viața ei cea îmbunătățită, n- 
a fost tînără și trăită în desfătări, iar acum a alergat la povăţuirea voastră și petrece în 
călugărie statornică, biruindu-și trupul? lată, nu voi tăcea, părinte, despre aceasta, că 
prin chipul ei mai vîrtos sînt deșteptat şi voiesc să-i urmez. Căci gîndesc la floarea 


tinereților ei, cît de frumoasă şi de bogată, în ce fel de desfătări și-a petrecut anii ei 
de mai înainte. Apoi, după toate acestea, într-un ceas schimbîndu-se deodată, s-a dus 
să slujească lui Hristos, pe calea cea strîmtă şi cu scîrbe. Şi dacă ea a putut să treacă 
cu vederea toate şi să-și omoare poftele pentru dragostea lui Hristos, apoi de ce, 
părinte, deznădăjduieşti de mine, care sînt parte bărbătească, mai tare decît dînsa? 
Căci de aş putea s-o văd vreodată, nădăjduiesc să iau atita tărie spre osîrdia cea caldă 
şi spre nevoinţă, încît să poată a-mi fi pildă pentru învingerea şi izgonirea tuturor 
ispitelor diavoleşti, în toate zilele vieții mele”. 


Auzind asemenea cuvinte, robul lui Dumnezeu Gherman i-a crezut minciuna 
ca un adevăr, pentru că îl socotea că voieşte cu adevărat să slujească lui Dumnezeu; 
şi a grăit către dînsul: "Nu te vom opri, fiule, ca să vezi pe Evdochia și să auzi de la 
dînsa cuvînt de folos, deoarece prin chipul ei voieşti a merge la fapta bună". Deci, 
chemînd egumenul Gherman pe un cinstit monah bătrîn, care ducea tămiie în 
mănăstirea de fecioare şi pentru alte trebuinţe de nevoie era trimis acolo adeseori, i- 
a zis: "Cînd vei merge în mănăstirea de fecioare, să iei cu tine pe acest frate, să vadă 
pe roaba lui Dumnezeu Evdochia, că voieşte să se folosească de la dînsa şi să urmeze 
vieții ei cea plăcută lui Dumnezeu”. 


După puţină vreme monahul acela, avînd trebuinţă a se duce la mănăstirea de 
fecioare, a luat cu el şi pe acel frate tînăr, precum 1 se poruncise de egumen. Filostrat, 
acoperit cu chipul monahicesc ca un lup în piele de oaie, intrînd în mănăstirea de 
fecioare şi văzînd pe sfinta Evdochia, mireasa lui Hristos, s-a mirat de chipul ei cel 
smerit, de sărăcia ei şi de chinuirea trupului. Căci vedea faţa ei galbenă, ochii plecați 
în Jos, gura tăcută, hainele proaste, patul aşternut cu rogojină şi o învelitoare aspră 
pe el. Deci, găsind el vreme de vorbă (alte monahii stînd departe) a început a povesti 
către dînsa cu glas lin, grăind astfel: "Ce este aceasta ce văd, o, Evdochia, cine te-a 
amăgit pe tine care viețuiai în palate asemenea cu cele împărăteşti şi te îndestulai de 
multe bogății şi cu toate plăcerile, fiind în toate zilele în veselie şi în bucurie, şi te-a 
depărtat în acest loc pustiu? Cine te-a lipsit de poporul cetăţii, în care adeseori 
plimblîndu-te în haine luminoase, toți te cinsteau, se minunau de frumusețea ta şi cu 
glasuri de laudă te fericeau pe tine? Care înşelător te-a adus dintr-atitea bunătăţi, în 
atîta sărăcie şi în această viaţă urîtă? lată, acum toată cetatea Ilopolis te caută. Ochii 
tuturor doresc să te vadă. Însăși zidurile preafrumoaselor tale palate se tînguiesc. Eu 
sînt trimis la tine, să spun despre dorirea poporului şi, în numele tuturor, să te rog ca 
să te întorci în cetate şi să mîngii cu a ta venire mîhnirea poporului pentru tine. 


Ascultă-mă, doamnă şi urmează-mi. leşi din locuința aceasta proastă, din 
sărăcie, din hainele cele zdrenţuite, din patul cel tare şi intră în palatul tău cel dintii, 
în mîngtierile şi în desfătările de mai înainte, cu care nu de mult erai îndestulată. Şi 
chiar de ţi-ai pierdut bogăţia, dînd-o străinilor în zadar, însă sînt gata toți ca iarăși 
îndată să te îmbogăţească. 


Pentru ce zăboveşti şi te îndoieşti? Pentru ce, cînd toți îţi sînt prieteni şi-ţi 
doresc binele, tu te faci însăţi vrăjmașă şi muncitoare? Au nu-ți este pagubă a ascunde 


atîta frumuseţe a feței într-acest întuneric al viețuirii monahiceşti? Au nu-ți este 
pagubă, ca ochii tăi, cei asemenea cu razele soarelui, să-i strici cu netrebnicia 
plînsului? Ce folos îţi este ca să-ți omori tinerescul trup, cel atît de frumos, cu 
foamea, cu setea şi alte cumplite asprimi? Unde îţi sînt bunele mirosiri ale 
parfumurilor tale, cu care, umblînd prin cetate, umpleai văzduhul de bună mireasmă 
şi toţi te cinsteau ca pe o zeiță? Iată, după acele plăceri, singură, de voia ta, ţi-ai ales 
partea vieţii celei sărăcăcioase şi lepădate. 


Cui urmezi în atîta rătăcire? Care nădejde deşartă te-a scos din stăpînirea 
bunătăților atît de multe şi din care mai multe era să ai? Cine din oamenii bogaţi îşi 
leapădă înşişi bogăţia și o dau altora în zadar, precum ai făcut tu? Dar ştim unde sînt 
bogățiile cele lepădate de tine; putem cu înlesnire a le lua și a le întoarce în a ta 
stăpînire; numai întoarce-te în cetate la noi, doamna noastră, Evdochia. lată şi aur 
destul ţi-am adus pentru cale, iar pe celelalte risipite de tine, după ce vei veni în 
Ihopolis, le vom căuta îndată”. 


Acestea birfindu-le el, Sfînta Evdochia căuta la el cu mînie. După aceea, 
nesuferind mai mult să asculte viclenele şi înşelătoarele lui cuvinte, i-a zis cu mînie: 
"Dumnezeul izbîndirilor să te certe; Domnul nostru lisus Hristos, Dreptul Judecător, 
a Cărui roabă nevrednică sînt, pe tine cel ce ai venit aici cu gînd rău, să nu te lase a 
te întoarce la ale tale, de vreme ce ești fiu al diavolului”. 


Aceasta zicînd, a suflat în faţa lui şi îndată acel mincinos monah, ticălosul 
înşelător, a căzut mort la pămînt înaintea ei. lar surorile fecioare, privind la vorba lor, 
stăteau departe, încît nu puteau înțelege cuvintele grăite de dînşii; apoi, văzînd pe 
acel om căzînd, din suflarea Evdochiei, mort la picioarele ei, foarte s-au înspăimîntat. 


Deci, mai întîi se minunau de un lucru ca acesta ce covîrşea puterea firească 
şi au cunoscut darul lui Dumnezeu într-însa. După aceea au început a se teme ca nu 
cumva să afle mireni și judecă-torii şi, făcînd cercetare ca pentru ucidere, le vor arde 
mănăstirea. Căci elinii, fiind închinători de idoli, urau pe creştini şi mănăstirile lor. 
Deci se sfătuiau între ele, ce să facă, pentru că nu îndrăzneau să întrebe pe Evdochia 
de lucrul ce se făcuse. 


Una dintre dînsele a zis: "Să tăcem acum, de vreme ce este seară şi noaptea se 
începe; însă să ne rugăm Domnului la noapte, doar ne va descoperi pricina morții 
monahului aceluia şi ne va povăţui ce să facem". Venind miezul nopții, cînd avea 
îndată să se înceapă obișnuita cîntare de miezul nopţii, Domnul S-a arătat Evdochiei 
în vis, zicînd: "Scoală, Evdochia, de preamăreşte pe Dumnezeul tău, şi nu departe de 
trupul mort al ispititorului tău, trimis de diavol asupra ta, plecîndu-ţi genunchii, 
roagă-te către Mine şi îndată îi voi porunci să se scoale viu. Căci el se va scula cu 
puterea Mea şi va cunoaște cine sînt Eu, Cel în care crezi tu; iar darul Meu în tine 
mai mult se va înmulți”. 


Sfinta Evdochia, deşteptîndu-se din somn, a făcut multă rugăciune către 
Stăpînul ei, şi a înviat pe cel mort. Deci Filostrat, sculîndu-se din moarte ca din somn, 
şi cunoscînd pe adevăratul Dumnezeu, de a Cărui milostivire s-a învrednicit, s-a 
aruncat la picioarele fericitei, zicînd: "Rogu-mă ție, fericită Evdochia, adevărată 
roabă a adevăratului Dumnezeu, primeşte-mă pe mine cel ce mă pocăiesc şi iartă-mă 
că te-am mîhnit cu cuvintele mele viclene şi necurate căci am cunoscut cît de bun şi 
de puternic Stăpîn ai". 


Fericita Evdochia i-a zis: "Mergi într-ale tale cu pace și să nu uiţi facerile de 
bine ale lui Dumnezeu cele arătate spre tine, nici să te depărtezi din calea cea dreaptă 
a sfintei credinţe ce ai cunoscut-o şi pe care o făgăduiești Dumnezeului meu”. 


Stăpînea atunci în ţara aceea împăratul Aurelian; nu acela care după acei ani a 
fost cezar al Romei, ci altul cu numele aceluia, care se supunea cezarului Romei. 
Către acela Evdochia a fost clevetită, pentru că adunîndu-se unii din cei mai mari, 
care fuseseră mai înainte în lume iubiții ei slăviți şi de mare neam, şi făcînd sfat, au 
scris împăratului o scrisoare, clevetind că Evdochia a dus cu sine într-un loc pustiu 
mult aur care se cădea vistieriilor împărăteşti. Şi-l rugau ca să li se dea o ceată de 
oaste care să meargă să afle pe cea fugită şi s-o întoarcă în cetate; iar aurul să-l ia 
spre paza poporului, de vreme ce ea s-a lipit de credința galileienească ce 
mărturiseşte pe un oarecare Hristos, şi aşa a necinstit pe zei cărora şi împărații li se 
închină. 


Aurelian, auzind despre aurul cel mult, s-a învoit cu lesnire la fapta lor. Şi 
îndată, chemînd pe un sutaş, i-a poruncit ca, luînd ostaşi, să meargă să ia pe Evdochia 
împreună cu aurul, şi s-o aducă înaintea lui. lar comitele, luînd trei sute de ostaşi, s- 
a dus spre pustia aceea unde era Evdochia și mănăstirea de fecioare. Fiind ei pe cale, 
Domnul S-a arătat Evdochiei în vedere de noapte, zicîndu-i: "Mînia împărătească s- 
a ridicat asupra ta, însă nu te teme, că Eu totdeauna sînt cu tine”. lar după ce sutașul 
s-a apropiat cu ceata sa de acea mănăstire feciorească, văzînd zidurile, se opri 
aşteptînd noaptea, căci era la asfințit; şi orînduia oastea ca să năvălească noaptea 
deodată asupra mănăstirii din toate părțile. Dar cînd erau să pornească spre zidurile 
mănăstirii îndată i-a împiedicat puterea cea mare şi nevăzută a lui Dumnezeu, încît 
ei n-au putut să pă-şească cîtuşi de puţin spre mănăstire, în toată noaptea aceea. 


Făcîndu-se ziuă, vedeau zidurile mănăstirii, dar nu puteau să vină la dînsele; 
astfel trei zile şi trei nopţi ispitindu-se, nimic n-au sporit. Şi neștiind ei ce să mai facă, 
iată a năvălit asupra lor deodată un balaur mare, înfricoşat; iar ei, lepădîndu-și 
armele, au fugit de frică. Și măcar că au scăpat de dinţii balaurului, însă de veninul 
aceluia n-au scăpat. Căci fund foarte vătămaţi de duhul cel purtător de moarte al 
balaurului, unii dintre dînşii au căzut deodată şi au murit, iar alţii, tăvălindu-se abia 
vii pe cale, erau aproape de moarte. Numai singur comitele cu trei ostaşi s-a întors la 
împăratul. 


Impăratul, umplîndu-se de mînie, a zis către boieri: "Ce vom face 
fermecătoarei aceleia, care a ucis cu farmecele sale atît de mulţi ostaşi de-ai noştri? 
Căci nu se cuvine ca o faptă așa rea să fie lăsată fără de pedeapsă”. 


Făcînd sfat, s-a sculat fiul împăratului, zicînd: "Eu voi merge cu mai multă 
putere de oaste şi, dărîmînd locaşul desfrînatei, voi aduce pe Evdochia aici”. 
Învoindu-se împăratul cu toţi, a doua zi s-a dus fiul împăratului cu ostaşii, ca să strice 
locaşul acela pustnicesc şi să prindă pe Evdochia. Dar apropiindu-se el pe cale de un 
sat al tatălui său şi înserînd, a voit să rămînă acolo, căci era frumos locul de odihnă. 
Și, după obiceiul tinerilor, sărind de pe cal, s-a lovit cu piciorul de o piatră şi şi-a 
rănit piciorul foarte încît pe mîinile ostașilor a fost dus pe pat. Iar la miezul nopţii, 
nesuferind durerea ce se înmulţise, a murit; şi s-a întors oastea la împăratul, ducînd 
mort la dînsul pe fiul său. 


Împăratul, văzîndu-şi deodată mort pe fiul său, a căzut de jale, apoi s-a strîns 
toată cetatea şi s-a făcut țipăt, jelindu-se poporul de moartea fiului împăratului, și 
însuşi împăratul murea de jale. Şi era acolo în popor şi Filostrat. Acela, apropiindu- 
se către cei ce erau aproape de împărat, le-a spus despre Evdochia, cum că este roabă 
a lui Dumnezeu şi nimeni nu poate s-o vatăme, de vreme ce o păzeşte pe dînsa puterea 
cerească. lar de voieşte împă-ratul să-şi vadă fiul viu, să trimită cu cinste la dînsa 
rugăminte, ca să roage pe Dumnezeul ei să-l învieze pe mort. "Căci eu - zicea 
Filostrat -, am cercat asupra mea puterea rugăciunii ei şi a lui Dumnezeu grabnică 
milostivire". Auzind acea vorbă şi puțin venindu-şi în putere împăratul şi ascultînd 
de la Filostrat cele ce i s-au întîmplat, a crezut celor povestite. Apoi îndată a trimis 
la fericita Evdochia pe tribunul său, cu numele Vavila, cu cinstită şi smerită scrisoare 
de rugăminte. lar acela ajungînd la locaș, Sfinta Evdochia, cu smerenie luînd 
împărăteasca scrisoare şi, închinîndu-se pînă la pămînt, a zis: "Pentru ce împăratul 
scrie cartea sa către mine, care sînt săracă şi păcătoasă?" 


Iar tribunul, pînă ce sfinta avea să citească împărăteasca scrisoare, s-a depărtat 
la oarecare loc deosebit al mănăstirii şi a aflat acolo o carte deschisă. Apoi, privind 
într-însa, a văzut scris aceasta: Fericiţi sînt cei ce cearcă mărturiile Tale, Doamne. ŞI, 
citind pînă la sfîrşit psalmul acela, a adormit cu capul plecat pe carte. Şi a văzut în 
vis pe un tînăr luminat care, lovindu-l în coastă cu toiagul ce-l purta, i-a zis: "Scoală 
Vavilo, mortul te aşteaptă pe tine". Vavila, deşteptîndu-se, s-a spăimîntat de 
îngereasca arătare şi, alergînd, a spus aceea fericitei Evdochia; şi o ruga ca degrabă 
să-l elibereze pe el. Iar ea, chemînd pe toate surorile, a zis către dînsele: "Surorile și 
maicile mele, ce mă sfătuiți să fac față de cele ce scrie împăratul către a mea 
smerenie?" Iar ele, ca şi cu o gură, au zis: "Darul Duhului Sfînt te va povăţui pe tine. 
Scrie la împă-ratul ceea ce place lui Dumnezeu". 


Fericita, rugîndu-se din destul, a şezut şi a scris la împăratul astfel: "Eu, o 
femeie proastă, nu știu pentru ce împărăţia ta ai voit a trimite la mine scrisoarea ta? 
Pentru că sînt ticăloasă şi plină de păcate. Și mustrată fiind în conştiinţa mea de atît 
de multe fărădelegi ale mele, nu am îndrăzneală către Hristos, Dumnezeul meu a-L 


ruga să se milostivească spre tine şi să-ți dea pe fiul tău viu. Însă nădăjduiesc la 
adevărata bunătate şi putere a Domnului meu, că, dacă tu cu toată inima vei crede 
întru adevăratul Dumnezeu, Cel ce înviază morţii şi vei crede în EI cu neîndoire, va 
arăta spre tine și spre fiul tău mila Sa cea mare. Pentru că nu se cuvine omului să 
cheme sfîntul şi înfricoșatul Lui nume şi să se roage pentru orice, dacă mai întîi nu 
va crede în EI cu suflet curat. 


Deci, dacă din tot sufletul vei crede, vei vedea puterea cea mare a lui 
Dumnezeu Celui fără de moarte, de milostivirea Lui te vei învrednici şi te vei îndulci 
de facerile de bine ale Lui”. Acestea scriindu-le şi pecetluind scrisoarea cu trei semne 
de cruce, a dat-o trimisului şi l-a eliberat. 


Iar tribunul, întorcîndu-se la împărat, nu i-a dat scrisoarea Sfintei Evdochia, ci 
mai întîi a pus-o pe pieptul mortului, chemînd cu mare glas numele lui Hristos. Și 
îndată mortul a luat putere de viață, a deschis ochii şi a grăit; apoi s-a sculat ca din 
somn, viu şi sănătos, toți mirîndu-se şi spăimîntîndu-se de acea preaslăvită minune. 
Atunci împăratul cu mare glas a strigat, grăind: "Mare este Dumnezeul creştinei 
Evdochia, adevărat şi drept este Dumnezeul creştinesc! Cu dreptate la Tine scapă 
mulți şi prin dreapta credință fac minuni cei ce cred întru Tine, Hristoase, Doamne! 
Primeşte-mă şi pe mine, cel ce vin la Tine, căci cred în numele Tău cel sfînt și 
mărturisesc că Tu eşti Unul, Adevăratul Dumnezeu sfînt şi bine-cuvîntat în veci”. 


Astfel, crezînd împăratul în Hristos Dumnezeu, s-a botezat de către episcopul 
cetății, împreună cu femeia sa, cu fiul cel înviat din morţi şi cu o fiică a lor anume 
Ghelasia, şi a făcut milostenii multe la săraci. Apoi fericitei Evdochia 1-a trimis aur 
din destul pentru zidirea unei sfinte biserici şi a poruncit să se zidească cetate în 
locurile acelea unde vieţuia Sfînta Evdochia, și adeseori scria către dînsa, trebuindu- 
1 sfintele ei rugăciuni. Sporind împăratul întru sfînta credinţă şi în fapte bune, nu 
după multă vreme s-a odihnit întru Domnul, asemenea şi femeia lui. Iar fiul după 
aceea a fost făcut diacon, apoi, murind episcopul cetății aceleia, s-a făcut episcop în 
locul lui. Dar încă şi sora lui, Ghelasia, trecînd cu vederea deşertăciunea lumii şi 
fugind de nuntă, dîndu-se Domnului spre slujbă, s-a dus în taină, împreună cu doi 
eunuci ai săi, în mănăstirea Sfintei Evdochia şi a vieţuit acolo pînă la sfîrșitul său, 
slujind şi bineplăcînd lui Dumnezeu. 


Apoi, întărindu-se legea elinească cea fărădelege a închinării la idoli, mulți 
care slujeau în taină adevăratului Dumnezeu, fiind vădiți de vrăjmaşii Lui erau siliți 
spre aceeași pierzare. 


Într-acel timp în cetatea Iliopolis era un ighemon anume Dioghen, rîvnitor al 
necuraţilor zei și slujitor înfocat al acelora, prigonind mult pe cei ce se lepădau de 
închinarea idolilor. Acela voise să-şi ia femeie pe Ghelasia cea mai sus pomenită, 
fiică a împăratului. lar tatăl ei, împăratul Aurelian, nu-l oprea, cîtă vreme era în 
necredință. lar după ce s-a luminat cu Sfîntul Botez, atunci n-a voit să-şi dea pe fiica 
sa unui bărbat necredincios, fără numai dacă ar primi şi el credinţa în Hristos. Apoi, 


nu după multă vreme, Aurelian murind în dreaptă credinţă, iar Ghelasia temîndu-se 
ca nu cumva să fie răpită cu sila spre nuntă de Dioghen, a fugit, precum s-a zis, în 
mănăstirea Cuvioasei Evdochia. Și nimeni nu putea să ştie unde se ascunsese 
Ghelasia, fără numai se vorbea cum că la Evdochia se ascunde. 


Deci, Dioghen ighemonul a trimis cincizeci de ostași ca să prindă prin ispitire 
pe Evdochia, ca pe o creştină. Dar mergînd ei pe drum, Evdochiei i s-a arătat Domnul, 
noaptea, zicîndu-i: "Fiică Evdochio, trezeşte-te şi stai în credință bărbăteşte, că a 
venit vremea ca să mărturiseşti numele Meu și să preamărești slava Mea; iată ţi s-a 
gătit nevoinţa prin care să alergi. Vor năvăli asupra ta îndată nişte oameni înfricoşați 
ca niște fiare, iar tu nu te tulbura şi nici nu te înspăimînta, că Eu voi fi cu tine 
împreună călător şi ajutător, întru toate nevoinţele şi ostenelile tale”. 


Sfirşindu-se vedenia aceea, ostaşii au sărit noaptea peste zidul mănăstirii; care 
lucru simţindu-l cuvioasa, a ieşit la dînşii între-bîndu-i: "Ce vă trebuie de aici și pe 
cine căutaţi?” Iar ostașii au prins-o şi o întrebau despre Evdochia. lar ea le-a făgăduit 
că îndată le va da în miini pe Evdochia, numai să-i dea drumul puțin. 


Deci, alergînd în biserică şi intrînd în Sfîntul Altar, a descoperit chivotul cu 
preacuratele și de viață făcătoarele Taine ale lui Hristos şi, luînd o parte din ele, a 
ascuns-o în sînul său. Apoi, ieşind la ostaşi, a zis: "Eu sînt Evdochia! Pe mine să mă 
prindeți şi să mă duceți la cel ce v-a trimis pe voi!" Aceia prinzînd-o, au dus-o pe ea 
la drum. 


Noaptea era fără lună şi foarte întunecoasă, iar înaintea sfintei mergea un tînăr 
preafrumos şi luminat, ducînd lumină înainte şi luminînd calea ei. Acela era îngerul 
Domnului, pe care ostașii nu-l vedeau şi nici lumina nu o vedeau, ci numai pe singură 
Evdochia o priveau. Însă ostaşii voiau să pună pe Evdochia pe cal, dar ea nu a voit, 
ci le-a răspuns: "Aceştia în căruțe şi aceștia pe cai, iar eu nădăjduind spre Hristos, 
Dumnezeul meu, pe jos, cu bucurie, voi merge". Ajungînd ei în cetate, a poruncit 
ighemonul să închidă pe Evdochia în temniță, pînă a doua zi. 


A treia zi, chemînd pe străjerul temniţei, l-a întrebat, zicînd: "N-a dat cineva 
bucate sau apă fermecătoarei aceleia?" Străjerul a răspuns: "Mă jur pe mila ta, stăpîne 
al meu, că nici mîncare, nici băutură nu i-a dat ei cineva. Însă am văzut-o, de cîte ori 
am privit-o, că era întinsă cu fața pe pămînt, închinîndu-se, precum gîndesc, 
Dumnezeului său". Zis-a ighemonul: "Miine de dimineaţă voi face cercetare şi 
judecată despre dînsa, că acum mă îndeletnicesc cu alte treburi”. 


Sosind a patra zi, Dioghen ighemonul a șezut la judecată şi a poruncit să-i 
aducă înainte pe Evdochia. Și, văzînd-o pe ea cu chipul smerit, în haine proaste şi 
uitîndu-se în jos, a poruncit slugilor să-i descopere faţa ei. Și îndată s-a luminat faţa 
cea descoperită a Cuvioasei ca fulgerul. lar Dioghen, înspăimîntîndu-se de negrăita 
ei frumuseţe şi de cinstea feţii ei cea strălucită cu dumnezeiescul dar şi privind mult 
spre o frumuseţe ca aceea, slăbea tot cu gîndul. După aceea, întorcîndu-se către ai 


săi, a zis: "Mă jur pe zeul meu, Soarele, că nu se cade să dăm la moarte o frumuseţe 
ca aceasta cu raze de soare. Dar ce vom face, nu ştim”. 


Deci a zis către dînsul unul din cei ce şedeau cu el, îndrep-tător de lege: "Oare 
se pare măriei tale că frumuseţea ei este firească? Nicidecum, ci sînt fermecătoreşti 
năluciri. Oare nu ştii cît de mult pot fermecătorii? Cred că dacă fermecătoria se va 
izgoni, îndată nefrumuseţea firească se va arăta". Iar ighemonul a zis către fericita: 
"Spune-ne nouă mai întîi numele tău, neamul și viaţa ta”. 


Sfînta, îngrădindu-se pe sine cu semnul Crucii, a zis: "Mă numesc Evdochia, 
iar de neamul meu și de ce fel de viță sînt, nu este trebuinţă a afla. Una este de 
trebuință a şti despre mine, cum că sînt creştină. lar Ziditorul tuturor, cu negrăita Sa 
milă, de atîta dar al Său mă învredniceşte pe mine nevrednica, încît nu mă opreşte a 
mă numi roabă a Lui. De aceea mă rog ţie, o, ighe-moane, nu-ți pierde în zadar 
vremea cu cuvinte deşarte, ci degrabă fă cu mine ceea ce v-aţi obişnuit a face cu 
ceilalți creştini. Judecă, munceşte-mă precum îți place ție şi mă dă la moarte; căci 
nădăjduiesc spre Hristos, Adevăratul Dumnezeul meu, că nu mă va trece cu vederea 
şi nici nu mă va lăsa”. 


Iar ighemonul i-a zis: "La a noastră întrebare, cu atît de multe cuvinte ai 
răspuns; dar cînd vom începe a te chinui cu multe răni, cât de multe vei grăi? Însă 
spune-ne nouă îndată, pentru ce ai lăsat cetatea şi pe zei fără de cinste trecîndu-i cu 
vederea, te-ai depărtat în locuri pustii și ai dus împreună cu tine şi averea poporului, 
cu înșelăciune deșertînd vistieriile cetăţii?" 


Sfînta a răspuns: "Pentru ce am lăsat cetatea cu un cuvînt voi răspunde: liberă 
am fost şi, ce am voit, aceea am făcut. Căci care lege opreşte pe omul liber să meargă 
oriunde va voi? lar pentru aur cine mă întreabă? Voiesc ca să-mi stea de faţă cleve- 
titorul, căci îndată se va arăta că este deșartă clevetirea, şi minciuna înaintea 
adevărului se va stinge. Au doară avere străină am luat eu?" Și făcîndu-se lungă 
dispută de amîndouă părțile, iar sfinta aflîndu-se nebiruită în cuvînt şi cu credința 
neschimbată, ighemonul a poruncit să o dezbrace pînă la mijloc şi patru bărbaţi să-i 
strivească coastele ei, pînă i se vor vedea măruntaiele. 


Deci, aşa a muncit pe sfinta două ceasuri, dîndu-i crude dureri prin acele 
cumplite munci. Atunci iarăşi a zis către dînsa stăpînitorul: "O, femeie, fie-ţi milă de 
frumuseţea ta și jertfeşte zeilor, ca să nu piară chipul cel bun şi frumuseţea ta". Zis- 
a sfinta către dînsul: "Dacă ai fi fost un om cunoscător, ca să judeci drept, ai fi 
cunoscut şi tu folosul tău, ca să crezi în adevăratul Dumnezeu, și ţi-ar fi iertat 
fărădelegile tale ca un milostiv; dar fiindcă conşti-inţa ta te osîndeşte la moarte, de 
aceea te aşteaptă munca focului celui veşnic”. 


Atunci, mîniindu-se şi mai mult, ighemonul a poruncit s-o dezbrace de tot, s- 
o spînzure de un lemn şi s-o bată și mai tare. Deci, dezbrăcînd-o ostaşi, au găsit 
cutiuța cu partea preacuratului şi de viaţă făcătorului Trup al lui Hristos pe care ea o 


luase, ieşind din mănăstire. Apoi luînd-o slugile, neștiind ce este, au dat-o 
ighemonului; iar el deschizînd-o, îndată acea parte a preacuratului Trup al Stăpînului 
Hristos s-a prefăcut în foc şi în văpaie mare, care, înconjurînd pe slugile tiranului, i- 
a ars, vătămînd chiar şi umărul stîng al ighemonului. lar el, căzînd la pămînt, striga 
de durere către soare, că pe acela îl avea el în loc de Dumnezeu, și zicea: "Stăpîne 
soare, vindecă-mă, că îndată voi da focului pe fermecătoarea aceasta, căci ştiu că 
pentru dînsa mă pedepseşti, deoarece n-am pierdut-o pînă acum!" 


Zicînd acestea, îndată a căzut peste el foc ca un fulger şi, arzîndu-i trupul ca 
un tăciune, l-a lăsat mort, încît cuprinse pe toți frică şi spaimă. lar unul din ostaşi a 
văzut pe îngerul lui Dumnezeu luminos stînd lîngă dînsa, ca şi cum îi vorbea la 
ureche şi o mîngîia. Apoi i-a acoperit umerii dezgoliți şi pieptul cu o pînză mai albă 
decît zăpada. Ostașul văzînd aceasta, s-a apropiat de sfînta și a zis: "Cred şi eu în 
Dumnezeul tău! Primeşte-mă pe mine, cel ce mă pocăiesc, roaba Dumnezeului Cel 
viu!" 


Fericita răspunse: "Să fie peste tine, fiule, darul întoarcerii celei bune, că, 
precum te văd, acum începi a viețui ca un nou născut, şi de voieşti să te mîntuiești, 
fugi departe de necredinţa cea de mai înainte". Grăit-a ostașul: "Mă rog ţie, roaba 
Domnului, milostiveşte-te puţin şi spre ighemon și-i cere de la Dumnezeul tău 
întoarcere în viață, ca prin tine să cunoască pe adevăratul Dumnezeu și să creadă într- 
Insul”. 


Zicînd acestea, s-a apropiat de lemn și a dezlegat-o. lar sfinta muceniţă, 
plecîndu-şi genunchii, s-a rugat mult; după aceea s-a sculat şi a strigat cu mare glas: 
"Doamne, lisuse Hristoase, Cel ce ştii tainele oamenilor, Cel ce ai întărit cerul cu 
cuvîntul şi toate le-ai făcut cu înţelepciune, porunceşte ca, prin voia Ta cea tare şi 
puternică, să învieze toţi cei arşi de focul cel trimis de la Tine; ca mulți din cei ce sînt 
credincioşi să se întărească la sfînta credinţă iar necredincioşii să se întoarcă la Tine, 
Dumnezeul cel veșnic, pentru a se preamări preasfînt numele Tău în vecii vecilor”. 


După aceea, s-a apropiat de cei morţi şi fiecăruia, luîndu-l de mînă, îi zicea: 
"În numele Domnului nostru Iisus Hristos, Cel ce a înviat din morţi, scoală-te și fii 
sănătos ca şi mai înainte". Şi aşa, unul cîte unul deșteptindu-i și sculîndu-i ca din 
somn, pe toţi i-a făcut vii cu puterea lui Hristos. 


Făcîndu-se aceste preaslăvite minuni și toți privind la ele cu negrăită mirare și 
spaimă, deodată s-a făcut țipăt şi plîngere lîngă locul cel de judecată, pentru că la 
comitele Diodor, cel ce stătea acolo cu oastea, venise vestea despre moartea 
năprasnică a Firminei, femeia lui, care, înăbuşindu-se în baie, s-a lipsit de viaţă. 
Diodor, rupîndu-și hlamida la vestea neașteptată, fiind cuprins de mare jale şi 
tînguindu-se, alerga acolo unde i se spusese că îi este femeia moartă şi au alergat 
după dînsul mulți din popor. 


Apoi s-a dus acolo şi Diogen ighemonul, cel sculat din morţi, ca din somn, și 
văzînd cu adevărat femeia cea moartă a comitelui, s-a întors la Sfînta Evdochia şi a 
zis către dînsa: "Cred cu adevărat că Dumnezeul tău este cu neasemănare mai mare 
şi mai puternic decît zeii noştri. Deci, dacă voieşti să înmulțeşti şi să întăreşti în mine 
această credinţă, care s-a început şi este încă slabă, mă rog ţie, vino cu mine la 
Firmina cea moartă, pe care dacă o vei scula din morți, atunci nelepădîndu-mă, nici 
îndoindu-mă, voi crede desăvîrşit în Dumnezeul tău". A grăit lui Sfînta Evdochia: 
"Nu numai pentru tine va face Dumnezeu voia Sa, din nemăsurată milostivire, dar şi 
pentru toţi cei ce doresc să intre în Împărăţia Lui! Deci, să mergem unde zici și 
Dumnezeu să ne ajute!" 


Mergînd ei împreună cu poporul, i-au întîmpinat cei ce duceau patul cu trupul 
cel mort, şi Sfînta a poruncit să stea patul. Apoi, lăcrimînd, s-a rugat destul şi a luat 
de mînă pe cea moartă şi a zis cu mare glas: "Dumnezeule Cel mare şi veşnic, 
Doamne, lisuse Hristoase, Cel ce ești Cuvîntul Tatălui, prin Care se scoală morții, 
binevoieşte, rogu-mă, să faci această mare minune, spre încredințarea celor ce stau 
înainte; poruncește Firminei să învieze şi dă-i duh de pocăință, ca să se întoarcă la 
Tine, Dumnezeul Cel pururea viu şi veşnic!" 


Aşa rugîndu-se sfînta, îndată Firmina s-a sculat de pe pat şi tot poporul a strigat 
cu glas ca şi cu o gură, grăind: "Mare este Dumnezeul Evdochiei, adevărat şi drept 
este Dumnezeul creștinilor; te rugăm pe tine, roaba Dumnezeului Celui viu, 
mîntuieşte-ne şi pe noi, căci credem în Dumnezeul tău!" 


Diodor, văzîndu-şi femeia sa vie, s-a umplut de negrăită bucurie şi, aruncîndu- 
se la picioarele cuvioasei, a zis: "Mă rog ție, roaba lui Hristos, fă-mă şi pe mine 
creştin; căci acum am cunoscut cu adevărat cine şi cît de mare este Dumnezeul Căruia 
Îi slujeşti”. Şi a fost botezat Diodor, femeia lui şi toată casa, în numele Tatălui şi al 
Fiului şi al Sfîntului Duh, cum și mulţi din popor. Asemenea s-a botezat și Dioghen 
cu toată casa sa, care a petrecut neschimbat în sfînta credinţă pînă la sfîrșitul său. 


După acestea Cuvioasa Evdochia petrecea în casa lui Diodor după dorinţa lui, 
şi învăţa cuvîntul lui Dumnezeu pe creştinii cei din nou luminaţi. S-a mai întîmplat 
că, într-o grădină din apro-piere, un tînăr anume Zinon, care dormea la amiază, a 
murit, fund vătămat de veninul unui balaur purtător de moarte. lar maica acelui tînăr, 
fiind văduvă, se tînguia nemîngiiată pentru dînsul, că era singurul născut al ei. 
Înştiințîndu-se despre aceea mieluşeaua lui Hristos, Evdochia, a zis lui Diodor: "Să 
mergem să mîngîiem pe văduva aceea care plînge; şi vei vedea minunata milostivire 
a Dumnezeului nostru". Deci mergînd, a găsit pe tînăr umflat foarte tare, şi învinețit 
de veninul balaurului. 


Apoi zis sfînta către Diodor: "Acum este vremea să se arate credinţa ta ce o ai 
spre Dumnezeu. Roagă-te, ridicîndu-ți ochii ini-mii sus, şi să înviezi pe mort”. 
Diodor a răspuns: "Doamna mea, roaba lui Hristos, sînt nou în credinţă şi ochii inimii 
mele nu pot a-i întări în Dumnezeu, neclintit cu gîndire la EI". Sfînta i-a zis: "Eu cred 


Dumnezeului meu cu neîndoire, că pe păcătoşii ce se pocăiesc îi ascultă și le dă 
degrabă răspuns cererilor lor. Deci, cheamă cu tot sufletul pe Domnul Cel 
Atotputernic şi va face cu noi mila Sa”. 


Atunci Diodor, plecîndu-şi grumazul şi bătîndu-și pieptul, a început cu lacrimi 
a grăi cu mare glas înaintea tuturor: "Doamne Dumnezeule, Care pe mine 
nevrednicul, păcătosul şi necredinciosul ai binevoit a mă chema la sfînta credință în 
Tine şi pe această cinstită a Ta roabă ai trimis-o la noi spre mîntuirea sufletelor 
noastre, auzi şi a mea păcătoasă şi nevrednică rugăciune, ştiind credinţa mea cea 
neschimbată și neîndoită către Tine, şi poruncește tînărului cel omorît de balaur să 
învie, întru slava Ta, ca şi de el şi de tot duhul să se preamărească sfîntul Tău nume 
în veci". Astfel rugîndu-se Diodor, a zis către cel mort: "În numele lui lisus Hristos, 
Cel răstignit în zilele lui Pilat din Pont, scoală-te, Zinone!" Mortul îndată s-a sculat, 
a pierit vineţeala trupului său și s-a făcut trupul lui sănătos ca mai înainte. Şi toţi 
slăveau pe Dumnezeu, Făcătorul cerului și al pămîntului, şi au crezut în El. 


Vrînd să se ducă poporul, a zis către dînşii fericita mieluşea a lui Hristos, 
Evdochia: "Îngăduiţi puţin, fraţilor, căci încă mai are a se preamări Hristos, 
Mîntuitorul nostru!" Ascultind-o poporul, sfinta s-a rugat către Dumnezeu, iar 
balaurul acela care-l vătămase pe tînăr, fund izgonit de un foc minunat, fugea 
şuierînd înfricoşat, aruncîndu-se şi înfuriindu-se înaintea tuturor, dar s-a sfărîmat şi 
a pierit. 


Atunci, toţi cei ce priveau la aceea, mergînd cu femeile şi cu copiii la episcopul 
Ihopolei, au primit Sfîntul Botez. lar Cuvioasa Evdochia s-a întors la mănăstirea sa 
şi vieţuia în obişnuitele sale osteneli monahiceşti. Însă venea uneori şi în cetate, 
întărind pe credincioşi, iar pe necredincioși încredinţindu-i şi aducîndu-i la Hristos 
Dumnezeu. 


Şi a trăit, după botezul ei, cam cincizeci şi şase de ani şi s-a sfîrşit prin chinuire 
astfel: Murind în creştineasca credință Dioghen ighemonul, a venit în locul lui alt 
ighemon, anume Vichentie, om mînios și vrăjmaş creştinilor. Acela, auzind cele 
despre Cuvioasa Evdochia, a trimis ostaşi de i-au tăiat cinstitul ei cap. Și astfel, Prea 
Cuvioasa Muceniţă Evdochia s-a sfîrşit prin tăiere de sabie, în luna lui martie, în ziua 
dintii, întru Domnul nostru lisus Hristos, Căruia se cuvine slava, împreună cu Tatăl 
şi cu Sfîntul Duh, acum și pururea şi în vecii vecilor. Amin. 


2. POMENIREA SFINTEI DOMNINA 
(1 MARTIE) 

Aceasta s-a născut din părinţi drepteredincioşi şi bogați. Din pruncie, 
afierosindu-se lui Dumnezeu, s-a dat vieţii pustnicești şi celorlalte pătimiri ale 
trupului. Pentru că, făcîndu-şi o colibă lîngă grădina maicii sale, petrecea în ea, 
udîndu-și faţa cu lacrimi necurmate; iar îmbrăcămintea ei era de păr, pentru că iubea 
haine ca acestea. 


La cîntatul cocoşilor intra în sfînta biserică împreună cu toată mulțimea şi 
aduceau Stăpînului tuturor cîntare de laudă. Ca hrană avea linte mutată cu apă. Apoi 
toată osteneala o răbda, avînd trupul subțire și slăbit; şi, cu dinadinsul învelindu-se, 
n-a văzut faţa cuiva; nici altul pe a ei, şi vorbea încet cu cei ce se întîmplau. În acestea 
petrecînd ziua şi noaptea, s-a suit către iubitul ei Mire, Hristos, prin faptele sale 
plăcute lui Dumnezeu. 


3. PĂTIMIREA SFÎNTULUI SFINȚIT MUCENIC TEODOT, EPISCOPUL 
CIRENEI 


(0 MARTIE) 


În insula Ciprului este o cetate ce se numeşte Cirene. Într-acea cetate a fost 
episcop Sfîntul Sfinţitul Mucenic Teodot, fiind de neam din Galatia, născut din 
părinți creştini şi crescut în învăţătura cărții. EI, din tinereţe deprinzîndu-se cu 
înțelepciune și fapte bune, a mers în insula Ciprului, unde învăţa pe elini să lase 
rătăcirea şi înşelăciunea idolească, şi să creadă în Hristos, adevă-ratul Dumnezeu. 
Apoi pe mulți întorcîndu-i, prin propovăduirea Cuvîntului lui Dumnezeu, de la 
necurăția păgînească, i-a povăţuit la calea mîntuirii. Pentru aceea a fost ales episcop 
în cetatea Cirenei a Ciprului. 


Atunci era prigonire mare înpotriva creştinilor, împărățind păgînul Liciniu 
(308-324), iar în Cipru era ighemon Savin. Dorind sfîntul să fie muncit pentru 
Hristos, se certa cu îndrăzneală cu elinii, mustrînd rătăcirea lor şi propovăduind pe 
Hristos, adevăratul Dumnezeu. 


Auzind despre aceea, ighemonul Savin a poruncit să-l prindă spre mucenicie. 
Înştiinţîndu-se arhiereul lui Dumnezeu de porunca ighemonului, n-a așteptat să vină 
după dînsul. Ci îndată sculîndu-se, s-a dus singur la ighemon și, stînd înaintea lui, 1- 
a zis: "lată cel pe care îl cauţi, eu sînt! Nu m-am ascuns de tine, nici nu sînt adus cu 
sila, ci de voia mea am venit. Căci adevărul, pe care nu se cade a-l ascunde, trebuie 
a-l arăta, adică pe Hristos, Dumnezeul meu, să-L propovăduiesc; iar necurăţia şi 
neputința păgînătăţii voastre s-o vădesc. 


Dar nu este trebuinţă de multă arătare a neputinței voastre, căci singură aceea 
vă arată a fi neputincioşi, căci sînteți mai fricoşi decît broaștele, de vreme ce pentru 
un creștin s-a tulburat toată cetatea și oastea păgînilor. Pentru că se tem diavolii de 
un om care este rob al lui Hristos şi se sîrguiesc ca nu cumva, scăpînd din mîinile 
voastre ale muncitorilor, să ridice asupra lor mai mare război şi să biruiască neputinţa 
lor, biruind prin cuvinte pe cei ce le slujesc lor, avînd nădejdea cea deşartă spre 
dînșii”. 


Ighemonul, nesuferind o mustrare ca aceasta, a poruncit îndată să bată fără de 
milă pe Sfîntul cu vine crude. Și, fiind bătut multă vreme, grăia cuvîntul lui David: 
Pe spatele meu au lucrat păcătoşii, îndelungat-au fărădelegea lor. Încetînd slugile 
a-l bate pe mucenic, a zis către dînsul ighemonul: "Vezi ce ţi-a folosit ție multa grăire 
şi îndrăzneala ta?" Răspuns-a Sfîntul: "De ai fi avut ochii tăi cei sufleteşti luminaţi, 
ți-aş fi arătat ce mi-a folosit bărbăția mea, pe care tu o numeşti îndrăzneală; ci de 
vreme ce eşti orb, pentru aceea nu poți să-mi vezi bunătăţile ce-mi stau înainte; măcar 
dintr-aceasta să înţelegi, cum că eu căutînd cu sufletească privire la cereştile 
răsplătiri, cele gătite mucenicilor lui Hristos, sînt nemișcat în rănile cele luate de 
mine şi nu simt mucenicia; căci sufleteasca veselie cea întru Dumnezeul meu, 
biruieşte toate dure-rile trupeşti”. 


Savin ighemonul a zis: "Te mîndreşti, Teodote, ca să înşeli pe cei ce te aud, 
dar pe mine nu poți să mă înşeli cu cuvintele tale. Căci pînă într-atita voi munci trupul 
tău, pînă ce vei mărturisi stăpînirea zeilor noştri”. A grăit Sfîntul: "Precum voieşti, 
ispiteşte-mă cu muncile; adună-ţi toată puternica ta meşteşugire spre trupul meu şi te 
înştiințează de puterea ostașului lui Hristos şi vei vedea cine va fi mai tare: cei ce mă 
muncesc pe mine, ori eu care port în mine pe Hristos?" 


Ighemonul a zis: "Au nu ştii, cum că din poruncile împărăteşti am stăpînire 
asupra trupului tău, ca să-l sfărîm cu rănile şi să-ți pierd tăria ta pînă în sfîrşit?” A 
răspuns sfîntul: "Unuia Dumnezeu, Acestuia Îi slujesc, Care m-a făcut mult mai 
presus decît împărații și mult mai puternic decît boierii. Pentru aceea acum ca şi cu 
un rob grăiesc cu tine și decît orice rob mult mai necinstit te socotesc pe tine şi nu țin 


seamă de toate muncile, cu ajutorul Dumnezeului meu, Care ne-a învăţat să socotim 
toată dragostea lumească ca pe nişte paie, pleavă și gunoi. Deci, să nu socoteşti că 
mă vei înfricoşa cu mîndria şi cu groaznicele tale îngroziri. Te lauzi cum că ai putere 
peste trupul meu. Dar o stăpînire ca aceea au şi tilharii care trăiesc în pustietăţi. Căci, 
cînd prind pe cineva în cale, îl muncesc precum voiesc. Și tu acum te socoteşti a fi 
puternic, nădăjduind în sabia ta cea fărădelege. Pentru că stăpînirea cea legiuită 
schimbînd-o în tiranie, pe desfrînaţi şi pe ucigaşii de oameni îi ierți, iar munca cea 
vrednică a lor o aduci asupra bărbaților celor nevinovaţi şi drepteredincioşi”. 


Atunci, mîniindu-se ighemonul foarte tare, a poruncit să-l spînzure pe mucenic 
pe lemnul cel de muncă şi cu unelte ascuţite să-i strujească coastele lui. Iar 
pătimitorul lui Hristos, fiind strujit şi răbdînd dureri, se ruga lui Dumnezeu, grăind: 
"Doamne, lisuse Hristoase, Făcătorul a toată făptura cea văzută şi nevăzută, Cel ce 
ai prădat moartea, Cel ce ai stricat iadul, Cel ce pe Cruce ai omorît începătoriile şi 
puterile întunericului, Care ai vădit pe domnul veacului acestuia şi ai dăruit de sus 
putere Sfinților Tăi Apostoli şi fără de ispită i-ai păzit pe dînşii; Cel ce ai dat oarecînd 
tînărului David biruinţă asupra uriaşului Goliat și ai schimbat văpaia în cuptorul 
Babilonului, ca să nu vatăme trupurile sfinților Tăi tineri, răcorindu-i cu rouă; Tu şi 
pe mine mă întăreşte în muncile acestea, căci ştii neputința omenească. Slabă este 
tăria noastră, şi se ofilește ca o floare în puţină vreme. Pentru slava numelui Tău, 
Doamne, dă putere neputinței mele și risipește puterea celor ce se scoală asupra 
turmei Tale celei sfinte, ca să înţeleagă tot pămîntul că Tu eşti Dumnezeu preaînalt, 
Care dai tărie şi putere celor ce nădăjduiesc spre Tine”. 


Astfel rugîndu-se Sfîntul, sulițele ascuţite atîta îi strujiseră trupul, încît i se 
vedeau oasele goale. După aceea a poruncit ighemonul ca, luîndu-l de pe lemnul cel 
de muncă, să-l ducă în temniţă. 


Deci Sfîntul, fund dus spre temniţă, striga prin toată cetatea, grăind: "Cei ce 
mă vedeți într-acest chip pătimind, să înţelegeți că nu fără de nădejde pătimesc; căci 
pentru durerile muceniceşti am răsplătire de la Hristos Dumnezeu, spre Care eu 
nădăjduiesc. Că dacă un împărat pămîntesc vremelnic cinstește pe ostaşii săi, cei ce 
pentru dînsul cu bărbăţie şi cu vitejie se oştesc şi îşi varsă sîngele lor și le dă vrednice 
daruri, iar celor ce mor la război, le pome-neşte numele cu zugrăveli, cu cît mai mult 
veşnicul Împărat dăruieşte cinste nevoitorilor Săi și în viaţa cea de acum şi la Înviere, 
cînd îi va arăta părtaşi ai Împărăției Sale. Stau mărturie cinstitele moaște ale sfinților 
mucenici care mai înainte s-au nevoit, și care se cinstesc cu cucernicie de toți 
credincioşii mai mult decît toate cele de pe pămînt, lucruri cinstite și bogății. Iar prin 
cinstirea lor se închipuieşte cinstea şi slava care în cer li se dă de la Dumnezeu și de 
la îngerii Lui sufletelor mucenicilor”. 


Acestea şi mai multe grăindu-le Sfîntul, mergea după dînsul tot poporul pînă 
la temniță, în care a petrecut Sfîntul cinci zile; după aceea a fost adus iarăşi la 
întrebare înaintea ighemonului. Şi a zis ighemonul către mucenic: "Eu socotesc că 
nu-ți este de trebuință mai multă pedeapsă, să te înțelepţeşti; destul îţi este munca cea 


dintîi, cred că te vei apropia acum spre cinstea zeilor noștri, amintindu-ţi de pătimirile 
cele dintii; iar dacă vei petrece încă în nesupunere, apoi mă vei sili ca să aduc asupra 
ta şi mai grele munci. Drept aceea, ascultă-mă, și te izbăvește însuţi de muncile ce 
vor să-ți vină”. 


Sfîntul Teodot a zis: "Nu cunoşti, de trei ori ticăloase, că chiar de s-ar fi strivit 
trupul meu de munci şi coastele mele ar fi sîngerat de răni, totuși cu vitejie sînt gata 
şi acum a suferi de la tine toate cele ce se vor aduce asupra mea, pînă ce voi sfîrși 
nevoința alergării mele, ca să primesc cununa dreptăţii care îmi este pusă înainte de 
Domnul meu, lisus Hristos”. 


A zis ighemonul: "Nu pomeni aici pe Cel răstignit, căci defaimi locul acesta 
de judecată". Răspuns-a Sfîntul Teodot: "Nebunule şi plinule de toată necurăția, tu, 
pomenind pe acei necurați zei ai tăi, oare nu socotești că defaimi locul acesta? Iar eu, 
deoarece pomenesc pe Cel întru tot curat, ca Stăpîn al meu, pe lisus Hristos, 
Împăratul şi Domnul, tu cu greutate ÎI asculţi şi hulești, ca şi cum s-ar fi prihănit locul 
tău cel de judecată prin pomenirea numelui lui Hristos. Iată, se chinuieşte cugetul 
tău, numai la numirea preacurat numelui Său. 


Dar şi diavolii care se cinstesc de voi aceasta o pătimeau, nesuferind muncile 
ce li se făceau prin vederea lui Hristos şi strigau: Ce este nouă și Ţie, Iisuse 
Nazarinene? Ce ai venit mai înainte de vreme să ne munceşti pe noi? Nu este lucru 
de mirare, că nici tu nu suferi a auzi numele lui Hristos, deoarece ești rudă a diavolilor 
de la strămoşii tăi, slujindu-le acelora şi urmîndu-le”. 


Savin ighemonul a zis: "Eu am socotit că tu vei fi mai blînd după muncile cele 
dintîi şi că mă vei asculta pe mine, cel ce te chem pe tine spre mîntuire; dar tu mai 
rău te-ai făcut. Ci, de-oarece rămiîi neschimbat certîndu-te cu noi şi amăgindu-ţi 
inima ta, ca şi cum ai răbda pentru Hristos, iată o muncă nouă voi aduce asupra ta şi 
te voi birui Şi-ţi voi arăta că nimic nu-ţi sporeşte nădejdea ta spre Hristos. Că nu-ţi 
va ajuta ție înşelătorul Acela, spre Care, nădăjduind, te semeţeşti la munci”. 


Iar sfîntul mucenic a zis: "De aş fi răbdat aceasta pentru un om, apoi mai 
ticălos aș fi fost decît voi, cei fără de Dumnezeu şi nici o nădejde bună nu aș fi avut 
de viaţa ce va să fie. Dar pînă în sfîrşit nu aş fi suferit atît de mare muncă, dacă nu aș 
fi privit spre cereasca Împărăţie, în care mai multă plată voi primi de la Hristos, 
adevăratul Dumnezeu. Deci, pentru ce oare să nu rabd mai mari munci, cu ajutorul 
lui Hristos pentru veșnicele bunătăţi cele făgăduite? Vezi în mine ajutorul lui Hristos 
şi te încredinţează, cum că nădăjduiesc spre El. Pentru că, acoperindu-mă cu 
dumnezeiasca Lui mînă, nu mă tem de muncile tale şi nimic nu pătimesc cu greutate. 
Și, deşi trupul de ţărînă pătimeşte, gîndul cel întărit în Dumnezeu rămîne 
neschimbat". 


Atunci ighemonul Savin a poruncit ca să se aducă un pat de fier și să-l întindă 
peste el pe sfîntul şi să se aprindă sub dînsul foc şi să pună dedesubt vreascuri și paie. 


Iar după ce pătimitorul a răbdat şi această muncă, s-a minunat ighemonul şi a zis: 
"De unde se află la voi creştinii atîta nemilostivire? Pe cine puteţi a milui, voi cei ce 
singuri nu voiți a vă milui pe voi? Sau către cine veți fi înduraţi, neîndurîndu-vă de 
vol înşivă?" Sfîntul Teodot a zis: "Obiceiul iubirii de oameni nu-l ştii şi pentru milă 
grăieşti? Atunci îți voi mulțumi ție, cînd mă vei schimba pe mine din vremelnica 
viaţă şi mă vei elibera la cereasca Împărăţie. Dar voieşti a mă înălța pe mine, căci, 
mai mult muncindu-mă, şi mai multă răsplătire îmi mijloceşti. Deci, dacă îţi este milă 
de mine, eliberează-mă prin felurite munci din această vremelnică viață. Adaugă-mi 
ŞI mai mari munci, ca acolo să mi se adauge cununa dreptăţii. Munceşte-mă pînă la 
moarte, ca desăvîrşit nevoitor să mă duc la Puitorul meu de nevoinţă, Hristos, ca toate 
sfintele îngereşti cete să mă pri-mească, bucurîndu-se şi veselindu-se”. 


Ighemonul a zis: "Eu te voi face desăvîrşit nevoitor, căci voi afla alte munci 
mai cumplite contra ta”. lar mucenicul lui Hristos a zis: "De ai fi știut bunătatea 
Dumnezeului meu, spre Care nădăjduiesc, cum că, pentru muncile acestea de puţină 
vreme, mă voi învrednici vieţii celei veşnice, tu însuţi ai fi voit să pătimești pentru 
EI, precum pătimesc şi eu. Dar, de vreme ce au împietrit inimile voastre diavolii, cei 
ce se cinstesc de voi, şi nimic, după viaţa aceasta, nu nădăjduiţi, de aceea aţi căzut în 
înşelăciunea lumii acesteia, mai înainte cinstind cele vremelnice şi trecătoare, mai 
mult decît cele veşnice”. 


Acestea auzindu-le, ighemonul s-a înspăimîntat şi a zis: "Îmi spuneau unii de 
tine, cum că eşti simplu, dar eu te văd a fi priceput mare”. lar Sfîntul Teodot a 
răspuns: "Hristos grăind prin mine, care ritori pot să-mi stea împotrivă? Deci să ştii 
cum că bine ai auzit de la cei ce ţi-au spus despre mine că sînt nepriceput. Adevărat 
au zis. Însă darul Hristosului meu nevoindu-se împreună cu mine, precum mă învață 
a grăi, aşa şi muncile mă învaţă a răbda, ușurîndu-mi durerile în rănile ce le primesc”. 


Ighemonul a zis: "Nu te voi cruța, Teodote". Răspuns-a Sfîntul: "Fă ce voiești, 
că sînt gata la aceasta”. Atunci ighemonul Savin a poruncit să-i bată piroane în 
picioarele lui şi să fie prigonit de ostaşi. Bătîndu-i piroane în picioare, el, ridicîndu- 
şi mîinile sale la cer, grăia: "Mulţumesc Ție, Doamne al meu, lisuse Hristoase, că pe 
mine nevrednicul m-ai învrednicit a fi părtaş patimilor Tale! De unde mi s-a adăugat 
mie, lepădatului, atît dar, căci iată acum la cer m-am suit? Mulţumesc ie, 
Mîntuitorul meu, că m-ai izbăvit de cei ce-mi prigonesc sufletul. Slăvească-se 
numele Tău, Stăpîne Hristoase, în trupul meu, că Tu îmi ești viaţă, Fiule al lui 
Dumnezeu, şi a muri pentru Tine, dobîndă îmi este. Încredinţez ie pe cei ce pătimesc 
pentru numele Tău; fii lor ajutător. Potoleşte viforul acesta și risipeşte pe cei ce se 
scoală asupra Bisericii Tale celei sfinte, ca în pace să Te laude pe Tine poporul Tău, 
în veci”. 


După aceea a grăit către creştinii cei ce îi stăteau de față: "A mea nevoință, 
fraților, acum se sfîrşeşte şi cununa îmi este aproape. lată plata dreptăţii mele pe care 
mi-o va dărui mie lisus Hristos. El S-a răstignit pentru mine, iar eu trupul mi l-am 
dat la răni pentru Dînsul! EI a murit pentru mine, ca să mă izbăvească din stricăciune, 


iar eu mor pentru Dînsul, ca să mă învrednicesc Împărăției Lui! O, cât este de mare 
darul lui Hristos! că pentru pătimirea cea de puţin timp pentru EI, veşnice şi negrăite 
bunătăți răsplăteşte, mai mult decît măsura cea vrednică. Nu sint vrednice pătimirile 
vremii de acum, pe lingă slava ce are să se arate întru noi". Şi aşa, cu piroanele în 
picioare, alerga Sfîntul, fund izgonit de ostaşi pe drum. 


Mulţi din poporul elinesc, văzînd o răbdare ca a lui şi cuvintele cele ca mierea 
curgătoare ascultîndu-le, au crezut în Hristos şi îşi băteau joc de necuraţii idoli, iar 
pe tiran îl ocărau şi numele lui Hristos îl preamăreau. Aflînd de aceasta ighemonul 
Savin, a poruncit ca iarăşi să-l arunce pe Sfîntul Teodot în temniță; căci zicea el: "Să 
nu se înșele poporul cu fermecătoarele lui învățături”. Deci, se sfătuia cu sfetnicii săi, 
cu ce moarte să piardă pe mucenic. 


Trecînd multe zile, au început a 1 se înmulți rănile și toți binecredincioșşii 
creştini venind cu mahrame curate, i le ştergeau. După aceasta marele Constantin, 
biruind pe Maxenţiu cu puterea Crucii (312) şi dăruind libertate tuturor creştinilor 
(313), a venit poruncă de la dînsul să înceteze prigonirea și cei ţinuţi în legături pentru 
Hristos să fie liberi. 


Auzind de aceasta Sfintul Teodot s-a mîhnit foarte tare căci dorea să moară în 
munci pentru Hristos. Deci, fiind eliberat, s-a dus la cetatea sa, Cirene, şi, petrecînd 
după pătimire doi ani pe scaunul său, a adormit întru Domnul. Și a luat îndoită 
cunună, a arhieriei şi a muceniciei, din mîna Domnului nostru lisus Hristos, Care 
încununează pe nevoitorii Săi cu slavă veşnică. Căruia şi noi de ne-am învrednici, cu 
rugăciunile Sfîntului Sfinţitului Mucenic Teodot şi cu darul lui Hristos, Căruia se 
cuvine slava, împreună cu Tatăl şi cu Sfîntul Duh, în veci. Amin. 


4. POMENIREA SFÎNTULUI MUCENIC TROADIE 
(0 MARTIE) 


Troadie a fost copilul din Neocezareea pe care l-a văzut pătimind cu 
proorocească vedere Sfîntul Grigorie al Neocezareei, ascunzîndu-se de prigonire 
într-un oarecare munte din pustie. Pentru că odată, săvîrşindu-şi obișnuitele sale 
rugăciuni către Dumnezeu, se făcu minune şi, tulburîndu-se foarte, a stat nemișcat și 
tăcut multă vreme, ca şi cum ar fi căutat la oarecare vedenie. 


După vreme destulă s-a luminat cu faţa şi, umplîndu-se de bucurie, a început 
a mulțumi lui Dumnezeu cu mare glas şi a cînta cîntare de prăznuire, grăind: Bine 
este cuvintat Domnul, Care nu ne-a dat spre vinare dinților lor. Şi l-a întrebat 
diaconul: "Care este pricina, părinte, despre schimbarea aceasta a ta, că acum ești 
tulburat şi apoi vesel?" 


Sfîntul răspunse: "Am văzut, fiule, o vedenie minunată: un copil mic luptîndu- 
se cu un diavol mare şi, biruindu-l, l-a trîntit la pămînt”. Diaconul n-a înţeles cele 
grăite, şi a zis sfîntul iarăşi: "Era un oarecare copil creştin, cu numele Troadie, care, 
fiind adus la judecată înaintea tiranului, după multe munci grele, a fost ucis pentru 
Hristos şi s-a dus la ceruri dănțuind. 


Deci, mai întîi mă tulburam, căci mă temeam să nu-l biruiască muncile şi să 
se lepede de Hristos. Dar acum, văzîndu-l că-şi săvîrşeşte nevoinţa muceniciei şi se 
duce la cer, mă bucur!" Diaconul, auzind acestea, se minuna cum Sfîntul vede cele 
ce se fac de departe, ca şi cum ar fi aproape. 


5. POMENIREA SFINȚILOR PATRU SUTE PATRUZECI DE MUCENICI 
(0 MARTIE) 


Versiune fara diacritice | Vieţile Sfinţilor pe luna martie 


Aceştia au pătimit în Italia de la longobarzi. Despre ei scrie Sfîntul Grigorie 
Dialogul, papă al Romei, în cartea III, cap. 27 şi 28, zicînd: Mai înainte de aceşti 
cincisprezece ani, precum mărturisesc cei ce au fost atunci, pe patruzeci de lucrători 
de pămînt robindu-i longobarzii, care năvăliseră asupra stăpînirii Romei, îi sileau să 
mănînce cu dînşii din cărnurile cele jertfite idolilor. Dar ei n-au voit a se atinge de 
mîncărurile cele necurate, măcar că vedeau pedeapsa cea cu moartea, pentru că au 
iubit veșnica viaţă mai mult decît pe cea vremelnică. Şi, pentru că stăteau cu credință 
în a lor mărturisire, toți au fost junghiați. 


Deci toţi s-au făcut mucenici pentru Hristos, ca să nu mîhnească pe Ziditorul 
lor cu gustarea din cele jertfite idolilor, primind mai bine să-şi sfîrşească viaţa prin 
sabie. 


În acea vreme şi pe alţii, ca la patru sute de suflete, i-au prins longobarzii. 
Aceştia au adus spre jertfă diavolului un cap de capră, după obiceiul lor şi, jucînd 
împrejur, cîntau cîntece urîte. Apoi, plecîndu-şi grumazii, se închinau şi se rugau 
acelui cap de capră, şi sileau pe robiţii lor să facă la fel ca dînşii. 


Atunci toată mulțimea celor robiţi şi-au ales mai bine, prin moarte vremelnică, 
să cîştige viaţa cea fără de moarte, decît să asculte porunca lor şi, închinîndu-se 
împreună cu dînșii diavoleştei jertfe, să trăiască viaţă nelegiută. Căci grumazul pe 
care îl închinau totdeauna Ziditorului lor, n-au voit să-l plece zidirii. Pentru aceasta, 
prinzîndu-i vrăjmaşii și aprinzîndu-se cu mare iuţime, pe toţi i-au ucis cu săbiile, 
deoarece n-au putut să-i aibă părtași înşelăciunilor lor. 


6. POMENIREA CUVIOSULUI AGATON 


(0 MARTIE) 


Versiune fara diacritice | Vieţile Sfinţilor pe luna martie 


Preacuviosul părintele nostru Agaton a murit în schitul pustiei Egiptului. 
Acesta, cînd era să se săvirşească, a petrecut trei zile, stînd cu ochii în sus nemișcaţi. 
Iar fraţii care şedeau lîngă dînsul, l-au întrebat, zicînd: "Părinte Agatoane, de ce 
priveşti așa?" Grăit-a lor acela: "Stau înaintea judecății lui Hristos". Zis-au lui 
părinții: "Au doară şi tu te temi de judecată?" Preacuviosul Agaton răspunse: "Am 
petrecut în paza poruncilor Domnului, după puterea mea. Dar, fiind om, cum să știu 
dacă lucrul meu este plăcut lui Dumnezeu?" Zis-au lui fraţii: "Nu nădăjduieşti spre 
lucrurile tale cele bune pe care le-ai făcut plăcînd lui Dumnezeu?" Sfîntul răspunse: 
"Nu nădăjduiesc, pînă ce nu voi întîmpina pe Însuşi Dumnezeu. Că alta este judecata 
lui Dumnezeu şi alta a oamenilor". Zicînd aceasta, şi-a dat duhul în mîinile lui 
Hristos. 


9. PĂTIMIREA SFINŢILOR MUCENICI EUTROPIU, CLEONIC ȘI 
VASILISC 


(3 MARTIE) 


pal i 


IN JIA 
i 


După săvîrşirea pătimirii şi după mucenicescul sfîrşit al Sfîntului Mucenic 
Teodor Tiron în cetatea Amasiei, au rămas ţinuţi în temniță pentru Hristos tovarășii 
lui, ostași şi prieteni de aproape, Eutropiu, Cleonic şi Vasilisc, nepotul său. 
Ighemonul Puplie, care a muncit pe Sfîntul Teodor, pierise, fiind ucis de mînia lui 
Dumnezeu; şi în locul lui a venit un altul cu numele Asclipiodot, de neam din Frigia, 
cumplit cu obiceiul şi cu mintea fără de Dumnezeu, făcînd multe răutăți poporului 
creştin. 


Căci îi era dată lui stăpînire asupra creștinilor de la împăratul Maximian (286- 
305) ca să-1 silească la jertfa idolească, iar pe cei ce nu s-ar supune, să-i piardă cu 
cumplite munci. Acela, şezînd la judecată cu sfetnicii săi, a chemat pe Evlasie, 
păzitorul de cărți şi i-a poruncit să citească faptele cele petrecute mai înainte ale 
judecății. Deci, citindu-se pătimirea lui Teodor Tiron, toţi s-au minunat de răbdarea 
acelui bărbat. 


Deci a zis ighemonul către Evlasie: "Unde sînt tovarășii lui Teodor care au 
fost pomeniţi în această carte?" Răspuns-a Evlasie: "Sînt păziți în temniță împreună 


cu alți legaţi”. După aceea ighemonul, văzînd capiştea cea arsă de Sfintul Teodor, a 
necuratei lor zeițe, ce se numea Ira, "maica zeilor”, a răcnit ca un leu asupra 
tovarășilor lui Teodor care rămăseseră. Şi îndată a poruncit să trimită ostași la 
temniță, ca să aducă la el pe Sfinții Mucenici Eutropiu, Cleonic şi Vasilisc. 


Eutropiu era frate de o mamă cu Cleonic, de neam din Capadocia, iar Vasilisc 
era nepot al Sfîntului Teodor şi se născuse în Amasia. lar pentru dragoste, toţi acești 
trei se numeau fraţi. Mergînd ostașii la temniță, au zis străjerului temniţei: "Dă-ne pe 
tovarășii lui Teodor”. Iar acela, intrînd înăuntru, a zis către sfinți: "Sculați-vă, iată a 
venit vremea voastră, pe care ziua şi noaptea cu dorire ați aşteptat-o, căci vă cheamă 
ighemonul; dar vă rog să nu mă uitaţi întru buna voastră mărturisire". Acestea le grăia 
străjerul temniţei, deoarece şi el crezuse că Domnul este cu dînşii, de vreme ce îi 
vedea ziua şi noaptea rugîndu-se, cum şi minunile lui Dumnezeu care se făceau; apoi 
lumina cea negrăită care îi strălucea, şi temniţa care, de multe ori, singură de la sine 
se deschidea. 


Sfinți, sculîndu-se, ieşeau cu bucurie; iar ceilalți care rămîneau legați 
plîngeau, căci se lipsesc de tovărăşia sfinților mucenici. Sfîntul Eutropiu le-a zis: "Nu 
plîngețţi, frații mei, că iarăşi ne vom vedea unul cu altul; ci rugaţi-vă Domnului nostru 
lisus Hristos, ca să ne învrednicească să ne sfirşim prin chinuire pentru El, şi să 
înceteze elineasca închinare, ca astfel să se umple lumea de darul Domnului”. 


Aşa mîngîind sfinții pe cei legaţi, au ieşit cu ostașii. Şi Sfîntul Eutropiu, care 
era foarte frumos la chip şi înţelept în cuvinte, cînta, grăind: Iată acum ce este bun şi 
ce este frumos, decit numai a locui frații împreună. Şi se tăcu glas din cer către 
dînsul, zicînd: "Nu te voi despărți de fraţii tăi, pînă ce toți veţi veni la Teodor și vă 
veţi odihni în sînul patriarhului Avraam și în lumina celor vu”. 


Fiind aduşi sfinții mucenici, stăteau înaintea ighemonului cu feţele luminoase. 
ŞI 1-a întrebat ighemonul: "Pentru ce feţele voastre sînt vesele, ca şi cum n-ar fi stat 
o vreme așa de lungă în legăturile temniţei, ci ca după o veselie de toate zilele, aşa 
sînt de luminoase?" Fericitul Eutropiu a răspuns: "Cu adevărat, ighemoane, în toate 
zilele ne veseleşte Hristos al nostru, cercetîndu-ne cu darul Său și se împlineşte la 
noi acea scriptură: "Inima veselindu-se, faţa înfloreşte”. 


Ighemonul a zis: "Cum îţi este numele?" Sfîntul a zis: "Numele meu cel plăcut 
este creştin, iar de părinți sînt numit Eutropiu". Ighemonul, momindu-l, i-a zis: "Cu 
adevărat, te văd nobil la obicei şi la chip frumos, şi, precum mi se pare, mulți ani ai 
învățat filosofia". Sfîntul a răspuns: "În duhovniceasca filosofie m-am deprins de la 
Domnul meu lisus Hristos, spre care am nădejde că poate o să mă facă şi acum 
înțelept în răspunsuri împotriva întrebărilor voastre”. 


Zis-a ighemonul: "Ascultă-mă, Eutropiu. Incredinţează pe cei ce sînt cu tine 
să se supună poruncii împărăteşti şi să aducă jertfe zeilor. Iar eu voi scrie despre tine 
la împărați şi aceia te vor pune voievod şi-ţi vor da în stăpînire această ţară şi ca pe 


un domn al ţării te vor cinsti; cu multe bogății te vor îmbogăţi şi cu adevărat cu lucrul 
vei cunoaşte că este bine a asculta pe împărați şi a te supune poruncii acelora. 


lar dacă acestor cuvinte ale mele nu te încredințezi, apoi trupul tău, 
sfărîmîndu-l în bucăţi, îl voi arunca la cîini şi la fiare, spre mîncare; iar rămășițele 
oaselor tale cu foc le voi arde şi praful îl voi arunca în rîu. Și să nu socotești că trupul 
tău, luîndu-l creştinii, îl vor unge cu mir ca pe un sfint. Deci, supune-te și jertfeşte 
zeilor, sau măcar spune înaintea poporului că te supui şi voieşti a jertfi, pentru că toţi 
caută la tine, luînd aminte la învoirea ta cea de la sfîrşit. Nu întoarce de la zei pe cei 
ce voiesc să le aducă jertfe, ca să nu aduci hule asupra ta. lar dacă continui să hulești 
vom aduce asupra ta şi asupra celor ce sînt cu tine, munci necinstite şi cumplite”. 


Sfîntul Eutropiu a răspuns ighemonului, zicînd: "Încetează a bîrfi unele ca 
acestea, fiule al diavolului şi moştenitor al gheenei. Încetează de a amăgi pe slugile 
lui Dumnezeu, vrăjmaș al lui Dumnezeu, izgonitule din veşnicile bunătăți, lipsitule 
din moștenirea raiului, legatule veşnic al iadului celui mai de jos. Încetează de a grăi 
cele necuvioase, gunoiule, zidule şi îngrădire a lucrurilor celor bune, iar de lucruri 
rele povăţuitor și începător de înșelăciune. Şi ce îți voi zice mai mult, nu știu. 
Vicleanule om, îmi făgăduiești vremelnică cinste şi bogății care rămîn aici. Ce folos 
am din acelea, care sînt începătura desfătărilor celor vătămătoare de suflet, maică a 
înfrumusețării şi a desfrînării, pricina jertfirui şi a uciderii şi rădăcină a tuturor 
răutăților? Ce folos a aflat din bogățiile pământești şi din cinste Puplie, cel ce a fost 
ighemon mai înainte de tine, care a muncit pe Sfîntul Teodor şi care este îngropat 
acum sub pămînt în iad, în focul nestins şi între viermii neadormiţi? Dar şi asupra ta 
nu va zăbovi a veni mînia lui Dumnezeu, care te va pierde de pe pămînt, păgînule în 
fărădelege. Şi încă mă îngrozeşti cu munci cumplite, cu sabie, cu foc şi cu fiare? 


Dar nu nădăjdui, o, nebunule, că mă vei înfricoşa cu îngroziri şi mă vei sili cu 
răni spre nedumnezeire. Pentru că a pătimi pentru Hristos, Dumnezeul meu, îmi este 
cel mai dorit lucru, mai mult decît toate doririle, de vreme ce Acela ne este nouă 
bogăție, cinste, putere și slavă; şi nu ne depărtăm de EI, nici eu şi nici acești fraţi ai 
mei. Ci vom răbda pentru Mîntuitorul nostru, Care este Începătorul vieţii, adevăratul 
voievod nebiruit, Care izbăveşte pe cel ce-L cheamă din multe ispite și Care și pe noi 
are putere a ne izbăvi din mîinile tale”. 


Acestea auzindu-le ighemonul, s-a umplut de mînie şi a poruncit să-l bată 
peste gură pe sfîntul, zicîndu-i: "Necuviinciosule, eşti chemat să aduci jertfă zeilor, 
iar nu să ne ocărăşti”. ŞI, începînd a-l bate tare, îndată s-au uscat mîinile celor ce-l 
băteau. lar cele ce se făceau şi se grăiau la acea întrebare de judecată, toate se scriau 
din porunca ighemonului. Apoi, văzînd scriitorii uscarea mîinilor celor ce băteau, s- 
au înspăimîntat şi au lăsat scrierea. lar un oarecare dintre credincioși stătea în popor 
şi scria. 


Deci a zis ighemonul către mucenic: "Te vei închina zeilor, ca să fii viu? Sau, 
neînchinîndu-te, voieşti ca îndată să te dau morţii?” Răspuns-a Sfîntul Eutropiu: "Nu 


mă voi închina nesimţitorilor zei, precum faci tu, fiind nesimţitor, ci mă voi închina 
Dumnezeului meu și Aceluia Îi voi aduce jertfă de laudă, care este rodul buzelor 
mele. Căci Însuşi Domnul nostru lisus Hristos, grăiește prin gura lui David: Idolii 
neamurilor argint şi aur, lucruri de miini omenești, gură au şi nu vor grăi, ochi au 
și nu vor vedea, miini au şi nu vor pipăi, picioare şi toate mădularele asemănării 
omenești le au nesimțitoare. Drept aceea, adaugă: Asemenea lor să fie, cei ce îi fac 
pe ei şi toți cei ce nădăjduiesc spre dinşii. Deci tu, fiind orb şi surd, voiești să mă 
atragi şi pe mine într-aceeaşi pierzare? Dar eu nu mă voi depărta de la Domnul meu 
Iisus Hristos". 


Ighemonul a zis către Sfinţii Cleonic şi Vasilisc: "Voi, ce ziceţi? Aduceţi jertfe 
zeilor, ca să fiți vii? Sau voiţi ca, împreună cu Eutropiu, în aceleaşi munci să cădeți?" 
Iar Sfinţii Cleonic şi Vasilisc au răspuns: "Precum crede fratele nostru Eutropiu, cel 
întărit pe piatra credinţei în lisus Hristos, astfel şi noi credem și ne întărim în Tatăl 
şi în Fiul şi în Sfîntul Duh. Şi, precum Eutropiu pătimeşte pentru Hristos, așa şi noi 
împreună cu dînsul, voim a pătimi. Că nu va putea diavolul să ne despartă pe noi, pe 
care ne-a însoțit Hristos cu sfinta credință şi cu dragostea Sa. Căci precum o sfoară, 
fiind împletită în trei, nu se rupe, astfel şi noi, aceşti trei, vom rămîne tari. ŞI, precum 
Preasfînta Treime este nedespărțită, asemenea şi noi sîntem nedespărțiți cu credința 
şi nedeosebiţi cu dragostea. Deci, grăbeşte să ne munceşti pe noi cu munci mai mari, 
pentru că mergem la chemarea Domnului nostru lisus Hristos, Căruia tu îi eşti 
vrăjmaş”. 


Acestea zicînd ei, ighemonul a poruncit ca pe fiecare să-l întindă cîte patru 
ostaşi şi să-l bată cu vine crude, fără cruţare; şi atît de mult au fost bătuţi sfinții, încît 
carnea lor şi sîngele cădeau pe pămînt. lar ei, răbdînd cu vitejie, se rugau lui 
Dumnezeu. Şi puteai vedea cumplită muncă; iar răbdătorii de chinuri, cu ajutorul lui 
Hristos, se arătau ca şi cum nimic n-au pătimit. Sfîntul Eutropiu grăia în rugăciunea 
sa: "Dumnezeule, Atotţiitorule, Preabunule şi milostive, nu ne trece cu vederea. 
Stăpîne, Cel ce mîntuieşti pe cei drepți şi sprijineşti pe cei păcătoşi; Cel ce întorci pe 
cei necredincioşi şi îndreptezi pe cei îndărătnici; Cel ce mîntuieşti pe cei înţelepţi şi 
înveţi pe cei fără de minte, Tu, Cel ce ai legat pe diavolul şi ai dezlegat pe om; 
Ajutătorule al celor ce sînt în legături și în munci; Izvorule al bunătății și Mîntuitorul 
sufletelor noastre; Începătorule al pătimirilor şi Dătătorule de răbdare bărbătească în 
chinuri; dă-ne răbdare în rănile acestea, pentru cununa mucenicească cea desăvîrşită 
şi vino spre ajutorul nostru, precum ai venit şi la robul Tău Teodor şi i-ai ajutat. Arată 
oamenilor răutatea diavolului și a Ta bunătate; iar prin ajutorul Tău cel întru tot 
puternic, arată aceasta tuturor, cum că noi cu adevărat pe Tine Unul Te avem 
Împăratul nostru, Iisuse Hristoase şi Ţie Unuia ne închinăm, slăvindu-Te pe Tine cu 
Tatăl şi cu Sfîntul Duh, în veci”. Iar Sfîntul Cleonic cu Vasilisc au zis: "Amin!" 


Şi îndată s-a făcut cutremur mare, încît s-a cutremurat tot divanul; şi cei ce 
cădeau obosiţi şi înspăimîntaţi s-au depărtat, iar sfinții au fost dezlegaţi cu mînă 
nevăzută și stăteau întregi. Şi li s-a arătat lor Domnul împreună cu îngerii și cu Sfîntul 
Teodor. Şi a zis Sfîntul Eutropiu către Domnul: "Te laud pe Tine, Stăpînul meu, 


Hristoase, că așa degrabă m-ai auzit. Dar cine sînt eu, ca Domnul meu să vină la 
mine?" Și iarăşi Sfîntul Eutropiu a zis către Sfinţii Cleonic şi Vasilisc: "Vedeţi că 
Împăratul nostru lisus Hristos, stă cu Sfîntul Teodor în multă slavă?" Şi au zis: "ÎL 
vedem". lar Sfîntul Teodor, cel ce s-a arătat cu Domnul, a zis: "Frate Eutropiu, s-a 
auzit rugăciunea ta şi iată Mîntuitorul a venit întru ajutorul vostru, ca încredințați să 
fiți pentru veşnica viaţă”. Şi a grăit către dînșii Însuşi Domnul: "Cînd vă muncea pe 
voi, acolo am stat şi Eu înaintea feții voastre, căutînd la pătimirea voastră. Și, de 
vreme ce începătura muceniciei cu bărbăție aţi răbdat-o, de aceea vă voi fi vouă 
ajutor, pînă ce veţi săvîrşi nevoinţa voastră şi se vor scrie numele voastre în cartea 
vieții". Astfel zicînd, Domnul S-a făcut nevăzut, împreună cu Sfîntul Teodor. 


lar ostașii care munceau pe sfinți, au strigat către ighemon: "Ne rugăm ţie, 
stăpîne, scapă-ne de lucrul acesta, căci noi nu putem să muncim mai mult pe oamenii 
aceştia”. Zis-a ighemonul, arătînd cu degetul spre sfinți: "Iată, vrăjitorii aceştia fac o 
nălucire oarecare și înfricoşează pe ostaşi". lar mulți din popor, care se învredniciseră 
vedeniei celei dumnezeieşti, strigau către ighemon, zicînd: "Nu sînt năluciri, nici 
vrăjitorii, ci Dumnezeul creştinesc ajută robilor Săi! Căci noi am văzut viu pe 
Împăratul Hristos şi pe Teodor cel ce a murit demult şi am auzit glas îngeresc!" 
Ighemonul a răspuns: "Eu nimic n-am văzut şi nici n-am auzit vreun glas". A zis către 
dînsul Sfîntul Eutropiu: "Bine zici, că n-ai văzut dumnezeiasca arătare, nici n-ai auzit 
cereştile glasuri, pentru că nu vezi cu ochii cei sufletești; căci diavolul, domnul 
veacului acestuia, ţi-a orbit inima ta. Se împlineşte cu tine proorocia lui Isaia, care 
zice: Cu urechile sale greu a auzit şi ochii săi şi-a închis". 


Acestea auzindu-le ighemonul şi văzînd poporul tulburat, a poruncit să lege 
pe sfinţi şi să-i ducă în temniţă. Intrînd acolo isfinţii mucenici, s-au bucurat cei legați, 
văzîndu-i pe dînșii, şi au cîntat pătimitorii lui Hristos, grăind: Ajutorul nostru este în 
numele Domnului, Cel ce a făcut cerul şi pămintul. 


Mîncînd ighemonul într-acea zi cu sfetnicii săi, grăia cu dînşii: "Ce vom face 
oamenilor acelora, nu ştiu? Căci toată cetatea se tulbură printr-înșii. Vouă ce vi se 
pare?" lar unul din sfetnici a zis: "Ucide-i pe ei degrabă, rogu-mă ţie; căci de vei 
întîrzia a-i pierde pe dînşii, apoi toată cetatea se va depărta de la zei și se va duce în 
urma lor! Mai ales pe Eutropiu, care este mai limbut, nu-l lăsa atît să vorbească". lar 
ighemonul a zis: "Acum şi cu rugăminte şi cu îngroziri l-am sfătuit pe el spre 
închinarea zeilor, iar el a hulit și pe zei şi pe împăratul, şi pe mine m-a defăimat. Să- 
| mai chemăm singur şi cu rugăminte să-l încredințăm. ŞI, de ne va asculta, vom da 
mulțumită milostivilor zei; iar de nu, apoi desăvîrșit îl vom da pe el morții”. 


Aceasta zicînd, îndată a trimis ostași ca să aducă la dînsul pe Eutropiu din 
temniţă. ȘI, intrînd Sfîntul Eutropiu la ighemon pe cînd prînzea, i-a zis ighemonul: 
"Voieşti ca pe tine singur să te duc cu cinste în locașul zeilor noştri şi să le aduci 
jertfe?" 


Sfîntul Eutropiu a răspuns: "Viu este Domnul Dumnezeul meu, că nici prin 
cuget nu-mi trece să mă depărtez de la credinţa lui Hristos, cea întărită pe neclintita 
piatră". Și poruncea ighemonul mucenicului să şadă împreună cu cei ce prînzesc, dar 
el nu voia. Și iarăși îi ziceau cei ce şedeau: "Şezi, Eutropie, împreună cu noi, de 
mănîncă şi bea şi ascultă pe voievod". Sfîntul a răspuns: "Să nu-mi fie mie, robul lui 
Hristos, să şed împreună cu necuraţii, pentru că grăieşte proorocul David: Fericit 
bărbatul, care n-a umblat în sfatul necredincioşilor şi pe scaunul pierzătorilor n-a 
șezut. Şi iarăşi: N-am șezut în adunarea deşertăciunii și nu voi intra cu călcătorii de 
lege. Şi iarăşi, alt prooroc vesteşte: Jeșiți din mijlocul lor și vă deosebiți, grăiește 
Domnul. Să nu vă atingeţi de necurăţia lor, că Eu vă voi primi pe voi. Şi Scriptura 
grăieşte iarăşi: "Cel ce umblă cu sfinţii, se va sfinţi, iar cel ce umblă cu necuraţii, este 


IAU 


părtaş al lor"". 


Ighemonul a zis: "Erai mai bun la obicei mai înainte, Eutropiu, iar acum te 
arăţi a fi rău cu obiceiul”. Sfîntul răspunse: "Nu sînt rău cu obiceiul, dar păzesc 
poruncile lui Dumnezeu pentru că, dacă tu te sîrguieşti a păzi poruncile împăraților 
pământeşti, cu atît mai mult eu, slujind Împăratului Cel ceresc şi fără de moarte, mă 
sîrguiesc a-l păzi poruncile". Ighemonul zise: "Tu, împreună cu mine, fără tovarășii 
tăi, să aduci dimineaţă jertfe zeilor, ca poporul, văzîndu-te că te închini zeilor, să se 
încredinţeze spre a nu se depărta de la dînşii, ci să-i cinstească cu jertfe”. 


Sfîntul Eutropiu răspunse: "Necredinciosule, voieşti ca în turma lui Hristos să 
fiu povăţuitor al pierzării? Să nu fie una ca aceea, pentru că grăieşte Domnul meu: 
De va sminti cineva pe unul din cei mici, care cred în Mine, mai bine este să-și lege 
o piatră de moară de grumazi și să se înece în adincul mării. Și iarăşi zice: Nu puteți 
sluji lui Dumnezeu și lui Mamona, căci ce împărtăşire este luminii cu întunericul? 
Sau ce legătură are Biserica lui Dumnezeu cu idolii?" 


Acestea auzindu-le ighemonul, a poruncit să aducă înaintea lui aur şi haine de 
multe feluri și de mare preţ, iar argint o sută cincizeci de litre. Şi a zis: "Mă jur pe 
toţi zeii şi pe dragostea nebiruiților împărați, că ţi le voi da ţie pe acestea și mai multe 
decît acestea, numai să zici dimineaţă către popor: "M-am plecat ighemonului!" Iar 
după aceea, roagă-te Dumnezeului tău precum voieşti şi primeşte toate acestea”. 


Sfîntul Eutropiu a zis: "Viclene înşelător şi şarpe rău, nu vei ispiti pe robul lui 
Dumnezeu, pentru că scris este: Ce folos este omului de ar dobindi lumea toată, iar 
sufletul îşi va pierde? Sau: Ce va da omul în schimb pentru sufletul său? Precum 
fratele tău Iuda, iubind argintul, şi-a pierdut sufletul, aşa vei pieri şi tu cu dînsul! Dar 
ce întîrzii de nu ne ucizi? Căci să ştii, că nimic nu ne va despărți de dragostea lui 
Hristos!" Ighemonul, luptîndu-se cu dînsul în cuvinte multă vreme şi momindu-l, 
apoi văzînd pe mucenic că nu i se supune nicidecum, ci mai rău îl ocărăște şi pe zei 
îi necinsteşte, fiind noaptea pe la cîntatul cocoşilor şi vreme de odihnă, a zis către 
slugi: "Duceţi pe Eutropiu în temniţă şi-l legaţi împreună cu soţii lui, căci lucrul cel 
rău nu se va schimba niciodată şi nu poate a fi bun”. 


Sfîntul ieşind, grăia către ighemon: "Răsad al vicleșugului, care nu faci rod al 
dreptăţii, vei fi degrabă tăiat şi în foc aruncat! În tine, pămîntule, grîul nu va crește, 
ci numai neghine şi spini, deoarece sufletul tău l-a dobîndit satana şi a semănat într- 
însul semințele sale cele rele!" Și zicînd acestea, s-a dus. 


Intrînd în temniţă, a găsit pe Sfinții Cleonic şi Vasilisc rugîndu-se cu genunchii 
plecaţi şi toată noaptea s-au rugat pentru dînsul. Deci, făcîndu-se dimineaţă, 
ighemonul a voit să aducă jertfă la zei cu tot poporul; şi a poruncit crainicului să 
strige, ca să se adune tot poporul în capiştea Artemidei cu jertfe. Apoi adunîndu-se 
poporul, a venit şi ighemonul, fiind aduşi şi Sfinții mucenici Eutropiu, Cleonic şi 
Vasilisc, după porunca ighemonului. Și, săvîrșindu-se închinarea la idoli de toţi cei 
ce erau acolo, căci unii aduceau tămiie spre jertfă, iar alții vite necuvîntătoare, 
ighemonul a zis: "Eutropiu, apropie-te împreună cu tovarăşii tăi şi jertfeşte zeilor ca 
să nu mori rău”. 


Iar Sfîntul Eutropiu cu prietenii săi au început a grăi: "Doamne, Dumnezeule, 
Atotţiitorule şi veşnice, Cel ce eşti Preacurat, neschimbat, Care în cer locuieşti şi pe 
pămînt Te slăveşti, Cel ce ai întărit cerul, ai întemeiat pămîntul, ai făcut munţii, Cel 
ce numeri mulțimea stelelor şi le chemi pe nume, luminează-ne și pe noi din înălțimea 
Ta; Cel ce ai izbăvit odată pe sfinţii tăi, pe cei trei tineri, din cuptorul Babilonului și 
ai mîntuit pe Sfîntul Danul din gurile leilor; Cel ce ai eliberat de la moarte pe roaba 
Ta Susana şi pe Sfînta Tecla ai păzit-o de foc şi de fiare; Cel ce ai fost cu Sfîntul 
Teodor în pătimirile lui; Tu fu împreună și cu noi şi, venind la locul acesta, arată-Ţi 
puterea şi pierde toată elineasca îndrăcire; fă ca în locul acesta creştinii să-Ţi aducă 
jertfe fără de sînge, Ţie, adevăratul Dumnezeu, că Tu ești Părinte al Domnului nostru 
lisus Hristos şi Ţie se cuvine slava, Unuia născut Fiului Tău şi Sfîntului Tău Duh, 
acum Şi pururea şi în vecii vecilor. Amin”. 


Zicînd acestea sfinţii, s-a făcut tunet şi cutremur mare, încît şi temelia capiştei 
s-a clătinat, şi au fugit toți de la capişte împreună cu ighemonul, fiind cuprinși de 
mare frică, ca să nu moară, iar idolul Artemidei a căzut şi s-a sfărîmat în mici bucăţi. 
În acel cutremur s-a auzit glas de sus, grăind către sfinţi: "S-au auzit rugăciunile 
voastre. De acum locul acesta va fi biserica de rugăciune a creştinilor”. Și se veseleau 
sfințiu întru Domnul. 


Potolindu-se cutremurul, toţi, după un ceas lăsînd frica, s-au întors şi, stînd la 
judecată, scrîşneau din dinți asupra sfinților. Apoi a poruncit să se aducă pucioasă şi 
smoală, pe care să le fiarbă în trei căldări şi să le toarne peste trupurile mucenicilor. 
Și a poruncit să înfigă în pămînt niște pari tari și să pună în ei pe sfinți. Să le 
răstignească mîinile, legîndu-le de pari, una de un par şi alta de altul. 


Făcîndu-se aceasta şi fierbînd căldările mult, Sfîntul Cleonic a grăit către 
Sfîntul Eutropiu: "Să ne rugăm lui Dumnezeu, frate, că mare nevoie ne stă astăzi 
înainte!" 


Şi s-au rugat, grăind: "Doamne, lisuse Hristoase, acum vino în ajutorul nostru 
şi arată puterea Ta, căci puterea noastră este slabă! Tu ne întăreşte în răbdarea muncii 
acesteia”. Și au adus slugile căldările ce fierbeau cu smoală şi cu pucioasă, ținîndu- 
le cu mîinile de torțile de fier. Iar Sfîntul Eutropie a zis către slugi: "Domnul să 
întoarcă lucrul vostru asupra voastră”. 


Acestea zicînd, îndată, cu puterea lui Dumnezeu, şi-au dezlegat ucenicii 
mîinile de la pari şi, singuri luînd cu mîinile lor căldările ce fierbeau, le-au turnat 
peste piepturile lor; şi, vărsîndu-se smoala de pe trupurile lor pe pămînt, curgea ca 
apa pe marmură; şi, întorcîndu-se asupra slugilor, i-au ars pe dînşii pînă la oase, dar 
sfinţii n-au avut nici o vătămare. Aceasta văzînd-o ighemonul, se mira mult şi se 
înspăimînta, încît vrajă creştină o socotea. 


După aceea a poruncit la alte slugi cu unghii de fier să îi strujească şi cu muștar 
amestecat cu sare şi cu oţet să le ude rănile lor, iar sfinții răbdau toate acestea cu 
vitejie. Şi Sfîntul Eutropie, fiind în munci, a grăit către ighemon: "Necuratule și 
urîtule în fața slavei lui Dumnezeu, îngrijeşte-te de mai mari munci, pentru ca mai 
multă pătimire, şi mai mari cununi să luăm de la Stăpînul nostru!" 


Cu aceste cuvinte mai mult se întărîta tiranul şi poruncea slugilor să-i 
muncească şi mai aspru. lar sfinţii grăiau: "Sîrguiește-te, întru tot, necuratule, ca să 
ne izbăveşti din faţa ta; căci dorim ca izbăvindu-ne de tine, să vedem faţa 
Dumnezeului nostru lisus Hristos”. Astfel fiind munciţi sfinții multă vreme și 
sfîrşindu-se acum ziua, ighemonul a poruncit să-i arunce iarăşi în temniță și să-i pună 
în obezi. lar sfinții se rugau în temniță, zicînd: "Doamne Iisuse Hristoase, nu ne lăsa 
pe noi, pînă ce vom trece viforul chinuirii, pînă vom scăpa de pierzătorul acesta 
ighemon și vom ajunge la limanul cel lin, unde nu este durere, nici întristare, nici 
suspinare”. 


Astfel rugîndu-se ei, la miezul nopţii li S-a arătat Domnul, zicîndu-le: "Amin, 
grăiesc vouă! De vreme ce v-aţi dat pentru Mine la moarte, veţi lua veșnică viaţă 
împreună cu sfinţii”. Cu o cercetare ca aceasta a Domnului fiind mîngîiaţi mucenicii, 
s-au întărit şi mai mult cu credința. 


Făcîndu-se dimineaţă, a venit iarăşi ighemonul la judecată şi, punînd înainte 
pe sfinţi, le-a zis: "V-aţi învăţat a vă închina şi a aduce jertfe zeilor? Sau voiți a muri 
rău?" A răspuns Sfîntul Eutropiu: "Oare n-ai auzit de la noi de multe ori, o, 
pierzătorule întunecat, orbule şi nesimțitorule, cum că nu ne vom închina, nici vom 
aduce jertfe surzilor şi muților diavoli?” Aceasta auzind-o ighemonul, a osîndit pe 
Sfîntul Eutropiu împreună cu Sfîntului Cleonic la răstignire, dînd asupra lor o 
hotărîre ca aceasta: "Pe Eutropiu, dascălul vrăţitorilor, şi împreună cu dînsul şi pe alt 
vrăjitor, anume Cleonic, care n-au ascultat de porunca marilor împărați, ci au 
mărturisit creştineasca credință, poruncește alesul divan să-i răstignească, iar 
Vasilisc cu ceilalți legaţi, să mai fie ţinuţi în temniță”. 


Acestea auzindu-le Sfîntul Vasilisc, a strigat către ighemon: "Dă și pentru 
mine hotărîre spre moarte, căci nu voiesc să rămîn fără tovarăşi mei, ci cu dînșii să 
mor și doresc ca împreună să stau înaintea lui Hristos, Dumnezeul nostru". Zis-a 
ighemonul: "Jur pe zeii mei, deoarece aţi făcut între voi înţelegere ca să nu vă lăsaţi 
unul de altul, de aceea nu vă voi pierde pe toţi trei odată, ca astfel să se strice legătura 
voastră şi să nu vi se îndeplinească dorința ce aţi avut”. 


Iar Sfîntul Eutropiu a zis: "Cu adevărat, eşti mai sălbatic decît toate fiarele şi 
mai vîrtos decit toți cei necuvîntători tu eşti necuvîntător, cel ce desparți însoțirea cea 
bună, care este nedespărțită cu dragostea şi cu credinţa. Dar îţi va răsplăti ție degrabă 
Dumnezeu şi vor înflori florile cele pline de dar şi vor da rod Bisericii lui 
Dumnezeu". 


Acestea zicîndu-le Sfintul Eutropiu, a fost scos cu Sfîntul Cleonic din cetate, 
unde erau cruci pregătite pentru dînşii. Şi toată cetatea venea după dînşii, nu numai 
creştinii, ci şi elinii. Văzîndu-şi sfinţii mucenici crucile, au zis: "Doamne, Dumnezeul 
nostru, lisuse Hristoase, Te lăudăm şi-Ti mulțumim că ne-ai făcut pe noi a fi vrednici 
de moarte pe cruce și ne-ai asemănat pe noi răstignirii Tale celei de voie! Deci, 
învredniceşte-ne de cununa dreptăţii, ca împreună cu Tine pătimind, cu Tine să ne şi 
preamărim, întru Împărăţia Ta! Însă ne rugăm Ție şi pentru Sfîntă Biserica Ta, 
alinează viforul păgînilor celor ce se scoală asupra robilor Tăi şi dăruieşte de acum 
pace neamului creştinesc!" 


Astfel rugîndu-se sfinții, i-au răstignit ostaşii pe crucile lor. Şi s-a făcut glas 
din cer către pătimitorii pentru Hristos, chemîndu-i pe dînșii întru odihna veşnică. lar 
Sfinţii Mucenici Eutropiu şi Cleonic, cu rugăciune şi-au dat sufletele lor în ziua a 
treia a lunii lui martie. După aceasta doi cucernici bărbaţi din Amasia, cetățenii Conit 
şi Velonic, au rugat pe ighemon ca să le dea voie să ia trupurile mucenicilor, şi nu i- 
a oprit pe dînşii ighemonul. Deci a luat Velonic trupul Sfîntului Eutropiu şi, ungîndu- 
| cu mir, l-a dus cu cinste la un sat al său, departe ca la optsprezece stadii de la cetate. 
Iar trupul Sfîntului Cleonic l-a luat Conit și, ungîndu-l cu miruri, l-a dus cu cinste la 
satul ce se numea Chima. Și se săvîrşeau la locurile acelea vindecări la mormintele 
mucenicilor, întru slava lui Dumnezeu. lar Sfîntul Vasilisc, rămînînd închis în 
temniță, a petrecut în legături vreme destulă. După aceea, pierind ighemonul 
Asclipiodot şi după dînsul punîndu-se Agripa, cu sabia a fost tăiat şi Sfîntul Vasilisc 
în douăzeci şi două de zile ale lunii mai, în care se cinsteşte pomenirea lui, întru slava 
lui Hristos Dumnezeul nostru, Cel slăvit împreună cu Tatăl şi cu Sfîntul Duh, în veci. 
Amin. 


10. VIAŢA CUVIOSULUI PĂRINTELUI NOSTRU GHERASIM DE LA 
IORDAN 


(4 MARTIE) 


Cuviosul Gherasim, lauda pustnicilor, era de neam din părțile Lichiei. Din 
tinerețe, avînd cuget dumnezeiesc, s-a îngrădit cu frica lui Dumnezeu. Primind 
sfințitul chip monahicesc, mai întîi s-a dus în cea mai dinăuntru pustie a Tebaidei din 
Egipt şi, acolo vieţuind cu plăcere de Dumnezeu o vreme oarecare în nevoinţe 
duhovniceşti, s-a întors iarăşi la Lichia, în patria sa. După aceea a venit în Palestina, 
pe la sfîrşitul împărăției lui Teodosie cel Tînăr (408-450), şi s-a sălăşluit în pustia 
Iordanului, în care strălucea ca o stea luminoasă cu razele cele pline de fapte bune. 
Acolo a făcut o mănăstire lîngă rîul Iordanului. 


În zilele petrecerii lui în Palestina, împărăţind Marchian şi cu Pulheria (450- 
457), s-a făcut în Calcedon al patrulea Sinod a toată lumea (451) al Sfinților Părinţi, 
împotriva lui Dioscor, răucredinciosul patriarh al Alexandriei, şi a lui Eutihie 
arhimandritul, care ziceau că este numai o fire în Domnul nostru lisus Hristos, şi pe 
care i-au afurisit Sfinții Părinți. 


După sinodul acela s-au sculat unii eretici care huleau sinodul ce se făcuse, ca 
şi cum printr-însul ar fi lepădate dogmele dreptei credințe, iar învăţătura lui Nestorie 
ar fi înnoită. 


Unul din aceia a fost un oarecare Teodosie, cu chipul monah, dar cu obiceiul 
vrăjitor, ţinînd de reaua credinţă a lui Eutihie. Acesta, venind în Ierusalim, a tulburat 
toată Palestina, amăgind nu numai pe cei simpli, ci pe mulți sfinți şi pe împărăteasa 
Evdochia, văduva, care fusese soția împăratului Teodosie cel Tînăr şi care, în acea 
vreme, locuia în Ierusalim. Cu ajutorul ei şi al multor monahi palestinieni înșelați de 
el, au izgonit pe fericitul Iuvenalie, patriarhul Ierusalimului, de pe scaun, iar 
Teodosie monahul însuși a răpit scaunul. lar cei ce erau nemișcaţi întru dreapta 
credință, aceia, prin neliniștea ce li se făcea de mincinosul Teodosie, s-au dus în 
pustietățile cele mai dinăuntru: la început s-a dus Cuviosul Eftimie cel Mare, iar după 
dînsul și ceilalți sfinți. 


Într-acea vreme, s-a amăgit cu înșelăciunea eretică şi Cuviosul Gherasim. Însă 
voind Dumnezeu, degrabă s-a îndreptat, precum scrie despre acesta Chiril al 
Ierusalimului, în viața Cuviosului Eftimie: "A fost atunci, în pustia Iordanului un 
sihastru, care nu de mult venise din Lichia, anume Gherasim, care toate rînduielile 
vieții monahicești le trecuse şi bine se nevoise asupra necuratelor duhuri. 


Acela, biruind şi izgonind pe diavolu cei nevăzuţi, a fost împiedicat şi amăgit 
de diavolii cei văzuţi, adică de eretici, căci a căzut în eresul lui Eutihie. Auzind de 
Cuviosul Eftimie, de a cărui slavă a faptelor bune se umpluseră urechile tuturor, a 
mers la dînsul, fiind el atunci în pustia ce se numește Ruva. Văzîndu-l, mult s-a 
folosit, sălăşluindu-se împreună cu dînsul multă vreme. Avînd pe deplin învățătura 
dreptei credinţe, a lepădat vătămarea eretică şi s-a întors la dreapta credință, căindu- 
se foarte mult de înşelăciunea sa de mai înainte”. Aceasta povesteşte Chiril despre 
dînsul. 


După aceasta Preasfinţitul luvenalie iarăși şi-a luat scaunul său; căci 
drepteredinciosul împărat Marchian a trimis să prindă pe acel mincinos patriarh 
Teodosie, ca să-şi ia pedeapsă după faptele sale. Iar el, înștiințindu-se despre aceea, 
a fugit la muntele Sinai şi, ascunzîndu-se, s-a făcut neştiut. Deci, iarăși a răsărit în 
Ierusalim și în toată Palestina dreapta credinţă, încît mulți care fuseseră amăgiţi cu 
eresul, s-au întors din nou la dreapta credinţă. lar împărăteasa Evdochia, cunoscînd 
greşeala sa în credință, s-a pocăit foarte, lhpindu-se iarăși de Biserica credincioşilor. 


Mănăstirea Cuviosului Gherasim era departe de Sfînta cetate a Ierusalimului 
ca la treizeci şi cinci de stadii, iar de rîul Iordanului ca de o stadie. În aceasta primea 
pe cei noi începători, iar părinților celor desăvirşiți le dădea în pustie chilii sihăstreşti. 
Erau sub mîna lui în pustie nu mai puţin de șaptezeci dintr-acești vieţuitori, cărora le 
era dată rînduiala vieții de Cuviosul Gherasim, astfel: Cinci zile pe săptămînă fiecare 
şedea în pustniceasca sa chilie, singur, în tăcere, avînd oarecare lucru de miîini; mînca 
puțină pîine uscată, pe care o aducea cu sine din mănăstire, apă şi curmale; iar a gusta 


vreo fiertură nu le era slobod; nici foc nu-i lăsa să aprindă în chiliile lor, ca nici cu 
cugetul să nu dorească ceva în acele cinci zile. 


Sîmbăta și Duminica toţi veneau în mănăstire şi se adunau în biserică la Sfînta 
Liturghie şi se împărtăşeau cu Preacuratele şi de viață făcătoarele Taine ale lui 
Hristos. După aceea, intrînd în trapeză, mîncau fiertură şi beau puţin vin, întru slava 
lui Dumnezeu. Apoi fiecare îşi aducea lucrul mîinilor sale, pe care îl lucrase în cele 
cinci zile, şi-l punea înaintea Cuviosului. Duminica după-amiază, iarăşi fiecare se 
ducea la pustniceasca sa chilie, luînd puţină pîine și curmale și un vas cu apă, cum și 
mlădiţe de finic, pentru împletit coşniţe. Și atît de mare le era sărăcia, încît fiecare 
nu avea nimic altceva, decît numai o haină veche ce-i acoperea trupul, o rogojină pe 
care se odihnea şi un vas de lut cu apă. Și aveau poruncă de la părintele lor ca, ieșind 
din chilie, să nu-şi închidă uşa, ci să lase chilia deschisă, ca oricine ar fi voit să intre 
ŞI să ia ce i-ar plăcea din acele lucruri, să nu fie oprit. Toţi aveau o inimă și un suflet, 
încît fiecare dintre dînşiu zicea că nimic nu este al său, ci toate sînt de obşte. 


Se mai povesteşte şi aceasta: Unii din acei părinți pustnici, venind la Cuviosul 
Gherasim, îl rugau ca să le poruncească să aprindă uneori lumînare în sihăstreştile 
lor chilii, pentru citirea de noapte, iar uneori să aprindă şi foc ca să-şi încălzească apă 
pentru trebuinţa lor. Sfîntul le răspundea: "De voiţi să aveţi foc în pustie, veniți de 
petreceți în mănăstire, împreună cu noii începători, căci eu niciodată nu voi lăsa să 
se facă foc în locaşurile pustniceşti, în toate zilele vieții mele!" 


Auzind cei din lerihon de o viaţă aşa de aspră a pustnicilor, care erau sub mîna 
Sfîntului Gherasim, şi-au făcut obicei ca, în toate sîmbetele şi Duminicile, să vină la 
locaşul Cuviosului Gherasim şi să aducă îndestulare de hrană și vin şi toate cîte erau 
de trebuință mănăstirii. Cuviosul Gherasim atît era de postitor, încît în Sfîntul şi 
Marele Post nimic nu gusta pînă la luminata zi a Învierii lui Hristos, decît numai își 
întărea trupul și sufletul cu Sfînta Împărtăşanie a dumnezeieştilor Taine. 


Lîngă acest cuvios povăţuitor a petrecut în singurătate şi fericitul Chiriac, 
precum se află scris în viața lui, unde se zice: "Eftimie Cuviosul a primit cu dragoste 
pe Chiriac cînd a venit la dînsul, văzînd într-însul, prin proorocie, darurile lui 
Dumnezeu care erau să fie în el. Apoi degrabă l-a îmbrăcat în schimă cu mîinile sale 
şi l-a trimis la lordan, la Sfîntul Gherasim, fiindcă marele Teoctist se dusese către 
Domnul. 


Sfîntul Gherasim, văzînd pe Chiriac tînăr, i-a poruncit să viețuiască în 
mănăstirea de obşte şi să slujească la ascultări. lar Chiriac se arăta gata la toate 
ostenelile, se îndeletnicea în slujbele mănăstirii toată ziua şi stătea la rugăciune toată 
noaptea, avînd rar puţin somn. lar postul lui era că gusta la două zile pîine și apă. 
Cuviosul Gherasim văzînd o înfrînare ca aceea la vîrsta lui tînără, se minuna și îl 
iubea. 


Sfîntul Gherasim avea obicei în Sfîntul şi Marele Post, să meargă în pustia cea 
mai adîncă, ce se numea Ruva, în care se sălăşluia cîteodată și Cuviosul Eftimie. 
Deci, iubind pe fericitul Chiriac pentru înfrînarea lui cea mare, îl lua cu dînsul la 
pustie. Acolo Chiriac se împărtăşea în toate Duminicile cu Sfintele Taine din mîinile 
lui Gherasim, şi petrecea în linişte pustnicească pînă la Duminica Stilpărilor; apoi se 
întorcea în mănăstire cu mult folos în suflet. După cîtăva vreme, Cuviosul părintele 
nostru Eftimie a murit, a cărui mutare Cuviosul Gherasim a cunoscut-o pe cînd şedea 
în chilia sa, pentru că a văzut pe îngerii lui Dumnezeu înălțînd la cer cu bucurie 
sufletul Cuviosului Eftimie. 


Deci sculîndu-se, a luat pe Chiriac şi s-a dus în lavra lui Eftimie şi l-a găsit 
adormit întru Domnul. După ce a îngropat cinstitul lui trup, s-a întors în chilia sa, 
împreună cu iubitul său ucenic Chiriac. Acestui mare plăcut al lui Dumnezeu 1-a slujit 
o fiară necuvîntătoare, ca un om cu pricepere, din care pricină fericiți părinți loan 
Evirat şi Sofronie sofistul scriu aşa în Limonar: Am venit în lavra lui ava Gherasim, 
care era departe ca de o stadie de la Iordan. Iar monahii care vieţuiau acolo ne-au 
spus despre ava Gherasim că, umblînd el prin pustiul Iordanului, l-a întîmpinat un 
leu bolnav, care i-a arătat piciorul în care intrase un ghimpe mare, încît 1 se umflase 
piciorul. Leul se uita spre stareț cu ochi blinzi și, deşi nu spunea cuvinte fiind 
necuvîntător, însă cu chip smerit ruga pe stareţ să-l vindece. Starețul, văzîndu-l că 
este într-o nevoie ca aceea, a șezut şi, luînd piciorul fiarei, a scos spinul. Apoi 
curăţindu-i rana bine, a învăluit-o cu un petec și i-a dat drumul. Iar leul, după ce s-a 
vindecat, nu l-a mai părăsit pe stareţ, ci, ca un ucenic, umbla după dînsul ori unde se 
ducea, încît se mira starețul de recunoştinţa cea bună a fiarei. De atunci îl hrănea 
starețul, dîndu-i uneori pîine, iar alteori linte. 


Părinții aveau în lavră un catîr cu care îşi aduceau apa de la sfîntul Iordan, 
pentru trebuinţa fraților. Starețul a poruncit să dea catîrul în seama leului, să umble 
cu el şi să-l pască pe lîngă rîul Iordanului. Într-una din zile, păscînd leul pe catâr, s-a 
dus de lîngă dînsul o depărtare cam mare şi a adormit la soare. Trecînd din Arabia 
un om cu cămile, a văzut catîrul singur fără păstorul lui, şi l-a prins şi l-a luat într-ale 
sale. Leul deşteptîndu-se şi căutînd catîrul, nu l-a găsit; apoi a venit la ava Gherasim 
trist şi mîhnit că pierduse catîrul. Starețul, gîndind că leul a mîncat cattrul, 1-a zis: 
"Unde este catîrul?" Iar el stînd ca omul, tăcea, căutînd în Jos. Starețul i-a zis iarăși: 
"Oare l-ai mîncat? Bine este cuvîntat Domnul, că nu te vei duce de aici şi tot lucrul 
care îl făcea catirul, tu îl vei face, slujind la trebuinţa mănăstirească!" De atunci, din 
porunca stareţului, puseră deasupra leului sarcina ce se punea pe catîr, adică un vas 
mare, cu care se aducea apă în mănăstire de la Iordan. 


Într-una din zile, a venit la stareţ un ostaş oarecare, pentru rugăciuni. Văzînd 
pe leu aducînd apă şi aflînd pricina, i-a fost milă de el şi a dat trei galbeni părinților 
ca să cumpere un catîr pentru trebuinţa lor, iar pe leu să-l elibereze de o robie ca 
aceea. S-a făcut aşa, adică s-a cumpărat alt catîr pentru slujba mănăstirească, iar pe 
leu l-a eliberat. După puţină vreme, neguţătorul acela din Arabia care luase cattrul 
trecînd iarăși cu cămilele la sfînta cetate a Ierusalimului să vîndă grîu, avea cu el şi 


catîrul acela. Și după ce a trecut Iordanul, din întîmplare, l-a întîmpinat leul, care, 
văzînd pe catîr împreună cu cămilele, l-a cunoscut. Apoi deodată răcnind, s-a repezit 
la dînsul. Neguţătorul şi cei care erau cu dînsul, văzînd leul, se înspăimîntară şi 
fugiră; iar leul, prinzîndu-l de frîu cu gura, cum era obiceiul lui mai înainte, ducea 
catirul împreună cu trei cămile legate una după alta, încărcate cu grîu, bucurîndu-se 
foarte şi mugind, că a aflat catîrul pe care-l pierduse, şi l-a adus la stareţ. 


Cuviosul stareţ zîmbind, a zis către fraţi: "În zadar am ocărât leul, crezînd că a 
mîncat catîrul!" Şi a numit leul Iordan. De atunci, adeseori venind leul la stareț şi 
luînd hrană de la dînsul, nu s-a despărțit de lavră cinci ani. lar după ce Cuviosul 
Gherasim s-a dus către Domnul și s-a îngropat de către părinți, după a lui Dumnezeu 
purtare de grijă leul nu s-a aflat atunci în lavră. Venind după puţină vreme, își căuta 
starețul său. lar Savatie, ucenicul lui Gherasim, văzînd leul, a zis către dînsul: 
"Iordane, stareţul nostru ne-a lăsat sărmani şi s-a dus către Domnul!" 


Apoi îi dădu hrană, zicîndu-i: "Ia şi mănîncă!" Dar leul nu voia să primească 
hrană, ci lua aminte adeseori încoace şi încolo şi căutîndu-şi starețul, adică pe 
Cuviosul Gherasim, răcnea foarte tare, mîhnindu-se. lar Savatie şi ceilalți bătrîni îl 
mîngăiau, zicîndu-i: "S-a dus stareţul către Domnul, lăsîndu-ne pe noi!" Dar nu 
puteau să-l potolească din strigare; şi cu cît ei socoteau a-l mîngiia prin cuvinte, el 
cu atît mai mult se tînguia şi făcea mare strigare, răcnind şi schimbînd glasuri şi cu 
faţa şi cu ochii, arătîndu-şi mîhnirea pe care o avea nevăzîndu-și starețul. 


Atunci i-a zis părintele Savatie: "Dacă nu ne crezi, mergi cu noi şi-ţi vom arăta 
locul unde zace starețul”. Și luîndu-l, l-au dus la mormîntul unde era îngropat 
Cuviosul Gherasim. Mormîntul era departe de biserică, ca la cinci paşi de picior. 
Stînd părintele Savatie deasupra mormîntului Cuviosului Gherasim, a zis către leu: 
"lată aici este îngropat stareţul nostru!" Și, plecîndu-și genunchii deasupra 
mormîntului starețului, părintele Savatie plîngea. 


Leul, auzind acestea şi văzînd pe Savatie, se bătea şi el cu capul de pămînt, 
răcnind tare; după aceea a murit îndată deasupra mormîntului starețului. Însă aceasta 
s-a făcut nu pentru că leul a avut suflet cuvîntător, ci Dumnezeu a voit să 
preamărească pe cel ce L-a preamărit pe EI, adică pe Sfintul Cuviosul Gherasim, nu 
numai în viață, ci şi după moarte. Apoi să ne arate nouă, cîtă ascultare aveau fiarele 
către Adam în Rai, mai înainte de a lui neascultare şi cădere din Rai. 


De aici se vede cît a fost de plăcut lui Dumnezeu Cuviosul Gherasim cel Mare, 
care, din tinereţe pînă la bătrînețe, I-a slujit cu osîrdie, și a trecut către EI, spre viața 
cea neîmbătrînită, unde împreună cu sfinții sălășluindu-se, slăveşte pe Tatăl şi pe Fiul 
şi pe Sfîntul Duh, în veci. Amin. 


NOTĂ - Prologul spune că acest Cuvios Gherasim ar fi viețuit pe timpul 
împărăției lui Constantin Bărbosul (668-685), nepotul lui Heraclie; dar se vede din 
viața Cuviosului Eftimie cel Mare, cum că în zilele lui şi ale Cuviosului Gherasim a 


fost Sinodul al patrulea a toată lumea, în Calcedon, 451. Sinodul acela s-a ţinut pe 
vremea împărăției lui Marcian, care a fost mai înainte de Constantin Bărbosul cu mai 
mult de două sute de ani. Căci Marcian a murit în anul 457 după naşterea lui Hristos, 
iar Constantin Bărbosul a fost în anul 668. Însă sinaxarul Kievului scrie că Sfîntul 
Gherasim a vieţuit în anul 5908 de la facerea lumii (400 d. Hr.), pe vremea împărăției 
lui Marcian. Acel an nu este însă al sfirşitului lui Gherasim, ci al vieţuirii lui în 
împărăția lui Teodosie, înaintea lui Marcian. Se cuvine a şti că Sfîntul Gherasim din 
Lichia a venit în Palestina pe la sfîrşitul împărăției lui Teodosie cel Tînăr, la începutul 
împărăției lui Marcian, care a fost în anul 408, după naşterea lui Hristos. A vieţuit 
Sfîntul Gherasim în Palestina, cînd împărăţea acel Marcian, iar după dînsul, în timpul 
lui Leon cel Mare, (450-474), apoi a lui Leon cel Tînăr, şi a ajuns pînă la domnia lui 
Zenon (474-481), întru a cărui vreme, în anul al doilea, Cuviosul Gherasim a murit. 
ŞI a fost această moarte în anul 475, după nașterea lui Hristos, indictionul 13, adică 
o sută nouăzeci şi doi de ani mai înainte de Constantin Bărbosul (668-685). 


11.PĂTIMIREA SFINȚILOR MUCENICI PAVEL, IULIANA ȘI CEI 
ÎMPREUNĂ CU DÎNŞII 


(4 MARTIE) 
(DUPĂ METAFRAST) 


Aurelian împăratul (270-275) dăduse poruncă în toată lumea contra 
creştinilor, ca toți să aducă jertfă zeilor; iar cei care s-ar împotrivi, să fie lipsiți de 
viața aceasta prin munci cumplite. Deci, chiar el trecînd prin Asiria, a venit în Fenicia 
şi a intrat în cetatea Ptolemaida, ca pe toţi creştinii să-i silească la jertfa idolească. 


Intr-acea vreme, fericitul Pavel cu sora sa Iuliana, văzînd pe împăratul intrînd 
în cetate, şi-a însemnat faţa cu semnul crucii, grăind către Iuliana: "Indrăzneşte, sora 
mea, şi nu te teme, căci îţi zic ţie că mare ispită vine asupra creştinilor”. 


Împăratul Aurelian, văzînd pe Pavel făcîndu-şi cruce, a poruncit să-l răpească 
şi să-l țină în legături pînă dimineaţa. lar a doua zi, punîndu-şi scaunul său la loc de 
privelişte, înaintea a tot poporul şi şezînd la judecată, a pus înainte la întrebare pe 
fericitul Pavel şi i-a zis: "Ticălosule, pentru ce ieri ai îndrăznit a face pe faţa ta semnul 
cel creştinesc, cînd m-ai văzut intrînd în cetate? Au doar n-ai auzit poruncile noastre 
împărăteşti, care sînt date împotriva creştinilor?" 


Fericitul Pavel a răspuns: "Am auzit porunca ta, dar nimeni nu poate să aducă 
asupra noastră, a creştinilor, atîta frică, încît să fim nevoiţi a ne lepăda de adevăratul 
Dumnezeu și să nu mărturisim pe Hristos, Fiul lui Dumnezeu. Pentru că muncile 
aduse de tine asupra noastră sînt de scurtă vreme, nici nu pot să înfricoşeze şi să 
vatăme pe cei ce se tem de Dumnezeu; iar muncile cele de la Dumnezeu sînt veşnice, 
ca ŞI slava pe care o dăruieşte Dumnezeu neamului creştinesc. Deci cine este atît de 
nebun, ca, părăsind pe Dumnezeul cel viu, să voiască a se închina idolilor celor surzi 


şi muţi? Cînd Insuşi Mîntuitorul nostru lisus Hristos grăieşte în Evanghelie: Tor cela 
ce se va lepăda de Mine înaintea oamenilor, mă voi lepăda și Eu de el înaintea 
Părintelui Meu, Cel ce este în cer. 


Aurelian a zis: "Vezi cît ţi-am răbdat ție? Apropie-te acum şi jertfeşte zeilor, 
ca să nu te pierd cu moarte grea!" Fericitul Pavel a zis: "Eu alt Dumnezeu nu ştiu, ci 
numai pe Dumnezeul nostru lisus Hristos, Căruia de la strămoşii mei îi slujesc cu 
inima curată". Atunci Aurelian a zis către chinuitori: "Spînzurîndu-l şi munciţi-l tare 
pe acesta, pînă ce va veni Hristos al lui şi-l va scoate din mîinile noastre”. 


Şi îndată aceia au început să împlinească porunca, spînzurîndu-l pe lemn. lar 
el se ruga lui Dumnezeu cu mare glas, zicînd: "Doamne Iisuse Hristoase, Fiule al 
adevăratului Dumnezeu și Tatăl, a Cărui naștere nimeni nu poate să o înțeleagă, nici 
îngerii, nici arhangheli, nici domniile, nici începătoriile, nici stăpînuile, nici puterile, 
nici heruvimii, nici serafimii, fără numai Însuşi Tatăl, ajută-mi mie smeritului şi 
lepădatului robul Tău, și scoate-mă din mîinile lui Aurelian”. 


Domnul nostru lisus Hristos îndată 1-a ușurat acele munci, încît nici nu simţea 
dureri în rănile ce 1 se puneau asupră-i. lar mireasa lui Hristos, Iuliana, văzînd pe 
fratele său muncit, a alergat la judecător, strigînd cu mare glas: "Tiranule Aurelian, 
de ce munceșşti aşa de cumplit pe fratele meu, fără vină?" 


Iar Aurelian a zis către slugi: "Descoperiţi degrabă capul acestei femei şi s-o 
bateţi tare peste faţă, ca să nu mai grăiască față de noi cu aşa îndrăzneală; iar pe acel 
necurat om să-l munciți mai cumplit, deoarece zice că Hristos este apărător şi ajutător 
al său”. 


Fericita Iuliana cu bărbăție a zis: "Mă mir că, fiind împărat, te înnebuneşti şi 
nu înţelegi puterea lui Hristos, prin care se uşurează muncile celor ce-L cheamă cu 
adevărat". lar Aurelian a zis către cei ce stăteau împrejurul lui: "Femeia aceasta, 
văzîndu-mă vorbind cu blîndeţe, mai mult se sălbăticeşte"”. Apoi iarăşi, uitîndu-se cu 
mînie spre dînsa, a zis: "Apropie-te de zei şi te închină lor, că nu vei scăpa din mîinile 
mele”. 


Sfînta Iuliana a răspuns: "Eu de muncile tale nu mă tem, nici nu am grijă de 
certările tale, că în ceruri este Dumnezeu, Care poate să ne izbăvească din mîinile 
tale cele păgîne; deci cîte munci ai, pune-le asupră-mi, ca dintru acele singure să 
cunoşti că Domnul meu lisus Hristos este cu mine”. 


Aurelian a zis: "Văd frumusețea ta şi de aceea te cruţ, nevrînd să te pierd. Te 
rog, pleacă-te şi jertfeşte zeilor, ca să pot să te iau pe tine femeie după lege, şi, 
împreună cu mine, vei împărăți în toată vremea vieţii noastre; iar fratele tău, pentru 
chinuirea lui, va fi mult răsplătit, căci cu mare cinste şi boierie mai mult decît pe toți 
îl voi cinsti”. lar Sfînta lulana, ridicîndu-şi ochii la cer, şi cu semnul crucii 


însemnîndu-și faţa sa, cu bucurie a rîs. lar Aurelian a zis: "Pentru ce rîzi de blîndeţea 
mea?" 


Sfînta a răspuns: "Nu fac strîimbătate blîndeţii tale, ci, bucurîndu-mă, rîd, căci 
Mirele meu ceresc, care voiește ca toți oamenii să se mîntuiască, şade pe scaunul cel 
sfînt al Său, pe a Cărui frumuseţe dumnezeiască cu ochii cei sufleteşti o văd. Acela 
mă învaţă ca nevoinţa cea mucenicească de bună voie s-o primesc; iar pe tine, ca pe 
un om hulitor, să te trec cu vederea, de vreme ce, deşi eşti împărat, totuşi te închini 
lemnului şi pietrei”. 


Acestea auzindu-le Aurelian, s-a pornit spre mînie şi a zis muncitorilor: 
"Spînzuraţi pe femeia aceea şi munciţi-o tare, ca să cunoască cum că stă înaintea 
împăratului". Începînd muncitorii a munci pe Sfînta, Sfintul Pavel, fratele ei, s-a uitat 
spre dînsa şi i-a zis: "Nu te teme, sora mea, de muncile ce ţi se pun asupra ta de către 
tiran, nici nu te înspăimînta de îngrozirile lui, căci puţin răbdînd aici, ne vom odihni 
la Împăratul nostru Hristos, în veci”. 


A zis Aurelian către muncitori: "Munciţi-o şi mai tare şi-i spuneți să nu fie 
mîndră şi nebună”. lar Sfînta Iuliana fiind muncită cu nemilostivire şi auzind 
cuvintele împăratului, iarăşi a zis: "Tiranule Aurelian, ţie ţi se pare că mă muncești 
pe mine, dar eu nu simt muncile, cu ajutorul Hristosului meu”. Zis-a Aurelian: 
"Măcar că minţi şi te faci cum că nu le simţi, dar eu te voi birui muncindu-te mult”. 
Sfînta a zis: "Nu mă va lăsa Domnul meu lisus Hristos, nici va voi ca să fiu biruită 
de tine. Căci Acela este Cel ce-mi ajută acum şi întotdeauna, pînă la sfîrşit, ca puterea 
şi creştineasca Lui răbdare s-o cunoşti; iar pe tine, va porunci Dumnezeul meu ca să 
te muncească cu focul cel veşnic şi nestins; şi va cere de la tine sufletele oamenilor, 
pe care le-ai pierdut cu viclenele tale înşelăciuni”. 


De aceste cuvinte ale sfintei mai mult mîniindu-se Aurelian, a poruncit să 
aducă o căldare cu smoală și, punînd foc dedesubt, s-o fiarbă. Fierbînd smoala în 
căldare mult, încît nici nu era cu putinţă cuiva a se apropia, a poruncit să arunce într- 
însa pe Sfinţii Mucenici Pavel şi Iuliana. Deci, aruncaţi fiind, şi-au ridicat ochii lor 
la cer şi într-un glas se rugau, zicînd: "Doamne, Dumnezeul părinților noştri, al lui 
Avraam, Isaac şi Iacov, Cel ce 'Te-ai pogorît în cuptorul cel de foc la Sedrah, Mesah 
şi Avdenago, în ţara Babilonului, nici nu i-ai lăsat pe dînșii să se vatăme de foc; Tu, 
Stăpîne lisuse Hristoase, Cel ce eşti lumină neajunsă, taină şi slavă a Tatălui, dreapta 
Dumnezeului Cel Preaînalt, Cel ce Te-ai întrupat pentru păcatele noastre și cu 
oamenii ai vieţuit, vrînd să mîntuieşti sufletele cele înşelate şi stricate, pe care 
vrăjmaşul diavol cu ticăloşie le-a pogorît pînă la cel mai de jos tartar şi prăpastie, 
precum şi ucenicul lui Aurelian acum face; izbăveşte-ne pe noi din aceste dureroase 
munci". 


Astfel rugîndu-se ei, smoala ce clocotea s-a schimbat în apă rece, încît toţi cei 
ce erau de faţă se minunau de puterea lui Dumnezeu şi Il preamăreau; iar Aurelian, 


îndrăcindu-se de mînie, n-a preamărit pe Dumnezeu, ci i se părea că este meșteşug 
vrăjitoresc. 


Apoi a poruncit să scoată pe sfinți din căldare, în care nici urmă, nici miros de 
smoală n-a aflat, fără numai apă rece. Atunci le-a zis Aurelian: "Vi se pare că pe 
oamenii cei ce sînt aici şi privesc la voi i-aţi înșelat, ca să socotească cum că a sosit 
la voi ajutorul Dumnezeului vostru, iar nu cu meşteșug vrăjitoresc s-a răcit căldarea? 
Mă Jur pe zeii mei că voi face ca să nu vă ajute vrăjitoria voastră şi voi, slăbind de 
muncile cele grozave şi de arderea focului, veţi jertfi zeilor, chiar nevrînd”. 


La acestea Sfintul Pavel a răspuns: "Nicidecum nu vom lăsa pe Dumnezeul 
cel viu, Care a făcut cerul şi pămîntul şi ne-a răpit pe noi din întuneric şi ne izbăveşte 
din mîinile tale. Niciodată, tiranule Aurelian, nu ne vei putea birui pe noi, ca să ne 
închinăm idolilor voştri cei fără de glas, fără de suflet şi nesimţitori. Deci, munceşte- 
ne pe noi cu muncile care ştii şi atunci vei cunoaşte puterea Dumnezeului nostru”. 


Atunci a poruncit Aurelian ca să aducă două paturi de fier, şi, aducînd mulțime 
de cărbuni de la baia poporului, să le ardă foarte tare şi pe sfinții mucenici să-i pună 
pe aceste paturi arse şi cu untură de porc topită să le ungă. 


Făcîndu-se aceasta, Aurelian a zis: "Acum am biruit meșteșugul vostru cel 
vrăjitoresc şi aveţi să cunoaşteţi cine este Aurelian; să vie acum Hristos al vostru şi 
să vă ajute vouă". Sfînta Iuliana a răspuns: "Aici cu noi este Hristos al nostru, Care 
ne ajută şi nu lasă focul să ne vatăme; iar tu nu-L vezi, de vreme ce nu ești vrednic 
a-l vedea; însă te sfătuiesc ca, lepădînd nebunia ta, să te apropii de Hristos. Căci dacă 
vei vol să crezi în EI, căindu-te, te va primi, căci este iubitor de oameni și milostiv, 
iertînd cu lesnire păcatele oamenilor; iar de nu te vei întoarce către EI, vei fi dat 
focului celui veşnic”. Și fiind arşi sfinții pe paturile acelea, au rămas nevătămaţi de 
foc. 


Văzînd aceasta, doi din muncitori au strigat: "Nu este alt Dumnezeu afară de 
Dumnezeul Cel ceresc, Care ajută lui Pavel şi lulianei". lar împăratul, mîniindu-se 
asupra chinuitorilor acelora, a poruncit să-i ucidă cu sabia pe amîndoi ca pe nişte 
înşelaţi şi ca pe cei ce ar fi luat aur de la creştini, ca să nu muncească cumplit pe 
mucenici. 


Apoi, ducîndu-i la tăiere, îi învăţa Sfîntul Pavel, zicînd: "Nu vă temeţi, căci nu 
veți muri în veci, ci veți fi părtaşi sfinților şi împreună moștenitori ai cereştii 
Împărăţii”. Iar ei, auzind aceea, au stat şi se rugau, zicînd: "Stăpîne, Doamne, lisuse 
Hristoase, adevăratul Dumnezeu, pe care Pavel şi Iuliana Te propovăduiesc, fii Tu 
împreună și cu noi, căci murim, nefăcînd nici un rău". Ei zicînd aceasta, au fost tăiați, 
iar numele lor sînt Cvadrat și Acachie. 


După sfîrşitul acelora, alți muncitori au fost puşi ca să ardă pe sfinţi pe paturile 
cele înfocate şi turnau sare pe foc, ca mai tare să se aprindă. Insă sfinții nu aveau 


grijă de chinuire, ci mai vîrtos ocărau pe tiranul. Iar el, ruşinîndu-se că nu 1-a biruit, 
a poruncit să-i arunce în temniță, punîndu-le nişte lemne grele pe grumazul lor şi 
obezi la picioare. Apoi cu lanţuri legîndu-le mîinile, încă şi piroane ascuţite făcute în 
chipul scaiului celui ascuţit cu ghimpi, care creşte pe cîmp, a poruncit să le aștearnă 
pe sub ei în temniţă, și să-i pună pe acelea ca să nu aibă cît de mică ușurare în dureri, 
ci mai mult să se muncească pe piroanele care împungeau coastele lor. Apoi a 
poruncit să-i păzească cu dinadinsul, ca să nu vină vreun creştin la dînşii şi să le dea 
mîncare sau băutură. 


Fiind miezul nopții şi sfinţii zăcînd pe acele piroane ascuţite şi rugîndu-se, 
deodată a strălucit o lumină în temniță şi îngerul Domnului, stînd înaintea lor, le-a 
zis: "Pavele şi luliano, slugile Dumnezeului Cel de sus, sculați-vă şi preamăriți pe 
Dumnezeu". 


Acestea zicînd îngerul, s-a apropiat şi s-a atins de lanţuri şi de obezile lor şi 
îndată toate s-au sfărîmat şi au căzut de pe trupurile lor. Atunci rănile lor s-au 
vindecat şi sfinţii s-au făcut sănătoşi. Şi iată două paturi aşternute s-au văzut și masă 
pregătită înaintea lor plină de toate bunătăţile. Îngerul a zis către sfinţi: "Odihniţi-vă 
pe paturi şi primiţi hrana pe care v-a trimis-o vouă lisus Hristos". Iar Sfinţii Mucenici 
Pavel şi Iuliana, şezînd pe paturi şi luînd pîine în miini, şi-au ridicat ochii în sus și 
au mulțumit lui Dumnezeu; apoi au mîncat şi au băut cele primite de la Dumnezeu şi 
s-au întărit. 


Văzînd cei care erau acolo legaţi lumina care strălucise în temniţă şi pe sfinți 
dezlegați, paturile şi masa dinaintea lor, iar pe dînşii văzîndu-i mîncînd şi veselindu- 
se, au alergat la dînşii şi se minunau foarte. Apoi se făcură părtaşi de aceeaşi masă 
care era pregătită cu mînă nevăzută şi au preamărit pe Dumnezeu Cel ce a arătat un 
dar ca acesta robilor Săi şi, crezînd în EI, s-au făcut creştini. 


A treia zi împăratul, şezînd la judecată, a pus dinainte pe Sfinţii Mucenici 
Pavel şi Iuliana şi le-a zis: "Oare încă nu v-au învăţat muncile ce vi s-au făcut ca, 
depărtîndu-vă de nebunia voastră, să vă apropiaţi de zei şi să le aduceţi jertfă?" 
Sfîntul Pavel a răspuns: "Această nebunie de a nu mă lepăda de Hristos să-mi fie în 
veci şi tuturor celor ce iubesc pe Dumnezeu. Căci cel nebun al lui Dumnezeu este 
mai înțelept decît oamenii, iar înţelepciunea lumească este nebunie la Dumnezeu. Cu 
adevărat aș fi fost nebun, dacă m-aș fi depărtat de Dumnezeul Cel adevărat şi m-aş 
fi închinat diavolilor voştri”. 


Aurelian, mîniindu-se, a poruncit să-i spînzure goi pe lemnul cel de muncă și 
să le strujească coastele cu unghii de fier. lar ei, fiind în munci, se rugau lui 
Dumnezeu, zicînd: "Doamne lisuse Hristoase, Fiule al Dumnezeului Celui viu, Cela 
ce eşti lumină nestricată creștinilor, arată-ne faţa Ta şi ajută-ne; nu ne lăsa pentru 
numele Tău cel sfint!" 


Astfel rugîndu-se ei, Mîntuitorul le-a ușurat chiar acolo durerile lor, fiind 
înaintea lor nevăzut, şi sfinții nu simțeau muncile. Iar unul din chinuitori, anume 
Stratonic, fiind pus să strujească coastele Sfintei Iuliana, văzînd frumuseţea trupului 
ei, s-a rănit de ea şi, cruțînd-o de strujire, îşi oprea mîinile lui. 


Sfînta, înţelegîndu-i gîndul, cu piciorul stîng I-a împins, zicîndu-i: "Stratonice, 
fă porunca tiranului şi nu mă cruța, căci am pe Împăratul meu, pe Domnul nostru 
lisus Hristos, Dumnezeul Cel veşnic ce se îngrijește de sufletul meu şi de durerile 
cele trupeşti mă uşurează”. 


Stratonic, aruncînd unealta de chinuire pe care o avea în miini, alergă spre 
judecata împăratului, strigînd: "Aureliane, tiranule și păgînule, pentru ce ai ridicat o 
muncire nedreaptă ca aceasta asupra creştinilor? Ce rău ţi-au făcut oamenii care 
slujesc adevăratului Dumnezeu, ca să pătimească chinuri cumplite ca acestea? Au 
doar pentru aceea că cinstesc pe Hristos, Stăpînul tuturor?" 


Acestea auzind, împăratul s-a înspăimântat şi a tăcut ca la un ceas. După aceea, 
a zis: "Au şi tu, Stratonice, te-ai făcut părtaş nebuniei acelora? Au frumuseţea lulianei 
te-a amăgit? Sau te-a vînat cu cuvintele ei femeiești?" lar Stratonic, ridicîndu-şi ochii 
la cer, a văzut fețele sfinților mucenici celor spînzuraţi la mucenicie, ca niște feţe de 
îngeri ai lui Dumnezeu. Apoi îndată îngrădindu-se cu semnul Crucii, s-a repezit spre 
necuratul altar idolesc ce era făcut acolo, pe care l-a răsturnat şi l-a călcat cu 
picioarele, strigînd: "Iată şi eu sînt creştin! Fă cu mine ce voieşti, o, tiranule!" 


Aurelian, mîniindu-se, a poruncit să-i taie capul. După ce îl duseră la locul cel 
de tăiere, s-a rugat lui Dumnezeu, grăind: "Doamne, lisuse Hristoase, pe Care Pavel 
şi Iuliana propovăduindu-Te şi păzindu-se cu dumnezeirea Ta petrec nebiruiți și 
ruşinează pe tiranul, Ţie mă rog, primeşte şi sufletul meu întru împărăția Ta cerească 
şi nu mă lepăda pe mine, care, în acest ceas, am mărturisit numele Tău cel Sfînt 
înaintea tiranului Aurelian". Aceasta zicînd, îi tătară capul; iar creştinii, luîndu-i 
trupul, l-au ascuns. 


Sfinții Mucenici Pavel şi Iuliana toată ziua aceea au fost munciţi şi n-au slăbit 
în chinuri. Deci a zis Aurelian către Sfînta Iuliana: "O, necurată femeie! cum, în 
munci fiind, ai putut să înşeli pe chinuitor şi morții lui te-ai făcut pricină?" A răspuns 
sfinta: "Eu nu l-am înşelat pe el, nici pricinuitoare a morții lui nu m-am făcut, ci 
Hristos, Cel ce m-a ales pe mine mireasă Lui, Acela şi pe dînsul l-a chemat la Sine, 
ca pe un vrednic. Pentru că, de nu ar fi fost vrednic, n-ar fi putut veni la cununa 
mucenicească niciodată. Ci îl vei vedea întru Împărăţia cerurilor odihnindu-se, iar pe 
tine muncindu-te în văpaia gheenei. Atunci vei începe a-ți bate ticălosul tău piept, 
văzînd un om care a fost oarecînd sub tine, simplu şi de lepădat, iar dincolo, mai sus 
de tine, fiind lîngă Hristos, încununat cu slava Împărăției cerurilor. Atunci te vei 
umple de jale şi vei striga cerînd milă, dar niciodată pe aceea n-o vei cîştiga”. 


După aceasta, Aurelian a poruncit să-i dezlege pe mucenici de la muncire și 
să-i arunce în temniță. Apoi iarăși, într-aceeaşi seară, scoţindu-i din temniță, a 
poruncit să-i închidă în feredeul (baie) cel de adunare şi, chemînd descîntători și 
fermecători şi pe cei ce ştiu a fermeca vietăţile, le-a poruncit să le aducă pe toate cîte 
le-ar avea mai cumplite: vipere, aspide și șerpi cu coarne şi să le închidă pe acelea în 
feredeu, împreună cu mucenici. 


Deci s-a făcut aşa, şi mulțime fără de număr de jivine le-au adunat fermecătorii 
în feredeul acela la sfinţi şi le-au închis. Dar se tîrau jivinele acelea pe lîngă picioarele 
sfinților mucenici şi nu-i vătămau pe dînşii. lar sfinții şezînd fără de frică, cîntau şi 
slăveau pe Dumnezeu. Şi au petrecut sfinţii închişi împreună cu jivinele în feredeu 
trei zile şi trei nopți, iar în a patra noapte a trimis Aurelian ca să se înștiințeze, dacă 
Pavel şi Iuliana sînt mîncaţi de jivine. 


Venind trimișii, cînd s-au apropiat de ușă, au auzit pe sfinți cîntînd psalmi și 
preamărind pe Dumnezeu. Apoi voind să se înştiințeze mai cu dinadinsul despre ceea 
ce se face înăuntru, s-au suit pe zidul feredeului şi, printr-o ferestruică pe deasupra 
uitîndu-se, au văzut înăuntru lumină strălucind și pe Sfîntul Pavel împreună şezînd 
cu sora sa, Sfînta Iuliana; iar pe îngerul lui Dumnezeu stînd lîngă dînşii şi nelăsînd 
jivinele să se apropie de sfinți. Aceasta văzînd-o, au alergat şi au spus împăratului 
Aurelian. 


Sculîndu-se dimineaţa, împăratul a şezut la judecată şi a poruncit judecătorilor 
şi fermecătorilor să-şi 1a jivinele din feredeu, iar pe mucenici să-i aducă la judecată. 
Venind aceia la uşile feredeului, au început a chema la ei jivinele cu meşteşug 
fermecătoresc, însă jivinele nu-i ascultau. lar după ce s-au deschis uşile feredeului, 
îndată toate jivinele alergînd asupra vrăjitorilor şi asupra altor oameni care veniseră 
cu dînşii acolo, i-au muşcat, vătămîndu-i de moarte şi au fugit la locurile lor. 


După ce s-au risipit jivinele, au venit trimiși de la tiranul și luînd pe sfinții 
mucenici la judecată, i-au adus la dînsul. Iar tiranul, căutînd spre dînşii şi zîmbind, 
le-a zis: "Fericit mi se pare că sînt eu acum, că stau de vorbă cu voi, fundcă 
nădăjduiesc a dobîndi lucru mare de la voi. Aşa mă Jur pe zei că, de-mi veți spune 
mie adevărul, multe şi mari daruri veţi lua de la mine și veţi fi stăpînitori ai împărăției 
mele; dacă îmi veţi spune că este adevărat ceea ce am auzit de la cei ce au privit prin 
ferestruică la voi în feredeu, cum că stăpînul nostru, zeul Apolon, a venit la voi şi v- 
a ajutat, apărîndu-vă de jivine, pe care l-ați văzut de faţă cu ochii voştri”. 


A răspuns Sfîntul Pavel: "Noi pe Apolon nu-l ştim și nici nu l-am văzut 
vreodată; căci sîntem din numărul celor ce slujesc adevăratului Dumnezeu, Cel ce a 
gătit mîntuire robilor Săi. Dar sufletul tău va pieri de moarte, căci nu voieşti să 
cunoşti adevărul şi să vii la pocăință. Ci mai ales multa îndărătnicie a tiraniei tale te- 
a adus să huleşti pe slujitorul lui Dumnezeu cel fără de trup, adică pe îngerul cel sfint, 
pe care Domnul nostru lisus Hristos l-a trimis la noi ca să astupe gurile jivinelor, tu 
cu hulă îl numeşti Apolon al tău”. Mîniuindu-se Aurelian, a poruncit ca să-l bată peste 


obraz cu vergi de plumb pe Sfîntul Pavel, zicîndu-i: "Nu răspunde astfel cu mîndrie 
şi nebunește, cînd ştii că stai înaintea împăratului”. 


După bătaia aceea, poruncind tiranul ca pe Sfîntul Pavel să-l ducă de la divan, 
a pus înaintea sa mai aproape pe Sfînta Iuliana şi i-a zis ei: "Stăpînă a sufletului meu, 
luliano, mă rog ţie şi te sfătuiesc să nu urmezi nebuniei fratelui tău, că te văd pe tine 
că eşti fecioară cuminte şi cu mare înțelegere. Drept aceea, ascultă-mă pe mine şi-mi 
fii mie stăpînă şi împărăteasă; căci te voi lua pe tine mie însumi spre însoţire şi voi 
pune stîlpi de aur ca închipuire asemănării tale, prin toate cetățile lumii”. 


Dar sfînta a răspuns: "Nicidecum nu mă înșeli pe mine, Aureliane, tiranule și 
păgînule! Nu vei putea vîna cu vicleşugul tău pe roaba Dumnezeului Cel de sus, nici 
mă vei duce pe mine la moartea cea veșnică. Poate voieşti să mă lipsești pe mine de 
slava lui Hristos şi de cereasca Împărăţie? Dar nu vei putea”. Deci a poruncit 
Aurelian să ducă pe sfînta de la divan şi să aducă iarăşi pe Sfîntul Pavel şi i-a zis lui: 
"Iată, Pavele, sora ta Iuliana s-a făgăduit înaintea noastră să aducă jertfe zeilor; pentru 
aceasta am s-o iau pe ea de soție şi va fi stăpînă peste toată împărăția mea. Deci și tu, 
încredinţîndu-te, îndeplineşte porunca și, apropiindu-te, jertfește zeilor, ca să-mi fii 
mie prieten şi te voi cinsti cu cea mai dintii boierie”. 


Sfîntul Pavel a răspuns: "Cu adevărat ai mințit că sora mea ar fi voit să se 
depărteze de la Hristos, Mirele său Cel preacurat şi fără de moarte, şi cu tine necuratul 
şi cu diavolii tăi ar fi voit să se însoţească. Dar nu este lucru de mirare că ai minţit, 
căci ai tată pe diavolul, care este tată al minciunii, și de dînsul învăţîndu-te a minți, 
aceeaşi o faci pe care şi el o face; şi nu poţi, într-alt chip, pe cineva a-l vîna, decît 
numai cu minciuna. Dar în zadar te ostenești, că pe noi nu ne vei putea vîna cu 
mincinoasa ta amăgire, chiar de ne-ai făgădui împărăţia a toată lumea”. 


A zis Aurelian: "Pînă cînd cu neruşinare ne vei dosădi pe noi birfitorule și 
nebunule? Astfel mă Jur pe zei că în toate chinurile de muncă vă voi munci şi nimeni 
nu vă va scoate din mîinile mele". Şi a poruncit să aprindă foc şi să aducă paisprezece 
bețe de fier şi în foc să le pună. Apoi să-i lege dinainte mîinile şi picioarele şi un par 
de fier să pună printre mîini şi printre picioare şi să-l înfigă în pămînt; şi cu beţele 
cele înfocate să-l bată cîte doi ostași, schimbîndu-se. Ostaşii care se schimbau își 
schimbau şi toiegele, luînd pe cele arse din foc. Iar pe Sfînta Iuliana a poruncit s-o 
ducă la desfrînare şi s-o batjocorească. Și mulţi din popor care erau de față, alergau 
întrecîndu-se unul pe altul, ca să intre mai întîi la dînsa, că erau ca nişte dobitoace în 
faţa frumuseții el. 


Dar cînd era dusă la locul de desfrînare, îndată îngerul Domnului a venit 
înaintea ei, zicîndu-i: "Nu te teme, luliano, că Domnul tău lisus Hristos, Căruia în 
slujeşti, m-a trimis să te apăr, ca să se preamărească numele cel Sfînt al Lui, în toți 
cei ce se tem de Dînsul". Şi lovea îngerul cu orbire pe acei desfrînaţi care voiau să 
îndrăznească spre sfinta, scuturîndu-i ca pe nişte praf de la picioarele miresei lui 
Hristos, încît nu se puteau apropia de dînsa. Deci, pipăind pereţii, nu ştiau unde merg. 


Văzînd poporul acel lucru, striga ca şi cu o gură, grăind cu mare glas: "Mare 
este Dumnezeul lui Pavel şi al lulianei, Care pretutindeni mîntuieşte şi acoperă pe 
cei ce se tem de EI". Iar cei ce erau orbiţi, plecîndu-şi genunchii, strigau către sfînta: 
"Iuliano, roaba Dumnezeului de sus, am greşit înaintea ta nebunește, poftind a 
îndrăzni spre tine, ci ne iartă ca o slujitoare a Dumnezeului Cel bun şi te roagă pentru 
noi Hristosului tău, să ne dăruiască vederea". Sfînta Iuliana, milostivindu-se spre 
dînşii, a luat puțină apă şi, ridicîndu-şi ochii spre cer, a chemat pe Domnul, grăind: 
"Dumnezeule adevărat, lisuse Hristoase, Mîntuitorule al tuturor oamenilor, auzi-mă 
pe mine roaba Ta şi arată acum semnele şi minunile pe care le faci fiilor oamenilor 
şi dăruieşte acestora vedere, ca să se preamărească numele Tău cel sfînt". 


Zicînd aceasta, a stropit cu apă pe toţi cei orbiţi şi îndată au văzut; şi căzînd la 
pămînt, mulţumeau lui Dumnezeu şi alergînd la biserica creştinească, își mărturiseau 
greșelile cu pocăință şi s-au făcut creştini, învrednicindu-se de Sfîntul Botez. 


Sfîntul Pavel, fiind chinuit de muncitori din porunca împăratului şi bătut fără 
cruțare cu bețe de fier arse în foc, schimbîndu-se slugile şi beţele, striga către 
împăratul, grăind: "Aureliane, tiranule păgîn, ce rău am făcut ca să mă muncești aşa 
de cumplit şi fără de Dumnezeu; căci cu adevărat Stăpînul meu lisus Hristos îmi 
uşurează durerile, iar pe tine te așteaptă moştenirea veşnicului foc, care este gătită ție 
şi diavolului care te-a ridicat asupra noastră”. 


Aurelian a zis: "Pavele, unde este Iuliana, sora ta? Zici că este fecioară şi iată 
că acum este batjocorită prin desfrînare. Oare, o mai socoteşti a fi mireasa lui 
Hristos?" Sfîntul răspunse: "Cred Dumnezeului meu, Cel ce-mi uşurează durerile şi 
mă izbăveşte din izvodirile tale cele viclene, că şi pe sora mea o va apăra şi o va păzi 
fără de prihană de toată spurcăciunea, fiindcă a trimis din cer pe îngerul Său, s-o 
păzească". 


După un ceas, a grăit iarăși: "lată se întoarce sora mea fără de prihană, avînd 
curăția nevătămată și vine să-mi vadă legăturile şi rănile”. Aceasta o grăia Sfîntul, 
văzînd cu ochii prooroceşti toate cele ce se făcuseră cu Sfînta Iuliana, căci tiranul 
trimisese să aducă pe sfinta de la desfrînare. După ce a adus pe sfinta la judecată, 
văzînd-o Sfîntul Pavel, s-a umplut de mare bucurie şi se veselea, luminîndu-se la 
față. Apoi Aurelian a zis către Sfînta: "luliano, s-au săturat desfrînaţii de frumuseţea 
ta?" 


Sfînta a răspuns: "Frumuseţea, cuviinţa şi toată podoaba mea este Hristos al 
meu, Care a trimis pe îngerul Său şi m-a păzit curată pe mine, smerita roaba Sa; căci 
am nădăjduit spre EI și slăvesc preasfînt numele Lui, că numai EI este Dumnezeu, 
Care face minuni şi nu este alt Dumnezeu afară de EI". Tiranul a poruncit apoi să-l 
dezlege pe Pavel. 


După aceasta, din poruncă împărătească, a fost săpată o groapă adîncă, ca de 
trei stînjeni, au aprins foc într-însa şi au umplut-o cu lemne; apoi, după ce au ars 


lemnele desăvîrşit şi s-au făcut mulți cărbuni de foc în groapa aceea, tiranul a 
poruncit să arunce în ea pe Sfinţii Mucenici Pavel şi Iuliana. lar ei bucuroşi mergeau 
spre groapa cea înfocată, binecuvîntînd pe Dumnezeu. Și chemînd pe Miîntuitorul 
Hristos în ajutorul lor, s-au însemnat cu semnul Crucii şi s-au aruncat în foc. Deci 
stăteau în foc cîntînd şi lăudînd pe Domnul, pentru că îngerul Domnului pogorîndu- 
se din cer, a izgonit puterea focului din groapă, aruncînd cărbunii afară, iar pe 
mucenici i-a păzit întregi şi nevătămați. Și stăteau sfinţii în groapă, cîntînd şi grăind: 
"Bine eşti cuvîntat, Dumnezeule, Împăratul veacurilor, că Ţi-ai adus aminte de 
smerenia noastră şi ai stins văpaia focului, trecînd ca un bun greșelile noastre; Tu ne- 
ai păzit întregi și sănătoşi pe noi nevrednicii, de mînia tiranului Aurelian”. Și se 
auzeau în popor toate cuvintele lor și mulți din elini, văzînd puterea lui Dumnezeu, 
s-au umplut de bucurie cu inima şi, lepădîndu-se de idoli, au crezut în Hristos. 


Apoi împăratul a poruncit să astupe cu pietre pe sfinţii care erau în groapă; dar 
îndată s-a făcut tunet înfricoşat şi fulgere, arătîndu-se un nor de foc vărsîndu-se pe 
pămînt şi s-a auzit glas din cer, zicînd: "Aureliane, te vei duce în focul gheenei, care 
ți s-a gătit ție şi tatălui tău, diavolul”. Atunci s-a înfricoşat Aurelian cu tot poporul 
elinesc. Apoi tiranul a poruncit să scoată pe sfinți din groapă şi să-i închidă în 
temniță. lar ei slăveau pe Dumnezeu de toate minunile, pe care le-a făcut pentru 
dînşii. 


A şaptea zi, şezînd Aurelian la judecată, a poruncit slujitorilor să aducă pe toți 
idolii de aur şi de argint pe care îi avea, împodobiţi cu pietre de mare preţ și a aşternut 
sub picioarele lor porfira sa împărătească. Apoi, aducînd pe Sfinţii Mucenici Pavel 
şi Iuliana, a zis către dînşii cu mînie: "Apropiaţi-vă şi vă închinaţi zeilor, că nu veți 
scăpa din mîinile mele”. 


lar Sfîntul Pavel cu îndrăzneală a răspuns: "Niciodată, tiranule, nu vom lăsa 
pe Dumnezeu, Care a făcut cerul şi pămîntul. Deci nu nădăjdui că ne vei pleca 
vreodată spre închinarea idolilor”. Aurelian zise: "Vrednicule de cumplită moarte, 
oare ţi se pare că aceştia sînt idoli? Nu cunoşti puterea care este într-înşii?" Grăit-a 
Sfîntul Pavel: "Acest Zeus, care zici tu că este zeu, a fost om, care învățase 
meșteșugul vrăjitoresc şi, fiind mai mult decît toți oamenii pătimaș şi prea neînfrînat, 
oricîte femei și fete le vedea frumoase, vrînd să fie cu ele, le înșela în multe feluri cu 
vrăjile; căci se prefăcea uneori în taur, alteori în chip de pasări, în vulturi și în lebădă 
iar alteori în aur şi așa, amăgind şi prihănind mulți oameni, se socotea de dînşii ca 
Dumnezeu şi se cinstea. ȘI, ca să nu mai grăiesc pe rînd toate ale lui fapte fără de 
ruşine şi fără de lege, căci ştiu că te mînii auzind, însă nu de mînia ta mă tem, ci, ca 
să nu se vatăme urechile celor ce aud, voi tăcea celelalte. 


Dar celălalt care este lîngă Zeus şi care se numeşte Apolon, au nu din 
desfrînare este născut, dintr-o femeie ce se numea Latona, care l-a născut între doi 
copaci? Şi acela multe fapte urîte a făcut, urmînd tatălui său Zeus? Asemenea și 
Dionisos, numitul vostru zeu, au doară nu este născut din desfrînare, din Semele, fata 
lui Kadmos?" Iar Aurelian a zis către sfint: "Minţi, ticălosule! Au nu din Hera, maica 


zeilor, este născut Dionisos?" Sfîntul Pavel a rîs şi a zis: "Au este vreun Dumnezeu 
născut din femeie și care a început a fi Dumnezeu, nefiind mai înainte Dumnezeu şi 
oare are Dumnezeu femeie şi naşte din femeie fii?" 


Atunci Aurelian a zis: "Necuratule şi birfitorule, pînă cînd cu mincinoase 
vorbe şi cu dosădiri huleşti şi ocărăşti pe zeii noştri? Au doar lisus Hristos al vostru, 
despre Care ziceţi voi că este Dumnezeu ceresc, nu este născut din femeie?" Răspuns- 
a Sfîntul Pavel: "Nu eșu tu vrednic să povestești tainele lui Dumnezeu; însă ca să nu 
se vatăme cu cuvintele tale cei ce stau împrejur, de trebuinţă este a spune pe scurt, 
despre aceea ce întrebi: La început a făcut Dumnezeu cerul şi pămîntul şi toate cele 
de pe dînsele, mările şi toate cele ce sînt într-însele. 


După aceea a zidit pe om după chip și asemănare, fiind curat şi fără nici o 
răutate, drept şi binecredincios şi l-a pus în Raiul cel plin de bunătăți, făcîndu-i și 
soţie din coasta lui. Iar tatăl vostru, diavolul, nesuferind să vadă pe om într-o fericire 
ca aceea, a amăgit pe Eva şi printr-însa pe Adam, spre călcarea poruncii lui 
Dumnezeu. Și a fost izgonit Adam împreună cu Eva din Rai şi a născut fu şi fete, din 
care s-a umplut lumea; şi tot neamul omenesc era supus sub moartea păcatului, ce 
intrase în lume prin călcarea de poruncă. ŞI toți strămoşii noştri cei drepți se pogorau 
în iad, ca şi cei nedrepți; că împărățise moartea, precum Apostolul lui Hristos 
grăieşte, de la Adam și peste cei ce nu greşiseră, după asemănarea călcării de poruncă 
a lui Adam. 


De aceea, Tatăl Cel ceresc, Atotputernicul Dumnezeu, milostivindu-Se spre 
neamul omenesc şi voind a-l ajuta, a trimis pe Fiul Său, ca să ia asupra Sa trup 
omenesc şi să mîntuiască pe Adam şi pe cei ce erau împreună cu dînsul fiind ţinuţi 
în legăturile iadului. Iar Fiul lui Dumnezeu este Cuvîntul Tatălui, Cel mai înainte de 
toţi vecii născut dintr-Însul. EI este înţelepciunea Lui, puterea şi dreapta Lui, pentru 
a Cărui întrupare, Arhanghelul Gavril bine a vestit Sfintei Fecioare cea preacurată 
şi preacinstită, născută din proorocească şi împărătească seminție, întru al cărei 
preacurat şi sfinţit pîntece Însuși Dumnezeu, adică Cuvîntul Tatălui Cel nevăzut, 
sălăşluindu-Se, a luat asupra Sa trup, cînd a zis către dînsa îngerul: Bucură-te cea 
plină de har, Domnul este cu tine. Şi iarăşi: Duhul Sfint se va pogori peste tine şi 
puterea Celui Preainalt te va umbri; pentru aceea și Sfintul care se va naște din tine, 
Fiul lui Dumnezeu se va chema. 


Deci, S-a născut Fiul lui Dumnezeu, Cuvîntul Tatălui, din Fecioara cea fără 
de prihană, cu trup, cu care S-a îmbrăcat ca şi cu o haină, pentru mîntuirea oamenilor. 
Pentru că nimeni nu putea să-L vadă pe Dumnezeul Cel adevărat, așa precum este 
EI, deoarece Dumnezeu este foc care mistuieşte; nici nu poate omul vieţuind pe 
pămînt, să vadă faţa lui Dumnezeu şi să fie viu. De aceea, întrupîndu-Se, Dumnezeul 
nostru, S-a născut şi ca un prunc cu lapte a fost hrănit, desăvîrşit fiind cu 
Dumnezeirea. 


După aceea a fost prunc tînăr, crescînd cu trupul ca om desăvîrşit şi împreună 
a locuit cu oamenii treizeci şi trei de ani, umblînd prin cetăţi, prin laturi şi prin sate, 
bine făcînd tuturor şi izbăvind pe cei asupriţi de diavol. Apoi S-a răstignit de voie pe 
lemnul Crucii, ca să dea mîntuire lumii celei pierdute prin înșelăciunea diavolească. 
Şi, murind cu trupul, S-a pogorit în iad cu sufletul Său cel Sfînt şi a sfărîmat porțile 
cele de aramă şi a frînt zăvoarele cele de fier. Apoi a scos din întuneric şi din 
legăturile diavoleşti sufletele sfinților şi în părţile cele de sus le-a ridicat, iar a treia 
zi a înviat din morți cu trupul Său. 


După înviere S-a arătat ucenicilor şi la mulţi alţii, care au crezut într-Însul cu 
adevărat; şi a stat pe pămînt, mîncînd şi bînd cu Apostolii, încă patruzeci de zile. 
După aceea S-a înălţat la cer şi şade de-a dreapta lui Dumnezeu Tatăl, cu trupul Său. 
Iar acum diavolul se vaietă de durere, deoarece Hristos Dumnezeu L-a surpat sub 
picioarele creştinilor, ca să se calce de cei ce intră întru Împărăţia cerului, de care tu 
eşti străin, căci ai parte de veşnicul foc al gheenei, care este moştenirea tatălui tău, 
diavolul”. 


Acestea auzindu-le Aurelian, s-a tulburat la față de mînie şi scriîşnind din dinţi, 
a zis: "Biîrfitorule şi necuratule, multe cuvinte mincinoase te-am lăsat pe tine să 
grăieşti cu îndelungată răbdare. Dar pînă cînd te voi lăsa a mă ocări pe mine şi a huli 
pe zei? Acum vă grăiesc vouă cuvîntul cel mai de pe urmă: de nu jertfiți zeilor, cu 
cumplite morți vă voi pierde”. 


Iar Sfîntul Pavel şi luliana cu mare glas au strigat, zicînd: "Creştini sîntem și 
spre Hristos avem nădejde! Zeilor tăi nu ne vom închina și diavolilor tăi nu vom sluji 
şi nici de muncile tale nu ne temem. Scorneşte asupra noastră munci cîte voieşti, căci 
credem în Dumnezeu. lar tu vei fi biruit de Hristos, Cel ce ne întăreşte pe noi şi 
biruieşte ale tale înrăutăţite şi tirane meşteşugiri". 


Atunci Aurelian a poruncit ca pe Sfîntul Pavel să-l lege de un lemn şi cu foc 
aprins să-i ardă faţa. Iar propovăduitorul lui Hristos a strigat: "Nu ocărî pe Împăratul 
şi Stăpînul a toată lumea şi nu-L huh pe EI". Sfînta Iuliana a strigat și ea: "Tiranule 
necurat, ce rău a făcut fratele meu, ca aşa de cumplit să-l munceşti?” Iar Aurelian a 
poruncit ca tot astfel să lege şi pe Sfînta Iuliana, s-o muncească şi cu foc să-i ardă 
faţa ei, căreia îl şi zicea: "Femeie, fără de ruşine, ruşinează-te, precum se cuvine 
femeilor”. 


Sfînta a răspuns: "Cu adevărat, Aureliane, te voi asculta pe tine, cel ce-mi 
poruncești să mă rușinez, fiind eu femeie. Însă mă ruşinez de Hristos Dumnezeu, 
Care este viu înaintea ochilor mei şi nu pot a-L lăsa şi a mă închina diavolilor, căci 
cred cu tărie în Dumnezeul meu". Aurelian, văzîndu-se ocărît de sfinții mucenici, se 
miînia şi totodată se rușina și a poruncit ca tot trupul lor să-l ardă. lar poporul care 
privea la chinuirea sfinţilor, striga cu mare glas: "Împărate Aureliane, judeci cu 
nedreptate şi tot cu nedreptate îi munceşti pe aceia; dacă nu voiesc să aducă jertfe 
zeilor, dă asupra lor răspuns de moarte”. 


Atunci Aurelian, temîndu-se ca să nu se scoale cineva din popor împotrivă, a 
dat răspuns ca să li se taie capetele, iar trupurile lor să se arunce spre mîncarea 
cîinilor, a fiarelor şi a păsărilor. Astfel au fost duși sfinţii la moarte, bucurîndu-se, 
veselindu-se şi cîntînd cuvintele psalmului: Mintuitu-ne-ai pe noi, Doamne, de cei 
ce ne supără şi pe cei ce ne urăsc i-ai rușinat! 


Fiind scoşi afară din cetate la locul cel de tăiere, Sfîntul Pavel a rugat pe gealat, 
ca mai întîi să taie pe Sfînta Iuliana, căci se temea, ca nu cumva ea să se înfricoşeze 
văzînd tăierea lui. lar Sfînta Iuliana, însemnîndu-se cu semnul Crucii, şi-a întins 
grumazul, veselindu-se, şi i l-au tăiat. Sfîntul Pavel, văzînd pe sora sa săvîrșită prin 
mucenicie, şi-a ridicat ochii la cer şi a mulțumit lui Dumnezeu. După aceea, 
îngrădindu-se însuși cu semnul Crucii, şi-a întins grumazul, și i l-au tăiat. 


Deci sfintele lor trupuri zăceau afară din cetate, neîngropate, căci erau puși 
ostaşi de împărat să pîndească de departe, ca să nu le fure creştinii. Şi veneau la locul 
acela cîini şi nu se atingeau de trupurile mucenicilor. Asemenea și lupii venind, nu 
numai că nu se atingeau, dar chiar le străjuiau, şezînd lîngă ele nedepărtaţi. Apoi şi 
păsările mîncătoare de trupuri zburau pe deasupra, însă nici una n-a șezut pe ele, ci 
numai zburau peste ele ca şi cum le-ar fi păzit şi nici muşte nu lăsau să cadă pe ele. 
ŞI aceasta a fost şapte zile şi șapte nopți. 


Ostaşii au vestit aceasta lui Aurelian, iar el auzind, a zis: "O, ce farmece de 
rea credință au creştinii, căci nici morţi n-am putut să-i biruim!" ŞI a poruncit 
ostașilor ca noaptea să se ducă de la straţă, căci nu voia să-i mute ziua, ca să nu fie 
batjocoriţi de creştini. Făcîndu-se ziuă, creștinii văzînd că ostaşi de strajă nu sînt, 
mergînd, au luat mult chinuitele trupuri ale Sfinților Mucenici Pavel şi Iuliana şi le- 
au îngropat la ei cu cinste, astfel împărăţind Domnul nostru lisus Hristos. 


Pentru toate se cuvine Tatălui și Fiului şi Sfîntului Duh, slavă, cinste şi 
închinare, acum şi pururea şi în vecii vecilor. Amin. 


12.VIAŢA CUVIOSULUI PĂRINTELUI NOSTRU IACOB PUSTNICUL 
(4 MARTIE) 


Smerenia se face oamenilor ce iubesc pe Dumnezeu pricinuitoare de multe 
bunătăți folositoare de suflet, adică a celor ce-şi îndreptează viața după poruncile 
Mîntuitorului. Pe această smerenie, dacă va cîştiga-o cineva desăvîrşit, acela nu se 
teme că va cădea în păcat, pentru că nu se înalță și nu nădăjduieşte în sine, ci în 
Dumnezeu. lar cît de multă vătămare netămăduită şi mare pagubă aduc mîndria și 
trufia celor ce nu se păzesc, se arată din povestirea ce ne este pusă înainte. Deci să se 
înveţe din ea cei ce petrec viaţa cerească pe pămînt, în ce chip să fie cu îngrijire şi să 
se păzească să nu cadă cei cărora li se pare că stau bine. 


În această povestire vom afla o preafrumoasă povăţuire de viaţă şi deprindere 
de smerită cugetare. Vom vedea chipul ridicării grabnice şi fără de lenevire din 
căderea păcatului şi vom cunoaşte puterea pocăinţei, care atît de mult poate la 
Milostivul Dumnezeu, încît răpeşte pe om nu numai din porțile iadului şi din durerile 
gheenei, ci îl şi îndreptează la mai bună viaţă decît cea dintii, şi la mai înalte fapte 
bune decît cele dintii, ajutîndu-i darul Domnului. Deci, se cade să începem această 
povestire folositoare de suflet: 


Era un bărbat sihastru în ţara Feniciei, viețuind aproape de cetatea ce se numea 
Porfirion, cu numele Iacob. Acela, lepădîndu-se de deşertăciunile acestei vieți 
vremelnice şi primind călugăria, a petrecut cincisprezece ani într-o peşteră. Și atît de 
mult a sporit în pustniceştile nevoinţe şi atît de mare s-a făcut în faptele bune şi de 
Dumnezeu iubit, încît s-a învrednicit a lua de la Dumnezeu putere asupra diavolilor. 
Astfel, multe vindecări dăruia oamenilor, în numele Mîntuitorului nostru lisus 
Hristos, încît toți se minunau de acea viață plină de fapte bune, alergînd la el nu 
numai credincioşii, ci şi necredincioşii samarineni, pe care, cu proorocească vedere 
cunoscîndu-i dumnezeiescul bărbat, îi învăţa mult din dumnezeieștile Scripturi şi-l 
întorcea la adevărata credinţă creştinească. 


Dar diavolul, care de la început urăște neamul omenesc, iar mai vîrtos 
pizmuieşte asupra celor ce cu osîrdie slujesc lui Hristos, văzîndu-se rușinat prin 
faptele cele bune și multe ale acelui sfînt bărbat şi prin viaţa cea desăvîrşită, s-a sculat 
asupra lui cu meşteşugirile sale, vrînd să-l izgonească din locurile acelea. Deci, 
intrînd într-unul din necredincioşii samarineni care vieţuiau în cetatea Porfiron, ca 
altă dată în Iuda, l-a îndemnat să uneltească pentru izgonirea lui lacob. 


Acela, adunînd samarineni de un gînd cu păgînătatea sa, rudenii şi prieteni, 
vecini Și slugi, a venit cu ei în casa necuratului lor popă și s-au sfătuit toţi împreună, 
cum l-ar izgoni pe Iacob din hotarele acelea, căci din credinţa lor pe mulți îi întoarce 
la Hristos. Sfătuindu-se mult, s-au învoit la o meşteșugire ca aceasta: au chemat la 
dînşii pe o femeie desfrînată şi i-au dat ei douăzeci de galbeni şi încă tot atita 1-au 
făgăduit a-i da, numai să meargă şi să înşele pe Iacob sihastrul spre păcat, ca să poată 
ei afla asupra lui pricină şi să-l izgonească din hotarele lor cu necinste, ca pe un 
desfrînat. 


Deci femeia aceea, fiind momită, s-a dus la dînsul seara, foarte tîrziu, şi, bătînd 
în uşă, îl ruga ca să-i deschidă și s-o lase înăuntru. Dar fericitul, nedeschizîndu-i, ea 
mai tare bătea fără de ruşine, supărîndu-l cu multele rugăminți. Deschizînd sfîntul 
uşa şi văzînd pe femeie, socotea că este o nălucă. Deci, îngrădindu-se cu semnul 
Crucii, îndată a închis iarăși ușa şi, întorcîndu-se în chilie, stătea cu faţa spre răsărit; 
apoi s-a rugat lui Dumnezeu cu dinadinsul ca să izgonească de la dînsul drăceasca 
nălucire. Fiind la miezul nopții, femeia bătînd neîncetat, a strigat cu mare glas, zicînd: 
"Miluieşte-mă, tu, cel ce ești adevărat rob al Dumnezeului celui viu! Deschide-mi 
uşa, ca să nu fiu înaintea chiliei tale mîncare fiarelor!" 


Cuviosul bărbat Iacob, gîndindu-se la vremea cea de noapte şi la mulțimea 
fiarelor, a deschis ușa nevrînd, şi a zis către dînsa: "De unde ai venit şi ce cauţi aici?" 
Femeia a răspuns: "Sînt din mănăstirea fecioarelor, trimisă în cetate de egumenă 
pentru o trebuinţă și iată, întorcîndu-mă, m-a cuprins noaptea întunecată şi am rătăcit 
din cale şi am venit aici. Deci mă rog ţie, omule al lui Dumnezeu, miluieşte-mă şi nu 
mă lăsa înaintea uşii tale, ca să mă mănînce fiarele, ci-mi poruncește ca să rămîn la 
tine în noaptea aceasta, pînă ce se va face ziuă; şi voi merge apoi în calea ce-mi este 
înainte”. 


Cuviosul, milostivindu-se spre dînsa, a lăsat-o înăuntru, punîndu-i înainte 
pîine şi apă. lar el, închizîndu-se singur în chilia cea mai dinăuntru, a lăsat-o pe ea în 
cea mai dinafară. Deci ea, mîncînd pîinea, s-a odihnit puţin. După aceea, prefăcîndu- 
se că este bolnavă, a început a striga cu amar, tăvălindu-se la uşa chiliei celei mai 
dinăuntru și rugînd pe cuviosul ca să-i ajute. 


Sfîntul, uitîndu-se pe o ferestruică şi văzînd-o bolind, nu se pricepea ce să-i 
facă. lar ea a zis: "Rogu-mă ție, părinte, caută spre mine şi mă îngrădeşte cu semnul 
Crucii, de vreme ce mă doare inima foarte rău". lar el, auzind aceasta, a venit la dînsa 
şi îndată, aprinzînd foc aproape de femeie şi aducînd untdelemnul sfînt pe care îl 
avea, a şezut lîngă ea. Punînd la foc mîna cea stingă, iar pe cea dreaptă muind-o în 
sfintul untdelemn, se atingea de pieptul acelei femei, pe de o parte făcînd semnul 
Crucii, iar pe alta, ungîndu-i şi încălzindu-i inima ei cu mîna, căci spunea că foarte 
rău boleşte. 


Insă ea, de necurată poftă fiind pornită spre dînsul, voind a-l vîna, îi zicea: 
"Mă rog ție, părinte, unge-mă mai mult cu untdelemn şi cu mîna încălzeşte-mi inima, 
ca să înceteze durerea care m-a cuprins". 


Iacob, fiind nevinovat cu inima şi fără de răutate, credea cuvintele femeii şi a 
făcut aceea. Însă, văzînd şi înşelăciunea diavolească ce îi ridica război trupului şi 
temîndu-se ca nu cumva din milostivirea și îndurarea cea de prisos faţă de dînsa, să- 
şi aducă asupra sufletului său veşnică durere, două sau trei ceasuri şi-a ținut mîna 
stingă în foc, suferind tare, încît şi încheieturile degetelor lui arzîndu-se, au căzut. 
Aceasta o făcea fericitul, oştindu-se împotriva războiului diavolesc; ca, pentru 
nesuferita durere ce 1 se făcea prin arderea focului, să nu-i vie un gînd necurat în 
minte. 


Femeia, văzînd aceasta, s-a înspăimîntat, pentru că vedea toată mîna sfîntului 
acum arsă, şi, umilindu-se, s-a sculat îndată şi s-a aruncat la picioarele sfîntului cu 
lacrimi, bătîndu-şi pieptul său şi strigînd: "Vai mie, ticăloasa și orbita, vai mie, că m- 
am făcut locaș al diavolului!" Iar sfîntul, văzînd şi auzind aceea, se minuna foarte, şi 
a zis: "Scoală-te, femeie", şi a ridicat-o de la pămînt degrabă. Apoi, făcînd rugăciune 
cu dinadinsul către Dumnezeu, a zis femeii: "Spune-mi, ce este aceasta? Pentru ce ai 
venit la mine?" 


Deci, abia venindu-şi în fire, femeia i-a spus lui toate cu de-amănuntul, cum 
au îndemnat-o pe ea păgânii samarineni asupra lui. Dar mai ales singur diavolul a 
făcut un meşteșug ca acesta, ca să poată vîna cu păcatul trupesc pe dreptul bărbat, 
care în viață urma celor fără de trup. 


Unele ca acestea auzindu-le cuviosul, a suspinat cu greu şi, vărsînd multe 
lacrimi, a dat mulțumire lui Dumnezeu. După aceea, învăţind-o pe ea şi 
binecuvîntînd-o, a trimis-o la Preasfinţitul Alexandru episcopul. Iar femeia, venind 
la biserică, şi-a mărturisit lui Dumnezeu şi episcopului toate păcatele sale. Învăţînd- 
o episcopul din destul şi văzînd-o că se pocăieşte cu adevărat, a luminat-o cu Sfîntul 
Botez şi a trimis-o în mănăstirea de fecioare, făcînd-o mireasă lui Hristos. După 
aceea, adunînd tot poporul creștinesc şi clerul său, a izgonit din cetate şi din părțile 
acelea pe toţi samarinenii. Apoi venind la fericitul Iacob, l-a întărit într-o viaţă ca 
aceea, cu părintești cuvinte. lar femeia cea mai înainte pomenită, care fusese 
păcătoasă, s-a făcut sfiîntă, cu ajutorul darului Domnului, căci a plăcut lui Dumnezeu 
şi s-a învrednicit a lua stăpînire asupra diavolilor. 


Nu după multă vreme, o fiică a unui slăvit boier, muncindu-se de duh necurat, 
a început a chema pe nume pe Sfîntul Iacob. Şi-au dus-o părinţii ei la sfîntul, rugîndu- 
I ca, fiindu-i milă de acea tînără, să izgonească duhul cel necurat dintr-însa. lar sfîntul 
bărbat, rugîndu-se lui Dumnezeu pentru dînsa şi punîndu-şi mîna pe ea, cu puterea 
lui Dumnezeu îndată a gonit dintr-însa diavolul şi s-a făcut sănătoasă fecioara. 
Aceasta văzînd-o părinţii ei, mulțumind lui Dumnezeu şi vrînd să mulţumească și 
omului lui Dumnezeu, i-au trimis lui trei sute de galbeni. Iar dreptul bărbat, nu numai 
că n-a voit a-i lua, ci nici n-a privit la aur, zicînd: 


"Nu se cuvine a cumpăra dumnezeieștile daruri, nici a le vinde, căci zice 
Scriptura: În dar ați luat, în dar să daţi. lar aurul acela se cade să-l daţi la săraci, căci 
eu, viețuind în pustie, nu am trebuinţă de el". Şi aşa a trimis înapoi pe oamenii cei 
trimişi, împreună cu aurul. 


După aceea, prin lucrarea diavolească, un tînăr oarecare fiind slăbănogit de 
amîndouă picioarele, a fost adus de rudenii la Sfîntul Iacob, pe care îl pofteau să se 
roage lui Dumnezeu pentru bolnav. Iar cuviosul, postind şi rugîndu-se trei zile, a 
vindecat pe slăbănog şi, binecuvîntîndu-l, i-a poruncit să se întoarcă cu picioarele lui 
la casa sa. Mulţi din cei cuprinși de felurite neputinţe veneau la acest făcător de 
minuni şi toți cu rugăciunile lui se tămăduiau şi se întorceau de la dînsul sănătoşi. 
Deci, văzîndu-se omul lui Dumnezeu foarte mult cinstit de toţi şi temîndu-se ca nu 
cumva să se vatăme cu deşarta slavă, a lăsat acel loc şi a fugit, depărtîndu-se de slava 
omenească. 


leşind din cetate ca la patruzeci de stadii, a găsit lîngă un pîrtu o crăpătură 
mare în piatră şi, sălăşluindu-se într-însa, a vieţuit treizeci de ani în rugăciuni și 
lacrimi, iar ca hrană a avut multă vreme verdeţurile ce creşteau pe lîngă pîrîu. După 
aceea, făcîndu-şi o mică grădină şi lucrînd într-însa o parte din zi, se hrănea din 


rodurile ei. O viaţă ca aceea a lui, pînă într-atita se preamărise, încît monahii și 
clericii de la douăzeci de mănăstiri veneau la dînsul pentru folos. Și nu numai cei 
duhovnicești, ci şi oamenii mireni, fără de număr alergau la el şi se povăţuiau de 
dînsul spre fapta bună, învrednicindu-se binecuvîntării şi rugăciunii lui, şi cu mult 
folos se întorceau de la dînsul. 


Unui bărbat ca acesta, care se învrednicise de atita dar dumnezeiesc, 1 s-a 
întîmplat o cădere preacumplită. Şi această ispită grea i-a fost fiindcă se înălța cu 
gîndul, socotind a sa sfințenie şi viață plăcută lui Dumnezeu, biruindu-se de duhul 
mîndriei. lar începutul căderii lui a fost într-acest fel: 


Diavolul, vrăjmașul cel din început al oamenilor, care urăște pe cei ce au viață 
plăcută lui Dumnezeu şi neîncetat le sapă groapă, a intrat într-o fecioară, care era 
fiica unui om bogat; şi, muncind-o pe ea, chema cu gura ei numele lui Iacob şi zicea: 
"Nu voi ieşi, dacă nu mă veţi duce la Iacob, pustnicul”. 


Iar părinţii luînd-o pe ea, înconjurară mănăstirile şi pustiile, căutînd mult pe 
acel sfînt părinte Iacob. Abia putînd a-l afla, au căzut la picioarele lui, strigînd: 
"Miluieşte pe fiica noastră, că rău pătimeşte de duhul cel necurat! Şi iată sînt acum 
douăzeci de zile, de cînd nici hrană, nici băutură n-a luat ci, strigînd, singură pe dînsa 
se sfişie şi cheamă numele tău”. 


Iar el, stînd la rugăciune, atît de mult se ruga pentru dînsa lui Dumnezeu, încît 
şi locul acela pe care stătea s-a cutremurat. lar după sfîrşitul rugăciunii, a suflat spre 
ea, zicînd necuratului duh: "În numele Domnului nostru lisus Hristos, ieşi din 
fecioara aceasta!" Şi îndată diavolul, fiind ars ca de un foc, a fugit dintr-însa, iar 
fecioara, căzînd la pămînt, a rămas mult timp fără glas. 


Sfîntul Iacob, rugîndu-se lui Dumnezeu, a luat-o de mînă şi, ridicînd-o de la 
pămînt, a dat-o părinților ei; iar ei, văzînd o astfel de minune, au preamărit pe 
Dumnezeu. Şi, temîndu-se să nu se întoarcă iarăși într-însa duhul necurat, l-au rugat 
pe sfîntul ca să mai șşadă la dînsul fiica lor pînă a treia zi, pînă ce desăvirşit se va 
însănătoşi. Și a rămas fecioara la bătrîn, iar părinții ei s-au dus. 


Însă se cuvine - precum şi la început am zis, spre folosul multora şi spre paza 
cu dinadinsul a celor ce călătoresc spre cereasca viaţă -, ca, povestind viaţa oamenilor 
celor desăvirşiți, să spunem nu numai faptele cele bune ale lor, ci şi ispitele ce li s- 
au făcut de la vrăjmaşul cel întru tot rău, prin care, oarecînd împiedicîndu-se, au căzut 
un timp şi iarăși s-au sculat. 


Deci, precum faptele bune cele mari și adevărate ale acestui minunat bătrîn le- 
am spus, aşa şi furtuna ce se sculase asupra lui și acea cumplită cădere o vom 
mărturisi. Apoi vom spune şi minunile cele mari ale cuviosului. Dar pe cît de 
frumoasă viaţă avea înainte fericitul lacob, pe atît de mare a fost căderea lui; şi pe cît 


de greu a căzut, cu atît mai bine, sculîndu-se după cădere, s-a îndreptat. Deci să auzim 
ce i s-a întîmplat. 


Rămînînd la dînsul acea fecioară, diavolul, văzîndu-l singur într-un loc ca 
acela pustiu şi găsind timp bun pentru meșteșugul său, a ridicat asupra lui război de 
necurate gînduri și poftă trupească. Şi atît de mult s-a aprins cu pofta, el, care mai 
înainte nu s-a biruit prin înşelarea desfrînatei ce era îndemnată de samarineni asupra 
lui, precum mai înainte am zis, încît şi-a ars mîna în foc, ca întreaga înţelepciune şi 
curăţenie să-şi păzească. Deci, el care a făcut minuni şi a izgonit diavolii, acela, 
aprinzîndu-se cumplit de poftă desfrînată, a uitat frica lui Dumnezeu și pustniceştile 
sale osteneli de mulți ani, cum şi darul vindecării ce primise de la Dumnezeu. Și, cu 
toate că era la adînci bătrîneți, însă, biruindu-se de diavol, a căzut şi a siluit-o pe 
fecioară, răpindu-i fecioria ei, cum și pe a sa, şi astfel şi-a prihănit şi trupul şi sufletul. 


Apoi şi-a pierdut toate cele mai dinainte ale sale osteneli pustniceşti. Şi nu i-a 
fost de ajuns a face acel păcat, ci încă a făcut şi mai rău. Că precum cineva, alunecînd 
din deal, se prăvăleşte la vale și, din piatră în piatră alunecînd, se sfărimă, astfel 1 s- 
a întîmplat şi lui. Într-un păcat mare alunecînd, a căzut și într-altul mai mare şi mai 
cumplit, adăugînd fărădelege peste fărădelege. Pentru că punîndu-i vrăjmaşul un gînd 
fricos, cugeta în sine, zicînd: "Poate fata va spune părinților săi că am siluit-o, şi-mi 
va fi ruşine şi ocară, apoi voi fi pentru ea în primejdie mare". 


Deci sculîndu-se - fund îndemnat de diavol -, a omorît pe acea fată nevinovată, 
socotind că astfel îşi va ascunde de oameni întîiul său păcat şi va scăpa de ruşine. 
Dar n-a rămas numai pînă aici, ci şi mai mult s-a întins spre păcat; căci trupul fetei, 
pe care l-a întinat cu a sa necurăţie și cu mîna sa fără milostivire l-a ucis, nu l-a dat 
obișnuitei îngropări în pămînt, ci, luîndu-l, l-a aruncat în răpejunea pîrîului, fără de 
nici o milă. Un astfel de rod are mîndria; căci dacă monahul acela nu s-ar fi socotit a 
fi sfînt şi mare, n-ar fi căzut aşa de cumplit şi nici nu i-ar fi batjocorit bătrînețile lui 
vrăjmașul, care era batjocorit şi călcat de el, altă dată, pe cînd era tînăr. 


După astfel de grele păcate ce făcuse, a început a-l supăra diavolul, ca pe un 
rob al său, legat în cea mai de pe urmă groapă a pierzării, şi l-a aruncat în prea greul 
păcat, mai mult decît toate păcatele, adică în deznădejdea lui Cain şi a lui luda. Și, 
şezînd el în chilie, nu ştia ce va mai face, decît numai se mustra de conştiinţă, 
suspinînd şi deznădăjduindu-se, neîndrăznind a-şi deschide nici gura la rugăciune, 
nici a-şi întoarce mintea spre Dumnezeu. După aceea, s-a gîndit să fugă de acolo, 
într-o altă țară mai depărtată, să se ducă în lume, lepădîndu-şi călugăria, ca să 
slujească la bătrîneţe lumii și diavolului. Deci, a ieșit din peşteră şi s-a apucat de 
calea cea gîndită şi alerga repede, fiind alungat de deznădejde, ca de o furtună mare. 


Insă darul cel mare şi fără măsură al iubirii de oameni a lui Hristos, Cel 
nebiruit de păcatele a toată lumea, Care voiește ca toți oamenii să se mîntuiască şi să 
nu piară nici unul, nu l-a trecut cu vederea nici pe acest bătrîn căzut, nici nu l-a lăsat 


pînă la sfîrşit să fie de batjocura diavolilor. Ci, cu negrăitele Sale judecăţi, 1-a pregătit 
ridicarea și îndreptarea. 


Căci, ducîndu-se pe calea pe care o apucase, i s-a întîmplat în cale o mănăstire 
şi, intrînd într-însa, s-a închinat egumenului şi fraților. Iar ei, spălîndu-i picioarele, i- 
au pus înainte pîine, ca să mănînce. Dar lacob nici nu voia să audă de aceea, decit 
numai suspina cu greu adeseori şi rugîndu-l frații să primească hrană, le-a zis: "Amar 
mie ticălosul, cum voi putea să-mi ridic ochii la cer, cum voi mai îndrăzni să chem 
numele lui Hristos, pe Care L-am supărat şi cum voi îndrăzni a mă atinge de 
bunătăţile Lui, fiind desfrînat şi ucigaș!" Și a mărturisit tuturor pe rînd, toate cele ce 
făcuse. 


Auzind toate acelea, egumenul şi frații s-au tulburat şi, fiindu-le milă de 
dînsul, îl mîngîiau să nu se deznădăjduiască, ci să facă canon de pocăință pentru 
păcatele sale cele făcute. Şi l-au rugat mult să rămînă la dînşii, dar n-a voit să-i asculte 
nicidecum, ci s-a dus în lume. 


Mergînd el nu puţină depărtare de cale prin pustie, l-a întîmpinat un frate 
oarecare insuflat de Dumnezeu - după purtarea Lui de grijă -, şi, închinîndu-se 
bătrînului lacob, l-a rugat să se abată din cale şi să meargă la dînsul în pustniceasca 
sa chilie, care era acolo aproape. Deci, silindu-l prin rugăminte, l-a dus la el şi, 
spălîndu-i picioarele, îi arăta toate cele ce se cădeau iubirii de străini, punîndu-i 
înainte hrana ce-o avea și-l ruga să guste. Dar Iacob, fund mustrat de vinovăția sa, 
suspina adeseori din adîncul inimii şi se bătea în piept, iar de hrană nici nu voia a se 
atinge. 


Atunci, fratele acela a căzut la picioarele bătrînului, mîngîindu-l şi cu jurămînt 
adeverindu-l că nu se va scula de la pămînt, pînă ce nu-i va făgădui că va gusta din 
cele puse înainte. Deci făgăduindu-i, fratele s-a sculat de la pămînt şi a gustat din 
hrană, aşa cum putea să fie, ca în pustie. Apoi, după gustarea hranei, sculîndu-se 
amîndoi, au mulțumit lui Dumnezeu și iarăși au stat. Atunci fratele vieţuitor în pustie 
a zis către bătrînul Iacob: "Părinte, spune-mi ceva de folos, învață-mă pe mine fiul 
tău în Hristos şi-mi întăreşte inima, căci sînt foarte tulburat de multe și felurite 
gînduri”. 


Iacob, îînguindu-se foarte, plîngea nemîngiiat şi, bătîndu-și pieptul, grăia: 
"Lasă-mă, frate, să pling pentru grelele mele păcate, cu care am mîniat pe Dumnezeu. 
Căci în aceste deşarte şi necinstite bătrîneţi ale mele, ca un oarecare copil, fiind 
împins de diavol, am căzut în pierzare şi am pierit. Pentru că patimile pe care le-am 
biruit în tinerețile mele, de acelea am fost biruit la bătrîneţe; căci m-am aruncat în 
necuratul noroi al desfrînării și am îndrăznit a face fapte cu mult mai rele decît 
aceea”. 


Auzind acestea fratele acela, s-a umplut de mare mîhnire şi întristare şi ruga 
pe bătrîn să-i spună de-amănuntul toată acea ispitire diavolească. Îl ruga pentru două 


pricini: întîi, ca mărturisindu-şi păcatele, să se deștepte spre pocăință, iar al doilea, 
ca şi el auzind de căderea bătrînului să-şi fie păzitor, ferindu-se de asemenea căderi. 


Deci, lacob a început a povesti astfel: "Eu am slujit Domnului cincizeci de ani 
şi mai bine în post și în viaţa pustnicească, împotrivindu-mă tare patimilor, de care 
lucru sînt şi semne pe trupul meu; căci mîna mea am ars-o în foc pentru curăţie, și 
mare dar mă învrednicisem a avea eu nevrednicul, de la Preabunul Dumnezeu și 
multe minuni a făcut Dumnezeu prin mine, omul cel fărădelege. 


Dar pe urmă satana a intrat în oarecare fată, ai cărei părinți auzind de darul lui 
Hristos care era în mine, au adus-o, ca să mă rog pentru dînsa şi cu ajutorul lui 
Dumnezeu, am izgonit pe diavol dintr-însa. Atunci, părinții ei m-au rugat să stea fata 
lor la mine încă trei zile, pînă ce se va însănătoşi desăvirşit; şi lăsînd-o la mine, s-au 
dus. lar eu, aprinzîndu-mă de poftă trupească şi orbindu-mă cu mintea, nepomenind 
nici pe Dumnezeu în ceasul acela, nici de gheenă temîndu-mă, nici gîndind că-mi 
pierd ostenelile cele de mulţi ani, am siluit-o pe fată şi am prihănit-o cu desfrînarea. 
Dar nu mi-a fost destul acel păcat. Ci, îndemnîndu-mă diavolul, am îndrăznit a face 
şi altul mai grozav decît cel dîntîi. Căci am omorit pe fata aceea şi i-am aruncat trupul 
în pîrtu. Deci, deznădăjduindu-mă de mîntuire, am ieşit din locul meu și mă duc în 
lume; căci, cum voi putea să ridic ochii spre înălțimea cerului? Şi de voi îndrăzni a 
chema numele lui Hristos, EI, pogorîndu-se din cer, mă va arde”. 


Mărturisind el acestea cu multe lacrimi şi cu amară tînguire, fratele acela s-a 
umilit cu inima, și, căzînd pe grumajii bătrînului, îl săruta, grăind: "Rogu-mă ţie, 
părinte, nu slăbi cu sufletul, nici te deznădăjdui de mîntuirea ta, ci crede că este loc 
de pocăință la Dumnezeu. Mărturiseşte Lui păcatele tale, pentru că Domnul este 
multmilostiv şi milostivirea Lui asupra noastră este negrăită. Căci, dacă n-ar fi fost 
chip de pocăință la Dumnezeu, apoi cum David, după primirea proorocescului dar, 
căzînd în groapa desfrînării şi a uciderii, ar fi putut cîştiga iertarea păcatelor sale 
celor mari? 


Dacă n-ar fi fost loc de pocăință, apoi nici Sfîntul Petru, bătrînul între apostoli 
- căruia i-a încredinţat Domnul cheile Împărăției cerului, după lepădarea de trei ori 
de Domnul nostru lisus Hristos, în vremea patimii celei de voie şi după plîngerea cu 
amar -, n-ar fi luat iertare de greșelile sale şi mai mare cinste; căci a fost pus păstor 
oilor celor cuvîntătoare ale lui Hristos. Deci, să ne pocăim pînă ce avem vreme". 


Cu nişte cuvinte ca acestea, fratele acela, întărind sufletul lui Iacob, îl rugă ca 
să rămînă împreună cu dînsul, dar acela nu voia. Atunci a căzut fratele la picioarele 
bătrînului, şi, sărutîndu-le, îl ruga să nu se despartă de dînsul; căci se temea ca 
bătrînul să nu-și piardă sufletul, căzînd în deznădejde. Neputînd a-l îndupleca, s-a 
întristat foarte şi plîngea. ŞI, rugîndu-se lui Dumnezeu pentru el, cu osîrdie, l-a 
slobozit, dîndu-i hrană trebuincioasă pentru cale şi l-a petrecut pînă la cincisprezece 
stadii, îndemnîndu-l spre pocăință. După aceea, cuprinzîndu-l şi sărutîndu-l cu 
lacrimi, s-a întors la chilia sa. 


Mergînd Iacob multă cale spre a se duce în lume, s-a abătut puţin şi a aflat un 
mormînt vechi, făcut în chip de peşteră, în care erau o mulțime de oase, care se 
prefăcuseră în praf, de vechimea vremii. Deci, intrînd în mormîntul acela și toate 
oasele adunîndu-le într-un colţ, s-a închis acolo. Apoi, plecîndu-şi genunchii la 
pămînt, cu strigare şi cu mare tînguire, bătîndu-se în piept, se mărturisea lui 
Dumnezeu, grăind: 


"Cum voi privi la Tine, Dumnezeul meu? Ce începătură voi pune mărturisirii 
mele? Cu ce îndrăzneală voi mișca spre rugăciune necurata mea limbă și gură şi de 
care păcat mai întîi voi începe a cere iertare? Pentru desfrînare sau pentru ucidere? 
Dă-mi iertare greşelilor mele cumplite, Preabunule Stăpîn! Fii milostiv mie, 
nevrednicul, Preamilostive Dumnezeule şi nu mă pierde pentru lucrurile mele cele 
urîte, căci nu sînt mici fărădelegile mele. Am făcut desfrînare şi ucidere, am vărsat 
sînge nevinovat, încă și trupul l-am dat apelor, fiarelor şi păsărilor spre mîncare. Și 
acum, Doamne, Ţie, Atotştiutorule, pe acestea le mărturisesc, cerînd iertare. Nu mă 
trece cu vederea, Stăpîne, ci, după negrăita Ta iubire de oameni, miluieşte-mă pe 
mine necuratul, arată-mi bunătatea Ta cea preamare şi curăţeşte toate fărădelegile 
mele, ca să nu mă înece vrăjmașul, pe mine cel afundat în adîncul păcatului și 
balaurul cel mai de jos să nu mă înghită". 


Într-o mărturisire ca aceasta a greşelilor sale şi într-o pocăință ca aceasta 
fericitul lacob a petrecut zece ani, îngropînd în mormînt viaţa sa; şi s-a făcut el ca un 
mort, sălășluindu-se cu oasele morţilor, iar spre cei vii neîntorcîndu-se deloc. Căci, 
deși se întîmpla cîndva a veni cineva acolo, el către nimeni nu vorbea și celor ce-l 
întrebau nu le răspundea, şi nici nu vorbea nimic, decît numai spre Dumnezeu își 
deschidea gura la rugăciune şi spre mărturisirea greşelilor sale, în mormîntul cel 
închis. 


Iar hrana lui erau nişte verdețuri de mîncare ce creșteau pe acolo, în locurile 
cele pustii; şi din acelea numai atît gusta, cît să nu moară de foame. Toată acea vreme, 
de zece ani, a petrecut-o în neîncetate lacrimi, în suspinuri şi în rugăciuni, ziua şi 
noaptea strigînd cu tînguire către Dumnezeu, mărturisind şi bătîndu-şi pieptul fără 
cruţare. lar întru tot Înduratul şi Multmilostivul Dumnezeu, Cel ce nu voiește moartea 
păcătosului, ci întoarcerea spre viață, n-a trecut cu vederea o pocăință ca aceea a lui 
atît de lungă. Ci, auzind suspinul şi mărturisirea lui, i-a iertat greșelile şi i-a dăruit 
iarăşi darul facerii de minuni. Și după pocăință, minunea lui cea dintii a fost aceasta 
ce urmează. 


Secetă şi arşiță cumplită cuprinzînd toată latura aceea şi tot poporul rugîndu- 
se lui Dumnezeu cu post şi cerînd ploaie, s-a făcut descoperire episcopului acelei 
cetăți, ca unui bărbat îmbunătăţit şi sfînt, zicîndu-i: "Este un sfint părinte care 
locuieşte într-un mormînt în latura voastră. Acela dacă se va ruga lui Dumnezeu 
pentru voi, toate răutățile vor înceta şi ploaie aducătoare de roade se va pogori”. 


Episcopul, adunînd dimineaţa clerul său şi tot poporul, le-a spus descoperirea 
ce 1 se făcuse de la Dumnezeu. Şi au mers cu cruci şi cu cîntări de rugăciuni la 
mormîntul Cuviosului lacob. Bătînd în uşa cea închisă, episcopul rugă, împreună cu 
tot poporul, pe plăcutul lui Dumnezeu, ca să aibă milă de latura lor şi să se roage lui 
Dumnezeu, ca să întoarcă de la ei dreapta miînie şi certare, să înceteze seceta şi să 
trimită ploaie pe pămînt. Dar el nimic nu le răspundea din mormîntul acela, căci nici 
ochii nu îndrăznea a-i ridica în sus. Ci, numai îşi bătea pieptul, grăind în sine: 
"Milostiv fii, Hristoase, pentru multele şi cumplitele mele fărădelegi”. 


lar episcopul multă vreme a stat bătînd și rugîndu-se cu dinadinsul. ŞI, 
neputînd nici măcar să audă un răspuns de la dînsul, s-a întors împreună cu toţi cei 
ce veniseră, tînguindu-se şi plîngînd; şi intrînd în biserică, iarăşi săvîrşeau cîntări şi 
rugăciune cu lacrimi. Apoi, mărindu-se arşița şi mai mult şi supărîndu-i secetă mare 
şi foamete, striga tot poporul, mai cu osîrdie, către Dumnezeu, îndoind postul și 
rugăciunea. 


Apoi iarăși s-a făcut episcopului descoperire, şi glas se auzea, grăindu-i astfel: 
"Mergi la robul Meu Iacob, despre care ţi-am descoperit. Acela de se va ruga către 
Mine pentru voi, îndată vă veţi izbăvi de răutăţile ce a cuprins latura voastră!" Deci, 
episcopul a mers iarăşi cu tot clerul şi cu poporul la mormîntul acela şi năvăleau cu 
osîrdnice rugăciuni, supărînd pe robul lui Dumnezeu ca să facă pentru ei rugăciune. 


Deschizînd uşcioara, l-au scos pe Sfîntul Iacob de acolo cu sila. Iar fericitul, 
chiar nevrînd, ridicîndu-şi ochii la cer și înălțind mîinile în sus, s-a rugat pentru 
poporul acela multă vreme. Şi încă rugăciunea fiindu-i în gură, îndată s-a vărsat 
ploaie mare pe pămînt și arşiţa a încetat; pentru că Domnul a făcut voia celui ce se 
temea de EI şi rugăciunea aceluia a auzit-o, cu însuşi lucrul împlinind aceasta, şi s-a 
împlinit ceea ce zice proorocul: Atunci vei striga şi Dumnezeu te va auzi. Și încă tu 
grăind, îți va zice: lată am venit. 


Episcopul şi tot poporul înspăimîntîndu-se de acea slăvită minune şi totodată 
bucurîndu-se, înălța lui Dumnezeu cîntări de mulțumită, cu veselie și cu prăznuire şi 
pe plăcutul Lui, pe Sfîntul Iacob, preamult îl cinsteau. lar ziua aceea, în care s-au 
izbăvit de nişte răutăți ca acelea, cu rugăciunile Sfîntului Iacob, şi au cîştigat mila lui 
Dumnezeu, au hotărît ca s-o prăznuiască în toți anii. 


Cuviosul Iacob, de atunci luînd încredințare că Dumnezeu 1-a primit pocăința 
şi i-a iertat greșelile, a început a face multe minuni cu darul lui Hristos, căci, câţi 
bolnavi erau aduși la el, din toată latura aceea, cuprinşi de orice fel de boală, toți 
dobîndeau îndată vindecare; iar diavolii, cu cuvîntul sfîntului, erau izgoniți; şi, în 
puţină vreme, a făcut mai mari minuni, după a sa pocăință, decît mai înainte. 


Intr-același an în care a cerut de la Dumnezeu ploaie, s-a apropiat de sfîrșitul 
său. Deci, chemîndu-l pe episcop, a făcut învoială cu el ca, după moartea lui, să-i 
îngroape trupul într-acelaş mormînt. Şi, după cîteva zile, s-a odihnit întru Domnul și 


s-a sălăşluit sfîntul lui suflet întru bunătățile Domnului său, împreună cu sfinţii cei 
ce, prin pocăință, au bineplăcut lui Dumnezeu. EI a trăit, de la naşterea sa, şaptezeci 
şi cinci de ani. 


Îndată ce s-a vestit despre mutarea Sfîntului Iacob în toată latura aceea, s-a 
adunat de pretutindeni mulțime de popor la îngroparea lui, cu lumiînări, tămiie și 
aromate. Episcopul a venit cu tot clerul, cîntînd cele cuviincioase şi, cu aromate de 
mult preț ungînd sfîntul lui trup, l-au îngropat cu cinste într-același mormînt, precum 
vorbiseră mai înainte de sfîrșitul său. lar după puţină vreme, episcopul a zidit o 
biserică în numele acestui sfînt Iacob, aproape de mormîntul lui. 


Apoi luînd de acolo cinstitele lui moaște, le-a adus în biserică şi a aşezat a se 
prăznui sfînta lui pomenire în toți anii, întru cinstea plăcutului lui Dumnezeu, 
Preacuviosului Părintele nostru Iacob şi întru slava lui Hristos Dumnezeu, Cel slăvit 
împreună cu Tatăl şi cu Sfîntul Duh, în veci. Amin. 


13. VIAŢA ȘI PĂTIMIREA SFÎNTULUI MUCENIC CONON DIN 
ISAURIA 

Isauria, cetatea domnească a ţării cu același nume, a primit sfînta credință în 
Domnul nostru lisus Hristos de la Sfîntul Apostol Pavel, propovăduitorul neamurilor, 
care a propovăduit acolo şi a adus pe cîțiva la credinţă. 


În vremea propovăduirii apostolești era un oarecare om, cu numele Nestor, 
care trăia într-un sat ce se chema Vidania, care era departe de cetatea Isauriei ca la 
optsprezece stadii. Acela avea o femeie ce se numea Nada, cu care au născut pe 
acesta, de care ne stă înainte povestirea, adică pe Sfîntul Conon. 


După ce a ajuns pruncul în vîrstă desăvirşită, au voit părinți lui să-l 
căsătorească, şi l-au logodit cu o fecioară frumoasă, anume Ana. Însă, mai înainte de 
legătura nunții, s-a arătat lui Conon Sfîntul Arhanghel Mihail, în chip de bărbat 
prealuminos şi, învăţîndu-l sfinta credinţă, l-a pogorit la pîrîu, l-a botezat întru 
numele Preasfintei Treimi şi, împărtăşindu-l cu dumnezeieştile Taine, l-a însemnat 
cu semnul Crucii şi s-a făcut nevăzut. Tînărul Conon s-a umplut de Duhul Sfînt şi 
Arhanghelul Mihail era împreună cu dînsul nevăzut. 


Sosind ziua nunţii şi toţi veselindu-se, cînd a fost dus mirele cu mireasa în 
cămară, Conon a luat o lumînare aprinsă, şi, punînd-o într-un vas, a zis către fecioară: 
"Ce este mai bun, lumina sau întunericul?" Iar fecioara a răspuns: "Mai bună este 
lumina, decît întunericul". 


Atunci Sfîntul Conon, deschizîndu-şi gura sa cea plină de darul lui Dumnezeu, 
a început a învăţa pe fecioară despre păzirea fecioriei şi despre viața curată, cu 
credinţa întru Hristos, adevăratul Dumnezeu, spunîndu-i că aceea este lumina cea 
neînserată, iar faptele cele trupeşti cum și necurata credință cea elinească sînt 
întuneric. 


Fecioara, avînd inima sa ca un pămînt bun spre primirea seminţei cuvîntului 
lui Dumnezeu, s-a învoit cu mirele întru toate: căci a crezut în Hristos şi a făgăduit 
a-şi păzi fecioria sa. ŞI vieţuia acea sfîntă doime în curăţenie feciorească, ca un frate 
cu sora sa, sau mai bine-zis ca doi îngeri ai lui Dumnezeu, arzînd cu duhul dragostei 
către Dumnezeu ca serafimii, slujind Domnului. 


După aceasta, fericitul Conon i-a îndemnat şi pe părinţii săi a se lepăda de idoli 
şi i-a adus la Hristos, botezînd pe tatăl şi pe mama sa, ca şi pe mireasa sa. Şi toţi au 
plăcut lui Dumnezeu, fiind povăţuiți și învăţaţi de Sfîntul Conon. Iar tatăl lui, fericitul 
Nestor, s-a învrednicit şi cununii muceniceşti, fiind ucis de închinătorii de idoli, 
cărora se împotrivea, mustrînd rătăcirea lor. 


După cîtăva vreme, maica sfîntului, fericita Nada, s-a mutat către Dumnezeu, 
în bună mărturisire. Apoi s-a dus şi Sfînta fecioară Ana, cea logodită lui mireasă, 
către cămara cea nestricăcioasă a cerescului Mire Hristos, şi i-a îngropat Sfîntul 
Conon într-un mormînt; iar el se îndeletnicea cu gîndirea de Dumnezeu, cu postul, 
cu ostenelile și cu rugăciunile cele de toată noaptea, omorîndu-și trupul şi robindu-l 
duhului. lar comoara cea dată lui, a darului Sfîntului Duh, o tăinuia pînă la vremea 
arătării sale, care a sosit după mulți ani, în zilele bătrîneţelor sale. Şi s-a început 
aceasta într-acest chip: 


Era în ţara aceea o peşteră grozavă şi întunecoasă, în locuri pustii şi în munţi 
neumblaţi. Şi aceea era capişte idolească și locaș diavolesc, fiind acolo un idol de 
piatră, mare, al necuratului zeu Apolon, pe care ţara Isauriei îl cinstea mai mult. Și 
le era obiceiul isaurienilor ca, în toţi anii, în ziua necuratei prăznuiri a lui Apolon, să 
se adune acolo cu jertfe şi să săvîrşească acea prăznuire urîtă de Dumnezeu. 


Deci într-un an oarecare, venind praznicul acela, şi toţi din cetate gătindu-se 
să meargă la capiștea ce era în peşteră, Sfîntul Conon mişcîndu-se de duhul, a venit 
în cetate şi, văzînd mulțimea poporului, pe unii pe cai înarmaţi, iar pe alții pedeștri, 
gătiți ca la un război, a strigat către dînşii, grăind cu mare glas: "O, bărbaţi isaurieni, 
aşteptaţi puţin, căci am să vă vorbesc ceva. Pentru ce v-aţi gătit într-un chip ca acesta 
de oştire? Au doar a năvălit vreun război fără de veste asupra ţării noastre şi vă 


cheamă pe voi?" lar ei i-au zis: "Ba nu, ci mergem la zeul Apolon, să-i aducem jertfă 
ŞI să-1 facem praznicul”. 


A zis către dînșii Sfîntul: "Cine este Apolon şi care este puterea lui? Voiesc să 
aflu de la voi”. ar ei au zis: "Acela ne este purtător de grijă, căci toate bunătăţile ni 
le rînduieşte şi ne întăreşte pe noi în războaie, precum întărea şi pe părinții noştri, 
care ne-au lăsat nouă acest obicei de prăznuire". 


Sfîntul îi întreba, batjocorindu-i: "Oare aţi auzit cîndva de la dumnezeul vostru 
glas sau vreun cuvînt?" Ei au zis: "Nu! Dar de la părinţii noştri am luat obicei a crede 
într-însul". Grăit-a către dînşii Sfîntul Conon: "Părinţii voştri au fost ca nişte 
dobitoace necuvîntătoare, neștiind din înşelăciune pe adevăratul Dumnezeu. Căci, 
dacă L-ar fi ştiut, n-ar fi avut sîrguință către un idol surd, mut și netrebnic. Ci, daţi- 
mi stăpînire asupra dumnezeului vostru şi vă voi arăta vouă pe cine cinstiți şi cine 
este. Îl voi înnegri cu cerneală şi să vedem de se va putea spăla? ÎL voi zdrobi cu 
ciocan de fier şi va putea oare să aibă iarăşi chipul său? Îi voi da mîncare și să vedem 
va întinde mîna să mănînce? Pînă cînd veți fi fără de minte? Oare aceasta n-o 
înțelegeți? Să mă ascultați, că şi eu sînt din a voastră seminție, dar sînt străin de 
lucrurile voastre. 


Lăsaţi-vă de închinarea idolilor şi vă voi învăţa pe voi pe care Dumnezeu se 
cade a-L cinsti şi a vă închina Celui ce este întru înălțime. Că Acela este Dumnezeu 
nevăzut şi pe toate le vede, Făcător al cerului, al pămîntului, al mării şi al tuturor 
celor ce sînt într-însele. EI este Împărat tare şi puternic, mîntuind pe robii Săi şi 
pierzînd pe vrăjmaşii care se închină idolilor şi aduc jertfe diavolilor. 


Aceluia nu-i trebuie jertfe sîngeroase, ci voiește să-L cunoască cei ce vin la EI 
fără de răutăți şi vicleşuguri şi să creadă în EI; ştiind cum că EI este adevăratul 
Dumnezeu, Tatăl Unuia născut Fiului Său, al Domnului nostru lisus Hristos, Care de 
Tatăl nu se desparte, prin Care toate s-au făcut, cu Care Duhul Sfînt este părtaş vieții 
şi Împărăției și Care de la Tatăl purcede. Şi aceste trei feţe sînt un Dumnezeu, Care 
arde cu foc pe slujitorii de idoli, cei ce-L urăsc pe EI şi iubeşte numai pe cei ce-L 
preamăresc, pentru că este milostiv cu prisosinţă tuturor celor ce cred în EI şi-L 
cheamă cu adevărat". 


Acestea şi mai multe grăind sfîntul, s-a tulburat poporul și s-a făcut multă 
gîlceavă; căci unii se repezeau asupra lui, vrînd să-l ucidă, iar alții îl apărau, 
nelăsîndu-i să pună mîinile pe el; şi vrînd a auzi ceva mai mult de la dînsul, abia au 
potolit tulburarea poporului şi au zis către sfîntul: "Cum poţi să ne încredinţezi că 
Dumnezeu este mai mare decît zeul nostru Apolon, pe care noi îl avem mai cinstit, 
mai mult decît pe toți ceilalți zei? Arată-ne vreun semn al Dumnezeului tău ca să 
credem în EI". 


Sfîntul Conon, văzînd că ei cer semn, punîndu-şi nădejdea spre Dumnezeu, le- 
a zis: "lată, mulţi din voi sînt pe cai şi mulți pedeştri, tineri şi voinici. Deci, să 


mergem toți spre peştera lui Apolon, la locul adunării voastre; voi înainte, iar eu, ca 
un bătrîn, voi merge după voi. Insă să ne dăm cuvînt unul altuia care pe care va 
întrece, Dumnezeul aceluia va fi mare şi adevărat şi vom crede apoi în EL. 


Dacă voi, cei ce sînteţi pe cai şi pedeștri, fiind voinici, mă veţi întrece pe mine, 
cel bătrîn şi slab cu trupul, şi de veţi ajunge mai întîi la locul lui Apolon, apoi zeul 
vostru să fie mare; iar dacă eu, bătrînul şi pedestrul, întrecîndu-vă, voi ajunge acolo, 
apoi Dumnezeul meu este mai mare decît zeul vostru şi datori veţi fi a crede în 
Dumnezeul meu". Toţi au primit cuvîntul acesta şi au făcut legămînt cu Sfîntul 
Conon, căci ziceau între ei: "Acest bătrîn abia în patru zile va putea să ajungă acolo, 
fiind departe şi calea grea, pentru înălțimea munților şi a văilor celor adînci”. 


Deci au pornit toți în grabnică călătorie, unii nădăjduind în cau lor, iar alții în 
picioarele lor. Iar Sfîntul Conon mergea după ei şi se ostenea alergînd. Însă s-a rugat 
lui Dumnezeu și îndată i-a stat înaintea lui Sfîntul Arhanghel Mihail. Acela luîndu-l, 
l-a dus într-un ceas la locul acela unde alerga. Iar pe cei ce alergau pe cai şi pe cei 
pedeştri i-a tulburat arhanghelul nevăzut, încît rătăceau prin munţi şi prin văi, călcînd 
în prăpăstui de munți, sfărîmîndu-se ei şi caii lor; şi n-au putut toată ziua şi toată 
noaptea să nimerească la peştera lui Apolon, nici să-şi cunoască calea încotro 
călătoresc. lar dimineaţa, Sfîntul Conon a ieşit în întîmpinarea lor. 


Aceia văzîndu-l, s-au înspăimîntat, iar el a început a-i ocări, zicînd: "Pentru ce 
v-aţi lenevit a veni, căci eu, aşteptîndu-vă mult, iarăşi m-am întors spre voi?" lar ei, 
fiind foarte osteniţi, povesteau sfîntului toate cele ce li s-au întîmplat şi-l rugau ca să 
le arate calea spre locul lui Apolon. Iar el, mergînd înaintea lor, i-a dus pînă acolo şi 
le-a zis: "lată s-a împlinit legămîntul meu și eu, întrecîndu-vă, am sosit mai înainte 
aici. Deci se cade să mărturisiți că mare este Dumnezeul meu şi să credeți în EI; iar 
pe zeul vostru, daţi-mi-l în stăpînirea mea, ca să vă răzbun, căci pînă acum v-a 
înşelat”. 


Ei au strigat: "Ba nu! Nu arunca vina asupra zeului nostru şi nu îndrăzni a grăi 
asupra lui, căci noi sîntem vinovaţi, deoarece, rătăcind în cale, am zăbovit". Și astfel, 
neîmplinind cuvîntul cel întărit prin legămînt, au făcut nedreptate sfîntului prin 
aceasta. Sfîntul le-a zis: "Dacă nu credeți Dumnezeului meu, apoi credeţi zeului 
vostru. Cînd vă va grăi ceva, veți împlini cuvîntul lui?" Iar ei toţi i-au zis: "Numai de 
vom auzi pe zeul nostru grăind ceva și îndată sîntem gata a-i împlini cuvîntul lui, 
căci credem în el fără îndoială". Şi iarăşi au făcut cu sfîntul legămînt, iar cuvîntul lor 
l-au întărit mai tare decît întîi, ca să creadă cuvîntul, oricare l-ar grăi zeul lor. 


Sfîntul, stînd înaintea acelei peşteri în care era capiştea lui Apolon, a strigat 
cu glas mare către idol: "Ție îţi grăieşte și ție îți poruncește Domnul meu lisus 
Hristos, să ieși din capiștea ta şi să vii aici la mine!" Îndată idolul cel fără de suflet 
se făcu ca şi cum era viu, căci s-a cutremurat şi a căzut din locul său, tăvălindu-se pe 
pămînt, spre sfîntul; apoi, venind aproape, s-a sculat de la pămînt şi sta drept înaintea 
Sfîntului Conon. Şi toată mulțimea poporului fiind cuprinsă de mare spaimă, a strigat 


de frică şi s-a pornit pe fugă. Iar sfîntul făcîndu-le cu mîna și poruncindu-le să nu se 
teamă, abia 1-a oprit; şi, potolind gîlceava, s-au întors iarăși spre idol şi toți luau 
seama cu dinadinsul ce are să mai fie. 


Sfîntul Conon a zis către idol: "Spune-mi, idole neînsuflețit, cine este 
Dumnezeul cel adevărat, tu, ori Domnul meu lisus Hristos, cel propovăduit de 
mine?" Şi îndată idolul, întinzînd spre cer cu cutremur mîinile sale cele de piatră, a 
grăit cu mare glas omenesc, zicînd: "Unul este Dumnezeu adevărat, Hristos Cel 
propovăduit de tine!" Zicînd acestea, a căzut şi s-a sfărtmat. 


Făcîndu-se această minune, tot poporul a strigat cu mare glas, grăind: "Unul 
este Dumnezeul cel adevărat, Dumnezeul lui Conon, Acela a biruit”. Atunci a crezut 
mulțime de popor în Hristos Dumnezeu și sfărîmîndu-şi idolu, a primit Sfîntul Botez. 
Iar ceilalți împietriți erau în necredință şi se mîhneau pentru sfărîmarea idolului 
Apolon; dar, mai pe urmă, au crezut şi aceia, văzînd multe feluri de minuni ce se 
făceau de Sfîntul Conon. 


În aceeași ţară a Isauriei, într-o altă peşteră, ce era la un loc pustiu, vieţuia un 
diavol pierzător, care ca un tîlhar năvălea asupra oamenilor şi a dobitocelor ce treceau 
pe acolo şi-i pierdea. Isaurienii aduceau multe jertfe acelui diavol și-l rugau să nu le 
facă şi ucidere. Dar nu le era de nici un folos, ci spre mai mare vătămare. Deci, 
adunîndu-se popor de credincioşi şi necredincioşi, au rugat pe Sfîntul Conon să 
meargă şi să izgonească pe acel diavol din hotarele lor. Credincioşii îl rugau cu 
credinţă, neîndoindu-se de puterea lui Hristos, care era cu Sfîntul Conon; iar 
necredincioşii nu-l rugau cu credinţă, ci cu ispitire, părîndu-li-se că Sfîntul nu va 
putea să izgonească de acolo pe acel diavol cumplit; nădăjduiau chiar, că el singur 
va fi ucis de diavol. 


Ducîndu-se Sfîntul acolo, fund urmat de popor, a stat înaintea peşterii. lar 
poporul stătea departe cu multă frică; şi, certînd Sfîntul Conon pe necuratul duh, în 
numele lui Hristos, i-a poruncit să iasă din peşteră, la vederea ochilor, în privirea a 
tot poporul. Diavolul dinăuntru, striga, rugînd pe sfîntul, să nu-i poruncească să iasă 
în chip văzut, ca să nu se vadă de oameni necuratul lui chip, dar Sfîntul îi poruncea 
cu multă certare, să se arate. 


Deci a ieşit, văzîndu-l toţi, în chip femeiesc ca o babă necurată, tremurînd și 
scuturîndu-se. Apoi certînd sfîntul pe diavol să nu facă rău cuiva, l-a trimis în gheena 
şi îndată se făcu nevăzut diavolul acela. Şi poporul striga: "Mare este Dumnezeul lui 
Conon", şi mulți din necredincioşi au crezut atunci în Hristos. lar Sfîntul Conon, 
învăţînd mult pe popor a crede în Dumnezeu, s-a întors în cetate cu cîntare. Căci el 
doar începea cîntarea şi poporul o cînta toată, slăvind pe Hristos, adevăratul 
Dumnezeu. 


Venind Sfîntul Conon, a vieţuit în satul său, Vidania, în casa părintească, 
făcînd minuni şi vindecînd toate durerile celor ce veneau cu credință la dînsul; apoi 


izgonea diavolii, asupra cărora 1 se dăduse stăpînire de la Dumnezeu. Un oarecare 
om, din cei dintîi cetăţeni ai isaurienilor, a fost prădat de tîlhari şi i-a pierit mult aur. 
Pentru aceasta mulți erau munciţi pentru furtişag, puşi în legături și ținuți în temniță 
fără vină; dar nu s-a aflat aurul cel furat. Drept aceea, cetăţeanul cel prădat, alergînd 
la Sfîntul Conon, precum şi rudeniile celor ce erau ținuți în legături, și, căzînd la 
picioarele sfîntului, îl rugau să se roage lui Dumnezeu, spre a se descoperi furtişagul. 


Sfîntul, milostivindu-se spre cei clevetiți şi chinuiți fără de vină, s-a dus în 
cetate și, stînd în mijlocul ei, și-a ridicat mîinile la cer şi a făcut cu dinadinsul 
rugăciune către Dumnezeu, pînă ce 1 s-a descoperit unde este pus aurul cel furat. 
Deci, luînd pe mulţi din popor, s-a dus cu dînşii afară din cetate și, trecînd multă cale 
care ducea în pustie, a ajuns la o piatră oarecare, ce i se arătase de Sfîntul Arhanghel 
Mihail. Sub acea piatră era aurul ascuns de tîlhari, aur pe care aflîndu-l Sfîntul 
Conon, a poruncit oamenilor care veniseră cu dînsul, să-l ia şi să-l aducă în cetate. 


Văzînd aceasta, tot poporul isaurienilor se minuna foarte şi preamărea pe 
Dumnezeu. Apoi, dorind cetăţeanul să afle de la sfîntul cine sînt tilharii, l-a întrebat 
despre aceasta; şi i-a răspuns: "la-ţi al tău ca să fii îndestulat, că al tău ţi s-a întors 
fără pagubă, iar pe cei ţinuţi în legături să-i eliberezi". Și aşa a făcut. Străbătînd vestea 
de această minune prin toată ţara aceea, mulți se întorceau la Dumnezeu şi creştea și 
se înmulțea din zi în zi Biserica lui Hristos. 


Odată Sfîntul Conon, şezînd în casa sa, a văzut o tabără de diavoli care venise 
asupra lui. Căci cei din insula aceea, care erau izgoniți din oameni și din capiștile 
idolești, adunîndu-se, s-au înarmat asupra sfîntului şi au venit să-l vatăme. Văzîndu- 
1 sfîntul, i-a legat pe toți cu numele lui lisus ca să nu poată să scape. Şi diavolii rugau 
pe sfîntul să nu le poruncească a se duce în adînc, ci orice voieşte să le poruncească 
să lucreze. lar sfîntul, certîndu-i să nu facă oamenilor nici un rău, i-a trimis la diferite 
lucrări: pe unii să sape pămîntul în grădini, să smulgă buruienele, spinii şi pălămidele; 
pe alţii să are ţarinele şi să le semene, alții să păzească roadele, alţii să pască cireada 
dobitoacelor şi s-o apere de fiare, iar alții să taie şi să aducă lemne; şi i-a rînduit să 
facă tot lucrul casei ca nişte robi cumpăraţi. Astfel, diavolii slujeau fericitului Conon 
ca robi şi răscumpăraţi, pînă cînd 1-a fost voia lui, făcînd cu sîrguință tot lucrul 
poruncit; căci erau legați cu legăturile puterii lui Dumnezeu și robiți şi supuşi sub 
picioarele plăcutului lui Hristos. 


Într-o noapte, au năvălit tîlharii asupra casei sfîntului, crezînd că vor găsi la 
dînsul vreo bogăție, deoarece era slăvit în toată ţara aceea; şi, legîndu-l, voiau să-l 
muncească ca să le spună unde are aurul. Începînd ei a-l munci, îndată, prin porunca 
lui Dumnezeu, strîngîndu-se diavolii care slujeau sfîntului, au apucat pe tilhari şi-i 
băteau fără de milă. Apoi, aprinzînd foc în cuptor, le ardeau trupurile, iar pe sfîntul 
l-au dezlegat din legături; dar el i-a certat, că au lăsat pe tilhari abia vii. Apoi sfîntul 
s-a rugat pentru tîlhari către Dumnezeu şi și-au venit întru sine; după care fericitul, 
învăţîndu-i ca să nu mai facă tîlhărie, i-a slobozit cu pace. 


Dar nu numai din mîinile tîlharilor au scos diavoli pe Sfîntul Conon cu 
porunca lui Dumnezeu, ci şi cinstea numelui lui o păzeau, aşa voind Dumnezeu. Căci, 
atunci cînd cineva dintre credincioșii isaurieni îndrăznea să hulească numele lui 
Conon, îndată aceia erau bătuți de diavoli nevăzuţi. Şi se făcuse numele lui Conon la 
toți cinstit şi înfricoşat. Fiind oriunde pomenit numele lui Conon, unii din închinătorii 
de idoli au început a-l huli pe Sfîntul cu cuvinte ocărîtoare. Şi îndată au năvălit asupra 
lor diavolii şi, bătîndu-i, îi trăgeau de păr pe cale; apoi, aducîndu-i la Sfîntul, 1-au 
aruncat înaintea picioarelor lui pe hulitorii aceia. Astfel, cuprinsese frica pe toți 
necredincioşii, încît nici cu mintea nu gîndeau ceva rău asupra Sfîntului Conon. 


Pe un om care fura rodurile din țarina lui Conon, l-au prins acei nevăzuţi 
păzitori ŞI, bătîndu-l, l-au adus la sfîntul, cu asinul lui şi cu sacul plin de roade. Pe 
acesta învățîndu-l să nu fure, l-a eliberat Sfîntul la locul său. O văduvă oarecare, 
săracă, purtînd în braţe pe singurul său fiu, a mers la țarină în vremea secerișului să 
adune spice în urma secerătorilor. Și a pus pe pămînt pe pruncul său şi s-a dus la 
oarecare depărtare, adunînd spice. Dar, îndată alergînd din pădure, un lup a apucat 
pe prunc şi l-a dus în pustie. Şi a alergat femeia după el, dar n-a putut să-l ajungă, 
nici să scoată pe prunc din dinţii lui. Apoi a alergat femeia aceea la făcătorul de 
minuni, Sfîntul Conon, de vreme ce era aproape locul lui. Plîngînd şi căzînd la 
picioarele lui, i-a spus primejdia. lar el îndată a poruncit nevăzuţilor robi şi aceia, 
alergînd în clipeala ochiului, au prins pe lup cu pruncul ţinîndu-l în dinţi şi l-au dus 
înaintea Sfîntului. EI a dat pruncuşorul maicii sale viu şi sănătos, iar pe lup l-a lăsat 
întru ale sale. 


După aceea alți diavoli, care încă nu erau legaţi, începuseră în ţara aceea a 
vătăma pe oameni prin diferite boli, dar mai ales cu vărsatul. Înţelegînd Sfîntul 
vrăjmăşia acelora, s-a rugat lui Dumnezeu și îndată i s-a dat putere asupra lor. Deci, 
prinzîndu-i pe toţi, i-a certat şi pe unii i-a izgonit din hotare la locuri pustii; pe alții 
întru adînc 1-a trimis, iar pe alții, legaţi, punîndu-i în treizeci de vase de lut cu plumb 
şi, pecetluindu-i cu puterea Crucii, i-a îngropat în pămînt, sub temelia casei sale. 


În acea vreme a sosit prigonire asupra creştinilor. Şi a venit în Isauria, din 
porunca împărătească, un voievod oarecare, anume Magdon. Acela, prinzînd mai 
întîi pe Sfîntul Onisie, din satul Usorova, l-a muncit pînă la moarte. După aceea şi pe 
Sfîntul Conon l-a prins și-l muncea cu multe şi cumplite răni, silindu-l spre idoleasca 
jertfă. 


Auzind isaurienii că voievodul muncește pe Sfîntul Conon, s-au adunat 
mulțime de bărbaţi înarmaţi și au alergat la satul Usorova, vrînd să ucidă pe voievod. 
De acest lucru înştiinţîndu-se voievodul, a încălecat pe cal cu slugile sale şi a fugit 
din hotarele lor. Iar isaurienii au fugit după dînsul şi nu l-au ajuns. lar pe Sfîntul 
Mucenic Conon l-au aflat legat şi peste tot trupul rănit şi sîngerat de bătăi. Apoi 
dezlegîndu-l, plîngeau pentru dînsul; şi, ștergîndu-i sîngele, se ungeau pe trupurile 
lor, dorind să se sfinţească cu sîngele lui, şi-i sărutau cu dragoste rănile cele luate 
pentru Hristos. lar Sfîntul Mucenic se mîhnea foarte că nu-l lăsară să pătimească pînă 


în sfîrşit, pentru că dorea să moară în munci pentru Hristosul său. După aceea l-au 
dus oamenii cei credincioşi în casa lui părintească din satul Vidania şi se îngrijeau 
pentru vindecarea rămlor lui. 


Trecînd doi ani după pătimirea aceea, s-a mutat Sfintul Conon către 
Dumnezeu. Atunci, adunîndu-se toată ţara Isauriei, a făcut plîngere mare pentru 
dînsul şi l-au îngropat împreună cu fericiţii săi părinți şi cu sfînta lui mireasă care şi- 
a păzit fecioria sa fără prihană pînă în sfîrşit. După adormirea şi îngroparea Sfintului 
Conon, au voit isaurienii să prefacă părinteasca lui casă cea mucenicească într-o 
biserică. Lărgind casa, au început a-i săpa temelia şi au aflat în pămînt acele mai sus 
pomenite treizeci de vase de lut, întru care Sfîntul Conon închisese pe diavoli. 


Deci, neştiind ce este într-acele vase, şi părîndu-le că este ascuns într-însele 
aur şi argint, s-au bucurat; şi degrabă au spart un vas şi îndată au ieşit dintr-însul 
diavolii în chip de fum întunecat şi foarte necurat şi, întunecînd văzduhul, au făcut 
vifor înfricoşat, încît toți oamenii, înspăimîntîndu-se, unii au căzut de frică, iar alții 
au fugit din locul acela. Iar diavolii, zburînd în văzduh, făceau zgomot mare şi unul 
pe altul se strigau pe nume. Şi se făcuse frică mare în satul acela, încît nimeni, după 
apusul soarelui, nu îndrăznea a ieşi afară din casa sa, de vreme ce multe îngroziri 
diavoleşti se arătau noaptea și speriau pe oameni și pe dobitoace. lar aceasta o 
îngăduise Dumnezeu pentru pedepsirea oamenilor celor lacomi; căci, socotind că 
este în vasele acelea comoară, au început a le sparge. 


După aceea, s-au izgonit acele diavoleşti năluciri şi îngroziri, cu rugăciunile 
Sfîntului Conon. lar celelalte vase, în număr de douăzeci şi nouă, ce țineau într-însele 
pe diavoli, au rămas şi pînă astăzi în pămînt îngropate sub temelia bisericii Sfîntului 
Conon. Cu ale cărui sfinte rugăciuni şi noi să petrecem totdeauna nevătămaţi de 
diavoli, slăvind pe Tatăl şi pe Fiul şi pe Sfîntul Duh, pe Unul în Treime Dumnezeu, 
în veci. Amin. 


14.POMENIREA SFÎNTULUI MUCENIC CONON GRĂDINARUL 
(5 MARTIE) 


Versiune fara diacritice | Vieţile Sfinţilor pe luna martie 


Acest Sfînt Conon a fost pe vremea lui Decius împăratul (249-251), cu neamul 
din Nazaretul Galileii. De acolo a venit în cetatea Mandon, a Pamfiliei şi la un loc ce 
se numea Carmila, şi-a făcut o grădină de gospodărie în care semănînd verdeţuri, își 
agonisea hrană dintr-aceea. Era bun cu obiceiul, fără de răutate şi nevinovat cu inima, 
deşi era neînvăţat la carte, ci, fiind creştin, viețuia cu plăcere de Dumnezeu. Şi 
Puplius ighemonul, înştiinţîndu-se despre el, a trimis ostaşi ca să-l prindă. Iar aceia, 
spre batjocură, închinîndu-se lui cu cuvinte frumoase, el a răspuns cu bucurie la 
închinarea lor, prin cuvinte de urare şi de dragoste. Ostaşii i-au spus: "Te cheamă 


Puplius, ighemonul". EI le-a răspuns: "Ce trebuință are de mine, mai vîrtos că eu sînt 
creştin? Să cheme la sine pe cei de un gînd cu el". Dar a fost legat Sfîntul Conon și 
l-au dus la ighemon, silindu-l să aducă jertfă idolilor; atunci a suspinat din adîncul 
inimii, pentru orbirea şi rătăcirea necredincioşilor, şi, pe ighemon ocărîndu-l cu 
cuvinte, era neclintit întru mărturisirea lui Hristos. Deci i-au bătut în picioarele lui 
piroane de fier şi a fost silit a alerga înaintea caretei ighemonului pînă într-atât, încît, 
slăbind, a căzut în genunchi şi, rugîndu-se lui Dumnezeu, în mîinile Lui şi-a dat duhul 
său. 


15.POMENIREA CUVIOSULUI ISIHIE PUSTNICUL 
(5 MARTIE) 


Marele plăcut al lui Dumnezeu Isihie, din scutece bine povăţuindu-se la fapta 
bună, a urît plăcerile pămînteşti şi s-a făcut locaș al Sfîntului Duh. Apoi, suspinînd 
pentru săturarea bunătăţilor celor veşnice, cele din Sionul cel de sus, pentru aceasta 
de bună voia lui s-a izgonit din patrie şi şi-a căutat loc în pustie. 


Cuviosul Isihie era cu neamul din țara antrapenească, care este lîngă marea ce 
adapă Adriania. Şi suindu-se în muntele ce se numeşte Maionis, diavolii care viețuiau 
acolo, temîndu-se de izgonirea lor şi vrînd să întoarcă pe sfiîntul din hotarele acelea, 
au intrat în doi oameni, în loan și în Ilarion şi, întîmpinînd pe plăcutul lui Dumnezeu, 
l-au întrebat unde merge. 


Înştiințîndu-se de scopul lui, i-au zis: "Au nu ştii, o, omule, că acel loc este rău 
şi te duci la moarte. Căci acolo se află mulţime mare de fiare mîncătoare de trupuri, 
încă şi tîlhari cumpliți locuiesc acolo şi nu vei putea să fii viu în acel loc nici o zi”. 
Sfîntul, înțelegînd cu duhul că acele cuvinte nu sînt omenești, ci diavoleşti, le-a zis: 
"Eu pentru mulțimea păcatelor mele, sînt vinovat morţii. Deci voi merge ca să mor 
ori mîncat de fiare, ori chinuit de tîlhari”. 


Acestea zicînd, a făcut rugăciune și, cu puterea Crucii izgonind duhurile 
necurate cele fără de trupuri din trupurile omeneşti, a mers în calea sa şi, suindu-se 
într-o parte a muntelui, a iubit acel loc. Zidindu-şi acolo chilie, a început a vieţui 
nevoindu-se în pustniceştile osteneli ale pustiei. Şi făcînd grădină, o lucra, săpînd 
pămîntul, semănînd seminţe şi din ostenelile miinilor sale se hrănea. 


S-a întîmplat de au venit odată o mulțime de păsări în grădina lui şi-i mîncau 
verdețurile şi seminţele şi pustiau de tot ostenelile sfîntului. Pentru aceea sfîntul 
rugîndu-se lui Dumnezeu, îndată păsările cele ce gustau din ostenelile lui cădeau din 
văzduh jos şi nu puteau să zboare, ci erau întinse pe pămînt. lar cîte se atingeau de 


semințele din grădină, acelea nu se mai puteau ridica în văzduh, ci ca de nişte otravă 
fiind vătămate, se tăvăleau. Şi era plin locul acela de mulțimea cea mare de păsări, 
ce căzuseră pe pămînt. 


După o vreme, cuviosului fundu-i milă de păsări, ieşind din chilie, a zis către 
ele: "Duceţi-vă de aici și să nu mai mîncaţi ostenelile monahiceşti”. Aceasta zicînd 
sfîntul, îndată toate păsările care zăceau la pămînt, au zburat sus şi de atunci nu se 
mai apropiau niciodată de grădina lui. După aceea, aflînd apă într-o vale, a zidit acolo 
o biserică mică, în numele Sfîntului Apostol Andrei, unde petrecea cu liniște și în 
gîndirea de Dumnezeu, împreună cu ucenicii săl. 


Odată a fost adusă o fecioară îndrăcită, ai cărei părinți, căzînd la picioarele 
sfîntului, îl rugau să izgonească duhul cel necurat din fiica lor. lar cuviosul, rugîndu- 
se lui Dumnezeu, îndată a alungat pe diavol din acea fecioară. Apoi către părinţii ei 
a zis: "Acestea grăieşte Duhul Sfînt, că în acest loc, după moartea mea, va fi o 
mănăstire de sfinte femei pustnice, a căror putere de rugăciuni va izgoni de aici toate 
taberele diavoleşti”. Această proorocie a sfintului s-a împlinit la vremea sa. 


Într-una din zile, ieșind Cuviosul Isihie din chilia sa, a văzut un om trăgînd cu 
boii un car mare, plin de multă povară. Din întîmplare, un bou, împiedicîndu-se cu 
picioarele, a căzut la pămînt şi nu putea să se scoale. lar omul, alergînd, se nevoia 
să-l scoale de la pămînt, dar în zadar se ostenea, căci boul lui de osteneală a început 
a plînge. 


Cuviosul văzînd aceasta, i s-a făcut milă de el şi, apropiindu-se de bou, îl 
netezea pe grumaz şi ca unui cuvîntător îi grăia boului: "Scoală-te, leneșule, și 
săvirşeşte calea ta, ca nu cîndva aflîndu-te vrăjmașul că eşti netrebnic, să te facă 
unealta răutăţii sale”. Aceasta zicînd, a făcut semnul Crucii asupra boului şi îndată 
sculîndu-se, boul alerga, trăgînd cu liniște carul cel încărcat. Deci, s-a minunat omul 
acela de aceasta şi, închinîndu-se sfîntului cu mulțumire, s-a dus cu bucurie în calea 
sa. lar sfîntul, sporind din zi în zi spre mai bine şi suindu-se spre săvîrşirea faptei 
bune, s-a învrednicit a fi cu îngerii împreună vorbitor și a ştiut a sa mutare către 
Dumnezeu mai înainte cu treizeci de zile prin îngerul lui Dumnezeu. Pentru aceasta, 
umplîndu-se de mare bucurie, se gătea spre ieşire. lar aproape de sfîrşitul său, 
chemînd ucenicii care vieţuiseră cu el, i-a învăţat din destul. 


După aceea, fund miezul nopţii, deodată a strălucit din cer lumină, nu numai 
la chilia sfîntului, ci şi în tot locul acela. lar Cuviosul cu veselie zicea cuvintele 
acestea: "În mîinile Tale, Doamne, îmi dau duhul meu”. Apoi a trecut spre cereștile 
locaşuri. Sfîntul şi cinstitul lui trup l-au îngropat în biserica cea mai sus numită, "a 
Sfîntului Apostol Andrei", în raclă de piatră, lîngă sfintele uşi. 


După aceea Teofilact, episcopul Amasiei, a adus cinstitele moaşte ale sfîntului 
nestricate, în cetatea sa; şi le-a pus de-a dreapta altarului, în anul de la facerea lumii 
şase mii trei sute, pe vremea împărăției lui Constantin și a Irinei (780-797). Iar în 


locul acela din pustie, unde s-a nevoit cuviosul, s-a făcut mănăstire de fecioare, după 
proorocia sfîntului. 


16.POMENIREA SFÎNTULUI MUCENIC EVLOGHIE PALESTINIANUL 
(5 MARTIE) 


Acesta fiind născut din părinți necredincioşi, după moartea lor multele averi 
ce rămăseseră le-a împărțit la săraci. Iar el, singur sărăcind pentru Hristos, umbla ca 
un sărac prin ţara Palestinei, învăţind pe cei necredincioși şi întorcîndu-i la Hristos 
Dumnezeu. Fiind clevetit la domnul țării aceleia, a luat multe munci de la dînsul, 
deoarece nu voia să aducă jertfe idolilor. Apoi, la sfîrşit, i-a tăiat capul. 


17.PĂTIMIREA SFINȚILOR PATRUZECI ŞI DOI DE MUCENICI DIN 
AMOREEA 


(6 MARTIE) 


Teofil, împăratul grecilor (829-842), fiul împăratului Mihail (820-829) care se 
numea Valvos sau 'Travlos, fiind cu neamul din Amoreea, avea dese războaie cu 
ismailitenii, pe care uneori îi biruia, iar alteori era biruit de dînşii. 


Odată, ieşind cu mulțime de oaste asupra părții agarenilor, a înconjurat cetatea 
ce se numea Sozopetra, care era patria lui Amirmumn, voievodul saracinilor, şi bătea 
acea cetate. Amirmumn, care se numea şi Avisac, voievodul agarenilor, fiind în altă 
parte, a trimis la împăratul Teofil, rugîndu-l mult să se depărteze de cetatea aceea ca 
să nu-i strice moștenirea cea iubită lui. Teofil neascultînd, a luat cetatea şi, risipind- 
o cu totul, s-a întors în ale sale cu multă pradă. 


Amirmumn, fiind cuprins de mare jale şi mînie pentru risipirea patriei sale, a 
început a aduna ostași de pretutindeni, cu mult aur, din Babilon, Palestina, Chilisiria 


şi din Africa cea de departe. Apoi, după oarecare vreme, adunîndu-se în Tars 
împreună cu toată puterea sa cea ostășească, voia să se ducă în Frigia asupra prea 
frumoasei cetăți Amoreea, care era patria împăratului Mihail Travlos, tatăl lui Teofil, 
ca să-şi răzbune patria sa, Sozopetra, cetatea cea stricată de Teofil. 


Auzind de acest lucru Teofil, împăratul grecesc, a adunat de asemenea oastea 
sa de la Răsărit şi de la Apus şi din Persia și, ieşind la război împotriva vrăjmașului, 
s-a dus în cetatea Frigiei, Dorila, care este departe de cetatea Amoreea cale de trei 
zile. Dar mulţi din sfetnicii împărăteşti, ştiind că mai multă este puterea ostăşească a 
saracinilor decît a grecilor, îl sfătuiau pe împărat să nu se lupte cu voievodul 
Agarenilor, iar pe locuitorii din Amoreea să-i mute în alte cetăţi mai tari. 


Dar Teofil, zicînd că este lucru cu ruşine să se dea înapoi de la război şi să lase 
pustie cetatea cea preafrumoasă, pregătea război. Deci a trimis oaste la Amoreea, 
spre apărare. ŞI au fost trimiși acolo cîțiva voievozi, între care: Constantin, ce se 
numea Drugharie, cu boieria de patriciu; Aeţiu, iarăşi patriciu cu boieria; Teofil, 
asemenea cu cinstea patriciei; Teodor, care se numea Cratir, cu dregătoria 
protospătar; Melisen, Calist care se numea Turmarh, Vasoiu şi alți comandanţi de 
oaste, toți bărbaţi vestiți. 


După aceasta, luptîndu-se împăratul Teofil cu Amirmumn, s-a făcut război 
mare din amîndouă părțile. Mai întîi greci au biruit pe Agareni. După aceea, cu 
bunăvoința lui Dumnezeu, s-a schimbat războiul. Căci Stăpînul Hristos, fund mîniat 
pe Teofil pentru lupta contra sfintelor icoane, a luat bărbăția de la greci. Și, 
îndreptîndu-se agarenii, au început a-i birui şi a fugit toată puterea grecească, lăsînd 
pe împăratul lor, pe care îl apăra tare numai oastea persană, plătită cu aur de dînsul. 
Şi ar fi pierit desăvîrşit acolo împăratul Teofil, de nu i-ar fi apucat noaptea. Însă 
cerescul Împărat, Care nu Se mînie pînă la sfîrşit, nici în veac nu pedepseşte, S-a 
milostivit spre creştini şi, fără de veste, a dat o ploaie foarte mare asupra taberelor 
agarenilor, le-a slăbit arcurile şi au încetat de a alunga pe împăratul Teofil, care fugea 
împreună cu cetele grecești cele biruite. 


După acel cumplit război, Amirmumn al agarenilor s-a dus îndată la cetatea 
Amoreea și a înconjurat-o. Apoi, săpînd şanţ adînc împrejur, a bătut-o cumplit din 
toate părțile, multă vreme. lar Teofil împăratul grecesc, fugind cu ruşine în Dorila, a 
trimis rugăminte cu multe şi mari prețuri la Amirmumn voievodul, ca doar va pleca 
din cetatea Amoreea. 


Dar el, fiind foarte mînios pentru Sozopetra, cetatea sa cea ruinată, stătea 
neînduplecat. Ba chiar rîdea de rugămintea şi de darurile împăratului, numindu-l 
fugar şi fricos şi a poruncit ca să țină legați pe trimişii lui ca să aştepte sfîrşitul 
lucrului. Tiranul agarean se apropia de cetatea Amoreea în toate zilele, însă cei ce 
erau în cetate se împotriveau tare şi au fost uciși chiar pe zidurile cetății mulțime 
mare din oastea agarenilor şi din cei mai vestiți începători de ostaşi. 


Voievodul Amirmumn avea multă îndoire și tulburare şi, văzînd că nu este cu 
putință să ia cetatea, se gîndea s-o lase şi să se ducă la locul său. Și cu adevărat s-ar 
fi făcut acel lucru, dacă n-ar fi fost o vicleană vindere a unui comandant de ostaşi 
amoreu, cu numele Vadiţis. Acel ticălos, mîniindu-se pentru o pricină oarecare şi o 
sfadă ce avusese cu voievozii, a gîndit să dea cetatea în mîinile vrăjmașşilor. 


Astfel, a slobozit printr-o săgeată o hîrtie către agarenii care începuseră a se 
depărta de zidurile cetăţii. Iar într-acea hîrtie era scris astfel cu mîna lui: "Pentru ce 
aşteptaţi aici de atîta vreme şi, avînd atîta osteneală, vă duceţi în deşert? Îndrăzniţi și 
vă apropiați de acea parte a zidului cetăţii unde veţi vedea un stîlp pe care este 
închipuit un leu de marmură și în vîrful stîlpului o asemănare de finic făcută din 
piatră. Acolo mă aflu eu străjuind piatra aceea şi vă voi ajuta bine şi veţi lua cetatea 
cu înlesnire, căci zidurile sînt slabe acolo. lar după aceea veţi şti cu ce cinste mă veți 
răsplăti pentru prietenia mea către vor”. 


Acea hîrtie, găsindu-se împreună cu săgeata şi fiind adusă la voievod, 
Amirmumn agareanul, citind-o şi văzînd cele scrise, s-a bucurat foarte mult şi îndată 
toată puterea sa şi-a întors-o spre zidul acela. Deci, cu ajutorul vicleanului vînzător 
ce se numea Vadiţis, a intrat puterea agarenilor în cetate şi s-a făcut omor mare, iar 
sîngele creştinilor curgea ca pîraiele pe ulițele cetăţii. Și nu numai cu sabia, dar şi cu 
foc au prăpădit acea cetate. Că îndată din toate părțile au aprins-o, Dumnezeu 
pedepsind pe poporul Său pentru eresurile ce se înmulțiseră între greci într-acel timp; 
şi abia a scăpat cineva în ceasul acela de sabia agarenilor și de foc, însă cei ce au 
rămas atunci vii, n-au scăpat după aceea de moarte şi de robie. 


Apoi, încetînd uciderea, au fost prinși de vii cei mai sus pomeniţi voievozi 
care erau trimiși de împărat pentru apărarea cetăţii, adică Constantin, Aeţiu, Teofil, 
Teodor, Melisen, Calist, Vasoiu şi ceilalți comandanţi de ostaşi care erau la număr 
patruzeci şi doi. Cei rămași în viaţă erau duşi în robie, bărbaţi, femei, tineri și 
fecioare; şi a poruncit tiranul ca să despartă deosebit pe bărbaţi, tineri, femei şi 
fecioare. Și s-au găsit bărbaţi ca la şaptezeci de mii, iar femei, fecioare şi tineri fără 
de număr. Deci, pe toţi bărbaţii a poruncit să-i taie cu sabia, lăsînd vii numai pe cei 
pomeniți mai sus voievozi, împreună cu alți comandanți de ostaşi, iar pe femei şi 
copii i-a împărțit la ostașii săl. 


Astfel, frumoasa cetate Amoreea a pierit într-o zi, prin foc şi sabie, pentru 
păcatele rău credinciosului împărat Teofil care a lepădat din biserici podoaba 
icoanelor și pe mulți sfinți mărturisitori 1-a muncit cumplit, pentru închinarea 
icoanelor. 


După aceasta, Amirmumn tiranul a desfăcut din legături pe trimişii lui Teofil, 
cei care văzuseră stricarea cetăţii şi 1-a trimis la împărat ca să-i spună tot ce au văzut. 


Aflînd împăratul toate acelea, s-a mîhnit foarte mult şi a spus lui Amirmumn 
că doreşte să răscumpere pe voievozii şi comandanții de oaste, cu două sute de 


chentinari; iar acela n-a voit să-i dea pe cei robiți numai pentru atîta preţ, zicînd că 
el a cheltuit o mie de chentinari cu adunarea ostaşilor. Și bătîndu-şi joc de dorința 
împăratului şi de trimiși săi, i-a eliberat fără cinste, iar pe cei robiţi i-a dus în Siria. 
Atunci Teofil, fiind cuprins de mai multă mîhnire, de supărare a căzut în boală şi nu 
după mult timp a murit. 


Iar cel ce a vîndut cetatea la vrăjmaşi, adică comandantul de oaste Vadiţis, s- 
a lepădat de Hristos şi s-a făcut păgîn, luînd credinţa agarenilor; iar de voievod a fost 
cinstit cu daruri. Amirmumn, boierul cel din neamul ismailitenesc, ducînd pe 
Voievozii greci cei bogaţi, împreună cu tovarășii lor, patruzeci şi doi la număr, a 
poruncit să-i păzească în temniță întunecoasă, cu lanţuri ferecaţi, avînd picioarele 
strînse în obezi, ba încă și cu foame şi sete să-i omoare. Și erau sfinții în strîmtorare 
mare şi necăjiţi, nu atât de agareni, cît de lepădatul Vadiţis, cel mai sus-zis, care avea 
multă răutate asupra lor. 


După aceea, au început agarenii, fiind îndemnați de voievodul lor, a amăgi pe 
sfinţii cei legaţi spre credinţa lor agarenească. Căci necuratul acela voievod voia a 
robi şi sufletele acelora, ale căror trupuri îi erau robite. Așadar, intrînd unii la sfinți 
în temniță și dîndu-le puţină milostenie, îi sfătuiau să se miluiască singuri şi să scape 
din temniţă, zicîndu-le că vor fi eliberaţi, dacă vor veni la legea lor mahomedană. lar 
sfinții nici nu voiau să audă cuvintele lor cele amăgitoare, voind mai ales, în tot 
timpul vieţii lor, să rabde cele mai grele nevoi și legături ale temniţei şi să sufere cea 
mai cumplită moarte, decît să se lepede de Hristos şi să urmeze necuratului 
Mahomed. Şi nu o dată veneau la sfinți înşelători de aceştia, ci de multe ori; dar cît 
de puţin n-au sporit cu nimic, deşi le făgăduiau sfinților, nu numai libertate, ci și 
cinste şi daruri multe. 


Altă dată, intrînd unui din cei mai vestiți bărbați și dînd milostenie la cei legaţi, 
au şezut lîngă dînșii şi, prefăcîndu-se că au lacrimi, au început a plînge ca şi cînd se 
jeleau de atîtea lungi legături ale celor chinuiţi, apoi grăiau între dînşu: "O, de cîte 
mari răutăți este pricinuitoare necredinţa în marele nostru prooroc Mahomed! Iată, 
aceştia pe care-i vedem cu grele obezi ferecați, au nu sînt din cei mai aleşi bărbaţi, 
cinstiți de împăratul lor, viteji în războaie şi slăviţi în neamul lor? Au n-au avut sub 
mîna lor mai mult de şaptezeci de mii de ostaşi şi cetatea cea tare, Amoreea? Însă 
sînt vînduți în mâinile sfetnicului nostru. Dar cine a luat de la dînșii acea mare tărie 
şi putere, fără numai aceasta, că leapădă pe marele Mahomed proorocul, în care cred 
robii lui, care au avut atît de mare biruinţă. Însă cei ce nu cunosc şi în neștiință 
greşesc, cu înlesnire pot să cîştige iertare”. 


După aceea, au zis către sfinți: "Voi, o, bărbaţilor de care tocmai vorbim și 
pentru care ne doare inima, ascultaţi-ne pe noi care vă sfătuim de bine; abăteți-vă de 
la calea aceasta strîmtă, pe care vă poruncește vouă Fiul Mariei, ca să călătoriţi și să 
mergeţi pe calea ce este largă, în veacul de acum și în cel viitor, pe care marele nostru 
prooroc ne-o spune. Pentru că ce lucru de necrezut învaţă proorocul nostru, cînd zice 


că este puternic Dumnezeu ca pe cei ce se supun Lui şi aici în viaţă să-i sature de 
toate desfătările şi acolo să-i facă moștenitori ai Raiului? 


Au doar aur nu-i ajunge lui Dumnezeu, sau de îndestularea altor lucruri este 
EI lipsit? Este potrivnic înţelegerii celei sănătoase a vă lepăda de îndoitele daruri ale 
lui Dumnezeu, cele dăruite aici şi acolo. Au doar voiți să fiți moştenitori ai 
bunătăților Lui, neprimind acestea, cînd EI vi le dă, ori cînd voi singuri le voiți? Atît 
de mare mîndrie aveţi, că, trecînd cu vederea bunătatea Lui, Îl porniţi spre mînie. 
Căci şi voi, cînd dați cîteodată ceva slugilor voastre, iar ei trec cu vederea facerea de 
bine a voastră şi se întorc de la voi, au nu vă mîhniţi asupra lor? Oare, fiind necinstiți 
de dînşii, nu puneţi răni asupra lor, în loc de faceri de bine? 


Deci, dacă oamenii cei muritori fac astfel, au nu cu mult mai vîrtos nemuritorul 
Dumnezeu, va face vouă acestea? Primiți dar învățătura proorocului nostru şi, 
scăpînd de aceste primejdii de acum, îndulciți-vă între cei vii de darurile dăruite vouă 
de Dumnezeu, iar după moarte de cele făgăduite. Căci Dumnezeu, fiind foarte 
milostiv şi văzînd că slăbeşte tot omul care vrea să împlinească cu lucrul legea cea 
grea a lui Hristos, a trimis pe proorocul său Mahomed ca să ridice toată greutatea de 
la oameni şi toată neputinţa s-o dezlege. lar după dulcețile cele în tot chipul ale vieții 
acesteia le-a făgăduit veselia cea de dincolo, învăţindu-i că numai prin credință, fără 
de fapte, se vor mîntui cei ce-l vor asculta pe el”. 


Nişte cuvinte hulitoare ca acestea ale agarenilor auzindu-le acei preaînţelepți 
bărbaţi, au căutat unul la altul şi au zîmbit. Apoi au zis cuvîntul psalmistului: Mi-au 
spus mie călcătorii de lege birfeli, dar nu sînt ca legea Ta, Doamne. Toate poruncile 
Tale sint adevărate. lar către agareni căutînd, au zis: "Oare astfel este învățătura 
proorocului vostru? Şi oare acea faptă cu adevărat o credeţi a fi dreaptă şi de 
Dumnezeu primită, ca adică să se poată birui cineva de toate poftele, necurățiile şi 
voile cele pătimașe ale trupului? Ce deosebire va fi între oamenii care petrec astfel 
şi între dobitoacele cele fără de minte? Nu, o, bărbaților, nu! Nu voim să fim ca aceia, 
nici ne vom depărta de legea creștinească, cea cinstită şi curată, că sîntem ucenici ai 
celor ce strigă către Dumnezeu: Nu ne vom depărta de la Tine, ci pentru Tine ne 
chinuim toată ziua, socotindu-ne ca nişte oi gata de junghiere. Nimic nu va putea să 
ne despartă de dragostea lui Dumnezeu, Care este întru lisus Hristos, nici acestea de 
acum, nici cele viitoare”. Aceasta auzind-o, bărbații aceia agareni s-au dus 
nelucrători. 


Iar după ce a trecut cîtăva vreme, alţii, asemenea celor dintii, fund trimiși de 
voievod, au mers în temniță la sfinți; erau nişte înșelători care se numesc 
ghimnosofişti; aceia, dînd şi ei legaţilor milostenie şi pe fiecare sărutîndu-l, au șezut. 
Apoi au început a-i întreba, zicînd: "Ce lucru este cu neputinţă lui Dumnezeu?" 
Sfinţii au răspuns: "Nimic; toate Îi sînt cu putinţă Lui, căci acel lucru este potrivit 
firii lui Dumnezeu”. 


Zis-au ghimnosofiştii: "Dacă lui Dumnezeu toate îi sînt cu putinţă, să vedem 
cui îi face bine într-această vreme, cu puterea Sa cea mare? Oare grecilor sau 
ismailitenilor? Cui a dat cele mai frumoase şi mai slăvite părți ale pămîntului? Oare 
vouă sau nouă? A cui oaste o înmulțește și ale cui cete le seceră ca pe nişte paie? Au 
doar este Dumnezeu nedrept? De nu ne-ar fi aflat că păzim poruncile Lui, nu ne-ar fi 
arătat nouă o aşa de mare facere de bine. Şi ce să mai zicem? De nu v-ar fi aflat pe 
vol căzuţi în necredinţă, prin proorocul Mahomed, cel trimis de la dînsul, nu v-ar fi 
supus şi nu v-ar fi dat nouă în robie”. 


Sfinţii au răspuns: "Dacă mărturiilor prooroceşti aţi fi crezut, cu înlesnire 
judecata noastră aţi fi cunoscut-o că este nemincinoasă. Oare cele grăite de voi, pot 
să se mărturisească cu ale noastre, din dumnezeieștile Scripturi? Nicidecum. Și tot 
lucrul ce este nemărturisit, nu este adevărat. Daţi-ne răspuns la cele ce vă întrebăm: 
"De s-ar fi întîmplat doi oameni a se certa pentru o țarină, unul dintr-înșiui neavînd 
nici un martor, ar fi strigat, s-ar fi gîlcevit, spunînd că a lui este țarina; iar celălalt, 
fără de sfadă şi fără de strigare, ar fi pus înainte martori mulți, cinstiți, vrednici de 
credinţă care ar arăta cum că a lui este țarina, iar nu a celuilalt. Deci, ce vi se pare o, 
saracinilor, a căruia aţi fi socotit, că este țarina aceea?" 


Răspuns-au aceia: "Cu adevărat, se cuvine țarina celui care are martori”. Zis- 
au sfinții: "Drept aţi judecat. Astfel şi noi socotim între Mahomed, învățătorul vostru, 
şi între Unul născut Fiul lui Dumnezeu, Domnul nostru lisus Hristos, Care a venit 
luînd trup omenesc din Preacurata Fecioară, precum şi pe voi v-am auzit întărind 
aceasta, de multe ori. Hristos a venit avînd cu Sine mărturiile tuturor celor mai vechi 
sfinți prooroci, care mai înainte au vestit despre venirea Lui în lume. După aceea a 
venit şi al vostru prooroc şi dătătorul de lege, Mahomed, pe care îl socotiți voi a fi 
trimis de la Dumnezeu. Oare nu 1 se cădea lui să aibă doi prooroci, sau măcar un 
prooroc drept mărturie, ca pe faţă să-l arate, cum că el este trimis de Dumnezeu cu 
adevărat?" 


Acestea grăind sfinții, s-au ruşinat ghimnosofiștii, văzîndu-se biruiți în 
cuvinte. lar Sfîntul Vasoiu a grăit, zîmbind: "Are şi al saracinilor un dătător de lege 
slăvit şi adevărat, pe Sfîntul Isaia, care a proorocit despre dînsul; şi de nu s-ar mîhni 
aceşti înţelepţi bărbaţi (ghimnosofişti1), le-aş spune proorocia aceluia”. 


Zis-au saracinii (arabii): "Nicidecum nu ne vom mîhni, căci ştim a ierta pe cei 
ce greşesc din neştiinţă, chiar de ai zice cu ocară ceva pentru proorocul nostru". A 
zis Sfîntul: "Oare nu voi spuneţi că proorocul Mahomed este mai pe urmă decît toţi 
proorocii ca o pecetluire a proorocilor?" Zis-au aceia: "Cu adevărat aşa este”. Sfîntul 
Vasoiu a grăit: "Isaia, pe care şi voi îl mărturisiţi a fi prooroc al lui Dumnezeu, zice 
în proorocia sa: Luat-a Domnul din Israil capul şi coada. Şi tîlcuiește iarăşi singur 
proorocul cuvintele acestea, spunînd: Capul se aseamănă cu cei ce se minunează de 
fețe, adică cei ce fac judecăţi nedrepte. lar despre coadă se spune că Mahomed este 
proorocul care învaţă cele fărădelege. 


Deci, să nu vă mîniaţi, o, bărbaţilor. Oare nu este proorocul vostru coada, ca 
cel mai de pe urmă prooroc şi după al vostru cuvînt? Și oare nu vă învaţă pe voi 
lucruri fărădelege? Căci oare nu este acest lucru fărădelege, pe care vi l-a pus ca pe 
o lege proorocul vostru? Adică "de va uri un bărbat pe femeia sa şi o va lepăda, să 
nu mai îndrăznească iarăși a o lua, pînă ce mai întîi nu s-ar fi unit aceea cu alt bărbat?" 
Dar să lăsăm celelalte nelegiuite așezări de lege ale lui. Este destul spre a înţelege 
proorocia lui Isaia, că nu despre altul oarecare, ci numai despre al vostru Mahomed 
a zis acele cuvinte, grăind: Prooroc care învaţă cele fărădelege, este coada”. 


Răspuns-au ghimnosofiştii: "Știm şi noi a grăi înțelept, dar de vreme ce astfel 
a voit Dumnezeu, cine sîntem noi ca să ne împotrivim voii Lui? Și nu are trebuință 
Mahomed de mîntuirea omenească, deoarece de la Dumnezeu este ales prooroc şi de 
la EI a luat nişte legi ca acelea”. Sfîntul Vasoiu a zis: "Oare de la Dumnezeu v-a adus 
el o lege ca aceea, ca să aveţi mai multe femei şi cu dînsele să petreceți în timpul 
posturilor voastre nopţi întregi, pînă la răsăritul luceafărului?" 


lar ei au zis: "Aşa este, cu adevărat". Zis-au ceilalți sfinți: "De trebuinţă este 
împotriva răspunsului vostru celui dintii, a răspunde părerii cum că mai bună este 
credinţa acelora care se arată biruitori în războaie. Dacă voi socotiți credința voastră 
în puterea oştirii, apoi aduceţi-vă aminte de puterea de demult a Perşilor, cum, 
biruind multe țări, aproape toată lumea au cuprins-o. Apoi, după dînşii a venit 
monarhia elinească, Alexandru cel Mare biruind pe Perşi. După aceea Roma a 
stăpînit toată lumea. Deci, ce este? Oare toţi aceia aveau credința dreaptă, pentru că 
au fost puternici în războaie? Nicidecum. Ci se îndeletniceau mult la închinarea la 
idoli, fără să cunoască pe adevăratul Dumnezeu, Făcătorul tuturor. 


Apoi, cum ziceţi voi, că este dreaptă credința voastră? Căci cu voia lui 
Dumnezeu, pentru păcatele noastre aţi biruit în timpul din urmă, prin puterea oştirii 
voastre; şi se întîmplă de multe ori nouă creştinilor, cei ce cinstim drept pe 
Dumnezeu, de avem biruinţă asupra vrăjmaşilor, cu ajutorul Lui. De asemenea, cînd 
mîniem pe Hristos, Domnul nostru, și sîntem fără pocăință, atunci aduce asupra 
noastră oameni necuraţi, ca pedeapsă pentru greşelile noastre. Însă noi, fiind 
pedepsiţi, nu ne lepădăm de Stăpînul nostru. Ci Lui ne rugăm şi împreună cu credința 
avem şi nădejdea spre EI că ne va milui. lar pe al vostru învăţător, care nu are mărturii 
proorocești, iar mai ales fiindcă este şi potrivnic sfinților prooroci, nicidecum nu-l 
primim, Ci îl lepădăm". După o vorbă ca aceasta, ghimnosofiştii s-au dus la voievodul 
lor, umplîndu-se de ruşine şi de mînie. 


Se împliniseră şapte ani de la pătimirea sfinților, fund tot în legături şi în 
temnița cea strîmtă și necăjicioasă. Acolo ziua şi noaptea se îndeletniceau în 
rugăciuni, neîncetat cîntînd psalmii lui David şi mulțumind lui Dumnezeu pentru 
toată purtarea Lui de grijă pentru dînşii. Căci anii trecuţi ai vieții lor, cheltuiţi în 
dulceți şi în mulțimea greşelilor, îi curățeşte Dumnezeu printr-o strimtorare ca aceea 
şi suferinţă a temniţei; şi că printr-o atît de lungă răbdare îi întăreşte, lucru pe care 
mai înainte nici a gîndi nu-l puteau. Astfel pătimind ei, Vadiţis, acel călcător de lege, 


care a vîndut barbarilor cetatea Amoreea şi s-a lepădat de Hristos, a fost dus în 
temniță, în cinci zile ale lunii martie, apunînd atunci soarele. 


Apoi pe unul din cei legaţi, care altă dată a fost scruitorul domnului Constantin 
patriciul, cu numele asemenea Constantin, chemîndu-l printr-o scrisoare, i-a zis în 
taină: "Să ştii, preaînţeleptule bărbat, cît de mare dragoste am avut de mulți ani, către 
stăpînul tău, patriciul Constantin. Dar acum, înştiințîndu-mă cu adevărat de sfatul 
voievodului, cum că mîine de dimineaţă o să vă ucidă pe voi, de nu veţi primi credinţa 
lui, am venit ca să vă spun. 


Deci, tu sfătuieşte pe stăpînul tău ca să se izbăvească de moarte, cu o învoire 
prefăcută în credința saracinilor. Ba încă şi tu fă tot aşa, iar cu gîndul nicidecum să 
nu vă depărtaţi de la creştineasca credinţă, ci numai cu prefacere să vă învoiţți cu 
voievodul în primejdia ce vă stă asupra, și milostiv vă va fi vouă Hristos”. Dar acel 
bărbat iubitor de Dumnezeu, însemnîndu-se cu semnul Crucii, a răspuns acelui 
călcător de lege: "Depărtează-te de la noi, lucrătorule al fărădelegii!" Şi s-a dus de la 
dînsul. 


Domnul Constantin patriciul, a întrebat pe Constantin scriitorul cine l-a 
chemat la ferestruie şi pentru ce pricină? Iar el, nevrînd să spună de față cu toată 
lumea, ca nu cumva cineva dintre dînșii, temîndu-se de moarte, să înceapă a se 
tulbura şi cu gîndul a se clătina, a luat de-o parte pe domnul Constantin şi i-a arătat 
lui cele ce i-a spus Vadiţis. lar Constantin patriciul, mulţumind lui Dumnezeu, a zis: 
"Fie voia Domnului!" 


Apoi, întorcîndu-se spre tovarășii săi, le-a zis: "Fraţilor, această noapte s-o 
petrecem toată în rugăciune". Şi sculîndu-se, toți se rugau, cîntînd psalmii lui David 
pînă la ziuă. 


A doua zi, foarte de dimineaţă, un boier oarecare, fiind trimis de voievod cu 
oaste înarmată, a venit la temniță şi pe sfinții patruzeci şi doi de mucenici scoţindu-i 
din temniţă și uşile de afară ale ogrăzii poruncind a le încuia, îi întreba pe ei, grăind: 
"Cîţi ani socotiți să aveţi în temniţa aceasta?" Răspuns-au sfinții: "Pentru un lucru 
ştiut, de ce întrebi? Iată, al şaptelea an se sfîrșeşte, de cînd sîntem închişi aici”. 


Boierul le-a zis: "Într-atât de lung timp, oare n-aţi înţeles cîtă iubire de oameni 
vă arată credinciosul nostru voievod? Că iată sînt atîția ani, de cînd vă cruţă pe voi, 
putînd de mult să vă piardă. Deci, se cădea vouă ca să fiți mulțumitori pentru 
bunătatea ce vă arată, să vă rugaţi pentru dînsul și să-l iubiţi din toată inima". Zis-au 
sfinții: "Legea noastră ne porunceşte ca să ne rugăm pentru cei ce ne prigonesc şi ne 
fac ispite şi nedreptate; deci şi pentru voievodul vostru ne-am rugat lui Dumnezeu, 
dar ca să-l iubim din toată inima, este cu neputinţă, că sîntem opriți de cuvintele 
Sfîntului Prooroc David, care zice către Dumnezeu astfel: Au nu pe cei ce Te urăsc 
pe Tine, Doamne, i-am urit?" 


A zis boierul: "Cum se poate să fie așa, ca cineva, urînd pe altul, să se fi rugat 
pentru el? Cu adevărat minţiţi, zicînd că v-aţi rugat pentru voievod, pe care îl urîţi”. 
Iar sfinţii au zis: "Adevărat grăim, că ne-am rugat lui Dumnezeu pentru dînsul, că 
doar i-ar lumina sufleteştii lui ochi, cei întunecaţi cu necredinţa, că doar ar cunoaște 
el calea dreptăţii şi ar cinsti pe Dumnezeu cu bună credință, primind adevărata 
credință creştină, în locul celei mincinoase pe care o are acum şi o socotește a fi 
dreaptă. Că, dacă ar fi cunoscut credinţa cea dreaptă, ar fi primit-o; şi atunci nu numai 
l-am fi iubit din toată inima, ci l-am fi cinstit preamult, după cuvîntul lui David: Jar 
mie îmi sint foarte cinstiți prietenii Tăi, Dumnezeule". 


Zis-a boierul: "Oare atît de fără minte sînt boierii greci, încît socotesc că atit 
de mult popor, tare şi puternic, fără purtarea de grijă a lui Dumnezeu s-ar fi adunat? 
Că dacă am fi fost urîţi de Dumnezeu, n-ar fi avut EI pentru noi oarecare purtare de 
grijă şi nu ne-am fi înmulțit, nici ne-am fi întărit așa cum sîntem acum, lucru care îl 
vedeți singuri". 


Sfinţii răspunseră: "Nu grăim noi aceasta, că voi aţi fi fost fără purtarea de 
grijă a lui Dumnezeu; căci cine este lipsit de purtarea de grijă a Lui? Deşi cineva nu 
ar cunoaşte pe Dumnezeu și l-ar necinsti fără de rușine, însă cu a lui Dumnezeu 
purtare de grijă este pe pămînt și se mișcă. Pentru aceasta grăim noi, că voi nedrept 
credeți în adevăratul Dumnezeu. Căci, mărturisindu-L a fi Ziditor a toată făptura cea 
văzută şi nevăzută, vă bateţi joc, zicînd despre EI că, precum este Făcător și 
pricinuitor al tuturor bunătăților, așa este şi al tuturor răutăților. Adică al adevărului 
şi al minciunii, al dreptăţii şi al nedreptăţii, al smereniei şi al mîndriei, al blîndeţii şi 
al iuțimii, al întregii înţelepciuni şi al desfrînării celei rele, cum şi al altor fapte bune 
şi a celor potrivnice lor, pe care nu este de trebuinţă a le număra aici cu de-amănuntul. 


Dacă cele grăite de voi despre Dumnezeu ar fi fost adevărate, am fi zis că voi 
aveţi spre Dumnezeu dreaptă cunoştinţă. Dar de vreme ce, pe cît se deosebeşte 
întunericul de lumină, pe atît se deosebeşte mărturisirea voastră de adevăr, vom arăta 
că numai vi se pare a avea adevărata cunoştinţă despre Dumnezeu, iar cu lucrul n-o 
aveţi, voi sînteți urîți de Dumnezeu, deşi vă ţineţi cu purtarea Lui de grijă”. 


Boierul zise: "Voi spuneți că unul este dumnezeu al tuturor răutăților şi ziditor 
al tuturor păcatelor; apoi cum vor fi doi Dumnezei, unul bun, iar altul rău? Și cum 
poate să fie lumea, făcînd război între cei doi Dumnezei?" Sfinţii răspunseră: "Noi 
nu zicem că este alt dumnezeu făcător al răului, deosebindu-se de Dumnezeul 
Ziditorul tuturor bunătăţilor, să nu fie aceasta. Ci, vă spunem că s-a aflat unul din 
îngeri care, prin alegerea de sine stăpînitoare a plăcerii sale, şi-a ales cele 
nefolositoare şi, pe acelea iubindu-le, a urît pe Dumnezeu, Făcătorul său dintii, după 
aceea şi pe om. Apoi a voit să încerce alegerea noastră, oare spre Dumnezeu ne 
sîrguim, sau ne supunem la îndemnarea cea ispititoare? Deci, voi fund aduşi de 
diavol în rătăcire, scrieți răutăţile aceluia cu minciună, asupra neschimbatului 
Dumnezeu". Boierul zise: "Dar proorocul nostru Mahomed învaţă că Atotputernicul 
Dumnezeu este făcător a tot lucrul rău, asemenea ca și al celui bun”. 


Sfinții răspunseră: "Deci cum se vede, un alt Dumnezeu ați izvodit cu 
minciună, precum odată elinii au aflat pe un Agatodemon şi pe acela vi l-au lăsat ca 
să vă închinaţi lui; unul ca acela nu este Dumnezeu, nici va fi vreodată. lar noi am 
cunoscut pe adevăratul Dumnezeu şi pe Acela Îl mărturisim; Care în Legea Veche s- 
a propovăduit făcător a tot binele, de către sfinții prooroci; iar în darul Evangheliei, 
a fost predicat de Sfinţii Apostoli ai lui Hristos şi alt Dumnezeu nu ştim nicidecum". 
Boierul zise: "Dar oare nu vreţi voi astăzi ca, împreună cu credinciosul, întiiul sfetnic 
ŞI voievod al nostru, să dați rugăciuni lui Dumnezeu, după obiceiul credinţei noastre? 
Căci pentru o pricină ca aceea sînt trimis la voi; şi ştiu pe unii care sînt între voi, că 
doresc să cîştige aceasta; pe aceia, cînd îi vor vedea preamăriţi, potrivnicii vor plînge 
pentru a lor nesupunere fără de socoteală”. 


I-au răspuns toți sfinții, cu un suflet: "Noi rugăm pe Unul adevăratul 
Dumnezeu ca nu numai voievodul vostru, întîiul sfetnic, dar şi tu şi tot neamul 
saracinilor, să vă depărtați de la rătăcirea necuratului Mahomed, iar lui Dumnezeu, 
Celui propovăduit de proorocii și Apostolii lui Hristos, să-l daţi datorita cinste și 
închinăciune; dar nouă să nu fie a lăsa lumina şi a trece la întuneric, de bunăvoie". 
Boierul zise: "Gîndiţi-vă ce grăiți, ca să nu vă căiți mai pe urmă, că nu se va lăsa fără 
pedeapsă această împotrivire a voastră". Sfinții au răspuns: "Lui Dumnezeu Cel fără 
de moarte şi drept, Îi dăm în mini sufletele noastre şi spre EI nădăjduim, pînă la cea 
mai de pe urmă răsuflare a noastră şi nu ne lepădăm de credinţa pe care o avem într- 
Insul". 


Boierul a zis iarăşi către dînșii: "Sărăcia fulor voştri şi văduvia soțiilor voastre 
vă va judeca în ziua înfricoşatei judecăţi, căci de ei toţi vă lipsiţi acum, deoarece nu 
vă învoiţi cu voievodul, lepădîndu-vă de credinţa lui; fiindcă ar fi putut marele nostru 
voievod să poruncească împăratului vostru de acum, fiindcă este tînăr, să elibereze 
la voi pe femeile voastre şi pe copii. Dar şi acum, dacă voiţi să vă întoarceţi şi să 
primiți pe proorocul Mahomed, toate cele privitoare la casa voastră, degrabă le veţi 
avea, precum am zis, pe care văzîndu-le, vă veţi bucura foarte. Pentru că în ţara 
grecească împărăţeşte o femeie, Teodora, împreună cu un copil, Mihail, care nu poate 
să se împotrivească poruncii marelui sfetnic al nostru. lar despre bogății şi averi să 
nu vă îngrijiţi, că dăjdule Egiptului de peste an, vi le va da vouă milostivul nostru 
voievod ca unor prieteni ai săi; şi atît de mult vă va îmbogăţi, încît şi nepoților voştri, 
pînă la al zecelea neam, să le fie îndestulare multă de toate bunătățile”. Atunci, într- 
un glas au strigat sfinţii: "Anatema lui Mahomed şi tuturor celor ce-l mărturisesc a fi 
prooroc!" 


Acestea grăindu-le sfinții cu multă îndrăzneală, cu mare rîvnă către Dumnezeu 
şi cu mare glas, îndată boierul cu mînie a poruncit ostașilor celor înarmați ca, prinzînd 
pe fiecare din sfinți, să le lege mîinile înapoi şi ca pe nişte mieluşei să-i tragă la locul 
de junghiere. La acea privelişte a început a se strînge nenumărată mulțime, din 
poporul saracinilor şi creştini care vieţuiau între ei, voind să vadă junghierea sfinților 
mucenici. 


Deci, apropiindu-se ei de rîul Eufratului - căci pe lîngă el era zidită o cetate 
mare a saracinilor care se numea Samara -, voievodul a chemat la sine pe unul din 
mucenici, pe Sfîntul Teodor care se poreclea "Cratir”, adică tare sau viteaz, şi a zis 
către dînsul: "Tu ai fost cleric odată, precum am auzit despre tine cu dinadinsul şi, 
lepădîndu-ţi rînduiala preoțească, ai luat sulița şi te-ai îmbrăcat cu pavăză ostășească 
şi te-ai făcut în război vărsător de sînge omenesc. lar acum cu fățărnicie te prefaci a 
fi creştin, fiind mustrat de conștiința ta pentru creștineasca credință, pe care de mult 
ai lepădat-o. Oare nu ţi se cuvine mai bine să alergi la învățătura proorocului și 
apostolului Mahomed şi de la dînsul să dobîndeşti ajutor şi izbăvire de la moarte, de 
vreme ce nu vei putea să ai nici o nădejde de la Hristos, de care mai întîi te-ai lepădat 
de bunăvoie?" 


Răspuns-a viteazul lui Hristos, Mucenicul Teodor: "Grăiești cele nedrepte, o, 
voievodule, ca şi cum eu aş fi voit a mă lepăda de Hristos Dumnezeu. Dar m-am 
lepădat numai de preoţeasca rînduială, pentru nevrednicia mea. De aceea, acum sînt 
dator să-mi vărs sîngele pentru credinţa în Hristos şi să mor pentru dragostea Lui; ca, 
fiind milostiv Stăpînul meu, să-mi ierte păcatele pe care le-am făcut mai înainte către 
EI. Căci şi un rob al tău, de-ar fi fugit de la tine, iar după aceea întorcîndu-se, s-ar fi 
nevoit pentru tine pînă la moarte, oare atunci n-ar fi cîştigat iertare?" A zis voievodul: 
"Fie voia ta, eu ţi-am pus înainte aceasta, prin care ai putea scăpa de moarte". lar 
călăi arabi, scoţind săbiile şi prinzînd pe sfinții mucenici, pe fiecare deosebi îl tîra 
spre tăiere. 


Acelui Teodor Cratir i s-a întîmplat că stătea aproape de Constantin patriciul; 
şi Teodor, temîndu-se ca nu cumva Constantin, văzînd înjunghierea lui, se va 
împuţina cu sufletul şi se va teme de frica morții, a început a-l îndemna, zicînd: 
"Auzi, stăpînul meu, de vreme ce tu pe toţi ne covîrşeşti şi cu cinstea rînduielii şi cu 
podoaba faptelor bune, de aceea se cuvine ca tu mai întîi între noi să fu mucenic, mai 
înainte de noi toţi plecînd capul tău sub sabie, pentru Domnul tău. Tu mai întîi să 
primeşti cununa de la lisus Hristos, Împăratul cerurilor, precum și de la pămîntescul 
împărat, ai fost înainte cinstit cu daruri şi cu măriri". Sfîntul Constantin 1-a zis: "ie 
mai ales, celui atît de viteaz, cu adevărat ţi se cade să faci aceasta. Mai întîi să pui 
sufletul tău pentru Hristos ca astfel şi pe mine şi pe ceilalți prieteni ai noștri, următori 
ție, să poţi a ne avea". lar Sfîntul Teodor, făcînd rugăciuni şi încredințindu-şi sufletul 
lui Dumnezeu, s-a apropiat de călău şi prin sabie a luat sfîrşitul slăvit al muceniciei. 


După dînsul, ceilalți sfinți, după rînduiala şi după cinstea boieriilor lor de mai 
înainte, ca la un împărătesc ospăț chemîndu-se, unul pe altul sub sabie se întreceau, 
nearătînd cît de puţină frică de moarte, nici tulburare sau vreo împuţinare de suflet în 
ei. De aceasta voievodul se mira foarte, văzînd pe mucenici sîrguindu-se spre moarte, 
cu atîta nădejde. Şi astfel sfinţii patruzeci şi doi de mucenici şi-au sfîrşit viaţa lor prin 
vitejească moarte, pentru Domnul lor, într-a şasea zi a lunii martie. 


După uciderea sfinţilor mucenici, voievodul saracinilor a poruncit ca să ucidă 
cu sabia şi pe cel mai sus-zis călcător de lege, care se numea Vadiţis, zicînd: "Dacă 


a fost adevărat creştin, apoi nu i se cădea să se abată de la credinţa sa; şi dacă nu şi- 
a păzit credința către Hristos al său, apoi cum va putea să păzească credinţa către 
Mahomed al nostru? Cel ce s-a făcut vrăjmaş creştinilor săi, vînzîndu-i în mîinile 
noastre, dacă s-ar întîmpla vreo vreme rea, cum nu s-ar face vînzător şi celor ai 
noștri? Cel ce a fost necredincios spre ai lui, va fi oare credinciosul celor străini? 
Nicidecum”. 


Deci i-au tăiat capul cu sabia acelui ticălos şi și-a luat vrednică răsplătire de la 
saracini pentru a sa prietenie către dînşii; căci a vîndut acelora slăvita şi preafrumoasa 
cetate creştinească Amoreea. A doua zi, din porunca voievodului, s-au aruncat în rîul 
Eufratului trupurile sfinților patruzeci şi doi de mucenici; tot acolo au aruncat şi 
trupul acelui călcător de lege care s-a tăiat. lar după puţină vreme, s-au găsit pe lîngă 
mal, întregi, muceniceştile trupuri, de cealaltă parte de rîu; căci capul fiecăruia se 
lipise de trupul său, zăcînd împreună cu cuviință. Dar trupul acelui călcător de lege, 
l-au găsit departe de sfinți, iar capul lui deosebit de trup. Deci, trupurile sfinților le- 
au luat credincioşii şi le-au îngropat cu cinste, iar pe al vînzătorului celui fărădelege, 
adică trupul şi capul, le-au rupt şi le-au mîncat crocodilii şi pentru toate acestea se 
cuvine slavă lui Hristos, Dumnezeului nostru, Celui închinat împreună cu Tatăl şi cu 
Sfintul Duh, în veci. Amin. 


18.PĂTIMIREA SFÎNTULUI CONON, ÎMPREUNĂ CU FIUL SĂU 
(6 MARTIE) 


Pe vremea lui Aurelian tiranul (270-275), era un om în cetatea Iconiei, al cărui 
nume era Conon, de neam bun şi temător de Dumnezeu, avînd femeie credincioasă 
întru Domnul; şi amîndoi ardeau de dragostea patriei celei de sus, iar slavele şi 
cinstirile cele cerești mai mult le doreau decît cele pămînteşti. Şi în toate zilele, se 
rugau lui Dumnezeu ca să le dea un fiu. Rugăciunea lor auzind-o Domnul, le-a dat 
un fiu şi l-au numit după numele tatălui său, Conon. Dar maica, după naşterea 
pruncului, într-aceeași zi s-a dus către Domnul, cu buna nădejde, fiind adeverită de 
mîntuirea sa, pentru nașterea de fiu, fuindcă apostolul zice: Femeia se va mintui prin 
nașterea de fii. 


Deci fericitul Conon petrecea în rugăciuni ziua şi noaptea. Şi făcîndu-se 
pruncul de șapte ani, pe toate cele ce le avea le-a împărțit la săraci, apoi, luîndu-şi 
pruncul, s-a dus într-o mănăstire şi a luat chipul monahicesc. Și atîta dar i-a dăruit 
Dumnezeu, încît pe orbi îi lumina, pe cei leproşi îi curăța, diavolii îi izgonea şi 
felurite boli le vindeca, încă şi alte minuni preaslăvite făcea. 


Un rîu care era în Iconia, în vreme de primăvară se umfla şi, ieșind din malurile 
sale, multe pagube făcea cetăţenilor și sătenilor părții aceleia, înecîndu-le ţarinile, 
grădinile şi casele. Odată, cînd după obicei se umflase rîul, a făcut o mai mare înecare 
decît mai înainte, la multe sate; încît tot poporul Iconiei a alergat la Sfîntul Conon, 


omul lui Dumnezeu, şi, căzînd la picioarele lui, îl rugau, zicînd: "Ajută-ne, robule al 
lui Dumnezeu, căci rîul s-a umflat peste măsură şi ne îneacă pe noi şi toate ale 
noastre, iar cea mai mare parte a poporului este de cealaltă parte de rîu şi nu poate 
trece dincoace”. 


Fericitul Conon le-a zis: "Eu, fraților, sînt păcătos şi nevrednic, deci ce pot să 
fac?" Dar tot poporul a început a striga cu glas mare: "Sfinte Conon, robule al lui 
Dumnezeu, ajută-ne!" Atunci Conon, sculîndu-se, a mers la malul rîului şi, ridicîndu- 
şi ochii la cer, a zis: "Doamne, lisuse Hristoase, precum ai auzit pe Moise, robul Tău, 
la Marea Roşie şi ai trecut pe fiii lui Israil pe uscat, astfel, o, Stăpîne, auzi-mă și pe 
mine acum, dar nu pentru mine să mă auzi, ci pentru poporul acesta ca să vadă 
minunile Tale şi să preamărească numele Tău cel binecuvîntat în vecii vecilor”. 


Tot poporul zicînd "Amin", îndată rîul s-a împărțit în două: o parte curgea 
înapoi, iar altă parte se ducea pe calea sa. Apoi toţi, bărbaţi și femei, cu un glas au 
strigat, lăudînd pe Dumnezeu, Care mîntuieşte pe cei ce nădăjduiesc spre El. Şi s-au 
întors oamenii şi dobitoacele la locuinţele lor, din care îi alungase apa aceea. lar apa 
care se întorsese a înecat satele cele mai de sus şi a umplut nu numai văile şi luncile, 
ci şi dealurile le-a acoperit. 


Atunci iarăşi tot poporul a alergat la omul lui Dumnezeu, spunîndu-i cele 
întîmplate. Iar el, sculîndu-se, a mers la rîu şi făcînd semnul Crucii asupra lui, a zis: 
"Ascultă porunca Atotputernicului Dumnezeu, adună-ţi toate apele în matca ta şi să 
nu ieşi din hotarele tale, nici să îneci locuinţele omenești”. Și îndată rîul, ca un rob 
ce ascultă pe stăpînul său, a ascultat porunca plăcutului lui Dumnezeu şi a mers pe 
calea sa, nevărsîndu-se afară din malurile sale, precum mai înainte se înălţase. Deci 
s-a împlinit cuvîntul Domnului, Care zice: De veți avea credinţă cit un grăunte de 
muștar şi veți zice acestui munte, treci de aici acolo, şi va trece. 


Sfîntul Conon, îngrijindu-se de mîntuirea sufletelor omeneşti, multe capişti 
idoleşti risipea şi întorcea pe cei necredincioşi la credinţa în Hristos; şi aceasta o 
făcea nu numai în Iconia, ci şi în laturile cele de primprejur. Și ajungînd cele despre 
sfîntul la auzul unui comite Domeţian, a venit acel păgîn nelegiuit în Iconia; şi atîta 
frică şi nedormire a fost în cetatea aceea, încît nimeni nu îndrăznea să se arate că este 
creştin. Pentru aceea, mulţi au ales a petrece prin munți şi prin pustietăţi, împreună 
cu fiarele, decît a se lepăda de credinţa creştinească. După aceea, Domeţian, prin 
îndemnarea diavolească, a poruncit să prindă pe Sfîntul Conon, omul lui Dumnezeu, 
şi să-l aducă înaintea sa. 


Find adus Sfîntul la întrebare, Domețţian a căutat spre dînsul şi zîmbind, a zis: 
"Bucură-te, bătrînule de bun neam". Sfîntul a răspuns: "Mă bucur cu adevărat”. lar 
Domeţian a zis: "Ceea ce am auzit despre tine, aceea acum cu dreptul o văd, căci 
chipul tău este luminos și cinstit, ochii tăi sînt ca nişte stele strălucitoare şi bătrînețile 
tale nu sînt vrednice de nici o ocară; şi mi s-a spus despre tine, că eşti atît de vătămat 
cu veninul cel purtător de moarte al creștinătății, încît nu numai că nu-ţi ajunge 


rătăcirea ta, ci şi pe mulţi alţii nu te îndoieşti a-i aduce la aceeaşi. Insă noi, auzind, 
n-am prea crezut, ştiindu-te că eşti de bun neam şi te ţii cu cinste de credinţa noastră”. 


La aceasta fericitul Conon a răspuns: "Scris este că se cuvine a asculta 
învățăturile cele folositoare, iar nu cele nefolositoare. Pentru ce te-ai îngreţoşat de 
Domnul nostru lisus Hristos, că a fost prins şi osîndit la moarte, că a murit pe Cruce 
şi S-a pus în mormînt? Pentru ce mai întîi nu te-ai minunat de naşterea Lui din 
Preacurata Fecioară Maria, care a născut de la Duhul Sfînt şi fecioară a rămas? Nu 
te-ai minunat de acea naștere, pe care îngerii au binevestit-o, bucurîndu-se şi cîntînd: 
Slavă întru cei de sus lui Dumnezeu şi pe pămint pace, între oameni bunăvoire? 
Pentru ce nu te minunezi de puterea Aceluia, Care, cu cinci pîini și cu doi peşti, a 
săturat cinci mii de oameni? Şi cine a făcut unele ca acestea ca EI, Care a dăruit 
lumina celui orb din naștere, iar mortului de patru zile, adică lui Lazăr, i-a dat viaţă? 
Care mai pe urmă a pătimit de voia Sa, pentru mîntuirea lumii, la a Cărui moarte 
pietrele s-au despicat, mormintele s-au deschis şi multe trupuri ale sfinților s-au 
sculat”. 


A zis Domeţian: "De ar fi fost adevărată povestirea ta, apoi toată lumea ar fi 
crezut în Hristos al tău, şi s-ar fi prăpădit puterea lui Jupiter”. Sfîntul Conon a zis: 
"Se va prăpădi puterea aceluia şi a tuturor zeilor voştri celor neputincioşi, cu puterea 
cea nebiruită a Domnului nostru lisus Hristos, Care mi-a poruncit să grăiesc adevărul, 
şi în Care voi rămîne pînă la sfîrşitul ce este spus prin legea lui Hristos. Căci EI a zis: 
Eu sînt Calea, Adevărul şi Viaţa şi Cel ce crede în Mine, nu va muri în veci. Se cade 
nouă, celor credincioşi, prin multe mîhniri a intra în Împărăţia lui Dumnezeu, iar fiii 
acestei lumi, care petrec în desfătări lumeşti, vor fi izgoniți afară şi se vor duce în 
întunericul cel mai din afară, unde va fi plîngerea şi scrîşnirea dinţilor”. 


Atunci Domeţian, umplîndu-se de mînie, a poruncit să bată pe Sfîntul Conon 
şi să-l muncească cu felurite chinuri. lar Sfîntul a zis: "Eu nu mă tem de muncile tale. 
Fă mai degrabă ceea ce ai să faci, şi te rog să pui asupra mea cele mai grele munci, 
ca de mai multă milă să mă învrednicesc de la Hristosul meu!" Domeţian a zis: "Cele 
de folos te sfătuiesc ca, ascultindu-ne, să fii vrednic a te desfăta împreună cu noi, din 
ale noastre bucurii”. Sfîntul Conon a răspuns: "Eu voiesc a vieţui cu sufletul, iar nu 
cu trupul, şi a mă desfăta de bucuriile duhovniceşti, iar nu de cele trupeşti; iar tu, 
păgînule, te vei munci cu tatăl tău, diavolul, în iad, unde muncile tale niciodată nu se 
vor sfîrşi”. 


După aceea, Domeţian l-a întrebat pe Sfîntul: "De ce rînduială eşti în credința 
ta, răucredinciosule bătrîn? Oare eşti preot?" Răspuns-a mucenicul: "Nu sînt, căci nu 
sînt vrednic de o cinste sfințită ca aceea, de care cei ce s-au învrednicit, se bucură 
împreună cu Hristos și cu sfinţii Lui îngeri cu duhovnicească veselie. Însă şi eu 
viețuiesc Domnului meu lisus Hristos, mă închin Lui și mă bucur întru EI". Domeţian 
a zis: "A1 avut femeie?" Sfîntul a răspuns: "Am avut, dar a trăit puţin cu mine şi s-a 
dus la Hristos, Dumnezeul nostru”. Domeţian a zis: "Ai vreun fecior?" Sfîntul a 


răspuns: "Am un fiu, însă a rămas în chilia mea. Dar voiesc ca şi acela să stea înaintea 


” 


ta . 


A zis Domeţian: "Au doar nici el nu se închină zeilor noştri?" Sfîntul a 
răspuns: "Ce fel este pomul, astfel îi sînt şi ramurile lui; dar, te rog să trimiţi să-l 
aducă, ca împreună să primim cununa muceniciei". Atunci tiranul a trimis îndată 
ostașii să aducă pe Conon cel tînăr. Fiind adus şi stînd înainte, Domeţian a întrebat 
pe bătrînul Conon: "De cîţi ani este fiul tău?" Conon răspunse: "De şapte ani l-am 
dus la deprinderea mănăstirească şi l-am învăţat carte; iar, cînd a fost de doisprezece 
ani, s-a rînduit cititor al bisericii. Acum are şaptesprezece ani şi este diacon, cu darul 
lui Hristos, fiind numărat între sfințitele slugi ale lui Dumnezeu. Căci l-am învăţat 
din pruncie a vieţui în întreaga înțelepciune şi este vrednic de ceata mucenicească. 
Deci, te rog, nu zăbovi mult, ci poruncește să ne muncească, ca împreună să ne 
încununăm de la Hristos, Dumnezeul nostru; căci sîntem creştini şi dorim a muri 
pentru Hristos". 


Domeţian zise: "Cum este numele fiului tău?" Mucenicul răspunse: "Are nume 
asemenea cu tatăl său, căci l-am numit Conon". Întorcîndu-se Domeţian spre Conon 
cel tînăr, a început a grăi către dînsul: "Ascultă, o, tinere, tatăl tău a trăit mulți ani, a 
fost însurat, a avut copii, s-a îndulcit destul de viaţa aceasta. Iar acum, fiind bătrîn, 
nu este de mirare că-și doreşte singur moartea. Dar tu, fiind tînăr, şi dulcețile vieţii 
acesteia abia ai început a le cunoaşte; cum voieşti să urmezi voinţei tatălui tău şi să 
faci cum zice el?" 


Tînărul Conon răspunse: "Tatăl meu, care m-a născut după Dumnezeu, m-a 
învăţat a cunoaşte pe Unul, adevăratul Dumnezeu, Făcătorul a toată făptura văzută și 
nevăzută; m-a povăţuit să viețuiesc curat în cuvioşie, arătîndu-mi calea mîntuirii şi 
mi-a spus că viaţa aceasta nu este viață, ci moarte, şi toți iubitorii vieţii acesteia 
vremelnice mor în veșnicie. Însă este o viaţă fără de sfîrşit la Stăpînul nostru Hristos, 
pe care o dăruiește celor ce-L iubesc. M-am învăţat de la tatăl meu, cum că păgînilor 
slujitori de idoli le este gătită veşnica muncă, în focul gheenei care niciodată nu se 
stinge în vecii cei nesfîrşiți. lar drepţilor robi ai lui Hristos li s-au pregătit cununi 
nestricăcioase în slava cerească, în nesfîrșita împărăție a lui Hristos, Dumnezeul 
nostru, pentru Care noi ne-am răstignit lumii și lumea ni s-a răstignit nouă. Așa fiind 
învăţat de tatăl meu, sînt de un gînd cu dînsul, dorind a călători spre Dumnezeu pe 
aceeaşi cale pe care călătoreşte şi el şi dîndu-mă spre aceeași nevoinţă a muceniciei, 
spre care se dă şi el. Căci zice cuvîntul Stăpînului meu Hristos: Ceea ce lucrează 
Tatăl Meu, lucrez şi Eu şi nu poate Fiul să facă nimic de la Sine, dacă nu va vedea 
făcind ceva pe Tatăl. Că cele ce face Acela, asemenea face şi Fiul”. 


Domițian zise: "Deci, dacă pe tatăl tău îl voi munci cumplit şi-l voi pierde, vei 
vol ca să pieri şi tu asemenea?" Fericitul tînăr Conon răspunse: "Voiesc a muri 
împreună cu tatăl meu, ca să înviez împreună cu dînsul în împărăția Stăpînului 
nostru; căci a muri pentru Hristos, nu este moarte, ci cîştigare de viață veşnică”. 
Domeţian zise către bătrînul Conon: "Cu adevărat tînărul acesta este mult mai 


înțelept decît tine, numai că n-a ajuns să fi cunoscut adevărul şi să se fi închinat zeilor 
NOȘtII". 


Bătrînul Conon răspunse: "Tînărul ştie bine adevărul şi se închină cu mine 
Celui ce a zis: Eu sînt Adevărul; iar idolilor celor diavoleşti, mincinoșilor voştri zei, 
Nici €l, nici eu nu ne vom închina în veci!" Domeţian zise: "Ascultaţi cuvîntul meu 
cel de pe urmă. Apropiaţi-vă de zei ca să vă izbăviţi din cumplitele munci şi din 
moarte și să primiţi de la noi daruri cinstite”. Bătrînul Conon răspunse: "O, lepădatule 
de Dumnezeu, nelegiuitule, nesățiosule de sînge omenesc, tiranule muncitor şi mai 
păgîn decît toţi oamenii! Oare nu ţi-am spus de la început că sînt creştin şi doresc a 
muri pentru Hristos împreună cu fiul meu? Iar tu, îmbătîndu-te şi îndrăcindu-te cu 
răutatea, nu-ţi aduci aminte de cuvintele mele?" 


Atunci Domeţian a poruncit să aducă un pat de fier şi să-l ardă. După aceea a 
poruncit să dezbrace pe sfinții mucenici, să-i pună pe acel pat şi să-i ardă. Unu 
slujitori aprindeau cărbuni de foc, alții fierbeau untdelemn şi turnau peste trupurile 
sfinților, iar sfinţii petreceau nevătămaţi. ȘI a grăit Sfîntul Conon bătrînul, către 
Domeţian: "Nu-ţi aduci aminte, Domeţiane, că te-am rugat să găseşti mai cumplite 
munci asupra noastră, dar nu te-ai sîrguit, ci ne este mică această muncă şi nu simțim 
arderea aceasta”. Deci, a poruncit tiranul să gătească o căldare de aramă și s-o umple 
cu plumb, cu pucioasă şi cu smoală, şi fierbîndu-le tare, să arunce pe sfinţii mucenici 
în această căldare. Căci zicea tiranul, că dacă pe patul cel înfocat le este frig, în 
căldarea care fierbe îi voi încălzi şi voi vedea de va putea Dumnezeul lor să-i scoată 
din para focului. Sfinţii, fiind aruncaţi în căldare, şi-au ridicat ochii la cer şi s-au 
rugat, zicînd: "Doamne, Ziditorule al tuturor, auzi-ne pe noi cei ce strigăm către Tine 
şi ne trimite pe îngerul Tău cel sfînt să răcorească această înfricoşată aprindere, 
precum odinioară celor trei tineri le-ai răcorit cuptorul cel înfocat al Babilonului. 
Auzi-ne pe noi, Stăpîne, şi grăbeşte spre ajutorul nostru, ca să cunoască toţi, că Tu 
eşti Fiul Dumnezeului Cel viu, Care ai venit în lume”. Şi îndată a trimis Domnul pe 
îngerul Său, care, răcorind focul şi căldarea cu rouă cerească, a zis către dînșii: "Pace 
vouă, bunilor ostaşi, credincioşilor nevoitori, nu vă temeţi, nici vă înspăimîntaţi, că 
Hristos este cu voi, Care vă va face biruitori și vă va duce la bucuria cea veşnică”. 


După aceasta, Domeţian comitele a poruncit să-i spînzure pe sfinții mucenici 
cu capul în jos şi dedesubt să-i afume cu fum necurat. lar Sfîntul Conon bătrînul, 
zimbind, a zis: "O, nepriceputule, nu s-a atins focul tău de noi, dar de fum să ne 
temem?" Fiind munciţi sfinţii cu acel fum, batjocoreau pe acel tiran, zicînd: "Nu te 
ruşinezi, O, ticălosule, că doi ostaşi ai lui Hristos au biruit toată puterea voastră cea 
cu mîndrie, că au rușinat pe tatăl vostru diavolul şi toate armele lui cele cu 
meşteșugire rea le-au sfărîmat și le-au călcat?" 


Domeţian, umplîndu-se de cumplită mînie şi de ruşine, neștiind ce să facă mai 
mult, a poruncit ca, luînd pe mucenici de la acel fum, să-i ferestruiască în două, cu 
ferăstrăul de lemn. ŞI, punîndu-i slujitorii la ferestruire, sfinţii au rugat pe acei 


slujitori să le dea voie la rugăciune; şi nu i-au oprit slujitorii. lar sfinții s-au rugat lui 
Dumnezeu, zicînd: 


"Stăpîne Dumnezeule, Atotputernice, Făcătorule al cerului şi al pămîntului, 
Împărate al celor ce împărăţesc şi Doamne al celor ce domnesc, mulțumim ie că ne- 
ai învrednicit a pătimi pentru numele Tău cel sfînt şi ne-ai întărit în munci şi n-ai 
lăsat pe vrăjmaşii Tăi să rîdă de noi, ci ne-ai făcut biruitori asupra diavolului. Pe Tine 
Te slăvim, Hristoase Dumnezeule, lubitorule de oameni, Atotputernice şi întru tot 
Bunule! Dăruiește pace Sfintei Tale Biserici, care este în toată lumea, ruşinează şi 
pierde pe cei ce o prigonesc pe ea. Surpă degrabă şi prăbușeşte capiştele idolești cele 
urîte şi deşteaptă puterea Ta; întinde lauda numelui Tău sfînt, păzeşte şi înmulțește 
neamul creştin, cel ce drept Te slăveşte pînă la sfîrşitul veacului. Încă Te rugăm, 
Stăpîne, primește în pace sufletele noastre, ca porunca tiranului să nu se săvîrşească 
asupra noastră, adică să nu ne omoare pe noi; ca nici întru aceasta să nu se bucure 
vrăjmașul nostru, voind a se lăuda şi a zice: I-am pierdut pe ei. Ci mila Ta să ne ajute 
mai înainte şi să cunoască Domeţian că sîntem robii Tăi. lar Tu, ceea ce ai voit cu 
noi, aceea ai făcut; că oricine va auzi aceasta, va preamări preasfînt numele Tău, în 
veci”. 


Apoi, zicînd ei "amin", s-a auzit glas din cer chemîndu-i la cele de sus; iar 
sfinții mucenici, însemnîndu-se cu semnul Crucii, și-au dat sufletele lor în mîinile lui 
Dumnezeu. Şi îndată s-a făcut cutremur mare şi au căzut locaşurile idolești; apoi toţi 
idolii care erau în cetate s-au sfărîmat, iar Domeţian a fugit şi s-a ascuns în casa sa. 
Iar fraţii ce erau în mănăstirea aceea, auzind ce se făcuse cu aceşti sfinți mucenici, 
au mers şi au luat cinstitele lor trupuri şi, ducîndu-le în mănăstire cu cinste, le-au 
îngropat cu miresme, slăvind pe Tatăl, pe Fiul şi pe Sfîntul Duh, pe Unul în Treime 
Dumnezeu, pe Cel de toată făptura slăvit, în veci. Amin. 


19.PĂTIMIREA SFINȚILOR SFINȚIŢI MUCENICI EFREM, VASILE, 
EVGHENIE, ELPIDIE, AGATODOR, ETERIE ŞI CAPITON 


(7 MARTIE) 


În anul al șaisprezecelea al împărăției lui Dioclețian, preasfințitul Patriarh al 
Ierusalimului, Efrem, a trimis mulți episcopi în diferite ţări ca să vestească 
apostoleşte cuvîntul lui Dumnezeu şi să propovăduiască pe Hristos. Dintre aceia, doi 
episcopi, Efrem şi Vasile, au mers în ţara Tavroschitiei; şi, ieşind în cetatea Cherson, 
s-au ostenit amîndoi, propovăduind pe adevăratul Dumnezeu, la acel popor fără 
Dumnezeu, luminînd pe cei întunecaţi cu întunericul închinării la idoli elineşti. 


După aceea Sfîntul Efrem, lăsînd pe chersoneni în grija Sfîntului Vasile, a 
mers la sciţii care locuiau pe lîngă Dunăre şi acolo, propovăduind, pe mulți i-a întors 
la Hristos. lar după destule dureri şi osteneli ce a suferit în bunăvestirea lui Hristos, 
i s-a tăiat capul cu sabia, în ziua a şaptea a lunii martie. lar Sfîntul Vasile, văzînd în 
Herson rătăcirea necredinciosului popor şi calea cea dreaptă a mîntuirii arătînd-o lor, 
a pornit cu mînie pe popor; şi, prinzîndu-l acei păgîni, l-au bătut fără milă şi l-au 
izgonit din cetate. Apoi el, ducîndu-se într-un munte, şedea într-o peșteră; iar 
depărtarea acelui munte de cetatea Herson era ca la o sută de stadii şi se numea 
Partenon, adică fecioresc; deoarece într-acel munte a fost o capiște de idoli a unei 
fecioare, zeiţă elinească. 


Într-acel munte şezînd, Sfîntul Vasile se bucura cu duhul că s-a învrednicit 
pentru Hristos a suferi răni şi izgonire, însă se mîhnea şi se tînguia pentru pierderea 
sufletelor omeneşti celor înşelate de diavol şi, pentru întoarcerea lor, se ruga lui 
Dumnezeu cu lacrimi. Nu după mult timp, oarecărui boier hersonean i-a murit 
singurul copil pe care-l avea şi l-a îngropat afară din cetate; iar părinții lui cu multă 
jale şedeau lîngă mormînt trişti şi plîngînd. Sosind noaptea, iar ei neplecînd încă de 
la mormîntul fiului lor, li s-a arătat în vis fiul lor care murise, zicîndu-le: "Pentru ce 
plîngeţi şi vă tînguiți de moartea mea? Nu puteţi să mă luaţi de aici viu, că zeii noştri 


nu pot să mă învie, fiind idoli neînsuflețiți, învățindu-se de diavol spre amăgirea şi 
pierderea oamenilor. Dar de voiţi să mă aveţi viu, rugaţi pe omul acela străin pe care 
bătîndu-l l-aţi izgonit, ca să se roage pentru mine la Dumnezeul lui, şi să credeţi în 
Acel Dumnezeu, pe care el Îl propovăduieşte. Căci Acela este adevăratul Dumnezeu, 
Care are stăpînire peste cei vii şi peste cei morți, puternic ca să mă scoale din morți, 
cu rugăciunile acelui bărbat care de voi este mîhnit"”. Deşteptîndu-se din somn acei 
părinţi, şi-au spus unul altuia vedenia lor şi, văzînd-o potrivită, foarte s-au mirat şi s- 
au veselit; apoi, îndată alergînd în cetate, au spus vecinilor şi prietenilor lor. 


După ce s-a făcut ziuă, îndată cercetară pe omul lui Dumnezeu pretutindeni și 
l-au aflat în peştera cea mai sus pomenită. Boierul acela cu casnicii săi mergînd la el, 
au căzut la sfintele lui picioare, rugîndu-l să învie pe fiul lor. Iar Sfîntul se lepăda, 
zicînd: "Cum pot eu să fac aceasta, fiind om păcătos? Dar de veţi crede în Dumnezeul 
Cel propovăduit de mine, apoi veţi cîştiga ceea ce cereţi; că Acela este singur puternic 
a învia morți din mormînt". lar ei au zis: "Dacă vom avea pe fiul nostru viu, apoi 
toate cele ce vei voi şi vei porunci, repede le vom face”. Iar omul lui Dumnezeu, 
Vasile, sculîndu-se, a mers împreună cu dînşii la mormînt şi, după ce a prăvălit piatra 
de pe mormiînt, a intrat înăuntru. Apoi, făcînd semnul Crucii spre cel mort, s-a rugat 
lui Dumnezeu. După aceea luînd apă și sfințind-o, a turnat peste cel mort, chemînd 
pe Preasfînta Treime în chipul Sfîntului Botez. 


Atunci îndată a înviat mortul şi a grăit, slăvind pe Dumnezeu, şi a cuprins 
spaimă mare pe toţi cei ce erau acolo şi bucurie negrăită celor ce-l născuseră. ȘI 
cădeau la picioarele arhiereului, numindu-l mare, iar pe Dumnezeul Cel propovăduit 
de dînsul mărturisindu-L că este adevărat și atotputernic. Apoi, luînd pe arhiereul lui 
Dumnezeu, pe Sfîntul Vasile, l-au dus în cetate cu mare cinste şi s-a botezat boierul 
acela împreună cu toată casa sa, crezînd în Hristos. Deci mulți din popor văzînd acea 
minune, s-au unit cu cei credincioşi şi creştea Biserica lui Hristos în Herson; iar 
capiștele cele necurate elineşti se împuţinau cu încetul. 


Diavolul, văzînd aceasta, a intrat în inima iudeilor celor ce locuiau în Herson. 
Aceia au îndemnat pe elini ca să se scoale asupra creştinilor, iar mai vîrtos asupra 
Sfîntului Vasile, mai marele lor, ca să-l ucidă. Căci ziceau astfel: "Se va risipi cu 
înlesnire creștinătatea, dacă se va ucide dascălul lor". Deci s-a adunat nenumărată 
mulțime de păgîni înarmaţi, şi au năvălit fără de veste cu zgomot asupra arhiereului 
lui Dumnezeu şi, trăgîndu-l afară din casa lui, i-au legat picioarele şi l-au tîrît pe 
ulițele cetății, călcîndu-l cu picioarele şi ucigîndu-l cu pietre. Tîrîndu-l la locul unde 
creştinii puseseră un stîlp şi o cruce, acolo arhiereul lui Dumnezeu, Vasile, şi-a dat 
sfîntul său suflet în mîinile lui Dumnezeu, sfîrşindu-se mucenicește, în a şaptea zi a 
lunii martie, în care şi Sfîntul Efrem a fost tăiat de sciți cu sabia. Iar trupul Sfîntului 
Vasile l-au tîrît afară de porțile cetății şi l-au aruncat spre mîncarea cîinilor și a 
păsărilor, unde zăcu multe zile fără îngropare. Însă, prin grija lui Dumnezeu, era 
nevătămat, căci noaptea se arăta deasupra acestui mucenicesc trup o stea 
prealuminoasă şi un lup, şezînd aproape, îl păzea de cîini; iar ziua zbura un vultur pe 


deasupra trupului, nelăsînd să se apropie păsările cele mîncătoare de trupuri, pînă ce 
creştinii, furîndu-l noaptea, l-au îngropat cu cinste. 


După uciderea Sfîntului episcop Vasile, unul din ucenicii lui, înnoptînd cu 
corabia în latura Helespontului, a aflat acolo trei episcopi, ostenindu-se întru 
bunavestire a lui Hristos, pe Evghenie, Elpidie și Agatodor. Aceia, împreună cu 
Sfinți Efrem şi Vasile, fuseseră trimiși la propovăduire de preasfințitul Ermon, 
patriarhul Ierusalimului. Pe aceia ucenicul aflîndu-i acolo, le-a spus despre sfîrşitul 
Sfîntului Vasile; iar ei auzind, au preamărit pe Dumnezeu, Cel ce a încununat cu 
mucenicească cunună pe plăcutul Său. După aceea sfătuindu-se, s-au suit într-o 
corabie şi au plutit la cetatea Hersonului, voind să urmeze Sfîntului Vasile. Și, 
propovăduind în Herson pe Hristos Dumnezeu, se adăuga în toate părțile numărul 
credincioşilor. 


Însă precum a înarmat diavolul asupra Sfintului Vasile pe iudei şi pe elini, tot 
astfel i-a înarmat şi asupra lor. Că, adunîndu-se mulțimea lor, au prins pe sfinții 
episcopi şi i-au tîrît legaţi pe cale, bătîndu-i cu lemne şi cu pietre, pînă ce sfinții 
mucenici şi-au dat cinstitele lor suflete în mîinile Domnului. lar trupurile lor le-au 
tras afară din cetate pe poarta prin care s-a obişnuit a scoate la îngropare pe cei morţi; 
şi le-au aruncat afară neîngropate, spre mîncarea cîinilor şi a păsărilor. Însă creştinii, 
luîndu-le în taină, le-au dat cinstitei îngropări. Deci sfinţii trei episcopi, Evghenie, 
Elpidie şi Agatodor, au pătimit după un an de la uciderea Sfîntului Vasile, în aceeaşi 
ZI, adică la şapte martie. 


După cîțiva ani a fost trimis la Herson episcopul Eterie de către patriarhul 
Ierusalimului, în zilele marelui Constantin, care începuse a veni la credință. Văzînd 
Sfîntul Eterie în Herson cumplita necredinţă a poporului, care nu îngăduia cît de puţin 
pe creştini în cetate, s-a dus la Constantinopol, la împăratul Constantin şi s-a jeluit 
asupra necuratului popor din Herson care strimtora pe creştini. lar împăratul a dat 
poruncă să locuiască creștinii în Herson în linişte şi să facă adunările lor, spre lauda 
lui Dumnezeu, fără nici o opreală, iar toţi cei ce li se vor împotrivi să se izgonească 
afară din cetate. Cu această poruncă împărătească, Sfîntul Eterie întorcîndu-se în 
Herson, a veselit foarte mult turma lui Hristos, iar necredincioşii s-au mîhnit şi s-au 
tulburat. 


Zidind episcopul în cetate o biserică creştinească și toate bine întocmindu-le, 
iarăşi s-a dus la împărat ca să-i dea mulțumire pentru acea facere de bine. Iar cînd se 
întorcea, a căzut în boală şi, ajungînd cu corabia la ostrovul Aas, a sosit sfîrșitul vieții 
sale celei vremelnice şi începutul celei veşnice. Acolo îngropîndu-l, credincioșii au 
pus deasupra mormîntului său o cruce; şi au crescut copaci înalți, care arătau de 
departe mormîntul sfîntului. Sfîrşitul Sfîntului Eterie a fost în şapte zile ale lunii 
martie, în care s-au săvîrșit şi cei mai dinainte episcopi. 


Înştiințîndu-se creștinii despre Sfîntul Eterie, au plîns mult după dînsul, apoi 
au trimis la împăratul Constantin, înştiinţindu-l despre sfîrşitul episcopului lor şi au 


cerut altul în locul aceluia. Apoi s-a trimis în locul lui Eterie, fericitul Capiton, 
episcopul Bisericii din Herson, și s-a primit de credincioşi cu bucurie. După aceea, 
adunîndu-se mulțimea poporului necredincios şi apropiindu-se acel episcop nou, 
cerea de la dînsul semne, ca să-şi adeverească credinţa cu minune că este dreaptă, ca 
astfel şi ei să poată a se încredința. Deci ziceau astfel: "Să se aprindă un cuptor mare 
de foc şi să intre în el episcopul creştin. Şi de nu va arde, ci va fi viu, apoi cu toţii ne 
vom boteza!" 


Sfîntul Capiton, nădăjduind spre Dumnezeu, s-a învoit cu sfatul lor şi a 
poruncit ca să se facă un cuptor mare, anume pentru aceasta pregătit. Aprinzîndu-se 
cuptorul foarte tare, sfîntul episcop - pe cînd tot poporul privea la el -, şi-a pus 
omoforul şi se ruga lui Dumnezeu cu umilință ca să-şi arate puterea Sa cea 
dumnezeiască, precum altădată în cuptorul Babilonului, pentru încredințarea 
poporului necredincios. După multă rugăciune, diaconul a strigat cu mare glas: "Să 
luăm aminte!" Atunci arhiereul a intrat în cuptor şi a stat în văpaia aceea un ceas, 
rugîndu-se cu mîinile întinse spre cer, dar n-a primit nici o vătămare din acea văpaie 
mare de foc. Apoi, luînd cărbuni aprinşi în felonul său, a ieşit la popor fără de nici o 
vătămare, şi toți erau cuprinşi de mare mirare şi de frică, privind la acea slăvită 
minune - căci focul nu se atinsese nici de veșmintele lui, ba încă și felonul plin de 
cărbuni aprinși nu se aprinsese -, şi cu mare glas și cu o gură au strigat: "Unul este 
Dumnezeu, Dumnezeul creştinilor, Cel mare şi tare, Care a păzit pe robul Său nears 
în cuptor”. 


Atunci toată cetatea Herson şi ţara aceea au primit credinţa creştină, prin acea 
minune slăvită fiind încredințați. Și s-a vestit acea minune marelui Constantin, cum 
şi la întîiul Sinod a toată lumea din Niceea, adică a celor 318 Sfinți Părinţi; şi toți 
preamărind pe Dumnezeu, se minunau de credinţa cea mare și de îndrăzneala către 
Dumnezeu a Sfîntului episcop Capiton. lar după cîțiva ani, Sfîntul Capiton, plecînd 
cu corabia din Herson la Constantinopol s-a ridicat o furtună mare şi corabia a fost 
aruncată de valuri spre gura rîului Nipru. Acolo se aflau niște oameni necredincioși 
şi fără de Dumnezeu, și, scoțînd pe toți cîţi se aflau în corabie și toate jefuindu-le, 
numai pe singur arhiereul lui Dumnezeu, Capiton, l-au înecat în apă. 


Aşa s-a sfîrşit muceniceşte, în douăzeci şi una de zile ale lunii decembrie; însă 
pomenirea lui este numărată cu cei dinainte arhierei din Herson care au pătimit în 
ziua a şaptea a lunii martie; deoarece şi sfîntul lui suflet este împreunat cu ale celor 
din ceruri. Toţi aceşti şapte arhierei ai lui Dumnezeu, episcopi ai Hersonului, stau ca 
şapte îngeri înaintea Preasfintei Treimi, a Tatălui, a Fiului şi a Sfîntului Duh, Unul 
Dumnezeu, slăvindu-L împreună cu toți sfinții, în veci. Amin. 


20.POMENIREA CUVIOSULUI EMILIAN MONAHUL 


(7 MARTIE) 


În cetatea Roma era un om anume Victorin, care din tinereţe îşi petrecuse viaţa 
în multe păcate. Acela mai pe urmă, spre bătrîneţe, şi-a venit în simţire şi, aducîndu- 
şi aminte de păcatele sale, se cutremura de judecata lui Dumnezeu. Deci, intrînd într- 
una din sfintele mănăstiri şi rugînd pe egumen ca să-l primească, s-a lepădat de toate 
lucrurile lumii şi s-a făcut monah, luînd numele de Emilian. Apoi s-a deprins la toată 
supunerea şi ascultarea, păzind porunca ce i se dăduse şi îşi ostenea trupul ziua și 
noaptea. Și avînd neîncetată pomenire de moarte în sufletul său, se pregătea 
totdeauna pentru înfricoşata lui Dumnezeu judecată, ce va răspunde pentru păcatele 
sale în ziua răsplătirii, avînd de-a pururea în minte frica veşnicelor munci ale gheenei. 


Cu o frică ca aceasta și-a obosit şi şi-a uscat trupul, încît toți frații, care erau 
întru dragostea lui Dumnezeu în mănăstire, s-au mirat de atîta smerenie şi osteneală. 
Toţi se sîrguiau să-i urmeze vieții lui şi să cîştige nevoinţele lui în ascultări, că doar 
şi-ar curăți şi ei păcatele prin multă pocăință şi osteneală, căci îl vedeau în toate zilele 
flămînzind, însetînd şi muncindu-și trupul; se foloseau foarte mult. Mănăstirea aceea 
era făcută pe un munte înalt care avea de o parte o peşteră. Şi avea obicei, tăinuit de 
toți, fericitul Emilian a ieși tîrziu seara din mănăstire la peştera aceea şi acolo se ruga 
cu lacrimi, pînă la cîntarea Utreniei. 


După cîtva timp a simţit egumenul pe Emilian ieșind noaptea tîrziu din 
mănăstire. Și neștiind ce face fratele acela afară din mănăstire, şi-a lăsat chilia şi a 
plecat în taină pe urma lui. Văzîndu-l intrînd în peșteră, a stat lîngă dînsa, vrînd să 
aştepte pînă ce va ieși, ca să-l întrebe care este pricina de intră noaptea în peştera 
aceea. Dar după puţin timp o lumină cerească, mai puternică decît razele soarelui, a 
strălucit în muntele acela. Şi a văzut egumenul pe Cuviosul Emilian stînd în peşteră, 
avînd mîinile întinse în sus şi rugîndu-se lui Dumnezeu. Apoi lumina aceea cerească 
se pogora peste capul fericitului. 


Văzînd egumenul acea lumină, s-a înspăimîntat şi l-a cuprins frica. Deci 
întorcîndu-se, a fugit la mănăstire tremurînd, abia putînd fugi cu picioarele, de 
spaima cea mare. Sosind el la porțile mănăstirii, a auzit un glas din cer, zicînd: 
"Emihane, iartă-ţi-se ție păcatele tale!" Mai mult înspăimîntîndu-se, egumenul a 
intrat în chilia sa şi tăcea, aşteptînd lumina zilei. lar după cîntarea Utreniei, vrînd 
egumenul să folosească pe frați, a întrebat înaintea tuturor pe Cuviosul Emilian: 
"Unde ai fost, frate, în noaptea asta?" Iar cuviosul închinîndu-se egumenului, a 
răspuns: "M-am odihnit în mănăstire cu fraţii toată noaptea”. 


Apoi fund văzut de egumenul şi silindu-l să nu tăinuiască mila lui Dumnezeu 
cea arătată păcătoşilor celor ce cu adevărat se pocăiesc, a spus, chiar nevrînd, taina 
aceea la toţi fraţii, cum adică s-a pogorit peste dînsul lumina și glasul din cer, de la 
scaunul milostivirii. Atunci a început egumenul a grăi către frați: "Ascultaţi, dragii 
mei frați, ar fi putut Dumnezeu Cel Atotputernic să ierte în taină păcatele acestui 
frate. Dar pentru noi a trimis în chipul luminu mila Sa, cu glas, deşteptînd ale noastre 
inimi spre pocăință, ca să ştim şi să ne minunăm de mila şi de iubirea de oameni a 
Făcătorului nostru, cum că nu este departe de cei ce se pocăiesc cu adevărat". 


După o vestire ca aceasta pentru iertare de greşelile sale, Cuviosul Emilian 
săvîrşind cealaltă vreme a vieții sale întru bucurie sufletească, s-a dus spre lumina 


cea neapropiată, ca să audă glasul bucuriei şi al veseliei celor ce dănţuiesc la cer, în 
locaşurile drepţilor, în veci. Amin. 


21.POMENIREA CUVIOSULUI PAVEL CEL SIMPLU 


(7 MARTIE) 


Cel între sfinți părintele nostru Pavel, numit şi cel simplu, era plugar, un om 
cu totul de rînd, dar lipsit de răutate și de prefăcătorie, ca nimeni altul. Avea însă o 
soție înrăutățită şi desfrînată, fără ca el să ştie lucrul acesta multă vreme. 


Într-una din zile, venind el de la țarină pe neaşteptate, în afară de vremea 
obişnuită, așa cum se întîmplă cîteodată, a găsit pe femeia lui necinstindu-i casa cu 
un bărbat străin. Atunci zîmbind plin de blîndeţe le-a zis: Bine, bine, nu-mi pasă de 
ce faceţi, martor iau pe lisus Hristos; de acum înainte nu vreau să o mai văd înaintea 
ochilor; a ta să fie şi ea și copiii ei, iar eu mă voi duce şi mă voi face monah. 


Şi îndată lăsînd toate şi bine rînduindu-le, a plecat la fericitul Antonie şi, 
bătînd la uşa acestuia, fericitul Antonie a ieșit şi i-a zis: "Cine eşti, frate, şi ce cauţi 
aici?" ar el i-a răspuns: "Sînt un străin şi am venit la tine să mă fac monah”. lar 
sfîntul i-a zis: "Bătrîn fiind de şaizeci de ani, nu poţi să te faci monah şi nici să înduri 
necazurile şi strîmtorarea pustiului. Mai dagrabă du-te la chinovie; acolo ai să găseşti 
din destul cele necesare trupului și vei putea petrece fără prea multă oboseală cu cei 
de acolo. Căci fraţii vor ajuta neputinţa ta, fiindcă eu stau singur şi mănînc doar la 
cinci zile odată şi atunci chiar rămînînd mai mult flămînd”. 


Dar Pavel nu suferea să audă acestea de la bătrîn, ci se sîrguia să rămînă 
împreună cu el. Și sfîntul, neputînd să-l alunge, închizînd ușa colibei, l-a lăsat afară 
timp de trei zile, neieşind ca să-l vadă. lar Pavel a rămas flămînd şi nu s-a depărtat. 
În ziua a patra însă sfîntul avînd trebuinţă neapărată să iasă afară, deschizînd ușa şi 
găsindu-l pe Pavel lîngă uşa colibei, i-a zis: "Du-te, bătrîne, de aici, nu mă sili, căci 
nu poţi să rămii împreună cu mine!" Dar Pavel i-a răspuns: "Îmi este cu neputinţă să 
mă duc într-altă parte". 


Atunci sfîntul văzîndu-l că nu are nici traistă, nici pîine, nici apă, nici vreun 
lucru oarecare, i-a zis: "Dacă vei da dovadă de ascultare şi vei împlini fără lenevire 
şi fără murmur cele ce vei auzi de la mine, vei putea şi aici să te mîntuieşti; dar dacă 
nu vei face acestea, pentru ce atunci te mai obosești și nu te întorci acolo de unde ai 
venit?" Iar Pavel răspunzînd a zis: "Toate cîte îmi vei spune, cu rîvnă le voi face”. ŞI 
sfîntul i-a zis: "Ridică-te deci şi te roagă pînă mă voi duce înăuntru ca să-ți aduc de 
lucru". Sfîntul Antonie, intrînd în peşteră, îl urmărea printr-o mică ferestruică; şi 
Pavel a stat nemișcat la rugăciune o săptămînă întreagă, fiind ars de arşiţa soarelui. 


După aceasta Sfîntul Antonie, ieşind afară şi luînd ramuri de finic, i-a zis: "la 
şi împleteşte din ramurile acestea așa cum mă vezi că împletesc eu". Și bătrînul a 
împletit pînă la al nouălea ceas un şirag de cincisprezece stînjeni, cu multă osteneală. 
Dar sfîntul i-a zis: "Rău ai împletit! Desfă ce-ai împletit și împleteşte din nou". ŞI 
Pavel a stat nemîncat timp de şapte zile. Sfîntul Antonie făcea acestea pentru ca Pavel 
să se nemulțumească şi să plece de acolo. Dar Pavel, despletind şiragul cu îndelungă- 
răbdare şi cu osîrdie şi împletindu-l din nou cu multă luare aminte, fără să cîrtească 
şi fără să se tulbure, a uimit pe sfînt. Pentru aceasta, către apusul soarelui atins fiind 


de purtarea lui Pavel, i-a zis: "Bătrînule, vrei să mîncăm o bucată de pîine?" Iar Pavel 
a răspuns: "Cum crezi, părinte!" Şi lucrul acesta l-a înmuiat iarăşi pe sfîntul. 


Deci, punînd masa, a așezat pe ea patru bucăţi de pîine, de cîte şase uncii 
fiecare (aproape 200 g) şi a înmuiat pentru dînsul una, iar pentru bătrîn trei. Şi Sfîntul 
Antonie începînd un psalm, ca și întru aceasta să-l încerce pe Pavel, l-a cîntat 
repetîndu-l de două ori. lar Pavel cu mai multă osîrdie se ruga împreună cu sfîntul. 
Apoi sfîntul i-a zis lui Pavel: "Stai la masă şi ia aminte să nu te atingi de cele puse 
înainte”. Și îndeplinind şi această poruncă, sfîntul i-a zis: "Acum ridică-te, fă-ţi 
rugăciunea şi culcă-te". Iar acela neatingîndu-se cîtuși de puţin de hrană, a făcut ceea 
ce i s-a poruncit. Către miezul nopţii Sfîntul Antonie, ridicîndu-se pentru rugăciune, 
a sculat şi pe Pavel şi a prelungit rugăciunea pînă la ceasul al nouălea din zi. 


Cînd s-a făcut seară, Sfîntul Antonie luîndu-şi înainte o bucată de pîine, de 
alta nu s-a mai atins. lar Pavel, mîncînd încet mai avea încă din pîinea din care mînca. 
După ce a mîncat toată bucata de pîine, Antonie i-a zis: "Bătrînule, mai mănîncă şi 
altă bucată de pîine". Dar Pavel i-a răspuns: "Dacă vei mînca şi tu, atunci şi eu voi 
mînca". Sfîntul Antonie a zis: "Mie îmi este de ajuns pentru că eu sînt monah". Dar 
Pavel a zis: "Pentru că şi eu vreau să ajung monah, îmi este de ajuns şi mie”. Şi 
ridicîndu-se au început să cînte. lar după ce au dormit puţin, sculîndu-se, au început 
din nou să cînte. Cînd s-a făcut ziuă, l-a trimis să umble în pustiu şi să se întoarcă 
abia după trei zile. După ce a făcut şi aceasta, venind nişte frați la Sfîntul Antonie, 
Pavel căuta să vadă ce trebuie să facă. ŞI sfîntul 1-a zis: "Slujeşte pe fraţi în tăcere și 
să nu guşti nimic, pînă ce vor pleca". Şi au trecut zile fără ca Pavel să guste ceva. lar 
frații îl întrebau: "Pentru ce nu vorbeşti?" Și, pentru că el nu răspundea, sfintul i-a 
zis: "Vorbeşte fraților!", şi a început să vorbească. 


Într-una din zile aducînd cineva sfîntului un ulcior cu miere, Sfîntul Antonie 
a vărsat mierea pe pămînt. După ce a făcut aceasta, sfîntul a zis lui Pavel: "Adună 
mierea strop cu strop şi vezi ca nu cumva ceva din ea să rămînă fără să poată fi 
folosită”. Şi făcînd aceasta nu s-a tulburat şi nu s-a schimbat cîtuşi de puţin. Odată 1- 
a poruncit să scoată apă şi toată ziua să o verse fără de folos. Și altădată, iarăși, 
desfăcîndu-i îmbrăcămintea, i-a poruncit să şi-o coasă cu îngrijire la loc. Cînd sfîntul 
l-a văzut că săvirșeşte fără şovăială, fără murmur şi fără să fie împiedicat de ceva tot 
ceea ce-i poruncește, i-a zis: "Uite, frate, dacă poţi să faci în fiecare zi așa, atunci să 
rămîi cu mine; iar dacă nu, du-te de unde ai venit!" Şi Pavel a zis lui: "Dacă mai ai și 
altele să-mi arăţi, nu ştiu dacă le voi putea face, dar toate cele pe care le-am văzut 
pînă acum, pe toate cu uşurinţă le fac”. 


O astfel şi atît de mare ascultare şi umilinţă a dobîndit fericitul Pavel, încît a 
primit har împotriva demonilor ca să-i alunge pe dînşii. lar marele Antonie, 
încredințindu-se despre el, l-a ţinut cu sine o vreme oarecare. Apoi, făcîndu-i o chilie, 
l-a aşezat în ea, ca să cunoască toate vicleşugurile demonilor şi să se lupte acolo, 
zicîndu-i: "lată, te-ai făcut monah. Rămii singur şi primește încercarea demonilor”. 


Deci, locuind Pavel astfel un an, s-a învrednicit de har asupra demonilor şi a 
bolilor. Odată 1 se aduse lui Antonie un om care era stăpînit de o căpetenie de demoni, 
care hulea pe Dumnezeu. Luînd seama la el, Antonie spuse celor ce l-au adus: "Nu 
este lucrul acesta al meu, căci nu m-am învrednicit încă de darul izgonirii demonilor, 
ci acest lucru este al lui Pavel”. 


Plecînd Antonie la Pavel cu cei ce veniseră la el, zise aceluia: "Ava Pavel, 
scoate demonul din acest om, ca să se întoarcă sănătos la ale sale". Lăsîndu-l Antonie, 
a plecat la chilia lui. Atunci bătrînul, urcîndu-se pe o piatră, s-a rugat multă vreme 
cu mîinile înălțate la cer, zicînd: "Doamne, lisuse Hristoase, Fiul lui Dumnezeu, 
pentru rugăciunile Sfîntului Antonie, izgoneşte diavolul din acest om!” Neieşind 
demonul din om, fiind una din căpeteniile iadului, Sfîntul Pavel s-a rugat iarăşi multă 
vreme în arşiţa soarelui, zicînd: "Doamne, nu voi cobori de pe piatra aceasta, nici apă 
nu voi bea, pînă nu vei scoate demonul acesta din zidirea Ta!" 


Şi înainte de a sfîrşi cuviosul această rugăciune, diavolul a ieşţit din cel bolnav, 
strigînd: "O, cu silă sînt alungat de smerenia lui Pavel!" Apoi s-a prefăcut într-un 
balaur uriaş, lung de 70 de coţi, şi s-a aruncat în Marea Roşie. 


Altădată, fericitul Pavel cel simplu, ucenicul Sfîntului Antonie, a povestit 
părinților un lucru ca acesta. Mergînd la o mănăstire pentru cercetarea şi folosul 
fraților, după vorba cea obişnuită între dînșii, au intrat în biserică să săvîrşească sfinta 
slujbă. lar fericitul Pavel lua seama la fiecare din cei ce intrau în biserică, să vadă cu 
ce fel de suflet intră la slujbă; că avea şi acest dar dat lui de Dumnezeu, ca să vadă 
pe fiecare cum este la suflet, precum vedem noi obrajii unii altora. 


Şi intrînd toţi cu faţa luminată şi cu obraz vesel şi văzînd pe îngerul fiecăruia 
bucurîndu-se de dînsul, pe unul l-a văzut negru şi întunecat la tot trupul şi toţi dracii 
ținîndu-l de amîndouă părțile şi trăgîndu-l spre sine şi căpăstru în nasul lui punînd și 
pe sfîntul lui înger departe mergînd după dînsul, posomorit şi trist. lar Pavel, 
lăcrimînd şi bătîndu-şi cu mîna pieptul, şedea înaintea bisericii, plîngînd foarte pe 
cel ce 1 s-a arătat lui aşa. 


Deci, cei ce au văzut lucrul cel de mirare al bătrînului şi schimbarea lui cea 
grabnică care l-a pornit spre lacrimi și plîns, îl întrebau, rugîndu-se, să le spună pentru 
ce plînge, socotind nu cumva, deznădăjduindu-se de tot, face aceasta. Îl rugau să intre 
şi la slujbă cu dînşii. Dar Pavel, scuturîndu-se de dînșii şi lepădîndu-se de aceasta, 
şedea afară tăcînd şi tînguind mult pe cel ce i se arătase lui. După puţin, isprăvindu- 
se slujba şi toți ieşind afară, iarăşi lua aminte Pavel la fiecare, ştiind cum au intrat și 
vrînd să cunoască cum ies. 


Deci, a văzut pe bătrînul acela, care avea mai înainte tot trupul negru și 
întunecat, că iese din biserică luminat la faţă, alb la trup şi pe draci departe mult, 
mergînd după dînsul, iar pe înger aproape de el, urmărindu-l şi bucurîndu-se de dînsul 
foarte. Atunci Pavel, sărind de bucurie, striga, binecuvîntînd pe Dumnezeu și zicînd: 


"O, nespusă iubire de oameni a lui Dumnezeu! O, îndurările Lui cele dumnezeiești 
şi bunătatea Lui cea peste măsură!" 


Apoi alergînd şi suindu-se pe o piatră înaltă, zicea: "Veniţi şi vedeţi lucrurile 
lui Dumnezeu, cît sînt de înfricoşate şi de toată spăimîntarea vrednice! Veniţi și 
vedeţi pe Cel ce voieşte ca toți oamenii să se mîntuiască şi la cunoștința adevărului 
să vină! Veniţi să ne închinăm și să cădem la EI şi să zicem: Tu singur poţi să ridici 
păcatele!" Deci alergau toți cu sîrguinţă, vrînd să audă cele ce se zic. Şi după ce s-au 
adunat toţi, a povestit Pavel cele ce văzuse dînsul mai înainte de intrare în biserică și 
după aceasta iarăși. ȘI îl ruga pe bărbatul acela să spună pricina pentru care i-a dăruit 
Dumnezeu lui o schimbare minunată ca aceasta. 


lar omul, vădit fiind de Pavel, înaintea tuturor a povestit fără de sfială cele 
despre sine, zicînd: "Eu sînt om păcătos şi de multă vreme viețuiam în desfrînare 
pînă acum. lar acum, intrînd în sfînta biserică a lui Dumnezeu, am auzit pe Sfîntul 
Prooroc Isaia citindu-se, sau mai bine zis pe Dumnezeu grăind printr-însul: Spălați- 
vă și vă curățiţi. Scoateți vicleşugurile din inimile voastre înaintea ochilor Mei și 
învățați-vă a face bine, şi de vor fi păcatele voastre ca mohoriciunea, ca zăpada le 
voi albi! Și de veți voi şi Mă veți asculta, bunătăţile pămîntului veți mînca! lar cu 
desfrînatul, de cuvîntul proorocului umilindu-mă la suflet şi suspinînd în inima meu, 
am zis către Dumnezeu: 


"Tu, Dumnezeule, Care ai venit în lume să mîntuiești pe cei păcătoşi, Cel ce 
acum prin proorocul Tău ai făgăduit acestea, cu lucrul împlinește-le şi la mine 
păcătosul şi nevrednicul, că iată de acum îți dau cuvîntul şi mă făgăduiesc și din 
inimă mă mărturisesc Ţie, că nu voi mai face acest fel de rău și mă lepăd de toate 
fărădelegile şi îți voi sluji de acum cu curată ştiinţă. De astăzi o, Stăpîne, şi din ceasul 
acesta, primește-mă pe mine cel ce mă pocăiesc şi cad înaintea Ta şi mă depărtez de 
acum înainte de tot păcatul!" Cu aceste făgăduinţe am ieșit din biserică, hotărînd în 
sufletul meu să nu mai fac nici un rău înaintea ochilor lui Dumnezeu. Și auzind toți, 
strigau cu un glas către Dumnezeu: Cît s-au mărit lucrurile Tale, Doamne, toate întru 
înțelepciune le-ai făcut!" 


Cunoscînd dar, o, creştinilor, din dumnezeieştile Scripturi şi din sfintele 
descoperiri, cîtă bunătate are Dumnezeu către cei ce curat năzuiesc la Dînsul şi prin 
pocăință greşelile lor cele mai dinainte le îndepărtează și cum că dă iarăși bunătățile 
cele făgăduite, nepedepsind pentru păcatele cele mai dinainte, să nu ne deznădăjduim 
de moştenirea noastră. Că precum prin Isaia proorocul S-a făgăduit să spele pe cei 
noroiți în păcate şi ca lîna şi ca zăpada să-i albească, şi de bunătățile Ierusalimului 
celui ceresc să-i învrednicească, aşa iarăşi prin Sfîntul Prooroc lezechil, cu jurămînt 
ne încredinţează că nu ne va pierde pe noi. Căci zice: Viu sînt Eu, zice Domnul, că 
nu voiesc moartea păcătosului, ci să se întoarcă şi să fie viu! 


Deci, petrecînd un an întreg în singurătatea lui şi dovedindu-se a fi făcător de 
minuni şi slujind cu vrednicie lui Dumnezeu, s-a mutat după aceea către cereştile 
locașuri. 


22. POVESTIRE DESPRE CEI CE PRIMESC MILOSTENIE 
(7 MARTIE) 


Era un oarecare om slăvit într-o mănăstire, avînd viață cinstită din tinerețe. 
Căci abătîndu-se de la toate dulceţile lumești şi încuindu-se într-o chilie strîmtă slujea 
lui Dumnezeu, omorîndu-și trupul cu postul şi cu starea de toată noaptea la rugăciuni, 
aducînd Stăpînului a toate rugăciuni cu multe lacrimi, pentru sine şi pentru toată 
lumea, îndeletnicindu-se cu toată mintea sa întru gîndirea de Dumnezeu. lar hrană 
avea puţină, în vremea cea obișnuită, din mîinile chelarului. Însă din ceea ce trimitea 
Dumnezeu prin creştini la mănăstirea fraților, adică aur şi argint, hrană și vin, dintru 
acelea niciodată nu primea. ŞI i s-a făcut lui, pentru cei ce iau milostenie, o vedenie 
într-acest fel: 


Într-una din zile mai marele cetăţii a intrat în mănăstirea aceea ca să facă 
milostenie; şi le dădea tuturor cîte un ban de argint. Deci a mers şi la acel sihastru 
închis, dîndu-i un galben, și ruga pe bătrînul acela ca să-l ia. lar bătrînul, rușinîndu- 
se de acel cinstit bărbat, a luat galbenul și l-a pus în buzunarul său. După aceea, 
noaptea, săvîrşindu-şi rînduiala sa cea obişnuită, s-a culcat pe o rogojină, vrînd să 
doarmă puţin; şi i s-a părut că se vedea stînd împreună cu ceilalți frați ai mănăstirii, 
într-un cîmp larg şi tot cîmpul acela era plin de spini. 


Apoi venind un tînăr înfricoşat - care era îngerul Domnului -, silea pe toţi 
monahii mănăstirii, zicîndu-le: "Seceraţi acești spini". Apoi a mers şi la dînsul şi i-a 
zis: "Încinge-te şi seceră spinii”. Iar închisul acela, nevrînd, îngerul i-a zis: "Nu ai 
nici un răspuns, căci te-ai înșelat ieri, împreună cu monahii ceilalți care au luat de la 
acel om iubitor de Hristos cîte un ban de argint; iar tu ai luat un galben și deci mai 
mult eşti dator să te ostenești, secerînd spini mai mulți decît alții, ca cel ce ai luat mai 
multă plată. lar spini aceştia pe care-i vezi, sînt faptele omului aceluia de la care aţi 
luat ieri milostenie; deci, apropie-te şi seceră împreună cu ceilalți”. 


lar după ce s-a deşteptat din somn pustnicul acela şi vedenia aceea socotind- 
0, s-a mîhnit;, apoi a chemat pe acela ce-i dăduse acea milostenie şi-l ruga să-şi ia 
galbenul său; iar iubitorul acela de Hristos nu voia să-l ia, ci zicea către pustnic: 
"Ține-l la tine, părinte, sau dă-l cui vei dori”. Atunci a zis starețul: "Nu voiesc să 
secer spinii păcatelor străine, eu cel ce nu pot dezrădăcina mulțimea de spini a 
păcatelor mele". Și, aruncînd galbenul acela afară din chilia sa, a închis ferestruica. 
Iar bărbatul acela, înştiinţindu-se de ce pricină i-a lepădat stareţul milostenia lui, a 
început a-și îndrepta viața şi a face mai multă milostenie la săraci şi la lipsiţi, 


aducîndu-şi aminte de scriptura aceea, cum că, cu milostenia și cu credinţa se 
curăţesc păcatele. 


23. CUVIOSUL TEOFILACT MĂRTURISITORUL, EPISCOPUL 
NICOMIDIEI 


(8 MARTIE) 


În zilele tulburării Bisericii de eresul luptătorilor de icoane acest binecredincios bărbat, 
Teofilact, a mers din părțile Răsăritului la Constantinopol şi s-a împrietenit cu marele luminător 
al Bisericii, adică cu Sfîntul Tarasie, încă fiind mirean și senator întru împărăteștile palaturi, 
fiind mai întîi dregător al lucrurilor de taină. lar după ce a murit împăratul Leon, luptătorul 
împotriva icoanelor (717-740), împărățind Constantin, fiul său (741-775), împreună cu maica 
sa Irina şi patriarhul Pavel, cel numit milostiv, lăsînd scaunul de a sa voie s-a ridicat Sfîntul 
Tarasie în locul lui la patriarhie. 


Sfîntul Tarasie, adunînd Sinodul al șaptelea a toată lumea (787), a anatematizat eresul 
iconoclast; atunci fericitul Teofilact, împreună cu Sfîntul Mihail al Sinadelor, lăsînd lumea, a 
primit viaţa monahicească și a fost trimis de prea sfinţitul Tarasie la o mănăstire care era zidită 
la gura mării Euxinului (Marea Neagră). Acolo, nevoindu-se mult în ostenelile monahicești, a 
sporit în faptele bune și a cîştigat îndrăzneală către Dumnezeu în rugăciunile sale. Căci 
oarecînd, la o vreme de seceriș, întîmplîndu-se zăduf mare și din lipsa apei slăbind de sete, s-a 
rugat lui Dumnezeu și, fiind acolo un vas de aramă, l-a făcut de a izvorît apă destulă spre 
trebuință; pentru că Domnul face voia celor ce se tem de EI şi ascultă rugăciunile lor. 


Deci a fost această minune asemenea cu aceea ce s-a făcut de demult în pustie cînd, 
poporului lui Israil cel însetat, Dumnezeu i-a scos apă din piatră. Și alta asemenea, cînd Samson 
era aproape să moară de sete şi a izvorit apă vie dintr-un os uscat, dintr-o falcă de măgar. Cu 
această viață îmbunătăţită, strălucind ca o lumină de stele, prea sfinţitul Patriarh Tarasie a 
judecat ca acei cuvioși părinți să fie vrednici de rînduiala arhierească cea înaltă. Astfel, pe 
sfinţitul Mihail l-a trimis la Sinad, iar pe fericitul Teofilact l-a ales episcop în Nicomidia. Și cîtă 
sîrguință a arătat Sfîntul Teofilact în Nicomidia pentru turma cea cuvîntătoare a lui Hristos şi 
cîtă purtare de grijă avea pentru săraci, scăpătaţi și văduve, au spus despre aceasta 
dumnezeieștile locașuri zidite de dînsul, bolniţele și casele de străini, cum şi milostenia cea 
nenumărată care se făcea de el în toate zilele. Căci singur slujea bolnavilor, orbilor, şchiopilor 
şi neputincioşilor; şi umblînd pe la locuinţele săracilor și pe ulițele cetății, purta un vas cu apă 
caldă şi, unde afla răniți, îi spăla şi-i curăța cu mîna sa, neîngrețoşîndu-se de loc. 


După aceea, prea sfințitul Tarasie mutîndu-se din viața aceasta şi primind după dînsul 
scaunul Bisericii Constantinopolului Nichifor cel preaînţelept, s-a ridicat iarăşi furtuna eresului 
luptării contra sfintelor icoane, care s-a scornit de urîtul de Dumnezeu împărat Leon Armeanul. 
Şi a adunat prea sfințitul Patriarh Nichifor arhierei aleşi - pe Emilian al Cizicului, Eftimie al 
Sardicei, Iosif al Tesalonicului, Eudoxie al amoreilor, Mihail Sinadul şi pe acest fericit 
Teofilact, Episcopul Nicomidiei -, şi s-a dus cu dînșii la răucredinciosul împărat. Şi, învățind 
mult din dumnezeieştile Scripturi, acei sfinți părinți sfătuiau pe împărat să nu facă tulburare 
Bisericii lui Hristos cu acel eres care s-a anatematizat de al şaptelea sinod a toată lumea. Dar n- 
au putut îndupleca pe nebunul împărat, cel umplut de veninul balaurului, care sufla asupra lor 
cu iuțime şi mînie. 


După aceea, Sfinții Părinţi tăcînd, fericitul Teofilact a zis către împărat: "Știu că, 
nebăgînd în seamă îndelunga răbdare a lui Dumnezeu şi neîngrijindu-te de mîntuirea ta, te 
împotriveşti învățăturilor celor vechi ale Sfinţilor Părinţi şi tulburi Biserica; dar va veni asupra 
ta o pierzare cumplită şi neașteptată, o primejdie asemenea cu viforul şi nu vei afla pe acela 
care să te izbăvească dintr-însa". 


Împăratul, auzind aceea, s-a umplut de mai mare mînie şi, pe toţi izgonindu-i de la sine 
cu necinste, i-a osîndit la surghiun în deosebite locuri, adică: Pe prea sfinţitul Patriarh Nichifor 
în insula Proconis, pe Sfîntul Mihail, episcopul Sinadului, la Evdochiad, pe alţii pe aiurea, iar 


pe Sfîntul Teofilact al Nicomidiei la cetatea Strovil, care este lîngă mare, în Chivereoti. Și acolo, 
mărturisitorul lui Hristos şi ajutătorul cel mare al dreptei credințe, şi-a petrecut cealaltă vreme 
a vieţii sale în strîmtorare şi mare chinuire şi s-a mutat către Domnul. 


Apoi a pierit şi împăratul Leon Armeanul, cu rea şi neașteptată moarte, după proorocia 
sfîntului. Căci în ziua Naşterii lui Hristos a fost tăiat cu săbiile de ostașii săi în biserică, la 
vremea Utreniei. lar după dînsul, sfîrșindu-se împărații iconoclaşti - adică Mihail, care se numea 
Valvos, apoi Teofil, fiul lui Mihail -, împărăteasa Teodora împreună cu fiul său Mihail, care a 
fost al treilea cu acel nume, au luat sceptrul împărăției. lar Sfîntul Metodie fiind ridicat la 
patriarhie şi eresul cel fără de lege pierind cu totul, iar dreapta credință strălucind, cinstitul trup 
al Cuviosului Părintelui nostru Teofilact a fost adus în Nicomidia şi așezat în biserica cea zidită 
de dînsul, spre apărarea cetăţii Nicomidia, întru cinstea şi slava lui Hristos, Dumnezeul nostru. 


24. PĂTIMIREA SFÎNTULUI MUCENIC TEODORIT, PRESBITERUL 
ANTIOHIEI 


(8 MARTIE) 


În Antiohia Siriei era zidită o biserică sobornicească de marele împărat Constantin şi de 
Constanțiu, fiul lui, care era înfrumusețată cu podoabe şi se numea de popor biserica de aur. 
Căci nu numai pe dinăuntru era împodobită cu zugrăveli de aur ce străluceau, dar şi pe dinafară 
tot acoperămîntul era aurit; şi vasele bisericești care erau fără număr, toate erau de aur și de 
argint curat. Ba încă şi averi s-au dat bisericii de către împărați, spre hrana clerului care era 
acolo. În clerul acelei sobornicești biserici era între presbiteri şi acest Sfînt Teodorit, fiindu-i 
încredințată păzirea vaselor şi toată înfrumusețarea şi bogăția bisericească. Acela din tinereţe 
avea viață îmbunătăţită şi își păzea inima în dreapta credință, împlinind ceea ce se scrie: Cu 
inima se crede spre dreptate, iar cu gura se mărturisește spre mintuire. Şi plăcea lui Dumnezeu 
prin post, rugăciuni, milostenie, îngrijire de mîntuirea sufletelor omeneşti şi prin slujirea cea 
neprihănită a preoţiei. 


După ce a murit împăratul Constanțiu, fiul lui Constantin (361), a venit după dînsul 
Iulian, călcătorul de lege (361-363). Acela, primind împărăția, se arăta a fi creştin 
dreptcredincios; şi pe episcopii cei izgoniți de împăratul Constanțiu pentru dreapta credință îi 
întorcea din surghiun. lar după ce s-a întărit în împărăție, s-a lepădat de Hristos înaintea tuturor, 
de Care de mult se lepădase în taină, dîndu-se diavolului şi meşteşugului vrăjitoresc. Şi a 
început a prigoni Biserica lui Hristos, deşi nu pierdea pe tot poporul creștinesc, însă pe cei mai 
mari creştini scoțîndu-i din duhovniceasca rînduială şi pe cei cu dregătorii din poporul mirenesc 
ucigîndu-i cu munci, lua de la creştini bisericile lui Dumnezeu, le prefăcea în capişti idoleşti şi 
jefuia toate podoabele şi averile bisericeşti. Căci ticălosul zicea: "Nu se cade creştinilor să aibă 
orice bogății, deoarece Hristos al lor le porunceşte să fie săraci: să nu aveți aur, nici argint". 


Într-acea cumplită vreme s-a pustiit soborniceasca biserică din Antiohia, care pentru 
frumuseţea ei se numea aurită; căci toate podoabele cele scumpe ale ei le-au luat la vistieriile 
împărăteşti şi averea bisericească au jefuit-o, pe clerici i-au izgonit şi pe Sfîntul Teodorit l-au 
muncit. Iar pricina a fost astfel: Împăratul Iulian avea un unchi de un nume cu el, care era frate 
bun al maicii sale. Pe acela l-a pus voievod şi stăpîn asupra părților Răsăritului. Iar acel Iulian, 
unchiul împăratului, a fost mai întîi creştin, dar vrînd să fie plăcut nepotului său, adică 
împăratului Iulian, s-a lepădat de Hristos şi s-a închinat idolilor. Apoi s-a dus la Antiohia, mai 
înainte de a merge acolo împăratul, avînd împreună cu el şi pe alt dregător din cei împărăteşti, 
cu numele Felix, care era rînduit asupra vistieriilor împărăteşti. 


Ştiind că este multă bogăţie în biserica cea sobornicească, a prins pe fericitul Teodorit 
presbiterul, păzitorul vaselor bisericeşti (ceilalți clerici fugind toți de frică şi ascunzîndu-se care 
unde putea). Dar pe Teodorit se sîrguiau să-l prindă, ca cel ce avea cămara bisericească în 
mîinile sale. De la el luînd cheile, apoi legîndu-l tare şi închizîndu-l în temniţă, a mers împreună 
cu Felix, vistiernicul împărătesc, şi cu multă putere de oaste înarmată, în biserica lui Dumnezeu, 
ca să-i ia podoaba (adică aurul şi argintul) şi lucrurile cele scumpe şi să le ducă în vistieriile 
împărăteşti. Deci, intrînd în sfințenia lui Dumnezeu, ca un hoţ şi tîlhar, o, cu cîtă îndrăzneală 
mare şi neruşinare răpeau averea bisericească, făcînd necinste sfinţeniei Domnului. Căci chiar 
lîngă prestolul lui Dumnezeu, ticălosul acela a îndrăznit a-şi lăsa udul. Apoi scoțînd vasele 
bisericești din altar, a şezut pe ele spre batjocoră, grăind vorbe de hulă asupra Domnului nostru 
Iisus Hristos. 


Unul din cei ce erau acolo, cu numele Evzoe, îl sfătuia pe acel fără de rușine să nu facă 
o necinste ca aceea sfințeniei Domnului şi să nu hulească pe Hristos. Iar el, lovindu-l tare pe 
acela peste cap, zicea despre creștini, că Dumnezeu nu are nici o purtare de grijă pentru ei, ci 
sînt cu totul lipsiţi de harul Lui. Astfel acel necurat voievod, jefuind biserica lui Dumnezeu, s- 
a întors ca să muncească pe Sfîntul Teodorit, slujitorul lui Dumnezeu. 


Deci, punîndu-l înaintea sa legat la judecata cea necurată, a zis către dînsul: "Pentru ce, 
Teodorite, în vremea împăratului Constantin, ai stricat locașşurile zeilor celor vechi, ai 
împodobit mormintele morţilor şi ai poruncit să zidească biserici peste ele?" A răspuns sfîntul: 
"Bisericile cele dumnezeieşti şi mormintele sfinților sînt zidite şi împodobite de la strămoşi, 
căci Dumnezeu a preamărit pe sfinţii Săi, fiindcă i-a aflat vrednici Lui. lar de tine mă minunez, 
voievodule, cum din creștin te-ai făcut slujitor de idoli”. Şi a poruncit ighemonul să-l bată peste 
obraz pe sfîntul. lar mucenicul a zis: "Greşeşti, luliane, numind dumnezei pe idolii cei de piatră 
şi de lemn". 


Atunci a poruncit muncitorul să-l spînzure pe Sfîntul Teodorit pe lemn şi cu unghii de 
fier să-l strujească peste tot trupul. Și strujindu-l trei ceasuri, iar sîngele curgînd ca piraiele, faţa 
lui strălucea de bucurie ca şi cum n-ar fi simţit nici o durere. ŞI a zis către dînsul muncitorul: 


"Ticălosule, jertfeşte zeilor ca să te scutesc de datoria ta, căci ai cheltuit rău averea bisericească; 
iar de nu vei jertfi, cu moarte silnică îți vei da sufletul”. Răspuns-a sfîntul: "Tu eşti ticălos, 
nelegiuitule, ca și împăratul tău, căci aţi lăsat pe Hristos şi v-aţi lipit de antihrist și sînteți 
vrednici a fi arşi în focul cel veşnic! Iar eu nu sînt dator nimănui, decît numai Domnului meu 
isus Hristos ca să păzesc adevărata credință, pînă la cea mai de pe urmă răsuflare". 


Apoi iarăşi i-a zis muncitorul: "Vei lua de la mine, Teodorite, cinste şi aur mult, numai 
leapădă-te de răstignirea acelui vrăjitor care zici că este Fiul lui Dumnezeu!" Răspuns-a sfîntul 
mucenic: "Aurul tău să fie cu tine întru pierzare, iar eu nădăjduiesc spre Domnul meu, Cel ce 
dă robilor Săi cele nestricăcioase, în locul celor stricăcioase, şi pe cele cerești în locul celor 
pământeşti". Atunci a poruncit muncitorul să ardă coastele mucenicului cu două făclii. Iar el, 
fiind ars, şi-a ridicat ochii spre cer rugîndu-se şi îndată amîndoi slujitorii au căzut la pămînt ca 
morți. 


Dar Iulian şi cei ce erau împreună cu el porunciră cu sîrguință să ridice pe slujitori de la 
pămînt, zicîndu-le: "Pentru ce ați lăsat de a nu arde pe acel necurat creştin și la dormitare și 
neîngrijire v-aţi dat?" Iar slujitorii, venindu-şi în fire, au răspuns muncitorului: "Tu ești necurat 
şi orbit cu sufletul, căci nu vezi pe robul lui Dumnezeu apărat de îngerii cei dumnezeieşti! Căci 
iată patru îngeri vorbesc cu el, iar pe noi ne înfricoșează cu groază să nu ne atingem de sfîntul 
lui trup. Deci tu, hulitorule, nu bîrfi, ci să ştii că mare este Dumnezeul creştinesc, iar acum şi 
noi credem în EI". 


Muncitorul, rușinîndu-se, a poruncit să arunce pe acei slujitori în adîncul mării. Și, 
ducîndu-i spre înecare, sfîntul mucenic al lui Hristos a strigat către ei, zicînd: "Mergeţi, fiii mei, 
în calea cea fericită cu pace, că după aceea şi eu vă voi urma şi mă voi bucura împreună cu voi 
întru bucuria cea veşnică, în Împărăţia cerurilor”. 


Sfîrşindu-se slujitorii prin înecare, s-au învrednicit a lua cunună mucenicească de la 
Hristos Dumnezeu, în care au crezut. lar pe Sfîntul Teodorit, Mucenicul, îl silea acel voievod 
Iulian, strigînd: "Jerfeşte zeilor”. Sfîntul umplîndu-se de proorocescul dar, i-a zis: "Tu, 
răucredinciosule şi ticălosule, mai mult decît toţi oamenii, degrabă îţi vei arde cele dinlăuntrul 
tău; apoi după puţine zile, lepădînd necuratul tău suflet, îl vei da focului veşnic; asemenea și 
împăratul tău cel fărădelege, va pieri după tine, nu după multă vreme, în pămîntul Persiei. Căci 
cu nevăzută mînă va fi ucis şi va fi aruncat în focul gheenei. Deci, să ştii cu dinadinsul, că 
scornirea lucrurilor voastre nu va spori, de vreme ce sfîrșitul vostru este aproape și pierzarea 
voastră nu întîrzie”. 


Nişte cuvinte ca acestea ale sfîntului nesuferind a le auzi, necuratul muncitor a poruncit 
să-1 taie capul îndată. Sfîntul mergea bucuros la moarte, rugîndu-se lui Dumnezeu pentru dînsul 
şi pentru toată lumea. Apoi, tăindu-i-se capul cu toporul, s-a sfîrșit, iar sfîntul lui trup 


îngropîndu-l credincioşii, au însemnat în inimile lor cuvintele lui proorocești. Şi amîndoi 
lulianii, unchiul şi nepotul, degrabă au pierit cu sunet. Pentru că acel Iulian, unchiul împăratului 
şi voievodul părților Răsăritului, care a ucis pe Sfîntul Teodorit, dintr-acel ceas în care a 
necinstit prestolul lui Dumnezeu şi a şezut pe sfintele vase, hulind pe Hristos, a început a boli. 
Căci au început a se ivi răni în părțile cele ascunse ale lui şi din zi în zi i se înmulțea durerea, 
atingîndu-se de dînsul răsplătitoarea mînă a lui Dumnezeu. Și s-au împlinit cuvintele sfîntului 
zise către muncitor, cum că îşi va arde cele dinlăuntru ale sale. Căci, astupîndu-se părțile cele 
de ieşit afară, gura lui cea de Dumnezeu hulitoare i s-a făcut necurată. Și astfel şi-a lepădat 
ticălosul său suflet. 


Încă şi prietenul său, Felix, cel mai mare peste vistieriile împărăteşti, n-a scăpat de 
grabnica pedeapsă a lui Dumnezeu. Căci cele dinlăuntru ale lui s-au vătămat cu răsplătirea lui 
Dumnezeu şi-i curgea sîngele din hulitoarea lui gură ziua şi noaptea şi în puţine zile a murit, 
dînd gheenei sufletul său cel ticălos. 


Despre aceasta înştiinţîndu-se răucredinciosul împărat Iulian, fiindcă mersese în 
Antiohia, s-a îndoit şi n-a vrut să facă necinste moaştelor Sfîntului Mucenic Vavila, care se 
aflau în locurile lui Apolon; ci a poruncit ca să le ia de acolo creştinii, precum se scrie despre 
aceea în viaţa acelui sfînt, în ziua a patra a lunii septembrie. După aceea Iulian, ducîndu-se la 
război împotriva perșilor, a pierit acolo, precum mai înainte a zis Sfîntul Mucenic al lui Hristos, 
Teodorit, a cărui împlinire a proorociei văzînd-o creştinii, preamăreau pe Hristos, adevăratul 
Dumnezeu, Cel slăvit în veci cu Tatăl și cu Sfintul Duh. Amin. 


25. SFÎNTUL PAVEL MĂRTURISITORUL 
(8 MARTIE) 


Sfîntul Pavel Mărturisitorul era din Plusiada şi a trăit pe vremea împăraților luptători 
împotriva sfintelor icoane. Şi văzînd pe cei ce se năpusteau fără de judecată împotriva Bisericii, 
răsturnînd toată temelia cea dreaptă a aşezămintelor sfinte ștergînd toate chipurile sfintelor 
icoane şi nimicind toată bunăcuviinţa sfintelor biserici, îi împungea cu cuvintele dumnezeiești, 
întocmai ca şi cu nişte săgeți, înțelegînd să pătimească orice fel de asupriri şi de surghiunuri 
pentru icoane. 


Deci bine şi cu bărbăţie nevoindu-se, cu pace și-a dat duhul în mîinile lui Dumnezeu. 


26.PĂTIMIREA SFINŢILOR PATRUZECI DE MUCENICI DIN 
SEVASTIA ARMENIEI 


(9 MARTIE) 


PECAPAFONIA 


salt 


Pe vremea împărăției necredinciosului împărat Liciniu (308-324), fiind mare 
prigoană împotriva creștinilor şi pe toţi credincioşii silindu-i spre jertfirea idolilor, 
era în Sevastia, cetatea Armeniei, un voievod cu oaste, anume Agricolae, pierzător, 
sălbatic şi isteţ spre slujba idolească. Într-acel timp li se poruncea creștinilor, care se 
aflau în cetele ostășeşti, să aducă jertfă diavolilor. Și erau în ceata lui Agricolae, în 
părțile Capadociei, nişte ostaşi, patruzeci la număr, care, de asemenea, slujeau într-o 
dregătorie ostășească şi aveau dreapta credință în Hristos Dumnezeu, fiind bărbaţi 
tari şi nebiruiți în războaie, iar în dumnezeieştile Scripturi foarte iscusiţi. 


Înştiințîndu-se voievodul despre trei dintre aceştia, Chirion, Candid şi Domnos 
cît şi despre însoțitorii lor cum că sînt creştini, i-au prins și i-au silit spre închinarea 
la idoli; că zicea către dînșii voievodul astfel: "Precum în războaie aţi fost cu un suflet 
şi cu un cuget şi v-aţi arătat vitejia voastră, tot aşa și acum, cu un cuget și un suflet, 
să arătați supunerea voastră la împărăteştile legi și să jertfiți zeilor de voie, mai 
înainte pînă a nu vă sili cu muncile”. 


La aceste cuvinte sfinţii ostași, răspunzînd tiranului, au zis: "Dacă pentru 
împăratul cel pămîntesc ne-am luptat în războaie şi am biruit pe vrăjmaşi, precum 
singur mărturiseşti, ticălosule, cu atît mai vîrtos ne vom nevoi pentru Împăratul cel 
fără de moarte și vom birui a ta răutate și al tău vicleșug”. Atunci a zis voievodul 
Agricolae: "Una din două stă înaintea voastră: ori zeilor să aduceţi jertfă şi să luaţi 
mai mari daruri, ori, nesupunîndu-vă, să fiți necinstiți şi izgoniți din dregătoria 
ostăşească. Gîndiţi-vă şi alegeţi ceea ce vi se pare vouă că este mai de folos”. 


Sfinţii ostaşi au zis: "Despre ceea ce ne este nouă de folos, se îngrijește 
Domnul". Zis-a voievodul: "Nu grăiți multe, ci, lăsînd vorbele cele mincinoase, 
pregătiți-vă să jertfiți de dimineaţă zeilor”. Acestea zicîndu-le Agricolae, a poruncit 
să-1 ducă în temniţă, unde, intrînd sfinţii, şi-au plecat genunchii la rugăciune și ziceau 
către Dumnezeu: "Scoate-ne pe noi, Doamne, din ispită şi din smintelile celor ce 
lucrează fărădelegea". lar după ce a înserat, au început a cînta psalmul acesta: Cel ce 
locuieşte în ajutorul Celui Preainalt, întru acoperămintul Dumnezeului cerului se va 
sălășlui - zicînd şi cealaltă parte a psalmului aceluia, pînă la sfîrşit. lar după cîntare 
se rugau şi iarăși cîntau după rugăciune. Deci astfel au petrecut fără somn, pînă la 
miezul nopții. 


În cîntare începea stihurile Sfîntul Chirion, iar Sfinţii Candid şi Domnos, 
împreună cu ceilalți, cîntînd după Chirion, repetau acele stihuri. lar la miezul nopții 
li s-a arătat Domnul, zicîndu-le: "Bun este începutul nevoinţei voastre, dar cel ce va 
răbda pină în sfirşit, acela se va mintui”. Acel glas al Domnului toţi l-au auzit şi s- 
au înspăimîntat, apoi s-au bucurat şi n-au dormit pînă a doua zi. lar Agricolae 
voievodul adunînd prietenii şi sfetnicii săi, le-a poruncit să aducă din temniţă înaintea 
sa pe sfinţii patruzeci de ostaşi, către care a zis: "Acestea ce voi zice către voi, nu cu 
înşelăciune, nici cu vicleşug le voi zice, ci însuşi adevărul voi grăi. Cîţi ostași are 
împăratul vostru, nu sînt asemenea vouă întru nimic, nici întru înţelepciune, nici întru 
tărie, nici întru frumuseţe, nici aşa de iubiţi nu-mi sînt mie ca voi. Aşadar, a mea 
dragoste să nu voiți a o întoarce spre ură, că în a voastră putere stă ca ori dragostea 
mea, ori ura să le aveţi”. 


A răspuns Sfîntul Candid: "Numele tău, Agricolae, se potriveşte cu obiceiul, 
pentru că eşti înşelător şi sălbatic”. Zis-a voievodul: "Au nu v-am spus că întru a 
voastră stăpînire este ori spre dragoste către voi, ori spre ură să mă porniţi?” lar 
Sfintul Candid a zis: "De vreme ce, precum singur grăieşti, este întru a noastră 
stăpînire, de aceea vrem ca spre ură către noi să te pornim. Că şi noi te urîm pe tine 
şi numai de la Dumnezeul nostru căutăm milă şi dragoste. Tu, cel sălbatic şi fără de 


omenie, vrăjmașule al Dumnezeului nostru, să nu ne iubeşti pe noi, fiind în 
fărădelege şi zavistnic şi cuprins de întunericul rătăcirii, iar numele tău cel sălbatic 
fuind asemenea cu obiceiurile cele de fiară”. 


De aceste cuvinte ale sfîntului minunîndu-se voievodul şi scrîşnind din dinți 
ca un leu, a poruncit să-i arunce pe sfinți în legături şi în temniţă. lar Sfîntul Chirion 
a zis către dînsul: "Nu ai de la împăratul stăpînire ca să ne munceşti, ci numai ca să 
ne întrebi". Temîndu-se, voievodul a poruncit ca, lăsîndu-i liberi, să-i bage în temniță 
şi să nu-i pună în legături; însă a poruncit străjerului temniței ca să-i păzească cu 
grijă, căci aştepta venirea voievodului Lisie. 


Deci, şezînd sfinții în temniţă, în toate zilele şi nopțile învățau de la Sfîntul 
Chirion, pentru că le zicea: "Cu purtarea de grijă a lui Dumnezeu ni s-a întîmplat 
aceasta, o, fraților, căci ne-am întovărăşit întru cea vremelnică oaste. Pentru aceasta 
să ne sîrguim a nu ne despărți în veci. Ci, precum am vieţuit cu un suflet şi cu un 
cuget, astfel şi mucenicia s-o săvîrşim împreună și, precum am plăcut împăratului 
celui muritor, astfel şi Celui fără de moarte, Împăratului Hristos Dumnezeu, să ne 
sîrguim a fi plăcuţi”. 


După ce au trecut şapte zile, sfinții fiind încă ținuți în temniţă, Lisie voievodul 
a venit în ţările acelea şi în cetatea Sevastiei. Apoi, şezînd la judecată împreună cu 
voievodul Agricolae, în ziua a opta a poruncit să-i aducă pe sfinţii patruzeci de ostaşi. 
Sfinții mergînd la judecata cea nedreaptă, Chirion fericitul îi sfătuia astfel pe frații 
săi: "Fraţilor, să nu ne temem. Au doar nu ne ajută Dumnezeu în războaie, cînd Îl 
chemăm pe EI şi biruim pe vrăjmaşi? Aduceţi-vă aminte cînd am fost într-un război 
mare oarecînd şi toate cetele noastre s-au pus pe fugă, iar noi singuri, numai 
patruzeci, am rămas în mijlocul vrăjmaşilor şi ne-am rugat lui Dumnezeu cu lacrimi 
şi, cu ajutorul Lui, pe unii i-am ucis, iar pe alții, rănindu-i, i-am izgonit. ŞI întru atîta 
mulțime de potrivnici şi într-un atît de mare război, nici unul din noi n-a fost rănit. 
Iar acum numai trei s-au sculat asupra noastră: satana şi voievozii Lisie şi Agricolae. 
Mai bine-zis, numai vrăjmaşul cel nevăzut ridică război asupra noastră. Oare unul 
singur va putea să biruiască patruzeci? Să nu fie. 


Deci se cuvine nouă acum să facem ceea ce făceam totdeauna, adică să 
alergăm la Dumnezeu cu fierbinte rugăciune. lar EI, ajutîndu-ne, nici legăturile, nici 
muncile nu ne vor vătăma pe noi. Oare nu totdeauna o rînduială ca aceasta păzeam? 
Căci, cînd intram în război, cîntam acest psalm: Dumnezeule, întru numele Tău 
mintuieşte-mă şi întru puterea Ta mă judecă! Dumnezeule, auzi rugăciunea mea, ia 
în urechi graiul gurii mele. Şi acum același lucru să facem, că ne va auzi Dumnezeu 
şi ne va ajuta!" 


Atunci cîntau sfinții psalmul acela, pînă ce au fost duşi la judecată. La 
priveliştea aceea se adunase tot poporul cetăţii. lar cînd au stat înaintea lui Lisie şi a 
lui Agricolae, Lisie voievodul căutînd spre dînşii, a zis: "Mai mari dregătorii socotesc 
că poftesc bărbaţii aceştia". Și a zis către sfinţi: "Vrednicii mai mari şi mai multe 


daruri decît alţii veţi lua de la mine, numai de vă veţi supune legilor împărăteşti, ca 
să aduceţi jertfă zeilor. Vi se dă voie de alegere ca, ori închinîndu-vă zeilor, să luați 
mai mari daruri şi cinstiri, ori, de vă veţi lepăda a face aceasta, îndată vă veţi lipsi de 
dregătoria ostăşească şi la munci veţi fi dați”. 


Răspuns-a Sfîntul Candid: "Nu numai cinstea ostăşească, ci şi trupurile noastre 
să se 1a de la noi, că nimic mai scump nu este nouă, nimic mai cinstit, decît Hristos, 
Dumnezeul nostru". Atunci a poruncit voievodul ca să bată cu pietre pe sfinţi peste 
gură. lar Sfîntul Candid a zis: "O, boierule al întunericului și învățătorule a toată 
fărădelegea, începe să faci acestea şi vei vedea răsplătirea". lar voievodul, scrîşnind 
din dinți, a zis către sfinți: "O, răi slujitori! Pentru ce nu faceți mai degrabă cele ce 
se poruncește vouă?" 


Iar slujitorii idoleşti, luînd pietre, cînd voiau să arunce asupra sfinților, ei 
aruncau unul asupra altuia şi unii pe alții se ucideau. Iar sfinţii mucenici, văzînd 
aceea, se întăreau întru Domnul şi se făceau mai cu îndrăzneală. 


Atunci voievodul, pornindu-se spre mînie, a apucat o piatră şi a aruncat asupra 
unuia din sfinți; iar piatra aceea a lovit pe voievod în obraz şi 1-a sfărîmat gura. Atunci 
Sfîntul Chirion a zis: Cei ce se luptă cu noi au slăbit şi au căzut. Cu adevărat sabia 
lor a intrat în inimile lor şi arcele lor se vor sfărima. 


Voievodul a zis: "Aşa mă jur pe zei, cum că o vrăjitorie s-a arătat întru dînșii”. 
Iar Sfîntul Domnos a zis: "Astfel mă Jur pe Hristos, cum că Dumnezeu a biruit, făcînd 
ca feţele voastre cele fără de rușine, care grăiau asupra Fiului Său nedreptate, să le 
acopere de ruşine. Au nu te rușinezi, nebunule și diavole, plin de întunericul cel mai 
de jos. Străinule de tot adevărul, semănătorule de sminteli, Agricolae, tu eşti cap al 
diavolului, iar boierul cel dimpreună cu tine este coadă a mîniei şi amîndoi sînteți 
slugi ale satanei. Dacă la începutul muncilor ce ni le-aţi adus nu v-aţi încredinţat de 
puterea lui Dumnezeu care este cu noi, apoi începeţi alte munci”. 


Slujitorii tiranului au zis către sfinți: "O, cei mai fără de minte vrăjmaşi ai 
zeilor noştri şi străini de mila lor, pentru ce nu le aduceţi jertfe?" Sfîntul Chirion 
răspunse: "Noi cinstim pe Unul Dumnezeu, pe lisus Hristos, Fiul Său şi pe Sfîntul 
Duh şi ne sîrguim a săvîrşi cu îndrăzneală alergarea nevoinţei noastre, ca după ce 
vom birui înşelăciunea voastră, să primim cununile vieții celei fără de moarte”. 


Apoi voievodul a poruncit să-i ducă iarăşi în temniţă ca să se gîndească ce le 
va mai face. Deci, fund închişi sfinţii în temniță, au început a cînta: Către Tine, Cel 
ce locuieşti în cer, am ridicat ochii noștri și, precum sint ochii slugilor în miinile 
stăpinilor lor, așa și ochii noştri sint către Domnul, Dumnezeul nostru, pină ce se va 
milostivi spre noi. După rugăciune, în ceasul al şaselea din noapte, s-a auzit către 
dînșii glasul Domnului, Care li s-a arătat, zicîndu-le: "Cel ce crede în Mine, de va și 
muri, viu va fi. Îndrăzniţi şi nu vă temeţi de muncile cele de puţină vreme, că degrabă 
vor trece; răbdaţi puțin, pătimiți după lege ca să primiţi cununi”. 


Cu o mîngiiere ca aceasta de la Domnul nostru lisus Hristos fiind întăriți 
sfinții, au petrecut acea noapte veselindu-se cu duhul. lar după ce s-a făcut ziuă, din 
porunca tiranului au fost aduși din temniță înaintea lui. ŞI ei au grăit către acei 
necurați judecători: "Fă-ne orice voieşti, că noi sîntem creştini şi nu voim să ne 
închinăm idolilor”. Sfinții, grăind acestea, au văzut pe diavol lîngă Agricolae, ţinînd 
în dreapta o sabie iar în stînga un şarpe şi îi grăia la ureche: "Al meu ești, 
îmbărbătează-te”. 


Atunci voievodul, împreună cu Lisie, au poruncit ca pe toţi sfinţii patruzeci de 
mucenici să-i ducă legați la iezer; că era un iezer lîngă cetatea Sevastiei, care avea 
apă multă. Răbdînd vitejeşte cele de aici și bucurîndu-se de cele nădăjduite, sfinții 
mucenici grăiau unul către altul: "Nu de haine ne dezbrăcăm, ci pe omul cel vechi 
lepădăm; aspră este iarna, dar dulce este Raiul; iute este gerul, dar plăcută este 
desfătarea. Pentru Raiul pe care l-am pierdut să nu mai răbdăm astăzi pe noi haina 
cea stricăcioasă. Să defăimăm gheaţa care ne topeşte şi să urîm trupul. 


Să socotim chinurile ca pe nişte desfătări şi să alergăm spre lacul cel îngheţat 
întocmai ca spre o apă plăcută. Să nu ne înfricoșăm de vremea aceasta de iarnă ca să 
fugim de înfricoșătorul foc al gheenei. Să ardă piciorul, ca să dănțuiască în veci; iar 
mîna să se rupă, ca să se înalțe către Domnul. Să nu ne fie milă de firea cea muritoare, 
ci să alegem mai bine moartea ca să ne încununăm cu cununi de biruinţă de la Hristos, 
Dumnezeul și Mîntuitorul sufletelor noastre”. 


Cînd pătimeau acestea sfinții mucenici, era iarnă, fund un ger cumplit şi vînt 
mare. Deci i-a băgat dezbrăcaţi în mijlocul iezerului, pe cînd se pleca ziua spre seară; 
şi împrejur au pus ostași și pe străjerul temniţei ca să străjuiască pe mucenici. Şi era 
în marginea iezerului un feredeu (baie), făcut înadins pentru ca dacă vreunul din 
mucenici, slăbind de ger, ar voi a se pleca la închinarea la idoli, să iasă din apă şi să 
se încălzească într-acel feredeu cald. 


Sosind ceasul întîi din noapte şi gerul întărindu-se mai cumplit, trupurile 
sfinților îngheţau de ger. Atunci unul dintr-înșiui, neputînd să rabde, s-a despărțit din 
acea sfîntă ceată și a alergat la feredeu. Dar cînd şi-a atins piciorul de pragul 
feredeului, abia simțind căldura, îndată a căzut mort. lar sfinţii, dacă au văzut pe acel 
fugar plecînd de la dînșii, au strigat către Dumnezeu într-un glas: "Au doară în riuri 
Te vei minia, Doamne? Au doar în riuri este minia Ta, sau în mare pornirea Ta? 
Pentru că cel ce a căzut de la noi ca apa s-a vărsat şi toate oasele i s-au risipit, iar noi 
nu ne vom depărta de la Tine, căci ne vei învia şi numele Tău vom chema, pe Tine, 
pe Care Te laudă toată făptura, balaurii şi toate adîncurile, focul, grindina, zăpada, 
gheaţa şi duhul cel de vifor; Cel ce umbli pe mare ca pe uscat și valurile cele sălbatice 
le alini, prin ameninţarea mîinii Tale. 


Acum Acelaşi ești, Doamne, Cel ce ai ascultat rugăciunile lui Iacob, cînd 
fugea de certarea lui Isav, fratele său; Cel ce ai ajutat lui Iosif şi l-ai izbăvit din 
primejdie; Cel ce ai auzit pe Moise care a dat semne şi minuni în Egipt împotriva lui 


Faraon şi a poporului său şi a despărțit marea şi pe poporul Tău l-a scos în pustie; 
Cel ce ai ascultat pe Sfinții Tăi Apostoli, ascultă-ne şi pe noi, Doamne, ca să nu ne 
înece viforul apei, nici să ne înghită adîncul, că am sărăcit foarte. Ajută-ne, 
Dumnezeule, Mîntuitorul nostru, că am stat în adîncul apei și ni s-au udat picioarele 
în sîngele nostru; uşurează-ne de sarcină şi alinează iuțimea văzduhului, Doamne, 
Dumnezeul nostru, că spre Tine nădăjduim, ca să nu ne rușinăm și să cunoască toţi 
că ne-am mîntuit, strigînd către Tine”. 


Dar în ceasul al treilea din noapte i-a strălucit o lumină ca soarele, atît de caldă, 
ca în vremea secerişului şi a izgonit gerul, iar gheaţa a topit-o şi a încălzit apa. lar 
ostașii cei ce străjuiau se cuprinseseră de somn, numai străjerul temniţei nu dormea. 
EI, auzind pe sfinți rugîndu-se lui Dumnezeu, cugeta în sine cum cel ce scăpase la 
feredeu s-a topit îndată ca ceara de căldură, iar ceilalți, petrecînd în ger atît de mare, 
sînt încă vii. 


Şi, căutînd către dînșiu, a văzut o lumină strălucindu-i; şi, ridicînd ochii în sus, 
voia să vadă de unde vine spre dînşii acea lumină. Atunci a văzut pogorîndu-se din 
cer, spre capetele sfinților, nişte cununi prealuminoase, treizeci şi nouă la număr; și 
cugeta, zicînd în sine: "Nu sînt patruzeci de oameni care pătimesc? Pentru ce nu este 
cununa a patruzecea, ci numai treizeci şi nouă?" 


Înţelegînd că acela care a fugit la feredeu este lepădat din ceata sfinţilor și 
pentru aceasta cununile nu sînt în număr deplin de patruzeci, a deşteptat pe străjeri 
şi, dezbrăcîndu-se de hainele sale, a sărit în iezer, înaintea ochilor acelora, strigînd și 
zicînd cu mare glas: "Şi eu sînt creştin!" Apoi, stînd în mijlocul sfinților mucenici, a 
zis: "Doamne, Dumnezeule, cred în Tine, precum şi aceştia au crezut, numără-mă în 
ceata lor şi mă învredniceşte să pătimesc pentru Tine, împreună cu aceşti robi ai Tăi, 
ca făcîndu-mă iscusit, să mă găsesc vrednic de Tine!" Și s-a făcut desăvirşit numărul 
de patruzeci al sfinților mucenici, căci străjerul temniţei a împlinit locul celui căzut. 
lar numele lui era Aglaie. 


Astfel, împlinindu-se numărul cetei mucenicilor, diavolul, văzîndu-se biruit şi 
ruşinat, s-a prefăcut în asemănare de om şi, tînguindu-se, striga în auzul tuturor: "Vai 
mie, sînt biruit de bărbaţii aceştia şi acum sînt la toți de rîs şi de ocară, că n-am avut 
prieteni şi slugi de un suflet ca să nu fi fost biruit! Deci ce îmi rămîne mai mult, decît 
numai să întorc inima boierilor mei şi să ardă trupurile sfinţilor şi să le arunce în rîu 
ca nici moaştele lor să nu rămînă?" 


Iar Sfîntul Chirion a strigat, zicînd: "Cine este Dumnezeu mare ca Dumnezeul 
nostru? Tu eşti Dumnezeu, Care faci minuni! Căci pe cel ce era asupra noastră, ca pe 
noi l-ai făcut, Stăpîne, şi micşorarea zecimii a patra ai împlinit-o, iar pe satana l-ai 
ruşinat". Deci au început cu toţii a cînta psalmul acesta: Mintuiește-mă Doamne, că 
a lipsit cel cuvios. 


A doua zi au mers necurații tirani la iezer şi, văzînd pe sfinții mucenici în apă 
fiind vii, neînghețaţi de frig şi de ger, s-au mirat şi meşteşug vrăjitoresc îl socoteau 
pe acela, deoarece şi apa în iezer o simțeau că este caldă. După aceea, văzînd şi pe 
străjerul temniţei stînd în apă între mucenici, mai mult s-au mirat şi au întrebat despre 
dînsul pe ostaşi: "Din ce pricină a făcut aşa?" Iar ostașii au răspuns: "Noi am fost 
cuprinși de somn greu, iar el, toată noaptea nedormind, fără de veste ne-a deşteptat 
şi am văzut o lumină mare, unde stăteau mucenicii; iar el, degrabă dezbrăcîndu-se și 
aruncîndu-şi hainele sale, a sărit la dînşii, strigînd așa: "Și eu sînt creștin!"" 


Atunci tiranii, umplîndu-se de mînie, au poruncit ca, legîndu-i, să-i tîrască la 
mal; şi, ducîndu-i de acolo la locul cel de muncă, au hotărît să li se sfărime gleznele 
cu ciocane. Făcîndu-se acea cumplită muncă, maica unui tînăr de treizeci de ani, 
anume Meliton, dintre sfinții mucenici care pătimeau, venind acolo, îi întărea cu 
cuvinte de îmbărbătare pe sfinți, spre vitejeasca răbdare. Căci, temîndu-se ca nu 
cumva fiul ei, ca un tînăr ce era, să se înfricoşeze şi să slăbească în munci, cu 
dinadinsul spre dînsul întinzîndu-şi mîinile, îl învăţa grăind: "Fiul meu cel preadulce, 
mai rabdă încă puţin ca să fu desăvîrşit. Nu te teme, fiule. lată Hristos stă înainte, 
ajutîndu-ţi!" 


Iar sfinții mucenici, fiind sfărîmați şi acum sufletele lor dîndu-le Domnului, 
grăiau: "Sufletul nostru ca o pasăre s-a izbăvit din cursa vînătorilor; cursa s-a sfărîmat 
şi noi ne-am izbăvit. Ajutorul nostru este întru numele Domnului, Cel ce a făcut cerul 
şi pămîntul!" Şi zicînd toți "Amin", şi-au dat lui Dumnezeu sfintele lor suflete. Iar 
Sfîntul Meliton, fiul acela care era îndemnat de maică-sa, încă mai răsufla. 


Deci tiranui au poruncit slujitorilor ca, punînd în care trupurile sfinților, să le 
ducă spre ardere; iar pe tînărul acela l-au lăsat abia răsuflînd, avînd nădejde că va fi 
încă viu. Însă maică-sa, văzînd pe fiul ei singur, lăsîndu-şi slăbiciunea femeiască şi 
avînd tărie bărbătească, a luat pe fiul său pe umeri și fără de temere mergea după car. 
Iar Mucenicul Meliton, care era dus de maica sa, bucurîndu-se, şi-a dat sufletul său 
în braţele lui Hristos. lar maica sa, ajungînd carele, a pus trupul fiului său mort peste 
trupurile sfinților. 


După ce i-au dus la locul cel de ardere, aproape fiind de rîu, ostașii au adus o 
mulțime de vreascuri şi de lemne şi au făcut un stog foarte mare și, punînd pe dînsele 
muceniceștile trupuri, le-au aprins. lar după ce a ars stogul acela, au rămas oasele 
sfinților. ŞI au zis între dînșii tiranii: "De vom lăsa aşa oasele acestea, le vor lua 
creştinii şi vor umple toată lumea cu dînsele, împărțindu-le spre pomenirea lor. Deci 
să le aruncăm în rîu ca nici praful lor să nu rămînă!" Atunci au aruncat rămăşiţele de 
la moaștele sfinților în rîu, spre pierderea desăvîrşită a pomenirii mucenicilor. 


Iar Domnul, Cel ce păzeşte toate oasele plăcuților Săi, n-a lăsat să piară în apă 
nici o părticică din ele, ci pe toate le-a păzit întregi. După trei zile s-au arătat sfinţii, 
fericitului Petru, episcopul acelei cetăţi, zicîndu-i: "Vino noaptea și ne scoate pe noi 
din rîu!" Iar el, luînd clerul său şi bărbați cucernici, a mers la malul rîului, noaptea 


fiind foarte întunecoasă. Şi iată că deodată s-au luminat oasele sfinților în apă ca 
stelele; și oriunde se afla cea mai mică părticică, locul acela strălucea ca de o lumină. 
Deci, adunînd episcopul din apă toate oasele sfinților, pînă la unul, le-a pus într-un 
loc cinstit. 


Astfel, cei ce au pătimit pentru Hristos şi s-au încununat de EI, ca niște lumini 
strălucesc în lume. Ei în Dumnezeu au crezut şi pe Hristos L-au mărturisit, iar de 
Duhul Sfînt nu s-au lepădat şi s-au preamărit de către Preasfînta şi Făcătoarea de 
viaţă Treime, lăsînd pomenirea vieţii lor, spre mîntuirea tuturor celor ce cred în Tatăl, 
Fiul şi Sfîntul Duh. 


Iar numele acestor patruzeci de Sfinţi Mucenici sînt acestea: "Chirion, Candid, 
Domnos, Isihie, leraclie, Smaragd, Valent, Vivian, Evnichie, Claudie, Prisc, Teodul, 
Eutihie, loan, Xantie, Ilian, Sisinie, Aghie, Aetie, Flavie, Acachie, Ecdit, Lisimah, 
Alexandru, Ilie, Leontie, Gorgonie, Teofil, Dometian, Gaie, Atanasie, Chiril, 
Sacherdon, Nicolae, Valerie, Filoctimon, Severian, Hudion, Meliton şi Aglaie”. 


Sfinţii patruzeci de Mucenici au fost prinşi şi au pătimit pentru Hristos, mai 
înainte de patru calende ale lui martie, adică în douăzeci şi şase zile ale lunii 
februarie. Și și-au dat sufletele lor Domnului în al şaptelea 1dis al lui martie, adică în 
ziua a noua a lunii martie, stăpînind Liciniu în Răsărit. Dar mai ales împărățind 
Domnul nostru lisus Hristos, Căruia se cuvine slava, cinstea şi închinăciunea ca și 
Tatălui şi Sfîntului Duh, în veci. Amin. 


27.PĂTIMIREA SFINŢILOR MUCENICI CODRAT, CIPRIAN, DIONISIE, 
ANECT, PAVEL, CRESCENT ŞI A CELOR ÎMPREUNĂ CU DÎNŞII 


(10 MARTIE) 


Pe vremea lui Deciu (249-251) şi a lui Valerian (253-259) s-a născut Sfîntul 
Mucenic Codrat şi a fost crescut astfel: Fiind prigonire mare asupra creştinilor de la 
împărații şi domni cei păgîneşti și în multe feluri mărturisitorii lui Hristos fund 
munciți şi ucişi cumplit, mulți din cei credincioşi, temîndu-se de muncile cele 
nesuferite, părăseau cetățile, casele şi averile lor şi se ascundeau prin pustietăți, prin 
munți şi în prăpăstule pămîntului. Căci voiau a se sălășlui mai bine cu fiarele, decît 
cu necuraţii închinători de idoli, ca doar ar putea să-şi păzească acolo fără de prihană 
sfînta lor credinţă, întru Hristos Domnul. 


Într-acele cumplite vremi o femeie binecredincioasă, anume Rufina, din 
cetatea Corintului, a fugit pentru frica ce avea de acei muncitori și se ascundea, 
rătăcind prin locuri neumblate. Şi, fiind îngreunată cînd a fugit din cetate, 1 s-au 
împlinit zilele şi a născut prunc de parte bărbătească, chiar acolo în pustie. Iar după 


naştere, mai trăind ea puţine zile, s-a sfîrșit. Însă Dumnezeu, Care dă hrană la tot 
trupul, Care deschide mîna Sa şi satură pe tot cel viu de bunăvoie, n-a trecut cu 
vederea pe acel prunc care rămăsese orfan din scutece. Ci Eli S-a făcut tată şi maică, 
păzitor şi hrănitor; căci a poruncit norilor Săi de sus, iar aceia, pogorîndu-se din 
înălțime şi plecîndu-se Jos, revărsau rouă dulce în gura pruncuşorului; şi astfel ca şi 
cu nişte lapte sau miere îl hrăneau, pînă ce singur a putut a se hrăni cu verdeţurile 
pustiei. 


ŞI vieţuia copilul în pustie ca Sfîntul loan Botezătorul, păzit de Dumnezeu, 
povăţuit de Sfîntul Duh și înțelepțit spre dumnezeiasca vedenie. Deci, el fiind copil, 
l-au găsit nişte oameni credincioşi şi l-au dus în cetate, unde, învăţînd citirea cărților 
şi meşteşugul doctoriei, tămăduia toate bolile; dar nu cu meșteşugul doctoriei 
pământeşti, ci cu darul cel dat lui de sus, tămăduia bolile omenești. Însă mai pe urmă 
a plecat de la petrecerea cea împreună cu oamenii și de la gîlcevi, ca unul ce din 
pruncie se deprinsese la liniştea pustiei. Deci cei mai mulţi ani i-a petrecut în munţi 
şi pustietăţi, iubind singurătatea și îndeletnicindu-se în gîndirea de Dumnezeu, deși 
venea în cetate cîteodată pentru trebuințele omeneşti. Căci cu doctorie vindeca bolile 
cele trupeşti, iar cu cuvîntul lui Dumnezeu tămăduia neputințele cele sufleteşti, 
făcîndu-se la toți de trebuinţă şi de folos. 


Însă, nezăbovind mult în cetate, iarăşi a venit în singurătatea pustiei cea iubită 
lui, în care a stat pînă la bătrîneţe. lar cei ce întru Hristos aveau dragoste către el, 
mergeau la el în pustie, dorind a se îndulci de vederea feţei lui cea cu sfîntă cuviinţă 
şi a se folosi de auzirea cuvintelor lui cele de Dumnezeu insuflate. Unul ca acesta era 
Ciprian şi, împreună cu el, Dionisie, Anect, Pavel şi Crescent, care au și pătimit 
împreună cu dînsul pentru Hristos Domnul. lar pătimirea lor a fost astfel: 


De la Deciu, păgînul împărat al Romei, a mers în Corint un ighemon, Iason, 
ca să muncească şi să ucidă pe creștini. Acela, prinzîndu-i, îi arunca în temniţă. Într- 
acea vreme a fost prins şi Sfîntul Codrat, împreună cu fericiţi prietenii săi: Ciprian, 
Dionisie, Anect, Pavel şi Crescent; şi i-a aruncat în temniță, cu ceilalți creștini care 
erau în legături. 


După cîteva zile ighemonul Iason, şezînd la păgîneasca judecată, a scos pe 
creştini din temniță şi i-a pus înaintea sa la întrebare. Iar între ei mai bătrîn era Sfîntul 
Codrat, mergînd ca un voievod înaintea cetei alese a lui Hristos și îndrăznind fără de 
frică a răspunde pentru toți către muncitorul. Deci muncitorul a început a grăi către 
sfîntul astfel: "Codrate, ce lucru te-a înnebunit, de socotești a te da de voia ta la atît 
de cumplite munci? Sau spre ce nădăjduiești fără de nici o frică, a-ţi alege temniţa și 
legăturile şi să te lipseşti de patrie şi de prieteni? Pentru ce nu te supui mai bine 
legilor celor împărătești, închinîndu-te zeilor şi nu-ți alegi a fi fericit împreună cu noi 
şi a te desfăta într-această viață?" 


Sfîntul Codrat a răspuns: "Nimeni, avînd înţelegere firească, nu se va lepăda 
de această viaţă dulce, dar de vreme ce pe aceasta a dăruit-o Dumnezeu, de aceea 


este trebuinţă ca mai mult să iubim pe Dătătorul ei; şi pentru darul cel atît de mare să 
mulţumim prin laude şi prin viaţă îmbunătățită Dătătorului de daruri; iar slava Lui s- 
o lățim pretutindeni prin pătimirea noastră. Pentru că nu este de nici o trebuinţă să 
iubim atît de mult această viaţă scurtă, încît, temîndu-ne de lipsirea ei, să dăm idolilor 
cinstea cea cuvenită lui Dumnezeu; căci pe cine vom putea mai bine şi mai adevărat 
să numim Dumnezeu, decît pe Acela care cu mari şi veşnice dăruiri ne-a îmbogăţit 
dintru început? Și din nişte daruri atît de mari, pe cine altul vom putea să cunoaştem, 
dacă nu pe Însuși Hristos Mîntuitorul? Şi pe cine se cade să numim Mîntuitor, decît 
numai pe lisus, Care pentru noi a răbdat munci și moarte? 


De voim a fi îmbunătățiți, mai întîi ni se cuvine ca pentru adevărata și dreapta 
credinţă să suferim munci şi să nu cădem din credinţă şi din împărăția Lui. lar cei ce 
se sîrguiesc să înșele şi să răzvrătească pe iubitorii dumnezeieştilor Taine, judecata 
acelora este rea și rugăciunea întru păcat. Deci se cuvine fiecăruia să-şi aleagă cele 
mai bune. Aceasta iarăși se cuvine a o cugeta, ca să nu mergem în urma acelora care 
par a avea chip de fapte bune, ci din lucruri să socotim faptele acelea care, de vor fi 
rele, mai multă frică de pierzare ne aduc. Deci vezi că noi, ținînd rînduielile 
strămoşilor noştri, călătorim spre acelea care sînt mai bune. 


Drept aceea nu te mai sîrgui a ne îndupleca, prin faptele cele vrăjmășeşti ca să 
ne lipim de partea ta şi să lăsăm pe Hristos. Căci adevărul lui Dumnezeu ne este 
sfetnicul cel bun și legile dreptei credinţe au mare putere spre sfătuire, căci acelea ne 
unesc cu Dumnezeu. Apoi trebuie să mai socotim că tuturor ni se cuvine a muri cu 
legea firii cea de obşte şi nimeni nu poate să fie liber de acea lege a morții. lar ceasul 
acela al morții sosind, pier toate gîndurile și faptele omeneşti făcute cu nedreptate și 
slava cea de puţină vreme se sălășluieşte în țărînă. Dar cele ce se lucrează cu bunătate 
şi mărime de suflet, acelea nasc veșnică slavă și după moartea oamenilor celor 
îmbunătățiți. Astfel noi, petrecînd în scopul nostru spre fapta bună şi spre bărbăteasca 
pătimire pentru Hristos şi într-acel scop fiind întăriți, vom lăsa pildă celor ce voiesc 
să ne urmeze mai cu dinadinsul; că cei ce înţeleg şi cred drept, de nimic altceva nu 
se îngrijesc, decît numai să aibă luminoase chipuri spre cele ce sînt mai bune, prin 
care povăţuindu-se, pot să sporească spre desăvîrşire”. 


Iason ighemonul a grăit către sfîntul astfel: "Codrate, dacă cinsteşti pe acel 
Dumnezeu, de ale Cărui faceri de bine te-ai îndulcit din tinereţile tale, bine faci, 
arătîndu-te a fi recunoscător. Dar caută ca nu cumva, propovăduind pe Hristos că 
este om, să faci deșartă firea lui Dumnezeu". Sfîntul Codrat zise: "De voieşti, 
ighemonule, să-ţi lepezi mînia, iar iuțimea s-o schimbi în blîndeţe şi să vezi adevărul, 
apoi pentru aceste mari lucruri, deşi nu este lesne a grăi, totuşi voi spune ceva”. 
Ighemonul zise: "Să ne arăţi luminos înțelegerea voastră despre Hristos". 


Sfîntul Codrat a grăit: "Începutul facerii lumii a fost prin voinţa lui Dumnezeu; 
prin Cuvîntul Lui s-a săvârşit şi prin puterea Duhului Sfînt s-a întărit. Cel ce a voit 
este Tatăl; Cel ce a săvîrşit toată făptura, adică Cuvîntul, Acela este Fiul; iar Cel ce 
a întărit este Duhul Sfînt. Și toate lucrurile frumoase și alese, fiind zidite de 


Dumnezeu cu hotare pentru începutul şi sfîrşitul lor, Ziditorul a voit ca omul să se 
îndulcească de acele bunătăți și, mulțumind, să slăvească pe Ziditorul. Deci a zidit 
neamul omenesc ca toate cele văzute să i se dea moştenire și, suflînd duh de viaţă în 
omul cel dintîi, l-a pus în Rai care este locul dulceților negrăite. Iar el, împreună cu 
femeia făcută lui, văzînd multe feluri de lucruri frumoase, s-au bucurat şi au luat 
stăpînire a se îndulci de bunurile Raiului. 


Apoi, cugetînd strămoşii noştri, cu ce fel de rînduială şi aleasă stare sînt 
rînduiți de Dumnezeu în Rai, au socotit a fi lucru vrednic să mulțumească Ziditorului 
şi Făcătorului lor de bine și așa au început a merge pe calea cea îmbunătățită, prin 
porunca dată de Dumnezeu, adică să se păzească de a nu gusta dintr-un pom oarecare. 
Dar înşelătorul şi vicleanul diavol, tulburîndu-se de mînie, avînd în gură înşelăciune 
iar înăuntru răutate, a turnat asupra lor veninul ce era într-însul din zavistie, voind 
să-i lipsească de o viaţă ca aceea a Raiului. 


Pizmuindu-le cinstea, diavolul a pus într-înșii poftă spre călcarea poruncii lui 
Dumnezeu. Ei s-au învoit cu sfatul cel viclean al lui și cei ce vieţuiau în Rai cu 
Dumnezeu, au căzut din darul Său și s-au lipsit de Rai, fiind izgoniți. Dintr-acea 
vreme au început a se primejdui în poftele cele deşarte, legîndu-se cu păcate ca şi cu 
niște legături, cei ce mai înainte erau părtaşi ai slavei lui Dumnezeu. Dar Dumnezeu, 
milostivindu-se spre zidirea Sa şi căutînd cu milostivire spre neputința omenească, a 
voit, nu numai cu Dumnezeirea să ne dezlege din legăturile vrăjmaşului şi să ne 
întoarcă la libertate pe noi cei robiţi de împărăţia morții, ci și a veni şi a petrece cu 
trup la noi ticăloşii şi pierduţii şi să ne izbăvească din pierzare. 


Deci a binevoit Cuvîntul, la plinirea vremii, să se sălășluiască prin întrupare 
în preacuratul pîntece al Fecioarei Maria, Născătoarea de Dumnezeu, să se îmbrace 
în om. lar Preacurata Fecioară, zămislind de la Duhul Sfînt, a născut pe Dumnezeu 
în trup. Şi aşa, cu ochi omeneşti s-a văzut cu adevărat Dumnezeu în trup, pe care Îl 
numim Hristos. Acela astfel S-a arătat cunoștinței omenești, fiind Dumnezeu 
adevărat şi îmbrăcîndu-Se în om din Fecioară. Apoi, oştindu-Se împotriva stăpînirii 
vrăjmaşului, a lărgit hotarele de sus ale împărăției Sale, a surpat rînduielile morții, a 
rupt lanţurile cu puterea dumnezeiască, a risipit iadul şi a scos de acolo pe strămoşi, 
cu mulțimea de oameni care se înmulțiseră dintr-înșii. 


Şi S-a numit Mîntuitor de la început, izbăvind din pierzare toate popoarele şi 
țările; apoi, descoperind comorile milostivirii, a voit să aducă darurile Sale tuturor 
de obşte şi, izbăvind pe toţi din tulburarea muncitorului, îşi păzește întreagă 
moştenirea, scutită de pierzare, pentru că nimic nu este tăinuit de EI, nici începutul 
naşterii noastre, nici lungimea sau scurtimea vieţii, nici moartea, nici altceva nu este 
neştiut. Ci cele ce sînt rînduite, prin așezămîntul cel pus de Tatăl, acelea sînt arătate 
spre lucrarea Fiului şi ştiute. Acela este Hristos, pe Care ÎI propovăduim. EI este Care 
Se îngrijește pentru mîntuirea neamului omenesc. El este Care ne dă bogăția 
neîmpuținată a bunătății Sale şi, fiind pretutindeni, celor ce-L slujesc le este de faţă 
şi le ajută”. 


Ighemonul, deşi se minuna de cuvintele Sfîntului Codrat, nevrînd să creadă în 
adevărul cel grăit, a zis: "Despre lucruri înalte mi se pare că grăieşti minciuni, 
Codrate, deoarece pe Dumnezeu ÎL supui tulburărilor omeneşti și zici că pe Acela a 
putut să-L încapă pîntece de fecioară, care, purtîndu-L în pîntece, a născut pe Hristos; 
şi aşa zici, că un Dumnezeu este văzut pe pămînt, purtînd trup omenesc, iar altul zici 
că este aiurea adevărat Dumnezeu". 


Sfîntul Codrat zise: "Tainele dreptei credinţe nu se cuvine să le ispitească 
oamenii cei necredincioşi; căci nu este lucru mic cunoştinţa aceea, nici se descoperă 
cu înlesnire la oricine; nici noi nu lăsăm ca pe cele sfinte să le iscodească 
necredincioşii. Fiul lui Dumnezeu de bunăvoie S-a smerit pe Sine, luînd chipul 
robului. El, find Dumnezeu, a voit a Se face om ca să ne scoată din robia diavolească. 
Iar tu, fiind plin de necredinţă şi de nedumnezeire, nu poți să înţelegi acestea. ŞI să 
ştii că nici cu meşteşugurile tale cele viclene, nici cu îngrozirea ta cea mînioasă nu 
ne vei atrage pe noi de la Hristos, Domnul nostru”. 


Atunci ighemonul a poruncit să bată tare cu toiege trupul gol al alesului rob al 
lui Hristos, iar slujitorii cei nemilostivi împlineau porunca aceea cu asprime. Dar 
sfîntul mucenic răbda cu bărbăţie şi grăia către muncitorul: "Au nu ştii, ighemonule, 
cum că tot lucrul ce se face cu sila este potrivnic libertăţii şi nici nu este puternic spre 
înduplecarea sfătuirii? Pentru că cel ce silește nedrept, se arată pe sine cumplit, iar 
cel ce sfătuiește și înduplecă cu îndemnare, acela se arată a fi blînd şi iubitor de 
oameni. 


Pentru aceasta tu, silindu-ne prin munci spre închinarea la idoli, să nu 
nădăjduieşti că ne vei atrage cu sila spre păgînătatea ta, ca pentru frică să ne lepădăm 
de dreapta credinţă; căci fund robi Lui, precum nu ţinem seamă de înşelătoarele 
amăgiri, tot astfel şi de toate muncile, cîte ai putea să le scorneşti asupra noastră, nu 
ne îngrijim; pentru că Hristos ne uşurează toate durerile, cu nădejdea răsplătirilor. El 
ne întăreşte ca să nu ne supunem potrivnicului şi ne face viteji la suflet şi nebiruiți 
întru nevoinţa chinurilor”. 


Muncitorul, tulburîndu-se mai mult, a poruncit să spînzure pe sfîntul cu capul 
în jos şi cu unghii de fier să-i strujească trupul. După aceea, aţiţind foc sub dînsul, să 
ardă pe răbdătorul de chinuri. Insă acela toate răbdîndu-le cu vitejie, era nebiruit. 


După aceasta ighemonul, întorcîndu-se către celălalt, adică spre Sfintul 
Ciprian, cu amăgitoare cuvinte se sîrguia să-l întoarcă spre a sa socoteală. Dar Sfîntul 
Ciprian, deşi era încă tînăr cu anii, fără nici o frică şi cu bărbăţie se pregătea spre 
primirea muncilor. lar Sfîntul Codrat grăia către dînsul şi către cei ce se pregăteau cu 
dînsul la răni şi către cei ce se dezbrăcau de haine: "O, prietenii și împreună nevoitorii 
mei, socotiți cu gîndul cît de multe bunătăţi sînt gătite vouă de la Domnul, adică 
cinstea pentru dreapta credință, slava pentru mucenicie, iar mai ales că vă învredniciți 
de mila lui lisus Hristos, al Cărui ajutor îndată va sosi la voi. Deci, acum se cuvine 
să vă arătaţi credința voastră cea nemișcată, întru Hristos Dumnezeu; acum vremea 


nevoinței este de față ca să împliniţi cu osîrdie legea dragostei, iar sufletul vostru 
punîndu-vă pentru Cel iubit, să vă arătaţi pildă tuturor celor ce doresc să intre, pentru 
Hristos, întru nevoinţa chinuirii. 


Apoi să fiți, prin răbdarea voastră cea tare, spre mirarea tuturor celor ce caută 
la priveliştea aceasta. Acum se va cunoaşte deosebirea care este între cei buni şi cei 
răi, acum să se adauge grija cea mai mare pentru păzirea dreptei credinţe. Să ţineţi o 
credință şi o mărturisire, ca cel ce aveţi să staţi înaintea lui Dumnezeu la judecata cea 
înfricoşată. Să nu vă lăsaţi de calea cea îmbunătățită, ca cei ce acum aveţi să vă 
săvirşiți alergarea voastră şi degrabă să treceţi de aici la Hristos. Pe Dumnezeu Cel 
bun să-L mărturisiți cu bună inimă. Să nu cruţați floarea tinereţilor voastre, cei ce 
acum îndată aveţi să treceţi spre viaţa cea neîmbătrînită. Cugetaţi cu mintea că lîngă 
uşi este sfîrşitul şi, fiind tineri, mai cu înlesnire puteți răbda muncile pentru Hristos 
Dumnezeu, ca cei ce aveţi trupească tărie. 


Deci cu îndrăzneală să vă daţi singuri la munci şi cu bărbăţie să le suferiți ca, 
biruind pe vrăjmașul, să vă preamăriți de la Domnul şi să vă rînduiți în cer, în 
numărul sfinților mucenici”. 


Muncitorul, auzind cuvintele grăite către fraţii săi de Sfîntul Codrat, cele, s-a 
miîniat şi îndată a poruncit ca şi pe Sfîntul Ciprian, fiind gol și spînzurat ca și Sfîntul 
Codrat, să-l muncească cu bătaie, cu strujire şi cu ardere de foc, apoi şi pe Dionisie, 
după dînsul pe Anect, după aceea pe Pavel, iar la sfîrşit pe Crescent, asemenea 
muncindu-i şi de dînșii fund rușinat şi biruit, i-a osîndit pe ei mai întîi la mîncarea 
fiarelor, iar după ce fiarele nu s-au atins de sfinții mucenici, i-a dat spre tăiere de 
sabie; dar mai întîi a poruncit să-i tîrască de picioare legaţi, prin cetate. 


Făcîndu-se aceasta, popor fără număr, dar mai vîrtos mulţime de copii, băteau 
pe sfinții mucenici cu bețe și cu pietre, pînă ce au fost duși afară din cetate la locul 
cel de moarte. Acolo sfinții, cerînd puţină vreme, s-au rugat cu dinadinsul către 
Domnul, apoi şi-au plecat sub sabie sfintele lor capete şi s-au tăiat în a zecea zi a 
lunii martie. lar în locul acela unde s-au tăiat cinstitele lor capete și pămîntul s-a 
înroşit cu sîngele lor, a curs izvor de apă curată, spre neuitată pomenire a pătimirii 
sfinților din cetatea Corintului. 


După uciderea celor şase Sfinţi Mucenici - Codrat, Ciprian, Dionisie, Anect, 
Pavel şi Crescent -, au fost munciţi și pierduţi în multe feluri alți creştini care fuseseră 
prinşi; adică un alt Dionisie a fost junghiat cu cuțitul, iar Victorin, Victor şi Nichifor 
(atunci fiind Tertie ighemon, după Iason) fiind puşi în piuă de piatră, i-au pisat pînă 
la moarte. După aceea Claudie, pătimind tăierea miinilor şi a picioarelor, s-a săvîrşit; 
apoi Diodor, fiind aruncat în focul cel pregătit ca într-o cămară luminoasă, s-a odihnit 
cu pace. Lui Serapion i-a tăiat capul; pe Papie l-a aruncat în mare, asemenea şi Leonid 
a suferit de la Venust ighemonul - care a fost în Corint după Tertie -, multe şi cumplite 
munci, apoi a fost înecat în mare. 


Încă și nişte sfinte femei, avînd în inimile lor învățătura Sfîntului Codrat și 
urmîndu-i la munci pentru Hristos, au îndrăznit a pătimi, adică: Hariesa, Nunchia, 
Vasilisa, Nica, Gali, Galina, Teodora; cum şi alții mulţi, bărbaţi şi femei, unii de săbii 
tăindu-se, iar alții în ape înecîndu-se şi alții cu alte munci ucigîndu-se, au trecut către 
Domnul. Deci, rînduindu-se de Sfîntul Codrat, povăţuitorul şi învățătorul lor, ceata 
mucenicească a luat cununile biruinţei din dreapta lui Hristos Dumnezeu, Căruia Se 
cuvine slava, împreună cu Tatăl şi cu Sfîntul Duh, în veci. Amin. 


28.PĂTIMIREA SFÎNTULUI MUCENIC CODRAT NICOMIDIANUL ŞI A 
SFINȚILOR MUCENICI SATURNIN, RUFIN ȘI CEILALŢI 


(10 MARTIE) 


În timpul lui Deciu, păgînul împărat al Romei (245-251) şi al lui Valerian 
(253-259), urmaşul lui (cînd Sfîntul Codrat din Corint a pătimit împreună cu 
însoțitorii să1), creştinii de prin diferite cetăți şi sate au fost prinşi și au fost aduși în 
Nicomidia, cetatea Bitiniei, puși în temniţă şi păziți. Deci era frică mare între creştinii 
care locuiau în cetatea Nicomidia, mai ales că împăratul Deciu se apropia de părțile 
acelea, căci venise în Cezareea. 


Mulţi din creştini fugeau în munţi și în pustietăți, ascunzîndu-se de miînia 
muncitorilor, iar alții cu îndrăzneală ședeau în case, aşteptînd ceasul în care s-ar 
învrednici să preamărească pe Domnul cu orice fel de munci. Între unii ca aceia se 
afla şi acesta de care ne este cuvîntul, adică Sfîntul Codrat, împodobit cu vîrsta şi 
frumuseţea, cu neamul cel bun şi bogăţia, cu dreapta credinţă, cu viața şi cu cuvîntul. 


Acesta, dînd aur străjerilor temniţei şi soldaților, avea intrarea temniţei 
neînchisă şi fără temere se ducea acolo spre a da mîngi:iere fraților celor de o credință 
care erau ţinuţi în lanţuri. Căci fiecăruia îi aducea cele trebuincioase şi ruga pe toţi 
să fie cu îndrăzneală şi să nu se îngrijească de munci, pentru dragostea lui Hristos 
Domnul, Care le pregătește răsplătire veşnică în Împărăţia cea cerească. 


Sosind ziua de judecată, antipatul Perenie, care plecase de la împărat în 
Nicomidia, şezînd înaintea poporului, a poruncit să aducă înaintea sa la întrebare pe 
toți cei legaţi. ar după ce au fost aduși, Comentarisie a zis către antipat: "lată, după 
cum a poruncit stăpînirea ta, domnul meu, mulțimea de nelegiuiţi creştini care au fost 
pînă în ziua de astăzi ținuți în temniță, stă acum înaintea ta la judecată". Antipatul a 
zis către robii lui Dumnezeu: "Spuneţi fiecare dintre voi numele vostru, dregătoria, 
neamul și patria”. 


Iar fericitul Codrat a venit deasemenea la priveliște și, văzînd pe oarecare 
dintre fraţi mai neputincioşi, galbeni la față de frică, s-a temut ca nu cumva cineva 
dintre dînşii, mai înainte de munci, să se lepede de Hristos; de aceea a strigat cu mare 
glas, stînd înapoia tuturor: "Creştini ne numim, iar cu dregătoria şi cu neamul sîntem 


slugi ale lui Iisus Hristos Domnul, nevăzutul Dumnezeu; iar cetatea şi patria noastră 
este cerul, unde sălășluieşte Dumnezeu pe cei ce nădăjduiesc spre EI; auzi acestea, 
antipate!" 


Antipatul s-a înspăimîntat, minunîndu-se de îndrăzneala bărbatului acestuia și 
a zis către slujitori: "Prindeţi pe acel nebun şi-l aduceţi mai aproape de mine!" Iar 
fericitul Codrat, auzind acele cuvinte ale antipatului, singur, împingînd poporul, a 
alergat cu sîrguință şi a stat în faţa împăratului şi tot poporul şi-a întors ochii spre el. 


Însemnîndu-se cu semnul Crucii, a zis antipatului: "Iată, singur am venit 
înaintea ta, de voie, nu de silă, ca să grăiesc pentru frații mei și împotriva diavolului 
să stau. Deci fă mai degrabă ceea ce voieşti şi, ispitind bărbăția noastră, să ştii, că 
sîntem nebiruiţi ostaşi ai lui Hristos”. Antipatul a zis: "Nebunule, spune-mi mai întîi 
numele și neamul tău". Sfîntul a răspuns: "Ţi-am spus că sînt creştin și împreună cu 
frații mei sîntem robi ai lui Hristos. Acela este numele nostru şi neamul cel bun, ca 
robi ai lui Hristos să fim şi să ne numim”. 


Antipatul a zis: "Ascultă-mă, prietene. Voi spune despre tine împăratului şi te 
va pune voievod, numai de vei aduce cu noi jertfă zeilor”. Răspuns-a sfîntul: "Nu te 
rătăci, antipate, zicînd că sînt mulți dumnezei, căci nu sînt, ci unul este Dumnezeu, 
Tatăl, de la Care sînt toate". Antipatul a zis: "Sînt mulți dumnezei, însă împăratul a 
poruncit numai la doisprezece dumnezei să aducem jertfe, cărora şi tu eşti dator să te 
închini". 


Sfîntul Codrat a strigat cu mare glas: "Nu este bine să fie multe stăpîniri, Unul 
este Stăpînul, Unul este Împăratul şi Dumnezeu, Domnul nostru lisus Hristos”. 
Antipatul a zis: "Oare n-ai auzit ce zice Homer despre Poseidon? A împreunat norii, 
a tulburat vînturile, a acoperit cerul, a tunat cumplit tatăl dumnezeilor, căci s-a înălțat 
Poseidon ca să ia pămîntul; iată, ai auzit vitejia lui Poseidon". Iar fericitul Codrat a 
zis: "Adevărul spune oare Homer şi ceilalți asemenea ca el, făcători de stihuri, despre 
dumnezeii voştri sau nu?" Răspuns-a antipatul: "Adevărul". 


A zis sfîntul: "Dacă adevăr spun, apoi oare nu povestesc ei cum că zeii voştri 
au fost desfrînaţi, nesăţioşi de amestecarea cea necurată, peste fire făcînd cele oprite? 
Cu adevărat mă ruşinez de voi, că vă închinaţi la nişte zei ca aceia, pentru ale căror 
fapte rele acum judecaţi şi pedepsiţi pe oameni. Căci sînteți judecători ai celor ce fac 
fărădelegile cele de ruşine şi totuşi cinstiţi pe zeii care au fost lucrători de rușine cu 
fărădelege. Oare nu s-ar fi căzut vouă să judecaţi pe zeii voştri şi să-i pedepsiți, pentru 
cele atît de multe şi atît de mari fapte de rușine ce s-au făcut de dînșii? Pe oamenii 
cei ce fac fărădelege nu-i cruţaţi, iar pe zeii ce au nelegiuit îi lăudaţi şi-i cinstiți. Cu 
adevărat, aceşti zei ai voştri nu sînt zei, ci făcători de necurăţenie, duhuri moarte”. 


A zis antipatul: "Ai început a huli pe zei şi mă tem să nu se mînie pe mine 
împăratul, căci, răbdînd îndelung, ai luat îndrăzneală împotriva zeilor; ci, mai 
degrabă schimbă-te ca nu îndată să te prindă mîinile muncitorilor”. Sfîntul Codrat a 


zis: "Îndrăzneala mea nu poate nimeni s-o ia de la mine, nici tu, nici împăratul tău, 
nici însuși tatăl vostru satana". Supărîndu-se antipatul, a poruncit să dezbrace hainele 
de pe el şi, întinzîndu-l gol, să-l bată cu vine, zicîndu-i: "Spune numele tău". Iar 
sfîntul în acea bătaie tăcînd şi nerăspunzînd nimic, antipatul a întrebat pe cei ce-i 
stăteau înainte despre mucenic, adică cine este şi cum se numește. lar cei ce-l ştiau 
pe sfint, au spus antipatului că este de neam mare și se cheamă Codrat. Atunci 
antipatul a zis către slujitori: "Cruţaţi-l şi-l dezlegaţi”. 


lar după ce au dezlegat pe sfîntul de la munci și l-au îmbrăcat în haine, l-a 
chemat muncitorul aproape şi i-a zis: "De ce ai făcut aceasta nouă şi ție, nespunînd 
neamul tău cel mare? Căci noi neştiind cinstea neamului tău, am adus necinste asupra 
ta; iar tu singur ai adus ocară ţie şi neamului tău. Deci pentru ce, socotind întru nimic 
neamul tău cel bun, te-ai lipit de deşarta credință creştinească?" A răspuns sfîntul: 
"Voit-am a fi lepădat în casa Dumnezeului meu, mai virtos decit a locui în locaşurile 
păcătoşilor”. Zis-a antipatul muncitor: "Supune-te mie şi jertfeşte zeilor, ca să nu 
mori ca un făcător de rele. N-ai auzit de poruncile împăratului şi ale tuturor boierilor, 
că ei au judecat ca nici un creştin să nu vieţuiască pe pămînt, pentru care mulți bărbaţi 
buni şi minunaţi s-au depărtat de la rătăcirea creştinească?" 


Răspuns-a sfîntul: "Fericit bărbatul, care n-a umblat în sfatul necredincioșilor 
și în calea păcătoşilor n-a stat, neamăgindu-se cu înşelăciunea cea deşartă a lumii 
acesteia. Iar cei ce s-au amăgit și v-au ascultat pe voi, aceia vor pieri ca praful cel 
spulberat de vînt de pe faţa pămîntului, cum au şi pierit”. 


Antipatul, amăgind cu multe cuvinte momitoare pe Sfîntul Codrat, a lăcrimat 
cu suspin şi a zis: "Nu te lipsi, o, Codrate, de lumina iubită, nu te lipsi de viaţa aceasta 
dulce, alegîndu-ţi singur de voie moartea". Aceasta zicînd-o, înşelătorul îşi ştergea 
faţa cu basmaua; iar sfîntul mucenic a zis către dînsul: "Să nu socoteşti că mă vei 
înşela cu vicleşugul șarpelui, prefăcîndu-te că ai lacrimi, cîine răpitor! Nu vei putea 
să mă răpeşti pe mine, robul lui Dumnezeu". 


Aproape de Perenie antipatul era voievodul Maximian, care a zis către sfintul: 
"Omule vrăjmaş, domnul meu cel mare, încuviințatul antipat, se milostiveşte spre 
tine, iar tu îl ocărăşti?" Sfîntul a răspuns: "EI să plîngă pentru sine și pentru ceasul 
naşterii sale, căci s-a născut spre pierzare; iar tu pentru ce mă ocărăşti? Dacă antipatul 
face judecata, apoi tu cine ești care grăiești înaintea lui la judecată? Destul ne este să 
fim judecaţi de unul; iar dacă şi tu vei începe a ne judeca, apoi să te piardă Domnul 
nostru lisus Hristos". lar Comentarisie a zis către antipat: "Astfel mă jur pe puterea 
ta, stăpîne al meu, că de vei lăsa pe acesta să grăiască cu aşa îndrăzneală, apoi chiar 
şi asupra celor stăpînitori va îndrăzni a aduce hule şi ocări şi vom fi în primejdie 
mare”. 


Iar sfîntul a zis: "Sfînta Scriptură grăiește adevărul: Pentru ce s-au întăritat 
neamurile şi popoarele au cugetat cele deșarte? Stătut-au de faţă împărații 
pămintului şi boierii s-au adunat împreună asupra Domnului și asupra Unsului Său. 


Căci şi acum de aceşti oameni deșerți se judecă Hristos și pătimeşte prin mădularele 
Sale, adică prin cei ce sînt robi credincioşi ai Săi”. 


Antipatul a zis către slujitori: "Dezbrăcaţi pe netrebnicul acesta şi iarăși să-l 
bateţi mai cumplit decît înainte, pînă cînd se va supune legilor împărătești şi se va 
închina zeilor". Sfîntul Codrat, fiind bătut din nou, zicea: "Slavă Ţie, Doamne, lisuse 
Hristoase, că m-ai învrednicit pe mine păcătosul şi nevrednicul robul Tău să pătimesc 
pentru numele Tău cel sfînt şi să fiu numărat cu robu Tăi cei iubiți. Mulţumesc Ție 
şi Te rog, umple-mă de Sfîntul Tău Duh, înţelepţeşte-mă şi mă întărește ca să păzesc 
credința neclintită; înţelepțeşte-mă cu înţelepciunea Ta ca să nu mă biruiască cei 
fărădelege. Fii mie ajutor, Stăpîne al meu, căci acum este vremea pentru ajutorul Tău, 
acum este ceasul îndurărilor Tale. Întăreşte-mă ca să preamăresc întru mine numele 
Tău cel Sfînt și du-mă la Tatăl Tău cel ceresc şi mărturiseşte-mă înaintea Lui, zicînd: 
"Și acesta este robul Tău". Așa, Doamne, lisuse Hristoase, ajută-mi ca să-mi 
săvîrşesc bine alergarea mea”. 


Astfel se ruga sfîntul, iar slujitorii care-l băteau, obosind, se schimbau; şi atît 
de mult a fost bătut, încît de cinci ori, slăbind slujitorii, s-au schimbat. Şi s-a ridicat 
mult pieptul fericitului mucenic, iar sîngele curgea ca pîriul şi îi cădea carnea. Iar 
antipatul a zis către sfîntul: "Crezi măcar acum în zeii noştri, Codrate?" Răspuns-a 
sfintul: "Idolii păginilor, argint şi aur, lucruri de miini omeneşti; gură au și nu vor 
grăi. Asemenea lor să fie cei ce-i fac pe dînșii şi toţi cei ce nădăjduiesc spre dînşii”. 


Antipatul a zis: "Cu cuvîntul cel tainic grăind către noi, socoteşti că vei tăinui 
hulirea ta asupra zeilor?" Răspuns-a sfîntul: "Luminatul adevăr se pare ție, celui fără 
de minte şi orbit, a fi întunecat; iar întunericul înșelăciunii veacului acestuia ţi se pare 
a fi luminos. Însă ascultă-mă pe mine, cel ce-ţi grăiesc luminos cuvintele părinților 
noștri; ştiut să-ți fie că zeilor tăi nu voi jertfi şi poruncilor împăratului şi ale boierilor 
nu mă voi supune. Drept aceea de voieşti să mă muncești, fă voia ta şi mă trimite mai 
degrabă să stau înaintea Împăratului ceresc”. Zis-a tiranul: "Mă jur pe zei că nu te 
voi cruța, ci cu înfricoşate munci şi cu moarte amară te voi pierde, ticălosule”. 


Plecîndu-se ziua, l-au dezlegat pe sfîntul de la munci și l-au dus în temniță cu 
ceilalți creștini. Apoi a poruncit tiranul să aștearnă piroane mărunte sub spatele 
mucenicului şi o piatră mare să pună pe pieptul lui, iar picioarele să i le bată în butuci 
şi să-i pună fiare grele peste tot trupul. Și așa l-au lăsat multe zile pe sfîntul, care 
răbda cu vitejie muncile cele atît de grele, încît firea omenească este cu neputinţă să 
le rabde şi să trăiască. Dar dreapta cea atotputernică a lui Hristos întărea pe 
pătimitorul spre preamărirea dumnezeieştii puteri. 


După ce au trecut multe zile, Perenie antipatul a voit să se ducă la Niceea şi a 
poruncit ca pe creștinii cei ținuți în legături, împreună cu Sfîntul Codrat, să-i ducă 
după el. Sosind la Niceea şi făcînd jertfă diavolilor în capiștea idolească, a poruncit 
să aducă acolo pe creştini ca să-i silească la jertfă. După ce au adus pe robii lui Hristos 
la acea diavolească capiște, Sfîntul Codrat a rugat pe ostaşi să-l ducă mai întîi 


înăuntru, la antipat, căci acum era întreg și sănătos, cu puterea lui Hristos, după atîtea 
munci, ŞI strălucea cu fața, mergînd înaintea cetei creştineşti, arătînd tăria trupească 
cu bărbăția sufletească. 


Ducîndu-l mai întîi în capişte, s-a mirat tiranul, căci spaimă cuprinsese pe 
antipat, văzîndu-l pe sfîntul cu trupul sănătos şi cu faţa veselă. ȘI a zis către dînsul: 
"Codrate, jertfeşte zeilor”. Sfîntul răspunse: "Sînt rob al lui lisus Hristos şi Lui mă 
aduc jertfă, iar zeii voştri, care n-au făcut cerul şi pămîntul, să se prăpădească”. 
Antipatul zise: "Supune-te legilor împărăteşti, iar nu lui Hristos". Sfîntul răspunse: 
"Mă voi supune legilor Împăratului ceresc, iar nu poruncii fără de minte a oamenilor 
care nu cunosc pe Dumnezeu; însă Sfînta Scriptură ne poruncește să ne rugăm pentru 
dînşii, ca să se întoarcă şi să cunoască adevărul”. 


Antipatul zise: "Dacă faci rugăciuni pentru împăratul, apoi eşti dator a împlini 
şi poruncile lui, căci este scris şi în cărțile voastre: Dați Cezarului, ceea ce este al 
Cezarului şi lui Dumnezeu, ce este al lui Dumnezeu". Sfintul zise: "Bine grăieşti că 
este datorie a da Cezarului ce este al Cezarului şi lui Dumnezeu ce este al lui 
Dumnezeu, căci am dat împăratului cele împărăteşti cînd m-am răscumpărat de 
dînsul, dînd pentru satele mele dajdia împăratului; iar lui Dumnezeu sînt încă dator 
să împlinesc şi să săvirşesc buna credinţă datorată Lui. Dacă pămîntescul împărat a 
poruncit ca creştinii ori să se împărtăşească din jerfele idoleşti, ori să moară, noi 
sîntem gata să murim, nu numai o dată, ci şi de mai multe ori, pentru Hristos, 
Dumnezeul nostru”. 


Antipatul zise: "Vezi cîtă mulțime de creştini au adus jertfă zeilor noştri? Oare 
ți se pare că eşti mai bun decît dînşii?" Sfîntul Codrat răspuse: "Cu adevărat sînt mai 
bun, neplecîndu-mi genunchii la idoli, decît toți aceia care s-au depărtat de 
Dumnezeu, Ziditorul lor. Și unde sînt cei ce au jertfit zeilor voştri, că nu-i văd pe 
dînşii?" Atunci a poruncit antipatul să cheme pe unii ca aceia. Într-acel timp sfîntul 
a cerut să fie dezlegat, deoarece era legat. Gîndind antipatul că vrea să se închine 
zeilor, a poruncit să-l dezlege. Iar el îndată, alergînd, a apucat pe cel mai mare idol 
de picioare, l-a aruncat jos şi l-a sfărimat. Asemenea s-a repezit și spre ceilalți idoli, 
dar îndată l-au apucat slujitorii idolești şi ostașii. 


Mîniindu-se ighemonul, a poruncit ca, scoțînd pe sfint afară din capiştea 
idolească, să-l spînzure şi să-l strujească cu fiare ascuțite peste tot trupul. Cînd 
strujeau pe sfîntul, au venit cei ce se lepădaseră de credinţa creştină; iar Sfîntul 
Codrat, fiind în munci, a zis către dînșii: "Ticăloşilor, v-aţi lepădat degrabă de 
Stăpînul nostru Hristos şi v-aţi dat singuri diavolului! Oare n-aţi crezut că este 
învierea morților și n-aţi auzit despre judecata lui Dumnezeu şi adîncimile iadului, 
despre focul cel nestins şi despre viermele cel neadormit? Ce răspuns veţi da într- 
acea slăvită şi mare zi a Mîntuitorului nostru lisus Hristos, Care va judeca viii și 
morţii? Deschideţi-vă ochii minţii voastre şi vedeţi de unde aţi căzut. Împărăţia 
cerului cea veşnică aţi lăsat-o pentru această vremelnică viaţă și, nebăgînd în seamă 
pe Stăpînul cel preabun, v-aţi făcut robi ai diavolului, robului cel netrebnic, care, 


dacă ia stăpînire asupra cuiva, îl bate şi-l omoară şi pe care, cînd va veni Domnul 
nostru, îl va lega cu legături nedezlegate și-l va arunca în focul cel fără fund, 
împreună cu voi care v-aţi făcut robi ai lui. 


Cunoaşteţi ce aţi făcut, căci temîndu-vă de muncile cele de puţin timp, v-aţi 
dat muncii celei veşnice. Singuri veţi vedea cele ce vor avea să fie cînd veţi sta 
înaintea dreptului Judecător, lisus Hristos, Care va răsplăti fiecăruia după faptele 
sale. Oare n-aţi auzit cuvintele Domnului în Sfînta Evanghelie? Nu vă temeți de cei 
ce ucid trupul, căci pe suflet nu pot să-l ucidă, ci vă temeţi mai mult de Cel ce poate 
şi sufletul şi trupul să-l piardă în focul gheenei". 


Acestea grăindu-le sfîntul, cei căzuţi au strigat cu lacrimi, zicînd cu mare glas: 
"Ne-am temut de munci, robule al lui Dumnezeu, şi ne-am înşelat ca nişte dobitoace 
necuvîntătoare și ca nişte oi rătăcite ne-am dat spre mîncare lupilor; căci ne-au ajuns 
păcatele noastre şi, vrînd puţin timp a vieţui aici, ne-am lipsit de viaţa cea veşnică ce 
va să fie. Deci ce vom face noi ticăloșii, nu ştim”. lar Sfîntul Codrat, văzîndu-i 
lăcrimînd, s-a umplut de bucurie şi a zis: "Îndrăzniţi, fraţilor, şi nu vă deznădăjduiţi, 
milostiv este Hristos, Domnul. Cădeți către EI cu lacrimi şi cu pocăință şi staţi întru 
mărturisirea lui Hristos, ca fiecare din voi să se curăţească cu al său sînge, de păcatele 
sale”. Şi au făcut aceia plîngere mare mult timp, aruncîndu-se la pămînt şi presărîndu- 
şi ţărînă pe capetele lor şi cu pietre bătîndu-se peste piepturi. Și atît de mare a fost 
strigarea aceea şi tînguirea lor, încît toată cetatea Niceei s-a adunat şi se mira de jalea 
lor cea atît de mare pentru cădere. 


Antipatul, ieşind din capiștea idolească şi văzînd ceea ce se făcea, a poruncit 
să strujească şi mai mult pe Sfîntul Mucenic Codrat şi să-i ardă coastele cele strujite 
cu făclii aprinse. lar el s-a rugat către Dumnezeu mult, pentru cei ce se pocăiau, ca 
să fie primită întoarcerea lor. Sfîrşindu-şi rugăciunea, a zis sfîntul cu glas tare: "Așa 
Stăpîne, Doamne, lisuse Hristoase, sufletul meu să fie pentru sufletele lor, dar 
miluiește-i”. Atunci slujitorii care-l munceau îndată au slăbit şi au căzut ca morții la 
pămînt şi a venit un nor luminos spre sfîntul şi spre toţi creştinii care stăteau legați 
acolo, cum şi spre cei ce se pocăiseră; iar pe antipat, pe sfetnicii lui şi pe toţi elinii i- 
au cuprins întuneric și ceaţă, căzînd spaimă peste dînșii şi se cutremurară de frică; 
căci credeau că are să cadă cetatea. 


Apoi, făcîndu-se tăcere mare, credincioşii au auzit de sus glasul sfinților îngeri 
care lăudau şi slăveau pe Dumnezeu. Trecînd două ceasuri, s-a risipit întunericul, iar 
elinii, căutînd spre sfinți, au început a vedea lumina cerească; apoi antipatul, abia 
venindu-și în sine, a poruncit să-i prindă pe toţi aceia care se plecaseră la cuvintele 
mucenicului şi se întorseseră cu pocăință spre Hristos. Și, legîndu-i cu ceilalți creştini 
care erau la judecată, a zis să-i ducă în temniţă, iar pe Sfîntul Codrat, dezlegîndu-l de 
pe lemn, l-a pus în legături ca mai înainte. 


A doua zi Perenie ighemonul, şezînd la judecată şi scoţind pe creştinii care 
erau în temniță, afară de Sfîntul Codrat, le-a făcut întrebare toată ziua, silindu-i cu 


momiri şi munci spre necuratele jertfe. Văzîndu-i neînduplecaţi şi nemişcaţi în 
mărturisirea lor, i-a rănit cu multe bătăi, apoi a poruncit ca pe fiecare să-l ducă în 
cetatea din patria sa şi acolo să-i ardă de vii; şi au mers toți sfinții pătimitori plini de 
veselie şi de bucurie, slăvind pe Dumnezeu. Şi astfel fiecare din ei sfirşindu-se în 
locul şi patria sa prin ardere, au trecut la patria cea cerească. 


După aceasta antipatul s-a dus din cetatea Niceea la Apameia, ducînd după el 
pe Sfîntul Codrat. lar pricina mergerii lui acolo a fost ca să prindă pe creștini şi să-i 
silească spre aducerea jertfelor idolești. Căci aceea îi era porunca de la împăratul 
Deciu, ca să înconjoare cetăţile şi ţările şi pe creștinii care nu vor voi să jertfească, 
să-i muncească şi să-i ucidă. Sosind în cetatea Apameia, a intrat în capiștea idolească, 
închinîndu-se idolilor. Ducînd acolo şi pe Sfîntul Mucenic Codrat, îl întreba: "Vei 
jertfi zeilor, vrăjitorule viclean, sau nu?" Răspuns-a Sfîntul Codrat, cel tare cu 
sufletul: "Pe tatăl tău, satana, să-l numești astfel, vrăjitorule viclean, căci el este cu 
adevărat unul ca acela, iar eu sînt creștin şi nici vrăji nu ştiu, nici vicleşuguri, nici 
diavolilor nu voi aduce jertfe”. 


Antipatul a zis prietenilor săi: "Ce fel de muncă voi mai da acestui ticălos 
creştin, nu ştiu". lar ei tăceau, căci vedeau pe mucenic că nu mai avea carne, ci numai 
oasele goale, iar trupul tot îi era sfîşiat de răni şi strujit. Apoi a poruncit tiranul să 
bage pe sfîntul într-un sac şi să mai pună în el tot felul de jivini şi să-l arunce într-o 
groapă adîncă; şi aşa s-a făcut. 


A doua zi a poruncit să-l scoată de acolo, socotind că va fi murit. Dar sfîntul a 
fost găsit viu, şi toți s-au minunat. lar mucenicul, ridicînd ochii spre cer, a zis: 
"Mulţumesc Ţie, Doamne, lisuse Hristoase, că săgețile celor cruzi s-au făcut rana lor 
şi a slăbit din ei tăria lor; iar pe mine m-ai întărit şi mi-ai dat putere spre înfruntarea 
lor, spre slava sfîntului Tău nume". După aceea sfîntul a zis antipatului: "Crudule, 
vezi că nimic nu sporeşte meşteşugirea ta! Fă încă ceva mai mult cu mine, dacă mai 
poți să faci; dar fă mai degrabă, necheltuindu-ţi vremea în zadar”. lar antipatul, 
mîniindu-se, a zis: "În toată calea te voi munci, ticălosule, măcar că nădăjduieşti în 
vrăjile tale”. 


După aceasta antipatul s-a dus în Cezareea, avînd cu sine şi pe mucenicul, 
unde, după obicei, făcîndu-şi în capişte închinarea la idoli, a pus înainte pe sfîntul şi 
i-a zis: "Destulă să-ţi fie pedepsirea cea cu multe feluri de munci; de acum apropie- 
te şi Jertfeşte zeilor”. Răspuns-a sfîntul: "Te-ai jucat cu mine prin munci și mă 
minunez că tu ai slăbit, muncindu-mă; iar eu nu slăbesc primind muncile, ci încă 
doresc a pătimi şi mai cumplite chinuri pentru Dumnezeul meu!" 


Antipatul, mînundu-se, a poruncit să-l întindă iarăşi pe lemnul cel de muncă, 
gol, şi să-l bată cu vine de bou. Şi erau bătute numai oasele goale, nefiind carne pe 
ele. Sfîntul fiind bătut, cînta: De multe ori s-au luptat cu mine din tinerețele mele şi 
nu m-au biruit; pe spatele meu au călcat păcătoşii, iîndelungat-au fărădelegea lor. 
Iar antipatul striga către slujitori: "Bateţi-l mai tare, de vreme ce nu simte muncile”. 


Iar sfîntul a zis către tiran: "Bate, bate smeritul trup, căci acesta rupîndu-se, sufletul 
meu mai sănătos se face”. Zis-a antipatul: "Ticălosule, socotesc că rău diavol te 
stăpîneşte"”. Răspuns-a sfîntul: "Nu numai că nu sînt stăpînit de diavol, ci mai vîrtos 
încă eu stăpînesc pe tatăl vostru satana şi nu numai pe acela singur, ci şi pe toate 
slugile, şi la toată oastea lui eu poruncesc, cu darul Hristosului meu; şi toată puterea 
cea mai dedesubt se teme de mine şi se cutremură, văzînd pe mine semnul cel 
înfricoşat al lui lisus Hristos, cum şi darul Lui care este cu mine”. 


Apoi sfîntul, tăcînd puţin, a strigat: "Slavă Tatălui şi Fiului şi Sfîntului Duh, 
acum şi pururea în vecii vecilor!" Iar poporul din Cezareea care căuta la acea 
privelişte, a strigat cu mare glas: "Amin". Căci mulți din poporul acela erau creştini. 


Iar ighemonul, umplîndu-se de mînie, a poruncit ca pe doi oameni din popor 
care stăteau aproape, fiind aleși și cinstiți, să-i prindă şi să-i spînzure la locul cel de 
muncă, să-i bată şi să le strujească trupurile. Deci slujitorii, lăsînd pe Sfîntul Codrat, 
munceau pe cei doi creştini; iar numele lor era Saturnin şi Rufin. ŞI atît de mult i-au 
strujit, încît trupul lor era să cadă; iar ei în munci se rugau Sfîntului Codrat şi tuturor 
fraților care stau înainte ca să se roage Domnului pentru ei. 


Strigînd către Dumnezeu, Sfîntul Codrat a zis: "Doamne, lisuse Hristoase, 
Fiule al Tatălui Celui nevăzut, trimite ajutor robilor Tăi caută spre cei smeriți și 
miluieşte-i pe ei, dînd răbdare pătimitorilor Tăi, şi tărie nebiruită, ca pînă în sfîrşit să 
biruiască răbdînd şi să ruşineze pe vrăjmașul care se scoală asupra lor”. Trecînd multă 
vreme, cei munciţi tăceau, căci nu mai puteau să grăiască de muncile cele multe. 
După aceea, tiranul a poruncit să-i dezlege și să le taie capetele; şi astfel doimea 
Sfinților Mucenici, Saturnin şi Rufin, s-a suit la cer, la Domnul nostru Iisus Hristos, 
Care este în două firi, pentru Care au pătimit. 


După aceasta, Perenie antipatul ieşind din Cezareea, a mers la Apolonia; și 
pretutindeni trăgea după sine pe Sfîntul Mucenic Codrat, cum și pe alţi creştini în 
prindea şi-i muncea. Intrînd în capiştea lui Apolon, a zis mucenicului: "Cunoaște pe 
zei ŞI vei fi sănătos, căci eu voi porunci doctorilor ca să îngrijească de tine. Deci 
apropie-te de zeul Asclipie, căci acela te va vindeca; teme-te de mărirea zeilor, 
cinstește pe marele Apolon, pe leracle şi pe Dia, împăratul tuturor, şi pe slăvitul Ares 
şi pe înfricoşatul Poseidon. Oare n-ai plutit cu corabia pe mare şi oare n-ai cunoscut 
puterea cea înfricoşată a aceluia? Închină-te şi soarelui care strălucește din cer pe 
pămînt; au doară acela a murit? Sau nu este el în cer?" 


Sfîntul Codrat a răspuns: "Eu mă închin adevăratului Dumnezeu Tatălui şi 
Unuia Născut Fiului Său şi Sfîntului Duh şi mă cutremur de tăria Aceluia, de 
mărimea și de neapropiata Lui slavă; şi slăvesc totdeauna şi laud puterea Lui cea 
negrăită și tăria Lui întru toate. Iar idolilor celor morți nu mă voi închina, lucrurile 
făcute de mîini omeneşti nu le voi cinsti, nu mă tem de diavoli, nici de tine care ai 
stăpînire de puţină vreme. Pentru că după puţine zile mă voi duce la Dumnezeul meu, 
iar tu cu amar vei suspina în veci, de vreme ce n-ai voit să cunoşti pe Dumnezeu, Cel 


ce ţi-a dat această viaţă, fiule al satanei, frate al diavolului, părtașule al necuraţilor 
diavoli, mai necuvîntător decît dobitoacele, cîine îndrăcit, băutorule de sînge, şarpe 
care mănînci necuratele cărnuri în jertfiri, mai sălbatic decît fiarele! Oare nu vă 
ruşinați de nebunia voastră şi nu vă cunoaşteţi orbirea, căci junghiaţi dobitoace și 
păsări zeilor ca jertfă. Flămînzesc ei oare, fiind fără de suflet? Pune mîncare la gura 
idolului şi vezi va gusta din ea? Întreabă pe zeii voştri dacă au trebuinţă de jertfe! Să- 
ți spună unul din cei de piatră sau de lemn ce pofteşte să-i junghii: capră, bou sau 
găină! O, pierduţilor, singuri căzînd în groapa pierzării, vreţi să ne luaţi şi pe noi 
împreună cu voi”. 


Grăind sfîntul acestea, antipatul s-a îndrăcit de mînie şi a poruncit să toarne 
oţet cu sare peste rănile lui, să-l frece cu zdrenţe de păr și lîngă coaste să-i pună fiare 
arse. După aceea, plecîndu-se ziua, a poruncit să arunce pe pătimitor în temniță. A 
doua zi a plecat din Apolonia, avînd cale spre Helespont, şi ducea și pe creștinii cei 
prinşi şi legaţi în legături, între care era dus și Sfîntul Mucenic Codrat în căruță, că 
nu putea să mai meargă cu picioarele de muncile cele cumplite. 


După ce a trecut antipatul pîrîul ce se cheamă Runtac, l-a întîmpinat voievodul 
locului aceluia şi se adunase mulțime de popor creștinesc din satele de primprejur, 
venind spre întîmpinarea lui Perenie antipatul, iar cu lucrul voia să vadă şi să laude 
pe Sfîntul Marele Mucenic Codrat, pentru care străbătuse slava prin toată Asia și în 
toată lumea. Intrînd antipatul cu voievodul acela în satul ce se întîmplase acolo, a 
rămas într-însul. lar după ce s-a făcut ziuă, a voit să aducă jertfă diavolilor, căci erau 
mulțime de idoli în acel sat, şi să silească pe creştinii cei prinşi la jertfa aceea. Deci 
a poruncit să pună întîi pe Sfîntul Codrat, dar neputînd să meargă pe Jos, l-a adus cu 
căruţa la jertfirea aceea; dar, deşi era neputincios cu trupul, se arăta vesel cu faţa, 
zîmbind şi veselindu-se în Dumnezeu și Mîntuitorul său. Și, adunîndu-se tot poporul, 
stătea acolo, voind să vadă chinuirea mucenicului lui Hristos. 


Antipatul a zis către dînsul: "Codrate, te-ai înţelepţit a cunoaște pe zei, sau 
petreci încă în nebunie?" Sfîntul răspunse cu mare glas, zicînd: "Eu din tinereţe m- 
am înţelepțit a cunoaște pe Hristos, adevăratul Dumnezeu, pentru că din pîntecele 
maicii mele sînt creştin şi alt Dumnezeu nu ştiu afară de Acela, în Care cred din 
scutece". Atunci antipatul a poruncit să se aprindă un foc mare şi să pună deasupra 
lui un pat de fier şi să-l pună pe mucenic pe acel pat înfocat. 


Sfîntul a zis: "Nu este trebuință ca cineva să mă ducă, să mă pună pe patul 
acela, ci singur mă voi sui pe dînsul". Şi întărindu-se cu ajutorul lui Hristos, a intrat 
cu picioarele în foc, făcînd semnul Crucii, s-a culcat pe acel pat înfocat și se odihnea 
pe dînsul ca pe un aşternut moale, nevătămîndu-se de foc cît de puţin, căci focul, 
îmblînzindu-și puterea sa, slujea robului lui Dumnezeu, dîndu-i numai atîta căldură 
cât îi trebuia spre odihnă mult ostenitului și truditului trup. Însă slujitorii diavolului 
adăugau la acel pat, smoală, unsoare şi cîlți, dar sfîntul cînta: Dumnezeule, ia aminte 
spre ajutorul meu, grăbeşte să-mi ajuţi, să se rușineze și să se înfrunte cei ce caută 
sufletul meu. După aceea ocăra pe tiran, zicînd: "Acest foc al tău este rece şi fiarele 


patului sînt mai moi decît inima ta cea împietrită. Dar bine ai făcut că, fiind ostenit 
de cale, ai poruncit să mă odihnesc pe acest aşternut moale". Căci, zicînd aceasta, 
sfîntul se întorcea pe pat ca pe aşternut. 


Trecînd multă vreme şi mucenicul stînd în foc viu, întreg și nevătămat, tiranul, 
umplîndu-se de mînie, a poruncit să-l pogoare de pe pat şi să-i taie capul afară din 
sat. leşind sfîntul din foc cu picioare tari, nu mai avea trebuință de căruță sau de 
sprijinitori să-l ducă, ci a mers singur pînă la locul de tăiere; iar el, mergînd, cînta: 
Bine este cuvintat Domnul, Care nu ne-a dat spre vinarea dinţilor lor. Mai cîntau cu 
dînsul şi niște frați oarecare, ce-l urmau. Apoi, mulțumind lui Dumnezeu, şi-a plecat 
sub sabie sfîntul său cap şi s-a sfîrşit marele Sfînt Mucenic al lui Hristos, Codrat, prin 
tăiere de sabie, în a zecea zi a lunii martie, în care s-a încununat cu mucenicia și 
fratele lui de nume, Codrat Corinteanul, împreună cu însoțitorii lui, stăpînind peste 
elini şi romani Deciu şi Valerian; iar peste noi împărățind Domnul nostru lisus 
Hristos, Căruia se cuvine slava şi stăpînirea, împreună cu Tatăl şi Sfîntul Duh, acum 
şi pururea şi în vecii vecilor. Amin. 

29.POMENIREA CUVIOASEI MAICII NOASTRE ANASTASIA, NUMITĂ 
IN CHIP BARBATESC ANASTASIE EUNUCUL 


(10 MARTIE) 

În zilele împăratului Iustinian cel Mare (527-565) era în Constanti 


In zilele împăratului Iustinian cel Mare (527-565) era în Constantinopol o 
văduvă oarecare, cu numele Anastasia, binecredincioasă şi temătoare de Dumnezeu, 


din părinţi de bun neam şi bogaţi, întîia femeie în palaturile împărăteşti. Ea, avînd în 
inima sa frica de Dumnezeu, păzea cu dinadinsul poruncile Lui, umblînd într-însele 
fără de prihană. ȘI a fost cea mai aleasă cu frumuseţea trupească, iar cu faptele bune 
sufletești şi mai frumoasă, căci era atît de bună la obicei și blîndă, încît toți se 
foloseau, văzîndu-i viaţa ei, şi mulți se sîrguiau să-i urmeze faptelor ei bune și chiar 
împăratul o cinstea foarte. 


Dar semănătorul de neghine, diavolul, cel ce zavistuieşte pe cei buni şi nu 
încetează a se oşti asupra neamului omenesc, cel ce face învrăjbiri între oameni, a 
adus război şi asupra acestei fericite Anastasia. Căci a pornit pe împărăteasa Teodora 
cu ură asupra ei şi vrăjmăşuia asupra roabei lui Dumnezeu cea nevinovată. De acest 
lucru aflînd Anastasia, de la un prieten al ei, și fiind plină de dumnezeiasca 
cunoştinţă, și-a adunat gîndurile sale şi se sfătuia în sine, zicînd: "O, Anastasia, 
pricina aceasta venind la bună vreme, mîntuiește-ţi sufletul tău, iar pe împărăteasă 
elibereaz-o de păcatul urii celei nedrepte şi mijloceşte-ţi cereasca împărăție”. 


Nişte cugete ca acestea avînd în sine, şi-a făcut o corabie în taină și, luînd din 
aurul său o parte iar pe celelalte toate lăsîndu-le, a plutit spre Alexandria, neștiind 
nimeni. Acolo, la un oarecare loc departe ca de cinci stadii de cetate, zidindu-şi o 
mănăstire mică, vieţuia într-însa, slujind lui Dumnezeu și sîrguindu-se a-1 plăcea. Și 
avea totdeauna în mîini lucrul cel cuviincios ei, iar în gură neîncetată cîntare de 
psalmi, dînd lui Dumnezeu laudă. Şi a fost acea mănăstire mare şi slăvită, fiind cu 
toată îndestularea, pînă la stăpînirea agarenilor, avînd numire strălucită după fericita 
Anastasia, care avea cinste de patricie. Dar să ne întoarcem la cuvîntul cel dîntii 
despre dînsa. 


Trecînd cîțiva ani după ieşirea Sfintei Anastasia din Constantinopol, 
împărăteasa care a fost învrăjbită asupra ei s-a sfîrşit. Aducîndu-și aminte împăratul 
de Anastasia patricia, a trimis în toate părțile cu multă rîvnă, căutînd-o. Despre 
aceasta înştiințîndu-se mieluşeaua lui Dumnezeu, a lăsat noaptea mănăstirea sa şi s- 
a dus în schit, la părintele Daniil, şi toate cele pentru sine le-a spus acelui fericit 
stareţ. lar el îmbrăcînd-o în haină monahicească bărbătească, a numit-o, în loc de 
Anastasia, Anastasie eunucul. Şi a dus-o într-o peşteră oarecare ce era departe de 
lavră şi a închis-o acolo, dîndu-i pravilă şi rînduială de viaţă deosebită. Apoi i-a 
poruncit să nu iasă nicăieri din peşteră, nici să lase pe cineva să vină la dînsa. Apoi 
a dat unuia din frații care slujeau ei un loc înaintea peşterii și i-a poruncit aceluia să- 
1 aducă o dată pe săptămînă puţină pîine şi un vas cu apă. ŞI îndată, luînd de la sihastru 
binecuvîntare, cu rugăciune, i-a zis să se ducă. 


Acolo a stat acel suflet de diamant îmbărbătat douăzeci şi opt de ani, avînd 
neschimbată rînduiala cea dată de stareţul său, şi n-a fost văzută de nimeni, căci 
nimeni nu mergea la dînsa, nici nu ştia nimeni de ea, numai fratele care ducea pîinea 
şi apa. Dar nici acela nu ştia cum că aceea este femeie cu firea, ci socotea că este 
bărbat famen. 


Dar cine va putea ajunge cu mintea sa ostenelile şi nevoinţele cele făcute de 
dînsa în cei douăzeci şi opt de ani în peștera aceea? Sau să povestească cu limba sau 
să scrie despre cele ce aducea ea lui Dumnezeu, adică lacrimile, suspinurile, 
tînguirile, privegherile, cîntările, rugăciunile, citirile, plecarea genunchilor, postul, 
lipsirea celor de trebuință? lar mai mult decît toate, năvălirile cele diavolești și luptele 
cu dînşii, care îi aduceau aminte de dulcețile cele de mai înainte din lume, de 
desfătările trupești și de toate poftele lumeşti, pe care sfinta le izgonea pe toate, 
biruind pe diavoli. 


Pe lîngă acestea ea n-a ieșit din peșteră în toate zilele anilor acelora, ea care 
mai înainte a petrecut mulți ani în împărăteştile palaturi ca o doamnă mare şi cea mai 
întîi patricie şi care cu mulțime de bărbaţi şi de femei se aduna la mese şi la veselii 
lumeşti. Spăimîntează lucrul acesta toată mintea şi gîndul, cum toate acelea le-a 
trecut cu vederea și a şters pomenirea acelora din mintea sa şi cum a venit într-atit de 
mare smerenie, postire, înfrînare şi strîmtorare pe calea cea aspră a pocăinţei. Astfel, 
nevoindu-se sfînta bine, s-a făcut vas ales al Sfîntului Duh și, plăcînd lui Dumnezeu 
pînă în sfîrşit, a sosit la fericitul său sfîrşit. 


Deci, mai înainte văzînd a sa mutare către Dumnezeu, a scris pe o scîndură 
către starețul său astfel: "Cinstite părinte, să iei împreună cu tine pe ucenicul care-mi 
aduce pîine şi apă; apoi să iei şi uneltele cele trebuincioase de îngropare şi să vii ca 
să îngropi pe fiul tău, Anastasie famenul"”. Aceasta scriind-o, a pus-o dinafară de 
peşteră, înaintea uşii. lar starețul, înştiințîndu-se noaptea despre aceea, prin 
descoperirea lui Dumnezeu, a zis către ucenic: "Aleargă, fiule, la peşteră degrabă, 
unde petrece fratele nostru Anastasie famenul, şi caută dinaintea ușii peșterii şi vei 
afla acolo o scîndurică scrisă. Aceea luînd-o, cu multă sîrguinţă să te întorci la noi”. 
Fratele, ducîndu-se şi, după cuvîntul stareţului, aflînd scîndura cea scrisă, a dus-o la 
bătrînul. Și citind-o, starețul a lăcrimat şi, luînd cele trebuincioase de îngropare, s-a 
dus cu fratele acela. Apoi, deschizînd peștera, a aflat pe famenul cuprins de durere 
înfocată şi, căzînd la picioarele ei, părintele Daniil plîngea, zicînd: "Fericit ești, frate 
Anastasie, căci, îngrijindu-te de ceasul morții totdeauna, n-ai ţinut seamă de 
împărăția cea pămâîntească!" 


Iar ea a zis: "Fericit eşti şi tu, noule Avraame!" Şi a zis iarăşi stareţul: "Roagă- 
te pentru noi Domnului”. lar ea a grăit: "Cinstite bărbat, eu mai multă trebuinţă am 
de ale voastre rugăciuni în ceasul acesta”. Şi a grăit stareţul: "De aş fi apucat eu mai 
înainte decît tine să-mi sfiîrşesc ziua cea mai de pe urmă a vieții mele, m-aș fi rugat 
pentru tine”. 


Şezînd ea pe rogojină, a sărutat capul stareţului și, rugîndu-se pentru dînsul, 
grăia cuvinte binecuvîntate. Apoi, luînd starețul pe ucenicul său, l-a plecat la 
picioarele ei, zicînd: "Binecuvintează pe acest ucenic al meu şi fiu al tău!" Iar ea i-a 
zis: "Dumnezeul părinților mei, Cel ce-mi stă înainte în ceasul acesta, ca să mă 
despartă de trupul acesta; Cel ce ştie în peştera aceasta paşii mei și strîmtorarea vieții 
pentru numele Lui și vede această durere trupească a mea, să odihnească duhul meu”. 


ŞI, întorcîndu-se famenul către stareţ, a zis: "Pentru Domnul, vă rog, părinte, să nu 
dezbrăcați de pe mine haina cu care sînt îmbrăcat, ca nimeni să nu ştie cele despre 
mine". Apoi, împărtăşindu-se cu Preacuratele lui Hristos Taine, a zis: "Însemnează- 
mă pe mine, părinte, cu semnul lui Hristos şi vă rugați pentru mine". După aceasta 
privea spre răsărit şi a strălucit faţa ei ca focul. Apoi, singură făcînd semnul Crucii, 
a zis: "Doamne, în mîinile Tale dau duhul meu!" Și îndată, cu acel cuvînt, şi-a dat 
duhul. 


Apoi părintele Danul împreună cu ucenicul au săpat înaintea peşterii o groapă 
şi, dezbrăcînd stareţul de pe sine rasa pe care o purta, a zis ucenicului: "Fiule, îmbracă 
pe fratele”. Îmbrăcînd ucenicul pe sfinta, a văzut pieptul ei femeiesc şi a tăcut, 
nespunînd stareţului; apoi a îngropat sfîntul trup al Anastasiei, cu cîntarea cea 
obișnuită deasupra gropii. După îngroparea ei, ducîndu-se la locurile lor, ucenicul a 
zis către stareţ: "N-ai ştiut, părinte, cum că famenul Anastasie a fost femeie?" 


Iar stareţul a răspuns: "Am ştiut, fiule, şi de aceea am îmbrăcat-o în haină 
bărbătească şi am numit-o "Anastasie famenul", ca să nu fie de sminteală, nici să ştie 
cineva despre dînsa şi să nu străbată vestea în toate părțile; căci împăratul a făcut 
despre dînsa multă cercetare prin toate părțile, iar mai ales într-aceste hotare. 


Însă, iată, cu darul lui Dumnezeu, s-a păzit la noi”. Atunci a spus stareţul 
ucenicului său toată viaţa sfintei, cu de-amănuntul, care, după aceea, a fost ştiută în 
toată lavra. Apoi i-au scris viața ei, spre folosul celor ce o vor citi şi o vor asculta, 
întru slava lui Dumnezeu, Cel întru sfinții Săi preamărit în veci. Amin. 


30.POMENIREA CELUI DINTRE SFINŢI PĂRINTELE NOSTRU 
SOFRONIE, PATRIARHUL IERUSALIMULUI 


(11 MARTIE) 

Sfîntul Sofronie, cel numit cu numele întregii înţelepciuni, s-a născut în 
Damasc, din părinți drepteredincioşi şi deplin înţelepţi, ale căror nume au fost Plintos 
şi Mira, şi erau cetăţeni vestiți. Din tinerețile sale fericitul Sofronie și-a cîştigat viața 
potrivit cu numele său, iubind înțelepciunea cea duhovnicească şi cea dinafară, 
păzindu-şi fecioreasca sa curăţenie, întreagă și neprihănită din pîntecele maicii sale. 
Căci amîndouă acestea, adică înțelepciunea duhovnicească şi fecioreasca curăție, se 
numesc întreaga înţelepciune, mai ales după cuvîntul Sfîntului loan Scărarul, care 
zice: "Întreaga înţelepciune este o numire de obşte a tuturor faptelor bune”. Pe 
acestea şi pe toate faptele bune le-a cîştigat pe deplin înțeleptul Sofronie. 


EI a deprins mai întîi filosofia cea din afară. De aceea a fost numit și "sofist”, 
adică preaînţelept, pentru că numirea de sofist în acele timpuri era foarte mult cinstită 


şi cei mai aleși filosofi cu acest nume erau numiţi, precum altă dată Libaniu sofistul, 
prietenul Sfîntului Vasile cel Mare. După aceea fericitul Sofronie, după filosofia cea 
din afară vrînd să cîştige înțelepciunea cea duhovnicească, umbla prin mănăstiri şi 
prin sihăstrii pustnicești, adunînd de la plăcuţii lui Dumnezeu părinți folos pentru 
sufletul său. 


Mergînd şi la Sfînta Cetate a Ierusalimului și umblînd prin mănăstirile ce erau 
acolo, a intrat în viaţa de obște a marelui Teodosie. Acolo a găsit pe monahul Ioan, 
care se numea Moscu şi Evirat, preot cu rînduiala, bărbat îmbunătățit şi foarte iscusit 
într-amîndouă înţelepciunile, şi în cea din afară şi în cea duhovnicească. 


Lipindu-se Sofronie de acela cu toată osîrdia, ca fiul de tată și ucenicul de 
dascăl, îi urma lui întru toate căile, pînă la sfîrşitul aceluia, umblînd prin mănăstiri și 
prin pustietăți, împreună cu dînsul cercetînd pe sfinții părinți şi scriindu-le vieţile lor 
spre folos; precum este cartea cea scrisă de amîndoi, care se numeşte "Limonariu” 
sau "Grădină de flori" şi care este mărturisită de al şaptelea Sinod, în care se arată 
totul. În acea carte Sfîntul Sofronie adeseori se numeşte sofist de către dascălul său, 
ca cel asemenea cu dînsul în învățătura filosofiei. Dar nu numai sofist numeşte acel 
cuvios loan pe fericitul Sofronie, ci în unele locuri şi domn al său, iar alteori şi 
părinte. Că nu-l avea ca pe un ucenic, ci ca pe un prieten și împreună călător şi 
ostenitor, fiind ales cu viaţa. Pe lîngă aceasta vedea şi mai înainte cu duhul că acela 
avea să fie mare păstor şi stîlp neplecat al Bisericii lui Hristos. 


Cu acest cuvios loan a petrecut Sfîntul Sofronie mai înainte de călugăria sa 
mai întîi în Palestina, în aceeaşi viaţă de obşte a Sfîntului Teodosie - în pustiul 
Iordanului și în mănăstirea ce se numea nouă, care era zidită de Sfîntul Sava. 


După aceea loan şi Sofronie, lăsînd Palestina de frica Perşilor care năvăliseră, 
s-au dus în părțile Antiohiei celei mari. Căci în timpurile acelea Hosroe cel tînăr, 
împăratul Persiei, s-a sculat cu război contra stăpînirii greceşti, pentru o pricină ca 
aceasta: Foca tiranul, precum scrie pe larg Nichifor Calist, istoricul grec, a ucis pe 
Mavrichie, împăratul grecesc (582-602) şi i-a răpit scaunul împărătesc (602-610); iar 
Mavrichie împăratul a fost mai înainte un mare făcător de bine a lui Hosroe al Persiei. 
Căci lui Hosroe, fund izgonit de la împărăția persană și scăpînd în stăpînirea 
grecească, Mavrichie îi fusese ca un tată; şi-i ajutase cu bani împărăteşti şi cu putere 
de oaste de-și luase iarăşi scaunul în Persia, şi se făcuse pace întărită între greci și 
perşi. lar cînd a auzit Hosroe de uciderea făcătorului său de bine, Mavrichie, 1-a părut 
foarte rău de dînsul şi, stricînd toate aşezămintele de pace cu grecii, a început a cugeta 
să răzbune uciderea lui Mavrichie. Deci a năvălit oaste persană contra multor părți 
grecești, mai ales contra Siriei, Feniciei şi Palestinei şi le robeau. 


Atunci sfinții părinţi care petreceau viață pustnicească în acele părți, lăsînd 
mănăstirile şi pustniceșştile lor locuinţe, au fugit fiecare pe unde putea. Într-acel timp 
aceşti doi sfinți, loan şi Sofronie, s-au dus din Palestina. lar după plecarea lor a fost 
luată de perşi Sfînta Cetate a Ierusalimului, iar cinstitul lemn al făcătoarei de viaţă 


Cruci a lui Hristos a fost robit împreună cu prea sfinţitul patriarh; şi patrusprezece 
ani a fost ţinut în Persia în robie, nu cu puţină mîhnire şi jale pentru toată 
creştinătatea. 


Mai înainte de acea robie a Ierusalimului, aceşti sfinți, trecînd prin părțile 
Antiohiei după obiceiul lor, precum s-a zis, asemenea albinelor ce zboară pe flori şi 
adună miere, înconjurau oriunde auzeau că sînt părinți făcători de fapte bune şi, 
adunînd frumusețea sufletului cea mai dulce decît mierea ca într-un singur fagure 
plin de miere, au alcătuit-o prin scris, în cartea ce se numește "Limonariu". lar după 
ce şi acolo s-au apropiat aceleaşi războaie persane, s-au dus în Egipt şi Alexandria, 
unde, făcînd asemenea, au dobîndit multe învățături, pe care le-au lăsat spre folos 
neamului creștinesc celui mai de pe urmă, scriind faptele şi vorbele multor sfinți 
părinţi, pe care singuri cu ochii le-au văzut şi cu urechile le-au auzit. 


Sfîntul Sofronie era încă netuns în chipul monahicesc cînd a mers în 
Alexandria. Acest lucru se dovedeşte din capitolul şasezeci şi nouă al 
"Limonariului", unde dascălul lui Sofronie, loan Eviratul, zice astfel: "Am mers în 
Alexandria eu şi domnul Sofronie, fratele meu, mai înainte de călugăria lui, şi ne-am 
dus la ava Paladie, bărbatul cel îmbunătăţit şi robul lui Dumnezeu". ŞI iarăşi, în 
capitolul o sută zece, din nou zice: Eu şi domnul meu Sofronie am mers în lavra care 
este departe de Alexandria de optsprezece stadii, la un foarte îmbunătăţit egiptean de 
neam și am zis acelui stareţ: "Părinte, spune-ne un cuvînt, cum putem să petrecem 
unul cu altul, căci domnul Sofronie sofistul vrea să se lepede de lume şi să se facă 
monah". Atunci ne-a zis stareţul: "Bine faceţi, fiilor, că lăsaţi cele lumești pentru 
mîntuirea sufletelor voastre. Şedeţi dar în chilii, liniştiţi-vă și, păzindu-vă mintea, 
rugaţi-vă neîncetat, avînd nădejdea spre Dumnezeu. Acela vă va da înţelegerea Sa și 
va lumina mintea voastră”. 


De aici se vede mai lămurit fapta cea bună a Sfîntului, întregului la minte, 
Sofronie, căci, fiind încă mirean, atît de mare osteneală a călătoriei suferea într-acele 
vremi pe la mănăstiri şi prin pustietăţi şi atît de multă sîrguință adăuga pentru 
cercetarea lucrurilor celor folositoare, cum ar putea să se povățuiască la calea 
mîntuirii; ŞI, mai înainte de a se tunde în călugărie, fericitul Sofronie se arăta 
desăvîrşit monah, avînd viaţă monahicească, desăvîrşită în fapte bune. 


După aceea s-a călugărit de dascălul său. Apoi, întîmplindu-se lui o boală 
trupească de care era gata să moară, a văzut o vedenie, precum scrie despre aceasta 
dascălul său, în capitolul o sută doi, zicînd: Vrînd să se sfirşească fratele meu 
Sofronie înțeleptul, eu şi ava loan scolasticul stînd lîngă el, ne-a zis: "Mi se părea că 
merg undeva pe cale şi am văzut că niște fecioare dănțuiau înaintea mea, zicînd: 
"Bine că a venit Sofronie! Acum s-a încununat Sofronie!" Pentru aceasta dănţuiau 
fecioarele acelea înaintea lui, căci el este numit cu numele întregii înțelepciuni". 


Aceasta a scris dascălul său despre el. Apoi, după boala aceea, însănătoşindu- 
se şi fiind în chipul monahicesc, şi mai multe osteneli adăuga, îngrijind de mîntuirea 


sa şi de a altora, pentru că, înmulţindu-se atunci în Egipt eresul lui Sevir, se 
împotriveau ereticilor amîndoi, împreună cu dascălul, ca nişte înţelepţi şi iscusiți în 
dumnezeiasca Scriptură, întrebîndu-se cu ei şi biruindu-i. Pentru aceea prea 
sfințitului Patriarh al Alexandriei, loan Milostivul, îi erau foarte iubiţi şi se cinsteau 
mult de dînsul, ca nişte adevărați prieteni ai lui şi ajutători contra ereticilor şi 
mîngiietori în întristări. 


Se povesteşte în viaţa aceluia, scrisă de Leontie, episcopul Neapolei, că Sfîntul 
Ioan Milostivul avea obicei de şedea miercurea şi vinerea lîngă uşile bisericii, dînd 
voie tuturor celor ce voiau să vină la dînsul, ascultînd trebuinţele fiecăruia, ajutîndu- 
le, potolind certurile şi sfezile şi făcînd pace între oameni. lar dacă se întîmpla cîndva, 
şezînd acolo, de nu venea nimeni la el şi nu cerea nimic, apoi se scula mîhnit și cu 
lacrimi se ducea în casa sa, zicînd: "Acum smeritul loan n-a cîştigat nimic, nici a dus 
ceva lui Dumnezeu pentru păcatele sale". Astfel şi fericitul Sofronie, despre care ne 
este cuvîntul, mîngîindu-l pe prietenul lui, îi zicea: "Cu adevărat, astăzi ți se cade, 
părinte, a te veseli, căci oile tale petrec în pace, fără ceartă şi fără sfadă ca şi îngerii 
lui Dumnezeu". De aici arătat este în cîtă cinste şi dragoste a fost Sfîntul Sofronie, 
împreună cu dascălul său, la acel prea sfinţit patriarh. 


La aceşti sfinți părinţi era obiceiul şi sîrguinţa ca în fiecare zi, să se folosească 
cu un lucru nou, văzînd sau auzind sau învăţînd ceva. Şi li s-a întîmplat un lucru ca 
acesta, precum zice loan: 


Eu şi domnul Sofronie înțeleptul, am mers în casa lui Ștefan filosoful, care era 
lîngă calea ce duce spre biserica Preasfintei Născătoare de Dumnezeu, zidită de 
fericitul Patriarh Evloghie, spre răsărit de a marelui Tetrafil. Sosind în casa 
filosofului, am bătut în poartă, iar portarul ne-a zis: "Încă se odihneşte stăpînul meu, 
mai zăboviţi puţin”. Atunci a zis domnul meu Sofronie: "Să mergem la Tetrafil şi 
acolo vom zăbovi”. Locul acela este cinstit de alexandreni, căci se zice că împăratul 
Alexandru Macedoneanul, aducînd din Egipt moaştele Sfîntului Prooroc Ieremia, le- 
a pus în acel loc cînd a zidit cetatea Alexandria în numele său. 


După ce am mers acolo, pe nimeni n-am aflat, decît numai pe trei orbi. Şi am 
şezut încetişor aproape de ei, avînd la noi cărțile noastre. Deci, vorbind mult între ei 
aceşti orbi, a zis unul către altul: "Prietene, cum ai orbit tu?" Acela i-a răspuns: "Am 
fost corăbier în tinerețile mele şi, plutind dinspre Africa, din multa privire spre mare, 
s-a făcut albeaţa pe ochii mei şi am orbit". Apoi i-a povestit și celălalt cum a orbit, 
zicînd: "Am fost sticlar şi, lucrînd odată cu sticla fără pază, m-am ars şi din dogoarea 
focului mi-am pierdut vederea”. 


Amîndoi orbiu spunîndu-și pricina orbirii lor, au întrebat şi pe al treilea, iar 
acela le-a răspuns: "Cînd eram tînăr, mi-a fost urît a mă osteni şi a lucra, ci am iubit 
lenea; dar, fiind iubitor de plăceri, nu aveam cu ce mă hrăni, de aceea am început a 
fura şi a face multe răutăţi. lar într-una din zile am văzut ducîndu-se spre îngropare 
un mort. Şi am mers în urma celor ce-l duceau, vrînd să văd unde-l vor pune; şi a fost 


îngropat mortul lîngă biserica Sfîntului loan. După ce a înnoptat, am descoperit 
mormîntul, am intrat înăuntru, am luat toate hainele de pe mortul acela și numai o 
cămaşă am lăsat pe el. 


Și, ieşind din mormânt, mi-a zis gîndul cel rău: "Întoarce-te de ia şi cămaşa, 
căci este foarte bună". ŞI eu ticălosul m-am întors, vrînd a dezbrăca şi cămaşa, ca să 
las mortul gol; dar, ridicîndu-se mortul, a stat înaintea mea şi, ridicînd mîinile, mi-a 
zeîriat obrazul cu degetele şi mi-a scos amîndoi ochii; atunci eu ticălosul, cu multă 
nevoie şi durere, abia am ieşit din mormînt. Aşa am orbit”. 


Acestea auzindu-le noi, domnul Sofronie mi-a făcut semn şi ne-am dus de la 
dînșii, apoi mi-a zis Sofronie: "Cu adevărat, părinte loan, astăzi nu mai este nevoie 
să învăţăm mai mult, că ne-am folosit destul. Că oricine făcînd rău, nu poate a se 
tăinui de Dumnezeu". De aceea, arătat este, cum că amîndoi Sfinții loan și Sofronie, 
se îngrijeau de folosul lor în toate zilele. Căci zicînd el "nu este nevoie astăzi ca mai 
mult să învăţăm, pentru că ne-am folosit destul", dovedeşte că toată ziua se sîrguia a 
se folosi cu ceva. 


Petrecînd fericitul Sofronie în Alexandria, a scris minunile Sfinţilor Chir şi 
Ioan, dîndu-le mulțumire pentru vindecarea ochilor săi. Căci atunci cînd a căzut 
bolnav, a alergat la sfinții doctori fără de arginţi cu rugăciune şi cu credință şi a 
cîştigat de la dînșii vindecarea cerută, în biserica lor din Alexandria, avînd către dînşii 
mare osîrdie. Dar după cîtva timp, părțile acelea ale Egiptului, unde este Alexandria, 
au început a fi supărate de năvălirea perșilor. Deci au fost nevoiţi Sfinţii Părinţi loan 
şi Sofronie să fugă şi de acolo, că şi prea sfințitul Patriarh loan Milostivul începuse 
să fugă de frica barbarilor. 


Vrînd să meargă cu el la Constantinopol, au venit şi ei în corabie, nevrînd să 
se lase de el, căci nu suferea să se despartă de dînşii. Deci sfinţitul patriarh Ioan, 
căzînd în boală pe drum, a murit în cetatea Amatunta, iar viaţa lui cea înaltă și 
milosteniile cele multe le-a lăudat înțeleptul Sofronie cu cuvinte alese. După 
îngroparea cea patriarhicească, s-a dus la Roma cea veche cu dascălul său Ioan și cu 
frații care se întîmplaseră cu dînşii, doisprezece la număr. Acolo petrecînd cîtva timp, 
Cuviosul loan, dascălul lui Sofronie, fiind mai bătrîn, s-a dus către Domnul. Și, cînd 
era să moară, a poruncit iubitului şi duhovnicescului său fiu, Sofronie, ca trupul lui 
să nu-l îngroape în Roma. Ci, în raclă de lemn închizîndu-l, să-l ducă în muntele 
Sinai. lar dacă nu-i va fi cu putință să-l ducă pînă la muntele Sinai din cauza 
barbarilor, atunci să-l ducă în Palestina, la mănăstirea cea de obşte a Sfîntului marelui 
Teodosie, unde Cuviosul loan se călugărise şi acolo să-i îngroape moaştele. Deci, aşa 
s-a şi făcut. 


Căci Sfîntul Sofronie, urmînd lui losif cel din Legea Veche, care a dus trupul 
lui lacob în mormîntul părinților săi, a luat din Roma trupul Cuviosului Ioan, 
duhovnicescul său părinte, şi, împreună cu frații, s-a întors în țările greceşti. lar după 
ce a ajuns la Ascalon, a auzit că nu este cu putință să treacă la muntele Sinai din 


cauza barbarilor. Atunci au mers la Ierusalim, care era stăpînit de perși, şi au îngropat 
trupul părintelui lor în mănăstirea de obşte a lui Teodosie. Iar el împreună cu fraţii 
săi locuia în Ierusalim, avînd atunci scaunul Patriarhiei Modest, în locul patriarhului 
Zaharia, care, împreună cu lemnul Crucii, era în robie la perși. 


După puţin timp de la plecarea Sfîntului Sofronie de la Roma în Palestina, 
Dumnezeu a binevoit ca să întoarcă din robie la Ierusalim Sfîntul Lemn al Crucii şi 
pe Patriarhul Zaharia. Căci voievodul Ieraclie, ucigînd pe tiranul împărat Foca și 
luînd singur împărăța grecească (610-641), s-a ostăşit asupra ținutului grecesc şi, 
biruind de multe ori cetele lui Hosroe, a robit cetăţile acelea şapte ani. După aceea, 
Siroes, fiul lui Hosroe, ucigînd pe tatăl său şi luînd împărăţia grecească, căuta să se 
împace cu leraclie, împăratul grecesc. lar condiţiile de pace puse de împăratul 
leraclie erau acestea: împăratul Persiei să lase grecilor Ierusalimul şi să întoarcă 
cinstitul lemn al Sfintei Cruci, cum și pe Patriarhul Zaharia. Și aşa s-a şi făcut. 


Deci, după patrusprezece ani, a fost adus din Persia lemnul Crucii cu mare 
cinste, pe care însuși împăratul leraclie l-a dus pe umerii săi în Sfînta Cetate - precum 
se scrie despre aceasta în ziua de 14 a lunii septembrie -, iar fericitul Patriarh Zaharia 
şi-a luat iarăşi scaunul său. După cîţiva ani acel cinstit Lemn al făcătoarei de viață 
Cruci a Domnului nostru lisus Hristos a fost dus de același împărat leraclie din 
Ierusalim la Constantinopol ca să nu se mai robească de vrăjmaşi acea mare vistierie 
a creştinilor. După aceea Ierusalimul a fost luat iarăși de vrăjmaşi, după cum vom 
vedea mai pe urmă. 


Patriarhul Zaharia, după întoarcerea sa din robie, mai trăind puţin, s-a dus către 
Domnul. După dînsul Modest iarăşi a luat scaunul, dar n-a stat pe el decît numai doi 
ani, pentru că a murit. Apoi a fost ales Sfintul Sofronie ca patriarh al Ierusalimului. 
În acel timp s-a ridicat şi eresul monoteliţilor, adică al celor ce mărturisesc o voie şi 
o lucrare în persoana lui Hristos, în cele două firi ale Lui - în cea dumnezeiască şi în 
cea omenească -, ca şi cum fiecare fire n-ar fi avut deosebită lucrare şi voie. Iar cei 
ce mărturisesc că Hristos nu este desăvîrşit în amîndouă firile, aceia ÎI prihănesc. 


Despre acel eres s-a scris mai pe larg în viața Cuviosului Maxim 
Mărturisitorul, în ziua de 21 a lunii ianuarie. Dar pe acel eres al monoteliților, l-a 
întins mai ales Chir, patriarhul Alexandriei, adunînd sinod şi poruncind a crede ca el. 
Lui i-a urmat Serghie, patriarhul Constantinopolului, iar după dînsul Piros şi alții, 
pentru care au pătimit mulți din cei ce nu se învoiau cu acel eres. Acelui eres 1 s-a 
împotrivit foarte mult prea sfințitul Patriarh al Ierusalimului, Sfîntul Sofronie. Căci, 
adunînd la dînsul sinod, a blestemat acel eres al monoteliţilor şi a trimis scrisori 
întărite ale sinodului pretutindeni. După aceea au fost citite acele scrisori la al şaselea 
Sinod ecumenic și de Sfinții Părinţi s-au mărturisit şi s-au primit ca nişte scrieri 
ortodoxe. 


Sfîntul Sofronie a scris şi alte multe cuvinte şi învățături folositoare Bisericii 
lui Hristos, cum şi viața cîtorva sfinți, printre care şi a Sfintei Maria Egipteanca, care 


a fost asemenea ca îngerii în pustie, mai presus de firea omenească. EI, păstorind 
bine Biserica lui Dumnezeu, a închis gurile ereticilor, izgonindu-i departe ca pe nişte 
lupi, de la turma cea cuvîntătoare. Apoi iarăşi, cu voia lui Dumnezeu, s-a făcut 
năvălirea barbarilor asupra Siriei şi a Palestinei. Însă acum nu era a perșilor, ci a 
mahomedanilor, care mai întîi au luat cetatea Damasc. 


Apoi au înconjurat cetatea lui Dumnezeu, lerusalimul, şi au bătut-o aproape 
doi ani. După ce oastea grecească s-a rănit de dînșii în Siria şi a fost ucis Serghie 
voievodul, prea sfințitul Patriarh Sofronie, împreună cu creştinii din Palestina, s-au 
închis în Sfînta Cetate. Se află cuvîntul lui pe care l-a grăit către popor în ziua Naşterii 
lui Hristos, cînd s-a făcut înconjurarea cetății, în care, ca un alt leremia, plîngea cu 
jale risipirea şi pustiirea sfintelor locuri, ce s-a făcut cu voia lui Dumnezeu pentru 
păcatele poporului. Dar mai vîrtos plîngea că n-a putut să prăznuiască în Betleem 
ziua Naşterii lui Hristos, după obicei, de vreme ce locul Betleemului acum era în 
mîinile agarenilor. 


Sfirşindu-se alt an al înconjurării, cînd creştinii erau strimtorați, s-a simțit 
nevoia a se da pe sine vrăjmaşilor şi a le deschide cetatea. Dar mai întîi prea sfințitul 
Patriarh Sofronie a trimis la voievodul agarenilor, Omar, făcînd cu dînsul aşezămînt 
de pace, întru care la început se cerea ca credinţei creştineşti şi Sfintei Biserici a lui 
Dumnezeu să nu 1 se facă nici un fel de silă şi de strîmbătate. Omar voievodul a 
făgăduit ca acel aşezămînt, precum şi altele să le păzească întregi. Şi, întărind 
cuvîntul acesta, creştinii au deschis porțile cetăţii voievodului agarenesc; iar el, fiind 
fățarnic şi viclean, s-a prefăcut blînd ca o oaie şi smerit, dar în inimă era lup răpitor. 


Îmbrăcîndu-se în nişte vechituri de păr de cămilă, a intrat în cetate pe jos și 
întreba unde este biserica lui Solomon ca să-și săvîrşească acolo rugăciunile lui cele 
de Dumnezeu urîte. lar prea sfințitul Sofronie, ieşind întru întîmpinarea lui și 
văzîndu-l într-un chip ca acela făţarnic, a zis: "lată va fi urîciunea pustiirii, cea mai 
înainte vestită prin proorocul Daniil, care va fi în locul cel sfint”. Deci a plins mult 
cu toţi creștinii și-l îndemna pe voievod ca, lepădînd acele vechituri, să se îmbrace 
în hainele boierești cele cuviincioase lui. 


Şi astfel Sfînta Cetate a lui Dumnezeu, Ierusalimul, s-a luat de agareni și s-a 
strîmtorat creștinătatea de grea robie. Pentru că păgînul voievod al agarenilor n-a 
păzit aşezămîntul de pace făcut cu prea sfințitul Patriarh Sofronie pe care făgăduise 
a-l păzi. Şi a început a face multe strîimbătăți creștinilor din Ierusalim. Văzînd 
aceasta, Sfîntul Sofronie se tînguia de-a pururea și ruga pe Dumnezeu să-i ia sufletul 
lui de pe pămînt, ca să nu vadă mai mult chinuirea creştinilor, uriciunea pustiirii şi 
necinstirea locurilor celor sfinte. Şi, fiind auzit, degrabă şi-a săvîrşit viaţa şi a trecut 
de la pămîntescul Ierusalim, cel plin de lacrimi, spre cel de sus, plin de bucurie, unde 
este locașul tuturor celor ce se veselesc întru lisus Hristos, Domnul nostru, Căruia se 
cuvine slava în veci. Amin. 


31.PĂTIMIREA SFÎNTULUI MUCENIC PIONIE, PRESBITERUL 
SMIRNEI, ȘI A CELOR ÎMPREUNĂ CU DÎNSUL 


(11 MARTIE) 


Apostolul, poruncind a se cinsti pomenirile sfinților, iată ce zice: Aduceţi-vă 
aminte de povățuitorii voştri care v-au grăit vouă cuvintul lui Dumnezeu. lar aceasta 
o zice ca, aducîndu-ne aminte de credinţa, de viaţa şi de sfîrşitul cel cu fapte bune, 
să ne îndemnăm a urma acelora. Deci este cu cuviinţă a cinsti şi pomenirea Sfîntului 
Mucenic Pionie, de vreme ce acesta, cînd era în lume, pe mulţi i-a întors la Dumnezeu 
de la înșelăciunea diavolească; căci a fost bărbat apostolesc întru acele vremi și 
încununîndu-se cu mucenicia şi chemîndu-se către Domnul, ne-a lăsat chipul faptelor 


celor bune, ca şi pînă acum să avem aducere aminte de învăţăturile lui. lar începătura 
nevoinței lui celei muce-niceşti, a fost astfel: 


În luna a şasea (adică a lui februarie, care este a șasea de la septembrie), în 
douăzeci și trei de zile, cînd se săvîrșeşte pomenirea Sfintului Sfinţit Mucenic 
Policarp, episcopul Smirnei, în cetatea Smirnei, în care vieţuia multă mulțime de 
iudei, au fost prinşi, de către necredincioșii elini, Pionie presbiterul şi Sabina, 
rîvnitoarea dreptei credințe, Asclipiad, Macedonie şi Lin, preotul soborniceștii 
biserici; căci atunci era prigonire mare asupra creștinilor, pe vremea împărăției lui 
Deciu (245-251). 


Iar Pionie mai înainte a fost înștiințat cum că vor fi prinşi în ziua praznicului 
Sfîntului Policarp. Deci, postind cu Sabina şi cu Asclepiad, au luat trei lanţuri 
împletite şi le-a pus pe sine, pe Sabina și pe Asclepiad; și şedeau în casă, aşteptînd 
pînă ce vor veni cel ce voiau să-i prindă. lar în ziua pomenirii Sfîntului Policarp, 
după rugăciune, gustînd ei puţină pîine şi apă, a venit Polemon, dregătorul idoleştilor 
jertfe, cu ostaşi, căutînd şi atrăgînd pe creştini la necuratele jertfe idoleşti. Şi a zis lui 
Pionie: "Știţi împărăteştile porunci ca să aduceţi zeilor jertfe?" Răspuns-a Pionie: 
"Știm poruncile Dumnezeului nostru, prin care ne spune ca Lui Unuia să ne 
închinăm". Zis-a Polemon: "Mergeţi la sobor şi acolo, chiar nevrînd, vă veţi supune". 
Răspuns-au Sabina şi Asclipiad: "Noi ne supunem lui Dumnezeu Cel viu”. 


Deci îi ducea pe dînșii Polemon, însă nu cu sila; și văzîndu-i poporul purtînd 
legături de bună voie, alergau în urma lor ca la o minune nouă, unul pe altul 
întrecîndu-se. lar după ce au mers sfinţii în sobor, la mai marele cetății, popor fără 
număr de elini, şi mai vîrtos de iudei, a umplut toate locurile acelea, prin foişoare şi 
prin pieţe. Şi aducîndu-se sfinții în mijloc, Polemon a zis: "O, Pionie, supuneţi-vă 
poruncii împărăteşti, precum şi ceilalți s-au supus, şi aduceţi jertfe zeilor ca să nu vă 
munciți cumplit”. 


Iar Pionie, întinzîndu-şi mîna, cu faţa veselă, a început a grăi către popor: 
"Bărbaţi smirneni, cei ce vă lăudaţi pentru frumuseţea cetății şi pentru locuirea de 
odinioară a lui Homer aici, precum ziceţi, şi care între voi sînteți iudei, ascultați-mă 
pe mine, cel ce voiesc să grăiesc puţin. Vă aud rîzînd şi bucurîndu-vă de venirea la 
voi a unora din noi; socotiți oare a fi de rîs şi de jucărie păcatul acela, că aduc jertfă 
idolilor, nu de a lor bună voie, ci fiind siliţi? Deci s-ar fi căzut vouă, elinilor, a asculta 
pe învățătorul vostru Homer care zice: "Nu este bine ca cineva să se veselească de 
omeneasca pierzare”. 


Iar vouă, iudeilor, Moise vă porunceşte: De vei vedea pe asinul vrăjmaşului 
tău căzut sub sarcina lui, să nu-l treci cu vederea, ci să-l ridici cu dinsa. Asemenea 
se cade să ascultați şi pe Solomon care zice: De va cădea vrăjmașul tău, să nu te 
bucuri de el şi să nu te înalți pe împiedicarea lui. Pentru că eu, ascultind pe 
învățătorul meu, mai bine voiesc a muri decît să-l calc cuvîntul şi mă sîrguiesc cu 


toată puterea mea să nu mă depărtez de la poruncile Lui, la care m-am deprins de 
mult, învăţînd şi pe alții. 


Deci pentru ce rîdeţi de noi, o, iudei, dacă sîntem vrăjmaşi vouă, precum 
ziceţi? ŞI mai ziceți că sînteți şi năpăstuiți de noi cînd vă grăim adevărul. Dar spuneți 
pe cine am năpăstuit, pe cine am gonit, pe cine am silit să se închine idolilor? Oare 
socotiți greşelile voastre a fi asemenea cu greșelile acelora care de frica omenească 
calcă porunca lui Dumnezeu şi fac închinăciune idolilor? Dar cine v-a silit să slujiți 
lui Veelfegor, să mîncaţi jertfele morţilor, să vă amestecați cu fiicele de alt neam, să 
jertfiți diavolilor pe fiii şi fetele voastre, să cîrtiți spre Dumnezeu, să grăiți pe Moise 
de rău, să cugetaţi cu mintea ca să vă întoarceţi iarăşi în Egipt? Cît despre celelalte 
fapte ale voastre voi tăcea. Şi mai ziceţi că nimeni nu poate să vă înșele. 


Oare nu citiți cărțile voastre: Ieşirea, Judecătorii, Regii şi celelalte toate, în 
care sînteți vădiți şi mustrați? Arătaţi-ne pe cineva din noi care nu de silă, ci de 
bunăvoie s-a apropiat de idoli; şi pentru acei puţini aduceţi mustrare şi osîndire 
asupra tuturor creştinilor? Dar o, iudeilor, socotiți că viaţa de acum este asemenea ca 
aria; apoi, ce se vede în arie mai mare, stogul de paie sau de grîu? Dar cînd lucrătorul 
va veni cu lopata să-şi lămurească aria, plevile fiind uşoare, se duc lesne în vînt, iar 
grîul rămîne la pămînt, deci cugetaţi şi la năvodul cel aruncat în mare, oare toate cele 
adunate într-însul şi trase afară sînt bune? Nicidecum. 


Deci aşa este şi viaţa aceasta de acum. Cum voiți să pătimim noi, ca nişte 
nedrepți, sau ca drepţi? Dacă ziceţi ca niște nedrepți, apoi şi pe voi vă vădim cu lucrul 
pentru nedreptatea voastră; oare nu se cade aceleaşi să le pătimiţi? lar dacă vor pătimi 
drepții ca nişte nevinovaţi, ce nădejde de mîntuire mai aveţi voi, fiind nedrepți? Că 
dacă dreptul abia se mîntuieşte, apoi necredinciosul şi păcătosul unde se va arăta? Şi 
se apropie judecata lumii, ale cărei semne sînt dovedite. Că eu am străbătut toate 
părțile iudeilor, am trecut rîul Iordanului, am văzut pămîntul pe care se vede semn 
despre mînia lui Dumnezeu pentru păcatele oamenilor care locuiesc pe dînsul și a 
celor ce fac multe ucideri și răutăți călătorilor străini. 


Am văzut ieşind fum dintr-însul, iar cîmpiuile și ţarinile arse de foc şi deşarte 
de orice roadă, neavînd pic de umezeală. Am văzut şi Marea Moartă (sau iezerul 
asfaltic, aducător de smoală) şi apă din firea sa, căzută cu pedeapsa lui Dumnezeu, 
care nu poate să adape nici un fel de ființă, nici să ţină în sine trupul omenesc şi orice 
lucru ai arunca într-însa, îndată îl leapădă afară. Dar pentru ce pomenesc pe cele ce 
sînt departe? Voi vedeţi Decapolia, latura Lidiei cea arsă, care şi pînă acum se află 
pîrlită pentru pedepsirea celor necurați. 


Aduceţi-vă aminte iarăşi de arderea muntelui Etna şi de aprinderea insulei 
Siciliei. lar dacă şi acelea vi se par că sînt departe, apoi cunoașteți apele cele calde, 
care ies din pămînt, de unde se încălzesc şi se înfierbîntă? Au nu din focul care este 
pregătit păcătoşilor în părțile cele dinăuntru ale pămîntului? De aici cunoaştem că va 
fi judecata și pedeapsa cea de foc a păcătoşilor de la Dumnezeu, prin Cuvîntul Lui 


cel întrupat, prin Domnul nostru lisus Hristos. De aceea nu vom sluji zeilor elinești 
şi nu voim a ne închina idolului de aur”. 


Zicînd Sfîntul Pionie acestea şi altele multe, Polemon şi cei mai mari cu dînsul 
din cetate, cum și tot poporul, ascultau cu multă linişte. După aceea oarecare din 
cetățeni, împreună cu Polemon, rugau pe Pionie, zicînd: "Ascultă Pionie, noi te iubim 
pentru obiceiul tău cel bun şi pentru blîndeţea ta şi voim să fii viu; cu adevărat, este 
bun lucru şi dulce a vieţui şi a vedea lumina soarelui". Sfîntul răspunse: "Şi eu 
socotesc că este iubită viaţa aceasta vremelnică, dar fără de asemănare este mai 
plăcută aceea pe care o dorim noi creştinii. Lumina aceasta o socotesc a fi veselă și 
dulce; dar mult mai veselă şi mai dulce este lumina cea adevărată, pe care nădăjduim 
a o avea. Toate acestea care se văd cu ochii trupeşti sînt frumoase şi nici noi nu le 
dăfăimăm, nici nu urîm făpturile lui Dumnezeu, dar sînt altele nevăzute, cu adevărat 
mai frumoase şi mai alese, pe care le cinstim mai mult decît pe cele văzute". lar un 
clevetitor oarecare, anume Alexandru, om viclean, a zis: "Ascultă-mă, Pionie”. 
Sfîntul îi răspunse: "Tu ascultă-mă pe mine, că cele ce ştii tu, ştiu şi eu, iar cele ce 
ştiu eu, tu nu știi”. 


Alexandru, rîzînd de sfînt, a zis: "Dar aceste legături pentru ce sînt pe tine?" 
Sfîntul răspunse: "Ca să nu ne socotiți că venim la închinarea idolilor voştri, ci să 
cunoaşteţi cu adeverire că mergem în temniță și la moarte pentru Dumnezeul nostru”. 
ŞI alţi sfătuind cu momeli pe Pionie şi nimic sporind, Alexandru a zis: "Ce trebuință 
este de multe cuvinte, dacă ei nu voiesc să fie vii?" Iar poporul voia ca Pionie să fie 
dus la locul de privelişte ca toți să poată auzi cuvintele lui; dar Polemon nu voia, 
temîndu-se să nu facă în popor tulburare şi gîlceavă. 


Şi zicea către Pionie: "Dacă nu voieşti să jertfești zeilor, apoi să intri măcar în 
locaşul lor”. Sfîntul răspunse: "Ce folos va fi idolilor de mergerea mea la dînșii?" 
Polemon zise: "Pleacă-te, Pionie". lar Pionie răspunse: "O, de aş fi putut eu ca să vă 
îndu-plec pe voi pe toţi ca să fiți creştini”. lar ei tare rîzînd, au zis: "Nu vei putea ca 
să ne faci aceea ca de vii să fim arşi cu foc”. Zis-a sfîntul: "Mai cumplit este ca după 
moarte să ardeţi în veci în focul nestins". 


Atunci fericita Sabina a zîmbit. lar Polemon împreună cu ceilalți i-au zis: "Ce 
rîzi?" Răspuns-a aceea: "Mă bucur că sînt creștină, căci cei ce sînt întru pocăinţa lui 
Hristos, aceia se vor bucura în veci”. Zis-au către dînsa păgînii: "Vei rîde cînd pe 
cele ce nu le voieşti, pe acelea le vei pătimi; căci femeile care nu se închină zeilor, 
se duc în casa de desfrînare"”. Răspuns-a aceea: "Dumnezeu Cel adevărat se va îngriji 
de mine". 


După aceasta au scris numele sfinților şi răspunsurile lor, prin care mărturisind 
pe Hristos, s-au lepădat de idoli. lar cînd erau să scrie numele Sabinei, Sfîntul Pionie 
i-a zis încet ca să nu-şi spună numele cel adevărat, ci să se numească Teodota; iar 
aceasta o zicea ca să nu fie ştiută de stăpîna sa. Căci Sfînta Sabina a fost roaba unei 
slăvite femei eline care, mai înainte cu cîțiva ani de acea vreme, pe vremea împărăției 


lui Gordian (238-244), neputînd pe roaba sa, adică pe fericita Sabina, s-o întoarcă de 
la Hristos, a izgonit-o în munţi pustii, unde în taină era hrănită de credincioşi; după 
aceea, prin sîrguinţa cea mare a Sfîntului Pionie, s-a izbăvit din legături şi din robia 
stăpînei sale. Deci, temîndu-se Sfîntul Pionie ca nu cumva să se înștiințeze despre 
dînsa stăpîna ei şi iarăşi s-o ia la sine, a poruncit ca Sfînta Sabina să se numească 
Teodota. Deci cînd a întrebat-o Polemon cum se numește, ea a răspuns: "Mă numesc 
Teodota". Zis-a Polemon: "Eşti creștină?" Răspuns-a sfinta: "Cu adevărat sînt 
creştină". 


Și s-au scris cuvintele ei ca și ale lui Pionie şi ale lui Asclipiad. Întrebat-a 
Polemon: "Pe care Dumnezeu cinsteşti?" Răspuns-a sfinta: "Pe Dumnezeu Cel 
Atotputernic, Care a făcut cerul, pă-mîntul şi pe noi toţi; şi Care a fost cunoscut prin 
Cuvîntul cel întrupat din Preacurata şi cea neispitită de nuntă, Fecioara Maria, 
Născătoarea de Dumnezeu, adică prin Domnul nostru lisus Hristos". Iar după ce li s- 
a scris numele, au dus pe sfinţi în temniţă, urmîndu-le tot poporul. lar unii ziceau 
despre Sfîntul Pionie: "Judecaţi cum acesta care era totdeauna galben, acum este 
rumen la faţă”. Iar alţii strigau: "Pe aceştia care n-au voit să jertfească zeilor, se cade 
a-l munci". Răspuns-au sfinţii: "Munciţi-ne dar, cine vă opreşte? Nu merg înaintea 
noastră oameni înarmaţi, nici nu ne apără ostași, sîntem în mîinile voastre, munciţi- 
ne?" 


Iar un altul, arătînd spre Sfîntul Asclipiad, zicea: "Acesta voiește să aducă 
jertfe zeilor". Răspuns-a Sfîntul Pionie: "Minţi, căci nici unul dintre noi nu va face 
aceasta”. Iar alții, pomenind anume pe cei căzuţi de la Hristos, ziceau: "Cutare şi 
cutare au jertfit, iar voi pentru ce nu jertfiți?" Sfîntul Pionie a zis: "Fiecare are voia 
sa, ce-mi pasă, eu sînt Pionie"”. Deci poporul se mînia asupra Sfîntului Pionie și 
asupra celor cu dînsul şi de abia au ajuns pînă la temniţă; căci puţin a fost de nu i-a 
ucis poporul. 


Şi intrînd în temniţă, au aflat pe Lin, presbiterul soborniceştii biserici, şezînd 
în legături pentru Hristos, şi pe o femeie din satul Carina, anume Macedonia; şi 
veneau la ei mulți din credincioşi, aducîndu-le cele de trebuinţă, însă ei nu voiau să 
ia; lar pe cele luate le împărțeau la străjerii temniței. Apoi unii elini cercetau pe sfinți 
şi-1 sfătuiau la necurăție; dar auzind de la ei răspunsurile cele tari, se duceau mirați. 
Mergeau încă la legaţii lui Hristos şi aceia care, fiind creştini, fără de voie căzuseră 
din buna credinţă, îngrozindu-i prin frica muncilor şi fiind nevoiți spre jertfa 
idolească; şi plîngere multă se făcea în temniţă, în toate zilele, înaintea sfinților. 


Deci Sfîntul Pionie plîngea foarte mult pentru dînşii, iar mai vîrtos pentru 
aceia care, avînd viaţă bună şi cinstită, s-au temut de munci şi au jertfit celor ciopliți. 
ŞI zicea în plîngerea sa: "Cu mucenicie nouă sînt muncit în inima mea, în bucăţi sînt 
tăiat în sufletul meu, cînd văd mărgăritarele bisericeşti călcate de porci şi cereştile 
stele răsturnîndu-se la pămînt cu coada balaurului; iar via cea sădită cu dreapta lui 
Dumnezeu, mîncată de porcul cel sălbatic şi răpită de toţi cei ce trec în cale. 


Deci, fiii mei, pentru voi iarăşi mă chinuiesc, pînă ce se va închipui Hristos în 
VOI; crescuții mei cei iubiți, pe care v-am hrănit cu pîinea cea cerească, pentru ce v- 
ați întors în calea cea în-drăcită? Acum bătrînu cei fărădelege au pus prihană asupra 
Susanei, celei cu mintea întreagă, adică asupra Bisericii lui Hristos; acum Aman s-a 
înălțat, iar Estera cu toată seminția sa se tulbură; acum a cuprins foametea - nu 
foamete de pîine, nici de apă, ci foamete de auzirea cuvîntului lui Dumnezeu; acum 
au adormit toate fetele Evangheliei. lată s-a împlinit cuvîntul Domnului: "De va veni 
Fiul Omului, oare va afla credință pe pămînt?" Și alt cuvînt al Lui care zice: Va da 
frate pe frate la moarte; de aceea aud că acum fiecare este vînzătorul aproapelui său. 


Cu adevărat ne-a cerut satana ca să ne cearnă ca pe grîu şi lopata cea de foc 
este în mîinile Cuvîntului lui Dumnezeu ca să curăţească aria Sa. S-a stricat sarea, s- 
a lepădat afară şi este călcată de oameni. Dar nimeni să nu socotească, o, fiilor, că 
Domnul a slăbit. Nu Domnul, ci noi am slăbit. Pentru că zice: Au doară a slăbit mina 
Mea a vă izbăvi pe voi? Au s-a îngreuiat auzul meu ca să nu vă asculte pe voi? Dar 
păcatele voastre au făcut despărțire între voi şi între Dumnezeul vostru. Greşit-am, 
fraților; călcat-am poruncile Domnului şi am făcut fărădelege, mîniind pe Dumnezeu 
şi mîhnind pe aproapele; căci urînd unul pe altul, pîrînd şi clevetind unul pe altul, pe 
noi singuri ne-am defăimat. Se cădea ca dreptatea noastră să fi covîrşit mai mult decît 
a fariseilor şi a cărturarilor. 


Încă aud că iudeii vă cheamă pe unii din voi la ale lor adunări; dar păziţi-vă ca 
nu cumva să vă legați în laţurile cele mai grele, că veţi cădea în păcatul cel neiertat 
care este hula împotriva Duhului Sfînt, şi ca să nu fiți împreună cu iudeii, cu boierii 
Sodomei şi cu poporul Gomorei, ale căror mini sînt pline de sînge. Noi nici prooroc 
n-am ucis, nici pe Hristos nu L-am vîndut sau L-am răstignit! Dar pentru ce grăiesc 
eu multe? Aduceţi-vă aminte de ceea ce ați auzit mai înainte, de multe ori, de la mine. 
Au nu știți pe iudeii care zic, că Hristos a fost om simplu şi ca un muritor a pătimit 
moartea cea de Cruce? 


Deci să ne spună, dacă a fost om simplu şi muritor, apoi cum s-a umplut toată 
lumea de mulțimea ucenicilor Lui şi cum pătimesc mulţi și astăzi pentru numele Lui? 
Cum dar cu numele unui om simplu și muritor se izgoneau diavolii şi chiar acum se 
izgonesc şi se vor izgoni pînă la sfîrșitul veacului? Apoi cum se fac şi alte minuni, 
cu numele Lui cel atotputernic, în bisericile credincioşilor? Dar nu înţeleg ticăloșii 
iudei că Hristos, Domnul nostru, a pătimit de voie, a murit pentru noi și a înviat a 
treia zi cu slavă; și grăiesc nelegiuiții că Hristos ar fi fost fermecător şi că prin puterea 
farmecelor s-ar fi sculat din morţi; deci, să ne arate, ce Scriptură mărturiseşte unele 
ca acestea despre Hristos, a lor sau a noastră? Sau care om drept a zis aceasta cîndva? 
Au doară nu este aceasta minciună dovedită? Cei ce grăiesc o minciună ca aceea sînt 
nelegiuiți. 


Dar pentru ce să cred mai mult vorbele unora ca acestora, decît ale oamenilor 
drepți? Eu încă din copilărie am auzit acea vorbă mincinoasă a lor; căci este scris că 
Saul regele, mergînd la o femeie fermecătoare, o poftea ca să învieze din morţi pe 


proorocul Samuil şi, făcîndu-și femeia fermecătoria sa, a văzut pe un bărbat bătrîn 
ridicîndu-se din pămînt; acela era îmbrăcat cu o haină lungă şi, cunoscînd Saul că 
acela este Samuil, îl întreba de ceea ce dorise. Deci, putea oare vrăjitoarea aceea cu 
adevărat să învie pe Samuil, sau nu? De vor zice iudeii că putea, apoi ei mărturisesc 
că nedreptatea a putut mai mult decît dreptatea şi că vrăjitoria este mai puternică 
decît sfințenia; deoarece sfîntul prooroc nu putea să nu asculte pe vrăjitoarea aceea. 


Deci, cei ce grăiesc aşa, sînt urîți şi blestemaţi; iar de vor zice, că vrăjitoarea 
aceea n-a putut să învie cu adevărat pe Samuil proorocul cu vrăjile sale, apoi nici 
despre Hristos, Domnul nostru, nu vor putea să zică că ar fi înviat din mormînt cu 
putere de vrăjitorie. Dar înțelegerea povestirii aceleia este în Sfînta Scriptură astfel: 
Cum putea diavolul care petrecea în vrăjitoarea aceea, să aducă în această viaţă 
sufletul sfîntului prooroc care se odihneşte în sînul lui Avraam? Că cel mai mic peste 
cel mai mare nu are stăpînire şi diavolul nu poruncește sfîntului, ci îngerii cei căzuți 
de la Dumnezeu îi ascultă pe ei; căci, lăsînd pe Dumnezeu, le slujesc lor şi îi cheamă 
prin vrăji, şi orice ar cere vrăjitorii, diavoli le împlinesc. 


Vrăjitoarea a cerut acel lucru de la diavolul care o asculta și el a luat chipul 
proorocului și nu este de mirare aceasta, deoarece satana singur, după cuvîntul 
Apostolului, se închipuieşte în îngerul luminii și slugilor lui nu le este cu 
neobișnuință a lua uneori asupră-şi asemănarea slugilor lui Dumnezeu, după cum și 
antihrist va lua asupră-şi chipul lui Hristos. 


Deci acea femeie vrăjitoare n-a înviat pe Samuil, ci pe diavolul, cel în chipul 
lui Samuil, i l-a arătat lui Saul, regele cel căzut de la Dumnezeu. Şi adevereşte despre 
aceea chiar Scriptura care zice către Saul, cel ce i s-a arătat în chipul lui Samuil: Și 
tu dimineaţă vei fi împreună cu mine. Deci, cum putea Saul, vrăjmaşul lui Dumnezeu, 
să fie împreună cu Sfintul Prooroc Samuil? Oare nu va fi mai bine împreună cu 
diavolul, căruia 1 s-a robit, depărtîndu-se de la Dumnezeu? Să ştie iudeii, grăitori de 
minciuni, că nu este cu putinţă să fie adevărată înviere din morţi prin oarecare 
vrăjitorii; şi precum pe Samuil nu l-a înviat vrăjitoria, nici Hristos nu S-a sculat prin 
vrăjitorie, ci cu puterea Sa dumnezeiască a călcat puterea morții; şi precum de voie 
a pătimit şi a murit, în acest chip de voie a şi înviat cu stăpînirea Sa ca un Dumnezeu. 
lar dacă nu vor crede ei aceasta, apoi să ziceți către dînșii: "Noi, deşi am jertfit 
idolilor, însă sîntem mai buni decît voi, că voi nesilindu-vă, aţi jertfit diavolilor, iar 

noi cu sila". 


Şi sfătuia Sfîntul Pionie pe cei căzuţi, zicîndu-le: "Nu vă deznădăjduiţi, 
fraților, deşi ați căzut în foarte mare greşeală, jertfind idolilor, ci pocăiți-vă cu 
adevărat şi din toată inima; şi vă întoarceţi iarăşi la Hristos, Dumnezeul nostru, că 
este milostiv şi gata a primi pe toți cei ce vin la Dînsul cu pocăință și vă va primi cu 
bucurie şi pe voi, ca pe nişte fii ai Săi". Iar ei căindu-se cu tînguire mare, de greşeala 
lor, s-au întors iarăşi la Hristos Dumnezeu. 


După aceasta a mers la temniță Polemon, economul jertfelor idoleşti, iar Teofil 
magistrianul era cu oaste şi cu popor și, scoțînd afară pe sfinţi, le zicea: "lată 
Evctimon, episcopul vostru, s-a închinat zeilor noștri şi le-a adus jertfă, deci plecaţi- 
vă ŞI voi şi faceţi aceeași ca dînsul; iar dacă nu, veţi fi judecaţi de Lepidon popa și 
de Evctimon în capiștea zeilor”. 


Sfîntul Pionie răspunse: "Dacă Evctimon episcopul a jertfit idolilor, ce avem 
noi? Noi nu vom jertfi şi se cuvine să ne judece antipatul, iar nu Lepidon, nici 
Evctimon, nici voi. Dar voi pentru ce, neașteptînd venirea antipatului, ați luat 
stăpînirea lui?" lar cei ce veniseră, grăind multe sfinților, au plecat şi s-au întors iarăși 
cu oaste şi cu popor, grăind cu nedreptate că antipatul a trimis să fie duși în Efes, la 
întrebare. Pionie răspunse: "Să vină trimisul, să ne ia şi să ne ducă". Teofil zise: "Nu 
credeţi ceea ce zic? Sînt vrednic de credință”. Apoi, aruncînd o funie după grumazul 
Sfîntului Pionie, l-a dat ostaşilor să-l ducă în capiştea idolească. ȘI, luîndu-i pe toți, 
îi duceau cu sila, că sfinții nu voiau să meargă la idoli, ci strigau cu mare glas: 
"Sîntem creştini, ce avem noi cu cei ciopliți?" 


Deci, împingînd pe sfinţi, îi tîrau, iar pe Sfîntul Pionie, trăgîndu-l cu ştreangul 
de grumaz, puţin era de nu l-au sugrumat. Fiind ei scoşi în mijlocul priveliştii şi 
aproape de capiște, Sfîntul Pionie a căzut la pămînt, mărturisind că este creştin, şi nu 
voia nici a intra în capişte; deci, năvălind şase slujitori la dînsul, îl băteau cu mîinile 
şi cu picioarele şi-l loveau cu genunchii în coaste; apoi, luînd pe cel ce li se 
împotrivea foarte tare, îl duceau cu mîinile şi l-au aruncat în capişte, înaintea 
necuratului altar, unde sta încă ticălosul episcop Evctimon, săvîrşindu-și idoleasca 
jertfă. Şi a zis Lepidon: "Pentru ce voi, o, Pionie, nu voiți să aduceţi jertfe zeilor?" 
Sfîntul răspunse: "Deoarece sîntem creştini”. 


Zis-a Lepidon: "Pe care Dumnezeu cinsteşti?" Răspuns-a Pionie: "Pe Acela 
cinstim, Care a făcut cerul şi pămîntul, marea şi toate cele ce sînt într-însele”. 
Întrebat-a Lepidon: "Dar cine a fost răstignit?" Răspuns-a sfîntul: "Acela a fost, pe 
Care L-a trimis Dumnezeu Tatăl pentru mîntuirea lumii". lar boierii strigînd tare, au 
rîs. Dar Lepidon a început cu cuvinte dosăditoare a defăima şi a ocări pe fericitul 
Pionie. După aceea, cu silă punînd cununi pe sfinții mucenici Și, după cum le era 
obiceiul păgînilor ca să joace lîngă jertfe, îi sileau să guste din jertfele idoleşti. Iar ei 
au rupt cununile și, aruncîndu-le la pămînt, le-au călcat cu picioarele şi au scuipat 
idoleştile jertfe. Deci, făcînd necuraţii strigare şi gîlceavă, iarăşi i-au dus în temniţă 
pe sfinți, cu ocări şi cu bătaie. 


Iar pe Sfîntul Pionie, intrînd pe uşile temniţei, unul din ostaşi l-a lovit cu ceva 
tare în cap şi l-a rănit. ŞI îndată cel ce l-a lovit s-a îmbolnăvit de miini. ŞI cu totul s- 
a aprins de durere şi s-a umplut de bube trupul lui, apoi s-a umflat, încît abia mai 
putea să răsufle. După aceea a mers antipatul Cvintilian în Smirna şi şezînd la 
judecată, a pus înainte singur pe Sfîntul Pionie, la întrebare. Deci, ispitind şi aflîndu- 
| că nu se înduplecă, a poruncit ca să-l spînzure şi cu unghii de fier să-i strujească 
trupul. Astfel fund muncit sfîntul, îi ziseră: "Pentru ce te grăbeşti la moarte?" 


Răspuns-a sfîntul: "Nu la moarte, ci la viaţa veșnică mă grăbesc". Apoi, după acea 
mucenicie, a osîndit pe sfîntul la moarte şi se citea, după obiceiul romanilor, sentinţa 
de moarte, cea scrisă astfel: "Pe Pionie, care singur pe sine s-a mărturisit că este 
creştin, am poruncit ca să-l răstignească şi să-l ardă în foc de viu”. 


Deci, fiind dus sfîntul mucenic la locul cel de răstignire și de ardere, singur s- 
a dezbrăcat de hainele sale şi, privind la trupul său, s-a umplut de mare bucurie pentru 
curăția trupească şi, căutînd spre cer, a mulțumit lui Dumnezeu că într-acest fel, pînă 
în sfîrșit l-a păzit, întru curăție neprihănită. Şi era pe pămînt lemnul cel pregătit 
asemenea crucii, pe care era să-l răstignească. Apoi singur s-a culcat şi s-a întins pe 
lemnul acela și se dădea ostaşilor ca să-l pironească, care, după ce l-au pironit, ziceau 
către dînsul: "Ascultă, Pionie, şi te supune poruncii împărăteşti, căci îţi vom scoate 
îndată piroanele şi doctorii te vor vindeca și vei fi sănătos”. lar sfîntul, după tăcere, 
a zis: "Doresc a adormi, ca mai bun să mă scol la învierea cea de obşte”. 


După aceea, pironindu-l, au ridicat lemnul acela şi l-au pus drept, iar capătul 
cel de Jos îngropîndu-l în pămînt şi întărindu-l, au îngrămădit împrejur mulțime de 
lemne şi le-au aprins. Deci para aceea mare l-a înconjurat pe sfîntul, iar el închizînd 
ochii, se ruga lui Dumnezeu în taină şi nu ardea; şi toți, văzîndu-l cu ochii închişi, au 
socotit că acum a murit. Dar el, după cîtăva vreme, potolindu-se văpaia încet, își 
săvîrşea rugăciunea cea făcută în taina inimii şi şi-a deschis ochii; iar poporul foarte 
mult s-a mirat, văzîndu-l încă viu şi într-atîta de mare foc. Apoi cu faţa veselă, la 
sfîrşitul rugăciunii sale, zicînd "Amin", a adaus a zice: "Doamne, primeşte duhul 
meu!" Şi a adormit. 


Iar după ce s-a stins focul, s-a aflat trupul lui cu totul întreg şi nici un păr din 
capul lui n-a ars. lar faţa îi era luminoasă, strălu-cind de dumnezeiescul dar, care a 
fost dovedit semn despre bucuria sufletului celui sfînt care întru cereasca bucurie a 
intrat şi a luat cununa biruinței din dreapta lui Hristos. Aceasta a fost pe vremea 
împărăției lui Deciu (249-251), în cetatea Smirna, şi pe vremea antipatului Cvintilian, 
în al cincilea idis al lui martie, după obiceiul romanilor; iar după al Asiei întru a 
şaptea lună (adică în luna martie, care este a şaptea de la septembrie), întru al 
unsprezecelea număr, sîmbătă şi al zecelea ceas din zi. Pînă aici sînt cuvintele 
Sfîntului Simeon Metafrast despre Sfîntul Pionie. 


Iar pentru ceilalți sfinți mucenici care împreună cu Sfîntul Pionie au fost prinși 
şi ţinuţi în legături, nu este scris cu ce fel de munci și-au săvîrşit nevoinţa. Însă este 
cu neîndoire că au pătimit pentru Hristos şi cereasca viață împreună cu Sfintul Pionie 
au cîștigat. Acest Sfînt Pionie, presbiterul, a scris viaţa şi pătimirea Sfîntului Sfinţit 
Mucenic Policarp, episcopul Smirnei, dar mai pe urmă şi el însuşi cu dînsul s-a 
învrednicit de aceeaşi parte, întru împărăția Domnului nostru lisus Hristos, Care 
împreună cu Tatăl şi cu Sfîntul Duh împărăţeşte în veci. Amin. 


NOTĂ - În cartea întîi a împăraţilor, în capitolul 28, se scrie, cum că Samuil 
proorocul a grăit către Saul astfel: "Dimineaţă, tu și fii tăi vor cădea cu tine"; iar în 


altă tălmăcire se citeşte: "Dimineaţă tu şi fiii tăi veți fi cu mine". lar Metafrast într- 
această istorie a Sfîntului Pionie a scris astfel: "şi tu astăzi cu mine vei fi”. Și în altă 
parte, asemenea s-a scris ca şi la Metafrast. Şi socoteşte Sfintul Pionie, cum că în 
chipul lui Samuil s-a arătat diavolul şi voia să ia la sine sufletul lui Saul după uciderea 
aceluia. 


Încă sînt unii care socotesc că, într-adevărat, sufletul lui Samuil, fără trup, mai 
înainte de vrăjitoria femeii aceleia, prin porunca lui Dumnezeu, s-a arătat lui Saul; şi 
se întăresc cu acea părere cuvintele lui Isus Sirah, care, în capitolul 46, la sfîrşit, zice 
de Samuil astfel: "După adormirea sa a proorocit şi a arătat împăratului sfîrşitul lui, 
apoi a înălțat din pămînt glasul său prin proorocie”. 


32. VIAŢA CUVIOSULUI TEOFAN MĂRTURISITORUL, EGUMENUL 
MARELUI LOCAȘ DIN SIGRIANI 


(12 MARTIE) 


Patria Cuviosului Teofan a fost Constantinopolul, fiind născut din părinți 
cinstiți, Isaac şi Teodotia. Isaac era rudenie împăratului Leon Isaurul (717-740) şi a 
lui Constantin Copronim (740-775). De aceea se şi numea "Isaurie”, ca unul ce era 
dintru acelaşi neam împărătesc şi din părțile Isauriei. El se afla în dregătoriile cele 
mai mari ale palatului împărătesc şi voievod în împărăția lui Copronim. ŞI era atunci 
eresul iconoclast contra sfintelor icoane şi prigoană mare asupra drepteredincioşilor. 


Deci Isaac, împreună cu soţia sa, Teodotia, fiind în taină drepteredincioşi de 
frică, îşi păzeau dreapta credință. Și s-au învrednicit a fi născători unui fiu ca acesta, 
care ca o rază avea să lumineze Biserica lui Hristos. Şi i-au pus numele Teofan, care 
se înțelege "de Dumnezeu arătat", pe de o parte, că s-a născut la praznicul Sfintei 
dumnezeieştii Arătări (Bobotează), care în grecește se numeşte "Teofania", iar pe de 
alta că, voind dumnezeiasca rînduială, pentru adeverire, l-a ales din pîntecele maicii, 
precum altă dată pe leremia proorocul și, sfințindu-l, l-a arătat mare luminător al 
Bisericii. 


Deci, se numea fericitul "Teofan şi după numele tatălui său, Isaac, precum 
despre aceea pomeneşte Anastasie, păzitorul de cărți. Aceasta a fost mai înainte de 
tunderea lui în rînduiala monahicească, către care din tinereţe ardea cu inima, precum 
vom vedea mai jos. 


După naşterea fericitului de Dumnezeu arătatului prunc Teofan, tatăl său 
Isaac, vieţuind numai trei ani, a trecut la viaţa cea fără de sfîrşit. lar înainte de a muri, 
a scris diata şi a încredinţat pe fiul său, care era numai de trei ani, împreună cu maica 
lui, în purtarea de grijă şi în paza însăși a împăratului Constantin Copronim, ca unui 
neam al său. Şi creştea pruncul cu anii şi cu înțelegerea, învăţind dumnezeiasca 
Scriptură şi bunele obiceiuri. Ajungînd la doisprezece ani, unul din senatori avînd o 
fiică de zece ani şi văzînd pe pruncul acesta frumos, înţelept, foarte bogat şi rudă a 
împăratului, căuta să-i dea de nevastă pe fiica lui, la care lucru şi Teodotia văduva, 
maica lui Teofan, se învoia. 


Întrucât acel lucru nu se putea săvîrşi fără voia împăratului, senatorul l-a rugat 
foarte mult pe împărat pentru acel lucru, căutînd ca astfel să se apropie de el, însoțind 
pe fiica sa după nepotul împăratului. Deci, învoindu-se, s-a făcut logodna copiilor 
mai înainte de vîrsta cea cuviincioasă de nuntă. Însă nunta s-a amînat pînă la anii cei 
desăvîrşiți ai vîrstei amîndorura, ai mirelui şi ai miresei. 


În acel timp a murit împăratul Copronim, iar după dînsul a venit Leon, fiul lui 
cel de-al patrulea, cu acelaşi nume, care s-a numit după mamă Cazaris (775-780). 
Căci ea a fost fiica lui Cagan, stăpînitorul Cazarilor, care în păgînătate se numise 
Cazara, iar după botez Irina. 


După cîtăva vreme şi mai înainte de nunta lui Teofan, maica lui, Teodotia, 
murind, lăsă fiului său o bogăţie fără număr. În casa lui Teofan era o slugă oarecare, 
temător de Dumnezeu şi înţelept, iubit de Teofan pentru obiceiul cel îmbunătățit al 
lui, pe care-l avea ca sfetnic bun întru toate. Cu vorbirea cea de folos a aceluia 
îndemnîndu-se şi, mai ales, povăţuindu-se de Duhul lui Dumnezeu, Cel ce toate le 
lucrează, a iubit întreaga înţelepciune şi se gîndea cum ar putea să-şi păzească 
fecioreasca sa curăţenie, dorind cu osîrdie chipul şi viața monahicească. 


Deci a început a-şi împărți bogăţia la cei scăpătaţi şi săraci. De acest lucru 
înştiințîndu-se socrul său, chiar şi nevrînd, se sîrguia să săvîrşească nunta, pentru că 
acum sosise şi vremea. Venind ziua cea hotărîtă și săvîrşindu-se ospăţul de nuntă 
după obicei, cel de Dumnezeu arătat tînărul Teofan toată mintea şi-o avea pironită 
către Dumnezeu, rugîndu-se în taina inimii sale să-l păzească Domnul în feciorie cu 
darul Său. 


Închizîndu-se în cămară, tînărul cu mireasa sa, şi şezînd pe patul lor, a început 
a-şi arăta gîndul său cel ascuns şi cu suspinuri din inimă a zis către mireasă: "Iubita 
mea, oare nu ştii că vremea aceasta a vieții noastre este scurtă şi sfîrşitul nostru 
neştiut? Apoi nu ştii că îi aşteaptă judecată nemilostivă pe acei care îşi duc viaţa în 
desfătări şi îndestulări şi adeseori mînie pe Dumnezeu? Deşi nunta este rînduită de 
Dumnezeu, însă grijile lumești care urmează la cei căsătoriți depărtează mintea 
omenească de la Dumnezeu și o fac deşartă de gîndurile cele plăcute Lui şi nici n-o 
lasă să privească cu ochii sufletului spre cele viitoare. 


Ştim pe Lazăr care, pentru vremelnica chinuire, a fost dus de îngeri în sînul 
lui Avraam; iar pe cel bogat, care a petrecut în desfătări, îl ştim aruncat în muncile 
iadului, neputînd să capete o picătură de apă în văpaia aceea spre răcorirea limbi lui. 
Auzim cui sînt făgăduite şi fericirile evanghelice pregătite în ceruri. Nu bogaţilor, 
care petrec în veselia lumii acesteia şi în toată buna fericire. Ci celor săraci, celor ce 
plîng, celor ce flămînzesc, celor ce însetoşează, celor ce rabdă pentru Hristos izgonire 
şi ocară. ȘI, în scurt zic, că strîmtă şi anevoioasă este calea care duce la viaţă, iar 
largă este poarta și lată calea care duce la pierzare. Să ştim cu adevărat că, dacă într- 
acest chip vom petrece cu răsfăţare, în dulceţile cele deşarte, apoi cu totul, în veacul 
cel viitor, ne va primi veşnica amărăciune și nu se poate ca să fie în alt chip. 


De aceea, iubita mea mireasă, este mai bine să ne păzim de unirea cea 
trupească a însoțirii şi să petrecem cu un suflet în feciorie. Deci vom viețui puţin la 
un loc, prefăcîndu-ne că avem însoţire trupească, pentru că tatăl tău este cumplit; iar 
sub chipul însoțirii să petrecem ca fratele cu sora. După aceea, cînd ne va da 
Dumnezeu vreme cu prilej, ne vom duce în mănăstire, eu în cea de bărbaţi, iar tu în 
cea de fecioare şi ne vom da în mîinile Domnului, în toate zilele vieţii noastre, ca în 
veacul viitor să ne învrednicim în ceata sfinților Lui celor plăcuți”. 


Acea sfîntă mireasă, ca un pămînt bun primind sămînţa cea bună, a primit 
cuvintele cele folositoare ale mirelui, care au intrat adînc şi s-au înrădăcinat în inima 


sa. Apoi, cu faţa veselă şi cu sufletul bucuros, a răspuns către fericitul Teofan: "Și eu 
ştiu, iubitul meu stăpîn, cuvintele Mîntuitorului nostru, Care zice în Evanghelie: 
Dacă cineva nu-şi va lăsa pe tatăl său, pe maică, pe femeie, pe fii, pe frați şi pe 
surori, apoi casele şi satele; şi cel ce nu-şi ia crucea sa și nu vine în urma Mea, nu 
este vrednic de Mine. 


Deci, ca să fim vrednici Aceluia, să lăsăm toate cele deșarte, dacă aşa voieşti; 
că ceea ce voieşti tu, o voiesc şi eu; ceea ce îți este plăcut ție, îmi este plăcut şi mie. 
Voieşti tu să petreci întru feciorie, voiesc şi eu, ca să fim neprihăniți înaintea Mirelui 
ceresc, păzind nu numai sufletele, ci şi trupurile noastre neîntinate. Pentru că ce folos 
ne va fi nouă, dacă viaţa cea de scurt timp o vom cheltui în deșertăciune și ne vom 
lipsi de veșnicele bunătăți? Dacă vom dobîndi copii, apoi de mari griji ne vom umple, 
pentru hrana acelora şi pentru rînduirea vieții lor, ziua şi noaptea îngrijindu-ne și 
căzînd în lațurile lumii cele mult împletite; apoi, venind sfîrșitul cel necunoscut, unde 
ne vom afla nu ştim. Să vieţuim deci în taină în fecioria cea păzită de noi, pînă ce 
Domnul ne va duce în rînduiala monahicească”. 


Nişte cuvinte ca acestea ale miresei sale celei deplin înțelepte auzindu-le 
fericitul Teofan, s-a mirat de buna ei înțelegere. Și căzînd la pămînt, a mulţumit lui 
Dumnezeu, Celui ce prin Duhul cel Sfînt a povăţuit pe acea fecioară la o învoire ca 
aceea potrivită scopului său. Toată noaptea aceea au petrecut-o în rugăciuni, cerînd 
ajutor de sus, ca începutul vieţii lor în nevoință să aibă sfîrşit bun şi desăvîrşit. lar 
cînd răsărea luceafărul, au adormit puţin şi au văzut amîndoi un vis. Au văzut un 
tînăr luminos la față, zîmbind către dînşii şi cu dragoste grăindu-le: "Domnul a primit 
gîndul vostru şi m-a trimis să vă însemnez pentru o viaţă ca aceasta, la care acum v- 
ați sfătuit, ca întregi şi fără prihană să vă dăruiți Lui”. Zicînd aceasta, 1-a însemnat pe 
amîndoi peste tot trupul cu semnul Crucii şi s-a făcut nevăzut. 


Deșteptîndu-se ei îndată, au spus unul altuia visul său, care era în acelaşi chip 
la amîndoi. Ba încă au mirosit bună mireasmă negrăită, prin venirea cea nevăzută 
îngerească, şi s-au mirat. Apoi, căzînd la pămînt înaintea lui Dumnezeu, au înălțat 
laude, iar buna mirosire cerească era nu numai în cămară, ci şi în toată casa mirosea 
la mulți. Și petrecea îngerește în trup acea sfîntă doime și ardeau ca două sfeşnice 
înaintea lui Dumnezeu prin văpaia dragostei dumnezeieşti şi ca doi măslini izvorau 
untdelemn al îndurării. Căci în toate zilele făceau neîncetat milostenii și averile lor 
fără cruţare le împărțeau la cei lipsiţi. 


După cîtăva vreme, înştiinţîndu-se socrul de viaţa ginerelui şi a fiicei sale, cum 
că petrec în feciorie şi că îşi împart bogăţiile la săraci, s-a mîhnit foarte. Alergînd la 
împărat, 1-a spus lucrul acela şi se jeluia asupra ginerelui: "Vai de bătrînețile mele 
cele ticăloase, pentru netrebnicul meu ginere, că bogăţiile în deșert le cheltuieşte și 
tinerii ani ai fucei mele îi pierde în zadar, nepetrecînd cu dînsa ca cei însoțiți; şi n- 
am nădejde să mă mîngîi de nepoți. Pentru ce a luat-o pe ea? Pentru ce mai înainte 
de nuntă n-a stricat logodna şi de ce nu s-a lepădat de ea, ca să nu o fi adus în această 
stare, tînără fiind, şi n-ar fi adus bătrînețile mele într-o îndoită întristare. Pentru că de 


două pricini îmi este necaz pentru fucă: că fiind măritată, nu are bărbat, nici nu poate 
să fie mamă de fii, apoi pentru averile ce se cheltuiesc în zadar, de vreme ce nu numai 
bogăţia sa, ci şi pe cea care este zestrea fiicei mele, nu puţină a risipit”. Şi ruga pe 
împărat să înveţe şi să sfătuiască pe ginerele său ca să petreacă după legea celor 
însuraţi şi averile să nu le piardă în zadar. 


Atunci împăratul, umplîndu-se de miînie, a chemat la sine pe fericitul Teofan 
ŞI, cu asprime căutînd la dînsul, îl înfricoşa cu groază, poruncindu-i să-şi schimbe o 
viaţă ca aceea; iar de nu, apoi îi va scoate ochii şi-l va trimite în surghiun. Însă tînărul 
cel plăcut lui Dumnezeu nu băga de seamă certarea cea împărătească și nu-şi părăsea 
viaţa cea curată şi frumos începută în feciorie, sîrguindu-se ca mai ales să cîştige 
darul Împăratului ceresc, decît al celui pămîntesc. După aceasta i-a ieşit degrabă lui 
Teofan poruncă de la împărat să meargă în părțile Cizicului pentru oarecare trebuințe 
ale poporului. Însă aceea, prin scornirea socrului său, într-adins i-a fost pregătită lui, 
pe de o parte ca, îndeletnicindu-se cu lucrurile încredințate lui de împărat, să înceteze 
şi să uite nevoinţele cele obișnuite lui în rugăciune; iar pe de alta ca averea să nu-i 
fie împărțită, căreia însuşi socrul i se făcuse păzitor. lar cînd au ieşit spre Cizic pentru 
slujba împărătească, 1 s-a poruncit şi soţiei lui, de tatăl ei şi de împărat, ca să meargă 
cu dînsul. Căci nu suferea tatăl să se despartă de bărbat fiica lui, nici cît de puţină 
vreme. 


Şi s-a întîmplat să le fie calea pe un rîu, care mai înainte se numea Rindacos, 
apoi poporul l-a numit mare, care are pe o parte latura Olimpului, iar pe alta, Sigriani. 
Pe acel rîu a voit a merge fericitul Teofan, deși pe uscat era calea spre Cizic, însă 
pentru oarecare neputinţe trupeşti ce 1 se întîmplaseră, a voit a merge pe apă ca pe o 
cale mai uşoară; dar aceasta s-a făcut după a lui Dumnezeu purtare de grijă. Deci, 
trimițînd înainte pe uscat pe prietenii săi, cum şi slugile cu caii şi cu căruțele, a șezut 
în luntre, împreună cu fericita sa soţie şi cu cîteva slugi. Apoi înotînd, lua seama la 
munţii cei frumoşi ai Sigrianiei, la dealuri şi la pustietăţi şi ardea cu duhul spre viaţa 
cea fără de gîlceavă. Și s-a întîmplat la un loc, cale adîncă și largă între munți şi o 
pădure aleasă într-însa; şi a iubit el foarte mult locul acela. 


Rămînînd acolo la mal ca să se odihnească şi poruncind tuturor să rămînă lîngă 
luntre să-l aștepte, singur s-a dus în valea aceea, înconjurînd locul acela pustiu, 
umilindu-se. Apoi, stînd într-o pădure deasă, se ruga lui Dumnezeu cu dinadinsul, 
întinzîndu-şi mîinile spre cer, apoi căzînd la pămînt cu lacrimi şi făcînd mul-ţime de 
închinăciuni, zicea: "Arată-mi, Doamne, calea în care voi merge!" Pentru că era 
cuprins cu foarte mare dorire de viaţa pustnicească şi gîndea ca îndată, lăsînd toate, 
să se ascundă într-acea pustie. 


Fiind ostenit de rugăciuni şi şezînd să se odihnească, s-a făcut minune, căci a 
văzut pe îngerul cu chip de lumină, pe care mai înainte îl văzuse în cămară, cînd era 
împreună cu sfînta sa mireasă. Acela arătîndu-i cu degetul pustia aceea, a zis: "Ţie 
aici ţi se cade a te sălășlui, dar încă mai aşteaptă puţin, pînă cînd se vor lua de pe 


pămîntul celor vii cei ce-ţi împiedică calea, căci se vor lua degrabă, şi fără de supărare 
vei merge oriunde vei voi”. 


De acea vedenie Sfîntul Teofan s-a veselit foarte şi, întor-cîndu-se la luntre, 
mergea vesel în calea sa. Și a văzut prin munții aceia ai Sigrianiei mănăstiri 
pustniceşti şi sihăstreşti şi le-a cercetat împreună cu soţia cea înţeleaptă. În acele 
mănăstiri au aflat un stareţ înainte-văzător, cu numele Grigorie, iar cu porecla 
Stratighie, care petrecea la un loc ce se numea Polihronie, de la care, după ce i-a 
descoperit gîndul şi dorinţa inimii sale, a auzit ceea ce mai înainte auzise de la 
îngerul, care i se arătase lui. Căci, viețuind îngereşte acel stareț, se învrednicise de la 
Dumnezeu de darul mai înainte vederii şi a zis către Teofan: "Aşteaptă puţin, tînărule 
bun, că degrabă împăratul şi socrul tău se vor duce de pe pămînt, iar tu vei fi liber şi 
vei merge după scopul tău cel bun". Iar cinstitei lui mirese i-a spus la ureche încet, 
acel sfînt stareţ, cum că iubitul ei frate, Teofan, va cîştiga la vreme cunună 
mucenicească. 


După aceasta Sfîntul Teofan a ajuns la cetatea Cizicului şi făcea lucrul cel 
poruncit de împărat, cu nişte îndreptări ale oarecăror treburi ale popoarelor. Şi ieşea 
adeseori cu slugile în munţii Sigrianiei, care nu era departe, cercetînd pe sfinții părinți 
de acolo şi învrednicindu-se de binecuvîntări şi rugăciuni de la dînşii, folosindu-și 
sufletul din cuvintele lor cele de Dumnezeu insuflate; iar, mai ales, mergea adeseori 
la cel mai înainte văzător Grigorie Stratighie şi la Hristofor, egumenul locașului celui 
MIC, cum se numea acea mănăstire. 


Odată, trecînd prin munţii Sigrianiei pentru cercetarea părinților pustnici, 1 s- 
a întîmplat de a întîrziat şi era o arșiță mare, pe vremea secerișului, şi a însetat, 
împreună cu cei ce erau cu dînsul, iar locul acela era pustiu și fără de apă; apoi ziua 
se pleca şi nevoie le era ca să nu rămînă acolo, căci slăbeau toți de sete şi ei şi 
dobitoacele. Deci fericitul Teofan, rugîndu-se, a stat sub un deal ca să poată adormi 
puțin, să-şi potolească setea cu somnul. Deşteptindu-se el, fără de veste a curs peste 
capul lui un izvor de apă vie şi l-a udat. Căci n-a trecut Dumnezeu cu vederea pe 
robul Său, Cel ce a izvorit apă din piatră în pustie neamului evreiesc celui 
nemulțumitor; deci, cu cît mai ales mulțumitorului Său rob bine a voit a face aceasta 
la vreme de nevoie. 


Iar sfîntul, deşteptîndu-se de sunetul apei celei neaşteptate, s-a sculat degrabă 
din locul acela și a strigat pe cei ce erau cu dînsul. Toţi alergînd, se minunau de acea 
minune fără de veste şi neașteptată şi slăveau pe Dumnezeu; apoi au băut din destul 
şi dobitoacele le-au adăpat. lar după ce au rămas ei în acel loc, a doua zi nu s-a mai 
aflat izvorul acolo şi locul era uscat şi nici urmă de apă nu se afla. De care lucru mai 
mult s-au minunat şi au mărit puterea lui Dumnezeu cea minunată, că în vreme de 
sete a scos izvor din pămînt fără de apă, apoi, încetînd trebuinţa, a secat apa, arătînd 
cu fapta că în fiecare loc Dumnezeu este gata să dea cele trebuincioase aceluia care 
mai înainte caută Împărăţia lui Dumnezeu şi dreptatea Lui. 


După aceea Sfîntul Teofan, zăbovind în Cizic cîtăva vreme şi toate rînduindu- 
le bine, precum avea poruncă de la împărat, s-a întors în Constantinopol. În acea 
vreme s-a împlinit ceea ce a zis îngerul lui Dumnezeu şi profeția Cuviosului Grigorie; 
căci a murit împăratul Leon Cazaris, fiul lui Copronim și nepotul lui Leon Isaurul, 
cum Și socrul lui Teofan a murit. 


Deci se făcură liberi amîndoi, adică Teofan şi sfînta lui mireasă. Şi îndată fără 
de împiedicare şi-au împărțit bogăţiile şi averile lor, precum au voit. După aceea, 
Teofan a călugărit pe mireasa sa într-una din mănăstirile de fecioare din Bitinia, dînd 
mănăstirii aceleia averi din destul, spre chivernisirea surorii lui, căreia i-a pus numele 
în călugărie Irina şi a bineplăcut lui Dumnezeu desăvîrşit în viaţa monahicească, încît 
a făcut minuni alese; căci a luat de la Dumnezeu darul de a vindeca toate bolile şi a 
izgoni dracii. lar scriitor al minunilor ei a fost prea sfințitul Patriarh al 
Constantinopolului, Metodie, care a lăudat viaţa amîndurora. 


Iar după călugăria surorii sale, fericita fecioară Irina, Sfîntul Teofan împărțind 
la cei ce aveau trebuinţă rămășiţa averilor ce le avea în Constantinopol, iar din aur 
oprind ceva, s-a dus la cel mai sus-zis, la părintele său Grigorie, cel mai înainte 
văzător, poreclit Stratighie, în muntele Sigrianiei, la locul ce se numea Polihronie și 
s-a tuns de dînsul în monahicescul chip, apoi i-a zidit acolo o mănăstire din aurul cel 
rămas. Şi a petrecut lîngă dînsul destulă vreme, deprinzîndu-se la nevoinţele 
monahicești. 


După aceea, cu sfatul stareţului, s-a dus în insula ce se numea Calonimos, unde 
avea un sat mic părintesc, care-i rămăsese din averile cele vîndute şi împărțite. Acolo 
a făcut o mănăstire şi a chemat pe fraţii din locaşul lui Teodor, ce se numea 
"Monoheraria" şi le-a pus egumen pe un bărbat bun şi iscusit. lar el singur s-a închis 
în chilie şi scria cărți, căci era bun scriitor, şi pe acelea vînzîndu-le, se chivernisea 
nu numai pe sine, ci şi pe alții. lar după cîţiva ani, murind egumenul, îl supărau frații 
pe Cuviosul Teofan, cu multă rugăminte, ca să binevoiască să le fie egumen. lar el, 
nevrînd, s-a dus de la dînşii iarăşi, la muntele Sigrianiei. Şi aducîndu-și aminte de 
acel loc pustnicesc unde a văzut arătarea cea îngerească cînd călătorea pe apă spre 
Cizic, s-a dus acolo. Sălășluindu-se în pustia aceea, vieţuia după Dumnezeu; şi a 
umplut-o ca pe o cetate a lui Dumnezeu, de plăcuţii Lui, care vieţuiau în pustie. 
Pentru că, venind mulți la dînsul, doreau să viețuiască acolo. Şi era trebuință acum 
să se facă şi acolo o mănăstire, pentru care se afla în pustia aceea un loc al unui om 
lucrător de pămînt, avînd țarină întinsă care se numea "Locaşul cel mare”. 


Deci, a trimis la cunoscuţii săi Şi, împrumutînd de la dînşii aur, a cumpărat 
locul acela şi a făcut o mănăstire, ajutîndu-i Dumnezeu și dîndu-i, prin dumnezeiasca 
Sa purtare de grijă, toate cele spre trebuință,; şi degrabă a dat înapoi împrumutul, căci 
frații care ce se adunaseră în locaş aveau îndestulare de hrană de la dînsul. Dar a fost 
cu neputinţă Cuviosului Teofan să nu ia dregătoria egumeniei în locaşul acela, fiind 
silit de toți părinții pustnici. Deci s-a făcut egumen astfel, în ce chip Hristos 
porunceşte în Evanghelie: Ce/ mai mare să vă fie vouă slugă, şi cel ce voiește între 


voi să fie întii, să fie vouă rob. Şi slujea Cuviosul Teofan egumenul cu mîinile sale 
la trebuinţele tuturor. Căci îi dăruise atunci Dumnezeu tărie trupească şi la tot lucrul 
mănăstiresc el se ostenea mai mult decît alții şi s-a făcut tuturor chip de viaţă 
îmbunătățită în iubirea de osteneală. 


Într-acele vremi s-a adunat al şaptelea Sinod al Sfinţilor Părinţi la Niceea (787) 
împotriva luptătorilor contra sfintelor icoane, pe vremea împărăției lui Constantin, 
fiul lui Leon, iar lui Copronim îi era nepot, cum şi drepteredincioasei Irina maica 
acestuia, pe vremea prea sfinţitului Patriarh al Constantinopolului, Tarasie. La care 
sinod Sfinţi Părinți au anatematizat eresul iconoclast, iar pentru sfintele icoane iarăși 
au întărit a le cinsti cu dreaptă credință. La acel sinod a fost chemat și Cuviosul 
Teofan, egumenul marelui locaş din Sigriani, şi strălucea ca o stea luminoasă în 
mijlocul sfinților părinţi, întărind dreapta credinţă împreună cu dînșii. Şi a fost 
mergerea lui acolo spre folosul multora; căci unde mulți se împodobeau cu haine 
bune, cu care şi cu cai, el a mers călare pe un asin prost, avînd haine vechi şi cu multe 
cusături. Şi, văzîndu-l într-o smerenie şi sărăcie ca aceea, toți s-au umilit și s-au 
folosit, cei ce îi ştiau viaţa cea de mai înainte, cît a fost de bogat şi de cinstit, fiind pe 
lîngă împărat cel dintii din suită; iar acum pentru Dumnezeu atît de mult s-a smerit 
şi a sărăcit, socotind toate ca pe nişte gunoaie. 


După săvîrşirea acelui sfînt sinod, cuviosul s-a întors într-ale sale; iar acele 
dogme ale dreptei credințe care s-au hotărît la Sfîntul Sinod le avea ca pe o 
înfrumusețare prea aleasă în locașul său. Şi se îndeletnicea în nevoinţele cele 
obișnuite lui, prin chipul vieţii sale celei îmbunătățite luminînd nu numai acel locaș, 
ci şi toate părțile acelea. Pretutindeni străbătea vestea despre el şi s-a preamărit Tatăl 
ceresc pentru el. Apoi i s-a dat de la Dumnezeu darul facerii de minuni, pentru curăţia 
vieţii lui, şi tămăduia bolile în oameni şi izgonea diavolii. 


Odată, adormind cuviosul, diavolul, vrînd să-i facă rău şi închipuindu-se în 
asemănare de porc sălbatic, a muşcat cu dinții degetul cel mare al mîinii sfîntului, 
încît l-a durut foarte tare. Deşteptîndu-se îndată, a văzut pe degetul acela semnele 
dinților vrăjmașului, care a voit să 1-l smulgă, şi-l durea rana tare; dar luînd mir, din 
care avea la sine de la făcătorul de viață lemn al Crucii, a uns cu el degetul său cel 
bolnav şi îndată s-a vindecat. În acea vreme a luat stăpînire asupra diavolilor şi-i 
izgonea cu cuvîntul din oamenii care pătimeau şi se aduceau la dînsul. 


Odată, plutind cu corabia undeva şi fiind învăluire şi furtună, acest părinte 
cuvios a schimbat-o în linişte. Iar celor ce veneau la locaşul lui, adică mulțime de 
străini şi de săraci, împărțindu-le fără cruţare pîine şi toată hrana, le-a făcut a nu se 
împuţina, precum altădată Ilie a umplut vasul de făină al văduvei. Altă dată, chelarul 
cîrtind asupra sfîntului pentru împărțirea de hrană la cei ce veneau - pentru că celor 
ce viețuiau în mănăstire, zicea el, nu le va ajunge spre trebuință -, sfîntul i-a poruncit 
aceluia ca toate cele ce sînt în cămară de mîncare să le cîntărească şi să le numere. 
Și a găsit că nu scăzuseră cît de puţin. Atunci toţi frații au preamărit pe Dumnezeu, 
iar cîrtitorul, căzînd înaintea lui, şi-a cerut iertare. 


După aceasta, cuviosul s-a îmbolnăvit, fiind de cincizeci de ani, iar boala lui 
era că avea piatră în pîntece şi în coapse şi se chinuia foarte rău. Și din acel ceas toată 
cealaltă vreme a vieţii sale a petrecut-o pe patul durerii. Și, cel ce cu rugăciunea 
tămăduia bolile altora, lui însuși nu cerea de la Dumnezeu tămăduire trupească, ci 
răbda cu mulțumire. După acea boală trupească, i-a sosit vremea sfîrşitului celui de 
mărturisitor pentru dreapta credință, după proorocia celui mai înainte văzător, 
Grigorie, pe care o zisese încetișor la urechea sfintei fecioare, mireasa lui Teofan, 
zicînd că, la vremea sa, va cîştiga cununa mucenicească. Căci, trecînd ani mulți şi 
cuviosul îmbătrînind, iar cîțiva împărați greceşti trecînd, după aceea Leon Armeanul 
a luat sceptrul împărăției greceşti (813-820). Acela a ridicat eresul contra sfintelor 
icoane şi a tulburat iarăşi Biserica lui Hristos, izgonind din scaun pe sfîntul, 
drepteredinciosul patriarh Nichifor, ca şi pe Cuviosul Teodor Studitul, împreună cu 
ucenicii lui, iar pe mulți alții îi muncea cumplit şi-i ucidea pentru cinstirea icoanelor. 


Se scrie despre Sfîntul Teofan şi aceasta. Că Sfintul Nichifor, patriarhul 
Constantinopolului, pe cînd se ducea cu corabia pe mare în surghiun, a trecut prin 
dreptul acelui loc în care era locaşul lui Teofan. Aceasta văzînd-o Cuviosul Teofan 
sufleteşte, cu ochii cei mai înainte văzători, a poruncit ucenicului să aducă cărbuni 
aprinşi în cădelniță. Apoi, aprinzînd luminarea şi punînd tămiie pe cărbuni, s-a 
închinat pînă la pămînt, vorbind ca şi către o persoană care trecea alăturea. Și 
întrebînd ucenicul: "Ce faci, părinte? Spre cine vorbeşti, închinîndu-te?" Cuviosul i- 
a răspuns: "lată, prea sfințitul Patriarh Nichifor, izgonit cu nedreptate pentru dreapta 
credinţă, se duce în surghiun şi trece cu corabia prin dreptul acesta; pentru dînsul am 
aprins lumînarea şi tămîia, să-i dăm cinstea cea cuviincioasă patriarhului”. 


A văzut aceasta cu duhul și prea sfințitul Patriarh Nichifor, fiind în corabie; 
căci fără de veste plecîndu-şi genunchii, s-a închinat sfîntului stareţ şi, întinzînd 
mîinile în sus, îl binecuvîntă. lar unul din cei ce erau cu prea sfințitul Patriarh în 
corabie, l-a întrebat: "Pe cine binecuvintezi, prea sfințite părinte, şi înaintea cui te-ai 
închinat în genunchi?" A răspuns prea sfințitul: "lată, Teofan Mărturisitorul, 
egumenul marelui locaș, s-a închinat nouă şi ne-a cinstit cu lumînări aprinse şi cu 
tămîie. Deci m-am închinat lui, căci şi el asemenea cu noi va pătimi, nu după multă 
vreme". Lucru care s-a şi împlinit. 


Căci după aceea, răucredinciosul împărat Leon Armeanul, vrînd să înșele pe 
Cuviosul Teofan spre a lui rătăcire, a trimis la dînsul, chemîndu-l cu cinste în 
Constantinopol şi cu vicleşug zicînd: "Război îmi stă înainte cu vrăjmaşii şi mi se 
cade mai înainte de a ieşi la război să mă înarmez mai întîi cu sfintele tale rugăciuni; 
pentru aceea, să nu te lepezi a veni la noi, cinstite părinte". Iar Cuviosul Teofan, cu 
toate că a cunoscut vicleșugul împăratului și era cuprins de grea boală trupească, însă 
a binevoit să meargă, dorind să pătimească pentru dreapta credinţă. Intrînd în corabie, 
a ajuns la împărăteasca cetate; însă nu s-a dus înaintea împăratului, fiindcă împăratul 
se rușina de cinstita lui față și se temea de mustrările lui. Ci a trimis la el bărbați 
cinstiți, amăgindu-l prin multe făgăduințe spre a sa rea credință, zicînd: "Dacă vei fi 
de un gînd cu noi, voi înălța mănăstirea ta cu ziduri de piatră și cu toată îmbelşugarea 


o voi îmbogăţi, iar tu mai cinstit decit toți vei fi cu mine; şi cei ce îţi sînt rudenii de 
aproape, pe aceia cu mari boierii îi voi cinsti”. 


Apoi a adaos şi cuvinte îngrozitoare, zicînd: "Dacă vei fi potrivnic nouă, te vei 
face pricinuitor de mare necinste ție însuți”. A răspuns sfîntul prin trimişii aceia: "Eu 
nu am trebuință de nimic din bogățiile lumii acesteia. Pentru că, dacă în tinereţile 
mele, aurul, argintul și averile cele multe cîte le-am avut, le-am lăsat pentru dragostea 
lui Hristos, apoi oare la bătrînețile mele să le doresc pe acelea? Să nu fie! Iar pentru 
mănăstire şi pentru cei de aproape ai mei, Dumnezeu, Purtătorul de grijă, este mai 
mare decît împărații şi boierii pămînteşti. Și pentru ce împăratul mă înfricoşează pe 
mine cu certări, ca pe un prunc mic cu vargă? Pregătească asupra mea tot felul de 
munci, aprindă foc, apoi, deşi nu pot umbla singur de sine, precum mă vedeţi, însă 
în foc voi sări pentru dreapta credință”. 


Acestea şi mai multe cuvinte cu multă îndrăzneală zicîndu-le sfîntul, s-au dus 
trimişii la împărat și i-au spus cele ce auziseră. lar împăratul se minuna de o 
îndrăzneală ca aceea a lui, fără de frică, şi a poruncit oarecăruia loan sofistul, isteţ în 
cuvinte, plin de meşteşuguri şi de vrăji, ca să se întrebe cu cuviosul. Dar şi acela, 
împotriva gurii celei de Dumnezeu grăitoare a cuviosului părinte, a rămas ca un mut 
şi, biruindu-se, s-a întors cu ruşine la cel ce l-a trimis pe el. 


Atunci împăratul, umplîndu-se de mînie, a poruncit ca pe Cuviosul Teofan să- 
| închidă într-o casă oarecare întunecoasă și strîmtă, lîngă palatul ce se numea 
Elevteria, şi să pună străjeri lîngă dînsul. În acea strîmtă închisoare cuviosul, bătrîn 
fiind şi bolnav, a petrecut doi ani; şi în toate zilele, uneori cu momeli, iar alteori cu 
certări îl îndemna spre lupta împotriva sfintelor icoane, rău făcîndu-i și de rău 
grăindu-l, prin oarecare eretici, pe care îi trimitea la dînsul într-adins. 


Odată, împăratul a trimis la sfîntul cu momeli, că doar ar iscăli lepădarea 
icoanelor. Şi a scris sfîntul către dînsul astfel: "Ştii, o, împărate, pe Acela ce ţi-a dat 
împărăția, prin Care împărații împărăţesc şi tiranii stăpînesc pe pămînt. Ştii că 
Dumnezeu, fiind nescris împrejur, a voit însă a se tăia împrejur, luînd firea noastră 
omenească asemenea nouă în toate, afară de păcat, şi prin acea fire îndumnezeită, a 
înviat morţii, a luminat orbii, a curăţit pe cei stricați şi celelalte minuni ale Sale pe 
rînd le-a făcut. Şi, prin aceeaşi fire, a suferit moarte de bunăvoie de la iudeii cei 
pizmaşi ȘI, a treia zi înviind, cu slavă S-a înălțat la cer şi de Tatăl niciodată nu Se 
desparte. 


Acea fire omenească ce este în Hristos Dumnezeu, de vreme ce Sfînta 
Evanghelie ne încredinţează, cu cinste o primim pe ea; şi primind cartea Evangheliei 
cu cinste şi cele scrise întru dînsa crezîndu-le, faptele cele minunate ale lui Hristos 
le credem ca şi cînd pe Însuşi Hristos ÎL cinstim în acea carte. Şi dacă pentru cartea 
Evangheliei, în care sînt scrise faptele lui Hristos, nu sîntem osîndiți că o primim pe 
dînsa, apoi cum vom fi osîndiți primind şi cinstind istoria cea închipuită în icoane a 
aceloraşi cuvinte evangheliceşti? Prin aceste icoane chiar și barbarii cei ce vin la noi 


cu credință cunosc lesne toată petrecerea lui Hristos, Care a fost pe pămînt cu 
oamenii, cum şi minunatele Lui fapte, cu înlesnire le cunosc. 


Încît mulţi necărturari privind cu ochii spre icoane, văd minu-nile cele 
zugrăvite ale lui Hristos şi patima Lui cea de bunăvoie, apoi preamăresc pe Domnul, 
Cel ce a pătimit pentru noi; a căror mîntuire tu ai zavistuit-o, lepădînd închipuirile 
icoanelor. Care sinod cîndva a vestit aceasta, că a cinsti sfintele icoane este păcat și 
necurată furare de cele sfinte? Au nu singur Hristos a trimis chipul cel nefăcut de 
mînă al feţei Sale spre vindecarea lui Avgar, domnul Edesei? Au nu Sfîntul 
Evanghelist Luca ne-a dat nouă icoana Preacuratei Fecioare Născătoare de 
Dumnezeu, cu vopsele închipuită? Şi ce împotrivire vei face predaniei şi învăţăturii 
Sfinților Părinţi? Căci Vasile cel Mare, cercătorul tainelor celor negrăite, a zis: 
"Canstea cea dată icoanei se suie la chipul cel dintii, a căruia este”. Asemenea și 
Sfîntul loan Gură de Aur a zis: "Eu am iubit şi pe acel sfînt chip ce este din ceară 
făcut". Asemenea și Chiril, alăuta Sfintului Duh, strigă: "Adeseori, văzînd 
închipuirea patimilor lui Hristos pe icoană, nu fără de lacrimi am trecut cu vederea 
acea închipuire şi celelalte”. 


Deci, dacă cele dintii şase Sinoade ecumenice a toată lumea, care au fost mai 
înainte de cel de al şaptelea, n-au oprit sfintele icoane a le cinsti, nici le-au lepădat, 
oare ţi se pare că eşti mai înțelept decît dînşii? Al tău lucru este, o, împărate, ca să 
faci război împotriva celor de alt neam; iar dogmele bisericeşti şi legile Sfinţilor 
Părinți nu împăraţilor se cuvine a le cerceta”. 


Acea scrisoare a Cuviosului Teofan citind-o împăratul, s-a umplut de negrăită 
miînie și îndată a trimis pe un cumplit dregător spre părțile Sigrianei ca să strice 
mănăstirea cuviosului, ce se numea "Locașul cea mare" şi să o ardă desăvîrşit; iar pe 
ucenicii lui, pe toți fără de milă bătîndu-i, să-i izgonească. Iar pe alt dregător, tot aşa 
de cumplit, l-a trimis la cuviosul în închisoarea cea întunecoasă unde era ținut de doi 
ani, lîngă palatul Elevteriei. Acesta, dezbrăcînd pe sfîntul stareţ, care avea trupul 
obosit de multe postiri şi de boala cea lungă, l-a bătut fără de milă cu vine de bou pe 
spate şi pe pîntece; apoi, dîndu-i trei sute de lovituri iarăşi într-aceleași legături 
închizîndu-l, s-a dus. A doua zi acelaşi muncitor, mergînd din porunca împărătească 
şi scoţind din închisoare pe cuviosul mucenic, l-a bătut din nou fără de milă; apoi |- 
a trimis în surghiun în insula Samotraciei. Pe aceasta cuviosul, cu ochii mai înainte 
văzători, a văzut-o cu cîteva zile mai înainte şi ascultătorului ce-i slujea mai înainte 
îi spusese că în acea insulă au să-l ducă. 


Acolo Cuviosul Teofan mergînd, numai douăzeci și trei de zile a trăit şi a 
trecut din izgonirea cea pămîntească la pomenirea cea cerească, cu cununa cea de 
mărturisitor al pătimirii împodobindu-se; şi s-a aşezat cinstitul lui trup acolo, în raclă 
de lemn. lar Dumnezeu a preamărit pe sfîntul şi plăcutul Său nu numai în viaţa lui, 
ci şi după moarte. Căci a dăruit cinstitelor lui moaşte putere tămăduitoare și mulțime 
de bolnavi cîștigau tămăduiri, atingîndu-se de cinstita lui raclă. 


Iar după ce s-a ucis răucredinciosul împărat Leon Armeanul, ucenicii Sfîntului 
cei izgoniți, iarăși întorcîndu-se la al lor locaş, în muntele Sigrianiei, și mănăstirea 
cea arsă împodobind-o, au adus sfintele moaşte ale Cuviosului Teofan, părintele lor, 
de la insula Samotraciei în locașul său care se numea "Marele locaş" și le-au aşezat 
în biserică cu cinste şi făceau minuni fără număr, întru slava lui Hristos, Dumnezeul 
nostru, Cel slăvit împreună cu Tatăl şi cu Sfîntul Duh, în veci. Amin. 


33. VIAŢA CELUI ÎNTRE SFINŢI PĂRINTELE NOSTRU GRIGORIE 
DIALOGUL, PAPĂ AL ROMEI 


(12 MARTIE) 


Sfîntul Grigorie Dialogul, papă al Romei, numit aşa pentru vorbele cele 
frumoase, s-a născut în Roma cea veche, din tată care se numea Gordian, și din maică, 
Silvia fericita, amîndoi fund de neam bun, senatori cinstiți și bogaţi. Dar nu atît 
pentru cinstea de senator era cinstit neamul acestui Sfînt Grigorie, cît pentru acele 
sfinte persoane plăcute lui Dumnezeu care se aflau în neamul acela. Căci fericitul 
Felix, al treilea cu acel nume, papă al Romei, îi era moş; iar Sfînta Tarsila, care a 
văzut la sfîrşitul său pe Domnul venind la dînsa, asemenea, şi fericita Emiliana, care 


împreună cu Tarsila, s-a învrednicit cereştii vieţi veşnice, i-a fost moaşă lui. Insă şi 
Silvia, maica lui, este cinstită cu sfinţii în Biserica Romei. 


Pe un neam sfînt ca acesta fericitul Grigorie l-a împodobit şi mai mult cu 
sfințenia sa, deprinzîndu-se din tinereţe la fapta bună şi la plăcerea de Dumnezeu. 
Apoi se îndeletnicea din pruncie cu învăţătura cărții, făcîndu-se filosof ales şi bărbat 
cuvîntător, plin de înțelegere şi de judecată. De aceea s-a ales şi în dregătoria 
divanului; însă nu la cele lumești, ci la cele duhovnicești îşi avea el gîndul și dorința 
cea neîncetată, rîvnind să fie monah. Dar, avînd pe părinții săi între cei vii, amîna 
călugăria, pînă la vremea cea cuviincioasă. ŞI, deşi petrecea în lume, el era monah 
cu voinţa şi cu viaţa cea curată în feciorie. 


Murind tatăl său, a început a împărți averea cea multă ce-i rămăsese în 
milostenii şi spre zidirea sfintelor locașuri. În Sicilia a zidit șase mănăstiri, 
îndestulîndu-le cu toate cele de trebuinţă, iar a şaptea, în Roma, înăuntrul cetății, în 
cinstea Sfîntului Apostol Andrei. Prefăcîndu-și în mănăstire casa sa, care era aproape 
de biserica Sfinţilor Mucenici Petru şi Pavel, lîngă muntele ce se numea Scvara, şi 
într-acea mănăstire lepădîndu-și hainele mirenești ţesute cu aur, împreună cu perii de 
la tundere, s-a îmbrăcat în hainele cele de lînă ale rînduielii monahicești şi s-a 
povăţuit de iscusiții stareți Maximian şi Ilarion. 


Apoi, nu după multă vreme, s-a făcut egumen locaşului aceluia. Iar fericita 
Silvia, maica lui, locuia aproape de poarta Sfîntului Apostol Pavel, slujind Domnului 
în văduvia sa, cu post şi rugăciuni, ziua şi noaptea fiind în casa Domnului. Hrana ei 
erau verdeţuri crude de grădină, din care îi trimitea în toate zilele și fiului său, 
fericitul Grigorie. Şi era foarte milostivă spre cei săraci şi scăpătați, împărțind pînă 
la sfîrșit toată averea ei. Asemenea şi fiul ei, fericitul Grigorie, era atît de milostiv, 
încît n-a cruțat lucrul cel din urmă, ci îndată l-a dat celor ce cereau. 


Odată şezînd el în chilia sa, scriind cărți după obicei, a venit la dînsul un sărac 
- însă acela era îngerul Domnului în chip de sărac - şi i-a zis: "Miluiește-mă, robule 
al lui Dumnezeu din cer, deoarece, fund cîrmaci de corabie, am pierdut nu numai 
averile mele cîte le-am avut, dar şi pe cele străine”. 


Iar iubitorul de săraci şi adevăratul rob al lui Hristos, Sfîntul Grigorie, avînd 
durere din inimă pentru dînsul, a chemat pe fratele care-i slujea şi i-a poruncit să dea 
omului aceluia şase galbeni. Săracul, luînd ceea ce i s-a dat, s-a dus. Apoi, după 
cîtăva vreme, tot în ziua aceea, a venit la fericitul acelaşi sărac, zicînd: "Miluieşte- 
mă, robul lui Dumnezeu, că multe am pierdut, iar tu puţin mi-ai dat”. Fericitul, 
chemînd iarăși pe slujitorul lui, i-a zis: "Frate, du-te şi-i dă alţi şase galbeni”. Fratele 
a făcut așa şi săracul acela a luat de la sfîntul, în aceeaşi zi, doisprezece galbeni şi a 
plecat. 


După puţină vreme, a venit iarăşi, a treia oară, acelaşi sărac, strigînd către 
Sfîntul: "Fie-ţi milă de mine, părinte, şi-mi mai dă încă din îndurările tale, că am 


pierdut în mare foarte multă bogăție străină”. lar fericitul Grigorie a zis către 
slujitorul său: "Mergi, frate, şi mai dă aceluia ce cere încă şase galbeni”. Fratele 
răspunse: "Să mă crezi, cinstite părinte, că n-a mai rămas în cămară nici un galben”. 
Fericitul îi zise: "De nu ai altceva, dă-i haine, ori vreun vas". Fratele răspunse: "Nu 
avem alt vas decît un taler de argint, în care marea doamnă, maica ta, ţi-a trimis linte 
după obicei”. 


Grăit-a plăcutul lui Dumnezeu, Grigorie: "Du-te, frate, şi dă săracului şi acest 
taler, ca să nu se ducă mîhnit de la noi, căci caută mîngtiere în primejdia sa". Deci, 
luînd săracul acela talerul de argint, s-a dus veselindu-se. După aceea, n-a mai venit 
să ceară milostenie, ci era nevăzut lîngă dînsul, păzindu-l şi ajutîndu-l în toate. Pentru 
că îngerul Domnului era lîngă sfîntul, cu puterea darului cea minunată, prin care 
Sfîntul Grigorie s-a făcut slăvit, deoarece se făceau multe minuni în locașul lui. 


După ce a murit Pelaghie, papă al Romei, toți, cu un glas, au ales în scaunul 
acela pe Sfîntul Grigorie, egumenul Mănăstirii Sfîntul Andrei. Dar el, fugind de 
treapta aceea atît de înaltă şi de cinstea omenească, a plecat din cetate şi s-a ascuns 
prin locuri pustii. Căutînd tot poporul din Roma pe doritul lor păstor, Grigorie, şi 
negăsindu-l, s-a făcut multă mîhnire pentru aceasta. Apoi, au început a face rugăciuni 
către Dumnezeu cu dinadinsul, ca să le arate pe robul Lui. Atunci s-a făcut din cer 
un stîlp de foc, văzut de toți, şi s-a pogorît spre locul unde era Sfîntul Grigorie, ascuns 
într-un munte pustiu. Deci, toți au cunoscut că pentru Grigorie s-a arătat acel stîlp 
ceresc şi au alergat îndată acolo, unde găsind pe cel căutat, o, cu ce negrăită bucurie 
l-au luat de acolo, măcar că nu voia. 


Aşa s-a aşezat Sfîntul Grigorie papă al Romei celei vechi, pe vremea 
împărăției lui Mavrichie (582-602). Și era negrăită milostivirea lui spre săraci, 
scăpătați, lipsiţi, văduve şi spre străini. EI a zidit multe case primitoare de străini şi 
de săraci, nu numai în cetatea Romei, ci şi în altele. În Ierusalim într-adins a trimis 
pe ava Prov, cu aur din destul, ca să zidească acolo o casă de oaspeţi. La muntele 
Sinai, în tot timpul vieţii sale, trimitea multă milostenie spre hrana monahilor, iar pe 
cei ce erau în Roma săraci și bolnavi, îi avea într-o carte scriși pe nume şi în toate 
zilele îi hrănea pe dînşii. De multe ori la masa sa aducea străini şi săraci şi singur le 
slujea lor. 


Altă dată a poruncit cămărașului său să cheme la masă doisprezece străini, ca 
să prînzească cu dînsul. lar după ce au stat, Sfintul Grigorie, uitîndu-se, a văzut 
treisprezece inşi la masă. Deci, chemînd pe cămăraș, 1-a zis încet: "Oare nu ţi-am 
poruncit să chemi doisprezece inşi? lar tu de ce ai chemat, fără voia mea, şi pe al 
treisprezecelea?" Sachelariul, înfricoşîndu-se, a zis: "Să mă crezi, preacinstite 
stăpîne, că nu sînt mai mult decît doisprezece!" Pentru că nici el, nici altul, nu vedea 
pe cel de-al treisprezecelea, care şedea la sfîrșitul mesei şi chipul feţei lui se schimba, 
încît uneori se arăta bătrîn şi cărunt, iar alteori 1 se părea a fi un tînăr voinic. 


Cînd s-a sculat de la masă, Papa Grigorie le-a dat drumul la toţi, iar pe cel de- 
al treisprezecelea, care era minunat la chip, l-a oprit şi, apucîndu-l de mînă, l-a băgat 
în cămara sa şi i-a zis: "Te jur cu puterea cea mare a lui Dumnezeu Cel Atotţiitor, să- 
mi spui cine eşti tu și care este numele tău?" Iar el a zis către dînsul: "Pentru ce întrebi 
de numele meu? Acesta este minunat! Însă să știi, aducîndu-ți aminte, că eu sînt acel 
cîrmaci de corabie sărac, care am venit la tine în Mănăstirea Sfîntului Andrei, cînd 
şedeai şi scriai în chilia ta şi mi-ai dat doisprezece galbeni, cum şi talerul cel de 
argint, pe care cu linte ţi-l trimisese fericita Silvia, maica ta! Şi să-ți fie ştiut că dintr- 
acea zi în care mi-ai dat acelea cu dragoste şi cu bunătate, te-a ales pe tine Domnul, 
ca să fii întîi pe scaun șezător al Sfintei Lui Biserici din Roma, unde a suferit 
răstignire Sfîntul Apostol Petru”. 


lar Sfîntul Grigorie a zis către dînsul: "Cum ştii tu că de atunci m-a hotărît 
Domnul să fiu papă?" Răspuns-a acela: "Deoarece sînt înger al Domnului 
Atotţiitorul, pentru aceasta ştiu că de atunci m-a trimis Domnul la tine, ca să ştiu 
judecata ta, dacă cu iubire de oameni iar nu pentru slavă deşartă faci milostenie!" 


Fericitul, auzind aceea, s-a înspăimîntat foarte tare, căci pînă atunci nu văzuse 
înger la faţă şi să vorbească cu el ca şi cu un om. lar îngerul care 1 se arătase a zis 
către sfint: "Nu te teme, că, iată, m-a trimis Domnul să fiu împreună cu tine toată 
viaţa ta şi să duc rugăciunile tale lui Dumnezeu, ca toate cele ce cu nădejde le vei 
cere de la EI, să ţi se dea”. Iar Sfîntul Părinte Grigorie a căzut cu faţa la pămînt şi s- 
a închinat Domnului, zicînd: "Dacă pentru o mică dare la săraci, care nu este 
însemnată, cu atît de mari bunătăți îmi răsplăteşte Domnul, Atotputernicul, încît şi 
papă m-a făcut al Sfintei Sale Biserici, iar pe sfîntul său înger l-a pus lîngă mine să 
mă păzească, apoi, cu cîte bunătăți va răsplăti celor ce petrec întru poruncile Lui şi 
fac dreptate?" După aceea îngerul s-a făcut nevăzut, iar Sfîntul Grigorie, dînd 
negrăite mulțumiri Domnului său, şi mai sîrguitor era spre facerea de bine a 
oamenilor şi spre buna plăcere a lui Dumnezeu. 


Iarăşi, într-o zi ospătîind la prînz pe nişte străini, unuia dintre dînșiu, după 
obiceiul smereniei sale, a voit să-i dea apă pentru milini şi, întorcîndu-se, a luat vasul 
cu apă degrabă; dar iată că acela căruia voia să-i toarne apă pe miîini nu s-a mai găsit 
ŞI, căutîndu-l cu dinadinsul şi negăsindu-l, se mira foarte mult. lar în noaptea viitoare, 
dormind el, i s-a arătat Domnul, zicîndu-i: "În celelalte zile ai ospătat mădularele 
Mele, care sînt săracii, iar în ziua de ieri, chiar pe mine Mine Însumi M-ai primit!" 


Pentru smerenia cea mare a Sfîntului Grigorie, în Limonariu - cartea prea 
sfinţitului Sofronie, Patriarhul Ierusalimului -, se găseşte scris astfel: "Într-un timp 
oarecare, am mers la ava loan Persanul şi ne-a spus acestea despre marele şi fericitul 
Grigorie, papă al Romei, zicînd: "Am dorit odată să mă închin la mormintele Sfinților 
mari Apostoli Petru și Pavel şi m-am dus în Roma. Stînd eu în mijlocul cetății, s-a 
făcut veste în popor că papa avea să treacă atunci pe acolo şi aşteptam să-l văd şi pe 
el. După ce a venit în dreptul meu, am voit să mă închin lui. Și vă spun, fraților, 
Dumnezeu fiindu-mi martor, că el apucînd înaintea mea, a căzut la pămînt şi mi s-a 


închinat şi de la pămînt nu s-a sculat mai înainte pînă nu m-a văzut pe mine mai întîi 
sculat. Apoi, sărutîndu-mă cu multă osîrdie, mi-a dat cu mîna sa trei galbeni, 
poruncind ca să mi se dea toate cele de hrană; iar eu am preamărit pe Dumnezeu, Cel 


IAU 


ce 1-a dat lui atîta smerenie, dragoste şi milă către toți”". 


Nu se cuvine să tăcem nici minunea cea înfricoşată ce s-a făcut pentru 
Preacuratele lui Hristos Taine, cu rugăciunile acestui mare arhiereu al lui Dumnezeu. 
Acest lucru s-a făcut astfel: O femeie vestită din Roma a adus prescuri la 
dumnezeiescul altar, iar slujba dumnezeiască o făcea prea sfințitul papă Grigorie. 
Deci, în timpul cînd se împărțea la popor dumnezeiasca Împărtășanie, s-a apropiat şi 
femeia aceea să se împărtășească cu Sfintele Taine. Şi auzind pe prea sfințitul papă, 
zicînd: "Trupul cel de viaţă făcător al Domnului nostru lisus Hristos se dă...", atunci 
femeia a început a rîde. Papa, oprindu-şi mîna, a întrebat pe femeie: "Pentru ce ai 
ris?" lar femeia a răspuns: "De mirare îmi este lucrul acesta, stăpîne, că pîinea aceasta 
pe care eu cu mîinile mele am făcut-o din făină şi am copt-o, o numești trupul lui 
Hristos!" 


Atunci sfîntul, văzîndu-i necredinţa, s-a rugat lui Dumnezeu și îndată chipul 
pîinii s-a schimbat în trup omenesc. Și vedea femeia aceea carne omenească 
însîngerată; dar nu numai femeia aceea ci şi toți oamenii care erau în biserică au 
văzut minunea aceea şi slăveau pe Hristos Dumnezeu. Deci se întăreau în credință, 
neîndoindu-se despre Preacuratele Taine că sub chipul pîinii este adevăratul Trup, 
precum şi sub chipul vinului este adevăratul Sînge al lui Hristos. Apoi iarăşi, rugîndu- 
se sfîntul, s-a schimbat chipul trupului omenesc în vedere de piine şi femeia s-a 
împărtăşit cu frică şi cu credință neîndoită, primind pîinea ca Trupul lui Hristos, 
asemenea şi vinul, ca Sîngele lui Hristos. 


Acest mare luminător al lumu, preasfințitul Grigorie, a împodobit Biserica lui 
Hristos nu numai cu viața cea asemenea îngerilor şi cu minunile, ci şi cu multe scrieri 
foarte trebuincioase dreptei credinţe. lar cînd scria, atunci Duhul Sfînt se arăta în chip 
de porumbel, zburînd deasupra lui. Acest lucru adeseori se învrednicea a-l vedea 
arhidiaconul său, Petru, bărbat îmbunătățit. Scrierile Sfîntului Grigorie se află în 
patru cărți, pline de mare folos, care au într-însele povestiri pe scurt despre vieților 
sfinților care s-au nevoit cu plăcere de Dumnezeu în pămîntul Italiei şi multe 
învățături de folos sufletesc. Păstorind Sfîntul Grigorie Biserica lui Dumnezeu 
treisprezece ani, şase luni şi zece zile, s-a mutat la Domnul pe vremea împărăției lui 
Foca Tiranul (602-610). 


Se scrie şi aceasta pentru acest mare plăcut al lui Dumnezeu, că pe Traian, 
împăratul Romei (98-117), care a fost închinător la idoli, după mulți ani de la moartea 
lui l-a izbăvit sfîntul din veşnicele munci cu rugăciunile sale. De acest lucru Sfîntul 
loan Damaschin, în cuvîntul său pentru cei adormiţi, scrie astfel: "Grigorie Dialogul, 
episcopul Romei celei vechi, precum ştiu toți, era vestit întru sfinţenie și înțelegere 
şi, cînd slujea, avea părtaş un înger din cer slujind împreună cu dînsul. Acesta, 
călătorind oarecînd pe podul cel de piatră şi stînd într-adins, a făcut rugă-ciune către 


Domnul cel iubitor de suflete pentru iertarea păcatelor lui Traian împăratul. Atunci, 
a auzit îndată glas de la Dumnezeu, zicînd: "Rugăciunea ta am auzit-o şi dau iertare 
lui Traian; iar tu să nu mai faci rugăciuni pentru păgîni"". 

Că acesta este adevărul, mărturisește tot Răsăritul şi Apusul. Despre aceasta, 
Sfîntul loan Damaschin mărturiseşte: "Iar despre celelalte minuni ale acestui mare 
Grigorie, papă al Romei, şi despre toată viaţa lui cea minunată şi sfîntă, loan, 
diaconul Bisericii celei mari a Romei, a scris patru cărți, în care se află pînă la două 
sute și zece capitole”. Din acestea noi luînd aceste puţine spre folosul sufletelor 
credincioşilor, slăvim pe Cel ce a preamărit pe plăcuții Săi, pe Hristos Domnul 
nostru, Cel ce împreună cu Tatăl şi cu Sfîntul Duh este slăvit în veci. Amin. 


NOTĂ - Tot în această zi se prăznuiește şi Sfîntul Simeon Noul Teolog, a cărui 
viaţă se găseşte la 31 octombrie, după ediţia din anul 1835. 


34. ADUCEREA CINSTITELOR MOAȘTE ALE SFÎNTULUI NICHIFOR, 
PATRIARHUL CONSTANTINOPOLULUI 


(13 MARTIE) 


Marele arhiereu al lui Dumnezeu, Sfîntul Nichifor, Patriarhul 
Constantinopolului, pentru cinstirea cea drepteredincioasă a sfintelor icoane a fost 
izgonit din scaunul său de răucredinciosul împărat Leon Armeanul (813-820), în 
insula Proconis. ŞI, petrecînd acolo în strîmtorare şi chinuire treisprezece ani, s-a 
mutat la Domnul şi s-a îngropat lîngă biserica Sfîntului Mucenic Teodor, în 
mănăstirea cea zidită de dînsul. 


După ce au trecut cîţiva ani şi au pierit cu sunet răucredincioşii împărați Leon 
Armeanul, iar după dînsul Mihail Valvos (820-829), apoi Teofil, fiul lui (829-842), 
a luat sceptrul împărăției greceşti dreptcredincioasa Teodora, împreună cu fiul său 
Mihail, care era foarte tînăr; asemenea şi mincinoşii patriarhi ai Constantinopolului, 
adică Teodot Casiter, după dînsul Teodor Spatarocandilat, apoi Antonie Casimat au 
pierit de pe pămîntul celor vii. După aceasta loan, ce se numea Annia, care a fost cu 
meseria vrăjitor, s-a gonit de pe scaun ca unul ce era fără rînduială ales. Și a luat 
scaunul Sfîntul Metodie, cînd s-a întors buna credinţă şi icoanele sfintelor biserici; 
atunci şi cinstitele moaște ale Sfîntului Nichifor, mărturisitorul lui Hristos, s-au întors 
de la surghiun în Constantinopol. 


Pentru că, preasfințitul Patriarh Metodie a sfătuit pe drept-credincioasa 
împărăteasă Teodora: "Nu este cu cuviință ca Sfîntul Nichifor, cel mai vestit între 
patriarhi pentru dreapta credință, să fie izgonit de pe scaun și pînă într-atita uitat, deşi 
este mort. Deci, se cade să se întoarcă sfintul lui trup la scaunul său, altfel nu vom 


scăpa de păcat. lar dacă îl vom lăsa să fie în pedeapsă, vom arăta că împreună ne-am 
învoit la izgonirea lui şi că a fost izgonit cu dreptate. Știm seminția lui Iosif, că s-a 
învrednicit binecuvîntării pentru că oasele tatălui, după patru sute de ani, le-au adus 
fiii din Egipt în pămîntul Canaan. 


Iar noi, fu ai binecuvîntării fiind, oare să suferim mai mult ca să ne lipsim de 
venirea părintelui nostru, de care sîntem hrăniţi cu dumnezeieştile legi întru dreapta 
credinţă? Pentru că cetatea aceasta împărătească, care este cea mai vestită sub soare, 
doreşte cinstitele moaște ale sfîntului povăţuitor şi păstorului său, fiind gata a le 
păstra la sine cu bună credinţă. Veselească-se iarăși Sfînta Biserică de mirele său, de 
care s-a lipsit cînd era viu, fiind luat cu nedreaptă mînă. lar acum, trupul celui odihnit 
întru Domnul se întoarce cu porunca împărătesei iubitoare de oameni. Vezi, o, 
drepteredincioasă împărăteasă, pe poporul cel împăcat prin tine cu dreapta credință, 
cum doreşte să audă glasul păstorului său cel mort. Pentru că măcar numai umbra lui 
de o va vedea, îl va socoti ca însufleţit, şi ca pe un viu îl va primi Şi-l va păzi ca pe o 
vistierie preabogată”. 


Cu nişte graiuri ca acestea ale preasfințitului Patriarh Metodie iubitoarea de 
Hristos, împărăteasa Teodora, îndată s-a învoit, zicînd: "Va fi aceasta de folos 
sufletelor noastre și numele nostru va fi cinstit în vremurile cele de pe urmă". Deci, 
nezăbovind, preasfințitul Patriarh a luat preoți şi monahi și s-a dus în insula Proconis, 
urmîndu-i mulțime de popor, şi, intrînd în mănăstirea Sfîntului Mucenic Teodor, a 
descoperit mormîntul Sfîntului Nichifor. Atunci au văzut toți cinstitul trup, după 
nouăsprezece ani, întreg cu totul, neavînd nici urmă de stricăciune și dînd bună 
mireasmă. 


Făcînd cîntare de toată noaptea și săvîrşind dumnezeiasca Liturghie, Sfîntul 
Metodie a intrat în acel mormînt şi, cuprinzînd cinstitele moaşte ale Sfîntului 
Nichifor, grăia către dînsul ca şi către un viu: "O, preafericitule bărbat, cel ce te-ai 
asemănat Sfîntului loan Gură de Aur - căci după asemănarea aceluia ai luat asupra ta 
osteneala şi ai răbdat nevoi -, şi precum el, aşa şi tu, cu îndrăzneț cuvînt mustrînd 
fărădelegea, ai suferit izgonire nedreaptă. Acum, după atita surghiunie de treizeci de 
ani, în viață şi după moarte, dă-te nouă fulor tăi, celor ce te iubim, şi, ieşind de aici, 
întoarce-te la ale tale, căci şi acum poporul, ca şi altă dată, are să te primească. Pentru 
că împăratul cel fără de Dumnezeu, care cu nelegiuire te-a izgonit din Biserică, și-a 
luat pedeapsa cea vrednică după faptele sale, lipsindu-se cu ticăloşie de împărăție și 
de viață. lar acum împărați drepteredincioşi, ţie, celui mort, ca unui viu îţi dau a ta 
Biserică pe care, ca nişte fii ai Evangheliei, împreună cu mine au curăţat-o de 
necurăţeniile ereticilor şi au adus-o în același chip, precum ai împodobit-o tu mai 
înainte și ai lăsat-o frumoasă şi fără de prihană. Caută şi vezi pe fii tăi adunaţi, care 
sînt veniţi de prin cetăţile cele de aproape, iar alții, fiind departe, cu dorință aşteaptă 
întoarcerea ta la dînşii. Pe aceştia tu, ca pe cei sărmani și mîhniţi, să nu voieşti a-i 
trece cu vederea și a fi departe de dînșii. Cetatea ta să aibă ca pe un dar preascump 
sfintele tale moaşte, prin care, împodobindu-se, mai mult să se mărească şi să se 
proslăvească decît cu coroana cea împărătească”. 


Zicînd unele ca acestea, preasfințitul Patriarh Metodie a ridicat de la pămînt 
moaștele sfîntului şi, punîndu-le în racla cea nouă, le-a luat pe umeri împreună cu 
sfințitul sobor şi cu cîntări de psalmi le-a dus în corabie. Apoi, ridicînd pînzele, a 
ajuns degrabă la împărăteasca cetate. Drepteredincioasa Teodora, cu fiul său Mihail, 
cu toată suita și toată mulțimea poporului, cu lumînări, cu tămilieri, cu cîntări şi cu 
negrăită bucurie şi veselie dănțuind, au ieşit la limanul corăbiei, în întîmpinarea 
cinstitelor moaște ale Sfîntului Nichifor, patriarhul lor. 


Deci, luîndu-le, le-au dus mai întîi în soborniceasca biserică a Sfintei Sofia, 
din care a fost izgonit odată. Şi s-a săvirşit acea întoarcere a sfintelor moaşte în 
treisprezece zile ale lunii martie, în care mai înainte a fost izgonit Sfîntul Nichifor de 
către răucredinciosul împărat, adică în care zi a fost izgonit, în aceeași zi s-a ŞI întors. 
După ce s-a plecat ziua aceea în care s-a săvîrşit întoarcerea, s-a făcut cîntarea de 
toată noaptea în biserica Sfintei Sofia, deasupra cinstitelor moaşte. A doua zi le-au 
dus din Sfînta Sofia în biserica Sfinţilor Apostoli şi le-au pus acolo cu cinste. Acolo 
şi soborul lui s-a rînduit a se săvîrşi întru cinstea și pomenirea Sfîntului Nichifor 
Mărturisitorul şi întru slava lui Hristos, Dumnezeul nostru, Cel slăvit împreună cu 
Tatăl şi cu Sfîntul Duh, în veci. Amin. 


35. PĂTIMIREA SFÎNTULUI MUCENIC URPASIAN 
(13 MARTIE) 


Luînd de curînd Maximian împărăţia (286-305), el tiraniza latura Nicomidiei, 
făcîndu-se înfocat răzbunător al idolilor. Odată, mînia acestuia s-a aprins ca o văpaie 
mare împotriva creştinilor, de către cei de un cuget cu el şi de sfetnicii lui. Atunci, 
aducînd pe toți cei mari de sub împărăţia lui, ca şi cu un tunet i-a înfricoşat: "Dacă 
cineva din voi a primit legea creştinilor şi nu voieşte să se plece către milostivii zei, 
să-şi dezlege briîul înaintea tuturor şi să se depărteze de palat şi de cetatea noastră. 
Pentru că cetatea aceasta a învăţat de la strămoși a sluji zeilor, iar nu unui Dumnezeu 
răstignit”. 


Atunci a cuprins frică pe toţi cei ce credeau în Hristos. Și cu adevărat se vedea 
buna credinţă întru cei ce iubeau pe Hristos. Pentru că unii se ascundeau, iar alții se 
plecau idolilor. Şi cîţi purtau dragoste curată pentru Dumnezeu, trecînd cu vederea 
acestea şi rizînd de tiranul, aruncau briiele şi fugeau de la dînsul. Atunci Urpasian, 
marele cugetător şi cu sufletul de diamant, fiind şi el din suită, a aruncat hlamida și 
brâul, zicînd cu glas tare către împărat: "Împărate, pentru că astăzi mă ostăşesc 
cerescului Împărat, Domnului meu lisus Hristos, ia-mi viaţa, cinstea şi slava, pentru 
că sînt vremelnice şi nefolositoare”. 


Auzind acestea de la Urpasian, împăratul Maximian pe neașteptate s-a 
schimbat cu mintea şi mult timp a fost fără glas. Apoi, frecîndu-şi faţa şi uitîndu-se 
urît către mucenic, a răcnit ca o fiară neîmblinzită, zicînd: "Pe vicleanul acesta 


spînzurați-l şi carnea lui cu vine de bou băteţi-o!" Făcîndu-se aceasta cu multă grabă 
şi sfîntul mucenic cu vine de bou fără de milă zdrobindu-se, el avea ochii spre cer 
rugîndu-se. Apoi, pogorîndu-l tiranul de la muncire, zise către cei de faţă: "În temniţă 
neluminoasă şi fără purtare de grijă zdrobiţi-l pe acesta, pînă voi socoti eu cu ce 
moarte îl voi pierde". Sfîntul Mucenic Urpasian bucurîndu-se şi veselindu-se în 
temniță vreo cîteva zile şi rugăciunile sale dîndu-le Domnului, păgînul împărat a 
făcut o cușcă de fier. 


Deci, scoţind pe sfîntul din temniță, a poruncit să-l pună într-însa spre a fi 
spînzurat. Aceasta făcînd şi îmbrăcîndu-l cu cuşca cea de fier peste tot trupul, 
ticălosul a poruncit a se aprinde făclii şi a-l arde împrejur fără milă. Atunci sfîntul 
mucenic al lui Hristos, fiind înăuntru spînzurat şi rugîndu-se, atît de mult a fost ars, 
pînă cînd toate cărnurile lui s-au topit ca ceara, mistuindu-se şi amestecîndu-se cu 
pămîntul, iar oasele lui s-au făcut ca niște țărînă de pe arie. Astfel, sfintul mucenic al 
lui Hristos rugîndu-se şi topindu-se de văpaie, văzduhul s-a umplut de bun miros ca 
de nişte mir şi s-a suit ca o stea luminoasă la Domnul, după cum unii din credincioşi 
s-au învrednicit a vedea. Iar ticălosul și de Dumnezeu urîtorul împărat, rămînînd încă 
în nebunie, țărîna în care au curs cărnurile Sfîntului Urpasian, cum şi cenuşa oaselor 
alegînd-o cu grijă, a poruncit a se risipi în mare, înaintea sa. Acestea s-au făcut în 
cetatea Nicomidia. 


36. VIAŢA CUVIOSULUI PĂRINTELUI NOSTRU BENEDICT, 
PURTĂTORUL DE DUMNEZEU 


(14 MARTIE) 


(SCRISĂ DE CEL ÎNTRE SFINŢI, PĂRINTELE NOSTRU GRIGORIE 
DIALOGUL) 


Sfîntul Benedict era cu viaţa foarte evlavios şi drepteredincios şi împodobit cu 
darul lui Dumnezeu. Din copilărie strălucea prin nevinovăția inimii şi se împodobea 
cu înfrînarea trupului, neplecînd sufletul la nici o voie trupească căci, încă tînăr fund, 
a urît pornirea şi înfierbîntarea trupului, dezmierdările şi poftele lumii şi socotea ca 
pe un copac uscat lumea aceasta cu floarea ei. 


Acest sfînt a răsărit ca luceafărul de dimineaţă, din Nursia, cetatea romanilor. 
Apoi a fost dat la şcoală de părinți să înveţe carte, dar el, văzînd că mulţi mergeau 
mai mult în poftele lor, ca un înţelept, s-a retras şi n-a mai mers la şcoală, ca să nu 
cadă și el într-o prăpastie ca aceea pierzătoare de suflet. 


Deci, părăsind şcoala şi lăsînd casa părintească şi averile cele multe moştenite, 
căci părinții lui murise, lui Dumnezeu singur dorind să-i placă, a iubit chipul sfintei 
şi monahiceştii vieţi şi s-a făcut monah - faptele cele după Dumnezeu ale acestui 
cinstit părinte eu cu ochii nu le-am văzut, dar le-am auzit de la patru ucenici ai lui. 
De la Constantin, om preacucernic, care a fost următor al lui; de la Valentin, care a 
chivernisit mulți ani sfinţitul locaş din Lateran; de la Simplichie, care a păstorit al 
treilea după Sinodie, şi de la Onorat, care locuieşte astăzi chilia lui, cea în care şedea 
mai înainte cuviosul. 


Acest părinte, Benedict, care mult a strălucit în fapte bune, după ce a lăsat 
învățătura cărților, cunoscînd, ca unul ce nu cunoaște şi înțelept, ca un neînţelept, a 


părăsit deşertăciunea acestei vieți şi s-a dus să locuiască în pustie; dar nimeni nu l-a 
urmat, decît singură femeia care l-a crescut, căci tare îl iubea. lar cînd s-a dus la locul 
ce se numeşte Efide, mulți preacucernici bărbaţi, atrași de duhovniceasca lui 
dragoste, s-au dus acolo şi au rămas cu dînsul în biserica Sfîntului Petru. 


Într-o zi, maica Sfîntului Benedict a cerut de la o femeie din satul care era 
acolo departe o covăţică, ca să curețe nişte grîu. Şi luînd-o, a pus-o pe masă cum s-a 
întîmplat. Dar urîtorul de bine diavol a aruncat-o jos şi s-a stricat, pe cînd era bătrîna 
undeva, desfăcîndu-se în două bucăţi. Întorcîndu-se bătrîna şi văzînd covăţica în 
două bucăţi, a început a plînge. Dar sluga lui Dumnezeu, Benedict, văzînd-o, l-a 
durut inima și, luînd bucăţile, a căzut la rugăciune cu lacrimi şi, sculîndu-se, a găsit 
vasul întreg. Apoi îndată chemînd-o şi sfătuind-o să nu se întristeze de primejdiile ce 
se întîmplă, i-a dat covăţica întreagă. 


Aceasta este cea dintii şi de mirare minune a sfîntului, de care s-a auzit peste 
tot locul acela dimprejur. Iar locuitorii locului aceluia au spînzurat covățica la poarta 
bisericii de acolo, ca să se vadă, spre slava lui Dumnezeu şi lauda lui Benedict, 
adevăratul Lui rob şi să se cunoască de toți darul Sfîntului Duh, care într-însul locuia, 
din tînăra vîrstă. EI a stat mulți ani acolo, pînă la venirea longobarzilor. 


Dar iubitorul de Dumnezeu şi urîtorul de slavă, Benedict, s-a dat la mai multe 
osteneli, socotind că mai bine este să se bucure de osteneli, decît de laudele omeneşti. 
Apoi, lăsînd pe furiş pe maica sa, s-a dus în locuri pustii; ajungînd la un loc ce se 
numea Lac, la patruzeci de mile departe de Roma - în care izvora mulțime de ape, 
din care se formează un rîu -, a rămas acolo. Ducîndu-se acolo, l-a văzut un monah 
cu numele Roman, care venea de la o mănăstire ce era aproape. Apoi aflînd locul 
unde s-a dus şi scopul lui cunoscînd, nu l-a arătat nimănui, ci l-a ajutat la cele ce-i 
trebuiau şi l-a îmbrăcat în sfinta schimă a monahilor şi după putință îi slujea la 
trebuințele trupeşti. 


Iar de Dumnezeu înţelepțitul Benedict, găsind în acel loc, într-o rîpă, o peșteră 
foarte strîmtă, s-a închis într-însa şi trei ani a fost necunoscut altora, afară de Roman. 
lar Roman era aproape, într-o mănăstire, sub ascultarea părintelui Adeodat. În 
vremea cînd şedea bătrînul său să mănînce, lua puţină pîine şi-i aducea, în zilele cele 
rînduite. Și cum de la mănăstire pînă la peşteră nu era drum, căci era prea înaltă 
prăpastia, pe deasupra, cu o frînghie lungă și subțire, îi pogora pîinea. ŞI avea un 
clopoțel la frînghie, ca să audă sfintul și să iasă s-o ia. Dar vrăjmașul 
drepteredincioşilor, bîntuitorul faptei bune și pizmașul diavol, îl ura pe Roman pentru 
dragostea frățească, iar pe Benedict îl zavistuia pentru lipsa trebuinței şi pentru 
socoteala cea bine plăcută lui Dumnezeu. Deci, vrînd să-l abată şi să-l arunce în 
lenevire, într-o zi, cînd Roman pogora pîinea cu frînghia, aruncînd diavolul o piatră, 
a zdrobit clopoţelul. Însă preacinstitul Roman n-a lipsit a face slujba sa, cea lui 
Dumnezeu plăcută, în alte chipuri. 


Apoi, cînd întrutotbunul Dumnezeu a binevoit ca Roman să înceteze de la acea 
slujbă şi de Dumnezeu iubită slujire, iar petrecerea fericitului Benedict s-o arate spre 
folosul multora, neîngăduind să se ascundă multă vreme sub obroc dumnezeiescul 
dar al minunilor ce străluceau printr-însul, atunci pe acesta l-a pus în sfeşnic ca pe o 
făclie, ca să strălucească la toți cei ce sînt în casa lui Dumnezeu. 


Iar arătarea s-a făcut astfel: Un preot, locuind departe de peștera cuviosului, a 
gătit bucate bogate pentru praznicul Paştilor şi i s-a arătat prin vedenie Domnul, Care 
îi zise: "Tu multe feluri de bucate gătești pentru tine, iar robul Meu, Benedict, în 
cutare peşteră fiind pentru dragostea cea către Mine, nu are ce să mănînce". Deci 
îndată sculîndu-se preotul, în ziua de Sfintele Paşti, s-a dus, cu bucatele pe care le 
gătise pentru sine, să găsească peştera şi pe omul lui Dumnezeu, în prăpăstiile 
munţilor, văilor şi în găurile pămîntului. Aflîndu-l pe dînsul în peşteră l-a sărutat. 
Apoi, făcînd rugăciune amîndoi şi binecuvîntînd pe Dumnezeu, au șezut, vorbind 
împreună şi hrănind cu dumnezeieşti cuvinte sufletele lor. 


Sculîndu-se preotul, îl rugă pe sfintul, zicînd: "Vino, părinte, să prăznuim, că 
astăzi sînt Paștile”. lar omul lui Dumnezeu a răspuns: "Știu că sînt Paştile, căci m- 
am învrednicit a te vedea". Căci nu ştia cuviosul că era cu adevărat sfîntul praznic al 
Învierii Domnului nostru Iisus Hristos. Iar preotul a zis: "Într-adevăr, părinte, astăzi 
este ziua Învierii Domnului și nu se cade să posteşti, căci şi eu spre aceasta am fost 
trimis de Dumnezeu către tine, ca din darurile Lui amîndoi să ne împărtăşim". Deci, 
mulțumind lui Dumnezeu, au mîncat amîndoi. lar după ce au mîncat şi s-au veselit 
duhovniceşte, au vorbit din Sfintele Scripturi. Apoi, sărutîndu-l, preotul s-a dus, 
slăvind pe Dumnezeu pentru lipsa dreptului. 


În acea vreme oarecare păstori, văzîndu-l în peşteră ascuns şi cu piei îmbrăcat, 
socoteau că văd fiare. lar după ce au înţeles că este pustnic, rob al lui Dumnezeu, au 
lăsat gîndirea că este fiară şi s-au cuprins de milostivire. De atunci s-a dus vestea 
despre dînsul prin locurile cele din jur şi mulți mergeau la dînsul şi-i aduceau cele 
trebuincioase trupului. lar cuviosul părinte îi hrănea mai ales pe dînşii cu povestirile 
cele duhovniceşti, decît cu mîncări simțite. 


Într-una din zile, cuviosul liniștindu-se, a venit ispititorul în chip de mierlă şi 
zbura fără rușine atît de aproape de el, încît ar fi prins-o, de ar fi voit. Purtătorul de 
Dumnezeu, Benedict, înțelegînd măiestria vrăjmaşului şi cu semnul Crucii 
înarmîndu-se, mierla s-a făcut nevăzută. Apoi atîta ispită s-a pricinuit în trupul lui 
după ce s-a dus mierla aceea, încît niciodată una ca aceasta n-a pătimit. Căci orice 
femeie ce se întîmplase în tinereţe a vedea, i-o închipuia diavolul desfrînării și 1-0 
punea de faţă în nălucirea lui. Și atît de mare înfocare a trupului i-a aprins, încît puţin 
a lipsit să se gîndească şi să se întoarcă în lume. 


Dar, întărindu-l darul cel mîntuitor al lui Dumnezeu, a biruit pe cel ce-l ispitea. 
ŞI, fiind acolo aproape urzici şi spini, s-a dezbrăcat şi s-a aruncat într-însele şi, 
tăvălindu-se mult timp şi sîngerîndu-şi trupul şi răbdînd cu vitejie durerile, s-a izbăvit 


de acel gînd purtător de moarte și i-a mulțumit lui Dumnezeu. De atunci în toată 
vremea vieții sale, diavolul desfrînării n-a îndrăznit să-l mai supere, după cum acest 
părinte nebiruit în ispite a povestit ucenicilor săi. Astfel, mulți părăsind dezmierdările 
lumii, învățau să se lupte cu puterile cele multe ale vicleniei diavoleşti. 


După ce s-a depărtat ispita, a rămas omul lui Dumnezeu netulburat în gînd. De 
acum înainte, încălzindu-se inima lui de darul Sfîntului Duh, a dat rodul învățăturii 
mai bogat; încît s-a făcut auzită tuturor viaţa lui cea vrednică de minune. Și era o 
mănăstire nu departe de peştera cuviosului, al cărei egumen se săvîrşise. Deci toţi 
frații de acolo, venind la dînsul, îl rugau să le fie egumen. Iar cuviosul, nevrînd să 
lase smerenia din copilărie crescută cu dînsul, n-a primit, socotindu-se păcătos şi 
nevrednic, adăugînd şi aceasta, că obiceiurile sale nu se unesc cu obiceiurile lor. Dar 
la sfîrșit, biruindu-se de iubirea de frați, a împlinit rugăciunea lor şi s-a făcut egumen. 
Fericitul Benedict, păzind rînduiala mănăstirii și nelăsînd pe frați să facă voile lor, 
aceştia cum au văzut sfințenia cuviosului şi pustnicia cea cu dinadinsul nepotrivindu- 
se cu răutatea lor, au început a se sfădi între ei şi a se căi că au cerut egumen pe un 
bărbat atît de pustnic şi luător aminte. 


Deci, răzvrătirea acelora se lupta cu legea fericitului, căci obiceiurilor rele le 
este urîtă petrecerea drepţilor şi cei răi urăsc pe cei buni, iar de către cei îmbunătățiți 
se întorc urîtorii de fapte bune. Deci, sfădindu-se ei şi văzînd că socoteala lor cea 
iubitoare de tulburare n-a sporit, căci părintele nu s-a dus pentru nestatornicia și 
tulburarea lor, după cum gîndeau ei, au pus într-un pahar de sticlă otravă amestecată 
cu vin şi în vremea mâîncării, şezînd părintele la masă, au îndrăznit, vai de îndrăzneala 
lor! şi i-au dat-o. Atunci purtătorul de semne şi marele părinte, Benedict, a făcut 
semnul de viaţă făcătoarei Cruci peste pahar, iar paharul îndată s-a zdrobit şi a căzut 
la pămînt. 


Astfel a cunoscut omul lui Dumnezeu că băutura era de moarte, pentru aceasta 
n-a răbdat semnul Crucii. Apoi, îndată s-a sculat de la masă cu faţa veselă şi cu gînd 
bun. După aceea, chemînd pe frați, a zis către dînşii: "Multmilostivul Domnul 
Dumnezeu să vă miluiască, fiii mei, pentru ceea ce aţi voit să-mi faceți! Nu v-am 
spus eu că judecata mea nu se potriveşte cu a voastră? Duceţi-vă şi, după judecata 
voastră, căutați-vă părinte. Eu de aici înainte nu pot să vă mai fiu povăţuitor!” 


Acestea zicînd, s-a dus îndată la locuinţa sa cea dintii, iubind liniştea de la 
început şi pe Dumnezeu, Cel ce locuieşte întru cele preaînalte şi la cele smerite caută. 
Deci, fiind părintele Benedict mai dinainte hotărît de Dumnezeu iarăşi în peștera cea 
amintită şi, cu dumnezeieşti fapte bune strălucind, cu puteri şi cu semne, pe care le 
făcea Dumnezeu printr-însul şi în slavă îngerească înăl-ţindu-se, mulţi s-au dus la 
locul acela să se păstorească de darul lui cel de Dumnezeu dat. Deci, iubitorul de 
Dumnezeu şi de suflete, Cuviosul Benedict, a alcătuit acolo, cu puterea lui Hristos, 
douăsprezece mănăstiri, rînduind în fiecare să se afle cîte douăzeci de monahi. Apoi 
a oprit şi el puţini, cîți a socotit că ajung sub a lui dăscălească povăţuire. 


Atunci au început a veni la dînsul din Roma oameni de bun neam şi învăţaţi, 
împreună cu fiii lor, să-i călugărească. Atunci şi fiii bunei nădejdi, Eviţie şi Mavru, 
s-au dus la dînsul şi s-au făcut monahi. Chiar și Tertil, patriciul, a dat pe Plachida. 
Dintre aceştia Mavru, fiind mai tinerel, după ce a crescut cu obiceiurile cele bune, a 
început a fi lucrător al învățătorului. lar Plachida, fiind încă tînăr, cu osteneli 
pustnicești își înfrîna tinereţea. 


Într-una din mănăstirile cele mai sus-zise era un monah leneș, care, în vremea 
rugăciunii, nu răbda să stea cu frații pînă în sfîrşit; ci, cînd toţi fraţii îngenunchiau, 
acela ieşea afară și vorbea deşertăciuni. lar egumenul acestuia, de multe ori 
sfătuindu-l şi nimic folosind, l-a adus la omul lui Dumnezeu, Cuviosul Benedict, 
care, după cum se cuvine mustrîndu-l şi sfătuindu-l, l-a eliberat. Iar el, întorcîndu-se 
la mănăstire şi de-abia două zile ţinîndu-se de sfătuire, iarăşi în vremea rugăciunii 
făcea ca şi întîia dată obiceiul lui cel diavolesc; că lăsa slujba şi ieşea afară din 
biserică fără frica lui Dumnezeu. Egumenul acestuia, venind la cuviosul, i-a povestit 
cele despre dînsul. Atunci cuviosul a zis: "Vin eu şi-l voi îndrepta”. 


Venind la mănăstire în ceasul în care s-a sfîrşit lauda cîntării de psalmi şi fraţii 
au îngenunchiat la rugăciune, Sfîntul Benedict a văzut că un diavol a apucat marginea 
hainei monahului leneş şi-l trăgea afară din biserică. Atunci sfîntul a zis în taină 
egumenului, cu numele Pompian, şi robului lui Dumnezeu, Mavru: "Vedeţi cine este 
cel ce-l trage pe monahul acesta afară din biserică?" Iar ei, răspunzînd, au zis: "Ba 
nu, părinte". Sfîntul a zis: "Să rugăm pe Dumnezeu ca să-l vedeţi şi voi”. Şi rugîndu- 
se două zile, Mavru monahul l-a văzut, iar părintele mănăstirii nu l-a văzut. În ziua 
următoare, după ce s-a sfîrşit rugăciunea, ieşind afară omul lui Dumnezeu şi găsind 
pe leneșul acela stînd afară din biserică, l-a lovit cu toiagul şi, din acea zi, s-a izbăvit 
monahul de diavoleasca lenevire şi necucernicie; şi de aici înainte stătea rîvnitor cu 
frații, pînă ce se făcea sfîrşitul, neîndrăznind diavolul să-l mai apuce, căci fusese 
izgonit de Sfîntul Benedict. 


Trei din cele douăsprezece mănăstiri erau pe vîrfuri şi pe răspîntii de munți și 
monahilor le era greu a se pogori jos la pîrîu să ia apă, căci trecerea prin prăpăstii era 
primejdioasă şi ei cu multă frică se suiau și se pogorau. De aceea, adunîndu-se 
monahii celor trei mănăstiri, au venit la robul lui Dumnezeu, Benedict, zicînd: 
"Cinstite părinte, cu greu ne este şi primejdios a ne cobori jos la pîrîu, să luăm apă. 
Deci, este nevoie să mutăm mănăstirea ca nu cumva să alunece cineva în prăpastie și 
să moară". 


Cuviosul, cu cuvinte dojenitoare şi mîngiietoare întărindu-i, i-a eliberat. Însă, 
după ce a înnoptat, luînd pe Plachida, despre care am zis mai sus, s-a suit în vîrful 
muntelui greu de umblat şi a ales un loc unde s-a rugat. Sculîndu-se de la rugăciune, 
a luat trei pietre şi le-a pus una peste alta în acel loc de rugăciune şi s-a îndreptat spre 
chilie. 


Dimineaţa au venit iarăși fraţii şi-i ziceau aceleași pentru apă. Dar el a zis către 
dînşii: "Suiţi-vă, fii mei, în munte şi veți găsi trei pietre una peste alta; acolo să 
săpaţi, în acel loc, că puternic este Dumnezeu și la acea înălțime a muntelui vă va da 
apă destulă și greutatea ostenelii drumului vă va uşura-o". Plecînd ei, au găsit precum 
le-a zis cuviosul. Deci au săpat, şi îndată mulțime de apă a început a izvor, cum şi 
pînă astăzi curge, arătînd minunea sfîntului. 


Altă dată, un oarecare bărbat din neamul goților, sărac cu duhul, a venit la 
sfințitul Benedict să se pocăiască de păcatele sale și el I-a primit. Într-una din zile a 
poruncit cuviosul către unul din frați să-i dea o unealtă, ca să curețe locul de mărăciniui 
şi de gătejele ce erau acolo, ca să facă grădină. Dar locul era deasupra pîrtului și, 
tăind şi curăţînd gotul, a ieşit unealta din coadă și a căzut în pîrîu şi nu era nădejde 
să se găsească, pentru că era apă multă. EI a alergat şi a spus lui Mavru şi i-a făcut 
metanie pentru greşeala sa. lar Mavru a spus cuviosului şi acesta s-a dus la pîrtu, 
unde, luînd coada din mîna gotului şi punînd-o în pîrîu cu partea în care fusese 
unealta înfiptă, îndată a ieşit unealta din fundul apei și a intrat la locul ei. Deci 
cuviosul a dat gotului unealta aceea tăietoare de mărăcini, zicîndu-i: "lată unealta. 
Ia-o şi lucrează şi nu te întrista”. 


Într-una din zile, purtătorul de semne, Benedict, odihnindu-se în chilia sa, s-a 
dus monahul Plachida la pîrîu să ia apă; dar alunecînd vasul din mîna lui, a căzut în 
pîrîu şi, vrînd el să apuce vasul, a alunecat şi a căzut în apă; iar apa, fiind prea repede, 
l-a dus în mijlocul pîrîului, depărtîndu-l ca la o aruncătură de săgeată, încît se 
primejduia. lar adevărata slugă a lui Dumnezeu, Benedict, văzînd întîmplarea și 
chemînd pe ucenicul său Mavru, i-a zis: "Frate Mavru, aleargă, că Plachida a căzut 
în pîrîu şi apa foarte departe l-a tras". Minunat şi foarte slăvit este lucrul acesta, care 
se povesteşte. Deci, alergînd Mavru și umblînd pe apă, cu porunca părintelui și 
ajungînd la locul unde Plachida era tîrît de apă, încît era gata a se îneca, l-a apucat 
îndată de păr şi l-a scos. lar după ce Mavru a ieşit cu Plachida afară la pămînt şi şi-a 
venit în sine, gîndind cum a umblat pe apă, s-a minunat și s-a înspăi-mâîntat de ceea 
ce făcuse. 


Apoi, întorcîndu-se la părintele, i-a vestit dumnezeiasca minune ce s-a făcut. 
Dar omul lui Dumnezeu, Benedict, a socotit că s-a făcut această mare minune nu 
pentru sfințenia sa, ci pentru ascultarea lui Mavru. lar Mavru spunea că a făcut 
porunca sfîntului; căci, zicea că nu se află acum în aceeaşi putere în care era cînd s- 
a dus pe apă. Văzînd Plachida smerita cuvîntare cea de Dumnezeu următoare a 
acestora, a zis: "În timpul cît eram purtat de apă, vedeam deasupra capului meu 
cojocul părintelui meu şi socoteam că el m-a scos din apă”. 


Strălucind fericitul cu nişte fapte bune ca acestea, în locurile acelea mulți, 
pentru dragostea Domnului nostru lisus Hristos, veneau de departe la dînsul şi 
adeseori, părăsind deșertăciunea vieții, își puneau grumazul sub jugul cel bun al lui 
Hristos şi se făceau pustnici. Însă diavolul, tatăl zavistiei şi vechiul vrăjmaș al 
drepteredincioşilor, neputînd vedea strălucirea minunilor sfîntului și pe sine biruit de 


puterea lui cea dată de Dumnezeu, intra în minţile celor fără rînduială şi-i îndemna 
să-l zavistuiască şi să-l supere, după cum obişnuiesc cei fără rînduială şi nevrednici 
a zavistui isprăvile celor vrednici. Pentru că lauda ce se face celor curați şi vrednici 
este ocară şi întristare celor întinaţi de zavistie. De aceea Florentie, preotul bisericii 
din apropiere, moşul lui Florentie ipodiaconul nostru, îmbrățişînd uriciunea și 
zavistia diavolului celui rău în toate, a început a zavistui şi a ocărt faptele bune ale 
sfîntului, socotind că prin aceasta va smulge pe mulți de la învățătura Sfîntului 
Benedict cea de suflet folositoare. lar după ce n-a dobîndit această nădejde 
vătămătoare de minte, nu numai că n-a putut să atragă pe cineva, dar şi mulți alții 
veneau la sfîntul şi se înmulţeau. 


Florentie, rănindu-se de zavistie ca de o săgeată, defăima nevoința 
dumnezeiescului bărbat şi nu se îngrijea de fel să-i caute viaţa lăudată şi pustnicească. 
Apoi, întunecîndu-se de diavol, a ajuns într-atât, încît să otrăvească pe sfintul. Deci a 
plămădit pîine, a pus otravă într-însa, a copt-o şi a trimis-o ca de bine-cuvîntare. lar 
acel văzător bărbat a primit pîinea şi i-a mulțumit, dar vicleșugul nu s-a tăinuit de el. 
Căci în ceasul în care avea obicei sfîntul a mînca, a venit corbul din pădurea de 
aproape unde locuia şi, după obiceiul ce-l avea, luînd pîine din mîinile sfîntului, 
mînca. Deci luînd Sfintul Benedict pîinea cea purtătoare de moarte, a pus-o înaintea 
corbului şi i-a poruncit, zicînd: "În numele lui lisus Hristos, Fiul lui Dumnezeu Celui 
VIU, ia pîinea aceasta şi du-te de o aruncă într-un loc unde să n-o găsească vreun om". 


Atunci corbul, cu gura căscată şi cu aripile întinse, a început a zbura împrejurul 
pîinii, a striga și a arăta, prin mișcările lui, viclenia diavolească din pîine. Dar omul 
lui Dumnezeu a zis iarăşi către corb: "Nu întîrzia, nici te teme, ci ridic-o cum ţi-am 
ZIS ŞI du-o în loc neumblat, ca să nu se găsească niciodată”. 


Atunci corbul, după porunca sfîntului, a luat-o cu multă frică şi s-a dus. Apoi, 
după trei ceasuri s-a întors şi a luat iarăși obişnuita hrană din mîinile sfîntului, care, 
văzînd vicleșugul de ucidere al lui Florentie, şi neputînd îndrepta viclenia lui, se ruga 
lui Dumnezeu pentru acela mai mult decît pentru sine, ca unul fără răutate şi în toate 
blînd. 


Florentie însă, neputînd să-l omoare pe sfîntul, lucra cu răutate şi vicleşug 
satanicesc împotriva ucenicilor sfîntului. Căci ei lucrînd în grădină, Florentie, sluga 
diavolului, a trimis şapte fete frumoase şi cu totul goale şi le-a poruncit să se 
preumble şi să se joace înaintea monahilor, vrînd cu aceasta să necinstească fecioria 
acestora. Dar şi la aceasta n-a nimerit cugetul lui cel prea înră-utățit, pentru că 
Benedict, următorul lui Hristos, văzînd scornirea lui cea diavolească şi temîndu-se 
de sufleteasca vătămare a ucenicilor, judeca mai bine să se depărteze şi să 
dobîndească mîntuirea ucenicilor, ca nu cumva, din zavistia lui Florentie către dînsul, 
cu timpul să se vatăme ucenicii. 


Chemînd pe frații mănăstirilor, rînduindu-le iconom și dîndu-i lui Dumnezeu, 
a luat puţini cu sine şi s-a depărtat de la chilia sa, fugind cu smerită cugetare de 


urîciunea şi vrăjmăşia lui Florentie. Dar Florentie greşea, păcătuind în deşert, fără a 
putea să vatăme pe altcineva. lar Dumnezeu, izbăvind pe sluga sa, l-a păzit spre 
mîntuirea multora, ucigînd pe viclean. Căci urîtul de Dumnezeu, Florentie, 
bucurîndu-se de ducerea fericitului părinte, stînd în foişorul casei sale, deodată a 
căzut din înălțime împreună cu foişorul și cel rău cu rău a murit şi a luat moarte 
vrednică vicleniei sale, pentru că moartea păcătoşilor este cumplită. 


Văzînd aceasta Mavru, ucenicul sfîntului, a trimis degrabă la dînsul, fiind 
departe de chilia sa ca de zece semne, și i-a zis: "Întoarce-te, părinte, întoarce-te, căci 
preotul care în zadar te izgonea, a murit". Auzind aceasta, omul lui Dumnezeu a plîns 
mult de ticăloasa moarte a lui Florentie şi s-a mîhnit şi de ucenicul său, căci s-a 
bucurat de o moarte ca aceea a lui. Deci l-a canonisit să se pocăiască pentru această 
greșeală. Astfel, fericitul s-a asemănat prin cele patru minuni mai înainte zise cu trei 
mari prooroci: cu Moise, la apă, care prin rugăciune s-a pornit şi a izvorit din munte 
ca un rîu; cu Elisei s-a asemănat tăietorului de rugi, care a ieșit din adîncul pîrîului; 
cu Ilie, la ascultarea corbului; cu Apostolul Petru, la umblarea pe apă. Din acestea se 
vede arătat că acest om era plin de darurile duhului, date tuturor sfinților. 


Mutîndu-se acest preacuvios bărbat în alte locuri, şi-a schimbat locuinţa, dar 
vrăjmaşul nu l-a slăbit. Căci după aceea, cel de diamant a suferit mai mari şi mai 
grele războaie de la diavolul. Căci ieşind Cuviosul Benedict de la locul său dintii, s- 
a dus în țara Campaniei, în hotarele cetăţii care se zicea Casin, unde, într-un munte 
oarecare înalt, a găsit o capişte elinească foarte veche în care se cinstea zeul Apolon. 
Împrejurul acelei necurate capişti erau o mulţime de jertfelnice şi de copaci. Pînă 
atunci se suia mulțime de necredincioşi şi aduceau jertfe lui Apolon; iar luminatul cu 
mintea, Benedict, şi rîvnitorul dreptei credinţe, ducîndu-se la locul acela şi intrînd în 
capişti, l-a zdrobit pe idolul lui Apolon, iar jertfelnicele le-a surpat. Apoi a ars copacii 
care erau acolo şi, în mijlocul acelei capişte, a zidit o biserică a Sfîntului Martin, iar 
unde era altarul lui Apolon, a făcut o cinstită biserică a Sfintului loan Botezătorul. 


De aici înainte mulțimea poporului care locuia acolo în preajmă, povăţuindu- 
se de învăţătura lui, se întorcea către Dumnezeu şi toţi se făceau creştini. Acestea 
nesuferindu-le diavolul, nu în chip nevăzut ori în somn, ci pe față se arăta cuviosului, 
apoi striga tare şi zicea că suferă mare nevoie de la sfîntul, încît şi fraţii auzeau 
graiurile lui, deşi nu-l vedeau. Către aceștia iubitorul adevărului zicea: "Credeți-mă, 
fraților, căci cu ochii văd pe vrăjmaşul înfricoşat şi purtător de foc, arătîndu-se cu 
nălucire; apoi şi din ochi și din gură scoate pară de foc!" Deci auzeau toți, orice zicea 
vicleanul. Și întîi îl chema pe sfîntul pe nume; iar cînd a văzut că sfîntul nu-i 
răspunde, a încetat a-l defăima. Apoi iarăși îl chema pe nume, zicînd: "Benedicte!", 
care se tălmăceşte binecuvîntatule. lar sfîntul nerăspunzînd îndată, diavolul zicea: 
"Maledicte! Maledicte! - adică blestematule -, ce ai cu mine? De ce mă izgoneşti?" 


Intr-una din zile frații, zidind chilia în care era să şadă sfîntul, ciopleau piatră 
la mijloc şi voiau s-o pună la zidire. Deci au venit trei şi n-au putut s-o ridice. Apoi 
au venit și alții şi nimic n-au folosit şi a rămas piatra neclintită. De aceea, s-a socotit 


că este înrădăcinată în pămînt. Mai pe urmă s-a arătat că deasupra pietrei şedea 
diavolul şi pentru aceea atîția bărbați n-au putut s-o clintească. Deci au trimis la 
cuviosul, care, venind îndată şi făcînd rugăciune, a zis să ridice piatra şi cu atîta 
lesnire au ridicat-o, încît socoteau că nu are greutate deloc, aceea care mai întîi era 
grea şi nemișcată. 


Deci s-a părut cuviosului şi a zis ucenicilor să sape acolo unde era piatra. 
Săpînd, au găsit un idol de aramă și l-au aruncat în bucătărie şi îndată a ieşit foc dintr- 
însa. Deci, socotind monahii că bucătăria arde, au alergat şi au început a aduce apă 
s-o stingă. Atunci, întrebînd despre pricină, a înţeles cuviosul tulburarea fraților și 
apoi, intrînd în bucătărie, zicea că nu este focul despre care spun ei. Deci, îndată 
plecîndu-și capul său lui Dumnezeu la rugăciune, după obicei, se ruga să izgonească 
de la frați amăgirea aceea nălucitoare a vrăjmaşului, care se arăta ochilor lor. Apoi, 
sculîndu-se de la rugăciune, ochii fraților celor înşelați i-a adus la fireasca vedere 
prin rugămintea cea către Dumnezeu şi nu mai vedeau bucătăria arzînd. 


Altă dată, cînd zideau frații zidul, vrînd să-l facă înalt, şi sluga lui Dumnezeu, 
Benedict, era în chilia sa, rugîndu-se, i s-a arătat diavolul bucurîndu-se, şi i-a spus că 
merge la frații cei ce lucrează. Atunci a trimis cuviosul la frați cît mai degrabă şi le- 
a vestit, zicînd: "Fraților, luați aminte, că vine către voi diavolul în ceasul acesta, să 
vă ispitească". Dar, mai înainte de a merge vestitorul, a ajuns diavolul şi a surpat 
zidul ce se zidea şi pe un tînăr monah, fiu al unui oarecare Coraliu, l-a zdrobit. 
Ucenicii sfîntului, văzînd aceasta, se întristară nu atîta pentru zid, cît pentru frate şi 
i-au vestit cinstitului părinte cu lacrimi în ochi. lar preamilostivul părinte a poruncit 
să-l aducă. Dar nefiind cu putință a-l ridica pe miîini, că pietrele zdrobiseră nu numai 
trupul, ci şi oasele lui, l-au pus în sac şi i l-au adus. Iar el le-a spus să-l lase pe rogojina 
pe care se obişnuise a se ruga. 


Scoţînd afară pe frați şi închizînd ușa, şi-a plecat genunchii şi ruga pe 
Dumnezeu pentru sănătatea lui. Şi s-a văzut în ceasul acela o minune cu adevărat 
vrednică de spaimă şi de înfricoşare. Pentru că, după terminarea rugăciunii, tînărul 
s-a sculat sănătos cu tot trupul. Apoi l-a trimis sfîntul iarăși la frați, să lucreze cu 
dînșii, ca să zidească din nou zidul. Iar diavolul, care socotise să omoare pe monah, 
mai mult s-a ruşinat de luarea în rîs pe care o gătise pentru fericitul şi care s-a întors 
asupra sa prin defăimarea ce se făcea de ucenicii sfîntului. Deci, de aici înainte, omul 
lui Dumnezeu a luat de la Hristos darul proorociei, ca mai înainte să spună cele ce 
vor fi. 


Apoi s-a legiuit de sfîntul în mănăstire ca atunci cînd se trimit frați la vreo 
slujbă, nici să mănînce, nici să bea, pînă se vor întoarce. Acest canon cu dinadinsul 
se păzea. Într-una din zile, nişte fraţi au fost trimişi de cinstitul părinte la slujbă și s- 
a întîmplat că cei trimişi, umblînd mult şi neputînd a se întoarce, au înserat şi au 
găzduit la o sfințită şi cinstită fecioară unde au mîncat; apoi au trimis pe cineva din 
ei la cuviosul să le ceară binecuvîntare, după obicei, ca să mănînce. Dar, mai înainte, 
cunoscătorul părinte l-a întrebat, zicînd: "Unde ați mîncat?" lar el a răspuns: 


"Nicăieri, părinte". Atunci i-a zis sfîntul: "Pentru ce minţi? N-aţi poposit la chilia 
cutărei fecioare și aţi mîncat cutare și cutare bucate şi ați băut atîtea pahare?" 
Dimineaţa venind frații, cu înţelepciune şi părintește fiind mustraţi, ei, umilindu-se, 
au căzut la cinstitele lui picioare şi mărturiseau că au greșit. lar acest preablînd 
părinte, îndată le-a iertat greşeala lor, făgăduind fraţii că nu vor mai călca porunca 
lui, căci l-au cunoscut că, prin Duhul Sfînt, este de față peste tot. 


Era un oarecare mirean cu chipul, dar iubitor de fapte bune și iubitor de 
monahi, frate al lui Valentin monahul, pe care la început nu l-am pomenit. În tot anul 
se ducea la purtătorul de semne, Cuviosul Benedict, ca să audă învățătura lui cea 
folositoare de suflet şi să vadă pe fratele său Valentin. Acest om şi-a pus însuşi lege 
ca, ieşind din casa sa, să nu mănînce nimic pînă va veni la sfîntul să ia binecuvîntare. 
Însă într-o zi, venind spre mănăstire, fără de veste a venit la drum un necunoscut, cu 
care s-a întovărășit umblînd împreună, şi care purta multe feluri de mîncări. lar după 
ce au trecut cîteva ceasuri, a zis către dînsul împreună mergătorul necunoscut: "Frate, 
vino să mîncăm, să nu slăbim la drum". Acela a răspuns şi a zis: "Ba nu, să lipsească 
mîncarea, frate, nu mănînc; că am obicei de merg flămînd la cinstitul părinte 
Benedict”. 


Aceasta auzind-o celălalt, s-a liniştit. Și umblînd iarăşi puțin, împreună 
călătorul îl îndemna să mănînce, dar acela nu l-a ascultat. Şi mergînd iarăşi puţin, au 
ajuns la un loc frumos şi veselitor, unde era un izvor și o pajiste înflorită şi verde. 
Atunci călătorul iarăşi îl îndemna, zicîndu-i: "lată apă, iată pajişte, iată loc 
îndemînatec, ia să şedem să mîncăm, frate, şi să ne odihnim puțin, ca să putem, iarăşi, 
umbla fără osteneală". Deci i-a plăcut locul acela şi, înşelîndu-se de a treia sfătuire a 
călătorului, a şezut şi a mîncat împreună cu dînsul, apoi s-a sculat și şi-a luat iarăși 
drumul său. 


Seara a venit la chilia sfîntului, care l-a primit şi, căzînd la pămînt, cerea 
binecuvîntare. lar mai înaintevăzătorul Benedict i-a ocărît greşeala pe care a făcut-o, 
zicînd: "Ce este, frate, aceea pe care a făcut-o vrăjmașul, prin împreună călătorul tău? 
Întîi, n-a putut a te înşela; al doilea, a te amăgi iarăşi n-a putut; a treia oară a biruit şi 
în ceea ce a voit te-a aruncat". Atunci acela, cunos-cîndu-şi păcatul neputinței 
gîndului, zăcînd la picioarele Sfintului, a plîns atît de mult, încît a cunoscut şi mai 
mult greşeala. 


În vremea goților, Totila, craiul lor, auzind de isprăvile sfîntului şi că este 
bogat de darul proorociei, a purces să vină la mănăstire. ȘI, stînd departe de 
mănăstire, a vestit sfîntului venirea lui. "Să vină", a zis sfintul. lar Totila, socotind 
lucru cu neputinţă ca un om stricăcios să fie părtaş de darul proorocesc, a îndrăznit 
a-l cerca. Deci, a îmbrăcat cu hainele lui şi cu încălțămintele pe unul din spătari, cu 
numele Rigon, poruncindu-i să meargă la cuviosul. Dîndu-i şi ostaşi mulți, precum 
este rînduiala crailor, a trimis cu dînsul și comiţi, pe Vulruderic şi pe Vld, iar în 
dreapta şi în stînga lor mulțime de boieri şi ostaşi, gîndind el ca, prin această 
plăsmuită vedere, să amăgească pe robul lui Dumnezeu. 


Ajungînd Rigon la mănăstire, înconjurat de rînduiala ostașilor şi a celor cu 
vrednicii, sfîntul, fiind la un loc înalt, privea la dînsul. Şi, mai înainte încă de a veni 
Rigon, fiind departe cît să se audă glasul, sfîntul a strigat: "Leapădă, fiule, leapădă 
acelea pe care le porți, căci nu sînt ale tale". Auzind acestea Rigon şi căzînd la pămînt, 
s-a minunat şi s-a înspăimântat, căindu-se de ceea ce a făcut; căci pe un sfînt ca acesta 
şi bărbat înainte văzător a îndrăznit a-l lua în rîs. Deci toţi cîți erau împrejur au văzut 
şi s-au închinat omului lui Dumnezeu. Şi cum s-a sculat Rigon n-a îndrăznit a se duce 
la sfîntul, ci s-a întors la craiul lui, tremurînd şi căindu-se pentru necunoştință. 


Atunci şi 'Totila s-a sculat şi a venit la sfîntul, pe care l-a văzut şezînd de 
departe, dar n-a îndrăznit a se apropia; ci aruncîndu-se la pămînt, cerea iertare. lar 
sluga lui Dumnezeu de două și de trei ori l-a strigat, dar, văzînd că de frică nu se 
scoală, s-a sculat şi s-a dus însuşi de l-a ridicat, ocărîndu-l pentru urmările lui. Şi în 
scurtă cuvîntare 1-a vestit toate cele ce aveau să i se întîmple, zicîndu-i: "Multe rele 
ai făcut şi faci! Depărtează-te de dînsele şi pocăieşte-te, căci, să ştii, vei intra în Roma 
şi al să treci marea; nouă ani vei împărăţi şi în al zecelea te vei sfîrşi”. Auzindu-le 
acestea Totila şi înspăimîntîndu-se de proorocia fericitului, s-a aruncat iarăşi la 
pămînt şi, cerînd binecuvîntare, s-a dus. 


De atunci şi-a schimbat neomenia şi asprimea sa prin învățătura cuviosului și 
folositoarea dojenire. N-a trecut însă multă vreme şi a intrat în Roma, în care căuta 
să intre, şi a stăpînit-o. Apoi s-a dus în Sicilia, iar în al zecelea an al împărăției lui 
dumnezeiasca dreptate I-a tăiat, după proorocia sfîntului, şi şi-a pierdut şi împărăția 
şi viaţa. 


După acestea, episcopul Bisericii Canusiei, venind la marele Benedict după 
obicei, căci pentru sfinţenia petrecerii lui, foarte îl iubea sfîntul, şi şezînd de vorbă și 
cuvînt pornindu-se pentru intrarea în Roma a craiului Totila și pentru pieirea Romei, 
zise fericitul episcop: "De craiul acesta se va pustii Roma, ca să nu se mai locuiască 
de oameni de acum înainte". Către acela a răspuns omul lui Dumnezeu: "Roma nu se 
strică de neamuri, ci de nevoi, adică de fulgere, gîlcevi şi de cutremure va pieri”. 


Şi iată, tainele proorociei cinstitului părinte se văd mai luminoase decît soarele 
şi cu ochii noștri le vedem toți. Că acum în Roma cea mare şi preafrumoasă nu vedem 
altceva decît case prăbuşite, biserici căzute şi zidurile ei risipite. Că din căderi și din 
desele cutremure a căzut frumuseţea zidurilor şi împodobirea. Tilcuirea acestei 
proorocii a cuviosului, dată de Dumnezeu, mi-a făcut-o mie preacucernicul Onorat, 
ucenicul sfîntului. Dar ne încredința că le-a auzit nu de la sfîntul, ci de la fraţi 
adevărați, care mărturiseau aceasta. 


Într-acea vreme un cleric din biserica Acvinilor se supăra de necuraţii diavoli. 
Iar cuviosul episcop Constantie de multe ori îl trimitea la multe gropniţe cu moaştele 
sfinților, ca să se vindece. Dar sfinții mucenici ai lui Dumnezeu nu l-au vindecat ca 
să se arate darul vindecărilor prin Sfîntul Benedict. Deci s-a dus la dînsul, şi el prin 
rugăciuni, a izgonit pe diavol, iar pe cleric l-a făcut sănătos şi l-a eliberat, zicîndu-i: 


"Du-te. lată, te-ai făcut sănătos; carne să nu mai mănînci şi la treapta preoțească să 
nu te sui; căci, în oricare zi vei îndrăzni a te sui, îndată te vei îmbolnăvi și mai rău”. 
Dar el, cum s-a dus la ale sale, a uitat porunca. După cîţiva ani, văzînd pe cei dintii 
ai preoţescului cin că au murit şi pe cei mai mici ai săi că se făceau preoți, s-a ales şi 
el în rînduiala preoțească. Dar îndată, intrînd diavolul într-însul, ca o fiară sălbatică 
fără milă l-a zdrobit pînă la moarte. 


Era un oarecare om de neam bun de un nume cu Sfintul Benedict care, fiind 
condus de învăţătura cea de Dumnezeu înțelepțită, a lăsat lumea şi a venit către 
Dumnezeu, cîștigînd îndrăzneală la sfîntul. Acesta, venind odată după obicei către 
cuviosul şi întrînd în chilie, a aflat pe dumnezeiescul părinte că plîngea cu amar şi se 
tînguia. Stînd mult și văzîndu-i lacrimile curgînd, nu se dumerea, fiindcă nu-l văzuse 
altă dată măcar să lăcrimeze în vremea rugăciunii, ci numai să ofteze de la inimă. 
Deci înspăimîntîndu-se, a întrebat pe sfîntul pricina. Iar purtătorul de Dumnezeu 
părinte a răspuns: "Toată mănăstirea aceasta pe care, cu ajutorul lui Dumnezeu, am 
zidit-o şi toate cîte am gătit fraților acestora, cu judecata Atotputernicului Dumnezeu 
s-au dat neamurilor. Şi de-abia am îmblînzit pe Dumnezeu cu rugăciunea, să-mi 
dăruiască sufletele fraților mei celor întru Domnul, care sînt în mănăstire”. lar 
Benedict, auzind proorocia sfîntului, s-a dus de la mănăstire, minunîndu-se. 


Într-adevăr vedem acum că s-a stricat mănăstirea de neamul longobarzilor, 
împlinindu-se proorocia sfîntului după moartea lui. Căci odihnindu-se fraţii, iar la 
miezul nopții fără veste intrînd în mănăstire longobarzii și răpind toate ale mănăstirii, 
n-au prins pe nici un monah. Pentru că rugăciunea omului lui Dumnezeu i-a păzit, ca 
să se arate tuturor darul dumnezeieștii puteri ce era într-însul. Dumnezeu Cel 
credincios în făgăduinţele Sale a împlinit ceea ce a făgăduit adevăratului Său rob 
Benedict; căci, deşi averile locașului, după voia lui Dumnezeu, le-a răpit, însă viaţa 
fraților s-a dăruit de Domnul. La fel am cunoscut că şi marele Apostol Pavel, rugînd 
pe Dumnezeu pentru viaţa celor ce pluteau, a fost auzit; căci deşi lucrurile din corabie 
ŞI însăşi corabia s-a pierdut, dar s-a dăruit de către Domnul mîntuire oamenilor. 


Într-altă vreme, Exilarat al nostru a fost trimis la omul lui Dumnezeu cu două 
ploşti cu vin. Acesta pe una a ascuns-o, iar pe cealaltă a adus-o la sfîntul. Iar 
înaintevăzătorul părinte, de care nu s-a ascuns ceea ce se făcuse, plosca pe care i-o 
adusese a primit-o şi a mulţumit, iar pentru cealaltă i-a poruncit, zicînd: "Vezi, fiule, 
din plosca ce ai ascuns-o pe drum, cînd veneai, să nu se întîmple să bei ci, cu luare 
aminte, să verşi vinul şi vei vedea ce are înăuntru". lar Exilarat, ruşinîndu-se, a făcut 
metanie şi s-a întors; apoi, venind la locul unde ascunsese plosca, a întors-o ca s-o 
deşerte, să încerce cuvîntul şi îndată a ieşit un şarpe din ploscă. 


Era un sat unde se făcea bilci de neguţători, nu departe de locaşul sfîntului. În 
el erau mulți închinători de idoli care, din multa învăţătură a sfîntului cea de suflet 
folositoare luminîndu-se, s-au întors la credința cea mîntuitoare a lui Dumnezeu. În 
acel sat era o pustnicie de cucernice şi cinstite fecioare și trimitea, pentru multa lor 


sfinţenie, pe ucenici ca să le sfătuiască şi să le înveţe. Intr-una din zile, după obicei, 
a trimis pe unul din monahi spre sufletescul folos al fecioarelor. 


Acesta, după ce le-a învăţat, a luat de la călugăriţe niște basmale şi le-a pus în 
sînul său. Venind apoi la sfîntul, acesta l-a mustrat aspru, zicîndu-i: "Frate, cum a 
intrat nelegiuirea în sînul tău?" Iar acela, înspăimîntîndu-se şi de frică uitînd greşeala 
sa, nu înţelegea ce-i zicea părintele. I-a zis deci, sfîntul: "Au doar eu nu eram acolo 
de față cînd ai primit basmalele de la sfintele fecioare şi le-ai ascuns în sîn?" Iar el, 
auzind acestea, căzu la picioarele sfîntului şi, zăcînd jos, zicea: "Am greşit, am 
greșit!" Apoi sculîndu-se şi scoţind din sîn basmalele, le-a aruncat înaintea sfîntului. 


Într-una din zile, în ceasul cînd sfîntul obişnuia a mînca puţină mîncare seara, 
un monah, fiul unui dregător, ținea sfeşnicul ca să lumineze. lar sfîntul mîncînd, a 
început diavolul mîndriei a supăra pe cel ce ținea sfeşnicul şi a-i aduce gînduri de 
înălţare şi de trufie şi zicea în sine: "Cine este acesta căruia eu îi stau înainte, de-l 
slujesc ca o slugă și țin sfeşnicul?" Acestea gîndind el, Sfîntul Benedict, fiind 
împodobit cu darul vederii mai înainte, l-a mustrat cu milostivire părintească și i-a 
zis: "Închide şi pecetluieşte inima ta, frate, căci intră gînduri de mîndrie și se răsădesc 
în tine, şi ia aminte la tine!" 


Deci, chemînd pe frați, a poruncit de i-a luat sfeşnicul din mîinile lui. Iar el, 
ieşind afară, şedea şi plîngea. Şi întrebat fiind de fraţi ce a făcut de s-a mîniat sfîntul 
asupra lui, le-a spus gîndul cel diavolesc ce a intrat în inima lui; cum s-a umflat de 
vîntul mîndriei şi ce cuvinte zicea în inima sa asupra sfîntului. Şi a arătat otrava ce 
era ascunsă în inima lui. Deci s-au minunat fraţii de prevă-zătoarea curățenie a 
Sfîntului Benedict, căci cele semănate în minte de diavol, nu puteau a se ascunde de 
sfîntul. 


În părţile Campaniei s-a făcut foamete și strîmtorare de toate lucrurile cele de 
nevoie. Era lipsă şi în mănăstirea sfîntului şi nu aveau frații mai mult de cinci pîini. 
Văzîndu-i pe dînșii cinstitul părinte posomoriţi, le-a zis: "De ce vă întristaţi pentru 
pîine, fraților? Astăzi aveţi lipsă, iar mîine vă veţi bucura”. Şi a doua zi s-au aflat 
înaintea porții mănăstirii nişte saci cu făină de două sute de dimirlii, pentru care 
Dumnezeu, Stăpînul tuturor, a zis unor oameni, pe care frații nu-i cunoşteau deloc, 
de au venit şi i-au pus la poarta mănăstirii. Deci, minunîndu-se de preaslăvita minune 
a sfîntului, au slăvit pe Dumnezeu și s-au învăţat a nu se mai întrista de aici înainte 
cînd se va întîmpla lipsă, avînd amanet îndrăzneala sfîntului către Dumnezeu. 


Iar pentru duhul proorocesc se cade a şti că nu obişnuiește totdeauna a lumina 
mintea proorocilor, ci numai în unele vremi. Căci pentru Sfîntul Duh s-a scris în 
Evanghelie că, unde voiește EI suflă; astfel arătat este că şi cînd voiește suflă. De 
aceea şi proorocul Natan, fiind rugat de împăratul David să-i spună de voieşte 
Dumnezeu să zidească el biserica Domnului, întîi l-a sfătuit, apoi l-a oprit. Și Elisei 
proorocul a văzut pe femeie plîngînd, dar pricina n-a ştiut-o, şi către Gheezi, sluga 
sa, care o oprea să nu se apropie, zicea: "Las-o, căci sufletul ei este întristat, iar 


Domnul a ascuns de mine și nu mi-a arătat". lar aceasta o face Dumnezeu cu 
iconomie, căci uneori dînd duhul proorociei, iar alteori ridicîndu-l, cu acest chip 
uneori înălța mintea proorocilor, iar alteori o smereşte. Ca şi proorocii primind duhul, 
să cunoască insuflarea de la Dumnezeu, dar neprimind darul, să se înveţe şi să se 
cunoască ce sînt, căci sînt pămînt şi cenuşă. Drept aceea şi David zice: Eu sint vierme, 
iar nu om. Dar să ne întoarcem la ceea ce ne stă înainte, adică despre Sfîntul Benedict. 


Într-altă vreme I-a rugat un om credincios şi foarte cucernic să trimită în satul 
lui, care este aproape de cetatea Terachinilor, să zidească acolo mănăstire. Chemînd 
sfîntul pe ucenici, rînduindu-le și egumen şi iconom, i-a trimis în pace. Dar le-a 
făgăduit şi le-a zis: "Mergeţi, fraţilor, că în cutare zi vin şi eu la voi şi vă voi arăta în 
care loc se cade a se zidi biserica, în care loc trapeza, în care loc arhondaricul și 
celelalte cîte trebuiesc". Și luînd fraţii binecu-vîntarea sfîntului, s-au dus şi au adunat 
toate cele trebuincioase pentru zidire, au curăţat locul și au gătit toate, ca venind 
sfîntul să le găsească gata şi să rînduiască numai zidirile. Dar după noaptea aceea, 
luminîndu-se ziua în care a făgăduit sfîntul să meargă, s-a arătat egumenului şi 
iconomului şi le-a spus toate cu dinadinsul cîte trebuiau a se face. După ce s-au 
deşteptat, cu bucurie povesteau unul altuia vedenia. 


Deci, încredinţindu-se că vine, îl aşteptau; dar, după ce a trecut ziua şi n-a 
venit, s-au întristat. Apoi mergînd la dînsul, îl întrebau pentru care pricină n-a venit 
şi-l învinuiau că n-a venit după cuvîntul său. Atunci Benedict, prietenul lui 
Dumnezeu, a zis: "De ce ziceţi, fraţilor, că n-am venit precum am făgăduit?" "N-ai 
venit", au zis aceia. Dar sfîntul a zis: "Dar nu m-am arătat vouă, la amîndoi, noaptea, 
pe cînd dormeaţi, şi v-am arătat unde şi cum să se zidească mănăstirea? Duceţi-vă şi, 
după cum aţi văzut şi cum v-am arătat, aşa s-o zidiți”. lar ei, auzind acestea, s-au 
minunat şi după aceea au plecat; apoi toate ale mănăstirii după cum au văzut în 
vedenie, aşa le-au zidit. 


Astfel era purtătorul de Dumnezeu, Părintele Benedict, în facerile de minuni 
şi proorocii. Dar şi cuvîntul lui era rar uitat de dumnezeiasca putere și mai 
întotdeauna era lucrător. Că niciodată nu iese din gura omului ce-şi are inima la cele 
înalte, cuvînt deşert. lar de se întîmpla cîndva să vorbească gura lui cuvînt 
înfricoşător, cuvîntul lui era puternic şi nu cădea. Că nu certa cu temere ori cu 
socotire, ci cu hotărtre; dar ascultați, ca să înţelegeţi cele zise. 


Departe de mănăstire două fecioare pustnice, de bun neam, şedeau în casa lor 
şi pustniceau, iar un om îmbunătățit şi cucernic le slujea. Dar cinstea neamului nu 
pricinuieşte cunoștință la toți cei de bun neam, ca să se cunoască şi să se smerească 
în lumea aceasta şi să nu se socotească că sînt mai buni decît alții. Căci, de ar fi avut 
cunoştinţă de aceasta, aceste sfințite fecioare n-ar fi defăimat și n-ar fi ocărît pe cel 
pomenit, care cu osîrdie le slujea. Acela, nesuferind, a venit la omul lui Dumnezeu 
şi i-a arătat nemulțumi-toarea socoteală a fecioarelor şi necinstea ce primea de la 
dînsele. lar purtătorul de semne, Sfîntul Benedict, auzind acestea, le-a vestit, zicînd: 


"Indreptaţi-vă şi vă înţelepțiți limba, fiindcă, de nu vă veţi îndrepta, apoi nu veţi fi 
împărtăşite”. 


lar hotărîrea aceasta a neîmpărtăşirii nu le-a trimis-o lor ca o hotărîre şi 
despărțire cu adevărat, ci le-a zis cu iconomie și părintește, vrînd să înceteze cu 
nemulțumitoarea lor cugetare. Iar ele nu s-au îndreptat, nici au socotit cuvîntul și 
sfătuirea sfîntului. După cîteva zile, au murit întru feciorie curată şi au fost îngropate 
în biserică. lar cînd se făcea dumnezeiasca Liturghie, după obicei, şi diaconul zicea: 
"Dacă cineva nu se împărtăşeşte, să iasă din biserică”, femeia care crescuse pe 
fecioarele acelea şi aducea, după rînduială, prescuri pentru sufletele lor, le vedea pe 
dînsele - înfricoşat cuvînt -, că ieşind din mormînt, ieşeau şi din biserică. 


Văzînd aceasta de multe ori, și-a adus aminte că omul lui Dumnezeu le-a oprit 
de la împărtăşirea dumnezeieştilor Taine, pentru că nu se îndreptau. Deci, cu 
sîrguință a venit la dînsul şi, cu multă tînguire căzînd la picioarele lui, i-a vestit 
vederea aceea de spaimă. Sfintul, milostivindu-se ca un milostiv ce era, a luat o 
prescură şi, dîndu-i-o, a zis către dînsa: "Du-te şi dă această prescură s-o slujească 
pentru dînsele şi de acum nu vor fi neîmpărtășite”. Deci, s-a adus prescura aceea și a 
fost slujită pentru dînsele. Și strigînd diaconul să iasă cei care nu se împărtăşesc, ele 
n-au ieşit, nici nu le-a văzut femeia aceea ieşind. De aceea, credem fără îndoială că 
atunci cînd s-a luat prescura aceea slujită de Sfîntul Benedict, atunci îndată ele s-au 
învrednicit de iertare. 


Un monah oarecare din locașul sfîntului, fund stăpînit de duhul lenevirii, nu 
făcea canonul mănăstirii; iar omul lui Dumnezeu nu înceta a-l sfătui şi nu se lenevea 
a-l învăţa adeseori. Dar acela nu asculta, ci fără ruşine se purta cu cuviosul, zicîndu- 
i să-l lase să se ducă la părinţii săi. Într-o zi, supărîndu-se Cuviosul de rugăminţile 
lui, i-a poruncit cu mînie să plece din mănăstire. Îndată ce a ieşit din mănăstire, în 
drum l-a întîmpinat un balaur mare, cu gura căscată, care voia să-l înghită. Deci a 
început a tremura şi cu mare glas a chema pe sfinţi şi a zice: "Alergaţi, alergaţi, că 
balaurul acesta vrea să mă mănînce!" 


Alergînd fraţii, n-au mai văzut balaurul, iar pe dînsul l-au găsit tremurînd; şi 
pipăind cu mîinile, l-au întors la mănăstire, de unde a făgăduit că nu va mai ieși; de 
atunci ȘI-a ținut cuvîntul. 


Socotesc că nu se cade a o tăcea nici pe aceasta, pe care am auzit-o de la 
Ilustrie Antonie, care zice: "Un copil s-a îmbolnăvit, încît 1-a căzut părul şi trupul i 
s-a umflat, iar tatăl său l-a trimis la cuviosul şi s-a însănătoşit”. Nici cele povestite 
mie de Peregrin, ucenicul fericitului, nu este cu dreptate a le tăcea. EI mi-a spus că, 
într-una din zile, un datornic fiind constrîns şi neavînd să plătească, a alergat la 
cuviosul. Căzînd la picioarele lui, zicea că este dator cu doisprezece galbeni și are 
mare nevoie de bani. lar Cuviosul Benedict a zis cu glas blînd către dînsul: "Iartă-mă 
frate, că nu am; dar du-te şi întoarce-te după două zile". Într-acel timp, cuviosul s-a 
îndeletnicit cu rugăciunea. A treia zi a venit săracul. Şi era o ladă plină de legume, 


iar deasupra lăzii fără de veste s-au găsit treisprezece galbeni, pe care a poruncit 
cuviosul de i-a adus. Deci, dîndu-i săracului, a zis către dînsul: "Du-te, fiule, şi pe 
cei doisprezece să-i dai împrumutătorului tău, iar unul opreşte-l pentru trebuinţele 
tale”. 


Dar să ne întoarcem iarăși la început şi să povestesc cîte am auzit de la cei 
patru ucenici ai lui, despre care am pomenit la început. Era un creştin care îl zavistuia 
şi-l vrăjmăşuia pe altul. Deci, urîtorul binelui l-a îndemnat de l-a şi otrăvit, bînd 
paharul fără să ştie. Dar deşi n-a murit, după cum a voit acela, s-a îmbolnăvit de 
lepră, făcîndu-se vrednic de milă. Ducîndu-l la cuviosul, s-a făcut îndată sănătos. 
Căci, apucîndu-l cuviosul cu mîna dreaptă, toată boala de pe pielea lui a vindecat-o. 


Într-acel timp, precum am spus mai sus, era foamete în Campania. Iar 
Benedict, credinciosul şi înțeleptul econom al lui Hristos, nu înceta a împărți la cei 
lipsiţi cele de nevoie ale trupului, pînă ce au sfîrşit toate ale mănăstirii şi nu rămăsese 
decît puţin untdelemn într-o sticlă. Atunci un ipodiacon, cu numele Agapit, l-a rugat 
să-i dea şi puțin untdelemn. lar acest dumnezeiesc bărbat, după ce a pus gînd să dea 
ŞI să risipească toate cele de pe pămînt, ca să le găsească în cer, a poruncit să dea 
puținul untdelemn ce a rămas. Chelarul a zis: "Bine", dar nu l-a dat. După puţin, a 
întrebat părintele pe chelar, de l-a dat. "Ba nu, a zis chelarul, că de aş fi dat şi acela, 
după poruncă, nu rămînea nici o mîngiiere fraţilor”. 


Atunci, mîniindu-se acel preablînd părinte, a poruncit fraților să arunce sticla 
aceea cu untdelemn afară pe fereastră, ca să nu rămînă înăuntru în mănăstire nici un 
lucru de neascultare, şi a aruncat-o. Afară era o grămadă de pietre mari şi, căzînd 
sticla peste pietre, nu s-a spart, nici nu s-a vărsat untdelemnul. Deci a poruncit 
iubitorul de fii s-o aducă și s-o dea ipodiaconului. Atunci, adunîndu-se fraţii, înaintea 
tuturor a ocărît pe monahul cel neascultător, pentru necredinţa și neascultarea lui. 


După ce a făcut aceasta, cinstitul părinte, împreună cu toți fraţii, s-au rugat. În 
locul unde se ruga era un vas deşert, dar acoperit; şi rugîndu-se sfîntul, s-a umplut de 
untdelemn, încît se vărsa şi tot locul l-a umplut. Aceasta văzînd-o făcătorul de 
minuni, Părintele Benedict, a sfîrșit cu rugăciunea. lar pe necredinciosul şi 
neascultătorul l-a sfătuit părinteşte, zicînd: "Fiule, agonisește credință neîndoită şi 
ascultare vrednică făgăduinţei monahiceşti”. Iar fratele, după cuviință fiind învăţat 
de părinte, s-a cucernicit, s-a ruşinat şi s-a îndreptat. 


De-a pururea acest sfînt părinte adeverea sfătuirea cu minuni. Şi nu era nimeni 
în sinodia lui care să se teamă sau să se îndoiască de făgăduințele lui sau să nu creadă 
cuvintelor lui, mai ales după ce au văzut într-un minut cercetarea aceasta de la 
Dumnezeu. Căci pentru o sticlă ce avea puţin untdelemn, li s-a dat un vas plin ce se 
vărsa, pentru că Dumnezeu este bogat în milă. Deci, ne închinăm numelui Său. 


Intr-una din zile, ducîndu-se cuviosul la biserica Sfintului loan Botezătorul, 
care era zidită pe munte, a ieșit în întîmpinarea lui, în chip de doctor, cel întru tot 


viclean, ţinînd cornul şi un trepied. Iar sluga lui Dumnezeu, Benedict, l-a întrebat, 
zicînd: "Unde te duci?" Diavolul a zis: "lată, mă duc aici la frați, să le dau curăţenie”. 
Deci s-a dus purtătorul de semne părinte și, după obicei, şi-a făcut rugăciunea, apoi, 
sfîrşind, s-a întors repede. Duhul cel viclean, găsind un bătrîn din monahii sfîntului, 
care scotea apă, a intrat într-însul şi-l muncea. Văzîndu-l sfîntul muncindu-se fără 
milă, i-a dat o palmă şi îndată diavolul a ieşit din bătrîn. 


Despre minuni se cuvine a şti, că sfinții în două feluri săvîrşesc minunile: 
uneori prin rugăciuni, iar alteori după stăpînire. După cum zice Evanghelistul Ioan: 
Iar ciți L-au primit pe Dînsul, le-a dat stăpinire a se face fii ai lui Dumnezeu. Deci 
dacă prin stăpînire sfinţii sînt fui ai lui Dumnezeu, ce lucru minunat este dacă, după 
stăpînire, pot face şi minuni? lar cum că în aceste două chipuri sfinții lucrează 
minuni, mărturiseşte Apostolul Petru, care a înviat pe Tavita cea moartă prin 
rugăciune şi care pe Anania și pe Safira, care au mințit, mustrîndu-i numai, îndată au 
murit. Deci, în aceste două chipuri adevărata slugă a lui Dumnezeu, Benedict, a făcut 
minunile. 


Ascultaţi şi alte minuni ale lui. Era un arian cu neamul got şi cu numele Ţalas, 
căci goții mai toți erau arieni. Acesta, în vremea craiului Totila al goților, de care s- 
a vorbit mai sus, s-a aprins de groaznică mînie asupra celor îmbunătățiți ai Sfintei 
Biserici şi cu asprime, cînd vedea un creştin, ori cleric, ori monah, într-un minut îl 
tăia. Deci într-una din zile, găsind pe un oarecare sătean, îl muncea şi-l bătea cu 
nemilostivire. Dar nesuferind săteanul şi căutînd barbarul şi cumplitul got lucrurile 
lui, săteanul, ca să se izbăvească, a zis că le-a dat lui Benedict, robul lui Dumnezeu. 
Atunci Țalas a început a-l munci și a poruncit de i-a legat mîinile cu curele şi l-a pus 
să alerge înaintea calului, ca să-l ducă să-i arate cine este Benedict acesta; şi l-a dus 
la mănăstire. Deci a aflat pe cuviosul înaintea ușii chiliei sale, şezînd şi citind. Şi a 
zis săteanul: "Acesta este Benedict". lar gotul cel mîndru, aprins de mînie, cu 
căutătură sălbatică căuta la cuvios, socotind să-l înfricoşeze. Apoi, cu glas mare și 
barbar, îi zise cuviosului: "Scoală-te, repede şi dă-mi lucrurile acestuia, care le-ai 
luat". Iar cuviosul îndată şi-a ridicat ochii din carte şi, văzînd pe preaînrăitul Ţalas și 
împreună cu dînsul şi pe sătean legat, îndată a făcut o minune mai presus de toate. 
Căci îndată ce şi-a aruncat ochiul cel de Dumnezeu luminat la cel legat, i s-au 
dezlegat curelele şi au căzut. 


Aceasta văzînd-o Ţalas, s-a cutremurat şi a căzut la pămînt; apoi şi-a pus capul 
la cinstitele picioare ale omului lui Dumnezeu şi cerea binecuvîntare. lar cuviosul, 
fără a se scula din locul său, chemînd pe frați, a poruncit: "Luaţi-l pe acesta şi daţi-i 
să mănînce". Atunci Țalas ticălosul, venindu-şi în sine şi cunoscîndu-și greșeala și 
mărturisind-o, asculta cele ce sfințitul părinte îi zicea ca să se lase de o asprime și 
neomenie ca aceea. Şi astfel, Ţalas cu alt gînd şi cu mare umilință s-a întors de la 
mănăstire, zdrobit şi smerit cu duhul; și nimic n-a mai cerut de la săteanul pe care 
omul lui Dumnezeu, numai căutînd spre el cu vederea, l-a dezlegat. Deci adevărat 
este ce am zis, că, cei care-L slujesc cu îndrăzneală pe Atotputernicul Dumnezeu, 
uneori fac minuni prin stăpînire, iar alteori prin rugăciune. lată că această minune era 


din stăpînire, ca şi cealaltă, despre care am zis mai sus. lar cîte minuni a făcut prin 
rugăciune, am spus multe şi încă voi mai spune şi aceasta. 


Într-o zi cuviosul s-a dus la țarină, împreună cu fraţii. lar un lucrător de pămînt, 
ținînd în braţele sale trupul fiului său, care atunci cu puțin mai înainte murise, a venit 
la mănăstire, plîngînd și căutînd pe luminatul părinte Benedict. Înştiinţîndu-se că este 
la țarină şi lucrează cu fraţii şi că va zăbovi acolo, a lăsat trupul înaintea porții 
mănăstirii şi a alergat la cuviosul, în ceasul în care el lăsase lucrul şi venea la 
mănăstire cu fraţii. Pe acesta văzîndu-l tatăl copilului celui mort, a început a striga 
cu lacrimi către cuviosul şi a zice: "Dă-mi pe fiul meu! Dă-mi pe fiul meu!" Iar 
cuviosul, înspăimîntîndu-se de cuvînt, a zis către dînsul: "Omule, dar eu am luat pe 
fiul tău?" Acela zise: "A murit fiul meu, cinstite părinte, deci vino de-l înviază!" 


Auzind acestea Sfîntul Benedict, făcătorul de minuni, şi întristîndu-se tare, a 
zis: "Duceţi-vă, fraților, duceţi-vă. Aceste lucruri nu sînt ale noastre, ci ale Sfinților 
Apostoli! Ce voiţi a ne încărca cu sarcini pe care nu le putem ridica?" Iar tatăl celui 
mort tot aştepta şi-l ruga, adeverind şi jurîndu-se că nu va pleca, pînă nu va învia pe 
fiul său. cuviosul l-a întrebat, zicînd: "Unde este trupul copilului?" Tatăl a răspuns: 
"La poarta mănăstirii, cinstite părinte". Ducîndu-se sfîntul acolo cu frații, şi-a plecat 
genunchii la rugăciune şi a lăsat cinstitul cap peste trupul copilului. Apoi s-a sculat, 
şi-a ridicat mîinile la cer şi a zis: "Doamne, Dumnezeule, nu căuta la păcatele mele, 
ci la credinţa omului acestuia, care se roagă și cere să 1 se învie fiul. Deci, trimite în 
trupul acesta, sufletul pe care L-ai luat!" Dar nu se sfirşise rugăciunea și sufletul a 
intrat în trup. Apoi tot trupul copilului s-a cutremurat și acesta pipăia cu mîna, încît 
toți cei de față, văzînd o minune înfricoşată ca aceasta făcută de sfîntul, s-au minunat. 
Deci, apucîndu-l de mînă, l-a dat viu tatălui său. Această minune nu era în puterea 
lui, dar s-a rugat şi a cerut ca s-o poată face. 


Dar sînt unele lucruri care cîteodată le cer sfinții de la Dumnezeu și nu le 
capătă. Cine este, în această viaţă, mai sus decît Pavel? Dar şi acesta de trei ori a 
rugat pe Domnul pentru neputinţa trupului lui și nu l-a auzit, neputînd dobîndi lucrul 
pe care îl dorise. Să vă povestesc şi despre cinstitul Părinte Benedict care a voit un 
lucru şi nu l-a putut săvîrşi. 


Fericitul avea o soră cu numele Scolastica, sfințită din tinereţe, prin 
bunăvoința puternicului Dumnezeu. Ea avea obiceiul a veni odată pe an la fericitul 
său frate. Deci se pogora cuviosul cu ucenicii săi acolo aproape, lingă poarta 
mănăstirii, la o casă ce o făcuse pentru aceasta şi vorbeau. Mergînd într-o zi în casa 
aceea, după obicei au petrecut toată ziua în sfințite cuvinte şi în povestirile 
Scripturilor cele de Dumnezeu insuflate. lar după ce s-a făcut seară, au şezut şi au 
mîncat. Apoi, mîncînd și vorbind din Sfintele Scripturi, au întârziat, trecînd cea mai 
mare parte a nopţii; atunci sfinţita fecioară şi soră după trup a sfîntului, a cerut: "Te 
rog, fratele meu, să nu lăsăm noaptea aceasta, ci să se facă ziuă vorbind despre 
cereasca bucurie şi despre veşnica viaţă”. 


Fericitul a zis către dînsa: "Ce zici, soro? Eu nu pot să rămîn afară de chilia 
mea". Și era atît de bună vreme şi senin, încît nu se vedea nor. lar sfînta fecioară, 
văzînd că nu s-a înduplecat fratele său la rugămintea ei, şi-a încleştat degetele miîini- 
lor, le-a pus pe masă şi, plecîndu-şi capul peste miîini, ruga pe Atotputernicul 
Dumnezeu. Îndată ce şi-a ridicat capul de pe masă, s-au făcut atîtea fulgere și tunete 
şi s-a pogorit atîta ploaie, încît nici fratele său, nici sinodia lui nu puteau să se ducă 
la mănăstire şi nu putea nici a ieşi peste pragul casei. Aceasta s-a făcut pentru 
rugăciunea surorii sfîntului şi pentru lacrimile pe care le-a vărsat, rezemîndu-și capul 
pe masă. 


Sfîntul Benedict, socotind şi văzînd că era cu neputinţă a se duce la mănăstire, 
după cum voia şi zicea, pentru tulburarea cea mare a fulgerelor şi a tunetelor şi pentru 
potopul acelei ploi, s-a întristat şi a zis către sora sa: "Să te ierte Atotputernicul 
Dumnezeu, soro! Ce este aceasta ce ai făcut?" Ea a răspuns: "Eu te-am rugat şi nu 
m-ai ascultat; am rugat pe Domnul şi El m-a ascultat. Acum ieși, dacă poţi, iar pe 
mine lasă-mă și du-te la mănăstire". Deci, rămînînd sfîntul fără voia lui, toată noaptea 
aceea a petrecut-o priveghind în cuvintele vieții veşnice şi în povestirile Sfintelor 
Scripturi. Aceasta am spus-o ca să arăt că sfiîntul a voit să facă un lucru, dar n-a putut; 
căci, cum am zis, sînt lucruri pe care uneori le cer sfinții de la Dumnezeu şi nu le 
capătă. Deci dimineaţa, cinstita fecioară s-a dus la chilia sa, iar omul lui Dumnezeu 
la mănăstire. 


După trei zile, stînd sfîntul în chilia sa, şi-a ridicat ochii în văzduh şi a văzut 
sfîntul suflet al cuvioasei sale surori că ieşise din trup în chip de porumbel şi se suia 
la cele cereşti. Bucurîndu-se de atîta slavă a surorii sale, a dat mulțumiri, laude şi 
cîntări Atotputernicului Dumnezeu, iar sfîrşitul ei l-a arătat fraților, pe care i-a trimis 
îndată să aducă în mănăstire încuviinţatul şi cinstitul ei trup și să-l îngroape în 
mormîntul pe care îl pregătise pentru sine. Căci mintea lor fiind unită una cu alta 
totdeauna în Sfîntul Duh, întru tot sfintele lor trupuri nici îngroparea n-a putut a le 
despărți. 


Într-altă vreme, Servant, diaconul şi egumenul mănăstirii ce se află în părţile 
Campaniei şi care era zidită de Liberiu, patriciul de atunci, a venit la fericitul Părinte 
Benedict pentru cercetare, după cum avea obicei, că și el era plin de cereasca 
învățătură. Deci, adăpîndu-se cu cuvintele cele curgătoare de miere ale vieții veşnice, 
se împărtășea de preadulcea mîncare; şi dorind de cereasca patrie cu dor foarte mare, 
se desfăta cu acestea de-a pururea. lar cînd trupul cerea hrana simțită, mînca oftînd; 
iar cînd vremea cerea să se liniştească, Sfîntul Părinte Benedict se suia în foişorul 
său, asemenea şi Servant se ducea în casele cele dedesubt. Lîngă foişor era altă 
locuinţă, în care şedeau doi ucenici. Dar Sfîntul Benedict, sluga lui Dumnezeu, încă 
dormind fraţii, sculîndu-se la rugăciune, stînd la fereastră şi rugînd pe Atotputernicul 
Dumnezeu; atunci, fără de veste, noaptea a văzut că s-a arătat din cer o lumină mare, 
încît a fugit întunericul nopţii și de lumina cea mare atît s-a luminat noaptea, încît 
covîrşea şi lumina zilei. 


În ceasul acelei vedenii a urmat o minune, precum însuși părintele a povestit 
pe urmă. Căci zicea că a văzut toată lumea şi pe toți oamenii pămîntului adunaţi, ca 
sub o rază a soarelui. Și, căutînd la acea strălucire a lumini, a văzut sfîntul suflet al 
lui Gherman, episcopul de la Capua, într-un cerc de foc, fiind luat la cer de sfinții 
îngeri. Atunci, cinstitul Părinte Benedict, vrînd să facă părtaș şi martor al acestei 
înfricoşate vederi pe Servant diaconul, l-a strigat cu glas tare, de două şi de trei ori. 
Iar acela, tulburîndu-se de neobişnuitul glas al părintelui, s-a suit înspăimîntat în 
foişor în fugă şi a văzut ceea ce era. Însă nu toată vederea, ci puţină parte a luminii 
aceleia. Înspăimîntîndu-se de minunea aceasta, omul lui Dumnezeu, Benedict, i-a 
povestit pe larg toate cîte a văzut. Și îndată a trimis la cetatea Casin, la preasîrguitorul 
bărbat Teoprov, ca să se ducă la cetatea Capua să se înştiințeze de cele despre 
episcopul Gherman şi să-i vestească. De acolo i-a vestit că a murit. ŞI, cercetînd 
cuviosul, s-a înștiințat că în ceasul în care el a văzut suirea la cer, s-a făcut sfîrşitul 
lui Gherman. 


Cu bucurie încă aș fi povestit şi multe altele despre cinstitul acesta bărbat, 
Benedict, dar le trec, căci voiesc să povestesc și faptele altor sfinți. Dar aceasta voiesc 
a se şti că, pe lîngă minunile cu care s-a slăvit în lumea aceasta, acest om al lui 
Dumnezeu s-a slăvit şi a strălucit nu puţin și cu învăţătura cuvîntului. Căci el a rînduit 
canoanele şi pravilele monahilor cu aleasă deslușire şi cu cuvînt luminos. Ale lui 
obiceiuri şi viață, cine voieşte să le ştie cu dinadinsul, citind alcătuirea pravilei lui, 
adică a tipicului, va înţelege. Căci sfîntul acesta după cum a trăit, aşa a şi învăţat și 
după cum a trăit el, aşa și pe ceilalți i-a învăţat a petrece. 


În anul în care avea să se ducă de-a pururea pomenitul dintru această 
vremelnică viață şi să meargă către Dumnezeu, a vestit ucenicilor celor împreună cu 
dînsul şi celor depărtați, despre ziua sfîntului său sfîrşit. Celor de față le-a zis să 
păzească în taină cîte au auzit, iar celor ce lipseau le-a vestit ce fel de semn se va 
arăta, cînd va ieşi sufletul lui. Mai înainte cu şase zile de lăudatul lui sfîrşit a poruncit 
de i-au deschis mormîntul şi îndată, i-a venit o fierbințeală groaznică şi, din 
covîrşitoarea aprindere, se împuţinau puterile sufletului. Şi văzîndu-se din zi în zi că 
slăbeşte şi se usucă, din aprinderea cea mare, în a şasea zi a zis de l-au ridicat şi l-au 
dus în biserică. 


Acolo s-a împărtăşit cu stăpînescul Trup şi Sînge. Stînd în mijlocul ucenicilor 
şi sprijinindu-se de dînşii, fiind cu totul slab, s-a întors spre răsărit şi, înălțînd mîinile 
la cer şi rugîndu-se, sfințitul şi preacuratul său suflet s-a suit, odată cu rugăciunea, în 
cer şi s-a dat Domnului. Într-acea zi la doi din fraţi, din care unul se liniştea în chilia 
sa, iar altul locuia departe, li s-a arătat o descoperire asemenea. Au văzut amindoi că 
era un drum de la chilia sfîntului ce ajungea pînă la cer, aşternut tot cu mătăsuri. Şi 
spre răsărit ardeau făclu nenumărate, zeci de mii, rînduri, rînduri, după rînduială, 
toate aprinse. Și iată un bărbat îmbrăcat în alb şi luminos la faţă, stînd deasupra, îi 
întreba pe dînşii, zicînd: "Ştiţi al cui este drumul acesta, pe care îl priviți minunîndu- 
vă?" "Nu ştim, au răspuns ei". Cel îmbrăcat în alb a zis iarăşi: "Aceasta este calea pe 
care Benedict, iubitul lui Dumnezeu, se suie la cer”. Atunci au înţeles sfîrşitul 


sfîntului. Căci precum au văzut ucenicii care erau de față, tot asemenea au văzut şi 
cei depărtați semnul de care le-a spus sfîntul. Și s-a îngropat sfîntul lui trup în biserica 
Sfîntului loan Botezătorul pe care sfîntul o zidise în locul jertfelnicului lui Apolon, 
pe care l-a surpat, precum mai înainte am zis. 


În peştera ce este la pîrîu, în care a locuit mai înainte cuviosul, cei ce se apropie 
cu credinţă pînă astăzi, au mare dar de minuni. Căci minunea care voiesc a o povesti, 
s-a făcut acolo în peşteră. O femeie a înnebunit şi umbla prin munți, prin rîpi şi pe 
cîmpii ziua şi noaptea şi rătăcea; apoi dormea unde o ajungea somnul. Într-o zi, pe 
cînd rătăcea şi umbla ici şi colo în pustie, s-a dus fără a ști, fund povăţuită de 
Dumnezeu, și a intrat în peştera cuviosului, unde a înnoptat şi a rămas acolo înăuntru. 
Cînd s-a făcut ziuă a ieşit atît de sănătoasă încît, toți cîţi o vedeau, ziceau că niciodată 
n-a fost nebună. Și astfel a rămas sănătoasă pînă la sfîrşitul vieţii, întru cinstea 
sfîntului şi întru slava lui Dumnezeu, Căruia se cuvine toată cinstea şi închinăciunea, 
totdeauna, acum şi pururea și în vecii vecilor. Amin. 


37.PĂTIMIREA SFINŢILOR MUCENICI AGAPIE, PLISIE, TIMOLAU, 
ROMIL, DOI ALEXANDRU ȘI DOI DIONISIE 


(15 MARTIE) 


Aceşti sfinți mucenici, multpătimitori, au fost pe vremea împărăției lui 
Dioclețian (284-305); Agapie era din cetatea Gazei, Timolau din Pontul Euxinului, 
cei doi Dionisie din Tripoli - Fenicia, Romil din Diospole, unde era ipodiacon la 
biserică, iar Plisie şi cei doi Alexandri erau din Egipt. Și au pătimit în Cezareea 
Palestinei, de la ighemonul Urban, întru al doilea an al prigonirii de atunci. 


Dîndu-se păgînă poruncă împărătească prin toate ţările şi cetăţile, ca toți 
creştinii să fie siliți la închinarea la idoli şi la necuratele lor jertfe, atunci, săvîrşindu- 
se un oarecare praznic de Dumnezeu urît în cetatea Cezareei şi popor fără număr 
adunîndu-se din satele cele de primprejur, s-a pregătit priveliștea la care creştinii cei 
ținuți în legături aveau să fie munciți. Tot poporul elinesc cel fără de număr s-a 
adunat la acea priveliște, unde mai întîi Sfîntul Mucenic Timotei - care se prăznuieşte 
în nouăsprezece zile ale lunii august -, a fost ars, după multe munci. 


După aceea, Sfinții Mucenici Agapie şi Tecla au fost dați spre mîncare fiarelor. 
Însă nu acest Agapie, care acum se cinsteşte, ci altul cu acelaşi nume, care a pătimit 
mai înainte de acesta, împreună cu Sfînta Tecla şi cu cel mai sus amintit, cu Sfîntul 
Mucenic Timotei, care se pomeneşte în august. O priveliște ca aceasta plină de sînge 
săvîrşindu-se, acești şase tineri viteji, creştini cu credinţa, care acum se cinstesc, 
adică mucenici: Plisie, Timolau, Romil, doi Alexandru şi un Dionisie, aprinzîndu- 
se cu rîvna după Hristos şi-au legat singuri mîinile înapoi, în semn că fără teamă 
doresc să pătimească pentru Hristos şi sînt gata să se dea ori în foc, ori la mîncarea 
fiarelor pentru dragostea lui Hristos. 


Apoi degrabă alergînd în mijlocul priveliştei, înaintea ighemonului Urban cu 
mare glas au strigat: "Sîntem creştini!" 


Ighemonul, văzîndu-i tineri cu trupul, nu voia să-i piardă îndată. Ci, mai întîi 
i-a sfătuit mult cu amăgiri ca să se închine idolilor şi să nu se piardă singuri, fund 
într-o frumuseţe ca aceea a tinereții. După aceea, a poruncit să-i arunce în temniță. 
După cîteva zile s-a scris în numărul legaților lui Hristos, Sfîntul Agapie, bărbat 
cinstit între creştini şi slăvit pentru nevoinţa sa cea purtătoare de chinuri. Căci mai 
înainte de multe ori arătase mare îndrăznire întru mărturisirea numelui lui Hristos şi 
suferise multe munci. Într-acea vreme iarăşi fiind prins, împreună cu sluga lui, 
Dionisie Egipteanul, s-a aruncat lîngă cei şase tineri, făcîndu-se opt la număr. De 
multe ori ispitindu-i şi în multe feluri muncindu-i, deoarece nu s-au lepădat de 
Hristos şi toate muncile le-au răbdat cu vitejie, au fost osîndiți la tăiere. 


Şi toţi în această zi şi-au pus capetele pentru Capul Bisericii, Hristos Domnul, 
în ale Cărui miîini şi-au dat sfintele lor suflete; şi au luat de la EI cununile biruinţei, 
în Biserica ce se bucură în ceruri. 


38.PĂTIMIREA SFÎNTULUI MUCENIC ALEXANDRU, PREOTUL DIN 
SIDA 


(15 MARTIE) 


Împărăţind Aurelian (270-275) şi fiind prigonire asupra creştinilor, era în ţara 
Pamfiliei un ighemon, anume Antonin. Acela, mergînd în Sida, cetatea Pamfiliei, a 
prins pe Alexandru, preotul cetăţii, şi, punîndu-l înaintea judecății sale, cu multe 
întrebări şi munci chinuia pe slujitorul lui Hristos. Pe acesta l-a întrebat mai întîi cine 
este. lar sfîntul i-a răspuns: "Sînt creștin, preot cu rînduiala, păstor al turmei lui 
Hristos". Ighemonul l-a întrebat iarăşi: "Unde este turma lui Hristos?" Sfîntul a 
răspuns: "În toată partea cea de sub cer, pe toţi oamenii care sînt, i-a creat Hristos 
Dumnezeu. Între aceştia, cei ce cred în El sînt oi ale pășunii Lui, iar cei ce au căzut 
de la Ziditorul lor şi slujesc făpturii şi lucrului celui de mîini omeneşti, adică idolilor 
celor fără de suflet, ca şi voi, aceia sînt înstrăinați de turma Lui cea mîntuită şi se vor 
pune cu caprele, de-a stînga, în ziua judecății celei înfricoşate a lui Dumnezeu". 


A zis ighemonul: "Pentru două pricini voiesc să te muncesc: ca să-mi arăţi pe 
cei ce cred în Hristos şi ca să aduci zeilor noştri jertfe cu închinăciune". Apoi Antonin 
ighemonul a întrebat iarăşi pe Sfîntul Alexandru: "Cine este Hristos?" Răspuns-a 
sfîntul: "Hristos este Mîntuitorul lumii, lumina şi viaţa celor ce nădăjduiesc spre EI”. 
Zis-a ighemonul: "Cum poate Acela, Care a fost răstignit pe lemn şi cu amar a murit, 
să fie Mîntuitorul?" Grăit-a Alexandru: "Aceasta este de mirare, că a suferit Crucea 
şi moartea cu trupul, precum Însuşi a voit, iar cu dumnezeirea a biruit iadul şi prin EI 
Însuși a dezlegat din legături pe cei legaţi, omorînd moartea, iar EI a înviat din 
mormînt. Dar nu numai singur S-a sculat din morţi, ci şi pe alți morți i-a înviat; pentru 
că multe trupuri ale sfinţilor celor adormiţi s-au sculat și, după Învierea Lui, au intrat 
în Sfînta Cetate a Ierusalimului. Şi tot neamul omenesc împreună cu EI l-a înviat şi 
l-a ridicat”. Zis-a ighemonul: "Bîrfeşti, nebunule! Căci cum a putut să ajute altora 
Acela, Care nu şi-a ajutat Sieşi, fiind muncit de iudei?" Sfîntul a zis: "Tu eşti nebun, 
avînd ochii sufletului tău orbiți şi neputînd privi spre taina mântuirii noastre, cea 
lucrată prin Hristos, Domnul”. 


Atunci, ighemonul a poruncit să muncească pe Sfîntul Alexandru. Mai întîi a 
fost bătut cu vine de bou și întins pe roată, aruncat în căldarea ce fierbea cu smoală 
şi cu untdelemn și ars într-un cuptor de foc. Însă în toate muncile acelea a fost păzit 
nevătămat, cu darul lui Hristos. Cînd păgînii l-au aruncat în cuptorul cel înfocat, s- 
au văzut în văpaia focului alți doi tineri minunați, dănțuind cu Sfîntul Mucenic; și 
aceia erau îngerii lui Dumnezeu, care îi răcoreau sfîntului văpaia cuptorului. Deci, se 
mira poporul că unul se aruncase în cuptor şi într-însul se vedeau trei. lar ighemonul 
şi cei împreună cu el au socotit vrăjitorie aceste slăvite minuni, căci n-au crezut într- 
acea atotputernică tărie a lui Hristos, Dumnezeul nostru. Numai unul din slugile 
muncitorului crezînd, căzu închinîndu-se de departe sfîntului şi se ruga să fie primit 
de Hristos. Și îndată ighemonul a ucis pe sluga aceea cu sabia. Sfîntul Alexandru, 


ieşind din cuptor nevătămat, a poruncit să-l spînzure şi cu unghii de fier să-l strujescă; 
şi atît de mult l-au strujit, pînă ce tot trupul lui se făcuse o rană. Cei din privelişte se 
mirau, zicînd cu spaimă: "Cum rabdă acesta atîtea munci, căci acum se văd numai 
oasele goale?" 


După aceea a fost ars din nou într-un foc mare şi nu s-a vătămat. Apoi, cu niște 
undiţe de fier împungîndu-i pîntecele, îi trăgeau afară cele dinlăuntru ale lui. Încă şi 
fiarelor spre mîncare a fost dat sfîntul; dar nici fiarele nu s-au atins de el. Și cu alte 
cumplite munci au chinuit pe pătimitorul lui Hristos, dar în toate muncile a fost 
nebiruit, încît toți se umpleau de mirare, privind la pătimirile lui, şi se minunau de 
puterea atît de mare a răbdării ce o avea sfîntul, căci covîrşea firea şi mintea 
omenească. Apoi, la sfîrşit, i s-a tăiat capul sfințitului mucenic al lui Hristos, 
Alexandru. lar ighemonul Antonin, în acel ceas şezînd încă la judecată, a fost lovit 
de boală şi se muncea de diavoleştii săi zei, cărora le slujea. Apoi l-au dus slugile în 
casă, strigînd cu amar. Dar neajungînd la casa sa, rău şi-a lepădat ticălosul său suflet. 
Pe cînd Sfîntul Alexandru s-a sălăşluit întru cele cereşti cu Hristos Domnul şi cu 
sfinții Lui îngeri, ighemonul în munca cea veşnică s-a aruncat, cu satana şi cu 
slujitorii întunericului. 


După tăierea Sfîntului Alexandru, un oarecare Eustaţie, bărbat cinstit, creştin 
cu credinţa, a luat mult pătimitorul trup al mucenicului şi l-a îngropat cu cinste, 
slăvind pe Dumnezeu. 


39.POMENIREA SFÎNTULUI MUCENIC NICANDRU 
(15 MARTIE) 


Sfîntul Nicandru a trăit în ţara Egiptului, pe timpul împărăției lui Dioclețian 
(284-305), fiind bărbat plăcut lui Dumnezeu şi cu meşteșugul doctor. Acesta îi era 
lucrul lui, adică să cerceteze totdeauna pe sfinții mucenici munciți pentru Hristos în 
legături, ca să le tămăduiască rănile lor şi să le dea hrana cea de nevoie, iar trupurile 
sfinților le îngropa. Odată, văzînd trupurile mucenicilor după ucidere, aruncate în 
cîmp spre mîncarea cîinilor, fiarelor şi a păsărilor, nu îndrăznea să se apropie de 
dînșii ziua, ca nu cumva să fie prins; pentru că se temea de cumplitele munci, fiind 
om neputincios, pînă ce n-a fost pentru aceea chemat și întărit de Dumnezeu. 


Deci, sosind noaptea, s-a dus singur la trupurile sfinților şi, luînd unul cîte unul 
pe umeri, le punea la un loc ascuns şi, învelindu-le în pînze curate, le îngropa în 
pămînt. Deci, văzîndu-l un oarecare închinător de idoli, s-a dus şi l-a pîrît la boier. 
Atunci Sfîntul Nicandru a fost prins şi muncit mult timp, fără să se lepede de Hristos. 
Căci de care munci mai întîi se temea, pe acelea cu bărbăţie şi cu bucurie le răbda 
pentru Domnul său, întărindu-se de sus și mai mult dorea a fi muncit. 


După aceea muncitorul, văzîndu-l neclintit în credința sa ca pe un stilp 
nemişcat şi munte neclintit, a poruncit ca de viu să-l jupoaie de piele şi să-i taie capul; 
şi aşa Sfîntul Mucenic dezbrăcîndu-se de omul cel vechi, pămîntesc, s-a îmbrăcat în 
cel nou, ceresc. lar după tăierea capului său, s-a împreunat cu Capul cel mai cinstit, 
cu Hristos, Domnul său, ca un mădular cinstit şi cu Acela, după pătimirea sa cea 
vremelnică, împreună împărăţeşte veşnic, cu cetele sfinților mucenici, slăvind pe 
Sfînta Treime. 


40.PĂTIMIREA SFÎNTULUI MUCENIC MENIGN NĂLBITORUL 
(15 MARTIE) 


Pe vremea împărăției lui Deciu (249-251) a fost mare prigoană contra 
creştinilor. Atunci cel ce ocîrmuia eparhia Asiei era cu totul pierzător şi cu socoteala 
de fiară. Deci, acela s-a pogorit în latura de lîngă mare şi pe cîți creştini găsea, pe toți 
îi bătea şi, cu lanţuri legîndu-i, îi închidea în temnițe. Sosind noaptea, toți într-un 
singur glas au strigat către Dumnezeu, zicînd: "Stăpîne, Doamne, Cel ce pe ucenicul 
Tău Petru altădată prin înger l-ai dezlegat din lanţuri şi din temniţă l-ai scos fără 
zgomot, trimite şi acum la noi ajutorul Tău şi ne scoate din această temniță 
întunecată, ca să cunoască şi aceştia, care leapădă numele Tău cel sfînt, că Tu ești 
singur Dumnezeu şi Împărat veşnic”. 


Astfel rugîndu-se ei, degrabă a sosit Domnul izbăvirii şi, luminînd temniţa cu 
lumină de jur împrejur, a gonit întunericul, zicînd: "Îndrăzniţi şi nu vă temeţi că Eu 
sînt cu voi". Atunci, deodată legăturile tuturor s-au dezlegat și temnița singură s-a 
deschis. Apoi Domnul a adăugat: "Duceţi-vă de aici şi propovăduiţi pretutindeni 
puterea Mea!" Deci Domnul s-a suit în ceruri, iar ei au ieşit din temniţă. A doua zi, 
venind toți slujitorii şi văzînd pecețile temniţei întregi, iar înăuntru negăsind pe 
nimeni, s-au înspăimîntat şi, ieşind afară, au strigat: "O, ce silnicie! Hristos 
Nazarineanul, venind noaptea, a furat pe cei legaţi!" şi se minunau de lucrul cel făcut, 
iar creştinii care fuseseră închiși rîdeau de străjeri. 


Acestea auzindu-le fericitul Menign, s-a umplut de credință şi de dragoste. 
Căci, fiind înnălbitor şi spălînd întinăciunea hainelor în rîu, a auzit un glas, zicîndu- 
i: "Vino, Menigne, şi-ţi voi da mare dar”. Iar el, fiind înfricoşat şi tulburat, după puţin 
plecîndu-se, iarăși îşi făcea lucrul său. Dar iarăși s-a auzit glas către dînsul, zicînd: 
"Menigne, vino la Mine, ca să vezi bunătățile cele nenu-mărate pentru cei ce iubesc 
numele Meu". Menign, nemaiașteptînd să audă şi alt glas, s-a dus şi a dat toate 
hainele străine cîte le avea la dînsul pentru înnălbire; iar el aștepta pe ighemon. 


După cîteva zile, venind ighemonul la locul acela şi şezînd la un loc înalt, ca 
să-l audă toți cei ce se adunaseră, a citit porunca împăratului pentru voia şi poruncirea 
lui. Atunci dumnezeiescul Menign, umplîndu-se de îndrăzneală şi de rîvnă 
dumnezeiască, venind în mijloc şi luînd scrisorile împăratului din mîinile 


ighemonului şi rupîndu-le în bucăţi, le-a călcat cu picioarele, zicînd: "In numele lui 
lisus Hristos, Dumnezeul meu, peste aspidă şi peste vasilisc voi călca, şi poruncile 
cele fărădelege ale lui Deciu le voi lepăda". 


Acestea dacă le-au auzit şi văzut slujitorii cei fărădelege, trîntindu-l, îl călcau 
cu picioarele, bătîndu-l fără de cruţare. După ce l-au bătut foarte aspru și aproape I- 
au lăsat mort, ridicîndu-l ighemonul, a zis către dînsul: "O, rău cap, cui te-ai bizuit 
de ai făcut lucrul acesta?" Sfîntul a zis: "Lui Hristos al meu”. Iar ighemonul a zis: 
"Pe nebunul acesta şi semețul cu inima și obraznicul, pe un lemn spînzurîndu-l, 
strujiți-i cărnurile lui şi vom vedea de va veni Hristos al lui să-l mîntuiască!" Şi atîta 
l-au strujit cu unghii de fier nelegiuiţii, încît toate măruntaiele lui cele dinlăuntru, 
prin coastele lui se vedeau de cei de primprejur. Ighemonul, întru toate acestea, se 
lupta cu Dumnezeu şi-L hulea întru răbdarea mucenicului. lar sfîntul răbda, rugîndu- 
se lui Dumnezeu și ocărînd pe tiranul. Atunci ighemonul, îndrăcindu-se de mînie, a 
zis către slujitori: "Poruncesc să se taie degetele lui, cele ce au rupt porunca 
împăratului". Și îndată i-au tăiat degetele miinilor lui, din încheieturile lor; dar a ieşit 
lapte în loc de sînge. 


După aceasta, l-au închis în temniţă; iar a doua zi iarăşi l-au pus la întrebare. 
Iar sfîntul, mărturisind pe Dumnezeul cel adevărat înaintea tuturor, iar pe împărat 
anatematizîndu-l şi pe ighemon ocărîndu-l, a înspăimîntat pe toţi. Pentru aceasta 
ighemonul a poruncit să i se taie capul cu sabia. 


Mergînd el la locul de tăiere, îi urma femeia sa şi popor mult. Și ajungînd 
sfîntul la locul acela, a stat la un loc înalt, învăţind pe popor şi întru purtarea de grijă 
a epitropilor dînd pe femeia sa, i s-a tăiat sfîntul cap. Apoi s-a arătat celor ce erau de 
față o minune mare, căci au văzut sufletul lui cel sfînt, ca o turturică curată, ieşind 
din gura sfîntului şi zburînd la cer. De aceasta s-au înspăimîntat toți, zicînd: "Cu 
adevărat este mare Dumnezeul lui Menign". Și din strigarea poporului s-a cutremurat 
toată cetatea, încît şi antipatul s-a temut. lar după ce s-a înștiințat despre pricina 
strigării, a poruncit, zicînd: "Lăsaţi-l pe el neîngropat şi vom vedea de-l va îngropa 
Dumnezeul lui”. Și a pus aproape străjeri, ca să păzească sfintele moaşte. 


După ce s-a făcut noapte, dormind toţi străjerii, au venit fraţii lui şi au luat 
sfîntul lui trup. Și ajungînd la locul pe care l-a dorit sfîntul, s-au culcat şi au adormit; 
iar sfîntul s-a arătat unuia din frații lui, zicînd: "Capul meu, prin care am mărturisit 
pe Hristos, nu l-aţi luat; pentru aceea, întorceți-vă şi-l luaţi”. Deci, deştep-tîndu-se, a 
spus celor ce erau cu dînsul despre cele grăite de Sfîntul Menign. Întorcîndu-se 
singur, cel căruia 1 s-a arătat sfîntul în somn, nu se dumerea ce va face, fiind întuneric 
adînc. ŞI, ajungînd la locul acela, s-a văzut o stea strălucind deasupra capului 
mucenicului. Deci, luînd capul, s-a întors cu bucurie la frații săi. 


Şi vrînd ei a se merge mai departe, mucenicul a dat de știre fraților lui, ca în 
locul acela să se aşeze cinstitul lui trup, întru slava adevăratului nostru Dumnezeu, 
Căruia se cuvine închinăciune în veci. Amin. 


41.POMENIREA SFÎNTULUI MUCENIC SABIN 
(16 MARTIE) 


Țara Egiptului şi cetatea Ermopolis a fost patria Sfîntului Mucenic Sabin, care 
a fost bărbat slăvit în partea aceea și boier în cetatea sa. Pe vremea împărăției lui 


Dioclețian (284-305), pentru prigonirea cea cumplită ce era asupra creştinilor, 
tulburîndu-se tot Egiptul și mulți din cei credincioşi prinzîndu-se şi muncindu-se, 
fiind uciși, Sfîntului Mucenic Sabin și-a lăsat casa sa, boieria, bogăţia și prietenii şi 
ieşind pe ascuns din cetatea Ermopolis, se ascundea într-un sat depărtat cu ceilalți 
creştini, care fugeau de prigoană şi închizîndu-se într-o casă mică şi proastă, se 
nevoia în post şi rugăciuni ziua şi noaptea. lar slujitorii de idoli au căutat mult pe 
Sabin, boierul din Ermopolis, ca să-l prindă spre muncire, dar negăsindu-l, s-au 
mîhnit multă vreme. 


lar un sărac oarecare, ce venea la fericitul Sabin şi lua hrană şi toate cele 
trebuincioase din mîinile lui, urmînd lui luda vînzătorul, s-a dus la slujitorii de idoli 
şi a zis: "Ce-mi dați, ca să vă arăt unde este Sabin pe care-l căutaţi?” Iar ei i-au dat 
doi galbeni. Apoi, mergînd după dînsul în satul acela şi văzînd casa, au înconjurat-o 
şi au bătut în uşă. Erau cu Sfîntul Sabin în casa aceea, şase creştini şi, crezînd că a 
venit la dînşii cineva din credincioşii frați pentru vreo trebuinţă, au deschis ușa. Iar 
slujitorii de idoli, sărind înăuntru cu mare ură, i-au prins şi i-au legat pe toţi; însă pe 
Sfîntul Sabin l-au legat deosebit, cu două lanţuri grele, şi l-au adus la judecătorul 
locului aceluia, care se numea Arian. 


Fiind dus la păgîneasca judecată și mult silit la idoleasca jertfă, nu s-a lepădat 
de Hristos. Pentru aceea l-au muncit cumplit, l-au zgâriat cu unghii de fier, l-au ars 
cu foc, iar mai pe urmă, l-au înecat într-un rîu, şi astfel şi-a sfîrşit nevoinţa muceniciei 
şi s-a dus să-şi ia cununa biruinţei de la Hristos, dătătorul de nevoință. Asemenea și 
cei şase creştini prinşi împreună cu dînsul, fiind munciţi, au cîştigat de la Domnul 
aceeași slavă în cer. 


42. PĂTIMIREA SFINŢILOR MUCENICI TROFIM ȘI TALA 
(16 MARTIE) 


Cetatea Laodiceei - nu cea din Siria, ci aceea care se află în țara Cariei, între 
rîurile Licos şi Melder, în Asia Mică -, avea doi preoți, frați după trup, pe Trofim şi 
Tala, de neam din ţara Cariei, din cetatea ce se numea Stratonica. Ei erau bărbați tari 
în credință, rîvnitori după Hristos şi propovăduitori ai cuvîntului lui Dumnezeu, și, 
întorcînd sufletele cele rătăcite la calea mîntuirii, se împotriveau totdeauna elinilor 
şi ocărau slujba lor diavolească, cea de Dumnezeu urîtă. 


Odată, necuraţii închinători de idoli fiind mustrați de dînșii, s-au aprins cu 
mânie, i-au prins pe amîndoi şi i-au legat. Într-acea vreme, împărăţind Dioclețian şi 
Maximian (286-305), a venit în părțile Cariei ighemonul Asclipiodot şi locuia în 
cetatea ce se numea Vofor, care nu era departe de Laodiceea. Deci, mai marele curții 
Laodiceei, cu ai săi mai mari peste cetăţi şi sfetnici, au trimis la ighemon, spunîndu- 
i despre acei doi preoți prinşi, să întrebe ce porunceşte să facă cu dînşii, cerînd 
răspuns. Deci au luat răspuns ca să-i ucidă pe amîndoi cu pietre. 


Apoi, scoţîndu-i pe Sfinții Mucenici Trofim şi Tala la locul uciderii, au început 
să-i lovească, însă sosind îndată dumnezeiescul ajutor, a stat înaintea sfinților, 
apărîndu-i de lovirea pietrelor; încît, cîte pietre se aruncau asupra lor, nici o piatră nu 
i-a vătămat; ci mai ales cei ce le aruncau, se răneau pe ei singuri cu acele pietre. Deci, 
ostenindu-se multe ceasuri şi nesporind nimic, slăbind, au încetat. Mai marele curții 
ŞI cei cu dînsul, mirîndu-se de un lucru ca acesta străin, i-au lăsat pe amindoi liberi. 
Iar ei, cu netăcută gură şi cu netemătoare limbă, învățau pe toți credinţa lui Hristos, 
iar necredinţa elinească o mustrau. 


După cîtăva vreme, prinzîndu-i mai marii cetăților, i-au dus la ighemon, în 
cetatea Vofor, spunîndu-i: "Pe aceştia i-am împroşcat cu pietre după porunca ta, dar 
pietrele nu s-au atins de dînşii; de aceea i-am adus la stăpînirea ta". Atunci ighemonul 
a poruncit să-i spînzure pe sfinţi şi să le strujească trupurile cu unghii de fier, fără 
nici o milă; însă ei, fiind strujiţi, strigau cu mare glas: "Sîntem creştini și nu ne vom 
închina idolilor, iar păgîneasca poruncă a pămînteştilor împărați n-o vom asculta”. 
După o muncă ca aceea, ighemonul i-a judecat la răstignire, zicînd: "Să se 
răstignească, ca şi vrăjitorul acela în care cred ei”. Apoi au dus pe sfinți afară din 
cetate, unde erau cruci pregătite. Sfinţii mergeau cu mare veselie, mulțumind lui 
Hristos Dumnezeu că-i învredniceşte a se sfîrși cu un sfîrşit ca acesta al Crucii şi că 
se fac părtași preacinstitelor Lui patimi şi Sfintei Răstigniri. lar atunci popor mult, 
bărbaţi şi femei, îi urmau, voind să le vadă sfîrșitul. Şi ducîndu-i la cruci, unii din ai 
lor le-au adus puţină gustare și i-au rugat să guste; deci, netrecînd ei cu vederea 
poftirea celor ce-i rugau, au primit ceva în gură, iar celelalte le-au împărțit celor ce 
erau de faţă. 


După aceea i-au pironit pe cruci cu piroane de fier şi i-au răstignit, după 
asemănarea răstignirii lui Hristos. Şi fiind spînzurați pe cruci, grăiau către popor, 
învăţîndu-i cunoştinţa lui Dumnezeu şi a sfintei credinţe. Și s-a făcut strigare mare 
în popor; pentru că unii ocărau pe ighemon pentru tirania aceea, zicînd că a dat cu 
nedreptate la cumplită moarte pe nişte bărbaţi ca aceia, iar alții strigau: "Slavă ie, 
Dumnezeule, că în vremurile noastre S-a arătat puterea lui lisus". Iar o femeie evreică 
se închina sfinților, pe cînd erau spînzurați pe cruci, zicînd: "Fericită este maica aceea 
care 1-a născut”. 


Şi stătea acolo şi maica lor, privind cu inimă vitează la pătimirea acelor doi fii 
ai săi; şi mulți din cei ce stăteau înainte adunau sîngele sfinților ce pica; unii își 
înmuiau basmalele în sînge, iar alţii inelele, pentru tămăduirea neputinţelor sufleteşti 
şi trupeşti. lar Mucenicii lui Hristos, Trofim şi Tala, rugîndu-se lui Dumnezeu, şi-au 
dat sfintele lor suflete în mîinile Domnului lor. Apoi credincioșii au pregătit pînze 
curate şi aromate cu bun miros pentru îngroparea cinstitelor lor trupuri. Și a alergat 
acolo străjerul temniţei, care se închina mucenicilor lui Hristos, mărturisind la tot 
poporul că i-a văzut pe amîndoi suindu-se la ceruri şi trei îngeri suindu-se împreună 
şi vorbind cu dînșii. 


Apoi poporul s-a dus la curtea ighemonului și l-a rugat să poruncească să se 
ia de pe cruci trupurile mucenicilor şi să se dea îngropării. lar ighemonul, mîniindu- 
se, a poruncit ostașilor ca să bată pe cei ce merseseră acolo. Apoi, trecîndu-i mînia, 
a poruncit că cine va voi, poate să ia trupurile celor morți. Și aşa, au pogorît pe sfinți 
de pe cruci şi în raclă nouă i-au pus. Apoi s-a făcut ceartă între creştini, unde să-i 
îngroape pe dînşii; pentru că unii voiau într-un loc, iar alții într-alt loc voiau să-i 
aşeze pe sfinți. 


Plecîndu-se ziua, creştinii au fost aproape de trupurile sfinților toată noaptea, 
cu lumînări şi cu cîntări de psalmi. lar a doua zi a mers femeia ighemonului, ducînd 
aromate binemirositoare şi turnîndu-le peste trupurile mucenicilor, a acoperit racla 
cu acoperămînt de mare preţ şi a zis înaintea tuturor: "Eu, în noaptea trecută, am 
văzut în vis pe bărbații aceştia trimişi de Dumnezeu împreună cu îngerii, ca să 
răsplătească bărbatului meu pentru uciderea cea nevinovată”. Deci ea a ocărit mult 
tirania şi ne-credinţa soțului său. După aceea, maica sfinților şi doi bărbați cinstiți, 
Zosima şi Artemie, care erau dintr-o cetate şi vecini ai acelor sfinți mucenici, luînd 
racla cu trupurile sfinţilor mucenici, i-au dus în patria lor şi i-au îngropat cu cinste, 
aproape de cetatea Stratonica. 


Apoi a sosit ziua în care se făcea de păgîni praznicul nașterii lui Dioclețian. 
Și, mergînd ighemonul în Laodiceea, făcea masă mare, veselindu-se cu împăratul 
său. ŞI, iată, deodată l-a ajuns dumnezeiasca pedeapsă, pentru sîngele mucenicilor 
vărsat cu nedreptate. Pentru că deodată a căzut la pămînt şi ca un îndrăcit se scutura, 
tremurînd cu toate mădularele; şi era frică mare asupra tuturor celor ce erau acolo și 
priveau la dînsul. Deci striga cel muncit: "Unde este idolul Zeus? Unde este zeul 
leraclie? Unde este zeul Ermis? Unde sînt ceilalți zei şi zeițe ca să-mi ajute mie?" 


ŞI iarăşi zicea: "In zadar m-am închinat lor, că iată mă dau focului veşnic de 
Dumnezeu cel adevărat, Care este în cer, şi de slugile Lui, Trofim și Tala”. 


Astfel grăind, glasul strigării lui pretutindeni străbătea şi își rupea cu dinții 
carnea de pe sine. Şi aşa, muncindu-se cumplit şi mușcîndu-şi limba, și-a lepădat 
sufletul său necurat. Deci acela cu tînguire amară s-a dus la zeii săi necuraţi, ca în 
iad veşnic să se muncească. lar Sfinţii Mucenici ai lui Hristos, Trofim şi Tala, cu glas 
de bucurie au trecut la Hristos, Dumnezeul nostru, ca veşnic să împărăţească înaintea 
prealuminatului scaun al Tatălui şi al Fiului şi al Sfîntului Duh, al unuia Dumnezeu 
în Treime, Căruia se cuvine slavă, în veci. Amin. 


a POMENIREA SFINTULUI 
APOSTOL ARISTOBUL, 


EPISCOPUL BRITANIEI 
(16 MARTIE) 


(NOTĂ - SÎNT UNII CARE SOCOTESC CĂ ACEST SFÎNT ARISTOBUL 
AR FI FOST TATĂL SFINŢILOR APOSTOLI IACOB ȘI IOAN, AVÎND 
PORECLA ZEVEDEI, DAR ACEASTA NU ESTE DOVEDIT. ÎNSĂ MAI 
VREDNIC DE CREDINŢĂ LUCRU ESTE CĂ ALTUL A FOST ACEST 

SFÎNT ARISTOBUL, DE NEAM DIN CIPRU, CU FRATELE SĂU 
VARNAVA, IAR ALTUL ZEVEDEI, TATĂL LUI IACOB ȘI AL LUI 
IOAN, IERUSALIMITEANUL, IAR NU CIPRIOT, CĂRUIA ACEL NUME 
ZEVEDEI NU-I ERA PORECLĂ, CI ADEVĂRATUL NUME) 


Sfîntul Aristobul a fost unul din cei şaptezeci de apostoli ai lui Hristos, cu 
neamul din Cipru, fratele Sfîntului Apostol Varnava, care de asemenea este din cei 
şaptezeci. lar după înălțarea Domnului, a urmat Sfîntului Apostol Pavel, învățătorul 
a toată lumea, şi, cu dînsul împreună propovăduind pe Hristos, străbătea diferite ţări. 
El este pomenit în Epistola către Romani, unde scrie: "Îmbrăţișaţi pe cei ce sînt din 
casa lui Aristobul"; căci unele din rudeniile lui Aristobul şi ale lui Varnava locuiau 
atunci în Roma. 


Deci, fund Aristobul împreună cu Pavel în acea vreme cînd Pavel scria 
Epistola către Romani, apostolul a scris într-însa așa, ca şi rudenule lui Aristobul să 
se închine de sănătate, pentru dînsul şi pentru Aristobul. lar cînd Sfîntul Pavel, 
punînd mulți episcopi, îi trimitea prin toate cetăţile și ţările să vestească cuvîntul 
adevărului, l-au pus episcop şi pe Aristobul și l-a trimis în ţara Britaniei, la popor 
necredincios și la aspri muncitori, unde Sfîntul Aristobul, ostenindu-se întru bună 
vestirea lui Hristos, multe a pătimit de la acei oameni sălbatici. Pentru că uneori îl 
băteau fără de milă, iar alteori pe uliţe îl tîrau cu batjocură. Așa a suferit ispite și 
chinuri fără de număr de la dînşii, pînă ce, cu darul lui Hristos, i-a luminat pe dînşii 
şi i-a învăţat a crede în Hristos. Apoi 1-a botezat, făcîndu-le şi biserică. După aceea 
le-a sfinţit preoți şi diaconi şi s-a sfîrşit acolo. 


44. VIAŢA CUVIOSULUI ANIN MONAHUL, FĂCĂTORUL DE MINUNI 
(16 MARTIE) 


Cuviosul Anin a fost de neam din Calcedon, din părinți bine- credincioşi, şi 
era mic de trup, ca Zaheu cel de demult, dar mare vas al Sfîntului Duh. Din tinerețe 
era blînd şi tăcut la obicei şi de nimeni învăţindu-se spre faptele bune, el însuşi se 
povăţuia. lar cînd a rămas orfan de părinţi, în al cincisprezecelea an al vîrstei sale, 
îndată s-a lepădat de lume şi, intrînd într-una din sfintele mănăstiri, a primit 
îngerescul chip asupra sa. După aceea, dorind viață fără zgomot, s-a dus în pustia cea 
mai depărtată, unde rîul Eufrat desparte Siria de Persia. Acolo, aflînd pe un oarecare 
monah cu numele Maiuma, într-o peşteră pustnicească, avînd viaţă aleasă, a petrecut 
la dînsul şi-i urma aceluia în post şi în rugăciunile cele de toată noaptea. 


Şi atît de mult le era postul, încît, toate cele patruzeci de zile sfinte pînă la 
Paști nimic gustînd, erau veseli la față, ca şi cum la o masă împărătească s-ar fi 
ospătat totdeauna. Astfel ucenicul Anin fericitul atît de mult a sporit, încît pe starețul 
său l-a întrecut; pentru că de multe ori, afară de cele patruzeci de zile, petrecea fără 
hrană, ziua şi noaptea rugîndu-se, încît se minuna stareţul de o nevoinţă ca aceea a 
lui. Apoi nici apa nu era aproape unde petreceau, pentru că rîul Eufrat era departe de 
peştera lor ca la cinci stadii și de acolo Anin aducea apă starețului într-un vas mic; 
căci nu voia să aibă vas mare de adus apă ca mai mult să se ostenească, venind 
adeseori la rîu. 


Odată, ducîndu-se el după apă şi mergînd nu departe de peşteră, cam o stadie, 
îngerul i-a turnat apă în vas şi, întorcîndu-se fericitul degrabă, a dat-o starețului; și 
se minuna starețul de întoarcerea grabnică a ucenicului, pentru că ştia că nu era acolo 
altă apă. Deci, cunoscînd darul lui Dumnezeu la ucenicul său, voia ca să-l aibă 
învăţător şi stareț. Dar neputînd să înduplece pe Sfîntul Anin, s-a dus de la dînsul, 
nevrînd să aibă slujbă de la un plăcut al lui Dumnezeu ca acela, căruia însuşi el ar fi 
dorit să-i slujească. Şi mergînd în mănăstirea aceea care era la Eufrat, a spus fraților 
despre Sfîntul Anin. Din ceasul acela, sfîntul a fost cunoscut şi au început a merge la 
dînsul monahii. 


După plecarea starețului Maiuma, Sfîntul Anin a rămas într-acea peşteră, 
grăind întru sine: "Sînt povăţuit a veni aici de Dumnezeu, ca să petrec pînă la sfîrşitul 
meu". Deci ieşea de multe ori în cea mai dinăuntru pustie şi acolo petrecea pînă la 
douăzeci, iar alte ori pînă la treizeci de zile şi iarăşi se întorcea la chilia sa din peşteră. 
ȘI, fiindcă îşi omorise toate patimile trupului său şi pe trup îl supusese duhului, pentru 
aceea i-a supus Dumnezeu lui fiarele cele sălbatice ca să-i slujească; şi umblau după 
dînsul doi lei pretutindeni, ori unde se ducea el, dintre care unuia, tămăduindu-i o 
rană la picior, l-a făcut sănătos. Dar nu numai animalelor, ci şi oamenilor le-a fost 
doctor fără de plată; pentru că Dumnezeu i-a dat darul să tămăduiască toate bolile și 
durerile oamenilor. Şi a străbătut vestea despre dînsul în ţara aceea şi era numele lui 
slăvit, încît veneau la dînsul nu numai bărbaţi, ci şi femei, aducînd pe bolnavii lor. 
Iar el, cu darul lui Dumnezeu ce era într-însul, îi tămăduia și le dădea drumul 
sănătoşi. 


Deci, încetînd de a ieşi în pustietate, şedea în chilie pentru oamenii cei ce 
veneau la dînsul. Că pentru aceea îl dăruise Dumnezeu în ţara aceea, ca pe un izvor 
de tămăduire, ca astfel cei ce mergeau la dînsul să nu se întoarcă deşerți de mîngtiere, 
neaflîndu-l în chilie, ci fiecare să-şi primească doctoria de care avea trebuinţă; unii 
luînd tămăduire de neputinţele trupeşti, iar alții, de durerile sufletești, prin cuvintele 
lui cele duhovnicești. 


Dar, deoarece locul acela era fără apă şi era trebuinţă să aibă apă multă pentru 
mulțimea celor ce veneau la dînsul, de aceea a săpat o fîntînă mică să se adune în ea 
apă din ploaie, care putea să le ajungă puţine zile. Odată, venind la dînsul nişte 
oameni însetaţi, în timp de zăduf, a poruncit unuia din ucenicii săi - pentru că acum 


avea şase fraţi -, să scoată din fîntîna aceea apă şi să adape pe cei însetați. Ucenicul 
îi spuse că nu este nici o picătură de apă, deoarece toată s-a folosit la trebuință. lar 
cuviosul, cu față senină, a zis către dînsul: "Nădăjduiesc spre minunatul nume al 
Domnului că vei găsi apă pentru potolirea setei celor ce au venit!" 


Deci, ducîndu-se ucenicul, a găsit fîntîna plină de apă pînă deasupra şi, cu 
mirare bucurîndu-se şi slăvind pe Dumnezeu, a scos apă şi a adus-o la părintele, 
spunînd minunea ce se făcuse cu rugăciunea sfîntului; şi apa aceea le-a ajuns la 
trebuinţă încă multe zile. Aceasta a fost în al şaptesprezecelea an al pustniciei lui. 
Apoi după o vreme, apa aceea sfîrşindu-se şi nevoie fiind, nu voia ca iarăși o minune 
ca aceea să ceară de la Dumnezeu. Ci, smerindu-şi gîndul său, a început singur 
cuviosul a aduce noaptea apă de la Eufrat, pentru trebuinţa celor ce veneau la dînsul. 
ŞI în toate nopțile, de seara pînă dimineaţa se ostenea, aducînd apă şi avînd lauda lui 
Dumnezeu în gură, iar în gînd pomenirea cuvintelor din Evanghelia lui Hristos: 
Oricine vă va adăpa cu un pahar de apă rece în numele Meu, nu-și va pierde plata 
sa. 


S-a întîmplat într-o zi că nu era apă nicidecum, iar oarecare frați veniseră la 
dînsul de la mănăstire pentru cercetare şi erau însetați după drum. Atunci, luînd 
singur vasele de adus apă, s-a dus spre rîul ce era departe şi îndată s-a întors. lar cei 
ce-l vedeau întorcîndu-se îndată, au socotit că a slăbit cu trupul şi de aceea, 
neajungînd pînă la rîu, s-a întors. Deci au alergat întru întîm-pinarea lui, vrînd singuri 
să se ducă la rîu după apă. lar cînd au vrut să ia de pe umărul său vasele de apă le-au 
aflat grele, fiind pline cu apă, şi s-au mirat foarte mult. Căci îngerul Domnului - 
precum şi mai înainte, în vremea lui Maiuma, starețul -, a umplut vasele cu apă. Și 
au strigat fraţii: "Slavă lui Dumnezeu!" Apoi, îndată din umerii sfîntului părinte a 
izvorit apă vie şi rece şi au băut, veselindu-se. lar sfîntul, fiind smerit cu gîndul, zicea 
către dînşii: "lertați-mă, fraților, că eu sînt păcătos şi nu pentru mine s-a dăruit 
nevăzut apa aceasta, ci pentru setea voastră cea mare, ca să nu slăbiți pînă ce m-aș fi 
întors de la rîu”. 


Un episcop al Neocezareei, cu numele Patrichie, avînd dragoste către Sfîntul 
Anin, îl cerceta şi mult îl cinstea pentru viaţa lui cea sfîntă, cum și pentru minunile 
care, cu darul Domnului, se făceau de dînsul. Deci l-a făcut preot cu sila şi, auzind 
că singur cuviosul, ostenindu-se, aducea apă de la Eufrat pentru poporul care venea 
la dînsul, a trimis la el un catîr ca să-i aducă apă, iar sfintul să se odihnească după 
oboseala aceea. După cîteva zile, a venit la cuviosul un om sărac şi neavînd cu ce să- 
şi plătească datoria celui ce-i dăduse împrumut, se ruga de sfînt să-şi facă milă și să- 
1 dea ceva cu care ar putea să se răscumpere de la împrumutător. lar cuviosul, fiind 
sărac cu duhul şi cu lucrul şi neavînd nimic să dea aceluia, i-a zis: "a-ţi, frate, catîrul 
acesta, vinde-l şi-ţi plăteşte datoria ta”. 


Luînd omul acela catîrul, s-a dus. lar sfîntul iarăşi se ostenea singur cu 
aducerea apei de departe, de care lucru înştiinţîndu-se episcopul, i-a trimis alt catâr, 
zicîndu-i: "Nu-ţi dau catîrul în stăpînire, ci numai ca să aducă apă, iar cînd îmi va 


trebui, îl voi lua". După cîtva timp a venit la cuviosul un om sărac, cerînd milă. lar 
el, neavînd nimic, a dat catîrul celui ce cerea. După aceea a mers la dînsul episcopul 
în cercetare şi, negăsind catîrul, a poruncit să sape un puț mare şi, aducînd dobitoace, 
l-a umplut cu apă adusă de la rîu; că în părțile acelea uscate, în pămîntul ce este acolo 
fără umezeală, neavînd într-însul nici un izvor de apă, se sapă puțuri și se adună apă 
din ploi ori din zăpadă, sau se umplu cu apă adusă din altă parte. Deci a umplut 
episcopul puţul cu apă, iar pe dobitoacele sale le-a luat cu dînsul şi după aceea, cînd 
apa se împuțţina în puț, iarăşi trimitea episcopul catîri de adus apă şi, umplînd puţul, 
iarăşi îi întorcea la dînsul. 


În părțile Apamiei era un stîlpnic cu numele Pionie, avînd viaţă îngerească. Iar 
niște locuitori dimprejur, oameni răi, au venit noaptea la mănăstirea lui, nădăjduind 
că vor găsi acolo bogăție multă. Şi, săpînd zidul pe dedesubt, au intrat tîlhăreşte şi 
toate chiliile înconjurîndu-le, căutau să afle ceva; dar, negăsind nimic, s-au întors 
deşerți. Iar unul dintre dînşii, apucînd o piatră, a aruncat-o asupra acelui sfînt stilpnic 
şi l-a lovit în cap foarte tare, rănindu-l. După ce s-au dus acei făcători de rele, se 
gîndea stîlpnicul acela să se pogoare de pe stîlp şi să se ducă la judecător, ca să le 
facă răsplătire. 


Înştiințîndu-se de aceasta Cuviosul Anin, a chemat pe leul ce-i slujea şi, după 
obicei dîndu-i mîncare, a zis către dînsul: "Mănîncă de te satură, că în depărtată cale 
al să alergi”. Apoi luînd o hîrtie, a scris într-însa astfel: "Cuvioase părinte, am aflat 
că din cauza năvălirii unor oameni, rău pătimind, gîndeşti să te pogori de pe stilp, 
vrînd să faci vremelnică judecată vrăjmașilor tăi. Dar încetează un gînd ca acesta, ca 
să nu te lipseşti, prin nerăbdare, de răsplătirea cea veşnică întru Împărăţia cerească”. 
Apoi a legat acea hîrtie de grumazul leului și, vorbind către dînsul ca şi către un om, 
l-a trimis la stîlpnicul de la Apamia, poruncind fiarei să nu vatăme pe nimeni în cale. 


Iar leul, alergînd repede, a sosit la mănăstirea stîlpnicului și bătea în poartă cu 
unghiile, stricînd uşa. Portarul, plecîndu-se pe o ferestruică şi văzîndu-l pe leu, a 
alergat la stîlpnic şi i-a spus că o fiară mare stă lîngă poartă. lar stilpnicul, făcînd 
rugăciune, a poruncit portarului să deschidă uşa fără frică. Deci, intrînd leul şi 
apropiindu-se de stiîlpnic, a aruncat hîrtia aceea înaintea lui. Iar el citind-o, s-a 
minunat de mai înainte vederea Cuviosului Anin, că, fuind departe, i-a ştiut gîndul și 
se mira cum Dumnezeu a supus fiara să slujească plăcutului Său; şi a încetat acel 
gînd, aruncîndu-şi nădejdea sa spre Domnul. 


O femeie oarecare dreptcredincioasă, avînd o boală, a venit la Sfîntul Anin, 
dorind să se învrednicească de tămăduire, iar din întîmplare a întîmpinat-o un barbar, 
avînd o suliță în mîini; acela, vrînd să fure cele ce avea, n-a găsit nimic la femeie 
decît puţină pîine ce o avea pentru cale. Deci, aprinzîndu-se cu pofta păcatului, a voit 
să-i facă silă. ŞI, înfigîndu-şi sulița în pămînt, a început a o sili spre desfrînare. lar 
ea, trăgîndu-se şi neputînd să scape din mîinile lui, a strigat, chemînd în ajutor numele 
cuviosului, zicînd: "Sfinte Anine, ajută-mi!" Şi îndată sălbaticul şi neîmblinzitul 
barbar s-a făcut blînd şi tremura. 


Deci a căzut asupra lui o spaimă şi, vrînd să fugă, a întins mîna să-și ia sulița, 
dar n-a putut s-o scoată din pămînt. Acest lucru văzîndu-l barbarul, s-a umplut de 
frică mai mult, apoi s-a şi îndrăcit. lar femeia, scăpînd din mîinile lui, s-a dus la 
sfîntul şi i-a spus ceea ce 1 se întîmplase. Apoi, căpătînd vindecare de neputinţa sa, 
s-a dus într-ale sale. După aceea şi barbarul acela a alergat la cuviosul, căindu-se de 
toate faptele sale cele rele. Pe acela vindecîndu-l Cuviosul Anin, l-a învăţat sfînta 
credinţă şi l-a învrednicit de Sfîntul Botez. Apoi, după o vreme, l-a îmbrăcat în 
îngerescul chip şi s-a făcut monah plăcut lui Dumnezeu. lar din sulița aceea care se 
înrădăcinase în pămînt, cu dumnezeiască putere a crescut un stejar mare. 


Încă multe alte minuni a mai făcut acest mare plăcut al lui Dumnezeu: pe 
slăbănogi i-a vindecat, diavolii din oameni i-a alungat şi nenumărați bolnavi a 
vindecat. ŞI a fost tămăduitor nu numai al oamenilor, dar şi al dobitoacelor. Odată, 
într-o zi de zăduf, venind la dînsul popor mult, neajungînd apa şi toți slăbind de sete, 
s-a rugat Sfîntul Anin și îndată s-a ivit un nor de ploaie în văzduh şi s-a vărsat deodată 
o ploaie mare, fără măsură, încît toate gîrlele şi văile s-au umplut de apă. De 
asemenea multe a proorocit cuviosul despre cele ce aveau să fie. A spus mai înainte 
despre năvălirea barbarilor şi, sfîrşitul unora din frați văzîndu-l, mai înainte îi chema 
pe fiecare deosebit și zicea: "Fiule, îngrijește-te de suflet, că ţi s-a apropiat vremea”. 


După aceea, s-a apropiat şi sfîrşitul lui, trăind toţi anii de la nașterea sa o sută 
şi zece. ȘI, văzîndu-şi mai înainte ziua mutării sale, a chemat turma sa cea 
cuvîntătoare - căci adunase frați de ajuns -, și, învățîndu-i mult, a arătat cu mîna spre 
unul dintr-înșii, preot mai îmbunătățit, cu numele Veronichian, și a zis: "Acesta să 
vă fie egumen în locul meu!" 


Apoi, după şapte zile de boală, s-a apropiat de sfîrșit şi, în ceasul sfirşitului 
său, s-a înspăimîntat şi se silea să se scoale de pe pat. Apoi, plecîndu-și capul, grăia: 
"Pace vouă, stăpînu mei!" Tăcînd puţin, iarăşi a zis: "Cine sînteți, stăpînii mei?" Apoi 
iarăşi a zis: "Fie voia Domnului meu! lată, merg şi eu după porunca Domnului”. 
Atunci s-au înfricoşat toţi cei ce stăteau înainte și au căzut la pămînt. lar iubitorul de 
Dumnezeu, Veronichian, preotul cel numit egumen, a zis către cuviosul: 


"Stăpîne al meu, cum îți este nădejdea pentru care te-ai ostenit în toate zilele 
vieții tale? Spune-ne, ce ai văzut?" Grăit-a sfîntul: Am văzut deschis Ierusalimul cel 
de sus şi un nor luminos ieşind, din care trei bărbați purtători de lumină, venind 
desupra mea, mi-au zis: "Anine, Domnul te cheamă. Scoală-te şi mergi cu noi!" Eu 
i-am întrebat: "Cine sînteţi voi, stăpîniui mei?” Ei au răspuns: "Noi sîntem Moise, 
Aaron şi Or”. 


Auzind acestea, fraţii s-au umplut de mai mare spaimă. lar el a zis către dînşii: 
"Rugaţi-vă pentru mine, fraţii mei, ca să nu mă ruşinez cînd voi fi dus la Judecătorul 
cel înfricoşat!" După aceea, a zis iarăşi: "Primește, Doamne, duhul meu!" Şi îndată 
s-a mutat la Domnul, în 18 zile ale lunii martie. Şi l-au îngropat cu cinste, slăvind pe 
Tatăl, pe Fiul şi pe Sfîntul Duh, pe Unul Dumnezeu, Cel slăvit de toţi, în veci. Amin. 


45. VIAŢA CUVIOSULUI ALEXIE, OMUL LUI DUMNEZEU 
(17 MARTIE) 


Pe vremea drepteredincioşilor împărați Arcadie (395-408) şi Onorie (395-423) 
a fost în Roma cea veche un bărbat drepteredincios, anume FEufimian, mai mare între 
boieri şi foarte bogat. El avea trei mii de slugi, care purtau haine de mătase şi brie 
de aur. Dar nu avea fii, fiindcă femeia lui era neroditoare. Și era bun acel om, păzind 
poruncile lui Dumnezeu cu dinadinsul, postea în toate zilele pînă la al nouălea ceas 
şi punea trei mese în casa sa sărmanilor, văduvelor, săracilor, străinilor şi bolnavilor; 
iar el, într-al nouălea ceas, se ospăta împreună cu monahii cei străini. lar dacă se 
întîmpla în vreo zi să aibă puţini săraci la mesele puse înaintea lor şi de 1 se întîmpla 
ca prea puţină milostenie să dea săracilor din obişnuitele sale îndurări, atunci, căzînd 
la pămînt înaintea lui Dumnezeu, zicea: "Nu sînt vrednic să umblu pe pămîntul 
Dumnezeului meu!" 


Soţia lui se numea Aglaida, femeie binecredincioasă şi temătoare de 
Dumnezeu, milostivă şi îndurătoare către săraci; însă fiind stearpă, se ruga lui 
Dumnezeu, zicînd: "Doamne, pomeneşte-mă pe mine, nevrednica roaba Ta, şi 
dezleagă-mi nerodirea, ca să mă învrednicesc a mă numi și mamă de fii; dă-ne fu, ca 
să putem avea mîngiiere în viaţa noastră, împreună cu bărbatul meu, și sprijinitor la 
bătrînețile noastre". Aducîndu-și aminte Dumnezeu de dînsa, după mila Sa, a dăruit 
rod pîntecelui ei, că a născut fiu; şi s-a veselit bărbatul ei şi au botezat pe prunc, 
numindu-l Alexie. Iar cînd a fost pruncul de şase ani, l-au dat să înveţe carte şi în 
grabă a învăţat gramatica, retorica şi cărțile bisericești. Apoi și Scriptura 
dumnezeiască învăţînd-o bine, s-a făcut înțelept tînărul. Deci, socotind deşertăciunea 
lumii, şi-a pus în gînd să se lepede de bunătăţile cele vremelnice ale acestei vieţi, ca 
să moştenească pe cele veşnice. ŞI a început a-și osteni trupul, purtînd în taină o haină 
aspră pe trupul său. 


După ce Alexie a ajuns la vîrsta cea desăvîrşită și la anii cei cuviincioşi de 
căsătorie, a zis Eufimian către femeia sa: "Să facem nuntă fiului nostru”. Şi s-a veselit 
Aglaida de cuvintele bărbatului său; apoi, căzînd la picioarele lui, a zis: "Să 
întărească şi să săvîrşească Dumnezeu cuvîntul tău, ca să văd însoţirea lui, să-i 
privesc fiii şi se va veseli sufletul meu; după aceea voi putea mai mult să ajut săracilor 
şi scăpătaților”. Deci, au logodit pe Alexie, iubitul lor fiu, cu o fecioară de neam 
împărătesc şi l-au cununat în biserica Sfîntului Bonifaciu, cu cinstiți arhierei şi toată 
ziua pînă seara au petrecut în veselii şi în dănţuiri. 


După aceea, Eufimian a zis către mire: "Intră, fiule, la mireasa ta, ca să-ți vezi 
soția”. Iar el, intrînd în cămară, a găsit-o stînd pe un scaun de aur. Și, scoțîndu-și 
inelul de aur şi brîul cel scump, le-a învelit cu o basma de porfiră și le-a dat ei, 
zicîndu-i: "Păzeşte-le acestea şi Dumnezeu să fie cu noi, pînă ce darul Lui va face 
ceva nou". După aceea, s-a dus de la dînsa. ŞI, intrînd în casa sa cea deosebită, s-a 
dezbrăcat de hainele cele ţesute cu aur şi s-a îmbrăcat cu altele, mai proaste. Apoi, 
luînd ceva din bogăţia sa, aur şi pietre scumpe, şi ieşind noaptea în taină din palat şi 
din cetate, a mers la mare şi, aflînd o corabie ce mergea spre Laodiceea, a intrat într- 
însa. Apoi, dînd plata corăbierului, a pornit, rugîndu-se lui Dumnezeu şi zicînd: 
"Dumnezeule, Cel ce m-ai adus din pîntecele maicii mele, izbăveşte-mă şi acum de 


această deşartă viață lumească şi mă învredniceşte la judecată să stau de-a dreapta 
Ta, împreună cu toţi cei ce Ţi-au plăcut Ţie!" 


Sosind corabia în Laodiceea, a ieşit Sfîntul Alexie la uscat. Apoi, aflînd 
călători mergînd spre Mesopotamia, s-a dus cu dînşii la Edesa, cetatea Mesopotamiei, 
unde se afla chipul cel nefăcut de mînă al Domnului nostru lisus Hristos, pe care 
Însuşi Domnul mai înainte de patima Sa cea de bunăvoie I-a trimis lui Avgar, domnul 
Edesei. Văzînd fericitul Alexie chipul lui Hristos, s-a bucurat și, vînzîndu-şi acolo 
toate lucrurile cele de mare preț pe care le-a luat de acasă, a împărțit la săraci aurul, 
s-a îmbrăcat singur într-o haină veche a unui sărac și s-a făcut ca unul din cei care 
cer milostenie în pridvorul bisericii Preacuratei Stăpînei noastre Născătoare de 
Dumnezeu, postind totdeauna, gustînd doar puțină pîine şi apă; şi în toate Duminicile 
se împărtăşea cu dumnezeieştile şi preacuratele lui Hristos Taine. lar dacă lua vreo 
milostenie de la iubitorii de Hristos, o împărțea şi pe aceea la săracii mai bătrîni, spre 
hrana lor. Privirea sa era plecată spre pămînt, iar mintea îi era sus, înțelepțindu-se cu 
dumnezeiasca gîndire. Și atît de mult i se uscase trupul de multa înfrînare, încît i se 
vestejise frumuseţea feţei lui, vederea i se întunecase, ochii i se adînciseră şi numai 
pielea și oasele i se vedeau. 


După plecarea Sfîntului Alexie din casa sa, părinţii lui, cînd s-a luminat de 
ziuă, au intrat în cămara lui şi, negăsind pe fiul lor, ci numai pe mireasă șezînd 
posomorită şi întristată, erau în nepricepere. Deci, căutîndu-l în toate părțile și 
neaflîndu-l, au început a plînge cu amar, iar veselia li s-a întors în tînguire. Maica, 
intrînd în cămara sa, a închis ferestrele și a aşternut un sac de nisip și, presărîndu-l 
cu cenuşă, s-a aruncat cu faţa în jos, plîngînd şi tînguindu-se. Apoi se ruga şi zicea: 
"Nu mă voi scula de pe pămîntul acesta, nici nu voi ieşi din închisoarea aceasta, pînă 
ce nu voi şti ce s-a făcut cu singurul meu fiu, unde s-a ascuns şi ce i s-a întîmplat”. 
Iar mireasa, stînd lîngă dînsa, cu lacrimi grăia: "Nici eu de la tine nu mă voi duce, ci 
mă voi asemăna turturelei celei iubitoare de pustie și de bărbat, care, după ce se 
văduveşte de soțul său, îl caută prin munţi şi prin văi, cu umilită cîntare, întristîndu- 
se. În acest chip şi eu voi aştepta cu îndelungă răbdare, pînă ce voi auzi ceva despre 
bărbatul meu, unde este şi ce fel de viaţă şi-a ales". 


Iar tatăl lui, fiind foarte mîhnit, pe toate slugile le-a trimis să caute pe fiul său 
în toate părțile. Unii dintre dînşii, ducîndu-se în Edesa şi dînd de cel căutat, dar 
necunoscîndu-l, i-au dat milostenie ca unui sărac. lar Sfîntul Alexie 1-a cunoscut pe 
dînşii şi a mulțumit lui Dumnezeu că l-a învrednicit să primească milostenie de la 
slugile sale de casă. Apoi slugile, întorcîndu-se, au spus stăpînului lor că l-au căutat 
peste tot locul şi nu l-au aflat. 


Sfîntul Alexie a stat în Edesa, lîngă biserica Preasfintei de Dumnezeu 
Născătoare, şaptesprezece ani şi s-a făcut iubit lui Dumnezeu. După aceasta, s-a făcut 
pentru dînsul descoperire eclesiarhului, căci acesta a văzut în vedenie icoana 
Preasfintei Născătoare de Dumnezeu, grăind către dînsul: "Adă în biserica mea pe 
omul lui Dumnezeu, fiindcă este vrednic de cereasca împărăție; căci rugăciunea lui 


se suie ca niște tămiie cu bun miros înaintea lui Dumnezeu şi precum stă coroana pe 
capul împărătesc, așa Duhul Sfînt se odihneşte peste dînsul". Iar eclesiarhul, după 
vedenia aceea, căutînd pe un om ca acela şi neaflîndu-l, s-a întors spre icoana 
Născătoarei de Dumnezeu, rugînd-o să-i arate pe omul lui Dumnezeu. ŞI a auzit iarăşi 
în vedenie cuvînt de la Preasfînta Născătoare de Dumnezeu, că săracul cel ce şade în 
pridvor la uşa bisericii, acela este omul bisericii, acela este "Omul lui Dumnezeu”. 


Deci, aflîndu-l eclesiarhul, l-a dus în biserică, pentru ca să rămînă într-însa. 
Atunci s-a ştiut de mulți viaţa lui cea sfîntă şi au început a-l cinsti. lar Sfîntul Alexie, 
fugind de slava și cinstea omenească, s-a dus din cetatea Edesa, neștiind nimeni. 
Mergînd la limanul mării, a aflat o corabie mergînd spre Cilicia; deci s-a suit într- 
însa, zicînd către sine: "În cetatea Ciliciei mă voi duce, unde nimeni nu mă ştie, şi 
voi rămîne acolo în biserica Sfîntului Apostol Pavel”. 


Plutind corabia, fără de veste, prin purtarea de grijă a lui Dumnezeu, s-a făcut 
furtună pe mare şi, purtîndu-se corabia de valuri mai multe zile, a înotat spre Roma. 
Apoi ieşind sfîntul din corabie, a zis către sine: "Viu este Domnul Dumnezeul meu, 
nu voi îngreuna pe nimeni, ci mă voi duce în casa tatălui meu ca un necunoscut". Dar 
cînd se apropia de casă, a întîmpinat pe tatăl său, la vremea prînzului, întorcîndu-se 
de la palatele împărătești spre casă cu mulțime de slugi care mergeau înainte și după 
dînsul. 


Deci, închinîndu-se lui pînă la pămînt, a strigat: "Robule al Domnului, 
miluieşte-mă pe mine, săracul şi scăpătatul, şi porunceşte-mi ca să fiu într-un colţ al 
curții tale, ca să mă pot hrăni din sfărîmiturile ce cad de la masa ta; iar Domnul va 
binecuvînta anii tăi şi-ţi va da cereasca împărăție şi dacă ai pe cineva dintre ai tăi 
înstrăinat, sănătos să ţi-l întoarcă”. 


Eufimian, auzind pe sărac grăind de străinătate, şi-a adus aminte îndată de 
iubitul său fiu, Alexie, şi a lăcrimat. Apoi, îndată a arătat milă către sărac, poruncind 
să stea în curtea sa. lar către slugile sale de casă a zis: "Cine din voi va voi să slujească 
săracului acestuia și, de-i va plăcea, viu este Domnul Dumnezeul meu, că va fi liber 
în toate zilele vieţii sale, şi moştenire va lua din casa mea. Deci, înaintea ușilor 
palatului meu să-i faceți o căscioară ca, intrînd şi ieşind eu, să privesc spre dînsul; 
apoi, din masa mea să 1 se dea hrană şi să nu-l supere nimeni”. 


Începînd Sfîntul Alexie a petrece înaintea palatelor împără-teşti, în căsuţa cea 
mică, Eufimian îi trimitea bucate în toate zilele din masa sa, dar pe acelea le împărțea 
la alți săraci, iar el oprea numai pîine şi apă; şi aceea, numai cu măsură o gusta ca să 
nu moară de foame şi de sete. În toate nopţile petrecea fără somn, în rugăciune, iar 
Duminicile se ducea la biserică și se împărtășea cu dumnezeieştile Taine. Şi minunată 
îi era răbdarea omului acestuia al lui Dumnezeu, căci multe supărări şi necazuri îi 
făceau slugile totdeauna, mai ales seara tîrziu. Pentru că unii îl loveau peste obraz, 
alții îl trăgeau de păr, alții îl loveau peste grumaz, alții vărsau lături peste capul lui, 
iar alții într-alt chip își băteau joc de dînsul. 


Dar nebiruitul pătimitor pe toate acelea le răbda tăcînd; căci ştia că, fiind 
îndemnați de diavol, îi făceau nişte lucruri de batjocură ca acelea; și spre acela se 
înarma cu rugăciunea, iar prin răbdare biruia meşteşugul aceluia. Apoi şi alta era 
pricina răbdării lui minunate: În dreptul lui era fereastra palatului aceluia în care 
locuia mireasa lui, care, ca o altă Rut, n-a mai voit să se întoarcă în casa tatălui său, 
ci, împreună cu soacra sa şedea plîngînd. Şi de multe ori auzea Sfîntul Alexie cînd 
se tînguiau mireasa şi maica sa, pentru dînsul şi grăiau cuvinte de jale şi de plîngere; 
mireasa pentru văduvia ei, iar mama se tînguia pentru lipsa fiului. Iar inima lui se 
sfărîma cu jale de tînguirea lor. Însă cu dragostea pe care o avea sfîntul către 
Dumnezeu, biruia dragostea trupească către mireasă şi către părinţi şi jalea cea 
nesuferită o răbda cu mulţu-mire, pentru Dumnezeu. 


Aşa nevoindu-se el în casa părintească șaptesprezece ani, de nimeni n-a fost 
cunoscut cine este. Ci ca un sărac şi străin se socotea de toți, el care era fiu, moștenitor 
şi stăpîn al casei, batjocorindu-se de robii cei de casă ca un străin şi nemernic. lar 
cînd a voit Dumnezeu să-l ia din viaţa cea atît de aspră, fiind în sărăcie şi răbdare, și 
să-l ducă la viaţa şi odihna cea veșnică, i-a descoperit ziua și ceasul morţii. Deci 
Sfîntul Alexie, cerînd de la sluga sa hîrtie, cerneală şi condei, şi-a scris toată viaţa sa; 
şi oarecare taine, ce se ştiau numai de părinții săi, după care putea să fie cunoscut de 
dînșii: adică cele ce le-a grăit către mireasa sa în odaie, și cum i-a dat ei inelul și brîul 
într-o basma de porfiră. 


La sfîrşit a adăugat şi aceasta: "Rogu-vă pe voi, părinții mei iubiţi și 
preacinstita mea mireasă, să nu vă mîhniți pe mine, că v-am făcut atîta mîhnire, 
lăsîndu-vă singuri; şi pe mine mă durea inima pentru durerea voastră, de multe ori 
am făcut rugăciune pentru voi către Dumnezeu, ca să vă dea răbdare şi să vă 
învrednicească Împărăției Sale, iar eu nădăjduiesc spre milostivirea Lui că va împlini 
cererea mea, deoarece eu atît de nemilostiv am fost către a voastră tînguire. Dar mai 
bine se cade fiecăruia să asculte pe Făcătorul şi Mîntuitorul său, decît pe născătorii 
săi; şi cred că, pe cît v-am mîhnit, pe atît de mare bucurie veţi avea prin răs-plătirea 
cea cerească!" Acestea scriindu-le, a petrecut rugîndu-se lui Dumnezeu pînă la ceasul 
mutării sale la cele veşnice. 


Într-o zi, preasfinţitul papă Inocenţiu (402-417), slujind în soborniceasca 
biserică a Sfinților Apostoli şi împăratul Onorie stînd de față, la sfîrşitul 
dumnezeieștii Liturghii s-a făcut un glas minunat din Sfîntul Altar, în auzul tuturor, 
zicînd: Veniți la Mine toți cei osteniți şi însărcinaţi şi Eu vă voi odihni pe voi. Acestea 
auzind cei ce stăteau de faţă, s-au înspăimîntat şi s-au cutremurat. Apoi, căzînd cu 
fețele la pămînt, strigau: "Doamne miluieşte!" Și iarăşi s-a auzit un glas, zicînd: 
"Căutaţi pe omul lui Dumnezeu, care o să iasă din trup, să se roage pentru cetate și 
toate ale voastre se vor rîndui bine!" 


După glasul acela, poporul a căutat prin toată Roma pe un om ca acela și 
neaflîndu-l, nu se pricepea. Apoi, de cu seară, joi spre vineri, adunîndu-se în 
soborniceasca biserică a Sfinților Apostoli împreună cu împăratul şi cu papa, au făcut 


priveghere de toată noaptea, rugîndu-se lui Hristos Dumnezeu ca singur să le arate 
pe plăcutul Său. lar a doua zi, fiind vineri, omul lui Dumnezeu, Sfîntul Alexie, s-a 
despărțit de trupul său şi s-a dus către Domnul. Și s-a făcut glas din Altar în biserică 
ca şi mai înainte, zicînd: "În casa lui Eufimian căutaţi pe omul lui Dumnezeu!" 


lar împăratul, întorcîndu-se către Eufimian, a zis: "Avînd un dar ca acela în 
casa ta, pentru ce nu ne-ai arătat?" lar Eufimian a zis: "Viu este Domnul Dumnezeu, 
că nimic nu ştiu de aceasta!" Și chemînd pe o slugă mai veche, i-a zis: "Ştii pe cineva 
din cunoscuţii tăi, care să aibă vreo faptă bună și să fie plăcut lui Dumnezeu?" 
Răspuns-a sluga aceluia: "Viu este Domnul Dumnezeu, că nu ştiu, căci toți sînt 
străini de fapte bune şi petrec cu neplăcere de Dumnezeu". 


Apoi împăratul şi papa au voit ca însăși ei să meargă la casa lui Eufimian. 
Acesta, alergînd înainte, a pregătit în palatul său scaune împăratului, papei şi altor 
boieri. Şi cînd s-au apropiat, i-a întîmpinat cu lumiînări şi cu tămilie. lar soţia lui 
Eufimian, tînguindu-se în cămara sa, a auzit zgomot în curte şi în palat şi a întrebat 
ce este. Dar, înştiințîndu-se despre venirea împăratului şi a papei şi pentru ce au venit, 
s-a minunat. Asemenea, văzînd pe mireasa sa stînd în foişor, iar pe împărat şi pe papă 
cu o mulțime de popor văzîndu-i venind, se minuna, gîndindu-se ce să fie aceasta. 


După ce a şezut împăratul împreună cu papa şi cu boierii, și făcîndu-se tăcere, 
sluga care slujea Sfîntului Alexie a zis către Eufimian: "Stăpîne al meu, oare nu este 
acela omul lui Dumnezeu, adică săracul ce mi l-ai încredințat mie? Pentru că văd 
mari şi minunate lucruri la el: În toate zilele postește, gustînd tîrziu numai puţină 
pîine şi apă, în toate Duminicile se împărtășește cu dumnezeieştile Taine şi în toate 
nopțile petrece fără somn la rugăciune. Apoi şi oarecare copii de ai noştri multe 
supărări îi făceau lui, lovindu-l peste obraz, trăgîndu-l de păr şi cu lături udîndu-l, iar 
el pe toate acelea cu bucurie și blîndeţe le răbda”. 


Eufimian, auzind acestea, îndată a alergat la căscioara săra-cului și, strigîndu- 
| prin fereastră de trei ori, n-a auzit răspuns. A intrat înăuntru și a aflat pe omul lui 
Dumnezeu cu bunăcuviință zăcînd mort, avînd faţa acoperită şi o hîrtie strînsă ținînd 
în mîna dreaptă. lar cînd i-a descoperit faţa, a văzut-o strălucită cu darul, ca o față de 
înger. Și a vrut să ia hîrtia aceea din mîna lui și să vadă ce este scris într-însa, dar n- 
a putut s-o scoată, de vreme ce mîna o ţinea tare. Deci, degrabă întorcîndu-se la 
împărat şi la papă, a zis către dînşii: "Am aflat pe cel pe care îl căutăm! Însă a murit 
şi ține o hîrtie în mini, pe care nu ne-o dă”. 


Atunci împăratul şi papa au poruncit să gătească un pat de mult preţ și așternut 
frumos; apoi, scoţind din căsuţă sfîntul trup al omului lui Dumnezeu, l-au pus pe 
patul acela cu cinste. După aceea, împăratul cu papa plecîndu-și genunchii şi sfintele 
moaşte sărutîndu-le, au grăit cu lacrimi către dînsul ca şi către un viu: "Rugămu-ne 
ție, robule al lui Hristos, dă-ne hîrtia aceasta ca să ştim ce este scris într-însa şi să te 
cunoaștem pe tine cine eşti”. Şi s-a dat din mînă hîrtia împăratului şi papei, pe care 
luînd-o, au dat-o lui Aetie, arhivarul bisericii celei mari. 


Făcîndu-se tăcere mare, a început arhivarul a citi cu mare glas hiîrtia aceea. lar 
cînd a ajuns pînă la acel loc unde era scris despre părinţi şi despre mireasă şi pentru 
inelul şi brîul cel dat de dînsul miresei în cămară, a cunoscut Eufimian pe Alexie, 
fiul său, şi a căzut pe pieptul lui, cuprinzîndu-l şi sărutîndu-l cu dragoste şi cu tînguire 
strigînd: "O, vai mie, fiul meu preaiubit, pentru ce ne-ai făcut nouă astfel? Pentru ce 
atît de mare mîhnire ne-ai adus nouă? Vai mie, fiul meu, cîți ani în casa aceasta 
petrecînd şi tînguirea părintească văzînd-o, nu te-ai arătat pe sineți, nici ai mîngîiat 
bătrînețile noastre, fiind în acea amară mîhnire pentru tine! O, vai mie, fiul meu 
preadorit, dragostea mea, mîngîierea sufletului meu, ce voi face acum? Oare pentru 
moartea ta voi plînge sau pentru aflarea ta voi prăznui?" Şi se tînguia Eufimian 
nemîngîiat, smulgîndu-și căruntețile sale. 


Iar Aglaida, soţia, auzind tînguirile bărbatului şi înştiinţindu-se cum că săracul 
acela care a murit este fiul ei, a deschis ușile cămării sale şi a alergat acolo, 
smulgîndu-și părul despletit şi hainele sale rupîndu-și și spre cer cu umilință privind; 
iar către poporul cel mult strîns, cu rugăminte striga: "Daţi-mi loc, o, popoarelor, 
daţi-mi loc ca să-mi văd a mea nădejde. Daţi-mi cale ca să-mi văd şi să cuprind pe 
singurul și iubitul meu fiu”. 


Apoi sosind, s-a aruncat peste cinstitul trup al fiului său, cuprinzîndu-l cu 
dragoste sărutîndu-l și zicînd: "Vai mie, stăpînul meu! Vai, dulcele meu fiu, pentru 
ce ai făcut aceasta? Pentru ce acest fel de mîhnire ai pus în sufletele noastre? Vai 
mie, lumina ochilor mei, cum nu te-ai cunoscut de noi atîţia ani, vieţuind împreună 
cu noi? Cum nu te-ai umilit, auzind totdeauna tînguirile noastre cele amare pentru 
tine şi nu te-ai arătat nouă?" Asemenea și mireasa, care petrecea de treizeci şi patru 
de ani fără de mirele său, purtînd haine negre, căzînd la sfintele moaşte, izvoare de 
lacrimi scotea, udînd cu dînsele cinstitul trup al iubitului său. Apoi, cu nesăţioasă 
dragoste sărutîndu-l, se tînguia cu amar, fiind nemîngiiată: "Vai mie! Amar mie!" şi 
alte multe cuvinte de jale cu umilinţă zicea, încît toţi, pentru tînguirea ei, se porneau 
spre plîngere; şi plîngeau toţi împreună, lăcrimînd cu părinții şi cu mireasa. 


După aceea, împăratul şi papa au poruncit ca să ducă patul cu cinstitul trup al 
omului lui Dumnezeu și să-l pună în mijlocul cetăţii, ca toţi să-l vadă şi să se atingă 
de el. Apoi au grăit către popor: "lată am aflat pe acela ce-l căuta credinţa voastră!" 
Deci, s-a adunat toată Roma şi se atingeau de sfîntul, sărutînd sfintele lui moaşte. Şi 
cîți erau neputincioşi, toți se tămăduiau. Orbii vedeau, leproşii se curăţau, diavolii 
din oameni se izgoneau şi orice fel de boli şi neputințe omenești se vindecau 
desăvîrşit prin atingerea de tămăduitoarele moaște ale plăcutului lui Dumnezeu, 
Alexie. 


Nişte minuni ca acelea văzînd împăratul şi papa, singuri au luat patul acela să- 
1 ducă în biserică, ca să se sfințească prin atingerea trupului Sfîntului Alexie. lar 
părinții şi mireasa, mergînd în urmă, plîngeau. Şi era atît de multă adunare de oameni 
care se sîrguiau să se atingă de cinstitul trup al sfîntului, încît nu era cu putinţă să se 
ducă patul de strîmtorarea şi înghesuiala poporului. Deci, a poruncit împăratul să se 


arunce aur şi argint la popor, ca să se dea în lături oamenii de la pat şi astfel să dea 
cale spre biserică. Însă nimeni nu căuta la aur şi argint, ci fiecare avea dorire să vadă 
pe omul lui Dumnezeu, să se atingă de el şi să-l sărute. Deci papa sfătuia pe popor să 
se dea în lături, făgăduindu-le că nu va îngropa îndată sfintele moaşte, ci va aştepta 
pînă ce toți le vor săruta şi se vor sfinţi cu atingerea. Şi abia înduplecîndu-se, s-au 
retras puțin şi ducînd sfintele moaște în biserica cea mare, le-au lăsat o săptămînă ca 
oricine să se atingă şi să se închine lor. 


Toată săptămîna aceea părinţii și mireasa sa au şezut în biserică, plîngînd lîngă 
cinstitele moaște. Dar împăratul a poruncit să se pregătească o raclă de marmură și 
de smaragd şi să o împodobească cu aur, apoi au pus într-însa pe Sfîntul Alexie, omul 
lui Dumnezeu. Și îndată a izvorît din sfintele moaşte mir cu bună mireasmă şi a 
umplut racla, încît se ungeau cu acel mir toţi pentru vindecarea tuturor neputinţelor. 
Și au făcut îngropare cinstită Sfîntului Alexie, omul lui Dumnezeu, slăvind pe 
Dumnezeu, Cel preamărit și închinat în Treime. 


Sfîntul Alexie s-a mutat la cele veşnice în a şaisprezecea calendă a lui aprilie, 
adică la 17 martie, în anul de la facerea lumii 5919, iar de la întruparea Cuvîntului 
lui Dumnezeu 411, împărățind în Roma Onorie, pe vremea papei Inocenţiu, iar în 
Constantinopol ţinînd împărăţia Teodosie cel Mic (408-450). Dar peste toți stăpînind 
Domnul nostru lisus Hristos, împreună cu Tatăl și cu Sfîntul Duh, Căruia se cuvine 
slava, în veci. Amin. 


46. POMENIREA CELUI ÎNTRE SFINŢI PĂRINTELUI NOSTRU CHIRIL, 
ARHIEPISCOPUL IERUSALIMULUI (351-386) 
(18 MARTIE) 


Sfîntul Chiril, născîndu-se din părinți drepteredincioşi şi crescînd întru dreapta 
credinţă, s-a făcut monah pe vremea marelui Constantin (306-337). După aceea, în 
vremea împărăției fiului său Constanțiu (337-361), fericitul Maxim, arhiepiscopul 
Ierusalimului (333-350), ducîndu-se din viaţa aceasta la viaţa cea fără de moarte, 
Sfîntul Chiril s-a ridicat în locul lui la scaun şi s-a arătat iscusit apărător al 
apostoleştilor dogme, cu rîvnă biruind eresurile lui Arie, ale lui Macedonie şi ale lui 
Manent. Pentru aceasta era urît de arhiereii eretici, precum şi de Acachie, 
arhiepiscopul Cezareei Palestinei, de la care mai pe urmă a suferit şi izgonire. 


În zilele acestui preasfinţit arhiepiscop Chiril s-a făcut în Ierusalim un semn 
minunat pe cer, în ceasul al treilea din ziua a cincizecea, adică arătarea cinstitei Cruci 
care, strălucind deasupra Golgotei mai mult decît soarele, s-a întins foarte mult şi a 
ajuns pînă la muntele Eleonului. Pentru acea minune Sfîntul Chiril a înștiințat prin 
scris pe împăratul Constanțiu, sfătuindu-l spre dreapta credință. Căci acel împărat, 
abătîndu-se din calea dreptei credinţe, a căzut în credinţa cea rea a lui Arie şi ajuta 


ereticilor, iar celor dreptcredincioşi le făcea rău. Cel mai sus pomenit Acachie, avînd 
în ajutor pe împăratul, s-a sculat pentru două pricini împotriva Sfîntului Chiril. Întii, 
pentru că eresul era mustrat de sfîntul, iar al doilea, fundcă nu voia Chiril să se 
supună lui. Căci, într-acele vremi, lerusalimul fiind pustiit şi micşorat de 
necredincioșii împărați şi scaunul arhiepiscopiei Ierusalimului era foarte înjosit sub 
stăpînirea mitropolitului Cezareei Palestinei. 


Deci preasfințitul Chiril, văzînd că Acachie, mitropolitul Cezareei, este socotit 
eretic şi de sinodul local al Sfinților Părinți din Sardica, mai înainte biruit, şi nu după 
canoanele bisericeşti, ci după împărăteasca stăpînire ținea rînduiala Mitropoliei, nu 
voia să se supună aceluia, ci încă și mustra răutatea lui, de vreme ce mai mult ca 
muncitorii, decît ca păstorii, îşi ţinea scaunul. 


Despărțindu-se Sfîntul Chiril de Mitropolia Cezareei, voia ca scaunul 
lerusalimului să fie înaintea celui al Cezareei, ca cel dintii, de vreme ce Biserica 
Ierusalimului era maică a tuturor Bisericilor. Și, pe lîngă aceasta, soborul din Sardica 
care a biruit pe Acachie, a dat începătoria în mîna fericitului Maxim, arhiepiscopul 
Ierusalimului, care a fost mai înainte de Sfîntul Chiril. Deci Acachie, umplîndu-se de 
mînia răutății, a găsit asupra lui o pricină ca aceasta: S-a întîmplat în lerusalim un an 
de mare foamete, încît alerga tot poporul la preasfințitul Chiril, fericitul arhiepiscop, 
cerînd de la dînsul hrană, în nevoia cea de foamete ce venise asupra lor. lar el, fiind 
milostiv, şi-a cheltuit toate ale sale, spre hrănirea lor. Dar, de vreme ce s-a lungit acea 
foamete şi nu era cu ce să hrănească pe oamenii care se topeau de foame, a început 
sfîntul a vinde lucrurile bisericeşti, aurul, argintul şi cele mai scumpe perdele. Cu 
acel preţ cumpărînd grîu, îl împărțea la popor. Şi s-a auzit atunci vestea că o femeie 
s-ar fi văzut umblînd prin cetate, într-o sfințită îmbrăcăminte bisericească, şi jucînd, 
după obiceiul petrecerilor sale. Întrebînd-o de unde a luat acea sfinţită îmbrăcăminte, 
ea a zis: "Am cumpărat-o din tîrg, de la cutare neguţător”, spunînd numele. Iar 
întrebînd pe neguțător, acesta a spus: "Arhiepiscopul mi-a dat-o s-o vînd”. 


Acele lucruri, dacă au fost adevărate ori nu, nu se pot dovedi însă acea veste a 
ajuns la mitropolitul Acachie. Deci acela, aflînd-o ca o pricină binecuvîntată, a 
adunat sinodul său şi pe fericitul Chiril, ca pe cel ce vinde cele sfinte spre necinstire 
şi batjocură, l-au judecat a fi vrednic de izgonire. Deci, cîştigînd putere de la cei de 
acelaşi eres, a scos ereticul pe cel dreptcredincios, cel fără de canoane, pe Sfintul 
Chiril, arhiereul cel cu canoane, de pe scaunul lui şi cu sila l-a izgonit din hotarele 
Ierusalimului. 


Sfîntul Chiril s-a dus în Antiohia, după aceea în Tars, la fericitul Silvan, 
episcopul, şi petrecea la dînsul. Pe acesta, văzîndu-l greşind puţin în unele dogme ale 
credinţei, l-a îndreptat şi desăvîrşit l-a povăţuit la dreapta credinţă. De acest lucru 
auzind Acachie, a scris lui Silvan, înștiințîndu-l despre lepădarea lui Chiril, ca să-l 
izgonească de la sine sau să nu-l lase a lucra cele sfințite. Dar Silvan nu asculta pe 
Acachie, pentru că îl ştia pe Sfîntul Chiril bărbat drepteredincios, sfînt şi învățător, 


izgonit fără de vină, din răutate şi zavistie, şi de ale cărui învățături toată mulțimea 
drepteredincioşilor se ţinea foarte bine. 


După aceea, făcîndu-se sinod local în Seleucia, unde se adunaseră o sută 
cincizeci de episcopi, Acachie susținea să nu se înceapă sinodul, pînă ce mai întîi nu 
va fi izgonit Chiril din sinod, ca un lepădat. La aceasta neînvoindu-se mulţi episcopi, 
Acachie s-a despărțit de ei şi s-a dus la Constantinopol, la Eudoxie, patriarhul arian, 
şi la împăratul Constanțiu și clevetea asupra episcopilor care se adunaseră în 
Seleucia, numind acel sinod local adunare de oameni pierzători, care nu spre folos, 
ci spre vătămarea bisericească s-ar fi adunat. Şi mai vîrtos a pornit pe împăratul spre 
mînie împotriva Sfîntului Chiril, zicînd că un veşmînt mai scump, ţesut cu aur - pe 
care fericitul întru pomenire, marele Constantin, îl dăduse lui Macarie, arhiepiscopul 
Ierusalimului (314-333) ca să se îmbrace cu el cînd săvîrșeşte taina Botezului -, Chiril 
l-a vîndut în tîrg şi a ajuns la un om care face jocuri în priveliște. Deci împăratul, 
mîniindu-se, a condamnat pe Sfîntul Chiril la surghiunie. 


După cîtăva vreme, murind împăratul Constanțiu, a luat împărăţia Iulian 
Paravatul (361-363), care la început s-a prefăcut drepteredincios şi bun. Căci toate 
judecăţile lui Constanțiu stricîndu-le, eliberă de la surghiun pe toţi episcopii cei 
dreptcredincioşi care se izgoniseră de Constanțiu. Atunci şi Sfîntul Chiril, fiind întors 
de la pedeapsă, iarăși şi-a luat scaunul său. lar după ce Iulian s-a întărit la împărăție, 
s-a lepădat de Hristos şi a dăruit iudeilor mare libertate, poruncindu-le acelora ca în 
Ierusalim, în locul bisericii lui Solomon, să-şi zidească biserică nouă, ajutîndu-le cu 
dăjdiile poporului care se dau împăratului. 


Începîndu-se lucrul acela de Dumnezeu urât, Sfîntul Chiril ca un prooroc grăia 
către ai săi, că se vor împlini cu adevărat cuvintele lui Hristos, căci nu va rămine 
piatră pe piatră. Ba încă se ruga Stăpînului Hristos ca să nu lase pe vrăjmaşii Săi să 
ducă la săvîrşire lucrul început și degrabă să le curme izvodirea lor şi să le strice 
sfatul. Și a auzit Domnul rugăciunea robului Său, iar prooroceştile lui cuvinte cele 
grăite le-a adus la împlinire fără de zăbavă. Pentru că într-o noapte s-a făcut mare 
cutremur de pămînt şi a surpat temelia, dar nu numai acele pietre pe care atunci iudeii 
le puseseră, ci şi cele mai de demult, pe care cîndva Solomon le întemeiase, împreună 
cu cealaltă nouă zidire; și ca pe niște praf le-a vînturat de la locul acela, cu 
dumnezeiasca putere cea nevăzută. 


După ce s-a făcut ziuă, mulți s-au adunat acolo, mirîndu-se de minunea ce se 
făcuse. Apoi, gîndind iudeii să se apuce de lucrul acela, deodată a căzut foc din cer 
şi a ars toate uneltele cele de lucru şi frică mare a cuprins pe toţi iudeii. lar în noaptea 
urmă-toare semnul Sfintei Cruci s-a arătat pe hainele iudeilor, care nicidecum nu 
puteau să se şteargă sau să se spele. După acea minune, Sfîntul Chiril, a cărui 
proorocie s-a împlinit, a fost izgonit iarăşi din scaun. După dînsul, precum se pare, 
Chiriac a ocupat scaunul sfîntului, care mai înainte, în iudaism, se numea luda și care 
a arătat cinstita Cruce Sfintei împărătese Elena; iar din Sfîntul Botez s-a numit 
Chiriac. 


Deci, după izgonirea Sfîntului Chiril, puţină vreme ocupînd scaunul 
Ierusalimului, a pătimit pentru Hristos de la Iulian călcătorul de lege, precum se scrie 
despre dînsul în 28 de zile ale lui octombrie. Iar după ce a pierit cel fărădelege, Sfîntul 
Chiril iarăşi şi-a primit scaunul său. Apoi, după cîtăva vreme, arienii iarăşi întărindu- 
se pe vremea împărăției lui Valens (364-378), Sfîntul Chiril a fost izgonit a treia oară 
pentru dreapta credinţă, pentru că foarte mult se împotrivea ereticilor, biruindu-i prin 
dreapta credință. lar după ce a pierit rău Valens împăratul cel răucredincios, iar 
Teodosie cel Mare a primit după dînsul împărăţia (379-395), Sfîntul Chiril s-a întors 
la scaunul său cu cinste şi a stat pe dînsul opt ani netulburat şi, bine păstorind Biserica 
lui Hristos şi lăsînd scrieri folositoare Bisericii, s-a odihnit întru Domnul. 


47. PĂTIMIREA SFINȚILOR MUCENICI HRISANT ŞI DARIA 
ŞI A CELOR ÎMPREUNĂ CU DÎNŞII 
(19 MARTIE) 


Un bărbat oarecare vestit de neam domnesc şi boieresc, cu numele Polemie, 
din cetatea Alexandriei, împreună cu fiul său Hrisant s-a dus la Roma şi a fost primit 
de boieri cu cinste, iar de către împărat s-a cinstit cu locul de senator. Acela pe unul 
născut fiul său, Hrisant, sîrguindu-se să-l înveţe toate cărțile, l-a dat la învățătura 
filosofiei. lar cîtă înțelepciune avea tînărul, vor arăta lucrurile lui cele din urmă. 
Pentru că, după ce a cercat cu pricepere toată Sfînta Scriptură, citind cu luare aminte 
Sfînta Evanghelie şi cărțile Apostolilor şi cugetînd la dînsele, grăia către sine: "Ţi se 
cădea ție, Hrisante, să citeşti scripturile păgînilor, cele pline de întuneric, pînă ce nu 
cunoşteai lumina adevărului, pe care aflînd-o, ține-te numai de ea, căci nu este 
înțelept să te întorci iarăși din lumină la întuneric. 


Căci îţi vei pierde ostenelile pe care le-ai suferit la învăţătură, dacă vei lepăda 
roadele ostenelilor. Iar roadele ostenelilor, de la Dumnezeu se dau celor ce le cer, 
pentru că aşa poruncește Dumnezeu: Căutaţi și veți afla. lar dacă ceea ce ai căutat şi 
ai aflat vei voi să laşi, te vei asemăna oamenilor fără de minte și nerecunoscători. 
Ține-te tare de ceea ce cu toată mintea se cade să te ţii, adică de Dumnezeu, ca să nu 
cazi în paguba cea mare cînd te vei lipsi de bunăvoie de binele căutat prin atitea 
osteneli. Ai aflat aur și argint, ai aflat piatră scumpă, căci ce ai căutat să afli, aceea 
ai aflat, ca să moşteneşti cele aflate. Deci, fereşte-te ca să nu se ia de la tine acea 
comoară aflată!" 


Acestea grăindu-le în sine, căuta cine să-i fie învăţător al dumnezeieştilor 
Scripturi. Mai înainte a fost ascultător la înţelepciunea cea retorică şi filosofică şi 
ucenic al dascălilor celor preaîn-ţelepţi, iar acum dorea să afle dascăli simpli, precum 
altădată au fost pescarii cei necărturari, dar care pe toată lumea au vînat-o, spre 
cunoştinţa lui Hristos. Învăţători ca aceia cu sîrguință căuta tînărul cel cu bună 
înțelegere, pentru că citise pe apostolul, care zice: Unde este înțeleptul? Unde este 
cărturarul? Unde este întrebătorul acestui veac? Au n-a socotit Dumnezeu nebunie 
înțelepciunea acestei lumi? De vreme ce n-a cunoscut lumea, cu înțelepciunea ei, pe 
Dumnezeu, bine a voit Dumnezeu ca prin nebunia propovăduirii, să mintuiasă pe cei 
ce cred. 


Acestea cugetînd în sine Hrisant în toate zilele şi pe robi lui Hristos căutîndu- 
1, a găsit pe cineva spunîndu-i că ştie un bărbat creştin, cu numele Carpofor, 
preaiscusit în dumnezeieștile Scripturi, ascunzîndu-se în munţi, într-o peșteră, la un 
loc puţin ştiut. Auzind fericitul tînăr, s-a bucurat foarte tare şi, stăruind la cel ce i-a 
spus, îl ruga cu lacrimi să-i arate locul unde vieţuieşte acel om al lui Dumnezeu. Deci, 
înştiințîndu-se, a venit la cunoştinţa acelui fericit Carpofor, care era cu vrednicia 
preot, şi a auzit de la dînsul cuvîntul lui Dumnezeu şi taina credinței creştinești; apoi, 
adeseori mergînd la dînsul, se povăţuia la calea mîntuirii. 


În cîteva luni, povăţuindu-se de Carpofor preotul, a înţeles desăviîrşit tainele 
dumnezeieştii Scripturi şi a primit Sfîntul Botez de la dînsul. Apoi, atât s-a întărit în 


sfinta credință și în dragostea lui Hristos s-a făcut desăvîrşit, încît, după şapte zile de 
la botezul său, a început a propovădui la arătare în popor pe Hristos, Fiul lui 
Dumnezeu. 


Despre aceasta auzind unii bărbaţi vestiți dintre rudele lui, au zis tatălui său: 
"Caută, că asupra ta va fi o pricină şi asupra capului tău va cădea ceea ce îndrăznește 
fiul tău a face; pentru că îndrăzneşte a grăi de rău pe zei și zice că este un oarecare 
lisus Hristos, adevăratul Dumnezeu. Acest lucru de va ajunge la auzul împăratului, 
apoi nici tu, nici noi, rudele tale, nu vom fi iertaţi pentru dînsul şi vom pierde mila 
împărătească. Pentru că cine îndrăzneşte să grăiască asupra zeilor unele hule ca 
acelea, decît numai cei ce se împotrivesc legilor împărăteşti?" 


Mîniindu-se, Polemie a închis pe Hrisant, fiul său, într-o cămară întunecoasă 
şi rece şi-l muncea cu foamea, dîndu-i puţină mîncare seara. lar fericitul Hrisant 
socotea închisoarea aceea şi foamea nu ca o pedeapsă, ci ca o deprindere la post, la 
liniște şi la strîmtorarea vieţii creştineşti şi binevoia să fie în închisoarea aceea strîmtă 
şi întunecoasă mai mult decît în palatele cele desfătate şi luminoase. Înștiinţîndu-se 
despre aceea casnicii şi vecinii, sfătuiau pe tatăl, zicînd: "Dacă voiești să-ți întorci 
fiul de la gîndul creştinesc, apoi să-l rînduieşti mai mult să petreacă în veselie şi în 
desfătări şi, găsind o fecioară frumoasă şi înțeleaptă, s-o însoţeşti cu el să-i fie femeie 
şi, cunoscîndu-se că este bărbat, să uite creștinătatea, căci temniţa, legăturile și 
foamea cu care tu îl muncești, creștinii le socotesc mai mult spre slavă şi laudă, decît 
ca pedeapsă". 


Acestea auzindu-le, Polemie a poruncit să gătească deosebit palat foarte 
luminos şi să înfrumuseţeze pereţii cu podoabe scumpe. Apoi, a pregătit acolo pat de 
mult preţ, bine aşternut şi toate cele de veselie şi frumoase și, scoțînd pe fiul său din 
închisoarea cea întunecoasă, l-a îmbrăcat în haine ţesute cu aur și l-a dus în palatul 
acela. Şi, alegînd din slujnicile sale fecioare mai frumoase la faţă şi înfrumuseţindu- 
le cu podoabe scumpe, le-a închis în palatul acela împreună cu fiul său, poruncind 
fecioarelor ca în tot chipul să se sîrguiască să amăgească pe Hrisant spre dragostea 
plăcerii trupeşti și să-l întoarcă de la Hristos. Deci, s-au dat acolo mulţime de bucate 
şi băuturi din cele mai bune, iar fecioarele cîntau şi dănțuiau în faţa Sfîntului Hrisant, 
mîncînd, bînd, veselindu-se, jucînd, cîntînd cîntece desfrînate, vorbind cuvinte de 
ruşine. Căci în toate chipurile se sîrguiau să vîneze sufletul copilului cel tînăr spre 
fapta de desfrînare şi spre dulceți trupeșşti. 


Iar tînărul, nu ca un tînăr, ci ca un bărbat cu mărime de suflet, răbda dănţuirile 
şi amăgirile fecioarelor și, fiind în mijlocul curselor, petrecea neprins. În astfel de 
război ostașul lui Hristos stătea nebiruit şi de mînăcările cele desfătate şi de băuturile 
cele dulci se lepăda foarte; iar spre fecioare căuta ca spre aspide şi de atingerea lor 
se păzea cu dinadinsul, ca de atingerea de şarpe, şi neîncetat se ruga. Cînd avea 
nevoie să doarmă, se culca pe pămînt, fără de aşternut; iar cuvintele cele amăgitoare 
şi de rușine ale fecioarelor, ca pe nişte săgeți le socotea şi cu pavăza credinţei le 
izgonea de la sine; iar către Dumnezeu striga, zicînd: 


"Fii, Doamne, în ajutorul meu. Zi sufletului meu: Mintuirea ta sint Eu. Cine 
va putea birui pe diavolul acesta, care a ridicat război asupra mea, de nu-l va supune 
şi nu-l va birui dreapta Ta? Se amăgeşte acela care socoteşte că prin a sa putere 
biruieşte patima trupească şi păzeşte curăţia, dacă ploaia milostivirii Tale nu va stinge 
văpăile cele trupeşti; nici nu va putea sufletul să ajugă la curțile Tale, dacă nu-l vei 
duce Tu singur acolo. Pentru că dulceaţa trupească este o fiară vicleană, ce se ascunde 
în pustia deşertăciunii vieţii spre înghițirea sufletelor. De ai săi dinți de va scăpa 
cineva, este dator să-Ţi dea mulțumire din tot sufletul, Ție, Dumnezeule, Mîntuitorul 
nostru, căci prin Tine este izbăvirea dintr-o pierzare ca aceasta. Tot aşa și fericitul şi 
plăcutul Tău losif a scăpat, cu ajutorul Tău, din mîinile desfrînatei, ca din dinţii unei 
fiare neîmblînzite, pentru care, plîngînd tatăl său, grăia: 


O fiară cumplită a mincat pe fiul meu! Căci, cu adevărat, femeia lui Putifar a 
sărit asupra lui ca o fiară cumplită şi ca o leoaică zgîria cu unghiile pe Iosif, mielul 
cel fără de răutate, atrăgîndu-l spre fărădelege. Şi care fiară poate să fie mai cumplită, 
decît diavolul şi femeia? Trupul şi sîngele ridicîndu-se în tînăr din fire şi aprinzîndu- 
1 spre poftă, iar femeia, îndemnîndu-l mai mult prin facerea cu ochiul, prin podoaba 
hainelor, prin frumuseţea feţei, prin îmbrăcămintea cea de mare preţ, prin bogății, 
prin stăpînire şi prin cuvinte amăgitoare, atrage la pierzare şi la moarte pe cel mai 
înțelept. Şi minunat lucru este cum a scăpat de vînarea acelei fiare viclene! Nu în 
deşert zicea tatăl său: "Mare lucru îmi este aceasta, dacă fiul meu este viu”. Pentru 
că din mare şi de la moarte s-a izbăvit, mai cumplită fiind această grea ispită, decît 
aceea cînd voiau frații lui să-l ucidă. Şi a scăpat numai cu ajutorul Tău, o, 
Atotputernice Dumnezeule!, pentru că Tu ai fost cu dînsul. 


Şi acum mă rog Ţie, Doamne, cu smerenie, dă-mi ajutor asupra fiarelor şi 
şerpilor acestora, cu care tatăl meu m-a închis în acest loc; căci precum șerpii dorm, 
fermecîndu-se de glasul fermecătorilor, aşa, în vremea rugăciunilor mele, să doarmă 
aceste necurate fecioare, ca să nu ridice în trupul meu cel tînăr războaie de dulci 
patimi! Ajută-mi, Mîntuitorul meu, că pe Tine Te ştiu Unul, adevăratul Dumnezeu, 
Cel ce mîntuieşti pe cei ce cred întru Tine şi le dai lor putere nebiruită!" 


Astfel rugîndu-se el, fecioarele acelea au căzut într-un somn atît de greu, încît 
n-au putut nicidecum a se scula şi a se deștepta din somnul acela, pînă ce nu le-au 
dus afară din palatele acelea. Apoi, scoțindu-le afară, îndată s-au deşteptat și au cerut 
mîncare. lar după ce au intrat în palat la sfîntul tînăr, îndată au adormit cu somn greu. 
Deci, în toate zilele făcîndu-se aceasta, s-a înștiințat despre acest lucru tatăl lui, care 
a început a se tîngui după fiul său ca după un mort. lar unii din prietenii lui ziceau: 
"Fiul tău a învăţat de la creştini meşteşugul vrăjitoresc şi cu înlesnire pe fecioarele 
cele neştiutoare le-a fermecat cu vrăji. Deci, logodindu-l cu o fecioară înțeleaptă şi 
învățată, s-o duci la dînsul cu rînduială de nuntă şi să se însoare chiar şi nevrînd, căci 
stînd împreună cu dînsul totdeauna, îl va atrage vreodată la trupeasca împreunare şi- 
| va întoarce de la creştinătate”. 


Polemie răspunse: "Dar unde vom găsi o fecioară aşa de înțeleaptă, care ar 
putea să-l înmoaie pe împietritul acela şi să-l plece a se întoarce la legile noastre?" I- 
au zis lui vecinii: "Este între fecioarele care slujesc zeiței Atena o fecioară învățată, 
cu numele Daria, bine încuviințată la faţă şi foarte înţeleaptă, care a trecut toate 
cărțile şi toată învățătura retorică şi acum este vremea ei de nuntă; deci, apucă tu mai 
înainte, pînă n-o ia altcineva şi, logodind-o, du-o la fiul tău”. 


Ascultînd tatăl un sfat ca acela, a rugat pe rudele sale să se ducă la fecioara 
aceea, să-l spună despre tînărul Hrisant, în-ştiinţind-o despre întoarcerea lui la 
credinţa creştinească şi să roage pe fecioară să facă aceste două fapte: adică, să-l 
aducă şi la însoţire cu dînsa şi să-l întoarcă de la creştinătate. Fecioara s-a învoit la 
însoţirea cu Hrisant şi întîi a învăţat cuvinte amăgitoare, cum ar putea să plece pe 
mire spre dragostea trupească şi să-l schimbe spre închinarea zeilor romanilor. După 
aceea, a fost dusă cu cinste în casa lui Polemie. 


Deci, împodobind-o cu haine preafrumoase şi de mare preţ, după fireasca sa 
cuviinţă, a dus-o în cămară la sfîntul, unde, fund singură cu dînsul, ce cuvinte de 
dragoste nu-i grăia? Cu ce amăgiri nu-l amăgea, atrăgînd spre desfrînare pe tînărul 
cel curat? Iar ostașul lui Hristos petrecea ca un diamant tare, ca un stîlp neclintit și 
ca un munte nemişcat, biruind dragostea trupească prin dragostea lui Dumnezeu și 
cu arma Crucii gonind săgețile cele aprinse împotriva sa de vicleanul diavol. Apoi, 
suspinînd din adîncul inimii către Dumnezeu și chemînd în ajutor pe Duhul Sfînt, a 
început a grăi către fecioară astfel: 


"Dacă pentru însoţirea cea de puţină vreme cu mine, omul cel muritor, o, 
minunată fecioară, te-ai împodobit cu atîta cuviință şi-mi aduci cuvinte atît de dulci 
şi de miere curgătoare, ca să mă întorci de la scopul cel bun, să-mi îndărătnicești 
sufletul cel cuprins de dragostea lui Dumnezeu şi să-mi schimbi gîndul, apoi cu atît 
mai mult ţi se cade să te îngrijeşti ca să poţi afla dragostea Celui fără de moarte, 
Împăratul şi Fiul lui Dumnezeu; şi-ţi va fi cu înlesnire aceasta, dacă vei voi. Pentru 
că, dacă îți vei păzi curat şi fără prihană sufletul tău, împreună cu trupul, și, precum 
ţi-ai împodobit trupul cu haine de mare preţ, îți vei împodobi tot aşa și inima cu 
obiceiuri îmbunătățite, apoi îngerii îţi vor fi tovarăși, apostolii prieteni, mucenicii 
vecini și îţi vor mijloci ca Însuşi Hristos să-ţi fie Mire, Care îţi pregătește la cer 
cămară nestricăcioasă, cu neasemănare mai frumoasă şi mai luminoasă decît cea 
pămîntească. El îţi va da veseliuile Raiului cele veşnice, floarea tinereţelor tale o va 
face nemuritoare şi-ţi va scrie zestre în cărţile vieţii veşnice”. 


Auzind Daria nişte cuvinte ca acestea ale Sfîntului Hrisant, s-a umilit şi a zis: 
"Nu m-a adus aici nici o poftă trupească așa de mare, ci dragostea către tine și 
lacrimile tatălui tău, ca să te întorc la slujirea zeilor noştri”. Sfîntul Hrisant răspunse: 
"Dacă la acestea ai oarecare dovezi şi luminate arătări, prin care să mă încredinţezi 
că slujba făcută de voi zeilor este dreaptă, te voi asculta şi-mi voi schimba gîndul. 
Deci, să vorbim de aceasta pentru folosul de obşte". Daria zise: "Nimic nu este mai 
de folos şi mai de trebuință oamenilor, decît a cinsti pe zei şi a se păzi cu dinadinsul, 


ca nu cumva, defăimîndu-i, să-i pornim spre mînie. Ci, se cade a-i îmblînzi cu jertfe, 
ca să ne fie păzitori”. 


A grăit sfîntul: "Cum pot, o, înţeleaptă fecioară, să ne fie păzitori zeii aceia, 
care singuri au trebuință de păzire de la alţii şi-i străjuiesc noaptea cîinii cei legați de 
dînșii, ca nu cîndva să se fure de tîlhari? Pentru aceasta se pironesc cu piroane de fier 
şi cu plumb se întăresc, ca nu cumva, surpîndu-se de cineva, să cadă la pămînt şi să 
se sfărime". Daria zise: "De ar fi putut poporul cel simplu fără chipuri cioplite a cinsti 
zeii, nu s-ar fi cuvenit să-i cioplească şi să-i pună în picioare. Ci se cioplesc în aur, 
argint, aramă, marmură şi în lemn ca oamenii, văzîndu-i pe ei cu ochii, să ştie la cine 
vor gîndi cu mintea şi-i vor cinsti ŞI se vor teme". 


A zis Sfîntul Hrisant: "Pe cine închipuiesc idolii cei ciopliți? Să cercetăm și să 
socotim. Oare sînt vrednici de dumnezeiască cinste aceia ai căror idoli se pun în 
picioare? Nu se poate numi Dumnezeu, acela care nu are toată sfințenia, toată 
dreptatea şi dumnezeiasca slavă. Căci ce fel de sfințenie, de dreptate şi dumnezeiască 
slavă are purtătorul de seceră Cronos al vostru, care mînca pe ai săi fii ce se năşteau, 
precum au scris ai lui slujitori? Sau ce lucru vrednic de laudă vei afla în Dia, care, 
cîte zile a trăit, atîtea fărădelegi, atîtea desfrînări, atîtea ucideri a făcut, fiind tatălui 
său prigonitor, pierzător fulor săi, preadesfrînat cu femei măritate, bărbat al surorii 
sale, tiran al împărăției, lucrător de farmece, de moarte mijlocitor şi cu atitea 
fărădelegi şi necurăţii era cuprins, încît nici nu este cu putinţă a le auzi. Atât erau de 
ruşinoase şi necurate lucrurile lui. 


Pe un om necurat ca acela oare îl crezi tu a fi Dumnezeu? lar că ei au fost 
astfel, mărturisesc chiar ai voştri scriitori de cărți, care au scris că împărații cei tari 
în războaie s-au numit zei de oamenii cei fără de minte. Dar toți în vremea lor au 
pierit. Arată-mi ce faptă bună a făcut Dia al vostru, care pînă la moarte a fost vrăjmaş 
a toată curăţia şi cinstea, încît chiar văzduhul a întinat cu răpirea pruncului Ganimid 
şi pămîntul a necinstit cu siluirea surorilor sale. Apoi şi în Ermis al vostru, ce fel de 
dumnezeire vei afla? Capul lui era ca o arătare într-aripată. Acela, cu meşteşugul 
vrăjitoresc, afla aur ascuns în pămînt; apoi, cu farmece şi cu toiag de vrăjitorie, 
potolea veninul cel de șarpe. EI făcea aceasta cu ajutorul diavolilor, cărora în toate 
zilele le aducea ca jertfă un porc sau un cocoş. Dar ce fel de sfinţenie a fost şi în 
leraclie, care, ucigînd pe vecinii săi, după ce s-a ostenit, singur - cu dumnezeiască 
voie - s-a aruncat în foc şi a ars ticălosul cu pielea şi cu părul pe care-l purta. Ce 
bunătate vei afla şi în Apolon? Şi încă să mai pomenim și de împărăteasa Ira, sora și 
femeia lui Dia, de nebuna Palada şi de Venera cea fără de rușine, care, sfădindu-se 
între ele şi pizmuindu-se şi mîniindu-se una asupra alteia şi certîndu-se pentru 
frumuseţea feţei, care dintre dînsele ar fi mai frumoasă decît alta, au avut trebuinţă 
de judecată. 


Aceştia toți neavînd dumnezeire, nici vreo sfințenie și dreptate, pe cine judecă 
înțelegerea poporului a fi vrednic de dumnezeiasca cinste? Iar pentru ceilalți zei mai 
MICI, NICI a grăi nu se cade, căci unul este capul, căruia celelalte mădulare îi urmează. 


ŞI care dintre ei se va socoti zeu sau zeiță, dacă Cronos, Dia și Venera - faţă de care 
nimeni nu se socoteşte între zei mai mare -, nu sînt zei? Dacă - precum am arătat - ai 
voştri zei sînt ticăloşi şi deşerți, apoi cu cît mai mult sînt ticăloşi aceia, care ca pe 
nişte zei îi cinstesc pe dînşii?" 


Daria, ascultînd cu luare-aminte cuvintele lui Hrisant, a zis: "Dacă povestirile 
şi basmele făcătorilor de stihuri sînt deșarte, apoi să ne întoarcem la filosofi. Aceștia 
învață a lăsa tot obiceiul rău, iar fapta bună a o alege; apoi, cu felurite tîlcuiri 
închipuind aşezarea lumii şi tîlcuind numele zeilor, pe Cronos, care pe toate le 
mistuie şi nimic nu întoarce, îl numesc vreme, iar pe Dia, zăduf; pe Ira, văzduh o 
numesc; pe Afrodita, foc; pe Poseidon, mare; pe Ceres, pămînt și, cu celelalte nume 
de zei, numesc pe celelalte lucruri". 


A grăit Sfîntul Hrisant: "S-a obişnuit a se face chipuri pentru acele lucruri care 
nu pot totdeauna a rămîne, ci cu vechimea vremii au trecut. lar pămîntul totdeauna 
este, așijderea şi marea şi focul, totdeauna sînt, și văzduhul, de toţi se vede. Și nu 
pricep pentru ce aţi legiuit a cinsti acele stihii între idolii cei ce au asemănare 
omenească, făcuți de mîini omenești, şi cu asemănarea lui Dumnezeu a-i cinsti. 
Pentru ce cinstiți chipurile stihiilor cioplite în omeneşti asemănări, mai mult decît 
lucrurile singure? Pentru ce nu vă închinați pămîntului, văzduhului și mării? Oare 
este vreun împărat sau domn, care ar fi poruncit ca pe sine, împăratul şi domnul, să- 
| treacă cu vederea, iar chipului său cel făcut să i se închine? Dar, de vreme ce nu 
este nici un împărat astfel, nici domn, cu cuviință este să mărturisim adevărul, că prin 
chipurile idoleşti nu sînt stihii, nici zei închipuiţi, ci oameni muritori”. 


Daria a zis: "Dovezile tale întăresc a mea înţelegere, căci chipurile cele cioplite 
le cinstesc oamenii neștiutori, iar noi cinstim lucrurile acelea ale căror chipuri sînt 
puse înainte". Grăit-a Sfîntul Hrisant: "Dacă voieşti să întăreşti a ta înţelegere cu ale 
noastre dovezi, apoi să aducem în mijloc pe toţi cei ce cinstesc stihiile. Aceia, dacă 
cinstesc pămîntul, apoi cu vrednicie să-l cinstească ca pe un dumnezeu al lor, iar 
necinste să nu-i facă lui; adică să nu-l are, nici să-l sape, nici să-l scurme în vreun 
chip, ci nelucrat să fie pămîntul de arătură şi de săpătură. lar lucrătorul de pămînt 
care nu-l mărturiseşte a fi Dumnezeu, pune pe dînsul plugul şi sapa, nedîndu-i nici o 
cinste dumnezeiască. 


Deci, socoteşte căruia îi face mai roditoare ţarinele și gră-dinile? Oare celui ce 
nici îl ară, nici îl sapă, ci îl cinsteşte ca pe un Dumnezeu? Sau celui ce fără cinste îl 
ară şi îl sapă? lar dacă pămîntul într-adevăr este zeu, precum voi ziceţi, apoi se cade 
ca vouă, închinătorilor săi, să vă dea toate roadele fără a voastră osteneală, nearîndu- 
se, nici săpîndu-se. Dacă și marea este zeu, apoi să înoți pe ea fără visle; să te ducă 
ori unde vei voi şi să aștepți peşte, nu din vînare sau din osteneala ta, ci, închinîndu- 
te mării ca unui zeu, prin rugăciune să ceri cele ce-ţi trebuie. 


Asemenea şi pentru celelalte să înțelegeți, cum că pe închi-nătorii lor nu-i ştiu, 
pentru că nu au suflet, nici înţelegere, ci cu voia lui Dumnezeu slujesc la trebuinţele 


omenești. Cu porunca Ziditorului său, adăpîndu-se pămîntul cu ploaie şi cu rouă de 
sus şi cu razele soarelui încălzindu-se, răsar seminţele, cresc răsadurile şi aduc în 
vreme cuviincioasă roadele. Pentru aceasta, pe Unul Dumnezeu, Făcătorul, Care pe 
toate le-a zidit şi nouă spre viaţă ni le-a dat, datori sîntem a-L cinsti, iar nu lucrurile 
cele date nouă de Dînsul. Căci şi copiii care învaţă în şcoli, nu dau cinste cărticelelor, 
scîndurilor şi hîrtilor, ci dascălilor. Deci, tămăduindu-se bolnavul, nu-i dă doctoriei 
închinăciune şi mulțumire pentru tămăduirea sa, ci doctorului care l-a tămăduit”. 


Acestea şi multe altele grăind Sfîntul Hrisant, Daria a crezut întru Unul, 
adevăratul Dumnezeu, Domnul nostru lisus Hristos, sfătuindu-se amîndoi să petreacă 
întru însoţire nenuntită, sub chipul însoțirii păzindu-şi neprihănită fecioria lor şi 
petrecînd în frica Domnului. Sfîntul Hrisant a luat de la tatăl său libertate pentru cea 
părută însoţire; pentru că se bucurase foarte mult Polemie de căsătoria fiului său, 
neştiind tainele cele păzite între dînşii. Deci a dat stăpînire fiului peste toată averea 
sa, ca unuia născut al său și moștenitor, iar el însuşi după puţin timp a murit, 
Dumnezeu rînduind astfel, ca sfinta doime care păzea fecioria în însoţire, adică 
Hrisant şi Daria, mai cu voie să-l slujească Lui. 


Avînd viaţa liberă, Sfîntul Hrisant a botezat în casa sa pe fericita sa soție, 
Daria, care degrabă toată dumnezeiasca Scriptură și toate cărțile creştineşti le-a 
trecut; şi s-a făcut sfînta desăvîrşită roabă şi mireasă a lui Hristos. Şi nu numai de a 
lor mîntuire, ci şi de a multora se îngrijeau Hrisant şi Daria. Căci el întorcea mulțime 
de bărbaţi spre Hristos şi pe tineri îi sfătuia la viaţa feciorească, iar ea mulțime de 
femei şi de fecioare le făcea mirese lui Hristos. Apoi, despărțindu-se în deosebite 
case, ridicate ca niște mînăstiri, fiecare dintre dînşii avea ceata sa, din cei ce-şi păzeau 
fecioria. El avea tineri din cei ce defăimau toate dulceţile lumii acesteia și își 
făgăduiau viaţa curată lui Dumnezeu, iar ea avea fecioare din cele ce se făceau mirese 
lui Hristos. 


După cîțiva ani, amîndouă cetele, adică a lui Hrisant și a Dariei, înmulţindu- 
se foarte mult în Roma, s-a ridicat fără de veste tulburare şi gîlceavă mare în cetate. 
Pentru că poporul, mergînd la Chelerin eparhul, clevetea contra sfinților şi robilor lui 
Hristos, Hrisant şi Daria. Căci bărbaţii strigau: "Am pierdut pe femeile noastre!"; iar 
tinerii strigau: "Am pierdut prin Daria, pe fecioarele cele logodite!" Asemenea și 
femeile țipau: "Ne-am lipsit de bărbaţii noştri!" Iar fecioarele strigau: "Ne-am lipsit 
de logodnicii noștri, prin Hrisant!" Poporul, făcînd gîlceavă, striga: "Cum se vor 
naşte fii, lepădîndu-se însurarea? Vor lipsi popoarele, deosebindu-se partea 
bărbătească de cea femeiască, cu învățătura cea străină şi cu înşelăciunea cea 
vrăjitorească a lui Hrisant şi a Dariei”. Atunci îndată eparhul a poruncit să-i prindă 
pe amîndoi şi în multe feluri să-i muncească, dacă nu vor aduce zeilor jertfe. Deci, 
pe Sfîntul Hrisant l-a dat unui tribun cu numele Claudie, iar tribunul l-a dat ostașilor 
săi, zicînd: "Duceţi-l afară din cetate, la capiștea lui Dia, şi acolo, de nu va voi să se 
închine nebiruitului leraclie, munciţi-l în multe feluri, pînă ce se va supune și va 
jertfi”. 


Ostaşii, luînd pe sfîntul, l-au legat fără milostivire cu vine de bou şi l-au strîns 
tare, încît i-au trecut vinele acelea pînă la oase. Apoi, deodată s-a dezlegat de 
legăturile acelea, încît nu putea ochiul să vadă dezlegarea vinelor acelora, ce era mai 
grabnică decît vorbirea vreunui cuvînt. Mult ostenindu-se ostașii cu legarea Sfîntului 
Hrisant şi nimic sporind, s-au supărat și l-au băgat într-o temniță întunecoasă, 
ferecîndu-l cu trei obezi, și, băgîndu-l în butuc, îl băteau şi-l batjocoreau. Dar şi 
obezile acelea şi butucul îndată ca praful s-au risipit. Atunci au vărsat peste dînsul 
urină de om, zicîndu-i: "Farmecele şi vrăjile tale nimic nu-ţi vor ajuta ţie”. Însă 
deodată mirosul acela s-a schimbat în bună mirosire. După aceea, au înjunghiat un 
vițel şi în pielea aceea voiau să bage pe mucenicul gol. Deci, punîndu-l la arşița 
soarelui pe un zăduf cumplit, nimic rău n-a pătimit mucenicul. Atunci, ferecîndu-l cu 
lanţuri de fier, l-au aruncat în temniţă și iarăși lanţurile acelea s-au sfărîmat deodată 
şi lumină a strălucit în temniţă, ca şi cum ar fi ars multe lumînări. 


Ostaşii au spus tribunului Claudie toate cele ce se făcuseră. Iar el, mergînd la 
temniță şi văzînd lumină, a poruncit ca pe Sfîntul Mucenic Hrisant să-l aducă la 
dînsul şi i-a zis: "Ce fel de putere de vrăji ai în tine, cu care faci unele ca acestea? Pe 
mulți vrăjitori şi fermecători i-am îmblînzit eu, dar atîta putere n-am aflat la dînşii. 
Însă, deoarece te văd bărbat vestit şi înţelept, nu cer altceva de la tine, decît numai să 
laşi învățătura creştinească cea îndrăzneață, pentru care se face atîta gilceavă și 
tulburare în poporul roman. Deci, fă lucrul cel vrednic numelui tău şi atotputernicilor 
zei şi adă jertfa cea datorată”. 


A răspuns Sfîntul Hrisant: "De ar fi fost în tine o scînteie cît de mică de 
înțelepciune, cu înlesnire ai fi cunoscut că nu meșteșugul vrăjitoresc, ci 
dumnezeiască putere îmi ajută şi mă întăreşte. Dar tu te uiţi spre mine totdeauna ca 
şi spre zeii tăi, cu ochii întunecaţi de necredință. Pentru că, dacă ochii tăi ar fi văzut 
drept, ai fi înţeles că zeii tăi nu văd. Și dacă urechile tale ar fi auzit adevărat, ai fi 
cunoscut că zeii tăi nu aud glasul celor ce strigă către dînşii; şi, de ar fi fost în tine 
oarecare simţire, ai fi cunoscut că zeii tăi nu au inimă înăuntru, decît numai praf, 
țărînă şi plumb”. 


Atunci tiranul Claudie a poruncit ca, legînd pe mucenic de un lemn, să-l bată 
cu toiege. Şi, fiind toiegele acelea tari şi grele în mîinile celor ce-l băteau, atingîndu- 
se de trupul sfîntului, erau moi ca papura. Acest lucru văzînd tiranul, a poruncit să 
înceteze de a-l bate; şi, dezlegînd pe mucenic de pe lemn, l-a îmbrăcat în haina lui şi, 
întorcîndu-se spre ostași, a zis: "Cu adevărat, eu, precum şi voi ştiţi, am cercetat toate 
înşelăciunile vrăjitoreşti şi ale farmecelor şi acum văd că nu este aici vreun meşteşug 
de farmece omeneşti, ci singură puterea lui Dumnezeu. Că şi legăturile cele tari ale 
vinelor crude singure s-au dezlegat, obezile s-au sfărîmat, iar lemnul în picioarele lui 
s-a făcut praf şi pielea cea umedă, toată ziua fiind în arşița soarelui, nu s-a uscat. 
Apoi lanţurile cele grele cu nevăzută putere s-au dezlegat şi s-au sfărîmat;, iar locul 
cel foarte întunecos al temniţei s-a luminat cu o lumină mare şi toiegele cele grele 
din mîinile celor ce le ţineau, atingîndu-se de trupul lui, s-au făcut ca o papură de 
moi. Ce să mai facem acum, văzînd în el puterea lui Dumnezeu care se săvîrşeşte? 


Decît numai ca toţi, căzînd la picioarele acestui om al lui Dumnezeu, să cerem iertare 
de toate răutățile şi muncile cele făcute lui de noi şi să-l rugăm ca să ne împace cu 
Dumnezeul său Cel Atotputernic, Care a făcut nişte minuni ca acestea, iar pe robii 
Săi îi face atît de tari şi nebiruiți în toate războaiele, precum singuri vedem. Căci, 
iată, acest purtător de biruinţă rob al Lui, precum ne-a biruit pe noi, astfel şi pe ai 
noştri domni şi împărați îi va birui şi-i va ruşina cu puterea cea nebiruită ce este întru 
dînsul, adică a Dumnezeului ceresc". 


Aceasta zicînd Claudie, a căzut la picioarele Sfîntului Hrisant împreună cu toţi 
ostașii, zicînd: "Cu adevărat, am cunoscut că Dumnezeul tău este Dumnezeu 
adevărat. De aceea ne rugăm ţie ca și pe noi să ne duci spre EI şi să ne faci robi ai 
Lui". lar sfîntul le-a zis: "De voiţi să veniţi la Dumnezeul meu, apoi nu cu picioarele, 
ci cu inimile veniți către Dînsul; pentru că numai astfel Dumnezeu este aproape de 
fiecare, dacă cineva cu toată inima şi cu credinţă tare Îl caută". După ce Sfîntul 
Hrisant le-a spus multe cuvinte despre adevăratul Dumnezeu, învăţindu-i cîtăva 
vreme, au crezut în Hristos, Claudie tribunul, Ilaria, femeia lui, şi doi fii, Iason şi 
Mavru, şi toată casa lui. Asemenea au crezut ostașii lui cu toți casnicii, şi toţi 
împreună au primit Sfîntul Botez şi petreceau în învățăturile lui Hrisant ziua şi 
noaptea, ascultînd cu osîrdie cuvintele despre Domnul nostru lisus Hristos, şi toți 
doreau să păti-mească pentru EI. 


După ce a crezut Claudie tribunul în Hristos şi s-a botezat cu toată casa şi 
ostașii săi, s-a dus vestea despre aceea la urechile împăratului Numerian (283-284), 
care împărăţea într-acea vreme în Roma. Acela îndată a poruncit ca pe Claudie să-l 
înece în mare, legîndu-i o piatră de grumaz, iar pe toți ostașii şi pe amindoi fiii lui 
să-l taie cu sabia. Și era în acel loc, unde au fost tăiați mucenicii lui Hristos, un 
mormînt vechi, pe care creştinii l-au curățit. Apoi, luînd noaptea trupurile sfinților 
mucenici, le-au pus în mormîntul acela. Acolo Ilaria, femeia lui Claudie, mergînd 
adeseori, săvîrşea rugăciunile sale lîngă moaștele mucenicilor, unde amindoi fiii săi 
se aflau tăiați. Deci a fost prinsă în acelaşi loc de necredincioşi şi adusă la întrebare. 
lar ea se ruga lor, zicînd: "Lăsaţi-mă să-mi săvîrşesc rugăciunea şi pe urmă duceţi- 
mă ori unde veţi voi”. lar ei slăbind-o, ea şi-a plecat genunchii la pămînt și, ridicînd 
mîinile şi înălțînd ochii la cer, a zis: "Stăpîne, Doamne, lisuse Hristoase, pe Tine din 
toată inima mea Te mărturisesc, rînduieşte-mă împreună cu fiii mei, care au ieşit din 
pîntecele meu, pe care i-ai chemat la pătimitoarea nevoinţă pentru Tine şi şi-au pus 
sufletele lor pentru Tine, Domnul lor”. 


Astfel rugîndu-se ea, şi-a dat duhul său în mîinile lui Dumnezeu. Iar cei ce o 
prinseseră, văzînd-o deodată moartă, s-au umilit şi, lăsînd lîngă dînsa două roabe ale 
el care erau cu dînsa, s-au dus. lar roabele, luînd trupul stăpînei lor, l-au îngropat cu 
cinste lîngă mormîntul cel vechi, în care zăceau sfinții mucenici. 


Numerian împăratul a poruncit ca pe Sfinţii Mucenici Hrisant și Daria să-i 
muncească în felurite chipuri. Pe Hrisant, cu lanţuri de fier legîndu-l, l-au aruncat 
într-o temniță adîncă, înfricoşată şi plină de necurăţie, căci acolo ieșea toată necurăţia 


din cetate, iar pe Daria au dus-o în casa de desfrînare. Dar Dumnezeu le ajuta la 
amîndoi, făcînd minunată întru dînşii puterea Sa cea atotputernică. Căci Sfîntului 
Hrisant, în acea întunecată şi necurată temniţă, îi strălucea lumină cerească şi, în loc 
de necurăţie, era o mireasmă plăcută. Iar Sfintei Daria un leu, scăpînd din închisoarea 
sa, i-a stat înainte în cămara aceea, în care sfînta zăcea cu fața la pămînt şi se ruga lui 
Dumnezeu, şi o păzea. 


Despre acest lucru neștiind cetăţenii, au trimis pe un tînăr fără de ruşine ca s- 
o prihănească. Pe acela, după ce a intrat în cămară la sfinta, îndată l-a apucat leul şi, 
aruncîndu-l la pămînt, îl călca cu picioarele şi se uita la Sfînta Daria, ca o slugă 
pricepută, așteptînd porunca stăpînei sale, să facă ce va vrea cu acel om fără de 
ruşine, să-l ucidă sau să-l libereze viu. Sfînta Daria, înţelegînd aceea, a zis către leu: 
"Te jur pe Fiul lui Dumnezeu, să-l slăbeşti ca să audă de la mine cuvîntul lui 
Dumnezeu!" 


Deci, lăsînd leul pe tînărul acela, a ieşit afară şi s-a culcat lîngă ușă, păzind ca 
să nu intre altcineva în casă. Sfînta a zis către tînărul acela: "lată, cruzimea leului, 
auzind de numele lui Hristos, s-a îmblînzit şi fiara, ca un om înţelegător, cunoaște pe 
Dumnezeul cel adevărat, se teme şi-L cinstește. Iar tu, ticălosule, fiind om și avînd 
cunoştinţă, nu te temi de Dumnezeu, petrecînd într-atitea răutăți şi întinăciuni? Ţi se 
cădea să te ruşinezi şi să te căieşti, însă tu cu acelea te lauzi”. lar el, căzînd înaintea 
ei, a început a striga și a zice: "Porunceşte-mi, roaba lui Hristos, ca să ies de aici fără 
vătămare şi eu la toţi voi propovădui că Hristos, Căruia tu Îi slujeşti, Acela singur 
este Dumnezeu adevărat şi nu este altul afară de EI". Apoi a poruncit Sfinta Daria 
leului şi a lăsat fiara ieşire liberă din casa aceea acelui tînăr. Și s-a dus tînărul prin 
mijlocul cetății, strigînd cu mare glas: "Să știți toți, romanilor, că Daria este zeiță”. 


Apoi au alergat nişte oameni mai îndrăzneț, luptători tari de privelişte, vrînd 
să scoată pe leu de acolo. Dar leul, întărindu-se de Dumnezeu, pe fiecare apucîndu- 
1, îi trîntea la pămînt şi, aşternîndu-i pe toți dinaintea picioarelor Sfintei Daria, îi ţinea 
nescăpați; însă nu-i omora, nici îi rănea, ci aștepta porunca Dariei. Deci, a zis sfinta 
către acei bărbați: "Dacă veţi crede în Hristos, veţi putea să ieşiţi de aici fără 
vătămare, iar de nu, apoi zeii voştrii să vă apere de la moarte". Iar ei cu un glas au 
strigat, zicînd: "Cel ce nu crede că Hristos este Dumnezeu adevărat şi viu, acela să 
nu iasă de aici viu!" Astfel strigînd ei, Sfînta Daria a poruncit leului ca fără vătămare 
să elibereze pe acei bărbați. Iar ei, ieşind, strigau cu mare glas: "Credeţi, popoarele 
Romei, că nu este alt Dumnezeu afară de Hristos, pe Care Daria Îl propovăduieşte!" 


Înştiinţîndu-se despre aceea Chelerin, eparhul, a poruncit să aprindă un foc 
mare lîngă ușile acelei case, în care era Daria cu leul, ca să ardă împreună cu fiara. 
Leul, văzînd focul, s-a speriat şi a început a răcni. Dar sfinta i-a zis: "Nu te teme, că 
nu vei fi ars, nici prins de cineva, nici ucis; ci cu a ta firească moarte, la vremea ta 
vei muri. Deci, lepădînd frica, ieși şi te du cu pace în pustie, căci Acela, pe Care tu 
întru mine L-ai cinstit, te va apăra pe tine". Iar leul, plecîndu-și capul, a ieşit şi, prin 


mijlocul cetății ducîndu-se, pe nimeni n-a vătămat, ci a fugit în pustietate; iar cei ce 
s-au izbăvit din gura lui, toți au primit Botezul. 


După ce s-a înștiințat de acestea împăratul Numerian, a poruncit eparhului ca 
pe Hrisant şi pe Daria cu munci cumplite să-i piardă. Sfîntului Hrisant, fund spînzurat 
gol pe lemn, îi aduseră şi lumînări aprinse ca să-l ardă; dar îndată lemnul s-a rupt, 
legăturile s-au sfărîmat şi lumînările s-au stins. lar cîți au vrut să se atingă de Sfînta 
Daria, mîinile acelora îndată se zgîrceau și vinele lor se rupeau și țipau de durerea 
cea cumplită. Văzînd aceasta, eparhul s-a temut și, alergînd degrabă, a spus 
împăratului. lar el, socotind acele minuni, nu din puterea lui Dumnezeu, ci din 
meșteșugul vrăjitoresc, a poruncit ca pe amîndoi, pe Hrisant şi pe Daria, să-i scoată 
afară din cetate şi, săpînd o groapă adîncă, pe calea ce se numeşte Salaria, să-i arunce 
într-însa pe amîndoi; apoi cu pietre şi cu pămînt să-i acopere și să-i îngroape de vii. 


Deci, astfel fiind duși Sfinţii Mucenici Hrisant şi Daria, cîntînd şi rugîndu-se, 
s-au pogorît în groapa aceea și au primit mucenicească moarte și îngropare, fiind 
acoperiți de vii cu pămînt şi cu piatră, după porunca tiranului. ŞI, precum în viaţa 
aceasta au avut viață de obşte întru duhovnicească însoţire, astfel s-au sfîrşit amindoi 
împreună, fiind primiţi de Dumnezeu ca o jertfă vie şi bineprimită, cîștigînd cununile 
răsplătirii celei fără de moarte. 


La locul acela multe minuni și tămăduiri se făceau și mulțime fără de număr 
de creştini, bărbaţi, femei şi copii, adunîndu-se într-o peşteră oarecare ce era acolo 
aproape, cu bucurie prăznuiau ziua mucenicilor şi cu dumnezeieştile Taine se 
împărtăşeau. 


Înştiințîndu-se despre aceasta tiranul, îndată a poruncit să astupe intrarea 
peşterii aceleia şi să răstoarne pămînt. Deci s-a făcut aceea degrabă şi s-a săvirşit 
acolo muceniceşte toată mulțimea adunării creştinești, între care erau Diodor 
presbiterul, Marian diaconul și mulţi clerici. Însă nu este cu putință a număra numele 
credincioşilor care s-au sfîrşit acolo, căci erau fără număr. 


Iar acestea toate ce s-au făcut, noi, frații Varin şi Armenie, le-am scris, după 
porunca preasfinţitului Ștefan, papa de la Roma, şi în toate cetățile le-am trimis, ca 
să ştie toți că Sfinţii Mucenici Hrisant şi Daria au luat cununile muceniceşti întru 
cereasca Împărăţie, de la Domnul nostru lisus Hristos, Căruia se cuvine slava şi 
stăpînirea, acum și pururea şi în vecii vecilor. Amin. 


48. POMENIREA SFINȚILOR CUVIOŞILOR PĂRINȚI UCIȘI DE ARABI 
ÎN MĂNĂSTIREA SFÎNTUL SAVA CEL SFINȚIT 
(20 MARTIE) 


În zilele preasfințitului patriarh al Ierusalimului, Ilie, care era al doilea cu 
acelaşi nume în Sfînta Cetate a Ierusalimului, aflată atunci sub stăpînirea agarenilor, 
iar în Constantinopol împărăţind Constantin şi Irina (780-797), s-a făcut război în 
Palestina, în seminţia agarenilor. Şi multă risipire se făcea ţării cu războiul acela, 
pentru că barbarii, oştindu-se între ei, pustiau nu numai satele, ci şi cetăţile, precum 
Elevteropolis, Ascalonul, Gaza, Scarifia și celelalte. Căci năvăleau fără de veste şi, 
deşi nu ucideau pe tot poporul, jefuiau toate averile şi omorau pe toți aceia care li se 
împotriveau. Şi ședeau pe lîngă toate căile, prinzînd pe cei ce treceau, bătîndu-i, 
rănindu-i şi răpindu-le tot ce aveau, pînă la cămașă. Numai această milă aveau, că 
eliberau vii pe cei dezbrăcaţi, bătuți şi răniți. 


Atunci și Sfînta Cetate a Ierusalimului era în mare frică. Că, strîngîndu-se de 
prin cetățile dimprejur şi de prin sate, poporul străjuia zidurile şi se pregătea să stea 
împotriva barbarilor acelora care tîlhărește năvăleau asupra lor. În acea vreme şi 
preaslăvitul locaş al Sfîntului Hariton a fost foarte risipit şi de atunci niciodată nu s- 
a mai înnoit, ci a rămas în desăvîrşită pustiire. 


Dar şi Lavra Cuviosului Sava foarte mult a fost chinuită atunci. Căci 
adunîndu-se din diferite locuri sfinții părinţi, pe vremea Cuviosului egumen Vasile, 
prin pustnicească viață plăceau lui Dumnezeu; iar în vremea războiului agarenilor şi 
a năvăliriui lor tîlhărești, nu ieșeau din locașul lor. Că, deşi puteau să lase lavra şi să 
se izbăvească de barbari în cetatea Ierusalimului, însă locul acela sfint, în care de la 
început primiseră jugul lui Hristos, nu voiau să-l lase. Ci, murind lumii desăvârşit, nu 
se îngrijeau de moartea ce era să vină asupra lor. Căci îşi puseseră nădejdea în 
Hristos, zicînd: "Puternic este ca, de va voi Stăpînul nostru, cu înlesnire să ne scoată 
pe noi din mîinile barbarilor. lar de va voi, cu judecăţile Sale cele drepte, ca să fim 
dați barbarilor spre înjunghiere, apoi, mai de folos este să trimită Domnul asupra 
noastră mucenicie degrabă". 


Şi grăiau unul către altul: "Să primim din mîinile Stăpînului nostru cele mai 
folositoare nouă şi să nu ne întoarcem de la liniştea cea pustnicească la gîlceava 
lumească de frica barbarilor, ca să nu fim socotiți în ochii tuturor ca nişte fricoşi, care 
n-am păzit porunca Domnului nostru, Care zice: Nu vă temeţi de cei ce ucid trupul, 
căci sufletul nu pot să-l ucidă. Dacă este frumos lucru a vedea pe cei ce 1es din lume 
la pustietate și urmează lui Hristos, apoi cît de necuvios lucru este a-i vedea, după 
puţină vreme de nevoinţă în pustie, că se întorc iarăși la lume, fugind de frica 
omenească. Deci, să nu rîdă de noi diavolul, vrăjmaşul cel de obşte al tuturor, cu frica 
barbarilor izgonindu-ne la cetate din liniştea pustiei, el care, de multe ori biruindu-se 
de noi, fugea ca un cîine izgonit cu rușine, ajutîndu-ne Hristos, Împăratul nostru, 
asupra lui. 


Nu avem ziduri de piatră spre apărare, ci zid nesurpat ne este Hristos, Căruia, 
de la Sfîntul Prooroc David, ne-am învăţat a-l cînta: Fii mie Dumnezeu scutitor și 
drept, casă de scăpare şi loc de întărire, ca să mă mintuieşti. Nu avem zale, coifuri 
şi paveze, cu care să putem înfrînge săgețile barbarilor; ci avem armele duhovniceşti 
ale dragostei, platoşa nădejdii, pavăza credinţei, coiful mîntuirii; deci cu acelea să ne 
înarmăm. Nu sînt la noi cete de oaste, care ne-ar apăra de barbari; dar va sta îngerul 
Domnului împrejurul celor ce se tem de Dînsul şi ne va izbăvi. Pentru că vieţuind, 
avem pe Hristos, iar dacă murim, avem dobîndă, de vreme ce nu iubirea şi dorința de 
viaţă vremelnică ne-au silit a intra în pustia aceasta. Și pentru ce ne-am sălășluit în 
locul acesta pustiu? Oare nu pentru dragostea lui Hristos? Şi dacă vom fi ucişi aici, 
pentru Hristos vom fi ucişi, pentru Care şi viețuim aici!" 


Astfel petreceau în lavră, şi cu cuvinte mîngîindu-se şi îmbărbătîindu-se unul 
pe altul, trupurile împreună cu sufletele lor le încredințau Domnului. Apoi şi altă 
pricină binecuvîntată şi dreaptă îi ținea neieşiți; căci, cei care petreceau împrejurul 


lor, aveau pizmă asupra acelui sfînt locaș şi nimic altceva nu doreau, decît să vadă 
risipită lavra Sfîntului Sava, iar locul acela să fie pustiu şi nelocuit de monahi. ȘI, 
dacă ar fi ieşit fraţii cît de puţin din lavră, apoi îndată pizmaşii ar fi năvălit şi ar fi 
aprins biserica şi chiliile şi tot locaşul l-ar fi asemănat cu pămîntul. Dar pentru ca 
acest lucru să nu li se întîmple, sfinții părinți petreceau neieșiți. 


Deci ei nu erau ca o trestie clătinată de vînturi, ci erau nemişcaţi de viforul 
ispitelor ce năvălesc asupra noastră şi ca nişte stîlpi întemeiați pe piatră. Şi, nu numai 
pentru aceea nu ieşeau din lavră, adică să păzească pereţii ci, mai vîrtos, pentru slava 
Domnului nostru lisus Hristos, Care S-a preamărit în acel loc oarecînd, şi Care şi în 
zilele lor Se preamărea. 


Astfel vieţuind acei sfinți părinți în lavra aceea, Apărătorul cel de sus, cu 
rugăciunile părintelui nostru Sava, prin voia Sa cea sfîntă, îi ferea nevătămaţi de 
barbari, pentru că, deşi de multe ori veneau din Arabia sau dintr-altă parte taberele 
lor spre marele locaş şi se abăteau aici, însă nici un rău nu le făceau, decît numai 
căutau mîncare. După aceea, uitîndu-se spre monahi şi scrîşnind din dinţi, nu-i 
vătămau, nelăsîndu-i Dumnezeu să facă rău robilor Lui. Apoi, luînd mîncare din 
locaş cît putea să se găsească, se duceau într-ale lor. lar în loc să mulțumească, se 
lăudau că vor risipi lavra şi vor face locul acela pustiu. 


Odată, o tabără de barbari vrînd să-şi împlinească lucrul cel rău ce-l aveau în 
gînd, a venit asupra lavrei ca s-o prade şi să risipească locașul. Din întîmplare s-a 
întîlnit fără de veste, în dreptul Sfîntului Betleem, cu oastea care era pusă de 
ierusalimiteni să păzească trecerea barbarilor. Deci, făcîndu-se război, barbarii au 
fost biruiți şi izgoniți, precum mai pe urmă s-a făcut înştiinţare. Dar şi al doilea rînd, 
a pornit tabără, cu același gînd rău. Şi, mergînd într-un sat oarecare ce nu era departe 
de lavră, au găsit mult vin ascuns sub lemne şi, îmbătîndu-se, au făcut război între 
dînşii; şi, rănindu-se unul pe altul, mulți au căzut morţi, încît li s-a stricat sfatul, iar 
tabăra li s-a risipit. 


După acestea toate, Dumnezeu a voit să vină ispită asupra robilor Lui, precum 
odată asupra dreptului lov ca, precum aurul se lămureşte în ulcea, așa să se afle cei 
vrednici ai lui Dumnezeu. Și a lăsat ca mîinile barbarilor să se atingă de plăcuţii Săi 
sfinți, cărora înainte le-a pregătit mucenicești cununi. Căci auzind cuvioşii despre 
acele două tabere care voiau să năvălească asupra lavrei, că una a fost biruită de 
ostașii de la Ierusalim, care au izgonit-o, iar cei din tabăra a doua singuri între ei s- 
au bătut şi s-au risipit, şedeau fără frică în chiliile lor, săvîrşind sfîntul post de 
patruzeci de zile în obişnuitele osteneli pustnicești. 


În acea vreme, însă, prin îndemnarea diavolească, s-au adunat nişte arapi 
barbari, ca la şaizeci, care purtau arce, săgeți şi săbii. Aceştia se sfătuiseră să 
năvălească tilhăreşte asupra lavrei, nădăjduind să afle la monahi ceva bogății. Și, 
aproape de sfîrşitul sfintelor patruzeci de zile, în săptămîna dinaintea Duminicii 
Stilpărilor, în ziua a treisprezecea a lunii martie, în al doilea ceas din zi, barbarii au 


năvălit asupra locului aceluia pustnicesc. Venirea lor simţind-o, monahii alergau din 
pustniceştile chilii în mînăstire şi în biserică, iar barbarii, cu săbule şi cu arcele 
întinse ca la un război, au alergat asupra mînăstirii. Și a lor cruzime vrînd s-o 
îmblînzească, unii din părinţi au ieşit înaintea lor cu blîndeţe, vorbind către dînșii cu 
cuvinte blînde şi zicînd: 


"Pentru ce, o, bărbaților, aţi venit ca la război la noi cei fără de arme şi ca la 
nişte vrăjmaşi? Ce v-a adus? Noi cu toții sîntem în pace. Nici pe voi, nici pe altcineva 
n-am mîhnit vreodată. Căci pentru aceea petrecem în pustia aceasta, lăsînd în lume 
toate ale noastre, ca, fiind depărtaţi de pizmuiri, de sfezi şi de războaie, să putem a 
plînge în pace pentru păcatele noastre şi să plăcem lui Dumnezeu. Dar nu numai că 
n-am mîhnit pe nimeni din voi, ci ne sîrguim şi a face bine, pe cît putem. Pentru că 
pe mulţi din ai voştri, venind pe aici, i-am ospătat, i-am odihnit şi le-am dat hrană de 
drum. Deci nu ne răsplătiți rele în loc de bune, ci mai ales sînteți datori să ne 
mulțumiți pentru facerile de bine făcute de noi, vouă, că şi acum sîntem gata să vă 
punem bucate înainte și cu iubirea de străini, obişnuită nouă, să vă odihnim”. 


Iar barbarii strigau cu mînie: "Nu pentru mîncare am venit aici, ci pentru argint 
şi aur. Deci, una din două vă stă înainte: ori să ne daţi aur şi argint ca să fiți vii, ori, 
nevrînd să ne daţi, să pieriți de mîinile noastre”. Zis-au părinţii: "Să ne credeţi, o, 
bărbaților, că sîntem săraci şi scăpătați şi atît de lipsiţi, încît nici pîine destulă, nici 
haine n-avem de ajuns; iar aur şi argint, de care aveţi trebuință, noi nici în vis nu 
cugetăm a avea, decît numai puţine lucruri de nevoie obişnuim în viața noastră”. 


Acestea grăind sfinții, s-au mîniat barbarii şi au slobozit săgețile ca ploaia 
asupra monahilor celor adunaţi şi neîncetat săgetau, pînă ce şi-au deşertat sacii; şi 
îndată pe treisprezece cuvioşi părinţi i-au lovit de moarte, iar pe alţii i-au rănit puţin. 
Apoi, repezindu-se spre chilii, cu pietre mari sfărîmau uşile ca să găsească ceva şi 
scoteau afară lucrurile cele sărăcăcioase ale monahilor. Apoi au aprins chiliile şi tot 
astfel voiau să facă şi bisericii. Dar, cu rînduiala lui Dumnezeu, mai înainte de a 
aduce ei găteje şi foc la biserică, au văzut de departe nişte oameni venind și, socotind 
că vine oaste de la Ierusalim pentru apărarea monahilor, îndată au fugit, scoţind 
împreună cu ei lucrurile monahiceşti jefuite. 


Iar ava Toma, scoţînd săgețile din frații cei răniți, le spăla rănile şi le punea 
doctoria care li se cădea, deoarece era doctor iscusit cu meșteșugul. Şi se vedeau 
rănile cele cumplite, la unii în piept, la alții pe umeri, la alții în obraz și în frunte, iar 
la alţii le erau capetele sfărîmate cu pietre. Însă toţi se udau cu sîngele care curgea 
dintr-înșii şi privirea celorlalți era foarte umilită. 


Sosind praznicul Duminicii Stilpărilor şi cîntarea cea de toată noaptea 
săvîrşindu-se, se înştiințară unii din acei cuvioşi părinți, că acei barbari adună mai 
mulți tovarăși tîlhari ca să năvălească iarăşi asupra lavrei lor. Și i-au cuprins pe acei 
fericiți părinți mare frică şi cutremur, însă n-au fugit; ci îndată, pregătindu-se de 
moarte şi punînd nădejdea lor spre Dumnezeu, îşi aşteptau sfîrşitul. 


După ce s-a apropiat ziua Patimilor Stăpînului, le-a sosit și acelora ziua 
pătimirii. Pentru că în ziua de 20 martie, în Joia cea Mare, dimineaţa, au năvălit arapu 
tîlhăreşte a doua oară asupra lavrei, cu mai multă putere, şi au ucis pe cuvioşi fără 
cruţare, prin felurite ucideri. Pe unii săgetîndu-i cu săgețile, altora tăindu-le capul cu 
săbiile, pe alții tăindu-i în două şi altora tăindu-le mîinile şi picioarele, iar pe alții 
ucigîndu-i cu pietre. Pe cei ce rămăseseră vii din uciderea aceea îi adunau în biserică, 
vrînd să-i muncească ca să spună vistieria bisericii şi averile mînăstireşti. Și 
înconjuraseră locaşul împrejur şi pîndeau pe munţi şi pe dealuri ca nici unul din 
monahi să nu scape din mîinile lor; pentru că mulți căutau să fugă, dar cădeau în 
mîinile vrăjmașilor şi abia dacă unul dintr-înşii a scăpat. 


Pe fericitul Ioan, îngrijitorul caselor de străini, cel tînăr de ani, l-au prins 
fugind la munte şi l-au muncit fără de milă, i-au tăiat vinele de la mini și de la 
picioare, apoi, apucîndu-l de picioare, îl trăgeau pe pietre din vîrful muntelui pînă la 
biserică şi toată pielea lui de pe spate s-a jupuit de ascuţişurile pietrelor. Iar Cuviosul 
Serghie, păzitorul vaselor bisericeşti, văzînd cum erau munciţi cuvioşii părinți şi 
temîndu-se ca nu cumva, nesuferind muncile, să spună unde a ascuns vasele 
bisericești, tăinuindu-se, a fugit din mînăstire. Dar, fund departe, l-au prins străjile 
barbarilor şi spre mînăstire îl întorceau cu sila, chiar nevrînd el, şi i-au tăiat sfîntul 
cap. Alți cîțiva părinți, scăpînd din mîinile ucigaşilor, s-au ascuns în peştera ce era 
afară din mînăstire. Pe aceştia văzîndu-i fugind, barbarul care străjuia pe deal a strigat 
tovarășilor săi, arătîndu-le cu mîna peștera şi spunîndu-le despre monahii care au 
fugit acolo. 


Atunci, un arap înfricoşat, stînd cu sabia la gura peşterii, striga cu glas 
groaznic, poruncind celor ascunși să iasă, iar ei tremurau de frică. Cuviosul Patrichie, 
fiind între ei, a zis şoptind către dînșii: "Nu vă temeţi, fraților, eu pentru voi singur 
VOI 1eȘI ŞI VOI Muri, iar voi şedeţi aici, tăcînd". Şi a ieșit spre arap, fiind gata să-şi 
pună sufletul pentru prietenii săi. lar arapul îl întreba cu certare: "Mai sînt acolo alți 
monahi?" Cuviosul a răspuns că numai el singur a fost; şi l-a dus arapul la biserică. 


Adunînd barbarii de pretutindeni pe sfinții părinți în biserică, au zis către 
dînșii: "Răscumpăraţi-vă, voi şi biserica voastră, cu patru mii de galbeni; iar de nu, 
îndată pe voi toți cu sabia vă vom ucide şi biserica voastră cu foc o vom arde”. Iar 
sfinții părinţi au răspuns cu blîndeţe: "Iertaţi-ne, pentru Dumnezeu, o, bărbaților, și 
nu ne vărsaţi în zadar sîngele nostru cel nevinovat; pentru că nu avem atîta aur cît 
cereți de la noi, nici n-am avut cîndva. Acum nici un galben nu se află în toată lavra 
noastră; iar de voiţi, luaţi cele ce vedeţi la noi, hainele noastre şi toate cîte vedeți şi 
aflați, iar nouă numai viaţa să ne lăsaţi, măcar şi goi de am rămîne”. 


Iar barbarii, umplîndu-se de miînie, cu mare strigăt îşi repezeau săbiile în 
grumajii sfinților, ca şi cum ar fi voit să-i taie. Apoi le ziceau: "Daţi-ne vasele 
bisericești cele de aur şi de argint şi să ne spuneţi şi de cealaltă vistierie a mînăstirii”. 
Iar sfinții părinți le spuneau că nu au nici o vistierie. Barbarii ziceau: "Arătaţi-ne pe 
mai marii voştri! Cine este între voi egumen și ceilalți rînduitori?" Răspuns-au 


cuvioşii: "Părintele nostru egumen nu se află acum în lavră, căci s-a dus pentru o 
trebuință de obşte la Sfînta Cetate, iar noi toți sîntem deopotrivă”. 


Şi era în mînăstire peştera Cuviosului Părintelui nostru Sava. lar barbari, luînd 
pe sfinții părinţi, i-au dus în peştera aceea; apoi lîngă ușa peşterii au aprins foc şi, 
adunînd găteje şi gunoi, au făcut fum mare şi chinuiau cu acel fum pe cuvioşii din 
peşteră, ca să le arate vistieria şi pe mai marii lor. După aceea i-au scos la întrebare 
şi cu morți cumplite îi îngrozeau, cerînd de la dînşii vistieria, dar mai mult nu auzeau 
de la ei nici un răspuns, decît numai rugăciuni către Dumnezeu. Pentru că unul striga: 
"Doamne, primește în pace duhul meu!" Iar altul: Pomenește-mă, Doamne, cînd vei 
veni întru împărăţia Ta! 


Şi iarăşi, aruncîndu-i pe toţi în peştera aceea, îi pedepseau cu mai mult fum; și 
au murit de fum optsprezece cuvioşi părinţi, între care erau şi cei mai sus pomeniţi 
Ioan şi Patrichie fericitul. Iar numele celorlalți care au murit de fum, de sabie şi de 
alte munci, singur Dumnezeu le ştie, Cel ce i-a scris pe ei în cartea vieţii. Dar şi pe 
cei ce rămăseseră vii dintr-acea muncă a fumului, barbarii împietriți la inimă, cei fără 
de omenie, cumplit îi răneau, aruncîndu-i la pămînt şi cu picioarele călcîndu-i, dar 
NIMIC n-au sporit, ci singuri cu muncirea se oboseau. Apoi au luat barbarii cîte au 
putut să afle din lucruri bisericești şi mînăstirești și, punîndu-le pe cămilele 
miînăstirii, s-au dus. 


Atunci fraţii care rămăseseră abia vii şi alții ce se ascunseseră prin crăpăturile 
munţilor şi prin peşteri, adunîndu-se tîrziu în locaş, au adus în biserică, care cu 
dumnezeiască apărare rămăsese nearsă, trupurile cuvioşilor părinți cele în multe 
feluri ucise şi cu fum omorite şi au petrecut toată noaptea aceea a miîntuitoarelor 
Patimi întru nemîngiiată tînguire, apoi i-au dat cinstitei îngropări. lar cîţi dintre 
părinți au scăpat vii, dar pe jumătate morți, pe aceia cu doctorii îi îngrijeau, avînd pe 
fericitul Toma, doctorul cel mai sus pomenit, care rămăsese între cei vii şi care, mai 
pe urmă, a fost egumen în lavra ce se numea "veche". 


Astfel s-au sfîrşit muceniceşte cuvioșii părinți în locașul Sfîntului Sava. lar 
barbarii aceia, după ducerea lor din lavră, îndată cu neașteptată moarte de la 
Dumnezeu au fost omoriţi şi au căzut fără de sabie morți, prin pustietăți şi prin cîmpii, 
spre mîncarea cîinilor, fiarelor și păsărilor; iar sufletele lor cele ticăloase s-au 
sălășluit în iad, unde focul nu se stinge şi viermele nu adoarme. Însă sufletele 
cuvioşilor uciși s-au dus în mîinile lui Dumnezeu şi s-au învrednicit muceniceştii 
slave, de la Hristos Dumnezeu, Mîntuitorul nostru, Căruia, împreună cu Tatăl şi cu 
Duhul Sfînt, 1 se cuvine cinstea și slava în veci. Amin. 


(NOTĂ - Istoria pătimirii acestor cuvioşi părinţi, care au fost ucişi în locaşul 
Sfîntului Sava, a fost scrisă pe larg de fericitul Ştefan Savaitul - nu cel de la 13 iulie, 
ci altul cu același nume, numit făcător de stihuri, din aceeaşi mînăstire a Sfîntului 
Sava -, monahul care a scris-o îndată după uciderea sfinților. Această istorie n-am 
găsit-o întreagă, decît numai prin oarecare cărticele mici, scrise cu mîna de către 


scriitorii greci, pentru că multe foi din carte erau rupte. Iar sfîntul făcător de stihuri, 
Ştefan Savaitul, la sfîrşitul acestei istorii scrie acestea: Nu voi ascunde cu tăcerea 
ceea ce mi-a spus un preot vrednic de credință. Bărbatul acela era foarte îmbunătăţit, 
însă, fiind de neam sirian, avea mare dorință să înveţe limba greacă şi cu mare trudă 
învăţa în psaltirea grecească, dar nu se putea deprinde să grăiască bine cuvintele 
grecești, de care lucru se mîhnea foarte mult.Odată, adormind, 1 s-a arătat unul dintre 
acei cuvioşi părinți mucenici, cu numele Anastasie, cu rînduiala protodiacon, de care 
mai sus am pomenit - zice Ştefan Savaitul -, care era prieten preotului aceluia şi l-a 
întrebat despre pricina mîhnirii lui. Atunci preotul i-a spus nepriceperea minţii sale, 
că nu poate să înveţe bine limba grecească. lar Cuviosul Anastasie, care 1 se arătase 
zîmbind, a zis preotului: "Deschide-ţi gura şi-mi arată limba!" Preotul făcînd aceasta, 
Sfîntul Anastasie cu o basma curată 1-a şters limba şi, curățind-o, s-a făcut nevăzut. 
Deșteptîndu-se preotul, îndată a cunoscut că știe limba grecească. Şi de atunci a 
început a vorbi şi a citi bine grecește, mulțumind lui Dumnezeu și sfinților părinți.) 


49. POMENIREA CELUI ÎNTRE SFINŢI PĂRINTELUI NOSTRU TOMA, 
PATRIARHUL CONSTANTINOPOLULUI 


Cel între sfinți, Părintele nostru Toma, pentru multe fapte bune şi desăvîrşită 
înțelegere şi dreaptă credinţă, a fost diacon la biserica cea mare a Constantinopolului, 
pus de Cuviosul Părintele nostru, cel mare întru minuni, Patriarhul loan Pustnicul. 
Apoi a fost rînduit sachelar de dînsul, în vremea împărăției lui Mavrichie (582-602). 
Dar după moartea preasfinţitului loan şi a fericitului Chiriac, care a fost după dînsul 
patriarh, a fost ales patriarh al Bisericii Constantinopolului Sfîntul Toma, în vremea 
împărăției tiranului Foca (602-610), şi îşi îndrepta scaunul său bine, păstorind cu 
înțelepciune cuvîntătoarea turmă a lui Hristos. În zilele patriarhiei lui s-a făcut o mare 
minune în partea Galatiei. 


În unele cetăţi de acolo, făcîndu-se umblare cu cruci şi cu litanii, crucile cele 
mari ce se purtau atunci, singure de sine, cu o putere minunată şi neoprită plecîndu- 
se una spre alta, se loveau și se sfărîmau. Despre acea minune străbătînd vestea 
pretutindeni, preasfințitul Patriarh Toma al Constantinopolului a chemat din părțile 
acelea pe Sfîntul Teodor Sicheotul, bărbat înainte văzător şi făcător de minuni, şi l-a 
întrebat de minunea aceea, ce ar însemna? lar Sfîntul Teodor îl încredinţă de minune 
că a fost cu adevărat, însă ce ar însemna nu voia să-i spună, zicînd că nu ştie acele 
taine. Atunci, preasfinţitul Patriarh "Toma i-a căzut la picioare cu rugă-minte şi prin 
acea smerenie l-a silit pe bătrîn ca mai înainte să-i spună cele ce vor fi. 


Deci, bătrînul a zis că acea plecare a crucilor, lovirea şi sfărimarea lor, 
înseamnă multe primejdii şi risipire în Biserica lui Dumnezeu şi în împărăția 
grecească, primejdii care vor veni pe de o parte de la cei din afară, iar pe de alta, de 
la cei dinăuntru vrăjmași. Pentru că din afară o să fie grea năvălire a barbarilor, iar 
dinăuntru, oamenii cei numiţi cu numele lui Hristos, despărțindu-se de credinţă, vor 
începe a se izgoni unul pe altul, a se sfărîma şi a se pierde. Pentru aceasta, multe 
biserici ale lui Dumnezeu se vor pustii şi se vor strica şi toate acestea vor fi în curînd. 


Acestea auzindu-le patriarhul, s-a înspăimîntat foarte şi s-a rugat cuviosului să 
se roage lui Dumnezeu pentru dînsul şi să-i ia sufletul degrabă din trup, mai înainte 
de a veni risipirea cea mai înainte spusă ca să nu vadă el nişte primejdii ca acestea, 
venind asupra Bisericii. După puţină vreme, îmbolnăvindu-se patriarhul, a trimis la 
Cuviosul Teodor, care mai zăbovise puţin în Constantinopol la biserica Sfîntului 
Ştefan, spunîndu-i despre boala sa şi rugîndu-l ca să-i ceară de la Dumnezeu sfîrşit 
grabnic. Iar sfîntul nevrînd, fericitul Patriarh Toma a trimis iarăşi la dînsul rugăminte, 
dorind ca mai înainte de năvălirea primejdiei asupra Bisericii să se dezlege de trup. 


Deci, chiar nevrînd, Cuviosul Teodor a făcut voia preasfinți-tului Patriarh 
Toma, s-a rugat lui Dumnezeu pentru sfîrşitul lui şi a trimis la dînsul, zicînd: 
"Porunceşti ca să vin la tine, sau acolo ne vom vedea amîndoi înaintea lui 
Dumnezeu?" lar Sfîntul Toma a răspuns prin trimis: "Să nu-ţi pierzi, părinte, liniştea 
ta; destul îmi este că ai zis: "acolo ne vom vedea înaintea lui Dumnezeu"". Și în 
aceeaşi zi, preasfințitul Patriarh Toma, înainte de vremea Vecerniei, bucurîndu-se, s- 
a despărțit de trup şi s-a dus către Domnul, în vremea împărăției aceluiași Foca. 


După moartea Sfîntului Toma, a luat scaunul Serghie, diaco-nul de la aceeași 
mare biserică. Acesta la început era drepteredincios, iar mai pe urmă s-a îndrăcit şi 
s-a făcut capul eresului monoteliților, adică al celor ce cu nedreaptă credință 
mărturisesc a fi o singură voie în Hristos Domnul, despre care lucru este scris mai 
luminat în viața Cuviosului Maxim Mărturisitorul. După aceea au sosit şi primejdiile 
asupra Bisericii: despărțirile, risipirile, muncile şi prigonirile ereticilor asupra 
drepteredincioşilor. Pe lîngă acestea, războaiele cele grele cu perşii slobozite de 
Dumnezeu din pricina înmulţirii eresurilor. Aceştia robeau şi pustiau stăpînirile 
grecești cu foc şi cu sabie. Ierusalimul a fost luat de perşi, iar cinstitul lemn al Sfintei 
Cruci a fost robit şi dus în Persia. 


Toate cele cumplite se împlineau, care mai înainte se însemnaseră prin 
minunea cea mai sus-zisă a sfărîmării crucilor şi care, prin proorocia Sfîntului Teodor 
Sicheotul, mai înainte s-au vestit. lar ca să nu le vadă cu ochii săi, preasfințitul 
Patriarh Toma a voit mai bine să moară, decit să fie între cei vii. ŞI a cîștigat după 
cererea sa, mai înainte de acea cumplită vreme, sfîrşit fericit. El a păstorit Biserica 
lui Hristos trei ani şi două luni şi mult s-a nevoit împotriva ereticilor, ținînd 
credincioasele învățături şi cu bună credință cinstind pe Hristos Dumnezeul nostru, 
Căruia, împreună cu Tatăl şi cu Sfîntul Duh, 1 se cuvine slavă, în veci. Amin. 


50. POMENIREA CUVIOSULUI IACOB, 
EPISCOPUL ŞI MĂRTURISITORUL 
(21 MARTIE) 


Cuviosul Iacob, din tinereţe iubind viața pustnicească, s-a făcut monah și se 
nevoia cu postiri, cu privegheri și cu multe osteneli. Apoi s-a învrednicit de treapta 
episcopiei; iar în timpul luptătorilor de icoane, sub împăratul Constantin Copronim 
(740-775), a fost silit să se lepede de închinarea cinstitelor icoane. Dar, nesupunîndu- 
se, a suferit multe ispite, izgoniri, închisori, nespuse primejdii, foame, sete şi alte 
multe feluri de cumplite munci. Apoi şi-a dat fericitul său suflet în mîinile lui 
Dumnezeu, pentru Care, pînă la moarte, s-a nevoit şi de la Care a luat Împărăţia 
cerului, în veci bucurîndu-se. 

51. POMENIREA CELUI ÎNTRE SFINŢI PĂRINTELUI NOSTRU CHIRIL, 
EPISCOPUL CATANEI 
(1 MARTIE) 


(În sinaxarul grecesc nu este numit Chiril, ci Viril, episcopul Catanei) 


Acesta a fost de neam din Antiohia, ucenic al Sfîntului Apostol Petru, şi de 
dînsul a fost pus episcop al Catanei, în Sicilia. Deci, în dragoste dumnezeiască și-a 
păscut turma sa, aducînd pe cei necredincioşi la credinţa în Hristos și multe minuni 
făcînd. Din acestea să pomenim una: Era un izvor în locul acela, avînd apă amară. 
Iar arhiereul lui Dumnezeu, Chiril, rugîndu-se lui Dumnezeu, a prefăcut amărăciunea 
izvorului aceluia în dulceaţă, lucru pe care văzîndu-l mai marele slujitor de idoli 
elinesc, a crezut în Hristos şi cu dînsul şi alți mulţi au crezut. 


După aceasta, ajungînd la adînci bătrîneţi, cu somnul cel de moarte s-a odihnit 
şi a fost aşezat în insula aceea cu cinste. Apoi dădea multe tămăduiri la cei ce cu 
credință alergau la moaştele lui. 


52. PĂTIMIREA SFÎNTULUI SFINŢITULUI MUCENIC VASILE, 
PREOTUL ANCIREI 
(02 MARTIE) 


Sfîntul Vasile, preotul Bisericii Ancirei, din cetatea Galatiei, cu totul se sîrguia 
să înveţe pe oameni adevărul creştinesc şi să-i întoarcă din calea diavolească şi din 
toate lucrurile cele rele ale aceluia. El neîncetat propovăduia că vreme cumplită a 
sosit şi că în multe feluri sînt căpeteniile cetelor iadului; pentru că satana are slugile 
sale, dintre care unele îmbrăcate în haine de oi, iar înăuntru fund lupi răpitori, şezînd 
lîngă calea acestei scurte vieţi, ca să vîneze sufletele spre pierzare, a căror 
meşteșugire şi răpire o arată această vreme. 


Deci, fără temere zicea sfîntul: "Vă arăt tuturor calea ce duce spre mîntuire, 
întru Hristos Dumnezeu, iar rătăcirea celor necurați o vădesc şi o mustru. Dacă 
oarecare, lăsînd pe veşnicul şi adevăratul Dumnezeu, au alergat la idolii cei orbi, 
surzi şi muţi, aceia vor moșteni văpaia focului nestins care iese din zeii lor. Drept 
aceea noi toţi, cei ce iubim pe Hristos şi ca pe un povăţuitor al credinţei noastre ÎL 
cinstim cu osîrdie și voim ca nerăpită să-l păzim comoara în curatele vistierii ale 
sufletului, să călcăm cu picioarele înşelăciunile diavoleşti şi dănțuirile praznicilor 


idoleşti, apoi să fugim de urîţii împiedicători, întărindu-ne cu ajutorul Domnului 
nostru lisus Hristos, dătătorul veşnicei răsplătiri”. 


Astfel făcea sfîntul în toate zilele, înconjurînd cetatea şi pe fiecare întărind, ca 
să țină desăvîrșit credinţa şi să se izbăvească de veşnicile munci ce vor să fie. Şi a 
fost acest sfint Vasile preot pe vremea patriarhului Constantinopolului, Eudoxie 
arianul, de care, în vremea sinodului arian din cetatea lui Constantin, a fost oprit de 
a sluji cele sfinte, pentru dreapta sa credință. Dar după aceea i s-a poruncit de două 
sute şi treizeci de episcopi, care se adunaseră în Palestina, ca iarăşi cu îndrăzneală să 
săvîrşească cele sfinte. Pentru că, avînd dreaptă credință şi viaţă plăcută lui 
Dumnezeu, vestea cuvîntul credinţei fără de prihană şi pe mulţi îi întorcea de la 
rătăcire. Pentru aceasta, cînd tot sufletul creştinesc dreptcredincios era prigonit, 
sfîntul a fost clevetit la împăratul Constanțiu, fiul marelui Constantin, că ar tulbura 
poporul şi întru adevăr, pe mulți i-a învăţat a crede drept, pentru că era statornic şi 
tare în credința şi aşezămintele părintești, nicidecum abătîndu-se din mărturisirea cea 
drepteredincioasă. lar cînd a luat împărăţia Iulian Paravatul (Apostatul) și s-a făcut 
pierzător de suflete omeneşti, punîndu-le înainte legile cele nebune pentru necuratele 
jertfe idoleşti, atunci şi în ţara Galatiei, prin porunca lui, se sileau popoarele la 
închinarea idolească, timp de un an şi trei luni. 


Sfîntul Vasile, văzînd pierzarea sufletelor omenești, se ruga lui Dumnezeu 
pentru cetatea sa, Ancira, zicînd: "O, Mîntuitorule al lumu, Hristoase, lumina cea 
neapusă, comoara veşnicelor vistierii, Cel ce cu voia Tatălui izgoneşti întunericul şi 
cu Duhul Lui pe toate le alcătuieşti, caută cu sfîntul şi înfricoşatul Tău ochi și 
risipește necuratele slujiri, care se împotrivesc voii Tale celei sfinte ca, fiind stricat 
sfatul lor cel neputincios, să nu fie împiedicare sufletelor întru Tine, Dumnezeul 
nostru, Cel ce în veci petreci!" 


Închinătorii de idoli, auzind pe Sfîntul Vasile rugîndu-se la arătare, s-au pornit 
asupra lui cu mare mînie şi unul dintre dînşii, anume Macarie, alergînd, I-a prins, 
zicînd: "De ce tu înconjuri toată cetatea tulburînd poporul şi stricînd legea cinstirii 
de zei, aşezată cu laudă de împăratul?" Răspuns-a lui sfîntul: "Să sfărîime Dumnezeu 
gura ta, robul diavolului, pentru că nu eu stric legea voastră, ci Cel ce locuieşte în 
cer, cu puterea Sa nevăzută, o strică și o va strica mereu și va pierde tot sfatul vostru, 
pînă ce veţi slăbi desăvîrşit și veţi moşteni veşnica muncă cea pregătită vouă”. ȘI, 
umplîndu-se de mînie necuraţii, l-au dus la ighemonul Saturnin, zicînd: "Omul acesta 
tulbură cetatea noastră şi pe mulți, amăgindu-i, îi duce la rătăcire; iar acum a venit la 
atîta îndrăzneală, încît, propovăduind cele îndărătnice, nu se îndoiește a răsturna 
altarele şi pe împăratul a-l huli”. 


Saturnin ighemonul l-a întrebat pe sfîntul: "Cine eşti tu, cel ce îndrăzneşti 
unele ca acestea?" Răspuns-a Sfîntul Vasile: "Creştin sînt, căci acest nume îmi este 
mai cinstit decît toate”. Zis-a Saturnin: "Dacă ești creştin, pentru ce nu faci cele ce 
se cuvin creștinului?" Răspuns-a sfîntul: "Bine mă sfătuieşti, o, ighemonule, căci se 
cade ca faptele cele bune ale omului creştin, arătate să fie tuturor, precum învaţă 


Sfînta Evanghelie: Așa să lumineze lumina voastră înaintea oamenilor ca, văzind 
faptele voastre cele bune, să preamărească pe Tatăl vostru Cel din ceruri". 


Zis-a Saturnin: "Pentru ce dar tulburi cetatea noastră şi huleşti pe împăratul 
pretutindeni, ca şi cum ar fi călcat legile cele bune?" Răspuns-a sfîntul: "Pe împăratul 
vostru nu-l hulesc, ci ştiu pe Împăratul Cel din cer, Care este Dumnezeu, Căruia 
închinătorii cei vrednici, părinții noștri, pretutindeni 1 se închină în curăția inimii. 
Acela este puternic ca a voastră păgînătate cea legiuită cu neso-coteală în scurtă 
vreme s-o strice”. Zis-a Saturnin: "Oare nu ţi se pare a fi dreaptă legea așezată de 
împăratul nostru?" Grăit-a sfintul: "Cum poate să fie dreaptă legea aceea care este 
asemenea unui cîine mînios, care purtînd carne în gură, mănîncă, înconjurînd jertfele, 
şi înaintea diavolescului altar lătrînd pune trup omenesc şi varsă sînge împrejurul lui, 
înjunghiind pe prunci pentru jertfa diavolilor? Deci, o lege ca aceasta cum va putea 
să se numească dreaptă?" 


A zis Saturnin: "Încetează de a minți, limbutule, şi te supune împăratului!" 
Răspuns-a Sfîntul Vasile: "Cerescului Împărat m-am supus pînă acum şi mă supun, 
iar de sfînta credință cea întru El niciodată nu mă voi depărta”. Zis-a Saturnin: 
"Despre care împărat ceresc, căruia te supui, îmi vorbeşti?" Răspuns-a sfîntul: "Pe 
Acela ţi-L spun, Care este în cer şi spre toţi priveşte, iar cel pe care tu îl lauzi este 
pământesc și îndată, ca un om, va cădea în mîinile Împăratului celui mare”. 


Acestea auzind, Saturnin s-a mîniat şi a poruncit ca, dezgolind pe sfîntul, să-l 
spînzure de copaci şi cu unelte de fier să-i strujească trupul. Iar el, fiind spînzurat în 
chinuri, se ruga lui Dumnezeu, zicînd: "Mulţumesc Ţie, Doamne, Dumnezeul 
veacurilor, căci m-ai făcut vrednic să pătimesc pentru Tine acestea şi să aflu calea 
vieţii, pe care umblind voi putea vedea pe moştenitorii făgăduințelor Tale". Deci, 
strujindu-se sfîntul, ighemonul i-a zis: "Acum, Vasile, prin rănile cele dureroase 
pedepsindu-te, supune-te împăratului". Răspuns-a sfîntul: "O, sălbaticule şi străinule 
de nădejdea creştinească, ţi-am spus acum că adevăratului Împărat şi Dumnezeului 
meu mă supun, crezînd în EI, şi nu-mi este mie cu putință să mă depărtez de Acela”. 
Apoi, poruncind Saturnin slugilor care-l strujeau să înceteze, fiindcă osteniseră, a zis 
iarăşi către sfîntul: "Crede nouă, şi zeilor noştri adu-le jertfe”. Răspuns-a sfîntul: 
"Zeilor celor deşerți nu mă voi închina, nici voi fi părtaş jertfelor celor ce ucid 
sufletele”. 


Atunci a poruncit ighemonul să-l ducă pe mucenic în ţeapă; şi, mergînd sfîntul, 
l-a întîmpinat un oarecare elin, cu numele Felix, şi i-a zis lui: "Ce este aceasta, Vasile, 
că singur tu mergi să te pierzi? Oare nu ţi-ar fi fost mai bine de te-ai fi făcut prieten 
zeilor şi să fi cîştigat darurile cele făgăduite de împărat? Deci vei pătimi cumplit şi 
încă mult timp, după vrednicie, deoarece singur ai voit astfel”. Sfîntul a răspuns: 
"Îndepărtează-te, necuratule, care nu ştii pe Hristos, veşnicul Împărat al făgăduinţelor 
celor adevărate, că nu eşti vrednic a şti acelea! Căci, fiind în întuneric, cum vei putea 
să priveşti spre lumina cea adevărată şi să cunoşti negura ce te împresoară?" Acestea 
zicînd, Sfîntul Vasile a intrat în temniță. 


Ighemonul Saturnin, trimițînd scrisori la împăratul Iulian, l-a înștiințat pe el 
despre preotul Vasile. Iar împăratul îndată a trimis la Ancira pe un oarecare Elpidie, 
dascăl al pierzării, care altădată a fost creştin, iar acum era călcător de lege. Împreună 
cu dînsul a trimis şi alt pierzător, anume Pigasie, care fusese şi el altădată creștin și 
din bunătățile cerești căzuse. Ei plecînd spre Ancira, cînd au ajuns în Nicomidia, au 
găsit pe Asclipie, slujitorul idolesc, pe care luîndu-l cu dînșii, cei trei boieri ai oștirii 
diavolului, au sosit în cetatea Ancira. lar Sfîntul Vasile, şezînd în temniță, nu înceta 
ziua şi noaptea a lăuda şi a slăvi pe Dumnezeu. 


A doua zi a venit Pigasie în temniţă la Sfîntul Vasile şi, închi-nîndu-se lui, i-a 
zis: "Bucură-te, Vasile!" Răspuns-a lui sfîntul: "Nu-ţi este ție bucurie, cel fără de 
bucurie şi călcător de adevăr! Nu-ţi este ţie mîntuire, care altădată din izvorul lui 
Hristos ai băut, iar acum te saturi de noroiul cel urît, înghițind jertfele idoleşti; 
altădată ai fost părtaş dumnezeieştilor Taine, iar acum diavoleştilor mese eşti întîi 
şezător,; altădată învăţător al adevărului şi acum povăţuitor al pierzării. Altădată cu 
sfinții săvîrşeai prăznuirile, iar acum cu slugile satanei dănțuiești; altădată erai 
povăţuitor spre lumină celor rătăciți întru întuneric, iar acum singur cu totul ești 
cuprins de negură. Cum de ţi-ai pierdut nădejdea ta şi te-ai lipsit de sufleteasca 
vistierie? Ce vei face cînd va cerceta Domnul despre tine?" 


Acestea spunîndu-le, Sfîntul Vasile s-a rugat Domnului, zicînd: "Slavă Ţie, o, 
Dumnezeule, Cel ce ești cunoscut de robii Tăi şi aduci spre lumină pe cei ce doresc 
a Te vedea pe Tine, Dumnezeul lor; Cel ce preamărești pe cei ce nădăjduiesc spre 
Tine şi umpli de rușine pe cei ce urăsc legea Ta; Cel ce ești lăudat sus de oști cereștii 
şi pe pămînt de oameni închinat; binevoiește, Dumnezeule Cel închinat, ca toate 
legăturile diavolului să se rupă de la sufletul robului Tău, ca să pot scăpa de vînarea 
celor ce urăsc dreptatea şi se laudă că au să mă biruiască pe mine”. 


Auzind Pigasie unele ca acestea, s-a dus de la dînsul tulburat şi, la prietenii săi 
întorcîndu-se, le-a spus toate cele grăite de Vasile. Iar aceia s-au umplut de mînie, 
căci văzuseră pe Pigasie tulburat, şi, ducîndu-se la ighemon, i-au spus despre aceea. 


Atunci ighemonul îndată a poruncit să aducă iarăşi pe sfîntul la întrebare. Stînd 
la judecată, Sfîntul Mucenic Vasile a zis către ighemon: "Fă ceea ce voieşti”. Iar 
Elpidie, auzind pe Vasile vorbind fără frică, a zis către judecători: "A înnebunit acest 
om fărădelege. Deci acum, pedepsindu-se cu muncile, de se va supune la închinarea 
zeilor, își va afla sufletul său, iar de nu va voi să se plece, atunci însuşi împăratul 
nostru se va bucura", - zicea aceasta socotind că prin vicleşug îl va face să se închine 
zeilor. Intrînd la împărat, i-a spus: "Stăpîne împărate, Vasile, nesuferind muncile, 
voieşte să se supună înaintea măririi tale". Deci s-a dus împăratul în capiştea lui 
Asclipie şi a poruncit să aducă la sine pe mucenic. Stînd Sfîntul Vasile înaintea 
împăratului, a zis către dînsul: "Unde sînt jertfitorii şi proorocii tăi, care s-au obişnuit 
a fi cu tine? Ţi-au spus oare pentru ce am venit la tine?" Iulian răspunse: "Socotesc 
că tu, fund înţelept, te-ai cunoscut însuţi pe tine şi acum voieşti să te uneşti cu noi și 


să aduci jertfă zeilor”. Grăit-a sfîntul: "Să şti, o, împărate, că sînt nimic aceia pe care 
îi numeşti zei. Ei sînt idoli surzi și orbi, iar pe cei ce cred într-înșii îi trag în iad”. 


Zicînd aceasta, a rupt o bucată de carne ce atîrna din trupul său și a aruncat-o 
în obrazul împăratului, zicînd: "Primeşte, luliane, şi mănîncă, dacă te îndulceşti cu o 
mîncare ca aceasta, că eu spre a viețui am pe Hristos, iar a muri pentru Dînsul îmi 
este dobîndă. EI este ajutorul meu în Care cred şi pentru Care rabd acestea". Despre 
o mare îndrăzneală şi bărbăţie ca aceea a Sfîntului Vasile, îndată a străbătut vestea 
pretutindeni între creştini şi toţi l-au fericit pentru mărturisirea sa atît de preaslăvită 
pentru Hristos şi pentru lucrul cel bărbătesc, prin care a ruşinat pe tiran. 


Iar Frumentin, comitele cetei ce purta paveze, care a adus înaintea împăratului 
pe Sfîntul Vasile, Mucenicul, văzînd ce a făcut şi cum, rupînd carne din trupul său, 
a aruncat-o în obrazul lui lulian spunîndu-i cuvinte dosăditoare, s-a ruşinat foarte şi 
s-a temut de mînia împăratului; căci văzuse pe împărat schimbîndu-se la faţă şi pornit 
de mînie, nu atît asupra mucenicului, cît asupra lui, deoarece a pus pe legatul acela 
înaintea împăratului. Și îndată comitele, apucînd pe Vasile, a plecat degrabă din fața 
împăratului şi, trăgîndu-l în divan suflînd cumplit de mare mînie, a poruncit ca mai 
cu asprime să-l muncească, mai mult decît cu cele dintîi munci, care 1 se dăduseră de 
dînsul în toate zilele. Și nu numai pielea mucenicului o sfărîmase cu rănile, dar și tot 
trupul, încît se vedeau și cele dinăuntru ale lui. Iar Sfîntul Vasile într-o muncire ca 
aceea se ruga lui Dumnezeu, zicînd: "Bine ești cuvîntat, Doamne, Dumnezeule, 
nădejdea creştinilor, Cel ce sprijineşti pe cei căzuţi şi ridici pe cei surpaţi, Cel ce 
scoţi din stricăciune pe cei ce nădăj-duiesc spre Tine, Cel ce ştii suferinţele noastre, 
Bunule, Îndurate, Milostive şi îndelung răbdătorule, caută din preaînaltul scaun al 
slavei Tale, dă-mi să săvîrşesc cu credinţă alergarea mea şi fă-mă vrednic Împărăției 
Tale veşnice şi fără de moarte!" 


După ce a înserat, comitele a poruncit să-l arunce pe Sfîntul Vasile în temniţă. 
Iar Iulian, a doua zi foarte de dimineață, a ieşit din cetate, nelăsînd pe comite să-i 
vadă faţa şi s-a dus în Antiohia. Comitele, văzînd asupra sa mînia împărătească ce 1 
se făcuse pentru Vasile, s-a înfocat mai mult asupra sfîntului și, scoțîndu-l din 
temniţă, 1-a zis: "Ce vei mai face, o, nebunule om, mai mult decît toţi oamenii? Vei 
jertfi zeilor, cum a poruncit împăratul, sau nu? Ţi-ai ales una din două?" Atunci, 
mîniindu-se şi ighemonul, a poruncit să-l spînzure pe sfîntul spre munci şi să-i 
strujească coastele cumplit, mult timp, apoi cu fiare grele ferecîndu-l, l-a aruncat 
iarăşi în temniță. 


După aceea, împăratul Iulian, ducîndu-se în părțile Răsăritului, a mers la 
Ancira și l-au întîmpinat slugile diavolului, avînd cu dînșii pe idolul lor care se numea 
Ghecatis. Intrînd în palat, a chemat pe jertfitorii idoleşti şi i-a miluit cu aur. lar a doua 
zi, făcîndu-se privelişte, Elpidie a adus aminte împăratului despre Vasile; şi, 
sculîndu-se de la priveliște, împăratul a poruncit să aducă la dînsul în palat pe Vasile. 
Deci a mers Sfîntul Vasile şi a stat înaintea împăratului cu faţa luminoasă, avînd 
minunată cuviință. lar lulian a zis către dînsul: "Care este numele tău?" Sfîntul a 


răspuns: "Cine sînt, îţi voi spune acum: întîi mă numesc creştin, iar numele lui Hristos 
este veşnic şi covîrşeşte mintea omenească, iar de oameni Vasile mă numesc. Și de 
voi păzi fără prihană numele lui Hristos după care sînt numit, voi lua de la EI în ziua 
judecății răsplătire fără de moarte!" 


Iulian împăratul a zis: "Nu rătăci, Vasile, pentru că sînt în-ştiinţat despre 
tainele voastre. Tu crezi Aceluia Care a luat moarte de ocară pe vremea lui Pilat din 
Pont?" Răspuns-a sfîntul: "Nicide-cum nu rătăcesc, împărate. Tu ai rătăcit, făcîndu- 
te călcător de lege şi lipsindu-te de cereasca Împărăţie. Eu cred în Hristos al meu, de 
Care tu te-ai lepădat, căci EI ţi-a dăruit această pămîn-tească împărăție, dar degrabă 
o va lua de la tine, ca să cunoşti ce fel de Dumnezeu ai mîniat”. Zis-a Iulian: "Te 
îndrăcești, nebunule! Nu va fi aşa precum voiești tu”. 


Răspuns-a sfîntul: "Nu-ţi aduci aminte de răsplătirile lui Hristos cele pregătite 
robilor Lui? Nu te-ai ruşinat de altarul prin care ai scăpat de ucigătoarea moarte, cînd 
erai prunc de opt ani şi, fiind spre ucidere căutat, te-ai ascuns în sfinţitul locaş; nici 
n-ai păzit legea pe care cu gura ta, cînd erai în rînduiala bisericească, adeseori ai 
propovăduit-o. Pentru aceasta nici Hristos, Împăratul Cel mare, nu te va pomeni întru 
a Sa veşnică Împărăţie, ci şi această vremelnică împărăție, nu după mult timp, o va 
lua de la tine şi trupul tău nu se va învrednici îngropării, pe cînd sufletul tău în 
cumplite dureri ţi-l vei lepăda!" Aceasta mai înainte a proorocit-o sfîntul despre 
grabnica moarte a lui lulian, al cărui trup, fund îngropat, l-a aruncat pămîntul din 
sînul său afară. 


Atunci a zis lulian: "Eu, o, necuratule, am vrut să te eliberez, dar, deoarece 
repeți fără ruşine cuvintele tale nebunești şi sfatul meu îl lepezi, încă și cu mustrări 
multe mă ocărăşti, pentru aceea poruncește mărirea mea, ca din trupul tău în toate 
zilele să se facă cîte şapte curele!" Deci a poruncit comitelui Frumentin, purtătorul 
de paveze, ca, luînd pe Vasile, în toate zilele să-i jupoaie pielea, făcînd cîte şapte 
curele; şi aceasta o făcea Frumentin cu osîrdie. 


Sfîntul cu vitejie răbda pentru Hristos nişte chinuri cumplite ca acelea, toată 
pielea lui în cîteva zile fiind jupuită în curele și curelele acelea atîrnînd pe dinainte 
şi pe la spate, a grăit pătimitorul către comite: "Acum aş voi să merg la împărat, să 
vorbesc cu el”. Comitele, la acele cuvinte ale lui, l-a întrebat: "Pentru a te supune 
poruncii, sau a pieri în munci?" Sfîntul Mucenic Vasile răspunse: "O, necuratule om, 
ai uitat cîte curele ai jupuit ieri şi în zilele trecute de pe trupul meu, încît toţi care se 
uitau la mine plîngeau, văzînd muncile care mi le făceai, hulitorule de cele sfinte? 
Iată acum, cu darul Hristosului meu, stau sănătos înaintea ta! Spune tiranului lulan, 
împăratul tău, cît de mare este puterea lui Hristos Dumnezeu, pe care el a părăsit-o, 
şi şi-a pierdut sufletul amăgindu-se de diavol. Nu-şi aduce aminte cum Hristos 
Dumnezeu l-a izbăvit de moartea prin ucidere, ascunzîndu-l printre sfinții preoți și 
sub dumnezeiescul altar al sfintei biserici? Această facere de bine uitînd-o, s-a 
lepădat singur de Dumnezeu și a fugit din Biserică. lar eu nădăjduiesc în Hristosul 


meu, că degrabă îi va răsplăti după vrednicie şi va pieri ticălosul călcător de lege în 
tirania sa". 


Comitele a zis: "Te îndrăceşti, nebunule! Iulian, stăpînul meu cel nebiruit, 
fiind iubitor de oameni și milostivindu-se spre tine, ţi-a poruncit ca împreună cu noi 
să prăznuieşti în jertfe de cărnuri şi în tămilieri binemirositoare. Dar tu n-ai voit să te 
supui, Ci, dimpotrivă, cu ocări ai necinstit mai întîi pe împărat, după aceea m-ai băgat 
şi pe mine în primejdie. Deci îți voi răsplăti după vrednicia ta, cu niște munci ca 
acestea, cu care degrabă te vei duce din viaţa aceasta”. 


Zicînd acestea, comitele a poruncit să înfierbînte ţepuşe de fier şi cu acelea să- 
1 împungă trupul pe spate şi pe pîntece. Fiind muncit astfel, Sfîntul Vasile a căzut la 
pămînt, rugîndu-se lui Dumnezeu cu mare glas și zicînd: "Lumina mea, Hristoase, 
nădăjdea mea, lisuse, limanul cel lin al celor învăluiți, mulțumesc ie, Doamne, 
Dumnezeul părinților mei, că ai scos sufletul meu din iadul cel mai de jos şi ai păzit 
în mine numele Tău cel slăvit ca, în lănţuire sfirşindu-mi alergarea, să fiu părtaş 
odihnei celei veşnice pentru făgăduinţele făcute părinților mei de Tine, Arhiereul cel 
Mare, lisuse Hristoase, Domnul nostru! Acum primește în pace duhul meu, petrecînd 
neschimbat în această mărturisire, că Tu eşti milostiv şi mare este îndurarea Ta, Cel 
ce viețuieşti şi petreci în vecii vecilor. Amin!" 


Săvirşindu-şi rugăciunea și fiind străpuns pîntecele lui cu acele înfocate 
țepuşe, a adormit cu somn dulce, dîndu-și duhul în mîinile lui Dumnezeu. Deci s-a 
sfîrşit Sfîntul Vasile în mărturisire mucenicească, în 28 de zile ale lunii ianuarie. lar 
după uciderea și pierzarea cea grabnică a lui Iulian Paravatul, mult-pătimitorul trup 
al mucenicului s-a arătat a fi cinstit de creştini în a 22-a zi a lunii martie, în care s-a 
aşezat pomenirea lui. Vitejeasca lui pătimire a întărit pe toţi creştinii în credinţa cea 
adevărată în lisus Hristos, Domnul nostru, Căruia 1 se cuvine slava și cinstea în veci 
vecilor. Amin. 


53. SFÎNTA DROSIDA, FIICA ÎMPĂRATULUI TRAIAN, 
ȘI CELE ÎMPREUNĂ CU DÎNSA 
(22 MARTIE) 


În vremea împărăției lui Traian, cinci fecioare canonice, care trăiau într-un loc 
retras de sihăstrie, păzind toate poruncile lui Dumnezeu - pentru aceasta se chemau 
canonice -, aveau și ca îndatorire strîngerea moaştelor sfinților, ungerea lor cu mir şi 
înfăşurarea lor în pînze curate, după care le aduceau şi le așezau în locul de sihăstrie 
în care trăiau ele. Aflind de acest lucru, fiica împăratului Traian, al cărei nume era 
Drosida, a venit la aceste fecioare pe ascuns, pe cînd cei ce păzeau camerele de 
dormit împărăteşti fuseseră cuprinși de somn. Ea a adus cu sine o haină de mult preţ 
şi a cerut acelor fecioare ca să o ia cu ele la ridicarea trupului unui sfînt, din locul în 
care fusese aruncat. 


Adrian, logodnicul Drosidei, care era şi sfetnic al împăratului, a cerut să se 
pună soldați de pază lîngă trupurile creştinilor morţi, ca să cunoască cine sînt cei care 
ridică trupurile lor. Paznicii, stînd de veghe, au prins pe cele cinci femei şi împreună 
cu ele şi pe Drosida. Făcîndu-se ziuă, le-au adus pe ele înaintea împăratului. 
Împăratul, văzînd laolaltă cu cele cinci femei și pe Drosida, s-a înspăimîntat, şi a 
poruncit ca aceasta să fie ținută sub pază, doar se va căi de ceea ce a făcut, iar pe 
celelalte cinci femei canonice a poruncit să le arunce într-un vas cu aramă topită. Din 
arama amestecată cu țărîna celor cinci femei s-au construit fundurile vaselor celor 
mari de aramă ale băilor obşteşti, ridicate atunci din nou de împărat, spre desfătarea 
închinătorilor la idoli. 


Deci, vestindu-se ziua serbării şi alergînd mulțime din toate părțile, îndată ce 
s-a apropiat unul de uşa băii a căzut şi a murit; asemenea și ceilalți, neputînd nimeni 
să intre înăuntru. Aflînd de aceasta, împăratul a chemat pe slujitorii idoleşti şi i-a 
întrebat dacă nu s-a făcut vreo vrajă de creştini, de nu poate să intre nimeni în baie. 
Iar ei au răspuns: "Nu, împărate, ci vasele de aramă făcute cu trupurile femeilor au 


făcut minunea aceasta". Apoi împăratul a poruncit ca acele vase să se topească şi din 
ele să se facă idoli noi cu chipurile celor cinci fecioare, spre necinstea lor, şi să se 
aşeze în bare. 


După ce le-a aşezat în baie, a văzut împăratul în vis cinci mieluşele curate ce 
pășşteau într-o grădină, iar un păstor înfricoșat zicea împăratului: "lată cele ce ai 
socotit să le pui goale în baie pentru necinstea Bunului şi Înduratului Păstor, răpindu- 
le de la tine, le-a aşezat în acest loc frumos, unde va veni şi Drosida fiica ta”. 
Deșteptîndu-se împăratul, s-a umplut de mînie şi a poruncit să se aprindă un cuptor 
mare cu foc şi a pus scrisoare cu următorul cuprins: "Bărbaţi galileeni, care vă 
închinați Celui răstignit, scăpați-vă pe voi de mai multe munci, iar pe noi de osteneli 
şi fiecare din voi, singur să se arunce în cuptorul pregătit cu foc”. 


Auzind şi Drosida de porunca aceasta, dorind a urma celor cinci fecioare, 
ridicînd ochii, zicea: "Stăpîne, Doamne lisuse Hristoase, de este voia Ta să mă 
mîntuiesc și să scap de nebuneasca credinţă a tatălui meu, ajută-mi să scap din cămara 
cea de nuntă a necredinciosului Adrian și să mă duc unde sînt şi cele cinci fecioare, 
ce m-au povăţuit la frica Ta”. 


Zicînd aceasta, şi-a schimbat hainele împărăteşti şi, ieşind uşor pe cînd 
paznicii dormeau, s-a dus să se arunce în cuptor. Deci, mergînd pe cale, cugeta întru 
since, zicînd: "Cum mă voi duce la Dumnezeu, neavînd îmbrăcăminte de nuntă? Căci 
nu am primit Botezul şi sînt încă necurată! Ci, Împărate al împăraţilor, Doamne, 
Iisuse Hristoase, iată am renunţat la împărăția mea pentru dragostea Ta, ca să mă 
aşez portar al împărăției Tale. Tu, deci, Cel ce Te-ai botezat pentru noi, botează-mă 
şi pe mine cu Duhul Tău cel Sfînt!" Și zicînd aceasta, scoţind mirul pe care îl luase 
cu sine şi ungîndu-se, s-a aruncat într-un lac și s-a botezat, zicînd: "Se botează roaba 
lui Dumnezeu, Drosida, în numele Tatălui şi al Fiului şi al Sfîntului Duh! Amin”. 


Şi păzindu-se pe sine după aceea, timp de şapte zile primea hrană îngerească. 
Unii iubitori de Hristos, stînd pe lîngă ea, au aflat cele despre dînsa. Apoi a opta zi, 
rugîndu-se lui Dumnezeu să o lumineze ce să facă, a adormit în Domnul. 


54. PĂTIMIREA SFÎNTULUI MUCENIC NICON j 
ȘI A CELOR O SUTĂ NOUĂZECI ȘI NOUĂ DE UCENICI AI SĂI 
(23 MARTIE) 


În cetatea ce se numește Neapole, care este în ţara Campaniei, a fost un bărbat 
cu numele Nicon, în rînduiala ostăşească, împodobit cu frumuseţe, vesel la față și 
viteaz în războaie, dar cu credinţa elin, născut din tată elin şi învăţat la închinarea 
idolească. Însă maica sa era creştină şi îl sfătuia totdeauna spre cunoştinţa lui Hristos. 
Spunîndu-i despre puterea Crucii lui Hristos, mama îi zicea: "Fiul meu iubit, de ţi se 


va întîmpla vreodată a cădea în vreo primejdie, precum se întîmplă adeseori în 
războaie, să te însemnezi cu semnul Crucii, că vei scăpa din mîinile potrivnicilor; şi 
nu numai că te vei izbăvi din mîinile lor, dar vei scăpa şi de toate rănile, pentru că nu 
te va lovi nici săgeată, nici sabie şi prin mijlocul tăierii vei rămîne nevătămat”. 


Odată s-a întîmplat că a ieșit din Roma oastea romană la război cu cea 
elinească. lar Nicon, fiind unul din ostași, se afla în mijlocul vrăjmașilor, în mare 
strîmtorare şi primejdie de moarte, pentru că vedea pe mulți din tovarășii săi uciși şi 
acum aştepta să cadă şi el de sabia vrăjmaşilor săi. Atunci şi-a adus aminte de sfatul 
maicii sale şi, ridicîndu-și ochii la cer şi suspinînd din adîncul ini-mii, s-a înarmat cu 
semnul Sfintei Cruci şi a zis: "Hristoase, Dumnezeule Atotputernice, arată spre mine 
în ceasul acesta puterea Crucii Tale, că de acum făgăduiesc să fiu şi eu robul Tău, 
adică mă voi închina Ţie, împreună cu mama care m-a născut”. 


Zicînd aceasta, a luat îndrăzneală şi, întinzînd cu bărbăţie spre vrăjmași 
dreapta sa cea înarmată cu sulița, a ucis îndată ca la o sută şi optzeci de bărbaţi viteji 
din ceata potrivnicilor, iar pe ceilalți i-a izgonit, şi nimeni n-a putut să-i stea 
împotrivă; aşa a lucrat într-însul puterea Crucii lui Hristos. lar Nicon a preamărit pe 
Dumnezeu, zicînd: "Mare este Dumnezeul creştinilor, Cel ce, prin însemnarea Sfintei 
Cruci, a biruit şi izgonit pe vrăjmași". Și s-au mirat cetele romanilor și ale elinilor de 
Nicon, ostașul lor, zicînd: "O, minune a rînduielii Celui de sus! Niciodată n-am văzut 
şi nici n-am auzit de un ostaş ca acesta, atît de viteaz în război şi nevoindu-se astfel 
precum vedem pe Nicon". 


Iar după ce a liberat cetele, Nicon s-a întors la casa sa şi, lăudînd pe Dumnezeu, 
a spus maicii sale cîte a făcut Domnul cu dînsul în război, prin puterea Sfintei Cruci. 
lar maica sa, umplîndu-se de mare bucurie, a zis: "Mulţumesc Preasfîntului Tău 
nume, Doamne, Cel ce voieşti să se mîntuiască toți oamenii şi la cunoştinţa 
adevărului să vină. Acum, Stăpîne, ascultă rugăciunea roabei Tale şi învrednicește 
pe fiul meu de baia naşterii celei de a doua, cea dăruită nouă prin Botez spre iertarea 
păcatelor, şi învaţă-l să facă voia Ta ca, bineplăcînd Ție, să cîştige de la Tine 
veşnicele bunătăți făgăduite”. 


Deci a început Nicon a întreba pe maica sa, cum poate cineva să fie creştin 
desăvîrşit. Maica sa i-a răspuns: "Ți se cade să posteşti patruzeci de zile şi de la preot 
creştin să te povăţuieşti la credinţa creştinească; după aceea, lepădîndu-te de satana 
şi de toate lucrurile lui şi crezînd în Hristos Dumnezeu, vei primi Sfîntul Botez. 
Numai așa te vei face creştin adevărat şi rob al lui Hristos”. Nicon a grăit atunci: "Viu 
este Domnul, că mai bine îmi este să fiu rob al Lui, decît închinător de idoli elinesc 
şi ostaș! Nu vreau mai mult să mă închin pietrelor, nici altei făpturi, ci numai Unuia 
Dumnezeu, Făcătorul cerului şi al pămîntului, al mării şi al tuturor celor ce sînt într- 
însele". 


Apoi, închinîndu-se pînă la pămînt mamei sale, a zis: "Maica mea, roagă-te 
pentru mine, robul tău, ca să-mi dea Dumnezeu înger bun, povăţuitor şi păzitor 


sufletului şi trupului meu, ca prin povăţuirea lui să găsesc vreun rob al lui Dumnezeu 
care m-ar învrednici Sfîntului Botez şi m-ar învăţa să fac voia lui Hristos, adevăratul 
nostru Dumnezeu, şi să fiu numărat împreună cu turma cea cuvîntătoare a lui Hristos. 
Căci, dacă rătăcirea elinească m-ar mai fi tras încă de la învăţătura ta, o, cinstita mea 
maică, și nu m-ai fi povăţuit spre cunoştinţa adevăratului Dumnezeu, puţin de nu mă 
făceam mîncare gheenei și cădeam în muncă cu toţi cei ce nu ştiu pe Dumnezeu şi se 
muncesc în iad. Deci, roagă-te pentru mine, maica mea!" ŞI, zicînd aceasta, se grăbea 
să iasă din casă. 


Dar ea, apucîndu-l de mînă, l-a rugat cu jurămînt ca, după ce va cîştiga Sfîntul 
Botez, să se întoarcă la dînsa s-o îngroape, fiind bătrînă şi aşteptîndu-şi degrabă 
sfîrşitul. 


Apoi, dîndu-i aur de ajuns pentru cale şi mai ales binecu-vîntarea sa de maică, 
rugîndu-se pentru dînsul, l-a lăsat să-şi caute un preot creştin; pentru că în acele vremi 
cumplite, fiind mare prigoană asupra creştinilor, toţi preoții învățători creştini erau 
ascunşi în pustietăţi și prin munţi, şi era cu greu să găsească pe vreunul dintr-înșii ca 
să-l povăţuiască la creştineasca viață şi de la care să primească Sfîntul Botez. 


Ieşind Nicon, robul lui Dumnezeu, din casa sa a mers la limanul corăbulor şi, 
găsind o corabie, a plecat la Constantinopol. Iar după plecarea sa, a fost în cetatea 
Neapole multă cercetare despre dînsul printre ostași, pentru vitejia lui cea mare 
arătată în război. lar mai-marii cetăţii întrebînd pe maica lui Nicon, care era acasă, 
unde este fiul ei, ea le răspundea: "Nu ştiu unde s-a dus”. 


Iar Nicon, povăţuindu-se de darul Domnului, a ajuns la o insulă care se numea 
Hios şi, suindu-se într-un munte înalt, a petrecut opt zile în rugăciune, rugîndu-se lui 
Dumnezeu ca să-i arate în ce loc ar putea să afle vreun rob al Domnului, care să-i dea 
Sfîntul Botez cel dorit de el şi să-l înveţe tainele sfintei credinţe. Și s-a arătat lui 
Nicon, noaptea în vedenie, îngerul lui Dumnezeu în chip de preot, dîndu-i un toiag 
ce avea deasupra semnul Crucii, şi i-a poruncit să meargă la malul mării. 


Mergînd a doua zi acolo, a găsit o corabie ce-l aștepta, pentru că același înger 
al Domnului s-a arătat corăbierilor, poruncindu-le să aştepte pe Nicon cu toiagul cel 
cu cruce, care de la munte avea să se coboare la dînşii. Deci, şezînd cu dînşii în 
corabie și vîntul suflînd în ajutor, în două zile a ajuns la un munte ce se numea Ganos, 
în care se afla Teodosie, Episcopul Cizicului, cu o mulțime de monahi, ascunzîndu- 
se de păgîni în timpul prigoanei; şi era acel episcop acolo, în mijlocul monahilor, ca 
un egumen. ] s-a descoperit lui de la Dumnezeu despre Nicon şi a ieşit împreună cu 
monahii săi la limanul corăbiilor și, luînd pe Nicon, l-a dus în peştera sa şi învăţindu- 
|, l-a botezat în numele Preasfintei Treimi, apoi l-a împărtăşit cu Preacuratele lui 
Hristos Taine. 


După primirea Sfîntului Botez, fericitul Nicon era în mînăstirea din peşteră, 
învăţînd dumnezeieştile cărți şi la viaţa monahicească luînd aminte; apoi s-a îmbrăcat 


în chipul monahicesc pentru blîndeţea sa. Unii din frați ziceau că acela este asemenea 
cu îngerul lui Dumnezeu, văzîndu-i smerenia și blîndeţea lui, postul şi înfrînarea, 
şederea de toată noaptea fără somn la cîntarea de psalmi. Căci era la osteneli răbdător, 
în dragoste aprins, în postiri neasemănat, în învățătura şi citirea cărților fără de saţ, 
în rugăciunile de noapte neslăbit şi în toate nevoinţele monahicești osîrdnic slujitor; 
iar toată viaţa lui fiind fără prihană, de mirare era tuturor fraților şi Sfintului episcop 
Teodosie. 


Astfel petrecînd fericitul Nicon în muntele acela trei ani, s-a arătat episcopului 
o dumnezeiască descoperire; pentru că îngerul Domnului, stînd în vis înaintea lui, 1- 
a zis: "Mai înainte de a te duce din viaţa aceasta, pe Nicon, pe care l-ai îmbrăcat în 
chipul monahicesc, să-l pui episcop în locul tău și turma ta să i-o încredinţezi lui. 
Apoi să-i porunceşti să se mute cu toți frații în partea de miazăzi, în stăpînirea Siciliei, 
ca să nu piară aici monahii de sabia barbarilor, care peste puţin timp au să năvălească 
în locul acesta”. 


După vedenia aceea, Sfîntul Episcop Teodosie a făcut pe fericitul Nicon întîi 
diacon şi apoi preot; iar după aceasta l-a hirotonisit episcop și, încredințîndu-i 
monahii, o sută nouăzeci la număr, Teodosie s-a odihnit în Domnul. Deci cu cinste 
îngropîndu-l Sfîntul Nicon și luînd pe toți monahii, a intrat în corabie și a plecat în 
insula Lesviei, unde, sosind lîngă cetatea Mitilene, a stat acolo două zile; apoi a plecat 
la insula Naxia. lar de acolo, cu voia lui Dumnezeu, în douăzeci şi două de zile a 
ajuns în Italia și a plecat la Neapole, patria sa, unde a aflat între cei vii pe fericita sa 
maică, care, văzîndu-l, cu lacrimi de bucurie a căzut pe grumajii lui, sărutîndu-l. 


Închinîndu-se pînă la pămînt înaintea lui Dumnezeu, a zis: "Mulţumesc 
Preasfîntului Tău nume, Doamne, că mi-ai arătat pe fiul meu în rînduiala îngerească 
ŞI în vrednicie de episcop. ȘI acum, Stăpîne al meu, auzi-mă pe mine, roaba Ta, și 
primeşte sufletul meu în mîinile Tale!" O rugăciune ca aceasta săvîrşind acea fericită 
femeie, îndată şi-a dat Domnului duhul său în pace și toţi cei ce au văzut aceasta, au 
preamărit pe Dumnezeu și au îngropat-o, cîntînd psalmi cu cinste. 


După ce a străbătut auzul în toată cetatea depre venirea lui Nicon, s-au 
înștiințat unii din ostaşii care erau prieteni ai sfîntului. Aceia, mergînd la dînsul, se 
îndulceau de vederea feţei lui şi, luîndu-l la o parte, au zis către dînsul: "Te jurăm cu 
puterea cea de sus, să ne spui de unde îţi venea puterea şi vitejia aceea care o aveai 
în războaie. Din farmece sau din altă lucrare? Învaţă-ne, ca să putem și noi să fim 
aşa". Grăit-a lor sfîntul: "Credeţi-mă, fraților, că nici fermecătoria, nici altceva nu 
mă făcea pe mine viteaz în război, fără numai singur ajutorul cinstitei Cruci a lui 
Hristos. Căci cînd mă înarmam cu ea, nimeni nu putea să stea împotriva feţei mele, 
pentru că puterea lui Dumnezeu, care lucrează întru asemănarea Crucii, pe toți 
vrăjmașii îi biruia”. 


Acestea auzindu-le, ostaşii au căzut la picioarele episcopului Nicon, zicînd: 
"Miluieşte-ne, sfinte al lui Dumnezeu, şi ne ia împreună cu tine, ca, precum în 


războaie ne-am izbăvit prin tine de potrivnici, tot așa şi acum cu tine să fim părtaşi 
cereştii Împărăţii!” Şi, îndată lăsîndu-și femeile, fiii, fraţii şi casele lor, ostașii aceia 
au urmat Sfîntului Nicon, fiind nouă la număr. Cuviosul Nicon, intrînd cu dînşii și 
cu ceilalți ucenici ai săi în corabie, au plecat în părțile Siciliei şi au sosit la un munte 
mai înalt al Tavromeniei. leşind pe uscat şi nu puțină depărtare de loc trecînd, au 
aflat un rîu ce se numea Asinos, lîngă care au găsit o mare baie veche, de piatră, într- 
un loc pustiu ce se numea Ghighia, şi s-au sălășluit acolo, pentru că au văzut locul 
acela liniştit şi frumos, fiind pămîntul bun de lucrat. Făcîndu-şi grădini şi răsaduri de 
tot felul, cu pomi aducători de roadă, au rămas acolo, unde Cuviosul Episcop Nicon 
a botezat pe acei nouă bărbaţi, care i-au fost lui altădată prieteni în oaste, şi i-a tuns 
pe dînşii în monahiceasca rînduială. 


După ce au stat ani destui şi prigonirea asupra creştinilor neîncetînd, s-a dat 
de ştire ighemonului Siciliei, anume Chintian, spunîndu-i-se că sînt nişte bărbaţi 
trăitori lîngă rîul Asinos, care cinstesc pe cerescul Dumnezeu, avînd învățător pe 
Episcopul Nicon, iar legilor împărăteşti nu se supun, nici nu vor să cinstească pe zei. 
Auzind aceasta, ighemonul s-a umplut de mînie şi de cruzime şi îndată a trimis o 
ceată de ostași, ca pe toți să-i prindă şi să-i aducă înaintea lui la întrebare. Deci, 
ajungînd ostașii la locul acela, întrebau: "Unde este Nicon cu ucenicii lui, care nu se 
supun legilor împărăteşti, nici pe zei nu-i cinstesc?” Le-a răspuns Sfîntul Nicon: 
"Bine aţi venit, frații mei, bine aţi venit; pentru că Stăpînul meu Hristos, pe mine şi 
pe ai mei, prin voi ne cheamă!" 


Fraţii s-au dus la rugăciune cerînd lui Dumnezeu putere să-i întărească în 
nevoință cu darul Său. Dar, fiind siliți de ostaşi spre grabnica călătorie, au sfîrşit 
rugăciunea şi mergeau la ighemon, fiind duşi de ostași la moarte. Pe cale îi întărea 
fericitul părintele nostru Nicon Episcopul, zicînd: "Îmbărbătaţi-vă, fraţii mei, şi să 
nu fiți fricoşi înaintea muncitorului, căci iată se sfirşeşte alergarea noastră şi ni s-au 
deschis nouă ușile cereşti. Deci să stăm cu tărie împotriva mîniei ighemonului prin 
credinţa în Hristos. Să grăim cu îndrăzneală înaintea lui, să ascultăm glasul bunului 
nostru Păstor, Care zice: Nu vă temeți de cei ce ucid trupul, căci sufletul nu pot să-l 
ucidă". 


Stînd sfinţi înaintea ighemonului la păgîneasca judecată, chinuitorul, căutînd 
spre ei cu iuțime, a început a-i întreba: "Voi toți v-aţi abătut la deşarta şi nebuna 
nădejde, amăgindu-vă de vrăjitorul acela Nicon, încît nici nu cinstiți pe zeii cei fără 
de moarte, nici legilor noastre nu vă supuneţi?" Iar sfinţii, ca şi cu o gură, au răspuns, 
zicînd: "Sîntem creştini şi niciodată nu ne vom lăsa de credinţa noastră, iar nădejdea 
noastră n-o punem în deşertăciuni, ci în Domnul Dumnezeu, Cel ce a făcut cerul, 
pămîntul, marea şi toate cele ce sînt într-însele; căci zeii voştri sînt muţi şi surzi, 
pietre nesimţitoare, lucruri de mîini omeneşti, cărora asemenea să fie toţi cei ce 
nădăjduiesc spre ei”. 


Inţelegînd ighemonul despre credința cea neschimbată şi tare a sfinţilor, a zis: 
"De nu voi porunci degrabă să-i ucidă pe aceştia, pe mai mulţi vor amăgi spre a lor 


rătăcire". Și aşa, mai întîi dezbrăcîndu-i şi întinzîndu-1, a poruncit ca mult să-i bată 
fără de milă cu vine de bou, apoi pe toţi - afară de Sfîntul Nicon - cu sabia să-i taie 
lîngă baia aceea, în care au petrecut lîngă rîu. Și-i duseră acolo la moarte, iar sfinții 
mucenici, plecîndu-şi sub sabie cinstitele lor capete, grăiau: "În mîinile Tale, 
Doamne, ne dăm sufletele noastre, căci pentru Tine ne omorîm toată ziua, socotindu- 
ne ca niște oi de junghiere”. 


Şi au tăiat pe cuvioşii ucenici ai Sfîntului Nicon, iar mai ales ai lui Hristos, la 
număr o sută nouăzeci şi nouă. lar trupurile lor, cu porunca muncitorului, le-au 
aruncat în baia aceea foarte aprinsă spre ardere. lar pe Cuviosul Nicon, ținîndu-l în 
legături, se gîndea ighemonul cu ce fel de moarte mai cumplită să-l piardă. 


În acea noapte s-a arătat în vis Sfîntului Nicon în temniță îngerul lui 
Dumnezeu, zicîndu-i: "Îmbărbătează-te în Dumnezeu, Nicone, ostașule al lui Hristos 
şi te veseleşte, căci a primit Hristos, Dumnezeul nostru, jertfa de o sută nouăzeci și 
nouă de ucenici ai tăi, întru miros de bună mireasmă, şi au intrat în cămara în care 
Mirele ceresc Se odihneşte!" 


Acestea zicîndu-i îngerul, Sfîntul Nicon iarăşi a văzut înaintea sa o fecioară 
mai luminată decît razele soarelui, ale cărei haine erau de aur și de safir și în mîinile 
sale avea un leu alb ca zăpada. Deci stătea fecioara aceea în cîmp lîngă rîul ce se 
numea Psimif, din partea Răsăritului. lar dinspre apus doi bărbați foarte mari, ale 
căror capete ajungeau pînă la cer, avînd în mîinile lor sulițe de foc, vorbeau cu 
fecioara aceea ce se arătase, zicîndu-i: "Pentru ce stăm fără de lucru astăzi, fund 
trimişi de Împăratul ceresc la război împotriva lui Chintian? ată îl aşteptăm şi nu 
iese”. 


Atunci a strigat către dînşii acea fecioară purtătoare de lumină, zicînd: 
"Chintian a ucis ieri pe robii lui Hristos, o sută nouăzeci și nouă de bărbaţi, şi încă şi 
asupra învățătorului lor, Nicon, care a biruit toate meșteşugirile vrăjmaşului cu 
adevărat, muncitorul acela cugetă cele mai crude chinuri. Deci va veni el degrabă în 
acel loc, la care sînteţi trimişi împotriva lui". Aceasta zicînd, a eliberat spre ei acel 
leu, zicîndu-le: "Primiţi şi pe acesta, care vă va ajuta vouă asupra muncitorului”. 


După vedenia aceea, deşteptîndu-se din somn, Cuviosul Nicon Episcopul 
foarte mult s-a bucurat, lăudînd și slăvind pe Dumnezeu. Apoi a spus cele văzute 
slugii sale, cu numele Heromen, care era lîngă dînsul şi îi slujea, care a scris după 
aceea viaţa și pătimirea lui. Spunînd sfîntul vedenia aceea slugii, a proorocit despre 
moartea cea cumplită ce era să fie degrabă lui Chintian. 


A doua zi a poruncit Chintian ighemonul să pună înaintea judecății pe Sfîntul 
Nicon şi a zis către dînsul: "Cine, de unde şi de ce credință eşti tu, cel ce cu 
meșteșugul cel vrăjitoresc ai mijlocit moarte la atîta număr de oameni? lată, ei, pentru 
nebunia ta, s-au lipsit de frumuseţea soarelui și de podoaba lumii”. Răspuns-a lui 
Sfîntul Nicon, zicînd: "O, plinule de toată nedreptatea, cine sînt şi de ce credinţă, nu 


numai eu ţi-am spus, ci și de la alţii ai auzit cele despre mine; iar mai vîrtos din gurile 
a multor sfinți, pe care tu, de a ta păgînătate fiind orbit, ieri i-ai ucis. Acum iarăși cu 
adevărat să ştii de la mine că sînt creştin tare şi statornic, avînd nădejdea mea întărită 
în Dumnezeu, Cel ce a făcut cerul şi pămîntul şi Care te va da pe tine muncilor celor 
nesuferite, pentru a ta muncire şi păgînătate fără de omenie, urîtă de Dumnezeu”. 


La aceste cuvinte, muncitorul, răcnind ca un leu, a poruncit ca pe sfîntul să-l 
spînzure legat şi întins de patru pari, de mîini şi de picioare, şi dedesubt să-l ardă cu 
foc. Astfel fiind muncit, Sfîntul Nicon se odihnea ca pe un cîmp înflorit pe cărbunii 
cei înfocați, cîntînd şi grăind: "Tu eşti întărirea şi scăparea mea, Doamne, Cel ce mă 
izbăveşti de vrăjmașii mei cei mînioşi!" Și ziceau slugile către muncitorul: "Stăpîne 
ighemoane, am slăbit acum, căci foc aprinzînd şi arzîndu-l pe acesta, nu se atinge de 
el nimic". Atunci, pogorînd pe Sfîntul Nicon de la muncire, a poruncit ighemonul să- 
| lege de cai sălbatici ca, tîrîndu-l, să-l rupă. Și degrabă fund legat de cai, sfîntul și-a 
întins dreapta sa către cai, făcînd semnul crucii, şi îndată caii şi-au schimbat sălbăticia 
lor în blîndeţe de oaie şi stăteau nemișcaţi, strîngîndu-se ca de frîu şi de zăbală, şi 
nici cît de puţin nu pășeau din locul acela, deşi foarte mult îi băteau slujitorii. 


Văzînd aceasta, muncitorul s-a înfuriat asupra cailor şi a poruncit să taie cu 
sabia vinele picioarelor lor. Iar caii, cu porunca lui Dumnezeu, precum oarecînd asina 
lui Valaam, cu glas omenesc au strigat, zicînd: "Dumnezeul nostru în cer şi pe 
pămînt, toate cîte a voit a făcut. Și noi pentru Sfîntul Nicon murim acum”. Atunci, 
ighemonul a poruncit ca pe mucenicul legat cu obezi de fier, să-l arunce dintr-un 
munte înalt într-o vale adîncă. Făcîndu-se şi aceasta, mucenicul a rămas nevătămat, 
pentru că îngerul lui Dumnezeu l-a sprijinit pe el, de legături l-a dezlegat şi din 
prăpastia văii l-a scos. Apoi a stat iarăși sfîntul la privelişte înaintea muncitorului, 
viu şi sănătos; şi văzîndu-l, ighemonul s-a înspăimîntat. 


Apoi a zis către dînsul: "O, cît este de mare îndurarea zeilor noştri pentru tine, 
0, Nicone? Au nu vezi cît se îngrijesc de tine şi cît nu vor să-ți piardă trupul? Deci, 
cunoscîndu-le bunătatea lor, adu-le jertfe ca să le fii prieten”. Sfîntul răspunse: 
"Anatema ție şi zeilor tăi şi tuturor celor ce nădăjduiesc spre dînşii!” Atunci 
ighemonul a poruncit să-i sfărîme fața sfîntului cu pietre, să-i scoată limba afară cu 
cleştele și să 1-0 taie; apoi să-l ducă unde petrecea cu ucenicii săi, la locul care se 
numea Ghighia, şi să-i taie capul. 


Deci a fost tăiat Sfîntul Sfinţitul Mucenic Nicon aproape de rîul Asinos, sub 
un copac de pevg, pe vremea împărăției lui Deciu (249-251); iar trupul lui cel sfînt a 
fost lăsat neîngropat, spre mîncarea fiarelor şi a păsărilor. lar Chintian ighemonul, în 
aceeași zi în care a judecat pe Sfintul Nicon la tăiere, s-a dus în cetatea Panormul să 
ia averile Sfintei Muceniţe Agatia, pe care o muncise cu puţin mai înainte de acea 
vreme. Şi pe cînd trecea peste rîul cel mai sus-zis care se mai numea Psimif, la 
trecătoare, caii care erau cu dînsul, deodată s-au sălbăticit şi s-au pornit asupra lui; 
unul i-a mușcat obrazul cu dinţii şi i l-a rănit, iar celălalt l-a călcat cu picioarele şi l- 
a lovit, pînă ce l-a aruncat în rîu. Şi s-a înecat ticălosul, sfîrşind rău viaţa sa cea rea, 


după proorocia Sfintului Nicon. Zăcînd neîngropat cinstitul trup al mucenicului, la 
locul de tăiere, un oarecare păstor de oi, fiind cuprins de duh necurat și umblind pe 
acolo, a aflat acel sfînt trup şi îndată a căzut la pămînt, pentru că duhul cel necurat, 
izgonindu-se cu puterea sfîntului, a aruncat pe păstor la pămînt şi a ieşit dintr-însul, 
strigînd tare: "Vai mie, vai mie! Unde voi fugi din faţa lui Nicon?" 


Apoi, plecînd păstorul de oi vindecat, a spus la oameni această minune. Aflînd 
aceasta, episcopul cetății Misinei a luat clerul său şi a plecat călăuzit de acel păstor. 
ŞI, găsind mult-pătimitorul trup al sfîntului mucenic, l-a luat. Asemenea şi trupurile 
celor o sută nouăzeci şi nouă de sfinți mucenici, ucenicii lui le-au găsit întregi în baie, 
nevătămate de foc. Deci, pe toţi, împreună cu Sfîntul Nicon, învățătorul lor, 1-au 
îngropat cu cinste la loc însemnat, slăvind pe Hristos, Dumnezeul nostru, Cel 
preamărit în veci, împreună cu Tatăl şi cu Sfîntul Duh. Amin. 


55. VIAŢA CUVIOSULUI PĂRINTELUI NOSTRU NICON, 
EGUMENUL PECERSCĂI 
(23 MARTIE) 


Cînd Domnul a binevoit să facă mult-roditoare viața monahicească sădită în 
Rusia, a venit cel dintii ucenic, Cuviosul Nicon, la iubitorul de osteneală, Sfintul 
Antonie al Pecerscăi, care începuse a se nevoi în peşteră. Ucenicul, urcînd bine 
treptele monahiceştilor fapte bune, urma în toate povăţuitorului şi învățătorului său. 
De aceea s-a făcut vrednic a fi pus de dînsul povăţuitor şi ducea pe ceilalți lucrători 
în via cea gîndită a pustniceştii nevoinţe. lar cîţi veneau la el, dorind să fie de un chip 
cu viaţa celor întocmai cu îngerii, singur Cuviosul Antonie îi învăţa la faptele cele 
bune; iar Cuviosul Nicon îi tundea în călugărie, fiind preot și monah iscusit. Şi se 
putea vedea atunci alt Moise şi Aaron în via cea gînditoare, care făcea roade de 
pocăință vrednice mutării din Egiptul lumii acesteia la cerescul pămînt cel făgăduit. 


Astfel, Cuviosul Antonie a adus rînduiala vieţii monahiceşti din Sfîntul Munte 
Athos, ca Moise, care a adus Legea din Muntele Sinaiului. lar Cuviosul Nicon lucra 
într-însa ca Aaron, fund cinstit cu rînduiala preoţiei, şi lucra cu toată buna supunere, 
primind din lucrul său nu numai cele de bucurie, ci şi răbdînd cu bărbăţie ispitele şi 
mulțumind lui Dumnezeu pentru toate. De mare bucurie duhovnicească s-a 
învrednicit mai ales cînd a călugărit pe Cuviosul Părintele nostru Teodosie, care s-a 
arătat mare povăţuitor al vieții monahiceşti în Rusia. 


S-a bucurat cu duhul şi atunci cînd a călugărit pe fericitul Varlaam, cel de mare 
neam boieresc. Asemenea, și pe cel ce era iubit de domnul locului, pe fericitul Efrem, 
cel foarte înțelept. Dar pentru aceştia a suferit nu puţin necaz. Căci, înștiințindu-se 
cneazul Iziaslav despre tunderea acelora, s-a miniat foarte asupra cuvioşilor şi a 
poruncit ca îndată să aducă înaintea sa pe acela dintr-înşii care a îndrăznit a-i călugări. 
Iar slujitorii, mergînd degrabă, l-au adus pe Cuviosul Nicon înaintea sa. Cneazul, 
căutînd cu mînie la sfîntul, i-a zis: "Tu ai călugărit pe dregători fără porunca mea?" 


Iar Cuviosul Nicon a răspuns cu bărbăţie: "I-am călugărit cu darul lui Dumnezeu și 
după porunca cerescului Împărat, lisus Hristos, Care i-a chemat la o nevoinţă ca 
aceasta". lar cneazul mai mult s-a mîniat şi 1-a zis: "Ori îi sfătuiești să meargă la casa 
lor, ori te voi trimite în surghiun, cu cei ce sînt cu tine, şi voi porunci să risipească 
peştera voastră!" 


Fericitul Nicon i-a răspuns: "Stăpîne, fă toate aşa precum este cu plăcere 
înaintea ochilor tăi; dar mie nu mi se cade a întoarce pe ostaşi de la cerescul Împărat". 
Aceasta făcîndu-se, Sfîntul Antonie și cei cu dînsul au ieşit din peşteră, voind să se 
ducă în altă stăpînire, căci cneazul, mîniindu-se, ocăra pe fericitul Nicon. Dar unul 
din slujitori a spus despre aceasta soției cneazului, care, aducînd aminte soţului ei 
despre mînia lui Dumnezeu ce se făcuse în patria ei, în pămîntul leşesc, cînd au fost 
izgoniți monahii de tatăl ei, Boleslav cel viteaz, căci călugăriseră pe cuviosul Moise 
ungurul, i-a zis: "Ascultă-mă, domnule, și nu te mînia, că asemenea au fost izgoniți 
din țara noastră nişte monahi ca aceștia şi de aceea multe nevoi s-au făcut pentru 
dînșii. Deci te fereşte, domnule, ca să nu fie aşa în stăpînirea ta”. 


Cneazul, auzind acestea, s-a temut de mînia lui Dumnezeu şi a eliberat pe 
fericitul Nicon, poruncindu-i să meargă la peşteră, iar pe cei ce plecaseră din peşteră, 
a trimis să-i cheme înapoi. Însă abia după trei zile s-au întors în peştera lor, precum 
se scrie în viaţa Cuviosului Antonie. De aceea, după atîtea supărări, Cuviosul Nicon 
trăia în peşteră cu asprime, şi multe biruinţe a săvîrşit cu rugăciunea şi cu postul 
asupra duhurilor celor rele, fiind de un obicei cu Cuvioşii părinții noştri Antonie și 
Teodosie, încît erau trei luminători strălucind într-acel loc întunecos şi izgonind 
întunericul diavolesc. 


Înmulţindu-se fraţii în peşteră, a voit fericitul Nicon să se ducă în singurătate 
şi să se liniştească. Deci, după sfatul Cuviosului Antonie, sfătuindu-se cu alt monah 
de neam bulgar, de la Sfîntul Munte, din mînăstirea Sfîntului Mina, s-a dus cu dînsul. 
ŞI, sosind la mare, acolo s-au despărțit. Căci bulgarul, mergînd spre Constantinopol, 
a aflat o insulă în mijlocul mării şi s-a sălășluit în ea, unde a vieţuit mulți ani, răbdînd 
gerul și foamea, și astfel în pace a adormit. Și locul acela, pînă astăzi se numește 
"Ostrovul Bulgarului”. 


Iar Cuviosul Nicon s-a dus în insula 'T'mutoracan şi, aflînd un loc curat aproape 
de cetate, s-a sălăşluit acolo, liniştindu-se și slujind lui Dumnezeu cu rîvnă, adăugînd 
osteneli peste osteneli și făcînd pe popoare a se minuna de viaţa sa, căci slava lui 
străbătuse pretutindeni şi veneau la dînsul mulți oameni care se minunau, pentru că 
erau încă neîntăriţi în credință, iar de monahiceasca viaţă nici nu auziseră. Însă de 
Dumnezeu povățuindu-se şi vrînd să urmeze obiceiul cel bun monahicesc, rugau pe 
Cuviosul Nicon să-i călugărească, iar el îi învăţa şi-i călugărea. Apoi a zidit o biserică 
a Preasfintei Născătoare de Dumnezeu. Şi astfel, cu darul lui Dumnezeu şi prin 
rugăciunile Cuviosului Nicon, a sporit locul acela şi s-a făcut mînăstire slăvită, avînd 
toată asemănarea Mînăstirii Pecersca. 


Apoi, murind Rostilav Vladimirovici, domnul acelui ostrov, popoarele acelor 
părți au rugat pe Cuviosul Nicon să meargă la Sviatoslav Iaroslavici, cneazul 
Cernigovului, şi să-l roage ca să le lase pe fiul său Gleav la scaunul Tmutoracanului. 
lar acesta, după ce a ajuns la cetatea Cernigov şi lucrul cel încredinţat l-a săvîrşit bine 
şi cu bună sporire, s-a întors la cetatea Kievului şi a venit în Mînăstirea Pecersca, la 
fericitul egumen Teodosie. Cum s-au văzut unul cu altul, căzînd amîndoi, s-au 
închinat pînă la pămînt, apoi, sculîndu-se, s-au îmbrățișat şi au plîns mult, căci de 
multă vreme nu se văzuseră. După aceasta îl ruga Cuviosul Teodosie ca să nu se 
despartă de dînsul fericitul Nicon, cît vor fi amîndoi în trup. Acesta i-a făgăduit, 
zicînd: "Sosind la mînăstirea mea, voi rîndui cele cuvenite și îndată, dacă va voi 
Dumnezeu, mă voi întoarce”. Astfel a şi făcut, pentru că, ajungînd la ostrovul 
Tmutoracan cu cneazul Gleav Sviatoslavici, acela şezînd pe scaun, el şi-a rînduit 
mînăstirea sa precum făgăduise şi s-a întors apoi la Mînăstirea Pecersca. 


Acolo s-a încredinţat cu totul Cuviosului Teodosie şi cu toată bucuria se 
supunea lui. lar Cuviosul Teodosie îl iubea foarte mult şi ca pe un părinte îl avea. 
Drept aceea, cînd se ducea singur undeva Cuviosul Teodosie, atunci încredința pe 
frați fericitului Nicon, adică să-i înveţe şi să-i păzească, ca unul ce era mai bătrîn 
decît toți. Și precum Cuviosul Teodosie învăţa pe frați cu cuvinte duhovnicești, 
asemenea poruncea şi fericitului Nicon ca, citind cărți, să dea învățătură fraţilor. Şi 
de multe ori, fericitul Nicon legînd şi lucrînd la cărți, pentru că era iscusit în 
meșteșugul acela, însuşi Cuviosul Teodosie, șezînd lîngă dînsul, îi pregătea sfoară 
spre trebuinţa lucrului. Astfel era smerenia şi dragostea dintre ei. 


După aceasta, văzînd acest fericit tulburarea care era între cneju Rusiei, fiind 
izgonit Iziaslav din Kiev şi suindu-se pe tron fratele lui, Sviatoslav, s-a mîhnit, 
neputînd suferi gîlcevile. Şi, ca să nu-și piardă liniştea minţii sale, a dorit ca iarăşi să 
se ducă în ostrovul cel mai înainte zis. lar Cuviosul Teodosie mult îl ruga, ca şi mai 
înainte, să nu se despartă ei, cît vor fi în trup. Dar fericitul Nicon, cerînd iertare, a zis 
că mai mult decît toate îi este de folos lui liniştea minţii, cea obişnuită în singurătate. 
Deci s-a dus cu doi monahi şi a vieţuit acolo cîţiva ani în obișnuita sa nevoinţă. 


lar după moartea Cuviosului Teodosie, fericitul Ștefan primind egumenia, 
iarăşi a venit Cuviosul Nicon, fiind atras de iubirea frățească, ca să cerceteze pe 
Cuviosul Teodosie. ŞI, fiindu-i jale că n-a găsit în viaţă pe iubitul său prieten, a voit 
ca restul vieții sale, pînă la moarte, să-l petreacă în mînăstire. Și adeseori, mergînd la 
mormîntul lui, vărsa lacrimi aducătoare de bucurie; pe de o parte durîndu-l inima 
pentru despărțirea de iubitul său frate, iar pe de alta mulțumind lui Dumnezeu, că un 
luminător ca acesta, prin viaţa cea asemenea îngerilor, a strălucit în Rusia, căruia el, 
cu mîinile sale, i-a pus sfîntul şi îngerescul chip monahicesc. După fericitul egumen 
Ştefan, frații, văzînd pe acest cuvios că este mai bătrîn decît toți - că şi Cuviosul 
Teodosie din mîinile lui a primit călugăria -, prin voia lui Dumnezeu şi după sfatul 
tuturor, l-au ales egumen, ca pe cel ce era de un obicei cu Cuvioşii părinți Antonie şi 
Teodosie şi cu dragoste i se supuneau şi în toate îl ascultau, ca pe un părinte şi 
povăţuitor. 


De multe ori se ispitea vrăjmașul, urîtorul binelui, ca şi acestui cuvios să-i facă 
împiedicare, ca şi fericitului egumen Ștefan, în purtarea de grijă pentru sufletele 
turmei care 1 se încredinţase de Dumnezeu, vrînd ca pe aceasta s-o tulbure cu ura ce 
avea asupra lui. Însă, nesporind nimic, a fugit ruşinat, pentru că întunericul lui n-a 
biruit lumina faptelor bune ale fericitului. 


Astfel, acest fericit egumen a plăcut lui Dumnezeu, fiind model turmei sale cu 
minunatele fapte bune, încît în vremea sîrguinței lui s-a împodobit sfinta biserică a 
Pecerscăi cu icoane făcătoare de minuni. Căci, la rugămintea cea pămîntească a 
acestui fericit iconom, s-au adăugat Cuvioşii părinți Antonie şi Teodosie cu 
rugăciunile lor cereşti, şi au trimis la dînsul zugravi din Constantinopol, cărora le-au 
dat aur ca plată. Fericitul egumen a arătat acelor zugravi chipul iubiţilor săi prieteni, 
ale Cuvioşilor părinți Antonie şi Teodosie, care mai înainte cu zece ani muriseră. lar 
zugravii îndată au cunoscut că aceia cu adevărat, arătîndu-li-se, i-au plătit şi i-au 
trimis la dînsul. Pe lîngă aceasta, îi spuneau şi alte minuni mari, cum, vrînd să se 
întoarcă, li s-a arătat sfinta biserică Pecersca şi icoana Preasfintei Născătoare de 
Dumnezeu, de la care au auzit certare, ca să nu se întoarcă, şi, vîslind în josul rîului, 
luntrea a plutit în sus împotriva apei. 


Cu așa facere de minune, zugravii, care veniseră prin sîrguința acestui fericit 
egumen, se apucară atunci de lucrul împodobirii sfintei biserici, nelipsind iarăşi 
minunea. Căci icoana Preasfintei Născătoare de Dumnezeu singură s-a închipuit în 
altar şi mai mult decît soarele a strălucit, iar un porumbel din gura ei a zburat, precum 
se scrie mai pe larg în povestirea Patericului despre biserica Pecerscăi. Acestea s-au 
făcut prin cereştile rugăciuni ale Cuvioşilor părinți, Antonie şi Teodosie, și încă prin 
cele pămînteşti ale fericitului egumen Nicon. 


După ce pururea pomenitul egumen, Cuviosul părintele nostru Nicon, prin 
felurite chipuri ale vieții sale celei întocmai cu îngerii, a împodobit toată Sfinta 
Mînăstire a Pecerscăi, după ostenelile cele de lungă vreme, s-a odihnit întru Domnul, 
în anul 6596, de la zidirea lumii, iar de la Nașterea lui Hristos, 1088, în vremea 
marelui cneaz al Kievului, Vsevolod Iaroslavici. 


Şi aşa, cu trupul s-a aşezat într-același sfînt locaş al Pecerscăi, în peşteră, unde, 
prin nestricăciunea moaştelor sale făcătoare de minuni, își mărturiseşte fericirea sa; 
încă şi după moarte pe al său sfint locaş cu facere de minuni îl împodobeşte. Însă cu 
duhul s-a mutat în locaşurile cerești spre privirea lui Dumnezeu cea minunată, nu 
întru închipuire, ci față către față, cu prietenii săi cei de un obicei, Cuvioşii părinți 
Antonie şi Teodosie. Ei sînt ca trei luminători care stau înaintea scaunului 
dumnezeirii Celei întreit luminătoare, luminîndu-se cu slavă veşnică, şi pentru noi, 
fiii lor, ca nişte părinți se roagă să ne învrednicim a fi moştenitori darului şi slavei 
lor, fiind bineprimiţi Domnului, Căruia 1 se cuvine slava, cinstea şi închinăciunea, 
acum Şi pururea şi în vecii vecilor. Amin. 


56. POMENIREA SFÎNTULUI ARTEMON, 
EPISCOPUL SELEUCIEI DIN PISIDIA 
(24 MARTIE) 


Fericitul Artemon a avut ca patrie Seleucia, cetatea Pisidiei, în care, fiind 
născut şi crescut, petrecea viață cinstită, în zilele Sfinţilor Apostoli, care luminau 
lumea cu buna vestire a lui Hristos. Mergînd în cetatea aceea Sfîntul Apostol Pavel, 
Artemon era între toţi cetățenii ca un luminător, strălucind cu fapte bune, şi nu i se 
cădea a se ascunde sub obroc. Sfîntul Apostol Pavel, aflîndu-l pe acesta întărit în 
credinţa lui Hristos şi plin de dumnezeiasca înţelepciune, l-a pus păstor și învățător 
poporului, hirotonisindu-l întîiul episcop în Seleucia Pisidiei. Iar el, îndreptînd bine 
şi cu plăcere de Dumnezeu turma cea încredinţată lui, a fost tuturor liman de 
mîntuire, văduvelor şi săracilor purtător de grijă, sufletelor şi trupurilor doctor, 
făcător de minuni și toate zilele vieţii sale bine şi cu dumnezeiască plăcere 
petrecîndu-le, şi-a sfîrşit viaţa la adînci bătrîneți. 


57. POMENIREA CUVIOSULUI IACOB MĂRTURISITORUL 
(24 MARTIE) 


Cuviosul Iacob Mărturisitorul a pătimit pe vremea răucredinciosul împărat 
grec, Leon Armeanul (813-820), care, înnoind eresul luptării contra sfintelor icoane, 
eres blestemat de Sfinţii Părinţi la al şaptelea sinod a toată lumea, pe mulți a chinuit 
şi a omorît pentru cinstirea sfintelor icoane. Despre el cunoaștem şi avem şi mărturie 
de la Sfîntul Teodor Studitul, pentru că fericitul lacob a fost din ceata ucenicilor lui. 
Fiind izgonit Cuviosul Teodor pentru sfintele icoane şi mulţi din ucenicii lui 
chinuindu-se, a fost prins şi acest fericit Iacob, fiind muncit în multe chipuri. lar după 
ce a fost ucis răucredinciosul armean, Sfîntul lacob a fost eliberat din lanţuri, precum 
şi ceilalți mărturisitori a1 lui Hristos. Apoi, intrînd în Mînăstirea Studiţilor, care era 
în Constantinopol, fiind abia viu, în puţine zile a murit şi cu cinste s-a îngropat. 


De a lui mutare, fericitul Ipatie, care ţinea începătoria egumeniei în locul 
Sfîntului Teodor, părintele său, a înștiințat prin scris pe Cuviosul Teodor, care acum, 
întorcîndu-se de la închisoare, zăbovea în locașul lui Crescent. Iar Cuviosul Teodor 
a trimis răspuns către Ipatie astfel: "Nu fără durerea inimii, o, fiule, am luat înştiinţare 
de la tine despre adormirea lui lacob, mărturisitorul lui Hristos şi iubitul nostru frate; 


şi nu fără duhovnicească mîhnire mă doare inima ca de un fiu, căruia eu, pentru 
păcatele mele, nici fiu a mă numi nu m-am învrednicit; şi mă bucur de nădejdea vieţii 
veşnice pregătită lui de Domnul. Dar nu numai noi ne bucurăm, cărora el ne este 
foarte sfînt prin podoabă aleasă, ci şi toată Biserica se bucură de dînsul, pentru că ce 
fel de bărbat îl socoteşti a fi? Oare nu, mărturisitor? Oare nu, mucenic? Oare nu, 
sfint? 


Din anii cei dintii se îndeletnicea după lege întru ostenelile pustniceștii vieți, 
fiind supus şi ascultător, împotriva pornirilor rele nevoindu-se bărbăteşte, păzindu-și 
trupul nestricat de poftele rele, pentru care el se înfrîna cu postul şi-l supunea duhului. 
Apoi, cît a fost sănătos, atît de puţin somn avea, încît se minunau cei ce-l vedeau. În 
gîndirea de Dumnezeu el dorea a se îndeletnici mult, cît avea vreme. Apoi se aprindea 
cu dumnezeiasca dragoste. Și să nu mă socotească cineva că grăiesc minciuni, pentru 
plăcerea ascultătorilor. Martor îmi este Domnul şi loan, ucenicul său, care mi-a spus 
mie acelea despre el, pe care eu înainte nu le ştiam, însă toate acestea i-au fost ca un 
chip al deprinderii pustniceşti. 


Iar întru mărturisirea mucenicească s-a nevoit în multe feluri. Privelişte s-a 
făcut îngerilor şi oamenilor. O, ce tare şi scumpă inimă! A intrat în nevoiţă ca un 
ostaş al lui Dumnezeu, nefricos; din toate părțile chinuitorii cu bătăi i-au lovit spatele 
şi pieptul, i-au vărsat sîngele, iar trupul i l-au zdrobit şi la pămînt l-au lăsat aruncat. 
Însă n-a arătat slăbiciune, ci a împlinit desăvârşit mucenicia pentru Hristos, Fiul lui 
Dumnezeu, căci pentru sfînta Lui icoană a voit a pătimi şi a răbda muncă. 


Să audă cei blinzi şi să se veselească, să se bucure iubitorii de mucenici şi să 
salte; iar diavolul să se ruşineze şi să se risipească adunarea luptătorilor de icoane. 
Pentru că aceia nu numai pe Sfîntul Iacob ci şi pe mulţi dintre ai noştri - de vreme ce 
toți un trup sîntem întru lisus Hristos, Care este capul tuturor - asemenea i-au muncit, 
i-au ucis, cu foame i-au chinuit şi altele la fel ca acelea au făcut mărturisitorilor lui 
Hristos. lar Sfîntul lacob, dintr-acele nesuferite răni, la toate mădularele fund 
slăbănogit, trupul cel cuprins de cumplite dureri l-a dat la îngrijirea doctoricească; și 
astfel viața sa se apropia de sfîrşit, cu mulțumire şi cu smerenie. Apoi îmi scrii că 
mai înainte şi-a spus mutarea sa, care a urmat nevoinţelor lui mult-pătimitoare. 


Iarăşi ai adăugat a scrie că la îngroparea lui a fost mare adunare de popor și 
din cei mai însemnați oameni ai neamului celui mai luminat. Și aceasta a fost cu voia 
cea dumnezeiască, căci la un om nu însemnat după trup, ci după duh, nu s-ar fi strîns 
o astfel de adunare, dacă nu era voia lui Dumnezeu. Pentru că el s-a dus la cer şi s-a 
aşezat lîngă ai săi împreună-pătimitori şi s-a înmulțit ceata mărturisitorilor şi a 
sfinților mucenici, pentru care este bucurie la cer şi veselie duhului lui Iacob, cu ale 
cărui rugăciuni ne vom mâîntui, fraților. 


EI şi-a luat răsplătirea cea vrednică după osteneală. Şi fericiți și cu adevărat 
dreptceredincioşi sînt cei ce s-au adunat la cinstita lui îngropare; cu adevărat iubitori 
de mucenici sînt, a căror parte să fie cu acela pe care l-au cinstit; iar pentru cinstitele 


lui moaște, de va fi cu plăcere lui Dumnezeu, voi rîndui precum am scris din canon. 
Închinaţi-vă unul altuia cu sărutare sfîntă, pentru că tuturor fraţilor li se cade să 
citească aceasta. Închină-se vouă arhiepiscopul, Nichifor patriarhul, protopresbiterul, 
economul şi ceilalți fraţi. lar Domnul să fie cu voi. Amin”. 


Pînă aici este epistola Sfîntului Teodor Studitul, din care este arătată viaţa și 
pătimirea Cuviosului Iacob, mărturisitorul lui Hristos, cu ale cărui rugăciuni să ne 
învrednicească şi pe noi Domnul de partea sfinților Săi în veci. Amin. 

58. ADUCERE AMINTE DESPRE MINUNEA CE S-A FĂCUT 
IN MANASTIREA PECERSCA 
(24 MARTIE) 


În cetatea Kievului erau doi bărbaţi slăviţi prieteni între ei, loan şi Serghie. 
Aceştia, venind în biserica cea de Dumnezeu împodobită a Pecerscăi, au văzut o 
lumină mai luminoasă decît a soarelui la icoana cea făcătoare de minuni a Preasfintei 
Născătoare de Dumnezeu şi înaintea ei au primit duhovniceasca frățime. lar după 
mulți ani loan s-a îmbolnăvit de moarte şi, lăsîndu-şi pe fiul său Zaharia, care era 
numai de cinci ani, a chemat pe fericitul Nicon, egumenul Pecerscăi. Acela venind, 
a împărțit averea sa la săraci, iar partea fiului, adică o mie de bucăţi de argint și o 
sută de aur, le-a dat lui Serghie, căruia 1-a încredinţat spre pază și pe fiul său Zaharia, 
fiind tînăr, ca unui prieten al său şi frate credincios, poruncindu-i aceluia ca, atunci 
cînd va creşte fiul său, să-i dea argintul şi aurul. Acestea rînduindu-le, nu după multă 
vreme a răposalt. 


Ajungînd Zaharia la cincisprezece ani, a voit să-și ia argintul şi aurul său de la 
Serghie. lar acesta, fund rănit de diavol şi soco-tind să dobîndească bogăţie, a voit 
să-şi pierde viaţa şi sufletul, căci a răspuns tînărului: "Tatăl tău a dat toată averea lui 
Dumnezeu şi Aceluia să-l ceri argint şi aur; El îţi este ţie dator, de te va milui. lar eu 
nu sînt dator cu nici un galben, nici tatălui tău, nici ţie. Aceasta ţi-a făcut-o tatăl tău 
în a sa nebunie, că a împărțit toată averea sa în milostenie, iar pe tine te-a lăsat sărac 
ŞI scăpătat”. 


Acestea auzindu-le, tînărul a început a plînge pentru a sa lipsă. Și a trimis cu 
rugăminte la Serghie, zicînd: "Dă-mi măcar jumătate din moştenirea mea, iar ţie să- 
ți rămînă jumătate"; iar Serghie ocăra cu aspre cuvinte pe tatăl copilului. Zaharia 
cerea a treia parte, apoi a zecea și, văzîndu-se pe sine lipsit cu totul, a zis lui Serghie: 
"Dacă n-ai luat, vino şi te jură în biserica Pecerscăi, înaintea icoanei făcătoare de 
minuni a Preasfintei Născătoare de Dumnezeu, unde ai primit legătura iubirii de frați 
cu tatăl meu”. 


Serghie, neîndoindu-se, a mers în biserică şi, stînd înaintea icoanei Preasfintei 
Născătoare de Dumnezeu, zicea, jurîndu-se: "N-am luat o mie de bucăţi de argint, 
nici o sută de aur”. Și a voit să sărute icoana, dar n-a putut să se apropie de dînsa. 
Apoi, ieşind pe ușă, a început a striga: "Cuvioşilor părinţi, Antonie și Teodosie, să 
nu porunciți ca să mă piardă îngerul acesta nemilostiv, ci vă rugați Preasfintei 
Doamne, Născătoarei de Dumnezeu, ca să alunge de la mine pe diavolii cei mulți, 
cărora sînt dat, şi să ia argintul şi aurul cel pecetluit în cămara mea!" Și a cuprins 
frică pe toţi. De atunci nu mai lăsau pe nimeni să jure înaintea icoanei Preasfintei 
Născătoare de Dumnezeu. Deci luară vasul cel pecetluit și aflară în el două mii de 
bucăţi de argint şi două sute de aur, pentru că astfel a îndoit Domnul, Răsplătitorul 
celor milostivi. 


Iar Zaharia tot aurul şi argintul l-a dat egumenului loan, care era atunci, ca să- 
i cheltuiască precum va voi. lar el s-a călugărit şi şi-a săvîrşit viaţa în Sfînta Mînăstire 
Pecersca. Iar cu argintul acela şi cu aurul au făcut o biserică cu hramul Sfîntului loan 


Înaintemergătorul, nu departe de sfinta biserică cea mare a Pecerscăi, întru 
pomenirea boierului loan şi a lui Zaharia, fiul său, şi întru slava lui Hristos Dumnezeu 
şi a Preacuratei Fecioare, Născătoarea de Dumnezeu, care mai ales în acel loc se 
preamăreşte, de la care darul ei cel minunat să nu fie depărtat în veci. Amin. 


59. CUVÎNT LA BUNA VESTIRE A PREASFINTEI STĂPÎNEI NOASTRE, 
DE DUMNEZEU NĂSCĂTOAREI ȘI PURUREA FECIOAREI MARIA 
(25 MARTIE) 


(Adunată din dumnezeiasca Scriptură şi de la Sfinții Părinți, 
cum şi după istoricii vrednici de credință) 


Cînd s-a împlinit şi s-a apropiat vremea izbăvirii neamului omenesc, care avea 
să fie prin întruparea Fiului lui Dumnezeu, era trebuinţă în tot chipul, să se afle o 
fecioară curată, fără prihană şi sfîntă, fecioară care ar fi vrednică să întrupeze pe 
Hristos Dumnezeu, Cel fără de trup, şi să slujească taina mîntuirii noastre. 


Deci, s-a aflat o Fecioară mai curată decît curăța, mai fără de prihană decît 
toată zidirea cea gîndită, mai sfintă decît toată sfințenia, Preacurata și 
Preabinecuvîntata Fecioară Maria, odrasla rădăcinii celei sterpe a Sfinților şi 
drepţilor, dumnezeieştilor părinți Ioachim și Ana, rodul rugăciunilor şi al postirilor 
părinteşti, fiica cea împărătească şi arhierească. Şi s-a aflat la loc sfînt în templul lui 
Solomon aceea care avea să fie biserică însuflețită a lui Dumnezeu. Fecioara, care 
avea să nască pe Cuvîntul cel mai sfînt decit sfinţii, s-a aflat în altarul templului ce 
se numea Sfînta Sfintelor, pentru că acolo a căutat Domnul din înălțimea slavei 
împărăției Sale, spre smerenia roabei Sale. Şi a ales-o pe cea mai înainte aleasă din 
toate neamurile; a ales-o ca Maică a Cuvîntului Său Cel mai înainte de veci, pentru 
a Cărui întrupare din ea, încă mai înainte de bună-vestirea arhanghelului, cu taină a 
înştiinţat-o, precum adeverim despre aceasta prin istoriile vrednice de credinţă ale 
sfinților. 


Pentru că, fiind Preacurata Fecioară în templu de doisprezece ani, se 
îndeletnicea nu numai în neîncetată rugăciune către Dumnezeu și cu lucrul mîinilor 
din toate zilele, ci şi cu citirea dumnezeieştilor cărți, cugetînd la legea Domnului ziua 
şi noaptea. Căci aşa scriu despre dînsa Sfîntul Epifanie şi Sfîntul Ambrozie, că era 
foarte isteață la minte şi iubitoare de învățătură şi se îndeletnicea cu citirea 
dumnezeieştilor Scripturi. Iar istoricul bisericesc Gheorghe Chedrin spune despre 
dînsa că, încă în vremea vieţii sfinților săi părinți, a învăţat bine Vechiul Testament. 
ŞI citind adeseori în proorocia lui Isaia acele cuvinte: Iată fecioara va zămisli în 
piîntece şi va naşte Fiu şi se va chema numele lui Emanuil, care se tilcuieşte, Cu noi 


este Dumnezeu, Sfînta fecioară Maria se aprindea cu osîrdnică dragoste, nu numai 
spre Mesia Cel aşteptat, Care avea să vină, ci şi spre fecioara aceea care era să 
zămislească şi să nască pe Mesia. Pentru că se gîndea, cît de mare vrednicie este a fi 
Născătoare a lui Emanuil, Fiul lui Dumnezeu, şi cît de negrăită este taina aceea, ca 
să fie o fecioară maică. 


Însă, ştiind din proorocii că s-a apropiat vremea venirii lui Mesia - pentru că 
acum se luase sceptrul de la Iuda şi săptămînile de ani ale proorocului Daniil se 
sfirşiseră -, socotea că negreşit acum va fi născută în lume acea fecioară, pentru care 
mai înainte a vestit Isaia şi, suspinînd adeseori din adîncul inimii, se ruga în sine ca 
s-o învrednicească Dumnezeu să vadă pe acea fecioară şi, de s-ar putea, să fie la dînsa 
slujnica cea mai de pe urmă. 


Odată, stînd Fecioara Maria după a doua catapeteasmă la rugăciunea de miezul 
nopţii, după obicei, şi cu fierbinte dorință rugîndu-se lui Dumnezeu, deodată a răsărit 
o lumină mare și a strălucit peste ea. Iar din mijlocul luminii s-a auzit un glas către 
dînsa astfel: "Tu vei naşte pe Fiul Meu!" Atunci de ce fel de bucurie s-a umplut 
Preacurata Fecioară și ce fel de mulțumire a dat, închinîndu-se pînă la pămînt lui 
Dumnezeu, Făcătorul ei, nu se poate spune! Astfel a căutat Domnul spre smerenia 
roabei Sale. Pentru că, aceea care dorea pentru dragostea lui Dumnezeu să slujească 
Preacuratei Născătoare a lui Mesia, aceea singură s-a învrednicit a fi Maica lui 
Hristos şi stăpînă a toată zidirea. Şi i-a fost ei acea descoperire în anul al 
doisprezecelea de la nașterea sa, cu doi ani mai înainte de logodirea ei cu Iosif și la 
nimeni n-a spus taina aceea pînă la Înălţarea lui Hristos. Deci, de atunci se înştiinţase 
că o să fie în feciorescul ei pîntece acea tainică zămislire şi aștepta vremea împlinirii 
tainei. 


Iar după ce s-a sfîrşit anul al unsprezecelea - după mărturia Sfîntului Evod - al 
petrecerii ei în templul lui Solomon și sosind al doisprezecelea, iar de la nașterea ei 
- după mărturia lui Gheorghe Chedrinul -, al paisprezecelea, i s-a poruncit ei de către 
arhierei şi de către preoți ca, după obiceiul Legii, să iasă din bisericeasca locuinţă, 
precum și celelalte fecioare de vîrsta ei, şi să se mărite după bărbat, ea însă le-a 
răspuns că din scutece este dată lui Dumnezeu de părinţi şi Lui I-a făgăduit să-şi 
păzească a sa feciorie în veci. Deci, nu-i este cu putinţă să fie măritată cu om muritor, 
nici nu poate ca s-o silească spre nuntă, fund fecioară a lui Dumnezeu Cel fără de 
moarte. 


Deci, arhiereii se minunau de acel lucru nemaiauzit, pentru că nici o fecioară 
n-a mai fost vreodată care să-l fi făgăduit Domnului cîndva a sa feciorie în veci, ci 
numai Maria cea dintîi în lume s-a arătat astfel. Deci, se sfătuiau pentru dînsa ce să 
facă, pentru că petrecea în biserica Domnului, iar după catapeteasma cea mai 
dinăuntru nu voiau să-i lase intrarea mai mult, venindu-i vremea de logodit; dar nici 
nu cutezau să dea după bărbat pe fecioara lui Dumnezeu. Şi nu se pricepeau cum să 
rînduiască cu plăcere dumnezeiască, viaţa ei cea feciorească fără de bărbat, ca să nu 
mînie pe Dumnezeu în ceva, pentru că amîndouă acelea se ştiau că sînt mare păcat; 


adică şi spre nuntă a sili pe o fecioară care și-a făgăduit lui Dumnezeu fecioria 
veşnică, şi a ţine parte femeiască în Sfînta Sfintelor, fiind în vîrstă desăvîrşită. 


Despre aceasta grăieşte Sfîntul Grigorie de Nissa, astfel: "Preoţii, cît a fost 
mică Sfînta Fecioară, după spusele proorocului Samuil, o lăsau în biserica Domnului. 
Dar, după ce a sosit vîrsta anilor ei, s-au sfătuit între dînşii, ce ar putea face cu dînsa, 
ca să nu mînie pe Dumnezeu întru ceva". Şi Nichifor Calist, scriitorul istoriei 
bisericești, grăieşte despre dînsa astfel: "După ce a crescut Fecioara Mania, preoții au 
făcut sfat, cum să rînduiască pentru dînsa, ca să nu se arate a fi făcători de nedreptate 
sfîntului ei trup. Pentru că socoteau că vor face păcatul furării de cele sfinte, de o vor 
mărita după bărbat şi de vor supune la legea însoțirii, pe aceea ce odată se 
încredințase lui Dumnezeu. Dar iarăși, ca să fie o fecioară de atîția ani în Sfînta 
Sfintelor, nici Legea nu dă voie şi nici nu este acel lucru cinstit şi vrednic de 
sfinţenie”. Așa grăiau el. 


Deci, apropiindu-se de Chivotul Legii şi făcînd rugăciune cu dinadinsul, au 
luat - precum spune Ieronim -, răspuns de la Domnul, ca să se caute un bărbat vrednic, 
căruia să 1 se încredințeze Sfînta Fecioară, sub rînduiala şi chipul însoţirii, pentru 
păzirea fecioriei. lar cum s-ar fi putut afla un bărbat ca acela, sfatul Domnului se făcu 
întru acest fel: din casa şi din seminția lui David să se aleagă bărbaţi fără femei şi 
toiegele lor să le pună în altar; şi al cărui toiag va înverzi, acela este ales pentru a 1 
se da Fecioara Maria. 


Atunci era praznicul sfințirii bisericii, cel aşezat de Macabei. Iar începutul 
acelui praznic era în douăzeci şi cinci de zile ale lunii noiembrie şi sfîrşitul peste trei 
zile ale lunii decembrie. Și s-a adunat în biserică mulțime de popor din cetăţile de 
primprejur; iar bărbaţii care veniseră la praznic, erau și din neamul lui David, rudenii 
şi vecini ai Fecioarei Maria. 


Deci arhiereul cel mare, Zaharia, tatăl Mergătorului Înainte, adunînd 
doisprezece bărbaţi fără femei, din seminția lui David, între care era și Sfîntul Iosif, 
bărbat drept şi bătrîn de ani, a luat toiegele lor şi le-a lăsat peste noapte în Sfîntul 
Altar, zicînd: "Arată, Doamne, pe bărbatul cel vrednic, cu care se cuvine a logodi pe 
Fecioara". lar a doua zi, preoții împreună cu cei doisprezece bărbaţi, intrînd în 
biserică, au găsit toiagul lui Iosif, învezrzit şi încă şi o porumbiţă s-a văzut - cum 
mărturiseşte despre aceasta Ieronim -, zburînd de sus şi şezînd pe toiagul lui Iosif. Şi 
au cunoscut bunăvoirea lui Dumnezeu, ca lui Iosif să i se încredinţeze Fecioara spre 
pază. 


Sînt unii care socotesc că Preacuratei Fecioare, lepădîndu-se de logodire 
pentru curăţia fecioriei sale, ca să nu i se facă vreo strîmbătate, şi mîhnindu-se foarte 
mult, i s-a făcut de la Dumnezeu deosebită descoperire şi încredințare, ca să nu se 
îndoiască a merge la Iosif, rudenia și logodnicul său - adică bărbatul cel drept şi sfînt, 
plăcut lui Dumnezeu -, nu spre însoțirea trupească, ci spre paza fecioriei sale, rînduit 
fiind, de purtarea de grijă a Celui Preaînalt. 


Săvîrşindu-se logodna, Sfîntul Iosif a luat pe Preacurata Fecioară din templul 
Domnului, din mîinile arhiereului Zaharia şi ale celorlalți preoți, întru curată şi 
neprihănită vieţuire, neatin-gîndu-se nici măcar în gînd de floarea fecioriei ei. Sfîntul 
Iosif era bărbatul ei numai cu părerea, dar cu lucrul era curat păzitor al fecioriei ei și 
slujitor al vieţii Preacuratei Fecioare celei pline de mare sfinţenie. 


Vieţuind Preasfînta Fecioară în casa logodnicului, nu şi-a schimbat viaţa sa 
cea mai dinainte, pe care o avea în Sfînta Sfintelor. Căci nu se îndeletnicea cu altceva, 
fără numai în rugăciunea cea de Dumnezeu gînditoare, în citirea dumnezeieştilor 
cărți şi în obișnuita și cuviincioasa ei lucrare de miîini. Şi-i era ei casa lui Iosif ca o 
biserică de rugăciune, din care nicăieri nu ieşea. Ci totdeauna, închizîndu-se, trăia în 
post şi tăcere, nevorbind cu nimeni, decît numai cu cei din casa lui Iosif. Pentru că 
povesteşte despre dînsa Gheorghe Chedrinul astfel: "Mana, postind în casa 
bărbatului său şi ferindu-se de ieşirea în popor, petrecea cu cele două fecioare ale lui 
Iosif şi numai către acelea, uneori, grăia cîte un cuvînt şi acesta, numai dacă era de 
trebuință a vorbi şi cît de scurt". 


Aşa petrecînd ea patru luni - după mărturia Sfîntului Evod -, a sosit ceasul 
întrupării Cuvîntului lui Dumnezeu, ceasul cel din veci ascuns şi de toată lumea dorit, 
ceasul în care avea să se înceapă mîntuirea noastră. Și a trimis Dumnezeu pe Gavriil, 
arhanghelul duhurilor cereşti care stau mai aproape de scaunul Său, cu taina cea din 
veac ascunsă şi neştiută de îngeri, ca bine să vestească Preacuratei Fecioare 
zămishrea străină a Fiului lui Dumnezeu, care covirşeşte firea omenească şi toată 
mintea, lucru de care Sfîntul Evanghelist Luca scrie astfel: În luna a şasea a fost 
trimis îngerul Gavriil de la Dumnezeu. 


Acea lună a şasea era de la zămislirea Sfintului Ioan Înaintemergătorul, și 
îngerul, cel ce bine a vestit lui Zaharia zămislirea lui loan, a fost trimis ca bine să 
vestească şi Preacuratei Fecioare zămislirea lui Hristos. lar în luna a șasea s-a trimis, 
pentru ca Înaintemergătorul fiind în pîntecele maicii sale de șase luni, să poată sălta 
de bucurie la venirea Maicii Domnului. Îngerul a fost trimis în cetatea Galileii, al 
cărei nume era Nazaret. Latura Galileii era a neamurilor. 


Deși o parte era locuită de israiliteni însă mai multe popoare păgîne erau într- 
însa. Pentru aceasta şi în Sfînta Scriptură se grăieşte despre Galileea neamurilor. 
Latura aceasta, la israiliteni, era cea mai de pe urmă şi nebăgată în seamă, ca cea 
locuită de oameni păcătoşi, de altă limbă şi necredincioşi. De aceea era şi ocărită de 
iudei, pentru că ziceau: Au doar din Galileea vine Hristos? Cearcă şi vezi, că prooroc 
din Galileea nu vine! Asemenea şi Nazaretul, cetatea Galileii, era de dînşii întru 
nimic socotită, ca ceea ce era mică şi cea mai de pe urmă. Aşa se vorbea între dînşii: 
Din Nazaret poate să fie ceva bun? 


Dar să socotim voinţa lui Dumnezeu. Unde a voit să aibă pe Preacurata Maica 
Sa? Nu în latura ludeiui, nici în Sfintul Ierusalim, cetatea cea mare, ci în Galileea cea 
păcătoasă şi în micul Nazaret, ca întîi să arate adevărul, că pentru păcătoşi a venit pe 


pămînt: N-am venit, zice Domnul, să chem pe cei drepți la pocăință, ci pe cei 
păcătoşi; "şi din limbi necredincioase, să-Mi fac Biserică credincioasă", iar al doilea, 
să se arate lucrul, că spre cei smeriţi, lepădaţi şi defăimaţi, priveşte Hristos cu 
milostivire, iar nu spre cei mîndri şi slăviți. Căci Cuvîntul lui Dumnezeu, cînd a voit 
să plece Cerul și să se pogoare la păcătoşi, privea din înălțimea slavei Sale, unde este 
mai multă mulțime de păcătoşi. Şi văzînd în ludeea pe ierusalimiteni, care păreau a 
fi drepți înaintea oamenilor, iar pe galileeni văzîndu-i trecuți cu vederea de toți și 
socotiți a fi mai păcătoşi decît toți, a trecut Iudeea care se părea sfîntă şi a venit în 
Galileea, care se părea păcătoasă. A trecut şi lerusalimul, cetatea cea mare, cinstită 
şi slăvită, şi s-a dus în Nazaret, cetatea cea mică şi necinstită, alegîndu-şi în această 
lume locul cel mai de pe urmă, smerindu-Se pînă la chipul de rob şi de păcătos. 


Mică cetate a fost Nazaretul, însă de mare dar s-a învrednicit, de care nu s-au 
învrednicit toate celelalte cetăţi mari ale lui Israil, care se înălțaseră mult. În 
Nazaretul cel mic locuiește Fecioara Maria, cea mai înaltă decît toți sfinții îngeri, al 
cărei pîntece era mai desfătat decît cerul. Acolo se trimite Gavriil, acolo umbreşte 
Duhul Sfînt, acolo Se întrupează Dumnezeu Cuvîntul. Pentru că unde este smerenia, 
acolo străluceşte slava lui Dumnezeu. Cetățile cele mîndre sînt vrăjmaşe lui Hristos, 
iar cele smerite Îi sînt plăcute. Neslăvita cetate Nazaret a zămislit pe Hristos, Domnul 
nostru, iar slăvitul Ierusalim L-a răstignit! Micul Betleem L-a născut, iar marele 
Ierusalim Îl căuta spre moarte! În cei smeriţi Dumnezeu Se sălăşluieşte, iar de la cei 
mîndri Se îndepărtează. 


Deci spre latura cea nebăgată în seamă, la săracul Nazaret, şi la fecioara cea 
smerită, care locuia într-însul, s-a trimis îngerul de la Dumnezeu. Pentru această 
trimitere, Sfîntul Andrei Criteanul vorbeşte astfel: "Unuia din cei dintii îngeri, 
Dumnezeu i-a poruncit să împlinească vestirea tainei și cu arătarea măririi Sale, 
precum socotesc, i-a zis: "Ascultă, Gavriuile! Du-te în Nazaret, cetatea Galileii, în 
care locuieşte fiica fecioară, cu numele Maria, fiind logodită cu bărbat, al cărui nume 
este Iosif. Mergi - zice - în Nazaret!" Dar pentru ce? Ca frumuseţea Fecioarei cea 
preaiubită, ca pe un trandafir cu bun miros, din latura cea spinoasă s-o primească 
Atotputernicul. "Mergi în Nazaret", ca să se împlinească proorocia care zice: 
Nazarinean Se va chema. Dar cine se va chema Nazarinean? Acela Care de către 
Natanail se va numi Fiul lui Dumnezeu şi Împărat al lui Israil”. 


Gavriil se trimite, pentru că Gavriil este slujitor în dumnezeieștile taine, 
precum este arătat în cartea lui Daniil. "Deci mergi în Nazaret, cetatea Galileii, zice 
Dumnezeu lui Gavriil, şi, ajungînd acolo, să aduci mai întîi Fecioarei bună-vestire de 
bucurie, pe care Eva a pierdut-o odată. Însă, să te ferești să n-o tulburi, pentru că de 
bucurie, iar nu de mîhnire, este semnul acesta; de mîngtiere, iar nu de tulburare, este 
închinarea aceasta. Pentru că, ce bucurie mai mare poate să fie neamului omenesc 
decît aceea, ca firea omenească cu dumnezeiasca fire de obşte să se facă şi una cu 
Dumnezeu într-o Persoană?" 


Dar ce poate să fie mai de mirare, decît a vedea pe Dumnezeu pînă la atîta 
smerindu-Se, ca în pîntece de femeie să Se poarte? O, lucruri foarte de mirare tuturor! 
Dumnezeu, Căruia cerul Îi este scaun, iar pămîntul aşternut picioarelor Lui, pe Care 
cerul nu-L încape, Cel ce are un scaun veșnic împreună cu Tatăl, încape în pîntece 
de Fecioară! Ce lucru vrednic de mai mare mirare, decît a vedea pe Dumnezeu în 
chip omenesc, nedes-părțindu-Se de fireasca dumnezeire, şi a vedea omeneasca fire 
aşa de unită cu Ziditorul său, ca în întreg omul, să Se săvîrşească Dumnezeu? Gavriil, 
auzind acestea şi porunca lui Dumnezeu cea întărită covirşindu-i puterea, era în 
nedumerire, între spaimă și bucurie, nici nădăjduind, nici cutezînd a nu asculta pe 
Cel ce-i poruncea. Deci, împlinind poruncile lui Dumnezeu, a zburat la Fecioară şi, 
mergînd la Nazaret, a stat lîngă casă. 


Cugetînd şi nepricepînd acestea în sine, precum se pare - spune Sfîntul Andrei 
-, zicea: "Cum voi începe a săvîrşi cele poruncite de Dumnezeu? Să intru îndată în 
cămară, îi voi tulbura gîndul Fecioarei; să intru mai cu zăbavă, Fecioara, simţindu- 
mi venirea, va voi să se ascundă. Să bat în uşă? Dar pentru ce? Deoarece acest lucru 
nu este al firii îngerilor, pentru că nimic din cele ce se închid sau se deschid nu poate 
opri intrarea celor fără de trup. Să deschid uşile? Dar fiind și uşile încuiate, eu pot să 
intru, să chem pe fecioară pe nume, mă tem că o voi înfricoşa. 


Deci aşa voi face, după voia Celui ce m-a trimis, şi mergerea mea o voi face 
încet. Dar cum voi începe a grăi către Fecioară? Oare, bucurie să-i binevestesc mai 
întîi? Sau să-i zic că Domnul este cu dînsa? Sau să-i vestesc venirea Sfîntului Duh și 
umbrirea puterii Celui Preaînalt? Deci îi voi vesti mai întîi bucurie; apoi îi voi spune 
taina cea minunată, mă voi închina şi voi cînta glasul acela: "Bucură-te, veseleşte-te, 
mîngiie-te!" Căci, cuviincioasă îndrăzmire este începătura închinăciunii celei de 
bucurie şi acest cuvînt îmi va face lesnicioasă apropierea spre vorbirea Fecioarei, 
pentru că n-o va înfricoşa cît de puţin, ci îi va linişti gîndul. Deci așa voi începe: întîi 
îi voi aduce vestire de bucurie și de veselie; căci cu acest fel de cuvinte se cade a se 
închina cineva împărătesei. Că acesta este lucru de bucurie, vreme de veselie a 
împărăției, sfatul mîntuirii, începătura mîngiierii”. Acestea le-a gîndit în sine 
Arhanghelul. 


la seama, cu cîtă cucernicie Arhanghelul Gavril vine la dumnezeiasca fiică! 
Cu cît de mare frică şi cinste se pregăteşte înainte, ca să se apropie de stăpîna a toată 
lumea! Cît se învață să grăiască către dînsa cuvintele cele pline de bucurie ale Bunei 
Vestiri! Dar şi de aceasta se cade a ne minuna, că a găsit-o nu afară din casă şi de 
cămara sa, nu pe ulițele cetăţii, prin popor şi prin vorbe mireneşti, nici gîlcevindu-se 
în casă pentru grijile vieţii, ci la linişte, în rugăciune și în citirea cărților 
îndeletnicindu-se, precum şi închipuirea cea de pe icoană a Bunei Vestiri o arată, 
fiind închipuită înaintea ei cărticica pusă şi deschisă spre citire, spre încredințarea 
îndeletniciri ei celei neîncetate în citire și în dumnezeiasca gîndire. Și este 
bunaînţelegere a celor de Dumnezeu gînditori, că într-acea vreme, cînd era să vină la 
ea cerescul arhanghel, avea în minte acele cuvinte mai suspomenite, ale Sfintului 


Prooroc Isaia: lată Fecioara în pintece va zămisli. Gîndea cum și cînd va fi acea 
străină şi la fecioreasca fire neobişnuită zămislire şi naștere. 


Însă, înștiinţată fiind - precum s-a zis mai înainte de Gheorghe Chedrinul -, 
prin descoperire de la Dumnezeu, că nu o altă fecioară, ci ea însăşi va fi slujitoare 
acelei taine şi născătoare a lui Mesia Celui dorit, ardea cu dragoste de serafim către 
Dumnezeu, Făcătorul ei, şi ruga bunătatea Lui ca a Sa dumnezeiască făgă-duinţă și 
proorocia lui Isaia degrabă s-o împlinească. Şi grăia în sine cu dorinţă: "Cînd va veni 
acea vreme dorită de mine, în care Ziditorul meu, plecînd cerurile, Se va pogori şi Se 
va sălăşlui în mine, voind să ia trup din mine? Cînd voi veni la o fericire ca aceea 
binecuvîntată, ca să mă arăt Maică a Dumnezeului Meu? lar pînă ce voi veni la 
aceasta, lacrimile îmi sînt ca pîine, ziua şi noaptea, pentru că la cei ce așteaptă lucruri 
preaiubite, chiar și cea mai scurtă vreme, o, cît de lungă i se pare a fi!" 


Astfel cugetînd Fecioara în sine, în taina inimii sale, cu rugăciune de 
Dumnezeu gînditoare, prin dragoste arzătoare ca văpaia rugîndu-se către Domnul 
Savaot, deodată cerescul binevestitor, Arhanghelul Gavriil, venind încetişor, a stat 
înaintea ei, precum despre aceasta vorbeşte amintitul învățător, Sfîntul Andrei, 
scriind astfel: "Apoi Arhanghelul a intrat în cea dinăuntru cămară, în care locuia 
Fecioara şi, apropiindu-se încetişor, a venit la ușă; şi după ce a intrat înăuntru, 
vorbind cu liniştit glas către fecioară, a zis: "Bucură-te, ceea ce ești cu dar dăruită, 
Marie, Domnul este cu tine! Cel ce este mai înainte de tine, acum este cu tine! Și 
puțin mai pe urmă va ieşi din tine! Deci El mai înainte de toți vecii a fost, iar acum, 
sub vreme!" O, nemăsurată iubire de oameni! O, nespusă milostivire! Nu se îndestula 
să-i arate bucuria - zice Sfîntul Andrei -, și să-i vestească pe Făcătorul bucuriei, Cel 
ce locuia în Fecioară. Că arhanghelul zicînd Domnul este cu tine!, venirea 
Împăratului Hristos arătat o însemnează; Domnul, Care dintr-însa a luat astfel trup 
omenesc, întru nimic nu S-a depărtat de fireasca slavă. "Bucură-te cea cu dar dăruită, 
Domnul este cu tine! Bucură-te organul bucuriei cel preacinstit, prin care hotărîrea 
blestemului celui de mîhnire se schimbă în veselie şi bucurie! Bucură-te, Fecioară 
preaaleasă! Bucură-te, preafrumoasă Biserică a slavei cerești! Bucură-te, sfințitul 
palat al Împăratului! Bucură-te, cămara în care Hristos Şi-a logodit şi Şi-a însoţit ca 
mireasă omenirea. Binecuvîntată ești tu între femei, pe care Isaia cu ochi prooroceşti 
mai înainte socotindu-te, te-a numit proorociţă, fecioară, loc şi carte cu taină 
pecetluită! Binecuvîntată eşti tu cu adevărat, pe care lezechil te-a numit luceafăr și 
uşă încuiată, prin care singur Dumnezeu a trecut! Tu una cu adevărat eşti 
binecuvîntată, pe care bărbatul doririlor, Daniil, munte te-a văzut și Avacum cel 
minunat, munte umbrit te-a chemat; și munte al lui Dumnezeu, munte gras, munte 
închegat, munte în care a binevoit Dumnezeu a locui! 


Pe tine, strămoșul tău și împăratul David, prooroceşte te-a lăudat. 
Binecuvîntată eşti tu între femei, pe care Zaharia, văzătorul dumnezeieştilor taine cel 
ales, sfeşnic de aur cu şapte făclii te-a văzut, adică cu șapte daruri ale Sfîntului Duh 
împodobită. Tu cu adevărat ești binecuvîntată; ca un rai ai înăuntrul tău pomul 


Raiului, pe Hristos, Care cu negrăită şi multă putere, din pîntecele tău ieşind ca un 
rîu de apă vie, prin cele patru curgeri ale Evangheliei adapă faţa a tot pămîntul!" 


O închinăciune ca aceasta a îngerului auzind-o Fecioara cea fără de prihană, 
s-a mirat de cuvîntul lui şi gîndea: În ce fel va fi închinarea aceasta? S-a tulburat dar 
nu s-a înfricoşat tare, ci s-a minunat de lucrul cel nou, neașteptat şi fără de veste. 
Pentru că nu avea de ce să se înspăimînte ea de îngereasca arătare, cu care avea 
obișnuită prietenie încă din Sfînta Sfintelor cînd, din mini îngerești - după mărturia 
Sfîntului Gherman -, primea hrana cea de toate zilele. Dar de aceasta s-a tulburat cu 
mirare, căci mai înainte cu atît de mare slavă cerească şi cu atît de veselă faţă şi cu 
astfel de închinăciune, făcătoare de bucurie niciodată nu venise la dînsa. Deci pentru 
acel lucru nou şi, mai ales, pentru cuvintele lui, căci nouă și neobişnuită închinare îi 
aducea, fiind fecioară, o pune pe ea în ceata femeilor de obște, căci zicea: 
Binecuvintată eşti tu între femei! 


Atunci s-a tulburat ca o foarte înţeleaptă, dar ca o vitează şi bine chibzuită nu 
s-a înfricoșat, ci gîndea în sine: "În ce fel va fi închinarea aceasta? Ce va mai grăi 
către mine îngerul, după această închinare? Au doară iarăşi în biserica Domnului mă 
va lua pe mine? Sau o hrană mai nouă din cer mi-a adus? Sau un lucru nou îmi va 
vesti de la Dumnezeu şi mă va înălța, deşi cuget mult şi nu pricep cum fecioara în 
pîntece va lua şi va naște Fiu? În ce fel va fi închinarea?" Şi i-a zis îngerul: "Nu te 
teme, Marie! Nu te îndoi de fecioara cea mai înainte vestită prin proorocul Isaia. 
Chiar tu ești acea fecioară care ai aflat acel dar, ca să zămislești pe Emanuil, mai 
presus de fire şi să-L naști negrăit, precum Acela Însuşi ştie! 


Ai aflat dar de la Dumnezeu prin multele tale fapte bune, dar mai ales prin trei 
virtuţi. Prin smerenia ta cea adîncă, pentru că celor smeriţi Dumnezeu le dă darul 
Său, zicînd: Spre cine voi căuta, decit numai spre cel blind şi smerit cu inima! Ai 
aflat dar prin fecioreasca ta curăție, căci Preacuratul din fire Dumnezeu, din 
Preacurata Fecioară caută a Se naște! Şi mai deosebi ai aflat dar de la Dumnezeu, 
prin dragostea cea aprinsă către El, pentru că zice: Eu pe cei ce Mă iubesc pe Mine îi 
iubesc și cei ce Mă caută vor afla dar. Şi de vreme ce tu L-ai iubit şi L-ai căutat cu 
toată inima, ai aflat dar de la EI și vei naște Fiu. 


Însă Fiu dumnezeiesc, Fiul Celui de sus, pe Dumnezeu din Dumnezeu, pe Cel 
mai înainte de veci din Tatăl fără de maică născut, iar la sfîrşitul veacurilor din tine, 
care eşti Maică şi Fecioară, fără de tată o să iasă şi al Cărui nume este minunat şi 
negrăit. Tu, Aceluia Îi vei da numele lisus, care se tîlcuieşte "Mîntuitor"; pentru că 
Acela va mîntui toată lumea și va împărăți preaslăvit, fără asemănare cu strămoșul 
tău David şi decît toți împărații cei ce au fost din casa lui Iacob; iar împărăţia Lui nu 
va fi vremelnică, ci veşnică, neavînd sfîrşit întru nesfîrşitele veacuri”. 


Iar Maria a zis către înger: Cum va fi aceasta, fiindcă de bărbat nu ştiu? Nu 
că nu credea Preacurata Fecioară celor zise ei de înger. Ci cu adeverire, după darul 
lui Dumnezeu de care era plină, ştia că va naşte pe Cel ce bine i se vestea, luînd 


înştiinţare de la Insuşi Dumnezeu, precum mai înainte s-a zis. Dar numai aceasta nu- 
i era ei ştiută, adică cum şi în ce chip va naşte fiind Fecioară care nu ştia de bărbat. 
Pentru aceea a întrebat pe înger: Cum va fi aceasta? 


Despre acest lucru Sfîntul Grigorie de Nissa, ca din partea ei, zice către înger: 
"Spune-mi chipul nașterii, 0, îngere, şi vei afla inima mea gata spre voia lui 
Dumnezeu; pentru că eu doresc un rod ca acesta, fără atingerea fecioriei”. lar Sfîntul 
Ambrosie, despre aceeaşi, vorbeşte astfel: "Bine a întrebat pe înger, cum îi va fi 
aceasta, pentru că ea mai înainte citise, precum s-a zis că, o fecioară va zămisli, dar 
nu citise în ce chip fecioara aceea va zămisli. Citise cu adevărat proorocescul cuvînt: 
Iată fecioara în pintece va lua, dar cum va lua, acum îngerul îi vestește prin "Buna 


IAU 


Vestire"". 


Deci, îi spune ei îngerul chipul zămislirii, nu după firea şi obiceiul omenesc 
făcîndu-se, ci mai presus de fire, pentru că unde voieşte Dumnezeu se biruieşte 
rînduiala firii. Zămislirea ei este după lucrarea Sfîntului Duh: "Duhul Sfint va veni 
peste tine şi puterea Celui Preaînalt te va umbri! De la Acela în pîntece vei lua. 
Acela va săvîrşi întru Tine zămislrea cea neştiută. Pentru că Cel ce a putut să 
zidească din tină neînsuflețită pe Adam viu, oare nu va putea mai ales din Fecioara 
cea vie, ca să alcătuiască pe pruncul cel viu? Dacă cu înlesnire a fost lui Dumnezeu, 
ca din coasta lui Adam să închipuiască femeie, apoi oare cu neînlesnire îi va fi Lui, 
ca în pîntecele Fecioarei să închipuiască pe om? Duhul Sfînt, Cel ce toate le face, 
întru Tine, o, Preasfîntă Fecioară, o va lucra aceea, ca în preacuratul tău pîntece, din 
trupul tău, trupul Cuvântului lui Dumnezeu, Celui fără de trup se va rîndui, mai presus 
de fire. Pentru că tu fiind uşă, cu curăția pecetluită şi cu fecioria păzită, Domnul va 
trece; nu într-alt chip, ci precum raza soarelui trece prin sticlă şi prin cristal, 
sfințindu-te şi luminîndu-te cu dumnezeiasca slavă, ca să fii maică adevărată lui 
Dumnezeu, născînd Dumnezeu desăvîrşit şi om desăvîrşit; şi rămînînd Fecioară, 
precum mai înainte de naștere, la fel întru naştere și după naștere. 


Aceasta o va lucra întru tine puterea Celui Preaînalt, prin venirea Sfîntului 
Duh. lar cum că aceasta este adevărată, acest lucru să-ți fie ca semn vrednic de 
credinţă, căci rudenia ta Elisabeta, fund stearpă din tinereţe şi acum îmbătrînită cu 
anii, a zămislit fiu, Dumnezeu voind astfel, făcînd din cele neputincioase, lucruri 
putincioase. Pentru că, ce este cu neputinţă la oameni, ca fecioara cea fără bărbat şi 
femeia cea neroditoare, stearpă şi îmbătrînită, să zămislească şi să nască, la Făcătorul 
şi Atotputernicul Dumnezeu toate sînt cu putinţă, pentru că tot lucrul la Dumnezeu 
este cu putință, căci şi bătrîna cea neroditoare a zămislit, şi tu, fecioară, vei zămisli!" 


Auzind Preacurata de la îngerul Gavriil o bună-vestire ca aceasta, s-a supus la 
voia Domnului Său şi, prin smerenia cea adîncă, din inima cea iubitoare de 
Dumnezeu, a răspuns: Iată roaba Domnului! Fie mie acum după cuvintul tău! Şi 
îndată în sfîntul ei pîntece, prin lucrarea Sfîntului Duh, s-a făcut zămislirea cea 
nespusă, fără îndulcire trupească, dar nu fără de îndulcirea cea duhovnicească. Pentru 
că, atunci mai ales, se cuprindea de dumnezeiasca dorire inima cea feciorească şi, 


prin dragoste de serafim, ardea cu văpaie duhul ei, şi toată mintea ei întru Dumnezeu 
se înălța şi se îndulcea cu dragostea de Dumnezeu cea negrăită. Deci întru acea 
duhovnicească îndulcire a iubirii de Dumnezeu și întru dumnezeiasca vedenie a 
minţii S-a zămislit Fiul lui Dumnezeu, şi Cuvîntul S-a făcut trup, şi S-a sălăşluit întru 
noi, prin întrupare. 


Îngerul împlinindu-şi buna vestire după porunca lui Dumnezeu şi cinstind pe 
Hristos, Care S-a întrupat în pîntece de fecioară, asemenea a cinstit şi pe Fecioara 
Maria care L-a întrupat, cu cuviincioasă închinăciune după vrednicie; cu bună 
cucernicie şi cu frică s-a dus de la dînsa, ca să stea înaintea Scaunului Domnului 
Savaot, slăvind taina Întrupării lui Dumnezeu, împreună cu toate cereştile puteri, 
întru nespusă bucurie, în veci. Amin. 


60. SINAXAR LA SOBORUL SFÎNTULUI ARHANGHEL GAVRIIL 
(26 MARTIE) 


A doua zi după Buna Vestire a Preacuratei Fecioare Născătoare de Dumnezeu, 
Biserica de demult, prin tipicul Ierusalimului şi prin rînduiala marelui locaș al 
Sfîntului Sava, a hotărît a sărbători Soborul Sfintului Arhanghel Gavriil cu cîntări de 
laudă, cinstind pe bunul vestitor de bucurie. Pentru că se cuvine aceluia a fi cinstit de 
noi după vrednicie, ca cel ce a slujit taina mîntuirii noastre, aducînd Fecioarei celei 
fără de prihană vestire despre întruparea lui Dumnezeu Cuvîntul, în preacuratul ei 
pîntece. Pentru că, dacă un împărat pămîntesc, printr-un cinstit sol, aduce în cetate 
vreun cuvînt de milă împărătească, de toți cetăţenii se cinstește mult, cu atît mai mult 
pe cel trimis de la Împăratul ceresc, cu preamilostivul cuvînt spre neamul omenesc, 
cel vestitor de veşnică mîntuire, pe Gavriil, cel mai ales voievod al îngerilor, cu 
datorie este a-l cinsti cu deosebită prăznuire. lar cît este de cinstit acest sol 
dumnezeiesc, singur și-a spus cinstea sa mai înainte Sfîntului Zaharia, zicînd: "Eu 
sint Gavriil, care stau înaintea lui Dumnezeu, adică mai aproape decît alți îngeri de 
scaunul lui Dumnezeu". Şi precum la pămînteasca împărăție, pe cît cineva este mai 
aproape de împărat, şi de tainele împărăteşti este mai cinstit; asemenea și la cereasca 
împărăție, sfinții îngeri cei ce mai de aproape stau înaintea lui Dumnezeu sînt 
văzători ai tainelor lui Dumnezeu mai încredințați, au mai multă cinste şi slavă şi mai 
mult strălucesc decît îngerii care sînt în rînduielile cele mai de jos. 


Sfînta Scriptură spune că îngerii rînduielii celei preaînalte sînt mai aproape de 
dumnezeiasca şi neapropiata slavă, şi între aceștia se află mai marii voievozi 
îngereşti, adică ceata Sfinților Arhangheli. Că scrie la Sfîntul Tobie că, împreună cu 
călătorul lui Tobie, acel tînăr a spus că este înger şi a arătat că este unul din cei şapte 
arhangheli care stau înaintea lui Dumnezeu. Încă şi Sfîntul loan Cuvîntătorul de 
Dumnezeu pe cei şapte îngeri îi pomeneşte în cartea Apocalipsei sale, zicînd: Har 
vouă și pace de la Cel ce este, a fost acum şi vine; cum şi de la cele șapte duhuri care 


sînt înaintea scaunului Lui. Deci, dintre cele şapte, unul este Sfîntul Gavriil, care este 
al doilea după Sfîntul Mihail. Căci astfel se numără după nume: Mihail, Gavriil, 
Rafail, Uriil, Selatiul, Gudiil şi Varahil. lar de va zice cineva: "De ce n-a trimis 
Dumnezeu la Preacurata Fecioară pe cel dintîi dintre îngeri, pe Mihail, ci pe Gavriil, 
care este după dînsul?", acela să ştie că toţi cei şapte sfinți îngeri mai înalți cu cinstea 
sînt între dînşii asemenea. Dar cu numărul se începe de la Mihail şi fiecare dintre 
dînșii îşi are slujba sa deosebită. Astfel, Mihail este biruitorul vrăjmaşilor; Gavriil, 
vestitor al dumnezeieştilor taine; Rafail, tămăduitor al neputinţelor omeneşti; Uriil 
este rază a focului dumnezeiesc şi luminător al celor întunecaţi; Selatil este rugător, 
pentru că rugîndu-se totdeauna lui Dumnezeu, îndeamnă pe oameni la rugăciune; 
Gudul este slăvitor al lui Dumnezeu şi îşi are slujba de a întări pe oamenii care se 
ostenesc la orice lucru pentru slava lui Dumnezeu și a le mijloci răsplătire, iar Varahil 
este dătător de binecuvîntarea lui Dumnezeu și mijlocitor al dumnezeieştilor faceri 
de bine. 


Deci, nu s-a trimis la Buna Vestire Mihail, deoarece alta este slujba lui - adică 
să țină sabia, să năvălească asupra vrăjmașilor şi pe aceia să-i izgonească -, ci a fost 
trimis Gavriil, că aceasta este slujirea lui firească, adică să vestească tainele lui 
Dumnezeu, precum vestea şi Sfîntul Prooroc Daniil pentru eliberarea poporului lui 
Dumnezeu din Babilon şi pentru timpul venirii lui Mesia. Gavriil a vestit şi Sfîntului 
Zaharia, pentru naşterea Sfîntului loan Mergătorul Înainte, din maica cea stearpă, 
Elisabeta. 


Se spune că Arhanghelul Gavrul şi pe Sfîntul Prooroc Mo:se, îl învăţa în pustie 
să scrie cărțile Facerii, pentru cele dintîi neamuri și timpuri, începînd de la zidirea 
lumii. Și este drepteredincioasă înţelegere, că el şi zămislirea Preacuratei Născătoarei 
de Dumnezeu a binevestit-o sfinţilor şi drepţilor Ioachim şi Ana şi era ca înger păzitor 
al Preasfintei Fecioare, de la zămislirea ei şi îi aducea hrană în Sfînta Sfintelor. Deci 
tot el a binevestit şi zămislirea Fiului lui Dumnezeu din Preasfînta Fecioară Maria în 
oraşul Nazaret. 


Dar şi pentru aceea a fost trimis Gavriul, ca din numele lui să fie cunoscut Cel 
ce se vestea, căci Gavriil se tilcuieşte "puterea lui Dumnezeu" şi cu numele său vestea 
acea minune bunul vestitor, că adică Dumnezeu, Marele Stăpîn, în pîntecele 
Fecioarei Se face bărbat desăvîrşit, adică Cel ce este desăvîrşit Dumnezeu, om 
desăvîrşit Se face. Iar desăvîrşit nu cu mădularele, fiind bărbat mare şi desăvîrşit, ci 
cu puterea şi cu înţelegerea. Pentru că ceilalți prunci ce se zămislesc în pîntecele 
maicilor nu au obişnuinţa înţelegerii, nici nu este vreo putere întru dînşii. lar Pruncul 
Hristos, ce se zămisleşte în pîntecele Fecioarei Maria, din vremea zămislirii Sale, 
îndată şi cu înţelegerea cea nespusă şi cu puterea cea nebiruită a fost întru toate bărbat 
desăvîrşit. Căci grăiește proorocul: "M-am apropiat de proorociţă, care a zămislit în 
pintece şi a născut Fiu şi mi-a Zis Domnul: Cheamă-l numele Lui "degrabă pradă, 
îndată răpeşte"". Căci mai înainte de a cunoaşte Pruncul să cheme pe tată sau pe 
mamă, va lua puterea Damascului şi dobinzile Samariei. Adică Pruncul, înainte de a 
grăi, are putere şi tărie mare ca să biruiască pe vrăjmaşii Săi, lucru pe care l-a 


închipuit cu numele său Gavriil; bărbat Dumnezeu, tare Dumnezeu, Cel ce S-a 
zămislit prin a lui bunăvestire şi prin venirea Sfîntului Duh, întru nestricatul pîntece 
al Fecioarei. 


Pentru acest lucru Sfîntul Proclu, patriarhul Constantinopolului, vorbeşte 
astfel: "Singur numele îngerului este de minune, căci cel ce bine a vestit Fecioarei 
Maria, Gavriil s-a numit; căci el vestea, şi cu numele închipuia, pe Acela ce avea să 
vină în lume". Pentru că Gavriil înseamnă "bărbat tare”, începînd de la zicerea 
"Gavri", care însemnează "bărbat"; "Il" - prescurtat din Elohim -, ce înseamnă 
Dumnezeu. Acestea amîndouă, împreunate, înseamnă Gavriil, adică "bărbat 
Dumnezeu", despre care de demult a vestit leremia, zicînd: A zidit Domnul lucru nou 
pe pămint, femeie va naște pe bărbat. 


Deci, foarte cinstit este acest trimis al lui Dumnezeu, şi după numele său, şi 
după slujire. lar mai cinstit, după faina cea din veac ascunsă și de îngeri neştiută pe 
care, descoperindu-se întîi de la Dumnezeu, a adus-o la Fecioara. Şi pe cît este mai 
mare această taină a întrupării lui Dumnezeu decît alte taine, care printr-Însul s-au 
descoperit de sfinții prooroci cei mai dinainte, cu atît mai cinstit decît cea mai 
dinainte a sa cinste între soții săi s-a făcut acum, cinstindu-se de dînşii ca un mai de 
aproape văzător al celor mai nearătate taine ale lui Dumnezeu. Și se grăiește de 
învățătorii bisericești, iar mai ales de Sfîntul Dionisie Areopagitul, pentru acei şapte 
îngeri începători, că totdeauna stau nedepărtați înaintea lui Dumnezeu. Toţi ceilalți 
îngeri se trimit la diferite feluri de slujbe, iar sfinții arhangheli totdeauna sînt lîngă 
dumnezeiescul scaun, ca cei mai de aproape ai Lui. 


Însă la cele mai mari taine dumnezeiești și aceia se trimit, spre împlinirea celei 
mai mari puteri a Lui. Căci grăieşte Sfîntul Apostol Pavel: Au nu roți sint duhuri 
slujitoare, care se trimit la slujbă? Şi care este mai mare putere a lui Dumnezeu și 
mai mare taină, decît întruparea lui Hristos cea neştiută, neajunsă şi nespusă? Deci, 
la o taină atît de mare ca aceasta se cădea să vină îngerul cel mare care este nedepărtat 
de scaunul lui Dumnezeu, cel înainte-stătător și mai de aproape privitor al tainelor 
lui Dumnezeu, adică Sfîntul Arhanghel Gavriil. 


Se mai cade şi aceasta să ştim despre Sfîntul Gavriil, care era rînduială din 
cele trei ierarhii cereşti ale celor nouă cete îngereşti. Unii îl socotesc că este din 
rînduiala ierarhiei celei mai de jos, în a treia, fiind pus în mijloc între îngeri și 
începătorii, adică, fiind arhanghel mai mare al acestei rînduieli de arhangheli, 
rînduindu-se la buna vestire şi înştiinţare a lucrurilor lui Dumnezeu celor mari. Dar 
aceasta i-o socotesc, una din titlul lui, că se numește arhanghel, iar alta, din povestirea 
Sfîntului Dionisie, care zice că nu se trimit îngerii cei mai de sus, fiindcă sînt înaintea 
scaunului lui Dumnezeu, aproape, ci numai cele mai de jos rînduieli ale îngerilor care 
sînt rînduite la aceea. 


Dar mai vrednică de crezut este că Sfîntul Arhanghel Gavriil este din cea mai 
înaltă rînduială a Serafimilor, netrimiţîndu-se la mai mici lucruri ale voii Domnului, 


ci se trimite la taine mari, precum s-a trimis şi la taina întrupării lui Dumnezeu. Titlul 
de arhanghel îl are din buna vestire cea de bucurie, pe care a adus-o Preacuratei 
Fecioare şi a bucurat-o, iar printr-însa a bucurat şi toată făptura, nu numai pe cea de 
Jos, dar şi pe cea de sus. De aceea Sfîntul loan Damaschin cîntă astfel: "Cele cereşti 
cu dra-goste s-au vestit şi cele pămîntești cu cutremur s-au înspăimîntat, cînd 
preacuratul glas a venit la tine, de Dumnezeu Născătoare, pentru că veselie mare a 
răsărit amîndurora, cînd cel fără de trup ţi-a adus acea bucurie”. 


Că Sfîntul Arhanghel Gavrul este din rînduiala Serafimilor, ne adeverim de 
aici că "de scaunul neapropiatei slave dumnezeiești niciodată nu se apropie şi mai 
aproape decît Serafimii nu doreşte să fie", după nemincinoasa mărturie a Sfîntului 
Dionisie. Toate rînduielile au locurile lor, fiecare cu deosebita sa împărțire de la 
Dumnezeu, precum se scrie despre dînșii în luna noiembrie în a opta zi: "Unii 
aproape, alții mai departe. Numai singură ceata Serafimilor este mai aproape de 
Dumnezeu, mai mult decît toate". Căci grăiește Isaia: "Am văzut pe Domnul șezînd 
pe scaun sus şi preaînălțat şi Serafimii cu şase aripi împrejurul Lui”. 


Dar de vreme ce Sfîntul Arhanghel Gavriil este unul din cei şapte sfinți îngeri 
care stau mai aproape de Dumnezeu, este din rînduiala Serafimilor, al doilea între 
Serafimi. Că şi Sfîntul Andrei Criteanul arată că este din cei dintii îngeri, zicînd: 
"Unuia din cei dintii îngeri, Dumnezeu îi poruncește să împlinească vestirea 
tainelor". Dacă este dintre cei dintii, apoi este din cele şapte duhuri, care stau 
totdeauna înaintea lui Dumnezeu; iar dacă este din cele şapte duhuri, apoi este din 
Serafimi. Pentru că cine este mai întîi decît Serafimii între îngeri? Și cine este mai 
aproape de scaunul lui Dumnezeu, decît Serafimii? Deci serafim este Sfîntul Gavriil, 
mai ales întru acea rînduială, lucru care şi de aici este arătat: Că, pentru împlinirea 
poruncii marelui Dumnezeu, era trebuinţă să se trimită un mare înger. lar întruparea 
Cuvîntului este lucrul lui Dumnezeu preamare, mai mult decît toate lucrurile Lui. 
Deci, şi la vestire s-a trimis cel mai mare decît toți îngerii, Sfîntul Arhanghel Gavriil. 


Căci zice Sfîntul Grigorie astfel: "La slujba aceea a bunei vestiri se cădea să 
vină cel mai cinstit înger, vestind pe Cel mai mare decît toți. Căci, precum a venit la 
Eva, amăgind-o, cel mai mare înger al întunericului, aşa era cu cale, ca și la 
Preacurata Fecioară să vină, spre buna vestire, cel mai mare voievod al cereştii 
lumini. Și la Maria, care cu dragoste de serafim ardea către Dumnezeu, serafim se 
cădea să se trimită”. 


Deci, pe acel voievod mai mare între îngeri, pe un serafim din cei şapte mai 
aproape de Dumnezeu, cel peste toată lumea arhanghel, pe cel ce bine a vestit 
mîntuirea a toată lumea, să-l cinstim cu bună credință, cu multă evlavie, cu 
închinăciune cucernică, cu cîntare şi rugăciune, săvîrşindu-i soborul cu bucurie. Apoi 
să-l mulțumim pentru marea lui facere de bine adusă neamului omenesc, pe care din 
început o făcea şi o face, rugînd pentru noi pe Dumnezeu, Cel ce S-a întrupat. lar noi 
toți, cu rugăciunile Sfîntului Arhanghel Gavril, să luăm iertare de păcate. Amin. 


61. PĂTIMIREA SFÎNTULUI SFINŢITULUI MUCENIC IRINEU, 
EPISCOPUL SERMIEI 
(26 MARTIE) 


Pe vremea împărăției păgînilor împărați ai Romei Maximian şi Dioclețian 
(284-305), fiind ridicată cumplită prigonire de către dînşii asupra creştinilor şi 
credincioşii intrînd în felurite nevoinţe, cu bucurie primeau muncile care li se făceau 
de chinuitori pentru Hristos, privind spre veşnica răsplătire. În acea vreme era în 
cetatea din Panoma Sermiei un episcop tînăr de ani, însă bărbat desăvîrşit în 
soborniceasca credință și în lege, cu numele Irineu. Acesta, suferind multe prigoniri 
pentru dragostea lui Hristos, s-a învrednicit a lua pentru mărturisirea dreptei credinţe 
vrednica cunună a biruinţei. Căci, fiind prins de ostași în Sermia, l-au dus în Panonia 
la Prov ighemonul, şi acesta a zis către dînsul: "Supune-te poruncilor împărăteşti şi 
jertfeşte zeilor noştri!" Iar Sfîntul Irineu episcopul a răspuns: "Cel ce aduce jertfă 
mincinoşilor zei, iar nu Unuia adevăratului Dumnezeu, acela se va pierde din poporul 
său". 


Ighemonul a zis: "Preamilostivii împărați au poruncit tuturor, ori să jertfească 
zeilor, ori să se rînduiască la munci”. Sfîntul răspunse: "Eu voiesc acea poruncă şi 
aştept să primesc cît de grele munci, decît să mă lepăd de adevăratul Dumnezeu şi să 
jertfesc idolilor”. Ighemonul zise: "Ori jertfeşti zeilor, ori îndată voi porunci să te 
muncească". Sfîntul răspunse: "Mă voi bucura de-mi vei face aceasta, ca să mă fac 
pătimitor şi părtaş Domnului meu”. 


Atunci ighemonul a poruncit ostaşilor să-l muncească pe sfînt și, fiind muncit 
cumplit, a zis tiranul către dînsul: "Ce zici, Irineu, vei jertfi zeilor?" Sfîntul răspunse: 
"Eu aduc jertfă de bună mărtu-risire Dumnezeului meu, Căruia l-am adus totdeauna”. 
ŞI venind părinţii lui şi toți casnicii, după ce l-au văzut muncit fără de milă, i-au căzut 
la picioare şi l-au rugat să-şi cruţe anii săi cei tineri şi să se supună poruncilor 
împărăteşti. De o parte tatăl şi maica se tînguiau, iar de alta toți prietenii cei de 
aproape făceau mare plîngere pentru el şi cu un glas strigau, zicînd: "Miluieşte-ţi, o, 
Irineu, floarea tinereților tale”. 


Sfîntul, cu dorirea cea mai bună spre Dumnezeu fiind cuprins şi poruncile Lui 
înaintea ochilor avîndu-le, la toţi răspundea: "Acestea sînt cuvintele Domnului meu 
Iisus Hristos: Cel ce se leapădă de Mine înaintea oamenilor, Mă voi lepăda şi Eu de 
el înaintea Tatălui Meu, Care este în cer. Să ştiţi, o, iubiţilor, că nici cu momelile 
voastre, nici cu îngrozirile împărăteşti, nici cu orice chip nu veți putea să mă 
despărțiți de Dumnezeul meu şi de legea Lui, pentru că, cu tot cugetul mă sîrguiesc 
spre nădejdea chemării celei de sus". lar Prov, chemînd pe fericitul Irineu, a zis către 
el: "Pleacă-te spre lacrimile celor ce plîng pentru tine, lasă-ţi nebunia ta şi jertfește 
zeilor, cruțîndu-ți tinerețile tale". Răspuns-a sfîntul: "Mă voi cruța în veci, dacă nu 


vol jertfi”. Atunci a poruncit ighemonul ca să-l ducă în temniță, pînă ce va judeca 
pentru dînsul. 


Stînd sfîntul mai multe zile în temniță, de strîmtorarea legăturilor a suferit 
diferite boli. După aceea ighemonul a poruncit ca într-o noapte iarăși să-l aducă 
înaintea sa şi i-a zis: "Destule îţi sînt ție muncile acestea, cu care multă vreme te-ai 
chinuit; apro-pie-te şi jertfeşte zeilor noştri”. lar Sfîntul Irineu a răspuns: "De ai 
cugetat să-mi faci ceva, fă-mi degrabă, nezăbovind, ştiindu-mă întru aceeaşi 
mărturisire a numelui lui Hristos, întru care pînă acum am fost şi acum sînt și pînă 
ce voi fi, rămîn tare şi neschimbat". 


Atunci, mîniindu-se ighemonul, a poruncit să-l bată mult pe sfîntul cu toiege. 
Iar el, fiind în munci, a strigat: "Un Dumnezeu am, pe Care din copilăria mea m-am 
învăţat a-L cinsti. Aceluia mă închin, Aceluia şi jertfă îi aduc, iar zeilor celor făcuţi 
de mîini, nu pot a mă închina". Prov a zis: "Destule îţi sînt acum muncile pe care le- 
ai suferit şi nu dori să mori!" Răspuns-a sfîntul: "Nu voi muri, căci am înainte viaţa, 
iar muncile pe care le pui pe mine pentru numele Domnului meu Iisus Hristos, nu le 
simt, ci mai ales nădăjduiesc ca printr-însele să cîştig viaţă veşnică, nu moarte”. 


Prov a zis: "Ai femeie?" Sfîntul a răspuns: "Nu am". "Ai părinți?" Răspuns-a 
sfîntul: "Nu am". Prov iarăşi a zis: "AI fu sau fiice?" Răspuns-a sfîntul: "Nu am”. A 
zis Prov: "Dar cine erau cei care se tînguiau şi plîngeau pentru tine la trecuta 
judecată?" Sfîntul Irineu a zis: "Am împlinit poruncile Domnului meu lisus Hristos, 
Care zice: De nu se va lepăda cineva de părinţii săi şi de nu se va lepăda de toată 
averea sa, nu poate să-mi fie Mie ucenic. lar cel ce iubeşte pe tată, pe mamă, femeie, 
fii, fraţi sau rudenii mai mult decit pe Mine, nu este Mie vrednic. Astfel, cel ce iubeşte 
cu adevărat pe Dumnezeu şi spre El singur nădăjduieşte, acela toate deşertăciunile 
pămînteşti le trece cu vederea și pe nici un tată afară de Dumnezeu nu mărturiseşte 
că are”. 


Prov a zis: "Aud că ai fii. Deci, măcar pentru dragostea lor jertfeşte zeilor, ca 
să nu-şi piardă numele părintesc pentru tine". Sfîntul a răspuns: "Fiii mei au Tată pe 
Dumnezeu, pe Care şi eu Îl am, şi mă închin Lui, căci poate și pe dînșii şi pe mine să 
ne mîntuiască. Spre Acela cu adevărat şi desăvîrşit nădăjduim şi sufletele noastre le- 
am încredințat Lui, ca să nu pierim. Deci, tu fă de acum ce-ţi este ţie poruncit de 
împărații tăi". Prov a zis: "Cruţă-te pe tine şi pe părinţii tăi, jertfeşte zeilor şi te supune 
poruncilor împărăteşti, ca nu cu felurite munci să te pierd pe tine". Sfîntul Irineu a 
răspuns: "Acum ţi-am spus să faci cu mine cele ce voieşti, ştiind aceasta cu adevărat 
că necuraţilor tăi zei niciodată nu voi jertfi. lată, acum vezi cîtă răbdare mi-a dat mie 
Domnul meu lisus Hristos împotriva meşteşugurilor tale celor diavoleşti, prin care 
sfinților lui Dumnezeu le-ai pregătit munciri”. 


Apoi Prov a zis: "lată acum îndată voi hotări asupra ta judecată de moarte, de 
nu vei jertfi zeilor”. Sfîntul Irineu a răspuns: "Plăcut vei face lucrul acela mie, căci 
prin acea judecată de moarte, la veşnica veselie mă vei trimite pe mine". Atunci Prov 


a dat hotărîre de moarte asupra sfintului, zicînd: "Pe Irineu, care nu s-a supus 
poruncilor împărăteşti, poruncesc să-l arunce în rîu". lar Sfîntul Irineu a răspuns: 
"Multe feluri de munci şi mai cumplite am aşteptat de la tine, că doar ai fi cunoscut 
cum creştinii, pentru credința în Dumnezeu, s-au obişnuit a nu băga în seamă 
moartea; dar de vreme ce nimic dintre unele ca acelea n-ai adus asupra mea, mă 
bucur, că această judecată ai hotărît asupra mea". 


Mîniindu-se ighemonul pentru o îndrăzneală ca aceea a fericitului bărbat, a 
poruncit ca să-i taie capul cu sabia, apoi să-i arunce trupul în rîu. lar sfîntul, ca și 
cum altă cunună ar fi luat, dacă a auzit asupră-şi un răspuns ca acesta, mulțumea lui 
Dumnezeu, zicînd: "Mulţumesc Ţie, Doamne, lisuse Hristoase, Cel ce mi-ai dat 
nebiruită răbdare întru mărturisirea numelui Tău cel Sfint, ca să mă învrednicesc a fi 
părtaş slavei Tale celei veșnice". Acestea grăind, a fost dus la un pod ce se numea 
Artemis, care era făcut în cinstea necuratei lor zeițe Artemida, de pe care avea să fie 
aruncat. Acolo, dezbrăcînd de pe sine hainele şi ridicîndu-și la cer mîinile, se ruga cu 
umilință, zicînd: "Doamne, lisuse Hristoase, Cel ce ai voit a pătimi pentru mîntuirea 
lumii, să se deschidă cerurile Tale, spre primirea duhului credinciosului robului Tău 
Irineu, care, pentru numele Tău cel Sfînt, fund scos din Biserica cea sobornicească a 
Sermiei, nu mă lepăd a suferi moartea pentru Tine, dar mă rog, Doamne, negrăitei 
Tale milostiviri, ca pe poporul cel din Sermia să-l păzești de toate primejdiile ce-l 
împresoară, de răutăţi şi de vrăjmaşii cei văzuţi şi nevăzuţi şi întru credinţa Ta cea 
sfîntă să cauţi a-l întări”. 


Săvirşindu-şi rugăciunea, i-au tăiat capul cu sabia și l-au aruncat în rîul ce se 
numea Sava. ȘI a fost muncit robul lui Dumnezeu, Sfîntul Irineu, episcop al Sermiei, 
întru al şaptelea calend al lui aprilie, adică în 26 de zile ale lunii martie, stăpînind în 
Panonia Prov ighemonul, iar între noi împărăţind Domnul nostru lisus Hristos, 
Căruia se cuvine slava, în vecii vecilor. Amin. 


62. VIAŢA CUVIOSULUI MALH 
(26 MARTIE) 


Cuviosul Malh a fost în tinerețile sale lucrător de pămînt în satul Maroniei care 
se află ca la 30 de stadii de Antiohia Siriei, fund singurul fiu la părinți, pe care, voind 
să-l aibă moştenitor al casei, îl sileau spre a se căsători. Iar el le răspundea: "Voiesc 
să fiu monah, mai bine decît mirean". Deci, tatăl cu îngroziri, iar mama cu îmbunări, 
îl sileau spre căsătorie, însă el a fugit pe ascuns, lăsînd casa, părinţii şi însurătoarea, 
pentru dragostea lui Dumnezeu. Ducîndu-se în locuri pustii, care sînt între Imo şi 
între Viria, a găsit acolo o mînăstire cu monahi plăcuți lui Dumnezeu şi s-a dat la 
învăţătura acelora. Apoi vieţuia, deprinzîndu-se în mona-hiceștile nevoinţe, cu 
osteneli şi cu postiri omorîndu-şi patimile trupeşti. 


După mulţi ani, auzind că murise tatăl său, i-a venit în gînd să se ducă în patria 
sa şi să mîngîie pe maica sa, fiind văduvă, şi gîndea să-şi vîndă averile. O parte să o 
împartă la săraci, alta la mînăstiri, iar o parte s-o ţină spre a sa trebuință. 


Egumenul, înştiinţindu-se despre acea socoteală a lui, a început a-l sfătui, 
spunîndu-i că aceea este ispită diavolească, şi sub chipul unui lucru bun se află 
meşteșugirea vechiului vrăjmaş, cum zice Scriptura: "Cîinele s-a întors la a sa 
vărsătură". În acest chip, mulţi monahi s-au amăgit, pentru că diavolul niciodată nu 
se luptă arătat cu cineva. Şi punea egumenul înaintea lui Malh multe feluri de istorii 
din cărți, aducîndu-i aminte despre Adam și Eva, care prin nădejdea dumnezeirii au 
fost împiedicaţi de diavol şi s-au lipsit de rai. Egumenul, văzînd că nu poate să-l 
înduplece, a căzut la picioarele lui, rugîndu-l să nu-şi lase pe duhovniceştii săi frați, 
Nici să se piardă pe sine însuși şi să nu caute înapoi, cînd pune mîna pe plug; însă el, 
neascultînd deloc pe egumen, s-a dus din mînăstire. 


Atunci egumenul l-a petrecut cu lacrimi, ca pe un mort la îngropare, și 
despărțindu-se de el i-a zis cel de pe urmă cuvînt: "Te văd, fiule, însemnat cu semnul 
satanei; pricinile despărțirii tale de noi acum nu le mai întreb, răspunsurile tale nu le 
primesc; oaia cea ieșită din ogradă, îndată se va face mîncare lupilor”. Şi astfel s-au 
despărțit, și Malh s-a dus în calea sa. Iar nu departe de pustia aceea era un drum mare 
de obşte care mergea de la Viria la Edesa, spre care adeseori năvăleau saracinii arabi. 


Călătorii care voiau să meargă pe acolo se adunau împreună mulți, căci de s- 
ar fi întîmplat saracini, aceştia să nu vină la ei, văzînd mulțimea lor. Și era Malh cu 
nişte călători, care se aduna-seră ca la şaptezeci la număr, între care erau şi cîteva 
femei. Şi mergînd ei împreună pe calea aceea, iată deodată o mulțime de ismailiteni 
înfricoşaţi la chip, jumătate goi, s-au arătat înarmaţi ca la război şi, sărind asupra 
acelor călători, i-au prins pe toți pînă la unul, împreună şi cu Malh, și i-au dus în 
robie. 


Atunci Malh, cunoscînd că gîndul său a fost deşert, prin amăgirea vrăjmașului, 
se căia; căci, neascultînd sfatul egumenului, s-a despărțit de duhovniceasca adunare 
şi s-a lipit de mireneasca însoţire şi cu aceea a căzut în robia barbarilor. Dar era târzie 
căința, pentru că cel ce voise să fie moștenitorul averilor părinteşti a rămas moştenit 
el singur de saracini. 


Deci saracinii împărțindu-şi robii, monahul Malh împreună cu o femeie s-au 
cuvenit unui arap, care i-a pus pe amîndoi pe o cămilă şi s-au pornit în grabă spre 
casă. ŞI, cămila mergînd repede, Malh se ţinea de femeie ca să nu cadă şi astfel au 
alergat în calea aceea. Hrana lor pe cale era carne nefiartă, iar băutura, lapte de 
cămilă. După trecerea căii celei lungi prin pustia aceea şi peste un pîrîu mare, 
saracinii au ajuns la locurile lor, unde arapul acela, ducînd pe robii săi la femeia sa, 
le-a poruncit să se închine femeii şi copiilor, după obiceiul saracinilor. 


Plecîndu-și grumajii săi împreună cu femeia cea robită, s-au închinat stăpînei 
lor. lar aceea a pus pe Malh la slujba casei, să aducă apă, să măture gunoiul şi să facă 
celelalte slujbe mai grele. Deci slujea Malh pentru neascultarea cea părintească, 
avînd schimbat chipul monahicesc, umblînd gol, după obiceiul acelei ţări, în care, 
pentru arşița soarelui cea mare, abia îşi acoperea acele părți pe care se cădea să le 
acopere. 


După aceea, i s-a poruncit să pască oile în pustie, unde avea singura răcorire 
şi mîngtiere în primejdiile sale, că rareori își vedea pe stăpînii şi pe împreună robii 
săi, fund în singurătate cu oile. Şi se gîndea la Sfîntul Iacob şi la Moise, care altădată 
au păscut în pustie turmele şi se hrăneau cu brînză şi cu lapte şi se rugau cu 
dinadinsul, cîntînd psalmi pe care îi învățase în mînăstire. Cu aceasta se înveselea 
în robia sa, mulțumind judecăților lui Dumnezeu, căci viaţa monahicească pe care 
voia s-o piardă în patria sa, o află în pustie. Însă negrăite sînt meşteșugurile diavolului 
în tot locul, căci şi acolo, într-o viaţă ca aceea, Malh s-a aflat de pizmașul, precum 
vom auzi. 


Văzînd arapul acela pe robul său Malh slujindu-i în toate cu osîrdie și cu 
credință şi văzînd că se înmulţiseră dobitoacele sale, gîndea în ce chip să-i facă 
răsplătire pentru slujba lui credincioasă. Şi a socotit să-i dea lui Malh de soţie pe acea 
femeie robită care a fost adusă cu dînsul pe o cămilă. Chemînd pe Malh, i-a zis despre 
ea ca s-o ia de soție. lar el, nevrînd, spunea că este creştin și nu i se cade să ia pe 
aceea ce are bărbat - căci bărbatul ei era dus în robie la alt stăpîn. Atunci arapul, 
mîniindu-se, şi-a scos sabia şi voia să-l lovească, şi de n-ar fi alergat Malh ca să se 
apuce cu mîinile de grumazul acelei femei, stăpînul i-ar fi vărsat sîngele în acel loc. 


După ce a sosit noaptea, monahul a luat pe femeia aceea în peştera sa și ce a 
fost între dînşii acolo, singur fericitul Malh a mărturisit mai pe urmă, astfel: Necaz a 
fost asupra mea în loc de veselie, şi întristare în loc de mîngiiere; pentru că ne 
depărtam unul de altul şi unul altuia nu îndrăzneam să zicem nimic. Atunci, cu 
adevărat mi-am cunoscut robia şi, căzînd la pămînt, am început a plînge călugăria 
mea, pierdută așa deodată. Și ziceam plîngînd astfel: "Pînă la atîta nevoie am venit 
ticălosul, pînă la aceasta m-au adus păcatele mele, ca la bătrîneţe să-mi pierd fecioria 
şi să fiu bărbat unei femei străine. Ce mi-a folosit că am lăsat pentru Dumnezeu în 
tinerețile mele, casa, părinţii şi însurătoarea, dacă voi face aceasta acum, pe care am 
trecut-o cu vederea de la început? Și numai pentru aceea rabd aceasta, căci, petrecînd 
odată în mînăs-tire, am dorit iarăşi patria mea. Ce să facem, o, suflete al meu? Vom 
pieri, ori vom birui? Să aşteptăm mila lui Dumnezeu cea ajutătoare? Ori să ne ucidem 
cu sabia noastră? Întoarce sabia ta în tine, o, suflete; pentru că ţi se cade să te temi 
mai mult de moartea sufletului, decît de moartea trupului, că și curata feciorie este 
mucenicie. Deci, să fiu aici ca un mucenic, zăcînd neîngropat în pustia aceasta şi să- 
mi fiu mie singur muncitor şi mucenic”. 


Zicînd acestea, m-am ridicat de pe pămînt, mi-am luat sabia, am tras-o, măcar 
că strălucea în întuneric şi se vedea vîrful ei fiind foarte ascuțit. Apoi am întors-o 


spre pieptul meu şi am zis către femeie: "Fii sănătoasă şi vie, o, femeie, iar pe mine 
să mă ai mucenic mort, mai bine decît bărbat viu”. Iar ea a căzut la picioarele mele 
şi mi-a zis: "Pe Domnul nostru lisus Hristos te jur în acest greu ceas şi te rog să nu- 
ți verşi sîngele tău pentru sufletul meu. Dacă voieşti să mori, apoi mai întîi spre mine 
să-ți întorci sabia şi s-o înfigi în mine. Și ucigîndu-mă mai întîi pe mine, pe urmă te 
vei ucide şi pe tine, ca aşa mai bine să ne însoţim între noi, pentru că eu mi-am ales 
partea, ca măcar de s-ar întoarce bărbatul meu, să-mi păzesc pînă la sfîrşit curăția, la 
care m-am deprins în robia aceasta. Deci mai bine doresc a muri decît s-o pierd. Ori 
pentru aceasta mori, ca să nu te împreunezi cu mine? Eu aş fi voit să mor, dacă tu ai 
fi cerut aceasta. Deci să mă ai soţie a curăţiei şi să iubeşti împreunarea sufletească, 
mai mult decît cea trupească, ca stăpînii noştri să te socotească că-mi eşti bărbat; iar 
Hristos să te ştie că-mi eşti frate duhovnicesc, şi cu înlesnire ne vor crede stăpînii 
noștri, părîndu-li-se că sîntem în însoţire trupească, de ne vor vedea iubindu-ne între 


SL 


NOI . 


Iar eu, zice Sfîntul Malh, m-am înspăimîntat şi m-am mirat de o minte așa 
înțeleaptă ca a femeii aceleia şi am iubit-o, şi aşa am întărit cuvînt ca să petrecem 
împreună în curăţie. Însă niciodată n-am privit spre trupul ei, nici nu m-am atins cu 
mîna de dînsa, temîndu-mă că-mi voi pierde fecioria, în trăirea cea curată cu dînsa, 
pe care am păzit-o de la începutul războiului cel cumplit ce ne-a fost. 


Într-o duhovnicească însoţire ca aceea, Cuviosul Malh a petrecut zile multe cu 
aceea femeie întreagă la minte. Şi se făcuseră preaiubiți de stăpînii lor, căci n-aveau 
nici un gînd de plecare de la dînşii, pentru că uneori Malh și cîte o lună întreagă nu 
mergea la casa stăpînilor săi, stînd în pustie ca un credincios şi osîrdnic păstor al 
turmei lui. 


După multă vreme a robiei sale, Cuviosul Malh, şezînd odată singur în pustie 
şi nevăzînd pe nimeni, decît numai cerul și pămîntul, a început în tăcerea sa a-și 
aduce aminte de petrecerea sa dinainte, fiind în mînăstire cu monahii, şi mai ales își 
aducea aminte de fața egumenului său, de la care învățase Scriptura și viaţa 
monahicească,; şi cugeta la cuvintele cu care era sfătuit de dînsul, ca să nu se despartă 
de locaş. Aceea aducîndu-şi aminte şi cugetînd, a văzut înaintea sa nişte furnici 
mișcîndu-se într-un loc strîmt; unele duceau sarcini mai mari decît ele singure, altele 
trăgeau seminţe, unele scoteau pămîntul afară şi îşi făceau ca o apărare de ploaie, 
altele îşi găteau hrană pentru iarnă, mărunțeau grăunţele cu gura, ca nu cumva, 
muindu-se, să încolțească şi să se întoarcă în iarbă, iar altele scoteau afară pe cele 
moarte. 


Dar ceea ce era mai de mirare, că atîta mulțime fiind, intrau și ieşeau fără a se 
împiedica una de alta, nici nu se împingeau, nici nu se strîmtorau, ci mai vîrtos, dacă 
vedea pe vreuna ducînd sarcină grea, îndată îi ajutau altele. 


Malh, privind la ele, şi-a adus aminte de cuvintele lui Solomon, care zice: 
"Mergi la furnică, o, leneşule, şi-i rîvneşte, văzînd căile ei, pentru că ea îşi gătește la 


vremea secerișului multă hrană”. Însă a gîndit şi aceasta, că viaţa din mînăstire este 
asemenea cu furnicarul, unde slujesc toţi împreună și nimeni nu are nimic al său, ci 
toate sînt de obşte. Şi a început a se întrista foarte în robia sa, suspinînd şi dorind să- 
şi vadă mînăstirea sa şi să vieţuiască în chilia sa de mai înainte. 


După ce s-a întors el în casa stăpînului, mergînd la bordeiul său, l-a întîmpinat 
păruta lui femeie și, văzîndu-l trist la față și tulburat, l-a întrebat de ce este mîhnit. 
Malh i-a spus gîndurile sale, iar ea îl sfătuia să fugă și-l ruga să n-o lase nici pe ea, 
ci s-o ia cu dînsul şi s-o dea în vreo mînăstire de fecioare. Deci, mult sfătuindu-se de 
aceasta, au început a se pregăti de fugă, şoptind între dînşii, dar între nădejde aveau 
şi gînduri de frică. În turma pe care o păştea Malh erau doi ţapi mari, pe care i-a tăiat 
şi din pielea lor a făcut doi saci, iar carnea a uscat-o şi s-au pregătit de drum; apoi, 
într-o seară tîrziu, împreună cu sora sa, au luat sacii aceia și carnea şi au plecat, avînd 
nădejdea în Dumnezeu. 


Şi, alergînd repede, sosind la rîul cel mare care era departe ca la zece stadii de 
la casa arapului aceluia, au luat sacii aceia, i-au legat tare şi s-au lăsat pe rîu, 
încălecînd pe saci, iar cu picioarele au înotat în partea cealaltă. Carnea pe care o 
aveau de drum, udîndu-se de apă, s-a afundat în rîu, rămînînd doar pentru trei zile; şi 
au băut apă pentru drumul ce-i aștepta. Apoi s-au pornit în cale, alergînd repede, 
fugind noaptea mai mult decît ziua, pe de o parte de frica saracinilor, iar pe de alta 
pentru arşița soarelui, care ardea cumplit pe acolo. Uneori, însă, mergeau şi ziua, deşi 
se ardeau de zăduf şi se uitau înapoi, temîndu-se să nu-i ajungă din urmă stăpînul lor. 


În a treia zi mergînd ei, au văzut de departe în urma lor doi saracini călări pe 
două cămile, alergînd repede. Îndată au cunoscut că este stăpînul lor care alerga după 
dînşii, luîndu-le urma pe nisip. Se temură foarte tare şi, rămînînd ca nişte morți, 
aşteptau ca să-i ucidă arapul. Dar, după rînduiala lui Dumnezeu, văzînd de-a dreapta 
lor o peşteră adîncă ce se întîmplase acolo, au stat înăuntru pe partea stîngă, neintrînd 
mai adînc într-însa, pentru că se temeau ca nu cumva, fugind de moarte, să cadă la 
moarte, fiindcă în nişte peşteri ca acelea se întîmplau să fie animale sălbatice, scorpii 
şi alte jivini purtătoare de otravă. 


Deci, temîndu-se şi de stăpînul lor care-i prigonea şi de răutăţile cele 
înfricoşate din peşteră, stăteau tremurînd, ca şi cum ar fi morți, gîndind la aceasta: 
"Dacă ne va ajuta Dumnezeu, vom scăpa de moarte, iar de ne va trece cu vederea pe 
noi păcătoşii, apoi îndată această peşteră mormînt o vom avea”. Ajungînd arapul la 
peştera aceea şi legîndu-şi cămilele una de alta, stătea înaintea uşii peșterii cu sabia; 
iar pe slugă a trimis-o în peşteră, ca să-i scoată afară, pentru că voia ca singur să-i 
taie pe amîndoi. 


Intrînd sluga aceea în peşteră ca la trei sau patru coţi, a trecut de ei, deoarece 
de la strălucirea soarelui intrînd la umbră, nu putea îndată să-i vadă stînd aproape, 
dar ei vedeau pe sluga aceea, care striga: "Ieşiţi, tîlharilor! leşiţi la moarte! Pentru ce 
Zăboviţi? leşiţi, că vă aşteaptă stăpînul!" Aşa strigînd acela, îndată din adîncimea 


peşterii alergînd o leoaică, l-a apucat de grumaz şi, omorîndu-l, l-a tras la culcuşul 
său. O, Preabunule Doamne, cît este de mare purtarea Ta de grijă pentru robii Tăi şi 
cît de grabnic îți este ajutorul, în cea mai de pe urmă primejdie! O vedeau aceasta 
Malh şi femeia, şi, 0, în cît de mare bucurie și frică erau împreună; căci văzuseră un 
vrăjmaș al lor pierind, neștiind ce va face celălalt, care stătea înaintea uşii supărat. 


Văzînd arapul că sluga zăboveşte în peşteră şi nici glasul lui nu se aude, a 
socotit că se împotrivesc doi contra unuia şi, nemaiputînd de mînie să aştepte mai 
mult, a intrat în peșteră cu sabia scoasă, răcnind cu sălbăticie ca o fiară cumplită. lar 
leoaica, auzind glasul, a alergat spre el și l-a prins, încă neajungînd la fugari săi; şi, 
ucigîndu-l şi pe acela, I-a tras alăturea cu dînşii, în culcușul său. 


Un ajutor ca acela minunat şi neașteptat al lui Dumnezeu văzînd fericitul Malh 
cu acea fericită femeie, au mulțumit milostivirii lui Dumnezeu celei mari. Dar încă 
şi după bucuria aceea le mai era frică, ca nu cumva şi pe dînşii să-i mănînce leoaica 
aceea; însă mai degrabă voiau ca de fiară să moară, decît să cadă în mîinile celor fără 
de omenie. 


Iar leoaica, luîndu-şi cu gura puii săi, a ieşit din peşteră; şi stînd ei mult timp 
tăcuți şi văzînd că leoaica nu se întoarce, au ieşit, plecîndu-se ziua acum. ȘI au văzut 
cămilele aproape de peşteră stînd, avînd pe dînsele pîine și băutură, şi, mîncînd și 
bînd, s-au întărit şi s-au bucurat. Apoi, încălecînd pe dînsele, s-au dus în calea lor, 
mulțumind lui Dumnezeu, şi în zece zile trecînd pustia aceea, au sosit la oştile 
grecești şi au spus tribunului toate cele despre dînşii; iar tribunul i-a trimis la Sabin, 
ducele Mesopo-tamiei. lar ducele cumpărînd cămilele de la dînşii şi bine gătindu-i 
de cale, i-a trimis bucuroși întru ale lor. 


Deci, pe acea fericită femeie, Cuviosul Malh a dat-o într-o mînăstire de femei, 
iar el s-a întors la al său locaş, din care a ieşit, dar a aflat acum mort pe egumenul, 
părintele său. Și a spus fraților toate cele ce i s-au întîmplat lui; şi şedea în mînăstire 
fără să iasă, sfătuindu-i pe ceilalți, ca niciodată să nu treacă cu vederea pe egumen, 
nici să iasă din miînăstire. Vieţuind cealaltă vreme a vieții sale cu plăcere de 
Dumnezeu, a trecut la Domnul, lăsînd după dînsul chip de întreagă înţelepciune, ca 
să ştie cei mai pe urmă, că întreaga înțelepciune nici de sabie, nici de pustietate, nici 
de fiară nu se biruieşte. Pentru că cel ce se dă pe sine lui Hristos, poate muri întru 
dreptate cu trupul, iar cu duhul nu poate fi biruit, întărindu-l Însuşi Hristos, 
Dumnezeul nostru, Căruia se cuvine slava în veci. Amin. 


63. VIAŢA CUVIOSULUI PARINTELUI NOSTRU VASILE CEL NOU 
(26 MARTIE) 


(Scrisă de Grigorie, ucenicul său) 


În zilele drepteredincioşilor împărați Leon cel Înţelept (886-912) şi fratele său 
Alexandru (912-913), fiii împăratului Vasile Macedon (867-886), în al zecelea an al 
stăpînirii lor, oarecare magistrați din părțile Asiei, fiind trimişi cu poruncă 
împărătească, s-au întors de acolo în cetatea Constantinopol. Și mergînd alături de 
nişte munţi neumblaţi şi pustii, au văzut pe omul acesta, de care ne este acum vorba, 
adică pe fericitul Vasile, umblind prin pustie, îmbrăcat în haine proaste, la chip străin 
şi înfricoşat, ca un hrănit prin pustie, şi îndată l-au prins. Apoi, minunîndu-se de 
chipul lui cel străin, îl socoteau că este iscoadă. 


Deci legîndu-l, s-au dus împreună cu el la Constantinopol, unde, ducîndu-se 
la împărați, le-au spus despre omul cel prins pe drum. lar împăratul Leon, văzîndu-l, 
l-a dat spre întrebare unui patriciu, ce se numea Samon, de neam agarean, ca să 
ispitească cele despre dînsul cine este, de unde este și cum îi este numele. Deci, 
Samon patriciul, luînd pe omul lui Dumnezeu, l-a dus în casa sa şi, şezînd cu toți 
sfetnicii săi, cu mîndrie a poruncit să aducă înaintea feţei sale pe fericitul. 


Adus fund înaintea lui, nu i-a dat vrednica cinste şi închinăciune. Şi a zis către 
dînsul Samon: "Cine eşti, de unde ești și cum îţi este numele tău?" Iar el nu i-a dat 
răspuns, ci stătea, tăcînd şi căutînd cu ochi blînzi spre dînsul. Deci, a grăit iarăși către 
dînsul: "Spune-ne nouă, de unde ești?" Sfîntul a zis către dînsul: "Dar tu cine eşti și 
de unde eşti?" Iar Samon i-a zis: "Noi pe tine te întrebăm, cine ești şi de unde vii? lar 
cine sînt eu, nu se cade ție a mă întreba. Dar de voiești să ştii ceva despre mine, îţi 
vol spune. Eu sînt Samon patriciul şi mai marele postelnicilor împărăteşti. Deci, 
spune şi tu, cine eşti şi de unde eşti şi ce fel îţi este viaţa ta?" 


Grăit-a către dînsul fericitul: "Eu sînt străin, unul din cei ce petrec pe pămînt". 
Zis-a către dînsul Samon: "Bine zic aceia, dar, despre tine, că eşti iscoadă şi ai venit 
să încerci stăpînirea grecească". lar cuviosul la aceasta n-a răspuns nimic. 


Mulţi din cei ce stăteau înainte îl întrebau, zicîndu-i: "Cine eşti?" Şi nu le 
răspundea. Atunci a poruncit Samon să aducă înaintea lui toiege verzi, vine de bou 
uscate și cele mai înfricoşate unelte, spre îngrozirea lui, că doar s-ar teme şi ar spune 
de unde este. Iar el, văzîndu-le pe toate acelea, nu zicea nimic. Apoi a poruncit ca să- 
| întindă patru inşi şi să-l bată cu vine de bou, întrebîndu-l cine este. Şi fiind bătut 
tare, sfîntul nu le răspundea, ci răbda, tăcînd. Şi pînă într-atit l-au bătut, pînă cînd li 
s-a părut că îndată va muri. Apoi, luîndu-l ca pe o bîrnă, el neputînd umbla, l-au dus 
şi l-au aruncat în temniță. 


A doua zi, neîmblînzita fiară, Samon, şezînd la judecată, a poruncit să aducă 
pe cel închis. Şi ducîndu-se trimișii, au aflat uşile temniţei încuiate, iar pe acela stînd 
afară sănătos cu trupul şi aşteptîndu-i pe ei. lar ei s-au mirat de aceasta foarte mult. 
Deci l-au întrebat pe el, zicînd: "Spune-ne nouă, cum ai ieşit din temniţă, fiind uşile 
încuiate?" Dar fericitul n-a răspuns nimic şi mergea cu ei, ca să stea înaintea 
patriciului. Atunci unii dintre dînşii, alergînd înainte, au spus lui Samon ceea ce se 
făcuse, adică cum îl aflaseră în afara temniţei. Samon s-a mirat și toți cei împreună 


cu dînsul, auzind unele ca acelea, și nu credeau cele spuse. Iar alţii ziceau că este 
vrăjitor şi cu farmece a făcut o minune ca aceea. Samon patriciul îl întreba pe sfîntul 
cu dinadinsul şi cu cercetare, ca să spună cine este. lar cuviosul nu 1-a dat răspuns. 
Deci Samon, mîniindu-se foarte tare, a poruncit ca să-l întindă pe pămînt şi să-l bată 
cu toiege fără cruţare, pînă ce va spune cele despre sine, cine este şi de unde este. 


Deci l-au bătut mult, încît șase toiege s-au sfărîmat, iar el răbda vitejeşte în 
mare tăcere, nerăspunzînd nimic, încît se mirau toți de răbdarea și tăcerea cea 
negrăită a cuviosului. Și a zis Samon: "Știu că voiește să se laude iscoditorul acesta 
şi să zică: "I-am biruit cu tăcerea”. Dar astfel mă jur, pe sănătatea singurilor mei 
stăpînitori, că nu-l voi lăsa să se laude și să-şi bată joc de noi”. 


Deci a poruncit să-l bată toată săptămîna aceea, în fiecare zi, dîndu-i cîte trei 
sute de lovituri cu bicele şi trei sute de toiege. Iar el răbda acea muncire, tăinuindu- 
şi fapta bună care era într-însul. Căci din tinereţe se făcuse monah și se dusese în 
pustie, unde s-a nevoit ani destui. În tot timpul nevoinţei sale în pustie avea viaţa 
aspră, hrănindu-se numai cu verdeţuri, umbla desculț şi îmbrăcat cu haine proaste și 
nu voia să spună cuiva despre îmbunătățita sa viaţă. Tăcea, pentru că zice Domnul 
nostru lisus Hristos: Să nu știe stinga, ce face dreapta ta. Pentru că tot cel ce-şi arată 
faptele sale cele bune, îşi ia plata sa, adică lauda cea de la oameni, iar de veşnica 
slavă se lipseşte. lar cel ce dorește viața veşnică, acela îşi tăinuieşte înaintea 
oamenilor a sa faptă bună şi, chiar de s-ar şi bate, tace. Cu adevărat un om ca acela 
este mucenic. 


Trecînd săptămîna aceea în care în toate zilele îl băteau pe sfînt, multe dureri 
a răbdat şi, înştiințîndu-se Samon patriciul că sfîntul mucenic este întru nesupunere, 
iarăşi a şezut la judecată şi, punîndu-l înainte, a căutat cu mînie la dînsul și i-a zis: 
"Necuratule între oameni, pînă cînd tăinuiești înşelăciunea în inima ta? Spune-ne 
nouă, cine şi de unde eşti?" Răspuns-a lui fericitul: "Cei ce fac în taină faptele uriîte, 
precum faci şi tu, pe aceia cu adevărat se cuvine a-i numi mai necuraţi”. lar Samon 
de o vădire ca aceea de mare ruşine s-a umplut încît, ruşinîndu-se de cei ce stăteau 
înaintea lui şi aprinzîndu-se de mînie şi de iuțime mare, a poruncit să aducă curele şi 
să lege mîinile cuviosului. Apoi, cu frînghii legîndu-i tare coastele, iar piciorul lui 
cel drept legîndu-l înapoi de coaste, să-l spînzure de o grindă cu capul în jos într-o 
cămară; şi cu inelul său a pecetluit uşa cămării aceleia. Deci astfel l-a lăsat să 
spînzure, pînă ce va spune despre sine, cine şi de unde este. Toţi cei ce erau acolo 
cîrteau în taină asupra lui Samon, mîniindu-se și numindu-l ticălos pentru o muncire 
ca aceea ce se făcea de dînsul omului celui nevinovat. 


Stînd sfîntul astfel spînzurat trei zile şi trei nopți, iar după trei zile mergînd 
muncitorul şi deschizînd uşa, l-a aflat pe mucenic spînzurat. Însă, văzîndu-l la faţă 
luminat, ca şi cum nu pătimise nimic rău, s-a mirat și mergînd mai aproape de dînsul, 
a zis: "Cine şi de unde eşti? Au nu te-au învăţat minte pe tine muncile acestea?" Iar 
fericitul nerăspunzînd nimic, a poruncit să-l pogoare de pe grindă şi să-l dezlege. 


Fiind dezlegat, sfîntul a stat cu trupul sănătos, vindecîndu-l darul lui Hristos 
şi neavînd nici o vătămare. Toţi minunîndu-se preamult, a zis Samon: "Au nu am zis 
bine că omul acesta este fermecător? Pentru că iată, nici cît de puţin n-a bolit cu 
trupul; dar eu degrabă îi voi dezlega puterea vrăţitoriei lui. Chemaţi la mine pe 
hrănitorul de fiare". Acela venind, i-a zis: "Să pregăteşti pentru dimineaţă un leu mai 
cumplit, nedîndu-i astăzi hrana cea rînduită, ca să fie flămînd; şi vom vedea pe 
fermecătorul acesta, de-l va birui şi pe leu”. A doua zi s-a adunat mulţime de popor 
la privelişte şi un leu groaznic s-a slobozit, răcnind foarte tare de foame. Şi ducîndu- 
| acolo pe Sfîntul Vasile, l-au aruncat la leu spre mîncare; iar leul, văzînd pe prea 
cuviosul, a început a tremura și, apropiindu-se, s-a culcat şi se tăvălea înaintea 
picioarelor lui, ca oaia fără de răutate, încît toți mirîndu-se, strigau: "Doamne 
miluieşte!" 


Apropiindu-se cuviosul de leu, îl netezea cu mîna sa cea dreaptă şi, apucîndu- 
] de ureche, l-a scos afară, strigînd către cei ce stăteau înainte: "lată oaia voastră, iată 
oaia". Dar o minune ca aceasta făcîndu-se, nicidecum n-a voit Samon cel de alt neam 
să cunoască şi să înțeleagă că omul cel muncit de dînsul este al lui Dumnezeu. Deci 
a poruncit ca noaptea să-l înece pe sfînt în mare. 


Slugile, luînd pe mucenic întru a treia strajă de noapte, l-au dus cu o corăbioară 
pe mare şi întru adînc aruncîndu-l legat, s-au întors. Iar cu porunca lui Dumnezeu, 
Cel ce păzeşte pe sfinții Săi, îndată doi delfini din mare luînd pe cuviosul pe spatele 
lor, l-au scos la malul ce se numea Evdomi, şi era acela al şaptelea înaintea 
Constantinopolului. Acolo l-au pus pe uscat; şi, deodată, i s-au dezlegat mîinile și 
picioarele. Deci sfîntul, sculîndu-se, s-a dus în cetate. Dar încă nu erau deschise 
porţile cele de aur și a şezut lîngă ele, vrînd să se odihnească puţin. Într-acea vreme 
a venit acolo un om care era cuprins foarte tare de boala frigurilor şi a şezut aproape 
de sfîntul, tremurînd şi suspinînd de durere. 


Făcîndu-i-se milă cuviosului, şi-a pus mîna pe dînsul şi, rugîndu-se, l-a 
tămăduit. lar omul, văzîndu-se tămăduit, a căzut la picioarele cuviosului şi-l ruga să 
meargă cu el în casa lui. Omul acela era unul din cei mai mici cetăţeni, cu numele 
loan; şi a mers cuviosul cu el, bucurîndu-se. lar loan cu soţia sa l-au primit cu 
dragoste şi, fiind vremea prînzului, au pus masă şi au mîncat, veselindu-se. Iar loan 
a spus femeii sale cum l-a tămăduit cuviosul prin chemarea numelui lui Hristos şi s- 
a bucurat femeia foarte de un oaspete ca acela, că s-a învrednicit a primi pe plăcutul 
lui Dumnezeu în casa sa. Pentru că era şi aceea foarte iubitoare de Hristos şi de străini 
şi petreceau întru frica lui Dumnezeu; iar numele ei era Elena. 


După aceea, loan şi Elena, femeia lui, au început a-l ruga pe sfîntul să le spună 
cine şi de unde este? Răspuns-a sfîntul: "De unde sînt nu se cade acum a spune, ci 
mai pe urmă veți ști; iar acum voiesc să mă duc pentru rugăciune în Mînăstirea 
Icoanei celei nefăcute de mînă, a Preasfintei Născătoare de Dumnezeu, care singură 
de sine s-a zugrăvit". Şi sculîndu-se s-a dus, urmîndu-l loan. Apoi săvirşind acolo 
rugăciunile sale, s-a întors în casa lui loan pentru rugămintea aceluia. Şi supărau loan 


şi soţia lui pe sfîntul, cu rugămintea să le spună cele despre sine. Iar el a zis: "Eu sînt 
acela pe care Samon patriciul l-a aruncat în adîncul mării. Dar Domnul meu lisus 
Hristos, Căruia Îi slujesc din tinereţile mele, precum ştie, m-a păzit nevătămat". Şi 
le-a spus cum îl cheamă şi apoi toate pe rînd, cîte i-a făcut patriciul împărătesc. lar 
ei se minunau, căci auziseră despre dînsul şi mai înainte cum l-a muncit Samon și 
cum nu l-a vătămat fiara, pentru că străbătuse vestea despre minunea aceea prin toată 
cetatea. Apoi îl rugară să petreacă cu dînşii în casa lor în toată vremea vieţii sale; şi 
plăcută i-a fost aceea sfîntului. 


Deci i-au pregătit o casă de rugăciune şi sfeşnic unde înălța cele obişnuite lui 
Dumnezeu. Și cine poate să spună izvoarele lacrimilor lui pe care le vărsa în 
rugăciuni către Dumnezeu? Cine va număra plecarea genunchilor lui? Cine va 
povesti privegherile cele de toată noaptea? Pentru că fără de somn petrecea toate 
nopțile. Dar încă şi obiceiurile lui cele bune cine le va spune cu de-a-mănuntul? Spre 
mînie niciodată nu s-a mișcat, fiind ca un stilp neclintit; era blînd ca un alt Moise şi 
David, liniştit ca Iacob, iar milostiv mai mult decît Avraam. Pentru că acela din multa 
sa bogăţie făcea milostenie, iar acesta din sărăcia sa pentru Dumnezeu, făcea mult 
bine săracilor. Pentru că ceea ce 1 se dădea de iubitorii de Hristos, îndată împărțea la 
cei ce nu aveau. 


Locuind Sfîntul Vasile la acel iubitor de Hristos, loan, au început, după puţine 
zile, a veni la dînsul oamenii, unii pentru folos, iar alții aduceau pe bolnavii lor pentru 
tămăduire; pe acei bolnavi cuviosul, punînd mîinile sale şi făcînd rugăciune, îi 
tămăduia cu darul lui Hristos. Și s-au preamărit numele şi viața lui Vasile în acea 
cetate, încît mulți, nu numai din popor, ci şi din cetăţeni, veneau la dînsul. Avea încă 
şi darul mai înainte-vederii, şi fiecăruia ce venea la dînsul, mai înainte îi vedea faptele 
cele tăinu-ite, ori bune ori rele. În singurătate, mustrînd pe cei sănătoşi, pe mulţi i-a 
ridicat spre pocăință. Şi mai înainte vedea cele ce vor fi şi înainte le spunea 
proorocește, precum va povesti cuvîntul. 


Murind împăratul Leon, apoi și Alexandru fratele lui sfirşindu-se după un an, 
a rămas la împărăție Constantin, fiul lui Leon, cel numit Porfirogenitul, cu maica sa 
Zoe (913-959). Dar, de vreme ce Constantin era încă foarte mic, i-au pus păzitori şi 
rînduitori împărăției pe Nicolae, patriarhul Constantinopolului şi pe loan, păzitorul 
palatului, care se poreclea Garida. Acelora le era încredinţat ca să îndrepteze toate 
lucrurile împărătești, pînă ce împăratul cel tînăr va veni în vîrstă. Într-acea vreme au 
năvălit barbarii asupra ţării grecești și pustiau pămîntul împrejurul 
Constantinopolului, încît nu era cine să strîngă putere de oaste și să iasă la război 
împotriva barbarilor ce năvăliseră. Împărăţia grecească era în tulburare şi în 
primejdie mare, iar poporul Constantinopolului striga asupra patriarhului Nicolae, că 
nu poartă bine grija şi nu rînduieşte bine împărăția. 


Atunci Nicolae, sfătuindu-se cu ceilalți boieri mari, a scris voievodului 
Răsăritului, cu numele Constantin, ce se poreclea Duca, să vină în cetatea 
împărătească şi să primească sceptrul împreună cu Constantin, tînărul împărat, care 


era crescut în palatul împărătesc şi, ca un bărbat tare şi viteaz în războaie, să 
năvălească împotriva celor de alt neam. Pentru că bărbatul acela, Constantin Duca, 
era foarte viteaz şi ostaş nebiruit, înfricoşat potrivnicilor, care lucru şi singuri de 
multe ori l-au mărturisit. Căci vedeau ieșind foc din armele lui Constantin și din 
nările calului său, pornind asupra lor, arzîndu-i și izgonindu-i, încît nu puteau să stea 
împotriva feţei lui. Constantin tăinuia acel dar ce-i era dat de la Dumnezeu, pentru 
că zicea: "Dormind eu în tinerețile mele, mi-a stat înainte o femeie prealuminoasă, 
cu porfiră împărătească îmbrăcată şi cu un cal de foc lîngă dînsa. lar pe acel cal erau 
arme de foc şi mă silea să mă înarmez cu acele arme de foc şi să încalec pe acel cal 
înfricoşat, nevrînd eu şi temîndu-mă. După ce am făcut aceea, a zis către mine: "Să 
se teamă de tine vrăjmaşii lui Dumnezeu și hulitorii Fiului Meu şi ca ceara să se 
topească de la faţa ta!" Aceasta zicîndu-mi, s-a dus”. 


Aceasta spunea despre sine bărbatul acela, la care, dacă a venit scrisoarea 
patriarhului pentru primirea împărăției, el se lepăda, zicînd că e nevrednic a fi la o 
stăpînire înaltă ca aceea. Dar patriarhul şi toată suita au trimis iarăşi scrisori la dînsul, 
chemîndu-l la împărăteasca vrednicie, iar el le-a scris înapoi: 


"Nu mi se cade mie să fiu cu unsul Domnului, cu împăratul, deși este mic cu 
anii, şi a greşi Dumnezeului meu; şi încă mă tem ca nu cumva vreo înşelăciune şi 
meșteșug să se afle între voi şi mă veţi pierde pe mine". O scrisoare ca aceea primind 
de la dînsul patriarhul şi boierii din Constantinopol, au trimis a treia oară la dînsul, 
fiecare deosebit scriindu-și al său jurămînt, jurîndu-se pe cinstitul lemn al făcătoarei 
de viață Crucii Domnului, că nu cu suflete înşelătoare, ci cu drepte inimi îl chemau 
la împărăţia tînărului împărat. Iar el, crezînd jurămîntul lor, a venit la Constantinopol 
cu casnicii săi, unde l-au întîmpinat boierii şi cetățenii cu multă slavă şi cinste. 


Intrarea lui în cetate s-a făcut dimineaţa, pe cînd răsărea soarele. ŞI i s-a făcut 
un semn, nu bun, vestindu-i dinainte moartea prin ucidere, pentru că, soarele 
strălucind luminos, o ploaie mică a căzut, iar picăturile care cădeau pe pămînt erau 
sîngerate. lar patriarhul Nicolae şi cu sfetnicii lui, văzînd venirea și cinstita 
întîmpinare de către popor a lui Constantin Duca, şi-au schimbat într-alt fel sfatul şi 
i-au închis intrările împărăției, nelăsîndu-l să meargă la împărat şi la maica acestuia. 
Iar el şi-a pus cortul său lîngă priveliște, la alergarea cailor. Şi veneau la dînsul boierii 
cei mari şi cetățenii închinîndu-se lui, numindu-l împărat. lar unii din boierii care se 
cunoşteau cu Sfîntul Vasile şi aveau dragoste către dînsul, mergînd la el, îl întrebau 
deosebit cum are să fie sfîrşitul acelui lucru ce s-a început. Sfîntul, plîngînd, le spunea 
că nu vor trece trei luni şi va fi sfîrşit sîngerat lui Constantin Duca, cel chemat la 
împărăție, şi tuturor celor ce se țin de dînsul. Spunînd acelea, fericitul se tînguia 
nemîngiiat şi neîncetat, pînă la slăbire. 


Deci aceia, închizîndu-se în casele lor, petreceau în tăcere, neieşind nicăieri şi 
aşteptînd cu frică sfîrşitul cel proorocesc. Doi frați dintr-un pîntece ai unui boier 
mare, amîndoi cu cinstea protospătari, au mers la sfîntul şi l-au întrebat, zicînd: "Oare 
bine este ca să mergem la împăratul, cel nou-numit, şi să-i slujim?" Iar sfîntul le 


răspundea cu lacrimi: "Fiilor, să nu mergeţi acolo, că de veţi fi împreună cu dînsul, 
apoi unul cu ucidere de sabie va muri, iar altul tăierea urechilor şi a nasului va pătimi 
şi de riîs va fi la cei ce-l vor vedea, în toată viaţa sa”. Aceia, nebăgînd în seamă 
cuvintele sfîntului, s-au dus la privelişte şi cu cel nou-numit împărat s-au făcut una. 


După două luni, Constantin Duca, cel chemat la împărăție cu jurământul 
patriarhului şi rugămințile a toată boierimea, văzîndu-se amăgit și batjocorit, nu s-a 
răzbunat pentru aceasta, el, ca unul ce era viteaz în războaie şi avea după dînsul 
mulțime de ostaşi şi de popor. Pentru că putea, cu puterea ostașilor şi a poporului, să 
sfărîme porțile împărăteşti încuiate şi să intre, sau să înconjoare cetatea mult timp și 
să nu le slobozească cele de trebuință pentru hrană, şi atunci singuri ar fi căutat milă 
de la dînsul, şi intrarea iarăşi i-ar fi fost liberă. Însă el, fiind bărbat drepteredincios şi 
temător de Dumnezeu, nu voia ca pentru dînsul să pătimească cineva rău, nici nu 
căuta ca prin sîngeroasă cale să se suie la treapta împărătească. Spre Dumnezeu 
punîndu-şi nădejdea şi spre jurămîntul patriarhal şi boieresc încă nădăjduind, s-a 
sfătuit cu ai săi să meargă fără război şi fără arme întru cele împărăteşti, cu pace, prin 
porțile de aramă, rupîndu-le, pentru că erau tare încuiate, şi zicea: "De ne vor primi 
cu blîndeţe bine va fi, iar de ne vor ucide, vor da pentru noi răspuns la Dumnezeu, 
înaintea Căruia o să ne judecăm, căci cu rugăminte şi cu jurăminte, chiar nevrînd noi, 
ne-au amăgit”. 


Acestea zicînd, a pus jurămînt asupra tuturor celor ce erau cu dînsul, ca să nu 
îndrăznească nici unul să-şi scoată sabia sau săgeata în arc să pună asupra celor ce se 
împotriveau lor, căci -zicea el - nici o picătură de sînge a unui creştin să nu se verse 
pentru el. Așa sfat făcînd și jurămîntul întărindu-l, au pornit spre porțile cele de 
aramă. După ce cu sila le-au deschis şi mergeau încet spre palatele împărăteşti, 
îndată, din porunca patriarhului şi a sfetnicilor lui, săgetătorii pregătiți pentru aceea 
au început a săgeta împotriva lor şi a răni pe mulți; iar pe Duca l-au rănit tare în 
coastă, sub mîna dreaptă, şi a căzut la pămînt, gemînd de durere. 


Apoi, cei de prin palat înarmaţi, a căror mulțime era adunată pentru aceea, au 
pornit cu săbiile asupra celor ce intrau cu pace şi nu se luptau împotriva lor și au 
început a-i tăia ca pe nişte mlădiţe. Deci au omorît pe Constantin Duca, pe fiul său şi 
pe mulți alţii, iar pe ceilalți care apucaseră să fugă, i-au prins vii şi într-acelaşi ceas 
i-au muncit pe dînșu; pe unii tăindu-i în două, pe alții spînzurîndu-i pe lemn înaintea 
porților cetăţii, iar altora tăindu-le nasurile, urechile şi vinele. Au căzut atunci cu 
Constantin Duca, ca la trei mii de bărbaţi nevinovați. Atunci şi acei doi fraţi proto- 
spătari, care veniseră la Sfîntul Vasile, au pătimit după proorocia cuviosului, pentru 
că unuia dintre dînşii 1 s-a tăiat capul, iar altul a suferit tăierea urechilor şi a nasului. 


După aceea, lui Duca cel ucis ostașii i-au tăiat capul, asemenea și fiului său, şi 
le-au dus la patriarhul Nicolae şi la sfetnicii lui. Patriarhul a dat daruri celor ce au 
ucis pe Constantin, iar capul lui a poruncit să-l poarte în suliță prin toată cetatea, spre 
batjocură, iar trupurile celor ucişi de sabie să le arunce în mare. O vărsare de sînge 
nedreaptă ca aceea s-a făcut atunci în Constantinopol, spurcîndu-se cetatea cu sînge 


de bărbaţi nevinovaţi, care, ca sîngele lui Abel, striga din pămînt către Dumnezeu, 
contra ucigaşilor. Astfel, nu de sabia vrăjmașilor celor de alt neam, ci de sabia celor 
de o credinţă şi un gînd, fiind prieteni şi frați, a căzut puternicul voievod Constantin 
Duca, cel numit de dînșii împărat. Ostașul cel slăvit cu vitejia, plăcutul lui Dumnezeu 
şi iubitul poporului, a pierit de jurămîntul oamenilor celor călcători de jurămînt și 
fără de socoteală. Însă sufletul lui cel drept s-a sălăşluit în sînul dreptului Avraam; 
asemenea şi sufletele celorlalți care au pătimit cu dînsul s-au învrednicit milei lui 
Dumnezeu. 


Acest lucru s-a adeverit cu o minune ca aceasta: Deasupra trupurilor celor care 
spînzurau, s-au văzut în toate nopțile pogorîndu-se stele peste capetele lor, strălucind 
prealuminos, pînă la răsăritul soarelui. Aceasta cu dovedită însemnare arăta că au 
pătimit cu nevinovăție şi că sufletele lor sînt sălășluite în luminile sfinților. Şi acestea 
s-au zis spre arătarea proorocescului duh care era în Cuviosul părintele nostru Vasile, 
că cele ce el mai înainte le-a proorocit, așa s-au şi întîmplat. Dar iată încă şi altele 
asemenea celor dintii prooroci ale lui. 


Roman patriciul, fiind ridicat pentru ocîrmuirea împărăției împreună cu tînărul 
împărat Constantin Porfirogenitul, 1-a dat de soție acestuia pe fiica sa, Elena, după ce 
acesta a venit în vîrstă. El avea şi alt ginere, ce se numea Saronit, cu dregătoria 
patriciu, care se mîndrea cu slava şi cu bogăţia sa şi gîndea vicleşuguri în inima sa, 
adică cum ar putea pierde pe împăratul Constantin, ca să răpească împărăția pentru 
el. 


Aproape de curtea lui Saronit era casa acelui iubitor de Hristos, loan, la care 
locuia Cuviosul Părintele nostru Vasile. Văzînd sfîntul cu ochii săi mai înainte 
văzători gîndul cel viclean al lui Saronit, zicea în sine: "Văd pe ticălosul acesta ce fel 
de sfaturi împotriva lui Dumnezeu alcătuieşte în inima sa. Dar voi merge şi-l voi 
mustra, ca doar se va lăsa de pornirile sale nebunești”. 


Într-una din zile, cînd Saronit ieşea călare de la casa sa cu multă mîndrie şi 
mergea spre împărăteştile palaturi, trecea şi Sfîntul Vasile pe cale și a început a grăi 
cu mare glas către dînsul: "Pentru ce inima ta gîndeşte cele viclene împotriva 
moştenirii lui Hristos? N-ai să ai parte de soarta împărătească! Încetează şi nu te 
osteni în zadar, ca nu vreodată să se mînie asupra ta Domnul, că vei pierde ceea ce ţi 
se pare că ai, adică cinstea patriciei”. 


Saronit, auzind acestea, s-a umplut de mare mînie şi, repezindu-se asupra lui, 
l-a bătut peste cap cu biciul ce-l avea în miini, făcîndu-i multe răni şi ocărîndu-l cu 
cuvinte dosăditoare, apoi s-a dus în calea sa. Fericitul Vasile, suferind cu răbdare 
bătăile, a doua zi iarăși l-a întîmpinat pe cînd ieşea din casă şi cu aceleaşi cuvinte |- 
a mustrat ca şi ieri. Atunci Saronit a poruncit slugilor sale să-l prindă pe sfîntul şi să- 
| ducă la casa sa pînă ce se va întoarce de la palatele împărătești. După ce s-a întors, 
a poruncit să pregă-tească toiege spinoase şi, punînd înaintea sa pe sfîntul, a zis către 
dînsul: "Spune-mi, răule bătrîn, ce diavol te-a îndemnat să mă întîmpini cu astfel de 


îndrăzneală şi să grăiești asupra mea unele ca acelea înaintea tuturor? Nu ştii oare că 
sînt ginere împărătesc şi mă găsesc cel dintîi în palaturile împărăteşti? Apoi că am și 
bogăție nenumărată ca nisipul de pe marginea mării, am slugi, averi şi sate, mulțime 
nespusă de turme, argint şi aur nenumărat, încă şi slava îmi este mare şi mi s-a dat 
cinste de la Dumnezeu, de la împărați şi de la toți boierii? Iar tu, fiind cel mai prost 
bătrîn şi cerşetor sărac, cum ai îndrăznit a mă dosădi înaintea a tot poporul cu nişte 
cuvinte ca acelea, ocărîtoare şi mustrătoare? Spune-mi mai înainte, pînă nu te voi da 
la moarte!" 


Fericitul îi răspunse: "Socoteşti oare că este tăinuită înşe-lăciunea și viclenia 
pe care o ascunzi în inima ta? Singur Domnul mi-a descoperit că gîndeşti să 
îndrăzneşti ceva asupra împărăției. Dar să părăseşti acea necuvioasă dorinţă şi să nu 
cugeţi rele asupra unsului Domnului, pentru că îți mărturisesc că, de nu te vei lăsa de 
acel rău sfat, se va mînia Domnul rău asupra ta şi-ţi vei pierde pomenirea ta de pe 
pămînt”. 


Atunci nebunul Saronit, aprinzîndu-se de mînie şi schim-bîndu-se la față, a 
poruncit să-l întindă pe sfînt la pămînt şi să-l bată cu toiege fără cruţare, zicînd către 
slugi: "Bateţi-l bine, pînă ce se va izgoni dintr-însul duhul proorociei celei 
mincinoase". ŞI bătură pe sfînt ca pe un lemn nesimţitor, căci nimic nu răspundea, 
nici trupul nu mișca, nici nu se văita, nici altceva nu se auzea, decît numai bătaia 
toiegelor. Apoi, poruncind să înceteze, a închis pe pătimitor într-o închisoare strîmtă. 
A doua zi, scoțîndu-l, l-au bătut iarăşi fără milă cu vine de bou, l-au legat şi l-au 
închis. 


A treia zi, prînzind şi îmbătîndu-se, l-a scos iar pe sfîntul şi a poruncit ca să-l 
bată cumplit cu beţele şi, pe cînd îl bătea, uşile casei lui Saronit erau deschise. Iar 
femeia cea binecuvîntată, Elena, soţia lui loan, trecînd pe acolo şi văzînd că-l bătea 
pe Cuviosul Vasile, a alergat repede în casa aceea și a căzut peste sfîntul care era 
bătut şi, strigînd cu amare lacrimi, a zis: "Pe mine păcătoasa să mă bateţi, iar pe 
acesta, care este lumina mea, părintele meu cel duhovnicesc şi păstor, lăsaţi-l! Pe 
mine să mă ucideţi în locul lui, iar pe el eliberaţi-l!" Iar Saronit, omul cel cu nărav 
de fiară, a zis cu mînie către slujitori: "Bateţi-o şi pe aceasta, de vreme ce aşa doreşte, 
căci socotesc că este desfrînata lui”. Și au bătut-o atît, încît o credea că este fără 
suflet. 


Apoi a poruncit s-o ia de picioare și s-o tragă afară din curte ca pe un cîine 
mort. lar cuviosului părinte, legîndu-l cu o curea și spînzurîndu-l, i-au făcut pînă la 
cinci sute de răni, bătîndu-l cu vine de bou; şi toate le răbda vitejeşte sfîntul, 
întărindu-l Dumnezeu. Apoi, dezlegîndu-l, l-a închis iarăşi în temniță. 


În acea noapte, Saronit a avut un vis, însemnîndu-i înainte pierzarea. Visul era 
în acest chip: 1 se arăta un stejar foarte înalt şi cu multe ramuri, în al cărui vîrf un 
corb își avea cuibul şi îşi acoperea puii cu aripile sale. Apoi a văzut pe doi oameni 
oarecare ce veniseră la stejar cu topoarele, voind să-l taie, şi grăiau unul către altul: 


"Corbul acela, mult croncănind, nu lasă pe împărat să doarmă în pace!" Celălalt 
răspunse: "Dar şi pe iubitul lui Dumnezeu, Vasile, rău l-a muncit". Apoi începură a 
tăia copacul. Și după ce a căzut la pămînt, unii alergau îmbrăcaţi cu vechi rupturi și 
luau ramurile cele căzute din copac şi le aruncau în foc. Acolo a mai văzut şi pe 
Cuviosul Vasile, stînd lîngă copacul cel tăiat şi zicînd: "Tot lemnul care nu face rod 
bun îl taie şi se aruncă în foc”. Apoi, întorcîndu-şi cuviosul către dînsul vorba, a zis: 
"Nu ţi-am zis oare, să-ţi laşi socotinţa ta cea rea, ca să nu pierzi şi acea înălțime pe 
care o al?" 


Deşteptîndu-se din somn, ticălosul Saronit s-a simțit rău bolnav şi, socotind în 
sine vedenia aceea, îi veni frică şi mîhnire. Deci a trimis îndată de a dezlegat pe 
sfîntul din legături şi l-a eliberat. Apoi, ducîndu-se cuviosul la locuinţa sa şi văzîndu- 
| loan s-a bucurat foarte; dar văzîndu-i rănile cele cumplite, plîngea. Ase-menea și 
toți cei ce iubeau pe sfîntul, auzind că este liber, s-au adunat în casa lui loan, 
bucurîndu-se şi plîngînd. lar soția lui loan, fericita Elena, după acea nemilostivă 
bătaie, bolind, degrabă s-a sfîrşit. Dar şi ticălosul Saronit nu s-a mai sculat din boala 
sa, pentru că în acele zile a murit şi s-a împlinit ceasul aceluia şi proorocia Sfîntului 
Vasile. 


Nu după multă vreme, drepteredinciosul şi bunul bărbat Ioan, care slujea 
cuviosului, s-a dus către Domnul şi a rămas Sfîntul Vasile singur, în casa aceluia. Și 
veneau în toate zilele mulţi, aducîndu-şi bolnavii lor, iar sfîntul îi tămăduia pe dînșii 
cu rugăciunea sa. Asemenea şi mulțime de săraci alergau la fericitul, pentru că le 
împărțea lor toate cele aduse lui de la iubitorii de Hristos şi nu lăsa la sine nimic pînă 
a doua zi. După aceasta, un cetăţean oarecare dreptcredincios şi iubitor de Dumnezeu, 
anume Constantin, socotit ca barbar, a poftit cu rugăminte multă şi cu lacrimi pe 
Cuviosul Vasile să vină la dînsul şi să locuiască în casa lui şi i-a pregătit chilie 
deosebită și liniştită. Şi, precum oarecînd sumaniteanca Sfîntului Prooroc Elisei, tot 
astfel bărbatul acela a pregătit plăcutului lui Dumnezeu, Vasile, pat, masă, scaun și 
sfeşnic şi l-a încredințat uneia din bătrîne, cinstită şi îmbunătățită, care de mulți ani 
petrecea în văduvie curată şi de Dumnezeu plăcută, cu numele Teodora, ca să-i 
slujească omului lui Dumnezeu. Iar cînd venea cineva, vrînd să-l vadă pe sfîntul şi 
să vorbescă cu el, aceea vestea fericitului pentru cei ce veneau. Iar el, din chilie 
mergînd în casa Teodorei, primea pe cei ce veneau. 


Deci în toate zilele mergea în casa Teodorei, primind și învăţind pe cei ce 
veneau, tămăduind bolnavii şi mîngîind pe cei săraci ce se adunau la dînsul, cu darea 
celor de trebuință. lar seara Sfîntul Vasile se ducea în chilia sa ca să-şi săvîrşească 
obişnuitele lui rugăciuni către Dumnezeu. Și se făcuse numele lui slăvit în tot 
Constantinopolul şi se cinstea nu numai de mireni, ci şi de cei duhovniceşti. Căci îl 
cercetau mulți monahi, preoți şi arhierei şi primeau folos şi ajutor de la dînsul. Iar 
domnii şi boierii cu rugăciuni chemau pe sfîntul în casele lor, ca să cerceteze pe cei 
bolnavi şi să facă rugăciune pentru dînşii. Şi oriunde mergea sfîntul la bolnavi, îndată 
îşi punea pe dînşii mîinile şi cu rugăciu-ne îi tămăduia şi izgonea diavolii cu cuvîntul, 
apoi obiceiurile cele rele ale oamenilor le îndrepta şi-i povăţuia la fapta bună, 


învăţîndu-i nu numai cu cuvintele izvorîtoare de miere, ci uneori şi mustra pe cei ce 
greșeau, pentru că toate arătate îi erau lui de Dumnezeu, Văzătorul a toate. 


Odată, fiind chemat la palatul împărătesc, l-a mustrat pe împăratul Roman 
(920-944), în deosebit loc, pentru iubirea cea mare de argint şi pentru tulburarea spre 
femei, căci multe avea. lar împăratul nu numai că nu s-a mîniat asupra lui, ci a primit 
cu blîndeţe mustrarea aceea și s-a făgăduit să-şi îndrepte viața. Asemenea și pe 
Anastasia, patricia cea mai mare, mustrînd-o pentru greşelile ce 1 se întîimplaseră ei 
în taină, a ridicat-o spre pocăință și sfîrşitul ei mai înainte, văzîndu-l, i l-a vestt. 


Împărătesei Elena, soţia împăratului Constantin Porfirogenitul, i-a proorocit 
că va naşte o fucă, iar după aceea un fiu, care va creşte şi va împărăţi; lucru care s-a 
şi întîmplat. Și i-a dat lui împărăteasa aur mult, însă nu voia a se atinge de el. Atunci 
împărăteasa l-a jurat cu numele Preasfintei Treimi, ca să ia cît va voi. lar sfîntul, 
luînd trei galbeni cu degetele sale, i-a dat bătrînei slujitoare Teodora, care sta acolo. 
lar unii din cei ce stăteau înaintea împărătesei, ziceau sfintului: "Dă, părinte, mai 
mult bătrînei aceleia!" Răspuns-a lor sfîntul: "Fiilor, nu ne trebuie mulți spini, că 
împung cu adevărat mîinile noastre". lar împărăteasa a zis către dînsul: "Cu adevărat, 
cinstite părinte, tu ai iubit pe Hristos din toată inima ta și te-ai făcut străin de deşarta 
lume; pomeneşte-ne în rugăciunile tale cele primite!" Şi l-a lberat cu pace. 


În acea vreme, s-a cunoscut cu Sfîntul Vasile un oarecare mirean, anume 
Grigorie, şi i s-a făcut ucenic şi singur văzător al nevoințelor lui celor multe, iar după 
aceea şi scriitor al vieţii lui, pe care a scris-o foarte pe larg, aici punîndu-se pe scurt. 
Acest Grigorie, cînd a mers întîi la Sfîntul Vasile, s-a auzit pe nume chemat, deși 
niciodată nu-l văzuse, nici nu-l ştiuse. Pentru că era îndestulat darul proorociei în 
fericitul bătrîn şi nu numai lucrurile cele neştiute, ci și gîndurile inimilor omenești 
prin descoperire dumnezeiască le vedea; pentru că îi spunea lui Grigorie toate cîte 
acela le gîndea în sine. Pe o monahie oarecare mincinoasă, care petrecea în necurăţie 
ŞI în vrăji, a mustrat-o şi i-a spus înainte fărădelegile ei cele tăinuite şi pierzarea ei. 


Un preot venind să-l cerceteze pe sfîntul, 1-a adus ca dar nişte mere; iar cînd 
prînzeau, gîndea în sine preotul cîți bănişori a cheltuit cu merele. Atunci i-a zis 
sfîntul: "Ce gîndești, frate, neştiindu-ţi cheltuiala pentru poame? De la mine să ştii, 
nu-ți mai osteni gîndul tău, că zece bănişori ai dat pentru mere”. Iar preotul, auzind 
aceea, s-a cutremurat, minunîndu-se de mai înainte vederea bătrînului şi binecuvînta 
pe Dumnezeu că are un plăcut al Său ca acela, în zilele acelea. 


Un cîrciumar cunoscut al sfîntului, văzîndu-se pe sine că ajunsese sărac, a 
mers la cuviosul, poftindu-l să-i cerceteze casa lui, ca, prin venirea şi prin rugăciunile 
sfîntului, să 1 se binecuvinteze pivniţa lui. Mergînd sfîntul, l-a primit cîrciumarul 
precum se cădea şi a chemat la masă pe mulţi săraci. După aceea l-a băgat în pivniţă, 
ca să-i binecuvinteze vasele cu vin. lar cuviosul bătrîn, binecuvîntîndu-i vasele, a 
mers la un vas ce încăpea în el ca la cincisprezece măsuri de vin și a zis către 


cîrciumar: "Cu adevărat, frate, toate vasele tale le-am binecuvîntat în numele lui lisus 
Hristos, iar acest vas îl voi sfărîima". 


Insă cîrciumarul îl ruga pe sfint, zicînd: "Nu, părinte, nu-l sfărima, ci îl 
binecuvintează şi pe acela, căci îmi văd negustoria mea scăzută și sînt mult dator şi 
mă tem ca să nu cad în cea mai de pe urmă sărăcie”. 


Grăit-a sfîntul: "Eu toate acestea le știu, însă vasul acesta îl voi sfărîma, ca din 
mari primejdii să te izbăvească pe tine; căci pentru aceea am și venit aici”. larăși a 
zis cîrciumarul: "Capul meu mai bine să-l sfărîmi, părinte, decît vasul acesta”. 
Sfîntul, văzînd o despicătură groasă care era acolo, a luat-o şi a început a sfărtma 
vasul acela. Iar după ce s-a spart vasul, s-a vărsat o mulțime de vin, iar cei ce stăteau 
acolo cu mîhnitul cîrciumar, vecinii şi prietenii lui, văzînd ceea ce se făcea, au 
început a cîrti, gîndind întru ei hule asupra fericitului părinte. Cuviosul, înţelegînd cu 
duhul cîrtirea şi gîndul lor, a luat o trestie ce se întîmplase acolo și, băgînd-o în fundul 
vasului, pentru că mai avea încă puţin vin, a scos de acolo un şarpe lung de trei coți, 
umflat, şi a zis către toți: "Pentru că mă huliţi, o, fiilor, în inimile voastre, ca şi cum 
aş fi făcut ceva rău? Vedeţi şarpele acesta? Cîţi, neștiind, ar fi băut din vinul acesta, 
ar fi murit, şi în cîtă primejdie ar fi căzut omul acesta! Oare cu plăcere v-ar fi fost 
dacă s-ar fi întîmplat aşa? N-am făcut bine, stricînd vasul?" Zicînd acestea, sfîntul, a 
aruncat şarpele la pămînt. lar cîrciumarul şi cei ce erau cu dînsul, căzînd la cinstitele 
lui picioare, îşi cereau iertare şi, din ceasul acela, s-a binecuvîntat casa acelui 
cîrciumar cu toată îndestularea de ajuns, prin rugăciunile Cuviosului Vasile. 


O femeie, cu numele Teodotia, ținînd în mîini un copil ca de patru ani, s-a dus 
la cuviosul, închinîndu-se şi cerînd rugăciuni către Dumnezeu, deoarece pruncii care 
se năşteau dintr-însa după trei ani mureau şi acela pe care îl avea pe miini era bolnav. 
Unele ca acestea spunînd femeia aceea, copilul a început a plînge şi a cere pîine. Iar 
cuviosul bătrîn luînd o bucăţică de pîine a dat-o pruncului și, zîimbind, l-a întrebat 
cum îi este numele. "Leon mă numesc”. Apoi a zis către maică: "Pentru multa 
dragoste şi osîrdie pe care o ai către Preacurata Fecioară, Născătoarea de Dumnezeu, 
mergînd totdeauna la biserica ei, care se numește Odighitria, Dumnezeu îţi dăruieşte 
pe pruncul acesta întreg şi sănătos și-l vei vedea crescut bine în învățătura cărții, 
monah și cleric şi mult te vei bucura de el. Căci va fi bun la obiceiuri, înţelept, cinstit 
şi slăvit, pentru că Domnul îl va păzi. Iar ceilalți prunci, cîți vei mai naşte, vor pătimi 
asemenea ca cel dintîi”. Femeia, închinîndu-se sfîntului, s-a dus şi toate acelea s-au 
împlinit mai pe urmă după proorocia sfîntului. 


Odată a venit la sfîntul un om oarecare cunoscut lui şi cerea de la dînsul 
binecuvîntare de cale, fiindcă avea să se ducă în părțile Răsăritului, fiind trimis de 
stăpînul său pentru o trebuinţă oarecare. Cuviosul, uitîndu-se în faţa lui cu dinadinsul 
şi văzînd mai înainte cele ce aveau să 1 se întîmple în cale, a zis: "Rîul Helidon este 
înfricoşat, însă se va îmblînzi pentru păcătosul Vasile". Grăind acestea, nimeni n-a 
înțeles ce a zis. Omul acela a plecat în calea sa, iar cînd era prin părțile Răsăritului s- 
a întîmplat în cale un rîu, pe care nu-l ştia, pentru că nu umblase niciodată pe calea 


aceea. ȘI era rîul acela lat ca de douăzeci de stînjeni și atît de repede, încît pasărea 
abia putea să zboare. Și stînd pe mal, omul acela căuta un loc, apoi, îndrăznind, a 
mers călare, voind să treacă în partea cealaltă, dar îndată l-a luat repezeala rîului şi-l 
ducea prin mijloc spre mare; şi era în mare frică şi în primejdie de moarte, fiind 
aproape să se înece. Atunci a strigat de frică, zicînd: "Doamne, ajută-mi, pentru 
rugăciunile Cuviosului Părintelui nostru Vasile!" Abia a sfîrşit cuvîntul acela şi 
îndată a văzut pe Sfîntul Vasile umblînd pe rîu şi certînd repeziciunea apei, apoi a 
luat calul de frîu, l-a trecut pe celălalt mal şi s-a făcut nevăzut. lar omul, scăpînd de 
înecare, a mulțumit lui Dumnezeu și Cuviosului Vasile, plăcutul Lui. 


Ajungînd apoi într-un sat oarecare, a poposit şi a întrebat de rîu, cum se 
numeşte. Și i-au spus oamenii că se numeşte Helidon, adică rîndunică, pentru că se 
aseamănă cu repeziciunea zborului rîndunelei, și pe mulţi care n-au ştiut să treacă pe 
el i-a dus în mare şi i-a înecat. Atunci omul şi-a adus aminte de cuvîntul cuviosului 
care i-a zis cînd l-a lhberat pe cale: "Rîul Helidon este înfricoşat, dar se va alina pentru 
Vasile”. Atunci a strigat: "Slavă Ţie, Doamne, slavă Ţie! Încă una poftesc de la Tine, 
Stăpîne; mă rog să mă învredniceşti ca iarăşi să văd pe plăcutul Tău şi să sărut 
cinstitele lui cărunteți!” După aceea, întorcîndu-se din cale, s-a dus la cuviosul și a 
căzut la picioarele lui, mulțumindu-i şi spunîndu-i cele ce 1 se întîmplaseră, adică 
cum a arătat Dumnezeu spre dînsul mila Sa, prin rugăciunile lui cele sfinte. 


Cel mai sus pomenit Grigorie, mireanul, era iubit de sfîntul, de vreme ce 
tînărul era îmbunătăţit în feciorie, în curăţie şi în pustnicie, petrecîndu-şi viaţa ca şi 
monahii în casa sa între mireni, cu averea care îi rămăsese de la părinţi. Acela se 
ducea adeseori la Cuviosul Vasile și, învăţind din buzele lui cele de miere curgătoare, 
s-a învrednicit a se numi ucenic. El avea deosebită dragoste şi credinţă către Sfîntul 
întîiul Mucenic Ştefan și alerga la biserica lui şi o înfrumuseţa cu bună podoabă. Şi 
era un sat în părțile Traciei, aproape de cetatea Randist, unde voia să se ducă la 
vremea secerișului, pentru adunarea rodurilor; şi a venit mai întîi la cuviosul 
învăţător şi a luat binecuvîntare pentru cale. Apoi a intrat în biserica întîiului mucenic 
şi cu genunchii plecaţi s-a rugat mult, privind la sfînta lui icoană. Iar la sfîrşit a zis: 
"Iată, văd cale depărtată pe uscat şi pe mare. Deci tu, o, Sfinte întîiule Mucenice 
Ştefane, păzeşte-mă în calea aceasta de toată răutatea şi, precum am slujit după 
puterea mea sfîntului tău lăcaş, așa şi tu, după darul cel dat de la Dumnezeu, să-mi 
fii în toată primejdia acoperitor, ajutător şi de grijă purtător". Astfel rugîndu-se, s-a 
dus. 


Mergînd el, i s-a întîmplat de a găsit un brîu la o gazdă unde se odihnise, avînd 
preţ de doi galbeni, pe care îl pierduse fiica celui cu casa. Cercetînd casnicii gazdei 
despre brîu, întrebînd şi pe oaspeţi despre dînsul, Grigorie, prin îndemnarea 
diavolească, a tăinuit brîul, zicînd în sine: "Cei ce au pierdut brîul sînt bogaţi, iar eu 
îl voi vinde şi, pentru mîntuirea lor, voi împărți preţul la săraci”. Apoi, călătorind 
înainte pe calea apucată, a pierdut briul său cel adevărat, fiind asemenea de doi 
galbeni, împreună cu punga în care erau patru galbeni, cît putea să-i ajungă pe cale, 
şi s-a mîhnit foarte de aceea. Atunci 1 s-a arătat în vis Cuviosul Vasile, arătîndu-i o 


ulcică stricată şi zicîndu-i: "Vezi vasul acesta sfărîmat şi netrebnic?"” Grigorie 
răspunse: "Il văd, stăpînul meu". 


Grăit-a sfîntul: "De-l va fura cineva, împătrit 1 se va cere şi i se va lua de la cel 
ce a furat ori în veacul de acum, ori în cel ce va să fie; şi de va fi bogat cel ce a furat, 
apoi din bogăţia lui se va lua a patra parte; iar de va fi sărac, apoi pentru a patra parte 
se va munci". Grigorie zise: "Părinte, cu n-am furat niciodată nimic”. Sfîntul 
răspunse: "Briul cel găsit al fiicei celui cu gazda, tăinuindu-l, zici că nimic n-ai 
furat?" Zas-a Grigorie: "Nu l-am furat, părinte, ci l-am găsit". Zis-a sfîntul iarăşi: "Să 
ştii, fiule, că cel ce a găsit un lucru străin, pierdut, dacă nu-l va spune și nu i-l va 
întoarce celui ce-l caută, ca un fur se va judeca. Deci, ţi se cădea să întorci ceea ce ai 
găsit, dar, de vreme ce ai tăinuit lucrul cel străin, pentru aceea ai pierdut al tău şi s-a 
luat de la tine mai mult decît împătrit, în faţa celor tăinuite; dar încă mai păzeşte-te, 
ca să nu pătimeşti ceva şi mai rău”. 


Deșteptîndu-se din somn, Grigorie era în mare mîhnire, pe de o parte că a 
greșit, iar pe de alta, că ceva mai rău i-a spus înainte sfîntul; şi mergea întristat. 
Ajungînd la satul său şi adunînd rodurile, i s-a întîmplat o ispită mai amară decît cea 
dintii. Astfel unul din argaţi, anume Alexandru, s-a însurat acolo după lege cu o 
fetişoară, anume Melitina, însă fermecătoare, rea la nărav şi preadesfrînată, care spre 
necurata poftă era atît de neînfrînată, încît în puțină vreme pe toți bărbaţii de 
primprejur i-a atras spre a sa fărădelege; și nimeni nu putea să deschidă gura asupra 
ei, pentru că, dacă auzea pe cineva grăind ceva rău de dînsa, îndată rînduia asupra 
aceluia boală cumplită. 


Prin farmece şi pe bărbatul ei, de care era bătută, după vrednicie, pentru ale ei 
fărădelegi, cu neputinţe atît de mari îl obosise, încît nici muştele nu mai putea să le 
alunge de la sine. Şi de multe ori, fiind mînioasă, îl bătea cu băţul sau cu varga şi-l 
izgonea din casă, căci el nu putea să se împotrivească ei, fiind chinuit de dureri pînă 
în sfîrşit. Și se povestea şi despre maica ei, că atît de mare fermecătoare era, încît cu 
farmecele ținea în loc zburarea păsărilor, oprea pornirea rîului şi pe dobitoace nu le 
lăsa să umble și alte multe răutăți făcea, pe care omul nu este liber să le grăiască. 


Acea vrăjitoare, asemănîndu-se maicii sale, făcea fapte şi mai rele, dîndu-se 
în desfrînare nemăsurată. ŞI dacă cineva ar fi zis vreun cuvînt rău asupra ei, acela, 
după două sau trei luni, cădea în slăbănogire; iar dacă ar fi îndrăznit cineva s-o 
lovească cu mîna, acela, neajungînd pînă a treia zi, murea. Acea fermecătoare şi 
desfrînată văzînd pe Grigorie tînăr şi frumos la chip, s-a rănit de podoaba lui şi voia 
să-l amăgească spre a sa necurată amestecare. 


Deci, fără de rușine umbla în urma lui şi în toate zilele făcea lucruri înaintea 
ochilor lui, iar noaptea trimitea asupra lui visuri, arătîndu-i fața sa şi ațițind într-însul 
pofta. Şi Grigorie ajunsese în mare tulburare a gîndului său, în învăluirea și în furtuna 
poftei trupeşti, diavolii aprinzînd nevăzut într-însul focul poftei, iar acea tînără 
desfrînată amăgindu-l cu ochii, cu cuvintele şi cu toate chipurile cele desfrînate. Şi 


dacă nu i-ar fi ajutat Domnul, cu rugăciunile Sfîntului întîiului Mucenic Ștefan şi cu 
ale Cuviosului Vasile, s-ar fi sălăşluit în iad, prin căderea sufletului în păcat. Pentru 
că se lupta cu gînduri desfrînate ziua şi noaptea şi uneori slăbea cu gîndul, iar alteori 
tare se împotrivea gîndului, nevrînd să-şi întineze feciorescul său trup, care din 
pîntecele cel de maică nu cunoscuse femeie. 


De multe ori voia să izgonească cu necinste de la sine pe nerușinata aceea, dar 
se temea de boala cea din farmece făcute de ea, precum s-a întîmplat la mulți; şi-şi 
aducea aminte de prooroceştile cuvinte ale Cuviosului Vasile, pe care i le grăise în 
vis: "Păzeşte-te ca să nu pătimești ceva şi mai amar". Pentru că, ce poate unui bărbat 
curat să-i fie mai amar, decît o primejdie ca aceea, cînd corabia fecioriei îi este 
aproape de înecare. Apoi, voind de mii de ori mai bine să moară decît să piardă 
fecioria sa cea păzită pentru dragostea lui Hristos, a luat îndrăzneală şi, pornindu-se 
cu multă mînie, cu băţul şi cu cuvinte de ocară a izgonit de la sine pe neruşinata 
aceea, strigînd la ea: "O, fiică a lui Belzebul, de vei îndrăzni mai mult să vu la mine, 
apoi trupul tău cel necurat îl voi sfărîma în bucăţi cu bătăile”. De atunci desfrînata a 
lăsat şi gîndurile de desfrînare. 


După aceasta, acea necurată fermecătoare, făcînd răzbunare, a adus asupra lui 
o boală cumplită, în care el era să moară, de nu l-ar fi tămăduit Sfîntul şi întîiul 
Mucenic Ştefan şi Cuviosul Vasile, prin arătarea sa, de care lucru singur Grigorie 
scrie astfel: După cîteva zile, fiind un zăduf mare, am mers la rugăciune la biserica 
Sfîntului Marelui Mucenic Gheorghe, din mijlocul viilor, şi era Duminică. lar după 
săvîrşirea rugăciunilor, m-am odihnit puţin lîngă biserica aceea. Şi iată am văzut în 
Vis un nor negru, venind de sus şi căzînd peste mine, apoi un glas am auzit, zicînd: 
"Pri-meşte ceea ce ţi-a făcut Melitina". Şi mi s-a făcut norul acela foarte greu şi rece 
şi mi-a intrat în cele dinăuntru. Şi deşteptîndu-mă, m-am aflat cuprins de boală 
cumplită şi am cunoscut că mi s-a pricinuit acea boală de la desfrînata aceea, de 
vreme ce nu m-am învoit la pofta ei necurată. 


Sculîndu-mă de acolo cu osteneală, m-am dus gemînd şi m-am culcat pe patul 
meu. Și din zi în zi grea mi s-a făcut boala, încît de porţile morții mă apropiasem. 
Apoi m-a cuprins un foc fără de măsură şi toate mădularele mele tremurau ca o trestie 
uscată. Și astfel mi-a fost boala, încît mintea omenească nu poate să spună, şi, 
neputînd s-o sufăr, mă sculam și, fugind, mă aruncam pe la umbra copacilor pentru 
răcorire şi de acolo mă porneam în apele din pîraie, vrînd să-mi răcoresc văpaia ce 
era în mine. Şi de multe ori gîndeam să mă înec, neputînd suferi cumplita durere. Şi 
strigam de durere: "O, nevoie! O, de este astfel focul gheenei, mai bine ar fi fost să 
nu se nască omul". lar fața de om n-o cunoşteam, nici nu puteam să vorbesc cu cineva 
şi o noapte mi se părea că este mai lungă decît patruzeci de ani. 


Chinuindu-mă de boală pînă în sfîrşit şi slăbind foarte, mi se părea a fi undeva, 
într-o vale adîncă, ale cărei coaste erau foarte înalte spre răsărit şi apus. lar eu, stînd 
pe partea cea dinspre apus, începeam a mă pogori, ca şi cum alunecam încet în 
prăpastia cea fără de fund şi, de mare frică fiind cuprins, mi-am adus aminte de 


Sfîntul întîiul Mucenic Ştefan; apoi, greu suspinînd, am plîns şi am zis: "Sfinte 
întiiule Mucenic, astfel ai ascultat rugăciunile mele, cu care m-am rugat în biserica 
ta, cînd am ieşit din împărăteasca cetate? lată, mă pogor în prăpastie şi de acum nu 
mă vei mai vedea, pentru că nici nu voi mai sluji de acum înainte, căci văd că de 
porțile morții m-am apropiat”. Și, căutînd spre partea văii dinspre răsărit, am văzut 
acolo ca o altă lume de limbi pămînteşti nespuse; apoi am zărit de acolo venind spre 
mine pe Sfîntul întîiul Mucenic Ştefan, în stihar roşu, grăindu-mi cu dragoste: "Ce- 
ți este ție, iubitule? De ce pătimeşti? Nu te mîhni asupra mea că n-am fost aici, 
deoarece am cercetat bisericile mele cele ce sînt în toată lumea, precum fac și ceilalți 
sfinți. lar acum, iată, am venit! Dar, o, ce necuraţi fermecători! Vezi, cum ticăloșşii 
pot vătăma pe oameni cu voia lui Dumnezeu?" Apoi l-am întrebat: "Ce sînt aceste 
înalte coaste ale văii acesteia şi ce este prăpastia aceasta ce se vede?” Răspuns-a 
sfîntul: "Acestea sînt porțile morții, iar prăpastia aceasta este aceea pe care toţi cei ce 
mor o trec cu multă osteneală, pînă ce ajung în acea parte a răsăritului şi acolo este 
cărarea care duce în cealaltă lume". Şi am zis către dînsul: "Deci şi eu, stăpîne al 
meu, precum văd, iată mor”. Acela a răspuns: "Şi ce este dacă mai aștepți, fiind adus 
aici?" lar eu, din adîncul inimii suspinînd şi gemînd, am zis: "Să nu-mi fie mie 
aceasta acum, stăpîne al meu, pentru că nu sînt gata de moarte". Şi apucîndu-mă 
sfîntul de mînă, m-a scos din prăpastia aceea şi m-a dus pe partea văii dinspre răsărit, 
la un loc înalt, şi mi-a zis: "lată, eşti scos din iadul morții”. Și îndată m-am aflat 
umblînd într-o curte minunată. 


Dar, deoarece mi se părea că de durerile cele grele nu pot umbla, Sfîntul întîiul 
Mucenic, cu o dumnezeiască dulceaţă suflînd, mi-a arătat umerii săi, zicîndu-mi: 
"Urcă în spatele meu şi vom merge". Astfel trecînd noi prin curtea aceea, am văzut 
nişte vase mari de piatră, albe ca zăpada, care încăpeau într-însele cîte o sută, două 
sute şi trei sute de măsuri şi erau pecetluite. Şi am întrebat pe sfîntul: "A cui este 
această curte şi aceste vase, şi ce este într-însele?" Răspuns-a sfîntul: "Toate acestea 
sînt ale Cuviosului Vasile, care te-a primit pe tine, ca pe un fiu al său; iar în vase este 
duhovnicescul untdelemn cel dat lui de la Dumnezeu, cu care unge pe cei păcătoşi 
ce vin la dînsul, îi curăță de necurăţiile lor și fii ai lui Dumnezeu îi face, pentru că 
este ca unul din Apostoli şi multe suflete din gura satanei le-a izbăvit”. 


Am întrebat iarăși pe sfînt: "Unde mergem acum, stăpîne al meu?" El mi-a 
răspuns: "Mergem la Cuviosul Vasile”. Și încă vorbind noi, iată că Sfîntul Vasile 
ieşea dintr-o cămară întru întîmpinarea noastră şi a zis către dînsul întîiul Mucenic 
Ştefan: "Așa, o, Părinte Vasile, pe iubitul tău fiu Grigorie, în vremea cea de nevoie 
l-ai lăsat; şi de n-aş fi apucat înainte să-i ajut, ar fi murit cu adevărat!" Răspuns-a 
cuviosul: "Te-am văzut pe tine, fericite, fiind cu dînsul, şi pentru aceea eu n-am mers 
la el. Însă acum, de este cu plăcere lui Dumnezeu, să facem cu dînsul cea mai 
desăvîrşită milă”. 


Amîndoi sfinții mergeau împreună, avîndu-mă pe mie între dînșii; şi am ajuns 
la un loc foarte întunecos, în care am văzut un balaur mare şi înfricoşat, iar Cuviosul 
Vasile a grăit: "Acest balaur puţin de n-a omorît pe fiul meu, Grigorie”. Apoi, luînd 


o piatră mare, a lovit pe balaurul acela și l-a ucis. După aceea, ne-am aflat în 
împărăteasca cetate, la biserica Sfîntului întiiului Mucenic Ștefan şi am auzit înăuntru 
glas de tineri, care cîntau cu dulceaţă Domnului. Şi a zis către mine Sfîntul Mucenic 
Ştefan: "Iată, cu darul lui Hristos, eşti sănătos! Intră şi tu în biserică şi cîntă cîntare 
de mulțumire Stăpînului a toate, Dumnezeu, Cel ce ţi-a arătat milostivirea Sa cea 
multă". lar eu, îndată închinîndu-mă folosito-rilor mei, Sfîntului Ştefan și Cuviosului 
Vasile, am intrat în biserică, cîntînd: Domnul este luminarea mea și Mintuitorul meu, 
de cine mă voi teme?, apoi am cîntat şi cealaltă parte a psalmului aceluia. Iar tinerii 
aceia preafrumoși, văzîndu-mă, s-au bucurat de mine și mi-au zis: "Vino, iubitul 
nostru, de te veselește împreună cu noi!" 


La aceste cuvinte a încetat vedenia, iar eu, venindu-mi în fire, m-am minunat 
şi m-am simțit sănătos. Apoi, luînd puţină mîncare, m-am întărit şi am adormit cu 
mulțumire. lar după ce m-am deşteptat, am început a umbla și, în puţin timp 
însănătoşindu-mă desăvîrşit, m-am urcat în corabie și am plecat la Constantinopol, 
spunînd la toți cele ce mi s-au întîmplat, cum m-am izbăvit de moarte cu rugăciunile 
Sfinților Ştefan şi Vasile. 


În acel timp, fericita Teodora, cea mai sus pomenită, luînd rînduiala 
monahicească, s-a mutat către Domnul. Aceasta a slujit mult în timpul Cuviosului 
Vasile și toţi cîţi aveau dragoste duhovnicească către cuviosul s-au mîhnit pentru 
Teodora, deoarece sfîntul, fiind bătrîn, o avea pe dînsa mijlocitoare, căci pe toți în 
primea cu dragoste şi cu cuvinte bune îi mîngiia, că era blîndă şi milostivă, iubitoare 
de Hristos, întreagă la minte şi plină de înţe-legere duhovnicească. 


Deci, lui Grigorie i-a venit dorinţa ca să ştie unde se află Teodora după mutare. 
Care parte a dobîndit? Cea din dreapta, sau cea din stînga? Oare s-a învrednicit de 
vreo milă şi ușurare de la Dumnezeu, pentru că slujise Sfîntului Vasile cu atîta 
osîrdie? Gîndindu-se la aceasta, ruga adeseori pe Cuviosul Vasile să-i spună cele 
despre dînsa, căci credea fără îndoială că plăcutului lui Dumnezeu, Vasile, nu-i este 
tăinuit ceva despre sufletul ei. Şi adeseori cu multe rugăciuni supăra pe sfîntul bătrîn. 
Nevrînd sfîntul să mîhnească desăvirşit pe duhovnicescul său fiu, s-a rugat Domnului 
pentru dînsul, ca adică întru vedenie să 1 se descopere lui cele despre Teodora. 


Deci, în aceeași noapte, odihnindu-se Grigorie, a văzut în vedenia somnului 
pe fericita Teodora, într-un locaş luminos, gătit de Dumnezeu Cuviosului Vasile, care 
era strălucit cu cereasca slavă și de negrăite bunătăţi plin. Într-acel locaș era sălășluită 
Cuvioasa Teodora, cu rugăciunile plăcutului lui Dumnezeu Vasile; căci lui cu osîrdie 
şi cu iubire de osteneală în lumea aceasta a slujit ani destui şi s-a învrednicit a viețui 
în locaşul aceluia în viaţa cea fericită, prin rugăciunile lui cele sfinte. 


Văzînd-o, Grigorie s-a bucurat, iar cu vorbirea ei din destul, s-a mîngîiat. Apoi 
a întrebat-o, cum s-a despărțit de trup, cum a trecut nevoia morții și cum a străbătut 
printre duhurile văzduhului. Ea a început a-i spune astfel: 


Fiule Grigorie, de înfricoşat lucru ai întrebat, de care şi a pomeni îmi este 
spaimă; pentru că vedeam feţe pe care niciodată nu le-am mai văzut și auzeam 
cuvinte, pe care nu le-am auzit niciodată. Şi ce voi zice? Cele cumplite și grele, de 
care nu nădăjduiam, m-au întîmpinat atunci, pentru faptele mele. Dar cu rugăciunile 
şi cu ajutorul Cuviosului Vasile, celui de obşte părinte al nostru, toate mi-au fost 
uşoare. Cum îți voi spune, o, fiule, durerea cea trupească, îngrozirea și nevoia ce se 
face la cei ce mor? Pentru că, precum cineva care cade într-un foc mare şi arzînd se 
face cenuşă, astfel şi durerea cea de moarte şi amarul ceas al despărțirii sfărimă pe 
om. Căci, cu adevărat, cumplită este moartea celor păcătoşi asemenea mie, căci şi eu 
am fost făcătoare de păcate, iar pentru cei drepţi nu ştiu cum este. 


Deci, cînd m-am apropiat de sfîrşitul vieţii mele şi a sosit ceasul despărțirii de 
trup, am văzut mulțime de arapi stînd îm-prejurul patului meu, ale căror feţe erau ca 
funinginea şi ca smoala de negre, iar ochii precum cărbunii de foc, a căror vedere era 
atît de grozavă, ca şi gheena focului. Aceia au început a face gîlceavă şi tulburare, 
unii răgind ca dobitoacele și ca fiarele, alții lătrînd ca şi câinii, alții urlînd ca lupii, 
alții guițînd ca porcii şi toți căutînd asupra mea, se iuţeau, mă îngrozeau, se repezeau 
scrîşnind cu dinţii şi vrînd ca îndată să mă înghită; şi pregăteau nişte hirtii, ca şi cum 
aşteptau să vină vreun judecător acolo, și își desfăceau toate cărțile în care erau scrise 
toate faptele mele cele rele. Atunci, săracul meu suflet a fost în frică şi în cutremur 
mare. Şi nu-mi era destulă amărăciunea morții, ci şi acea înfricoşată vedere a arapilor 
celor groaznici mi-a fost ca o altă moarte mai cumplită. 


Deci, îmi întorceam ochii mei încoace şi încolo, ca să nu văd înfricoşatele lor 
fețe, nici să le aud glasul lor, dar nu puteam să scap de dînşii, pentru că pretutindeni 
fără număr îi vedeam pe ei înarmîndu-se şi nu era cine să-mi ajute. Într-o primejdie 
ca aceasta, slăbind pînă în sfîrşit, am văzut doi îngeri purtători de lumină ai lui 
Dumnezeu venind la mine în chip de tineri frumoși, a căror frumuseţe nu este cu 
putință a spune. Feţele lor erau prealumi-noase, ochii privind cu dragoste, părul 
capului lor era ca zăpada de alb, avînd strălucire în chipul aurului, hainele lor ca 
fulgerul, încinşi cu brîie de aur cruciş. 


Aceia, apropiindu-se de patul meu, au stat de-a dreapta mea, vorbind încetişor 
unul cu altul. Iar eu, văzîndu-i pe dînşii, m-am bucurat cu inima şi cu ochii veseli 
priveam spre ei. lar negrii aceia arapi, văzîndu-i pe aceştia, s-au cutremurat şi s-au 
mai depărtat. Şi un tînăr purtător de lumină a zis cu mînie către întunecaţii aceia, 
grăind: "O, neruşinaților, blestemaţilor, întunecaţilor, răilor vrăjmaşi ai neamului 
omenesc, pentru ce totdeauna apucaţi mai înainte a veni la cei ce mor și, făcînd 
gîlceavă, îngroziţi şi tulburaţi pe tot sufletul ce se desparte de trup? Ci nu vă prea 
bucuraţi, pentru că aici nu veţi afla nimic; căci milostivirea lui Dumnezeu este cu 
dînsa şi nu veţi avea parte de sufletul acesta”. 


Acestea grăind îngerul, îndată s-au întărîtat arapii, făcînd mare chiot și 
gîlceavă şi au început a arăta lucrurile mele cele rele făcute din tinereţe și ziceau: 
"Nimic întru dînsa nu avem? Dar aceste păcate ale cui sînt? Au nu singură ea a făcut 


acestea?" Așa gîlcevind, aşteptau moartea. ŞI iată a venit moartea ca un leu răcnind, 
cu chipul foarte înfricoşat, asemănarea ei ca şi cum i-ar fi fost omenească, iar trup 
neavînd nicidecum, numai din oase omeneşti fiind alcătuită. Şi purta felurite unelte 
de muncire, săbii, săgeți, sulițe, bărzi, coase, seceri, ţepuşi, pile, topoare, tesle, undiţe 
şi alte unelte neştiute. 


Pe acelea văzîndu-le smeritul meu suflet, s-a cutremurat de frică. Și au zis 
sfinții îngeri către moarte: "De ce zăboveşti? Dezleagă sufletul acesta din legăturile 
trupești! Degrabă să-l dezlegi, pentru că nu are multă greutate de păcate!" Și îndată 
apropiin-du-se aceea de mine, a luat un fier mic şi a început a-mi tăia mai întîi 
picioarele mele, după aceea mîinile, apoi cu celelalte unelte pe toate celelalte 
mădulare ale mele le slăbea, încheieturile din alcătuiri desfăcîndu-le. Şi nu aveam 
nici mîini, nici picioare, ci tot trupul meu amorţind, nu mă puteam mișca mai mult. 
După aceea, a luat tesla şi mi-a tăiat capul. Și n-am putut să-mi mai mișc capul, iar 
după toate acestea a făcut într-un pahar oarecare amestecare şi, la buzele mele 
lipindu-l, cu sila m-a adăpat. ŞI atît era de amară băutura aceea, încît, neputînd suferi, 
sufletul meu s-a scuturat şi a sărit din trup, smulgîndu-se cu sila. Şi îndată îngerii 
purtători de lumină l-au luat pe mîinile lor, iar eu, căutînd înapoi, am văzut trupul 
meu zăcînd fără de suflet, nesimţitor şi nemișcat. Căci precum cineva se dezbracă de 
haina sa şi, aruncînd-o, stă căutînd spre dînsa, așa şi eu mă uitam spre trupul meu, de 
care ca de o haină mă dezbrăcasem şi mă minunam foarte. 


Ținîndu-mă sfinții îngeri, m-au înconjurat diavolii cei ce erau în chip de arapi, 
strigînd: "Mulţime de păcate are sufletul acesta. Deci, să ne răspundă nouă!" Şi arătau 
păcatele mele. Iar sfinţii îngeri au început a căuta faptele mele cele bune și aflau, cu 
darul Domnului, cîte cu ajutorul Lui se făcuseră. 


Deci au adunat toate acele fapte bune ce le făcusem cîndva: dacă am dat cîndva 
milostenie la săraci sau am hrănit pe flămînd, am adăpat pe cel însetat, am îmbrăcat 
pe cel gol, pe străin l-am adus în casă şi l-am odihnit, sfinților am slujit, de am 
cercetat pe bolnavi şi pe cei din temniţă i-am ajutat, de am mers cîndva cu osîrdie la 
biserică şi m-am rugat cu umiliță şi cu lacrimi, cîntarea şi citirea bisericească am 
ascultat-o cu luare-aminte, am adus tămiie şi lumînări, ori altă oarecare aducere, am 
turnat untdelemn în candele, spre luminarea sfintelor icoane, şi le-am sărutat cu bună 
cucernicie; de am postit și m-am înfrînat miercurea şi vinerea şi toate sfintele posturi, 
de am făcut închinăciuni şi privegheri de noapte, de am suspinat cîndva din inimă 
către Dumnezeu și am plîns pentru păcatele mele; de am mărturisit lui Dumnezeu 
înaintea duhovnicescului părinte păcatele mele cu durere din inimă pentru dînsele şi 
dacă mi-am făcut canon pentru dînsele, de am făcut ceva bine aproapelui şi de nu m- 
am mîniat asupra celui ce-mi vrăjmășuia mie, de am răbdat vreo mustrare şi ocară și 
n-am pomenit răul şi de am răsplătit bine pentru rău. De m-am smerit, de am suspinat 
pentru primejdie străină şi mi-a fost milă de cei ce pătimeau, dacă pe cel ce plîngea 
l-am mîngîiat și am dat cuiva mînă de ajutor, de am dat îndemnare de ajutor cuiva 
spre faptă bună, ori de la lucru rău am întors pe cineva, sau de mi-am întors ochii de 


la deşertăciuni şi mi-am oprit limba de la jurăminte, minciuni, clevetiri, ori de la 
vorbă deșartă. 


Şi pe toate cele mai mici fapte bune ale mele le adunau una după alta şi le 
pregăteau să le pună în cumpănă, împotriva lucrurilor mele celor rele. Arapii, văzînd 
aceea, scrîşneau din dinți asupra mea, pentru că voiau să mă apuce din mîinile 
îngerilor şi să mă arunce în fundul iadului. 


Într-acea vreme s-a arătat acolo fără de veste Cuviosul Părintele nostru Vasile 
şi a grăit către îngeri: "Stăpînii mei, acest suflet mult mi-a slujit, îngăduind bătrîneţile 
mele, și m-am rugat lui Dumnezeu pentru dînsul și mi l-a dăruit". Zicînd aceasta, a 
scos din sînul său o pungă plină de galbeni - care sînt rugăciunile Bisericii şi ale 
sfinților pentru cei ce mor creştinește - şi a dat-o la sfinții îngeri, zicînd: "Cînd veţi 
trece vămile din văzduh şi vor începe duhurile cele viclene a strîmtora sufletul acesta, 
să-l răscumpăraţi cu acestea, din datoriile lui; pentru că eu sînt bogat, cu darul lui 
Dumnezeu, adunînd comoară mare, din sudorile şi ostenelile mele şi dăruiesc 
punguşoara aceasta sufletului ce mi-a slujit”. Zicînd acestea, s-a dus. 


Văzînd acestea viclenii diavoli, au rămas în nepricepere; apoi, ridicînd glasuri 
de plîngere, se făcură nevăzuţi. Şi a venit iarăşi plăcutul lui Dumnezeu, Vasile, 
aducînd cu sine vase multe cu unt-delemn curat şi cu mir de mult preţ, pe care, 
deschizîndu-le unul cîte unul, le-a turnat pe toate peste mine și m-am umplut de bună 
mireasmă duhovnicească şi am cunoscut că m-am schimbat şi m-am făcut foarte 
luminoasă. Apoi, cuviosul a zis iarăși către sfinții îngeri: "Stăpînii mei, după ce veţi 
săvirşi toate cele ce se cuvin sufletului acestuia, să-l duceţi în casa gătită mie de 
Domnul, ca să petreacă acolo”. Zicînd acestea, s-a făcut nevăzut; iar sfinţii îngeri m- 
au luat şi m-au dus prin văzduh, spre răsărit. 


Vama întîi - a vorbirii în deşert 


Mergînd noi de pe pămînt la înălțimea cerului, ne-au întîmpinat la început 
duhurile văzduhului de la întîia vamă, la care se întreabă păcatele şi cuvintele 
omenești cele deşarte, nebune și fără de rînduială, și îndată am stat acolo. Apoi 
ne-a scos multe cărți, în care erau scrise toate cuvintele vorbite din tinerețile mele. 
De am vorbit vreodată ceva fără treabă și fără socoteală, iar mai ales de am grăit 
cuvinte de ruşine sau am făcut deşertăciuni şi rîs în tinerețile mele, precum este 
obiceiul tinerilor. Am văzut acolo scrise toate cuvintele mele cele nebuneşti, vorbele 
necurate, cîntecele lumeşti fără de ruşine, strigările fără de rînduială, rîsurile și 
hohotele şi mă mustrau cu aceasta, că îmi arătau vremile, locurile, persoanele, cînd, 
unde şi cu cine m-am îndeletnicit la vorbe deşarte şi am mîniat pe Dumnezeu prin 
cuvintele mele, nesocotind că este păcat, nici nu m-am mărturisit la părintele meu 
duhovnicesc, nici nu m-am pocăit. 


Văzînd acestea, am tăcut ca o mută, neavînd ce răspunde duhurilor viclene, 
pentru că mă biruiau cu adevărat şi mă miram în mine cum nu s-a uitat de dînșii acel 


lucru care era trecut de atîta mulțime de ani, pe care eu demult îl uitasem și după 
aceea nici în minte nu l-am cugetat vreodată; iar ei mi le puneau înainte, ca şi cum 
astăzi le-aș fi grăit, întrebîndu-mă despre toate cu de-amănuntul şi-mi aduceam 
aminte de toate, că aşa au fost. Apoi, tăcînd şi rușinîndu-mă, tremuram de frică, iar 
sfinții îngeri care mă duceau, împotriva acelor păcate ale mele, au pus unele din 
faptele cele bune pe care le făcusem mai pe urmă și, neajungînd acelea, au împlinit 
din darurile Cuviosului Părintelui meu Vasile și m-au răscumpărat. lar de acolo am 
mers mai departe. 


Vama a doua - a minciunii 


Ne-am apropiat de altă vamă, ce se chema a minciunii, la care se întreba de 
tot cuvîntul mincinos; iar mai ales, de călcarea jurămîntului, de chemările numelui 
Domnului în deșert, de mărturia mincinoasă, de neîmplinirea făgăduinţelor făcute 
către Dumnezeu, de mărturisirea păcatelor ce se face neadevărată şi de altele 
asemenea ca acelea mincinoase. lar duhurile vămii aceleia erau iuți şi sălbatice, tare 
mustrau şi întrebau; cînd ne-am oprit, îndată au început a ispiti cu de-amănuntul și 
am fost vădită pentru două lucruri mici, că mi s-a întîmplat a minţi, nesocotind aceea 
ca păcat, şi că de multe ori, de rușine, nu mă mărturiseam cu adevărat înaintea 
părintelui meu cel duhovnicesc. lar călcări de jurăminte şi mărturii mincinoase şi 
altele asemenea ca acelea, n-au aflat în mine, cu darul lui Hristos. Însă, pentru 
minciunile care se aflaseră la mine, dănțuiau şi voiau să mă răpească din mîinile celor 
ce mă duceau; dar sfinții îngeri, punînd împotriva acelor păcate unele din faptele 
mele cele bune și mai multe din darurile părintelui meu, m-au răscumpărat şi am 
mers mai sus fără primejdie. 


Vama a treia - a osîndirii, clevetirii şi judecății aproapelui 


După aceea am ajuns la altă vamă, care se cheamă a osîndirii şi a clevetirii. 
După ce ne-am oprit acolo, am văzut cît de greu păcat este a osîndi pe aproapele şi 
cît de mare rău este a cleveti pe cineva, a osîndi, a defăima, a huli, a batjocori şi a 
ride de păcatul străin, iar pe ale tale a nu le vedea. Pentru că pe unii ca aceștia 
cumpliții întrebători îi cercetau ca pe niște antihriști, care au răpit mai înainte cinstea 
lui Hristos şi s-au făcut judecători și pierzători celor de aproape ai lor, fiind singuri 
vrednici de mii de osîndiri. Dar în mine, prin darul lui Hristos n-au aflat mult acolo, 
pentru că mă păzeam cu dinadinsul în toate zilele vieții mele să nu osîndesc pe 
nimeni, nici să clevetesc, nici să rîd de cineva, nici să hulesc pe cineva; însă, uneori, 
din întîmplare auzind pe alţii osîndind, sau clevetind, sau rîzînd de cineva, mă plecam 
spre dînșii puţin cu mintea, sau din nepază adăugam la acelea cîte o vorbă; dar îndată 
mă întorceam, căindu-mă în sine, şi aceea mi s-a pus în osîndire ca clevetire, de 
întrebătorii aceia. Deci şi de acolo răscumpărîndu-mă sfinții îngeri cu darul 
Cuviosului Vasile, au mers împreună cu mine mai sus. 


Vama a patra - a lăcomiei şi beţiei 


Am trecut la altă vamă, care se numeşte lăcomia pîntecelui. Şi îndată au 
alergat asupra noastră acele duhuri necurate, bucurîndu-se ca de o dobîndă aflată de 
ei. Şi am văzut chipurile duhurilor foarte necurate, care închipuiau prin sine pe 
iubitorii de desfătări şi pe nesăţioșşii cu pîntecele şi pe urîţii beţivi, dintre care unii se 
arătau că poartă vase şi căldări cu mîncăruri, iar alţii, pahare şi ulcioare cu băuturi; 
dar se vedea hrana şi băutura aceea gunoi necurat şi întinare. Deci se arătau diavolii 
a fi ca nişte îmbuibaţi şi beţi, ca cei ce cîntă din cimpoi şi din toate instrumentele, 
după asemănarea cîrciumarilor şi a benchetuitorilor, bătîndu-și joc de sufletele 
păcătoşilor celor duşi la vama lor. Aceia, ca şi cîinii înconjurîndu-ne şi oprindu-ne, 
îndată mi-au adus înainte toate păcatele mele. Adică de am mîncat în taină vreodată, 
sau am mîncat peste măsură și trebuinţă, sau de dimineaţă ca dobitocul am mîncat 
fără rugăciune şi fără semnul Crucii. Apoi, de cîte ori am mîncat în sfintele posturi 
mai înainte de obișnuita pravilă bisericească, sau mai înainte de masă, sau din 
neînfrînare am gustat ceva, sau la masă peste măsură m-am săturat. 


Asemenea şi beţiile mele toate mi le arăta, punîndu-mi înainte paharele și 
vasele din care m-am îmbătat şi numărul paharelor băute, zicîndu-mi: "Atitea pahare 
ai băut în cutare vreme, la cutare banchet şi nuntă cu acei oameni. lar în altă vreme 
şi în alt loc, cu atîtea pahare te-ai îmbătat pînă la nesimţire şi iarăși în alt loc şi vreme, 
atîtea sticle ai umplut de vin sau de altă băutură; şi atît de mult ai benchetuit cu 
muzică şi jocuri, plesnind, cîntînd și sărind, încît abia ai fost adusă la casa ta, slăbită 
de beţia cea fără măsură". Apoi îmi arătau şi acele pahare cu care uneori în zile de 
post de dimineaţă am băut pînă la îmbătare și nu le socoteam ca păcat, nici nu mă 
pocăiam şi pe alții îi atrăgeam la mese şi beţii, sau în zile de praznic şi în Duminici, 
mai înainte de Sfînta Liturghie, am băut undeva un pahar. Pe toate acelea și alte 
plăceri şi beţii ale mele mi le puneau înainte, îmi luau seama şi se bucurau, ca şi cum 
mă aveau în mîinile lor şi în fundul iadului vrînd să mă ducă. 


lar eu tremuram, văzîndu-mă mustrată de toate acestea și neavînd ce să 
răspund împotrivă. Dar sfinții îngeri, scoțînd destule din darurile Cuviosului Vasile 
- adică rugăciunile sfinţilor şi slujbele Bisericii şi milostenia -, împotriva acelora au 
pus pentru mine răscumpărare. lar diavolii, văzînd răscumpărarea mea, au făcut 
tulburare, zicînd: "Amar nouă! Am pierdut osteneala noastră! A pierit nădejdea 
noastră!" Și aruncau în văzduh hîrtiile pe care le aveau scrise asupra mea. lar eu, 
văzînd acestea, mă înveseleam şi ne-am dus de acolo fără primejdie. 


Mergînd, sfinţii îngeri vorbeau între ei, zicînd: "Cu adevărat mare ajutor are 
sufletul acesta, de la plăcutul lui Dumnezeu, Vasile. Și, dacă nu i-ar fi ajutat cu 
ostenelile şi rugăciunile lui, multă primejdie ar fi răbdat, trecînd aceste ispitiri din 
văzduh". Iar eu, luînd îndrăzneală, am zis către sfinții îngeri: "Stăpînii mei, mi se 
pare că nimeni nu ştie, din cei ce trăiesc pe pămînt, ce se face aici şi ce îl aşteaptă pe 
sufletul cel păcătos după moarte". 


Sfinții îngeri mi-au răspuns: "Au doar nu mărturisesc pentru acestea 
dumnezeieştile Scripturi, care totdeauna se citesc în biserici și se propovăduiesc de 


sfinții slujitori ai lui Dumnezeu? Însă cei ce s-au împătimit spre pămînteştile 
deşertăciuni, nu bagă în seamă de aceasta şi, socotind că îmbuibarea şi beţia din toate 
zilele le este desfătare, mîncînd în toate zilele fără saţ, îmbătîndu-se fără frică de 
Dumnezeu, avînd pîntecele în loc de Dumnezeu, nici nu gîndesc la viaţa ce o să fie, 
nici nu-şi aduc aminte de scriptura care zice: Amar vouă, celor ce vă săturaţi acum, 
căci veți flăminzi, şi celor ce vă îmbătaţi, că veți înseta. Pentru că ei socotesc că sînt 
basme cele din Sfînta Scriptură şi petrec fără grijă, cu dansuri benchetuind și în toate 
zilele, ca şi bogatul cel din Evanghelie, veselindu-se luminat. 


Însă câţi dintr-înșii sînt milostivi şi înduraţi şi fac bine săracilor şi scăpătaţilor 
şi ajută pe cei ce le trebuie ajutor, aceia cu lesnire cîștigă de la Dumnezeu iertare de 
păcatele lor şi trec vămile fără supărare pentru milostenia lor. Pentru că Scriptura 
zice: Milostenia izbăvește din moarte și acoperă mulțime de păcate. Cei ce fac 
milostenie şi dreptate se vor îndestula de viaţă. Iar cei ce nu se sîrguiesc să-şi curețe 
păcatele cu milosteniile, acelora nu le este cu putință să scape de aceste întrebări; 
căci îi răpesc aceia pe care i-ai văzut, întunecaţi la chip, boierii vămilor şi, muncindu- 
1 cumplit, îi pogoară în chinurile iadului şi-i ţin în legături pînă la înfricoșata judecată 
a lui Hristos. Deci, nu ţi-ar fi fost cu putinţă să treci acestea, de n-ai fi cîştigat 
răscumpărarea din dăruirile Cuviosului Vasile. 


Vama a cincea - a lenevirii 


Astfel vorbind, am ajuns la altă vamă, ce se cheamă a lenevirii, unde se 
cercetează toate zilele şi ceasurile cele petrecute în zadar și se opresc cei ce mănîncă 
osteneli străine, iar ei nu vor să lucreze, precum şi cei care sînt plătiți și după datorie 
nu lucrează. Se mai cercetează acolo şi cei ce nu se îngrijesc de lauda lui Dumnezeu, 
se lenevesc în zile de praznic și Duminicile să meargă în biserică la Utrenie, la 
dumnezeiasca Liturghie şi la celelalte slujbe ale lui Dumnezeu. Trîndăvia şi 
neîngrijirea se cercetează acolo şi fiecare mirean ori duhovnic cu de-amănuntul se 
întreabă de lenevire şi de nepurtarea de grijă pentru sufletul său. De aceea mulţi de 
acolo se duc în prăpastia iadului. Acolo şi eu fiind mult întrebată, nu mi-ar fi fost cu 
putință să mă eliberez de datoriile păcatului aceluia, de nu ar fi împlinit neajungerea 
mea dăruirea Cuviosului Vasile, prin care, răscumpărîndu-mă, m-am izbăvit cu darul 
lui Hristos. 


Vama a şasea - a furtului 
Am mers apoi la vama furtului, la care, deşi ne-am împiedicat puţin, am trecut, 
nedînd mult acolo, pentru că nu s-a găsit în mine furtişag, afară de care se făcuse în 
copilăria mea foarte puţin, din neînțelegere. 


Vama a şaptea - a iubirii de argint 


De acolo am mers la vama iubirii de argint și a zgîrceniei. Insă şi pe aceea 
îndată am trecut-o, pentru că, acoperindu-mă Domnul în viața mea, nu m-am îngrijit 


de multă avere, nici n-am fost iubitoare de argint. Cu cele pe care mi le trimitea 
Domnul, mă îndestulam. Nici nu eram avară, ci, din cele ce aveam, împărțeam cu 
osîrdie la cei ce aveau trebuință. 


Vama a opta - a cametei 


Mergînd mai sus am găsit vama care se cheamă camătă, unde se cercetează 
cei ce îşi dau argintul lor cu camătă şi fac dobîndă necurată, precum şi lacomii şi cei 
ce țin lucrul cel străin, ca al lor. Acolo întrebătorii cu ispitire cercetînd cele despre 
mine și negăsind nimic, scrîşneau asupra mea cu dinţii, iar noi ne-am dus mai sus, 
mulțumind lui Dumnezeu. 


Vama a noua - a nedreptăţii 


Am ajuns la vama nedreptăţii, la care se cercetează toți judecătorii cei 
nedrepți care judecă pe plată şi dau dreptate celor vinovaţi, iar pe cei nevinovaţi îi 
osîndesc. Acolo se cercetează şi oprirea de plata lucrătorilor pămîntului şi cei ce vînd 
cu lipsă şi fac cumpene nedrepte la neguțătorie, ca şi orice lucru făcut cu nedreptate 
se cercetează acolo. lar noi, cu darul lui Hristos, am trecut şi pe acea vamă fără 
primejdie, dînd ceva. 


Vama a zecea - a zavistiei 


Asemenea și vama ce era după dînsa, care se numeşte a zavistiei, am trecut-o 
nedînd nimic, pentru că pe nimeni niciodată n-am zavistuit. Și măcar că întrebau 
acolo despre ura de fraţi, neiubirea de aproapele, răutatea, însă, cu îndurănile lui 
Hristos, întru toate cercetările acelea m-au găsit nevinovată, fără numai mînia 
diavolilor celor ce scrîşneau asupra mea am văzut-o şi nu m-am temut de dînșii, ci 
ne-am dus mai sus, bucurîndu-ne. 


Vama a unsprezecea - a mîndriei 


În asemenea chip am trecut şi vama mîndriei, unde, cu mîndrie, duhurile rele 
cercetează sufletele pentru slavă deșartă, pentru îngîmfare şi trufie. Acolo se 
cercetează cu dinadinsul dacă cineva n-a dat datornica cinste părinților, tatălui şi 
mamei, asemenea preoților şi celor mai bătrîni şi celor mai mari rînduiți de 
Dumnezeu şi puși întru stăpînire, şi de cîte ori nu i-au ascultat pe dînșii și celelalte 
lucruri de mîndrie și cuvinte în deşert. Această vamă noi trecînd-o, foarte puţin am 
spus ceva şi m-am liberat. 


Vama a douăsprezecea - a mîniei şi iuțimii 


Apoi am ajuns la altă vamă, ce se numeşte a mîniei şi iuţimii; dar acolo, deşi 
erau sălbatici întrebătorii văzduhului, de la noi nu au dobîndit mult şi am mers 
înainte, bucurîndu-ne întru Domnul, acoperind pe păcătosul meu suflet rugăciunile 
Sfîntului şi Cuviosului meu Părinte Vasile. 


Vama a treisprezecea - a pomenirii de rău 


După aceasta ne-a stat înainte vama pomenirii de rău, la care cu nemilostivire 
se întreabă cei ce ţin în inimile lor răutate asupra aproapelui și cei ce răsplătesc rău 
pentru rău. De acolo cu multă mînie duhurile cele rele aruncă sufletele în tartar. Dar 
milostivirea Domnului şi acolo m-a acoperit, pentru că n-am ţinut răutate spre 
nimeni, nici n-am ținut minte răul pentru supărările ce mi s-au făcut mie, şi mai ales 
n-aveam răutate asupra celor ce mă vrăjmășuiau și după puterea mea arătam dragoste 
spre dînșii, răsplătind răul cu binele. Și cu nimic nu m-au găsit a fi datoare la vama 
aceea, de aceea se tînguiau diavolu că plecam liberă din cumplitele lor mîini. ȘI iarăși 
ne-am dus mai departe, veselindu-ne întru Domnul. Şi am întrebat pe sfinţii îngeri ce 
mă duceau, grăind: "Rogu-mă vouă, stăpînii mei, spuneţi-mi de unde ştiu aceste 
înfricoşate stăpîniri ale văzduhului toate faptele cele rele ale tuturor oamenilor, care 
trăiesc în toată lumea, precum și pe ale mele, că nu numai pe cele făcute la arătare, 
ci şi cele din taină le vădesc?" 


Sfinţii îngeri mi-au răspuns, zicînd: "Tot creştinul de la Sfîntul Botez primeşte 
de la Dumnezeu pe îngerul său păzitor, care, nevăzut păzind pe om, îl povăţuieşte 
ziua şi noaptea spre tot lucrul bun, în tot timpul vieţii lui, pînă la ceasul morţii, şi 
scrie toate lucrurile cele bune făcute de dînsul în viața aceasta, pentru care omul poate 
să cîştige de la Domnul milă şi veşnică răsplătire întru cereasca Împărăţie. Asemenea 
şi întunecatul diavol, cel ce doreşte ca pe tot neamul omenesc să-l tragă la a sa 
pierzare, pe unul din viclenele duhuri aproape îi pune. Acesta, în urma omului 
umblînd, îi pîndeşte lucrurile lui cele rele din tinerețe, la care îl și cheamă prin 
meşteșugirile sale, adică orice rău ar face omul. 


Apoi, ducîndu-se la vămi, duce acolo păcatele omului, pe tot cuvîntul scriindu- 
l la vama ce i se cuvine aceluia; și în acest chip sînt ştiute de boierii văzduhului toate 
păcatele tuturor oamenilor din toată lumea. lar după ce sufletul se desparte de trup și 
la Ziditorul său se sîrguieşte a se sui întru cele cereşti, atunci viclenii aceia îl opresc 
pe el, arătîndu-i în scris păcatele lui. De are sufletul mai multe fapte bune decît 
păcate, nu-l opresc, iar dacă vor afla întru el păcate mai multe, îl opresc la o vreme 
şi-l închid în temnița nevederii de Dumnezeu şi-l miluiesc după cît puterea lui 
Dumnezeu îi lasă pe dînşii să-l miluiască, pînă ce acel suflet cu rugăciuni şi cu 
milosteniile celor de aproape ai săi primeşte răscumpărare. 


Iar dacă vreun suflet s-ar arăta atît de păcătos şi urît de Dumnezeu, încît să nu 
aibă nădejde de mîntuire, ci veşnică pieire îl așteaptă, pe acela atunci îndată îl 
pogoară întru adîncime. Al lor este locul cel gătit spre veşnica muncă și acolo îl ţine 
pînă la a doua venire a Domnului, iar după aceea are să se muncească veşnic cu trupul 
împreună cu dînşii, în focul gheenei. Însă şi aceasta s-o ştii, că pe această cale se suie 
şi primesc cercetare numai acei care sînt luminaţi cu credinţa în Hristos şi cu Sfîntul 
Botez, iar necredincioşii păgîni, slujitorii de idoli, saracinii şi toți cei înstrăinaţi de 
Dumnezeu, aici nu vin, pentru că, încă fund în trup, sînt îngropaţi în iad cu sufletele 


lor şi cînd mor, îndată, fără cercetare, sufletele acelora le iau diavolii, ca pe o parte a 
lor, şi-i duc jos în prăpastia gheenei”. 


Vama a paisprezecea - a uciderii 


Acestea grăind către mine sfinții îngeri, am intrat la vama uciderii, la care mai 
întîi uciderea şi mai ales uciderea de prunci din pîntece se cercetează, apoi tilhăria, 
otrăvirea, uciderea fără voie, îndemnarea la ucidere, la sinucidere și uciderea 
sufletească şi toată rana, toată lovirea, oriunde, pe spate sau peste cap, ori palmă peste 
obraz sau grumaz, sau lovirea din mînie, cu armă, cu lemn, cu piatră, toate acestea 
cu de-amănuntul se întreabă şi în cumpănă se pun. Ci noi şi acolo puţin dînd, am 
trecut bine. 


Vama a cincisprezecea - a vrăjitoriei 


Am trecut la vama vrăjilor, a fermecătoriei, şoptirilor şi chemării 
diavolilor. Și erau duhurile acelea asemenea cu jivinile cele cu patru picioare, cu 
scorpiile, cu şerpii, cu viperele şi cu broaştele și straşnică şi urîtă era vederea acelora, 
dar acolo nimic nu s-a aflat la mine, cu darul Domnului meu, şi am trecut îndată, 
nedînd nimic. Duhurile acelea, mîniindu-se asupra mea, ziceau: "Vei veni la locurile 
cele de desfrînare, vom vedea de vei scăpa de acolo". 


Pornindu-ne în sus, am întrebat pe sfinţii îngeri care mă duceau: "Stăpînii mei, 
oare toți creştinii trec pe la vămile acestea? Nu este oare cu putinţă vreunui om să 
treacă pe aici fără întrebare şi fără frica aceasta ce se face la vămi?" Sfinţii îngeri mi- 
au răspuns: "Nu este altă cale pentru sufletele credincioșilor celor ce se suie la cer; 
toţi trec pe aici, dar nu toți se cercetează precum tu, fără numai cei asemenea cu tine 
păcătoşi, care n-au făcut desăvîrşit mărturisire a păcatelor, ruşinîndu-se şi tăinuind 
înaintea părinților duhovnici faptele cele de rușine. Pentru că dacă cineva cu adevărat 
şi-ar mărturisi toate faptele sale cele rele, i-ar părea rău şi s-ar căi de relele cele făcute, 
apoi păcatele acelora nevăzut se şterg de dumnezeiasca milostivire. Şi, cînd un suflet 
ca acela trece pe aici, întrebătorii cei din văzduh, deschizîndu-şi cărțile, nimic nu află 
scris asupra lui şi nu pot să-i facă nici o supărare, nici să-l îngrozească, şi se suie 
sufletul la scaunul darului. 


Dacă tu ai fi făcut desăvîrşită mărturisire de toate păcatele tale şi după 
dezlegare ai fi făcut pocăință din destul, n-ai fi suferit nişte groaznice şi înfricoşate 
cercări ca acestea la vămi. Însă ţi-a ajutat aceea, că de mult ai încetat a păcătui de 
moarte şi cu fapte bune ţi-ai petrecut ceilalți ani ai vieţii; dar mai ales ţi-au ajutat 
rugăciunile Cuviosului Părinte Vasile, căruia i-ai slujit cu osîrdie". 


Vama a şaisprezecea - a desfrînării 


Astfel vorbind, am ajuns la vama desfrînării, la care se cercetează tot felul 
de desfrînare, şi nălucirea păcatului desfrînăru cea cu mintea, şi zăbovirea gîndului 


într-acel păcat, şi învoirea cu necuratele şi pătimaşele atingeri. lar stăpînul vămii 
aceleia şedea pe scaunul său, îmbrăcat în haină necurată, cu spume de sînge stropită, 
cu care acela ca cu porfiră împărătească se împodobea şi mulțime de diavoli stăteau 
înaintea lui. Aceia, văzîndu-mă ajungînd acolo, mult s-au mirat cum am ajuns pînă 
la dînşii şi, scoţîndu-mi scrise faptele cele desfrînate ale mele, mă mustrau, arătîndu- 
mi persoanele cu care am greşit în tinerețile mele şi vremea cînd am greşit, ori 
noaptea, ori ziua, şi locurile în care păcatul acela l-am făcut cu cineva şi nu aveam 
ce să răspund, fără numai tremuram de frică şi mă umpleam de rușine. 


Iar sfinţii grăiau pentru mine către diavoli: "S-a părăsit de lucrurile desfrînării 
de mulți ani, şi de atunci în curăţie și în înfrînare a petrecut pustniceşte". Răspuns-au 
diavolii: "Și noi ştim că de mult a părăsit păcatul, ci cu adevărat nu s-a mărturisit 
înaintea duhovnicescului ei părinte, nici n-a luat de la dînsul cuviincioasa poruncă 
spre pocăință de păcate, pentru aceasta este a noastră. Deci, ori lăsaţi-ne-o nouă şi vă 
duceţi, ori o răscumpăraţi cu fapte bune!" Şi puseră sfinții îngeri multe din lucrurile 
mele, iar mai mult din darurile Cuviosului Vasile, şi abia m-am izbăvit de primejdia 
aceea cumplită şi ne-am dus. 


Vama a șaptesprezecea - a preadesfrînării 


Apoi am ajuns la vama marii desfrînări, numită și preadesfrînare sau adulter, 
unde se cercetează păcatele celor ce petrec în căsătorie, dar credința însoțirii unul cu 
altul nu o păzesc, nici nu-şi feresc patul lor curat, asemenea și silirile la desfrînare. 
Aici se cercetează şi persoanele cele sfințite şi dăruite lui Dumnezeu, ce şi-au 
făgăduit fecioria şi curăția lui Hristos şi n-au păzit-o de căderile în desfrînare 
groaznică. La acea vamă şi eu mult m-am arătat a fi datoare şi vădită am fost la o 
mare desfrînare. Şi acum necuratele duhuri și nemilostivii cercetători voiau să mă 
răpească din mîinile îngerilor şi să mă pogoare în fundul iadului. Iar sfinții îngeri, 
certîndu-se mult cu dînşii şi toate ostenelile mele şi nevoinţele pe care le făcusem 
aducîndu-le după aceea la mijloc, abia m-au răscumpărat, nu atît cu ale mele fapte 
bune, pe care le-au pus acolo pînă la cea mai de pe urmă, cît mai ales din darurile 
Părintelui meu Vasile, din care, foarte mult scoţind, au pus în cumpănă împotriva 
fărădelegilor mele şi, luminîndu-mă, ne-am dus mai departe. 


Vama a optsprezecea - a sodomiei şi gomoriei 


Urcînd, ne-am apropiat de vama marilor nelegiuiri, la care se cercetează 
păcatele desfrînării cele peste fire, bărbăteşti şi femeiești, şi împreunarea cu diavolii 
şi cu animalele necuvîntătoare, amestecările de sînge şi alte păcate mai necurate 
făcute în taină, pe care ruşine este a le şi pomeni. Mai marele vămii aceleia se vedea 
mai rău decît toți diavolii cei înfricoşați, iar slugile lui erau într-acel chip negrăit şi 
avînd nespusă mînie și înfricoşare. Acea, ieşind degrabă împotriva noastră, ne-au 
împresurat; dar, cu mila Domnului, neaflînd nimic în mine, au fugit cu ruşine, iar noi 
bucurîndu-ne, ne-am dus. Şi grăiau către mine sfinții îngeri: "Ai văzut, Teodora, 
înfricoşatele vămi ale desfrînării. Deci, să ştii că mai nici un suflet nu le trece fără 


supărare, de vreme ce toată lumea zace în răutatea smintelilor şi toți oamenii sînt 
iubitori de desfătări și de desfrînare, iar gîndul omului atîrnă spre rele din tinerețile 
lui şi abia unii se feresc de necurăţiile desfrînării, dar puţini sînt cei ce-şi omoară 
poftele trupului. Deci puţini trec vămile acestea cu libertate şi cei mai mulți, venind 
aici, îndată pier; pentru că diavolii cumpliți ai păcatelor desfrînării răpesc sufletele 
celor desfrînaţi şi le trag jos în iad, cu amar muncindu-le. Şi se laudă boierii vămilor 
de desfrînare, zicînd: "Noi singuri mai mult decît cei din vămile noastre umplem 
gheena în iad". Iar tu, Teodora, să mulțumeşti lui Dumnezeu, că iată acum ai trecut 
acele cercări, cu rugăciunile Cuviosului Vasile, Părintele tău, şi de acum nu vei mai 
vedea rele, nici frică”. 


Vama a nouăsprezecea - a ereziei 


După aceasta am ajuns la vama ereziei, unde se cercetează nedreptele gînduri 
şi socotelile cele pentru credință, depărtările de la drepteredincioasa mărturisire a 
credinţei, neîmplinita credinţă, îndoirea în credință, hulele asupra sfinţeniei şi altele 
asemenea cu acelea. Dar acea vamă fără ispitire am trecut-o şi acum nu eram departe 
de porțile cerești. 


Vama a douăzecea - a zgîrceniei 


Apoi ne-au mai întîmpinat duhurile cele rele ale vămii celei de pe urmă, care 
este a nemilostivirii şi a împietririi inimii. Şi iuți erau întrebătorii aceia şi stăpînul 
lor cumplit, suflînd de iuțime, avînd focul nemilostivirii. Acolo fără de milă se 
cercetează sufletele nemilostivilor. Și de s-ar afla cineva de multe nevoinţe săvîrşitor, 
de posturi şi de rugăciuni, și dacă acela a păzit curăţia, de a avut înfrînarea trupului 
său, dar a fost neîndurat şi nemilostiv, închizîndu-şi milostivirile sale dinspre 
aproapele, acela de la acea vamă se duce în jos şi întru adîncul iadului se încuie şi 
nici nu cîştigă milă în veci. Dar noi, cu darul lui Hristos, am trecut şi acea vamă fără 
primejdie, ajutîindu-mi pretutindeni rugăciunile Cuviosului Vasile, cel ce a dăruit 
multe din lucrurile sale bune pentru răscumpărarea mea. 


După aceea, ne-am apropiat cu bucurie de porţile cerești, scăpînd de amarele 
vămi. Și erau porţile cereşti ca şi cristalul cel luminos, unde se vedea strălucire 
negrăită și tineri ce stăteau într-însele în chipul soarelui, care, văzîndu-mă dusă de 
mîinile îngereşti, s-au umplut de veselie, bucurîndu-se de mine; că, acoperindu-mă 
cu milostivirea lui Dumnezeu, am scăpat de vămile văzduhului și, întîmpinîndu-ne 
cu dragoste, ne-au dus înăuntru. 


Dar ce am văzut acolo şi ce am auzit, o, fiule Grigorie, a zis Cuvioasa Teodora, 
nu este cu putinţă a le spune cu de-amănuntul. Căci am văzut ceea ce ochiul omenesc 
n-a văzut şi am auzit ceea ce urechea niciodată n-a auzit, nici la inima cuiva, din cei 
ce petrec pe pămînt, nu s-au suit acele bunătăți. Deci, am fost adusă înaintea 
scaunului lui Dumnezeu, Cel cu neapropiată slavă, înconjurat de Heruvimi, de 
Serafimi şi de mulțime de oaste cerească, care cu negrăite cîntări slăvesc pe 


Dumnezeu totdeauna, și m-am închinat Dumnezeirii celei nevăzute şi neînţelese. Şi 
au cîntat puterile cereşti cîntare dulce, preamărind milostivirea lui Dumnezeu cea 
nebiruită de păcatele omenești. Şi a venit glas de la slava cea de mare cuviinţă, 
poruncind aceloraşi sfinți îngeri care mă luau să mă aducă să văd locașurile sfinților, 
asemenea şi toate muncile păcătoşilor şi după aceea să mă odihnească în locașurile 
fericitului Vasile. 


Deci, am fost purtată pretutindeni și am văzut cele mai frumoase locașuri, 
pregătite celor ce iubesc pe Dumnezeu, pline de slavă şi de dar. Şi-mi arătau cei ce 
mă purtau, deosebit locaşurile apostolești, deosebit cele proorocești, deosebit cele 
mucenicești, deosebit cele arhiereşti şi fiecare ceată de sfinți avea locașuri deosebit. 
ŞI fiecare locaş avea negrăită frumuseţe, în lărgime şi lungime, şi aş zice la fel cu ale 
Constantinopolului, dar cu neasemănare mai frumoase, avînd multe palate nefăcute 
de mini. Și pretutindeni în locaşurile acelea se auzea glas de bucurie şi de veselie 
duhovnicească şi se vedeau cetele celor ce prăznuiesc. Toţi sfinții văzîndu-mă, se 
bucurau de mîntuirea mea, mă întîmpinau şi mă sărutau, lăudînd pe Domnul, Care 
m-a izbăvit din cursele vrăjmaşilor. 


După înconjurarea acelor locașuri, am fost pogorită în cele de dedesubt ale 
pămîntului şi am văzut muncile cele înfricoşate, nesuferite şi cumplite, pregătite 
păcătoşilor în iad, pe care arătîndu-mi-le sfinții îngeri, îmi ziceau: "Vezi, o, Teodora, 
din cîte munci te-a izbăvit Dumnezeu, prin rugăciunile plăcutului Său Vasile?" Şi am 
auzit acolo strigare, plîngere şi amară tînguire a celor ce erau în muncile acelea. Unii 
strigau "amar!", alții "vai!", alții ţipau, iar alții blestemau ziua nașterii lor; dar nimeni 
nu era, căruia să-i fie milă de dînşii. 


După aceea, ducîndu-mă de acolo, m-au adus în locașul acesta pe care îl vezi, 
al Cuviosului Părintelui nostru Vasile, și m-au așezat aici, zicîndu-mi: "Acum 
Cuviosul Vasile face pomenire pentru tine”. Şi am cunoscut că după patruzeci de zile 
de la despărțirea mea din trup am venit la acest loc de odihnă. 


Toate acestea i le-a spus în vis Cuvioasa Teodora lui Grigorie, şi 1-a arătat 
toată frumuseţea acelui locaș şi bogățiile cele duhovniceşti, care s-au adunat cu 
sudorile cele din multe osteneli ale fericitului părinte, îndulcirile şi slava, multe feluri 
de răsaduri cu frunze de aur şi cu multe roduri şi toată veselia duhovnicească. 


După ce s-a sfîrşit vedenia aceea, Grigorie s-a deşteptat din somn şi, venindu- 
ŞI în sine, se mira de cele văzute și auzite de la fericita Teodora. Și, sculîndu-se 
dimineaţa, s-a dus la Cuviosul Vasile să se binecuvînteze de la dînsul, după obicei. 
Iar el l-a întrebat, zicînd: "Fiule Grigorie, unde ai fost în această noapte?" Iar el, ca 
şi cum n-ar şti nimic, a răspuns: "M-am odihnit pe patul meu". Bătrînul i-a zis: "Ştiu 
că te-ai odihnit pe pat cu trupul, însă cu duhul ai fost în altă parte. Ai uitat oare cîte 
ţi-a descoperit Dumnezeu în noaptea aceasta în vedenia visului? Ai cîştigat ceea ce 
doreai, ai văzut pe Teodora şi cele despre dînsa le-ai auzit de la ea singură; în 


locaşurile mele ai fost şi cele ce-mi sînt pregătite, cu darul lui Hristos, pentru puţina 
mea osteneală, pe toate le-ai privit ca în oglindă". 


Grigorie, auzind acestea de la cuviosul, a cunoscut că visul lui nu este o 
nălucire, ci i s-a făcut o descoperire de la Dumnezeu, prin rugăciunile şi mijlocirea 
cuviosului. Apoi, mulţumind lui Dumnezeu, s-a închinat fericitului părinte şi multe 
învățături a luat de la dînsul. 


Acelaşi Grigorie, în altă vreme, prin voia lui Dumnezeu, a căzut într-o îndoire 
de credință, pentru că, citind cu dinadinsul cărțile Vechiului Testament, gîndea în 
mintea sa că bine cred iudeii şi a fost în acel gînd multă vreme. Dar mai înainte 
văzătorul Vasile, cunoscînd aceasta cu duhul, l-a mustrat şi, după multă sfătuire, a 
cerut iarăşi de la Dumnezeu descoperire. Atunci Grigorie a văzut în vis o minunată 
vedenie despre înfricoşata judecată a lui Dumnezeu, pentru adunarea la judecată a 
tot neamul omenesc; a văzut pe Hristos, Judecătorul lumii, stînd pe scaun şi avînd 
de-a dreapta pe toţi drepții, iar pe păcătoşi de-a stînga, stînd și fiind judecaţi după 
faptele lor. A văzut apoi şi pe toți iudeii, care n-au crezut în Hristos, osîndiți cu 
ceilalți păgîni și trimiși în focul gheenei. Și, precum a văzut osîndirea păcătoşilor, 
aşa a văzut şi preamărirea sfinților, pentru care singur Grigorie a scris foarte pe larg 
scriere, care se află în Mineiul cel mare. Iar aici povestindu-se aceasta mai pe scurt, 
este vremea a sfîrşi. 


Deci, după mulţi ani ai vieţii sale, după ostenelile şi nevoinţele vieţii celei 
aspre, după minunile cele multe ce le făcuse și după mai înainte vederea celor viitoare 
şi vindecările în dar ale bolnavilor, Cuviosul Părintele nostru Vasile, slăbind de 
bătrîneţe, s-a apropiat de fericitul său sfîrșit. Pentru că a fost adus din pustie în 
Constantinopol în anii cei de mijloc ai lui şi a petrecut acolo ca la cincizeci de ani, 
avînd aproape o sută de ani de la naşterea sa, şi a trecut la viața cea fără de sfîrșit, 
unde anii nu se împuţinează. Însă şi-a văzut mai înainte sfîrşitul şi I-a vestit iubitului 
său ucenic, Grigorie. 


Avea Grigorie obicei, în tot Sfîntul şi Marele Post cel de patruzeci de zile, de 
se închidea în casă, în camera sa, şi nu ieşea pînă la Sfintele Paști, petrecînd în post 
şi în rugăciuni şi făcînd mulțime de metanii şi în toate nopțile nu dădea ochilor săi 
somn. Deci odată, apropiindu-se sfintele patruzeci de zile, Grigorie a mers la cuviosul 
ca să ia binecuvîntare, după obicei, spre nevoinţa postului în închisoare. lar cuviosul, 
vorbind mult cu dînsul pentru folosul sufletului şi dîndu-i binecuvîntare, la sfîrşit i-a 
zis: "Mergi, fiule, cu pace la casa ta, iar pe mine cu ochii cei trupeşti ai tăi nu mă vei 
mai vedea mai mult în viaţa aceasta”. 


Zicînd aceasta a plîns şi, cuprinzînd pe Grigorie cu dragoste, l-a sărutat. Iar el, 
căzînd la cinstitele lui picioare, le-a udat cu lacrimile, plîngînd şi tînguindu-se pentru 
despărțirea lui, şi, plîngînd mult, s-a dus şi s-a închis spre post, precum îi era obiceiul. 


Apoi Cuviosul Vasile, în săptămîna cea din mijloc a postului, în 25 de zile ale 
lunii martie, la praznicul Bunei Vestiri a Preasfintei Născătoare de Dumnezeu, și-a 
dat sfîntul său suflet în mîinile Domnului său, în anul 944, iar cinstitul său trup a fost 
îngropat în mînăstirea Sfinţilor Mucenici Flor şi Lavru. Și s-a făcut o vedenie unui 
om cinstit în Constantinopol: Vedea o casă mare şi minunată și porţile erau 
împodobite cu aur și cu pietre scumpe, iar deasupra porţilor era scris cu cuvinte de 
aur astfel: "Locașul şi odihna veşnică a Sfîntului Vasile cel Nou”. Citind aceasta 
bărbatul acela, se minuna de frumuseţea zidirii acelei case. Și iată un tînăr preafrumos 
ieşind, i-a zis: "Ce te minunezi, omule? Voieşti să vezi lucru mai minunat?" 


Deschizînd porţile acelea, se vedeau înăuntru palate preafrumoase și 
minunate, a căror frumuseţe covîrşeşte toată mintea omenească, şi Cuviosul Vasile 
şedea pe scaun împărătesc în mare slavă, înconjurat de mulți bărbaţi şi tineri minunați 
şi luminoşi. Apoi se vedeau acolo şi răsaduri preafrumoase şi toate cele văzute erau 
pline de bucurie și de veselie. Și se auzea dinăuntru, zicînd: "O răsplătire ca aceasta 
iau după moarte toți cei ce au iubit pe Dumnezeu şi I-au slujit cu osîrdie!" Această 
vedenie bărbatul acela a spus-o multora și toți cei ce auzeau, preamăreau pe 
Dumnezeu şi cinsteau pomenirea Cuviosului Vasile, plăcutul Lui. 


O, de ne-am învrednici şi noi părții iubitorilor lui Dumnezeu, cu sfintele lui 
rugăciuni şi cu darul Domnului nostru lisus Hristos, Căruia, împreună cu Tatăl şi cu 
Sfîntul Duh, se cuvine cinste şi slavă, în veci. Amin. 


NOTĂ - Tot în această zi mai facem şi pomenirea sfinţilor douăzeci şi şase de 
mucenici, care în ţara Goţilor, pe vremea împărăției lui Valent (364-378) şi Grațian 
(378-379), au pătimit de la Ungherih, împăratul goților, pentru Hristos. Dintre aceştia 
doi erau preoți, Vetusie și Vercu, cu doi fii şi două fiice, și Arpil monahul. lar mireni 
erau: Avip, Agn, Rels, Gatrax, Iscon, Sila, Sighiţ, Soniril, Term și Fil; iar din femei: 
Anna, Alla, Larisa, Moico, Mamica, Urţo şi Nemais. Văduva împărăteasă a goților, 
pe nume Gaata, fiind creştină, împreună cu fiica sa Duclida, adunînd moaștele lor, 
le-a adus în Cizic, cetatea grecească. Apoi ea însăşi, întorcîndu-se în patria sa, a fost 
ucisă cu pietre de necredincioşi; iar fiica ei s-a săvîrşit cu pace în Cizic. 


64. POMENIREA SFINTEI MUCENIȚE MATROANA DIN TESALONIC 
(07 MARTIE) 


Sfînta Matroana a fost slujnică la o evreică, anume Pavtila, femeia voievodului 
Tesalonicului. Din tinereţe, fiind învățată în credinţa creştinească, stăpîna ei o silea 
la reaua credință iudaică. Şi, fiindcă ea nu se supunea, o chinuia foarte rău, bătînd-o 
adeseori. Însă Matroana pe toate le răbda cu osîrdie pentru Hristos şi la biserică se 
ducea într-ascuns. Într-una din zile, înştiințîndu-se Pavtila că Matroana a fost la 
biserica creştinească, 1-a zis: "Pentru ce n-ai mers la sinagoga noastră, ci te-ai dus la 
biserica creștinească?" Răspuns-a fericita Matroana cu îndrăzneală: "De vreme ce 
Dumnezeu este în biserica creştinească, iar de la sinagoga iudaică s-a depărtat, nu 
mă duc la sinagogă, ci la biserică”. 


Atunci Pavtla, şi mai mult mîniindu-se, a bătut-o fără cruţare şi într-o cămară 
întunecoasă a închis-o legată. Iar a doua zi a fost găsită sfinta dezlegată din legături 
cu dumnezeiasca putere, preamărind pe Hristos. Dar stăpîna ei iarăşi a bătut-o cu 
vine crude, pînă la sînge și, mai tare legînd-o, a închis-o iarăşi în cămara aceea și uşa 
a pecetluit-o, ca să nu intre cineva să-i facă vreo ușurare. Și a petrecut sfinta în acea 
închisoare fără hrană şi băutură patru zile, întărind-o Dumnezeu. După aceasta 
Pavtila, dezlegînd pecetea aceea şi deschizînd uşa, a găsit-o iarăşi dezlegată din 
legături şi stînd la rugăciune. Deci, fierbînd de mînie, a bătut-o cu bețe groase şi, abia 
suflînd, a închis-o în aceeași închisoare unde s-a şi sfîrșit sfinta, dîndu-și sufletul lui 
Dumnezeu. Trupul ei l-a aruncat acea rea femeie de pe zid, pentru că erau înalte 
casele acelea. Creştinii, luînd mult chinuitul trup al Sfintei Muceniţe Matroana, l-au 
îngropat cu cinste. 


Mai pe urmă Alexandru, episcopul Tesalonicului, a zidit o biserică în numele 
sfintei, iar cinstitele ei moaşte le-a pus într-însa. lar pe Pavtila, după vrednicie, 
degrabă a ajuns-o judecata lui Dumnezeu, pentru că de pe înălțimea zidului, de unde 
a aruncat jos trupul Sfintei Matroana, ea singură, alunecînd, a căzut şi, murind rău, 
şi-a lepădat ticălosul ei suflet. 


65. CUVIOSUL IOAN ÎNAINTE-VĂZĂTORUL, 
PUSTNICUL ȘI ÎNCHISUL DIN EGIPT 
(27 MARTIE) 


În cetatea Licopolis din ţara Egiptului, era un bărbat cu numele Ioan, fiind dat 
din tinereţe la meșteșugul de teslărie. Ajungînd la vîrsta de douăzeci şi cinci de ani, 
s-a lepădat de lume şi a petrecut cincisprezece ani prin felurite mînăstiri, deprinzîn- 
du-se la viaţa monahicească în multe osteneli. După aceea s-a dus singur la muntele 
ce se chema "al Lupului”, care era aproape de Licopolis, unde, zidindu-şi o chilie cu 
trei odăi, s-a încuiat într-însa. Într-o chilie se ruga, într-alta făcea lucrul miinilor, iar 
a treia îi era de trebuinţă la ale vieţii lui. 


Nevoindu-se cincizeci de ani, pînă la sfîrşitul său, fără să iasă deloc din chilie, 
primea pe fereastră cele trebuincioase lui de la cei ce-l slujeau; iar celor ce veneau la 
el, le vorbea despre cele folositoare. Dar, după ce a împlinit într-acea închisoare 
treizeci de ani, s-a învrednicit proorocescului dar de la Dumnezeu, pentru care, chiar 
şi lui Teodosie, marele împărat grec (379-395), i-a trimis felurite scrisori, spunîndu- 
1 că va birui pe tiranul Maxim, și Galia va intra în stăpînirea sa. Asemenea şi despre 
tiranul Evghenie, cum că și pe acela îl va birui și după aceea își va primi sfîrşitul 
vieții, iar pămînteasca împărăție o va lăsa fiilor săi. 


Pentru o mai înainte vedere ca aceea a lui, a străbătut vestea despre dînsul 
pretutindeni, ca despre un bărbat sfînt, căci şi împăratul Teodosie îl cinstea ca pe un 
prooroc al lui Dumnezeu. La început a venit la dînsul un voievod oarecare, 
întrebîndu-l dacă va birui pe etiopienii cei dimprejurul Sienului (şi acel loc este la 


începutul ţării Tebaidei), căci atunci, năvălind acolo etiopienii, toată ţara aceea o 
prădau. lar Cuviosul loan, spunîndu-i cele ce vor avea să fie, i-a poruncit ca fără 
temere să meargă asupra lor, că îi va birui şi de împărați va fi cinstit. 


ȘI s-a săvîrşit aceea după proorocia sfîntului. De atunci s-a încredințat 
voievodul, din povestirile despre dînsul, şi trimitea la sfîntul, cerînd rugăciuni şi mai 
înainte descoperiri pentru biruință, dacă vreodată vor avea să vină asupră-i vrăjmaşii. 


Iar cît de minunat şi mai presus de măsură era darul proorociei ce-l avea sfîntul 
acesta, am auzit de la părinţii cei ce petreceau cu dînsul - cum zice Paladie, scriitorul 
vieţii acestuia -, a căror nevoinţă vrednică de laudă ne încredinţează despre 
nemincinoasele lor cuvinte, despre proorociile pe care le spunea acest bărbat 
dumnezeiesc. 


Odată, venind la dînsul un tribun, se ruga pentru femeia sa, ca să-i dea voie să 
vină înaintea feței sale, fiindcă aceasta dorea şi stăruia să-l vadă pe sfinția sa. Iar 
sfîntul se lepăda în tot chipul, nevrînd nicidecum să fie văzut de față femeiască, el 
care şi către bărbaţi vorbea prin fereastră. După ce mult timp şi cu dinadinsul a fost 
rugat, văzînd credinţa lor, a făgăduit să se arate femeii în vedenia somnului. "În 
această noapte, zise el, mă voi arăta ei, însă să nu poftească mai mult ca să mă vadă, 
în trup fiind". Şi a spus bărbatul acela soției sale cuvintele cuviosului. Iar ea a văzut 
în noaptea aceea în vis pe sfîntul, venind la dînsa şi zicîndu-i: "Ce este mie și ţie, 
femeie? Pentru ce ai voit să-mi vezi faţa mea? Au doar eu sînt prooroc sau am 
sfințenie de bărbat drept? Sînt om păcătos, asemenea pătimaş ca voi; însă am rugat 
pe Dumnezeu pentru tine şi pentru bărbatul tău, ca să fie vouă după credinţa voastră”. 
Acestea zicînd, s-a dus. 


lar femeia, deşteptîndu-se din somn, a spus bărbatului său asemănarea 
sfîntului, îmbrăcămintea și cuvintele lui și multă mulțumire a trimis cuviosului prin 
bărbatul său. Mergînd bărbatul la chilia bătrînului, sfîntul 1-a apucat înainte cu 
cuvîntul, zicîndu-i: "Iată, am împlinit cererea voastră, cercetînd pe soţia ta; deci de 
acum mai mult să nu mai poftească să mă vadă pe mine". 


Altădată, o oarecare căpetenie din rînduiala ostăşească, fiindu-i femeia 
îngreuiată şi aproape de naştere, a mers la sfîntul cerînd rugăciuni. Și în ziua aceea, 
în care el a plecat la cuviosul, femeia lui, născînd, era în primejdie de moarte. lar 
omul lui Dumnezeu a zis aceluia: "De ai fi ştiut darul lui Dumnezeu, cum că ţi s-a 
născut fiu, ai fi preamărit pe Dumnezeu. Însă maica lui nu departe era de porţile 
morții; deci, ducîndu-te, vei afla pruncul viu şi să-i dai numele loan, iar după ce îl 
vei creşte pînă la şapte ani, să-l trimiţi la monahi în pustie”. 


Nişte minuni ca acestea arăta celor ce de departe veneau la dînsul. Şi 
cetățenilor din Licopolis, care veneau la el totdeauna pentru folos, mai înainte le 
spunea cele ce în taină erau să fie şi cele ce în taină erau lucrate de fiecare. Vestea 
apoi şi despre rîul Nilului şi îmbelşugarea anului ce avea să fie. Însă spunea, 


deasemenea, mai înainte de vreme şi ale lui Dumnezeu pedepse, care veneau asupra 
lor, şi-i mustra, învățindu-i pentru care pricină mînia Domnului se apropia. lar 
vindecări singur nu făcea Cuviosul loan, ci dădea unt-delemn sfințit, prin care multe 
boli se tămăduiau. 


Odată femeia unui senator, pierzîndu-şi vederea ochilor, avîndu-i acoperiţi cu 
albeaţă, a rugat pe bărbatul său să o ducă la cuviosul. Zicînd el că niciodată nu vin la 
sfîntul femei, ea l-a rugat ca numai să spună despre dînsa sfîntului şi să se roage 
cuviosul lui Dumnezeu pentru dînsa. Și a făcut aceasta bărbatul ei. lar Sfîntul loan a 
trimis la dînsa untdelemn, cu care ea, ungîndu-se pe ochi de trei ori pe zi, a treia zi a 
văzut şi mulțumea lui Dumnezeu. 


Zice Paladie, scriitorul vieții lui: Am fost odată şapte frați străini în pustia 
Nitriei, eu şi cei ce urmau lui Evagrie, lui Albin şi Amonie; şi doream cu dinadinsul 
să ştim care este fapta cea bună a Sfîntului loan. Şi a grăit Evagrie: "Aş fi voit mai 
întîi să mă încredinţez despre dînsul, de la unul care ştie bine viaţa lui; pentru că dacă 
nu voi şti despre dînsul cu încredințare, nu mă voi duce atît de departe, pînă la 
muntele Licopoliei”. Acestea auzindu-le, eu m-am odihnit o zi, nimic grăind 
nimănui. lar a doua zi, deschizînd chilia mea și spre Dumnezeu nădăjduind, m-am 
dus la Tebaida. Ajungînd eu la muntele acela şi la chilia Cuviosului loan, mi-au spus 
ucenicii lui că, din ziua de Duminică pînă sîmbătă, către nimeni din cei ce vin nu 
vorbește; şi m-am odihnit, tăcînd și aşteptînd pînă sîmbătă. 


În ziua sîmbetei, în ceasul al doilea, am mers înaintea sfîntului bărbat şi l-am 
aflat şezînd la fereastră, prin care vorbea, mîngîind pe cei ce veneau la dînsul. Şi 
făcîndu-mi cuvînt, m-a întrebat prin tălmaci, zicîndu-mi: "De unde ești și pentru ce 
ai venit aici? Pentru că te socotesc că ești din mînăstirea lui Evagrie”. Și cînd 
vorbeam, a venit voievodul ţării aceleia, cu numele Alimpie, şi a încetat loan a vorbi 
cu mine. lar eu m-am depărtat de la dînşii puţin, ca să nu le fiu spre împiedicare în 
vorbirea lor. Stînd ei mult de vorbă, m-am supărat în sine-mi şi am început în gîndul 
meu a osîndi pe cinstitul bătrîn, care, pe mine trecîndu-mă cu vederea, pe voievodul 
acela îl cinstea. Şi, tulburîndu-mă de nerăbdare, cugetam ca, trecîndu-l cu vederea, 
să mă duc. 


Iar el, înţelegîndu-mi gîndurile mele, a chemat pe tălmaciul său, cu numele 
Teodor, şi i-a zis: "Du-te şi zi fratelui aceluia să nu se mîhnească, căci acum îndată 
îl voi lhbera pe voievod şi voi vorbi cu dînsul"”. lar eu m-am minunat de aceea, cum 
mi-a ştiut gîndurile mele, și l-am cunoscut că este bărbat duhovnicesc şi înainte- 
văzător. 


După ce s-a dus voievodul, m-a chemat bătrînul şi mi-a zis: "Pentru ce te-ai 
mîniat asupra mea? Ce lucru ai aflat în mine care te mîhneşte pe tine? Căci ai cugetat 
ceea ce nu este în mine, şi nici ţie nu ţi se cade să ai în gînd unele ca acestea. Au nu 
ştii scriptura aceea care zice: Nu trebuie sănătoșilor doctor, ci bolnavilor? Pe tine, 
cînd voi vrea, te voi afla, şi tu, cînd vei voi, mă vei afla pe mine. ŞI chiar dacă nu te- 


aş fi mîngtiat eu pe tine, apoi te-ar fi mîngîiat frații şi alți părinți. lar voievodul acela, 
prin grijile lumești fiind dat diavolului, după ce în puţină vreme şi-a venit în simțire, 
ca un rob ce scapă de cumplitul stăpîn, aşa scăpînd el de diavolul, a venit la mine să 
primească ceva folos. Cu nedreptate era ca, lăsîndu-l pe el, să vorbesc cu tine, care 
pururea te îngrijeşti de a ta mîntuire”. 


Atunci eu - zice Paladie - cu totul m-am încredinţat despre dînsul că este bărbat 
duhovnicesc și l-am rugat să se roage pentru mine. lar el, cu dragoste şi cu bucurie 
vorbind către mine şi cu dreapta sa atingîndu-se încetişor de obrazul meu cel stîng, 
mi-a zis: "Multe nevoi te așteaptă pe tine şi războaiele cele grele acum le-ai suferit, 
luptîndu-te cu gîndul cel ce te silea ca să laşi pustia, pentru că diavolul îţi punea 
înainte pricini binecuvîntate, aducîndu-ţi aminte de dragostea tatălui şi a fratelui tău, 
iar tu nu te-ai învoit cu gîndul acela. Iată, bună vestire îți vestesc, că amîndoi sînt 
sănătoşi şi de lume s-au lepădat şi va trăi tatăl tău încă şapte ani. Deci, să petreci cu 
bărbăţie în pustie și să nu pofteşti pentru aceea a te duce la patria ta căci este scris: 
Nimeni, punindu-și mîna sa pe plug și căutind înapoi, nu este îndreptat întru 
Împărăţia lui Dumnezeu". Cu acele cuvinte ale omului lui Dumnezeu mult folosindu- 
mă și din destul întărindu-mă - zice Paladie -, am mulțumit lui Dumnezeu, Care, prin 
acel sfînt bărbat, mi-a arătat diavoleasca înşelăciune care se lupta cu mine și pe care 
el a ridicat-o. 


După aceea iarăși a zis către mine, vorbind cu prietenie: "Voieşti să fii 
episcop?" I-am răspuns lui: "Nicidecum, pentru că acum sînt episcop". Zis-a stareţul: 
"Cărei cetăți ești episcop?" Răspuns-am lui: "Episcopia mea este în bucătărie, în 
cămară, în trapeză, la vasele cu vin. Pe acelea le cercetez cu dinadinsul și dacă vinul 
ar fi oţetit, apoi îl las, iar pe cel bun îl beau. La fel şi în căldare caut şi dacă în fierturi 
nu ajunge sare sau îndulcire, îndată o pun şi mănînc mîncare bună la gust. Asemenea 
fac şi cu celelalte lucruri, alegîndu-mi mie pe cele mai bune. Aceasta este episcopia 
mea, la care m-a ales şi m-a pus îmbuibarea mea cea iubitoare de dulceți”. 


Cuviosul, zîmbind, a zis: "Incetează de a ride, pentru că episcop ai să fii şi 
multe osteneli şi necazuri vei suferi. lar de voieşti să scapi, să nu ieși din pustie, 
pentru că în pustie nimeni nu poate să te pună pe tine episcop". 


Iar eu, plecînd de la dînsul, am mers în pustie la locul meu cel obişnuit şi am 
spus sfinților părinți toate cele despre prea-cinstitul şi sfîntul bărbat, loan Cuviosul. 
Însă am uitat după aceea eu, ticălosul, cuvintele lui pe care pentru mine le-a proorocit. 
Pentru că după trei ani, căzînd eu bolnav de splină şi de stomac, am fost trimis cu 
frații în Alexandria la doctori. lar boala aceea înmulțindu-se, m-au sfătuit doctorii 
Alexandriei ca, pentru schimbarea aerului, să mă duc în Palestina, unde este aerul 
mai subțire şi mai sănătos. 


Deci, fiind eu în Palestina şi însănătoşindu-mă, m-am dus de acolo în Bitinia. 
ȘI acolo, nu ştiu cum, ori cu cea omenească, ori cu cea dumnezeiască voie, 
Dumnezeu ştie, m-am învrednicit a fi episcop, lucru care era mai presus de puterea 


mea. Și am căzut în întristarea de care mi-a proorocit Cuviosul loan şi de a cărui 
proorocie atunci mi-am adus aminte. Dar aceea mi s-a întîmplat după mutarea 
cuviosului. Încă îmi aduc aminte şi de aceasta, cu care nevoitorul lui Hristos voia să 
mă folosească și să mă înveţe, ca să rabd în pustie, petrecînd întru dînsa şi neieşind 
deloc. Mi-a zis Cuviosul loan: "De patruzeci de ani într-această chilie petrec şi n-am 
văzut față femeiască, nici vreun ban, nici pe cineva mîncînd şi bînd, nici pe mine nu 
m-a văzut cineva vreodată mîncînd sau bînd ceva". 


După o vorbire ca aceea împreună cu Sfîntul loan - zice Paladie -, cînd m-am 
întors la locul meu cel obişnuit, precum am zis, și am spus părinţilor cele despre 
dînsul, după două luni, sculîndu-ne toţi cei şapte, ne-am dus la dînsul. Și după ce am 
sosit la locaşul lui, ne-a primit cu dragoste, cu faţă veselă, pe fiecare întrebîndu-l de 
sănătate. Şi îndată l-am rugat ca mai întîi să facă rugăciune pentru noi, pentru că este 
acest obicei la părinții cei ce petrec în Egipt. lar el ne-a întrebat: "Oare nu este cineva 
între voi cleric?" Şi au zis toţi că nu este. Şi căutînd spre fiecare din noi, a cunoscut 
pe clericul cel tăinuit, pentru că era unul din noi diacon, dar pe care nimeni nu-l știa 
că este diacon, fără numai un frate. Căci pentru smerenia sa îşi tăinuia cinstea şi îl 
oprise pe fratele, cel ce ştia despre dînsul, să spună cuiva; pentru că, după asemănare 
cu sfinţii, el abia se socotea a fi vrednic de numele creştinesc. 


Deci spre acela Cuviosul loan, arătînd cu mîna, a zis: "Acesta este diacon". lar 
el lepădîndu-se, sfîntul, întinzînd mîna prin ferestruica pe unde vorbea cu noi, a 
apucat dreapta diaconului, a sărutat-o şi a zis către dînsul: "Nu lepăda darul lui 
Dumnezeu, o, fiule, nici să minți, vătămînd darul Lui, pentru că minciuna este străină 
de creştini. Aceea de este şi în tine, mare ori mică, nu este lăudată, căci zice 
Mîntuitorul: Minciuna este de la diavolul". Diaconul, fund mustrat, tăcea, primind 
învăţătura aceluia. 


După ce am săvirșit rugăciunea, un frate dintre noi, bolind de trei zile de niște 
friguri, cerea tămăduire de la Cuviosul loan. Părintele a zis că boala aceea îi era de 
folos fratelui aceluia; însă, voind nu atît boala cît necredința să-i tămăduiască, a 
poruncit să ia sfîntul untdelemn și să-l ungă. Atunci fratele acela a dat afară îndată 
toate vătămările ce avea înăuntru și s-a făcut sănătos desăvirşit. Şi se vedea omul 
acela, adică Cuviosul loan, fiind de nouăzeci de ani, cu trupul atît de chinuit, încît 
nici barba nu-i creştea, şi nimic altceva nu mînca decît numai roadele de prin copaci 
şi acelea după apusul soarelui. Apoi la bătrîneţe se obişnuise atît de demult cu 
postirile, încît nici pîine nu mînca, nici vreo mîncare gătită la foc. 


lar cînd ne-a poruncit să şedem, am mulțumit lui Dumnezeu, Cel ce ne-a 
învrednicit să-l vedem și să vorbim cu dînsul. EI, primindu-ne ca pe nişe fu ai săi cu 
fața veselă, ne-a zis acestea: "De unde sînteţi, o, fiilor, şi ce necaz vă apasă de aţi 
venit la mine, omul cel prost şi smerit?" Noi, spunînd patria noastră și locuinţa cea 
de atunci în pustia Nitriei, am adăugat şi aceasta: "Am venit de la Ierusalim în aceste 
părți cu gînd să ne învrednicim, pentru folosul nostru, a te vedea cu ochii pe tine, de 
care de mult auzisem cu auzul”. 


A zis către noi fericitul loan: "Dar ce lucru de minune voiţi a vedea, o, iubiţilor 
fii, de ați suferit atîta osteneală, venind aici? Ce trebuință este a vedea pe un om 
lepădat, smerit, neavînd ceva vrednic de vedere și nici de mirare; căci sînt 
pretutindeni prooroci şi apostoli ai lui Dumnezeu, vrednici de mirare şi de laudă, care 
se cinstesc în biserici. De la aceia se cuvine a vă folosi și a le urma lor. Însă mă 
minunez foarte de sîrguința voastră, cum atîtea primejdii, ce se întîmplă în cale, nu 
le-aţi băgat în seamă şi ați venit la noi, căutînd folos, iar noi pentru lenevirea noastră 
nu putem să ieșim din chilie. 


Deci, ascultați acum: Măcar că lucrul vostru este vrednic de laudă, să nu 
socotiți că aţi făcut ceva bun şi vrednic de laudă, dar să urmaţi şi să săvîrşiți faptele 
bune ale părinților voştri, lucru care nu se întîmplă adeseori; însă, chiar aşa fiind, să 
nu vă nădăjduiţi spre voi înșivă, pentru că unu spre ei singuri nădăjduind şi suindu- 
se la capătul faptelor bune, la sfîrşit au căzut din înălțime. 


Aşadar, luaţi aminte: Rugăciunile voastre să fie drepte, curăţia inimii voastre 
să fie netulburată şi să nu vă îndeletniciți mintea cu alte gîndiri în vremea 
rugăciunilor. Vedeţi, oare v-aţi lepădat cu adevărat de lume? N-aţi voit să urmați 
faptelor bune ale altora, iar în voi înşivă de ale voastre fapte bune vă măriţi în deşert? 
Oare faceți ceva bun la arătarea oamenilor? Vedeţi, să nu vă socotiți a fi drepți, să nu 
vă înşelați cu părerea de vreun lucru bun, ca nu cumva, în vremea rugăciunilor, să vă 
fie pomenire de lucru lumesc, pentru că este nebunesc lucru, ca prin buze să vorbeşti 
către Stăpînul, iar cu gîndurile să te întorci de la Dînsul. 


Dar această cădere a minţii se întîmplă la toţi cei ce nu s-au lepădat cu totul de 
lume, ci mai mult se sîrguiesc să se arate plăcuţi lumii. Pentru că cel ce gîndește la 
multe lucruri, îşi împarte mintea în multe griji trupeşti şi pămîntești și, cînd se supără 
de tulburările sale dinăuntru, nu poate să vadă pe Dumnezeu. Se cade celor ce au în 
minte pe Dumnezeu să se depărteze de la toate, căci zice Scriptura: Sirguiți-vă şi 
cunoaşteţi că Eu sînt Dumnezeu. lar cel ce a ajuns, în parte, la cunoştinţa de 
Dumnezeu, pentru că la toată cunoștința nimeni nu poate ajunge, aceluia i se 
descoperă tainele lui Dumnezeu. Vede mai înainte cele ce au să fie, priveşte 
descoperirile ca şi sfinţii, lucrează puteri şi primeşte de la Dumnezeu toate cele 
cerute”. 


Acestea şi multe alte părintești sfătuiri şi învățături punîndu-le înainte 
Cuviosul loan fraților care veniseră la dînsul, a adus şi oarecare povestiri despre cei 
înalți la minte şi despre cei ce nădăjduiesc spre sine şi a spus povestirea aceasta: A 
fost un oarecare monah, care petrecea în pustia cea de aproape, bine nevoindu-se în 
peşteră, mîncînd pîine din osteneala mîinilor sale, se rugîndu-se neîncetat și sporind 
în fapte bune. 


Deci, văzîndu-şi viaţa sa curată şi cinstită, a început a se înălța în sine cu 
părerea, socotindu-se că este îmbunătățit şi sfint şi nădăjduia că niciodată nu va 
aluneca. Dar într-o seară tîrziu, cu voia lui Dumnezeu, a venit la dînsul ispititorul 


într-o nălucire de femeie preafrumoasă, ca rătăcită prin pustie, şi, găsind ușa 
deschisă, a intrat în peşteră şi, căzînd la picioarele monahului, l-a rugat s-o lase să se 
odihnească în peşteră, deoarece o apucase noaptea. Iar el, făcîndu-1-se milă de dînsa, 
a primit-o, netemîndu-se de cădere, pentru că nădăjduia în sine. Şi a întrebat-o de 
unde vine şi cum a rătăcit în acea pustie. Iar ispititorul, cel cu chip de femeie, mințind 
multe, a întins către el vorbă lungă, prin cuvinte înșelătoare. Şi, ascultînd cu luare- 
aminte, a început a se porni spre pofta păcatului. Apoi, spunînd amindoi cuvinte 
desfrînate, monahul se tulbura cu gîndurile şi, aprinzîndu-se într-însul văpaia de 
pofta desfrînării, s-au învoit la păcat, şi acum se începea fărădelegea. Dar deodată 
femeia aceea, chiuind cu mare glas, s-a stins ca o umbră din mîinile lui şi s-a făcut 
nevăzută. 


Atunci, îndată s-a auzit în văzduh glas de diavoli mulţi, care rîdeau, hohoteau, 
îl ocărau şi-i ziceau: "Cel ce se înalță, se va smeri! Deci tu te-ai înălțat pînă la ceruri, 
iar acum ai căzut pînă la iad”. Acel monah, văzîndu-se așa batjocorit, a căzut în 
deznădejde şi, lăsîndu-şi chilia şi pustia, a ieșit în lume. Într-o cădere ca aceasta l-a 
pogorît cea mai înainte înălţare de minte a lui. 


Învăţînd pocăinţa smereniei, Cuviosul loan ne arătă că, aşa cum ne duc diavolii 
în deznădejde, așa şi noi putem să-i aducem pe ei în deznădejde, încît să nu mai poată 
să ne biruiască. De aceea a adăugat, spunînd o povestire ca aceasta: A fost un tînăr 
în cetate, făcînd multe răutăţi și mari păcate. După aceea, pornindu-se din frica lui 
Dumnezeu, a venit în simţire şi umilință. Şi, ca să plîngă cea de mai înainte rea viaţă 
a sa, s-a dus la nişte morminte și a căzut cu faţa la pămînt şi nu îndrăznea să cheme 
pe Dumnezeu, nici să se roage, socotindu-se că nu este vrednic nici să mai trăiască. 
ȘI, mai înainte de vreme închizîndu-se în mormîntul morților, se tînguia şi ofta din 
inimă, suspinînd. 


Şi petrecînd el astfel o săptămînă, diavolii, care mai înainte îl îndemnau la 
păcat, au mers la el, chiuind şi zicînd: "Amar ţie, necuratule, care te-ai săturat de 
dulceața desfrînării, iar acum, pocăindu-te, nouă deodată te-ai făcut vrăjmaş pe faţă. 
Ce fel de bine aştepţi, fiind plin de ale noastre răutăţi? De ce nu te scoli degrabă de 
aici şi nu mergi la lucrurile cele obişnuite nouă? Te aşteaptă desfrînaţii şi beţivii! 
Pentru ce nu mergi să te saturi de pofte, fiindcă nu-ţi este nici o nădejde de mîntuire? 
Al nostru eşti, ca cel ce ai făcut toată necurăţia, şi voieşti să scapi de noi. Nu vei 
scăpa, nu te vei izbăvi din mîinile noastre!" 


Iar el împotriva lor nimic nu răspundea, nici nu voia să audă glasul lor, ci 
petrecea plîngînd neîncetat. Atunci diavolii, mult strigînd cu certare, după ce l-au 
văzut că nu se înfricoşează, nici nu fuge din mormînt, nici nu se învoiește cu ei, l-au 
bătut cumplit şi voiau să-l omoare, dar nu le-a îngăduit Dumnezeu. Apoi s-au dus, 
lăsîndu-l abia viu. Iar el, zăcînd mult ca un mort, abia şi-a venit în sine şi iarăși 
plîngea şi se tînguia de păcatele sale cele făcute înainte. Apoi rudeniile, căutîndu-l 
pretutindeni, l-au găsit în morminte şi l-au rugat să se întoarcă acasă. EI însă nu i-a 
ascultat, voind mai bine să moară, decit să se întoarcă la viaţa cea dintii. În altă noapte 


iarăşi au năvălit diavoli asupra lui, asemenea ca mai înainte, strigînd şi multe bîrfind, 
ŞI, iarăşi bătîndu-l, s-au dus. 


Asemenea în a treia noapte au încercat să biruiască pe cel nebiruit; şi, văzînd 
că nimic nu sporesc, s-au deznădăjduit să-l mai biruiască şi au fugit cu totul de la el, 
fiind izgoniți de răbdarea lui. Și, fugind, strigau: "Ne-ai biruit, ne-ai biruit şi iar ne- 
ai biruit pe noi!" Astfel smerita pocăință şi vitejeasca răbdare aduce deznădejde 
diavolilor. De atunci diavoli nu mai puteau să facă vreun rău acelui tînăr, care a 
petrecut după aceea cu plăcere de Dumnezeu şi a fost pildă vie la mulți oameni 
deznădăjduiți, spre ridicarea din păcate şi spre adevărata pocăință. 


Iarăşi vorbind Cuviosul loan despre înălţarea minţii, care pogoară pe om din 
înălțimea darului lui Dumnezeu, și despre smerita cugetare, care înalță spre 
milostivirea lui Dumnezeu, a adus povestirea aceasta: Era alt monah ce petrecea în 
pustia cea dinăuntru şi care se ostenise mulți ani cu fapte bune. Dar la bătrîneţe s-a 
ispitit, prin meşteşugirile vrăjmaşului, şi puţin de n-a pierit prin înălțarea minţii sale. 
Acela se nevoia în mare linişte, în rugăciuni, în cîntări de psalmi şi în multe cugetări 
de Dumnezeu. Aşa petrecea toate zilele şi nopțile şi vedea unele vedenii dumnezeiești 
la arătare, pe unele cînd dormea, iar pe altele chiar fiind treaz. lar somnul lui era 
foarte puţin, încît abia era cu putință a se numi somn. 


Şi atît era cuprins de dorirea vieţii celei fără de trup, încît de trupeasca hrană 
nu se îngrijea deloc, nici lucrînd pămîntul, nici sădind pomi de livezi, fiind plin de 
credinţă şi de nădejde spre Dumnezeu. De cînd se sălăşluise în pustie, nici o grijă nu 
avea cu ce să-și hrănească trupul său, iar pe toate cele pămînteşti uitîndu-le, cu 
dorirea de Dumnezeu se cuprinsese desăvîrșit, așteptînd trecerea din această lume la 
Dumnezeu. Astfel, se îndulcea foarte mult cu lucrurile cerești cele nevăzute și 
nădăjduite şi nu i-a slăbit trupul, nici nu i s-a tulburat cîndva sufletul lui. Ci într-o 
măsură bună, cinstită şi fericită 1 se rînduise viaţa lui, ca şi cum ar fi fost între cei 
trupeşti şi între cei fără de trup, nici fără de trup fiind el, nici foarte trupesc. 


Şi a fost cinstit de Dumnezeu după cîtăva vreme, încît 1 se trimitea pîine din 
cer, prin mînă nevăzută. Căci, intrînd în peştera sa, găsea pe masă pîine curată, care 
putea să-i ajungă la două sau la trei zile. Şi cînd simţea cu trupul său că-i trebuie 
hrană, închinîndu-se lui Dumnezeu, gusta ceva şi iarăşi cu cîntare îşi sătura sufletul, 
petrecînd în rugăciune şi în gîndirea la Dumnezeu, din zi în zi sporind în săvîrşirea 
cea mai aleasă a faptei bune şi în nădejdea celor viitoare dîndu-se cu totul. 


Deci acum pentru răsplătirea sa nădăjduia fără îndoială, ca şi cum aceea ar 
avea-o în mîini. Și aceasta i-a fost pricina căderii lui în ispită. Pentru că a venit într- 
un gînd de mîndrie ca acesta, încît se socotea pe sine că este mai mare decît alții şi 
că are de la Dumnezeu mai mare dăruire şi cerești bunătăți pregătite lui mai mult 
decît ceilalți oameni. Şi nădăjduia în sine că niciodată nu va putea să alunece dintr-o 
viaţă ca aceea, înaltă în fapte bune. 


Astfel socotindu-se în sine, nu după multă vreme s-a născut într-însul puțină 
trîndăvie, apoi a crescut lenevirea; şi era cunoscută lenevirea aceasta, căci şi din somn 
a început a se scula mai tîrziu, iar cîntarea de psalmi şi rugăciunile lui erau mai scurte, 
nu ca mai înainte, prelungite. 


Şi era într-însul gîndul de a se odihni puţin și el se învoia cu aceasta. Şi se 
tulbura cu gîndurile şi în taină gîndea ceva necuviincios. Dar obişnuinţa lui cea dintii 
spre nevoinţă îl deştepta puţin din lenevire şi din tulburarea gîndurilor şi îl făcea mai 
nevoitor, însă el iarăşi cădea într-aceeași tulburare a gîndurilor. Și după obișnuitele 
rugăciuni, intrînd în peşteră, după ce a înserat, a găsit după obicei pîine trimisă lui de 
Dumnezeu în chip nevăzut, dar acum nu era aşa curată ca mai înainte. Dar, întărindu- 
şi trupul, n-a lepădat gîndurile cele necurate şi nici nu cunoştea că sufletul său este 
vătămat de ele, nici nu s-a întors spre căutarea tămăduirii rănii celei dintii, socotind 
a fi lucru mic să primească gîndurile cele necurate și întru dînsele cu îndulcire să 
zăbovească. 


Iar a doua zi, după rugăciunile şi cîntările de psalmi cele obişnuite, însă de 
gînduri risipite, venind seara, a intrat în peștera sa să se întărească cu hrană. Însă a 
găsit toată pîinea necurată, de care lucru se minuna foarte mult şi se întrista cu duhul, 
dar a mîncat şi s-a întărit. 


Iar după ce a sosit a treia noapte, întreită răutate şi-a făcut, pentru că mintea 
lui iarăși a înmulțit gîndurile cele necurate şi era atît de tulburat de desfrînata poftă, 
încît 1 se părea în mintea lui că este cu dînsul o femeie şi săvîrșeşte păcatul. După ce 
a trecut noaptea, iarăşi săvirşind obișnuita pravilă, deşi cu multă împiedicare de 
gînduri, cînd a înserat, a mers la pîine şi a găsit-o nu numai necurată, ci ca şi cum de 
şoareci şi de cîini ar fi mîncată şi numai rămăşiţele sfărîmate pe pămînt le-a găsit. 
Atunci a suspinat şi a lăcrimat, însă nu şi-a sfărîmat inima sa atît cît să poată ajunge 
spre alungarea necuratelor gînduri şi a pătimașului război. 


Adunînd acele necurate sfărîmături, a mîncat puţin, nu cît a voit să mănînce, 
şi s-a culcat ca să doarmă. ȘI îndată a năvălit asupra lui un nor de gînduri preadeșarte, 
atrăgîndu-l din pustie la lume; şi cu totul cuprinzîndu-se de poftă, neputînd răbda mai 
mult şi a-şi veni în simţire - Dumnezeu așa voind o vreme, pentru a lui înălțare de 
minte -, s-a sculat şi s-a dus noaptea prin pustie, vrînd să ajungă la locuinţele 
oamenilor mireni. Dar după ce s-a făcut ziuă și zăduful soarelui a început, a ostenit 
bătrînul - pentru că acum nu mai era tînăr -, iar calea era prea depărtată pînă la locul 
unde avea el de gînd să meargă. Deci căuta încoace şi încolo, ca doar va vedea vreo 
mînăstire, la care, abătîndu-se, s-ar putea odihni. Şi s-a întîmplat, după rînduiala lui 
Dumnezeu, o mînăstire în drum, în care el intrînd, fraţii cei ce erau acolo l-au primit 
cu dragoste şi cu cinste, ca pe un părinte, spălîndu-i faţa și picioarele. Şi, făcînd 
rugăciune, i-au pus înainte masă şi-l pofteau să guste pentru dragoste din cele puse 
înainte. 


După ce s-a întărit, l-au rugat fraţii să le spună cuvînt de mîntuire, cum vor 
scăpa de cursele diavolului și cum vor putea birui gîndurile cele necurate. lar el îi 
sfătuia pe dînşii, ca un părinte, să fie tari şi statornici în osteneli, ca unii ce, nu după 
multă vreme, vor fi odihniţi de Hristos. Grăindu-le lor multe despre pustniceştile 
nevoințe, i-a folosit foarte mult. lar după ce a încetat învățătura, singur odihnindu-se 
la un loc deosebit, a început a gîndi în sine, cum învață pe alţii, dar nu se îngrijește 
de sineși; pe alţii îi foloseşte, iar pe el se sminteşte, pe alții îi povăţuieşte la calea 
mîntuirii, iar el singur se păgubeşte şi merge la pierzare. 


Astfel, socotindu-se şi văzîndu-se biruit de gîndurile cele viclene, s-a întors 
îndată în pustie, ducîndu-se nu încetişor, ci fugind şi alergînd la locul său cel dintii, 
plîngînd pentru înșelarea sa și zicînd: "De nu mi-ar fi ajutat Domnul, mi s-ar fi 
sălășluit în iad sufletul meu, căci puţin de n-am căzut în toate răutățile”. Și s-a 
împlinit cuvîntul zis la Pilde: Frate pe frate întărindu-se, sint ca o cetate tare şi înaltă 
şi se întăreşte ca o împărăție întemeiată. Din acea vreme s-a îndreptat bine acel 
monah, căci, încuindu-se în peştera sa, a căzut la pămînt, presărîndu-și ţărînă pe cap, 
plîngînd şi tînguindu-se multe zile. Și de la pămînt nu s-a sculat, pînă ce nu s-a 
încredinţat de la înger despre primirea pocăinţei sale şi de pîinea cea dinainte ce i se 
trimitea de la Dumnezeu şi îşi afla pentru el hrană fără osteneala miîinilor sale. Astfel 
smereşte înălțarea minţii pe om!" 


Acestea le spunea Cuviosul Ioan fraților celor ce veneau la dînsul. Apoi a 
adăugat: "O, fiilor, smeriți să fiţi în cele mici şi în cele mari lucruri! Pentru că aceasta 
este cea dintii poruncă a Mîntuitorului, Care a zis: Fericiţi cei săraci cu duhul, că 
acelora este Împărăția cerului. Pentru că a fi sărac cu duhul, însemnează a fi smerit, 
şi neînșelați să fiți de diavolii care vă aduc vouă păreri şi năluciri. Şi dacă ar veni 
cineva la voi frate, prieten, soție, părinte, învățător, maică sau soră, mai întîi să 
ridicați mîinile la rugăciune şi, de va fi nălucire, va fugi de la vol. 


Dacă cineva v-ar lăuda pe voi, diavol sau om, să nu-l ascultați pe acela, nici 
să vă înălţați cu mintea. Că şi pe mine adeseori noaptea mă înşelau diavolii şi nu mă 
lăsau să mă rog în pace, nici să mă odihnesc, punîndu-mi oarecare năluciri înainte 
toată noaptea. lar după ce venea ziua, batjocorindu-mă, se închinau pînă la pămînt 
înaintea mea, zicîndu-mi: "lartă-ne pe noi, părinte, că osteneală ţi-am făcut ţie toată 
noaptea". Iar eu le răspundeam: "Duceţi-vă de la mine toți lucrătorii fărădelegii şi nu 
ispitiți pe sluga Domnului". 


Pentru aceasta, fiilor, să nu iubiți gîlceava, învăţindu-vă totdeauna gîndirea de 
Dumnezeu şi rugîndu-vă lui Dumnezeu să vă dea vouă ca să aveţi pururea minte 
curată. Bun este cu adevărat şi acel nevoitor care, petrecînd în lume, se îndeletniceşte 
în cinstite lucruri, arătînd altora iubire de oameni, primire de străini, dînd milostenie, 
făcînd bine celor ce vin la dînsul, ajutînd pe cei ce sînt întru osteneli şi petrecînd fără 
de nici un fel de mînie. Unul ca acesta este frate bun, pentru că petrece în fapta 
lucrurilor celor bune şi săvîrşeşte poruncile Domnului, însă cu pămînteşti lucruri se 
îndeletniceşte. 


Dar mult mai bun şi mai mare este cel ce petrece în gîndirea de Dumnezeu, 
care trece de la cele materialnice la cele nematerialnice, însuși lepădîndu-le și 
uitîndu-le pe cele de jos, încearcă pe cele cereşti, stînd înaintea Dumnezeului tuturor, 
de toate dezlegîndu-se şi de nici o grijă înapoi întorcîndu-se. Unul ca acesta este cu 
Dumnezeu, cinstindu-L cu neîncetate cîntări de psalmi. Ştiu eu pe un om în pustie, 
care zece ani n-a gustat nimic din pămîn-teasca hrană, ci îngerul îi aducea în a treia 
zi cereasca hrană și i-o dădea în gură, şi aceea îi era hrana şi băutura - aceasta 
Cuviosul loan o spunea ca despre altul, dar însuşi el era acela. 


Mai ştiu - zicea el - şi aceasta, că la acel om, într-o nălucire, s-au dus diavolii, 
arătîndu-i cete de îngeri şi căruţe de foc şi mulți purtători de arme, ca şi cum ar fi 
venit un împărat, ce-i zicea: "Întru toate cu dreptate şi cu bunătate ai petrecut, o, 
omule. Deci de acum închină-te mie și ca pe Ilie te voi înălța pe tine”. lar monahul 
acela a zis în sine: "Eu în toate zilele mă închin Împăratului meu lisus Hristos şi, de 
ar fi fost EI, nu de aceasta ar fi avut trebuinţă de la mine". Şi a răspuns diavolului: 
"Eu pe Dumnezeu Îl am Împărat şi Stăpîn, Căruia totdeauna mă închin, iar tu nu eşti 
împăratul meu!" Şi îndată s-au stins diavolii”. 


Cu nişte povestiri ca acestea şi învățături duhovniceşti şi cu acest fel de viaţă, 
asemenea îngerilor, Cuviosul loan, pe mulți folosindu-i şi desăvîrşit plăcînd lui 
Dumnezeu, mai înaintea sfîrşitului său, la nouăzeci de ani, a poruncit ucenicilor săi 
ca nimeni să nu vină la dînsul pînă a treia zi. lar după trei zile, mergînd frații, l-au 
aflat cu genunchii plecați la pămînt ca la rugăciune, iar cu sufletul se dusese la 
Domnul, ca să stea, cu cereştile cete îngereşti, înaintea scaunului lui Dumnezeu, 
Celui în Treime lăudat, Tatălui şi Fiului şi Sfîntului Duh, Căruia 1 se cuvine slava, în 
veci. Amin. 


66. POMENIREA CUVIOSULUI PĂRINTELUI NOSTRU ILARION, 
NOUL MĂRTURISITOR, EGUMENUL MÎNĂSTIRII PELICHIT 
(28 MARTIE) 


Cuviosul Ilarion din tinereţe s-a călugărit, purtîndu-şi crucea şi urmînd lui 
Hristos Cel răstignit, patimile trupeşti supunîndu-și cu înfrînare. El pe toți monahii 
i-a covîrșit cu fapta bună și, într-o chilie întunecoasă închizîndu-se, fără tulburare a 
petrecut mulți ani şi s-a luminat cu nepătimirea. Pentru aceea şi de rînduiala 
preoțească s-a învrednicit şi a fost egumen al mînăstirii ce se numea Pelichit, în Asia, 
aproape de Elespont. Şi a făcut minuni alese, că jivinele care vătămau semințele 
roditoare le certa şi le izgonea cu cuvîntul din ţarini şi din grădini, grindina a potolit- 
o cu rugăciunea şi pămîntul cel însetat cu ploaie l-a adăpat, iar curgerea rîului, ca şi 
Elisei proorocul, a despărțit-o; mîna cea uscată a unui om a tămăduit-o, pe un orb |- 
a făcut să vadă şi şchiopilor le-a dăruit tămăduire; pe diavoli i-a izgonit, iar 
pescarilor, care în zadar se osteneau, cu peşti mulți le-a umplut mrejele. 


Despre dînsul scrie Cuviosul Iosif, scriitorul de cîntări, în a opta pesnă a 
canonului, că pentru cinstirea icoanei Mîntuitorului a răbdat prigoniri de la muncitori 
şi îl numeşte mucenic. Pentru că a vieţuit, precum se povesteşte într-o cuvîntare, pe 
vremea împărăției lui Leon Armeanul (813-820), care a călcat sfintele icoane. Altora 
li se pare, cu adevărat, că a trăit pe vremea împărăției lui Leon Isaurul (717-741) şi a 
lui Copronim, fiul lui (741-775), care cu mulţi ani mai înainte de Leon Armeanul a 
fost, şi că a pătimit pentru sfintele icoane în acea vreme cînd voievodul lui Copronim, 
la Hanodracon, a năvălit fără veste cu oaste asupra mînăstirii ce se numea Pelichit, 
în sfinta şi marea joi a mîntuitoarelor Patimi, cînd se săvirşea dumnezeiasca 
Liturghie. Şi, intrînd în biserică şi în Altar cu îndrăzneală, a poruncit să tacă cîntarea 
şi a răsturnat la pămînt Sfintele și dătătoarele de viață Taine ale lui Hristos. După 
aceea, prinzînd pe cei mai aleşi monahi, patruzeci şi doi la număr, i-a ferecat cu 
legături de fier, iar celorlalți, cu bătăi cumplite chinuindu-i, le-a rupt trupurile; pe 
alții, bărbile şi feţele lor cu smoală ungîndu-le, i-a aprins şi altora nasurile le-a tăiat. 


După aceea a aprins miînăstirea şi biserica, iar pe cei ferecaţi, patruzeci şi doi de 
părinți, i-a surghiunit în ţara de la marginea Efesului și acolo, într-o baie veche 
încuindu-i, i-a chinuit cu silă de moarte. 


Deci, în acea vreme, şi Cuviosul Ilarion, ca un mai mare între părinţii aceia, 
avînd rînduiala egumeniei, se ştie că a pătimit mult şi şi-a dat sufletul în mîinile lui 
Dumnezeu pentru sfintele icoane. 

67. CUVIOSUL ȘTEFAN MĂRTURISITORUL, 
EGUMENUL MINASTIRII TRIGLIA 
(28 MARTIE) 


Cuviosul Ștefan, Mărturisitorul lui Hristos, a fost în anii împăratului Leon 
Armeanul (813-820). Din tinereţe iubind viaţa pustnicească, cu toate faptele bune s- 
a înfrumusețat şi a fost egumen al mînăstirii Triglia, după rugămintea monahilor 


celor de acolo, şi pe mulți cu învăţătura sa 1-a sfătuit să viețuiască cu plăcere de 
Dumnezeu şi în curăție să petreacă. După aceea răucredinciosul Leon a început a 
necinsti sfintele icoane și, prigonire cumplită ridicînd asupra drepteredincioşilor, a 
chemat pe Cuviosul Ştefan şi-l silea să se lepede de închinarea sfintelor icoane și 
împotriva credinţei să iscălească cu mîna sa la lepădarea icoanelor. lar cuviosul s-a 
împotrivit şi nu numai aceea n-a făcut, ci şi pe împăratul l-a ocărît, numindu-l păgîn 
şi străin de adevărata credinţă. 


Deci a fost muncit cu bătăi şi cu legături în temniţă, apoi, în surghiun 
trimițîndu-l şi cu rele pătimiri şi dureri fiind chinuit, a trecut către Hristos Dumnezeu, 
pentru Care multe nevoinţe a suferit și multe munci a răbdat. 


68. VIAŢA ŞI PĂTIMIREA CUVIOSULUI EVSTRATIE, 
PUSTNICUL ȘI MUCENICUL PECERSCĂI 
(28 MARTIE) 


Bunul ostaș Evstratie, precum s-a arătat cu numele, aşa s-a arătat şi cu fapta 
sub semnul Crucii, pentru că bine s-a asemănat lui Hristos, pentru Care a răbdat cu 
bărbăţie acelaşi fel de rele pătimiri de la aceiași prigonitori, de același neam şi la 
aceeași vîrstă, putînd cu adevărat a se lăuda ca şi Sfîntul Apostol Pavel: Eu rănile 
Domnului meu lisus Hristos le port pe trupul meu, după mărturia fericitului episcop 
Simeon. 


Acest bun ostaş al lui Hristos, Evstratie, era de neam din Kiev. Apoi, dorind 
să se îmbrace în armele lui Dumnezeu, pe care le cuprinde chipul monahicesc, și 
ştiind că nimeni, fiind ostaş, nu se leagă cu lucruri lumești ca să fie plăcut 
împăratului, şi-a împărțit averea la săraci, iar o parte a lăsat-o rudeniilor, ca după 
dînsul s-o împartă. Şi astfel s-a făcut monah în Mînăstirea Pecersca. Şi a început cu 
plăcere a se oşti cu puterea Crucii lui Hristos, Care a sărăcit pentru noi, biruind cu 
sabia cea duhovnicească, adică cu rugăciunea, cu postul şi înfrînarea cea mare, nu 
numai trupul său, ci şi pe vrăjmașii cei fără de trupuri, smerindu-i şi robindu-i prin 
smerenia sa şi prin ascultare. Pentru că, urmînd lui Hristos, dătătorul de nevoință, 
Care S-a rugat mult, a postit patruzeci de zile, S-a smerit şi S-a făcut ascultător 
Tatălui ceresc, la fel și el, cu aceleași fapte bune s-a înarmat, dar mai ales cu postul, 
ştiind că omul cel dintii a fost biruit pentru neînfrînare. De aceea sfîntul sporea în 
înfrînare şi în postirea cea grea, pentru care a fost numit pustnic. 


Iar, după voia lui Dumnezeu, a venit odată răucredinciosul Boniac, cu mulțime 
de polovţi, şi a prădat pămîntul Rusiei; şi, intrînd păgîni și în mînăstirea Pecersca, pe 
mulți i-a tăiat cu săbule. Atunci a fost luat în robie și acest fericit împreună cu alții, 
fiind vîndut pe pămîntul grecesc, în cetatea Corsun, unui iudeu, împreună cu mulți 
alți creştini, în număr de cincizeci, slujitori mînăstireşti fiind treizeci, iar din Kiev, 
douăzeci. Acel iudeu, potrivnic lui Dumnezeu, a început a sili pe robiţii săi să se 
lepede de Hristos, lăudîndu-se că va chinui cu foamea şi cu legături pe cei ce se vor 


împotrivi. Dar viteazul monah Evstratie, învățindu-i şi rugîndu-i pe toți, îi întărea şi 
le zicea: "Fraţilor, cîți v-aţi botezat și aţi crezut în Hristos, să nu vă lepădaţi de 
făgăduinţa voastră ce aţi făcut-o la Botez; Hristos ne-a născut prin apă şi prin Duh, 
Hristos ne-a răscumpărat din blestemul Legii cu sîngele Său şi ne-a făcut moştenitori 
Împărăției Sale. Deci, de vom trăi, Domnului să trăim, sau de vom muri, Domnului 
să murim şi prin moartea cea vremelnică viaţa veşnică s-o dobîndim. Următori să fim 
Celui ce a zis: Mie a viețui îmi este Hristos, iar a muri este dobindă." 


Cei robiți, fiind bine întăriți de fericitul, toți au voit ca mai bine să moară de 
lipsa mîncării şi a băuturii vremelnice, decît să se despartă de Hristos, Care este 
pîinea şi izvorul vieţii veşnice. Și astfel, nu după multă vreme, topindu-se de 
nemîncare şi de sete, au murit toți acei cincizeci, unii după trei zile, alții după patru, 
alții după şapte, iar cei mai tari după zece zile. Numai singur Evstratie a rămas viu, 
fiind paisprezece zile chinuit de foame, dar a rămas nevătămat, pentru că din 
tinereţile sale se deprinsese bine cu postul. 


Văzînd acel ticălos iudeu că monahul a fost pricina pierzării aurului său dat 
pentru cei robiţi, pe care aştepta să-i aducă la credinţa sa cea rea, a gîndit să se 
răzbune asupra lui. Deci, sosind ziua Învierii lui Hristos, a început a prăznui paştele 
său, chinuind pe Sfîntul Evstratie, precum şi ucigașii de Dumnezeu, strămoşii lui, au 
făcut Domnului nostru lisus Hristos, după cum se scrie în Evanghelie. Și, precum pe 
Hristos mai înainte L-au răstignit, astfel şi acest fericit a fost pironit pe cruce de acel 
ticălos iudeu şi de tovarășii lui. Dar, fiind viu, mulțumea sfîntul lui Dumnezeu, că 
fără hrană şi băutură a trăit cincisprezece zile. 


Iar iudeul acela şi ceilalți prieteni ai lui ocărau pe cel răstignit şi ziceau: 
"Satură-te acum, nebunule, de legiuita pască, ca să fii viu şi să scapi de blestem; căci 
Moise, luînd de la Dumnezeu Legea, ne-a dat-o nouă şi a zis aceasta în cărţile sale: 
Blestemat este tot cel ce se spinzură pe lemn”. 


Răspuns-a fericitul Evstratie: "De mare dar m-a învrednicit Domnul astăzi, 
căci a binevoit să pătimesc pentru numele Său pe Cruce, la fel ca EI, şi aştept ca și 
mie să-mi zică, precum altădată tilharului: Astăzi vei fi cu Mine în Rai. Nu-mi trebuie 
pasca voastră, nici nu mă tem de blestem, căci Paştele nostru, Hristos, pentru noi S- 
a jertfit, şi a stricat blestemul cel de pe lemn şi a adus binecuvîntarea vieţii prin 
lemnul Crucii, pe care a fost spînzurat. Hristos este viaţa tuturor, precum şi Moise a 
proorocit, zicînd: Veţi vedea viața voastră spinzurată înaintea ochilor voştri. lar 
pentru praznicul Paştilor, David grăieşte: Aceasta este ziua pe care a făcut-o Domnul, 
să ne bucurăm și să ne veselim întru dinsa. Dar tu, cel ce m-ai răstignit, şi iudeii cei 
ce sînt cu tine, veți plînge şi vă veţi tîngui, căci va veni asupra voastră răsplata 
sîngelui meu și a celorlalți creştini cumpăraţi şi ucişi de voi. Domnul urăşte sîmbetele 
voastre şi va schimba praznicile voastre în tînguire; pentru că acum a sosit uciderea 
începătorului fărădelegilor voastre”. 


Acestea auzindu-le iudeul, s-a aprins de mînie şi, luînd o suliță, a împuns pe 
cel pironit; şi astfel bunul ostaş al lui Hristos, Evstratie, a primit fericitul sfîrşit, cel 
potrivit unor astfel de ostași. Şi a fost văzută o căruţă cu cai de foc, în care sufletul 
acelui luptător de biruință s-a dus dănţuind la cer şi glas s-a auzit, zicînd acestea: 
"Iată bunul locuitor al cetăţii cereşti”. lar trupul lui cel sfînt, acel împietrit la inimă 
iudeu, pogorîndu-l de pe cruce, l-a aruncat în mare, unde s-au făcut mulțime de 
minuni. Deci credincioşii au căutat acolo cu dinadinsul moaștele acelea făcătoare de 
minuni Și nu le-au găsit. Dar, cu purtarea de grijă a lui Dumnezeu, s-au găsit într-o 
peşteră, unde şi pînă acum stau nestricate. Iar proorocia sfîntului pătimitor, pentru 
izbîndirea sîngelui său, s-a împlinit îndată, chiar atunci cînd a pătimit. Căci în aceeaşi 
zi a venit poruncă de la împăratul grec să izgonească din stăpînirea lui pe toți iudeii, 
luînd și averile lor, iar pe mai marii lor să-i ucidă, pentru muncirea creştinilor. 


Deci mai întîi pe eparhul, începătorul a toată răutatea cea iudaicească l-a ucis, 
după cuvîntul Sfîntului Evstratie. Pentru că s-a întîmplat un lucru ca acesta: Un iudeu, 
fiind bogat şi slăvit, s-a botezat şi pentru aceasta I-a cinstit împăratul şi după puţine 
zile l-a făcut eparh; iar el, cîştigînd acea dregătorie, în taină s-a lepădat de Hristos şi 
de a Lui credință şi a dat îndrăznire iudeilor în toată stăpînirea împărăției greceşti, să 
cumpere creştini şi să-i robească. 


Deci a fost vădit atunci acel necurat eparh pentru meşteșugul său cel rău şi a 
poruncit împăratul să-l ucidă, iar pe iudei pe toți să-i izgonească din stăpînirea sa. Și 
în acea vreme, cînd se pierdeau în cetatea grecească Corsun locuitorii iudei, şi pe 
acest ticălos iudeu, de care Cuviosul Evstratie a fost ucis, îl spînzurară pe lemn. Şi 
astfel s-a întors durerea cuviosului la capul evreului şi a luat partea sugrumării lui 
Iuda. Iar ceilalți iudei, văzînd acele înfricoşate munci ale cuviosului,după sfirşirea 
lui cu adevărat au crezut şi s-au botezat. cu care cel ce i-a robit lui Hristos după 
moartea sa, bunul ostaș şi purtătorul de biruinţă, Sfîntul Evstratie, s-a învrednicit să 
cînte cu cei fără de moarte ostași cereşti cîntarea de biruinţă singur Biruitorului 
morții, Hristos, cu Care asemenea s-a ostășit și a împărățit, lăudîndu-L și 
mulțumindu-l, împreună şi Celui fără de început al lui Părinte şi Duhului Celui 
făcător de viaţă, întru nesfîrşiții veci. Amin. 


69. POVESTIRE DESPRE OSTAȘUL TAXIOT, CARE A ÎNVIAT DIN 
MORŢI 
(28 MARTIE) 


În Cartagina, cetatea Africii, a fost un bărbat cu numele Taxiot, iar cu rînduiala 
ostaş. Acela în mari păcate îşi petrecea viaţa sa. Dar fiind în Cartagina multe 
întîmplări de morți, a venit în frică şi în simţire Taxiot şi s-a pocăit de faptele sale. 
Apoi, ieşind din cetate cu femeia sa, a şezut la un sat în linişte. lar după cîtăva vreme, 
din lucrarea diavolească, a căzut în desfrînare cu femeia plugarului său care era cu 
dînsul în sat. Și trecînd nu multe zile după păcatul acela, l-a mușcat un șarpe și a 


murit. Şi era o mînăstire, ca de o stadie de departe de satul acela, şi, alergînd acolo 
femeia lui Taxiot, a rugat pe monahi ca să ia trupul mortului şi să-l îngroape la 
biserică. Deci l-au îngropat întru al treilea ceas din zi. lar cînd a fost ceasul al nouălea, 
s-a auzit din mormînt strigare, zicînd: "Miluiţi-mă! Miluiţi-mă!" 


Apropiindu-se de mormînt şi glasul celui îngropat auzindu-l, degrabă l-au 
dezgropat şi, aflînd pe mortul acela viu, s-au îngrozit de spaimă. ŞI l-au întrebat pe 
acela, vrînd să ştie, ce i s-a întîmplat lui şi cum a înviat? Iar acela, neputînd să le 
spună de multă plîngere şi tînguire, îi ruga pe dînşii ca să-l ducă la robul lui 
Dumnezeu, episcopul Tarasie; şi-l duseră la acela. Iar episcopul trei zile îl sili să-i 
spună ce a văzut acolo. Şi abia a patra zi a putut grăi. 


Deci, cu multe lacrimi, a spus aceasta: Eu, pe cînd muream, am văzut nişte 
arapi stînd înaintea mea, a căror vedere era foarte înfricoşată şi, văzîndu-i pe aceia, 
sufletul meu se tulbura. Apoi am văzut doi tineri foarte luminoşi și a mers sufletul 
meu în mîinile lor şi, îndată zburînd de la pămînt, ca şi cum ne suiam în văzduh, spre 
înălțime, am aflat vămile cele ce străjuiesc suirile şi opresc pe tot sufletul omenesc. 
Şi la fiecare vamă pentru deosebit păcat întreabă, una pentru minciună, alta pentru 
zavistie, iar alta pentru mîndrie; şi fiecare păcat are pe ai săi întrebători în văzduh. Și 
am văzut într-un sicriaş, ce se ţinea de îngeri, toate lucrurile mele cele bune şi, luînd 
din acelea îngerii, le cumpăneau cu lucrurile mele cele rele şi astfel am trecut vămile. 
Iar cînd ne-am apropiat de porțile cereşti, am sosit la vama desfrînaţilor şi m-au oprit 
acolo străjerii şi-mi scoteau toate trupeştile mele lucruri cele de des-frînare, pe care 
le-am făcut din copilăria mea şi pînă acum. 


Şi mi-au zis îngerii cei ce mă duceau: "Pe toate păcatele cele trupești ce în 
cetate le-ai făcut, ţi le-a iertat Dumnezeu, de vreme ce te-ai pocăit de acelea". Și mi- 
au zis potrivnicii mei: "Tu, după ieșirea din cetate, la satul acela ai păcătuit cu femeia 
plugarului tău". Şi auzind aceasta, îngerii n-au aflat nici un lucru bun, ca să mă 
răscumpere din păcatul acela şi, lăsîndu-mă pe mine, s-au dus. Deci, apucîndu-mă 
viclenele duhuri și vătămîndu-mă, m-au pogorît jos şi, desfăcîndu-se pămîntul, m- 
am pogoriît, fiind purtat prin nişte intrări înguste și prin oarecare crăpături strîmte şi 
necurate, pînă la cele mai dedesubt temnițe ale iadului, unde sufletele păcătoşilor sînt 
încuiate în întunericul cel veşnic şi unde nu este viață oamenilor, ci muncă veşnică 
şi plîns nemîngtiat şi nespusă scrîşnire a dinților. 


Acolo totdeauna strigă cu glas mare, zicînd: "Amar nouă, amar! Vai, vai!" Şi 
nu este cu putință a spune primejdiile celor ce sînt acolo, nici nu se pot povesti 
muncile şi durerile acelora pe care acolo i-am văzut. Acera gem din inimă şi nimeni 
nu se milostiveşte spre dînşii, plîng și nu este cine să-i mîngiie, se roagă şi nu este 
cine să-i asculte sau să-i izbăvească. Și eu am fost închis cu dînșii în locurile acelea 
întunecoase şi în strîmtoare m-au pus, plîngînd şi tînguindu-mă cu amar, fiind ţinut 
de la al treilea ceas pînă la al nouălea. 


După aceea am văzut puţină strălucire şi doi îngeri care veniseră acolo şi am 
început a-i ruga cu dinadinsul să mă scoată din primejdia aceea, ca să mă pocăiesc 
lui Dumnezeu. Şi mi-au zis îngerii: "Fără vreme te rogi, pentru că nimeni de aici nu 
iese, pînă cînd va fi învierea tuturor". lar eu cerînd şi rugîndu-mă și făgăduind a mă 
pocăi, a grăit un înger către celălalt: "Făgăduieşti pentru el că se va pocăi, precum 
spune el, din toată inima?" ŞI a zis celălalt: "Mă făgăduiesc". Şi am văzut că acela 1- 
a dat mîna. Atunci, apucîndu-mă, m-a scos de acolo pe pămînt și m-a adus la trupul 
meu. Şi mi-a zis: "Intră de unde te-ai despărțit”. Eu am văzut sufleteasca mea fire, ca 
un mărgăritar strălucind, iar trupul cel mort era ca nişte tină neagră și mă îngreţoșam 
să intru în el. Și mi-au zis îngerii: "Nu se poate să te pocăieşti, decît numai cu trupul 
cu care ai greşit”. lar eu mă rugam, ca doar să nu intru în trup. Deci îngerii mi-au zis: 
"Intră, iar de nu, apoi iarăşi te vom duce acolo de unde te-am luat!" 


Atunci am intrat şi am înviat şi am început a striga: "Miluiţi-mă!" Deci i-a zis 
sfințitul Tarasie: "Gustă bucate”. Și nu voia să guste, ci, umblînd din biserică în 
biserică, cădea cu faţa în jos, mărturisind lui Dumnezeu cu lacrimi şi cu suspinuri 
păcatele sale şi zicea către toţi: "Vai celor ce greşesc, căci munca cea veşnică îi 
aşteaptă! Vai celor ce nu se pocăiesc, pînă ce au vreme! Vai celor ce-şi spurcă trupul 
lor!" 


Deci a petrecut Taxiot după învierea sa patruzeci de zile şi, curăţindu-se prin 
pocăință, şi-a cunoscut ceasul sfîrşitului său mai înainte cu trei zile şi s-a dus către 
Dumnezeul Cel preamilostiv şi iubitor de oameni, Care pogoară în iad şi ridică şi 
tuturor le dăruieşte mîntuire, Căruia se cuvine slavă în veci. Amin. 


UVIOSULU U 
EPISCOPUL ARETUSIEI, 

A LUI CHIRIL DIACONUL ȘI A ALTOR MUCENICI 

(29 MARTIE) 


U 


Despre pătimirea Cuviosului Marcu, Episcopul Aretusiei, Sfîntul Grigorie de 
Nazianz scrie în întîiul său cuvînt asupra urîtului de Dumnezeu Iulian Paravatul 
(Apostatul) astfel: 


Minunatului Marcu Aretusianul, cine nu ştie ce i s-a întîmplat? Și povestirile 
cele despre dînsul, cine nu le pomeneşte? Acela, în împărăţia marelui Constantin, 
după stăpînirea cea dată atunci creștinilor, a stricat o capişte idolească şi mulțime de 
popor de la rătăcirea păgînească la calea cea dreaptă a mîntuirii a povăţuit, nu numai 
prin chipul cel fără de prihană al vieţii, cît şi prin frumoasa grăire a vorbei. 


Pentru aceasta a fost de demult în multă ură şi mînie la aretusienii cei iubitori 
de diavoli. După aceea, schimbîndu-se stăpînirea creştinească, iar puterea păgînească 
începînd iarăşi a creşte și a se înviora, în acea vreme cumplită n-a scăpat de mîinile 
muncitorilor. Pentru că mulțimea poporului cel iubitor de diavoli, deşi o vreme şi-a 
stăpînit mînia, după asemănarea focului ascuns în materie sau a unui rîu oprit cu sila, 


însă, dobîndind vreme potrivită, precum focul se aprinde și rîul iese cu pornire, astfel 
mînia și răzbunarea cea neoprită a poporului a început a se întinde îndată sub 
împăratul lulian Apostatul (361-363). 


Văzînd Sfîntul Marcu pe poporul aretusienilor, care se ridicase asupra lui, că 
nimic bun nu gîndeşte, s-a hotărît să fugă îndată, nu pentru că era cuprins de frică, ci 
ascultînd porunca Domnului, prin care ni se poruncește a fugi din cetate și a da loc 
prigonitorilor. Pentru că, deşi creştinii sînt tari, viteji şi cu răbdare, li se cade a se 
îngriji pentru a lor mîntuire și pe prigonitori a-i cruța, ca nu dintr-a lor vrăjmaşă 
răutate, de care sînt plini, lor înşile mai mare pierzare să-şi înmulțească. 


Dar, văzînd pe mulți duşi şi tîrîți pentru dînsul, iar pe mulți de cruzimea cea 
cumplită a muncitorului petrecînd în primejdie sufletească, bărbatul cel ales n-a 
suferit ca, pentru a lui fugă și pierzare, alții să se primejduiască. De aceea, mai bine 
şi mai cu înţelepciune sfătuindu-se în sine, s-a întors şi de bunăvoie s-a dat poporului 
şi împotriva vremii celei cumplite a venit ca la un război. Deci, acolo ce fel de cruzimi 
nu erau? Ce fel de muncă nu se scornea? Că din cei ce năvăleau asupra lui, fiecare 
aducea o deosebită muncă asupra sfîntului. Şi mai ales se întărîtau de vitejia sfîntului 
şi se mîniau de bărbăţia lui în munci, socotind-o ca o defăimare a lor. 


Se purta bătrînul cel sfințit, pătimitorul cel de bunăvoie, prin cetate înaintea 
tuturor, fiind cinstit pentru bătrîneţe, dar mai cinstit pentru viaţa sa îmbunătățită. Deci 
era purtat prin cetate de toți, de oricare vîrstă şi rînduială, şi chinuit de toți, de bărbaţi 
şi de femei, de tineri şi de bătrîni şi de cîți rînduiau lucrurile poporului în cetate și 
cîți erau însemnați cu orice cinste. Și tuturor una le era sîrguința: ca în mînie și în 
cruzime unul pe altul să se întreacă. Și toți socoteau a fi lucru mare ca să-l împresoare 
cu multe munci şi să-l biruiască pe tarele nevoitor bătrîn, care se împotrivea la toată 
cetatea. 


Deci, a fost tîrît pe uliţe, împins în noroi, adăugîndu-i la munci dosădirea cu 
ocară, fiind tras de păr şi de celelalte părți ale trupului, de la copil la copil. Iar la locul 
cel de muncă fund spînzurat şi împins, împungeau aceia vitejescul lui trup cu cuțite 
şi cu sulițe, avînd acea privelişte ca rîs şi jucării. Și cu nişte unelte de muncire 
picioarele lui le-au străpuns pînă la oase, apoi cu aţe de in foarte subțiri și foarte tari 
i-au desfăcut unghiile. După aceea, ridicîndu-l gol sus într-o coşniţă, cu miere şi cu 
grăsime ungîndu-l peste tot, la amiază fiind arșițţa mare de soare, albinele şi viespile 
îl mîncau. 


Şi, cu cît fericitul se topea de cumplitul zăduf al soarelui, cu atît mai cumplit 
pătimea de împungerea albinelor şi a viespilor. Iar, fiind bătrîn cu anii, se arăta tînăr 
în acea nevoinţă de chinuire, neschimbîndu-și strălucirea feţei sale, ci mai vîrtos 
avînd o îndulcire din muncile acelea şi de muncitori îşi bătea joc. Încă și acest lucru 
vrednic de pomenire se povesteşte despre dînsul, că se mîngiia văzîndu-se sus 
spînzurat pentru Hristos, iar pe aceia fiind jos. Şi era cu atît mai sus de cei ce-l 
munceau, încît nici o durere nu simţea în sine, ca şi cum ar fi fost altul, iar nu el 


pătimind unele ca acelea. Şi pătimirea sa o socotea a fi slavă, iar nu primejdie. Dar 
pe cine o privelişte ca aceea nu l-ar fi adus la umilinţă, chiar de ar fi avut prea mică 
milostivire şi iubire de oameni? Însă nu se putea aceea, de frica muncitorilor şi mînia 
împăraților. 


Aşa răbdînd sfîntul pentru capiştea cea risipită, n-a dat nici un ban 
muncitorilor pentru risipirea aceea, de unde se vede că pentru dreapta credință a 
răbdat nişte munci ca acestea. lar aretusienii au pus mare preț pe capiştea cea risipită, 
cerînd ca, ori tot preţul în aur să le dea, ori iarăși capiștea să le-o zidească. S-a văzut 
atunci sfîntul pentru a sa dreaptă credință mai mult împotrivindu-se, nevrînd să 
săvirşească cele poruncite, căci prin răbdarea sa, încet biruindu-i, ei micşorau cîte 
ceva din preţul acela, încît acum foarte puțin cereau de la dînsul, putînd cu înlesnire 
să le dea. Şi cu împotrivire se certau între dînșii, încît unul se sîrguia să biruiască, iar 
altul să fie nebiruit. Adică închinătorii de idoli voiau ca măcar ceva din preţul acela 
să le plătească episcopul, iar el nici un singur ban nu voia să le dea. Astfel s-a arătat 
că el nu pentru aur, ci pentru buna credinţă a intrat în nevoinţa pătimirii. 


Se vorbeşte că eparhul Aretusiei, măcar că era cu credinţa elin, însă pătimirile 
cele de multe feluri ale Sfîntului Marcu neputînd a le suferi, a zis către împărat cu 
îndrăzneală: "Oare nu ne este ruşine, o, împărate, ca să fim mai pe urmă decit toţi 
creştinii? Că nici pe un bătrîn n-am putut să-l biruim, cu toate felurile de munci 
chinuindu-l, şi nici a-l birui nu este lucru cinstit. Oare nu este cea mai de pe urmă 
ruşine ca de la dînsul să ne ducem biruiți?” Cu acest fel de bărbăţie, eparhul și 
împăratul se ruşinau. lar tiranul aretusienilor ajunsese pînă la atîta groază și răutate, 
încît întrecea pe toți, chiar şi pe aflătorul şi îndemnătorul răutății, pe diavol, îl 
coviîrşea. 


Şi Teodoret zice că aretusienii, văzînd puterea cea tare a minunatului şi 
Sfîntului bătrîn Marcu, s-au schimbat în blîndeţe, minunîndu-se de răbdarea lui cea 
atît de mare și, dezlegîndu-l, l-au lăsat liber. Apoi, ascultînd cuvintele lui cele 
învățătoare, au învăţat sfînta credință și s-au făcut cu toţii creştini. 


Iar despre Sfîntul Chiril, diaconul, acelaşi Teodoret povesteşte astfel, zicînd: 
Răutatea cea făcută de elini în Fenicia, cine poate s-o spună fără de lacrimi? Căci în 
cetatea Iliopolis acel urît neam ce are de hotar Libanul, aducîndu-și aminte de Chiril 
diaconul, care, pe cînd împărăţea Constantin, aprinzîndu-se cu dumnezeiască rîvnă, 
pe mulți idoli ce se cinsteau în acea cetate i-a sfărîmat, nu numai l-au ucis, ci, şi 
pîntecele lui tăindu-l în bucăţi, pe cele dinăuntru au îndrăznit a le muşca cu dinții de 
miînie. 


Însă nu a fost tăinuită fapta aceea de Atotştiutorul Dumnezeu, ci au luat 
vrednică pedeapsă pentru răutățile lor. Căci, cîți au îndrăznit a face aceea, toți pînă 
la unul au căzut uciși. Întâi şi-au pierdut limbile, pentru că s-au rănit şi, putrezind în 
gură, au căzut, iar la sfîrşit orbind toţi de vederea ochilor; deci, cu nişte primejdii ca 
acestea s-a arătat puterea dreptei credinţe celei adevărate. Iar în Ascalon şi în Gaza, 


cetățile Palestinei, mai întîi la bărbaţii cei împodobiţi cu cinstea preoțească, apoi şi 
la femeile şi fecioarele cele sfințite lui Dumnezeu, spintecîndu-le pîntecele, le-au 
umplut cu orz şi le-au aruncat la porci spre mîncare. O muncire fără de omenie ca 
aceea au făcut. Deci, sfinților mucenici li s-au pregătit cununile biruinţei în împărăția 
lui Hristos, iar muncitorilor veşnică muncă în iad, care îi va apuca pe ei cu răsplătirea 
dreaptă a adevăratului Dumnezeu, Domnul nostru lisus Hristos, Căruia I se cuvine 
slavă, în veci. Amin. 


71. VIAŢA CUVIOSULUI PĂRINTELUI NOSTRU IOAN SCĂRARUL 
(30 MARTIE) 


Care patrie şi cetate a odrăslit şi a crescut pe acest viteaz nevoitor, loan 
Cuviosul, mai înainte de pustniceştile lui nevoinţe, cu siguranță nu pot spune - zice 
Daniil monahul, scriitorul vieţii acestuia. Care loc îl are acum pe acest dumnezeiesc 
şi minunat bărbat şi cu ce dulceţi de hrană fără de moarte îl hrăneşte, este adeverit, 
că într-acea patrie se află el acum, pentru care Sfîntul Pavel, privighetoarea cea 
minunat glăsuitoare, a strigat: "Petrecerea noastră este în ceruri”, unde cu 
nematerialnică simţire, cu negrăită dulceaţă săturîndu-se de necheltuitele bunătăţi, 
primeşte răsplătirile cele vrednice de sudorile sale şi pentru dureri are cinstea cea fără 
durere, moştenind cereasca Împărăţie cu aceia al căror picior a stat întru dreptate. 


Iar cum s-a ostenit pentru fericirea cea nematerialnică întru materialnicul trup, 
voi spune arătat. De şaisprezece ani fiind cu vîrsta trupească, iar de o mie de ani cu 
istețimea înţelegerii, acest fericit, singur pe sine ca pe o jertfă fără prihană şi bine 
primită, s-a adus lui Dumnezeu, Marele Arhiereu. Deci și-a înălţat trupul la muntele 
Sinai, iar sufletul la cer, apropiindu-se de locul cel văzut al înălțimii muntelui, către 
înălțimea cerească. Și, văzînd cu mintea pe Dumnezeu Cel nevăzut şi înstrăinîndu- 
se de lume, a iubit de la început blîndețţile cele împodobite cu smerenia, ca pe nişte 
începătoare ale tinereţilor noastre gîndite, ca pe o învăţătură a faptelor bune, tăind 
toată îndrăzneala şi mîndria vorbirii şi a clevetirii. Apoi, cu aleasă judecată, într-o 
singură deprindere monahicească, a izgonit pe înşelătorul părerii și iubirii de sine şi, 
ca cel mai iscusit învățător duhovnicesc, şi-a plecat grumajii, nădăjduind să treacă 
fără primejdie noianul cel greu al patimilor. 


Şi aşa viaţa lui, care desăvîrşit murise lumii, şi-a rînduit-o între fraţi, ca şi cum 
ar fi fost mic între dînşii, neștiind ca un copil încă a grăi, nefăcînd nimic după voia 
sa, ca şi cum fără cuvîntare şi fără voinţă şi-ar fi avut sufletul schimbat în totul de 
fireasca deosebire. Dar mai de mirare este că, fiind învăţat la toată înțelepciunea din 
afară, a cuprins prin smerita cugetare fapta cea vrednică cerului, pentru că trufia 
înțelepciunii din afară, desăvîrşit se face străină de smerenie. 


Starețul şi învățătorul Cuviosului loan - precum zice Sinhron - a fost părintele 
Martirie, care l-a tuns în chipul monahicesc pe ucenicul său loan, cînd acesta era de 
douăzeci de ani; în acea zi părintele Stratighie, proorocind despre loan, a zis că "are 
să fie ca o mare stea în toată lumea"; lucru care s-a şi împlinit după aceea. 


Odată Martirie s-a dus la marele Atanasie Sinaitul cu ucenicul Ioan, iar 
Atanasie, căutînd spre loan, a zis către Martirie: "Spune-mi, Martirie, de unde ai 
ucenicul acesta şi cine l-a tuns în călugărie?"” Martirie răspunse: "Este robul tău, 
părinte, eu l-am tuns". Apoi a zis Atanasie cu mirare: "O, părinte Martirie, ai tuns pe 
egumenul muntelui Sinai!" 


În altă vreme, fericitul Martirie s-a dus cu loan la marele stareţ loan Savaitul, 
care era în pustiul Gudiei. Pe aceştia văzîndu-i stareţul, s-a sculat şi, luînd apă, a 
spălat picioarele, nu ale lui Martirie, ci ale lui loan, ucenicul său, apoi 1-a sărutat și 
mîna. După aceea Ştefan, ucenicul marelui loan Savaitul, a întrebat pe stareț: "Pentru 
ce ai făcut aşa, părinte, de ai spălat picioarele ucenicului, iar nu pe ale învățătorului, 
şi dreapta lui ai sărutat-o?" Marele stareţ răspunse: "Să mă crezi, fiule, că nu ştiu cine 
este acel monah tînăr, pentru că eu am primit pe egumenul muntelui Sinai și aceluia 
i-am spălat picioarele". Astfel au fost proorociile sfinților părinţi despre acest Cuvios 
Ioan, fiind el încă tînăr, şi care după aceea s-au împlinit toate la vremea lor. 


Petrecînd Cuviosul loan cu duhovnicescul său părinte nouăsprezece ani, a 
rămas sărman, mutîindu-se către Dumnezeu fericitul Martirie. Căci, trimițindu-l 
înainte la Împăratul cel de sus ca pe un rugător şi sprijinitor - precum zice Daniil 
monahul -, Cuviosul loan a ieşit la loc de linişte în Sinai, avînd rugăciunile părintelui 


său ca o armă puternică spre risipirea celor tari. lar locul acela era departe de biserică 
ca la cinci stadii şi se numea Tola. 


Acolo a petrecut ca la patruzeci de ani de la începutul călugăriei sale, fără 
slăbire, învăpăindu-se de-a pururea cu dorinţa cea aprinsă a dumnezeieştii iubiri. Și 
cine este în stare să arate prin cuvinte şi să spună prin povestiri cu de-amănuntul 
ostenelile lui săvîrşite acolo în taină? Însă, precum din lucrurile cele mici se cunosc 
cele mari, aşa din cele mai mici nevoinţe ale lui să auzim viața acestui cuvios bărbat, 
atît de bogată în fapte bune. 


Minca la masa sa toate cele neoprite de porunca monahicească, însă foarte 
puțin, încît se vedea că mai mult gustă, decît mănîncă. Cu aceasta zdrobea 
înțelepţeşte cornul mîndriei, pentru că din toate mînca, ca să nu 1 se înalțe mintea cu 
postirea. Dar, gustînd foarte puţin, pe doamna și născătoarea patimilor cea iubitoare 
de dulceţi, adică pe îmbuibarea pîntecelui, o mihnea prin înfrînare şi prin scurtimea 
mesei, strigînd către dînsa: "Taci, amuţeşte!" Iar prin viaţa cea pustnicească şi prin 
vederea cea rară a fețelor omenești, a stins văpaia cuptorului trupesc, a întors-o în 
cenușă pînă la sfîrşit şi a adormit-o desăvîrşit. 


Apoi a fugit de iubirea de argint, pe care Sfîntul Apostol Pavel a numit-o 
"închinare la idoli", prin facerea de milostenii şi prin lipsirea celor de trebuinţă. După 
aceea a biruit lenevirea, care este moarte şi slăbănogire a sufletului, prin pomenirea 
morţii celei trupeşti, împungînd-o ca şi cu un bold şi a ridicat-o la trezire şi osteneală. 
A dezlegat lanţurile şi legăturile a toată pătimirea şi toate poftele cele simţite le-a 
rupt prin plîngere. lar patima mîniei era mai dinainte omorîtă într-însul, prin arma 
ascultării. EI rareori de se ducea la cineva, dar şi mai rar grăia ceva şi a omorît 
lipitoarea deşartei slave, cea asemenea cu păianjenul. 


Dar ce vom zice - grăiește monahul Daniil - despre biruinţa mîndriei? Ce vom 
zice de curăția cea desăviîrşită a inimii, pe care acel nou Veseleil a început-o prin 
ascultare și a desăvîrşit-o prin venirea de faţă a Domnului, Împăratul cerescului 
Ierusalim? Pentru că, fără venirea lui de față, niciodată nu se izgoneşte diavolul şi 
ceata cea de un chip cu dînsul. Unde voi găsi cununa aceasta pe care s-o împletim 
Cuviosului loan din cuvintele cele de laudă? 


De asemenea, izvorul lui de lacrimi este un lucru care nu se află la mulți. Este 
şi pînă acum în pustie, sub munte la un loc ascuns, o peşteră mică, care era atît de 
depărtată de chilia lui şi de ale altora, încît nu era auzit de oameni, căci voia să se 
depărteze de slava deşartă. În acea peșteră intra adeseori şi, fiind aproape de cer, prin 
tîînguiri şi prin chemările lui Dumnezeu se atingea de ceruri, strigînd cu suspine 
asemenea cu cei care sînt tăiați de sabie sau arşi de fiare înfocate sau lipsiţi de ochi. 


lar somn avea atît numai cît să nu-și piardă ființa minții cu privegherea. Și, 
mult mai înainte de a se culca, se ruga și alcătuia cărți, precum a alcătuit cartea ce se 
numeşte "Scara", pentru care s-a numit şi el mai pe urmă "Scărar", pentru că aceasta 


îi era alungarea trîndăviei lui, adică a scrie cărți. lar toată curgerea vieţii lui i-a fost 
rugăciunea cea neîncetată şi dorința spre Dumnezeu cea nesățioasă, pentru că pe 
Acela ziua şi noaptea văzîndu-L cu mintea în oglinda cea luminoasă a curăţiei 
sufletului, nu putea a se sătura. 


Un monah anume Moise, rîvnind vieţii celei îmbunătăţite a Cuviosului loan, 
l-a rugat să-l primească ucenic pentru sine; pentru că dorea să se povăţuiască de 
dînsul la adevărata filosofie. Și și-a cîştigat şi mijlocitori pentru sine către sfîntul 
cinstiți bătrîni şi, prin cererea acelora fiind silit, cuviosul l-a primit pe Moise a-l avea 
împreună la petrecere şi ucenicie. Într-una din zile marele părinte a poruncit lui 
Moise ca să aducă din oarecare loc pămînt la grădină, spre îngrăşarea verdeţurilor. 
Mergînd Moise pînă la locul cel însemnat, își făcea ascultarea fără lenevire. 


La amiază fiind şi zăduful soarelui arzînd foarte tare - căci era luna august -, 
Moise, ostenind, a intrat la umbră sub o piatră mare și, culcîndu-se, a adormit. lar 
Domnul, nevrînd să mîhnească întru ceva pe robiu Săi, a întîmpinat, prin obișnuita 
Sa milostivire, pe Moise din moartea cea neașteptată, iar pe Sfîntul loan din mîhnire 
l-a scos. Căci, şezînd cuviosul în chilie, cu rugăciunea cea de Dumnezeu gînditoare 
şi într-un somn ușor aflîndu-se, a văzut pe un oarecare ce i se arătase lui, bărbat cu 
sfințită cuviință, defăimîndu-l pentru somn şi zicîndu-i: "Aşa, Ioane, tu dormi fără 
grijă? lată, Moise este în primejdie!" lar Sfîntul loan, îndată deşteptindu-se, s-a 
înarmat cu caldă rugăciune pentru ucenicul său. 


Apoi, după ce a înserat şi ucenicul s-a întors de la lucru, îl întreba stareţul: "Au 
doar ţi s-a întîmplat vreun lucru rău şi neașteptat?" Iar el a zis: "O piatră mare puţin 
de nu m-a ucis de tot, dacă tu, părinte, nu m-ai fi strigat. Pentru că eu, adormind sub 
piatră la amiază, am auzit glasul tău strigîndu-mă și îndată de sub piatră am fugit și 
deodată a căzut piatra!" lar loan, smeritul cugetător, cu adevărat nimic din cele 
văzute n-a spus ucenicului, ci în taina inimii sale cu rugăciuni de mulțumire lăuda pe 
Bunul Dumnezeu. 


Și era acest cuvios bărbat chip al faptelor bune şi doctor al rănilor celor 
dinăuntru. Căci un frate, anume Isachie, cuprinzîndu-se tare cu greutate de diavolul 
desfrînării şi fiind întru mîhnire mare, a mers la acest mare părinte cu sîrguință şi şi- 
a mărturisit războiul cel dinăuntru cu plîngere şi cu tînguire. lar acela i-a zis: "La 
rugăciune să alergăm amîndoi, o, prietene!" Şi, săvîrşindu-se cuvintele de rugăciune 
şi încă pe faţa sa zăcînd Jos cel ce pătimea, Dumnezeu a făcut voia plăcutului Său, ca 
să arate că David nu minte cînd zice: Voia celor ce se tem de EI va face şi rugăciunea 
lor va auzi. Pentru că a fugit balaurul cel de desfrînare, prin bătăile rugăciunii celei 
tari a Cuviosului loan. lar cel ce a pătimit acel război, văzîndu-se liber de patima 
aceea şi preabine tămăduit, foarte tare se minuna şi lui Dumnezeu, Cel ce a preamărit 
pe robul Său, împreună şi robului celui ce L-a preamărit pe EI, Îi înălța mulţumire. 


Insă erau oarecare pătrunşi de zavistie, care pe acest folositor învățător, adică 
pe Cuviosul loan, îl numeau pururea grăitor și mincinos. Iar el cu lucrul singur a 


arătat că întru toate, nu numai cu cuvîntul, ci şi cu tăcerea poate a folosi întru Hristos, 
Care pe toți îi întăreşte. Căci a tăcut un an întreg, negrăind nici un cuvînt, pînă ce 
ocărttorii săi s-au făcut lui rugători, cunoscînd ei că nu este bine să astupe izvorul 
folosului cel pururea curgător şi să piardă mîntuirea tuturor; deci, mergînd, l-au rugat 
ca iarăşi să-şi deschidă gura cea de Dumnezeu grăitoare. lar el, fund ascultător, s-a 
supus ŞI iarăși se ținea de cea dintii rînduială a sa, de a învăţa. 


După aceea, minunîndu-se toţi de el întru toate îndreptările, ca pe un nou 
Moise cu sila spre povăţuirea vieții de obşte l-au rînduit, punînd pe luminatul acela 
luminător în sfeşnicul cel mai dintîi. lar el, fără de voie primind egumenia muntelui 
Sinai, şi mai mult s-a apropiat cu duhul spre muntele lui Dumnezeu și, în ceața cea 
neapusă a cunoștinței de Dumnezeu, prin gîndirea la El intrînd şi suindu-se pe 
treptele cele gîndite pe scara cerească, a luat legea cea scrisă pe tăblițele inimii cu 
degetul lui Dumnezeu. Și în cuvîntul lui Dumnezeu şi-a deschis gura sa şi a tras Duh. 
Iar din buna comoară a inimii sale a răspuns cuvintele cele bune. 


După ce Cuviosul loan a luat egumenia Muntelui Sinai, adică după patruzeci 
de ani de călugărie, precum a scris despre aceea Sinhron, au mers odinioară în locaş 
şase sute de străini, care, şezînd la gustarea mîncării, au văzut un tînăr cu giulgiu 
evreiesc îmbrăcat, care umbla pretutindeni și cu stăpînire poruncea atît rînduitorilor 
şi economilor, cît și bucătarilor, trapezarilor şi altora ce slujeau. lar după ce s-au 
sculat străinii de la masă, cînd au şezut să mănînce cei ce slujiseră, a fost cercetat 
tînărul acela osîrdnic, poruncitor al tuturor slujbelor, care, pretutindeni înconjurînd 
şi poruncind, pregătea masa. Deci era căutat ca şi el să șadă la masa cea de pe urmă, 
să mănînce cu ceilalţi. Dar, deşi cu osîrdie era căutat, însă nicăieri nu s-a putut afla. 
Atunci robul lui Dumnezeu, Cuviosul Părinte loan, a zis: "Lăsaţi de a-l căuta pe 
acela, căci Moise, proorocul şi dătătorul de Lege, a slujit în al său loc”. 


Era într-un an în părțile acelea neploaie şi secetă mare și, adunîndu-se 
popoarele din cetăţile de primprejur, au mers la Cuviosul loan, rugîndu-l ca să ceară 
ploaie de la Dumnezeu, cu ale sale rugăciuni. ȘI, rugîndu-se cuviosul, îndată o ploaie 
mare s-a pogorit şi a adăpat pămîntul cel uscat şi l-a făcut aducător de roade. 


După aceea a sosit la sfîrşitul vieţii celei vremelnice, bine povăţuind pe ai săi 
duhovniceşti israiliteni, numai într-una nefiind asemenea cu Moise: că loan a intrat 
cu sufletul în Ierusalimul cel de sus, iar trupul lui Moise nu se ştie unde a fost. lar de 
sfințenia Cuviosului loan - zice Daniil monahul - mărturisesc mulți, dar mai ales 
aceia care, fiind povăţuiţi cu cuvintele lui cele de Dumnezeu insuflate, s-au mîntuit 
şi încă se mîntuiesc. Mărturiseşte David, tînărul bărbat ales, care a moştenit 
înțelepciunea înțeleptului loan; ba încă mărturiseşte și Cuviosul loan, egumenul 
Raitului, bunul nostru păstor, de care rugat fiind Cuviosul loan Scărarul, s-a pogorît 
de la muntele Sinai la noi, ca un nou văzător de Dumnezeu, şi ne-a arătat pe ale sale 
lespezi scrise de Dumnezeu - cuvinte ce se numesc "Scară" -, în care literele cele 
văzute învață osteneală, iar puterea ce se înțelege din literele cele alcătuite 
povăţuieşte la vederea de Dumnezeu. 


lar cînd se ducea către Dumnezeu Cuviosul loan Scărarul - zice Sinhron -, 
înaintea lui stătea fratele său cel după trup, ava Gheorghe, pe care l-au hotărît la 
egumenia Sinaiului, din vremea vieţii sale. Acela, plîngînd, zicea: "Stăpînul meu, te 
duci, lăsîndu-mă pe mine? Eu m-aş fi rugat ca pe mine să mă trimiţi, pentru că nu pot 
fără tine să pasc aceste sfinte ale tale moşteniri! Acum, iată, eu sînt în primejdie, căci 
pe tine te trimit înainte la Dumnezeu". Sfîntul loan i-a răspuns: "Nu plînge, nici te 
întrista, pentru că, de voi afla îndrăzneală la Dumnezeu, nu voi aştepta ca anul acesta 
să-l săvîrşeşti aici. Ci voi ruga pe Domnul și te voi lua la mine!" Şi s-a împlinit aceea, 
căci, după sfîrşitul fericit al Cuviosului loan, şi ava Gheorghe, fratele lui, s-a dus în 
a zecea lună către Dumnezeu, ca să stea înaintea Lui, împreună cu fratele său, 
Cuviosul loan, în slava sfinților, lăudînd pe Tatăl şi pe Fiul şi pe Sfîntul Duh, în veci. 
Amin. 


NOTĂ - Despre patria şi neamul Cuviosului loan Scărarul, se scrie în cartea 
aceluia, la tîlcuirea vieţii lui, astfel: "Nașterea şi cetatea sfîntului o acoperă scriitorul 
- adică monahul Daniil. Iar unii zic despre dînsul că este fiu al lui Xenofont, iar frate 
al lui este Gheorghe Arselaitul, numit din naștere Arcadie. Pentru că Arcadie, în 
rînduiala monahicească, şi-a schimbat numele, iar loan nu şi-a schimbat numele”. Iar 
despre Xenofont şi despre fiii lui caută în luna ianuarie, în 26 zile. 


7. MONAHUL CARE N-A OSÎNDIT PE NIMENI 
(30 MARTIE) 


Cuviosul Anastasie Sinaitul poveşteşte astfel: Un bărbat în rînduiala 
monahicească îşi cheltuia zilele în toată nepurtarea de grijă şi, în lenevire petrecîndu- 
şi viaţa, s-a apropiat de sfîrşit. Şi, după ce s-a îmbolnăvit cu durere de moarte şi s-a 
apropiat de cea din urmă răsuflare, nu se temea deloc de moartea sa, ci cu toată 
mulțumirea, vesel şi zîmbind, se despărțea de trup; iar fraţii şi părinții care şedeau 
lîngă el, împreună cu egumenul, i-au zis: "Noi te-am văzut, frate, că în nebăgare de 
seamă ţi-ai petrecut viaţa şi nu ştim de unde îţi este în ceasul acesta înfricoşat această 
veselie şi zîmbire? Însă, cu puterea Domnului nostru lisus Hristos, Dumnezeul nostru 
întărindu-te, scoală-te de ne spune, ca toţi să ştim şi să preamărim pe Dumnezeu". 


Iar fratele, ridicîndu-se puţin de pe pat, a zis către dînşii: "Cu adevărat, cinstiți 
părinţi, în toată nebăgarea de seamă mi-am petrecut viaţa şi acum s-au adus înaintea 
mea scrise toate lucrurile mele cele rele. Apoi s-au citit şi mi-au zis îngerii lui 
Dumnezeu: "Le ştii pe acestea?" Iar eu le-am răspuns: "Adevărat, le ştiu. Însă de cînd 
m-am lepădat de lume şi m-am călugărit, n-am osîndit nici un om, nici răutate asupra 
cuiva n-am ţinut şi mă rog ca să se împlinească cuvîntul lui Hristos, Care a zis: Nu 
osindiţi, ca să nu fiți osîndiţi; iertaţi și se va ierta vouă. 


Pe acestea zicîndu-le, îndată sfinții îngeri au rupt zapisul păcatelor mele. Și, 
de aceea, mă duc cu bucurie și fără de mîhnire către Dumnezeu”. 


Aceasta zicînd fratele acela, şi-a dat cu pace sufletul său în mîinile Domnului". 


73. POMENIREA SFÎNTULUI SFINŢITULUI MUCENIC IPATIE, 
FĂCĂTORUL DE MINUNI, EPISCOPUL GANGRELOR 
(31 MARTIE) 


Acest mare plăcut al lui Dumnezeu, Ipatie, Sfîntul episcop al cetăţii Gangrelor, 
din ţara Paflagoniei, a fost unul din cei trei sute și optsprezece Sfinți Părinți care au 
luat parte la întîiul a toată lumea Sinod, ce s-a adunat în Niceea la anul 325, pe vremea 
împărăției marelui Constantin (306-337), la care, cu ceilalți Sfinți Părinţi, ajutînd 
dreapta credinţă și fiind plin de Duh Sfînt, l-au mustrat pe Arie pentru eres şi l-au dat 
anatemei. Și avea de la Dumnezeu mare putere în facerea de minuni, pentru că 
tămăduia toate neputinţele şi izgonea diavolii. Aşa, într-un sat, apele cele amare care 


curgeau din munți, le-a făcut dulci; şi în alt loc a scos cu rugăciunea un izvor de ape 
calde, spre tămăduirea oamenilor. 


Umblînd el într-o noapte întunecoasă, aproape de un rîu, se arătau lumini 
aprinse din ape, luminîndu-i calea, ca să nu alunece şi să cadă în repejunile apelor. A 
omorît apoi un balaur înfricoșător, pentru că, după moartea marelui Constantin, 
împărăţind fiul său Constantie (337-361), un foarte mare balaur s-a tîrît în palatul 
împărătesc, neştiut de unde, păzind cămările cele de vistierie, în care era aurul şi toată 
bogăția împărătească. Şi, punîndu-şi capul în ușă, nu lăsa pe nimeni să se apropie. 


De acest lucru împăratul înspăimîntîndu-se, a rugat prin scrisorile sale pe 
sfințitul lui Dumnezeu, Ipatie, ca să vină în Constantinopol, căci era slăvit numele 
sfintului pentru minunile ce le făcea cu darul lui Hristos. Cînd a venit sfintul, 
împăratul l-a întîmpinat și pînă la pămînt i s-a închinat și cu toată cinstea l-a primit, 
rugîndu-l ca prin rugăciune să izgonească pe balaurul acela din vistieriile împărăteşti, 
pe care nici o putere omenească nu putea să-l alunge, deşi mulți din duhovniceasca 
rînduială, înarmîndu-se cu rugăciunea, se ispiteau asupra lui, însă nimic n-au sporit; 
ba unii chiar au şi pătimit de la balaur. 


Sfîntul Ipatie a zis: "Nu poate rugăciunea noastră, o, împărate; însă poate 
credinţa ta către Dumnezeu!" Şi, închinîndu-se pînă la pămînt, s-a rugat multă vreme. 
După aceea, sculîndu-se, a zis către împărat: "În mijlocul alergării de cai, unde este 
chipul tatălui tău, poruncește să se pregătească un cuptor şi să-l aprindă foarte tare și 
să aştepte pînă ce voi veni acolo”. Deci, îndată pregătindu-se cuptorul şi aprinzîndu- 
|, făcătorul de minuni, Sfîntul Ipatie, luînd toiagul său cel arhieresc, a mers la 
cămările împărătești şi, porțile vistieriilor deschizîndu-le, a bătut mult pe balaur cu 
toiagul. Şi tot poporul împreună cu împăratul priveau de departe, fiind cuprinşi de 
frică şi de cutremur, pentru că vedeau că nu iese balaurul şi acum ziua se sfirşea şi 
aşteptau cu toții ca să fie omorît sfîntul de către balaur, precum aceasta și la alți preoți 
s-a mai întîmplat. lar arhiereul, ridicîndu-şi ochii la cer şi chemînd pe Domnul într- 
ajutor, şi-a băgat toiagul în gura balaurului şi a zis: "În numele Domnului meu Iisus 
Hristos, urmează-mi mie!" 


Iar balaurul, apucîndu-se cu dinţii de toiag, urma pe sfint ca un rob legat, căci 
cu adevărat îl legase cu dumnezeiasca putere, marele făcător de minuni. Şi, ieșind 
fericitul din vistieriile împărăteşti, tot locul alergării de cai şi tîrgul l-a înconjurat, 
ducînd pe balaur. Iar cei ce priveau, văzînd pe balaurul acela ţinîndu-se de toiag şi 
tîrîndu-se, s-au înspăimîntat şi s-au mirat foarte tare, pentru că balaurul era foarte 
înfricoşat, avînd lungime de șaizeci de coți. 


Apropiindu-se sfintul de cuptorul cel aprins care ardea cu mare văpaie, a zis 
către balaur: "În numele lui Hristos, pe Care și eu cel neînsemnat Îl propovăduiesc, 
îti poruncesc să intri în mijlocul focului acestuia”. Iar înfricoşatul balaur plecîndu- 
se, s-a aruncat cu mare repeziciune în cuptorul cel înfocat şi a ars în mijlocul 
cuptorului, iar toți oamenii care cu spaimă priveau la aceasta, preamăreau pe 


Dumnezeu că, pe acest luminător şi făcător de minuni, adică pe Sfintul Ipatie, în 
zilele lor l-a arătat lumii. 


Atunci, împăratul a dat mare mulţumire lui Dumnezeu şi plăcutului Său, 
Sfîntului Ipatie, şi-l cinstea pe fericitul ca pe un tată al său. Şi a poruncit să 
zugrăvească pe o scîndurică chipul sfîntului şi în vistieriile împărăteşti chipul aceluia 
să-l pună spre gonirea puterii celei potrivnice. Iar pe sfîntul, cinstindu-l cu daruri și 
cu dragoste sărutîndu-l, l-a eliberat întru ale sale. 


Dar, pe cînd mergea sfîntul la scaunul său, nişte oameni înrăutăţiți care erau 
de eresul lui Novaţian, cu zavistie multă aprinzîndu-se asupra arhiereului lui 
Dumnezeu, s-au ascuns în calea lui la un loc strîmt, lîngă o rîpă de munte şi lîngă un 
mal, înarmați fund cu săbu şi cu ciomege. Apoi deodată, fără de veste, năvălind 
asupra lui ca nişte fiare sălbatice şi dîndu-i multe bătăi, de pe malul cel înalt l-au 
aruncat în prăpastia aceea. lar sfîntul, fiind abia viu, şi-a înălțat mîinile în sus şi, 
ridicîndu-şi ochii la cer - precum altă dată Sfîntul întîiul Mucenic Ştefan -, se ruga 
pentru cei ce l-au ucis şi zicea: "Doamne, nu le socoti lor păcatul acesta!" Şi, încă 
rugîndu-se, o femeie ce ținea de eresul lui Arie, luînd o piatră, a lovit pe sfîntul tare 
în cap şi l-a omorît. lar sufletul lui cel sfint, îndată ieşind din legăturile trupeşti, s-a 
suit la Dumnezeu. 


După aceea ucigașii, luînd trupul sfîntului, l-au ascuns în niște paie ce se 
întîmplaseră acolo aproape şi s-au dus. Dar n-a zăbovit asupra lor pedeapsa lui 
Dumnezeu, răsplătind sîngele cel nevinovat. Căci mai întîi pe femeia aceea a apucat- 
o duhul cel necurat, chiar în acel loc, şi o muncea pe dînsa şi cu aceeaşi piatră cu care 
l-a omorît pe sfint îşi bătea pieptul său neîncetat; şi toţi s-au îndrăcit și pătimeau 
cumplit. 


Mai tîrziu plugarul ale căruia erau paiele, neștiind nimic despre uciderea cea 
nedreaptă ce se făcuse, a mers ca să ia paie pentru animalul său şi a auzit glas de 
îngeri cîntînd şi se minuna. lar pe cînd lua paie, a găsit trupul cel mort tot rănit de 
bătăi şi mult s-a înspăimântat. ŞI, cunoscînd pe episcopul său, Sfîntul Ipatie, a alergat 
la sătenii săi și a vestit degrabă în toată cetatea. Apoi îndată locuitorii cetății 
Gangrelor, adunîndu-se, au mers cu multă tînguire şi au luat cinstitul trup al sfîntului 
părinte şi al lor păstor şi l-au îngropat cu cinste la un loc însemnat. lar femeia cea 
ucigaşă urma trupul sfîntului care se ducea la îngropare și se bătea cu piatra aceea cu 
care ucisese pe arhiereul lui Dumnezeu, mărturisind înaintea tuturor păcatul său. lar 
după ce s-a îngropat sfintul său trup, femeia aceea s-a tămăduit de muncirea 
diavolească, asemenea şi ceilalți care luaseră parte la ucidere şi se îndrăciseră. 


Deci toți au dobîndit tămăduire la mormîntul sfîntului, care, și după moarte 
arătîndu-și bunătatea sa vrăjmașilor, i-a făcut sănătoşi. Şi alte minuni şi tămăduiri li 
s-au arătat oamenilor, care veneau cu credință la mormîntul sfîntului, prin 
rugăciunilor lui cele sfinte. 


74. SFÎNTUL IONA, MITROPOLITUL KIEVULUI ȘI A TOATĂ RUSIA, 
NOUL FĂCĂTOR DE MINUNI 
(31 MARTIE) 


Acest Sfînt Iona era de neam din cetatea Galicia, care este aproape de hotarele 
Cazanului. S-a născut din tată dreptcredincios, cu numele Teodor, iar la doisprezece 
ani ai vîrstei sale s-a îmbrăcat în chipul monahicesc într-una din mînăstirile ținutului 
Galiciei şi de acolo a venit la Moscova, în mînăstirea lui Simeon, ostenindu-se în 
slujbele mînăstirii ani destui. 


În acel timp era în Moscova Fotie, mitropolitul Kievului şi a toată Rusia. 
Acela, venind o dată în mînăstirea lui Simeon și făcînd rugăciuni în biserica 
Preasfintei Născătoare de Dumnezeu, apoi dînd binecuvîntare arhimandritului şi 
fraților, a voit să vadă pe cei ce se osteneau în slujbele mînăstireşti şi să-i 
binecuvinteze. 


Deci, a mers în pustie şi a văzut pe fericitul Iona adormit de multă osteneală, 
iar mîna dreaptă o avea strînsă ca şi cum binecuvînta pe cineva. Dar n-a poruncit să- 
] deştepte din somn, ci l-a binecuvîntat, proorocind despre dînsul către cei ce erau cu 
el, că monahul acesta va fi mare arhiereu în părțile Rusiei și pe mulți va povăţui la 
calea mîntuirii. 


Această proorocie a arhiereului lui Dumnezeu s-a împlinit după aceea. Pentru 
că, după cîțiva ani, prin bunăvoința lui Dumnezeu, cu alegerea sfinţitului sobor şi cu 


sfatul voievodului celui singur stăpînitor, fericitul Ilona a fost pus episcop al cetăților 
Riazanului și Muromului şi acolo, botezînd pe mulţi necredincioşi, i-a întors la 
Dumnezeu. 


Ducîndu-se către Domnul fericitul Fotie mitropolitul, în anul al şaselea după 
moartea lui, marele voievod Vasile Vasilievici a chemat pe arhiepiscopii şi episcopii 
pămîntului Rusiei şi pe tot sfințitul sobor şi le-a poruncit să aleagă un bărbat vrednic 
la marele scaun al Mitropoliei Rusiei. Atunci, cu buna învoire a tuturor, a fost ales 
fericitul Iona, episcopul Riazanului, pentru că îl ştiau toţi că este bărbat îmbunătățit 
şi sfînt. Și s-a dus cu scrisoarea marelui voievod la Constantinopol, la împăratul loan 
Paleologul (1425-1448) şi la preasfinţitul Iosif patriarhul, ca să ia putere la 
mitropolie. Dar, mai înainte de venirea lui la Constantinopol, Isidor cel cu rea 
socotinţă, bulgar de neam, apucînd înainte, a luat sfințire la Mitropolia Rusiei și acum 
era trimis din Constantinopol în Rusia. 


Apoi, după eliberarea lui Isidor, Sfîntul Iona a sosit la Constantinopol şi a dat 
împăratului şi patriarhului scrisorile marelui cneaz. lar lor, citindu-le, le-a părut 
foarte rău că se grăbiseră a pune pe Isidor şi că acum îl trimiseseră. Deci au zis: "Ce 
să facem, dacă n-ai apucat să vii tu întîi la noi, că am pus pe altul la acea mitropolie? 
Nu putem să facem altfel, pentru că acum Isidor este mitropolit în Rusia; deci să te 
întorci la episcopia ta şi să aştepţi ce va rîndui Dumnezeu cu Isidor, adică, cînd el se 
va sfîrşi prin moarte sau cînd se va schimba într-alt fel prin vreo întîmplare, atunci 
vei fi gata mitropolit al Kievului și a toată Rusia, cu binecuvîntare de la scaunul 
patriarhiei Constantinopolului". Și aşa lăsară pe Sfîntul Iona într-ale sale. 


Iar Isidor s-a dus mai întîi în Kiev, apoi în Moscova, în vreme de primăvară şi 
peste an, în vremea secerişului petrecînd la Moscova. Apoi, în aceeași toamnă s-a 
dus în părțile Apusului, la sinodul din Florenţa (1439), pentru întărirea dreptei 
credinţe. Acolo zăbovind vreo trei ani, s-a întors la Kiev, fiind în dezbinare cu Sfînta 
Biserică a Răsăritului, şi n-a fost primit la scaun. Atunci Isidor s-a dus în Moscova, 
voind şă-şi dea pe față învățătura sa rătăcită. lar marele cneaz Vasile Vasilievici, 
înțelegînd rătăcirea lui, a chemat pentru cercetarea acelui lucru pe toți arhiereii și 
toată rînduiala duhovnicească a Mitropoliei Rusiei. 


Adunîndu-se ei şi căutînd în Sfintele Canoane, au cunoscut că Isidor a adus 
învățături străine şi potrivnice dreptei credințe şi n-au voit să-l aibă mitropolit. Atunci 
marele cneaz i-a poruncit să petreacă într-o mînăstire, pînă ce va trimite să cerceteze 
în Constantinopol la preasfinţitul patriarh. Dar Isidor, văzîndu-şi vădită rătăcirea sa, 
s-a umplut de ruşine şi, neştiind ce are să se întîmple, a fugit în taină şi s-a dus în 
Constantinopol, la patriarhul Grigorie, cel numit Mamas. 


Dar şi acolo nefiind primit, s-a dus la Roma şi, după aceea, nu se ştie unde s- 
a ascuns. lar la Mitropolia Rusiei s-a ales iarăşi Sfîntul Iona şi, cu binecuvîntarea 
preasfințitului Grigorie Mamas, patriarhul Constantinopolului, și cu arhiereii săi, l- 
au sfințit în biserica din Moscova. Deci el a fost cel dintii mitropolit care a luat 


sfințirea de la arhierei săi din Rusia, după binecuvîntarea dată de preasfinţitul şi 
apostolescul scaun al Constantinopolului. 


Şezînd Sfîntul lona pe acel mare scaun de păstorie a toată Rusia, a început a 
se nevoi îndoit, a adăuga osteneli peste osteneli și avea mare purtare de grijă ca 
pretutindeni să îndrepteze dreapta credință. Pentru aceasta întindea învățătura 
insuflată de Dumnezeu fără lenevire, trimițind scrisori și, ca un adevărat păstor, 
întărind dreapta credință, precum se găseşte mai pe larg în scrisorile lui; căci avea 
mare sîrguință să păzească nevătămată turma încredinţată lui de Dumnezeu. ȘI îi 
dăruise Dumnezeu şi darul faceri de minuni, ca să tămăduiască neputințele 
oamenilor şi să spună mai înainte cele ce aveau să se întîmple. Pe fica marelui cneaz, 
care se numea Ana, fiind aproape de moarte, prin rugăciune a făcut-o îndată 
sănătoasă. 


Dar un om oarecare, fiind cuprins de necredinţă, din zavistie diavolească zicea 
despre sfîntul că nu prin rugăciunea lui s-a făcut bine marea doamnă, ci, precum după 
fire a venit boala într-însa, tot așa s-a şi dus. Atunci fericitul a chemat pe omul acela, 
l-a învăţat să nu hulească darul Sfîntului Duh şi i-a zis: "Fiule, să nu te îndoiești întru 
Nimic, căci cele ce nu se pot la oameni, la Dumnezeu se pot; că pentru credința 
părinților ei care împărăţesc cu dreapta credință, Dumnezeu a dăruit viață fecioarei 
mai presus de nădejde". Dar el n-a ascultat, ci mai mult a început a grăi cuvinte de 
hulă. 


Atunci sfîntul i-a zis: "Să ţi se lege vicleana ta limbă, să ţi se astupe gura cea 
hulitoare şi să mori tu în locul acelei fecioare care era să moară". Şi îndată hulitorul 
a căzut la pămînt fără glas, neputînd a grăi nimic, decît numai privea cu ochii, şi după 
puțină vreme şi-a dat sufletul, pentru că a îndrăznit a huli darul Sfîntului Duh care 
era în acel mare arhiereu. 


La acest mare părinte era un monah, anume Pimen, chelar la pivniță, care avea 
poruncă să îngrijească pe săracii cei neputincioşi care veneau la dînsul. Venind la el 
o văduvă săracă, a cerut să bea puţin vin pentru neputinţa sa. Iar el i-a răspuns cu 
mînie: "Du-te, femeie, că n-a venit încă vremea băuturii!" Şi a plecat acea femeie 
mîhnită. Înştiinţîndu-se de aceea arhiereul lui Dumnezeu, a chemat pe Pimen şi i-a 
zis: "Nu ştiu, frate, pe ce fel de văduvă plăcută lui Dumnezeu ai mîhnit, dar pentru 
aceasta Dumnezeu a trimis asupra ta durerea morții. Deci, du-te de te pocăiește 
degrabă de păcate, că ţi-a venit vremea ducerii tale". Apoi a poruncit duhovnicului 
său să-l tundă în schimă şi, în aceeaşi zi în care a fost tuns în schimă, a murit Pimen, 
după cuvîntul arhiereului lui Dumnezeu. 


Odată Sfîntul Iona a dat unuia din slujitorii săi niște argint, poruncindu-i să 
dea milostenie la săraci, dar el a împărțit o parte, iar altă parte a oprit-o pentru el. Şi 
a venit la sfîntul o văduvă săracă, zicînd: "Sfinte al lui Dumnezeu, mie nu mi-a dat 
nimic sluga ta, din cele poruncite de tine”. Arhiereul chemînd pe slugă, i-a zis: 
"Pentru ce ai mîhnit pe această văduvă, nedîndu-i nimic?" EI a răspuns: "I-am dat de 


multe ori, dar ea cere iarăși fără de ruşine". Dar văduva adeverea, zicînd: "Nimic n- 
am luat de la tine”. Iar sluga i-a zis ei cu mînie: "Du-te de aici, că minți”. Atunci 
sfîntul i-a zis lui: "Să nu fie așa, deoarece văduva aceasta spune adevărul, iar tu furi 
şi minţi; drept aceea, văduva să fie vie, iar tu să mori!" Şi într-acel ceas, a cuprins 
boala frigurilor pe sluga aceea şi a murit. 


Un boier anume Vasile, care se numea Cutuz, avînd necredinţă către sfîntul, 
nu venea la el şi binecuvîntare de la dînsul nu-i trebuia. Deci a năvălit asupra lui o 
durere de dinți foarte grozavă şi pătimea cumplit, neputînd să se tămăduiască deloc. 
Dar odată, arhiereul lui Dumnezeu lona slujind dumnezeiasca Liturghie în 
soborniceasca biserică, s-a întîmplat că atunci era în biserică şi boierul acela care 
pătimea de durerea dinților. Şi, după săvîrşirea Sfintei Liturghii, Sfîntul Iona, 
chemînd la sine pe acel boier Vasile, l-a binecuvîntat şi i-a dat prescură şi, învăţindu- 
] din dumnezeieşștile Scripturi, îndată l-a lovit cu mîna peste obraz, încît mulți din 
biserică au auzit sunetul lovirii. lar Vasile strigînd tare, a zis: "O, vai mie, căci şi cei 
mai de pe urmă dinţi mi-a sfărîmat". Şi îndată s-a simțit că este sănătos, nemaiavînd 
durere de dinţi şi s-a dus acasă bucurîndu-se şi lăudînd pe Dumnezeu, cum și pe 
plăcutul Lui cel mare, pe arhiereul Iona. 


În anul 6959 (1451 d.Hr.), prin voia lui Dumnezeu, pentru păcatele noastre, a 
fost năvălirea celor fără de Dumnezeu agareni asupra pămîntului Rusiei. Căci un 
fecior de împărat al saracinilor a venit fără de veste în Moscova cu mulți tătari, a ars 
satele şi se apropia de cetate din toate părțile puterea agarenilor. Iar fericitul 
mitropolit lona cu tot clerul, luînd cinstitele cruci şi sfintele icoane, înconjura zidurile 
cetății cu cîntare de rugăciune, vărsînd multe lacrimi din ochi în rugăciunea către 
Dumnezeu pentru cetate şi pentru popor. 


Deci, căutînd spre un monah anume Antonie, care era stareț la mînăstirea 
Ciudova, bărbat cucernic, pe care îl cunoştea sfîntul şi ştia viaţa lui cea îmbunătățită, 
i-a zis: "Fiule şi frate Antonie, roagă pe milostivul Dumnezeu şi pe Preacurata 
Născătoare de Dumnezeu pentru izbăvirea cetăţii şi a toată credincioasa creştinătate 
de agarenii cei fără de Dumnezeu". Și i-a zis Antonie: "Preamare arhiereule, 
mulţumim lui Dumnezeu şi Preacuratei Maicii Lui, ajutătoarea noastră cea tare şi 
grabnică, căci a auzit rugăciunile tale şi a rugat pe Fiul Său, pe Domnul nostru lisus 
Hristos, ca să fie mîntuită cetatea aceasta şi toată credincioasa creştinătate pentru 
tine. lar aceşti agareni cu nevăzută putere vor fi degrabă biruiţi și izgoniți, numai eu 
singur să fiu rănit de ei şi să mor, căci judecăţile lui Dumnezeu așa au poruncit”. 


Aceasta zicînd Antonie, iată deodată a zburat o săgeată de la tătari şi a rănit pe 
acel stareț Antonie, care, bolind puţin, a murit şi a fost îngropat cu cinste de 
preasfințitul mitropolit şi de tot soborul. După aceasta, venind praznicul Veşmîntului 
Preasfintei Născătoare de Dumnezeu, ce se prăznuiește în două ale lunii iulie, s-au 
tulburat păgînii deodată cu frică şi cu cutremur. Apoi au fugit de la cetate, fiind 
izgoniți de puterea lui Dumnezeu cea nevăzută. Iar sfîntul mitropolit a poruncit ca 
degrabă să zidească în curtea sa o biserică, numită "Punerea Veşmîntului Preasfintei 


Născătoare de Dumnezeu", întru pomenirea izbăvirii de agareni, cu rugăciunile 
Marcii lui Dumnezeu, căci într-acea zi s-a eliberat cetatea de împresurarea barbarilor. 


Apoi, după mulți ani, preasfințitul Părintele nostru Ilona, ajungînd la adînci 
bătrîneţe, s-a apropiat de cinstitul său sfîrşit şi s-a făcut pentru aceea o descoperire 
de la Dumnezeu în acest fel: Străjerul soborniceştii biserici, care se numea Maxim, 
umblînd într-o noapte împrejurul bisericii, după obiceiul străjii sale, a văzut biserica 
deschisă, arzînd lumînări înăuntru şi preoți cîntînd. Apoi, înfricoşîndu-se, a alergat 
şi a spus despre aceea preotului Iacob, eclesiarhul bisericii. Acela, alergînd cu 
sîrguinţă, a găsit biserica încuiată, precum fusese, dar lumina tot strălucea înăuntru. 


Deschizînd uşa, a intrat, dar n-a găsit pe nimeni, decît a văzut lumînările arzînd 
şi i s-a făcut spaimă. Însă a auzit un glas din altar, zicînd către dînsul: "Iacobe, du-te 
şi spune robului Meu, Ilona Mitropolitul, că cere de la Mine boală trupului său pentru 
sufleteasca mîntuire şi Eu i-am auzit rugăciunea. Deci îi voi trimite o rană la picior 
şi din acea durere va muri, de aceea să-și îndrepteze bine păstoria cea încredințată 
lui, deoarece are să se ducă fără de zăbavă”. 


Auzind lacob acel glas, s-a umplut de spaimă şi, fiind în nepricepere, nu a spus 
la nimeni vedenia lui, nici chiar arhiereului, căruia era dator să-i spună. lar dimineaţa, 
sfîntul păstor Iona l-a chemat la sine și i-a zis: "lacobe, unde ai fost în noaptea 
aceasta, ce ai văzut şi ce ai auzit şi pentru ce nu mi-ai mărturisit cele ce ţi s-au 
descoperit despre mine?" lar Iacob, tremurînd, a căzut la picioarele arhiereului, 
grăind: "lartă-mă, stăpîne, eu n-am cutezat să-ți spun ce ţi-a descoperit darul lui 
Dumnezeu". lar Sfîntul Iona i-a zis: "Dumnezeu să te ierte, fiule, însă îți vestesc că 
Dumnezeu îți va lua de la tine pe soţia ta. Deci du-te degrabă și rînduieşte cele pentru 
sufletul ei, ca în curată pocăință să se sfirşească". Iar femeia preotului era atunci 
sănătoasă, cînd a fost chemat la Mitropolie, dar, întorcîndu-se acasă, a găsit-o 
bolnavă foarte rău, iar după trei zile s-a şi sfîrşit creştineşte, împărtăşindu-se cu 
Sfintele Taine, precum se cade unui bun creștin. 


După aceasta şi marele arhiereu Iona, viețuind puţină vreme, plin fiind de zile 
şi de fapte bune, săvîrșind cele sfinte în frica lui Dumnezeu şi de darul Sfîntului Duh 
umplîndu-se foarte, a ajuns la fericitul său sfîrşit. Pentru că a căzut în boală și, la 
picioare avînd o rană, a slăbit cu trupul, dar nu și cu duhul, căci în boală fiind, de 
biserică nu se despărţea. lar cînd era să-şi dea sfîntul său suflet în mîinile Domnului, 
pace şi binecuvîntare a dat marelui cneaz Vasile și seminției lui, cum şi tuturor 
popoarelor. Apoi, rugăciunea fiind în gura lui, s-a dezlegat din trup şi s-a dus către 
Domnul, în anul 6969 (1461 d. Hr.), în 31 zile ale lunii martie, păscînd Biserica lui 
Dumnezeu 12 ani şi şase luni; iar cinstitul lui trup a fost pus în soborniceasca biserică 
a Preasfintei Maicii lui Dumnezeu. 


După moartea Sfîntului Iona, la cîţiva ani a murit şi marele cneaz Vasile 
Vasilievici, iar după el a venit fiul său, marele cneaz loan Vasilievici, stăpînitor al 
pămîntului Rusiei. Acela, cu bunăvoirea lui Dumnezeu și cu binecuvîntarea 


preasfințitului mitropolit Gherontie, a voit ca, risipind vechea şi soborniceasca 
biserică, să zidească alta nouă mai mare, precum este acum. Drept aceea, luînd 
cinstitele moaște ale Sfîntului Petru mitropolitul, făcătorul de minuni, le-a mutat în 
altă biserică o vreme oarecare. 


Iar după risipirea bisericii celei vechi, cînd au început a săpa șanțurile pentru 
temelia bisericii celei mari, au aflat moaștele celorlalți mitropoliți: Teognost, 
Ciprian, Fotie şi ale acestui Sfînt Iona, făcătorul de minuni. Deci, săvîrşindu-se 
soborniceştile panahide, în vremea aflării acelor cinstite moaște, a adus pe un copil 
de şapte ani, care era slăbănog din pîntecele maicii sale, anume Simeon, fiu al 
presbiterului Petru, care slujise în biserica Sfîntului loan Scărarul, numită "cea de 
sub clopote”. 


Pe acel copil slăbănog, presbiterul soborniceștii biserici, Alexie, cu mîinile 
ridicîndu-l, l-a pus în racla Sfîntului lona, la picioare, şi-l ţinea acolo, poruncindu-i 
să se roage. Iar copilul, sprijinindu-se de preotul acela, se ruga şi a strigat cu mare 
glas, zicînd de trei ori: "Vine ploaie!" Atunci era vreme senină și nici un nor nu se 
vedea sus. Şi îndată copilul acela s-a făcut sănătos şi de atunci singur s-a dus acasă. 
Deci toți minunîndu-se de aceasta, au preamărit pe Dumnezeu și pe Sfîntul Iona, 
plăcutul Lui. Săvîrşindu-se biserica cea mare sobornicească a Adormirii Preasfintei 
Născătoare de Dumnezeu, în anul 6987 (1479 d. Hr.), şi fiind sfințită precum se cade, 
s-au mutat într-însa cinstitele moaşte ale Sfîntului Petru, făcătorul de minuni, apoi 
ale lui Teognost, Ciprian, Fotie şi ale acestui plăcut al lui Hristos, Ilona. Dar, de vreme 
ce moaștele lui erau întregi și necuprinse de stricăciuni, pentru aceea le-au pus 
deasupra pămîntului, în raclă, precum sînt văzute şi acum, la care mulţi venind cu 
rugăciune, se învrednicesc darului celui cerut. 


Un om, anume loan, fiind mut şi neputînd să grăiască nicidecum, a venit la 
racla sfîntului şi s-a apropiat de cinstitele lui moaște, sărutîndu-i sfînta mînă. Dar nu 
se ştie ce negrăită şi dumnezeiască purtare de grijă s-a arătat omului acela, căci a 
întins sfîntul mîna sa şi l-a apucat de limbă, încît a început omul acela a striga. lar 
preoţii şi poporul care erau acolo în biserică au alergat la glasul acela şi nu se 
pricepeau pentru ce strigă mutul. Apoi a văzut omul acela cum sfîntul i-a lăsat limba 
din mîinile sale. Şi, încetînd răcnirea, loan a început limpede a grăi și a propovădui 
înaintea tuturor dezlegarea limbii ce i s-a făcut lui prin minune. 


Atunci pe toţi cei ce erau acolo 1-a cuprins frica şi spaima de acea preaslăvită 
minune şi, împreună cu loan cel vindecat, preamăreau pe Dumnezeu şi pe Sfîntul 
Iona, marele făcător de minuni. 


Şi alte multe minuni se fac şi acum la sfintele lui moaşte, dînd tămăduiri 
tuturor celor ce cu credință aleargă la dînsul, întru slava lui Hristos, Dumnezeul 
nostru, Cel împreună cu Tatăl şi cu Sfîntul Duh slăvit, acum şi pururea şi în vecii 
vecilor. Amin. 


75. SFINŢII MUCENICI AVDAS EPISCOPUL ŞI VENIAMIN DIACONUL 
ȘI CEI ÎMPREUNĂ CU DÎNŞII 
(31 MARTIE) 


In vremea împărăției lui Teodosie cel Mic, Izdigherd, împăratul perșilor a 
pornit prigoană împotriva Bisericii, luînd pricină din următoarea împrejurare: 


Un episcop oarecare, Avdas, împodobit cu multe virtuți, împins de zel 
dumnezeiesc, a distrus templul în care perșii se închinau focului, numit Pirion. Aflînd 
împăratul acest lucru de la magi, a trimis de l-a adus înainte lui pe Avdas, pe care l- 
a întrebat mai întîi cu blîndeţe pentru ce a făcut acest lucru şi 1-a poruncit să zidească 
din nou acel templu. 


Dar împotrivindu-se Avdas şi spunînd că nu poate nicidecum să facă așa ceva, 
atunci Izdigherd a ameninţat că va distruge toate bisericile şi a pus început 
amenințărilor lui, poruncind mai întîi să fie aruncat în temniță dumnezeiescul Avdas. 
Și au fost aruncaţi împreună cu Avdas şi Veniamin diaconul, nouă mucenici și 
împreună cu ei alți mulți sfinți, unde au fost mîncaţi de vii de şoarecii și de pisicile 
închise laolaltă cu ei. 


După treizeci de ani, furtuna prigoanei, dezlănțuită de magi întocmai ca de 
niște vînturi puternice, a adus asupra credincioşilor iarăşi încercările chinurilor. Căci 
mistuind pe mulți cu tot felul de pătimiri, îi dădeau apoi morții, iar pe alţii, 
supunîndu-i la surghiuniri îndelungate şi la tot felul de chinuri, îi slobozeau din viață 
prin moarte de tot felul. 


Dar nu trebuie să ne mirăm, fiindcă acestea s-au întîmplat prin îngăduinţa lui 
Dumnezeu. Căci asemenea chinuri de multe feluri, precum a spus Domnul nostru 
lisus Hristos, trebuiau să se întîmple. Pentru aceasta şi sfinții aceştia, prin răbdare și 
mucenicie, au primit cununile biruinţei. 


Cu ale lor sfinte rugăciuni, Doamne, Dumnzeul nostru, miluieşte şi ne 
mîntuieşte pe noi toţi. Amin. 


VIII. APRILIE 


1. VIAȚA CUVIOASEI MAICII 


NOASTRE MARIA EGIPTEANCA 
(1 APRILIE) 


(SCRISĂ DE PREASFINŢITUL SOFRONIE, PATRIARHUL 
IERUSALIMULUI) 


Taina împărătească bine este a o păzi, iar lucrurile lui Dumnezeu este 
cuviincios şi slăvit a le descoperi şi a le propovădui. Pentru că a nu păzi tainele 
împărăteşti, este lucru de frică şi de pierzare; iar lucrurile lui Dumnezeu cele 
preaslăvite a le tăcea este mare pagubă pentru suflet. De aceea şi eu - zice Sfîntul 
Sofronie - sînt cuprins de frică, ca pe cele dumnezeieşti să le ascund în tăcere, 
aducîndu-mi aminte de primejdia cea îngrozitoare a slugii celei leneşe, care, luînd de 
la Domnul talantul, l-a îngropat în pămînt, și pe cel dat pentru lucru l-a ascuns, 
nelucrîndu-l. 


Această povestire sfîntă, care a ajuns pînă la mine, nu o voi tăcea de loc. Însă 
nimeni să nu fie necredincios pentru cele ce voi scrie şi pe care eu singur le-am văzut; 
nici să mă socotească cineva că îndrăznesc a scrie lucruri neadevărate, îndoindu-se 
de acest lucru mare. Să nu-mi fie mie a minţi în cele sfinte! Iar de vor fi oarecare din 
cei ce vor afla scrierea aceasta şi, minunîndu-se de acest preaslăvit lucru, nu vor voi 
să creadă, acelora milostiv să le fie Domnul. Deoarece aceia, cugetînd la neputința 
firii omeneşti, socotesc că sînt cu neputinţă cele ce grăiesc despre oameni, ca lucruri 
preaslăvite. Acum se cade să începem povestirea de acest lucru minunat, care s-a 
făcut în neamul nostru. 


Într-una din mănăstirile Palestinei a fost un ieromonah Zosima, care era atât 
de îmbunătăţit şi de vestit în fapta bună, încît mulți monahi din mănăstirile cele 
dimprejur de multe ori alergau la dînsul ca să audă cuvînt din gura lui. El a petrecut 
în mănăstirea aceea unde a fost cincizeci şi trei de ani şi toate nevoinţele vieții 
pustniceşti le-a trecut şi toată pravila dată de monahi desăvîrşit a păzit-o. 


Toate acelea făcîndu-le, niciodată n-a fost nepăsător la învă-ţăturile 
dumnezeieştilor cuvinte, ci chiar culcîndu-se şi sculîndu-se şi hrană gustînd - de se 
cuvine a numi hrană aceea din care el gusta puţin -, un lucru avea în gînd necontenit, 
adică de a cînta lui Dumnezeu totdeauna și de a face învățături din dumnezeieștile 
cuvinte. Căci din copilărie ducîndu-se în mănăstire, a stat într-însa cincizeci Şi trei de 
ani, după cum s-a zis mai sus, şi s-a nevoit în dînsa cu osteneli pustnicești. 


După aceea, tulburîndu-se de oarecare gînduri, ca şi cum el acum în toate ar fi 
fost desăvîrşit, de la alții nicidecum trebuindu-i povăţuire, vorbea în sine: "Oare este 
pe pămînt vreun monah care să mă poată folosi pe mine, şi să-mi arate chip de 
pustnicie, pe care eu nu le-am făcut? Oare afla-se-va în pustie vreun om, ca să-mi 
covîrşească lucrurile mele?" Așa gîndind el, i s-a arătat îngerul lui şi 1-a zis: "O, 
Zosima, precum era cu putință unui om, bine te-ai nevoit şi bine ai trecut pustniceasca 
alergare. Însă nimeni nu este între oameni, care s-ar putea arăta pe sine că este 
desăvîrşit. Mai mare îţi va fi nevoinţa ce îți stă înainte, decît aceea pe care ai făcut-o 
pînă acum şi pe care tu nu o ştii. Dar ca să cunoşti cîte căi sînt spre mîntuire, ieși din 
pămîntul tău, precum altă dată Avraam cel vestit între patriarhi, şi mergi într-una din 
mănăstirile ce sînt pe lîngă rîul Iordanului”. 


Deci îndată Zosima, urmînd celui ce-i grăia, a ieşit din mănăstirea în care din 
pruncie se făcuse monah şi, ajungînd la Iordan, a fost povăţuit de îngerul care l-a 
chemat în acea mănăstire în care Dumnezeu 1-a poruncit lui să fie şi, bătînd cu mîna 
în poarta mănăstirii, a găsit pe monahul care păzea la poartă şi mai întîi i-a spus 
aceluia despre dînsul. Iar acesta a spus egumenului, care, primindu-l şi văzîndu-l în 
chipul monahicesc, a făcut obișnuita închinăciune şi rugăciune monahicească. Apoi 
l-a întrebat: "De unde ești, frate, şi pentru ce ai venit la noi bătrîni şi săracii?" 


Zosima a răspuns: "De unde am venit acum, nu este nevoie a spune aceasta, ci 
am venit pentru folos, părinte; pentru că am auzit de lucrurile cele mari și vrednice 


de laudă ale voastre, care pot să împrietenească pe suflet cu Dumnezeu". Iar 
egumenul i-a zis: "Singur Dumnezeu, frate, Cel ce vindecă neputinţele sufletului, 
Acela să ne înveţe pe noi şi pe tine voile Sale cele dumnezeiești şi să ne povăţuiască 
pe toţi a face cele folositoare. Pentru că om pe om nu poate să-l folosească, dacă 
fiecare nu va lua aminte la dînsul totdeauna și, trezindu-se cu duhul, va lucra cele 
folositoare, avînd pe Dumnezeu în ajutorul lor. Ci, deoarece dragostea lui Hristos te- 
a pornit ca să ne vezi pe noi cei săraci şi bătrîni, petreci cu noi, dacă pentru aceasta 
ai venit; şi pe noi toţi ne va hrăni cu darul Sfîntului Duh, Păstorul cel bun, Care Şi-a 
dat sufletul Său izbăvire pentru noir”. 


Acestea zicînd egumenul către Zosima, s-a închinat; apoi, cerîndu-i rugăciune 
şi binecuvîntare, zicînd "Amin", a petrecut în mănăstirea aceea. Şi a văzut acolo pe 
bătrîni strălucind cu lucrurile, cu faptele lor cele bune şi cu gîndirea de Dumnezeu, 
cu duhul arzînd și slujind Domnului. Cîntarea lor era neîncetată, priveghe-rea de 
toată noaptea, asemenea, în mîini avînd de-a pururi lucrare și psalmi în gurile lor, iar 
cuvinte deşarte nu erau între dînşii; apoi purtare de grijă pentru cîştiguri vremelnice 
şi gîlcevi lumești nici cu numele nu se cunoştea între dînșii. Ci numai una era 
sîrguinţa lor cea dintîi, pe care o urmau cu sporire toţi - ca să se socotească morți cu 
trupul. lar hrană aveau neîmpuţinată, adică cuvîntul lui Dumnezeu; iar pe trup îl 
hrăneau cu pîine şi cu apă, precum fiecăruia îi era aprinsă dragostea de Dumnezeu. 


Pe toate acestea văzîndu-le Zosima, se folosea foarte, şi se întindea spre 
nevoința ce-i era înainte. ŞI trecînd multe zile, s-a apropiat vremea sfîntului şi marelui 
post. ar porțile mănăstirii erau încuiate totdeauna, și niciodată nu se deschideau, fără 
numai cînd cineva dintre dînşii ar fi ieşit, fiind trimis pentru o trebuinţă de obşte; 
pentru că locul acela era pustiu şi nu numai necercetat de alții, dar şi neştiut de mireni. 


Şi era în mănăstirea aceea acest fel de rînduială, pentru care Dumnezeu l-a dus 
acolo pe Zosima. În întîia Duminică a postului făcea preotul Sfînta Liturghie și toți 
se împărtăşeau cu Preacuratul Trup şi Sînge al lui Hristos, Dumnezeul nostru, și 
gustau puţin din bucatele cele pustniceşti. După aceea se adunau în biserică și, făcînd 
rugăciune cu dinadinsul şi cu destule plecări de genunchi, se sărutau bătrînii cu 
închinăciune unul către altul şi fiecare pe egumen, rugîndu-l pentru binecuvîntare și 
rugăciune, ca să le ajute şi împreună să călătorească spre nevoinţa ce le era înainte. 


După ce făceau acestea, deschideau porțile mănăstirii și cîntau cu glas frumos: 
Domnul este luminarea mea și Mintuitorul meu, de cine mă voi teme? Domnul este 
scutitorul vieţii mele, de cine mă voi înfricoșa? Şi cealaltă parte a psalmului aceluia 
sfîrşind-o, ieșeau toți în pustie, lăsînd pe unul sau doi frați păzitori ai mănăstirii, nu 
ca să păzescă averile ce erau înăuntru, pentru că nu era într-însa ceva ce puteau fura 
tilharii, ci ca biserica să nu rămînă fără dumnezeiasca slujbă, iar ei treceau rîul 
Iordanului. Și fiecare îşi ducea hrana sa, cît putea şi voia, după trebuinţa cea măsurată 
a trupului; unul, puţină pîine; altul, smochine; altul, finice; altul, linte muiată cu apă, 
iar altul nimic, fără numai trupul său şi rasa cu care era îmbrăcat. Şi se hrăneau, cînd 
firea trupului îi silea, cu verdeţurile ce creșteau în pustie. Astfel, trecînd Iordanul, se 


despărţeau departe unul de altul şi nu se vedeau fiecare cum postește, sau cum se 
nevoieşte; iar dacă se întîmpla să vadă altul pe prietenul său venind spre dînsul, îndată 
se abătea spre altă parte şi singur se ruga lui Dumnezeu, cîntînd totdeauna și foarte 
puțină hrană gustînd în vremea cea rînduită. 


Aşa tot postul săvîrşindu-l, se întorceau în mănăstire, în Duminica dinaintea 
învierii lui Hristos, în care Biserica face prăznuirea Stîlpărilor. ŞI se întorceau fiecare, 
avîndu-și mărturie a ostenelilor sale conştiinţa sa, care îi mărturisea ce a lucrat; și 
nimeni nicidecum nu întreba pe altul, cum şi în ce chip şi-a săvîrșit nevoinţa ostenelii, 
pentru că în acest fel era rînduiala mănăstirii aceleia. 


Atunci şi Zosima, după obiceiul mănăstirii, a trecut Iordanul, puţină hrană 
ducîndu-şi pentru trebuința trupească şi haina cu care era îmbrăcat. Iar rînduiala sa 
de rugăciune o săvîrşea umblînd prin pustie, şi vremea de hrană o păzea după nevoia 
cea firească cu dinadinsul. Apoi dormea puţin, zăcînd pe pămînt şi, şezînd puţin, se 
odihnea oriunde îl apuca vremea de noapte şi foarte de dimineaţă iarăşi, sculîndu-se, 
îşi făcea calea sa. Și dorea să intre în pustia cea mai dinăuntru, nădăjduind că va afla 
pe cineva din părinți nevoindu-se acolo, de la care ar fi putut să se folosească şi să 
sporească şi mai mult. 


Mergînd douăsprezece zile, a stat puţin în lături din cale şi, întorcîndu-se spre 
răsărit, cînta ceasul al şaselea, făcîndu-şi obişnuitele rugăciuni - pentru că se oprea 
puțin din călătorie în vremea pravilei sale, la fiecare ceas cîntînd şi închinîndu-se. lar 
cînd stătea el cîntînd, a văzut de-a dreapta o umbră ca de trup omenesc; deci, întîi s- 
a spăimîntat, părîndu-i-se că vede o nălucire diavolească şi, tremurînd, s-a însemnat 
cu semnul crucii. Apoi, lepădînd frica, pe cînd îşi sfîrşea rugăciunea, s-a întors cu 
ochii spre miazăzi și a văzut pe oarecare mergînd cu trupul gol şi negru de arşița 
soarelui, perii avîndu-i pe cap albi ca lîna şi scurţi, încît numai pînă la grumaji 
ajungeau. 


Aceasta văzînd-o Zosima, a început a alerga în direcția aceea spre care vedea, 
bucurîndu-se cu bucurie mare, pentru că nu văzuse într-acele zile chip omenesc, nici 
vreo altă fiinţă. lar după ce acea vedenie a văzut pe Zosima venind de departe, a 
început a fugi în pustia cea adîncă, iar Zosima, ca şi cum ar fi uitat bătrînețile sale și 
osteneala cea de cale, alerga repede, vrînd să ajungă pe cel ce fugea; deci, el gonea, 
iar acela fugea, dar a fost alergarea lui Zosima mai grabnică decit a celui ce fugea. 


Iar după ce s-a apropiat încît să poată acum auzi şi glasul, a început a striga 
Zosima cu lacrimi, zicînd: "Pentru ce fugi de mine, bătrînul cel păcătos, robule al 
adevăratului Dumnezeu, pentru care în pustia aceasta petreci? Aşteaptă-mă pe mine 
nevrednicul şi neputinciosul. Aşteaptă pentru nădejdea răsplătirii şi pentru ale tale 
osteneli. Stai şi-mi dă mie, bătrînului, rugăciunea şi binecuvîntarea ta, pentru 
Dumnezeu, Cel ce nu S-a depărtat de nimeni!" Acestea grăindu-le Zosima cu lacrimi, 
s-a mai apropiat de ceea ce fugea, alergînd spre un loc oarecare, unde era un semn 
de pîrîu uscat. 


După ce a ajuns la acel loc, aceea ce fugea a trecut de partea cealaltă. Iar 
Zosima, ostenindu-se și nemaiputînd încă să alerge, a stătut de cealaltă parte de pîriu 
şi a adăugat lacrimi la lacrimi şi strigare către strigare, încît cele mai de aproape 
tînguiri să 1 se audă. Atunci cel ce fugea a dat un glas ca acesta: "Ava Zosima, iartă- 
mă pentru Domnul, că nu pot să mă arăt ţie, căci sînt femeie goală, precum mă vezi, 
şi trupul îmi este neacoperit; ci, dacă voieşti să-mi dai mie, femeii celei păcătoase, 
rugăciunea și binecuvîntarea ta, aruncă-mi ceva din hainele tale, ca să-mi acopăr 
goliciunea mea şi, întorcîndu-mă către tine, voi primi rugăciunea de la tine”. 


Atunci mare frică şi spaimă l-a cuprins pe Zosima, căci s-a auzit chemat pe 
nume de femeia aceea, care niciodată nu-l văzuse şi de care nici odinioară nu auzise, 
ŞI a zis în sine: "De n-ar fi fost aceasta înainte văzătoare, nu m-ar fi chemat pe nume”. 
Deci, a făcut degrabă ce i se zisese lui; şi dezbrăcînd de pe el o haină veche şi ruptă 
pe care o purta, a aruncat-o la dînsa, întorcîndu-se cu faţa de la ea. Iar ea, luînd-o, şi- 
a acoperit partea trupului pe care se cădea s-o acopere, mai mult decît celelalte părți. 
Încingîndu-se pe cât era cu putinţă, s-a întors spre Zosima şi a zis către el: "Pentru ce 
ai voit, părinte Zosima, a vedea pe femeia păcătoasă sau ce voieşti să auzi şi să înveți 
de la mine, încît nu te-ai lenevit a suferi atîta osteneală?" Iar el, aruncîndu-se la 
pămînt, cerea să ia binecuvîntare de la dînsa. Asemenea s-a aruncat şi ea. Și erau 
amîndoi la pămînt, cerînd binecuvîntare unul de la altul. Nimic nu puteai să auzi de 
la ei grăind, decît numai binecuvîntări. Apoi, după multă vreme, femeia a zis către 
Zosima: "Părinte Zosima, ţie ţi se cade să mă binecuvintezi şi să faci rugăciune, 
pentru că tu eşti cinstit cu vrednicia preoţiei şi, stînd de mulți ani înaintea Sfîntului 
Altar, aduci Domnului darurile dumnezeieştilor Taine”. 


Aceste cuvinte au pornit spre mai mare frică pe Zosima; şi, tremurînd, bătrînul 
se uda cu lacrimi și tremura şi suspina, însă a grăit către dînsa cu liniștită răsuflare: 
"O, maică duhovnicească, tu te-ai apropiat de Dumnezeu și mai mult te-ai omorît 
lumii, căci te arată cea mai mare dumnezeiască dăruire, care îți este dată mai mult 
decît altora, că m-ai chemat pe nume şi m-ai numit preot pe mine, pe care niciodată 
nu m-ai văzut. Drept aceea, tu singură binecuvintează-mă pentru Domnul şi-mi dă 
rugăciunea ta, mie celui ce-mi trebuieşte de la a ta săvîrşire”. Deci, primind acea 
sîrguinţă a bătrînului, a zis: "Bine este cuvîntat Dumnezeu, Cel ce voiește mîntuirea 
sufletelor omenești!" După ce Zosima a zis amin, s-au sculat amîndoi de la pămînt. 
Apoi ea a zis către bătrîn: "Pentru ce ai venit la mine, păcătoasa, o, omule al lui 
Dumnezeu? Pentru ce ai voit să vezi o femeie goală, care n-are nici o faptă bună? Ori 
darul Sfîntului Duh te-a povăţuit să săvîrşești oarecare slujbă pentru mine, la vreme 
de trebuinţă? Deci, spune-mi, părinte, cum viețuiesc acum creştinii, cum viețuiesc 
împărații şi cum sînt sfintele biserici?" 


Zosima a răspuns: "Prin rugăciunile voastre sfinte, Dumnezeu a dăruit pace; 
deci primeşte rugăciunea nevrednicului bătrîn şi te roagă Domnului pentru toată 
lumea şi pentru mine păcătosul, ca să nu-mi fie fără de roadă umblarea aceasta în 
pustie”. Ea a zis către bătrîn: "Ţie ți se cade mai ales, părinte Zosima, avînd 
preoţeasca rînduială, să te rogi pentru mine şi pentru toţi, căci spre aceasta ești și 


rînduit. Însă, deoarece sîntem datori a da ascultare, ceea ce mi se poruncește prin 
tine, voi face". Zicînd aceasta, s-a întors spre răsărit şi, ridicîndu-şi ochii în sus şi 
mîinile înălțîndu-şi, a început a se ruga încet, dar nu se auzeau cuvintele ei, din care 
Zosima n-a înţeles nimic, ci stătea, precum zicea el, tremurînd, căutînd în jos şi 
negrăind; însă se jura, punînd pe Dumnezeu martor, şi zicea: "În vremea cînd stătea 
ea la rugăciune, ridicîndu-mi puţin ochii de la căutarea în pămînt, am văzut-o înălțată 
de la pămînt ca de un cot, stînd în văzduh şi rugîndu-se”. 


Dacă a văzut aceasta Zosima, a fost cuprins de mare frică, s-a aruncat la 
pămînt, se uda cu lacrimi şi nimic nu zicea decît numai: "Doamne miluieşte!" Zăcînd 
el la pămînt, 1 se părea că este nălucire şi duh, aceea care se ruga. Apoi, întorcîndu- 
se ea, a ridicat pe bătrîn şi i-a zis: "Pentru ce, părinte Zosima, te tulbură gîndu-rile ca 
de o nălucire, zicîndu-ți că sînt duh şi rugăciunea o prefac? Te rog cu adevărat, 
fericite părinte, să fii încredințat că sînt o femeie păcătoasă și cu Sfîntul Botez 
îngrădită, şi nu sînt duh în nălucire, ci pămînt, praf şi cenușă, trup cu totul, negîndind 
nimic duhovnicesc". Zicînd aceasta, şi-a însemnat cu semnul crucii fruntea, ochii, 
gura şi pieptul, zicînd astfel: "Dumnezeu, părinte Zosima, să ne izbăvească de cel 
viclean și de cursele lui, că multe sînt războaiele lui asupra noastră”. 


Bătrînul, auzind şi văzînd acestea, a căzut la picioarele ei, zicînd cu lacrimi: 
"Te jur pe numele Domnului nostru lisus Hristos, adevăratul Dumnezeu, Cel ce s-a 
născut din Sfînta Fecioară, pentru Care porți goliciunea aceasta şi pentru Care ţi-ai 
omorit trupul tău, să nu ascunzi de mine viaţa ta, ci să-mi spui toate, ca să faci arătate 
măririle lui Dumnezeu; spune-mi toate pentru Dumnezeu, că nu pentru laudă mi le 
vei spune, ci ca să-mi arăţi mie păcătosului şi nevrednicului, deoarece cred 
Dumnezeului meu, Căruia viețuieşti, că pentru aceasta sînt povăţuit în pustia aceasta, 
ca toate ale tale să le facă Dumnezeu arătate. Pentru că nu poate puterea noastră să 
se împotrivească judecăților lui Dumnezeu; că de n-ar fi fost cu plăcere lui Hristos, 
Dumnezeul nostru, ca să fii ştiută, precum şi nevoinţele tale, nu mi te-ar fi arătat, şi 
pe mine nu m-ar fi întărit atîta cale, pe care niciodată nu o voiam, nepu-tînd nici să 
ies din chilia mea". Acestea şi multe altele zicînd Zosima, aceea l-a ridicat de la 
pămînt, zicînd către dînsul: 


"Mă ruşinez, părinte, dar iartă-mă; mi-e ruşine să-ţi spun lucrurile mele; dar, 
deoarece ai văzut trupul meu, îţi voi destăinui ţie şi lucrurile mele, ca să cunoşti de 
cîtă ruşine și mustrare este plin sufletul meu; căci nu pentru vreo laudă, precum ai 
ZIS Singur, îţi voi spune cele despre mine; şi pentru ce mă voi lăuda, fiind vas ales al 
diavolului? Că de voi începe povestirea mea vei fugi de mine, precum fuge cineva 
de un șarpe, nesuferind să auzi cu urechile lucrurile cele necuviincioase ale mele, pe 
care le-am făcut eu, nevrednica; deci îţi voi spune, neascunzînd nimic, dar te rog mai 
întîi să nu încetezi a te ruga pentru mine, ca să aflu mulă în ziua judecății”. 


Deci, dorind bătrînul să ştie viaţa ei, şi mult lăcrimînd, a început aceea a 
povesti cele despre sine, astfel: Eu, părinte, sînt născută în Egipt. Cînd eram de 
doisprezece ani, trăind încă părinţii mei, m-am lepădat de dragostea lor şi m-am dus 


în Alexandria, după ce mai întîi mi-am întinat fecioria, fund nesăţioasă, am început 
a face desfrînare; mă ruşinez numai a gîndi, dar a le spune cu de-amănuntul, însă 
ceea ce este mai de seamă voi spune mai degrabă, ca să-mi ştii neînfrînarea trupului 
meu. Şaptesprezece ani şi mai bine am făcut desfrînare în popor, nu pentru daruri sau 
pentru oarecare plăţi, că nu voiam să iau nimic de la cei ce-mi dădeau, ci aceasta o 
socoteam, ca pe mulți să-i fac să alerge la mine în dar şi să-mi împlinească pofta 
trupească. Și să nu crezi că eram bogată, dacă nu luam, căci vieţuiam în sărăcie şi de 
multe ori, flămînzind, torceam cu furca. lar aprindere aveam fără saţ ca să mă 
tăvălesc totdeauna în noroiul desfrînării; pentru că aceea mi se părea că este şi viaţa, 
ca adică să fac totdeauna firea necinstită. 


Deci astfel viețuind, am văzut, într-o vreme de seceriş, popor mult de bărbați 
libieni şi egipteni mergînd spre mare şi am întrebat atunci pe unul ce se găsea lîngă 
mine: "Unde se duc aceşti bărbaţi cu sîrguință?" Iar acela mi-a zis: "La Ierusalim, 
pentru Înălţarea cinstitei și de viaţă făcătoarei Cruci, care nu după multe zile se va 
prăznui". Şi am zis către dînsul: "Dar oare mă vor lua şi pe mine, dacă m-aş duce cu 
ei?" lar acela mi-a zis: "De vei avea plată pentru chirie şi hrană, nimeni nu te va opri”. 
ŞI i-am zis: "Cu adevărat, frate, nici pentru chirie nu am, nici pentru hrană, dar voi 
merge și eu. Voi intra într-o corabie cu ei şi mă vor hrăni şi pe mine, pentru că le voi 
da trupul meu în loc de chirie. Şi pentru aceasta am voit a merge cu ei - părinte, iartă- 
mă -, ca să am și mai mulți îndrăgostiţi la patima mea. i-am spus, Părinte Zosima, 
nu mă sili ca să mai spun ruşinea mea, căci mă înspăimînt. Ştie Domnul că spure 
singură pămîntul cu cuvintele mele”. 


lar Zosima, udînd cu lacrimi pămîntul, a răspuns către dînsa: "Spune-mi, 
pentru Domnul, o, maica mea, spune, nu înceta povestirea cea de folos mie”. Iar ea, 
la cele dintii a adăugat acestea: "Deci acel tînăr, auzind acele necurate cuvinte ale 
mele, cuprins de rîs, s-a dus; iar eu, lepădînd furca ce se întîmplase a o purta în acea 
vreme, am alergat spre mare, unde am văzut pe cei ce plecau, şi am văzut pe cîțiva 
stînd lîngă mare, ca la zece bărbaţi, sau şi mai mulți, tineri, care mi s-au părut a fi de 
ajuns pentru pofta mea. Și intraseră şi alții mai înainte în corabie. Și, după obiceiul 
meu, sărind între ei cu neruşinare, le-am zis: "Luaţi-mă şi pe mine cu voi, oriunde aţi 
merge, pentru că nu voi fi vouă neplăcută!”. Încă şi multe alte cuvinte necurate 
zicînd, i-am pornit pe toţi spre rîs. lar aceia, văzînd nerușinarea mea, luîndu-mă, m- 
au dus în corabia lor şi de acolo am început a pluti. 


Dar cele ce am făcut, cum le voi spune ţie, o, omule al lui Dumnezeu? Ce fel 
de limbă le va grăi sau ce auz le va primi acele lucruri rele ale mele, pe care le-am 
făcut pe cale și în corabie; căci şi pe cei ce nu voiau, eu, ticăloasa, i-am silit la păcat; 
pentru că nu este chip de necurăţiile care se pot grăi şi care nu se pot grăi, pe care să 
nu le fi făcut. Să mă crezi, părinte, că mă înspăimînt cum marea a suferit desfrînarea 
mea şi cum pămîntul nu şi-a deschis gura şi nu m-a cufundat de vie în iad, pe mine, 
care am vînat atîtea suflete cu laţul morţii, dar socotesc că Dumnezeu căuta pocăința 
mea, El, Care nu voieşte moartea păcătosului, ci îi aşteaptă cu îndelungă răbdare 
întoarcerea. 


Deci, cu astfel de sîrguinţă m-am dus la Ierusalim şi cîteva zile mai înainte de 
praznic am petrecut; tot așa am făcut aici, dar mai multe şi mai rele, pentru că nu 
eram îndestulată cu tinerii care au fost cu mine în corabie şi pe cale, ci şi pe mulți 
alții, cetățeni şi străini, îi adunam la acea necurăție. lar după ce a sosit praznicul 
Sfintei Înălțări a Cinstitei Cruci eu, ca și mai înainte, umblam vînînd sufletele 
tinerilor. Şi am văzut foarte de dimineaţă, pe toți alergînd cu un gînd la biserică. Deci, 
m-am dus şi eu, am alergat cu cei ce alergau şi am intrat cu ei în pridvorul bisericii. 


Cînd a sosit ceasul Înălţării Cinstitei Cruci a Domnului, eu, silindu-mă să intru 
în biserică cu poporul, mă îndesam, dar eram împinsă înapoi și înghesuindu-mă cu 
multă osteneală şi silă, m-am apropiat de uşa bisericii şi eu ticăloasa. Dar, după ce 
am pășit pe pragul uşii, alții fără de oprire intrau, iar pe mine o putere dumnezeiască 
mă oprea, nelăsîndu-mă să intru. Şi iarăşi m-am ispitit, dar m-a împins înapoi. Și 
singură stăteam lepădată în pridvor, părîndu-mi-se că aceasta mi se întîmplă din 
slăbiciune femeiască; iar cînd intrau alții, mă amestecam și mă sileam să intru, dar 
m-am ostenit în zadar. Pentru că iarăşi, cînd piciorul meu cel păcătos s-a atins de 
prag, biserica pe toţi îi primea, neoprind pe nimeni, dar pe mine singură ticăloasa nu 
mă primea. Ca o mulţime de oaste rînduită să-mi oprească intrarea, așa o putere mă 
oprea, şi iarăși m-am aflat în pridvor; şi astfel de trei sau patru ori pătimind, oste- 
nindu-mă şi nimic sporind, am slăbit, şi n-am putut să mă amestec cu cei ce intrau, 
fiind şi trupul meu foarte obosit de sila celor ce mă înghesuiau. 


Fiind în ruşine şi în deznădăjduire, m-am depărtat şi stam într-un colț al 
pridvorului bisericii. Abia în urmă mi-am venit în simţire şi am înţeles care a fost 
pricina ce mă oprea a vedea lemnul făcător de viaţă al Crucii Domnului. Pentru că se 
atinsese de ochii inimii mele lumina înţelegerii celei mîntuitoare, porunca Domnului 
cea strălucită, care luminează ochii cei sufleteşti, arătîndu-mi că tina faptelor mele 
îmi opreşte intrarea în biserică. Deci, am început a plînge, a mă tîngui şi a mă bate în 
piept, scoțind suspinuri din adîncul inimii mele. 


Plîngînd în locul unde stăteam, am văzut sus icoana Preasfintei Născătoare de 
Dumnezeu stînd în perete, şi am zis către ea, cu ochii şi cu mintea fără de abatere 
privind: "O, Fecioară, Stăpînă, care ai născut cu trup pe Dumnezeu Cuvîntul! Știu cu 
adevărat, ştiu că nu este cu cuviinţă, nici cu plăcere ţie ca să privesc eu desfrînata, 
cea atît de necurată, spre cinstită icoana ta, a Preacuratei şi pururea Fecioarei Maria, 
care ai sufletul şi trupul curat. Și cu dreptate este ca eu, desfrînata şi urîta, să fiu 
lepădată de la fecioreasca ta curăţenie. Dar de vreme ce am auzit că pentru aceasta 
Dumnezeu S-a făcut om, pe care L-ai născut, ca să cheme pe cei păcătoşi la pocăință, 
ajută-mi mie, care, fiind singură, nu am de la nimeni ajutor. Porunceşte ca să-mi fie 
şi mie neoprită intrarea în biserică și nu mă lipsi de a vedea cinstitul Lemn, pe care 
cu trupul S-a pironit Dumnezeu, Cel născut din tine, Care şi-a dat Sîngele Său pentru 
a mea izbăvire. Porunceşte, o, Stăpînă, ca şi mie nevrednicei să mi se deschidă uşa, 
spre închinarea dumnezeieştii Cruci, şi să-mi fii tu mie mijlocitoare preavrednică de 
credinţă către Cel ce s-a născut din tine. Căci de acum nu-mi voi mai întina trupul cu 
nici un fel de faptă a necuratei desfrînări. Că, după ce voi vedea Lemnul cel Sfînt al 


Cruci Fiului Tău, mă voi lepăda cu totul de lume și de cele din ea și îndată voi 1eşi, 
oriunde, tu singură ca o chezășuitoare a mîntuirii mele, mă vei povăţui pe mine”. 


Acestea zicînd, aprinzîndu-mă cu credinţă şi cu nădejdea spre milostivirea 
Născătoarei de Dumnezeu întărindu-mă, am plecat din locul acela în care făceam 
această rugăciune şi, ducîndu-mă iarăşi la cei ce intrau în biserică, m-am amestecat 
printre dînşii. Acum nimeni nu era care să mă împingă în lături, nimeni nu mă oprea, 
ca să mă apropii de ușile prin care se intra în biserică. Deci, m-a luat deodată o frică 
şi o spaimă, încît tremuram cu totul şi mă scuturam. Apoi, ajungînd la uşile acelea, 
care atît mi se închi-seseră, fără de osteneală am intrat înăuntru bisericii, iar cinstitul 
şi de viaţă făcătorul lemn al Crucii m-am învrednicit a-l vedea și am văzut tainele lui 
Dumnezeu, Care este gata să primească pe cei ce se pocăiesc. Şi, căzînd la pămînt, 
m-am închinat cinstitului lemn al Sfintei Cruci, l-am sărutat cu frică şi am ieşit, 
sîrguindu-mă a merge spre mijlocitoarea mea. 


Ajungînd la acel loc unde era sfînta icoană a Mijlocitoarei mele scrisă cu mîna 
şi, plecînd genunchii, m-am închinat înaintea Pururea Fecioarei Născătoare de 
Dumnezeu şi aceste cuvinte am zis: "Tu, o, pururea fericită Fecioară, Stăpînă de 
Dumnezeu Născătoare, deoarece ai arătat spre mine a ta preabună iubire de oameni 
şi de nevrednicele mele rugăciuni nu te-ai îngreţoşat - căci am văzut slava care pe 
dreptate cu nevrednicie îmi era mie desfrînatei ca să o văd -, dau slavă lui Dumnezeu 
care prin tine primeşte pocăinţa păcătoşilor. Şi mai mult ce am să gîndesc eu, 
păcătoasa sau ce să zic? Acum este vremea, stăpînă, să fac ceea ce prin mijlocirea ta 
am făgăduit. Acum oriunde voiești, povăţuieşte-mă și să-mi fu mie de aici înainte 
învățătoare spre mîntuire, povăţuindu-mă la calea pocăinţei”. Acestea grăindu-le, am 
auzit un glas de departe strigînd: "De vei trece Iordanul, bună odihnă vei afla!" 


Auzind glasul acela și crezînd că a fost pentru mine, cu lacrimi am strigat, 
căutînd spre icoana Născătoarei de Dumnezeu: "Stăpînă, stăpînă, de Dumnezeu 
Născătoare, nu mă lăsa pe mine!" Așa strigînd, am ieşit din pridvorul bisericii şi cu 
grabnică alergare am plecat. Deci mergînd eu, m-a văzut oarecine şi mi-a dat trei 
bani. Și înştiințindu-mă care este poarta cetății în acea parte, am ieșit, alergînd, 
lăcrimînd şi întrebînd de cale pe cei pe care îi întîlneam și am sfîrşit ziua aceea în 
călătorie. Era ceasul al treilea din zi cînd m-am învrednicit a vedea cinstita și Sfînta 
Cruce a lui Hristos, şi soarele acum spre apus plecîndu-se, am ajuns la biserica 
Sfîntului loan Botezătorul, care se afla aproape de Iordan, şi cu apă sfîntă mi-am 
spălat fața şi mîinile. Şi mergînd iarăşi în bisercă m-am împărtăşit într-însa cu 
Preacinstitele şi de viaţă Făcătoarele Taine ale lui Hristos. După aceasta am mîncat 
jumă-tate dintr-o pîine, am băut apă din lordan şi pe pămînt în noaptea aceea m-am 
odihnit. 


A doua zi de dimineaţă, aflînd acolo o luntre mică, am trecut pe cealaltă parte 
de Iordan şi iarăşi m-am rugat povăţuitoarei mele, Născătoarei de Dumnezeu, ca să 
mă povăţuiască unde îi este cu bună plăcere. Deci, am venit în pustiul acesta şi de 
atunci şi pînă astăzi m-am depărtat fugind. Aici m-am sălășluit, aşteptînd pe 


Dumnezeu, Cel ce mă mîntuieşte de neputinţa sufletului şi de vifor, pe mine, ceea ce 
mă întorc către EI". 


lar Zosima a zis către dînsa: "Cîţi ani sînt, o, doamna mea, de cînd locuieşti în 
pustia aceasta?" lar ea a răspuns: "Patruzeci de ani socotesc că sînt şi încă şapte ani, 
de cînd am ieşit din sfînta cetate". lar Zosima a zis: "Și ce găseşti de hrană, doamna 
mea?" Ea a răspuns: "Acele trei pîini şi jumătate ce le-am adus trecînd Iordanul, încet 
uscîndu-se, s-au împietrit;, din care gustînd cîte puţin, în cîţiva ani le-am sfîrşit”. Şi a 
zis Zosima: "Dar cum ai petrecut fără primejdie atît de multă vreme, fără ca nici o 
schimbare potrivnică să te tulbure pe tine?" Răspuns-a aceea: "De un cuvînt m-ai 
întrebat acum, părinte Zosima, de care mă înspăimînt să-ţi spun, pentru că de-mi voi 
aduce aminte de atîtea supărări şi nevoi pe care le-am suferit, de gîndurile cele 
cumplite care m-au tulburat, mă tem ca nu cumva iarăşi să mă cuprind de dînsele”. 
lar Zosima a zis către dînsa: "Să nu lași nimic, o, stăpîna mea, care să nu-mi spui 
mie, pentru că odată te-am întrebat de aceasta, ci pe toate cu de-amănuntul să mi le 
arăţi mie”. 


lar ea a zis către dînsul: "Crede-mă, părinte Zosima, că şapte-sprezece ani am 
petrecut în pustia aceasta, ca şi cu niște fiare cumplite luptîndu-mă cu poftele mele 
nebuneșşti. Pentru că, începînd să gust hrană, îmi venea dor de carne şi de peşte, pe 
care le aveam în Egipt. Însă doream și băutura vinului iubită de mine, pentru că mult 
vin beam cînd eram în lume; iar aici, neavînd nici apă, cumplit mă ardeam de sete și 
cu nevoie răbdam. Încă mi se făcea şi dor de cîntece desfrînate, care foarte mult mă 
sileau să cînt cîntece diavoleşti, cu care mă deprinsesem. Dar îndată lăcrimînd şi în 
piept bătîndu-mă, îmi aduceam aminte de făgăduinţele pe care le-am făcut cînd am 
ieşit în pustia aceasta și mă duceam cu gîndul înaintea icoanei Preacuratei Născătoare 
de Dumnezeu, ajutătoarea mea. Înaintea ei plîngeam, rugînd-o să izgonească de la 
mine gîndurile acelea, ce-mi tulburau ticălosul meu suflet. lar după ce deajuns 
plîngeam și mă băteam în piept cu osîrdie, atunci vedeam o lumină ce mă lumina de 
pretutindeni și mi se aducea o alinare, care mă scotea din întreitele valuri ale ispitelor. 


Dar gîndurile care mă împingeau iarăşi spre desfrînare, cum ţi le voi spune ţie, 
părinte? lartă-mă, pentru că se aprindea foc înăuntrul inimii mele pătimașe, ce mă 
ardea de pretutindeni și spre pofta amestecării mă silea. lar cînd îmi venea un gînd 
ca acesta, atunci mă aruncam la pămînt şi mă udam cu lacrimi, socotind că stau 
înaintea Maicii Domnului, ajutătoarea mea, care îmi judeca călcare de aşezămînt și 
îmi arăta înfricoşare. Apoi nu mă sculam de la pămînt ziua şi noaptea, pînă ce lumina 
cea dulce iarăşi strălucea şi gonea gîndurile ce mă tulburau, iar ochii îmi ridicam 
către ajutătoarea mea, rugîndu-mă neîncetat să-mi ajute mie, celei ce mă chinuiam în 
deşertul acesta al pustiei. Ajutătoare am avut-o pe aceea şi în pocăință cu adevărat 
sporitoare. Aşa am săvirşit șaptesprezece ani, nenumărate nevoi pătimind; iar de 
atunci pînă astăzi ajutătoarea mea, Născătoarea de Dumnezeu, mă povăţuieşte la tot 
pasul”. 


Şi a zis Zosima către dînsa: "Dar n-ai avut trebuinţă de hrană sau de 
îmbrăcăminte?" lar ea i-a răspuns: "Sfîrşindu-se pîinile acelea în șaptesprezece ani, 
m-am hrănit după aceea cu verdeţurile ce se află în pustia aceasta; iar îmbrăcămintea 
pe care am avut-o trecînd Iordanul, învechindu-se şi rupîndu-se, am răbdat mult de 
ger şi de zăduf. Căci zăduful arzîndu-mă şi gerul îngheţindu-mă, tremuram, încît de 
multe ori căzînd la pămînt, zăceam ca o neînsuflețită, cu totul nemîncată. Şi aşa m- 
am luptat cu multe feluri de nevoi şi cu ispite fără de număr. lar de atunci puterea lui 
Dumnezeu în multe chipuri a păzit păcătosul meu suflet şi smeritul meu trup. Pentru 
că numai gîndind din ce fel de răutăți m-a izbăvit pe mine Domnul, am ca hrană 
neîmpuţinată nădejdea mântuirii mele, iar ca hrană mă hrănesc şi mă acopăr cu 
cuvăntul lui Dumnezeu, care cuprinde toate, căci nu numai cu pîine va fi omul viu, 
de vreme ce cîți nu aveau acoperămînt, în piatră s-au îmbrăcat, cînd ei s-au dezbrăcat 
de îmbrăcămintea păcatului". 


Auzind Zosima că pomeneşte şi de cuvinte din Scriptură, de la Moise şi de la 
prooroci şi din cartea psalmilor, a zis către dînsa: "Dar psalmi şi alte scripturi învăţat- 
ai, 0, stăpînă?" lar ea auzind aceasta, a zîmbit şi a zis către dînsul: "Crede-mă, omule, 
că n-am văzut alt om, de cînd am trecut Iordanul, fără numai faţa ta astăzi, nici fiară, 
nici altă ființă n-am văzut, iar carte niciodată nu am învăţat, nici pe altul citind sau 
cîntînd nu am auzit, dar cuvîntul lui Dumnezeu cel viu şi lucrător învaţă pe om 
cunoştinţa. lată, aici este sfîrşitul povestirii celei despre mine. Deci, acum te jur pe 
tine cu întruparea Cuvîntului lui Dumnezeu, să te rogi pentru mine, desfrînata". 


Acestea zicîndu-le şi cuvîntul sfîrşindu-l, s-a dus bătrînul să i se închine ei și 
cu lacrimi a strigat: "Bine este cuvîntat Dumnezeu, Cel ce face lucruri mari și 
înfricoşate, slăvite, minunate şi negrăite, cărora nu este număr! Bine este cuvîntat 
Dumnezeu, Cel ce mi-a arătat mie cîte bunuri dăruiește celor ce se tem de EI! Cu 
adevărat, Doamne, nu părăsești pe cei ce te caută pe Tine!" 


Apoi ea, apucînd pe bătrîn, nu l-a lăsat mult să i se închine ei şi a zis către 
dînsul: "Acestea toate pe care le-ai auzit, părinte, te jur cu lisus Hristos, Dumnezeu 
Mîntuitorul nostru, ca nimănui să nu le spui pînă ce Dumnezeu nu mă va lua pe mine 
de pe pămînt. lar acum du-te cu pace, iar la anul viitor mă vei vedea pe mine, păzindu- 
ne dumnezeiescul dar pe amîndoi. Însă, mă rog să faci pentru Domnul tot ce îţi voi 
spune ție acum: în postul anului viitor să nu treci Iordanul, precum v-aţi obişnuit a 
face cei din mănăstire". lar Cuviosul Zosima se minuna, auzind că şi rînduiala 
mănăstirii i-a spus și nimic altceva nu grăia, fără numai aceste cuvinte: "Slavă lui 
Dumnezeu, Cel ce a dat atît de mari daruri celor ce-L iubesc pe EI!" Iar cuvioasa i-a 
Zis lui: "Să rămii în mănăstire, precum îți grăiesc ţie, căci şi de vei vrea să ieşi, nu-ți 
va fi cu putință! lar în Sfînta şi marea Joi, în seara Cinei celei de Taină a lui Hristos, 
să iei din Făcătorul de viață Trup şi Sînge al lui Hristos, Dumnezeul nostru, într-un 
vas sfint, vrednic de o Taină ca aceasta, să-mi aduci şi să mă aștepți pe mine în partea 
cealaltă a Iordanului, care este aproape de locuința lumească, ca să mă împărtăşesc 
de Darurile cele de viață făcătoare; pentru că de cînd m-am împărtăşit cu ele în 
biserica Mergătorului Înainte, mai înainte de a trece Iordanul, pînă acum sfințenia 


aceea nu am dobîndit-o. lar acum cu osîrdie o doresc pe ea și mă rog ție să nu treci 
cu vederea rugăciunea mea, ci cu adevărat să-mi aduci acele făcătoare de viaţă 
dumnezeieşti Taine, în ceasul în care Domnul pe ucenicii săi i-a făcut părtași Cinei 
celei dumnezeieşti. Iar lui loan, egumenul mănăstirii unde locuiești, să-i spui să ia 
aminte de sine şi de turma sa, pentru că se fac acolo oarecare lucruri cărora le trebuie 
îndreptare. Însă voiesc ca nu acum să-i spui lui acestea, ci cînd Domnul îţi va porunci 


” 


ue . 


Acestea auzindu-le şi cerînd rugăciune pentru sine de la bătrînul, s-a dus in 
cea mai dinăuntru pustie. lar Zosima s-a închinat pînă la pămînt şi a sărutat locul 
unde rămăseseră urmele picioarelor ei, dînd slavă lui Dumnezeu. Apoi s-a întors 
lăudînd şi binecuvîntînd pe Hristos, Dumnezeul nostru. Trecînd pustia aceea, a mers 
în mănăstire, în ziua în care se obişnuise a se întoarce fraţii cei ce petreceau într-însa. 
Într-acel an le-a tăinuit pe toate, neîndrăznind să spună nimănui cele ce văzuse, dar 
el se ruga în sine lui Dumnezeu ca să-i arate iarăşi faţa cea dorită şi se întrista. Apoi, 
gîndind la lungimea curgerii anului, dorea să fie numai ca o zi anul acela, de ar fi fost 
cu putință. 


Iar cînd s-a apropiat întîia Duminică a marelui post, îndată după obiceiul și 
rînduiala mănăstirii, făcîndu-se rugăciune, toţi ceilalți frați au ieşit în pustie; iar 
Zosima, fiind cuprins de boală, a fost nevoit să rămînă în mănăstire. Dar el şi-a adus 
aminte de ce i-a zis cuvioasa aceea, că, vrind să iasă din mănăstire, nu îi era cu 
putinţă. Însă nu după multe zile, vindecîndu-se de boală, el era în mănăstire. 


lar după ce s-au întors fraţii şi s-a apropiat seara Cinei celei de Taină a lui 
Hristos, a făcut Zosima ceea ce 1 se poruncise lui. A pus într-un pahar mic din 
Preacuratul 'Trup și Sînge al lui Hristos, Dumnezeul nostru, apoi a pus într-o coşniță 
puține măsline şi smochine uscate, puţină linte muiată în apă şi s-a dus într-o seară 
foarte tîrziu şi a şezut pe malul Iordanului, așteptînd pe cuvioasa. Zăbovind sfinta, 
Zosima n-a adormit, ci cu răbdare privea spre pustie, aşteptînd ca să vadă pe aceea 
cu osîrdie; şi grăia în sine bătrînul, şezînd: "Au doar nu cumva nevrednicia mea a 
oprit-o ca să vină ea, sau venind și neaflindu-mă pe mine, s-a întors?" Astfel 
cugetînd, a suspinat şi a lăcrimat, ridicîndu-şi ochii la cer, se ruga lui Dumnezeu, 
zicînd: "Nu mă opri pe mine, Stăpîne, de a vedea iarăși faţa aceea, pe care m-ai 
învrednicit să o văd, ca să nu mă duc deșert, purtîndu-mi păcatele mele spre 
mustrarea mea". Așa cu lacrimi rugîndu-se, la altă gîndire a trecut, zicînd în sine: 
"Dar ce va fi de va veni, căci luntre nu este, şi cum va trece Iordanul și la mine 
nevrednicul cum va veni? Vai de nevrednicia mea! Vai mie, cine m-a făcut ca să mă 
lipsesc de un bine ca acesta?" 


Astfel gîndind bătrînul, iată cuvioasa a venit şi a stat de cealaltă parte de rîu, 
de unde venea. lar Zosima s-a sculat, bucurîndu-se şi veselindu-se şi slăvea pe 
Dumnezeu. Dar se lupta încă cu gîndul că nu va putea sfinta să treacă Iordanul. Și a 
văzut-o pe ea însemnînd Iordanul cu semnul crucii, pentru că toată noaptea atunci 
lumina luna. Cu acea însemnare s-a dus sfinta pe apă şi, umblînd pe deasupra, venea 


la Cuviosul Zosima, iar el a vrut să i se închine ei, însă dînsa l-a oprit, cînd călătorea 
încă pe apă, zicîndu-i: "Ce faci, părinte, căci eşti preot şi porţi la tine dumnezeieştile 
Taine?" Iar el a ascultat pe aceea ce-i grăia, care, ieşind de pe apă, a zis către bătrîn: 
"Binecuvintează, părinte! Binecuvintează, părinte!" Iar el a răspuns către dînsa cu 
cutremur - pentru că îl cuprinsese spaimă de vedenia cea preaminunată -, zicînd: "Cu 
adevărat, Dumnezeu este nemincinos, Cel ce a făgăduit ca să asemene Lui pe acei 
care se curăţesc pe ei după puterea lor. Slavă Ție, Hristoase, Dumnezeul nostru, Cel 
ce mi-ai arătat prin această roabă a Ta, cît sînt de departe de măsura desăvîrşirii!" 


Zicînd aceasta, cuvioasa l-a rugat pe fericitul Zosima să-i citească Simbolul 
sfintei credințe, "Crezul", şi rugăciunea Domnului, "Tatăl nostru”. Sfirşind 
rugăciunea, sfinta s-a împărtăşit cu Preacuratele şi de viaţă făcătoarele lui Hristos 
Taine şi a sărutat pe bătrîn, după obicei. După aceea şi-a ridicat mîinile la cer, a 
suspinat, a lăcrimat şi a strigat: Acum slobozește pe roaba Ta, Stăpine, după cuvintul 
Tău, în pace, că văzură ochii mei mintuirea Ta. Apoi a zis către bătrîn: "lartă-mă, 
Părinte Zosima, dar te rog să împlineşti și o altă dorință a mea. Du-te acum la 
mănăstirea ta, fiind păzit cu pacea lui Dumnezeu, iar în anul viitor să viu iarăşi la 
acelaşi pîrtu unde am vorbit cu tine întîi. Să vii, dar să vu pentru Domnul, şi iarăși 
mă vei vedea, dacă va voi Domnul". lar el i-a răspuns: "Aş fi voit, dacă ar fi fost cu 
putință, să umblu în urma ta, să văd cinstita ta faţă, dar te rog să faci ceea ce voi cere 
eu de la tine, eu, bătrînul: Gustă puţin din hrana pe care am adus-o!" Zicînd aceasta, 
i-a arătat cele ce adusese în coşniță. lar ea, atingîndu-se de linte cu vîrful degetelor, 
luînd ca trei grăunţe, le-a dus la gură și a zis: "Destul este aceasta darului celui 
duhovnicesc, care păzeşte neîntinată firea sufletului”. Apoi a zis iarăşi către bătrîn: 
"Roagă-te Domnului pentru mine, părinte al meu, roagă-te și adu-ţi aminte totdeauna 
de ticăloşia mea!" Iar el s-a închinat înaintea picioarelor ei şi îi zicea să se roage lui 
Dumnezeu pentru biserici, pentru împărați şi pentru dînsul. Şi aceasta cerînd-o cu 
lacrimi, a lăsat-o să se ducă, suspinînd singur şi tînguindu-se, pentru că nu îndrăznea 
să o oprească mai mult; căci de ar fi voit, era neoprită. Ea însemnînd iarăşi lordanul 
cu semnul crucii, l-a trecut pe deasupra, precum făcuse mai înainte. lar bătrînul s-a 
întors, cuprins de frică şi de bucurie mare; însă se ocăra singur şi-i era jale că nu ştia 
numele cuvioasei, dar nădăjduia să cîştige aceasta anul viitor. 


Trecînd anul, Zosima iarăşi s-a dus în pustie, împlinind toate după obicei, 
alerga spre acea preaminunată vedenie şi, trecînd lungimea pustiei, a ajuns la 
oarecare semne, care îi arătau locul cel căutat. Privea în dreapta și în stînga, căuta cu 
ochii în toate părțile, ca un vînător preaiscusit, unde ar fi putut cîştiga vînatul cel 
preaplă-cut. lar dacă n-a văzut pe nimeni, a început a plînge și, ridicînd ochii la cer, 
se ruga lui Dumnezeu, zicînd: "Arată-mi, Doamne, comoara ta cea nefurată, pe care 
ai ascuns-o în pustia aceasta. Arată-mi, rogu-mă, pe îngerul cel în trup, căreia toată 
lumea nu este vrednică a se asemăna”. 


Aşa rugîndu-se, a ajuns la locul pe care îl însemna pîrîul acela şi, stînd pe 
marginea lui, a văzut spre partea de la răsărit pe cuvioasa zăcînd moartă cu mîinile 
strînse precum se cădea, iar faţa o avea întoarsă către răsărit. Alergînd spre dînsa, 1- 


a spălat picioarele cu lacrimile sale, pentru că nici n-a îndrăznit a se atinge de vreo 
altă parte a trupului. Şi plîngînd mult, citind şi psalmii cei potriviţi la trebuinţa vremii 
aceleia, a făcut rugăciunea de îngropare și zicea în sine: "Voi îngropa oare trupul 
cuvioasei, ori poate nu îi va fi plăcut fericitei un lucru ca acesta?" Socotind acestea 
în gîndul său, a văzut pe pămînt lîngă capul ei, scrisoarea aceasta: "Părinte Zosima, 
îngroapă trupul smeritei Maria în locul acesta. Dă țărîna țărînei; şi te roagă Domnului 
pentru mine, care am răposat în luna "Farmutie", egipteneşte, iar greceşte, Aprilie, în 
ziua întiia, în noaptea mîntuitoarelor Patimi ale lui Hristos, după împărtăşirea 
dumnezeieştii Cine celei de Taină”. 


Citind bătrînul acea scrisoare, se gîndea mai întîi cine este cel ce a scris-o, 
pentru că ea, precum zicea, nu ştia să scrie. Însă s-a bucurat foarte, aflînd numele 
cuvioasei. Atunci a cunoscut că în ceasul în care ea s-a împărtăşit lîngă Iordan cu 
dumnezeieştile Taine îndată s-a scris la locul acela unde s-a şi sfîrșit; iar el, 
ostenindu-se, a călătorit cale de douăsprezece zile, pe unde Cuvioasa Maria a trecut 
într-un ceas şi îndată s-a dus către Dumnezeu. Iar bătrînul, slăvind pe Dumnezeu și 
udînd cu lacrimi pămîntul şi trupul cuvioasei, a zis în sine: "Este vremea, o, bătrînule 
Zosima, ca să săvîrşeşti cele poruncite ţie. Dar cum vei putea săpa, ticălosule, 
neavînd nimic în mîini?" Şi zicînd aceasta, a văzut nu departe un lemnişor mic, 
aruncat în pustie, pe care luîndu-l a început a săpa cu dînsul. Însă pămîntul fiind 
uscat, nu asculta nicidecum pe bătrînul, care se ostenea săpînd şi udîndu-se de sudori 
şi nimic nu putea să sporească. 


Atunci suspinînd foarte din adîncul sufletului, a văzut un leu mare stînd lîngă 
trupul Cuvioasei Maria, lingîndu-i picioarele. Și, văzîndu-l, s-a cutremurat temîndu- 
se de acea fiară, mai ales aducîndu-și aminte de ceea ce zisese fericita, că niciodată 
n-a văzut fiară. Însemnîndu-se cu semnul crucii, a crezut că se va păzi nevătămat cu 
puterea aceleia ce zăcea. lar leul a început a se apropia cu linişte de bătrîn, gudurîndu- 
se prin semnele lui, ca şi cum i s-ar închina. Atunci Zosima a zis către leu: "De ce 
oare, O, fiară, această mare cuvioasă mi-a poruncit să-i îngrop trupul? Eu sînt bătrîn 
şi nu pot să-i sap gropă; n-am nici unealtă ce trebuie la săpat şi, fiind şi atîta depărtare 
de mănăstire, nu pot să mă duc să o aduc degrab. Deci, sapă tu cu unghiile tale, ca să 
dăm pămîntului trupul cuvioasei". 


Auzind leul cuvîntul acesta, îndată a săpat groapa cu picioarele dinainte, pe cît 
putea să acopere pe aceea ce se îngropa. Deci bătrînul, spălînd cu lacrimi iarăși 
picioarele cuvioasei și mult rugîndu-se ei ca să se roage pentru toţi, a acoperit cu 
pămînt trupul care era gol, neavînd nimic altceva decît acea haină veche şi ruptă, pe 
care 1-0 aruncase Zosima dintîi, cu care Maria îşi acoperise atunci oarecare părți ale 
trupului său, care se cădea să le acopere. 


După aceea, Zosima s-a întors întru ale sale, binecuvîntînd şi lăudînd pe 
Hristos, Dumnezeul nostru, despărțindu-se de leu în linişte ca de o oaie, iar leul s-a 
dus în pustia cea mai dinăuntru. Și mergînd în mănăstirea aceea, a spus tuturor 
monahilor despre Cuvioasa aceasta Maria, neascunzînd nimic din cele ce a văzut și 


a auzit de la dînsa, încît toți cei ce au auzit măririle lui Dumnezeu, s-au minunat. Au 
început a-i face pomenirile cu frică, cu credință şi cu dragoste și a cinsti ziua morții 
acestei Cuvioase Maria. Iar loan egumenul a aflat nişte lucruri în mănăstire, cărora 
le trebuia îndreptare, după cuvîntul cuvioasei, pe care, cu ajutorul lui Dumnezeu, le- 
a îndreptat. lar Zosima, petrecînd cu dumnezeiască plăcere, cînd era aproape de o 
sută de ani şi-a sfîrşit întru acea mănăstire viaţa cea vremelnică şi s-a dus către cea 
veşnică la Domnul, şi a lăsat monahilor acelei mănăstiri nescris acolo cuvîntul acesta, 
despre Cuvioasa Maria. Dar auzindu-l unii de la alții, îl grăiau şi, spre folosul cel de 
obşte, puneau înainte povestirea aceasta la cei ce ascultau, dar în scris pînă atunci nu 
s-a auzit. 


Iar eu - zice Sfîntul Sofronie -, povestirea aceea ce am primit-o nescrisă, am 
arătat-o prin scris. Dacă alţii au scris viaţa acestei cuvioase ştiind-o mai bine, aceasta 
nu ştiu încă, eu însă, pe cît am putut am scris, nimic mai mult decît cinstind adevărata 
povestire. 


Iar Dumnezeu, Care face lucruri preaminunate şi răsplăteşte cu mari daruri 
celor ce cu credință năzuiesc la EI, să dea plată celor ce vor cîştiga folos dintr-această 
povestire, citind-o şi ascultînd-o. Iar pe cel ce s-a sîrguit să dea povestirea aceasta în 
scris, să-l învrednicească pe el părţii celei bune a fericitei Maria, împreună cu toţi cei 
ce prin gîndire de Dumnezeu şi osteneli, i-au bineplăcut Lui în veac. Să dăm slavă 
lui Dumnezeu, Împăratul Cel veşnic, ca şi pe noi să ne învrednicească să aflăm milă 
în ziua judecății la Domnul nostru lisus Hristos, Căruia se cuvine toată slava, cinstea, 
stăpînirea şi închinăciunea, ca și Tatălui şi Sfîntului şi de viaţă făcătorului Duh, acum 
şi pururea şi în vecii vecilor. Amin. 


2. CUVIOSUL MACARIE MĂRTURISITORUL, EGUMENUL 
PELECHITULUI 


(1 APRILIE) 


Versiune fara diacritice | Vieţile Sfinţilor pe luna aprilie 


Acest între sfinți, părintele nostru Macarie, în Constantinopol fiind născut, şi 
prunc sărman rămînînd după părinţii săi, a fost crescut de un moş adevărat al său, 
fiind dat la învățătura Sfintelor Scripturi. Și avînd firească isteţime, și multă osîrdie 
arătînd, în scurtă vreme petrecînd toată Scriptura, a cunoscut nimicnicia și grabnica 
stricăciune a celor vremelniceşti, precum şi veşnicia celor cereşti. Pentru aceasta, 
ieşind din cetate, s-a dus la Mănăstirea numită Pelechit, şi amestecîndu-se pe sine cu 
monahii de acolo, lepădînd numele Hristofor, căci așa se numea mai înainte, Macarie 
de acum înainte s-a numit. Deci, slujind mai la toate trebuinţele chinoviei şi săvîrşind 
virtuțile prin multa smerenie, s-a făcut începător şi făcător de minuni preaminunat. 
Căci Dumnezeu prin el a vindecat patimi nevindecate; și ploaie din cer a pogorît prin 
rugăciune; şi mare și vestit făcîndu-se el în zilele acelea, multă mulţime năzuia către 


el. Unii adică durerile sufleteşti prin el curăţindu-le, iar alții trupeşti vindecări 
dobîndind; însă alții sufletește și trupește de el întărindu-se, se întorceau la casele lor. 


Auzind vestea aceasta, Tarasie, preasfîntul patriarh al Constantinopolului a 
trimis de la chemat ca să vindece pe Pavel patriciul, ce avea boală primejdioasă şi 
era deznădăjduit de vindecare. Mergînd Sfîntul la casa sa I-a vindecat. După aceea şi 
pe soția lui, deasemenea, boală pătimind şi deznădăjduită fiind de doctori, iarăşi a 
vindecat-o sfîntul, pe care şi binecuvîntîndu-l patriarhul, l-a făcut şi slujitor 
Domnului, căci nu bolea cu boala neascultării ca cei mulți. 


Ducîndu-se la mănăstirea sa, smerenia ce o avea mai mult înmulțită a pus-o în 
lucrare. Atunci lucrătorul de sminteli, diavolul, a pus în Bizanţ împărat tiran, care a 
dat cinstitele icoane în foc şi în apă. Acesta era Leon Armeanul, care a trimis în 
surghiunie pe preasfîntul patriarh Nichifor, şi care chinuia pe arhierei şi arhimandriți 
cu izgoniri şi închisori şi cu cumplite bătăi. Atunci şi acest minunat bărbat, fiind din 
pomeniții mai sus Sfinți Părinți, la felurite chinuri a fost dat şi în închisoare a petrecut 
pînă la sfîrşitul acelui împărat. lar după acela, împărăţind Mihail Gîngavul, şi acesta 
de aceeași spurcată credinţă fiind, a scos pe sfîntul de la închisoare, şi prin alții mult 
măgulindu-l şi îngrozindu-l, nu a reușit să-l înduplece de partea lui a fi. Pentru care 
şi izgonindu-l la Ostrovul Afusie îl avea în pază. 


Iar sfîntul suferind toate vitejeşte, mulțumea lui Dumnezeu. Deci zăbovind în 
acea izgonire şi mult nevoindu-se, şi de minuni făcător acolo făcîndu-se, s-a mutat 
către Domnul. 


3. POMENIREA CUVIOSULUI TIT, FĂCĂTORUL DE MINUNI 
0 APRILIE) 


Fericitul şi Sfîntul Părintele nostru Tit a iubit din tinereţe pe Hristos şi, plecînd 
din lume, s-a dus într-o viaţă de obşte. Luîndu-şi asupra sa îngerescul chip, mergea 
pe calea cea strîmtă și anevoioasă a vieții monahicești, cu multă răbdare pentru 
Dumnezeu. Și avea atîta smerenie şi ascultare, încît nu numai pe frați, ci şi pe toţi 
oamenii i-a covîrşit cu acele fapte bune. 


După aceasta a fost pus păstor al oilor cele cuvîntătoare ale lui Hristos. Şi avea 
atîta blîndeţe, dragoste şi milă către toţi, încît într-acea vreme nu se afla între acei 
bărbați altcineva de acest fel. Păzindu-se curat cu trupul şi cu sufletul din tînără 
vîrstă, era ca un înger al Domnului. Drept aceea a fost și făcător de minuni, stîlp 
însuflețit şi nemișcat s-a arătat Sfintei Biserici, care era tulburată de eresul luptării 
de icoane. Și lăsînd ucenicilor săi exemplu de viaţă pustnicească, s-a dus către 
Domnul. 


4. PĂTIMIREA SFÎNTULUI MUCENIC AMFIAN ȘI A FRATELUI SĂU 
EDESIE 


O APRILIE) 


Sfinții mucenici Amfian şi Edesie au fost frați după trup, născuți dintr-un tată 
în păgînătatea elinească, iar patria lor a fost cetatea Patara din ţara Lichiei. De acolo 
au fost trimişi de părinţii lor la Virit (Beirut), pentru învăţătura înţelepciunii celei din 
afară, unde, cu cinste, cu blîndeţe şi cu toată înțelepciunea petrecînd zilele lor din 
tinerețe, erau în mirarea tuturor, pentru viaţa lor cea fără de prihană. Căci, lepădînd 
năravurile cele obişnuite ale tinerilor, se asemănau bătrînilor celor cinstiți, avînd 
drept cărunteţe, înţelepciunea - după Scriptură - şi în loc de vîrsta bătrîneților, viaţa 
cea curată. 


Pentru aceasta nu s-au lipsit de darul lui Dumnezeu, pentru că a răsărit în 
inimile lor lumina cunoștinței adevărului și au început a vedea rătăcirea 
închinătorilor de idoli şi a cunoaşte calea cea dreaptă a bunei credinţe celei 
creştineşti. Apoi, doreau ca mai desăvîrşit să ştie cele despre Domnul nostru lisus 
Hristos, adevăratul Dumnezeu şi să se facă robi ai Aceluia. Întorcîndu-se de la Virit 
acasă, au găsit pe tatăl lor avînd boierie în Patara, dar păgînătatea elinească nu o 
lăsase; asemenea și pe toate rudeniile, care nu voiau să se deștepte din întunericul 
închinării idoleşti. Deci, nesuferind să se împărtășească cu păgînii şi să petreacă în 


loca-şurile păcătoşilor, au plecat în taină de la ai lor, lăsîndu-și părinţii, casa, averile 
şi desfătarea vieţii pentru Hristos. 


Purtîndu-se cu duhul lui Dumnezeu, au mers în Cezareea, cetatea Palestinei, 
unde au aflat pe plăcutul lui Dumnezeu, Sfîntul Pamfil, prezbiterul creştinesc, care 
după aceea s-a făcut mucenic al lui Hristos şi s-au încredințat lui spre învățătura 
duhovniceştii înțelepciuni. De la el învăţind sfinta credință şi deprinzînd toate 
creştineştile taine, s-au luminat cu Sfîntul Botez și viețuiau împreună cu dascălul lor 
Pamfil, spre lauda lui Dumnezeu. Apoi se îndeletniceau cu citirea cărților şi în legea 
Domnului învățau ziua şi noaptea. 


Într-acea vreme, Maximian, al doilea împărat cu același nume, a luat partea 
Răsăritului de la Maximian Galeriu, unchiul său, fiind foarte cumplit asupra 
creştinilor. Pentru că, arătîndu-şi păgînătatea după neamul său şi ură împotriva 
adevăratului Dumnezeu, prigonea Biserica lui Hristos mai amar decît împărații care 
au fost înaintea lui. Și a fost tulburare mare în toate părțile Răsăritului, pretutindeni 
fiind uciși robii lui Hristos. Mulţi, sîrguindu-se să scape de primejdiile ce veneau 
asupra lor, îşi lăsau casele şi cetăţile și fugeau, ascunzîndu-se de frica muncitorilor; 
iar mulți se dădeau în mîinile păgînilor şi în nevoința pătimirii intrau, pentru 
dragostea lui Hristos. 


Unul ca acesta a fost Sfintul Amfian, viteazul tînăr cu vîrsta trupească abia 
fiind de douăzeci de ani, iar de o sută de ani cu înţelegerea şi cu mărirea de suflet. 
Cînd în toată Cezareea, precum şi prin celelalte cetăţi şi țări, propovăduitorii chemau 
pe nume pe fiecare dintre cetăţeni la diavoleştile locașuri, prin porunca boierilor, şi 
toți creștinii erau în mare primejdie, atunci viteazul Amfian, urmărind scopul său, a 
ieşit din acel loc în care se ascundeau creştinii, tăinuit de toți, şi s-a dus la necurata 
capişte idolească, în care Urban ighemonul în acel ceas aducea idolilor jertfă. Fără 
frică apropiindu-se de el, a apucat de dreapta lui cea cu jertfă şi cu îndrăzneală, cu 
mare glas, printr-o dumnezeiască stăpînire îl sfătuia ca să înceteze de la o rătăcire ca 
aceea, iar pe diavolii şi idolii cei făcuți de mîini omeneşti să nu-i socotească zei, 
defăimînd pe Unul adevăratul Dumnezeu. 


Acea îndrăzneală a lui pe mulți creştini i-a întărit în credință, iar pe 
necredincioşi şi mai ales pe însăşi ighemonul, l-a pornit spre mînie şi urgie. Şi îndată 
ostaşii care erau cu ighemonul s-au năpustit ca lupii asupra oilor, i-au dat lovituri 
peste gură, peste față şi peste tot trupul, apoi, tăvălindu-l pe pămînt şi călcîndu-l cu 
picioarele, l-au aruncat în temniţă și l-au înfășurat în legături. 


Iar a doua zi l-au scos la judecată şi l-a silit ighemonul la jertfă idolilor, dar s- 
a arătat nesupus şi nebiruit ostașul lui Hristos. Fiind spînzurat şi cu unelte ascuţite de 
fier strunjit peste tot trupul, pînă la oase, bătut cu vergi de plumb peste faţă, peste 
grumaji şi peste coaste, nu i se vedea faţa de răni, încît nici de cei cunoscuţi nu se 
cunoştea, iar coastele lui erau sfărîmate şi zdrobite. Dar el n-a încetat a mărturisi în 
munci numele lui lisus Hristos, pătimind ca într-un trup străin. După aceea l-au 


înmuiat în untdelemn, învăluindu-l şi legîndu-i picioarele, l-au aprins cu foc şi, arzînd 
pătimitorul, se topea ca ceara. Însă nici cu această muncă nu l-au putut birui, ci, mai 
ales umplîndu-se de o mai mare îndrăzneală, striga cu mare glas, preamărind pe 
Hristos, iar nedumnezeirea elinească vădind-o şi ocărînd-o. Apoi, l-au aruncat în 
temniță, iar în a treia zi, fiind abia viu, iarăşi muncitorii îl întrebau cu munci și în 
aceeaşi mărturisire petrecînd neschimbat, ighemonul a poruncit să-l arunce în adîncul 
mării. 


Ducînd pe mucenicul în mijlocul noianului şi legîndu-i o piatră de dînsul l-au 
aruncat în mare. Și îndată, în acel ceas, s-a umflat marea cu valurile, s-a cutremurat 
pămîntul, cetatea s-a clătinat şi toţi erau cuprinși de frică mare. Valurile mării, 
înălțîndu-se, au scos trupul mucenicului afară pe pămînt, înaintea porților cetăţii. 
Astfel a fost pătimirea şi sfîrşitul Sfîntului Mucenic Amfian, în a doua zi a lunii 
Aprilie, joi. După aceasta, au fost prinşi şi ceilalți creştini, precum şi Edesie, fratele 
lui Amfian. Deci unu îndată au fost munciți în multe feluri, iar alții s-au osîndit la 
tăiere, prin unelte de aramă, în Palestina, unde au şi fost trimişi, printre care şi Edesie. 


După cîtăva vreme l-au adus pe Edesie în Alexandria, cetatea Egiptului. 
Acolo, văzînd pe leroclei voievodul şezînd la judecată, mai presus de măsură iuțindu- 
se asupra creştinilor, iar pe fecioarele cele sfințite lui Dumnezeu şi pe femeile 
creştine foarte înțelepte dîndu-le spre batjocură desfrînaţilor celor fără de rușine, 
sfîntul s-a umplut de rîvnă pentru Hristos şi înaintea tuturor, repezindu-se asupra 
acelui boier, l-a lovit peste obraz şi, trîntindu-l la pămînt, îl bătea cu mîna, iar cu 
cuvîntul îl ocăra pe acel păgîn judecător, pentru judecăţile cele nedrepte. 


Atunci, îndată cei ce stăteau împrejur l-au apucat şi l-au muncit asemenea ca 
pe Sfintul Amfian, fratele său, şi astfel şi-a cîştigat sfîrşitul. Pentru că după 
cumplitele munci l-au înecat în mare, luînd Sfîntul Edesie cununa biruinţei împreună 
cu Sfintul Amfian, de la Hristos, Mîntuitorul nostru, Căruia se cuvine slava, 
împreună cu Tatăl şi cu Sfîntul Duh, în veci. Amin. 


5. CUVIOSUL NICHITA MĂRTURISITORUL, EGUMENUL 
MĂNĂSTIRII MIDICHIA 


(3 APRILIE) 


NIKHTA, 0 0, 
0 Oogoynrm 


Patria Cuviosului Nichita a fost Cezareea Bitiniei, fiind născut din părinți 
drepteredincioşi. Tatăl lui se numea Filaret şi s-a tuns în călugărie, cînd soția sa după 
lege s-a mutat la Domnul, într-a opta zi după naşterea pruncului Nichita, pruncul 
fiind hrănit de maica tatălui său, care pe atunci era între cei vii. 


După ce a crescut și a învăţat carte, s-a dat spre slujba lui Dumnezeu. Mai întîi 
făcea slujba paracliseriei în biserică, îndeletnicindu-se la citirea dumnezeieştilor 
cărți. După aceea, s-a dus la un oarecare sihastru, Ștefan, bărbat îmbunătăţit, de la 
care, după ce a luat povăţuire din destul, a fost trimis la Mănăstirea Midichiei, pe 
care a zidit-o Cuviosul Nichifor şi a fost egumen într-însa. A primit, deci, Nichifor 
pe Nichita cu dragoste, văzînd de mai înainte într-însul darul cel dumnezeiesc şi l-a 
tuns în rînduiala monahi-cească. lar fericitul Nichita atît de mult a sporit cu 
pustniceştile nevoinţe, cu smerenia, cu ascultarea şi cu toate lucrurile cele bune, încît 
pe toţi monahii cei ce erau acolo i-a covîrşit, neîmplinind încă şapte ani în mănăstire. 


Apoi a fost silit de egumen să ia rînduiala preoțească, sfințindu-l preasfinţitul Tarasie, 
patriarhul Constantinopolului. 


După primirea preoţiei, îndată i s-a încredințat toată rîndu-iala mănăstirii 
începută de Cuviosul Nichifor, care acum slăbise de bătrîneţe. EI îndreptă bine 
mănăstirea în locul părintelui său Nichifor, păscînd cuvîntătoarea turmă cu grijă, 
înmulțind-o prin chipul îmbunătăţitei sale vieţi. Deci mulţi, auzind de viaţa lui 
plăcută lui Dumnezeu, veneau într-acel locaş, lepădîndu-se de lume şi dorind a se 
poviţui de dînsul pe calea mântuirii, acolo voiau să petreacă. În puţini ani, ca la o sută 
de fraţi s-au înmulțit cu darul lui Hristos, între care era și fericitul Atanasie, bărbat 
cu adevărat cinstit şi minunat, a cărui faptă bună nu este cu putință a o arăta prin 
scurte cuvinte şi a spune dragostea lui cea mare către Dumnezeu, pe care a arătat-o 
la început lepădîndu-se de lume, încît şi îngerii puteau să se minuneze de aceea. Căci, 
defăimînd lumea aceasta şi poftele, pentru Dumnezeu, a ieșit în taină din casa 
părintească şi, intrînd într-o mănăstire oarecare, voia a începe nevo-inţele 
monahicești. 


Înştiințîndu-se tatăl lui cel trupesc, a alergat cu mînie în mănăstirea aceea şi 
luînd pe fiul său, pe care îl iubea foarte mult, a lepădat de pe dînsul monahiceasca 
îmbrăcăminte, pe care o purta în viaţa cea nouă şi l-a îmbrăcat în haine luminoase de 
mare preţ şi cu sila l-a dus în casa sa. lar copilul a zis către dînsul: "O, tată, oare 
socoteşti că hainele acestea de mare preţ mă vor împiedica de la scopul meu? Toată 
lumea aceasta îmi este urîtă, pentru că ce folos este omului, de va cîştiga toată lumea 
și își va pierde sufletul său?" Tatăl său l-a închis într-o cameră deosebită şi se sîrguia 
în tot chipul ca să-i întoarcă gîndul către dragostea lu-mească. lar el, cu dragostea lui 
Dumnezeu biruind dragostea tatălui şi iubirea cea deşartă a lumii, dezbrăcîndu-se de 
acele haine mireneşti cu care era îmbrăcat, le-a rupt în mici bucăţi. Aflînd tatăl său, 
l-a îmbrăcat în altele mai scumpe, pentru că era bogat, cinstit şi slăvit. lar el a făcut 
cu hainele acestea ca și cu cele dintii. De acest lucru pornindu-se tatăl său cu miînie 
mare, l-a bătut fără milă, încît trupul lui s-a zdrobit de răni şi s-au învinețit spatele şi 
umerii de bătăile cele cumplite, încît era nevoie ca doctorii să-l tămăduiască şi trupul 
cel rănit să-l curețe. Iar copilul zicea: "Chiar şi în bucăţi de m-ar zdrobi tatăl meu, 
nicidecum nu mă va despărți de dragostea lui Dumnezeu, nici nu mă va întoarce de 
la scopul meu". 


După aceea, umilindu-se tatăl său şi multe lacrimi vărsînd, a zis lui Atanasie: 
"Mergi, fiul meu, pe calea cea bună pe care ai ales-o şi Hristos să-ţi fie ție ajutor, 
izbăvindu-te de toate cursele vrăjmașului”. Iar el, ducîndu-se în mănăstirea în care 
fusese mai înainte, a luat pe dînsul desăvîrşit haina monahicească. ȘI atît de mult s-a 
smerit, încît nimic lumesc nu se mai vedea într-însul; nici cuvînt, nici obicei, nici 
cîştigare de oarecare lucruri. Ci, obiceiul îi era blînd, cuvîntul lin şi smerit, hainele 
rupte și mai proaste decît ale tuturor; toată viaţa lui era aspră şi fără de măsură, deşi 
crescuse în moliciuni lumești, fiind fiu de oameni bogaţi. 


Pe un bărbat îmbunătățit ca acesta, care a petrecut ani destui în ostenelile 
monahicești, dragostea părintelui nostru Nichita şi slava vieții lui cea asemenea cu a 
îngerilor, l-au atras la dînșii în Mănăstirea Midichiei şi s-a făcut împreună vorbitor 
şi vieţuitor 1ubit cu amîndoi cuvioşii - adică cu Nichifor și cu Nichita -, de la care 
Atanasie, fiind rugat după cîtva timp, a luat în mănăstire slujba de iconom. ȘI a fost 
fericitul Atanasie împreună cu Nichita, pentru îndreptarea mănăstirii aceleia, ca un 
suflet şi o înţelegere în două trupuri, îndreptînd pe toți fraţi cu cuvîntul şi cu lucrul 
spre toată fapta bună şi desăvîrșită, spre plăcerea lui Dumnezeu. Astfel, sădeau întru 
dînşii dragostea, îi învățau smerenie, erau slujitori ai curăţiei lor trupeşti şi sufleteşti, 
sprijinind pe cei neputincioşi și împuţinaţi la suflet, pe cei ce erau tari întărindu-i și 
mai mult, iar pe cei ce cădeau ridicîndu-i cu învățături şi cu sfaturi în multe chipuri; 
căci dacă unul dintre dînşii se făcea învățător mai aspru, atunci celălalt se făcea 
sfătuitor mai blind și mai milostiv; şi amîndoi erau iubiți de toți, iar cuvîntul lor era 
ca şi cum ar fi ieşit din gura lui Dumnezeu; astfel se primea între frați. 


Dar nu pînă în sfîrşit a petrecut împreună o doime ca aceasta a povăţuitorilor 
celor îmbunătățiți, pentru că după cîţiva ani Cuviosul Atanasie s-a mutat la Domnul, 
în 26 de zile ale lunii octombrie. Mutindu-se el, cel mai de pe urmă cuvînt grăit către 
frați a fost: "După sfîrşitul meu, cu adevărat veţi şti despre mine, de voi afla ceva dar 
la Dumnezeu". lar după ce s-a îngropat Cuviosul Atanasie, a crescut un copac de 
chiparos, din porunca Domnului, deasupra mormîntului lui, chiar din pieptul aceluia, 
ale cărui frunze tămăduiau desăvirşit toate neputințele. După aceea şi Cuviosul 
Nichifor, ziditorul Mănăstirii Midichiei şi întîiul egumen într-însa, după multe 
osteneli și dureri trupeşti, s-a dus către Domnul, în patru zile ale lunii mai. Şi a rămas 
Cuviosul Nichita lipsit de Sfîntul Nichifor, duhovnicescul lui părinte, și de iubitul 
prieten Atanasie Cuviosul şi nu puţin se mîhnea după amîndoi, din multă dragoste ce 
avea pentru dînşii. Însă îşi mîngîia mîhnirea prin încredințarea cea neîndoită pentru 
dînșii, căci au cîştigat darul şi fericita viaţă la Stăpînul Hristos, Căruia, din tinerețe 
slujindu-i, bine i-au plăcut. 


Iar după mutarea fericitului părinte Nichifor, toți fraţii au rugat pe Cuviosul 
Nichita ca să primească rînduiala și dregătoria egumeniei; dar Sfîntul Nichita nu 
primea cinstea şi dregătoria egumenească, deşi rînduia desăvîrşit mănăstirea în locul 
Sfîntului Nichifor, părintele său, cînd acesta slăbise de bătrînețile cele de mulți ani. 
Deci, fiind rugat de fraţi şi mai ales de alți mulți părinți fiind silit, a primit dregătoria 
aceea şi s-a binecuvîntat de preasfințitul patriarh al Constantinopolului, Nichifor, 
care se alesese după Tarasie. Şi adăuga osteneli peste osteneli, singur acum cu 
ajutorul lui Dumnezeu îndreptînd mănăstirea şi îngrijindu-se pentru mîntuirea 
sufletelor celor încredințate lui. 


Binecuvîntîind Dumnezeu pe plăcutul Său, i-a dat dar de a tămădui boli şi a 
izgoni diavolii, căci pe un prunc ce era mut din naştere, cu însemnarea crucii l-a făcut 
a grăi, pe un frate ce își ieşise din minţi, prin ungerea cu sfîntul untdelemn l-a 
tămăduit, pe unul din cei noi începători, care se îndrăcise, cu rugăciunea l-a izbăvit 
din diavoleasca muncire; iar pe diavolul ce se prefăcuse într-un înfricoşat balaur l-a 


izgonit. Pe altul îndrăcit, l-a izbăvit de duhul cel viclean. Și multe boli trupeşti, 
friguri, lingoare şi alte multe feluri, le tămăduia prin minune, cu darul lui Hristos ce 
era în el. Așa cu dumnezeiască plăcere vieţuind, a ajuns la anii bătrîneților sale şi a 
sosit la vremea mărturisirii şi a pătimirii celei vitejeşti, pe care a răbdat-o pentru 
cinstea sfintelor icoane, mai înainte de sfîrşitul vieţii sale. 


Într-acele vremi eresul luptării de icoane încă nu încetase, deşi acum era 
blestemat de al şaptelea Sinod din toată lumea al Sfinţilor Părinţi. Însă iarăși se 
înnoise, avînd ajutor de la stăpînirea împărătească, căci şi începutul lui era de la 
împărații greceşti. Mai întîi de la împăratul Leon, care era al treilea cu acelaşi nume, 
cu porecla Isaurul, acel eres păgîn s-a întărit şi ca o boală vătămă-toare s-a înmulțit. 
Pentru că acela mai întîi a dat poruncă de lepădare a icoanelor şi cu stăpînire 
împărătească pe mulți la a sa nedreaptă socoteală i-a plecat. Apoi, izgonind pe Sfîntul 
şi drepteredinciosul patriarh Gherman, a ridicat la scaun pe Atanasie, ereticul cel de 
un gînd cu el. lar după moartea acelui păgîn împărat, a venit Constantin Copronim, 
fiul lui, mai groaznic prigonitor asupra Bisericii lui Dumnezeu, care nu numai că 
lepăda sfintele icoane, ci a oprit şi ca sfinții plăcuţi lui Dumnezeu să fie numiţi sfinți, 
iar moaştele sfinților întru nimic le socotea. 


În scurt, zicem că numai pe dinafară împăratul acela se arăta a fi creștin, iar 
pe dinăuntru era cu totul jidov necredincios. Căci şi pe Preacurata Maică a lui 
Dumnezeu, pe cea mai înaltă decît toată zidirea şi numele ei cel preasfînt împreună 
cu icoana, a îndrăznit ticălosul acela a le lepăda; iar folosirile ei cele către Dumnezeu, 
prin care toate se întemeiază, a poruncit ca nici să le pomenească. lar spre ocara ei, 
arăta un săculeţ plin cu galbeni şi întreba pe cei ce stăteau înaintea lui: "Ce ziceţi, de 
mult preţ este săculeţul acesta?" Iar cei ce stăteau înaintea lui îi răspundeau: "Atit 
este de mult preţ, cît aur se află într-însul". Iar Copronim, vărsînd din săculeţ aurul, 
iarăşi întreba: "Acum săculețul fără de aur mai este de mult preț?" Acera îi 
răspundeau: "Întru nimic nu este de mult preţ, fiind deşert. Pentru că ce folos este, 
cînd nu are în el aur?" După aceasta zicea Copronim: "Astfel este Maria, pînă ce a 
avut în pîntecele său pe Hristos, pînă atunci a fost cinstită, iar după ce l-a născut pe 
Acela, s-a lipsit de cinstea aceea şi întru nimic nu se deosebeşte de celelalte femei”. 
O, preanecurată gură şi limbă! Ce fel de hulire grăieşti asupra celei mai cinstite decit 
toate puterile cereşti și asupra celei mai sfîntă decît toți sfinții, Maica Ziditorului? Au 
doar Împărăteasa, după ce a născut pe împărătescul Fiu, nu este vrednică de cinstea 
împărătească? Au doar numai pînă atunci Maica Împăratului avea să fie cinstită, cît 
I-a purtat în pîntece pe Împărat? 


O, amar de ticălosul acela hulitor, care cu nimic nu s-a deosebit de hulitorii 
jidovi, cei urîţi de Dumnezeu, că nu numai într-acest chip era hulitor, ci şi pe ceilalți 
pe toţi îi atrăgea spre aceeaşi păgînească hulire, cu îmbunări înşelătoare și cu certuri 
îngrozitoare; iar pe cei ce nu se învoiau cu dînsul şi 1 se împotriveau îi pedepsea cu 
felurite munci, cu legături şi cu foamea mult timp îi chinuia, rănindu-i cu cumplite 
bătăi, cu sabia tăindu-i, întru adîncul mării înecîndu-i şi prin toate chinurile 
nesuferitelor şi amarelor munci cu moarte pierzînd pe credincioşii şi adevărații robi 


ai lui Hristos. EI singur şi-a lepădat ticălosul lui suflet cu cea mai cumplită moarte, 
pentru că, suflînd cu amar, striga, zicînd: "De viu sînt dat focului celui nestins". Și 
cel ce hulea mai întîi pe Preacurata Maică a lui Dumnezeu, acela atunci poruncea cu 
cîntări şi laude să o cinstească pe ea. Dar acum nu a aflat nici o uşurare, acel om 
înstrăinat de la mila lui Dumnezeu. 


Astfel pierind muncitorul acela cu sunet, s-a suit pe tron fiul său, Leon, cel al 
patrulea cu acelaşi nume, tot eretic şi luptător împotriva icoanelor, semănînd tatălui 
său. Dar şi acela degrabă murind, a luat împărăția Irina, femeia lui, împreună cu fiul 
său cel mai mic Constantin. Aceea a adus pacea Sfintei Biserici, a adunat Sinodul al 
şaptelea din toată lumea, spre blestemarea eresului iconoclast. Şi s-a bucurat toată 
Biserica lui Hristos, luîndu-şi iar cea dintii a sa înfrumusețare de icoane și pe 
drepteredincioşii împărați şi arhierei punîndu-i pe scaune. 


După lrina a împărățit Nichifor, iar după dînsul Mihail, împărați 
drepteredincioşi. După aceea, a venit Leon al cincilea cu acelaşi nume, care se numea 
- Armeanul. Acela, urmînd celui mai dinainte de un nume cu el, răucredinciosului 
împărat Leon Isaurul, a început iarăşi a prigoni pe cei drepteredincioşi şi pe sfinți, 
înnoind şi pornind iarăși blestematul eres iconoclast. Și căutîndu-și ajutor de un gînd, 
dascăli ai răutății, a găsit pe puţini din boieri, între care erau doi mai răi: loan, care 
se numea Specta și Evtihian. Iar din sfinţita rînduială a aflat pe loan, care se chema 
Grămatic, noul Tertil, care era vas ales al diavolului şi pe oarecare Antonie Silea. Iar 
din rînduiala monahicească a găsit pe Leontie şi pe Zosima, care, nu după multă 
vreme fiind prinşi în fapte necurate, au suferit tăierea nasului şi au murit cu ruşine, 
lăsînd după dînşii rea pomenire. 


Cu aceştia împăratul învăţa păgînătatea aceea, ascultînd sfatul lor, se îndemna 
spre războiul pe care începuse a-l ridica asupra Bisericii. Apoi aducînd din stăpînirea 
sa în Constantinopol pe toți arhiereii şi toată rînduiala duhovnicească, a chemat în 
palatele sale pe sfințitul Patriarh Nichifor, împreună cu tot sfinţitul sobor, voind ca 
înaintea feţei lui şi înaintea a toată suita să aibă dovadă, cu cei mai sus-ziși eretici de 
un gînd cu dînsul, pe care îi avea ascunși la el. Deci, mai întîi a vorbit singur către 
cei drept-credincioşi, făcîndu-se a fi drepteredincios şi scoțînd din sîn icoana 
răstignirii lui Hristos, pe care o avea la gît, căreia i s-a şi închinat cu fățărnicie. 
Plecînd capul la icoană, a zis către Sfinți Părinți: 


"Nici eu nu mă deosebesc întru nimic de voi, pentru că cinstesc sfinta icoană, 
precum vedeţi singuri. Dar s-au sculat alții care învaţă într-alt chip şi zic că este 
dreaptă calea pe care o ţin ei. Deci să vină aici înaintea voastră și prin întrebări şi 
răspunsuri să caute înțelegerea cea dreaptă despre icoane. Dacă ei se vor arăta a fi 
biruitori în cuvinte, arătîndu-și lămurit adevărul lor şi biruindu-vă pe voi, atunci să 
nu opriți nici voi lucrul cel bun şi mai ales singuri să nu-i lăsaţi. lar dacă aceia se vor 
dovedi de către voi şi se va vădi deşarta lor cuvîntare, apoi să înceteze a mai semăna 
acea pierzătoare învăţătură şi să se țină dreapta credință ca mai înainte. lar eu voi fi 
ascultător şi judecător al întrebărilor voastre, din amîndouă părțile; că dacă pentru 


orice lucru cît de mic se cade să judec, cu atît mai vîrtos nu voi fi nebăgător de seamă 
pentru îndreptarea Bisericii. Vă ascult pe voi, însă sînt dator să ascult şi alte părți și 
la care voi cunoaşte care este adevărata dreptate, acelora vom urma”. 


Dar preasfințitul Patriarh Nichifor şi toți arhierei cei împreu-nă cu dînsul nu 
se învoiau nicidecum la aceasta și nu doreau să aibă dovedire, dar nici nu voiau să 
vadă pe acei eretici cu rea socoteală, nici a-i lăsa să vină înaintea feții lor, zicînd că 
nu este trebuință a socoti ceva mai mult despre acel eres, blestemat de Sinodul al 
şaptelea a toată lumea al Sfinților Părinţi, şi a-l înnoi în Biserică, pentru că este cu 
totul lepădat. 


Dar Sfinţii Părinţi văzînd pe împăratul foarte plecat spre credinţa cea rea şi 
dînd ajutor ereticilor, Sfîntul Emilian, episcopul Cizicului, a zis către dînsul cu 
îndrăzneală: "Dacă întrebarea aceasta, pentru care ne-ai chemat, o, împărate, este 
întrebare bisericească despre dreapta credinţă, apoi se cade ca să fie aceea cercetată, 
după obicei, în Sfînta Biserică, iar nu în palatele împărătești!" Împăratul zise: "Dar 
şi eu sînt fiu al Biserici și vă ascult ca un mijlocitor şi împăciuitor, ca, socotind cele 
grăite din amîndouă părțile, să cunosc adevărul”. La aceasta i-a răspuns Sfîntul 
Mihail, episcopul Sinadului: "Dacă eşti mijlocitor şi împăciuitor, atunci de ce nu faci 
ceea ce se cuvine mijlocitorului şi împăciuitorului? Căci aduni pe potrivnicii Bisericii 
ŞI îi ţii în palatele tale, dîndu-le îndrăzneală, ca fără de frică să înveţe pe toţi a ţine 
dogmele relei credinţe; iar cei ce sînt drepteredincioși, aceia nici prin unghere nu 
îndrăznesc să grăiască ceva despre dreapta credință, fiind înfricoşaţi de cumplitele 
tale îngroziri. Aceasta nu este semn de mijlocire şi de împăcare, ci de prigonire şi de 
tiranie”. 


Împăratul zise: "Dar n-am zis eu că sînt cu voi la un gînd? Însă de vreme ce 
acel lucru despre cinstirea icoanelor a ajuns cu îndoire pînă la mine, nu mi se cade a 
tăcea despre dînsul, ci a ispiti cu dinadinsul despre adevăr. Dar care este pricina, de 
nu voiţi să vorbiţi cu acei ce vă sînt potrivnici? Atunci vă arătați că sînteți proşti şi 
nu aveți mărturii din dumnezeieştile Scripturi, cu care aţi putea să vă apăraţi 
înțelegerea voastră". Sfîntul Teofilact, episcopul Nicomidiei, răspunse: "Martor ne 
este Hristos, a cărui sfîntă icoană o ai înaintea ochilor, o, împărate, că avem mărturii 
fără de număr ale dreptei noastre credinţe, care întăresc drapta cinstire a sfintelor 
icoane; dar nu este nimeni ca să asculte şi nu putem să sporim deloc, luptîndu-ne cu 
mîna cea puternică, care ne ameninţă cu puterea”. 


Apoi Sfîntul Petru, episcopul Nicomidiei, a zis către împărat: "Cum grăiești 
să avem cu aceia luptă, cărora tu le ajuţi și cu care singur te osteneşti asupra noastră? 
Nu ştii oare că şi pe manihei de i-ai fi adus aici şi ai fi voit să-i ajuţi, apoi şi ei ne-ar 
fi biruit cu uşurinţă, avînd ajutor de la tine?" 


După aceasta Sfîntul Eftimie, episcopul Sardichiei, a început a grăi cu mai 
multă îndrăzneală: "Ascultă, o, împărate! De cînd s-a pogorît pe pămînt Hristos, 
Domnul nostru, acum sînt opt sute de ani şi mai bine, pretutindeni Același se 


închipuieşte în biserici, prin zugrăvirea icoanelor şi în același fel se cinsteşte. Şi cine 
este atît de trufaș, care să îndrăznească să miște sau să strice predania care se ține de 
atîția ani în biserici de la Sfinții Apostoli, de la mucenici şi de la părinții cei de 
Dumnezeu insuflaţi, care au ajuns şi pînă la noi? Căci grăieşte Apostolul: Drept 
aceea, fraţilor, staţi şi ţineţi predaniile prin care v-aţi învăţat, ori prin cuvint, ori 
prin scrisoarea noastră. Și iarăşi: Chiar şi înger din cer de vă va propovădui mai 
mult decit ceea ce v-am propovăduit vouă, anatema să fie! Pentru aceea împotriva 
celora ce aflaseră acel eres luptător de icoane s-a adunat Sinodul cel din toată lumea, 
pe vremea drepteredincioasei împărăţii a Irinei şi a lui Constantin, şi singur Fiul lui 
Dumnezeu a însemnat cu degetul său acel Sinod. Deci, de va îndrăzni cineva să strice 
sau să şteargă ceva din Sinodul acela, să fie blestemat”. 


Auzind împăratul acestea, deși se mînia înăuntru cu iuțime, asculta cu răbdare 
cele ce se grăiau, prefăcîndu-și blîndeţea cu fățărnicie. Dar Sfîntul Teodor învățătorul 
Bisericii, cel fierbinte rîvnitor, egumenul mănăstirii Studiților, fără de frică a 
îndrăznit a zice: "Nu strica, o, împărate, rînduiala cea bine aşezată a Bisericii, pentru 
că Sfîntul Apostol Pavel zice: Dumnezeu a dat în Biserică pe unii apostoli şi pe alții 
prooroci, iar pe alții păstori şi învăţători, spre săvirşirea sfinţilor, însă n-a adăugat 
acolo Apostolul şi pe împărați. Deci ţie, o, împărate, ţi s-a încredinţat ca să îndreptezi 
cele mirenești, lucrurile cetăților și puterile oștilor. Pentru acelea să te îngrijeşti tu, 
iar bisericeştile îndreptări să le lași păstorilor şi învăţătorilor, după învățătura 
Apostolului. lar de nu, apoi să ştii că, chiar îngerul din cer de ar aduce vreo învățătură 
potrivnică credinţei noastre celei drepte, nu-l vom asculta; cu atît mai mult pe tine nu 
te vom asculta, care ești un om de lut!" 


Atunci împăratul s-a mîniat foarte, socotind cuvintele acelor sfinți părinți ca 
hulă şi ocară lui, deși mînia cea dinăuntrul lui o ascundea sub blîndeţe. Apoi la arătare 
scoțînd-o, cu necinste şi cu ocări a gonit din palat tot sfinţitul sobor şi a scos de pe 
scaun pe păstorul cel drept, pe preasfințitul Patriarh Nichifor. Aceeaşi a făcut și 
celorlalți drepteredincioşi arhierei. Pe toți 1-a trimis la închisori, în diferite țări şi 
locuri, asemenea şi pe Cuviosul Teodor Studitul. Iar la scaunul patriarhiei din 
Constantinopol a ridicat pe unul din sfetnicii săi, care era din rînduiala mirenească, 
anume Teodot, cu porecla Casiter, cu credinţa eretic şi cu viaţa necurat; căci avea o 
slujnică, doctoriţă cu meşteşugul, pe care o ţinea pentru tămăduirea boli sale, pentru 
că el zicea că boleşte de pîntece, iar cu lucrul o avea pentru a sa necurăţie. 


Asemenea și la celelalte scaune, după izgonirea episcopilor drepteredincioși, 
împăratul a pus pe ai săi răucredincioși şi mincinoşi episcopi şi a lepădat sfintele 
icoane din sfintele biserici, încît era iarăşi asupra credincioşilor pentru cinstirea 
icoanelor acest fel de prigonire, cum a fost şi înainte, pe vremea lui Leon Isaurul şi a 
lui Copronim, fiul său. Apoi a adunat acel răucredincios împărat, Leon Armeanul, 
împreună cu falsul patriarh Teodot, o adunare fărădelege în Constantinopol, care a 
blestemat pe cei drepteredincioșşi, dumnezeieşti şi binecuvîntaţi Sfinți Părinţi, fiind 
ei singuri blestemaţi; iar pe cei ce nu se învoiau cu acea nedreaptă adunare a lor, îi 
munceau în multe feluri şi-i pierdeau. 


După săvîrşirea adunării celei păgîneşti, a chemat la sine împăratul pe 
egumenii mănăstirilor celor mai vestite, între care era şi dumnezeiescul părintele 
nostru Nichita, pentru care ne este cuvîntul. Deci, mai întîi îi amăgea cu îmbunări 
spre a sa credinţă. Apoi, nevăzîndu-i plecaţi la voia lui, i-a închis în diferite temnițe 
pe fiecare deosebit şi gîndea ce încă le-ar mai face? Cuviosul Nichita a fost ținut mai 
multe zile într-o temniţă foarte rea şi însăși acea închisoare îi era sfîntului mare 
chinuire. Dar pe lîngă aceasta, în toate zilele mergeau la el nişte oameni fără 
orînduială şi fără de ruşine cu obiceiul şi cu cuvîntul, care nici de numele omenesc 
nu erau vrednici. 


Aceia huleau și ocărau pe sfîntul cu cuvinte de hulă şi de ruşine, făcînd ocară 
mare bătrînului, pentru că erau într-adins rînduiți de eretici, între care unul cu numele 
Nicolae a fost mai rău. Acela și mai mult necăjea cu nebunia sa pe cuviosul, birfind 
asupra lui cuvinte necurate, pînă ce lui Nicolae acela i s-a arătat tatăl său în vis, care 
murise demult, zicîndu-i: "Depărtează-te de robul lui Dumnezeu!" Deci, într-acel 
ceas a încetat Nicolae cu vorbele sale deșarte şi nu numai că nu supăra pe sfîntul, ci 
şi pe alții care îl supărau, îi oprea. 


Iar după ce cuviosul a pătimit multe zile în temniță, împăratul a poruncit să-l 
ducă în surghiun spre partea Răsăritului, într-o cetate ce se numea Masaleon; aceea 
era în vreme de iarnă cea mai cumplită, şi multă nevoie pătimea bătrînul de ger, de 
zăpadă şi de vînturi, avînd haine proaste. Chiar şi armașul cel care-l ducea în izgonire, 
era foarte cumplit şi nemilostiv şi chinuia pe bătrîn în călătoria aceea, mînîndu-l 
repede, grăbindu-se ca în puține zile să facă acel drum. Acelaşi lucru a făcut 
împăratul şi celorlalți cinstiţi egumeni, pe fiecare trimițîndu-i deosebit în surghiun. 
După aceea, socotind în sine că nimic nu va spori ținîndu-i în surghiun, căci sînt mai 
presus de tot necazul şi mai ales mai osîrduitori îi va face la ținerea şi la păzirea 
dogmelor ortodoxe, şi-a schimbat gîndul său, ca unul ce era nestatornic la minte și 
abia cinci zile petrecînd Cuviosul Nichita în izgonire în cetatea amintită mai sus, 
împăratul i-a poruncit lui, precum şi celorlalți egumeni, ca să se întoarcă degrabă în 
Bizanţ, şi a întors pe sfîntul cu mai grabnică alergare decît cea dintii, încît abia 
rămăsese viu, pe deoparte, de supărarea cea mai mare, iar pe de alta, de călătoria cea 
grabnică pe cale. Şi după ce au fost aduși toți egumenii aceia în Bizanţ, împăratul a 
poruncit să-i lase în cetate, pînă ce va socoti în ce chip ar putea să-i atragă la un gînd 
cu el. 


Trecînd iarna şi Sfîntul şi Marele Post de patruzeci de zile, după prealuminatul 
praznic al Sfintelor Paşti, i-a dat pe ei celui mai sus pomenit loan gramaticul, ca celui 
ce avea gură de orator ca a diavolului, ca să-i muncească precum va voi. lar acest 
tiran, închizînd pe fiecare deosebit, în diferite temnițe îi muncea, nu mai puţin de 
cum munceau păgînii pe sfinții mucenici. Pentru că temniţele erau strîmte, 
întunecoase, rele şi pline de toate nevoile cele grele, că nu aveau nici paturi, nici 
răcorire şi li se da printr-o ferestruică mică pîine necurată şi umedă, ca la cîini, și 
aceea cîte o unghie pe zi, ca numai să nu moară de foame, iar apă li se dădea tulbure 
şi necurată, căci socotea acel muncitor, loan, căci cu o nevoie ca aceea o să-i biruiască 


pe acei părinţi şi să-i silească la credinţa lor cea rea, ori să-i omoare. ȘI încă, spre cea 
mai mare mîhnire a Cuviosului Nichita, pe un ucenic al lui tînăr, anume Teoctist, 
prinzîndu-l înrăutățitul acela loan şi asemenea închizîndu-l cu sila în temniță, cu 
foamea şi cu setea îl muncea. După aceea, acei eretici răucredincioşi, văzînd pe 
părinţii aceia că voiesc mai bine să moară decît să se depărteze de credinţa lor cea 
deaptă, au găsit asupra lor o amăgire ca aceasta, zicîndu-le: "Nu avem trebuinţă de 
altceva de la voi, decît numai împreună cu Teodot, patriarhul, să vă împărtăşiți în 
biserică cu Sfintele Taine, iar mai mult decît aceea să nu faceți nimic. Și astfel veţi 
merge în libertate în mănăstire, cu credinţa şi înțelegerea voastră". 


Cu acel vicleșug ereticesc amăgindu-se părinții, ca şi cum se învoiau într-acea 
vreme la eresul lor, dar pe urmă, cunoscînd amăgirea aceea, se căiau foarte mult şi s- 
au îndreptat bine. Deci, fiind lberaţi fiecare dintru a sa închisoare şi din legături, au 
mers la Cuviosul Părinte Nichita, sfătuindu-l şi rugîndu-l ca, învoindu-se și el cu 
împărtăşirea lui Teodot, să iasă din temniţă. Dar nevrînd Sfîntul Nichita să lase 
închisoarea pe care o răbda pentru Hristos şi nesuferind de loc să-i asculte pe dînşii, 
îi stăteau împotrivă părinţii, zicîndu-i: "Nu se poate să ieşim noi de aici şi pe tine să 
te lăsăm. Puțin este lucrul pe care-l cer ei de la noi, adică numai să ne împărtăşim cu 
Teodot, iar credința noastră să ne-o ţinem, să potrivim judecata la vremea nevoilor 
acestora, ce ne sînt deasupra. Cu acest mic lucru să ne dezlegăm pe noi înşine, ca nu 
cu totul să ne pierdem". 


Astfel ei cu supărare stîndu-i împotrivă şi mult timp silindu-l, a ieşit Cuviosul 
Nichita chiar nevrînd, nu de pătimirea cea rea fugind, nici de munci temîndu-se, ci 
ascultînd cu dinadinsul rugă-mintea părinților acelora şi căruntețile lor văzîndu-le, s- 
a plecat spre sfătuirea acelora, fără voia sa. Căci, fiindu-le înainte viața şi moartea, 
cu voie îi era lui ca pentru dreapta credință să-şi aleagă mai bine moartea decît viaţa. 
Însă nu s-a lepădat într-acea vreme de cinstita însoţire a părinţilor, cărora le ştia şi 
credinţa cea dreaptă şi îmbunătățita viaţă. Deci au mers cu toţii la mincinosul acela 
patriarh. lar acela, ca să-i vîneze cu mai multă ușurință spre a lui împărtăşire, i-a dus 
la un oarecare loc de rugăciune, care într-adins era împodobit cu icoane, ca, văzînd 
părinții sfintele icoane, să socotească că patriarhul este dreptcredincios. Acolo, 
Teodot slujind, au primit împărtăşirea din mîinile lui, pentru că auzeau din gura 
aceluia niște cuvinte ca acestea: "De nu va cinsti cineva icoanele lui Hristos, anatema 
să fie!" Aceasta o zicea el, nu cinstind icoana Mîntuitorului, ci fățărnicindu-se 
înaintea lor, ca să nu se îndoiască a se împărtăşi cu dînsul. 


După aceasta, plecînd fiecare la a sa mănăstire, Cuviosul Nichita cu jale în 
inimă s-a rănit, căci cu Teodot, mincinosul patriarh, cu făţarnicul înşelător s-a 
împărtăşit, că şi pe acea mică abatere din calea cea dreaptă sfîntul ca pe o întreagă 
rătăcire o socotea pentru el. Deci, a socotit să fugă într-altă parte şi acolo să se 
pocăiască de greşeala sa. Şi intrînd într-o corabie, a plecat la ostrovul ce se numea 
Proconis. Apoi, socotind în sine că unde i-a fost greşeala, acolo se cade să-i fie şi 
pocăinţa, s-a întors iarăşi în Bizanţ şi, umblînd prin cetate, învăţa fără frică pe popor 


ca să se ţină de dogmele cele drepte, care la al şaptelea Sinod din toată lumea s-au 
stabilit de Sfinţu Părinţi. 


Înştiințîndu-se împăratul de aceea, a chemat la dînsul pe sfint și i-a zis lui: 
"Pentru ce nu te-ai dus la mănăstirea ta, precum s-au dus şi ceilalți egumeni? Pentru 
ce tu singur ai rămas umblînd după voia ta, iar poruncii noastre, precum am zis, nu 
te-ai supus? Oare socoteşti întru nimic stăpînirea noastră? Deci, ascultă porunca 
noastră şi te du la mănăstirea ta; iar de nu, apoi voi porunci să te muncească pe tine”. 
Iar sfîntul cu glas lin a răspuns, zicînd: "Eu, o, împărate, nici la mănăstirea mea nu 
mă vol duce, nici credința mea nu voiesc a o lăsa. Ci, în mărturisirea mea petrec şi 
voi petrece, în care şi părinții mei, sfinții episcopi cei drepteredincioşi, au petrecut; 
care au pătimit izgonire şi închisori cu nedreptate de la tine şi la multe primejdii s-au 
dat, apărînd Biserica cea drepteredincioasă, în care stăm şi ne lăudăm întru nădejdea 
slavei lui Dumnezeu. Şi să ştiţi de la mine cu adevărat, că nici de moarte nu mă tem, 
NICI Viața aceasta vremelnică nu o iubesc. Dumnezeu îmi este mie martor, că am făcut 
ceea ce nu mi se cădea să fac. Ci, pentru ascultarea bătrînilor m-am supus nevrînd, 
împlinind voia lor, m-am împărtășit cu mincinosul patriarh Teodot, de care lucru îmi 
este jale şi mă căiesc. Deci, să ştii bine că de acum înainte nici o împărtăşire nu-mi 
este cu vol. Ci petrec întru predaniile Sfinților Părinţi, pe care le-am primit de la 
început. De aceea, fă cu mine ce vrei, fără a nădăjdui să auzi altceva de la mine”. 


Văzînd împăratul voinţa aceea neschimbată, l-a dat unui oarecare Zaharia, mai 
mare peste palatele împărăteşti, care se numea "Mangan", ca să-l țină sub strajă, pînă 
va hotărt în privinţa lui. lar Zaharia, fiind om bun şi drepteredincios, nu numai că nu 
a necăjit cu nimic pe bătrîn, dar şi cinste multă îi dădea lui. După aceea împăratul a 
trimis pe Cuviosul Nichita în surghiun la o insulă mică, care purta numele Sfintei 
Muceniţe Glicheria, pentru că acolo se aflau sfintele ei moaşte. O biserică şi 
mănăstire era zidită în numele ei, care era încredințată de stăpînirea ereticească 
oarecărui famen, cu numele Antim. Acel om era foarte rău, vrăjitor, urîtor de cele 
sfinte, rău-meșteşugar, vrăjmaş viclean, mîndru şi nemilostiv, pentru a lui sălbăticie 
şi rău nărav, locuitorii de acolo îl numeau Caiafă. Pentru că unora ca acelora se 
dădeau pe atunci rînduielile mănăstirilor, ca nu întărindu-se stăpînirea mirenească, 
să răstoarne toate din voia lor. 


Acela, luînd pe sfîntul trimis la dînsul, îl chinuia cu dinadinsul. Pentru că, 
închizîndu-l într-o temniță foarte strîmtă, totdeauna muncea pe plăcutul lui 
Dumnezeu, nelăsîndu-l să privească afară din temniţă, singur purtînd cheia temniței 
şi poruncind ca printr-o gaură să-i dea foarte puțină mîncare. Căci lui Antim îi era 
făgăduită o mai mare cinste de la începătorii ereticilor, de va sili pe Nichita spre 
socotinţa lor. De aceea şi mai mult îl supăra pe sfîntul acel ticălos, nădăjduind că cu 
sila îl va abate spre înţelegerea ereticeas-că, iar cuviosul răbda cu dragoste chinul 
pentru dreapta credință; Dumnezeu însă cu darul Său cel minunat ce se lucra într- 
însul, îl adeverea pe el că este drept, sfînt, făcător de minuni și ajutător oamenilor 
celor ce erau în primejdii. 


Lui Zaharia cel mai sus pomenit, fund trimis de împărat pentru trebuinţele 
poporului în părțile Traciei, i s-a întîmplat a cădea în mîinile barbarilor și l-au dus pe 
el în robie. De acest lucru aflînd Sfintul Mihail, episcopul Sinadului, care asemenea 
stătea închis în temniță pentru dreapta credință, a trimis la Cuviosul Nichita, 
spunîndu-i lui: "Zaharia, prietenul cel de obşte, în ţara barbarilor a fost dus legat. 
Deci, te rog pe tine, roagă-te lui Dumnezeu pentru dînsul, că poţi să-l izbăveşti pe 
el". Sfîntul, luînd o înştiinţare ca aceea, s-a mîhnit foarte mult şi toată ziua aceea nu 
a gustat hrană. lar după ce a înserat, luînd o lumînare de la fratele Filip, slujitorul 
său, a aprins-o şi toată noaptea aceea a stat la rugăciune pentru Zaharia cel robit, 
rugînd bunătatea lui Dumnezeu să-l elibereze din mîinile barbarilor. Şi a luat 
înştiinţare de la Dumnezeu, că într-adevăr Zaharia va fi liber. 


A doua zi mergînd Filip, a aflat pe părintele cu faţa veselă, bucurîndu-se cu 
duhul și I-a întrebat, zicînd: "Aseară m-am dus de la tine şi erai tare mîhnit și necăjit, 
iar acum te văd pe tine, părinte, vesel. Rogu-te, spune-mi care este pricina schimbării 
tale din mîhnire în bucurie?" Răspuns-a sfîntul: "Pentru Zaharia, prietenul nostru, mă 
bucur, că degrab îl vom vedea aici”. Şi așa a fost. Căci nu după multe zile, a făcut 
pace împăratul grecesc cu barbarii şi se liberau robii în schimb din amîndouă părțile. 
Însă n-a pomenit împăratul de Zaharia, trimiţînd spre schimbarea celor robiţi, pentru 
că ştia de dînsul, că de dogmele Sinodului al șaptelea se ţine şi celor drepteredincioşi 
le ajută. Pentru aceea îl lăsa în mîinile barbarilor, ca să piară acolo. 


Deci, lhberîndu-se de barbari mulți greci robiţi, boierul barbarilor a zis către 
Zaharia, cel ce rămăsese: "Oare voieşti să te duci întru ale tale?" Iar el a răspuns: 
"Foarte mult aş fi voit, însă n-a voit împăratul nostru să mă izbăvească din robia 
aceasta". Zis-a boierul: "Eu te liberez pe tine, mergi oriunde vei voi”. lar Zaharia, 
văzînd o milostivire ca aceasta neașteptată a stăpînitorului barbarilor, a cunoscut că 
aceea este rînduiala lui Dumnezeu, Care s-a milostivit spre dînsul prin Sfinţii Părinţi, 
cărora oarecînd le făcea bine. Și, luînd îndrăznire, a zis către boierul acela: "Dacă ai 
voit tu să mă lași liber, apoi dăruiește-mi şi pe celălalt care a fost cu mine între 
legături robit, pe cel de un nume cu mine și de o străinătate”. lar boierul a zis: "Ia-l 
şi pe acela şi mergeţi cu pace la locul vostru”. 


Astfel, liberîndu-se Zaharia, a mers cu prietenul său în insula aceia la Cuviosul 
Nichita, dîndu-i mulțumire pentru sfintele lui rugăciuni, pentru care l-a izbăvit 
Dumnezeu din robia barbarilor. Încă şi altă minune preaslăvită a făcut acest sfint 
părinte. Pe trei bărbaţi frați după trup, care navigau într-un caic, de valurile ce se 
ridicaseră fără de veste la miezul nopţii şi de înecare i-a izbăvit, prin a sa rugăciune 
către Dumnezeu, şi la uscat i-a scos sănătoşi. Astfel, fund singur în legături ca un 
robit şi în primejdii, 1-a izbăvit din legături şi din primejdii. Şi a petrecut Cuviosul 
într-acea pătimire a temniţei şase ani, pînă la pieirea împăratului Leon Armeanul, cel 
potrivnic lui Dumnezeu, care a fost ucis de ostașii săi fără de veste. Apoi s-a suit pe 
tron după dînsul Mihail cel din Amoreea, ce se chema "Travlos" sau "Valvos", şi se 
liberau Sfinții Părinți din legături și din surghiun. Atunci şi Cuviosul Părinte Nichita, 
egumenul Mănăstirii Midichiei, lhberîndu-se, a ieşit. Dar mucenicul cel fără de sînge, 


mărturisitorul credinței cel neclintit, ostașul lui Hristos cel nebiruit, nu s-a dus într-a 
sa mănăstire. Ci la linişte vrînd să locuiască, s-a sălăşluit la un loc oarecare deosebit 
aproape de Bizanţ, în partea dinspre miază-noapte. 


Acolo petrecînd puţină vreme după cumplita pătimire şi la mulți făcînd bine 
prin darul cel mult tămăduitor, s-a apropiat către sfîrşitul său. Și după ostenelile cele 
cu multe dureri ce i s-au făcut lui în surghiun, s-a îmbolnăvit cu boala cea mai de pe 
urmă şi s-a împărtăşit cu dumnezeieştile Taine, într-o zi de sîmbătă. lar Duminică, 
cînd se lumina de ziuă, s-a mutat la Domnul, în trei zile ale lunu aprilie. Și îndată s- 
a auzit despre sfînta lui adormire în împărăteasca cetate şi primprejur. Şi s-a adunat 
degrabă din cetate şi de pretutindeni mulțime de popor din amîndouă părțile şi din 
amîndouă rînduielile, adică şi duhovnicească şi mirenească, precum şi fraţii de la 
Mănăstirea Midichiei şi de la celelalte mănăstiri. Au mers şi doi episcopi, Sfîntul 
Teofil al Efesului și Sfîntul Iosif Tesaloniceanul, şi îngrijind după obicei cinstitul 
trup al sfîntului părinte, în raclă punîndu-l, l-au pus în corabie și l-au dus la 
mănăstirea lui din Midichia. 


Şi i-au întîmpinat la țărm fericitul Pavel, episcopul Plusiadei, cu mulțime de 
monahi și de mireni şi, luîndu-l pe umeri, l-au dus la mănăstire, făcîndu-se nu puţine 
minuni pe cale. Pentru că neputincioşii dobîndeau tămăduiri şi duhurile cele viclene 
din oameni se izgoneau. Apoi o femeie oarecare, avînd curgeri de sînge de mult timp, 
numai cît s-a atins de sfintele moaşte ale Cuviosului Nichita și îndată a dobîndit 
tămăduire. 


Deci, tot soborul cîntînd psalmi şi cîntări cuviincioase, au pus pe cuviosul în 
mormîntul celui mai-nainte odihnit, al sfîntului părinte Nichifor, întiiul egumen al 
locaşului aceluia, în partea stîngă a pridvorului. Şi multe minuni, chiar şi după 
îngroparea lui, se săvîrşeau şi tămăduiri se dădeau celor ce cu credinţă se apropiau, 
întru slava lui Hristos, Dumnezeul nostru, Cel preamărit întru sfinți Săi. Căruia, 
împreună cu Tatăl şi cu Sfîntul Duh, să-l fie de la toţi cinste, slavă şi închinăciune, 
acum Și pururea şi în vecii vecilor. Amin. 


6. VIAŢA CUVIOSULUI IOSIF, SCRIITORUL DE CÎNTĂRI ȘI 
FĂCĂTORUL DE CANOANE 


(4 APRILIE) 


Patria Sfîntului Iosif a fost Sicilia, născut din părinți drepteredincioși și 
îmbunătățiți, anume Plotin şi Agatia, cărora, pentru viaţa lor cea plăcută lui 
Dumnezeu, le-a făcut parte să nască un rod ca acesta, care a fost la toată Sfinta 
Biserică de bună trebuinţă și care a fost mai pe urmă scriitor de cîntări, împodobind 
Biserica cu cîntări şi canoane. 


Acest copil a fost crescut în buna învățătură a cărții şi povăţuit la obiceiul cel 
bun; încît chiar în obiceiurile lui copilăreşti se puteau vedea obiceiurile bărbatului 
îmbunătățit, ce avea să fie desăvîrşit. Pentru că era blînd şi smerit, înstrăinîndu-se de 


jocurile copilăreşti, iubind postirea şi înfrînarea din copilărie; că nu căuta bucate 
dulci, ci numai cu pîine şi cu apă se hrănea şi acelea seara. Apoi a sporit foarte mult 
în învățătura dumnezeieştilor Scripturi. 


Aşa crescînd pruncul acela cu trupul și cu duhul, au năvălit barbarii asupra 
unei părți a Siciliei şi au fost nevoiţi părinții lui să fugă din patria lor în alte părți. 
Deci a mers Iosif cu dînşii în Peloponis mai întîi, apoi, lăsîndu-şi părinţii pentru 
Dumnezeu, s-a dus în Tesalonic, Mitropolia Macedoniei. Aici, intrînd într-o 
mănăstire, s-a tuns în rînduiala monahicească, unde se deprindea bine în ostenelile 
pustnicești, trecînd prin tot felul de nevoințe ale vieții călugărești, împlinind fără 
lenevire toată fapta bună, încît s-a făcut bărbat desăvirşit şi monah iscusit. 


Patul lui îi era pămîntul acoperit cu o piele, îmbrăcăminte avea o vechitură 
netrebnică, postirea îi era aspră, hrana, o bucată mică de piine şi apă cu măsură. 
Priveghea toată noaptea, se pleca în genunchi totdeauna, cînta din gură de-a pururea 
şi lucra mereu. Apoi se îndeletnicea cu citirea dumnezeieştilor cărți, umplîndu-se de 
înțelepciune şi de înţelegere duhovnicească. EI era între fraţi ca un înger al lui 
Dumnezeu, strălucind prin chipul cinstitei şi sfintei sale vieţi, ale cărui fapte bune și 
multele nevoinţe nu se pot spune cu de-amănuntul. Astfel fericitul Iosif, cu bună 
plăcere slujind lui Dumnezeu mai mult decît alții, a fost silit de egumen și de fraţi să 
ia rînduiala preoţiei şi a fost hirotonit preot de episcopul Tesalonicului. În această 
sfințită rînduială se sîrguia spre mai mari nevoințe şi osteneli, săvîrşind adeseori 
dumnezeieştile Taine, rugîndu-se cu lacrimi pentru el şi pentru toată lumea. Ducîndu- 
se în mănăstirea aceea Cuviosul Grigorie Decapolitul şi văzînd pe Cuviosul Iosif, a 
cunoscut că este un bărbat sfint; deci l-a iubit foarte şi l-a făcut prieten şi împreună 
vieţuitor. 


După cîtăva vreme, ducîndu-se în Bizanț pentru întărirea credincioşilor care 
erau tulburați de eretici în acea vreme, a rugat pe egumen şi pe fraţi să-i dea ajutor 
pe Iosif, pentru că nu voia să se despartă de el. Dar fraţii şi egumenul nu voiau să se 
despartă de un împreună vieţuitor ca acela, care era rob adevărat al lui Dumnezeu. 
Însă, netrecînd rugămintea marelui stareţ, socotind şi trebuinţa Bisericii care se 
învăluia de furtuna ereticilor, au lăsat pe fericitul Iosif să plece cu Sfîntul Grigorie 
Decapolitul la Bizanţ. Mergînd ei acolo, locuiau la biserica Sfinților Mucenici 
Serghie şi Vah şi se oboseau prin aspra viață, rîvnind unul altuia, dar mai ales 
Fericitul losif urmînd celui mai bătrîn nevoitor, marelui Părinte Grigorie. Pe acela 
avîndu-l pildă, punea în inima sa în toate zilele multe nevoinţe spre săvîrşirea faptei 
bune. Și se osteneau amîndoi cu dinadinsul, învăţînd pe cei binecredincioşi să se 
ferească de vătămarea ereticilor, să nu se tulbure nici să se îndoiască de dogmele 
dreptei credințe, ci să fie tari în mărturisirea adevărului. Căci într-acea vreme, 
răucredinciosul împărat Leon Armeanul, înnoind blestematul eres al luptării de 
icoane, ridicase asupra Bisericii mare prigonire, lepădînd sfintele icoane din 
bisericile lui Dumnezeu şi călcîndu-le cu picioarele, fără de cinste. Pe 
drepteredincioşii păstori, izgonindu-i de pe scaunele lor îi muncea în multe feluri şi- 
1 pierdea, iar în locul lor punea pe eretici cei de un gînd cu el. 


Atunci Sfîntul Grigorie, împreună cu Sfîntul Iosif, îmbră-cîndu-se în platoşa 
credinţei, umblau pe ulițele cetăţii, prin tîrg şi prin casele credincioşilor, sfătuindu-i, 
îndemnîndu-i şi rugîndu-i, să nu se amăgească de vicleşugul ereticilor. Și erau 
cuvintele lor ca roua cea de dimineaţă, care învia florile şi iarba ţarinii cea veştejită 
de zăduful zilei, pentru că înviau inimile omeneşti cele ce se mîhneau şi se îndoiau, 
ca şi cum se veștejeau de zăduful învățăturilor ereticeşti. 


După aceea, Cuviosul Grigorie a fost rugat de mulțimea monahilor să trimită 
pe fericitul Iosif în Roma cea veche, ca pe un iscusit în cuvinte şi ca pe cel ce, cu 
puterea trupească, putea suferi osteneala căii celei lungi, la drepteredinciosul Papă, 
care era atunci Leon al treilea, și la toţi de acolo să le spună despre prigonirea ce se 
făcea în Constantinopol asupra Sfintei Biserici, doar cumva drepteredincioşii de 
acolo vor putea să le ajute, fiind asupriţi şi să le surpe dogmele ereticeşti cele 
nedrepte, să astupe gura lor cea hulitoare. 


Deci, Cuviosul Grigorie a sfătuit pe fericitul Iosif, zicîndu-i: "Acum, o, fiule, 
este vremea să-ți arăţi osîrdia dragostei tale către Dumnezeu și rîvna pentru dreapta 
credinţă. Mergi la Roma cea veche, vestește acolo păstorului celui blînd şi tuturor 
celor de la Apus credinţa cea dreaptă, şi cîte primejdii a adus asupra Sfintei Biserici 
cel cu numele de fiară, răucredinciosul împărat la Răsărit. Cum a scuipat şi călcat 
icoana lui Hristos şi a Preacuratei Maicii Lui, şi cum a luat podoaba Bisericii și a 
izgonit cu nedreptate pe păstorii cei buni, iar pe mincinoșii păstori, pe năimiţi şi pe 
ai lui lupi răpitori, 1-a trimis în turma lui Hristos, încît oile lui sînt răpite şi risipite. 
Spune cum, în toate zilele, Biserica lui Hristos este învăluită de mincinoasa furtună 
a stăpînitorului, şi cum cumplitul Leon, care a venit din Armenia, răcneşte cu 
îngrozire şi înghite pe mulți cu vicleşugul său cel ereticesc. Vestește, îndeamnă și 
roagă ca să scoată sabia cuvîntului lui Dumnezeu şi să stea împotriva celor ce ne 
prigonesc!" 


Unele şi altele ca acestea grăind Sfîntul Grigorie, iar fericitul Iosif, care din 
tinerețe se deprinsese bine la ascultare, nimic împotrivă n-a grăit, ci cu smerenie 
plecîndu-și capul, rugăciunile părintelui şi binecuvîntare cerîndu-i de drum, s-a suit 
în corabie şi a plecat. Dar judecata lui Dumnezeu cea neştiută, într-alt chip a voit. 
Pentru că Dumnezeu, Cel ce pe toate le rînduieşte spre folos, prin cele ce nu se văd 
nouă a fi potrivite şi nesilnice, face uneori lucruri minunate şi preaslăvite mai presus 
de nădejde, spre pomenirea numelui Său Cel Sfînt. Deci şi calea spre Roma a lui 
Iosif, după rînduiala lui Dumnezeu, s-a întîmplat într-acest chip: Cei de un gînd cu 
împăratul Leon Armeanul pentru eresul acela, slujitorii şi ajutătorii tiraniei lui. 
Înştiințîndu-se că mulţi din cetatea împărătească se duc în alte ţări, fugind de 
luptătorii de icoane, au rînduit în taină pe drumurile cele de pe apă şi de pe uscat, 
pîndiri tîlhăreşti, ca, prinzîndu-i pe cei ce fugeau, să-i întoarcă în mîinile luptătorilor 
de icoane. De aceea nu s-a tăinuit nici plecarea Cuviosului Iosif, trimis de monahii 
cei drepteredincioşi spre Apus, adică la Roma. 


Deci, i-au ieşit înainte tilharii, care pentru aceea erau rînduiți pe mare, şi a 
căzut Cuviosul în mîinile potrivnicilor, care, jefuind corabia aceea şi prinzînd pe toţi 
cei ce erau cu Cuviosul Iosif, i-au trimis în Creta la prigonitorii de icoane. Acolo 
Cuviosul, fiind pus în lanţuri grele, a fost aruncat în temniță, unde mai erau o mulțime 
de legați, pătimind împreună cu dînsul pentru dreapta credință. Pe toți cei legați 
Sfîntul Iosif îi mîngiia ziua şi noaptea cu cuvinte insuflate de Dumnezeu, singur 
veselindu-se pentru Domnul său, şi zicea către ceilalți: 


"Ce poate să fie mai dulce şi mai de bucurie decît lanţurile acestea, cu care, 
pentru dragostea lui Hristos şi pentru icoana cea sfîntă a Lui, sîntem legați! Deşi 
îndurăm nevoi în legăturile cele de puţin timp, totuși ni se cuvine a mulţumi lui 
Dumnezeu pentru pătimirea aceasta, avînd pildă vie pe Sfîntul Pavel, care, socotind 
lanţurile ca pe niște podoabe de aur, negrăit se bucura, că s-a învrednicit pentru 
numele lui lisus Hristos a pătimi unele ca acestea. Dar mai ales singur Hristos a 
pătimit pentru noi, lăsîndu-ne pildă ca să urmăm Lui, Care n-a făcut păcat, şi ocări 
împotrivă n-a rostit şi, pătimind, nu s-a înfricoşat, precum zice Sfîntul Apostol Petru. 
Este cu adevărat oarecare necaz din simţitele dureri ale trupului, dar este cu neputinţă 
a se numi cineva purtător al jugului lui Hristos, de nu-l va urma Lui. 


Răbdînd aceleaşi pătimiri pe care El pentru noi Le-a răbdat, Dumnezeu fiind 
Atotputernic, Care putea şi în alt oarecare chip să mîntuiască pe om, însă bine a voit, 
ca din osteneli şi bucurii să se nască acea putere a faptei bune, care poate să deschidă 
uşa cerului, care de mult a fost încuiată. Deci nu altă cale ne-a arătat nouă spre 
mîntuire, ci numai aceea prin osteneli şi prin necazuri. Pentru ce dar să ne tulburăm, 
punîndu-ne sănătatea noastră în pătimire pentru Sfînta Icoană a Mîntuitorului şi a 
Preacuratei Maicii lui Dumnezeu? Căci aşa împotrivindu-ne poruncii împăratului 
celui răucredincios, vom cîştiga darul lui Dumnezeu și ajutorul cel în vreme bună”. 


Cu aceste cuvinte şi cu altele asemenea acestora, Cuviosul Iosif mîngiia și 
întărea pe cei împreună cu dînsul legaţi, care, pentru cinstea icoanelor, erau închiși 
în temniță. S-a întîmplat de era aruncat acolo cu dînşii un oarecare drepteredincios 
episcop, care era prigonit de asemenea pentru cinstirea sfintelor icoane. Acela, 
neputînd suferi nevoile temniţei, se tulbura de gînduri ca un om şi, ca o corabie 
învăluindu-se foarte, era aproape de înecare. Pentru că acum începea a se învoi la 
erezia prigonirii icoanelor, ca să se libereze din legăturile şi din primejdule în care 
se afla. 


Acea tulburare a lui înțelegînd-o Cuviosul Iosif, cîte cuvinte n-a grăit către 
dînsul, cîte lacrimi n-a vărsat, rugîndu-l şi sfătuindu-l, ca pentru icoana lui Hristos, 
ca şi pentru însuşi Hristos să nu se îndoiască a muri. ŞI nu în deşert i-au fost aceluia 
cuvintele cele de Dumnezeu insuflate. Pentru că atît de mult s-a întărit prin el 
episcopul acela, încît şi în muncile cele cumplite nu s-a lepădat de buna sa credinţă, 
ci cu bărbăţie și cu mărime de suflet a răbdat pînă la sfîrşit. Căci atunci cînd l-a scos 
la judecată şi a văzut pe muncitori şi uneltele cele de muncă, nu s-a înfricoşat cîtuși 
de puţin, ci singur desbrăcîndu-şi hainele de pe dînsul, se dădea de bună voie la bătăi, 


dorind de o mie de ori moartea, de ar fi cu putință să rabde pentru Hristos Dumnezeul 
Cel ce S-a întrupat, Care este închipuit prin zugrăvirea icoanelor. Deci, fiind 
spînzurat gol la munci și cu săgeți însăgetat, iar la sfîrşit fund lovit cu o piatră mare 
în cap şi-a dat duhul său Domnului. 


Fericitul Iosif, înştiințindu-se de mucenicescul sfîrşit al episcopului, s-a 
bucurat foarte mult de a lui neînduplecată bărbăție şi mulțumea lui Hristos, Cel ce a 
întărit la o nevoinţă ca aceea pe alesul Său ostaș, care, deși alunecase puţin, însă, bine 
îndreptîndu-se, a biruit pe vrăjmaș. Încă şi pe mulţi alţii, Sfîntul Losif, de asemenea, 
i-a izbăvit din sufleteasca pierzare şi la Hristos înainte 1-a trimis, învăţindu-i neîncetat 
spre calea mîntuirii. Şi singur el de Dumnezeu se păzea de moarte, ca spre folosul 
celor mai mulți, viaţa lui să se lungească. 


Pătimind Sfîntul în temniţa aceea şase ani, a sosit cumplitul sfîrşit al 
răucredinciosului împărat Leon Armeanul. Că sosind noaptea praznicului Naşterii lui 
Hristos, a fost ucis de ostaşii săi în biserică, la cîntarea Utreniei. Şi în acelaşi ceas 
Cuviosul Iosif a fost înştiinţat de pierderea acelui tiran în temniţa Critului şi a fost 
lberat cu minune din legături, prin arătarea către dînsul a Sfîntului Ierarh Nicolae. 
Pentru că toată noaptea aceea petrecînd-o fără somn, Sfintul Iosif, cîntările 
praznicului cîntîndu-le şi rugîndu-se, la cîntarea cocoşilor a strălucit o lumină în 
temniță și a stat înaintea lui un bărbat cu sfințită cuviință şi cinstit, îmbrăcat în 
veşminte arhiereşti, cărunt la păr, cu faţa luminoasă, grăind către dînsul: "De la Mira 
Lichiei am venit la tine, fund trimis de Dumnezeu, ca degrabă să-ţi aduc veste de 
bucurie; pentru că vrăjmaşul cel ce a tulburat Biserica şi a risipit oile lui Hristos, s-a 
lipsit de împărăție şi de viață, fiind chemat la judecata lui Dumnezeu. Deci, acum ţi 
se cade să te întorci la Constantinopol şi cu darul Sfîntului Duh care locuiește în tine, 
pe mulți să-i întăreşti”. Spunîndu-i aceasta, i-a dat o hîrtie şi i-a zis: "Primeşte această 
hîrtie şi o mănîncă". Iar scrisoarea era aceasta: "Grăbeşte, Îndurate, şi Te sîrguieşte 
ca un Milostiv spre ajutorul nostru, că poţi, dacă voieşti”. 


Iosif, luînd acea hîrtie şi citind-o, a înghițit-o cu bucurie și a zis: "Cît sînt de 
dulci gîtlejului meu cuvintele acestea”. Și i-a poruncit cel ce i se arătase ca să şi cînte 
acele cuvinte şi, cîntîndu-le cu bucurie, îndată a văzut lanţurile şi obezile sale 
dezlegate şi căzute de pe grumaz, de la miini și de la picioare și a auzit pe Sfîntul 
Ierarh Nicolae, grăindu-i: "Scoală-te şi urmează-mă". Şi, sculîndu-se, a ieşit din 
temniță, deschizîndu-se uşile singure de la sine, iar străjerii temniţei nu ştiau nimic 
de aceasta. Apoi s-a văzut că era dus prin văzduh de o putere dumnezeiască nevăzută 
şi în puţin timp s-a aflat la Constantinopol, pe calea cea mare care duce în cetate, 
slăvind pe Dumnezeu pentru o minune ca aceea preaslă-vită. 


După ce Sfîntul Iosif a intrat în cetate, n-a găsit între cei vii pe iubitul său 
părinte, pe Sfintul Grigorie Decapolitul, pentru că se dusese către Domnul. Dar a 
văzut numai pe loan ucenicul lui şi a plîns mult după părintele său Grigorie, că nu s- 
a învrednicit să-l vadă iarăși viu; şi a stat lîngă mormîntul lui împreună cu părintele 
loan. Apoi după multă vreme s-a dus şi loan către Domnul şi l-a îngropat aproape de 


Sfîntul Grigorie. După aceea Cuviosul Iosif s-a mutat în alt loc deosebit şi liniștit, 
afară din cetate, nu departe de biserica Sfîntului loan Gură de Aur. Acolo sălăşluindu- 
se, a zidit o biserică în numele arhiereului lui Hristos, Nicolae şi a adus acolo 
moaştele la amîndoi părinţii, ale Sfîntului Grigorie Decapolitul şi ale lui loan. Apoi 
a întemeiat acolo mănăstire şi a adunat fraţi şi venea la dînsul totdeauna mulțime de 
oameni duhovniceşti şi mireneşti, ca să-i asculte învățăturile lui cele însuflate de 
Dumnezeu; pentru că darul Sfîntului Duh izvora ca un rîu din gura lui, prin cuvintele 
cele grăite cu dulceaţă. 


Cuviosul Iosif, ducîndu-se o dată în Tesalia, a cîștigat o bună parte din 
moaştele Sfîntului Apostol Vartolomeu, pe care le-a pus cu cinste în mănăstire. Şi se 
învrednicea adesea a-l vedea în vedenia visului, căci avea către dînsul mare dragoste 
şi credinţă, dorind să împodobească prăznuirea acelui sfînt apostol cu cîntări de 
laude, dar nu îndrăznea, îndoindu-se de va fi plăcut sfîntului apostol acel lucru, sau 
nu. EI se ruga cu dinadinsul lui Dumnezeu şi apostolului Lui, ca să i se dea înştiinţare 
despre aceasta şi înțelepciune să i se dăruiască de sus, ca să poată scrie bine stihirile 
de cîntare. 


Deci, rugîndu-se el pentru aceasta patruzeci de zile, cu post şi cu lacrimi și 
apropiindu-se ziua pomenirii acelui apostol, la Vecernia praznicului a văzut pe 
Sfîntul Apostol Vartolomeu, arătîndu-se în altar îmbrăcat în haine albe, perdeaua 
altarului fiind ridicată şi îl chema la dînsul. Ducîndu-se Iosif mai aproape, Sfîntul 
Apostol a luat de pe dumnezeiasca masă cartea Sfintei Evanghelii şi a pus-o pe 
pieptul lui Iosif, zicîndu-i: "Să te binecuvînteze dreapta Atotputernicului Dumnezeu 
şi să izvorască de pe limba ta cereşti ape ale înţelepciunii, facă-se inima ta scaun al 
Sfintului Duh, iar de cîntările tale să se îndulcească toată lumea". 


Zicînd aceasta, Sfîntul Apostol Vartolomeu s-a făcut nevăzut; iar Cuviosul 
Iosif, cuprinzîndu-se de negrăită bucurie şi darul înţelepciunii simțindu-l în sine, s-a 
umplut cu totul de mulțumire. Şi din acel ceas a început să scrie cîntări bisericeşti şi 
pesne de canoane, împodobind nu numai praznicul Sfîntului Apostol Vartolomeu, 
dar şi pe ale multor sfinți. Dar mai ales pe Preacurata Maică a lui Dumnezeu a cinstit- 
o cu multe canoane, asemenea şi pe Sfîntul Ierarh Nicolae, şi a umplut Sfinta Biserică 
de cîntările lui cele frumoase, de unde şi-a cîştigat şi numirea de scriitor de cîntări. 


După aceea, împărăţind Teofil, s-a ridicat iarăşi viforul prigonirii de icoane 
asupra Bisericii şi mulți erau prigoniţi şi munciţi. Atunci şi Cuviosul Părintele nostru 
Iosif, scriitorul de cîntări, pentru arătata mustrare cea cu îndrăzneală a eresului, a fost 
izgonit în Herson, unde a petrecut în legături şi chinuri, pînă la moartea lui Teofil. 
Apoi, după moartea acestuia, a fost chemat la Constantinopol de împărăteasa 
Teodora, care împărăţea împreună cu fiul ei Mihail și avusese dreapta credință 
împreună cu preasfinţitul patriarh Metodie. Iar după mutarea Sfîntului Metodie, luînd 
scaunul Sfîntul Ignatie, în acea vreme Cuviosul Iosif a fost pus de dînsul păzitor de 
vase al dumnezeieştii Biserici celei mari a cetății împărăteşti. ŞI era foarte iubit de 
preasfințitul patriarh, asemenea și de toată rînduiala duhovnicească şi mirenească, 


pentru viaţa lui cea îmbunătățită şi pentru învățăturile cele preaînţelepte şi de suflet 
folositoare care ieşeau din limba lui, prin care pe mulţi îi povăţuia la calea mîntuirii. 
Însă după cîţiva ani a pătimit iarăși izgonire de la Barda, fratele împărătesei, care a 
fost întîi stăpînitor după împăratul, pentru mustrarea fărădelegii. Căci, izgonind de la 
el fără vină pe soția sa cea după lege, a luat ca soţie pe o altă femeie, rudenia sa, 
silind legile bisericeşti şi netemîndu-se de Dumnezeu, nici de oameni rușinîndu-se. 
Pe acela îl mustra Cuviosul Iosif, precum odată Sfîntul loan Mergătorul Înainte 
mustra pe Irod. Pentru acest lucru a fost izgonit şi chinuit de dînsul, precum şi 
preasfințitul patriarh Ignatie, căci şi el a răbdat izgonire şi primejdii multe de la Barda 
cel fărădelege. 


Apoi, după ce Barda a fost ucis de slugile împărătești, pierind cu sunet, iar 
după dînsul şi împăratul Mihail fiind asemenea lipsit de viaţă de către ai săi, a luat 
împărăţia Vasile Macedon. Atunci s-au întors în Constantinopol și Sfîntul Ignatie cu 
Sfîntul Iosif. Deci, Ignatie şi-a luat iarăşi scaunul său şi Iosif iarăși cea mai dinainte 
cinste a păzirii de vase. Şi nu numai preasfințitului Ignatie, dar și lui Fotie, care a fost 
după dînsul la patriarhie, Sfîntul Iosif, scriitorul de cîntări, le era iubit şi cinstit. 
Pentru că acel patriarh toată rînduiala bisericească o încredinţase Cuviosului şi-l 
numea pe el om al lui Dumnezeu și înger în trup şi părinte al părinților. Deci a 
poruncit la tot clerul său, ca pe Cuviosul Iosif să-l aibă ca părinte duhovnicesc, 
descoperindu-i conștiințele lor şi mărturisind greşelile lor. Cuviosul era şi înainte 
văzător, văzînd mai înainte greşelile cele tăinute. Însă nu mustra pe cel greşit, ci cu 
cuvinte îndemnătoare îl învăţa, pînă ce, umilindu-se cel ce se mărturisea, își spunea 
singur fărădelegea tăinuită; pentru că era puternic în cuvintele cele de Dumnezeu 
insuflate, cu înlesnire putînd să întoarcă pe cei păcătoşi la pocăință. 


Iar după ce a petrecut ani mulți şi a ajuns la adînci bătrîneţi, a slăbit cu trupul 
de ostenelile cele multe, în care a fost din tinereţe, pe de o parte nevoindu-se 
pustniceşte, iar pe de alta răbdînd pentru dreptate surghiun, legături şi temnițe. Apoi, 
ținînd rînduiala bisericească şi împodobind cu cîntări praznicele şi pomenirile 
sfinților, s-a îngrijit mult şi pentru mîntuirea sufletelor omenești. Deci, aproape de 
moarte, a căzut în boală, cînd se sfirşeau zilele Sfîntului Post de patruzeci de zile, 
avînd înştiinţare în somn de la Dumnezeu pentru moartea cea grabnică. 


Deci, în Sfinta Vineri cea Mare a Patimilor celor de voie ale lui Hristos, scriind 
toate vasele şi lucrurile bisericii cele încredințate lui, le-a trimis la preasfințitul 
patriarh Fotie şi se pregătea de ieşire, rugîndu-se lui Dumnezeu și zicînd: 
"Mulţumesc Ţie, Doamne Dumnezeul meu, că în umbra aripilor Tale m-ai păzit în 
toate zilele vieții mele. Şi acum pînă în sfîrşit păzește-mi duhul meu şi dă-mi parte 
ca fără vătămare să scap de diavoli întunericului şi de înfricoşările cele din văzduh; 
ca nu cîndva să se bucure de mine vrăjmașul meu, pentru neştiințţa mea şi pentru 
greșelile ce am făcut în viaţa mea. 


Păzeşte turma Ta, o, Cuvinte al Tatălui şi toate ale Tale zidite cu dreapta Ta, 
apără-le pînă la sfîrşitul veacului. Fui ajutător fiilor celor iubiţi ai Bisericii Tale. Dă 


miresei Tale - Sfintei Biserici - pace veşnică și alinare neînviforată. Pe împărăteasca 
sfinţenie, cu ale Tale daruri lumineaz-o. Pe mîndrul Veliar supune-l sub picioarele 
celor ce apără credinţa cea dreaptă şi pe toate eresurile cele vătămătoare de suflet 
izgoneşte-le de la Biserica Ta, iar sufletului meu dăruieşte-i, ca în pace și cu blîndeţe 
să se despartă de trupul acesta. Deşi nu sînt din numărul sfinților şi plăcuților Tăi în 
care a petrecut Duhul Sfînt, pentru că mă știu că sînt păcătos înaintea Ta, însă Tu, 
fiind bunătatea cea nemăsurată, nu căuta la greşalele mele, ci fă-mă vrednic părții 
fiilor Tăi. Amin". 


Astfel rugîndu-se Cuviosul Iosif, împărtăşindu-se cu dumnezeieştile Taine şi 
tuturor celor ce erau lîngă dînsul dîndu-le binecuvîntare, și-a ridicat mîinile spre cer, 
cu fața luminoasă și veselă și şi-a dat lui Dumnezeu Sfîntul lui suflet. Şi îndată s-a 
adunat de pretutindeni mulțime de monahi şi mireni, dintre care mulți plîngeau, 
numindu-l unii părinte al lor, unii hrănitor, alții făcător de bine, alții mîngiietor, iar 
alții învățător, povăţuitor şi ocîrmuitor al mîntuirii lor şi l-au îngropat cu cinste şi cu 
laude în mormiînt. 


Dar mai cinstită și mai slăvită i-a fost petrecerea sfîntului său suflet în curțile 
cereşti, de către duhurile cele fără de moarte. Acest lucru s-a învrednicit a-l vedea cu 
ochii un prieten iubit al lui, care nu era depărtat cu locul, fund bărbat drept şi plăcut 
lui Dumnezeu. Pentru că în acel ceas, cînd iubitul lui suflet, despărțindu-se de trup, 
mergea spre ceruri la Dumnezeu, a auzit bărbatul acela un glas de sus, zicîndu-i: "leşi 
din casă şi vezi tainele cele minunate ale lui Dumnezeu!" Iar el ieșind și privind în 
sus, a văzut crugul ceresc despărțindu-se în două şi ieşeau de acolo cetele sfinților. 
Mai întîi mergea ceata Apostolilor; după aceea a Mucenicilor, apoi a proorocilor şi 
după aceasta a arhiereilor. 


Nişte lucruri ca acestea minunate văzîndu-le bărbatul acela, se minuna cu 
spaimă şi nu pricepea ce era aceasta. Apoi iarăşi a auzit glas: "Priveşte şi ia aminte, 
că toate cele văzute de tine îți vor fi arătate!" Și îndată a văzut patru tineri unii mai 
luminoşi decît alții, iar între ei mergea o Fecioară cu negrăită slavă şi cinste. Aceea 
era Preacurata şi binecuvîntata Fecioară Maria, Maica lui Hristos Dumnezeul nostru. 
Ea mergînd, poruncea cetelor sfinților bărbaţi să primească pe acel sfînt suflet, care 
le-a lăudat ale lor fapte şi pomeniri şi cu viaţă le-a urmat. Atunci putea să-i vadă pe 
toți cu negrăită bucurie şi sîrguindu-se cu dragoste a primi pe o cinstită faţă ca 
aceasta, ce se suia la cer. 


Văzînd unele ca acestea acel bărbat, gîndea în sine, zicînd: "Cine este acesta 
pe care îl învrednicesc cu atîta cinste cetele viețuitorilor cereşti?” Apoi a auzit glasul 
îngerilor ce duceau pe acel sfînt suflet şi cu mare glas grăiau: "Acesta este Iosif 
scriitorul de cîntări, împodobitorul a toată Biserica, care, învrednicindu-se de darul 
Sfîntului Duh, a urmat vieții apostolilor şi mucenicilor și faptele lor le-a dat în scris; 
drept aceea acum de la aceiași sfinți primeşte cinste şi laudă”. 


Astfel sufletul Cuviosului Iosif, scriitorul de cîntări, s-a dus la cele cereşti cu 
dănţuire. lar bărbatul care a văzut aceasta, s-a umplut de nespusă bucurie, într-o 
slăvită vedenie ca aceea. Însă de jale mare se cuprindea, căci nu s-a învrednicit să 
vadă mai mult slava aceea, cum acel binecuvîntat suflet a intrat înlăuntru în cele de 
sus cum înaintea lumini celei prealuminoase a lui Dumnezeu în Treime a stat şi s-a 
închinat. 


Încă şi altă înştiinţare pentru această petrecere spre cer a Cuviosului Iosif, s-a 
făcut în acest fel. Era în Constantinopol o biserică a Sfîntului Mucenic Teodor, care 
se numea Fanerot, adică arătător, căci lucrurile cele furate sau tăinuite sau pierdute, 
le arăta celor ce alergau la el cu rugăciune. Fugind de la un om, un rob foarte 
trebuitor, şi de a cărui fugire mîhnindu-se omul acela, a mers la biserica Sfîntului 
Teodor Fanerot şi rugăciunile îşi săvîrşea, rugînd pe mucenicul lui Hristos, ca să-i 
arate pe robul său. Şi petrecînd trei zile şi trei nopți lîngă biserică și nimic 
întîmplîndu-se, s-a mîhnit și voia să se ducă. Deci era vremea Utreniei şi un cuvînt 
folositor de suflet se citea în biserică; iar omul acela, în vremea citirii dormind puţin, 
a văzut pe sfîntul arătîndu-se lui şi zicîndu-i: "De ce te mîhnești, omule? Iosif, 
făcătorul de cîntări, despărțindu-se de trup, am fost pe lîngă dînsul; şi murind acela 
în această noapte, sufletul lui care ne-a cinstit cu canoane şi cu cîntări, a fost petrecut 
spre ceruri de noi toţi şi înaintea feţei lui Dumnezeu s-a dus. Pentru aceea am zăbovit 
de nu m-am arătat ție. lar acum iată sînt aici, ascultînd cererea ta. Deci du-te în cutare 
loc - spunîndu-i numele locului - şi acolo îl vei afla pe robul tău, pe care-l cauţi”. 


Amîndouă aceste înştiinţări ne adeveresc ce fel de slavă a cîştigat Cuviosul 
Iosif de la Dumnezeu pentru ostenelile sale şi de la sfinții lui Dumnezeu cinste şi 
laudă în cereştile locaşuri, unde acum, stînd înaintea scaunului lui Dumnezeu, cîntă 
cîntări îngereşti, slăvind și lăudînd pe Tatăl şi pe Fiul şi pe Sfîntul Duh, pe un 
Dumnezeu în Treime, în veci. Amin. 


Notă- Acest Cuvios Iosif, scriitor de cîntări a trăit în vremea împărăției lui 
Nichifor, a lui Mihail Curopalatul, a lui Leon Armeanul, a lui Mihail Valvos, a lui 
Teofil şi a lui Mihail fiul său, care, împreună cu maica sa Teodora au împărăţit şi s- 
a săvîrşit pe vremea împărăției lui Vasile Macedon, în anul de la facerea lumii 6391, 
iar de la întruparea Cuvîntului lui Dumnezeu 883, în a patra zi a lunii Aprilie, în 
săptămîna luminată a Învierii lui Hristos, în noaptea Miercurii luminate, spre Joia cea 
luminată. Și atunci era slova Pascaliei, Paștele lui Hristos. 


Se cade a şti şi aceasta, că se află doi sfinţi cu numele Iosif, scriitori de cîntări. 
Cel dintii, Iosif, episcopului Tesalonicului, frate bun al Cuviosului Teodor Studitul, 
a cărui pomenire este în 26 Ianuarie; iar alt losif este Cuviosul acesta, care a fost 
păzitor de vase al Bisericii celei Mari. lar canoanele cele făcute de dînşii se cunosc 
în acel fel. Unde la începutul canonului este scris "Facerea lui chir Iosif”, să cunoşti 
că este Sfintul Iosif cel dintii, fratele Studitului, episcopul Tesalonicului, pentru că 
acel cuvînt "chir", este semn de mare cinste şi stăpînire, precum este episcopia. lar 
unde este scris fără adăugirea "chir", să înţelegi că este cel de al doilea, Cuviosul 


Iosif, care n-a fost episcop, fără numai ieromonah şi egumen, păzitor de vase al 
Bisericii celei Mari a Constantinopolului. 


7. PĂTIMIREA SFINTEI MUCENIȚE FERVUTA ŞI A ROABEI SALE 
(4 APRILIE) 


Sfîntul Simeon, episcopul Persiei, sfirşindu-și a sa mucenicie pentru Hristos, 
fiind chinuit de împăratul Savorie, au rămas după dînsul două surori ale lui, una 
fecioară, cu numele Fervuta, iar alta văduvă, şi o roabă. Deci, sfinta fecioară era 
tînără cu anii şi la faţă frumoasă fără măsură, de a cărei frumuseţe înştiinţindu-se 
împărăteasa Persiei, femeia lui Savorie, a poruncit să o aducă la sine. Ducîndu-se 
slugile, au luat pe acea sfîntă fecioară, pe sora ei şi pe roabă și le-au dus la 
împărăteasă, cînd se sfirşea anul, după uciderea Sfîntului episcop Simeon. 


Văzînd împărăteasa frumuseţea Fervutei, a zis către dînsa: "O, fecioară, ţi se 
cade, să fii stăpînă a multora, avînd o astfel de frumuseţe". Iar sfînta a răspuns: "Am 
mire pe Hristos, pentru care fratele meu a pătimit şi nu pot să mă gîndesc la alt mire”. 
lar împărăteasa nemaiîntrebînd-o nimic, a poruncit ca să petreacă în palatul 
împărătesc, cu sora ei şi cu roaba. Dar a doua zi împărăteasa s-a îmbolnăvit deodată 
şi au mers vrăjitorii Persiei să o cerceteze şi să-i cunoască boala ei. Deci, au văzut în 
palatul împărătesei pe Fervuta fecioara cea frumoasă şi s-a rănit unul din vrăjitori de 
frumuseţea ei. Apoi, ieşind din palat, a trimis la dînsa, zicîndu-i: "De vei voi să-mi 
fii mie femeie, apoi te voi cere de la împărăteasă și vei fi stăpînă a multor averi și 
bogății”. Răspuns-a sfinta: "Nu-mi este cu putinţă mie, fiind creştină, să mă unesc cu 
păgînu!" 


Auzind aceasta vrăjitorul acela, s-a umplut de ruşine şi de mînie şi ducîndu-se 
la împăratul Savorie, a zis: "Nu este uşoară boala împărătesei, fiind otrăvită. lată, sînt 
în palatul ei două surori creştine, al căror frate, Simeon, episcopul creştin, a fost ucis 
din porunca ta. Şi cu adevărat aceasta este, că acelea avînd răutate asupra ta pentru 
fratele lor, pregătind otravă, i-au dat împărătesei tale”. Deci, îndată împăratul a 
poruncit ca să le aducă pe acelea la întrebare. Fiind aduse la împăratul toate trei, 
Sfînta Fervuta, sora ei şi roaba, au ieşit la dînsele după porunca împăratului, Mauptis, 
boierul vrăjitorilor, şi cu dînsul alți doi boieri din suită, ca să le întrebe şi să audă 
răspuns de la dînsele. Aceia șezînd la judecată şi pe femeile aduse punîndu-le înainte, 
după ce au văzut negrăita cuviinţă a Sfintei Fervuta, îndată s-au rănit inimile lor şi 
fiecare dintre dînşii gîndea în sine vicleşuguri şi tăinuia fiecare unul de altul necuratul 
său cuget. ŞI au zis către dînsele: "Pentru ce aţi otrăvit pe împărăteasa, stăpîna lumii? 
lată, sînteți vinovate de moarte”. 


Sfînta Fervuta le-a răspuns, zicînd: "Pentru ce a băgat satana în inima voastră 
o scornire ca aceasta asupra noastră, care lucru este departe de adevăr? Şi pentru ce 
cu nedreptate voiți să ne ocărîți pe noi? Dacă sînteţi însetaţi de sîngele nostru, apoi 


cine este cel ce vă opreşte pe voi, ca să-l beţi? Dacă doriţi înjunghierea noastră, iată 
în toate zilele mîinile voastre vi le spurcaţi, iar noi pentru Dumnezeul nostru murim 
ca nişte creştine, nelepădîndu-ne de EI; de vreme ce EI este viaţa noastră și, precum 
este scris nouă, unui Dumnezeu ne închinăm şi Aceluia Unuia Îi slujim. Încă este şi 
aceasta scrisă în cărțile noastre: "Vrăjitorul şi fermecătorul să nu trăiască, ci să moară 
de mîinile poporului”. Deci, cum aș fi dat cuiva otravă, cînd nu este o mai mare 
răutate ca aceea, adică a ne lepăda de Dumnezeul nostru? Căci pentru amîndouă 
greșelile acelea stă deasupra noastră pedeapsa de moarte”. 


Acestea grăindu-le sfinta, cu dulceaţă o ascultau pe ea și minunîndu-se de 
frumuseţea și de înțelepciunea ei, nu puteau să-i grăiască ceva împotrivă, ci fiecare 
în sine gîndea: "Eu voi ruga pe împăratul ca să le elibereze de la moarte şi îmi voi 
lua mie pe fecioara aceasta de femeie". Și abia a răspuns Mauptis, zicînd: "Deşi nu 
se cade vouă a face fermecătorii, precum aţi zis, ca să nu călcaţi legea voastră, însă, 
dorind răzbunarea morții fratelui vostru, aţi făcut aceasta". Răspuns-a Sfînta Fervuta: 
"Dar ce rău a pătimit de la voi fratele nostru, ca pentru aceea să vă doresc vouă 
moartea, şi viața noastră să o pierdem la Dumnezeu? Căci deşi voi l-aţi ucis pe el, 
iuțindu-vă cu păgîneasca voastră mînie, însă el este viu şi se bucură cu Hristos în 
cereasca Lui Împărăţie, în faţa căreia împărăţia voastră nu este nimic". Acestea 
zicîndu-le sfînta, a poruncit boierul, să ducă pe sfintele fecioare în temniță. 


A doua zi foarte de dimineaţă, Mauptis, boierul vrăjitorilor a trimis în taină, în 
temniţă, la Sfînta Fervuta, zicîndu-i: "lată gata sînt, ca să rog pentru tine pe împăratul, 
numai să voieşti să-mi fii mie femeie”. lar sfinta fecioară, auzind acelea, cu 
îndrăzneală a răspuns: "Astupă-ţi gura, preanecuratule cîine, vrăjmașule al lui 
Dumnezeu şi a toată dreptatea, să nu îndrăzneşti mai mult unele ca acele necurate 
cuvinte, să le aduci în urechile mele, că nu suferă mintea să le audă pe acelea. Nu va 
fi aceasta în veci, pentru că odată m-am unit cu Domnul meu Iisus Hristos şi fecioria 
mea Aceluia o păzesc şi credinţa şi adevărul Aceluia mă sîrguiesc a le închina. Că 
Hristos, fund singurul fără de păcat, este puternic să mă scoată din păgîneştile voastre 
miîini ŞI din necuratele voastre gînduri, pe care le-aţi pus asupra mea. Deci nu mă tem 
de moarte, nici mă înfricoşez de ucidere, pentru că prin aceasta mă trimiteţi la Sfîntul 
Episcop Simeon, iubitul meu frate, şi acolo voi afla mîngiiere de necazurile mele și 
de suspinuri, pe care le-am răbdat după moartea lui". 


Astfel Sfinta Fervuta mireasa lui Hristos a izgonit pe trimisul lui Mauptis cu 
necinste de la sineși; iar pe însuşi Mauptis, boierul vrăjitorilor l-a umplut de mare 
ruşine. La fel a făcut şi celorlalți doi boieri, care de frumuseţea ei se răniseră. Pentru 
că fiecare dintre dînşii trimitea în taină la dînsa în temniţă pe solii lor spre a lor 
însoţire şi toţi s-au rușinat de către dînsa. După aceea rușinîndu-se ei de înțelepciunea 
fecioarei aceleia şi văzîndu-şi paguba lor, s-au sfătuit toți cei trei boieri să piardă cu 
totul pe fecioara Fervuta şi pe cele împreună cu dînsa. Deci, au mărturisit cu 
nedreptate înaintea împăratului minţind, că cele trei creştine sînt vrăjitoare şi 
fermecătoare vrednice de moarte. 


Deci, le-a poruncit împăratul să se închine soarelui și să fie vii. lar sfintele 
muceniţe fiind duse iarăşi la judecată înaintea celor trei boieri, după ce au auzit acea 
poruncă împărătească, au răspuns: "Noi ne închinăm lui Dumnezeu Făcătorul cerului 
şi al pămîntului şi cinstea Aceluia nu o vom da soarelui, care este făptură a lui 
Dumnezeu pe Care Îl cinstim noi, iar ale voastre îngroziri, niciodată nu pot să ne 
despartă de dragostea Mîntuitorului şi Domnului nostru lisus Hristos”. După ce 
sfintele au zis acestea, Mauptis și cei doi boieri, au strigat cu glas mare: "Să se piardă 
de pe pămînt femeile acestea, care au dat împărătesei otravă şi au aruncat-o pe ea în 
cumplită boală”. Şi s-a dat de la împărat, asupra sfintelor muceniţe, hotărîre de 
moarte, ca acele trei femei creștine să moară cu acel fel de moarte cu care vor voi 
vrăjitorii Persiei. Și ziceau oamenii aceia păgîni: "De nu se vor tăia femeile acelea în 
două, iar împărăteasa de nu va trece printre părțile tăiate ale trupurilor lor, nu va 
putea să se tămădu-iască". 


Fiind duse la tăiere sfintele muceniţe, Mauptis iarăşi a trimis la Sfînta fecioară 
Fervuta, zicîndu-i: "De voieşti să mă asculți pe mine, apoi nici tu nu vei muri, nici 
cele ce sînt cu tine". lar sfînta fecioară, cu mare şi mînios glas ocărîndu-l, i-a zis: 
"Pentru ce, necuratule cîine, grăieşti acestea, pe care nici a le auzi nu pot? Pentru că 
eu desăvîrşit doresc să mor pentru Hristos Dumnezeul meu, ca să dobîndesc de la EI 
viaţa veşnică; pentru că niciodată nu voi iubi viața aceasta vremelnică, ca să nu mor 
cu moartea cea veşnică". Atunci păgînii, scoţind pe sfintele mucenice din cetate, au 
înfipt pentru fiecare cîte doi pari, de unul au legat pe Sfînta Muceniţă Fervuta de 
grumaji, iar de altul i-a întins picioarele ei. Asemenea și pe sora ei şi pe roabă, 
întinzîndu-le la pari, le-au legat şi aducînd un ferăstrău de lemn, le-au ferestruit în 
două. 


Astfel Sfintele Muceniţe, miresele lui Hristos, şi-au dat preacuratele lor suflete 
în mîinile Mirelui lor Celui fără de moarte. După aceasta muncitorii au pus şase 
copaci mari, trei de-o parte a drumului și trei de alta, şi au spînzurat de ei părţile cele 
ferestruite ale trupurilor sfintelor muceniţe. O, înspăimîntătoare privelişte şi vedere 
plină de lacrimi! După aceea au petrecut-o pe necurata lor împărăteasă, pe calea 
aceea, printre trupurile cele spînzurate ale sfintelor muceniţe, şi a trecut după dînsa 
toată mulțimea poporului, iar la sfîrşit cinstitele trupuri ale Sfintelor Muceniţe le-au 
aruncat într-o groapă. 


Aşa s-a sfîrşit Sfînta Muceniţă Fervuta, împreună cu sora ei şi cu roaba sa, în 
patru zile ale lunii Aprilie, întru lisus Hristos Domnul nostru, Căruia I se cuvine slava 
şi împărăția, cinstea şi închinăciunea în vecii vecilor. Amin. 


8. PĂTIMIREA SFINŢILOR MUCENICI AGATOPOD DIACONUL ȘI 
TEODUL CITEŢUL 


(5 APRILIE) 


Pe vremea împărăției lui Dioclețian și Maximiam, păgînii împărați ai Romei, 
erau în Tesalonic doi clerici bisericeşti plăcuţi lui Dumnezeu, Agatopod şi Teodul. 
Agatopod era cu rînduiala diacon, bătrîn de ani şi foarte înțelept, împodobit cu 
căruntețe, iar Teodul era citeţ, tînăr şi frumos la faţă, fiind în anii tinereții şi viețuind 
în curăție şi fără de prihană, fiu al unor cinstiți părinți creştini, care avea frați după 
trup, pe Capiton, Mitrodor şi Filostorghie, toți desăvîrşiți drepteredincioşi către 
Dumnezeu. Chiar mai înainte de nevoinţa pătimirii, fericitul Teodul a luat semn de 
la Dumnezeu pentru cununa mărturisirii ce avea să o cîştige. Pentru că într-o noapte, 
odihnindu-se, 1 se părea în vedenia visului că ia în mîna sa un lucru de la o persoană 
cinstită. 


Deci, deşteptîndu-se din somn, a găsit în mîinile sale un inel foarte frumos, 
neştiind din ce fel de materie era lucrat, avînd pecete cu închipuirea Sfintei Cruci, 
care era semnul pătimirii pentru lisus Domnul, Cel ce a pătimit pe Cruce pentru noi. 
Cu inelul acela tînărul cel sfînt tămăduia toate bolile între oameni și numai dacă 
întîmpina Teodul, care purta inelul acela, pe cineva din cei bolnavi, îndată fugea 
boala de la cel neputincios şi 1 se dădea sănătate, şi pentru aceasta mulți dintre elini 
se întorceau către Hristos. 


După aceea, păgînii împărați au ridicat prigonire asupra creştinilor şi au trimis 
poruncile lor cele necurate pretutindeni, ca oamenii să se închine idolilor celor făcuţi 
de mîini omeneşti, iar nu lui Dumnezeu, Ziditorul tuturor. Acea poruncă a mers şi la 
Tesalonic şi se puneau înainte la privelişte uneltele cele de muncire pentru cei ce nu 
se supuneau poruncii împărătești. Mulţi din credincioşi fugeau să se ascundă, oriunde 
puteau. Unii alergau voioşi la munci, iar alţii, fiind neputincioşi, temîndu-se de 
îngrozirile cele de moarte, se lipeau de păgîni și mîncau din jertfele cele idoleşti, 
iubind această deşartă viață mai mult decît cea fără de moarte; şi, fugind de muncile 
cele de scurtă vreme, îşi pregăteau moartea cea veșnică şi pierzătoare. 


Deci, diavolul se bucura de unii ca aceia, însă se biruia şi se ruşina de cei viteji 
la suflet şi tari ostași ai lui Hristos, precum şi de aceşti doi sfinți, adică de Agatopod 
şi Teodul, pentru că aceştia în vremea cumplitei prigoniri n-au fugit, nici nu s-au 
ascuns, ci petreceau în casa lui Dumnezeu totdeauna. Ziua şi noaptea se rugau lui 
Dumnezeu pentru Sfînta Biserică, care era în primejdii şi așteptau să-i ducă la munci. 
Dar, înştiințîndu-se ostașii, i-au prins şi i-au aruncat în temniță. Pe atunci era în 
Tesalonic un ighemon cu numele Faustin. Acela, într-una din zile, şezînd la judecată 
a poruncit să pună înainte la cercetare pe mărturisitorii lui Hristos, pe Agatopod şi 
Teodul. Iar aceia, fiind chemaţi, mergeau cu veselie ca la un ospăț, ţinîndu-se de 
miîini unul de altul, cu fețele luminoase, cu sufletele viteze şi cu mare glas și cu 
îndrăzneală strigau: "Sîntem creştini!" Și astfel au stat înainte la judecata tiranului. 


Vrînd tiranul mai întîi pe cel tînăr să-l vîneze cu amăgirile sale, a poruncit ca 
să se depărteze toți şi pe Agatopod să-l ducă de acolo, iar lui Teodul, chemîndu-l mai 


aproape de sine, i-a zis prieteneşte: "Ascultă-mă, o, tînărule, rogu-te, leapădă acea 
nouă amăgire creştinească şi apropie-te de legile cele vechi, ca să nu te lipseşti rău 
de viaţa ta". lar Sfîntul Teodul, cu faţa veselă, i-a răspuns: "Eu de mult am scăpat de 
toată amăgirea și rătăcirea, iar pentru tine, care ai iubit deșertăciunea, mă tem foarte 
mult ca să nu cazi în moartea cea veşnică". Aceasta zicînd sfîntul, nu s-a miîniat 
ighemonul, ci în tot chipul îl amăgea, uneori făgăduindu-i daruri, iar alteori cinste, 
ca să se apropie la închinarea de idoli. Și stătea acolo un slujitor al lui Die, anume 
Zenos. Acela a zis către sfîntul: "Dacă darurile şi cinstirile nu te pleacă spre jertfă, 
apoi muncile te vor sili, ca să te supui împărăteştilor porunci”. 


Mucenicul a răspuns aceluia: "Îngrozirile muncilor nu pot deloc să mă 
înfricoşeze şi cît de puţin nu pot să mă plece la voia voastră”. Faustin iarăşi îl sfătuia 
şi îi zicea: "Au nu este mai bună viața cea cinstită, decît moartea cea cumplită?" 
Sfîntul Teodul a răspuns: "Cu adevărat şi eu am cunoscut aceasta, că mai bună este 
viaţa decît moartea, şi mi-am pus în minte să trec cu vederea această viaţă muritoare 
de puţine zile pe pămînt, ca să mă fac părtaş vieţii celei fără de moarte şi bunătăţilor 
cereşti celor veşnice. Drept aceea, munceşte-mă cu focul şi cu bătăile şi vei cunoaşte 
că trupul care se munceşte este stricăcios şi pieritor, iar sufletul cel înţelegător fiind 
nestricăcios, prin munci despărțindu-se mai degrabă de trup, mai mult se va veseli în 
viaţa cea fără de sfîrşit". Zas-a ighemonul: "Spune-mi, te rog, cine este mijlocitorul 
acestui mare bine, pentru a cărui dragoste ţi-ai ales bătăile și moartea, a le trece cu 
vederea astăzi de voie". 


Sfîntul Teodul a răspuns: "Dumnezeu, Cel ce a încuiat toate cu legile cele 
fireşti, şi Fiul Său, lisus Hristos, Cuvîntul Tatălui, cu a Cărui Cruce însemnîndu-mă 
din pruncie, pînă la sfîrşitul vieții mele nu mă voi părăsi de însemnarea Lui; ci, mai 
degrabă prin muncile tale mă voi despărţi de trup, decît de Crucea lui Hristos; pentru 
că sînt slugă credincioasă a Stăpînului meu şi nu mă înfricoşez nici de foc, nici de 
uneltele de muncă”. 


Faustin ighemonul, minunîndu-se de o bărbăţie şi îndrăzneală ca aceea a 
Sfîntului tînăr Teodul, a poruncit să-l ducă departe, la un loc deosebit, iar Sfîntul 
Agatopod, chemîndu-l la sine, i-a zis: "Închină-te zeilor noștri, căci Teodul, care a 
fost mai înainte în înșelăciune, acum a făgăduit să se închine lor şi să aducă împreună 
cu noi jertfă". lar Sfîntul Agatopod, cunoscînd amăgirea ighemonului, a răspuns: "Şi 
eu cu sîrguință şi cu bucurie, după cuvîntul lui Teodul, voi aduce jertfă adevăratului 
Dumnezeu şi Fiului Său, lisus Hristos. Pentru că acelui Dumnezeu a făgăduit Teodul 
să-l aducă jertfă de bună mireasmă". Faustin la rîndul lui a zis: "Nu acelora pe care 
tu îi numești, ci celor doisprezece zei care ţin lumea a făgăduit Teodul să le 
jertfească". 


Iar Sfîntul Agatopod, clătinînd puţin din cap, a zis: "Oare dumnezei numești 
pe aceia care din materii stricăcioase 1-a închipuit meşterul după asemănarea 
omenească? Oare dumnezei sînt aceia, pe care i-au făcut oamenii cu mîinile lor şi ca 
unor mai buni și mai mari decît ei fără de minte au legiuit să le slujească? Oare 


dumnezei sînt aceia, care, dacă voiește cineva să-i răstoarne şi să-1 sfărime pe dînşii, 
nu pot să se împotrivească, nici să se apere pe ei? Care nu văd cu ochii, nici nu umblă 
cu picioarele şi nici o simţire oarecare nu au în e1? Oare dumnezei sînt aceia, pe care 
îi cred elinii că aveau oarecînd suflet viu şi spun despre dînşii că fac preaurite lucruri 
desfrînate, iar acum pe aceia cioplindu-i, într-un ban sau în patru, îi vînd meşterii? 
Oare eu jertfa ce se cuvine Atotputernicului Dumnezeu să o aduc nevrednicilor şi 
necuraţilor ce sînt socotiți de tine ca dumnezei ai voştri? Oare cîntare să cînt idolilor 
celor surzi?" 


Unele ca acestea grăind sfîntul, boierii ce stăteau înaintea ighemonului s-au 
temut ca nu cumva şi ceilalți creştini care erau aduşi la ispitire, prin cuvintele lui 
Agatopod, să se întărească în credință. Deci, îndată a poruncit ca împreună cu Teodul 
să-l ducă în temniţă. ŞI fiind duşi sfinții, popor mult urmîndu-le, în multe feluri îi 
supărau pe dînşii, văzîndu-i că se sîrguiesc spre mai bine. Pentru că unii, 
milostivindu-se de tinereţile lui Teodul, se sileau, prin multe şi îndemnătoare cuvinte, 
să-l întoarcă de la socotinţa lui cea neschimbată; iar alții, văzînd cinstitele cărunteți 
ale lui Agatopod, cu glas ca de sfătuire strigau către el: "Oare şi tu, Agatopoade, ai 
minte copilărească, de nu cunoşti cele ce îți sînt de folos vieţii tale?" Iar sfinții, 
nerăspunzînd nimic poporului, mergeau. 


Sosind la temniţă, s-au rugat lui Dumnezeu cu linişte şi s-au alăturat celor 
închiși, care erau ținuți acolo din diferite pricini. lar la miezul nopţii, prin oarecare 
vedenii dumnezeieşti, s-au întărit și s-au deşteptat bucuroşi, chemînd pe lisus, 
Mîntuitorul tuturor. După aceea, spălîndu-şi mîinile și faţa cu apă curată şi plecîndu- 
şi capul şi genunchii la pămînt, cu un glas au înălţat rugăciune lui Dumnezeu, zicînd: 


"Dumnezeule, Făcătorule şi Atoateştiutorule, pierzătorul adîncului, Cel ce ai 
făcut lumea aceasta văzută şi ai rînduit alergarea cea neîncetată a cerului, ca întru 
dînsa soarele pe toate să le lumineze ziua, iar luna să alunge întunericul cel de noapte 
cu strălucirea sa, şi amîndoi să slujească împreună cu stelele la ieşirea celor ce se 
nasc pe pămînt; Cel ce ai dat pămîntului să nască fiinţe, iar adîncului mării, naștere 
de peşti, păsărilor, loc în văzduh, ca marea să slujească omului celui zidit de Tine, 
prin ale sale daruri, iar văzduhul, prin cîntarea păsărilor, să aducă cîntare plăcută Ție, 
apoi pămîntul, scoţind cu îndestulare neamului omenesc roduri de multe feluri, Ţie, 
Stăpînului tuturor, să-Ţi înalțe mulțumire prin gurile omenești; Tu pe neamul nostru, 
cel ce a făcut fărădelege şi de la poruncile Tale s-a depărtat şi în beţii şi desfrînări a 
căzut, nu l-ai lăsat să piară pînă în sfîrșit, nici ai eliberat pe diavol să orbească făptura 
cea înţelegătoare și să o ducă pînă la iad, ci, dînd uitării greşelile omenești şi, prin 
milostivire plecîndu-Te, ai trimis la oameni de pe scaunul ceresc pe Unul născut Fiul 
Tău, Care, firea omenească primind-o, pe a Sa nestricăciune să o amestece cu a 
noastră stricăciune şi cuvîntul Tău, Cel ce petrece cu Tine pururea, prin Care toate s- 
au făcut, pe cei rătăciți în nedreptăţi să-i întoarcă iarăşi la calea cea dreaptă. Pentru 
că Tu cu Fiul şi Fiul cu Tine şi cu Sfîntul Duh, privind spre toată lumea, cu minunile 
Tale cele preaslăvite pe cei necredincioşi i-ai adus la sfinta credință. Tu, Fiule al lui 
Dumnezeu, împreună cu Tatăl şi cu Sfîntul Duh, l-ai înviat pe Lazăr cel mort de patru 


zile cu cuvîntul, biruind legile firii şi ale morții. Tu, prin tina cea pusă pe ochii lui, ai 
luminat pe omul cel orb din naştere, precum și altădată acelei femei ce-i curgea sînge, 
cînd s-a atins de hainele Tale, îndată i-ai dat tămăduire, asemenea şi pe slăbănog 
făcîndu-l sănătos, i-ai poruncit să-şi poarte patul său. 


Deci, şi acum, o, Dumnezeule, binevoieşte spre însoţirea noastră şi ne întărește 
cu putere de sus, ca prin ajutorul Tău suferind cu vitejie muncile păgînilor, să putem 
trece la cereasca Impărăție”. 


Astfel rugîndu-se sfinții, cei ce erau legați împreună cu dînșii, care pentru 
ucideri sau desfrînări erau ţinuţi acolo, lepădînd frica morţii celei trupeşti, degrabă 
au căzut la picioarele sfinților, cerîndu-şi iertare de greșelile lor şi scăpare din 
moartea cea sufletească. lar poporul care era afară, stricînd încuietorile temniţei a 
intrat înăuntru şi asculta cu dulceaţă şi cu mirare cuvintele ce ieşeau din gurile robilor 
lui Dumnezeu. Văzînd-o aceasta Evpsihie, mai marele curții Tesalonicului, cel mai 
osîrdnic slujitor al diavolului, a alergat degrabă la ighemon, spunîndu-i că mulţi vor 
lăsa slujba zeilor dacă acei doi creștini care se ţin legați în lanţuri nu vor fi pierduţi. 
Şi s-a tulburat ighemonul de mînie şi îndată a trimis ostaşi ca să aducă la dînsul pe 
bătrîn şi pe tînăr şi i-a pus înainte la nedreaptă judecată pe robu lui Hristos. 


Deci, uitîndu-se ighemonul către Sfîntul Teodul, a zis: "Oare nu ştii că cu 
dreptate este a asculta poruncile împăraților ce stăpînesc lumea?" Sfîntul Teodul a 
răspuns: "Pe cele ce le poruncește Stăpînul cerului și al pămîntului, pe acelea cu 
adevărat trebuie a le asculta mai întîi şi cu lucrul a le împlini, că acesta este lucru 
drepteredincios, iar cele ce poruncesc împărații cei vremelnici, numai acele porunci 
care vor fi drepte şi nepotrivnice cerescului Făcător este bine a le asculta, iar de sînt 
nedrepte, apoi nicidecum nu se cade a le asculta pe dînsele”. 


Faustin ighemonul a zis: "Spune-mi mie, cine a făcut cerul?" Răspuns-a 
Sfîntul Teodul: "Dumnezeu Atotţiitorul şi Fiul lui Dumnezeu, Iisus Hristos, Care este 
Cuvîntul Tatălui”. Zis-a Faustin: "Oare Acela este, pe Care, muncindu-L cu munci 
preacumplite iudeii, L-au răstignit?" Răspuns-a mucenicul: "Acela este, pe Care L- 
au răstignit evreii şi a pătimit de voie pentru noi; Care, după aceea, a înviat din morți 
cu puterea dumnezeirii Sale şi Care, ca un biruitor al morții, a fost văzut înălțindu-se 
la cer, de unde iarăşi va veni ca să judece pe cei necredincioşi”. După aceea Faustin 
a zis: "Dar pentru ce zeilor noştri nu voieşti să le aduci jertfe?" Sfîntul răspunse: "Nu 
este mai bine a aduce jertfe Aceluia de care sînt zidiți făcătoriu idolilor, decît idolilor 
celor făcuți? Cu adevărat este mai bun Ziditorul decît zidirea”. 


Atunci Faustin ighemonul a poruncit să dezbrace de haine pe Sfîntul Teodul 
cel tînăr şi să-l golească spre muncire. lar crainicul striga: "Jertfeşte zeilor şi vei 
scăpa!" Dar mucenicul grăia către muncitor: "Hainele de pe trup mi le-ai luat, dar 
credinţa către Dumnezeul meu nu o vei putea lua în veci de la mine". Grăind astfel 
sfîntul cu libertate şi defăimînd muncile, numindu-i pe împărați tirani de multe ori, 
ighemonul a poruncit ca înaintea feței lui Teodul să-i pună să Jertfească idolilor pe 


cei care au fost mai înainte creştini şi care, fiind biruiți de munci, s-au închinat 
idolilor. Acest lucru văzîndu-l Sfîntul Teodul, îl durea inima pentru cei biruiți şi 
căzuţi; iar către ighemon grăia: "Pe cei neputincioşi i-aţi biruit, iar pe ostașii cei tari 
al lui Hristos nicidecum nu puteți să-i biruiți, chiar de veţi afla munci şi mai mari, 
dar să ştii, ighemoane, că aceste munci pe care le-ai gătit asupra noastră sînt puţine 
şi vrednice de rîs. Deci să afli mai cumplite munci, ca să cunoşti cît de mare este 
credinţa şi dragostea noastră către Dumnezeu". 


După aceasta ighemonul a poruncit Sfîntului Teodul ca să aducă cărțile 
creştineşti la judecată. lar sfîntul a răspuns: "Dacă aş fi știut că, cunoscînd 
deşertăciunea închinării idoleşti, o vei lepăda şi vei voi a te întări în adevărul dreptei 
credinţe, apoi ţi-aș fi adus cărțile prooroceşti şi apostoleşti. Dar, de vreme ce ştiu că 
gîndeşti vicleșug, nu-ți voi da în mîini dumnezeieştile daruri”. Faustin zise: "Nu te 
voi cruța, zdrobindu-ți trupul şi dîndu-l fiarelor spre mîncare, dacă nu mă vei asculta 
degrabă". 


Sfîntul răspunse: "lată trupul meu stă înaintea muncilor, iuţeşte-te asupra lui 
precum voiești şi munceşte-l mai cumplit decît îngrozirile cele grăite de tine, dar eu 
nu voi da păgînilor spre batjocură sfintele cărți”. Atunci ighemonul, voind să 
înfricoşeze pe mucenic, a poruncit să-l ducă la moarte, socotind că, văzînd pedeapsa 
de moarte, se va teme şi se va supune voinţei lui. Deci fiind scos la locul de schin, 
cînd a văzut Sfîntul Teodul sabia asupra sa, a strigat către Dumnezeu: "Slavă ie, 
Dumnezeule, Tatăl Domnului meu, Cel ce a binevoit a pătimi pentru noi. lată, cu 
darul lui Hristos, vin şi eu către Tine, murind pentru Tine cu osîrdie!" Zicînd aceasta, 
şi-a plecat capul sub sabie, dar nu l-a tăiat; pentru că, aflînd ighemonul că Sfîntul 
Teodul doreşte tăierea de sabie, ca pe o cunună de veselie, a poruncit să-l întoarcă 
întreg. 


Într-acea vreme ighemonul ispitea pe Sfîntul Agatopod, întrebîndu-l şi zicînd: 
"Ce fel de viaţă ai?" Sfîntul răspunse: "Aceea pe care o are şi Teodul”. Ighemonul 
zise: "Ce fel de împărtăşire ai cu Teodul? Oare vreo rudenie oarecare v-a însoțit?" 
Sfîntul Agatopod răspunse: "Cu neamul sîntem despărțiți între noi, dar cu credinţa şi 
cu obiceiul sîntem uniţi, şi pe cît ne deosebim cu neamul, pe atît ne unim cu duhul”. 
Ighemonul zise: "Văd că amîndoi vă sîrguiți la o muncă, pentru că aceasta o spun 
cuvintele voastre". Sfîntul Agatopod răspunse: "Dacă cu o muncă ne ducem din viața 
aceasta, apoi tot de aceeași răsplătire ne vom învrednici de la Dumnezeul nostru”. 


Faustin zise: "Nu-ţi este ruşine ţie, fund bătrîn, să te amăgeşti ca un tînăr şi să 
te dai de bunăvoie în arătată primejdie?" Sfîntul Agatopod răspunse: "Nu mă 
amăgesc nicidecum, nici nu sînt deșert de nădejdea în Hristosul meu şi pe cît sînt mai 
bătrîn cu anii, pe atît mă sîrguiesc a arăta mai multă osîrdie către Dumnezeul meu și 
laud pe Teodul, care stă tare, deşi este mai tînăr, pentru cinstea adevăratului nostru 
Dumnezeu". lar Faustin ighemonul, căutînd spre Teodul, i-a zis: "Nu te amăgi, o, 
tînărule, de cuvintele bătrînului acestuia! Nu te da la moarte fără socoteală, pentru că 
el, fuind bătrîn acum, nu este cu mirare că doreşte moartea; iar tu, fiind încă tînăr şi 


puțin vieţuind, pentru ce voiești să te lpseşti în deșert de această dulce viaţă?" Sfîntul 
Teodul răspunse: "Să nu mă socoteşti că sînt mai neputincios decît bătrînul şi nu voi 
putea suferi muncile cele de o potrivă, pentru că, deşi sînt tînăr cu anii, însă întocmai 
ca bătrînul ştiu pe Unul Dumnezeu a toate făcător şi sînt gata a pătimi întocmai pentru 
Dînsul". 


Grăind sfinții unele ca acestea şi chemînd pe Hristos, i-au legat ostașii după 
porunca tiranului şi i-au dus iarăși în temniță; iar ei slăveau pe Dumnezeu, cu al Cărui 
ajutor au biruit pe diavol. Iar cunoscuţii lor, adunîndu-se, i-au înconjurat plîngînd; şi 
i-a întrebat Sfîntul Teodul: "Pentru ce v-aţi adunat aici și de ce plingeți?” Ei au 
răspuns: "Plîngem pentru primejdia voastră". lar sfîntul, zîmbind, a zis: "Pentru ce 
voi, înduioşîndu-vă, plîngeți de primejdiile noastre, ca să ne întristaţi pe noi, cei ce 
alergăm spre cele mai bune?" 


Grăind acestea Sfîntul Teodul, a venit un ostaș cumplit trimis de la ighemon, 
care, legîndu-i pe amîndoi cu lanţuri de fier, i-a băgat în temniţa cea mai dinăuntru 
şi i-a încuiat, să nu poată intra nimeni la dînșii. Sfinții mucenici, după ce a înserat, 
într-un tîrziu, s-au rugat lui Dumnezeu ca să-i întărească întru nevoință pînă în sfîrşit 
şi s-au odihnit. lar Domnul nostru lisus Hristos, Cel ce caută pe cuvioşii Săi, fiind cu 
un suflet şi un gînd, le-a trimis la amîndoi o vedenie în vis, despre sfîrşitul ce aveau 
să-l aibă. Această vedenie le-a fost astfel: Li se părea că intră amîndoi într-o corabie, 
ce era plină de oameni, şi se vedeau în corabie în mijlocul mării, primejduindu-se de 
furia valurilor, pentru că marea se învăluia de o furtună mare și se izbea corabia de 
valuri sfărîmîndu-se şi afundîndu-se. Şi vedeau pe oamenii care erau cu dînșii, unii 
înecîndu-se, alții înotînd, alții apropiindu-se de cîte o piatră şi pierind, iar pe ei prin 
îndreptarea cîrmaciului, s-au văzut izbăviţi de înecare, îmbrăcați în haine luminoase 
ŞI ajungînd la un munte oarecare înalt, care nu era departe. 


Deci, deşteptîndu-se din somn, au spus unul altuia vedenia aceea şi se mirau 
cum amîndoi au avut aceeaşi vedenie. Și au cunoscut că la amîndoi un dar li se va 
dărui de Hristos, adică mucenicia mării, în care mulți afundîndu-se, ei vor trece 
izbăviţi, şi se vor sui la muntele ceresc, spre primirea răsplătirilor celor veşnice. Şi 
întărindu-se cu nădejde, au mulțumit de aceea Bunului Dumnezeu, Povăţuitorul lor, 
căzînd cu feţele la pămînt şi zicînd: "Cine aştepta vreodată o facere de bine ca 
aceasta, pe care Tu, o, Dumnezeule, ne-ai dăruit-o nouă prin întruparea Fiului Tău, 
Domnului nostru lisus Hristos? Cine este cu obiceiul atît de fără de omenie, să nu 
cinstească dreapta credință, mai mult decît desfătările cele deşarte, fiind miluit cu 
atitea faceri de bine? Cine este atît de grabnic la facerea de bine ca Fiul Tău, Care 
întru al Său dar mai înainte de vreme ne-a făcut încredințaţi prin descoperire, 
arătîndu-ne cununile mai înainte de a sfîrşi noi alergarea noastră şi ne-a întărit spre 
nevoinţa ce ne este înainte?" 


Aşa mulțumiră ei lui Dumnezeu pînă a doua zi și, rugîndu-se, străjerii temniței 
au intrat cînd se făcea ziuă, spunîndu-le că pe Teodul și pe Agatopod îi cheamă ostașii 
la ighemon. lar ei, îngrădindu-se cu semnul crucii, au ieșit din temniță, fund legați 


cu lanţuri şi mergînd după ostași. lar mulțimea cunoscuţilor, adunîndu-se acolo, a 
ridicat plîngere pentru dînşii, ştiind că acum are să moară acea frumoasă pereche, 
către care Sfîntul Teodul cu fața luminoasă, a zis: "Dacă din dragoste plîngeţi pentru 
noi, apoi mai mult se cade vouă a vă bucura de noi, că pentru atît de bună pricină, 
adică pentru cinstea adevăratului Dumnezeu, ne nevoim. lar de plîngeți din inimă 
diavolească, apoi pentru voi plîngeţi mai mult decît pentru noi, că aţi rătăcit din calea 
cea dreaptă şi vă duceţi la pierzare”. 


După ce la a treia cercetare au pus înainte pe sfinți, Faustin ighemonul 
întrebîndu-i, nimic n-au mai răspuns, fără numai acestea: "Sîntem creştini şi anume 
pentru numele lui Hristos, toate voim a le pătimi”. Atunci ighemonul, cu fața mîhnită, 
a hotărît asupra lor munci de moarte: "Teodul şi Agatopod, care n-au voit să aducă 
jertfă idolilor, să se arunce în mare!" ȘI, luîndu-i ostaşii, i-au dus la mare şi, legîndu- 
le miinile înapoi şi pietre grele la grumaji, i-au pus în corabie. Într-acel ceas s-a 
adunat o mulțime de prieteni, de vecini şi necunoscuţi, dintre care unii se tînguiau 
pentru un sfîrșit ca acela, iar alţii cu laude fericeau pe vitejii ostaşi ai lui Hristos, că 
au sfărîmat capul vrăjmașului și mor cu osîrdie pentru dreapta credință. 


Iar ighemonul, fiindu-i milă de sfinți, a trimis la dînşii pe un bărbat vestit, 
anume Fulvie, sfătuindu-i ca numai tămilie să aducă idolilor şi vor scăpa de la moarte, 
iar ei nu încetau a chema pe lisus Hristos şi de idolii cei necuraţi lepădîndu-se. După 
multă sfătuire şi îndemnare, văzînd păgânii că nicidecum robii lui Hristos nu se pleacă 
la sfatul lor, au început mai întîi pe Sfîntul Agatopod a-l arunca în mare. lar el, 
căutînd la cer, a strigat cu glas mare: "Cu acest al doilea botez se spală toate greșalele 
noastre și mergem la lisus Hristos curaţi!” Zicînd sfîntul aşa, l-au aruncat în mare, 
iar după dînsul şi pe Sfîntul Teodul. 


Şi aşa şi-au sfîrşit nevoința pătimirii sfinţii mucenici şi cununa biruinţei au 
luat din dreapta Celui de sus. Iar marea, primind trupurile sfinților, într-același ceas 
le-a scos cu valurile la uscat, dezlegate de legături şi de pietre, fiind foarte luminate, 
pe care, luîndu-le cunoscuțţii, le-au îngropat cu cinste. 


După puţină vreme, li s-a arătat lor Sfîntul Teodul în haine albe şi cu fața 
luminoasă, poruncindu-le ca averile lui să se împartă celor scăpătați, sărmanilor și 
văduvelor. 


Deci, s-au sfîrşit acești doi sfinți, în cinci zile ale lunii aprilie, întru slava 
Tatălui și a Fiului şi a Sfîntului Duh, a unui Dumnezeu slăvit în Treime în veci. Amin. 


9. VIAȚA CUVIOSULUI MARCU DIN MUNTELE FRACESC - ETIOPIA 
(5 APRILIE) 


Cuviosul Serapion ne spunea: Petrecînd am mers şi eu în pustia cea mai 
dinăuntru a Egiptului, la părintele loan, stareţul cel mare și, luînd binecuvîntare de la 
dînsul, am șezut să mă odihnesc după osteneală. Dormind, am avut o vedenie în somn 
şi am văzut doi sihaştri oarecare venind şi luînd binecuvîntare de la stareţ, zicînd 
între ei: "Acesta este ava Serapion, să luăm binecuvîntare de la dînsul". Şi le-a zis lor 
ava loan: "Acum a venit din pustie și foarte mult este ostenit; lăsați-l puţin să se 
odihnească". Iar aceia au zis despre mine către starețul: "Cît de multă vreme este de 
cînd se osteneşte acesta în pustie, iar la ava Marcu, cel ce viețu-ieşte în muntele 
Fracesc, din Etiopia, n-a mers. Căci între toți pustnicii din pustietăți nu este asemenea 
cu acel Marcu, care are o sută treizeci de ani. Și acum sînt nouăzeci și cinci de ani de 
cînd locuieşte în pustie şi pe nici un om din cei care viețuiesc pe pă-mînt n-a văzut; 
iar unii din cei ce sînt întru lumina vieţii veșnice, au fost la dînsul mai înainte de 
aceasta şi s-au făgăduit că-l vor primi la ei”. 


Acestea grăindu-le ei către ava loan, m-am deşteptat din dormitare şi pe 
nimeni n-am văzut la bătrînul și i-am spus lui vedenia aceea. lar el mi-a zis: 
"Dumnezeiască este vedenia aceasta, dar unde este muntele Fracesc?" Și 1-am zis lui: 
"Roagă-te pentru mine, părinte!" Și după terminarea rugăciunii, am sărutat pe 
bătrînul şi m-am dus în Alexandria, calea fiind cam de douăsprezece zile; şi am 
trecut-o în cinci zile, ostenindu-mă prin aspra pustie ziua şi noaptea, arzîndu-mă ziua 
de zăduful soarelui, care ardea chiar şi în țarina pămîntului. 


Intrînd în Alexandria, am întrebat pe un neguţător despre calea către muntele 
Fracesc, din Etiopia, dacă este departe. lar el a zis: "Cu adevărat, părinte, mare este 
lungimea căii aceleia. Căci pînă la hotarele Etiopiei şi a limbii heteului, este cale de 
douăzeci de zile, iar muntele de care întrebi este şi mai departe”. Și iarăşi l-am 
întrebat: "Cîtă hrană şi băutură ar fi nevoie spre trebuință trupească? Pentru că voiesc 
să mă duc acolo”. Răspuns-a acela: "Dacă călătoria ta va fi pe mare, nu vei zăbovi 
mult, căci nu sînt departe de aici părțile acelea; iar de te vei duce pe uscat, vei călători 
treizeci de zile”. 


Auzind acestea de la dînsul, mi-am luat apă într-o ploscă de tigvă şi puţine 
finice şi, punîndu-mi nădejdea spre Dumnezeu, am plecat la drum și am mers prin 
pustia aceea douăzeci de zile. Și mergînd n-am văzut nimic, nici fiară, nici pasăre, 
căci pustia aceea nu are vreun loc de odihnă sau hrană; pentru că ploaie sau rouă 
nicidecum nu se pogoară acolo şi nimic nu se află de mîncare în acea pustie. lar după 
acele douăzeci de zile mi s-a sfîrşit apa pe care o aveam în tigvă, asemenea şi finicii 
s-au împuținat şi am slăbit foarte, încît nu puteam merge mai departe, nici să mă 
întorc înapoi şi eram ca un mort. Și iată mi s-au arătat acei doi sihaștri, pe care mai 
înainte îi văzusem în vedenie la loan, marele stareţ. 


Acela, stînd înaintea mea, mi-au zis: "Scoală-te şi mergi cu noi". Şi sculîndu- 
mă, am văzut pe unul dintre ei plecîndu-se la pămînt și întorcîndu-se către mine, mi- 
a zis: "Voieşti să te răcoreşti?” Şi i-am zis lui: "Precum voieşti, părinte". Și mi-a 
arătat o rădăcină din seminţele pustiei și mi-a zis: "Primeşte şi mănîncă din rădăcina 


aceasta şi călătoreşte întru puterea Domnului”. Și am mîncat puţin şi îndată m-am 
răcorit şi fără de necaz s-a făcut sufletul meu, căci eram ca şi cum niciodată nu 
slăbisem. Și mi-au arătat cărarea pe care să merg spre Sfîntul Marcu, iar ei s-au dus 
de la mine. 


Eu călătorind, m-am apropiat de un munte foarte înalt, care părea că ajunge la 
înălțimile cereşti, însă nu era pe dînsul nimic altceva, fără numai ţărînă şi pietre. 
Apropiindu-mă de munte, am văzut în marginea lui marea şi am mers, suindu-mă la 
munte, şapte zile. Sosind a şaptea noapte, am văzut pe îngerul lui Dumnezeu 
pogorîndu-se din cer spre Sfîntul Marcu şi zicînd: "Fericit eşti ava Marcu și bine-ţi 
va fi! lată am adus la tine pe ava Serapion, pe care l-a dorit sufletul tău să-l vadă, de 
vreme ce pe altcineva din neamul omenesc n-ai voit să vezi!" 


Iar eu auzind acestea, m-am făcut fără de frică şi mergeam după vedenia aceea, 
pînă ce am ajuns la peştera în care vieţuia Sfîntul Marcu. Cînd m-am apropiat la ușa 
peşterii, am auzit pe Sfîntul grăind stihuri din psalmii lui David şi zicînd: O mie de 
ani înaintea ochilor Tăi, Doamne, ca ziua de ieri care a trecut, şi cealaltă parte a 
psalmului aceluia. După aceea a început, din multa bucurie duhovnicească care era 
într-însul, a grăi către sine astfel: "Fericit este sufletul tău, o, Marcu, căci, păzindu- 
te Domnul, nu te-ai întinat cu necurăţiile lumii acesteia, nici s-a robit mintea ta de 
gîndurile cele necurate. Fericit este trupul tău, că nu s-a legat cu poftele şi cu patimile 
păcatelor. Fericiţi sînt ochii tăi, pe care n-a putut să-i amăgească diavolul, prin 
vederea frumuseţilor celor străine. Fericite sînt urechile tale, că n-au auzit glasul şi 
strigarea femeiască în lumea deşartă. Fericite sînt nările tale, că n-au mirosit lucrurile 
păcatelor. Fericite sînt mîinile tale, că nu s-au ţinut, nici s-au atins de ceva din 
lucrurile omenești. Fericite sînt picioarele tale, care n-au pășit în calea ce duce la 
moarte, nici s-au pornit paşii tăi spre păcat; pentru că sufletul şi trupul tău s-au umplut 
de viaţa cea duhovnicească și s-au sfințit cu dulceaţa sfinților îngeri”. 


Şi a început iarăşi către sufletul său a grăi: "Binecuvintează, suflete al meu pe 
Domnul şi toate cele dinlăuntru meu numele cel sfint al Lui. Binecuvintează, suflete 
al meu pe Domnul și nu uita toate răsplătirile Lui. Pentru ce te mîhneşti suflete? Nu 
te teme! Nu te vei opri în temniţele iadului şi diavolii nicidecum nu vor putea să 
clevetească, pentru că nu este în tine, cu darul lui Dumnezeu, prihana păcatului. 
Tăbări-va îngerul Domnului împrejurul celor ce se tem de Dinsul şi-i va izbăvi pe ei. 
Fericită este sluga aceea, care a făcut voia Domnului său”. 


Acestea şi multe altele spunînd Cuviosul Marcu din dumnezeiasca Scriptură, 
pentru mîngiierea sufletului său și spre întărirea nădejdii celei neîndoite în 
Dumnezeu, a ieșit spre ușa peşterii ȘI, plingînd de bucurie, a grăit către mine cu 
umilință: "O, cîtă este osteneala duhovnicescului meu fiu, Serapion, care s-a ostenit 
să vadă petrecerea mea!" Şi, binecuvîntîndu-mă, m-a cuprins cu mîinile şi, sărutîndu- 
mă, mi-a zis: "Nouăzeci şi cinci de ani am petrecut în pustia aceasta şi n-am văzut 
vreun om, iar acum văd faţa ta, pe care de mult am dorit s-o văd. Şi cum nu te-ai 


lenevit să suferi atîta osteneală, ca să vii la mine? Deci, să-ţi dea Domnul nostru lisus 
Hristos plată în ziua în care va judeca tainele omenești”. 


Acestea zicîndu-le Cuviosul Marcu, mi-a poruncit să şed. Și am început eu - 
zice Serapion - a-l întreba de viaţa lui cea vrednică de laudă, iar el mi-a spus, zicînd: 
"Nouăzeci şi cinci de ani am, precum am zis, dar nici fiară, nici pasăre, nici pîine 
omenească n-am mîncat, nici cu îmbrăcăminte nu m-am îmbrăcat. Dar am pătimit 
treizeci de ani în nevoi şi necaz, de foame, de sete, de goliciune şi, mai ales, de 
năvălirile diavoleşti. În acei ani am mîncat țărînă, silindu-mă foamea, și beam apă 
din mare, cînd mă chinuia setea. Şi s-au jurat între ei diavolii pînă la o mie de ori, ca 
să mă înece în mare; şi apucîndu-mă, mă trăgeau spre părțile cele de jos ale muntelui 
acesta. lar eu mă sculam şi mă suiam la vîrful muntelui, dar ei iarăși mă tîrau, pînă 
ce n-am rămas nici cu piele pe trupul meu. Bătîndu-mă şi tîrîndu-mă strigau, zicînd: 
"Teşi din pămîntul nostru, pentru că de la începutul lumii nimeni din oameni n-a venit 
aici. Dar tu cum ai îndrăznit de ai venit?" 


După o pătimire ca aceasta de treizeci de ani, după o foame ca aceasta, sete, 
goliciune şi războaie de la diavoli, s-a vărsat darul lui Dumnezeu şi milostivirea Lui 
asupra mea cu purtarea de grijă a Lui; s-a schimbat trupul meu cel firesc şi a crescut 
păr pe el, precum şi hrană neîmpuţinată mi se aduce acum şi îngerii Domnului vin la 
mine. Şi am văzut locul Împărăției cerului şi locașurile sufletelor sfinţilor, fericirea 
cea făgăduită şi pregătită celor ce fac cele bune. Am văzut arătarea Raiului lui 
Dumnezeu şi pomul cunoștinței din care au mîncat strămoşii noştri. Am mai văzut şi 
arătarea lui Enoh şi Ilie în Rai şi nu este ceva, care să nu-mi fi arătat mie Domnul, 
din cele ce am cerut de la EI”. 


Şi am întrebat pe fericitul Marcu - zice Serapion: "Spune-mi mie, părinte, cum 
ţi-a fost venirea ta aici?" lar Sfîntul a început a-mi povesti aşa: "Eu m-am născut în 
Atena şi am învăţat filosofia, iar după ce au murit părinții mei, am zis în sine-mi: "Și 
eu voi muri precum şi părinții mei au murit; deci, sculîndu-mă, mă voi lepăda de 
bunăvoie de lume mai înainte, pînă a nu-mi veni ceasul ca să mă răpesc dintr-însa”. 
Și îndată, dezbrăcîndu-mă de haine, m-am aruncat pe o scîndură în mare, fiind purtat 
de valurile, și cu purtarea de grijă a lui Dumnezeu am sosit la muntele acesta”. 


Aşa vorbind, zice Serapion, a sosit ziua şi am văzut trupul lui, că era cu peri 
acoperit peste tot ca o haină şi m-am înspăimîntat şi tremuram de frică, de vreme ce 
nu se putea vedea într-însul nicidecum cuviință omenească şi după nimic nu se putea 
cunoaşte că este om, fără numai după glasul şi după cuvintele ce ieşeau din gura lui. 
Iar el, văzîndu-mă că mă tem, mi-a zis: "Nu te înspăimînta de vederea trupului meu, 
că este trup stricăcios luat din pămînt". Și m-a întrebat, zicînd: "Oare lumea stă în 
legea lui Hristos, după cel mai dinainte obicei?" Iar eu i-am zis lui: "Cu darul lui 
Hristos, mai bine este astăzi decît în vremurile de mai înainte". Iarăşi m-a întrebat: 
"Mai este oare slujirea de idoli şi prigonire asupra creştinilor pînă acum?" I-am 
răspuns: "Cu ajutorul sfintelor noastre rugăciuni a încetat prigonirea, şi slujirea de 
idoli nu mai este”. Şi s-a bucurat bătrînul cu bucurie mare, auzind acestea. Apoi iarăşi 


m-a întrebat: "Mai sînt oare sfinți în lume, ca să facă minuni, precum a zis Domnul 
în Evanghelie: De veți avea credinţă cit un grăunte de muștar, veți zice muntelui 
acestuia, treci de aici şi te aruncă în mare și va fi vouă?" 


Zicînd Sfîntul acestea, deodată s-a ridicat muntele şi s-a pornit de la locul său, 
ca de cinci mii de coți şi s-a dus în mare. Plecîndu-se Sfîntul Marcu și văzînd muntele 
pornind, a făcut cu mîna spre dînsul, zicîndu-i: "Ce ai făcut tu, munte? Nu ţi-am zis 
să porneşti, ci am vorbit cu fratele; deci, tu stai la locul tău". Zicînd el acestea, a stat 
iarăşi muntele la locul său. Eu, văzînd aceasta, am căzut cu faţa la pămînt de frică. 
Iar el, apucîndu-mă de mînă, m-a ridicat şi, sculîndu-mă, mi-a zis: "N-ai văzut, cred, 
nişte minuni ca acestea în zilele tale!" 


Eu am zis: "Nu, părinte". lar el, suspinînd, a plîns cu amar şi a zis: "Amar 
pămîntului că pe el creştinii numai cu numele se numesc creştini, iar cu faptele sînt 
departe!" Şi iarăși a zis: "Bine este cuvîntat Dumnezeu, Cel ce m-a adus la locul 
acesta sfînt, ca să nu mor în patria mea și să mă îngrop în pămîntul cel necurat şi plin 
de greşeli”. 


Petrecînd ziua aceea în cîntări de psalmi şi în duhovnicească vorbire și 
făcîndu-se seară, Sfîntul mi-a zis: "Frate Serapioane, oare nu este vremea ca, după 
rugăciune, să gustăm ceva?" Iar eu nu i-am răspuns. Și îndată, ridicîndu-și mîinile 
spre cer, a început a citi psalmul acesta: Domnul mă paşte și nimic nu-mi va lipsi... 
Iar după sfîrşitul psalmului, întorcîndu-se spre peşteră, a strigat grăind: "Pune, frate, 
masa!" Şi iarăşi a zis către mine: "Să intrăm şi să ne împărtăşim din masa pe care 
Dumnezeu ne-a trimis-o". lar eu m-am minunat şi m-am înspăimîntat, că toată ziua 
pe nimeni n-am văzut în peşteră, fără numai pe Sfîntul Marcu singur; iar el către un 
necunoscut poruncește să-i pună masă. 


Intrînd noi în peşteră, am văzut masa, două scaune şi două pîini calde şi moi 
erau puse înainte și multe poame, doi peşti fripți, verdeţuri curate, măsline, finice, 
sare şi un vas plin cu apă mai dulce decît mierea. Şezînd noi, Sfîntul Marcu a zis: 
"Binecuvintează, fiule Serapioane". lar eu am zis: "lartă-mă, părinte!" Atunci sfîntul 
a zis: "Doamne, binecuvintează!" Şi am văzut din cer o mînă întinsă aproape de masă, 
însemînd cu crucea cele puse înainte. lar după ce am mîncat, a zis: "Ia, frate, acestea 
de aici!" Şi îndată cu o nevăzută mînă s-a luat masa. lar eu de amîndouă mă minunam: 
şi de sluga cea nevăzută - căci îngerul Domnului cel fără de trup, cu porunca lui 
Dumnezeu slujea celui ce era înger în trup, adică Cuviosului Marcu - şi că în toate 
zilele vieții mele n-am gustat aşa fel de pîine dulce şi din acea hrană, nici n-am băut 
o apă dulce ca aceasta, precum era la acea masă. 


Atunci, Sfîntul mi-a zis: "Văzut-ai, frate Serapioane, cîte bunătăți trimite 
Dumnezeu robilor săi? Pentru că în toate zilele îmi trimite Dumnezeu o pîine şi un 
peşte. Iar astăzi, pentru tine, mi s-a îndoit masa; căci două pîini şi doi peşti ne-a trimis 
ŞI cu o masă ca aceasta în toate zilele mă hrăneşte Domnul, pentru pătimirea mea cea 
dintii. Pentru că treizeci de ani, precum ţi-am spus mai înainte, petrecînd în locul 


acesta, nici o rădăcină de buruiană nu găseam, cu care aș fi putut să mă hrănesc, 
suferind de foame şi de sete. Apoi de mare nevoie mîncam ţărînă şi beam apă amară 
din mare şi am umblat gol şi desculț; și mi-au căzut degetele de la picioare, de ger şi 
de cumplitul zăduf şi soarele mi-a ars trupul. Zăceam cu fața la pămînt ca un mort şi 
diavolii mă munceau ca pe un părăsit de Dumnezeu; iar eu cu ajutorul lui Dumnezeu 
pe toate acestea le răbdam, pentru dragostea Lui cea dumnezeiască. 


lar după ce s-au sfîrşit acei treizeci de ani ai pătimirii mele, cu porunca lui 
Dumnezeu mi-a crescut păr şi, ca o haină, mi-a acoperit toate mădularele. Şi de atunci 
pînă acum, diavolii n-au mai putut să se apropie de mine, foamea şi setea nu mă 
stăpîneşte, nici gerul și nici zăduful nu mă supără şi pe lîngă toate acestea de nimic 
n-am bolit. Iar astăzi se sfîrşeşte măsura vieții mele și te-a trimis Dumnezeu aici şi 
cu sfintele tale mîini să-mi îngropi smeritul meu trup”. 


După un ceas Sfîntul iarăşi mi-a zis: "Frate Serapioane, să petreci noaptea 
aceasta fără somn, pentru despărțirea mea". Şi am stat amîndoi la rugăciune, cîntînd 
psalmii lui David. După aceea, mi-a zis Sfîntul: "Frate Serapioane, după plecarea 
mea, să-mi pui trupul meu în peştera aceasta cu pacea lui Hristos şi să astupi ușa cu 
pietre şi să te duci la locul tău şi aici să nu rămii”. lar eu, închinîndu-mă Sfîntului, 
rugîndu-l, i-am zis: "Părinte, roagă-te lui Dumnezeu, să mă ia împreună cu tine şi să 
merg unde vei merge tu". Iar Sfîntul, răspunzând, mi-a zis: "În ziua veseliei mele nu 
plînge, ci mai ales te veseleşte, că ţi se cade să te întorci la locul tău. lar Domnul, 
Care Te-a adus aici, să-ți dăruiască mîntuire pentru osteneala ta cea plăcută Lui. Şi 
să ştii că nu pe aceiași cărare pe care ai venit aici, va fi întoarcerea ta, ci cu altă 
neobișnu-ită călătorie vei ajunge la locul tău”. 


Apoi Sfîntul Marcu, după ce a tăcut puţin, a început a zice: "Frate Serapioane, 
plăcută îmi este ziua aceasta, mai mult decît zilele vieții mele, pentru că astăzi se 
desparte sufletul meu de pătimirile cele trupeşti şi merge să se odihnească în 
locaşurile cele cerești. Astăzi se odihneşte trupul meu de multe dureri şi osteneli; 
astăzi mă primeşte odihna mea cea luminată”. 


Acestea zicînd el, s-a umplut peştera de o lumină mai luminoasă decît soarele 
şi s-a umplut muntele acela de o mireasmă de aromate. Luîndu-mă de mînă Sfîntul 
Marcu, a zis astfel: "Rămiîi peșteră, în care am petrecut cu trupul meu, slujind lui 
Dumnezeu în vremelnica mea viaţă; iarăşi va petrece în tine, care ai fost casă 
durerilor, ostenelilor şi nevoilor, trupul meu cel mort, pînă la învierea cea de obşte. 
Iar 'Tu, Doamne, desparte-mă de trupul meu, căci pentru Tine am răbdat foamea, 
setea, goliciunea, gerul, zăduful şi toată strîmtorarea. Însuţi, Stăpîne, îmbracă-mă cu 
haina slavei, în ziua înfricoşată a venirii Tale. Odihniţi-vă de acum ochii mei, care n- 
ați dormitat în rugăciunile cele de noapte; odihniţi-vă picioarele mele cele ostenite 
de stările cele de toată noaptea. Mă duc din viața aceasta vremelnică, iar tuturor celor 
ce rămîn pe pămînt, le doresc să se mîntuiască. 


Mîntuiţi-vă, pustnicilor, care rătăciți în peşteri şi în munţi pentru Dumnezeu! 
Mîntuiţi-vă, nevoitorilor, care pentru împărăția cerurilor cea cu anevoie, răbdaţi toată 
nevoia! Mîntuiţi-vă, legaţii lui Hristos, cei închişi pentru dreptate, care nu aveţi 
mîngiiere decît numai pe unul Dumnezeu! Mîntuiţi-vă, lavre, cele ce slujiți lui 
Dumnezeu ziua şi noaptea! Mîntuiţi-vă, sfinte biserici, cele ce sînteți curăţire a 
păcătoşilor! Mîntuiţi-vă, preoţii Domnului, mijlocitori către Dumnezeu pentru 
oameni! Mîntuiţi-vă, fini împărăției lui Hristos, care v-aţi făcut fiu lui Hristos prin 
Sfîntul Botez! Mîntuiţi-vă, iubitorilor de Hristos, cei ce primiţi pe străini ca pe însuși 
Hristos! Mîntuiţi-vă, milostivilor, cei vrednici de milă. Mîntuiţi-vă, cei bogați în 
Domnul care sînteți făcători de bine! Mîntuiţi-vă, cei săraci pentru Domnul! Mîntuiţi- 
vă, binecredincioşilor împărați şi domni, care, cu dreptate şi cu milostivire, faceţi 
judecățile! Mîntuiţi-vă, pustniciu cei smeriţi, şi nevoitorii cei iubitori de osteneală. 
Mîntuiţi-vă toţi cei ce vă iubiţi unul pe altul, întru Hristos. Mîntuieşte-te, pămîntule, 
şi toţi cei ce viețuiesc pe tine, prin pacea şi dragostea lui Hristos”. 


După ce a zis acestea Sfîntul Marcu, întorcîndu-se către mine, m-a sărutat, 
zicîndu-mi: "Mîntuiește-te şi tu, frate Serapioane! Hristos, pentru Care, cu nădejde, 
ai suferit osteneala aceasta, să-ți dea plată după osteneala ta, în ziua venirii Lui”. Şi 
iarăşi mi-a zis: "Frate Serapioane, te jur cu Domnul nostru lisus Hristos, Fiul lui 
Dumnezeu, ca să nu iei ceva de la smeritul meu trup, nici chiar un fir de păr. Nici să 
se apropie de el îmbrăcăminte de haine, ci perii cu care m-a îmbrăcat Dumnezeu, să 
fie trupului meu spre îmbrăcare, iar tu să nu petreci aici”. 


Aceasta zicînd Sfîntul, şi eu tînguindu-mă, s-a auzit un glas din cer, zicînd: 
"Aduceţi-Mi vasul cel ales din pustie. Aduceţi-Mi pe lucrătorul dreptăţii, pe creştinul 
cel desăvîrşit şi pe credinciosul rob. Vino, Marcu! Vino, de te odihnește în lumina 
bucuriei şi în duhovniceasca viață!" Şi a grăit către mine Sfîntul: "Să plecăm 
genunchii, frate”. Și i-am plecat. Apoi am auzit un glas îngeresc, grăind către 
Cuviosul: "Intindeţi mîinile tale”. 


Pe acest glas auzindu-l eu - zice Serapion - m-am sculat îndată şi uitîndu-mă 
am văzut sufletul Sfîntului Marcu, dezlegîndu-se din legăturile trupeşti și acum de 
mîini îngereşti cu haină albă luminoasă acoperindu-se şi suindu-se la ceruri. Încă am 
văzut şi calea văzduhului către cer şi acoperămîntul cerului descoperindu-se. Apoi 
am văzut cetele diavoleşti stînd lîngă drum gata şi am auzit un glas îngeresc grăind 
către diavoli: "Fugiţi, fiii întunericului, de la faţa luminii dreptăţii!" Însă a fost oprit 
în văzduh sfîntul lui suflet, ca un ceas şi a venit un glas din cer către sfinții îngeri, 
zicînd: "Luaţi şi aduceţi aici, pe cel ce a ruşinat pe diavoli”. 


Iar după ce sufletul Cuviosului a trecut de cetele diavoleşti fără de vătămare, 
pe cînd se apropia spre cerul cel deschis, am văzut ca o asemănare de mînă dreaptă 
întinsă pe cer şi primind sufletul cel fără prihană. Apoi acea vedenie s-a ascuns din 
ochii mei şi nimic n-am mai văzut, fiind la al şaselea ceas din noapte. 


Deci am îngrijit şi am așezat cinstitul trup al Sfîntului Marcu, petrecînd toată 
noaptea în rugăciune. lar după ce s-a făcut ziuă, am săvîrșit obişnuita cîntare de laudă 
asupra trupului, sărutîndu-l cu lacrimi de bucurie; apoi l-am pus în peșteră şi am 
astupat uşa peşterii cu pietre. După rugăciunile cele din destul, m-am pogorit din 
munte, rugîndu-mă lui Dumnezeu şi chemînd pe Sfîntul să-mi fie ajutor, într-acea 
ieşire din pustia cea înfricoşată și neumblată. lar după apusul soarelui, şezînd eu să 
mă odihnesc, iată cei doi sihaştri, care mai înainte mi se arătaseră, mi-au stat înainte, 
zicîndu-mi: "Cu adevărat, frate Serapioane, ai îngropat astăzi trupul unui fericit 
părinte, căruia nu-i este vrednică toată lumea. Deci, sculîndu-te, să călătoreşti 
noaptea pentru că aerul este răcoros; căci ziua nu se poate umbla cu înlesnire din 
cauza zădufului celui mare al soarelui”. 


Iar eu, sculîndu-mă, i-am urmat şi am călătorit cu dînșiui pînă dimineaţa. lar 
cînd începea să răsară ziua, mi-au zis: "Frate Serapioane, mergi cu pace la ale tale şi 
te roagă Domnului Dumnezeu". Mergînd eu nu departe de dînşii, mi-am ridicat ochii, 
căutînd înaintea mea, şi m-am văzut sosit înaintea ușii bisericii din mănăstirea 
părintelui loan, marele stareţ. Şi minunîndu-mă, am preamărit pe Dumnezeu cu mare 
glas şi mi-am adus aminte de cuvintele Sfîntului Marcu, care îmi zisese că nu pe 
aceiaşi cale pe care am mers la dînsul, îmi va fi întoarcerea de la dînsul. Şi am crezut, 
că eram purtat cu rugăciunile sfîntului. Apoi am mărit mila preabunului Dumnezeu, 
pe care a făcut-o cu mine nevrednicul, prin rugăciunile şi mijlocirile Cuviosului 
Părintelui nostru Marcu, credinciosul robul Său. 


Auzindu-mi glasul Cuviosul Ioan, a ieşit la mine degrabă şi a zis: "S-a întors 
la noi în pace cu Dumnezeu, Cuviosul Serapion". Şi am intrat în biserică, apoi am 
spus starețului și ucenicilor lui toate cele ce se făcuseră şi toți au preamărit pe 
Dumnezeu. Şi a zis către mine starețul: "Cu adevărat, frate, acela a fost desăvîrşit 
creştin, dar noi numai cu numele ne numim creștini, iar cu faptele stăm departe de 
adevărata creștinătate. Însă Iubitorul de oameni și milostivul Dumnezeu, Cel ce a 
primit pe Sfîntul Marcu, plăcutul Său, în curţile cele veşnice ale Împărăției cerurilor, 
Acela să ne acopere şi pe noi şi toată sfînta sa sobornicească şi apostolească Biserică 
cu aripile Sale, de toate meșteşugirile diavoleşti și totdeauna să fie cu noi smeriţii 
robi Săi, să ne povăţuiască spre împlinirea voii Lui celei sfinte şi dumnezeiești, ca 
să urmăm şi noi marilor Sfinți Părinţi, cuvioşilor părinților noştri. Ca şi noi, întru 
înfricoşata zi a judecății, să cîştigăm milă, împreună cu Cuviosul Marcu, marele 
părinte; cu rugăciunile Preacuratei Stăpînei noastre Născătoare de Dumnezeu şi cu 
ale tuturor sfinților celor ce au plăcut Domnului nostru lisus Hristos. Căruia 1 se 
cuvine toată slava, împreună cu Tatăl şi cu Preasfîntul, bunul şi de viață făcătorul 
Duh, acum şi pururea şi în vecii nesfîrșiți”. Amin. 


10.POMENIREA CUVIOSULUI PUPLIE MONAHUL 
(5 APRILIE) 


Acest cuvios a fost în părțile Egiptului, pe vremea împărăției lui Iulian 
Paravatul. Acel împărat păgîn din Persia, a trimis pe diavol în părțile Apusului, ca 
să-i aducă veste de acolo. Mergînd diavolul în locul acela, unde petrecea cuviosul 
Puplie monahul, a stat în acel loc zece zile nemișcat, neputînd să se ducă mai departe. 
Căci cuviosul, simțind pe diavol că trece pe acolo, a stat la rugăciune şi n-a încetat 
să se roage ziua și noaptea, ridicîndu-și mîinile în sus şi s-a întors diavolul fără nici 
o ispravă la Iulian. 


ŞI a zis către dînsul Iulian: "Pentru ce ai zăbovit atîta vreme?" Diavolul i-a 
răspuns: "Da, am zăbovit şi fără de ispravă la tine m-am întors, că am aşteptat zece 
zile, pînă ce a încetat Puplie monahul de la rugăciune, ca să pot trece acel loc şi nimic 
sporind, m-am întors". Atunci păgînul lulian a zis cu mînie către diavol: "Cînd mă 
vol întoarce de la război, voi face izbîndire acelui monah". Și nu după multe zile a 
fost ucis cu nevăzuta putere a lui Dumnezeu, lulian depărtatul. Şi îndată, un voievod 
din cei ce era cu dînsul, vînzîndu-şi toate averile sale şi împărțindu-le la săraci, a 
mers la Cuviosul Puplie şi, lepădîndu-se de lume, s-a făcut monah ales. Iar Puplie 
Cuviosul prin îndestulată vreme, desăvîrşit plăcînd lui Dumnezeu, s-a mutat de aici. 


11.CUVIOASA TEODORA DIN TESALONIC 
(5 APRILIE) 


Această cuvioasă a fost născută în insula Eghina, din părinți creştini 
drepteredincioşi, Antonie şi Hrisanta, a căror dreaptă credinţă și faptă bună a fost 
arătată în acea vreme, cînd Biserica lui Hristos se tulbura de eresul iconoclasmului, 
în împărăţia lui Mihail Valvos, de care eres nu numai nu s-a vătămat acea bună 
doime; ci, ca o lumină în întuneric prin dreapta credinţă a luminat. 


Din nişte părinţi ca aceştia fiind născută fericita Teodora, după creşterea sa, a 
fost dată după bărbat şi a născut o fucă. După aceea, din cauza năvălirii barbarilor, 
s-a mutat în cetatea Tesalonic, unde, crescînd pe fiica sa, a făcut-o mireasa lui 
Hristos. După ce a murit bărbatul ei, a intrat în mănăstirea de fecioare, la fiica sa și 
s-a tuns în rînduiala monahicească. Prin viaţa sa îmbunătățită, prin pustniceștile 
nevoinţe şi ostenelile ascultării, atît a plăcut lui Dumnezeu, încît, nu numai în viață 
ci şi după moartea sa, multe minuni a făcut. 


Trecînd după moartea sa cîţiva ani şi murind egumena mănăstirii aceleia, s-a 
pus trupul ei mort, în mormînt aproape de sfînta fecioară; şi cînd s-a descoperit 
mormîntul aceleia, atunci au putut să vadă toți cei ce erau acolo, o minune mare. Căci 
Cuvioasa Teodora, după mulți ani de la sfîrşitul său, mişcîndu-se, ca și cum ar fi fost 
vie, a făcut puţin loc egumenei ce se aşeza lîngă dînsa, dînd locul cel mai larg 
povăţuitoarei sale, cum şi smerenia sa arătîndu-şi după moarte; şi toți văzînd acest 
lucru s-au înspăimîntat și au strigat: "Doamne, miluieşte!" Încă şi mir mirositor şi 
tămăduitor izvora din sfintele ei moaşte şi se făceau tămăduiri multe, prin ungerea 
cu acel mir: diavolii se izgoneau, orbii vedeau şi toate neputinţele se vindecau, întru 
slava lui Hristos Dumnezeu. Amin. 


12. VIAȚA SFÎNTULUI EUTIHIE, PATRIARHUL 
CONSTANTINOPOLULUI 


(6 APRILIE) 


Țara Frigiei şi satul ce se numea dumnezeiesc, a fost patria Sfintului Eutihie, 
pe care el îngrădindu-l cu ziduri de piatră, a zidit o biserică mare în numele Sfinților 
patruzeci de Mucenici şi a făcut acolo locaş de rugăciune pentru călugări, care 
petreceau viața îngerească în rînduiala monahicească, pentru ca nu numai cu numele, 
ci şi cu lucrul să fie satul acela dumnezeiesc şi s-a întemeiat ca o cetate puternică, cu 
sîrguința sfîntului. Părinţii lui au fost Alexandru, ostaş şi Sinezia, fiica unui cinstit şi 
îmbunătățit preot Isihie, care slujea în biserica Augustopoliei. 


Sinezia, cînd purta în pîntece pe acest drepteredincios rod, odihnindu-se într- 
o noapte, a văzut o lumină negrăită strălucind şi s-a înspăimîntat, apoi gîndea în sine, 


ce să însemne aceasta. Dar a fost ca o însemnare a luminii celei duhovniceşti, care 
avea să se nască dintr-însa, adică a luminătorului multora, care erau în întunericul 
rătăcirii. Pentru că Domnul pe robul său, precum altădată pe Ieremia Proorocul, mai 
înainte de a ieşi din pîntecele maicii sale, l-a sfințit şi l-a însemnat să fie mare 
Arhiereu şi lumina lumii. Și s-a botezat pruncul de moşul său mai sus amintit, adică 
de prezbiterul Isihie, şi l-a dat la învățătura cărții, căci se arătau din copilăreasca lui 
vîrstă semnele rînduielii ce avea să fie în el. Pentru că pruncii ce erau de o seamă cu 
el, mulți învățau la prezbiteriul acela, jucîndu-se și scriindu-și numele pe ziduri, 
numindu-se unii prezbiteri, alții cu alte dregătorii, iar acest fericit prunc şi-a scris 
vrednicia patriarhiei lui astfel: Eutihie Patriarhul, ca şi cum proorocea, adeverind 
cinstea patriarhiei, ce era să 1 se dea de la Dumnezeu. 


Cînd era de doisprezece ani, a fost trimis de părinți şi de moşul lui la 
Constantinopol pentru învățătura cea mai mare. Acolo sporind bine în înțelepciunea 
cea din afară, pe mulți covîrşindu-i, s-a convins că înțelepciunea din afară nu este de 
sus pogorită după cuvintele Sfîntului Apostol Iacov; ci pămintească, sufletească, 
diavolească - care caută adică bunătăți pămînteşti, slujind poftelor în simțţirile 
trupești, cele iubitoare de desfătări ale sufletului, şi urmînd mîndriei diavolului -, care 
nu le aduce iubitorilor săi nici un rod duhovnicesc. Iar înțelepciunea cea de sus este 
curată mai întîi, după aceea pașnică, blîndă, bineascultătoare, plină de milă şi de 
rodurile cele bune, cu care satură pe iubitorii ei. 


Deci, înțelepciunea care se coboară de sus, căutînd-o acest binecunoscător 
tînăr cu sîrguință şi cu minte bărbătească, apoi aflînd-o, a pus sfat bun în mintea sa, 
ca nu lumii, ci lui Dumnezeu să slujească în ceata monahicească. Deci, ajungînd la 
vîrsta şi la anii bărbatului desăvîrşit la călugărie gîndind în minte cu neschimbat scop, 
i s-a întîmplat, după rînduiala lui Dumnezeu, puţină împiedicare, care l-a oprit oarece 
vreme de la rînduiala mona-hicească. Aceasta s-a întîmplat astfel: Mitropolitul cetății 
Amasia şi alți oarecare din cei cinstiți au silit pe fericitul cu mare rugăminte, chiar şi 
fără de călugărie să primească episcopia cetăţii Lazichia. Deci fericitul Eutihie, 
supunîndu-se voii mitropolitului și celorlalți ca lui Dumnezeu, s-a dat pe sine ca un 
miel celui cel tunde, arhiereului Amasiei, care venise la Constantinopol pentru 
oarecare trebuințe bisericeşti şi luîndu-l l-a dus în biserica Preacuratei Fecioare 
Născătoare de Dumnezeu, ce se numea Urbikiul, căci fusese ridicată cîndva de către 
Urbikie, voievodul Răsăritului. Acolo la un loc deosebit, i-a tuns pe ei pentru ierarhia 
bisericească. lar cînd se tundea el, din întîmplare i-au căzut toți perii în sfinta apă din 
cristelniță și grăiau cu mirare cei ce erau de față, că ceea ce l-a născut cu 
duhovnicească naștere (adică cu Botezul) aceea singură 1-a fost primitoare în ierarhie, 
primind într-însa perii lui. 


După aceasta a fost hirotonisit diacon, apoi prezbiter, în al treizecilea an al 
vieții sale. Şi acum fiind aproape de primirea vredniciei episcopiei, rînduind purtarea 
de grijă a lui Dumnezeu cele mai bune pentru robul Său, în vremea cea viitoare a 
schimbat acest sfat şi s-a dat altui bărbat acea episcopie a Lazichiei. Sfîntul Eutihie, 
avînd scopul cel mai dinainte spre călugărie, s-a dus într-una din mănăstirile Amasiei 


şi s-a îmbrăcat în călugăreasca rînduială. Mănăstirea aceea era zidită de sfinții bărbați 
Meletie, Uranie şi Selevchie care fuseseră odată episcopi, fiecare la vremea sa, ai 
Bisericii din Amasia și în sfințenia lor au odihnit întru Domnul, dînd din mormintele 
lor tămăduiri bolnavilor, prin minuni. Și se povesteşte de acel mare Selevchie, că în 
viaţa sa fusese făcător de minuni. Pentru că odată, cuprinzînd ţara aceea o foamete 
mare şi alergînd la Sfîntul Selevchie, pentru hrană, mulțime fără număr de săraci şi 
scăpătaţi, el şi-a deșertat toate hambarele. Împărţitorul de grîu nemaiavînd ce să 
împartă la cei ce cereau şi nesuferind supărările de la dînșii, s-a dus la sfîntul şi i-a 
dat cheile. Iar el luînd cheile, le-a pus pe patul său și toată noaptea s-a rugat lui 
Dumnezeu să nu omoare cu foame pe poporul său, ci să le trimită hrană cu 
atotputernica Sa mînă. 


A doua zi s-a găsit hambarul atît de plin de grîu, încît nici uşile nu erau cu 
putință a se deschide. Lua poporul fără de opreală, cît le trebuia şi cît putea să ia şi, 
luîndu-se din grîu, nu se împuţina. ȘI cîți luau cu măsură şi cu număr, acel număr de 
măsuri s-a găsit scris foarte mare, (adică o sută de mii de măsuri) din grîul scos din 
hambarele lui Selevchie, care îl înmulțise Dumnezeu cu rugăciunile aceluia. Acestea 
despre Sfîntul Selevchie. Iar mormîntul Sfîntului Uranie, care a împodobit odată 
scaunul în Iberia și s-a îngropat acolo, asemenea s-a aflat dînd tămăduiri de toate 
neputinţele. De niște bărbaţi ca aceştia a fost zidită mănăstirea Amasiei, în care, după 
aceea Cuviosul Eutihie, primind asupra sa îngerescul chip cu îmbrăcăminte 
călugărească, şi-a încins mijlocul cu adevărul; apoi a luat armele lui Dumnezeu, a 
fost pus arhimandrit al tuturor mănăstirilor din mitropolia Amasiei şi ales povăţuitor 
al călugărilor. 


În acea vreme împărăţea Iustinian cel Mare, de către care au fost chemaţi 
arhiereii la al cincilea Sinod din toată lumea. Şi se întîmplase atunci că mitropolitul 
Amasiei era cuprins de o boală şi l-a rugat pe Cuviosul Eutihie Arhimandritul, ca să 
se ducă în locul lui la Sinod în Constantinopol. Deci, gătindu-se fericitul de cale, i s- 
a arătat în vis o vedenie în acest fel: Degetul lui Dumnezeu îl vedea întins pe tăria 
cerului, spre muntele ce era deasupra mănăstirii lui, care era foarte înalt și avea pe el 
o biserică de rugăciune a Sfîntului mucenic Talaleu. Deci, arătînd degetul lui 
Dumnezeu înălțimea muntelui, s-a auzit un glas de sus, zicînd către Eutihie: "Acolo 
vei fi episcop”. 


Deșteptîndu-se din somn, se minuna de vedenia aceea şi nu se pricepea ce va 
fi aceasta. lar aceea însemna cinstea cea înaltă a patriarhiei Constantinopolului, la 
care avea să se ridice, prin bunăvoința lui Dumnezeu. lar după ce s-a dus la 
Constantinopol, Prea sfinţitul patriarh Mina, fund bătrîn şi aproape de sfîrşit, văzînd 
pe fericitul Eutihie, a zis în chip proorocesc despre dînsul către clerul său, că acela 
are să fie patriarh după dînsul şi i-a poruncit, ca să locuiască în casele cele 
patriarhiceşti şi cu dragoste vorbea cu dînsul, îndulcindu-se cu cuvintele lui cele de 
Dumnezeu insuflate. Apoi l-a trimis la împărat, vestindu-i aceluia mai înainte despre 
buna pregătire şi despre buna purtare a bărbatului aceluia. Din întîmplare era în 
ceasul acela oarecare din eretici înaintea împăratului. Aceia au început a pune 


întrebări sfîntului despre dogmele credinței şi n-au putut să stea împotriva 
înțelepciunii lui şi a duhului cu care grăia. lar întrebarea le era aceasta: "Oare se cade 
să-i anatemizeze pe eretici după moartea lor?” Adică grăiau că asupra acelora care 
după moarte au fost cunoscuţi ca eretici, nu se cade a pune anatema. lar Sfîntul 
Eutihie grăia împotrivă: "Cu adevărat, pe eretici se cade şi după moarte a-i pedepsi 
cu anatema". Şi a adus din scriptura lui losie, împăratul Ierusalimului, cum că oasele 
închinătorilor de idoli celor morți, după mulţi ani le-a scos din morminte şi le-a ars 
cu foc. Deci, asemenea şi pe eretici, după moartea lor, se cuvine a-i pedepsi. Din acel 
ceas Cuviosul Eutihie era iubit de împărat şi de toţi cinstit şi lăudat. 


În acea vreme Sinodul încă neadunîndu-se, s-a îmbolnăvit preasfinţitul 
patriarh Mina, fiind plin de zile, şi s-a dus către Domnul. Mulţi din duhovniceasca 
rînduială căutau acea cinste la împărat, cu daruri şi cu mijlociri. Împăratul, a cărui 
inimă era în mîinile lui Dumnezeu, gîndea la Fericitul Eutihie şi a poruncit unuia din 
sfetnicii săi, bărbat cinstit, cu numele Petru, ca să păzească cu cinste pe 
Arhimandritul Amasiei, ca să nu fugă în taină din Constantinopol, ferindu-se de lauda 
omenească. Atunci 1 s-a arătat Sfîntului o altă vedenie în vis, pe care singur mai pe 
urmă a spus-o casnicilor săi: "Mi se părea că vedeam o casă mare şi prealuminoasă 
şi într-însa era un pat aşternut cu podoabe de mare preţ. Şi şedea o femeie cinstită pe 
patul acela, cu numele Sofia, care chemîndu-mă la sine, mi-a arătat podoabele sale. 
Atunci am văzut îndată acoperămîntul casei plin de zăpadă şi pe un prunc care stătea 
în zăpadă cu numele Soteric care era gata să alunece şi să cadă Jos de pe acoperămînt. 
Iar eu, apucîndu-l, l-am coborit de pe acoperămînt, l-am izbăvit din zăpadă şi l-am 
salvat de la cădere". Această vedenie a avut-o el în noaptea dinaintea alegerii lui la 
patriarhie, care s-a împlinit îndată. 


Pentru că acea cinstită femeie pe care o văzuse, cu numele Sofia, nu însemna 
altceva decît Sfînta Sofia soborniceasca Biserică a Constantinopolului. lar podoabele 
ei însemnau bisericeștile lucruri în timp ce pruncul Soteric, care era gata să cadă de 
pe acoperămînt, însemna dogmaticeasca mărturisire, care era aproape de eretica 
alunecare şi cădere, avînd trebuinţă de grabnicul ajutor al bunului păstor. Şi împăratul 
a avut o dumnezeiască descoperire despre Cuviosul Eutihie, precum singur împăratul 
a spus suitei sale şi la tot clerul Bisericii celei mari, zicînd cu jurămînt: "Fiind eu în 
biserica Sfîntului Apostol Petru din Atira, la rugăciune, am dormitat și am văzut pe 
verhovnicul Apostol arătînd cu mîna spre Eutihie, zicînd către mine: "Acesta să se 

aşeze episcop la voi"". 


Aceasta auzind-o toți, într-un glas au strigat: "Vrednic este! Vrednic este!" Şi 
Sfîntul Eutihie a fost ridicat la scaunul patriarhiei Constantinopolului după voirea și 
descoperirea lui Dumnezeu în al patruzecilea an al vieții sale. Iar la începutul 
patriarhiei lui, adunîndu-se Sfinții Părinţi în Constantinopol, s-a făcut Sinodul al 
cincilea din toată lumea, la care a fost Vigilie, papă al Romei celei vechi, Apolinarie, 
patriarhul Alexandriei, Domnos al Antiohiei, care împreună cu preasfințitul Eutihie, 
Patriarhul Romei celei noi şi cu ceilalți Sfinți Părinţi, au întărit dreapta credință dînd 
anatemei pe eretici şi a lor socotinţă rău credincioasă. 


Deci, îndreptînd bine Sfîntul Eutihie Biserica lui Hristos, a ridicat prigonire 
diavolul asupra sa, prin eretici şi slujitorii săi. Pentru că, după cîţiva ani, împăratul 
Iustinian s-a înduplecat de nişte eretici, fiind amăgit în taină de dînșii și, sub chipul 
dreptei credinţe, a început a semăna eresul aftartodochiților, adică al socotitorilor de 
nestricăciune, zicînd că trupul lui Hristos, şi mai înainte de moarte și de învierea Sa, 
a fost nestricăcios, fiind nesupus omeneștilor pătimiri, pentru unirea dumnezeirii cu 
dînsul. Prin acea eretică socoteală, împăratul tulbura Biserica, silindu-i pe toți ca să 
creadă ca dînsul şi să mărturisească. Şi se împotrivea lui preasfințitul Patriarh 
Eutihie, spunîndu-i că o învăţătură ca aceea nu este a Bisericii celei drept 
credincioase, ci a ereticilor. Şi dovedea din dumnezeieştile Scripturi şi din Sfinţii 
Părinți, că trupul lui Hristos în toate a fost asemenea stricăcios ca al nostru, afară de 
păcat, şi se afla sub pătimire. Pentru că, născîndu-se din Preacurata Fecioară, S-a 
înfăşat în scutece şi cu lapte S-a hrănit, tăiere împrejur a suferit şi în toată viaţa Sa 
de pe pămînt avea trebuință de hrană şi de băutură. Cum ar fi suferit un trup 
nestricăcios și nesupus la patimi, piroane și suliță pentru noi? Numai prin aceasta 
cunoaștem că este nestricăciunea Lui, că a fost slobod de stricăciunea păcatului şi în 
mormînt nu S-a stricat. Însă împăratul nu numai că nu voia să asculte învățătura 
credincioasă a patriarhului, dar încă îl silea în tot chipul, ca să se învoiască la acea 
nesocotinţă, dar nevrînd patriarhul să încuviinţeze credinţa aceea a împăratului, s-a 
mîniat asupra lui foarte tare. 


Mai pe urmă, după împotrivirile cele multe de amîndouă părțile, împăratul 
Iustinian, fiind îndemnat de eretici şi mai ales de eparhii Eterie şi Adeia, a strîns o 
adunare fărădelege din episcopii cei de un gînd cu ei, şi a fost asta în anul al 
doisprezecelea al patriarhiei lui Eutihie. Și, purtînd clevetiri mincinoase cu mărturii 
asupra celui nevinovat şi sfint, a făcut asupra lui judecată nedreaptă şi a izgonit de 
pe scaun pe păstorul cel bun, pe bărbatul cel sfînt, pe drepteredinciosul arhiereu 
Eutihie. Iar în locul lui a ales pe mincinosul păstor loan, ce se numea scolastic, 
răucredincios şi clevetitor de oameni. lar Sfîntul Eutihie, pe 22 Ianuarie, la pomenirea 
Sfîntului Apostol Timotei, a fost scos de mîinile ostașilor din biserică. Pentru că 
Eterie eparhul, mergînd cu arme şi cu săbii ca o fiară cumplită răcnind, a poruncit să 
tragă afară cu sila pe sfîntul şi singur l-a dezbrăcat de arhiereştile veşminte şi l-a 
trimis la izgonire în țara Amasiei. Apoi nici el însuşi n-a scăpat de dumnezeiasca 
izbîndire; căci la vreme, el împreună cu cel de un gînd şi de un obicei prieten al său 
Adeia, s-au lipsit de boierii, de bogății şi de viață. Deci, într-o zi amîndoi, la 3 
Octombrie, cu dreaptă judecată au fost osîndiţi la moarte pentru răutățile lor şi cu 
securea li s-au tăiat capetele. Iar arhiereul lui Hristos, Eutihie fund dus în părțile 
Amasiei, în mănăstirea sa, petrecea acolo în post şi rugăciuni şi făcea multe minuni, 
tămăduind neputinţele omeneşti cu darul lui Hristos, dintre care unele se pomenesc 
aici. 


Un oarecare om din cetatea Amasiei, ce se numea Andro-ghin, împreună cu 
soția sa erau în mare mîhnire, că li se năşteau copiii morți. Adică mai înainte de a 
ieşi din pîntecele maicei, cel ce se năştea, murea. Deci, a alergat cu rugăminte şi cu 
lacrimi la acest arhiereu al lui Dumnezeu, precum oarecînd Sumaniteanca la Elisei, 


ca să se roage lui Dumnezeu pentru dînşii, că doar şi-ar vedea viu rodul însoţirii lor. 
Iar el, ungîndu-i cu sfînt untdelemn de la făcătoarea de viaţă cruce şi de la icoana 
Preacuratei Născătoarei de Dumnezeu, cea din Sozopoli, le-a zis: "Pruncului ce se 
poartă în pîntece - căci femeia era îngreunată -, să-i puneţi numele Petru şi va fi viu”. 
Iar preotul Eustatie ce era lîngă dînsul - scriitorul vieții acestuia -, a zis: "Dar de se 
va naşte parte femeiască, cum se va numi?", iar sfîntul, proorocind, grăia că parte 
bărbătească se va naște şi Petru să se numească. 


După împlinirea zilelor, a născut femeia prunc de parte bărbătească şi l-a 
numit Petru, care a fost viu și a crescut, şi a mai născut după aceea și alt fiu, pe care, 
ducîndu-l în braţe la arhiereul lui Dumnezeu, întreba cum să-l numească. lar el a zis: 
"Să se numească loan, de vreme ce în biserica Sfintului loan a auzit Dumnezeu 
rugăciunea voastră". Și au ajuns acei prunci în vîrstă bărbătească şi moştenitori ai 
părinților lor. Un prezbiter oarecare, fiind din sfatul bisericesc, a adus pe un fiu al 
său de patrusprezece ani, mut și surd, cu numele Nunechie, iar sfîntul, ungîndu-l cu 
sfînt untdelemn, i-a deschis auzul și i-a dezlegat limba, făcîndu-l a auzi și a vorbi. 


Un oarecare din clericii bisericeşti, cu numele Chiril, avea un fiu ca de cinci 
ani, care asemenea, era mut și jumătate mort. Și pe acela arhiereul lui Dumnezeu cu 
rugăciunea l-a făcut sănătos şi grăitor. larăși din cetatea Zila i-au adus un prunc de 
patru ani, uscat, neavînd decît oase şi pielea, care nu putea să mănînce altceva decît 
sugea puţin de la pieptul maicei. Şi acela s-a tămăduit prin mîinile sfîntului, fiind uns 
cu untdelemn sfînt. Asemenea, alt prunc, fiu al unui meşter din Amasia, căzînd într- 
o boală năpraznică și fiind aproape de moarte, s-a sculat de la porțile morţii, prin 
rugăciunile Sfîntului Eutihie, plăcutul lui Hristos şi cu ungerea sfîntului untdelemn. 


O femeie dintr-un sat mergea la cetate pentru trebuinţa sa, cu fiul său de şapte 
ani, împreună cu alți oameni, dar, atingîndu-l vicleanul diavol, a rănit pe prunc la 
picioare şi se tăvălea pe pămînt, neputînd nicidecum să stea pe picioarele sale. Deci, 
luîndu-l maica sa împreună cu călătorii, l-au dus pe miini în mănăstire la fericitul 
patriarh, rugîndu-se cu lacrimi, să se milostivească pentru dînsa şi să-l tămăduiască 
pe fiul ei. Iar arhiereul, prin obișnuita lui doctorie, prin rugăciune şi prin sfîntul 
untdelemn l-a făcut sănătos, încît umbla bine ca şi mai înainte. 


Aproape de cetatea Amasiei era o mănăstire de femei care se numea Flavia. 
De acolo s-a adus la sfîntul o fecioară tînără, care nu putea să se împărtășească cu 
Tainele dumnezeiești. Căci atunci cînd venea vremea Împărtășirii, îndată năvălea 
asupra ei frică şi cutremur şi striga, întorcîndu-se şi fugind de sfintele Taine. Iar dacă 
cîndva cu sila 1 se dădeau Preacuratele Taine, îndată le vărsa, ca pe o amărăciune 
nesuferită, pentru că duhul cel viclean era într-însa. Deci, arhiereul lui Dumnezeu, 
făcînd pentru dînsa rugăciuni cu dinadinsul la Dumnezeu, a izgonit dintr-însa duhul 
cel necurat. lar fecioara, dobîndind tămăduire, a primit fără tulburare dumnezeiasca 
împărtăşire, din mîinile arhiereului. 


Un tînăr care ştia bine a împodobi bisericile cu zugrăveli, lucra în casa unuia, 
Hrisatie, cetățean al Amasiei, şi care, luînd de pe pereţi zugrăveala cea veche, 
închipuia cu alta nouă sfintele icoane. Era acolo o închipuire veche a Venerei celei 
fără de ruşine, şi cînd a început a o şterge de pe perete, diavolul cel ce era în 
închipuirea aceea, 1-a vătămat mîna cu o boală cumplită, care se numeşte cancer. Şi 
mîna lui era o rană netămăduită, încît toţi cei ce o vedeau, ziceau: "Se cade a o tăia, 
ca nu cumva tot trupul să-i putrezească". lar tînărul fiind în durerea aceea şi în 
mîhnire mare, a alergat la plăcutul lui Dumnezeu, Eutihie, cu multă tînguire, cerînd 
ajutor sănătății sale. Sfîntul, făcînd rugăciune către Dumnezeu pentru el și ungîndu- 
1 mîna cu untdelemn sfințit, în trei zile l-a tămăduit desăvîrşit şi l-a liberat sănătos. 
Deci, cu acea mînă tămăduită, tînărul acela, la locul unde luase vătămarea aceea, 
ştergînd asemănarea zeiţei celei fără de ruşine, a făcut chipul celui fără de plată 
doctor al său, preasfințitul Patriarh Eutihie. 


Asemenea şi mîna altui tînăr, vătămată cu o boală netămăduită, pe care 
doctorii îl sfătuiau să o taie, a tămăduit-o sfîntul. Iarăşi, pe un îndrăcit l-au dus la 
sfintul, căci se muncea cumplit în toate zilele. Pe acesta fericitul l-a însemnat cu 
semnul Sfintei Cruci şi i-a uns fruntea cu sfîntul untdelemn, rănind puterea drăcească 
ca şi cu o suliță de foc şi a început cu un glas înfricoşat a răcni, scrîşnind cu dinţii, 
încît se vedea că tînărul acela era muncit nu de un diavol, ci de mai mulți. După 
aceea, înţepenind, zăcea la pămînt ca un mort şi după puţin timp pătimea la fel de 
cumplit mai multe zile. Sfîntul se minuna, pentru ce atît de lungă vreme nu lasă 
îndrăcirea pe tînărul acela, şi a poruncit lui Eustatie, preotul său şi scriitorul vieţii 
acestuia, ca să întrebe pe acel tînăr, cine şi de unde este, ce fel îi este petrecerea şi 
faptele lui și cum i s-a întîmplat îndrăcirea aceea". 


Deci, fiind întrebat tînărul de toate cele despre sine cu de-a-mănuntul, le-a 
mărturisit, zicînd: "Eu am fost monah în Mănăstirea Sfîntului loan din Acropoli, și 
am lepădat de pe mine rînduiala monahicească și m-am dus în lume. Apoi am 
cunoscut o femeie, cu care am făcut multe păcate, de aceea pedepsindu-mă 
Dumnezeu, pătimesc acestea după cum vedeţi, iar voi, dacă puteţi ceva, ajuta-ţi-mă”. 
Aceasta auzind-o sfîntul şi făcînd pentru dînsul rugăciune cu dinadinsul către 
Dumnezeu, după obiceiul său, sfătuia pe acel tînăr să se întoarcă iarăși în mănăstirea 
sa, la monahiceasca rînduială. După ce tînărul a făgăduit cu hotărîre să facă aceasta, 
îndată s-a izbăvit de muncirea diavolească, cu rugăciunile arhiere-ului lui Dumnezeu, 
Eutihie. 


Un om oarecare bolnav a alergat la cuviosul, cerînd tămăduire, şi a luat 
sănătate cu porunca să nu bea vin niciodată. Alt om, ducîndu-se cu aproapele său la 
judecată, s-a judecat cu nedreptate. Dar cu izbîndirea lui Dumnezeu, a dreptului 
Judecător, pierzîndu-și vederea ochilor, un an întreg nu a văzut lumina, şi ducîndu-l 
alții, a mers cu pocăință la acel făcător de minuni, mărturisindu-și păcatul său şi căuta 
tămăduire de boala sufletească şi de cea trupească. Şi le-a cîştigat pe amîndouă prin 
dumnezeiasca milostivire, din arhiereasca putere, prin rugăciunile cele primite de 
Dumnezeu, ale arhiereului lui Hristos, Eutihie, şi s-a dus întru ale sale, văzînd cu 


ochii ca mai înainte. Apoi o mulțime de bărbați, femei şi copii, pătimind de felurite 
boli, alergau la acest bun doctor şi toți cîştigau grabnice tămăduiri, cu rugăciunile 
lui. 


În timpul năvălirii perşilor, mulţi oameni din cetăţile de primprejur pustiite şi 
robite, adunîndu-se la Amasia, fiind foamete foarte mare, acest plăcut al lui 
Dumnezeu a făcut în mănăstirea sa ca să fie nelipsită hrana. Căci în toate zilele 
venind la mănăstirea lui popor fără de număr pentru hrană, iconomii au spus sfîntului 
că, nu numai celor ce vin nu au ce să le dea, ci şi singuri monahii nu au cu ce să se 
hrănească, fiindcă grîul şi făina s-au sfîrşit. El intrînd în hambar şi lipsa aceea cu 
totul văzînd-o, s-a rugat lui Dumnezeu și mîngîind pe frați, zicea: "Nădăjduiţi și 
credeți spre Dumnezeu, că cele ce daţi celor ce au trebuință, pe acelea îndoite vi le 
va da Dumnezeu. Căci cu neîndoire nădăjduiesc spre îndurările lui Dumnezeu, că 
precum în zilele lui Ilie, la Sarepta Sidonului, n-a scăzut la femeia cea văduvă vadra 
cu făină, aşa şi la noi acum nu vor lipsi cele de trebuință; ci vor mînca toţi, se vor 
sătura şi vor lăuda pe Domnul Dumnezeul nostru”. 


Şi a fost aşa după credinţa şi după cuvîntul sfîntului. Că pîinile, împărțindu-se 
neîncetat, nu numai că nu se împuţinau, ci şi mai mult se înmulţeau. Şi cu cît mai 
mult se cheltuia mîncarea la cei ce veneau, cu atît mai mult toate se înmulțeau în 
hambar şi în cămară. Deci toți străinii şi casnicii se hrăneau din destul în zilele cele 
de foame. 


Încă şi de darul proorociei era nelipsit acest plăcut al lui Dumnezeu. Căci cu 
trei ani mai înainte de moartea împăratului Iustinian, s-a întîmplat că era în Amasia, 
Iustin, nepotul împăratului, cu boieria Curopalat. Și ducîndu-se la slujba 
împărătească undeva, pe acela luîndu-l fericitul Eutihie deosebi, i-a zis: "Ascultă-mă 
domnule Curopalate, deși eu sînt păcătos, însă sînt rob şi preot al Dumnezeului meu, 
Care m-a înștiințat că tu vei împărăți după moartea unchiului tău. Deci, caută să nu 
te îndeletniceşti în multe lucruri, ci ia aminte la tine, ca să fii vrednic spre săvîrşirea 
voii Domnului degrabă". 


Auzind aceasta, lustin a mulțumit lui Dumnezeu și cerea de la sfîntul său 
prooroc ajutor de rugăciuni. Asemenea, mai pe urmă şi lui Tiberie comitul, care avea 
să împărăţească după lustin, i-a făcut înştiinţare, prin scrisoarea sa în acest chip, 
scriind către dînsul pe cînd era în Asiria: "Acum ţi-a dat ţie Dumnezeu povăţuirea 
poporului şi fără zăbavă îți va încredința şi ocîrmuirile împărăției”. Acest lucru s-a 
împlinit îndată. 


Murind împăratul Iustinian și venind la împărăție nepotul lui, Iustin, iar loan 
scolasticul, cel mai sus zis patriarh al Constantinopolului, sfîrşindu-şi viaţa, 
preasfințitul Patriarh Eutihie, după cei doisprezece ani și opt luni ai izgonirii sale, s- 
a întors la scaun cu negrăită bucurie a întregului popor, întîimpinîndu-l toţi pe mare 
şi pe uscat şi strigînd: "Bine este cuvîntat cel ce vine întru numele Domnului!" ŞI şi- 
a luat scaunul său într-o zi de Duminică, în trei zile ale lunii Octombrie, în care, nu 


cu mult înainte, cu judecata noului împărat, vrăjmașii lui cei mai sus amintiți, eparhii 
Eterie şi Adeia, au fost pedepsiţi cu moartea. 


Şi a petrecut celelalte zile ale vieţii sale în pace, împodobind Biserica cu drepte 
învățături şi cu faceri de minuni. Pentru că omorul ce era, cu rugăciunea l-a potolit şi 
pe cei bolnavi i-a tămăduit. După aceea şi el singur vrînd să plătească fireasca datorie, 
a căzut în boală trupească, la praznicul prealuminatei Învieri a lui Hristos şi a venit 
să-l cerceteze drepteredinciosul împărat Tiberie. El a proorocit împăratului, că 
degrabă după dînsul se va sfîrşi, lucru care s-a şi împlinit. Că, îmbolnăvindu-se 
preasfințitul Eutihie în săptămîna luminată, a chemat în Duminica Tomei tot clerul 
său şi dîndu-le pace, binecuvîntare şi cea din urmă sărutare, după ce a înnoptat, a 
adormit cu somnul morții celei vremelnice întru Domnul. lar sfîntul lui suflet s-a dus 
în ziua cea neînserată şi veşnică la sfinții ierarhi. A stat pe scaun, după întoarcerea sa 
din surghiun, patru ani şi şase luni, iar toţi anii de la naşterea sa au fost şaptezeci. Şi 
a fost îngropat cu slavă în biserica apostolilor, înaintea treptelor altarului, unde erau 
moaștele sfinților apostoli Andrei, Timotei şi Luca. 


După mutarea preasfințitului Patriarh Eutihie, drepteredinciosul împărat 
Tiberie a trăit numai patru luni şi trei zile şi s-a săvîrşit cu pace, după proorocia 
sfîntului. lar noi pentru toate acestea, să slăvim pe Tatăl, pe Fiul şi pe Sfîntul Duh, 
pe Dumnezeu în Treime. Amin. 


Notă - Nechifor scrie în cartea a 17-a, capitolul 31, că împăratul Iustinian cînd 
era să moară, urmînd marelui împărat Constantin - care fiind aproape de sfîrşitul său, 
şi-a făcut testament, ca preasfințitul Atanasie cel Mare să se întoarcă la al său scaun; 
aşa a făcut şi Iustinian, poruncind cu aşezămînt lui lustin nepotul său, care avea să ia 
împărăția după dînsul, ca pe preasfințitul Patriarh Eutihie să-l întoarcă la scaunul 
Patriarhiei Constantinopolului. 


Deci este şi aceasta de crezut, că înaintea sfirşitului său, împăratul s-a lepădat 
de cel mai de sus eres şi s-a sfîrşit în dreapta credință. De aceea cu cei 
drepteredincioşi împărați pe acela îl pomeneşte Biserica şi întotdeauna îi face 
pomenirea lui la 11 Noiembrie, pentru lucrurile cele multe şi bune ale lui, pentru 
osîrdia către Dumnezeu şi pentru pocăinţa lui. 


13.CUVIOSUL GHEORGHE MĂRTURISITORUL, MITROPOLITUL 
MITILINIEI 


(7 APRILIE) 


Acest Cuvios Părinte Gheorghe, iubind pe Hristos din tinereţe, a primit viaţa 
monahicească, a trecut prin toată fapta bună și a cîştigat smerită cugetare, ca nimeni 
altul. Apoi s-a făcut mărturisitor al lui Hristos pe vremea împărăției lui Leon Isaurul, 
răbdînd prigonire şi chinuire de la luptătorii de icoane. După aceea s-a ridicat la 
scaunul arhieriei şi la Mitropolia insulei Lezvia, în cetatea Mitiliniei, pe vremea 
împărăției drept credincioşilor Constantin şi Irina. EI era foarte milostiv, săturînd pe 
cei flămînzi prin îndestulată dare. lar pentru multa înfrînare s-a făcut părtaş cu îngerii 
şi s-a arătat făcător de minuni, tămăduind bolile cele nevindecate şi izgonind duhurile 
cele necurate. 


Ajungînd împărăția lui Leon Armeanul, cel care a înnoit lupta împotriva 
sfintelor icoane, a suferit iarăși prigonire pentru sfintele icoane, fiind la adînci 
bătrîneți. lar mai înainte de împărăția acelui Leon Armeanul, de înnoirea luptei 
împotriva icoanelor şi de izgonirea Sfîntului Gheorghe, s-au făcut oarecare semne în 
cetatea aceea, care arătau mai înainte primejdia şi tulburarea Bisericii lui Hristos era 
să fie. Căci odată în sfînta biserică a Marei Muceniţe Teodora ce este aproape de 
liman, în vremea cîntării Vecerniei, poporul cîntînd "Doamne miluieşte”, sfinta 
cruce, care sta pe sfinta masă, deodată s-a ridicat cu o nevăzută putere de la locul său, 
cu mare zgomot, şi s-a înălţat la boltă. Apoi, plecîndu-şi vîrful în jos, a căzut la 
pămînt. Poporul văzînd aceasta, s-a cuprins de mare frică şi spaimă și ridicîndu-şi 
ochii și mîinile în sus, a strigat cu mare glas multă vreme "Doamne miluieşte" şi nu 
voia să iasă din biserică, pentru că aştepta să năvălească asupra acelei insule a Lezviei 
o pierzare grabnică. În vremea aceea era acolo Cuviosul Simeon cu fratele său 
Gheorghe, cel mai tînăr - acest Gheorghe a fost mai pe urmă moştenitor al scaunului 
acestui Gheorghe mai bătrîn. Deci acel Simeon, fiind mai înainte văzător, a zis cu 
plîngere către popor: "Nu va fi așa, fraților, precum așteptați, nici nu va pierde 
Dumnezeu latura aceasta pînă în sfîrşit; ci va veni în zilele acestea un împărat urttor 
de Dumnezeu și potrivnic Lui, care va lua podoaba Bisericii, aruncînd la pămînt 
cinstitele icoane”. 


După puţine zile, în aceiaşi biserică, fiind din întîmplare uşile deschise, un 
porc sălbatic mare şi înfricoşat, avînd urechile şi coada tăiate, a intrat în biserică în 
Sfîntul Altar şi s-a culcat pe scaunul de sus. Văzînd aceasta slujitorii bisericii, au 
încercat să-l scoată, dar nu puteau, fiind sălbatic, căci repezindu-se, îi fugărea pe toţi 
care voiau să-l scoată din Altar. Apoi aducîndu-se drugi mari, l-au bătut multă vreme 
pînă la sînge şi, obosindu-l cu mare greutate, l-au putut scoate. Despre acest lucru 
înştiințîndu-se acest fericit Simeon, a zis: "Să mă credeți, fiilor, că porcul acela 
prevesteşte pe cel ce are să fie episcop aici cu voinţa lui Dumnezeu, care va avea 
obicei şi viață porcească". 


Şi s-a împlinit aceasta degrabă, pentru că, venind la împărăție cel mai sus 
pomenit Leon Armeanul, cînd a ridicat prigonire asupra Bisericii lui Dumnezeu, 
chemînd la Constantinopol pe mulţi episcopi, voia să-i amăgească la eresul său cel 
luptător de icoane. Atunci, fiind chemat şi Cuviosul Părintele nostru Gheorghe 
Mitropolitul Mitiliniei, s-a arătat ostaş viteaz al lui Hristos. Că mulți învoindu-se la 
credinţa cea rea a împăratului, el, prin înțelepciunea cea bogată, a ruşinat pe împărat, 
iar pe mincinosul patriarh Teodot, care se numea "Casiter” și pe ceilalți cu dînşii 
eretici, 1-a făcut să-şi cunoască amăgirea lor. 


Iar împăratul şi mincinosul patriarh, nesuferind mustrările de la dînsul, l-au 
izgonit în Herson; iar în locul lui a pus mitropolitul pe un oarecare eretic, care, 
asemenea porcului care iese din pădure, a mușcat şi a prihănit via lui Hristos, călcînd 
sfintele icoane şi tulburînd ca o fiară oile cele cuvîntătoare. 


Sfîntul Gheorghe, petrecînd în surghiun celelalte zile ale vieții sale, a făcut 
multe minuni, cu darul lui Hristos. După aceea, sosind vremea morții lui, a răsărit pe 
cer o stea foarte luminoasă, vestind mai înainte sfîrșitul lui cel fericit, care s-a văzut 
şi în insula Lezviei. 


După aceea s-a cunoscut şi în Mitilinia de către oile cele cuvîntătoare, ducerea 
către Domnul a Sfîntului Gheorghe păstorul lor, pentru că, pe cel ce a fost în viaţă 
lumină lumii, prin faptele cele bune, pe al acelui fericit sfîrşit l-a preamărit 
Dumnezeu, prin stea luminoasă și, după sfîrşit, au izvorit din moaștele lui izvoare de 
minunate tămăduiri, spre preamărirea plăcutului Său. Amin. 


14.PĂTIMIREA SFÎNTULUI MUCENIC CALIOPIE 
(7 APRILIE) 


O femeie, Teoclia, din Perga Pamfilei, fiind drepteredincioasă şi temătoare de 
Dumnezeu cu toată casa sa, făcea milostenii multe şi avea viaţă cinstită. Apoi, fiind 
însoțită cu un bărbat cinstit şi cu rangul de senator şi patriciu, nu a născut fii mulți 
ani, căci era stearpă. După aceea a zămislit, cerînd de la Dumnezeu dezlegarea 
nerodirii sale prin rugăciuni. Cînd purta în pîntece pe cel zămislit, bărbatul ei a murit 
lăsîndu-i bogăţie mare. Iar ea, după ce a născut fiu, i-a pus numele Caliopie și l-a 
crescut în învăţătura cărții, sîrguindu-se să-l înveţe bine frica de Dumnezeu şi toată 
înțelepciunea dumnezeieştilor Scripturi. Dar în vremurile acelea cei mai mulți 
oameni se închinau și aduceau jerfe necuraţilor idoli. Iar Sfîntul Calopie se 
îndeletnicea totdeauna cu rugăciuni şi cu postiri. 


După ce s-a adus ştire judecătorului despre sfîntul tînăr, că este creştin, fericita 
Teoclia, maica sa, dînd fiului său aur mult, haine şi slugi, l-a trimis cu corabia în altă 


țară ca să scape de judecata păgînească. ŞI a plutit fericitul Calopie în Pembropoli, 
cetatea Ciliciei, unde păgînul ighemon Maxim făcea jertfe, hore şi Jocuri în cinstea 
necuraților săi idoli. Văzînd aceasta sfîntul tînăr, se mira și a întrebat pe unii: "Care 
este pricina unei dănțuiri ca aceasta?" Iar ei au răspuns: "Acum este praznicul zeilor 
noștri; deci vino şi tu de te împărtășește cu noi la ospăţul nostru”. Iar el le-a răspuns: 
"Sînt creștin şi prăznuiesc cele ce sînt ale Hristosului meu. Deci, nu este cu putință 
ca omul care slăvește pe Hristos, să intre în necuratele jertfe ale zeilor păgînești”. 


Deci, a ajuns aceasta la auzul lui Maxim ighemonul, care, umplîndu-se de 
miînie, a poruncit să prindă pe sfîntul tînăr şi să-l pună înaintea judecății sale. Şi l-a 
întrebat: "Cum te numeşti?" Sfîntul a răspuns: "Sînt creştin şi mă numesc Caliopie". 
Ighemonul a zis: "Ospăţul cel mare făcîndu-se acum pentru praznicul zeilor, cum 
numai tu singur stai în amăgire, nevrînd să prăznuieşti cu noi?" Grăit-a Sfîntul 
Caliopie: "Voi sînteți cei ce umblaţi în amăgire și în întuneric, că aţi lăsat pe 
Dumnezeul Cel viu, pe Ziditorul cerului şi al pămîntului, Care a făcut toate cu 
cuvîntul şi vă închinaţi lemnului celui nesimțitor, pietrei celei scobite şi lucrului celui 
făcut de miîini păgîneşti”. Ighemonul zise: "Tinereţile tale te fac îndrăzneţ, dar îţi 
pregătesc nu puţine munci. Din ce ţară şi din ce neam eşti?", l-a întrebat ighemonul. 
Sfîntul răspunse: "Sînt din Perga Pamfilei, din neam de senator şi de patriciu; dar mai 
de cinste decît toate îmi este aceasta, căci sînt creștin”. Ighemonul zise: "Ai părinți?" 
Sfîntul răspunse: "Am maică, iar tatăl meu a murit încă de mult". Ighemonul zise: 
"Mă jur pe marele zeu, adică soarele, şi pe toți zeii, că de te vei închina zeilor, am o 
fiică una născută, pe aceasta ţi-o voi da de soție”. Sfîntul răspunse: "De aș fi voit să 
mă însor, aş fi putut s-o iau de soție pe fiica ta şi s-o duc în averea maicei mele. Dar 
să ştiu că am făgăduit lui Hristos, Dumnezeul meu, Cel ce m-a zidit după chipul Său, 
ca să-mi păzesc trupul acesta de țărînă în feciorie curată şi fără de prihană să-l pun 
înaintea dreptei Lui judecăţi. Deci fă ceea ce voieşti, dar eu sînt şi rămîn creştin!" 


Ighemonul zise: "Necuratule și prearăule, nu ţi se pare că prin nişte cuvinte ca 
acestea mă vei porni spre mînie, ca să te ucid mai degrabă? Să ştii că te voi munci 
mult sfărmîndu-ți trupul bucăţi, iar rămăşița o voi da focului spre ardere". Sfîntul 
răspunse: "Cu cît îmi vei lungi muncile mai mult, cu atît mai luminoasă cunună mi 
se va împleti de Hristosul meu, pentru pătimirea mea; pentru că zice Scriptura: 
"Nimeni nu se încununează, dacă nu va fi muncit după lege". Ighemonul zise către 
slujitori: "Întindeţi-l și sfărmaţi-i toate oasele cu toiege de plumb". Deci, fiind bătut, 
Sfintul Caliopie a grăit: "Mulţumesc Ţie Hristoase că m-ai învrednicit a pătimi 
muncă pentru mărirea numelui Tău Cel Sfînt". 


Ighemonul zise către dînsul: "Jertfeşte zeilor, ca să-ţi vezi moşia şi să nu te 
lipseşti de averile tale, că vezi cît de amar te muncești”. Sfîntul răspunse: "Văd 
dulceaţa odihnei ce are să-mi fie, care îmi este făgăduită de la Hristos, iar muncile 
nu le simt. Şi dacă sînt acum în ţară străină, știu că al Domnului este pămîntul și 
plinirea lui. Dar aici văd și pe maica mea şi patria mea, pentru că maica mea este 
drepteredincioasa Biserică a lui Hristos, iar patria îmi este lerusalimul cel ceresc după 
cuvîntul Apostolului care zice: "Petrecerea noastră este în cer! lar de-mi vei pomeni 


de maica cea după trup, mă întăresc prin dumnezeiescul glas care zice: Că cel ce 
iubeşte pe tată sau pe mamă mai mult decit pe Mine nu este vrednic de Mine". lar 
îndestularea bogăției întru nimic o socotesc, căci voiesc mai bine să pătimesc cu 
Hristos Cel răstignit decît să am sațiul cel de puțină vreme cu păcatul acestei lumi 
nebune”. 


Ighemonul zise către slujitori: "Precum este întins, întoarcețţi-l şi-l bateţi pe 
pîntece cu vine crude, zicîndu-i: "Necuratule, nu răspunde una pentru alta, ci să-mi 
răspunzi la cele întrebate"". Sfîntul Mucenic Caliopie a zis către ighemon: "Nebunule 
şi mai cumplitule decît toată fiara, înstrăinatule de bunătăţile cereşti, eu îți grăiesc 
cuvintele dreptăţii, iar tu avîndu-ţi ochii sufleteşti orbiți şi urechile astupate ca să nu 
auzi cuvintele Domnului şi cu nedreptate mă munceşti bătîndu-mă ca pe un tîlhar”. 
Atunci a zis ighemonul către slujitori: "Aşezaţi o roată de muncire cu fiare ascuţite, 
să puneţi foc mare sub dînsa şi, întinzînd pe Caliopie pe roată, să-l ţineţi pînă la 
dezlegarea încheieturilor; apoi să-l întoarceţi ca, tăindu-se de fiare şi aprinzîndu-se 
de foc, să piară". 


Începîndu-se acea muncire, iar pe sfîntul tînăr durîndu-l, a strgeat către 
Domnul, zicînd: "Vino şi-mi ajută Hristoase al meu robului Tău, ca pînă în sfîrșit să 
se preamărească în mine nevrednicul, numele Tău cel sfînt şi să ştie toţi că cei ce 
nădăjduiesc în Tine nu se vor rușina în veci". Şi îndată i-a stat înainte Îngerul 
Domnului, care a stins focul şi roata a oprit-o, apoi a făcut-o nemişcată, încît nu mai 
puteau slujitorii să întoarcă roata, cît de puţin. Și se uda tînărul trup al mucenicului 
cu sîngele de pe roată, iar oasele i se vedeau prin rănile cele adînci, pentru că roata 
avea în amîndouă părțile cuțite ascuțite în chip de ferăstrău. 


Deci a poruncit ighemonul să dezlege de pe roată pe mucenic şi să-l ia; și era 
jalnică privelişte tuturor celor ce priveau. Apoi poporul a strigat, zicînd: "O, judecată 
nedreaptă! O, ce tînăr şi cum se pierde!" Şi a zis ighemonul către Sfîntul Calopie: 
"Oare nu ţi-am spus că tinerețile tale te fac îndrăzneţ şi mai grele munci îți mijlocesc 
te?" Răspuns-a Sfîntul: "Cîine fără de ruşine, ţi se pare că m-am înfricoșat de 
muncile tale?" Zis-a ighemonul: "Ticălosule, mă ocărăşti ca să te pierd mai degrabă; 
dar nu va fi astfel. Deci apropie-te şi jertfeşte zeilor ca să scapi de cele mai multe și 
mai cumplite munci". Sfîntul mucenic a zis: "Nădăjduiesc spre Hristosul meu că nu- 
mi voi păta curata mărturisire a lui Dumnezeu, Care este întru mine. Trupul meu stă 
înaintea ta, deci munceşte-l precum voiești, avînd să-ţi iei răsplata de la Dumnezeu 
în ziua înfricoşatei judecăţi; căci cu ce măsură vei măsura, cu aceea ţi se va măsura 
fie". 


Zis-a ighemonul către slujitori: "Ferecaţi-l cu lanţuri de fier, apoi azvîrliți-l în 
cea mai dinăuntru temniţă și să nu aveţi de dînsul nici o grijă, nici să lăsați pe cineva 
dintre creştini să intre la dînsul, ca nu cumva să-l fericească pentru răbdarea lui". Şi 
îndată slujitorii ferecînd pe pătimitorul, l-au aruncat în temnița cea mai adîncă. 


lar Teocla, fericita lui maică, aflînd despre pătimirea pentru Hristos a 
Sfîntului Caliopie, fiul ei cel unul născut, a scris îndată așezămînt desăvîrşit pentru 
casa sa şi pentru toate averile. Și a dăruit libertate robilor şi roabelor sale, în număr 
de două sute şi cincizeci, şi cît aur şi argint avea, ca şi îmbrăcăminte de mult preţ, pe 
toate le-a împărțit săracilor, iar pe celelalte moşii şi averi, adică ţarine și vii le-a dăruit 
Sfintei Biserici. Apoi, lăsîndu-şi patria sa, s-a dus în Cilicia la fiul său cel ce pătimea 
pentru Hristos. ŞI, dînd străjilor temniţei aur, a intrat în cea mai dinăuntru temniță şi 
văzînd pe fiul său în lanţuri, 1 s-a închinat lui şi îi ştergea rănile. Iar Sfîntul Calopie 
fiind legat cu fiare şi cu tot trupul istovit de multe răni, nu putea să se scoale înaintea 
maicei sale şi a zis: "Bine ai venit, maica mea, mărturisitoarea patimilor lui Hristos”. 
Iar ea, văzînd trupul fiului zdrobit cu răni, grăia către dînsul: "Fericită sînt eu şi bine 
cuvîntat este rodul pîntecelui meu, de vreme ce te-am pus ca Ana pe Samuil, ca un 
vas sfînt înaintea lui Dumnezeu şi ca Sara pe Isaac te-am adus lui Dumnezeu jertfă 
bineprimită". 


Şi a petrecut maica în temniță toată noaptea aceea, şezînd lîngă picioarele 
fiului, cîntînd cu dînsul împreună şi slăvind pe Dumnezeu. lar la miezul nopții a 
strălucit o lumină mare în temniţă şi s-a făcut un glas, zicînd: "Voi sînteţi sfinții lui 
Dumnezeu, mărturisitori ai lui Hristos şi stricători ai idolilor, cei ce v-aţi lăsat patria 
şi averile şi cu Hristos ați voit a pătimi”. 


A doua zi Maxim ighemonul, şezînd la judecată, a scos din temniță pe Sfîntul 
Caliopie spre ispitire şi, aducîndu-l înaintea sa, a zis către dînsul: "Oare te-ai 
schimbat din nebunia ta? Sau iarăși voieşti să pătimeşti rău, ca şi dascălul tău 
Hristos?" Răspuns-a Sfîntul: "Mă minunez de neruşinarea ta, că de multe ori auzind 
de la mine unul și acelaşi răspuns, că sînt creştin şi pentru Hristos voiesc să mor şi 
iarăşi mă întrebi de acelaşi lucru și nu te ruşinezi a te împotrivi adevărului. Pentru că 
eu doresc să pătimesc asemenea ca şi Hristos al meu şi mă sîrguiesc în tot chipul să 
mor pentru dînsul”. 


Auzind aceasta ighemonul, şi din niște răspunsuri ca acestea cunoscînd 
cugetul neschimbat al mucenicului și mărimea lui de suflet cea nemișcată, a poruncit 
ca asemenea lui Hristos să-l răstignească pe Cruce. Și era ziua aceea Joia cea mare, 
în care se săvîrşeşte aducerea aminte de Cina Sfintelor Taine ale lui Hristos. Şi văzînd 
Sfînta Teoclia pe fiul său dus la locul de răstignire, a dat ostaşilor cinci galbeni, 
rugîndu-i să nu răstignească pe Sfintul Caliopie ca pe Hristos, ci cu capul în jos. lar 
aceasta a făcut-o din smerenie, socotind a fi nevrednic ca fiul ei să fie asemenea cu 
Hristos, Domnul său, prin răstignire. 


Deci, a fost răstignit Sfîntul Caliopie cu capul în jos pentru Hristos, în ziua 
Cinei celei mîntuitoare, iar în Vinerea cea mare a Patimilor lui Hristos, în ceasul al 
treilea din zi şi-a dat duhul în mîinile lui Dumnezeu. Atunci un glas dumnezeiesc, 
venind către dînsul din cer, a zis: "Suie-te, mucenice al lui Hristos, împreună 
moştenitorule cu sfinții”. lar după ce au luat de pe Cruce trupul lui cel mort, a cuprins 
grumazul fiului fericita sa maică, slăvind pe Hristos, şi îndată şi-a dat şi ea duhul. 


Apoi venind fraţii, au luat trupurile amîndurora şi le-au îngropat împreună la un loc 
cinstit, lăudînd pe Tatăl şi pe Fiul şi pe Sfîntul Duh, pe un Dumnezeu în Treime, 
Căruia 1 se cuvine toată slava, în vecii vecilor. Amin. 


15.POMENIREA SFINŢILOR APOSTOLI IRODION, AGAV, RUF, 
ASINCRIT, FALEGONT ȘI ERMIE, DIN NUMĂRUL CELOR ŞAPTEZECI 


8 APRILIE 


Sfîntul Apostol Irodion era de neam din Tarsul Ciliciei, ruda Sfintului Apostol 
Pavel şi slujitor al Sfinților Apostoli în toate. El a fost pus episcop de dînşii al 
Neopatarelor şi pe mulți din elini i-a întors prin sfînta lui învățătură la Hristos. Pentru 
acest lucru pizmuindu-l evreu, au năvălit asupra lui împreună cu slujitorii de idoli şi 
l-au muncit tare, căci unii îl băteau pe Sfîntul Irodion, unii cu pietre îi sfărîmau gura, 
iar alții cu lemne îl loveau peste cap. După aceea cu un cuţit a fost lovit, fiind ca şi 


mort scăldat în sînge. Socotind că a murit, l-au lăsat şi s-au dus, dar Sfîntul Apostol, 
cu darul lui Dumnezeu rămînînd viu, a propovăduit după aceea Cuvîntul Domnului 
în Roma, împreună cu Sfîntul Apostol Petru. 


Sfîntul Apostol Pavel, scriind de la Corint Epistola către romani, a pomenit 
despre Sfîntul Irodion, care era pe atunci în Roma lîngă Sfîntul Petru, zicînd: 
Închinaţi-vă lui Irodion, ruda mea. Cînd Sfîntul Petru a fost răstignit, atunci Sfîntul 
Irodion, după mărturia lui Metafrast, a fost tăiat împreună cu Sfîntul Olimp și cu 
mulțime de credincioşi. 


Sfîntul Apostol Agav, a fost plin de proorocescul dar. Despre el vorbesc 
Faptele Apostolilor astfel: S-au pogorit din Ierusalim prooroci în Antiohia şi, 
sculindu-se unul dintre dinșii cu numele Agav, arăta cu duhul, că avea să fie foamete 
mare în toată lumea, care a și fost pe vremea lui Claudie Cezarul. Şi iarăşi în 
Cezareea Sfîntul Agav a spus mai dinainte Sfîntului Apostol Pavel, pătimirile cele 
ce avea să le aibă în Ierusalim. Luînd brîul lui Pavel şi legîndu-și mîinile şi picioarele 
sale, a zis: Așa grăiește Duhul Sfint: pe bărbatul al căruia este briul acesta, așa îl 
vor lega în Ierusalim iudeii şi-l vor da în miinile neamurilor. Sfintul Agav a 
propovăduit pe Hristos în părțile ce i se orînduiseră lui şi pe mulți a întors la Hristos 
Dumnezeu. 


Sfîntul Apostol Ruf, despre care grăiește Sfîntul Pavel, în Epistola către 
Romani, zicînd: Inchinaţi-vă lui Ruf celui ales întru Domnul, a fost episcop în Teba 
din Elada. 


Sfîntul Apostol Asincrit se pomeneşte în aceeaşi Epistolă a lui Pavel către 
Romani, că a fost episcop în Iraclea, în părțile Asiei. 


Despre Sfîntul Apostol Falegont se pomenește în aceeaşi epistolă că a fost 
episcop în Maratoni, cetatea Frachiei. 


Despre Sfîntul Apostol Ermie se pomeneşte în aceiași epistolă, că a fost 
episcop în Dalmația. 


Toţi aceşti apostoli din numărul celor 70 au propovăduit în lume bunavestire 
a lui Hristos, aducînd pe cei necredincioşi la adevărata credinţă și munciţi fiind în 
multe feluri de către iudei și de elini, s-au sfîrşit. 


16.VIAȚA CUVIOSULUI NIFON, EPISCOPUL NOVGORODULUI 
(8 APRILIE) 


Fericitul Nifon s-a făcut monah al sfintei Mănăstiri Pecersca, în zilele 
egumenului Timotei. Și rîvnea preamult vieţii cuvioşilor şi marilor părinți, 


ostenindu-se cu dumnezeiască plăcere în rugăciune, priveghere, post şi în toate 
obiceiurile cele îmbunătățite. Iar cînd fericitul loan, episcopul Novgorodului, s-a 
lăsat de bunăvoie de scaunul său, unde s-a ostenit douăzeci de ani, fiind slăbit, s-a 
retras la linişte în mănăstire. Atunci fericitul Nifon, strălucind cu razele bunătăților 
sale cele multe şi în părțile cele mai depărtate, prin voia lui Dumnezeu, a fost ales de 
toți cu un glas la scaunul episcopiei Novgorodului; şi s-a sfințit în Kiev de 
preasfințitul mitropolit Mihail al doilea. 


Astfel, venind la scaunul său și fiind ca o făclie pusă în sfeştnic, cu mult mai 
luminos a strălucit cu rîvna cea mare pentru ocîrmuirea cea cu bună rînduială a 
dreptei credințe, sîrguindu-se foarte mult spre înmulțirea slavei lui Dumnezeu şi spre 
paza vieţii celei vremelnice şi a celei veșnice, a oilor sale cuvîntătoare. Căci mai 
înainte de toate, înmulțind slava lui Dumnezeu prin sîrguința sa a zidit o biserică de 
piatră, a Preasfintei Născătoare de Dumnezeu, în mijlocul Novgorodului şi cu 
dumnezeiescul ajutor a terminat-o în puţin timp. lar biserica Sfintei Sofia din acea 
cetate, a înfrumuseţat-o cu zugrăvire de icoane pînă la pridvor şi cu plumb a acoperit- 
o pe deasupra. 


Păzind cu credință viaţa oilor cuvîntătoare, se afla acest bun păstor într-o 
bunătate ca aceasta. De se întîmpla cîndva război între ei, el se sîrguia cu totul să-i 
împace. Așa a auzit odată că stăteau împotrivă kievenii şi cernigovenii, cu mulțime 
de ostaşi, voind să facă război. De aceea luînd cu sine pe dregătorii Novgorodului, s- 
a dus la cei ce se pregăteau de război şi, Dumnezeu ajutîndu-i, i-a împăcat. Asemenea 
şi în alte războaie binecuvînta poporul Domnului cu pace, păzindu-le vremelnica lor 
viață. Dar mai mult se îngrijea de păzirea vieții veşnice a oilor celor cuvîntătoare și 
la aceasta își aducea aminte de cuvintele Domnului cele grăite pentru Dumnezeu 
Tatăl. "Ştiu, zice, că porunca Lui este viața veșnică", şi de aceea sfătuia cu toată 
puterea pe credincioşi, să nu se depărteze de poruncile Domnului și de învățăturile 
cele de pravilă ale Bisericii Lui, ca să nu se depărteze de veşnica viaţă. lar pe cei ce 
se depărtau şi făceau călcare de lege, îi mustra, propo-văduindu-le deschis că vor 
pieri pentru fărădelegea lor, stîndu-le asupra în bună vreme și fără de vreme, 
mustrîndu-i, certîndu-i şi rugîndu-i cu toată îndelunga răbdare precum a poruncit 
Apostolul. 


În zilele acestui fericit, izgonind novgorodenii pe voievodul lor Vsevolod 
Mstislavici, a venit la dînșii spre domnie, fiind chemat, Sviatoslav Olgovici şi s-a 
însurat cu o femeie care după învăţătura pravilei nu i se cădea. Atunci acest fericit 
arhiereu nu numai că nu a voit să-l cunune, dar pe tot clerul său l-a oprit, ca să nu-i 
vadă nici cununia, ca unui fărădelege, cînd s-a cununat de preoții care veniseră cu 
dînșii, şi mustra pe voievod cu îndrăzneală pentru călcarea lui de lege, urmînd 
psalmului ce zice: Grăit-am mărturiile Tale înaintea împăraților şi nu m-am ruşinat. 


Acest bărbat rîvnitor, a scos din călcarea de lege Biserica Rusiei, ce era 
împotriva pravilei, în acest fel. A ajuns sfîrşitul fericit al lui Mihail, preasfințitul 
mitropolit al Kievului, nu al celui dintii care de mult se pristăvise, ci al altuia mai din 


urmă, de la care acest sfînt episcop Nifon a primit sfințirea. lar marele voievod al 
Kievului Iziaslav Mstislavici a ales în locul lui la arhierescul scaun al mitropoliei 
Kievului, pe unul Clima filozoful, care era călugărit în schimă şi a voit să fie sfințit, 
netrimițînd, pentru oarecare împiedicare, ca să ia binecuvîntare de la preasfinţitul 
scaun la Patriarhia Constantinopolului. 


Deci a adunat pentru aceasta sobor din episcopii pămîntului Rusiei, între care 
s-au adunat: Onufrie al Cernigovului, Teodor al Belgorodului, Eftimie al 
Periaslavului, Damian al lorbevului, Teodor al Vladimirului, sfîntul acesta al 
Novgorodului, Manuil al Smolenscului, loachim al Turovii și Cosma al Poloniei. La 
acest sobor Sfîntul Nifon, episcopul Novgorodului, nu voia nicidecum ca episcopii 
Rusiei să îndrăznească a-și sfinți mitropolit fără binecuvîntarea celui a toată lumea 
Patriarh al Constantinopolului, pentru că mărturisea cu vrednică credinţă şi cu tărie, 
că acest lucru este potrivnic învățături sfintei Biserici a Răsăritului, care prin Sfîntul 
Botez s-au luminat fiii Rusiei de la scaunul Constantinopolului făcîndu-se fii ai 
Ortodoxiei, adică ne-a făcut fii ai lui Dumnezeu, Care ne-a cercetat de sus. Căci de 
acolo şi pe Mihail, întîiul Mitropolit al Kievului l-a dat și cu putere a întărit ca să fie 
mitropolit în Kiev cu binecuvîntarea Patriarhului Constantinopolului. 


Grăind acestea viteazul mărturisitor, îngrozea pe fiii Rusiei cu bărbăția, ca nu 
cumva prin împotrivire să cadă din alegerea de fu ai Răsăritului, cu voia lui 
Dumnezeu, pentru că zicea: "Vine mînia lui Dumnezeu peste fiii cei nesupuşi”. Şi se 
țineau de mărturisirea lui cinci episcopi ai Rusiei, Cosma al Poloschiei, loachim al 
Turovchiei, Manuil de Smolensc, Eftimie al Periaslaviei, Teodor al Belgorodiei. Însă 
ca să nu fie ruşinat pentru a sa nedreaptă voinţă, n-a ascultat pe fericitul Nifon, ci 
ceea ce a voit, aceea a și făcut cu ceilalți episcopi plecaţi lui. Şi aşa cu porunca 
voievodului, Clima cel care avea capul Sfîntului Clement Papa al Romei, pe care 
marele Sfînt Vladimir cînd a primit Sfîntul Botez, l-a adus din Herson, dîndu-1-se lui 
în dar de episcopul Hersonului spre binecuvîntare, a fost sfințit aici, în loc de 
binecuvîntarea ce se cădea să aibă de la Patriarhul Constantinopolului, după sfatul 
lui Onufrie episcopul Cernigovului. Și n-a fost după pravilă pe scaunul arhieresc al 
Mitropoliei Kievului. 


Apoi i s-a întîmplat a avea trebuinţă de acest fericit Episcop Nifon, ca să 
slujească cu dînsul dumnezeiasca Liturghie. Dar Sfîntul Nifon, rîvnitorul dreptei 
credinţe, îi zicea: "Deoarece n-ai luat binecuvîntare de la Patriarhul 
Constantinopolului, cel a toată lumea, precum nu ne-am învoit la sfințirea ta, așa și 
acum nu mi se cade a sluji cu tine". Atunci Clima, mîniindu-se pe fericitul, îndemna 
pe voievodul Iziaslav asupra lui şi pe ajutătorii săi ca să-l trimită în surghiun. lar 
voievodul Iziaslav, pentru aceea, nu îl lăsa pe fericitul în Novgorod la scaunul 
episcopiei, ci îl ţinea în Mănăstirea Pecersca în surghiun. Dar fericitul petrecea acolo, 
foarte mult bucurîndu-se, şi mulțumea lui Dumnezeu că s-a întors la liniştita sa viaţă 
cu sfinții. 


Iar cînd iubitorul de Hristos domnul Gheorghe Monomaho-vici, a biruit pe 
Iziaslav Mstislavici şi a luat domnia Kievului, atunci a lberat pe sfîntul la scaunul 
lui din Novgorod cu mare cinste. lar novgorodenii cei ce erau tulburați şi lepădaţi ca 
oile ce n-au păstor, l-au primit cu bucurie negrăită. Apoi patriarhul 
Constantinopolului cel a toată lumea, auzind despre fericitul toate acestea, arătînd 
bărbăție pentru învățăturile părintești, a trimis scrisoare la dînsul, fericindu-l pentru 
mărimea înţelegerii şi a tăriei şi numărîndu-l cu cei de demult sfinți părinţi, care s-au 
luptat cu tărie pentru dreapta credinţă. lar el, citind patriarhiceasca binecuvîntare, se 
întărea cu mai multă rîvnă. De aceea nu a fost lipsit de plata cea vrednică a ostenelilor 
sale de la Iisus Începătorul păstorilor, precum ne-a arătat fericitul lui sfârşit, de care 
vom spune aici. 


După cîtăva vreme de la întoarcerea sa pe scaunul lui din Novgorod, fericitul 
episcop Nifon a auzit, că de la patriarhul a toată lumea din Constantinopol se aduce 
în Rusia un mitropolit Constantin, ca pe Clima mitropolitul Kievului, cel nesfințit 
după pravilă şi care a tulburat pe credincioşi, să-l pogoare de pe scaun şi să se suie 
el. Atunci, umplindu-se de bucurie duhovnicească, a gîndit în sine, ca să le 
împlinească pe amîndouă odată, şi de la acest arhiereu să ia binecuvîntare şi să se 
închine în sfinta Mănăstire Pecersca, Preasfintei Născătoare de Dumnezeu și 
Cuvioşilor Părinţi. Pentru acea pricină a venit iarăși în cetatea Kievului şi aştepta 
venirea mitropolitului, care de curînd ieşise din Constantinopol, precum cu 
încredințare se înştiințase. 


ŞI viețuind în sfinta Mănăstire Pecersca, avea mare dragoste către Preasfînta 
Născătoare de Dumnezeu şi către Sfinţii Părinți. Dar nu după multă vreme a venit 
acolo o boală cumplită, care a adus moartea cuviosului acesta. Atunci a spus fraților 
o minunată vedenie, pe care a văzut-o, cu trei zile mai înainte de a se îmbolnăvi. 
"Venind eu în chilie, zicea el, după cîntarea Utreniei, aveam nevoie de puțină odihnă 
şi îndată un somn uşor mi-a venit şi iată m-am aflat în biserica aceasta a sfintei 
Mănăstiri Pecersca, la locul lui Nicolae Sviatoşa şi mă rugam mult cu lacrimi către 
Preasfînta Născătoare de Dumnezeu, că doar așa aș vedea pe bunul egumen, care și 
după moarte are sîrguință pentru înmulţirea faptelor bune în locaşul său, adică pe 
Cuviosul Teodosie”. 


Apoi ducîndu-se în biserică frați mulți, şi unul dintr-înşii apropiindu-se de 
mine, mi-a zis: "Oare voieşti ca să vezi pe Cuviosul Părintele nostru Teodosie?" Iar 
eu văzîndu-l pe dînsul şi alergînd de bucurie, am căzut la picioarele lui şi m-am 
închinat pînă la pămînt. Iar el, ridicîndu-mă, m-a binecuvîntat şi mi-a zis: "Bine ai 
venit, frate şi fiule Nifone! De acum vei fi nedespărțit de noi”. Și ţinea în mîinile sale 
o carte, pe care, dacă am cerut-o, mi-a dat-o; iar eu, desfăcînd-o, am citit-o. Această 
vedenie făcîndu-mi-se - zice fericitul Nifon -, îndată mi-am venit în simțiri şi acum 
ştiu, că această boală îmi este încercare de la Dumnezeu”. 


Bolind astfel treisprezece zile, a adormit cu pace întru Domnul, în opt zile ale 
lunii Aprilie, sîmbătă în Săptămîna cea Luminată şi s-a pus trupul lui cu cinste, în 


peştera Cuviosului Teodosie. Iar cu duhul stă împreună cu Cuviosul cel cu numele 
darului, înaintea scaunului Stăpînului Hristos, unde, îndulcindu-se de cereștile 
frumuseți cele negrăite, se roagă şi pentru noi fiii săi, zicînd: "lată noi şi pruncii pe 
care ni i-a dat Dumnezeu!" Căruia, în Treimea cea nedespărțită, adică Tatălui, 
împreună şi Fiului şi Sfîntului Duh, 1 se cuvine toată slava, cinstea şi închinăciunea, 
acum şi pururea Şi în nesfîrşiții veci. Amin. 


17.PĂTIMIREA SFÎNTULUI MUCENIC EVPSIHIE 
(9 APRILIE) 


Sfîntul Mucenic Evpsihie a fost născut și crescut în Cezareea Capadochiei, din 
părinţi de bun neam şi cu dregătorie de patrician; şi a petrecut fără prihană anii 
tinereților lui, în întreaga înțelepciune cea creştinească. EI a dus o viaţă fără prihană 
şi s-a însoțit cu femeie după legea nunţii, pe vremea împărăției potrivnicului lui 


Dumnezeu, Iulian Paravatul. Încă pînă a nu se sfîrşi ospăţul nunţii, a arătat pentru 
Dumnezeu, Hristosul său, mare rîvnă şi dragoste. ŞI era în cetatea aceea o capişte a 
unui idol necurat, care se numea "Tihis", adică noroc. Capiştea aceea era vestită, 
pentru că împăratul Iulian în toate zilele îşi aducea necuratele sale jertfe, cînd mergea 
în Cezareea. 


Iar cînd se săvîrşea nunta lui Evpsihie, s-a întîmplat atunci de era şi praznicul 
necuratului idol. Și văzînd Sfîntul Evpsihie pe elini, care atunci erau mulți în 
Cezareea, că mergeau să aducă jertfe în capiştea lor, s-a aprins cu rîvna pentru 
Domnul. Luînd cu sine mulțime de creștini, s-au dus şi au sfărîmat idolii şi capiştea 
idolească au dărîmat-o pînă în temelie. Şi îndată elinii aceia au înștiințat pe împăratul 
Iulian. lar Sfîntul Evpsihie, ştiind pătimirile cele ce erau să-i vină lui pentru aceea, a 
împărțit săracilor averea în vremea aceea şi, mai înainte, se pregătea spre 
muceniceasca nevoinţă, petrecînd în post şi în rugăciuni. 


Iar împăratul lulian, cînd a auzit de dărîmarea capiştei zeilor săi care se făcuse 
în Cezareea Capadochiei, s-a umplut de mare supărare, mîniindu-se nu numai asupra 
lui Evpsihie, ci şi asupra întregii cetăți. Apoi îndată a poruncit ca pe toți cetăţenii cei 
cinstiți să-i prindă, şi pe unii cu moarte să-i pedepsească, iar pe alţii în surghiun să-i 
trimită şi averile lor să le jefuiască; ba încă şi de la toate bisericile Cezareei să se ia 
averile, iar pe clerici a poruncit să-i oblige la serviciul militar şi să-i ducă cu sila în 
cete. Apoi a luat cinstitul nume al cetății Cezareea, cu care se cinstise pe vremea 
împărăției lui Claudiu cetatea aceea şi a poruncit să 1 se dea numele cel mai dinainte, 
adică Maza, căci aşa se numea mai înainte. Şi a numărat-o pe aceea printre sate, 
ştergînd-o din numărul cetăților celor cinstite, şi a pus dajdie mare asupra 
credincioşilor creştini, a locuitorilor de acolo; iar capiştea cea dărîmată, cu multă 
grabă a poruncit creştinilor să o zidească iarăşi. Pentru că se făgăduia cu jurămînt, că 
nu va înceta de a face rău cetăţii, nici va lăsa pe Galileeni - că aşa numea el pe creştini 
- fără să poarte pe grumajii şi pe capetele lor bucăţi din capişte, pînă ce se va ridica 
iarăşi capiştea cea risipită a zeilor elinești. Şi ei s-ar fi încercat să săvîrşească acel 
lucru, dacă nu ar fi ajuns grabnica pieire pe împăratul cel urît de Dumnezeu. lar pe 
Sfîntul Evpsihie, a poruncit să-l muncească și să-l silească spre jertfa idolească ca pe 
cel dintîi pricinuitor al risipirii aceleia. 


Deci sfîntul fund ţinut în legături, îl scoteau adesea la întrebare şi îl munceau, 
apoi îl sileau la slujirea idolească; pentru că i-ar fi iertat îndrăzneala, că risipise 
capiştea, numai dacă s-ar fi închinat idolilor. Însă ostașul lui Hristos nu s-a supus 
nicidecum, ci stătea cu bărbăție în mărturisirea numelui lui Hristos. Atunci l-au 
spînzurat pe un lemn de muncire şi l-au strujit cu piepteni de fier, pînă la cele 
dinăuntru, însă se întărea de îngerul ce i se arătase în munci. Apoi, după multe și 
grele munci, i-au tăiat capul cu sabia şi s-a văzut o minune, că în loc de sînge a curs 
din răni lapte şi apă, şi, luînd credincioşii sfîntul lui trup, l-au îngropat cu cinste. 


lar cetatea se chinuia de mînia tiranului, mai ales cînd a trecut prin ţara 
Capadochiei asupra perşilor şi se apropia de Cezareea; apoi se lăuda că va risipi 


cetatea pînă în sfîrşit. ŞI a ieşit în întîimpinarea lui Sfîntul Vasile cel Mare, dîndu-i 
cinste ca unui împărat şi aducîndu-i spre binecuvîntare trei pîini de orz, cu care se 
hrănea singur. Dar împăratul a poruncit ostașilor săi, să ia acele pîini, iar Sfîntului 
Vasile să-i dea o sarcină de fîn, zicîndu-i în batjocură: "Tu ne-ai dat orz, hrană 
dobitocească, iar tu primeşti de la noi fin". Sfîntul Vasile a răspuns: "Noi, o, împărate, 
ţi-am adus de acelea cu care ne hrănim, iar tu ne-ai dat hrană dobitocească. Cu 
adevărat ne batjocorești, deoarece cu puterea ta nu poţi să prefaci acel fîn în pîine şi 
în hrana firii omenești". 


Atunci, mîniindu-se Iulian, a zis către sfîntul: "Să ştii cu adevărat, cu acel fîn 
te voi hrăni, cînd mă voi întoarce din Persia pe aici, pentru că voi răsturna şi voi risipi 
această cetate pînă la temelie; cu plugul voi ara locul acesta, ca mai bine grîu să 
rodească decît oameni. Pentru că poporul ascultînd de sfatul tău, a îndrăznit a strica 
chipul şi capiştea Fortunii, adică a Norocului". 


Împăratul zicînd aceasta cu mînie, s-a dus în calea sa. Dar a pierit acolo 
degrabă, fiind ucis de Marele Sfînt Mucenic Mercurie, precum se scrie de aceasta în 
viaţa Sfîntului Vasile cel Mare. Apoi, după uciderea lui Iulian, poporul din Cezareea 
a zidit o biserică foarte frumoasă deasupra mormîntului Sfîntului Mucenic Evpsihie 
şi au izvorit izvoare de tămăduiri din sfintele lui moaşte, spre slava lui Hristos 
Dumnezeul nostru, Cel împreună cu Tatăl și cu Sfîntul Duh slăvit în veci. Amin. 


18.SFÎNTUL MUCENIC VADIM DIN PERSIA 
(9 APRILIE) 


IA SERI 


- APAR AAH = = - PUTE + 


În vremea uciderii sfinţilor patruzeci de mucenici din Persia, a fost prins și 
Sfintul Vadim arhimandritul, împreună cu şapte ucenici ai săi, şi din porunca 
împăratului Savorie au fost închişi în temniță. Acest sfint era din cetatea Vitlaplata, 
de neam foarte bogat şi, cînd a voit să se facă monah, toată bogăția sa a împărțit-o 
săracilor. Apoi, zidindu-şi o mănăstire afară din cetate, viețuia într-însa, cu fapte 
bune, sîrguindu-se în toate a plăcea lui Dumnezeu şi a împlini voia cea sfîntă a Lui; 
pentru că era bărbat plin de dar şi de adevăr, vas ales al lui Dumnezeu. 


Acest cuvios părinte, purtîndu-se cu înțelepciune dumnezeiască şi fiind 
desăvîrşit, s-a suit la muntele Domnului, a locuit în locul cel sfînt al Lui, a luat 
binecuvîntare de la Dumnezeu, Mîntuitorul său, și a văzut fața Dumnezeului lui 
Iacov. Acesta era în acele vremuri în Persia, ca niște aluat la frămîntat, fiind din 
aluatul cel desăvîrşit mucenicesc, al mărturisiri lui Hristos, prin care cei neputincioşi 
s-au întărit în credință. Acesta era cu adevărat piatră credincioasă tăiată din munții 
aceia, care de la început au fost credincioşi, preot ales al lui Dumnezeu, povăţuind 
pe mulți la calea mîntuirii, care îşi pusese viteazul şi neschimbatul său scop către 
mucenicia cea către Hristos, arătînd mare rîvnă pentru Dumnezeul său. Şi atît de 
curat s-a arătat, încît nici un lucru rău nu avea loc într-însul; lăcomia era departe de 
el, iar poftirile fiind stinse într-însul, nu puteau să-l vatăme, încît chiar Mamona, 
cunoscînd bunătatea lui, s-a minunat. Aurul nici nu îndrăznea să vină înaintea feţei 
lui, pentru că bogăţiile erau disprețuite de dînsul, mîndria s-a smerit înaintea lui, 
mintea cea înaltă ca praful s-a călcat de dînsul, iar sărăcia şi blîndeţile l-au cuprins, 
dreptatea a privit spre dînsul şi adevărul a răsărit în el, dragostea a cuprins grumajii 
lui, pacea l-a sărutat şi de dînsul s-a bucurat, o întocmire şi o minte s-a sădit în el și 
de toate rodurile cele drepte era plin acest bărbat, că multe bunătăţi erau într-însul; 
iar din roadele lui duhovniceşti toţi s-au săturat cu dulceaţă. 


Acesta a petrecut patru luni în temniță, legat împreună cu ucenicii lui, bătut 
aspru în toate zilele, răbdînd toate cu bărbăție, pentru nădejdea şi adevărata credinţă, 
care o avea către Dumnezeu. În acea vreme era un oarecare bărbat cu numele Nirsan, 
boier mare al cetăţii, care se numea Aria, fiind în hotarele ce se numeau Vidghern. 
Acest Nirsan era creștin Şi fiind silit de împăratul să se închine soarelui, după ce n-a 
voit să se lepede de sfinta credinţă în Hristos Domnul, l-a încuiat în temniță. După 
aceea, slăbind prin împuţinarea sufletului şi înfricoşîndu-se cu inima de muncile cele 
ce era să pătimească, n-a stat pînă la sfîrșit, precum începuse, în mărturisirea lui 
Hristos. Căci, iubind viaţa aceasta de puţină vreme şi aşteptînd deşarta cinste, de la 
împăratul cel muritor, s-a lipsit de viaţa cea dumnezeiască şi de cinstea cea veşnică. 
Însă n-a putut a se îndulci de desfătările lumii acesteia, precum mai pe urmă va arăta 
cuvîntul, ci fugind de mucenicie, a căzut în munci; căutînd slava cea pămîntească, a 
cîştigat necinstea, de vreme ce pe împăratul cel de puțină vreme l-a cinstit mai mult 
decît pe Cel veșnic și ceresc. Şi a dat ştire despre sine, că toate cele ce împăratul 
Savorie le va porunci, este gata a face. 


Împăratul auzind, s-a bucurat foarte şi aducîndu-şi aminte de Sfîntul Vadim, 
i-a poruncit să-l elbereze din legături şi să-l ducă din temniţă la palatul său. ŞI a zis 
către boierii care stăteau înaintea lui: "Dacă Nirsan va ucide cu mîna sa pe Vadim, 
apoi să se dezlege din legături şi să ia el toate averile lui Vadim". Și i-a spus îndată 
lui Nirsan acele cuvinte împărăteşti, iar el a făgăduit, ca în toate să facă voia 
împăratului. Deci, a adus pe Sfîntul Vadim la Nirsan şi l-a pus în mijloc, iar ticălosul 
Nirsan luînd sabia, s-a apropiat ca să ucidă pe mucenicul lui Hristos, dar, fiind 
cuprins de un cutremur, cînd a voit să lovească pe mucenic, s-a făcut ca o piatră 
nemişcată. 


Iar robul lui Dumnezeu căutînd spre el, a zis: "Pînă într-atât a crescut răutatea 
ta, o, Nirsane, încît, nu numai că te-ai lepădat de Dumnezeu, ci şi pe robul Lui voieşti 
a-l ucide? Vai ţie, tică-losule, ce vei face în ziua aceea, cînd vei sta înaintea 
înfricoşatei judecăţi, ca să dai un răspuns Dumnezeului Celui veşnic? Eu, o, 
ticălosule, mă săvîrşesc în chinuri pentru Hristosul meu, însă n-aş fi voit ca din 
mîinile tale să fiu ucis, ci de la altul oarecare aş fi dorit, ca să sufăr moartea aceasta”. 
Iar Nirsan, ruşinîndu-se de cuvintele acelea și neputînd să facă porunca aceea, stătea 
tremurînd. După aceea, făcîndu-şi fața ca piatra şi inima întărindu-şi ca fierul, a lovit 
cu sabia în grumaji pe mucenic. Dar de vreme ce mîinile ucigaşului tremurau, era 
nevoie ca nu cu o lovire, ci cu mai multe să taie pe sfîntul. Deci, lovindu-l de multe 
ori cu sabia în grumaji, abia a putut săvirşi tăierea. lar Cuviosul Vadim, într-o 
chinuire ca aceea, şi-a dat sfîntul lui suflet în mîinile lui Dumnezeu. Și toți 
necredincioşii care erau acolo, s-au mirat de răbdarea mucenicului, de vreme ce era 
nemişcat ca un stîlp, primind lovirile de sabie de mai multe ori. lar pe ucigașul acela 
îl batjocoreau ca pe un fricos şi ocărîndu-l, se depărtau de el. Apoi, nu după multă 
vreme, ucigașul acela și-a luat plata cea vrednică după faptele sale, căci cu multe 
feluri de răutăți fiind prins, a pierit de sabie, singur el fiindu-şi ucigaș în a sa 
deznădejde. 


Sfîntul Vadim s-a sfîrşit prin mucenicie, în 8 Aprilie, întru Domnul nostru 
lisus Hristos. lar trupul sfîntului mucenic, fiind aruncat afară din cetate, oamenii cei 
cucernici luîndu-l în taină, l-au îngropat cu cinste. Iar cei șapte ucenici ai lui, care 
rămăseseră în temniță, au petrecut patru ani acolo, pînă la moartea împăratului 
Savorie. lar după sfîrșitul aceluia s-au liberat cu pace şi li s-a poruncit să petreacă în 
a lor credinţă, cu darul Domnului nostru lisus Hristos, a Cărui slavă este în veci. 
Amin. 


19.PĂTIMIREA SFINȚILOR MUCENICI TERENTIE, AFRICAN, MAXIM, 
POMPIA, ZINON, ALEXANDRU, TEODOR ŞI CEI ÎMPREUNĂ CU 
DÎNȘII 


(10 APRILIE) 


Decie, păgînul împărat al Romei, prin credinţa sa cea rea a închinării la idoli, 
vrînd pe toți să-i cufunde în groapa pierzării, ca un fiu al diavolului, a trimis poruncă 
în toate părțile stăpînirii sale, ca toţi creştinii să fie atraşi cu sila la închinarea de idoli 
şi la gustarea din cele jertfite idolilor; iar cei ce se vor împotrivi, să primească 
judecată şi pedeapsă. După ce a ajuns acea poruncă în Africa, la ighemonul 
Fortunaţian, şezînd ighemonul la judecată şi chemînd pe tot poporul la sine, astfel le 
zicea: "Jertfiţi zeilor, iar de nu, cu cumplite chinuri vă veți munci şi rău veți muri”. 


Aceasta zicînd, a pus uneltele cele de muncire dinaintea poporului, pe care 
văzîndu-le, mulți s-au înfricoşat şi supunîndu-se ighemonului, s-au depărtat de 
credinţa în Hristos. Iar unii dintre credincioşi, în număr de patruzeci, cu tărie au vrut 
să moară pentru Hristos. Şi grăiau cu nădejde unul către altul: "Păziţi-vă, fraților, ca 
să nu ne lepădăm de Hristos, Dumnezeul nostru, ca nici Acela să nu se lepede de noi 
înaintea Tatălui Celui ceresc şi a sfinților Lui îngeri. Aduceţi-vă aminte de ceea ce a 
zis Domnul: Nu vă temeţi de cei ce ucid trupul, căci sufletul nu pot să-l ucidă, ci vă 
temeți mai mult de cel ce poate şi sufletul și trupul să-l piardă în gheenă". Astfel 
robu lui Hristos întărindu-se unul pe altul cu cuvinte, ighemonul Fortunaţian le-a zis: 
"Vă văd bărbaţi înţelepţi, desăvîrşiți cu anii şi mă minunez pentru ce staţi într-o 
nebunie ca aceasta; căci mărturisiţi că Acela este Dumnezeu şi Împărat, pe care 
evreii, ca pe un făcător de rele, L-au răstignit”. 


Atunci Sfîntul mucenic Terentie 1-a răspuns pentru toţi: "De ai fi cunoscut o, 
ighemoane, puterea lui Hristos Cel răstignit, lăsînd rătăcirea idolească, te-ai fi 
închinat Aceluia și i-ai fi slujit Lui; căci este Fiul lui Dumnezeu, îndurat şi milostiv, 
Care cu bunăvoirea lui Dumnezeu, Tatăl Său, S-a pogorit pe pămînt şi pe a Sa 
dumnezeire unind-o cu omenirea, pentru mîntuirea noastră a răbdat Crucea de bună 
voie”. Ighemonul a zis: "Jertfiţi zeilor, iar de nu veţi voi să jertfiți, apoi mădularele 
voastre le voi arde şi vă voi pierde pe voi". Iar Sfîntul Terentie a răspuns: "Oare ţi se 
pare că cu frica ne vei îngrozi pe noi? Nu sîntem așa de slabi, ca, lăsînd viaţa cea fără 
de moarte şi pe dătătorul Acela, să ne închinăm dumnezeilor celor străini. Deci, fă 
degrabă ceea ce voiești a face, scornind munci împotriva noastră, că sîntem robi tari 
şi statornici ai lui Hristos”. 


Mîniindu-se ighemonul, a poruncit ca să-i dezbrace de haine și să-i tragă la 
capiştea cea idolească; şi erau idolii împodobiţi cu îmbrăcăminte de aur şi de argint 
de mult preţ. Deci, intrînd ighemonul, a zis către sfinți: "Jertfiţi lui Heracle marele 
zeu, că-i vedeți slava şi puterea!" lar Sfîntul Terentie a zis: "Te amăgești singur 
neştiind cele ce-ţi sînt ţie de folos; pentru că dumnezeii tăi aceștia sînt pietre, lemne, 
aramă şi fier şi i-ați împodobit cu aur, ca să se amăgească oamenii şi să-i depărteze 
pe dînşii de viaţa veşnică. Că acei idoli nu văd, nu grăiesc, nu aud și nu umblă, că 
sînt făcuți de mîini omeneşti şi cu asemănare omenească închipuiți. Deci, asemenea 
lor să fie cei ce-i fac pe ei şi toți cei ce nădăjduiesc în ei. Spuneţi dar, rogu-vă, oare 
pot să-și ajute lor, aceia pe care-i numiți dumnezei? Sau pot să izbîndească asupra 
celor ce le fac lor rău? Și dacă lor nu-şi pot ajuta, apoi cum ne vor ajuta nouă?" 


Acestea auzindu-le ighemonul, a poruncit ca pe Terentie, African, Maxim și 
pe Pompia să-i arunce în temnița cea mai dinăuntru şi cu toată întărirea să-i păzească, 
zicînd: "Miine dimineaţă îi voi scoate pe dînşii la cercetare”. Iar pe fericitul Zinon, 
Alexandru şi Teodor, împreună cu toţi ceilalți în număr de 36, punîndu-i înaintea 
judecății aproape de capiştea idolească, a zis către dînşii: "Deoarece din sfada și 
cearta voastră cea dintii, nici o sporire sau folos nu s-a făcut, ascultați-mă pe mine și 
aduceţi jertfe marelui zeu Heracle”. Răspuns-au sfinţii: "De multe ori ţi-am spus că 
sîntem creștini, de care lucru te-ai înştiințat de la cele dintîi întrebări, şi niciodată nu 


vei putea să ne îndupleci ca să cinstim pe necuraţii idoli şi să ne închinăm lor, pentru 
că îți vom răspunde cu uşurinţă la toate întrebările tale". Zis-a ighemonul: "Dacă nu 
voiți să ascultați sfaturile mele de voie, apoi şi fără de voie veţi asculta poruncile 
împăraţilor celor nebiruiți”. Și a poruncit să-i bată fără de cruţare cu toiege grele și 
cu vine uscate. Iar sfinții mucenici, ridicîndu-şi mîinile spre cer, au strigat într-un 
glas, zicînd: "Caută spre noi, Doamne, Dumnezeul nostru, şi ajută robilor tăi şi ne 
izbăvește de cel potrivnic”. 


Aceasta auzind-o ighemonul, poruncea ca mai cumplit să-i bată; și mulți 
slujitori s-au schimbat, unii după alții bătînd şi iarăşi a poruncit să-i bată cu bețe, deși 
toate cele dinlăuntru ale lor se vedeau. Însă atât de luminoase și de vesele erau feţele 
mucenicilor, încît toți se minunau de răbdarea şi de bărbăţia cea nebiruită a sfinților. 
lar după bătaie a zis către dînşii ighemonul: "Jertfiți zeilor şi vă veţi libera". Iar sfinții 
tăceau. Deci, mîniindu-se ighemonul, a poruncit să ardă ţepi de fier, să le frigă spatele 
lor, apoi cu oţet şi sare să ungă rănile lor şi cu aspre bucăţi de păr să le frece. 


Atunci sfinții mucenici ai lui Hristos, căutînd spre cer au zis: "Doamne, 
Dumnezeul nostru, Cel ce ai mîntuit din cuptorul cel aprins pe cei trei tineri Anania, 
Azaria şi Misail, nelăsîndu-i să se vatăme de văpaie cît de puţin; iar pe Daniil din 
gurile leilor l-ai izbăvit, pe Moise din mîinile lui Faraon l-ai scos şi pe Sfînta Tecla 
de foc şi de fiare ai apărat-o; Cel ce dai iubiților Tăi desăvirşită biruinţă asupra 
vrăjmaşilor; Cel ce ai ridicat din morți pe Păstorul oilor Cel Mare, pe Fiul Tău, 
Domnul nostru lisus Hristos; Cel ce ne-ai arătat nouă multe faceri de bine; Cel ce ai 
zidit lumina şi ai întins cerul ca o piele; Cel ce numeri mulțimea stelelor şi le ştii 
numele tuturor; Cel ce ai dus adevărul pînă la marginile pămîntului, auzi-ne şi pe noi, 
cei ce ne rugăm Ţie şi din nevoile noastre izbăveşte-ne, că a Ta este slava în veci. 
Amin". 


Sfirşindu-şi ei rugăciunea, ighemonul iarăşi umplîndu-se de mînie, a poruncit 
ca spînzurîndu-i, să-i strunjească cu unghii de fier, încît curgea sîngele ca pîraiele din 
coastele lor. Dar de muncile acelea cumplite, nici cît de puţin nu se biruiau, nici nu 
slăbeau; pentru că Dumnezeu îi întărea, dîndu-le putere şi tărie. ŞI a zis către dînșii 
ighemonul: "Oare v-au învăţat pe voi muncile? Oare v-aţi deprins a vă depărta de la 
nebunia voastră, sau încă în necurăția voastră petreceți?” Iar sfinții nimic nu au 
răspuns. Ighemonul a zis atunci cu mînie: "Vouă vă zic acestea, necuraților”. Iar 
sfinții, căutînd spre cer, au zis: "Dumnezeule Atotputernice, Cel ce altădată ai plouat 
cu foc asupra cetății Sodoma pentru fărădelegile ei, deci şi acum răstoarnă şi risipeşte 
această capişte necurată a necuraţilor zei, pentru adevărul Tău”. 


Zicînd aceasta, şi-au făcut semnul crucii lui Hristos pe feţele lor şi au suflat 
asupra capiștei şi îndată au căzut idolii cu mare zgomot și s-au risipit la pămînt. 
Atunci sfinții mucenici au zis către ighemon: "Vezi pe zeii tăi? Unde este acum tăria 
şi puterea lor? Oare n-au putut să-și ajute lor?" Iar după puţin timp a căzut şi capiștea 
şi s-a risipit pînă în temelie. Deci, umplîndu-se ighemonul de multă mînie, pentru 
stricarea zeilor săi şi a capiştei, a poruncit ca pe sfinții mucenici să-i taie cu sabia. lar 


ei de un răspuns de moarte ca acela veselindu-se, slăveau pe Dumnezeu şi bucurîndu- 
se mergeau la locul cel de moarte. Sosind acolo, şi-au plecat genunchii, şi-au întins 
cu osîrdie grumajii sub sabie pentru Hristos. Şi aşa au murit uciși de sabie. Iar nişte 
bărbaţi bine credincioși luînd sfintele lor trupuri, le-au îngropat la un loc sfînt. 


După uciderea acestor sfinți mucenici, a poruncit ighemonul, ca pe Sfinții 
Terentie, African, Maxim şi Pompia, să-i aducă înaintea sa şi a zis: "Jertfiți zeilor, 
iar de nu, rău veți pătimi şi nimeni nu va putea să vă scoată din mîinile mele”. 
Răspuns-au sfinţi: "Sîntem creştini, precum de multe ori ţi-am spus şi în Hristos ne- 
am pus nădejdea noastră. lar diavolilor nu ne vom închina, nici vom sluji zeilor tăi şi 
de muncile tale nu ne temem. Deci, pune asupra noastră orice fel de muncă vei voi; 
pentru că noi credem Dumnezeului nostru, că biruit vei fi de noi, precum și diavolul 
este biruit de Hristos, Cel ce ne întărește, ca să-ţi biruim socotinţa ta cea rea”. 


Deci, ighemonul a poruncit ca iarăşi să ducă în temniță pe sfinții mucenici şi 
fiare grele să pună pe grumajii lor, iar mîinile şi picioarele să le lege cu legături de 
fier, ba încă și cuie de fier să le aştearnă pe pămînt şi pe acelea să pună pe mucenici, 
nelăsînd pe cineva din creştini să intre la ei, ca să le dea hrană. Într-o mucenicie ca 
aceea fiind sfinții şi rugîndu-se lui Dumnezeu, la miezul nopţii a strălucit o lumină 
mare în temniţă și Îngerul Domnului a stat înaintea lor şi a zis către dînșii: "Terentie, 
Africane, Maxime şi Pompie, robii Dumnezeului Celui de sus, sculați-vă și întăriți- 
vă trupurile voastre". Acestea zicîndu-le îngerul, s-a atins de lanţurile cele de fier şi 
îndată lanţurile, rupîndu-se, au căzut. Şi iată o masă s-a văzut înaintea lor, plină de 
toate bunătăţile. Şi le-a zis îngerul: "Odihniţi-vă și primiți hrana pe care v-a trimis-o 
Hristos vouă!" Iar sfinții, binecuvîntînd pe Hristos Dumnezeu, s-au întărit cu hrana 
şi cu băutura aceea şi au dat mulțumire Stăpînului lor. 


Străjerii, văzînd lumină în temniță, au intrat înăuntru şi au văzut pe sfinții 
mucenici bucurîndu-se şi veselindu-se şi au spus aceasta ighemonului. lar acela, 
scoțind dimineaţa pe sfinţii mucenici, i-a pus înaintea judecății şi a zis către dînşii: 
"Au nu v-au învăţat pe voi chinurile ca să vă lepădaţi de nebunia voastră, să vă 
apropiaţi de zei şi să vă închinați lor?" Răspuns-a Sfîntul Terentie: "Nebunia aceasta 
să fie la noi şi la toți cei ce iubesc pe Dumnezeu, căci cel nebun al lui Dumnezeu este 
mai înțelept decît oamenii, iar înțelepciunea omenească este nebunie la Dumnezeu. 
Nebuni şi fără de minte am fi fost dacă, lăsînd pe Dumnezeu, ne-am fi închinat 
diavolilor, precum faci tu". lar ighemonul, mîniindu-se de acele cuvinte, a poruncit 
ca spînzurîndu-i pe dînşii la munci, cu unghii de fier să le strunjească coastele. Fiind 
strunjiți sfinţii, se rugau lui Dumnezeu, zicînd: "Iisuse Hristoase, Fiul Dumnezeului 
Celui ce este în veci, Lumina creştinilor, nădejdea noastră cea încredinţată, fu cu noi 
şi ne ajută; nu ne ruşina pe noi cei ce pătimim pentru numele Tău cel Sfînt". 


Astfel rugîndu-se, nu simțeau muncile cumplite, căci Hristos le uşura. Apoi 
iarăşi a poruncit ighemonul să-i arunce în temniță şi a chemat vrăjitorii și 
descîntătorii cei ce ştiau să farmece fiarele şi jivinele. Le-a poruncit ca pe cele mai 
cumplite jivine, pe aspide, vipere şi şerpi, cu farmecele lor adunîndu-le să le închidă 


în temniţă cu mucenicii. Şi făcîndu-se aceea, jivinele tîrîndu-se pe lîngă picioarele 
sfinților mucenici, nici nu se atingeau şi nici nu-i vătămau pe ei; iar sfinții, cîntînd, 
preamăreau pe Dumnezeu. Astfel trei zile şi trei nopți sfinţii şezînd închişi în temniță 
cu jivinele, în a patra zi, noaptea a trimis ighemonul să afle, oare mucenicii sînt 
omorîți şi mîncaţi de şerpi? lar trimişii, apropiindu-se de uşile temnițe, au auzit pe 
sfinții legați, cîntînd şi lăudînd pe Dumnezeu. 


Apoi, vrînd ca să ştie neapărat ce se face în temniţă, s-au suit deasupra şi au 
descoperit acoperămîntul şi au văzut pe sfinţi şezînd și pe Îngerul Domnului stînd, 
dar nelăsînd jivinele să se apropie de sfinții mucenici. Aceasta văzînd-o, s-au 
spăimîntat şi au spus ighemonului. Şi foarte de dimineaţă sculîndu-se ighemonul, a 
poruncit fermecătorilor ca să ia din temniţă șerpii, aspidele, viperele şi toate jivinele, 
iar pe mucenici să-i ducă la judecată; şi după ce fermecătorii s-au apropiat de temniță 
şi au grăit după obicei cuvintele cele vrăjitoreşti, nu i-au mai ascultat jivinele. Și fiind 
uşile descuiate, toate cu multă mînie au sărit asupra fermecătorilor lor şi i-au rănit de 
moarte; pe toți ceilalți oameni care se aflau acolo i-au omorît şi au fugit la locurile 
lor. După aceea sfinții răbdători de chinuri au fost duşi la ighemon spre a fi judecaţi. 


Văzîndu-i ighemonul nevătămați cîtuşi de puţin, s-a umplut de mînie şi i-a 
osîndit la tăiere de sabie. Atunci sfinții s-au bucurat cu bucurie negrăită și, mergînd 
la moarte cu veselie, cîntau: Mintuitu-ne-ai pe noi, Doamne, de cei ce ne necăjesc și 
pe cei ce ne urăsc pe noi i-ai ruşinat. lar slujitorii ducîndu-i la locul de moarte, şi-au 
împlinit porunca. Astfel mărturisitorii lui Hristos şi-au luat cununa muceniciei, iar 
nişte bărbați cucernici îngrijind sfintele lor trupuri, le-au îngropat cu cinste, ca la 
două stadii de cetate, întru slava Mîntuitorului nostru lisus Hristos, Care împărăţeşte 
în vecii vecilor. Amin. 


20.PĂTIMIREA SFÎNTULUI MUCENIC ANTIPA, EPISCOPUL 
PERGAMULUI DIN ASIA 


(11 APRILIE) 

În zilele Apostolilor şi pe vremea împărăției lui Domițian, s-a pornit mare 
prigoană asupra creştinilor, încît prin toată lumea se trimitea la domni și la stăpînitori 
scrisori de la împăratul, ca să se supună creștinii poruncilor împărăteşti și să 
primească credința cea rea a nebuniei idolilor şi să cinstească capiștile idolești cu 
toată rînduiala. Atunci s-a arătat mulţime de credincioşi şi de mucenici, care fără de 
frică mărturiseau Cuvîntul lui Dumnezeu, pretutindeni nevoindu-se pentru Hristos 
Mîntuitorul. 


Atunci şi marele stilp al credinței, temelia adevărului creștinătății şi 
propovăduitorul Dumnezeirii Celei mai înainte de veci, a Unuia Născut Fiul lui 
Dumnezeu, Sfîntul loan Evanghelistul, preaalesul Apostol, a fost surghiunit în insula 
Patmos, unde i s-a arătat Domnul în descoperire, între cele șapte sfeșnice, 


poruncindu-i să scrie către cei şapte îngeri, adică episcopi ai celor şapte biserici ale 
Asiei, care întăresc adunările mucenicilor. 


Acolo, prin gura Domnului, s-a pomenit acest arhiereu Antipa, astfel: "Antipa 
mărturisitorul Meu cel credincios a fost ucis între voi, între care petrece satana". Căci 
Sfîntul Antipa a fost episcop al bisericii Pergamului. Şi dintr-acele cuvinte care s-au 
scris pentru dînsul în descoperirea lui loan, este arătat în ce fel a fost Antipa, 
credinciosul mărturisitor al lui Hristos şi în ce fel au fost locuitorii Pergamului, avînd 
sataniceasca petrecere între ei. lar în mijlocul lor, Sfintul Antipa, era ca o lumină în 
întuneric, ca un trandafir în mijlocul spinilor, ca niște aur în mijlocul noroiului, sau 
mai bine să zicem în mijlocul cuptorului de foc, după cum este scris, ca aurul cel 
lămurit în ulcea. Acolo nici legea firii nu se păzea, nici nu era judecata lucrurilor, ci 
fiecare lucra pentru sine; şi pe cît cineva putea, pe atît năpăstuia pe alții. Fiecăruia i 
se părea că este viteaz, bun şi drept, dacă biruia pe cineva din creştini, sau îl pierdea 
de pe pămîntul celor vi. Acolo, fiind creştineasca adunare, erau creştinii în mare 
chinuire și tulburare din pricina acelor necredincioşi. 


Atunci fericitul Antipa, bărbatul cel ales, cel neclintit în credință şi statornic 
în viaţa îmbunătățită, deloc nu se tulbura, ci ca şi cum ar fi fost schimbat într-o fire 
îngerească din cea omenească, stătea împotriva potrivnicilor, netemîndu-se de nimic. 
Chiar ieşea adeseori în popor, neavînd nici o grijă de îngrozirea muncitorilor; apoi 
strălucea ca o rază prin mijlocul lor şi cu lumina credinţei celei curate şi drepte 
izgonea întunericul rătăcirii şi al închinării idolilor. Pentru aceasta, diavoliu cei 
crezuţi de elini, a fi zei, toți au fugit de acolo şi nici unul dintre aceia nu îndrăznea 
să mai rămînă în acea cetate a Pergamului, în care vieţuia Sfîntul Antipa. Deci, 
diavolii se arătau în vis slujitorilor lor, zicîndu-le: "Nici din jertfele voastre nu 
gustăm, nici mirosim aburii şi fumul jertfelor, de vreme ce sîntem izgoniți de Antipa, 
mai marele creştinilor”. 


Atunci, mulțimea elinilor mîniindu-se, s-au pornit asupra lui Antipa şi, 
prinzîndu-l, îl trăgeau la locul unde se obişnuia a se aduce necuratele lor jertfe. Şi a 
zis ighemonul către dînsul: "Au tu eşti Antipa, care nu asculți poruncile împărăteşti 
şi pe alţii îi înveţi să nu asculte? Jertfele cele făcute de noi zeilor atât le tulburi, încît 
pe nici unul din zei nu-l lași să se sature de grăsime? De aceea, toți zeii, lăsînd cetatea, 
s-au dus şi ne este frică, să nu năvălească vreo mare primejdie asupra cetăţii, de 
vreme ce ei nu voiesc s-o mai păzească. Destul îți este pînă astăzi îndeletnicirea în 
creştineasca vrăjitorie. Pocăieşte-te de acum şi la legile noastre supune-te; ca zeii 
care stăpînesc această preafrumoasă cetate, să aibă grijă de noi şi să nu înceteze a ne 
păzi. lar de nu vei face aceasta şi de nu vei voi să te lepezi de credinţa ta, şi cinstirea 
zeilor noştri de o vei defăima, apoi după legea romanilor, te vei munci cu vrednice 
pedepsiri". 


Sfîntul Antipa a răspuns: "Aceasta s-o ştii, o, ighemoane, că sînt creştin, iar 
împărăteştii porunci, celei nebune și păgînești, niciodată nu voiesc să mă supun. Dar, 
de vreme ce împotriva cuvintelor tale se cuvine a da răspuns cuviincios, îţi răspund 


astfel: Dacă zeii voştri, cărora vă închinaţi, sînt izgoniți de un om muritor, şi dacă 
aceia pe care îi socotiți că vă sînt apărători şi pentru voi izbînditori, caută de la voi 
ajutor, de aici puteţi cu uşurinţă să vă cunoaşteţi rătăcirea. Căci dacă, celor ce li se 
face vreun rău, nu pot să se răzbune, și singuri mărturisesc că de un om sînt biruiţi, 
apoi cum vor putea, pe tot neamul omenesc sau vreo cetate, s-o izbăvească? Aceasta 
socotind și cunoscînd, sînteți datori măcar acum să vă depărtați din pierzătoarea 
voastră rătăcire și să credeți în Hristos, Care S-a pogorît din cer ca să mîntuiască 
neamul omenesc. Acela cu adevărat la sfîrşitul veacurilor va veni să judece pe toţi și 
să răsplătească fiecăruia după lucrurile lui, ori cu cinste, ori cu osîndă”. 


Astfel răspunzînd Sfîntul Antipa cu bunăînţelegere, ighe-monul a început a 
zice aşa: "Voi vă supuneţi legilor celor noi şi rînduielilor celor aflate de voi, 
defăimînd buna cinstire cea veche, pe care din început am primit-o de la strămoșii 
noștri și ca o moştenire de la dînşii a ajuns pînă la noi, adică cinstirea de zei. Deci, 
urmînd obiceiurilor strămoşilor noștri, nu este bine a ne îndepărta de dînşu; căci cele 
vechi sînt mai bune decît cele noi, sînt mai adevărate şi mai vrednice decît acelea şi 
care cu vechimea vremii sînt întărite. De aceea eşti dator şi tu a-ți schimba credinţa, 
ca să nu urmezi acelui Om, care S-a arătat nu cu multă vreme mai înainte de tine și 
care a tulburat viaţa omenească prin farmece şi a fost răstignit pe vremea lui Pilat. 
Deci, supune-te poruncilor împărătești, ca împreună cu noi să petreci fără primejdie, 
pentru că la tot lucrul ne vei avea ajutători, ca pe niște fii iubiţi ai tăi. Căci bătrîneţile 
tale sînt vrednice de toată cinstea şi meriţi să te iubim ca pe un tată”. 


La acestea, Sfintul Antipa a răspuns: "Chiar de vei astupa urechile mele cu 
dovezi fără de număr, eu nu voi fi atît de nebun și fără minte, după ce am ajuns la 
bătrînețile cele mai de pe urmă şi de moarte m-am apropiat, să-mi schimb credința 
pentru această ticăloasă şi necinstită viață şi să mă depărtez de mărturisirea credinţei 
celei adevărate. Deci, nu-mi amăgi mintea, care întotdeauna se îndeletnicește cu 
citirea dumnezeieştilor cărți; căci din început n-a fost nici un zeu de-ai voştri, ci mai 
pe urmă s-au arătat şi nici un bine n-au făcut, nici un folos de la ei nu ne-a venit. Ci 
singuri, fiind oameni necurați, s-au făcut pricinuitori de viață rea altor oameni iubitori 
de desfătări. Pentru ce nu urmaţi celor ce au voit să se suie la cer, care nu se rușinau 
a se amesteca cu ale lor surori? Pentru aceea a şi venit potopul, care a pierdut neamul 
lor, de vreme ce pe căile cele drepte şi credincioase n-au voit să umble. Iar dacă şi 
voi veţi voi să urmați fărădelegilor pentru vechimea lor, apoi nu cu apă, ci cu focul 
cel veşnic veți fi pedepsiţi şi de viermii cei neadormiți veți fi mîncaţi, de nu vă veți 
pocăi". 


Acestea şi multe altele grăind bărbatul cel sfînt, l-au răpit oamenii cei păgîni 
şi l-au dus la capiștea Artemidei, unde era un bou de aramă, pe care arzîndu-l, l-au 
aruncat pe mucenic peste el. Dar el însemnîndu-se cu semnul Crucii, se ruga din 
mijlocul focului către Dumnezeu, strigînd: "Dumnezeule, Cel ce ne-ai arătat Taina 
cea din veac ascunsă, pe Domnul nostru lisus Hristos, prin care şi sfaturile Tale cele 
neştiute ni le-ai descoperit, îţi mulțumesc de toate bunătățile Tale, că ne mîntuieşti 
pe noi cei ce nădăjduim spre Tine şi m-ai învrednicit în ceasul acesta, să fiu vrednic 


să mă scriu în numărul sfinților mucenici, care au pătimit pentru numele Tău cel 
Sfînt. Primeşte duhul meu cînd va ieşi din viața aceasta şi-mi dă parte ca să aflu doar 
la Tine parte şi la Unul Născut Fiul Tău şi nu numai pe mine, dar şi pe cei ce vor fi 
după mine, să-i faci părtaşi milei Tale, ca de toţi să se slăvească numele Tău cel Sfînt, 
în veci. Amin”. 


Acestea şi alte asemenea zicînd Sfîntul Antipa, s-a rugat multă vreme, 
chinuindu-se pe boul cel roşit de foc. După aceea s-a rugat pentru cei care îi vor face 
pomenire să fie feriți de patimi și de alte boli, de nesuferita durere a dinților, cum şi 
pentru lăsarea păcatelor, ca să dobîndească milă la judecata care va să fie pentru toată 
lumea. Isprăvindu-şi rugăciunea şi-a dat duhul în mîinile lui Dumnezeu, adormind 
cu somn dulce şi s-a suit la cer, fiind împodobit cu slăvită cunună mucenicească. 
Apoi nişte bărbaţi binecredincioşi, luînd sfintele lui moaşte, le-au pus cu cinste în 
aceeaşi cetate a Pergamului. Și a izvorît dintr-însele mir, care tămăduia toate bolile 
omenești, întru slava lui Hristos Dumnezeul nostru, Cel slăvit împreună cu Tatăl şi 
cu Sfîntul Duh în veci. Amin. 


2.SFÎNTUL IERARH CALINIC DE 


LA CERNICA (1787-1868) 


(11 APRILIE) 
(DUPĂ "PATERICUL ROMÂNESC", DE ARHIM. IOANICHIE BĂLAN) 

Sfîntul Ierarh Calinic de la Cernica s-a născut la 7 octombrie, 1787 în 
Bucureşti, aproape de biserica Sfîntul Visarion. Din sfîntul botez a primit numele de 
Constantin. 


Părinții săi se numeau Antonie şi Floarea şi erau foarte evlavioşi. Cel mai mare 
dintre copiii lor a fost în tinereţe preot de mir; apoi, intrînd în viața monahală, s-a 
călugărit sub numele de Acachie. De asemenea şi mama Sfîntului Calinic, fericita 
Floarea, după ce şi-a crescut copiii, s-a retras în Mănăstirea Pasărea, primind marele 
şi îngerescul chip sub numele de schimonahia Filoteia. 


Tînărul Constantin, cel mai mic dintre copii, a primit din pruncie o educaţie 
religioasă aleasă, învăţind carte în Bucureşti, la şcolile care funcționau pe acea vreme 
pe lîngă biserici. 


În anul 1807 a intrat în nevoinţa călugărească la Mănăstirea Cernica, sub 
ascultarea cuviosului stareţ, arhimandritul Timotei. La 12 noiembrie 1808 a fost tuns 
în schima monahală sub numele de Calinic, iar la 3 decembrie 1808 a fost hirotonit 
ierodiacon. 


Sfintul Ierarh Calinic de la Cernica, fiind vas ales al Duhului Sfînt, a iubit de 
mic rugăciunea, tăcerea, cinstea şi milostenia. Încă de cînd era călugăr tînăr în 
Mănăstirea Cernica, postea foarte mult, își împlinea regulat canonul şi pravila cu 
multă osîrdie, se lupta împotriva somnului și nu lpsea niciodată de la slujbele 
bisericii, după mărturia bătrînului Hariton, iar ziua lucra împreună cu părinții la 
ascultările cele grele ale mănăstirii. 


După plecarea la Sfintul Munte a  duhovnicescului său părinte, 
ieroschimonahul Pimen, Cuviosul Calinic şi-a pus această aspră rînduială, ca în toată 
săptămîna să nu mănînce bucate fierte la foc, fără numai pîine cu apă, după apusul 
soarelui, iar sîmbăta și Duminica să meargă la trapeză împreună cu părinții şi să se 
mîngîie cu înfrînare. 


Mărturisesc părinții care l-au cunoscut pe Sfîntul Calinic că faţa îi era mereu 
palidă de multa postire şi ochii adînciţi în orbite din pricina multor privegheri şi a 
atitor lacrimi. Căci dobîndise de la Dumnezeu darul lacrimilor la sfinta rugăciune. 


În anul 1813, murind de ciumă mulţi preoţi călugări din Mănăstirea Cernica, 
starețul Timotei stăruia mereu să facă preot pe smeritul ierodiacon Calinic. El însă 
se lepăda de un dar mare ca acesta, socotindu-se pe sine cu totul nevrednic. Însă, 
fund foarte ascultător și lăsîndu-se în voia lui Dumnezeu, a primit taina sfintei preoții, 
săvîrşind cele sfinte în toată viaţa sa cu lacrimi și cu multă evlavie. 


După primirea darului preoţiei, la 13 februarie, 1813, Sfîntul Calinic a început 
şi mai mult a se nevoi şi a sluji cu osîrdie tuturor, fiind plin de dumnezeiasca dragoste 
către toți, după cuvîntul ce zice: "Dacă vrei să te iubească toţi, iubeşte şi tu pe toți”. 
De vedea pe cineva scîrbit, împreună cu el se întrista; pe cei bolnavi îi cerceta şi după 
ale sale puteri îi mîngiia, iar pe săraci mereu îi miluia. Pentru aceasta toți îl iubeau 
ca pe un adevărat tată şi părinte duhovnicesc. Apoi era atît de smerit, că pe cît se 
înălța cu cinstea şi cu darul de către toți, cu atît mai mult se smerea către toți, după 
cuvîntul Domnului Care zice: Care între voi va vrea să fie întii, să vă fie vouă slugă 
(Matei 20, 27). 


Cuviosul Calinic a fost hirotesit duhovnic al Mănăstirii Cernica la 20 
septembrie, 1815, de însuşi mitropolitul Ţării Româneşti, Nectarie şi este rînduit 
eclesiarh mare. Din această zi aproape toți părinţii și fraţii din obşte se mărturiseau 


la el, pentru că toți se cucereau de nevoinţa lui și îşi făceau adăpost şi mîngiiere 
supărărilor lor. Şi era atît de iscusit duhovnic, încît veneau la spovedanie nu numai 
monahii, ci şi multă lume din afară şi chiar mitropolitul. 


Acest fericit părinte, ori de cîte ori era ocărît de cineva, grăia de bine, iar pe 
cel care îl nedreptăţea, îndată îl miluia și îl ajuta cu tot ce putea. Însă la dînsul în 
chilie altceva nu se găsea, fără numai un ulcior cu apă. Mai spuneau părinții că în 
chilia sa cuviosul era atît de liniștit, încît nici ucenicii lui nu-l auzeau ce face, cînd 
adică se odihnea și cînd era la rugăciune. După mărturia mai multor duhovnici din 
vremea sa, Cuviosul Calinic săvîrşea în timp de 24 de ore două mii de închinăciuni 
şi trei sute de metanii mari, precum şi pravila cea rînduită fiecărui călugăr la chilie. 
Aceiași duhovnici ai Mănăstirii Cernica adevereau că Sfîntul Calinic, încă din anii 
tinereții, a primit darul neîncetatei rugăciuni a lui lisus, prin care s-a făcut casă a 
Duhului Sfînt şi vas al alegerii. 


În primăvara anului 1817, Cuviosul Calinic, împreună cu Ignatie duhovnicul 
şi cu un alt călugăr s-au sfătuit să postească desăvîrşit tot Postul Mare pînă la Sfintele 
Paşti. Deci, luînd binecuvîntare de la stareţul Mănăstirii Dorotei, au început această 
aspră şi mai presus de putere nevoință,; dar din lipsa dreptei socoteli, satana le-a făcut 
la toţi o grea ispită. Călugărul n-a putut să postească deloc. leroschimonahul Ignatie 
a postit cîteva săptămîni, s-a îmbolnăvit şi cu greu s-a vindecat. Iar Cuviosul Calinic 
a postit desăvîrșit pînă în joia Canonului Mare - adică pînă în joia din săptămîna a 
cincea a Postului Mare, cînd a mîncat o jumătate de prescură. Dar voind să 
împlinească cele 40 de zile de post, asemenea Mîntuitorului şi sfinților de demult, s- 
a îmbolnăvit de o cumplită ameţeală de cap şi slăbire a firii, încît n-a mai ştiut nimic 
de sine pînă în Duminica Tomei. Pentru aceasta starețul Dorotei era foarte mîhnit, 
crezînd că nu va mai scăpa cu viaţă. 


Însă, cu darul lui Dumnezeu, Cuviosul Calinic şi-a venit din nou în simţire, 
spre bucuria stareţului şi a tot soborul. Din ceasul acela, părintele Dorotei i-a rînduit 
să țină toată viaţa calea cea împărătească. Adică, să se împărtășească zilnic din masa 
cea de obşte la trapeză. Deci, făcînd ascultare, Sfîntul Calinic mînca zilnic cu frații 
la masă, fără să mai aibe nimic de mîncare la chilie sau să guste ceva fără 
binecuvîntare. Cu toate acestea, din postirea cea de 40 de zile, cuviosul a rămas cu o 
permanentă durere de cap, pe care a simţit-o pînă la obştescul său sfîrşit. 


În vara aceluiaşi an, Sfîntul Calinic n-a mîncat pîine deloc, timp de 40 de zile, 
nici legume fierte la foc. Numai seara, după apusul soarelui, mînca cîte o felie de 
pepene şi fructe crude, ca să-şi potolească slăbiciunea firii şi să nu calce porunca 
sarețului. 


Ucenicul său, arhimandritul Anastasie Baldovin, mărturisea că toată viaţa sa, 
cuviosul nu dormea întins pe pat, ci ațipea cîteva ceasuri pe un scaun, îmbrăcat şi 
încins cu o curea lată de piele. Era ca o adevărată santinelă, gata oricînd de luptă, 


veghind neîncetat asupra nevăzuților vrăjmaşi care încercau să-l ispitească, fie prin 
trup, fie prin gînduri. 


Acelaşi ucenic zicea că nimeni nu putea să ascundă ceva sau să spună vreo 
minciună înaintea Sfîntului Calinic, pentru că era înaintevăzător și îndată descoperea 
adevărul şi cele ce urmau să se întîmple în viitor. Același ucenic preaiubit al Sfîntului 
Calinic spunea că dascălul său era atît de blînd şi smerit cu inima, încît oricine 
socotea că are în fața sa un înger, iar nu om pămîntesc. De aceea toţi îl iubeau, îl 
cinsteau şi îl aveau ca pe un adevărat sfînt, atît călugării şi mirenii, cît şi episcopii şi 
dregătorii țări. 


Cu binecuvîntarea duhovnicului său, fericitul Calinic a călătorit la Sfintul 
Munte Athos în vara anului 1817, minunîndu-se de nevoinţele călugărilor atoniți. 
Apoi, cu rînduiala lui Dumnezeu, s-a întors înapoi la metanie, luînd mult folos 
sufletesc de la părinţii atoniți. 


La 14 decembrie, 1818, Cuviosul Calinic a fost ales stareţ al Mănăstirii 
Cernica, cu voia lui Dumnezeu şi a Sfîntului Ierarh Nicolae, patronul acestui sfint 
locaş, avînd doar 30 de ani. Pentru sfinţenia vieţii lui şi buna chivernisire a mănăstirii, 
la 9 aprilie, 1820, este hirotesit arhimandrit și păstoreşte obştea Cernicăi timp de 32 
de ani, adunînd în jurul său mulți călugări, căci se silea, nu numai cu viaţa sa, ci şi 
cu alese sfaturi duhovnicești, să îndrepteze pe cei leneşi şi tulburători din mănăstire. 
Astfel, pe mulți îi îndrepta pe calea cea bună, iar pe cei răzvrătiți şi neascultători îi 
scotea afară din obşte, după porunca Apostolului, ca să nu vatăme pe alţii. 


Urmînd Sfinților Părinți el socotea că ascultarea este cea mai mare virtute 
pentru monahi şi temelia vieții călugărești. Astfel, învăţa pe fui săi duhovniceşti că 
"viaţa de obşte, în sfinta ascultare, a întemeiat-o însuși Domnul nostru Iisus Hristos, 
prin pilda vieţii sale pămînteşti”. 


Spuneau părinţii şi acestea: că marele stareţ nu îngăduia deloc clevetirea în 
viaţa călugărească, căci o socotea "moartea sufletului”. În locul multei vorbiri, îi 
sfătuia pe ucenici să practice neîncetat tăcerea şi rugăciunea lui lisus. Aceiași părinți 
spuneau de Cuviosul Calinic că îşi împlinea chemarea de stareţ cu mare rîvnă şi frică 
de Dumnezeu, ştiind că "lucrul cel mai greu și anevoios este meşteşugul călăuzirii 
sufletelor pe calea mîntuirii”. 


Uneori zicea către ucenici: "Starețul este inima tuturor inimi-lor care îl caută 
şi îi cer sfat şi mîngiiere. El este calea spre desăvîrşire a tuturor sufletelor 
credincioase din jurul său". 


Cuviosul obișnuia adesea să pescuiască în lacul din jurul mănăstirii, iar peştele 
pe care îl prindea îl dădea la obşte pentru hrana părinţilor. Într-o zi, un călugăr tînăr, 
curăţind de solzi o caracudă mică, a început a cîrti şi, lovind-o cu cuțitul, zicea: "Na, 
na! De ce n-ai adus pe tatăl tău, pe mamă-ta, pe moşul tău, pe strămoșul tău, care 


aveau solzi mai mari, că nu mă mai necăjeam atîta!" Apoi tot el răspundea: "Am 
venit și cu tata, şi cu mama, şi cu moşul, şi cu strămoșul, dar i-au luat părinții 
duhovnici cei din comitet şi părintele stareţ”. 


Aceste cuvinte au ajuns la urechile cuviosului stareț Calinic. Atunci el, stînd 
puţin pe gînduri, pentru a înlătura orice pricină de sminteală din mănăstire a zis: "De 
azi înainte nu voi mai pune peşte în gura mea!" Și, într-adevăr, pînă la sfîrșitul vieții 
sale, nu a mai mîncat niciodată peşte, păzind cu sfinţenie făgăduinţa dată. Se hrănea 
numai cu verdeţuri, şi acelea o dată pe zi, cu multă înfrînare. 


În timpul răscoalei din anul 1821, mulţi locuitori din București s-au adăpostit 
la Mănăstirea Cernica. lar bunul stareţ 1-a găzduit pe toți în Insula Sfîntul Nicolae, 
prin chiliile călugărilor, iar pe călugări i-a mutat în Insula Sfîntul Gheorghe. În acele 
zile de grea încercare pentru ţară, multă mîngiiere au aflat unii din locuitorii Capitalei 
de la Sfîntul Calinic. Că pe toţi îi îmbărbăta, îi odihnea și îi hrănea gratuit din 
alimentele mănăstirii. 


În primăvara aceluiaşi an, auzind turcii de mulțimea mirenilor adăpostiţi în 
insula Cernicăi şi socotind că ar fi dintre răsculați, au înconjurat mănăstirea cu tunuri 
şi stăteau gata s-o distrugă, iar pe cei aflați în ambele insule să-i ucidă cu sabia. 
Atunci Sfîntul Calinic a adunat tot poporul şi pe călugări în biserică, le-a ţinut cuvînt 
de îmbărbătare şi au făcut împreună priveghere de toată noaptea. lar a doua zi a trimis 
un călugăr cu jalbă la mai marele turcilor din tabăra alăturată. Și astfel, cu rugăciunile 
Sfintului Calinic, cu lacrimile poporului şi cu mijlocirea Sfîntului Nicolae, s-au 
liniştit turcii şi s-au izbăvit cu toții de moarte. 


Terminîndu-se hrana în Mănăstirea Cernica, călugării şi mirenii erau 
amenințați de cumplită foamete. Deci, căzînd Sfîntul Calinic la rugăciune cu multe 
lacrimi în faţa icoanelor Maicii Domnului şi a Sfîntului Nicolae şi cerîndu-le grabnic 
ajutor, îndată a fost ascultat. Cum s-a ridicat marele stareţ de la rugăciune, au intrat 
pe poarta mănăstirii cinci care trase de cîte doi boi, pline cu pesmeţi de pîine, trimise 
de pașa, mai marele turcilor din tabăra apropiată. 


Tot în anul 1821, un alt pașă, care îşi avea tabăra sa în satul Pantelimon, a răpit 
o călugăriță din Mănăstirea Pasărea, drept ostatecă. Dar Sfîntul Calinic, nerăbdînd ca 
mireasa lui Hristos să fie în mîinile păgînilor, a făcut jalbă la stăpînire și a izbăvit 
călugărița din mîinile turcului. Deci, supărîndu-se cumplit paşa, a hotărît să 
pornească noaptea cu armele asupra mănăstirii ca s-o prade şi să-l ucidă pe stareţ. 
Atunci Sfîntul Calinic, auzind de răzbunarea turcului, a făcut priveghere de toată 
noaptea, cerînd ajutorul lui Dumnezeu. Și iarăşi, prin minune, a fost izbăvit de 
primejdie, căci chiar în noaptea aceea, pe cînd paşa lua cafeaua ca apoi să năvălească 
asupra mănăstirii, o slugă a sa a încercat să-l omoare cu arma. Dar glontele oprindu- 
se în punga cu galbeni, turcul a scăpat cu viaţă. Cutremurat de această minune, a 
doua zi, pașa a trimis acei galbeni la Mănăstirea Cernica din care, după porunca 


cuviosului, s-a făcut la intrare o fîntînă cunoscută pînă astăzi sub numele de "Fîntîna 
Turcului”. 


Pe lîngă înnoirea vieţii duhovniceşti în obştea sa, marele stareţ al Cernicăi s-a 
îngrijit şi de cele necesare vieții pămînteşti, după exemplul înaintaşilor săi. Astfel, a 
terminat de pictat biserica din insula Sfîntului Nicolae, iar cu banii donați de arhiereul 
Ioanichie Stratonichias din București, a zidit o biserică mare cu cetate, în insula 
Sfîntului Gheorghe, pentru că nu mai încăpeau călugării într-o singură biserică. 


Mai înainte însă de începerea bisericii, 1 s-au arătat noaptea în vis Sfîntul Ierarh 
Nicolae, Sfîntul Mare Mucenic Gheorghe şi fericitul stareț Gheorghe. Deci, Sfintul 
Nicolae a zis Cuviosului Calinic: "Scoală-te şi să zideşti în ostrovul cel mic o biserică 
în numele Sfîntului Mucenic Gheorghce...". Marele Mucenic i-a adăugat, apoi, aceste 
cuvinte: "Noi îţi vom trimite tot ce-ţi va trebui”. Iar stareţul Gheorghe i-a zis: "Să nu 
ai nici o îndoială în inima ta!" 


Această vedenie arătînd-se deodată şi cuviosului Pimen duhovnicul, l-a 
încredinţat pe Sfîntul Calinic să înceapă lucrul. În anul 1832 a început noua biserică. 
În anul 1838 s-a dărîmat de un puternic cutremur, iar după patru ani a fost zidită din 
nou, aşa cum se vede pînă astăzi. A mai zidit, din anul 1846, biserica Mănăstirii 
Pasărea şi alte cîteva biserici parohiale. 


Sfîntul Calinic a fost, de asemenea, şi un bun iconom al Mănăstirii Cernica şi 
al celorlalte mănăstiri - Pasărea, Snagov, Căldăruşani, Ciorogârla şi Poiana Mărului 
-, care erau sub povăţuirea sa. Cînd a intrat Cuviosul ca stareţ, Cernica avea doar "o 
teleguță cu un bou cu care umbla un călugăr pe ulițele Bucureștilor şi oricine voia 
din popor arunca cîte o pîine în acea teleguţă și apoi se întorcea la mănăstire și 
împărțea acea pîine pe la călugări. lar pentru îmbrăcămintea călugărilor se trimitea 
ajutor de la domnie şi de la alți buni creștini...”. 


Însă venerabilul stareţ, în puţină vreme, a refăcut iconomia mănăstirii, a făcut 
un mare metoc în satul Bueşti-llfov, a ridicat case şi adăposturi pentru oameni și vite, 
a cultivat pămîntul cu tot felul de cereale, a plantat vii şi păduri, încît se mirau toți 
de priceperea lui. Acolo creştea mănăstirea cirezi de vite şi turme de oi pentru hrana 
şi îmbrăcămintea călugărilor din lavră. 


Fiind chemat și propus de cîteva ori să fie mitropolit al Ţării Românești, 
Sfîntul Calinic, din marea lui smerenie, nu a primit. Dar un om vrăjmaş din preajma 
sa, îndemnat de zavistnici, i-a dat otravă. Pe cînd marele stareţ zăcea pe patul de 
moarte, s-a rugat lui Dumnezeu, zicînd: "Doamne, Dumnezeul mîntuirii mele, nu 
credeam şi nu doream să mor otrăvit”. Atunci, în umbra nopţii, un glas de taină i-a 
răspuns: "Nu vei muri de otravă! Scoală-te şi fii sănătos, că nu după mult timp vei fi 
episcop la Rîmnicu-Vîlcea, unde vei îndrepta Biserica şi clerul care este în decădere". 
În ceasul acela cuviosul s-a sculat sănătos din pat şi s-a dus la Utrenie, că era miezul 
nopții. 


Pentru blîndeţea şi sfinţenia vieţii sale, atît de mulți călugări s-au strîns în jurul 
Sfîntului Calinic, încît nu mai încăpeau în amîndouă insulele. În anul 1850, cînd a 
plecat ca episcop la Rîmnicu-Viîlcea a lăsat în Mănăstirea Cernica peste 350 de 
călugări cu viaţă aleasă. 


Pe cînd era stareţ, a venit la Cuviosul Calinic pitarul mănăstirii şi l-a înștiințat 
că s-a isprăvit făina. lar el a răspuns: "Să avem nădejde la Maica Domnului şi la 
Sfîntul Ierarh Nicolae şi nimic nu ne va lipsi”. Apoi, intrînd în chilie, a căzut la 
rugăciune înaintea icoanei protectorului său, zicînd: "Sfinte arhiereule al lui Hristos, 
Nicolae, mîngîietorule al săracilor şi cald folositorule al celor ce te roagă cu credinţă, 
Vino şi acum şi ajută smeritei turmei tale şi ne scapă de foamete, precum ai mîntuit 
pe cei ce erau să se înece în mare, că nu avem alt ajutor după Maica Domnului, afară 
de tinc...". Apoi, după Vecernie, a pus să se citească în biserică acatistul Sfîntului 
Nicolae. 


Sfîntul Ierarh Nicolae, ascultind rugăciunea plăcutului său, a venit imediat în 
ajutorul Mănăstirii Cernica. În ceasul acela a sosit la arhondaricul mănăstirii un car 
cu boi încărcat cu făină. Erau doi oameni necunoscuți, trimiși cu această milostenie 
de stăpînul lor, care, după ce au descărcat povara, îndată au plecat. Drept 
recunoştinţă, marele stareţ a adunat soborul în biserică şi, după pavecerniţă, a pus să 
se facă pîine în noaptea aceea pentru mîngîierea părinților şi fraţilor. 


În altă zi, pe cînd vorbea cu părintele Pimen, duhovnicul său, a venit la Sfîntul 
Calinic un om cerîndu-i milostenie. Iar el i-a dat 50 de lei. După un ceas a venit un 
tînăr şi 1-a spus stareţului: "Părinte, tatăl meu a murit şi a lăsat să aduc la mănăstire 
o mie de lei. lată aici 500 lei şi restul îi voi aduce mai pe urmă, că nu îi am acum”. 
Apoi a plecat. Atunci bătrînul duhovnic a întrebat pe cuviosul: "Ce cugetai, părinte 
Calinic, cînd ai dat milostenie acelui om?" Iar blîndul stareţ i-a răspuns: "Aș fi vrut 
să-i dau o sută de lei dar n-am avut. l-am dat numai cincizeci și am primit 500". 


În anul 1829, luna iulie, în dimineața unei zile de praznic stătea Cuviosul 
Calinic în chilia sa din insula mare, aproape de arhondaric. Deci, privind pe fereastră 
a văzut mulțime de musafiri care veniseră atunci, iar pe bieţii călugări, "ascultătorii 
din arhondărie", cum alergau în toate părțile ca să slujească musafirilor. Deci, căutînd 
la dînșii cu durere de inimă, a zis în sine: "Ah, Dumnezeule! Cum are să se defaime 
chipul monahicesc prin petrecerea împreună cu mirenii!" ŞI, tare oftînd, a început să 
citească icoasele Sfîntului Ierarh Nicolae! 


Spuneau ucenicii Sfîntului Calinic că faptele îi erau întocmai după graiul gurii 
şi nu putea nimeni să-i găsească nici un cusur. Că după cum învăţa, aşa şi lucra. Că 
zice şi Mîntuitorul: Să vă fie cuvintul așa, așa și nu, nu! (Matei 5, 37) 


La 14 septembrie, 1850, cu sfat de obşte, Sfîntul Calinic a fost ales episcop la 
Rimnicu-Vilcea, despărțindu-se cu multă durere şi lacrimi de fiu săi, fiindcă "n-a 


putut strica hatîrul iubitului său fiu duhovnicesc, Barbu Dimitrie Ştirbei, domnul 
Ţări Româneşti şi s-a supus la voia obşteşti Adunări...". 


Iată şi cuvîntul de învăţătură al Sfîntului Calinic rostit către întreaga obşte, în 
ziua plecării sale la episcopie: 


Fraţilor şi Părinților, 


"Dumnezeu aşa binevoiește ca astăzi să ne despărțim trupeşte unii de alţii, dar 
cu duhul cred că vom fi împreună pînă la sfîrșitul acestei vremelnice vieți, că eu aşa 
m-am rugat lui Dumnezeu, ca unde mi s-au topit tinerețile, acolo să mi se sfirșească 
şi această viaţă, şi cred că se va adeveri. Că nici un lucru nu este mai dulce decît 
creşterea în căminul părintesc, după cum adesea se întîmplă la noi călugării, iar mai 
vîrtos înțeleg cuvîntul meu cei ce au gustat din acest pahar. 


Căci, călugărul, oriunde va merge şi oricît bine va găsi, tot nu este ca unde şi- 
a pus metania; fiindcă inima lui nu este în pace. Așa și eu, ca un călugăr ce sînt, am 
petrecut aici între aceste ostroave 43 de ani. Gîndiţi-vă cu ce mîhnire le las acum şi 
ce jale mă cuprinde, care singuri o vedeţi pe faţa mea că, pentru lacrimile ce m-au 
cuprins, nu pot să vă spun tot ce am în inimă, fără numai aceste puţine învățături și 
vă rog să le păziți, ca de la un duhovnicesc părinte al vostru şi ascultați, iubiților, cu 
luare-aminte. 


Fraţilor şi Părinților, 


Domnul nostru lisus Hristos a zis către iudei: Casa Mea casă de rugăciune se 
va chema la toate limbile, iar voi ați făcut-o peşteră de tilhari (Matei 21,12). Ca să 
nu pătimim şi să auzim Şi noi una ca aceasta, iubiții mei fraţi şi fii, trebuie dar să 
avem mare grijă cînd intrăm în Sfînta Biserică sau în Sfîntul Altar, că acolo este 
Însuşi Domnul noastru Iisus Hristos de față în Sfintele Taine. 


Nu este nimeni iertat, fără de mare trebuință, a intra în Sfîntul Altar. lar cînd 
sîntem siliți, să intrăm cu mare sfială şi frică, după cum zice Proorocul David: Slujiți 
Domnului cu frică... (Ps.2,9); şi să intrăm cu învățătură, ca nu din neştiință să greşim 
şi să mîniem pe Domnul şi să pierim din calea cea dreaptă. De aceea noi cu mare 
evlavie să cinstim cele sfinte. Cînd este trebuinţă să intrăm, să facem trei închinăciuni 
înaintea ușii și, intrînd, să descoperim capul. Apoi să facem alte trei închinăciuni 
înăuntru. Cei hirotoniți sărută Sfînta Masă, iar monahii nu se ating de dînsa. Şi cîtă 
vreme vom fi în Sfîntul Altar să stăm cu mare frică şi cu e-vlavie, ca înaintea lui 
Hristos. Şi fiind vremea pomenitului la Proscomidie, tot cu capul descoperit să 
pomenim, după cum zice Pavel Apostolul: "Bărbatul, rugîndu-se sau proorocind cu 
capul acoperit, ruşinează pe Hristos, Capul său". Iar fiind cineva bolnav sau fiind frig 
tare, poate a-și acoperi capul, că Dumnezeu cunoscător de inimi este; ştie gîndul 
nostru pentru care ne va şi răsplăti. Așa sîntem datori a urma. 


Iar în vremea Sfintei Liturghii nu este slobod nimănui a intra în Sfîntul Altar, 
numai preoții, diaconii şi paraclisierii cei slujitori, şi aceştia cu evlavie şi cu linişte 
să umble. ar ceilalți toți sîntem datori a sta în Sfînta Biserică cu mare evlavie şi frică; 
nici făcînd vreo neorînduială sau vorbind, sau cu ochii uitîndu-ne în vreo parte sau 
în alta; nici să ieşim pînă la sfîrşitul slujbei, ca să nu cădem în blestemul Sfintelor 
Sinoade ale Sfinților Părinţi, care afurisesc pe cei ce fug mai înainte de otpust. lar 
avînd ascultare sau neputinţă, să meargă la preot, să-i sărute mîna, să ia anafură şi 
aşa să iasă. Însă să se cerce fiecare pe sine, ca nu cumva să fie ispită diavolească sau 
lenevie, sau nebăgare de seamă, ca să nu cadă în blestemul cel proorocesc, că zice: 
Blestemat tot cel ce face lucrul lui Dumnezeu cu lenevire sau cu nebăgare de seamă. 


Aşa, fraților, să petrecem în Casa lui Dumnezeu, că este Casă de rugăciune, 
iar nu cort de comedii. Să cinstim cele sfinte ca şi noi să fim cinstiţi de Dumnezeu; 
iar nu să-L mîniem ca fiii lui Aaron şi să pierim. Acestea vă sfătuiesc şi vă învăţ, 
iubiților, ca toţi să ne mîntuim, cu darul Domnului nostru lisus Hristos, că deşi vom 
fi departe cu trupurile, dar cu duhul vom fi nedespărțiți, rugîndu-ne și ajutîndu-ne 
unii cu alții, după cuvîntul ce zice: "Frate cu frate ajutorîndu-se se vor face ca o cetate 
nebiruită". 


Aşa şi voi, fiilor, cînd vă veţi face rugăciunile cele rînduite de duhovnic, să vă 
aduceţi aminte şi de mine, părintele vostru, care multă grijă am purtat pentru fiecare 
din voi, din ziua în care v-am primit în mănăstire. Că v-am iconomisit pe fiecare după 
puterea voastră şi am îngrijit de voi pînă astăzi. Şi acum vă dau în mîna Sfîntului 
Ierarh Nicolae, mîngîietorul neputinţelor mele, ca să îngrijească de mîntuirea voastră. 
Și după dînsul, vă încredinţez în îngrijirea cuviosului şi al meu iubitor, chir Nicandru, 
pe care din mica copilărie l-am primit în mănăstire şi este sporit şi vrednic de a 
povăţui suflete la mîntuire. 


Apoi, întorcîndu-se către cuviosul stareţ, părintele Nicandru, a început cu dulci 
şi jalnice cuvinte a-i zice aşa: 


Iubite fiule Nicandru, 


Dumnezeu aşa binevoind, ca să te las în locul meu să păstoreşti această 
turmuliță, ce de 32 de ani, prin multe osteneli o am îngrijit; şi multe necazuri și trude 
am tras pentru locuşorul acesta, numai și numai să-l văd împodobit cu adunare de 
ucenici ai lui Hristos. Şi iată, fiule, ţi-i încredinţez astăzi, la număr 354 de călugări, 
afară de fraţi, şi te rog să porţi grijă de mîntuirea tuturor, ca să iei şi cuvioșia ta plată 
de păstor adevărat. 


Şi acum, cu darul lui Dumnezeu să ne mîntuim toţi şi peste puţin iarăşi ne vom 
vedea”. 


Apoi, aşezîndu-se în strană cu ochii plini de lacrimi, i-au sărutat mîna toți 
părinții, plîngînd după dînsul, iar cîntăreții cîntau cîntări de despărțire. Şi după otpust 


au ieşit toți din biserică în sunetul clopotelor, care făcea pe tot muritorul să scoată 
lacrimi, chiar de avea inimă de piatră. Și petrecîndu-i pînă la un loc, şi-a luat ziua 
bună, s-a urcat în căruță şi a plecat, luînd cu sine vreo cîțiva din părinți ca să-i fie de 
slujbă în eparhie. 


După un an de zile, Sfîntul Calinic, episcopul Rîmnicului, trimite iarăşi un 
cuvînt de învățătură către obştea Mănăstirii Cernica, plin de aceiaşi mireasmă 
duhovnicească, precum urmează: 


Fraţilor şi Părinților, 


"Vin cu duhul cercetîndu-vă, că m-am depărtat de voi cu trupul, dar cu duhul 
sînt împreună cu voi. Pentru că vă doresc sporirea cea sufletească şi buna petrecere, 
ca să sporiţi în cele duhovnicești fapte: în dragoste, unire, ascultare şi întru supunerea 
către mai marele vostru şi către toţi cei în Hristos frați, cum ne-am făgăduit înaintea 
Sfintului Jertfelnic, la primirea sfîntului chip al călugăriei, cu umilință. 


În locul lui Hristos, vă rog, fraţilor, umblaţi cu bună rînduială între cei de afară, 
ca văzînd faptele voastre cele bune să slăvească pe Tatăl vostru Cel ceresc, iar nu să 
se defaime numele lui Dumnezeu prin voi. lată cum veţi putea păzi cinstea lui 
Dumnezeu şi a voastră, prin paza poruncilor şi a făgăduințelor călugărești: 


- a păzi mai întîi pravila bisericească, cu mare luare aminte şi umilință, iar nu 
cu împrăştieri de gînduri şi cu vorbe deșarte. Că dacă Domnul zice că pentru tot 
cuvîntul deșert vom da seamă în ziua judecății, cu cît mai vîrtos cei ce vorbesc în 
vremea sfintei slujbe; 


- a păzi masa de obşte; 


- avă păzi de adunări la mîncări, la băuturi, la vorbe deşarte, că acestea duc la 
mare pierzanie pe călugări; 


- a nu ieşi din mănăstire fără binecuvîntare; 

- a nu merge în Capitală sau prin sate, netrimis de ascultare sau pentru vreo 
mare nevoie a sa. Călugărul care zăboveşte afară de chilie fără a fi de ascultare se 
strică ca peștele scos din apă; 

- a nu avea prieteşuguri osebite; 


- a nu avea pungă osebită, ca Iuda. 


Vă rog, păziți-vă şi de cele trei arme ale diavolului, adică acestea: lenevirea, 
uitarea şi necredința, prin care satana robeşte lumea în pierzare. 


Aşa vă rog, fraților, păziți poruncile lui Dumnezeu ca şi El să vă păzească pe 
vol. Vă rog, rugaţi-vă lui Dumnezeu şi pentru mine ca să-mi ierte toate păcatele şi să 
mă păzească de văzuţi şi nevăzuţi vrăjmași, să mă întărească în lupta care mi-a pus- 
o înainte şi ca să am sfîrşit bun, creștinesc. 


lar pentru că vă veţi osteni întru rugăciune, atît pentru voi, cît şi pentru cei 
împreună cu mine, fraţii voştri cei duhovniceşti, şi ei din osteneala lor vor trimite 
vouă ajutor trupului, ca să nu slăbiţi întru rugăciune şi să nu-i aveţi despărțiți de 
această sfîntă adunare; că şi noi încă nu vă uităm în sfintele rugăciuni. lar dacă 
vreunii din voi nu voiesc a ne pomeni, fie-le lor asemenea. Însă nu cred că se va afla 
vreunul necredincios ca să uite dragostea noastră cu care v-am iubit şi vă iubim. 


De veți petrece întru poruncile lui lisus Hristos, şi El va fi cu voi împreună. 
Că Ela zis că cel ce Mă iubește pe Mine, poruncile Mele le păzeşte, şi Eu îl voi iubi 
pe el şi Mă voi arăta lui (loan 14,21). 


Aşa vă rog, iubiții mei frați şi fu, păziți rînduielile pe care vi le-am așezat, 
după canoanele Sfinților Părinţi, pe care şi eu le-am păzit, după cum m-aţi văzut, 
fiind între vol. 


Iar eu sînt al cuvioşiei voastre către Dumnezeu smerit rugător şi de tot binele 
voitor. Spuneţi tuturor celor ce ne iubesc închinăciunile, cu mîna mea”. 


CALINIC, Rîmnic, 1851, Aprilie 1] 


Spunea ucenicul său, Anastasie, că îndată după aşezarea sa în scaunul 
episcopiei de la Rîmnicu-Vilcea, a şi început a da porunci la protopopi, ca "unde s- 
ar afla un om necununat să-l cunune şi să-l cerceteze pentru ce nu se cunună şi şade 
cu posadnică". 


Sfîntul Ierarh Calinic avea mare evlavie către Sfintul Ierarh Nicolae, al cărui 
acatist îl citea zilnic. Cu ajutorul lui Dumnezeu și al marelui Ierarh, protectorul său, 
a rezidit din temelie catedrala episcopală din Rîmnicu- Vîlcea, casele episcopale şi 
seminarul, între anii 1854-1856, care fuseseră distruse de incendiul din 1847. Odată 
cu biserica, blîndul episcop a redeschis și vestita tipografie din Rîmnic, în care a 
tipărit tot felul de cărți de slujbă şi de zidire sufletească, pe care apoi le trimitea 
gratuit la preoţi şi credincioși. 


Spunea iarăşi Arhimandritul Anastasie despre dascălul său, preasfinţitul 
Calinic: "Mă minunam de așa viaţă supranaturală, pentru că vedeam că slujesc un 
sfînt viu. De aceea îndrăzneam de multe ori şi-l întrebam cîte ceva despre tainele 
dumnezeieşti şi el îmi descoperea ceea ce cunoștea că-mi este de folos şi cît putea să 
încapă în mintea mea cea slabă și întunecată. lar dacă înaintam cu întrebările mai 


departe, îmi zicea: "Nu este acum timpul pentru asemenea întrebări"". 


Acelaşi ucenic spunea: "Avea obicei fericitul, că după rugăciunea de seară mă 
ținea lîngă preasfinția sa mai mult timp, povăţuindu-mă în credinţă și la datoriile 
mele monahale şi multe lucruri de taină îmi descoperea". Adeseori îmi zicea fericitul: 
"Fiul meu, mulți sînt din călugări şi mireni numai cu numele creştini, iar cu viaţa şi 
cu faptele sînt departe de adevărul creștinătății. De aceea, la unii ca aceştia nu ai voie 
să le arăţi ce ai văzut la mine. lar acelora pe care îi vei cunoaşte că sînt creştini buni 
şi cred în darul și puterea lui Dumnezeu, ai voie de la mine să le arăţi şi să le scrii, 
numai după ce mă voi duce din această lume trecătoare”. 


În vara anului 1854, mergînd Sfîntul Calinic spre Tîrgu-Jiu, însoţit de ucenicul 
său şi de mai mulți slujitori, la rugămintea credincioşilor a poposit peste noapte într- 
un sat din cale. ŞI fiii unui om înstărit au mărturisit bunului păstor că tatăl lor a murit 
de mai mulţi ani, dar trupul lui n-a putrezit în pămînt. L-au dezgropat de trei ori, i-au 
făcut parastas cu arhierei şi cu preoţi, dar trupul său tot întreg l-au scos din groapă. 
Deci, l-au rugat pe Sfintul Calinic să le dea voie să-l dezgroape a patra oară pe tatăl 
lor. lar după ce fericitul va termina Liturghia arhierească, să citească rugăciunile de 
dezlegarea păcatelor la mormînt. Și bunul păstor, milostivindu-se de ei, i-a ascultat. 


După terminarea Liturghiei, au mers cu toţii la mormînt. Trupul răposatului, 
întreg şi nevătămat, era rezemat de zidul bisericii. ŞI, iată, o minune preaslăvită! În 
timp ce Sfîntul Calinic citea rugăciunile de dezlegarea păcatelor, trupul cel neputred 
a început a se preface în ţărînă, de la picioare spre cap. La sfîrşitul rugăciunilor, întreg 
trupul său se prefăcuse într-o grămăjoară de ţărînă amestecată cu oase albe. Uimindu- 
se toți de aceasta, au dat slavă lui Dumnezeu. 


Părintele Anastasie, ucenicul Sfîntului Calinic, spunea că au poposit împreună 
timp de trei zile la schitul Lainici, unde era egumen marele duhovnic şi arhimandrit 
Irodion Ionescu, renumit pentru viaţa sa în toate hotarele Olteniei și dincolo de 
Carpaţi. Apoi, pornind pe poteci de munte spre Rîmnicu-Viîlcea, a poposit puţin într- 
o poiană. Și plecînd însoțitorii săi înainte, Sfîntul Calinic stătea jos şi plîngea. "De 
ce plîngi, preasfinte? l-a întrebat ucenicul. Te doare stomacul?" "Nu, fiul meu, a 
răspuns el. Dar nu credeam să mai trăiesc să văd alt stareţ schimbîndu-se la Cernica. 
Nicandru, starețul Cernicăi, a murit!..." Ucenicul, însemnînd ziua și ceasul acela, a 
plecat după două săptămîni la Mănăstirea Cernica şi s-a încredinţat că arhimandritul 
Nicandru se mutase la Domnul chiar în ziua și ceasul cînd plînsese Sfîntul Calinic. 


Odată, pe cînd Sfîntul Calinic slujea Sfînta Liturghie în paraclisul Episcopiei 
Rîmnicului cu mai mulți slujitori, a fost adusă la biserică o femeie legată în lanţuri, 
cumplit chinuită de un duh necurat. La sfîrșitul slujbei, protoiereul orașului a rugat 
pe bunul păstor de suflete să-i citească o rugăciune de vindecare. Arhi-mandritul 
Anastasie i-a pregătit molitfelnicul. După citirea rugăciunii, Sfîntul Calinic a 
binecuviîtat pe femeia bolnavă de trei ori în numele Preasfintei Treimi şi a zis: "În 
numele Domnului nostru lisus Hristos, scoală-te!" În clipa aceea bolnava s-a vindecat 
cu darul lui Dumnezeu. Deci, sculîndu-se sănătoasă de jos, săruta cu lacrimi sfintele 
icoane, mulțumind binefăcătorului ei. Apoi, intrînd Sfîntul Calinic în chilia sa, a 


început a plînge cu multe lacrimi. "De ce plîngi, preasfinţite?" l-a întrebat ucenicul. 
"Nu am nimic, fiul meu, dar văd că pentru multele mele păcate mă pedepsește 
Dumnezeu. Spuneţi la toți că nu pentru mine păcătosul a făcut Dumnezeu această 
minune de a tămădui pe femeia bolnavă!" 


Acelaşi ucenic spunea despre Sfîntul Calinic: "Era atît de milostiv, încît atunci 
cînd nu avea ce să dea de milostenie îşi dădea hainele de pe el şi, plîngînd, mă ruga 
pe mine nevrednicul să caut bani de unde voi şti ca să aibă să dea la "fraţii lui 
Hristos", că aşa numea fericitul pe săraci şi pe neputincioşi”. 


Odată, pe cînd Sfîntul Calinic ieșea de la slujbă la o biserică din Craiova, 
epitropul i-a dat şase galbeni. Iar în ograda episcopiei, o femeie, cerîndu-i milostenie, 
a scos acei galbeni şi i-a pus în mîinile ei. După trei zile, femeia aceea a venit iar la 
uşa Sfîntului Calinic să ceară milostenie. Deci chemînd pe părintele Anastasie, 
ucenicul său, i-a poruncit, zicînd: "Dă milostenie femeii de afară!" "Prea sfinţite, a 
răspuns el, această femeie a primit şase galbeni cînd ne-am întors de la biserică". Dar 
blîndul păstor 1-a zis cu asprime: "Dar cuvioşia ta, dacă ai mîncat ieri, astăzi nu mai 
mănînci? O fi fost şi ea datoare la cineva şi de aceea mai cere. Du-te şi dă-i 
milostenie!" Din clhpa aceea pînă la sfîrşitul vieţii Sfîntului Calinic, n-a mai îndrăznit 
ucenicul să-i facă vreo observaţie în privinţa milosteniilor. 


Spunea iarăși ucenicul despre Sfîntul Calinic: cînd hirotonea preoţi, nu numai 
că nu lua nimic pentru osteneala sa, ci oprea şi pe alții de a le lua ceva. Iar cînd plecau 
preoții pe la bisericile lor, îi chema înaintea sa și îi povăţuia cum să se poarte în 
societate şi cu enoriașii lor, apoi le dădea bani de cheltuială pe drum, cărți de preoție 
şi alte cărți în dar. 


În timpul domniei lui Cuza Vodă - spunea ucenicul Sfîntului Calinic - s-a 
întîmplat o tulburare în seminarul Episcopiei de Rîmnic şi el, cu darul şi cu blîndeţea 
sa, a potolit acea tulburare. Aflînd de aceasta Mitropolitul Nifon și ministrul de Culte, 
Scarlat Creţulescu, au trimis de la Bucureşti un funcţionar în anchetă. "Nu mai este 
nevoie ca să faci dumneata cercetare, a zis Sfîntul Calinic, pentru că eu, ca episcop, 
i-am liniștit şi mulțumit pe toţi. Să spui la cei care te-au trimis că sînt în neştiință de 
aceasta”. 


Auzind de cuvintele Sfîntului Calinic, ministrul s-a supărat şi intrînd în 
audiență la domnitor i-a spus: "Măria Ta, să iscăliți decretul de suspendare a 
Episcopului de Rîmnic şi darea lui în judecată, iar dacă nu, să-mi primiţi demisia”. 
"Demisia dumitale pot s-o primesc, iar decretul contra Episcopului de Rîmnic 
niciodată nu-l voi semna!" a zis domnitorul Alexandru loan Cuza. Apoi, cu voce 
înaltă, a strigat: "Măi, Scarlate, acela, Episcopul Rîmnicului, Calinic, este adevăratul 
şi sfîntul călugăr al lui Dumnezeu şi ca el altul nu mai este în toată lumea”. 


Sfîntul Calinic, avînd darul înainte-vederii, într-una din zile a spus ucenicului 
său, Anastasie: "Să ştii, fiul meu, că la 1866, Cuza nu va mai fi domn al ţării şi au să 


se facă mari schimbări. Să mai ştii că la 1877 are să vină în ţară împăratul Rusiei cu 
familia şi cu oştirile sale şi are să treacă Dunărea să se bată cu turcii; dar ruşii au să 
fie învinşi de turci. După aceea, ruşii au să cheme în ajutorul lor oştirea română și, 
cu ajutorul lui Dumnezeu, au să facă românii mari victorii, încît să-i laude şi să-i 
admire toate continentele lumii. După acest război sîngeros are să fie un război cu 
condeiul, adică cu diplomaţia. Şi după aceasta are să vină un război aşa de mare, cum 
nu a fost de cînd pămîntul, şi ferice de aceia care vor scăpa de acest mare război”. 


Adeseori, mergînd Sfîntul Calinic în vizită canonică prin eparhie, i-a plăcut 
locul liniştit de la schitul Frăsinei. De aceea a voit să facă aici mănăstire de chinovie, 
ca la Cernica. Deci, numaidecît, în anul 1863, a pus de s-a zidit biserică frumoasă, şi 
chilii pentru părinți şi a aşezat reguli ca în Cernica, unde s-au adunat vreo cîţiva 
călugări. Însă, pentru asprimea locului n-au putut să se adune prea mulţi părinţi. 


După zidirea Mănăstirii Frăsinei, a voit Sfintul Calinic ca în acest locaş 
sihăstresc să nu intre niciodată parte femeiască. De aceea, înainte de retragerea sa din 
scaun, a fixat la un km mai jos de Frăsinei o piatră pe care scrie următoarele: 


"Calinic, cu mila lui Dumnezeu Episcop al Rîmnicului, Noului Severin. Acest 
sfînt lăcaş s-a clădit din temelie de noi, spre a fi chinovie de părinţi monahi. Și fiindcă 
prin partea femeiască putea să se aducă vreun scandal monahilor vieţuitori acolo, de 
aceea, sub grea legătură s-au oprit ca de la acest loc să nu mai treacă înainte, sub nici 
un chip, parte femeiască. Iar cele ce vor îndrăzni a trece să fie sub blestem şi toate 
nenorocirile să fie asupra lor, precum sărăcia, gubăvia şi tot felul de pedepse. Și 
iarăşi, cele ce vor păzi această hotărtre să aibă binecuvîntarea lui Dumnezeu şi a 
smereniei noastre şi să vină asupra lor tot fericitul bine. Amin”. 


CALINIC. Rm, 1867, ianuarie, 17. 


În vara aceluiaşi an, după înnoirea Mănăstirii Frăsinei, o copilă din satul 
Muereasca, care păștea vitele aproape de hotarul mănăstirii, alergînd după vite, a 
trecut din greșeală mai sus de piatra cu legămîntul pus de Sfîntul Calinic. În ceasul 
acela, copila s-a îmbolnăvit de epilepsie. 


La rugămintea părinţilor ei, preotul din sat a spus despre aceasta Sfîntului 
Calinic, rugîndu-l s-o ierte şi să-i citească rugăciuni de vindecare. 


"Ce tristă întîmplare, a zis blîndul episcop. Să mergem să ne rugăm pentru 
dînsa!" Deci a venit anume în satul Muereasca şi a intrat în casa bolnavei. Copila 
zăcea în pat în grea suferință. "Mă cunoşti?" a întrebat-o Sfîntul Calinic. Iar bolnava 
a făcut semn din cap că îl cunoaște. Apoi, mîngîind-o i-a zis: "AI să te faci sănătoasă; 
da, da, ai să te faci sănătoasă! Eu te-am iertat! Să ne rugăm lui Dumnezeu să te ierte 
şi EI". Apoi şi-a pus omoforul peste bolnavă, i-a citit rugăciunea de iertare, a stropit- 
o cu aghiasmă pe frunte şi i-a zis din nou: "Da, ai să te faci sănătoasă!" şi a plecat. 


După o zi copila s-a sculat sănătoasă din pat. Vestea acestei minuni s-a 
răspîndit în toate părțile, căci toți îl cinsteau pe marele episcop Calinic ca pe un 
adevărat sfint şi făcător de minuni. 


Spunea Arhimandritul Anastasie şi despre altă minune. Fiul meşterului 
Costache, care zidise catedrala episcopală din Rimnicu-Vilcea şi Mănăstirea 
Frăsinei, s-a îmbolnăvit de epilepsie. Boala îl chinuia tot mai cumplit. Bătrînul 
meşter a alergat la Sfîntul Calinic, cerîndu-i, cu lacrimi, rugăciuni de vindecare 
pentru fiul său. "Du-te acasă, meştere Costache, i-a zis preasfințitul, şi te roagă Maicii 
Domnului!" Cum a intrat în casă tatăl, şi-a găsit feciorul sănătos, rugîndu-se în faţa 
icoanei Maicii Domnului. "Rugaţi-vă şi voi Maicii Domnului, a zis copilul, nu vedeți 
cum se roagă preasfințitul episcop? De acum înainte nu mă mai îmbolnăvesc!" 


In același ceas a venit și părintele Anastasie, cu moaştele Sfîntului Mercurie, 
să le sărute copilul, după porunca preasfin-țitului Calinic. 


Spunea iarăși ucenicul său că din anul 1820 şi pînă cînd s-a mutat din viaţa 
aceasta, peşte n-a mîncat, fără numai verdeţuri şi acelea fără untdelemn, o dată pe zi. 
Iar unt de vaci, ouă, brînză şi lapte numai sîmbăta gusta cîte puţin, ca să biruiască 
mîndria. 


Acelaşi arhimandrit spunea că din anul 1850, cînd a fost ales episcop şi pînă 
în anul 1868, cînd a trecut la Domnul, nu şi-a schimbat întru nimic paza datoriilor 
sale monahale, ci mai mult se nevoia întru toate faptele cele bune. Chiar și hainele 
ce le purta ca episcop nu erau mai luxoase ca cele pe care le purta cînd era stareţ în 
Mănăstirea Cernica. 


Pe cînd era episcop de Rîmnic, Sfîntul Calinic toată ziua şedea cu cartea în 
mînă și citea. Pentru ca să nu-l prindă somnul, sau să-și risipească mintea de la 
lucrarea ei, obişnuia să pună pe carte o greutate metalică rotundă, iar Jos, în dreptul 
cărții un lighean de tablă gol. Îndată ce Sfîntul Calinic se îngreuia de somn și îşi 
pierdea echilibrul, greutatea metalică cădea în lighean şi îl deștepta din nou la 
rugăciune şi la citit. Astfel, cuviosul era permanent stăpîn pe voinţa şi pe trupul său. 


Se mai spunea despre dînsul un fapt vrednic de ştiut. Întrucît nu mînca 
niciodată carne, după rînduiala vieţii monahale, dăduse poruncă părinţilor de la 
episcopie să nu mănînce nici ei carne. Într-o zi, stînd în cerdacul casei episcopale, i- 
a venit de departe un miros de carne friptă. Atunci a pornit încet după miros şi a ajuns 
la chilia unui călugăr. După ce a bătut la ușă, a intrat înăuntru. Călugărul tocmai 
frigea o bucată de carne. Deci mîniindu-se prea-sfinţul de aceasta, a început să-l 
mustre cu asprime, zicînd: "Hoitarule! Nu te-ai mai săturat de hoit? Nu vezi că faci 
mîncare viermilor și putoare?" Într-adevăr, Sfîntul Calinic ţinea ca ucenicii săi să fie 
călugări şi cu fapta, nu numai cu cuvîntul. 


După 17 ani de rodnică păstorire a turmei lui Hristos, adică la 24 mai 1867, 
Sfîntul Ierarh Calinic s-a retras din nou la metania sa, Mănăstirea Cernica, unde dorea 
să-şi dea obştescul sfîrşit. A doua zi, de Înălţarea Domnului, a venit la biserică, a stat 
la liturghie şi la urmă a dat anaforă părinților, sărutîndu-i toţi mîna. Pe urmă a mers 
în chilia sa, cea mai dinainte gătită pentru sine, şi de aici n-a mai ieșit pînă la sfîrşitul 
său, fiindcă slăbise cu totul de bătrîneţe şi de mult post. 


Spunea Mitropolitul Nifon către Anastasie, ucenicul Sfîntului Calinic: "Știu 
că voi, frații Baldovini, ați servit cu frică de Dumnezeu pe episcopul vostru. Te rog, 
cînd vei vedea că este greu bolnav să mă vesteşti şi pe mine ca să mă mărturisesc lui, 
căci am multe cuvinte care trebuie să 1 le arăt cît este în această viaţă şi să-mi cer 
iertăciune". După aceea Mitropolitul a intrat la Sfîntul Calinic şi s-a mărturisit lui, 
ieşind de la el aşa de vesel şi luminat la chip, cum nu mai fusese în toată viaţa lui. 


Plecînd Mitropolitul Nifon, a zis Sfîntul Calinic, care zăcea în pat, către iubitul 
său ucenic, Anastasie: "Fiul meu, Nifon, mi-a spus totul şi cred că este speranță de 
mîntuirea lui. Să ştii că la şapte ani, cînd mă vor dezgropa pe mine, va intra 
Mitropolitul în mormînt"”. Această prevestire s-a împlinit întocmai. 


În Joia cea Mare, anul 1868, spre sfîrşitul lunii martie, Sfîntul Calinic a chemat 
la chilia sa şapte preoți de au slujit Sfîntul Maslu. După otpust, le-a zis preasfințitul: 
"Părinților, rugați-vă lui Dumnezeu pentru mine, că poate zilele acestea ne vom 
despărți!" 


La rugămintea Sfîntului Calinic, în fiecare seară venea în chilia sa ucenicul 
său iubit, cuviosul Anastasie, şi îi citea toată pravila, căci acum slăbise şi nu mai 
putea să şi-o facă singur. După terminarea rugăciunii stătea mult de vorbă cu 
părintele Anastasie şi ceilalți părinți apropiaţi, dîndu-le tot felul de sfaturi folositoare 
de suflet. 


Spunea părintele Anastasie că într-una din aceste seri de rugăciune şi 
priveghere, i-a zis Sfîntul Calinic: "Adu-ţi aminte ceea ce ţi-am spus în anul 1852 la 
Craiova, şi de atunci pînă acum, că voi, fraţii Baldovini, Anastasie şi Orest, aveţi să- 
mi închideţi ochii şi să mă duceți la groapă. Așa că, acum mai am 14 zile şi mă duc 
din această lume. Ai grijă, să mă îmbraci la moarte cu veşmintele ce ţi-am spus că 
sînt trimise de călugărița Brîncoveanca din Moldova”. 


Spunea iarăși părintele Anastasie: "Într-o seară, preasfinţia sa întinzînd cu 
mine vorba despre mai multe învățături şi eu, ştiind că darul Sfîntului Duh este cu 
desăvîrşire în el, i-am zis: "Prea sfințite Stăpîne, ştiu că mult-puţin, cît te-am servit, 
dar te-am servit cu credinţă şi dragoste. Pentru aceasta nu cer altceva, decît să te rogi 
lui Dumnezeu ca să-mi ierte păcatele mele pe această lume”. Atunci preasfinția sa a 
început să plîngă amarnic, încît m-a făcut şi pe mine păcătosul să pling. După ce s-a 
liniştit, a început a-mi zice: "Fiul meu, eu v-am primit în Mănăstirea Cernica, eu v- 
am călugărit şi v-am luat din mănăstire şi ați urmat mie. Știu că nu v-aţi păzit datoriile 


şi făgăduinţele călugăriei, însă să vă siliți a le păzi de aici înainte şi vă făgăduiesc, că 
dacă voi afla har înaintea lui Dumnezeu, am să mă rog pentru voi şi pentru toţi ai 

Dorind Sfîntul Calinic să asculte ultima liturghie pe pămînt şi să se bucure de 
praznicul Învierii lui Hristos, în ziua de Paşti a slujit un preot Sfînta Liturghie în 
paraclisul chiliei unde şedea, şi s-a împărtăşit pentru ultima dată cu Preacuratele 
Taine. Era ziua de 7 aprilie, 1868. 


În joia luminată, adică la 11 aprilie, se împlineau cele 14 zile prevăzute de 
Sfîntul Calinic. Cîteva zile mai înainte, a venit la el stareţul mănăstirii, Arhimandritul 
Ştefan, pe care îl iubea foarte mult şi 1-a dat testamentul pentru înmormîntare scris 
cu cîtăva vreme înainte. Apoi l-a mai învăţat şi ceva lucruri duhovnicești, vorbind 
amîndoi multe ceasuri. 


În noaptea de 10 spre 11 aprilie a venit părintele Anastasie la Sfintul Calinic 
şi i-a citit Utrenia. După otpust au stat amîndoi de vorbă, vorbind pentru mîntuire și 
alte lucruri folositoare. Cînd se lumina de ziuă, părintele Anastasie s-a retras în chilia 
sa. Iar la orele cinci, dimineața, Sfîntul Calinic a chemat pe ucenicul Ghermano, ca 
să-l îmbrace în cămaşă şi haine de îngropare. Pe toate celelalte le dăduse de pomană. 
Apoi singur s-a sculat, s-a spălat pe faţă, s-a pieptănat şi a binecuvîntat pe toţi cîți 
erau în casă. Spunea ucenicilor: "Au venit nişte oameni mari în casă şi vor să mă ia 
cu dînşii”. 


Cum stătea aşa în picioare, a cerut o cruce. Apoi, ţinînd crucea în mînă, s-a 
închinat ei, a sărutat-o şi a zis: "Sfîntă Cruce, ajută-mi!" lar către ucenici a zis: "Să 
ne vedem în fericirea din cealaltă lume!" Şi rezemîndu-şi capul pe pieptul lui 
Ghermano, a răsuflat adînc și și-a dat duhul în mîinile Domnului, fiind numărat în 
ceata Sfinţilor Ierarhi ai Bisericii lui Hristos. 


La înmormîntarea Sfîntului Calinic, care a avut loc sîmbătă, 13 aprilie, a venit 
Mitropolitul Nifon cu patru episcopi, mai mulți egumeni şi zeci de mii de credincioşi, 
încît nu mai încăpeau în amîndouă ostroavele. Cu toţii se sileau să-i sărute mîinile. 
Trupul său era îmbrăcat în veșminte arhiereşti, aşa cum poruncise el, era așezat pe 
scaun, cu cîrja şi Evanghelia pe braţ. 


Slujba prohodului s-a făcut în biserica cea mare din ostrovul Sfintului Nicolae. 
Apoi patru preoţi l-au purtat pe braţe, împreună cu zeci de arhierei, preoți şi diaconi 
şi l-au înmormîntat aşezat pe scaun, în partea de nord a pridvorului bisericu Sfîntul 
Gheorghe, ctitorită de el. 


Tot atunci s-a citit şi testamentul lăsat de Sfîntul Calinic de la Cernica, pe care 
îl dăm în continuare: 


DIATA (Testamentul) 
PREA SFNŢITULUI EPISCOP CALINIC 


În numele Tatălui şi al Fiului și al Sfîntului Duh. Amin. 


"Eu, smerit arhiereu Calinic, Episcopul Rîmnicului Noului Severin, auzind 
glasul Domnului ce zice în Sfînta Evanghelie: Fiți gata, că în ceasul care nu gindiți, 
Fiul Omui va veni, seara sau la miezul nopții, sau la ciîntatul cocoșilor, sau 
dimineaţa. Ca nu cumva venind fără de veste, să vă afle dormind (Luca 12,40). 


Acest glas al lui Dumnezeu auzind, şi temîndu-mă, fiind cu totul cuprins de 
neputinţe şi bătrîneţe şi din zi în zi slăbind cu trupul, aşteptînd în toată vremea acel 
ceas zis de Domnul, ceasul morții, după putere înainte găsindu-mă spre ieşirea dintru 
această vremelnică viaţă, am gîndit să scriu această duhovnicească a mea înştiinţare 
şi diată, ca să fac cunoscut fiecăruia ce ar voi, după sfîrşitul meu, să cerce averile 
chiliei mele. Ca adică să nu se ostenească în zadar, nici să cerceteze pe cei ce au slujit 
mie pentru Dumnezeu, ca să afle bogăția mea sau comoara pe care din tinereţe o am 
adunat. 


Pentru că de cînd am îmbrăcat sfîntul şi îngeresc cin monahicesc, în Sfînta 
Monastire Cernica, la anul al nouăsprezecea al vieţii mele - 1808, noiembrie, 12 - şi 
m-am făgăduit lui Dumnezeu ca să am vieţuirea cea de bunăvoie, dintru acea vreme 
pînă la apropierea de mormînt, n-am cîştigat averi sau mişelii, ci numai sfinte cărți! 
N-am adunat aur şi argint; n-am voit să am nici haine de prisos, nici orice fel de 
lucruri, ci numai cele singure de nevoie trupului. 


Că neciîştigarea cea călugărească cu duhul şi cu lucrul, după putință m-am 
sîrguit a păzi, neîngrijind de sine-mi, şi punîndu-mi toată nădejdea spre purtarea de 
grijă a lui Dumnezeu, care niciodată nu m-a lăsat. Iar darurile cele ce le primeam de 
la făcătorii mei de bine şi veniturile cele de la dregătorii, pe acelea le-am cheltuit la 
ale mele nevoi şi ale monastirei trebuinţe, cît am fost arhimandrit. 


Asemenea şi arhiereu fiind, n-am adunat veniturile, ci le-am cheltuit la 
trebuințele mele şi nevoile celor lipsiți frați în Hristos şi unde Dumnezeu mi-au 
poruncit, şi la înnoirea Episcopiei, fiind cu totul în dărăpănare. 


Drept aceea, nimeni să nu se ostenească după moartea mea cercînd sau 
iscodind orice fel de adunare a chiliei mele, că eu nici de îngropare, nici de pomenire 
nu las ceva. Ci cu sărăcia cea călugărească, mai mare la sfîrşit, ca să se arate că lui 
Dumnezeu cred. Că mai primit îi voi fi lui Dumnezeu de nu va rămînea după moartea 
mea nici un ban, decît de s-ar împărți cea mai multă strînsoare după mine. Și dacă n- 
ar voi nimeni, ca pe mine cel atît de sărac, să mă dea obişnuitei îngropări, apoi mă 
rog acelora care își aduc aminte de moartea lor, să-mi tîrască păcătosul meu trup la 
oricare biserică săracă şi acolo lîngă trupuri să-l îngroape. lar dacă voirea 
stăpînitorilor ar porunci să mă îngroape după obicei, apoi mă rog iubitorilor de 


Hristos îngropători, fiind în eparhie, să mă îngroape în Episcopie, lîngă biserica cea 
din nou făcută. lar fundu-mi săvîrşirea afară de eparhie, să mă îngroape în Sfînta 
Monastire Cernica, lîngă biserica cea nouă de noi zidită, unde ne-am călugărit şi mult 
ne-am ostenit din tinereţe la bătrîneţe. 


Deci, dacă cel ce va voi ca fără de bani să-mi pomenească păcătosul meu suflet 
la rugăciunile sale, pentru Dumnezeu, unul ca acela şi singur să fie pomenit întru 
împărăţia cerului. lar cel ce va avea trebuință de plată pentru pomenire, mă rog să nu 
mă pomenească pe mine, cel atîta de sărac, cel ce nimic nu mi-am lăsat de pomenire. 
Iar Milostivul Dumnezeu să fie milostiv tuturor şi mie păcătosul, în veci. Amin. 


Aceasta este diata şi duhovnicească a mea scrisoare, aceasta este înştiințarea 
de averea mea. lar necrezînd cineva aceasta şi ar începe cu iscodire a cerca aur și 
argint, măcar şi mult de s-ar osteni, nimic nu va afla. lar Milostivul Dumnezeu va 
judeca. Amin". 


Anul 1860, s-a scris de noi smeritul Arhiereu 
CALINIC, Episcopul Rîmnicului, Noul Severin 


După înmormîntarea Sfîntului Ierarh Calinic, "a venit comisia de la guvern ca 
să-l cerceteze pentru stare, adică averea personală. Şi a aflat bani, o rilă şi o jumătate 
de napoleon şi multe adeverinţe întărite cu iscălituri de pe la toate locurile pe unde 
dăduse milostenie, atît de aici din România, cît şi din Orient, Ierusalim, Sfetagora 
(Sfîntul Munte) şi alte locuri de prin Turcia, hîrtui care s-au luat de minister”. 


Despre acest mare episcop, Sfîntul Calinic de la Cernica, spunea ucenicul său, 
Cuviosul Anastasie, aceste cuvinte: "Acest Sfint Episcop şi Arhiereu al Bisericii 
noastre Ortodoxe a săvirşit multe fapte mari şi folositore pentru această ţară şi 
Biserica Română”. 


Spunea iarăşi despre el că în timpul cît a trăit, a făcut şapte biserici mari și trei 
paraclise şi a crescut mii de fii duhovnicești. 


Ultimele cuvinte ale ucenicului său formează o solemnă mărturisire către 
credincioşi: "Declar pe conştiinţa mea, ca arhimandrit și duhovnic ce sînt eu 
păcătosul, şi în numele adevărului adevărat, că acest Sfînt Episcop Calinic, cum a 
ieşit din pîntecele maicii sale, tot aşa a intrat în pîntecele pămîntului”. 


Aceasta a fost nevoinţa şi viaţa plină de sfinţenie, precum și sfîrşitul minunat 
al Sfîntului Ierarh Calinic de la Cernica, făcătorul de minuni, care s-a mutat la 
cereştile locaşuri, în ceata Sfinților Părinți purtători de Dumnezeu, la 11 aprilie, 1868. 


Canonizarea Sfîntului Ierarh Calinic s-a făcut la 20 octombrie, 1955, sub 
Patriarhul Justinian al României, iar prăznuirea lui se face la 11 aprilie. Cu ale cărui 


sfinte rugăciuni să ne miluiască şi să ne miluiască Hristos Dumnezeu totdeauna, 
acum Şi pururea şi în vecii vecilor. Amin. 


22. CUVIOSUL VASILE MĂRTURISITORUL, EPISCOPUL PARIEI 
(12 APRILIE) 


Paria, cetatea cea veche a Misiei celei mici, după ce a primit credinţa în 
Hristos, a fost cinstită cu rînduiala scaunului episcopiei, ce era rînduită sub 
mitropolitul Cizicului Într-acea cetate a fost pus episcop Cuviosul Părintele nostru, 
Vasile, pentru covîrşitoarea faptă bună a lui şi pentru viaţa cea plăcută lui Dumnezeu. 
Apoi, după ce s-a pornit eresul luptării de icoane pe vremea împărăției lui Leon 
Isaurul, Sfîntul Vasile s-a arătat mărturisitor al lui Hristos. Pentru că nu se unea cu 
ereticii, nici nu se învoia cu ei şi nici nu voia să iscălească pentru lepădarea sfintelor 
icoane, deși era silit. De aceea, fiind prigonit și chinuit de dînşii, și-a petrecut viaţa 
ca Sfîntul Apostol Pavel, în necazuri, în primejdii şi în strimtorări, mutîndu-se din 
loc în loc, dar păzind neschimbate părinteştile dogme, iubind dreapta credință, iar 
adunările celor răucredincioşi urîndu-le. Şi plăcînd lui Dumnezeu în toate, a adormit 
cu pace întru Domnul. 


23. CUVIOSUL ISAC SIRUL 
(12 APRILIE) 


Sfîntul Grigorie Dialogul, papă al Romei, în vorbirea sa cu diaconul Petru, 
grăieşte astfel despre acest Cuvios Isac. În vremurile cele vechi ale Goţilor, aproape 
de cetatea ce se numea Spoletanai, era un bărbat care ducea o viaţă foarte cinstită, cu 
numele Isac, care ajunsese pînă în anii cei din urmă ai Goţilor şi pe care îl ştiau mulți 
din ai noştri, dar mai ales sfinta fecioară Gregoria, care vieţuia în cetatea Romei, 
aproape de cinstita biserică a Preasfintei şi Pururea Fecioarei Maria, Născătoarea de 
Dumnezeu. Această Gregoria, în vremea tinereților ei, fiind logodită cu un bărbat şi 
sosindu-i nunta, a fugit de la biserică, dorind viaţa şi chipul cel sfînt monahicesc. lar 
acest sfințit bărbat Isac, izbăvind-o de cei ce voiau s-o ia cu sila, a îmbrăcat-o în 
chipul monahicesc cel dorit de dînsa, ajutîndu-i Domnul. Fecioara, de vreme ce a 
defăimat pe mirele cel pământesc, s-a învrednicit a se logodi cu Mirele cel ceresc. 


Deci, despre acest sfint bărbat Isac, multe am aflat de la cinstitul părinte 
Elefterie, care se cunoştea cu dînsul prietenește şi ştia cele ce Elefterie grăia despre 
Isac. Căci viaţa lui Isac dădea încredințare cuvintelor lui Elefterie. Iar Cuviosul Isac 
nu era din Italia cu neamul, ci povestim acele minuni ale lui, pe care le-a făcut în 
Italia. Cînd a mers din părțile Siriei la cetatea Spoletanului, intrînd în biserică, a poftit 
pe eclesiarh ca să-i dea vreme să se roage şi, în ceasul închiderii ușii bisericii, să nu- 
i poruncească ca să iasă afară. Deci, a stat într-un loc de rugăciune şi toată ziua s-a 
rugat; asemenea a urmat şi în noaptea următoare şi a doua zi fără slăbire a stat la 
rugăciune, cum şi a treia zi. 


Aceasta văzînd-o unul din eclesiarhi, umplîndu-se de duhul mîndriei, fund 
plin de pizmă, a căzut în paguba greşelii; pentru că a început cu cuvinte proaste a 
defăima pe fericitul, numindu-l făţarnic, adică trei zile şi trei nopţi rugîndu-se cu 
prefacere, ca să fie văzut de oameni. Şi alergînd, a lovit peste obraz pe omul lui 
Dumnezeu, ca să iasă ca un făţarnic fără de cinste din biserică. Însă îndată pe acel 
eclesiarh l-a ajuns pedeapsa, pentru că, din voia lui Dumnezeu, deodată a căzut 
asupra lui un duh necurat care-l muncea cumplit și, aruncîndu-l la picioarele omului 
lui Dumnezeu, prin gura celui muncit, a început a striga: "Isac mă izgoneşte pe 
mine!" Nimeni nu ştia ce nume avea bărbatul cel străin, iar duhul cel necurat a arătat 
numele lui, strigînd că de Isac este prigonit. lar omul lui Dumnezeu s-a plecat peste 
trupul celui muncit şi a fugit duhul cel necurat; şi a fost ştiută îndată în toată cetatea 
minunea ce s-a făcut în biserică şi au alergat într-un suflet bărbaţii și femeile, bogaţii 
şi săracii, fiecare dintre dînşii sîrguindu-se ca să aducă în casa sa pe alesul lui 
Dumnezeu. Unii făgăduiau să-i facă mănăstire şi să-i dea moşii şi averi, iar alții voiau 
să-i dea cele de hrană şi altele de trebuinţă. 


Dar robul Atotputernicului Dumnezeu n-a voit să ia nimic dintr-acel dar, ci a 
ieşit din cetate şi nu departe aflînd un loc pustiu şi-a zidit acolo o chilie mică. Deci, 
venind la dînsul mulți şi folosindu-se de chipul lui cel îmbunătățit, au început a se 
aprinde de dorul vieţii veşnice şi din învățătura lui a se da spre slujirea lui Dumnezeu 
şi aşa s-a alcătuit mănăstirea lui. Şi pe cînd îl rugau ucenicii cu dinadinsul, ca pentru 
trebuinţele mănăstirii, să primească cele ce i se aduceau lui, acel păzitor al obişnuitei 
sărăcii, răspundea ucenicilor: "Monahul cel ce cîştigă averi pe pămînt, nu este 
monah". Pentru că atît se temea, să nu-și piardă bogăţia sa duhovnicească, după cum 
bogaţi se păzesc să nu-şi piardă bogăţia lor pămîntească. Și a fost împodobit acest 
sfînt cu duhul proo-rociei, și era ştiut de toți locuitorii acelui pămînt pentru minunile 
săvîrşite de dînsul, pentru că strălucea ca o lumină viaţa lui. 


Într-una din zile, spre seară, a poruncit ucenicilor ca toate sapele cîte se vor 
afla în mănăstirea lor, să le arunce noaptea în grădina mănăstirii; iar la cîntarea 
Utreniei acelei nopți, sculîndu-se frații, sfîntul le-a zis: "Cînd se va ivi ziua, să 
pregătiți mîncare lucrătorilor noştri”. După ce s-a făcut ziuă şi mîncarea a fost gata, 
sfîntul a luat pe frați şi, poruncindu-le să ia mîncarea, a mers cu dînșii în grădină şi, 
intrînd, au găsit într-însa atîţia lucrători cîte sape au fost aruncate de cu seară. Pentru 
că cel ce intraseră au fost tîlhari şi, schimbînd cu puterea lui Dumnezeu scopul cel 


rău, au luat sapele pe care le-au găsit acolo şi din ceasul cel dintii al nopţii în care au 
intrat în grădină şi pînă la venirea Cuviosului Isac, n-au încetat lucrînd şi tot pămîntul 
ce era nesăpat în grădină, l-au săpat. 


Intrînd la dînșii omul lui Dumnezeu, le-a zis: "Bucuraţi-vă, fraţilor! Încetaţi 
acum de la lucru, pentru că v-aţi ostenit mult, lucrînd toată noaptea". Şi aducîndu-le 
hrană, le-a poruncit ca, după atît de multă osteneală, să se odihnească şi să se 
veselească. lar după ce s-au săturat, cuviosul a zis către dînşii: "Să nu mai faceţi de 
acum răutăţi, ci de cele ce aveţi trebuinţă din grădină, intrînd prin față, să cereţi şi cu 
binecuvîntare veți lua, iar păcatul tîlhăriei să-l lăsați”. Şi a poruncit ca să le dea toată 
îndestularea de haine, cît au voit; şi aceasta s-a făcut astfel: că cei ce intraseră în 
grădină tîlhăreşte ca să facă păcat au ieşit fără de păcat şi cu binecuvîntare, încărcați 
cu plată pentru ostenelile lor. 


Altădată, oarecare străini, îmbrăcaţi în haine rupte, au mers la dînsul cerînd 
haine. Iar el, poruncindu-le să aştepte puţin, a chemat pe unul din ucenicii săi şi i-a 
zis în taină, grăind: "Mergi afară din mănăstire în cutare dumbravă, spunînd numele 
locului, că este acolo un copac vîrtos şi hainele ce le vei găsi într-însul, să le ei de 
acolo şi să le aduci la mine aici”. Ducîndu-se fratele şi căutînd precum 1 se poruncise, 
a găsit hainele lor ascunse în copac şi, luîndu-le, le-a adus în taină învățătorului său. 
Iar omul lui Dumnezeu le-a dat străinilor acelora, care, ca nişte goi, cereau haine, 
zicînd către dînșii: "Deoarece sînteţi goi, primiţi hainele acestea şi vă îmbrăcaţi”. lar 
ei, luîndu-le şi cunoscîndu-și hainele ce le ascunseseră în copac, s-au umplut de 
ruşine; şi astfel, cei ce cu înşelăciune cereau haine străine, rușinîndu-se, le-au primit 
chiar pe ale lor. 


Într-altă vreme iarăși, un oarecare drepteredincios bărbat, dorind rugăciunile 
cuviosului părinte, a trimis la dînsul cu un copil al său două coşniţe pline de bucate. 
Iar copilul, ascunzînd o coşniță pe drum, cealaltă a dus-o omului lui Dumnezeu, 
spunîndu-i de cererea celui ce l-a trimis. lar sfîntul, primind cu blîndeţe cele trimise 
şi pe copil învăţîndu-l cu cuvinte blînde, 1-a zis: "Dăruirea aceasta o primesc, dar te 
fereşte, ca să nu îndrăzneşti a te atinge de coşniţa pe care ai ascuns-o pe drum; pentru 
că a intrat un şarpe într-însa şi dacă cumva îți bagi mîna în coşniţă, îndată te va 
muşca". lar copilul s-a rușinat de niște cuvinte ca acestea ale omului lui Dumnezeu 
şi s-a temut foarte mult; dar s-a şi bucurat pentru că a fost înștiințat despre şarpe, de 
care era să moară. Acestea le zice Sfintul Grigorie Dialogul despre Sfintul Isac. 


Deci, cu oarecare greşeală l-a presupus pe acest Cuvios Isac, că este cel a cărui 
viaţă a scris-o Sfîntul Grigorie Dialogul şi că toată călătoria lui este de la patria sa, 
la viaţa cea de obşte; din viaţa de obşte, la pustie; iar din pustie, la cetatea Ninivei şi 
dintr-însa iarăşi la pustie. lar a acestui al doilea Isac, este de la răsăritul soarelui, pînă 
la apus, adică din Siria, pînă la Spoleta Italiei. Încă şi din epistola către Simeon cel 
de la muntele cel minunat, putem cu dinadinsul a despărți pe aceşti bărbați sfinți. 
Căci de vreme ce zice Dialogul cum că Isac al său, ascunzîndu-se de ucenici și 
numele schimbîndu-și, a venit în Italia în anii cei dintii ai stăpînirii Goţilor. Se cuvine 


a înţelege deci anii 541, adică anii mîntuirii, în care Totila a început a împărăți în 
Italia. Și a ajuns trăind pînă în anii cei mai de pe urmă, adică pînă în anul 552 de la 
Hristos, în care Totila, fiind biruit de Norsit, a pierit. Ori pînă la 553, în care şi Tia 
omorîndu-se, ţara Italienilor s-a eliberat de tirania Goţilor. Și atît de mult şi-a ascuns 
numele său cel adevărat, pînă cînd necuratul duh l-a arătat. Deci, nu este de crezut 
Simeon, care sihăstrea în muntele cel minunat, care era aproape de Antiohia şi care 
nici după nume nu era cunoscut în Spolet. 


24. VIAŢA CUVIOASEI ATANASIA EGUMENA 
(12 APRILIE) 


Este poruncă apostolică să săvîrşim pomenirile sfinților, iar viețile şi 
nevoințele lor să le scriem, spre folosul de obşte al celor ce le citesc; şi să le punem 
înainte, cu adevărat este lucru de laudă şi de mîntuire. Pentru aceasta şi viaţa fericitei 
Atanasia am dorit a o scrie, deși în puţine cuvinte, ca să nu se dea uitării lucrurile 
cele bune prin trecerea vremii şi să se lipsească oamenii de folosul sufletesc. Această 
femeie vrednică de laudă, numită cu numele nemuririi, care bine şi-a săvîrșit viaţa sa 
şi s-a arătat Stăpînului a toate Dumnezeu, roabă bună și credincioasă, s-a născut din 
tatăl său Nichita şi din maica sa Irina, care au fost de bun neam și temători de 
Dumnezeu. Petrecerea lor era în insula ce se numea Eghina, din care aducîndu-se în 
viaţa aceasta omenească s-a făcut vas bineprimit al Sfîntului Duh. 


Fiind de şapte ani, a învăţat Psaltirea în puțină vreme şi se silea la cărți, 
îndeletnicindu-se în dumnezeieştile Scripturi. lar într-una din zile, şezînd singură şi 
țesînd un postav, a văzut o stea cu raze luminoase care se cobora spre dînsa şi, 
ajungînd pînă la pieptul ei, o lumina de sus pînă jos. Cum s-a apropiat de pieptul ei 
steaua aceca cu raze luminoase, îndată s-a făcut nevăzută. Din acel ceas, acea fericită 
fecioară s-a luminat cu sufletul și a început a uri deşertăciunea lumii acesteia și dorea 
să intre într-o mănăstire. Însă părinţii ei i-au împiedicat foarte mult acest scop şi chiar 
nevrînd, au însoțit-o cu silă mare cu un bărbat, cu care numai şaisprezece zile 
petrecînd, deodată a rămas văduvă. 


Căci un neam de barbari, ce se numeau mauri, fără de veste au năvălit asupra 
țării acesteia şi era nevoie ca bărbatul Atanasiei să meargă la război, unde, după 
neştiute judecăți ale lui Dumnezeu, a fost ucis cu sabia de barbari. Deci, după 
uciderea bărbatului Atanasiei, ea s-a apucat iarăşi de scopul ei cel mai dinainte, ca să 
se ducă în mănăstire, însă mai înainte de a săvîrşi lucrul acela, a venit o poruncă de 
la împăratul în părţile acelea, ca fecioarele şi văduvele cele tinere să se ducă după 
ostașii lui. Şi iarăşi a fost silită de părinții săi, ca să se mărite după alt bărbat. Şi deşi 
acea nuntă s-a făcut, ea se îngrijea pentru a sa mîntuire, în cîntarea de psalmi fără de 
lenevire şi în citirea cărților îndeletnicindu-se. Apoi cu nici un fel de dulceţi ale lumii 
acesteia sau de grijile bunătăților celor vremelnice schimbîndu-se, se lumina prin 
smerenia inimii cu cuvioşie şi era foarte iubită de casnicii săi şi lăudată de vecinii cei 


ce îi vedeau bunătatea. Iar spre darea milosteniei era atît de osîrdnică, încît, deşi era 
plină de toate bunătăţile casa ei, acelea nu-i erau destule spre împărțire. Și pe toți cei 
ce mergeau în casa ei, monahi şi străini, îi primea cu cinste şi-i odihnea cu iubire de 
străini, apoi văduvelor, sărmanilor şi tuturor celor ce aveau trebuinţă, le dădea din 
destul cele trebuincioase vieții. 


Odată, fiind foamete şi toți fiind lipsiţi, pînă şi celor necredincioşi, care erau 
acolo şi se numeau antigani şi care mureau de foame, dînsa avînd milă de dînșii, le 
dădea hrană, căci împlinea cuvîntul Domnului Care zice: Fiţi milostivi, precum și 
Tatăl vostru Cel ceresc este milostiv, căci răsare soarele Său spre cei răi şi spre cei 
buni şi plouă spre cei drepţi și spre cei nedrepţi. Dar nu numai hrană, ci şi haine le 
dădea lor şi cu celelalte daruri îi mîngîia. lar Duminicile şi la zilele de praznice, 
adunînd femeile cele de aproape, le citea dumnezeieştile Scripturi şi le deschidea 
mintea spre frica şi dragostea Domnului; şi le povăţuia spre toată fapta bună. Aşa, 
întru cele dumnezeiești sporind şi împodobindu-se cu lucruri bune ca un cîmp cu 
flori, după cîţiva ani a sfătuit pe bărbatul său, să se lepede de lume și de cele din lume 
şi să meargă la sfînta viață monahicească. 


Deci, prin povăţuirea fericitei sale soţii, făcîndu-se bun monah şi viețuind cu 
sfîntă cuviință, s-a odihnit întru Domnul. lar acea fericită femeie, rămînînd singură, 
s-a dat cu totul lui Dumnezeu. Căci aflînd şi alte femei cucernice, care aveau același 
scop, arzînd cu duhul, de acelea s-a lipit cu sufletul şi împărțind toate averile sale 
săracilor, s-a dus din viața lumească împreună cu acele femei şi într-un loc oarecare 
deosebit, a început viaţa liniştită, tunzîndu-se în călugărie de un sfint bătrîn. lar după 
trei sau patru ani, fericita Atanasia a fost aleasă stareță femeilor acelora, fiind silită. 
Deci, ea singură se socotea pe sine că este cea mai de pe urmă, păzind porunca 
Domnului, Care zice: Cel ce voiește între voi să fie mai mare, să vă fie vouă slugă. 


Dar care cuvînt sau ce limbă va putea spune înălțimea smereniei ei? Că din 
femeile cele ce viețuiau cu dînsa, pe nici una nu a lăsat-o vreodată să-i slujească ei 
sau să-i toarne apă pe miîini, numindu-se nevrednică a petrece împreună cu dînsele, 
căci mai ales se socotea nevrednică a primi slujba de la dînsele. Înfrînarea ei era 
mare, că gusta seara puţină pîine de orz şi apă cu măsură, iar untdelemn și vin, 
asemenea şi unt de vaci, brînză şi peşte nu mînca niciodată, decît numai la praznicul 
naşterii lui Hristos şi al Prealuminatei Învieri, obişnuia a gusta, mulţumind lui 
Dumnezeu. lar în Sfîntul Post cel de 40 de zile şi în celelalte posturi, după două zile 
primea hrană, dar nu pîine, ci puţine verdeţuri crude; iar băutură în acele zile nu gusta 
nicicum. 


Patul ei erau pietrele cele aşternute pe pămînt, cu o mică vechitură de pînză de 
Iînă aspră se acoperea deasupra, pe care odihnindu-se, ca David, toată noaptea îşi uda 
patul cu lacrimi. Căci, arzînd de dumnezeiasca dorință înăuntrul ei, lacrimile ieșeau 
la cîntarea de psalmi și la rugăciuni cu îndestulare din ochii ei, ca niște rîuri din 
izvoare. Haina de deasupra era din lînă de oi, iar pe trup avea o cămașă aspră de păr. 
Somn avea puţin şi cea mai mare parte din noapte o petrecea totdeauna în rugăciunile 


cele cu dinadinsul către Dumnezeu şi în gîndirea de Dumnezeu. lar ziua, uneori 
singură, iar alteori cu celelalte, cînta psalmii lui David. Şi se sîrguia ca nici un ceas 
să nu-l piardă fără rugăciune sau să-şi oprească gura de la binecuvîntarea lui 
Dumnezeu, precum cînta David: Bine voi cuvinta pe Domnul în toată vremea, 
pururea lauda Lui în gura mea. 


Din ziua în care a intrat în mănăstire, n-a gustat nici poame, pînă la sfîrșitul 
său, pentru înfrînare. Şi a primit multe necazuri, fiind egumenă peste surori și 
îngrijind de dînsele. lar pentru smerenie și blîndeţe, n-a zis către nici una vreun cuvînt 
aspru sau de ocară, nici a ieşit din cinstita ei gură vreo vorbă către cineva fără cinste, 
nici către mic, nici către mare, nici către rob, nici către slobod, deşi de multe ori nu 
era ascultată. Şi le răbda toate cu blîndeţea sufletului şi cu inimă dreaptă, privind 
totdeauna spre răsplătirea care va să fie. 


După patru ani de egumenie, fericita Atanasia s-a sfătuit cu surorile să se mute 
de acolo în alt loc pustiu şi liniştit, unde ar putea mai cu înlesnire să slujească lui 
Dumnezeu în tăcere și cu dumnezeiască povăţuire. Şi a aflat un monah bătrîn, cinstit 
cu cinstea preoţiei și a egumeniei, cu numele Matei, bărbat cu adevărat dumnezeiesc 
şi sfînt. Acela, cunoscînd scopul lor cel bun, le-a arătat un loc precum doreau, în 
aceeași insulă a Eghinei, într-un munte pustiu, unde era o biserică veche a Sfîntului 
şi întîiului Mucenic Ştefan. Acel loc dacă l-a văzut Cuvioasa Atanasia, a zis: "Eu am 
văzut de mult acest loc cu ochii minţii şi socotesc că de acum, aici ne va fi viaţa şi 
moartea". Deci, Cuviosul Matei, cu binecuvîntarea episcopului părții aceleia, a făcut 
locuinţă fericitei Atanasia şi surorilor ei la acel loc, lîngă biserica Sfîntului Ștefan. 


Dar se cade aici să pomenim în parte şi despre fericita viață a lui Matei. Acel 
cuvios părinte avea nevoință mare, pentru că în toată noaptea citea psaltirea cu 
rugăciunile şi cînd avea nevoie să doarmă, nu se culca pe coaste, ci avea puţin somn. 
S1 era atît de mare umilinţa bărbatului aceluia încît, atunci cînd cînta psalmii şi se 
ruga sau săvîrşea dumnezeiasca jertfă cea fără de sînge, curgeau neîncetat lacrimi din 
ochii lui; şi oricine căuta la el dobîndea mare folos. Purta totdeauna o haină aspră de 
păr şi îşi subția trupul cu postul şi înfrînarea cea fără de măsură. EI avea o deosebită 
dragoste şi smerenie pentru Sfîntul Evanghelist loan Cuvîntătorul de Dumnezeu, 
iubitul ucenic al lui Hristos, a cărui pomenire şi praznic de peste an sosindu-i, cînd 
începea Dumnezeiasca Liturghie, i-a zis unui slujitor din cei ce stăteau lîngă dînsul: 
"O, cine ar fi vrednic să fie acum în Efes şi să vadă pe Sfîntul Apostol loan!" 


Zicînd acestea, scotea pîraie de lacrimi din ochi, apoi a suspinat din inimă și 
s-a făcut un lucru minunat: a văzut pe Sfintul Apostol loan stînd în Altar lîngă 
dumnezeiasca masă şi nu numai el a văzut aceea, dar şi alți doi slujitori. ŞI a stat 
Sfîntul loan văzut de dînşii, de la începutul Sfintei Liturghii pînă la otpust. De acest 
lucru atît de mult s-a bucurat inima fericitului Matei şi s-a umplut de veselă umilință, 
încît pînă la trei zile n-a putut să guste hrană. 


La acest Cuvios Matei, aducîndu-se un om oarecare slă-bănogit cu toate 
mădularele, s-a milostivit spre dînsul, că, dezbrăcînd mantia de pe dînsul, a pus-o pe 
umerii lui şi îndată acel om s-a făcut sănătos. Altul a venit, avînd faţa întoarsă prin 
lucrare diavolească, şi dacă s-a atins cuviosul cu mîna sa de faţa lui, făcînd pe dînsa 
semnul Crucii, îndată faţa s-a întors la rînduiala cea dintii. O bătrînă oarecare, ce era 
muncită de duhul cel necurat, ducîndu-se la sfîntul, prin rugăciunile lui a scăpat de 
muncirea diavolească. Asemenea şi altă femeie, monahie, care pătimea şi ea de duh 
necurat, s-a tămăduit cu rugăciunea sfîntului părinte. 


Acestea s-au zis despre Cuviosul Matei, care era plăcut lui Dumnezeu şi avea 
dar de tămăduiri de la El. Însă, după neștiutele judecăţi ale lui Dumnezeu, s-a sfârşit 
în apă, cu moarte de primejdie. Căci, călătorind cu corabia spre Constantinopol, s-a 
scufundat în mare şi toţi care erau într-însa s-au înecat şi s-a lipsit insula Eghina de 
cinstitele moaşte ale cuviosului părinte, de la care bolnavii ar fi primit multe 
tămăduiri. După dînsul a venit alt preot şi egumen famen, cu numele Ignatie. Acela, 
prin viaţa cea plăcută lui Dumnezeu şi cu darul cel dat de la EI, a fost asemenea 
Cuviosului Matei, că vieţuind cu sfinţenie s-a sfîrşit bine, iar mormîntul lui izgonea 
diavolii şi tămăduia bolile. Dar să ne întoarcem iarăşi la povestirea despre Cuvioasa 
Atanasia. 


Acea fericită femeie avea, precum am zis, mare smerenie și blîndeţe și se ruga 
totdeauna către Dumnezeu şi adeseori, privind spre cer, se umplea de spaimă şi de 
mirare; căci vedea un nor luminos lăsînd raze de soare şi în mijlocul norului pe un 
bărbat oarecare cu bunăcuviinţă, luminîndu-se de o mare frumuseţe. Văzînd acestea 
adeseori, se mira de acel bărbat şi grăia în sine: "Cine a împodobit pe acel bărbat? 
Ce faptă bună l-a făcut atît de luminos şi de bine încuviinţat?” Acestea gîndind în 
sine, 1 se părea că aude un glas zicînd către dînsa: "Bărbatul de care te miri, l-a 
împodobit așa smerenia împreună cu blindețea; deci să fii înştiințată, că şi tu 
asemenea te vei lumina pentru smerenie şi pentru blîndeţe”. 


Fericita, văzînd aceasta în toate zilele, cu acele două fapte, cu smerenia şi cu 
blîndeţele, atît de mult se înfrumuseța, ca nimeni altul. De mînie şi de mărire nici 
urmă nu era într-însa; iar cum s-a suit şi la înălțimea celorlalte fapte bune, este arătat 
de aici, că putea să vadă vedenii cereşti cu ochiul cel curat al inimii. Încă şi cu faceri 
de minuni a împodobit-o Dumnezeu. Căci odată, şezînd şi îndeletnicindu-se întru 
gîndire de Dumnezeu, a venit un om foarte bolnav la ochi şi o ruga, ca să se roage 
lui Dumnezeu pentru el. lar ea, smerindu-se ca şi cum mîngîia pe acela, i-a zis: "Şi 
eu asemenea pătimesc de durere de ochi; deci rabdă, că Dumnezeu îţi va ajuta”. lar 
el nu voia să se ducă, ci cu credință cerea tămăduire. 


Atunci fericita, punînd mîna pe ochii lui, a zis: "Domnul nostru lisus Hristos, 
Cel ce a tămăduit pe cel orb din naştere, să-ţi dea, frate, tămăduire desăvîrşită". Şi 
îndată omul acela s-a făcut sănătos desăvîrşit de ochi. ŞI a străbătut slava despre dînsa 
în toată partea aceea și mulți bolnavi alergau la mănăstirea ei şi primeau sănătate cu 
rugăciunile ei cele primite de Dumnezeu. Cuvioasa a zidit lîngă biserica Sfîntului 


Ştefan încă alte trei biserici: una în numele Preacuratei Fecioare Născătoare de 
Dumnezeu, alta în a Sfîntului loan Mergătorul Inainte şi a treia în numele Sfîntului 
Ierarh Nicolae. 


Dar mai mult decît pe celelalte biserici, a împodobit biserica Preasfintei 
Născătoare de Dumnezeu. Pentru că toate cele de trebuință la zidire și înfrumusețare 
le avea de la iubitorii de Hristos, care aveau cinstire şi dragoste pentru dînsa. Însă de 
vreme ce era slăvită şi cinstită de oameni şi supărată de cei ce mergeau la dînsa, de 
aceea se mîhnea foarte şi gîndea unde s-ar putea ascunde. 


Deci, luînd cu sine două surori, pe Marina și pe Evpraxia, a fugit în taină la 
Constantinopol și acolo, într-o mănăstire de fecioare, a petrecut şapte ani. Însă îi 
părea rău de iubita ei biserică, a Preasfintei Născătoare de Dumnezeu, pe care o zidise 
în mănăstirea sa şi de multe ori zicea cu lacrimi: "De supărarea omenească și de slava 
deşartă, sînt izgonită din biserica Stăpînei mele, Preacurata Fecioară Născătoare de 
Dumnezeu, şi şed aici străină”. Dar nu s-a tăinuit cuvioasa nici acolo viețuind; căci 
Dumnezeu, preamărind pe roaba Sa, a început a izgoni diavolii şi a tămădui boli. 
Aflînd despre dînsa surorile ei din mănăstirea Eghinei şi mergînd la dînsa, au rugat- 
o să meargă cu ele la mănăstirea sa. Încă şi o vedenie dumnezeiască a îndemnat-o, să 
se întoarcă la locul său şi zicea iubitelor sale surori, Marina și Evpraxia: "Este vremea 
să ne întoarcem la locul nostru, căci am văzut în vedenie biserica Preacuratei Maicii 
lui Dumnezeu deschisă şi poruncindu-ne ca să intrăm într-însa”. 


Deci, sculîndu-se, s-a dus cu surorile din Constantinopol şi au ajuns la insula 
Eghinei și la mănăstirea sa. Acolo, peste cîteva zile, s-a îmbolnăvit greu şi și-a 
cunoscut sfîrşitul mai înainte cu douăsprezece zile. Căci a văzut doi bărbaţi în haine 
albe, venind către dînsa, dîndu-i o hîrtie scrisă şi zicîndu-i: "lată liberarea ta! 
Primeşte-o şi te veseleşte!" 


După vedenia aceea, venindu-și în sine, a cunoscut că era aproape de ieşirea 
sa din trup şi a petrecut douăsprezece zile în neîncetată cugetare de Dumnezeu și în 
rugăciune. lar hrană şi băutură în acele zile n-a gustat deloc. Iar surorilor celor ce 
şedeau lîngă dînsa nu le zicea nimic mai mult, decît numai aceasta: "Cîntaţi, surorile 
mele, cîntați şi lăudați pe Dumnezeu totdeauna, ca să fie milostiv greşelilor noastre!" 
Sosind ziua a douăsprezecea, Cuvioasa Anastasia a zis către dînsele: "Ajutaţi-mi căci 
am slăbit și mergeţi în biserică de sfirşiți psaltirea; căci eu acum nu pot s-o sfirşesc, 
că mi-a slăbit puterea foarte mult". Iar ele, plîngînd, au zis: "Pînă la care psalm ai 
citit? De unde să o începem ca s-o sfîrșim?" lar ea a încetişor a răspuns: "Al 
nouăzecelea psalm îl am în gură şi acum nu pot mai mult”. Şi mergînd surorile în 
biserică, au sfîrşit pe ceilalți psalmi. Apoi ieşind, au căzut cu faţa înaintea patului ei 
şi plîngere mare au făcut, cerînd de la dînsa rugăciunile cele mai de pe urmă. lar ea 
rugîndu-se pentru toate, pe Marina și pe Evpraxia le-a cuprins cu cinstitele ei mîini, 
zicîndu-le: "Iubitele mele surori, iată în această zi ne despărțim, dar în veacul ce o să 
fie, iarăşi ne va uni Dumnezeu. Domnul nostru lisus Hristos să vă dea pace, dragoste 
şi înțelepciune şi să vă umple de toate bunătăţile Sale”. 


Acestea şi altele zicînd, faţa ei s-a luminat şi toți cei ce veniseră la dînsa s-au 
umplut de lumină. Se apropia ziua în care se prăznuiește Adormirea Preacuratei 
Fecioare Născătoare de Dumnezeu și zicea fericita: "Vedeţi să nu rămînă ceva din 
cele cuviincioase praznicului, ci şi cîntarea bisericească cu bună rînduială să fie; 
săracilor, scăpătaților şi văduvelor să le faceți ospăț, după putere. lar după 
dumnezeiasca Liturghie, să dați pămîntului trupul meu cel sărac”. 


Aceasta zicînd şi cuprinzînd pe cele două surori mai sus amintite, s-a odihnit 
întru Domnul, dormind cu somn de obşte, căci ca o vie şi-a închis ochii şi gura, căci 
nu era trebuință ei de obișnuita slujbă care se face la moarte. Iar surorile, căzînd la 
sfîntul ei trup, plîngeau de sărăcia lor, zicînd: "Unde te-ai dus acum, o, sfîntă maica 
noastră, cea numită cu nemurire? Astfel, ne-ai lăsat sărmane, ducîndu-te din ochii 
noștri. Unde vom mai vedea după aceasta, faţa ta cea cu chip de înger? Unde vom 
auzi glasul tău care înveselea inimile noastre şi la lucruri bune ne învăţa? S-a stins 
lumina nădejdii noastre celei bune! Tu acum dormi, dar noi de întristare pentru tine 
murim! Nu te vom mai avea de acum împreună cu noi cîntînd, citind, rugîndu-te, 
vorbind şi lucrînd, căci Domnul te-a ales şi te-a luat în veșnicele locașuri, cele fără 
de moarte!" Așa zicînd şi mult plîngînd, au grijit trupul ei cel sfint. 


Cuvioasa Atanasia s-a sfîrşit la 14 August, la Vecernia praznicului Adormirii 
Preasfintei Născătoare de Dumnezeu. Iar la praznic, după dumnezeiasca slujbă, cu 
cinste a fost îngropată, cu nemîngiiata tînguire a surorilor. lar cea care se pusese după 
dînsa egumenă, ziua și noaptea nu ieşea de la mormînt, plîngînd. Și i s-a arătat în vis 
Sfînta Atanasia, zicînd către dînsa: "Cu dinadinsul să ştii, că după săvîrşirea celor 
patruzeci de zile de la adormirea mea, voi lua cele pregătite mie de Dumnezeu". Și 
deşteptîndu-se egumena, nu se pricepea ce înseamnă vedenia aceea şi cuvîntul zis de 
cuvioasa. Dar, sosind ziua cea de 40 de zile, au uitat surorile - precum adeseori se 
întîmplă -, ca să-i facă obișnuita pomenire, părîndu-le că după două zile se împlinesc 
cele 40 de zile. Şi în aceeaşi seară iarăşi s-a arătat sfinta, zicînd egumenei: "Pentru 
ce n-aţi ţinut seama de cele 40 de zile și n-aţi pregătit cele spre pomenire, nici spre 
dare la săraci, nici spre primirea de oaspeţi?" Şi, deşteptîndu-se din somn, egumena 
a numărat zilele cu dinadinsul şi a cunoscut că aceea era seara zilei a 40-a, în care se 
cădea să cînte panahida. 


Iar a doua zi, făcîndu-se pomenirea şi săvîrşindu-se dumnezeiasca slujbă, două 
monahii începătoare a cetelor bisericești, cărora Dumnezeu le-a deschis ochii 
sufletești, au văzut o minunată vedenie în biserică: Doi bărbați oarecare, foarte 
cinstiți cu chipul, îmbrăcaţi în haine luminoase, au intrat în biserică, ducînd între 
dînșii pe Cuvioasa Atanasia, pe care punînd-o înaintea Sfîntului Altar, au îmbrăcat- 
o cu porfiră împărătească, împodobită cu pietre scumpe şi cu mărgăritare de mult 
preţ şi i-au pus pe cap coroană împărătească, care avea cruce dinainte și înapoi; i-au 
dat apoi şi un toiag de aur, la fel împodobit cu pietre scumpe; apoi, luînd-o de miini, 
au dus-o în Sfîntul Altar prin ușile împărătești. 


Se mai scrie despre dînsa şi aceasta. Că, ducîndu-se către Domnul, a poruncit 
surorilor ca pînă la patruzeci de zile să pună masă săracilor. Dar ele numai pînă la a 
noua zi au făcut aceasta, iar după acele nouă zile au încetat. Şi li s-a arătat sfinta cu 
doi îngeri, zicîndu-le: "Pentru ce aţi călcat porunca mea? În ştire să vă fie vouă, că 
milosteniile cele ce se fac pentru suflet, pînă la 40 de zile, cum sînt săturarea 
flămînzilor şi rugăciunile preoților, milostivesc pe Dumnezeu şi chiar păcătoase fiind 
sufletele celor adormiţi, primesc iertarea păcatelor întru Domnul, iar de vor fi drepte, 
apoi aceia care fac pomenire, se îmbogăţesc cu împlinirea a tot binele”. 


Aceasta zicînd sfinta şi-a înfipt în pămînt toiagul şi s-a făcut nevăzută. lar a 
doua zi sculîndu-se surorile au văzut toiagul ei înflorit şi au preamărit pe Dumnezeu 
a toate Făcătorul. Aceasta povesteşte prologul. Apoi săvîrșindu-se anul după moartea 
Cuvioasei Atanasia și pomenirea sfintei sosind, precum scrie Metafrast, au venit doi 
bărbaţi preoţi şi cu dînșii au adus o femeie muncită de multe duhuri rele. Acei preoți, 
luînd acoperămîntul mormântului şi măturînd ţărîna pîmîntului, au scos afară racla 
cu moaștele Cuvioasei Atanasia și îndată necuratele duhuri au fugit din femeia aceea 
şi s-a făcut sănătoasă. lar din raclă a ieşit o mare și bună mireasmă și s-a văzut 
picurînd din raclă mir. Apoi, descoperind racla, au văzut pe Cuvioasa Anastasia ca 
şi cînd atunci adormise, luminîndu-şi sprîncenele, buzele şi fața cu frumoasă 
podoabă, iar trupul cu mîinile şi tot sfîntul ei trup era întreg, neavînd nici cît de puțină 
stricăciune şi izvora mir. Aceasta văzînd-o toţi cei ce erau acolo, scoteau lacrimi de 
bucurie din ochi. Iar acei sfinți preoţi, acoperind racla, au judecat să nu pună sfintele 
moaște ale Cuvioasei Atanasia în pămînt, ci la vedere în biserică şi au făcut astfel. 
După aceasta făcîndu-i o raclă nouă, au mutat cinstitele moaște într-însa din cea 
veche. 


După aceea au luat călugărițele de pe moaște, cea dintii haină de păr a sfintei, 
pregătindu-i alta nouă de mătase. Dar nu puteau să îmbrace trupul sfintei, de vreme 
ce Sfînta Atanasia nu voia, ŞI își ținea mîinile pe piept, ca şi cum era vie, nevrînd 
haine de mătase, și chiar după moarte iubind sărăcia. Iar una din ceata călugărițelor 
celor îmbunătățite, fiind vas ales al Sfîntului Duh și-a plecat genunchii și a început a 
se ruga către dînsa, ca şi către o vie, grăind: "Cînd vieţuiai între noi, ai avut în toate 
fără împotri-vire ascultare, stăpîna noastră. Aşa și acum binevoieşte a ne asculta și 
cu această smerită haină, care ţi s-a adus, binevoiește a te îmbrăca”. 


Astfel, după ce s-a rugat fecioara aceea, Cuvioasa Atanasia, ca o vie, a ascultat. 
O, minune! Atunci, ridicîndu-se, a şezut şi şi-a întins mîinile spre îmbrăcare, iar după 
ce s-a îmbrăcat, s-a culcat iarăşi în raclă. Și multe alte minuni se săvirşeau de la 
sfintele ei moaște, căci se făceau tămăduiri de toate bolile şi diavolii se goneau din 
oameni cu sfintele ei rugăciuni. Ale cărei faceri de minuni nu ajunge vreme 
scriitorului a le scrie toate cu de-amănuntul, ca să nu se supere şi cei ce citesc, 
asemenea, şi cei ce ascultă. Ci cu această scurtă şi de folos povestire despre cuvioasa, 
să fim îndestulaţi. 


Iar tu, o, fecioară, doamnă, ceea ce eşti cinstită cu numele nemuririi, Atanasia, 
ceea ce eşti împreună viețuitoare cu dumnezeieştii îngeri, care ai sărăcit pentru 
Hristos şi cu dumnezeieştile daruri te-ai împodobit; care totdeauna ai plins și 
mîngiierea cea nesfirșită ai cîştigat-o, care cu blîndeţe te-ai împodobit și pămîntul 
celor blînzi ai moştenit, apoi în foame şi în sete ţi-ai petrecut vremelnica viaţă și 
sațiul îndulcirii celei veşnice l-ai aflat; care milostivă către săraci ai fost şi de la 
Dumnezeu te-ai miluit; tu, care pentru curăţenia inimii tale, ai luat în tine lumina 
Sfîntului Duh şi, avînd pace în sufletul tău, aceluiaşi Duh Sfînt te-ai făcut locaş şi ai 
fost vistierie a tuturor lucrurilor celor bune; pentru aceasta luminii celei negrăite te- 
ai învrednicit în cer. Tu, ceea ce locuieşti cu adunările sfinților şi cu cetele drepţilor 
te sălășluieşti, pomenește-ne şi pe noi, cei ce lăudăm viaţa ta cea îmbunătățită și cu 
duhovnicească bucurie cinstim pomenirea ta. Caută spre viaţa noastră cea învăluită 
de lumeştile valuri, ca, prin rugăciunile tale binevieţuind, de cursele diavoleşti să 
scăpăm şi împreună cu tine să ne învrednicim veşnicilor bunătăţi, cu darul şi cu 
iubirea de oameni a Domnului nostru lisus Hristos, Căruia împreună cu Tatăl şi cu 
Sfîntul Duh, se cuvine slava, cinstea şi închinăciunea, acum şi pururea şi în vecii 
vecilor. Amin. 


25.PĂTIMIREA SFÎNTULUI MUCENIC ARTEMON 
(13 APRILIE) 

În timpul împărăției lui Dioclețian a fost mare prigoană împotriva creştinilor; 
de vreme ce au fost trimişi muncitori prin toate cetățile şi țările stăpînirii romanilor, 
ca să aducă jertfe zeilor şi să silească pe creştini la închinarea de idoli, iar pe cei ce 
nu se vor pleca, să-i schingiuiască și să-i ucidă. Deci, a mers în părțile Capadochiei 
un comit cu numele Patrichie, care săvîrşea porunca împăratului. 


Dar mai înainte de venirea lui, fericitul Sisinie, episcopul Laodichiei, aflînd că 
se apropia comitul, a luat pe Sfîntul Artemon presbiterul şi pe oarecare din creștini 
şi s-a dus noaptea în capiştea Artemidei și au sfărmat pe toţi idolii ce au fost acolo și 
i-au ars cu foc. Apoi întorcîndu-se la biserica creștină, care era la cinci stadii de 
cetate, îşi săvîrşeau obișnuitele rugăciuni şi-i întărea pe credincioşi, zicîndu-le: "Fiii 
mei, auzim de Antihrist cel ce vine în cetate, vrînd să ucidă pe creştini. Deci, nimic 
să nu vă despartă pe voi de dragostea lui Hristos, nici focul, nici sabia, nici fiarele şi 
nici un fel de moarte oricît de cumplită”. 


lar după ce a intrat în cetate comitul Patrichie, a adus mai întîi o jertfă în 
capiştea lui Apolon și a făcut în acea zi cercetare. Apoi îngrozirile împărăteşti le-a 
pus înainte și s-au îndeletnicit cinci zile în cercetări şi în vînătoare. După aceea a 
intrat în capiştea Artemidei, vrînd să săvîrşească necurata jertfă şi negăsind pe idoli, 


întreba unde sînt. lar oarecare din elini i-au spus că episcopul Sisinie cu preotul său 
Artemon şi cu alți creștini au sfărîmat pe Artemida și pe ceilalți idoli ce au fost acolo. 


Deci, întrebînd comitul unde este episcopul şi creştinii, i-a răspuns că s-au 
adunat în biserica lor. Atunci comitul îndată încălecînd pe cal, s-a dus cu ostași 
înarmaţi spre biserica creştină, ca să verse sîngele celor credincioşi, iar pe Sisinie și 
pe Artemon să-i taie bucăţi. După ce s-a apropiat el de biserică, cînd era ca de o 
stadie, deodată l-a cuprins niște friguri mari, încît a căzut şi foc peste măsură l-a 
cuprins, încît pe năsălie l-au dus la o casă ce se afla acolo. 


După ce a înnoptat, ostașii au stat cu lumînări pe lîngă comi-tul cel bolnav, 
aşteptîndu-i moartea, iar comitul a zis către casnicii săi: "Creştinii m-au blestemat și 
Dumnezeul lor mă munceşte". Zis-au lui casnicii: "Puternicii zei şi luminata zeiță 
Artemida, te vor face pe tine sănătos". Bolind el greu şi simțind că moare, a zis către 
ostaşi: "Duceţi-vă în biserica creştină şi spuneți episcopului Sisinie, că aşa zice 
comitul Patrichie: "Mare este Dumnezeul creștinilor”. Deci, roagă-te către dînsul 
pentru mine, ca să mă scol din această boală grea şi-ţi voi face chipul tău din aur și 
în mijlocul cetăţii îl voi pune”. 


Ducîndu-se ostașii, au spus episcopului cuvintele comitului, iar episcopul 1-a 
răspuns: "Aurul tău cu tine să fie! Dar de crezi în Domnul nostru lisus Hristos, te vei 
izbăvi de boala ta". ȘI iarăşi a trimis comitul, zicînd: "Cred în Dumnezeul tău, numai 
să mă tămăduiesc!" Deci, episcopul a făcut pentru dînsul rugăciune şi îndată comitul 
s-a sculat sănătos, neavînd nicidecum boală trupească. După cîteva zile comitul 
Patrichie s-a dus în cetatea Cezareei din Palestina, fiind departe de Laodiceia cam la 
trei stadii şi a întîmpinat pe Sfîntul Artemon venind de la vînat. Pentru că, cu cuvîntul 
lui Hristos, vîna fiare sălbatice și îl urmau doi cerbi şi şase asine sălbatice pe care le 
ducea preotul la episcop, fiindcă avea episcopul o grădină frumoasă de pomi şi într- 
însa voia să aibă şi fiare sălbatice. 


Deci, poruncind comitul să stea, a întrebat pe robul lui Dumnezeu Artemon, 
cum a vînat fiarele acelea. Iar el a răspuns: "Cu cuvîntul Hristosului meu am vînat 
acestea!" Şi 1-a zis comitul: "Bătrînule, mi se pare că ești creştin”. Sfîntul a răspuns: 
"Din tinereţe sînt creştin". Atunci legîndu-l cu două lanţuri, l-a dat pe el la doi ostaşi, 
poruncind să-l ducă pe Artemon după dînsul, în cetatea Cezareei. lar sfîntul, fiind 
legat şi întorcîndu-se către fiarele ce-i urmau lui, le-a zis: "Mergeţi la Sisinie 
episcopul”. Iar ele s-au dus şi au stat lîngă uşile ogrăzii bisericii şi episcopul a întrebat 
pe portar: "De unde au venit aceste animale?" Atunci cu porunca lui Dumnezeu, un 
cerb luînd glas omenesc, a zis: "Robul lui Dumnezeu, Artemon este prins de către 
răucredinciosul comit şi l-au dus legat în Cezareea, iar pe noi ne-a trimis la tine”. 


Episcopul s-a spăimîntat de grăirea cerbului şi suspinînd greu de prinderea lui 
Artemon, a chemat pe diaconul Filie și 1-a zis: "O minune nouă s-a făcut, că iată din 
aceste fiare pe care le vezi, un cerb a grăit cu glas omenesc, spunînd, că robul lui 
Dumnezeu Artemon a fost prins de necuratul comit şi l-a dus în Cezareea legat. Și 


m-a cuprins spaimă de vorbirea omenească a cerbului şi jale grea pentru prinderea 
lui Artemon. Deci, ia cîteva prescuri şi du-te în Cezareea cu o slugă, ca să afli dacă 
sînt adevărate cele grăite de cerb". Diaconul, luînd prescurile şi o slugă, rugîndu-se, 
s-a dus. 


Sosind în Cezareea, a aflat pe Sfîntul Artemon şezînd în temniţă și închinîndu- 
se lui, a zis: "Robule al lui Dumnezeu Cel de sus şi păstor al oilor cuvîntătoare, cum 
ne-ai lăsat și ai căzut în mîinile tiranului, căci noi n-am ştiut? Ci una din fiarele 
sălbatice a vestit episcopului despre tine, vorbind omenește; de aceea m-a trimis 
episcopul aici, să văd dacă sînt adevărate cele grăite, pentru că greu se mîhneşte 
pentru tine". Sfîntul Artemon a răspuns: "Filie, slujitor al Domnului, dacă te duci, 
vestește stăpînului meu, sfîntului episcop, că sînt prins la cazne pentru Hristos şi șed 
în temniță. Deci, să se roage pentru mine ca să pot birui izvodirile cele viclene ale 
călăului urît de Hristos şi să mă învrednicesc a fi părtaş cu Domnul meu, lisus 
Hristos". Apoi şi-au dat sărutare unul altuia și s-au despărțit; diaconul s-a întors la 
locul său, iar Artemon a rămas în lanţuri. 


Venind diaconul la episcop şi spunîndu-i cuvintele lui Artemon, episcopul s- 
a rugat cu lacrimi către Dumnezeu grăind: "Doamne lisuse Hristoase, Cel ce ai 
izbăvit pe Daniil din groapa cu lei şi pe cei trei tineri i-ai scos din cuptorul cel înfocat 
a lui Nabucodonosor, izbăvește şi pe robul tău Artemon de vrăjmașul Patrichie şi fă 
ca să biruiască toate scornirile de muncă ale acestuia şi îl numără în ceata sfinților 
mucenici". 


Într-una din zile comitul Patrichie, făcînd cercetare în cetatea Cezareei, a 
poruncit să aducă înaintea sa pe Sfîntul Artemon, presbiterul Laodichiei şi a zis către 
dînsul: "Bătrînule, spune-ne cum te numeşti!" EI a răspuns: "Mă numesc Artemon, 
rob al lui Hristos Dumnezeul meu". Comitul zise: "Tu eşti cel care ai sfărîmat chipul 
cel cioplit al marii zeițe?” Sfîntul răspunse: "Eu sînt”. Comitul zise: "Spune-mi, 
bătrînule, cum ai asuprit puterea ei, cum n-ai cruțat chipul acela şi cum nu te-ai temut 
de răsplătirea ei? lată ea fiind blîndă te-a lăsat să trăieşti încă”. Sfîntul Artemon 
răspunse: "Şi pe tine te voi asupri, rugîndu-mă Dumnezeului meu, şi-ţi voi birui 
tirania ta! lar pe idolul cel mort şi mut cum n-aş fi putut să-l asupresc?”. Comitul 
zise: "Eu, auzind de numele tău, că te numeşti Artemon, socoteam că eşti rob al zeiţei 
Artemida şi mi se pare că, chiar aceea te-a lăsat să trăieşti, pentru că eşti de un nume 
cu dînsa”. Sfîntul răspunse: "Preanecuratule păgîn, fiu al diavolului, întunecatule cu 
mintea, dacă voieşti să auzi de numele meu, înțelege că eu, fiind încă în pîntecele 
maicii mele, mi s-a dăruit acest nume de la Dumnezeu". Comitul a zis: "Cinsteşte-ţi 
bătrînețile, cruță-ți căruntețile şi jertfeşte marelui Asclipios, zeul acestei cetăți”. 
Sfîntul răspunse: "Şaisprezece ani am fost citeţ, citind cărțile în biserica 
Dumnezeului meu; douăzeci şi opt de ani am fost diacon, citind Sfînta Evanghelie şi 
treizeci şi trei de ani am împlinit în preoţie, învățind pe oameni şi povăţuindu-i la 
calea mîntuirii cu ajutorul lui Hristos. lar acum îmi porunceşti să fiu asemenea ție și 
să jertfesc diavolului ce este în idolul cel nesimţitor? Iată, vreau să văd pe zeul tău și 
să-i cunosc puterea". Comitul zise: "Mare slavă şi putere are marele zeu Asclipios! 


lar dacă cineva nu aduce tămiie cu rugăminte înaintea capiştei lui, nu poate să intre 
înăuntru; căci erau nişte balauri petrecători în capiştea lui Asclipios şi slujitorii le 
aduceau mîncăruri dulci odată pe an". Sfîntul zise: "Să mergem în capiştea lui 
Asclipios şi dacă nu mă va lăsa să intru înăuntru, atunci îi voi aduce tămiie!" 


Mergînd comitul și poporul cu sfîntul, apropiindu-se de capiștea aceea, 
balaurii şi mai ales necuratele duhuri dintr-înşii, nesuferind venirea mucenicului şi 
puterea lui Hristos ce era într-însul, scoteau şuierături înfricoşate în capişte și 
tulburare, încît se clătina ca un copac de vînt, și văzînd aceea popoarele și comitul, 
fugeau de frică. După aceea comitul a zis către sfint: "Vezi cît de mare este puterea 
lui Asclipios, căci pe nimeni nu lasă să intre la dînsul fără tămîie?" Sfîntul zise: 
"Porunceşte jertfitorului tău să-mi deschidă capiştea, căci eu voi intra". Şi a poruncit 
comitul să deschidă capiştea. Iar slujitorul care se numea Vitalie a zis către comit: 
"Mă rog prealuminatei stăpînirii tale, nu pot deschide fără tămilie şi fără rugăminte; 
pentru că este mare îngrozirea zeului Asclipios". Deci, luînd slujitorul tămiia, a adus- 
o după obiceiul său și a deschis uşa cea încuiată, apoi a fugit îndată. 


Atunci comitul, stînd departe, a zis către sfint: "Bătrînule, dacă poți să intri, 
intră”. lar sfîntul, apropiindu-se de ușă şi făcînd semnul Crucii, a intrat cu îndrăzneală 
şi balaurii stăteau nemişcaţi. Sfîntul s-a rugat către adevăratul Dumnezeu, zicînd: 
"Doamne Dumnezeul meu, Cel ce prin robul Tău Daniil ai sfărmat pe idolul Baal din 
Babilon şi ai ucis balaurul, tu şi acum, Doamne, prin mine păcătosul, cu puterea Ta 
dumnezeiască ucide balaurii aceştia, ca să se preamărească numele Tău cel Sfînt”. 
Apoi îngrozind pe balauri ca să nu vatăme pe nimeni, le-a poruncit să-i urmeze şi a 
ieşit cu dînşii afară. lar poporul şi comitul, văzînd cum ieşiseră balaurii din capiştea 
lui Asclipios, s-au spăimîntat şi au început să fugă. 


Sfîntul a strigat în urma lor: "De ce fugiți? Nu vă temeţi! Stați şi vedeți cum, 
cu puterea Dumnezeului meu Cel adevărat, balaurii aceştia vor muri înaintea ochilor 
voştri!" Și suflînd asupra lor, îndată i-a lăsat morți, pentru că s-au risipit înaintea 
picioarelor lui, fiind loviți ca de un tunet. Atunci Sfîntul Artemon a grăit către comit: 
"Vezi, Patrichie, pe zeii cei cinstiţi de voi, cum au murit prin puterea lui Dumnezeu 
şi Tatăl Domnului nostru lisus Hristos?" Iar comitul şi tot poporul s-au înspăimîntat, 
văzînd pe balauri ucişi fără fier, între care era unul foarte mare, avînd cinci coți 
grosime, iar în lungime douăzeci şi cinci de coți. 


Văzînd aceasta Vitalie slujitorul, şi-a ridicat glasul şi a zis: "Mare este 
Dumnezeul creştinilor şi mare este puterea acestui bărbat! Căci prin suflarea gurii a 
ucis pe aceşti balauri” Şi, căzînd la picioarele sfîntului, grăia: "Robule al 
Dumnezeului Celui de sus, nu mă depărta de tine, ci mă rog ţie, însemnează-mă cu 
puterea Dumnezeului tău, ca să fiu desăvîrşit, oaie a turmei tale. Pentru că pînă acum 
am fost în înşelăciune, uitîndu-mă la idoli şi la aceşti balauri, iar acum cunosc pe 
Dumnezeul cel adevărat!" Iar păgînul comit, avînd ochii sufleteşti orbiți, deşi vedea 
o minune ca aceea, însă n-a voit să cunoască adevărul prin puterea dumnezeiască, ci 
socotea că Artemon prin vrăji a ucis balaurii. 


Nesuferind ruşinea şi umplîndu-se de mînie pentru a sa ruşinare şi pentru 
pierderea balaurilor, a poruncit ca iarăși să piardă pe sfîntul mucenic şi să-l supună 
la întrebare înaintea nedreptei sale judecăţi. Și a zis cu mînie către sfîntul: "Aşa mă 
jur pe zeiţa cea mare Artemida și pe luminatul Apolon, că de nu vei spune cu ce 
putere ai ucis balaurii cei mari, în bucăţi te voi sfărîma". Răspuns-a mucenicul: "Cu 
puterea lui Hristos şi cu ajutorul Sfîntului Arhanghel Rafail, trimis de Dumnezeu, am 
ucis pe balaurii voştri”. Zis-a comitul: "Oare poate Cel răstignit de neamul jidovesc, 
să aibă o putere ca aceasta?" Zis-a sfîntul: "O, întunecatule cu răutatea, învechitule 
în răutăți şi moştenitorule al iadului, ai auzit şi încă auzi, că prin puterea 
Dumnezeului meu, au murit fiarele voastre". Atunci comitul, umplîndu-se de mînic, 
a ars o tigaie unde a pus pe sfîntul mucenic, încă şi ţepi de fier a ars şi a poruncit ca 
să-l împungă şi cu alte fiare ascuțite să-i taie mădularele trupului. Şi zicea către 
dînsul: "Vezi, nesupusule bătrîn, cum piere trupul tău în munci?" lar pătimitorul, 
căutînd la cer, a zis: "Doamne Iisuse Hristoase, nu lăsa pe necuratul comit să rîdă de 
mine robul Tău; căci ştii, că pentru Tine pătimesc astfel. Ci dă-mi răbdare pînă în 
sfîrşit, să se ruşineze vrăjmașul meu. Ascultă, Dumnezeule, rugăciunea robului Tău 
şi ia în urechi ruga mea, Doamne Savaot. Pentru că Tu ai făcut cerul și pămîntul și 
toate cele ce sînt minunate sub cer. Tu eşti Domn al tuturor şi nu este cel ce poate să 
se împotrivească Ţie. Deci cu mila Ta mîntuieşte-mă, Doamne. Tu ai sfințit pe 
pruncul Tău, Abel, cel fără de răutate şi junghiat fără vină. Tu ai îndreptat şi la 
înălțime ai rînduit pe plăcutul Tău Enoh. Tu ai păzit în corabie pe Noe şi ai înălțat 
pentru binecuvîntare pe arhiereul Melchisedec. Pentru jertfă ai preamărit pe Avraam, 
ai înmulțit neamul lui Iacov prin nașterea de fii, ai scos din focul Sodomei pe Lot și 
ai fericit prin răbdare pe lov. Cu al Tău ajutor Iosif a biruit patimile trupeşti, s-a 
preamărit Moise, robul Tău, asupra vrăjmașilor şi toți cei îndreptaţi prin Tine, Te 
laudă pe Tine Dumnezeul Cel preamărit. Acum şi eu, robul Tău, mă rog Lie, 
Doamne, miluieşte-mă pe mine cu mila Ta şi ajută-mă cu puterea Ta”. 


Astfel rugîndu-se sfîntul, iată cerbul care grăise în Laodiceia cu glas omenesc 
către episcop, a intrat în Cezareea şi trecînd prin mijlocul poporului în acea privelişte, 
a căzut înaintea sfîntului mucenic Artemon şi-i lingea picioarele cele sfințite. Apoi, 
stînd înaintea comitului, prin dumnezeiasca poruncă pentru mustrarea şi înfruntarea 
păgînilor, iarăşi luînd glas omenesc, a început a zice: "O, comitule, răucredinciosule, 
cunoaşte că nimic nu este care să fie cu neputinţă la Dumnezeu şi puternic este și 
celor necuvîn-tătoare să le dea grai omenesc spre arătarea dumnezeieştii Sale puteri. 
Deci să ştii că robul lui Dumnezeu, Artemon, degrab se va libera, iar tu de două păsări 
cereşti vei fi răpit şi vei fi aruncat într-o căldare clocotită, pentru că pe Dumnezeu, 
pe care L-ai mărturisit şi ai crezut într-Însul, de Acela te-ai lepădat şi pe omul cel 
drept, fără omenie îl muncești”. 


Iar necuratul comit, fiind dat în vileag și mustrat de dobitocul cel sălbatic, dar 
socotind aceea vrajă, s-a miîniat foarte şi a poruncit ostaşilor să ucidă cerbul acela. Şi 
unul din ostași, luînd o suliță, s-a pornit să ucidă pe cerb; dar cerbul a sărit, iar sulița 
a lovit pe stolnicul comitului și l-a străpuns, iar cel însuliţat, îndată în acel loc şi-a 


dat sufletul. Acest lucru văzîndul comitul, 1-a fost jale de stolnicul său şi, sculîndu- 
se de pe divan, s-a dus la casa sa, iar pe mucenic a poruncit să-l arunce iar în temniţă. 


A doua zi, a poruncit comitul să gătească o căldare mare, s-o umple cu smoală 
şi s-o fiarbă, vrînd ca să arunce într-însa pe mucenic cu capul în Jos. Și făcîndu-se 
aceasta, slujitorii au mers să-i spună de fierberea căldării cu smoală; iar comitul, 
vrînd cu ochii săi să vadă căldarea aceea, a încălecat pe cal şi s-a dus spre căldare. 
Iar după ce s-a apropiat, s-au pogorît din cer doi îngeri ca doi vulturi şi, apucînd de 
pe cal pe comit, l-au aruncat în smoala care fierbea în căldare şi s-a topit, încît nici 
oasele nu i-au mai rămas. 


Atunci ostașii şi tot poporul, văzînd aceasta, s-au înspăimîntat şi au fugit, iar 
sfîntul, fuind scos din căldare, a rămas singur la un loc, şi stînd, slăvea pe Dumnezeu. 
Deci, plecîndu-şi genunchii, s-a rugat şi a izvorît din locul acela izvor de apă. Apoi, 
venind Vitalie, slujitorul idolesc şi alți mulţi, au fost învăţaţi și s-au botezat de sfîntul. 
Iar în noaptea aceea, a venit un glas de sus, zicînd către mucenic: "leşi din cetatea 
aceasta şi vino în Asia, în locul ce se numeşte Vuli, care este lîngă mare. Acolo vei 
afla pe Alexandru și pe Pironia, maica aceluia, şi vei curăți împreună cu dînșii pe 
mulți de diavoli şi de felurite boli şi mulți luminîndu-se prin tine, vor preamări pe 
Dumnezeu". 


A doua zi, s-au adunat la Sfîntul Artemon toți cei nou-luminaţi prin botez. lar 
el, luînd pîinea dumnezeieştilor Taine, a frînt-o în bucăţi și amestecînd-o în paharul 
sfînt, le-a dat, zicînd: "Această pîine este Trupul lui Hristos şi acest vin este Sîngele 
lui Hristos, cel vărsat pentru sufletele voastre! Deci, păziți-vă, fulor, ca nici unul din 
voi să nu vă despărțiți de dragostea lui Hristos, ci staţi neclintiți în credință; căci mie 
mi s-a poruncit să mă duc în Asia”. 


Auzind episcopul Cezareei toate cele despre Sfîntul Mucenic Artemon, că 
mulți au fost botezați de el şi că învaţă pe popor cuvîntul adevărului, a mers la dînsul 
cu credincioşii care erau cu el şi sărutînd pe sfînt şi făcînd rugăciune, au însemnat 
locul acela cu un semn, pe care a pătimit Sfîntul Mucenic Artemon şi după aceea a 
zidit pe el o biserică. lar din mucenicii cei botezați, pe unii 1-a sfinţit preoți, pe alții 
diaconi, iar pe Vitalie l-a pus episcop; căruia i-a şi încredințat părțile Palestinei. lar 
Sfîntul Mucenic Artemon, sărutînd pe episcop și pe popor, a ieşit spre partea Asiei 
hotărîtă lui. Dar pe cale fiind răpit de înger, a fost dus la locul unde a fost trimis; 
acolo a făcut minuni mari cu puterea lui Dumnezeu, căci pe mulţi i-a luminat şi i-a 
adus la Dumnezeu. 


După aceea prinzîndu-l cei necredincioşi, i-au tăiat capul şi astfel s-a dus la 
veşnicele locaşuri, ca să ia cununa cinstitei slave de la Hristos Dumnezeul nostru, 
Căruia împreună cu Tatăl şi cu Sfîntul Duh se cuvine slavă şi închinăciune în vecii 
vecilor. Amin. 


PAPĂ AL ROMEI 


(14 APRILIE) 


MAPTINOG 


N h NANAC POMHE 
Ma 


: 


După sfîrşitul lui Teodor papă al Romei, a luat scaunul Bisericii Romei 
fericitul Martin, cu glăsuită alegere a tuturor. În acea vreme la răsărit împărăţea peste 
greci, Consta, fiul lui Constantin şi nepotul lui Eraclie împăratul. Dar în acei ani 
împărații greceşti stăpîneau şi Roma cea veche, iar rudele stăpîneau părțile Apusului 
şi se înmulţea atunci la Răsărit eresul monoteliților, adică al celor ce mărturisesc că 
numai o voie este în Hristos Domnul nostru. lar eresul acela ieşise din eresul ce 
fusese mai înainte al lui Evtihie, care zicea că numai o fire este în Hristos, împotriva 
mărturisirii ortodoxe, care întăreşte a crede că în Domnul nostru Dumnezeu Cel 
întrupat sînt două firi, precum şi două voințe şi lucrări, fiind deosebită fiecare fire, 


însă într-o singură persoană a lui Hristos. Pentru că nu în două persoane despărțite 
este Hristos Dumnezeu, ci în doimea firilor este cunoscut cu neamestecare. 


Şi a început acel eres prin Chir, patriarhul Alexandriei şi Serghie al 
Constantinopolului, învoindu-se la aceasta și împăratul Eracle, unchiul împăratului 
Constantin. După Serghie a fost patriarh în Constantinopol, Piros, tot eretic 
monotelit, apoi Pavel, de același eres. După îndemnarea acelui Pavel, împăratul 
Consta a scris o cărticică plină de eresul monoteliților, numind-o "tipos" şi a trimis- 
o pretutindeni, poruncind ca astfel să se creadă. Deci, mulți din cei drepteredincioşi, 
care nu se învoiau cu eresul acela, se împotriveau nedreptei porunci împărăteşti, 
suferind prigoniri, bătăi, chinuri şi morți. Unul ca acesta a fost Cuviosul Maxim 
Mărturisitorul, precum se scrie în viaţa lui pe larg. La preasfințitul papă Martin, care 
a luat scaunul patriarhiei Romei celei vechi, împăratul a trimis îndată acea cărticică 
a sa cu socoteală ereti-cească şi cu credinţa cea rea, dorind ca noul papă Martin să 
primească acea credinţă şi să se întărească soborniceşte. Iar Fericitul Martin lepăda 
acea rea credinţă, zicînd: "Chiar dacă toată lumea ar voi să primească această nouă 
învățătură, potrivnică celei drepte, eu nu o voi primi, nici mă voi depărta de 
evanghelica şi apostolica învăţătură şi de la așezămintele Sfinților Părinți, măcar de 
voi pătimi şi moartea”. Şi a trimis la Pavel patriarhul Constantinopolului bărbaţi 
cinstiți din rînduiala bisericească cu o scrisoare, prin care îl ruga şi-l sfătuia să nu se 
facă împerechere în unirea bisericească, nici să semene neghine eretice în mijlocul 
grîului credinţei drepteredincioase; şi să sfătuiască pe împăratul, să înceteze de la o 
socoteală ca aceea potrivnică Bisericii. lar patriarhul Pavel, nu numai că nu a ascultat 
pe Fericitul Papă Martin; dar şi pe trimişii lui 1-a surghiunit cu necinste şi cu bătăi în 
țări îndepărtate. 


Atunci preasfințitul Papă, cu sfatul Cuviosului Maxim Hriso-politeanul, care 
era în acea vreme în Roma, a adunat sobor local, chemînd pe episcopii Apusului, în 
număr de 105; şi punîndu-le înainte rătăcirea lui Chir, a lui Serghie, a lui Piros şi a 
lui Pavel împreună cu împărăteasca scrisoare, care se numea "tipos", le-au dat 
anatemei; şi a scris către toţi credincioşii, care erau în toată lumea, întărindu-i în 
dreapta credinţă, arătîndu-le ereticeasca vătămare şi poruncindu-le să se ferească cu 
străşnicie de ea. 


Auzind de aceasta împăratul Consta, s-a umplut de mînie şi de mare tulburare, 
încît a trimis la Roma pe un oarecare voievod al său, cu numele Olimpie, ca să prindă 
pe Sfîntul Martin Papă. lar cînd a sosit Olimpie la Roma, a apucat soborul din acel 
loc; şi văzînd mulțimea episcopilor și a poporului ce se adunase, iar cetatea plină de 
duhovnicească şi mirenească rînduială, n-a mai îndrăznit să prindă pe papa la arătare, 
ci a învăţat pe unul din ostaşi, să-l ucidă în biserică. Şi intrînd acel ostaș în biserică, 
avînd ascunsă pe sub haine o sabie ascuţită, s-a apropiat de papă, ca să-l străpungă 
deodată. Dar a orbit îndată, pentru că Domnul, Care nu lasă toiagul păcătoşilor peste 
soarta drepţilor, n-a lăsat pe ucigaş să-și ridice mîna de călău asupra credinciosului 
său rob. 


Văzînd Olimpie că Domnul păzeşte pe slujitorul Său, a lăsat pe Papa Martin 
şi s-a dus în Silicia împotriva saracinilor și a murit acolo. lar împăratul, fiind 
îndemnat de Pavel Patriarhul, a trimis la Roma pe voievodul Teodor, care se numea 
Caliop, ca să piardă pe Papa Martin, aruncînd asupra lui nişte pricini mincinoase, 
zicînd că s-ar fi înţeles cu saracinii, îndemnîndu-i asupra împărăției greceşti şi că 
voiește să se scoale cu război împotriva împăratului, ca şi cum n-ar fi păzit credinţa 
cea dată de la părinţi şi că ar fi hulit şi pe Preacurata Maica lui Dumnezeu. 


Ajungînd trimisul împăratului la Roma, punea învinuirile acelea asupra Papei 
înaintea tuturor. lar Fericitul Martin Papă, nefiind vinovat de nici o învinuire din 
acelea, se dezvinovăţea de clevetirile cele nedrepte, zicînd: "Cu saracinii n-am avut 
niciodată vreo înțelegere, numai că am trimis milostenie fraţilor celor 
drepteredincioşi, care petrec în mijlocul saracinilor în sărăcie şi în nevoi. lar pe 
Preacurata Maica lui Dumnezeu, dacă nu o cinstește cineva, nu o mărturiseşte şi nu 
1 se închină ei, blestemat să fie acela, în veacul de acum şi în cel viitor. Şi sfinta 
credinţă cea dată de la Sfinţii Apostoli şi de la purtătorii de Dumnezeu părinţi, nu 
N0I, CI cei ce înțeleg cele potrivnice, n-o păzesc cu dreptate”. 


Dar trimisul împăratului, neascultînd îndreptările papei, îl găsea vinovat în 
toate, adăugînd la sfîrşit şi aceasta, că nu după pravilă s-ar fi suit pe scaun. Apoi, într- 
o noapte, neștiind nimeni, cu putere ostășească a prins pe papa, l-a dus la liman și 
punîndu-l într-o corabie, l-a trimis departe pe mare, printre insulele ce se numeau 
Ciclade. Și la una din insulele acelea, care se numea Naxia, a fost ţinut sfîntul un an 
întreg, chinuindu-se cu foamea şi cu cele ce nu-i ajungeau pentru trebuință. lar cînd 
i se aducea ceva de la iubitorii de Dumnezeu ai acelei ţări, cărora li se făcea milă de 
papa cel izgonit, apucau străjerii înainte şi o luau cu sila, de la cei ce aduceau şi, 
ocărîndu-i, le zicea: "Dacă cineva va voi să-l iubească și să-i fie milă de dînsul, acela 
este vrăjmaș patriei. Căci izgonitul acesta este eretic, potrivnic lui Dumnezeu şi 
răsturnător a toată împărăția grecească". Şi străjerii aceia făceau mult necaz sfîntului, 
batjocorindu-l și ocărîndu-l. Şi slăbea sfîntul cu puterea trupească, pe de o parte cu 
chinurile şi neajunsurile cele din toate zilele, iar pe de altă parte de boala de care era 
cuprins. Dar nu slăbea și cu mărimea sufletului, ci răbda cu mulțumire toate pentru 
Dumnezeu. După aceea l-au dus în Bizanţ. 


Ajungînd corabia în Bizanţ pe o vreme senină și sosind de dimineaţă la hmanul 
ce se numea al lui Eftimie, aproape de Arhandia, veneau la sfîntul, care era foarte 
bolnav, diferiți oameni fără de omenie, trimişi anume de la palatele împărăteşti și de 
la patriarhie, să necinstească cu vorbe grele şi cu defăimări pe cel atît de cinstit 
arhiereu al lui Dumnezeu. Deci răbda aceasta sfîntul de dimineaţa pînă seara. Apoi, 
apunînd soarele, a venit un oarecare Notarie, cu numele Sagoliv, cu mulți ostaşi şi, 
luînd pe sfîntul din corabie, l-au pus pe o pîrghie, neputînd nicidecum să meargă de 
boală, şi l-au dus într-o curte oarecare ce se numea Prandiaria. Acolo I-au închis într- 
o cămară întunecoasă şi strîmtă și îl străjuiau cu tărie, păzindu-l să nu ştie de dînsul 
nimeni din cetate că este acolo. ŞI a petrecut sfîntul în acea închisoare nouăzeci şi 
trei de zile, neputînd către nimeni să vorbească. 


După aceea l-au dus de acolo în casa sachelarului şi adunîndu-se acolo 
senatorii, pe cînd îl duceau pe pîrghie la dînşii, un oarecare senator mai mare a strigat 
la dînsul poruncindu-i să se scoale, dar slujitorii care-l duceau, i-au spus că nu poate 
să stea, deoarece este bolnav. Însă el îi poruncea cu mînie ca şi bolnav să stea în 
picioare, înaintea lor; dar el neputînd să stea, a poruncit să-l sprijinească. Deci, s-a 
sculat sfîntul şi a stat în mijloc, sprijinindu-se de alții. Mai erau acolo şi mulți martori 
MINCINOŞI, pregătiți anume pentru aceea şi mai înainte învăţaţi, care aduceau asupra 
lui cele pomenite mai sus şi alte feluri de pricini nedrepte şi mincinoase și 
mărturiseau, jurîndu-se pe Sfînta Evanghelie. Şi fiindcă Fericitul Martin nu ştia să 
vorbească grecește, voind să se îndrepteze prin tălmaciul său, nu-l asculta şi nici nu- 
| lăsa a vorbi ceva, ocărîndu-l cu cuvinte necinstite. Atunci prea sfîntul Papa a grăit 
către dînşii: "Ştie Domnul că îmi veţi face mare bine, dacă mă veţi ucide mai degrabă 
cu orice fel de moarte”. 


După aceasta sfîntul a fost dus la un loc oarecare înalt, de privelişte, unde tot 
poporul obişnuia a se aduna, şi acolo, neputînd să stea, îl ţineau sprijinit. lar împăratul 
privea spre dînsul pe ascuns din oarecare case înalte. Și mergînd Sachelarie de la 
împăratul, cu groază a zis către sfîntul: "Vezi, că de vreme ce ai lăsat pe Dumnezeu 
şi Dumnezeu te-a lăsat pe tine!" Zicînd aceasta, a poruncit poporului ca să blesteme 
pe Fericitul Martin şi striga poporul cu glas mare: "Anatema să fie Papa Martin!" lar 
cei ce ştiau că nu este cu nici un lucru vinovat Papa Martin, aceia cu fața mîhnită și 
cu ochii plini de lacrimi ieșeau de la acea privelişte. 


După aceea a zis Sachelarie către mai marele curții: "Ia-l pe acesta şi să-l 
zdrobeşti, căci nu este vrednic să mai trăiască”. Şi îndată, luînd pe sfîntul, au 
dezbrăcat de pe el haina de deasupra, iar pe cea de dedesubt au rupt-o de sus pînă jos 
şi i-au pus fiare grele pe grumaz şi pe tot trupul și de acolo îl duceau prin cetate la 
divan şi o sabie era dusă înainte, ca să-l taie. Iar din popor unii îl batjocoreau, îl 
ocărau, îl defăimau şi clătinînd capul, ziceau: "Unde este Dumnezeul lui? Unde este 
învăţătura credinţei lui?" Iar alții plîngeau şi se tînguiau, văzînd o necinstire ca aceea 
şi chinuire făcută pentru nevinovăție, unui atît de mare arhiereu al lui Dumnezeu. lar 
cuviosul suferea îndoită pătimire: pe de o parte cu trupul de boală, de legăturile cele 
grele şi de mîinile călăilor, care cu nemilostivire îl trăgeau; iar pe de alta cu sufletul, 
de ocările cele fără de cinste, răbdînd ruşine şi durere. 


Fiind dus la divan, l-au aruncat în temniţă, între făcătorii de rele şi între tilhari, 
tîrîndu-l pe Jos legat, pe trepte multe, pe care sfîntul căzînd şi lovindu-se, s-a rănit pe 
tot trupul pînă la vărsare de sînge. După cîteva ceasuri, l-au mutat într-o altă temniță, 
care se chema a lui Diomid, unde, de dureri și de răceala mare, căci era luna lui 
ianuarie, era aproape de moarte. Dar femeia străjerului temniţei milostivindu-se de 
sfîntul, a mers în taină în temniță la sfîntul legat. Luîndu-l de acolo, i-a bandajat 
rănile şi l-a pus pe patul său şi l-a îmbrăcat cu haine şi a zăcut sfîntul pînă seara fără 
de glas, ca un mort. lar după ce s-a făcut seară tîrziu, Grigorie, mai marele famenilor 
împărăteşti, a trimis pe vătaful casei sale, cu puține mîncări la Sfîntul Martin, 
zicîndu-i: "Nu slăbi de tristeţe, căci nădăjduiesc la Dumnezeu, că nu vei muri!" 


Aceasta auzind Cuviosul Martin, a suspinat din inimă, pentru că nu 1-a fost 
bine primit acel cuvînt, căci dorea să moară într-a sa pătimire pentru dreapta credinţă; 
şi îndată a luat de pe dînsul obezile cele de fier. Iar a doua zi, împăratul s-a dus să 
cerceteze pe Patriarhul Pavel, care, fiind bolnav, era aproape de moarte şi 1-a spus 
toate cele despre Papa Martin. lar Pavel greu suspinînd și întorcîndu-se spre perete, 
a zis: "Vai mie şi aceasta s-a adăugat la osîndirea mea!" Şi l-a întrebat împăratul: 
"Pentru ce grăiești astfel?" Patriarhul a răspuns: "Au doar puţină tiranie este aceasta 
stăpîne, ca să pătimească papa unele ca acestea?" Și cu jurămînt sfătuia pe împăratul, 
ca să înceteze a mai face rău mai mult papei. 


După opt zile, patriarhul Pavel murind, Demosten notarul, a fost trimis de 
împărat cu alți bărbaţi vestiți, în temniţa lui Diomid, la Sfîntul Martin. Aceia intrînd, 
i-au zis: "Stăpînul nostru, împăratul, se miră în ce slavă mare erai şi la cîtă necinste 
al ajuns! lar pentru necinstirea ta nimeni nu este vinovat, decît numai tu singur”. lar 
preasfințitul papă, nerăspunzîndu-le nimic, ci ridicîndu-şi spre Dumnezeu ochii, a 
zis: "Slavă şi mulţumită Împăratului Celui fără de moarte!" Şi întrebau pe Sfîntul 
Martin despre Pir, care a fost mai înainte patriarh, dacă de voia sa a fost în Roma şi 
a făcut lepădarea de credinţa a monoteliților şi dacă Teodor cel ce a fost mai înainte 
papă, l-a primit pe el. ar Sfîntul Martin le-a spus toate cele despre Pir amănunțit; că, 
mergînd de bună voie la Roma, a dat pe hîrtie lepădarea sa de nedreapta credinţă, 
deşi după aceea s-a întors iarăși la cea dintii rea credinţă a monoteliților; și că Papa 
Teodor a fost primit cu cinste ca un episcop şi îndestulat cu toate cele de trebuinţă. 
Iar la sfîrşit, sfîntul a spus şi aceasta către ei: "lată în mîinile voastre sînt, faceţi cu 
mine ce voiţi, precum Dumnezeu v-a lăsat. Însă să ştiţi cu întemeiere, că de mă veţi 
sfărîma în bucăţi, nu mă voi împărtăşi cu cei rău credincioşi, cît timp vor sta în 
credinţa cea rea. Încercaţi cu lucrul şi veţi vedea ce fel este darul lui Dumnezeu în 
robii Lui”. 


Acestea auzindu-le trimişii, s-au întors la împărat, minunîndu-se de astfel de 
mărime de suflet şi de neînfricata inimă a sfîntului, care nu se înfricoşa de chinuri şi 
de moarte. Și petrecînd sfîntul în temniţa lui Diomid optzeci şi cinci de zile, Sagoliv 
notarul a mers la sfîntul, zicînd: "Poruncit îmi este, să te iau de aici în casa mea, iar 
după aceea te voi trimite undeva”. lar sfîntul îl întreba, unde va fi trimis şi în care 
loc, dar acela nu voia să-i spună. Cuviosul a zis: "Lăsaţi-mă să fiu aici pînă în ceasul 
acela, în care voiți să mă trimiteţi unde voiţi”. Şi s-a dus notarul. Apoi apunînd 
soarele, Fericitul Martin Papa a zis către ai lui împreună legaţi: "Apropiaţi-vă, 
fraților, şi să dăm cea mai de pe urmă sărutare unul altuia, căci îndată va veni cel ce 
o să mă ia de aici”. Deci, s-au sărutat cu durere în inimă. lar sfîntul cu fața veselă le- 
a zis: "Nu plîngeţi, ci mai bine bucurați-vă împreună cu mine, care mă bucur, căci 
mă duc în surghiun pentru dreapta credinţă!" 


După aceea iarăşi a mers notarul cel sus-pomenit şi luînd pe sfîntul, l-a dus; şi 
toți cei ce erau în temniţă, se tînguiau fără de mîngiiere pentru despărțirea lui de ei. 
Sfîntul a fost pus în corabie şi trimis în surghiun la Herson, unde, fiind chinuit cu 
foamea, cu strîmtorarea şi cu tot felul de lipsuri, după doi ani s-a dus către Domnul. 


Iar sfîntul lui trup a fost îngropat afară din cetatea Hersonului, în biserica Preasfintei 
Născătoare de Dumnezeu, care se numea a Vlahernei. Mormîntul lui era slăvit, de 
vreme ce multe feluri de tămăduiri se dădeau bolnavilor, cu rugăciunile lui cele sfinte 
şi cu darul Domnului nostru lisus Hristos, Căruia împreună cu Tatăl şi cu Sfîntul 
Duh, se cuvine slava în veci. Amin. 


27.POMENIREA SFINTEI MUCENIȚE TOMAIDA 
(14 APRILIE) 


Această Sfintă Muceniţă Tomaida, a fost născută în Alexandria de părinți 
drepteredincioşi şi a fost crescută de dînşii în învățătură şi în bune obiceiuri. lar după 
ce a ajuns la vîrsta de 15 ani, părinții ei au măritat-o cu legiuită nuntă, după un 
oarecare tînăr creștin. Şi vieţuia Tomaida cea tînără în casa bărbatului ei cu cinste, 
avînd laudă pentru întreaga înţelepciune, blîndeţe, bunătate şi pentru celelalte 
obiceiuri bune ale sale, locuind în aceeaşi casă cu socrul său. Acela, prin a satanei 
lucrare, gîndea cu vicleșug asupra nurorii sale, ispitit de frumuseţea ei şi aprinzîndu- 
se cu poftă trupească spre dînsa, căuta timp ca să facă cu dînsa păcat, dar nu afla, 
decît numai în toate zilele o momea prin oarecare îmbunări și adeseori o săruta. Dar 
tînăra Tomaida, fund întreagă la minte, nu i-a cunoscut sărutarea lui cea înșelătoare 
şi gîndul cel viclean, ci socotea că din dragoste părintească o face aceasta şi se ruşina 
de el ca de un tată. 


Bărbatul ei era vînător de peşte şi într-o noapte, venind alți vînători, l-au luat 
să vîneze peşte; iar după plecarea tînărului din casă, s-a sculat tatăl lui şi a început a 
o sili pe nora sa spre păcat. lar ea deodată înspăimîntîndu-se, ca de o răutate 
neașteptată, a început a se împotrivi bătrînului celui fără de ruşine şi-i zicea: "Ce faci 
tată? Fă-ţi semnul Crucii pe fața ta și te du, că diavolesc este lucrul acesta”. 


Dar bătrînul nu se depărta, silind-o cu cuvinte fără de ruşine, dar ea fiind 
înțeleaptă şi plină de frica lui Dumnezeu, se apăra de el, rugîndu-l şi sfătuind pe 
socrul său ca să înceteze de la o fărădelege şi necurată poftă ca aceea. Ci pe cît ea se 
apăra, pe atît o silea mai tare, arzînd ca o văpaie de păcatul pofitirii spre dînsa. 
Deasupra patului la perete, era o sabie spînzurată şi bătrînul ajungînd cu mîna la sabia 
aceea şi scoțînd-o din teacă, a început a o înfricoşa, zicîndu-i: "De nu mă vei asculta, 
iată, cu această sabie îţi voi tăia capul". Iar tînăra i-a răspuns: "Chiar şi bucăţi de mă 
vei tăia, nicidecum nu voi face o astfel de fărădelege”. Atunci bătrînul, umplîndu-se 
de mare mînie, a lovit tare cu sabia pe Fericita Tomaida, nora sa, şi a ucis-o, tăind-o 
în două. lar ea şi-a dat sufletul său în mîinile lui Dumnezeu, voind mai bine să moară, 
decît să mînie pe Dumnezeu cu o fărădelege ca aceea şi să-şi întineze trupul și patul 
bărbatului său. lar pe ucigașul acela îndată l-a ajuns pedeapsa lui Dumnezeu, pentru 
că el, fiind orbit cu sufletul, a orbit şi cu ochii şi, aruncînd sabia, căuta ușile, vrînd să 
iasă afară din casă şi să fugă fără de ştire; dar neputînd să le afle, multă vreme s-a 
ostenit pipăind pereții şi căutînd uşile, însă neaflidu-le a rămas acolo. 


Apoi venind alți vînători şi bătînd în ușă, strigau pe fiul lui la lucru, iar tatăl a 
răspuns: "Fiul meu s-a dus la vînarea peştelui, arătaţi-mi ușile casei mele, deoarece 
nu pot să le aflu”. Aceia, deschizînd, au intrat şi au găsit pe bătrîn avînd mîinile şi 
hainele pline de sînge şi pipăind pereţii; iar pe femeia cea moartă zăcînd la pămînt, 
tăiată în două şi tăvălindu-se în sîngele său. Aceasta văzînd-o s-au înspăimîntat şi 
întrebau ce este aceasta şi cine a făcut uciderea. Iar bătrînul şi-a mărturisit păcatul 
său şi-i ruga să-l ducă la divan şi să-l dea judecății celei după lege, ca să-și ia 
pedeapsa cea vrednică după faptele sale. 


Deci, întorcîndu-se bărbatul de la vînarea peştelui şi văzînd ceea ce se făcuse, 
s-a umplut de negrăită jale şi ruşine. EI se tînguia pentru soția sa cea atît de înțeleaptă 
şi se ruşina de tatăl său cel atît de fărădelege; căci netemîndu-se nici de Dumnezeu, 
nici de cărunteţile sale ruşinîndu-se, a făcut unele ca acestea. Deci, a dat pe bătrîn 
judecății, de şi-a luat pedeapsa prin sabie. Iar la trupul celei ucise s-a adunat mulțime 
de popor din cetatea Alexandriei, mirîndu-se de un lucru nemaipomenit şi înfricoşat 
ca acesta şi fericind întreaga înţelepciune a ei cu laude. 


S-a întîmplat în acel timp, că era acolo Cuviosul Părinte Daniil Schiteanul. 
Acela a zis către ucenicul său: "Fiule, să mergem să vedem moaştele sfintei celei 
tinere". Şi, ducîndu-se, le-au văzut; iar după aceea s-au întors în mănăstirea care se 
numea Octodecat, adică a optsprezecea şi au întîmpinat monahii pe Danul primindu- 
] cu cinste şi cu dragoste, iar părintele le-a spus despre pătimirea Sfintei Tomaida, 
zicîndu-le: "Duceţi-vă şi aduceţi aici cinstitele ei moaşte, pentru că nu se cade, ca 
trupul ei să se pună cu oamenii cei mireni, ci cu sfinții părinți”. Dar unii din frați au 
început a cîrti nevrînd ca trupul cel femeiesc să-l pună alături cu sfinții părinți. lar 
cuviosul le-a răspuns: "Acea tînără pe care nu voiți să o aduceţi aici, îmi este maică 
şi mie şi vouă, deoarece pentru întreaga ei înțelepciune a murit". Atunci monahii 
nemaiîndrăznind a se împotrivi Sfîntului Părinte Daniil, s-au dus şi au luat acel trup 
şi l-au îngropat cu cinste în gropniţa mănăstirii cu sfinții părinți. 


După aceasta, sărutînd cuviosul pe toți părinţii, s-a dus cu ucenicul la schitul 
său. Şi s-a întîmplat, că un oarecare frate să fie chinuit foarte rău de diavolul 
desfrînării şi, mergînd la Cuviosul Daniil și-a mărturisit trupeasca patimă cea mare. 
Zis-a lui cuviosul: "Mergi la Mănăstirea Octodecatului şi întrînd în gropniţa sfinților 
părinți, roagă-te, zicînd: "Dumnezeule, pentru rugăciunile Sfintei Muceniţe 
Tomaida, ajută-mă şi mă izbăveşte de păcatul desfrînării!" Apoi nădăjduieşte spre 
Dumnezeu, că te vei libera de ispita diavolească”. 


lar fratele, luînd porunca părintelui, s-a dus acolo şi a făcut precum 1 se 
poruncise lui, iar de atunci i-a încetat războiul trupului. Și întorcîndu-se la schit, a 
căzut la picioarele Cuviosului Părinte Daniil, zicînd: "Cu rugăciunile Sfintei 
Muceniţe Tomaida și cu ale tale, părinte, m-a liberat Dumnezeu de păcatul 
desfrînării”. ŞI l-a întrebat starețul cum s-a lberat, iar fratele a zis: "Numai două- 
sprezece rugăciuni am făcut şi din candela ce era la mormîntul Sfintei Tomaida m- 
am uns cu untdelemn și am pus capul pe mormîntul ei, unde am adormit. ȘI, iată, mi 
s-a arătat o tînără luminoasă, adică Sfînta Muceniţă Tomaida şi mi-a zis: "Părinte, 
părinte, primeşte binecuvîntarea aceasta și mergi cu pace la chilia ta". lar eu, luînd 
binecuvîntare, m-am deşteptat din somn şi m-am simţit desăvîrșit liber de patimile 
trupești. Însă nu ştiu ce era binecuvîntarea aceea care mi-a dat-o în somn sfînta, decît 
numai am cunoscut liberare de patimi". 


Şi a zis Cuviosul Daniil: "O îndrăzneală ca aceasta au la Dumnezeu, toţi cei 
ce se nevoiesc pentru întreaga înțelepciune". Deci a petrecut după aceea fratele acela 
neavînd nici o supărare trupească şi slăvea pe Dumnezeu, dar preamărea și pe Sfînta 


Muceniţă Tomaida, tămăduitoarea patimilor sale. Și făceau aceasta și alții, cîți se 
tulburau de nişte patimi ca acelea. Căci alergau la mormîntul sfintei și cîștigau 
uşurare şi liberare de războaiele trupești cu sfintele ei rugăciuni. Şi aşa slăveau prin 
Sfînta Tomaida, pe Hristos Domnul Cel preamărit, Căruia împreună cu Tatăl şi cu 
Duhul Sfînt, se cuvine toată cinstea şi închinăciunea în veci. Amin. 


RX 


În patericul Romanilor, în 14 Aprilie, se vorbeşte de această sfîntă astfel: În 
Alexandria, Sfînta fecioară Muceniţă Tomaida, deși a avut bărbat, însă la rînduiala 
mucenicilor se socoteşte fără de nici o îndoială, nu atît pentru aceea că era foarte 
tînără şi demult şi-a adus fecioria în însoţire cu curăţenia, cît pentru aceasta, că pentru 
curăţenie a pătimit şi vrednică s-a arătat a fi numărată înaintea Domnului împreună 
cu cetele fecioarelor celor curate. Iar Mineiul cel mare o numeşte pe ea cuvioasă 
muceniţă, dar acel titlu de cuvioasă muceniță, se cuvine numai la monahiile care 
pătimesc pentru Hristos. Cu toate că Sfinta Tomaida nu era monahie cu rînduiala, 
însă a arătat monahicească faptă bună, pentru întreaga înțelepciune, pătimind pînă la 
sînge. Drept aceea şi în gropniţa monahicească între cuvioşii părinţi, fericitul Părinte 
Daniil Schiteanul nu s-a îndoit a o pune pe ea. Deci, cu vrednicie s-a cinstit cu titlul 
de cuvioasă muceniţă în Minei. 


28.PĂTIMIREA SFINŢILOR MUCENICI DIN LITVA, ANTONIE, IOAN 
ŞI EUSTATIE 


(14 APRILIE) 


Acești mucenici erau din Vilna, cetatea Litvei, unde, după obiceiul păgînesc 
de atunci, oamenii acelei țări se închinau focului. Antonie şi loan, fiind frați după 
trup, iubeau din tot sufletul dreapta credinţă creştinească. Apoi venind în Litva un 
preot, anume Nestor, de la acela au primit dumnezeiescul Botez; cel mai mare 
numindu-se loan, iar cel după dînsul, Antonie. După Botez ei petreceau viaţă 
cuviincioasă creştinească şi slujeau lui Olgherd, voievodul Litvei, dar își tăinuiau 
înaintea lui creştineasca credință. Însă n-au putut s-o tăinuiască mult, de vreme ce îşi 
deosebeau viaţa şi obiceiul de rînduiala cea schimbată a altora. Pentru că n-au voit 
să se asemene altora, nici să-şi tundă capul şi barba, precum le tundeau păgânii, nici 
să mănînce carne în zile de post, nici să facă altă întinare potrivnică creştinătăţii. 


Fiind întrebaţi odată de voievod, pentru ce nu urmează obiceiurilor celor vechi 
ale litvenilor, ei au mărturisit cu îndrăzneală că sînt creştini. lar voievodul îi silea să 


se lepede de creştinătate și să mănînce cărnurile cele puse înaintea lor pe masă. Dar 
ei cu tărie stînd în creştineasca credință, n-au voit să guste din cărnuri, de vreme ce 
atunci era zi de post. Deci, a poruncit voievodul, ca să-i închidă într-o temniță 
întunecoasă, în care ei cu veselie, nu ca în temniţă, ci ca la o împărăție au mers, 
bucurîndu-se şi mulțumind lui Dumnezeu că s-au învrednicit a pătimi pentru Sfîntul 
Lui nume. 


Petrecînd ei în temniţă un an, lui loan i-a slăbit tăria sufle-tească, speriat de 
chinurile temniţei, înfricoşîndu-se de munci. Apoi a trimis la voievod rugăminte, ca 
să-l lhbereze din închisoare, făgăduind că va împlini toate poruncile aceluia. lar 
voievodul, bucurîndu-se, a poruncit să-i libereze pe amîndoi Și i-a rînduit în cea dintii 
slujbă. Drept aceea loan se asemăna păgînilor, făcînd obiceiul lor şi împlinind voința 
voievodului, dar în inima sa ţinea creștinătatea, rugîndu-se în taină lui Hristos 
Dumnezeu, pe care în public, pentru frica muncilor nu îndrăznea a-L mărturisi. lar 
Antonie nicidecum nu şi-a schimbat creştinescul obicei, ci fără temere făcea ceea ce 
se cade adevăratului creştin a face; iar pe loan îl ocăra pentru a lui nevrednicie și 
teamă și îl sfătuia în tot chipul să vină la pocăință și, neînfricoşîndu-se de chinuri, 
iarăşi să mărturisească pe Hristos în public. 


Păgînii, văzînd pe loan, fratele cel mare, supunîndu-se voievodului, de 
lucrurile lui Antonie nu se îngrijeau. Iar într-o vreme, cînd, după obicei, amindoi 
frații loan şi Antonie stăteau înaintea voievodului, loan mînca cărnurile ce i se 
dădeau lui, fiind zi de post, iar fericitul Antonie nici nu voia să guste, mărturisind că 
este creştin. Deci, iarăşi din porunca voievodului l-a închis în temniță; iar loan era 
într-o ocară de la toţi, neiubit de creștini ca un călcător de lege, iar de păgîni ocărit 
ca un nestatornic, care nici vechea credință cea părintească nu a ținut-o şi nici pe cea 
creştinească pe care şi-a ales-o mai pe urmă, nu a păzit-o întreagă. Drept aceea și-a 
venit în simţire loan şi din a sa cădere a început a se căi cu lacrimi. Și apropiindu-se 
de cel mai înainte zis, presbiterul Nestor, l-a rugat să fie mijlocitor pe lîngă fratele 
său, ca să-i ierte greşeala lui şi să-l primească în împărtășirea sa. Auzind aceasta 
Antonie de la presbiter, i-a răspuns: "Nici o împărtăşire nu se poate să am cu dînsul, 
de nu va mărturisi pe Hristos în public, cum şi creştineasca credinţă; iar făcînd 
aceasta, atunci toate ne vor fi nouă de obşte”. Iar loan, cu adevărat căindu-se, 
cuvintele fratelui le-a primit cu dragoste și căuta vreme cuviincioasă cînd ar fi putut 
pe față să mărturisească creştineasca credinţă. 


Deci, într-o zi, voievodul spălîndu-se în baie, îi slujea loan şi văzînd 
cuviincioasă vreme, a luat îndrăzneală şi s-a mărturisit fără temere că este creştin 
chiar înaintea voievodului. lar voievodul, de vreme ce atunci era singur în baie, n-a 
îndrăznit acolo să-i facă nimic, nici nu şi-a arătat mînia sa. După aceea iarăși într-o 
vreme cînd mulți stăteau înaintea voievodului, loan cu mare glas s-a numit pe sine 
creştin, şi îndată din porunca voievodului l-au rănit şi toţi cei ce erau acolo cu 
sălbăticie l-au bătut mult cu mîinile şi cu beţele și în temniță l-au aruncat. Aici 
văzîndu-l Sfîntul Antonie, s-a umplut de negrăită bucurie. Şi petreceau amîndoi în 
temniță, preamărind pe Dumnezeu, unde s-a împărtăşit şi cu Preacuratele și de viaţă 


făcătoarele lui Hristos Taine de la cel mai înainte preot. lar după cîțiva ani pe Sfîntul 
Mucenic Antonie l-au osîndit la moarte înjositoare, ca pe un făcător de rele, adică pe 
lemn să fie spînzurat. 


De acest lucru înștiinţindu-se el de cu seară, toată noaptea aceea fără de somn 
a petrecut-o lăudînd pe Dumnezeu, rugîndu-se şi întărind pe fratele său, ca fără frică 
să sufere pătimirea cea pentru Hristos. Apoi, sfătuindu-l să se ferească de cea dintii 
cădere, prooroceşte i-a spus înainte aşa: "După al meu sfîrşit şi tu, frate, nu după 
multă vreme, cu acelaşi sfîrșit vei trece la Hristos. Şi, luminîndu-se de ziuă, s-au 
împărtăşit amîndoi cu dumnezeiescul şi de viaţă Făcătorul Trup şi Sînge al lui 
Hristos. lar aproape de ceasul prînzului au scos din temniță pe Sfîntul Mucenic al lui 
Hristos, Antonie şi l-au spînzurat de un stejar după porunca voievodului, pe 14 
ianuarie. Şi aşa, nebiruitul ostaş al lui Hristos, şi-a dat sfîntul şi neprihănitul său 
suflet, în mîinile lui Hristos Dumnezeul său, pe Care L-a iubit. Iar Sfîntul Mucenic 
loan a rămas în temniță, pentru că aşteptau păgînii să-l amăgească și de la 
creştineasca credință să-l întoarcă. Dar după ce l-au văzut neschimbat întru sfinta 
credinţă şi cu îndrăzneală propovăduind chiar în temniţă pe Hristos, la aceeaşi 
moarte, ca şi mai înainte pe fratele său, osîndindu-l, în acelaşi an prin sugrumare |- 
au omorît, de același stejar spînzurîndu-l, pe 24 aprilie. Astfel şi acest răbdător de 
chinuri, săvîrşindu-şi nevoința mucenicească, a mers la punătorul de nevoință 
Hristos, pentru Care bine s-au nevoit. Iar trupurile lor cele sfinte, al lui Antonie și al 
lui loan, credincioșii le-au îngropat la un loc de cinste. 


După aceasta a pătimit fericitul Eustatie. Acesta era tînăr de ani, însă prin 
bărbăteasca vitejie pe mulţi îi covîrşea. Şi era frumos la față, dar mai frumos cu 
sufletul şi cu înțelegerea. Căci, cunoscînd pe adevăratul Dumnezeu, a lepădat 
nedumnezeirea păgînilor; şi, iubind pe Hristos, a mers la cel mai sus pomenit 
presbiter Nestor. Învăţînd de la dînsul sfinta credinţă, a primit dumnezeiescul Botez 
şi de atunci cu cuviincioasă plăcere petrecea în creştinătate, precum se cade unui bun 
creştin. Apoi petrecea cinstită viață în post şi rugăciuni, săvîrșind toată fapta bună. 
Însă şi acesta slujea voievodului Olgherd. Într-o vreme, cugetînd voievodul la cele 
despre domnia sa şi obiceiurile pămîntului său, Eustatie stătea înaintea lui, făcînd 
slujba sa şi spre el căutînd voievodul, a văzut pe capul lui crescuţi peri. Şi era atunci 
obicei la acei păgîni, care se închinau focului ca lui Dumnezeu, ca după a lor rînduială 
să-şi radă adeseori capul şi barba. Dar fericitul tînăr Eustatie, după ce a lepădat 
păgîna şi nebuna lor credință şi a primit Sfîntul Botez, de atunci şi-a păzit perii 
capului său nerași. Văzîndu-l voievodul, l-a întrebat: "Oare ești creştin?" După ce s- 
a mărturisit creştin pe faţă, voievodul s-a umplut de mînie și, vrînd să întoarcă pe 
sfînt de la gîndul lui cel bun, mai întîi îl silea să mănînce carne, iar el nu voia să 
mănînce. Dar nici cu ochii n-a vrut să se uite la ea, pentru că era postul cel dinaintea 
Naşterii lui Hristos şi era şi Vineri. 


Aceasta văzînd-o voievodul, mai mult s-a aprins de mînie şi a poruncit ca să- 
| bată cu toiege de fier fără de milă pe sfîntul tînăr. Iar el, fiind bătut fără de cruţare, 
răbda cu atîta bărbăție, încît nu numai că nu se văita, nici suspina şi nici nu vărsa 


lacrimi; ci mai vîrtos mulțumea lui Dumnezeu, că l-a învrednicit a pătimi pentru 
numele Lui cel Sfînt. 


O răbdare bărbătească ca aceea a mucenicului, a pornit spre mai multă mînie 
pe voievod, care a poruncit să-i toarne apă rece în gură, iarna fiind cumplită, încît se 
învineţise trupul lui de gerul cel mare. Dar nici atunci nu s-a supus sfîntul 
voievodului, ca să mănînce carne în timpul postului; de aceea voievodul a adus 
cumplite munci asupra lui. Pentru că a poruncit să-i zdrobească şi să-i sfărime oasele 
picioarelor, gleznele şi fluierele pînă la genunchi, iar perii capului împreună cu pielea 
a jupuit-o; iar după aceea i-a tăiat nasul și urechile. În nişte munci ca acestea a 
petrecut sfîntul trei zile, însă ca şi cum nesimţind durerile, nu se tulbura, nearătînd 
nici un fel de mîhnire pe fața sa. Ci vorbea cu dragoste către oarecare creștini, care 
plîngeau pentru pătimirea lui şi le zicea: "Nu plîngeţi, fraților, pentru mine, că locașul 
trupului meu nu se zdrobeşte de bătăi; căci nădăjduiesc să iau de la Hristos 
Dumnezeul nostru, casă nefăcută cu mîna și veșnică în ceruri”. 


După aceasta, văzînd voievodul că nimic nu sporeşte, a osîndit pe mucenic la 
moarte, poruncind să-l spînzure de același stejar, de care într-acelaşi an au fost 
spînzuraţi cei doi Sfinți Mucenici, Antonie şi loan. Deci, slujitorii luîndu-l abia viu, 
l-au dus la moarte; iar Sfîntul Mucenic Eustatie, deşi avea coapsele sfărîmate, precum 
şi pulpele și fluierele picioarelor, însă cu ajutorul lui Dumnezeu întărindu-se 
desăvîrşit cu trupul, ca unul care nicidecum n-ar fi pătimit, alerga bine şi iute, nu 
numai lăsînd în urmă pe cei ce-l duceau, ci îi întrecea mult pe dînşii. 


Venind la stejarul mai sus zis, slugile tiranului au pus ştreangul pe grumajii 
mucenicului şi l-au spînzurat. Și așa pătimitorul lui Hristos și-a dat sfîntul lui suflet 
în mîinile lui Dumnezeu, la 13 Decembrie; iar cinstitul lui trup a fost lăsat să spînzure 
aproape de pămînt, spre mîncarea fiarelor şi a păsărilor răpitoare. Însă nici una din 
fiare sau păsări nu s-a apropiat de el, pentru că Dumnezeu îl păzea. Apoi, după trei 
zile a fost luat întreg de credincioşi şi îngropat cu cinste lîngă trupurile mucenicilor, 
care au pătimit mai înainte. De mirare a fost şi acest lucru că, preamărind Dumnezeu 
pe mucenicii Săi, după sfîrşitul lor, nimeni din cei osîndiți la stejarul acela şi sub 
dînsul, n-a mai fost osîndit să moară, deşi locul acela era de obște pentru chinuri. Că 
la dînsul toţi cei vrednici de pedeapsă găseau moarte, totuşi după pătimirea sfinților, 
nici unul nu a mai fost pedepsit. 


Iar după cîtăva vreme înmulţindu-se creştinii în cetatea aceea şi sfinta credință 
din zi în zi crescînd și întărindu-se, s-au adunat credincioşii și mergînd, au rugat pe 
voievod să le dea lor acel loc, în care cei trei mucenici au murit pentru Hristos. Deci, 
voievodul plecîndu-se la rugăciunea lor, Dumnezeu aşa rînduind, le-a dat acel loc 
cerut. Iar creştinii tăind acel stejar, au zidit o biserică în numele Preasfintei Treimi, 
al Tatălui, al Fiului şi al Sfîntului Duh; iar unde era stejarul, acolo au aşezat 
dumnezeiescul prestol şi au adus într-acea biserică moaştele sfinților mucenici ai lui 
Hristos: Antonie, loan şi Eustatie etc, întru slava lui Dumnezeu Celui lăudat în Sfînta 


Treime, Căruia se cuvine toată slava, cinstea şi închinăciunea, acum şi pururea și în 
vecii vecilor. Amin. 


29.POMENIREA SFINȚILOR APOSTOLI ARISTARH, PUD ȘI TROFIM, 
DIN CEI ȘAPTEZECI 


(15 APRILIE) 


A | V li 


Sfîntul Apostol Aristarh, pe care îl pomenesc Faptele Apostolilor și epistolele 
Sfîntului Pavel către Coloseni şi către Filimon, a fost episcop în Apamia Siriei. 
Sfîntul Pud, de asemenea este pomenit de Sfîntul Apostol Pavel în epistola a doua 
către Timotei, unde zice: "Închină-se ţie şi Pud". EI a fost bărbat drept şi credincios 


între boierii Romei, primind în casa sa pe Sfinţii Apostoli Petru şi Pavel, precum şi 
adunarea celorlalți credincioşi. Acea casă s-a prefăcut după aceasta în biserică şi se 
numea "păstorească", în care se zice că şi Sfîntul Petru lucra cele sfinte. 

Pe Sfîntul Trofim la fel îl pomenesc Faptele Apostolilor, cum și Sfîntul Pavel 
spune în aceeași scrisoare către Timotei, zicînd: "Pe Trofim l-am lăsat bolnav în 
Milet". Sfîntul Trofim împreună cu Pud şi cu Aristarh au urmat în toate prigonirile 
Sfîntului Pavel; iar la sfîrşit, adică la tăierea lui Pavel de către Nero în Roma, au fost 
tăiați şi aceşti trei Apostoli ai Domnului, Aristarh, Pud şi Trofim, împreună cu Sfîntul 
Pavel. 


30.SFÎNTUL MUCENIC CRESCENT DIN MIRA LICHIEI 
(15 APRILIE) 


Acest Sfînt a fost din Mira Lichiei, de neam strălucit, înaintat în vîrstă. Văzînd 
că păgînătatea se semeţeşte, şi legea idolilor se înalță, și pe mulți supuşi sub robia 
rătăcirii, de se închinau la cele fără de suflet, el intrînd în mijlocul lor, îi îndemna să 
părăsească deşertăciunea şi să se întoarcă spre Dumnezeul, Cel cinstit de creştini, ca 
un făcător al tuturor şi a toată suflarea de viață dătător. lar guvernatorul, numindu-l 
pe sfînt bicisnic și nenorocit, că însuși de bunăvoia lui și-a ales a ajunge la torturi, 
sfîntul zise că mai mare fericire şi cinste este a pătimi cineva pentru Hristos. Și 
întrebîndu-l de soartă, de patrie şi de nume, el pentru toate spunea că este creştin. Şi 
nevrînd nici de formă să dea cinste idolilor, cum îl sfătuia guvernatorul la toate, ci 
mărturisea şi zicea că nu poate trupul să facă alta decît ceea ce vrea sufletul, de care 
sufletul este ocîrmuit. De aceea a fost supus la chinuri în timpul cărora și-a dat 
sufletul în mîna lui Dumnezeu. 


31.SFINTELE MUCENIȚE VASILISA ȘI ANASTASIA 
(15 APRILIE) 


Aceste sfinte erau din marea cetate Roma, de bun neam şi bogate, muceniţe 
fiind ale Sfinților Apostoli. După sfîrşitul cărora, adunînd noaptea sfintele lor moaște, 
şi îngropîndu-le, au fost pîrîte la Nero împăratul, care le-a pus întîi la închisoare. 
Apoi, fiind scoase şi spunînd ele că rămîn întru mărturisirea lui Hristos, au fost 
spînzurate şi li s-au tăiat sînii şi mîinile şi picioarele şi limbile şi la sfîrşit li s-au tăiat 
şi capetele de sabie. 


ŞI IRINA 
(16 APRILIE) 


Zăbovind împăratul Dioclețian în Acvilinia, cetatea Italiei, i s-a dat de ştire de 
la Roma, cum că toate temniţele Romei sînt pline de creştini care, deşi pătimesc mai 
multe feluri de munci, nu se leapădă de Hristosul lor, ci toți îl au de învăţător pe 
Hrisogon şi-l ascultă, ţinîndu-se de învățătura lui. Deci, Dioclețian a poruncit ca pe 
toți creştinii să-i dea la moarte, iar pe Hrisogon să-l aducă la dînsul spre cercetare. 


Deci, Hrisogon, mărturisitorul lui Hristos, fund adus legat din Roma în 
Acvilinia, la împăratul Dioclețian, Sfînta Anastasia, vindecătoarea de răni, îi urma 
de departe, ca unui învățător al său. Deci, cercetîndu-se de către împărat mucenicul 


lui Hristos şi nesupunîndu-se păgîneştii porunci a împăratului, l-a condamnat la 
moarte şi 1-a tăiat capul afară din cetate, departe, la un loc pustiu. Şi se afla cinstitul 
lui trup pe malul mării, fund aruncat spre mîncare fiarelor şi păsărilor. 


Nu departe de acel loc era locuinţa unui oarecare preot cu numele Zoil, bărbat 
creştin şi sfînt şi aproape de el îşi aveau locuinţa aceste trei fecioare surori după trup 
şi după duh: Agapia, Hionia şi Irina. Acel preot, prin descoperire dumnezeiască, 
aflînd de trupul Mucenicului Hrisogon, l-a luat pe el împreună cu capul şi, punîndu- 
| într-o raclă de lemn, l-a ascuns în cămara sa. După treizeci de zile i s-a arătat în vis 
Sfîntul Hrisogon, zicîndu-i: "Să ştii că în timpul celor nouă zile, cele trei fecioare ale 
lui Hristos vor fi supuse la chinuri. Deci, tu să spui roabei lui Dumnezeu Anastasia 
ca să se îngrijească de dînsele, deşteptîndu-le spre vitejeasca nevoinţă pînă ce se vor 
încununa prin pătimire. Și să fii şi tu cu bună nădejde, că îţi vei lua rodadele cele 
dulci ale ostenelilor tale; pentru că degrabă de cele de aici te vei libera şi la Hristos 
vei trece cu bucurie și te vei odihni împreună cu sfinții”. 


S-a descoperit despre aceasta şi Sfintei Anastasia şi, pornindu-se cu Duhul lui 
Dumnezeu, a mers la casa preotului pe care niciodată nu l-a cunoscut înainte şi-l 
întreba unde sînt fecioarele acelea de al căror mucenicesc sfîrşit ce avea să fie 1 s-a 
descoperit lui. Deci, aflîndu-le casa, a mers la dînsele, le-a sărutat cu dragoste și a 
petrecut o noapte, vorbind cu dînsele multe cuvinte folositoare de suflet şi pline de 
dragostea dumnezeiască. Apoi le îndemna să stea cu bărbăție în munci pentru 
Hristos, Mirele lor, pînă la sînge; şi au văzut în casa preotului și moaştele Sfîntului 
Hrisogon, mucenicul lui Hristos şi iubitul său învăţător și au plîns peste moaște mult 
timp cu lacrimi fierbinţi, încredințîndu-le rugăciunilor aceluia. 


După aceea iarăşi s-a întors în cetatea Acvilinia să facă obişnuita slujire 
legaților lui Hristos celor din temniță. Şi a fost după cum a grăit Sfîntul Hrisogon 
preotului Zoil în vedenie. Acel sfînt preot, în timpul celor nouă zile s-a mutat către 
Domnul, iar pe sfintele fecioare Agapia, Hionia și Irina le-au prins păgînii şi le-au 
dus la împăratul Dioclețian la cercetare. Văzîndu-le împăratul, a zis către dînsele: 
"Ce nebunie v-a îndemnat pe voi să urmaţi rătăcirii celei deşarte şi de prisos, să daţi 
defăimare legii celei drepte, iar pe zei, ca pe o urîciune, să-i treceţi cu vederea? Dar, 
deoarece vă văd că sînteți de bun neam, tinere și frumoase, de voi fiindu-mi milă, vă 
cruț şi vă sfătuiesc ca, lepădîndu-vă de Hristos al vostru, să aduceţi zeilor jertfe, iar 
eu vă voi da din palatele mele tineri de mare neam, vrednici de frumusețile voastre, 
ca să aveţi pentru voi bărbaţi slăviţi, pentru care veți fi cinstite”. 


Cea mai mare dintre surori, Sfînta Agapia, a răspuns zicînd: "Împărate, ţie îţi 
stă înainte purtarea de grijă pentru trebuinţele poporului, a neamurilor şi oştirilor, iar 
tu grăieşti cele nedrepte spre defăimarea Dumnezeului Celui viu, al Cărui ajutor îţi 
este de trebuinţă şi a Cărui bunătate îndelung te rabdă, iar tu îl huleşti pe EI'. 
Dioclețian a răspuns: "A înnebunit aceasta; să se apropie cealaltă”. Deci, apropiindu- 
se cealaltă, Sfînta Hionia, a zis: "Nu a înnebunit sora mea, ci sfatul tău cel nedrept I- 
a mustrat cu dreaptă judecată". lar împăratul, lepădînd-o şi pe aceea, a poruncit ca pe 


a treia să o aducă mai aproape de dînsul. Şi a zis către ea: "Deoarece s-au făcut rele 
surorile tale, măcar tu, cea mai tînără, pleacă-ţi capul zeilor ca şi surorile tale, uitîndu- 
se la tine, să facă la fel". 


Sfînta Irina a răspuns: "Să-şi plece capul idolilor toţi cei ce stăruiesc zadarnic 
în nebunia lor, cei ce-L supără pe adevăratul Dumnezeu. Şi ce poate să fie mai deşert 
şi mai nebunesc lucru decît acesta, ca să se închine omul idolului făcut de miini 
omenești, care pentru preţ a fost lucrat; căci mai întîi te sfătuieşti cu meşterul cu ce 
preţ şi ce fel de idoli să-ţi facă ție, adică ori stînd, ori şezînd, ori culcat, ori jucînd, 
ori rîzînd, ori plîngînd şi din ce fel de materie să-l facă, adică ori de lemn, ori de 
piatră, ori de aramă, sau din oricare altă materie. Şi, dacă îl lucrează rău, atunci îi 
lepezi lucrul; iar dacă este bine, îi dai preţul ce te-ai tocmit. Apoi lucrului aceluia 
cumpărat îţi pleci capul, numind pe acel idol zeu al tău, pe care mai bine se cade a-l 
numi rob cumpărat". 


Zis-a Dioclețian: "La nişte cuvinte ca acestea, cu munci se cade a răspunde". 
Și a poruncit ca pe sfintele fecioare să le arunce în temniţă, iar Sfînta Anastasia 
îndată, după obiceiul ei mîngîia pe cei ce pătimeau în legături şi a mers la sfintele 
fecioare, mîngîindu-le cu nădejdea ajutorului celui nedepărtat al lui Hristos şi cu 
nădejdea slăvitei biruinţe asupra vrăjmaşilor. 


Nu după multe zile, a trebuit ca împăratul să se ducă în Macedonia pentru 
oarecare rînduieli ale poporului şi au fost duși după dînsul toţi creştinii cei ce se aflau 
în temnițele Acviliniei, între care erau și aceste trei sfinte fecioare - Agapia, Hionia 
şi Irina -, iar Sfînta Anastasia le urma de departe. Dar după ce au ajuns în Macedonia, 
împăratul a încredinţat lui Dulţie, ighemonul, cercetarea creştinilor, ca să-i silească 
la jertfa idolească; iar pe cei ce nu se vor îndupleca, să-i piardă cu felurite munci. Dar 
patimile acelor mulți sfinţi mucenici, munciți în acea vreme acolo, în multe feluri, 
nu s-a putut a le scrie, ci, numai cumplitele chinuri ale acestor trei sfinte fecioare se 
pun înainte. Pe aceste mirese ale lui Hristos, cînd le-au pus la cercetare înaintea 
ighemonului Dulţie, acela, văzînd frumuseţea cea mare a lor, a nutrit gînduri necurate 
pentru dînsele şi le-a dat în pază la un străjer, care le făgăduia libertate și daruri de 
se vor învoi cu ighemonul la necurata poftă. Însă sfintele fecioare voiau mai bine să 
moară de o mie de ori, decît o dată să se prihănească; încît nici cu îmbunări, nici cu 
îngroziri, nici cu daruri, nici cu chinuri, nu se înduplecau la pofta ighemonului. lar 
ighemonul, nemairăbdînd focul desfrînării celei aprinse într-însul, a gîndit ca singur 
să se ducă la dînsele noaptea, în casa în care erau ţinute şi să le silească la păcat. 


Deci, după ce a înnoptat, sfintele fecioare stăteau la rugă-ciune, înălțind lui 
Dumnezeu rugăciuni de toată noaptea, cîntînd psalmi. lar ighemonul, vrînd să intre 
la dînsele, cînd s-a atins de pragul ușii lor, îndată a înnebunit. Și era acolo o bucătărie 
şi stăteau vasele bucătăriei, oalele, căldările, tigăile înnegrite de funingine. EI, 
neintrînd la sfintele fecioare, a mers la vasele acelea și în loc de fecioare, cuprindea 
şi săruta căldările cele înnegrite, oalele și tigăile, pentru că mintea lui se întunecase 
de diavolul desfrînării şi nu era cunoştinţă întru el. Şi a fost chinuit de necuratul duh 


multă vreme, părîndu-i-se că vasele cele înnegrite sînt sfintele fecioare. Şi cu totul i 
s-a înnegrit fața; mîinile şi toate hainele întinîndu-se foarte mult. Apoi a ieşit afară la 
slujitorii cei ce-l așteptau pe el, stînd cu lumînările. Iar aceia, văzîndu-l cu totul 
înnegrit şi înfricoşat ca un arap, sau mai bine zis ca un diavol, s-au spăimîntat şi, 
aruncînd lumînările au fugit de dînsul. Părîndu-i-se că este defăimat de dînşii, s-a 
mîniat asupra lor. 


Apoi a început a se lumina de ziuă şi oriunde se ducea, în toate părţile fugeau 
de dînsul slugile, străjerii şi străinii, ca de o nălucă înfricoşată. Deci, s-a dus la palatul 
împărătesc, vrînd să se jeluiască împăratului de ostașii care erau sub stăpînirea lui, 
că nu-l ascultă şi îşi bat joc de dînsul. Dar, după ce s-a apropiat de palat, toți au rîs în 
hohote de el şi unii fugeau de dînsul, iar alții îl împingeau, nelăsîndu-l și dîndu-i 
brînci de la uşile palatului, că nu-l cunoştea nimeni, cum că este ighemonul Dulţie, 
ci li se părea că este un nebun. Nici el nu putea să se cunoască pe sine că este înnegrit, 
fiindu-i schimbaţi ochii de lucrarea diavolească; ci i se părea că este la față alb, iar la 
haine şi la mîini curat. 


Şi, abia înţelegînd slugile că a înnebunit stăpînul lor, au alergat după dînsul şi, 
prinzîndu-l, l-au dus în casă, zicîndu-i: "Vezi-te singur în ce chip eşti”. lar după ce a 
intrat în casă, femeia lui şi toți cei din casă, slugile și slujnicile au început a se tîngui 
pentru dînsul, ca pentru un îndrăcit, iar alții se mîhneau pentru el, ca de un ieșit din 
minte; însă el nu înţelegea şi se mira pentru ce unii plîngeau pentru dînsul, iar alții 
fugeau. Dar abia atunci i s-au deschis ochii lui necuraţi şi s-a văzut înnegrit, fața sa 
în oglindă a văzut-o ca de arap și s-a cunoscut pe sine că este batjocorit de diavolul. 


Atunci s-a mîniat asupra sfintelor fecioare, socotind că acelea i-au făcut 
aceasta cu oarecare vrajă şi gîndea în ce chip să le pedepsească. Spălîndu-şi trupul și 
hainele schimbîndu-și, a şezut la judecată la vedere, înaintea poporului. lar uneltele 
cele de muncire punîndu-le înainte și pe sfintele fecioare aducîndu-le de față, a 
poruncit să le dezgolească, ca să vadă trupurile lor. Însă cînd au început slujitorii să 
dezbrace hainele de pe dînsele, nu puteau să le dezbrace nicidecum, pentru că prin 
lucrarea lui Dumnezeu, hainele lor atît de mult se lpiseră de sfintele lor trupuri, ca 
pielea de trup şi toţi se mirau de o minune ca aceea; deci, mult s-au ostenit slujitorii 
ca să le dezbrace şi nimic n-au sporit. lar ighemonul, şezînd la judecată, deodată a 
dormit un somn greu, încît nici nu puteau a-l deştepta. Pentru că îl clătinau şi cu mare 
glas strigau spre dînsul, iar el dormea ca un mort. Și, luîndu-l, l-au dus în casa lui. 
Iar după ce l-au dus în casă, îndată s-a deșteptat. 


Auzind împăratul de cele ce s-au întîmplat ighemonului Dulţie îl batjocorea, 
iar pe sfintele fecioare le-a dat spre cercarea lui Sisinie comitul. lar acela, mai întîi 
pe Sfînta Irina punînd-o înaintea sa, a întrebat-o: "Te vei supune poruncii 
împărăteşti?" Răspuns-a sfinta: "Nu mă voi supune, căci sînt creştină și roabă a 
Atotputernicului Dumnezeu". Şi a poruncit comitul să o ducă în temniţă. Apoi pe 
Agapia şi pe Hionia punîndu-le înaintea judecății sale a zis către dînsele: "Sora 
voastră cea mai tînără a fost amăgită și învățată de voi ca să defaime dumnezeieştile 


legi; pentru aceea i-am mutat pe urmă chinuirea ei ca, privind la voi, să se teamă și 
să ne asculte. Dar şi voi, de voiţi să vă liberaţi de munci, aduceţi zeilor jertfă, precum 
aducem şi noi, supunîndu-ne împărăteştilor porunci”. Răspuns-a Sfînta Agapia: 
"Credinţa noastră este nebiruită!" Zis-a comitul către Sfînta Hionia: "Dar tu ce zici?" 
A răspuns Sfînta Hionia: "Credinţa noastră este neschimbată!" Zis-a comitul: "Sînt 
la voi cărți creştineşti?" Grăit-au sfintele: "Sînt cărți, dar sînt ascunse în mintea 
noastră, de unde nicidecum nu se pot lua de vrăjmaşii lui Hristos”. Zis-a comitul: 
"Cine v-a sfătuit să vă daţi de bunăvoie la o primejdie ca aceasta?" Fecioarele 
răspunseră: "Primejdia aceasta este vremelnică, dar folositoare; căci dintr-însa se 
naşte slava cea veşnică”. Comitul zise: "Împliniţi porunca împărătească şi jertfiți 
zeilor". Iar sfintele fecioare au răspuns: "Noi aducem jertfă de laudă lui Dumnezeu, 
iar diavolului nu vom jertfi niciodată. Deci nu nădăjdui, că nu ne vei întoarce de la 
Domnul nostru lisus Hristos, ci fă cele poruncite ţie de împăratul tău cel pămîntesc, 
precum şi noi facem cele poruncite de Împăratul nostru cel ceresc”. 


Atunci Sisinie comitul a dat un răspuns ca acesta asupra lor: "Agapia şi Hionia, 
care nu s-au supus prin îngrozirea de judecată să împlinească împărăteasca poruncă, 
poruncesc să se ardă". Auzind aceasta, sfintele fecioare s-au umplut de bucurie şi au 
strigat cu mare glas: "Mulţumesc Ție, Doamne lisuse Hristoase, că ne-ai învrednicit 
a fi mărturisitoare numelui Tău celui Preasfînt, în mîinile Tale, Stăpîne, primeşte 
sufletele noastre”. Şi le-au aruncat în foc și, rugîndu-se, și-au dat sufletele în mîinile 
Domnului lor, iar acel mare foc arzînd, nu numai că nu s-a atins de trupurile acelor 
sfinte fecioare, dar nici de hainele lor şi nici urmă nu era pe dînsele de arderea focului, 
spre arătarea necredincioşilor că nu au murit de arderea focului, ci cu rugăciune şi- 
au cerut de la Dumnezeu acel sfîrşit fericit. Iar trupurile lor, fiind nevătămate, le-au 
furat noaptea din foc slugile Sfintei Anastasia, vindecătoarea de răni şi le-au dus la 
stăpîna lor, în casa în care locuia. lar Sfînta Anastasia, ungînd cu aromate acele 
trupuri mucenicești, le-a pus cu cinste în mormîntul cel nou, bucurîndu-se cu duhul 
şi rugîndu-se Domnului, ca să o învrednicească și pe ea a fi părtașă darului acelora. 


A doua zi, Sisinie comitul, şezînd la judecată, a adus pe Sfînta Irina şi a zis 
către dînsa: "Jertfeşte zeilor ca să nu pieri în foc ca şi surorile tale". Sfînta răspunse: 
"Nu voi jertfi, ci mă sîrguiesc a fi părtașă surorilor mele, ca să nu fiu străină de dînsele 
cînd voi sta înaintea feţei lui Dumnezeu!" Comitul zise: "Supu-ne-te, ca să nu cazi în 
mai mari munci decît surorile tale”. Sfînta răspunse: "Sînt gata pentru toate muncile, 
pentru că doresc să mor pentru adevăr; apoi prin moarte să dobîndesc viaţă şi prin 
foc trecînd, să ajung la odihnă şi la răcorire". Comitul zise: "Voi porunci să te ducă 
în casa de desfrînare, ca acolo să fii batjocorită pînă vei muri”. Sfînta răspunse: 
"Trupul meu va pătimi de la desfrînați, mîncîndu-se ca de un cîine, sau de lup, sau 
de urs, sau de balaur mușcîndu-se şi mai cu voie îmi este să pătimesc prihănirea aceea 
a trupului, decît să-mi întinez sufletul cu închinarea la idoli; pentru că necurăţia care 
se face fără de voie şi pe care sufletul nu o voieşte nu se socotește păcat înaintea lui 
Dumnezeu. Oare s-au întinat sfinţii care au pătimit mai înainte pentru mărturisirea 
numelui lui Hristos, cărora călăii le turnau în gură cu sila din sîngiuirile cele jertfite 
idolilor?" 


Comitul zise: "Cu adevărat nu s-au întinat mîncînd din jertfele noastre?" Sfînta 
Irina răspunse: "Cu adevărat nu s-au întinat; încă s-au şi încununat. Căci, avînd 
mîinile legate şi gura deschizîndu-le cu sila, le-aţi turnat sîngele cel jertfit; că 
plăcerea ce se primeşte de voie are pedeapsa păcatului, iar ceea ce se dă de silă aduce 
cunună celui silit. Așa și mie, care mi-am dat trupul Hristosului meu, chiar orice fel 
de silire îmi veţi face în acest fel, nădăjduiesc că neprihănită voi fi înaintea Mirelui 
meu Cel fără de moarte; încă nădăjduiesc că voi lua şi cinste de la Dînsul, ca una ce 
pătimesc pentru Dînsul nevoie și silă. Deci n-am nici o grijă de orice veţi voi să faceţi 
trupului meu ori la bătăi, ori la foc de îl veţi da, sînt gata a le pătimi pe toate pentru 
numele Dumnezeului meu, căci este puternic Dumnezeul meu să nu vă lase să-mi 
faceţi ceea ce aţi gîndit asupra mea”. 


Atunci comitul a dat-o ostașilor, ca s-o ducă în casa de desfrînare şi s-o 
batjocorească oricîți vor voi, pînă ce va muri. Deci, fiind dusă sfinta de ostași, i-au 
ajuns alți doi ostași al căror chip era minunat și luminat, ca trimiși de la comitul şi au 
grăit către cei ce o duceau pe sfinta: "Ne-a trimis comitul să duceți pe această fecioară 
la locul unde vă vom arăta". Apoi i-au dus după cetate şi, suindu-i pe un deal foarte 
înalt, au zis ostaşilor: "Duce-ţi-vă şi ziceți comitului Sisinie că am pus fecioara pe 
deal cum ne-a poruncit". Deci, s-au dus ostaşii la comit, iar cei doi luminaţi s-au făcut 
nevăzuţi, căci fuseseră îngerii lui Dumnezeu. Și stătea Sfînta Irina pe deal, lăudînd 
şi mulțumind lui Hristos Dumnezeu, Cel ce a izbăvit-o de mîinile desfrînaților. 


Aflînd de aceea, comitul s-a mîniat că nu 1 s-a îndeplinit porunca şi încălecînd 
pe cal a alergat la dealul acela. Și vedea pe sfînta fecioară stînd pe deal, dar nu putea 
să se suie, pentru că i se arăta dealul acela îngrădit ca de un zid mare și de nesuit. 
Deci, umblînd împrejurul dealului, se trudea cu mînie, că nu putea să ajungă la aceea 
ce o vedea; şi, ostenindu-se aşa de dimineață pînă seara, nimic n-a sporit. Dar unii 
din ostaşi care erau lîngă el au întins arcurile, au slobozit săgeți către dînsa şi au rănit- 
o. lar ea a strigat cu glas mare către comit: "Eu rîd de tine, ticălosule, căci ca la un 
bărbat tare ai ieşit cu oaste şi cu război către mine neputincioasa. Însă, iată, mă duc 
curată la Domnul meu lisus Hristos, Care mă însoţeşte acum cu surorile mele!" 
Zicînd aceasta şi lui Dumnezeu dînd mulţumire s-a culcat pe pămînt şi şi-a dat duhul 
său Domnului. Aceasta a fost cu o zi mai înainte de Paşti, iar după ce a înnoptat, 
Sfînta Anastasia a trimis pe slugile sale şi au luat cinstitul trup al Sfintei Muceniţe 
Irina din deal şi, ungîndu-l cu miruri binemirositoare, l-au pus alături de trupurile 
surorilor ei. 


Astfel s-a săvîrşit pătimirea Sfintelor trei muceniţe, surori şi fecioare Agapia, 
Hionia şi Irina şi îndată sfintele muceniţe fecioare au stat înaintea Scaunului Prea 
Sfintei Treimi, al Tatălui, al Fiului și al Sfîntului Duh, al Unuia Dumnezeu, Căruia 
se cade slava în veci. Amin. 


33.POMENIREA SFINȚILOR FILIC EPISCOPUL, IANUARIE PREOTUL, 
FURTUNAT ȘI SEPTEMIN 


(16 APRILIE) 


În al optulea an al împărăției lui Dioclețian şi Maximian, a ieşit poruncă pe la 
toate locurile, ca să se ardă toate cărțile creştinilor. De aceea a fost trimis în cetatea 
Biucan un oarecare Marian, bărbat preaspurcat, care a adus înaintea sa pe Filic 
episcopul, pe Ianuarie preotul, pe Furtunat şi pe Septemin și, citindu-le porunca 
împărătească, cerea numaideciît cărțile ce erau la ei. lar preasfințitul episcop a zis 
către er: "Scris este, guvernatorule: Nu dați cele sfinte cîinilor, nici aruncaţi 
mărgăritarele înaintea porcilor. În zadar te nevoieşti, deşi ai cu tine poruncile 
împărăteşti". Guvernatorul a zis: "Lasă vorbele nebuneşti şi fă voia împăratului, că 
altfel te voi trimite legat la proconsul”. Şi sfîntul i-a zis: "Precum mă aflu către tine, 
asemenea şi către toţi, şi către însuşi împăratul tău mă voi afla”. 


Atunci închizîndu-l în temniță, fără de nici o îngrijire l-a lăsat trei zile, apoi, 
scoțîndu-l, l-a mai cercetat; şi legîndu-l pe el şi pe cei împreună cu el, i-a trimis la 
proconsul. Acela iarăşi cercetîndu-i, i-a pus la închisoare. Și după șase zile scoțindu- 
i, i-a trimis la prefectul pretorilor, care, după ce i-a primit şi 1-a îngrozit foarte mult, 
i-a aruncat într-o cumplită temniţă cu multă pază, şi după 14 zile, scoţindu-i de acolo 
şi încă cercetîndu-i, i-a băgat pe ei într-o corabie la un loc cu caii, legați de picioarele 
cailor; iar sfinții tăvălindu-se printre picioarele cailor fără să guste hrană sau apă 
patru zile, mulțumeau lui Dumnezeu. 


Ajungînd la limanul unei cetăţi, au fost cercetaţi pe ascuns de către creştini. Şi 
de acolo mergînd la cetatea numită Tavromeni și plutind încă pe la Licaonia, au venit 
la cetatea Eluron. Atunci ticălosul prefect, dezlegînd pe sfinți din legături, cu glas lin 
le făcea întrebările; iar sfinții grăind dimpotrivă, că nici cărţile nu le dau, nici idolilor 
nu jertfesc, a poruncit el ca ei să fie tăiați de sabie; şi aflînd ei hotărîrea, au făcut 
rugăciune; şi, tăindu-li-se capetele, au primit cununile din mîna Domnului. 


34.PĂTIMIREA SFÎNTULUI MUCENIC SIMEON, EPISCOPUL PERSIEI, 
ȘI A CELOR ÎMPREUNĂ CU DÎNSUL 


(17 APRILIE) 


Înmulţindu-se creştinii în Persia şi avînd biserici, episcopi, preoţi şi diaconii 
lor, s-au pornit spre mînie şi iuțime vrăjitorii cei ce-şi trăgeau seminţia lor din 
vrăjitorii cei mai de demult, care erau învățători, povăţuitori şi apărători ai păgîneştii 
şi mincinoasei credinţe persane. S-au pornit împreună cu ei spre zavistie şi evreii, 
care sînt vrăjmaşii cei de-a pururea ai creştinilor, căci unindu-se cu vrăjitorii, au 
îndemnat pe Savorie, împăratul Persiei, să ridice prigonire asupra creştinilor. Dar mai 
întîi au clevetit pe Sfîntul Simeon, care era episcopul cetăților ce se numeau Salic şi 
Ctesifon, cum că acel episcop al creştinilor ar fi fost vrăjmaş al împărăției persane şi 
prieten al împăratului grecesc, şi că îl înştiinţează de toate cele ce se lucrează în 
Persia. 


Deci, Savorie mai întîi a pus dajdie mare şi grea asupra creştinilor şi au rînduit 
bărbați vameși sălbatici peste dăjdiile acelea, obosind cu mari greutăţi pe credincioși. 
După aceea, au început fără sfială a ucide pe preoţii şi slujitorii Bisericii, a jefui 
averile Bisericii și chiar a dărîma bisericile şi a le face una cu pămîntul. lar pe Sfîntul 
Simeon, ca pe un vrăjmaş al împărăției persane şi al mincinoasei credinţe păgîne, a 


poruncit să-l prindă și să-l aducă la el. Şi fiind Sfintul Simeon adus înaintea 
împăratului, împreună cu doi preoţi, Avdelae și Anania, prins şi legat cu lanţuri de 
fier, nu numai că nu s-a înfricoşat de mînia aceluia, dar nici nu 1 s-a închinat lui. 
Pentru aceasta mai cumplit mîniindu-se împăratul, a întrebat pe sfîntul: "Pentru ce 
nu te închini mie, precum te-ai închinat mai înainte?" Sfîntul a răspuns: "Mai înainte 
n-am fost adus la tine astfel, precum sînt adus acum şi mă închinam, dînd vrednica 
cinste împărăției tale. lar acum, de vreme ce sînt adus ca să mă lepăd de Dumnezeul 
meu şi să mă depărtez de credința mea, de aceea nu mi se cade să mă închin ție, 
fiindcă eşti vrăjmaş al Dumnezeului meu!" 


Deci, îl îndemna împăratul să se închine soarelui și-i făgăduia pentru aceea 
multe daruri și cinste; iar de nu se va închina soarelui, apoi se lăuda că va pierde toată 
creștinătatea din împărăţia lui. Însă după ce a văzut pe sfîntul viteaz, neplecat nici de 
îmbunări, nici de îngroziri, a poruncit să-l arunce în temniță. Și fiind dus sfîntul din 
palatul împărătesc, l-a văzut Husdazat famenul, care era foarte bătrîn şi crescuse pe 
împăratul Savorie din copilăria lui şi era cinstit, avînd cel mai dintîi loc în casa 
împărătească. Acela şezînd lîngă palatul împărătesc şi văzînd pe Sfîntul Simeon 
episcopul ieșind afară, îndată s-a sculat de la locul său şi s-a închinat pînă jos 
arhiereului lui Dumnezeu. Iar Sfîntul Simeon şi-a întors faţa de la el şi cu mînie 
ridicîndu-şi glasul, l-a ocărît ca pe un călcător de lege, de vreme ce mai înainte a fost 
creştin, iar după aceea se închinase soarelui, de frica împăratului. lar Husdazat 
zdrobit cu inima, a început a plînge şi a se tîngui și, dezbrăcîndu-şi hainele cele de 
mare preţ, s-a îmbrăcat într-o haină neagră şi proastă şi şezînd lîngă uşile palatului 
plîngea, zicînd în sine: "Vai mie ticălosul, cum mă voi arăta Dumnezeului meu, de 
care m-am lepădat! lată Simeon şi-a întors faţa de la mine, pentru călcarea legii mele! 
Cum va căuta spre mine Ziditorul meu?" 


Aceasta zicînd, se mîngiia greu. ȘI, înştiinţindu-se despre aceasta împăratul 
Savorie, îndată a chemat la sine pe Husdazat, hrănitorul său şi, văzîndu-l plîngînd, l- 
a întrebat: "Care este pricina unui necaz ca acesta, şi ce ţi s-a întîmplat, că atît de 
mare îți este mîhnirea?" Răspuns-a Husdazat: "Niciodată ceva nenorocit, sau de 
mîhnire nu mi s-a întîmplat să văd în casa ta cea împărătească. Aș fi voit mai bine ca 
toate nenorocirile din lumea aceasta, mîhnirile și primejdiile să le sufăr, decît aceea 
de care acum mă doare inima şi plîng. Căci pînă acum trăiesc pe pămînt, fiind atît de 
bătrîn; deși eram dator a muri demult, totuşi încă mai privesc la soare, căruia m-am 
închinat ca unui Dumnezeu și n-am murit mai întîi, decît să mă fi lepădat de 
Dumnezeu, Ziditorul a toată făptura; şi am cinstit zidirea mai mult decît pe Făcătorul. 
Însă am făcut-o cu fățărnicie, nu cu adevărată inimă, făcînd după plăcerea ta, şi m- 
am făcut pentru amîndouă pricinile vrednic de pedeapsa morții. Pentru că m-am 
lepădat de Hristos Dumnezeul meu şi pentru că m-am făcut necredincios ţie, la 
bătrîneţile mele. Însă mă jur pe Dumnezeu, Ziditorul cerului și al pămîntului, că de 
acum nu voi mai face un păcat ca acesta; nu voi mînia mai mult pe Domnul meu și 
Dumnezeu isus Hristos, Împăratul cel fără de moarte, pentru împăratul cel muritor. 
Nu-mi voi pleca de acum genunchii mei soarelui, zidirii lui Dumnezeu, ci de acum 
mai bine mă voi închina la singur Ziditorul în veci”. 


Aceasta auzind-o Savorie împăratul, s-a mirat foarte mult de acea schimbare 
a lui Husdazat şi a început a se mînia mai mult asupra creştinilor, socotind că aceia 
cu vrăji au amăgit şi au schimbat pe Husdazat. Şi, fiindu-i milă de bătrîn, îl ruga ca 
pe un tată, să nu facă o defăimare ca aceea zeilor lui, iar lui necinste şi casei 
împărătești mîhnire. ŞI-l sfătuia uneori cu îmbunări, iar alteori cu îngroziri. lar 
Husdazat grăia: "Destul îmi este nebunia ce am făcut-o pînă la bătrînețile mele, iar 
mai mult decît acum nu voi mai face aceasta, ca să cinstesc pe făptură, mai mult decît 
pe Făcător”. 


Deci, după multe şi felurite sfătuiri, împăratul văzînd pe Husdazat neplecat 
spre voia lui, l-a osîndit la tăiere cu sabia. Fiind dus la moarte fericitul Husdazat, a 
chemat la dînsul pe un oarecare prieten credincios al său, famen împărătesc și l-a 
rugat ca, mergînd la împărat, să-i spună cererea lui, zicîndu-i: "Împărate, aşa grăieşte 
Husdazat: adu-ți aminte de slujba mea, cu care din tinerețile mele, mai întîi tatălui 
tău, după aceea ţie ţi-am slujit pînă acum cu toată cuviinţa şi nu este trebuință de 
martori pentru cele grăite. Tu singur bine ştii. lar pentru toate acelea un dar cer de la 
tine; fă cunoscut tuturor pentru ce mor. Porunceşte propovăduitorului să strige cu 
mare glas, ca să ştie domnii și boierii şi tot poporul, că nu pentru o necredinţă şi 
neprimită slujbă a împăratului moare Husdazat; ci pentru aceea că fiind creştin, n-a 
voit să se lepede de Dumnezeul său”. 


După ce Savorie s-a înștiințat de aceasta, îndată a poruncit să se facă după 
cererea lui Husdazat, pentru că nădăjduia că în mare frică va duce pe toţi creştinii, 
cînd cei ce vor auzi că nici pe Husdazat, bărbatul bătrîn, cinstit şi iubit, pe hrănitorul 
împărătesc nu l-a cruțat; ci pentru mărturisirea numelui lui Hristos, fără de milă l-a 
dat morții. lar Sfîntul Husdazat într-alt chip se gîndea în sine: că creştinii, pe care i- 
a înfricoşat şi i-a mîhnit, auzind de întoarcerea și de muceniceasca lui moarte pentru 
Hristos au să se bucure şi către pătimire vitejească au să se întărească. Astfel sfîntului 
muce-nic i s-a tăiat capul, strigînd propovăduitorul cu mare glas că nu pentru altceva, 
decît numai pentru Hristos şi-a dat capul Husdazat. 


Sfîntul Simeon episcopul, aflînd despre un sfîrşit ca acesta al lui Husdazat, 
şezînd în temniță cu preoții şi cu ceilalți creştini, s-au umplut cu toții de negrăită 
bucurie şi preamăreau pe Dumnezeu că l-a întors pe Husdazat de la rătăcire și cu 
cunună mucenicească l-a încununat. După aceasta Simeon a fost chemat a doua oară 
la împărat şi a vorbit mult înaintea împăratului cu mare îndrăzneală despre credința 
creştină; dar a se închina soarelui şi împăratului nu voia. Deci, împăratul mîniindu- 
se, a poruncit ca pe toţi creştinii cei ce erau în temniță și în lanțuri să-i scoată la 
moarte, în ziua miîntuitoarelor Patimi ale Domnului nostru lisus Hristos. Numărul 
celor scoşi era o sută, între care erau mulți preoți, diaconi şi alți clerici, osîndiți fiind 
de împărat, ca toți să fie ucişi cu sabia înaintea ochilor lui Simeon, iar la sfîrșit și 
Simeon să fie ucis. 


Toți fiind duși la moarte legaţi, mai marele vrăjitorilor cu mare glas zicea: "De 
voieşte cineva din voi să fie viu şi cu împăratul să se închine soarelui, acela îndată 


va fi lăsat liber!" Nici unul n-a grăit împotriva lui, dar nici nu a răspuns; pentru că 
nimeni dintre dînşii nu vroia să-şi aleagă viața cea vremelnică, ci fiecare dorea cu 
osîrdie a muri pentru Hristos, Dătătorul de viață. Iar sfîntul episcop îi întărea pe 
dînşii, ca să nu se teamă de moarte, spunîndu-le multe din dumnezeieştile cuvinte ale 
Scripturii şi mîngîindu-i cu nădejdea vieţii celei veşnice întru Împărăţia Cerului. Şi 
aşa i-au tăiat pe toți. La sfîrşit şi Sfîntul Simeon, păstorul turmei celei cuvîntătoare, 
trimițîndu-şi turma sa înaintea lui Hristos, Începătorul păstorilor, şi-a plecat capul 
său sub sabie şi a trecut la Domnul. 


Şi au fost tăiați şi amîndoi preoții prinşi împreună cu dînsul, Avdelae şi 
Anania, amindoi bătrîni. Dar pe cînd Anania se pleca sub sabie, a început a tremura 
de frică. ŞI era acolo un oarecare boier, cu numele Fusic, care era mai mare peste 
lucrurile din casa împărătească. EI era creştin tăinuit, dar văzînd pe preotul Anania 
că se teme de tăiere, a strigat către dînsul: "Nu te teme, bătrînule! Închide-ţi ochii şi 
fii viteaz, că îndată vei vedea lumina cea dumnezeiască". lar dacă a zis aceasta 
bătrînul acela, îndată s-a cunoscut că este creştin. Deci, l-au prins şi l-au dus la 
împărat, iar el fără de frică a zis înaintea împăratului că este creștin, şi de necurăţia 
persană se leapădă. Deci, umplîndu-se de mînie împăratul, a poruncit ca nu cu sabia, 
ci cu altă moarte mai cumplită să-l omoare şi tăindu-i grumajii pe dinapoi, i-a scos 
limba prin ceafă şi i-a tăiat-o. După aceea 1-a jupuit pielea de pe tot trupul și așa a 
omorit pe sfînt. În același ceas a prins şi pe o fiică a lui, fecioară, anume Askitreia și, 
după o tirană chinuire, a ucis-o pentru Hristos. 


Şi mulţi alţii au fost ucişi în acel timp, pentru mărturisirea numelui lui Hristos. 
lar după ce a trecut un an, a fost ucis în Vinerea Mare, Sfîntul Azad, eunucul 
împărătesc cel preaiubit, şi împreună cu dînsul şi o mie de sfinți mucenici, pe care, 
adunîndu-i Biserica, îi numără o mie o sută şi cincizeci. 


Iar istoricii Sozomon şi Nichifor povestesc în cărțile lor că au fost ucişi în acea 
vreme mulțime de creştini în ziua Patimilor lui Hristos şi la praznicul Paştilor. Pentru 
că atunci cînd a ieşit porunca păgînului împărat Savorie, ca toţi creștinii din pămîntul 
lui să se piardă, atunci credincioşii bărbaţi şi femei, bătrîni şi tineri, singuri ieşind cu 
sîrguinţă din casă, se dădeau pe dînșii cu osîrdie la moarte şi mureau cu bucurie 
pentru Domnul lor. lar după ce a fost ucis Sfîntul Azad, a plîns după dînsul împăratul, 
fiindcă îl iubea foarte mult şi a poruncit să se înceteze acele ucideri; dar numai pe 
învățătorii şi povăţuitorii creştini, pe preoţi şi pe episcopi, i-a încredinţat vrăjitorilor, 
ca să-i caute pentru muncire; iar pe celălalt popor creştin a poruncit să-l cruţe. Iar 
noi, cinstind pomenirea sfinților mucenici celor numărați și celor fără de număr, 
slăvim pe Punătorul de nevoinţă şi Dătătorul de cununi Hristos Miîntuitorul nostru, 
Cel împreună cu Tatăl şi cu Sfîntul Duh, slăvit în veci. Amin. 


35. VIAŢA CUVIOSULUI ACACHIE, EPISCOPUL MELITINEI 
(17 APRILIE) 


Melitina, cetatea Armeniei, a crescut pe acest plăcut al lui Dumnezeu, 
Acachie, născut din părinți binecredincioşi şi de Dumnezeu temători, care, fiind 
neroditori, prin rugăciuni şi prin post au cerut de la Dumnezeu pe acest rod 
binecuvîntat. Apoi, crescîndu-l în învăţătura cărții, l-au dus la episcopul cetăţii 
aceleia şi l-au dat la slujba lui Dumnezeu, pentru că astfel se făgăduiseră, cînd au 
cerut de la Dumnezeu acest rod. Şi era atunci episcop al cetăţii Melitinei fericitul 
Otrie, care la al doilea Sinod din toată lumea al Sfinților Părinți, pe vremea împărăției 
Marelui Teodosie, a fost împotriva lui Macedonie, luptătorul contra Sfintului Duh. 


Deci Otrie, fiind unul din cei o sută cincizeci de Sfinţi Părinţi, bine se nevoia 
pentru dreapta credință, împreună cu Sfîntul Grigorie Teologul şi cu ceilalți rîvnitori 
şi apărători ai dreptei credinţe, stînd tare şi luptînd împotriva eresului. Acestui bărbat, 
de Dumnezeu însuflat, Otrie, 1 s-a încredinţat de către părinţi fericitul copil Acachie. 
Iar Sfîntul Otrie episcopul, văzînd mai înainte darul lui Dumnezeu ce era în pruncul 
acela, l-a făcut cleric bisericesc. Şi mergea Acachie din putere în putere, sporind în 
fapte bune şi în bisericeştile osteneli întinzîndu-se, iar cu anii, cu înţelegerea şi cu 
viaţa cea plăcută lui Dumnezeu, venind întru desăvîrşire şi sfințenie, s-a făcut și 
altora spre folos şi învățătură. La dînsul fiind şi Eftimie cel Mare, în anii copilăriei, 
a învăţat carte, precum de aceasta se povestește în viaţa lui Eftimie. Și nu numai 
copiilor, ci şi bătrînilor a fost învăţător Fericitul Acachie, cu cuvîntul şi cu chipul 
îmbunătăţitei sale vieți, după ce acum și la treapta preoţiei se suise şi 1 se încredințase 
grija pentru mîntuirea sufletelor omeneşti. 


Fiind vas ales al Sfîntului Duh, s-a învrednicit de arhiereasca cinste în a sa 
vreme, ca un vrednic. Pentru că după ce Sfîntul Otrie, episcopul Melitinei s-a dus 
către Domnul din viața aceasta, în locul aceluia Fericitul Acachie alegîndu-se de toți 
cu un glas şi la scaunul acela ridicîndu-se după rînduială, a fost pus ca o făclie 
luminoasă într-un sfeşnic de aur, ca toată lumea să o lumineze. Și atît a plăcut lui 
Dumnezeu arhiereul acesta, şi s-a făcut mare cu sfinţenia, încît s-a învrednicit şi de 
darul facerii de minuni. Deci, se cade ca din cele mai multe minuni ale lui, să 
povestim aici pe unele din ele. 


Fiind secetă mare în acel an şi foametea stînd deasupra şi mîhnirea poporului 
înmulțindu-se, s-a dus arhiereul lui Dumnezeu împreună cu poporul cel flămînd la 
biserica Sfîntului Marelui Mucenic Eustatie, care era afară din cetate, rugînd pe 
pătimitorul lui Hristos, ca să-i ajute în rugăciunile lor și împreună să ceară de la 
Dumnezeu ploaie pămîntului celui uscat. Și, afară de biserică, la un loc frumos făcînd 
jertfelnic şi prestol dumnezeiesc, în cîmp, fără de acoperământ şi poruncind cele cu 
cale, a început jertfa cea fără de sînge a o săvîrşi, ridicîndu-şi ochii cei plini de lacrimi 
spre cer. Şi n-a amestecat în sfîntul pahar apă în vin, precum este obiceiul a amesteca, 
ci înălțîndu-şi mintea la Dumnezeu, cu dinadinsul se ruga ca EI Singur de sus cu apă 
de ploaie să amestece paharul şi brazdele pămîntului cele uscate să le adape. ȘI atît a 
fost de tare şi de puternică la Domnul rugăciunea lui, încît îndată s-a vărsat ploaie 
mare și nu numai paharul a amestecat, ci şi pămîntul a adăpat din destul. Și s-a 
schimbat în bucurie mîhnirea tuturor popoarelor ce erau acolo, care se veseleau și 


mulţumeau lui Dumnezeu. Şi a fost în acel an îmbelşugare preaîndestulată cu 
rugăciunile plăcutului lui Dumnezeu Acachie. 


Un rîu din acele părți de multe ori surpîndu-şi malurile sale, îneca satele 
învecinate; iar odată atît s-a umplut, încît şi casele cele mari, care erau aproape, cu 
totul le-a înecat, iar pe altele le dărîma și din ceas în ceas mai mult ameninţa cu 
înecarea mai multor locuinţe. lar arhiereul lui Dumnezeu, Acachie, văzînd necazul 
cel mare al poporului său de potopul acela şi făcînd rugăciune către Dumnezeu, a pus 
o piatră nu departe de mal şi a poruncit rîului să nu treacă de hotarul cel pus de dînsul. 
Și îndată s-a împreunat apa în malurile sale şi se vedea că-şi făcea curgerea mai sus 
decît pămîntul, din cauza apei multe, iar din maluri nu se revărsa mai departe, fără 
numai pînă la piatra aceea, cu care arhiereul a încuiat rîul acela în ale sale hotare. 


A fost un loc elinesc, de la cetatea de acolo ca de optsprezece stadii, care se 
numea Miasini, foarte frumos, potrivit şi desfătat, avînd de amîndouă părțile cîmp 
larg, care se despărțea între două dealuri; iar prin mijloc curgea un rîu repede şi curat 
spre răsărit, care se numea Azoros sau Azur și cu bălți era înconjurat șesul acela. Și 
era acolo la un loc deosebit ales şi preafrumos, o capişte idolească şi sad de pomi 
bine roditori împrejur, care se adăpau cu apa iezerului Azurului. Însă se întina cu 
diavoleştile urtciuni, pentru că adunîndu-se acolo elinii cei ce se ţineau de închinarea 
de idoli cea veche, îşi săvîrşeau necuratele lor jertfe. Iar rîvnitorul lui Hristos, Sfîntul 
Acachie, a voit să curăţească acel loc şi să-l sfinţească spre lauda adevăratului 
Dumnezeu. Şi multe osteneli a suferit, de vreme ce slujitorii de 1doli se împotriveau 
foarte mult aceluia, nelăsîndu-şi locul lor de jertfit idolilor. 


După ce sfîntul a început a zidi acolo o biserică în numele Preasfintei 
Născătoare de Dumnezeu, atunci oamenii aceia răi îi făceau noaptea rău; pentru că 
cele ce ziua zideau credincioşii, pe acelea noaptea le dărîmau păgînii închinători la 
idoli. Dar, înarmîndu-se cu rugăciunea asupra lor, Arhiereul lui Hristos, Acachie, a 
biruit puterea potrivnicilor. Deoarece, cu ajutorul lui Dumnezeu, a dărîmat capiştea 
idolească şi a săvîrşit Biserica Maicii lui Dumnezeu și a sfinţit-o, făcînd locul acela 
locuinţă sfinților îngeri, care mai înainte era locaş al diavolilor. Și a zidit o mănăstire 
lîngă Biserica Preasfintei Născătoare de Dumnezeu, pentru monahii cei îmbunătățiți. 
Apoi unde se făceau jertfele sîngeroase ale diavolului, acolo fără de sînge şi curată 
jertfă se aducea lui Dumnezeu și în toate zilele, măriri şi rugăciuni. Apoi se săvirșeau 
minuni, cu darul Preacuratei Maicii lui Dumnezeu și cu rugăciunile făcătorului de 
minuni Acachie pe care văzîndu-le elinii, își părăseau păgînătatea şi se întorceau la 
Hristos Dumnezeu. 


Deci, să pomenim o minune preaslăvită, care s-a făcut acolo. Virful bisericii, 
din întîmplare nefiind bine întemeiat, pe cînd Arhiereul lui Dumnezeu săvirşea 
dumnezeiasca slujbă în Altar, se pleca să cadă înlăuntrul bisericii, începînd chiar a 
cădea. Și poporul cu mare teamă fugea afară, iar arhiereul a strigat: "Domnul este 
apărătorul vieții mele, de cine mă voi înfricoșa?" Şi îndată s-a ținut vîrful bisericii şi 
stătea spînzurat în văzduh, sprijinindu-se prin rugăciunea sfîntului ca de un stîlp tare, 


pînă ce arhiereul a săvîrşit slujba şi a ieşit afară cu clerul său; iar după ce a ieşit, a 
căzut vîrful la pămînt cu mare zgomot, nevătămînd pe nimeni. 


Într-altă biserică oarecare, la un loc ce se numea Samurie, pe cînd acest bun 
păstor dădea hrană duhovnicească la turma sa cea cuvîntătoare, adică propovăduirea 
cuvîntului lui Dumnezeu, vorbind către popor, o mulțime de rîndunele care erau 
acolo, cu cîntarea lor cea glăsuitoare făceau împiedicare glasului lui cel lin, asurzind 
urechile ascultătorilor, încît nu se auzeau bine cuvintele ce ieșeau din gura cea de 
Dumnezeu glăsuitoare a arhiereului. 


Atunci învățătorul, încetînd puţin din vorbirea cea către popor, şi-a întors 
cuvîntul spre rîndunele şi le-a poruncit în numele Celui de obşte Ziditor al tuturor, să 
tacă din strigarea lor şi îndată rîndunelele au tăcut, fiind legate cu amuţire; și nu 
numai au tăcut, ci au şi zburat mai departe, lăsîndu-şi cuiburile. Din acea vreme nu 
se mai încuibau acolo şi chiar dacă una din rîndunele zbura din întîmplare pe la 
biserica aceea, nu putea să-şi dea acolo firescul său glas, ci ca o mută zbura; şi îndată 
se ducea de acolo, ca şi cum era gonită de cineva. 


Casa acestui făcător de minuni era înaintea cetăţii, în care viețuia mai înainte 
de luarea cinstitei episcopii. lar după ce a luat scaunul arhieresc, a făcut casa sa 
bolniţă de odihnă săracilor şi bolnavilor şi adeseori mergea la dînșii, îi cerceta, le 
dădea cele de trebuinţă și slujea singur bolnavilor. Odată, pe vremea secerişului, 
mergînd la bolnavi, îi întreba de ce sînt lipsiţi, sau de ce nu le ajung cele de trebuinţă. 
Ei spuneau că sînt îndestulați cu de toate, decît numai de una au necaz, că îi supără 
mulțime de muște, căzînd pe rănile şi bubele lor şi cu durere le pişcă trupurile. 
Sfîntul, rugîndu-se lui Dumnezeu, a izgonit mușştele cu rugăciunea și a pus hotar, să 
nu fie acolo muşte niciodată. ȘI a fost aceea pînă la sfîrșitul plăcutului lui Dumnezeu, 
pentru că de la acea vreme în toţi anii, nici o muscă nu s-a mai văzut în casa aceea. 


Minuni ca acestea a făcut multe, acest minunat bărbat cu darul lui Dumnezeu. 
Pe nişte broaşte, care orăcăiau asurzitor într-un lac, le-a certat, poruncindu-le să tacă. 
Iar după cîtăva vreme miluindu-le, le-a dezlegat de amuţire, însă nu cu totul, pentru 
că le lăsase să-şi dea glasurile, dar nu cu mare glas ca mai înainte. Într-un loc fără de 
apă a scos izvor de ape vii dintr-o piatră uscată şi pe cei însetaţi i-a adăpat. Şi cu mai 
multe alte faceri de minuni a uimit lumea făcătorul de minuni cel ales. lar la Sinodul 
al treilea din Efes cel din toată lumea, care s-a ţinut pe vremea împărăției lui Teodosie 
cel Tînăr, cu Sfîntul Chiril patriarhul Alexandriei şi împreună cu ceilalți Sfinți 
Părinți, a biruit pe rău credinciosul Nestorie, patriarhul Constantinopolului, pe 
hulitorul Preacuratei Fecioare Născătoare de Dumnezeu şi l-au dat anatemei. EI era 
lăudat şi iubit de toți Sfinţii Părinți, precum și de drepteredinciosul împărat mult 
cinstit. Și păscînd biserica lui Hristos din destul şi făcînd multe minuni, s-a dus către 
Domnul și s-a așezat lîngă mormîntul Sfîntului Mucenic Polieuct, cu care acum în 
ceata sfinților slăveşte pe Tatăl, pe Fiul şi pe Sfîntul Duh, pe Unul Dumnezeu Cel 
slăvit de toată făptura în veci. Amin. 


36.POMENIREA CELUI ÎNTRE SFINŢI PĂRINTELE NOSTRU AGAPET, 
PAPĂ AL ROMEI 


(17 APRILIE) 


Acest între sfinți părintele nostru Agapet a trăit pe vremea împărăției lui 
Justinian, crescut fiind prin sihăstrie şi virtute şi învrednicit de cinstea preoţiei. 
Purcezînd să meargă la Constantinopol, ca să se întîlnească cu împăratul Justinian, 
îndată pe cale a dat dovadă de virtutea sa şi de îndrăzneală către Dumnezeu, căci 
ajungînd în Grecia, văzînd un om cuprins de două neputinţe, căci nici nu putea vorbi, 
nici nu putea umbla, apucîndu-l de mînă, l-a făcut cu picioare noi, şi băgîndu-i în 
gură sfîntă părticică din stăpînescul Trup, l-a arătat binegrăitor. Dar şi după ce a ajuns 
la Poarta de Aur, punînd mîna pe un orb ce s-a apropiat de el, ia dăruit puterea vederii. 


Drept aceea, după vrednicia virtuţi sale, fund primit de cei în dregătorii şi de 
senat şi de însuși împăratul și de toată cetatea și izgonind din scaunul 
Constantinopolului pe Antim episcopul Trapezuntei, care rău trecuse la acel scaun, 
ca cel ce cugeta ale lui Eutihie şi ale lui Sever, l-a dat pe el anatemei și a hirotonit pe 
preacucernicul preot Mina, al preasfintei Bisericii celei mari, încuviinţat cu viaţa şi 
cu cuvîntul şi cu care avea drepte cugetările credinţei. Pe acesta aşezîndu-l în scaunul 
patriarhicesc, după cîtva timp s-a mutat către Domnul. 


37.VIAŢA CUVIOSULUI SAVATIE, DIN INSULA SOLOVEŢULUI, 
NOUL FĂCĂTOR DE MINUNI 


(17 APRILIE) 

În zilele drepteredinciosului şi marelui voievod Vasilie Vasilievici al 
Vladimirului, al Moscovei şi al întregii Rusii, marelui voievod Boris Alexandrovici 
al Tferului şi marelui voievod Olgovici al Riazanului, ocupa scaunul Mitropoliei 
Rusiei Fotie Grecul; iar în marele Novgorod şi în Poscov era arhiescop Eftimie 


Bărbosul. Atunci a fost la Bealoezer în mănăstirea lui Chiril, un stareţ anume Savatie, 
viețuind acolo în pustnicie cu alți monahi. 


Slujind Domnului ziua şi noaptea, îşi omora trupul cu setea şi cu foamea, cu 
privegherea, cu rugăciunile şi cu toate ostenelile vieţii monahicești celei întristătoare, 
fiind ascultător egumenului și fraților și trecînd toate slujbele mănăstirești cu 
sîrguinţă. Pentru aceasta era iubit şi cinstit de toți, şi viaţa sa îmbunătățită şi iubitoare 
de osteneală a devenit pildă pentru ceilalți, iar numele lui era slăvit între monahi. Şi 
supărîndu-se, nu suferea să fie slăvit de oameni, știind că nu de la oameni, ci la 
Dumnezeu se cuvine a căuta slava. Deci gîndea să se depărteze de acolo şi să-şi caute 
un loc unde să fie neştiut. Şi a auzit că în stăpînirea Novgorodului era un lac numit 
Nevo, în care se afla o insulă ce se cheamă Valaam şi acolo era o mănăstire a 
Schimbării la Faţă a Domnului; iar monahii acelei mănăstiri aveau viaţă foarte 
îmbunătățită, ostenindu-se ziua şi noaptea în dumnezeiasca rînduială, iar hrana o 
aveau din ostenelile lor. 


Deci, a rugat pe egumen şi pe frați să-l lase cu binecuvîntare în acea mănăstire. 
Şi fund lhberat, a venit în insula Valaam şi a fost primit în mănăstire cu dragoste, 
urmînd nevoinței pline de osteneală, a monahilor de acolo. Apoi, înnoindu-şi 
ostenelile sale, a covîrşit pe toţi prin nevoinţele lui şi s-a cunoscut viaţa sa 
îmbunătățită, pentru că şi-a subțiat trupul desăvîrşit și s-a arătat locaş al Sfîntului 
Duh. Astfel s-a făcut acolo, ca şi în mănăstirea lui Chiril, cinstit şi lăudat de toți fraţii. 
De aceea Cuviosul Savatie se mîhnea în sine, primind cu greu cinstirea de la frați și 
se gîndea să-şi caute linişte. Auzind de insula Soloveţului din ocean, ce este depărtată 
de țărm cam de două zile, care în acea vreme era pustie şi nelocuită de oameni, s-a 
bucurat cu duhul. Fiind cuprins de un mare dor să meargă acolo şi să se sălășluiască 
la liniște, ruga pe egumen să-l libereze. lar egumenul şi frații iubeau pe cuviosul 
pentru fapta cea bună a lui şi îl cinsteau ca pe un rob al lui Dumnezeu, trimis de El 
între dînșii. 


Nevrînd să se lipsească de un împreună vieţuitor ca acesta, de al cărui chip al 
vieții celei îmbunătățite se foloseau toţi, rugau pe stareţ să nu-l lase, şi prin 
rugămintea cea stăruitoare, nu-l liberau. Deci, pînă la o vreme a viețuit încă puțin 
cuviosul cu ei. Apoi rugîndu-se lui Dumnezeu şi la ajutorul Lui lăsîndu-se, a ieşit în 
taină, neştiindu-l nimeni, şi de Dumnezeu povăţuindu-se, a plecat în insula 
Soloveţului. Și venind la mare, în preajma insulei Soloveţului, a văzut pe locuitorii 
care vieţuiau acolo aproape de mare şi-i întreba despre insulă. Aceia îi spuneau că 
este multă depărtare de la mal pînă acolo şi calea este grea, căci marea este înfricoşată 
şi cei ce plutesc spre Soloveţ, abia ajung în două zile, cînd este liniştită. Iar cuviosul 
cu multă osîrdie îi întreba cu de-a-mănuntul despre insula aceea; şi a înțeles din spusa 
lor, că locul este bun pentru viața monahicească pustnicească şi liniștită. Căci a auzit 
că insula este mare, avînd împrejurul ei ca o sută de stadii şi are în ea ape dulci, lac 
de peşte, munţi și văi, păduri şi brazi şi altele pentru petrecerea omenească cea 
plăcută. Însă nu locuiesc într-însa mireni pentru că se ajunge greu acolo; mulţi, de 
multe ori vrînd să sălășluiască acolo, n-au putut de frica primejdiilor mării. Uneori 


se duc într-acolo pescarii în luntre, socotind vremea pentru vînarea peştelui și, 
împlinind trebuinţa lor, se întorc. 


Aceasta auzind de la locuitori, Cuviosul Savatie, ardea cu duhul să vieţuiască 
în ostrovul acela și înțelegînd locuitorii gîndul fericitului, că voiește să se sălășluiască 
acolo, i-au zis: "O, bătrînule, cu ce te vei hrăni acolo sau te vei îmbrăca, fiind sărac 
şi bătrîn? Cum vei petrece singur departe de oameni, neputînd nimic singur să faci?" 
Cuviosul le-a răspuns: "Eu, o, fiilor am un Stăpîn, Care face tînără firea bătrineților, 
precum şi pe prunc pînă la bătrîneţe îl creşte. Știe a îmbogăţi pe cei săraci și 
scăpătaţilor a le da cele de trebuinţă,; iar pe cei flămînzi a-i sătura cu puţină hrană, 
precum altădată a săturat cu cinci pîini, cinci mii de oameni în pustie”. Iar locuitorii, 
auzind pe bătrînul că vorbeşte din cărți, unui se minunau de înțelepciunea lui, iar alții 
uşori la minte, rîdeau de el. Iar cuviosul, aruncînd spre Domnul grija sa, s-a dus de 
acolo spre rîul numit Vig, la care ajungînd a găsit un monah ce se chema Ghermano, 
viețuind lîngă o casă de rugăciune. 


Petrecînd la dînsul cîteva zile şi despre insula Soloveţului auzind aceleași de 
la el, ca şi de la locuitori, s-au sfătuit amîndoi, ca, punîndu-și nădejdea în Dumnezeu, 
să meargă şi să vieţuiască acolo. Deci, pregătind o luntre şi puține din cele spre 
trebuinţa trupească, adică unelte la lucrarea cea cuviincioasă, s-au rugat mult lui 
Dumnezeu și punîndu-şi nădejdea neîndoită spre EI, s-au aşezat în luntre şi au pornit, 
marea fiind alinată. lar Domnul ajutîndu-le şi fără de primejdie plutind, au ajuns la 
insula cea dorită, bucurîndu-se și veselindu-se cu duhul și mulțumind lui Dumnezeu 
Cel ce i-a povăţuit în acel loc pustiu. 


Şi mergînd de la mare ca la o stadie, au văzut un loc frumos aproape de iezer. 
Drept aceea, acolo au voit să-și facă locuință; au înfipt o cruce, au făcut o chilie şi au 
început a vieţui întru Domnul, ostenindu-se şi lucrînd cu mîinile şi din sudoarea feţei 
lor cîştigînd pustniceasca hrană, adică cu mîinile neîncetat lucrau, iar cu gura lăudau 
pe Dumnezeu, totdeauna rugîndu-se și cîntînd psalmii lui David, pe cînd cu mintea 
se apropiau de Dumnezeu. 


După o vreme, locuitorii cei mai sus-pomeniţi, care petreceau aproape de mare 
în preajma insulei, au început a urî pe cuvioşii bătrîni, că vieţuiau acolo şi au zis între 
ei: "Noi sîntem mai aproape de insulă, ca nişte moştenitori ai aceleia, fiind de neam 
din pămîntul Corilei şi nouă mai mult ni se cade, să avem acolo parte şi fiilor noştri 
din neam în neam". După puţină vreme, un om pescar, după sfatul prietenilor săi, a 
venit cu femeia sa şi cu toată casa, în insula aceea şi sălăşluindu-se nu prea departe 
de chilia bătrînilor celor plăcuţi lui Dumnezeu, au început a vieţui şi a vîna pește din 
lac cu ai săi. lar fericiții părinți şedeau în liniște, luînd aminte la mîntuirea lor şi cu 
obişnuitele lucruri se îndeletniceau. 


Dar odată, într-o zi de Duminică dimineaţa, după cîntarea pravilei sale, 
Cuviosul Savatie, luînd cădelnița, a ieşit din chilie să cădească Sfînta Cruce, pe care 
a înfipt-o de la început şi a auzit un glas de bătaie şi strigăte de plîngere, ca de la o 


ființă foarte abătută; şi s-a înspăimîntat cuviosul de glasul acelei văitări, socotind că 
este o nălucire, apoi s-a îngrădit cu semnul Crucii, s-a întors în chilie și 1-a spus 
fericitului Ghermano, care vieţuia cu el, despre glasul de bătaie şi de văitare care se 
auzea. lar Ghermano, ieşind afară, a auzit la fel şi, mergînd spre glas, a găsit o femeie 
plîngînd şi a întrebat-o ce i s-a întîmplat şi pentru ce plînge? Iar ea, plîngînd, a spus 
ceea ce 1 se întîmplase: "Eu mergînd spre lac la bărbatul meu, m-au întîmpinat doi 
tineri, luminoşi la chip și apucîndu-mă, m-au bătut cu vergile foarte tare și, bătîndu- 
mă, mi-au zis: "Duceţi-vă din locul acesta, că nu se cade vouă să fiţi aici, de vreme 
ce spre petrecerea monahilor a rînduit Dumnezeu locul acesta". Iar după bătaie s-au 
făcut nevăzuți!" Fericitul Ghermano, întorcîndu-se la Cuviosul Savatie, i-a spus cele 
ce auzise de la femeie şi amîndoi au preamărit pe Dumnezeu. Iar pescarul acela, fără 
întîrziere luîndu-şi femeia şi toate ale sale, a plutit la satul său în care locuise mai 
înainte, şi din vremea aceea n-a îndrăznit nimeni să locuiască acolo cu casa, fără 
numai pescarii care veneau uneori pentru peşte. 


După cîţiva ani fericitul Ghermano s-a dus la rîul Onig, iar Cuviosul Savatie a 
rămas singur în insulă, viețuind după Dumnezeu. Dar ce fel era acolo traiul lui, cum 
postea, în ce chip era duhovniceştile lui nevoinţe, le ştie numai singur Domnul Cel 
ce toate le ştie, Cel ce privea de sus spre plăcutul Său, cum şi sfinții Lui îngeri care 
cercetau pe robul lui Dumnezeu, cel ce în trup urma celor fără de trup. lar din locul 
în care cuviosul viețuia, putem să-i înțelegem viaţa. Pentru că în insula mării, cea 
depărtată de oameni și rareori cercetată de cineva, ce altceva avea să facă, decît în 
cele plăcute lui Dumnezeu să se îndeletnicească. La Acela neîncetat gîndind, cu EI 
prin rugăciune vorbind şi întru El toată mintea sa adîncindu-și, ridicîndu-și către El 
ochii cu lacrimi, ziua şi noaptea suspina din adîncul inimii, dorind să se dezlege de 
trup şi să meargă către Domnul. 


Iar cînd şi-a cunoscut ducerea sa la Dumnezeu, fiind plin de zile şi de osteneli 
plăcute lui Dumnezeu, gîndea cum ar putea să se învrednicească de împărtășirea cu 
dumnezeieştile Taine. Și rugîndu-se către Domnul, a şezut într-o luntrişoară mică, 
alinîndu-se marea cu rugăciunile lui şi a plutit în cealaltă parte a mării. În două zile 
ajungînd la mal, a mers pe uscat, vrînd să ajungă la o casă de rugăciune ce era lîngă 
rîul Viga, la care atunci se întîimplase să zăbovească egumenul Natanail, care venise 
pentru cercetarea drepteredincioşilor creştini. Şi cînd cuviosul mergea pe calea ce-i 
stătea înainte, după dumnezeiasca rînduială a întîmpinat pe acel egumen Natanail, 
mergînd cu dumnezeieştile Taine la un sat depărtat ca să împărtășească un bolnav. 
ȘI după obişnuita metanie întrebîndu-se între ei şi cunoscîndu-se cine sînt, s-au 
bucurat unul de altul. Cuviosul s-a bucurat, că a aflat ceea ce căuta, iar Natanail, 
egumenul, era bucuros că s-a învrednicit a vedea cinstitele cărunteţe şi faţa cea cu 
sfîntă podoabă a Cuviosului Savatie de a cărei îmbunătățită viaţă auzise. Și a grăit 
fericitul Savatie către Natanail: "Rogu-mă sfinției tale, părinte, ca păcatele mele să 
le mărturisesc ţie, să le iei de la mine, cu puterea ce ţi s-a dat de la Dumnezeu şi să 
mă învredniceşti împărtăşirii Sfintelor Taine ale Preacuratului Trup şi Sînge al lui 
Hristos Stăpînului meu, pentru că de mulţi ani doresc cu dumnezeiască hrană să-mi 
hrănesc sufletul meu. Deci, să mă hrănești acum tu, sfinte părinte, căci Hristos 


Dumnezeul meu mi-a arătat a ta dragoste către Dumnezeu, ca să mă curăţești de 

greşelile pe care din tinereţe le-am făcut, cu cuvîntul, cu lucrul şi cu gîndul, în toată 
viața mea, pînă în ziua de astăzi”. 


Răspuns-a Natanail: "Dumnezeu să te ierte, frate”. Şi, tăcînd, şi-a ridicat 
mîinile în sus şi cu multă mirare și cu lacrimi a zis: "O, cuvioase, de aş avea eu 
"De vreme ce s-a apropiat sfîrşitul vieţii mele, rogu-mă dar sfinției tale ca neîntirziat 
să mă învrednicești dumnezeieştii împărtăşiri". Zis-a lui egumenul: "Acum, domnul 
meu, Părinte Savatie, să mergi la casa de rugăciune şi să mă aştepţi acolo căci eu voi 
merge la acel bolnav şi degrabă mă voi întoarce la cuvioşia ta, iar miine de dimineaţă 
vol veni la tine”. Grăit-a Sfîntul Savatie: "Nu întîrzia, părinte, pînă dimineaţă, că nu 
ştiu dacă voi mai avea suflare, iar despre cele ce se vor întîmpla după aceasta, cum 
vom fi încredințaţi?” Şi aceasta o zicea sfîntul, mai înainte spunînd ducerea sa 
degrabă către Dumnezeu. 


Şi făcînd după dorinţa lui, l-a împărtăşit cu dumnezeieștile Taine ale lui 
Hristos, după săvîrşirea mărturisirii; şi dîndu-i sărutarea cea iubită pentru Hristos, 1- 
a grăit: "Rogu-te, robule a lui Dumnezeu, să mă aștepți la Viga, lîngă casa de 
rugăciune"; şi a făgăduit sfîntul să-l aștepte acolo pe egumen. Deci, acela s-a dus la 
bolnav, iar cuviosul la casa pomenită, întru care, dînd mulţumită lui Dumnezeu 
pentru cîştigarea împărtăşșirii şi pentru toate darurile şi din destul rugîndu-se, a intrat 
în chilia care era lîngă acea casă; şi într-însa închizîndu-se, îşi gătea fericitul său 
suflet, cum să-l dea în mîinile lui Dumnezeu. 


Într-acea vreme un neguțător din cetatea Novgorodului, anume loan, mergînd 
pe apă cu neguțătoria sa, a stat la acea casă de rugăciune, care se afla lîngă mal. leşind 
din luntrea sa, s-a închinat în biserică sfintelor icoane şi, intrînd în chilie, a aflat într- 
însa pe Cuviosul Savatie şi s-a binecuvîntat de dînsul, iar sfîntul binecuvîntîndu-l |- 
a învăţat destul din dumnezeiasca Scriptură, povăţuindu-l la lucruri bune. Folosindu- 
se neguțătorul, voia să dea sfîntului din averea sa cele de trebuință, pentru că era 
foarte bogat. lar el nimic nu voia să 1a de la dînsul și zicea: "De voieşti să faci 
milostenie, ai pe cei ce le trebuie, iar mie nu-mi trebuie nimic”. ÎL învăţa pe Ioan 
despre iubirea de săraci, despre milostivire şi despre celelalte fapte bune. Iar bărbatul 
acela s-a mîhnit, căci nimic n-a luat de la dînsul starețul. Iar cuviosul, vrînd să-l 
mingile, i-a zis: "Fiule loan, să te odihneşti aici pînă dimineaţă şi vei vedea darul lui 
Dumnezeu şi apoi fără de osteneală te vei duce în calea ta". Însă loan voia să 
plutească de acolo şi îndată s-a făcut cutremur şi învăluire în rîu şi în mare; şi s-a 
spăimîntat loan văzînd schimbarea cea neașteptată a văzduhului şi tulburarea cea 
mare a apei şi a rămas acolo. 


A doua zi a mers loan la chilie, vrînd să ia binecuvîntare de la Cuviosul Savatie 
şi să se ducă în calea sa, de vreme ce învăluirea apei se schimbase întru alinare. Și 
bătînd cu rugăciune în ușă, n-a primit răspuns. Deci, bătînd el a doua oară şi a treia 
oară, s-a deschis ușa şi, intrînd înăuntru, a văzut pe sfint îmbrăcat în mantie şi cu 


culionul în cap. Apoi, apropiindu-se de el, zicea: "lartă-mă, robule al lui Dumnezeu, 
că am îndrăznit a veni la tine, avînd dragoste și credință către sfinţia ta. Deci, mă rog 
cuvioşiei tale să-mi dai binecuvîntare de cale, cu bună sporire să călătoresc cu ale 
tale sfinte rugăciuni". Acestea zicîndu-le loan, nu auzea glas nici ascultare; căci acum 
cinstitul şi sfîntul suflet al Cuviosului Savatie s-a dus către Domnul și un frumos 
miros venea în chilie. lar loan, văzînd că nimic nu-i răspunde cuviosul şi părîndu-i- 
se că a adormit, s-a apropiat de dînsul, atingîndu-l cu mîna, dar văzîndu-l sfîrșit întru 
Domnul, s-a spăimîntat şi s-a umilit, vărsînd lacrimi fierbinţi din ochi. 


Într-acea vreme egumenul Natanail, întorcîndu-se de la cel bolnav, a venit; şi 
văzînd pe sfîntul mort, a plîns și a sărutat cinstitul lui trup, povestind neguţătorului 
despre faptele cuviosului. Unul spunea cum s-a învrednicit a-i da dumnezeieşile 
Taine plăcutului lui Dumnezeu; iar celălalt spunea cum s-a învrednicit a se îndulci 
de folositoarele vorbe ale aceluia. Şi cîntînd rugăciuni deasupra gropii, a îngropat cu 
cinste sfîntul lui trup, dînd ţărîna ţărînii. Cuviosul Savatie s-a săvîrşit în 26 de zile 
ale lunii lui septembrie, zi în care şi pomenirea lui se cinstește, întru slava lui 
Dumnezeu Celui în Treime slăvit, a Tatălui, a Fiului şi a Sfîntului Duh, Căruia se 
cuvine cinstea şi închinăciunea în veci. Amin. 


38. VIAŢA CUVIOSULUI ZOSIMA, EGUMENUL SOLOVEŢULUI 
(17 APRILIE) 


După un an de la moartea Cuviosului Savatie, Dumnezeu, vrînd să ridice şi să 
preamărească locul în care plăcutul Lui s-a ostenit în insula Soloveţului şi să ridice 
locaş preaslăvit şi mare, în pustia aceea pentru mulțime de monahi, a rînduit în acel 
loc un bărbat îmbunătăţit, asemenea celui dintîi iubitor de pustie și nevoitor, pe 
Cuviosul Părinte Zosima. ŞI era cuviosul din stăpînirea marelui Novgorod, din satul 
cel mare ce se numea Tolvuia, de la lacul Onega. Părinții lui se numeau Gavriil și 


Varvara, de credinţă creștină, petrecînd în dreapta credință în care s-au născut. Ei au 
crescut copilul în învățătura cărții şi l-au povăţuit în bunul obicei, fiind smerit și 
blînd, ruşinîndu-se de obiceiurile tinerești. Crescînd cu trupul şi cu duhul, se străduia 
ca din dumnezeieştile cărți să-şi cîştige mărgăritarul înţelegerii. Şi, cîştigîndu-l, 
înțelegea cele plăcute lui Dumnezeu și cunoştea bogăţia cuvîntării Lui. Copilul cel 
înțelept a iubit fecioria şi s-a lepădat de nuntă cu hotărtre tare, fugind de cei ce voiau 
să-l împiedice de la plăcerea de Dumnezeu, ascultînd pe apostolul care zice: Cel 
neînsurat se îngrijește cum să placă Domnului; iar cel însurat se îngrijește de cele 
ale lumii, cum să placă femeii. Deci, ca să placă lui Dumnezeu, s-a lepădat de 
plăcerile trupeşti și le-a supus înfrînării. 


Fund silit de părinţii săi spre nuntă, s-a mîhnit şi, ieşind din casa părintească, 
s-a lepădat de lume şi a luat îmbrăcăminte şi viață monahicească. Apoi s-a sălășluit 
la un loc liniștit, aproape de casă, ca un sihastru, îndeletnicindu-se cu rugăciuni, cu 
post şi alte osteneli cuviincioase unei vieţi ca aceasta, începînd a sluji Domnului, 
dorind să aibă povăţuitor. Pentru că el nu se mulțumea să se înveţe viața cea 
îmbunătățită și monahiceştile nevoinţe din citirea cărților, ci avea trebuință de un 
povăţuitor iscusit, care să poată a-i arăta cu lucrul, ceea ce se cuvine tînărului celui 
osîrdnic să deprindă la fapta bună. Pe lîngă aceasta și vieţuirea cu ceilalți o socotea 
piedică, gîndind să se depărteze cu totul de cele lumești şi să se ducă în locuri pustii, 
potrivite pentru petrecerea monahicească, pentru că focul dumnezeieștii iubiri se 
aprinsese în inima lui și spre desăvîrşirea duhovnicească îl îndemna. 


Dorind să zidească o mănăstire undeva, nu numai pentru dînsul, ci şi pentru 
alții care ar voi să se facă monahi, se ruga lui Dumnezeu să-i arate un loc şi înlesnire 
pentru cele plănuite. Şi, după rînduiala lui Dumnezeu, a aflat un monah anume 
Ghermano, bărbat îmbunătățit, care mai înainte a vieţuit cu Cuviosul Savatie în insula 
Soloveţului. Acela a povestit fericitului Zosima cu de-a-mănuntul toate cele despre 
Cuviosul Savatie şi i-a spus şi despre insula aceea, cum că este depărtată de locașurile 
mirenești, dar potrivită pentru sălăşluirea monahilor, avînd păduri, dumbrăvi şi lacuri 
îndestulate de pește. Iar Fericitul Zosima, auzind acestea de la bătrînul Ghermano, s- 
a bucurat cu duhul şi a dorit să fie vieţuitor al insulei aceleia și moştenitor al 
Cuviosului Savatie, rugînd cu dinadinsul pe Ghermano să-l ducă la insula aceea și 
să-l povăţuiască la viaţa pustnicească. În acel timp, părinţii lui Zosima dîndu-și 
fireasca datorie a morţii, el i-a îngropat și averile lor împărțindu-le, îndată a plecat 
împreună cu Ghermano spre insula Soloveţului şi cu ajutorul Domnului, plutind fără 
primejdie, au ajuns acolo. Și găsind locul unde plutitorii au odihnă şi alinare, aproape 
de lacul ce avea apă dulce, s-au adăpostit acolo. Puțin mai departe de mal şi-au pus 
coliba lor, apoi într-însa au făcut priveghere toată noaptea, cîntînd psalmii lui David 
şi rugîndu-se lui Hristos Dumnezeu şi Preacuratei Fecioare Născătoare de 
Dumnezeu, ca să trimită ajutor de sus, spre începerea sălășluirii lor în acea insulă a 
mării. 


Fiind vremea Utreniei, a ieșit Cuviosul Zosima din colibă şi a văzut o rază de 
lumină, strălucind pe el şi în tot locul acela. Și s-a spăimîntat foarte mult cuviosul, 


văzînd acea strălucire de lumină neobișnuită şi ridicîndu-şi ochii spre răsărit, a văzut 
o biserică în văzduh, arătîndu-se lui mare şi frumoasă. Deoarece nu se obişnuise cu 
nişte descoperiri ca acestea, nu cuteza să privească mult la acea biserică şi îndată s-a 
întors în colibă. lar Ghermano, văzîndu-l schimbat la faţă a înţeles că a văzut ceva 
nou şi l-a întrebat, zicîndu-i: "Pentru ce, o, iubitule, te-ai schimbat aşa la faţă? De ce 
te-ai înfricoşat? Ai văzut oare ceva nou şi neobişnuit?" Cuviosul Zosima i-a răspuns 
că a văzut strălucirea cea negrăită de sus, luminarea locului şi o biserică necunoscută 
în văzduh. Deci, Ghermano, socotind în minte puterea acelei vedenii, şi-a adus 
aminte de izgonirea mirenilor din insula aceea, care a fost în vremea Părintelui 
Savatie şi de proorocia vieţii celei monahicești şi a grăit către Zosima: "Să nu te 
spăimîntezi, o, iubite, ci să iei aminte, pentru că prin tine, precum socotesc, Domnul 
voiește să adune aici, mulțime de monahi". 


Apoi i-a spus lui despre cele ce se întîmplaseră femeii pescarului, care din 
zavistia oamenilor venise acolo din Corila, împreună cu bărbatul său, ca să 
stăpînească insula aceea. Apoi i-a spus cum au bătut-o doi tineri luminoşi, făcîndu-i 
mulțime de rane şi zicîndu-i: "Nu aveți loc în insula aceasta; plecaţi de aici, că spre 
sălăşluirea monahilor a pregătit Domnul locul acesta”. Iar robul lui Dumnezeu, 
Zosima, s-a umplut de mare bucurie duhovnicească din acele cuvinte ale starețului 
său Ghermano şi s-a pornit spre mai mare rîvnă la zidirea mănăstirii în acel loc. Astfel 
s-au rugat amîndoi la Dumnezeu, ca să le fie ajutător la lucrul lor şi ceea ce au început 
să aducă la îndeplinire. Şi aşa, apucîndu-se, au început lucrul, tăind lemne de zidire, 
au făcut chilii, au îngrădit ogradă şi se străduiau cu îndoită osteneală trupească și 
duhovnicească; cu trupul ostenindu-se la zidirea mănăstirii, iar cu duhul luptînd 
împotriva diavolilor, înarmîndu-se cu rugăciunea și cu postul, iar hrană aveau din 
sudoarea feţei lor, lucrînd pămîntul cu sapa şi semănînd seminţe; iar Dumnezeu 
întărea pe robu Săi, privind de sus spre dînșii cu milostivire şi ajutîndu-i în toate 
lucrările lor. 


Trecînd cîtăva vreme, fericitul Ghermano a trebuit să se ducă în partea cealaltă 
de mare pentru o nevoie, unde zăbovind cîteva zile, cînd a voit să se întoarcă în 
insulă, n-a putut pentru că, fund toamnă, timpul începuse a se răci, erau zăpezi şi 
vifore mari, marea se învăluia cu valuri neîmblinzite, gheaţa plutea pe mare şi nici 
un fel de corabie nu putea să înoate pe luciul acela, spre insula Soloveţului. De aceea 
starețul Ghermano a iernat pe malul acela pînă în primăvară, iar fericitul Zosima a 
rămas singur în insulă. Deci, întîi se mîhnea cu cugetul pentru starețul Ghermano, 
apoi şi-a aruncat grija spre Dumnezeu, grăind ca David: Spre Tine sînt aruncat din 
pintecele maicii mele, Dumnezeul meu ești Tu, nu Te depărta de la mine. Şi iarăşi: 
Întru Tine m-am întărit din pîntecele maicii mele, Tu eşti acoperitorul meu. Şi a 
început a se nevoi mai mult, adăugînd osteneli peste osteneli, petrecînd în neîncetată 
rugăciune şi postire. 


Iar diavolii, neputînd să vadă o viaţă îmbunătăţită ca aceea a lui, nici suferind 
să fie batjocoriți de dînsul, au ridicat asupra lui multe uneltiri. Uneori îl aruncau în 
trîndăvie, alteori îi năluceau diferite spaime, făcîndu-i oarecare necazuri, ca să 


înfricoşeze pe ostașul lui Hristos cel neînfricat şi să clatine pe cel neclătinat. Uneori 
se închipuiau în fiare sălbatice şi în şerpi, se repezeau asupra lui cu asprime, în tăria 
puterii lor, ca şi cum ar fi vrut să-l rupă și să-l înghită. 


Dar robul lui Dumnezeu se împotrivea lor cu semnul Crucii şi cu rugăciunea 
şi îi batjocorea, zicîndu-le: "O, neputincioasă putere a vrăjmașului! De ați luat asupra 
mea putere de la Dumnezeu, apoi faceţi ceea ce voiţi; iar de nu, de ce vă osteniţi în 
deşert?" Şi cînta din psalmii lui David: Umbiind m-au înconjurat şi în numele 
Domnului i-am înjrint pe ei. Şi iarăşi: Să învie Dumnezeu și să se risipească vrăjmaşii 
Lui. Şi adăuga rugăciunea către Dumnezeu cu umilință, grăind: "Dumnezeule veşnic, 
Împărate Cel fără de început, Făcătorule și Stăpîne, Tu eşti Împăratul celor ce 
împărăţesc şi Domnul celor ce domnesc; Tu eşti Mîntuitorul sufletelor și Izbăvitorul 
celor ce cred în Tine; Tu ești nădejdea celor ce se ostenesc și așteptarea celor ce sînt 
departe pe mare; Tu ești povăţuitorul robilor Tăi, Tu eşti iubitorul a tot binele, Tu 
eşti Mîngiietorul celor ce pling, Tu eşti bucuria sfinților, Tu eşti viața cea veșnică, 
lumina cea neapusă și izvorul sfințeniei; Tu eşti slava lui Dumnezeu Tatăl și 
împlinirea Sfîntului Duh; Tu eşti Cel ce şezi de-a dreapta Tatălui şi stăpînești în veci. 
Deci, pe Tine Te rog eu robul Tău, căzînd cu smerenie la Tine, ascultă-mi rugăciunea 
mea în ceasul acesta, Preasfinte Împărate și Preabunule Doamne, să nu-ţi întorci faţa 
de la rugăciunea mea, ci mă izbăveşte din gura pierzătorului balaur, care cască gura 
asupra mea și vrea să mă înghită. Păzeşte-mă de amăgirea diavolească, ca prin 
puterea sfinților Tăi îngeri, îngrădindu-mă şi scutindu-mă, să scap din dinţii lui şi să 
cîştig mîntuire de la Tine Stăpîne al meu, în Care cred şi spre Care nădăjduiesc şi Te 
slăvesc împreună cu Tatăl şi cu Sfîntul Duh în veci”. 


Astfel rugîndu-se cuviosul, izgonea de la el năvălirile vrăjmaşului şi diavolii 
se risipeau de semnul Crucii şi de rugăciunea lui, ca praful de vînt; iar el rămînea 
fără vătămare cîntînd şi lăudînd pe Dumnezeu. S-a mai întîmplat încă sfîntului și altă 
ispitire în aceeaşi vreme. Fiind iarnă mare, se sfirşea hrana ce era adunată de o vară 
şi se îndoia cu gîndul, cu ce se va hrăni pînă vara; pentru că îi făceau necaz vrăjmașii 
cei nevăzuți, de foametea ce îl aştepta și îl înfricoşau cu moartea cea fără de vreme. 
lar cuviosul socotind în sine şi-a adus aminte de ceea ce s-a zis de Domnul în 
Evanghelie: Să nu vă îngrijiţi de ce veți minca, sau să nu vă îngrijiţi de ziua de miine, 
ci să căutaţi mai întîi Împărăţia lui Dumnezeu și dreptatea Lui şi acestea toate vi se 
vor adăuga; pentru că ştie Tatăl vostru Cel ceresc de ce aveţi trebuinţă". Deci, toată 
grija, punînd-o spre Dumnezeu, Purtătorul de grijă a toate, se mîngiia cu cuvintele 
psalmistului: Aruncă spre Domnul grija ta şi EI te va hrăni. 


Astfel mîngîindu-se el, izgonea îndoiala ce se aducea de la vrăjmaş. Iar 
Dumnezeu, nelăsînd pe plăcutul Său cel ce nădăjduia spre Dînsul, a trimis la el doi 
bărbaţi necunoscuţi, avînd o coşniţă cu ei, precum este obiceiul oamenilor, care 
viețuiesc pe lîngă mare, de a avea sarcini în călătoriile cele de iarnă plină de pîine, 
făină şi unt şi au dat-o cuviosului, zicîndu-i: "Părinte, de voiești, poți să iei din sarcina 
aceasta să mănînci, iar noi vom veni la tine, cînd ne va porunci Domnul". Zicîndu-i 
aceasta, s-au dus îndată şi cuviosul nu s-a grăbit să-i întrebe de unde sînt, iar ei n-au 


mai adaos a se arăta sfîntului. Apoi multă vreme fericitul Zosima, aşteptînd pe 
bărbaţii aceia, după ce a văzut că nu se mai întorc, a cunoscut că aceea este o cercetare 
dumnezeiască; şi mulțumea Domnului pentru milostiva Lui purtare de grijă pentru 
dînsul şi pentru darul cel nespus. 


Trecînd iarna, stareţul Ghermano a venit, aducînd cu sine pe un om din mireni, 
anume Marcu, cu meşteşugul pescar și cu hrană destulă pentru multă vreme, încă și 
mreji pentru vînatul peștelui. Și nu după multă vreme, Marcu a primit rînduiala 
monahicească, apoi şi alți mulți, dorind mîntuirea lor, au început a veni la ei, a vieţui 
împreună, zidindu-şi chilii şi cîştigîndu-şi hrana lor prin osteneala miinilor. Deci, 
sîrguindu-se Cuviosul Zosima, a zidit o biserică mică în numele Domnului nostru 
lisus Hristos, spre pomenirea Schimbării la Faţă, celei cu dumnezeiască cuviință, în 
acel loc unde i s-a făcut vedenia Bisericii, ce s-a arătat cu strălucire de lumină 
negrăită; apoi a făcut lîngă biserică şi o trapeză mică şi a început viaţa de obşte. Și a 
trimis pe unul din frați la marea cetate Novgorod, la arhiereul lona, să ceară 
binecuvîntare pentru sfinţirea bisericii şi să le dea egumen mănăstirii lor celei 
pustniceşti. lar arhiereul le-a trimis degrabă binecuvîntare şi pe un ieromonah Pavel, 
ca să le fie egumen. Şi s-a bucurat Cuviosul Zosima, ca şi fericitul Ghermano şi toți 
frații, de binecuvîntarea arhierească și de egumen. După aceea au sfinţit biserica și 
mănăstirea spre slava lui Dumnezeu şi astfel s-a început preacinstitul și preamăritul 
locaş al Soloveţului. Însă nu după multă vreme egumenul Pavel, nesuferind osteneala 
pustiei, s-a întors în cetate. După el a fost alt egumen, anume Teodosie, dar şi acela 
s-a dus, şi s-au sfătuit frații cu cuviosul, ca să nu-şi ia egumen din alte mănăstiri, ci 
să-şi aleagă din cei ce sînt între dînşii. 


Apoi şi un alt sfat au adăugat frații, ca pe însuşi Cuviosul Zosima să-l aleagă 
la proestoşie, care lucru l-au şi făcut. Pentru că mergînd înainte unul din frați la 
marele Novgorod, a rugat pe arhiereu, ca prin scrisoare să cheme pe părintele lor şi 
să-l hirotonească preot şi egumen, chiar nevrînd. ȘI a făcut aşa arhiereul, trimiţînd o 
scrisoare cuviosului, prin care l-a chemat la sine şi l-a silit să primească preoția şi 
egumenia și dîndu-i pentru cale destule, I-a liberat cu cinste. Asemenea şi mulți din 
cetățeni au dat multe cuviosului, pentru trebuința mănăstirească: vase şi veșminte, 
argint şi pîine îndestulată. Și a venit cuviosul în locașul său strălucind cu cinstea 
preoţiei şi cu dregătoria egumeniei și a fost întîmpinat cu cinste, toți veselindu-se de 
părintele lor. lar cînd cuviosul a început a sluji cea dintii Sfîntă Liturghie în locaşul 
său, s-a făcut asupra lui o dumnezeiască minune, de toți văzută; pentru că fața lui s- 
a luminat cu darul Sfîntului Duh, ca o faţă de înger și s-a umplut biserica de o bună 
mireasmă mare, care era încredințată mărturie a vredniciei lui, căci cu vrednicie a 
luat cinstea preoţiei şi toţi s-au bucurat mult de un păstor ca acesta al lor plin de darul 
lui Dumnezeu şi au preamărit pe Hristos. 


S-au întîmplat atunci niște neguțători şi cuviosul le-a dat prescura de la slujirea 
Liturghiei; iar ei prin nebăgare de seamă au pierdut-o şi un frate anume Macarie, a 
văzut un cîine, muşcînd cu gura şi apropiindu-se, nimic n-a aflat, decît numai 
prescura aceea; şi aducînd-o la Cuviosul Zosima, i-a spus ce văzuse şi se minunau 


cei ce au auzit. După aceasta Cuviosul Zosima, văzînd că din zi în zi se înmulţesc 
frații, încît acum nu mai încăpea biserica pe cei ce se adunau la obişnuita cîntare, s- 
a sîrguit să zidească o biserică mai mare, ca să poată toţi să încapă la soborniceasca 
pravilă a bisericii; apoi a făcut şi chilii multe şi a lărgit mănăstirea. 


Iar după cîţiva ani şi-a adus aminte de Cuviosul Savatie, care s-a nevoit mult 
în ostenelile monahiceşti în acea insulă şi i-a fost jale de el; căci cinstitele lui moaşte 
se odihnesc aiurea, unde a răposat, lîngă rîul Viga. Deci, s-a sfătuit cu frații să aducă 
moaştele Cuviosului Savatie de la Viga la dînşii unde a petrecut mulţi ani viaţă 
pustnicească. EI încă sfătuindu-se despre aceasta, i-a venit o scrisoare din locașul 
Preacuratei Născătoarei de Dumnezeu, de la lezerul Alb, adusă de un monah al 
mănăstirii Cuviosului Chiril și trimisă la Cuviosul Zosima. În ea era scris astfel: 


"Dar şi milă de la Dumnezeu Tatăl și de la Domnul nostru lisus Hristos, 
iubitule întru Hristos, duhovnicescule povăţuitor, de Dumnezeu iubite egumene 
Zosima; cu toți frații întru Hristos să te bucuri! Am auzit de la cei ce vin din părțile 
voastre la noi, despre ostrovul Soloveţului, că pentru greutatea mării, era nelocuit de 
oameni mulți ani, aproape de cînd a început a străluci soarele pe cer. lar acum auzim 
că în ostrovul acela, cu dumnezeiasca voie şi cu mijlocirea Preacuratei Născătoare 
de Dumnezeu şi cu sîrguința pentru Dumnezeu, a iubirii voastre de osteneală, s-a 
făcut vieţuire monahilor şi s-a făcut mănăstire cinstitei Schimbări la Față a Domnului 
Dumnezeu şi Mîntuitorului nostru lisus Hristos; unde s-au adunat mulțime de frați și 
toate s-au rînduit cu rugăciunile Preacuratei Maicii lui Dumnezeu. Însă numai de un 
bine vă lipsiţi, că anume Cuviosul Savatie este uitat de voi, el care mai înainte de a 
voastră iubire de osteneală a vieţuit în acel loc după Dumnezeu și şi-a sfîrşit viaţa sa 
în postiri şi în osteneli. EI în cuvioasele sale fapte era desăvîrşit, ca şi cuvioşii părinți 
cei de demult; și astfel el, cu tot sufletul iubind pe Hristos, s-a lepădat de lume și a 
cîştigat fericitul sfîrşit, bucurîndu-se. Pentru că unui din frații din mănăstirea noastră, 
care au fost la Novgorod, au auzit povestirea unui bărbat iubitor de Dumnezeu, 
anume loan, care făcea negoţ. Acesta plutind pe mare, a fost la rîul Viga, unde s-a 
învrednicit a vedea viu pe Cuviosul Savatie şi a auzit de la dînsul învățătură 
duhovnicească. Apoi mutîndu-se cu sufletul la Dumnezeu, a îngropat cinstitul trup 
al aceluia, cîntîndu-i cele de deasupra gropii împreună cu egumenul Natanail. 


Şi a spus acel Ioan fraților noştri, cum s-a făcut pe mare o minune și cum pe 
Teodor, fratele lui, de furtună şi de înecare l-a păzit Dumnezeu, cu rugăciunile 
Cuviosului Savatie; şi altele, precum am auzit. Apoi se făcuseră semne şi minuni la 
mormiîntul lui, pentru că a plăcut lui Dumnezeu și noi sîntem martori ai vieţii lui 
îmbunătățite. Căci acest fericit părinte a viețuit mulți ani cu noi, în casa Preacuratei 
Născătoare de Dumnezeu, în mănăstirea lui Chiril. Pentru aceasta scriem acum 
sfinției voastre, dîndu-vă sfat duhovnicesc, să nu vă lipsiţi de un dar ca acesta, ci să 
aduceţi cît mai repede la voi, pe acest cuvios și fericit Savatie. Că unde s-a ostenit 
mulți ani, acolo să fie puse şi cinstitele lui moaşte. Fiţi sănătoși în lisus Hristos, Viaţa 
cea veşnică și vă rugaţi pentru noi ca niște iubitori de Dumnezeu, ca să ne scape 


Domnul, cu rugăciunile Cuviosului Savatie, de toate răutățile ce năvălesc asupra 
noastră". 


O scrisoare ca aceasta luînd-o şi citind-o fericitul Zosima, egumenul 
Soloveţului, s-a veselit cu duhul, şi cu toți frații au grăit într-un glas: "Nu este aceasta 
de la oameni, ci de la Dumnezeu". Şi îndată, pregătind o corabie, s-a dus Cuviosul 
Zosima cu mulțime de frați în partea cealaltă, suflîndu-le vîntul spre ajutor și 
ajungînd la casa de rugăciune, care era pe malul rîului Viga, au săpat mormîntul 
Cuviosului Savatie şi s-a umplut văzduhul de mireasmă plăcută. lar cînd au 
descoperit racla, au văzut pe plăcutul lui Dumnezeu şi l-au dus în corabie cu cîntări 
de psalmi. Apoi vîntul suflînd cu bună sporire, au călătorit bine și au ajuns degrabă 
la locaşul lor, bucurîndu-se şi mulțumind lui Hristos de cîştigarea acestei comori 
duhovniceşti, adică de moaştele Sfîntului Savatie Cuviosul. Apoi le-au pus în pămînt 
după Altar, lîngă biserica Preasfintei Născătoare de Dumnezeu, a cinstitei ei adormiri 
şi, zidind bolniță, a pus sfinte icoane, şi cîţi bolnavi alergau cu credință, cîştigau 
tămăduiri de la mormîntul Cuviosului Savatie, prin sfintele lui rugăciuni. 


Fericitul Zosima, mergînd în toate nopțile în bolniţa aceea, se ruga şi făcea 
multe închinăciuni, pînă la cîntarea Utreniei. lar mai sus pomenitul negustor loan, 
care slujise odată îngropării Sfîntului Savatie, avînd mare dragoste şi credință către 
dînsul, cu fratele său Teodor, cel izbăvit de la înec, au zugrăvit chipul Cuviosului 
Savatie şi, aducîndu-l în mănăstirea Soloveţului, l-au dat egumenului Zosima cu 
multe lucruri trebuincioase locașului. lar egumenul, primind cu dragoste cinstitul 
chip al lui Savatie şi sărutîndu-l, l-a pus deasupra mormîntului şi grăia către chipul 
cuviosului ca şi către un om viu: "O, robul lui Dumnezeu, deşi ţi-ai sfîrşit vremelnica 
ta viaţă cu trupul, dar cu duhul să nu te depărtezi de la noi, ci să ne duci de mînă la 
Hristos Dumnezeu, povăţuindu-ne să călătorim după poruncile Domnului, să ne 
purtăm crucea noastră şi să urmăm Stăpînului nostru. Tu, cuvioase, avînd îndrăzneală 
către Hristos şi către Preacurata Maică a lui Dumnezeu, fii rugător şi mijlocitor 
pentru noi nevrednicii, cei ce viețuim în acest sfînt locaș, al cărui începător tu eşti; 
fii apărător şi ajutător acestei cete de Dumnezeu adunată, ca vieţuind în locul acesta, 
păzindu-ne prin rugăciunile tale, să petrecem nevătămaţi de diavoli şi de oameni, 
slăvind pe Sfînta Treime, pe Tatăl, pe Fiul şi pe Sfîntul Duh”. 


Înflorind locaşul Soloveţului, cu darul lui Dumnezeu, din zi în zi înmulţindu- 
se şi înfrumusețindu-se cu monahii cei îmbunătăţiți şi cu alesele strădanii ale 
Cuviosului Zosima, diavolul, urîtorul binelui, se aprindea de zavistie și neputînd să 
facă ceva - deoarece era izgonit și ruşinat de fericitul Zosima şi de ceilalți buni 
nevoitori -, a îndemnat pe niște oameni răi să facă supărare sfîntului locaș, ca să 
necăjească pe începătorul lui şi pe frați. Deci, prin îndemnarea diavolească au început 
a veni în insula Solovețului mulţi din locuitorii boiereşti și din slujitorii dregătorilor 
şi moştenitorii pămîntului Corila, care pescuiau pește din lacuri; iar pentru trebuința 
mănăstirii nu lăsau să se vîneze nicidecum; zicînd că ei sînt moştenitori şi stăpînitori 
ai insulei aceleia. lar pe Cuviosul Zosima şi pe toți monahii îi defăimau cu necinste 
şi cu cuvinte ocărîtoare, le făceau multe supărări, se lăudau că vor risipi mănăstirea 


şi pe monahi îi vor izgoni de acolo. Deci, a fost nevoit cuviosul să meargă la marele 
Novgorod, la arhiepiscopul Teofil, să ceară ajutor şi apărare şi luînd pe unii din 
ucenicii săi, s-a dus. Ajungînd la cetate şi închinîndu-se arhiepiscopului, i-a pus 
înainte rugămintea sa pentru locaşul cel tulburat de oamenii mireni. 


Arhiepiscopul i-a grăit: "Eu, părinte, cu ajutorul lui Dumnezeu sînt gata să dau 
ajutor mănăstirii tale, dar mai întîi este trebuinţă să spui despre aceasta boierilor celor 
mai mari care stăpînesc cetatea și după sfătuirea lor să vă dau ajutor". Apoi Cuviosul 
Zosima s-a dus la boieri cu rugăminte şi umblînd prin casele lor, cerea milă, ca să nu 
lase a se risipi mănăstirea lor şi locul cel sfințit al lui Dumnezeu să nu-l dea în 
stăpînirea oamenilor mireni. Și toţi boierii care stăpîneau cetatea au făgăduit să ajute 
mănăstirii lui. Apoi s-a dus la o jupîneasă văduvă, anume Marta, care era una din 
jupînesele cele mari ale cetăţii aceleia, voind s-o roage pentru locașul său, deoarece 
sătenii şi robii ei se duceau adeseori la insula Soloveţului şi făceau multe necazuri 
mănăstirii. 


Ea, auzind de la robi venirea lui, a poruncit să izgonească pe sfînt cu necinste 
de la casa sa. lar robul lui Dumnezeu a primit cu răbdare acea necinstită izgonire, iar 
către ucenicii săi a grăit: "Să ştiţi că vor veni zile, în care vieţuitorii acestei case nu 
vor mai face urme cu paşii prin casa aceasta, căci se vor închide ușile acestei case și 
nu se vor mai deschide şi curtea aceasta va rămîne pustie". Zicînd aceasta, a tăcut şi 
s-au împlinit toate acelea la vremea lor, precum le-a proorocit cuviosul. 


După aceasta arhiepiscopul, chemînd pe boieri la dînsul, le-a spus despre 
supărările ce se făceau de locuitori Fericitului Zosima şi locașului lui, iar boierii toți 
într-un glas au voit să ajute cuviosului. Au dăruit toată insula locaşului lui, i-au dat 
scrisoare pentru stăpînirea ei şi au pus pe scrisoare opt peceţi de plumb. Cea dintii a 
arhiepiscopului, a doua a voievodului, a treia a polcovnicului, apoi cinci peceţi cu 
cinci margini ale cetăţii. Şi a dăruit pe cuvios cu multe din cele trebuitoare: cu vase 
bisericești, cu veşminte preoțești, cu aur şi cu argint pentru trebuința mănăstirii, cu 
mulțime de pîine şi a făgăduit ca de atunci înainte să ajute mănăstirea lui la toate. 
Auzind acestea toate jupîneasa Marta cea mai sus zisă şi înştiințîndu-se încă şi de 
îmbunătăţita viață a Fericitului Zosima de la mulți bărbaţi vrednici de credință, că 
este adevărat rob al lui Dumnezeu, s-a căit că a mîhnit pe cuvios și, trimițind 
rugăminte, l-a chemat la masă la dînsa. Iar el, fiind fără răutate, s-a dus la masa ei. 


Intrînd în casa ei, a binecuvîntat pe jupîneasa, împreună cu fiii şi cu fiicele sale 
şi l-a pus pe el la mijlocul ospăţului şi toți mîncau, beau şi se veseleau. Iar cuviosul 
şezînd cu smerenie şi cu blîndețe, tăcea, gustînd puţină hrană după obiceiul său. larăși 
privind la cei ce şedeau, s-a mirat, apoi plecînd capul în jos nu zicea nimic, pentru că 
a văzut o minunată vedenie. Şi iarăși privind, a doua şi a treia oară, a văzut aceeaşi 
vedenie. Căci vedea şase bărbaţi din cei mai mari fără capete, care şedeau la ospăţul 
acela; şi se mira robul lui Dumnezeu de ceea ce vedea, cum acei oameni șed şi se 
ospătează, iar capete nu au. Şi înțelegînd ceea ce era să fie, a clătinat cu capul, a 


suspinat şi a lăcrimat și apoi n-a mai gustat nimic din cele ce se puneau la masă, deși 
era silit cu pofturi. 


După masă, jupîneasa Marta, cerîndu-şi iertare de la cuviosul pentru mîhnirea 
făcută lui de către dînsa, a dat mănăstirii lui un sat, lîngă rîul Suma la liman. Şi ieșind 
cuviosul din casa ei, Daniil, ucenicul lui, avînd îndrăznire către dînsul, îl întreba cu 
osîrdnică rugăminte pentru ce în vremea mesei privind de trei ori către cei ce şedeau, 
a clătinat cu capul şi, suspinînd, a plîns şi n-a mai gustat nimic din bucatele cele puse 
înainte. Și a grăit cuviosul ucenicului: "Fiule, ai îngreunat ca și Elisei pe Ilie, însă nu 
voi ascunde judecăţile lui Dumnezeu cele negrăite, care au a se împlini la vremea 
lor; dar să păzeşti taina aceasta, pînă ce va fi împlinirea dumnezeieştilor porunci. Eu 
am văzut şase bărbați, din cei mai mari boieri ai cetăţii, şezînd la ospăț fără capete 
ŞI, văzînd aceea, m-am mirat mult cu spaimă şi nu puteam nici mîncare, nici băutură 
să duc la gura mea de vedenia cea de spaimă şi socotesc că acestor bărbaţi li se vor 
tăia capetele degrabă. Însă te fereşte, o fiule, ca să nu spui nimănui, despre ceea ce 
auzi de la mine”. 


După aceasta cuviosul s-a întors la locaşul său cu scrisoarea cea întăritoare şi 
cu multe dăruiri de la iubitorii de Dumnezeu. Și trecînd nu multă vreme, s-a făcut 
înştiinţare, că marele voievod loan Vasilievici, singur stăpînitor a toată Rusia, venind 
cu mare putere la marele Novgorod, a pedepsit cu moarte pe unii din boierii cetăţii, 
ca şi ceilalţi să aibă frică. În acel timp s-au tăiat capetele celor şase bărbaţi, pe care 
cuviosul i-a văzut şezînd la masă fără capete, în casa jupînesei Marta; ba încă și 
jupîneasa Marta din porunca marelui voievod, a fost trimisă cu fiu săi în surghiun în 
cel mai de Jos Novgorod. lar averea ei a fost jefuită şi a rămas pustie după proorocirea 
Cuviosului Zosima, cum a proorocit în ceasul acela, cînd a fost izgonit cu necinste 
din casa acelei jupînese. 


După toate acestea, cuviosul vieţuind mulți ani și isprăvindu-și toată fapta 
bună, 1 s-a apropiat vremea fericitului său sfîrşit, pentru că era plin de zile și de 
osteneli plăcute lui Dumnezeu. Pregătindu-şi lui mai devreme mormînt, şi căutînd 
spre dînsul, plîngea totdeauna, avîndu-şi moartea sa întru pomenire şi gătindu-se mai 
înainte de ieşire. Apoi, simţindu-şi plecarea sa la Dumnezeu, îmbolnăvindu-se cu 
trupul şi slăbind de bătrîneţe şi de osteneli multe, a chemat fraţii şi a grăit către dînșii: 
"Fraţilor şi fulor, iată, mă duc din această vremelnică viață, iar pe voi vă dau 
milostivului Dumnezeu şi Preacuratei Născătoare de Dumnezeu. Deci, spuneţi pe 
cine doriți să aveţi după Dumnezeu egumen în locul meu". Iar fraţii toți cu lacrimi 
au strigat ca şi cu o gură, zicînd: "Am voi, părinte şi păstorule al nostru, ca toți cu 
tine să ne îngropăm, dar nu este aceasta în puterea noastră, pentru că una este judecata 
omenească şi alta a lui Dumnezeu. lar Stăpînul nostru lisus Hristos, Dumnezeul 
nostru, Cel ce ţi-a vestit ducerea ta la veşnicele locașuri, Acela poate să ne dea prin 
tine povăţuitor, pe care EI îl ştie, ca să poată a ne îndrepta spre mîntuire; iar 
binecuvîntarea şi rugăciunile cuvioşiei tale să se odihnească peste noi, că tu eşti, după 
Dumnezeu, părintele nostru şi precum ai avut grijă de smerenia noastră în viața 


aceasta, aşa ne rugăm ţie, ca şi după ducerea ta către Dumnezeu, să nu ne laşi 
sărmani". 


Acestea zicîndu-le frații, au încetat de a mai vorbi, dar n-au încetat din 
plîngerea și din tînguirea cea multă. lar cuviosul iarăși a grăit către dînșii: "Fiilor, v- 
am mai spus că vă dau în mîinile Domnului și ale Preacuratei Născătoare de 
Dumnezeu, iar pentru egumen, deoarece v-aţi pus nădejdea către Dumnezeu, spre 
Preacurata Maica lui Dumnezeu şi spre a mea smerenie, să vă fie vouă Arsenie 
egumen, ca unul ce este bărbat vrednic pentru chivernisirea mănăstirii şi a fraților”. 
Deci, cuviosul a încredinţat egumenia lui Arsenie, bărbatul cel îmbunătățit şi iscusit. 
Și a grăit către Arsenie: "lată, frate, te pun pe tine după Dumnezeu rînduitor și 
ocîrmuitor sfîntului locaşului acestuia şi tuturor fraților adunaţi pentru dragostea lui 
Dumnezeu. 


Deci, păzeşte ca să nu rămînă nepăzite ceva din mănăsti-reştile rînduieli; cele 
alcătuite din apostoleştile învățături şi din predaniile Sfinților Părinţi, cele pentru 
soborniceasca cîntare bisericească şi pentru rînduiala trapezei, precum şi pentru toată 
rînduiala şi obiceiul mănăstiresc, cel aşezat prin a noastră smerenie după Dumnezeu; 
pe toate întregi și neschimbate să le păzeşti. lar Domnul să îndrepteze paşii voştri 
spre lucrarea poruncilor Lui, pentru rugăciunile Preacuratei Stăpînei noastre Fecioare 
de Dumnezeu Născătoare şi ale tuturor sfinților şi cu rugăciunile plăcutului său, 
Cuviosului Savatie. Domnul nostru lisus Hristos să vă păzească de toate bîntuielile 
vrăjmaşului şi întru dumnezeiasca dragoste să vă întărească. lar eu, deşi mă despart 
de voi cu trupul, dîndu-mi datoria firii celei muritoare, dar cu duhul voi fi nedepărtat 
de voi. Și aceasta să vă fie vouă în ştire: de voi afla dar înaintea lui Dumnezeu, după 
a mea ducere, locaşul se va înmulți și mai mult şi se vor aduna mulțime de frați pentru 
dragostea lui Hristos şi se va umple locul acesta de îndestulare duhovnicească și întru 
trebuințele trupeşti scădere nu va fi”. 


Aceasta zicînd-o cuviosul către frați şi învăţindu-i, i-a sărutat cu sărutare 
duhovnicească pe fiecare şi, dînd tuturor binecuvîn-tare, şi-a ridicat mîinile şi s-a 
rugat pentru locaş şi pentru toată turma sa cea duhovnicească, precum şi pentru 
dînsul. Apoi însemnîndu-se cu Sfînta Cruce, a zis: "Pace vouă". ŞI iarăși ridicîndu- 
şi ochii către Dumnezeu a grăit: "Stăpîne, lubitorule de oameni, învrednicește-mă ca 
să stau de-a dreapta Ta, cînd vei veni întru slavă să judeci viii şi morții și să răsplătești 
fiecăruia după lucrurile lui”. 


Acestea grăindu-le, s-a culcat şi şi-a dat sfîntul său suflet în mîinile Domnului, 
pe Care L-a iubit şi Căruia din tinereţe I-a slujit cu cuvioșie şi dreptate. Cuviosul 
Părintele nostru Zosima, a murit în anul de la facerea lumii 6986, iar de la întruparea 
lui Dumnezeu Cuvîntul, în anul 1478, în 17 zile ale lunii Aprilie. Şi plîngeau după 
dînsul frați cu multe tînguiri. Şi cîntînd cele trebuincioase îngropării, l-au pus în 
mormîntul pe care l-a săpat cu mîinile sale, fiind încă viu, după altarul bisericii 
Schimbării la Față a Domnului. După aceea, și gropniță deasupra moaştelor 
cuviosului au zidit şi icoane sfinte ale lui Hristos şi ale Preasfintei Născătoare de 


Dumnezeu au pus într-însa. Apoi, venind fraţii cu lumînări, se rugau acolo. Şi se 
făceau și minuni la mormîntul cuviosului şi tămăduiri bolnavilor se dădeau; chiar şi 
acum se dau vindecări acolo celor ce cu credință aleargă. Căci precum s-a făgăduit, 
ducîndu-se cu sufletul către Domnul, că nu-şi va lăsa locul unde s-a nevoit, ci cu 
duhul va petrece cu ucenicii lui. Astfel, își împlinește făgăduinţa sa din locașurile 
cele de sus, cercetînd locașul cel de jos şi venind la dînsul de față nevăzut. lar uneori 
arătîndu-se unora pe pămînt şi pe ape, în nevoi le ajută. Şi de multe ori era văzut pe 
mare, în vremea învăluirii corăbiei îndreptînd-o, viforul alinîndu-l, iar uneori se 
vedea stînd în biserică în mijlocul soborului fraților. La început, după moartea sa, în 
a noua zi, s-a arătat monahului Daniil, vestindu-i, cum că de duhurile văzduhului şi 
de mult meşteşugitele curse a scăpat, cu mila lui Dumnezeu şi că este numărat în 
ceata cuvioşilor. 


Şi starețului Tarasie i s-a arătat în vederea ochilor la mormîntul său; asemenea 
şi lui Gherasim, ucenicului său, într-o zi de Duminică după Utrenie, mergînd de la 
gropniţa Cuviosului Savatie şi căutînd spre Gherasim, 1-a zis: "Nevoiește-te, fiule, ca 
după ostenelile tale să-ţi primeşti răsplătirea!" Şi a doua oară acelaşi Gherasim l-a 
văzut, în vremea dumnezeieştii Liturghii, în Sfînta şi Marea Joi, stînd în soborul 
bisericii şi cînd se împărtăşeau fraţii, a zis Cuviosul Zosima către Gherasim: "Mergi 
şi tu de te împărtășește!" Atunci cuviosul a stat aproape de Sfintele Taine, pînă ce 
toți s-au împărtășit. leromonahului Dositei, în vremea rugăciunii Pavecerniţei, stînd 
în pridvorul bisericii şi rugîndu-se pentru un frate îndrăcit cu mintea sa, 1 s-a arătat 
cuviosul, zicîndu-i: "Nu-i este acelui frate de folos tămăduirea, pentru care tu te rogi, 
ci 1 se cade a petrece întru acea pătimire!" Pe starețul Teodul, care din întîmplare 
alunecase şi căzuse la pămînt şi foarte se zdruncinase cu trupul, încît zăcea bolnav 
pe pat, neputînd să se scoale la obișnuita sa pravilă, Cuviosul Zosima, venind într-o 
seară, tîrziu, în chilia lui şi bătînd în ușă, cu rugăciune l-a sculat sănătos. Din niște 
arătări ca acestea ale lui, este încredinţat lucru, că nu se depărtează de la locul său şi 
nu părăseşte părintele cel iubitor de fu, pe fii săi cei ce se nevoiesc în acel loc; iar 
tuturor celor ce-l cheamă cu credinţă, le dă grabnic ajutor. 


Monahul Mitrofan a mărturisit despre sine că pe cînd era în lume şi plutea pe 
mare făcînd neguțătorie, într-o vreme s-a ridicat furtună pe mare şi a fost luntrea lui 
purtată de valuri ca la treizeci de zile. Apoi mai multe vînturi şi învăluiri s-au ridicat 
şi mare furtună s-a făcut, iar luntrea era acoperită de valuri, iar cei ce erau într-însa 
se deznădăjduiseră de viaţă şi se rugau lui Dumnezeu şi Preasfintei Născătoare de 
Dumnezeu. Apoi şi-au adus aminte de Cuviosul Zosima, făcătorul de minuni al 
Soloveţului şi l-au chemat spre ajutor şi îndată au văzut pe cuvios şezînd la cîrmă. 
Apoi, întinzîndu-și poalele mantiei sale cu amîndouă mîinile spre amîndouă părțile 
luntrei, împingea în lături valurile mării ce năvăleau și trecea luntrea prin valuri fără 
primejdie. Astfel a fost cuviosul ziua şi noaptea, îndreptînd corabia, apărînd-o de 
valuri şi de înecare, pînă ce a sosit luntrea la mal şi s-a făcut nevăzut cîrmaciul acela 
străin. 


Monahul Elisei îmbolnăvindu-se pe calea apei şi schima călugăriei foarte mult 
dorind-o, Cuviosul Zosima, arătîndu-se bolnavului fiind în corabie, l-a făcut sănătos 
pînă ce a luat sfînta schimă și s-a împărtăşit cu dumnezeieştile Taine. Apoi iarăși 
culcîndu-se, s-a odihnit întru Domnul. Un mirean Nicon, muncindu-se de diavoli și 
în gropniţa Cuviosului Zosima fund dus, prin arătarea sa, Cuviosul l-a izbăvit din 
muncirea vrăjmaşului şi l-a trimis acasă sănătos. 


Un lucrător de pămînt, care se numea Gorean, orbind, Cuviosul Zosima i-a 
dăruit vederea la mormîntul său. Apoi şi a doua oară orbind pentru necredinţa sa, dar 
alergînd cu pocăință la mormîntul Cuviosului şi cu lacrimi rugîndu-se, i-a dat 
tămăduire ochilor lui. Şi alte multe feluri de boli a tămăduit la mulți, fiind chemat cu 
credință numele cel sfînt al lui. Dar nu numai Cuviosul Zosima, ci de multe ori şi 
Cuviosul Savatie se arăta şi de mulți se vedeau amîndoi făcătorii de minuni. Un frate, 
Iosif, fiind odată în insula ce se chema Cuzov, fiind ca la treizeci de stadii departe de 
insula Soloveţului, într-o noapte nedormind şi rugîndu-se, s-a suit la munte. Atunci 
a căutat spre mănăstirea Soloveţului și a văzut în mijlocul mănăstirii doi stilpi de foc, 
care ajungeau de la pămînt pînă la cer şi străluceau foarte. Apoi a spus aceasta la alți 
frați şi ei i-au zis: "lată începătorii mănăstirii Soloveţului! Cuvioşii Părinţi, Zosima 
şi Savatie, strălucesc din mormintele lor, pentru că sînt stilpi duhovniceşti cu 
adevărat, luminîndu-se cu razele darului lui Dumnezeu”. 


Doi fraţi, Savatie şi Terapont, la sfîrşitul sfintelor 40 de zile, au fost trimişi la 
o slujbă în Virm, pentru că acolo era la liman metocul mănăstirii şi toate cele de 
trebuinţă se aflau într-însul. Iar pe cînd pluteau şi se apropiau de insula ce se numea 
Mufmui, care este departe ca la şaizeci de stadii de la Soloveţ, unul dintre dînșii, 
anume Savatie, a văzut la marginea insulei aceleia doi stilpi roşii, nu prea mari. ȘI 
cînd a sosit acolo, a aflat lîngă piatră o căsuță mică și într-însa doi oameni goi și 
flămînzi, cu picioarele obosite, fiind abea vii. Pentru că la începutul iernii, spărgîndu- 
se acolo vasul pe apă, au rămas în insulă acei doi oameni şi au iernat, netrecînd 
nimeni pe acolo ca să-i ia. Aceia văzînd pe monahi, au strigat către dînşii, zicînd: 
"Domnilor, cine sînteți voi? Oare stareții de la Soloveţ v-au trimis pe voi?" lar 
Savatie şi Terapont i-au întrebat: "De care stareți de la Soloveţ ziceţi voi?" Răspuns- 
au bolnavii, zicînd: "Doi stareţi cinstiți venind aici, ne-au cercetat pe noi. Numele 
unuia era Zosima, iar al altuia Savatie. Și cînd veneau la noi, atunci ni se uşura 
durerea şi foamea ni se ducea şi frigul înceta. Dar și acum au fost la noi înaintea 
venirii voastre şi ne-au zis: "Nu vă mîhniţi, că acum vom trimite după voi". Aceasta 
auzind monahii cei trimişi la slujbă, s-au mirat şi, întărind cu hrană pe cei bolnavi, i- 
au luat cu ei în luntre şi i-au dus în mănăstire. 


O femeie îndrăcită, anume Maria, soţia unui bărbat cu numele Onisim, fiind 
adusă în mănăstirea Soloveţului, Cuvioşii Părinți Zosima şi Savatie, prin a lor arătare 
au tămăduit-o, izgonind dintr-însa pe diavol. Şi pe o altă femeie tînără, fiica lui 
Ieremia, care a fost odată sluga Cuviosului Zosima, care singură prin lucrarea 
diavolească, tăindu-se cu cuțitul pe grumaj şi pe piept, încît zăcea moartă, au înviat- 
O cuvioşii, fiind chemaţi de părinţii ei cu amare lacrimi. Şi în noaptea următoare i s- 


au arătat în somn, dîndu-i un vas plin de unsori şi zicîndu-i: "Unge-te la răni, căci 
pentru lacrimile tatălui și maicii tale, care strigă la noi, am venit să te tămăduim”. lar 
femeii 1 se părea în vedenie, că-şi unge rănile cu unsoarea aceea şi s-a deșteptat din 
somn. lar după trei zile rănile, care erau mari de moarte, s-au tămăduit. 


Un anume Vasile, cu viaţă tîlhărească, a venit în mănăstirea Soloveţului la 
pocăință şi a luat rînduiala monahicească. După o vreme, fund atras de diavol iarăşi 
la obiceiul cel dintîi, a gîndit să fugă din mănăstire şi, pregătind o luntre, a furat niște 
lucruri mănăstirești, cărți, veşminte şi vase, pe care punîndu-le în luntre, a fugit 
noaptea. Iar din întîmplare, a sosit la insula ce se numeşte Anzela, care este la cinzeci 
de stadii departe de insula Soloveţului, unde a căzut asupră-i un somn greu. ȘI, 
întărind luntrea la mal, singur a căzut la pămînt şi a adormit, atunci 1 s-au arătat 
amîndoi cuvioşii în vis; iar Cuviosul Zosima, căutînd la el cu mînie, a zis: 
"Ticălosule, mă furi? Eu zidesc, iar tu risipeşti?" lar Vasile, în vedenia aceea, își 
cerea iertare şi cuviosul 1-a zis: "Iertare vei cîştiga, dar vei şedea acolo trei zile”. Şi 
deşteptîndu-se din somn Vasile, n-a văzut pe nimeni, nici luntrea n-a găsit-o lîngă 
mal şi şedea acolo plîngînd, pînă ce au trecut cele trei zile. Apoi niște neguțători 
plutind pe lîngă insula aceea, l-au luat de acolo și l-au dus la mănăstire, căindu-se cu 
lacrimi, mărturisind păcatul său şi spunînd cuvioşilor arătarea. 


Într-acea vreme, pescarii mănăstirii au vînat peşte, la rîul Umbei, la depărtare 
de insula Soloveţului, ca la cinci sute de stadii şi era mai mare între ei bătrînul Fotie. 
Aceluia i s-au arătat în somn amîndoi cuvioşii și a zis Zosima către Fotie: "lată v-am 
adus o luntre spre vînarea peştelui, pentru că ştiam că vă mai trebuie încă o luntre; 
dar vedeţi, ca nimic să nu se piardă din cele ce sînt în ea, ci pe toate să le duceţi la 
mănăstire". lar Fotie, deşteptîndu-se, a spus vedenia celorlalți pescari şi mergînd la 
mal, au găsit o luntre nouă şi multe lucruri mănăstirești în ea, pe care ducîndu-le la 
mănăstire, au spus despre arătare cuvioşilor. 


Un om, anume Teodor, vieţuind lîngă mare, la rîul Sumii, a spus aceasta: "Mi 
s-a întîmplat a pluti pe mare cu marfă. Deodată s-a ridicat o furtună mare, iar noi 
aruncînd ancorele, am stat şi eram în primejdie mare, înviforîndu-ne de valuri. Atunci 
ne rugam lui Dumnezeu şi pe preacuvioşii Părinți, Zosima şi Savatie, îi chemam în 
ajutor. Apoi, intrînd înăuntru în luntre, am adormit şi am văzut doi stareți cu sfîntă 
cuviinţă, stînd în luntre şi zicînd către cîrmaci: "Întoarce luntrea cu cîrma spre vînt". 
Şi îndată m-am deşteptat şi am alergat la cei ce vărsau apa din luntre, între care unul 
adormise. Dar acela îndată sculîndu-se, a început a-mi spune: "Doi stareți am văzut 
în luntre în ceasul acesta, vorbind între ei şi unul către celălalt a zis: "Păzeşte, frate, 
luntrea aceasta, iar eu mă voi grăbi să merg la Soloveţ la rugăciunea de prînz". Noi, 
auzind aceea, ne-am minunat şi ne-am bucurat foarte, nădăjduind izbăvire din 
primejdia cea de faţă. Și îndată a încetat viforul, s-a făcut linişte şi ne-am dus în calea 
noastră mulţumind lui Dumnezeu şi plăcuților Lui. 


Starețul Filimon povestea, zicînd: "Vieţuind eu în pustie la liniște, mi-a venit 
o supărare mare din diavoleasca lucrare. Iar pricina supărării a fost astfel. Un frate a 


adus la mine spre pază banii săi, douăsprezece pungi. Și după o vreme, nu se ştie 
cum au pierit banii aceia. Atunci s-a mîhnit fratele acela şi eu m-am întristat cîteva 
zile. lar odată, după cîntarea pravilei mele, şezînd eu şi adormind puţin, au intrat în 
chilia mea doi stareți şi am zis către ei: "Pentru ce aţi intrat fără rugăciune?" lar ei au 
zis: "Am făcut rugăciunea şi tu n-ai auzit”. Eu le-am zis: "Şedeţi, domnii mei". Și 
iarăşi le-am zis: "Cine sînteți voi? Oare sînteți părinți ai mănăstirii noastre? Căci nu 
vă cunosc". Unul a zis: "Eu mă numesc Zosima, iar celălalt Savatie. Nu te întrista, 
frate, de lucrul ce a pierit de la tine, căci se va găsi”. Apoi a zis şi altele, spre 
mîngiierea sufletului meu și s-au făcut nevăzuţi amîndoi. lar eu, deşteptîndu-mă, n- 
am văzut pe nimeni şi mi s-a uşurat întristarea, căci am simțit în mine bucurie. Apoi 
şi banii cei pierduţi s-au găsit la locul lor şi m-am mîngiiat eu şi fratele acela. Apoi 
am dat laudă lui Dumnezeu şi Cuvioşilor Părinților noştri Zosima şi Savatie. 


Acestea şi multe alte minuni s-au făcut de acei cuvioşi părinți, egumenii 
Soloveţului, pentru care s-a scris pe larg în Mineiul cel mare. Iar noi aici pe scurt am 
pus cît să ajungă spre al nostru folos şi spre mărirea plăcuților lui Dumnezeu cum și 
spre lauda Domnului nostru lisus Hristos, Celui împreună slăvit împreună cu Tatăl 
şi cu Sfîntul Duh în veci. Amin. 


39.POMENIREA CUVIOSULUI IOAN, UCENICUL SFÎNTULUI 
GRIGORIE DECAPOLITUL 


(18 APRILIE) 


Latura Decapoliei altădată era împărțită în două. Cea aproape de Galileea, în 
Palestina, care se pomeneşte de Sfîntul Evanghelist Matei, zicînd: "După Dînsul au 
mers multe popoare din Galileea şi din cele zece cetăţi”; iar alta, cea mai de pe urmă, 
o mică latură în pămîntul Isauriei, care se numea tot Decapolia. Dintr-acea Decapolie 
a Isauriei a fost Cuviosul Grigorie, învățătorul acestui Cuvios loan, a cărui pomenire 
se face acum. 


Acest sfînt loan, din tinereţe lăsînd lumea și iubind pe Hristos, a mers la cel 
mai sus pomenit învățător Grigorie Decapolitul şi de dînsul a fost tuns în rînduiala 
monahicească. Apoi petrecea cu el, nevoindu-se în toate şi bineplăcînd lui 
Dumnezeu, a ajuns în atît de mare smerenie și ascultare şi în aşa sîrguință spre tot 
lucrul bun, încît singur învățătorul lui, Sfîntul Grigorie, se bucura de el şi slăvea pe 
Dumnezeu. lar cînd răucredinciosul împărat Leon Armeanul, a înnoit eresul luptării 
de icoane şi a ridicat prigonire asupra Bisericii lui Hristos, în acea vreme acest cuvios 


loan a mers în Bizanţ, pe lîngă Sfîntul Grigorie învățătorul său, împreună și cu Sfîntul 
Iosif, scriitorul de cîntări. Apoi umblînd prin cetate, întărea pe cei drepteredincioşi 
ca să stea în drepteredincioasa mărturisire. După aceea Iosif a fost trimis la Roma, la 
care n-a ajuns, pentru că a căzut în mîna ereticilor şi la Creta a fost ținut în legături. 
Iar Cuviosul Grigorie Decapolitul, după trimiterea lui Iosif s-a mutat către Domnul. 
Dar Cuviosul loan, rămînînd în Bizanţ, se nevoia în ostenelile cele obişnuite, nu 
numai pentru a sa mîntuire, ci şi pentru a celorlalți. 


După cîtăva vreme, lhberîndu-se fericitul Iosif din legături şi întorcîndu-se în 
Bizanţ, Cuviosul loan s-a dus către Domnul, ca să-și ia plata pentru ostenelile sale, 
şi a fost îngropat de mîinile lui Iosif, lîngă mormîntul Sfîntului Grigorie, părintele 
său. După aceea, s-a mutat în alt loc, despre care în viaţa Sfîntului Iosif scriitorul de 
cîntări, se scrie astfel: "Iosif, intrînd în cetate, n-a găsit între cei vii pe iubitul său 
părinte, pe Sfîntul Grigorie Decapolitul, căci se dusese către Domnul. A văzut numai 
pe fericitul Ioan ucenicul lui şi a plîns mult după părintele său Grigorie, căci nu s-a 
învrednicit să-l vadă iarăşi viu. Și a petrecut lîngă mormîntul aceluia, împreună cu 
părintele loan, dar nu după multă vreme s-a dus şi loan către Domnul şi l-a îngropat 
Iosif aproape de Sfîntul Grigorie. După aceea, Cuviosul Iosif s-a mutat în alt loc. Şi 
era acel loc afară din cetate, deosebit şi liniştit, nu departe de biserica Sfîntului loan 
Gură de Aur, unde sălăşluindu-se, a zidit o biserică în numele arhiereului lui Hristos, 
Nicolae şi a mutat acolo moaştele amînduror părinților, ale lui Grigorie şi loan”. 


40.SFÎNTUL MUCENIC SAVA GOTUL DE LA BUZĂU 
(18 APRILIE) 


"Biserica lui Dumnezeu din Goţia, trimite dumnezeieştii Biserici cea din 
Capadocia şi tuturor soborniceştilor Biserici ale creştinilor - care locuiesc printre 
străini şi prin toată lumea - milă, pace şi dragostea lui Dumnezeu Tatăl şi a Domnului 
nostru lisus Hristos să se înmulțească". Astfel începe scrisoarea din Biserica Goţilor, 
către cea a Capadociei, care povestește cele ce urmează. 


Sfîntul Petru a zis: "Tot cel ce se teme de Dumnezeu și lucrează dreptatea, este 
primit la EI". Acum Biserica aceasta iarăși s-a arătat că este credincioasă prin Sfîntul 
Sava, care este mucenic al lui Dumnezeu şi Mîntuitorului nostru lisus Hristos. Pentru 
că, fund cu neamul got şi petrecînd în Goţia, printre neamul cel îndărătnic şi răzvrătit, 
atît de mult a urmat bărbaţilor celor sfinți şi împreună cu dînșii prin tot felul de fapte 
bune cinstea pe Hristos, încît strălucea în lume ca o stea. Deoarece încă din tinereţe 
iubind legea Domnului, a înţeles acea faptă bună desăvîrşit, ca prin cunoştinţa Fiului 
lui Dumnezeu, să ajungă bărbat desăvîrşit. Căci celor ce-L iubesc pe EI, toate le 
sporesc spre bine; de vreme ce, luptînd vitejește împotriva duşmanului vrăjmaş și 
făcîndu-se mai presus de această lume deşartă, avînd pace împreună cu toţi, s-a 
învrednicit chemării celei de sus şi a ajuns la răsplătirea cea veşnică. 


Deci, pentru pomenirea acestui sfint mucenic şi pentru folosul 
drepteredincioşilor, după săvîrşirea lui întru Domnul, am judecat ca lucrurile aceluia, 
atît de slăvite, a nu le lăsa uitării, ci a le da prin scris. Pentru că era drepteredincios, 
cucernic, drept, ascultător în tot lucrul, blînd, simplu în cuvînt, gata la tot lucrul bun, 
cîntînd în biserică şi îngrijindu-se de aceasta; averile defăimîndu-le, afară de cele ce- 
i erau de trebuință, înfrînat în toate, cu femeile neavînd deloc împărtăşire; la 
rugăciuni şi la postiri îndeletnicindu-se în toate zilele, străin de slava deșartă, 
deşteptînd pe toți către viaţa cea plăcută lui Dumnezeu şi numai pe acelea care sînt 
fapte bune, sau datorii, împlinindu-le, fugind însă de acelea, care sînt potrivnice 
lucrurilor celor bune. 


Păzea credinţa cu dragoste şi neîncetat grăia despre Domnul. Pentru că nu o 
dată, ci de multe ori, mai înainte pînă a nu se încununa cu mucenicia pentru credință, 
cu lucrul s-a arătat că este folositor dreptei credinţe celei adevărate. Pentru că atunci 
cînd boierii Goţilor şi judecătorii au început a prigoni pe creştini și a-1 sili să mănînce 
cele jertfite idolilor, unii dintre păgîni s-au sfătuit ca, la creştini, la rudenii şi la vecinii 
lor, în loc de cărnurile jertfite idolilor, să le pună înainte pe cele nejertfite, ca astfel 
să-i păzească de primejdia închinărui la idoli, iar pe prigonitori să-i amăgească. 
Înştiințîndu-se de aceasta Sfîntul Sava, nu voia să guste nici din acele cărnuri, pentru 
că, numai numindu-se jertfite idolilor, își aducea aminte de Apostolul care zice: Jar 
de va zice vouă cineva, aceasta este jertfită idolilor, să nu mincați. 


Încă şi în mijlocul poporului stînd Sfîntul Sava, mărturisea tuturor, zicînd: 
"Dacă cineva va gusta din cărnurile acelea, nu poate să fie creștin”. Cu un sfat ca 
acesta îi apăra, ca să nu cadă vreunul în cursa diavolului; pentru aceea, ei socotind 
sfatul acela, au izgonit pe sfîntul din satul lor, dar mai pe urmă iarăşi l-au chemat. 
Apoi, cînd iarăşi s-a ridicat prigonire, unii închinători de idoli din acelaşi sat, care 
aduceau jertfă diavolilor, cu blestem au voit să spună boierilor, că nici un creştin nu 
se află în satul lor. Atunci din nou Sfîntul Sava, stînd cu îndrăzneală în mijlocul 
poporului, a strigat cu glas mare: "Nimeni să nu se blesteme pentru mine, căci eu sînt 
creştin". lar acei închinători de idoli, pe cei de aproape ai lor, care erau din credința 
creştinească, tăinuindu-i, se jurau înaintea boierului că în satul lor nu sînt creştini, 
decît numai unul. 


Aceasta auzind boierul cel fărădelege, a poruncit ca pe acela să-l aducă 
înaintea lui; şi acesta era Sfîntul Sava. Aducîndu-l, boierul a întrebat pe cei care 
stăteau înaintea sa: "Ce averi are creştinul acesta?" Iar ei i-au răspuns: "Nimic mai 
mult nu are, decît numai hainele cu ce este îmbrăcat". Deci, boierul l-a defăimat, 
zicînd: "Acesta nici a ajuta ceva nu poate, nici a vătăma". Zicînd aceasta, a poruncit 
ca să-l izgonească de acolo. 


După aceasta iarăşi rînduindu-se asupra creştinilor mare prigoană în Gotia de 
către păgîni și apropiindu-se sfînta zi a Paştilor, Fericitul Sava a voit să se ducă în alt 
sat, la un preot creştin cu numele Gutic, ca să prăznuiască cu el Sfintele Paşti. Dar, 
cînd era pe cale, i s-a arătat un bărbat mare, luminos la chip, zicîndu-i astfel: 


"Întoarce-te şi du-te în satul tău, la preotul Sansal”. Sava a răspuns: "Nu este acasă, 
căci a plecat şi zăbovește în părțile greceşti”. Sfîntul Sava nu știa însă că preotul acela 
se întorsese atunci acasă, pentru praznicul Paştilor. Şi trecînd de bărbatul acela, se 
ducea pe calea ce-i stătea înainte la Gutic preotul. Ziua era senină și deodată s-a 
întunecat cu nori şi a căzut zăpadă atît de mare, încît nu era cu putinţă lui Sava să 
meargă mai departe. Deci, cunoscînd dumnezeiasca voie, care îl împiedica din cale, 
s-a întors mulțumind lui Dumnezeu. Şi mergînd la Sansal preotul, s-a bucurat 
văzîndu-l şi i-a spus lui și altor mulți, cele ce 1 se întîmplaseră pe cale şi au prăznuit 
împreună ziua Paştilor. 


Dar în a treia noapte după praznic, Atarid, din adunarea păgînilor, fiul 
boierului Rotest, a năvălit asupra satului fără de veste, cu mare adunare de tilhari 
păgîni; şi găsind pe preot odihnindu-se în casa sa, l-au prins, asemenea și pe Sava 
apucîndu-l, i-au legat pe amîndoi. Și punînd pe preot în car, îl tîrau; iar pe Sava gol, 
ca şi cum ar fi ieşit din pîntecele maicii sale, îl tîrau peste spini, bătîndu-l cu bețe şi 
bice, fără de milă; apoi l-au prigonit astfel pînă la cetatea lor; atît erau de aspri și de 
cumpliți asupra robilor lui Dumnezeu. Dar prigonirea cumplită a acelor vrăjmași a 
făcut arătată răbdarea şi credința bărbatului celui drept. lar după ce s-a făcut ziuă, 
sfîntul, slăvind puterea Domnului, le spuse: "Oare nu m-aţi gonit și m-aţi tîrît pe spini 
gol şi desculț? Deci căutaţi dacă nu s-au rănit picioarele sau dacă pe trup sînt semne 
de bătăile voastre!" Dar ei, nevăzînd nici urme de răni pe trupul lui, s-au mirat şi, 
luînd o osie de la car, au pus-o pe spatele lui și trăgîndu-i mîinile spre capetele, osiei 
l-au legat; asemenea și picioarele întinzîndu-le, le-au legat de altă osie şi aruncîndu- 
| la pămînt pe spate, l-au căznit, bătîndu-l şi batjocorindu-l toată ziua pînă în noaptea 
adîncă. 


După ce au adormit călăi, a venit o femeie care se sculase de cu noapte să 
gătească mîncare casnicilor; aceea a dezlegat pe sfîntul de osie, iar el s-a sculat şi a 
ajutat femeii la lucrul ei. lar după ce s-a făcut ziuă, Atarid a poruncit să-i lege mîinile 
şi să-l spînzure de grindă în casă. După un ceas a venit la preot și la Sava oarecare de 
la Atarid cu cărnuri jertfite idolilor şi le-au zis: "Marele Atarid vă zice să gustați din 
cărnurile acestea şi veți izbăvi sufletele voastre de moarte”. Preotul răspunse: "Nu 
vom gusta, că nu se cade să mîncăm cărnuri de acestea diavoleşti; ci ne rugăm lui 
Atarid ca mai bine să ne răstignească, sau cu altfel de moarte să ne ucidă”. Apoi 
Fericitul Sava a întrebat pe cei ce veniseră: "Cine a trimis acestea?" Ei au răspuns: 
"Stăpînul Atarid". Sfîntul zise: "Unul este Stăpîn, Dumnezeul Cel din cer. lar aceste 
pieritoare bucate necurate sînt, precum Atarid acela, de la care sînt trimise”. 


Zicînd aceasta Sfîntul Sava, una din slugile lui Atarid, aprinzîndu-se de mînie 
a lovit cu o suliță ce o ţinea în mîini, în piept pe sfîntul atît de tare, încît toţi cei ce 
erau de față așteptau ca îndată să moară mucenicul. Dar cu purtarea de grijă a lui 
Dumnezeu păzindu-se mucenicul, nu s-a rănit, nici a simţit durere, ci a zis către cel 
ce l-a lovit: "Ţie ţi se pare că m-ai rănit cu sulița ta, dar acea lovire n-am simțit-o în 
alt fel, decît cum m-ar fi lovit cineva cu un fir de lînă”. Înştiinţîndu-se Atarid de 
aceasta, a poruncit ca să piardă pe Sfîntul Mucenic Sava. 


Deci slujitorii cei necuraţi, lăsînd legat pe preotul Sansal, au luat pe Sava şi I- 
au dus la rîul ce se chema Musia (Buzău) ca să-l înece acolo. Iar sfîntul mucenic, 
aducîndu-şi aminte de porunca Domnului şi iubind pe aproapele ca pe sine, a întrebat 
pe slujitorii care îl duceau: "Ce a greşit preotul, de nu moare împreună cu mine?" 
Aceia i-au răspuns: "Nu este treaba ta a şti aceasta". Iar Sfîntul Sava, umplîndu-se de 
bucuria Sfîntului Duh, a strigat, zicînd: "Bine eşti cuvîntat, Dumnezeule, și preamărit 
este numele Fiului Tău în veci. Amin. Căci Atarid singur s-a dat pe el morții şi 
pierzării celei veşnice, iar pe mine m-a trimis la viața care este de-a pururea, pentru 
că aşa ai voit Tu cu robii Tăi, Doamne, Dumnezeul nostru”. 


ŞI aşa sfîntul, fiind dus la moarte, nu înceta a lăuda şi a mulțumi lui Dumnezeu, 
socotindu-se că este nevrednic de pătimirile veacului acestuia, pe lîngă slava care i 
se va arăta. Şi ziceau slujitorii unul către altul: "De ce nu liberăm pe acest om 
nevinovat, căci Atarid nu va şti de aceasta". Dar Sfîntul Sava a zis către dînşii: "De 
ce grăiți vorbe nebuneșşti și nu faceţi cele ce vi s-au poruncit? Pentru că eu văd ceea 
ce voi nu puteți să vedeți: lată stau sfinţii îngeri, care au venit să-mi ia sufletul cu 
slavă!" Deci, ducînd la rîu pe sfîntul mucenic şi legîndu-i de grumaji un lemn greu, 
l-au aruncat în adînc și l-au înecat. 


Astfel şi-a sfîrşit alergarea Sfîntul Sava, păzindu-şi curată sfînta credință pînă 
la sfîrşit. EI a trăit treizeci şi opt de ani şi s-a încununat cu mucenicia în a cincea zi 
după Paști, pe 12 Aprilie, împărăţind Valentinian la Apus, iar Valent la Răsănit. După 
aceea ucigașii, scoțînd din apă trupul mucenicului, l-au aruncat pe pămînt, lăsîndu-l 
neîngropat. Dar nici fiarele, nici păsările nu s-au atins de sfîntul lui trup, ci s-a îngrijit 
de mîinile fraților celor cucernici. 


lar luminatul lunie Soranos, voievod al cetei Sciţilor, fiind cinstitor al 
Dumnezeului Celui adevărat, trimiţînd bărbaţi credincioși, au luat cinstitul trup al 
mucenicului din locul cel barbar şi l-au adus în părţile greceşti. Și voind să-şi 
împodobească patria sa, l-a trimis în Capadocia, scriind astfel către Biserica Capado- 
chienilor: "La a voastră dreaptă credință, după sfatul presbiterilor - aşa voind 
Domnul, Cel ce dăruiește darul Său celor ce se tem de EI -, am trimis acest cinstit dar 
şi rodul credinţei Celui slăvit. Deci, săvîrşind pomenirea mucenicului, în ziua în care 
s-a încununat, să daţi de ştire de aceasta și celorlalți fraţi, ca în toată soborniceasca 
şi apostoleasca Biserică, veselindu-se duhovniceşte, să preamărească pe Domnul, 
Care şi-a ales robii Săi. Închinaţi-vă tuturor sfinţilor! Închină-se vouă fraţii cei ce 
rabdă prigonirea împreună cu noi. 


Iar Celui ce poate cu darul şi cu iubirea de oameni să ne treacă pe noi la 
cereasca Impărăție, se cade slavă, cinste și închinăciune, împreună cu Unul Născut 
Fiul Său şi cu Preasfîntul Duh în veci. Amin”. 


41.POMENIREA SFÎNTULUI COZMA, EPISCOPUL CALCEDONULUI 
(18 APRILIE) 


Sfîntul Cozma Arhiereul şi Mărturisitorul lui Hristos, a fost din cetatea lui 
Constantin. Din copilărie iubind pe Hristos, a lăsat lumea aceasta deşartă şi s-a tuns 
în chipul monahicesc. Apoi, curățindu-se cu postirea și cu celelalte fapte bune s-a 
făcut locaş al Sfîntului Duh şi a fost pus episcop în Calcedon, în vremea 
răucredincioşilor luptători de icoane, cînd multe nevoinţe a arătat, ajutînd dreptei 
credinţe. Fiind silit de împărații eretici, ca să se lepede de închinarea sfintelor icoane, 
nu i-a ascultat. Pentru aceea a suferit izgonire şi a răbdat multe ispite. Și iarăşi fiind 
chemat, silindu-l să se unească cu eresul acelora, n-a vrut să-i asculte. Deci, în 
supărări fără de număr a fost aruncat şi împreună cu Cuviosul Aventie se nevoia. 
Ispitit şi chinuit de cei răucredincioşi și ticăloși luptători de icoane, s-a săvîrşit şi s-a 
dus către Domnul. 

42. POMENIREA SFINŢILOR MUCENICI VICTOR, ZOTIC, ZINON, 
ACHINDIN ȘI SEVERIAN 


(18 APRILIE) 


În vremea în care Dioclețian, răucredinciosul împărat, a pornit mare și 
înfricoşată prigonire şi munci asupra creştinilor, atunci a fost prins şi Sfîntul şi 
multpătimitorul Gheorghe. Muncindu-l tare, făcea după aceea minuni preaslăvite, pe 
care văzîndu-le, mulți au crezut în Hristos. Și îndată cei ce credeau, se munceau de 
mîinile păgînilor; unii în temniţă se trimiteau, alții cu foc se ardeau, iar alții cu sabia 
se tăiau, dintre care au fost şi aceşti sfinți mucenici: Victor, Zotic, Zinon, Achindin 
şi Severian. Căci văzînd pe Sfîntul Gheorghe legat pe roată şi nicidecum vătămat, au 
crezut în Domnul nostru lisus Hristos şi îndată cu sabia li s-au tăiat capetele. 


43.PĂTIMIREA SFÎNTULUI MUCENIC IOAN CEL NOU, CARE A 
PĂTIMIT ÎN CONSTANTINOPOL DE LA MAHOMEDANI 


(18 APRILIE) 


Patria acestui fericit loan era ţara grecească, ce se numea Epir, adică cetatea 
loania, care odată era scaun al lui Pir, împăratul elinesc cel de demult. Părinții lui 
Ioan erau creştini drepteredincioşi, de care rămînînd orfan în anii tinereţilor sale, a 
mers la Constantinopol, căutînd ca din osteneala miîinilor sale să-și aibă cele de 
trebuința vieții, şi şi-a cîştigat în tîrg un loc, între alți lucrători cu mîinile. Astfel, cu 
oarecare meşteşug și cu neguțătorie se hrănea, avînd îndestulare de cele ce îi erau 
spre trebuință. Pentru că Dumnezeu îi sporea lucrurile lui, pentru viaţa lui cea 
îmbunătățită, de vreme ce tînărul era înțelept, temîndu-se de Dumnezeu şi poruncile 
Lui păzindu-le. Şi era numit de constantinopolitani, Epirotul, de vreme ce era cu 
neamul de la Epir. 


În vremea aceea, Constantinopolul era stăpînit de agareni, care ţineau de 
credinţa lui Mahomed, de a căror păgînătate mulţi creștini s-au amăgit, precum și cei 
ce şedeau la prăvălule lor în tîrg, adică neguțători și meșteri. Și erau mulţi din aceia, 
care, fiind mai întîi creştini, se abătuseră după aceea la credinţa cea rea a lui 
Mahomed şi se uniseră cu agarenil. Între unii din aceia, fericitul Ioan, adevăratul 
creştin se întîmplase să-şi aibă prăvălia. Și era înconjurat din toate părțile de vecini 
călcători de lege, care se lepădaseră de Hristos şi se lpiseră de Mahomed, cu care 
loan adeseori se certa, mustrînd depărtarea lor. Pentru că era tînăr, înţelept şi 
îndrăzneţ în grăire, vorbind pentru adevăr fără de frică. 


Deci, au început mahomedanii a-l uri foarte, pe de o parte fiindcă îi mustra şi- 
1 ocăra adeseori, iar pe de altă parte, pentru că îl vedeau fericit la neguțătoria ce se 
făcea de dînsul, de vreme ce toate se înmulţeau în mîinile lui, şi-l zavistuiau, gîndind 
ce fel de pricină să găsească asupra lui, ca să-l piardă. Înţelegînd fericitul Ioan 
Epirotul, răutatea gîndită de dînşii, nu s-a temut, ci mai ales a dorit din tot sufletul să 
pătimească pentru adevărul lui Hristos. 


Deci, mergînd la întîiul preot al Constantinopolului, la duhovnicescul lui 
părinte, în ziua Vinerii celei Mari, în anul 1500, a făcut mărturisirea greşelilor sale. 
Și a spus părintelui său despre vrăjmăşia vecinilor săi, care pizmuiau asupra lui și 
căutau să-l piardă. Apoi i-a spus a sa dorire, că voiește să pătimească pentru Hristos, 
cerînd de la dînsul sfat folositor. Iar întîiul prezbiter, văzîndu-l tînăr de ani, nu l-a 
sfătuit să se dea la mucenicie, zicîndu-i: "O, fiule, vezi ca nu cumva să-ți aducă 
diavolul un gînd ca acesta; pentru că acela aduce la mulți gînduri ca acestea, 
îndemnîndu-i spre mucenicie, ca mai pe urmă, după ce vor slăbi, nesuferind muncile 
şi căzînd, să-i dea spre batjocură şi rîs la toată lumea, ca cei ce au început şi n-au 
sfîrşit, nerăbdînd pînă la sfîrşit”. 


Atunci a zis tînărul: "Nădăjduiesc spre Hristosul meu, că nu mă va da spre 
batjocura vrăjmașilor mei, ci mai ales mă va întări, ca să biruiesc puterea 
vrăjmașului". Iar întîiul preot i-a zis: "Fiule, scris este: "Duhul este osirduitor iar 
trupul neputincios". lar un lucru ca acesta pe care tu îl dorești, are trebuință de multă 
pregătire, îi trebuie neîncetat post şi rugăciuni, cu care, după ce te vei curăţi de toată 
prihana păcatului, Dumnezeu îți va da înştiinţare, ce trebuie să faci; pentru că 
Dumnezeu voieşte să Se sălăşluiască în sufletele celor curaţi. Deci, ia aminte, 
iubitule, şi mergi în pace. lar eu voi ruga pe Dumnezeu, ca pe tine de toţi vrăjmaşii 
tăi cei văzuţi şi nevăzuţi, de oameni şi de diavoli, să te păzească şi biruitor peste ei 
să te facă". Aceasta zicînd, a lhberat pe tînăr cu pace. 


A doua zi, fericitul loan a mers iarăşi la acelaşi duhovnicesc părinte, cu faţa 
luminoasă şi cu sufletul plin de bucurie. Şi i-a grăit: "Cinstite părinte, în această 
noapte în vedenia somnului m-am văzut fiind în mijlocul unei văpăi, dar nearzîndu- 
mă, ci veselindu-mă şi dănţuind, precum odinioară cei trei tineri în cuptorul 
Babilonului. Deci, nădăjduiesc căci cu ajutorul Celui Preaînalt, lucrul cel cugetat de 
mine va ieşi la bun sfîrşit. Dar te rog, cinstite părinte, să mă înarmezi cu ale tale 


rugăciuni". lar duhovnicescul părinte i-a grăit: "Dumnezeu să te întărească, fiule, ca 
să biruieşti pe lup, pe balaurul cel nevăzut şi pentru Hristos cu mucenicia să te 
încununezi". Şi, astfel, a slobozit pe tînăr, întărindu-l pe el cu cuvinte folositoare, 
făgăduindu-i că se va ruga pentru dînsul lui Dumnezeu, ajutătorul său. 


După ce a mers fericitul loan la prăvălia sa, l-au văzut duşmanii lui, care se 
sfătuiseră, mai înainte pentru pierderea lui şi au zis unul către altul: "Oare nu este 
acesta cel care s-a lepădat la arătare în Tricu? Deci, cum se face că este creştin?” 
Acestea auzindu-le, tînărul cu mînie căutînd spre dînşii, a zis: "Oare despre mine 
grăiți unele ca acestea, sau despre altcineva?" Iar ei au zis: "Pentru tine, iar nu pentru 
altul; oare nu grăim adevărul?" Răspuns-a fericitul: "Să nu-mi fie mic, ca să mă lepăd 
de Hristos Dumnezeul meu, nici în Tricu, nici în altă parte şi niciodată să nu-mi fie 
mie aceasta; pentru că în această credință viețuiesc şi voi viețui totdeauna şi sînt gata 
a muri pentru EI". Iar ei, fiind foarte necăjiţi pe dînsul, s-au umplut de mare mînie şi, 
degrabă sărind de la locurile lor, au pornit spre dînsul și, punînd pe el mîinile lor cele 
ucigaşe, îl trăgeau la judecată. Iar sfîntul tînăr, ca la ospăț mergea, cu faţa luminoasă 
ŞI cu sîrguinţă. Și l-au dat judecătorului cel nedrept, făcîndu-se singuri asupra lui 
clevetitori, martori şi judecători. Şi puneau asupra lui o vină mincinoasă, cum că în 
Tricu, cetatea 'Tesaliei, s-ar fi lepădat de Hristos în văzul tuturor şi ar fi primit 
credinţa mahomedană. Dar după ce a venit în Constantinopol, iarăşi s-a făcut creştin 
şi pe Mahomed îl hulește. Deci, începîndu-se judecata, mai întîi se prefăceau că au 
durere în suflet şi că le-ar fi milă de el, de aceea au început cu lacrimi a-l amăgi să 
se lepede de Hristos. 


După aceea, văzîndu-l tare în credinţa creștină, cu îngroziri îl înfricoşau pe el. 
Dar nici aşa sporind, l-au bătut fără milă şi foarte mult muncindu-l cu bătaia, l-au 
aruncat în temniță, spre a se socoti ce îi vor face. Iar a doua zi, scoţîndu-l, îl întrebau: 
"Te-ai gîndit să te lepezi de Hristos şi să fii una cu noi?" Şi văzîndu-l neschimbat, 
iarăşi l-au bătut cu toiege pînă la sînge. Apoi se ruga încetişor lui Dumnezeu, zicînd: 
"Întărește-mă, Unule Atotputernice, Dumnezeule! Dă-mi putere şi tărie şi-mi întinde 
mîna cea ajutătoare din sfîntul Tău locaș". După aceea grăia către vrăjmașii săi: 
"Nimic din cele ce sînt în lume, bune sau rele, nu vor putea să mă întoarcă de la 
scopul meu niciodată, să nu-mi fie vreodată să cred în alt chip altfel decît creştinii, 
să nu-mi fie ca, ori cu îmbunările să fiu amăgit, ori cu muncile să fiu biruit. Faceţi 
ceea ce voiţi, ca mai degrabă să mă trimiteţi din această viaţă de scurt timp, la veşnica 
viaţă. Sînt rob al lui Hristos, lui Hristos Îi urmez şi pentru Hristos mor, ca să locuiesc 
cu Dînsul în veci”. Atunci nedrepții judecători au poruncit, ca iarăşi să arunce pe 
sfîntul în temniță. Dar ei nu îl duceau pe mucenic, ci îl tîrau de păr, într-o parte şi în 
alta, lovindu-l peste obraz şi călcîndu-l în picioare; apoi l-au închis în temniță. 


A doua zi scoțindu-l iarăși şi aceleași cuvinte ca mai înainte cu îndrăzneală 
grăindu-le şi fiind neplecat în creştineasca credinţă, a poruncit ca iarăși să-l bată fără 
milă. lar mucenicul, fiind bătut, cînta cu bucurie cîntări bisericeşti: "Hristos a înviat 
din morți...", şi celelalte, pentru că erau zilele Paştilor. Deci, tot trupul lui s-a rănit 
de bătăi şi pămîntul s-a roşit cu sîngele lui, iar sfîntul mucenic răbdînd ca în trup 


străin, uneori cînta, iar alteori grăia către cei ce-l munceau: "Bateţi, bateţi, cu toată 
puterea voastră, bateți și pe cît puteți înmulțiți bătăile; dar să ştiţi că niciodată nu veţi 
putea să mă înstrăinați de la Hristosul meu și să mă faceţi la un gînd cu voi”. lar 
muncitorii, ruşinîndu-se, l-au aruncat iarăşi în temniță pe mucenic; şi-l munceau cu 
nevoia temniţei, cu strîmtorarea legătu-rilor, cu foamea şi cu setea cîteva zile. 


După aceea iarăși scoţîndu-l şi cu nici un fel de munci nemișcîndu-l din 
credinţa lui Hristos, l-au judecat spre ardere. Deci, cînd îl duceau la moarte, legat cu 
lanţ de fier, ca pe o oaie la junghiere, unii îl loveau cu mîinile peste grumaji, alții îl 
dosădeau cu cuvinte ocărîtoare, iar alții cu durere îl sfătuiau să-şi cruţe tinerețile sale. 
Dar mucenicul lui Hristos, mergea nu ca la moarte, ci ca la o mare cinste. ŞI, ajungînd 
la un loc unde era aprins un foc mare, n-a așteptat pînă ce îl vor arunca în foc; ci 
singur a sărit în mijlocul văpău. lar muncitorii apucîndu-l de capul lanţului de care 
era legat, au tras afară din foc pe mucenic, dar el cu greu socotind lui aceasta, a zis 
către muncitori: "Pentru ce nu-mi dați parte ca să ard în văpaie? Pentru ce nu mă 
lăsați să fiu jertfă bineplăcută Hristosului meu?" Iar judecătorii, deşi ştiau că este 
amară moartea prin arderea focului, însă de vreme ce dînsul o dorise, sărind în foc, 
altă judecată au hotărît. Deci, s-au gîndit ca nu cu foc, ci cu sabia să-l omoare. Și au 
poruncit speculatorului să taie capul nebiruitului tînăr; iar după aceea trupul şi capul 
să le arunce în foc, ca să ardă desăvîrşit. 


Astfel a primit cununa muceniciei, Sfîntul Noul Mucenic al lui Hristos, loan 
Epirotul, în 18 zile ale lunu aprilie. lar după arderea lui stingîndu-se focul, 
credincioşii au luat oarecare părți din oasele lui, rămase din foc. Și, luîndu-le cu 
cucernicie, cu cinste le-au ţinut la dînșii, slăvind pe Hristos Dumnezeul nostru, Cel 
lăudat împreună cu Tatăl şi cu Sfîntul Duh, în veci. Amin. 


44. CUVIOASA ATANASIA EGUMENA 
(18 APRILIE) 


Este poruncă apostolică să săvârşim pomenirile sfinților, iar vieţile şi nevoinţele lor să 
le scriem şi să le punem înainte spre folosul de obşte al celor ce le citesc, cu adevărat este lucru 
de laudă şi de mântuire. Pentru aceasta şi viaţa fericitei Atanasia am dorit a o scrie, deşi în 
puţine cuvinte, ca să nu se dea uitării lucrurile cele bune prin trecerea vremii şi să se lipsească 
oamenii de folosul' sufletesc. Deci această femeie vrednică de laudă, numită cu numele 
nemuririi, care bine şi-a săvârşit viaţa sa şi s-a arătat roabă bună şi credincioasă Stăpânului a 
toate Dumnezeu, s-a născut din tatăl său Nichita și din maica sa Irina, care au fost de bun neam 


şi temători de Dumnezeu, iar petrecerea lor era în insula ce se numea Eghina. Din ei aducându- 
se prunca aceasta în viaţa omenească, s-a făcut vas bineprimit al Sfântului Duh. 


Şi fiind de şapte ani, a învăţat Psaltirea în puţină vreme şi se silea la cărți, îndeletnicindu- 
se în dumnezeieștile Scripturi. lar într-una din zile, șezând singură şi țesând un postav, a văzut 
o stea cu raze luminoase care se cobora spre dânsa şi, ajungând până la pieptul ei, o lumina de 
sus până jos. Şi cum s-a apropiat de pieptul ei steaua aceea cu raze luminoase, îndată s-a făcut 
nevăzută. Din acel ceas, acea fericită fecioară s-a luminat cu sufletul şi a început a uri 
deșertăciunea lumii acesteia și dorea să intre într-o mănăstire, însă părinţii ei i-au împiedicat 
foarte mult acest scop şi chiar nevrând, au însoţit-o cu silă mare cu un bărbat, cu care numai 
şaisprezece zile petrecând, deodată a rămas văduvă. 


Căci un neam de barbari, ce se numeau mauri, fără de veste au năvălit asupra ţării 
acesteia şi era nevoie ca bărbatul Atanasiei să meargă la război, unde, după neştiute judecăţi ale 
lui Dumnezeu, a fost ucis cu sabia de barbari. Deci, după uciderea bărbatului Atanasiei, ea s-a 
apucat iarăşi de scopul ei cel mai dinainte, ca să se ducă în mănăstire, însă mai înainte de a 
săvârşi lucrul acela, a venit o poruncă de la împăratul în părţile acelea, ca fecioarele şi văduvele 
cele tinere să se ducă după ostașii lui. Și iarăși a fost silită de părinții săi, ca să se mărite după 
alt bărbat. Și deşi acea nuntă s-a făcut, ea se îngrijea pentru a sa mântuire, îndeletnicindu-se 
fără de lenevire în cântarea de psalmi şi în citirea cărţilor. Apoi cu nici un fel de dulceţi ale 
lumii acesteia sau de grijile bunătăților celor vremelnice schimbându-se, se lumina prin 
smerenia inimii cu cuvio-șie şi era foarte iubită de casnicii săi şi lăudată de vecinii cei ce îi 
vedeau bunătatea. Iar spre darea milosteniei era atât de osârdnică, încât, deşi era plină de toate 
bunătățile casa ei, acelea nu-i erau destule spre împărțire. Și pe toţi cei ce mergeau în casa ei, 
monahi şi străini, îi primea cu cinste şi-i odihnea cu iubire de străini, apoi văduvelor, sărmanilor 
şi tuturor celor ce aveau trebuinţă, le dădea din destul cele trebuincioase vieții. 


Odată, fiind foamete şi toţi fiind lipsiţi, ea nu numai pe cei de o credinţă îi hrănea din 
destul, ci până şi celor necredincioşi, care erau acolo şi se numeau antigani şi care mureau de 
foame, dânsa având milă de dânșii, le dădea hrană, căci împlinea cuvântul Domnului Care zice: 
Fiţi milostivi, precum şi Tatăl vostru Cel ceresc este milostiv, căci răsare soarele Său peste cei 
răi şi peste cei buni si plouă peste cei drepți şi peste cei nedrepți. Dar nu numai hrană, ci și haine 
le dădea lor și cu celelalte daruri îi mângâia. lar Duminicile şi în zilele de praznice, adunând 
femeile cele de aproape, le citea dumnezeieştile Scripturi şi le deschidea mintea spre frica şi 
dragostea Domnului, povăţuindu-le spre toată fapta bună. Așa, întru cele dumnezeiești sporind 
şi împodobindu-se cu lucruri bune ca un câmp cu flori, după câţiva ani a sfătuit pe bărbatul său 
să se lepede de lume și de cele din lume şi să meargă la sfânta viaţă monahală. 


Deci, prin povăţuirea fericitei sale soţii, făcându-se bun monah şi viețuind cu sfântă 
cuviință, s-a odihnit întru Domnul. lar acea fericită femeie, rămânând singură, s-a dat cu totul 
lui Dumnezeu. Căci aflând și alte femei cucernice, care aveau acelaşi scop şi ardeau cu duhul, 
de acelea s-a lipit cu sufletul şi împărțind toate averile sale săracilor, s-a dus din viaţa lumească 


împreună cu acele femei şi într-un loc oarecare deosebit, a început viaţa liniştită, tunzându-se 
în călugărie de un sfânt bătrân. Iar după trei sau patru ani, chiar şi nevrând, fericita Atanasia a 
fost aleasă stareță femeilor acelora, fiind silită. Deci ea singură se socotea pe sine că este cea 
mai de pe urmă, păzind porunca Domnului, Care zice: Cel ce voiește între voi să fie mai mare, 
să vă fie vouă slugă. 


Dar care cuvânt sau ce limbă va putea spune înălțimea smereniei ei? Că din femeile cele 
ce viețuiau cu dânsa, pe nici una nu a lăsat-o vreodată să-i slujească ei sau să-i toarne apă pe 
mâini, numindu-se nevrednică a petrece împreună cu dânsele şi cu atât mai mult nevrednică a 
primi slujbă de la ele. înfrânarea ei era mare, că gusta seara puţină pâine de orz şi apă cu măsură, 
iar untdelemn și vin, asemenea şi unt de vaci, brânză şi peşte nu mânca niciodată, decât numai 
la praznicul Nașterii lui Hristos şi al Prealuminatei învieri, obișnuia a gusta, mulțumind lui 
Dumnezeu. lar în Sfântul Post cel de 40 de zile şi în celelalte posturi, după două zile primea 
hrană, dar nu pâine, ci puţine verdeţuri crude; iar băutură în acele zile nu gusta nicicum. 


Patul ei erau pietrele cele aşternute pe pământ, cu o mică vechitură de pânză de lână 
aspră se acoperea deasupra, pe care odihnindu-se, ca David, toată noaptea îşi uda patul cu 
lacrimi. Căci, arzând de dumnezeiasca dorință înăuntrul ei, lacrimile ieșeau la cântarea de 
psalmi și la rugăciuni cu îndestulare din ochii ei, ca nişte râuri din izvoare. Haina de deasupra 
era din lână de oi, iar pe trup avea o cămașă aspră de păr. Somn avea puţin şi cea mai mare parte 
din noapte o petrecea totdeauna în rugăciunile cele cu dinadinsul către Dumnezeu şi în gândirea 
de Dumnezeu. lar ziua, uneori singură, iar alteori cu celelalte, cânta psalmii lui David. Şi se 
sârguia ca nici un ceas să nu-l piardă fără rugăciune sau să-și oprească gura de la 
binecuvântarea lui Dumnezeu, precum cânta David: Bine voi cuvânta pe Domnul în toată 
vremea, pururea lauda Lui în gura mea. 


Din ziua în care a intrat în mănăstire, n-a gustat poame până la sfârșitul său, pentru 
înfrânare. Și a primit multe necazuri, fiind egumenă peste surori și îngrijind de dânsele. lar 
pentru smerenie şi blândeţe, n-a zis către nici una vreun cuvânt aspru sau de ocară, nici a ieşit 
din cinstita ei gură vreo vorbă către cineva fără cinste, nici către mic, nici către mare, nici către 
rob, nici către slobod, deși de multe ori nu era ascultată. Şi le răbda toate cu blândeţea sufletului 
şi cu inimă dreaptă, privind totdeauna spre răsplătirea care va să fie. 


După patru ani de egumenie, fericita Atanasia s-a sfătuit cu surorile să se mute de acolo 
în alt loc pustiu și liniştit, unde ar putea mai cu înlesnire să slujească lui Dumnezeu în tăcere şi 
cu dumnezeiască povăţuire. Şi a aflat un monah bătrân, cinstit cu cinstea preoţiei şi a egumeniei, 
cu numele Matei, bărbat cu adevărat dumnezeiesc şi sfânt. Acela, cunoscând scopul lor cel bun, 
le-a arătat un loc precum doreau, în aceeași insulă a Eghinei, într-un munte pustiu, unde era o 
biserică veche a Sfântului şi întâiului Mucenic Ştefan. Acel loc dacă l-a văzut Cuvioasa 
Atanasia, a zis: [Eu am văzut de mult acest loc cu ochii minţii şi socotesc că de acum, aici ne 
va fi viața şi moartea". Deci, Cuviosul Matei, cu binecuvântarea episcopului părții aceleia, a 
făcut locuinţă fericitei Atanasia şi surorilor ei la acel loc, lângă biserica Sfântului Ștefan. 


Dar se cade aici să pomenim în parte şi despre fericita viaţă a lui Matei. Acel cuvios 
părinte avea nevoinţă mare, pentru că în toată noaptea citea câte o Psaltire cu rugăciunile, și 
când avea nevoie să doarmă, nu se culca pe coaste, ci șezând, primea puţin somn. Și era atât de 
mare umilinţa bărbatului aceluia încât, atunci când cânta psalmii şi se ruga sau săvârşea 
dumnezeiasca jertfă cea fără de sânge, curgeau neîncetat lacrimi din ochii lui; şi oricine căuta 
la el dobândea mare folos. Purta totdeauna o haină aspră de păr şi îşi subția trupul cu postul şi 
înfrânarea cea fără de măsură. El avea o deosebită dragoste şi osârdie pentru Sfântul Evanghelist 
loan Cuvântătorul de Dumnezeu, iubitul ucenic al lui Hristos, a cărui pomenire Şi praznic de 
peste an sosind, când începea Dumnezeiasca Liturghie, i-a zis unui slujitor din cei ce stăteau 
lângă dânsul: 110, cine ar fi vrednic să fie acum în Efes şi să vadă pe Sfântul Apostol loan!" 


Zicând aceasta, scotea pâraie de lacrimi din ochi, apoi a suspinat din inimă şi s-a făcut 
un lucru minunat: a văzut pe Sfântul Apostol loan stând în Altar lângă dumnezeiasca masă și 
nu numai el a văzut aceea, dar şi alți doi slujitori. Şi a stat Sfântul loan văzut de dânşii, de la 
începutul Sfintei Liturghii până la otpust. De acest lucru atât de mult s-a bucurat inima 
fericitului Matei și s-a umplut de veselă umilință, încât până la trei zile n-a putut să guste hrană. 


La acest Cuvios Matei, aducându-se un om oarecare slăbănogit cu toate mădularele, s-a 
milostivit spre dânsul şi, dezbrăcând mantia de pe sine, a pus-o pe umerii lui şi îndată acel om 
s-a făcut sănătos. Altul a venit, având faţa întoarsă prin lucrare diavolească, şi dacă s-a atins 
cuviosul cu mâna sa de fața lui, făcând pe dânsa semnul Crucii, îndată s-a întors faţa la rânduiala 
cea dintâi. O bătrână oarecare, ce era muncită de duhul cel necurat, ducându-se la sfântul, prin 
rugăciunile lui a scăpat de muncirea diavolească. Asemenea și altă femeie, monahie, care 
pătimea şi ea de duh necurat, s-a tămăduit cu rugăciunea sfântului părinte. 


Acestea s-au zis despre Cuviosul Matei, Acare era plăcut lui Dumnezeu şi avea dar de 
tămăduiri de la El. însă după neştiutele judecăţi ale lui Dumnezeu, s-a sfârşit în apă, cu moarte 
de primejdie; căci odată călătorind cu corabia spre Constantinopol, s-a scufundat corabia în 
mare şi toți care erau într-însa s-au înecat şi s-a lipsit insula Eghina de cinstitele moaşte ale 
cuviosului părinte, de la care bolnavii ar fi primit multe tămăduiri. După dânsul a venit alt preot 
şi egumen, cu firea famen, având numele Ignatie. Acela, prin viaţa cea plăcută lui Dumnezeu 
şi cu darul cel dat de la EI, a fost asemenea Cuviosului Matei, şi vieţuind cu sfințenie s-a sfârşit 
bine, iar mormântul lui izgonea diavolii și tămăduia bolile. 


Dar să ne întoarcem iarăși la povestirea despre Cuvioasa Atanasia. Acea fericită femeie 
avea, precum am zis, mare smerenie și blândeţe şi se ruga totdeauna către Dumnezeu şi 
adeseori, privind spre cer, se umplea de spaimă şi de mirare; căci vedea un nor luminos 
slobozind raze de soare şi în mijlocul norului pe un bărbat oarecare cu bunăcuviinţă, luminându- 
se de o mare frumuseţe. Văzând acestea adeseori, se mira de acel bărbat și grăia în sine: [Cine 
a împodobit pe acel bărbat? Ce faptă bună I-a făcut atât de luminos şi de bine încuviințat?” 


Acestea gândind în sine, 1 se părea că aude un glas zicând către dânsa: | Bărbatul de care te 
miri, l-a împodobit așa smerenia împreună cu blândeţea; deci să fii înștiințată, că şi tu asemenea 
te vei lumina pentru smerenie şi pentru blândeţe”. 


Văzând aceasta în toate zilele, atât de mult se înfrumuseța fericita cu acele două fapte, 
cu smerenia şi cu blândețile, ca nimeni altul. De mânie şi de mărire nici urmă nu era într-însa; 
iar cum s-a suit și la înălțimea celorlalte fapte bune, este arătat de aici, că putea să vadă vedenii 
cereşti cu ochiul cel curat al inimii. încă şi cu faceri de minuni a împodobit-o Dumnezeu. Căci 
odată, şezând şi îndeletnicindu-se întru gândire de Dumnezeu, a venit un om foarte bolnav la 
ochi și o ruga, ca să se roage lui Dumnezeu pentru el. Iar ea, smerindu-se ca și cum mângâia pe 
acela, i-a zis: [Şi eu asemenea pătimesc de durere de ochi; deci rabdă, că Dumnezeu îţi va 
ajuta". lar el nu voia să se ducă, ci cu credinţă cerea tămăduire. 


Atunci fericita, punând mâna pe ochii lui, a zis: [Domnul nostru lisus Hristos, Cel ce a 
tămăduit pe cel orb din naştere, să-ți dea, frate, tămăduire desăvârşită”. Şi îndată omul acela s- 
a făcut sănătos desăvârşit de ochi. Şi a străbătut slava despre dânsa în toată partea aceea şi - 
mulți bolnavi alergau la mănăstirea ei şi primeau sănătate cu rugăciunile ei cele primite de 
Dumnezeu. Și cuvioasa a zidit lângă biserica Sfântului Ștefan încă alte trei biserici: una în 
numele Preacuratei Fecioare Născătoare de Dumnezeu, alta a Sfântului loan Mergătorul înainte 
şi a treia a Sfântului lerarh Nicolae. 


ar mai mult decât pe celelalte biserici, a împodobit biserica Preasfintei Născătoare de 
Dumnezeu. Pentru că toate cele de trebuinţă la zidire şi înfrumusețare le avea de la iubitorii de 
Hristos, care aveau osârdie către dânsa. însă de vreme ce era slăvită şi cinstită de oameni şi 
supărată de cei ce mergeau la dânsa, de aceea se mâhnea foarte şi gândea unde s-ar putea 
ascunde. 


Deci, luând cu sine două surori, pe Marina şi pe Evpraxia, a fugit în taină la 
Constantinopol şi acolo, într-o mănăstire de fecioare, a petrecut şapte ani. însă îi părea rău de 
iubita ei biserică, a Preasfintei Născătoare de Dumnezeu, pe care o zidise în mănăstirea sa şi de 
multe ori zicea cu lacrimi: [De supărarea omenească şi de slava deşartă, sunt izgonită din 
biserica Stăpânei mele, Preacurata Fecioară Născătoare de Dumnezeu, şi şed aici străină”. Dar 
nu s-a tăinuit cuvioasa nici acolo viețuind; căci Dumnezeu, preamărind pe roaba Sa, a început 
a izgoni diavolii şi a tămădui boli. Și aflând despre dânsa surorile ei din Mănăstirea Eghinei şi 
mergând la dânsa, au rugat-o să meargă cu ele la mănăstirea sa. încă şi o vedenie dumnezeiască 
a îndemnat-o, să se întoarcă la locul său şi zicea iubitelor sale surori, Marina şi Evpraxia: [Este 
vremea să ne întoarcem la locul nostru, căci am văzut în vedenie biserica Preacuratei Maicii lui 
Dumnezeu deschisă şi poruncindu-ni-se nouă ca să intrăm într-însa". 


Deci, sculându-se, s-a dus cu surorile din Constantinopol şi au ajuns la insula Eghinei şi 
la mănăstirea sa. Acolo, peste câteva zile, s-a îmbolnăvit greu și şi-a cunoscut sfârşitul mai 
înainte cu douăsprezece zile. Căci a văzut doi bărbaţi în haine albe, venind către dânsa, dându- 
i o hârtie scrisă şi zicându-i: | lată liberarea ta! Primeşte-o şi te veseleşte!" 


După vedenia aceea, venindu-şi în sine, a cunoscut că era aproape de ieşirea sa din trup 
şi a petrecut douăsprezece zile în neîncetată cugetare de Dumnezeu şi în rugăciune. lar hrană şi 
băutură în acele zile n-a gustat deloc. Iar surorilor celor ce şedeau lângă dânsa nu le zicea nimic 
mai mult, decât numai aceasta: | ICântaţi, surorile mele, cântaţi și lăudaţi pe Dumnezeu 
totdeauna, ca să fie milostiv greșelilor noastre!" Și sosind ziua a douăsprezecea, Cuvioasa 
Atanasia a zis către dânsele: [| Ajutaţi-mi mie că am slăbit şi mergeţi în biserică de sfârşiți 
Psaltirea; căci eu acum nu pot s-o sfârşesc, că mi-a slăbit puterea foarte mult". Iar ele, plângând, 
au zis: | Până la care psalm ai citit? De unde să o începem ca s-o sfârşim?" ar ea a încetişor a 
răspuns: [Al nouăzecilea psalm îl am în gură şi acum nu pot mai mult”. Şi mergând surorile în 
biserică, au sfârşit pe ceilalți psalmi. Apoi ieșind, au căzut cu faţa înaintea patului ei şi plângere 
mare au făcut, cerând de la dânsa rugăciunile cele mai de pe urmă. Iar ea rugându-se pentru 
toate, pe Marina şi pe Evpraxia le-a cuprins cu cinstitele ei mâini, zicându-le: | lubitele mele 
surori, iată în această zi ne despărțim, dar în veacul ce o să fie, iarăși ne va uni Dumnezeu. 
Domnul nostru lisus Hristos să vă dea pace, dragoste şi o minte, şi să vă umple de toate 
bunătățile Sale”. 


Acestea şi altele zicând, faţa ei s-a luminat și toți cei ce veniseră la dânsa s-au umplut 
de spaimă şi de mirare. Și se apropia ziua în care se prăznuiește Adormirea Preacuratei Fecioare 
Născătoare de Dumnezeu și zicea fericita: [Vedeţi să nu rămână ceva din cele cuviincioase 
praznicului, ci şi cântarea bisericească cu bună rânduială să fie; săracilor, scăpătaţilor şi 
văduvelor să le faceţi ospăț, după putere. lar după dumnezeiasca Liturghie, să dați pământului 
trupul meu cel sărac". 


Aceasta zicând şi cuprinzând pe cele două surori mai sus amintite, s-a odihnit întru 
Domnul, adormind ca şi cu somn firesc, căci ca o vie şi-a închis ochii şi gura şi nu îi era trebuință 
ei întru aceea de obișnuita slujbă care se face la moarte. Iar surorile, căzând la sfântul ei trup, 
plângeau de sărăcia lor, zicând: [Unde te-ai dus acum, o, sfântă maica noastră, cea numită cu 
nemurire? Astfel, ne-ai lăsat sărmane, ducându-te din ochii noștri. Unde vom mai vedea după 
aceasta, faţa ta cea cu chip de înger? Unde vom auzi glasul tău care înveselea inimile noastre şi 
la lucruri bune ne învăţa? S-a stins lumina nădejdii noastre celei bune! Tu acum dormi, dar noi 
de întristare pentru tine murim! Nu te vom mai avea de acum împreună cu noi cântând, citind, 
rugându-te, vorbind și lucrând, căci Domnul te-a ales şi te-a luat în veşnicele locașuri, cele fără 
de moarte!" Așa zicând şi mult plângând, au îngrijit trupul ei cel sfânt. 


Cuvioasa Atanasia s-a sfârşit la 14 august, la Vecernia praznicului Adormirii Preasfintei 
Născătoare de Dumnezeu. lar la praznic, după dumnezeiasca slujbă, cu cinste a fost îngropată, 
cu nemângâiata tânguire a surorilor. lar cea care se pusese după dânsa egumenă, ziua şi noaptea 


nu ieşea de la mormânt, plângând. Și i s-a arătat în vis Sfânta Atanasia, zicând către dânsa: [Cu 
dinadinsul să ştii, că după săvârşirea celor patruzeci de zile de la adormirea mea, voi lua cele 
pregătite mie de Dumnezeu". Și deşteptându-se egumena, nu se pricepea ce înseamnă vedenia 
aceea şi cuvântul zis de cuvioasa. Dar, sosind ziua cea de 40 de zile, au uitat surorile - precum 
adeseori se întâmplă -, ca să-i facă obișnuita pomenire, părându-le că după două zile se 
împlinesc cele 40 de zile. Şi în aceeaşi seară iarăşi s-a arătat sfânta, zicând egumenei: | Pentru 
ce n-aţi ținut seama de cele 40 de zile și n-aţi pregătit cele spre pomenire, nici spre dare la 
săraci, nici spre primirea de oaspeți?" Şi deșteptându-se din somn, egumena a numărat zilele cu 
dinadinsul și a cunoscut că aceea era seara zilei a 40-a, în care se cădea să cânte panahida. 


Iar a doua zi, făcându-se pomenirea şi săvârşindu-se dumnezeiasca slujbă, două monahii 
începătoare a cetelor bisericești, cărora Dumnezeu le-a deschis ochii sufletești, au văzut o 
minunată vedenie în biserică: Doi bărbaţi oarecare, foarte cinstiţi cu chipul, îmbrăcaţi în haine 
luminoase, au intrat în biserică, ducând între dânşii pe Cuvioasa Atanasia, pe care punând-o 
înaintea Sfântului Altar, au îmbrăcat-o cu porfiră împărătească, împodobită cu pietre scumpe şi 
cu mărgăritare de mult preţ şi i-au pus pe cap coroană împărătească, care avea cruce dinainte şi 
înapoi; i-au dat apoi şi un toiag de aur, la fel împodobit cu pietre scumpe; apoi, luând-o de 
mâini, au dus-o în Sfântul Altar prin uşile împărăteşti. 


Se mai scrie despre dânsa şi aceasta, cum că, ducându-se către Domnul, a poruncit 
surorilor ca până la patruzeci de zile să pună masă săracilor. Dar ele numai până la a noua zi au 
făcut aceasta, iar după acele nouă zile au încetat. Şi li s-a arătat sfânta cu doi îngeri, zicându-le: 
Pentru ce ați călcat porunca mea? în ştire să vă fie vouă, că milosteniile cele ce se fac pentru 
suflet, până la 40 de zile, cum sunt saturarea flămânzilor și rugăciunile preoţilor, milostivesc pe 
Dumnezeu şi chiar păcătoase fiind sufletele celor adormiţi, primesc iertarea păcatelor întru 
Domnul, iar de vor fi drepte, apoi aceia care fac pomenire, se îmbogăţesc cu împlinirea a tot 
binele". 


Aceasta zicând sfânta şi-a înfipt în pământ toiagul și s-a făcut nevăzută. lar a doua zi 
sculându-se surorile au văzut toiagul ei înflorit şi au preamărit pe Dumnezeu a toate Făcătorul. 
Aceasta povesteşte prologul. Apoi săvârşindu-se anul după moartea Cuvioasei Atanasia şi 
pomenirea sfintei sosind, precum scrie Metafrast, au venit doi bărbaţi preoți și cu dânșii au adus 
o femeie muncită de multe duhuri rele. Acei preoți, luând acoperământul mormântului și 
măturând țărâna pământului, au scos afară racla cu moaștele Cuvioasei Atanasia şi îndată 
necuratele duhuri au fugit din femeia aceea și s-a făcut sănătoasă. lar din raclă a ieşit o mare și 
bună mireasmă și au văzut picurând din raclă mir. Apoi, descoperind racla, au văzut pe 
Cuvioasa Anastasia ca şi când atunci adormise, având sprâncenele, buzele şi fața luminate cu 
bună cuviință, mâinile strânse și tot sfântul ei trup întreg, moale, fără cât de puțină stricăciune, 
şi izvorâtor de mir. Aceasta văzând-o toţi cei ce erau acolo, scoteau lacrimi de bucurie din ochi. 
Iar acei sfinți preoţi, acoperind racla, au judecat să nu pună sfintele moaşte ale Cuvioasei 
Atanasia în pământ, ci la arătare, în biserică, şi au făcut astfel. După aceasta făcându-i o raclă 
nouă, într-însa au mutat cinstitele moaşte din cea veche. 


După aceea au luat călugărițele cea dintâi haină de păr a sfintei de pe moaște, pregătindu- 
i alta nouă de mătase. Şi vrând să-i îmbrace moaştele cu haina cea de mătase, nu puteau, de 
vreme ce Sfânta Atanasia nu voia Și îşi ținea mâinile pe piept tare, apărându-se ca şi cum era 
vie, nevrând haine de mătase şi chiar după moarte iubind sărăcia. lar una din ceata călugărițelor 
celor îmbunătățite, fiind vas ales al Sfântului Duh şi-a plecat genunchii şi a început a se ruga 
către dânsa, ca și către o vie, grăind: | Când viețuiai între noi, ai avut în toate fără împotrivire 
ascultare, stăpâna noastră. Așa şi acum binevoieşte a ne asculta şi cu această smerită haină, care 
ți s-a adus, binevoieşte a te îmbrăca”. Astfel, după ce s-a rugat fecioara aceea, Cuvioasa 
Atanasia, ca o vie, a ascultat şi o, minune! atunci ridicându-se, a şezut şi şi-a întins mâinile spre 
îmbrăcare, iar după ce s-a îmbrăcat, s-a culcat iarăși în raclă. 


Şi multe minuni se săvârşeau de la sfintele ei moaște, căci se făceau tămăduiri de toate 
bolile şi diavolii se goneau din oameni cu sfintele ei rugăciuni. Ale cărei faceri de minuni nu 
ajunge vreme scriitorului a le scrie toate cu de-amănuntul, ca să nu se supere şi cei ce citesc, 
asemenea, şi cei ce ascultă. Ci cu această scurtă şi de folos povestire despre cuvioasa, să fim 
îndestulați. 


Iar tu, o, fecioară doamnă, ceea ce ești cinstită cu numele nemuririi, Atanasia, ceea ce 
eşti împreună viețuitoare cu dumnezeieştii îngeri, care bine ai sărăcit pentru Hristos și cu 
dumnezeieștile daruri te-ai îmbogăţit; totdeauna ai plâns şi mângâierea cea nesfârşită ai câștigat- 
o; cu blândeţe te-ai împodobit şi pământul celor blânzi ai moștenit; în foame și în sete ţi-ai 
petrecut vremelnica viaţă şi saţiul îndulcirii celei veşnice I-ai aflat; milostivă către săraci ai fost 
şi de la Dumnezeu te-ai miluit. Tu, care pentru curăţia inimii tale, ai luat în tine lumina Sfântului 
Duh, şi având pace în sufletul tău, aceluiaşi Duh Sfânt te-ai făcut lăcaș și ai fost vistierie a 
tuturor lucrurilor celor bune pe pământ, și pentru aceasta luminii celei negrăite te-ai învrednicit 
în cer. Tu, ceea ce locuieşti cu adunările sfinţilor și cu cetele drepţilor te sălășluieşti, pomeneşte- 
ne şi pe noi, cei ce lăudăm viaţa ta cea îmbunătățită şi cu duhovnicească bucurie cinstim 
pomenirea ta. Caută spre viața noastră cea învăluită de lumeştile valuri, ca, prin rugăciunile tale 
bineviețuind, de cursele diavoleşti să scăpăm și împreună cu tine să ne învrednicim veşnicelor 
bunătăţi, cu darul şi cu iubirea de oameni a Domnului nostru lisus Hristos, Căruia împreună cu 
Tatăl şi cu Sfântul Duh, se cuvine slava, cinstea şi închinăciunea, acum şi pururea şi în vecii 
vecilor. Amin. 


45.POMENIREA CUVIOSULUI IOAN DE LA LAVRA CEA VECHE 
(19 APRILIE) 


Lavra cea veche se numea locașul Cuviosului Hariton şi era aproape de 
Ierusalim în pustiul Palestinei, deoarece se zidise înaintea altor lavre de Sfîntul 
Hariton, precum se scrie despre ea pe larg în viaţa lui. Deci, în acea veche lavră a lui 


Hariton s-a nevoit pustniceşte acest Cuvios loan, care, din tinereţe rănindu-se de 
dumnezeiasca dragoste, s-a lipit de Dumnezeu, după cele scrise: Jar mie îmi este bine 
a mă lipi de Dumnezeul meu. 


Trecînd cu vederea plăcerile lumii deșarte și mîndria, şi înstrăinîndu-se de 
patrie, a luat crucea vieții monahicești şi s-a dus în țară străină, pentru Domnul, Cel 
ce a fost străin pe pămînt, încît de la naşterea Sa şi pînă la moarte nu avea unde să- 
Şi plece capul. Și ajungînd la sfintele locuri ale Ierusalimului, închinîndu-se Cinstitei 
Cruci şi Mormîntului lui Hristos Cel de viață primitor, a mers la lavra cea zisă mai 
sus, a Sfîntului Hariton şi s-a învrednicit într-însa de dregătoria preoțească, pentru 
viaţa lui îmbunătățită, căci s-a arătat următor pustnicilor celor de demult, înfrîngîndu- 
şi patimile cele trupeşti cu mare înfrînare, cu stările la rugăciune cele de toată 
noaptea, cu pomenirea morții, cu omorîrile cele de multe feluri, cu care şi-a subţiat 
trupul foarte, încît a fost un înger în trup pămîntesc. 


Apoi, după viaţa cea îndelungată și desăvîrşită spre plăcerea lui Dumnezeu, s- 
a mutat către EI, de mîinile sfinților îngeri cei fără de trup, ducîndu-se sufletul lui în 
locaşul ceresc cel neînvechit. El este numit de alții "al peşterii celei vechi", în loc de 
"al lavrei celei vechi”, deoarece lavra cea veche a Cuviosului Hariton a fost de la 
început o peşteră tilhărească, în care, Cuviosul Hariton fiind legat de nişte tîlhari, s- 
a dezlegat prin minune. Fiindcă au murit deodată tilharii aceia, prin nişte vin otrăvit 
de veninul unui şarpe. lar după ce s-a dezlegat, a aflat în peşteră mult aur și a făcut 
mai întîi o biserică în aceeiaşi peşteră şi a adunat fraţii, iar după aceea a zidit 
mănăstirea deasupra peșterii. Deoarece Cuviosul Ioan a vieţuit în acea peșteră veche, 
slujind în biserică, de aceea a fost numit şi al peşterii celei vechi. 


46.CUVIOSUL GHEORGHE MĂRTURISITORUL, EPISCOPUL 
ANTIOHIEI PISIDIEI 


(19 APRILIE) 


Cuviosul Părintele nostru Gheorghe, Mărturisitorul lui Hristos, a fost în anii 
luptătorilor de icoane. EI, din tinereţe iubind pe Hristos, s-a tuns în chipul 
monahicesc şi pentru multele osteneli ale sale și nevoinţe bisericești, s-a făcut 
sălăşluire şi casă a Sfîntului Duh. El a fost pus episcop al Antiohiei Pisidiei, păscînd 
bine turma încredințată lui. lar cînd eresul luptătorilor de icoane se întărise cu 
sporirea diavolului, şi cînd toți episcopii, fiind chemaţi prin scrisoare împărătească, 
se sîrguiau să se ducă la cetatea lui Constantin, s-a dus acolo şi acest arhiereu. Și a 
stat cu vitejie pentru dreapta credință, zicînd împăratului să se supună așezămintelor 
bisericești și soborniceşti ale Sfinţilor Părinți, povăţuitorii credinţei, urmînd credinţei 
lor, iar la învățături străine şi de multe feluri să nu se mute, după porunca Sfîntului 
Apostol Pavel. Apoi a fost silit ca şi el să se lepede de închinarea sfintelor icoane, 
dar nu s-a supus. De aceea a fost izgonit de la scaunul său și, fiind în surghiun, s-a 
dus către Domnul. 


47.PĂTIMIREA SFINŢILOR MUCENICI HRISTOFOR, TEONA ŞI 
ANTONIN 


(19 APRILIE) 


Cînd Sfîntul Marele Mucenic al lui Hristos, Gheorghe, a fost muncit, aceşti 
trei erau ostași ai împăratului Dioclețian, purtînd sulițe în mîini. Si văzînd muncile 
ce se făceau Sfîntului Gheorghe şi-au lepădat armele şi briiele cele ostășeşti şi au stat 
înaintea împăratului, mărturisind pe Hristos. Pentru aceea, prin tirană poruncă, 1-a 
legat cu lanţuri și i-a închis în temniță. 


A doua zi scoțîndu-i, i-a pus înaintea judecății păgînului împărat şi îi silea să 
se lepede de Hristos. Dar neplecîndu-se tiranului și avînd mintea spre adevăratul 
Dumnezeu, Îl preamăreau pe faţă. Atunci spînzurîndu-i la munci, le-a strujit trupurile 
cu unghii de fier şi cu lumînări le-a ars coastele, iar la sfîrşit, văzîndu-i neplecaţi, i-a 
aruncat în foc. Și așa s-au sfîrşit sfinţii mucenici Hristofor, Teona şi Antonin prin 
pătimire pentru Hristos. 


48.POMENIREA CUVIOSULUI TRIFON, PATRIARHUL 
CONSTANTINOPOLULUI 


(19 APRILIE) 


Roman, Împăratul grecesc, socrul împăratului Constantin Porfirogenetul, a 
avut un fiu mai tînăr cu numele Teofilact, făgăduit din scutece la duhovniceasca 
rînduială. Şi voia ca, după moartea patriarhului Ștefan, să-l facă patriarh al 
Constantinopolului. Dar, de vreme ce tînărul era încă nevîrstnic, avînd numai 16 ani 
şi nu putea după pravila bisericească să se suie la o treaptă ca aceea, s-a ales pînă la 
o vreme Trifon monahul, spre îndrumarea patriarhiei, pînă ce Teofilact, fiul 
împăratului va ajunge la anii cei cuviincioși de primirea arhieriei. Şi a fost sfințit 
Trifon monahul, rînduindu-se după trepte la arhierie și a luat rînduiala patriarhiei 
bărbatul cel cu adevărat vrednic de o așa rînduială, cel desăvîrşit în fapte bune şi care 
avea viață fără prihană. lar după ce a ţinut patriarhia trei ani şi ceva, a fost depărtat 
într-un chip ca acesta: Teofilact fiind de 20 de ani, Roman împăratul stăruia ca Trifon 
să lase locul patriarhiei fiului său. Dar fericitul Trifon nu voia să lase o rînduială ca 
aceasta, care avea trebuinţă de un bărbat desăvîrșit cu anii şi cu înțelegerea, unui tînăr 
neiscusit. Apoi, trebuia să ştie bine dumnezeieştile cărți şi să poată îndrepta cîrmuirea 
bisericească cum se cade. Şi se mîhnea împăratul Roman, neștiind ce să facă, 
deoarece nici o pricină nu putea să afle asupra lui Trifon, cu care ar fi putut să-l 


depărteze de la scaun. Căci Cuviosul Trifon era sfînt cu viața, fiind îndreptat din 
tinereţe spre fapte bune, nefiind într-însul nici o prihană. 


Dar Teofan, episcopul Cezareei și prieten al împăratului, fiind viclean, a zis 
către împăratul: "O, împărate, lasă acest lucru asupra mea și voi face cu înlesnire 
după dorinţa voastră împărătească”. Împăratul s-a bucurat mult de cuvîntul lui Teofan 
şi l-a rugat să se străduiască precum știe. Atunci, Teofan, venind la prea sfințitul 
Patriarh Trifon, [la vorbit cu dînsul bine, arătîndu-se a-i fi credincios şi prieten. Însă 
îi grăia cu vicleşug astfel: "Stăpîne, mare este meşteşugirea împărătească împotriva 
ta, se cugetă multe asupra ta de către cei de un acelaşi gînd. Toţi caută pricini cu care 
să te surpe de pe scaun. Cu toate că se îngrijesc de aceasta cu multă osteneală, însă 
nimic nu sporesc, deoarece caută pricini asupra celui nevinovat. Dar numai una îţi 
găseşte, zicînd că nu eşti cărturar şi nu ştii să scrii, pentru aceasta te judecă că ești 
nevrednic de scaunul patriarhiei. Deci, este trebuință să-i rușinezi desăvîrşit, să le 
astupi gura ca să tacă. lar de mă vei asculta, să faci aceasta: înaintea a tot sinodul 
scrie numele tău şi cinstea patriarhiei, pe o hîrtie curată şi o trimite împăratului, ca 
să se ruşineze cei ce clevetesc, zicînd că nu ştii să scrii, şi vor tăcea gurile cele 
mincinoase". lar fericitul Trifon, fiind fără răutate, n-a cunoscut vicleşugul lui 
Teofan, socotind că este bun sfatul lui. 


Adunîndu-se sinodul, patriarhul a grăit către toţi: "Cei ce voiesc, cu nedreptate 
să mă surpe de pe scaun, o, dumnezeieştilor împreună slujitori, se ostenesc în deşert, 
căutînd împotriva mea oarecare pricini binecuvîntate. Eu nădăjduiesc spre 
Dumnezeul meu, că nimic de acest fel nu vor afla asupra mea, deşi mult s-ar osteni, 
ca să poată a mă înstrăina de la scaunul ce mi s-a încredințat de Dumnezeu. Cea mai 
de pe urmă clevetire ce au alcătuit asupra mea este şi aceasta, că au mințit cum că n- 
aş fi cărturar şi n-aş şti să scriu nicidecum, deşi, iată, înaintea feţii voastre scriu aceste 
litere, ca înştiinţîindu-se clevetitorii, să se umple de ruşine şi să înceteze a mă cleveti”. 


Zicînd aceasta, fericitul a luat o hîrtie curată şi, privindu-l toţi, a scris aceasta: 
"Trifon, cu mila lui Dumnezeu arhiepiscopul Constantinopolului, Roma cea nouă și 
patriarh a toată lumea". Scriind aceasta, a trimis-o la împărat prin mîinile unui mai 
sus- şezător. Împăratul, luînd hîrtia aceea, cu sfatul celui mai înainte pomenit Teofan, 
episcopul Cezareei, a poruncit ca altcineva pe aceeaşi hîrtie să scrie astfel: "Eu Trifon 
mă dau în lături de la scaunul patriarhiei, nu pentru altă pricină, decît pentru aceea 
că mă ştiu nevrednic de o treaptă ca aceasta”. Scriind aşa, împăratul a poruncit să 
citească hîrtia aceea înaintea domnilor şi a boierilor şi înaintea a toate rînduielile. ŞI, 
trimițînd pe cei de un gînd ai săi, a dat jos cu sila din casele patriarhiei pe prea sfinţitul 
Patriarh Trifon şi a poruncit să-l numească patriarh pe fiul său Teofilact. Şi a fost 
tulburare mare în Biserică, pentru că mulţi din duhovniceasca rînduială țineau la 
Trifon, nevoind pe Teofilact. 


Fericitul Trifon, suferind cu răbdare acea izgonire nedreaptă, s-a dus la 
mănăstirea sa unde a slujit întîi şi, vieţuind doi ani şi cinci luni, s-a mutat la Domnul. 
Iar cinstitul lui trup s-a adus în biserica cea mare patriarhală şi s-a aşezat cu patriarhii, 


ca un adevărat patriarh. Atunci s-a adus pace Bisericii, pentru că după mutarea 
Sfîntului Trifon, toţi s-au învoit cu patriarhia lui Teofilact şi spre împărtăşirea aceluia 
s-au înţeles. lar pomenirea Sfîntului Trifon, au cinstit-o cu prăznuirea de peste ani, 
slăvind pe Dumnezeu. 


49.POMENIREA CUVIOSULUI TEODOR TRIHINA 
(20 APRILIE) 


Cuviosul Părintele nostru Teodor, cel numit "Trihina", adică "Părosul”, a fost 
născut şi crescut în cetatea Sfîntului Constantin, fiu de părinți bogaţi. Lăsîndu-şi 
părinţii şi bogăţia, pentru slava lui Dumnezeu, s-a dus într-o mănăstire pustnicească 
şi s-a făcut monah. Şi avea o viaţă atît de aspră şi atît şi-a slăbit trupul, încît la față 
era asemenea unui mort, pentru că în toate nopțile se lupta cu gerul, stînd la 
rugăciune, neacoperindu-şi capul niciodată. Purta numai o haină aspră de păr, de 
aceea s-a numit "păros". Însă şi mănăstirea aceea pustnicească, în care cuviosul 
petrecea viaţă aspră, după denumirea lui de "Trihina", a fost numită "păroasă”. 

Sfîntul Teodor a luat de la Dumnezeu putere asupra diavolilor şi, făcînd multe 
minuni, s-a dus către Domnul. Şi nu numai în viaţa sa, ci şi după mutarea sa făcea 
minuni. Pentru că izvora din sfintele lui moaşte mir de tămăduire binemirositor, cu 
care se tămăduiau toate bolile și se goneau diavolii, spre slava lui Hristos Dumnezeul 
nostru. Amin. 


50.POMENIREA CUVIOSULUI ANASTASIE, EGUMENUL MUNTELUI 
SINAI 


(20 APRILIE) 


Purtătorul de Dumnezeu părintele nostru Anastasie, în ce chip a fost crescut 
din tinereţe în dreapta credinţă, se adevereşte din cuvintele lui, pe care le-a grăit 
despre sine astfel: "Cei ce au văzut pe Hristos în trup, Îl socotesc că este prooroc; iar 
noi, deşi cu ochii cei trupești nu l-am văzut, însă îndată L-am cunoscut, că este 
Dumnezeu şi Stăpîn Atotputernic şi Făcător al veacurilor, rază a slavei Tatălui, de la 
Care am învăţat a-L mărturisi. lar Sfînta Lui Evanghelie cu atît de mare credinţă o 
ascultăm, ca şi cum pe Hristos Însuși L-am vedea grăind cu noi. Iar pe mărgăritarul 
cel fără de prihană al Preacuratului Său Trup primindu-l, credem, că pe Hristos însuşi 
Îl primim. Şi cînd vedem icoana, închipuirea asemănării Lui celei dumnezeieşti, ca 
pe Însuşi Hristos, ce priveşte spre noi, Îl cinstim, ne închinăm şi către El cădem". 


Prin aceste scurte cuvinte, Cuviosul Anastasie a arătat în ce chip din tinerețile 
sale, a învăţat a cunoaşte pe Hristos adevăratul Dumnezeu, a crede în EI, a se teme 
cu frică curată, a-L iubi din toată inima şi a-L cinsti în sfintele icoane cu 
închinăciunea cuvenită lui Dumnezeu. lar după ce a sosit la vîrsta desăvîrşită, a lăsat 
lumea şi cele din lume şi, luînd crucea, după porunca Sfintei Evanghelii, a urmat cu 
osîrdie lui Hristos; pentru că, intrînd într-o mănăstire, s-a făcut monah. 


Însă, dorind să se povăţuiască la cele mai mari nevoinţe şi bărbaţilor celor 
desăvîrşiți să le urmeze în toată fapta bună, s-a dus la Ierusalim, unde, închinîndu-se 
cinstitelor şi sfintelor locuri, a mers la muntele Sinai. Acolo, găsind pe mulți sfinți 
bărbaţi sporiți în faptele bune monahicești, a rămas la ei, supunîndu-se lor şi slujindu- 
le cu osîrdie, ținînd în acea vreme egumenia muntelui Sinai Cuviosul Părintele nostru 
Ioan Scărarul. lar pentru smerita lui cugetare, a luat de la Dumnezeu darul cunoștinței 
celei duhovniceşti şi al înțelepciunii celei mari. A alcătuit cuvinte multe, folositoare 
de suflet şi a scris vieţile unor sfinți părinţi și s-a învrednicit de rînduiala preoțească. 


Apoi, după Sfîntul loan Scărarul și după Gheorghe fratele lui, Anastasie a fost 
numit egumen al muntelui Sinai. Şi se lupta cu eretici, care se numeau "acefali", 
adică fără capete, scriind mult despre ei; şi certîndu-se cu ei, îi mustra, îi biruia şi-i 
ruşina. Acel eres fusese început în Alexandria, pe vremea împărăției lui Zenon, de 
învrăjbitorii şi împotrivitorii Sinodului al patrulea din toată lumea, al Sfinților 
Părinți, care a fost în Calcedon. Pe cînd acel eres se începea, era în Alexandria un 
patriarh mincinos, Petru ereticul, care se numea Mogos. Cu acel eres al "acefaliţilor”, 
s-a unit Sevir, care se numea "fără cap", din pricina eresurilor şi care a răpit scaunul 
patriarhal al Antiohiei. 


Deci, pe acei eretici, biruindu-i Cuviosul Anastasie în zilele sale din 
dumnezeieştile cărți, se lupta cu ei nu numai în muntele Sinai, ci şi în toată Siria, în 
Arabia şi în Egipt. Pe de o parte, prin scrisorile sale, iar pe de alta, străbătînd singur 
pretutindeni, dezrădăcinînd acel eres, gonindu-l şi întărind în dreapta credință 
Biserica lui Hristos. Apoi plăcînd lui Dumnezeu mai mult decît alți părinți, s-a dus 
la adînci bătrîneți către Domnul. lar sfîrşitul lui a fost pe vremea împărăției lui Iraclie. 


51.FERICITUL ANASTASIE SINAITUL, PATRIARHUL ANTIOHIEI 
(20 APRILIE) 


În al 35-lea an al împărăției lui Iustinian cel Mare, săvîrșindu-se patriarhul 
Antiohiei, Domnin cel mai tînăr, a venit după dînsul Anastasie, cel cu numele de 
"Sinait", ca unul ce a fost luat de la muntele Sinai la arhierie. În acea vreme s-a ivit 
o nedreaptă credinţă în Biserică, despre dumnezeiescul Trup al lui Hristos. Adică în 
vremea petrecerii Sale cu oamenii, mai înainte de patima cea de voie ar fi fost 
nestricăcios, nesupunîndu-Se trebuințelor fireşti ce vin din nevoile firii. Adică, 
Domnul nostru lisus Hristos, cu chipul cu care primea hrană și băutură mai înainte 


de patima şi Învierea Sa, cu acelaşi chip mînca şi după Înviere, cînd S-a arătat 
Apostolilor Săi. Şi acea socotință necredincioasă s-a început în Constantinopol, şi s- 
a scris despre ea mai pe larg în viaţa Sfîntului Eutihie, Patriarhul Constantinopolului, 
în şase aprilie. 


Împăratul Iustinian se lipise de acea socotinţă, amăgindu-l ereticii, pînă n-a 
înțeles adevărul şi voia să o pună între dogmele credinţei. A fost tulburare în Biserică, 
căci şi preasfinţitul Eutihie pentru aceea a fost izgonit de la scaunul său, de vreme ce 
se împotrivea eresului aceluia și mulți aveau să se amăgească cu acea nedreaptă 
socotinţă, dacă n-ar fi căutat la preasfinţitul Anastasie Sinaitul, Patriarhul Antiohiei, 
cum socotește adevărul. Pentru că Atanasie era bărbat foarte iscusit în dumnezeiasca 
Scriptură, tare în dogmele credinţei celei drepte şi sfînt cu viaţa. Pe acela, ca pe un 
stilp nemișcat, încercau ereticii, să-l înduplece spre socotinţa lor cu multe 
meşteșugiri, nădăjduind, că dacă pe acela l-ar îndupleca, cu înlesnire vor trage toate 
părțile acelea la un gînd cu dînşii. Și-l îndemna şi împăratul, însă nimic n-a reușit. 


Căci Fericitul Anastasie a scris împăratului cu îndrăzneală, vădindu-l pentru 
acea rătăcire. Apoi a scris şi în toate părțile Siriei, la toată rînduiala duhovnicească 
şi monahicească, învățind pe toți să se ferească de eresurile acelea. Iar în Antiohia, 
învăţind în toate zilele în biserică, propovăduia acest cuvînt al Apostolului Pavel: 
Dacă cineva ar propovădui vouă mai mult decit ceea ce aţi primit, chiar şi înger în 
cer de ar fi, anatema să fie. 


Deci, s-a mîniat împăratul Iustinian asupra preasfințitului Patriarh Anastasie 
şi voia să-l izgonească de pe scaun, precum şi pe Eutihie al Constantinopolului. Însă 
a sosit sfîrșitul împăratului. lar cînd era să moară împăratul, s-a pocăit de eresul acela 
şi a scris aşezământ ca preasfințitul Eutihie Patriarhul să se întoarcă din exil la scaunul 
său. A murit în pocăință Iustinian şi cu drepteredincioşii împărați s-a numărat. Apoi 
s-a făcut pace Bisericii. După el a luat împărăția Iustin cel Tînăr, nepotul lui, care 
prin îndemnarea oamenilor celor învrăjbitori, a izgonit fără vină de pe scaunul 
Antiohiei pe arhiereul lui Dumnezeu, Anastasie Sinaitul, nu pentru dreapta credinţă, 
ci pentru alte pricini nedrepte, zicînd, mai întîi, că nu cruţă visteria bisericească, ci o 
cheltuieşte în deşert. Al doilea, cum că ar fi grăit de rău pe împăratul. Căci s-a zis 
despre dînsul că, întrebîndu-l odată cineva pentru ce nu cruță visteria bisericească el 
ar fi răspuns: "Ca să nu fie luată de Iustin, pierzătorul a toată lumea". Şi încă sînt unii 
care zic şi aceasta, că Anastasie, cînd s-a ridicat la scaunul Antiohiei, Iustin fiind la 
împăratul lustinian, unchiul său, cu boieria de Curopalat, poftind de la Anastasie un 
dar de aur, Anastasie nu i-a dat nimic, zicîndu-i: "Că este nedrept lucru, să dea aur 
pentru vreo rînduială duhovnicească, care nu cu aur se vinde, ci se dă prin darul 
Duhului Sfînt". Din acea vreme Iustin s-a mîniat asupra lui Anastasie. Apoi, după 
unchiul său, luînd el împărăția, căuta pricini asupra nevinovatului arhiereu Anastasie 
şi aflînd lucruri mincinoase, l-a izgonit de pe scaun. 


După izgonirea lui Anastasie, a orînduit chiar şi fără voie, la patriarhia 
Antiohiei, pe fericitul Grigorie, egumenul lavrei Faranului, bărbat asemenea 


împodobit cu cuvîntul, cu viaţa şi cu dreapta credință, care este pomenit și lăudat în 
Limonar de prea sfințitul Sofronie, Patriarhul Ierusalimului. Dar Sinaitul, după 23 de 
ani de izgonire, s-a întors la scaunul Antiohiei, pe vremea împărăției lui Mavrichie. 


În vremea aceea era papă în Roma, Sfîntul Mare Grigore, care se numea 
Dialog sau Grăitor de Dumnezeu. Acel sfînt petrecea cu Fericitul Anastasie în mare 
dragoste duhovnicească și scriau unul către altul. Pentru că după ce a auzit Sfîntul 
Papă Grigore, că s-a întors Anastasie Patriarhul, la scaunul său, îndată a trimis la 
dînsul, bucurîndu-se de întoarcerea lui. Şi spunea în acea scrisoare astfel: "S/avă întru 
cei de sus lui Dumnezeu și pe pămint pace, între oameni bună voire; căci rîul cel 
mare, care odată lăsase uscate pietrele Antiohiei, acum iarăși s-a întors la a sa matcă 
şi văile ce se află pe lîngă dînsul le adapă”. 


Şi iarăşi într-altă scrisoare zice: "Mă înştiințezi, preasfinția ta, preaiubitule, că 
de ar fi fost cu putinţă, ai fi voit fără hîrtie şi fără trestie să vorbeşti cu mine, dar 
pătimeşti de durere, că depărtarea cea mare a Răsăritului de Apus, ne opreşte pe noi. 
Însă adevărul zic, căci şi în hîrtie îmi vorbește gîndul vostru, că în cuvintele 
preasfinţiei tale este arătată dragostea voastră către noi și nu sîntem despărțiți cu 
lucrurile, noi cei ce cu darul Atotputernicului Dumnezeu, sîntem uniți prin legătura 
dragostei. Deci, pentru ce căutaţi să luaţi aripile porumbiţei celei aurite, de vreme ce 
acum le aveţi? Ca niște aripi este dragostea lui Dumnezeu și către aproapele. Cu 
acelea zboară Sfînta Biserică, cu acelea toate cele pământeşti le covîrşește; deci acele 
aripi de nu le-ai fi avut preasfinţia ta, n-ai fi zburat la mine cu atît de mare dragoste 
prin scrisoare. Ci vă rog, rugaţi-vă pentru mine neputinciosul, cu rugăciunile voastre 
ca Domnul, scoţindu-mă dintr-atîtea multe învăluiri şi primejdii de Longobarzii cei 
ce au năvălit asupra Romei, mai degrabă să mă treacă la limanul odihnei celei 
veşnice. Cu mulțumire am luat binecuvîntările voastre cele pline de milă, pe care mi 
le-ai trimis mie, omule al lui Dumnezeu. Însă eu, fiind sărac cu duhul, ziceţi: "Ce are 
să dea săracul, decît numai cele ce sînt ale săracului?" Dar de nu v-aţi fi făcut săraci 
cu duhul pe voi singuri, binecuvîntările voastre n-ar fi fost atît de milostive. 
Atotputernicul Dumnezeu cu al Său acoperămînt să vă acopere de tot răul. Şi de 
vreme ce viața voastră, la toți cei buni este de foarte mare trebuinţă, după îndelungată 
vreme, să vă mute pe voi Domnul la veşnicile bucurii ale cereștii moșteniri”. 


Dintr-o scrisoare ca aceasta a Sfintului Grigore Papă al Romei, către Fericitul 
Anastasie, Patriarhul Antiohiei, se vede dragostea amîndurora cea întru Duhul Sfînt 
şi se mărturiseşte sfinţenia cea aleasă a Sfîntului bărbat Anastasie. Vieţuind Sfintul 
Anastasie, după întoarcerea sa la scaun încă şase ani, s-a mutat către Domnul în al 
14-lea an al împărăției lui Mavrichie. După acest preasfințit Anastasie Sinaitul, a 
venit la patriarhie alt Anastasie, însă fără denumirea de Sinait. Dar a fost ucis de evrei 
în timpul împărăției lui Foca tiranul, şi ca un mucenic al lui Hristos a fost cinstit de 
credincioşi. 


52.POMENIREA FERICITULUI GRIGORIE, PATRIARHUL ANTIOHIEI 
(20 APRILIE) 


Acest Cuvios Părinte Grigorie a fost egumen în mănăstirea ce se numea Faran, 
care era în muntele Sinai și Rait. Iar la patriarhie a fost însemnat mai înainte de 
vreme, precum se scrie în Limonariul preasfințitului Sofronie, patriarhul 
Ierusalimului: 


Ava Gheorghe armeanul, ucenicul lui Ava Serghie, ne-a spus, zicînd: "Mult 
m-a silit Ava Grigorie, care era egumen al lavrei Faranului, ca să-l duc la Ava Serghie 
şi am mers cu dînsul la stareţ, într-acea vreme cînd petrecea în pustie lîngă Marea 
Moartă. Văzîndu-l pe el stareţul, l-a sărutat şi l-a primit cu foarte mare dragoste. ȘI, 
aducînd apă, 1-a spălat picioarele şi toată ziua a vorbit cu dînsul pentru folosul 
sufletului, iar a doua zi l-a liberat. lar după ce s-a dus Ava Grigorie de la Ava Serghie, 
am zis către stareţ: 


"Ştii, părinte, că m-am mîhnit, căci pe mulți episcopi, presbiteri și alți părinți 
am adus la tine şi la niciunul dintre aceia nu ai spălat picioarele, fără numai lui Ava 
Grigorie". Şi mi-a răspuns mie stareţul: "Nu ştiu cine este Grigorie; dar ştiu că pe 
patriarh l-am primit în peştera mea, pentru că l-am văzut purtînd omofor şi ținînd 


Sfinta Evanghelie în mîini”". 


Acestea le-a zis Ava Serghie cu proorocesc duh despre Ava Grigorie, căci 
după cinci ani, prin judecăţile lui Dumnezeu, a fost ales patriarh în cetatea lui 
Dumnezeu, Antiohia. lar oarecare stareți ziceau despre Ava Grigorie, patriarhul 
cetății lui Dumnezeu, cum că avea mai ales aceste fapte bune: milostenia, 
nepomenirea de rău, lacrimile, ba încă mai avea şi milostivire mare spre cei ce 
greșeau și multe alte fapte bune. O mărturie despre aceasta dă despre dînsul 
preasfințitul Sofronie, patriarhul Ierusalimului, zicînd: 


"Vrednic este un bărbat ca acesta, Fericitul Grigorie, patriarhul Antiohiei, a fi 
pomenit între cei sfinți și cuvioşi căci şi la patriarhie fără voie a fost luat şi sfîntă 
viață a petrecut în lisus Hristos Domnul nostru, Căruia se cuvine slava în veci”. 
Amin. 

53. SFANTUL IERARH TEOTIM I "SCITUL", EPISCOP AL TOMISULUI 
(SECOLELE IV-V) 


(20 APRILIE) 

Fericitul episcop Teotim I era de neam daco-roman, autohton din Dacia-Pontică. El este 
considerat cel dintâi dascăl şi părinte duhovnicesc al sfinţilor loan Cassian şi Gherman, cu care 
era contemporan, format în tinereţe în aceeaşi mănăstire din "hotarele Cassienilor şi ale 
peşterilor”. Această mănăstire, care a dat călugări cărturari şi sporiţi în fapte bune, era o 
adevărată vatră monahală de sfinţenie, de trăire şi de profundă teologie din eparhia Tomisului, 
confirmată de înaltul nivel spiritual, teologic şi literar la care au ajuns cei trei sfinţi daco-romani 
contemporani, loan Cassian, Gherman şi Teotim I, supranumit de istoricii paleocreştini "Scitul” 
şi "Filosoful". 


Acest episcop urcă pe scaunul eparhiei Tomisului, pe la anii 385-390, după mutarea din 
viaţă a episcopului Gherontie. Ca episcop al Tomisului este amintit pentru prima dată în anul 
392, de fericitul Ieronim (t 420), în celebra sa lucrare: De viris illustribus (Despre bărbaţi 
iluştri), care spune că era păstor strălucit, cu mare dragoste de Dumnezeu şi de oameni, teolog 
învăţat şi scriitor talentat şi neobosit. EI afirmă că [Ja scris scurte tratate (cărți) sub formă de 


dialoguri, în stilul vechii elocinţe”, ceea ce dovedeşte vasta sa cultură în retorica şi filosofia 
antică, greacă şi latină. Apoi, fericitul leronim încheie cu aceste cuvinte despre Teotim: [Aud 
că scrie şi alte lucrări”. 


Unele fragmente din scrierile Sfântului Teotim se păstrează în lucrarea Sfântului loan 
Damaschin (t 749) "Paralele sfinte”, din care reiese că [la scris omilii la unele texte 
Evanghelice". Istoricul Sozomen scrie despre el că era "scit" (daco-roman) de neam, că "traiul 
îi era modest" şi că era un taumaturg (vindecător de boli). lar Socrate, alt istoric paleocreştin, 
spune că fericitul episcop Teotim 1 Llera cunoscut de toţi - împărați, episcopi, călugări, 
credincioşi și barbari (adică păgâni) -, pentru evlavia şi corectitudinea vieţii sale”. Prin scrierile 
sale patristice, Sfântul Teotim este considerat | creatorul Filocaliei românești". în gândirea sa 
a fost, desigur, influenţat de Sfântul loan Gură de Aur şi de părinții capadocieni. Sfântul Teotim 
vorbeşte foarte frumos despre liniştea minţii şi a inimii. 


Sub păstoria Sfântului Teotim mănăstirile și sihăstriile din Dobrogea secolului IV, 
renumite prin asceză şi isihie (linişte), au trăit o epocă de aur, devenind în secolele V-VI 
cunoscute în întreg imperiul prin vestiții "călugări sciți”, răspândiţi atât la nord de Dunăre până 
în Carpaţi, cât şi la sud până la Ierusalim, Constantinopol, Roma şi Africa. Bazilicile înălțate 
de el, ale căror ruine şi astăzi se văd, erau mari şi frumos ornamentate cu mozaicuri, ceea ce 
dovedeşte numărul impresionant de credincioşi, precum şi frumuseţea cultului şi arhitecturii 
secolelor IV-V. 


Ca misionar, Sfântul Teotim 1 era tot atât de râvnitor pentru Hristos ca şi înaintașii săi. 
EI avea mult de suferit din partea "barbarilor" migratori, pe care reușea să-i îmblânzească cu 
greu prin daruri, prin rugăciuni şi prin sfințenia vieții sale. Din această pricină păgânii îl numeau 
"zeul romanilor”. 


Sfântul Teotim "Scitul" era binecunoscut împăratului Arcadie și mai ales Sfântului loan 
Gură de Aur, căruia îi era prieten devotat. In anul 399, marele patriarh i-a trimis fericitului 
Teotim călugă/i misionari |lpentru nomazii sciți de la Istm", adică pentru huni. în anul 400, 
Sfântul Teotim ia parte la un sinod local în Constantinopol, convocat de Sfântul loan Gură de 
Aur, împotriva învățăturii eretice a episcopului Antonin al Efesului. în anul 403, Sfântul Teotim 
era din nou în Constantinopol şi lua apărarea marelui patriarh și dascăl a toată lumea, Sfântul 
loan Gură de Aur, împotriva acuzațiilor aduse de Sfântul Epifanie al Ciprului, dovedind prin 
aceasta adânca legătură duhovnicească dintre sfântul episcop străromân Teotim şi Sfântul loan 
Gură de Aur. Pe la sfârșitul primului deceniu al secolului V, Sfântul episcop Teotim s-a 
strămutat cu pace din viața aceasta, la cereștile locașuri. Pentru viaţa sa curată, pentru opera sa 
misionară şi pentru credinţa sa dreaptă cu care a mărturisit pe Hristos, Biserica Ortodoxă l:a 
trecut în rândul sfinților şi pomenirea lui se face la 20 aprilie. în "Acta Sanctorum" se spun 
următoarele despre Sfântul Teotim I: [La Tomis, în Scithia, se face pomenirea Sfântului 
Teotim (Theotimos) episcopul, pe care l-au cinstit chiar barbarii necredincioşi, pentru sfințenia 
şi minunile lui”. 


54. CUVIOSUL ATANASIE, INTEMEIETORUL MANASTIRII 
SCHIMBAREA LA FATA DE LA METEORA, SI CUVIOSUL IOASAF 


(20 APRILIE) 


Cuviosul părintele nostru Atanasie s-a născut pe la anul 1302 în Noul Patras al Ipatiei 
din părinți nobili, dar a rămas orfan de mic. El a fost crescut de un unchi și a arătat mare râvnă 
pentru învățătură. Deşi nu avea bani să plătească profesori vestiți, stătea să asculte la ferestrele 
acestora, încât i-a făcut pe ei să-l primească fără plată la învăţătură. Descoperind apoi adevărata 
filozofie în Sfântul Munte, a vrut să se facă călugăr, dar fiind prea tânăr, nu a fost primit. A 
mers aşadar în Constantinopol, unde i-a cunoscut pe Sfântul Grigorie Sinaitul și pe Sfântul 
Isidor, viitorul patriarh, care i-au lăudat râvna. Fugind însă de slava deşartă, s-a dus din nou la 
Muntele Athos, unde s-a călugărit la vârsta de 30 de ani. Apoi, neputând să se liniştească din 
pricina năvălirii piraților turci, a trebuit să plece în Tesalia, într-un ținut sălbatic, cu stânci foarte 
mari, făcute parcă pentru pustnicie. Acolo a întemeiat vestita mănăstire a Schimbării la Faţă, pe 
o stâncă uriaşă cu numele Meteora, care le întrecea pe celelalte în înălțime. Apoi a pus rânduiala 
mănăstirilor cu viață de obște de la Sfântul Munte şi a strâns în jurul lui mulţi ucenici, chiar şi 
de la Athos. Deci dobândind darul înainte-vederii şi al profeţiei, a călăuzit multe suflete spre 
mântuire şi s-a mutat la Domnul în anul 1380. 


Urmaşul lui a fost Sfântul Ioasaf, care era prinţ din dinastia sârbească Nemania. Acesta, 
când i-a venit rândul să împărătească, a lăsat lumea și a fost îmbrăcat de Sfântul Atanasie în 
haina călugărească, urmându-l mai apoi la cârmuirea mănăstirii sale. 


55.PĂTIMIREA SFÎNTULUI IANUARIE EPISCOPUL ȘI A CELOR 
ÎMPREUNĂ CU DÎNSUL 


01 APRILIE) 

Dioclețian şi Maximian, păgînii împărați, mîniindu-se asupra creştinilor, 
Ianuarie episcopul a fost prins şi dus înaintea ighemonului Campaniei, Timoteiu. 
Acesta, silindu-l în multe feluri spre închinarea la idoli, cu îmbunări amăgindu-l şi 
cu îngroziri înfricoşîndu-l, după ce l-a văzut neclintit în credinţa creştină, rămînînd 
ca un stîlp, a poruncit să-l arunce spre ardere, într-un cuptor încins. Şi a fost sfîntul 
nevătămat, ca altădată cei trei tineri în cuptorul Babilonului. Căci îngerul lui 
Dumnezeu pogorîndu-se la dînsul, puterea focului în răcoreală a prefăcut-o, iar 
sfîntul dănțuind şi cîntînd în mijocul focului, slăvea pe Dumnezeu. După ce a ieşit 
din cuptor, au văzut toți, că nici de hainele lui nu s-a atins focul şi se mirau foarte 
mult. 


Iar ighemonului părîndu-i-se că episcopul creştinilor s-a păzit întreg, de foc cu 
puterea vrăjilor, a poruncit ca atît de mult să-l întindă pe mucenic, încît să se dezlege 
încheieturile din alcătuirile lor, şi aşa întins să-l bată fără milă. Aceasta făcîndu-se, 
atît de mult l-au bătut, pînă ce tot trupul lui s-a sfărîmat, încît se vedeau oasele goale 
şi pămîntul s-a umplut de sînge. La o înfricoșătoare privelişte ca aceasta au mers și 
doi clerici: Faust diaconul şi Desiderie citeţul, cum şi mulțime de popor, privind la 
pătimirea sfîntului episcop. 


Şi păgînii i-au cunoscut că sînt creştini, deoarece pe de o parte aceia se bucurau 
cu duhul de vitejeasca lui răbdare, iar pe de alta plîngeau pentru chinurile cele 
cumplite ce i se dădeau, căci şi vinele sfîntului se vedeau curmate. Deci, păgînui i-au 
prins pe amîndoi, pe Faust şi pe Desiderie şi, legîndu-i împreună cu Sfîntul Mucenic 
Ianuarie episcopul, i-au dus după ighemon în cetatea Putiol; şi acolo i-au aruncat în 
temniță. ŞI erau închişi pentru Hristos în temnița aceea Proclu şi Sosie, diaconii 
cetății Putioli, cum şi Eutihie şi Acution, osîndiți spre mîncarea fiarelor. 


Apoi, în ziua următoare au fost scoşi toți la vedere, împreună cu episcopul și 
au fost daţi la fiare. lar Dumnezeu, Care se preamăreşte în sfinţii Săi, a astupat gurile 
fiarelor la acea priveliște, ca altădată în groapa în care a fost aruncat Daniil, încît nici 
una din fiare nu s-a atins de vreun mucenic. Ci toate, schimbîndu-şi cruzimea cea 
firească în blîndeţe de oaie, au mers şi au căzut la picioarele sfîntului episcop. O 
minune ca aceea mai presus de fire, 1-a adus pe toți cei ce priveau în mirare şi spaimă. 


Însă ighemonul, socotind şi această dumnezeiască putere ca vrăjire 
creştinească, gîndea cum să dea pierzării desăvîrşite pe arhiereul lui Dumnezeu şi pe 
cei împreună cu el. Astfel, tulburîndu-se cu mintea, deodată a orbit şi cu ochii cei 
trupești şi fiind orb de demult și cu ochii cei sufleteşti, căuta un povăţuitor, pipăind 
pereţii. lar după ce arhiereul şi mucenicul lui Hristos, Ianuarie, fiind fără răutate, s-a 
rugat pentru acel vrăjmaș al său, pentru ighemonul Timotei, acela îndată a văzut 
trupeşte dar nu şi sufletește. lar oamenii care priveau spre toate acele minuni, au 
crezut în Hristos, fiind la număr cam cinci mii. Însă nemulțumitorul și împietritul la 
inimă ighemon, care din orbire se luminase cu rugăciunile mucenicului, nu numai că 


n-a cunoscut adevărul, ci mai mult a înnebunit. Și în loc să aducă laudă adevăratului 
Dumnezeu, lui Hristos, Domnul nostru, el Il hulea. 


Iar pentru întoarcerea către EI a poporului cel atît de numeros, îndrăcindu-se 
de mînie, a poruncit ca să taie cu sabia pe sfinţii mucenici. Și astfel, arhiereul lui 
Dumnezeu Ianuarie, sfințitul mucenic, împreună cu ai săi pătimitori: Faust, Proclu și 
Sosie diaconii, Desiderie citețul, Eutihie și Acution, au luat cunună mucenicească, 
fiind ucişi cu sabia împreună cu dînşii, afară din cetatea Puuioli. ar trupurile sfinților 
le-au adunat cîte unul, cetățile cele dimprejur, străduindu-se fiecare cetate, ca să aibă 
pe mijlocitorul său către Dumnezeu. Iar trupul Sfinţitului Mucenic Ianuarie l-au luat 
napolitanii Şi, ducîndu-l cu cinste în cetate, l-au pus în biserica lor. 


În acea vreme, cînd au luat trupul sfîntului din cetatea Putioli, sîngele lui care 
se închegase acolo, adunîndu-l de pe pămînt, l-au pus într-un vas de sticlă şi-l aveau 
în pază. lar dacă îl puneau lîngă capul mucenicului, îndată acel sînge închegat, 
fierbea ca din nou vărsat. Se făceau și minuni de multe feluri în cetatea Neapoli, cu 
rugăciunile Sfîntului Mucenic lanuarie. lar mai ales acolo se slăvea prin această 
minune, cînd muntele ce se numea Vezuviu, a dat din lăuntrul său, din sînul 
pămîntului, o văpaie mare de foc, încît nu numai asupra cetăților celor de aproape, ci 
şi celor de departe, mare frică şi cutremur le-a adus. În acea înfricoşată vreme, 
alergînd popoarele la mormîntul Sfîntului Mucenic Ianuarie și cu lacrimi strigînd 
către el şi cerînd ajutor, îndată, cu rugăciunile lui, s-a ascuns acea văpaie de foc în 
muntele acela şi a încetat frica. Astfel nu s-a făcut vătămare nici cetăților de departe, 
nici celor de aproape. 


Şi altă preaslăvită minune s-a făcut asupra unui prunc mort. O femeie văduvă, 
cu numele Maximila, avea un fiu abia născut şi acela murind, ea plîngea fără 
mîngiiere. lar după ce şi-a venit puţin în sine din tînguire, a privit spre biserică şi a 
văzut deasupra uşii bisericii o scîndurică, ce avea pe sine închipuirea Sfîntului 
Episcop lanuarie. Şi şi-a adus aminte de minunea, care s-a făcut odată în Legea 
Veche, cum Sfîntul prooroc Elisei a înviat pe fiul Sumanitencii. 


Deci, pornindu-se cu mare nădejde femeia aceea spre Dumnezeu şi spre 
plăcutul Lui, a făcut după asemănarea aceea. A luat icoana Sfintului Mucenic 
Ianuarie şi a pus-o deasupra pruncului său mort, cu ochii spre ochi, gura către gură 
şi pe cealaltă asemănare a trupului celui închipuit, către trupul celui mort. Apoi cu 
suspine și cu lacrimi fierbinţi s-a rugat, zicînd: "Robule al lui Dumnezeu, miluieşte- 
mă și-mi potoleşte mîhnirea mea, înviind pe fiul meu, că unul născut îmi este". Astfel 
rugîndu-se ea, îndată a înviat pruncul şi s-a sculat sănătos. Și toți cei ce se adunaseră 
la îngroparea aceluia, văzînd o minune preaslăvită ca aceea, s-au minunat, au 
preamărit şi au mulțumit lui Dumnezeu, Care face minunate lucruri prin sfinții Săi. 
Iar pe Sfîntul Mucenic Ianuarie, ca pe un grabnic ajutător, cu laude l-au preamărit. 


Cu ale cărui sfinte rugăciuni, să arate şi spre noi Domnul mila Sa în veci. 
Amin. 


56.PĂTIMIREA SFÎNTULUI IANUARIE EPISCOPUL ȘI A CELOR 
ÎMPREUNĂ CU DÎNSUL 


01 APRILIE) 


Dioclețian şi Maximian, păgînii împărați, mîniindu-se asupra creştinilor, 
Ianuarie episcopul a fost prins şi dus înaintea ighemonului Campaniei, Timoteiu. 
Acesta, silindu-l în multe feluri spre închinarea la idoli, cu îmbunări amăgindu-l şi 
cu îngroziri înfricoşîndu-l, după ce l-a văzut neclintit în credinţa creştină, rămînînd 
ca un stîlp, a poruncit să-l arunce spre ardere, într-un cuptor încins. Şi a fost sfîntul 
nevătămat, ca altădată cei trei tineri în cuptorul Babilonului. Căci îngerul lui 
Dumnezeu pogorîndu-se la dînsul, puterea focului în răcoreală a prefăcut-o, iar 
sfîntul dănțuind şi cîntînd în mijocul focului, slăvea pe Dumnezeu. După ce a ieşit 
din cuptor, au văzut toți, că nici de hainele lui nu s-a atins focul şi se mirau foarte 
mult. 


Iar ighemonului părîndu-i-se că episcopul creştinilor s-a păzit întreg, de foc cu 
puterea vrăjilor, a poruncit ca atît de mult să-l întindă pe mucenic, încît să se dezlege 
încheieturile din alcătuirile lor, şi aşa întins să-l bată fără milă. Aceasta făcîndu-se, 
atît de mult l-au bătut, pînă ce tot trupul lui s-a sfărîmat, încît se vedeau oasele goale 
şi pămîntul s-a umplut de sînge. La o înfricoșătoare privelişte ca aceasta au mers și 
doi clerici: Faust diaconul și Desiderie citeţul, cum şi mulțime de popor, privind la 
pătimirea sfîntului episcop. 


Şi păgînii i-au cunoscut că sînt creştini, deoarece pe de o parte aceia se bucurau 
cu duhul de vitejeasca lui răbdare, iar pe de alta plîngeau pentru chinurile cele 
cumplite ce i se dădeau, căci şi vinele sfîntului se vedeau curmate. Deci, păgînii i-au 
prins pe amîndoi, pe Faust şi pe Desiderie şi, legîndu-i împreună cu Sfîntul Mucenic 
Ianuarie episcopul, i-au dus după ighemon în cetatea Putiol; şi acolo i-au aruncat în 
temniță. ŞI erau închişi pentru Hristos în temnița aceea Proclu şi Sosie, diaconii 
cetății Putioli, cum şi Eutihie şi Acution, osîndiți spre mîncarea fiarelor. 


Apoi, în ziua următoare au fost scoşi toţi la vedere, împreună cu episcopul și 
au fost daţi la fiare. lar Dumnezeu, Care se preamăreşte în sfinţii Săi, a astupat gurile 
fiarelor la acea priveliște, ca altădată în groapa în care a fost aruncat Daniil, încît nici 
una din fiare nu s-a atins de vreun mucenic. Ci toate, schimbîndu-şi cruzimea cea 
firească în blîndeţe de oaie, au mers şi au căzut la picioarele sfîntului episcop. O 
minune ca aceea mai presus de fire, 1-a adus pe toţi cei ce priveau în mirare şi spaimă. 


Însă ighemonul, socotind şi această dumnezeiască putere ca vrăjire 
creştinească, gîndea cum să dea pierzării desăvîrşite pe arhiereul lui Dumnezeu şi pe 
cei împreună cu el. Astfel, tulburîndu-se cu mintea, deodată a orbit şi cu ochii cei 
trupești şi fiind orb de demult și cu ochii cei sufleteşti, căuta un povăţuitor, pipăind 
pereţii. lar după ce arhiereul şi mucenicul lui Hristos, Ianuarie, fiind fără răutate, s-a 


rugat pentru acel vrăjmaș al său, pentru ighemonul Timotei, acela îndată a văzut 
trupește dar nu şi sufletește. lar oamenii care priveau spre toate acele minuni, au 
crezut în Hristos, fiind la număr cam cinci mii. Însă nemulțumitorul și împietritul la 
inimă ighemon, care din orbire se luminase cu rugăciunile mucenicului, nu numai că 
n-a cunoscut adevărul, ci mai mult a înnebunit. Și în loc să aducă laudă adevăratului 
Dumnezeu, lui Hristos, Domnul nostru, el Îl hulea. 


Iar pentru întoarcerea către EI a poporului cel atît de numeros, îndrăcindu-se 
de mînie, a poruncit ca să taie cu sabia pe sfinţii mucenici. Și astfel, arhiereul lui 
Dumnezeu Ianuarie, sfințitul mucenic, împreună cu ai săi pătimitori: Faust, Proclu şi 
Sosie diaconii, Desiderie citețul, Eutihie și Acution, au luat cunună mucenicească, 
fiind ucişi cu sabia împreună cu dînşii, afară din cetatea Putioli. Iar trupurile sfinților 
le-au adunat cîte unul, cetăţile cele dimprejur, străduindu-se fiecare cetate, ca să aibă 
pe mijlocitorul său către Dumnezeu. Iar trupul Sfinţitului Mucenic Ianuarie l-au luat 
napolitanii şi, ducîndu-l cu cinste în cetate, l-au pus în biserica lor. 


În acea vreme, cînd au luat trupul sfîntului din cetatea Putioli, sîngele lui care 
se închegase acolo, adunîndu-l de pe pămînt, l-au pus într-un vas de sticlă şi-l aveau 
în pază. lar dacă îl puneau lîngă capul mucenicului, îndată acel sînge închegat, 
fierbea ca din nou vărsat. Se făceau și minuni de multe feluri în cetatea Neapoli, cu 
rugăciunile Sfîntului Mucenic lanuarie. lar mai ales acolo se slăvea prin această 
minune, cînd muntele ce se numea Vezuviu, a dat din lăuntrul său, din sînul 
pămîntului, o văpaie mare de foc, încît nu numai asupra cetăților celor de aproape, ci 
şi celor de departe, mare frică şi cutremur le-a adus. În acea înfricoşată vreme, 
alergînd popoarele la mormîntul Sfîntului Mucenic Ianuarie şi cu lacrimi strigînd 
către el şi cerînd ajutor, îndată, cu rugăciunile lui, s-a ascuns acea văpaie de foc în 
muntele acela şi a încetat frica. Astfel nu s-a făcut vătămare nici cetăților de departe, 
nici celor de aproape. 


Şi altă preaslăvită minune s-a făcut asupra unui prunc mort. O femeie văduvă, 
cu numele Maximila, avea un fiu abia născut şi acela murind, ea plîngea fără 
mîngiiere. lar după ce şi-a venit puţin în sine din tînguire, a privit spre biserică şi a 
văzut deasupra uşii bisericii o scîndurică, ce avea pe sine închipuirea Sfîntului 
Episcop lanuarie. Şi şi-a adus aminte de minunea, care s-a făcut odată în Legea 
Veche, cum Sfîntul prooroc Elisei a înviat pe fiul Sumanitencii. 


Deci, pornindu-se cu mare nădejde femeia aceea spre Dumnezeu şi spre 
plăcutul Lui, a făcut după asemănarea aceea. A luat icoana Sfintului Mucenic 
Ianuarie şi a pus-o deasupra pruncului său mort, cu ochii spre ochi, gura către gură 
şi pe cealaltă asemănare a trupului celui închipuit, către trupul celui mort. Apoi cu 
suspine și cu lacrimi fierbinţi s-a rugat, zicînd: "Robule al lui Dumnezeu, miluieşte- 
mă și-mi potoleşte mîhnirea mea, înviind pe fiul meu, că unul născut îmi este". Astfel 
rugîndu-se ea, îndată a înviat pruncul şi s-a sculat sănătos. Și toți cei ce se adunaseră 
la îngroparea aceluia, văzînd o minune preaslăvită ca aceea, s-au minunat, au 


preamărit şi au mulțumit lui Dumnezeu, Care face minunate lucruri prin sfinții Săi. 
Iar pe Sfîntul Mucenic Ianuarie, ca pe un grabnic ajutător, cu laude l-au preamărit. 


Cu ale cărui sfinte rugăciuni, să arate şi spre noi Domnul mila Sa în veci. 
Amin. 


57.SFÎNTA MUCENIŢĂ ALEXANDRA 
(21 APRILIE) 


Alexandra, muceniţa lui Hristos Dumnezeu, era soţia împăratului Dioclețian. 
Deci văzînd ea că Sfîntul Gheorghe era chinuit în felurite chipuri spre moarte, dar că 
în chip minunat rămîne viu şi sănătos s-a înfățișat înaintea împăratului, în vreme ce 
aducea el jertfă idolilor, şi s-a mărturisit pe sine creştină; pentru aceea a fost pusă în 
închisoare. După ce a fost închisă, s-a dat hotărtre ca să fie tăiaţi cei doi, Gheorghe 
şi Alexandra. Aflînd ea această hotărîre a împăratului, în închisoare s-a rugat lui 
Dumnezeu şi şi-a dat sufletul. 


Iar Apolo, Isachie şi Codrat, fiind din slugile împărătesei Alexandra, și văzînd- 
o pe ea că a disprețuit vremelniceasca şi stricăcioasa împărăție şi pe muncitorul 
împărat, şi că, crezînd în Hristos, a şi murit pentru EI, au crezut şi ei în Hristos. Deci, 
înfățişîndu-se cu îndrăznire au mustrat pe împărat, numindu-l călcător de lege și 
sălbatic, şi că nu i-a fost milă de însăşi femeia sa, cu care a făcut copii. 


Mîniindu-se împăratul pentru aceasta, a poruncit ca să-i pună la închisoare, şi 
aceasta făcîndu-se, gîndea el toată noaptea cu ce moarte îi va pierde. Dimineaţa, 
scoțîndu-i din temniţă, pentru Codrat a poruncit să fie tăiat, iar Apolo şi Isachie, iarăși 
să fie puşi la închisoare, şi să fie ucişi cu foamea. După cîteva zile, fiind istoviţi de 
foame, şi-au dat sufletele lor în mîna Domnului. 


58. VIAŢA CUVIOSULUI TEODOR SICHEOTUL, EPISCOPUL 
ANASTASIOPOLEI 


(02 APRILIE) 


În pămîntul Galatiei, este un sat ce se numeşte Sicheia, sub stăpînirea cetăţii 
lui Anastasie, care era mai întîi sub stăpînirea Ancirei, ce este departe de 
Anastasiopolia ca la douăsprezece stadii. De acolo era patria Cuviosului Teodor 
Sicheotul, care s-a zămislit cu minune în pîntecele maicei sale, ce se numea Maria, 
din bărbat cinstit cu numele Cozma, slujbaş împărătesc, pe vremea împăratului 
Iustinian cel Mare. Căci, atunci cînd a zămislit maica sa Maria, în noaptea aceea 
adormind, a avut o vedenie minunată: O stea mare şi luminoasă a căzut din cer, 
pogorîndu-se pe pîntecele ei. Şi deşteptindu-se Maria, a spus aceasta maicii sale 
Elpidia şi surorii sale Despina, care vieţuiau lîngă dînsa. 


După aceea s-a dus la un oarecare părinte înaintevăzător, care în sihăstrie 
petrecea în linişte ca la şase stadii de la satul acela. Și acea vedenie înfricoşătoare 
pentru zămislirea ei, i-a spus-o lui. Iar stareţul acela, învăţind-o cu duhovnicești 
sfătuiri despre viaţa cea plăcută lui Dumnezeu, i-a zis: "Pruncul cel ce s-a zămislit în 
tine, va fi cu adevărat om mare, nu numai înaintea oamenilor, ci şi înaintea lui 
Dumnezeu; pentru că steaua aceea luminoasă însemnează slavă împărătească, 
precum socotesc cei înţelepţi tîlcuitori de vise. 


Însă de tine nu se va spune aşa, adică nu împărătească putere pe pămînt şi 
steaua cea văzută de tine mai înainte, vestește slava de fapte bune şi de darurile lui 
Dumnezeu ce se va turna în cel zămislit de tine, pentru că voieşte ca pe robii Săi, mai 
înainte de naşterea lor să-i sfințească în pîntecele cel de maică". Aceasta mai înainte 
proorocind-o Mariei, văzătorul stareţ şi din destul învăţînd-o, a eliberat-o cu pace. 
Deci, s-a înștiințat despre aceasta şi lui Teodosie, episcopul cetăţii lui Anastasie şi 
acela asemenea gîndea la vedenia aceea, căci pruncul ce se va naşte, va fi lumină 
lumii. lar Maria întorcîndu-se de la stareţ, petrecea după sfatul lui cu plăcere de 
Dumnezeu în întreagă înţelepciune, fără bărbat, împreună cu mama și cu sora sa. 


Cînd s-a împlinit vremea nașterii, a născut Maria pe acest rob al lui Dumnezeu 
şi botezîndu-l după obiceiul creştinesc, l-a numit Teodor, care se tilcuieşte dar al lui 
Dumnezeu, arătînd cu numele mai înainte, că pruncul acela are să fie pentru lume 
mare dăruire de la Dumnezeu. Făcîndu-se pruncul de şase ani, dorea maica sa să-l 
înscrie mai înainte în rînduiala ostăşească; deci îi gătea lui brîu de aur și haine de 
mult preţ, şi alte lucruri de trebuinţă la rînduiala ostășească. Apoi dorea să meargă la 
Constantinopol, la împărat, ca acolo să facă ostaş pe fiul său. Dar 1 s-a arătat ei în vis 
Sfîntul Mucenic Gheorghe, zicîndu-i: "Pentru ce la un sfat ca acesta te-ai hotărît 
pentru fiul tău, o, femeie? Nu te osteni în zadar, pentru că Împăratul cel ceresc are 
trebuință de fiul tău!" 


Deșteptindu-se din somn Maria, a început a plînge şi a zice: "S-a apropiat 
moartea copilului meu", căci 1 se părea că va muri degrabă. Dar pruncul creştea cu 
anii şi cu înțelegerea, iar cînd era de opt ani l-a dat maică-sa la învățătura cărții. Cu 
darul lui Dumnezeu învăţa mai bine decît toţi copiii şi era mai iubit decit toți pentru 
obiceiurile sale cele bune; pentru că în copilăreştile jocuri, avea bărbătească 


înțelegere, păzindu-se de tot cuvîntul de jurămînt sau de hulă şi chiar şi pe ceilalți 
copii îi oprea de la acelea, împăcînd toate certurile şi bătăile dintre copii. 


Era în casa acelor femei, un bărbat bătrîn, cu numele Ștefan, temător de 
Dumnezeu şi drepteredincios, pe care ca pe un părinte îl cinsteau pentru viaţa cea 
îmbunătățită a lui. Pe acesta văzîndu-l copilul Teodor, în Sfîntul Post cel de 40 de 
zile, postind pînă seara şi o mică fărîmitură de pîine cu apă gustînd seara, s-a aprins 
cu dragostea cea dumnezeiască şi a început a urma postirii lui, pînă seara înfrînîndu- 
se. lar cînd se întorcea de la şcoală la vremea prînzului, îl silea maică-sa să mănînce 
cu dînşii, dar el nu voia. După aceea, ca să nu fie silit la mîncare, a început a nu se 
mai întoarce la vremea mesei acasă, ci toată ziua şedea la şcoală pînă seara. lar seara 
mergea mai întîi la biserică împreună cu Ştefan la obișnuita cîntare şi se împărtășea 
cu Preacuratul Trup şi Sînge al lui Hristos Dumnezeul nostru, apoi mergea acasă 
tîrziu şi primind o mică bucată de pîine cu apă, se întărea. 


Dar maică-sa şi ceilalți casnici îl sileau ca să mănînce fiertură și celelalte 
mîncări, iar el nicidecum nu voia. Şi a rugat maică-sa pe dascăl, ca la vremea 
prînzului să slobozească pe copil de la şcoală acasă şi să-l silească să mănînce cu 
dînșii, căci din cauza nemîncării era foarte uscat cu trupul. lar el nu mergea acasă, ci 
se suia în muntele ce era acolo, unde era biserica Sfîntului Marelui Mucenic 
Gheorghe. Acolo, Sfîntul Mare Mucenic, la vederea ochilor arătîndu-1-se în chip de 
tînăr preafrumos, îl ducea înăuntru bisericii; și se îndeletnicea în biserică Teodor cu 
citirea cărților sfinte, pînă ce trecea vremea prînzului. Şi iarăşi mergea de la biserică 
la şcoală, iar seara, întrebîndu-l maică-sa pentru ce n-a venit să prînzească, 
răspundea: "Nu învățasem stihurile şi pentru aceea m-a oprit". Şi iarăşi ruga maică- 
sa pe dascăl, ca să lase pe Teodor să prînzească la vremea cea cuviincioasă. lar 
dascălul, cu jurămînt adeverea că după cererea ei cea dintii, în toate zilele îl lăsase 
cu ceilalți copii pe Teodor de la şcoală, la vremea prînzului. 


Înştiințîndu-se maică-sa, cum că Teodor la prînz se suie în munte la biserică, 
a trimis o slugă să-l aducă cu forţa de acolo şi cu multe certări îl îngrozea să vină să 
prînzească, iar el, neascultîn-d-o, îşi păzea obișnuita înfrînare. Și fiind el de zece ani, 
a năvălit o boală peste satul acela şi mulţi boleau foarte, iar unii și mureau. Atunci s- 
a vătămat de acea boală și fericitul copil Teodor, fiind aproape de moarte, 
deznădăjduit de ai săi. Deci luîndu-l aproape mort l-au dus la biserica Sfintului loan 
Botezătorul şi l-au pus în faţa Altarului, ce era aproape, unde în vîrful bisericii sub 
cruce era închipuirea feţei Mîntuitorului. Dintr-aceea au picat două picături de rouă 
asupra copilului cel bolnav şi îndată s-a sculat sănătos şi s-a dus acasă, mulțumind 
lui Dumnezeu. Dormind nopțile între casnicii săi, cînd toţi erau cuprinși de un somn 
greu, venea la el Sfîntul Mare Mucenic Gheorghe şi-l deştepta, zicîndu-i: "Scoală-te, 
Teodore, căci luceafărul a răsărit şi a sosit vremea rugăciunii celei de dimineaţă; de 
aceea să mergem la biserica Sfîntului Gheorghe". Iar copilul îndată cu sîrguință și cu 
bucurie se scula. 


Deci, la început 1 se arăta Sfîntul Gheorghe, în chipul lui Ştefan, cel din casa 
lor. După aceea în alt chip i se arăta lui, deşteptîndu-l în fiecare noapte şi ducîndu-l 
la biserică. Iar diavoli, vrînd pe cale să îngrozească pe copil, se prefăceau în lupi şi 
în diferite fiare şi se repezeau asupra lui. Dar Sfîntul Mucenic, mergînd înaintea lui 
şi purtînd sulița în mîini, izgonea acele înfricoşate năluciri şi lui Teodor îi poruncea 
să nu se teamă. Astfel, făcîndu-se acestea în toate nopțile, maică-sa și celelalte femei 
deşteptîndu-se din somn şi pe Teodor neaflîndu-l în pat, s-au mirat şi au aflat că 
mergea noaptea la biserică. Dar se minunau, cum de cu seară culcîndu-se să doarmă 
în mijlocul lor, se scoală nesimţit de nimeni. Deci, se temea maica sa ca nu cumva 
să-l mănînce fiarele pe copil, căci în acea vreme se auzise, că un lup răpește nu numai 
dobitoacele, ci şi pe copiii cei mici. Pentru aceea cu certuri îl îngrozea, să nu iasă din 
casă la biserică, mai înainte de răsăritul soarelui, de vreme ce locul acela era pustiu. 
Însă fericitul copil nicidecum nu asculta pe maica sa, ci la obişnuita vreme a nopţii 
deşteptîndu-se de Sfîntul Gheorghe, pleca la biserica lui, neștiut de nimeni. 


Odată, deşteptîndu-se din somn maica sa şi femeile cele cu dînsa, cînd se 
lumina de ziuă şi pe copilul Teodor neaflîndu-l în pat, s-a umplut de mînie; şi alergînd 
la biserică, l-a luat de acolo și apucîndu-l maica lui de păr, îl trăgea spre casă, bătîndu- 
| foarte rău apoi nu l-a scos toată ziua din casă, iar spre noapte l-a legat de pat, ca să 
nu iasă nicăieri. Şi în acea noapte Sfîntul Marele Mucenic Gheorghe s-a arătat în vis 
maicii lui Teodor şi femeilor celor cu dînsa, avînd sabia încinsă la coapsă, pe care 
scoțînd-o, le îngrozea cu mînie, zicîndu-le: "Voi tăia capetele voastre, dacă veţi bate 
mai mult pe copilul acesta şi veți opri venirea lui către mine". lar femeile deşteptîndu- 
se cu spaimă mare din somn, spuneau acea înfricoşată arătare şi îngrozire a 
mucenicului una alteia, căci toate una și aceeaşi vedenie văzuseră. Și îndată 
dezlegînd pe sfîntul copil, îl dezmierdau prin cuvinte mîngîietoare, să nu se mînie pe 
dînsele că l-au bătut. ȘI îl întrebau, cum mai înainte de a se lumina de ziuă merge la 
biserică, ieşind din casă şi nu se teme de fiare. Iar el le spunea, cum că în toate nopțile 
venea la el un tînăr luminos şi îl deştepta şi îl ducea la biserică, apărîndu-l de năluciri 
pe cale. 


Deci, au cunoscut femeile, că Sfintul Mucenic Gheorghe, pe care îl văzuseră 
în vedenie, i se arată lui şi îl apără. Din acea vreme, întru nimic nu mai oprea pe 
Teodor, ci l-a lăsat spre purtarea de griţă a lui Dumnezeu, zicînd: "Voia Domnului 
să fie!" Acest fericit copil avea o soră mică, cu numele Vlata, pe care o născuse din 
alt bărbat, fiindcă mama lui, sfătuind-o rudenuile, se mai măritase încă o dată. Acea 
copilă îl iubea pe fratele său Teodor şi adeseori ziua îi urma lui, pe cînd mergea la 
biserică şi se străduia să urmeze vieţii lui. Pentru că Duhul lui Dumnezeu lucra și 
într-însa, ca şi în Teodor. Nu departe de casa lor era o biserică a Sfîntului Mucenic 
Emilian, care în acea ţară a Galatiei, în cetatea Ancirei, pe vremea împărăției celui 
fărădelege Iulian Paravatul, după multe munci, a fost răstignit pe cruce. 


In biserica acelui mucenic intrînd fericitul Teodor, petrecea toată noaptea în 
rugăciune. lar la miezul nopţii adormind, 1 s-a făcut o astfel de vedenie. 1 se părea, 
că stă înaintea unui împărat care şedea pe scaun într-o slavă mare, înconjurat de 


mulțime mare de ostași şi o femeie luminată, îmbrăcată în porfiră, era de-a dreapta 
Împăratului şi l-a auzit pe Acela zicîndu-i: "Nevoieşte-te, Teodore, ca să primeşti 
plata cea desăvîrşită în Împărăţia cerului; iar Eu şi pe pămînt te voi face cinstit şi te 
voi preamări înaintea oamenilor!" Această vedenie i s-a făcut în anul al 12-lea al 
vieții lui. Şi din acel ceas cu mai multă dorire către Dumnezeu şi cu dragoste 
aprinzîndu-se, a început mai mult a se osteni. Deci, s-a închis într-o cămară a casei 
sale şi a petrecut într-însa, de la praznicul sfintei dumnezeieștii Arătări (Botezul 
Domnului) pînă la praznicul Duminicii Stilpărilor, în post şi rugăciune; 
îndeletnicindu-se cu citirea cărților şi vorbind cu însuși Dumnezeu. Dar mai ales în 
două săptămîni ale Sfîntului Post cel de 40 zile, în cea dintîi şi în cea din mijloc, nu 
vorbea nimic cu nimeni, ci, petrecînd cu adîncă tăcere, îşi adîncea mintea sa în 
Dumnezeu. 


După trecerea sfîntului şi marelui post, sosind praznicul Învierii lui Hristos, 
urîtorul diavol nesuferind să-l vadă pe un îmbunătățit copil ca acesta, gîndea cum |- 
ar pierde. Şi a meşteşugit un vicleșug într-acest chip: într-una din zile, s-a prefăcut 
în chipul unui tînăr, Gherontie, care, împreună cu Teodor, învăţa la şcoală şi mergînd 
la Teodor l-a chemat cu el spre răcorire. Și luîndu-l, l-a suit pe un deal înalt, ce se 
numea Tzedrama, stînd pe o piatră mai înaltă. Apoi a început a ispiti pe Teodor, ca 
şi altădată în pustie pe Însuși Domnul nostru Iisus Hristos, zicîndu-i: "De voieşti, o, 
bunule Teodore, să-ţi arăţi vitejia ta, aruncă-te de aici jos". lar Teodor a răspuns: "Mă 
tem, de vreme ce acea înălțime este nemăsurată”. Zis-a diavolul: "Tu mai mult decît 
toți ai fost mai viteaz la şcoală, iar acum te temi de aceasta? Iată eu nu mă tem, ci 
îndată voi sări jos". Teodor a zis: "Să nu faci aceasta, ca să nu mori căzînd". lar 
diavolul se întărea, zicînd că nici o primejdie nu va pătimi. Teodor a răspuns: "Dacă 
vei face aceasta tu mai întîi şi te voi vedea întreg, apoi și eu după tine voi urma”. Și 
îndată diavolul a sărit din înălțime jos, în acea adîncime fără măsură, apoi stătea acolo 
în dreptu-i şi chema la sine pe "Teodor, ca şi el asemenea să se arunce. 


Iar Teodor văzînd aceasta, s-a spăimîntat şi gîndea în sine, cum Gherontie, 
care mai înainte nu avea niciodată o îndrăzneală ca aceea, a putut fără vătămare, ca 
din aşa înălțime de deal, să sară Jos! Gîndind el acestea, iar diavolul strigîndu-l de 
Jos şi chemîndu-l la sine, îndată s-a arătat Sfîntul Mare Mucenic Gheorghe. Şi, 
apucînd de mînă pe Teodor, i-a zis: "Vino aici şi urmează-mi! Nu asculta pe 
ispititorul, care caută sufletul tău! Pentru că acesta nu este Gherontie, ci vrăjmaşul 
neamului nostru". Atunci a dus mucenicul pe copil în biserica sa, în care zăbovind, 
au venit la el maica lui şi bunica sa și îl rugau pe fericitul să se întoarcă acasă, de 
vreme ce multe rudenii şi prieteni se adunaseră la ei la ospăț și-l aşteptau. Iar el ştiind 
Scriptura, că dragostea acestei lumi este vrăjmaşă lui Dumnezeu, pentru că cel ce 
voieşte să fie lumii prieten, se face vrăjmaş lui Dumnezeu, nu i-a ascultat; ci 
dezlegîndu-și brîul său cel de aur apoi haina cea de deasupra de mult preţ şi scoțind 
gherdanul, le-a aruncat, zicînd: "Ştiu că vă temeţi, să nu le pierd; luaţi-le, iar pe mine 
lăsaţi-mă”. Iar el nu a mers. 


Auzind de un părinte îmbunătățit, care se numea Glicherie, că este ca la zece 
stadii de satul lor, într-un loc liniștit, s-a dus la el, voind să se binecuvînteze şi să se 
povățuiască de către dînsul. lar Glicherie, fiind bărbat mai înaintevăzător şi 
cunoscînd că în copil este Duhul lui Dumnezeu, l-a primit cu dragoste şi bucurie. Şi 
a zis către el, zîmbind: "Fiule, iubeşti chipul monahicesc?” Copilul a răspuns: "Îl 
iubesc foarte mult, părinte, şi doresc cu tărie a mă învrednici aceluia". Atunci era 
secetă mare în părțile acelea şi, ieșind amîndoi din chilie, au mers şi au stat înaintea 
bisericii Sfîntului loan Botezătorul. Și a zis Cuviosul Glicherie către fericitul copil 
Teodor: "Fiule, să plecăm genunchii şi să ne rugăm Domnului, ca milostivindu-Se, 
să ne dea ploaie şi să adape pămîntul cel uscat; din acestea vom şti, de sîntem în 
numărul drepţilor”. 


Aceasta a voit să facă stareţul, nu ca ispitind pe Domnul, ci nădăjduind, că sînt 
bineprimite rugăciunile lui la Dumnezeu. Deci, plecîndu-şi genunchii, s-au rugat și 
îndată cerul s-a acoperit de nori, iar cînd s-au sculat de la rugăciune, a căzut ploaie 
foarte mare și tot pămîntul s-a adăpat din destul. Starețul umplîndu-se de bucurie 
pentru darul Domnului, a zis către Teodor cu dragoste: "De acum, fiule, orice vei 
cere de la Dumnezeu, toate îți va da. Pentru că va fi cu tine, întărindu-te ca şi cu 
trupească vîrstă şi cu duhovnicească viețuire să creşti din putere în putere; iar tu să- 
ți săvîrşeşti dorința, cînd va veni vremea”. 


După aceasta Teodor, luînd binecuvîntare de la stareţ, s-a întors la casa sa. Și 
avînd 14 ani de la naşterea sa, a gîndit să-și lase casa pentru totdeauna și să petreacă 
lîngă biserica Sfîntului Gheorghe cea din munte. Deci, a rugat pe maică-sa şi pe 
casnici să nu-i facă împiedicare la scopul său, nici să-l supere venind la el. Iar rudele 
n-au îndrăznit să-l oprească, ştiind că Dumnezeu este cu dînsul. Ducîndu-se Teodor, 
şi-a săpat o peşteră în munte sub altar şi petrecea acolo, intrînd totdeauna în biserică 
şi rugîndu-se. Şi îi trimitea maica sa pîine curată şi păsări fierte şi prăjite. EI pe toate 
acelea le punea pe o piatră lîngă drumul bisericii, ca ori păsările, ori fiarele, ori 
oamenii cei ce treceau pe acolo să le mănînce, iar el se hrănea din prescurile ce se 
aduceau la biserică, mîncînd cîte una pe zi, seara. 


Era acolo un loc oarecare stăpînit de diavoli, ce se numea Area, fiind departe 
de acolo ca la şase stadii. Deci se povestea că zeița Artemida cea păgînă petrecea 
acolo cu mulțime de diavoli şi nu era cu putinţă nimănui să treacă prin locul acela 
fără primejdie. Și mai ales la amiază, în lunile iulie şi august, mulți oameni se 
vătămau pînă la moarte de diavolii aceia. Aceasta auzind-o fericitul tînăr, venea în 
lunile acelea în toate zilele în acel loc. Şi toată ziua zăbovind acolo, seara se întorcea 
acasă întreg, nepătimind nici o primejdie de la diavoli, pentru că ei văzîndu-l venind 
acolo, fugeau de dumnezeiasca putere. lar în luna lui lanuarie, cînd se făcea praznicul 
Dumnezeieştii Arătări, ieşea Teodor cu ceilalți oameni şi clerici la rîu, pentru 
sfințirea apei. Și intrînd în apă desculţ, stătea nemișcat pînă la săvîrşirea cîntării, iar 
după dumnezeieasca Arătare, se închidea în peşteră şi petrecea în tăcere, fără să iasă 
pînă la Duminica Stilpărilor. 


Şi îl iubea bunica lui, Elpidia, mai mult decît pe amîndouă fiicele şi se mîngîia 
de o viaţă ca aceea a lui şi îi ducea de mîncare poame şi pîine. Din acestea gusta în 
toate sîmbetele şi Duminicile şi toţi se minunau de atît de mare dar al lui Dumnezeu, 
care era în copilul acela atît de tînăr şi preamăreau pe Dumnezeu, zicînd: "Ai ascuns 
acestea de cei înţelepţi şi pricepuți şi le-ai descoperit acestui prunc". Asemenea şi 
Teodosie episcopul Anastasiopolei, auzind toate acestea despre Teodor, se bucura şi, 
lăudîndu-l înaintea tuturor, zicea: "Pruncul acesta este trimis de la Dumnezeu spre o 
viață ca aceasta”. 


Într-un timp oarecare, din supărare, a căzut într-o boală şi dormitînd, i s-a 
arătat Sfîntul Marele Mucenic Gheorghe, zicîndu-i: "Care este pricina bolii tale, 
fiule?" Iar el, căutînd, a văzut pe duhul cel necurat stînd departe şi arătînd spre dînsul, 
zicea mucenicului: "Acel necurat şi urît a adus asupra mea această boală!" Iar Sfîntul 
Gheorghe, apucînd pe diavol, l-a muncit tare şi l-a izgonit; iar lui Teodor, luîndu-l de 
mînă, i-a zis: "Scoală-te şi fii sănătos! De acum uritul şi vicleanul acela nu se va mai 
arăta înaintea feţii tale!" Și îndată Teodor, deşteptîndu-se, s-a sculat şi s-a simțit bine 
şi sănătos. 


Dar iubitorul de oameni Dumnezeu, Cel ce a dat sfinților Săi Apostoli putere 
asupra duhurilor necurate, ca să le izgonească şi să tămăduiască în popor toate bolile, 
Acela a dăruit şi acestui iubit al Său tînăr putere și dar şi a început Teodor a face 
minuni întru slava lui Dumnezeu. Un om oarecare a adus la dînsul, cînd era în 
biserică, pe fiul său îndrăcit, rugîndu-l să-l tămăduiască. Teodor, fiind copil, nu știa 
ce să facă şi se lepăda de un lucru ca acesta, iar omul acela, plîngînd, îi dădu lui 
Teodor un bici, zicîndu-i: "Robule al lui Dumnezeu, ia biciul acesta şi, îngrozind, 
bate pe fiul meu, zicîndu-i: "leşi, duhule necurat, din copilul acesta, în numele 
Domnului meu!"". Iar fericitul Teodor, cum a fost învăţat de omul acela, aşa a şi 
făcut. ȘI a început diavolul a striga în copil: "Voi ieși, voi ieşi, dar numai un ceas să 
mă slăbeşu!" 


Şi depărtîndu-se Sfîntul Teodor spre Altar, diavolul striga din copil: "O, 
nevoie, o, mare este puterea Nazarineanului! Pentru că de cînd a venit pe pămînt, a 
înarmat asupra noastră pe oameni și acum acelui neiscusit copil i-a dat putere asupra 
noastră. O, vai mie, de ce fel de copil sînt izgonit eu! Pentru că nici nu pot suferi 
darul cel dat lui din cer şi mare primejdie are să fie nouă de la acest copil mic; căci 
pe mulți de ai noştri îi va izgoni din trupurile omeneşti. Și aceasta, mai cumplită 
primejdie îmi este, că începătura stăpînirii celei date lui, asupra mea o începe şi nici 
că îndrăznesc, să mă întorc la tatăl meu diavolul, izgonindu-mă de acest mic copilaş. 
Căci de mi s-ar fi întîmplat mie aceasta de la vreun bărbat bătrîn, nu mi-ar fi fost atîta 
ruşine şi necaz. Blestemată fie ziua cînd s-a născut acest cumplit copilaș!” Acestea 
strigîndu-le diavolul, Sfîntul Teodor a luat untdelemn din candelă şi a uns capul 
pruncului cel îndrăcit, l-a însemnat cu semnul crucii şi a poruncit diavolului, zicîndu- 
i: "leşi de acum, duhule viclean, şi nu bîrfi mai mult!" Iar diavolul cu mare glas a 
răcnit şi aruncînd pe prunc la picioarele lui Teodor, a ieşit; iar pruncul s-a făcut 


sănătos, cu darul lui Dumnezeu. Această minune a străbătut prin toată partea aceea 
şi slăveau pe Dumnezeu, cei ce auzeau de acea minune. 


Vrînd Teodor să fie următor Sfîntului loan Botezătorul şi Sfîntului Ile 
Proorocul, prin viața pustnicească, se gîndea unde s-ar putea depărta de oameni. Și 
suindu-se în partea cea mai înaltă a muntelui, umbla împrejurul locului pustiu și 
văzînd o piatră mare şi-a săpat sub dînsa o peșteră. Apoi a rugat pe unul din clerici, 
un diacon îmbunătățit ca să-i aducă cîte puţină pîine și apă la vremea sa și cu numele 
lui Dumnezeu l-a jurat să nu spună nimănui despre dînsul. Apoi a luat de la clericul 
acela o haină aspră de lînă, pentru că pînă atunci umbla încă în haine noi date de 
maica lui, şi s-a închis în peştera sa. După rugămintea lui, clericul i-a astupat uşa cu 
pămînt, lăsîndu-i numai o ferestruică mică, pe cît îi era cu putință ca să-i dea o bucată 
de pîine şi un vas cu apă. 


Astfel închizîndu-se sfîntul, a petrecut doi ani, îngropat de viu în pămînt și 
neștiind nimeni de dînsul, fără numai clericul acela. lar oamenii din sat, mergînd la 
biserică şi nevăzînd pe Teodor, se minunau și nu se pricepeau unde s-a ascuns. S-a 
întîmplat în acel timp de a trecut prin satul acela o ceată de ostași şi unii socoteau, 
cum că ostașii luîndu-l, l-au dus cu dînşii și au plecat cu toţii spre stăpînitorul acelei 
părți, ca să trimită la ostaşi după copil, pe care căutîndu-l cu dinadinsul şi negăsindu- 
|, au socotit că este mîncat de fiare. Plîngea după dînsul maica lui şi toți casnicii fără 
de mîngîiere, ca pentru un mort jelindu-se toţi oamenii din satul acela după dînsul. 


După ce au trecut doi ani, clericul acela, văzînd tînguirea maicii sale, apoi 
temîndu-se ca să nu moară Teodor într-o viață strîmtorată ca aceea, a spus despre 
dînsul. Și alergînd cu sîrgu-inţă şi cu bucurie, a deschis peștera și l-a scos afară ca pe 
un mort, care, dacă a văzut lumina zilei, a rămas fără glas multă vreme. Capul lui era 
acoperit de răni şi plîngeau casnicii privind la dînsul. L-au dus în biserica Sfîntului 
Gheorghe și voia maică-sa să-l ia acasă ca să-l tămăduiască cu doctorii, dar el n-a 
voit nicidecum, ci petrecea ca şi mai înainte lîngă biserica mucenicului şi în puține 
zile i s-a tămăduit capul. 


Auzind de toate acestea Teodosie, episcopul Anastasiopoliei, s-a dus cu clerul 
în satul acela, să vadă pe robul lui Dumnezeu Teodor; și văzîndu-l, s-a minunat de 
viaţa lui. Apoi, povăţuindu-se de dumnezeiescul Duh, l-a ridicat mai întîi la treapta 
cea mai de jos a clericului; după aceea l-a hirotonit preot, avînd optsprezece ani de 
la naşterea sa, pentru că zicea episcopul despre dînsul: "Vrednic este unul ca acesta, 
să se hirotonească și mai înainte de vremea cea cuviincioasă, căci în el petrece darul 
lui Dumnezeu; pentru că şi Sfîntul Apostol Pavel a învrednicit de treapta episcopiei 
pe Sfîntul Timotei, fund tînăr”. lar către Teodor a zis: "Domnul Care te-a învrednicit 
preoţiei, EI te va învrednici şi episcopiei, ca să paşti turma Lui cea cuvîntătoare; dar 
mai întîi să te îmbraci în rînduiala monahicească, să crești cu credinţa şi cu faptele 
bune şi să te rogi pentru mine”. 


Zicîndu-i aceasta episcopul şi dîndu-i binecuvîntare, s-a dus în ale sale. Iar 
Fericitul Teodor a început a săvîrşi jertfa cea fără de sînge, stînd cu vrednicie înaintea 
Altarului lui Dumnezeu. După aceea, vrînd să vadă Sfintele locuri de la Ierusalim și 
găsind un bun însoțitor de călătorie, s-a dus. ŞI ajungînd la Ierusalim, s-a închinat cu 
multă osîrdie și cucernicie lemnului Crucii cel făcător de viaţă şi Sfintului Mormînt 
al Domnului. Apoi a înconjurat şi celelalte sfinte locuri, închinîndu-se şi rugîndu-se. 
A cercetat încă şi pe sfinți părinţi, care erau acolo în închisori şi în sihăstriile pustiei 
şi învrednicindu-se de rugăciunile şi binecuvîntările acelora, s-a dus în lavra Sfitului 
Gheorghe Hozevitul, care era aproape de rîul Iordan, în apropiere de biserica 
Preasfintei Născătoare de Dumnezeu, unde i s-a făcut arhimandritului în vedenie, 
înştiinţare de la Dumnezeu despre "Teodor. 


Deci, în acea lavră l-au îmbrăcat în chipul monahicesc, cu porunca lui 
Dumnezeu şi l-a lberat cu binecuvîntare la locul său. lar după ce s-a întors la locul 
său, a început iarăşi a petrece lîngă biserica Sfîntului Mare Mucenic Gheorghe, 
slujind lui Dumnezeu în cuvioşie şi strălucind ca Moise, cu darul Domnului, cu care 
fiind dăruit mult, tămăduia toate bolile ce se întîmplau în popoare şi izgonea duhurile 
cele necurate, ca cel ce avea putere peste dînsele. 


Dar bunica lui, Elpidia, mătuşa sa, Despina, și Vlata, sora cea tînără nu voiau 
să se despartă de dînsul. Ci privind la viaţa lui cea plăcută lui Dumnezeu, se sîrguiau 
după puterea lor, să-i urmeze, postind şi rugîndu-se. Apoi făceau milostenie săracilor 
din osteneala miinilor lor. Nu după multă vreme, mătuşa lui, Despina, s-a mutat către 
Domnul în bună mărturisire, pe care îngropînd-o, a dus pe sora sa Vlata într-o 
mănăstire de fecioare, fiind de doisprezece ani şi a făcut-o mireasa lui Hristos. Iar pe 
fericita Elpidia a lăsat-o într-o casă aproape de el să petreacă pînă la o vreme. Deci, 
Vlata, fecioara lui Hristos, avînd viaţă sfîntă, după trei ani s-a dus fără prihană la 
cămara Mirelui său Cel fără de moarte. Auzind de sfîrşitul ei, fericitul Teodor a 
mulțumit lui Dumnezeu cu bucurie; iar, Elpidia, cu sfatul sfîntului, s-a dus într-o 
mănăstire de femei, care era aproape de biserica Sfîntului Mucenic Cristofor. Şi 
trimitea cuviosul la dînsa pe copilele cele ce se aduceau la dînsul pentru tămăduire, 
îndrăcite sau bolnave, ca să le povăţuiască Elpidia, cum să se roage şi să postească. 
Apoi să le înveţe la tot obiceiul bun. 


După ducerea fericitei Elpidia în mănăstire, cuviosul, neavînd de la nimeni 
vreo slujbă pentru dînsul, a găsit un lucrător ca să-i slujească. Iar purtarea de grijă a 
lui Dumnezeu, voind să-l facă vînător de oameni, a început a trimite la dînsul pe 
oarecare, spre a vieţui împreună. Mai întîi pe un oarecare Epifanie tînăr cu anii, care, 
pornindu-se cu dorință de Dumnezeu, a venit la dînsul. Și s-a bucurat cuviosul 
Teodor, că nu l-a lăsat Dumnezeu singur. Deci a primit pe Epifanie şi l-a îmbrăcat în 
chipul monahicesc şi l-a povăţuit la o viaţă atât de sfîntă, încît avea stăpînire şi asupra 
diavolilor şi îi izgonea din oameni. După aceea, o femeie drept-credincioasă care 
dobîndise tămăduire de boala sa cu rugăciunile Cuviosului Teodor, a adus la dînsul 
pe fiul său cu numele Filumen, tînăr cu anii, însă nu şi cu înţelegerea, ştiind bine a 
citi şi a scrie. Şi erau trei de o vîrstă unul cu altul, robi ai lui Hristos, asemenea cu 


cei trei tineri de demult din Babilon, avînd o dragoste şi o osîrdie către Dumnezeu, 
iar în mijlocul lor era și însuși Hristos, Care a zis: Unde sînt doi sau trei adunați în 
numele Meu, acolo sint şi Eu în mijlocul lor. 


După cîţiva ani, fericitul Epifanie sfîrşindu-se întru Domnul, a venit în locul 
lui loan, om sîrguitor în fapte bune. În acea vreme au venit la cuviosul niște oameni 
de la un sat ce se numea Protomaria şi-l rugau să meargă în satul lor, fiindcă aproape 
de acel sat era un loc stăpînit de duhuri necurate şi nimeni nu putea să treacă pe la 
acel loc fără vătămare, nici oameni, nici dobitoace, mai ales la amiază și după apusul 
soarelui. Deci a mers robul lui Dumnezeu în acel loc şi poruncind să-i sape o peşteră 
mică, s-a închis într-însa toată iarna aceea. Şi a petrecut în acel loc în post şi 
rugăciunile cele obişnuite pînă la Paști, iar diavolii nesuferind petrecerea lui, de 
acolo, au fugit izgoniți ca de o armă, prin rugăciunile sfîntului. Şi de multe ori mulți 
oameni auzeau glasuri diavolești, care se tînguiau, căci îi izgonea Teodor. lar oamenii 
din satul acela aveau atît de mare credință către el, încît mergeau de luau ţărînă de la 
peştera aceea în care petrecea cuviosul și amestecînd-o în mîncare şi băutură, o 
dădeau la oamenii bolnavi şi la dobitoace ca pe o adevărată doctorie şi toţi dobîndeau 
tămăduire după credinţa lor. 


Era în satul acela un om cucernic, cu meșteșugul fierar; aceluia i-a poruncit 
cuviosul să-i facă o cămăruţă de fier, fără acoperămînt, strîmtă, pe cît era cu putință 
unui om să stea într-însa, căci aşa a socotit să-şi afle chinuirea trupului său. De care 
lucru înștiințîndu-se oamenii din satul acela, au adus la fierar multe unelte de fier, ca 
să fie spre săvîrşirea acelui lucru. După ce a făcut cămăruţa aceea, a dus-o în satul 
Sicheot la cuviosul, pe care el punînd-o în peşteră, s-a închis într-însa mult timp. Și 
stătea ca un stîlp nemişcat, răbdînd toată cumplirea văzduhului, de vreme ce era fără 
acoperămînt acea cămăruţă. Și se ardea vara de zăduf, iar iarna îngheţa de răceală şi 
de frig, căci zăpada şi ploaia îl udau, furtunile şi vînturile îl băteau, dar el petrecea 
ca o piatră şi ca un diamant tare. O răbdare ca aceea i-a dat Atotputernicul Dumnezeu, 
care covîrşea firea şi mintea omenească, spre mirarea oamenilor şi spre mărirea 
Sfintului Lui nume cel dumnezeiesc. Şi nu numai închisoarea cămăruţei aceleia de 
fier şi-a ales de bunăvoie, ci şi tot trupul său cu greutate de fier îşi învelea. Apoi se 
încălța cu încălțăminte de fier, făcută după măsura picioarelor sale şi mănuşi de 
asemenea purta şi în platoşă de fier grea se îmbrăca şi cu un lanţ de fier gros se 
încingea ca şi cu un brâu. Încă şi un toiag de fier greu purta, avînd în vârf cruce; apoi 
îşi hotărîse viaţa în acest chip. După praznicul Naşterii lui Hristos, la dumnezeiasca 
Arătare intra în peşteră, înfășurîndu-se cu fiarele acelea grele; şi petrecea acolo pînă 
la Paști, iar după Paşti se închidea în acea cămăruţă de fier. 


Cu o greutate de fier ca aceea şi cu închisoarea cea strimtă de bunăvoie îşi 
chinuia trupul, ca pe un rob obosindu-l şi pedepsindu-l, ca să nu se ridice războaiele 
cele dinlăuntru. Iar în sfîntul şi marele post de 40 de zile, nu gusta nicidecum pîine, 
ci puține poame, sau legume crude și acelea numai sîmbăta şi Duminica. Şi îi 
supusese Dumnezeu fiarele cele sălbatice, care erau în pustia aceea; pentru că un urs 
înfricoşat venind trei ani de-a rîndul, lua hrană din mîinile lui, asemenea şi un lup din 


pustie venind, se hrănea de dînsul. Apoi venind şi ducîndu-se fiarele acelea, pe 
nimeni nu vătămau, nici pe oameni, nici pe dobitoace, deşi se întîlneau cu cineva; 
pentru că aceea era facerea de minuni a lui Dumnezeu, prin care slăvea pe plăcutul 
Său. 


A mers la cuviosul, în cămăruţa în care era închis, un om ce avea tot trupul 
bolnav, căutînd tămăduire prin sfintele lui rugă-ciuni. lar el, poruncind aceluia să se 
dezbrace de hainela sale, a luat apă şi s-a rugat lui Dumnezeu, zicînd: "Doamne lisuse 
Hristoase, Dumnezeu nostru, Cel ce prin proorocul Elisei ai curățit, pe Neeman 
Sirianul de stricăciune şi singur prin milostivirea Ta pogorîndu-Te la noi și făcîndu- 
Te om, cu cuvîntul ai tămăduit pe cei stricaţi, caută acum spre noi şi spre apa aceasta 
şi binecuvîntînd-o, dă-i putere de tămăduire, ca să poată curăţi de stricăciune pe acest 
om, care stă înainte, întru preamărirea numelui Tău Celui Sfint". 


Astfel rugîndu-se şi însemnînd apa cu semnul Crucii, a turnat omului pe cap 
şi pe tot trupul şi îndată s-a curățit de acea boală şi s-a dus sănătos, lăudînd pe 
Dumnezeu. Asemenea, venind și un preot, anume Colirie, şi numai haina sfîntului pe 
sine punînd-o, îndată a cîştigat tămăduire. Nişte minuni ca acestea și o viaţă ca 
aceasta a Sfîntului Teodor văzînd fericita Elpidia, se fericea cu duhul. Deci şi ea a 
povăţuit pe multe femei spre viaţă plăcută lui Dumnezeu și spre chipul monahicesc 
le-a adus, pentru că era foarte îmbunătățită şi urma nepotului său în nevoinţele cele 
duhovniceşti. După aceea, cuvioasa Elpidia s-a apropiat spre sfîrşitul său, pe care 
mai înainte l-a ştiut din descoperirea ce i s-a făcut ei. Şi mergînd la cea mai de pe 
urmă cercetare şi sărutare a cuviosului său nepot, 1-a spus vedenia sa, zicînd: "Fiul 
meu şi lumina ochilor mei, am văzut în arătare un tînăr foarte frumos, îmbrăcat în 
haină luminoasă, avînd părul în chipul aurului, asemenea Sfîntului Marelui Mucenic 
Gheorghe, precum îl vedem închipuit pe icoană. Acela venind la mine, m-a întrebat 
despre tine, vrînd să ştie de la mine rînduiala cîntării de psalmi și a vieții tale. lar eu 
cu de-a-mănuntul i-am spus lui, însă el mi-a zis: "Cînd cîntați psalmi, ziceţi aceasta: 
"Binecuvîntați pe Domnul, munţilor şi dealurilor!"". După aceea mi-a zis: "Mare dar 
ai cîştigat, o, femeie, învrednicindu-te a vedea pe nepotul tău într-o rînduială ca 
aceasta, iar mie, ajutătorului, îmi eşti mult datoare. Dar mai ales Stăpînului Cel de 
obşte Ziditorului Dumnezeu, toată mulțumirea I se cuvine, Care pe nepotul tău l-a 
făcut vrednic, a fi în rîndul sfinților robilor Lui. Deci, tu de acum te odihneşte, pentru 


că te-ai ostenit pînă acum". 


Această vedenie spunînd-o fericita Elpidia Sfîntului Teodor şi dîndu-i cea de 
pe urmă sărutare, s-a dus la chilia sa şi îmbol-năvindu-se puţin s-a mutat către 
Domnul şi s-a îngropat cu cinste de către cuviosul. lar după îngroparea ei, a venit 
cineva la cetatea Ancira, aducînd înştiinţare sfîntului, cum că maica lui, Maria, a 
murit şi-l sfătuia să trimită ca să-i ia averea, de vreme ce a murit fără moştenitor. 
Răspuns-a sfîntul: "Nu spui adevărul, căci maica mea n-a murit". lar acela stăruia, 
zicînd: "Cu ochii mei am văzut-o moartă". lar el iarăşi a răspuns: "Nu este adevărat! 
Căci n-a murit maica mea, nici va muri cu sufletul, ci şi acum viază şi va fi vie în 


veci!" Și nu s-a îngrijit de averea ce rămăsese după dînsa, ci a postit o săptămînă 
întreagă, făcînd rugăciuni cu dinadinsul către Dumnezeu pentru sufletul ei. 


Petrecînd Cuviosul Teodor în peșteră, a mers la dînsul economul bisericii de 
la Ilhopoli şi prin cel ce-i slujea i-a spus rugămintea sa cu lacrimi, zicînd: "Miluieşte- 
mă, robule al lui Dumnezeu, în necazul ce mi s-a întîmplat! Pe sluga mea am trimis- 
0, ca să adune veniturile bisericeşti, iar el, toate veniturile adunîndu-le, a fugit. Iar 
eu, alergînd încoace şi încolo după dînsul și căutîndu-l, nu pot să-l aflu. Roagă-te 
Domnului, să mi-l arate, că toată averea mea nu-mi ajunge să plătesc bisericii”. 
Răspuns-a lui sfîntul: "De făgăduieşti că pe acel slujitor al tău nu-l vei bate, ci îl vei 
libera și nimic mai mult de la dînsul nu vei lua, fără numai cele bisericești, pe care el 
le-a luat, apoi te va mîngîia Domnul şi-l va da în mîinile tale; iar de nu vei făgădui 
aşa apoi nu vei putea să-l afli pe el". Iar economul a făgăduit a nu-l bate pe acela şi 
nici a-i lua ceva dintre ale lui, ci şi dintre ale sale a-i da, decît numai să întoarcă 
averea bisericească. Pentru că zicea: "Eu şi copiii mei vom rămîne goi dacă cu a mea 
avere voi plăti pentru venitul bisericesc cel răpit". Atunci 1-a zis sfîntul: "Mergi cu 
pace la casa ta şi să fii fără grijă, căci nădăjduiesc către Dumnezeu că degrabă te va 
mîngiia". ŞI s-a dus economul într-ale sale, bucurîndu-se, avînd neîndoită nădejde în 
cuvintele cuviosului. lar fugarul acela, care răpise cele bisericești, a stat în cale 
aproape de satul ce se numea Nicheia, fiind legat cu rugăciunile cuviosului şi 
neputînd să se ducă mai departe cît de puţin. Deci, cu părerea 1 se arăta că fuge 
degrabă, dar de fapt el stătea pe loc. Și, văzîndu-l oamenii care se întîmplaseră în 
calea aceea şi cunoscîndu-l, l-au prins şi l-au dus la econom. 


Aşa a fost întoarsă toată averea bisericească pe care o luase el. lar economul 
şi-a împlinit făgăduinţa şi a slobozit pe acela, nefăcîndu-i nici o strimbătate. Apoi a 
mers iarăși la cuvios, dîndu-i mulțumire. După aceasta un om, în ziua a 50-a a adus 
pe femeia sa muncită de diavol şi după ce a certat cuviosul pe duhul cel necurat, acela 
striga, zicînd: "O, pentru ce te mînii asupra mea, mîncătorule de fier? Oare sînt 
vinovat? Căci nu de bunăvoie am intrat într-însa, ci fiind trimis de Teodor vrăjitorul, 
care se numeşte Carapos şi petrece în satul Mazamia". lar plăcutul lui Dumnezeu, 
certînd cu numele lui lisus Hristos pe diavolul, l-a izgonit din femeia aceea. 


În acelaşi an, în luna iunie, oamenii din satul Mazamia, auzind de minunile 
făcute de plăcutul lui Dumnezeu, Teodor, au mers la el, rugîndu-l cu lacrimi să vină 
la ei, să le izgonească lăcustele care năvăliseră ca un nor asupra ţarinilor şi grădinilor 
lor. lar cuviosul, mergînd la ei, a intrat în biserica lor şi a petrecut toată noaptea la 
rugăciune. lar a doua zi a mers cu rugăciune la ţarini şi, luînd trei lăcuste în mîna sa, 
se ruga Domnului pentru popor. Şi în vremea rugăciunii au murit lăcustele în mîinile 
lui, iar el, mulţumind lui Dumnezeu, a zis către popor: "Să ne întoarcem la biserică, 
fiilor, pentru că degrabă ne va arăta Domnul mila sa”. 


Deci, întorcîndu-se sfîntul la biserică, a săvirşit Sfînta şi dumnezeiasca 
Liturghie şi, a doua zi, oamenii au văzut toată mulțimea lăcustelor moartă. Aceasta 
văzînd cel ce locuia într-acele locuri, mai sus pomenitul vrăjitor, Teodor Carapos, s- 


a pornit cu zavistie asupra sfîntului, fiindcă mai dinainte se mîniase asupra lui, pentru 
izgonirea diavolului din femeie, pe care acel vrăjitor îl trimisese într-însa. Deci, 
vrăjitorul acela mîniindu-se asupra sfîntului şi zavistuind asupra puterii lui 
Dumnezeu celei dintr-însul făcătoare de minuni, a chemat pe diavolii cei de sub mîna 
lui şi le-a poruncit să meargă şi să muncească pe Teodor Sicheotul pînă la moarte. 
lar aceia dacă s-au dus, n-au putut să se apropie de el, fiindcă avea întotdeauna 
rugăciunea în gura sa şi-l așteptau pînă va adormi. lar sfîntul dormind şi darul lui 
Dumnezeu ieșind ca un foc dintr-însul, ardea şi izgonea pe diavoli, care din nou 
întorcîndu-se, se repezeau asupra cuviosului; însă iar s-au întors cu ruşine la cel ce i- 
a trimis. 


Deci vrăjitorul acela cu dosădiri îi ocăra, zicîndu-le: "Cu adevărat nimic nu 
este puterea voastră, căci dacă nici cînd dormea, nu v-aţi putut apropia, apoi cum îi 
veţi face aceluia ceva cînd este deşteptat?" Dar diavolii îi ziceau: "Cînd ne apropiem 
de el, iese o văpaie de foc din gura lui şi ne arde, încît nu putem suferi”. lar vrăjitorul 
iuțindu-se cu mai multă mînie din zavistie, a pus nişte otravă omoritoare într-un peşte 
şi a trimis peştele acela în dar cuviosului. Iar plăcutul lui Dumnezeu, fiind păzit cu 
darul lui Hristos, cînd era vremea mesei cea obișnuită lui, a gustat din peștele acela 
şi a rămas nevătămat. De acest lucru minunîndu-se vrăjitorul Teodor Carapos și 
cunoscînd puterea lui Dumnezeu şi neputinţa diavolilor, s-a umilit cu sufletul. Apoi, 
mergînd la cuviosul, a căzut la picioarele lui cele sfinte, mărturisind păcatele sale cu 
lacrimi. Şi arzînd cărțile sale cele vrăjitoreşti şi lepădîndu-se de lucrurile satanei, a 
luat Sfîntul Botez şi s-a făcut rob credincios al lui lisus Hristos. 


După ce s-a întors cuviosul în locașul său, i s-a întîmplat de a căzut într-o boală 
grea şi aştepta să moară, pentru că a văzut pe sfinţii îngeri venind la el și socotea că 
acum vor să-i ia sufletul. Deci plîngea şi se tînguia, socotindu-se că nu este gata de 
ieşire. Şi era deasupra lui icoana sfinților doctori celor fără de plată, Cosma și 
Damian. Aceia i s-au arătat în vedenie şi după obiceiul doctoricesc, îi pipăiau venele 
miîinilor lui şi vorbeau unul cu altul ca şi cum deznădăjduiau de viaţă, fiindcă i-a 
slăbit puterea. Şi au zis către el: "Pentru ce plîngi şi te mîhneşti atîta?" Răspuns-a 
bolnavul: "De vreme ce nu m-am pocăit la Dumnezeu, domnii mei, şi de vreme ce 
las această mică turmă, neîndreptată încă la calea cea desăvîrşită, mai avînd ea încă 
nevoie multă de povăţuire”. Sfinții i-au zis: "Dar voieşti să rugăm pe Dumnezeu 
pentru tine, ca să-ţi lungească vremea vieţii?" 


Răspuns-a bolnavul: "De o veți face aceasta şi de-mi veţi cere vreme de 
pocăință, apoi îmi veţi pricinui mare bucurie şi veţi cîştiga plată pentru pocăinţa 
mea". lar sfinţii, întorcîndu-se la îngeri, i-au rugat să mai aştepte puțin, pînă ce vor 
merge la Împăratul Dumnezeu, ca să-L roage pentru Teodor. Iar îngerii făgăduind că 
vor aştepta, s-au dus sfinții răbdători de chinuri, Cosma și Damian, la Atotputernicul 
Împărat, Hristos Dumnezeul nostru, Care a adăugat altădată cincisprezece ani lui 
lezechiel şi rugîndu-L pentru lungirea anilor lui Teodor, s-au întors degrabă, avînd 
între ei un tînăr, asemenea cu acei îngeri, însă cu slava mai luminat. Şi acela a zis 
către îngeri astfel: "Lăsaţi pe Teodor între cei vii, pentru că Stăpînul Cel de obşte al 


tuturor şi Împăratul slavei este rugat pentru el şi i-a poruncit ca să fie în trup!" Şi 
îndată sfinţii îngeri cu acel prealuminat tînăr s-au dus la cer, iar Sfinții Cosma şi 
Damian au zis către Teodor: "Scoală-te, frate, şi ia aminte la tine și la turma ta, căci 
bunul şi milostivul nostru Stăpîn a primit rugăciunile noastre pentru tine şi ţi-a dăruit 
viață, ca să nu ai mîncarea cea pieritoare, ci pe aceea care este în viaţa vecilor şi să 
aduci mîntuirea multor suflete!" 


Acestea zicînd către el sfinţii doctori, s-au făcut nevăzuţi. lar Sfîntul Teodor 
venindu-şi în sine, simțindu-se că este cu totul sănătos, s-a sculat îndată. Apoi lăuda 
pe Dumnezeu și cu mai multă osîrdie se sîrguia la cîntarea de psalmi şi la post, şi cu 
darul dat lui făcea minuni, tămăduind multe feluri de boli și izgonind diavolii cu 
cuvîntul. Apoi, străbătînd vestea pretutindeni de minunile lui, mulți se minunau și 
lăsîndu-şi casele, se duceau la dînsul spre călugărie. Iar cei ce cîştigau tămăduire de 
la dînsul de bolile lor, mulţi dintre ei nemaivrînd să se lase de el, petreceau la dînsul, 
slujind trebuinţelor mănăstirești. 


Deci, adunîndu-se mulțime de fraţi, au zidit o mănăstire aleasă, iar Cuviosul 
Teodor s-a făcut arhimandrit al mănăstirii sale. Și deoarece biserica Sfîntului şi 
Marelui Mucenic Gheorghe era mică şi nu putea să-i încapă pe toți la obișnuita 
cîntare, s-a sîrguit cuviosul să zidească altă biserică mai mare, în alt loc nu departe 
de acolo, în muntele Sfîntului Arhanghel Mihail. Și a rînduit pe frați să vieţuiască 
acolo, iar pe ucenicul său Filiume l-a trimis la episcopul cetăţii lui Anastasie, ca să 
ia hirotonia preoţiei. Și punîndu-l egumen la acea mănăstire, singur se îndeletnicea 
în liniște. Și avea nevoie de un vas de argint, pentru slujirea Dumnezeieştii Liturghii, 
deoarece pînă atunci în mănăstirea lui se săvîrşeau dumnezeieştile Taine, în vas de 
marmură. 


Astfel, cuviosul a trimis un diacon al său la Constantinopol, ca să cumpere 
acel vas de argint pentru sfințita slujbă. Dar după ce a cumpărat şi a adus la dînsul 
acel vas curat, lucrat cu meșteşug ales, sfîntul l-a lepădat, nevrînd să slujească într- 
însul, pentru că îl vedea cu ochii minţii că este negru, urît şi netrebnic. Iar diaconul 
lăuda vasul, că este de argint curat și bine lucrat. Însă cuviosul îi zicea: "Şi eu văd, 
O, fiule, că vasul este din argint și bine lucrat, însă are necurăţenie nevăzută. Și de nu 
mă crezi pe mine, să facem rugăciune, ca să-ți deschidă Domnul ochii tăi sufleteşti 
ŞI vei vedea". Deci, după ce s-a închinat şi s-a rugat, atunci nu numai diaconul acela, 
Ci ŞI toți frații care erau acolo au văzut că vasul acela era negru ca un cărbune luat 
din cuptor și s-au minunat. lar după ce diaconul a luat vasul în mîini, îndată s-a văzut 
curat şi luminat, ca mai înainte şi l-a dus la Constantinopol la argintarul de la care îl 
cumpărase şi i-a spus lui pentru ce l-a lepădat Cuviosul Teodor. Iar argintarul, 
cercetînd despre argintul acela de unde i-a venit lui, şi-a adus aminte că era din 
podoabele oarecărei desfrînate, din podoaba ei cea necurată şi se mira mai dinainte 
cum de văzuse cuviosul şi îşi cerea iertare. 


Deci, luînd vasul acela, alte vase mai curate a dat în dar pentru trebuința 
bisericii, cerînd rugăciunile sfinților pentru dînsul. lar diaconul, aducîndu-le în 


mănăstire, a spus părintelui şi fraţilor din ce fel de argint a fost vasul cel dintii şi 
minunîndu-se de mai înainte vederea sfîntului, preamăreau pe Dumnezeu. 


În acel timp nişte oameni din satul Muzia, care este supus al lui Gratianopoli, 
au venit la Cuviosul Teodor pentru o pricină ca aceasta: făcîndu-şi un pod de piatră 
peste un rîu în satul lor, pe cînd scoteau piatra din pămînt și ciopleau lespezile au 
ieşit din groapă mulțime de diavoli, care năvăleau asupra oamenilor și dobitoacelor 
şi-i munceau, iar alţii, ca nişte tilhari şezînd pe lîngă drumuri, răneau pe cei ce 
treceau. Deci, au rugat pe cuviosul ca să meargă în satul lor şi să izgonească de la 
dînșii acea ispită diavolească. Cuviosul a mers împreună cu dînșii, nădăjduind spre 
Dumnezeu, iar cînd se apropia de satul acela, diavolii cei din oameni, simțind venirea 
lui, ieşeau strigînd împotriva lui: "O, primejdie! Pentru ce, lăsînd Galatia, vi aici 
mîncătorule de fier? Ştim pentru ce vii, dar nu te vom asculta, precum te ascultă 
duhurile cele din Galatia, că mai aprinși şi mai puternici sîntem decit ei”. 


Iar cuviosul, certîndu-i pe dînşii, le-a poruncit să tacă. A doua zi, adunînd 
poporul, a înconjurat satul cu cruci şi, suindu-se pe dealul acela, au făcut rugăciuni 
către Dumnezeu mult timp și îndată diavolii cei ce ieşiseră de acolo, s-au adunat cu 
puterea lui Dumnezeu în chip de muște, de şoareci și de iepuri şi izgonindu-i în 
groapa aceea pe toți, pecetluindu-i cu semnul Crucii, a poruncit ca cu pietre şi cu 
pămînt să-i astupe acolo. Astfel a scăpat satul acela de ispita diavolească. Încă și alte 
case şi sate fiind năvălite de diavoli, în asemenea chip le-a izbăvit, izgonind din 
oameni duhurile cele viclene, încît diavolii se cutremurau de numele aceluia. 


Dintre ucenicii cuviosului, mulţi erau vestiți şi mari bărbaţi în fapte bune. 
Astfel fericitul Arsenie, închizîndu-se într-o chilie strîmtă, petrecea în tăcere și abia 
a treia zi primea puţină hrană, pîine şi verdeţuri crude sau linte şi apă cu măsură, iar 
în sfîntul post cel de 40 de zile, mînca numai sîmbăta și Duminica și atunci doar 
mîncare uscată. Asemenea viaţă mai petreceau şi alți doi, Evagrie şi Andrei, care 
aveau chiliile aproape de Arsenie, de a căror sfîntă viață Cuviosul Teodor mult se 
bucura şi mulțumea lui Dumnezeu. Acei trei ucenici sfătuindu-se, să se închine 
Sfintelor Locuri de la Ierusalim, au rugat pe părintele Teodor, ca să-i libereze cu 
binecuvîntare şi, dîndu-le drumul, s-au dus. Ajungînd la Ierusalim, au cercetat toate 
lavrele cele de primprejur şi mănăstirile sihăstreşti. Deci, Evagrie a vrut să rămînă 
acolo şi, intrînd în lavra Cuviosului Sava, a vieţuit cu sfinţenie, arătîndu-se cu lucrul 
că este ucenic al lui Teodor. lar Arsenie și Andrei întorcîndu-se în Galatia, la 
părintele lor, l-au rugat să se ducă în linişte în alte locuri deosebite. 


Deci, Andrei s-a sălășluit pe un deal, ce se numea Vrian, ca la opt stadii de la 
mănăstire, cu binecuvîntarea părintelui. lar Arsenie, ducîndu-se în părțile cele de sus 
ale Potamiei, şi-a ales un loc departe de locuința omenească, în care se spunea că este 
sălăşluire diavolească. Acolo s-a rugat, zicînd: "Dumnezeule, milostiveşte-Te prin 
rugăciunile părintelui meu Teodor, păzeşte-mă pe mine păcătosul, apără-mă de 
năpasta diavolească şi-mi ajută să-Ţi plac în locul acesta”. Deci, mai întîi şi-a zidit o 


chiliuţă de lemn şi a iernat într-însa. După aceea a zidit un turn înalt și, petrecînd 
patruzeci de ani cu mare răbdare, s-a dus către Domnul. 


Încă şi Elpidie, cu povăţuirea Cuviosului Teodor, nu puţin a sporit în bunătăți 
şi după cîțiva ani de petrecere lîngă părintele său, ducîndu-se în părțile Răsăritului 
cu binecuvîntare, s-a sălășluit aproape de muntele Sinai. Și vieţuind în tăcere mult 
timp, s-a săvîrșit precum cuvioşii, iar locul acela a fost numit de părinții din Sinai, 
"Ţăcerea lui Elpidie”. Iar Leontie, ucenicul părintelui nostru Teodor, a fost bărbat 
minunat în pustnicie, aproape de locul Permatia. El, învrednicindu-se darului 
proorocesc, spunea mai înainte cele ce aveau să fie. Și a proorocit despre năvălirea 
perşilor, cum şi despre uciderea sa de către dînşii, lucru care s-a şi împlinit. Pentru 
că, nevoind să iasă din chilia sa cea strîmtă şi liniștită, a fost ucis într-însa de perşi. 
Încă şi Teodor, care a postit în muntele Draconiei, Ştefan cel de lîngă rîul Psiliei şi 
alți mulţi ucenici ai fericitului părintelui nostru Teodor, au strălucit cu fapte bune, 
unii viețuind Iîngă dînsul, iar alții sălăşluindu-se prin diferite locuri pustii. 


Venindu-i dorință Cuviosului Teodor să cerceteze Sfintele Locuri în 
Ierusalim, a luat pe doi din ucenicii lui şi s-a dus. În acea vreme în Palestina, în care 
se află Ierusalimul, era secetă mare și toți oamenii erau în nevoie mare, încît mureau 
oameni şi dobitoace, căci se uscaseră toate gropile şi cisternele în care își adunau 
apă. Deci, oamenii se rugau mult, cerînd ploaie de la Dumnezeu şi nu puteau să-și 
cîştige cererea, căci Domnul păstra acel dar plăcutului Său, Teodor. Pentru aceasta îl 
şi adusese în Palestina. Şi erau acolo unii din părțile Galatiei, care ştiau pe Cuviosul 
Teodor şi facerile lui de minuni. Acea grăiau adeseori către oameni: "Ştim un sfînt 
părinte în părțile noastre, care poate numai cu o rugăciune să umple de ploaie toată 
lumea, precum a umplut-o odată proorocul Ile”. 


După ce a sosit cuviosul la Ierusalim și s-a închinat lemnului Crucii cel de 
viață făcător şi Mormîntului lui Hristos, cel purtător de viaţă, l-au cunoscut cei din 
Galatia, care erau acolo. Și îndată a străbătut vestea despre dînsul în toată Sfînta 
Cetate şi prin mănăstirile şi prin lavrele de primprejur. Deci, adunîndu-se mulțime 
de monahi şi toți clericii bisericii celei mari, au înconjurat pe sfîntul, bucurîndu-se 
de venirea lui la dînşii şi l-au rugat în numele patriarhului să ceară de la Domnul 
ploaie pămîntului cel uscat. lar sfîntul se lepăda, numindu-se nevrednic şi păcătos. 
Dar ei grăiau: "Nădăjduim, părinte, că dacă vei amesteca rugăciunile tale cu ale 
celorlalți părinți, Dumnezeu se va milostivi spre noi și va trimite ploaie pe pămînt”. 
Sfîntul a zis către dînşii: "Dacă credeți aşa, apoi să fie după credinţa voastră”. 


Deci a făcut rugăciune, şi pe cînd mergea poporul cu crucile, sfîntul a grăit 
către dînşii: "Să vă schimbaţi hainele, o, fiilor, pentru că vă veţi uda; căci degrabă va 
arăta Domnul mila Sa pentru credinţa voastră”. Şi ajungînd la un loc afară din cetate, 
cuviosul a poruncit să stea poporul; apoi, ridicîndu-şi mîinile către cer, a început a se 
ruga mai cu dinadinsul, şi îndată s-a arătat dinspre apus un nor mic şi într-un ceas a 
acoperit tot cerul. lar sfîntul, săvîrşindu-şi rugăciunea, a poruncit să se întoarcă mai 
repede poporul, ca să nu se ude; dar deodată s-a vărsat o ploaie mare peste măsură și 


toți alergau degrabă în cetate spre biserică, fiindcă se udaseră foarte tare. lar ploaia 
n-a stat nicidecum, pînă ce n-a adăpat tot pămîntul din destul şi s-au umplut de apă 
gropile, cisternele şi văile. lar Cuviosul Teodor, pentru o minune ca aceea temîndu- 
se să nu fie slăvit şi cinstit de oameni, s-a ascuns de toți şi a ieșit din cetate cu amîndoi 
ucenicii săi. Apoi, alergînd cu sporire, s-au întors în mănăstirea Sicheotului din 
Galatia. Încă și în latura sa, prin multe locuri de primprejur făcea asemenea minuni 
şi după rugămintea poporului aducea ploi, înmulţea rodurile pămîntului şi sadurile, 
potolea pîraiele cele pornite şi spunea mai înainte cele ce aveau să fie. Mavrichie 
voievodul, întorcîndu-se de la războiul persienesc prin Galatia la Constantinopol şi 
venind la cuviosul pentru rugăciune şi binecuvîntare, el i-a proorocit că degrabă are 
să fie împărat. 


După ce s-a împlinit aceea, împăratul Mavrichie a scris către proorocul său, 
adică către acest sfînt părinte, cerînd rugăciuni pentru el și pentru toată împărăția lui. 
A adăugat încă şi aceasta, să ceară de la dînsul ce va voi. Cuviosul Teodor a trimis 
la dînsul pe fericitul Filumen, scriindu-i să dea ceva pîine la mănăstirea lor, pentru 
mulţimea săracilor ce veneau la dînşii în toate zilele. Împăratul a scris la ispravnicii 
săi din Galatia, ca în fiecare an să dea grîu la mănăstirea lui Teodor cîte şase sute de 
măsuri; şi a dăruit încă și bisericii vase de mult preț. 


Văzînd Cuviosul Teodor că din zi în zi se înmulțeşte turma sa şi venea la 
mănăstirea sa mulțime de popor pentru rugăciuni și pentru tămăduiri, iar biserica 
Sfîntului Marelui Mucenic Gheorghe fiind foarte mică, a prefăcut-o, zidind-o în chip 
minunat mai mare. Căci fiind acolo o piatră mare şi neclintită niciodată, i-a poruncit 
ca singură să se mişte și să se ducă de la locul său în alt loc. Iar cînd se aducea var 
nestins pentru zidirea bisericii din satul Evarzia care era aproape, i-au cuprins 
deodată pe cale un nor de ploaie şi lucrătorii s-au temut, să nu se aprindă carele cu 
var din ploaie şi să le ardă dobitoacele. Cuviosul, prin rugăciune, a despărțit norul în 
două şi era ploaie mare pe amîndouă părțile drumului, iar pe var şi pe care n-a picat 
nici o picătură, pînă ce au dus varul la locul bisericii şi l-au descărcat. 


După ce s-a sfîrşit biserica, s-a săvirşit episcopul Timotei al cetății lui 
Anastasie, care a fost după Teodosie şi mergînd cetăţenii la arhiepiscopul Pavel al 
mitropoliei Ancirei, l-au rugat să aleagă episcop al cetăţii lor pe Cuviosul Teodor 
arhimandritul lavrei Sicheotul. Arhiepiscopul s-a bucurat şi a trimis după fericitul 
Teodor, să-l aducă cu cinste la dînsul. În acea vreme, Cuviosul fiind închis în peștera 
sa, se liniştea şi se îndeletnicea în obișnuita rugăciune. lar după ce clerul şi cetăţenii 
cetății lui Anastasie s-au dus la dînsul cu multă rugăminte ca să le fie episcop, el nici 
nu voia să audă de aceasta. Însă ei, deschizînd casa cu sila, l-au scos afară chiar 
nevrînd şi, punîndu-l în careta arhierească, l-au dus la Ancira, bucurîndu-se și 
veselindu-se. lar frații plingînd şi tînguindu-se pentru părintele lor, căci se 
despărțiseră de dînsul, cuviosul a trimis la ei, zicîndu-le: "Nu vă mîhniţi, fraţilor, şi 
să mă credeţi, că niciodată nu vă voi lăsa, pentru că nimic nu este pe pămînt care să 
mă poată despărți de voi”. 


Deci, Cuviosul Teodor, a fost pus episcop al cetăţii lui Anastasie de către 
Pavel, mitropolitul Ancirei, deşi nu voia să primească o dregătorie ca aceasta. Și pe 
cînd a primit scaunul, unui bărbat oarecare i s-a făcut o vedenie în acest chip: o stea 
luminoasă și mare s-a pogorît din cer spre biserică și a luminat cu razele sale nu 
numai cetatea şi ţara aceea, ci şi toate cetăţile și părțile de primprejur. Pentru că, cu 
adevărat acest cuvios, fiind pus pe scaunul arhieresc, s-a arătat ca o lumină în sfeşnic 
a fi lumină lumii, cu minunile cele fără de număr şi cu chipul cel minunat al vieții 
sale, luminînd şi spăimâîntînd toată partea cea de sub cer. EI cerceta adeseori lavra sa 
cea de la Sicheot şi mîngtia pe frați. lar biserica Sfîntului Gheorghe cea zidită prin a 
sa sîrguință a sfințit-o. Apoi, cîte minuni mari a făcut în vremea episcopiei sale, nu 
se pot spune cu deamănuntul. Pentru că își îndoia ostenelile sale, avînd purtare de 
grijă cu dinadinsul pentru păstoria sa cea încredinţată, însă mult se mîhnea pentru că 
1 se tăiase liniştea. El avea totdeauna credinţă neschimbată în mintea sa, ca să lase 
episcopia şi iarăşi să se întoarcă la liniște în mănăstirea sa. 


După cîțiva ani iarăși a dorit să se închine sfintelor locuri din Ierusalim. Luînd 
pe doi frați din mănăstirea sa, pe loan arhidia-conul şi pe Martin, s-a dus cu dînşii în 
cale. Înconjurînd sfintele locuri din Ierusalim, nu se arăta că este episcop, ci umbla 
ca un simplu stareţ și gîndea să nu se mai întoarcă întru ale sale ci să vieţuiască acolo 
într-o mănăstire, pentru că i se părea că, pentru dregătoria episcopiei şi-a părăsit 
nevoința cea monahicească. Deci, mergînd în lavra Sfîntului Sava, a cerut o chilie 
pentru el și a petrecut într-însa, liniştindu-se de la praznicul Naşterii lui Hristos, pînă 
la Paşti. lar, după Paşti, acei doi frați, care merseseră cu dînsul, loan şi Martin, 
neîncetat îl supărau să se întoarcă la locul său, însă el nu voia să-i asculte. Dar într-o 
noapte 1 s-a arătat Sfîntul Marele Mucenic Gheorghe în vedenia somnului, dîndu-i în 
mînă un toiag și zicîndu-i: "leşi degrabă de aici, ca să ne întoarcem în patrie; pentru 
că nu ţi se cade, ca lăsîndu-ți patria, să zăbovești aici”. Zis-a Teodor: "Nu voiesc să 
merg în patrie fiindcă nu poftesc episcopie”. Zis-a mucenicul: "Eu degrabă te voi 
libera de la episcopie, dar numai să te întorci, de vreme ce mulți se mîhnesc după 
tine". De o vedenie ca aceasta, înduplecîndu-se Teodor, şi-a luat pe amîndoi ucenicii 
şi s-a dus în patria sa. 


Iar cînd se apropia de Galatia, a intrat într-o mănăstire ce 1 se întimplase în 
cale, care se numea Druinia, poruncind împreună călătorilor săi, ca să nu spună de 
dînsul, cine este. lar monahii mănăstirii aceleia, de demult auzind de minunile 
Cuviosului Teodor, doreau să-l vadă. Deci, cuviosul, fiind necunoscut monahilor 
acelora, s-a odihnit în casa de oaspeţi cea mănăstirească, primit fiind de Anichit, 
primitorul de străini. Și întrebînd pe ucenici despre stareţ, cine este, a spus că este 
din părți depărtate. Şi, şezînd cuviosul la masă, a căutat spre ucenicii care mîncau cu 
poftă, căci erau flămînzi și a zis către dînşii: "Cu adevărat, fulor, mîncăm ca 
Galatenii". După un ceas iarăşi le-a zis aceeași. 


Acestea auzindu-le Anichit, grăia întru sine: "Nu cumva din părțile Galatiei 
este acest stareţ?" lar după masă culcîndu-se starețul după obicei pe pămînt spre 
odihna nopţii, Anichit, luînd de obicei pe amîndoi ucenicii, cu multe rugăciuni îi 


supăra să-i spună cine este acest stareț. Deci, i-au spus aceia, că este Teodor făcătorul 
de minuni al Sicheotului și episcopul cetăţii lui Anastasie. Atunci, îndată Anichit 
alergînd, a spus egumenului Ştefan şi fraţilor și s-au bucurat foarte mult de dînsul, 
fiindcă de multă vreme dorea ca să-l vadă. lar după ce a sosit vremea cîntării Utreniei, 
cînd starețul mergea la biserică, l-a întîmpinat în uşile bisericii egumenul şi frații şi, 
căzînd la picioarele lui cele sfințite, i s-au închinat ca unui episcop şi făcător de 
minuni Și cereau binecuvîntare. Apoi l-au rugat să petreacă cu dînşii cîteva zile, ca 
să se îndulcească de vederea feţii lui celei îngerești şi să se sature de vorbele cele cu 
miere curgătoare. Şi a petrecut sfîntul la dînşii zile destule. Atunci a străbătut despre 
dînsul vestea prin toată latura aceea şi mulți din popor au mers la mănăstire, ducîndu- 
şi pe bolnavii lor la Cuviosul, iar el, cu darul lui Hristos, pe toți îi tămăduia. 


După aceasta, mergînd de acolo Sfintul Teodor la episcopia sa și 
îndeletnicindu-se în acele obişnuite osteneli păstoreşti, gîndea neîncetat cum ar putea 
lăsa episcopia. Iar fericitul Antioh, viețuitorul pustiei l-a sfătuit la aceasta, fiind la 
dînsul din întîm-plare, cînd se întorcea de la cetatea lui Constantin într-ale sale. Căci 
acel Antioh a fost trimis din părțile Răsăritului la împăratul Mavrichie, să-l roage 
pentru o cetate ce se numea Sinofrin, ca să o apere de barbari. Şi Antioh era bărbat 
bătrîn, avînd de la nașterea sa ca la o sută de ani, iar şaizeci de ani n-a gustat nici vin, 
nici unt-delemn. Apoi treizeci de ani n-a gustat pîine, decît numai verdeţuri crude cu 
sare şi cu oţet şi băutura îi era apă. Pe cînd trecea prin părțile Galatiei şi ale cetății 
lui Anastasie, pe acel fericit părinte l-a primit Cuviosul Teodor cu bucurie şi cu cinste 
şi l-a odihnit. Apoi mult s-a mîngîiat cu dînsul în vorbiri duhovnicești, şi grăia 
fericitul Antioh ucenicilor săi, despre Teodor: "N-am văzut un astfel de om sfînt, nici 
n-am auzit pînă acum, pentru că mi-a descoperit Domnul viaţa lui”. 


Asemenea şi Sfîntul Teodor a grăit despre Antioh către fraţii săi: "În toată 
pustia Răsăritului n-am văzut, nici n-am auzit de un astfel de rob al lui Dumnezeu”. 
La acel Cuvios Antioh, Sfîntul Teodor a cerut sfat de folos, spunîndu-i scopul său 
pentru lăsarea episcopiei. lar Cuviosul Antioh i-a lăudat scopul și l-a sfătuit să-şi 
săvîrşească dorirea. 


După ducerea lui Antioh, s-au mîhnit cei ce luau cu nedreptate averile 
bisericești. Pe lîngă aceia nişte casnici ai episcopiei erau vrăjmaşi tăinuiți ai sfîntului, 
fiind porniţi de vrăjmaşul sufle-telor spre zavistie şi urîciune, care în taină oarecum, 
cu slobozirea lui Dumnezeu i-au dat otravă. Și a zăcut Cuviosul Teodor trei zile fără 
glas şi stătea nemișcat ca un mort, încît chiar începuse în cetate a străbate vestea 
despre moartea sfîntului. Dar după trei zile 1 s-a arătat Preasfînta Stăpîna noastră de 
Dumnezeu Născătoare şi i-a spus pricina bolii lui, ce-i venise din otrava cea dată în 
taină Şi i-a spus pe urîtorii cei ce îi dăduseră otravă. Apoi scoțînd din basmaua cea 
din miini trei grăunțe, i le-a dat lui, zicînd: "Mănîncă-le pe acestea, că nu vei mai 
pătimi de acum nici un rău". Deci, mîncînd cuviosul grăunțele acelea, şi-a venit în 
Ssimțiri şi s-a simţit cu totul sănătos. Apoi, sculîndu-se, a mulțumit lui Hristos 
Dumnezeu şi Preacuratei Maicii Lui. lar pe acei răi vrăjmași nu i-a mustrat, nici n-a 
spus cuiva de ei. Ci a făcut rugăciune către Dumnezeu, ca să nu le socotească lor 


aceasta ca păcat. lar către Sfîntul Marele Mucenic Gheorghe totdeauna se ruga, ca 
mai degrabă să-l lhbereze de episcopie, precum 1 se făgăduise în vedenie, cînd din 
Palestina nu voia să se întoarcă în Galatia. 


Nu se cuvine a tăcea şi aceasta, că era rînduit în cetatea lui Anastasie, spre a 
se da la masa arhierească peste tot anul, din averile bisericeşti, trei sute şaptezeci și 
cinci de galbeni. Dintr-acel mertic, Cuviosul Teodor cheltuia numai patruzeci de 
galbeni la mesele sale cele de peste tot anul, iar pe ceilalți îi întorcea Sfintei Biserici. 
lar darurile ce-i veneau de aiurea, acelea le împărțea milostenie. ŞI, vrînd ca 
desăvîrşit să lase dregătoria episcopiei, mai întîi cu dinadinsul a făcut către 
Dumnezeu multă rugăciune în multe zile, ca să nu i se socotească păcat acea 
socoteală. Și cîştigînd înştiinţare de la Dumnezeu pentru liberarea sa, a adunat tot 
clerul cum şi pe toți cetăţenii şi le-a zis: "Ştiţi, fraților, că voi cu sila scoțindu-mă din 
mănăstire, m-aţi silit să iau jugul acesta al episcopiei. Şi v-am spus atunci, că sînt 
nevrednic de povăţuirea voastră. Dar voi, neascultîndu-mă, aţi săvîrşit voința voastră. 
Iată, este al unsprezecelea an de cînd vă mîhnesc şi sînt mîhnit de voi. Deci, vă rog, 
căutați-vă alt păstor, care să vă poată plăcea; căci eu de acum nu pot să vă mai fiu 
episcop, ci ca un monah prost mă voi întoarce la mănăstirea mea, în care am făgăduit 
ca în toate zilele vieții mele să slujesc lui Dumnezeu”. 


Aceasta zicînd, a luat pe arhidiaconul său loan, care era din mănăstirea lui, s- 
a dus la arhiepiscopul Pavel, mitropolitul Ancirei şi l-a rugat să pună în locul său un 
alt episcop, în cetatea lui Anastasie. Deci, a fost mare ceartă între ei, pentru că 
mitropolitul nu voia de loc să libereze de la episcopie pe fericitul, Teodor zicînd că 
nu este cu putință ca să găsească un bărbat ca acela, la acea rînduială. Iar Cuviosul 
Teodor se lepăda foarte mult, spunîndu-i că acea sarcină este mai presus de măsura 
şi puterea lui. Şi a fost nevoie, ca pentru aceea să trimită la Constantinopol, la prea 
sfințitul Patriarh Chiriac şi la drept credinciosul împărat Mavrichie. lar aceia fiind 
povăţuiți de Dumnezeu, au scris mitropolitului Ancirei, ca să nu supere pe plăcutul 
lui Dumnezeu care voiește să se liniştească, ci să-l libereze, precum pofteşte. 


Astfel Cuviosul Teodor, izbăvindu-se de greutatea episcopiei, s-a umplut de 
negrăită bucurie, văzîndu-se liber de gîlcevi şi de grijile cele multe. Ducîndu-se la 
mănăstirea sa, a stat în chilie, liniştindu-se; apoi petrecea viața sa cea obişnuită în 
nevoinţe pustniceşti. Adeseori săvîrşea dumnezeieştile slujbe, aducînd lui Dumnezeu 
jertfa fără de sînge. Şi se învrednicea acest plăcut al lui Dumnezeu în vremea 
Liturghiei, că vedea darul Sfîntului Duh, în asemănare de pînză şi în chip de porfiră 
prealuminată, care se cobora de sus peste sfintele daruri și le acoperea. Despre acest 
lucru a spus unuia din cei împreună slujitori ai săi, ieromonahul Iulian, bărbat 
duhovnicesc și îmbunătățit, fund silit de acela cu stăruitoare rugăminte. Cînd vedea 
aceea, se umplea de negrăită bucurie duhovnicească şi faţa lui cea cinstită strălucea 
cu o mare lumină şi se schimba. Preoţii şi diaconii care slujeau cu Sfîntul Teodor, 
văzînd în faţa lui o dumnezeiască strălucire, se spăimîntau. 


Odată s-a întîmplat şi aceasta: în şaisprezece zile ale lunii iulie, la pomenirea 
Sfîntului Mucenic Antioh şi hramul aceluia, cînd arhiereul lui Dumnezeu, Teodor, 
săvîrşea dumnezeiasca Liturghie, a sosit vremea înălțării Sfintelor Daruri, ridicînd 
după obicei discul cu Sfîntul Agneţ în sus și strigînd: "Sfintele sfinților”. Atunci 
dumnezeiescul Agneţ singur de sine s-a ridicat sus pe disc în văzduh, înălțindu-se ca 
de o nevăzută mînă şi iarăși s-a lăsat pe disc la locul lui. O minune ca aceasta, pe toţi 
cei ce erau atunci împrejurul acelui dumnezeiesc prestol, i-au umplut de spaimă și de 
mirare mare. lar Cuviosul Teodor, vărsînd pîraie de lacrimi din ochii săi și totodată 
bucurîndu-se negrăit, preamărea pe Hristos Dumnezeu, Care este adevărat în 
Preacuratele Sale Taine. 


Drepteredinciosul împărat Mavrichie și preasfințitul Patriarh Chiriac, vrînd să 
vadă pe Cuviosul Teodor, de care auzeau multe, au scris către dînsul să vină la ei la 
Constantinopol, ca să se învrednicească de rugăciunile şi de binecuvîntarea lui. lar 
Cuviosul, neputînd să nu-i asculte, s-a dus şi a fost primit de toți cu mare cinste, şi a 
petrecut în Constantinopol puţină vreme. Apoi multe minuni a făcut cu puterea lui 
Dumnezeu. Un prunc orb s-a luminat, pe o femeie slăbănoagă a ridicat-o din pat; pe 
mulți îndrăciți de muncirea diavolului i-a liberat. Pe una ce-i curgea sînge, a 
tămăduit-o cu rugăciunea; pe fiul împăratului care era deznădăjduit de la doctori, l-a 
tămăduit; celor neroditori în însoţire le-a dăruit naştere de fu prin a sa binecuvîntare 
şi alte multe minuni preaslăvite, făcînd acolo, şi pe toţi cu darul Domnului veselindu- 
i, s-a întors la mănăstirea sa. După aceea, mai tîrziu, a doua oară a fost chemat la 
Constantinopol, sub împărăţia lui Foca Tiranul, de preasfințitul Patriarh Toma, care 
a ținut scaunul după Chiriac; iar pricina chemării a fost următoarea: 


Un lucru preaminunat s-a întîmplat în părțile Galatiei, unde, în niște cetăţi de 
acolo, făcîndu-se litanii cu crucile şi purtînd cruci mari de lemn, acestea, cu o putere 
mare şi minunată şi neoprită, plecîndu-se una spre alta, se loveau, se plecau şi se 
sfărîmau. Acea minune străbătînd şi în Constantinopol auzindu-se, preasfințitul 
Patriarh Toma a trimis la Cuviosul Teodor, rugîndu-l să vină la el degrabă. Şi cînd a 
mers Cuviosul la Constantinopol, a fost primit ca şi mai înainte de toţi cu cinste. 
Deci, luîndu-l deosebit preasfinţitul Patriarh, l-a întrebat despre minunea aceea, ce ar 
însemna ea? lar Sfîntul Teodor l-a înștiințat despre acea minune, că adevărată a fost; 
dar ce ar însemna, nu voia să-i spună, zicînd, că nu ştie acea taină a lui Dumnezeu. 


Atunci preasfințitul patriarh, a căzut la picioarele lui cu mare rugăminte şi cu 
smerenie a silit pe Cuviosul să-i spună mai înainte cele ce vor fi. Deci, starețul a zis 
că acea plecare, lovire şi sfărîmare a crucilor, însemnează multe primejdii și risipiri 
ce vor veni asupra Bisericii lui Dumnezeu şi asupra împărăției greceşti; pe de-o parte 
de la vrăjmaşii cei dinafară, iar pe de alta de la cei dinlăuntru. Pentru că dinafară are 
să fie grea năvălire a barbarilor, iar dinlăuntru oamenii cei numiţi cu numele lui 
Hristos, împărțindu-se în credinţă, vor începe a se izgoni singuri unul pe altul şi a se 
pierde; de aceea multe biserici ale lui Dumnezeu se vor pustii şi se vor risipi şi toate 
acelea vor fi repede. 


Patriarhul, auzind acestea, s-a spăimîntat foarte şi a rugat pe Cuviosul Teodor 
să se roage Domnului pentru dînsul, ca să-i ia sufletul din trup mai repede, adică mai 
înainte de a veni acea risipire, ca să nu vadă niște primejdii ca acelea, ce au să vină 
asupra Bisericii. După puţină vreme, zăbovind puţin Cuviosul Teodor în 
Constantinopol, la biserica Sfîntului Ștefan, s-a îmbol-năvit patriarhul şi a trimis la 
Cuviosul, unde era închis şi postea, spunîndu-i despre boala sa şi-l ruga ca degrabă 
să-i ceară sfîrşitul de la Dumnezeu. lar sfîntul, lepădîndu-se şi nevrînd, patriarhul a 
trimis la dînsul rugăminte cu dinadinsul, dorind ca mai înainte de năvălirea 
primejdulor asupra Bisericii, să se dezlege din trup și să se ducă către Domnul. Deci 
chiar nevrînd Cuviosul, a făcut voia patriarhului, ca să se roage lui Dumnezeu pentru 
sfîrşitul lui şi a trimis la dînsul, zicîndu-i: "Porunceşti, oare să vin la tine, sau ne vom 
vedea amîndoi acolo, înaintea Domnului nostru?" Patriarhul i-a răspuns prin trimisul 
acela: "Să nu-ţi lași liniştea ta, părinte. Îmi ajunge că mi-ai zis. Ne vom vedea acolo 
amîndoi înaintea Domnului nostru". Și într-acea zi, preasfinţitul Patriarh "Toma, 
înaintea ceasului Vecerniei, bucurîndu-se, s-a despărțit de trup şi s-a dus către 
Domnul. 


După sfîrşitul patriarhului, Cuviosul Teodor s-a întors la mănăstirea sa şi nu 
după mulţi ani s-a apropiat și el de fericitul său sfîrșit, făcînd multe, mari și 
preaslăvite minuni şi proorocind cele ce au să fie. lar mai înainte de sfîrşitul său, de 
două ori a văzut pe Sfîntul Marele Mucenic Gheorghe, arătîndu-i-se în vedenia 
somnu-lui. Mai întîi 1 s-a arătat dîndu-i un toiag de cale şi-l chema împreună cu el 
într-o călătorie îndepărtată. După aceea 1 s-a arătat mergînd călare, ducînd şi alt cal 
şi zicîndu-i: "Teodore, încalecă pe calul acesta şi vino după mine!" Din aceasta, 
Sfîntul Teodor şi-a cunoscut trecerea sa degrabă de la cele pămînteşti și a spus 
aceasta cu bucurie ucenicilor săi, cum şi vremea sfirşitului său, după praznicul 
Paştilor, care a şi fost. lar cînd se sfîrşea, a văzut pe sfinţii îngeri, care veniseră să-l 
ia şi, zimbind cu fața luminoasă, şi-a dat sfîntul său suflet în mîinile lor. Și a fost 
sfîrşitul lui în anul al treilea al împărăției lui Iraclie. 


Viaţa şi minunile lui le-a scris Elevsie, ucenicul lui, cel numit de Cuviosul în 
călugărie Gheorghe. Acesta spunea despre el, că părinți lui, petrecînd mult în 
însoţire, erau neroditori. Și rugau pe Cuviosul Teodor, ca prin rugăciunea şi 
binecuvîntarea lui, să poată să fie născători de fii. lar el, luînd briiele lor, le-a 
binecuvîntat şi, dîndu-le, le-a proorocit dezlegarea nerodirii. Apoi au născut pe acest 
Elevsie, pe care crescîndu-l, l-au adus la Cuviosul Teodor şi l-au dat lui Dumnezeu 
spre slujbă. Şi a petrecut doisprezece ani lîngă el, văzînd singur minunile cele 
negrăite ale aceluia, pe care le-a şi scris foarte pe larg. Dintre acestea noi, aducînd 
aici pe scurt cîteva, pot să ne folosească din destul pe noi, cei ce slăvim pe minunatul 
Dumnezeu Cel preamărit în ai Săi făcători de minuni, pe Tatăl, pe Fiul şi pe Sfîntul 
Duh, acum și pururea şi în vecii vecilor. Amin. 


59. VIAȚA CUVIOSULUI VITALIE MONAHUL 
(02 APRILIE) 


În zilele Sfîntului loan cel Milostiv, patriarhul Alexandriei, a venit în 
Alexandria un monah, cu numele Vitalie, din mănăstirea Cuviosului Sirida. Acela 
avînd şaizeci de ani de la nașterea sa şi-a ales o viață ca aceasta, care oamenilor celor 
ce socotesc cele din afară, li se părea a fi rea şi necurată, iar lui Dumnezeu, Cel ce 
priveşte cele dinlăuntru și ispitește inimile, era plăcută şi binepri-mită. Căci stareţul 
acela voind în taină să întoarcă la pocăință pe cei păcătoşi şi fărădelege, singur prin 
părerea omenească se arăta a fi păcătos şi fărădelege, în acest fel: a scris pe toate 
desfrînatele care erau în Alexandria şi pentru fiecare făcea rugăciuni cu dinadinsul 
către Dumnezeu, ca să le întoarcă de la viaţa cea păcătoasă. ȘI se ducea în cetate la 
lucru, de dimineaţă pînă seara şi lua plată pentru osteneala de peste zi, cîte 
doisprezece bani de aramă. 


Deci, pe un ban de aramă îşi cumpăra bob şi-l mînca după apusul soarelui, 
pentru că, lucrînd toată ziua, se ostenea. Iar cu ceilalți bănişori se ducea în casa de 
desfrînare și îi dădea unei desfrînate, zicîndu-i: "Te rog, ca pentru aceşti bănişori să 
te păzeşti toată noaptea aceasta în curăţenie, neprimind pe nimeni la păcat". Şi se 
închidea cu dînsa în aceiași cameră. Deci aceea se odihnea pe patul său; iar el stînd 
într-un colţ, petrecea toată noaptea fără somn, citind încetişor psalmii lui David şi se 
ruga pentru dînsa lui Dumnezeu pînă dimineaţa. lar cînd ieșea de la dînsa o jura să 
nu spună nimănui fapta lui. Și făcea așa în toate zilele, ostenindu-se în post şi întrînd 
în toate nopțile la desfrînate, petrecînd fără somn şi în rugăciuni. Deci, în fiecare 
noapte intra la alta, pînă le înconjura pe toate şi apoi începea iarăşi de la cea dintii. 


Dumnezeu, văzînd o chinuire ca aceea a robului Său, i-a sporit scopul. Că 
unele din desfrînate, ruşinîndu-se de o faptă bună ca aceea a lui Vitalie, se sculau la 
rugăciune, făceau metanii, împreună cu dînsul şi se rugau. lar el le sfătuia spre 
pocăință, le îngrozea cu înfricoşata judecată și cu veşnica muncă din gheenă, le făcea 
să aibă nădejde în milostivirea lui Dumnezeu și prin îndulcirea la cer a veşnicilor 
bunătăți. lar acelea, venind în frica lui Dumnezeu, se umileau și făgăduiau ca să-şi 
îndrepteze viaţa lor. Şi multe dintre dînsele, lepădînd neruşinarea păcatului, se 
măritau după bărbaţi cu rînduială. lar altele voind prea mult să petreacă în curăţie, se 
duceau la mănăstiri de femei şi în pustnicie cu lacrimi își petreceau zilele. Iar altele 
viețuiau în lume fără bărbat, hrănindu-se din osteneala mîinilor lor şi nici una din 
aceste desfrînate nu îndrăznea, ca să arate cuiva viaţa cea curată a lui Vitalie. 


Însă una dintre ele a început să spună oamenilor cum că Vitalie nu pentru păcat 
vine la dînsele, ci pentru a lor mîntuire. Auzind de aceea Vitalie s-a mîhnit, că 1 se 
arătase viața lui curată. Și s-a rugat lui Dumnezeu ca să pedepsească pe acea femeie, 
ca şi celelalte să aibă frică. Deci, îndată cu voia lui Dumnezeu s-a îndrăcit acea 
femeie, care lucru văzîndu-l celelalte desfrînate, s-au temut foarte mult și nu mai 
îndrăzneau nicidecum să arate ceva oamenilor despre sfinţenia lui Vitalie. lar după 
ce s-a îndrăcit femeia, oamenii ziceau: "Vezi, că ţi-a răsplătit ţie Dumnezeu pentru 
că ai minţit, zicînd că nu pentru desfrînare intră la voi monahul acela? lată s-a făcut 


arătare despre dînsul, că este desfrînat". Și se sminteau de dînsul toţi şi în toate zilele 
îl ocărau, zicîndu-i: "Du-te, ticălosule, că te aşteaptă desfrînatele!" Și scuipau asupra 
lui. 


Iar el, răbdîndu-le pe toate cu blîndeţe, asculta dosădirile și ocările ce i se 
făceau de oameni, mîngîindu-se cu duhul, că îl socotesc oamenii că este păcătos. lar 
uneori răspundea celor ce îl ocărau: "Oare nu sînt şi eu om trupesc ca toți oamenii? 
Au doară a zidit Dumnezeu pe monahi fără trupuri? Cu adevărat şi monahii sînt 
oameni". lar alții îi ziceau lui: "Părinte, ia-ţi de soție pe una dintre aceste desfrînate 
şi leapădă chipul monahicesc, ca să nu se hulească cinul prin tine!" Iar el, ca și 
mîniindu-se, le răspundea: "Nu vă voi asculta pe voi! Căci ce fel de bine îmi va fi, 
de voi lua femeie, să mă îngrijesc de dînsa, de copii şi de casă şi să petrec grele zile 
în griji şi osteneli? Deci pentru ce mă judecaţi? Oare veţi răspunde pentru mine 
înaintea lui Dumnezeu? Îngrijiţi-vă fiecare de voi, iar pe mine lăsaţi-mă, pentru că 
unul Dumnezeu este Judecătorul tuturor, Care va răsplăti fiecăruia după faptele lui”. 


Astfel cuviosul își tăinuia fapta cea bună înaintea oamenilor iar unii dintre 
clerici l-au clevetit la preasfințitul Patriarh al Alexandriei, loan milostivul, zicînd, că 
un stareţ sminteşte toată cetatea, intrînd în toate nopțile în casele desfrînatelor. Însă 
patriarhul nu credea pe clevetitori, învăţat fiind mai înainte de o întîmplare ce se 
făcuse, cînd pe un monah întreg, înţelept şi sfînt, care era din fire famen şi botezase 
pe o evreică, l-a bătut fără vină, crezînd pe clevetitori, precum se scrie în viaţa lui. 
De aceea, aducîndu-și aminte, îngrozea pe cei ce cleveteau pe Vitalie și le zicea: 
"Încetaţi de la osîndire şi mai ales pe monahi să nu-i osîndiţi. Oare nu ştiţi de un lucru 
ce s-a făcut altădată la întiiul Sinod din Niceea, cu fericitul Împărat Constantin, cînd 
oarecare din episcopi şi clerici au scris unul asupra altuia lucrurile cele rele? Iar el, 
poruncind să aducă o lumînare aprinsă și, necitind scrisorile acelea, le-a ars, zicînd: 
"Chiar de aş fi văzut cu ochii mei pe vreun episcop, preot sau monah în vreun lucru 
de păcat, l-aș fi acoperit cu haina mea, ca nimeni altul să nu-l vadă pe el greșind"". 
Aşa înfrunta preasfințitul patriarh pe clevetitori, iar robul lui Dumnezeu, Vitalie, nu 
înceta a se îngriji pentru mîntuirea sufletelor păcătoşilor, neștiind nimeni despre 
faptele cele bune ale lui, pînă la sfîrşitul vieții. 


Într-una din zile, cînd se lumina de ziuă, Cuviosul Vitalie ieșind din casa 
desfrînatelor, l-a întîmpinat un tînăr desfrînat, mergînd la femei desfrînate pentru 
păcat. Acela, întinzîndu-şi mîna, a lovit tare peste obraz pe stareţ, zicîndu-i: 
"Ticălosule şi necuratule, pentru ce nu te pocăiești și nu te lepezi de necurata ta viață, 
ca prin tine să nu se batjocorească mai mult numele lui Hristos?" Iar sfîntul i-a 
răspuns lui: "Să mă crezi pe mine, omule, că pentru mine smeritul vei lua și tu peste 
obraz o lovire ca aceea, încît toată Alexandria se va aduna la plîngerea ta". lar după 
puţine zile Cuviosul Vitalie, închizîndu-se în chilia sa foarte mică, pe care şi-o zidise 
lîngă porțile ce se numeau ale Soarelui, s-a mutat către Domnul, neștiind nimeni. 
Într-acel timp aceluiași desfrînat, care a lovit peste obraz pe cuviosul stareţ, i s-a 
arătat diavolul în chip de arap înfricoşat şi l-a lovit peste față tare, zicîndu-i: 
"Primeşte această lovitură, pe care ţi-o trimite monahul Vitalie”. Şi îndată omul acela 


s-a îndrăcit şi, căzînd, tremura, spumega, îşi rupea hainele de pe dînsul şi prin glas 
înfricoşat făcea zgomot mare, încît toată Alexandria se adunase la plînsul lui cel de 
spaimă. Muncindu-se el mult timp de diavol şi după cîteva ceasuri venindu-și în fire, 
a alergat la chila lui Vitalie, strigînd: "Miluieşte-mă, robule al lui Dumnezeu, că am 
greșit către tine, mîhnindu-mă foarte mult şi lovindu-te peste obraz; iată că și eu după 
proorocirea ta am luat vrednică pedeapsă”. 


Astfel strigînd, alerga degrabă, urmîndu-i tot poporul. lar după ce s-a apropiat 
de chilia starețului, îndată diavolul izbind pe omul acela de pămînt, a fugit. lar omul, 
venindu-și desăvîrşit în fire, a început a spune poporului cum a lovit peste obraz pe 
stareţ şi cum starețul i-a proorocit despre pedeapsa ce va lua pentru el; şi bătea în ușa 
chiliei, dar nu i-a răspuns. Apoi cu sila deschizînd uşa, l-a văzut în genunchi, stînd la 
rugăciune, iar sufletul lui cel sfînt se dusese către Dumnezeu și în mîinile lui ţinea o 
hîrtie scrisă aşa: "Bărbaţi alexandrini, nu osîndiți mai înainte de vreme, pînă ce 
Domnul, Judecătorul Cel drept va veni". În același ceas a sosit femeia cea îndrăcită 
care începuse altădată a spune la oameni, despre curăția lui Vitalie, precum despre 
aceea ce mai înainte s-a zis. Căci din arătare îngerească înștiințîndu-se ea despre 
sfîrşitul cuviosului, a alergat și s-a atins de cinstitele lui moaște şi îndată s-a liberat 
de diavol. Pînă şi şchiopii şi orbii au început a dobîndi tămăduiri, atingîndu-se de 
Cuviosul. 


Auzind de moartea Cuviosului Vitalie toate femeile acelea, care prin sfătuirea 
lui se întorseseră prin pocăință la Dumnezeu, s-au adunat la dînsul cu lumînări şi 
tămiie, plîngînd după părintele şi învățătorul lor. În acea vreme tot poporul povestea 
despre viaţa curată a starețului, cum că nici cu mîna nu s-a atins de vreuna dintr- 
însele şi nu spre păcat, ci spre mîntuire intra la dînsele. lar poporul mîniindu-se pe 
ele zicea: "De ce aţi tăinuit înaintea noastră sfințenia acestui sfînt părinte, iar noi, 
neştiindu-l, îi greşeam, osîndindu-l şi ocărîndu-l mult?" lar femeile răspundeau: "Ne 
temeam, deoarece ne îngrozea cu mari blesteme, ca să nu spunem nimănui acea taină 
a lui; iar cînd una din noi a început să spună taina lui la oameni, îndată s-a îndrăcit. 
Deci, fiecare din noi, temîndu-se de o pedeapsă ca aceea, tăceam". Şi se minunau 
popoarele de un rob ca acesta al lui Dumnezeu, care prin chip minunat îşi tăinuia 
sfințenia vieții sale înaintea oamenilor și de toți se socotea că este păcătos şi necurat, 
el care era prieten al lui Dumnezeu și vas curat al Sfîntului Duh. Şi se defăimau pe 
sine oamenii, ruşinîndu-se de necunoştinţa lor; căci pe un plăcut al lui Dumnezeu ca 
acela l-au osîndit şi cu dosădiri au ocărît pe cel nevinovat şi curat cu inima. 


De toate acestea auzind cu de-amănuntul preasfințitul Patriarh loan cel 
milostiv, a mers împreună cu tot clerul său la chilia starețului şi văzînd scrisoarea cea 
mai sus zisă, prin care sfătuia a nu osîndi pe nimeni şi văzînd minunile cele făcute, a 
zis către clericii aceia care cleveteau pe cuvios: "Să ştiţi că de v-aş fi crezut pe voi şi 
aş fi supărat pe sfîntul stareţ, apoi mie mi s-ar fi dat de acel arap peste obraz lovirea 
aceea, pe care omul acela a pătimit-o. Dar eu smeritul mulțumesc lui Dumnezeu, că 
n-am ascultat clevetirile voastre şi m-am izbăvit de păcat şi de pedeapsă". Iar 
clevetitorii şi osînditorii cuviosului se rușinau foarte. 


Deci, luînd preasfințitul Patriarh moaştele Cuviosului Stareţ Vitae, îl 
petrecea tot poporul din cetate şi femeile cele ce se pocăiseră de păcat, plîngînd și 
tînguindu-se, l-au îngropat cu cinste slăvind pe Dumnezeu, Cel ce are mulţi robi ai 
Săi tăinuiți. lar omul cel ce pătimise de la diavol lovirea, s-a lepădat de lume şi s-a 
făcut monah, și mulți din Alexandria, îndreptîndu-se prin exemplul vieţii lui Vitalie 
celei atît de îmbunătăţite, s-au hotărît să nu mai osîndească pe nimeni. Cărora şi noi 
să le urmăm, cu rugăciunile Cuviosului Părintelui nostru Vitalie şi cu darul Domnului 
nostru lisus Hristos, Căruia se cuvine slava în veci. Amin. 


60. PĂTIMIREA SFÎNTULUI SLĂVITULUI MARELUI MUCENIC 
GHEORGHE, PURTĂTORUL DE BIRUINŢĂ 


(03 APRILIE) 


Sceptrul împărăției Romei luîndu-l cu nevrednicie păgînul Dioclețian, foarte mult se 
silea la necurata slujbă idolească. El mai întâi cinstea pe Apolon vrăjitorul, ca şi cum i-ar fi fost 
mai înainte vestitor de cele ce vor să fie. Pentru că diavolul petrecînd în acel idol neînsuflețit, 
dădea răspunsuri la cei ce-l întrebau, cu minciună proorocind despre cele ce vor să fie, deşi 
niciodată nu se împlineau proorociile lui. Odată, întrebînd Dioclețian pe Apolon despre un 
lucru, diavolul i-a dat un răspuns ca acesta: "Nu pot cu adevărat, ca mai înainte să-ţi spun cele 
ce vor să fie, căci împiedicare îmi fac oamenii cei drepți pe pămînt şi pentru aceea mint 
Tripoadele cele de farmece în capiști; pentru că drepţii sleiesc a noastră putere”. 


Deci, a întrebat Dioclețian pe slujitori: "Cine sînt drepții aceia de pe pămînt, din pricina 
cărora zeul Apolon nu poate să proorocească?" Iar slujitorii i-au răspuns: "Creștinii de sub cer 
sînt drepţii aceia". Aceasta auzind-o Dioclețian, s-a umplut de mînie şi de iuțime asupra 
creștinilor şi prigonirea cea de deasupra lor care abia încetase, a ridicat-o iarăși. Și îndată a 
trimis sabia sa prigoni-toare asupra oamenilor lui Dumnezeu celor drepți, nevinovați şi fără 
prihană, cu poruncă ucigătoare, în toate părțile stăpînirii sale. 


Şi puteai să vezi atunci închisorile barbarilor, tîlharilor şi ale făcătorilor de rușine 
deșarte, însă erau pline de cei ce mărturiseau pe adevăratul Dumnezeu. Puteai să vezi felul 
caznelor celor mai înainte obişnuite, lepădîndu-se ca simple, iar altele noi şi mai cumplite 
aflîndu-se, prin care în toate zilele mulţimea creştinilor era schingiuită pretutindeni. lar după ce 
în toate părțile şi mai ales dintre ale Răsăritului s-au adus la împărat multe scrisori pline de 
clevetiri asupra creştinilor, care îl înștiinţau că cei ce nu ţin porunca lui întru nimic, şi care se 
numesc creştini, numărul acelora este fără de sfîrşit; pentru că atîta s-au înmulțit, încît este de 
trebuință, ca ori să-i lase să petreacă în credinţă, ori cu război să se ridice asupra lor. 


Atunci împăratul a chemat de pretutindeni la sine în Nicomidia, pe antipați şi pe 
ighemonii săi la sfat, pe domni, pe boieri şi pe tot senatul său adunîndu-l; le-a descoperit mînia 
sa asupra creștinilor şi poruncea, ca fiecare să dea sfat la lucrul ce le era pus înainte. Deci, mulți 
grăind multe, la sfîrşit singur tiranul a vărsat o otravă ca aceasta, că nimic nu este mai cinstit şi 
mai de bună trebuință decît să se cinstească zeii cei vechi părintești. Și toți învoindu-se cu sfatul 
lui, le-a zis iarăși: "Dacă astfel toţi socotiți şi pe aceasta cu osîrdie doriţi să o faceţi şi a mea 
dragoste mult se cinsteşte de voi, apoi sîrguiţi-vă cu totul să pierdeţi credinţa creștinească cea 
potrivnică zeilor noştri, din toată împărăţia noastră. Și ca să puteţi mai cu înlesnire a săvîrşi 
aceasta, eu cu toate puterile voi ajuta vouă”. Deci, toţi au primit și au lăudat acel cuvînt 
împărătesc. Însă Dioclețian şi senatul au voit, ca şi al doilea şi al treilea rînd să se adune la 
același sfat și au înștiințat poporul; după aceea au întărit ca neschimbată să fie porunca aceasta. 


În acea vreme, în cetatea Romanilor era minunatul ostaş al lui Hristos, Sfîntul Gheorghe, 
cu neamul din Capadocia, fiu de părinți creştini vestiți, din tinereţe învăţînd buna credință. 
Acela din copilăria sa a rămas orfan de tată, sfirşindu-se tatăl său prin muceniceasca nevoință 
pentru Hristos, iar maica lui s-a mutat cu el în Palestina, căci de acolo era cu neamul şi avea 
acolo multe averi şi moşteniri. lar după ce Gheorghe a ajuns la vîrstă desăvirşită, fiind şi frumos 
la faţă, s-a arătat şi foarte viteaz cu trupul; pentru aceea s-a rînduit în oaste şi s-a pus tribun 
peste ostaşii unei cete vestite. În acea boierie fiind, după ce şi-a arătat vitejia sa în războaie, s- 
a cinstit cu dregătoria de comit şi de voievod de către împăratul Dioclețian, mai înainte de a şti 
că este creştin, la douăzeci de ani ai vîrstei sale, după ce maica lui se sfîrșise întru Domnul. 


Şi cînd acel sfat tirănesc se săvîrşea spre pierderea creştinilor, Sfîntul Gheorghe era lîngă 
împăratul. Deci, în ziua dintii, văzînd atîta pornire a păgînilor asupra creştinilor şi că sfatul lor 
cel nedrept nu poate de loc a se schimba, s-a chibzuit cu judecată, că acea vreme este potrivită 
mîntuirii. ŞI îndată, toate cele ce le avea la sine, aurul, argintul şi hainele le-a împărțit săracilor; 
pe robii care erau cu sine i-a liberat și celelalte averi pe care le avea în Palestina a hotărit să le 
împartă la cei ce n-au, iar pe robi să-i libereze. Și în a treia zi, în care sfatul cel sîngeros al 
păgînului împărat şi al domnilor lui celor necurați, făcut cu nedreptate spre uciderea 
nevinovaţilor creştini, era să se întărească, Sfîntul Gheorghe, viteazul ostaș al lui Hristos, 
lepădînd toată frica omenească şi întărindu-se întru Unul Dumnezeu, avînd numai frica Lui în 
sine, a stat cu faţa luminată și cu minte bărbătească în mijlocul adunării celei mari păgîneşti şi 
fără de lege și unele ca acestea a început a le zice: 


"Pînă cînd, o, împărate şi voi domni şi sfetnici, care, fiind rînduiți pentru îndreptarea 
legilor bune și a judecăților celor drepte, porniţi mînia voastră asupra creştinilor şi înmulțiți 
nebunia voastră, întărind hotărîrile cele fărădelege şi judecăţile cele nedrepte, dîndu-le asupra 
oamenilor nevinovaţi, care n-au făcut nimănui strîmbătate? Pentru ce îi prigoniţi şi chinuiţi pe 
creștini prin a voastră păgînătate silind pe aceia, care au învăţat a ţine bine sfinta credință? 
Pentru că idolii voştri nu sînt dumnezei. Deci, nu vă amăgiți cu minciunile, căci Hristos este 
Unul Dumnezeu şi Acela Unul, întru slava lui Dumnezeu Tatăl; toate s-au făcut prin EI şi cu 
Duhul Lui Cel Sfînt toate s-au alcătuit. Ori singuri să cunoașteţi adevărul şi să învățați dreapta 
credinţă, ori pe cei ce țin de adevăr și de dreapta credință, nu-i tulburaţi cu nebunia voastră!" 


De niște cuvinte ca acestea ale lui Gheorghe și de îndrăzneala lui cea neașteptată 
minunîndu-se toţi, şi-au întors ochii către împărat vrînd să audă ce va răspunde la aceste vorbe. 
Iar împăratul, ca un ieşit din minţi sau ca un asurzit de tunet, şedea tăcînd, înăbușind în sine 
pornirea de mînie. Apoi a făcut semn unuia din cei ce şedeau cu el, prieten al său, cu numele 
Magnenţie, cu dregătoria antipat, ca să răspundă lui Gheorghe. lar Magnenţie, chemînd la sine 
mai aproape pe sfint, i-a zis: "Cine te-a îndemnat la o atît de mare îndrăzneală şi grăire?" 
Răspuns-a sfîntul: "Adevărul!" Magnenţie i-a zis: "Care este adevărul acela?" Răspuns-a 
Gheorghe: "Adevărul este Însuşi Hristos, Cel prigonit de voi”. Zis-a Magnenţie: "Dar şi tu ești 
creștin?" A răspuns Sfîntul Gheorghe: "Sînt rob al lui Hristos, Dumnezeul meu, şi spre EI 
nădăjduind, în mijlocul vostru am stat de voia mea, ca să mărturisesc pentru adevăr”. 


Cu aceste cuvinte ale sfîntului s-a pornit spre ceartă adunarea aceea, unii zicînd unele şi 
alţii altele, apoi se auzea un glas şi o strigare fără de rînduială, precum se obişnuieşte a se face 
într-o mulțime de popor păgîn. Atunci Dioclețian, poruncind prin vorbitori să fie tăcere, şi-a 
întors ochii spre sfînt şi, cunoscîndu-l, i-a zis astfel: "Eu şi mai înainte m-am minunat de bunul 
tău neam, o, Gheorghe! Sfatul tău şi vitejia judecînd-o a fi vrednică de cinste, te-am cinstit nu 
cu dregătorii mici; iar acum, deşi nu grăieşti spre folosul tău, însă eu iubind înțelepciunea şi 
bărbăția care este în tine, cele de folos te sfătuiesc ca un tată şi te îndemn să nu te lipseşti de 
slava ostășească şi de cinstea dregătoriei tale şi să nu-ţi dai floarea tinereţilor tale la munci, prin 
nesupunerea ta; ci să aduci jertfă zeilor, căci mai mare cinste vei lua de la noi”. 


Iar Sfîntul Gheorghe a răspuns: "O, de ai fi cunoscut, mai ales tu singur, împărate, prin 
mine, pe adevăratul Dumnezeu și I-ai fi adus jertfă de laudă Lui, te-ar fi învrednicit împărăției 
celei mai bune și fără de moarte, de vreme ce aceea de care acum te îndulceşti este o împărăție 
nestatornică, deşartă şi degrab pieritoare. De aceea şi cele dintr-însa sînt vremelnice şi nimic nu 
folosesc pe cei ce le au. Deci, nimic din acelea nu poate să-mi slăbească buna mea credință 
către Dumnezeul meu şi nici un fel de chin nu-mi va îngrozi sufletul, nici îmi va clinti mintea”. 


Acestea zicînd sfîntul, iar împăratul fiind cuprins cu totul de mînie şi nelăsîndu-l să-și 
sfirşească cuvintele, a poruncit celor înarmaţi, care stăteau înainte, să scoată din adunare cu 
sulițele pe Gheorghe şi să-l arunce în temniţă. lar ostașii, săvîrşind degrabă porunca lui, o suliță 
atingîndu-se de trupul sfîntului, îndată fierul s-a făcut asemenea plumbului; pentru că s-a turtit 
ca plumbul, iar gura mucenicului s-a umplut de laudele lui Dumnezeu. Ducînd ostașii pe 
mucenic în temniță, l-au întins la pămînt cu faţa în sus, bătîndu-l peste tălpile picioarelor, 
punîndu-i o piatră mare pe piept, căci astfel le poruncise tiranul. Iar sfîntul răbdînd, neîncetat 
înălța mulțumire lui Dumnezeu, pînă în ziua următoare. 


Sosind ziua, împăratul iarăşi a chemat la cercetare pe mucenic și văzîndu-l turtit de 
greutatea pietrei, l-a întrebat, zicînd: "Oare te-ai pocăit, Gheorghe, sau încă petreci în 
nesupunerea ta?" Iar sfîntul, avînd pieptul turtit de piatră, abea putea să grăiască şi i-a zis: "Dar 
oare într-atita slăbănogire, o, împărate, mă socotești că am ajuns, ca pentru atît de mică suferință 
să-mi lepăd credința? Mai lesne vei slăbi tu chinuindu-mă, decît eu fiind muncit”. Atunci 
Dioclețian a poruncit să aducă o roată mare de muncire, sub care erau aşternute scînduri, pline 
de fiare ascuţite şi înfipte în ele, asemenea unor săbii, ţepuşe şi cuțite; iar acele fiare erau unele 
drepte, iar altele strîimbe, după asemănarea undițelor. Pe acea roată a poruncit să lege pe 
mucenic şi, întorcînd roata, să-i taie tot trupul cu acele fiare ascuţite, ce erau înfipte în acele 
scînduri sub roată. Așa, fiind sfîntul muncit şi în bucăţi tăiat şi ca o trestie sfărîmîndu-se, răbda 
cu vitejie; şi mai întîi în munca aceea, cu mare glas se ruga lui Dumnezeu, nescoţind nici un 
suspin; ci ca unul ce doarme și nu simte, astfel răbda. 


Iar împăratului, părîndu-i-se că mucenicul este mort, bucurîndu-se a lăudat pe zeii săi şi 
a strigat, zicînd: "Unde este Dumnezeul tău, Gheorghe? Pentru ce nu te-a scăpat de nişte munci 
ca acestea?" Deci, a poruncit să-l dezlege de la roată, ca pe un mort, iar el s-a dus la capiștea lui 
Apolon. Apoi deodată s-a înnorat văzduhul, s-a făcut tunet înfricoșat şi mulţi au auzit un glas 
de sus, zicînd: "Nu te teme, Gheorghe, căci sînt cu tine!" Apoi după puţin s-a făcut o strălucire 
mare şi neobișnuită şi s-a arătat îngerul în chip de tînăr preafrumos, stînd lîngă roată ca purtător 
de lumină, strălucind cu fața şi, punînd mîna pe mucenic, i-a zis: "Bucură-te!" Și nimeni nu 
îndrăznea să se apropie de roată şi de mucenic cît timp s-a văzut acolo cel ce se arătase. Iar după 
ce s-a făcut nevăzut, mucenicul s-a pogorît singur de pe roată, dezlegat de îngerul lui Dumnezeu 
şi tămăduit de răni; apoi stătea cu trupul sănătos, mulțumind lui Dumnezeu şi chemînd pe 
Domnul. 


Ostaşii, văzînd aceasta, au fost cuprinși de spaimă mare şi nedumerire şi, alergînd, au 
spus împăratului, care era încă în capiște la săvîrşirea necuratei jertfe idoleşti, urmînd după 
ostaşi şi Sfîntul Gheorghe, care a stat înaintea împăratului în capişte. Văzîndu-l împăratul, întîi 
n-a crezut că este Gheorghe, ci 1 se părea că este altul care seamănă cu el. După aceea cei ce 
stăteau aproape de împărat, căutînd cu dinadinsul către mucenic, au cunoscut că este chiar 
Gheorghe, şi încă şi mucenicul singur a strigat cu mare glas: "Eu sînt Gheorghe". Şi toți s-au 
spăimîntat şi, nepricepînd, au tăcut multă vreme, iar doi dintre bărbaţi care erau acolo, cinstiți 
cu dregătoria curții, Anatolie şi Protoleon, fiind mai înainte învăţaţi în credința creştină, văzînd 
acea minune străină, s-au întărit desăvîrșit în credinţa lui Hristos şi au strigat, zicînd: "Unul este 
Dumnezeu mare și adevărat! Dumnezeul creştinilor”. Și îndată împăratul a poruncit ca să-i 
prindă și fără de nici o cercetare să-i scoată afară din cetate și să fie tăiați cu sabia. Şi mulți au 
crezut atunci în Hristos, dar își tăinuiau credința, neîndrăznind să o mărturisească de frică. 


Împărăteasa Alexandra, fiind încă în capişte şi văzînd acolo pe mucenic tămăduit prin 
minune și auzind de arătarea îngerească, a cunoscut adevărul şi voind cu îndrăzneală să 
mărturisească pe Hristos, a oprit-o eparhul și mai înainte de a şti împăratul, a poruncit să o ducă 


acasă. lar făcătorul de rău Dioclețian, neputînd să facă nici un bine, a poruncit să-l arunce pe 
Sfîntul Gheorghe într-o groapă cu var nestins şi să-l lase acolo pînă a treia zi. Sfintul, ducîndu- 
se acolo, se ruga către Domnul cu mare glas, zicînd: "Mîntuitorul celor necăjiţi, scăparea celor 
izgoniți, nădejdea celor fără de nădejde, Doamne Dumnezeul meu, auzi rugăciunea robului Tău 
şi caută spre mine şi mă miluieşte. Izbăveşte-mă de meșteşugirile potrivnicului, şi-mi dă putere, 
ca pînă la sfîrşit, să păzesc neschimbată mărturisirea numelui Tău cel Sfînt. Nu mă lăsa, Stăpîne, 
pentru păcatele mele, ca să nu zică niciodată vrăjmaşii mei: "Unde este Dumnezeul lui?" Arată 
puterea Ta şi preamăreşte numele Tău în mine, netrebnicul robul Tău. Trimite pe îngerul Tău, 
pe păzitorul nevredniciei mele, Cel ce ai prefăcut în rouă cuptorul Babilonului şi pe sfinții Tăi 
tineri i-ai păzit nevătămaţi, Doamne, că bine eşti cuvîntat în veci. Amin”. 


Aşa rugîndu-se și îngrădindu-şi tot trupul cu semnul Crucii, s-a pogorit în groapă, 
bucurîndu-se şi preaslăvind pe Dumnezeu. Iar slujitorii, scufundîndu-l legat, după poruncă, în 
varul cel nestins, s-au întors. A treia zi a poruncit împăratul să scoată oasele mucenicului din 
groapă, crezînd că a ars în var. Și, ducîndu-se slujitorii, au săpat varul şi au găsit pe sfînt întreg, 
mai presus de nădejde, viu şi sănătos, stînd dezlegat, cu faţa luminată, cu mîinile întinse în sus 
şi mulțumind lui Dumnezeu pentru toate facerile de bine. Iar slujitorii şi poporul care erau lîngă 
el, se uimeau de spaimă și de mirare şi într-un glas preamăreau pe Dumnezeul lui Gheorghe şi- 
L numeau mare! 


Aflînd despre aceasta Dioclețian, a poruncit să aducă îndată pe sfint înaintea lui şi, 
preamult minunîndu-se, a zis: "De unde este în tine, Gheorghe, o putere ca aceasta şi cu ce fel 
de vrăji meşteşugeşti? Spune, pentru că mi se pare că tu, prin arătarea meşteșugului vrăjitoresc 
prefaci credința Celui răstignit în vrăjitorie, ca făcînd pe toți să se minuneze de vrăjile tale, să 
te arăţi că eşti mare". Sfîntul răspunse: "Eu aşteptam, o, împărate, ca tu să nu poți nici a-ți 
deschide gura spre hulirea Atotputernicului Dumnezeu, Căruia toate îi sînt cu putință şi cu 
minuni izbăveşte din primejdii pe cei ce nădăjduiesc spre EI. Iar tu, fiind înşelat de diavol, ai 
alunecat într-o rătăcire şi o pierzare atît de adîncă, încît numești vrăji și farmece minunile 
Dumnezeului meu cele văzute de ochii noştri; deci plîng de orbirea voastră, vă numesc ticăloşi 
şi vă judec nevrednici de răspunsul meu!" 


Atunci Dioclețian a poruncit să aducă nişte încălțăminte de fier care să aibă într-însele 
piroane lungi și arzîndu-le, să-i încalţe amîndouă picioarele mucenicului, apoi bătîndu-l, să-l 
fugărească pînă la temniţă. Într-o încălțăminte ca aceea fugărit fiind mucenicul, tiranul își bătea 
Joc, zicînd: "Cît de grabnic eşti, Gheorghe! Foarte repede alergi, Gheorghe!" Iar mucenicul fiind 
tîrît aşa de greu şi bătut cumplit, zicea către el: "Aleargă, Gheorghe, aleargă ca să ajungi, căci 
alergi aşa ca și cum n-ai şti”. După aceea, chemînd pe Dumnezeu, grăia: "Caută din cer, 
Doamne, şi vezi osteneala mea. Auzi suspinul ticălosului Tău rob, că s-au înmulțit vrăjmașii 
mei şi cu urîciune nedreaptă m-au urât, pentru numele Tău cel Sfînt. Deci Tu Însuţi mă vindecă, 
Stăpîne, că s-au tulburat oasele mele şi-mi dă răbdare pănă la sfîrşit ca să nu zică vreodată 


SI LAU) 


vrăjmașul meu: "M-am întărit asupra lui”. 


Aşa se ruga Sfîntul Gheorghe, mergînd la temniţă, în care, fiind aruncat, slăbea cu trupul 
de răni, avînd picioarele foarte rănite. Însă cu duhul se întărea, pentru că toată ziua aceea şi 
toată noaptea nu înceta a înălța mulţumiri și rugăciuni lui Dumnezeu. Apoi s-a tămăduit de răni, 
cu ajutorul lui Dumnezeu, în acea noapte şi s-a făcut sănătos la picioare, precum și la tot trupul. 


A doua zi l-au adus iarăşi în faţa împăratului, la locul de privelişte, unde era împreună 
cu împăratul toată suita. Văzînd împăratul că mucenicul merge bine, neşchiopătînd cu 
picioarele, ca şi cum n-ar fi avut nici o rană, cu mare mirare a zis către dînsul: "Ce este, 


Gheorghe, ți-au plăcut încălțămintele?" Sfîntul răspunse: "Cu adevărat mi-au fost plăcute!" 
Împăratul zise: "Leapădă-ţi îndrăzneala şi fii blînd şi supus. Apoi, lepădînd meşteşugul 
vrăjitoresc, apropie-te şi jertfeşte milostivilor zei, ca să nu te lipseşti de viaţa aceasta dulce, prin 
chinurile cele grele". Sfîntul Gheorghe răspunse: "Cît sînteți de nebuni! Căci puterea lui 
Dumnezeu o numiţi farmece și vă mîndriți cu înşelăciunea diavolească cea fără de ruşine". Deci 
Dioclețian, căutînd cu ochi mînioși şi răcnind cu glas sălbatec, a tăiat vorba mucenicului şi a 
poruncit celor ce stăteau înainte să bată peste grumaji pe sfînt, ca să se înveţe a nu ocărt pe 
împărat. Apoi a poruncit să-l bată cu vine de bou pînă ce trupul lui se va vedea plin de sînge. 


Astfel, Sfîntul şi Marele Mucenic Gheorghe, fiind cumplit chinuit, nicidecum nu şi-a 
schimbat lumina feții sale; lucru pentru care împăratul, mîniindu-se mult, zicea către cei ce erau 
împrejurul lui: "Cu adevărat, aceasta nu este putere şi bărbăție în Gheorghe, ci un lucru de 
meşteşugire şi vrăjitoresc". După aceea Magnenţie a zis către împărat: "Este aici un om iscusit 
în vrăjitorii cu numele Atanasie, căruia, dacă vei porunci să-l cheme, degrabă biruindu-se 
Gheorghe, se va supune poruncii tale”. Şi îndată, chemînd pe vrăjitorul acela, a stat înaintea 
împăratului şi a zis către dînsul Dioclețian: "Ceea ce a făcut aici necuratul Gheorghe, au văzut 
ochii tuturor celor ce stau de față şi cum le-a făcut acelea, știți numai voi cei iscusiţi în acel 
meşteşug; deci, sau să-l biruiești şi să-i strici vrăjitoriile lui şi nouă supus să ni-l faci, sau cu 
farmecele otrăvii degrabă să-l pierzi din viaţa aceasta; ca astfel, din meşteşugul care s-a învăţat, 
din acelaşi meșteşug să-şi ia moartea cea cuvenită lui; căci pentru aceea l-am lăsat să trăiască 
pînă acum". lar vrăjitorul a făgăduit că a doua zi va săvîrși tot ce i s-a cerut să facă. 


Deci, împăratul, poruncind să păzească în temniță pe mucenic, s-a sculat de la judecată. 
Iar sfîntul, intrînd în temniță, chema pe Dumnezeu, zicînd: "Minunată fă, Doamne, mila Ta spre 
mine, îndreptează pașii mei spre mărturisirea Ta şi săvîrşeşte alergarea mea întru credinţa Ta; 
ca întru toţi să se preamărească numele Tău cel Preasfînt!" A doua zi iarăşi a şezut împăratul la 
judecată, la un loc mai înalt, în văzul tuturor. Și a mers şi Atanasie vrăjitorul, mîndrindu-se 
întru a sa înțelepciune, ducînd împăratului şi tuturor celor ce stăteau de față oarecare lucruri 
fermecate în felurite vase. Și a zis către împărat: "Să se aducă acum aici osînditul acela și va 
vedea toată lucrarea zeilor noştri şi puterea farmecelor mele”. Şi luînd un vas a zis: "De voiești, 
0, împărate, ca omul acela fără minte să te asculte întru toate, atunci să bea băutura aceasta”. 
Apoi iarăşi alt vas luînd, a zis: "lar de voiești împărăţia ta, să vezi moartea lui cea amară, pe 
aceasta să o bea". Și îndată din porunca împăratului, a fost adus Sfîntul Gheorghe înaintea lui 
la judecată. Și a zis către dînsul, Dioclețian: "Acum se vor strica şi vor înceta toate vrăjile tale, 
Gheorghe!" Și a poruncit cu sila să-l adape pe el cu băutură fermecată. Iar sfîntul bînd-o fără 
îndoire, stătea nevătămat, bucurîndu-se şi batjocorind acea înşelăciune idolească și diavolească. 


Împăratul, înnebunind de mînie, a poruncit, ca şi cu cealaltă băutură plină de otravă de 
moarte, să-l adape cu sila. lar sfîntul neașteptînd ca să-l silească, a luat singur vasul de bunăvoie 
şi a băut otrava cea purtătoare de moarte; dar era fără nici o vătămare cu ajutorul darului lui 
Dumnezeu, fiind păzit de moarte. Şi s-a minunat împăratul cu toată suita; asemenea și vrăjitorul 
Atanasie stătea ca ieşit din minţi, minunîndu-se şi nepricepîndu-se. Apoi, după un ceas, a zis 
împăratul către mucenic: "Pînă cînd, Gheorghe, ne faci a ne mira de faptele tale? Pînă cînd ne 
amăgești şi nu ne spui adevărul? Prin ce fel de meşteşugiri vrăjitoreşti nu bagi seamă de muncile 
ce-ţi aducem asupra ta, încît nici de adăparea cea purtătoare de moarte nu te-ai vătămat? Spune- 
mi cu adevărat toate, că voim să te ascultăm cu blîndeţe". Atunci Fericitul Gheorghe a răspuns: 
"Să nu socoteşti, împărate, că noi cu scorniri omeneşti răbdăm schingiuiri, ci cu chemarea lui 
Hristos şi cu puterea Lui; pentru că, nădăjduind spre Dînsul, întru nimic socotim toate chinurile, 
după tainica Lui învăţătură". Zis-a Dioclețian: "Care este tainica învățătură a Hristosului Tău?" 
Sfîntul Gheorghe a răspuns: "Știind, de mai înainte, că a voastră răutate sporeşte spre mai rău, 


a învăţat pe slugile Sale să nu se teamă de cei ce ucid trupul, că sufletul nu-l pot ucide, căci ni 
se spune că nici un fir de păr din capul nostru nu va pieri, iar de veţi bea ceva de moarte nu vă 
va vătăma. Și acum ascultă, o, împărate; aceasta ne este nouă făgăduinţa cea nemincinoasă a 
Lui, pe care în scurt o voi arăta ţie: Cel ce crede în Mine, lucrurile pe care Eu le fac şi acela le 
va face. 


Zis-a Dioclețian: "Şi care lucruri ziceţi voi, că sînt ale Lui?" Răspuns-a sfîntul: "Pe orbi 
a-i lumina, pe cei stricaţi a-i curăţi, şchiopilor a le da umblare şi surzilor auzire; duhurile cele 
necurate a le izgoni, pe morţi a-i învia și altele asemenea acestora. Acestea sînt lucrurile lui 
Hristos". Împăratul, întorcîndu-se către Anastasie vrăjitorul, a zis: "Tu ce zici de acestea?" "Mă 
minunez cum, batjocorind blîndeţea ta, acesta grăieşte minciuni, nădăjduind că va scăpa din 
puternicele tale mîini. Pentru că noi, folosindu-ne de multe faceri de bine de la zeii cei fără de 
moarte în toate zilele, însă niciodată n-am văzut ca să învieze un mort. lar acesta, nădăjduind 
spre un om mort şi ţinîndu-se de Dumnezeul Cel răstignit, ÎI mărturiseşte fără ruşine, că Acela 
este făcător de lucruri mari. Și deoarece înaintea noastră a tuturor a mărturisit aceasta, cum că 
Dumnezeul lui este făcător de niște minuni ca acestea și că cei ce cred în EI au luat această 
nemincinoasă făgăduință, ca aceleaşi lucruri să le facă, pe care şi Acela le făcea, deci să învieze 
şi acesta un mort înaintea ta, împărate, şi înaintea noastră a tuturor și atunci și noi ne vom pleca 
Dumnezeului său, ca Unui mai puternic. lată se vede nu departe de aici un mormînt, în care cu 
puţine zile mai înainte a fost pus un mort, pe care eu îl ştiu de cînd era viu; pe acela de-l va 
învia Gheorghe, cu adevărat ne va birui pe noi!" 


Şi s-a minunat împăratul de un sfat ca acesta a lui Atanasie. Deci, era un mormînt mare, 
departe de divan ca la o jumătate de stadie pentru că se făcea judecata aceea în priveliștea ce 
era lîngă porțile cetăţii şi se vedea mormîntul acela din cetate. Că elinii aveau obicei ca nu în 
cetate, ci afară din cetate să-și îngroape morţii lor. Deci, împăratul a poruncit mucenicului, ca 
spre arătarea puterii Dumnezeului său, să învie pe mortul acela. Iar Magnenţie antipatul a rugat 
pe împărat ca Gheorghe să fie dezlegat din legături. Şi fiind dezlegat, Magnenţiu a zis către 
dînsul: "Acum, Gheorghe, arată-ți lucrurile cele minunate ale Dumnezeului tău şi pe toţi ne vei 
aduce la credinţa Lui". A zis către el sfîntul: "Dumnezeul meu, Cel ce toate le-a făcut din cele 
ce nu erau, este puternic, ca prin mine robul Său să învie pe mortul acela. Însă voi, fiind 
întunecaţi la minte de înşelăciune, nu puteţi să cunoaşteţi adevărul. Dar pentru poporul acesta 
ce stă înainte, va face Domnul meu această minune pe care voi o cereți; însă să nu socotiți că 
este vrăjitorie. lată vrăjitorul pe care l-aţi pus de față, înaintea voastră a tuturor a mărturisit 
adevărul, că nici o vrăjitorie, nici puterea vreunui zeu n-a putut cîndva să învie vreun mort. lată 
înaintea tuturor celor ce stau împrejur și în auzul tuturor voi chema pe Dumnezeul Meu”. 


Aceasta zicînd, şi-a plecat genunchii şi mult s-a rugat lui Dumnezeu cu lacrimi. După 
aceea, sculîndu-se, cu glas mare iarăşi s-a rugat, zicînd: "Dumnezeul veacurilor, Dumnezeul 
milelor, Dumnezeul tuturor puterilor şi Atotputernice, Cel ce nu ruşinezi pe cei ce nădăjduiesc 
spre Tine, Doamne lisuse Hristoase, auzi-mă pe mine smeritul robul Tău în ceasul acesta, Cel 
ce ai auzit pe Sfinții Tăi Apostoli în tot locul, la toate muncile şi semnele, dă neamului acestuia 
viclean semnul cerut şi înviază mortul, care zace în mormînt, spre înfruntarea celor ce se leapădă 
de Tine şi spre slava Ta și a Tatălui Tău şi a Preasfîntului Duh. Astfel, Stăpîne, arată celor ce 
stau înainte, că Tu eşti Unul Dumnezeu peste tot pămîn-tul, ca să Te cunoască pe Tine Domnul 
Cel Atotputernic şi cum că toate se supun voinței Tale și a Ta este slava în veci. Amin!" 


Iar cînd a zis "Amin", îndată s-a făcut vuiet mare şi cutremur, încît toţi s-au spăimîntat 
foarte. Atunci acoperămîntul mormîn-tului a căzut la pămînt şi mormîntul deschizîndu-se, 
mortul s-a sculat viu și a ieșit dinăuntru, privindu-l toți, fiind îngroziți de frică. Și îndată s-a 


făcut ceartă mare în popor, căci mulţi se bucurau şi pe Hristos ca pe un Dumnezeu mare [Il 
lăudau. 


Iar împăratul şi cei împreună cu dînsul, umplîndu-se de spaimă și de necredință, mai 
întîi ziceau că Gheorghe, fiind vrăjitor mare, nu pe un mort, ci pe un duh oarecare şi o nălucă a 
sculat din mormînt, spre amăgirea celor ce privesc. După aceea, cunoscînd că nu este nălucire, 
ci cu adevărat om înviat din morţi, care chema numele lui Hristos, alerga la Gheorghe şi de el 
se lipea, toţi erau întru nepricepere mare ca nişte ieşiţi din minte și cu totul neștiind ce să facă, 
tăceau. lar Atanasie, alergînd, a căzut la picioarele Sfîntului Gheorghe, mărturisind pe Hristos 
că este Dumnezeu Atotputernic şi rugînd pe mucenic ca să-i ierte greşelile cele făcute din 
neștiință. lar după cîtăva vreme, Dioclețian poruncind să tacă poporul, a început a grăi astfel: 
"Oare vedeți amăgire, o, bărbaţilor? Oare vedeţi răutatea şi vicleșugul vrăjitorilor acestora? 
Acest necurat Atanasie, ajutînd vrăjitorului celui de un obicei cu dînsul, nu i-a dat otravă aceluia 
să bea, ci nişte farmece ca să-i ajute spre amăgirea noastră şi pe un om viu, cu vrăjile lor l-au 
făcut că este mort, iar cu farmecele l-au sculat înaintea ochilor noştri, ca şi cum din morţi l-ar 
fi înviat". 


Aceasta zicînd, a poruncit ca lui Atanasie şi omului celui înviat din morți, fără întrebare 
să le taie capetele, iar pe Sfîntul Mucenic al lui Hristos, Gheorghe, să-l ţină în temniţă și în 
legături, pînă ce mai pe urmă va chibzui ce va face cu el. Iar Sfîntul Gheorghe, intrînd în 
temniță, se bucura cu duhul şi mulțumea lui Dumnezeu, zicînd: "Slavă Ție, Stăpîne, că nu 
rușinezi pe cei ce nădăjduiesc spre Tine. Mulţumesc Ţie, că-mi ajuţi în toate şi-mi arăţi mari 
faceri de bine în toate zilele, iar a mea nevrednicie cu darul Tău o împodobești. Învredniceşte- 
mă, Dumnezeule, Dumnezeul meu, ca mai degrabă să văd slava Ta, ruşinînd pe diavol pînă în 
sfîrşit!” 


Şezînd Sfîntul Marele Mucenic Gheorghe în temniță, cei care crezuseră în Hristos, prin 
minunile făcute de dînsul, mergeau la el, dînd aur străjerilor şi căzînd la picioarele lui, erau 
povăţuiţi de dînsul la sfînta credință. Iar cîţi erau bolnavi primeau tămăduire de bolile lor, pentru 
că îi tămăduia prin chemarea numelui lui Hristos și prin însemnarea Crucii, de aceea, mulți 
mergeau la dînsul în temniță. Între unii ca aceia era și un bărbat, anume Glicherie, căruia i s-a 
întîmplat de a căzut un bou al lui din munte într-o vale și i-a pierit boul. Dar auzind Glicherie 
despre sfint, a alergat la dînsul, plîngînd după boul lui. lar Sfîntul Gheorghe, zîmbind, a zis 
către dînsul: "Mergi, frate, şi bucură-te, căci Hristos al meu i-a înviat boul tău!" Iar el, crezînd 
cu neîndoire în cuvintele mucenicului, s-a dus și și-a aflat boul viu, după spusele sfîntului. 


Deci, îndată s-a întors la mucenic şi în mijlocul cetăţii alergînd, cu mare glas striga: 
"Mare este cu adevărat Dumnezeul creştinilor!" Deci, prinzîndu-l pe acela ostaşii ce se 
întîmplaseră acolo, l-au înștiințat pe împărat. lar Dioclețian, umplîndu-se de mînie, nici n-a voit 
să-l vadă, ci a poruncit ca îndată să-i taie capul, afară din cetate. lar Glicherie, bucurîndu-se, ca 
un chemat la ospăț, alerga la moarte pentru Hristos, întrecînd pe ostaşi şi cu mare glas chema 
pe Hristos Dumnezeu, rugîndu-L, ca vărsarea sîngelui să o socotească lui în loc de Botez; şi 
astfel s-a sfîrşit. 


Atunci unul din dregători a înştiințat pe împărat, că Gheorghe, şezînd în temniţă, tulbură 
poporul; pentru că pe mulți întorcîndu-i de la zei, îi duce la Cel răstignit şi prin farmece face 
minuni și toți aleargă la el. Deci s-au sfătuit ca iarăşi să-l scoată la cercetare, şi de nu se va pocăi 
şi la zei de nu se va întoarce, la moarte să se osîndească degrabă. Iar împăratul, chemînd pe 
Magnenţie antipatul, a poruncit ca a doua zi să gătească loc de judecată lîngă capiştea lui Apolon 
ca de faţă cu poporul să cerceteze pe mucenic. În noaptea aceea, rugîndu-se Sfîntul Gheorghe 


în temniță, a adormit puţin și a văzut pe Domnul arătîndu-i-se în vis, Care cu a Sa mînă îl 
sprijinea şi, cuprinzîndu-l, îl săruta şi-i punea o cunună pe cap, zicîndu-i: "Nu te teme, ci 
îndrăzneşte! Căci, iată, împreună cu Mine te vei învrednici a împărăți. Deci, nu slăbi, că degrabă 
venind la Mine, cele gătite ţie le vei primi!" lar Sfîntul Gheorghe, deșteptîndu-se și lui 
Dumnezeu cu bucurie mulțumind, a chemat la sine pe străjerul temniţei și l-a rugat, zicînd: "Un 
dar cer de la tine, frate. Porunceşte să intre aici sluga mea, pentru că am să-i spun ceva”. ŞI, 
poruncindu-i străjerul, a intrat sluga la el, pentru că stătea afară aproape de temniță şi scria 
faptele sfîntului și cuvintele lui, cu toată luarea aminte. 


Intrînd sluga, s-a închinat pînă la pămînt stăpînului său care şedea în legături şi, căzînd 
la pămînt lîngă picioarele lui, plîngea. Iar sfîntul I-a ridicat, poruncindu-i să se îmbărbăteze cu 
sufletul şi i-a spus vedenia sa, zicîndu-i: "Fiule, degrabă mă va chema Domnul la EI. Iar tu, 
după chemarea mea din viaţa aceasta, să iei acest smerit trup al meu, împreună cu testamentul 
meu, pe care l-am scris mai înainte de nevoinţa mea şi să-l duci, ajutîndu-ţi Dumnezeu, în casa 
noastră din Palestina. Și toate cele hotărîte de mine să le împlinești și să ai frica lui Dumnezeu 
şi credință neîndoită în Hristos". El făgăduind că va împlini toate cele poruncite şi mult plîngînd, 
sfîntul l-a cuprins cu dragoste şi, dîndu-i sărutarea cea din urmă, l-a liberat cu pace. 


A doua zi răsărind soarele, a stat împăratul la judecată şi, punînd înainte pe sfîntul 
mucenic, a început a vorbi către dînsul cu blîndețe şi, oprindu-şi mînia în sine, îi zicea: "Nu 
socotești, o, Gheorghe, că sînt plin de iubire de oameni şi de milă, răbdînd pînă la îndurare? 
Martori îmi sînt toți zeii că îţi cruţ tinereţile tale, pentru frumuseţea ce înfloreşte în tine, pentru 
cunoștința şi pentru bărbăţia ta. Aş fi voit să te am părtaș al împărăției mele și să fii al doilea cu 
cinstea, dacă ai fi voit să te întorci la zei. Spune, deci, ce gîndeşti despre aceasta?" Sfîntul 
Gheorghe răspunse: "Se cădea, o, împărate, ca mila ta cea atît de mare să o fi arătat de la început 
către mine, iar nu să te sălbăticeșşti atît de mult asupra mea". Împăratul ascultînd cu plăcere nişte 
cuvinte ca acestea ale mucenicului, i-a zis îndată: "De voieşti să te supui mie cu dragoste, ca 
unui tată, toate chinurile care le-ai suferit, ți le voi răsplăti cu multe cinstiri”. 


Grăit-a Sfintul Gheorghe: "De voieşti, o, împărate, să intrăm acum înăuntrul capiştei, să 
vedem pe zeii cei cinstiţi de voi”. Împăratul sculîndu-se cu osîrdie şi cu bucurie, a mers în 
capiștea lui Apolon cu tot poporul, ducînd cu cinste şi pe Sfîntul Gheorghe împreună cu dînşii, 
iar poporul striga lăudînd pe împăratul, socotind puterea şi biruinţa zeilor lor. Apoi, intrînd şi 
făcîndu-se tăcere mare şi pregătind jertfă, toţi priveau spre mucenic, așteptînd fără îndoială să 
aducă jertfă zeilor. Sfîntul, apropiindu-se de zeul Apolon şi întinzînd mîna către el, a întrebat 
pe cel neînsuflețit, ca pe un viu, zicînd: "Tu voiești să primeşti jertfă de la mine ca un 
Dumnezeu?" Sfîntul, zicînd aceasta, şi-a făcut semnul Crucii, iar diavolul care locuia în idol a 
răspuns nişte cuvinte ca acestea: "Nu sînt Dumnezeu; și nici unul asemenea mie nu este! Numai 
Unul este Dumnezeu; Acela pe care tu Îl propovăduieşti! Noi ne-am depărtat de îngerii cei ce- 
i slujesc Lui şi înșelăm pe oamenii cei stăpîniți de zavistie". Atunci sfîntul a zis către el: "Dar 
cum îndrăzniți voi să staţi aici, venind eu, slujitorul adevăratului Dumnezeu?" Zicînd sfîntul 
acestea, un sunet şi glas de plîngere ieşea de la idoli, apoi deodată căzînd toți la pămînt s-au 
sfărimat. 


Atunci slujitorii și mulţi din popor s-au pornit ca nişte turbaţi, cu multă mînie asupra 
sfîntului, bătîndu-l şi legîndu-l. Apoi strigau asupra împăratului: "Pierde pe vrăjitorul acesta, o, 
împărate! Pierde-l mai înainte de a ne pierde el pe noi!" Făcîndu-se o strigare şi o tulburare ca 
aceasta și străbătînd vestea aceea prin toată cetatea, împărăteasa Alexandra, care pînă atunci 
avea ascunsă în sine credința în Hristos, neputînd s-o tăinuiască mai mult, a alergat într-un suflet 
acolo unde era Sfîntul Mare Mucenic Gheorghe, şi văzînd gîlceava poporului şi pe mucenic 


legat, privindu-l de departe şi neputînd să se apropie de dînsul din cauza mulțimii, a început a 
striga cu mare glas, zicînd: "Dumnezeul lui Gheorghe, ajută-mi că Tu eşti Dumnezeul Cel 
Atotputernic!" 


După ce s-a liniştit puţin gîlceava poporului, Dioclețian a poruncit să-i aducă înainte pe 
mucenic și fiind ca îndrăcit de mînia cea cumplită, a zis către sfîntul: "Oare astfel de mulțumire 
ai dat, pentru mila mea către tine, necuratule om? Oare așa te-ai obișnuit a jertfi zeilor?" Sfîntul 
Gheorghe răspunse: "Așa m-am deprins a cinsti pe zeii tăi, o, împărate nebun. Rușinează-te dar 
de acum, de a-ţi pune nădejdea ta spre nişte zei ca aceştia, care nu pot să-și ajute nici lor şi care 
nu rabdă nici venirea de faţă a robilor lui Hristos". 


Zicînd acestea sfîntul, iată a venit împărăteasa în mijloc, mărturisind cu îndrăzneală 
înaintea tuturor pe Hristos, Dumnezeul adevărat; apoi căzînd la picioarele mucenicului, defăima 
nebunia tiranului, ocărînd pe zei și blestemînd pe cei ce se închină lor. lar împăratul se uimea, 
văzînd pe soția sa cu o îndrăzneală atît de mare slăvind pe Hristos, defăimînd pe idoli şi căzînd 
la picioarele mucenicului. Apoi a zis către dînsa: "Ce-ţi este, Alexandro, că lipindu-te de 
vrăjitorul şi fermecătorul acesta, te lepezi de zei cu atîta neruşinare?" Ea s-a întors de la dînsul, 
nedîndu-i nici un răspuns. Atunci Dioclețian, umplîndu-se de mai multă mînie, n-a mai făcut 
multă cercetare despre Gheorghe, nici despre împărăteasă, ci îndată a hotărît pedeapsă de 
moarte pentru amîndoi, într-acest chip: "Gheorghe cel rău, care a mărturisit că este galileean și 
a hulit mult asupra zeilor şi asupra mea, împreună cu Alexandra împărăteasa mea, care s-a 
amăgit de vrăjile lui şi cu asemenea nebunie a ocărît pe zei, poruncesc să fie tăiați cu sabia”. 


Atunci ostaşii cei rînduiți pentru aceea, răpind pe mucenic legat, l-au dus afară din 
cetate, tîrînd împreună cu dînsul şi pe împărăteasa cea de bun neam, care, urmînd cu osîrdie, se 
ruga lui Dumnezeu în sine, mişcîndu-şi buzele și privind adeseori spre cer. Apoi, ajungînd la 
un loc oarecare, împărătesei i-au slăbit puterile şi a cerut să şadă puţin. După aceea şi-a întors 
capul spre zid şi şi-a dat duhul în mîinile Domnului. Văzînd aceasta, Gheorghe, mucenicul lui 
Hristos, a preamărit pe Dumnezeu și mergea cu mare bucurie, rugîndu-se Domnului, ca și 
alergarea lui să se săvîrşească cu bine. Apoi, cînd s-a apropiat de locul cel hotărît, unde era să 
fie tăiat şi-a ridicat glasul și se ruga în acest chip: 


"Bine eşti cuvîntat, Doamne, Dumnezeul meu, că n-ai veselit pe vrăjmaşii mei, ci ai 
izbăvit sufletul meu ca pe o pasăre din cursa vînătorilor! Auzi-mă şi acum, Stăpîne, şi stai 
înaintea robului Tău în ceasul acesta de la sfîrşit şi izbăvește sufletul meu de meșteşugirile 
duhului celui din văzduh, al vrăjmașului celui mare şi de duhurile cele necurate. Și să nu le 
socotești păcatul celor ce au greşit înaintea mea, în neputinţa lor, ci iertare şi dragoste arată-le 
lor, ca şi aceia, cunoscîndu-Te, să cîştige parte din Împărăţia Ta, împreună cu aleșii Tăi. 
Primeşte și sufletul meu, împreună cu cei ce bine Ţi-au plăcut în veac, trecînd cu vederea toate 
greşelile mele cele cu ştiinţă şi cu neştiință. Adu-ţi aminte, Stăpîne, de cei ce cheamă numele 
Tău Cel cu mare cuviinţă, că binecuvîntat şi preamărit eşti în veci. Amin”. 


Astfel rugîndu-se cu bucurie şi-a plecat capul sub sabie. Și a fost tăiat în ziua de douăzeci 
Şi trei a lunii Aprilie, săvîrşindu-şi bine mărturisirea, împlinindu-şi alergarea și păzind credinţa 
fără de prihană, pentru care a şi luat cununa dreptăţii cea pregătită lui. Unele ca acestea sînt 
nevoinţele cele mari ale viteazului ostaș Gheorghe. Unele ca acestea sînt biruinţele lui asupra 
vrăjmașilor. Deci, în acest chip nevoindu-se, s-a învrednicit cununii celei nestricăcioase şi 
veşnice. Cu ale cărui rugăciuni şi noi să ne învrednicim în partea drepţilor şi să stăm de-a 
dreapta sa, în ziua venirii a doua a Domnului nostru lisus Hristos, Căruia I se cuvine toată slava, 
cinstea şi închinăciunea în vecii vecilor. Amin. 


61. DIN MINUNILE SFÎNTULUI ȘI MARELUI MUCENIC GHEORGHE 
(93 APRILIE) 

În părţile Siriei era o cetate ce se numea Ramel, în care se zidea o biserică de piatră, în 
numele Sfîntului Marelui Mucenic Gheorghe. Şi nu era în acel loc piatră de felul acela, din care 
s-ar fi putut face stîlpi mari, spre întărirea zidirii, ci din alte părți depărtate se aduceau pe mare 
stîlpi de preţ. Deci, mulţi din cetăţenii cei iubitori de Dumnezeu s-au dus în diferite locuri ca să 
cumpere stîlpi de piatră pentru biserica ce se zidea. S-a dus și o femeie drepteredincioasă, 
văduvă, care avea osîrdie şi credință către Sfîntul Mare Mucenic Gheorghe, voind, ca din 
sărăcia sa, să cumpere pentru biserica sfîntului un stîlp. Şi, cumpărînd dintr-un loc un stîlp ales, 
l-a adus la malul mării, unde un alt bărbat bogat din cetatea Ramel, cumpărînd cîțiva stîlpi îi 
punea în corabie; şi a rugat mult femeia pe omul acela, să-i ia şi stîlpul ei în corabie, împreună 
cu ceilalţi şi să-l ducă la biserica mucenicului. ar el nu i-a ascultat rugămintea şi nu i-a luat 
stîlpul ei; ci, aruncînd în corabie numai stîlpii săi, a plecat. Atunci femeia aceea, aruncîndu-se 
la pămînt, plîngea cu jale şi chema în ajutor pe Sfîntul Mare Mucenic, ca să rînduiască precum 
ştie el, ca şi stîlpul ei să fie dus în Ramel, la biserica lui. 


Astfel femeia, mîhnindu-se şi plîngînd, a adormit şi i s-a arătat în vis Sfîntul Mare 
Mucenic Gheorghe în chip de voievod, mergînd călare și ridicînd-o de la pămînt, i-a zis: 
"Spune-mi de ce te mîhneşti, o, femeie?" Iar ea i-a spus pricina durerii sale şi a văzut pe sfînt 
descălecînd de pe cal şi zicînd către dînsa: "Unde voieşti să-ţi pui stîlpul?" Iar ea a zis: "În 
partea dreaptă a bisericii”. Şi îndată sfîntul a scris cu degetul său pe stîlp astfel: "Stilpul acesta 
al văduvei, să se pună în partea dreaptă a bisericii, după cel dintii stîlp, ca să fie acesta al doilea”. 
Aceasta scriind, a zis către femeie: "Ajută-mi tu singură". 


Și, apucînd ei stîlpul, piatra s-a uşurat şi de către amîndoi a fost aruncată în mare. 
Aceasta văzînd-o femeia în vedenia somnului şi deşteptîndu-se, n-a găsit stîlpul în locul acela. 
Dar punîndu-şi nădejdea către Dumnezeu și spre Sfîntul Gheorghe, robul Lui, a pornit pe cale 
spre casa sa. Şi mai înainte de întoarcerea ei, precum și a corabiei, adică îndată după acea 
vedenie din somn, chiar a doua zi s-a găsit stîlpul ei pe malul mării, în Ramel. Apoi după ce a 
sosit bărbatul acela, care îşi ducea stîlpii în corabie şi a ieşit la mal, a văzut stîlpul văduvei şi 
scrierea de pe el, care se închipuise pe piatră de degetul sfîntului foarte bine, ca şi cum literele 
ar fi fost însemnate pe lut. Atunci s-a minunat foarte şi cunoscînd minunea ce se făcuse de 
sfîntul mare mucenic şi pricepînd greșeala sa, se căia că trecuse cu vederea rugămintea văduvei 
şi cerea iertare de la sfint, prin multe rugăciuni, ceea ce a şi dobîndit de la el, arătîndu-i-se în 
vedenie. Deci stîlpul acela al văduvei s-a pus în acel loc în care s-a poruncit, spre pomenirea 
femeii şi spre arătarea minunii făcute de marele mucenic, dar mai ales spre slava izvorului 
minunilor lui Hristos, Dumnezeul nostru. 


După mulți ani, saracinii luînd Siria sub stăpînirea lor, s-a întîmplat în cetatea Ramel, în 
cea mai sus pomenită biserică a Sfîntului Marelui Mucenic Gheorghe, o minune ca aceasta: 


Un saracin vestit, împreună cu alți saracini, au intrat în biserică, pe vremea citirii 
pravilei, şi văzînd icoana Sfintului Gheorghe şi pe preot stînd înaintea ei și închinîndu-se şi 
săvîrşind în taină rugăciuni, a zis către prietenii săi în limba saracinilor: "Vedeţi pe acest nebun, 
ce face? Se roagă la scîndură. Aduce-ţi-mi un arc şi o săgeată, să săgetez scîndura aceea". Și 
îndată i-au adus un arc, pe care el, stînd dinapoia tuturor, l-a încordat şi a aruncat o săgeată 
asupra icoanei mucenicului; iar săgeata n-a zburat spre icoană, ci în sus şi căzînd din înălțime, 
a lovit pe saracinul acela în mînă şi i-a rănit-o. 


Deci, a ieşit îndată afară, ducîndu-se acasă, durîndu-l mîna foarte şi curgîndu-i mult 
sînge; apoi se umflase şi striga suspinînd, fiind cuprins de o durere de moarte. Şi avea în casa 
sa niște slujnice de credință creştinească, pe care chemîndu-le, le-a zis: "Am fost în biserica 
Sfîntului vostru Gheorghe şi am vrut să-i săgetez icoana lui, dar m-am săgetat pe mine, căci 
întorcîndu-se săgeata, mi-a rănit mîna şi iată mor de nesuferită durere". Iar ele i-au zis: "Oare ți 
se pare că ai făcut bine, îndrăznind să loveşti chipul sfîntului mucenic?" Zis-a saracinul: "Au 
doară are putere chipul acela, să mă facă astfel, precum sînt acum de bolnav?" Slujnicele au 
răspuns: "Noi sîntem neînvăţate şi nu putem să-ți răspundem, dar cheamă un preot și acela îți 
va spune cele ce ne întrebi pe noi”. Barbarul a ascultat sfatul slujnicelor sale și a chemat pe 
preot şi a zis: "Vreau să ştiu ce putere are scîndura aceea sau icoana, căreia te închini tu?" A 
răspuns preotul: "Eu nu mă închinam scîndurii, ci Dumnezeului meu, Ziditorul tuturor, mă 
rugam celui închipuit pe scîndură cu chipul Sfîntului Marelui Mucenic Gheorghe, ca să fie 
mijlocitor pentru mine către Dumnezeu". 


Zis-a barbarul: "Cine este Gheorghe, dacă nu este el Dumnezeul vostru?" Răspuns-a 
preotul: "Sfîntul Gheorghe nu este Dumnezeu, ci slugă a lui Dumnezeu și a Domnului nostru 
isus Hristos, care a fost asemenea om pămîntean ca și noi. El multe munci a răbdat de la păgânii 


care-l sileau să se lepede de Hristos, dar cu vitejie pe toate răbdîndu-le și bine săvîrşindu-și 
mărturisirea numelui lui Hristos, a luat dar de la Dumnezeu ca să facă semne şi minuni; iar noi, 
iubindu-l pe el, cinstim icoana lui şi, ca și cum am privi spre el, ne închinăm lui, îl cuprindem 
şi-i sărutăm icoana, în același chip cum şi tu faci după moartea părinţilor şi fraților tăi; căci 
avînd îmbrăcămintea lor înaintea ta, lăcrimezi şi le săruţi, ca şi cum ai avea pe aceia înaintea ta. 
Deci, aşa şi noi socotim icoanele sfinților, nu ca pe nişte dumnezei, să nu fie aceea, ci ca pe 
nişte închipuiri ale slugilor lui Dumnezeu, care prin icoanele lor fac minuni, precum s-a 
întîmplat cu tine, cel ce ai îndrăznit a săgeta icoana sfîntului mucenic, ca să ştii puterea lui şi să 
fie şi spre învățătura altora”. 


Acestea auzindu-le saracinul, a zis: "Ce voi face? Vezi mîna mea sîngerîndă, căci 
groaznică durere pătimesc şi de moarte mă apropii”. Zis-a lui preotul: "De voiești să fii viu şi 
întreg, poruncește să aducă la tine chipul Sfîntului şi Marelui Mucenic Gheorghe şi-l pune pe 
patul tău; apoi o candelă plină cu unt-delemn arzînd, să fie înaintea lui aprinsă toată noaptea, 
iar a doua zi luînd untdelemn din candelă, să ungi mîna ta cea bolnavă şi atunci să crezi că te 
vei tămădui, şi-ţi va fi ție aşa". lar saracinul îndată a rugat pe preot, ca să-i aducă icoana Sfintului 
Gheorghe, pe care primind-o cu bucurie, a făcut toate așa precum a învăţat de la preot. A doua 
zi, după ce şi-a uns mîna cu untdelemn din candelă, îndată 1-a încetat durerea şi i s-a tămăduit 
mîna. 


De o minune ca aceea, mirîndu-se şi veselindu-se barbarul acela, a întrebat pe preot dacă 
avea ceva scris în cărțile sale despre Sfîntul Gheorghe. Iar preotul aducîndu-i viaţa și pătimirea 
sfîntului, 1-a citit-o şi el cu luare aminte ascultînd, ținea în mîini icoana mucenicului, grăind 
către sfîntul cel închipuit pe icoană, ca şi către un viu, zicîndu-i cu lacrimi: "O, Sfinte Gheorghe, 
tu, tînăr, însă cu minte ai fost, iar eu bătrîn, dar nebun. Tu de tînăr eşti prieten a lui Dumnezeu, 
iar eu am îmbătrînit şi sînt lipsit de Dumnezeu. Roagă pentru mine pe Dumnezeul tău, ca să fiu 
şi eu robul Său". După aceea căzînd la picioarele preotului, îl ruga să-l învrednicească de Sfîntul 
Botez. lar preotul nu voia pentru că se temea de saracini, însă văzîndu-i credinţa şi rugămintea 
lui cea cu dinadinsul, l-a botezat noaptea în taină, de frica saracinilor. 


A doua zi, saracinul cel nou botezat a ieșit din casă și stînd în mijlocul cetăţii în văzul 
tuturor, cu multă îndrăzneală și cu mare glas, a început a propovădui pe Hristos, adevăratul 
Dumnezeu şi blestema credinţa saracinilor. Şi îndată s-a adunat la dînsul mulţime de saracini şi 
umplîndu-se de mînie şi de iuțime, au pornit asupra lui ca nişte fiare sălbatice și cu săbiile l-au 
tăiat bucăţi. Şi așa în scurt timp şi-a sfîrşit fapta cea bună a mărturisirii şi a luat cununa 
muceniciei, ajutîndu-i rugăciunile Sfîntului Marelui Mucenic Gheorghe. 


În insula Melitinei era o biserică a Sfîntului Marelui Mucenic Gheorghe, slăvită şi mare. 
Locuitorii acelei insule aveau obiceiul ca în toţi anii, la ziua pomenirii sfîntului, să se adune în 
biserica aceea, ca să serbeze praznicul mucenicului. De acest lucru aflînd agarenii din Crit 
(insula Creta), într-o clipă au năvălit asupra locului aceluia şi cîți oameni au fost afară din 
biserică, apucînd să fugă, au scăpat din mîinile agarenilor; iar câți s-au aflat în biserică, pe aceia 
prinzîndu-i şi legîndu-i, i-au dus în robie. 


A fost robit atunci și un tînăr oarecare de acolo şi ducîndu-l în Creta, l-au dăruit 
voievodului agarenilor. lar după ce a trecut un an, sosind praznicul sfîntului, părinții tînărului 
aceluia, deşi erau lipsiţi de fiul lor, însă nu şi-au schimbat obiceiul, ca în toţi anii să meargă la 
praznic în biserica mucenicului şi să facă în casa lor masă îndestulată întru cinstea şi pomenirea 
Sfîntului Gheorghe. Deci, cînd a început a aşeza la ospăț pe cei chemaţi, maica tînărului robit 
s-a întors iar la biserică şi s-a aruncat la pămînt, plîngînd şi rugînd pe sfîntul, ca să-l izbăvească 


pe fiul său din robie, precum ştie el cu ajutorul său. Și a fost auzită de ajutătorul cel grabnic. 
După ce şi-a sfîrşit rugăciunile sale, acea femeie s-a întors la ospăț la cei chemaţi, iar bărbatul 
ei a chemat mai întîi numele Sfîntului Marelui Mucenic Gheorghe; apoi ajutorul şi sprijinul 
sfîntului lăudînd, a început a cinsti pe cei chemaţi, stînd dregătorii pregătiți. 


În acel ceas, fiul lor fiind scos de Sfintul Gheorghe din robie, a stat înaintea lor ţinînd în 
miîini un pahar cu vin, dîndu-l maicii sale. Pentru că în ceasul acela, stînd în Crit la masa 
voievodului agarenilor, turnase vinul în pahar și-l gătea să-l dea stăpînului lor; deodată, precum 
altădată Avacum, a fost răpit şi a stat în Melitina cu paharul de vin în mînă. Văzîndu-l, toți cei 
ce şedeau şi se ospătau la masă, s-au înspăimîntat şi l-au întrebat unde a fost, de unde a venit şi 
cum s-a aflat în mijlocul lor? Iar el le-a răspuns: "Am umplut acest pahar cu vin, ca să-l dau 
boierului și am fost răpit de un bărbat prealuminat, care era călare pe cal şi m-a pus pe mine 
lîngă el. Deci cu o mînă am ţinut paharul, iar cu alta mă ţineam de brîul lui; și astfel mă aflu 
aici, precum mă vedeţi”. Acestea auzindu-le toţi, s-au spăimîntat, minunîndu-se de acea slăvită 
minune. Apoi, sculîndu-se, au adus mulţumire lui Dumnezeu și plăcutului Său, Marelui 
Mucenic Gheorghe. 


Despre o asemenea minune, zisă mai sus, ne spune şi Cozma monahul, astfel: În zilele 
lui Vasile, împăratul grecesc, eu fiind tînăr, stăpînul meu, voievodul la care slujeam, a fost 
trimis de împărat la insula Cipru. După ce am ajuns, am auzit o minune a Sfîntului Mare 
Mucenic Gheorghe, care nu de mult o făcuse în biserica lui, la ziua praznicului. Căci spuneau 
locuitorii de acolo că fiul preotului, care slujea în biserica Sfintului Gheorghe, a fost robit de 
saracini, și la praznicul Sfîntului Gheorghe s-a aflat lîngă tatăl său în biserică, la vremea 
Liturghiei. Deci voievodul, chemînd la sine pe preot și pe fiul lui, îl întreba cum a venit de la 
saracini? lar tînărul a început a-i spune astfel: 


"Precum Dumnezeu a voit, aşa Sfintul Gheorghe m-a liberat. Însă eu nu ştiu cum am 
venit, decît ştiu numai, că am fost robit acum trei ani de saracini. Că mă trimisese tatăl meu 
într-o corabie cu alți oameni pentru neguțătorie. Și năvălind asupra noastră saracinii, pe toţi ne- 
au robit şi am fost dus de dînşii în Palestina, căci atunci Ierusalimul şi toată Palestina erau 
stăpînite de saracini. Acolo am slujit, zicea tînărul, stăpînului meu trei ani. Și, iată, a 
optsprezecea zi este de cînd stăpînul meu mi-a poruncit să-i duc aşternutul la baia cea de obşte, 
vrînd să se spele acolo. Şi spălîndu-se, mi-a zis: "Nu mi-ai adus dulceaţă şi apă să beau?" Eu i- 
am răspuns: "Nu ţi-am adus stăpîne". lar el voia să mă prindă, ca să mă bată. Dar eu am scăpat 
şi am alergat acasă la stăpîna mea şi, luînd degrabă de la ea dulceaţă, mă întorceam spre baie la 
stăpîn. Și îmi era calea pe lîngă o curte creştinească, în care era o biserică şi se săvirşea în acel 
ceas dumnezeiasca Liturghie. Atunci am auzit, după întîia intrare, cîntîndu-se condacul 
Sfîntului Gheorghe, pentru că era praznicul lui. Auzind acea cîntare, am plins şi am zis: "Sfinte 
Mare Mucenice Gheorghe, oare n-a fost primită lui Dumnezeu şi ție nici o suspinare a robului 
tău, adică a tatălui meu? Pentru ce ai trecut cu vederea lacrimile şi rugăciunile lui, cele făcute 
de el pentru mine, în biserica ta, ca să mă fi izbăvit din această robie şi pradă?" 


Aceasta zicînd, alergam spre baie, şi văzîndu-mă stăpînul meu plin de lacrimi, a început 
cu mînie a mă ocări şi mi-a zis: "Toarnă!" Și am turnat în pahar dulceaţa, şi mi-a zis stăpînul: 
"Toarnă!" Dacă am luat vasul să torn în pahar, am început a nu vedea pe stăpînul meu, zicînd 
ceva şi am auzit cîntarea ce se cînta: "Unul Sfînt, Unul Domn lisus Hristos, întru slava lui 
Dumnezeu Tatăl. Amin!". Şi m-am văzut în altar, iar pe tatăl meu ținînd Sfîntul Potir şi zicînd 
către eclesiarh: "Daţi-mi apă”. ar eu, stînd înaintea lui cu vasul, voiam să torn în Sfîntul Potir; 
pentru că, precum stăteam în baie înaintea saracinului, într-o mînă ținînd paharul cu dulceaţă, 
iar în alta, vasul din care turnam şi deodată m-am aflat în Altar stînd înaintea tatălui meu pe 


cînd el slujea. Iar tatăl meu căutînd spre mine, a zis către eclesiarh: "Cine este acest tînăr?" 
Acesta a zis cu mirare: "Nu ştim cine este acesta şi de unde vine”. Și eram cu părul ras şi cu 
hainele saracineşti. Apoi am zis către tatăl meu: "Oare nu mă recunoști pe mine, tată? Eu sînt 
fiul tău!" Și a zis către mine tatăl: "Dar acest vas și paharul pentru ce le ai în mîinile tale și ce 
este în ele?" Și am zis: "Aceasta este dulceaţă, pentru că fiind eu în baie cu stăpînul, aproape de 
Ierusalim, cînd voiam să-i dau lui băutura aceasta, îndată m-am aflat în biserică”. 


Iar tatăl meu s-a cutremurat de spaimă, şi puţin a fost, că n-a scăpat din mîini Sfîntul 
Potur, pe care îl ţinea. lar eu am lăsat jos paharul şi vasul şi am zis: "Nu te tulbura, părinte, ci 
sfiîrşeşte-ți slujba”. Apoi, punînd tatăl meu Potirul pe Sfîntul Prestol şi, ridicîndu-şi mîinile, a 
dat laudă lui Dumnezeu şi a preamărit pe Sfîntul Gheorghe. Iar paharul pe care l-a lăsat pe 
marmură nu s-a stricat, nici nu s-a vărsat, asemenea și vasul celălalt. Și sfîrșind tatăl meu slujba, 
m-a cuprins şi m-a sărutat cu lacrimi și am mers acasă. Apoi, auzind de mine toate rudele şi 
prietenii noştri, s-au adunat la noi. Și, văzîndu-mă, s-au bucurat și au preamărit pe Dumnezeu 
şi pe Sfîntul Gheorghe, robul Lui, care m-a izbăvit de la saracini în clipeala ochilor”. 


O povestire ca aceea a fiului preotului, auzind-o voievodul şi toţi cei împreună cu dînsul, 
foarte mult au preamărit pe Dumnezeu și pe Sfîntul Gheorghe. Și dîndu-i și tatălui său daruri 
mari, i-au liberat. 


Asemenea acestor minuni mai sus-zise ale Sfîntului Marelui Mucenic Gheorghe, se află 
şi această minune: În părţile Paflagoniei, în cetatea Amastrida era un bărbat, anume Leontie şi 
soţia lui 'Teofana, și amîndoi aveau mare credință și osîrdie către Sfîntul Marele Mucenic 
Gheorghe şi năzuiau totdeauna la biserica lui, care era nu departe de acolo, lîngă rîul ce se 
numea Partenos. După numirea rîului aceluia, biserica aceea a mucenicului se numea 
"Partenia". Pe acea biserică, cei doi soți au împodobit-o din averile lor cu toată bunacuviință, 
din dragostea lor către Sfîntul Gheorghe, pe care îl aveau peste averile lor purtător de grijă, 
păzitor şi apărător. De aceea, în toți anii săvîrşeau pomenirea mucenicului cu cinste şi cu 
cucernicie, făcînd milostenii multe şi masă îndestulată săracilor, scăpătaţilor, străinilor, 
rudeniilor şi prietenilor. Aceia aveau un fiu, căruia îi dăduseră numele Gheorghe, pentru ca să 
aibă pomenirea mucenicului totdeauna în minte şi pe limbă cu dragoste. 


În zilele acelea împărăţea la greci, Constantin al VIII-lea, care a fost fiul împăratului 
Leon cel înțelept. Şi au ridicat război bulgarii cu grecii, pentru că bulgarii, ungurii și cu tătarii, 
năvălind asupra părților greceşti, le pustiau, prădîndu-le şi a fost nevoie ca oastea grecească să 
se adune în cete. Iar de vreme ce Leontie era locuitor al cetății Amastridei în Paflagonia, din 
rînduiala ostăşească, îi poruncea şi lui să iasă la război. Însă Leontie acum era bătrîn, iar fiul 
Gheorghe era în vîrstă de bărbat; deci, a socotit ca în locul său să-şi trimită fiul la oaste. Și 
luîndu-l pe el Leontie şi Teofana, l-au dus mai întîi în biserica mai sus-zisă și, rugîndu-se 
înaintea icoanei mucenicului, au zis: "Ţie, o, Sfinte Mare Mucenice Gheorghe, îţi încredințăm 
pe fiul nostru cel unul-născut şi iubit, pe care cu numele tău l-am numit, pe tine iubindu-te; deci, 
tu să-i fii povăţuitor în cale şi păzitor în război şi să-l întorci la noi întreg și sănătos, ca rodul 
credinţei noastre celei către tine, prin a Ta facere de bine luîndu-l, cu multe faceri de bine să 
preamărim totdeauna a ta purtare de grijă şi apărare pentru noi”. 


Aşa rugîndu-se, au liberat pe fiu la ceata oştirii greceşti. lar cînd s-a făcut război cu 
vrăjmașii, mai întîi grecii au biruit pe bulgari, iar după aceea, îndreptîndu-se bulgarii au început 
a birui pe greci, căci așa a lăsat Dumnezeu pentru păcat. Și s-a făcut măcel mare şi a căzut 
puterea grecească în ascuţişul sabiei vrăjmașilor, încît abia a scăpat cineva de la acel război. 


În acea vreme Gheorghe fiul lui Leontie, fiind prins viu de un bulgar oarecare, s-a păzit 
cu rugăciunile sfîntului de la moarte. Văzîndu-l bulgarul tînăr şi frumos la față, l-a cruțat şi l-a 
dus la pămîntul lui, unde Gheorghe slujea aceluia ca un rob. Iar Leontie şi Teofana, auzind de 
biruirea taberilor greceşti şi văzînd că nu s-a întors fiul lor, plîngeau şi se tînguiau cu 
nemîngiiere, socotind că este ucis la război; şi căzînd la icoana Sfîntului Marelui Mucenic 
Gheorghe, în biserica lui strigau: "Oare într-o nădejde ca aceasta, mucenice al lui Hristos, ţi-am 
încredinţat pe fiul nostru cel iubit, ca să fie mîncare păsărilor cerului şi fiarelor pămîntului? 
Oare aşa ai auzit rugăciunile și suspinurile noastre? Dacă pentru noi cei ce am îmbătrînit nu ţi- 
a fost milă, apoi cel puţin pentru tinerețile cele înflorite ale aceluia să te fi milostivit. Pentru ce 
ai trecut cu vederea pe a noastră ticăloşie, plăcutule al lui Dumnezeu?" 


Acestea și cele asemenea cu acestea grăindu-le, cu negrăită tînguire și strigare cîtăva 
vreme, la toţi cei ce erau acolo, i-a pornit spre lacrimi, iar mai cu seamă maica plîngea neîncetat 
cu amară tînguire. Şi a fost acea biruinţă asupra grecilor în luna lui August; dar trecînd toamna 
şi iarna, a sosit luna aprilie și praznicul Sfîntului Marelui Mucenic Gheorghe. Atunci Leontie 
cu soţia sa, deşi îşi pierduseră orice nădejde, crezînd că fiul lor a căzut de sabie la război, n-au 
încetat rugăciunile către sfîntul mucenic şi, după obicei, au pregătit, precum se cădea, masă 
îndestulată. Iar după săvîrşirea slujbelor bisericești, au luat la sine mulți oaspeți şi săraci, care 
toți fiind aşezaţi la masă şi ospătîndu-se, de nimic nu le era vorba decît numai de Gheorghe, fiul 
lor, care nu se întorsese de la război. 


Deci, părinţii s-au pornit a plînge, iar oaspeții îi mîngîiau şi mai ales pe maica care se 
tînguia. lar fiul său Gheorghe, fiind în robie, avea la stăpînul său slujba bucătăriei şi în aceiași 
zi, fierbînd bucate, îşi aduse aminte de casa părinţilor săi și de prăznuirea lor, apoi de rudenii, 
de prieteni şi de vecini şi zicea în mintea sa: "Acum în casa părinților mei, ce fel de mese sînt? 
Cine sînt acei care se ostenesc? Ce fel de pomenire au pentru mine? Oare viu mă vor socoti că 
sînt, sau mort?" Zicînd acestea se tînguia amar. 


Apoi a sosit vremea să prînzească stăpînul lui şi trebuia ca singur Gheorghe să ducă 
mîncarea cu ulcica, înaintea stăpînului său. Deci, ștergîndu-se de lacrimi, a luat de la foc ulcica 
fierbînd şi o ducea. Şi îndată s-a aflat în casa părinților săi, înaintea feţii tuturor celor ce se 
ospătau. O, ce minune! S-au spăimîntat toţi văzînd deodată pe fiul lui Leontie, anume Gheorghe, 
stîndu-le înainte și fierbîndu-i ulcica în mînă. Iar părinţii lui credeau că văd o nălucire. Dar dacă 
s-au convins că este adevărat, iar nu nălucire, s-au repezit la dînsul cu bucurie şi căzînd pe 
grumajii lui, îl cuprindeau şi-l sărutau, plîngînd de nemăsurată și nenădăjduită bucurie. 
Asemenea şi toţi cei ce erau acolo plîngeau de bucurie. 


Şi fiind întrebat Gheorghe, cum a rămas viu de la război, unde a fost şi cum a venit la 
dînşii, el le-a spus toate cu amănuntul. Iar pentru a sa răpire din robie, le-a spus astfel: "În acest 
ceas slujeam în bucătăria stăpînului meu şi aveam poruncă ca să-i aduc ulcica cu mîncarea 
aceasta, pe care luînd-o, o duceam la masă. Dar pășind eu pe cîteva trepte spre foişorul în care 
stăpînul meu ospăta, deodată am văzut un ostaş călare pe cal, strălucind cu negrăită lumină, 
care m-a luat cu ulcica aceasta şi nu ştiu cum m-a adus aici înaintea voastră. 


Auzind toţi aceasta, și mai ales părinţii lui, au dat mare mulțumire lui Dumnezeu și 
Sfîntului Marelui Mucenic Gheorghe. Și au gustat apoi toți din mîncarea aceea și s-a făcut altă 
minune; căci cu cît gustau din ulcica aceea, cu atît într-însa se înmulţea mîncarea; şi era ulcica 
mică, cît să mănînce un om, iar cei ce mîncau erau foarte mulţi şi toți au mîncat din destul, 
lăudînd pe Dumnezeu şi zicînd: "lată că Sfîntul Marele Mucenic Gheorghe, ne-a trimis la 
praznicul său hrană aleasă de la bulgari”. După aceasta a dat ulcica la biserica Sfîntului Marelui 


Mucenic, cu multe mulțumiri și jertfe. Și se păstra ulcica aceea între sfintele vase ale bisericii, 
în pomenirea acelei preasfinte minuni a Sfîntului Marelui Mucenic Gheorghe. 


Acea biserică a Sfîntului Gheorghe din vremea cea de demult a fost mică şi învechită și 
acum era să cadă, nefiind cine să zidească alta nouă, sau pe cea veche să o dreagă şi să o 
înnoiască. Însă aceasta era din lipsa locuitorilor celor de acolo și aşa biserica aceea, nefiind 
îngrijită, s-a pustiit, şi s-a întîmplat într-însa o minune ca aceasta: nişte copii adunîndu-se acolo, 
se jucau; şi era între dînșii un copil totdeauna biruit și ocărît de ceilalți. Dar supărîndu-se copilul 
de ocările cele multe şi-a întors ochii spre biserica Sfîntului Gheorghe și a zis: "Sfinte Gheorghe, 
ajută-mi, ca să biruiesc şi îți voi aduce în biserică o plăcintă frumoasă". Și îndată copilul acela 
a biruit pe ceilalți copii la jocurile lor cele copilăreşti şi încă nu odată sau de două ori, ci de 
multe ori a făcut aceasta, mai mult decît ceilalți. 


Deci, ducîndu-se la maica sa, i-a spus că a făgăduit sfîntului să dăruiască o plăcintă şi o 
cerea de la dînsa, ca să-şi împlinească făgăduinţa sa către Sfîntul Gheorghe. lar maica iubitoare 
de fiu şi mai ales către mucenic, a îndeplinit rugămintea copilului şi i-a dat o plăcintă bună şi 
caldă, iar el, ducînd-o în biserică, a pus-o înaintea Altarului şi, închinîndu-se, s-a dus. Apoi, în 
acea vreme, trecînd pe acolo patru neguțători, au intrat în biserică, să se închine Sfîntului 
Gheorghe și au aflat plăcinta bună, că era caldă și cu aburi bine mirositori. Și au zis în sine 
neguțătorii: "De aceasta nu are trebuinţă sfîntul, s-o mîncăm noi şi în locul ei să punem tămilie". 
Iar după ce au mîncat-o, vrînd să iasă din biserică, nu nimereau uşile bisericii, pentru că li se 
păreau că e zid şi nu puteau să iasă. Deci au pus cîte un ban de argint dar n-au ieșit; apoi au pus 
toți un galben și s-au rugat sfîntului ca să-i lase să iasă și n-au putut, fiind cuprinşi de orbire. 
Apoi toţi cei patru au pus cîte un galben şi s-au rugat cu căldură; şi astfel li s-a dat ieşirea, pentru 
că au găsit uşile bisericii deschise și au ieșit fără să-i oprească. 


Acei galbeni şi bani de argint au fost începutul adunării banilor, ca să se înnoiască 
biserica aceea. Pentru că a străbătut ştirea despre acea minune în toată partea aceea şi mulți 
oameni drepteredincioşi dînd de la ei mult aur şi argint, au zidit o biserică nouă şi mare de 
piatră, au înfrumuseţat-o cu podoabe şi au îndestulat-o cu lucrurile cele de trebuință. Și se 
săvîrşeau în acea biserică minuni preaslăvite, întru slava lui Hristos Dumnezeu și întru lauda 
Sfîntului Marelui Mucenic Gheorghe. 


Să se scrie şi această minune a Sfîntului Marelui Mucenic Gheorghe, despre un tînăr ce 
era muşcat de un şarpe veninos. Căci unul din monahii cei plăcuţi lui Dumnezeu, anume 
Gheorghe, avînd ajutător pe Sfîntul Mare Mucenic de un nume cu el, ne-a povestit cele ce 
urmează: Ducîndu-mă pe calea spre munte, avînd în miîini o cruce, m-a întîmpinat un monah 
bătrîn şi, luînd de la mine crucea, se ducea înainte. Și mergînd puţin, s-a abătut din cale pe o 
cărare, iar eu mergeam în urma lui. Și iată o turmă de oi, iar tînărul care era păstor zăcea Jos 
mușcat de şarpe. Era în apropiere un izvor şi stareţul mi-a zis: "Scoate apă şi să udăm crucea". 
Făcînd aceasta şi deschizînd gura tînărului, i-am turnat apă, ce era vărsată pe cruce, iar starețul 
i-a zis: "În numele Preasfintei Treimi, să te vindece, robul lui Dumnezeu, Sfîntul Mare Mucenic 
Gheorghe". Și, întorcîndu-se, tînărul a vărsat dintr-însul nişte venin purtător de moarte și s-a 
sculat. Iar starețul i-a zis: "Spune-mi, cum te-ai jurat ieri către văduva aceea săracă, pe a cărei 
oaie, care ţi-a dat-o s-o paști, ai vîndut-o cu trei arginți şi tu i-ai spus că a mîncat-o lupul?” 
Tînărul a zis: "Adevărat, părinte, așa este; dar tu cum de ai ştiut?" 


Starețul a răspuns: "Şezînd eu în chilia mea, a venit la mine un bărbat pe un cal alb şi 
mi-a zis: "Sofronie, scoală-te şi du-te degrabă la izvorul care este de-a dreapta ta, spre miazăzi, 
unde vei găsi un tînăr muşcat de şarpe. Vei întîmpina acolo pe un monah purtînd o Cruce în 


mînă, săpată în lemn şi, luînd Crucea aceea, să torni pe ea apă şi să dai tînărului aceluia mușcat 
de şarpe să bea din apa aceea, zicîndu-i astfel: "În numele Tatălui și al Fiului și al Sfîntului Duh, 
te vindecă pe tine robul lui Dumnezeu, Mucenicul Gheorghe”. Şi să-i zici să nu se jure mai mult 
pe numele lui Dumnezeu, nici pe numele sfinților Lui, nici să facă cuiva strîmbătate şi să dea 


nn 


oaia văduvei celei sărace, ca să nu-i fie ceva şi mai rău"". 


După ce a auzit aceasta de la acel bătrîn, tînărul a căzut la picioarele lui, zicînd: "Iartă- 
mă, părinte, că aşa este; am vîndut oaia acelei femei pe trei arginţi şi ieri am amăgit-o, zicînd 
că a mîncat-o lupul. Iar femeia mi-a zis: "Oare acesta este adevărul sau este minciună?" Eu 1- 
am răspuns: "Așa este, mă jur, pe Dumnezeul Cel adevărat!" Și femeia a zis: "Tu nu mă ştii că 
sînt săracă? Cum voieşti, aşa să faci; dar va cere-o de la tine Dumnezeu şi Sfîntul Gheorghe; 
căci am făgăduit acea oaie pentru praznicul Sfîntului Gheorghe, să o dau de mîncare la săraci”. 
Deci, eu - zice tînărul - am greşit, şi rog a ta iubire de Dumnezeu, părinte, roagă-te pentru mine 
lui Dumnezeu şi Sfîntului Gheorghe, ca să mi se ierte păcatul acela, căci voi da acelei femei trei 
berbeci de ziua Sfîntului Gheorghe şi în toată viaţa mea, pentru praznicul acestui sfînt, voi da 
zeciuială la săraci din turma pe care o pasc". 


Şi astfel, tînărul care s-a tămăduit, cerînd rugăciune și iertare de la fericitul stareț 
Sofronie, s-a dus la locul său, mulțumind lui Dumnezeu şi plăcutului Său, Sfîntului Marelui 
Mucenic Gheorghe”. 


Dar nu se cuvine a tăcea şi acea vestită minune despre uciderea balaurului, pe care a 
făcut-o Sfîntul Mare Mucenic Gheorghe, aproape de Palestina, patria sa, în părțile Sirofiniciei, 
lîngă cetatea Viritului, peste marea cea mare a Siriei, nu departe de cetatea Lida, unde s-a 
îngropat trupul Sfîntului Mare Mucenic Gheorghe; pentru care au fost zugrăvite diferite icoane 
din vechime de cei vrednici de credință zugravi ai pămîntului Palestinei, despre acea minune ce 
se pomeneşte. La cei ce călătoresc în Palestina, este arătat locul acelei minuni, care s-a făcut 
astfel: 


Era lîngă cetatea Viritului, spre muntele Libanului, un lac foarte mare, în care era un 
balaur înfricoșător și ucigător, care, ieşind din lac, pe mulți oameni îi apuca și-i pierdea, 
mîncîndu-i. Și de multe ori oamenii, înarmîndu-se spre uciderea lui, erau goniţi şi ucişi, căci 
balaurul apropiindu-se de zidurile cetăţii, cu suflarea sa cea pierzătoare, umplea văzduhul de 
venin purtător de moarte; încît mulți se vătămau şi mureau. Și era necaz şi mîhnire, strigare şi 
plîngere mare neîncetată în acea cetate, în care oamenii erau necredincioşi cu însuşi împăratul, 
stăpînitorul lor, fiind toţi închinători la idoli. 


Deci, într-una din zile, adunîndu-se oamenii acelei cetăţi, au mers la împăratul lor şi i- 
au zis: "Ce să facem, că pierim de balaurul acesta?" Iar el le-a răspuns: "Ceea ce îmi vor 
descoperi zeii, aceea vă voi spune”. Și prin descoperirea diavolilor, care locuiau în idolii 
pierzători de suflete omenești, un sfat ca acesta le-a dat: "De nu vor voi să piară toţi, să dea în 
fiecare zi la rînd şi cu sorți, fiecare pe copiii lor, fecior sau fată, spre mîncare acelui balaur”. Și 
a zis împăratul: "Dacă va veni rîndul pînă la mine, apoi şi eu, deși am numai o fiică, şi pe aceea 
o voi da". Şi au primit acel sfat împărătesc, dar mai ales diavolesc, oamenii aceia, şi astfel 
hotărînd, făceau după sfatul şi după rînduiala aceea. Şi îşi dădeau toți cetățenii mari şi mici pe 
copiii lor balaurului, în fiecare zi spre mîncare, punînd pe malul acelui lac pe fiii şi fiicele lor, 
cîte unul, înfrumuseţîndu-i cu bună podoabă, deşi le era jale şi plîngeau foarte mult pentru ei. 
Iar balaurul acela ieșind, îi apuca şi-i mînca. 


După ce a înconjurat rîndul pe toți oamenii cetăţii aceleia, au mers la împărat şi i-au zis: 
"Iată, împărate, noi toți, după sfatul şi după hotărîrea ta, am dat pe copiii noștri balaurului. Dar 
acum s-a sfîrşit rîndul. Deci, ce ne mai porunceşti să facem?" Răspuns-a împăratul: "Voi da şi 
eu pe singura mea fiică pe care o am, iar după aceea ce ne vor descoperi iarăşi zeii, eu vă voi 
spune". Deci, chemînd împăratul pe fiica sa, i-a poruncit să se împodobească cu bunăcuviință, 
cu toate că îi era jale de ea şi a plîns foarte mult cu toată casa sa. Însă, neputînd să strice hotărîrea 
aceea, ca şi cum ar fi fost dumnezeiască, după descoperirea diavolilor, pentru jertfa lor legiuită 
a hotărît să o dea pe ea la balaur, ca pe o jertfă zeului iadului; iar el cu ai săi, privind din 
înălțimea palatului, cu ochii plini de lacrimi o petreceau. Iar fecioara, fiind pusă pe malul lacului 
la locul obişnuit, unde se dădea balaurului jertfă, stătea acolo tînguindu-se şi aşteptînd să iasă 
balaurul din lac şi să o mănînce. 


Însă, după purtarea de grijă a lui Dumnezeu, Cel ce voieşte ca toţi să se mîntuiască și 
cetatea aceea voind să o izbăvească de pierzarea trupească şi de cea sufletească, a sosit acolo 
Sfîntul Mare Mucenic Gheorghe, ostaşul Împăratului ceresc, care avea sulița în miini. Şi văzînd 
pe acea fecioară stînd pe mal şi foarte mult plîngînd, a întrebat-o: "Pentru ce stai aici şi plîngi 
aşa?" lar ea a zis lui: "Bunule voinice, fugi degrabă de aici cu calul tău, ca să nu mori împreună 
cu mine!" Iar sfîntul a grăit către ea: "Nu te teme, fecioară, ci spune-mi mie, ce aştepţi, şi de ce 
priveşte la tine poporul de departe?" Zis-a către el fecioara: "O, alesule tînăr, te văd viteaz şi 
voinic, dar pentru ce dorești să mori împreună cu mine? Fugi degrabă de la locul acesta”. Iar 
sfîntul i-a zis: "Nu mă voi duce, pînă nu-mi vei spune adevărul. Pentru ce zăboveşti aici 
plîngînd, şi pe cine aştepţi?” Deci, i-a spus lui fecioara toate pe rînd, despre balaur şi despre 
sine. Și a zis către ea Sfîntul Gheorghe: "Nu te teme, fecioară, că eu în numele Domnului 
Dumnezeului meu Cel adevărat te voi izbăvi de balaur”. Iar ea a răspuns: "Bunule voinice, nu 
dori să pieri cu mine, ci fugi şi te izbăveşte de moartea cea amară! Ajută-mi mie, să mor singură 
aici, căci nici pe mine nu mă vei izbăvi de înghiţirea balaurului, dar și tu vei pieri”. 


Acestea grăindu-le fecioara către dînsul, acel balaur înfricoşat s-a arătat ieşind din lac și 
se apropia la obișnuita lui mîncare. Pe acesta văzîndu-l fecioara a strigat cu mare glas, zicînd: 
"Fugi, omule, iată că balaurul vine!" Iar Sfîntul Gheorghe s-a însemnat cu semnul Crucii şi 
chema pe Domnul, zicînd: "În numele Tatălui și al Fiului și al Sfîntului Duh", şi s-a repezit cu 
sulița asupra balaurului. Deci învîrtind sulița, l-a lovit pe acela în gîtlej şi, ră-nindu-l, l-a culcat 
la pămînt, iar calul călca pe balaur cu picioarele. După aceea Sfîntul Gheorghe a poruncit 
fecioarei, să lege pe balaur cu briul şi să-l ducă în cetate ca pe un cîine. Iar poporul privind cu 
mirare la aceea şi văzînd pe balaur fiind dus de fecioară, a început a fugi de frică. Apoi Sfîntul 
Gheorghe a zis către dînșii: "Nu vă temeți, ci nădăjduiţi spre Domnul nostru lisus Hristos şi 
credeţi în EI, căci El m-a trimis la voi ca să vă izbăvesc de balaur!" Şi a ucis Sfîntul Gheorghe 
pe balaurul acela cu sabia în mijlocul cetății. Apoi oamenii, trăgîndu-i trupul afară din cetate, l- 
au ars cu foc. 


Atunci împăratul cetăţii aceleia și tot poporul au crezut în Hristos și au primit Sfîntul 
Botez. Şi erau cei botezați douăzeci şi cinci de mii de bărbaţi, afară de femei şi de copii. În acel 
loc, după aceea, s-a zidit o biserică mare și preafrumoasă, în numele Prea-sfintei Fecioare 
Născătoare de Dumnezeu şi întru cinstirea Sfîntului purtătorului de biruință Marele Mucenic 
Gheorghe, căci, precum a izbăvit el pe fecioara aceea de balaurul cel văzut, aşa păzeşte fără 
prihană Biserica lui Hristos şi pe tot sufletul cel drepteredincios, cu ajutorul său, de cel nevăzut 
balaur din adîncul iadului şi de păcat, ca de un şarpe purtător de moarte. 


Aici s-a mai făcut şi o altă minune. Căci în acea vreme cînd s-a sfinţit biserica cea zidită 
în cinstea Sfîntului purtătorului de biruinţă Gheorghe, atunci, ca semn al dumnezeiescului dar 


ce s-a vărsat acolo, a izvorît din altar apă vie, care tămăduia toate bolile celor ce năzuiau cu 
credinţă, spre slava lui Hristos, Care este izvorul vieţii, Impăratul slavei, Dumnezeu în Treime, 
Tatăl, Fiul şi Sfîntul Duh, lăudat între sfinţii Săi în veci. Amin. 


62.POMENIREA SFÎNTULUI MUCENIC SAVA STRATILAT ȘI A 
CELOR ÎMPREUNĂ CU DÎNSUL, ŞAPTEZECI DE OSTAȘI 


(24 APRILIE) 


Acest Sfînt Mucenic Sava a fost pe vremea lui Aurelian împăratul Romei, care 
avea dregătoria de stratilat, adică de voievod, fiind de neam got. ŞI era credincios şi 
plăcut rob al Împăratului ceresc, Domnului nostru Iisus Hristos, şi cerceta pe cei ce 
pătimeau în temnițe pentru Hristos, slujind acelora din averile sale şi întărindu-i la 


răbdare, apoi îi îndemna la nevoința cea fără de frică. Și avea viaţă atît de 
îmbunătățită, încît pentru curăţenia şi pustnicia sa, a luat putere asupra diavolilor şi 
izgonea din oameni duhurile cele necurate. 


Deci, fiind clevetit la împărat că este creştin şi ducîndu-l înaintea împăratului, 
a mărturisit pe Hristos cu îndrăzneală, iar brîul cel ostăşesc l-a aruncat, lepădînd și 
dregătoria cea de vo-ievod, arătîndu-se gata la toate muncile pentru Hristos. Deci, 
mai întîi l-au spînzurat şi l-au bătut, şi cu făclii l-au ars, apoi l-au aruncat într-o 
căldare fiartă cu smoală, dar a ieşit din căldare cu puterea lui Dumnezeu cea 
nevăzută, care îl păzea pe el întreg şi nevătămat. O minune ca aceasta văzînd-o cei 
şaptezeci de ostaşi, au crezut în Hristos şi cu mare glas L-au mărturisit pe Acela. 
Atunci îndată, după porunca tiranului, i-au tăiat pe toți şi au luat cunună 
mucenicească din dreapta lui Hristos. lar Sfîntul Sava, fund aruncat în temniță, s-a 
învrednicit vedeniei și întăririi celei dumnezeieşti. Pentru că, rugîndu-se el la miezul 
nopții, i s-a arătat Hristos, strălucind cu lumina slavei Sale şi poruncindu-i să nu se 
teamă, ci să îndrăznească. Deci, scoţîndu-l la a doua cercetare şi în multe feluri 
silindu-l, uneori cu amăgiri, iar alteori cu îngroziri și cu chinuri cumplite, îl sileau 
spre închinarea la idoli. Însă el nu s-a supus și l-au aruncat în rîu, murind prin înecare; 
dar a ajuns la malul cel neînviforat, în Împărăţia lui Hristos. Amin. 


63.POMENIREA CUVIOASEI ELISABETA, FĂCĂTOAREA DE MINUNI 
(24 APRILIE) 


Cuvioasa Elisabeta a fost aleasă din pîntecele maicii sale la slujba lui Hristos 
Dumnezeu. Vestea nașterii sale s-a făcut prin dumnezeiască descoperire maicii ei, 
mai înainte înştiințînd-o că prunca ce se va naște dintr-însa va fi vas ales al Sfîntului 
Duh. Deci, din copilărie s-a dat la slujba lui Dumnezeu şi s-a făcut mireasă lui 
Hristos, Mirele ei Cel fără de moarte; şi slujea în rînduiala îngerească, în ceata de 
fecioare, adică de călugăriţe, obosindu-şi trupul cu post şi osteneli. Apoi a luat dar 
de a tămădui bolile, nu numai pe cele trupeşti, ci şi pe cele sufletești. Cu rugăciunea 


tămăduia toate bolile trupești, iar cu cuvintele și cu sfaturile de Dumnezeu insuflate, 
vindeca sufletele omenești, povăţuindu-le spre pocăință şi spre toată fapta bună. 


Imbrăcămintea ei era numai o haină de păr aspră şi degera trupul ei de frig; 
însă duhul ei ardea totdeauna cu văpaia dragostei dumnezeiești. 


Fiind pusă egumenă surorilor, a arătat mare silință, îngrijind de mîntuirea 
acelora. Înfrînarea ei era fără de măsură, căci mulţi ani a petrecut nemîncînd pîine, 
ci hrănindu-se numai cu verdețuri şi cu legume, iar untdelemn şi vin n-a gustat 
niciodată în toată vremea vieții sale. De multe ori petrecea în post cîte patruzeci de 
zile, ca Marele Moise, negustînd nimic. Trei ani, urmînd smereniei vameşului, nu şi- 
a ridicat ochii cei trupeşti spre cer; iar cu cei sufleteşti totdeauna privea spre 
Dumnezeu, Care este întru cei de sus, pe scaun înalt și preaînălţat, înconjurat de 
Serafimi, privindu-l prin dumnezeiasca gîndire ca prin oglindă şi nu-şi lipea mintea 
de cele pămîntești. 


Iar cînd, după obicei, înălța rugăciunile cele de miezul nopţii în singurătate, 
era strălucită şi luminată de sus cu lumină cerească. 


Apoi a fost şi făcătoare de minuni. Pe un balaur cumplit l-a omorît cu 
rugăciunea, pe o femeie, căreia de mulți ani îi curgea sînge, a tămăduit-o; duhuri 
necurate a gonit din oameni şi multe alte minuni a făcut, nu numai în viață, ci şi după 
moarte. lar după fericitul ei sfîrşit, mormîntul ei făcea minuni, dînd tămăduiri 
bolnavilor, pînă şi prin praful cel luat de pe moaștele ei; dăruia vedere orbilor, ca să 
slăvească printr-însa, Hristos, Dumnezeul nostru, Cel preamărit întru sfinții Săi. 
Amin. 


64.PĂTIMIREA SFIŢILOR MUCENICI EVSEVIE, NEON, LEONTIE, 
LUGHIN ȘI CEI ÎMPREUNĂ CU DÎNŞII 


(04 APRILIE) 


După sfîrşitul Sfîntului slăvitului Marelui Mucenic Gheorghe, a poruncit 
Dioclețian împăratul, ca pretutindeni, pe creştinii cei ținuți în legături să-i silească 
prin felurite munci la închinarea de idoli. Numai pe cei ce se vor supune să-i lase 
liberi, iar pe cei ce nu se vor supune să-i dea morţii celei desăvîrșite. În acea vreme 
aceşti sfinți mucenici: Evsevie, Neon, Leontie, Lughin şi ceilalți împreună cu dînșii, 
ca la patruzeci, erau în temniță. Aceştia, văzuseră minunile care se făceau de Sfîntul 
Gheorghe, au crezut în Hristos şi cu îndrăzneală înaintea tuturor L-au mărturisit. 
Pentru aceasta i-au prins, i-au legat şi i-au închis în temniță. Apoi, scoţindu-i la 
încercare înaintea tiranului, nu s-au lepădat de Hristos, ci şi pe zeii neamurilor i-au 
ocărît. Drept aceea, i-au dezbrăcat, i-au întins, 1-au bătut, i-au spînzurat şi i-au strujit, 
pînă ce a căzut carnea de pe trupurile lor, încît cele dinlăuntrul lor se vedeau. La 
sfîrşit le-au tăiat sfintele lor capete, şi prin aceste chinuri au luat Împărăţia Cerească. 


65.PĂTIMIREA SFINȚILOR MUCENICI PASICRAT ȘI VALENTIN 
(24 APRILIE) 


Pasicrat şi Valentin, mucenicii lui Hristos, erau din Rodostol, cetatea Misiei, 
ostași creștini pe lîngă ighemonul acelui loc, numit Avsolan. Văzînd pe oameni 
cuprinși de înşelăciunea idolească şi închinîndu-se diavolilor, după porunca 
stăpînitorilor - căci mulți din creştini temîndu-se de torturi, fugeau şi se ascundeau - 
„ei pe față şi cu îndrăzneală au mărturisit că sînt creştini şi pe Unul adevăratul 
Dumnezeu preamărindu-L, au blestemat pe idolii cei fără de suflet. Deci, i-au prins 
închinătorii la idoli și, ducîndu-i la judecată, îi sileau să aducă tămiie idolilor. Şi era 
acolo idolul lui Apolon, la care alergînd, Sfîntul Pasicrat l-a scuipat în faţă şi a zis: 
"Astfel de cinste se cuvine acestui zeu". Pentru aceasta cu grele lanţuri de fier l-au 
legat şi l-au aruncat în temniţă. Dar cu acele lanţuri se împodobea ostaşul lui Hristos, 
ca şi cu niște podoabe de aur împărătești, bucurîndu-se că s-a învrednicit a purta 


unele ca acestea pentru Hristos. Şi a fost adus cu el şi Valentin. Şi iarăşi i-a pus pe 
amîndoi la judecată înaintea ighemonului. 


A mers acolo şi fratele lui Pasicrat, cu numele Papian, care era creștin, dar 
temîndu-se de munci, a jertfit idolilor. Acela cu lacrimi ruga pe Pasicrat, fratele său, 
ca să aducă tămiie idolului, precum a adus şi el, şi să se facă pentru o vreme că ar fi 
închinător la idoli, ca aşa să se poată izbăvi de muncile cele cumplite. Dar Sfîntul 
Pasicrat l-a izgonit de la el şi l-a numit nevrednic neamului său, deoarece s-a depărtat 
de la credinţa în Hristos. Apoi, singur alergînd la capiște, şi-a băgat mîna în foc şi a 
zis către ighemon: "Acest trup muritor, precum vezi, se arde cu foc; iar sufletul, fiind 
fără de moarte, nu are grijă de aceste munci văzute". Fiind întrebat de ighemon şi 
Sfîntul Valentin, tot unele ca acestea a zis, ară-tîndu-se gata pentru Hristos la toate 
muncile. Deci pe amîndoi i-a condamnat la tăiere. 


Pe cînd slujitorii călăului duceau pe sfinți la moarte afară din cetate, maica lui 
Pasicrat mergea după dînşii și-l sfătuia, ca o maică pe fiul său, să se apropie de moarte 
fără frică; căci se temea ca dînsul să nu se înfricoşeze, fiindcă era tînăr; şi aşa le-au 
tăiat capetele sfinților. Şi era Sfîntul Pasicrat de douăzeci şi doi de ani, iar Valentin 
de treizeci, iar maica cu bucurie şi veselie luîndu-le trupurile, le-a îngropat cu cinste, 
slăvind pe Hristos Dumnezeu. 


66.POMENIREA CUVIOSULUI TOMA MONAHUL 
(24 APRILIE) 


Sfîntul Toma a fost monah la una din mănăstirile Siriei şi era trimis la slujbă 
în Antiohia, pentru că cele de trebuință mănăstirii se cîştigau acolo, fiindcă era 
aproape şi un sat mănăstiresc. Deci, mergînd acest stareţ în cetate, se prefăcea că este 
nebun. lar oarecare dregător bisericesc, cu numele Anastasie, l-a lovit peste obraz, 
căci îl supăra cerînd milostenie pentru mănăstirea sa. Şi au început cei ce se aflau 
acolo a se mînia asupra lui Anastasie, căci a dat palme stareţului. Iar fericitul Toma 
a zis prooroceşte către dînsul: "De acum nu voi mai lua ceva de la Anastasie, nici 
Anastasie nu va mai da nimic”. ŞI s-au împlinit amîndouă în acest chip: Anastasie 
după o zi a murit, iar fericitul Toma întorcîndu-se de la cetate spre mănăstirea sa, se 
odihnea în bolniţa care era înaintea cetății, în Dafin, lîngă biserica Sfintei Efuimia. Şi 
acolo îmbolnă-vindu-se, a trecut la viaţa cea fără de moarte; şi a fost îngropat în locul 
unde se îngropau străinii. 


A doua zi, murind o femeie oarecare străină, au îngropat-o deasupra stareţului, 
în al doilea ceas din zi; iar în al şaselea ceas, pămîntul a aruncat afară pe femeie şi s- 
au minunat foarte. lar după ce s-a înserat, au îngropat-o în același mormînt; dar în 
cealaltă zi au găsit-o iarăşi aruncată din mormînt și atunci i-au luat trupul şi l-au 
îngropat în alt loc. Apoi, trecînd cîteva zile, au îngropat altă femeie deasupra 
părintelui Toma, pentru că locuitorii nu cunoşteau locul aceluia şi că stareţul cel 


odihnit întru Domnul, nu suferea să fie îngropată o femeie deasupra lui. lar după ce 
pămîntul a aruncat afară şi pe acea femeie, atunci au cunoscut că starețul nu voiește, 
să se îngroape cineva deasupra moaştelor lui. 


Deci s-au dus şi au spus patriarhului Domnin despre lucrul acesta. Iar 
patriarhul a poruncit ca toți cetăţenii să iasă la Dafin cu lumînări aprinse şi cu cîntări, 
să ia moaştele sfîntului, să le aducă în cetate şi să le pună în aceeaşi gropniță în care 
zăceau multe trupuri ale sfinţilor mucenici. Şi a făcut deasupra lor o biserică mică și 
se dădeau multe tămăduiri bolnavilor de la moaştele cuviosului. lar molima ce a fost 
în Antiohia a încetat cu rugăciunile Cuviosului Toma; pentru aceasta antiohienii au 
hotărît, ca în tot anul să săvîrşească pomenirea lui cu praznic, lăudînd pe Hristos 
Dumnezeu, a Cărui slavă este în veci. Amin. 


67.SFÎNTUL IERARH IOREST MĂRTURISITORUL, MITROPOLITUL 
TRANSILVANIEI 


(04 APRILIE) 


Sfîntul Ierarh Iorest era fiu de țărani din Transilvania. Iubind din copilărie pe 
Hristos, s-a făcut călugăr în obştea Mănăstirii Putna, schimbîndu-şi numele din Ilie 
în lorest. Apoi, urmînd şcoala duhovnicească din această lavră, a ajuns monah iscusit, 
bun caligraf şi zugrav de icoane. Era încă foarte rîvnitor la slujba bisericii şi la păzirea 
sfintei credinţe ortodoxe. Pentru curăția inimii sale egumenul mănăstirii l-a făcut 
ieromonah, şi era cuviosul lorest ca o făclie aprinsă în obştea părinților, săvîrşind 
cele sfinte cu frică de Dumnezeu şi mîngîind poporul cu alese învățături creştineşti. 


Vestea despre așezarea lui duhovnicească a ajuns pînă la domnul Moldovei, 
Vasile Lupu. Deci, răposînd mitropolitul Ghenadie al Ardealului în toamna anului 
1640, cu voia lui Dumnezeu a fost ales părinte și întiistătător al Bisericii 
Transilvaniei cuviosul lorest de la Putna. După ce primi hirotonia în arhiereu de la 
Mitropolitul Ţării Românești, în anul 1641, blîndul ierarh Iorest urcă pe scaunul 
mitropoliei Ardealului de la Alba Iulia. 


Timp de trei ani cît a păstorit Biserica lui Hristos, Sfîntul Ierarh lorest s-a 
ostenit ca un adevărat mărturisitor să apere dreapta credință ortodoxă de învățăturile 
străine calvineşti și de toate viclenele curse ale diavolului. Peste tot rînduia preoți 
rîvnitori, sfinţea biserici şi mergea prin sate, mîngîind şi învăţind pe credincioși ca 
un bun păstor al turmei lui Hristos. 


În anul 1643, blîndul Ierarh Iorest a fost aruncat în temniță pentru rîvna dreptei 
credinţe, pătimind multe necinstiri, bătăi şi ocări. lar sfîntul a răbdat mucenicește, 
fiind gata să-şi dea şi viața pentru apărarea credinței ortodoxe şi mîntuirea turmei 
sale. După nouă luni de zile, păstorul cel adevărat este scos din temniţă şi obligat să 
dea o sumă de bani. Ajungînd din nou în Moldova, între anii 1656-1657 a fost episcop 


la Huşi, păstorind bine Biserica lui Hristos şi lucrînd la mîntuirea fiilor săi 
duhovniceşti. Apoi şi-a dat sufletul cu pace în braţele Marelui Arhiereu lisus Hristos, 
fund numărat în ceata sfinților mărturisitori, iar Biserica Ortodoxă Română l-a 
canonizat în anul 1955 şi se face pomenirea lui la 24 aprilie. 


68.SFÎNTUL SAVA MĂRTURISITORUL, MITROPOLITUL 
TRANSILVANIEI 


(24 APRILIE) 


Sfîntul lerarh Sava s-a născut în localitatea Inău din părinți binecredincioşi, 
Ioan şi Maria, primind din botez numele de Simeon. După ce învaţă carte şi deprinde 
rînduiala slujbelor în Mănăstirea Comana, ajunge protopop şi slujitor al Bisericii lui 
Hristos în satul natal, săvîrşind cele sfinte cu mare rîvnă şi frică de Dumnezeu. Apoi 
rămînînd văduv, iar mama sa îmbrăcînd haina monahală, în anul 1656 fericitul preot 
Simeon este ales mitropolit şi păstor sufletesc al Ardealului. Deci, mai întîi s-a 
călugărit la mitropolia din Tîrgovişte, sub numele de Sava, apoi, fiind hirotonit 
arhiereu, a fost aşezat cu cinste pe scaunul de mitropolit din Alba Iulia în locul 
răposatului ierarh Simeon Ştefan. 


Ca păstor şi părinte duhvnicesc al românilor din Transilvania, fericitul 
mitropolit Sava Brancovici s-a dovedit un mare apărător al credinţei ortodoxe şi un 
devotat ierarh al Bisericii lui Hristos. Timp de 24 de ani cît a fost mitropolit, Sfintul 
Sava a mărturisit cu mult curaj dreapta credință, a combătut învățăturile greşite 
calvinești, a întărit unitatea românilor în jurul Bisericii Ortodoxe, a înălţat numeroase 
locașuri prin sate şi oraşe, a rînduit peste tot preoţi devotați, a mîngiiat pe țăranii 
ardeleni, întărindu-i în credinţă şi nădejde. De asemenea, a reînnoit mitropolia și 
bisericile jefuite și stricate de răufăcători. 


Văzînd craiul Ardealului că nu poate întoarce poporul de la credinţa ortodoxă 
din cauza Sfîntului lerarh Sava, îndată a semănat vrajbă şi răzbunare împotriva 
păstorului cel bun. Deci, aruncînd mărturii nedrepte asupra lui, în anul 1680 l-a scos 
din scaun. Apoi, aruncîndu-l în temniţă, timp de trei ani de zile a fost persecutat, 
bătut cu toiege, batjocorit şi chinuit ca un martir pentru dreapta credinţă, fund silit la 
calvinism. Fericitul Sava însă a mărturisit cu tărie pe Hristos, apărînd dogmele şi 
tradiția Bisericii Ortodoxe. 


După grele suferinţe, în anul 1683 a fost scos din temniță, dar, fiind slăbit de 
chinuri, îndată şi-a dat sfîntul său suflet în braţele lui Hristos. Pentru sfinţenia vieții 
lui, credincioşii l-au numărat încă din viața aceasta în ceata sfinților, iar Biserica 
Ortodoxă Română l-a canonizat pe Sfîntul Ierarh Sava în anul 1955 ca mărturisitor 
al dreptei credinţe şi se face pomenirea lui la 24 aprilie. 


69.SFÎNTUL IERARH IOSIF MĂRTURISITORUL, EPISCOPUL 
MARAMUREȘULUI 


(04 APRILIE) 


Pămâîntul românesc, această grădină a Maicii Domnului, este plin de vetre 
duhovniceşti şi de jertfele martirilor, de nevoințele cuvioşilor, de suferinţele celor 
statornici în credinţa străbună, ale căror nume n-au fost toate scrise în documente, 
dar pe care Dumnezeu le-a trecut în "Cartea veşniciei”. 


Cercetîndu-ne trecutul şi cinstind pe sfinții noștri martiri, CuvIoși, 
mărturisitori, preoţi şi credincioși, care s-au învrednicit de a primi de la Dumnezeu 
"Cununa sfinţeniei" şi ale căror nume au rămas în evlavia credincioşilor, aflăm la loc 
de cinste şi numele episcopului Iosif al Maramureşului. 


EI s-a născut într-un sat din părțile Năsăudului, dintr-o familie de oameni 
luminaţi şi curați la suflet, puternic înrădăcinaţi în credința ortodoxă. 


Învățătura şi-a dobîndit-o de la preoţii satelor, dar şi de la călugării din 
mănăstirile şi schiturile maramureşene, de care s-a simțit atras încă din copilărie. 
După slujirea sa ca preot, a fost ales episcop, în 1690, în vremuri de grele încercări 
pentru românii din ţinuturile Maramureşului. 


Hirotonit arhiereu în Moldova, pentru ţinutul Maramureşului, de marele 
mitropolit Dosoftei, el a primit, odată cu darul arhieriei și îndemnul de a veghea cu 
stăruinţă la păstrarea și apărarea dreptei credințe în Maramureşul acelor vremuri, 
mult încercat de uneltirile celor potrivnici Ortodoxiei și unde vlădicii români nu 
puteau să rămînă în scaun decît doi-trei ani, după care erau nevoiţi să pornească pe 
drumul pribegiei. A avut la început reşedinţa la Mănăstirea Sfîntul Mihail din Peri, 
apoi cînd acesta a încetat să mai existe, s-a mutat lîngă cetatea Hust, iar spre sfişitul 
păstoririi a stat pe rînd la mănăstirile Giuleşti şi Budeşti din Maramureş. 


Din documentele vremii aflăm că acest vlădică a fost un neobosit păstor 
sufletesc şi cu mare grijă pentru turma sa, şi totodată, un dîrz apărător al dreptei 
credinţe, într-o vreme cînd duşmanii Ortodoxiei reuşiseră, prin diferite mijloace, să 
sfărîtme unitatea religioasă şi sufletească a românilor transilvăneni şi cînd făceau 
sforțări mari ca să înstrăineze şi pe românii din Maramureș și de la legea 
strămoşească. 


Necruţind ostenelile, el a vizitat parohule, a ţinut soboarele şi a apărat 
interesele Bisericii românești cu rară pricepere pentru acele vremi cu arma puternică 
a cuvîntului și a scrisului, ca un cărturar învăţat şi dibaci mînuitor al condeiului 
împotriva vrăjmaşilor credinţei sale strămșeşti. 


Chemat la Viena, în 1701, unde i s-a făcut propunerea de părăsire a credinţei 
ortodoxe, el a respins categoric această încercare de trădare a Ortodoxiei, ceea ce a 
îndîrjit mult pe cei ce urmăreau prin orice mijloace dezbinarea religioasă şi de neam 
a românilor transilvăneni. Căutînd să se răzbune, aceștia s-au năpustit asupra lui cu 
calomnii ŞI învinuiri de tot felul, pentru a-l compromite înaintea turmei sale. Ca 
urmarea unor asemenea învinuiri, ce proveneau din cercurile vrăjmașilor Ortodoxiei, 


episcopul Iosif a fost chemat la Sibiu pentru a fi tras la răspundere în faţa guvernului 
Transilvaniei. EI s-a prezentat fără teamă la judecată şi s-a apărat cu demnitate şi 
curaj, drept pentru care a fost trimis în teminţă, de unde a fost scos la insistențele 
clerului și credincioşilor Maramureşului. 


În martie 1705 însă, uneltitorii s-au ridicat cu şi mai multă înverşunare 
împotriva lui şi în urma unor nedrepte învinuiri, sub povara cărora căzuseră victime, 
mai înainte Sfinţii ierarhi Ilie lorest şi Sava Brancovici, mitropoliţii Ardealului, 
episcopul Iosif a fost aruncat din nou în temniţă, fără judecată, de data aceasta în 
cetatea Hust. Fraţi români din Maramureş au protestat cu hotărîre împotriva acestei 
samavolnicii și au cerut stăruitor eliberarea arhipăstorului lor. A fost pus în libertate 
la sfîrşitul anului 1705, dar nu i s-a îngăduit să mai rămînă în fruntea turmei sale. 


A revenit totuşi în scaunul de episcop al Maramureșului în anul 1711, dar la 
scurtă vreme, în urma suferințelor îndurate, a trecut la cele veşnice cu conştiinţa 
curată că a mărturisit şi a slujit cu credincioşie Legea strămoşească, pînă la sfîrşitul 
zilelor sale. 


Dacă la actul dezbinărilor religioase a românilor transilvăneni din 1700 n-a 
luat parte nici un român din Maramureş, aceasta se datoreşte desigur şi episcopului 
Iosif, care a răspuns cu cinste misiunii sale, apărînd cu jertfelnicie şi pricepere obştea 
credincioşilor împotriva tuturor uneltirilor duşmanilor Ortodoxiei. 


De la mutarea sa la Domnul, el a intrat în evlavia şi cinstirea credincioşilor 
ortodocși maramureșeni ca un îndreptător şi apărător al credinţei, ca un mărturisitor 
neînfricat al Evangheliei lui Hristos şi ca un ierarh care şi-a pus sufletul său pentru 
turma încredinţată lui spre păstorire, numele lui fiind înscris și în ceruri, dar mai ales, 
în evlavia şi conștiința credincioșilor. 


Cu ale cărui sfinte rugăciuni, Doamne lisuse Hristoase, Fiul lui Dumnezeu, 
miluiește-ne şi ne mîntuieşte pe noi. Amin. 


70.VIAŢA ȘI PĂTIMIREA SFÎNTULUI APOSTOL ȘI EVANGHELIST 
MARCU 


(25 APRILIE) 


Sfîntul Evanghelist Marcu era de neam evreu, din seminţia lui Levi, ucenic al 
Sfîntului Apostol Petru și fiu iubit al aceluia întru Sfîntul Duh, pe care îl pomenește 
în scrisoarea sa, zicînd: "Vă sărută pe voi aleasa Biserică din Babilon şi Marcu, fiul 
meu". lar fiu era nu după trup, ci după duh, născut prin bunavestire și prin baia 
Sfîntului Botez. Sfîntul Marcu a fost numărat în ceata sfinților şaptezeci de apostoli 
ai lui Hristos, mai întîi cu Sfîntul Petru, de care a fost pus şi episcop. Ei au călătorit 
împreună pînă la Roma, unde a scris Sfinta Evanghelie după rugămintea 
credincioşilor, pentru că îi rugaseră cei din Roma, care deja crezuseră în Hristos prin 
Sfîntul Pavel, ca să n-o lase nescrisă, aşa cum 1-a spus Sfîntul Petru prin cuvinte. 


Deci plecîndu-se la rugămintea lor, a scris petrecerea lui Hristos pe pămînt cu 
oamenii, dar mai întîi, singur a arătat-o lui Petru. Iar el, văzînd-o şi citind-o, a 
încredinţat că este adevă-rată și a poruncit tuturor s-o citească și să creadă toate cele 
scrise într-însa. După aceea a fost trimis Sfîntul Marcu de către Sfîntul Apostol Petru, 
mai întîi la Acvileea pentru propovăduirea Cuvîntului lui Dumnezeu, după aceea în 
Egipt, unde întîi a fost episcop în Alexandria şi binevestitor al lui Hristos. Apoi toate 


părțile acelea ca Livia şi Pentapoli, fiind în întunericul îndrăcirii idoleşti, le-a luminat 
cu lumina - sfintei credinţe şi le-a adus la Hristos. Și pretutindeni făcînd minuni, a 
împodobit Biserica lui Hristos prin punerea miinilor pe capul episcopilor şi a 
celorlalți clerici; apoi a învățat pe mulți oameni o viaţă atît de îmbunătățită, încît și 
necredincioşii se minunau foarte mult și-l lăudau. 


Pentru că povesteşte Eusebiu, episcopul Cezareei Palestinei, asemenea și 
Nechifor Xantopol, amîndoi scriitori vrednici de credință ai istoriei bisericeşti, că 
slăvitul între evrei cu înţelepciunea, adică Filon, care se cunoscuse cu Sfîntul Petru 
în Roma, a fost înştiințat despre creştinii cei ce au fost în Alexandria şi în tot Egiptul, 
de către Sfîntul Marcu. Apoi scriind multe cuvinte de laudă, între care şi aceasta: 
"Unii ca aceştia - adică creștinii - bogățiile cele vremelnice şi toate averile lor îşi lasă 
şi nimic dintr-ale lor nu voiesc să aibă pe pămînt. ȘI ori în ce loc sînt, ei au deosebite 
şi cinstite case de rugăciune, în care cu cucernicie şi cu curăţie îşi săvîrşesc tainele 
lor. Nici un lucru lumesc nu fac în acelea, decît numai prooroceştile citiri acolo se 
ascultă şi cu cîntare, după al lor obicei, slăvesc pe Dumnezeu. Unii dintre dînşii ies 
de prin cetăți şi lepădînd toate grijile cele lumeşti petrec în cîmpii, în grădini și în 
pustie, ferindu-se de petrecerea cu toţi oamenii, ştiind că însoţirea cu cei ce nu se 
potrivesc cu viața, este împiedicare spre fapta bună. 


Apoi înfrînarea şi omorîrea trupului le au ca o temelie, pe care celelalte lucruri 
bune le zidesc. Nici unul dintre dînşii nu mănîncă, nici nu bea pînă seara, iar alții 
pînă a patra zi nu gustă nimic; alţii în tîlcuirile şi înțelegerile Scripturii fiind mai 
iscusiți şi cu acea duhovnicească hrană a gîndirii de Dumnezeu din dumnezeiasca 
Scriptură, neputînd a se sătura, nu-şi aduc aminte pînă la a şasea zi de hrana cea 
trupească. Vin nicidecum nu beau, nici nu mănîncă carne şi nimic din cele 
mișcătoare, ci numai pîine şi apă, sare şi isop. Acestea erau la dînșii desfătările. 


Sînt între dînşii şi din partea femeiască, care s-au deprins cu o viaţă ca aceasta, 
între care multe au îmbătrînit în feciorie, păzind întregimea trupului curat, nu de silă, 
ci cu bunăvoie şi cucernicie. Și în înțelepciunea aceea păzindu-se, nu numai inimile, 
ci şi trupurile își sfinţesc, socotind că nu le este lor lucrul cuviincios, ca vasul primit 
spre sălăşluirea înţelepciunii, să slujească îndulcirii patimilor. Şi acei care doresc 
sămînţa Cuvîntului lui Dumnezeu și patul cel neîntinat şi fără de moarte, din care se 
naşte rodul cel ce niciodată nu moare, luînd tilcuirea Sfintei Scripturi de la cei mai 
bătrîni ai lor, caută în ea duhovnicească înţelegere și tainele cele ascunse, socotind 
că Scriptura este ca un trup văzut, iar priceperea ca un suflet nevăzut. De dimineaţă 
se scoală la doxologia lui Dumnezeu şi la rugăciune, la cîntare şi la ascultarea 
Cuvîntului lui Dumnezeu, fiind îndeosebi femeile; iar alții cîte şapte săptămîni petrec 
în post desăvîrşit. Această zi este la dînşii în mare cinste, celelalte praznice ale lor 
mai înainte gătindu-le, se odihnesc. Preoţii și diaconii săvîrşesc dumnezeiasca slujbă, 
iar peste toţi aceia este mai întîi şezător un episcop”. Acestea le scrie Filon evreul, 
despre ucenicii Sfîntului Evanghelist Marcu şi despre sfintele obiceiuri ale Bisericii 
lui Dumnezeu, care a fost mai întîi întru Duhul Sfînt şi în preda-niile apostoleşti. 


Astfel Sfîntul Marcu, prin ostenelile sale cele cu multe dureri a lucrat via lui Hristos 
în părțile Egiptului, avînd scaunul său în Alexandria, unde s-a și sfîrşit prin pătimire. 


Iar pentru pătimirea Sfîntului Evanghelist Marcu, Sfîntul Simeon Metafrast 
scrie aşa: "În acea vreme, cînd Sfinţii Apostoli s-au împărţit prin toată lumea, Sfîntul 
Marcu, prin dumnezeiasca voie, a mers în părţile Egiptului. Însă l-au primit pe el ca 
pe un evanghelist şi păzitor al dumnezeieştilor canoane ale Sfintei Apostoleştii 
Biserici. Sfîntul Marcu mai întîi a propovăduit Evanghelia Domnului şi Mîntuitorului 
nostru lisus Hristos în tot pămîntul Egiptului, în Livia, Marmarichia, Amonichia şi 
în Pentapoli. Pentru că toţi cei din părțile acelea au fost netăiați împrejur, împietriți 
la inimă şi închinători la idoli, plini de toate necurăţiile şi slujitori ai duhurilor celor 
necurate; pentru că prin toate cetățile, satele şi la răspîntii zideau capiști, idoli şi 
fermecătorii şi toată puterea drăcească era în ei. Dar Domnul nostru lisus Hristos, 
prin venirea Sa a stricat şi a pierdut puterea lor. Deci, dumnezeiescul evanghelist 
Marcu, fiind în Cirene, cetatea Pentapoliei, propovăduia cereasca învățătură a lui 
Hristos şi făcea minuni mari într-însa. Că pe cei bolnavi îi tămăduia, pe cei leproși îi 
curăța şi duhurile cele necurate şi cumplite le îngrozea prin cuvîntul dumnezeiesc. Şi 
mulți cu acea apostolească propovăduire şi facere de minuni, luminîndu-se, au crezut 
în Domnul nostru lisus Hristos şi pe idoli împreună cu capiştile le-au lepădat și 
sfărîmat şi s-au botezat în numele Tatălui şi al Fiului şi al Sfîntului Duh. 


Acolo întîi i s-a poruncit lui prin Duhul Sfînt, să se ducă în Alexandria Farului 
şi să semene acolo sămînţa cea bună a Cuvîntului lui Dumnezeu. Alexandria Farului 
s-a numit astfel, pentru că era o cetățuie mică ce se numea Faros, în care pe un stilp 
foarte înalt se aprindea în toate nopțile foc, pentru cei ce călătoreau pe mare cu 
corăbiile, cărora acel foc le strălucea ca o rază, arătîndu-le calea spre liman. 


Deci, Sfîntul Evanghelist Marcu, ca un viteaz nevoitor, cu osîrdie se sîrguia să 
meargă ca spre nevoinţă acolo şi, sărutînd pe fraţi, le-a zis lor: "Domnul meu mi-a 
spus, să mă duc în cetatea Alexandria". Atunci fraţii lui l-au petrecut pînă la corabie 
şi mîncînd cu dînsul pîine, s-au despărțit de el, zicînd: "Domnul nostru lisus Hristos 
să-ți rînduiască cale bună”. Plecînd de acolo Sfîntul Marcu, a doua zi a sosit la 
Alexandria şi ieşind din corabie, a mers la un loc anume ce se numea Mendion şi, 
intrînd prin porțile cetăţii, i s-a stricat papucul. Văzînd aceasta, apostolul, a zis în 
sine: "Cu adevărat, bună îmi este mie calea aceasta!" Apoi, văzînd pe cizmar dregînd 
încălțăminte veche, i-a dat papucul său, iar cizmarul, cosîndu-i papucul, din 
întîmplare şi-a străpuns mîna stîngă cu unealta sa și a chemat pe Dumnezeu în ajutor, 
precum este obiceiul la unele întîmplări ca acestea. Apostolul, auzind numele lui 
Dumnezeu, s-a bucurat cu duhul şi a zis în sine: "Bună a făcut Domnul calea mea!" 
Şi era dureroasă rana de la mîna cizmarului și mulțime de sînge curgea. lar Sfîntul 
Marcu a scuipat pe pămînt şi, făcînd tină din scuipat, i-a uns rana, zicînd: "În numele 
lui lisus Hristos, Cel ce este în veci, fii sănătos!" Şi îndată i s-a tămăduit rana și i s-a 
însănătoşit mîna. 


Cizmarul, văzînd o putere ca aceea a acelui bărbat, cum şi curata și 
îmbunătăţita lui viaţă, care se cunoştea din privire, a zis către dînsul: "Rogu-te omule 
al lui Dumnezeu, vino în casa mea şi rămii o zi la mine, robul tău, ca împreună să 
mîncăm pîine, deoarece ai făcut acum cu mine milă”. lar apostolul, bucurîndu-se, a 
zis: "Domnul să-ți dea pîinea vieţii celei cereşti”. Apoi luînd omul pe Apostol, l-a 
dus în casa sa, veselindu-se. 


Intrînd Sfîntul Marcu în casa lui, i-a zis: "Binecuvîntarea Domnului să fie aici. 
Să ne rugăm lui Dumnezeu, fraților”. După rugăciune au stat să mănînce, vorbindu- 
şi cu dragoste; iar cizmarul a zis către sfînt: "Părinte, cine ești tu şi de unde este în 
tine cuvîntul acesta atît de puternic?" Răspuns-a Sfintul Marcu: "Eu sînt rob al 
Domnului nostru lisus Hristos, Fiul lui Dumnezeu. Ţi-L voi arăta pe EI ţie”. Zis-a 
omul: "Aș fi voit să văd chiar eu pe acel Fiu al lui Dumnezeu”. Şi Sfîntul Apostol a 
început a-i binevesti Evanghelia lui lisus Hristos şi a-1 arăta din prooroci cele ce s- 
au grăit despre Domnul nostru mai înainte. Zis-a omul: "Eu, Scriptura cea arătată de 
tine niciodată n-am auzit-o, ci am citit Iliada şi Odiseea şi cîte le socotesc egiptenii”. 
Deci, Sfîntul Marcu Îl propovăduia pe Hristos, şi îi arăta lui că înţelepciunea lumii 
acesteia este nebunie la Dumnezeu. Și a crezut omul cuvintele Sfîntului Marcu, 
văzînd semnele şi minunile lui şi s-a botezat el şi toată casa lui, şi o mulțime de 
locuitori din acel loc, iar numele omului aceluia era Anania. lar după ce a crezut și 
din zi în zi s-a înmulțit numărul credincioșilor, au auzit oamenii cei mai mari din 
cetate, că un oarecare galileean a venit la dînşii, şi huleşte zeii lor şi opreşte a li se 
aduce jertfe. Deci, căutau să-l ucidă pe el şi-l pîndeau să-l prindă. 


Sfîntul Marcu auzind de sfatul lor, a pus credincioşilor episcop pe Anania şi 
trei preoți: Maleon, Sabin şi Kerdon; cum şi alţi șapte diaconi și pe alți unsprezece 
clerici pentru slujba bisericească. Apoi a plecat de acolo la Pentapoli și a petrecut doi 
ani, unde a întărit pe fraţii cei ce erau acolo, punîndu-le în cetăţile cele de primprejur 
episcopi, preoţi şi clerici şi iarăşi s-a întors în Alexandria. Aici a aflat pe frații cei ce 
se înmulțiseră cu darul şi în credinţa Domnului, care şi biserică şi-au zidit acolo lîngă 
mare, la un loc ce se numea Vucol sau hrănitor de dobitoace. Apoi s-a bucurat foarte 
mult de aceasta și, plecîndu-și genunchii, a preamărit pe Dumnezeu, petrecînd în acea 
biserică vreme îndelungată. Iar creştinii s-au înmulţit, batjocorind pe elini, şi pe idolii 
lor îi ocărau. 


Înştiințîndu-se elinii, stăpînitori ai cetăţii, că Sfîntul Marcu a venit în cetatea 
lor, s-au umplut de pizmă şi zavistie, deoarece auzeau despre el că face minuni multe; 
căci pe bolnavi îi tămăduia, surzilor le dădea auzire şi orbilor vedere. Deci îl căutau 
pe el şi negăsindu-l, scrîşneau din dinţi și strigau cu mînie în capiştele lor cele 
necurate şi la jertfele lor cele idolești, zicînd: "Multă nevoie ne face vrăjitorul şi 
fermecătorul acela!" Apoi s-a apropiat Prealuminatul praznic al Paştilor şi, sosind 
ziua Duminicii Învierii lui Hristos, în douăzeci și patru ale lunii aprilie, în care şi la 
elini se săvîrşea necurata prăznuire a lui Serapid, necuratul lor zeu, Sfîntul 
Evanghelist Marcu tocmai săvîrşea în biserică dumnezeiasca slujbă. O vreme ca 
aceea nimerind-o necuraţii, au năvălit fără de veste cu puterea lor asupra bisericii și 


prinzînd pe sfint, i-au pus o funie de grumazul lui și-l tîrau, zicînd: "Să ducem pe 
boul acesta la locul boilor!" Iar Sfîntul Marcu mulțumea lui Hristos Mîntuitorul, 
zicînd: "Mulţumesc ie, Doamne lisuse Hristoase, că m-ai învrednicit să pătimesc 
acestea pentru numele Tău!" Şi fiind tîrît sfîntul pe pămînt şi pe pietre ascuţite, 1 se 
rănea trupul de ascuțişul pietrelor, roşindu-se acel drum de sîngele lui. 


După ce a înserat, necuraţii elini au aruncat pe Sfîntul Apostol Marcu în 
temniță, pînă ce se vor sfătui cu ce fel de moarte îl vor pierde. Dar la miezul nopții, 
uşile fiind încuiate și străjerii dormind înaintea uşilor, s-a făcut cutremur mare, căci 
îngerul Domnului, pogorîndu-se din cer, s-a atins de apostol, zicîndu-i: "Robule al 
lui Dumnezeu, Marcu, căpetenia sfinţilor celor din Egipt; iată numele tău este scris 
în cartea vieții din cer şi eşti numărat cu Sfinții Apostoli. Pomenirea ta nu va fi uitată 
în veci, vei fi împre-ună dănţuitor cu puterile cele de sus, arhanghelii vor primi la cer 
duhul tău şi moaştele tale pe pămînt vor fi păzite!" 


Văzînd această vedenie, Sfîntul Marcu şi-a întins mîinile sale în sus zicînd: 
"Mulţumesc ie, Doamne al meu, lisuse Hristoase, că nu m-ai lăsat pe mine, ci cu 
sfinții Tăi m-ai rînduit! Rogu-mă Ţie, Stăpîne, primeşte cu pace sufletul meu şi nu 
mă lipsi de darul Tău”. Acestea zicîndu-le, Domnul nostru lisus Hristos a venit la 
dînsul în chipul acela, cînd era cu ucenicii Săi, mai înainte de cruce şi de îngropare, 
şi a zis către dînsul: "Pace ție, Evanghelistul Meu!" Iar Sfîntul Marcu a răspuns, 
zicînd: "Pace şi Ţie, Doamne al meu, lisuse Hristoase!" Şi s-a dus de la dînsul 
Domnul. lar după ce s-a făcut ziuă, au mers la temniţă o mulțime de cetăţeni şi scoțînd 
pe sfînt afară, i-au pus iarăşi funia de grumajii lui şi iarăşi îl tîrau peste pietre ascuţite, 
zicînd: "Să tragem boul la ocolul boilor!" Iar Sfîntul Marcu mulțumea lui Dumnezeu 
ŞI se ruga zicînd: "În mîinile Tale, Doamne, îmi dau duhul meu!" 


Acestea zicînd, şi-a dat duhul său lui Dumnezeu, iar mulțimea necuraților 
elini, vrînd să ardă trupul sfîntului, au făcut foc în locul acela, care, după aceea, s-a 
numit îngeresc. Apoi îndată, cu puterea Domnului nostru lisus Hristos, s-a văzut o 
negură întunecoasă, pentru că soarele şi-a ascuns razele sale şi s-a făcut tunet 
înfricoşător, a căzut cutremur mare şi ploaie cumplită, pînă seara, iar poporul a fugit 
de frică, lăsînd trupul sfîntului. Focul s-a stins de ploaie, iar de cutremur au căzut 
multe ziduri și au ucis pe mulți. Atunci, unii din elini au îndrăznit a zice: "Fericitul 
zeu Serapid, în ziua sa a făcut toate aceste lucruri înfricoşătoare". lar oamenii cei 
binecredincioşi mergînd, au îngrijit trupul sfîntului şi l-au dus la locul unde îşi făcea 
rugăciunile sale şi cîntările de psalmi. Apoi l-au pus cu cinste în partea de răsărit, în 
mormînt de piatră şi săvîrşeau pomenirea lui cu cucernicie, cinstind pe cel dintîi sfint 
al Alexandriei, nimic mai cinstit şi mai scump avînd decît sfintele lui moaște. 


Sfîntul Evanghelist Marcu, mucenicul lui Hristos, s-a sfîrșit în Alexandria 
Egiptului, în douăzeci şi cinci de zile ale lunii aprilie, stăpînind Nero în Roma, iar 
peste noi împărățind Domnul nostru lisus Hristos, Căruia se cuvine cinstea, slava şi 
stăpînirea, împreună cu Tatăl şi cu Sfîntul Duh, în veci. Amin. 


71.PĂTIMIREA SFÎNTULUI MUCENIC VASILE, EPISCOPUL AMASIEI 
(26 APRILIE) 


După pieirea lui Maxenţiu tiranul, necuratul împărat al Romei, pe care l-a 
biruit ca pe un vrăjmașş dreapta lui Dumnezeu prin arma Crucii ce a arătat-o marelui 
Constantin şi pe care, afundîndu-l în repeziciunile apelor, l-a înecat ca pe un alt 
Faraon, împărăția Romei cea de la Apus a avut uşurare de sub jugul tiraniei; iar cea 
de la Răsărit era încă în prigonire, pentru că un alt vrăjmaş al lui Dumnezeu, Maximin 
tiranul care stăpînea la Răsărit, grăia nedrept asupra adevăratului Dumnezeu şi în 
chinuri cumplite ucidea pe cei ce credeau cu bună credinţă. 


Atunci marele Constantin, împăratul cel binecredincios, însoţind pe sora sa cu 
Liciniu, cel primit la împărăție, l-a trimis la Răsărit împotriva lui Maximin, iar 
Liciniu ducîndu-se cu ajutorul Domnului nostru lisus Hristos, în Care credea atunci, 


a biruit puterea lui Maximin, încît de-abia el singur și cu puţini ostaşi au putut scăpa. 
Dar deși au scăpat de mîna lui Liciniu, însă n-au putut scăpa de mîna lui Dumnezeu, 
pentru că ascunzîndu-se în Tarsul Ciliciei au apărut deodată peste trupul lui nişte răni 
de netămăduit şi cu nemăsurate dureri era chinuit. Apoi a căzut cu faţa în Jos la 
pămînt şi i s-a aprins trupul de un foc nevăzut, topindu-i-se ca ceara mădularele, iar 
sufletul lui ticălos se ținea numai în oase. Apoi şi oasele lui, fiind fără carne şi sînge, 
au început să se rupă unul după altul, făcîndu-i nespuse dureri. Şi n-a murit pînă ce 
nu şi-a mărturisit păgînătatea şi tirania sa, căci cu nevinovăție prigonea pe robii lui 
Hristos, adevăratul Dumnezeu. Mărturisind aceasta şi pe zeii săi blestemîndu-i, a 
murit. 


Iar Liciniu, cuprinzînd tot Răsăritul, a intrat în Nicomidia împreună cu soția 
sa, cu multă slavă şi prăznuire. La început era pace și linişte pretutindeni, veselie și 
bucurie între creştini, că după cumplita prigonire de la Maximin, se odihneau de 
primejdii. Însă prin lucrarea diavolului celui rău iarăşi s-a ridicat viforul necazurilor, 
pentru că Liciniu, întărindu-se în împărăția Răsăritului, s-a depărtat de la Hristos 
Dumnezeu și s-a întors iarăşi la necurata închinare de idoli în care fusese crescut. 
Dar pentru că împărăţea cu Constantin şi avea în însoţire pe sora acestuia, care era 
creştină, de aceea primise creştineasca credință şi se jurase lui Constantin ca 
niciodată să nu se depărteze de la creştinătate, ba încă să o şi apere. După aceea, 
împărățind la Răsărit, a uitat facerile de bine ale lui Hristos Dumnezeu, Cel care i-a 
ajutat asupra lui Maximin şi i-a dăruit împărăția Răsăritului, uitînd de ajutorul lui 
Constantin, căci s-a rupt de dînsul, şi precum lui Hristos Domnul, așa şi împăratului 
Constantin 1 s-a făcut vrăjmaş. 


Deci Liciniu, fund în Nicomidia, s-a lepădat de Hristos și s-a închinat idolilor, 
poruncind ca iarăşi pretutindeni să aducă jertfe diavolilor, şi a ridicat asupra 
creştinilor prigonire. Întâi a izgonit din palatele împărăteşti și din toată curtea pe toţi 
cei ce erau creştini - senatori, boieri, slugi şi înarmaţi -, făcîndu-se foarte străin de 
acoperămîntul şi de sprijinul lui Hristos. Şi întorcîndu-se către basmele elineşti și 
către viaţa cea necurată, a început fără de rușine a se tăvăli în necurățiile trupeşti, 
făcîndu-se nesăţios spre păcatul trupesc, răpind cu sila femeile şi fiicele senatorilor 
spre amestecare. Dar mai ales pe cele creștine cu sila le lua, spre ocara sfinților și 
spre întinarea credinţei în Hristos Dumnezeu. 


Auzind de aceasta binecredincioasa şi creştina împărăteasă, soţia lui, al cărui 
nume era Constanţia, îi sîngera inima de toate cele făcute de dînsul și îl înștiința prin 
scrisori pe fratele său, Constantin. Şi avea această împărăteasă în palatul său o 
fecioară foarte frumoasă şi deplin înţeleaptă care îi slujea ei, cu numele Glafira, cu 
credința creștină, din Italia, de neam cinstit şi binecredincios. Pe acea fecioară 
văzînd-o Liciniu s-a aprins cu poftă necurată asupra ei şi a poruncit famenului celui 
mai mare din postelnicii lui, cu numele Venegn, ca să-i zică ei despre aceasta. lar 
Venegn, ca un mare dar, a adus ei acea veste precum că împăratul o iubeşte şi voiește 
să fie cu dînsa; apoi îi poruncește ca să fie gata spre desfrînare. Dar acea sfîntă 
fecioară, fiind plină de frica lui Dumnezeu, s-a îngreţoşat de un păcat ca acela și a 


izgonit cu necinste pe acel vestitor, ocărînd fărădelegea aceea. Apoi, ferindu-se de 
ura împărătesei și de pizma ei, i-a spus acel lucru şi o ruga, zicînd: "Pentru 
Dumnezeu, Cel ce a zidit cerul şi pămîntul, de Care tu te temi şi Căruia împăratul 
Constantin, fratele tău, cu credinţă îi slujeşte, nu lăsa să se piardă fecioria mea cu 
acea însoţire fără de lege”. 


Auzind împărăteasa aceasta, a iubit-o şi mai mult pentru întreaga ei 
înțelepciune, dar cu frica lui Dumnezeu se sfătuia cum ar putea-o tăinui. ŞI întrebînd 
împăratul de dînsa, împărăteasa a poruncit să se vestească în palatul împărătesc, că 
Glafira şi-ar fi ieşit din minte; că zace bolnavă şi este aproape de moarte. Deci, auzind 
împăratul de aceasta, a încetat de a se mai gîndi la Glafira, iar împărăteasa, căutînd 
vreme potrivită, a liberat pe fericita Glafira dîndu-i o mulțime de aur, argint, pietre 
scumpe, podoabe de mult preţ, haine scumpe şi toate cele trebuincioase. Încă şi slugi 
şi slujnice credincioase 1-a dat, încît să-i ajungă spre trebuinţa ei. Și încredințînd-o 
unor oameni cinstiți şi binecredincioşi din slugile sale, le-a poruncit s-o ducă în 
părțile Armeniei, nespunînd nimănui nimic despre dînsa; şi să stea acolo pînă ce 
Domnul va voi să rînduiască cele bune pentru dînsa. Ei au dat cuvînt împărătesei, că 
o să împlinească cu dinadinsul toate cele poruncite. Deci, luînd pristavii pe fericita 
Glafira, au îmbrăcat-o pe ea şi pe fecioarele cele ce erau cu dînsa în haine bărbătești 
şi au ieşit din cetatea Nicomidiei. Și, mergînd cale multă, s-au apropiat de Armenia, 
ajungînd la cetatea Amasia, care era mitropolie a țării Pontului. 


Văzînd Glafira frumuseţea acelei cetăţi, a zis către slujitorii ei: "Dacă vom afla 
aici neam creştinesc, să petrecem în cetatea aceasta”; și le-a poruncit să întrebe despre 
creştini. Și au întîlnit pe un tînăr din casa unui cinstit cetăţean din Amasia, cu numele 
Cvintie. Acel tînăr, cunoscînd pe acei străini că sînt creştini şi că ei caută pe cei de o 
credinţă cu dînşii, a alergat singur la ei și i-a rugat să vină în casa lui şi să stea cît vor 
Voi, spunîndu-le că el este creştin; arătîndu-le că în cetatea lor sînt mulți creştini şi 
au episcop pe un bărbat ales, asemenea apostolilor. Străinii s-au bucurat auzind unele 
ca acestea; apoi au mers la Cvintie şi au petrecut în casa lui, căci le-a dat camere spre 
odihnă. A venit la dînşii şi episcopul cetăţii aceleia, cu numele Vasile, de care ne este 
cuvîntul, bărbat bun şi plin de darurile duhovniceşti. Acela întrebîndu-i cine sînt și 
de unde sînt, Glafira cea înțeleaptă i-a spus toată taina cea despre dînsa, că este din 
Italia cu neamul, creștină cu credinţa, slujitoare surorii împăratului Constantin, adică 
soției împăratului Liciniu, spunînd şi despre pricina înstrăinării sale. 


Auzind acestea de la dînsa, Sfîntul episcop Vasile şi Cvintie i-au poruncit ca 
nici ea, nici slujitorii ei să nu iasă afară din casă, nici să vorbească cu cineva, ca nu 
cumva să afle de dînsa ighemonul din cetatea aceea; căci pentru dînsa vor fi în 
primejdie toţi creştinii Amasiei. Aceasta a zis și robul lui Dumnezeu, Vasile, că acea 
fugă şi înstrăinare a ei va fi spre slava lui Dumnezeu. În acea vreme acel sfint episcop 
zidea o biserică în cetate, că pînă atunci creştinii nu aveau o biserică înăuntrul cetăţii, 
ci aveau numai afară o biserică foarte mică. Fericita fecioară Glafira a dat episcopului 
mult argint spre zidirea bisericii şi toate cele ce-i dăruise împărăteasa le-a cheltuit la 
acea zidire, în cinstea lui Hristos Dumnezeu, nelăsînd nimic pentru dînsa. A scris și 


la împărăteasa, stăpîna sa, înştiinţînd-o unde este, la cine petrece şi despre zidirea 
bisericii, rugînd-o să trimită aur mai mult, spre săvîrşirea şi împodobirea bisericii. 
Împărăteasa a făcut aceea cu bucurie şi cu osîrdie a trimis la dînsa avere multă şi 
daruri bisericii și episcopului şi i-a scris încredințindu-i-o pe roaba sa, fecioara 
Glafira. 


Dar nu după puţină vreme, prin lucrarea diavolească s-a făcut aceasta, că 
scrisoarea Glafirei cea scrisă către împărăteasă, a găsit-o Venign, postelnicul 
împăratului și, citind-o, a aflat că Glafira este vie - pe care o socoteau că este moartă 
-, cum şi unde se află şi a spus de aceasta împăratului Liciniu. lar împăratul, 
umplîndu-se de mai multă mînie, a scris îndată la ighemonul Amasiei, poruncindu-i 
ca pe Vasile episcopul creştinesc şi pe Glafira slujitoarea, ferecîndu-i în fiare, să-i 
trimită degrabă la dînsul în Nicomidia. Însă, prin purtarea de grijă a lui Dumnezeu, 
mai înainte de a ajunge scrisoarea împăratului în Amasia la ighemon, fericita şi Sfînta 
Glafira s-a dus către Domnul. Deci ighemonul, prinzîndu-l numai pe Vasile 
episcopul, l-a ferecat şi l-a trimis la împărat, iar despre Glafira l-a înștiințat că a murit. 


Mergînd Sfîntul Vasile din Amasia în Nicomidia, îi urmau doi diaconi, 
Partenie şi Teotim, toţi pe cale pătimind multe răutăţi de la ostașii cei păgîni și cu 
năravuri de fiară. lar după ce a ajuns la Nicomidia, robul lui Dumnezeu, Vasile, a 
fost închis în temniță, iar Partenie şi Teotim au petrecut la un om care locuia aproape 
de temniţă, cu numele Elpidifor, care era creştin cu credința și primitor de străini. 
Acel Elpidifor, ştiind toate cele despre Sfîntul Vasile, a amăgit cu aur pe străjerul 
temniţei cu care se cunoştea, ca să aibă neoprită intrarea în temniţă la episcop, el şi 
amîndoi diaconii. Deci, se duceau la sfîntul cînd pofteau şi cîntările cele din toate 
zilele le săvîrşeau în temniţă împreună cu dînsul, mai ales rugăciunile de noapte. lar 
mai înainte de ziua aceea în care urma să fie pus Sfîntul Vasile la încercare înaintea 
împăratului, la miezul nopţii acesta a strigat pe străjer şi l-a întrebat de diaconi săi 
şi despre Elpidifor, iar acela i-a chemat la dînsul cu sîrguință. Iar el, după obicei, a 
început a cînta psalmii lui David, începînd de la stihul: "Adu-ţi aminte, Doamne, de 
David şi de toate blîndeţile lui”, şi, cîntînd ceilalți psalmi, cînd a ajuns la acele 
cuvinte: "De mă voi sălășlui la marginile mării şi acolo mîna Ta mă va povăţui și 
dreapta Ta mă va sprijini, Doamne", întinzîndu-şi mîinile în sus, aceste cuvinte le-a 
repetat de trei ori cu lacrimi. Diaconii, văzînd pe sfint mîhnit şi plingînd în rugăciuni, 
se îndoiau, pentru că socoteau că episcopul lor se temea de caznele ce avea să le 
sufere, iar episcopul ştia cele ce zicea, că sfîrşitul lui voia să se arate cînd trupul lui, 
după tăiere, era să fie aruncat în mare. 


După sfîrşitul cîntării de psalmi, cînd se lumina de ziuă, a zis către diaconi: 
"Fraţilor, ispitele cele de la diavol se ridică asupra noastră, iar cele de la oameni vin 
peste noi şi sînt aproape; însă nu vă temeţi, nici să slăbiţi de necazurile ce au să fie; 
ci bărbăteşte şi neclintiți să petreceți în credinţă, ca să nu vă aflați ruşinați la venirea 
Domnului. Apoi să fie deşteptat ochiul sufletului către Cel ce poate să ne mîntuiască 
din moarte şi cu neabatere priviţi spre EI, Care este puternic ca mîhnirea să o prefacă 
în bucurie, plîngerea spre veselie, lacrimile spre rîs şi ostenelile să le întoarcă în 


odihnă. Pe toate cele frumoase și plăcute ale lumii acesteia să le socotiți ca nişte 
gunoaie, pentru Fiul lui Dumnezeu, lisus Hristos; cu El să vă faceți moştenitori 
împreună cu toţi sfinţii, săturîndu-vă de dulceaţa Împărăției Lui. Să mai ştiţi încă, fiii 
mei, că în această noapte mi s-a arătat Domnul şi mi-a spus care îmi va fi sfîrşitul 
durerii mele, apoi mi-a spus cîte măriri va face spre mine, robul Său. Deci, nu vă 
mîhniți, ci întoarceţi-vă acolo şi să întăriți pe fraţi întru Hristos, iar pe Evtihie, fiul 
lui Calist, să-l alegeţi episcop la voi, în locul meu; pentru că aşa mi-a descoperit 
Domnul, Care, cu darul Său, acest trup al meu îl va da vouă”. 


Deci, pe diaconii care plîngeau cu amar, 1-a sfătuit cu obișnuita sa învăţătură 
să se întoarcă în Amasia. lar către Elpidifor a zis: "Tu, frate, eşti ales de Dumnezeu 
să slujeşti fraților prin primirea de străini, ca pentru dragostea ta să primeşti răsplătire 
veşnică la cer. Îţi încredinţez pe aceşti doi fraţi ai mei. Să nu-i părăsești, ci împreună 
cu dînșii să petreci în necazuri Şi să te osteneşti oriunde te va chema Domnul la slujba 
Sa”. 


După ce a liberat sfîntul de la sine pe Elpidifor şi pe amîndoi ucenicii săi, 
împăratul a poruncit să aducă înaintea sa pe cel legat spre a-l cerceta, aruncînd mai 
întîi asupra lui pricina cu Glafira, căci, primind-o la sine, a ascuns-o, neînștiințindu- 
1 despre aceasta. Iar sfîntul, dîndu-i îndată răspunsul cuviincios prin cuvinte cu 
îndrăzneală, l-a pornit pe împărat spre mînie şi a poruncit ca iarăși să-l ducă pe sfînt 
în temniţă. După aceea a trimis la dînsul pe tribun, zicîndu-i: "Îţi voi ierta ţie pentru 
Glafira şi cu daruri mari te voi cinsti dacă te vei supune mie şi vei aduce zeilor mei 
jertfe, căci te voi face mai mare peste slujitorii care sînt aici”. 


Iar plăcutul lui Dumnezeu, Vasile, a răspuns tribunului, zicîndu-i: "Acestea să 
le spui împăratului: de-ar fi voit să-mi dea chiar şi toată împărăția sa, niciodată nu va 
putea să-mi dea atît cît voieşte să ia de la mine, căci te sîrguieşti a mă depărta de la 
Dumnezeul Cel viu şi a mă uni cu diavolii cei pierzători de suflete; voieşti a mă 
depărta de slava cea fără de sfîrșit şi fără de moarte şi a mă cinsti cu cele de puţină 
vreme şi grabnic pieritoare, a căror podoabă şi lumină este ura şi întunericul cel 
netrebnic. Dar de voieşti să mă asculți pe mine, sfetnicul cel bun, tu mai degrabă 
supune-te mie şi te întoarce de unde ai căzut, la Hristos, de Care te-ai lepădat, pentru 
că este bun Dumnezeul nostru şi nu este mai milostiv, mai drept și mai bun decît 
Mîntuitorul. Deci pocăieşte-te şi te depărtează de la deşartele lucruri, ca să nu vină 
asupra ta cele rele pentru a ta nebunie, de la dreptul Judecător, de Care tu, lepădîndu- 
te, ai zis că nu este Dumnezeu". 


Tribunul a spus împăratului aceste cuvinte ale sfîntului, iar împăratul a zis 
către tribun: "Spuneţi-i lui Vasile iarăși, sfătuindu-l să se supună voinţei noastre, doar 
cumva va asculta; iar de nu, apoi, tăindu-i capul, să-l aruncaţi în mare, ca să vedem 
de va putea Acel galileean să-l izbăvească". Deci tribunul iarăși a mers la sfint şi i-a 
zis: "Între viaţă şi moarte eşti acum, omule! Una din amîndouă alege-ţi: ori plăcerea 
împăratului să o faci închinîndu-te zeilor lui, ori să ştii că de sabie şi de înecarea 
mării te-ai apropiat". 


Auzind aceasta sfîntul, s-a bucurat şi a răspuns: "Eu, Dumnezeului meu şi 
Împăratului Cel fără de moarte mă străduiesc a plăcea și a păzi poruncile Lui, iar 
aceia pe care voi îi numiți dumnezei sînt diavoli, împreună cu cei care cred într-înșii 
şi vor fi aruncaţi în vremea judecății Lui, de adevăratul meu Dumnezeu, Cel ce 
stăpîneşte pe toți, în focul gheenei cel nestins şi în întunericul cel mai dinafară, unde 
va fi plîngerea şi scrişnirea dinților. Deci faceţi cu mine ceea ce voiţi, căci eu sînt 
gata nu numai să fiu tăiat şi înecat în mare cum ai Zis, Ci şi la munci fără de număr 
pentru Hristos; şi cît va fi sufletul în trupul meu de Dumnezeu, Ziditorul meu, nu mă 
voi depărta, nici mă voi face vinovat focului cel a toate mistuitor!" 


Din toate aceste cuvinte ale Sfîntului Vasile înţelegînd tribunul că-i este cu 
neputinţă a-l sfătui și a-l face să se plece spre gîndul lor, a poruncit mai întîi să-l bată, 
apoi să-i taie capul şi să-l arunce în mare, ca în acest fel, omorînd pe mai mulți 
creştini şi mai ales pe păstorii turmei lui Dumnezeu, să-i dea peştilor spre mîncare. 
lar mucenicul lui Hristos, Vasile, suferind bătaia cu bucurie, zicea: "Nici necazul, 
nici strimtorarea, nici muncile cele multe, nici focul, nici sabia, nici moartea nu vor 
putea să mă despartă de dragostea lui Hristos, pentru că este puternic, ca de toate să 
mă izbăvească", şi, fiind dus la moarte, cînta psalmii lui David; iar Elpidifor mergea 
după dînsul, împreună cu diaconii şi cu mulți creştini. 


Ajungînd la locul rînduit, Elpidifor, dînd ostașilor cîțiva arginţi, i-a rugat să 
lase pe Vasile să vorbească puţin cu cunoscuţii săi. lar aceştia neoprindu-l, 
dumnezeiescul slujitor al lui Hristos, plecîndu-şi genunchii pe malul mării și 
întinzîndu-şi mîinile în sus, s-a rugat lui Dumnezeu, zicînd: "Cel ce ai făcut cereştile 
puteri cele fără de trupuri, Cel ce ai întins cerul ca o piele și ai întemeiat pămîntul 
peste ape, Cel ce ai zidit marea şi toate dintr-însa, Doamne, Dumnezeul meu, Cel ce 
pretutindeni şi în toţi eşti şi de-a pururea petreci şi faci voia celor ce se tem de Tine 
şi păzesc poruncile Tale, auzi rugăciunile mele şi păzeşte pe credincioasa Ta turmă 
peste care m-ai pus pe mine, netrebnicul robul Tău, a fi păstor. Izbăveşte-o pe ea de 
ispitele elinești şi de toată hulirea cea rea a păgînilor, care grăiesc asupra Ta cele de 
hulă. Tu, Atotputernice pierde îndrăcirea idolească şi strică diavoleasca lucrare, iar 
adunarea Bisericii Tale creşte-o şi înmulţește-o. În toată cetatea aceasta şi în cele 
dimprejurul ei, un popor să fie, cu un suflet şi cu un gînd să fie întru mărturisirea Ta, 
a Dumnezeului Cel adevărat; şi pe același popor fă-l doritor de lucruri bune ca să-ţi 
placă ţie, ca întru toți să se preamărească numele Tatălui şi al Fiului şi al Sfîntului 
Duh, acum şi pururea şi în vecii vecilor”. 


Zicînd "Amin", pe Elpidifor şi pe amîndoi diaconii i-a cuprins şi i-a sărutat 
precum oarecînd Sfîntul Apostol Pavel pe presbiterii Efesului, cu sărutare sfîntă, 
spunînd: "Bine este cuvîntat Dumnezeu, Care nu ne-a dat pe noi întru vînarea dinţilor 
nevăzuților noștri vrăjmași; ci a sfărîmat cursele lor și pe noi ne-a izbăvit, căci de 
acum înainte nu mai pot să ne ispitească vrăjmașii noştri. Închinaţi-vă, fraţilor şi fiilor 
mei, pe care întru Sfîntul Duh i-am păscut! Darul Domnului nostru lisus Hristos să 
fie cu noi cu toți. Amin!" După aceea, întorcîndu-se către călău, i-a zis: "Săvîrşeşte- 


ți, prietene, porunca ta!" Şi iarăși, plecîndu-şi genunchii, şi-a întins grumajii 
bucurîndu-se şi veselindu-se; apoi, tăindu-l, şi-a săvîrşit nevoinţa sa cea bună. 


După tăierea sfîntului, a rugat Elpidifor pe ostași, dîndu-le mult aur, ca să nu 
arunce trupul mucenicului în mare, ci să i-l dea lui, ca să-l îngroape, dar aceia n-au 
voit, zicînd: "Ne temem ca nu cumva să ştie împăratul, căci ne va tăia capetele 
noastre". lar Elpidifor a cerut numai capul sfîntului, dar nici pe acela nu l-a primit. 
Și aşa ostaşii, luînd o luntre pescărească și punînd într-însa trupul şi capul 
mucenicului, s-au dus departe de la mal şi le-au aruncat în adîncul mării, într-o parte 
capul şi în altă parte trupul. Creştinii de pe mal plîngeau şi priveau, între care era și 
Ioan prezbiterul Nicomidiei, care a privit spre toate chinurile sfîntului și a fost mai 
pe urmă scriitor al pătimirii lui, iar credinciosul rob al lui Hristos, Elpidifor, luînd pe 
amîndoi diaconii, s-a întors la casa sa, mîngîindu-i în supărare. 


În acea noapte i s-a arătat în somn o vedenie dumnezeiască, pentru că îngerul 
Domnului, arătîndu-i-se, i-a zis: "Episcopul Vasile a venit în Sinope şi acolo vă 
aşteaptă pe voi; deci, sculîndu-te, ia pe diaconii lui și, intrînd într-o corabie, să mergi 
la dînsul"”. Această vedenie i s-a arătat lui Elpidifor de trei ori într-o noapte. Spunînd 
Elpidifor despre acea vedenie diaconilor, îi întreba pe dînşii dacă au auzit undeva 
vreun loc sau cetate, care să se cheme Sinope. Partenie a răspuns: "Sinope este o 
cetate a Pontului, unde Sfîntul Apostol Andrei s-a ostenit întru bună vestirea lui 
Hristos. Dar şi eu am văzut în vis pe Sfîntul Vasile şi mi se părea că-i dădeam mîna 
şi împreună cu dînsul intram în biserica Domnului, zicîndu-mi: "Precum vezi, ție îţi 
va fi dat". 


Deci, luînd Elpidifor aur destul şi toate cele de trebuinţă pentru drum, s-a suit 
într-o corabie cu amîndoi diaconii şi au plecat în cetatea Sinope, cea de lîngă mare, 
rugîndu-se lui Dumnezeu ca mai deplin să-i descopere sfintele moaşte, pe care mai 
înainte le-a văzut în vis. lar dacă s-au apropiat de cetate, în acea noapte Elpidifor a 
văzut în vis un înger, zicînd către dînsul: "La dreapta cetății să aruncați mreaja în 
mare, că veți afla mărgăritarul cel căutat!" Atunci, îndată le-a arătat cu degetul locul 
acela şi oarecare semne, unde se vedea o casă luminoasă și într-însa era Sfîntul Vasile 
cu o mulțime de ostaşi; şi a grăit către Elpidifor cel ce se arătase: "Iată, vezi pe cel 
pe care îl cauţi! Deci, mîine de dimineaţă să-l iei pe el”. 


Deșteptîndu-se Elpidifor, a povestit vedenia aceea prietenilor săi. Venind ziua, 
a mers în partea dreaptă a cetăţii, unde a găsit semnele acelea și locul pe care în vis 
i-l arătase îngerul; şi îndată au văzut acolo nişte pescari dregîndu-şi mrejile pentru 
vînat şi a zis către dînşii Elpidifor: "Ce voiți să vă dăm, numai să aruncați mrejile 
voastre pe numele fiecăruia din noi şi orice veţi vîna al nostru să fie?" Pescarii s-au 
învoit şi au tocmit preţul. Deci, au aruncat sorții, Elpidifor cu diaconii și asupra căruia 
va cădea mai întîi, asupra lui să arunce pescarii mreaja. Sorţul a căzut mai întîi pe 
Teotim. Deci au aruncat pescarii pe numele lui Teotim şi n-au pescuit nimic. Apoi 
au aruncat sorți pe numele lui Partenie, dar şi pescuitul aceluia a fost zadarnic. După 
aceasta a zis Elpidifor: "Eu nu întru al meu nume, ci întru numele Dumnezeului meu 


poruncesc să arunce mreaja şi nădăjduiesc spre EI, că nu în deşert va fi încercarea 
aceasta”. 


După ce au aruncat-o, pescarii au simţit greutatea în mreajă şi, zîmbind, au zis 
unul către altul: "Mai norocos este Dumnezeul acestui om, decît al celorlalți”. Și, 
trăgînd afară mreaja la pămînt, au văzut un trup de om mort; şi schimbîndu-și 
cuvîntul, pescarii ziceau că este mai nenorocit pescuitul lui Elpidifor decît al celor 
dintîi, vrînd ca iarăși să arunce în mare trupul acela. Dar Elpidifor şi cei împreună cu 
dînsul au strigat către pescari, ca să nu-l arunce, ci să-l dea lor ca să îngroape acel 
trup după obiceiul omenesc; iar preţul cel tocmit să şi-l ia. Dar ei nu voiau să-și ia 
preţul, deoarece nu pescuiseră peşte, ci trup omenesc. Însă, fiind siliți de Elpidifor, 
l-a luat. Scoţînd afară la mal trupul, Elpidifor se atingea de el cu evlavie. Apoi cu 
bucurie şi cu lacrimi cuprinzîndu-l, îl săruta şi se minuna, cum capul cel ce era luat 
de la trup şi aiurea aruncat în mare, acum se lipise la loc pe trup şi numai o însemnare 
de tăiere se vedea la dînsul şi bun miros ieşea din acel trup. Deci, învelindu-l cu pînze 
curate, a închiriat o căruţă şi l-a dus în Amasia la scaunul lui, iar acolo, în biserica 
din nou zidită de dînsul, l-au îngropat cu cinste, plîngînd mult după dînsul tot poporul 
creştin. 


Astfel s-a sfîrşit pătimirea Sfîntului Sfințitului Mucenic Vasile, episcopul 
Amasiei. lar după al lui fericit sfîrşit, marele Constantin, aflînd de la sora sa prin 
scrisori trimise în taină despre îndărătnicia, depărtarea de la creştinătate şi despre 
tirania lui Liciniu, degrabă a adunat puterea oștirii sale şi ajutorul lui Hristos 
chemîndu-l a plecat asupra lui Liciniu şi l-a biruit. Prinzîndu-l viu, l-a trimis în Galia 
la închisoare, unde a şi murit rău ticălosul. lar Răsăritul izbăvindu-se de asuprirea 
muncitorului slujea în libertate lui Hristos Dumnezeu și se întindea prin toată lumea 
slava Tatălui, a Fiului şi a Sfîntului Duh, a Unuia Dumnezeu în Treime, Căruia se 
cade cinstea şi închinăciunea de la toți, în veci. Amin. 


72.POMENIREA SFÎNTULUI ȘTEFAN, EPISCOPUL PERMULUI, DIN 
RUSIA, NOUL FĂCĂTOR DE MINUNI 


(26 APRILIE) 


Cuviosul, Părintele nostru Ştefan, era de neam rus, din părțile de miazănoapte 
ce se numeau Dvin, din cetatea ce se cheamă Ustiga, din părinţi vestiți, fiu al unui 
bărbat credincios şi de Hristos iubitor, anume Simeon, unul din clericii soborniceştii 
biserici a Preasfintei Născătoare de Dumnezeu, cea de la Ustiuz; şi maică-sa 
asemenea era creştină şi se numea Maria. Fund încă copil, l-a dat la învățătura cărții, 
în care a sporit bine pentru că, fiind deştept, învăţa degrabă, încît într-un an a putut 
citi pe carte şi s-a deprins cu dumnezeiasca Scriptură, apoi s-a făcut cititor în 
soborniceasca biserică. Şi a întrecut pe mulți vîrstnici din neamul său prin istețimea 
minții şi cu priceperea sa, sporind mai mult ca toţi cu înțelegerea şi cu darul lui. Cu 
Copiii ce se jucau nu se însoțea, nici nu se amesteca cu cei ce alergau la deşertăciuni 
şi la obrăznicii, nici nu se întovărăşea cu cei îndărătnici şi răzvrătiți; ci numai în 
dumnezeiasca mărire se îndeletnicea, străduindu-se la înţelegerea Sfintei Scripturi şi 
a altor cărți. 


Crescînd în feciorie, curățenie şi deplină înţelepciune, a citit multe cărți ale 
Testamentului celui Vechi şi ale celui Nou, socotind deşertăciunea vieţii acesteia de 
puțină vreme, care trece ca iuțeala rîului şi ca floarea ierbii se vestejeşte. Apoi s-a 


aprins de dumnezeiasca dragoste, care niciodată nu cade şi s-a tuns în monahiceasca 
rînduială, în cetatea Rostovului, în mănăstirea Sfintului Grigorie, de Dumnezeu 
Cuvîntătorul, aproape de episcopie; pentru că acolo erau multe cărți şi lui îi plăcea 
să se îndeletnicească cu citirea lor. Iar tunderea lui s-a făcut în vremea episcopului 
Arsenie, de către un egumen anume Maxim. El se ostenea dirz cu viaţa 
monahicească, nevoindu-se cu postul, rugăciunea, lacrimile, curăța, smerenia, 
înfrînarea, răbdarea, bunătatea, ascultarea, dragostea şi cu alte fapte bune şi mulți îşi 
doreau o astfel de viață plăcută lui Dumnezeu. Și învăţindu-se în legea Domnului 
ziua şi noaptea, adunîndu-și folosul din cărți, a scris cu mîna sa multe cărți care şi 
pănă astăzi mărturisesc cugetarea întru Dumnezeu şi dragostea de osteneală. 


Pentru o viață îmbunătățită ca aceasta, fericitul Ștefan a fost hirotonit diacon 
de cel mai sus pomenitul Arsenie, episcopul Rostovului. După cîțiva ani, murind 
mitropolitul a toată Rusia, Sfîntul Alexie, iar după dînsul primind scaunul Mihail cel 
cu porecla Mitaiu, din porunca aceluia, fericitul Ştefan s-a hirotonit preot de 
Gherasim, episcopul Colomei. Şi auzind despre ţinutul Permului că nu este luminat 
cu Sfîntul Botez, ci petrece în păgîneasca închinare la idoli și este plin de vrăjitorii, 
de farmece şi de toată necurata slujire diavolească, aflînd că în acel ţinut care este 
cuprins cu mărăcinii şi cu ciulinii îndrăcirii diavoleşti încă n-a semănat nimeni 
sămînța Cuvîntului lui Dumnezeu s-a umplut de rîvnă după Domnul Dumnezeu; 
pentru că nu ajunsese acolo nici apostoleasca propovăduire, nici lumina Evangheliei 
nu răsărise poporului aceluia, ci era în întunericul neștiinței de adevăratul Dumnezeu 
şi în umbra morții și a pierzării celei veşnice. Deci a fost cuprins de nemăsurată 
dorință ca, urmînd Sfinților Apostoli, să se ducă în pămîntul Permului să 
propovăduiască pe Hristos şi să mîntuiască sufletele omenești din pierzare, scoțîndu- 
1 din întuneric la lumina adevăratei cunoștințe de Dumnezeu, Ziditorul a toată 
făptura. 


Dar pămîntul acela al Permului, fund demult în stăpînirea Moscovei, mai întîi 
a învăţat bine limba lor; apoi, înţelepțindu-l Dumnezeu, a aflat nişte litere neştiute și 
a alcătuit limba permilor, ca să alcătuiască Scriptura în limba lor; apoi a scris cărți, 
tălmăcind cîteva cărți ruseşti în această limbă. După aceasta, căutînd mai multă 
înțelegere, a învăţat şi limba grecească, citind-o şi înțelegînd-o, ştiind, deci, a citi în 
trei limbi: ruseşte, grecește și permește. Apoi din zi în zi sporind, își mărea acea 
dumnezeiască dorință, ca să meargă să propovăduiască în Permia, cu lacrimi şi cu 
post rugîndu-se lui Dumnezeu, ca după a Sa bună voinţă să-i lămurească calea. Și a 
mers mai întîi către mai sus pomenitul episcop Gherasim al Colomiei, fund el atunci 
în Moscova, cîrmuitor al Mitropoliei Rusiei celei fără de mitropolit, descoperindu-i 
scopul său şi dorința cea mare a inimii de a propovădui necredincioşilor, ca ori să-i 
întoarcă pe ei la Hristos Dumnezeu, ori singur să pătimească de la dînșii şi să-şi pună 
viaţa pentru Mîntuitorul nostru, ca să se împlinească cuvîntul Apostolului care zice: 
Vouă vi s-a dat nu numai a crede în Hristos, ci a pătimi pentru Dinsul. 


Şi cerea fericitul Ștefan binecuvîntare de la dînsul (de la episcop) spre scopul 
său. Și s-a minunat acela de o osîrdie ca aceea pentru Hristos şi de dorința mîntuirii 


sufletelor omeneşti. Apoi, cunoscînd în el dumnezeiasca chemare spre lucrul acela 
ca lucrare a Duhului Sfînt, a preamărit pe Stăpînul Hristos; şi dîndu-i din moaștele 
sfinților, Antimise și Sfîntul Mare Mir, cum şi cele-lalte trebuincioase spre sfinţirea 
bisericilor, l-a liberat cu pace. 


Luînd cuviosul scrisori din Moscova, mergea noul apostol în pămîntul 
Permiei, unde n-au umblat picioarele ucenicilor lui Hristos, unde n-a ieşit vestea şi 
propovăduirea Sfinților Apostoli, unde nici urmă nu era de dumnezeiasca cunoștință 
şi dreapta credinţă, nici numele lui Dumnezeu nu era numit; ci toate erau fără de 
Dumnezeu şi întunecate desăvîrşit cu întunericul nebuniei și al orbirii. ȘI ajungînd la 
pămîntul acela, a adus fierbinți rugăciuni către Dumnezeu şi a început a umbla prin 
neamul cel îndărătnic şi răzvrătit, ca o oaie în mijlocul lupilor, propovăduind pe 
Hristos, adevăratul Dumnezeu şi învăţind credinţa creștinească, ca să creadă în Cel 
ce a făcut cerul şi pămîntul şi toată făptura cea văzută şi nevăzută. De aceea unii, 
auzind propovăduirea lui, se mirau de învățătura cea nouă; apoi cu încetul începeau 
a cunoaşte adevărul şi primeau sfînta credinţă și se botezau; și stînd lîngă robul lui 
Dumnezeu, Ştefan, învățau și se povăţuiau de la dînsul pe calea mîntuirii. 


Dar cei mai mulți nici nu voiau să-l audă, ci îi făceau multe supărări; unii îl 
batjocoreau, alții îl defăimau cu cuvinte de ocară, iar alții năvăleau cu securile asupra 
lui să-l ucidă. Alţii, voind să-l ardă, adunau pe foc vreascuri şi paie, dar dreapta lui 
Dumnezeu acoperindu-l, apăra pe robul Său de ucigaşele mîini şi de moarte, pentru 
mai multă mărire a sfîntului Său nume. Deci, botezînd cîteva suflete şi adunînd puţină 
turmă a oilor cuvîntătoare aduse lui Hristos, a zidit o biserică frumoasă pe locul care 
era aproape de gura răului Vima, ce intra în Vicegd, rîul cel mare, unde s-a făcut mai 
pe urmă locașul său şi s-a numit episcopie. lar biserica aceea a sfințit-o în numele 
Preacuratei Născătoare de Dumnezeu, a cinstitei şi Bunei Vestiri, la începutul 
luminării pămîntului Permului, precum Buna Vestire a fost începutul mîntuirii 
noastre. Și se ruga cu lacrimi în biserica aceea, în toate zilele şi nopțile, pentru 
întoarcerea oamenilor celor necredincioși, zicînd: "Adună, Doamne, pe poporul Tău 
cel risipit şi oile cele rătăcite; adu-le în Biserica Ta cea sfîntă şi numără-i pe ei cu 
turma Ta cea aleasă”. 


Deci, nu înceta apostoleşte a-i învăța totdeauna, arătîndu-le, rugîndu-i, 
întorcîndu-i de la rătăcire și povăţuindu-i la calea cea dreaptă. Însă popoarele cele 
întunecate nu credeau cu înlesnire cele grăite de dînsul; ci mai ales se mîniau asupra 
lui și urau pe cel ce se străduia a face bine sufletelor lor. Într-o zi, robul lui 
Dumnezeu, Ştefan, rugîndu-se Domnului, a mers la locul unde era zidită peştera lor 
cea vestită şi a aprins-o împreună cu idolii, nefiind nimeni din slujitori pe acolo ca 
să o stingă. lar sfîntul şedea lîngă capiştea aceea ce ardea şi aștepta să vadă ce îi vor 
face cei necredincioşi. 


Inştiințîndu-se închinătorii de idoli de arderea capiştei lor, au alergat cu 
securile şi, aflînd-o acum căzută și arsă iar pe Sfîntul Ştefan şezînd acolo, s-au repezit 
la dînsul cu strigare, răcnind cu glasuri fără de rînduială şi împresurîndu-l din toate 


părțile, voiau să-l ucidă cu securile. lar sfîntul, negrăindu-le nimic împotrivă, şi-a 
ridicat mîinile la rugăciune, pregătindu-se să moară şi cu lacrimi în ochi striga către 
Dumnezeu: "Doamne în mîinile Tale îmi dau duhul meu. Acoperă-mă cu aripile 
bunătăţii Tale!" Şi îndată poporul cel sălbatic, schimbîndu-şi mînia cea de fiară în 
blîndeţe de oaie, el a rămas întreg, alesul lui Dumnezeu, nerănit, nici lovit de nimeni; 
pentru că pe de o parte erau biruiți de blîndeţea lui, iar pe de alta, temîndu-se de 
puterea Moscovei, nu îndrăzneau să piardă pe omul care venise la dînşii şi care avea 
scrisori. Dar mai ales erau opriți de puterea lui Dumnezeu, Cel ce n-a lăsat toiagul 
păcătoşilor peste soarta drepţilor Săi. 


Stînd fericitul Ştefan la un loc însemnat, a strigat către poporul cel 
necredincios, zicîndu-le: "Oamenilor, pînă cînd nu vă depărtaţi de la înşelăciunea 
diavolească ca să scăpaţi de judecata și de focul cel veșnic? Pentru ce vă închinați 
idolilor şi-i numiţi pe ei dumnezei ai voştrii? Ei sînt lucrul mîinilor voastre şi deşi au 
gură, însă nu grăiesc; au urechi, însă nimic nu aud; ochi au, dar nu văd, nici nu au 
miros, nici nu umblă cu picioarele, nici glăsuiesc cu gîtlejurile lor, nici iau jertfele 
cele ce li se aduc, nici nu mănîncă, nici beau, nici nu ajută cuiva. Pentru că iată, nici 
lor nu au putut să-şi ajute, arzînd în foc şi cenuşă. Apoi, de ar fi fost dumnezei, de ce 
nu au stins puterea focului? De ce n-au scăpat de văpaie? De ce n-au zis ceva 
împotriva celui ce i-a ars? De ce n-au făcut vreo izbîndire? Căci cum poate să facă 
ceva lemnul cel nesimţitor? lar voi vă închinați acelor muţi, surzi şi fără de suflet, 
însuşi lucrului miinilor voastre. 


Cunoaşteţi-vă rătăcirea şi înșelăciunea voastră şi lăsaţi acea pierzătoare 
deşertăciune și cunoaşteţi pe Unul, adevăratul Dumnezeu, în Care cred creştinii, de 
Acela vă apropiaţi şi vă veţi lumina; că Acela este Cel ce a întărit cerul, a întemeiat 
pămîntul, cuprinzînd toată făptura şi chivernisind toată lumea. Dumnezeu din cer, 
Cel ce toate le vede și aude, ştie nevoia fiecăruia şi pentru toţi poartă grijă că este al 
tuturor ajutător şi păzitor şi nu este alt Dumnezeu afară de El. De aceea, bărbaţi ai 
Permului, fraților, părinților şi fiilor, ascultaţi-mă pe mine cel ce vă voiesc binele şi 
credeți în Domnul nostru lisus Hristos, Cel propovăduit de mine, fundcă vă spun 
adevărul, că de veţi crede şi vă veţi boteza, veţi fi mîntuiţi și veţi cîştiga cereasca 
Împărăţie. Iar de nu veţi crede şi nu vă veţi boteza, veți fi osîndiţi la munca veşnică”. 


Acestea şi multe altele grăindu-le şi învățîndu-i, mulţi s-au plecat, începînd a 
crede şi s-au apropiat de Botez, încît se înmulțea din zi în zi numărul credincioşilor 
şi creştea Biserica lui Hristos în Permia. lar Cuviosul Ștefan, mergea acolo unde 
vedea adunată mulțimea poporului necredincioşilor şi stînd în mijlocul lor, îi învăţa. 
Altădată, adunîndu-se aceia cu bătrîni lor, cu vrăjitorii şi cu toți bărbaţii cei mai de 
frunte ai Permului, au mers la cuviosul şi îl întrebau pe dînsul despre credinţă. Și 
erau în toate biruiți de gura cea de Dumnezeu biruitoare a propovăduitorului dreptei 
credinţe. Dar mai ales mergeau necredincioşii Permului la biserica cea din nou zidită, 
nu pentru rugăciuni, nici pentru mîntuire, ci vrînd să vadă frumuseţea bisericii şi buna 
podoabă ce era înăuntrul ei, şi se minunau văzînd înfrumusețarea sfintei biserici şi 


grăiau unul către altul: "Precum vedem mare este Dumnezeul creştinilor, mult mai 
mare decît zeii noştri!" 


Altădată, adunîndu-se, se sfătuiau între dînşii, zicînd: "De nu-i vom da bătăi 
şi nu-l vom izgoni de la noi, apoi toată ţara noastră o va umple de învăţătura sa şi va 
risipi capiştile cele vechi și slujirile zeilor noştri; pentru că nu putem să ne potrivim 
lui în cuvinte, fără numai cu sila să-l izgonim de aici”. Alţii ziceau: "Cum să-l batem 
şi să-l izgonim, fundcă a venit din Moscova şi are scrisori?" Iar alții ziceau: "De ar 
începe el războiul. Dar el de la noi așteaptă, ca noi să începem întîi a-l bate, ca să 
aibă el asupra noastră pricină de clevetire în Moscova. lar dacă ar îndrăzni a lovi pe 
cineva din noi, în acel ceas l-am rupe şi am avea motiv cum că el a năvălit asupra 
noastră cu război. Dar deoarece, cînd noi îl ocărîm, el nu ne zice nimic cu mînie 
împotrivă, nu ne ceartă şi nici nu ne defaimă, ci cu blîndeţe toate le rabdă, nu ştim 
ce-i vom face lui!" 


Aşa sfătuindu-se de multe ori, dar neisprăvindu-și sfatul, se risipeau şi se 
împlinea cuvîntul cel scris: Orice sfat al vostru îl va risipi Domnul. Puteai, deci, să 
vezi pe oamenii Permului despărțiți în două: unu erau creştini din nou luminaţi; alții, 
închinători de idoli. Necredincioşii urau pe credincioşi, îi huleau, îi batjocoreau, îi 
întărîtau şi ispite le făceau lor şi nedreptăți, nedîndu-le pace să vieţuiască. De acest 
lucru foarte mult îl durea inima pe Cuviosul Ştefan, văzînd pe credincioşi supăraţi de 
cei necredincioşi. De aceea se ruga cu lacrimi ziua şi noaptea lubitorului de oameni 
Dumnezeu, ca să apere turma cea din nou adunată sub dumnezeiescul Lui 
acoperămînt; iar pe cei necuraţi, cu atotputernica Sa mînă să-i scoată din cursele 
diavolului şi să-i aducă la cunoş-tința adevărului. 


Apoi iubitorul de oameni Dumnezeu, Cel ce voiește ca toţi să se mîntuiască și 
să vină la cunoştinţa adevărului, văzînd ostenelile şi răbdarea alesului Său şi auzindu- 
1 neîncetatele lui rugăciuni cele cu lacrimi, a binevoit ca pămîntul Permului să se 
lumineze cu lumina sfintei credințe. Şi a trimis poporului aceluia duhul umilinței, 
precum odată celor ce ascultau propovăduirea lui Petru, despre care lucru se scrie în 
Faptele Apostolilor. Auzind oamenii aceia învățătura Sfîntului Ştefan s-au umilit cu 
inima Şi a zis către Petru și către ceilalți apostoli adunîndu-se mulțimea poporului 
Permului, bătrîni şi tineri, cei mari şi cei mici, au grăit între ei: "Vedeţi oare, fraților, 
pe omul acesta ce a venit din Rusia? Aţi auzit cuvintele lui? Aţi cunoscut desăvîrşirea 
lui şi dragostea cea către noi? lată prin cîte strîmtorări trece şi nu se duce de aici. 
Mari umilinţe a avut de la noi, defăimări şi supărări, dar el nu s-a mîniat pe noi și 
nici unuia din noi nu a zis vreun cuvînt rău, nici nu ne grăieşte împotrivă, nici nu are 
vreun gînd rău spre noi. Ci cu blindeţe şi bunătate le rabdă pe toate. Ba încă se şi 
bucură de ocările aduse de noi asupra lui şi nu încetează a ne spune despre Împărăţia 
cerului, despre munca cea veşnică şi despre răsplătirea fiecăruia după fapte. Apoi ne 
învaţă totdeauna cum să ne izbăvim de păcate şi să cîştigăm Împărăţia; şi de n-ar fi 
fost adevărate cele ce ni le grăieşte, n-ar fi răbdat, nici nu s-ar fi ostenit atît. Cu 
adevărat este robul marelui şi viului Dumnezeu, pe Care Îl propovăduieşte, Care a 
făcut cerul şi pămîntul, împărăţia celor buni, iar celor răi le-a pregătit munca; şi cîte 


cuvinte grăiește el, toate sînt adevărate. Să mergem la dînsul să-l rugăm, ca să ne 
înveţe pe deplin credinţa sa şi să ne facă creştini”. Și a mers la el mulțime multă de 
bărbaţi, femei şi copii. 


Cuviosul Ştefan, văzînd atîta popor venind la Hristos Dumnezeu, o, de cîtă 
negrăită bucurie s-a umplut, încît vărsa lacrimi din ochi şi înălța mulțumiri negrăite 
Stăpînului iubitor de oameni, Care nu voieşte moartea păcătoşilor! Şi i-a întîmpinat 
cu dragoste, ca un părinte iubitor de fii şi, deschizînd gura lui cea de Dumnezeu 
însuflată, îi învăța mult despre tainele sfintei credinţe. lar Dumnezeu le deschidea 
mintea, ca să înțeleagă cele grăite de sfîntul învăţător şi primeau cu dragoste 
cuvintele lui și cereau Botezul, iar el îi boteza în numele Tatălui, al Fiului și al 
Sfîntului Duh. Astfel s-a luminat pămîntul Permului cu darul lui Dumnezeu şi prin 
ostenelile şi rugăciunile Cuviosului Ștefan. Iar popoarele cele luminate din nou şi-au 
sfărîmat idolii lor, care erau prin case şi pe uliţe, pe drumuri, prin păduri și prin 
dumbrăvi, iar capiştile le-au risipit. Dar mai ales fericitul Ştefan se ostenea, umblînd 
pretutindeni, zdrobind idolii cu toporul şi arzîndu-i cu foc împreună cu darurile ce li 
se aduseseră de către cei necredincioşi. Căci era obicei la permenii cei necredincioşi, 
să aducă idolilor lor soboli, jderi, cacomi, helgi, carsaci, vulpi, urşi, rîşi şi altele la 
fel ca acelea, din vînaturile lor şi le spînzurau la idoli, sau lîngă idoli. Încă şi cu pînze 
alese acopereau deasupra pe idolii lor, îi înfăşurau cu scutece şi nimeni dintre dînșii 
nu îndrăznea să ia ceva din acele daruri ce se aduceau idolilor; că de ar fi îndrăznit 
cineva să se atingă de ceva din cele ce s-au zis, acela îndată, prin diavoleasca lucrare, 
cădea în cumplită boală şi pătimea, fund zdrobit de puterea diavolească. 


Dar rîvnitorul de Dumnezeu, Ştefan, netemîndu-se de acea putere a 
vrăjmaşului, aduna toate cele aduse la idoli în dar, le punea grămadă împreună cu 
idolii cei tăiați bucăţi şi le ardea în foc; iar el nu lua nimic din ele şi nici pe altcineva 
din credincioși nu lăsa să ia, zicînd că aceea este parte diavolească. Numai din pînzele 
şi scutecele idoleşti, poruncea copilului său Matei, cel de neam permean, luminat din 
nou, ca să-şi facă obeliţe şi aceasta, spre necinstea şi ocara zeilor păgînești. Şi se 
mirau permenii foarte mult, de amîndouă acestea: cum cuviosul nu lua nimic din 
acele lucruri scumpe, ci toate le dădea focului şi nu primea nici o vătămare din 
puterea diavolească. Cu aceasta mai mult se încredinţau de puterea lui Hristos, Care 
biruia puterea diavolească şi se întăreau în dreapta credinţă. Apoi, sfărimînd Sfîntul 
Ştefan mulți idoli prin felurite locuri, a mai zidit încă două biserici, pentru că se 
înmulțiseră și în toate zilele încă se înmulțeau credincioşii, iar adunarea păgînilor 
scădea şi se împuţina în toate zilele. Pe lîngă biserici, Sfîntul Ştefan a făcut școli şi 
adunînd bărbați şi copii îi învăţa literele permineşti, ceaslovul, psaltirea şi celelalte 
cărți tălmăcite de dînsul pe limba aceasta, ca astfel din neamul şi pe limba lor să fie 
preoţi, diaconi şi de ceilalţi clerici şi învățători. Și așa a început a înflori şi a străluci 
acolo sfînta credinţă creştinească. 


Intărind Sfîntul Ștefan în credinţă pe poporul cel din nou luminat, a venit un 
vrăjitor care se numea Cudesnic, începător al fermecătorilor și mai mare al 
descîntătorilor, pe care poporul perminesc, mai înainte de Botez, îl cinstea mai mult 


decît pe toți vrăjitorii săi şi-l avea ca pe un tată şi învăţător, crezînd că prin vrăjitoria 
lui se chiverniseşte tot pămîntul Permiei. Acela a început a răzvrăti pe oamenii cei 
de curînd botezați, zicîndu-le: "Bărbaţi şi frați permieni, pentru ce ați lăsat credința 
şi pe părinteștii zei? Pentru ce aţi încetat a aduce zeilor jertfe, precum aduceau părinții 
noştri? Pe cine ascultați? Pe omul care a venit din Moscova? Oare nu de acolo se pun 
asupra noastră birurile cele grele, ni se fac silirile şi ne vin pristavi? Nu ascultați pe 
acel străin şi om rus, ci mă ascultați pe mine, cel ce vă doresc binele, fund al vostru; 
că eu sînt din neamul vostru, de o seminţie, de o limbă şi se cade să mă ascultați pe 
mine bătrînul şi tatăl vostru mai mult decît pe acel ce este mai tînăr cu anii și poate 
fi ca un fiu sau nepot pe lîngă anii mei!" 


Însă oamenii credincioşi îi ziceau: "Mergi să vorbeşti cu dînsul, iar nu cu noi". 
Și era Cudesnic acela potrivnic cuviosului şi se făcea între dînşii ceartă mare şi se 
sîrguia vrăjitorul acela să piardă pe Cuviosul Ștefan cu farmecele sale, chema diavolii 
asupra lui şi făcea descîntece. Dar n-a sporit cu nimic, căci şi farmecele lui se stricau 
şi diavolu nici nu puteau să se apropie de alesul lui Dumnezeu. Apoi, nu înceta răul 
acela a face supărare în toate zilele cuviosului, hulind înaintea tuturor sfinta credinţă 
creştinească, tulburînd pe cei neîntăriți în credinţă şi întorcîndu-i de la Hristos la a 
lor păgînătate. Că unii, fund mici la suflet, credeau viclenele cuvinte ale lui, abătîndu- 
se de la calea cea dreaptă şi urmînd învățăturii celei potrivnice lui Dumnezeu. Acela 
pe unii îi înşela cu cuvinte, iar pe alții cu daruri şi cu plată şi, năvălind asupra 
Cuviosului, se sfădea, ocăra, defăima, se certa, străduindu-se în tot chipul, să 
biruiască pe ostașul lui Hristos cel nebiruit. 


Altădată a zis sfîntului: "Zen noștri, deşi au fost batjocoriţi de tine, însă 
milostivindu-se, nu te-au pierdut; căci de n-ar fi fost milostivi, apoi demult te-ar fi 
sfărîmat şi ai fi fost pierdut; însă te cruță, fiind fără răutate, ca tu, cunoscîndu-le 
obiceiul cel bun al lor, să încetezi a le mai face răutate. Credinţa noastră este mai 
bună decît credința voastră creştinească. Aceasta îți arăt că la voi este un singur 
Dumnezeu, iar la noi mai mulţi dumnezei ajutători, apărători şi ei ne-au dat toate cîte 
sînt; adică în ape pești, în văzduh păsările și cîte sînt în dumbrăvi și lunci: samuri, 
Jderi, rîşii şi celelalte fiare, care din vînarea noastră ajung pînă la voi; şi se îmbogăţesc 
cu ei domnii, boierii și dregătorii; şi îmbrăcîndu-se cu dînsele, umblă mîndrindu-se, 
le dăruiesc unul altuia, fac negoţ şi-i trimit în ţările de primprejur, în pămînturile cele 
depărtate, la Ordu, la greci, nemți şi în Lituania; şi toate acelea din vînatul nostru, pe 
care ni-l dau zeii noştri cei mulți. Însă şi cu alt lucru, este mai bună credința noastră 
decît a voastră. La noi un om sau doi merg asupra ursului, se luptă cu dînsul şi-l ucid 
cu ajutorul zeilor noştri, cărora le făgăduiesc pielea; iar la voi asupra unui urs ies mai 
mulți, ca la o sută sau două de oameni, sau şi mai mulţi și abia atunci dacă pot birui 
o fiară; iar uneori nu pot, ci se rănesc şi ei, întorcîndu-se fără nimic şi în zadar 
ostenindu-se. Iarăşi credința noastră este mai bună decît a voastră pentru aceasta, că 
degrabă se aduc toate înştiințările; că ni se dă de ştire de către zeii noştri; iar la voi 
nu-i așa, ci în multe zile de abia se aduce la voi oarecare înştiinţare. Pentru aceste 
pricini este mai bună credinţa noastră, decît a voastră”. 


Dar robul lui Dumnezeu, Ștefan, la toate acelea răspundea împotrivă, 
spunîndu-i că mai puternic este Unul şi adevăratul Dumnezeu al creştinilor, decît 
idolii cei mulți ai păgînilor, care nu sînt dumnezei, ci diavoli aruncaţi din cer în 
adincime; ei amăgesc pe poporul cel neştiutor, ca să creadă în idolii cei fără de suflet 
şi nu ajută oamenilor cu nimic, ci mai mult îi vatămă, pentru că sînt diavoli răi, 
nemilostivi, cumpliți, iuți, mînioşi, bîrfitori, plini de ură, învrăjbitori neamului 
omenesc, pe care îndată l-ar pierde de pe pămînt, de n-ar fi legaţi și ținuți de 
dumnezeiasca putere. lar vînatul în tot felul, se dă oamenilor nu de la idolii cei ce 
stau în loc nemişcaţi, nici de la diavolii cei ce n-au nici un fel de putere peste zidirea 
lui Dumnezeu, ci de la acelaşi singur Dumnezeu, Dătătorul tuturor bunătăților, Care 
fiecăruia îi dă după osteneala lui darurile Sale. Iar lupta cu fiarele se face nu numai 
în ținutul Permului, ci şi în toate pămînturile şi ţarinile; şi aceea se face nu din ajutorul 
părinţilor voştri zei, ci ori din trupeasca putere sau din iscusinţa luptătorului; dar mai 
ales cu puterea dumnezească, căci a supus Dumnezeul cerului sub picioarele 
oamenilor toate fiarele, dobitoacele, păsările şi peştii. Și s-au aflat mulți în credința 
creştinească, care cu numele lui lisus Hristos au îmblînzit fiarele cumplite, gurile 
leilor le-au închis, urşii cu cuvîntul au legat, peste aspidă şi peste vasilisc au călcat, 
pe leu și pe balaur l-au biruit. 


Iar împotriva înştiinţărilor celor ce degrabă vin de la diavoli prin vrăjitori, 
sfîntul zicea aceasta: "În credinţa creştină nu mulţi bărbaţi s-au aflat mai înainte 
văzători, încît nu numai cele ce se făceau în zilele lor, departe, mai înainte le vedeau 
cu ochii cei sufleteşti, ca şi cum ar fi fost de faţă; ci şi cele ce aveau să se facă după 
mulți ani de la moartea lor, prooroceşte mai înainte le spuneau; căci şi sfinții prooroci 
în Aşezămîntul cel Vechi, cu mulți ani mai înainte, au vestit cele ce s-au împlinit 
după aceea în Așezămîntul cel Nou”. 


După aceasta şi altele asemenea ca acestea lungi vorbiri cu dînsul, au întărit 
amîndoi un cuvînt, ca să ispitească cu lucrul credinţa, a cui este mai bună. Iar după 
chibzuinţa a însuși lui Cudesnic s-a hotărît în acest fel: "Să treacă prin foc şi prin apă 
şi cine nu se va arde în foc, sau cine nu se va îneca în apă, credinţa aceluia este mai 
bună şi lui îi va urma poporul”. Şi plăcut a fost cuvîntul acesta la tot poporul 
Permului, cel ce se adunase la auzirea pricinii, lăudînd o judecată ca aceea. lar sfîntul 
a grăit către vrăjitor: "Ai voit un lucru ce covîrşeşte puterile smereniei mele; dar 
nădăjduiesc spre îndurările Atotputernicului Dumnezeu şi mă bizuiesc spre mila 
Aceluia, care caută mîntuirea tuturor, că puternic este, ca pe mine şi în foc și în apă 
viu şi întreg să mă păzească cu minune, pentru slava numelui Său cel Sfînt. Ca prin 
acea minune să se întărească în credință poporul cel ce stă de față, iar tu cu ai tăi 
diavoli spre care nădăjduieşti, să te ruşinezi!" 


Aceasta zicînd către vrăjitor, a grăit poporului: "Bine este cuvîntat Domnul; 
luaţi foc şi aduceţi-l aici şi aprindeţi acea casă pustie, care totdeauna stă deschisă; iar 
eu cu Cudesnic, luîndu-l de mînă, voi intra într-însa”. Şi îndată au adus foc şi au 
aprins casa. Cuviosul Ștefan ridicîndu-și mîinile către Dumnezeu, s-a rugat, zicînd: 
"Stăpîne, Preamilostive şi Preaputernice, dă-ne ajutor în necaz, trimite mila Ta, arată 


iubirea Ta de oameni, arată puterea Ta, ca să cunoască poporul ce stă de faţă, credinţa 
cea adevărată şi să cunoască că Tu eşti adevăratul Dumnezeu și eu sînt robul Tău. 
Iată vrăjmaşii Tăi au sunat și cei ce Te urăsc au ridicat capul, ridicat-au asupra 
cerului gura lor şi limba lor a trecut pe pămint. Pentru aceasta fă cu mine semn spre 
bine, să vadă cei ce mă urăsc și să se ruşineze, că Tu, Doamne, mi-ai ajutat şi m-ai 
mingiiat; pentru că Tu eşti Dumnezeul Cel ce ne mîngii în necazul nostru, prin 
Mîngiietorul Tău Duh cel Sfînt cu care eşti binecuvîntat în veci. Amin!" 


Sfirşind rugăciunea, a zis către popor: "Pace vouă, fraților, mîntuiți-vă, iertați- 
mă şi vă rugați pentru mine, căci eu pentru sfînta credinţă sînt gata a muri. Deci, mă 
duc spre încercarea ce-mi stă în față, nădăjduind spre lisus, Începătorul și 
Împlinitorul credinţei”. 


Întorcîndu-se către vrăjitor, a zis: "Să mergem împreună, luîndu-ne de mînă, 
precum am făgăduit!" Iar vrăjitorul, înfricoşîndu-se de focul cel foarte învăpăiat, nu 
voia să meargă. ŞI l-a apucat cuviosul cu tărie şi-l trăgea cu sila în foc cu sine, iar 
Cudesnic se apăra şi se întorcea înapoi şi, căzînd la pămînt striga, nevrînd să meargă 
în foc, şi îi spunea ca îndată va arde în foc ca fînul și ca paiele. Iar poporul striga 
asupra lui cu ocară ca să meargă în foc, precum singur a hotărît, iar el se ruga ca să- 
l lase. 


Atunci a zis către dînsul Cuviosul Ștefan: "Au nu tu singur ţi-ai ales şi ai voit 
astfel să ispitești pe Dumnezeul Cel viu? De ce acum te lepezi?" Iar el, închinîndu- 
se pînă la pămînt şi căzînd înaintea picioarelor lui, arăta pricina sa şi îşi mărturisea 
neputinţa şi îşi vedea deşertăciunea şi amăgirea sa. Şi spunea că, vrînd să înfricoşeze 
pe Ştefan, a aflat o scornire ca aceasta, ca să intre în foc, socotind că robul 
Dumnezeului Cel viu se va teme să intre; dar s-a întors vicleşugul pe capul lui 
Cudesnic și pe creştetul capului său s-a pogorît nedreptatea. Asemenea s-a făcut și 
pentru apă, cînd a tăiat în rîu gheaţa în două locuri, din susul apei făcîndu-se o copcă 
şi din jos alta și amîndoi luîndu-se de mînă să intre în copca cea de sus; iar apoi 
mergînd pe sub gheaţă în jos să iasă afară din copca cealaltă. Atunci vrăjitorul, fiind 
silit de sfint, n-a voit să intre şi s-a ruşinat ticălosul pentru toate farmecele și 
învățăturile sale cele vrăjitoreşti. 


Deci, l-a întrebat sfîntul: "Voieşti să crezi şi să te botezi, de vreme ce acum te- 
am biruit?" lar el se lepăda, nevrînd credinţa creştinilor şi Sfîntul Botez. Și a grăit 
sfîntul către popor: "Voi sînteți martori că singur ticălosul acesta a aflat chipul cum 
să ispitească dreapta credinţă prin foc şi prin apă; şi acum el nu voiește să-și 
împlinească cuvîntul său şi n-a intrat nici în foc, nici în apă, nici nu crede nici Sfîntul 
Botez nu-i trebuie. Ce credeţi voi despre el, spuneţi-mi?" Iar poporul a strigat: "Este 
vinovat şi i se cuvine pedeapsa morţii”. Și apucîndu-l, l-au dat în mîinile Sfîntului 
Ştefan ca să-l pedepsească cu moartea, precum voieşte. Şi-i ziceau: "De-l vei lăsa 
VIU, apoi mai amară supărare îți va face!" 


Sfîntul a răspuns: "Ba nu! Mîna noastră nu va fi asupra vrăjmașului nostru! Că 
nu m-a trimis Hristos să ucid, ci să propovăduiesc şi nu mi-a poruncit să muncesc, ci 
să învăţ cu blîndeţe şi să sfătuiesc cu linişte; nici nu mi-a poruncit Stăpînul meu să 
pedepsesc, ci să cert cu milă!" După aceea zise: "Dreptul mă va certa cu milă şi mă 
va mustra. lar de nu voieşte să creadă, fiind împietrit şi orbit de răutate, aceea îi va fi 
lui spre pedeapsă veşnică. Pentru că zice Domnul nostru: Cel ce va crede şi se va 
boteza, se va mintui; iar cel ce nu crede, se va osindi. Destul este, cu certare să-l 
oprim, ca să nu dea mai mult învăţătura sa cea înșelătoare, nici să răzvrătească 
poporul lui Dumnezeu şi nici să vieţuiască în mijlocul turmei lui Hristos. Lupul cel 
răpitor să nu aibă legătură cu lumina, ci să se dea afară acea răutate din mijlocul 
tuturor şi mădularul cel putred cu sabia Duhului să se taie. Să se izgonească din 
hotarele acestea lupul acesta; iar de ar îndrăzni ca iarăși aici să se arate şi să înveţe, 
atunci să nu scape de pedeapsa morţii!" Deci, certînd pe Cudesnic, l-a izgonit din 
hotarele Permiei şi a adus pace în Biserica lui Hristos, iar locașurile lui Dumnezeu 
se zideau pretutindeni, pe cînd capiștile idolești se risipeau desăvîrşit. 


Înmulţindu-se Biserica lui Hristos în pămîntul Permului, era trebuinţă de 
episcop în acea ţară, de vreme ce era foarte departe a se trimite la mitropolitul din 
Moscova pentru hirotonisiri. Drept aceea, sfătuindu-se Cuviosul Ştefan cu poporul 
cel din nou luminat, s-a dus în Moscova la marele voievod Dimitrie Ivanovici şi la 
Mitropolitul Pimen şi le-a spus toate cele ce s-au făcut cu darul lui Dumnezeu în 
pămîntul Permului. Apoi cerea să dea episcop acelui pămînt, pentru că seceriş era 
mult, iar lucrători puţini. lar marele voievod şi mitropolitul împreună cu episcopii şi 
cu tot sfîntul sobor, sfătuindu-se despre aceasta, au zis: "Cine este mai vrednic şi mai 
cucernic ca să fie episcop în pămîntul Permului, decît acela care a luminat acel 
pămînt cu darul lui Hristos şi a suferit atîtea neajunsuri şi osteneli şi care a tălmăcit 
cărțile ruseşti în limba permilor; a sfărîmat idolii, a zidit sfinte locaşuri şi este ca un 
apostol al Permului? Deci, acela să fie acolo episcop, căci cu adevărat este vrednic 
acest bărbat de un asemenea dar”. 


Astfel, Sfîntul Ştefan a fost ales episcop al Permului. Acea hirotonisire a fost 
foarte plăcută binecredinciosului şi marelui voievod Dimitrie Ivanovici, de vreme ce 
acest fericit Ştefan îi era cunoscut şi-l iubea foarte mult. Apoi marele voievod şi 
mitropolitul, dîndu-i foarte multe daruri, l-a trimis la scaunul lui în Permia, unde 
ajungînd sfîntul, multă bucurie a făcut oamenilor prin venirea sa şi se ostenea ca mai 
înainte, întărind în credință pe oamenii cei credincioşi, iar pe cei ce rămăseseră 
necredincioși lămurindu-i și botezîndu-i. Apoi a zidit biserici lui Dumnezeu și a 
hirotonit preoți, şi toată rînduiala bisericească bine a așezat-o. Asemenea şi mănăstiri 
a zidit şi dădea milostenie multă, hrănind pe săraci şi pe scăpătaţi; îmbrăca pe cei goi 
şi pe cei mîhniți îi mîngâia, iar pe cei străini îi odihnea, făcîndu-se părinte milostiv și 
binefăcător pentru toţi, căci avea pentru toţi mare purtare de grijă, nu numai pentru 
mîntuirea sufletului, ci şi pentru trebuinţele trupeşti. Pentru că de multe ori aducea 
din Bologna cu corăbiile multe pîini la Permia şi le împărțea la oamenii cei scăpătaţi, 
în timpuri de foamete. 


lar după ce a adus lui Dumnezeu tot pămîntul Permului, toate rînduindu-le 
bine, şi a ocîrmuit Sfînta Biserică cu bună rînduială și a păscut turma cea 
cuvîntătoare, s-a apropiat de sfîrşit, plăcutul lui Dumnezeu, Sfîntul Ștefan, Episcopul 
Permului. Căci ajungînd la adînci bătrîneți, slăbea cu trupul de ostenelile cele de 
mulți ani pentru mîntuirea sufletelor omenești atît de multe; şi încă era nevoie ca 
iarăşi să meargă în Moscova, la mitropolitul Ciprian, pentru niște treburi bisericeşti. 
Drept aceasta, chemîndu-şi turma sa, a învăţat-o din destul din dumnezeieștile 
Scripturi, ca să petreacă în credinţă şi în dreptate. Iar printre multe alte sfaturi bune 
a zis: "Vremea sfîrşitului meu este aproape și mă voi muta de la voi, precum mi-a 
arătat Domnul nostru lisus Hristos, Căruia vă încredinţez pe voi”. 


Apoi, făcînd rugăciune, s-a dus în cale şi, ajungînd la Mosco-va, cetatea de 
scaun, s-a îmbolnăvit şi zăcînd cîteva zile s-a mutat către Domnul, pe Care din 
tinereţe L-a iubit. Sfîrşitul lui a fost în timpul marelui cneaz Dimitrie, care a biruit 
puterea lui Mamae şi a mitropolitului Ciprian. Apoi s-au adunat la înmormîntarea 
sfîntului domni, boieri, rînduiala bisericească şi poporul şi au petrecut trupul lui cu 
cinste în mănăstirea Mîntuitorului, unde acum este curtea împărătească și l-a pus în 
biserica cea de piatră în partea stingă. 


Astfel, Cuviosul Părintele nostru Ştefan, episcopul şi luminătorul Permului, 
sfîrşind alergarea vieţii sale celei plăcute lui Dumnezeu şi multora de folos, a lăsat 
oamenilor păstoriei sale mare durere, iar îngerilor lui Dumnezeu le-a făcut bucurie 
întoarcerea atîtor de mulți păcătoşi. Pentru aceasta şi sufletul lui cel sfînt a fost luat 
de îngereștile mîini şi dus cu veselie la Dumnezeu, unde cu cetele sfinților ierarhi stă 
înaintea scaunului Domnului şi pentru toată lumea se roagă Tatălui şi Fiului şi 
Sfintului Duh, Unul în Treime Dumnezeu, a Cărui slavă este în veci. Amin! 


73.POMENIREA SFÎNTULUI MUCENIC SIMEON, EPISCOPUL 
IERUSALIMULUI, RUDA DOMNULUI, UNUL DIN CEI ȘAPTEZECI DE 
APOSTOLI 


(07 APRILIE) 


Acest Sfînt Simeon, care era rudenie a Domnului nostru lisus Hristos, a fost 
fiu al lui Cleopa, fratele Sfîntului Iosif, logodnicul, pentru care vrednicii de credință, 
scriitorii vechi de istorie bisericească greacă, Evsevie, episcopul Cezareei Palestinei, 
Gheorghe Chedrin și Nichifor al lui Calist Xantopol, cu un glas mărturisesc că Iosif, 
logodnicul Preasfintei Fecioare Născătoare de Dumnezeu, şi Cleopa au fost frați buni 
de tată şi de mamă, Iosif era frate mai mare, iar Cleopa mai mic. Acest Cleopa, după 
întoarcerea lui losif din Egipt a luat de soţie, de la fratele său Iosif, pe o fucă a lui 
Maria, care a născut pe acest Sfînt Simeon. Ajungînd în vîrstă şi auzind despre 
minunile Domnului nostru lisus Hristos, Sfîntul Simeon a crezut Într-însul. Iar după 
patima cea de bunăvoie a Domnului şi după Înălţarea la cer, a fost numărat în ceata 
sfinților şaptezeci de apostoli întru bunavestire a lui Hristos, umblind prin cetăți şi 
prin sate, învățînd şi făcînd minuni; luminînd popoarele cu lumina sfintei credinţe și 
pierzînd întunericul închinării idoleşti. lar în acel timp Sfîntul Iacov, fratele 
Domnului, fiul Sfîntului Iosif logodnicul, ţinea scaunul arhieriei Ierusalimului, fiind 


întîiul episcop acolo; şi fiindcă mărturisea pe Hristos, necredincioşii evrei doborîndu- 
| de pe scaunul Bisericii, l-au ucis, lovindu-l în cap cu un lemn. 


După uciderea Sfîntului Iacob, a sosit degrabă risipirea Ierusalimului prin Tit 
şi Vespasian, precum mai înainte a zis Domnul. lar după risipire, s-au adunat ucenicii 
Domnului care erau între cei vii, împreună cu cei care după trup au fost rudenie lui 
Hristos Domnul, şi acest sfint Simeon, fiul lui Cleopa, nepotul şi fiul de frate al lui 
Iosif şi rudenia Domnului l-au pus al doilea episcop al Ierusalimului - în locul 
Sfîntului Iacov -, căci acum Ierusalimul, începuse iarăși a fi locuit de oamenii cei ce 
rămăseseră. lar Sfîntul Simeon, fiind ca o biserică a Sfîntului Duh, împodobea prin 
sine scaunul Ierusalimului, aducînd pe cei rătăciți la Hristos Dumnezeu. Apoi după 
mai mulți ani, pe vremea împărăției lui Traian, a fost clevetit de zavistnicii eretici 
către Attic, antipatul Romei, pentru două pricini: întîi, fiindcă este cu neamul din 
casa lui David, iar al doilea că este creştin. În timpul acela era prigonire de la 
împărații Romei, asupra seminţiei lui David şi asupra celor ce credeau în Hristos. Şi 
erau cercetaţi cu dinadinsul pretutindeni, cînd se afla cineva din neamul lui David şi 
se pierdeau, ca nici urmă din acea seminţie împărătească să nu rămînă între evrei, ci 
să stăpînească veşnic împărații Romei pămîntul iudeilor. Asemenea şi cei ce credeau 
în Hristos erau chinuiți și ucişi, pentru ca zeii păgîneşti să fie cinstiți prin toată lumea. 


Deci, Sfîntul Simeon, ca cel din Seminţia lui David şi ca cel ce credea în 
Hristos, fund rudă cu EI, a fost prins de păgîni, după porunca lui Attic antipatul. Fiind 
bătrîn Sfîntul Simeon, căci avea mai mult de o sută de ani, după multe chinuri, pe 
cruce fiind pironit, ca şi Hristos Domnul, şi-a dat sufletul în mîinile lui Dumnezeu. 


Notă - Prologul în 18 zile ale lunii Septembrie scrie astfel despre acest Sfînt 
Simeon: "Acela era fiul lui Iosif, logodnicul și fratele lui Iacov. Dar mai vrednic lucru 
de credință este că, nu al lui Iosif a fost fiu, ci al lui Cleopa, fratele lui Iosif; iar lui 
Iosif i-a fost nepot, adică fecior de frate, precum de la cei mai sus zişi scriitori vechi 
de istorii ai Bisericii greceşti, se dovedeşte aceasta. De unde se arată şi aceasta, că 
Simeon nu i-a fost frate bun lui Iacov, fratele Domnului și fiul lui Iosif, ci văr. 


Iarăşi prologul, în patru zile ale lunii Ianuarie, scrie despre soborul Sfinților 
şaptezeci de Apostoli, şi în cuvîntul sub numele Sfîntului Dorotei, episcopul Tirului 
se scrie despre acest Sfînt Simeon așa: "Cleopa sau Simeon este nepotul Domnului". 
Dar acolo destul s-a arătat că altul a fost Cleopa şi altul Simeon. Cleopa a fost tatăl 
lui Simeon, iar Simeon fiul lui Cleopa; însă nu nepot al Domnului, ci rudenie, aşa ca 
şi cum ar fi fost văr din frați. 


În această lună și zi, prologul a scris astfel: "Îndoită numire a cîștigat fericitul, 
pentru că se numea Simon și nu Simeon". Simon a fost fiu al lui Iosif şi frate bun al 
lui Iacov, fratele Domnului; iar Simeon, precum s-a zis, este fiul lui Cleopa şi văr din 
frați cu Iacov; după aceea era rudenie a Domnului, fiind şi numărat între cei şaptezeci 
de apostoli. lar Simeon fiul lui Iosif, nicidecum nu se află între apostoli. Este scris 
de Sfîntul loan Evanghelistul în cap. 7, stih 5, cum că "nici frații lui Hristos n-au 


crezut în EI". Iar fraţii aici, spune Sfîntul Teofilact, sînt fiii lui Iosif, pe care Sfintul 
Evanghelist Matei în cap. 13, stih 56, anume îi pomeneşte: Iacov, losie, Simon și 
Iuda. Ci şi aceasta este arătat, că mai pe urmă au crezut în EI, luda, care se zice şi 
Tadeu, unul din cei doisprezece apostoli; apoi lacov cel dintii din cei şaptezeci şi 
osie asemenea din cei şaptezeci. lar Simon se pare că n-a luat slujba apostoliei, ci 
mai înainte de împărțirea prin toată lumea a Sfinților Apostoli a trecut din cele de 
aici, adeverind Sfîntul Apostol Pavel în întîia epistolă către Corinteni, în cap. 15, şi 
zicînd: Mulţi sînt pînă acum, iar oarecare s-au şi mutat. 


Iar despre Sfîntul Simeon al lui Cleopa şi rudenie a lui Hristos, ştiut este că a 
fost unul din cei şaptezeci de apostoli şi episcop al Ierusalimului, al doilea după vărul 
de frate al lui Iacov. Dar ceea ce se pare unora, că Cleopa murind fără fu, după legea 
de atunci, Iosif i-a luat femeia lui şi a făcut cu dînsa şase fii, patru feciori şi două 
fete, adică pe Maria care se numește fiica lui Cleopa şi pe Salomeea pe care o 
pomenește Teofilact în tîlcuirea cea de la Matei în cap. 13. De aceasta se cuvine a 
socoti cu dinadinsul, că Iosif a murit mai înainte de Cleopa, nu Cleopa mai înainte 
de Iosif. Deci, cum putea losif ca să aibă pe femeia lui Cleopa? Iar Iosif a murit mai 
înainte de Cleopa, este arătat de aici, că Cleopa după Învierea Domnului a fost şi a 
văzut pe Domnul în Emaus împreună cu Luca, de care S-a şi cunoscut Domnul în 
frîngerea pîinilor. 


Cleopa, şi după Înălţarea Domnului şi după primirea Sfîntului Duh, a fost viu 
şi s-a sfîrşit prin mucenicie. lar Sfîntul Iosif nici Patimile lui Hristos n-a apucat, ci 
încă mai înainte de Botezul Domnului, a trecut din viaţa aceasta. Deci, cum putea să 
fie aceasta, ca Iosif după moartea lui Cleopa să ia femeia sa și să facă cu dînsa fii. 
Mai vrednic de crezare este aceasta, că nu Iosif a luat pe femeia lui Cleopa, ci Cleopa 
pe fiica lui Iosif a luat-o de soţie, de care lucru Gheorghe Chedrin zice aşa: "După 
cinci ani, losif s-a întors din Egipt în Nazaret, pe a cărui fiică Maria, Cleopa fratele 
lui Iosif, care era din doi părinţi, a luat-o de soţie şi dintr-însa a născut pe Simeon, 
care după lacov, fratele Domnului, a fost episcop al Ierusalimului”. 


lar ceea ce se zice de Maria lui Cleopa, cum că ar fi fost fiică lui Cleopa, 
aceasta nu este în Evanghelie; pentru că se scrie la Sfîntul Evanghelist loan în cap. 
19, stih 25: "Și stătea lîngă Crucea lui lisus, mama lui şi sora mamei lui, Maria a lui 
Cleopa". Aici nu zice Sfintul Evanghelist loan, Maria fiica lui Cleopa, ci numai 
Maria lui Cleopa, iar nu fiica lui Iosif, pe care ca pe o soră o avea Preacurata Fecioară 
Mania, Maica lui lisus. Căci după ce S-a logodit cu Iosif, S-a dus din Biserica 
Domnului în casa lui şi locuia cu Maria, fiica lui, fiind încă fecioară, ca soră cu soră, 
avînd locuinţă împreună. Deci, să se ştie, că aici Maria lui Cleopa, nu este fiica lui, 
ci femeia, care a născut pe acest Simeon rudenia Domnului, vărul de frate după trup, 
din pricina lui Iosif cel părut tată al lui Hristos, fratele lui Cleopa, tatăl lui Simeon. 


74. VIAŢA CUVIOSULUI ŞTEFAN, EGUMENUL PECERSCĂI ŞI 
EPISCOPUL VLADIMIRULUI 


(07 APRILIE) 


Cel care are răbdare, se învrednicește de toată fapta bună, se bucură în 
necazuri, este bine iscusit în primejdii şi în ispite se veselește, cum a zis Efrem 
Sirianul, însuflat fiind de Dumnezeu. Unul ca acesta a fost Cuviosul Părintele nostru 
Ştefan, care, pătimind pentru frații săi, deşi a fost mult necăjit, însă Dumnezeu l-a 
veselit foarte mult; pentru că îşi aducea aminte cuviosul de cuvîntul proorocului și 
împăratului David, care zicea: După mulțimea durerilor din inima mea, mingiierile 
Tale au veselit sufletul meu. Pentru aceasta toate încercările grele, ca şi cum ar fi fost 
trimise de la Dumnezeu, le primea cu bucurie. Apoi bine s-a deprins cu iscusința la 
toate faptele cele bune, pentru că din copilăria sa a fost crescut sub mîna celui vrednic 
de laudă între egumeni, adică a Cuviosului Părintelui nostru Teodosie al Pecerscăi și 
a fost ucenicul lui pururea, îndulcindu-se şi hrănindu-se totdeauna de cuvintele cele 
insuflate de Dumnezeu, ce ieşeau din gura aceluia cea curgătoare de miere, ca un 
prunc; care ca un fiu cu tatăl s-au unit prin toată asemănarea cea îmbunătățită. 


Pentru aceasta cu dragostea s-a unit şi s-a lipit în inima tuturor fraților, de la 
care mai întîi a fost ales purtător de grijă al rînduielilor bisericeşti. Și atunci învățind 
singur egumenul, adică Cuviosul Teodosie pe frați în biserică, cu duhovniceşti 
cuvinte, acesta cu vrednicie îi învăţa. lar după aceea, cînd Cuviosul Teodosie avea 
să-şi dea sfîrșitul acestei vieți vremelnice, l-au rugat toţi cu un glas, zicînd: "Ștefan 
este vrednic ca după tine să ia egumenia. Ştefan să ne fie egumen!" 


Cuviosul Teodosie s-a plecat la rugăciunea fraţilor şi chemînd pe fericitul 
Ştefan, iubitul său ucenic, i-a încredinţat înaintea tuturor, ograda cea plină de 
cuvîntătoare oi, cele de Dumnezeu însuflate şi biserica fiind pusă pe temelie bună, îl 
ruga ca să o desăvirşească. Apoi îl învăţa să păzească rînduiala mănăstirii, să iubească 
pe frați din curată inimă şi neadormit să-și aibă ochiul ini-mii către Dumnezeu, iar 
iubirea de străini să nu o uite. Și aşa s-a mutat la veşnicele lăcașuri, însă s-a făgăduit 
ca şi în locul său, Pecersca cea încredinţată fericitului Ștefan, să fie cu ajutorul 
totdeauna nedespărțit. 


Murind Cuviosul Teodosie şi fericitul Ștefan primind egumenia Sfintei 
Pecersca, lavra cea făcătoare de minuni, se nevoia foarte mult, silindu-se la zidirea 
sfintei de Dumnezeu însemnatei biserici, pe care Cuviosul Teodosie începuse a o 
zidi, precum şi la toată iconomisirea mănăstirească. ŞI cu darul lui Dumnezeu, prin 
rugăciunile părinţilor noştri Antonie şi Teodosie, nu după mulţi ani s-a săvîrşit 
biserica. Mănăstirea din nou a îngrădit-o şi a mutat acolo pe frați din mănăstirea cea 
veche, lăsînd numai puțini dintre dînşii. Cuviosul Părintele nostru Ștefan a rînduit şi 
aceasta, ca în mănăstirea lui totdeauna să se săvîrşească Sfînta Liturghie pentru frații 
cei răposați şi pentru fericiți ctitori. lar Dumnezeu îi dădea toate din belşug spre 
trebuința lui, încît se înmulţea lucrul acela, cu darul lui Dumnezeu. 


Dar vrăjmaşul, care urăşte binele şi se luptă totdeauna cu robii lui Dumnezeu, 
a zavistuit grija cea atît de mare a fericitului pentru locaşul lui cel sfînt; şi slujindu- 
se cu meşteșugirile sale cele rele, o tulburare ca aceea a făcut între unii frați, încît nu 
numai că a scos din egumenie pe acela, pe care mai înainte singuri cu un glas îl 
aleseseră; dar l-a îndepărtat şi din mănăstire, deşi era nevinovat. Însă toate acestea 
le-a răbdat Cuviosul Ștefan cu vitejie de la fraţii săi şi cu dragostea nu se depărta 
nicidecum de la aceia, de la care era depărtat cu trupul; ci cu dinadinsul se ruga lui 
Dumnezeu pentru dînşii, urmînd în aceasta celui de un nume cu sine, Sfîntul Întiiul 
Mucenic Ştefan, şi zicea: "Doamne, nu le socoti lor păcatul acesta!" Pentru că era 
atras sfintul de dragostea Cuviosului Teodosie, ca fierul de magnet. 


Mulţi din boieri şi din dregători aflînd de un necaz ca acesta al Cuviosului 
Ştefan, fiind fu duhovniceşti ai lui şi încredinţaţi lui de Cuviosul Teodosie, le-au 
părut rău, că duhovnicescul lor părinte a pătimit aşa, şi de mulă, i-au dat din averile 
lor destul, pentru cele de trebuință. În acea vreme, Cuviosul Ştefan aducîndu-și 
aminte de acele preaslăvite minuni, cărora singur a fost văzător, cum ar fi meșterii 
din cetatea lui Constantin care au venit la Cuvioşii Părinţi Antonie şi Teodosie ai 
Pecerscăi, aducînd cu ea icoana Preasfintei Născătoare de Dumnezeu şi au povestit 
şi vedenia împărătesei din Vlaherna. Apoi, ajutîndu-i Dumnezeu, cu ajutorul 
Cuvioşilor Părinți Antonie şi Teodosie, şi-a zidit o mănăstire, nu departe de a 
Pecersăi, la Clova, în care a zidit şi o biserică din piatră în numele Preasfintei 
Născătoare de Dumnezeu şi în pomenirea punerii cinstitului veşmînt al Ei, după felul 
bisericii din cetatea lui Constantin, ce este în Vlaherna. ȘI în toţi anii făcea praznic 
luminat în 2 zile ale lunii Iulie, şi adunînd acolo mulți fraţi, vieţuia cu plăcere de 
Dumnezeu. 


Iar tipicul bisericii şi în toată rînduiala iconomisirii mînă-stireşti, precum o 
primise de la Cuviosul Teodosie în mănăstirea Pecersca, aşa a poruncit să se păzească 
şi într-a sa mănăstire. Și arătînd multe isprăvi, spre folosul celor drepteredincioşi, 
mergea din putere în putere, încît şi în cele mai depărtate părți era slăvit şi ştiut de 
mulți pentru viața lui cea îmbunătățită. Pentru aceasta, cînd s-a sfîrşit episcopul 
slăvitei cetăți a Vladimirului, pe care acel mare stăpînitor Vladimir o zidise în numele 
său, atunci acel cuvios a fost ales la arhierescul scaun al cetăţii aceleia și a fost 
hirotonisit de prea sfinţitul Mitropolit loan al Kievului. Și păştea bine oile cele 
încredințate de Dumnezeu, făcîndu-se chip turmei, cu cuvîntul, cu viaţa, cu 
dragostea, cu duhul, cu credinţa şi cu curăţia. 


Apoi prin bunăvoința lui Dumnezeu şi cu sfatul Fericitului loan, egumenul 
Pecerscăi şi al tuturor fraților, aveau să se mute cinstitele moaște ale Cuviosului 
Părintelui nostru Teodosie din peşteră în biserica cea zidită de Dumnezeu. În acea 
vreme vrednică de minune, acest episcop Ștefan, venind de la Vladimir, s-a aflat la 
Clova în mănăstirea sa şi a văzut în noaptea aceea peste cîmp, o rază mare strălucind 
deasupra peşterii şi socotind că se mută cinstitele moaşte ale Cuviosului Teodosie - 
aflînd scopul acela -, s-a mîhnit foarte, căci le mută fără dînsul. Şi îndată a încălecat 
pe un cal și a alergat degrabă spre peşteră, luînd cu dînsul pe Climent, pe care îl 
pusese egumen în locul său la Clova. 


Şi mergînd a văzut de departe raza care i se arătase deasupra peșterii; însă cînd 
s-a apropiat, a văzut acolo lumînări multe. Şi, mergînd, la peşteră, nimic din acestea 
n-a mai văzut; şi a înţeles că într-adevăr s-a învrednicit a vedea lumina dumnezeieştii 
slave, din cinstitele moaşte ale Cuviosului Teodosie; pentru că săpase deasupra 
cinstitelor lui moaşte şi le dusese la ușa peșterii. Iar în altă zi, după vedenia aceea, a 
slujit şi Sfîntul Ştefan la mutarea cinstitelor moaşte ale părintelui și învățătorului său, 
Cuviosul Teodosie. 


Apoi, ducîndu-se în ale sale la scaunul Vladimirului, a făcut multe fapte bune 
spre sporirea cuvîntătoarei sale turme; pentru care s-a găsit vrednic de cununa slavei 
celei neveştejite, pe care de la începutul anilor săi a însemnat-o pentru numele său, 
iar cu faptele a căutat-o. Şi aşa, după mulți ani, pentru primirea acelei cununi, s-a dus 
la Hristos Începătorul păstorilor, în anul de la zidirea lumii 6602, iar de la naşterea 
lui Hristos 1094, în 27 de zile ale lunii Aprilie. Cu rugăciunile Cuviosului Ştefan, 
purtător de cunună, învredniceşte-ne și pe noi, Hristoase, Dumnezeule, a merge către 
Slava Ta şi a Părintelui Tău Celui fără de început, a Duhului Celui de o fiinţă cu Tine, 
acum Şi pururea şi în vecii vecilor. Amin. 


75.POMENIREA CUVIOSULUI IOAN MĂRTURISITORUL, EGUMENUL 
MĂNĂSTIRII CATARON 


(07 APRILIE) 


Acest fericit loan s-a născut în Irinopole, care era una din cetățile Decapolei; 
fiu de părinţi creştini şi iubitori de Dumnezeu, cu numele Teodor şi Grigoria. 
Făcîndu-se de nouă ani, s-a dus la chinovie, unde s-a călugărit, și fiind osîrduitor, 
smerit şi ascultător, a fost iubit de dascălul său. Şi a mers împreună cu el la Sinodul 
al şaptelea, ce s-a adunat a doua oară în Niceea, apoi mai pe urmă și în 
Constantinopol. 


Dascălul său s-a făcut arhimandrit şi egumen al mănăstirii lui Dalmat, iar el s- 
a făcut schimnic și preot, şi de acolo a fost trimis de împăratul Nichifor egumen al 
Mănăstirii Cataron. Aici, cu plăcere de Dumnezeu şi apostoleşte, a ocîrmuit turma 
lui Hristos mai mult de zece ani şi era iubit de toți oamenii. Şi s-au descoperit 
fericitului încercări a toată lumea iscodite de diavolul urîtor al binelui şi, adunînd și 
sfătuind pe toți frații, îndemnîndu-i şi la cele de cuviinţă, a zis către ei: "Privegheaţi, 
părinților şi fraților, să nu fiți furaţi de diavolul şi să nu vă lepădaţi de închinarea la 
sfintele icoane; căci pe mine nu mă veți mai vedea între cei vii”. Şi în vremea cînd el 
vorbea acestea, venind unii îndirjiți trimişi de Leon, luptătorul împotriva icoanelor, 
au împrăștiat toată turma şi cele ce au găsit în mănăstire pe la părinți, ca pe ale lor 
le-au împărțit. lar pe păstorul lor, cu lanţuri legat, l-au dus la Bizanţ, lăsînd 
mănăstirea în pradă. 


Mergînd sfîntul la împărat şi numindu-l pe el păgîn și osîndit, zicîndu-i și 
multe altele fără de sfială, l-a pornit spre mînie. Pentru aceasta cumplit a fost bătut 
peste obraz cu vine de bou; iar fericitul se bucura pătimind pentru Hristos. După 
aceea, fund închis în metocul său trei luni, a fost surghiunit la o cetate numită 
Pentadactilon, în hotarele Lambei. Acolo, legînd picioarele lui cu lanţuri, l-au pus 
într-o închisoare întunecoasă, lăsîndu-l acolo 18 luni. lar după aceasta l-au dus gol în 
cetate, înaintea împăratului spre batjocură. 


După multe pricini de cuvinte, a fost dat lui loan, cel ce cu nevrednicie era 
atunci patriarh al Bisericii celei Mari, care multă cruzime a arătat sfintului, 
strîimtorîndu-l pe el cu foame în multă vreme. După aceasta l-a înfățișat iarăşi la 
împărat şi el l-a trimis la un lagăr numit Criotavron al Bucelarilor; acolo l-a închis 
doi ani întregi, unde de multă rea pătimire se uscase cu totul carnea de pe trupul lui. 
Însă sfîntul pe toate suferindu-le, cu mulţumire slăvea pe Dumnezeu. lar după ce a 
fost junghiat Leon Armeanul şi a împărățit în locul său Mihail Travlul, fund lberaţi 
toți cei de prin surghiunuri, s-a dus şi sfîntul pînă la Calcedon, neavînd voie ca să 
intre în cetate. lar după aceea împărățind Teofil, a voit cuviosul să se aşeze în 
oarecare mănăstire împreună cu alți părinți; apoi fiind prinși de patriarhul din acea 
vreme și cumplite necazuri suferind fericitul, a fost surghiunit la ostrovul Afusiei, 
unde, împlinind doi ani şi jumătate, a văzut oarecare vedenie şi, vestind celor 
dimpreună cu el mutarea sa, după trei zile s-a dus către Domnul. 


76.POMENIREA SFINȚILOR APOSTOLI ARISTARH, MARCU ȘI ZINON 
(07 APRILIE) 


Aceşti sfinți erau din cei şaptezeci; şi Aristarh este acela de care Pavel 
pomeneşte în Epistola către Romani şi care a fost episcop al Apamiei celei din Siria, 
supusă cu scaunele apostolilor celor dintii. Acesta mai întîi decît toți a propovăduit 
pe Hristos Dumnezeu adevărat. lar Marcu este acela pe care și loan obişnuia a-l numi. 
De care pomeneşte Luca în Faptele Apostolilor şi care a fost pus episcop de apostoli 
în Vivlopole. lar Zinon este acela pe care Apostolul îl scrie în Epistola către Romani 
legiuitor şi care a fost făcut întîi episcop de Apostolul Petru în Diospole; el învăţa 
propovăduind pe Hristos Dumnezeu adevărat. Aceștia multe rele pătimiri suferind de 
la necredincioşi pentru zidirea din nou a bisericilor şi pentru surparea idolilor, şi 
înşişi făcîndu-se lucrători de minuni și de vindecări, s-au mutat către Domnul. 


71.POMENIREA SFINŢILOR APOSTOLI IASON ŞI SOSIPATRU, DIN 
CEI ŞAPTEZECI, A FECIOAREI CHERCHIRA ȘI A CELOR ÎMPREUNĂ 
CU DÎNŞII 


(28 APRILIE) 


JA 

Sfîntul Apostol Iason era tarsinian. El a venit cel dintii din Tars, către dreapta 
credinţă. lar Sfîntul Sosipatru era apostol din Ahaia. Amîndoi aceștia, după primirea 
sfintei credinţe în Hristos, au fost ucenici ai Sfîntului Apostol Pavel, care, în epistola 
către Romani, îi numeşte rudenii ale sale. Deci Iason a fost ales episcop al cetăţii sale 
Tarsul, iar Sosipatru a luat ocîrmuirea Bisericii Iconiei şi au păscut bine Bisericile 
lor şi le-au înmulțit. Apoi s-au dus în părțile Apusului şi mergînd în insula Cherchirei, 
au zidit o biserică preafrumoasă în numele Sfîntului Întîiului Mucenic Ştefan, unde, 
slujind lui Dumnezeu, pe mulţi i-au atras la credința în Hristos. 


Dar fiind ponegriți în faţa lui Cherchilin, stăpînitorul acelei insule, au fost 
închiși într-o temniță, în care şedeau şapte tilhari ale căror nume sînt: Satornie, 
Iachishol, Faustinian, Ianuarie, Marsalie, Eufrasie şi Mamie, pe care sfinții apostoli, 
cu vorba lor cea de Dumnezeu însuflețită, 1-au adus la sfînta credinţă şi din lupi i-au 
făcut oi. Împăratul a poruncit să se umple o căldare mare cu smoală, pucioasă şi ceară 
şi să o fiarbă, iar pe acei şapte legaţi să-i arunce în acea căldare. Deci, sfîrşindu-se 


mucenicește, au luat cununi de la Dumnezeu. Şi a crezut în Hristos și străjerul 
temniţei, căruia i-au tăiat întîi mîna, apoi amîndouă picioarele; şi fiindcă tot timpul 
chema numele lui Hristos, i-au tăiat capul şi s-a numărat în ceata sfinților mucenici. 
Iar pe Sfinţii Apostoli Iason şi Sosipatru, scoţindu-i din temniţă ighemonul, i-a dat 
boierului Carpian la muncă, care, luîndu-i, i-a legat şi 1-a trimis iarăşi în temniţă. 


O pătimire ca aceasta a sfinților apostoli văzînd-o Cherchira, fiica 
stăpînitorului, şi aflînd că pentru Hristos pătimesc, a mărturisit și ea că este creştină; 
şi scoțînd de pe ea podoabele cele de mare preţ și gherdanurile, le-a împărțit la săraci. 
De acest lucru auzind tatăl ei, s-a supărat şi se străduia în tot chipul, să o întoarcă de 
la credinţa în Hristos. Dar neputînd, a închis-o într-o temniță deosebită și din miînia 
cea mare a poruncit să o dea unui arap, spre desfrînare. lar cînd s-a apropiat arapul 
de uşile temniței, un urs sălbatic a alergat și, apucîndu-l, îl rupse. Simţind fiica 
împăratului, care era în temniță și uitîndu-se pe ferăstruie, a izgonit acea fiară cu 
numele lui Hristos, iar pe arap l-a tămăduit de răni şi l-a învăţat cunoştinţa lui Hristos, 
făcîndu-l creştin şi ostaş al Lui. Apoi a strigat arapul cu glas tare: "Mare este 
Dumnezeul creştinilor!" Pentru aceasta, împăratul l-a schingiuit fără de milă şi, 
sfîrşindu-se muceniceşte, a trecut în ceata mucenicilor. 


Stăpînitorul a poruncit ostașilor să pună lemne împrejurul temniţei şi să le 
aprindă, ca împreună cu temniţa să ardă și fiica lui. După ce a făcut aceasta şi a ars 
temnița, s-a găsit fecioara vie şi nearsă. O minune ca aceasta auzind-o, mulți din 
popor au crezut în Hristos. Apoi a spînzurat-o muncitorul de un lemn şi cu fum greu 
a înăbuşit-o şi cu săgeți a însăgetat-o, pînă ce şi-a dat duhul în mîinile lui Dumnezeu. 
După sfîrşitul ei, a început tiranul stăpînitor a prigoni pe cei ce au crezut în Hristos; 
iar aceia, temîndu-se de tirania ighemonului, au fugit într-o insulă ce era aproape şi 
s-au ascuns. Aflînd de ei stăpînitorul, a înotat spre insula aceea, vrînd să-i 
pedepsească cumplit. Dar cînd a fost la mijlocul mării, fund pedepsit de mînia lui 
Dumnezeu, s-a afundat în mare ca şi faraon cel de demult, iar credinciosul popor, 
izbăvindu-se din mîinile lui cele tirane, a adus cîntări de mulţumire lui Dumnezeu. 
Atunci Sfinții Apostoli Iason şi Sosipatru, liberîndu-se din temniță, învățau poporul 
Cuvîntul lui Dumnezeu, fără a mai fi opriți. 


După acesta a venit alt ighemon și auzind de sfinţii apostoli, i-a prins şi a 
poruncit ca într-o baie de fier să pună smoală, pucioasă şi ceară, să o fiarbă şi să 
arunce pe sfinți acolo. Făcîndu-se aceasta, sfinţii, cu darul lui Hristos, au fost nearşi 
în baia aceea; iar din cei necredincioşi, care stăteau împrejur, s-au ars mulți cu acel 
foc. Văzând unii acea înspăimîntată minune, au crezut în Hristos. Încă şi împăratul 
insulei a crezut şi o piatră la grumaji spînzurîndu-şi se tînguia, zicînd: "Dumnezeul 
lui Iason şi al lui Sosipatru, miluieşte-mă pe mine!" Atunci sfinții apostoli adunînd 
pe toţi cei ce crezuseră, i-au învăţat cuvîntul adevărului. Învăţînd şi pe împărat, l-au 
botezat în numele Tatălui, al Fiului şi al Sfîntului Duh şi i-au pus numele Sebastian. 


După cîteva zile, fiul împăratului s-a îmbolnăvit şi a murit; iar sfinții apostoli, 
rugîndu-se lui Dumnezeu, l-au înviat din morți. ŞI alte multe minuni au făcut sfinții; 


au zidit biserici frumoase împreună cu împăratul şi toate le-au săvîrşit cu bine şi cu 
sfințenie, iar turma lui Hristos au crescut-o. Apoi, la bătrîneţe, sfîrşindu-li-se viaţa, 
s-au suit la doritul lor Hristos, Domnul, Căruia se cuvine slava în vecii vecilor. Amin. 


78.POMENIREA SFINȚILOR MUCENICI MAXIM, DADA ȘI 
CVINTILIAN 


(28 APRILIE) 


Împărăţind Dioclețian și Maximian, păgînii împărați, iar antipaţi fiind 
Tarcvinie și Gavinie, în al doilea an al stăpînirii lor, s-a ridicat diavoleasca mînie 
asupra creştinilor. Pentru că, stăpînind acei împărați şi antipaţi toată lumea, a ieşit de 
la dînşii această poruncă: "Deși știm că toți cei ce sînteți sub stăpînirea noastră cinstiți 
cu cucernicie pe zei, însă noi avem purtare de grijă pentru buna îndreptare a toată 
împărăţia. Şi pe toți care în vremurile noastre stăpînesc părțile Romanilor, îi rugăm 
şi îi sfătuim, ca şi pe ceilalți să-i aducă spre cinstirea zeilor şi spre dragostea către 
dînșii în toate chipurile. lar de se va afla cineva, în orice loc, pomenind numele lui 
Hristos, unul ca acela va porni mînia noastră asupra sa". 


Această poruncă auzind-o, popoarele s-au adunat vrînd să săvîrşească cele ce 
li se poruncise lor, adică să aducă zeilor jertfe şi lăudau pe boierii lor, zicînd: "Să se 
bucure şi la mulți ani să fie sănătoşi stăpîniui noştri, cei ce au purtare de grijă pentru 
cinstirea zeilor!" A zis către dînșii antipatul Tarcvinie: "De vreme ce vedem la voi o 
atît de mare osîrdie, vă rugăm ca mîine dimineaţă să vă adunaţi ca să aducem zeilor 
jertfe împreună. Dar acum să vă odihniţi, că ați venit de departe şi cu noi vă veţi 
veseli; iar după săvîrşirea jertfei, fiecare se va întoarce la cetatea sa”. 


A doua zi s-au adunat toți şi s-a săvîrşit praznicul cel urît de Dumnezeu, 
aducînd jertfe necurate zeilor lor, apoi Tarcvinie i-a liberat. lar a doua zi, un oarecare 
din păgânii închinători la idoli, mergînd la Tarcvinie, 1-a zis: "Sînt aici trei bărbați, 
care în ziua de ieri, n-au voit să asculte poruncile voastre şi să aducă jertfe zeilor; şi 
se zice despre ei că se închină Unui Dumnezeu Care este în ceruri". Deci, Tarcvinie 
a trimis de îndată pe slujitorii săi, ca să-i prindă şi căutîndu-i, i-au aflat în satul lor 
care se chema Ozovia, petrecînd în rugăciune către Dumnezeu. Prinzîndu-i, i-au legat 
cu lanţuri de fier şi i-au dus îndată în cetatea Dorostol (Dorostol, în sudul Dobrogei 
de astăzi). Acolo s-au întîlnit amîndoi antipaţii de atunci. 


Cînd au sosit în cetate, se înserase şi, fiind înştiințat Tarcvinie despre prinderea 
acestor trei creştini, a poruncit ostașilor să-i păzească pînă a doua zi. Toată noaptea 
aceea, sfinţii au petrecut-o în rugăciuni, zicînd: "Doamne Iisuse Hristoase, dă-ne din 
cer puterea Ta spre ajutor, ca să putem birui pe potrivnicii noştri şi cu darul Tău 
învredniceşte-ne să luăm cununile biruinţei". lar după ce s-a făcut ziuă, Tarcvinie, 
mergînd la judecată împreună cu Gavinie, a poruncit să aducă înaintea lor pe creştinii 
cei prinşi. Tarcvinie a întrebat: "Aceştia sînt cei ce defaimă porunca noastră şi își țin 


credința după a lor voie?" Apoi a zis către sfinți: "Spuneţi-vă mai întîi numele 
voastre". Sfîntul Maxim a răspuns: "Eu sînt creştin după credinţa lui Hristos, precum 
şi aceşti frați ai mei, iar după obiceiul omenesc mă numesc Maxim". Ighemonul a 
ZIS: "AI răspuns, arătîndu-te îndată că nu slujeşti zeilor noştri, ci altora. Dar celălalt 
care îți urmează, cum se numeşte?" lar acela singur a răspuns: "Mă numesc Dada și 
sînt, de asemenea, creştin, ca şi întîiul nostru frate". Tarcvinie a zis: "Dar al treilea 
cum se numeşte?" Acesta a răspuns: "Eu mă numesc Cvintilian și sînt şi eu creştin”. 


Notarul Magnilian scria cuvintele fiecăruia. Antipatul Gavinie a zis către 
notar: "Le-ai scris numele lor?" Notarul a răspuns: "De va porunci stăpînirea voastră, 
le voi citi”. Gavinie a poruncit şi notarul a citit, zicînd: "Numele creştinilor celor ce 
sînt acum de față, după spusele lor înaintea tuturor, sînt acestea: Maxim, Dada și 
Cvintihan". Tarcvinie a zis către sfinți: "lată, viaţa voastră se află în mîinile noastre; 
deci, de voiţi ca să trăiţi, mergeţi de aduceţi jertfă la maica zeilor și veţi fi slujitori ai 
aceleia, în locul celui care a murit şi care s-a dus la Dia, cerescul împărat, ca să-i 
slujească acolo”. lar Sfîntul Maxim a răspuns: "Preanemilostivule și 
preaneruşinatule, oare nu te temi tu de Domnul, numind Dumnezeu pe necuratul 
desfrînat şi împărat zicîndu-i aceluia? Să ştiţi, oameni buni, că Hristos este Împăratul 
cerului, Care poartă grijă de toţi şi pe toate le ține pe palma Sa; aceasta să o ştiţi, că 
noi nu vom împlini pierzătoarea voastră poruncă, fiindcă sîntem zidire a adevăratului 
Dumnezeu". lar antipatul Gavinie, chemînd la dînsul pe Dada și pe Cvintilian, a 
vorbit cu dînșii multe cuvinte deșarte, vrînd să-i înşele cu credința lui păgînă. 


Sfinții i-au răspuns: "Noi ţinem ceea ce a zis fratele nostru Maxim, deoarece 
acesta este citeţ al bisericii soborniceşti și înțelege foarte bine dumnezeiasca 
Scriptură şi ştie ce ne este nouă de folos; iar tu cu diavoleasca nebunie înșelîndu-te, 
nu ştii ce-ţi este de folos. Şi de ai fi voit să ne asculți, ai fi văzut lumina cea cerească”. 
Gavinie cu Tarcvinie au zis: "lată în atîtea chipuri vă îndemnăm, sfătuindu-vă cele 
bune, iar voi nu vă supuneți, ci petreceți în îndărătnicia voastră”. Răspuns-a Sfîntul 
Maxim: "Voi singuri vă îndrăciți, vrînd ca pe oamenii cei ce bine viețuiesc şi slujesc 
Unuia Dumnezeu, să-i atrageţi la diavoleasca credință; ci acum faceţi nouă ceea ce 
voiţi să faceți, că nu ne veţi întoarce de la a noastră credință niciodată”. Atunci 
antipaţii Gavinie şi Tarcvinie sfătuindu-se unul cu altul ce să facă cu dînșii, au 
poruncit să ducă pe sfinți în temniţă. lar ei mergeau, bucurîndu-se şi vorbind despre 
a lor mîntuire. 


Şezînd sfinţii în temniță, se îndeletniceau în duhovniceasca vorbire. Pentru că 
Maxim, din dumnezeiasca Scriptură, mult învăţa pe Dada şi pe Cvintilian. Apoi, la 
miezul nopţii a adormit şi a văzut în vedenie pe diavol încingîndu-şi armele şi 
tăbărînd asupra lor. Deșteptîndu-se din somn, au văzut pe Îngerul Domnului, zicîndu- 
le: "Nu vă temeţi, căci Dumnezeu, Căruia v-aţi încredințat, vă va primi şi nu este 
departe de voi, ajutîndu-vă!" Cu acea îngerească arătare şi cu cuvintele lui întărindu- 
se mucenicii, au binecuvîntat pe Dumnezeu preamărindu-L pînă dimineaţa. lar 
antipații iarăşi, şezînd la judecată, au poruncit să aducă la dînşii pe cei legaţi. ŞI, 
aducîndu-i pe ei, le-a zis Gavinie: "lată, înaintea noastră staţi! Deci, acum vă sfătuim 


să aduceţi jertfă zeilor, că nu puţine daruri veți cîştiga de la noi; iar de nu ne veţi 
asculta, apoi morți veţi fi, fiind singuri vinovaţi, căci aceasta ne-au poruncit în vis 
zeii noştri pentru voi, în noaptea trecută". lar sfinții mucenici au răspuns: "Şi nouă 
ne-a arătat Dumnezeul nostru în vedenie ca pentru numele Lui cel Sfînt să răbdăm 
toate chinurile”. 


Tarcvinie zise către Gavinie: "Aceştia, de nu vor fi trimişi la mucenicie, 
niciodată nu se vor supune, ca să ne asculte". Gavinie zise: "Deoarece singuri şi-au 
ales suferința, singuri şi-au scris pricina”. Şi au poruncit antipații slujitorilor, să 
dezbrace de pe mucenici hainele, iar după ce i-au dezbrăcat, a zis Gavinie: "Legaţi- 
1, întindeți-i pe pămînt şi-i bateţi!” Și îndată slujitori au împlinit porunca. Apoi 
Tarcvinie a zis către slujitori: "Întrebaţi-i de voiesc să ne asculte şi să jertfească 
zeilor. lar de nu, apoi alte munci le vom găti, ca să-i pierdem de tot”. 


Deci, întrebînd pe mucenici, au răspuns toți odată: "Noi, fund întăriți de 
Dumnezeul nostru, nu ne îngrijim de muncile voastre, nici nu ascultăm sfatul vostru 
cel viclean şi nici nu vom jertfi diavolilor”. Tarcvinie a zis către slujitori: "Aruncaţi- 
1 iarăşi în temniță, fiindcă este vremea prinzului”. Fiind aruncaţi sfinții, după ce a 
trecut al şaptelea ceas, amîndoi antipaţii, şezînd la judecată, au pus înaintea lor pe 
sfinții mucenici. Şi a zis Gavinie: "Maxime, nu te-ai înduplecat să asculți sfatul 
nostru, ca să jertfeşti zeilor?" Sfîntul Maxim răspunse: "Noi nu primim un sfat ca 
acesta, ci, precum v-am spus mai înainte, aşa zicem şi acum: că nici unuia nu ne vom 
închina, decît numai Domnului nostru lisus Hristos, Cel împreună slăvit cu Tatăl şi 
cu Duhul Sfînt". Atunci, mîniuindu-se, Gavinie a zis către mucenici: "Dacă nu voiţi 
să vă înţelepțiți și să vă închinaţi zeilor, apoi vă vom pierde; căci vom porunci să vă 
ducă la locuri barbare şi acolo să vă taie capetele". lar mucenicii au zis: "Vă jurăm 
ca prin faptă să săvîrşiți cuvintele voastre”. 


Atunci sfinţii luînd asupra lor hotărîre de moarte, au preamărit pe Dumnezeu 
şi au zis: "Doamne lisuse Hristoase, Cel ce ne-ai izbăvit de acest veac rău de acum, 
primeşte-ne în odihna Ta şi ne învrednicește Împărăției Tale celei cereşti!” Astfel 
rugîndu-se sfinții mucenici, i-au dus la locul cel mai sus zis, care se numea Ozevia şi 
acolo le-au tăiat capetele. Astfel şi-au dat sufletele lor în mîinile lui Dumnezeu, 
Sfinții Mucenici Maxim, Dada şi Cvintilian, în 28 de zile ale lui Aprilie, împărățind 
Dioclețian și Maximian, iar Tarcvinie și Gavinie fiind antipaţi. Însă în noi toți 
stăpîneşte Domnul nostru lisus Hristos, Căruia 1 se cuvine slava, stăpînirea și 
împărăția, în vecii vecilor. Amin. 


79.POMENIREA SFINŢILOR NOUĂ MUCENICI CARE AU PĂTIMIT ÎN 
CIZIC 


(29 APRILIE) 


Cetatea Cizicului se afla într-o parte a Asiei, care se numea Misia-mică, ce era 
veche şi slăvită, lîngă marea Elespontului, care desparte Asia de Europa învecinîndu- 
se cu Troada, cea pe care picioarele învățătorului limbilor, adică ale dumnezeiescului 
Apostol Pavel, au străbătut-o. Această cetate a primit sămînța Cuvîntului lui 
Dumnezeu, tot de la Sfîntul Pavel, vasul alegerii. Deşi era strălucită cu lumina sfintei 
credinţe, la început nu avea mulţi creștini, din pricina tiraniei celor ce prigoneau 
Biserica lui Hristos, mai ales de către păgînii împărați ai Romei, care au împărățit 
mai înainte de marele Constantin, şi care dădeau înfricoşate porunci prin toate țările 
şi se trimiteau ighemoni păgîni, ca pe toți cei ce mărturiseau numele lui Hristos, să-i 
silească la închinarea de idoli, iar pe cei ce nu se vor supune, cu munci şi cu moarte 
să-1 pedepsească. Atunci mulți credincioşi se ascundeau, fugind prin munți şi prin 
pustie, iar alţii petrecînd între păgâni, îşi tăinuiau buna lor credință în Domnul. lar cei 
ce iubeau mai mult pe Hristos, Dumnezeul lor și rîvneau după El mărturiseau pe faţă 
Preasfînt Numele Lui şi de bunăvoie se dădeau în mîinile muncitorilor şi îşi puneau 
sufletele lor pentru EI. 


Unii ca aceştia, în vremea aceea ni s-au arătat bărbaţi viteji, care erau 
nemișcaţi în sfînta credinţă, ca muntele Sionului și cu rîvnă după Dumnezeu ardeau 
ca Ilie, ale căror nume sînt acestea: Teognid, Ruf, Antipatru, Teostih, Artema, Magn, 
Teodot, Tavmasie și Filimon. Aceştia, fiind din diferite locuri şi ţări, s-au adunat în 
Cizic şi, nebăgînd în seamă groaznicele porunci împărăteşti şi frica tiranilor, 
preamăreau pe Hristos şi cu toată îndrăzneala Îl propovăduiau pe EI, că este Unul 
Dumnezeu Atoateziditor şi Atoateţiitor. lar rătăcirea elinească, cea fără de 
Dumnezeu şi cinstitoare de mulți zei idolești, o ocărau şi o mustrau, căci în loc de 
Dumnezeu ei cinsteau pe diavoli; în loc să se închine Făcătorului a toate, se închinau 
făpturii celei nelucrătoare, adică idolilor; în locul Celui viu, celor morţi; în locul 
Celui adevărat, se închinau mincinoşilor zei şi în locul Celui Preamilostiv şi dătător 
de bunătăţi, se supuneau diavolului nemilostiv. Apoi sfinţii îndemnau pe oamenii cei 
orbiți cu necredinţa, ca, lepădînd întunericul cel înnegurat al minții, să vadă adevărul; 
şi luminîndu-se cu lumina cunoștinței, să creadă întru Unul adevăratul Dumnezeu, 
Cel ce este în cer şi toată lumea o stăpînește. 


O îndrăzneală ca aceasta văzînd-o slujitorii diavolului, i-au prins îndată, ca 
nişte lupi pe oi, cu sălbăticie și fără de omenie şi, legîndu-i, i-au dus la judecată 
înaintea boierului cetății, în Cizic. Deci, vitejii ostași ai lui Hristos stăteau înaintea 
stăpînitorilor păgîni cu dîrzenie în suflet, avînd inimile lor aprinse cu focul dragostei 
către Dumnezeu şi cu rîvnă, ca de o văpaie mare arzînd după Dînsul. Apoi au stat, 
slujindu-se de toate armele lui Dumnezeu, ca să poată a se împotrivi muncitorului, și 
mai ales nevăzutului boier al întunericului și la toată puterea lui cea diavolească, cu 
care mai ales voiau să se lupte. Deci, erau obosiţi în multe feluri de chinuri şi pedepse, 
fiind aruncaţi în temniţă şi iarăși scoşi şi chinuiți, ca să se lepede de Hristos şi să 
jertfească idolilor. lar ostașii lui Hristos nicidecum nu se depărtau de Domnul şi, 
văzînd înşelăciunea păgînească şi deşarta închinare la idoli, au ocărit şi au ruşinat pe 
stăpînitori. Pentru aceea, după alte munci, li s-au tăiat capetele şi tot în acel loc li s- 
au îngropat şi trupurile. 


După cîțiva ani, împărățind marele Constantin, luminat cu Sfîntul Botez, a 
încetat prigonirea şi a răsărit lumina dreptei credinţe în toată lumea. Atunci în Cizic, 
binecredincioşii creştini scoțînd de sub pămînt trupurile celor nouă sfinți mucenici, 
şi găsindu-le nestricate, le-au pus în raclă nouă, zidind o biserică în numele lor, au 
adus într-însa comoara cea de mare preţ. Apoi s-au făcut multe minuni și tămăduiri 
prin sfintele lor moaşte: diavolii erau izgoniți, gîrbovii se îndreptau şi bolile de friguri 
cu desăvîrşire se tămăduiau. 


Un vestit bărbat s-a izbăvit de idropică, atingîndu-se de vestita raclă a sfinţilor, 
şi cine era cuprins de orice boală, dacă se atingea numai de racla sfinților răbdători 
de chinuri, îndată primea tămăduire. Drept aceea, mulţime de popor necredincios, 
văzînd unele tămăduiri de diferite boli, care se făceau la sfintele moaşte ale 
mucenicilor, s-au întors spre Hristos. Apoi, nu după multă vreme, aproape toată 
cetatea a primit sfînta credinţă în Hristos şi a sfărtmat idolii şi capiştile idolești; iar 
în locul lor au ridicat biserici lui Dumnezeu şi a înflorit în cetatea Cizicului sfinta 


credință, cu minunile şi rugăciunile sfinților, cei nouă la număr, care se odihnesc 
acolo. 


Apoi, după marele împărat Constantin şi după Constantie, fiul lui, care 
împărăţiseră multă vreme, luînd împărăția lulian Parava-tul, unii din elini care 
rămăseseră în Cizic, s-au dus la împărat şi au clevetit asupra creştinilor, cum că în 
cetatea lor au stricat pe toţi zeii şi capiștile şi au răsturnat jertfele. Atunci împăratul, 
deşi a poruncit să înnoiască iarăşi zeii şi capiştile, dar fund în Cizic foarte mult popor 
creştin, n-a îndrăznit să le facă vreo silă sau răutate, de teamă să nu se facă tulburare, 
ci a chemat numai pe episcopul lor, Elevsie, şi l-a băgat în temniță. Apoi ducîndu-se 
asupra Persiei, a pierit ticălosul, hberîndu-se astfel episcopul. 


Deci, strălucea cetatea aceea cu lumina sfintei credințe, întărindu-se şi 
îngrădindu-se ca un zid nesurpat, prin mijlocirile cele calde ale sfinților mucenici 
făcute pentru dînsa către Dumnezeu. Cu ale căror rugăciuni să cîştigăm şi noi 
tămăduiri de bolile noastre sufleteşti și trupeşti și să ne învrednicim darului și milei 
Domnului nostru lisus Hristos. Amin. 


80.POMENIREA CUVIOSULUI MEMNON, FĂCĂTORUL DE MINUNI 
(29 APRILIE) 


Cuviosul Părintele nostru Memnon s-a dat din tinereţe lui Dumnezeu şi s-a 
făcut locaş curat al Sfîntului Duh; pentru că a supus pe trup duhului, omorîndu-şi 
patimile cu petrecerea cea aspră în multe osteneli și a fost mai mare al călugărilor. 
Iar pentru viaţa sa asemenea cu îngerii, a luat de la Dumnezeu dar îndestulat de faceri 
de minuni; căci tămăduia boli netămăduite şi făcea multe minuni. Pentru că în loc 
uscat a scos izvor de apă cu rugăciunea sa; o corabie, înviforîndu-se și afundîndu-se 
în învăluirile mării, prin arătarea sa, a izbăvit-o de la înnecare de multe ori; lăcustele 
ce năvăliseră și prăpădeau tot felul de roduri şi iarbă, le-a izgonit, şi altele preaslăvite 
minuni făcea. 


De aceea s-a numit făcător de minuni și, nevoindu-se în pustnicie mulți ani şi 
plăcînd lui Dumnezeu prin viața lui cea îmbunătățită, s-a dus bucurîndu-se la 
Domnul, pe Care L-a iubit. Dar nu numai în viaţa sa, ci şi după mutare făcea minuni. 
Pentru că de la mormîntul lui se dădeau tămăduiri de toate bolile şi prin chemarea 
numelui cuviosului se goneau lăcustele şi toată vătămarea diavolească, preamărind 
pe alesul Său, Dumnezeu Cel slăvit între sfinți Săi. Amin. 


81.POMENIREA SFÎNTULUI APOSTOL IACOB, FRATELE SFÎNTULUI 
IOAN EVANGHELISTUL, UNUL DIN CEI DOISPREZECE APOSTOLI 


(30 APRILIE) 


Sfîntul Apostol Iacob a fost fiul lui Zevedeu şi fratele Sfîntului Evanghelist 
Ioan, Cuvîntătorul de Dumnezeu. Și era unul din cei doisprezece apostoli, care, 
împreună cu fratele său, lăsîndu-şi corabia, pe tatăl său şi mreaja sa, a mers după 
lisus la chemarea Lui cea dumnezeiască şi Îi urma pretutindeni, luînd aminte la 
învăţăturile ce 1eşeau din Preacurata Lui gură şi vedea minunile ce se făceau de El. 
Pe aceşti doi fraţi apostoli i-a iubit Domnul atît de mult, încît unuia dintre ei i-a dat 
pieptul Său spre rezemare, iar acestuia 1-a făgăduit paharul Său, pe care l-a băut pe 
Cruce. Însă şi ei au iubit atît de mult pe Domnul lor şi atîta rîvnă au arătat după EI, 
încît au voit să pogoare foc din cer, asupra celor ce nu credeau în Hristos, ca să-i 
piardă. ȘI ar fi făcut aceasta, dacă nu i-ar fi oprit îndelungrăbdătorul Hristos. 


Pe acești amîndoi fraţi, Iacob şi loan şi pe Sfîntul Apostol Petru nicidecum nu- 
i lăsa Domnul fără să le spună ceva; și mai ales le descoperea lor mai mult decît 
celorlalți, dumnezeieștile Lui taine, precum pe Tabor, cînd, vrînd să-Şi arate slava 
dumnezeirii Sale, a luat pe Petru, pe Iacob şi pe loan. lar după patima cea de bunăvoie 


şi după Învierea și Înălţarea Domnului nostru şi după primirea Sfintului Duh, Sfîntul 
Apostol Iacob s-a dus în Spania şi în alte părți, propovăduind Cuvîntul lui Dumnezeu 
şi s-a întors iarăşi în Ierusalim. Și a fost iudeilor înfricoşător ca un tunet, pentru că, 
neîndoindu-se, învăţa cu toată îndrăzneala despre lisus Hristos, cum că EI este 
adevăratul Mesia, Mîntuitorul lumii. Şi biruia pe farisei şi pe învățătorii Legii din 
dumnezeieştile Scripturi, mustrînd şi ocărînd împietrirea inimii şi necredinţa acelora. 
Iar ei, neputînd să stea împotriva cuvintelor lui cele nebiruite, a momit cu aur contra 
lui pe un oarecare filozof vrăţitor, anume Ermoghen, ca să aibă înfruntare cu Iacob 
ŞI să-i ruşineze învățătura lui. 


Vrăjitorul, fund mîndru şi nevoind să vorbească singur cu Iacob, a trimis pe 
ucenicul său, care se numea Filit, zicînd: "Nu numai pe mine singur, dar nici pe 
ucenicul meu nu va putea Iacob să-l biruiască în înţelepciune. Dar Filit, vorbind cu 
Sfîntul Iacob, n-a putut să se împotrivească înțelepciunii Sfîntului Duh, care era în 
apostol; ci a tăcut ca un mut şi nu şi-a deschis gura spre împotrivire. Şi, cunoscînd 
adevărul, s-a umilit, şi întorcîndu-se la vrăţitor, învățătorul său 1-a spus că este 
nebiruită învățătura lui Iacob, pe care o întăreşte şi cu minuni, sfătuind pe învățător, 
ca, lăsîndu-și dăscălia sa, să binevoiască să fie ucenic al lui Iacob. Iar tiranul 
Ermoghen, cu vrăjile sale, a chemat pe diavoli şi le-a poruncit, ca să ţină pe Filit în 
loc, ca pe un legat, ca să nu se poată mişca cîtuşi de puţin şi i-a zis: "Voi vedea de te 
va izbăvi lacob acela”. lar Filit a trimis pe un oarecare în taină la apostol, înştiinţindu- 
| despre legarea sa de la diavol, prin vrăţile lui Ermoghen. lar apostolul a trimis la el 
mahrama sa, poruncindu-i, ca, luîndu-o, să zică cuvintele acestea: Domnul dezleagă 
pe cei ferecaţi în obezi, Domnul ridică pe cei surpaţi. Zicînd acestea Filit, îndată s-a 
liberat din legarea cea nevăzută, iar diavolii, prin mahrama apostolului înfricoşîndu- 
se de puterea cuvintelor celor grăite, au lăsat pe Filit, care, batjocorind pe Ermoghen, 
a alergat la Sfîntul Iacob şi, învăţînd dreapta credinţă, s-a botezat. 


Ermoghen, umplîndu-se de mînie şi ură, a jurat pe diavolii ce-i slujeau, ca pe 
Iacob şi pe Filit legaţi să-i aducă la dînsul. Dar după ce s-au apropiat diavolii de casa 
în care era Sfîntul Iacob cu Filit, îndată Îngerul Domnului, prin porunca lui 
Dumnezeu, a prins pe diavolii aceia şi, legîndu-i cu nevăzute legături, îi muncea. lar 
diavolii cei nevăzuţi, minunîndu-se de puterea lui Dumnezeu, strigau în auzul tuturor, 
zicînd: "lacobe, Apostole al lui Hristos, fii milostiv nouă, pentru că noi cu porunca 
lui Ermoghen am venit să te legăm pe tine şi pe Filit; dar iată, acum sîntem tare legați 
şi cumplit munciţi!" Iar Sfîntul Iacob a zis: "Îngerul lui Dumnezeu cel ce v-a legat 
pe voi, acela să vă dezlege şi, ducîndu-vă, aduceţi aici la mine pe Ermoghen, fără de 
nici o vătămare”. Şi îndată diavolu fiind dezlegați, au alergat la Ermoghen și 
apucîndu-l, într-o clipeală a ochiului, l-au legat și l-au dus înaintea apostolului, 
rugînd pe apostol ca să-i libereze și să izbîndească asupra lui Ermoghen. lar apostolul 
a întrebat pe diavoli pentru ce n-au legat pe Filit, precum le-a fost lor porunca de la 
Ermoghen. Răspuns-au diavolii: "Noi nici muştele din casa ta nu putem să le 
mișcăm”. 


Deci, a zis apostolul către Filit: "Domnul nostru ne-a poruncit să răsplătim 
bune pentru rele; deci, dezleagă pe Ermoghen și-l fă slobod de diavoli”. Și a fost aşa, 
iar apostolul a zis către Ermoghen cel dezlegat din legăturile diavolilor: "Domnul 
nostru nu voiește ca să aibă slugi fără voie, slujindu-i de nevoie, ci de voia cea bună. 
Deci, tu du-te oriunde voiești”. Şi a zis Ermoghen: "Dacă voi ieşi din casa ta, îndată 
mă vor ucide diavolii, pentru că ştiu cît de cumplită este mînia lor şi nu-mi este cu 
putință să mă izbăvesc de dînşii, dacă nu mă vei apăra tu". Atunci apostolul i-a dat 
în mîini toiagul său, pe care-l purta la drum. lar Ermoghen, mergînd cu toiagul acela 
la casa sa, nici o supărare sau frică n-a avut de la diavoli. Şi, cunoscînd puterea lui 
Hristos şi neputinţa diavolească văzînd-o, a adunat toate cărțile vrăţitoriei sale şi le- 
a dus la Sfîntul Iacob şi, căzînd la picioarele lui, striga: "Robule al lui Dumnezeu Cel 
adevărat, cel ce scoţi sufletele omeneşti din pierzare, miluie-şte-mă şi primeşte-mă 
pe mine, vrăjmașşul tău, în ucenicie". Deci, învățind Ermoghen sfînta credință, a 
primit Sfîntul Botez, iar cărțile vrăjitoreşti din porunca apostolului le-a ars şi s-a făcut 
slujitor al lui Hristos; şi făcea minuni în numele lui Hristos. 


Aceasta văzînd-o evreii, s-au pornit cu mînie mare şi au îndemnat pe împăratul 
Irod ca să ridice goană asupra Bisericii lui Hristos și pe Iacob să-l ucidă. Deci, 
împăratul Irod a poruncit ca să facă rău unora din Biserică şi a ucis cu sabia pe Iacob, 
fratele lui loan. Văzînd că aceasta a plăcut evreilor, a poruncit a prinde şi pe Petru, 
pe care l-a şi pus în temniță. Evsevie, episcopul Cezareei Palestinei scrie despre 
Sfîntul Iacob, că, pe cînd era osîndit de Irod la moarte, un bărbat oarecare anume 
losia, unul din cei ce a pîrît pe apostol către Irod, văzînd bărbăţia şi îndrăzneala 
Sfîntului Iacob, nevinovăția și sfințenia lui cunoscîndu-le şi adevărul cuvintelor 
grăite de dînsul pentru venirea lui Mesia înțelegîndu-l, a crezut în Hristos și 
mărturisitor al lui Hristos deodată s-a arătat. Atunci şi losia împreună cu Sfîntul 
Apostol Iacob a fost osîndit la moarte. 


Mergînd împreună la locul cel de moarte, pe un slăbănog oarecare ce zăcea 
lîngă cale, apostolul l-a făcut sănătos. lar cînd își gătea grumajii săi spre tăiere, a 
rugat losia pe Sfîntul Iacob ca să-i ierte păcatul cel făcut din neştiință, căci a fost 
clevetitor asupra lui la împărat. lar apostolul, cuprinzîndu-l, l-a sărutat, zicînd: "Pace 
ție”. Şi şi-au plecat amîndoi capetele spre tăiere şi astfel s-au sfîrşit. lar după tăiere, 
ucenicii Sfîntului Apostol Iacob, luînd trupul învățătorului lor, cu dumnezeiască 
povăţuire l-au dus în Spania, unde şi pînă acum se dăruiesc din mormîntul lui 
tămăduiri de boli; şi se săvîrșesc minuni întru slava lui Hristos Dumnezeu, Cel slăvit 
împreună cu Tatăl şi cu Sfîntul Duh, de toată făptura în veci. Amin. 


82.POMENIREA SFÎNTULUI DONAT, EPISCOPUL EVRIEI 
(30 APRILIE) 


În zilele drepteredinciosului împărat Teodosie cel Mare, acest Sfînt Donat a 
fost episcop în cetatea care se numeşte Evria, din Epirul vechi. Aproape de cetatea 


aceea se afla un loc ce se numea Soria, unde era şi un izvor de apă, din care dacă ar 
fi băut cineva, îndată cu amar murea. Aflînd de aceasta Sfîntul episcop Donat a mers 
la izvorul acela cu clerul său şi cînd s-a apropiat de izvor, îndată s-a auzit un tunet și 
a ieşit din izvor un balaur mare şi înfricoşător, care mergea împotriva alesului lui 
Dumnezeu şi încerca să împiedice cu coada picioarele catîrului pe care era călare 
arhiereul. lar Donat cu biciul cu care bătea catîrul său, a lovit pe balaur care se 
apropiase pe la spate şi îndată balaurul acela a murit, iar clericii cei ce erau pe lîngă 
episcop şi poporul, văzînd acea minune, au adunat lemne şi aprinzînd foc, au ars pe 
balaurul acela, ca să nu se vatăme văzduhul cu otravă, căci era foarte mare. lar apă 
din izvorul acela nu îndrăznea nimenea să bea. Deci, Sfintul Donat făcînd rugăciune, 
a binecuvîntat izvorul şi, scoțînd mai întîi singur apă, a băut; apoi a poruncit şi tuturor 
fără frică să bea şi au băut toți din destul şi nu s-au vătămat. Deci, mărind pe 
Dumnezeu, s-au întors la casele lor. 


Mergînd odată în alt loc uscat şi fără de apă şi văzînd pe cei ce erau acolo 
foarte însetaţi de arşiţa cea mare și slăbiți de sete, a săpat o gropniță mică cu mîinile 
sale şi, rugîndu-se lui Dumnezeu, a scos izvor de apă, care curgea cu îndestulare 
totdeauna. Încă şi din cer a pogorît apă îndestulătoare, pentru că la vreme de arşiţă şi 
de secetă mare, rugîndu-se către Domnul, îndată s-a vărsat ploaie mare și a adăpat 
pămîntul bine şi îndestulare de roduri s-a făcut cu rugăciunile lui. 


În acele vremi, fiica împăratului Teodosie era foarte bolnavă, fiind muncită de 
duhul cel necurat. Şi era în mîhnire mare împăratul și împărăteasa pentru fiica lor, 
deoarece numai pe acea fiică o aveau. Dar, aflînd de făcătorul de minuni Donat 
episcopul, îndată a trimis împăratul la Epir, ca să cheme la sine pe toți episcopii părții 
aceleia, ca să se binecuvînteze de la dînşii. Şi, venind episcopii Epirului la 
Constantinopol, i-a primit pe ei împăratul cu cinste şi cu dragoste şi 1-a întrebat, 
zicînd: "Cine este între voi Donat episcopul, care cu biciul a omorît un balaur și a 
scos apă din pămînt uscat şi ploaie din cer de la Dumnezeu a cerut?" 


Şi i-au arătat lui pe Sfîntul Donat. lar împăratul, sărutîndu-l, l-a dus la 
împărăteasă, apoi s-au aruncat la picioarele sfîntului, rugîndu-se şi zicînd: "Robule 
al lui Dumnezeu, fie-ţi milă de noi, că numai o fiică avem şi aceea cumplit pătimeşte, 
fiind chinuită de diavol! Și am adus mulți doctori și preoţi, dar nimic n-au putut să 
ne ajute. Deci pe sfinția ta te-am ostenit, ca să vii aici, auzind de darul cel mare al lui 
Dumnezeu ce este în tine, ca tu să izgoneşti dintr-însa pe diavol, cu puternicile tale 
rugăciuni către Dumnezeu. Şi de o vei tămădui pe ea, jumătate din averile ei vei lua”. 
A zis sfîntul: "Unde este fecioara, ca să o văd pe ea?" ȘI l-au dus la dînsa; iar diavolul, 
îndată, nesuferind venirea alesului lui Dumnezeu, a răcnit şi aruncînd pe fecioară, a 
fugit dintr-însa,; şi s-a făcut tînăra sănătoasă. Şi s-au bucurat împăratul şi împărăteasa 
şi multe daruri i-au făcut sfîntului. Dar el nimic nu voia să ia din cele ce i s-a dat lui. 
Însă văzînd obiceiul cel bun şi buna credinţă a acelora, i-a rugat, ca să i se dea un loc 
la episcopia lui, care se afla aproape de un sat al lui, ce se numea Omfalie, ca acolo 
să-şi zidească o biserică. Și îndată împăratul i-a dăruit locul acela şi cu scrisoarea sa 
l-a întărit. 


Zăbovind sfîntul la Constantinopol, a murit un om oarecare, pe care ducîndu- 
l la îngropare, un altul ce-i împrumutase bani, avînd zapisul celui mort, îl ţinea și nu 
lăsa să îngroape trupul, pînă ce nu i se va da lui datoria; şi era datoria aceea de două 
sute de galbeni. Iar Sfîntul Donat, avîndu-şi locuinţa aproape de casa acelui cetăţean 
mort, a auzit ceartă şi adunare multă de popor şi a zis către episcopi: "Să mergem şi 
să rugăm pe acel împrumutător, să lase să îngroape trupul datornicului său cel mort". 
Iar episcopii n-au voit să meargă. Atunci a mers singur Donat acolo şi văzîndu-l, 
aceea care rămăsese văduvă după bărbat, a căzut la picioarele lui zicînd: "Fie-ţi milă 
de mine, omule al lui Dumnezeu, de vreme ce de îndoită primejdie sînt cuprinsă, că 
şi de bărbat m-am lipsit şi nici trupul a 1 le îngropa, nu mă lasă împrumutătorul. Deci, 
sfătuieşte-l pe acela, sfinte, ca să dea celui mort slobodă îngropare, ca să nu 
putrezească în casă". lar sfîntul a întrebat-o: "Ştii cu adevărat cu cît este dator 
bărbatul tău omului acestuia?" Răspuns-a femeia: "Domnul meu, mai înainte cu 
cîteva zile, mi-a zis bărbatul, că i-a plătit datoria, dar zapisul a rămas la 
împrumutător". lar arhiereul lui Dumnezeu ruga pe împrumutător, zicînd: "Lasă, 
fiule, ca să îngroape trupul celui mort, iar datoria ţi se va da ţie după aceea". lar 
împrumutătorul, fiind aspru la obicei şi nedrept, nu numai că n-a ascultat, ci şi cu 
cuvinte de necinste a ocărît pe sfint. 


Atunci sfîntul episcop, apropiindu-se de patul pe care zăcea mortul şi cu mîna 
atingîndu-se de cel mort, a strigat, zicînd: "Ascultă, omule!" Şi îndată mortul a înviat 
ŞI, deschizîndu-și ochii, a zis: "lată, eu sînt, părinte și stăpîne!" A zis către dînsul 
sfîntul: "Scoală-te şi vezi ce vei face cu cămătarul, care spune că nu 1-ai plătit datoria, 
căci zapisul tău îl are la sine". Iar mortul ridicîndu-se în sus și toți spăimîntîndu-se 
de acel minunat lucru, apoi, căutînd groaznic spre împrumutătorul său, l-a ocărît 
pentru minciună și i-a vădit nedreptatea lui, spunînd cînd şi în ce loc i-a plătit datoria 
de două sute de galbeni. Şi nu avea ce să mai răspundă împru-mutătorul, ci stătea 
tremurînd şi tăcea ca un mut. lar omul cel ce înviase, cerîndu-și înapoi zapisul său de 
la împrumutător şi luîndu-l în mâini, l-a rupt, şezînd pe pat. Apoi, căutînd la arhiereu, 
i-a zis: "Bine că m-ai deșteptat, dreptule, pentru vădirea păcătosului acestuia! Deci, 
porunceşte-mi mie ca iarăşi să adorm". 


ŞI 1-a zis sfîntul: "Mergi în odihna ta, fiule, de vreme ce acum te-ai liberat de 
zapisul tău". Şi îndată omul acela a adormit iarăşi cu somnul morții. Şi toţi cei ce au 
văzut acea înfricoşată minune şi au auzit despre aceea, au preamărit pe Dumnezeu și 
s-au minunat de puterea cea mare a plăcutului lui Dumnezeu. 


În timpul zăbovirii acelui Sfînt Donat, în Constantinopol nu a plouat și a fost 
secetă; deci, prin rugămintea împăratului, a ieșit sfîntul afară din cetate, rugînd pe 
Dumnezeu, ca să trimită ploaie pămîntului cel uscat. Şi îndată s-a vărsat o ploaie atît 
de mare încît poporul zicea: "lată al doilea potop va fi”. Iar împăratului îi părea rău 
de Sfintul Episcop Donat, că se va îmbolnăvi de ploaia cea fără de măsură, fund 
numai într-o haină. Însă, cînd s-a întors în curtea împărătească, s-au văzut hainele pe 
el desăvîrşit uscate şi nici urmă de umezeală avînd; pentru că nici o picătură de ploaie 
n-a picat pe el şi foarte mult s-au minunat toți. lar împăratul se veselea de un plăcut 


al lui Dumnezeu ca acesta, mulțumind lui Dumnezeu că în zilele împărăției sale a 
trimis Domnul pe un luminător ca acesta al lumii şi făcător de minuni. 


Şi după multe vorbiri cu dînsul, l-a liberat la scaunul său şi i-a dat toată 
îndestularea spre zidirea şi înfrumusețarea bisericii celei noi, pe care voia sfîntul să 
o ridice la locul zis mai sus. 


Mergînd într-ale sale, Sfîntul Donat, a zidit o biserică prea-frumoasă cu 
cheltuiala împăratului, unde însuşi şi-a gătit într-însa mormînt. Apoi ajungînd la 
bătrînețile cele desăvîrşite, s-a dus către Domnul, ca să stea înaintea Lui în ceata 
Sfinților Ierarhi și să slăvească pe Tatăl, pe Fiul şi pe Sfîntul Duh, pe un Dumnezeu 
în Treime, Cel de toţi sfinții slăvit, în veci. Amin. 


83.SFÎNTUL IGNATIE BRIANCIANINOV, EPISCOP DE STAVROPOL 
30 APRILIE 


Pc MN să ARO anca 
LR pita Dai de ză 


Acest mare dascăl al rugăciunii lui lisus s-a născut în anul 1807, dintr-o familie 
de nobili ruşi, în provincia Vologda. Din botez s-a numit Dimitrie. De mic se arăta 
foarte înţelept şi evlavios, iubind mai ales liniştea, rugăciunea, slujbele Bisericii și 
citirea cărților sfinte. 


In urma unei boli, tînărul Dimitrie părăseşte lumea şi, în anul 1826 intră în 
nevoinţa monahală, sub povăţuirea fericitului stareţ Leonida. Pentru smerenia și 
ascultarea lui, tînărul nevoitor era 1ubit de toți părinții din mănăstire. 


În anul 1828 se stabileşte, împreună cu stareţul său, în obştea Mănăstirii 
Obtina, o vestită sihăstrie a Rusiei pravoslavnice din secolul XVIII. Primind tunderea 
monahală sub numele de Ignatie, a ajuns egumen la Mănăstirea Lapov. Apoi este 
numit stareţ la Mănăstirea Sfîntul Serghie, aproape de Petersburg, unde a înnoit în 
întregime viața duhovnicească şi a crescut mai mulți fii sufleteşti. 


Dobîndind darul lacrimilor, al smereniei și al sfintei rugăciuni cea din inimă, 
Cuviosul Ignatie a adunat în jurul său multe suflete cu viaţă aleasă, arzînd ca o făclie 
nestinsă în mijlocul lor, fiind căutat de toți ca un mare dascăl al rugăciunii lui lisus. 
Încă a scris cu mare înţelepciune şi cîteva cărţi de zidire duhovnicească, arătînd 
tuturor calea dobîndirii sfintei rugăciuni a inimii. 


În anul 1857 a fost hirotonit episcop de Stavropol, un oraș din Caucaz. Însă, 
după patru ani, din cauza bolii se retrage iarăşi la linişte, devenind doctor iscusit de 
suflete, căutat de mulți fii. 


La 30 aprilie, 1867, îşi dă duhul în mîinile Domnului, lăsînd în urmă numeroși 
ucenici. Pentru sfinţenia vieţii lui, Sfîntul Ierarh Ignatie a fost canonizat în anul 1988 
de Biserica Ortodoxă Rusă, cu zi de prăznuire tot la 30 aprilie. 


1. VIAŢA ȘI PĂTIMIREA SFÎNTULUI PROOROC IEREMIA 


Sfîntul Prooroc Ieremia a fost din Anatot, cetatea preoților, în partea lui 
Veniamin, cetate departe de Ierusalim ca la trei mile, născut după tată, Helchie, mai 
marele preot. EI a fost ales şi sfințit prooroc din pîntecele maicii sale, precum însuşi 
Domnul i-a prezis despre aceasta: Mai înainte de a te zămisli în pîntece te-am 
cunoscut şi mai înainte de a ieşi tu din coapse te-am sfințit şi te-am pus prooroc între 
neamuri. 


Sfîntul Ieremia, după mărturia Sfîntului Ignatie, purtătorul de Dumnezeu, a 
fost feciorelnic în toată vremea vieţii sale şi trimis de Dumnezeu preot, învățător şi 


prooroc. El a început a prooroci din vîrstă copilărească, precum este arătat în 
capitolul întîi al cărții lui, unde zice către Dumnezeu: Stăpine Doamne, iată, nu știu 
să grăiesc, căci eu sint prunc. lar Domnul, dînd prunciei lui înţelegerea bărbatului 
celui desăvîrşit, a zis către dînsul: Nu zice că prunc sint eu, căci către toţi la care te 
voi trimite vei merge şi vei grăi toate cite voi porunci ție. Nu te teme de faţa lor, căci 
Eu sînt cu tine ca să te izbăvesc. 


Acestea zicîndu-i Domnul, a atins cu mîna Sa gura lui leremia şi a zis: Iată, 
am dat cuvintele Mele în gura ta. lată, te-am pus astăzi peste neamuri, peste 
împărați, ca să dezrădăcinezi, să strici, să risipeşti şi să biciuiești păcatele cele de 
moarte şi fărădelegile poporului, şi iarăşi să zideşti şi să propovăduiești pocăinţa şi 
întoarcerea spre viaţă. Acest cuvînt al Domnului către Ieremia a fost în zilele lui 
Iosie, împăratul Iudeii, în anul al 13-lea al împărăției lui. Pe vremea aceea Sfîntul 
leremia era de 15 ani, şi într-un copil atît de tînăr a început darul lui Dumnezeu a 
lucra lucruri mari. 


Într-acele vremuri, poporul iudeu, deşi slujea Dumnezeului Celui adevărat, 
Care l-a scos din Egipt, însă nu-l slujeau cu adevărat. Ci, răzvrătindu-se de neamurile 
cu care se amestecaseră şi cu ale căror obiceiuri se deprinseseră, cea mai mare parte 
din ei slujeau și urîciunii idoleşti. Și erau idoli stătători nu numai în jurul 
Ierusalimului, pe dealuri şi prin văi, ci chiar şi în Ierusalim, lîngă biserica Domnului 
cea zidită de Solomon, cărora le aduceau jertfe ca și lui Dumnezeu Cel adevărat. 


Deci, mîniindu-se Domnul asupra acelui popor, îi gătea lui grabnică risipire şi 
pierdere, lucru pe care l-a arătat lui leremia prin toiagul cel de nuc şi prin căldarea 
care ardea dedesubt. Pentru că toiagul cel de nuc, însemna grabnica pedeapsă a lui 
Dumnezeu, că nu va întîrzia Răsplătitorul cel drept a certa cu toiag fărăde-legile şi 
nedreptățile lor cu bătăi; iar căldarea care ardea dedesubt, însemna că cetatea 
Ierusalimului se va umple de sînge şi va fierbe cu tulburare, pierzîndu-se cu sabie şi 
cu foc de vrăjmașii care erau să năvălească asupra el. 


Domnul poruncea lui Ieremia, proorocul Său, să vestească poporului mînia lui 
Dumnezeu care venea asupra lor și să-i sfătuiască spre pocăință. Deci, Sfîntul leremia 
a proorocit în zilele împăratului losie, precum s-a zis, şi în zilele lui loahaz, fiul lui, 
şi în zilele lui Sedechie, care a fost frate al lui loahaz şi al lui Ioachim şi fiu al lui 
Iosie. Și a pătimit proorocul lui Dumnezeu multe de la oamenii săi care nu credeau 
cuvintelor lui; pentru că le spunea certările cele groaznice ale Domnului Savaot şi le 
propovăduia cuvintele lui Dumnezeu, stînd în curtea bisericii. Și, fiind dus înaintea 
împăratului şi a boierilor, le zicea tuturor cu îndrăzneală că de nu se vor pocăi şi nu 
se vor întoarce de la închinarea idolească, degrabă îi vor ajunge toate relele, care vor 
năvăli din părțile cele de la miazănoapte, rele care vor ajunge pe toţi cei ce locuiesc 
în pămîntul ludeei. 


Pentru aceasta zice Domnul: Chema-voi toate împărățiile pămîntului de la 
miazănoapte şi vor veni şi-şi vor pune fiecare scaunul lor înaintea porții 


Ierusalimului, peste toate zidirile din împrejurul lui şi peste toate cetăţile ludeei. 
Aceia vor fi judecători şi muncitori ai iudeilor. lar aceasta, pentru aceea le voi 
trimite asupra lor, de vreme ce M-au părăsit pe Mine și au jertfit zeilor celor străini 
şi s-au închinat lucrurilor miinilor lor. Ascultaţi cuvintul Domnului, casa lui lacov 
şi toate seminţiile lui Israel. Acestea zice Domnul: "Ce fel de greşeală au aflat părinţii 
voştri în Mine, că s-au depărtat de Mine şi au umblat în urmele celor deşarte şi s-au 
făcut deșerţi? Căci Eu, voi aduce rele şi mare sfărîmare de la miazănoapte. În ziua 
aceea va pieri inima împăratului şi inimile domnilor, preoții se vor spăimînta şi 
proorocii se vor minuna”. Acestea şi alte multe cuvinte prooroceşti le grăia către 
popoare Sfîntul Ieremia, care sînt scrise pe larg în cartea proorociei lui, și s-au 
împlinit toate cele grăite. 


lar începutul durerilor şi al primejdiilor Ierusalimului a fost pe vremea 
împărăției lui losie, într-acest fel: S-a sculat Faraon Nehao, împăratul Egiptului, 
asupra împăratului Asiriei de la rîul Eufratului. lar de vreme ce calea lui era pe lîngă 
hotarele iudeilor, osie, împăratul ludeei, adunîndu-și oștile sale, a ieşit împotriva lui 
Nehao, împăratul Egiptului. Însă Nehao a trimis la dînsul solii săi, zicînd: "Ce-mi 
este mie şi ție împărate al ludeei? Nu mă duc să mă ostășesc împotriva ta, ci împotriva 
altuia, asupra căruia mi-a poruncit Dumnezeu să merg cu sîrguinţă,; iar tu încetează 
de a face împiedicare poruncii lui Dumnezeu, Cel ce este cu mine, ca să nu te ucidă 
şi pe tine". Dar osie, neascultînd pe Nehao, a tăbărit asupra lui şi, făcînd război în 
cîmpul Maghedonului, care este în partea lui Manase, losie a fost rănit de săgetătorii 
lui Nehao. Fiind dus în Ierusalim a murit, și l-au îngropat în mormîntul părinților săi 
şi a plîns după Ioste tot Ierusalimul cu tînguire mare, pentru că era împărat foarte bun 
şi cinstitor de Dumnezeu. 


Deci, Nehao, împăratul Egiptului, biruind puterea lui losie împăratul Iudeii, s- 
a dus asupra asirienilor. lar în Ierusalim poporul a adus la împărăție pe loahaz, fiul 
cel mai mic al lui losie. Și a împărățit el numai trei luni, cît a zăbovit Nehao 
Egipteanul la război contra asirienilor. Deoarece, întorcîndu-se Nehao cu biruinţă, a 
luat în stăpînirea sa cetatea Ierusalimului și tot pămîntul iudeilor și al lui Israel; şi a 
îndepărtat de la împărăţia ludeei pe loahaz, pe care îl alesese poporul. Iar în locul lui 
a pus împărat pe fratele cel mai mare al lui loahaz, cu numele Eliachim, schimbîndu- 
1 numele în loachim. Pentru că era obiceiul împăraților biruitori, de a schimba numele 
împăratului celui biruit și supus. Și a pus Nehao dajdie asupra pămîntului iudeu şi al 
lui Israel, o sută talanţi de argint și o sută talanţi de aur; iar pe Ioahaz cel depărtat de 
la împărăție, l-a ferecat în obezi şi l-a dus în Egipt, unde a şi murit. Şi astfel, seminția 
lui Avraam, poporul cel liber şi împărăția cea vestită a ludeei, a început a robi altui 
împărat şi a se împuţina de mînă tirănească, pentru păcatele cu care a miîniat şi a 
amărît pe Dumnezeu Cel preaînalt şi nu s-a pocăit prin cuvintele cele prooroceşti. 


La începutul împărăției lui loachim, fiul lui Iosie, a fost cuvîntul acesta de la 
Domnul către Ieremia: Stai în curtea casei Domnului şi propovăduieşte tuturor 
iudeilor care intră să se închine în casa Domnului, toate cuvintele care ţi-am 
poruncit să le propo-văduieşti lor şi să nu tăgăduieşti cuvintul. Așa zice Domnul: De 


nu Mă veţi asculta pe Mine şi nu veţi umbla în legile Mele care le-am dat înaintea 
feței voastre, în ascultarea cuvintelor slugilor mele, proorocilor pe care îi trimit la 
voi de dimineaţă, voi da casa aceasta ca Silom, cel pustiit pentru fărădelegile 
silomitenilor, și cetatea aceasta o voi da în blestemul tuturor limbilor cele de pe tot 
pămîntul. 


Nişte cuvinte ca acestea, care se grăiau din gura lui Dumnezeu prin Proorocul 
leremia, auzindu-le preoţii şi proorocii cei mincinoşi şi tot poporul, s-au umplut de 
mînie şi, prinzînd pe Ieremia, strigau: "Cu moarte să moară cel ce prooroceşte unele 
ca acestea!" Auzind boierii iudeilor cuvintele acestea, s-au suit din casa împăratului 
în Casa Domnului. Și au şezut înaintea uşilor porții celei noi a Casei Domnului. Și 
au Zis preoții şi proorocii cei mincinoși către boieri şi către tot poporul: "Judecată de 
moarte se cuvine omului acesta, că a proorocit asupra cetăţii acesteia, precum aţi 
auzit cu urechile voastre”. 


Şi a zis leremia către toți boierii şi către popor: "Domnul m-a trimis să 
proorocesc spre casa aceasta şi spre cetatea aceasta, toate cuvintele pe care le-aţi 
auzit. Şi acum să faceți mai bune căile şi lucrurile voastre şi să ascultați glasul 
Domnului Dumnezeului vostru, că va uita Domnul de răutățile pe care le-a grăit 
asupra voastră; şi, iată, eu sînt în mîinile voastre, faceți cu mine orice vă place şi ce 
vi se pare că este mai bine. Însă, să cunoaşteţi că, de mă veţi ucide, voi singuri veţi 
aduce sînge nevinovat peste voi şi peste cetatea aceasta şi peste cei ce locuiesc într- 
însa, căci cu adevărat m-a trimis Domnul la voi să grăiesc în urechile voastre toate 
cuvintele acestea”. 


Atunci au zis boierii şi tot poporul către preoţi şi către proo-rocii cei Mincinoși: 
"Nu se cade omului acesta judecată de moarte, că în numele Domnului nostru a grăit 
nouă". Și unii din bărbaţii cei mai bătrîni ai acelui pămînt s-au sculat şi au apărat prin 
cuvinte pe leremia proorocul, zicînd către tot soborul: "Aduceţi-vă aminte că Miheea 
Moratitul proorocea în zilele lezechiei, împăratul ludeei, și a zis către tot poporul 
ludeei: Aşa zice Domnul: Sionul se va ara ca o țarină şi Ierusalimul va fi ca într-o 
cale netrecută, şi muntele casei va fi ca un desiş de dumbravă. Pentru aceste cuvinte, 
oare l-a omorît lezechia împăratul şi tot poporul ludeei? Nu s-a temut de Domnul; 
dar, de vreme ce s-a rugat fețţii Domnului, a încetat Domnul cu relele cele ce le grăise 
asupra lor, că şi noi am făcut răutăți mari asupra sufletelor noastre. Deci, să ne 
pocăim de răutăţile noastre şi să nu ne îndemnăm spre uciderea acestui om nevinovat. 
Pentru că ce folos au avut de sîngele cel nu de mult s-a vărsat al lui Urie, fiul lui 
Simeon din Cariatiarim, care a proorocit în numele Domnului pentru pămîntul acesta, 
asemenea precum prooroceşte şi Ieremia? lar cînd împăratul și boierii căutau să ucidă 
pe Urie, el, temîndu-se, a fugit în Egipt şi, trimițind împăratul pe oamenii săi, l-au 
scos din Egipt şi l-au ucis cu sabia; pentru care pricină s-a mîniat poporul asupra 
împăratului şi asupra boierilor. Deci, aşa va fi cînd veţi ucide şi pe Ieremia”. 


Aceasta împărtășind-o cei mai bătrîni, s-au făcut două tabere în sobor, pentru 
că unii căutau să ucidă pe Sfîntul Prooroc Ieremia, iar alții îl socoteau nevinovat 


morții. Insă ar fi biruit cu totul partea celor potrivnici şi ar fi ucis pe omul lui 
Dumnezeu, dacă nu l-ar fi apărat unul din boierii cei mari, cu numele Arhicam, fiul 
lui Safan, a cărui mînă era tare, şi nu l-au dat pe Ieremia în mîinile ucigașilor. 


Şi a făcut împăratul Ioachim vicleşug înaintea Domnului, după cum au făcut 
şi părinții lui. ȘI a fost iarăşi cuvîntul Domnului către leremia, zicîndu-i: Mergi și te 
pogoară în casa împăratului ludeei, şi să grăieşti acolo cuvintul acesta: Ascultați 
cuvintul Domnului, împărate al ludeii, cel ce șezi pe scaunul lui David, tu şi casa ta 
şi slugile tale și tot poporul tău și cel ce intră prin porțile acestea. Acestea zice 
Domnul: Faceţi judecată şi dreptate, şi izbăviţi cu putere pe cel strimtorat din mina 
celui ce-l năpăstuieşte; pe nemernic, pe sărman şi pe văduvă să nu-i scirbiţi şi să nu- 
i năpăstuiți cu fărădelege și singe nevinovat să nu vărsaţi în locul acesta. Dacă veţi 
face cuvintul acesta, vor intra pe porțile casei acesteia împărații care şed pe scaunul 
lui David, cei ce şed în carete, călări pe cai, precum și slugile şi poporul lor. lar de 
nu veţi asculta cuvintul acesta, singur m-am jurat, că spre pustiire va fi această casă. 
Și zice: Sfinţi vor fi acei oameni și sfinte vor fi armele lor, care pe voi, păcătoşii, cei 
ce nu vă pocăiţi, vă vor tăia ca pe niște lemne. Și vor trece multe neamuri prin 
această pustiită cetate, care va zice către aproapele său: pentru ce a făcut aşa legea 
Domnului Dumnezeului lor și s-au închinat Zeilor străini. lar pentru împăratul 
Iudeei, Ioachim, zice Domnul: cu îngroparea catirului se va îngropa și, tirindu-se, 
se va arunca afară din porţile Ierusalimului! 


Nişte cuvinte ca acestea grăindu-le proorocul din gura lui Dumnezeu înaintea 
tuturor, a pornit spre mare mînie pe împărat şi pe toți boierii. Şi l-ar fi ucis chiar 
atunci pe Sfîntul Ieremia, dacă nu l-ar fi păzit purtarea de grijă a lui Dumnezeu, spre 
descoperirea tainelor Domnului, celor ce vor să fie mai înainte. Deci, prinzîndu-l cu 
necinste şi ocară, l-au pus în temniţă în legături. 


În acea vreme a venit Nabucodonosor cu puterea sa şi a înconjurat Ierusalimul 
şi a dat Domnul în mîinile lui pe Ioachim, împăratul ludeei, în anul al treilea al 
împărăției lui. Deci, a luat Nabucodonosor pe Ioachim împreună cu oarecare din 
boieri de neam, între care și pe Danul, fiind încă copil tînăr, asemenea și pe cei trei 
tineri şi o mare parte din cetăţenii lerusalimului, ducîndu-i în Babilon, luînd încă şi 
cele mai alese din vasele Casei lui Dumnezeu. Însă, nu după multă vreme, a liberat 
Nabucodonosor pe Ioachim, iarăşi la împărăţia sa din Ierusalim, făcîndu-l pe el 
birnic. 


Şi a slujit Ioachim lui Nabucodonosor, împăratul Babilonului, trei ani, dîndu- 
1 dajdie, precum mai înainte a slujit lui Faraon Nehao, împăratul Egiptului. lar după 
acei trei ani, loachim a lepădat jugul robiei şi s-a împotrivit puterii lui 
Nabucodonosor. Mai înainte de a se întoarce Ioachim de la Nabucodonosor, s-a 
lepădat de dînsul și s-a făcut cuvîntul Domnului către leremia, cînd şedea în legături, 
zicîndu-i: Ja o hirtie și scrie într-insa toate cuvintele pe care le-am grăit către tine, 
asupra lui Israel şi asupra ludeii, precum și asupra tuturor neamurilor, din ziua cind 
am grăit către tine, din zilele lui losie împăratul ludeei şi pină în ziua aceasta, doar 


va auzi casa ludeei (adică seminția iudeilor), toate relele pe care Eu am gindit să le 
fac lor, ca să se întoarcă de la calea lor cea rea, și voi fi milostiv nedreptăţilor şi 
păcatelor lor. Şi a chemat leremia pe Baruh, fiul lui Nirie, ca să scrie cele grăite de 
dînsul, de vreme ce el singur, fuind închis într-un loc întunecos, nu putea să scrie; iar 
Baruh şedea afară lîngă ferestrele temniţei și scria cele spuse de prooroc. 


Şi a scris Baruh pe hîrtie toate cuvintele Domnului, cele ce le-a grăit prin 
Proorocul Ieremia. Şi a poruncit leremia lui Baruh, zicîndu-i: "P e mine mă păzesc 
şi nu pot a ieși de aici, ca să intru în Casa Domnului; deci, du-te tu şi citeşte cele ce 
al scris din gura mea, adică cuvintele Domnului, în auzul poporului, în Casa 
Domnului, în zi de post şi în toată Iudeea; la cei care vin din cetățile lor în biserică, 
să le citeşti, dacă va cădea rugăciunea lor înaintea feţei Domnului şi se vor întoarce 
de la calea lor cea rea; căci mare este mînia şi urgia Domnului, pe care a grăit-o 
asupra acestui popor”. 


Şi a făcut Baruh, fiul lui Nirie, toate cîte 1-a spus Ieremia proorocul, de a citit 
cuvintele Domnului scrise în Casa Domnului, înaintea poporului. Acesta a fost în al 
cincilea an al împărăției lui loachim. Auzind boierii de aceasta, au chemat pe Baruh 
înaintea lor, şi au poruncit ca să le citească și lor cartea aceea. După ce a citit, se 
îndoiau şi l-au întrebat: "De unde ai scris cuvintele acestea?" Iar el le-a spus: "Din 
gura lui leremia". Atunci ei l-au sfătuit pe Baruh să se ascundă. Asemenea au 
poruncit ca şi pe leremia ce era în legături să-l ascundă undeva, pentru o vreme 
oarecare; iar ei, luînd acea carte proorocească, s-au dus la împărat. Împăratul şedea 
tocmai atunci în casă, încălzindu-se la foc, fiindcă era luna a noua, adică noiembrie, 
şi deci era iarnă. Și, citindu-se cartea aceea înaintea împăratului, nu s-a înfricoşat de 
cuvintele citite şi nici boierii care erau cu dînsul. După ce s-a citit o foaie sau două, 
s-a umplut împăratul de mînie, și singur tăia foile citite şi le ardea în foc, pînă a ars 
întreaga carte; iar pe Baruh şi pe Ieremia a poruncit să-i caute ca să-i ucidă; dar 
Domnul 1-a acoperit cu minunata Sa apărare. 


După aceea, iarăşi s-a făcut cuvîntul Domnului către Ieremia, zicînd: "Ia tu 
altă hîrtie şi scrie tot ce era în cartea aceea, pe care a ars-o împăratul Ioachim, şi să 
adaugi pentru Ioachim, această proorocie: În curînd va muri, iar trupul lui va fi 
lepădat la arșiţa zilei şi la gerul nopții”. Şi s-a scris altă carte de mîna lui Baruh, din 
gura lui Ieremia, în care s-au scris mai multe cuvinte decît în cea dintii. Făcîndu-se 
aceasta fără de veste, au mers, cu voia lui Dumnezeu, cei trimiși de Nabucodonosor, 
cel cu încingere haldeiască, adică ostaşi uşori, cei cu încingere sirienească, cei cu 
încingere moavitenească și cei cu încingere din fiii lui Amon, care, năvălind de 
năpraznă, au luat Ierusalimul fără de osteneală, fiind nepregătit de împotrivirea 
vrăjmaşilor. Și, prinzînd pe Ioachim, împăratul ludeei, l-au ucis şi, tîrîndu-i trupul 
prin cetate, l-au aruncat cîinilor şi fiarelor spre mîncare. Şi astfel s-a împlinit pentru 
dînsul proorocia Sfintului Ieremia, cel ce a zis: Că, cu îngroparea catirului se va 
îngropa și, tirindu-se, se va arunca afară din porțile Ierusalimului. Şi iarăşi: Trupul 
lui cel mort se va arunca la arșiţa zilei și la gerul nopții. lar oasele lui rămase de la 
mîncarea fiarelor, s-au îngropat de iudei în mormîntul părinților lui. 


După moartea lui loachim, a fost uns la împărăție lehonie, fiul lui; dar şi acela 
a fost rău înaintea Domnului. Și a proorocit şi pentru dînsul Sfîntul Ieremia, că, cu 
toată casa se va da de către Domnul în mîinile lui Nabucodonosor, împăratul 
Babilonului, şi mai mult nu-şi va vedea pămîntul său. Lucru care s-a şi împlinit 
degrabă, pentru că, cu voia lui Dumnezeu, s-a luat în robie de împăratul Babilonului, 
el, maica şi feciorii lui, boierii şi servitorii. Într-acea vreme, o parte din 
ierusalimitenii cei puternici, au fost duși în Babilon împreună cu împăratul lehonie, 
ca la zece mii de bărbaţi, şi toţi meșterii s-au luat din Ierusalim. Încă şi vasele cele 
de aur făcute de Solomon au fost luate din biserica Domnului și duse în Babilon. Iar 
în locul lui lehonie a fost pus împărat de Nabucodonosor, Matan, unchiul lui lehonic, 
care a fost frate al lui Ioahar şi Ioachim, fii ai lui losie, şi l-a numit pe el Sedechie. 


Sedechie a împărățit 11 ani, făcînd tot vicleşugul înaintea ochilor Domnului, 
după cum au făcut și cei ce au fost împărați mai înainte de el, pentru că şi-a învîrtoşat 
cerbicea şi şi-a împietrit inima sa, ca să nu se întoarcă spre Domnul Dumnezeul lui 
Israel. Asemenea şi toți cei slăviți ai ludeei, preoţii și poporul pămîntului, au înmulțit 
a face călcare de lege cu urtciuni păgîneşti, întinînd casa Domnului din Ierusalim cu 
pîngăriciuni idoleşti şi n-au ascultat cuvintele Domnului cele grăite către dînşii prin 
gurile proorocilor;, ci încă mai ales ocăra pe trimișii lui Dumnezeu și defăima 
cuvintele Domnului, iar pe proorocii cei mincinoşi ai lor îi asculta; de aceea, mînia 
Domnului a fost asupra Ierusalimului şi a tot pămîntul ludeei, pînă ce Domnul a 
lepădat de la faţa Sa pe poporul acela. 


În acea vreme, Ierusalimul a fost dat desăvirșit risipirii şi pustiirii. Şi s-au 
început cele mai de pe urmă primejdii pentru Ierusalim, mai amare decît cele dintii. 
Întărindu-se la împărăție Sedechie, a voit să se lepede de Nabucodonosor, împăratul 
Babilonului, ca să nu-i slujească lui, nici să-i dea dajdie, pentru că asculta de sfatul 
împăraţilor de primprejur: al Edomului, al moabitenilor, al Tirului, al amoniţilor și 
al Sidonului, care au fost mai întîi supuşi ai lui Nabucodonosor al Babilonului. După 
aceea, sfătuindu-se, au lepădat jugul lui şi au trimis și la Sedechie, împăratul ludeei 
în Ierusalim, sfătuindu-l ca să nu dea dajdie împăratului Babilonului, ci împreună cu 
dînșii să stea împotriva puterii Haldeei. Şi s-a plecat Sedechie la sfatul lor. 


lar Sfîntul Prooroc Ieremia, după porunca Domnului, şi-a făcut legături şi 
obezi de lemn și, punîndu-le pe grumazul său, a stat înaintea împăratului Sedechie şi 
înaintea solilor împăraților celor mai sus pomeniţi şi a zis: "Aşa grăieşte Domnul 
Dumnezeul lui Israel: Acum Eu am dat tot pămîntul acesta în mîinile lui 
Nabucodonosor, împăratul Babilonului, ca să-i fie robi lui, să-i slujească toate limbile 
fiului său şi fiului fiului său; iar partea aceea și împărăția și cîți nu vor sluji 
împăratului Babilonului şi cîți nu-şi vor pleca grumajii lor înaintea împăratului 
Babilonului, cu sabia şi cu foamea îi voi tăia pe dînșii, pînă ce se vor sfîrşi în mîinile 
lui. Iar voi nu ascultați pe proorocii voştri cei mincinoşi, nici pe cei ce vă vrăjesc şi 
văd visuri la voi, nici pe fermecătorii, care vă grăiesc să nu slujiți împăratului 
Babilonului; căci minciună vă proorocesc ei, ca să vă depărteze de la pămîntul vostru 


şi să vă surpe pe voi, şi aşa cu totul să pieriţi. Deci, nu-i ascultați pe ei, ci slujiți 
împăratului Babilonului, ca să fiți vii şi pămîntul vostru să nu se pustiască”. 


Iar oarecare prooroc mincinos, cu numele Anania, a luat obezile de pe grumajii 
lui leremia și le-a sfărîmat pe ele şi a zis înaintea ochilor a tot poporul: "Aşa zice 
Domnul: Așa voi sfărîma jugul lui Nabucodonosor, împăratul Babilonului, iar după 
doi ani de zile şi de pe grumajii tuturor limbilor”. Şi a grăit către dînsul Ieremia: Tu 
ai sfărimat obezile cele de lemn, iar Domnul grăieşte: Am pus jug de fier pe grumajii 
tuturor limbilor, ca să slujească lui Nabucodonosor, împăratul Babilonului, iar tu 
ai făcut pe poporul acesta ca să nădăjduiască spre nedreptate. Pentru aceea, așa 
zice Domnul: lată, Eu te voi elibera pe tine de pe faţa pămintului, şi în acest an vei 
muri; căci asupra Domnului Dumnezeu ai grăit! Şi a murit Anania, proorocul cel 
mincinos, într-acel an, în luna a şaptea. 


Aceasta văzînd-o Sedechie împăratul, s-a spăimîntat și n-a îndrăznit atunci să 
se lepede de împăratul Babilonului. Dar mai pe urmă, ascultînd de sfatul lui Faraon, 
împăratul Egiptului, s-a lepădat cu totul de Nabucodonosor şi s-a împotrivit lui, 
neascultînd de sfatul Proorocului leremia, care îi grăia cele de folos lui şi poporului 
său. lar în vremile acelea, Sfintul Prooroc Ieremia a scris în taină la Babilon, către 
poporul ce era în robie, vestindu-le lor că au să petreacă 70 de ani; iar după trecerea 
celor 70 de ani, are să-i cerceteze pe ei Domnul şi să-i întoarcă la Ierusalim, 
sfătuindu-i pe ei să-şi zidească acolo case, să-și sădească grădini şi pe fiii lor să-i 
însoare, ca să se înmulțească și să nu se împuţineze în robie. 


Încă îi mai sfătuia pe ei ca să nu asculte de proorocii cei mincinoși, care erau 
între dînșii şi le făgăduiau lor cu minciună, grabnică libertate. Ci să se roage lui 
Dumnezeu pentru împăratul Nabucodonosor, ca întru pacea lui să aibă odihnă şi să 
petreacă fără de tulburare pînă la împlinirea celor 70 de ani, care li s-au hotărit lor de 
Dumnezeu. 


Această scrisoare a lui, citind-o în Babilon proorocii cei mincinoși, care erau 
între iudei, s-au umplut de mînie şi au scris la Ierusalim către preoții cei mari, ca să 
oprească pe Ieremia de a le mai prooroci şi de a le mai scrie, și încă să-l pună pe el 
la închisoare şi în obezi, ca să nu tulbure poporul cu scrisorile lui, înfricoşîndu-i pe 
ei cu acea lungă şedere în robie. Însă proorocul lui Dumnezeu, fiind certat şi ferecat 
în legături, nu înceta a le propovădui cuvintele lui Dumnezeu cu netăcută gură, 
spunîndu-le că, pe cei mutaţi în Babilon, are să-i cerceteze Domnul cu mila Sa, iar 
pe cei rămași în lerusalim, are să-i piardă cu dreapta Sa mînie. Pentru că voi trimite 
asupra lor - zice Domnul - sabie, foamete și omor, și-i voi pune pe ei ca pe nişte 
smochine proaste, pe care nu este cu putinţă a le minca nimeni și-i voi sfărima pe ei 
cu sabia, cu foametea şi cu omorul, şi-i voi da pe ei întru pierzare tuturor împăraților 
pămintului, întru blestem, întru mirare, spre ris și spre batjocură la toate limbile, 
către care i-am lepădat pe ei; căci n-au ascultat cuvintele Mele. 


Lîngă Ierusalim era valea fiilor lui Enoh, care se numea Tafet. Într-acea vale 
poporul junghia pe fiii săi şi pe fucele sale, spre jertfa idolului Moloh (noroc), şi le 
ardea trupurile lor. Și, cînd se săvîrşea acea junghiere fără de Dumnezeu și acea jertfă 
nelegiuită a pruncilor nevinovaţi, atunci trîmbiţele şi timpanele sunau, ca să nu se 
audă de către părinţi durerea şi țipetele copiilor celor junghiați. 


Un păcat greu ca acesta, văzîndu-l şi ocărîndu-l proorocul lui Dumnezeu, 
Ieremia, a luat în mînă un vas de lut ars, după cuvîntul Domnului și, mergînd la Tafet, 
a strigat, zicînd: Ascultați cuvintul Domnului, împărații şi bărbaţii ludeei, locuitorii 
Ierusalimului și cei ce intraţi prin porțile acestea. Acestea zice Domnul puterilor, 
Dumnezeul lui Israel: Iată, Eu voi aduce rele asupra locului acestuia, de vreme ce 
M-a părăsit poporul acesta și străin a făcut locul acesta și a jertfit zeilor celor 
străini, pe care nu i-au știut ei şi părinţii lor. Și împărații ludeei au umplut locul 
acesta de singele celor nevinovaţi şi au zidit cele înalte lui Baal, spre arderea cu foc 
a fiilor săi şi spre arderea de tot a lui Baal. Pentru aceasta vor veni zile - zice 
Domnul -, că nu se va mai numi locul acesta cădere şi loc de morminte ale fiilor lui 
Enoh, ci loc de multe morminte ale junghierii. Căci, aici se va junghia mulțimea 
iudeilor cu sabia vrăjmașilor lor. Și voi da trupurile lor spre mincarea păsărilor 
cerului şi fiarelor pămintului şi voi pune cetatea aceasta spre risipire și spre 
plingere, tuturor celor ce vor trece, minunindu-se de ea, și vor plinge pentru toată 
rana lor. Vor minca trupurile fiilor şi ale fiicelor sale şi fiecare va minca trupul 
aproapelui său, în înconjurarea şi în strimtorarea în care îi vor înghesui vrăjmaşii 
lor, care vor căuta sufletele lor. 


Aceste cuvinte înfricoşătoare de la Dumnezeu, spunîndu-le proorocul către 
popor, a lovit de pămînt vasul cel de lut şi l-a sfărîmat în fața tuturor şi a zis: Acestea 
grăieşte Domnul puterilor: Astfel voi sfărima pe poporul acesta şi cetatea aceasta, 
precum se sfărimă acest vas de lut, care de acum nu va mai putea să se mai 
tămăduiască. Auzind acestea Pashor, fiul preotului Emer, care era pus povăţuitor în 
Casa Domnului, a lovit pe Sfîntul Ieremia proo-rocul şi l-a aruncat în obezile cele ce 
erau la porţile cele de sus ale lui Veniamin, în Casa Domnului. Şi a zis Sfîntul 
Prooroc Ieremia lui Pashor: Acestea grăiește Domnul: Ochii tăi vor vedea, cum pe 
tine şi pe toată ludeea o voi da în miinile împăratului Babilonului, îi vor duce la 
Babilon și-i vor ucide cu săbiile, şi voi da toată puterea cetăţii acesteia, toate 
ostenelile ei şi toate vistieriile împăratului ludeei le voi da în miinile vrăjmaşilor, îi 
vor răpi, îi vor lua şi-i vor duce în Babilon. lar tu, Pashore, şi toţi locuitorii casei 
tale, vă veţi duce în robie și, mergind în Babilon, acolo vei muri și acolo te vei 
îngropa împreună cu toți prietenii tăi, cărora le-ai proorocit minciuna. 


Şi s-a împlinit degrab acea proorocie a Sfîntului Ieremia, căci întru al nouălea 
an al împărăției lui Sedechie, a mers Nabucodo-nosor, împăratul Babilonului, cu 
toată puterea lui asupra Ierusalimului, l-a înconjurat din toate părțile, a săpat 
împrejurul cetăţii şanţuri, şi a fost Ierusalimul în mare primejdie, pentru că se întărise 
foamete mare în cetate. Iar proorocul lui Dumnezeu, Ieremia, zicea către împăratul 
Sedechie și către tot poporul: Cu dare se va da cetatea aceasta în mîinile împăratului 


Babilonului, o va lua și cu foc o va arde; iar tu, împărate, nu vei scăpa din miinile 
lui, ci vei fi prins, în miinile lui vei cădea şi în Babilon vei fi dus. Și sfătuia proorocul 
pe împărat: "Să se dea de bunăvoie lui Nabucodonosor, ca să nu se risipească 
desăvîrşit lerusalimul și să piară împărăţia iudeilor”. 


Iar preoții şi prooroci strigau către împăratul să nu asculte pe Ieremia, zicînd 
că leremia a înnebunit. lar Nabucodonosor, ostăşindu-se asupra cetăţii, a auzit că 
Faraon, împăratul Egiptului vine cu puterea sa în ajutorul lui Sedechie, împăratul 
Iudeei, ca să elibereze cetatea Ierusalimului de înconjurarea haldeilor. Deci, s-a dus 
Nabucodonosor împotriva lui Faraon, depărtîndu-se o vreme oarecare de cetate. Iar 
locuitorii Ierusalimului, văzînd că Nabucodonosor se duce de la cetate, au socotit că 
se întoarce la Babilon, neputînd să ia cetatea, şi batjocoreau proorocia lui Ieremia, 
căci nu s-a împlinit, şi ziceau că Nabucodonosor a luat-o la fugă, neputind să-i 
biruiască; însă Ieremia se întărea, zicînd că Ierusalimul se va lua de la haldei și 
împăratul se va duce la Babilon. 


După ce s-a depărtat oastea haldeilor de Ierusalim şi popoarele au ieşit din 
împresurarea aceea la cetățile şi la satele lor, Ieremia și-a pus şaua pe catirul său, 
vrînd să se ducă în patria sa, care era în partea lui Veniamin, la cetatea Anatot, nu 
departe de Ierusalim, pentru că acolo avea averile sale. Și, cînd a fost la porțile cetăţii, 
care se numeau ale lui Veniamin, străjerul porților acelora, numit cu numele Saruia, 
nepotul mincinosului prooroc Anania, căruia leremia îi proorocise grabnică moarte, 
acel Saruia, vrăjmășuind pe leremia pentru unchiul său şi văzînd pe Ieremia că ieşea 
din cetate, l-a oprit, zicîndu-i: "Tu fugi la haldei?" Ieremia a răspuns: "Minţi, căci nu 
mă duc la haldei, ci la cetatea mea, unde îmi este averea”. lar acela, neascultînd 
cuvintele lui Ieremia, l-a luat şi cu sila l-a dus la boieri, spunîndu-le că l-a prins 
fugind la haldei. Deci, boierii, mîniindu-se asupra lui leremia, l-au bătut şi l-au 
aruncat în temniță; însă iarăşi l-au scos afară. 


În acea vreme, Nabucodonosor, împăratul Babilonului, biruind şi gonind pe 
Faraon, împăratul Egiptului, care venise în ajutorul lui Sedechie, s-a întors degrabă 
cu toată puterea sa, iarăşi la Ierusalim, l-a înconjurat şi-l bătea tare. Și a fost 
Ierusalimul în înconjurarea haldeilor pînă la al 11-lea an al împărăției lui Sedechie. 
Atunci, leremia, iarăşi a sfătuit pe popoare la pocăință şi le arăta că se împlinise 
proorocia lui; căci acum a venit pedeapsa cea mai înainte gătită de Dumnezeu, pentru 
nepocăința şi împietrirea oamenilor celor păcătoşi, și le da sfat folositor, ca să se 
supună haldeilor, zicînd: "Astfel socoteşte Domnul: Cel ce şade în această cetate, va 
muri de sabie, de foamete şi de omor; iar cel ce se va supune haldeilor, va fi viu”. 
Boierii ziceau împăratului: "Să moară omul acesta, căci el slăbeşte mîinile bărbaților, 
care se ostăşesc, fiind rămaşi în cetate şi mîinile a tot norodul”. 


Zicînd ei către împărat cuvîntul acesta, arată că acest om nu propovăduiește 
pacea acestui popor, ci numai cele rele. Împăratul Sedechie le-a răspuns: "Iată, el este 
în mîinile voastre, faceţi cu el ce voiţi”. Deci, au luat pe Ieremia şi l-au aruncat în 
groapa lui Melhis, fiul împăratului, care era într-o casă întunecoasă; și l-au spînzurat 


pe el cu funii în groapa aceea, ca să moară acolo; iar în groapă nu era apă, ci norol. 
ŞI a pătimit proorocul lui Dumnezeu fără vină, şezînd în acel noroi pînă la grumaz, 
încît puţin a fost de n-a murit. Atunci era la curtea împărătească un oarecare bătrîn, 
cu numele Avdemeleh, de neam arab, care, auzind că Ieremia este aruncat în groapă 
la moarte, a zis împăratului: "Rău ai făcut ceea ce ai făcut, ucigînd pe omul acesta”. 


Atunci împăratul a poruncit lui Avdemeleh să scoată afară din groapă pe 
Ieremia; apoi l-a chemat la el şi l-a întrebat, de o parte, dacă sînt adevărate cele 
proorocite de dînsul. Și a grăit proorocul către împărat: "De-ţi voi spune adevărul, 
mă vei omori; iar de te voi sfătui, nu mă vei asculta”. Atunci împăratul s-a jurat că 
nu-l va omori. 


Deci, i-a grăit proorocul: Așa zice Domnul puterilor, Dumnezeul lui Israel: 
Dacă vei ieşi cu smerenie la voievozii împăratului Babilonului, sufletul tău va fi viu 
și cetatea aceasta nu se va arde cu foc şi vei fi viu tu şi casa ta; iar de nu vei ieși la 
domnii împăratului Babilonului, cetatea aceasta va cădea în miinile haldeilor, pe 
care o vor arde cu foc, iar tu şi femeile tale nu veți scăpa din miinile lor, iar pe copii 
îi vor duce în robie. 


Auzind împăratul acestea din gura proorocului, nu i-a ascultat sfatul cel bun, 
şi l-a aruncat în temniţă, în care a petrecut Sfîntul Ieremia, pînă ce s-a luat Ierusalimul 
de haldei, care s-a întîmplat în al 11-lea an al împărăției lui Sedechie. Și atît de mare 
era foametea în cetate, încît oamenii îşi mîncau copiii lor şi trupurile unul altuia. Deci 
poporul, slăbind foarte mult şi zidurile cetății fiind sfărîmate de puterea haldeilor, 
ostaşii care erau în cetate au deschis noaptea porțile cetății din grădina împărătească 
şi au ieşit din cetate, fugind împreună cu împăratul lor, Sedechie, pe o cale ce ducea 
în pustie. Haldeii care erau împrejurul cetății, simțind aceasta, au izgonit din urmă 
pe împărat şi l-au ajuns în cîmpul lerihonului. Aici toată oastea care era lîngă dînsul 
l-a lăsat şi a fugit care pe unde a putut. Iar haldeii, prinzînd pe Sedechie împăratul 
ludeei, l-au dus la Nabucodonosor, împăratul Babilo-nului, în Revlat. Aici, împăratul 
Babilonului a ucis pe fu lui Sedechie înaintea ochilor lui şi pe toţi puternicii prinşi 
cu dînsul i-a omorît; iar lui Sedechie, după ce i-a scos ochii, l-a ferecat în obezi de 
fier şi l-a dus în Babilon. 


Navuzardan, cel mai mare voievod al puterilor haldeiești, cu ceilalți voievozi 
şi cu mulțimea de ostași, au dărîmat zidurile Ierusalimului şi l-au umplut de sînge, 
pierzînd cu sabie şi cu foc cea mai frumoasă şi cea mai strălucită cetate a scaunului 
împăraților ludeei. Și, voievodul Navuzardan avea poruncă de la împăratul 
Nabucodonosor, pentru Proorocul leremia, ca să-l păzească viu şi nevătămat, căci îi 
zisese: "Să-l iei şi să-l ai sub ochii tăi și să nu-i faci nici un rău; ci, ceea ce va pofti 
să-i faci lui”. Căci auzise Nabucodonosor de Sfîntul Ieremia, de proorocia lui și de 
sfatul ce l-a dat lui Sedechie, ca fără război să se predea puterii haldeieşti; de aceea, 
a dat porunca aceasta voievodului său, Navuzardan. ŞI a fost scos din temniță Sfîntul 
Prooroc cu mîinile ostaşilor haldeieşti, dezlegat din legături, cinstit cu cinste şi dăruit 
cu libertate. Deci, Proorocul Ieremia, avînd lhbertate şi îndrăzneală de la voievodul 


Navuzardan, a început îndată a se îngriji pentru sfinţenia lui Dumnezeu şi pentru 
preaînalta podoabă şi slavă a tuturor semințiilor lui Israel, adică pentru chivotul 
Legii, ca să nu se sfărime de cei de altă seminţie și astfel să se necinstească slava lui 
Dumnezeu. 


EI a cerut voie de la voievodul care dărîma Ierusalimul să nu-l oprească de a 
lua sfințenia Dumnezeului lui Israel mai înainte de dărîmarea bisericii, ca să nu se 
jefuiască şi să se ardă. ŞI, aflînd el pe oarecare preoți şi leviţi scăpați de sabie, i-a 
luat cu sine şi, umblînd cu dînșii fără temere printre haldei, au mers cu sîrguință în 
biserică şi au luat mai întîi din focul altarului, care o singură dată s-a pogorit din cer 
spre jertfe, în zilele lui Moise şi ale lui Aaron, şi de atunci se păzea nestins în altar. 
Pentru că era poruncă de la Dumnezeu, ca preoţii să adauge totdeauna lemne pe focul 
acela în altar, ca niciodată să nu se stingă. Luînd Ieremia dintr-acel foc, l-a ascuns 
într-o fîntînă fără de apă şi, avînd mare credinţă, a proorocit că focul acela chiar de 
se va stinge la o vreme, prefă-cîndu-se prin minune în altă stihie, însă la vremea sa, 
întorcîndu-se iar în singura sa stihie se va aprinde. 


Acest lucru s-a întîmplat după întoarcerea din Babilon a poporului lui Israel, 
în vremea înnoirii bisericii şi în zilele lui Neemia, după mulți ani de la sfîrşitul 
Sfîntului Prooroc Ieremia. Iar el, ascunzînd focul acela în puț, l-a închis şi l-a făcut 
neştiut de nimeni. Apoi, după punerea la păstrare a focului altarului, a luat cortul şi 
chivotul Legii şi cele dintr-însul şi le-a ţinut la sine, pînă ce s-a liniştit tulburarea de 
război ce a fost în cetate, cînd se risipea şi se ardea de haldei. 


După luarea cortului şi a chivotului din biserica Domnului, voievodul 
Navuzardan a jefuit îndată toate celelalte vase de aur şi de argint ce erau în biserică 
şi a sfărîmat toată arama şi a luat-o la Babilon. Apoi a ars şi a dărîmat acea 
preafrumoasă biserică, zidită de Solomon cu multă înțelepciune. Asemenea şi 
palatele împărăteşti şi toate casele cele frumoase ale Ierusalimului, cum şi bisericile 
cele mari le-a dat pradă focului şi risipirii; iar zidurile cetăţii le-a săpat împrejur 
puterea cea haldeiască şi le-a asemănat cu pămîntul. Atunci mulțimea fără de număr 
a poporului iudeilor, a căzut în ascuţişul sabiei; dar, mai ales în valea Tafet, cea zisă 
mai sus, în care poporul își jertfea diavolilor, cîndva, pe fiii şi pe fiicele lor. Acolo 
au mîncat armele cea mai mare mulțime de bărbaţi, de femei şi de copii, fără cruţare 
şi fără milă, încît s-a împlinit proorocia grăită de Ieremia, că nu se va mai chema 
locul acesta cădere şi loc de morminte ale fiilor lui Enon, ci loc de morminte al 
junghierii, pentru că acolo aproape s-a junghiat tot poporul lerusa-limului; iar pe cei 
ce scăpaseră de sabie, i-au dus în robie, lăsînd numai din săracii acelui pămînt, ca să 
păzească viile şi grădinile. 


Voievodul Navuzardan, ieşind din Ierusalimul cel risipit, încărcat cu multe 
dobînzi şi prăzi, după porunca împăratului Nabucodonosor, a pus stăpînitor asupra 
pămîntului cel pustiit al iudeilor, pe Godolia, fiul lui Ahicam, cel care a izbăvit pe 
Ieremia din mîinile celor ce voiau să-l omoare. lar către leremia a zis: "Dacă îţi este 
bine, să mergi împreună cu mine în Babilon şi voi pune ochii mei spre tine; iar de 


nu, rămii aici. lată, tot pămîntul este înaintea feţei tale, şi ce pofteşti şi ori unde 
voieşti, acolo să mergi. Să te duci şi să te întorci la Godolia, pe care l-a pus împăratul 
Babilonului în pămîntul ludeei şi să trăieşti cu dînsul în poporul tău cel ce a rămas 
acolo". Şi voievodul i-a dat lui Ieremia hrană, daruri și libertate. 


Sfîntul Prooroc Ieremia, luînd cortul, Chivotul Legii şi cele dintr-însul, 
împreună cu cei ce urmau după dînsul, preoţi şi leviţi, le-au pus în muntele acela în 
care, odinioară, suindu-se Sfîntul Prooroc Moise, a văzut pămîntul făgăduinţei și 
acolo a murit şi s-a îngropat. În acel munte Sfîntul Ieremia a aflat o peşteră, în care 
a pus Chivotul, astupînd uşa cu pietre şi pecetluind-o cu numele lui Dumnezeu, 
scriind şi însemnînd cu degetul slovele în piatră, ca şi cu un condei de fier, pentru că 
piatra cea tare, la degetul lui cel ce scria, s-a făcut moale ca ceara; iar după scriere s- 
a întors la tăria ei şi s-a făcut ca o scobire de fier acel loc, care este în pustiu între doi 
munți ŞI în care zac îngropaţi Moise şi Aaron. Și a zis leremia către cei ce erau de 
față: "S-a dus Domnul din Sion la cer şi iarăși Se va întoarce cu putere; şi va fi semnul 
venirii Lui, cînd se vor închina lemnului toate limbile". Și a mai zis: Chivotul acela 
nimeni nu-l va putea scoate din locul acela, fără numai Moise proorocul cel ales al 
lui Dumnezeu. Și pe tăbliţele cele din chivot, nimeni din preoţi sau din prooroci nu 
le va scoate, fără Aaron cel plăcut lui Dumnezeu. Iar în ziua Învierii va ieși sicriul 
din piatra cea pecetluită şi se va așeza pe muntele Sionului, și toţi sfinţii se vor aduna 
la dînsul, aşteptînd pe Domnul, ca să-i scape de vrăjmaşul, cel ce vrea să-i omoare”. 


Acestea grăindu-le sfîntul prooroc către preoţi şi leviţi, un nor a acoperit 
deodată acea peşteră astupată și nimeni nu putea să citească numele lui Dumnezeu, 
care era însemnat pe piatră de degetul lui Ieremia, nici nu putea să cunoască sau să 
afle acel loc. Căci oarecare din cei ce veniseră după dînşii s-au apropiat şi, vrînd să 
însemneze locul acela şi calea către el, n-au putut să-l afle nicidecum. 


Înţelegînd acestea proorocul, a zis către dînşii: Neștiut va fi locul acesta, pînă 
cînd Dumnezeu va aduna soboarele popoarelor şi le va fi milostiv. Atunci le va arăta 
aceasta şi se va ivi slava Domnului la vederea tuturor și va fi nor, precum i s-a arătat 
şi lui Moise. Nimeni nu ştie nici în ziua de astăzi peştera aceea și nu va fi ştiut de 
nimeni pină la sfirşit. Acea peşteră este acoperită cu nor luminos ca focul, după 
chipul slavei celei dintii, care era în locaşul mărturiei, pentru că nu va înceta slava 
lui Dumnezeu de la legea sa. 


Deci, după ce Ieremia a ascuns Chivotul lui Dumnezeu, iudeii n-au mai avut 
slava aceea ca odinioară, deși după şapte ani au înnoit biserica lui Solomon. Şi, fiind 
lipsiţi de Chivotul Domnului, au făcut alt chivot de aur, după asemănarea celui făcut 
de Moise, şi cu toate cele ce era în chivotul cel dintîi. Însă, nu era într-însul o putere 
făcătoare de minuni şi o slavă ca aceea a lui Dumnezeu, strălucind precum era la cel 
dintîi. Focul ceresc pe care Sfîntul Ieremia şi preoții cei ce au fost împreună cu dînsul, 
îl ascunsese în puţul cel fără apă, s-a aflat de alți preoţi, de care am pomenit mai sus, 
după ce au trecut mulți ani de la sfîrşitul Sfîntului Prooroc Ieremia. 


După ce Sfîntul Ieremia a ascuns chivotul Domnului, a mers la Godolia în 
cetatea Masifat, fiindcă acolo începuse poporul a petrece în locul Ierusalimului. 
Acolo a şezut între poporul său, care rămăsese pe pămînt, plîngînd pentru dărîmarea 
şi pustiirea Ierusalimului, cu plîngere nemîngiiată, precum arată Cartea Plîngerii lui. 
Şi, stăpînind Godolia peste Iudeea cea pustiită, Ismail, fiul lui Natanie, fiind de neam 
împărătesc, poftea acea stăpînire pentru dînsul. EI, adunînd nişte bărbați voinici, a 
mers la dînsul în Masifat, din dragostea ce avea pentru el, şi l-a primit Godolia cu 
cinste, neştiind vicleşugul şi gîndul lui cel rău, şi au făcut ospăț pentru dînșii. lar 
după ce s-a înserat, s-au sculat Ismail și cei zece bărbaţi ce erau cu dînsul şi au ucis 
pe Godolia, pe toţi iudeii şi pe toți haldeii şi ostașii ce erau lîngă dînsul, năvălind 
noaptea prin cetate și omorînd pe cei ce dormeau. 


Auzind de acestea voievodul loanan, fiul lui Caris, şi ceilalți bărbaţi vestiți ai 
iudeilor, care petreceau prin sate, s-au adunat, și, împreunîndu-și oștile lor, au mers 
cu război asupra lui Ismail şi s-au bătut cu dînsul la Gavaon, biruindu-l; și a scăpat 
Ismail abia cu opt bărbaţi, la fiii lui Amun. 


După biruirea şi izgonirea lui Ismail s-au sfătuit oamenii cei din ludeea 
împreună cu loanan, ca să nu şadă în pămîntul ludeei, ci să se ducă în Egipt, fugind 
de la faţa haldeilor, deoarece se temeau de mînia împăratului Babilonului pentru 
moartea lui Godolia, socotind că, dacă va auzi împăratul de uciderea lui, îndată va 
trimite oaste, ca să piardă rămășițele lui Israel. Deci, se gătea împreună tot poporul 
de calea spre Egipt, din care nu s-a scos decît cu mîna lui Dumnezeu cea tare și cu 
braţul Lui cel înalt. Mai întîi au mers la Sfîntul Prooroc Ieremia, cu tot poporul de la 
mare pînă la mic, și i-au zis lui: "Să cadă rugăciunea noastră înaintea feţei tale, ci 
roagă-te pentru noi către Domnul Dumnezeul tău, că am rămas puţini din mulți ce 
eram, precum ochii tăi ne văd. Şi să ne spună nouă Domnul Dumnezeul tău, calea în 
care vom merge şi cuvîntul pe care-l vom face”. 


Şi le-a spus lor Proorocul leremia: "Am auzit și mă voi ruga pentru voi 
Domnului Dumnezeului nostru, după cuvintele voastre; iar cuvîntul pe care îl va 
răspunde Domnul, îl voi spune vouă şi nu voi tăinui de voi acel cuvînt. Dar, dacă voi 
nu veți voi să ascultați poruncile Domnului?" lar aceia au zis către Ieremia: "Să fie 
Domnul între noi martor drept şi credincios, că, după cuvîntul pe care îl va trimite 
nouă, aşa vom face, fie bun, fie rău. Glasul Domnului nostru, la care noi te trimitem, 
îl vom asculta". 


Şi s-a rugat Sfîntul Ieremia şi, postind zece zile, a primit de la Dumnezeu 
înştiinţare de voia Lui cea sfîntă şi a chemat pe loanan şi pe cei ce erau cu dînsul şi 
pe tot poporul de la mic pînă la mare şi le-a zis lor: "Așa zice Domnul Dumnezeul 
lui Israel, la care voi m-aţi trimis pe mine: Dacă veţi şedea în pămîntul acesta, vă voi 
zidi pe voi şi nu vă voi risipi, ci vă vol sădi pe voi, şi nu vă voi smulge, că am încetat 
cu răutățile acelea, pe care le-am făcut vouă. Să nu vă temeţi de faţa împăratului 
Babilonului, că Eu cu voi sînt, ca să vă izbăvesc și să vă mîntuiesc din mîinile lui; 
Eu vă voi milui și vă voi întoarce la pămîntul vostru. lar de veţi zice: nu vom şedea 


în pămîntul acesta, ci în pămîntul Egiptului vom merge, ca să nu vedem petrecîndu- 
se aici război şi glasul trîmbiţei să nu-l auzim, de pîine să nu flămînzim, ci acolo să 
ne veselim. Pentru aceea ascultați cuvîntul Domnului, voi, iudeii cei rămaşi. Așa zice 
Domnul Atotţiitorul, Dumnezeul lui Israel: Dacă voi vă veţi întoarce faţa voastră spre 
Egipt şi veți merge acolo să petreceţi, sabia, de care voi vă temeţi, vă va găsi pe voi 
acolo; foametea de care voi vă feriți, vă va ajunge pe voi în Egipt şi acolo veţi muri 
de foame şi de sabie, şi nici unul nu va scăpa de răutățile acelea, pe care le voi aduce 
asupra voastră. Că precum a picat mînia Mea asupra celor ce viețuiau în Ierusalim, 
aşa va pica mînia Mea asupra voastră, de veți merge în Egipt și nu veţi mai vedea 
încă locul acesta. Aceasta le-au grăit Domnul asupra voastră, celor ce ați rămas din 
iudei. Să nu mergeţi în Egipt, ca să nu vă stingeţi acolo de sabie, de foamete şi de 
omor”. 


După ce a încetat leremia a grăi către popor toate cuvintele Domnului, Azaria, 
fiul lui Maaseia, loanan, fiul lui Karia și toți bărbații cei defăimători, au zis către 
Ieremia: "Minţi, că nu te-a trimis pe tine la noi, Domnul Dumnezeul nostru, ca să ne 
grăieşti să nu mergem în Egipt, şi să petrecem acolo; ci Baruh, fiul lui Nirie, te 
îndeamnă pe tine asupra noastră, ca să ne dai pe noi în mîinile haldeilor, să ne 
pedepsească şi să ne ducă în Babilon". Poporul n-a ascultat glasul Domnului cel grăit 
prin leremia Şi, luîndu-şi femeile şi copiii, l-au luat şi pe Proorocul Ieremia fără voia 
sa. Asemenea au luat împreună cu dînsul și pe proorocul Baruh și s-au dus în Egipt, 
unde s-au sălășluit lîngă o cetate ce se numea Tafnas. Acea cetate ținea de împărăția 
Egiptului, în care altă dată Sfîntul Moise făcea minuni înaintea lui Faraon. 


Acolo a petrecut Sfîntul Ieremia proorocul patru ani, bucurîndu-se de mare 
cinste între egipteni pentru sfințenia sa şi pentru facerile lui de bine ce le arăta; pentru 
că pe aspidele care îi pierdeau pe dînșii şi pe niște fiare din apă, care se numeau 
crocodili, le-a omorît cu rugăciunea la locul sălașului lui Faraon, unde şi-a dat 
obştescul sfîrşit şi unde a şi fost îngropat. Sfirşitul lui a fost mucenicesc. Căci, după 
ce a proorocit că împăratul Babi- lonului are să vină asupra Egiptului și pe tot 
pămîntul să-l prade, ca să piardă şi pe iudeii care se aşezaseră acolo; atunci poporul 
e- vreiesc, mîniindu-se pe Sfîntul Ieremia, l-au omorit cu pietre. 


În acelaşi an, după sfîrșitul lui, a venit împăratul Babilonului cu multă putere 
asupra Egiptului şi a ucis pe împărat; iar tot neamul iudeilor care venise în Egipt a 
pierit, după cum proorocise Sfîntul Ieremia. Însă cinstitele lui moaște, după mulţi 
ani, au fost aduse cu mare cinste de către Alexandru, împăratul Macedoniei, în 
cetatea Alexandriei, zidită întru numele său. Și le-a pus la un loc ce se numea 
Tetrafel, care era cinstit foarte mult de alexandrini, pentru moaştele lui cele 
prooroceşti. 


Sfîntul leremia a mai proorocit şi despre patimile Domnului și Mîntuitorului 
nostru Hristos, zicînd astfel: Veniţi și să băgăm lemn în pîinea lui şi să-l pierdem pe 
el din pămintul celor vii şi numele lui să nu se mai pomenească. lar cînd vieţuia în 
Egipt, a proorocit despre sfărîmarea idolilor şi despre venirea în Egipt a Preacuratei 


Născătoare de Dumnezeu cu Pruncul cel mai înainte de veci, zicînd către popii 
egipteni: "Se cade ca toți idolii să cadă şi tot ce este făcut de miini să se sfărîme, întru 
acea vreme, cînd va veni aici o maică Fecioară cu un Prunc născut în peşteră şi pus 
în iesle”. 


De la acea proorocie a lui Ieremia, a rămas în obiceiul egiptenilor de a închipui 
o fecioară, odihnindu-se în pat; iar aproape de dînsa, un prunc înfăşat în scutece şi 
culcat în iesle şi ei se închinau acelui chip. Împăratul Ptolomeu, întrebînd odată pe 
popii egipteni, pentru ce fac aceasta, ei au răspuns: "Această taină este a celor mai 
de demult părinţi ai noştri, pe care a vestit-o înainte un sfînt prooroc, şi acum 
aşteptăm sfîrşitul acestei proorocii şi împlinirea tainei”. 


După ce au trecut mulți ani de la sfîrșitul proorocului Ieremia, luda Macabeul 
l-a văzut împreună cu arhiereul Onia, arătîndu-i-se lui în vedenie, despre care se scrie 
aşa: "S-a arătat lui Macabeu o vedenie într-acest fel: "Onia, fiind arhiereu, bărbat bun 
şi îmbunătățit, cucernic la vedere, blînd la obicei şi la vorbă bine încuviinţat, 
deprinzîndu-se din copilărie spre toată bunătatea; îşi ridica mîinile şi se ruga pentru 
poporul iudeilor. După aceea, i s-a arătat alt bărbat, cu cărunteţe şi cu o slavă 
minunată şi înconjurat cu cinste şi cu mare cuviință”. ŞI, răspunzînd Onia, a zis: 
"Acesta este Ieremia, proorocul lui Dumnezeu și iubitorul de fraţi, care mult se roagă 
pentru popor şi pentru sfînta cetate. ȘI, întinzîndu-şi leremia mîna dreaptă, a dat lui 
Iuda Macabeul o sabie de aur, grăindu-i acestea: primeşte această sfîntă sabie ca dar 
de la Dumnezeu, cu care vei sfărîma pe vrăjmaşi". 


Din această vedenie, se vede destul de lămurit, cum că sfinții plăcuți lui 
Dumnezeu, după sfîrşitul lor, se roagă lui Dumnezeu pentru noi şi ne ajută nouă, 
precum a ajutat Sfîntul Ieremia lui luda Macabeul asupra potrivnicilor, ale cărui 
sfinte rugăciuni să ne ajute şi nouă, asupra văzuţilor şi nevăzuților vrăjmaşi, cu darul 
şi cu iubirea de oameni a Domnului nostru lisus Hristos, Căruia 1 se cuvine slava, 
împreună cu Tatăl şi cu Sfîntul Duh, în veci. Amin. 


2. VIAŢA CUVIOSULUI PAFNUTIE, 
EGUMENUL MĂNĂSTIRII BOROB 
(| MAD 


(Scrisă de ucenicul său Vasian, Arhiepiscopul Rostovului şi al laroslavului) 


Acest cuvios părinte Pafnutie se trage după neam din seminția agarenească. 
Cînd, pentru păcatele noastre şi prin voinţa lui Dumnezeu, a venit în pămîntul Rusiei, 
Batie, împăratul cel fără de Dumnezeu al tătarilor; acesta a robit cu mulțimea 
puterilor sale cetățile cele mari ale Rusiei, a pustiit pămîntul cu sabie şi cu foc, a 
pierdut sfintele biserici de toată sfințenia, iar pe domnii şi pe toți stăpînitorii i-a 
secerat cu sabia ca pe nişte spice şi i-a tăiat ca pe nişte copaci frumoși; iar în locul 
acelora a pus alți stăpînitori de neam agarean, care se numeau în limba poloveţilor 
bascachi. Moșul lui Pafnutie agareanul, era dintr-aceşti stăpînitori care se numeau 
bascachi şi trăia în Rusia sub stăpînirea cea încredinţată lui. 


Murind însă acel împărat păgîn, fiii Rusiei au primit uşurare de frica ce aveau 
de barbari şi fiecare din domnii și stăpînitorii cei de bun neam şi-au luat moşia şi 
stăpînirea lor. Adunîndu-se prin cetăţi, popoarele cele numite cu numele lui Hristos 
şi înmulțindu-se, a început a străluci sfînta credinţă creştinească, iar păgînătatea 
agarienească a se prăpădi, pentru că binecredincioșii domni ai Rusiei porunceau 
stăpînitorilor agareni, de a nu se mai apropia vreunul de credinţa creștinească şi pe 
creştini să nu-i mai dea morții. Atunci moșul lui Pafnutie, a primit sfinta credință și 
s-a botezat, luînd numele de Martin. EI, vieţuind în dreapta credință creştinească, a 
născut un fiu cu numele Ioan. 


Acela, venind în vîrstă, a luat în căsătorie pe o fecioară, Fotinia, şi a născut pe 
acest fericit prunc de care ne este cuvîntul, şi i-au dat numele la Sfîntul Botez, 
Partenie. Ei petreceau părinteasca moştenire în sătişorul ce se numea Cudinov, 
departe ca la trei stadii de cetatea Borova. Și, crescînd pruncul cu anii, creştea şi cu 
înțelegerea şi cu bunul obicei, pentru că, dîndu-se la învăţătura cărții, învăţa nu numai 
dumnezeiasca Scriptură, ci şi obiceiurile cele bune, ca: blîndeţea, bunătatea, 
înțelepciunea, urmînd celor buni şi ferindu-se de cei răi. 


Apoi, lăsînd pe părinţii săi şi toate cele din lume, s-a dus la mănăstirea cetăţii 
Borova, care se cheamă Înaltă, avînd hramul Acoperămîntului Preacuratei 
Născătoare de Dumnezeu, și acolo a luat chipul monahicesc din mîinile egumenului 
Marcel, întru al douăzecelea an de la naşterea sa; şi a fost numit Pafnutie în loc de 
Partenie. 


Aici a fost dat în povăţuirea sfințitului stareţ Nichita, care altădată a fost 
ucenicul Cuviosului Serghie, făcătorul de minuni. Pafnutie trecu bine prin toate 
slujbele mănăstirești, cu toată bună rînduială. EI era de toţi iubit, pentru faptele lui 
cele bune; şi a făcut 20 de ani în nevoinţele cele iubitoare de osteneală. 


Apoi, păstorul acelui locaș, ducîndu-se către Domnul, fericitul Pafnutie, prin 
alegerea şi rugămintea monahilor care erau acolo şi mai ales în urma dorinței celei 
mari a stăpînitorului cetăţii, a fost silit a primi slujba de egumen al acelui sfînt locaş. 
Ca stăpînitor al cetăţii era voievodul Simeon, feciorul lui Vladimir, pe care fericitul 
Pafnutie, neputînd să nu-l asculte, a primit egumenia; la care s-a binecuvîntat şi 
hirotonit de preasfințitul Fotie, mitropolitul a toată Rusia. EI a început a se îndeletnici 
cu mai mari nevoinţe, îngrijind de păstoria oilor celor cuvîntătoare ale lui Hristos, ca 
un bun şi iscusit păstor, făcîndu-se model turmei sale, abătîndu-se totdeauna de oile 
cele de-a stînga şi silindu-se spre cele de-a dreapta, slujind totdeauna Domnului ziua 
şi noaptea; pentru că ziua se ostenea în slujbele mănăstirești, iar noaptea petrecea în 
rugăciuni. Acest cuvios era împodobit de Dumnezeu cu dreaptă socoteală şi cu alte 
daruri ale Sfîntului Duh, căci i-a dat lui a cunoaşte pe om după chip şi după vedere, 
precum şi toate neputinţele şi patimile care erau în sufletul cuiva. Acestea toate și 
alte descoperiri arătate lui în visuri, le va arăta povestirea care urmează. 


Odată, s-a întîmplat că, fund trimis la un sat unul din fraţii lui cei mănăstirești 
pentru trebuința mănăstirii şi zăbovind el acolo puţin, i-a făcut vrăjmaşul 
împiedicarea păcatului, căci, prin ispita satanei, a căzut într-un necurat păcat trupesc. 
În noaptea aceea, Cuviosul părinte Pafnutie, după obişnuita sa pravilă, s-a culcat să 
se odihnească puţin şi îndată 1 s-a făcut o înştiinţare ca aceasta, pentru fratele care 
căzuse în păcat. 


Vedea o grădină foarte frumoasă, avînd pomi sădiți cu multă chiverniseală şi 
se bucura părintele, în vedenia aceea, de podoaba acelor pomi încărcaţi cu poame; 
iar un pom era mai ales decît alţii. Deci, spre acela, întorcîndu-şi vederea cu veselie 
şi minunîndu-se, privea frumuseţea lui, iată, deodată înaintea ochilor săi, smulgîndu- 
se acel pom din locul său, a căzut la pămînt. Fericitul, uitînd vederea cea cu bucurie, 
s-a mîhnit foarte pentru această neașteptată cădere a acelui pom și apropiindu-se, l-a 
ridicat şi l-a sădit la locul lui, întărindu-l împrejur, ca să stea ca şi mai înainte. Apoi, 
după ce a făcut aceasta, iarăşi smulgîndu-se pomul, a căzut; dar el l-a pus iarăşi să 
stea la loc şi, săpîndu-l, îl întărea, iar acesta iarăşi cu o clătire mare se plecă în jos; 
deci, cu multă osteneală trăgîndu-i pămînt, abia a putut a-l întări. 


Deșteptîndu-se din somn, a înţeles puterea vedeniei și s-a mîhnit foarte. Pentru 
că grădina cea frumoasă însemna locașul lui, acei pomi sădiți cu multă chiverniseală 
închipuiau pe frații lui cei răsădiți în casa lui Dumnezeu şi care aduceau rodurile 
bunătăților; iar pomul cel smuls şi căzut, însemna pe fratele cel ce căzuse în păcat şi 
pentru a cărui îndreptare îi trebuia părintelui mare osteneală. Fratele acela, sfirșindu- 
şi lucrul ascultării sale şi cumpărînd sufletului său paguba cea vrednică de tînguire, 
s-a întors la mănăstire. Părintele îl întreba, dacă i s-a întîmplat vreo supărare pe cale. 
Iar fratele, acoperindu-se de norul cel întunecat al ruşinii, nu voia să-și mărturisească 
păcatul, ruşinîndu-se de faţa părintelui spre care nu mai putea privi. Fericitul 
Pafnutie, văzîndu-l tulburat în sufletul său, i-a spus vedenia cea despre dînsul și-l 
ruga bunul doctor să-şi descopere rana de care suferea înlăuntrul sufletului său; dar 
abia a putut să-l înduplece spre a-şi mărturisi păcatul făcut. Lipind multă vreme la 
rana sufletească doctoria cea duhovnicească şi cuviincioasă, abia a putut să întărească 
în el pocăința, depărtînd de la el gîndul deznădejdii, mîngîindu-l cu nădejdea 
milostivirii lui Dumnezeu. Așa luînd aminte de păstoria sa, se asemăna cu doctorul 
cel iscusit, cu păstorul cel bun, care, aflînd de oaia răpită de lup, o ridică pe umărul 
său; şi astfel, ca un bărbat puternic, purta greutățile şi neputinţele celor nevoiaşi. 


Petrecînd în locașul acela în egumenie ca la 13 ani, a căzut în neputinţă 
trupească şi a suferit de boală multă vreme. Apoi s-a îmbrăcat în sfinta schimă și de 
atunci s-a însănătoșit. Dar n-a mai slujit Sfînta Liturghie pînă la ducerea sa către 
Dumnezeu. Numai o singură dată 1 s-a întîmplat de mare nevoie, de care se va spune 
pe urmă. 


Sculîndu-se din boală, Cuviosul Pafnutie a lăsat egumeneasca începătorie şi, 
dorind viaţa cea liniştită şi deosebită, s-a dus din locaşul acela într-o pustietate, care 
era aproape ca la două stadii. Acolo, găsind un loc plăcut în vale, între două rîuri, 


împrejmuit de pădure deasă, s-a aşezat cu un frate; însă acel loc ţinea de o altă 
stăpînire. Începînd el viaţa cea după Dumnezeu, cu mai multe osteneli pustniceșşti, au 
început a veni la dînsul şi alți fraţi; apoi, cu binecuvîntarea lui, îşi zideau chiliuţe și 
viețulau împreună cu bunul lor povăţuitor și învățător către mîntuire. Deci, 
înmulțindu-se ucenicii și lărgindu-se locul, fraţii au rugat pe sfîntul părinte, să dea 
voie să zidească o biserică pentru dumnezeiasca Liturghie. 


Neoprindu-i de la aceasta, frații au zidit singuri o biserică în numele 
Preacuratei Născătoare de Dumnezeu şi a cinstitei sale nașteri, şi au sfințit-o cu 
binecuvîntarea Preasfințitului Mitropolit Iona. Iar vrăjmașul, urîtorul binelui, 
îndemna pe mulți oameni să facă supărare cuviosului și locașului său cel zidit din 
nou. Dar, cuviosul biruia cu binele pe cel rău şi pe toți îi dobîndea cu răbdarea sa. 
Acest lucru, văzîndu-l Dumnezeu, îl păzea pe el şi locaşul lui prin apărarea Sa; pentru 
că nu va lăsa Domnul toiagul păcătoşilor peste soarta drepţilor. 


Atunci în cetatea Borovţca era voievod Vasile Iaroslavici. Acela se mîniase pe 
sfîntul că lăsase mănăstirea lui şi se aşezase pe altă moşie. Deci, văzînd locaşul său 
micşorîndu-se şi scăzînd, iar cel nou înmulţindu-se și înflorind, se aprindea cu mînia 
şi se gîndea cum ar putea să izgonească pe cuviosul cu ucenicii lui din acel loc, 
deoarece locul acela ţinea de altă stăpînire. Deci, a început în taină să-i facă răutate 
într-acest chip: Trimitea de multe ori slujitori nebuni, după obiceiul său, ca să aprindă 
locaşul de pretutindenea. Aceia, mergînd şi văzînd pe părintele cu frații că se 
osteneau la zidirea mănăstirii, nu puteau să le facă nici un rău, pentru că iuțimea și 
sălbăticia lor se schimba în temere şi blîndeţe și se întorceau acasă fără a face nimic. 


Odată, a trimis pe un agarean botezat din nou, anume Ermolae, care nu-și 
lepădase încă răul obicei barbar ca, fără de veste, să facă rău cuviosului părinte şi să- 
1 aprindă locaşul. Dar, deodată a orbit şi, umblînd, rătăcea împrejurul mănăstirii. Pe 
acesta, aflîndu-l unii, l-au dus la părintele Pafnutie şi cînd l-a văzut cuviosul, l-a 
chemat cu bucurie, zicîndu-i pe nume. Apoi l-a întrebat pentru ce pricină a venit la 
dînsul? Iar el, lăsîndu-și răutatea de fiară, a mărturisit părintelui toate, pentru ce a 
fost trimis şi, căzînd, îşi cerea iertare şi vederea ochilor. Atunci părintele, făcînd 
rugăciune pentru dînsul, i-a dat iertare şi binecuvîntare; iar Dumnezeu 1-a dăruit 
vedere. Apoi Ermolae s-a dus la stăpînul său, nefăcînd nici un rău Cuviosului 
Pafnutie. 


Într-acea vreme a venit fără de veste asupra pămîntului Rusiei, prin voinţa lui 
Dumnezeu, păgînul împărat Momotec cu mulțime de agareni. lar marele voievod 
Vasile Vasilievici, şi cu dînsul şi ceilalți ai Rusiei, neadunîndu-se cu toată oastea lor, 
degrabă cu puţini ostaşi au întîmpinat la Suzdal pe agarenii cei fără de Dumnezeu şi, 
făcînd război pentru păcatele noastre, agarenii au biruit pe domnii Rusiei, încît pe 
mulți i-au prins vii, între care era și voievodul Vasile Iaroslavici, stăpînitorul cetății 
Borova, cel ce avea vrajbă asupra fericitului Pafnutie. Acela, fiind în robie, şi-a adus 
aminte de greşeala sa, că fără de nici o vină făcea rău cuviosului părinte şi se căra de 
greşeala sa şi se ruga lui Dumnezeu să-l scape de primejdia ce era asupra lui, cu 


rugăciunile Cuviosului Pafnutie. Astfel fiind el, a dat făgăduinţă că, de-l va scăpa 
Domnul din mîinile agarenilor, îndată are să strice vrajba şi să se împace cu cuviosul. 


Făcînd o făgăduinţă ca aceasta, i-a ajutat Dumnezeu să scape degrabă de la 
barbari, că se făcea pentru dînsul cu dinadinsul rugăciune către Dumnezeu de către 
nepomenitorul de rău părinte. Deci, scăpînd el din robie fără de vătămare prin 
rugăciunile Sfîntului şi venind întru ale sale, s-a dus îndată la locaşul cuviosului şi, 
cîştigînd de la dînsul iertare şi binecuvîntare, de atunci avea mare credință şi dragoste 
către fericitul Pafnutie. 


Cuviosul, nu numai în necazuri era fără de răutate, dar răbda şi celelalte 
primejdu ce 1 se întîmplau în lucrurile mănăstirești, pentru că nădăjduia spre 
Dumnezeu cu credinţă neîndoielnică. 


Odată, apropiindu-se prealuminatul praznic al Învierii lui Hristos, în ziua cea 
de a treia, s-a întîmplat de era lipsă de peşte în mănăstire, încît nici un fel de pești nu 
se găseau, cu care s-ar fi mîngiiat frații în vremea praznicului, după obiceiul celor 
pustnicești. Slujitorii şi ceilalți frați, fiind mîhniți pentru aceasta, Sfîntul le zicea: "Să 
nu vă mîhniţi, fraților, de aceasta, pentru că Cel ce ne-a zidit, Preamilostivul Stăpîn, 
şi a luminat toată lumea cu învierea Sa, Acela ne va mîngiia pe noi robu Săi în 
mîhnirea noastră şi ne va da nouă celor ce ne temem de EI, îndestulate bunătăţi”. Iar 
în Sfînta Sîmbătă cea mare, în seara nopţii cea purtătoare de lumină, eclesiarhul 
bisericii a ieşit la un pîrîu mic, ca să aducă apă pentru dumnezeiasca slujbă şi a văzut 
mulțime de peşti fără de număr, care, după vorba ţării aceleia, se numeau "sijnici", 
care nu sînt aşa de mari, ci cu puţin mai mari decît sardelele. Căci era atunci vărsarea 
apelor şi s-a adunat atîta mulțime de peşti, încît erau destul pentru trebuinţa lor, 
deoarece nu s-au trimis cîrtitorilor, ci celor ce aşteptau cu bună nădejde și primeau 
cu mulțumire. lar după aceea, ca şi mai înainte n-a fost niciodată atîta mulțime de 
peşti, de acelaşi neam. lar eclesiarhul, degrabă a spus părintelui aceasta, pe care, 
auzindu-o, a preamărit pe Dumnezeu și a poruncit vînătorilor să arunce mrejele şi au 
tras atît de mulți peşti, încît toată săptămîna luminată a fost destul tuturor, la prînz şi 
seara. 


Îndeletnicindu-se Cuviosul Părinte Pafnutie cu mari nevoinţe și osteneli, 
străbătuse numele său pretutindeni și locaşul său din zi în zi se lărgea; pentru că se 
înmulțea numărul fraților şi al uceni-cilor lui. Între aceştia se afla şi un fericit cu 
numele Iosif, care a fost îmbrăcat de mîinile sfîntului în rînduiala monahicească și 
care a zidit locaşul la Voloţii Lamului. Apoi şi minunatul stareţ Inochentie, Ilie, 
rudenia fericitului şi Vasian, scriitorul vieţii aceluia, care în urmă a fost arhiepiscopul 
Rostovului, cum şi mulți alți îmbunătățiți bărbaţi. Deci, adăugînd cuviosul sîrguință 
cu fraţii, a ridicat biserica cea de piatră, ostenindu-se singur în vremea lucrării, 
ducînd pietre şi apă şi toate cele ce sînt de trebuinţă la o zidire ca aceasta. Şi, sfirșind 
biserica, a înfrumuseţat-o cu icoane zugrăvite. El singur fiind, biserică însuflețită, 
păzea în sine fără de prihană chipul lui Dumnezeu şi era înzestrat de Domnul cu dar 
de minuni, pentru care se va povesti pe scurt. 


Între zugravi era un meşter ales, cu numele Dionisie, de fel mirean. EI era 
bolnav de picioare și nu putea să împodobească biserica cu zugrăvirea icoanelor, 
fund cuprins de boală. Iar stareţul i-a zis: "Dionisie, Dumnezeu să te binecuvinteze! 
Începe lucrul cel bun şi Domnul şi Preacurata Sa Maică vor da sănătate picioarelor 
tale". Iar el, crezînd cuvintele fericitului, a început lucrul cu bucurie şi îndată s-a 
tămăduit, vindecîndu-i-se picioarele. Și a dat starețul poruncă lui Dionisie şi celorlalți 
zugravi mireni, ca să nu mănînce în locaşul lui mîncări mirenești, adică carne, şi nici 
măcar să o aducă în mănăstire; ci să se ducă să o mănînce în satul de aproape. 


Într-o vreme, mîncînd în sat mîncările lor, au uitat porunca cuviosului şi, luînd 
o bucată de miel dreasă cu ou, au adus-o în mănăstire pentru cină. Și cînd a gustat 
Dionisie întîi, a aflat că unde fusese oul era plin de viermi. Şi îndată a năvălit asupra 
lui o boală ce se numeşte rîie şi într-un ceas tot trupul lui ca o bubă s-a vărsat, încît 
nu putea să se miște; drept aceea a trimis degrabă la cuviosul, plîngînd de greşeala 
sa şi cerînd iertare. lar cuviosul l-a învăţat să nu mai facă unele ca acelea şi, ducîndu- 
| în biserică și cîntînd pentru dînsul paraclisul cu sobor, a sfințit apă şi a poruncit 
bolnavului să se stropească cu acea apă sfințită peste tot trupul. După ce bolnavul a 
făcut astfel, a adormit puţin şi cînd s-a deșteptat din somn s-a aflat cu tot trupul 
sănătos, ca şi cum niciodată nu pătimise ceva rău; iar bubele lui au căzut ca solzii și 
a preamărit pe Dumnezeu. 


Locul unde s-a zidit locașul acela al cuviosului, fiind înconjurat de pădure 
deasă, era bun pentru locuinţa păsărilor şi se încuibau acolo mulțime de corbi cu pene 
negre, la care cuviosul, privind, se mîngiia. El pusese poruncă, ca nimeni să nu prindă 
păsările acelea sau puii lor, sau să le vîneze cu ceva. 


Într-o vreme, fiul voievodului, făcînd plimbare în pustia aceea, aproape de 
mănăstire a văzut un pilc de corbi şi, încordîndu-şi arcul său, a ucis o pasăre din ele. 
Bucurîndu-se foarte mult că a lovit cu săgeata cu bună ochire, a căutat înapoi la cei 
ce-l urmau, ca şi cum s-ar lăuda şi îndată 1-a rămas capul înţepenit în acea parte, 
neputînd nicidecum să-l întoarcă spre căutarea lui cea dreaptă. Iar el, uitîndu-și 
veselia sa pentru uciderea păsării, era cuprins de scîrbă şi de spaimă și, înţelegînd 
pricina primejdiei neaşteptate, a alergat degrabă la Cuviosul Pafnutie şi, căzînd 
înaintea lui, cerea iertare, stăruind ca să se roage lui Dumnezeu pentru dînsul, ca să- 
1 îndrepte capul în rînduiala cea dintii. Părintele a poruncit atunci să lovească în toacă. 
Fraţii, mirîndu-se de acea neobișnuită tocare, s-au adunat degrabă în biserică, 
întrebînd de acea pricină; iar cuviosul le-a spus pricina şi, zîmbind, a zis: "A răsplătit 
Dumnezeu sîngele corbului”. Și, săvîrşind cîntare de rugăciune, a umbrit cu Sfînta 
Cruce pe cel ce pătimea, zicînd: "Cu puterea cinstei şi de viaţă făcătoarei Cruci, 
întoarce-te înainte”. Și îndată s-a întors capul înainte și s-a îndreptat după firea sa! 


Un alt tînăr oarecare şi-a eliberat șoimul la un corb, şi acela l-a ucis; dar şi 
acela îndată s-a hpsit de mîngiierea sa, că amîndouă păsările au căzut moarte. 


Odată, venind noaptea tilharii la locașul lui, au luat trei boi mănăstirești şi, 
vrînd să plece, au umblat ca orbii, rătăcind împrejurul mănăstirii. ŞI, făcîndu-se ziuă, 
voiau să lase boii şi să fugă; dar, legîndu-se cu puterea cea nevăzută a lui Dumnezeu, 
erau ţinuţi lîngă boi, încît nu puteau să se despartă și să fugă, pînă ce argaţii 
mănăstirii, căutînd boii, au dat şi de tîlhari şi prinzîndu-i i-au adus la cuviosul. Iar el 
i-a învăţat cu cuvinte să nu mai facă unele ca acestea şi, poruncind să-i hrănească, 1- 
a eliberat în pace. 


Doi fraţi s-au sfătuit să iasă din mănăstire în taină şi, strîngîndu-şi lucrurile, 
voiau să plece pe cale. Iar Dumnezeu a arătat acestea cuviosului, în chipul acesta: 
După cîntarea Utreniei, ducîndu-se Sfîntul să se odihnească puțin, a văzut în vis un 
arap negru, luînd din cuptorul chilie: lui tăciuni aprinşi şi aruncîndu-i pe chiliile 
acelor monahi, care voiau să fugă; iar părintele cu groază îi oprea, înfricoșîndu-i să 
nu aprindă zidirea. lar arapul răspundea, că pentru aceea o face aceasta, ca să o ardă! 
Deșteptîndu-se cuviosul din somn şi înțelegînd puterea vedeniei, a trimis îndată după 
acei monahi şi, chemîndu-i, le-a spus vedenia; iar ei, auzind, s-au înfricoşat şi s-au 
umilit. Atunci au arătat părintelui lucrurile lor adunate, mărturisindu-şi greșeala şi 
cerînd iertare. 


Un alt frate cîrtitor, hulea toate cele făcute în mănăstire și totdeauna grăia 
asupra părintelui. Acela în vedenia visului s-a văzut pe sineși în mijlocul bisericii, 
stînd cu cei ce cîntau și îndată, venind părintele şi căutînd mînios cu ochii spre dînsul, 
a zis: "Acesta este hulitor, luaţi-l din biserică!" Îndată, doi arapi foarte negri l-au luat 
pe el şi l-au tras afară, bătîndu-l foarte tare. Deş-teptîndu-se din somn acela, s-a 
umplut de mare frică şi alergînd cu lacrimi la cuviosul părinte, şi-a cerut iertare. 


În locaşul cuviosului era un bătrîn de Dumnezeu insuflat, anume Constantin, 
care, fiind bolnav, se apropia de sfîrşit. Odată, odihnindu-se Cuviosul Pafnutie, după 
doxologia Utreniei, losif monahul, ucenicul lui, mergea spre chilia părintelui. ŞI, cînd 
se apropia de ușă și voia să facă rugăciune, îndată cuviosul a deschis fereastra chiliei 
ŞI, văzînd pe Iosif venind, i-a zis: "A făcut rugăciune oarecine şi mi-a zis: "Constantin 
starețul s-a dus către Domnul!" Iar eu, deşteptîndu-mă şi deschizînd fereastra, n-am 
văzut pe nimeni, fără numai pe tine". Dar Iosif 1-a zis: "Eu în ceasul acesta am venit 
de la Constantin și încă este viu". Atunci părintele i-a poruncit să se întoarcă iarăşi 
la chilia stareţului şi, mergînd, l-a aflat sfîrşit întru Domnul. 


Alt stareţ insuflat de Dumnezeu și încărcat de zile, se afla în acea mănăstire, 
urmînd vieţii povăţuitorului său, Cuviosul Părinte Pafnutie. Numele stareţului era 
Eftimie. Acela avea de la Dumnezeu atîta izvor de lacrimi, încît le vărsa, nu numai 
în chilia sa, dar şi în biserică la toată pravila. Şi era într-însul şi darul mai înainte- 
vederii, care s-a făcut încredinţat în acest fel: Doi fraţi oarecare, avînd întru dînşii 
dragoste, nu după socotinţa lui Dumnezeu, ci după înşelăciunea vrăjmaşului, de care 
se scîrbea foarte mult Cuviosul Părinte Pafnutie, gîndeau să iasă în taină din 
mănăstire. 


În vremea dumnezeieștii Liturghii, stareţul Eftimie, cel mai sus pomenit, stînd 
în biserică cu obişnuita lui umilință şi cu ochii plini de lacrimi, a căutat la părintele 
şi la cei ce cîntau cu dînsul (şi cei doi fraţi se aflau în ceata cîntăreților). El a văzut 
ivindu-se, după cei doi fraţi, un arap care avea pe cap un coif foarte ascuţit şi păros, 
avînd perii în diferite feluri de flori. Arapul acela, ținînd în miîini un cîrlig de fier, a 
început a trage la dînsul pe cei doi monahi ce se aflau în ceata cîntăreților, apucîndu- 
1 de hainele lor; trăgîndu-i afară din ceata clericilor, voia să-i apuce pe ei cu mîinile. 
Dar, îndată unealta cea de fier se făcea fără de nici o putere. Căci atunci cînd aveau 
gîndul cel de vrăjmașul semănat să nu se supună părintelui, ci să iasă din mănăstire, 
îi trăgea pe ei vrăjmaşul cu înlesnire; iar cînd se împotriveau gîndului, atunci unealta 
vrăjmașului se făcea fără de putere şi sărea de la dînșii. lar părintele Eftimie privea 
la aceea, căutînd cu ochii cei sufletești înainte-văzători. 


Cînd a început a se citi Sfînta Evanghelie, arapul s-a stins; iar după Evanghelie 
iarăşi s-a arătat şi făcea aceeași; asemenea s-a stins şi în vremea cîntării heruvicului; 
iar după mutarea Sfintelor Daruri s-a arătat iarăşi. Dar cînd a sosit sfințirea Sfintelor 
Daruri şi cîntarea cea aleasă a Preasfintei Născătoare de Dumnezeu, s-a stins arapul 
ca fumul şi nu s-a mai arătat. Starețul Eftimie, văzînd toate acestea, s-a cutremurat și 
a trecut toată Sfînta Liturghie cu uimire. După sfîrşitul Sfintei Liturghii a mers la 
Cuviosul şi i-a spus acea vedenie. Și chemînd pe acei monahi, i-a învăţat să nu 
primească gîndurile cele viclene ale vrăjmașului și să nu le tăinu-iască, ci să le 
smulgă din inimă prin mărturisire; iar ei, prin învăţătura și prin sfătuirea părintelui, 
s-au înţelepțit deplin. 


Cuviosul Pafnutie grăia ucenicilor săi: "Cum se poate a cunoaşte din vedere, 
de este vreun frate cuprins de vreun oarecare gînd, bun sau rău?" De acest cuvînt al 
lui se minunau ucenicii săi, ca de un lucru tainic; însă mai pe urmă au cunoscut cu 
încredințare, că era într-însul un dar ca acesta al mai înainte-vederii. 


Un oarecare monah nou începător, care nu-şi biruise îndrăz-neala mirenească 
întru căutarea ochilor, viețuia împreună cu Cuviosul Pafnutie. Odată a ieşit afară din 
mănăstire pentru o trebuinţă oarecare. Și văzînd venind niște mireni - bărbați şi femei 
-, şi-a îndreptat privirea către dînşii, amăgindu-se cu ochii şi robindu-se cu gîndul 
iubirii de faţă mirenească,; acea patimă s-a sălășluit într-însul. După aceea s-a întors 
în chilia părintelui, îndeletnicindu-se cu citirea. Iar părintele, ridicîndu-şi ochii săi, a 
căutat la dînsul şi îndată l-a cunoscut că era tulburat de gînduri necurate; și 
întorcîndu-și fața de la dînsul, a zis: "O, iată om nu după chipul cel dintii”. Atunci 
fratele s-a temut foarte mult şi a spus gîndul său lui Iosif cel împreună cu dînsul 
viețuitor;, iar acela i-a poruncit lui să se mărturisească părintelui şi să-şi ceară iertare. 
Mărturisindu-şi fratele greșeala sa părintelui, a învăţat cuvinte părinteşti și s-a 
învrednicit de iertare. 


Şezînd Cuviosul Pafnutie şi citind dumnezeieștile Scripturi, a venit un om şi a 
făcut rugăciune, căutînd la Sfîntul prin ferestre şi întrebîndu-l de Iosif ucenicul lui, 
pentru că era cetăţean din același loc cu el. Iar starețul, văzînd pe omul acela ce 


niciodată nu l-a ştiut, a zis către Iosif: "leşi, că un om rău la vedere întreabă de tine". 
leşind Iosif şi văzînd pe omul cel ştiut lui, îl întrebă pentru ce a venit. lar el a zis: 
"Voiesc să fiu monah!" Iosif a spus acestea fericitului părinte, iar el a grăit către Iosif: 
"Hrăneşte pe omul acela şi dă-i drumul, deoarece nu este bun". Iar Iosif s-a minunat 
de răspunsul părintelui şi nu îndrăznea să-l întrebe pe el cum de nu este bun omul ce 
a venit. ŞI, mergînd şi dîndu-i hrană aceluia, l-a eliberat. Apoi, întorcîndu-se Iosif în 
chilie, 1-a zis părintele: "Bărbatul acela este ucigaș că, încă fund tînăr, a străpuns cu 
cuțitul în pîntece pe un monah şi l-a omorit. lar losif se minuna de mai înainte- 
vederea fericitului, că nu numai că nu-l văzuse niciodată, dar nici nu auzise de omul 
acela; ci din singură căutarea feţei lui l-a cunoscut că este ucigaş. 


Un monah oarecare a venit în locaşul cuviosului, pe care văzîndu-l sfîntul 
stareţ venind la dînsul, a zis încetişor către ucenicii săi: "Vedeţi, acest monah nici 
prin rînduiala monahicească nu s-a curăţat de sînge!" Iar ucenicii, minunîndu-se și 
necutezînd a-l întreba, mai tîrziu starețul singur a spus unuia dintre dînşii că monahul 
acela, fiind mirean, slujea la un boier dreptcredincios în marele Novgorod şi a omorît 
cu otravă pe stăpînul său. Mai pe urmă, mîhnindu-se, a îmbrăcat chipul monahicesc, 
dar nici aşa nu s-a curățat, deoarece n-a făcut adevărată pocăință şi canon îndestulat 
pentru păcatul ce l-a făcut". 


O femeie oarecare jupîneasă, soția unuia Alexe, ce se chema Govurni, ai cărei 
fii, după aceea, au intrat în călugărie şi au vieţuit împreună cu Vasian, scriitorul vieții 
acestuia, avea mare credinţă către fericitul părinte Pafnutie. Adeseori trimitea la 
dînsul pe fiii ei cu aducere de daruri, cerînd de la dînsul rugăciuni şi binecuvîntări. 
ŞI 1 s-a întîmplat ei o boală din lucrare diavolească - tulburarea minţii -, şi vedea cu 
ochii mulți demoni venind la dînsa şi înfricoşînd-o; de aceea se tulbura cu mintea. 
lar cînd 1 se făcea ei aceasta, 1 se arăta un stareţ mărunt la statură și gîrbov, avînd o 
barbă mare căruntă şi îmbrăcat cu haine proaste. Acela izgonea cu putere de la ea pe 
demoni, ca pe niște lupi de la oi şi se făcea sănătoasă. lar odată a auzit un glas, zicînd 
către dînsa: "Pafnutie cel din Borov izgoneşte de la tine pe demoni!" Şi aceasta s-a 
făcut de mai multe ori acelei femei. 


Deci, însănătoşindu-se desăvîrşit, a dorit să vadă pe Sfîntul, vrînd să ştie cu 
încredințare dacă acela este care i se arată ei în boală, izgonind pe diavoli de la ea 
sau altul? Și a venit cu slugile pînă la poarta locaşului cuviosului - fiind oprită intrarea 
femeilor în mănăstire -, şi a trimis pe slugile sale la ucenicii fericitului, rugîndu-i, 
cum ar putea să vadă ea pe Sfîntul Părinte. lar ei, arătînd pe Sfîntul, au poruncit 
slugilor să-l arate stăpînei lor, cînd va merge cu fraţii de la biserică la trapeză, pentru 
că era vremea prînzului. lar aceea, văzînd pe sfîntul cînd a ieșit din biserică, l-a 
cunoscut îndată și cu lacrimi a strigat: "Acela este cu adevărat care, prin arătarea sa, 
a izgonit de la mine pe demoni şi mi-a dăruit tămăduire!" Și a trimis multă milostenie 
monahilor, dînd mulțumire lui Dumnezeu, Preacuratei Maicii Lui şi plăcutului lor, 
Cuviosul Părinte Pafnutie. 


Pe unul din ucenicii cuviosului l-a năpădit durerea ochiului şi, suferind foarte, 
căuta tămăduire; iar părintele, i-a dat metaniile sale, poruncindu-i să zică o mie de 
rugăciuni: "Doamne lisuse Hristoase, Fiul lui Dumnezeu, miluiește-mă pe mine 
păcătosul". Dar el abia s-a supus ascultării, supărîndu-se de cumplita durere, și 
săvîrşind jumătate din mia de rugăciuni, şi-a simţit ochiul cu totul sănătos şi, 
alergînd, a spus părintelui de tămăduirea ochiului său. Dar nu s-a tăinuit de părintele 
cel mai înainte văzător, că nu o mie, ci numai jumătate din rugăciuni a zis; ci i-a 
poruncit să se întoarcă iarăşi ŞI să-şi sfirşească mia cea de rugăciuni. 


Odată, şezînd frații la cuviosul, s-a făcut înştiinţare de la nişte mireni, bărbaţi 
cucernici, că arhimandritul mănăstirii lui Simon, care este aproape de cetatea 
împărătească Moscova, şi-a lăsat arhimandria şi au început a zice: "Cine va fi acolo 
arhimandrit?" Și pomeneau unul pe acesta şi altul pe celălalt. Iar fericitul, căutînd la 
unul din ucenicii săi, anume Vasian, fratele lui Iosif, foarte tînăr şi de curînd 
călugărit, arătînd spre dînsul, a zis zimbind celor ce erau cu dînsul: "Acesta este 
arhimandrit al mănăstiri lui Simon". Pentru că cuviosul vedea mai înainte ceea ce 
era să fie; căci acel Vasian, după proorocia Sfîntului, a fost pus arhimandrit al 
mănăstirii lui Simon, nu atunci, ci după trecerea a mulţi ani. 


Odată, cuviosul a cerut voie de la un boier de pe rîul Ovil, ca numai trei zile 
să-i îngăduie a petrece la un loc la vînarea peștelui, şi ceea ce va trimite Dumnezeu, 
aceea s-o ia la trebuința mănăstirească. Deci, trimiţind boierul pe unul din slujitorii 
săi la acea slujbă, a poruncit să-i dea lui cinci grivne bani ca să cumpere vase, iar 
peştele ce va prinde să-l săreze într-acelea. Dar, slujitorul nu voia să ia atîţia bani 
spre cumpărarea vaselor, nădăjduind ca, de abia să umple măcar un vas mic cu pește 
în acele trei zile. lar cuviosul, căutînd cu iuțime la el, îi poruncea să facă ceea ce 1 se 
porunceşte. Deci, mergînd trimisul, a prins în cele trei zile, 730 de peşti mari, care se 
numesc ribți, după vorba acelei ţări. Iar cîți vînau pentru voievod, nici în tot anul nu 
prindeau atîta peşte. Atît vînat văzînd înaintea sa Sfîntul, a poruncit să se gătească 
vasele. 


Un tînăr oarecare a venit la chipul monahicesc și a început a se tulbura cu 
gîndul, de vreme ce năvălea frica asupra lui prin lucrarea vrăjmașului diavol; pentru 
că uneori i se arăta diavolul ca o fiară neştiută, uneori ca un cîine negru, iar alteori, 
şezînd în chilie, auzea cum ursul umblă împrejurul chiliei și se apucă de pereți. lar 
cuviosul stareţ a poruncit acelui tînăr să citească Psaltirea şi de atunci acele năluci 
diavolești s-au stins cu totul şi tînărul s-a izbăvit, cu rugăciunile sfîntului. 


Acest cuvios părinte era bine socotitor şi iscusit în tot lucrul dumnezeiesc şi 
omenesc, de aceea, nu numai monahii, ci şi mulți din mireni îl aveau pe el ca părinte 
duhovnicesc; şi, venind, își mărturiseau păcatele lor, de vreme ce cunoştea şi ştia 
bine sfințitele pravile; ca un doctor iscusit, știa să dea doctoria cuviincioasă la toată 
rana sufletească. lar la primirea oamenilor celor ce veneau la el, nu era căutare la 
față; nu se sfia de feţele celor puternici, nici trecea cu vederea pe cei săraci ŞI Cîţi se 


înălțau cu mîndrie, la aceia era foarte neapropiat, iar la cei smeriţi, foarte iubit şi 
milostiv către săraci. 


Fiind într-un an foamete, prin voia lui Dumnezeu, pe toţi cei dimprejur i-a 
hrănit. Că în toate zilele se adunau în locașul lui ca la o mie şi mai bine de oameni 
flămînzi, pe care, hrănindu-i, n-a lăsat nimic în mănăstire, pînă ce în vara viitoare, 
după rugăciunile lui şi pentru lacrimile săracilor, a dăruit Domnul înmulţirea 
roadelor. 


De cînd s-a făcut monah Cuviosul Pafnutie, aceasta era rînduiala vieții şi a 
pustniciei lui: Luni şi vineri nu gusta nimic, miercuri mîncare uscată, iar în celelalte 
zile mînca cu fraţii. Totdeauna se ostenea în lucruri grele, tăind lemne şi ducîndu-le 
pe umeri, lucrînd pămîntul în grădină, cărînd apă şi stropind verdeţurile şi alte 
greutăți, toate le făcea. Nimeni mai înainte de el nu se afla la tot lucrul şi la 
schimbarea pravilei. În vreme de iarnă se nevoia mai întîi în rugăciune, la citire și la 
lucrul miinilor, împletind mreji pentru vînarea peștelui. De corpul său n-a lăsat pe 
nimeni să se apropie, nici la vreme de nevoie; dar nici el nu s-a atins de trupul cuiva. 
Pe femei nu numai în locaș nu voia să le vadă, dar nici de departe; nici a lăsat pe 
cineva să grăiască despre femei înaintea sa. El a păzit fecioreasca curăţie a trupului 
său neprihănită toată viața sa. Pentru aceasta a fost vas al Sfintului Duh şi cu 
vrednicie a primit hirotonia preoţiei; însă, pentru smerenie, de cînd s-a îmbrăcat în 
sfinta schimă, nu slujea Liturghia, decît numai odată a săvîrşit Sfintele Taine, după 
o întîmplare şi nevoie, înainte de sfîrșitul său. 


Odată, sosind prealuminatul praznic al Învierii lui Hristos şi nefiind preot în 
acel locaş în acea vreme, cuviosul a trimis pretutindeni cu argint îndestul să caute 
preot, însă n-a putut găsi, toți avînd trebuinţă să slujească în bisericile lor. Şi, vezi 
socoteală cu bună înţelegere a părintelui cel de Dumnezeu insuflat, pentru nevoia 
unui praznic ca acela şi-a schimbat legea și ca un lucrător vrednic de sfinţenie, într- 
acea zi a săvîrşit singur dumnezeiasca Liturghie, cu multă luare aminte şi cu umilință. 
lar după săvîrşirea Liturghiei, a zis către ucenici: "Acum abia a rămas sufletul în 
mine!" Cu o mare cucernicie și cu frică, acel slujitor vrednic de sfințenie, se atingea 
de săvîrşirea dumnezeieştilor Taine. Și avea el la praznicele acestea o veselie peste 
fire, nu trupească, ci duhovnicească; și ca altul din altul se făcea. Şi lăsa atunci și 
trupului lui ospătare mai multă decît în alte zile, însă măsurată, fugind de îmbuibare 
din toate. Iar cînd era vremea să grăiască, spunea cele trebuincioase şi cînd era 
vremea să tacă, se îndeletnicea în tăcere, şi pretutindeni se abătea de la deșertăciuni; 
iar din toate iubea lipsa şi sărăcia şi nu se îngrijea de trebuinţele sale trupești. 


EI ajunsese într-atîta măsură, încît era departe cu obiceiul cel îmbunătăţit, de 
oamenii cei ce sînt în neamul acesta. Că din pruncia sa n-a mîniat întru nimic pe 
Dumnezeu; ci făcea totdeauna cele bune şi plăcute Lui. La 20 de ani s-a călugărit şi 
a petrecut 60 de ani în rînduiala monahicească și nu şi-a schimbat pravila sa, 
neabătîndu-se nici spre dreapta, fugind de nemăsurarea celor aspre; nici spre stînga, 
temîndu-se de calea cea lată. Ci mergea totdeauna pe cale împărătească. În dogmele 


credinţei avea atîta grijă şi rîvnă, încît dacă începea cineva a grăi cît de puțin 
nepotrivit cu dumnezeiasca Scriptură, îndată îl gonea din mănăstire. 


Petrecînd în nişte isprăvi ca acestea, dumnezeiescul Părintele nostru Pafnutie, 
a ajuns în măsura vîrstei plinirii lui Hristos, rămînînd ca să se dezlege din cele 
vremelnice de aici şi să treacă la cele veşnice, pe care ochiul nu le-a văzut, urechea 
nu le-a auzit şi la inima omului nu s-au suit, pe care le-a gătit Dumnezeu celor ce-L 
iubesc. 


Drept aceea, după cel a toată lumea prealuminatul praznic al Paştilor, joi, a 
treia săptămînă, a ieşit fericitul după Utrenie cu frații la oarecare lucru după obicei 
şi, aşezîndu-le rînduiala acelui lucru, s-a întors în mănăstire, deoarece sosise vremea 
Sfintei Liturghii. Şi i-au zis ucenicii, ca după ceasul prînzului să iasă iar la lucru. Dar 
el le-a răspuns: "Nu se poate să mai ies, deoarece am alt lucru de nevoie şi nemutat”. 
Apoi, după săvîrşirea Liturghiei, s-a împărtăşit cu fraţi din obișnuita masă. După 
aceea a venit la el în chilie unul din ucenicii săi, anume Inochentie. Și, văzînd pe 
stareț şezînd pe pat, i-a adus aminte de lucrul ce s-a zis mai înainte. lar el i-a răspuns: 
"Eu am altă nevoie, pe care tu n-o ştii, că legătura care este, voieşte să se dezlege". 
Dar Inochentie n-a înţeles ceea ce a grăit. Într-acea vreme a venit înştiinţare, cum că 
binecredinciosul Domn, Mihail, fiul lui Andrei, voieşte să vină în mănăstire să se 
roage. 


Iar fericitul a poruncit acelui ucenic, să trimită răspuns voievodului, să nu vină 
în mănăstire, deoarece a sosit alt lucru. În ziua aceea cuviosul n-a ieșit la soborul 
bisericesc, la pravila Vecerniei și a Pavecerniţei deoarece începuse a boli şi a poruncit 
ucenicului său, Inochentie, să le săvîrşească în chilie. Și, trimiţindu-l, 1-a zis: "Cînd 
va veni această zi, Joi, atunci voi schimba din neputința mea". Ucenicul n-a înţeles 
cuvîntul acela, iar Cuviosul a petrecut toată noaptea aceea în rugăciuni. 


Deci, venind ziua de Vineri şi sosind ceasul sfintei slujbe, a mers în biserică 
la Sfînta Liturghie, sprijinit de ucenici. Dintre aceştia unul, nefiind tînăr, l-a luat de 
palmă ca să-l sprijinească, iar el îndată şi-a tras palma cu mîinile de la dînsul şi i-a 
poruncit să-l sprijinească de haină. Atît era de păzitor al nepătimirii, încît şi în 
bătrîneţe şi în boală și înaintea morții, pe care o vedea cu ochii, nu voia să se atingă 
cineva de trupul lui. În ziua aceea a fost la Vecernie și, cînd a început să se cînte 
panahida pentru cei răposaţi, ucenicii au voit să-l ducă în chilie, dar el n-a voit să 
meargă; ci a rămas cu cei ce cîntau, zicînd: "Mie îmi este de trebuință această 
panahidă, pentru că nu o voi mai auzi”. 


Sîmbătă a fost la Sfînta Liturghie, iar după sfîrşitul ei l-au rugat ucenicii să 
guste puţină hrană, că este sîmbătă, şi de Joi n-a gustat nimic. Părintele le răspunse: 
"Știu şi eu aceasta, şi după dumnezeieștile pravile se cade a gusta sîmbăta, pentru 
dezlegarea postului; însă bolnavului 1 se cade ca trei zile să se înfrîneze de hrană 
înaintea împărtăşirii cu dumnezeieştile Taine. Și n-a gustat nimic pînă în ziua 
Duminicii. 


În seara sîmbetei și-a săvîrşit mărturisirea înaintea duhovnicului părinte, după 
rînduiala sfintei pocăinţe, şi a mers la cîntarea cea de toată noaptea și, sprijinindu-se 
de ucenici, a grăit către dînşii: "De acum nu voi mai auzi cîntarea cea de toată 
noaptea". lar în vremea dumnezeieştii Liturghii, stătea Sfîntul cu mare luare aminte 
şi cu lacrimi; iar după terminarea sfintei slujbe, s-a împărtăşit în Sfîntul Altar cu 
dumnezeieştile Taine. Apoi, ducîndu-l din biserică în chilie, i-a întrebat: "În ce zi mi- 
a venit boala?" Ucenicii au răspuns: "Joi ai început a boli, părinte”. Iar el a zis: "Într- 
acea zi mă voi şi sfîrşi”. Apoi a gustat puţină hrană în ziua de Duminică, fiind silit 
de ucenici; şi de atunci a poruncit ca pe nimeni din cei ce veneau în mănăstire, să nu- 
i lase la el. 


Auzind domnii şi boierii de primprejur, că a slăbit de boală fericitul Pafnutie, 
trimiteau la dînsul spre cercetare bărbaţi cinstiți cu multă milostenie. Iar el a poruncit 
ucenicilor să nu ia nimic din cele ce se aduceau, şi nici nu voia să audă ceva de cele 
mirenești. Ci grăia: "Eu am trebuință, mai ales în ceasul acesta, de multe rugăciuni 
deoarece voiesc să mă duc în cale lungă; iar cel ce are credință în Dumnezeu și în 
Preacurata Maica Lui, poate să facă milostenie şi după ducerea mea”. 


Şi se întorceau cu milostenia înapoi acei bărbați trimişi. ŞI era în gura 
cuviosului părinte, neîncetată rugăciunea lui lisus şi psalmii lui David. Nu pe rînd, ci 
aleşi, care slujeau la vremea lui cea de față și stihuri de rugăciune din Paraclisul către 
Preasfînta Născătoare de Dumnezeu şi multe alte rugăciuni; pentru că mintea lui era 
ridicată spre Dumnezeu şi nu se îngrijea de nimic din cele de aici; ci dorea mai mult 
bunătățile cele ce vor fi să fie. De aceea, nădăjduindu-se, se bucura cu duhul şi, în 
veselie fund, grăia în stihuri cuvinte din psalmi și din rugăciuni, ca unul ce avea 
încredințare de mîntuirea sa. Nici s-a mîhnit de ceva, precum este obiceiul celor ce 
au să se ducă din viața aceasta. Boala lui nu era prea grea, căci în toate zilele umbla, 
fiind dus de fraţi la Sfînta Liturghie în biserică, unde stătea cu luare aminte pînă la 
sfîrşitul dumnezeieștii slujbe. 


lar în cea mai de pe urmă zi a vieţii sale, joi, care este a doua zi după 
înjumătățirea celor 50 de zile, vrînd cuviosul să meargă în biserică la Sfînta Liturghie, 
a început a grăi către ucenici: "lată ziua Domnului, veseliţi-vă popoare; iată ziua cea 
așteptată de mine a venit". Iar ei l-au întrebat: "Despre care zi grăieşti, părinte?" EI a 
răspuns: "Despre Joia aceasta, de care mai înainte v-am spus vouă". leșind el din 
chilie spre biserică, i-au spus ucenicii că au venit la dînsul spre cercetare, cei trimiși 
de la singurul stăpînitor a toată Rusia, marele voievod loan Vasilievici, de la fiul lui, 
marele domn loan loanovici şi de la Preasfinţitul mitropolit Gherontie. 


Auzind sfîntul despre acestea, s-a mîniat foarte mult. Apoi, nevoind, s-a întors 
în chilie şi, căutînd la icoana Preacuratei Născătoarei de Dumnezeu, a zis: "O, Stăpînă 
Născătoare de Dumnezeu, pentru ce mă supără oamenii aceia? Că în ziua de pe urmă 
m-au lipsit de dumnezeiasca slujbă". Și, trimiţînd pe frați la biserică, a rămas singur 
în chilie şi a întărit uşa, ca să nu intre nimeni din cei trimiși la dînsul. Apoi, după 
sfîrşitul Liturghiei, înțelegînd trimişii că le este cu neputinţă să vadă pe cuviosul 


părinte, s-au întors. După aceea ucenicii, venind iarăşi la dînsul, l-au văzut zăcînd pe 
pat şi zicea ca de oarecare altul: "I-a venit lui ziua şi va muri”. 


Iar ei l-au întrebat pe el: "Despre cine zici, părinte, că va muri?" El a zis: 
"Depre care voi ziceţi că bolește, acela, pocăindu-se, are să moară!" Apoi a poruncit 
ca să nu vină nimeni la dînsul, zicînd: "M-am ostenit şi voiesc să mă odihnesc pînă 
la cîntarea Vecerniei; iar deseară să vină la mine toți fraţii”. Atunci ucenicii au 
cunoscut că s-a apropiat vremea morţii lui; şi l-a întrebat Inochentie, ucenicul lui cel 
mai bătrîn, zicînd: "Părinte, după ce vei muri, oare să chem pe întîiul preoților și pe 
alți preoți din cetate la îngroparea ta?" Iar sfîntul a poruncit să nu cheme pe nimeni, 
ca să nu fie tulburare în mănăstire de adunarea poporului şi să nu ştie nimeni în cetate 
şi în sate de sfîrșitul lui, "pînă ce nu mă vor îngropa preoţii mănăstirii”. lar mormîntul 
a poruncit să 1-l sape în biserică, în partea de miazăzi, aproape de ușa bisericii. 


Sosind ceasul de cîntarea Vecerniei şi nimeni din frați nefund la dînsul fără 
numai ucenicul, a început Cuviosul a cînta: Fericiți cei fără prihană în cale, care 
umblă în legea Domnului..., cîntînd stihunile celor adormiți. Și sfîrşind psalmul, a 
cîntat troparele cele ce urmează: "Ceata sfinţilor au aflat izvorul vieţii...”. Apoi a 
început cu lacrimi a se ruga lui Dumnezeu şi Preasfintei Născătoare de Dumnezeu, 
pentru mîntuirea sufletului său şi pentru mănăstire. Dar ucenicul, cel ce stătea lîngă 
dînsul, a început a dormita. Pentru aceea a ieşit din chilie în tindă şi, şezînd, nici 
dormea, nici nu dormea. Și a auzit glasuri de mulți cîntăreți în chilie şi se mira în 
sine, zicînd: "Am ieșit din chilie şi nu era nimeni la părintele, iar acum cine sînt acei 
ce cîntă la dînsul?" Şi, scuturîndu-și somnul de la ochi, a intrat în chilie şi n-a văzut 
pe nimeni, fără numai pe părintele, şoptind cu buzele rugăciunile sale. Însă glasul său 
nu se auzea, deoarece slăbise. 


Apoi au venit şi ceilalți ucenici şi a început sfîntul a se întoarce din partea 
stingă spre dreapta; și ucenicii de multe ori îl întorceau spre stînga; iar el iarăşi spre 
dreapta se întorcea şoptind oarecare cuvinte şi dintr-aceasta au înţeles, cum că vede 
ceva neobişnuit. Apoi toți privind la dînsul, Cuviosul, strîngîndu-se cu ferire și 
punîndu-şi pe piept mîinile în chipul crucii, prin trei răsuflări şi-a dat sfîntul său suflet 
în mîinile Domnului, în anul de la facerea lumii, 6984, iar de la întruparea lui 
Dumnezeu Cuvîntul, 1477, în întiia zi a lunii Mai, mai înainte de apusul soarelui cu 
un ceas. Și era fața lui nu după obiceiul morților, ci strălucea ca o lumină, și toți, 
privind la dînsul, se părea că doarme un viu; şi a fost mare plîngerea fraților după 
părintele lor, care atunci erau în număr de 95. Iar a doua zi, la ceasul unu din zi, au 
îngropat pe sfîntul după sfătuirea lui, ca să nu știe nimeni din mireni despre sfîrşitul 
şi îngroparea lui, şi ca să nu se facă tulburare în mănăstire prin venirea lor. 


Dar cînd s-a auzit de moartea sfîntului în cetatea Borova şi în cetățile şi satele 
de primprejur, pornind toţi cei duhovniceşti şi mireni, au alergat la locaşul 
cuviosului, vrînd să-l vadă şi să se închine moaștelor fericitului părinte. Pe drum ei 
au fost înştiințați că sfîntul este îngropat; unii se întorceau, mîhnindu-se, că nu s-au 


învrednicit să fie la cinstita îngropare a Sfintului; iar cei mai mulți, venind la 
mormînt, se închinau de dimineaţa pînă seara. 


Iar noi, avînd pe Cuviosul Părintele nostru Pafnutie mijlocitor ales şi fierbinte 
rugător către Dumnezeu, să slăvim pe Preasfînta Treime: pe Tatăl, pe Fiul şi pe 
Sfîntul Duh, acum şi pururea şi în vecii vecilor. Amin. 


3. PĂTIMIREA SFINŢILOR MUCENICI ESPER ȘI ZOI 
ȘI A FIILOR LOR, CHIRIAC ȘI TEODUL 


Sfinţii Mucenici Esper şi Zoi cu cei doi fii ai lor, Chiriac şi Teodul, deşi au 
fost străini pe pămînt ca şi Avraam, tatăl celor aleşi, s-au învrednicit a fi cetăţeni 
cereşti. Ei au fost cumpăraţi robi de către Catal Romanul și femeia lui Termia. 


Catal, fund om vestit, a venit de la Roma în părțile Pamfiliei şi s-a sălășluit în 
cetatea ce se numea Atalia, unde şi-a cumpărat robi din Frigia, pe acești sfinți 
mucenici, care erau împodobiţi cu buna credinţă şi aveau nădejde în Domnul, ca unii 
ce erau din neam creştinesc. lar Catal, cel ce i-a cumpărat, cu femeia sa şi cu ceilalți 
casnici, fiind păgîni, urmau necurăția închinării la idoli, aducîndu-le jertfe şi 
numindu-i zei ai lor. Dar, robii cei credincioși ai lui Hristos, văzînd păgînătatea lor 
cea deşșartă, socoteau lucru greu pentru ei de a mînca din bucatele care li se dădeau 
după rînduială, socotindu-le că sînt jertfe ale idolilor; deoarece în casa în care 
petreceau, erau puşi idoli. Deci, Sfînta Zoi, luînd acele bucate, stătea la poartă şi zicea 
portarului: "Odihneşte-te ziua şi eu, de va fi trebuință, te voi deștepta, pentru că destul 
te-ai ostenit toată noaptea cu mulțimea celor ce ies şi intră la stăpînul nostru, pe care 
îi atrage credința lui cea deşartă, de a se închina zeiţei celei închipuite, care se 
numește Fortuna". lar portarul, ascultînd cele ce i-a zis, se depărtă puţin şi se odihni 
în curte aproape de poartă. 


Şi erau nişte cîini legați dinafară de poartă şi dacă veneau străini, afară de 
oaspeţi, îndată se repezeau la ei. lar Zoi, văzînd că vin săraci şi străini, arunca cîte 
puțin din bucate la cîini ca să tacă, iar celelalte toate le dădea la săraci şi la străini, 
sfătuindu-i să se facă creștini. Ea era rînduită cu slujba casei, ca să hrănească păsările 
de tot felul ce se creşteau, iar bărbatul şi fiii ei făceau alte lucruri poruncite. Deci 
toată ziua se osteneau cu slujbele lor, iar la apusul soarelui gustau puţină hrană din 
bucatele de care ştiau că nu sînt spurcate cu jertfele idoleşti, căci cu a lui Dumnezeu 
purtare de grijă li se trimiteau lor de aiurea; şi își aduceau aminte de cuvîntul 
Domnului, Care zice: Căutaţi la păsările cerului, că nu seamănă, nu seceră și nu 
adună în jitnițe, iar Tatăl Cel ceresc le hrăneşte pe ele. 


Odată, fund trimis fericitul Esper la o slujbă oarecare, fii lui, Chiriac și 
Teodul, au zis către maica lor: "Nu putem să petrecem cu păgînii! Oare nu ne înveţi 
tu din dumnezeiasca Scriptură, din care ne aducem aminte de cuvîntul Apostolului: 
"Nu fiți lesne mutați la alt jug, ca necredincioşii"? Deci dacă, supunîndu-ne 
dumnezeieştilor Scripturi, voim să păzim poruncile Domnului și nu ne vom duce de 
la păgîni, apoi într-un număr cu dînșii ne vom număra de Domnul și vom primi ca și 
dînșii”. lar maica a răspuns către fii: "Cum putem să ne ducem de la dînșii, o, fulor, 
pentru că ei ne sînt nouă stăpîni şi au putere peste trupurile noastre?" Grăit-au fiii: 
"Hristos pentru noi S-a dat pe Sine în mîinile necre-dincioşilor iudei şi S-a răstignit 
şi S-a îngropat şi a treia zi a înviat. Dacă şi noi ne vom da trupurile noastre necuratului 
Catal spre chinuire pentru Hristos şi, muncindu-ne, ne va ucide, apoi ştim că sufletele 
noastre vor fi vii în veci. Deci, tu, o, maică, veselindu-te şi bucurîndu-te, să ne pui 
pe noi înaintea stăpînului nostru şi ceea ce ne va da nouă Hristos în gurile noastre, 
aceea vom grăi înaintea stăpînului". 


Şi se găteau amîndoi tinerii cei buni, ca nişte viteji nevoitori, spre nevoinţa cea 
pătimitoare pentru Hristos, căutînd vreme cînd să stea înaintea stăpînului şi să 
mărturisească numele lui Hristos. Ei ziceau unul către altul: "De ne va da nouă 
Hristos Dumnezeu să murim pentru Dînsul, apoi ne vom învrednici a-L vedea și vom 
fi împreună cu EI". lar maica lor se temea pentru dînşii, ca nu cumva, înfricoşîndu- 
se de munci, să se plece spre jertfa idolească; căci pînă atunci stăpînii lor nu ştiau de 
dînşii că sînt creştini. ŞI, nevrînd maica să-şi ducă fiii înaintea boierului, au zis către 
dînsa: "Pentru ce te temi de acest păgîn? Oare nu-ţi aduci aminte ce zice Scriptura? 
Grăit-am întru mărturiile Tale înaintea împăraţilor și nu m-am rușinat!" 


Deci, într-una din zile, venind acasă stăpînul lor, în vremea prînzului de la un 
loc oarecare, au ieșit înaintea porților întru întîmpinarea lui amîndoi frații, Chiriac şi 
Teodul, şi au zis: "Bine ai venit, stăpîne al trupurilor noastre celor văzute; căci al 
sufle-telor noastre celor nevăzute este Domnul lisus Hristos, Fiul lui Dumnezeu, Cel 
ce petrece în ceruri". lar Catal, minunîndu-se de nişte cuvinte ca acestea ale acelor 
tineri, a zis: "Au înnebunit aceşti copii, pomenindu-mi un nume străin şi numind 
Dumnezeu şi Domn pe Acela ce se zice Iisus Hristos. Chemaţi la mine pe tatăl și pe 
maica lor”. Şi, ducîndu-se slugile, n-au aflat pe tatăl, ci au adus numai pe maica lor. 
Atunci Catal a zis către dînsa: "Unde este bărbatul tău?" Răspuns-a aceea: "Oare nu 
este cu porunca ta trimis la lucru în satul Tritonia?" 


Atunci a zis Catal către dînsa: "O, de aţi fi fost şi voi acolo la acelaşi Tritonia, 
nu mi-aţi fi tulburat sufletul, spunînd că pe alt Dumnezeu îl aveţi voi de care nici eu, 
nici altul n-a auzit cîndva. Dar acum, nu voi să vă întreb pe voi de acelea de care mi- 
ați zis mie, ci după ce Termie, soția mea, îmi va naște pruncul (că era însărcinată) şi 
voi aduce jertfe marii zeițe Fortuna, atunci vă voi întreba pe voi". Şi îndată a poruncit 
ca pe Sfînta Zoi împreună cu fiu ei să-i trimită la bărbatul ei, în satul Tritonia. Deci, 
fiind ei duşi acolo, se bucurau și se veseleau, cîntînd şi grăind fiecare: Domnul mă 
paşte şi nimic nu-mi va lipsi. La locul păşunii, acolo m-am sălășluit. Şi iarăşi: Scosu- 


ne-ai pe noi din iad şi din mîna morții ne-ai mîntuit pe noi. Căci sfinţii socoteau casa 
stăpînului lor ca iadul, pe Catal ca moartea, iar idolii ca focul iadului. 


Iar după o vreme, s-a născut fiul lui Catal și se prăznuia acea păgînească 
naştere cu aducere de jertfe idolului cetăţii - zeița Fortuna - şi toţi cetăţenii se bucurau 
împreună cu Catal, prăznuind nașterea pruncului lui. lar Sfînta Zoi se ruga lui 
Dumnezeu pentru bărbatul său şi pentru fiii săi ca să nu cadă în ispită. Catal, după 
păgînescul său ospăț, a zis către Termia, femeia sa: "Să se veselească acum toţi 
casnicii şi toate slugile noastre cu prăznuire". lar ea a răspuns: "Să se veselească toți”. 
Și îndată, precum la celelalte slugi, aşa şi lui Esper, femeii lui şi fiilor, le-a trimis din 
ospăţul jertfit idolilor un vas cu vin şi un blid cu carne. lar Sfînta Zoi, văzînd de 
departe darurile cele ce se aduceau de la stăpînul lor, a oftat şi a zis: "Doamne 
Dumnezeule, Cel ce eşti negrăit cercător al inimilor omeneşti, fii cu noi, străinii, că 
afară de Tine, Doamne, pe alt Dumnezeu nu ştim; şi întăreşte-ne pe noi întru a Ta 
mărturisire!" 


Deci, apropiindu-se către cel ce adusese cărnurile, le-a apucat şi le-a aruncat 
cîinilor; asemenea și vinul l-a vărsat pe pămînt; iar sluga aceea ce adusese acele 
daruri, degrabă s-a întors şi a spus stăpînului său cele ce a făcut Zoi. Catal, auzind 
acestea, s-a umplut de mînie şi îndată a trimis să-i aducă pe dînşii în casa sa. lar cînd 
îi duceau pe sfinți, Zoi întărea pe bărbat şi pe fu, zicîndu-le: "Să nu ne temem de 
mînia păgînului Catal şi de muncile pregătite nouă de dînsul; ci să le răbdăm cu 
vitejie ca, prin răbdare, să intrăm în cetatea cea cerească a lui Hristos, împreună cu 
sfinții Săi”. Stînd ei înaintea lui Catal, acela a zis către dînşii: "Spre cine ați nădăjduit, 
cînd aţi îndrăznit a arunca darurile noastre cîinilor? Însă eu nu mă îngrijesc atît pentru 
a mea necinste, cît pentru necinstea marii zeițe Fortuna”. lar Sfînta Zoi a răspuns: 
"Nădejdea şi sprijinul nostru este Iisus Hristos, Fiul lui Dumnezeu Cel viu; iar aceia 
pe care tu îi numeşti zei, sînt diavoli”. 


Zis-a Catal: "Voi porunci să muncească pe fiii tăi, ca să vedem de va putea să- 
1 izbăvească pe dînșii Hristos, Care ziceţi că este Dumnezeu". lar cînd i-a dezbrăcat 
pe amîndoi fiii şi la munci i-a spînzurat şi cu unghii de fier i-a strujit, atunci maica 
lor cea sfîntă, stînd şi privind la pătimirea lor, îi întărea pe dînşii, zicîndu-le: "Răbdaţi 
cu vitejie, fiii mei, răbdaţi şi nu vă temeţi de aceste munci care vin de la păgînul Catal 
asupra voastră". lar ei răspundeau: "Nu sînt nimic aceste munci; spune spurcatului 
muncitor să afle munci şi mai mari, ca, prin pătimirea cea desăvirşită, să cîştigăm 
cununile". Iar ea a zis către Catal: "Pentru ce n-ai poruncit să pună munci mai mari 
asupra fiilor mei şi nu te silești mai mult a-i munci? Căci într-acestea ei nu simt 
dureri". 


Atunci păgînul Catal, bătînd foarte tare pe Sfinta Zoi şi pe fericitul Esper, a 
poruncit ca pe toți să-i arunce într-un cuptor foarte tare încins şi a pus păzitori lîngă 
cuptor. lar Sfinții Mucenici şedeau în cuptor, cîntînd şi lăudînd pe Dumnezeu. 
Auzind Catal cum că mucenicii sînt în cuptor vii şi cîntă, se mira foarte mult, cum 
acea putere atît de mare a focului n-a putut să-i omoare pe dînşii şi să-i prefacă în 


cenușă; şi, socotind că printr-o oarecare vrajă creştinii aceia biruiesc puterea focului, 
se gîndea cu ce fel de altă muncă mai cumplită să-i omoare pe dînşii. Şi s-a zis de la 
Sfîntul Duh sfinţilor mucenici în cuptorul cel cu foc: "Îmbărbătaţi-vă, căci Catal 
caută ca prin mai mari munci să vă piardă pe voi". lar ei, auzind acestea, s-au rugat, 
zicînd: "Doamne lisuse Hristoase, primeşte în pace sufletele noastre!" Și îndată şi- 
au dat sfintele lor suflete în mîinile lui Dumnezeu, în două zile ale lunii lui mai, pe 
vremea lui Adrian. 


A doua zi, păgînul Catal, mergînd la cuptor cu ai săi, au aflat trupurile 
mucenicilor nevătămate de foc, zăcînd cu feţele spre răsărit, ca şi cum sfintele lor 
suflete se împreunaseră cu cetele sfinților mucenici, cu ale îngerilor şi cu ale 
arhanghelilor. Atunci s-a auzit glas din cer, zicînd: "Intraţi, drepţilor, în Raiul 
Domnului nostru; iar tu, păgînule Catal, vei merge în gheena, în focul cel nestins, ca 
să te munceşti în veci". 


4. PĂTIMIREA SFINŢILOR BORIS ŞI GLEB, DOMNI Al RUSIEI, 
NUMIŢI DIN BOTEZ ROMAN ŞI DAVID 
(2 MAI) 


E la E It 
. 
Aro de sate * 


Fericit este bărbatul care se teme de Domnul şi poruncile Lui va păzi. 
Puternică va fi seminţia lui pe pămînt şi neamul drepţilor se va binecuvinta, precum 
zice marele prooroc şi împărat. Cu adevărat fericit a fost bărbatul cel temător de 
Domnul, sfîntul și întocmai cu Apostolii, marele nostru voievod Vladimir, care s-a 
numit din Sfîntul Botez Vasile, fiul lui Svetoslav, care nu numai singur el s-a sîrguit 
a plăcea lui Dumnezeu, ci şi toată stăpînirea sa, pămîntul Rusiei, luminîndu-l prin 


Sfîntul Botez, l-a adus ca un dar cinstit şi plăcut Domnului. Pentru aceasta şi seminţia 
lui, puternică pe pămînt a făcut-o Domnul și a binecuvîntat neamul lui cel drept. 


Acel mare voievod, fiind la bătrîneţe şi apropiindu-se de fericitul sfîrşit în care 
avea să se mute, ca de la împărăţia cea vremelnică şi pămîntească la împărăția cea 
fără de sfîrşit şi cerească, şi din viaţa cea cu multă osteneală, la odihna cea veşnică 
şi la viaţa cea fericită, a chemat pe cei doisprezece fii ai săi, pe care îi avea născuţi 
cu mai multe femei, din vremea necredinței lui, şi le-a împărțit domnia sa, pămîntul 
Rusiei, fiecăruia cîte o moștenire, astfel: pe Vişeslav l-a pus în marele Novograd, pe 
Izaslav în Poloţea, pe Sviatopolc în Turov şi pe Iaroslav în Rostov. Murind Vişeslav 
a pus pe Iaroslav, în marele Novograd, iar pe Boris în Rostov, pe Gleb în Muron, pe 
Svetoslav în Drebleani, pe Vsevolod în Vladimir, pe Mstislav în Tmutoracani, pe 
Stanislav în Smolensca, pe Sudislav în Pscov şi pe Bracislav în Luţca şi în Volina. 


După douăzeci și opt de ani de la Sfîntul Botez, fericitul Vladimir a început a 
boli şi atunci a venit la dînsul Boris, fiul lui cel mai iubit decit toţi copiii. În acea 
vreme venise înştiinţarea voievodului Vladimir, că pecenegii vin cu război asupra 
Rusiei, şi Vladimir, fiind bolnav, s-a mîhnit, de vreme ce nu putea să iasă singur la 
război împotriva pecenegilor. Şi chemînd pe iubitul său fiu, Boris, cel numit din 
Sfîntul Botez Roman, i-a încredinţat lui pe ostaşii săi şi l-a trimis peste Nipru 
împotriva pecenegilor. Boris, mergînd degrabă şi pe pecenegi neaflîndu-i, s-a întors 
înapoi şi a stat la rîul Altei. Și iată, i-a venit înştiinţare că tatăl lui, binecredinciosul 
şi Sfîntul mare voievod Vladimir, a murit la Berestov. Şi Sviatopolc, fiind lîngă el, 
se sîrguia ca să tăinuiască moartea tatălui său; pentru că, trupul învelindu-l în covor 
şi spărgînd pardoseala I-a lăsat jos; apoi în taină l-a dus noaptea în cetate şi l-a pus 
în biserica Preasfintei Născătoare de Dumnezeu, Deseatina. 


Fericitul domn Boris, auzind de acestea, a început a plinge după tatăl său, 
zicînd: "Vai mie, tatăl meu, lumina ochilor mei, strălucirea şi raza feţei mele. Vai 
mie, cum ai apus lumina mea, nefiind eu la sfîrşitul tău, ca singur să îngrop cinstitul 
tău trup; şi de ce nu m-am învrednicit să sărut cinstitele tale cărunteți!” Și multe alte 
cuvinte umilite grăia în plîngerea sa, iar Sviatopolc s-a aşezat în Kiev pe scaunul 
părintesc cu putere de la sine, pentru că nu i se cădea lui să stăpînească în Kiev după 
tatăl său. ŞI s-a umplut inima lui de iubirea de stăpînire cea fărădelege şi de înrăutățita 
zavistie a lui Cain, zicînd în sine: "Voi pierde pe toți fraţii mei şi voi rămîne stăpînitor 
în Rusia”. 


Deci, îndată a trimis cu vicleşug la fratele său, Boris, zicîndu-i: "Fratele meu 
iubit, voi să am cu tine dragoste. lată, pe lîngă dania tatălui, îţi voi da încă mai multă 
stăpînire" - iar aceasta o zicea cu vicleșug, căutînd cum ar pierde pe Boris. Deci, 
chemînd pe kieveni, le împărțea daruri multe, însă inima lor nu era cu el. Apoi, 
ducîndu-se noaptea la Viştegorod, a chemat în taină la sine pe boierul Putşa şi pe 
ceilalți boieri din Viştegorod: Telţul, Elovici şi Leaşco. Şi le-a zis lor: "Spuneți-mi 
adevărul, aveţi către mine dragoste din toată inima?" Iar ei cu Putşa au zis: "Capetele 
noastre cu toți veștegorodiţii le vom pune pentru tine”. 


Atunci ticălosul Sviatopolc a zis lui Putşa şi prietenilor lui: "De vreme ce vă 
făgăduiţi, ca pentru mine să vă puneţi capetele voastre, atunci mergeţi în taină și 
ucideți pe Boris, fratele meu". lar ei au făgăduit să facă aşa. lar voievodul Boris stătea 
atunci la rîul Altei, şi boierii din Kiev i-au zis: "Mergi în Kiev şi şezi pe scaunul 
părintesc, căci şi oastea părintească este cu tine". Fericitul Boris le-a răspuns: 
"Asupra fratelui meu mai mare nu voi merge, deoarece îl am pe el ca pe un tată”. 
Acestea auzindu-le boierii şi ostaşii, s-au dus pe la locurile lor; iar Sfîntul Boris a 
rămas cu slugile sale şi voia să meargă la fratele său, Sviatopolc, ca să 1 se închine, 
dîndu-i cinste ca celui mai mare frate şi mai întîi voievod. Şi a venit un vestitor la 
Sfîntul Boris, spunîndu-i că Sviatopolc voieşte să-l ucidă, şi că a trimis pentru aceea 
ucigaşi. lar sfîntul nu credea pe acel vestitor, ştiindu-se pe sine că n-a greşit cu nimic 
împotriva fratelui său, Sviatopolc, şi nici nu nădăjduise vreodată la o răutate ca aceea. 
Însă se tulbură cu gîndul și era cuprins de mîhnire în acea zi, dar nădăjduia spre 
Dumnezeu. Ziua aceea era sîmbătă şi, intrînd în cortul său, se ruga cu lacrimi lui 
Hristos Dumnezeu şi Preacuratei Maicii Sale. 


A doua zi, Duminică, sculîndu-se foarte de dimineaţă, a poruncit preotului ca 
să cînte utrenia și însuși se ruga cu umilință Domnului. Iar trimișii lui Sviatopolc, 
boierii din Viştegorod, sosiseră încă de cu noapte şi, stînd aproape, auzeau pe fericitul 
Boris cîntînd utrenia. Şi i-au vestit Sfîntului Boris, că acum s-au apropiat ucigașii lui 
Sviatopolc ca să-l omoare, deci, a început și mai mult a se ruga, zicînd: Doamne, cit 
s-au înmulțit cei ce mă necăjesc; mulți se scoală asupra mea, şi celelalte ale 
psalmului. Citind iarăşi Psaltirea cu multă umilință, zicea psalmul în care sînt 
cuprinse cuvintele acestea: Spre Tine m-am aruncat din coapsele și din pintecele 
maicii mele. Tu eşti Dumnezeul meu, nu Te depărta de la mine, că necazul este 
aproape şi nu este cine să-mi ajute. M-au înconjurat viței mulți, tauri grași m-au 
cuprins; au deschis asupra mea gura lor, ca un leu ce răpește şi răcneşte. M-au 
înconjurat ciini mulți, adunarea celor vicleni m-a cuprins. lar Tu, Doamne, nu 
depărta de la mine ajutorul Tău, ia aminte la sprijinirea mea. Izbăveşte de sabie 
sufletul meu şi din gheara ciinelui, viața mea, şi celelalte. 


După săvîrşirea Utreniei, căutînd spre icoana lui Hristos, cu lacrimi zicea 
"Doamne lisuse Hristoase, Care Te-ai arătat cu acest chip pe pămînt pentru mîntuirea 
noastră şi ai binevoit a Te pironi pe Cruce pentru păcatele noastre, învredniceşte-mă 
şi pe mine, ca pentru numele Tău cel sfînt, să rabd pătimirea aceasta fără de vină, pe 
care nu o primesc de la potrivnici, ci chiar de la fratele meu și să nu-i socoteşti lui, 
Doamne, aceasta ca păcat". 


Rugîndu-se mult, s-a lăsat în voia Domnului. Şi iată, ucigașii cei ticăloşi, ca 
niște fiare cumplite au năvălit deodată cu arme, cu sulițe şi cu săbiile scoase. Sărind 
în cort înşişi boierii cei ticăloşi din Viştegorod: Putşa, Teleţ, Elovici și Leașco, au 
lovit pe Sfîntul Boris cu săbiile, l-au împuns cu suliţele şi, trîntindu-l la pămînt, îl 
scăldau în sîngele său. Iar unul din slugile lui, anume Gheorghe, de neam unguresc, 
foarte iubit şi credincios Sfîntului Boris, avînd o grivnă de aur pusă de el pe sine, a 


căzut pe trupul stăpînului său, zicînd: "Nu te voi lăsa iubitul meu stăpîn, ci unde se 
veştejește frumuseţea trupului tău, acolo să-mi sfirşesc şi eu viaţa mea”. 


Deci şi pe acela l-au străpuns cu sulițele. Şi, neputînd ei să scoată degrabă 
gherdanul cel de aur, i-au tăiat capul şi l-au aruncat la o parte, şi astfel au luat 
gherdanul. De aceea, mai pe urmă n-au putut să afle trupul lui Gheorghe între alte 
trupuri, pentru că atunci pe mulți tineri ai lui Boris i-au ucis cu săbiile. Acest 
Gheorghe, ungurul, iubitul tînăr al Sfîntului Boris, era frate bun al cuviosului Moise 
ungurul care, pentru curăţie, a pătimit de la o femeie leşească, precum se scrie pe larg 
în Patericul Pecerscăi. Iar pe sfîntul răbdător de chinuri, Boris, suflînd încă puţin, 
învăluindu-l ucigașii ticăloşi în cort, l-au pus într-o căruţă şi-l duceau cu ei. Pe cale 
i-au întîmpinat cei doi trimişi ai lui Sviatopolc, care, văzînd pe Sfîntul Boris încă 
suflînd, îndată unul dintre dînşii, scoţindu-şi sabia sa, a înfipt-o în inima lui. Și aşa 
s-a sfîrşit Sfîntul Boris, în 24 de zile ale lunii iulie, la pomenirea Sfintei Muceniţe 
Hristina, într-o zi de Duminică, luînd cunună mucenicească de la Domnul. lar 
cinstitul lui trup l-au dus ucigașii în Viştegorod şi l-au îngropat în taină într-o biserică 
de lemn a Sfîntului Vasile. 


După uciderea Sfîntului Boris, ticălosul Sviatopolc se gîndea cum ar ucide și 
pe Gleb; pentru că Boris şi Gleb erau fii unei mame, născuţi lui Vladimir de o 
bulgăroaică. Deci, a trimis Sviatopolc cu înşelăciune la Gleb, voievodul Muronului, 
zicînd: "Tatăl tău bolește foarte şi te cheamă la el, vrînd să te vadă. Deci, să vii 
degrabă cu puţini însoțitori." Fericitul Gleb, fiind foarte ascultător tatălui său, a luat 
îndată puţini tovarăşi şi a mers degrabă, să poată vedea încă viu pe tatăl său, Sfîntul 
Vladimir, pentru că nu auzise de moartea lui. Şi venind el la gura Volgăi, fiind 
noaptea, s-a împiedicat calul cu dînsul, dînd într-o groapă, și i-a vătămat puţin un 
picior, de aceea a şezut într-un caic, a mers pe apă, pînă la Smolensc. lar cînd a ajuns 
la locul ce se numea Smedin, a stat la mal. 


Într-acea vreme, i-a venit lui Iaroslav, voievodul marelui Novograd, înştiinţare 
din Kiev de la Predislava, sora lui, despre moartea lui Vladimir, tatăl lor, şi despre 
uciderea lui Boris de către Sviatopolc. Şi a trimis Iaroslav la Gleb, zicîndu-i: "Să nu 
te duci în Kiev la Sviatopolc, deoarece tatăl nostru a murit, iar Sviatopolc a ucis pe 
Boris şi voieşte să te ucidă şi pe tine”. Acea scrisoare a lui Iaroslav a ajuns pe fericitul 
Gleb la Smedin şi el, tînguindu-se foarte, a plîns cu amar după tatăl său şi după fratele 
său cel ucis. Și pe cînd plîngea el încă în acel loc, au sosit în acel ceas ucigașii trimiși 
de Sviatopolc şi, năvălind deodată cu săbiile scoase, au început a sări în caicul lui 
Gleb. Slugile lui Gleb au slăbit de frică, iar Sfîntul Gleb, văzînd pe ucigași, și-a 
ridicat mîinile spre cer şi a început a se ruga cu lacrimi, zicînd: Judecă, Doamne, pe 
cei ce-mi fac strimbătate, dă război celor ce se oștesc asupra mea, apucă arma şi 
pavăza şi Te scoală în ajutorul meu; varsă sabie și închide împotriva celor ce mă 
prigonesc şi zi sufletului meu: Mintuirea ta sint Eu! 


Iar mai-marele ucigaşilor, ticălosul Gorasim, a poruncit ca să ucidă îndată pe 
Gleb. Atunci bucătarul lui Gleb, cel cu numele Torcin, care era la spate, avînd 


dușmănie asupra stăpînului său, şi-a scos cuțitul şi, apucîndu-l de cap pe Sfîntul Gleb, 
a înfipt cuțitul în gîtul lui, tăindu-l. ŞI l-a dat morții prin junghiere, ca pe un mieluşel 
fără de prihană, lhpsindu-l de viaţa aceasta mult dureroasă şi de puţină vreme, luni, 
în cinci zile ale lunii lui septembrie, la pome-nirea Sfîntului Prooroc Zaharia, tatăl 
Mergătorului înainte, cel ucis între biserică şi altar. 


Sfîntul Gleb a stat astfel înaintea lui Hristos Dumnezeu în cereasca împărăție, 
împreună cu fratele său Boris, împlinindu-se de dînşii cuvintele psalmistului: "/ază 
ce este bun sau ce este frumos, fără numai a locui fraţii împreună, în viaţa cea 
nesfîrşită şi în slava sfinților mucenici". lar cumpliții ucigași, după uciderea Sfîntului 
Gleb, nu l-au învrednicit pe el de cuviincioasa şi cinstita îngropare, ci au aruncat 
cinstitul lui trup la un loc pustiu, nu departe de mal, între doi butuci, acoperindu-l cu 
puţine vreascuri. Și nimeni din smoleni nu ştia de trupul lui Gleb, voievodul cel ucis, 
unde este. Dar Dumnezeu, nepărăsind pe plăcutul Său, arăta oamenilor trupul 
mucenicului prin diferite minuni. Uneori se arăta stîlp de foc la acel loc, alteori 
lumînări aprinse, iar alteori se auzeau cîntări îngereşti, de cei ce treceau şi de cei ce 
păşteau vitele pe acolo. Într-o vară, vînătorii de fiare au aflat acel cinstit şi sfînt trup 
zăcînd întreg, pentru că nici o fiară sau pasăre nu se atinsese de el şi nici vreo 
stricăciune nu era pe dînsul. 


Spunînd ei acestea în cetate, toţi cetăţenii și toată rînduiala duhovnicească și 
mirenească, mergînd cu cruci, au luat trupul cel răbdător de chinuri, cunoscîndu-l că 
este al binecredinciosului Gleb, voievodul Muronului, feciorul lui Vladimir, care 
fusese ucis în acel loc, şi l-au adus cu cinste în cetate şi l-au pus în biserică; pentru 
că Dumnezeu a arătat smolenilor pe plăcutul Său, ca altădată oasele lui Iosif 
israeliților. 


Ticălosul Sviatopolc nu s-a îndestulat cu sîngele celor doi fraţi, sfinți răbdători 
de chinuri Boris şi Gleb. Ci, după uciderea acelora, îndată şi-a întins mîna cea ucigaşă 
şi asupra fratelui său al treilea, Svetoslav, voievodul dreblenilor, care, înştiințîndu- 
se de răutatea lui Sviatopolc, a fugit la unguri; însă l-au ajuns ucigașii cei trimiși şi 
l-au ucis în munţii ungureşti. Apoi Iaroslav, voievodul marelui Novgorod, adunîndu- 
şi puterea sa ostășească, a mers asupra lui Sviatopolc, răzbunînd sîngele frățesc. 
Războiul între ei a ținut un timp lung de patru ani, pentru că, uneori Iaroslav pe 
Sviatopolc îl biruia și-l gonea, iar alteori Sviatopolc, cîştigînd ajutor de la leşi, biruia 
pe Iaroslav. Dar mai pe urmă, Sviatopolc a fost biruit în acel loc, unde a ucis pe 
Sfîntul Boris. Sviatopolc de cîte ori era biruit şi izgonit, fugea la pecenegi și, de acolo, 
iarăşi venea cu putere asupra lui Iaroslav. 


Atunci laroslav, mergînd împotriva lui Sviatopolc, a stat la rîul Altei, unde a 
fost ucis Sfîntul Boris cu slugile sale şi, ridicînd mîinile spre cer, s-a rugat lui 
Dumnezeu cu lacrimi, zicînd: "Sîngele fraţilor mei strigă din pămîntul acesta către 
Tine, Stăpîne Doamne, Dumnezeul meu! Deci, mă rog ie, Preaputernicule, 
Făcătorule şi Judecătorule prea drepte, izbăvește sîngele drepţilor acestora, precum 
al izbăvit sîngele lui Abel asupra lui Cain, punînd pe el cutremur. Astfel să pui 


cutremur şi spre acest ticălos Sviatopolc, ca să nu mai poată vărsa şi mai mult sînge 
frăţesc şi creştinesc". Apoi a zis: "Frații mei cei sfinți, Boris şi Gleb, ajutaţi-mă pe 
mine asupra acestui mîndru ucigaș!" 


Sfirşindu-şi rugăciunea, a împreunat cetele ostaşilor săi şi s-a lovit cu puterea 
lui Sviatopolc, la răsărirea soarelui, şi era vineri ziua aceea. Și s-au tăiat atît de tare 
amîndouă părțile, încît n-a fost niciodată o tăiere ca aceea în Rusia; căci, apucîndu- 
se de miini, se tăiau unii pe alții şi sîngele curgea ca piraiele prin văi. Abia către 
seară, Iaroslav a biruit și a sfărîmat desăvîrşit puterea lui Sviatopolc, care a scăpat cu 
puțini tovarăşi din acel război și a fugit în ţara leșească. 


Mergînd el în cale, a năpădit asupra lui diavolul fricii şi i-au slăbit oasele lui 
atît de tare, încît nu putea să şadă pe cal; ci era purtat în pîrghie şi de frică nu putea 
să petreacă la un loc, ci totdeauna striga: "Iată, gonesc după noi, fugiţi!” Ei fugeau 
cu dînsul, strigînd iarăși: "lată, gonesc după noi, fugiți!" Şi așa a fugit din loc în loc, 
purtîndu-l pe el, pînă ce a ajuns în pămîntul leşesc, izgonit fiind de miînia lui 
Dumnezeu. Aici a ajuns într-o pustie, între cehi şi între leşi, unde şi-a aflat sfîrşitul 
cel rău al vieții sale. Căci, fiind muncit de diavolul, a murit împreună și cu trupul şi 
cu sufletul; şi a pierit în veci, moștenind gheena focului. Iar trupul acelui ticălos, 
îngropîndu-l acolo tovarășii lui unde a murit, au grămădit deasupra lui o movilă mare, 
care este şi astăzi, din care iese un miros greu, spre arătarea izbîndirii lui Dumnezeu 
şi spre certarea oamenilor celor răi. 


Binecredinciosul şi marele domn Iaroslav, după războaiele ce le-a avut cu 
Sviatopolc, luînd desăvîrșit domnia Kievului, și de război odihnindu-se, a început a 
întreba despre cinstitele moaște ale sfinților răbdători de chinuri, Boris şi Gleb, frații 
săi cei uciși, unde şi în ce loc se află? Deci, i-au spus despre Sfîntul Boris că se află 
pus în Viştegorod, în biserica Sfîntului Vasile, iar despre Sfîntul Gleb ştiau toți că a 
fost ucis nu departe de Smolensc, dar despre trupul lui, nu ştia nimeni dintre kieveni 
unde era pus. În acea vreme a venit înştiinţare de la Smolensca lui Iaroslav, spunîndu- 
i că Dumnezeu a arătat cu semne și minuni trupul Sfîntului Gleb, care a zăcut mult 
în loc pustiu, iar acum este adus cu cinste în cetatea Smolensc. 


Aflînd acestea Iaroslav, îndată a trimis preoți şi diaconi la Smolensc şi, luînd 
de acolo pe Sfîntul Gleb cu toată cinstea, l-au pus în corabie şi l-au adus la Kiev pe 
apa Niprului. Binecredinciosul domn Iaroslav, a întîmpinat moaştele mucenicului cu 
mitropolitul, cu egumenii şi cu toată rînduiala duhovnicească şi cu mulțime de popor. 
Și vedeau cu toţii acel trup mucenicesc întreg, fără de nici o stricăciune, nici 
înnegrindu-se, nici vătămîndu-se de atîta vreme; ci întocmai ca trupul unui om viu, 
din care ieșind bună mireasmă, toți se mirau de minunea aceea. Apoi, ducîndu-l la 
Viştegorod în biserica cea din lemn a Sfîntului Vasile, au săpat pămîntul şi l-au pus 
în raclă de piatră, lîngă Sfîntul Boris, fratele lui. lar Dumnezeu a preamărit pe plăcuţii 
Săi, pentru că 1-a învrednicit pe ei împărăției Sale celei cereşti împreună cu cetele 
sfinților mucenici, şi a dat sfintelor lor moaşte darul de a tămădui toate neputinţele. 


Mulţi bolnavi alergau cu credinţă la mormîntul lor şi se tămăduiau de neputinţele lor 
şi se întorceau sănătoşi, slăvind pe Dumnezeu Cel preamărit întru sfinți. 


După o vreme, s-a întîmplat, cu voia lui Dumnezeu, de s-a aprins biserica 
Sfîntului Vasile, în care se aflau îngropate moaştele cele făcătoare de minuni ale 
Sfinților Mucenici Boris şi Gleb ai Rusiei, și n-au putut oamenii deloc să stingă focul, 
pentru că se aprinsese din vîrf. Ei au scos dintr-însa toate icoanele şi vasele, pînă la 
cele mai mici, şi n-a ars nimic acolo din lucrurile bisericești, decît numai biserica, 
rămînînd mormintele sfinților în care erau puse trupurile lor fără biserică. Tuturor 
celor ce veneau şi se închinau cu credință, li se dădeau tămăduiri și li se arătau semne, 
precum s-a arătat mai înainte la Smiadin deasupra trupului Sfîntului Gleb. Căci, 
uneori se vedea un stîlp de foc, alteori se vedeau lumînări aprinse la mormîntul 
sfinților; iar alteori se auzeau cîntări îngerești şi mulți mergeau acolo ca la o 
privelişte. 


Odată au venit varegii şi, umblînd cu nebăgare de seamă pe lîngă locul unde 
zăceau îngropate moaștele făcătoare de minuni ale sfinților mucenici, unul din varegi 
a călcat cu picioarele peste mormîntul mucenicesc, şi deodată a 1eşit foc din mormînt 
şi i-a ars picioarele. El, neputînd suferi, a răcnit şi a sărit din locul acela şi a arătat 
tovarășilor săi picioarele sale arse. De atunci nu mai cuteza nimeni să se apropie de 
locul acela, ci se închinau cu frică. 


Despre aceasta şi despre alte minuni ce se făceau la mormîntul sfinților s-a 
înștiințat voievodul Iaroslav şi s-a bucurat cu sufletul; că pe frații lui care au pătimit 
fără de vină îi preamăreşte Domnul, iar cele auzite le-a spus mitropolitului Ilarion. 
Mitropo-litul, mulţumind lui Dumnezeu că în pămîntul Rusiei preamăreşte Domnul 
pe acei noi făcători de minuni, a zis voievodului: "Sfat bun şi bineplăcut lui 
Dumnezeu îți dau, să zideşti o biserică deasupra mormântului sfinților făcători de 
minuni, şi să scoatem din pămînt cinstitele lor moaşte, ca mai cu osîrdie să alerge la 
ele poporul cel credincios şi să-şi cîştige cererile de la plăcuţii lui Dumnezeu". 


Sfatul mitropolitului a plăcut voievodului şi îndată a zidit în Viştegorod o 
biserică de lemn mare şi frumoasă, deasupra mormiîntului Sfinţilor Mucenici, avînd 
cinci turle, şi a zugrăvit-o toată înăuntru cu icoane și a înfrumuseţat-o cu toată 
podoaba. Săvîrşindu-se biserica şi înzestrînd-o cu cele de trebuinţă, a venit 
preasfințitul mitropolit Ilarion cu clerul şi cu tot sfințitul sobor. Asemenea a venit şi 
marele voievod Iaroslav cu toţi boierii și cu mulțimea poporului și făcînd cîntare de 
toată noaptea în acea biserică nouă, au sfințit-o în ziua de douăzeci şi patru ale lunii 
iulie, în care zi a fost ucis, altădată Sfîntul Boris. 


După săvîrşirea sfințirii, mitropolitul a poruncit, să sape pămîntul deasupra 
mormiîntului sfinților. Și, săpînd, ieşea din mormînt miresme cu miros plăcut şi au 
scos din pămînt raclele cu moaștele sfinților. Atunci mitropolitul şi cu preoții, 
apropiindu-se cu frică şi cu dragoste, au descoperit raclele sfinţilor şi au văzut o 
minune preaslăvită. Trupurile erau întregi, nestricate şi se vedeau feţele lor luminate, 


încît toți s-au minunat foarte mult. Şi s-a umplut toată biserica de multă şi plăcută 
mireasmă. Ei au pus moaştele sfinților în partea dreaptă a bisericii şi au aşezat ca, în 
acea zi, în douăzeci şi patru ale lunii iulie să se prăznuiască pomenirea Sfinților 
Mucenici Roman şi David. 


Fiind ei încă în biserică la Sfînta Liturghie, un om şchiop de amîndouă 
picioarele a venit, tîrîndu-se în biserică cu osteneală, și se ruga ca să-l lase să se 
apropie de cinstitele şi muceniceştile racle, căci era multă îmbulzeală în popor. Şi 
cînd s-a apropiat şi s-a atins, rugîndu-se cu credință, îndată s-au întărit picioarele lui, 
cu darul lui Dumnezeu și cu rugăciunile sfinților răbdători de chinuri, şi sculîndu-se, 
umbla înaintea tuturor. Această minune, văzînd-o singur voievodul Iaroslav, 
mitropolitul şi tot poporul au dat laudă lui Dumnezeu şi sfinților plăcuţi Lui. lar după 
Sfînta Liturghie, voievodul a luat pe toți la masă şi au prăznuit precum se cădea, 
împărțind multe din averile sale în ziua aceea la săraci, sărmani și văduve. 


După moartea marelui voievod Iaroslav, trecînd mulți ani, biserica cea zidită 
de dînsul se învechise. Atunci fiul lui, binecredinciosul domn Izaslav, ţinînd domnia 
cea mare a Kievului, a zidit o biserică nouă de lemn în numele sfinților, numai cu o 
turlă. Sfîrşindu-se biserica, domnii Rusiei, fiii lui Iaroslav, s-au adunat la mutarea 
cinstitelor moaşte ale sfinților răbdători de chinuri, Roman şi David, în Viştegorod: 
Izaslav al Kievului, Svetoslav al Cernigovului, Vsevolod al Pereaslavei. Asemenea 
a venit şi mitropolitul Gheorghe cu episcopii Neofit al Cernigovului, Petru al 
Pereaslavei, Nichita al Bielogradei și Mihail al Irovului. Erau şi egumeni: Cuviosul 
părintele nostru Teodosie al Pecerscăi, Sofronie al Mănăstirii Sfîntului Mihail, 
Ghermano al locaşului Mîntuitorului și toţi ceilalți egumeni. Și au făcut praznic 
luminat, luînd cinstitele moaşte, întîi pe ale Sfîntului Boris, punîndu-le în raclă nouă 
şi mergînd înaintea lor cuvioşii monahi cu lumînări, după dînşii diaconii, apoi preoții, 
arhiereii, iar după ei mergeau domnii, ducînd pe umerii lor sfintele moaşte și 
aşezîndu-le în biserica cea nouă. 


Cînd au deschis racla, s-a umplut biserica de bună mireasmă preaminunată, ca 
de un fum subţire ce ieşea din moaşte. Văzînd şi mirosind acestea, toţi au preamărit 
pe Dumnezeu, iar pe mitropo-litul Gheorghe l-a cuprins o spaimă, pentru că nu avea 
credință către sfinți şi, căzînd cu faţa la pămînt înaintea sfintelor moaşte, îşi cerea 
iertare şi, sărutînd pe Sfîntul Boris, l-a pus în raclă de piatră. După aceasta, mergînd, 
au luat moaştele Sfîntului Gleb cu racla de piatră şi, punîndu-le într-o sanie, le-au 
adus la biserică. lar cînd era lîngă uşă, racla stătea nemișcată, și a poruncit poporului 
să se roage, zicînd: "Doamne miluieşte!" Rugîndu-se poporul, s-a mișcat racla şi a 
dus-o lîngă Sfîntul Boris, căruia 1-a sărutat capul, iar Sfîntului Gleb mîna, pe care, 
luînd-o mitropolitul, binecuvîntă pe domni şi pe popor. 


În vremea aceea, voievodul Kievului, Izaslav, avea o vătămare la grumaz și-l 
durea capul. Luînd el mîna mitropolitului cu care ţinea mîna Sfîntului Gleb, o puse 
la grumaz unde avea vătămare, la cap şi la ochi, și s-a tămăduit în ceasul acela, 
preamărind toți pe Dumnezeu şi pe plăcuţii Lui. După Sfînta Liturghie au prînzit 


domnii împreună cu arhierei, făcînd milostenie săracilor. De atunci s-a aşezat 
praznicul mutării cinstitelor moaște ale sfinților Boris şi Gleb, răbdătorii de chinuri 
şi făcătorii de minuni voievozi ai Rusiei, în două zile ale lunii mai, cînd se face şi 
pomenirea aducerii moaștelor Sfîntului Atanasie, arhiepiscopul Alexandriei. 


După puţină vreme, Svetoslav al lui Iaroslav, care a fost mai întîi voievod al 
Cernigovului, apoi al Kievului, după izgonirea lui Izaslav, a voit să zidească în 
Viştegorod o biserică frumoasă de piatră pentru pomenirea sfinților mucenici Boris 
şi Gleb, pe care întemeind-o şi scoţind-o deasupra pămîntului, a murit. După moartea 
lui Svetoslav, iarăși a luat scaunul domniei Kievului Izaslav şi n-a luat în seamă 
zidirea bisericii aceleia, deoarece Izaslav, după lungă vreme sfirşindu-se la război, a 
venit la domnia cea mare a Kievului al treilea frate al său, Vsevolod laroslavici, 
voievodul Pereaslavei. Acesta, mai înaintea sfîrşitului său, a început a zidi biserica 
aceea pe care Svetoslav o începuse, dar n-o isprăvise. 


După Vsevolod, domnind în Kiev Mihail Izaslavici, care se chema Sviatopolc, 
era cuprins de multe războaie în toţi anii şi nu săvîrşea acea biserică, pentru că în 
vremea aceea păgînii se întăriseră şi multe rele făceau creştinilor, care uitaseră acea 
biseri-că. Asemenea se uitaseră și minunile sfinților mucenici, deşi se făceau multe. 
Deci, Oleg Svetoslavici, voievodul Cernigovului, pornindu-se de Dumnezeu, a sfîrşit 
şi a înfrumusețat biserica cea de piatră în Viştegorod, pe care o începuse mai înainte 
Svetoslav, tatăl său. Dar Mihail Svetopolc, domnul Kievului, vrăjmăşuind pe Oleg, 
nu voia să mute moaștele sfinților mucenici în biserica cea nouă de piatră. După 
moartea voievodului Mihail Svetopolc, a stat în Kiev domn Vladimir al lui Vsevolod, 
care se numea Monomah. 


Acela a voit să mute moaştele sfinților de chinuri răbdători, Boris şi Gleb, şi 
pentru aceasta a înștiințat pe toți din pămîntul Rusiei şi s-au adunat la dînsul toţi 
domnii, David şi Oleg ai lui Svetoslav, domnii Cernigovului cu fii săi, dregătorii, 
boierii, ceilalți domni cu boierii lor şi mulțime de oameni din toată Rusia. Asemenea 
şi Nichifor, mitropolitul Kievului, cu iubitorii de Dumnezeu episcopi: Teoctist al 
Cernigovului, Lazăr al Pereaslavei, Mina al Poloţchiei, Daniil al Irevchiei şi cu 
fericitul Prohor, egumenul Pecerscăi; Sava, egumenul locașului Miîntuitorului, 
Silvestru al mănăstirii Sfîntului Mihail, Petru al Clovschiei, Grigorie al mănăstirii 
Sfintului Andrei şi cu ceilalți egumeni, și tot sfințitul sobor, încît nu încăpea 
Viştegorodul pe stăpînitorii cei adunaţi şi pe popor. 


În ziua întii a lunii mai s-a sfințit biserica şi s-a făcut ospăț mare, şi toţi domnii 
şi arhiereii au prînzit la Oleg, voievodul Cernigovului; iar pentru ospătarea săracilor 
şi străinilor le-au pus mese trei zile. În ziua a doua a lunii mai, cînd mai înainte se 
aşezase praznicul mutării cinstitelor moaște ale sfinților domni, Boris şi Gleb, după 
cîntarea pravilei celei obişnuite a Utreniei, fiind Dumi-nica Sfintelor Mironosiţe, 
mitropolitul cu episcopii şi cu toți preoții şi diaconii, îmbrăcîndu-se în sfinţitele 
veşminte şi aprinzînd lumînări, au cădit raclele sfinților şi le-au pus pe fiecare în 
sănii, ce erau rînduite şi împodobite pentru aceea. Raclele erau de piatră și le trăgeau 


singuri voievozii cu boierii, mergînd înainte mitropolitul cu tot sfințitul sobor, după 
rînduiala sa. 


Nu numai că nu puteau să tragă moaștele sfinților, dar nici singuri să pășească 
de mulțimea norodului, care năvăleau şi-i strimtorau. Atunci a poruncit voievodul 
Vladimir Monomahul, ca să arunce arginţi poporului; şi astfel a putut să ducă racla 
cu Sfîntul Boris, pe care punînd-o în mijlocul bisericii, au mers după Sfîntul Gleb, şi 
tot astfel l-au adus și l-au pus lîngă Sfîntul Boris. Deci, s-a făcut ceartă între domni, 
pentru că Vladimir Monomahul voia ca moaştele sfinților să fie în mijlocul bisericii 
şi peste dînşii să facă un cuvuclion de argint; iar David şi Oleg voiau ca să-l pună în 
cămară în partea dreaptă, unde însemnase tatăl lor, Svetoslav Iaroslavici. 
Mitropolitul cu episcopii au zis: "Să aruncaţi sorți pentru mai bună încredințare, ca 
unde vor voi sfinții mucenici, acolo să-i punem!" Cuvîntul acesta a plăcut tuturor şi 
şi-au pus sorții lor în altar, pe dumnezeiasca masă şi s-a nimerit soarta lui David şi a 
lui Oleg. După aceea, au pus pe sfinții mucenici în cămara ce era rînduită pentru 
aceasta, în partea dreaptă, iar Vladimir Monomahul, a ferecat raclele sfinților cu 
argint şi icoanele sfinților le-a închipuit pe table, pe care le-a aurit. Asemenea, a mai 
pus lîngă racle sfeșnice de argint suflate cu aur pentru lumînări și toată cămara au 
împodobit-o cu aur foarte mult, pentru că acel binecredincios domn iubea podoaba 
cea frumoasă a bisericii, iar către sfinții mucenici avea mare osîrdie cu credinţă. 


Fiindcă se făceau diferite minuni de aceşti sfinți plăcuţi lui Dumnezeu, se cade 
să le pomenim unele aici. Era în Viștegorod un om, anume Miron grădinarul. Acela 
avea un copil cu un picior uscat şi strîmb şi nu putea să umble cu el, ci, făcîndu-şi un 
picior de lemn, aşa umbla. Acela, mergînd totdeauna la pravila bisericească ziua și 
noaptea, în biserica Sfinților Mucenici Boris şi Gleb şi, căzînd la mormintele lor, 
cerea cu lacrimi tămăduire. Într-o noapte i s-au arătat sfinţii mucenici şi i-au zis: 
"Pentru ce strigi la noi, omule?" Iar el le arăta piciorul cel uscat şi cerea tămăduire. 
Atunci, sfinţii au făcut de trei ori semnul Sfintei Cruci pe piciorul lui şi, deșteptindu- 
se tînărul acela din somn, şi-a simțit piciorul că era sănătos. De bucurie el sărea 
slăvind pe Dumnezeu şi spunea poporului cum Sfinţii Mucenici Boris şi Gleb l-au 
tămăduit prin arătarea lor. EI le mai povestea şi aceasta: "Am văzut umblînd cu ei - 
adică cu sfinţii - şi pe Gheorghe, tînărul acela, care a căzut pe trupul Sfîntului Boris, 
cînd a fost ucis şi străpuns cu sulița; acela se vedea purtînd luminarea înaintea 
sfinților”. 


Un orb, venind, cădea la mormintele sfinţilor, le săruta raclele cu dragoste și 
îşi lipea ochii săi, cerînd tămăduire. Și îndată a văzut, şi toți au preamărit pe 
Dumnezeu şi pe sfinții plăcuții Lui, Boris şi Gleb. Era iarăşi un şchiop căruia îi era 
tăiat piciorul din genunchi, şi făcînd picior de lemn, umbla cu anevoie. Acela venind 
în Viştegorod, petrecea lîngă biserica sfinților mucenici cu alți săraci, primind cele 
de trebuință de la creștinii ce-i dădeau milostenie. Într-acea vreme era în Viştegorod 
un grădinar mare, care, după obiceiul mirenesc, se chema Jdan, iar din Sfîntul Botez, 
Nicolae. Acela, avea obiceiul ca în toți anii să prăznuiască pome-nirea arhiereului lui 
Hristos, Nicolae, hrănind săracii şi străinii. 


Odată, săvîrşindu-se în casa acelui bărbat prăznuirea întru cinstea Sfîntului 
Nicolae, au mers acolo săracii și a mers şi şchiopul acela, aşteptînd ca să ia ceva. El 
şedea înaintea casei, dar, din întîmplare, nu i-au dat să mănînce, nici să bea, ci a 
rămas flămînd şi însetat. Apoi, deodată a devenit uimit şi a văzut o vedenie ca 
aceasta: 1 se părea că şade lîngă biserica Sfinților Mucenici Boris şi Gleb şi i-a văzut 
pe amîndoi ieşind din altar şi venind către el; iar el, spărmîntîndu-se, a căzut cu faţa 
la pămînt. Atunci sfinții l-au apucat de mînă şi l-au pus să stea în mijloc, şi au început 
a se ruga pentru tămăduirea lui. Deci, mai întîi l-au însemnat cu semnul Sfinte Cruci; 
după aceea, ungîndu-i cu untdelemn piciorul cel vătămat, i-au tras genunchiul. 


Toate acestea le vedea ca în vis, neputinciosul acela, căci era cu faţa la pămînt 
în curtea lui Nicolae ca şi cum ar fi dormit. Oamenii, văzîndu-l astfel căzut, îl 
întorceau pe-o parte şi pe alta, iar el zăcea ca un mort, încît numai sufletul şi inima 
lui se zbăteau într-însul, socotind toţi că un duh necurat l-a lovit pe el. Drept aceea, 
luîndu-l, l-au dus în biserica Sfinților răbdători de chinuri şi l-au aşezat lîngă ușa 
bisericii. Acolo, stînd mulți oameni împrejur, au văzut un lucru de mirare: Din 
genunchiul şchiopului aceluia, a început a se arăta un picior mic ca de pruncuşor, şi 
care creştea cîte puţin, pînă ce s-a făcut ca şi celălalt. Aceasta s-a făcut într-un ceas. 
Venindu-şi în sine omul care a fost mai înainte șchiop, a început a umbla cu 
amîndouă picioarele, bucurîndu-se, sărind şi lăudînd pe Dumnezeu, preamărind pe 
tămăduitorii săi, sfinții răbdători de chinuri şi spunînd înaintea tuturor despre arătarea 
acelora. Văzînd aceasta toate popoarele, au înălțat mari laude lui Dumnezeu, zicînd 
ca proorocul: Cine va grăi puterile Domnului și cine va face auzite toate laudele Lui. 
ŞI iarăşi: Minunat este Dumnezeu întru sfinții Săi. 


În cetatea Dorotobujii, o femeie lucra în casă, în ziua arhiereului lui Hristos, 
Nicolae, şi i s-au arătat ei sfinții răbdători de chinuri, Boris şi Gleb, înfricoşînd-o cu 
groază şi zicîndu-i: "Pentru ce lucrezi în ziua Sfîntului Ierarh Nicolae? Sau nu ştiu că 
Domnul nu va suferi necinstea plăcuților Săi?” Aceasta zicîndu-i, au risipit casa 
aceea, iar femeia de frică s-a făcut ca moartă. După aceea, abia şi-a revenit în sine și 
a zăcut bolnavă o lună întreagă, iar din acea boală i s-a uscat mîna. Deși s-a sculat 
din boală, însă mîna ei cea uscată nu s-a tămăduit, şi astfel a petrecut trei ani. Auzind 
ea de un om care avusese mîinile şi picioarele zgârcite, că a primit tămăduire de la 
Sfinți Mucenici Boris şi Gleb, a mers în Viştegorod în ziua dinaintea praznicului 
Adormirii Preasfintei Născătoare de Dumnezeu şi a spus despre sine preotului Lazăr, 
care era întîi al clericilor bisericii sfinților mucenici, iar el i-a poruncit să petreacă 
toată noaptea în biserică. A doua zi, mergînd clerul cu cruci, împreună cu tot poporul 
la cealaltă biserică, care era a Preasfintei Născătoare de Dumnezeu, s-a apropiat 
femeia de preotul Lazăr şi i-a spus visul său, zicînd: În această noapte, şezînd eu în 
biserică şi adormind, au venit la mine doi tineri frumoși și mi-au zis: "Cine te-a pus 
aici?" lar eu le-am răspuns: "Lazăr, preotul, mi-a poruncit, zicîndu-mi: "Şezi aici, 
doar te va tămădui Dumnezeu cu rugăciunile Sfinților Mucenici!" Şi îndată cel mai 
mare dintre ei scoțîndu-și inelul din mîna sa, mi l-a dat, zicîndu-mi: "Pune-l în mînă, 
fă-ți cruce şi ţi se va tămădui mîna!" 


Acestea auzindu-le părintele Lazăr, a poruncit femeii ca, în aceeași biserică a 
sfinților mucenici, să fie la Sfînta Liturghie, deoarece voia ca, după Sfînta Liturghie, 
să facă pentru dînsa rugăciune şi să ungă mîna ei uscată cu untdelemn sfințit. Şi 
rugîndu-se a se cînta cîntarea cea întreit sfîntă, înainte de citirea Apostolului, s-a 
început a se cînta prochimenul: Măreşte suflete al meu pe Domnul... Atunci îndată 
mîna cea uscată a acelei femei s-a făcut sănătoasă şi a început femeia, cu mare glas, 
a slăvi pe Dumnezeu şi pe sfinții făcători de minuni plăcuți lui, Roman şi David, şi 
toți cu mirare înălțau slavă lui Dumnezeu. 


Un orb, alergînd la biserica Sfîntului Mare Mucenic Gheorghe, cerea vedere 
ochilor lui. Făcînd el astfel mai multă vreme, într-o noapte, pe cînd dormea, i s-a 
arătat Sfîntul Mare Mucenic Gheorghe, zicîndu-i: "Pentru ce strigi către mine, 
omule? De ai trebuință de vedere, eu îţi voi spune unde o poţi cîştiga! Să mergi la 
Sfinți Mucenici Boris şi Gleb şi aceia îți vor da vedere; pentru că acelora li s-a dat 
de la Dumnezeu darul ca să tămăduiască toate bolile în acest pămînt al Rusiei”. 


Deșteptîndu-se orbul din somn s-a dus în Viştegorod, fiind purtat de mînă. 
Acolo a petrecut cîteva zile lîngă biserica sfinților mucenici Şi, căzînd la mormintele 
lor, se ruga. Şi a fost ascultată rugăciunea lui, pentru că i s-au deschis ochii şi, văzînd, 
slăvea pe Dumnezeu și pe plăcuţii Lui, spunînd la oameni arătarea sfinților mucenici 
ce i s-a făcut, că, venind la dînsul amindoi, au făcut semnul Sfintei Cruci de trei ori 
pe ochii lui şi așa a văzut. 


Odată, doi bărbaţi nevinovați au fost pîrîţi la marele voievod al Kievului, 
Mihail Izaslavici Sviatopolc, iar voievodul, crezînd clevetirea şi necercetînd cele cu 
adevărat pentru dînşii, a poruncit ca pe amîndoi bărbaţii pîrîți, ferecîndu-i cu lanţuri 
de fier, să-i arunce în temniţa din Viştegorod. EI, îndeletnicindu-se cu multe lucruri 
ale ocîrmuirii sale, a uitat de acei bărbați aruncaţi în temniță, care au petrecut acolo 
mult timp, fiind părăsiți şi uitaţi de toți şi neavînd de nicăieri nădejde de eliberare. 
Atunci ei, ştiind că Sfinții Mucenici Boris şi Gleb sînt grabnici ajutători celor din 
primejdii, şi-au pus nădejdea într-înşii după Dumnezeu, chemîndu-i în rugăciunile 
lor, şi în toate Duminicile dădeau străjerului bani, ca să cumpere prescuri şi lumînări 
şi să le ducă la biserica sfinților mucenici. 


Trecînd multă vreme, şi aceia fiind tot în mare mîhnire și întristare, într-o 
noapte li s-au arătat în vis Sfinții Mucenici Boris şi Gleb şi le-au sfărîmat legăturile 
lor. Deşteptîndu-se acei bărbaţi din somn, unul dintre dînşii era la locul lui în temniță, 
însă fără legături, iar celălalt s-a aflat afară din temniță zăcînd, și legăturile lui rupte, 
asemenea şi obezile prietenului lui zăceau frînte lîngă dînsul, iar temniţa încuiată cu 
tărie şi pecetluită. Sculîndu-se înspăimîntat bărbatul acela, a deşteptat pe străjerul 
temniţei care, cu mare frică, se mira și-l întreba: "Cum ai ieşit din temniță, fiind uşile 
bine încuiate şi pecetluite?" Iar el a răspuns: "Lăsaţi-mă mai întîi în biserică la 
Utrenie, să mă închin sfinților făcători de minuni Boris şi Gleb, să sărut sfintele lor 
racle, iar după aceea, voi spune ceea ce s-a făcut”. 


Mergînd el în biserică cu străjerul, a căzut înaintea raclelor sfinților, înălțînd 
slavă lui Dumnezeu şi mulțumind minunaţilor săi izbăvitori, sfinților răbdători de 
chinuri, Roman și David. Apoi, sculîndu-se, a început înaintea tuturor a spune de 
eliberarea sa, aşa: "Dormind noi în temniță, am văzut în vedenie cum, deodată, s-a 
luat acoperămîntul temniţei şi priveam pe Sfinții Mucenici Boris şi Gleb, venind la 
noi şi zicîndu-ne: "Pentru ce petreceţi aici?" Şi le-am răspuns: "Așa este voia 
voievodului; însă fără de vină sîntem pîrîți”. Și au zis sfinții: "lată, noi am venit să 
vă eliberăm din temniţă, de vreme ce strigați către noi”. Şi au zis numai către mine: 
"Tu îndată să mergi în biserica noastră și să spui cele ce vezi acum, iar pe acest 
tovarăș al tău, avînd credinţă mai puţină, îl lăsăm încă în temniță, însă îl dezlegăm 
din legături. lar pentru pedepsirea necredinţei lui şi spre încredințarea celorlalți, îi 
dăm pentru o vreme orbire ochilor. Acum, noi ne ducem în pămîntul ceresc şi, după 
trei zile, vom veni iar aici şi-l vom face ca să vadă. După aceea să vă duceți amindoi 
la voievod şi să-i ziceți: "Pentru ce faci așa rău nesocotind adevărul și muncești pe 
oameni fără de vină? De nu te vei îndrepta, multe răutăți te vor împresura!" 


Aşa grăind către noi sfinţii, s-au făcut nevăzuţi. lar eu, zicea cel ce era afară 
din închisoare, după o vedenie ca aceea deșteptîndu-mă din somn, nu ştiu cum m-am 
aflat zăcînd afară din temniţă, iar legăturile mele și ale tovarăşului meu erau 
sfărîmate; iar de voiți ca mai cu adevărat să ştiţi şi să vă încredinţați de cele spuse de 
mine, să veniți la temniță. Și au mers toţi cei ce au fost în biserică cu dînsul şi au 
văzut uşile temniței încuiate şi pecețile întregi, iar legăturile zăcînd sfărîmate afară, 
ŞI, minunîndu-se, au preamărit pe Dumnezeu. După aceea, îndată s-a dat ştire celor 
mai mari al cetății şi, venind aici, au deschis temniţa şi au aflat pe închisul celălalt 
şezînd fără de legături, însă orb de ochi, şi i-au eliberat din temniţă pe amindoi. 


Cînd i-au eliberat pe ei era joi şi, mergînd la biserica sfinților mucenici, nu au 
plecat de acolo pînă dimineaţa, mulţumind pentru eliberare şi cerînd vedere celui orb. 
În ziua Duminicii, acel orb căzînd la mormintele sfinţilor, se ruga cu mare strigare, 
încît se supărau clericii şi ziceau: "Să duceţi pe orbul acesta de aici, că nu este cu 
putinţă a cînta de strigarea lui”. Însă acela petrecea rugîndu-se şi striga către sfinţi: 
"Miluiţi-mă, sfinților de minuni făcători, luminaţi-mi ochii mei, precum v-aţi 
făgăduit!" 


Apoi, întorcîndu-se către popor, a grăit cu glas, zicînd: "Strigaţi "Doamne, 
miluieşte!" şi vedeți mila lui Dumnezeu şi minunea sfinților mucenici, că iată, eu 
văd". ŞI s-au făcut ochii lui sănătoşi, ca şi cum niciodată nu avusese orbire şi durere. 
Atunci toţi cu glasuri înalte au preamărit pe Dumnezeu și pe sfinţii Rusiei, cei de 
chinuri răbdători şi de minuni făcători. După aceea au mers la voievodul Mihail 
Sviatopolc şi cu de-amănuntul au spus toate cele văzute şi făcute lor. 


Voievodul, minunîndu-se şi înspăimîntîndu-se de acea preaslăvită minune, s- 
a îndreptat din acea vreme şi nu mai credea iute clevetirile, nici nu dădea pedeapsă 
fără cercetare şi fără de întrebare cu dovadă pentru adevăr. Adeseori, el mergea în 
biserica sfinţilor mucenici şi cu dragoste se închina la cinstitele lor moaște. 


În slăvita cetate a Vladimirului din Suzdal cea din Rusia mare, domnind 
Vsevolod lurevici, nepotul lui Vladimir Monomahul, s-au sculat asupra lui doi nepoți 
ai lui, Mstislav şi laropolc Rostislavici, care veniseră din marele Novograd, fiind 
chemați în taină de Rostoveni, ca să domnească peste ei. Aceia, ridicîndu-se cu 
război, au mers asupra lui Vsevolod, unchiul lor, în cetatea Vladimirului, vrînd să-l 
izgonească din patria lui şi să dobîndească stăpînire mai mare. Şi, făcîndu-se război 
mare din amîndouă părțile, au fost biruiți rostislavii de Vsevolod, care 1-a şi prins vii 
şi 1-a dus în cetatea Vladimirului, lîngă care, punînd păzitori, i-a lăsat să umble în 
voia lor. lar vladimirenii, văzînd pe acei voievozi prinşi, dar neînchiși în temniţă, ci 
umblînd după voia lor, au făcut gîlceavă și au venit la curtea domnului lor, Vsevolod, 
cu arme, strigînd și zicînd: "Pentru ce, voievodule, nu ţii pe vrăjmaşii noştri în 
legături, ci îi laşi liberi? Ori să-i pedepseşti cu moarte, ori să-i orbeşti, ori să ni-i dai 
nouă". lar voievodul, fiind milostiv, nu voia să facă rău voievozilor celor prinşi în 
război, dar din pricina poporului, a poruncit să-i pună în temniţă, ca să se potolească 
tulburarea. 


Trecînd puțină vreme, vladimirenii iarăşi strigau și ziceau către marele 
voievod, Vsevolod: "Dă-ne nouă pe rostislavi, că voim să-i orbim pe ei”. lar marele 
voievod Vsevolod s-a mîhnit, însă nu putea să oprească tulburarea poporului care, 
mergînd, a dărîmat temniţa şi, apucînd pe Mstislav şi pe laropolc, 1-a orbit pe ei şi 1- 
a eliberat. Și astfel, ticăloșii Mstislav şi laropolc Rostislavici, care voiau să aibă mai 
mare slavă și stăpînire, s-au făcut smeriţi şi orbi. Deci, aşa fiind ei, s-au dus la 
Smolensc şi au venit la Smiadan, în biserica Sfinţilor Mucenici Boris şi Gleb. În acea 
vreme era praznicul uciderii Sfîntului Gleb, în cinci zile ale lunii septembrie, şi acolo 
s-au rugat lui Dumnezeu cu dinadinsul şi cu mare osîrdie, iar pe sfinții mucenici ca 
pe rudeniile lor, îi chemau în ajutor ca să li se uşureze durerile ochilor, pentru că le 
putrezeau rănile lor. ŞI, rugîndu-se ei, mai întîi li s-a uşurat durerea, apoi mai presus 
de nădejde, li s-a dăruit vederea ochilor. 


Şi, văzînd luminos, au început a slăvi și a mulțumi lui Dumnezeu înaintea 
tuturor şi Preacuratei Născătoare de Dumnezeu şi Sfinților Roman și David, făcătorii 
de minuni ai Rusiei, şi s-au dus într-ale lor, bucurîndu-se. Iar mila Domnului, care s- 
a făcut cu ei prin rugăciunile sfinților mucenici, au propovăduit-o pretutindeni cu 
milostivire. 


Un bătrîn oarecare din vremile cele mai de demult, anume Martin, care era în 
cetatea Turov şi care mai înainte a fost bucătar la episcopii Turovului: Simeon, 
Ignatie, Ioachim şi Gheorghe, pe care eliberîndu-l episcopul Gheorghe din slujba 
aceea pentru bătrîneţe, a luat chipul monahicesc şi petrecea în mănăstirea episcopiei 
la biserica Sfinților Mucenici Boris şi Gleb, viețuind singur în chilie. Acela bolea 
adeseori de surpătură, pentru că pîntecele lui se lăsa în boaşe şi, cînd i se întîmpla lui 
aceasta, atunci zăcea bătrînul văitîndu-se de durere, neputînd să se scoale și să 
slujească trupului său. Odată, bolind de acea neputinţă şi zăcînd în chilie, slăbea de 
sete, pentru că nimeni nu-l cerceta - în acea vreme era apă mare împrejurul acelei 
mănăstiri -, iar a treia zi au intrat la el Sfinţii Mucenici Boris şi Gleb, întocmai după 


asemănarea lor, precum sînt închipuiți pe icoane şi i-au zis: "Ce te doare, bătrînule?" 
Iar el le-a spus neputinţa sa. Ei i-au zis: "Voieşti apă?" Bătrînul a răspuns: "O, domnii 
mei, de mult îmi este sete”. Şi luînd unul dintre dînşii vasul cu apă, iar celălalt, 
umplînd un păhăruţ, a adăpat pe bătrînul. 


Bătrînul le-a zis: "AI cui sînteţi voi, fiilor?" Ei i-au răspuns: "Sîntem frații lui 
Iaroslav". Şi socotind bătrînul că sînt rudenie voievodului Gheorghe Iaroslav, le-a 
zis: "Dumnezeu să vă ţină mulți ani, domnii mei. Luaţi singuri pîine și mîncaţi, căci 
eu nu pot să vă slujesc". Iar ei i-au zis: "Fie ţie pîinea, căci noi ne ducem, iar tu să nu 
mai bolești de acum, ci să te odihneşti”. Și îndată s-au făcut nevăzuţi, iar bătrînul s- 
a făcut sănătos şi a cunoscut cercetarea Sfinţilor Mucenici Boris şi Gleb şi, sculîndu- 
se, a preamărit pe Dumnezeu și pe plăcuţii Lui. De atunci niciodată n-a mai bolit de 
acea neputinţă, ci a petrecut multă vreme sănătos şi spunea despre tămăduirea dăruită 
lui de sfinții mucenici, care 1 s-au arătat lui. 


Binecredinciosul domn Alexandru, care se numea Nevski, domnind în marele 
Novograd, avea război cu nemții. Și cînd a mers cu oastea sa la rîul Neva, unul din 
volevozii lui, anume Filip, bărbat temător de Dumnezeu, avînd încredinţată lui paza 
de noapte, a văzut pe apă, înspre răsărit, o corabie și în mijlocul ei pe Sfinții Mucenici 
Boris şi Gleb, stînd în haine roşii, iar vislașii şedeau îmbrăcaţi ca și cu o negură. Și a 
zis Sfintul Boris Sfîntului Gleb: "Frate, Gleb, să mergem degrabă ca să ajutăm 
rudeniei noastre, voievodul Alexandru, asupra turbaților nemți”. 


Această vedenie a spus-o voievodului aceluia stăpînul său. În aceeași zi, 
domnul Alexandru, cu ajutorul Sfinților Mucenici Boris şi Gleb, a biruit şi a călcat 
puterea nemţească şi pe craiul lor singur l-a rănit la faţă cu sabia, și s-a întors în 
marele Novograd cu bucurie. 


În acelaşi chip, mult timp după aceea, cînd Dimitrie, marele voievod al 
Moscovei, avuse război cu Mamae, împăratul tătar, Toma Halţibie, păzitorul de 
noapte, a văzut o vedenie ca aceasta, descoperită lui de Dumnezeu: Se vedea la 
înălțime un nor ales, şi iată, ieșeau, ca niște cete foarte mari, dinspre răsărit: iar 
dinspre miazăzi veneau doi tineri luminoşi, avînd în mîinile lor lumînări şi săbii 
ascuţite. Aceştia erau Sfinţii Mucenici Boris şi Gleb, şi au zis polcovnicilor tătari: 
"Cine v-a poruncit vouă ca să pierdeţi patria noastră, cea dăruită nouă de Domnul?" 
ŞI a început a tăia pe potrivnici, încît nici unul dintre dînşii n-a rămas întreg. 


A doua zi, străjerul acela a spus marelui domn vedenia sa, iar domnul, ridicînd 
ochii spre cer şi înălțindu-şi mîinile, a început a se ruga cu lacrimi, zicînd: "Doamne, 
iubitorule de oameni, pentru rugăciunile Sfinţilor Mucenici Boris şi Gleb, ajută-mi 
mie, ca lui Moise asupra lui Amalic, ca lui David asupra lui Goliat, ca lui Iaroslav 
asupra lui Sviatopolc şi ca strămoșului meu, marele domn Alexandru, asupra craiului 
nemțesc, aşa dă-mi mie ajutor asupra lui Mamae. Şi în acea zi, Dimitrie, marele 
voievod al Moscovei, cu ajutorul rugăciunilor sfinților răbdători de chinuri, Boris şi 
Gleb, a biruit pe Mamae, împăratul tătar, precum despre aceea se află pe larg în 


istorie. Aceasta şi alte multe minuni au făcut Sfinţii Mucenici Boris şi Gleb, făcătoriui 
de minuni ai Rusiei, care din Sfîntul Botez s-au numit Roman şi David. Ei şi acum 
fac minuni celor ce îi cheamă pe dînşii cu credinţă, pentru slava lui Hristos 
Dumnezeul nostru, Celui împreună slăvit cu Tatăl şi cu Sfîntul Duh, acum şi în vecii 
vecilor. Amin. 


5. PĂTIMIREA SFÎNTULUI MUCENIC TIMOTEI CITEŢUL 
ȘI A SOȚIEI LUI, MAVRA 


In vremea persecuțiilor, creștinii erau căutați spre muncire şi aduşi spre 
cercetare la Arian, ighemonul din Tebaida, pus de Dioclețian păgînul, împăratul 


Romei. Atunci au adus la acela pe un bărbat cu numele Timotei, cititor bisericesc, 
din satul Pirapei, tînăr de ani, care, nu de mult, se însoţise cu o fecioară, anume 
Mavra, iar după douăzeci de zile de la nuntă a fost prins de păgîni, fiind creştin. 


Văzîndu-l ighemonul Arian, l-a întrebat: "Cine eşti tu? Şi din ce rînduială faci 
parte?" lar Timotei a răspuns: "Sînt creştin, citeţ al Bisericii lui Dumnezeu". Zis-a 
ighemonul către dînsul: "Oare numai tu singur nu ai auzit porunca împărătească care 
porunceşte că tot cel ce nu aduce jertfă zeilor va pieri rău?" 


A răspuns Timotei: "Duhul lui lisus Hristos petrece în mine; pentru aceea nu 
voi aduce jertfe zeilor voştri!" Zis-a ighemonul: "Dă-mi mie cărțile tale, ca să înțeleg 
puterea lor!" Răspuns-a Timotei: "Nebunule și necunoscătorule desăvîrşit; cine din 
oameni cîndva îşi dă la moarte pe fii săi? Oare nu ştii că acele cărți scrise de mine 
sînt fiii mei şi, cînd citesc cărțile acelea pentru Dumnezeu, îngerii Lui stau împrejurul 
meu?” Zis-a ighemonul: "Nici zeilor nu jertfeşti, nici cărțile nu voieşti să-mi arăţi, 
deci, vezi să nu-ți fie spre pedeapsă o îndrăzneală ca aceasta”. Sfîntul Timotei a 
răspuns: "Nu vreau a jertfi şi nici cărțile nu vreau a le arăta păgînilor, pentru că sînt 
creştin!" 


Atunci ighemonul, mîniindu-se, a poruncit să aducă două fiare ascuţite în chip 
de ţepi, înroşite în foc şi să le bage în amîndouă urechile mucenicului. Și îndată, din 
acea durere cumplită, i-au curs amîndouă luminile ochilor. Și i-au zis slujitorii 
mucenicului: "lată, de vreme ce nu voiești să Jertfeşti, ţi-ai pierdut ochii!" Răspuns- 
a Sfîntul Timotei: "Ochii trupului meu, care au văzut multe lucruri necuviincioase, 
au pătimit acum orbirea aceasta, iar cu ochii mîntuirii, Domnul meu lisus Hristos îmi 
luminează sufletul!" 


Auzind ighemonul acestea, a poruncit ca, legîndu-i mîinile înapoi, să-i bage 
un lemn între dinți; apoi să-l spînzure cu capul în jos, legîndu-i o piatră grea de 
grumaji. Cînd slujitorii începeau să-i facă aceasta, mucenicul căutînd spre cer, a zis: 
"Este Dumnezeu în cer şi este puternic să mă izbăvească pe mine din aceste munci”. 
Grele au fost muncile Sfîntului Timotei! Iar slujitorii sfătuiau pe ighemon ca, prin 
milă, mai vîrtos decît prin muncire, să se sîrguiască a-l pleca spre voia sa. ŞI i-au 
spus lui că Timotei este mire, deoarece nu are mai mult de douăzeci de zile de cînd 
a făcut nunta, şi mireasa lui este foarte tînără. Îndată, ighemonul a poruncit să o aducă 
şi pe ea înaintea sa şi a zis către dînsa: "Cum îţi este numele?" Ea a răspuns: "Mă 
numesc Mavra'. 


Zis-a ighemonul: "Mi-e jale de nenorocirea ta, că ești tînără şi vei rămîne 
văduvă. Deci, îţi poruncesc să te împodobești cu podoabe frumoase, să-ți împleteşti 
părul, să te îmbraci cu haine alese şi, mergînd la bărbatul tău, să-l sfătuieşti să aducă 
jertfă zeilor, ca să nu fu cu adevărat văduvă aşa de tînără. lar dacă îl vei îndupleca, 
vei lua de la noi multe daruri, aur şi argint”. Deci, Mavra a făcut precum i-a poruncit 
ighemonul. S-a înfrumusețat cu podoabele şi cu hainele sale şi, mergînd la bărbatul 
său, l-a rugat mult să facă după voia ighemonului şi să se izbăvească pe sine de niște 


munci ca acestea. lar el nu putea să-i răspundă, avînd căluș băgat în gură, care, 
ținîndu-i-o deschisă, nu putea să o împreune și să grăiască ceva. Întorcîndu-se Mavra 
la ighemon, l-a rugat să poruncească să ia căluşul din gura mucenicului, ca să poată 
vorbi cu dînsa. Şi îndată a poruncit ighemonul ca să-i scoată acel căluş. 


Mergînd Mavra la Sfîntul Timotei, a stat aproape de el. Dar, mirosind 
mucenicul miros din hainele Mavrei, fiind stropite cu aromate mirositoare, a strigat: 
"Unde este tatăl meu, preotul Picolpos?" Iar tatăl lui, care stătea nu departe între 
popor şi privea la pătimirea fiului său, s-a apropiat de dînsul şi a zis: "Ce voieşti, 
fericitul meu fiu?" Răspuns-a Timotei: "Te rog pe tine, tată, să faci un lucru bun, 
adică, luînd oarecare petic, să-mi acoperi faţa ca să nu simt mirosurile cele 
vătămătoare de suflet, care ies din hainele femeiești, pentru că acest miros este 
moarte, ce duce pe oameni la pierzare şi le găteşte gheena. Aceste mirosuri de arome 
sînt ale poftei ajutătoare diavolului, vrăjmașşe sfinților şi urîciune drepţilor”. 


După ce a tăcut Sfintul, Mavra a zis către dînsul: "Iubite Timotei, pentru ce 
mă defăimezi așa pe mine, care mai înainte nu te-am supărat cu nimic pe tine? Abia 
sînt douăzeci de zile de cînd ne-am luat şi încă nu-mi ştii obiceiurile mele, nici eu n- 
am cunoscut toate locurile casei tale. Atît de departe sînt de prihana cea părută, încît 
n-am schimbat cu altcineva vreun cuvînt şi nici la masă cu cineva n-am stat, iar acum 
plîng, văzîndu-te pe tine în munci, și mă doare inima pentru tine. Fiind nevinovat, 
pătimeşti unele ca acestea, iar aceste pătimiri ale tale rănesc cu durere sufletul meu, 
că mă laşi văduvă așa de tînără. Au doară te-ai îndatorat mult și, neavînd cu ce să te 
răscumperi de datorie, de bunăvoie te-ai dat la moarte, supărîndu-te de datornici? 
Dacă este aşa, să vindem hainele noastre cele de mare preţ şi să plătim acea datorie. 
lar dacă pentru dajdia poporului ești ținut în această primejdie şi nu ai cu ce plăti, 
iată, înaintea ta sînt toate podoabele mele de nuntă, aurul şi îmbrăcămintea de 
mireasă, vinde-le şi să plăteşti dajdia împărătească”. 


După nişte cuvinte ca acestea ale ei, a zis Sfîntul Timotei către dînsa: "Mavro, 
sora mea, cînd te-am văzut pe tine cu ochii cei sufletești ieşind din casă, am văzut pe 
diavolul mergînd la dreapta ta şi avea în mînă o cheie cu care întorcea inima ta înapoi 
la lume". Zis-a Mavra: "Fratele meu, Timotei, eu pe tine te caut și după aceasta, cînd 
te voi căuta, unde te voi afla? Şi dacă va veni sîmbăta sau duminica, cine va citi 
cărțile tale?" 


A zis Sfîntul Timotei către dînsa: "O, Mavro, lasă cele de puţină vreme şi 
deşarte ale acestei lumi şi vino împreună cu mine la această frumoasă nevoinţă, 
pentru care ne vom învrednici să luăm cununi de la Mîntuitorul nostru Dumnezeu şi 
EI ne va ierta toate păcatele noastre, ale celor ce de bunăvoie ne dăm la moarte pentru 
Diînsul". Mavra a zis: "Cînd veneam la tine, inima mea era plină de lumească 
împătimire; iar după ce ai început a vorbi cu mine, Duhul lui Dumnezeu a intrat în 
mine! Deci, să ştii, o, preaiubitul meu frate, că şi eu tot pe acelea le doresc, pe care 
tu le-ai iubit!" Grăit-a către dînsa Sfîntul Timotei: "Dacă grăieşti adevărul, du-te de 
ceartă pe ighemon pentru păgînătatea lui". lar Mavra a răspuns: "Mă tem, fratele 


meu, ca nu cumva să mă înfricoşez, văzînd mulțimea muncilor şi pe ighemon 
mîniindu-se şi nu voi putea suferi, fiind prea tînără numai de șaptesprezece ani”. Zis- 
a către dînsa Sfîntul Timotei: "Nădăjduieşte spre Domnul nostru lisus Hristos şi-ţi 
vor fi muncile ca untdelemnul vărsat pe trupul tău şi ca un duh de rouă în oasele tale, 
uşurîndu-ți toate durerile!" 


După aceea a început mucenicul a se ruga lui Dumnezeu pentru dînsa, astfel: 
"Dumnezeule al tuturor darurilor celor bune, Cel ce ai dat ajutor în foc celor trei tineri 
şi ai izbăvit pe Daniil din gurile leilor, proorocului prin prooroc i-ai trimis hrană, ai 
întărit pe Avacum în ducerea prînzului; şi nu numai în robie ai ajutat, ci și în groapa 
leilor şi în cuptorul cel de foc ai mîntuit pe cei ce nădăjduiesc spre Tine, în mărturia 
iubirii 'Tale de oameni, prin care din cei robiți ai făcut prooroci şi mucenici; caută, 
Doamne, și acum spre roaba Ta, Mavra, Cela ce ne-ai împreunat pe noi în însoţire, 
fă-ne nedespărțiți pe noi în această nevoinţă şi să nu fim deosebiți din ceata sfinților 
Tăi mucenici. Ci ne dă nouă, ca pentru Tine să suferim muncile și moartea cu bărbăţie 
ŞI să se ruşineze potrivnicii, neputînd a ne despărți pe noi de la întocmirea cea cu un 
suflet, pe care o avem în Hristos Dumnezeul nostru, Căruia, împreună cu Tatăl şi cu 
Sfîntul Duh, I se cuvine slava în veci. Amin”. 


Aşa rugîndu-se Sfîntul Timotei lui Dumnezeu pentru soția sa, Mavra, îndată 
fericita, pornindu-se cu Duhul Sfînt, a mers la ighemon şi, stînd înaintea lui, a zis: 
"O, necuratule ighemon, argint şi aur te-ai făgăduit să-mi dai, vrînd să pogori sufletul 
meu în pierzare, pentru că nimic mai mult nu doreşte inima ta, fără numai suflete 
omeneşti, cărora, dăruindu-le aur, vrei să le omori; dar cu amăgirile tale nu mă vei 
birui pe mine, căci, îmbrăcîndu-mă în armele Domnului meu lisus Hristos, am stat 
înaintea ta". lar ighemonul Arian a zis către ai săi: "Oare nu v-am spus mai dinainte 
de Timotei că este vrăjitor? lată, a fermecat şi pe femeia sa, ca împreună cu dînsa, să 
ni se împotrivească nouă”. 


Apoi a zis către Mavra: "Oare şi tu ţi-ai ales mai bine moartea decît viața? 
Caută de vezi că te lipseşti de această dulce viaţă prin muncile cele amare; au doară, 
văzînd mai înainte moartea bărbatului tău, gîndindu-te la văduvia ta, ţi-ai ales să mori 
împreună cu dînsul? Nu te tulbura că vei fi văduvă, că te voi mărita cu un sutaş din 
cei mai bogaţi ai mei, ca să te desfătezi cu dînsul din dulceaţa vieţii acesteia şi să te 
veselești avînd bărbat de neam bun ca cel dintîi”. Răspuns-a fericita Mavra: "De toate 
deşertăciunile lumești lepădîndu-mă, n-am trebuință de sutaşul tău! Şi îți spun 
adevărul, că m-am însoţit cu Mirele ceresc lisus Hristos, Fiul lui Dumnezeu, spre 
Care nădăjduiesc fără îndoială. Iată, cu inimă vitează am stat înaintea ta, netemîndu- 
mă de nedreapta ta judecată!" 


Mînuindu-se ighemonul, a poruncit să-i smulgă tot părul capului ei. Apoi a zis: 
"Iată, părul tău este smuls; deci, te sfătuiesc să jertfeşti zeilor, pentru ca să nu mai 
suferi şi alte munci grele ce te aşteaptă”. Răspuns-a Mavra: "O, ighemoane, acum 
ştiu că Hristos al meu m-a primit, nepomenindu-mi păcatul cel din neștiinţă; că, 
ascultîndu-ți sfatul tău cel viclean, mi-am împodobit părul spre amăgirea fericitului 


meu bărbat. Bine ai făcut, smulgîndu-mi părul acesta, că prin smulgerea lui s-a ridicat 
acel mare păcat de la mine, ca să nu fiu eu, cu podoaba părului, sminteală poporului 
ce stă împrejur şi se uită la această privelişte”. 


Auzind ighemonul acest răspuns al ei, s-a mîniat şi a poruncit să-i taie degetele 
de la mini şi să le arunce departe. lar Sfînta Mavra a zis: "Şi cu aceasta îmi faci un 
bine, luîndu-mi degetele, cu care puneam asupra-mi înşelătoarele împodobiri. Să ştii 
dar, că nu cunoşti acelea ce mi le faci mie; căci, iată, un al doilea păcat al meu ai 
făcut a se lua de la mine prin tăierea degetelor; drept aceea cu veselie stau înaintea 
ta, fiind gata la toate muncile poruncite de tine". Ighemonul se mira de acea răbdare 
a ei. lar presbiterul, tatăl lui Timotei, stînd acolo în priveliștea poporului aproape de 
Mavra şi, privind la nevoinţa ei, a zis încet către dînsa: "O, Mavro, buna mea fiică, 
cum ai răbdat tăierea degetelor tale?" Răspuns-a lui Sfinta Mavra: "Părinte, precum 
vezi pe un om într-o grădină smulgînd din rădăcină verdeţurile şi lepădîndu-le, tot 
astfel şi eu priveam spre tăierea şi lepădarea degetelor mele şi nu simțeam nici o 
durere”. 


Arian ighemonul a poruncit apoi la doisprezece ostaşi, să umple o căldare 
mare cu apă, să o fiarbă şi să arunce în ea pe Sfînta Mavra. După ce a fiert destul apa, 
încît clocotea ca un tunct, a aruncat în ea pe sfinta care a stat în mijloc nevătămată. 
ȘI grăia către ighemon: "Iarăşi îți mulţumesc, că ai poruncit să mă spăl şi să mă curăţ 
de păcatele mele cele făcute în lume, ca prin inimă curată să mă apropii de 
Dumnezeul meu și să primesc cununa vieții. Pentru că cele ce le pătimesc de la tine, 
îmi sînt mântuire la Hristos Domnul meu. Însă bine ai gîndit să mă arunci în această 
căldare, nefiind încă fiartă, pentru că apa din ea este foarte rece, şi nu simt căldură, 
precum nici pe celelalte munci nu le-am simţit”. 


Mîniindu-se ighemonul foarte, a început a se gîndi că ostaşii, avînd milă de 
femeia aceea, au vărsat afară apa fiartă şi au turnat în locul ei apă rece, vrînd ca astfel 
să păzească pe Mavra vie, ca s-o aibă spre pofta lor trupească. Deci, sărind de pe 
scaunul său, a alergat la căldare, vrînd să știe dacă era cu adevărat rece apa din 
căldare. Şi, apropiindu-se, a zis către sfîntă: "Toarnă-mi puţină apă pe miini, ca să 
ştiu dacă este rece!" Sfînta 1-a zis: "Ea este atît de rece, încît nici căldura ei n-o simt. 
lar de nu ai cu ce să înfierbînți mai mult căldarea, apoi trimite la tatăl meu, care-ţi va 
da un braţ de lemne, ca să aprinzi focul sub căldare, căci este lucrător de lemn". lar 
acestea le zicea sfînta, ocărînd pe ighemon. Deci, i-a turnat pe miîini apă fiartă din 
căldare şi, îndată, de fierbinţeala cea mare, atît i s-au ars mîinile, încît şi pielea i s-a 
zbîrcit, răcnind foarte tare de durere şi cu mirare a strigat, zicînd: "Bine este cuvîntat 
Domnul Dumnezeul Mavrei, că nu este altul afară de Acela, în Care se slăveşte 
aceasta”. 


Acestea zicînd, a poruncit să elibereze pe sfinta. Dar mai înainte ca ea să fie 
liberă de judecată şi de muncă, diavolul iarăşi a intrat în inima ighemonului şi-l 
îndemna să se împotrivească aceleia care, cu curată ştiinţă, avea credinţa cea bună 
către Dumnezeu. Deci, chemînd pe muceniţă, 1-a zis: "Încetează, Mavro, să 


nădăjduieşti spre Hristos şi jertfeşte zeilor”. Sfînta a răspuns: "Nu voi jertfi idolilor, 
pentru că am pe Domnul, Cel ce mă apără pe mine". Zis-a ighemonul: "Gura ta o voi 
umple cu cărbuni aprinşi, de nu vei jertfi”. Sfînta a răspuns: "Nu înţelegi că cele ce 
le faci în nebunia ta, poruncind să-mi umple gura cu cărbuni aprinși, mă curățesc cu 
totul de păcatele cele făcute cu limba şi cu gura? Că şi Domnul meu, cînd lui Isaia 
proorocul 1-a arătat slava Sa şi l-a făcut pe el să poată auzi cîntările îngerești, fiindcă 
era încă în păcate, vrînd să-l curățească, a trimis la el pe unul din serafimi, avînd în 
miîini un cărbune aprins, pe care îl luase cu cleştele din altar şi a atins cu cărbunele 
buzele proorocului, zicînd: Jată, s-a atins acesta de buzele tale și va şterge 
fărădelegile tale, iar păcatele tale le va curăţi! Şi dacă proorocul cu un cărbune a 
cîştigat iertare de păcate, apoi, mă rog ţie ca nu numai gura mea s-o umpli de cărbuni 
aprinşi, ci şi faţa, capul şi peste tot trupul să pui cărbuni aprinşi şi să-l arzi, ca să fiu 
bună mirosire a lui Hristos. Și Dumnezeu, Care a curăţit altădată păcatele proorocului 
acela, să le curăţească și pe ale mele”. 


Nişte cuvinte ca acestea auzindu-le ighemonul, s-a înspăimîntat şi totodată s- 
a aprins de mînie şi a poruncit să aducă o făclie plină de pucioasă şi de smoală, ca să 
ardă pe muceniţa. lar poporul care stătea împrejur, a strigat cu glas mare către 
ighemon, zicînd: "Pînă cînd vei scorni munciri noi asupra acestei tinere fecioare? 
Încetează de acum să te mînii, ishemoane, căci ne mirăm foarte de răbdarea ei". Iar 
Sfinta Mavra, întorcîndu-se către popor, a zis: "Fiecare din voi să-și caute de lucrurile 
sale: bărbaţii să se îngrijească de lucrurile cele bărbătești, iar femeile să facă lucrurile 
lor cu curăţie şi cu blîndeţe. Iar pentru mine nimeni să nu se îngrijească, pentru că eu 
n-am trebuință de nici un sprijin sau ajutor de la voi, căci Dumnezeu, spre Care 
nădăjduiesc, este sprijinitorul meu". 


Astfel grăind sfînta, ighemonul a poruncit să-i ardă trupul ei cu acea făclie. Iar 
Sfînta, căutînd spre făclie, a zis către ighemon astfel: "Ca şi cum n-ai fi ispitit cu cele 
dintîi munci şi acum ţi se pare că mă vei înfricoşa cu această proastă făclie? Au doară 
nu era mai mare şi mai înfricoşată căldarea care fierbea, în care am fost afundată 
toată şi nu m-am vătămat, ca şi cum ar fi fost apă rece? Tu singur eşti martorul meu, 
cînd ţi s-au opărit mîinile tale, iar eu nu m-am vătămat cîtuşi de puţin, şi acum să mă 
tem de o făclie ca aceasta? De voieşti, o, ighemoane, apoi un cuptor întreg să aprinzi 
şi să mă arunci în el, şi atunci vei vedea puterea Hristosului meu, a Cărui roabă sînt; 
pentru că nu mă va lăsa Dumnezeul meu, Care m-a chemat la nevoinţa aceasta, prin 
fericitul meu bărbat, Timotei, iar făclia pe care o apropii de trupul meu, este ca o 
rouă, care se coboară de dimineaţă din cer pe pămînt şi face să odrăslească pomii și 
să aducă roade”. 


Ighemonul, fiind biruit de răspunsurile Sfintei Muceniţe, arătate chiar prin 
fapte, şi, neputînd să afle munci mai grele asupra ei, s-a mîhnit foarte. Deci, a 
poruncit ca pe amîndoi, pe Timotei şi pe Mavra să-i răstignească pe cruci, punîndu-i 
pe ei drept, unul în faţa celuilalt. lar cînd se duceau la răstignire, i-a întîimpinat pe ei 
maica Mavrei şi, apucînd pe fiică, a strigat, zicînd: "Fiica mea, Mavra, oare astfel 
lași pe maica ta, care te caută pe tine? Cine va purta podoabele tale? Ale cui vor fi 


hainele cele de mult preţ, argintul şi aurul, dacă tu, fiica mea, nu vei fi între viu?" 
Răspuns-a Sfînta Mavra către maica sa, zicînd: "Aurul și argintul piere, hainele le 
mănîncă moliile şi frumuseţea feţei celei tinere cu vremea îmbătrineşte și se 
veştejește, iar cununa lui lisus Hristos este nestricăcioasă în veci”. 


Maica sa nu putea să răspundă ceva împotriva cuvintelor sfintei. lar muceniţa, 
smulgîndu-se din mîinile maicii sale, a mers spre cruce, zicînd către ea: "Pentru ce 
mă tragi pe mine de la Cruce, nelăsîndu-mă să mă îndulcesc mai degrabă de Domnul 
meu, în asemănarea morții Lui?" Atunci ostașii i-au răstignit pe ei, punîndu-i cu faţa 
unul spre altul. Și au petrecut pe cruce nouă zile și nouă nopți, mîngîindu-se și 
sfătuindu-se unul pe altul. Sfintul Timotei învăţa pe soția sa pînă seara, iar Mavra 
sfătuia pe împre-ună pătimitorul său pînă dimineaţa. 


Şi a zis fericita Mavra către Sfîntul Timotei: "Să nu ne dăm la somn, ca nu 
cumva, venind Domnul nostru, să ne afle pe noi dormind și să se mînie asupra 
noastră. Căci, omul în casă, nedormind, lumînarea care arde gonește năvălirea 
tîlharilor; iar stingînd luminarea, tîlharul cu înlesnire intră în casă şi fură. Deci, să nu 
dormim, ci să ne silim la rugăciuni, ca Domnul nostru să ne afle în neslăvită răbdare 
şi aşteptare a venirii Lui, şi vrăjmaşul nu va îndrăzni să se apropie în taină şi să ne 
facă ispită nouă care sîntem pe cruce”. 


Şi, iarăşi, după o vreme, Sfînta Mavra a zis către Sfîntul Timotei: "Deşteaptă- 
te, fratele meu, alungă somnul de la tine și priveghează, ca să afli cele văzute de 
mine. Căci am văzut pe un om, stînd înaintea mea ca într-o uimire, avînd în mîinile 
sale un pahar plin cu lapte şi miere, zicîndu-mi: "Pe acesta, primindu-l, să-l bei”. Iar 
eu am zis către dînsul: "Tu cine eşti?" Acela mi-a răspuns: "Sînt îngerul lui 
Dumnezeu". Atunci am zis către dînsul: "Să ne rugăm lui Dumnezeu!" Dar el mi-a 
zis: "Eu, milostivindu-mă, am venit spre tine, văzîndu-te flămîndă şi însetată și 
postind pînă la ceasul acesta". 


Apoi, iarăși am zis către dînsul: "Cine te-a trimis pe tine la mine cu această 
milă netrebnică și ce grijă porți de răbdarea şi postirea mea? Nu ştii oare că 
Dumnezeu şi pe cele cu neputinţă le dăruieşte celor ce se roagă către Dînsul?" Zicînd 
acestea, am început să mă rog. Pe cînd mă rugam, am văzut pe acel om ce mi se 
arătase cu paharul, întorcîndu-și fața dinspre mine la apus şi îndată am cunoscut că 
este nălucirea vrăjmaşului care, şi pe cruce, vrea să ne ispitească. Și a pierit acea 
nălucire. 


După aceea a venit iarăși altul şi mi se părea că m-a scos la un pîrîu pe care 
curgea lapte şi miere şi-mi zicea: "Bea!" Iar eu am răspuns: "Acum ţi-am spus ţie că 
nu voi bea apă, nici altă băutură pămîntească, pînă ce nu voi bea paharul morţii pentru 
Hristos, Domnul meu, pe care El singur îl va da mie, prin mîntuirea şi nemurirea 
vieții cele veşnice". Cînd am zis aceasta, omul cel care îmi poruncise să beau din rîu, 
îndată a pierit împreună cu rîul. 


După aceea, mi-a stat înainte un al treilea om minunat la vedere şi a cărui față 
strălucea ca soarele. Acela, luîndu-mă de mînă, m-a ridicat la cer şi mi-a arătat un 
scaun împodobit, pe care erau puse haine albe şi o coroană preafrumoasă. lar eu, 
minunîndu-mă de acea frumuseţe, am întrebat pe cel ce mă ducea: "Ale cui sînt 
acestea, Doamne?" El mi-a răspuns: "Acestea sînt răsplătirile nevoinţelor tale! Ţie îți 
sînt gătite hainele, coroana şi acest scaun". Ridicîndu-mă apoi puţin mai sus, mi-a 
arătat un alt scaun asemenea împodobit, o haină albă şi o coroană. Şi l-am întrebat 
iarăşi: "Dar acestea ale cui sînt?" lar el mi-a răspuns: "Acestea sînt ale bărbatului tău, 
Timotei”. Și iarăşi am îndrăznit a-l întreba: "Pentru ce sînt departe scaunele unul de 
altul?" Și mi-a răspuns: "Multă deosebire este între tine şi între bărbatul tău. Oare nu 
ştii că după sfătuirea lui ai intrat şi tu în nevoinţa pătimitoare şi aceea este pricina 
încununării tale? Deci, acum întoarce-te în trupul tău şi mîine la ceasurile șase vor 
veni îngerii lui Dumnezeu ca să ia sufletele voastre şi să le înalțe la ceruri. Însă fiţi 
treji ca să nu înceapă vrăjmaşul a vă ispiti iarăși”. 


Vedeniile acestea le-a spus Sfinta Mavra fratelui ei, Timotei, cu care se 
mîngiia întru Domnul. lar după ce a sosit acea zi şi ceasul al șaselea, îngerul lui 
Dumnezeu a venit să ia sufletele mucenicilor. Şi a zis Sfînta Mavra către poporul ce 
privea la pătimirea lor: "Fraților şi surorilor, aduceţi-vă aminte că am făcut cele 
omenești, viețuind cu oamenii. Şi iarăși am săvîrșit şi cele ale lui Dumnezeu, fiind 
robi ai Lui. lar acum, primim cununile cele fără de moarte de la Domnul nostru lisus 
Hristos. Deci, făcînd şi voi cele ce sînt ale firii omeneşti, sîrguiți-vă, de asemenea, 
ca să săvirşiți şi cele care sînt plăcute lui Dumnezeu, pentru ca să cîștigați iertare de 
păcate şi să primiţi cununi de la acelaşi Stăpîn al nostru". Zicînd Sfînta Mavra 
acestea, îndată amîndoi şi-au dat sufletele lor în mîinile lui Dumnezeu și aşa şi-au 
sfîrşit mucenicia lor cu bună nevoinţă, întru lisus Hristos Domnul nostru, Căruia Se 
cuvine slava, împreună cu Tatăl şi cu Sfîntul Duh, în vecii vecilor. Amin. 


6. VIAȚA CUVIOSULUI TEODOSIE, 
EGUMENUL MĂNĂSTIRII PECERSCA 
(3 MAD) 


Al doilea mare luminător al pămîntului Rusiei, după Cuviosul şi de Dumnezeu 
purtătorul părintele nostru Antonie al Pecerscăi, adică al sfintei făcătoare de minuni 
lavrei a Pecerscăi Kievului, cel împodobit cu nevoinţele şi cu minunile ca numărul 
stelelor, este preacuviosul și de Dumnezeu purtătorul părintele nostru Teodosie. 
Celor ce doresc a-l cunoaşte, fiind martor credincios la cer, Cuviosul Nestor scriitorul 
de ani ai Pecerscăi a arătat din destul prin scrisori în Patericul Pecerscăi, de la care 
puțin mai pe scurt se scrie despre dînsul aici. 


Cuviosul şi purtătorul de Dumnezeu părintele nostru Teodosie al Pecerscăi a 
fost dintr-o cetate a Rusiei, ce se numeşte Vasilev sau Vasilcov, născut din părinți 
binecredincioşi şi crescut în dreapta credință. A fost dat de părinţii săi la învăţătura 
dumnezeieştilor cărți, pe care le-a învăţat repede, încît toţi se mirau de buna 
înțelegere a copilului. El cerceta biserica Domnului la rugăciune în toate zilele şi 
asculta cu toată luarea aminte ce se citea şi se cînta într-însa. Asemenea stătea cu 
răbdare la toată pravila bisericească, iar cu copiii care se jucau nu se amesteca, ci se 
îngreţoşa de jucăriile lor. Părinţii lui s-au mutat mai departe în cetatea Curos. Apoi, 
tatăl s-a mutat din viaţa aceasta pămîntească, pe calea credincioșilor celor ce trec spre 
răsăritul cerului și a lăsat lîngă maică-sa pe acest fiu, fiind copil de treisprezece ani, 
care, împreună cu anii, creştea şi cu darul lui Dumnezeu cel în Treime veşnic. EI, 
povăţuindu-se de Dînsul şi văzînd sfîrşitul vieţii celei vremelnice a tatălui său, a 
început mai mult a se gîndi pentru veşnica sa viață cea nesfîrşită, îndeletnicindu-se 
cu ostenelile cele plăcute lui Dumnezeu şi depărtîndu-se de toată veselia lumească. 
Nu se îmbrăca în haine luminoase, ci cu cele proaste era îndestulat. Avea însă o 
dorință, adică în ce chip s-ar putea îmbrăca întru mîntuire. 


În vreme aceea, s-a întîlnit cu niște străini din Ierusalim, de la care fericitul 
tînăr, auzind de Sfintele Locuri unde Mîntuitorul lumii S-a ostenit pentru mîntuirea 
noastră și Şi-a vărsat sîngele Său cel scump, a voit să le cerceteze. De aceea, a plecat 
noaptea cu dînșii pe cale, în ascuns de maica sa. Ea, căutîndu-l trei zile cu plîngere, 
cînd a aflat unde s-a dus, a alergat degrabă la dînsul cu fiul ei cel mai tînăr şi, 
ajungîndu-l și apucîndu-l foarte mînioasă, îl bătea cu asprime. Aruncîndu-l la pămînt 
şi călcîndu-l cu picioarele, l-a dus legat la casa sa şi, ca pe un făcător de rele, l-a 
încuiat într-o cameră, iar el primea toate acestea cu mulțumire. 


După aceea, maica sa, milostivindu-se spre dînsul, l-a lăsat liber şi îl sfătuia 
cu rugăminte să nu mai fugă de la dînsa. Deci, fericitul, întorcîndu-se la nevoinţa sa 
cea dintii, se ducea la biserica lui Dumnezeu în toate zilele. Şi, văzînd că de multe 
ori nu se făcea în biserică dumnezeiasca Liturghie din lipsă de prescuri, a socotit ca 
singur să gătească nişte pîini ca acelea, ce se aduc Domnului spre jertfă. Şi a început 
a cumpăra grîu, a-l măcina singur cu mîinile sale, a coace prescuri şi a le aduce în 
biserică spre jertfă, dintre care, pentru unele, deşi îi dădea cineva ceva preţ, el 
împărțea acel preţ la săraci. 


Aşa lucrînd, a petrecut doi ani şi mai mult. Dar copiii de virsta lui îl 
batjocoreau pentru un lucru ca acela şi îl ocărau, îndemnîndu-i la aceasta vrăjmașul 
cel sufletesc, care pornise şi pe maica sa asupra lui. Și îi zicea mama sa: "Te rog, 
fiule, încetează de a mai face un lucru ca acesta, pentru că aduci ocară asupra 
neamului tău!" Iar fericitul copil îi răspunse cu smerenie: "Te rog ascultă, o, maică: 
Domnul nostru lisus Hristos singur S-a smerit pe Sine pentru noi, dîndu-ne chip ca 
ŞI noi să ne smerim pentru Dînsul şi singur a prefăcut Trupul Său în pîinea cea gătită 
la Cina cea de Taină. Deci, ce ocară este a te învrednici să găteşti nişte pîine ca 
aceasta, din care are să se săvîrşească marea taină a prefaceri în Trupul lui Hristos"? 


Aceasta auzind-o maica lui, s-a minunat de înţelepciunea copilului și de atunci 
l-a lăsat în pace. Dar, vrăjmaşul nu înceta de a o îndemna la oprirea copilului de la o 
smerenie şi osteneală ca aceea. Căci, după trecerea unui an, văzîndu-l maica sa făcînd 
iar prescuri şi înnegrit de dogoarea cuptorului, a început a-l opri, une-ori cu cuvinte 
blînde, alteori cu îngroziri, iar alteori îl bătea ca să înceteze de la un lucru ca acela. 
Iar fericitul tînăr, neștiind ce să facă, s-a sculat noaptea, a ieșit în taină din casa sa şi 
s-a dus în altă cetate, începînd a locui la un preot şi a-şi lucra după obicei lucrul său. 
Dar maica sa, mergînd în cetatea aceea şi găsindu-l în casa preotului, l-a apucat şi, 
bătîndu-l, îl ducea în cetatea sa. Aici, dregătorul cetăţii, văzîndu-l că este copil smerit, 
umblînd totdeauna la biserică cu credinţă şi slujind cu osîrdie, i-a dat să poarte o 
haină luminoasă, dar el, purtînd-o puţin, a dat-o săracilor. Atunci dregătorul 1-a dat o 
altă haină şi mai bună ca cea dintii, dar el, dezbrăcînd-o şi pe aceea, a dat-o săracilor. 
ȘI aşa a făcut de multe ori. 


După acestea, fericitul Teodosie s-a dus la un fierar şi i-a zis să-i facă un 
lănțişor de fier, cu care şi-a încins mijlocul gol, și, umblind așa, fierul fiind strîns, în 
rodea trupul. Apoi, fiind o zi de praznic, maica sa îl silea să se îmbrace în haină 
luminoasă, mai ales că atunci îi era poruncit, ca fericitul să slujească la dregătorul 
cetăţii, înaintea oamenilor cinstiți care ședeau la masă. Pe cînd se îmbrăca în haina 
cea luminoasă, maica lui privea cu dinadinsul la el; dar, neputînd a se ascunde, a 
văzut pe cămaşa lui sînge şi, voind mai cu adevărat să ştie de unde este acesta, a 
văzut fierul la mijlocul lui şi a cunoscut că este din rosătura fierului. De aceea, 
aprinzîndu-se cu mînie asupra lui, a rupt cămaşa de pe el şi, bătîndu-l, a luat fierul de 
la mijlocul lui. Iar fericitul copil, ca şi cum nici un rău nu i s-a făcut, s-a îmbrăcat şi, 
mergînd, slujea cu toată liniștea înaintea dregătorului şi a celor ce erau cu dînsul. 


Într-o vreme, a auzit citindu-se în Evanghelie cuvintele Domnului: Cel ce 
iubeşte pe tată, sau pe maică, mai mult decit pe Mine, nu este Mie vrednic. Şi iarăşi: 
Maica Mea şi fraţii Mei aceștia sînt, care ascultă cuvintul lui Dumnezeu și-l fac. 
Deci, pătrunzîndu-se de aceste cuvinte, a ieşit din casă, tăinuindu-se de maica sa, şi 
s-a dus în cetatea Kievului. Ajungînd aici, a auzit de Cuviosul Antonie, cel ce cu 
asprime petrecea în peşteră viaţă bisericească, şi a mers la cuviosul stareţ, pe care 
văzîndu-l, i s-a închinat lui şi l-a rugat cu lacrimi să-l primească la el în călugărie. 


lar Cuviosul Antonie a zis către dînsul: "O, fiule, vezi peştera aceasta 
mîhnicioasă şi strîmtă? Tu nu vei putea suferi strîmtoarea în locul acesta”. Iar 
insuflatul de Dumnezeu, Teodosie, i-a răspuns cu umilință: "Să ştii, cinstite părinte, 
că Hristos Dumnezeu purtătorul de grijă a toate, m-a adus la sfinția ta, voind ca prin 
tine să mă mîntuiesc. De aceea, cîte îmi vei porunci să fac, voi face". Atunci Cuviosul 
Antonie l-a primit cu dragoste şi, binecuvîntîndu-l, l-a dat în grija fericitului Nicon, 
care era preot şi monah iscusit, ca să-l tundă în călugărie, avînd atunci douăzeci și 
trei de ani. Și aceasta a fost pe vremea domniei în Kiev a binecredinciosului voievod 
Iaroslav Vladimirovici. 


Primind Cuviosul părintele nostru Teodosie sfînta rînduială monahicească, s- 
a afierosit cu totul lui Dumnezeu și starețului său, Antonie, purtătorul de Dumnezeu, 
dîndu-se la osteneli mari, ca cel ce cu adevărat primise jugul. Pentru că priveghea în 
toate nopțile, preamărind pe Dumnezeu şi lepădînd greutatea somnului. Și în toate 
zilele se obosea pe sine cu înfrînarea şi cu postul, lucrînd cu mîinile sale, încît se 
minunau Cuviosul Antonie şi fericitul Nicon, de obiceiul cel atît de bun în tinerețile 
lui, de smerenie, de priveghere şi de osteneală; şi au preamărit pe Dumnezeu pentru 
aceasta. 


Maica lui l-a căutat mult, nu numai în cetatea sa, dar şi în cele dimprejur şi, 
dacă nu l-a găsit, a plîns cu amar ca după un mort. Apoi, după multă vreme, aflînd 
că este călugărit în Kiev, la peştera Cuviosului Antonie, s-a dus acolo şi, rugîndu-se 
de cuviosul stareţ să iasă la dînsa din peşteră, a stăruit mult să-i arate pe fiul său. lar 
el, intrînd în peşteră şi spunîndu-i de dînsa, fericitul Teodosie s-a tulburat că nu poate 
să se tăinuiască de maica sa. Și abia fund îndemnat de stareţ, l-a ascultat pe el şi a 
ieşit la dînsa. 


lar maica sa, văzîndu-l schimbat în rînduiala monahicească şi uscat la față de 
multă înfrînare şi osteneală, a căzut pe grumajii lui şi a plîns cu amar, îndemnîndu-l 
şi zicîndu-i: "Vino, fiule, în casa mea şi ceea ce-ţi este de folos spre mîntuire, vei 
lucra acolo după voia ta! lar cînd mă voi duce din viaţa aceasta, vei da trupul meu 
mormîntului şi atunci te vei întoarce în această peşteră, pentru că nu pot să viețuiesc 
fără să te văd". 


Atunci fericitul a zis către dînsa: "O, maică, rămii şi tu aici în Kiev să te 
călugărești într-o mănăstire de femei şi astfel vei putea să mă vezi, venind aici. Şi, 
mai bine, îți vei cîştiga mîntuirea şi vei vedea faţa lui Dumnezeu în viața veşnică”. 
lar maica sa nu voia nici să audă despre aceasta. Atunci fericitul, intrînd în peşteră, 
s-a rugat lui Dumnezeu cu osîrdie pentru mîntuirea maicii sale. Dumnezeu a auzit 
rugăciunea plăcutului Său. Căci, după cîteva zile, venind la fericitul maica sa, i-a zis: 
"Fiule, iată, voi face cele ce mi-ai zis şi de acum nu mă voi mai întoarce înapoi, că 
aşa binevoind Dumnezeu, voi merge în mănăstirea de femei de aici şi, tunzîndu-mă 
în ea, îmi voi petrece restul zilelor mele. Căci, iată, din cuvintele tale am cunoscut că 
nimic nu este lumea aceasta de puţină vreme!" Acestea auzindu-le fericitul, s-a 
bucurat cu duhul şi, mergînd, i-a spus Cuviosului stareţ Antonie. 


Deci, a preamărit pe Dumnezeu pentru întoarcerea inimii mamei sale şi, ieşind 
la ea, a învăţat-o mult pentru folosul sufletului şi a dus-o în mănăstirea cea de femei 
a Sfîntului Nicolae, unde s-a tuns. Și, viețuind cu dumnezeiască plăcere mulţi ani 
întru bună mărturisire, a adormit cu pace întru Domnul. După tunderea în călugărie 
a maicii sale, fericitul Teodosie, lepădînd desăvîrşit toată grija cea lumească, a 
început a se nevoi cu mai mari osteneli în rîvnă plăcută lui Dumnezeu, cu Cuviosul 
stareţ Antonie și cu fericitul Nicon. EI s-a arătat degrabă purtător de biruinţă asupra 
duhurilor celor rele, izgonind întunericul drăcesc cu postul şi cu rugăciunea cea către 


Dumnezeu, Care îl ajuta prin împlinirea cuvîntului Său: Unde sint adunaţi doi sau 
trei în numele Meu, acolo sint şi Eu în mijlocul lor. 


Fericitul Nicon, ducîndu-se în altă parte de la Cuviosul Antonie, la osebită 
nevoință, insuflatul de Dumnezeu, părintele nostru Teodosie, prin voința Domnului 
şi după dorinţa Cuviosului Antonie, s-a hirotonit preot şi în toate zilele săvirşea cu 
toată cucernicia dumnezeiasca Liturghie. După Cuviosul Antonie, a pus egumen 
celor doisprezece frați adunaţi în peşteră pe fericitul Varlaam, acesta s-a mutat în alt 
deal şi, săpîndu-și peșteră, a început a vieţui acolo. 


Atunci Cuviosul părintele nostru Teodosie, fiind cinstit cu rînduiala preoţiei, 
a rămas în peştera cea dintîi cu fericitul egumen Varlaam, și a făcut cu el deasupra 
peşterii o biserică mică, în cinstea Preasfintei Născătoarei de Dumnezeu, pentru 
adunarea fraților la rugăciunea de obşte. El întrecea pe toţi cei ce se nevoiau cu 
asprime acolo, cu postirea, cu trezvia şi cu lucrul mîinilor; dar, mai ales cu smerenia, 
cu ascultarea şi cu ajutorul, slujind tuturor. Uneori le aducea apă, iar alteori lemne 
din pădure. Uneori, odihnindu-se frații noaptea, lua grîul împărțit lor, cel cîştigat cu 
munca miinilor lor, și măcina partea fiecăruia și o punea la locul ei. Și astfel, în toate 
nopțile priveghea la rugăciune. 


Uneori, fiind în acea parte tăuni și ţînțari mulţi, ieşea noaptea deasupra peșterii 
şi, dezgolindu-și trupul pînă la brîu, şedea torcînd lînă cu mîinile, iar cu gura citea 
Psaltirea. Acolo, de mulțimea tăunilor şi a ţînţarilor, tot trupul lui se făcea roşu de 
sînge, iar el petrecea nemișcat, nesculîndu-se din locul acela, pînă ce sosea vremea 
Utreniei. Astfel, se afla înaintea tuturor în biserică, stînd la locul său nedepărtat, nici 
tulburîndu-se cu mintea; iar după ce săvirșea obișnuita rugăciune, ieșea din biserică 
în urma tuturor. Pentru aceasta toți îl iubeau și îl aveau ca pe un părinte, minunîndu- 
se mai ales de smerenia şi de răbdarea lui. 


După aceasta, fericitul Varlaam, fiind egumenul fraților din peşteră, a fost scos 
de voievodul Izaslav şi pus egumen în mănăstirea Sfîntului Mare Mucenic Dimitrie. 
Atunci, cu voinţa şi după dorinţa tuturor fraţilor, Cuviosul Antonie, chemînd pe 
Sfîntul Teodosie, l-a binecuvântat la egumenie, fiind atunci în peşteră numai douăzeci 
de frați. Vrednicul de laudă egumen, Cuviosul părintele nostru Teodosie, deşi luase 
dregătoria egumeniei, totuși nu şi-a schimbat obiceiul smereniei sale, în toate dîndu- 
se pe el însuși pildă faptelor celor bune, la toate grăbindu-se înaintea tuturor, în 
biserică aflîndu-se înainte de toţi şi ieşind în urma tuturor. De atunci înflorea şi se 
înmulţea locul acela, cu rugăciunile cele plăcute lui Dumnezeu ale acestui om drept, 
care împlinea Scriptura, ce zice: Dreptul ca finicul va înflori şi ca cedrul cel din 
Liban se va înmulți. Acolo veniseră, pe lîngă el, mulţi fraţi în peşteră, care, avînd 
sămînţa darului aruncată în pămînt bun, aducea rod însutit. Și în puțină vreme a 
adunat o sută de frați, care înfloreau cu obiceiurile lor cele bune şi făceau multe roade 
vrednice de pocăință. 


Deci, văzînd Cuviosul părintele nostru Teodosie că numărul fraților creşte, că 
locul este strîmt, că peştera pentru viața liniştită şi biserica pentru rugăciune sînt mici 
şi neîncăpătoare, a căutat un loc frumos pentru zidirea unei mănăstiri, nu departe de 
peşteră, şi a început a avea sîrguință, ca să locuiască în locul acela. Astfel, cu 
binecuviîntarea Cuviosului Antonie, fiind cerut locul acela de la iubitorul de Hristos 
domn Izaslav, în puţină vreme a zidit acolo, ajutîndu-i Dumnezeu, o biserică mare 
de lemn, cu hramul Adormirii Preasfintei Născătoare de Dumnezeu. Apoi a făcut 
chilii multe şi a îngrădit mănăstirea, mutîndu-se cu fraţii din peşteră în locul acela. 


Şi i-a dat lui Dumnezeu de ştia rînduiala studiţilor, pe care fericitul Efrem 
scopitul, cercetînd atunci acele sfinte locuri, a scris-o şi a adus-o la el. Acea scriere, 
primind-o Cuviosul Teodosie, a început în mănăstirea sa, Pecersca, a le rîndui pe 
toate după tipicul sfîntului locaș al studiților. După aceea au început toate mănăstirile 
Rusiei a ţine acea desăvîrşită rînduială care nu era mai înainte în Rusia, privind toate 
la Mănăstirea Pecersca şi cinstind-o pe ea cu întîietatea. 


Cuviosul Teodosie, povăţuind pe ucenicii săi la adevărata pocăință, avea 
obiceiul ca în toate nopţile să cerceteze chilule tuturor, vrînd să ştie viaţa şi osîrdia 
cea către Dumnezeu a fiecăruia. Cînd auzea pe cineva făcînd rugăciune, atunci, 
bucurîndu-se, preamărea pentru dînsul pe Dumnezeu; iar de auzea cîndva vorbind 
doi sau trei împreună adunaţi după rugăciunea Pavecerniţei, atunci, lovind cu mîna 
în ușă, plecă tulburat, arătîndu-le lor prin aceasta venirea sa. Apoi, a doua zi, pe aceia 
nu-i certa îndată, ci de departe îi învăţa pilde. Deci, de era cineva din frați smerit cu 
inima, acela, îndată cunoscîndu-şi vina sa, cerea iertare; iar de era cineva împietrit, 
acela socotea că pentru altul zice, făcîndu-se el curat, pînă ce Cuviosul îl certa şi îi 
dădea canon. 


Astfel, pe toţi îi învăţa să se roage lui Dumnezeu, să nu vorbească după 
rugăciunea Pavecerniţei, nici să umble din chilie în chilie, ci să se roage lui 
Dumnezeu în chilia sa, iar cu mîinile să lucreze în toate zilele, avînd pe buze psalmii 
lui David. Atunci puteai să vezi pe pămînt oameni cu viaţa asemenea cu a îngerilor, 
şi Mănăstirea Pecersca întocmai ca cerul, în care Cuviosul părintele nostru Teodosie 
strălucea cu lumina faptelor bune, ca unul din cei mari luminători cereşti, precum 
însuşi s-a arătat şi cu materialnică lumină, prin care l-a preamărit pe el Dumnezeu. 


Sofronie, egumenul mănăstiri Sfîntului Arhanghel Mihail, mergea odată la 
mănăstirea sa pe o noapte întunecoasă şi a văzut o lumină foarte strălucitoare 
deasupra mănăstirii Cuviosului Teodosie, de care, mirîndu-se, slăvea pe Dumnezeu, 
zicînd: "O, cît este de mare bunătatea Ta, Doamne! Că ai arătat pe un luminător ca 
acesta în acest sfînt locaș, care îşi luminează astfel mănăstirea sa”. Aceeaşi lumină 
au văzut-o şi alţii, de multe ori şi o spuneau la toți, încît au auzit voievodul şi boierii 
şi socoteau acea lumină, faptele vieţii celei bune a începătorului acelui sfînt locaş. 


Deci, pe fericitul Teodosie, îl iubea foarte mult voievodul Izaslav, iubitorul de 
Hristos, care, după tatăl său, Iaroslav, ţinea scaunul în Kiev și, adeseori mergea la el 


ŞI se îndulcea de cuvintele lui cele insuflate de Dumnezeu. Şi a dat Cuviosul părintele 
nostru Teodosie poruncă mănăstirii, ca după mîncarea prînzului să nu deschidă 
poarta nimănui, ca să nu intre nimeni în mănăstire pînă ce va sosi vremea rugăciunii 
celei de seară. Această rînduială a pus-o, pentru ca peste zi să se odihnească frații 
puțin, pentru rugăciunile cele de noapte şi pentru cîntarea Utreniei. 


Într-o zi la amiază, a venit la mănăstire iubitorul de Hristos domn, Izaslav, cu 
puține slugi şi, descălecînd de pe cal, niciodată intrînd călare în mănăstire, s-a 
apropiat de poartă şi, bătînd, poruncea să-i deschidă poarta, ca să intre înăuntru, iar 
portarul i-a răspuns, că porunca egumenului este să nu deschidă poarta nimănui, pînă 
ce va fi vremea de Vecernie. Atunci iubitorul de Hristos voievod i-a spus, ca să ştie 
cine este, zicînd: "lată, eu sînt, numai mie să-mi deschizi!" Portarul, neştiind că este 
voievodul, îi răspunse: "Îţi spun că am poruncă de la egumen, că măcar de ar fi și 
voievodul, să nu deschid poarta; drept aceea, de vei voi, așteaptă puţin pînă ce va fi 
vremea de Vecernie”. lar el i-a zis: "Eu sînt voievodul! Au nici mie nu-mi deschizi?" 


Deci, portarul, căutînd să-l vadă, l-a recunoscut pe el, însă nu i-a deschis 
poarta, ci a alergat la Cuviosul şi i-a spus, iar voievodul stătea înaintea porții și 
aştepta. Apoi, ieşind cuviosul şi văzînd pe voievod, s-a închinat lui, iar voievodul a 
început a-i zice: "O, părinte, cît de mare este îngrozirea ta, pe care o spune monahul 
acesta, că măcar de ar veni şi voievodul să nu-l lase să intre!" Iar cuviosul i-a răspuns: 
"Pentru aceasta s-a făcut, bunule stăpîn, ca în vremea de după amiază să se 
odihnească frații puțin, pentru osteneala cea de noapte a rugăciunii, iar sîrguința ta 
mişcată de Dumnezeu către Preasfînta Stăpînă Născătoare de Dumnezeu este bună şi 
spre sporirea sufletului tău şi noi ne bucurăm foarte de venirea ta”. 


Atunci au mers în biserică şi, făcînd Cuviosul rugăciune, iubitorul de Hristos 
voievod se îndulcea de cuvintele cele folositoare de suflet ce ieșeau din gura lui și, 
cîştigînd mare folos de la el, s-a întors la casa sa, slăvind pe Dumnezeu. Din acea zi, 
el a început mai mult a iubi pe Sfîntul, avîndu-l şi ascultîndu-l pe el, ca pe unul din 
cei vechi sfinți părinți. Dar Cuviosul părintele nostru Teodosie nu se mîndrea pentru 
aceasta că voievodul şi boierii îl cinsteau ci, ca un adevărat luminător, strălucea mai 
mult cu smerenie, spre învăţătura tuturor ucenicilor săi. Că, smerindu-se, atunci mai 
mult se ostenea cu mîinile sale în toate zilele şi poruncea cu lucrul, iar nu cu cuvîntul. 
Adeseori intra în pitărie şi, fiind chiar egumen, slujea cu cei ce coceau piine, 
frămîntînd aluatul şi făcînd pîine, neascunzîndu-şi deloc talantul puterii trupeşti. 
Astfel îi înveselea cu duhul, mîngîindu-i şi îmbărbătîndu-i ca să nu zăbovească de 
loc în lucrul lor. 


Într-una din zile, apropiindu-se praznicul Adormirii Preasfintei Născătoare de 
Dumnezeu, nu era apă în pitărie şi a venit la Cuviosul chelarul, cu numele Teodor, 
spunîndu-i că nu este cine să aducă apă. Atunci, sculîndu-se îndată Cuviosul, a cărat 
singur apă din puț. Dar unul din frați, văzîndu-l ostenindu-se, s-a dus degrabă şi a 
spus celorlalți, iar ei, alergînd cu sîrguință, au adus apă destulă. 


Odată, nefund lemne tăiate pentru trebuinţa fierturii, acelaşi chelar a venit la 
Cuviosul, zicîndu-i: "Porunceşte, părinte, cuiva din frații cei fără de lucru, ca, 
mergînd, să pregătească lemne pentru trebuință”. Cuviosul i-a răspuns: "Iată, eu sînt 
fără de lucru! Voi merge cu!" Atunci era vremea prînzului. Deci, fericitul a poruncit 
fraților să meargă la masă; iar el, luînd toporul, a început să taie lemne. Fraţii, ieșind 
după masă, au văzut pe cuviosul egumen tăind lemne. Drept aceea, au luat topoarele 
şi au tăiat atîtea lemne, încît le erau destule pentru multe zile. 


Cînd fericitul Nicon, care a călugărit pe Cuviosul şi apoi se dusese din peşteră, 
s-a întors în Mănăstirea Pecersca, atunci Cuviosul părintele nostru Teodosie, fiind 
egumen, îl cinstea ca pe un părinte. De multe ori, fericitul Nicon, cosînd cărți - căci 
era meşter la lucrul legătoriei -, el îi torcea sfoară pentru trebuinţa lui. Astfel era 
smerenia și bunătatea acestui bărbat insuflat de Dumnezeu în osteneli de tot felul. Pe 
lîngă acestea şi haina pe care o purta ca egumen era smerită şi simplă. Căci purta pe 
trupul lui o dulamă de păr aspru, iar deasupra aceleia avea altă haină foarte proastă, 
pe care o purta, ca să nu 1 se vadă dulama cea de păr, ce era pe el. 


Într-o zi, a mers Cuviosul pentru o trebuinţă oarecare la iubitorul de Hristos 
domn Izaslav şi, cetatea fiind departe, a zăbovit pînă seara. Vrînd el să plece, a 
poruncit iubitorului de Hristos voievod, ca să-l ducă în căruţă la mănăstire. Dar cînd 
mergea pe cale a văzut vizitiul că este îmbrăcat cu haină proastă şi nu socotea că este 
egumen. Deci, i-a zis: "Monahule, încalecă tu pe cal, ca eu să mă odihnesc în căruță”. 
Cuviosul, îndată s-a sculat cu smerenie, a încălecat pe cal şi astfel ducea pe vizitiu 
culcat în căruță. Uneori încăleca pe cal, alteori mergea pe Jos şi cînd ostenea încăleca 
iarăşi. Luminîndu-se de ziuă au început boierii a merge la voievod şi, cunoscînd de 
departe pe Cuviosul, au descălecat de pe cai şi i se închinau lui. Atunci Cuviosul a 
zis vizitiului: "lată, acum este ziuă; scoală-te şi încalecă pe calul tău!" 


Văzînd vizitiul pe cei ce se închinau Cuviosului, s-a înspăimâîntat, 
cutremurîndu-se şi sculîndu-se, a încălecat pe cal. Şezînd Cuviosul în căruţă, mai 
mult i se închinau cei ce-l întîm-pinau, iar vizitiului care-l ducea, 1 se făcuse frică 
mare. Sosind la mănăstire au ieșit înaintea lui toți frații de i s-au închinat pînă la 
pămînt. Atunci sluga şi mai mult s-a înspăimîntat, gîndind: "Cine este acesta, că toţi 
se închină lui?" Deci, Cuviosul, luîndu-l de mînă, l-a dus în trapeză și a poruncit să- 
1 dea de mîncare şi de băut şi, dăruindu-l, l-a eliberat. Aceasta a spus-o mai pe urmă 
fraților singur vizitiul, iar Cuviosul n-a spus la nimeni, învăţind în toate zilele pe fraţi 
să nu se înalțe întru nimic, că monahul trebuie să fie smerit şi să se facă mai mic decît 
toți. 


Printr-o smerenie ca aceea, Cuviosul învăţa pe ucenicii săi, ca în tot lucrul să 
ia mai întîi binecuvîntare de la mai marele lor, că cel ce seamănă lucrurile sale întru 
binecuvîntare, în dulceaţă va secera rodurile dintr-însele! Puterea acestei învățături o 
arăta el astfel. Cînd veneau la dînsul drepteredincioșii pentru folos, atunci, după 
dumnezeiasca învățătură, le punea înaintea lor bucate mănăstirești, pîine și linte. 
Venind odată voievodul Izaslav şi gustînd bucate de acelea a zis către cuvios: "lată, 


precum știi, părinte, casa mea este plină de toate bunătăţile lumii acesteia, dar 
niciodată n-am mîncat cu aşa dulceaţă ca acum, deşi sînt de multe feluri şi de preţ 
mare, totuși nu sînt așa dulci ca aceste bucate. Deci, rogu-te, părinte, să-mi spui de 
unde este această dulceaţă în bucatele voastre?" 


Iar insuflatul de Dumnezeu părintele nostru Teodosie i-a răspuns: "De voiești, 
bunule stăpîn, să ştii acestea, ascultă-mă şi-ţi voi spune. La noi, cînd frații vor să 
fiarbă bucate sau să coacă pîine, au rînduiala aceasta: mai întîi merge fratele cel ce 
slujeşte la egumen şi ia binecuvîntare de la dînsul. Apoi, închinîndu-se înaintea 
Sfîntului Altar de trei ori pînă la pămînt, aprinde lumînarea din Sfîntul Altar şi cu ea 
aprinde focul în bucătărie sau în pitărie. După aceea, cînd vor să toarne apă în căldare, 
zice cel ce slujeşte către cel mai mare: "Binecuvintează, părinte!" Iar el răspunde: 
"Dumnezeu să te binecuvinteze, frate". Şi aşa, tot lucrul lor se face cu binecuvîntare; 
pentru aceasta se preface în dulceaţă. Iar slugile tale, precum mi se pare, slujesc 
cîrtind, certîndu-se, şi pîrîndu-se unul pe altul; ba încă de multe ori sînt bătuţi şi de 
cei mari, aşa că tot lucrul lor nu se face fără păcat. De aceea bucatele nu se prefac în 
dulceaţă”. Auzind voievodul acestea, a răspuns: "Cu adevărat, părinte, așa este 
precum grăiești”. 


De se întîmpla Cuviosului cîndva, să audă că în mănăstirea sa s-a făcut un 
lucru fără binecuvîntare şi din neascultare, atunci numea lucrul acela partea 
vrăjmaşului şi niciodată nu dădea voie ca binecuvîntata lui turmă să guste din vreo 
mîncare ca aceea, poruncind s-o arunce ori în apă, ori în foc. Astfel s-a întîmplat la 
praznicul Sfîntului Mare Mucenic Dimitrie, fiind aproape mănăstirea acelui sfint. 
Cînd ieşea Cuviosul cu fraţii, i-au adus lui de la nişte drepteredincioşi pîini foarte 
frumoase, pe care el a poruncit chelarului să le pună în ziua aceea la masă înaintea 
fraților. Iar chelarul, neascultînd, s-a gîndit în sine că a doua zi, venind toţi fraţii, le 
va pune înainte aceste pîini; iar acum cei ce au rămas să mănînce pîinea mănăstirii, 
lucru pe care l-a şi făcut. 


A doua zi, Cuviosul şi toți fraţii, mergînd la masă și văzînd acele piîini tăiate 
şi puse pe masă, a chemat chelarul și I-a întrebat: "De unde sînt aceste pîini?" Iar el 
a răspuns: "Sînt aduse de ieri, dar nu le-am dat la masă, de vreme ce erau fraţi puţini 
şi m-am gîndit ca astăzi să le pun înaintea tuturor". lar Cuviosul i-a zis: "Mai bine 
era să nu te îngrijeşti de ziua viitoare, ci să faci după porunca mea, pentru că Domnul 
nostru, Care pururea Se îngrijește de noi, ne-ar fi dat cele de trebuință, ba și de mai 
mari S-ar fi îngrijit”. Apoi a poruncit să adune acele bucăţi de pîine în coşniță şi să 
le arunce în rîu, iar chelarului i-a dat canon, ca unuia ce nu ascultase şi care făcea și 
alte neascultări. 


Văzînd Cuviosul părintele nostru Teodosie cum că îngrijirea pentru mîine și 
cîştigarea celor vremelnice nu se face de monahi fără o sfătuire oarecare, deoarece 
această îngrijire este potrivnică făgăduinţei lor, învăţa cu dinadinsul pe fraţu săi la 
fapta bună a necîştigării, ca în singur Dumnezeu să se îmbogăţească cu credință și cu 
nădejde, iar nu să nădăjduiască spre avere stricăcioasă. Pentru aceasta, de multe ori 


umbla prin chilii şi de afla la cineva ceva mîncare, haine mai mult decît cele rînduite, 
sau ceva din averea deşartă, pe acelea le lua și le arunca ca pe o parte a vrăjmașului 
şi a neascultării. Şi aşa îi sfătuia pe er: "Nu se cuvine nouă, fraților, fiind monahi și 
lepădîndu-ne de cele lumești, să luăm avere în chilule noastre, căci cum vom putea 
să aducem rugăciune curată lui Dumnezeu, ținînd comoara în chilia noastră? Ci să 
ne aducem aminte de cuvintele Domnului, Care zice: Unde este comoara voastră, 
acolo va fi şi inima voastră. Şi iarăşi: Nebunule, în această noapte vor să ceară 
sufletul tău de la tine, iar cele ce le-ai gătit, ale cui vor fi? Drept aceea, fraților, să 
fim îndestulați cu haina noastră cea de nevoie și cu hrana cea pusă înainte pe masă, 
iar în chilii nu se cuvine a avea nimic din acestea, ca astfel, cu toată osîrdia şi cu tot 
gîndul să aducem rugăciune curată lui Dumnezeu”. 


Cu aceste îndemnări îi învăţa pe ei Cuviosul, cu toate blîndeţile şi cu lacrimi, 
pentru că era milostiv, blînd, nemînios şi avea milă către toţi. Și de se slăbea cu inima 
cineva din necîştigătoarea lui turmă și se ducea din mănăstire, atunci Cuviosul era în 
mare grijă şi mîhnire pentru el şi se ruga lui Dumnezeu cu lacrimi ca să întoarcă 
înapoi oaia care se despărțise din turmă şi nu înceta rugăciunea pînă ce nu se întorcea 
cel dus. 


Şi era acolo un frate nerăbdător, care adeseori fugea din mănăstire şi cînd se 
întorcea; atunci Cuviosul îl primea cu bucurie, şi zicea: "Nu-l va lăsa pe el Dumnezeu 
să se sfirşească afară din această mănăstire. Deși se duce de la noi, însă el îşi va lua 
sfîrşitul vieții tot în această mănăstire". Și se ruga lui Dumnezeu cu lacrimi ca să dea 
răbdare fratelui. Apoi, după multe ieşiri ale sale, fratele acela s-a întors în mănăstire, 
rugînd pe Cuviosul să-l primească. Deci, Cuviosul, fiind cu adevărat milostiv, l-a 
primit ca pe o oaie care venise din rătăcire şi l-a rînduit în turma sa. Atunci fratele, 
aducînd puţină avere pe care o cîştigase lucrînd, căci era lucrător de haine, a pus-o 
dinaintea Cuviosului. lar Cuviosul i-a zis: "De voiești să fii monah desăvîrșit, atunci 
vei lua aceasta și o vei arunca în cuptorul cel aprins, ca pe un lucru venit din 
neascultare!" Deci, el, care se căia cu adevărat, adunîndu-le toate, le-a dus, după 
porunca Cuviosului şi, aruncîndu-le în cuptor, le-a ars. De atunci el vieţuia în 
mănăstire, petrecînd restul zilelor sale în pocăință și a adormit acolo în pace, după 
proorocia Cuviosului. 


Cuviosul părintele nostru Teodosie, fiind foarte milostiv cu cei săraci, a făcut 
o curte aproape de mănăstirea sa și a zidit într-însa o biserică a Sfîntului Întîiului 
Mucenic Ştefan. Acolo a poruncit să petreacă săracii, orbi, şchiopii şi neputincioşi, 
cărora le dădea cele de trebuinţă din mănăstire şi din toată averea monahicească, a 
zecea parte. Afară de acestea, în toate sîmbetele trimitea un car cu pîini la cei ce erau 
în temnițe şi în lanţuri. 


ŞI nu numai spre cei nevoiaşi era milostiv Cuviosul părintele nostru Teodosie, 
Ci şi spre cei ce făceau strîimbătate mănăstirii lui. Odată, au adus la el pe nişte tîlhari 
prinşi în satul mănăstiresc, care merseră să fure. Cuviosul, văzîndu-i pe ei legaţi şi în 
necaz, 1 s-a făcut jale şi, lăcrimînd, a poruncit să-i dezlege şi să le dea să mănînce şi 


să bea. Apoi i-a învăţat să nu facă nimănui strîmbătate, ci cu ale lor osteneli să fie 
îndestulaţi. Dîndu-le cele de trebuință, i-a iertat şi i-a eliberat în pace. Drept aceea, 
Cuviosul părintele nostru Teodosie nădăjduia că Domnul îi va păzi de jefuire tîlhă- 
rească şi de este ceva de nevoie, va da robilor Săi. Această nădejde a Cuviosului s-a 
adeverit prin minunea aceasta. 


Înmulţindu-se numărul fraților, Cuviosul Teodosie a fost nevoit să lărgească 
curtea mănăstirii pentru facerea chiliilor. Şi a început a lucra el însuşi și cu frații, spre 
a face ograda mai mare. Într-o noapte întunecoasă, mănăstirea fiind dezgrădită şi 
nepăzită, au venit la ei tilharii, zicînd că averea lor este ascunsă în palatul bisericesc. 
Dar, pornind spre biserică, au auzit un glas care cînta înăuntru. lar ei, socotind că 
frații fac rugăciunile Pavecerniţei, s-au dus, zăbovind puţin în pădurea cea deasă. 
După aceea, socotind că au sfîrşit cîntarea, au mers iarăşi la biserică, dar au auzit din 
nou același glas şi au văzut o lumină preaminunată în biserică, din care ieşea un miros 
plăcut, pentru că îngerii cîntau într-însa. lar ei, socotind că frații săvîrşeau cîntarea 
de miezul nopţii, iarăşi s-au dus şi aşteptau pînă ce vor sfîrşi cîntarea, ca apoi, intrînd 
în biserică, să ia toate cele ce erau într-însa. Şi astfel, venind de mai multe ori, au 
auzit același glas îngeresc. După aceasta a sosit vremea de cîntare a Utreniei, şi, după 
obicei, eclesiarhul a început a lovi în clopot pentru Utrenie. 


Tilharii, auzind aceasta, s-au dus puţin în pădure şi se sfătuiau: "Ce să facem? 
Că, precum mi se pare, a fost o nălucire în biserică. Iată, acum, cînd se vor aduna toți 
în biserică, noi să mergem şi, apucîndu-i pe toți de la ușă, îi vom omori și vom lua 
averea lor”. Deci, zăbovind puţin pînă ce frații s-au adunat în biserică cu fericitul 
Teodosie, povăţuitorul lor, şi au început a cînta psalmii Utreniei, atunci tilharii au 
năvălit spre biserică. Dar, deodată au văzut o minune înfricoşătoare, că biserica a fost 
luată de pe pămînt cu cei ce erau într-însa şi s-a suit în văzduh, încît nu le era cu 
putință a săgeta într-însa. lar ei, văzînd minunea aceea, s-au temut foarte şi, 
tremurînd, s-au întors la locul lor. De atunci, umilindu-se, s-au făgăduit să nu mai 
facă tîlhăriui, iar vătaful lor, venind la Cuviosul Teodosie cu alți trei tovarăşi, s-a căit 
de aceea şi i-au mărturisit cele ce se făcuseră. Cuviosul, auzind acestea, a preamărit 
pe Dumnezeu, Care nu numai a păzit cele de nevoie ale bisericii, dar l-a şi mîntuit de 
la o moarte ca aceea. Apoi, învăţindu-i pe ei pentru mîntuirea sufletului, i-a eliberat, 
slăvind și mulțumind lui Dumnezeu și Cuviosului. 


Încă o minune ca aceasta s-a făcut pentru a doua oară, pe vremea egumeniei 
celei plăcute lui Dumnezeu a Cuviosului Teodosie, în mănăstirea lui pentru aceeași 
biserică, cu adevărat păzită de Dumnezeu din cer şi stînd singură în văzduh sub 
acoperămîntul Preasfintei Născătoare de Dumnezeu. S-a întîmplat unuia din boierii 
iubitorului de Hristos voievod Izaslav, că mergea înainte peste un cîmp, departe ca 
de cincisprezece stadii de mănăstirea Cuviosului Teodosie, şi, deodată, a văzut de 
departe o biserică stînd sub nori şi, spăimîntîndu-se, a alergat cu slugile sale, vrînd 
să ştie, care este acea biserică? Dar cînd a ajuns la mănăstirea Cuviosului Teodosie, 
atunci el a văzut că biserica s-a pogorit şi a stat în mănăstire la locul ei, iar el, bătînd 
în poartă şi deschizîndu-i portarul, a intrat şi a spus Cuviosului ceea ce se făcuse. De 


atunci adeseori mergea la el, îndulcindu-se de cuvintele lui cele insuflate de 
Dumnezeu şi dînd din averea sa pentru rînduiala mănăstirii și pentru împodobirea 
bisericii celei păzite de Dumnezeu. 


Şi nu numai pentru biserică s-a descoperit acea minune, ci şi pentru moşiile 
mănăstirii Cuviosului Teodosie. Căci, odată, au fost prinși niște tîlhari, pe care, 
legîndu-i, îi duceau în cetate la judecătorul, şi li s-a întîmplat a trece pe lîngă un sat 
al mănăstirii Pecersca. Atunci unul din cel legaţi, clătinînd cu capul spre satul acela, 
zicea: "Într-o noapte am venit în acest sat, ca să furăm şi să apucăm toate cele ce sînt 
într-însul, dar am văzut o cetate foarte înaltă, de care nu am putut să ne apropiem 
nicidecum". Pentru că a îngrădit bunul Dumnezeu toate moşiile mănăstirești cu rugă- 
ciunile Cuviosului Teodosie, cel ce a nădăjduit spre Dînsul. El în toate nopțile, făcînd 
rugăciune, înconjura mănăstirea sa, şi cu aceea, ca şi cu un zid tare o îngrădea, cum 
şi toate cele stăpînite de dînsul. 


Acest cuvios, ținînd egumenia Mănăstirii Pecersca, avea nădejde spre 
Dumnezeu şi spre Născătoarea de Dumnezeu pentru păzirea mănăstirii şi pentru 
înfrumusețarea bisericii. Un boier al voievodului Izaslav, cel mai înainte pomenit, 
anume Sudislav Gheuevici, iar din Sfîntul Botez numit Clement, mergînd cu 
voievodul său la război, a făgăduit: "De mă voi întoarce sănătos la casa mea, voi da 
Preasfintei Născătoare de Dumnezeu cea din mănăstirea fericitului Teodosie al 
Pecerscăi doi talanți de aur şi voi face o coroană de aur. 


Sosind războiul, mulți din amîndouă părțile au căzut. Mai pe urmă vrăjmașul 
a fost biruit şi acel boier împreună cu ai săi s-au întors, uitînd ceea ce a făgăduit. 
După cîteva zile, pe cînd dormea la amiază, a auzit un glas înfricoşat, chemîndu-l pe 
nume: "Clemente!" Iar el, deşteptîndu-se, a văzut înaintea sa icoana Preasfintei 
Născătoare de Dumnezeu, care era în mănăstirea Cuviosului Teodosie şi a auzit glas 
venind de la dînsa: "Pentru ce, Clemente, ceea ce ai făgăduit să-mi dai nu mi-ai dat? 
Însă, iată, acum îţi zic să te sîrguieşti a-ţi împlini făgăduinţa ta!" Şi îndată icoana s-a 
făcut nevăzută. Deci, boierul fiind în frică mare, a luat aur cît făgăduise şi de îndată 
a făcut o coroană de aur pentru împodobirea icoanei Preasfintei Născătoare de 
Dumnezeu, pe care le-a adus în Mănăstirea Pecersca, dindu-le Cuviosului Teodosie. 


După cîteva zile, acel boier s-a gîndit să dea o Evanghelie tot pentru acea 
mănăstire. Dar, mergînd la Cuviosul Teodosie, a ascuns Sfînta Evanghelie sub haină. 
Apoi, după rugăciune, vrînd ei să şadă, nearătînd boierul Evanghelia, 1-a zis 
Cuviosul: "Frate Clemente, scoate mai întîi Sfinta Evanghelie cea făgăduită 
Preasfintei Născătoare de Dumnezeu, pe care o ai sub haina ta, şi atunci vom şedea”. 
Auzind aceasta, boierul s-a înspăimîntat de vederea de mai înainte a Cuviosului - 
căci nimeni nu-i spusese de aceasta -, și îndată, scoțind Sfînta Evanghelie, a dat-o în 
mîinile Cuviosului. Atunci, şezînd, s-a îndulcit de duhovniceşti vorbiri cu dînsul şi 
s-a întors la casa sa cu mult folos sufletesc. 


Astfel, nădejdea sa către Dumnezeu şi împlinirea lipsei în mănăstirea lui, 
Cuviosul Teodosie le-a încredinţat cu multe minuni, după cum a spus un monah, 
anume Ilarion, care în toate zilele şi nopțile a scris cărți în chilia Cuviosului Teodosie, 
pe cînd el cînta încet Psaltirea şi cu mîinile torcea lînă sau lucra altceva. 


Într-o seară, pe cînd ei lucrau, a intrat iconomul Anastasie, spunînd 
Cuviosului: "Nu am cu ce să cumpăr pentru a doua zi, cele de nevoie la masa fraților 
şi alte trebuinţe”. Iar Cuviosul i-a răspuns: "Precum vezi, acum este seară şi ziua de 
mîine este departe; de aceea mergi şi așteaptă puţin, rugîndu-te lui Dumnezeu, căci 
EI se va îngriji de noi şi ne va milui precum va voi!" Auzind acestea iconomul, s-a 
dus; iar Cuviosul, sculîndu-se îndată, a mers în chilia sa cea mai dinăuntru, ca să-şi 
cînte după obicei pravila sa. Venind după rugăciune, a stat lucrînd lucrul său şi, iată, 
a venit iarăşi iconomul, spunîndu-i tot aceeaşi. lar Cuviosul i-a zis: "Nu ţi-am spus 
oare să te rogi lui Dumnezeu? lar de dimineață, mergînd în cetate la cel ce vinde, vei 
lua cu împrumut cele de trebuinţă fraților. Pe urmă, Dumnezeu făcîndu-ne nouă bine, 
vom plăti datoria, căci credincios este Cel ce a zis: "Să nu vă îngrijiţi de a doua zi, 
că nu ne va lăsa pe noi Dumnezeu cu darul Său”. 


leşind iconomul, a intrat un tînăr luminos în haină ostăşească şi, închinîndu- 
se, a pus pe masă un taler de aur şi îndată a ieșit afară, fără a zice ceva. lar Cuviosul, 
sculîndu-se, a luat aurul şi cu lacrimi s-a rugat lui Dumnezeu, mulţumindu-l. Apoi, 
a doua zi, chemînd pe portar, l-a întrebat: "A venit cineva la poartă în noaptea 
aceasta?" Iar portarul i-a zis: "Cu adevărat n-a venit nimeni, pentru că după apusul 
soarelui îndată am închis poarta". Atunci Cuviosul, chemînd pe iconom i-a dat talerul 
de aur, zicîndu-i: "Ce zici, frate Anastasie, că nu ai cu ce cumpăra cele de trebuinţă 
fraților? Deci, ia-ţi aurul şi mergi de cumpără cele de trebuință”. 


Iconomul, cunoscînd darul lui Dumnezeu, a căzut și i s-a închinat, cerînd 
iertare. lar Cuviosul îl învăţa: "Frate, să nu te deznădăjduieşti niciodată, ci să te 
întăreşti în credinţă şi aruncă toată grija ta spre Domnul, că Acela se îngrijește de 
noi, precum voieşti. Deci, să faci astăzi fraților ospăț, că aceasta este cercetarea lui 
Dumnezeu, şi, cînd ne lipsim vreodată, Dumnezeu iarăși se îngrijeşte de noi, precum 
s-a şi făcut". 


Într-o zi a venit de asemenea la Cuviosul, chelarul Teodor, spunîndu-i: "Astăzi 
nu am ce să pun înaintea fraților la masă". Răspuns-a lui Cuviosul: "Mergi de așteaptă 
puţin, rugîndu-te lui Dumnezeu, că Acela Se îngrijește de noi, iar de nu vom fi 
vrednici, vei fierbe grîu şi, amestecîndu-l cu miere, vei pune fraţilor la masă. Însă să 
nădăjduim spre Dumnezeu, Care în pustie a dat pîine popoarelor celor nesupuse. 
Acela şi nouă azi este puternic să ne dea hrană". 


Auzind chelarul aceasta, s-a dus; iar Cuviosul se ruga lui Dumnezeu neîncetat. 
Şi iată, loan, cel întîi între boierii voievodului Izaslav, după voinţa lui Dumnezeu, a 
umplut trei care cu bucate: pîine, peşte, linte, grîu şi miere, trimițindu-l la Cuviosul 
în mănăstire. lar Cuviosul, văzîndu-le, a preamărit pe Dumnezeu şi a zis chelarului: 


"Vezi, frate Teodore, că nu ne lasă pe noi Dumnezeu? Numai de am nădăjdui spre 
Dînsul cu toată inima! Mergi de fă ospăț fraților pentru astăzi, căci aceasta este 
cercetarea lui Dumnezeu". Aşa s-au veselit Cuviosul şi fraţii la masă cu veselie 
duhovnicească, mulțumind lui Dumnezeu, că nu este lipsă celor ce se tem de EI. lar 
Dumnezeu făcea din destul asemenea faceri de minuni în locaşul lui, cu rugăciunile 
Cuviosului. 


Într-una din zile a venit la Cuviosul Teodosie preotul din cetate, cerînd vin 
spre slujirea dumnezeieştii Liturghii. Și îndată, Cuviosul, chemînd pe iconomul 
bisericii, i-a poruncit să umple vasul preotului cu vin. Iar el a răspuns: "Puțin am, 
abia de trei sau de patru Sfinte Liturghii!" Iar Cuviosul i-a zis: "Dă-i omului acesta 
tot vinul ce îl avem, iar de noi Se va îngriji Dumnezeu!" Iconomul, ducîndu-se, n-a 
ascultat porunca Sfîntului şi a turnat preotului puțin vin în vas, oprind numai pentru 
a doua zi la dumnezeiasca slujbă. Iar preotul, luîndu-l, l-a arătat Cuviosului. Atunci 
Cuviosul, chemînd pe iconom, 1-a zis: "Au nu ţi-am spus să-i dai tot vinul şi pentru 
ziua de mîine să nu te îngrijești? Pentru că Dumnezeu nu va lăsa fără slujbă biserica 
Maicii Sale pe ziua de mîine; ci încă şi acum ne va da nouă vin destul!" Şi aşa, 
iconomul, mergînd, a dat tot vinul preotului şi l-a eliberat pe el. 


Deci, pe cînd era după cină, după proorocia Cuviosului, au adus trei care cu 
buţi pline de vin, de la o mare jupîneasă din casa iubitorului de Hristos domn 
Vsevolod. Iconomul bisericii, văzînd aceasta, a preamărit pe Dumnezeu, minunîndu- 
se de proorocia Cuviosului Teodosie, care a zis: "Într-această zi ne va trimite nouă 
Dumnezeu vin din destul", precum s-a şi întîmplat. 


Acelaşi iconom bisericesc a văzut altă minune, ce s-a făcut cu rugăciunile 
Cuviosului, asemenea acesteia. 


Odată, la ziua praznicului Adormirii Preasfintei Născătoare de Dumnezeu, 
lipsind untdelemnul trebuincios la candelele ce luminau în biserică, s-a gîndit 
iconomul bisericii ca din seminţele pămîntu-lui să stoarcă ulei şi de acela să toarne 
în candele şi să le aprindă. De aceea, întrebînd pe Cuviosul Teodosie, iar el 
neoprindu-l de la una ca aceasta, a făcut aşa, precum s-a gîndit. Dar cînd voia să 
toarne uleiul acela în candele, a văzut un şoarece mort căzut în el. 


Atunci, degrabă mergînd, a spus Cuviosului, zicînd: "Cu toate că am acoperit 
bine vasul cu uleiul acela, totuşi nu ştiu pe unde a intrat un şoarece şi s-a înecat 
acolo". Iar Cuviosul, cunoscînd că cu dumnezeiasca purtare de grijă s-a făcut aceasta, 
a zis iconomului: "Se cade nouă, frate, să nădăjduim spre Dumnezeu, că puternic este 
să ne dea nouă cele de trebuință, iar, necrezînd, să nu facem un lucru care nu se cade. 
Ci mergi de varsă uleiul acela pe pămînt şi aşteaptă puţin, rugîndu-ne lui Dumnezeu, 
că EI are să ne dea în această zi untdelemn din destul”. Apoi, iconomul, ascultînd 
porunca şi Cuviosul rugîndu-se, cînd era ceasul de Vecernie, unul din cei bogați a 
adus un vas foarte mare plin cu unt-delemn, pe care văzîndu-l Cuviosul, a preamărit 
pe Dumnezeu că aşa degrabă a auzit rugăciunea lui. Drept aceea a umplut candelele 


toate şi încă a mai rămas untdelemn destul. Și astfel, au făcut a doua zi praznic 
luminat Preasfintei Născătoare de Dumnezeu. 


Din unele minuni ca acestea, care, cu rugăciunile Cuviosului Teodosie, se 
împlinea lipsa, a fost şi aceasta: Iubitorul de Hristos domn Izaslav, care avea cu 
adevărat dragostea lui Hristos către Cuviosul Teodosie, venea adeseori la el, 
îndulcindu-se de cuvintele lui cele curgătoare ca mierea. Într-una din zile, voievodul, 
venind la Cuviosul Teodosie, a zăbovit la dumnezeiasca vorbire pînă la vremea 
cîntării Vecerniei. Şi, iată, deodată, Dumnezeu voind aşa, o ploaie mare a căzut. lar 
Cuviosul, văzînd o vărsare de apă ca aceea, a chemat chelarul şi i-a poruncit să 
pregătească bucate pentru cina voievodului. Chelarul a zis: "Părinte, nu am must de 
băut pentru voievod şi pentru cei ce sînt cu ei". lar Cuviosul i-a zis: "Oare nici cît de 
puțin nu ai?" 


Răspuns-a chelarul: "Cu adevărat, părinte, nu am nici o picătură, încît şi vasul 
în care era băutura aceea, l-am răsturnat deşert şi l-am pus cu vana în Jos”. Iar 
Cuviosul Teodosie, fund plin de darul lui Dumnezeu după numele său, i-a zis: "lată, 
mergi după cuvîntul meu, în numele Domnului nostru lisus Hristos, şi vei afla mied 
în vasul acela". Iar el, crezînd, a mers după cuvîntul Cuviosului şi a aflat vasul aşezat 
drept şi plin de mied. Văzînd el aceasta şi înfricoşîndu-se, degrabă a mers şi a spus 
Cuviosului ceea ce se făcuse. ȘI i-a zis Cuviosul: "Taci, fiule, și nu spune nimănui 
de aceea, ci iute du-te şi adu voievodului şi celor cu el cît va fi de trebuință; încă și 
fraților să dai dintr-acela, pentru că aceasta este binecuvîntarea lui Dumnezeu!" După 
aceasta, încetînd ploaia, voievodul s-a dus la casa sa, iar în mănăstire a fost atîta 
binecu-vîntare, încît multă vreme frații s-au îndestulat cu acea băutură. 


Odată a venit la același cuvios mai-marele pitarilor şi i-a spus: "Nu am făină 
din care să fac piini, fraților". Răspuns-a Cuviosul: "Mergi şi caută în hambar, doar 
vei afla în el cumva puţină făină, pînă ce iarăşi Dumnezeu Se va îngriji de noi”. lar 
el a zis către Cuviosul: "Adevărul îți spun, părinte, că eu singur am şters racla şi nu 
mai este nimic în ea, decît într-un unghi puţine tărîţe, ca trei sau patru pumni”. 
Cuviosul i-a zis: "Să mă crezi, fiule, că puternic este Dumnezeu, să ne îndestuleze pe 
noi cu făină şi dintr-acele puține tărîțe, precum pe vremea lui Ilie a făcut acelei 
văduve, căreia 1-a înmulțit făina, dintr-un pumn ce avea, încît s-a hrănit aceea cu fiul 
ei în vreme de foamete, pînă ce s-a făcut îndestulare. Pentru că acum este tot același 
Dumnezeu, Care este puternic şi Care asemenea poate să ne facă şi nouă din puţin 
mult; deci, mergi şi caută, doar va fi binecuvîntarea lui Dumnezeu la locul acela”. 


Iar el, auzind aceasta, în urma rugăciunilor Cuviosului Teodosie s-a dus. Şi 
cum a intrat în hambar, a văzut racla, care mai înainte era goală, fiind plină de făină, 
încît se vărsa pe pămînt pe deasupra. Și îndată s-a înspăimîntat, văzînd acea 
preaslăvită minune şi, întorcîndu-se, a spus Cuviosului; iar cuviosul i-a zis: "Mergi, 
frate, şi nu spune nimănui de aceasta şi să faci pîine după obicei, pentru că, iată, cu 
rugăciunile cuvioşilor fraților noştri, Dumnezeu a trimis la noi mila Sa”. 


Pentru aceste multe faceri de bine dumnezeiești, Cuviosul părintele nostru 
Teodosie mulțumea lui Dumnezeu cu lacrimi în rugăciunile sale, şi în toate nopțile 
petrecea fără de somn, plecîndu-şi genunchii pînă la pămînt. Acestea le-au aflat 
iconomil bisericii, care, mergînd mai înainte de cîntarea Utreniei la chilia lui ca să ia 
binecuvîntare, îl auzeau totdeauna rugîndu-se și plingînd mult și, adeseori, bătîndu- 
se cu capul de pămînt, iar cînd Cuviosul auzea zgomot, îndată tăcea, făcîndu-se că 
doarme, pînă ce bătea de trei ori cel ce zicea: "Binecuvintează, părinte". 


Atunci el, deşteptindu-se ca din somn, răspundea: "Dumnezeu să te 
binecuvinteze". Apoi, mai înainte de toţi se afla în biserică, şi aşa făcea în toate 
nopţile. Afară de aceasta el se nevoia şi cu alte feluri de osteneli în vremea egumeniei 
sale. Pentru că nimeni nu l-a văzut vreodată zăcînd pe coastele sale, şi, cînd voia să 
se odihnească pentru neputinţa trupească, după cîntarea Pavecerniţei, atunci, șezînd, 
dormea puţin şi îndată, după aceea pleca la cîntarea cea de toată noaptea. Asemenea, 
nu l-a văzut niciodată turnîndu-şi apă pe trupul său, ci îşi spăla numai mîinile şi faţa. 
Iar cînd frații aveau ospăț, el mînca pîine uscată, verdeţuri fierte fără unsoare și bea 
numai apă. Dar niciodată nu s-a văzut la masă mîhnit, ci totdeauna avea faţa veselă, 
nu de bucate, ci de darul lui Dumnezeu care întărea inima lui. 


În toţi anii, la postul Sfintelor Paști, se ducea Sfîntul Teodosie în peşteră, unde 
s-a pus după aceea şi cinstitul lui trup. Acolo se închina singur, pînă ce venea 
Duminica Florilor. lar vineri, mai înainte de duminica aceea, în vremea Vecerniei 
ieşea din peşteră şi venea la frați. De multe ori şi din peştera aceea, în care îl ştiau 
frații că se închină, se ducea noaptea, neştiut de nimeni, la un sat mănăstiresc şi 
petrecea acolo în altă peşteră ascunsă, rugîndu-se lui Dumnezeu. De acolo ieşea tot 
noaptea, mai înainte de vinerea dinaintea Duminicii Floriilor şi venea în peștera cea 
dintîi. Și aşa ieşea la frați în vinerea aceea, încît toţi socoteau, că acolo a petrecut el 
toate zilele postului. 


Multe necazuri şi năluciri îi făceau cuviosului în peșteră duhurile cele rele. 
Dar, Dumnezeu i-a dat putere nevăzută spre biruinţa lor, încît nefiind izgonit 
nicidecum de acele duhuri, petrecea într-o peşteră aşa de întunecoasă, netemîndu-se 
de mulțimea stăpînuilor întunericului, ci stătea cu tărie ca un bun ostaş al lui Hristos. 
Cu rugăciunea şi cu postul i-a gonit de la sine şi nu îndrăzneau să se apropie de dînsul, 
ci îi făceau năluciri numai de departe. 


Odată, după cîntarea Pavecerniţei, vrînd să se odihnească puţin, iată, aude în 
peşteră glas de strigare, de la mulțimea diavolilor, ca şi cum unii mergeau în căruțe, 
alții băteau în timpane, iar alții cîntau din fluiere. Şi aşa toţi chiuiau, încît se 
cutremura peştera. Auzind Cuviosul acestea toate, nu se temea, nici nu se 
înspăimînta, ci însemnîndu-se cu semnul Sfintei Cruci şi sculîndu-se, a început să 
cînte Psaltirea și îndată s-a făcut nevăzut acel cutremur şi chiot. După rugăciune se 
auzea iar glas de nenumărați diavoli. Deci, sculîndu-se iarăși Cuviosul, cînta psalmi 
şi acel glas iar se stingea. Aşa în multe zile şi nopți îi făceau lui supărare duhurile 
cele rele, nedîndu-i pace să se odihnească, pînă ce, cu darul lui Dumnezeu, i-a biruit 


pe ei desăvîrşit și a luat putere asupra lor, încît acum şi de departe nu îndrăzneau să 
se apropie de acel loc unde făcea Cuviosul rugăciune, ci fugeau de dînsul, lucru care 
s-a adeverit prin multe minuni. 


În casa unde se făcea pîinea pentru hrana fraţilor, diavolii făceau multe 
supărări, uneori vărsîndu-le făina, alteori răspîndindu-le aluatul cel pus spre facerea 
pîinii, făcîndu-le şi alte rele. Atunci, mergînd mai marele pitarilor a spus aceasta 
Cuviosului Teodosie. Deci, mergînd el în casa aceea şi închizînd uşa după sine, a 
petrecut într-însa pînă la Utrenie, făcînd rugăciuni, şi din acel ceas nu s-au mai arătat 
diavoli în acel loc şi nu le-a mai făcut nici o supărare. 


Într-o zi, a venit la Cuviosul un frate de la un sat mănăstiresc, spunîndu-i: "În 
grajdul unde închidem dobitoacele este un locaş de diavoli, care fac multe supărări, 
nelăsînd dobitoacele să mănînce. De multe ori preotul face rugăciuni, stropind locul 
acela cu apă sfințită, dar fără de nici un folos. Atunci Cuviosul, întrarmîndu-se cu 
rugăciunea și cu postul, a mers în satul acela și, fiind seară, a intrat în grajd și 
închizînd uşa a petrecut acolo, făcînd rugăciuni pînă a doua zi. Din ceasul acela nu 
s-au mai arătat diavoli în acel loc şi nimănui din acel sat nu i-au mai făcut supărare. 


Nu numai singur Cuviosul biruia puterea diavolească, ci de auzea că vreunul 
din frați avea supărare de nălucirile diavoleşti, pe acela îl învăţa să nu umble din loc 
în loc, ci să se întrarmeze cu postul şi cu rugăciunea, chemînd pe Dumnezeu spre 
biruirea diavolilor. 


Grăia şi aceasta către dînşii: "Asemenea mi se făcea şi mie la început. Că într- 
o noapte, pe cînd cîntam în chilie psalmii obișnuiți, un cîine negru stătea înaintea 
mea, încît nu puteam a mă închina. Stînd el mult, am vrut să-l lovesc şi s-a făcut 
nevăzut. Atunci atîta frică şi cutremur m-a cuprins, încît voiam să fug, din acel loc, 
de nu mi-ar fi ajutat Domnul. Deşteptîndu-mă puţin din spaimă, am început cu osîrdie 
a mă ruga lui Dumnezeu și a face adeseori închinăciuni. Și astfel a fugit de la mine 
acea frică, încît din ceasul acela nu mă mai tem de nălucirile drăceşti, deşi se arată 
înaintea ochilor mei. 


Unul din frați, anume Ilarion, povestea: Multă supărare îmi făceau diavolii în 
chilie, căci noaptea cînd mă culcam, venea mulțime de diavoli, care mă apucau de 
păr şi, călcîndu-mă, mă trăgeau, iar alţii, ridicîndu-mi peretele, ziceau: "Pe aici să-l 
tragem, ca să-l sugrumăm cu peretele". Și aşa îmi făceau în toate nopțile. Eu, 
neputînd să rabd acestea mai mult, am spus Cuviosului Teodosie şi voiam să mă duc 
din acel loc în altă chilie. Dar Cuviosul mi-a zis: "Nu te duce, frate, ca nu cumva să 
se laude întru tine diavolii, că, biruindu-te, ai fugit. Căci mai mare răutate vor începe 
să-ți facă, ca cei ce au luat putere asupra ta. Ci roagă-te lui Dumnezeu cu osîrdie în 
chilia ta. EI, văzîndu-ți răbdarea ta, îți va da biruinţă asupra lor, încît ei nici nu vor 
mai îndrăzni a se apropia de tine”. 


Iar eu iarăşi am zis către dînsul: "Rogu-mă ţie, părinte, că de acum nu voi să 
mai petrec în chilia aceea nicidecum, pentru mulțimea diavolilor ce locuiesc într- 
însa". Atunci Cuviosul a făcut spre mine semnul Crucii şi mi-a zis: "Mergi, frate, în 
chilia ta; de acum nici o supărare nu-ţi vor mai face viclenii diavoli şi nici nu-i vei 
mai vedea". Eu, crezînd, m-am închinat Cuviosului şi am plecat. De atunci acele 
duhuri viclene n-au mai îndrăznit a se apropia de chilia mea, fiind gonite cu 
rugăciunile Cuviosului Teodosie. 


Pe lîngă această bărbăție împotriva vrăjmașşilor celor nevăzuţi, a adăugat 
Cuviosul Teodosie şi bărbăția împotriva vrăjmașilor celor văzuţi ai lui Dumnezeu. 
EI avea un obicei ca acesta, că de multe ori, sculîndu-se noaptea în ascuns de toți, 
ieşea la evrei şi cu bărbăție îi dovedea pentru Hristos, ocărîndu-i şi mustrîndu-i ca pe 
nişte lepădători de lege şi îi numea pe ei ucigaşi de Dumnezeu, pentru că dorea mult 
ca, pentru mărturisirea credinţei cea întru Hristos, să fie ucis ca un adevărat următor 
al Lui; iar mai ales de aceea, de care şi Însuşi Hristos a fost ucis. 


Acest viteaz mărturisitor, pe lîngă dorința aceasta, voia să pătimească şi pentru 
mărturisirea dreptăţii, precum s-a adeverit astfel: În zilele egumeniei lui a fost o 
tulburare de la vrăjmașşul cel fără de trup, domnul întunericului, între cei trei frați 
după trup, voievozi ai Rusiei, în acest mod: Cei doi frați, Svetoslav, voievodul 
Cernigovului şi Vsevolod, voievodul Pereaslavei, au făcut război nedrept asupra 
fratelui lor mai mare, iubitorul de Hristos Izaslav, voievodul Kievului, pe care, 
bătîndu-l, l-au izgonit din Kiev, cetatea scaunului, şi ei înşişi au venit la Kiev şi au 
trimis la Cuviosul Teodosie, poftindu-l să vină la ei la prînz. Dar, Cuviosul, cu 
îndrăzneală, le-a răspuns: "Nu mi se cade mie a merge la masa nedreptăţii, ca la masa 
Izabelei!" 


Apoi, Vsevolod, ducîndu-se la stăpînirea sa în Pereaslav, iar Svetoslav, șezînd 
în Kiev la domnia lui Izaslav, Cuviosul Teodosie a început a-l mustra neîncetat pe 
voievodul Svetoslav, ca pe cel ce cu nedreptate a șezut pe scaunul fratelui său. De 
multe ori îl ocăra înaintea celor ce veneau la el la mănăstire, rugîndu-i pentru aceea 
ca să-i spună lui. lar după aceea 1-a trimis o scrisoare foarte mustrătoare, în care a 
scris aceasta: "Glasul sîngelui fratelui tău celui de un pîntece cu tine, strigă către 
Dumnezeu asupra ta, ca sîngele lui Abel asupra lui Cain”. Şi i-a pomenit pe alți mulți 
din cei vechi, nedrepți, urîtori şi de frați gonitori, pentru învăţarea lui. lar voievodul 
Svetoslav, citind scrisoarea aceea, s-a mîniat foarte, aruncînd-o la pămînt. Și de 
atunci, Cuviosul Teodosie a fost vestit că va fi osîndit la surghiun. Pentru aceasta 
frații din mănăstire, fund în mare mîhnire, rugau pe Cuviosul să înceteze de a-l mai 
mustra pe voievod. 


Asemenea, venind şi mulți boieri şi spunîndu-i de mînia voievodului, îl 
sfătuiau să nu se împotrivească lui, şi-i ziceau: "lată, voievodul o să te trimită în 
surghiun pentru aceasta". lar Cuviosul, auzind că-i spuneau de surghiunie, s-a 
bucurat cu duhul și a zis: "De aceasta mă bucur, fraţilor, nimic mai fericit nu-mi este 
în viața aceasta, decît a fi izgonit, pentru dreptate, pentru care sînt gata ori la 


surghiun, ori la moarte". Şi de atunci, mai mult a început a-l ocări pe voievod pentru 
ura contra fratelui său, dorind foarte mult să fie surghiunit. 


Însă, voievodul, deşi se miîniase foarte tare, n-a îndrăznit să facă Cuviosului 
nici un rău, ştiindu-l că este drept şi sfînt; pentru care și mai mult dușmănea pe 
voievodul Izaslav, fratele său, că are un luminător ca acela în stăpînirea sa. După 
aceasta, Cuviosul Teodosie, fiind rugat mult de fraţi și de boieri şi înțelegînd că nimic 
nu sporeşte asupra voievodului cu cuvintele sale aspre, a încetat de a-l mustra. Și de 
atunci s-a gîndit ca prin rugăciune să-l îndemne pe el, ca să întoarcă stăpînirea sa 
fratelui său. 


Nu după multe zile voievodul Svetoslav, înștiințindu-se de schimbarea 
Cuviosului Teodosie, s-a bucurat şi a trimis la el, rugîndu-l, oare îi va da lui voie să 
vină la mănăstire sau nu? Acela, neoprindu-l, voievodul a venit bucuros cu boierii în 
mănăstirea lui. lar Cuviosul cu fraţii, ieşind din biserică, l-au întîmpinat cu cinste, 
închinîndu-se cu toţii aceluia. lar voievodul, sărutînd pe Cuviosul, i-a zis: "lată, 
părinte, nu îndrăzneam să vin la tine, socotind că mîniindu-te asupra mea, nu mă vei 
primi în mănăstirea ta". lar Cuviosul i-a răspuns: "Şi ce sporeşte, bunule stăpîn, mînia 
noastră asupra stăpînirii tale? Dar, se cade nouă a mustra şi a grăi cele spre mîntuirea 
sufletului, iar vouă se cuvine a le asculta pe acelea”. 


Apoi, intrînd în biserică, a făcut rugăciuni și, după rugăciune, începînd a grăi 
din dumnezeieştile scripturi, îl învăţa mult pentru dragostea fratelui. Iar voievodul, 
asemenea, multă pricină aruncă asupra fratelui său. Și astfel, după multă vorbă 
folositoare de suflet, voievodul s-a dus la casa sa, slăvind pe Dumnezeu că s-a 
învrednicit a vorbi cu un bărbat ca acesta. Şi de atunci adeseori venea la el. După 
aceea, de multe ori însuşi Cuviosul Teodosie mergea la acest mare voievod 
Svetoslav, aducîndu-i aminte de frica lui Dumnezeu și de dragostea către fratele său. 


Intr-una din zile Cuviosul a mers la voievod şi a văzut pe mulți înaintea lui, 
cîntînd în diferite glasuri de muzici și toţi veselindu-se. lar Cuviosul, şezînd aproape 
de voievod şi privind în Jos, i-a zis: "Oare aşa va fi şi în veacul cel viitor?" 


Voievodul, umilindu-se, a lăcrimat puţin şi a poruncit ca îndată să înceteze 
cîntările. De atunci, dacă poruncea cîndva acelora să cînte şi auzea de venirea 
Cuviosului, totdeauna le poruncea să înceteze de-a cînta. De multe ori, cînd 
voievodul afla de venirea Cuviosului, ieşea înaintea uşilor casei şi îl întîmpina cu 
bucurie. Odată, venind Cuviosul, voievodul 1-a zis cu bucurie: "Iată, părinte, îți spun 
adevărul, că de mi-ar spune cineva că tatăl, cel ce m-a născut, a înviat din morți, nu 
m-aş bucura aşa precum mă bucur de venirea ta şi nu m-aş teme de acela aşa, ca de 
cuviosul tău suflet”. 


Deci, Cuviosul i-a zis: "De este așa precum grăieşti, apoi să împlineşti cererea 
mea şi să întorci fratelui tău scaunul, pe care binecredinciosul tău tată i l-a dat”. lar 
voievodul pentru aceasta a tăcut, neștiind ce să răspundă; că atît de mult îl aprinsese 


vrăjmașul cu mînie asupra fratelui, încât nici nu voia să audă de el. Însă, Cuviosul 
Teodosie, în toate zilele și nopțile se ruga lui Dumnezeu pentru iubitorul de Hristos 
domn Izaslav. La ecteniile bisericeşti a poruncit să-l pomenească, ca pe cel după lege 
domn al scaunului Kievului şi frate mai mare; iar pe acesta, ca unul ce nu şezuse 
după dreapta lege pe scaunul acela, a poruncit ca multă vreme să nu-l pomenească în 
mănăstirea sa. Dar în cele din urmă, fiind rugat de fraţi, a poruncit ca şi pe acesta să- 
| pomenească, însă mai întîi pe Izaslav, iar pe urmă pe Svetoslav. 


Fericitul Nicon, cel mai sus pomenit, care ajuta întru toate Cuviosului 
Teodosie, fiind călugărit de el, văzînd o tulburare ca aceea între domnii Rusiei, s-a 
dus a doua oară cu doi monahi din Mănăstirea Pecersca, în ostrovul T'mutoracan, 
unde a zidit o mănăstire, iar Cuviosul Teodosie a rămas la celelalte osteneli fără de 
el. 


Cuviosul părintele nostru Teodosie, fund plin din destul de fapte bune și 
umplîndu-se mănăstirea sa cea veche cu frați, pe care acum nu-i mai încăpea, a 
început a purta grijă, rugîndu-se lui Dumnezeu cu osîrdie, ca să mute mănăstirea în 
alt loc mai larg, şi să zidească o biserică mai mare de piatră, întru numele Preasfintei 
Născătoare de Dumnezeu. Dumnezeu arăta că este bineprimită rugăciunea lui şi locul 
spre mutare şi întemeierea bisericii celei mai mari de piatră şi o preamărea cu minuni 
ca acestea: 


Un om drepteredincios şi temător de Dumnezeu, pe cînd mergea pe deal, 
alături de biserica cea veche a Pecerscăi, pe o noapte întunecoasă, iată, a văzut în 
mijlocul luminii celei mari, care strălucea numai deasupra mănăstirii, că se arăta 
Cuviosul Teodosie, stînd înaintea bisericii cu mîinile ridicate spre cer şi rugîndu-se 
lui Dumnezeu. Privind el şi minunîndu-se, iată, altă minune s-a arătat: O văpaie 
foarte mare ieșind din vîrful bisericii şi făcîndu-se un curcubeu, a trecut la alt deal, 
unde mai în urmă Cuviosul Teodosie a zidit din piatră biserica cea nouă. Văpaia 
aceea stătea ca un curcubeu, cu un capăt pe virful bisericii celei vechi, iar cu altul pe 
locul celei noi. Această minune a spus-o omul acela cu adevărat în mănăstirea 
Cuviosului Teodosie. 


Într-o noapte, oamenii care locuiau aproape de acel loc, au auzit un glas de 
nenumărați cîntăreți, iar ei, sculîndu-se din aşternuturile lor, au ieşit de prin case şi, 
stînd la un loc înalt, priveau de unde se aude acel glas. Şi, iată, strălucea o lumină 
mare deasupra mănăstirii celei vechi a Pecerscăi și în lumina aceea au văzut ieşind 
din biserică o mulțime de monahi, mergînd la locul cel nou. Unii duceau icoana 
Preasfintei Născătoare de Dumnezeu, alții, mergînd în urmă, aveau în miîini lumînări 
aprinse, iar înaintea tuturor mergea părintele şi povăţuitorul lor, Cuviosul Teodosie. 
Ajungînd la locul acela, au făcut cîntare şi rugăciuni; după aceea, cîntînd, s-au întors 
înapoi şi au intrat în biserica cea veche. Aceasta au văzut-o şi au spus-o mulți oameni, 
de vreme ce nici unul din fraţi nu era acolo, care au cunoscut cu adevărat că au văzut 
pe îngeri ieşind şi intrînd. 


Cînd se zidea temelia cea minunată de piatră a bisericii Mănăstirii Pecersca, 
în locul cel însemnat de Dumnezeu din cer, atunci Cuviosul Teodosie singur s-a 
ostenit, căci în toate zilele mergea la acel lucru, privind cu sîrguință și pe cît putea 
ajuta şi la lucru. EI, purtînd haină proastă, nu-l socotea nimeni că este egumen, ci 
numai un ascultător din cei mai mici. 


Într-o zi, pe cînd Cuviosul mergea la lucrătorii cei ce zideau biserica, l-a 
întîmpinat o văduvă năpăstuită de judecător și l-a întrebat: "Părinte, rogu-te, spune- 
mi, este în mănăstire egumenul vostru?" Răspuns-a Cuviosul: "Ce trebuinţă ai cu 
dînsul, că este un om păcătos". Dar femeia 1-a zis: "De este păcătos nu știu, numai 
aceasta ştiu că pe mulți izbăveşte de necaz şi de ispită; pentru aceasta şi eu am venit, 
rugîndu-mă să-mi ajute şi mie, fiind năpăstuită fără dreptate de judecător”. Cuviosul, 
înştiinţindu-se de pricina năpăstuirii ei, îi era jale şi a zis către dînsa: "Femeie, mergi 
la casa ta, iar cînd va veni egumenul nostru, eu îi voi spune despre tine şi el te va 
izbăvi de necazul tău!" Auzind femeia aceasta, s-a dus acasă, iar Cuviosul a mers la 
judecător şi, vorbind pentru dînsa, a izbăvit-o de tiranie și i-a dat toate cu cîte era 
năpăstuită de dînsul. 


Cu nişte lucruri ca acestea și cu altele vrednice cerului a ajutat Cuviosul 
Teodosie la facerea bisericii Mănăstirii Pecersca, cea asemenea cu cerul, a Preasfintei 
Născătoare de Dumnezeu, pe care, deşi nu a terminat-o desăvîrşit, însă după moarte, 
cu rugă-ciunile sale cele către Dumnezeu, ajuta Cuviosului Ştefan, care a luat 
egumenia după dînsul, spre a termina lucrul lui desăvîrşit. 


Cuviosul părintele nostru Teodosie, trăind cu dumnezeiască plăcere, a ajuns 
la sfîrşitul vieții. Şi, ştiindu-şi mai dinainte cea către Dumnezeu ducere a sa şi ziua 
odihnei sale, a poruncit să se adune toţi fraţii, nu numai cei ce erau în mănăstire, ci 
şi cei de pe la moşii sau de la alte trebuinţe şi toți slujitorii, pe care i-a învăţat să 
petreacă fiecare în slujba cea încredințată lui cu toată osîrdia şi frica de Dumnezeu şi 
să se silească toţi a cîştiga mîntuirea sufletului și viaţa cea plăcută lui Dumnezeu. Îi 
mai învăţa sîrguinţa şi starea cea cu frică în biserică, despre dragoste şi supunere, nu 
numai către cei mai bătrîni, ci şi către cei de o vîrstă cu el. ŞI, zicîndu-le Cuviosul 
Teodosie acestea, i-a binecuvîntat și 1-a eliberat. 


Apoi a venit dreptcredinciosul domn Svetoslav spre cercetarea cuviosului, iar 
el, deschizîndu-şi gura sa care vărsa dar, a început a-l învăţa despre dreapta credinţă, 
cum să o păzească şi să aibă grijă de sfintele biserici. Şi pe lîngă acestea a zis: "Mă 
voi ruga Domnului Dumnezeu şi Preacuratei Maicii Lui pentru dreapta credinţă a ta, 
ca să-ți dea stăpînire pașnică şi netulburată. Şi, iată, încredinţez dreptei tale credinţe, 
această sfîntă mănăstire a Pecerscăi, casa Preasfintei Născătoare de Dumnezeu, pe 
care singură a voit a o zidi. 


După aceea, Cuviosul Teodosie, din răceală fiind cuprins de boală și 
aprinzîndu-se cu fierbinţeală şi fund slăbit foarte mult, s-a culcat pe patul în care nu 
se culcase niciodată şi a zis: "Voia lui Dumnezeu să fie şi pentru mine, așa după cum 


va voi El. Şi mă rog ie, Stăpîne al meu lisuse Hristoase, să fu milostiv sufletului 
meu, ca să nu-l întîmpine pe el vicleşugul duhurilor potrivnice, ci să-l primească 
îngerii Tăi, cei ce ne trec prin vămile cele întunecoase şi ne duc la lumina milostivirii 
Tale”. 


Zicînd acestea, a tăcut. lar frații erau în mare necaz și mîhnire, neputînd el să 
grăiască de trei zile, nici să-şi deschidă ochii, încît multora li se părea că a murit, de 
n-ar fi văzut încă puţină suflare într-însul. 


După trei zile s-a sculat Cuviosul din pat şi, adunîndu-se toți fraţii, le-a grăit: 
"Fraţilor şi părinților, iată acum vremea vieții mele se sfirşește, precum mi-a arătat 
Domnul în peşteră în zilele de post. Deci, doresc să vă sfătuiți între voi pe cine voiți 
să vă pun egumen în locul meu". Auzind frații acestea, au căzut în mare mîhnire și 
plîngere şi, ieşind ei afară, s-au sfătuit cu toţii, ca pe Ștefan iconomul bisericii, să-l 
numească egumen. Apoi, în altă zi, chemînd Cuviosul pe toți fraţii, le-a grăit: "Ce 
gîndiți, fiilor, cine este vrednic ca să fie egumen?" Ei toţi au zis: "Ştefan este 
vrednic!" Atunci Cuviosul Teodosie, chemînd pe Ştefan, l-a binecuvîntat a fi egumen 
în locul său, zicîndu-i: "lată, fiule, îți dau mănăstirea s-o păzeşti cu luare aminte şi, 
precum am rînduit în slujbe, aşa să ţii obiceiurile mănăstirești. Rînduielile să nu le 
schimbi, ci toate să le faci după aşezarea şi rînduiala mănăsti-rească". lar pe frați i-a 
învăţat să i se supună lui şi așa i-a eliberat, făcîndu-le cunoscută ziua morții sale, 
zicînd: "Sîmbătă, cînd va răsări soarele, sufletul meu va ieşi din trup!" După aceasta, 
chemînd pe Ştefan singur, îl învăţa pentru păstoria sfintei turme, iar el nu se despărțea 
de Cuviosul Teodosie, slujindu-i acolo cu smerenie, căci slăbise mult de boală. 


Sosind sîmbăta şi luminîndu-se de ziuă, Cuviosul a trimis şi a chemat la el pe 
toți frații şi astfel, pe rînd i-a sărutat pe toţi cu dragoste, plingînd şi tînguindu-se de 
despărțirea de un păstor aşa de bun. Apoi le-a zis: "lubiții mei fraţi, iată cu dragoste 
v-am sărutat pe toți, căci mă duc la Stăpînul meu lisus Hristos. lată acum egumenul 
vostru, pe care singuri l-aţi ales. Pe acesta să-l aveţi părinte duhovnicesc, pe acesta 
să-l ascultați şi după porunca lui toate să le faceți cu plăcere dumnezeiască. lar 
Dumnezeu, Care a făcut toate bunătăţile cu cuvîntul şi cu înțelepciunea Sa, să vă 
binecuvinteze şi să vă păzească de primejdia vicleanului vrăjmaş şi să păzească 
credinţa voastră tare şi nemișcată într-un gînd și într-o dragoste, pînă la cea din urmă 
suflare. Apoi vă mai rog şi vă Jur, ca haina în care sînt acum, cu aceasta să mă puneţi 
în peşteră, unde petreceam în zilele cele de post; nici să nu spălați săracul meu trup 
şi nimeni din oamenii mireni să nu mă vadă îngropîndu-mă, ci numai voi singuri să 
îngropaţi trupul meu, în locul ce s-a zis mai înainte. 


Acestea auzindu-le frații din gura Sfîntului Teodosie, plînsete şi lacrimi ieşeau 
din ochii lor, iar Cuviosul iarăşi mîngîindu-i, le zicea: "lată, mă făgăduiesc vouă, 
fraților şi părinților, că deşi mă duc cu trupul de la voi, cu sufletul totdeauna voi fi 
cu voi". Apoi, după cuvintele acestea i-a trimis afară pe toți, nelăsînd pe nici unul la 
el. Iar unul din frați, care îi slujea totdeauna, făcînd pe dinafară o gaură mică, privea 
prin ea la dînsul; și a văzut pe Cuviosul sculîndu-se şi căzînd cu faţa la pămînt. Şi se 


ruga cu lacrimi milostivului Dumnezeu pentru mîntuirea sufletului său, chemînd în 
ajutor pe toți sfinţii, dar mai ales pe Preasfînta Stăpîna noastră Născătoare de 
Dumnezeu, căreia îi încredința turma sa și locul acela. 


După rugăciune s-a culcat pe patul său. Apoi, odihnindu-se puţin, a căutat spre 
cer şi, avînd fața veselă, cu mare glas a zis: "Binecuvîntat este Dumnezeu! Dacă este 
aşa, apoi de acum nu mă tem; ci mai ales, bucurîndu-mă, mă voi duce din lumea 
aceasta!" Precum este înțeles, o oarecare arătare văzînd, a grăit acestea. Apoi s-a 
culcat cu rînduială, întinzîndu-şi picioarele şi punînd mîinile pe piept în chipul crucii. 
Aşa şi-a dat sfîntul său suflet în mîinile lui Dumnezeu și s-a adăugat în ceata Sfinților 
Părinți, în anul de la zidirea lumii 6582, iar de la naşterea lui Hristos 1074, în trei zile 
ale lunii mai, într-o sîmbătă, precum singur a proorocit, pe cînd răsărea soarele. 


Atunci, frații au făcut deasupra lui plîngere mare şi, luînd sfîntul lui trup, l-au 
dus în biserică, săvîrşind obişnuitele rugăciuni şi cîntări pentru cel mort. Deci, îndată, 
după o dumnezeiască arătare, mulțime de popor a venit cu osîrdie şi toți aşteptau 
înaintea porților mănăstirești, pînă ce vor duce trupul Cuviosului Teodosie la peşteră 
spre îngropare. lar fraţii, încuind porțile, nu lăsau pe nimeni, așteptînd pînă ce se va 
risipi poporul, ca atunci să îngroape trupul Cuviosului, precum le poruncise. ȘI, 
îndată, după purtarea de grijă a lui Dumnezeu, cerul s-a acoperit fără de veste cu nori 
şi a căzut o ploaie mare; şi astfel s-au dus aceia. Apoi ploaia a încetat şi soarele a 
strălucit iarăşi. Atunci fraţii, ducînd trupul Cuviosului la peşteră, l-au pus în ea cu 
cinste. 


În acea vreme voievodul Svetoslav, fiind aproape de Mănăs-tirea Pecersca a 
văzut deasupra ei un stîlp de foc de la pămînt pînă la cer, încît din aceea el a priceput 
moartea Cuviosului şi a zis către cei ce erau cu el: "Iată, precum mi se pare, Cuviosul 
Teodosie s-a mutat astăzi de pe pămînt la cer, pentru că am fost ieri la el şi l-am văzut 
bolnav foarte greu”. Apoi, trimițînd şi înştiințîndu-se de moartea lui, a plins mult 
după dînsul. 


În acel an, cu rugăciunile părintelui nostru Teodosie, a fost în mănăstirea lui 
belşug de toate bunătăţile, la moşule ei a fost îndestulare, adăugire de dobitoace, 
precum n-a fost niciodată mai înainte. Fraţii, văzînd acestea, și-au adus aminte de 
făgăduinţa sfîntului lor părinte şi au preamărit pe Dumnezeu, pentru că s-a învrednicit 
învățătorul şi povăţuitorul lor cu darul facerii de minuni, care s-a adeverit după 
moartea lui prin multe minuni, la cei ce-l cheamă în ajutor. 


În acea vreme, un boier, căzînd în urgia marelui voievod Svetoslav, toți îi 
ziceau: "Voievodul voiește să te trimită în surghiunie". Iar el se ruga lui Dumnezeu 
cu osîrdie şi chema pe Cuviosul Teodosie în ajutor, zicînd: "Ştiu, părinte, că ești 
sfint! Iată, a sosit vremea ispitei mele. Grăbeşte, rugînd pe Stăpînul ceresc, să mă 
izbăvească din ea". ŞI, adormind el, i s-a arătat Cuviosul Teodosie, zicîndu-i: "De ce 
te mîhneşti aşa? Au ţi se pare că eu m-am dus de la voi? Deși cu trupul m-am 
despărțit, dar cu sufletul sînt totdeauna cu voi. Deci, iată, miine te va chema 


voievodul, neavînd nici o mînie asupra ta şi iarăși te va aşeza în rînduiala ta cea 
dintii!" 


Boierul acela, deşșteptîndu-se din somn, a văzut pe Cuviosul ieşind afară pe 
ușă, şi i s-a împlinit lui cuvîntul cu lucrul, iar el, de atunci, mai mare dragoste a luat 
către Mănăstirea Pecersca. 


Un bărbat, vrînd să se ducă pe cale, a adus un sicriaş în mănăstirea Cuviosului 
Teodosie, plin de argint şi l-a dat spre păstrare unui monah cunoscut al său, cu numele 
Conon. ŞI a văzut acest lucru unul din frați, cu numele Nicolae. Deci prin îndemnare 
diavolească, l-a furat şi l-a ascuns; iar Conon, intrînd în chilia sa şi, căutînd, n-a găsit 
sicriaşul acela. Atunci, fiind în mare mîhnire, se ruga cu lacrimi lui Dumnezeu, 
chemînd pe Cuviosul Teodosie, ca prin ajutorul lui să fie scăpat de ruşinea ce va 
avea, de la cel ce i-a dat acel argint spre păstrare. După aceasta, adormind puţin, a 
văzut arătarea Cuviosului Teodosie, care zicea către dînsul: "Lucrul de care te 
mîhnești, l-a luat monahul Nicolae prin îndemnare diavolească, ascunzîndu-l în 
peşteră”. Și 1-a arătat locul: "lată ce este al tău! Mergi şi nimănui să nu spui de 
aceasta!" Deşteptîndu-se el, s-a bucurat şi, aprinzînd lumînări, a mers la locul arătat 
şi pe cel pierdut l-a aflat, dînd mulţumire lui Dumnezeu şi plăcutului Lui, Cuviosul 
Teodosie. 


Unul din clericii bisericii Sfînta Sofia din Kiev era bolnav de o neputinţă 
aprinsă şi, venindu-şi puțin întru sine, se ruga lui Dumnezeu şi Cuviosului Teodosie 
pentru ușurarea bolii. Adormind el puţin, a văzut pe Cuviosul Teodosie, dîndu-i 
toiagul său şi zicîndu-i: "la acesta și umblă cu el”. Iar el, deşteptîndu-se, a simțit 
îndată depărtarea înfocatei aprinderi şi încetarea bolii. După ce s-a însă-nătoşit a mers 
în Mănăstirea Pecersca şi a spus fraţilor cum s-a tămăduit de boală, cu rugăciunile 
Cuviosului Teodosie. Auzind aceia, au preamărit pe Dumnezeu, Cel ce a dat un dar 
ca acesta robului Său și părintelui lor. 


Cuviosul Teodosie, ca egumen al Mănăstirii Pecersca, a rînduit ca în cele 
patruzeci de zile ale sfîntului și marelui post, vineri, în săptămîna dintii, să se pună 
la masă părinților, ca celor buni nevoitori ce s-au ostenit întru înfrînare, pîine foarte 
curată, mai ales cu miere şi cu mac. Fericitul Nicon, luînd egumenia Pecerscăi după 
fericitul Ştefan cel ce era pus egumen de Cuviosul Teodosie, a poruncit chelarului să 
facă asemenea după rînduiala Cuviosului, în vinerea dintîi a Sfîntului şi Marelui Post 
ce sosise. lar el n-a ascultat acea poruncă și n-a împlinit rînduiala Cuviosului 
Teodosie, zicînd: "Nu este adevărată şi nu am făină spre a face piini ca acelea". Însă, 
Dumnezeu n-a lăsat să se strice rînduiala Cuviosului Teodosie, pentru că, după Sfînta 
Liturghie, frații, mergînd spre trapeză, la rîndul cel de post, iată, de unde nu se 
aşteptau, le-au adus un car de pîini ca acelea. 


Lucrul acesta, văzîndu-l fraţii, au preamărit pe Dumnezeu și pe plăcutul Lui, 
cel ce nu-i părăsea, nici după ducerea sa de la dînşii din această viață, pe părintele şi 
povăţuitorul lor, Cuviosul Teodosie, care umple de bunătăţi obştea mănăstirii sale. 


Cu ale cărui sfinte rugăciuni care ne ajută cu dreptate, să ne învrednicim și noi a 
cîştiga, cu darul lui Dumnezeu, viaţa veşnică, întru lisus Hristos Domnul nostru, Cel 
slăvit împreună cu Dumnezeu Tatăl și cu Sfîntul Duh în veci. Amin. 


7. PĂTIMIREA SFINTEI FECIOARE ŞI MUCENIȚE PELAGHIA 
(4 MAI) 


ED c-> -„ , 
13 MIN Ş EAATIA 


TAPCHICKAA 


Dioclețian, păgînul împărat al Romei, pornind prigoană în toată lumea asupra 
creştinilor, mulți din ei fugeau în munţi, temîndu-se de mînia tiranului, iar cei mai 
tari în credință şi cei ce se temeau mai mult de Dumnezeu decît de oameni, petreceau 
în sfintele biserici, rugîndu-se Domnului să-i întărească în nevoinţe şi să-i facă 
biruitori asupra vrăjmaşilor. 


În acea vreme era în Tars, cetatea Ciliciei, un episcop cu numele Clinon, care 
pe mulți elini, adică păgâni, aducîndu-i la adevăratul Dumnezeu şi botezîndu-i, ca un 
bun păstor îi împreuna cu turma lui Hristos şi îndemna pe fiecare cu sfaturi 
folositoare de suflet, ca să stea cu bărbăție pentru Hristos Domnul său și să-şi pună 
pentru Dînsul sufletul, aşteptînd să ia de la Dînsul cununa biruinţei în Împărăţia 
Cerurilor. De aceasta auzind împăratul Dioclețian, fiind atunci în Cilicia, a poruncit 
să caute pe acel episcop, încuind porţile cetăţii Tarsului, ca să nu scape. Înştiinţîndu- 
se episcopul prin dumnezeiasca descoperire, mai înainte de vreme a ieşit în taină din 
cetate, neștiind nimeni, de vreme ce încă nu venise ceasul lui, şi se ascundea 
împreună cu alți creștini prin munţi şi prin pustietăți. Neputînd împăratul să afle pe 
episcop şi-a întors mînia sa spre aceia pe care i-a botezat episcopul şi, prinzîndu-i, 1- 
a aruncat în temniță. 


În acea cetate era o fecioară cu numele Pelaghia, de neam bun și bogat, 
minunată la frumuseţe, înţeleaptă și plină de frica lui Dumnezeu. Auzind ea de la 
creştini despre lisus Hristos, Fiul lui Dumnezeu, s-a aprins de dragostea Lui, crezînd 
într-Însul, şi şi-a pus în minte să nu se însoţească cu nimeni din oamenii pământeşti 
cei muritori şi stricăcioşi, ci să se facă mireasa Mirelui Celui ceresc, Care este fără 
de moarte şi nestricăcios, dorind foarte mult Sfîntul Botez. Înştiinţindu-se ea că 
episcopul creştin a fugit din cetate, s-a întristat și s-a mîhnit cu duhul, dorind ca să-l 
vadă şi să primească botezul din mîinile lui, pentru că nu-l văzuse, ci numai auzise 
de dînsul. Ea avea maică văduvă elină, căreia îi tăinuia credinţa şi dorinţa ei cea întru 
Hristos. 


În vremea aceea, auzind fiul împăratului de frumuseţea cea minunată a 
Pelaghiei și într-adins vrînd s-o vadă, a trimis la dînsa bărbați cinstiți, dorind să o ia 
de soție, lucru de care era foarte bucuroasă mama Pelaghiei. Dar, fericita fecioară 
Pelaghia, însemnîndu-se cu semnul Sfintei Cruci, a răspuns fără frică: "Eu m-am 
logodit cu Fiul lui Dumnezeu, cu Împăratul cel fără de moarte”. Întorcîndu-se 
trimiși, au spus fiului împăratului cele auzite din gura fecioarei. Atunci, umplîndu- 
se el de mare mînie, voia să se răzbune, dar nu îndată, pentru că nădăjduia că se va 
lega fecioara şi se va învoi la dorinţa lui. 


Pelaghia a zis către mama sa: "Voiesc să mă duc la doica mea, pentru că nu 
am văzut-o de mult". În acea vreme, doica petrecea într-un sat, afară din cetate. De 
aceea s-a gîndit să se ducă la dînsa, pentru că poate să afle pe episcopul creştin, de 
care auzise în taină de la oarecare creştini în ce loc s-a ascuns. Dar mama sa, fiind 
învățată de diavol, nu s-a învoit cu cererea ei, ci în tot chipul o oprea, zicîndu-i: "Nu- 
ți este cu putinţă, o, fiică, să te duci acum acolo, ci vei merge altădată”. Pentru aceasta 


Pelaghia era mîhnită. În noaptea aceea i s-a arătat ei Domnul în chipul episcopului 
Clinon, negrăind nimic către dînsa, ci numai arătîndu-i asemănarea episcopului. 
Fecioara se miră de bărbatul ce i se arăta în vedenie, că fața lui era cinstită și 
prealuminată, iar îmbrăcămintea minunată. Deşteptîndu-se din somn, a trimis în taină 
pe doi oameni credincioşi ai săi în temniţa unde erau ţinuţi creștinii în legături, ca să- 
1 întrebe pe dînşiu cum este chipul episcopului. Ducîndu-se aceia şi cercetînd de 
asemănarea feţei episcopului, s-au întors, spunînd Pelaghiei cele ce au văzut, iar ea 
s-a minunat, pentru că toate cele ce spuneau ei, se asemănau cu vedenia cea din somn, 
şi a cunoscut din aceasta, că în adevăr a văzut pe episcopul Clinon. 


Deci ea se bucura cu duhul, iar cu inima dorea să-l vadă la față. Pentru aceasta 
se ruga lui Dumnezeu, zicînd: "Învredniceş-te-mă, Doamne, ca să văd pe slujitorul 
Tău, pe vestitorul bunătăţilor Tale şi nu mă lipsi pe mine de tainele Tale cele sfinte!" 
Apropiindu-se către maică-sa, a zis: "Doamnă, mama mea, mă rog ție, lasă-mă să mă 
duc la doica mea, că de mult n-am văzut-o. lar maică-sa, deşi nu voia să-i dea voie, 
însă în cele din urmă s-a învoit a o lăsa, de teamă să n-o mîhnească şi să se 
îmbolnăvească. Deci, a poruncit să se pregătească carete, cai şi multe slugi și a 
împodobit-o cu porfiră împărătească, cu podoabe de aur și cu pietre scumpe, ca pe o 
fecioară logodită cu fiul împăratului; iar pe lîngă dînsa a pus slugi şi fameni 
credincioşi. Astfel, așezînd-o într-o caretă aleasă, a trimis-o, zicîndu-i: "Mergi 
sănătoasă, fiica mea, şi cu ale mele cuvinte te închină doicii tale!" Pelaghia s-a dus 
bucurîndu-se în cale, înconjurată de o mulţime de slugi. 


După ce s-a depărtat de cetate, ca la zece stadii, s-a apropiat de un munte 
oarecare cu păduri şi unul din slujitori, cu numele Longhin, a văzut pe un bărbat 
cinstit, pogorîndu-se din munte. Acela era episcopul Clinon care, după purtarea de 
grijă a lui Dumnezeu, i s-a întîmplat de a întîmpinat pe cei ce veneau. Cunoscîndu-l 
Longhin, cel ce era în ascuns creştin, a zis către altul ce era asemenea în taină creştin: 
"Frate luliane, cunoşti pe bărbatul ce vine înaintea noastră? Acesta este omul lui 
Dumnezeu, episcopul Clinon, prin care a străbătut slava în tot Răsăritul cu minunile 
făcute de dînsul și, înştiințindu-se împăratul, l-a căutat mult şi nu l-a aflat; pentru 
aceea a pornit prigoană împotriva creştinilor”. Vorbind acestea între ei, Longhin și 
Iulian, cei doi fameni pe care Pelaghia îi trimisese în temniţă la creştini ca să-i întrebe 
pentru asemănarea feţei episcopului, au auzit cele vorbite şi îndată au vestit Pelaghiei 
cele ce auziseră. 


Pelaghia a poruncit să oprească careta şi, ieşind dintr-însa, a mers pe jos în 
întîmpinarea omului lui Dumnezeu, iar slugilor le-a poruncit ca să fie departe şi să 
se odihnească sub copacii dumbrăvii, pentru că nu voia ca elinii cei necuraţi să audă 
tainele sfintei credințe. Apropiindu-se către omul lui Dumnezeu, i-a urat de bine, 
zicîndu-i: "Bucură-te, slujitorul lui Hristos!" Iar episcopul a răspuns: "Fiică, fie pacea 
Hristosului meu cu tine”. Zis-a Pelaghia: "Bine este cuvîntat Dumnezeu, Cel ce mi- 
a arătat mie în vedenie asemănarea feţei tale şi te-a trimis pe tine la mine, ca să 
mîntuieşti sufletul meu din pierzare. Deci, acum rogu-te pe tine, pentru Dumnezeul 
Căruia Îi slujeşti, spune-mi oare tu eşti Clinon, episcopul creştinilor?" Răspuns-a 


acela: "Eu sînt păstorul oilor celor cuvîntătoare ale lui Hristos, care se nădăjduiesc a 
cîştiga viața cea veşnică”. lar Pelaghia a zis către dînsul: "Şi ce porunceşti oilor 
cuvîntătoare ca să poată avea viață veşnică?" 


Zis-a episcopul: "Le învăţ cunoştinţa Tatălui, a Fiului şi a Sfîntului Duh şi le 
povăţuiesc la viaţa cea plăcută lui Dumnezeu, în frica şi în dragostea lui lisus 
Hristos!" Zis-a Pelaghia: "Spune-mi, părintele meu, ce este mai ales şi mai de 
trebuință celor ce voiesc să se unească cu Dumnezeul tău?" Zis-a episcopul: "Îţi 
vestesc botezul, întru iertarea păcatelor şi întru viaţa veşnică, că mai mult decît acela 
nimic nu este mai de trebuinţă”. 


Căzînd Pelaghia la picioarele episcopului, îl ruga, zicînd: "Miluieşte-mă, 
stăpîne, şi-mi dă acel dar, că de cînd ai început a vorbi cu mine, lumina lui Dumnezeu 
a răsărit în inima mea şi mă lepăd de satana, de îngerii lui, de meşteșugurile lui și de 
idolii cei fără de suflet pe care i-am urît demult ca pe nişte netrebnici şi care nu sînt 
pricinuitorii vieții, ci ai morții şi ai pierzării veşnice. lar acum rog pe Dumnezeul cel 
ceresc că, deşi sînt nevrednică a fi mireasa Fiului Său, Care mi-a luminat inima mea, 
totuşi cred că Acela este soarele dreptăţii”. 


Episcopul, auzind nişte cuvinte ca acelea, se mira de osîrdia ei cea atît de mare 
către Dumnezeu, bucurîndu-se de dînsa cu duhul. Ridicîndu-şi mîinile spre cer, a zis: 
"Dumnezeule şi Părinte al Domnului nostru lisus Hristos, Cel ce şezi în cer şi ai 
chemat pe această fecioară întru cunoştinţa Ta, trimite ei Sfîntul Botez al iubitului 
Tău Fiu". Așa rugîndu-se episcopul, deodată un izvor de apă vie a izvorit din pămînt 
înaintea lor. Și, văzînd episcopul, a preamărit pe Dumnezeu, zicînd: "Mare eşti 
Dumnezeul nostru Tată, Fiule şi Duhule Sfinte, că ai dat botezul ca moştenire fiilor 
omeneşti spre viaţa veşnică. Şi acum, Doamne, ştiutorul de inimi, Tu ştii smerenia 
robului Tău, că mă rușinez a boteza pe fecioara aceasta. Deci, Tu, Atotputernice, 
rînduieşte cu purtarea Ta de grijă şi mă învaţă ce mi se cade să fac!" 


Pelaghia a zis către dînsul: "Stăpîne şi părinte, s-a auzit rugăciunea ta; că iată, 
văd pe doi tineri purtători de lumină, stînd la izvor şi ținînd o pînză curată 
prealuminată. Deci nu te îndoi a mă boteza pe mine!" Iar episcopul, mulțumind lui 
Dumnezeu, s-a apropiat de izvor şi a văzut doi îngeri ai lui Dumnezeu, precum îi 
spusese Pelaghia, care ţineau o pînză mai albă decît zăpada, ca să acopere trupul cel 
fecioresc. Şi, sfințind apa, se ruga, zicînd: "Împărate a toată făptura, Cel ce faci pe 
îngerii Tăi duhuri şi pe slugile Tale pară foc, fă-mă pe mine vrednic a boteza pe 
această fecioară, pe care ai trimis-o la mine, s-o aduc Ție jertfă vie, întru miros de 
bună mireasmă duhovnicească, şi o numără pe ea cu ceata aleşilor Tăi în ziua 
Împărăției Tale, şi ia-o cu cele cinci fecioare înțelepte în cămara Hristosului Tău, 
avînd aprinsă făclia sa”. Sfirşindu-și rugăciunea, a botezat pe fericita fecioară 
Pelaghia în numele Tatălui şi al Fiului şi al Sfîntului Duh, și a împărtăşit-o pe ea cu 
părticica Trupului lui Hristos, pe care o purta cu sine. 


După aceasta Sfînta fecioară Pelaghia s-a închinat episcopului şi, sărutînd 
picioarele lui, i-a zis: "Stăpîne al meu şi fericite părinte, roagă-te lui Dumnezeu 
pentru mine ca să mă întărească pe mine cu Duhul Său cel Sfînt”. Episcopul i-a zis: 
"Dumnezeul Căruia te-ai dat pe tine, să-ţi trimită ajutor din sfîntul Său locaş și să-ți 
dăruiască biruinţă asupra potrivnicului!" Iar fecioara, fiind plină de multă bucurie de 
la Sfîntul Duh, a zis episcopului: "Părinte, pentru Dumnezeu Cel ce mi-a dat prin tine 
mîntuire, rogu-te pe tine, nu trece cu vederea această rugăminte a mea, de vreme ce 
prin sfintele tale mîini am luat porfira duhovnicească şi nestricăcioasă a Împăratului 
Cel veșnic. Deci, de acum nu mi se cuvine mie a purta această porfiră pămiîntească 
stricăcioasă şi aceste podoabe; ia-le pe acestea tu, părinte, şi le vinde, iar preţul să-l 
împarţi la cei ce au trebuință, căci mie de acum toate acestea îmi sînt urîte”. 


Zis-a către dînsa episcopul: "Deşi îmi este cu neputinţă ca în mîinile mele să 
iau acestea, însă le voi lua, ca să nu te mîhnesc pe tine, de vreme ce, chemîndu-l pe 
Dumnezeu, mă pofteşti pe mine, voi face precum porunceşti". Zis-a Pelaghia: "Eu 
am auzit că Domnul nostru zice în Sfînta Evanghelie: Nu poate nimeni să slujească 
la doi domni; nu puteți să Slujiți lui Dumnezeu și lui mamona. Deci şi eu, vrînd a-i 
sluji lui Dumnezeu Unul, lepăd pe mamona!" Episcopul s-a minunat de înţelegerea 
ei, apoi, rugîndu-se pentru dînsa şi binecuvîntînd-o, s-a dus. Deci, sfinta se bucura 
întru Duhul Sfînt şi slăvea pe Dumnezeu, mulţumindu-l că a învrednicit-o a primi 
darurile cele cereşti, și s-a întors la slugile sale cele ce o aşteptau, pe care i-a găsit 
întunecaţi cu ochii din lucrarea diavo-lească și nu puteau să vadă, nici nu știau unde 
se vor duce. Sfînta, cunoscînd că aceea li s-a făcut din răutatea vrăjmașului, a 
însemnat pe fiecare cu semnul Sfintei Cruci şi îndată a gonit întunericul din ochii lor 
şi au început a vedea bine, ca și mai înainte. 


Şi au întrebat-o pe ea, zicînd: "Unde este omul acela cu care ai vorbit, doamnă? 
Căci am văzut şi pe o femeie prealuminată stînd între voi, care avea pe capul ei două 
coroane, iar deasupra coroanelor strălucea o cruce". lar Sfînta Pelaghia le-a poruncit 
să tacă. După aceea, a început a-i învăţa pe ei credinţa întru Domnul nostru lisus 
Hristos, la care i-au răspuns: "O, doamna noastră, cum nu vom crede în Acela, Care 
după moarte ne poate izbăvi de muncile cele veşnice şi ne dăruieşte viaţa veşnică în 
ceruri?" Și se bucura sfînta de întoarcerea lor şi-i sfătuia să se boteze fără zăbavă. 


După acestea, suindu-se în caretă, a mers la doica sa, care a ieşit în 
întîmpinarea Sfintei Pelaghia şi a văzut-o pe ea cu faţa mai frumoasă decit frumuseţea 
ei de mai înainte, fiind neîmbrăcată în hainele cele scumpe şi fără de toate podoabele. 
ȘI, primind-o pe ea cu bucurie, a văzut toate obiceiurile ei schimbate, nu ca mai 
înainte, mîndră şi măreață; ci acum era smerită, blîndă; înainte era limbută, iar acum 
tăcută; mai înainte se hrănea cu multe feluri de bucate şi dulceţuri, iar acum petrecea 
în posturi şi în înfrînări, mulțumindu-se cu puţină hrană. Mai înainte îşi petrecea 
zilele în deşertăciuni şi mîngîieri și nopţile dormind pe pat moale, iar acum cea mai 
mare parte a zilei o petrecea în rugăciuni şi se odihnea pe pat vîrtos, iar noaptea se 
scula la rugăciune. 


Deci, doica a cunoscut că Pelaghia a primit credinţa creş-tinească şi a început 
a-1 zice: "Iubita mea fiică, precum cu frumuseţea trupească cea foarte mare ai făcut 
pe fiul împăratului să se minuneze și pe toți cei ce te vedeau, tot aşa cu frumuseţea 
cea adevărată sufletească, sîrguieşte-te ca să fii plăcută Fiului lui Dumnezeu, 
Împăratul cel veşnic, Căruia te-ai dat pe tine ca mireasă, pentru că în adevăratul 
Dumnezeu, precum văd, ai crezut. Acela să te întărească pe tine la nevoinţa cea 
pătimitoare pentru EI şi să-ți dăruiască ţie biruință asupra potrivnicului şi cu cunună 
de dănţuire să te încununeze pe tine întru slava Sa. Deci, du-te cu pace în grabă de la 
mine, fiica mea, pentru că nu voiesc să zăbovești în casa mea, căci mă tem de 
primejdie şi de risipire din partea fiului împăratului, care se mîndreşte că te are pe 
tine ca logodnică. Şi nu numai pe mine singură mă cruţ, că de aș pătimi cu tine, apoi 
şi răsplătire de la Dumnezeu împreună cu tine aș fi luat, dar cruţ pe tot neamul meu. 
Pentru că dacă va şti fiul împăratului, care te doreşte pe tine, că tu ești creştină şi 
zăboveşti în casa mea, apoi îndată nu numai pe mine singură, ci şi toată casa mea, cu 
tot neamul meu ne va pierde". Nişte cuvinte ca acestea ale doicii auzindu-le Sfînta 
Pelaghia, plecîndu-se cu smerită faţă, s-a dus de la ea şi s-a întors la maica sa. 


Apropiindu-se Pelaghia de casa sa, i-a ieşit maica ei în întîmpinare, care s-a 
înspăimîntat cînd a văzut pe Pelaghia că nu e în porfiră împărătească, nici în podoabe, 
ci în haine proaste; dar nu pricepea cauza. Atunci una dintre slugi, i-a spus ei în taină 
toate cele ce se făcuseră pe cale, cum Pelaghia a luat credinţa creştinească, botezîndu- 
se de episcopul creştinesc. 


Auzind aceasta maica ei, s-a făcut ca o moartă și zăcea pe patul durerii de 
mîhnire mare. Apoi, venindu-și în sine şi nezicînd nimic fiicei sale, a alergat la 
împăratul şi a cerut să-i dea ei ostaşi, ca să-i trimită să caute pe episcopul creştinesc, 
să-l prindă şi să-l aducă la judecată, pentru că a amăgit pe fiica ei. Şi împăratul i-a 
dat mulţime de ostași înarmaţi, călăreți şi pedeștri. În acea vreme, fericita Pelaghia, 
văzînd pe maica sa foarte mînioasă, şi-a luat pe famenii ei şi pe cîteva slugi care 
crezuseră în Hristos și a ieşit cu dînșii în taină din casă, trecînd un rîu ce se numea 
Kidnos şi s-au ascuns acolo. 


Maica ei, venind în casă cu ostașii, n-a găsit pe Pelaghia și, căzînd într-un 
îndoit necaz, a trimis pretutindeni ostaşi, ca să caute pe Pelaghia şi pe episcopul 
Clinon. Deci s-au dus prin toate părțile de primprejur, întrebînd la drumuri, căutînd 
prin munţi şi prin cetăți şi prin pustietăţi şi nu-i putea afla, fiind acoperiți de 
dumnezeiasca sprijinire. Şezînd Sfînta Pelaghia pe cealaltă parte de rîu, vedea pe 
ostașii cei ce o căutau, iar ei, fiind orbiţi, nu o vedeau pe ea, nici pe cei ce erau cu 
dînsa. Sfînta a zis către slugile sale: "Vedeţi oare, că Domnul nostru iubeşte și 
acoperă pe robii Săi cei ce nădăjduiesc spre Dînsul?" Deci, ostașii, căutîndu-i 
pretutindeni, s-au întors osteniţi la cea care i-a trimis, neaflînd nici pe Pelaghia, nici 
pe episcop. Atunci maica ei mai mult s-a mâhnit și s-a scîrbit şi a rămas abia vie din 
acea întristare mare. 


După aceea, Sfînta Pelaghia, primind sfat bun de la Duhul Sfînt şi aprinzîndu- 
se de dragostea Mirelui său cel ceresc, voia să se dea la munci pentru Dînsul. Pentru 
aceea s-a dus acasă la maica sa și a început a grăi: "Pentru ce te mînii în zadar, o 
maică? Pentru ce nu voiești să cunoşti adevărul? Nu te-ai ruşinat oare a trimite ostași 
spre căutarea bărbatului cel sfînt, care cinstește pe Dumnezeu cel Atotputernic, pe 
Ziditorul a toată făptura? Nu te ruşinezi tu a ridica război asupra Dumnezeului 
ceresc? Nu ştii că episcopul, robul Lui, de ar fi cerut de la Dînsul i-ar fi trimis 
numaidecît un înger al Său, care într-o clipeală a ochiului ar fi omorît toate cetele 
oştilor împărătești?" 


Sfînta Pelaghia, grăind acestea pentru Domnul nostru lisus Hristos, sfătuia pe 
maica sa să cunoască pe adevăratul Dumnezeu, dar n-a sporit întru nimic. Maica sa, 
fund orbită cu nebunia și împietrită cu răutatea, nu lua aminte la cuvintele ei cele 
insuflate de Dumnezeu, ci a trimis la fiul împăratului, zicîndu-i: "lată, logodnica ta 
s-a însoțit cu Dumnezeul cel ceresc!" Auzind aceasta tînărul, s-a umplut de jale mare 
şi de întristare şi s-a deznădăjduit cu totul de aşteptarea sa, că se gîndea cît de mult 
tatăl lui muncea pe creştini, şi n-a putut pe nici unul să-l plece la gîndul său. 


EI, şezînd tulburat şi mîhnit în palatul său, socotea în sine: Dacă Pelaghia a 
crezut în Dumnezeul creştinesc şi s-a însoțit cu Dînsul, apoi nicidecum nu va voi să 
se depărteze de Dînsul şi să-mi fie mie soție. Deci, ce voi face? S-o dau la munci, nu 
va folosi la nimic, pentru că ştiu cu cîtă bucurie creştinii pentru Dumnezeul lor se 
dau de bunăvoie la toate muncile şi la cea mai cumplită moarte. Astfel va face şi 
Pelaghia. Mai iute ar vrea să moară, decît să-mi fie soție; iar eu mă voi umple de 
ruşine şi de jale mai mare. Ruşine şi ocară îmi va fi de la creştini, iar jale pentru 
moartea ei, că o iubesc fără măsură şi nu pot suferi văpaia dragostei ce arde în mine 
aprinsă. Însă ştiu ce voi face: să nu privesc la muncile ei, ca să nu mă muncesc de 
durerea inimii rănite de dragoste şi mă voi ucide singur. Pentru că mai bine îmi este 
ca să mor odată, decît în toate zilele trecîndu-mă cu vederea şi urîndu-mă de necaz, 
cu a cărei dragoste sînt rănit. 


Zicînd acestea, şi-a scos sabia şi, golindu-şi pieptul, l-a rezemat de vîrful sabiei 
cel ascuțit și a zis, plîngînd: "Amar de ceasul în care ochii mei au văzut acea 
frumuseţe, de care nu mă îndulcesc, nici nu mă satur de ea, pentru că îndată mă voi 
izbăvi de tot necazul". Zicînd acestea, s-a înjunghiat cu sabia și îndată a murit. 


Mama  Pelaghiei, înștiințindu-se de moartea fiului împăratului, s-a 
înspăimîntat, temîndu-se de împăratul Dioclețian, ca să nu o piardă cu toată casa şi 
cu tot neamul ei, răzbunîndu-şi moartea fiului său. Deci, singură a legat pe fiica sa și 
a dus-o la împărat, asupra căreia punea pricina morţii fiului lui, şi a dat-o pe ea spre 
pedeapsă. lar Dioclețian, căutînd spre ele, a zis cu jale: "Ce aţi făcut voi acum? Aţi 
omoriît pe fiul meu". Şi a zis mama: "lată, o, împărate, ţi-am adus-o pe aceasta, care 
este pricina morţii fiului tău, pe aceasta să o pedepsești şi să răzbuni moartea fiului 
tău!" 


Văzînd Dioclețian frumuseţea cea negrăită a Pelaghiei, cea mai frumoasă decît 
toate femeile şi însoțitoarele lui, o frumuseţe pe care niciodată n-o văzuse, s-a mutat 
spre alt gînd, dar nu de izbîndire, ci de desfrînare, şi căuta cum ar întoarce-o pe ea de 
la Hristos şi s-o ia de femeie pentru el. Atunci îndată a poruncit ca să aducă mulțime 
de aur și pietre scumpe înaintea fecioarei, vrînd să amăgească pe mireasa lui Hristos, 
iar mamei ei i-a dat libertate şi o sută de talanţi, pe care, luîndu-i, s-a dus acasă, 
bucurîndu-se cu o bucurie diavolească; iar Sfînta Pelaghia a rămas în palatele 
împărăteşti, păzindu-se cu cinste de slujnicile împărătești. 


A doua zi a poruncit împăratul să aducă cu cinste pe sfinta fecioară înaintea 
lui, iar el şedea cu tot sfatul său de ostași întru slava sa. Şi a început înaintea tuturor 
a grăi către fecioară: "Un lucru poftesc de la tine: să te lepezi de Hristos şi eu te voi 
lua de soţie şi vei fi cea dintii în casa mea. Voi pune pe capul tău coroana 
împărătească şi vom stăpîni împreună toată împărăția mea şi de voi avea fiu din tine, 
acela, după mine, va şedea la scaunul meu, împărăţind toată lumea”. 


Sfînta Pelaghia, umplîndu-se de dumnezeiască rîvnă, a răspuns fără frică: "O, 
împărate, ce, ai înnebunit de vorbeşti unele ca acestea către mine? Să ştii cu adevărat 
că nu voi face voia ta, fiindu-mi greață de nunta ta cea urîtă, pentru că am mire pe 
Hristos, Împăratul cel ceresc. Nici cununa ta împărătească cea deșartă şi de puţină 
vreme nu doresc; căci îmi sînt gătite la Dumnezeul meu în cereasca împărăție, trei 
cununi nestricăcioase: cea dintii pentru credință, că am crezut cu toată inima în 
adevăratul Dumnezeu; a doua pentru curăție, că mi-am logodit Lui fecioria mea 
neîntinată; iar a treia cunună, pentru mucenicie, că voiesc să pătimesc toate muncile 
pentru Dînsul şi să-mi pun sufletul meu pentru dragostea Lui cea dumnezeiască”. 


Auzind Dioclețian aceste cuvinte îndrăzneţe, s-a umplut de mînie, şi îndată a 
poruncit să ardă un bou de aramă, vrînd ca aşa să înfricoşeze pe fecioară. lar după ce 
a ars boul, încît scotea scîntei ca un cărbune aprins, ducea spre el pe sfinta fecioară. 
Între poporul care privea la acea privelişte, erau mulţi creștini și preoţi tăinuiţi. Aceia, 
văzînd pe fecioară ducînd-o la mucenicie, se rugau pentru ea în taină lui Dumnezeu, 
ca s-o întărească cu puterea Sa. Deci, împăratul și boierii, cu toţii sfătuiau pe sfinta 
fecioară, cu îmbunări şi cu certări, ca să facă voia împăratului, însă după ce fecioara 
a rămas neclintită ca un stîlp în hotărîrea sa, atunci împăratul a poruncit ca s-o 
dezbrace de toate hainele şi s-o pună pe ea goală înaintea lui. 


Văzînd sfinta pe cei ce voiau s-o dezbrace, a strigat cu glas mare către 
Dioclețian: "Adu-ţi aminte, o, împărate, de femeile şi de însoțitoarele tale, căci şi eu 
port acelaşi trup ca şi acelea". Însă împăratul, fiind plin de pofta cea necurată şi vrînd 
prin vedere să-şi sature ochii cei desfrînați de goliciunea feciorească, a poruncit ca s- 
o dezbrace mai degrabă. Ea, neaşteptînd să fie dezbrăcată de mîinile celor necurați, 
însemnîndu-se cu semnul Sfintei Cruci, îndată s-a dezbrăcat singură de toată 
îmbrăcămintea sa şi a aruncat-o înaintea feții împăratului şi stătea goală la priveliştea 
îngerilor şi a oamenilor, împodobindu-se cu ruşinea cea feciorească ca și cu o porfiră 
împărătească, şi ocăra pe împăratul, zicînd: "Socotesc, că tu eşti acel şarpe, care a 


înşelat pe Eva şi l-a îndemnat pe Cain să ucidă pe Abel. Tu ești diavolul acela, care 
a cerut pe dreptul lov de la Dumnezeu să-l ispitească, dar degrabă vei pieri cu sunet, 
vrăjmașş al lui Hristos, împreună cu toţi cei de un gînd cu tine”. 


Acestea zicînd, şi-a făcut iarăşi semnul Sfintei Cruci și a alergat singură la 
boul cel înroșşit, neaşteptînd pînă ce o vor arunca pe ea. Dar cînd s-a apucat cu mîinile 
de boul acela, îndată cinstitele ei mîini s-au topit ca ceara de iuțimea focului, însă ea, 
ca şi cum n-ar fi simţit durerea, şi-a băgat capul în fereastra boului şi a intrat cu tot 
trupul înăuntru, slăvind cu glas mare pe Dumnezeu şi zicînd: "Slavă Ţie Doamne, 
Unule născut Fiul lui Dumnezeu cel de sus, Care m-ai întărit pe mine neputincioasa 
la această nevoinţă și mi-ai ajutat să biruiesc pe diavolul și meşteşugurile lui, Ţie și 
Părintelui Tău Cel fără de început, împreună cu Sfîntul Duh, se cuvine slavă și 
închinăciune în veci”. 


Astfel şi-a dat sfîntul ei suflet în mîinile Celui Preacurat şi fără de moarte Mire 
al său şi a intrat împreună cu El în cămara cea cerească, în glasul bucuriei și al cîntării 
cetelor îngereşti. lar trupul ei cel cinstit s-a topit ca untul în boul cel de aramă şi s-a 
revărsat ca un mir de bună mireasmă, umplîndu-se toată cetatea de acea negrăită bună 
mirosire. 


Iar oasele ei cele cinstite, a poruncit păgînul împărat, să le arunce afară din 
cetate şi le-au dus la un munte ce se numea Linaton. Atunci, mergînd patru lei din 
pustie, şedeau lîngă ele, păzindu-le de alte fiare şi de păsările cele mîncătoare de 
trupuri; iar descoperirea lor s-a făcut de către Dumnezeu fericitului episcop Clinon, 
atît despre sfîrşitul Sfintei Pelaghia, cît şi de oasele ei. Deci, ducîndu-se episcopul la 
muntele acela, a găsit cinstitele ei oase şi pe leii aceia șezînd lîngă ele. lar după ce au 
văzut leii pe omul lui Dumnezeu, au mers la el și, plecîndu-se înaintea lui, s-au întors 
în pustie. 


Deci, episcopul, luînd oasele sfintei muceniţe, le-a dus la un loc mai înalt al 
acelui munte şi le-a pus într-o piatră, unde mai pe urmă, pe timpul împărăției lui 
Constantin, strălucind buna credinţă pretutindeni, a făcut biserică deasupra cinstitelor 
moaşte ale miresei lui Hristos şi a scris numele sfintei pe acea piatră astfel: "Sfînta 
fecioară Pelaghia, care s-a dat pe sine lui Dumnezeu și pînă în sfîrşit s-a nevoit pentru 
adevăr, aici se odihneşte cu moaştele sale, iar sufletul ei împărăţește în cer, împreună 
cu îngerii întru slava lui Hristos”. 


Astfel şi-a sfîrşit pătimirea Sfînta Muceniţă Pelaghia, întru Domnul nostru 
lisus Hristos, Căruia 1 se cuvine slava, împreună cu Tatăl şi cu Sfîntul Duh, acum și 
pururea şi în vecii vecilor. Amin. 

"8. PĂTIMIREA SFINTEI MARE MUCENIȚE IRINA 
(5 MAD 


În vremile acelea, cînd poporul trăia în întuneric și în umbra morții, prin 
închinarea la idoli păgîneşti, a început a străluci lumina sfintei credinţe prin 
propovăduirea apostolilor. Atunci era un împărat cu numele Liciniu, care vieţuia în 
cetatea ce se numea Maghedon. Acela avea împărăteasă de un nume cu sine, pe 
Licinia, care a născut o fiică şi a numit-o Penelopi. După ce a început a veni în vîrstă, 
ca de şase ani, s-a arătat foarte frumoasă la față, încît pe multe fecioare le întrecea cu 
frumuseţea ei. Deci, tatăl ei a zidit pentru ea un stilp, afară din cetate, departe, într- 
un loc frumos şi deosebit, care avea diferite camere, toate împodobite cu toată 
bunăcuviinţa şi îndestulate cu multă bogăţie, în care erau: scaune, mese, sfeșnice, 
paturi ȘI toate vasele ferecate cu aur. 


Pe acel stîlp a aşezat pe fiica sa, Penelopi, împreună cu treisprezece fecioare 
frumoase şi a adus acolo pe zeii săi de aur, ca să păzească pe fica lui. După ce a 
închis-o acolo, pînă la vîrsta cea desăvîrşită, cuviincioasă nunţii, a pus lîngă ea o 
cinstită bătrînă, cu numele Caria, ca să-i fie învățătoare, care şedea și mînca împreună 
cu ea, fiind mai mare peste celelalte fecioare. A mai pus încă şi pe un bătrîn, bărbat 
cinstit şi înțelept, cu numele Apelian, ca s-o înveţe carte în toate zilele. Acolo a 
petrecut astfel fecioara şase ani și trei luni şi după al doisprezecelea an al vîrstei ei, 
tatăl ei gîndea s-o însoţească cu vreunul din cei mai luminaţi fii împărăteşti. 


În acea vreme, fecioara, şezînd pe stilpul cel înalt în camera sa, un porumbel 
a zburat prin fereastra de la răsărit, avînd în cioc o ramură de măslin, pe care lăsînd- 
o pe masă, a zburat afară. După un ceas a intrat înăuntru un vultur, aducînd o cunună 
făcută din diferite flori, pe care lăsînd-o pe masă, a zburat şi el afară. Pe altă fereastră 
a intrat un corb, aducînd în cioc un șarpe mic, pe care l-a lăsat pe masă şi a zburat 
afară. Fecioara căuta spre acelea împreună cu învăţătoarea ei şi se minunau 
amîndouă, nepricepînd ce să fie aceste semne. 


După ce Apelian, învățătorul s-a suit la dînsele, la vremea sa, 1-au spus lui cele 
ce văzuseră. Apelian, fiind creştin în ascuns şi mai înaintevăzător, a socotit în minte 
şi a zis către fecioară: "Ascultă, Penelopi, fica împăratului, să ştii că porumbelul 
înseamnă obiceiul tău cel bun, adică blîndeţea, alinarea şi întreaga înţelepciune 
feciorească; iar ramura de măslin înseamnă darul lui Dumnezeu, care, prin Botez, se 
va da ţie. Vulturul cel înalt înseamnă împărat biruitor, adică vei împărăți peste patimi 
şi te vei înălța prin gîndirea ta la Dumnezeu și vei birui pe vrăjmașii nevăzuţi ca pe 
nişte păsări proaste. lar cununa cea de flori este semn al răsplătirii, pe care, pentru 
nevoințele tale, o vei lua de la împăratul Hristos în cereasca Lui împărăție, unde ţi se 
găteşte cununa nestricăcioasă a slavei celei veşnice. Iar corbul cu şarpele înseamnă 
vrăjmașul diavol, care vrea să aducă asupra ta scîrbă, mîhnire și izgonire, ca un balaur 
cumplit. Deci, să ştii, o, fecioară, că Împăratul cel mare, Care stăpînește cerul și 
pămîntul, vrea să te logodească, spre a-i fi mireasă Lui, şi ai să suferi pentru Dînsul 
multe ispite”. 


Auzind fecioara o tilcuire ca aceasta, a pus la inimă cuvintele lui Apelan şi a 
început cu dorință dumnezeiască a se bucura în inima ei. A doua zi s-a suit la dînsa 


pe stîlp tatăl ei, împăratul Liciniu, cu împărăteasa și cu boierii, vrînd s-o vadă și s-o 
sfătuiască pentru nuntă. Văzînd faţa ei strălucind ca raza luminii soarelui, s-a bucurat 
şi a zis către dînsa: "lată, iubita mea fiică, ai ajuns acum la vremea nunții. Deci, 
spune-mi, care fiu de împărat îți este plăcut, ca să te logodesc cu dînsul?" Şi-i spuneau 
ei despre mulți fii ai împăraților celor dimprejur. Atunci ea a zis către dînsul: "Tată, 
dă-mi şapte zile să mă gîndesc şi după aceea îţi voi răspunde”. 


Crezînd tatăl cuvintele ei, s-a dus acasă. Atunci Penelopi, apropiindu-se de 
idoli, le-a zis: "De sînteţi zei, ascultaţi-mă pe mine. Tatăl meu vrea să mă logodească, 
iar eu aș fi voit să petrec întru feciorie, pentru că grijile vieții sînt piedică pentru slava 
lui Dumnezeu. Deci, spuneţi-mi, oare să merg după bărbat sau nu?" 


Idolii cei muţi tăceau, fiind fără de suflet. Deci, scuipîndu-i, fecioara s-a întors 
spre răsărit şi, căutînd spre cer, a zis: "Dacă Tu eşti Dumnezeul cel adevărat, pe care 
galileenii te propovăduiesc, mă rog Ţie, arată-mi, este bine să-mi iau bărbat sau să 
petrec totdeauna în feciorie?" 


Fiind seară, a adormit şi a văzut în vedenie pe îngerul lui Dumnezeu, grăind 
către dînsa: "Penelopi, de acum nu te vei mai numi așa, ci Irina, şi vei fi multora 
scăpare şi pașnică adăpostire; şi prin tine multe suflete omenești se vor mîntui, 
întorcîndu-se la Dumnezeu. Numele tău va fi mare şi minunat în toată lumea, iar ceea 
ce ţi-a spus bătrînul Apelian de păsările văzute este adevărat, că Duhul lui Dumnezeu 
a grăit prin gura sa. lată, va veni la tine în această noapte omul lui Dumnezeu, 
Timotei, cel ce de la Sfîntul Pavel, Apostolul lui Hristos, a luat învățătură şi preoție 
şi poartă scrisorile lui. Acela te va boteza şi te va învăţa ce vei face". Zicînd îngerul 
acestea, s-a făcut nevăzut. 


Venindu-şi fecioara în sine, s-a umplut de bucurie şi aştepta venirea preotului. 
După puţină vreme a venit la stîlpul acela omul lui Dumnezeu, Timotei, povăţuindu- 
se de îngeri şi, suindu-se pe acel stîlp, a fost primit cu bucurie de fecioară. Astfel, 
şezînd el, o învăţa pe ea, pe povăţuitoarea ei şi pe toate slugile ei, care-l ascultau cu 
plăcere. După ce a învăţat-o din destul despre adevăratul Dumnezeu, lisus Hristos şi 
despre sfinta credință cea întru Diînsul şi despre tainele creştineşti, a botezat-o în 
numele Tatălui, al Fiului şi al Sfîntului Duh și i-a pus numele Irina, în loc de 
Penelopi. 


Asemenea a botezat pe Caria, învăţătoarea ei, şi pe toate celelalte slugi; iar pe 
Irina a făcut-o mireasa lui Hristos, ca să-şi păzească fecioria neîntinată pînă la 
sfîrşitul său. Şi a întărit-o pe ea, să fie vitează întru nevoința cea pătimitoare, în care 
avea să intre pentru Domnul său lisus Hristos, adevăratul Dumnezeu, Mirele cel fără 
de moarte. După ce a învăţat-o din destul, a binecuvîntat-o pe ea şi pe cele ce erau cu 
dînsa şi, dîndu-le scrisorile apostoleşti şi încredințindu-le darului lui Dumnezeu, s-a 
dus la locul său. 


Fericita Irina împreună cu acele fecioare, ziua şi noaptea lăudau și mulțumeau 
lui Dumnezeu şi se învățau neîncetat de dînsa scrisorile apostoleşti. lar pe zeii 
părinteşti cei de aur, i-a aruncat pe cîte unul jos, zicînd către dînşii: "De sînteţi zei, 
mîntuiți-vă singuri!" Căzînd idolii de la o aşa înălțime pe pămînt, se sfărîmau şi se 
risipeau ca praful; iar Sfînta batjocorea neputinţa lor şi se bucura întru Domnul său 
lisus Hristos, adevăratul Dumnezeu. 


După ce au trecut cele şapte zile, tatăl şi mama ei împreună cu boierii s-au suit 
pe stîlp la ea şi i-au zis de nuntă. lar ea le-a răspuns: "Cu adevărat să ştiţi că eu sînt 
roaba lui Hristos, în Care am crezut. Pe Acela L-am iubit, pentru că este Împărat 
ceresc Şi veşnic, şi Aceluia m-am făcut mireasă, ca unui Mire curat, nestri-căcios și 
fără de moarte; iar alt bărbat nu voiesc să cunosc, nici nu mă voi închina altui 
dumnezeu, pentru că nu este alt dumnezeu afară de Acela. Nu vedeţi oare pierzania 
zeilor voştri, care, căzînd la pămînt prin fereastră, nu au putut să-şi ajute lor? Apoi 
cum vor fi ajutători vouă? Deşartă este nădejdea voastră, pe care o aveţi spre dînșii 
şi deşartă este osteneala şi cheltuiala voastră la idoli, pentru că aurul şi argintul se 
cădea a-l împărţi celor ce au trebuinţă săracilor, sărmanilor şi văduvelor. lar voi, 
chemînd lucrători, vă făuriți zei fără de suflet şi aţi lhpsit pe săraci de trebuinţele lor 
şi v-aţi făcut vrăjmaşi Dumnezeului Celui viu şi slugi ai diavolilor. 


Pînă cînd vă veţi zbate ca o juncă neînvăţată, înjugată la jug? Cunoaşteţi pe 
adevăratul Dumnezeu şi înțelegeţi pe Cel ce poate a omori și a învia. Și, cînd va 
străluci lumina lui Dumnezeu în inimile voastre, atunci va fugi de la voi diavolul, 
care trage pe oameni din lumină la întuneric şi îi scoate din cetatea lui Dumnezeu la 
pierzare şi îi mută din cei de-a dreapta la cei de-a stînga. Deci, voi mai întîi sîrguiți- 
vă să fugiți de dînsul, că amar este şi cumplit. Acela este satana, cel ce acoperă ochii 
inimilor voastre, ca să nu cunoaşteţi adevărul. Mai ales către tine, o, părinte, îmi este 
îndreptat cuvîntul, ca să cunoşti pe Dumnezeu cel ce a alcătuit toate cu cuvîntul. Tu, 
cînd ai voit să zideşti acest stîlp pentru mine, ai pus la lucru mulţi oameni, căci erau 
trei mii şi cinci sute de lucrători şi trei sute de conducători, și abia în nouă luni au 
putut săvîrşi această zidire. lar Dumnezeul tuturor veacurilor, cu un cuvînt al Său a 
făcut cerul, soarele, luna și stelele, lumina şi întunericul, şi a numit lumina ziuă, iar 
întunericul l-a numit noapte. 


A întemeiat greutatea pămîntului pe nimic, iar apelor le-a poruncit să curgă 
spre slujba noastră şi multe feluri de copaci au crescut. A aşezat vremile, anii şi lunile 
şi a făcut fiarele şi dobi-toacele pămîntului, păsările cerului și peștii în ape, iar la 
sfîrşit a făcut pe om, cu preacuratele Sale mini, luînd ţărînă din pămînt şi l-a pus pe 
el stăpîn a toată lumea, pe toate supunîndu-le sub picioarele lui. Toate acelea în şase 
zile le-a săvirşit Dumnezeu, prin Cuvîntul Său, Care este Unul născut, Fiul, lisus 
Hristos, Care fără de maică dintr-Însul S-a născut mai înainte de toți vecii, Cel de o 
ființă şi de un ipostas cu Dînsul, Care, în anii cei mai de pe urmă, S-a întrupat fără 
de tată şi S-a născut din Curata şi pururea Fecioară, cu lucrarea Sfîntului Duh, şi cu 
oamenii a petrecut şi minuni fără de număr a făcut. Orbilor le-a dat vedere, pe cei 
bolnavi i-a curăţit, pe cei slăbănogi i-a ridicat și pe morţi i-a înviat. 


Pe Acesta iudeii L-au răstignit din zavistie, voind astfel singur a pătimi pentru 
mîntuirea noastră. Dar, după moartea şi după îngroparea Sa, a înviat a treia zi, cu 
puterea dumnezeirii Sale, şi S-a înălţat la cer și a şezut de-a dreapta lui Dumnezeu 
Tatăl, trimiţînd Duhul Sfînt la sfinții Săi ucenici. Pe acesa i-a trimis în toată lumea, 
ca să lumineze pe cei întunecațţi, să întoarcă pe cei rătăciți şi să mîntuiască pe cei 
pierduţi; pentru că voiește ca toți să se mîntuiască şi nu va lipsi mila Lui spre neamul 
omenesc pînă în veac". 


Acestea grăindu-le Sfînta, toți o ascultau cu dulceaţă; apoi, luînd împăratul şi 
împărăteasa pe iubita lor fiică, au adus-o în cetate. Aici au ieşit întru întîmpinarea 
fucei împăratului toate fetele cetății şi, dănțuind, 1 se închinau ei. Tot poporul, 
alergînd la locuri înalte, suindu-se pe ziduri şi pe case, îi cînta laude, fericind pe 
Penelopi fecioara cea frumoasă. Deci, cînd s-a apropiat Sfinta Irina de palatele 
împărăteşti, a văzut diavolul, care striga către dînsa: "Nimic nu-ţi este de obște ție şi 
mie în cetatea aceasta, fecioară; du-te de la cetatea noastră, căci aici nu viețuieşte 
nimeni din creștini”. Iar Sfînta i-a zis: "În numele lui lisus Hristos îţi poruncesc ţie, 
ca să-mi spui cine eşti tu!" Iar el a zis: "Eu sînt demonul care petrec în idolul Apolon, 
învățătorul desfrînării şi al preadesfrînării, ajutătorul vrăjitorilor, povăţuitorul 
tîlharilor, prieten al desfrînaților, făcător de glume al beţivilor, cel ce mă bucur de 
vărsările de sînge; sînt povăţuitor a toată nedreptatea și minciuna şi tată a toată 
răutatea şi îţi zic să pleci din cetatea noastră, ca să nu pornesc asupra ta pe tatăl tău, 
aprinzîndu-l pe dînsul cu mînie spre a te ucide”. 


Acel glas al demonului mulţi l-au auzit, iar pe el nu l-au văzut. Deci, fericita 
fecioară l-a certat pe el, zicîndu-i: "Eu îţi poruncesc ţie: În numele lui Iisus Hristos, 
să ieşi din cetatea aceasta!" Și cutremurîndu-se demonul, s-a făcut nevăzut. După 
aceasta diavolul a răzvrătit inima împăratului și l-a pornit pe el cu mînie şi cu iuțime 
asupra fiicei sale şi, chemînd pe împărăteasă, 1-a zis: "Ce am făcut, căci fiica noastră 
este amăgită? O, de n-aș fi zidit turnul acela; căci, vrînd să păzesc pe fiica mea, am 
pierdut-o şi m-am lipsit de nădejdea mea". lar împărăteasa a zis către dînsul: 
"Neînţelepte cuvinte grăiești tu, căci, cu ce s-a înşelat fiica noastră? Şi ce răutate vezi 
într-însa? Împăratul a răspuns: "Crede în Hristos şi de zei se leapădă". Zis-a 
împărăteasa: "Zeii cei ce n-au făcut cerul şi pămîntul, să piară; iar fiica mea s-a 
învrednicit slavei împăratului Hristos, Cel ce a chemat-o la viaţa veșnică”. 


Atunci împăratul, mîniindu-se, a poruncit să dea afară din palat pe 
împărăteasă, iar una din slujnice, alergînd, a spus fecioarei Irina. Ea, sculîndu-se, a 
mers și a stat înaintea tatălui său. Deci, dacă a văzut-o pe ea împăratul, s-a plecat în 
Jos, căci îi trecea mînia din inima sa, fund pornit de diavolul, şi a zis Sfînta Irina către 
tatăl său: "Pentru ce este întristată faţa ta, o, tată? Împărăţia ta este în pace, război nu 
al înaintea ta, eu, fiica ta, am venit la tine. Deci, de unde este asupra ta această 
mîhnire?" lar împăratul i-a răspuns: "Mai bine mi-ar fi fost mie, de nu te-aş fi născut, 
pentru că pentru tine am făcut acel prealuminat stîlp; iar pe zeii mei cei de aur i-am 
pus ca să te păzească. Asemenea am pus mese, paturi şi scaune împodobite cu aur, 
iar tu mi-ai răsplătit cu rele în loc de bune”. 


Iar ea a zis: "Spune-mi, tată, ce rău ţi-am făcut eu?" ŞI a zis împăratul: "Oare 
nu puţin rău este acesta, că numești pe Hristos Dumnezeu, iar de zeii mei te lepezi?" 
Zis-a Sfînta: "Nimic n-am făcut rău, tată, căutînd spre Hristos, adevăratul Dumnezeu 
şi punîndu-mi nădejdea spre EI, iar nu spre idolii tăi”. Împăratul cu glas groaznic, a 
zis: "Penelopi, jertfeşte zeilor!" Răspuns-a Sfînta: "Nu-mi întoarce numele meu, că 
nu sînt Penelopi, ci mă numesc Irina; căci acest nume mi s-a pus mie de înger în 
vedenie şi de preot, prin Sfîntul Botez”. Iarăşi i-a zis împăratul cu mînie: "Rod străin, 
iar nu al meu, jertfeşte zeilor!" A răspuns Sfînta Irina: "Nu voi jertfi diavolilor celor 
ce te pornesc pe tine la mînie și care sînt pricinuitori focului veşnic, cel pregătit 
păgînilor”. 


Iar împăratul s-a tulburat de mînie mare şi a poruncit s-o arunce legată în 
picioarele unor cai sălbatici, ca s-o calce. Fecioara fiind aruncată, a mers împăratul 
singur la cai, vrînd să-i vadă moartea ei. Dar iată un cal mai sălbatic decît ceilalți, 
dezlegîndu-se din legături, deodată s-a repezit asupra împăratului şi, apucîndu-i cu 
dinții mîna cea dreaptă a împăratului, a smuls-o din umăr și sfişiindu-l, l-a omorit. 
lar după aceea a stat blînd la locul lui; asemenea s-au făcut blinzi ca miei şi ceilalți 
cai, fără a vătăma pe Sfînta Irina. 


Calul care omorîse pe împărat, din porunca lui Dumnezeu, luînd glas omenesc, 
fericea pe Sfînta Muceniţă, astfel: "Fericită eşti tu, porumbiţa lui Hristos, care ai 
călcat pe vrăjmașul şarpe. Tu ești minunată pe pămînt, la ceruri vei fi cinstită cu 
dragoste; tu te vei număra cu drepții, unde te așteaptă lumina cea veşnică şi cămara 
Mirelui Celui fără de moarte, ca pe o fecioară înțeleaptă şi vitează. Deși eşti femeie 
cu trupul, dar cu duhul arăţi lupta cea bună”. 


Deci, dezlegîndu-l din legături, Sfînta Irina cu rugăciunea a înviat pe tatăl său 
cel mort şi a tămăduit mîna lui. Atunci împă-ratul, împărăteasa şi toată casa lor şi 
mult popor, ca la trei mii, au crezut în Hristos. Nu după multă vreme, împăratul, 
lăsîndu-și împărăția ca să poată sluji mai liber lui Hristos, s-a aşezat cu soţia şi cu 
casnicii săi în acel turn, pe care l-a zidit pentru fuca sa. lar Sfînta Irina a rămas în 
cetate, învățind poporul şi aducînd pe mulţi la Hristos Dumnezeu, petrecînd în casa 
celui dintii învățător al său, bătrînul Apelan. 


După acestea a luat împărăția cetății Macedoniei alt împărat, cu numele 
Sedechie. Acela, înștiințindu-se despre Sfînta Irina, a chemat pe bătrînul Apelian și 
l-a întrebat: "La tine este fecioara, fiica împăratului?" Răspuns-a Apelian: "La mine 
este, împărate". Împăratul a zis: "Nu ştii ce gîndeşte ea?" Răspuns-a bătrînul: "Gîndul 
ei este ca şi al meu şi al tuturor celor ce ştiu pe Dumnezeu Cel adevărat. În toate 
zilele posteşte pînă seara, iar seara mănîncă o bucată mică de pîine şi bea un pahar 
de apă. Altă masă nu ştie. Pat nu are, ci se odihneşte puţin pe pămînt, ziua și noaptea 
petrecînd în rugăciuni către Dumnezeu şi îndestulîndu-se cu citirea dumnezeieştilor 
cărți”. 


Auzind împăratul acestea s-a minunat şi, trimițînd pe eparhul său, a adus-o la 
sine cu cinste. Venind fecioara la el, i-a zis: "Bucură-te, împărate!" Răspuns-a 
împăratul: "Bucură-te şi tu, fiică luminată". Zis-a fecioara: "Pentru ce m-ai chemat?" 
Împăratul a răspuns: "Să şedem şi să vorbim cele de pace şi de dragoste”. Fecioara a 
zis: "Eu citesc în Sfînta Scriptură că: În adunarea deşertăciunilor nu voi şedea și cu 
călcătorii de lege nu voi umbla". 


A zis împăratul: "Dar oare noi sîntem călcători de lege?" Sfinta a răspuns: "Tot 
păgînul, care nu ştie pe adevăratul Dumnezeu și se închină idolilor, este călcător de 
lege". Zis-a împăratul: "Mă silești să te muncesc fără voia mea, necruţîndu-te pe tine, 
care eşti fiica împăratului". Sfînta Irina a răspuns: "Apoi pentru ce mai zăboveşti, 
îndeletnicindu-te cu vorba? Ci începe a mă munci, căci sînt gata de toate muncile 
pentru Dumnezeul meu”. Împăratul a zis: "Fecioară, lasă toată biîrfirea şi jertfeşte 
zeilor". Sfînta a răspuns: "În zadar te mînii, împărate, întărîtat fund de satana. Să ştii 
cu adevărat, că nu voi sluji diavolului, nici nu-mi voi cruța trupul meu pentru Hristos 
Domnul meu!" 


Împăratul, umplîndu-se de mînie, s-a sfătuit cu eparhul cum ar putea s-o 
omoare. Deci, mai întîi săpînd o groapă adîncă și umplind-o de șerpi, de vipere, de 
vasiliști şi de tot felul de tîrîtoare, a aruncat pe Sfînta fecioară acolo, unde a petrecut 
zece zile vie şi sănătoasă, pentru că îngerul Domnului s-a pogorit cu ea în groapă și 
a păzit-o nevătămată, iar tîrîtoarele toate au murit. 


Înştiințîndu-se împăratul că muceniţa este vie în groapă, s-a minunat și i se 
părea căci cu vrăjile a fermecat şi a omorît pe acei şerpi. Deci, poruncind s-o scoată 
din groapă, a şezut la judecată şi a zis către dînsa: "Jerfeşte zeilor, care te-au cruțat, 
pentru că au omorît şerpii, iar pe tine te-au păzit vie, ca să cunoşti puterea şi bunătatea 
lor şi să te închini lor”. Sfînta a răspuns: "O, nebunule, şi amăgitule de satana, cel 
călcat de mine, crezi că zeii cei de lemn sau de piatră pot să omoare şerpii? Ci, tu 
degrabă vei cădea în groapa cea de dedesubt a iadului, împreună cu zeii tăi, cărora le 
slujeşti şi te vei afunda în întunericul cel mai dinafară, cel pregătit ţie şi diavolului, 
unde va fi plînsul și scrîşnirea dinţilor". Împăratul, suflînd cu mînie, a chemat un 
lucrător de lemn, și a poruncit s-o taie cu un fierăstrău de fier. 


Deci, după ce a legat-o de un lemn s-o taie, fierăstrăul nu se atingea de trupul 
ei cel fecioresc, ci se îndoia ca de o piatră, apoi s-a frînt prin mijloc. Şi a adus alt 
fierăstrău, dar şi acela s-a frînt; iar cei ce tăiau, căzînd singuri pe frînturile 
fierăstrăului, s-au tăiat şi au murit. După aceea, împăratul a poruncit să aducă al 
treilea fierăstrău mai ascuţit şi mai tare și să taie pe fecioară peste coapsele ei. Deci, 
legînd-o, au pus-o la pămînt pe spate, punîndu-i o piatră mare pe piept, şi au început 
a-l tăia sfîntul ei trup cu fierăstrăul; iar împăratul a rîs şi a zis către muceniţă: "Unde 
este Dumnezeul tău? Să vină acum şi să-ţi ajute, dacă este putere într-Însul”. 


Zicînd împăratul acestea, deodată s-au făcut fulgere şi tunete înfricoşate şi 
tulburare în văzduh; iar slujitorii care o tăiau cu fierăstrăul au murit. Impăratul de 


frică a fugit în palat, iar poporul a fugit şi s-a vărsat ploaie mare ca un rîu, cu grindină 
cumplită, și mulți dintre oameni au căzut morți, fiind uciși de fulger, de tunet şi de 
grindină. În acel timp îngerul Domnului, pogorîndu-se, a prăvălit piatra aceea de pe 
pieptul sfintei, i-a tămăduit rana și a ridicat-o sănătoasă. Această minune văzînd-o 
poporul, opt mii de oameni au crezut în Hristos. 


După aceea, împăratul, iarăşi fiind pornit de diavolul, a prins pe Sfînta şi s-a 
sfătuit cu eparhul cum s-o piardă. Deci, au hotărît s-o omoare astfel: au legat-o de 
roata morii ca, întorcîndu-se roata s-o sfarme; după ce au dat drumul apei sub roată, 
apa s-a oprit ca împietrită şi n-a curs nici o picătură, rămînînd Sfînta fără de vătămare. 
Iar împăratul cu boierii lui strigau: "O, cît de mare este puterea acestei fermecătoare! 
Iată, a prefăcut firea apei într-o altă fire". Poporul, care privea la o minune ca aceea, 
s-a ridicat împotriva împăratului şi a strigat cu glas mare, ocărîndu-l și certîndu-l. ŞI, 
luînd pietre, a aruncat asupra lui şi l-a izgonit din cetate. EI, ducîndu-se în patria sa, 
a mai trăit şapte zile şi a murit acolo de necaz, de mînie și de ruşine. 


După moartea lui Sedechie, Savah, fiul lui, vrînd ca să răzbune necinstea adusă 
tatălui său, a adunat mare putere de oaste, ca la o sută de mii, şi a mers cu război 
asupra cetăţii Macedoniei. Auzind cetăţenii că se apropie împăratul Savah, s-a temut 
şi a închis cetatea, şi au zis către Sfînta Irina: "Pentru tine pierim". lar ea, poruncindu- 
le să nu se teamă, a ieşit împotriva împăratului celui ce venea, rugîndu-se lui 
Dumnezeu şi zicînd: "Cel ce ai auzit oarecînd pe robul Tău, Proorocul Elisei, ascultă 
şi rugăciunea mea, şi loveşte nevăzut oştirea aceasta ce vine să piardă cetatea; orbește 
pe vrăjmașii tăi, ca să cunoască că tu eşti adevă-ratul Dumnezeu!" 


Ascultînd Domnul rugăciunea ei, îndată a lovit cu orbirea pe împărat și pe toți 
ostaşii ce erau cu dînsul. Înţelegînd împăratul, că Irina a adus aceea orbire asupra lui 
şi a ostaşilor săi, a trimis cu rugăciune la dînsa, zicînd: "Acum cunosc că este 
nebiruită puterea Dumnezeului tău. Deci, mă rog ție, roagă-te lui Dumnezeu pentru 
mine şi pentru ostaşii mei, ca să ne dea vederea". Plecîndu-se Sfînta spre milă, a făcut 
rugăciuni către Stăpînul tuturor şi a căpătat vederea împăratul cu toți cei ce erau cu 
el. Atunci a făcut pace cu cetăţenii, grăindu-le: "Să mă aveţi pe mine împărat, precum 
l-aţi avut pe tatăl meu; iar eu voi ierta necinstea ce ați făcut tatălui meu”. 


Văzînd cetăţenii puterea cea mare a împăratului, au făcut pace cu dînsul şi, 
deschizînd cetatea, 1 s-au închinat lui, primindu-l ca împărat al lor. După ce împăratul 
Savah a dobîndit împărăția şi s-a întărit într-însa, s-a pornit cu mînie contra Sfintei 
Irina, pentru că diavolul îl îndemna la acelea; şi, chemînd pe muceniţă la dînsul, i-a 
zis: "lert cetăţii greşeala aceea; iar asupra ta mă mînii, deoarece pentru tine s-a sculat 
poporul asupra tatălui meu cu ură și l-a ucis cu pietre; însă de voieşti ca să fii şi tu 
iertată, fă-mi voia mea, adică, să aduci jertfe zeilor". lar Sfînta a ocărît pe împărat 
pentru nebunia lui și l-a pornit mai mult spre mînie. Deci, a poruncit împăratul ca s- 
o arunce în temniţă, sfătuindu-se cu boierii cum să o muncească. 


Sfînta, şezînd în temniţă şapte zile, i s-a arătat Hristos, zicîndu-i: "Nu te teme, 
fuică, că Eu, întărindu-te, sînt cu tine". După aceea, împăratul, scoţînd pe muceniţă 
din temniţă, a poruncit ca să-i bată în tălpi piroane de fier ascuţite şi, punîndu-i un 
sac plin de nisip în spate, să o izgonească pînă la un anumit loc, care era departe de 
cetate ca la cinci stadii. Deci, slujitorii punînd frîu în gura sfintei, au dus-o acolo, 
izgonind-o iute ca pe un dobitoc. Sfînta alerga şi zicea către Dumnezeu: "Cu adevărat 
sînt ca un dobitoc la Tine, Doamne, şi eu pururea cu Tine; ţinutu-m-ai de mîna 
dreaptă, cu sfatul m-ai povăţuit şi cu slavă m-ai primit”. 


Căutînd sfinta de-a dreapta sa, a văzut pe îngerii Domnului călătorind 
împreună cu dînsa şi s-a bucurat foarte. După ce a ajuns la locul numit şi, cînd se 
întorcea spre cetate, slujitorii cu batjocură tîrau cu frîul pe muceniţă şi popor mult 
urmînd, a văzut Sfînta înaintea sa pe un înger bătînd pămîntul cu toiagul şi a zis în 
sine: "lată, va să fie pierzarea vrăjmașilor lui Dumnezeu!" 


După ce a ajuns la locul cel bătut de înger, deodată, desfă-cîndu-se pămîntul, 
a înghițit pe slujitorii muncitorului, cei ce duceau pe sfinta; iar ea a rămas dezlegată 
de frîu, sacul i-a căzut din spinare, piroanele i-au ieşit din picioare şi, vindecîndu-se, 
umbla slăvind pe Dumnezeu. Înştiinţindu-se împăratul de aceasta, a zis: "Zeii au 
deschis pămîntul și au pierdut pe slujitori de la această fermecătoare". Însă unii se 
împotriveau, zicînd: "Dumnezeu cel viu este cu Sfînta Muceniţă Irina!" Iar alții 
batjocoreau pe Sfînta fecioară. 


Venind îngerul cel ce deschisese pămîntul, a ucis cu moarte năpraznică pe 
mulți necredincioşi, ca la zece mii, iar cei ce rămăseseră, strigau: "Dumnezeul Irinei, 
miluieşte-ne pe noi, pentru că credem în Tine şi scăpăm la Tine!" Deci, au crezut în 
acea vreme ca la treizeci de mii de suflete. Împăratul, necrezînd, l-a lovit şi pe el 
îngerul lui Dumnezeu şi a pierit cu sunet, ticălosul. Sfînta făcea în cetate multe 
minuni cu puterea lui Hristos, pentru că nu numai pe bolnavi îi tămăduia, curăța 
leproşii şi izgonea diavolii din oameni. Ci şi pe un tînăr mort, ai cărui părinți plîngeau 
cu amar, l-a înviat cu rugăciunea şi a adus la Hristos cam cincizeci de mii de suflete. 


Cu porunca lui Dumnezeu a venit în cetate Sfîntul Timotei preotul, cel care a 
botezat-o pe Sfînta Irina, pe care văzîndu-l, Sfînta s-a bucurat și i s-a închinat. Luînd 
pe acel preot şi pe tot poporul cel ce crezuse în Hristos, s-a dus la turnul unde locuia 
tatăl şi mama sa, slujind în linişte lui Dumnezeu şi acolo au primit Sfîntul Botez toţi 
cei ce crezuseră în Hristos. 


Sfînta Irina a petrecut în cetatea Macedoniei trei ani, învățînd şi încredințînd 
popoarele. După aceea s-a dus la altă cetate ce se numea Calinic, (sau Calipoli) unde 
era împărat Numerian, ruda lui Sedechie şi a lui Savah, împărații cei dintii. Cînd 
Numerian făcea praznicul spurcatei zeițe Artemida, aducînd jertfe idolului ei, Sfînta 
Irina, stînd în faţa lui, l-a mustrat pentru păgînătatea lui şi a mărturisit pe Hristos 
adevăratul Dumnezeu. Atunci împăratul a zis către boierii săi: "Această fecioară este 
asemenea la faţă şi la stat cu tatăl său, Liciniu, dar fiii cei răi mîhnesc pe părinți; 


pentru că după răutățile acestei fecioare, tatăl ei cel bun s-a lipsit de împărăție. 
Aceasta a fost pricinuitoare de moarte a fratelui meu, Sedechie, şi pe Savah, fiul lui, 
după cum am auzit, l-a omorît cu vrăjile ei. Deci, fecioara aceasta este cu adevărat 
pierzătoare de împărați". 


Apoi s-a întors către Sfînta şi a zis: "Ce zici, vrăjitoare, vei jertfi oare zeilor, 
sau încă vei mai petrece în socoteala ta cea pierzătoare?" Sfînta, însemnîndu-se cu 
semnul Sfintei Cruci, a răspuns: "Eu voi jertfi jertfă de laudă Dumnezeului Celui de 
sus, iar diavolilor tăi şi idolilor celor neînsuflețiți ai tăi, nu voi aduce jertfă. Cele ce 
le grăieşti pentru împărați, să ştii cu adevărat că Dumnezeul meu, Cel ce stăpînește 
viața şi moartea, le-a poruncit lor să moară, iar nu mie. Teme-te şi tu de Dumnezeul 
meu, că puţine sînt zilele tale şi degrabă te va ajunge sfîrşitul tău”. 


Auzind împăratul acestea, s-a aprins de mînie și, scrîşnind din dinți, a răcnit 
ca un leu şi îndată a poruncit să se ardă trei boi de aramă, zicînd: "Dacă într-un bou 
va birui puterea focului cu vrăjile, apoi să se arunce în celălalt, iar dacă și într-acela 
aceeaşi va face, apoi să se arunce întru al treilea! Și s-a făcut aşa. După ce au ars acei 
boi de aramă şi i-a roşit ca pe un cărbune, a aruncat pe Sfînta într-un bou, şi se ruga 
în dînsul, strigînd: "Dumnezeule, grăbeşte spre ajutorul meu, ceea ce pătimesc pentru 
numele Tău cel sfînt!"" 


Şi s-a arătat ei îngerul Domnului, spunîndu-i să nu se teamă și răcorindu-i acea 
văpaie. Iar poporul cîrtea contra împăratului, zicînd: "În zadar ai pierdut tinereţile 
cele frumoase ale fecioarei acesteia". Deci, după ce s-a răcorit arama, s-a aflat Sfînta 
vie şi sănătoasă, neavînd nici o vătămare de foc. ȘI a zis împăratul către cei ce stăteau 
de față: "Au nu v-am zis vouă că este fermecătoare fecioara aceasta! Oare cum a stins 
focul? Aruncaţi-o pe ea în celălalt bou”. 


Şi a aruncat pe Sfînta în al doilea bou. Dar şi acela răcorindu-se, a aruncat-o 
în al treilea şi îndată acel bou, cu porunca Atotputernicului Dumnezeu, s-a pornit din 
loc, ca fiind viu, şi a umblat un sfert de stadie. Și iarăși s-a întors la locul său și a 
crăpat; şi dintr-însul a ieşit Sfînta Muceniţă întreagă. Poporul, văzînd o minune ca 
aceea, cu mare glas strigă: "Mare eşti Dumnezeul Irinei, miluieşte-ne pe noi după 
mare mila Ta, Tu eşti Dumnezeul nostru Cel tare și puternic, Care faci minunate și 
preaslăvite minuni!" 


Şi au crezut în Hristos ca la zece mii de suflete. Deci, împăratul petrecea nu 
numai întru necredință, ci şi pe Dumnezeu Cel Preaînalt hulea și, fiind lovit de 
îngerul cel nevăzut a lui Dumnezeu, s-a îmbolnăvit de moarte. lar mai înainte de a 
muri, a poruncit eparhului său, Babodon, ca în multe feluri muncind pe Irina, să o 
ucidă cu cumplită moarte. Şi a pierit acel ticălos împărat, iar Sfînta a petrecut în 
cetatea aceea cîteva zile, învăţind poporul credinţa cea întru Hristos, tămăduind toate 
neputințele; iar preotul Timotei, mergînd acolo, a botezat pe cei ce credeau. 


Eparhul, văzînd cum că tot poporul cetăţii ține cu Sfînta Irina, s-a temut să o 
muncească acolo, ca să nu se facă gilceavă şi tulburare în popor pentru dînsa. Deci, 
s-a dus într-altă cetate, care se numea a lui Constantin; iar pe muceniță a poruncit 
ostașilor să o prindă şi legată să o ducă după dînsul. EI, mergînd în cetatea aceea, a 
şezut la judecată şi, punînd pe Sfînta în faţa sa, a zis către dînsa: "Oare ştii, că putere 
îmi este dată mie asupra ta? Deci, apropie-te de zeii noştri şi adu-le jertfe, ca să nu te 
muncesc cu cumplite munci”. 


Răspuns-a sfînta: "Ascultă, eparhule! Toate muncile cîte vei putea să le afli, 
pune-le asupra mea, şi vei vedea puterea Dumnezeului meu!" Atunci eparhul a 
poruncit ca să aducă un grătar de fier şi, punînd pe muceniţă pe grătar, s-o lege cu 
lanţuri de fier şi să-i pună împrejur mulțime de lemne şi să le aprindă. După ce s-a 
aprins focul, eparhul a poruncit ca să toarne peste muceniţă unt-delemn, untură și 
smoală; şi astfel, arzînd Sfînta mult timp, străluceau legăturile şi lanţurile cele de fier 
ca un cărbune aprins. lar Sfînta a rămas nevătămată şi, fiind în rouă răcoroasă, cînta, 
slăvind pe Dumnezeu. 


După aceea s-a dezlegat de înger din fiarele acelea şi a ieşit sănătoasă, lucru 
care, văzîndu-l eparhul şi cei ce erau cu dînsul, s-au mirat foarte mult. Deci, eparhul, 
căzînd la picioarele ei, 1-a zis: "Roaba Dumnezeului Celui adevărat, mă rog ție, să nu 
mă pierzi pe mine, precum ai pierdut pe ceilalți împărați; căci şi eu cred în Fiul lui 
Dumnezeu şi voiesc să fiu creştin”. Astfel, a crezut eparhul Babodon şi împreună cu 
dînsul popor mult şi a adus acolo îngerul lui Dumnezeu pe Timotei preotul şi s-a 
botezat de dînsul toţi cei ce au crezut. 


Sfînta Irina, petrecînd în cetatea aceea cincizeci de zile, a ieşit de acolo şi a 
fost prinsă de ostașii împăratului Savorie, care împărăţea în Mesemvria, cetate a 
Traciei, şi au dus-o la dînsul, căci acel împărat, auzind de cele făcute de dînsa, căuta 
să o prindă. EI, văzînd pe Sfînta, s-a umplut de mînie şi a ucis-o cu sabia. ȘI a fost 
îngropată afară din cetate. Deci, a zis împăratul: "Lucruri înfricoşate s-a auzit de 
fermecătoarea aceea; căci pe împărați i-a ucis cu farmecele sale, iar acum pentru ce 
n-a putut să mă ucidă pe mine, ci cu am ucis-o pe ea? Unde este dar Hristos, ajutorul 
ei? Pentru ce nu a izbăvit-o din mîinile mele?" 


Astfel, ocăra necredinciosul împărat puterea lui Hristos şi se lăuda, ca unul ce 
a biruit. Dar puterea cea mare a lui Dumnezeu, ce lucru nu poate să facă? Deoarece, 
în vremea morţii Sale celei de voie şi ocărită de iudei, multe trupuri ale sfinților celor 
adormiţi le-a înviat şi a intrat în sfînta cetate şi s-a arătat multora. Acela, au nu putea 
şi pe această Sfîntă s-o învieze din morţi, ca să intre în Mesemvria şi să se arate 
împăratului? Însă, cu adevărat, puternic este Hristos, Dumnezeul nostru în cer și pe 
pămînt şi toate cîte le voieşte le face, fiindcă a trimis pe îngerul Său şi a sculat-o pe 
ea vie din groapă şi a zis către dînsa îngerul Domnului: "Măcar că ţi-ai sfîrşit nevoinţa 
pătimirii tale şi ţi se cădea de acum să te odihneşti, pentru că fericită eşti şi desăvîrşită 
la cer, dar ca să nu se laude păgînătatea şi fărădelegea, ca şi cum ar fi biruit puterea 
Dumnezeului nostru, să intri în cetate ca să te vadă pe tine vie şi să se ruşineze toți 


ocărîtorii cei păgîni şi să cunoască pe Dumnezeul nostru Atotputernic! Şi nu vei mai 
pătimi de acum înainte nici un rău de la nimeni”. 


Deci, Sfînta a intrat în cetatea Mesemvria, ținînd o stiîlpare de măslin în mîinile 
sale. Iar cînd au văzut-o cetăţenii, s-au umplut de negrăită spaimă și de mirare şi au 
alergat la dînsa tot poporul, strigînd cu glas mare: "Minunat este Dumnezeul Irinei și 
nu este altul afară de Acela!" Și a spus împăratului că Irina s-a sculat din morți; iar 
el s-a temut foarte şi, văzînd-o pe ea, a căzut la picioarele ei, zicînd: "Acum am 
cunoscut, că mare Dumnezeu ai! Deci, mă rog ţie să petreci în cetatea noastră şi să 
ne faci pe noi creştini”. 


Sfînta a petrecut între dînșii şaptezeci de zile, învăţindu-i sfinta credință şi toți 
au crezut în Hristos. Deci, venind cu porunca lui Dumnezeu fericitul Timotei preotul, 
a botezat pe împărat şi pe tot poporul lui. După aceea s-a dus de acolo în patria sa, în 
cetatea Macedoniei, unde a aflat pe tatăl său adormit întru Domnul; și a plîns lui 
Dumnezeu, rugîndu-se pentru dînsul. 


Acolo a petrecut vreme puţină cu maica sa şi s-a răpit de un nor, care a dus-o 
în Efes. Şi, umblînd apostoleşte prin cetate, propovăduia pe Hristos, făcînd minuni 
prin tămăduirea a diferite neputințe şi pe mulţi îi întorcea de la idoli către Hristos. 
După multă vreme a venit acolo la dînsa bătrînul Apelan, fiind trimis de Dumnezeu, 
cel ce i-a fost ei altădată învăţător şi de care Sfînta s-a bucurat mult. După cîteva zile 
a zis către popor: "Bucuraţi-vă, fraţii mei, și pacea lui lisus Hristos să fie cu voi! 
Mîngîiaţi-vă, veseliți-vă întru Domnul nostru și să fiți tari în credință; iar eu mă voi 
duce de la voi, mulțumindu-vă că m-aţi primit pe mine cea străină. Dar să știți, că tot 
cel ce primeşte pe cel străin, prieten se face cerescului Dumnezeu". Şi cetățenii grăiau 
între dînşii: "Unde se duce învăţătoarea noastră?" Unii ziceau: "Au doară vrea să se 
odihnească întru Domnul?" lar alți grăiau: "Vrednică este aceasta lui Dumnezeu și 
de aceea se va lua de la ochii noștri, deoarece noi sîntem păcătoşi”. 


A doua zi, Sfînta Irina, luînd pe bătrînul Apelian și pe şase bărbaţi cucernici, 
s-a dus cu dînşii după cetate și, aflînd într-o piatră un mormînt nou deşert în care 
nimeni n-a fost pus niciodată, a intrat în acel mormânt şi a zis către Apelian şi către 
ceilalți bărbaţi: " Acoperiţi-mă bine deasupra cu această piatră, ca nimeni altul să nu 
mă poată descoperi, pînă a patra zi”. Sărutînd, cu cea mai de pe urmă sărutare, pe 
Apelian și pe bărbaţii cei ce erau cu dînsul, s-a însemnat cu semnul Sfintei Cruci şi 
s-a culcat; iar bărbaţii au pus piatra cea mare deasupra mormiîntului şi s-au întors în 
cetate. 


A patra zi, mergînd la mormînt Apelian cu aceiaşi bărbați, n-au mai găsit 
trupul Sfintei Irina şi s-au gîndit între dînșii, cum că a mutat-o pe ea Hristos 
Dumnezeu în Rai. Ducîndu-se în cetate, au spus aceasta poporului. Atunci, au alergat 
mulți la mormânt şi, văzîndu-l deşert, s-au minunat şi au slăvit pe Dumnezeu cu 
spaimă. Astfel a fost viaţa şi pătimirea fecioarei Irina, cea de neam bun; în acest fel 
au fost nevoinţele miresei lui Hristos. 


După cum s-a zis, ea a stat la întrebare mai întîi înaintea tatălui său Lichinie, 
apoi a lui Sedechie şi a lui Sedah fiul lui; după aceea înaintea lui Numerian şi a 
eparhului Babodon; iar la sfîrşit, înaintea lui Savorie. Cetățile în care a pătimit sînt 
acestea: Macedonia, patria sa, Calinica sau Calipoli a lui Constantin şi Mesemvria 
cea din Tracia. Şi s-a odihnit întru Domnul în Efes, în cinci zile ale lunii mai și, stînd 
înaintea lui Hristos, se roagă pentru toată lumea. 


Acestea le-a scris bătrînul Apelian, slăvind pe Tatăl, pe Fiul şi pe Sfîntul Duh, 
pe Dumnezeu Unul în Treime, Căruia 1 se cuvine cinste şi închinăciune de la oameni, 
acum Şi pururea şi în vecii vecilor. Amin. 


Notă - Este de trebuinţă a se şti şi aceasta, cum că tatăl Sfintei Irina, împăratul 
Liciniu, nu a fost acel Liciniu, care mai pe urmă a fost părtaş la împărăție cu marele 
Constantin, cel ce a avut de soţie pe sora lui Constantin şi a stăpînit toate părțile 
răsăritului, ci altul cu același nume, care a fost mai înainte cu mulți ani, împărat al 
unei cetăţi ce se numea Maghedoe, care este în hotar cu Macedonia, precum şi Sfînta 
Scriptură s-a obişnuit a numi împărăți pe stăpînitorii fiecărei cetăţi. Acest lucru este 
arătat în cartea Facerii, în capitolul paisprezece. Nişte împărați ca aceştia sînt mai 
ales împărăţei, decît împărați, precum a fost şi acest Liciniu, tatăl Irinei, deoarece în 
prolog, este scris Vasilisc, iar nu Basileus, adică împărăţei iar nu împărat. Deci, cum 
că acest Liciniu este altul decît Liciniu cel care a împărățit împreună cu Constantin, 
este arătat aici. Acela avea de soție pe sora lui Constantin, cea cu numele Constanţia, 
iar acesta avea pe cea de un nume cu dînsul, Licinia. Acela petrecea în cetatea 
Nicomidiei, iar acesta în Maghedon. Acela a pierit întru păgînătate, iar celălalt s-a 
sfîrşit cu cinste întru creştinătate. Acela a fost după trei sute de ani de la nașterea lui 
Hristos, iar acesta a petrecut la întîia sută de ani, aproape de zilele apostolilor, pentru 
că preotul Timotei, cel ce a botezat pe fiica lui, Sfînta Irina, a luat învățătura şi preoția 
de la Sfîntul Apostol Pavel. 


9. VIAȚA SFÎNTULUI ŞI DREPTULUI IOV, MULT PĂTIMITORUL 
(6 MAD 


Sfîntul şi dreptul lov se trăgea din seminţia lui Avraam, fiu din fiii lui Isav, 
care era al cincilea de la Avraam. El îşi avea petrecerea sa în pămîntul Hus, într-una 
din laturile Arabiei, și era cel mai bogat om de la răsăritul soarelui, fiind foarte 
temător de Dumnezeu. Dintre dobitoace avea şapte mii de oi, trei mii de cămile, cinci 
sute perechi de boi; asinele ce se păşteau erau cinci sute şi slugi foarte multe, avînd 
el lucruri mari pe pămînt, pentru că era bărbatul acesta de bun neam şi cu cinste mare 
între toţi cei ce viețuiau la răsărit. 


Acesta era om adevărat, fără prihană, drept şi credincios, depărtîndu-se de la 
tot lucrul rău. El avea şapte feciori şi trei fete. Și feciorii, văzînd pe tatăl lor că face 
milostenie veşnic la mii de săraci, au început să facă la fel ca tatăl lor; şi mulţi oameni 
erau chemaţi la masă şi ei slujeau la masa celor necăjiţi acolo. Deci, într-o zi, se 
ospătau toți împreună la cel dintii frate, într-altă zi la celălalt frate şi aşa pînă la cel 
din urmă, cînd începeau iarăşi de la cel dintii. lar după ce se sfirşeau cele şapte zile 
ale ospeţelor lor, lov trimitea la dînşii, sfătuindu-i şi învăţîndu-i, ca fiecare să-şi 
cerceteze conştiinţa sa cu de-amănuntul, dacă n-a greşit ceva cu cuvîntul sau cu 
gîndul împotriva Domnului; pentru că se temea dreptul lov de Dumnezeu foarte mult, 
nu cu temerea firii celei de rob, ci cu temerea dragostei celei de fiu şi cu dinadinsul 
se păzea pe dînsul şi pe toată casa sa, ca să nu facă vreo supărare Domnului 
Dumnezeu. 


Şi acest om al lui Dumnezeu, aducea jertfă de curăţire, cum se aduceau jertfe 
sîngeroase atunci, socotind în sine: ca nu cumva copiii mei, fiind tineri, să fi greşit 
ceva cu gindul lui Dumnezeu. Aşa făcea dreptul lov în toate zilele. 


Şi a fost ca în ziua de astăzi: Fost-a întru una din zile și au venit îngerii 
Domnului înaintea Domnului. Îngerii lui Dumnezeu cei puşi ca să păzească neamul 
omenesc, au venit înaintea lui Dumnezeu, ca să-i aducă Lui rugăciunile oamenilor și 
nevoile lor cele de multe feluri. Cu dînşii a venit şi diavolul, ispititorul şi clevetitorul 


oamenilor; nu că putea să stea împreună cu îngerii înaintea lui Dumnezeu la cer, de 
unde s-a lepădat, ci a stat departe, afară din cer, înaintea ochiului Celui Atotvăzător 
al lui Dumnezeu. Şi atunci a venit şi satana, iar Dumnezeu L-a întrebat: "Dar tu de 
unde vii?" Dar Dumnezeu i-a pus întrebarea, ca să ne răspundă nouă cum a fost istoria 
lui lov. 


Și, răspunzînd diavolul către Domnul, a zis: "Înconjurînd pămîntul şi 
străbătînd partea cea de sub cer, și iată sînt de faţă”. Și i-a zis lui Domnul: "Oare 
socotit-ai în gîndul tău de robul Meu lov, că nu este asemenea lui, cineva din oamenii 
cei ce sînt pe pămînt, fiind fără de prihană, drept şi credincios, depărtîndu-se de toate 
lucrurile cele rele?" Şi asta o spunea Dumnezeu, nu pentru că era sărac sau necăjit, 
ci foarte bogat. 


Răspuns-a diavolul şi a zis Domnului: Oare lov în deșert cinstește pe 
Dumnezeu? Oare nu ai îngrădit Tu pe cele dinlăuntru şi pe cele din afară ale casei 
lui şi pe toate cele ce sint împrejurul lui; lucrurile miinilor lui nu le-ai binecuvintat 
şi dobitoacele lui nu le-ai înmulțit pe pămînt? Dar trimite mîna Ta şi Te atinge de 
toate cele ce are şi să vedem dacă nu Te va blestema pe Tine în faţă! Ca şi cum ar fi 
zis: "Cum nu s-ar teme, dacă i-ai dat atîta avere şi cinste? Dar, dă-l pe mîna mea, să 
vedem nu Te va blestema în față?" 


Atunci Domnul a zis diavolului: Toate cite sint ale lui, le dau în miinile tale; 
dar de el să nu te atingi! Vedem că diavolul nu poate face nimic fără voia lui 
Dumnezeu şi fără îngăduința Lui. Putea el să se ducă peste lov şi mai înainte, că avea 
mare ură pe el, că era drept; însă, pînă n-a luat blagoslovenia lui Dumnezeu, nu s-a 
dus. Pentru că numai unde îi îngăduie Dumnezeu se duce; căci puterea drăcească este 
îngrădită de puterea Atotţiitorului Dumnezeu și nu-i îngăduie să facă mai mult decît 
vrea E]. 


Şi a venit diavolul la Iov. Şi prima dată, cînd a ajuns asupra gospodăriei lui 
Iov, a pogoriît foc din cer. Atunci un vestitor a venit la lov şi i-a spus: "Foc a căzut 
din cer pe pămînt și a ars oile tale, asemenea și pe păstori 1-a mistuit, iar eu am rămas 
singur şi am venit să-ți spun". Pe cînd acesta grăia, a venit un alt vestitor şi a zis către 
Iov: "Perechile de boi arau și asinele păşteau aproape de dînşii, cînd, venind hoţii, le- 
au furat pe ele, iar pe slugi le-au omorît cu sabia; şi, rămînînd eu singur, am venit ca 
să-ţi spun despre acestea”. În acelaşi timp un alt vestitor a venit la lov şi i-a grăit lui: 
"Haldeii, făcînd trei tabere, au năvălit asupra noastră şi au înjugat cămilele şi le-au 
robit, şi slugile le-au ucis cu sabia; iar eu am rămas singur și am venit să-ți spun”. 


La urmă a venit alt vestitor, grăind către lov: "Feciorii tăi şi fetele, mîncînd şi 
bînd la fratele lor cel mai mare, deodată a năvălit dinspre pustie un vînt mare cu vifor 
şi s-a atins de cele patru unghiuri ale casei şi a căzut casa peste copiii tăi şi toți au 
murit; iar eu am rămas singur şi am venit să-ți spun”. 


Acesta i-a rupt inima, dar tot n-a îndrăznit să zică cuvînt de rău împotriva lui 
Dumnezeu. Atunci lov s-a sculat, şi-a rupt hainele sale, şi-a tuns perii capului, și-a 
presărat țărînă peste capul şi, căzînd cu faţa pe pămînt, s-a închinat Domnului şi a 
zis: Gol am ieşit din pintecele maicii mele, gol mă voi duce în groapă; Domnul a dat, 
Domnul a luat! Precum a voit Domnul, așa a făcut. Fie numele Domnului 
binecuvintat de acum și pină-n veac! De toate acestea cîte 1 s-au întîmplat, lov n-a 
greșit înaintea Domnului nici cu inima, nici cu gura; pentru că n-a zis nimic fără de 
minte împotriva Domnului. Atît de tare se temea Iov de Dumnezeu. 


Atunci satana, văzînd că 1-a luat totul şi nu I-a biruit, s-a dus iar la Dumnezeu. 
Și a fost că în ziua aceasta, îngerii lui Dumnezeu au venit, ca să stea înaintea 
Domnului și împreună cu ei a venit şi diavolul. Şi a zis Domnul către diavol: "Dar tu 
de unde vii?" lar el a zis: "Străbătînd partea cea de sub cer şi înconjurînd tot pămîntul 
am venit". Atunci Domnul a zis către dînsul: "Oare gîndit-ai la robul Meu lov? Că 
nu este nici un om ca acesta din cei de pe pămînt, care i-ar fi fost lui asemenea: fără 
de prihană, drept, credincios, ferindu-se de tot răul şi neţinîndu-se de răutate; iar tu 
în zadar i-ai cerut averile, slugile şi fiii lui, ca să le pierzi”. 


Răspunzînd diavolul, a zis către Domnul: "Piele pentru piele; toate cîte le are 
omul, le va da pentru sufletul său! Deci, nu așa! Ci trimite mîna Ta şi Te atinge de 
trupul şi de oasele lui; atunci vei vedea, de nu Te va blestema în față!" lar Domnul a 
zis către diavol: "Iată, ţi-l dau ție, dar să nu te atingi de sufletul lui”. lată ce este mai 
scump la om! Sufletul. Că sufletul este mai scump decît tot ce există în lumea aceasta. 
De aceea îi atîta luptă pentru mîntuirea sufletului. 


Şi a venit diavolul, cu voia și cu îngăduinţa lui Dumnezeu, şi l-a lovit pe lov, 
de la cap pînă la picioare cu lepră. Atunci lov, cînd s-a văzut lepros din creştet pînă- 
n talpă, a căzut la pămînt de durere; şi, a ieşit afară din cetate, unde şedea pe gunoi, 
curățindu-și rănile cu un hîrb. Şi n-a fost bătaia lui lov o zi, o lună sau un an, ci şapte 
ani și jumătate l-au mîncat viermii de viu pe lov! Aşa a răbdat. lar soția lui, rămînînd 
sănătoasă, pentru că pe ea n-a lovit-o diavolul, că era mai slabă în credință, se ducea 
cu traista prin sat, la cerut; şi îi aducea cîte ceva de hrană. Singurul ajutor îi era soţia 
lui; singura mîngiîiere, ca să nu moară de foame. 


Trecînd multă vreme şi văzînd diavolul că nu l-a biruit pe lov, a încercat prin 
femeie, cu care biruise în rai pe Adam. Știa că femeia e mai slabă. Şi a zis către dînsul 
femeia lui: "lată, acum te mănîncă viermii de viu în gunoi, ţi-a luat toată averea și 
copiii de atîţia ani și tu nu zici nici un cuvînt de hulă împotriva lui Dumnezeu şi nu- 
ți pierzi răbdarea! Pînă cînd vei răbda acestea? Iată, voi mai îngădui încă puţin timp, 
aşteptînd nădejdea mîntuirii mele; că s-a pierdut pe pămînt pomenirea ta, fiii şi fetele 
tale; durerile şi ostenelile pîntecelui meu, pe care în zadar i-am născut cu chinuire; 
iar tu singur şezi afară, fără acoperămînt, pe gunoi şi plin de viermi, iar eu rătăcesc 
slujind şi trecînd din loc în loc şi alergînd din casă în casă, aşteptînd apusul soarelui, 
ca să mă odihnesc de ostenelile mele şi de durerile cele ce acum mă cuprind. Deci, 
zi vreun cuvînt de hulă împotriva lui Dumnezeu şi mori”. 


lar lov îi spunea cu blîndeţe, că vedea că diavolul vorbește prin gura ei: 
"Pentru ce grăiești așa, ca o femeie din cele nebune? Nu sînt eu lov care eram ca 
împărații de bogat și cinstit în lume? Nu-ţi aduci aminte ce cinste am avut noi pe 
pămînt şi cîtă avere şi cîte slugi aveam? Apoi, cum am primit cele bune din mîna 
Domnului, oare pe cele rele să nu le suferim?" 


Auzind trei prieteni ai lui de toate răutățile care au venit asupra lui, au mers la 
dînsul fiecare din ţara sa: Elifaz, împăratul Temanului, Bildad, stăpînitorul Savheilor 
şi Țofar, împăratul Mineilor. Aceştia erau ca nişte împărați de bogaţi, boieri mari din 
alte țări, care cumpărau mii de vite de la lov, miei şi lînă. Ei auziseră de bătaia lui 
Iov, dar nu credeau că-i chiar așa; şi se sfătuiseră între dînşii, ca să-l cerceteze pe lov 
şi să-l mîngtie. 


Văzîndu-l de departe, cum îl știau ce om cinstit era, ce palate şi ce slugi avea, 
nu l-au cunoscut şi au strigat cu glas mare şi au plins, rupîndu-şi hainele și 
presărîndu-şi țărînă peste capetele lor. Ei au stat la dînsul şapte zile şi şapte nopți şi 
nimeni dintre dînşii n-a vorbit către dînsul vreun cuvînt, pentru că vedeau rănile lui 
cumplite și foarte mari. Şi gîndeau, ce va fi asta? Ce fel de bătaie a lui Dumnezeu 
este asta? 


Şi la şapte zile a deschis cuvîntul Elfaz şi, în loc să-l mîngiie pe lov în rănile 
şi în durerea lui, în loc să-l îmbărbăteze, că erau prieteni de altădată, au început să-l 
rănească cu cuvîntul: "lov, mi se pare că te-a retezat Dumnezeu ca pe un copac 
tomnatic, care nu face roadă. De ce-ai ajuns tu aşa? Ai oprit plata văduvelor şi simbria 
lucrătorilor! Ai fost nemilostiv şi aspru! Ai fost mîndru! Ai uitat de Dumnezeu! Ai 
făcut fărădelegi înaintea Lui!" Și așa mereu l-a mustrat. La fel şi al doilea prieten şi 
al treilea. 


Iar lov a început a le spune lor cu blindeţe: "Dragii mei; prietenii mei, spre 
dosadă aţi venit aici şi spre rană mie. Mai bine ziceam eu gropii, "muma mea", şi 
viermilor, "voi sînteţi frații şi surorile mele”, decît să vină prietenii mei și să mă 
rănească cu cuvinte”. Adică, mai bine mă mîngîiam cu viermii şi cu gîndul la groapă, 
decît să aud din gura voastră acestea. 


Şi le-a spus lov: "Voi mă învinuiți că am oprit plata slugilor și că am făcut 
nedreptate. Eu nu mă laud, dar adevărul voi vorbi. Eu am fost tatăl sărmanilor şi 
maica văduvelor; eu am fost ochiul orbilor şi urechea surzilor; piciorul şchiopilor şi 
mîna ciungilor. Tunsura mieilor mei a încălzit umerii săracilor. Uşa mea nu s-a închis 
la tot străinul şi toată averea mea am socotit cu putere s-o împart la cei necăjiţi. Deci, 
nu-i adevărat ce vorbiţi voi. Adevărat că mîna Domnului mă ceartă pentru păcatele 
mele, dar ceea ce mă învinuiți voi nu este adevărat”. 


Văzînd Dumnezeu răbdarea lui lov, după ce-au plecat cei trei prieteni, a apărut 
Dumnezeu în nori şi în vifor deasupra lui. lov zăcea acolo de şapte ani jumătate, 
numai oasele şi inima rămăsese - căci carnea lui era mîncată de viermi. Și cînd a 


venit Ziditorul cerului şi al pămîntului, lov era acum rănit și de prietenii lui, ocărit și 
defăimat şi de soția lui şi de toți. Deodată aude glasul lui Dumnezeu din nori: "lov, 
scoală-te ca un bărbat, ia veşmîntul tău - că i-a trimis un veşmînt din cel mai alb ca 
zăpada -, încinge-te şi să stăm de vorbă amindoi!" 


S-a sculat lov, sănătos ca la 30 de ani şi frumos şi vesel, s-a îmbrăcat cu 
veşmîntul dat de Dumnezeu. Şi a spus Dumnezeu către el: "lov, unde erai tu cînd am 
întemeiat pămîntul? Spune-mi Mie care-i lăţimea cea de sub cer? În ce loc locuieşte 
întunericul şi ce loc are lumina? Unde erai tu cînd am măsurat Eu munții cu 
aşezămîntul cunoștinței, văile cu cumpăna şi dealurile; cînd am pus mării hotar 
nisipul şi am îngrădit marea cu nisip şi l-am spus: "Pînă aici să stai şi întru tine să se 
sfărîtme valurile tale"? Eu am întins crivățul pe uscat. Eu am făcut cuvîntători pe 
pămînt. Eu am măsurat greutatea vînturilor. Eu am însemnat calea fulgerilor sub cer. 
Eu am rînduit nașterile fiarelor din codri, naşterea dobitoacelor pămîntului şi a 
oamenilor. Eu am făcut orionul şi rariţa cea de miazănoapte şi am împodobit cerul 
cu stele, cu soare și lună, și lumină am dăruit zidirii Mele. Spune-Mi, unde erai tu 
atunci? lov, Eu pe tine Te-am turnat ca laptele în pîntecele maicii tale, Te-am 
închegat ca brînza, Te-am ţesut ca pînza, Ţi-am făcut inimă și oase şi te-am făcut 
făptura Mea în pîntecele maicii tale și Eu am zidit inima ta şi am ştiut că nu-ţi vei 
pierde răbdarea. Eu am întemeiat inima ta întru tine și credința şi răbdarea ta. 


Şi acum, lov, fiindcă ai aşteptat cu răbdare venirea Mea şi n-ai zis vreun cuvînt 
rău în atîtea scîrbe şi necazuri şi boale, iată, Eu îţi dăruiesc ţie de acum înainte încă 
140 de ani de viaţă; şi vor fi averile tale îndoite. Și vei ajunge să trăieşti pînă la al 
cincilea strănepot şi vei adormi plin de zile şi vei veni la Mine să te veseleşti cu Mine 
în veci”. 


După ce l-a vindecat Domnul de bube, a binecuvîntat și cele de pe urmă ale 
lui lov, mai mult decît pe cele dintii; şi erau dobitoacele lui paisprezece mii de oi, 
şase mii de cămile, o mie de perechi de boi şi o mie asini de herghelie. 1 s-au născut 
lui iarăşi şapte fii şi trei fete, precum avea şi mai înainte. Deci, Domnul a îndoit 
dobitoacele lui lov, iar copiii nu i-a îndoit, ca să nu soco-tească cineva, cum că copiii 
lui cei dintii au pierit ca şi dobitoacele; pentru că dobitoacele au pierit cu totul, iar 
copiii cei morţi n-au pierit, ci se vor afla la învierea drepţilor. Fetele lui erau atît de 
frumoase, încît nu se aflau sub cer alte fecioare mai frumoase ca fetele lui lov, cărora 
le-a dat moştenire între frații lor. 


Iov a trăit de toți anii, 248, văzînd pe fiu fulor săi, pînă la a patra seminţie; şi 
s-a sfîrşit întru adînci bătrîneți. lar acum petrece în viaţa cea neîmbătrînitoare unde 
anii nu se împuţinează, în Împărăţia Tatălui, a Fiului şi a Sfîntului Duh, a Unuia 
Dumnezeu în Treime, Căruia se cuvine slava, cinstea şi închinăciunea, acum și 
pururea şi în vecii vecilor. Amin. 


10. PĂTIMIREA SFÎNTULUI MUCENIC VARVAR OSTAȘUL 
ȘI A CELOR ÎMPREUNĂ CU EL 
(6 MAI) 


Pe cînd urîtorul de Dumnezeu, împăratul lulian Paravatul, avea război cu un 
popor ce se numea Franci, a trimis împotriva lor pe voievodul Vach, în a cărui armată 
era un ostaş viteaz cu numele Varvar, cu credinţa creştin, însă în ascuns. Gătindu-se 
armatele din amîndouă părțile la război, francii aveau un luptător tare, asemenea cu 
Goliat, care, ieşind înaintea armatei grecilor, chema la luptă deosebită pe cineva să 
se lupte cu dînsul şi ocăra pe greci, deoarece nimeni din ostașii lor nu îndrăznea să 
iasă împotriva lui. Acel viteaz era înfricoşat la vedere, mare şi puternic la trup. 


Vach voievodul, ştiind vitejia fericitului Varvar, l-a chemat la sine și l-a 
întrebat: "Oare vei putea să ieși la luptă împotriva acelui mîndru luptător, care se 
laudă în puterea sa?" Varvar, nădăjduind spre ajutorul Domnului său lisus Hristos, 
în care credea, nu s-a lepădat, ci a ieşit întru întîmpinarea lui şi, întrarmîndu-se cu 
semnul Sfintei Cruci, s-a dus. Îmbrăţişîndu-se cu vrăjmaşul, l-a biruit şi l-a ucis cu 
ajutorul lui Dumnezeu, pentru că 1-a ajutat un înger al Domnului, care era pus lîngă 
fericitul Varvar. Deci, s-au ruşinat francii şi s-au temut; iar grecii, căpătînd 
îndrăzneală, au pornit asupra lor și i-au biruit pînă în sfîrşit. 


Deci, pentru o vitejie ca aceea, fericitul Varvar avea mare cinste între ostașii 
greci, fiind lăudat de împărat, care l-a şi cinstit cu dregătoria de comit. După acea 
slăvită biruinţă asupra vrăjmaşilor, voievodul Vach, aflîndu-se cu oastea sa în Tracia, 
a voit să aducă jertfă idolilor, dîndu-le mulțumire pentru acea biruință, pe care o 
socotea că 1 s-a dăruit, nu de la Hristos Dumnezeu, ci de la zeii săi cei deşerți, 
chemînd şi pe comitul Varvar la acele spurcate jertfe ca pe cel dintîi biruitor. 


Sfîntul Varvar s-a mărturisit că este creștin şi s-a lepădat de idoli. Deci, 
voievodul a înștiințat de acestea pe împărat, care, aducînd la sine pe ostaşul lui 
Hristos, îl silea ca să jerfească idolilor. Iar el, nesupunîndu-se, a poruncit ca să-l pună 
la munci şi să-i taie pîntecele cu sabia, pînă ce 1 se vor vărsa măruntaiele pe pămînt. 
Rugîndu-se sfîntul, 1 s-a arătat îngerul, care, adunîndu-i cele dinlăuntru, le-a băgat 
iarăşi la locul lor în pîntece, şi astfel a tămăduit pe mucenic, încît nu era nici o urmă 
de rană pe trup, izbăvindu-l de munci. 


Văzînd voievodul Vach o minune ca aceea, a crezut în Hristos împreună cu 
doi ostaşi, Calimah şi Dionisie, şi L-au mărturisit; iar pe spurcații zei i-au ocărit. 
Pentru aceea, cu porunca împăratului lulian le-a tăiat capetele noilor mărturisitori ai 
numelui lui Hristos, Vach, Calimah și Dionisie, şi s-au numărat cu ceata sfinților 
mucenici la cer. Iar pe Sfîntul Mucenic Varvar a poruncit păgînul împărat să-l lege 
de o roată de fier și sub roată să aprindă un foc mare şi să întoarcă acea roată cu 


mucenicul deasupra focului, turnînd untdelemn fierbinte pe trupul cel pătimitor. 
Mucenicul, rugîndu-se la Dumnezeu, petrecea nears şi focul acela se pornea asupra 
ostașilor care îl munceau, arzînd pe doi dintre dînşii pînă i-a făcut cenuşă. Deci, a 
aruncat pe pătimitor în temniță, unde i s-a arătat Dumnezeu și l-a întărit. 


A doua zi, scoţindu-l, l-au întins gol în patru părți și l-au bătut fără de milă cu 
vine de bou pe spate şi pe pîntece. Apoi, arzînd un cuptor trei zile, au aruncat acolo 
pe mucenic, în care cuptor a petrecut şapte zile. În urmă s-a aflat viu şi sănătos, 
nevătămat cît de puţin de foc şi a ieşit din cuptor ca dintr-o baie, slăvind şi mulţumind 
lui Dumnezeu. După aceea, iarăşi l-au aruncat în temniță, în care puseseră o mulțime 
de scorpioni, şerpi şi tot felul de tîrîtoare, ca să-l omoare. Însă Sfîntul Varvar, 
izgonind de la sine cu semnul Sfintei Cruci acele tîrîtoare, a rămas nevătămat. 


După aceea muncitorul cel împietrit, nevrînd să cunoască puterea lui Hristos, 
a poruncit ca să înroşească un bou de aramă și să arunce într-însul pe mucenic. Dar 
şi din acela sfîntul a ieșit nevătămat, pentru că nu simţea cîtuși de puțin focul. lar 
boul de aramă ca şi cum ar fi fost viu, a simțit arderea focului, încît a început a mugi 
şi a umbla. Mulţi văzînd acea minune, au crezut în Hristos. În sfîrşit, muncitorul a 
poruncit să taie capul mucenicului, şi aşa Sfîntul Mucenic Varvar şi-a sfîrşit nevoinţa 
sa cea pătimătoare pentru Hristos, iar trupul lui cel cinstit, luîndu-l episcopul Filichie, 
l-a pus în cetatea Mutonia din Pelopones, slăvind pe Dumnezeu Cel lăudat, împreună 
cu Tatăl şi cu Sfîntul Duh, în veci. Amin. 


11. SFÎNTUL VARVAR TÎLHARUL 
(6 MAD 


Fericitul Varvar a fost mai înainte tîlhar cumplit în părțile Lucaniei. EI a vărsat 
mult sînge omenesc și nu putea nimeni să-l prindă, nici să 1 se împotrivească lui, de 
vreme ce era foarte puternic cu trupul. Dar, preabunul şi iubitorul de oameni 
Dumnezeu, Care nu voieşte moartea păcătosului, ci voiește ca toţi să se mîntuiască, 
precum altădată pe Pavel, l-a vînat astfel şi pe acesta, cu purtarea Sa de grija cea 
minunată. 


Într-o vreme, acest tîlhar, şezînd în peșteră şi privind la mulţimea aurului 
adunat din tîlhănie, s-a atins de inima lui darul lui Dumnezeu, care duce la pocăință 
pe cel păcătos. Deci, tilharul, umilindu-se cu sufletul şi aducîndu-şi aminte de 
înfricoşata judecată a lui Dumnezeu, a început a plînge, zicînd în sine: "Vai de mine 
păcătosul, ce am făcut! Mult sînge omenesc am vărsat, pe multe femei le-am spurcat 
cu păcatul trupesc, averile cele străine le-am răpit, multe răutăți am făcut și astăzi sau 
mîine voi muri, dar cele ce le-am cîștigat ale cui vor fi?" Şi iarăşi a zis: "Ştiu, că pe 
tîlharul cel de demult l-a primit Hristos cu milostivirea Sa; cred că şi pe mine mă va 
primi, de mă voi pocăi. Deci, mă pocăiesc, caut şi doresc milostivirea Lui”. 


Acestea socotind în sine, s-a sculat şi n-a spus nimic tovarășilor săi. Ci, luînd 
numai sabia sa sub haină și lăsînd toate, s-a dus noaptea în satul cel mai apropiat, în 
care era o biserică, şi a intrat în acea biserică la vremea cîntării Utrenie. lar după 
Utrenie a căzut la picioarele preotului, zicînd cu lacrimi: "Părinte sfinte, nu mă lepăda 
pe mine păcătosul şi ticălosul, care am venit la sfinția ta, pentru că voiesc să mă 
pocăiesc de toate răutățile ce le-am făcut!" 


Deci, preotul, ridicîndu-l de jos, l-a dus la Sfîntul Altar şi i-a zis: "Spune, fiule, 
cele ce ai făcut înaintea lui Dumnezeu; iar eu smeritul, voi fi martor mărturisiri Și 
pocăinţei tale”. EI a zis: "Părinte, eu sînt Varvar tîlharul, de care, precum mi se pare, 
ai auzit şi sfinţia ta. Eu m-am umplut de multe păcate, de necurăţii trupești, de jefuiri 
şi de ucideri, pentru că am ucis ca la trei sute de oameni şi, pe lîngă ei, şi pe doi preoți 
i-am pierdut cu sabia, fiindcă nu voiau să mă primească la pocăință. lar acum, tu 
părinte, dacă ştii că mă va primi Dumnezeu pe mine care mă pocăiesc, apoi leagă-mi 
rănile mele cu dumnezeieştile porunci, precum voiești; iar de nu, ia această sabie a 
mea şi poruncește, ca să mă ucidă cu ea". lar preotul i-a zis: "Fiule, nu este păcat care 
să biruiască milostivirea lui Dumnezeu, decît numai să nu deznădăjduieşti; ci să 
mergi în casa mea şi ce-ţi voi porunci, să împlineşti cu lucrul”. 


Deci, preotul, ieşind din biserică, a luat seama şi a văzut după el pe Varvar 
mergînd pe coate şi pe genunchi și i-a zis: "De ce faci aceasta, fiule?" Zis-a Varvar: 
"Părinte, de cînd m-am aruncat la pămînt înaintea Domnului Dumnezeului meu 
împreună cu păcatele mele, nu mă voi ridica de la pămînt, pînă ce mi se vor ierta 
toate faptele mele cele rele”. Preotul i-a zis: "Fiule, tu de voie te făgăduieşti lui 
Dumnezeu spre aceasta; deci, păzeşte-o şi se vor ierta ție toate”. 


După ce au mers acasă, preotul iarăşi i-a zis: "lată, fiule, copiii mei, slugile, 
dobitoacele şi cîini. Cu care voiești să fii asemenea, cu aceia ai să primeşti hrană”. 
Zis-a Varvar: "Părinte, eu gîndesc, că nici cu cîinii nu sînt vrednic să mănînc, însă 
pentru nevoia cea trupească, care are trebuință de hrană, să mă rînduieşti împreună 
cu aceia, ca să gust mîncarea şi să petrec afară, fără acoperămînt în toate zilele și 
nopţile”. Preotul i-a zis: "Fă dar așa, o, fiule, precum grăieşti înaintea lui Dumnezeu 
şi să nădăjduieşti spre milostivirea Lui cea mare!" Astfel a petrecut Varvar la preotul 
acela trei ani, ca dobitocul cel cu patru picioare, tîrîndu-se pe coate şi pe genunchi şi 
nici nu se scula de jos, socotindu-se a fi nevrednic de oameni, ci vrednic de 
dobitoacele cele cu patru picioare. Şi mînca și se sălăşluia cu cîinii afară, ziua şi 
noaptea. După al treilea an, preotul i-a zis: "De acum, fiule, să încetezi a te hrăni cu 
cîinii, pentru că S-a milostivit spre tine Domnul". Varvar a răspuns: "Părinte, voiesc 
să mă hrănesc tot ca dobitoacele". Preotul i-a zis: "Fiule, Dumnezeu vede şi această 
făgăduinţă a ta, pe care o făgăduieşti Lui din smerenia ta şi voieşti să pătimeşti pentru 
păcatele tale". 


După ce a ieşit Varvar cu dobitoacele afară din sat, umblînd după asemănarea 
lor şi, hrănindu-se cu verdeţuri crude ca şi ele, a ajuns la o dumbravă şi a petrecut 
acolo doisprezece ani, cu trupul gol; neavînd pe sine nici o ruptură de haină; şi s-a 


făcut trupul lui ca şi coaja finicului, arzîndu-se de zăduful soarelui şi crăpîndu-se de 
ger, încît se înnegrise ca şi cărbunele. Astfel s-a făcut fericitul Varvar de bunăvoie 
mucenic. După ce i s-au împlinit acei doisprezece ani ai pătimirii lui în pustie, 1 s-a 
făcut înştiinţare prin dumnezeiasca descoperire pentru iertarea păcatelor lui şi că o 
să-şi sfîrşească prin sînge - muceniceşte - nevoinţa pocăinţei sale. 


Deci, odată, umblînd prin dumbravă, s-a apropiat de un drum, unde stăteau 
nişte neguțători. Aceia, socotind că a venit o fiară - fiindcă nu ştiau ce era în iarba 
aceea - au luat arcurile lor şi, punînd săgeți, au tras în el şi l-au lovit cu trei săgeți. 
După aceea au mers acolo şi au văzut pe omul cel săgetat de ei şi s-au înspăimîntat. 
Iar el le-a zis să nu se teamă, nici să se întristeze, spunîndu-le toate cele pentru sine, 
şi i-a rugat, ca să dea de ştire preotului din satul acela, de sfîrşitul lui. Aceasta zicînd- 
O, şi-a dat sufletul în mîinile lui Dumnezeu. 


Înştiințîndu-se preotul despre aceasta de la acei neguţători, a mers acolo şi a 
văzut trupul fericitului Varvar, strălucind ca o lumină. Şi, făcînd slujba cea obişnuită 
pentru înmormiîntare, l-a îngropat pe el în același loc unde I-a aflat ucis. După aceea 
a început a se face la mormîntul lui tămăduiri de toate neputințele. lar după cîțiva 
ani, adunîndu-se poporul cu preotul, au descoperit mormîntul și au aflat trupul 
sfîntului nestricat şi izvorînd mir de tămăduire. Deci, minunîndu-se, au preamărit pe 
Dumnezeu şi au adus în satul lor, cu mare cinste acele cinstite moaște ale Sfîntului 
Varvar şi le-au pus în biserică, minunîndu-se de acea minunată iubire de oameni şi 
milostivire a lui Hristos Dumnezeul nostru, Căruia împreună cu Tatăl și cu Sfîntul 
Duh, se cuvine cinste şi închinăciune, în veci. Amin. 


12. ARĂTAREA SEMNULUI SFINTEI CRUCI LA IERUSALIM 
(7 MAD 


După moartea celui întîi între creştini, a binecredinciosului și dreptului 
împărat Sfîntul Marele Constantin, luînd împărăția fiul său Constantie şi abătîndu-se 
la răucredinciosul eres al lui Arie, care hulea pe Fiul lui Dumnezeu, s-a făcut - spre 
ruşinarea ereticilor celor răucredincioşi, spre încredințarea necredincioşilor şi spre 
întărirea celor drepteredincioşi - un semn minunat în Sfînta Cetate a Ierusalimului, 
în Duminica Cincizecimii, cînd se prăznuiește Pogortrea Sfintului Duh. Și s-a 
întîmplat atunci de era duminica aceea în şapte zile ale lunii mai. 


În ceasul al treilea s-a arătat pe cer închinarea cinstitei Cruci a Domnului, care 
strălucea cu o lumină negrăită, mai mult decît razele soarelui, la care privind tot 
poporul, se minuna cu spaimă mare. Acel semn al Sfintei Cruci a stat deasupra 
sfîntului munte al Golgotei, pe care Domnul nostru lisus Hristos S-a răstignit și s-a 
întins Crucea cu lungimea sa, ajungînd pînă la muntele Eleonului, care este departe 
de la Golgota ca la cincisprezece stadii; şi se potrivea lățimea Crucii cu lungimea sa. 
lar frumuseţea ei era atît de împodobită, încît se asemăna cu fața curcubeului, 


atrăgînd astfel privirea tuturor către ea. Deci, toți cîţi aveau orice lucruri în mîinile 
lor şi cei care erau prin case, lăsîndu-şi toate treburile lor, ieșeau și priveau cu frică 
spre acel semn preaminunat. Apoi, toată mulțimea ierusalimitenilor, umplîndu-se de 
frică şi de bucurie de dumnezeiasca vedere, au alergat la sfinta biserică cu mare 
umilință şi cu căldura duhului, bătrîni şi tineri, bărbaţi şi femei cu pruncii cei sugători, 
asemenea şi fecioarele cele neispitite de nuntă, care se țineau prin cămări, ieşind din 
camerele lor, alergau iarăşi acolo. Alergau oamenii de toate vîrstele şi rînduiala, 
străinii şi nemernicii, creștinii şi cei de altă credinţă şi toţi cu o gură şi printr-un glas 
preamăreau pe lisus Hristos Domnul nostru, Fiul lui Dumnezeu, Unul născut, 
Dumnezeu adevărat din Dumnezeul Cel adevărat, pe Făcătorul minunilor celor mari. 


Atunci, necredincioșii Şi ereticii, vrăjmașii şi hulitorii dumnezeirii lui Hristos, 
s-au umplut de ruşine, văzînd cît este de mare slava şi puterea lui Hristos Domnul, 
întru arătarea Crucii celei dumnezeiești; şi a dovedit atunci cu lucrul Său chiar, că 
credinţa creștinească este dreaptă, adevărată şi mîntuitoare. Ea nu este alcătuită din 
dovedirea cuvintelor celor din înțelepciunea omenească cea din afară, ci din Duhul 
Sfînt prin descoperire şi putere întărită, fiind mărturisită din cer cu semne și cu 
minuni. 


De acest minunat semn, Preasfinţitul Chiril, patriarhul Ierusalimului, a 
înștiințat prin scrisoare pe împăratul Constantin, sfătuindu-l spre dreapta credință. lar 
Hermias Sozomen a scris că, prin acea arătare pe cer a Sfintei Cruci, foarte mulți 
dintre evrei şi păgîni s-au încredinţat; şi, apropiindu-se cu pocăință de Hristos 
Dumnezeul nostru, au primit Sfîntul Botez şi au slăvit cu bună credință pe Hristos, 
Cel ce este de o ființă cu Tatăl şi cu Sfîntul Duh. lar noi, prin Crucea arătată, 
mărturisim puterea Lui cea nespusă, îl înălțăm pe El cu laudele noastre, că este 
Domnul Dumnezeul nostru şi ne închinăm aşternutului picioarelor Lui, adică Crucii 
celei sfinte, rugînd bunătatea Domnului, ca la a doua și înfricoșătoarea Sa venire, să 
ne învrednicească pe noi a vedea întru bucurie şi întru nădejdea mîntuirii semnul 
Fiului Omenesc - Crucea cea sfîntă-, care voiește pe cer să se arate. Cu aceea, ca şi 
cu o cheie, să ne deschidă nouă uşile Împărăției Cerului, precum oarecînd tîlharului 
Raiul și, împreună cu oile cele binecuvîntate, să ne rînduiască pe noi în veci. Amin. 


13. SFÎNTUL MUCENIC ACACHIE 
(1 MAD 


Pentru a treia oară, diavolul a ridicat prigonire asupra robilor lui Hristos, cînd 
împărăţea la răsărit Maximian. Întru acea vreme Sfîntul Acachie a intrat în frumoasa 
nevoință a pătimirii pentru Hristos. Acest mucenic era cu neamul din Capadocia, cu 
rînduială de ostaș, cu cinstea de sutaș și sub mîna tribunului Firm, conducătorul oastei 
ce se numea Martesie. Acest Firm avea poruncă de la păgînul împărat să caute, nu 
numai prin cetăți, ci şi printre ostași, dacă nu cumva se află cineva crezînd în Hristos 
sau dacă de zeii lor cei păgînești cineva se leapădă. Unul ca acela să fie supus la 


judecată şi la munci; iar, de s-ar împotrivi cu totul la porunca împărătească, acela să 
fie pedepsit cu moartea. 


Deci, tiranul Firm, chemînd pe ostaşii săi, îi întreba pe cîte unul, cum crede 
fiecare din ei; şi dacă afla pe cineva că este de credinţă creştină, pe acela, amăgindu- 
| cu îmbunări și îngrozindu-l cu munci, îl silea la închinarea idolească. Astfel, pe 
mulți din cei mici la suflet, slabi în credinţă şi fricoşi, i-a plecat la a sa păgînătate. 
Dar, cînd a chemat pe sutaşul Acachie, acela cu mare glas a strigat: "Eu m-am născut 
între creştini; deci, creștin sînt şi creştin voiesc să rămîn. Martor îmi este mie Domnul 
meu lisus Hristos, că nu numai de la tatăl şi de la maica mea sînt creştin, ci şi de la 
moși şi strămoși". Deci, îl sfătuia Firm cu multe feluri de înșelări și de ispite spre al 
său gînd, dar nu o dată, ci de mai multe ori chemîndu-l, uneori îl îmbuna, alteori îl 
îngrozea, pentru ca să se supună poruncii împărăteşti. 


Apoi, văzîndu-l neînduplecat, l-a pus în lanţ şi l-a trimis la voievodul Vivian. 
Voievodul, şezînd la judecată şi pe mărturisitorii lui Hristos întrebîndu-i, Antonin 
Comentarisie 1-a spus, zicînd: "Firm, tribunul cetei Martesiei, a trimis aseară legat la 
a ta stăpînire pe sutașul său, deoarece nu se supune poruncii nebiruitului nostru 
împărat, ci urmează credinţei creştine”. Și îndată a pus de față pe cel legat înaintea 
Judecăţii voievodului; iar voievodul, căutînd spre dînsul, a zis: "Cum îți este 
numele?" Răspuns-a cel legat: "Numele cel mai dorit mie şi la tot neamul meu, este 
nume de creştin, care de la Hristos este, iar după obiceiul omenesc, numele meu este 
Acachie". Zis-a voievodul: "După nume îţi este şi obiceiul tău, pentru că rău eşti, 
nesupunîndu-te poruncii împărăteşti”. Zis-a Sfîntul: "Cu meşteşugire vorbeşti către 
mine, 0, voievodule, şi nu îmi tîlcuieşti bine numele meu; pentru că Acachie va să 
zică - fără de răutate - şi bine şi cu dreptate sînt numit cu acel nume, că nu voiesc să 
fiu părtaş răutății diavolului”. 


Zis-a voievodul: "De unde limbuţeşti tu cu niște cuvinte fără de socoteală ca 
acestea înaintea noastră?" Răspuns-a Sfîntul: "Eu sînt cu neamul din Capadocia, din 
care mulți au fost mucenici ai lui Hristos mai înainte de mine și pe al căror dar dăruit 
de Dumnezeu l-am văzut cu ochii după sfîrşitul lor, pentru că din morminte și 
moaştele lor izvorăsc tămăduiri de boli. Am voit să fiu următor acelora mai bine, 
decît să mă supun legilor voastre celor nedrepte, care degrabă vor pieri împreună cu 
voi". Zis-a voievodul: "Să nu socoteşti că te voi da la munci mici, pentru că singură 
limbuţia ta cea cu mîndrie şi deşartă grăire are trebuință de mari pedepse, pe care, ca 
să nu le pătimeşti, leapădă-ţi gîndurile tale cele nesupuse și, ascultînd împărăteştile 
porunci, închină-te zeilor, cu a căror voie împărații împărăţesc şi biruitorii dănțuiesc. 
Deci, ruşinează-te de noi, cei ce şedem la această judecată şi să nu te socotești pe tine 
a fi mai înțelept decît noi toţi, nici să nădăjduiești în zadar spre Omul Care se numeşte 
Hristos şi despre Care aud că L-au muncit după lege şi L-au osîndit la moarte". 


Răspuns-a Sfîntul: "Te rătăceşti, o, judecătorule că, grăind acestea, rău 
greşești, fiind orbit de sataniceştile amăgiri. Pentru că, nu cu voia acelora pe care tu 
îi numeşti zei împărăţesc împărații şi se fac biruitori, ci acestea se săvîrşesc cu 


rînduiala şi cu voia bunului nostru Dumnezeu. lar dacă zici că nădăjduiesc spre un 
Om care a fost muncit şi osîndit la moarte, aceasta să o ştii că Domnul nostru lisus 
Hristos, Fiul lui Dumnezeu, venind pe pămînt pentru a noastră mîntuire, S-a făcut 
om; ŞI, fiind Dumnezeu adevărat, a luat asupra Sa firea noastră cu oarecare minunat 
şi negrăit chip, lucru pe care tu nu-l înţelegi şi nici nu poţi să-l auzi, dacă nu vei voi 
mai întîi să fii creştin; pentru că Hristos, fiind din fire precum am zis, Dumnezeu 
adevărat şi Cuvînt al Tatălui nedespărțit de Dînsul, dar totdeauna de o fiinţă cu Dînsul 
şi împreună mai înainte din veci, întru a Sa vreme, întru care El a voit, a săvirșit 
lucrul mântuirii noastre şi ne-a izbăvit din robia vrăjmașului, care din început pizmuia 
asupra noastră”. 


La acestea a răspuns voievodul: "Dacă împărații sînt potrivnici Hristosului tău, 
apoi pentru ce EI nu-i pedepseşte pe dînşii, fiind Dumnezeu Atotputernic precum zici 
tu?" Răspuns-a Sfîntul: "După acestea poţi să cunoşti milostivirea şi puterea Lui că, 
necinstindu-se de voi, nu vă pedepsește îndată, ci îndelung rabdă, așteptînd ca voi, 
elinii, cei ce nu aduceţi cinstea cea cuviincioasă lui Dumnezeu, ci diavolilor, să vă 
pocăiţi şi să încetaţi de la un lucru rău ca acesta. Însă şi pentru aceea îndelung rabdă, 
nepierzîndu-vă pe voi îndată, ca robu Lui cei aleşi și iubiți, să fie iertaţi în lume şi 
să-şi săvirşească nevoinţa lor cea bună. Pentru că, de v-ar fi pierdut pe voi îndată 
Hristos Dumnezeul nostru, apoi şi voi ați fi pierit în veci şi robii Lui n-ar fi fost 
arătați; şi aşa puterea darului ar fi fost în deşert. Cum ar fi putut Stăpînul nostru să 
Se preamărească cu slăvire, de n-ar fi fost îndelung răbdător spre pedepsirea 
păcatelor voastre? lar acum vă lasă să fiți voi fără de pedeapsă, ca unii ce asupriţi a 
Lui îndelungată răbdare şi vă abateți mai mult întru păgînătate de la Dînsul, vă 
mîniați asupra noastră cu nedreptate şi vă gătiți mai mare pierzare vouă de nu vă veţi 
pocăi, afundîndu-vă într-însa cu fărădelegile voastre. Şi noi, cei ce ştim stăpînirea 
Lui, răbdăm pentru EI cu vitejie, ca să dobîndim de la EI viaţa veşnică; iar slava Lui 
va fi mai arătată spre acei oameni, care cunoscîndu-şi rătăcirea, se vor pocăi şi îşi vor 
îndrepta viața lor”. 


Minunîndu-se de un răspuns ca acesta cu bună înțelegere al mucenicului, 
Vivian voievodul l-a întrebat pe el, zicînd: "Oare ai învăţat carte, de răspunzi aşa de 
bine? Pentru că văd că ai grăit cu bună înţelegere adeverind că viaţa omenească este 
într-a lui Dumnezeu stăpînire, rînduială şi îndelungată răbdare". Răspuns-a Sfîntul: 
"Poţi să cunoşti din aceasta, puterea și darul lui Dumnezeu, Cel ce pe toate le 
stăpîneşte, că eu, neînvățînd înțelepciunea cărții, fără numai puţin pentru citirea 
rugăciunilor, așa îți răspund ţie; pentru că Dumnezeu grăieşte prin gura robilor Săi, 
de care lucru - voi fiind înţelepţi -, vă minunaţi şi ne lăudați pe noi. Că din început, 
cînd a voit Domnul nostru lisus Hristos să arate împărăția Sa cea duhovnicească la 
toată lumea, la propovăduirea aceea, n-a ales oameni de bun neam, bogaţi, filosofi 
preaînțelepţi şi cititori iscusiți, ci pescari şi vameşi simpli şi neînvățaţi. Aceasta a 
făcut, ca puterea Lui cea neajunsă și înţelepciunea Lui, care pe toată mintea o 
covîrşeşte, să fie cunoscută întru aceia pe care nevăzut 1-a învăţat şi înțelepțit Duhul 
Sfînt. 


După aceasta a zis voievodul: "Lăsîndu-ţi acea netrebnică multă vorbire la 
aceasta să-mi răspunzi: Ştii porunca cea împărătească, care vă porunceşte vouă 
creştinilor ca, ori să jertfiți zeilor, ori să vă supuneţi muncilor? Deci, spune-mi mie, 
te vei supune poruncilor împărăteşti şi vei jertfi zeilor, sau te lepezi cu totul?" 
Răspuns-a Sfîntul: "Eu, adeseori fiind întrebat şi de tribunul Firm, am mărturisit că 
sînt creştin, şi ceea ce am grăit către acela, aceasta o grăiesc şi către tine acum: 
Creştin sînt şi nu voi jertfi necuraţilor diavoli!" Zis-a voievodul: "Cruţă-ţi tinerețile 
tale, fiindcă te văd pe tine că nu ai mai mult de douăzeci şi cinci de ani şi, încă 
cinstindu-ţi vrednicia de sutaș, n-am voit ca îndată să te muncesc pe tine; dar, de vei 
petrece mai mult întru această nebunie a ta, mă vei sili pe mine ca, fără voia mea, să 
te dau la munci cumplite”. Răspuns-a Sfintul: "Nu este aceasta nebunie, ci bună 
cunoştinţă şi lucru plăcut lui Dumnezeu; că nu las eu pe Unul adevăratul Dumnezeu, 
Ziditorul meu, cu a Cărui milostivire sînt păzit pînă acum”. 


Zis-a voievodul: "Cum zici tu că unul este Dumnezeu, cînd nu de mult ai 
mărturisit pe Hristos, Fiul lui Dumnezeu? Dacă Dumnezeul vostru are Fiu asemenea 
cu Sine, apoi adevărat este de trebuinţă, ca pe doi dumnezei să mărturiseşti, pe Unul 
Dumnezeu Tatăl şi pe altul Dumnezeu Fiul! Şi de sînt doi dumnezei, apoi pentru ce 
acum mărturiseşti numai un singur Dumnezeu? lată, văd lămurit, că tu minţi şi singur 
te încurci însuţi prin cuvinte nepotrivite!" 


La acestea a răspuns Sfîntul Acachie "Cred și mă nădăjduiesc spre Domnul 
meu Iisus Hristos, Cel ce S-a răstignit în zilele lui Ponţiu Pilat, că Duhul Sfînt mă va 
înţelepţi şi-mi va da mie cuvînt, ca la răspunsul tău să-ți răspund luminat; deoarece 
nu este mică această întrebare a ta: pentru ce noi numim doi dumnezei şi cinstim 
numai unul? Deci, îţi spun ţie: Nu mărturisim numai pe Tatăl şi pe Fiul, ci şi pe Duhul 
Sfînt, nedespărțit de Tatăl şi de Fiul; deci sînt fețele cele în trei numiri, dar una este 
dumnezeirea şi puterea. Şi zicem că Unul este Dumnezeu, Care are Cuvînt şi Duh 
Sfînt, că nu se cade ca să fie Dumnezeu fără Cuvînt şi fără Duh de viață. ȘI îţi voi 
mai spune şi asemănarea, pe cît voi putea, fiind neînvăţat: "Împăratul, pe care tu îl 
numești stăpîn, iar eu îl numesc om, se numeşte Maximian și fiul lui se numeşte 
Maxenţiu. Deci, doi sînt, dar firea lor cea omenească este una şi împărăția lor 
nedespărțită; deci, se cinstește fiul pentru tatăl, iar tatăl pentru fiul se slăveşte. De 
asemenea, se cade a socoti şi pentru Dumnezeu. Căci, de vreme ce dumnezeiasca 
ființă a Tatălui, a Cuvântului şi a Sfîntului Duh este una şi aceeași neschimbată; unul 
este cu adevărat Dumnezeu cel cinstit de noi”. 


Zis-a voievodul: "Nu odată te-am sfătuit pe tine, ca să te întorci la lucrul ce-ţi 
este pus înainte; iar tu te sîrguieşti, prin aceste cuvinte ale tale nefolositoare, să mă 
depărtezi pe mine de la lucrul ce este de față. Una îți poruncesc: să aduci jertfe zeilor 
celor părintești, prin care toate se alcătuiesc; iar de nu vei voi, apoi nu te voi răbda 
mai mult pe tine". Răspuns-a Sfîntul: "Să nu nădăjduiești că mă vei înfricoşa pe mine 
cu îngrozirea, căci iată ai gata trupul meu spre primirea rănilor; deci, munceşte-l 
precum voieşti. lar mintea şi voinţa duhului meu, nici tu, nici împăratul tău, nici 


diavolii tăi, cărora te închini, nu vor putea niciodată să o întoarcă şi să o înduplece la 
păcat". 


Atunci voievodul, mîniindu-se, a poruncit să lege pe Sfintul Acachie gol, de 
patru stîlpi, şi să-l întindă în patru părți şi să-l bată şase ostași, fără milă, cu vine de 
bou; mai întîi pe spate, apoi să-l întoarcă pe pîntece, să vadă, îi va ajuta Dumnezeul 
lui. Mucenicul, fiind mult bătut - schimbîndu-se ostașii care-l băteau - şi, roşindu-se 
pămîntul cu sîngele lui, nimic alta nu grăia pătimitorul, fără numai acestea: 
"Hristoase, Mîntuitorul meu, ajută smeritului robului Tău! Doamne, Dumnezeul 
meu, nu mă lăsa pe mine!" 


Voievodul, văzînd pe mucenic cu totul rănit şi sîngerat, a zis către dînsul: "Vei 
jertfi acum zeilor?" Răspuns-a Sfîntul: "Nu voi jertfi diavolilor, pentru că am pe 
Domnul meu lisus Hristos, Cel ce îmi ajută mie, şi acum sînt mai tare în muncă de 
cum eram mai înainte; căci pînă acum așteptarea muncilor îmi tulbura gîndurile mele; 
iar după ce am început a le pătimi pe acestea, m-am întărit cu ajutorul lui Hristos şi 
m-am făcut mai viteaz și mai întărit spre toate muncile cele multe și grele, nădăjduind 
fără de îndoială spre Dumnezeul meu. Să ştii că, pe cît mă munceşti mai mult, pe atît 
îmi faci mie folos; şi, pe cît mă răneşti pe mine mai cumplit, pe atîta îmi mijloceşti 
mai mare dar de la Dumnezeul meu”. 


Deci, voievodul umplindu-se de mînie, a poruncit să-l bată cu nişte plăci de 
plumb peste obraz. Voievodul, văzînd stricîndu-se faţa cea frumoasă a Sfîntului, a 
zis către el: "Jerfeşte zeilor, ca să te izbăveşti din cele mai grele munci ce vor să se 
aducă ție". Răspuns-a Sfîntul: "Pentru atîta nu mă îngrijesc de muncile cele ce vor să 
se aducă asupra mea, pe cît nu m-am îngrijit de cele trecute”. Zis-a voievodul: "Cum 
tu, ostaș fiind şi necărturar, răspunzi la judecată cu vorbe frumoase?" Răspuns-a 
mucenicul: "Duhul Sfînt dăruiește robilor Săi a grăi cu libertate şi a răbda. Căci a zis 
Mîntuitorul nostru către ucenicii Săi: Cind vă veți duce la domni şi împărați, să nu 
vă îngrijiţi, cum şi ce veți grăi; căci se va da vouă în acel ceas, gură şi înțelepciune, 
şi nu voi veţi grăi, ci Duhul Tatălui vostru este Care grăieşte întru voi. Zis-a Antonin 
Comentarisie: "Şi ce folos îţi este ție, ticălosule, de vorba ta cea multă, petrecînd 
întru împotrivire şi primind răni? lar după ce alte munci mai cumplite vor pune pe 
tine, atunci, nevoind, vei face voia împăra-tului”. Răspuns-a lui Sfîntul: "Du-te de la 
mine și te sfătuiește pe tine singur. Că, de vreme ce nu m-am îngrijit de îngrozirea 
voievodului şi de bătăile ce mi-a dat, apoi oare pe tine te voi asculta?” Atunci 
voievodul a poruncit să arunce pe mucenic în temniţa din Pirint, cetatea Traciei, în 
care Sfîntul a petrecut şapte zile. 


Sfîntul Acachie a şezut în temniţă, veselindu-se întru Domnul său că s-a 
învrednicit să pătimească pentru El unele ca acelea. În acea vreme i-a venit 
voievodului Vivian o scrisoare de la Flachin, ighemonul Traciei, prin care îi poruncea 
să meargă la Bizanţ, să-l întîmpine pe el acolo şi să aducă împreună cu dînsul şi pe 
cei ce îi are legaţi. Deci, voievodul s-a dus acolo și a adus cu dînsul şi pe Sfîntul 
Mucenic Acachie cu alți închişi, care erau legaţi pentru nişte pricini oarecare. EI, 


slăbind pe cale, de bătăi, de fiarele cele grele, de foame şi de sete, de călătoria cea 
lungă şi grabnică, şi ostaşii cei ce-l duceau fiind nemilostivi, îl împingeau şi-l duceau, 
silindu-l cu batjocură ca să alerge mai iute. Astfel fiind sfîntul, nu mai aştepta viața 
sa, ci vedea că degrabă are să se sfîrşească. El se ruga de cei ce-l duceau, ca să se 
odihnească puţin şi să-i dea voie să se roage lui Dumnezeu, dar ostaşii nu i-au 
îngăduit. 


După ce a stat undeva să se odihnească, a ridicat Sfîntul ochii spre cer, 
începînd a se ruga, astfel: "Slavă Ție, Dumnezeule, Cel ce arăţi milostivire din 
îndurarea Ta, celor ce iubesc numele Tău cel sfînt! Slavă Ţie Celui ce m-ai chemat 
pe mine păcătosul la această nevoinţă! Slavă Ţie, Doamne al meu, lisuse Hristoase, 
Cel ce ştii neputinţa sufletului nostru şi mi-ai dăruit răbdare a suferi cu tărie muncile! 
Văzîndu-mă acum pe mine, Stăpîne, cuprins de multe rele, încît, precum mi se pare, 
sufletul singur vrea să se dezlege din legăturile trupeşti; trimite pe îngerul Tău cel 
sfînt, ca să-mi ajute în strîmtorările acestea și să mă tămăduiască. Sau binevoieşte ca, 
în orice chip, să poruncească muncitorul să mă sfîrşească cu moarte şi aşa mai 
degrabă să vin la Tine, Dumnezeul meu!" 


Aşa rugîndu-se Sfîntul către Dumnezeu, văzduhul s-a înnorat şi a venit un glas 
spre dînsul din nor, zicîndu-i: "Îmbărbătează-te, Acachie, şi te întărește”. Acest glas 
l-au auzit toţi cei ce erau acolo, şi ostaşii şi cei legaţi se mirau, zicînd: "Oare şi norii 
vorbesc ca oamenii? Cînd a mai auzit cineva acestea, ce le auzim noi acum?" Mulţi 
din cei legaţi, auzind acel glas, au crezut în Fiul lui Dumnezeu și, căzînd la picioarele 
mucenicului, îl rugau să-i înveţe pe dînşii din credința creștinească. 


Iar Sfîntul Mucenic Acachie, mergînd împreună cu ei, le zicea: "Eu nu m-am 
îndeletnicit în cărți, ci în ostăşie; însă sînt crescut în casă preoțească și sînt de neam 
preoţesc. Mi-am adus aminte de cele ce auzeam de la preoţi, cum că Dumnezeu, vrînd 
să dea mîntuire omului celui căzut din Rai şi să-l elibereze din iad, a trimis în această 
lume pe Fiul Său, Cuvîntul Cel împreună veşnic. Deci, venind Fiul lui Dumnezeu, a 
luat trup din Preasfinta Curată Fecioară Maria, făcîndu-Se în chip de om; a răbdat 
Crucea de voie, ca să îndrepteze păcatul neascultării lui Adam prin lemnul Crucii și 
să-i dăruiască iertare omului celui osîndit, plătind singur pentru noi datoria, prin 
pătimirea Sa cea de bunăvoie. Pironindu-se pe Cruce, a rupt zapisul ce era asupra 
noastră şi a dezlegat păcatul; cu moartea sa a călcat moartea, iadul a prădat şi toată 
stăpînirea şi puterea diavolului a ruşinat-o, făcînd-o neputincioasă. După ce a izgonit 
toată tabăra diavolească, a sfărîmat porțile de aramă și a frînt zăvoarele cele de fier, 
s-a sculat din morți a treia zi şi a dăruit mîntuire neamului omenesc, ca să învieze toți 
şi să vieţuiască în toţi vecii, cei ce vor să fie nesfirşiți, pentru că în această lume 
văzută petrece puţină vreme şi nimic nu este”. 


Auzind cei legaţi acestea şi alte cuvinte ale mucenicului, cu osîrdie s-au întors 
la credinţa creștinească. Venind ei noaptea pe cale, după ce au mers la un sat ce era 
aproape, cei legaţi au văzut la miezul nopţii nişte tineri îmbrăcaţi în haine luminoase. 
Acei tineri erau sfinții îngeri, ca şi cum ar fi fost de rînduială ostăşească şi vorbeau 


cu Sfîntul Acachie. Cei ce îi vedeau, socoteau că tovarăşii şi prietenii lui Acachie au 
venit noaptea, de frica muncitorului, ca să-l cerceteze. După ce s-a făcut ziuă, au 
plecat în cale şi, mergînd în ziua aceea cu sîrguinţă, au ajuns noaptea în cetatea 
Bizanțului şi i-au închis pe toţi într-o casă. Cei legaţi au văzut iarăși la miezul nopții 
nişte tineri ca aceia din noaptea trecută vorbind cu Sfîntul Acachie. Ei vedeau pe acei 
tineri luminoşi care se arătaseră, cum spălau cu apă caldă rănile mucenicului şi le 
sărutau. 


Privind aceasta ziceau între ei: "Cu adevărat aceasta este vedenie 
dumnezeiască, pentru că sfinți îngeri în noaptea trecută au întîmpinat pe mucenicul 
lui Hristos, iar nu oameni. Şi acum au aceeaşi grijă de dînsul”. A doua zi, ducîndu-i 
pe toţi în temniță, voievodul a poruncit păzitorului temniţei, ca pe Mucenicul Acachie 
să-l închidă singur în temnița cea mai dinăuntru, legat cu lanţuri de fier şi ferecat în 
obezi şi pe nimeni să nu lase la dînsul, nici să-i dea mîncare și băutură ca, 
strîmtorîndu-se de foame, de sete şi de greutatea legăturilor să slăbească şi să se 
supună mai cu înlesnire la voia lor; iar pe ceilalți legați a poruncit să-i închidă în 
temniţa cea mai dinafară. 


După ce a sosit noaptea, cei legați s-au învrednicit iarăşi de o vedenie 
minunată; pentru că au văzut strălucind o lumină în temniţa cea mai dinăuntru. 
Uitîndu-se printr-o ferestruică, au văzut nişte bărbați purtători de lumină, care, 
dezlegînd pe Sfîntul mucenic din legături, îi tămăduiau rănile și îi puneau dinainte 
hrană minunată, albă ca zăpada, dîndu-i şi băutură. Văzînd ei aceasta în toate nopţile, 
au chemat păzitorul acelei temnițe și i-au spus acea vedenie; iar el, privind prin 
ferestruică, a văzut cu ochii săi aceea lumină şi, deodată, deschizînd ușile temniţei, a 
intrat înăuntru. Dar n-a văzut şi n-a aflat pe nimeni, decît numai pe mucenic singur 
stînd în legături; şi s-a mirat şi s-a înspăimântat păzitorul temniţei. 


După ce au trecut şapte zile de la ducerea lor în Bizanţ, voievodul, şezînd la 
judecată, a pus de faţă pe Sfîntul Mucenic Acachie şi, văzîndu-l sănătos cu trupul şi 
luminat la faţă, s-a mirat; pentru că aştepta să-l vadă foarte slăbit de răni, legături, 
foame, sete și de osteneala drumului. Şi s-a mîniat voievodul asupra ostașilor, 
părîndu-i-se că aceia i-au dat odihnă, şi a zis către dînşii cu mînie: "Nu v-am poruncit 
eu vouă, ca pe acest om să-l închideți în temnița cea mai dinăuntru, cu obezi să-l 
ferecaţi, cu fiare grele să-l legați peste tot trupul şi să nu-i dați hrană şi băutură 
nicidecum? Iar voi l-aţi lăsat liber, ca să se odihnească şi să se tămăduiască de răni 
şi, iată, acum îl văd sănătos şi mai frumos decît cum era mai întîi”. lar Antonin 
Comentarisie a zis: "Aşa mă Jur pe puterea ta, o, stăpîne, că toate s-au făcut după 
poruncile tale. Deoarece de la Pirint pînă la această cetate a fost adus cu nevoie, legat 
cu fiare grele, pe care, dacă voiești poţi singur a le cumpăni, cît sînt de grele, a fost 
închis în cea mai strîmtă temniță și nimeni de aici nu i-a dat ceva de trebuință; 
întreabă pe păzitorul temniţei şi te vei înştiința, dacă nu au fost aşa toate, precum ai 
poruncit”. 


Îndată, voievodul a poruncit ca să cheme pe păzitorul temniţei, căruia i-a zis 
cu glas groaznic: "Ticălosule, pentru ce n-ai făcut precum ţi s-a poruncit şi ai lăsat 
pe legatul acesta de s-a hrănit şi s-a tămăduit în odihnă; iată, acum stă de faţă tare cu 
trupul, ca şi cum ar fi venit la război şi la luptă?" Iar Sfîntul Acachie a zis: "Tăria şi 
puterea îmi sînt date din cer, de la lisus Hristos, dătătorul de nevoinţă, Care m-a 
tămăduit pe mine de răni şi m-a făcut sănătos". Voievodul a zis cu mînie către cei ce 
stăteau de față: "Loviţi-l peste gură şi sfărîmaţi-i dinţii, ca să nu răspundă neîntrebat". 
ȘI slujitorii au bătut pe mucenic; iar voievodul iarăşi a zis către păzitorul temniţei: 
"Ce răspunzi tu, ticălosule?" 


Păzitorul a răspuns: "Mă jur pe puterea ta, că toate cîte mi-ai poruncit le-am 
făcut, încă şi mai multe răutăți i-am adăugat lui, dar alții au fost tămăduitorii şi 
hrănitorii lui, precum știu toți cei ce sînt ținuți în temniţă; întreabă pe aceia şi dacă 
vei auzi într-altfel, iată, capul meu este înaintea ta, fă ce vei voi. Am văzut nişte ostași 
îmbrăcaţi luminos, dintre care unii îl dezlegau pe acesta din legături, alții, ștergîndu- 
1 rănile, 1 le tămăduiau; iar alții îi puneau dinainte hrană și băutură şi vorbeau cu el 
prieteneşte. Toţi aceşti legaţi, care au fost aduși cu el de la Pirint, mi-au spus, că i-au 
văzut adeseori pe cale, apoi chiar aici în temniță. Dar eu, necrezînd cuvintelor lor, 
am voit să văd singur aceea şi am văzut cu ochii mei, precum mi-au spus ei; iar după 
ce am deschis ușa fără de veste, am intrat la el în temniţa cea dinăuntru, vrînd să 
întreb cine şi de unde sînt şi cum au intrat prin ușile încuiate; dar nu am găsit pe 
nimeni, decît numai pe cel legat, fiind în obezi şi în lanţuri și rugîndu-se către 
Dumnezeul său sau uneori dormind". Voievodul a zis păzitorului: "Tu, ticălosule, 
luînd aur de la rudeniile lui Acachie, ai lăsat pe aceia la el cu bucate, cu băutură și cu 
doctorii”. 


Şi îndată a poruncit să bată tare pe păzitor cu vergi de plumb; iar păzitorul, 
fiind bătut striga, zicînd: "Te rog, o, stăpîne, cercetează mai întîi cu dinadinsul şi te 
înştiințează, dacă nu va fi așa, precum îți spun, şi atunci să mă ucizi". Zis-a voievodul: 
"Spune că omul acesta este fermecător şi vrăjitor”. Răspuns-a păzitorul: "Ceea ce 
ştiu, aceea îți spun, eu nu ştiu dacă el este vrăjitor sau nu". Și astfel, nevinovatul 
păzitor a pătimit o bătaie cumplită ca aceea, pentru mucenicul lui Hristos, care se 
numea Cakie. Deci, Sfintul Mucenic Acachie, văzînd aceea, ridea de nebunia 
voievodului, deşi avea sfărîmată gura şi obrazul, şi, văzîndu-l voievodul, s-a aprins 
cu mai multă mînie şi a zis către mucenic: "Au tu ai venit să rîzi de noi, nădăjduindu- 
te spre ale tale vrăji?" Sfîntul a răspuns: "Nu rîd eu și nu mă bucur de pierzarea 
voastră, dar mai ales mă doare inima de veșnica voastră osîndire, de care voi singuri 
vă riîdeți şi vă batjocoriți viaţa voastră că, lăsînd pe Dumnezeul cerului, al pămîntului 
şi al mării, pe Făcătorul tuturor, vă închinați pietrei şi lemnului celui neînsuflețit”. 


Atunci voievodul a poruncit la zece ostași să-l bată cu bețe de stejar pe spate 
şi pe pîntece; iar mucenicul se ruga lui Dumnezeu, zicînd: "Doamne, lisuse 
Hristoase, ajută robului Tău!" Și a venit glas de sus, întărindu-l, şi îndată cei ce-l 
băteau au înţepenit şi nu puteau mai mult să ridice mîinile lor asupra mucenicului. 
Voievodul, nepricepînd ce să-i mai facă, s-a gîndit să trimită pe mucenic la ighemon, 


care atunci venise iarăşi acolo în Bizanţ şi i-a scris o scrisoare astfel: "Minunatului 
şi marelui judecător Flachin, ighemonul Traciei, voievodul Vivian, îi zice: bucură- 
te! Pe Acachie, apărătorul necuratei credinţe creştineşti, pe care l-a trimis la mine de 
mai mult de douăzeci de zile Firm, tribunul oștilor Martesiei şi care nu voia să se 
supună poruncilor împărăteşti, l-am muncit după legea judecății şi n-am putut deloc 
să-l înduplecăm spre împlinirea voii împărăteşti; dar, de vreme ce stăpînirea ta mai 
bine poţi să-l pedepsești şi să-l înfricoşezi, de aceea îţi trimit pe acest om la a ta mai 
mare judecată, cu faptele cele scrise despre el, de Comentarisie”. 


Ighemonul, pentru că avea femeie creştină care îl îndemna în taină cu 
rugăminte şi cu jurăminte ca, pe creştinii cei aduși la el la judecată, să nu-i muncească 
mult, ci degrabă să-i dea morții, luînd scrisoarea voievodului, a poruncit să pună pe 
mucenic în temniţă, însă fără de legături şi fără de pază mare. După cinci zile, 
ighemonul, punînd înainte pe mucenic la judecată și poruncind a citi faptele cele 
despre el trimise de voievod, s-a mirat de cruzimea aceluia şi de tăria mucenicului, 
ocărînd pe Vivian pentru aceea; căci pe un om ce era ostaş cu dregătoria, l-a muncit 
atît de lung şi atît de cumplit, neomorîndu-l îndată prin tăiere cu sabia. Deci, văzînd 
că nu este deloc cu putinţă să plece spre idoli pe mucenicul lui Hristos, a poruncit să- 
1 taie capul cu sabia, afară din cetatea Bizanțului. 


Pe cînd ei duceau pe mucenic spre tăiere, el striga către Dumnezeu, zicînd: 
"Cu cît de multe limbi aş fi voit a Te lăuda pe Tine, Hristoase, Dătătorule de viaţă, 
Fiul lui Dumnezeu, Care îmi ești atît de bun și milostiv mie, păcătosului, 
învrednicindu-mă în partea sfinților mucenici”. 


Ajungînd la locul cel de tăiere și cerînd vreme spre rugăciune, și-a plecat 
genunchii şi se ruga astfel: "Slavă Ţie, Dumnezeule, laudă se cuvine măririi Tale cea 
nemăsurată, că astfel Te-ai preamărit întru noi cei însărcinaţi cu păcatele; pentru că, 
pe cît ne arăţi mai multe faceri de bine şi pe cît mai mult ne ierți păcatele noastre, pe 
atît străluceşte mai luminat şi se preamăreşte slava milostivirii Tale. Fie binecuvîntat 
numele slavei Tale, Dumnezeule, căci pe mine, care sînt nevrednic facerilor Tale de 
bine, m-ai învrednicit de atîta cinste, ca să mă numesc mucenic al lui Hristos, şi 
această cinste mi-ai dăruit-o mie, nu pentru oarecare lucruri al mele, ci din însăși 
bunătatea şi iubirea Ta de oameni cea negrăită. Deci, Te binecuvintez pe Tine, 
Doamne Dumnezeule, Sfîntul lui Israel, împreună cu Unul Născut Fiul Tău şi cu 
Sfîntul Duh; căci a Ta este slava şi cinstea, acum şi pururea şi în vecii vecilor. Amin”. 


Acestea zicîndu-le, şi-a plecat sub sabie capul său și i l-au tăiat. Astfel şi-a 
săvîrşit pătimirea sa cea pentru Hristos, Sfîntul Mucenic Acachie; iar trupul lui cel 
sfînt l-au îngropat nişte oameni cucernici cu cinste, în locul care se numea Stavrion. 
Acestea au fost pe timpul împărăției lui Maximian, iar peste noi împărățind Domnul 
nostru lisus Hristos, Căruia 1 se cuvine slava şi stăpînirea în vecii vecilor. Amin. 


(7 MAD 


Acest cuvios s-a născut în anul 1433, într-o familie aleasă, iubitoare de 
Hristos, din Moscova. Apoi, voind să ia jugul cel bun al nevoinţei, s-a făcut călugăr 
în mănăstirea Sfîntul Chiril de la Lacul Alb. Apoi, s-a retras la linişte şi şi-a făcut o 
chilie din lemn, unde se nevoia ca un mare sihastru. Auzind de viaţa lui curată, mulți 
tineri veneau la el și se făceau călugări. Așa a ajuns sihăstria aceea vestită în nordul 
Rusiei. De două ori pe săptămînă - miercurea şi sîmbăta seara - se adunau toți fraţii, 
se făcea priveghere de toată noaptea, iar dimineaţa ascultau Sfînta Liturghie şi se 
împărtăşeau cu Preacuratele Taine, apoi iar se întorcea fiecare la chilia sa, cugetînd 
la cele sfinte şi rugîndu-se neîncetat. Se hrăneau din lucru miîinilor, nu primeau pe 
mireni, mai ales femeile, şi evitau muncile agricole grele, vorbind neîncetat cu 
Hristos. 


Aşa a devenit cunoscut Sfîntul Nil în toată Rusia ca un mare părinte 
duhovnicesc. 


În anul 1503, Cuviosul Nil a susţinut la Sinod să fie scutite mănăstirile de 
administrarea satelor şi a marilor terenuri agricole donate lor, care îndepărtează pe 
călugări de rugăciune şi de viaţa curată în Hristos. Dimpotrivă, el îndemna pe toți la 
viaţă isihastă şi la practicarea rugăciunii neîncetate. Aceasta a tulburat multă vreme 
Biserica Ortodoxă din Rusia. 


Cuviosul Nil s-a retras la bătrîneţe la mult iubita sa linişte, în sihăstria 
întemeiată de el, ce se chema Sorska, vestită în toată Rusia de nord, dedicîndu-şi 
ultimii ani de viață studierii Sfintei Scripturi şi scrierilor Sfinților Părinți. 


Văzîndu-se bătrîn și împovărat de zile şi-a alcătuit testamentul de 
înmormîntare, în care scria, printre altele: "După moartea mea, aruncaţi trupul meu 
în loc pustiu ca să-l sfișie animalele şi păsările cerului, căci a păcătuit aşa de mult 
împotriva lui Dumnezeu, că este întristat de înmormîntarea mea...". 


La 7 mai 1508 şi-a dat sufletul său în mîinile lui Hristos, fiind plîns mult de 
UCEnNICII săi. 


15. POMENIREA SFÎNTULUI SLĂVITULUI APOSTOL 
ȘI EVANGHELIST IOAN, CUVÎNTĂTORUL DE DUMNEZEU 
(8 MAD 


Se cuvine a şti că tatăl cuvîntătorului de Dumnezeu era Zevedeu, iar maica sa 
era Salomi, fiica lui Iosif, logodnicul Născătoarei de Dumnezeu. Pentru că Iosif a 
avut patru feciori: pe Iacov, pe Simeon, pe luda şi pe Iosif, şi trei fiice: pe Estir, pe 
Marta şi pe Salomi, care a fost femeia lui Zevedeu şi maică a lui loan cuvîntătorul de 
Dumnezeu. Deci, Mîntuitorul, era unchi lui loan, pentru că era frate al Salomeei, 
fiica lui Iosif. Se cuvine să ştim că, în vremea în care a fost vîndut Domnul nostru 
iudeilor şi a fost răstignit, au fugit toți. Dar loan, ca un iubit, a fost de faţă la vînzarea 
şi la răstignirea Lui şi a venit la mormînt cu Petru. 


Apoi a luat pe Născătoarea de Dumnezeu întru ale sale. De aceca se zice că a 
avut trei maici pe pămînt: întîi pe Salomi, dintru care s-a născut; a doua, tunetul, că 
s-a numit "fiul tunetului”; şi a treia pe Preasfînta Născătoarea de Dumnezeu, precum 
a zis Domnul: Jată Maica ta! Şi a îngrijit-o loan pînă la adormirea ei. Apoi a venit la 
Efes şi a dărîmat prin rugăciunea sa capiştea Artemidei și a mîntuit din rătăcire patru 
sute de mii de bărbaţi şi femei ce slujeau Artemidei și i-a adus la lumină. lar muntele 
pe care se află biserica cuvîntătorului de Dumnezeu se numeşte Livaton, unde, spre 


apus, zace Sfîntul Timotei. lar Maria Magdalena şi cei șapte tineri din Efes sînt în 
muntele din apropiere, ce se cheamă Hileon. lar Sfînta Ermiona, fiica lui Filip, unul 
din cei şapte diaconi, din cele patru proorociţe fiice ale lui, zace aproape în acel 
munte; şi Audact, mucenicul, şi fiica sa, Calistena, şi alți mucenici ce au fost 
episcopi: Ariston, Tiranos, Aristovul şi Pavel cetăţeanul pustiului. Și se face 
prăznuirea Sfîntului loan, în cinstita sa apostolească biserică, ce este la locul ce se 
numeşte Evdomon. 


Cinstita mutare a Sfîntului Apostol şi Evanghelist loan, Cuvîntătorul de 
Dumnezeu, cel ce s-a rezemat pe pieptul Mîntuitorului, a iubitorului de feciorie și 
ucenicul iubit al lui Hristos, se prăznuieşte în 26 ale lunii septembrie, unde s-a scris 
pe larg viaţa lui cea sfîntă. În această zi, însă, se cinsteşte numai pomenirea prafului 
tămăduitor, care ca minune ese în fiecare an din mormîntul lui, în ziua a opta a lunii 
mai Şi pe care creştinii cei de acolo îl numesc mană. Pentru că Sfîntul loan, trăind 
mai mult de o sută de ani şi ostenindu-se în bunăvestirea lui Hristos, a ieșit împreună 
cu şapte ucenici ai săi din cetatea Efesului şi le-a poruncit să-i sape un mormînt în 
chipul Crucii şi într-însul - precum scrie în viața lui - să fie îngropat de viu. Auzind 
frații cei din cetate de aceasta, au mers şi au săpat mormîntul lui şi n-au aflat trupul 
Apostolului şi s-au întors, plîngîndu-l mult. După aceea, mergeau adeseori la 
mormîntul lui şi acolo îşi săvîrşeau rugăciunile către Dumnezeu, chemînd în ajutor 
şi spre mijlocire pe Sfîntul loan. 


După aceea a început în fiecare an, în această lună şi zi, a ieşi din mormîntul 
lui un praf subțire făcător de minuni, pe care credincioșii luîndu-l, tămăduiau 
neputințele și patimile ce erau în popor. Pentru aceea s-a aşezat într-această zi, 
precum şi în luna lui septembrie, să-l lăudăm cu bisericeşti cîntări de laude şi să-l 
fericim pe acest plăcut al lui Dumnezeu, care mai mult decît alţii a fost iubit lui 
Dumnezeu. Cu rugăciunile aceluia să cîştigăm şi noi tămăduire de bolile noastre cele 
sufleteşti şi trupești şi să ne învrednicim a fi plăcuţi şi iubiţi lui Hristos Dumnezeul 
nostru. 


16. VIAŢA CUVIOSULUI ARSENIE CEL MARE 
(8 MAD 


Cuviosul Arsenie s-a născut în Roma cea Veche, din părinți creştini şi 
drepteredincioşi. EI a crescut în învăţarea cărții şi în frica lui Dumnezeu. Ajungînd 
bărbat desăvîrşit, s-a arătat înțelept, pentru că a trecut bine toată învățătura retoricii 
şi a filosofiei, cunoscînd limba grecească şi latinească. Defăimînd deşertăciunile 
acestei lumi şi lăsînd afară înţelepciunea elinească, a intrat în rîndul clericilor, spre 


slujba lui Dumnezeu, căutînd înțelepciunea cea duhovnicească, pe care Sfîntul 
Apostol Iacov o lăuda, numind-o curată, pașnică, blîndă, bine supusă, plină de milă 
şi bună de roduri". EI a fost hirotonit diacon al bisericii celei mari din Roma, unde 
trăia în curăție cu întreaga înțelepciune, sîrguindu-se a fi vrednic locaş al Sfîntului 
Duh, Cel ce sfinţeşte toate. Într-acea vreme împărăţea la Răsărit, Leodosie cel Mare; 
iar la Apus, în Roma cea Veche, Graţian. Teodosie avea doi fii: Arcadie și Onorie, 
cărora le căuta un învăţător pentru ca acela să-i înveţe, nu numai înțelepciunea cea 
omenească, ci şi pe cea dumnezeiască; ca să devină ei iscusiţi în filosofia păgînească 
şi în înțelepciunea creştinească cea îmbunătățită, care povăţuieşte spre iubirea lui 
Dumnezeu. E] a trimis în toate părțile şi țările de sub stăpînirea sa, să caute pe unul 
ca acesta; dar nu putea să-l afle, pentru că, deși aflau trimişii mulți înţelepţi, totuși 
nu erau cu viață plăcută lui Dumnezeu; și iarăși, a aflat mulți plăcuți lui Dumnezeu, 
dar nu erau iscusiți în înţelepciunea cea dinafară. 


Deci, a fost nevoit împăratul Teodosie să scrie lui Grațian, împăratul Apusului, 
poftindu-l să caute în stăpînirea sa un bărbat ca acela şi să-l trimită la dînsul să-i 
înveţe copiii. 


Împăratul Graţian s-a sfătuit împreună cu Papa Damasus şi au zis: "Ruşine va 
fi împărăției noastre dacă nu vom afla la noi un om înțelept şi îmbunătățit, precum 
voieşte împăratul Teodosie, care să poată învăţa pe fiii săi filosofia şi să-i povăţuiască 
în frica lui Dumnezeu, cu cuvîntul, cu fapta şi cu viaţa cea plăcută lui Dumnezeu”. 
EI, căutînd, n-a aflat în toată Roma mai bun și mai iscusit în amîndouă înţelepciunile, 
în cea lumească și în cea duhovnicească, decît pe diaconul Arsenie, care vieţuia după 
Dumnezeu, şi pe mulţi îi covîrşea cu cuvîntul și cu lucrul, cu înțelepciunea şi cu viaţa, 
deşi nu era tocmai tînăr. Chemîndu-l, i-a spus cererea împăratului Răsăritului, 
poruncindu-i să meargă acolo; iar el se lepăda în tot chipul, zicînd că el a lăsat de 
mult înțelepciunea cea lumească, după ce a început rînduiala slujbei lui Dumnezeu 
şi a uitat scolasticeştile graiuri, neputînd măcar a-şi aduce aminte, ci vrea ca în liniște 
să slujească în rînduiala Bisericii şi Altarului. 


Pe cît el se lepăda, pe atît împăratul cu papa îl îndemnau, sfătuindu-l să-i 
asculte pe ei, într-acel lucru atît de trebuință împăraţilor creştini şi Bisericii lui 
Dumnezeu; să înveţe pe copiii împărătești nu numai înțelepciunea cărții, ci şi buna 
credinţă cea creștinească, ca să nu creadă vorbelor păgînești; ci să ştie, după aceea, a 
apăra şi a lărgi sfînta credinţă cea creştinească. Deci, Arsenie fără să vrea s-a supus 
voinței împăratului şi a papei şi a fost trimis de ei la Constantinopol, la împăratul 
Teodosie cu toată cinstea. Ajungînd fericitul Arsenie la Constantinopol, a fost primit 
de împăratul Teodosie cu dragoste; pentru că, văzîndu-l şi cunoscîndu-l din chip și 
din vedere că este omul lui Dumnezeu, plin de înţelepciune şi de iubire de Dumnezeu, 
s-a bucurat de el foarte şi a înălțat mulţumire lui Dumnezeu. 


Aducînd împăratul pe cei doi fii ai săi, pe Arcadie şi pe Onorie, i-a încredințat 
lui, zicîndu-i: "Tu mai mult să le fii lor tată decît mine; căci mai mare lucru este să 
le dai lor bună înţelegere, decît a-i naşte pe ei. Deci, ţi-i încredințez bunei tale 


înțelegeri, înaintea lui Dumnezeu, Care priveşte spre noi, ca să-i faci pe ei astfel 
precum doresc să-i am. Pune pe chipul bunătății şi al înțelepciunii tale, ca un tată 
duhovnicesc, ca să nu se vatăme cu nici un fel de sminteli din cele tinereşti, şi pentru 
aceasta va fi ție nădejde în Dumnezeu, fără de îndoială de răsplătire veşnică. O, 
cinstite Arsenie, dacă îi vei creşte pe dînşii fără de prihană, păzindu-i în bună 
învăţătură, atunci eu m-aş bucura și aş mulțumi lui Dumnezeu. Îţi grăiesc acestea şi- 
ți poruncesc înaintea lor, ca singuri să audă şi să ia aminte. Să nu cauţi la aceea, că 
sînt fii de împărat, ci în tot chipul să-i supui pe ei la frica învățăturii tale, pentru că 
voiesc, ca în toate, să se supună ţie, ca unui adevărat părinte și învăţător al lor şi să 
te asculte ca nişte fii şi ucenici". 


Astfel împăratul, încredințînd lui Arsenie pe fiii săi, a poruncit ca şcoala lor să 
fie aproape de palatul său, ca să-i fie cu putinţă a merge singur adeseori la ei, să vadă 
ŞI să ştie de învăţătura şi de viaţa fulor săi. lar pe fericitul Arsenie l-a cinstit, dîndu- 
i loc între senatorii săi, şi a poruncit să-l cheme pe el tată, nu numai al fiilor 
împărăteşti, ci şi al lor. 


Deci, Arsenie se numea tată al împăratului şi al fiilor lui. Se scrie şi aceasta în 
Pateric, că fericitul Arsenie a primit pe amîndoi fiii împărăteşti, Arcadie şi Onorie, 
din scăldătoarea Sfîntului Botez, adică le-a fost naş, pentru că s-au botezat nu în 
pruncie, ci după ce au ajuns în vîrstă desăvîrşită. 


Primind Arsenie spre povăţuire pe fiii împăratului, avea mare grijă de ei, 
învăţîndu-i cărțile greceşti şi latinești şi spunîndu-le lor toată înţelepciunea din 
dumnezeiasca Scriptură, îi povăţuia spre folos la obiceiuri bune, la calea cea dreaptă 
şi plăcută lui Dumnezeu. Dar, mai ales, îi învăţa pe ei în ce fel să fie, cînd va binevoi 
Dumnezeu, să le dea lor împărăția pămîntească, pentru ca ei să nu se împodobească 
numai cu coroana împărătească, ci mai mult cu faptele cele bune şi milostive, cu 
dreapta credință şi cu cucernicia cea creştinească. Pentru că împărăția au avut-o şi 
oamenii răi şi păgîni, precum au fost mai înainte împărații cei păgîni; iar a fi cu 
faptele bune, acesta este lucrul firesc al împăraților creștini, care sînt datori a plăcea 
şi a fi iubiţi lui Dumnezeu şi poporului; încît să rămînă pomenirea lor după ei, 
fericindu-se de neamuri. 


O învăţătură ca aceasta le dădea lor preaînţeleptul Arsenie și-i cinstea pe ei ca 
pe nişte fii împărătești, îi punea pe două scaune şi el singur îi învăţa, stînd înaintea 
lor. S-a întîmplat într-o vreme de a mers la ei împăratul fără de veste şi, văzînd pe fiu 
săi şezînd pe scaune, iar pe Arsenie stînd înaintea lor, s-a mîhnit foarte şi a zis către 
Arsenie: "Oare aşa ţi-am poruncit? Au nu ţi-am zis ca să-i ţii pe ei ca pe nişte ucenici 
ascultători şi fu ai tăi; iar nu ca nişte feciori de împărat?" Fericitul Arsenie a răspuns 
cu smerenie, zicînd: "Împărate, fiecărui lucru 1 se cuvine fapta cuviincioasă, tinerețile 
au trebuinţă de învățătură, iar cinstea împărătească avem datoria a o împlini”. 


De aceste cuvinte împăratul mîhnindu-se mai mult, i-a zis: "Au doară tu îi pui 
pe ei împărați?" Aceasta zicînd-o, a luat de la fii semnele cele împărătești şi a pus pe 


Arsenie, nevoind el, pe scaun; iar fiilor le-a poruncit ca să stea înaintea lui, zicînd: 
"De vor învăţa a se teme de Dumnezeu, a păzi poruncile Lui şi a-i plăcea Lui cu 
dreptate şi cu blîndeţe, Împăratul Cel ceresc este puternic, ca să le dea împărăție pe 
pămînt, de vor fi vrednici pentru aceea. Iar de vor fi răi şi nevrednici, apoi mai bine 
le va fi lor să petreacă fără împărăție, decît să împărăţească cu nebunie. Și mă rog lui 
Dumnezeu, mai bine din copilăria lor să piară cu moarte de pe pămînt, decît ar fi răi 
şi ar creşte spre vătămarea sufletelor lor şi a altora". Astfel învăţîndu-i împăratul, s- 
a dus; iar Arsenie lăuda pentru aceea în mintea sa pe împăratul și de atunci făcea 
după porunca lui, pentru că el, şezînd, învăţa pe fiii împărătești care îi stăteau înainte. 


Petrecînd el în mare cinste şi slavă, se mîhnea foarte, întristîndu-se cu duhul, 
pentru că lui îi era urîtă slava, bogăţia și gîlceava acestei lumi și avea mare dorință 
ca în linişte, în sărăcie şi în smerenie monahicească să slujească lui Dumnezeu, 
rugîndu-se Lui cu dinadinsul, ca să-i arate lui o cale lesnicioasă spre a scăpa de viaţa 
cea din palatul împărătesc, spre cîștigarea petrecerii celei deosebite şi pustniceşti. 


Într-una din zile a aflat pe Arcadie căzut într-o sminteală copilărească. Deci, 
mîniindu-se pe el, l-a bătut tare cu niște vergi şi l-a rănit atîta, încît să pomenească 
bătaia aceea pînă la moarte; pentru că rămăseseră pe trup semnele acelea. Aceasta s- 
a făcut din purtarea de grijă a lui Dumnezeu, ca prin acea pricină să scoată pe Arsenie 
din lume și să-l ducă la viaţa pustnicească dorită de el. Deoarece Arcadie a prins 
răutate mare în inima sa asupra învăță-torului său pentru bătaia aceea şi, venind în 
vîrsta cea desăvîrșită, se gîndea cum l-ar ucide pe el. Descoperindu-și gîndul său unui 
credincios spătar de-al său, îl ruga să ucidă în taină pe Arsenie cu orice chip. Spătarul, 
temîndu-se de Dumnezeu și de împăratul Teodosie şi, nevoind să facă un lucru rău 
ca acela, deoarece şi pe Arsenie pentru acea faptă bună a lui, iubindu-l şi cinstindu- 
|, i-a spus în taină gîndul cel rău al lui Arcadie şi îl sfătuia ca, precum ştie să-şi 
păzească viaţa. Deci, Arsenie, fiind cuprins de mîhnire și de frică, se ruga lui 
Dumnezeu cu lacrimi, ca să-i îndrepte calea lui spre mîntuire. Pe cînd se ruga, a auzit 
noaptea un glas de sus, zicîndu-i: "Arsenie, fugi de oameni și te vei mîntui”. Arsenie, 
auzind aceasta, îndată s-a îmbrăcat în haine proaste şi a ieşit din palatul împărătesc, 
neştiind nimeni. Deci, mergînd la lmanul mării, a găsit, după rînduiala lui 
Dumnezeu, o corabie mergînd spre Alexandria şi, urcîndu-se într-însa, a plecat 
lăsîndu-se în voia lui Dumnezeu. 


Sosind în Alexandria, s-a dus îndată la schitul pustiei, unde, mergînd la 
biserică, a rugat preoții să-l facă monah și să-l povăţuiască la calea mîntuirii. Ei, 
văzîndu-l după față, după vedere şi din vorbă că este bărbat cinstit, l-au întrebat cine 
este şi de unde vine. Iar el le-a răspuns: "Sînt un om străin şi sărac!" Deci, sfătuindu- 
se preoții între ei cine ar fi putut să ia pe acela lîngă sine și să-l povăţuiască la 
nevoinţa vieții monahicești, l-au dus la părintele loan Colov şi i-au spus despre 
bărbatul care venise la călugărie. Bătrînul, făcînd rugăciune, a zis: "Voia Domnului 
să fie!" 


ŞI le-au pus masa, căci era ceasul al zecelea din zi şi, şezînd preoții să mănînce 
cu bătrînul, au lăsat pe Arsenie, pentru că nimeni nu i-a zis să șadă la masă. Mîncînd 
aceia, el stătea înaintea lor privind în Jos, părîndu-1-se că stă înaintea lui Dumnezeu 
şi a sfinților îngeri. Deci, bătrînul, luînd dinaintea sa o bucată de pîine, a aruncat-o 
înaintea lui, zicîndu-i: "De voieşti, mănîncă!" Bătrînul a făcut aceasta, ispitind 
smerenia lui şi vrînd să ştie oare cu adevărat a venit să se lepede de sine? Arsenie a 
gîndit în sine, zicînd: Acest bătrîn este îngerul lui Dumnezeu mai înainte-văzător şi, 
cunoscîndu-mă că sînt mai rău decît un cîine, mi-a aruncat această pîine ca unui cîine; 
deci, mi se cade ca să mănînc ca un cîine, hrana ce mi s-a dat. Deci, plecîndu-se jos, 
a mers pe pămînt pe miîini şi pe picioare, ca un dobitoc cu patru picioare şi luînd cu 
gura acea bucată de pîine, a mers într-un colţ al chiliei și, stînd acolo pe pămînt, a 
mîncat-o. lar Cuviosul loan Colov, văzînd atîta smerenie a lui, a zis către preoți: 
"Acesta va fi monah iscusit!” EI a iubit pe Arsenie foarte mult pentru smerenia lui și 
îndată l-a îmbrăcat în schima monahală, povăţuindu-l la nevoinţa cea duhovnicească. 
Apoi, după puţină vreme, i-a dat o chilie aproape de sine, poruncindu-i să petreacă 
ca un monah desăvîrşit. 


După plecarea lui Arsenie din palatul împărătesc, s-a făcut de împăratul 
Teodosie multă cercetare pentru el. Pentru că împăratul s-a mîhnit foarte mult după 
el şi a trimis prin toate părțile ca să-l caute, dar n-a putut să-l afle, acoperind 
Dumnezeu pe robul Său, pînă la vremea arătării lui spre folosul multora. 


Arsenie, trăind în postire în chilia pe care 1-o dăduse bătrînul, plăcea lui 
Dumnezeu, cu osteneli şi cu toată fapta bună şi degrabă a întrecut pe mulți părinți 
prin pustniceştile sale nevoinţe, rugîndu-se lui Dumnezeu şi zicînd: "Doamne, 
povăţuieşte-mă pe mine, cum să mă mîntuiesc!" Atunci iarăși s-a auzit un glas grăind 
către dînsul: "Arsenie, fugi de oameni şi petrece în liniște; căci, aceasta este rădăcina 
curăției!" Deci, sculîndu-se, s-a dus mai departe în pustie pentru liniştea sa şi, 
făcîndu-şi o chilie mică, locuia singur într-însa, sîrguindu-se în tot chipul să păzească 
tăcerea. Pentru aceasta, totdeauna se dădea de o parte de la tot felul de vorbe, 
înălțîndu-şi mintea sa la cele cerești. Adică, cu trupul era pe pămînt, iar cu duhul se 
împărtăşea cu puterile cele de sus, venind la biserică numai Duminicile şi în zilele de 
praznic, de unde, după săvîrşirea slujbei bisericeşti, îndată se întorcea în linişte la 
chilia sa cea pustnicească. EI nu vorbea cu nimeni nimic, decît numai cînd îl întreba 
cineva de vreun lucru de trebuinţă, atunci răspundea cu cuvinte scurte şi alerga la 
liniştea sa. Viaţa lui era de minune tuturor părinților celor din schit. 


Odată I-a întrebat părintele Marcu, zicînd: "Părinte, pentru ce fugi de noi?" 
Arsenie i-a răspuns: "Dumnezeu ştie cît vă iubesc pe voi, dar nu pot să fiu şi cu 
Dumnezeu şi cu oamenii; căci puterile cele de sus mii de mii și întuneric de întuneric 
se află în ceruri şi toţi cu o voie şi cu un gînd slăvesc pe Dumnezeu; iar voile omeneşti 
sînt multe pe pămînt şi gîndurile de multe feluri; pentru că fiecare își are voia și 
gîndul său; deci, nu pot să las pe Dumnezeu și să viețuiesc cu oamenii!" Astfel, 
fericitul Arsenie, unindu-se cu Dumnezeu, se depărta de oameni şi dorea ca să nu fie 
văzut şi ştiut de nimeni. Dar făclia nu putea să stea mult ascunsă sub obroc; căci, 


străbătînd pretutindeni vestea despre viaţa lui cea îmbunătățită, s-a făcut înştiinţare 
şi în Constantinopol despre el. 


După moartea dreptcredinciosului împărat Teodosie cel Mare, împărățind 
Arcadie, fiul lui, a luat înştiinţare despre Cuviosul Arsenie, unde este și cum 
viețuieşte; deci, i-a scris, cerîndu-și iertare cu smerenie pentru păcatul său cel din 
tinerețe; stăruind de el ca să se roage lui Dumnezeu pentru el și pentru fratele său, 
Onorie, care luase împărăția Apusului, să le îndrepteze Domnul bine împărățiile lor, 
dăruindu-i încă tot birul împărătesc, care se lua din Egipt, pentru ca el să-l împartă, 
precum va voi, bisericilor şi mănăstirilor şi tuturor celor ce au trebuinţă. Dar, 
Cuviosul Arsenie n-a voit să-i scrie, ci prin cuvinte a răspuns trimisului, zicîndu-i: 
"Spune celor ce te-au trimis, că aşa grăieşte smeritul Arsenie: Dumnezeu să vă ierte 
pe voi, fulor, şi împărăţiile voastre să le îndrepteze după bunăvoia Sa şi pe voi să vă 
povăţuiască ca să faceţi voia Lui. lar ceea ce aţi scris pentru bir, de aceasta nu are 
trebuinţă Arsenie, pentru că el este mort pentru lume şi să nu-l socotească nimeni că 
este între cei vii”. Cu un răspuns ca acesta Cuviosul a eliberat pe trimisul împăratului, 
iar el se sălășluia în pustie, în chilia sa deosebită, trăind în tăcere şi vorbind cu 
Dumnezeu neîncetat prin rugăciune; iar, uneori, povăţuia pe alţii la viaţa cea liniştită. 


Mergînd el într-un loc, care avea o mulțime de trestie, a aflat acolo pe nişte 
frați şezînd; iar trestia, clătinîndu-se de vînt, făcea zgomot mare. ŞI a întrebat pe frați, 
zicînd: "De unde vine acest zgomot?" Aceia i-au răspuns: "Trestia sună de vînt, 
părinte". Cuviosul le-a zis: "Apoi pentru ce şedeți voi aici, ascultînd zgomotul 
trestiilor? Dacă cineva iubeşte cu adevărat tăcerea, apoi nu poate suferi nici glasul 
cel de pasăre; căci şi din acela se tulbură pacea inimii, cu atît mai mult de un zgomot 
ca acesta de trestie. 


Într-una din zile a venit la dînsul pentru cercetare Teofil, arhiepiscopul 
Alexandriei, împreună cu oarecare boieri, şi voiau să audă de la el cuvînt de folos. 
Iar stareţul, tăcînd puţin, a zis către dînşii: "De vă voi spune un cuvînt pe care îl veţi 
auzi, apoi voi veţi face ceea ce voi zice eu?" Ei s-au făgăduit ca să facă aceea ce le 
va porunci. Şi le-a zis stareţul: "Oriunde veţi auzi de Arsenie, să nu veniţi”. 
Minunîndu-se de cuvîntul lui, s-au folosit şi s-au dus. 


Arhiepiscopul a voit iarăşi să vadă pe Cuviosul Arsenie şi a trimis la el, 
întrebîndu-l dacă îi va deschide lui chilia cînd va veni?" Iar stareţul a răspuns prin 
trimis: "De vei veni, îţi voi deschide; iar de-ți voi deschide ţie, apoi voi deschide 
tuturor. De aceea nu voi mai şedea aici”. Auzind arhiepiscopul, nu s-a dus, temîndu- 
se să nu plece starețul din hotarele lor aiurea. 


Un frate oarecare străin a mers la chilia Cuviosului Arsenie şi a bătut în uşă, 
vrînd să-l vadă. lar stareţul, socotind că a venit ascultătorul cel ce îl slujea, 1-a deschis 
uşa îndată; dar, văzînd pe fratele cel străin, a căzut cu faţa la pămînt, ca să nu-l vadă 
pe cel ce a venit. Fratele se ruga de stareţ ca să se scoale de la pămînt, iar el nicidecum 


nu voia, ci răspundea: "Nu mă voi scula, pînă ce nu te vei duce de aici”. Rugîndu-l 
fratele mult și neluîndu-i în seamă rugăciunea, a plecat. 


Un alt frate de departe, mergînd la schitul cuviosului, voia să vadă pe Cuviosul 
Arsenie. Pentru aceasta ruga pe cei bisericeşti ca să-l ducă la el, zicînd: "Voiesc să 
vorbesc cu părintele Arsenie". Aceia i-au zis: "Odihnește-te, frate, pînă în ziua 
Duminicii, cînd va veni la biserică şi-l vei vedea”. Iar fratele le-a răspuns: "Nu voi 
mînca, nici nu voi bea, pînă ce nu-l voi vedea”. Atunci ei l-au trimis cu un frate, ca 
să-l ducă la chilia starețului. 


Chilia lui Arsenie era departe de biserică ca la 50 de stadu în pustie. ŞI, 
mergînd la el, a bătut în uşă; iar stareţul, deschizîndu-le, i-a primit în chilie, dar şedea, 
tăcînd şi căutînd în jos. Au stat şi ei tăcuţi şi nici unul dintr-înșii n-a grăit vreun 
cuvînt. Deci, şezînd ei astfel, a zis fratele cel bisericesc: "Eu mă voi duce înapoi, 
pentru că am acolo un lucru bisericesc". ŞI, sculîndu-se, voia să se ducă. Fratele cel 
străin, neavînd îndrăzneală către stareț şi ruşinîndu-se a rămîne, a zis către fratele cel 
bisericesc: "Voi merge și eu cu tine". Şi, sculîndu-se, s-a închinat starețului şi a 
plecat, neauzind nici un cuvînt de la dînsul. După aceea l-a rugat pe fratele cel 
bisericesc să-l ducă la părintele Moise, care dintre tîlhari s-a întors la pocăinţa 
monahicească, şi l-a dus. 


Fericitul Moise i-a primit bucurîndu-se, arătîndu-le multă dragoste; iar după 
ce i-a odihnit, i-a eliberat. Atunci fratele cel bisericesc a zis către celălalt: "lată, am 
văzut pe amîndoi: pe părintele Arsenie şi pe părintele Moise. Deci, care ţi se pare 
mai bun?" Zis-a fratele cel străin: "Cel ce ne-a primit cu dragoste, acela este mai 
bun”. Auzind aceasta un oarecare din părinţi, s-a rugat lui Dumnezeu, zicînd: 
"Doamne, arată-mi lucrul acesta, cum unul fuge de oameni pentru numele Tău, iar 
altul primeşte pe toți pentru numele Tău? Deci, care dintre ei este mai desăvirşit şi 
este vrednic de mai mari daruri ale Tale?" După aceasta, a văzut părintele acela în 
vedenie două corăbii mari înotînd pe un rîu, într-una era Cuviosul Arsenie şi duhul 
lui Dumnezeu îi îndrepta corabia cu multă liniște; iar în cealaltă corabie era Cuviosul 
Moise şi îngerii lui Dumnezeu erau cu dînsul, care îi îndreptau corabia şi faguri de 
miere puneau în gura lui Moise. 


Această vedenie a spus-o părintele acela la toți părinţii iscusiţi şi, socotind, a 
zis că mai desăvirşit este Arsenie, cel ce tace, decît Moise, cel ce primeşte pe străini, 
pentru că Arsenie petrece cu Însuși Dumnezeu, iar cu Moise petrec îngerii lui 
Dumnezeu. Aşa Cuviosul Arsenie, înstrăinîndu-se de vederea şi de vorbirea 
omenească, cu mult mai mult se ferea de vederea şi de vorbirea femeiască, precum 
ne va arăta cuvîntul ce urmează. 


O jupîneasă oarecare, bogată, dreptcredincioasă, înţeleaptă, temătoare de 
Dumnezeu şi cu viaţa cuviincioasă, auzind de Cuviosul Arsenie, a mers de la Roma 
în Alexandria, vrînd să vadă pe sfîntul bătrîn. Acolo a primit-o cu mare cinste 
arhiepiscopul Teofil, ca pe una ce era din casa celor dintii senatori. Jupîneasa aceea 


a rugat pe arhiepiscop să înduplece pe stareţ să o primească cu dragoste ca pe o străină 
ŞI să o învrednicească binecuvîntării, deoarece se ostenise atît de multă cale pentru 
el. Deci, arhiepiscopul se sîrguia în tot chipul, să-i mijlocească ei acel lucru la stareţ, 
dar n-a putut nicidecum, pentru că se lepăda a o vedea, dar nici nu voia să audă de 
femeie. 


Jupîneasa, luînd cunoştinţă de aceea, a poruncit să-i pună şaua pe calul său, 
zicînd: "Cred Dumnezeului meu că voi vedea pe Arsenie, pentru că n-am venit să 
văd om, fiindcă şi în cetatea noastră sînt mulți oameni, dar vreau să văd prooroc. Și 
de aceea am suferit atîtea osteneli pe mare". Deci, s-a dus în pustia aceea. Cînd s-a 
apropiat jupîneasa de chilia cuviosului s-a întîmplat, după purtarea de grijă a lui 
Dumnezeu, de era stareţul afară din chilie; iar ea, mergînd fără de veste, a căzut la 
picioarele lui. EI cu mîhnire a ridicat-o şi, căutînd spre dînsa cu mînie, 1-a zis: "Dacă 
ai voit să vezi faţa mea, vezi-o dar”. lar ea de ruşine n-a putut să caute cu ochii spre 
faţa lui. Deci, starețul a zis către dînsa: "Dacă ai auzit de faptele mele bune, acelea 
îți erau de trebuință să le socoteşti şi să le urmezi. Dar de ce trebuinţă îţi era a vedea 
faţa mea? Și cum ai îndrăznit să vii atîta cale depărtată? Nu ştii oare că eşti femeie și 
nu ţi se cade să ieşi afară din casă? Pentru aceea ai venit aici ca, după ce te vei întoarce 
la Roma, să începi a te lăuda către celelalte femei, zicînd: "Am văzut pe Arsenie, și 
astfel vei face mare cale femeilor, care vor vrea să vină la mine?" 


Ea a răspuns: "Dacă Domnul îmi va da mie să mă întorc, nu voi lăsa pe nimeni 
să vină aici, să te supere pe sfinţia ta; iar eu mă rog ca tu să te rogi lui Dumnezeu 
pentru mine acum şi întotdeauna, să mă pomeneşti în sfintele tale rugăciuni”. 
Răspuns-a stareţul: "Mă rog lui Dumnezeu ca să-ţi şteargă pomenirea ta de la inima 
mea". Auzind ea acestea, a plecat tulburată şi, mergînd în cetatea Alexandria, s-a 
îmbolnăvit de necaz. Arhiepiscopul, înştiinţindu-se că s-a îmbolnăvit jupîneasa, a 
mers la dînsa pentru a o cerceta şi a o întreba de pricina bolii. lar ea i-a zis: "Mai bine 
mi-ar fi fost mie de n-aş fi venit aici, pentru că am rugat pe stareţul Arsenie să mă 
pomenească în rugăciunile sale, iar el mi-a zis: "Mă voi ruga lui Dumnezeu ca să-ţi 
şteargă pomenirea ta de la inima mea! Și iată eu pentru aceea mor de necaz”. 
Arhiepiscopul a grăit către dînsa: "Nu te mîhni de aceasta, o, fucă, că nu fără de 
pricină a zis aceasta sfîntul stareţ, pentru că tu ești femeie, iar prin femei diavolul 
face multe ispite sfinților bărbaţi. Deci, starețul a zis acele cuvinte, cu dinadinsul 
păzindu-se de ispitele vrăjmaşilor; iar pentru sufletul tău se roagă şi se va ruga 
totdeauna". Deci, jupîneasa, mîngîindu-se cu acele cuvinte, s-a însănătoşit şi s-a dus 
cu bucurie întru ale sale. 


Cuviosul Arsenie petrecînd în liniştea sa, cu tot gîndul se adîncea în rugăciuni 
către Dumnezeu și se aprindea cu dragoste de serafim către EI, încît cu totul era 
încălzit de fierbinţeala gîndirii de Dumnezeu. Odinioară un frate de la schit, mergînd 
la chilia lui pentru o trebuinţă oarecare, s-a uitat pe o fereastră şi a văzut pe stareţul, 
stînd la rugăciune cu totul învăpăiat ca focul, şi s-a spăimîntat. Şi era vrednic fratele 
de vedenia aceea căci, stînd puţin, a bătut în uşă şi, ieşind stareţul şi văzînd pe fratele 


înspăimîntat, l-a întrebat: "De mult stai aici? N-ai văzut ceva?" Iar fratele a zis: "N- 
am văzut nimic". Iar el, vorbind cu dînsul pentru ce îi era trebuință, l-a eliberat. 


Se mai spune de acest cuvios şi aceasta. Pe cînd era el în palatul împărătesc, 
nimeni din boieri nu purta mai bune haine decît el; iar după ce s-a lepădat de lume, 
nimeni din monahi nu purta haine mai proaste decît dînsul. Însă a păstrat încă 
oarecare puţină rămășiță din obiceiul cel lumesc; pentru că uneori punea picior peste 
picior cînd şedea şi-l vedeau astfel frații, dar nu îndrăzneau să-l îndrepteze pe el, de 
vreme ce era foarte cinstit de toţi. Deci, unul dintre dînşii, părintele Pimen, a zis către 
ceilalți: "Să mergem la părintele Arsenie și eu voi şedea înaintea lui astfel, după cum 
s-a obișnuit el a şedea; iar voi să mă certați pe mine, ca şi cum nu aş şedea bine, că 
atunci eu voi începe a-mi cere iertare şi starețul se va îndrepta din aceea". Deci, au 
mers și a făcut așa. lar Cuviosul Arsenie, cunoscînd că nu se cade ca să şadă monahul 
astfel, de atunci s-a îndreptat. 


EI era atît de smerit, încît căuta învăţătură de folos şi de la cei simpli; pentru 
că, odată, vorbind cu un bătrîn egiptean, cerea să-l povăţuiască pe el, cum ar fi putut 
să gonească de la sine gîndurile cele neplăcute lui Dumnezeu. Văzînd aceca alt frate, 
i-a zis lui mai pe urmă: "Pentru ce, părinte, fiind atît de iscusit în Scriptură, ştiind 
bine limba grecească şi latinească, întrebi pe un om simplu pentru îndreptarea 
gîndurilor tale?" Răspuns-a Cuviosul: "Învățătura cea grecească şi cea latinească o 
ştiu, iar alfabetul, pe care acel simplu îl știe, încă nu am putut a-l învăţa!” Aceasta o 
zicea sfîntul, adeverind că smerenia este începătură a tuturor faptelor bune, precum 
şi alfabetul este începătura cărților. Şi, chiar dacă ar şti cineva toată înțelepciunea 
lumească, dar de nu va avea smerită cugetare adevărată, acela nu va putea să afle 
mîntuitoarea cale către Dumnezeu. 


Cuviosul mai avea pe lîngă smerenia sa şi umilinţă mare, pentru că în toată 
vremea vieții sale, șezînd şi lucrînd lucrul miini-lor, ţinea un şervet în sîn, cu care 
ştergea lacrimile cele ce curgeau din ochii lui, fiindcă plîngea întotdeauna. El 
petrecea lucrînd toată ziua şi rugîndu-se toată noaptea. Puțin somn primea cîteodată. 
lar cînd avea nevoie să doarmă, zicea către somn: "Vino aici, robule cel rău, dar să 
nu zăboveşti la mine! Astfel şezînd, dormita puţin, apoi degrabă scuturînd somnul de 
la ochi, se scula, se ruga şi zicea către ucenici: "Monahului îi este destul să doarmă 
un ceas!" Iar cînd venea ziua Duminicii, se scula din seara sîmbetei la rugăciune și, 
întinzîndu-şi mîinile în sus, lăsa soarele după sine, şi astfel şedea pînă ce soarele 
răsărea în fața lui. 


Cuviosul se îndeletnicea cu împletirea de coşniţe şi de funii din frunze de finic. 
EI nu schimba apa în care îşi muia frunza cea de finic pînă la anul, fără numai turna 
cîte puțină. ȘI îi ziceau lui unii din frați: "Pentru ce, părinte, nu schimbi apa finicului, 
oare nu simţi că miroare greu în chilia ta?" Iar sfîntul le răspundea lor: "În locul 
tămiîlei şi a mirurilor celor binemirositoare, pe care în lume bine le-am mirosit, acum 
se cade să miros putoarea aceasta, ca în ziua înfricoşatei judecăţi, să mă izbăvească 
Domnul de putoarea cea nesuferită a iadului”. 


Pe acest părinte de multe ori îl supărau diavolii, aducîndu-i oarecare ispitiri. 
Deci, odată, fratele care îi slujea, apropiindu-se de chilie, a auzit pe bătrînul, strigînd 
către Dumnezeu: "Nu mă lăsa pe mine, Doamne, că nici un bine n-am făcut înaintea 
Ta! Ci dă-mi mie după darul Tău, ca măcar de acum să pun început bun!" 


S-a întîmplat odată că Cuviosul Arsenie s-a îmbolnăvit. Şi, mergînd clericii, l- 
au luat şi l-au adus aproape de biserică, în bolniță, ca să-i slujească lui. Şi l-au aşezat 
pe un pat cu aşternut, punînd sub capul lui o pernă moale. Deci, a mers la dînsul un 
frate ca să-l cerceteze și, văzînd pe cuviosul culcat pe pat cu aşternut şi pernă moale 
sub cap, s-a smintit, zicînd: "Oare acesta este părintele Arsenie? Și oare pe acest fel 
de pat moale se culcă?" Și, înţelegînd aceasta preotul bisericii, a luat deosebi pe 
fratele acela şi I-a întrebat pe el, zicînd: "Frate, cînd ai fost în lume, ce rînduială 
aveai? ŞI ce fel ţi-a fost viaţa ta?" Iar el a zis: "Am fost păstor de dobitoace şi mi-am 
petrecut zilele mele în multe osteneli şi griji”. 


Iarăşi l-a întrebat pe el preotul: "Dar acum cum petreci în chilia ta?" Iar el a 
zis: "Vieţuiesc întru odihnă, avînd cele de trebuinţă şi trăind fără de grijă”. Zis-a lui 
preotul: "Acesta pe care îl vezi - părintele Arsenie -, cînd era în lume, a fost tată al 
împăraţilor şi îi stăteau lui înainte o mie de slugi. Era îmbrăcat în haine luminoase, 
cu brîie de aur şi cu gherdane era încins; aşternutul lui era de mult preţ şi bogăţie la 
dînsul era fără de număr. lar tu ai fost unul dintre cei săraci, păscînd dobitoacele, şi 
n-ai avut o odihnă ca aceasta în lume, precum ai acum în călugărie. Deci, tu acum te 
odihneşti după ostenelile cele din lume, iar părintele Arsenie se osteneşte după 
odihna şi îndestularea cea luminoasă şi pătimeşte în sărăcie!" Deci, fratele acela 
umilindu-se, s-a închinat preotului, cerîndu-şi iertare şi zicînd: "Cu adevărat, părinte, 
aşa este. Eu am venit de la osteneli la odihnă, iar părintele Arsenie a venit de la odihnă 
la osteneli!" Și, folosindu-se fratele acela, s-a dus. 


Într-o vreme a venit năvălirea barbarilor asupra părţii aceleia, şi fugeau părinţii 
prin cetăţi şi prin locuri ascunse, lăsînd schitul. lar cuviosul n-a voit să iasă din pustie 
la cetăți, zicînd: "Dacă Dumnezeu nu mă va păzi pe mine, apoi pentru ce viețuiesc 
pe pămînt?" Și au pustiit barbarii schitul, iar pe Cuviosul Arsenie nici unul din 
barbari nu l-au putut afla într-acea pustie, pentru că Dumnezeu acoperea pe robul 
Său. Apoi, gîndind în sine să nu fie lăudat de ceilalți părinți, că va creşte întru dînsul 
oarecare slavă deşartă, a apucat calea aceea pe care au fugit şi ceilalți părinți. El 
plîngea pentru pustiirea schitului, zicînd: "Lumea a pierdut Roma, iar monahii au 
pierit schitul”. După plecarea barbarilor, iarăşi s-au întors părinții la locurile lor şi, 
înnoind pe cele risipite, viețuiau ca mai înainte. Asemenea s-a întors în chilie și 
Cuviosul Arsenie. 


Cuviosului Arsenie i s-a adus din Roma o diată a unui oare-care boier, rudenia 
lui, care, murind, i-a lăsat multe bogății şi averi ca să le împartă precum va voi. 
Starețul, luînd acea diată voia să o rupă; dar trimisul a căzut la picioarele lui, zicînd: 
"Rogu-te pe tine, părinte, să nu rupi diata, ca să nu fie căutată la mine de cei ce m-au 
trimis". Atunci cuviosul i-a dat lui diata întreagă, zicînd: "Eu mai înainte decît acela 


am murit, şi cum el a murit de curînd, mă face pe mine cu diata aceasta moştenitor 
al averilor sale, fiind eu mort". Şi a întors înapoi pe trimisul acela cu diata. 


Cuviosul nu locuia totdeauna în acelaşi loc; ci, uneori din pustia schitului se 
muta la alte locuri mai liniștite, fugind de cei ce veneau şi-l supărau. El petrecea la 
un loc ce se numea Troghin, mai sus de Babilon, în preajma cetăţii Memfis, asemenea 
şi în Canopul Alexandriei şi prin alte locuri pustii, şi iarăși se întorcea la schit, dar 
nimeni nu putea să ajungă chipul vieţuirii lui. 


Şezînd el în părțile cele de jos ale Egiptului şi, neputînd să sufere supărările 
celor ce veneau la dînsul şi-i tulburau liniștea, a voit să-şi lase chilia şi să se ducă 
aiurea. Deci, neluîndu-și nimic, a ieşit, zicînd către cei doi ucenici ai săi, Alexandru 
şi Zoil: "Tu, Alexandre, să rămii aici, iar tu, Zoil, să mergi cu mine la rîu şi să-mi 
cauţi o corabie, care merge la Alexandria și pe urmă te vei întoarce la fratele tău, 
Alexandru". Deci, ucenicii lui s-au tulburat de aceste cuvinte, însă nu îndrăzneau să 
întrebe pe stareț pentru ce să desparte de dînșii? Și a plecat stareţul în părțile 
Alexandriei, dar a căzut într-o boală mare, în care a zăcut multă vreme. lar ucenicii 
lui, Alexandru şi Zoil, cei ce rămăseseră în chilie, se întrebau între ei, dacă n-a mîhnit 
cineva dintre dînşii pe cuviosul stareţ cu vreo neascultare. Şi, neaflînd între ei nici o 
pricină, se mîhneau de plecarea stareţului. După ce cuviosul s-a însănătoşit, a zis în 
sine: "Mă voi duce iarăşi la ucenicii mei”. ŞI, sculîndu-se, s-a dus. 


EI fiind aproape de rîu şi mergînd oameni mireni pe acea cale, din întîmplare, 
o femeie arabă s-a atins de cojocul cuviosului; iar stareţul, mîhnindu-se, a certat-o 
căci, fiind femeie, a îndrăznit de s-a atins de haine călugărești. Şi i-a zis lui aceea: 
"Dacă eşti monah, apoi du-te în munte pustiu!" Starețul, umilindu-se de cuvintele ei, 
grăia în sine, poftind adeseori cuvintele femeii aceleia: "Dacă eşti monah, Arsenie, 
du-te în munte și sălășluiește-te în pustie”. Şi a mers la un loc ce se numea "piatră", 
unde petreceau ucenicii lui; şi acolo l-au întîmpinat Alexandru şi Zoil, care, căzînd 
la picioarele lui, plîngeau. Şi a plîns şi starețul, căzînd pe grumajii lor. Ucenicii au 
zis către stareţ: "Ducerea ta de la noi, părinte, multă mîhnire ne-a făcut nouă, pentru 
că ne ziceau părinţii: Nu s-ar fi dus de la chilia sa părintele Arsenie, dacă ucenicii nu 
l-ar fi mîhnit pe el prin a lor neascultare şi nesupunere". Grăit-a stareţul către dînşii: 
"Și eu am înţeles aceasta, fiilor, cum că părinţii astfel zic de voi, şi pentru aceasta m- 
am întors la voi, şi vor zice acum părinţii de mine: "Porumbelul cel ce a zburat din 
corabia lui Noe, neaflîndu-şi odihnă picioarelor sale, iarăşi în corabie la Noe s-a 
întors". Şi s-au mîngîliat ucenicii şi au petrecut toți împreună pînă la sfîrşitul vieţii 
cuviosului. 


Cuviosul Arsenie, șezînd în chilia sa, 1 s-a descoperit lui de la Dumnezeu 
acestea: EI a auzit un glas, zicînd către dînsul: "Ieşi din chilie, ca să-ți arăt lucrunile 
omenești”. leşind stareţul, s-a făcut ca într-o uimire şi a văzut pe îngerul lui 
Dumnezeu, luîndu-l de mînă şi ducîndu-l la un loc şi i-a arătat lui un om arap, tăind 
lemne și făcînd o sarcină mare; iar arapul se încerca să ia sarcina aceea pe spate şi s- 
o ducă, dar nu putea, fiindcă era grea. Deci el, în loc ca să ia lemne din sarcină și să 


o facă mai uşoară, iarăși tăia lemne și adăuga la sarcină şi o făcea mai grea decît întîi. 
ŞI iarăşi, încercînd s-o ridice şi neputînd, mai multe lemne punea și îngreuna sarcina. 


Îngerul Domnului, ducînd pe fericitul Arsenie de acolo, i-a arătat lui un alt om 
care, stînd la un puț, scotea apă și o turna într-un vas crăpat şi spart. Apa curgea afară 
din vasul crăpat şi spart. Apa curgea din vas şi se întorcea înapoi în puț, iar cel ce o 
scotea, se ostenea în zadar. Iarăşi îngerul a arătat starețului altă vedenie: Se vedea o 
biserică stînd deschisă şi doi bărbaţi călări pe cai, ducînd o bîrnă în curmeziș, amîndoi 
voiau să treacă prin ușile bisericii, dar nu puteau, fiindcă lemnul era de-a curmezișul; 
iar unul cu altul nu se învoia, ca să îndrepteze lemnul în lungimea drumului și să 
meargă înainte pe uşă. Voind amîndoi deodată să intre, mergeau în curmeziş, pentru 
aceea au rămas afară de uşi, neputînd să intre în biserica cea deschisă. 


Deci, stareţul a întrebat pe îngerul ce-l ducea pe el: "Ce este această vedenie?" 
ŞI i-a tilcuit lui îngerul astfel: "Aceşti oameni care au dus bîrna, cu chipul sînt bărbați 
îmbunătățiți, însă mîndri, nevoind să se smerească unul altuia. Pentru aceea nu intră 
întru împărăția cerului, ci rămîn afară pentru mîndria lor, prin care ei toată fapta lor 
cea bună o pierd. Iar cel ce scotea apă şi o turna în vasul cel spart, înseamnă omul 
care are fapte bune, însă de păcate nu se părăseşte; pentru aceea în deşert se ostenește, 
de vreme ce cu păcatele își pierde plata sa, pe care era să o cîştige de la Dumnezeu. 
Iar arapul care tăia lemne și le adăuga la sarcină, cu chipul este un om, care în multe 
păcate petrece şi, în loc de pocăință, adaugă mai mari fărădelegi peste fărădelegile 
sale cele mai dinainte. Această vedenie o spunea Cuviosul Arsenie ucenicilor săi spre 
folos, ca şi cum era văzută de un alt stareţ, iar nu de el. 


O altă înfricoşată descoperire, care se întîmplase altor părinți pentru 
dumnezeieştile Taine ale lui Hristos, o spunea astfel: "A fost într-un schit un stareţ 
minunat cu viaţa și slăvit între părinți pentru faptele cele bune ale sale. Acela, din 
neştiinţa sa - pentru că era prea prost şi neiscusit în dumnezeiasca Scriptură - se 
smintea cu necredința pentru Preacuratele Taine, zicînd că pîinea pe care o primim 
din dumnezeiescul Altar şi paharul, cu care ne împărtăşim, nu este adevăratul Trup 
şi Sînge al lui Hristos, ci numai închipuire a Trupului şi a Sîngelui Lui. Auzind 
aceasta doi stareți iscusiţi, ziceau între ei că nu cu răutate grăieşte stareţul acestea 
despre Sfintele Taine, ci din prostie şi din neștiință; și se sîrguiau să-l îndrepteze pe 
el în aceea. Ei s-au dus la dînsul şi, vorbind și altele pentru folosul sufletului, au 
început a zice şi aceasta: "Am auzit, părinte, un cuvînt necuviincios despre un frate, 
că ar fi zis că pîinea pe care o primim şi paharul pe care îl bem din Sfîntul Altar, nu 
este Trupul şi Sîngele lui Hristos, ci numai o închipuire”. 


Iar stareţul a răspuns: "Eu sînt cel ce am zis aceasta”. lar ei l-au rugat, zicînd: 
"Să nu crezi aşa, părinte, ci într-acest chip: Nouă ne-a dat Sfinta Biserică 
sobornicească a crede şi a mărturisi că pîinea este cu adevărat Trupul lui Hristos și 
vinul în pahar este adevărat Sîngele Lui; iar nu închipuire a Trupului şi a Sîngelui”. 
Pentru aceea îi aduceau multe cuvinte din dumnezeiasca Scriptură şi de la Sfinţii 


Părinți, dovedind necredinţa lui, dar în prostia sa zicea: "De nu mă voi încredința cu 
însuşi lucrul, nu voi crede”. 


Bătrînu 1-au zis: "Părinte, să ne rugăm dar lui Dumnezeu pentru aceasta. Noi 
toți trei postim o săptămînă, ca să-ţi descopere ţie această Taină; şi credem că-ţi va 
descoperi, nevoind să-ți pierzi ostenelile tale de mulți ani". Starețul a primit cu 
bucurie cuvîntul acesta şi s-au închis fiecare în chilia sa, postind şi rugîndu-se toată 
săptămîna. Starețul acela zicea în rugăciunea sa cea către Dumnezeu: "Doamne, Tu 
ştii că nu din răutate nu cred, dar cu mintea mea proastă nu pot înţelege şi pătrunde 
taina aceasta. Deci, arată-mi, după bunătatea Ta, singur adevărul, ca să nu mă 
rătăcesc cu credința". Asemenea şi cei doi stareţi rugîndu-se, ziceau: "Doamne, arată 
fratelui nostru această taină a Ta, ca să nu rămînă în necredință și să nu-şi piardă 
osteneala sa cea îmbunătățită”. Dumnezeu a ascultat rugăciunea lor și le-a descoperit 
această înfricoşată taină astfel: După ce s-a sfîrşit săptămîna postirii lor şi a 
rugăciunilor, sosind ziua Duminicii, au intrat toți acei trei stareți în biserică la 
dumnezeiasca Liturghie şi împreună au stat la un loc. 


Acolo li s-au deschis ochii, cînd s-a pus pîinea pe Sfînta Masă şi au văzut un 
Prunc mic. Preotul, întinzînd mîna ca să frîngă pîinea, a văzut pe îngerul Domnului 
pogorîndu-se din cer, avînd în miini un cuţit, și, junghiind Pruncul, I-a turnat sîngele 
în pahar. Şi cînd preotul frîngea pîinea, îngerul sfărîma trupul în părticele; iar cînd 
frații au mers să se împărtășească cu Sfintele Taine, a mers şi părintele care nu credea 
ŞI, luînd în mînă carne crudă şi sîngerată şi văzînd în pahar sînge, temîndu-se a strigat, 
zicînd: Cred, Doamne, că pîinea este Trupul Tău şi vinul este Sîngele Tău. 


Şi îndată carnea s-a făcut pîine şi sîngele vin şi s-a împărtăşit cu multă frică şi 
cu umilinţă. Părinții i-au zis: "Ştie Hristos Dumnezeu că neamul omenesc nu poate 
să mănînce carne crudă, nici să bea sînge; de aceea își dă Preacuratul Său Trup sub 
chipul pîinii şi Sîngele Său cel făcător de viaţă sub chipul vinului, ca să-l poată primi 
cei ce se împărtășesc cu credinţă”. Pentru aceasta ei au dat laudă lui Hristos 
Dumnezeu, că n-a lăsat pe stareţul cel îmbu-nătățit să piară cu necredința. 


Un frate oarecare a întrebat pe părintele Arsenie pentru folosul sufletului; iar 
fericitul i-a zis: "Îngrijeşte-te în tot chipul ca, cele făcute în mintea ta, să fie plăcute 
lui Dumnezeu şi cu înlesnire vei birui păcatele cele dinafară”. Aceasta o zicea sfîntul, 
arătînd că toate patimile păcatelor se nasc din voința minţii şi din gîndurile cele 
spurcate ale ei, care, primindu-se în inimă, se țin cu îndulcire. lar cel ce-şi îndreptează 
mintea sa către Dumnezeu și izgoneşte îndată gîndurile cele spurcate, îşi taie patimile 
şi biruieşte poftele păcatelor”. 


Starețul a mai zis: "De vom căuta pe Dumnezeu cu adevărat, El singur va veni 
la noi şi-L vom vedea; şi dacă Il vom ţine pe EI la noi prin viață curată, va petrece 
împreună cu noi”. 


Alt stareţ a întrebat pe părintele Arsenie: "Părinte, mie îmi zic gîndurile: ce 
vei face, căci eşti bătrîn şi nu poţi să posteşti, nici să te ostenești pentru bătrîneţe? 
Deci, du-te de cercetează bolnavii, pentru că acesta este semnul dragostei”. lar 
cuviosul, înţelegînd că gîndul acesta este din meşteşugire diavolească, a zis acelui 
stareţ: "Mănîncă, bea, dormi, nu lucra, decît numai să nu ieşi din chilia ta”. Acestea 
le zicea, pentru că sfîntul ştia că monahul, ieşind din chilie şi apropiindu-se de 
locaşurile mirenești, îl încurcă vrăjmașul cu multe curse, spre sminteală şi cădere. 
Deci, nu se cuvine aceluia ce a murit pentru lume, să iasă afară din chila şi din 
mănăstirea sa, fără de pricină, precum cel mort nu iese afară din mormîntul său. lar 
monahul care umblă afară din mănăstire, după voia sa, este cu adevărat mort, pentru 
că a murit cu sufletul. 


Sfîntul iarăşi zicea: "Sînt mulți care se sîrguiesc a-şi păzi curăţia trupească, de 
aceea îşi omoară trupul lor cu postiri, cu privegheri şi cu multe osteneli. Dar sînt 
puțini cei ce-și păzesc sufletul de spurcăciunea păcatului slavei deşarte, de iubirea de 
cinste, de iubirea de argint, de zavistie, de ura de fraţi, de mînie, de pomenirea de 
rău, de osîndire şi de mîndrie. Unii ca aceştia, pe afară sînt curaţi cu trupul, iar cu 
sufletul sînt foarte spurcaţi. Ei sînt asemenea ca mormintele cele văruite, care pe 
dinăuntru sînt pline cu oase împuţite. Fericiți sînt cei ce se sîrguiesc, ca atît trupul cît 
şi sufletul să le fie curate de toată spurcăciunea; pentru că cei curați cu inima, iar nu 
numai cu trupul, sînt fericiți, că aceia vor vedea pe Dumnezeu. 


Un frate a zis cuviosului: "Părinte sfinte, am învăţat cuvinte din cărți şi din 
psalmi și mă sîrguiesc să le citesc cu osîrdie. Dar, citindu-le pe acelea, nu am 
umilință, fiindcă nu înţeleg puterea dumnezeieștii Scripturi, și din această cauză mă 
scîrbesc foarte". Răspuns-a lui fericitul: "Fiule, se cade ca neîncetat să te deprinzi la 
citirea cuvintelor Domnului, măcar de n-ai umilinţă şi nu le înţelegi puterea. Pentru 
că am auzit ceea ce zice părintele Pimen şi ceilalți Sfinți Părinți, că descîntătorii cei 
ce s-au obișnuit a descînta şerpii, ei nu înţeleg acele cuvinte pe care le grăiesc; iar 
şerpii, auzind puterea cuvintelor, le cunosc cu sfințenie şi se îmblinzesc, dîndu-se în 
mîinile lor. Aşa facem şi noi. Măcar că nu înţelegem puterea cuvintelor dumnezeieștii 
Scripturi, însă, cînd le avem neîncetat în gurile noastre, auzindu-le diavolii se 
înfricoşează şi fug de la noi, nesuferind cuvintele Sfîntului Duh, care le-a grăit prin 
robi Săi, prooroci şi apostoli”. 


Apropiindu-se vremea mutării lui la Dumnezeu, a zis uceni-cilor săi: "Să nu 
faceți pentru mine acea pomenire, adică să puneţi masă şi să chemați fraţii la mîncare 
şi la băutură. Numai de aceasta să vă îngrijiţi, ca să se săvirşească aducerea 
dumnezeieştilor jertfe, pentru păcătosul meu suflet”. Auzind acestea, ucenicii s-au 
tulburat şi au început a plînge. lar el le-a zis: "Nu plîngeţi, fiilor, că încă n-a venit 
ceasul sfîrşitului meu, însă este aproape". Deci, l-au întrebat ucenicii: "Părinte, cum 
te vom îngropa?" Iar el le-a zis: "Nu ştiţi oare, să mă legați de picioare cu o funie și 
să mă aruncați în munte?" 


După ce 1 s-a apropiat moartea, a început a se teme și a plînge. Şi, văzîndu-l 
ucenicii plîngînd, l-au întrebat: "Oare şi tu te temi de moarte, părinte?" EI a răspuns 
către dînşii: "Frica aceasta cu adevărat a fost în mine în toate zilele călugăriei mele, 
din ziua în care am luat asupra mea acest chip". Și a adormit Cuviosul părinte 
Arsenie, somnul cinstitei morți, dîndu-şi sfîntul său suflet în mîinile Domnului, 
Căruia I-a slujit cu osîrdie. Auzind părintele Pimen, că s-a mutat părintele Arsenie, a 
lăcrimat şi a zis: "Fericit eşti, părinte Arsenie, că ai plîns în toate zilele vieţii tale! 
Pentru aceasta în veci te vei veseli; căci cel ce nu plînge aici de voie, va plinge acolo 
în munci fără de voie, dar fără nici un folos!" 


Se povesteşte de Cuviosul Arsenie şi aceasta: că acesta era cuvîntul lui 
adeseori, zicînd către sine: "Arsenie, la ce ai venit aici? N-ai venit la odihnă, ci la 
osteneli; nu la lenevire, ci la nevoinţă. Deci, nevoiește-te, ostenește-te şi nu te lenevi”. 
Încă şi aceasta o spunea sfîntul: "De multe ori m-am căit de cuvîntul pe care îl grăiam, 
iar de tăcere, niciodată!" 


Părintele Daniil povestea despre dînsul: "Niciodată nu voia să grăiască vreo 
întrebare din carte, măcar deşi putea, fiindcă știa bine dumnezeiasca Scriptură; însă, 
tăcea, ca să nu se arate înțelept în cărți. Nici nu scria vreo scrisoare la cineva, 
socotindu-se că este prost pentru Hristos şi neștiutor. Nici de slujba altarului nu se 
atingea, măcar că era sfinţit pentru aceasta, ci cu monahii cei nesfințiți se apropia la 
dumnezeieştile Taine; şi aceasta o făcea din smerenia sa cea mare. lar cînd mergea 
în biserică la soborniceasca cîntare, se ducea după un stilp, ca nici el să nu vadă pe 
cineva la față, dar nici faţa lui nimeni”. 


Vederea lui era îngerească, ca şi a lui Iacov cel din Legea Veche; cu totul era 
cărunt, curat la trup şi uscat din înfrînarea cea mare şi barba mare pînă la brîu; iar 
perii de la ochi îi căzuseră din cauza plînsului din toate zilele; era înalt la stat şi gîrbov 
la bătrîneţe. EI a avut un sfîrşit fericit, viețuind în călugăreştile osteneli cincizeci de 
ani; cu postul şi cu rugăciunile plăcînd lui Dumnezeu. În schit a petrecut patruzeci 
de ani, zece ani la un loc ce se numea Troghin, mai sus de Babilon, în spatele cetății 
Memfis, iar trei ani a vieţuit în Canopolul Alexandriei. Întorcîndu-se iarăşi în 
Troghin a petrecut doi ani şi a adormit acolo întru Domnul, avînd vîrsta de o sută de 
ani şi mai bine. El a fost bărbat bun, plin de Duhul Sfînt şi de credință. Cu ale cărui 
sfinte rugăciuni să ne învrednicim şi noi a cîştiga iertare de păcate şi viaţa veşnică de 
la Hristos Domnul nostru, Căruia 1 se cuvine slavă împreună cu Tatăl şi cu Sfîntul 
Duh, în veci. Amin. 


17. POMENIREA SFÎNTULUI PROOROC ISAIA 
(9 MAD 


Sfîntul Prooroc Isaia era de neam din Ierusalim şi se trăgea din seminţia 
împăraților iudei. EI era fiul lui Amos, nu al Proorocului Amos, pentru că Proorocul 
Amos era de neam tecuntean şi păstor de dobitoace; iar nu ierusalimnean din casă 
împărătească, fund cinstit între sfinții prooroci. Amos, tatăl lui Isaia, era unul din 
rudeniile împăratului Ierusalimului, frate bun cu Amesie, împăratul iudeu, care nu 
era numărat între sfinții prooroci. 


Isaia, fiul lui, crescuse în frica lui Dumnezeu, învăţind legea Domnului. După 
ce a ajuns la vîrsta cea desăvîrşită, s-a însoțit cu o femeie după lege şi a născut fiu, 
precum singur zice de aceasta: "M-am apropiat de proorociţă”, adică de soţia mea, 
cea luată din ceata fecioarelor, pentru a petrece împreună; și, care, pînă la vremea 
nunții slujea în biserica Domnului, cu fapte bune şi sfinte, deprinzîndu-se a se ruga 
neîncetat lui Dumnezeu; şi se învrednicise de darul proorociei, pentru viaţa ei cea 
plăcută Lui. Ea este numită proorociță pentru două lucruri: întîi pentru că este soție 
de prooroc, iar al doilea pentru că singură a luat darul proorociei de la Dumnezeu. Şi 
a zămislit în pîntece de la bărbatul său, proorocul Isaia, şi a născut fii. 


Deci, Isaia a zis: Iată, eu și pruncii pe care mi i-a dat Dumnezeu. Aici, după 
înțelegerea tîlcuitorilor, vorbeşte despre fiii săi cei fireşti şi se pomeneşte în proorocia 
lui Iacov, fiul lui. lar fericitul Ieronim spune de proorocul Isaia, din povestire ebraică 
şi aceasta: "EI a fost, după maică, moş al împăratului Manase, muncitorul său; pentru 
că din fiica lui Ofovia, cea însoțită cu împăratul Ezechie, s-a născut Manase. Sfîntul 
Isaia a început a prooroci în împărăția lui Azaria, împăratul Iudeii, care, în Sfînta 
Scriptură, se numeşte Ozia. 


Acel împărat a fost fiul lui Amesie împăratul şi nepot al lui Amos, tatăl lui 
Isaia. Deci, Sfîntul Isaia a proorocit în zilele împă-ratului Azarie, numit şi Ozia, fiul 
lui Amesie, în zilele împăratului loatam, fiul lui Ozia, în zilele împăratului Ezechie, 
fiul lui Ahaz, în zilele împăratului Ahaz, fiul lui loatam şi în zilele împăratului 
Manase, fiul lui Ezechie, de la care a şi pătimit. 


Dar cum şi ce a proorocit el, este destul de arătat în cartea lui cea scrisă pe 
larg, în care este arătată şi viaţa lui cea plăcută lui Dumnezeu. El a fost atît de 
bineplăcut lui Dumnezeu, încît s-a învrednicit a-L vedea şezînd pe scaun înalt şi 
preaînălţat, Căruia împrejur Îi stăteau serafimii cei cu cîte șase aripi, strigînd: Sfint, 
sfint, Sfint Domnul Savaot; plin este cerul și pămintul de slava Lui. lar cînd Isaia 
proorocul a văzut aceasta, s-a umplut de spaimă şi a zis în sine: O, ticălosul de mine, 
m-am învrednicit a vedea pe Domnul Savaot cu ochii mei, fiind om, avind buze 
necurate şi petrecind în mijlocul poporului, cel ce are buze necurate. 


Şi s-a trimis la dînsul unul din serafimi, avînd în mîini un cărbune aprins, pe 
care îl luase cu cleştele din altar şi s-a atins de buzele lui, zicîndu-i: Iată, s-a atins 
acesta de buzele tale și va şterge Domnul fărădelegile tale şi păcatele tale le va 
curăţi. După aceasta a auzit Sfîntul Isaia glasul Domnului, grăind către dînsul: Pe 
cine voi trimite şi cine va merge la poporul Meu. Şi a zis Isaia: lată, eu sint Doamne. 
Trimite-mă pe mine! Şi l-a trimis pe el Domnul la poporul Său, ca să îndemne pe cei 
păcătoşi la pocăință și să le spună lor cele ce vor să fie, adică vor lua multe feluri de 
pedepse, de nu se vor pocăi; iar de se vor întoarce la Dumnezeu cu pocăință, vor 
primi milă şi iertare. 


Deci, a proorocit Sfîntul Isaia despre multe feluri de lucruri, precum și despre 
robia Galileei şi a Samariei de către asirieni; despre năvălirea lui Senaherim asupra 


ludeei, despre stricarea multor ţări și cetăți cu multe feluri de războaie; dar, mai ales, 
a proorocit despre zămislirea şi naşterea lui Hristos din Preacurata Fecioară, prin 
Care s-a mîntuit neamul omenesc. EI a zis: Jafă, Fecioara va lua în pintece şi va 
naște Fiu şi vor chema numele Lui, Emanuel, care se tilcuiește cu noi este Dumnezeu. 
Și iarăşi: leși-va toiag din rădăcina lui lesei - Preacurata Fecioară - și floare din 
rădăcina lui va creşte - Hristos - şi va odihni peste dinsul Duhul lui Dumnezeu, Care 
din Tatăl este şi spre Fiul Se odihnește. Şi iarăşi: Prunc S-a născut nouă şi Fiul S-a 
dat nouă, a Cărui stăpinire s-a făcut peste umărul Lui; şi se cheamă numele lui, 
Înger de mare sfat. Asemenea a proorocit şi despre patimile lui Hristos, zicînd: 
Acesta, poartă păcatele noastre și pătimeşte durere pentru noi. Răpitu-S-a pentru 
păcatele noastre şi a fost muncit pentru fărădelegile noastre și cu rana Lui noi toți 
ne-am vindecat. Ca o oaie spre junghiere S-a adus și ca un miel fără de glas 
împotriva celui ce-L tunde pe El; aşa nu Și-a deschis gura Sa... 


Chiar şi despre Crucea lui Hristos mai înainte a vestit, zicînd: Slava Libanului 
va veni la tine, lerusalime, cu chiparos, cu perg şi cu cedru, ca împreună să 
preamărească locul cel sfint al Meu, zice Domnul - şi locul picioarelor Mele îl voi 
preamări. El a mai vestit a doua înfricoşată venire a lui Hristos, zicînd: Iată, Domnul 
va veni ca focul şi carele Lui ca viforul, ca să dea cu minie izbindirea Sa și certarea 
în văpaie de foc. Căci cu focul Domnului se va judeca tot pămîntul. 


Proorocul Isaia petrecea întru defăimarea lumii; pentru că deși era rudă cu 
împărații ludeii și putea să aibă multe bogății şi slava lumii aceştia, însă pe toate 
acelea le-a trecut cu vederea pentru Dumnezeu și petrecea cu soţia sa cea plăcută lui 
Dumnezeu, în sărăcie de bunăvoie şi smerenie, în înfrînare mare şi în viaţa cea aspră 
a trupului. Haina lui era un fel de sac făcut din păr, pe care îl punea pe trupul gol; 
una pentru smerenie, alta pentru omortrea trupului, iar alta, ca să dea oamenilor celor 
păcătoşi chip de pocăință. Şi cu un chip smerit ca acela, ruga pe Dumnezeu pentru 
dînşii. 


Altădată a umblat gol trei zile prin mijlocul Ierusalimului, neruşinîndu-se de 
mulțimea poporului, nici necinstindu-şi neamul său cel bun. Aceasta a făcut-o după 
porunca Domnului; pentru că împăratul Ezechie împreună cu Ierusalimul, cînd a 
venit Sargon şi Senaherim, împăratul asirienilor, asupra ludeei cu putere multă, 
nădăjduia mai mult spre ajutorul Egiptului şi al Etiopiei - pentru că se obişnuiseră 
iudeii de a cîştiga ajutor mai mult de la egipteni şi de la etiopieni, decît a cere ajutorul 
lui Dumnezeu. Atunci Sfîntul Isaia a sfătuit pe împărat şi pe popor, ca să alerge spre 
Dumnezeu mai mult decît spre oameni şi de la Cel Preaînalt să ceară și să 
nădăjduiască ajutor; iar nu de la aceia, care singuri nu pot să se apere, pentru că s-a 
apropiat şi de ei pierzare. EI a proorocit şi de pieirea Egiptului şi a Etiopiei, care are 
să vină asupra lor, tot de la acelaşi împărat al asirienilor, Senaherim. Şi ca proorocia 
lui să fie încredinţată tuturor, a mers gol prin toată cetatea; pentru că s-a făcut către 
dînsul cuvîntul Domnului, zicîndu-i: Mergi și leapădă sacul de pe mijlocul tău şi 
scoate încălțămintele tale din picioare. 


lar proorocul a făcut așa, umblind gol şi desculț trei ani, spunîndu-le cu 
cuvintele şi arătîndu-le cu goliciunea sa că se vor lipsi iudeii de ajutorul Egiptului și 
al Etiopiei, spre care în zadar se nădăjduiesc şi, cum că, cu un chip ca acesta, egiptenii 
şi etiopienii se vor duce în robie goi. Pentru că a grăit Domnul: "Precum a umblat 
robul Meu, Isaia, gol şi desculţ, aşa va duce împăratul asirienilor pe robiții Egiptului 
şi al Etiopiei, pe tineri şi pe bătrîni, goi, desculți şi descoperiţi spre ruşinea Egiptului”. 


Proorocul Isaia a închipuit cu acea goliciune a sa, goliciunea lui Hristos 
Domnul nostru, Care a fost dezgolit pe Cruce în privirea tuturor, pe care Ela voit a 
o suferi pentru goliciunea lui Adam, ce a cunoscut-o în rai, după călcarea poruncii 
lui Dumnezeu. 


Proorocia lui Isaia despre Egipt şi despre Etiopia s-a împlinit îndată; pentru că 
Senaherim, împăratul asirienilor, auzind că Toroc, împăratul Etiopiei, vine asupra 
lui, ajutînd iudeilor, s-a întors împotriva lui şi, biruindu-l, a supus împărăției sale 
pămîntul Egiptului şi al Etiopiei; iar după aceea a mers asupra ludeei, oştindu-se și 
luînd multe cetăți. El se lăuda că va lua Ierusalimul și pentru aceasta hulea pe 
Dumnezeu Cel Înalt prin voievodul său, Rapsac, pe care îl trimisese cu putere multă 
contra împăratului Ezechie. 


Proorocul Isaia era şi mare făcător de minuni, căci, lerusalimul fiind ameninţat 
de înconjurarea celor de altă seminție, din cauza lipsei de apă, el, cu rugăciunea sa - 
precum scriu despre aceasta Sfîntul Epifanie şi Sfîntul Dorotei al Tirului -, a scos un 
izvor de apă de sub muntele Sionului. Şi s-a numit izvorul acela "Siloam", adică 
trimis; căci de la Dumnezeu s-a trimis poporului cel însetat acel izvor, pentru 
prooroceștile rugăciuni. Izvorul acela era minunat, pentru că izvora apă numai 
iudeilor; iar celor de altă seminție se făcea uscat. Sfintul prooroc a izbăvit cu 
rugăciunea sa cetatea Ierusalimului de înconjurarea barbarilor; pentru că într-o 
noapte, a ieșit îngerul Domnului și a ucis din oastea asirienilor o sută optzeci şi cinci 
de mii. Deci, Senaherim, sculîndu-se dimineaţa și văzînd atîta mulțime de trupuri 
moarte, s-a înspăimîntat şi a fugit cu ruşine de la Ierusalim și s-a aşezat în Ninive, 
unde a fost ucis de fiii săi. Sfîntul Isaia a tămăduit pe împăratul Ezechie de o boală, 
de care se îmbolnăvise de moarte; şi i-a spus aceluia de la fața Domnului, că pentru 
rugăciunile şi lacrimile lui, 1 se mai adaugă la viaţă încă cincisprezece ani. Şi a fost 
pentru aceasta, că soarele s-a întors înapoi pe fiecare zi cu zece trepte, adică la zece 
minute, care se arăta în ceasornicul de pe zid. 


Deci, ziua aceea a fost mare durere după asemănare; însă nu după asemănarea 
acelei zile, în care odată Isus al lui Navi a oprit soarele în loc, cînd a biruit pe 
vrăjmași. O minune ca aceasta a înspăimîntat toată lumea, încît Merodah Valadan, 
fiul lui Valadan, împăratul Babilonului, a trimis o scrisoare şi soli cu daruri în 
Ierusalim, la Ezechie, împăratul ludeei, întîi ca să-l cerceteze pe el, căci auzise că a 
fost foarte rău bolnav şi se sculase; iar al doilea, ca să întrebe de minunea ce se 
întîmplase, că soarele s-a întors înapoi şi iarăşi s-a îndreptat în calea sa, deoarece se 
făcuse ştire despre aceea la împăratul Babilonului, că pentru Ezechie se făcuse acea 


minune. Ezechie s-a bucurat foarte mult de trimişii împăratului Babilonului şi le-a 
arătat toate bogățiile casei sale, care lucru n-a fost plăcut Domnului. Deci, a venit la 
el Sfîntul Prooroc Isaia și i-a zis: "Ce au văzut în casa ta bărbaţii ce veniseră din 
Babilon?" Ezechie a răspuns: "Toate cîte sînt în casa mea le-au văzut și nu a fost în 
casă nici un lucru din cămările mele, pe care nu l-ar fi văzut". 


Isaia i-a zis: "Ascultă cuvîntul Domnului Savaot: Vor veni zile, cînd 
babilonienii vor lua toate cele din casa ta şi toate cîte au adunat părințu tăi pînă în 
această zi, le vor duce în Babilon şi nu vor lăsa nimic; încă vor lua şi din fiii tăi pe 
care i-ai născut şi îi vor duce în Babilon, unde îi vor face servitori în casa împăratului 
Babilonului”. Această proorocie a Sfintului Isaia s-a împlinit mai pe urmă, iar 
împăratul Ezechie s-a sfîrșit în pace şi a fost îngropat împreună cu părinții săi. 


După sfîrşitul împăratului Ezechie a luat împărăția ludeei, Manase, fiul lui 
Ezechie, fund în vîrstă de doisprezece ani și făcînd vicleșug înaintea ochilor 
Domnului. Pentru că, după ce a venit în vîrstă desăvîrşită, a început a umbla nu după 
poruncile Domnului, ci după urîciunile păgînești. Fiindcă a zidit capişte idolilor şi 
altar lui Baal şi se închina idolilor celor ciopliţi, iar casa Domnului a spurcat-o cu 
jertfe idoleşti şi pe fiii săi i-a trecut prin foc, după cum făceau închinătoru de idoli. 
EI se îndeletnicea cu vrăji şi basme, răzvrătind poporul Domnului şi ducîndu-i pe ei, 
împreună cu sine, la închinarea de idoli; iar pe cei ce nu se învoiau la voia lui cea 
păgînească, îi ucidea. EI a vărsat foarte mult sînge nevinovat, pînă ce Ierusalimul s- 
a săturat de mult sînge; pentru care lucru, mustrîndu-se şi ocărîndu-se de Sfîntul 
Prooroc Isaia, s-a pornit spre mînie. Asemenea şi boierii Ierusalimului şi mulți din 
popor s-au umplut de mînie asupra proorocului lui Dumnezeu, de vreme ce, 
mustrîndu-i pentru acele păcate grele, îi numea boieri ai Sodomei şi ai Gomorei, 
zicîndu-le: Ascultaţi cuvintul Domnului, boieri ai Sodomului, luaţi aminte la legea 
lui Dumnezeu, popoarele Gomorului. 


Acestea le zicea pentru apucăturile lor cele rele, deoarece prin faptele lor cele 
necurate, se asemănau cu Sodoma şi cu Gomora. Deci, toţi, împreună cu împăratul, 
nesuferind o mustrare ca aceea, căutau să ucidă pe sfintul. Astfel, Sfîntul Prooroc 
Isaia a fost tăiat la cîmp, afară din Ierusalim, cu fierăstrăul de lemn, din porunca 
împăratului Manase. Și așa, Isaia, marele prooroc al lui Dumnezeu, s-a sfîrşit 
mucenicește la adînci bătrîneţi, avînd o sută douăzeci şi şase de ani. El este lăudat de 
Isus al lui Sirah, astfel: Domnul a izbăvit pe poporul Său prin mina lui Isaia, a biruit 
oștile asirienilor şi le-a sfărimat îngerul Lui, căci Ezechie a făcut plăcere înaintea 
Domnului şi s-a întărit pe căile lui David, tatăl său, pe care le-a poruncit Isaia, 
proorocul cel mare şi credincios în vedeniile sale: În zilele lui soarele s-a tras înapoi 
şi a prelungit viaţa împăratului cu mare duh, a văzut pe cele de pe urmă şi a mingiiat 
pe cei ce se tinguiau. În Sion pînă în veac a arătat pe cele ce vor fi şi pe cele ascunse. 


După uciderea proorocului Isaia, trupul lui cel cinstit, luîndu-l unii din cei 
temători de Dumnezeu, l-au îngropat aproape de izvorul acela al Siloamului, pe care 
Sfîntul Isaia l-a scos cu rugăciu-nea sa. Pentru aceasta l-au pus pe el acolo ca, cu 


rugăciunile proorocului lui Dumnezeu, Isaia, şi după moartea lui, să izvorască 
neîncetat apa Siloamului. Lîngă izvorul acela, a fost zidită o scăldătoare, la care orbul 
din naștere a căpătat vedere, punînd pe ochii lui tina cea făcută din scuipat de Domnul 
nostru lisus Hristos, şi care a fost trimis ca să se spele. Chiar pînă astăzi apa aceea 
are o putere tămăduitoare, pentru că se povesteşte de cei ce cercetează Sfintele Locuri 
ale Ierusalimului că, saracinii, care acum locuiesc acolo cu voia lui Dumnezeu, fiind 
din firea lor puturoşi cu trupurile - ca şi caprele -, își spălau copiii în apa Siloamului, 
şi chiar ei se spălau, şi goneau acea putoare. Încă şi celor bolnavi de ochi li se aduce 
mare ajutor din apa aceea, cu rugăciunile Sfîntului Prooroc Isaia şi cu darul 
Domnului nostru lisus Hristos, căruia se cuvine slava în veci. Amin. 


18. VIAŢA ŞI PĂTIMIREA SFÎNTULUI HRISTOFOR MĂRTURISITORUL 
ȘI A CELOR ÎMPREUNĂ CU DÎNSUL 
(9 MAI) 

Luînd cu nedreptate împărăția Romei, prearăul Dechie, la anul de la Hristos 
108 şi, punînd ajutător la ocîrmuirea împărăției pe Valerian, îndată a pornit prigoană 
mare contra creştinilor, pe care istoricii o numără a opta. El a pornit această prigoană, 
cum zic unii din istorici, din pizma ce o avea asupra lui Filip, cel mai înainte de 
dînsul, care iubea pe creştini şi îi cinstea; unii zic că Filip s-ar fi făcut chiar creştin. 
Dechie, atît s-a îndrăcit cu luptarea contra lui Dumnezeu şi atît de aspru și cumplit s- 
a ridicat asupra creştinilor, încît a scris cărți şi porunci nelegiuite şi nedrepte către 
toți ighemonii și stăpînitorii cei de sub stăpînirea lui, care erau păgîni ca și dînsul. El 
le-a poruncit ca, cu mare groază, să silească pe cei drepţi şi binecredincioşi robi ai 
lui Hristos, să jertfească idolilor şi să mănînce bucate din cele spurcate cu sîngele 


dobitoacelor jertfite; iar cîţi nu vor să se lepede de Hristos, mai întîi să-i pedepsească 
şi să-l bată cu felurite răni şi să le pună asupra lor nenumărate munci; iar după aceea, 
să-l omoare cu nemilostivire. Deci, toți stăpînitorii şi ighemonii țărilor şi cetăților se 
sîrguiau cu toată puterea să se arate bineplecați şi supuși către împăratul, avînd 
păgînu multă îndrăzneală, iar cei credincioşi erau prigoniți şi munciţi păgînește. 


Într-acea vreme, un voievod al împăratului, făcînd război cu alte neamuri şi 
biruindu-le, a aflat într-acele neamuri un om din cei cu capul de cîine, care mănîncă 
oameni Și cărora noi le zicem căpcăuni; pe acela voievodul l-a luat rob. El era înţelept 
la minte din fire şi cu cunoștință bună, cugetînd dumnezeieştile cuvinte întru inima 
sa; ŞI, văzînd pe păgîni pedepsind totdeauna pe creştini cu multe feluri de munci, se 
mîhnea şi împreună pătimea durere, ca un milostiv ce era. Dar, fiindcă nu putea să 
vorbească şi să mustre pe păgîni ca un om, s-a dus de la dînșii la un loc deosebit, 
afară din cetate, şi, căzînd la pămînt, a făcut cu mintea rugăciunea aceasta: "Doamne, 
Atotţiitorule, auzi smerenia mea şi arată milostivirea Ta, spre mine nevrednicul robul 
Tău. Deschide buzele mele, şi dă-mi grai omenesc, ca să pot mustra pe tiranul”. 


Astfel rugîndu-se el, îndată s-a aflat înaintea lui un om purtător de haine albe 
şi a zis către dînsul: "Reprovos - că astfel se numea el mai înainte -, s-a auzit 
rugăciunea ta! Scoală-te să iei darul de la Domnul". Deci, sculîndu-se, s-a apropiat 
de buzele lui, omul acela purtător de haine albe şi, suflîndu-i în gură, îndată a vorbit 
fără de împiedicare; şi, mergînd îndată în cetate şi văzînd pe creştini muncindu-se de 
muncitori, l-a durut inima, ca şi cum însuşi ar fi pătimit munci, şi a zis către păgîni 
aceasta: "O, povăţuitori ai întunericului şi plini de fărădelegi, nu vă ajunge vouă că 
ați vîndut sufletele voastre satanei? Ne siliți şi pe noi, care ne temem de Dumnezeu 
Cel adevărat, să pierim împreună cu voi? Eu sînt creștin şi nu sufăr să mă închin 
zeilor celor deşerți şi urîciunilor celor netrebnice”. 


Sfîntul, zicînd acestea, un slujitor cu numele Vachies, care se întîmplase 
aproape de dînsul, l-a lovit peste gură; iar fericitul a zis cu blîndeţe: "Sînt legat de 
Mîntuitorul meu lisus Hristos şi pentru aceasta nu-ţi fac ție răsplătirea cuviincioasă; 
iar dacă m-aş mînia, nu poate să mă biruiască nici toată împărăția voastră cea stricată 
şi răzvrătită”. 


Deci, ducîndu-se Vachios în cetatea unde era împăratul, i-a vestit lui acestea, 
zicînd: "Sînt puţine zile de cînd, muncind voievodul pe creştini după dumnezeiasca 
ta poruncă, s-a arătat în mijlocul poporului un uriaș înfricoşat, tînăr cu vîrsta, iar 
capul şi căutătura sălbatică, dinții lui ies afară din gură ca și ai porcului, capul lui este 
de cîine şi, în scurt să zic, atît este de grozav, încît nu pot nicidecum, să-i povestesc 
chipul lui. El huleşte pe zei şi împărăţia ta și pentru aceea l-am lovit pe el cu palma 
peste obraz; dar s-a lăudat, că nu se teme de toată împărăţia ta. Deci, pentru aceasta 
am venit să vestesc împărăției tale; nu cumva a auzit Dumnezeul creștinilor 
rugăciunile lor şi l-a trimis pe dînsul spre ajutorul lor?" 


Împăratul, mîniindu-se, a zis către dînsul: "Oare ai diavol şi pentru aceasta ţi 
s-a arătat ție într-acest chip?" Aşa a zis şi îndată a trimis două sute de ostaşi, zicînd: 
"Legaţi-l pe el şi astfel să mi-l aduceţi; iar dacă se va împotrivi vouă, tăiați-l în mii 
de bucăţi şi numai capul lui să mi-l aduceţi să-l văd, de este atît de înfricoșător 
precum spune ticălosul acesta”. Fericitul Reprovos s-a dus la biserica creştinilor şi, 
şezînd dinafară la poartă, a înfipt toiagul său în pămînt și, plecîndu-și capul, s-a rugat, 
zicînd: "Doamne Dumnezeule, Atotţiitorule şi Atotputernice, Cela ce Te porți pe 
Heruvimi şi eşti slăvit de Serafimi şi lăudat de toți sfinții Tăi, ascultă-mă astăzi pe 
mine nevrednicul şi poruncește ca să înfrumuseţeze toiagul meu ca al Sfîntului Tău 
prooroc Aaron, ca să se arate şi spre mine bunătatea Ta cea multă şi să mă fac întru 
mărturisirea Ta mai sîrguitor, ca să Te preamăresc pe Tine, Tată şi pe Fiul şi pe 
Sfîntul Duh, în veci. Amin." 


Astfel rugîndu-se îndată, o, minune, toiagul a odrăslit! Pentru aceea, văzînd 
un semn minunat ca acesta, s-a întărit mai bine şi iarăşi s-a rugat, mulțumind 
Domnului. Deci, ostașii pe care îi trimisese Dechie să prindă pe sfîntul, au ajuns 
acolo într-acel ceas cînd el se ruga afară din biserică; şi, văzîndu-l de departe, s-au 
înfricoşat de chipul lui, neîndrăznind să se apropie de el. Iar unul din ei a îmbărbătat 
pe ceilalți, zicînd: "Ce ne înfricoşăm de un om fără de arme?" Şi, ducîndu-se aproape 
de el, l-a întrebat, zicînd: "De unde ești şi pentru ce plîngi fără de mîngiiere?" EI a 
răspuns cu smerită grăire: "Plîng pentru oamenii cei fără de pricepere, care au lăsat 
pe adevăratul Dumnezeu şi se închină idolilor celor neînsuflețiți". Deci, după ce au 
auzit ostașii că vorbeşte cu blîndeţe, au luat îndrăzneală și au zis către dînsul: 
"Împăratul ne-a trimis să te aducem legat la el, pentru că nu te închini zeilor celor 
vechi; ci te închini unui oarecare Dumnezeu nou”. 


Reprovos a zis către dînșii: "Dacă mă veți lăsa dezlegat, voi merge de voia 
mea; iar a mă lua legat, nu puteţi, că stăpînul meu, Hristos, a dezlegat legăturile 
păcatelor mele şi m-a eliberat de tatăl vostru, satana". Ei au zis către dînsul: Dacă nu 
voieşti să mergi, du-te unde vrei; iar noi vom zice către împărat, că nu te-am aflat”. 
Sfîntul a zis către dînșii: "Ba nu! Vă rog numai pe voi să mă îngăduiţi cîtva timp, 
pînă voi lua Sfîntul Botez şi atunci vom merge împreună”. lar ei au răspuns: 
"Cheltuiala noastră s-a sfîrşit, şi nu mai avem merinde, că te căutăm de multe zile”. 


Deci, sfîntul le-a zis: "Aduceţi acea puţină hrană ce aveţi, ca să vedeţi puterea 
Dumnezeului meu". Punînd ei înaintea lui bucatele ce le aveau, sfintul a 
îngenuncheat şi s-a rugat, zicînd: "Doamne Dumnezeule, care ai binecuvîntat cele 
cinci pîini şi ai săturat popor nenumărat, auzi-mă pe mine, robul Tău, şi înmulțește 
pîinile acestea, ca să vadă şi aceştia minunile Tale şi să creadă că Tu singur ești 
Dumnezeu adevărat, Care poți toate!" 


Rugîndu-se el, a venit îngerul Domnului şi a zis către dînsul: "Îndrăzneşte, 
pătimitorule al lui Hristos, Hristofore, că, Acela către care te-ai rugat, m-a trimis spre 
ajutorul tău, să-ţi îndeplinesc toate cererile tale”. Îngerul, binecuvîntînd pîinile, le-a 
înmulțit. Atunci sfîntul a zis către ostași: "Mîncaţi acum, fraților, cît voiţi, şi să 


cunoaşteţi din aceasta puterea Dumnezeului meu, care nu numai bunătăţile cele 
pămînteşti le dăruieşte celor ce cred în Dînsul, ci şi pe cele cereşti, fiindcă este 
puternic şi preabun". 


Deci, ostașii, văzînd o minune ca aceasta, s-au înspăimîntat şi au strigat cu 
toții: "Mare este Dumnezeul creştinilor, Care mîntuieşte pe robu Săi!" Apoi, 
închinîndu-se sfîntului, au zis: "Credem şi noi într-Unul adevăratul Dumnezeu, 
Căruia 1 te închini, că Acela este Atotputernic și mulțumim ție că te-ai arătat ca o 
făclie luminoasă nouă, celor întunecaţi, şi ne-ai scos pe noi din întunericul 
înşelăciunii, povățuindu-ne către lumina adevărului. Deci, noi de acum sîntem cu tine 
şi poruncește-ne nouă, ca să facem orice voiești”. 


Atunci sfîntul, veselindu-se, i-a învăţat din destul mîntui-toarea propovăduire 
a lui Dumnezeu, cît cuprinde Sfînta Evanghelie. După aceea a plecat cu dînşii în 
Antichia, la Sfîntul Vavila, arhiepiscopul, şi 1-a povestit toată pricina. Arhiepiscopul, 
mulțumind lui Dumnezeu, 1-a învăţat şi 1-a botezat pe toţi, numind pe Reprovos, 
Hristofor, care a sfătuit după aceea pe ostaşi să meargă la împărat. Mergînd ei pe 
cale, îi întărea sfîntul, zicînd: "Fiilor şi frații mei iubiți, acum cunoaşteţi pe 
Dumnezeu, în care am crescut. Deci, acum să răbdăm pentru dînsul răni şi bătăi şi să 
nu ne lepădăm de EI, chiar de ne-ar face orice fel de supărări; noi, însă să stăm 
bărbăteşte, netemîndu-ne nicidecum de înfricoşările tiranilor, nici de muncile lor cele 
înfricoşătoare, pentru că ne va ajuta nouă Stăpînul nostru Hristos, în Care am crescut. 
Deci, lega-ţi-mă pe mine şi mă duceţi la Dechie, precum v-a poruncit vouă; iar dacă 
vă temeți de munci, duceți-vă unde vreți, îngrijindu-vă de mîntuirea voastră”. Ei, 
auzind aceasta, au lăcrimat şi n-au voit să lege pe dascălul şi pe povăţuitorul lor către 
adevărata credință. Dar, de vreme ce el a voit şi a primit, ei l-au legat. 


Ajungînd la palatul împărătesc şi, văzînd Dechie pe sfîntul, s-a înfricoşat atît 
de mult, încît puţin a lipsit de n-a căzut de pe scaun. Atunci a zis sfîntul către el: "O, 
preanenorocită şi stricată împărăție, dacă te-ai temut de mine, robul lui Dumnezeu, 
slabule și fricosule, apoi cum vei răbda mînia Lui în ceasul judecății, cînd te vor trage 
diavolii la divanul cel înfricoşat, ca să răspunzi pentru sufletele care le-ai pierdut?" 


După ce tiranul cu anevoie şi-a venit în fire, a întrebat pe Hristofor, 
mărturisitorul lui Hristos, care-i este credinţa, neamul și numele. Iar el a răspuns: 
"Sînt creştin şi mai înainte mă numeam Reprovos, iar acum, din Sfîntul Botez, mă 
numesc Hristofor. Neamul meu se arată din faţa mea și mă nevoiesc pentru Hristos 
Domnul meu; deci nu mă plec poruncilor tale cele păgîneşti”. Dechie a zis către 
dînsul: "Rece şi rău nume ţi-a dat, care nu te foloseşte pe tine, ticălosule". Iar sfîntul 
a zis către dînsul: "Rece este numirea voastră, nebunilor, că ați lăsat pe Dumnezeul 
Cel adevărat şi vă închinaţi pietrelor". Dechie iarăși i-a zis: "Fie-ţi milă de trupul tău 
şi jertfeşte zeilor, ca să te învrednicească de multă cinste şi să te fac popă al lor, ca 
să nu pieri cu nedreptate. La acestea sfîntul a răspuns: "Să nu fie să mă lepăd eu de 
adevăratul Dumnezeul meu, o, prea fărădelege tiran şi să mă închin idolilor celor 
deşerți! Bunătăţile tale să le ai tu! Cei deşerți de minte și cei de o minte cu tine sînt 


nebuni. Mie nu-mi este milă de trupul meu, precum ai zis, ci de suflet, ca un înţelept. 
Deci, pentru dînsul slujesc şi mă închin Dumnezeului Celui fără de moarte; iar zeii 
tăi cei cu nume mincinos sînt diavoli și vă amăgesc, ca să vă ia sufletele voastre şi să 
le ducă în pierzare; deci, să nu ai pentru mine nici o nădejde, că mă voi pleca voinţei 
tale celei fără de Dumnezeu; pentru aceea fă cu mine ce voiești”. 


Împăratul, mîniindu-se, a poruncit să-l spînzure de părul capului, legîndu-i o 
piatră de picioare, şi să-l împungă cu sulițele peste tot trupul. Sfîntul, pătimind 
acestea, răbda vitejeşte şi zicea către tiran: "Nu mă plec ţie, păgînule, nu mă închin 
zeilor tăi, nici nu bag în seamă muncile şi rănile tale, ca de nişte lucruri trecătoare, 
pentru dragostea Hristosului meu, Care îmi va răsplăti cu bunătățile cele vrednice 
pentru aceste munci, pe care le rabd pentru Dînsul; iar pe tine, o, ticălosule, te 
aşteaptă focul cel veşnic, pe care îl vei moșşteni împreună cu diavolii, cărora le 
slujeşti”. Atunci împăratul, mîniindu-se și mai mult, a poruncit să-i ardă subţioarele 
cu făclii aprinse. Făcîndu-se acestea, l-a sfătuit pe Dechie oarecare din boieri, să-i 
vorbească cu cuvinte bune, doar îl va asculta şi-l vor avea în războaie ajutător. Deci, 
dezlegîndu-l, împăratul l-a rugat, zicîndu-i: "Mărturiseşte pe zei, bunule om, că 
voiesc să te am drumeţ la carul meu". Zis-a sfîntul către dînsul: "Fă-te creștin şi mă 
vei avea drumeţ la carul tău şi vei împărăţi cu Hristos în veci”. 


Văzînd împăratul că se osteneşte în deşert, a poruncit să aducă două femei 
desfrînate foarte frumoase, împodobite cu haine de mult preţ lucrate cu aur şi cu 
mărgăritare şi stropite cu miruri şi cu arome binemirositoare. Pe acelea le-a închis 
împreună cu sfîntul, într-o cameră împărătească şi vicleanul Dechie le-a făgăduit 
mulți bani, dacă îl vor îndupleca pe el să se închine idolilor. 


Îndată ce le-a închis, sfîntul a îngenuncheat şi s-a rugat, zicînd: "Vezi, 
Doamne, cum au întins cursă şi sminteli picioarelor mele; izbăveşte-mă de cei 
nedrepți şi păzeşte-mă de aceste ispite. Aşa, Doamne, să nu mă părăsești pe mine 
robul Tău, căci a Ta este slava în veci. Amin”. 


Şi, sculîndu-se, a întrebat pe acele femei ce voiesc, iar ele, văzîndu-l, s-au 
înfricoşat şi şi-au întors faţa lor la perete. EI, iarăși le-a întrebat cu blîndeţe acelaşi 
lucru. Ele i-au răspuns: "Împăratul ne-a trimis pe noi să te sfătuim ca să-l asculți şi 
să te închini idolilor, ca să nu te omoare cu moarte cumplită”. Sfîntul le-a zis: "Eu nu 
mă tem de această moarte vremelnică, ca să împărăţesc cu Hristosul meu în veci, în 
Care şi voi, dacă veţi crede, va fi ferice de voi, că veți moşteni toată desfătarea 
bunătăţilor celor veşnice şi vă veţi bucura totdeauna în Rai împreună cu sfinții”. 


Femeile, auzind acestea, mai mult s-au înfricoşat şi s-au sfătuit între ele, 
zicînd: "Dacă vom crede în Dumnezeul acestuia, ne va omori Dechie, iar dacă nu 
vom crede, ne va ucide acest om numaideciît. Deci, mai bine este să credem în 
Hristos, Care ne va da acum - dacă vom muri pentru El - viață veşnică şi nemuri- 
toare". Deci, au zis către el: "Credem în Hristos şi roagă-te Lui, să ne ierte păcatele 
noastre cele multe”. 


După aceea sfîntul le-a întrebat dacă au ucis pe cineva sau de au făcut farmece 
sau de au vrăjit; iar ele au zis: "Nu! Ci mai ales pe mulți osîndiți la moarte şi pe mulți 
robi cu plata desfrînării i-am răscumpărat, iar alt rău n-am făcut". Deci, sfintul, 
punîndu-și mîinile cruciş pe capetele lor, s-a rugat astfel: "Doamne lisuse Hristoase, 
ajută roabelor Tale, Achilina şi Calinica, şi fă-le pe ele oi ale turmei Tale, ca să se 
numere împreună cu sfinții Tăi; iertîndu-le lor cîte au păcătuit în neştiință, căci a Ta 
este slava în veci. Amin”. 


După rugăciune, sfîntul le-a învăţat articolele credinţei; iar ele se bucurau, 
slăvind pe adevăratul Dumnezeu în Care au crezut şi pe care L-au cunoscut. lar a 
doua zi, le-au dus la Dechie şi le-au întrebat de au înduplecat pe sfîntul să se închine 
idolilor. lar ele au răspuns: "Noi, mai ales am crezut în Hristos, Care este adevăratul 
Dumnezeu şi Mîntuitor al lumii”. lar Dechie a zis: "Precum văd şi voi v-aţi fermecat”. 
Achilina i-a zis: "Unul este Dumnezeu, Care a făcut cerul şi pămîntul şi mîntuieşte 
pe toți cîți cred în EI; iar zeii tăi sînt nişte pietre nesimţitoare şi nu pot să vă ajute 
vouă, decît numai vă povăţuiesc la pierzare”. 


Atunci Dechie, mîniindu-se, a poruncit s-o spînzure de părul capului și să lege 
de picioarele ei două pietre mari de moară. Făcîndu-se aceasta, se rupeau măruntaiele 
ei de greutatea pietrelor şi pielea capului s-a dezlipit şi simţea o durere foarte mare 
şi cumplită, pentru care s-a întors către sfintul şi i-a zis: "Te rog pe tine, robule al lui 
Dumnezeu, fă rugăciune pentru mine, căci simt multe dureri”. Sfîntul a înălțat mîinile 
la cer, zicînd: "Doamne Iisuse Hristoase, miluiește pe roaba Ta, să nu o laşi a se 
munci mai mult, ci ia în pace sufletul ei". Muceniţa, zicînd acestea, şi-a dat sufletul 
în mîinile lui Dumnezeu, în ziua întîi a lunii aprilie. După aceea, a zis tiranul către 
Calinica: "Vezi ce a pătimit aceasta, ca o nesupusă şi potrivnică? Deci, măcar tu, 
înțelepţeşte-te și jertfeşte zeilor, ca să nu pătimeşti mai mult unele ca acestea”. Deci, 
înțeleapta şi buna Calinica, voind să batjocorească şi să amăgească pe tiran, 1-a zis: 
"De vreme ce îmi porunceşti să mă închin zeilor, sînt nevoită să mă supun împărăției 
tale; deci, duceţi-mă la capiște, ca să-i cinstesc precum se cuvine, după cuvîntul tău 
împărătesc". 


Împăratul, socotind că aceasta le zicea cu dinadinsul, s-a bucurat 
necunoscătorul şi a poruncit să întindă haine albe de la palat pînă la capiştea idolilor 
şi, luînd pe purtătorii de sulițe, a dus pe sfinta, bucurîndu-se, stropind tot drumul cu 
miruri bine miro-sitoare și de mare preţ. lar cînd a ajuns sfînta la capişte, a întrebat 
pe nelegiuiții popi: "Care zeu este mai mare?" Ei i-au arătat pe idolul Dia, pe care, 
apucîndu-l de mînă, a zis: "Dacă ești zeu, grăieşte şi spune-mi ce voieşti să-ți fac, 
căci eu am venit ca să-ți slujesc". Văzînd că nu-i răspunde, a strigat mai tare către 
idol: "Zeu al păgînilor, vorbeşte cu mine!" Însă el nu avea nici glas, nici auz. 


Atunci ea a rîs şi a zis: "Vai, mie păcătoasa, zeii s-au miîniat asupra mea, căci 
i-am defăimat şi nu voiesc să vorbească cu mine, sau poate dorm și nu aud". Iar popii 
au zis: "Pocăieşte-te din tot sufletul şi te vor ierta”. Deci, mărturisitoarea şi-a scos 
brîul şi năframa sa și cu acelea a legat pe idol; apoi, căutînd la cer, s-a rugat, zicînd: 


"Doamne Dumnezeule, Mîntuitorul sufletelor noastre, ajută-mi în ceasul acesta". Și 
a tras brîul cît a putut, surpînd pe idol; asemenea a tras şi pe idolul Ieracliei şi pe al 
lui Apolon şi au pierit aceşti trei idoli, zdrobindu-se. Apoi a surpat şi din ceilalți, cîţi 
a putut, zicînd: "Fugiţi, zeii păgînilor, şi vă prăpădiţi”. Popii, văzînd acestea, au prins- 
o ca să nu zdrobească şi pe ceilalți pe care îi batjocorea, zicînd: Adunați oasele zeilor 
voştri şi puneţi sare şi untdelemn, ca să-i vindecaţi”. Deci, ducîndu-se la Dechie toţi 
popii împreună cu poporul, au pîrît pe mărturisitoarea credinţei creştine, zicînd: 
"Această îndrăcită a surpat zeii noştri şi a zdrobit pe cei mari şi mai trebuincioşi zei 
şi, de n-am fi apucat să o legăm, ca o nerușinată, i-ar fi surpat pe toți”. 


Iar împăratul a zis către ea cu mînie: "O, femeie rea, au nu mi-ai făgăduit mie 
ca să jertfeşti idolilor şi cum ai îndrăznit de i-ai zdrobit, necinstindu-i?" lar ea a 
răspuns: "Eu n-am surpat pe zei, ci am sfărîmat numai nişte pietre, ca să zidiți case, 
dacă aveţi trebuinţă; dar, de vreme ce îi numiți zei, vai vouă, nebunilor, căci zeii 
voştri au fost biruiți de o femeie şi n-au putut să se păzească. Deci, cum nădăjduiți 
să luaţi vreun ajutor de la unii ca aceştia?" 


Atunci tiranul, mîniindu-se foarte, a poruncit unui meşter în lemn, de a făcut 
îndată un lemn cu patru muchii, de care a spînzurat-o pe sfinta şi, înfigîndu-i ţepi 
lungi de la călcîie pînă la umeri, au legat de picioarele şi de mîinile ei două pietre 
grele. Făcîndu-1-se toate acestea, simțea dureri foarte tari şi cumplite și suferea multe 
chinuri pătimitoare. Pentru aceea, căutînd către sfint, a zis: "Rob al lui Dumnezeu, 
roagă-te Lui pentru mine, că m-am îngreuiat foarte". lar el, căutînd la cer, s-a rugat, 
zicînd: "Doamne Dumnezeul sfinților Tăi, primeşte şi pe roaba Ta aceasta, că Tu 
singur eşti milostiv şi iubitor de oameni în veci. Amin”. 


Atunci roaba lui Dumnezeu şi cu adevărat buna biruitoare Calinica, a zis: 
"Doamne, în mîinile Tale îmi dau sufletul meu". Zicînd acestea, şi-a dat sufletul, în 
două zile ale lunii lui aprilie. 


Mînuindu-se Dechie, a ocărît pe sfîntul, zicînd: "Tu, mai ales, se cădea să piei, 
rău-numitule, faţă de cîine, chip străin şi ciudat, iar nu aceste femei preafrumoase, pe 
care tu, cu vrăjile tale, le-ai amăgit. Deci, ce zici acum? Vei jertfi zeilor, ori petreci 
tot în necurăția ta de mai înainte?" lar mărturisitorul lui Hristos a rîs, zicînd: "După 
cuviinţă şi cu dreptate te-a numit Dechie, ca cel ce eşti primitor şi legătură a lucrării 
tatălui tău, satana, care te are pe tine vas și unealtă la toate voile lui. Ce voiești? Şi 
ce mă ispitești în zadar, de-ţi pierzi vremea degeaba? Eu ţi-am zis de multe ori că nu 
mă închin dracilor celor necinstiți. Și aş fi vrut să te aduc pe tine la cunoştinţa 
adevărului, dar nu eşti vrednic, ca un orb ce eşti, să vezi soarele dreptății cel strălucit. 
Deci, îmbărbătează-te slujitor al diavolului şi munceşte cu nedreptate pe cei drepți!" 


Zicînd acestea, s-au văzut adunaţi la un loc cei două sute de ostași care 
crezuseră, luînd aminte la cele ce se lucra, şi a zis către ei: Venifi, fiilor şi ascultaţi- 
mă pe mine, că vă voi învăţa frica Domnului. Ostaşii au lepădat armele şi hainele 
înaintea împăratului şi, căzînd, au sărutat pe sfint, zicîndu-i: "Bucură-te, 


luminătorule, care ne-ai luminat şi ne-ai povăţuit pe noi la lumina cunoștinței lui 
Hristos adevăratul Dumnezeu". 


Văzînd împăratul că toţi s-au închinat sfîntului, s-a înfricoşat, ca nu cumva să 
fi cugetat să-i ia împărăţia și a zis către dînsul: "Tiran şi potrivnic te-ai făcut mie”. 
lar sfîntul a zis către el: "Nu te teme, că tu singur vei moşteni focul cel veşnic şi toți 
cei rătăciți împreună cu tine”. Atunci ostașii au zis către Dechie: "O, împărate, noi 
am crezut în Hristos şi am mîncat pîine cerească, cînd ne-ai trimis să-ţi aducem pe 
robul Lui; deci, nu ne vom lepăda de credinţa aceasta, de am pătimi de la tine oricît 
de multe munci”. Atunci Dechie a zis către ei: "Ce am greșit vouă, fiilor, de m-aţi 
lăsat pe mine? Vă lhpsesc cai, haine sau bani? Veniţi, vă rog, luaţi îndoit cele ce aveți 
de trebuinţă şi nu mă lăsaţi pe mine”. 


Iar ei au răspuns: "Fie-ţi ție bogăţiile, ca să te bucuri de ele, cînd diavolu cărora 
te închini te vor arunca în tartar; iar noi nu avem nevoie de bunătățile tale, nici nu ne 
temem de muncile tale". Mîniindu-se Dechie şi temîndu-se mai mult, ca să nu urmeze 
şi alții acelora şi să creadă în Hristos, i-a hotărît la moarte. După ce le-a tăiat capetele 
afară din cetate, sfintele lor trupuri le-au aruncat într-un cuptor ars, ca să ardă după 
porunca lui, însă focul nu s-a atins de ele. Iar cei binecredincioși au luat noaptea 
sfintele moaşte şi le-au îngropat în 7 zile ale lunii lui aprilie. 


După aceasta, păgînul Dechie a închis iarăși în temniță pe mucenic și după 
cîteva zile l-a adus la divan şi i-a zis: "Nebunule, dacă nu mă vei asculta pe mine ca 
să te închini zeilor, nu te voi suferi nici un ceas; ci te voi chinui cu nenumărate 
munci". lar sfîntul i-a zis: "Nu mă înfricoşează pe mine cuvintele tale, fiu al 
diavolului şi moștenitor al muncii celei veşnice, pentru că eu am în ajutor pe 
Dumnezeul meu şi nu mă tem de muncile tale”. Atunci a poruncit tiranul să facă o 
cămaşă de fier, s-o găurească în patru părți şi, băgînd pe mucenic în ea, să-l ţintuiască. 


Aducînd lemne multe le-a grămădit şi, turnînd peste ele douăzeci de vedre de 
untdelemn și dîndu-le foc, a aruncat pe sfîntul deasupra lor. Văpaia s-a înălțat atît de 
sus, încît s-au cutremurat toți cei ce stăteau împrejur; iar el stătea nevătămat, rugîndu- 
se cu mucenicie către Dumnezeu, ca şi cum ar fi fost într-un loc răcoros, așa era de 
rece văpaia focului. Trecînd mult timp și stingîndu-se focul, a ieşit sfîntul cu totul 
sănătos şi nevătămat, încît nu 1-a ars nici măcar un fir de păr sau vreun petic din 
haină. Văzînd cei ce stăteau împrejur o minune înfricoșată ca aceasta, au crezut în 
Hristos ca la o mie de oameni, zicînd: "Mare este Dumnezeul creştinilor! Ajută-ne 
nouă, Împărate ceresc, că şi noi credem în Tine!" Şi, căzînd la picioarele 
mucenicului, ziceau: "Cu dreptate te-au numit pe tine Hristofor, că tot pe Hristos Îl 
porți în inima ta, şi nu bagi în seamă nicidecum muncile tiranului". Apoi, strigînd și 
zicînd către împărat: "O, Dechie, ruşinează-te şi înfruntează-te, că a biruit Hristos!" 


Auzind tiranul glasurile lor s-a înfricoşat și, fugind, s-a dus la palat. Rămînînd 
sfîntul în tîrg fără de frică, învăţa pe cei ce crezuseră, ca să se îngrijească mai bine 
de credință. Atunci păgînii au îndemnat pe împărat să omoare pe sfînt, ca să nu-şi 


piardă împărăția. Ei, a doua zi, aveau praznic mare şi, şezînd tiranul la judecată, a 
trimis o mulțime numeroasă de ostași ca să lege pe toți cîți au crezut, prin sfînt, în 
Hristos şi să le taie capetele. lar Sfîntul Hristofor îi îmbărbăta întru mărturisirea 
sfintei credinţe şi îi învăţa să nu se teamă de moartea vremelnică, ca să viețuiască 
veşnic în Rai. Ascultînd ei cuvintele lui, au stat cu bărbăţie şi s-au săvîrşit ca nişte 
miei fără de răutate, în nouă zile ale lunii lui aprilie. lar răul şi păgînul Dechie 
născocea multe feluri de măiestrii, ca să omoare cu moarte cumplită pe mucenic. 
Deci, a poruncit să aducă o piatră mare, pe care abia o ridicau treizeci de bărbaţi şi 
au găurit-o, printr-o parte au legat un capăt de lanţ, iar cu celălalt capăt a legat 
grumazul sfîntului şi, legîndu-i mîinile şi picioarele, l-au aruncat într-un puț adînc, 
socotind cum că îi este cu neputinţă, să mai iasă din acel loc întunecos. Dar, în zadar 
a cugetat, că îngerul Domnului s-a pogoriît şi l-a scos viu și nevătămat din acel puț. 


Văzînd Dechie această minune s-a îndrăcit de mînie, că n-a putut să omoare 
pe un om gol şi fără arme. Deci, l-a întrebat: "Pînă cînd vrăjile tale te păzesc neprins 
şi nevătămat de munci şi nu pot să te piardă atîtea chinuri cîte ţi-am dat pînă acum?" 
Iar sfîntul a răspuns: "Pînă la sfîrşitul vieţii vremelnice defaim scornirile tale, avînd 
pe Hristos al meu ajutător”. Atunci a poruncit, să facă o îmbrăcăminte de fier şi, 
arzînd-o în foc, să îmbrace pe sfîntul cu ea. Dar nici cît de puţin nu s-a apropiat de 
dînsul arderea îmbrăcămintei cele din fier, ci a rămas nevătămat. Deci, tiranul cel 
vătămat la minte şi preanelegiuit, zicea către sfînt cuvinte vătămătoare de suflet şi 
deşarte, îndemnîndu-l pe el, să se închine necuraţilor idoli. Iar mucenicul a răspuns 
cu pricepere şi a zis lui: "Ai auzit de multe ori că nu-mi voi schimba socoteala mea, 
ca să mă închin idolilor celor muţi, chiar de mi-ai aduce nenumărate munci. Deci, de 
ce te osteneşti, te munceşti şi te păgubeşti în zadar de atît timp? Eu mă închin lui 
Hristos şi Îi slujesc Lui de-a pururea şi totdeauna, ca unui Dumnezeu preavrednic şi 
preabun; iată, fă-mi mie cîte voieşti”. 


Dechie, cunoscînd socoteala cea neschimbată a mucenicului, a dat asupra lui 
nedreapta hotărîre cea mai de pe urmă, zicînd astfel: "De vreme ce nebiruitul cu 
muncile şi netrebnicul Hristofor a defăimat nebunește poruncile mele, poruncesc să 
i se taie capul lui cel urîcios şi grozav”. Deci, luîndu-l pe el muncitorii, l-au dus la 
locul cel de pierzare şi îi urma lui mulțime nenumărată de popor păgînesc şi 
creştinesc. 


Ajungînd acolo, a cerut de la muncitori puțină vreme; şi, stînd, a făcut o 
rugăciune în auzul tuturor, zicînd astfel: "Doamne Dumnezeule, Atotţiitorule, 
mulțumesc ie, că întru toate mi-ai ajutat și ai ruşinat pe vrăjmaşul meu, împreună 
cu slujitorii lui. Te rog şi acum să stai lîngă mine, preabunule Doamne, și primeşte 
în pace sufletul meu, numărîndu-mă pe mine împreună cu cei mai de pe urmă ai Tăi 
şi dă şi prearăului Dechie vrednică plată a păgînă-tăţii lui, ca să se muncească de 
diavoli, cărora le slujeşte. După dreptate încă mă rog bunătăţii Tale, Împărate 
Atotputernice, ajută creştinilor acestora şi tuturor celorlalți, care se află peste tot locul 
stăpînirii Tale şi îi izbăveşte pe dînşiu de toate smintelile diavolului. Dă, Doamne, 
trupului meu darul ca să izgonească pe diavoli şi unde s-ar afla vreo părticică din 


moaștele mele, să nu vatăme locul acela nici foametea şi nici vreo grindină sau lucru 
de scîrbă să nu se întîmple acelui ce va avea la sine vreo parte cît de mică din moaștele 
mele. lar pe cîți săvîrşesc praznicul pătimirii mele şi citesc viața mea, păzeşte-i 
întregi şi nevătămaţi, ca să Te slăvească pe Tine, Doamne, Cel preabun, căci bine 
eşti cuvîntat în veci. Amin”. 


Astfel rugîndu-se, s-a auzit glas din cer, zicîndu-i: "Toate cîte ai cerut de la 
Mine, le voi săvîrşi pe deplin, ca să nu te mîhnesc nicidecum. Încă şi aceasta îţi zic: 
Dacă cineva se va afla într-o nevoie oarecare şi Mă va chema pe Mine, pomenind 
numele tău, degrabă îi voi da ajutor. Deci, bucurîndu-te, vino să dobîn-dești 
bunătăţile şi bucuria, care ţi-am gătit ţie!" 


Acestea auzindu-le sfîntul, s-a bucurat şi a zis gealatului: "Împlinește-ţi 
porunca". lar el, cu multă frică şi evlavie apropiindu-se, a tăiat cinstitul cap al 
mucenicului. După aceea însuși gealatul s-a înjunghiat singur pe sine şi a murit, 
căzînd peste trupul mucenicului; și s-a întîmplat aceasta în nouă zile al lunii mai. 


Atunci, venind episcopul Ataliei, cu numele Petru şi, dînd ostaşilor mult 
argint, a cumpărat trupul mărturisitorului lui Hristos, şi l-a înfăşurat cu giulgiuri 
curate şi cu arome şi, luîndu-l, l-a dus în cetatea lui, care era aproape de un rîu și pe 
care o îneca de multe ori cînd erau multe ploi, făcînd multă pagubă. Deci, episcopul 
a pus moaştele Sfintului Hristofor în țărmurile rîului şi din ceasul acela rîul n-a mai 
îndrăznit să vatăme cetatea, pînă în ziua de astăzi. Astfel preamăreşte Domnul, pe cei 
ce Îl preamăresc pe EI. 


După săvîrşirea sfîntului mucenic, s-a trimis urgie din cer de la Dumnezeu, cu 
dreaptă judecată asupra lui Dechie, ca să se împlinească cererea sfîntului, şi l-a lovit 
o boală cumplită. Văzând ticălosul că 1 se topea trupul lui de boală, striga, zicînd: 
"Vai, mie ticălosul, pentru că am omorit fără dreptate pe Hristofor, robul lui Hristos; 
iar acum iau cumplita răsplătire". lar împărăteasa a răspuns lui: "Dar nu ţi-am zis eu 
atunci, ca să încetezi de a munci pe robii lui Hristos şi nu m-ai ascultat? Acum ce să 
mă fac; iată, rămîn văduvă, ticăloasa de mine?" Atunci Dechie a trimis pe nişte ostaşi, 
zicîndu-le: "Rogu-vă pe voi, alergaţi unde am omorît pe Hristofor, robul lui Hristos, 
şi căutaţi poate veţi afla vreo părticică din moaştele lui sau vreun petic din haina lui 
să-mi aduceți; că atunci voi muri poate, dacă se va atinge de mine". Iar ei, mergînd, 
au căutat cu de-amănuntul şi, neaflînd absolut nimic, au luat din ţărîna locului unde 
s-a vărsat sîngele lui şi, muind-o în apă, au adăpat pe Dechie. Astfel, şi-a dat la osîndă 
pîngăritul şi preane-curatul său suflet, ca pedeapsă pe care i-a dat-o Dumnezeu, 
pentru arvuna muncii celei fără de sfîrşit. 


Astfel povesteşte sfîrşitul lui Dechie unul din scriitorii vieţii sfîntului. lar 
Meletie Atineul, scriitorul istoriei bisericeşti, loan Zonara şi alții, despre moartea lui 
Dechie, zic astfel: "Dechie, pornind prigoană contra celor ce cinsteau pe Hristos, 
neîmplinind nici doi ani deplini întru împărăţia romanilor, a pierit cu rușine. Căci, 
prădînd Bosforul barbarii, adică sciții, Dechie s-a luptat cu dînşii și pe mulți i-a ucis. 


Fiind ei strîmtorați şi făgăduindu-se că vor lăsa toată prada, dacă îi va lăsa liberi să 
se ducă, Dechie nu s-a înduplecat, ci a trimis pe Gal, unul din senatorii lui, contra 
barbarilor, poruncindu-i ca să nu-i lase să treacă. Gal, fiind vrăjmașul lui Dechie, a 
sfătuit pe barbari să stea la război, acolo unde este o baltă adîncă. Şi astfel, barbarii, 
stînd la război şi spatele întorcîndu-şi apucîndu-se de fugă, Dechie s-a luat după ei; 
dar, el însuşi împreună cu fiul său şi cu mulțime de romani, au căzut în balta aceea 
mocirloasă şi acolo toți au pierit, încît nici trupurile lor nu s-au aflat scufundate cu 
totul în noroiul bălți; astfel răsplătindu-i Dumnezeu pentru socoteala lui cea de fiară 
şi pentru mînia ŞI urîciunea ce avea asupra creștinilor. 


Deci, s-au pus amîndouă istoriile pentru sfîrşitul lui Dechie, ca să poată 
înțelege oricine, care este cea mai adevărată; şi, deşi se deosebesc povestirile, 
amîndouă adeveresc cum că tot pentru goana şi uciderea creştinilor, i s-a întîmplat 
un astfel de sfîrșit. De care, cu rugăciunile Sfîntului Marelui Mucenic Hristofor şi cu 
darul şi milostivirea Domnului nostru lisus Hristos să ne izbăvim. Căruia 1 se cuvine 
toată slava, împreună şi Celui fără de început al Său Părinte şi Preasfîntului şi de 
viață făcătorului Duh, acum şi pururea şi în vecii vecilor. Amin. 


19. ADUCEREA CINSTITELOR MOAŞTE ALE SFÎNTULUI NICOLAE, 
ARHIEPISCOPUL DIN MIRA LICHIEI 
(9 MAI) 

Pe vremea binecredinciosului împărat grec Alexie şi a patriarhului 
Constantinopolului, Nicolae, stăpînind în Rusia iubitorul de Hristos marele domn al 
Kievului, Vsevolod Iaroslavici şi Vladimir cel de bun neam, domnul Cernicovului, 
care după aceea s-a făcut monah, a fost năvălire a ismailitenilor contra stăpînirii 
grecești de pe acea parte de mare, pentru că, începînd de la Herson, vrăjmașii Crucii 
lui Hristos, au robit pămîntul creștin pînă la Antiohia şi Ierusalim şi au pustiit cu foc 
şi cu sabie toate cetăţile şi satele, bisericile şi mănăstirile; iar pe cei ce au scăpat de 
sabie, bărbaţi, femei şi copii, i-au robit şi toate părțile acelea le-au luat în stăpînirea 
lor. Atunci şi cetatea Mirelor, cea din latura Lichiei, unde se aflau cinstitele moaşte 
ale arhiepiscopului lui Hristos, Nicolae, au pustiit-o tot aceiaşi agareni. 


Toate acestea s-au făcut însă cu voia lui Dumnezeu, pentru păcatele noastre 
cu care mîniem foarte mult pe Domnul şi întărîtăm pînă la amărăciune îndelunga Lui 
răbdare, precum zice pentru cei păcătoşi în psalmi: Amărit-au pe Cel Preainalt... 
Pentru că, Dumnezeu prea mult Se mîhnește de fărădelegile poporului ce viețuieşte 
fără de pocăință; atunci nu cruţă nici pe sfinții Săi, nici ascultă rugăciunile plăcuților 
Săi; pentru că a zis oarecînd către Sfîntul Prooroc Ieremia: "De va sta Moise şi Samuil 
înaintea feţei Mele, rugîndu-se pentru poporul cel ce Mă urăște, sufletul meu nu este 
către poporul acesta. Surpat-am pe dînşii de la fața Mea, la moarte, la sabie, la 
foamete şi la robie”. 


Cu o dreaptă mînie ca aceasta a lui Dumnezeu, pustiindu-se multe părți 
grecești de la răsărit, între care a fost şi Lichia, cu cetatea ce se numeşte Mira; prin 


aceasta a voit Domnul, să se aducă cinstitele moaște ale Sfîntului Nicolae, plăcutului 
Său, din cetatea cea pustiită, Mira, în cetatea cea cu popor, care se numeşte Bari, și 
care este în Italia. Astfel, moaștele unui luminător ca acesta al lumii, al cărui sfint 
suflet petrece întru cetele cereşti cu cinstea cea vrednică, n-a voit să fie pe pămînt cu 
cinstire sub obroc. Şi ca izvorul cel pururea curgător al minunilor celor de tămăduiri 
să nu fie lipsit de cei ce scot dintr-însul; iar pe de altă parte, ca şi Apusul, să nu se 
lipsească de facerile de bine ale lui Dumnezeu, care se dau prin mijlocirile marelui 
arhiereu. 


Aducerea acestor sfinte moaște s-a făcut într-acest fel: "Unui preot care locuia 
în cetatea Bari, om drept, cinstit şi cucernic, i s-a arătat înainte Sfîntul Nicolae, 
zicîndu-i: "Mergi și spune poporului acestuia și la tot soborul bisericesc ca, ducîndu- 
se în Mira, cetatea Lichiei, să ia de acolo moaştele mele și, aducîndu-le aici, să le 
pună în această cetate a Varului, pentru că nu pot să fiu în acel loc pustiu; aşa voind 
Domnul Dumnezeul meu". 


Preotul, sculîndu-se după vedenia aceasta, a mers în biserică şi a spus clerului 
bisericii şi la tot poporul arătarea Sfîntului Nicolae, ce o văzuse în acea noapte. lar 
ei, auzind acestea, s-au bucurat mult, zicînd: "Astăzi a preamărit Domnul mila Sa, 
spre poporul Său şi spre cetatea noastră". Deci, degrabă au rînduit trei corăbii şi au 
ales nişte oameni vestiți şi temători de Dumnezeu, dîndu-le lor din sfinţita rînduială 
cîteva feţe cinstite, ca să meargă pentru aducerea sfintelor moaşte ale marelui 
Arhiereu Nicolae. Deci, socotind ei lucrul călătoriei lor, au gîndit, ca nu în loc de 
cîştigarea cea dorită a moaștelor celor făcătoare de minuni, să li se întîmple lor ceva 
împotrivă. Deci, luînd asemănare neguţătorească, ca şi cum ar face ei o neguțătorie 
şi ca să nu le împiedice calea mării oarecare popoare, au umplut corăbiile lor cu grîu 
şi au plecat, făcîndu-se că merg la neguţătorie. Astfel, călătorind cu bună sporire, au 
ajuns mai întîi la Antichia unde, vînzîndu-și grîul după obiceiul neguțătoresc, au 
cumpărat alte lucruri. 


Apoi, auzind de la alți negustori venețieni, care veniseră mai înainte din alte 
părți, cum că şi ei au de gînd să meargă la Lichia, în cetatea Mirei, pentru moaştele 
Sfîntului Nicolae, varenii s-au sîrguit, ca să-i întreacă pe dînşii. Deci, mai degrabă 
călătorind şi mai iute înotînd, fiindcă Dumnezeu purtase de grijă spre ajutorul lor, au 
ajuns în latura Lichiei și au stat la malul cetăţii Mirelor şi, întrebînd cu dinadinsul de 
biserica sfîntului şi despre moaştele lui, şi-au luat armele, temîndu-se ca nu cumva 
să-i oprească pe dînşii cineva, și au mers la biserică. Acolo, aflînd patru monahi, 1- 
au întrebat pe dînşii: "Unde se află moaștele Sfîntului Nicolae, că voim - ziceau dînșii 
- să ne închinăm lor". lar monahii le-au arătat lor mormîntul în biserică, întru care, 
ca sub un obroc, zăceau sub pardoseală în pămînt, moaştele cele tămăduitoare ale 
arhiereului lui Hristos. 


Deci, varenii, dînd la o parte pardoseala bisericii și săpînd pămîntul, au găsit 
racla sfîntului; iar cînd au descoperit-o, au văzut-o plină de mir binemirositor, care 
izvorise din cinstitele lui moaște. Apoi, mirul l-au turnat în vasele lor, iar moaștele 


sfîntului, luîndu-le cu bucurie pe braţele lor preoţii, le-au dus la corăbiile lor şi le-au 
pus cu cinste într-una din ele. Luînd ei sfintele moaște, s-au dus cu dînşii şi doi 
monahi, iar doi au rămas la locul acela lîngă biserică. Cu o bună neguțătorie ca 
aceasta şi cu cîștigul cel fără de preţ, varenii, depărtîndu-se de malul Mirei Lichiei în 
28 de zile ale lunii lui aprilie, după o bună şi fericită călătorie, au ajuns degrabă în 
cetatea lor într-o Duminică, în nouă zile ale lunii lui mai, la vremea Vecerniei. 


Poporul cel din Bari, înştiinţindu-se de venirea la dînșii a cinstitelor moaște 
ale marelui plăcut al lui Dumnezeu, Nicolae, îndată a ieşit întru întîmpinarea sfintelor 
moaşte împreună cu episcopii, cu preoţii, cu monahii şi cu tot clerul bisericesc, 
bărbaţi, femei şi copii, şi mulţimea a tot poporul, de la mic pînă la mare, cu făclu și 
cu tămiie, cîntînd şi lăudînd pe Dumnezeu şi săvîrşind cîntări de rugăciune 
arhiereului lui Hristos. Apoi, luînd cu bucurie şi cu cinste acea neprețuită și 
duhovnicească vistierie, au pus-o în biserica Sfintului loan Înaintemergătorul, care 
era lîngă mare. Şi se făceau multe minuni la moaştele cele tămăduitoare. Pentru că 
şchiopii şi orbii, surzii şi îndrăciţii, cum şi cei cuprinși de tot felul de boli, primeau 
tămăduiri, atingîndu-se de moaştele sfîntului. Luni de dimineaţă erau patruzeci şi 
şapte de bărbaţi şi de femei tămăduiți; marți, douăzeci şi două; miercuri, douăzeci și 
nouă; Joi dimineaţa a tămăduit pe un om surd, care fusese cinci ani într-acea 
neputinţă. 


După aceasta, Sfîntul Nicolae, arhiereul lui Hristos, arătîndu-se în vedenie 
unui oarecare monah plăcut lui Dumnezeu, i-a zis: "Am venit cu bunăvoia lui 
Dumnezeu în această cetate, într-o Duminică, în ceasul al noulea din zi şi, într-acelaşi 
ceas, am dat din darul Dumnezeului, tămăduire la unsprezece oameni”. Această 
arătare a sfîntului, monahul acela a spus-o la toţi, spre mărirea plăcutului său. După 
aceea, în toate zilele, sfintele lui moaște n-au încetat a da cu minune tămăduire şi se 
dau pînă acum, celor ce aleargă la dînsul cu credință. Deci, cetăţenii Varului, văzînd 
darul cel făcător de minuni al moaștelor Sfîntului părinte Nicolae, curgînd dintr-un 
izvor fără de scădere, au zidit o biserică din piatră în numele lui, mare şi frumoasă și 
au înfrumuseţat-o cu tot felul de podoabe scumpe. 


După aceasta, au ferecat o raclă de argint cu pietre de mult preţ şi au aurit-o 
peste tot. Iar în anul al treilea, după aducerea cinstitelor moaşte de la Mira Lichiei la 
Var, adunînd clerici din cetățile şi ţările cele dimprejur ale arhiepiscopiei și 
episcopiei, au făcut cinstita mutare a sfintelor moaşte ale făcătorului de minuni 
Nicolae din Biserica Botezătorului, în biserica cea nouă, zidită din piatră, întru 
numele lui, în aceeaşi zi în care mai înainte le aduseseră în Var, de la Mira Lichiei şi 
le-au pus cu racla cea de argint în altar. lar racla cea veche pe care o aduseseră de la 
Mira Lichiei, au pus-o în biserică, avînd în ea oarecare sfinte moaşte, pentru 
închinăciunea celor ce veneau. Dintr-acea vreme s-a așezat, praznicul aducerii 
cinstitelor moaşte ale arhiereului lui Hristos, Nicolae, să se prăznuiască în toţi anii, 
în ziua a noua a lunii mai, cinstind prin acest praznic amîndouă aduceri; adică pe cea 
din Mira la Var şi pe cea din biserica Mergătorului Înainte, în biserica cea nouă pe 
care varenii au zidit-o din piatră, în numele Sfîntului Nicolae. 


Nu numai într-acea cetate a Apusului, ci şi în cetăţile şi laturile Rusiei, în 
aceeaşi vreme s-a luat obiceiul de a se prăznui această aducere, cu bună credință și 
cu bună cucernicie din dragostea cea către Sfintul Nicolae, făcătorul de minuni; 
deoarece şi Rusia cea din nou luminată atunci, s-a învrednicit de multe minuni ale 
Sfîntului Nicolae. După ce au trecut cîțiva ani, după buna voire a Sfîntului Nicolae - 
precum s-a arătat în vedenia unui oarecare monah -, i-a poruncit şi a pus sub Sfîntă 
Masă în altar, cinstitele lui moaşte, care izvorăsc totdeauna mir; precum se vede şi 
acum acolo, că se dă spre tămăduirea tuturor bolilor şi întru slava lui Hristos 
Dumnezeul nostru, Cel ce este preamărit întru sfîntul Său, împreună cu Tatăl şi cu 
Sfîntul Duh, acum şi pururea şi în vecii vecilor. Amin. 


Notă: - În prolog, după istoria scrisă despre aducerea cinstitelor moaşte ale 
arhiereului Nicolae, se adaugă şi o sfătuire către drepteredincioși, pe care mai pe 
scurt, o pomenim şi noi, aici, în acest fel: Să nu te minunezi, iubite cititor, că a voit 
Dumnezeu de a mutat trupurile sfinților din părțile Răsăritului la Apus, fiindcă 
năvăleau multe răutăți de la păgînii agareni asupra dreptei credințe; precum 
asemenea să nu te minunezi, că a adus moaștele Sfîntului Nicolae de la Mira Lichiei 
la Var. 


Aceasta s-a făcut, nu pentru cea mai multă dreaptă credinţă a apusenilor, nici 
pentru credinţa cea rea a răsăritenilor, pentru că răsăriteni, cu darul lui Dumnezeu, 
petreceau fără de prihană întru buna credinţă a părinților lor; iar apusenii este arătat 
că de la începutul anului 809, de la naşterea lui Hristos, au scornit un lucru nou în 
mărturisirea credinţei despre purcederea Sfîntului Duh. Deci, Dumnezeu a trimis 
trupurile sfinților Săi de la Răsărit la Apus, ca pe oarecare apostoli vii, care, sfătuiau 
cu facerile de minuni, pe cei de acolo, să se întoarcă iarăşi la mărturisirea credinței 
celei dintii, împreună cu răsăritenii. Pentru că minunile nu se fac pentru cei 
dreptcredincioşi, nici la unii ca aceştia se trimit ucenicii lui Hristos la propovăduire, 
ci prin mijlocul celor blînzi, care merg ca oile prin mijlocul potrivnicilor lor. 


20. POMENIREA SFÎNTULUI APOSTOL SIMON ZILOTUL 
(10 MAI) 


Acest sfînt Apostol era de neam din Cana Galileei, cunoscut Domnului nostru 
lisus Hristos şi Preacuratei Maicii Sale, deoarece Cana nu este departe de Nazaret. 
Cînd Simon a avut nunta cea legiuită, a fost chemat şi lisus cu ucenicii acolo, unde, 
neajungîndu-le vinul, Domnul a prefăcut apa în vin. Mirele, văzînd o minune ca 
aceea, îndată a crezut că Domnul este adevăratul Dumnezeu şi, lăsîndu-și nunta și 
casa, i-a urmat Lui cu osîrdie, pentru care s-a numit "Zilotul", adică rîvnitor. Deci s- 
a aprins cu atît de mare dragoste dumnezeiască către Hristos, încît şi mireasa sa şi pe 
toate cele lumești le-a trecut cu vederea pentru dragostea lui Dumnezeu, și şi-a făcut 


sufletul său mireasă Mirelui Celui fără de moarte, numărîndu-se în ceata ucenicilor 
lui Hristos, unul din cei doisprezece Apostoli. 


După ce a primit cu ceilalți Sfinți Apostoli, Sfîntul Duh, Cel ce S-a pogorit în 
chip de limbi de foc, a trecut în Mauritania și în Africa, propovăduind pe Hristos şi 
răbdînd pentru EI cu rîvnă înfocată. După aceea, fiind în Britania şi luminînd pe mulți 
prin cuvîntul Evangheliei, a fost răstignit de cei necredincioşi şi s-a sfîrşit prin 
pătimirea cea de un chip cu a lui Hristos. 


21. CUVIOASA ISIDORA, CE S-A FĂCUT NEBUNĂ PENTRU HRISTOS 
(10 MAI) 


În mănăstirea de fecioare a Tabenisiotencelor, care este în Tebaida Egiptului, 
a fost o fecioară cu numele Isidora, care se prefăcea că este nebună pentru Dumnezeu, 
ca şi cum ar fi fost îndrăcită. Ea era într-atita defăimare din partea surorilor, încît nici 
una nu voia să guste hrană împreună cu ea, ci era de toate defăimată, ocărită și 
necăjită. Dar ea răbda toate acelea cu tăcere şi cu mulțumire; și totdeauna se ostenea 
la bucătărie şi în celelalte ascultări mănăstirești, slujind şi nescîrbindu-se de lucrurile 
cele mai necurate din mănăstire; pentru că curăța locurile cele spurcate și era 
întocmai ca un burete în mănăstire, curăţind și spălînd toată necurăţenia. Astfel de 
osteneli le suferea neîncetat, încît nici un ceas nu şi-a petrecut în zadar, ci de 
dimineaţă pînă în seară, în orice lucru se afla, îşi folosea trupul. 


Uneori se făcea că este îndrăcită, tăinuindu-şi cu înţelepciune fapta cea bună 
dinaintea celor ce o vedeau. În ea se împlinea cuvîntul acesta al Apostolului: Dacă 
se pare cuiva că este înţelept între voi în veacul acesta, să se facă nebun, ca să fie 
înţelept. În acea mănăstire erau 300 fecioare călugăriţe; deci, toate acele fecioare 
purtau pe cap, după rînduiala monahicească, culion; iar ea îşi acoperea capul cu un 
petic prost şi urît; şi n-a fost văzută de nimeni mîncînd vreo bucată de pîine sau şezînd 
la masă, ci în tot timpul vieţii sale s-a hrănit numai din rămăşiţele şi fărîmiturile 
adunate de pe masă; iar în loc de fiertură sorbea spălături, cu care spăla oalele şi 
căldările. Ea nu făcea nimănui nici o mîhnire, nici ea nu s-a mîniat sau s-a necăjit 
vreodată şi nu s-a certat pentru ceva; ci, totdeauna, tăcea nerăspunzînd nimănui vreun 
cuvînt, nici la vreo ocară mică sau mare, deşi adeseori era bătută de toate şi totdeauna 
era urîtă şi batjocorită. 


În această viaţă aspră petrecînd multă vreme fericita Isidora, s-a făcut 
descoperire despre ea Cuviosului Pitirun, bărbat sfînt şi foarte îmbunătățit, care 
petrecea în pustiul ce se numea Porfirit. Aceluia, stîndu-i în față îngerul Domnului, 
i-a zis: "Pentru ce te trudești cu mintea pentru viața ta îmbunătățită, în care ţi se pare 
că eşti mare, şezînd în acest loc pustiu? Voieşti să vezi o femeie mai îmbunătățită şi 
mai plăcută lui Dumnezeu decît tine? Scoală-te şi mergi la mănăstirea de femei cea 
din Tabenisiot şi vei găsi acolo pe una ce poartă pe capul ei un petic urit. Aceea este 


mai bună înaintea lui Dumnezeu decît tine, deoarece petrece într-atita sobor şi de-a 
pururea slujind tuturor şi fiind de toate batjocorită, niciodată nu s-a depărtat cu inima 
de Dumnezeu, ci totdeauna mintea ei este adîncită către Dumnezeu. lar tu, petrecînd 
aici în singurătate și neieșind niciodată cu trupul, toate cetăţile le cuprinzi cu mintea 


” 


(a . 


Deci, marele Pitirun, sculîndu-se îndată, s-a dus la Tabenisiot, unde, ajungînd 
la mănăstirea de bărbaţi, a rugat pe egumen ca să poruncească slujitorilor să-l ducă 
la mănăstirea de fecioare. Deoarece acel cuvios părinte era slăvit între părinţi şi foarte 
cinstit pentru sfinţenia vieţii și pentru bătrînețile lui, cu sîrguință l-au trecut peste rîul 
care curgea înaintea mănăstirii şi l-au dus pînă la mănăstirea de fecioare, unde, intrînd 
şi făcînd obișnuita rugăciune, s-a rugat ca toate surorile să vină înaintea lui să le vadă. 
Deci, adunîndu-se toate înaintea lui, cuviosul n-a văzut pe aceea despre care a fost 
înștiințat de înger și pentru care venise. Deci, le-a zis: "Să aduceţi la mine toate 
surorile, căci precum socotesc, una nu este aici". Călugăriţele îi ziseră: "Toate sîntem 
de faţă, înaintea cinstitei tale feţe”. 


Starețul a zis: "Lapseşte una, despre care mi-a spus îngerul Domnului". Acelea 
au răspuns: "Toate sîntem aici, părinte, decît numai una a rămas în bucătărie, neavînd 
minte, pentru că este îndrăcită". Părintele le-a zis: "S-o aduceţi şi pe aceea la mine, 
ca s-o văd, căci pentru ea am venit aici”. Deci, s-au dus după ea şi au chemat-o, dar 
ea nu voia să meargă, pentru că înțelesese cu duhul de descoperirea care se făcuse 
starețului pentru dînsa. Și, luînd-o călugărițele, o trăgeau cu sila, zicîndu-i: "Marele 
părinte Pitirun te cheamă pe tine!" După ce au adus-o înaintea stareţului, el, văzînd- 
o şi cunoscînd că este aceea de care îi spusese îngerul, pentru că vedea darul lui 
Dumnezeu peste ea, a căzut la picioarele ei, zicînd: "Binecuvintează-mă, maică!" lar 
ea asemenea a căzut înaintea lui, zicînd: "Tu pe mine binecuvintează-mă, părinte şi 
stăpînul meu!" 


Văzînd acest lucru toate celelalte, s-au minunat și au zis către el: "Să nu-ţi fie 
ție această necinste, o, părinte, căci este îndrăcită aceasta". Cuviosul Pitirun le-a 
răspuns: "Voi sînteți îndrăcite, iar aceasta este mai mare înaintea Domnului decît 
mine şi decît voi toate şi ne este maică nouă tuturor; și rog pe Dumnezeu, ca să mă 
învrednicească părții ei, în ziua judecății”. Auzind aceasta, toate fecioarele au căzut 
la picioarele stareţului, plîngînd şi mărturisind toate relele care făcuseră fericitei 
Isidora, supărînd-o şi necăjind-o în toate ceasurile. Una zicea: "Eu totdeauna o 
ocăram pe Isidora!" Alta: "Eu turnam lături peste ea". Alta: "Eu o loveam cu călcîiul”. 
Alta: "Eu o băteam cu băţul”. lar altele mărturiseau relele ce-i făceau ei și, căzînd la 
picioarele fericitei, îşi cereau iertare. Deci, marele stareţ împreună cu Cuvioasa 
Isidora, au făcut cu dinadinsul rugăciune către Dumnezeu pentru surori, ca să li se 
ierte greşelile lor. 


După aceea, Cuviosul Pitirun, învăţînd mult pe surori şi vorbind mult pentru 
folosul sufletului, le-a dat pace şi s-a întors la locul său, slăvind pe Dumnezeu, Care 
l-a învrednicit a vedea pe roaba Sa cea ascunsă. lar Cuvioasa Isidora, după plecarea 


starețului, nesuferind să fie cinstită de surori, a ieşit în taină din mănăstire şi s-a 
ascuns în locuri neştiute, pînă la mutarea sa cea către Dumnezeu. Astfel a fost viața 
plăcutei lui Dumnezeu, care, sub chipul nebuniei, a slujit Domnului în taină ca sub 
un acoperămînt; iar acum arătat îşi ia plata de la Dînsul, înaintea tuturor cetăţenilor 
cereşti, cu care sălășluindu-se, slăveşte pe Tatăl, pe Fiul şi pe Sfîntul Duh, Dumnezeu 
în Treime. Amin. 


22. POMENIREA FERICITEI TAISIA 
(10 MAI) 

Unei fecioare creştine, anume Taisia, din părțile Egiptului, murindu-i părinții, 
a rămas orfană. Deci, voind să trăiască în feciorie, şi-a împărțit averile sale săracilor 
şi casa sa a făcut-o primitoare de monahi schiteni. Și a petrecut multă vreme, primind 
şi odihnind pe sfinții părinți. După un timp, isprăvindu-se averile ei, a început a suferi 
în sărăcie. După îndemnul diavolului s-au lipit de ea niște oameni iubitori de păcate, 
îndărătnicind-o şi abătînd-o de la calea lui Dumnezeu. Deci, a început a trăi rău, 
tăvălindu-se în necurăţia desfrînării. Auzind părinţii schitului de viaţa ei îndă-rătnică 
s-au mîhnit şi, sfătuindu-se, au chemat pe părintele loan Colov şi i-au zis: "Am auzit 
de acea soră că petrece rău şi cînd putea ea, ne-a arătat multă dragoste prin facere de 
bine. Deci şi noi să arătăm către dînsa duhovnicească dragoste împrumut şi s-o 
ajutăm, îngrijindu-ne de mîntuirea ei. Osteneşte-te, părinte, şi mergi la dînsa și, după 
înțelepciunea cea dăruită ție de la Dumnezeu, sfătuieşte-o spre pocăință şi mîntuieşte 
sufletul ei cel pierdut; iar noi vom face rugăciuni cu postiri, ca să-ţi ajute Domnul”. 


Părintele loan Colov, ascultînd porunca sfinților părinți, s-a dus în cetate la 
Taisia, rugîndu-se în sine lui Dumnezeu, Ajutătorul său, Care doreşte mîntuirea 
tuturor. Şi, venind la casa ei, a bătut în poartă, zicînd bătrînei ce păzea: "Spune-i 
stăpînei tale de mine, că am venit să vorbesc cu dînsa". Portăriţa a răspuns către 
dînsul cu mînie: "Voi monahii i-aţi mîncat averile ei de la început". Grăit-a stareţul 
către ea: "Spune-i de mine, că are să ia de la mine un mare lucru!" Ducîndu-se 
portăriţa, a spus Taisiei; iar ea a zis: "Monahii aceia totdeauna umblă pe lîngă Marea 
Roşie şi găsesc mărgăritare, deci, adu-l la mine". După ce a intrat stareţul în casă la 
Taisia, a şezut aproape de ea şi, uitîndu-se la fața ei, a suspinat cu greu și, plecînd 
capul, a început a plînge. Fa a zis către dînsul: "De ce plîngi, părinte?" 


Iar stareţul a zis: "Văd că pe faţa ta joacă satana! Deci, cum nu voi plînge? Ce 
lucru nu ţi-a fost ție plăcut întru Domnul nostru lisus Hristos, Mirele Cel preacinstit 
şi fără de moarte, că ai trecut cu vederea cămara Lui şi te-ai lipit de satana şi de toate 
lucrurile lui cele spurcate?” Auzind ea acestea s-a umilit, pentru că cuvintele 
starețului i s-au părut că sînt ca niște săgeți de foc, pătrunzîndu-i inima. Şi îndată 1 s- 
a făcut urîtă viața ei cea spurcată şi singură s-a ocărît şi se ruşina de lucrurile sale 
cele rele. Şi a zis către stareţ: "O, părinte, oare mai este pocăință păcătoşilor?” Zis-a 
starețul: "Cu adevărat este! Şi Mîntuitorul aşteaptă făgăduinţa ta, vrînd să te 
primească cu braţe părintești, pentru că nu voieşte moartea păcătosului, ci întoarcerea 
spre viaţă. lar eu voi fi chezaş pentru tine, că dacă te vei pocăi cu adevărat şi cu toată 


inima te vei întoarce la Dînsul, EI iarăşi te va iubi ca pe o mireasă a Lui și, curăţindu- 
te de toate spurcăciunile păcatelor, te va duce în nestricăcioasa Sa cămară cerească, 
unde se vor bucura de tine toate cetele îngerești; pentru că ei au bucurie de păcătosul 
ce se pocăieşte". lar Taisia a zis către el: "O, părinte, fie voia Domnului! la-mă pe 
mine de aici și du-mă unde ştii tu, unde mi-ar fi loc bun pentru pocăință”. Zis-a 
starețul: "Deci să mergem!" Şi, sculîndu-se, au ieşit din casă. 


Deci, sculîndu-se, ea a plecat cu stareţul, nerînduind nimic pentru casa sa și 
nici n-a poruncit cuiva, ci toate le-a lăsat pentru Dumnezeu. Văzînd părintele loan că 
n-a rînduit nimic pentru casa sa, s-a minunat de acea grabnică schimbare a ei şi de 
dragostea cea către Dumnezeu și, mulțumind Domnului, mergea pe cale. Iar ea de 
departe urma lui, pînă ce au ajuns într-o pustie, unde i-a apucat noaptea. Făcînd 
starețul pe pămînt un căpătii de nisip, a zis către Taisia: "Odihneşte-te aici şi dormi, 
acoperindu-te cu darul lui Dumnezeu". Şi, îngrădind-o cu semnul Sfintei Cruci, s-a 
depărtat puţin de la ea, pentru a-şi face obișnuitele sale rugăciuni; apoi s-a culcat pe 
pămînt şi a adormit. 


Deşteptîndu-se la miezul nopţii, a văzut o strălucire din cer şi, ridicîndu-şi 
ochii spre cer, a văzut o cale prealuminoasă, ajungînd pînă la fecioara ce dormea şi 
s-a înspăimîntat. Uitîndu-se el spre dînsa, a văzut pe îngerul lui Dumnezeu înălțind 
spre cer pe acea cale sufletul Taisiei. Şi privea spre ea, pînă ce s-a ascuns acea 
minunată vedenie de la ochii lui. Sculîndu-se, s-a dus la dînsa și, clătinînd-o, a găsit- 
o moartă. Atunci stareţul s-a aruncat cu faţa la pămînt înaintea lui Dumnezeu; pentru 
că-l cuprinse frică şi cutremur și un glas de sus i-a zis: "Pocăinţa ei, cea făcută într- 
un ceas, a fost mai primită lui Dumnezeu, decît a acelora ce de multă vreme se 
pocăiesc; iar o căldură ca aceasta către Dumnezeu n-o arată toți întru inimile lor”. Și 
a petrecut stareţul în rugăciune pînă ce s-a luminat de ziuă și a îngropat cinstitul trup 
al fericitei Taisia. 


Mergînd la schit a spus sfinților părinţi toate cele ce se făcuseră. Auzind toți 
aceasta, cu mirare au preamărit pe Dumnezeu, mulțumind milostivirii celei mari a lui 
Hristos Dumnezeu, Căruia 1 se cuvine slava în veci. Amin. 


23. PĂTIMIREA SFÎNTULUI MUCENIC MOCHIE 
(11 MAD 


fer ba e md : 
DS i Pata 


A A - 


Pe vremea împărăției lui Dioclețian, fiind antipat în Europa Laodichie şi 
Maxim, şi pretutindeni neîncetînd prigoana împotriva creştinilor, era un preot al 
Sfintei Biserici a lui Dumnezeu cu numele Mochie, în cetatea Amfipoli, care este în 
latura Macedo-niei. Acela, pe cînd cei necredincioşi săvîrşeau spurcatul praznic al 
necuratului și păgînescului zeu Dionis, aprinzîndu-se cu rîvnă după Hristos 
Dumnezeu, a stat în mijlocul poporului şi a strigat, zicînd: "Vedeţi şi ascultați oameni 


amăgiți: Pînă cînd veți rătăci în întunericul îndrăcirii de idoli nebuneşti? Pînă cînd 
nu înțelegeți pierzarea voastră şi nu vă îngreţoșați de înșelăciunea voastră cea 
diavolească? Întoarceţi-vă şi cunoaşteţi pe Stăpînul Dumnezeu, Cel arătat prin Unul 
născut Fiul Lui, Domnul nostru lisus Hristos, Care cu lumina adevărului a luminat 
întunecimea neştiinței”. 


Acestea şi mai multe altele le grăia fericitul Mochie, nu odată, ci în toate zilele, 
intrînd în popor, cu mare glas mustra rătăcirea închinării de idoli, iar pe Hristos, 
adevăratul Dumnezeu, ÎI propovăduia. Dar cetăţenii cei orbiţi cu nebunia, neluînd 
aminte la folositoarele cuvinte ale învățătorului celui insuflat de Dumnezeu, își 
săvîrşeau înainte necurata lor prăznuire. În acest timp, a venit de la Apolonia, cetatea 
Macedoniei, în Amfipoli, un antipat cu numele Laodichie, care aducea jertfă lui 
Dionis. EI s-a înștiințat că Mochie, slujitorul lui Hristos, pe mulți i-a întors de la 
prăznuirea lui Dionis. De aceea, necredincioşii cleveteau asupra sfîntului, zicînd: 
"Aici este un învăţător creştin, care cu învățături străine amăgește poporul, ca să 
creadă în Omul Cel răstignit şi omorit, şi mulți, ascultindu-i amăgirile lui, s-au întors 
de la zeii noştri; deci, de nu veţi opri învățătura aceea, toată cetatea se va duce în 
urma lui şi vor fi în deşert jertfele cele făcute zeilor”. 


Atunci antipatul, umplîndu-se de mînie, a poruncit să prindă pe sfint. Deci, 
şezînd la judecată şi punînd înaintea lui pe mărturisitorul lui Hristos, a zis către 
dînsul: "Spune-mi cine eşti tu, cel ce nu voiești să jertfeşti, ca noi, zeilor; iar pe cei 
ce jertfesc îi îndărătniceşti şi-i abaţi de la închinăciunea lor?" Sfîntul Mochie a 
răspuns: "Neştiutorule, cel ce nu cunoşti adevărul, pentru ce întrebi de acelea pe care 
nu poți a le înțelege? Adună-ţi întîi gîndurile minţii tale şi cunoaşte adevărul, că eu, 
învăţind Sfînta Scriptură, am cunoscut cum că idolii păgînilor sînt diavoli şi nădejdea 
cea către dînșii este deșartă". Laodichie a zis: "Văd că ai învăţat multe a grăi". Mochie 
a zis: "Din multa noastră grăire se învaţă adevărul, pe care, ca să-l înţelegi, ascultă 
cele ce zic: "Zeii cărora vă închinaţi sînt diavoli muţi Și surzi”. 


Laodichie a zis: "Jertfeşte zeilor ca să-ţi dobîndeşti viaţa ta, pe care singur de 
vole ai gîndit să o pierzi". Răspuns-a sfîntul: "O, antipate, moartea cea pentru Hristos 
îmi este mie mare cîştig!" 


Atunci antipatul, suflînd cu mînie, a poruncit să spînzure pe Sfîntul Mochie în 
pielea goală şi cu unghii de fier să-i strujească trupul lui pînă la oase, de la cap pînă 
la picioare. Strujindu-l, sfîntul striga către Dumnezeu, zicînd: "Stăpîne, Cel ce 
împărăţeşti în veci şi străluceşti cu razele dreptăţii, arată robilor Tăi dumnezeirea Ta 
şi dă-mi mie ca fără de împiedicare să mă nevoiesc pentru poruncile Tale". Deci, 
slujitorii aceia au muncit mult pe sfint, pînă ce au ostenit. Atunci muncitorul, 
mîniindu-se asupra lor, a poruncit să-i gonească pe dînşii ca pe nişte leneşi și 
neputincioşi; iar pe mucenic, dezlegîndu-l, l-a pus iarăși înaintea sa. ŞI a stat sfîntul 
mai tare cu trupul şi mai îndrăzneţ în mărturisirea adevărului, slăvind pe Dumnezeu 
cu mare glas. Deci, a zis către dînsul Laodichie: "Jertfeşte zeului Dionis, ca să te 
izbăvesc pe tine de răutățile cele multe”. Mucenicul a răspuns "Oare ţi se pare a fi 


Dumnezeu, idolul cel ce este nemișcat şi fără de glas și făcut cu meşteşug de miini 
omenești? O, rătăcitule slujitor al diavolului, oare nu vezi că n-a slăbit trupul meu de 
muncile tale şi n-am simțit durerea în bătăi, pentru că toată puterea ta este deşartă?" 


Auzind acestea Laodichie, a zis: "Această neslăbire a ta în munci, nu este din 
puterea Dumnezeului tău, ci din meșteșugul cel vrăjitoresc. Deci, voi porunci să te 
ardă pe tine în foc, ca toate alcătuirile şi încheieturile tale să se facă cenuşă și să se 
arunce în vînt". Deci, îndată a poruncit muncitorul să ardă un cuptor mare cu smoală, 
cu cîlți şi cu vreascuri. ŞI, făcîndu-se aceasta, flacăra cuptorului ieşea la o înălțime 
ca de şaizeci de coți, încît se întunecase văzduhul de fum. Atunci Laodichie a zis 
către sfînt: "Jertfeşte zeului Dionis". lar mucenicul tăcea. ŞI iarăși a zis muncitorul: 
"Pînă cînd vei petrece în nesupunerea ta? Vezi focul cel gătit pentru tine! Deci, 
cunoaște puterea zeului Dionis şi te închină lui”. Răspuns-a sfîntul: "Ți-am zis ţie, o, 
antipate, că nu mă voi închina pierzătorului de suflete omenești, cel surd, orb şi mut. 
Să ştu că cel ce se numeşte de tine Dumnezeu, nu este Dumnezeu, ci idol”. 


Răspuns-a Laodichie cu mînie: "O, blestematule, au doar acela este idol, care 
are întru sine putere dumnezeiască? Pentru că puterea aceea ce este în el, primește de 
la noi jertfe şi ne dăruiește nouă mîntuire”. Zas-a către dînsul sfîntul: "Oare vei voi 
ca, apropiindu-mă, să jertfesc dumnezeului tău şi toți, văzîndu-mă aducînd jertfă, să 
cunoască puterea lui Dionis?" Laodichie a zis: "Închină-te şi jertfeşte şi atunci vei 
cunoaște puterea aceluia”. 


Deci, intrînd Sfîntul Mochie în capiștea idolească, s-a însemnat cu semnul 
Sfintei Cruci şi, întrarmîndu-se astfel cu arma lui Hristos asupra diavolului, a stat 
unde era idolul lui Dionis întărit şi s-a rugat către adevăratul Dumnezeu, zicînd: 
"Stăpîne, Cel ce ţii toată făptura şi toate le-ai zidit prin Hristosul Tău; Cel ce ai rușinat 
pe diavolul cel înstrăinat de adevărul Tău şi ai dăruit fericirea înţelepciunii celor ce 
se tem de Tine, Doamne, şi cinstesc numele Tău cel sfint; Cel ce ai sfărimat 1dolu 
Babilonului și ai arătat adevărata credinţă a proorocului Daniil, Cel ce ai făcut 
zadarnic urîtul altar idolesc prin cei trei tineri ai Tăi şi ai stins văpaia focului în 
cuptor; Cel ce ai înecat pe învirtoşatul Faraon în adîncul mării, Cel ce ai ascultat 
rugăciunile lui Moise şi ai scos prin toiag apă din piatră; Tu, Cel ce eşti acum şi ai 
fost şi mai înainte și vei fi Împărat veșnic, auzi-mă pe mine robul Tău, că iată mă rog 
Ție; vino în ajutorul meu şi arată puterea Ta acelora care socotesc adevărul drept 
minciună, să Te cunoască pe Tine unul, adevăratul şi veşnicul Dumnezeu și să 
izgonească întunericul rătăcirii închinării de idol!" 


Astfel rugîndu-se, a strigat cu mare glas către idol, zicînd: "Dionise, netrebnic 
şi deşert, mut şi surd, îţi poruncesc ţie, în numele cel mare şi preaslăvit al Hristosului 
meu, Cel ce locuieşte întru cei de sus, să cazi din întărirea ta şi să te întinzi pe pămînt, 
ca să se arate la toți neputinţa ta". Deci, îndată s-a cutremurat pămîntul şi capiştea şi 
a căzut idolul cu mare zgomot, risipindu-se ca praful; şi au fugit afară toți cei ce erau 
acolo de frică şi se mirau de lucrul ce se făcuse. Atunci Sfîntul Mochie a zis către 
antipatul Laodichie: "lată, vezi înşelăciunea diavolească care afundă pe oameni în 


moarte; deci, vino şi adună praful zeului tău spre care ai nădăjduit şi cunoaşte în ce 
fel de pierzare stai”. 


Iar Laodichie s-a mîhnit foarte, fundu-i jale de idolul lui, Dionis, şi îndată a 
poruncit ca, bătînd pe sfint, să-l arunce în cuptorul cel ars. Deci, fiind sfîntul aruncat 
în foc, stătea în mijlocul văpăii ca într-o grădină frumoasă şi cînta binecuvîntînd pe 
Dumnezeu. Acolo se vedeau, împreună cu dînsul cîntînd trei bărbaţi, între care unul 
era luminos la faţă ca soarele şi a cărui strălucire covîrşea lumina focului. lar Sfîntul 
Mochie zicea în foc: "Îţi mulţumesc, Stăpîne, Dumnezeul părinţilor noștri, Căruia 
toate se supun! Bine eşti cuvîntat, Doamne al puterilor, Făcătorul tuturor oștilor 
cereşti, Cel lăudat de gurile Sfinţilor Arhangheli, care au fost de față în văpaie cu cei 
trei tineri şi Tu Te-ai văzut al patrulea! Rogu-mă Ție, Mîntuitorul meu, revarsă văpaia 
cea înfocată a acestui cuptor aprins şi arde pe antipatul acesta. Pune asupra lui mînia 
Ta cea nesuferită şi pierde-l cu iuțimea Ta, ca toți să ştie că Tu eşti în cer, Unul 
Adevăratul Dumnezeu". 


Îndată văpaia din cuptor s-a întins pînă la antipat, arzîndu-l şi prefăcîndu-l în 
cenușă împreună cu zece ostași, care stăteau înaintea lui, încît n-a rămas nici o 
părticică din trupurile lor, pentru că mînia lui Dumnezeu i-a pierdut. Tot poporul care 
era acolo s-a înfricoşat şi a fugit departe de cuptor, iar sfîntul a ieşit din foc întreg și 
nevătămat. 


După o minune preaslăvită ca aceasta, Talasie, mai marele cetăţii, umplîndu- 
se de mînie, a prins pe Sfîntul Mochie şi l-a închis în temniță. După douăzeci de zile 
a venit în cetatea aceea alt antipat, cu numele Maxim şi, înştiințîndu-se de sfînt şi de 
pieirea lui Laodichie, s-a sfătuit cum ar putea să piardă pe mucenic. Deci, şezînd la 
judecată într-un loc înalt, la vederea tuturor, a pus de față pe robul lui Hristos şi a zis 
către el: "Spune-mi numele şi naşterea ta”. Sfîntul a răspuns: "De voieşti să ştii 
neamul și numele meu, află că tatăl meu se numea Evfratie, iar maica mea, Evstatia, 
care, curățindu-mă cu Sfîntul Botez, m-au numit Mochie. Ei m-au crescut în dreapta 
credință creștinească, învrednicindu-mă de rînduiala preoțească în Biserica lui 
Hristos, Dumnezeul meu; şi acum, iată, m-am apropiat de bătrîneţe". lar Maxim a 
zis: "Ce au fost părinții tăi?" Răspuns-a sfîntul: "Tatăl meu a fost cetățean al marii 
cetăți Roma, cinstit cu rînduială ostăşească; iar maica mea a fost fiica antipatului 
Lampadie”. Zis-a Maxim: "Dacă eşti de aşa neam cinstit, cum te-ai dat la vrăjitorie, 
care lucru nu este cuviincios acesteia, şi a1 sfărimat pe marele zeu Dionis şi pe 
antipatul Laodichie, prietenul împărătesc, l-ai ars şi ai făcut deşarte jertfele de 
prăznuiri?" 


Răspuns-a Sfîntul Mochie: "Nu eu, ci Atotputernicul meu Dumnezeu, Domnul 
nostru lisus Hristos, a sfărîmat idolul cel fără de suflet al lui Dionis şi a ars cu focul 
miîniei Sale pe vrăjmașul Său, Laodichie; iar eu, cu frică slujind Stăpînului meu din 
toată inima, mărturisesc cu gura mea preasfînt numele Lui". Maxim a zis: "Încetează 
de la nebunia ta şi, apropiindu-te, jertfeşte lui Apolon, ca să nu mori rău". Mucenicul 


a zis: "Rău voi muri dacă voi uita facerile de bine şi scutirile adevăratului Dumnezeu, 
jertfind acelor care sînt idoli”. 


Atunci Maxim a poruncit să lege pe mucenic de două roţi, ce erau rînduite spre 
muncire, ca, întorcînd roțile, să-l sfărîme şi să-i rupă încheieturile. Dar sfîntul, 
muncindu-se, zicea: "Cît de dulce este dragostea cea către Dumnezeu"; iar către 
muncitori zicea: "Fă cu sîrguință voia tatălui tău, diavolul, pentru că doresc tot felul 
de munci şi de morți pentru Hristos, Dumnezeul meu”. 


După aceea s-a rugat, zicînd: "Stăpîne, dătătorule al gîndu-rilor celor curate, 
ajutătorule, sprijinitorule şi izbăvitorul meu, mulțumesc Ție, că m-ai învrednicit pe 
mine nevrednicul a intra în nevoinţa aceasta şi mi-ai ajutat asupra diavolului. Tu eşti 
Dumnezeu, Cel ce întărești mintea mea, ca să nu o biruiască gîndurile cele necurate; 
fă ca să se îndulcească întru Tine, Făcătorul meu, că mare este numele Tău, celor ce 
Te iubesc pe Tine". 


Rugîndu-se astfel sfîntul s-au sfărîmat roatele şi, dezlegîndu-se, era sănătos. 
ȘI s-au mirat de această minune toţi cei ce priveau; iar muncitorul s-a ruşinat ca un 
biruit ŞI, aprinzîndu-se de mînie asupra mucenicului, a poruncit să-l arunce în 
temniță. După trei zile, scoțindu-l la privelişte, l-au dat fiarelor să-l mănînce, dînd 
drumul la doi lei ce răcneau de foame. După ce leii s-au apropiat de mucenic, s-au 
plecat înaintea lui şi, cuprinzîndu-i picioarele, i le lingeau, ca și cum le-ar fi sărutat. 
Poporul, văzînd acestea, a strigat: "Să se elibereze dreptul acesta, pe care Dumnezeu 
îl iubeşte şi fiarele îl cinstesc”. 


Atunci antipatul Maxim a trimis pe mucenic la ighemonul Filipisie din Perint, 
cetatea Traciei, care acum se numeşte Eraclea, scriind toate cele ce s-a făcut cu 
dînsul. Acel ighemon, ţinînd pe sfint în temniță opt zile, a poruncit să-l ducă în 
Bizanţ, ca acolo să 1 se taie capul. După ce l-a dus la locul cel de tăiere, mucenicul, 
ridicîndu-şi ochii spre cer, a zis: "Bine eşti cuvîntat, Doamne, Cel ce ai zidit veacurile 
şi aduci la săvîrşire nevoinţele sfinţilor, primeşte în pace sufletul meu!" Atunci s-a 
auzit glas din cer, zicîndu-i: "Bucură-te, Mochie, nevoitorule cel bun, care arătat ai 
biruit puterea muncitorului! Vino şi te sălăşluieşte împreună cu părinții tăi în 
împărăţia cerească. Fiindcă te-ai ostenit în lume, acum odihneşte-te şi te veseleşte în 


” 


CCI . 


Astfel i s-a tăiat capul Sfîntului Mochie, mucenicul lui Hristos, săvîrşindu-şi 
nevoința sa cea purtătoare de chinuri în a unsprezecea zi a lui mai, în care zi, 
binecredinciosul împărat Constantin îi făcea praznic, zidind o biserică în numele lui, 
unde a pus cinstitele lui moaşte și în ziua pomenirii lui a făcut înnoirea cetăţii, pe 
care a numit-o cu numele său, Constantinopol. Deci, dacă cineva prăznuieşte sfinta 
pomenire a mucenicului lui Hristos, Mochie, să creadă că va avea parte cu el de darul 
Domnului nostru lisus Hristos, Căruia, împreună cu Tatăl şi cu Sfîntul Duh, se cuvine 
cinste, slavă şi închinăciune în vecii vecilor. Amin. 


24. VIAŢA ŞI OSTENELILE CUVIOŞILOR PĂRINŢI 
METODIE ȘI CONSTANTIN, EPISCOPII MORAVIEI 
(11 MAD 
Pe vremea împăraților greceşti, luptători contra icoanelor, Leon Armeanul și 
Mihail Travlul, care s-a numit şi Valvos, şi apoi pe vremea lui Teofil, fiul lui Mihail, 
a fost în cetatea Tesalonicului un bărbat de bun neam și bogat, cu numele Leon, cu 
dregătoria ostaș și cu boieria sutaş, avînd o soţie cu numele Maria. Acela a născut pe 
aceşti doi luminători ai lumii şi luminători ai ţărilor slavoneşti, pe Metodie și 
Constantin, care, mai pe urmă, s-a numit în sfinta schimă Chiril. Deci, Metodie slujea 
în cetele ostășești mai întîi ca cel mai în vîrstă şi, fiind cunoscut împăratului, l-a pus 
voievod şi l-a trimis în părțile ce se mărgineau cu slavonii. 


Aceasta s-a făcut după rînduiala lui Dumnezeu, ca să învețe limba 
slavonească, ca cel ce avea să fie mai în urmă, învăţător duhovnicesc şi păstor în 
vremea sa. El, petrecînd în rînduiala de voievod ca la zece ani, văzînd pe de o parte 
deşertăciunea gîlcevilor vieţii, iar pe de alta, supărîndu-se de prigonirea pe care o 
ridicase împăratul Teofil, luptătorul de icoane, asupra celor drepteredincioşi, a lăsat 
slujba de voievod şi toate cele frumoase ale acestei lumi și, ducîndu-se în muntele 
Olimpului, s-a tuns în rînduiala monahicească și slujea Împăratului ceresc cu chipul 
îngeresc, luptîndu-se cu vrăjmaşii cei nevăzuţi ai duhurilor răutății. 


Fericitul Constantin, care s-a născut după Metodie, arăta din scutece ceva 
minunat în sine, deoarece mama sa, după naștere, l-a dat la doică, ca aceea să-l 
nutrească cu sînul ei, dar el nu voia de loc să sugă lapte străin, decît numai al mamei 
sale; deci, părinţii lui se minunau de aceasta. Cînd pruncul a fost de șapte ani şi a 
început a învăţa carte, a avut un vis minunat, pe care l-a spus tatălui şi mamei sale, 
zicînd: "Un voievod a adunat toate fecioarele din cetatea noastră şi a zis către mine: 
Alegeţi soţie dintr-acestea, pe care vei voi, ca să-ţi fie ajutătoare în toate zilele vieții 
tale. Iar eu, căutînd, mi-am ales pe una mai frumos împodobită decit toate, cu fața 
luminoasă şi înfrumuseţată, al cărei nume era Sofia”. 


Părinţii lui, socotind vedenia aceea şi înțelegînd că fecioara Sofia este 
înțelepciunea lui Dumnezeu, care era să se dea pruncului, s-au bucurat cu duhul și-l 
învățau totdeauna cu stăruință nu numai la citirea cărților, ci şi la obiceiul cel bun, 
plăcut lui Dumnezeu, povăţuindu-l la înţelepciunea cea duhovnicească și spunîndu-i 
cuvintele lui Solomon: "Fiule, cinsteşte pe Domnul şi te vei întări; păzeşte poruncile 
Lui şi vei trăi. Cuvintele lui Dumnezeu scrie-le pe tăbliţele inimii tale și numeşte 
înțelepciunea sora ta; iar înţelegerea să ţi-o faci cunoscută, căci aceasta este mai 
frumoasă decît soarele şi decît întocmirea luminii stelelor”. 


Pruncul, învăţind carte, sporea cu ţinerea de minte și cu înţelegerea, mai mult 
decît toți vîrstnicii săi, şi avea dragoste mare către Sfîntul Grigorie Cuvîntătorul de 
Dumnezeu, ale cărui cărți le citea totdeauna. Multe dintr-acele cuvinte şi tîlcuiri le 
învăţa pe de rost. EI, închipuind o cruce pe un perete, a scris aceste cuvinte de laudă 


sub acea cruce: "O, arhiereule al lui Hristos, Grigorie Cuvîn-tătorul de Dumnezeu, 
tu ai fost om cu trupul, iar cu viaţa te-ai arătat ca un înger; cu gura ta ai preamărit cu 
laude pe Dumnezeu, ca Serafimii; iar cu învăţăturile tale cele dreptcredincioase ai 
luminat toată lumea. Deci, te rog, primeşte-mă şi pe mine, care cad la Tine cu credinţă 
ŞI cu dragoste; fu mie părinte, învăţător şi luminător”. 


Într-acea vreme, murind împăratul Teofil, a urmat la împă-răţie după el, 
Mihail, fiul său, cu maica sa cea binecredincioasă, împărăteasa Teodora. Lui Mihail, 
fiind încă prunc, i-a pus pe lîngă el trei boieri mari: Manoil, păzitorul palatului, 
Teoctist, patriciul şi Dromi, logofătul. Acest logofăt cunoştea pe părinţii lui Metodie 
şi al lui Constantin, care, auzind de istețimea minţii copilului Constantin, a trimis 
după el ca să înveţe împreună cu tînărul împărat Mihail, care învăţa carte, ca, privind 
împăratul la isteţimea minţii lui Constantin, să se sîrguiască singur a învăţa degrabă. 
Constantin s-a bucurat de aceasta foarte, şi pe cale se ruga lui Dumnezeu cu 
rugăciunea lui Solomon, zicînd: "Dumnezeul părinților şi Domn al milei, Care ai 
făcut pe om, dă-mi înțelepciunea care şade pe scaunele Tale şi nu mă lepăda pe mine 
de slugile Tale, căci eu sînt sluga Ta şi fiul slujnicei Tale; fă-mi să cunosc ce este 
plăcut Ție şi să slujesc Ţie, Dumnezeul meu, în toate zilele vieţii mele”. 


Şi, ducîndu-l în Constantinopol şi fiind dat dascălilor împără-teşti, degrabă a 
învăţat înțelepciunea cea din afară: gramatica, facerea de stihuri a lui Homer, retorica, 
filosofia, aritmetica, astronomia, muzica şi toate meşteşugurile elineşti, încît era de 
mirare dascălilor săi pentru atîta istețime a minții sale. Şi s-a numit mai pe urmă 
filosof, deoarece sporise în înţelepciune mai mult decît alții. El nu era înţelept numai 
în limba elinească, ci şi în alte limbi, pentru că învățase bine scriptura elinească şi 
vorbirea siriană și se deprinsese şi cu alte limbi străine. Pentru acestea îl iubea foarte 
logofătul, întîi pentru înțelepciune; iar al doilea pentru întreaga înțelepciune, cum și 
pentru obiceiurile cele îmbunătăţite, de care era plin pruncul, cel ce venise acum în 
vîrstă desăvîrşită; pentru că darul lui Dumnezeu locuia în limba lui cea curată, 
povăţuindu-l la tot lucrul bun. 


Stăpînul său, logofătul, văzînd acest lucru într-însul, îl cinstea foarte mult și 
pentru aceasta, Constantin era cel întîi păzitor de casă în curtea logofătului, avînd 
stăpînire peste toți şi umbla cu îndrăzneală şi fără opreală în împărăteştile palate 
oricînd ar fi voit. Această stăpînire 1 se dăduse, fiindcă era iubit şi de împărat. 


La acel logofăt era o fecioară frumoasă, fiică duhovnicească primită din 
scăldătoarea Sfîntului Botez. Acea fecioară era de neam mare, pe care părinţii săi 1- 
o dăduseră întru a sa purtare de grijă. Deci, logofătul voia s-o însoţească cu 
Constantin, şi pentru aceasta se ostenea în tot chipul, îndemnînd la căsătorie pe 
Constantin cu multe cuvinte şi făgăduindu-i împreună cu bogăția de la împăratul şi 
cinstea de mare boierie. 


Dar, fericitul Constantin, fugind de lume și de toate cele din lume, s-a dus în 
taină la gura Boazului, şi acolo, intrînd într-o mănăstire, a luat pentru sineşi chipul 


monahicesc. Deci, a fost pentru dînsul mare cercetare, nu numai de la logofăt, dar şi 
de la împărat. Abia după şase luni l-au aflat pe el, ca pe o vistierie ascunsă, în sînul 
monahicesc. Deci, luîndu-l cu sila din mănăstire, l-au dus în Constantinopol, ca să 
nu fie făclia sub obroc, ci în sfeşnic, silindu-l astfel să ia treapta preoțească în zilele 
preasfinţitului patriarh Metodie, cînd încetase eresul luptei împotriva icoane. Apoi a 
pus pe Constantin ca bibliotecar în biserica cea soborni-cească a Sfintei Sofiui şi 
dascăl de filosofie. lar după puţină vreme, agarenii ce stăpîneau Siria, pe vremea 
împăratului Teofil, au biruit puterea oștirii grecești, cu voinţa lui Dumnezeu, stricînd 
preafrumoasa cetate Amoreea, precum se pomeneşte de aceasta în ziua a șasea a lunii 
lui martie, întru pătimirea sfinților 142 mucenici din Amoreea, despre care s-a mai 
scris. Turcii, mîndrindu-se de puterea lor, batjocorind pe creştini, au trimis la 
Constantinopol ocară asupra Preasfintei Treimi, zicînd: "Cum voi, creştinii, ziceţi că 
este Unul Dumnezeu, dar Îl despărțiți pe Acela în trei şi mărturisiţi pe Tatăl, pe Fiul 
şi pe Sfîntul Duh. Dacă puteţi să ne arătați această închipuire, apoi să trimiteţi la noi 
astfel de oameni care ar putea să vorbească cu noi și să ne dovedească credința 
voastră". 


Împăratul, sfătuindu-se cu preasfințitul patriarh, a trimis la saracini pe 
Constantin filosoful, dîndu-i doi asincriți (dregători) înţelepţi. Fericitul, ducîndu-se 
acolo şi rîvnind apostoleşte după Hristos, dorea să pătimească pentru Dînsul. Deci, 
ajungînd în cetatea stăpînitorului saracinilor, care se numea Samara, aproape de rîul 
Eufratului, în care locuia stăpînitorul Amirmumi, a aflat acolo şi creştini, care 
petreceau între saracini. Și erau zugrăvite pe uşile lor, dinafară, chipuri diavoleşti din 
porunca stăpînitorului saracinilor; pentru că aici, îngrețoşîndu-se de creștini ca de 
niște vrăjmaşi, a poruncit să-i aibă de ocară şi de batjocură. Pentru aceea a poruncit 
să fie închipuit un diavol pe uşile fiecărui creştin. Deci, au zis saracinii către 
Constantin, filosoful creştinesc: "Filosofule, oare poţi să cunoşti ce semn este 
acesta?" EI le-a răspuns: "Văd însemnate chipuri de diavoli şi mi se pare că înăuntru 
viețuiesc creştini; iar diavolii, neputînd să viețuiască înăuntru cu creştinii, fug de 
dînşii şi petrec afară; deci, unde nu sînt aceste chipuri diavoleşti, acolo este dovedit 
lucru, că înlăuntru viețuiesc oamenii cei uniți cu dînşii. 


Constantin, fiind odată la masă în palatele domneşti, înţelepţii saracinilor au 
zis către dînsul: "Vezi, filosofule, acest minunat lucru, că proorocul Mahomed ne-a 
adus bună învăţătură de la Dumnezeu şi a întors pe mulți oameni, încît toți ne ţinem 
tare de legea lui, necălcînd nimic. Iar voi, creștinii, ținînd legea lui Hristos, unul crede 
aşa, altul altfel, şi fiecare face precum îi place; pentru că sînt atît de mulți între voi 
care vă deosebiți cu credinţa și cu viaţa, încît fiecare crede și învaţă într-alt chip Și își 
rînduieşte viaţa într-altfel, precum sînt cei ce se numesc monahi, care poartă haine 
negre, deși toți se cheamă creştini”. 


Fericitul Constantin răspunse: "Două lucruri mi-aţi spus înainte: despre 
credinţa creştinească în Dumnezeu şi despre legea lui Hristos care se împlineşte prin 
lucruri, şi cum că nu cred şi petrec într-un fel cei ce se numesc creştini. Deci, vă 
răspund mai întîi despre credință. Dumnezeul nostru este ca noianul mării, lărgime 


şi adîncime nemăsurată; pentru că este neajuns de mintea omenească şi negrăit prin 
cuvintele omenești, precum a zis de Dînsul Sfîntul Prooroc Isaia: Neamul Lui cine-l 
va spune... De unde şi Sfîntul Apostol Pavel, învățătorul nostru, a strigat: "O, adîncul 
bogăției, al înţelepciunii și al cunoștinței lui Dumnezeu! Cît sînt de negrăite 
judecăţile Lui și nenumărate căile Lui!" 


Dintr-acel noian intră mulți din cei care se sîrguiesc a căuta pe Dumnezeu. Și 
cei ce sînt puternici la minte şi au cîştigat ajutor pe Dumnezeu, aceia înoată fără 
primejdie pe marea cea neajunsă a lui Dumnezeu și află bogăţia cunoştinţei şi a 
mîntuirii. lar cei ce sînt slabi la minte și s-au lipsit de ajutorul lui Dumnezeu, umblînd 
după singură părerea lor, aceia, ca în nişte corăbu putrede de înotare urcîndu-se, se 
ispitesc ca să înoate pe acel noian şi, neputînd, unii se îneacă, căzînd în eresuri şi 
rătăciri, iar alții abia răsuflă de osteneli, învăluindu-se de nedumerire şi de îndoire. 
De aceea, mulți dintre creştini - precum ziceţi - se deosebesc cu credinţa. Deci, astfel 
am zis şi despre credință. lar despre fapte, vă adeveresc aşa: Legea lui Hristos nu este 
alta, fără numai aceeaşi pe care a dat-o Dumnezeu lui Moise în Sinai, adică a nu 
ucide, a nu fura, a nu desfrîna, a nu pofti şi celelalte, pentru că a zis Dumnezeul 
nostru: N-am venit să stric legea, ci să o împlinesc. 


Deci, suindu-ne spre desăvîrşire, ne-a dat sfat de viaţă curată, fără de însurare, 
păzirea fecioriei și alte lucruri alese spre plăcerea lui Dumnezeu cea mai bună, care 
sînt conducătoare la viaţă prin calea cea strîmtă şi cu scîrbe. Însă nu ne silește la 
aceasta; pentru că Dumnezeu a zidit pe om între cer şi pămînt, între îngeri şi 
dobitoace; deci, l-a despărțit cu cunoştinţa şi cu mintea de animale, iar cu mînia şi cu 
pofta l-a despărțit de îngeri şi 1-a dat voie să facă orice voiește; şi de care se apropie, 
cu aceea se uneşte. Astfel se împărtășește cu îngerii, slujind lui Dumnezeu, precum 
îl învaţă înţelegerea lui cea minunată, sau se face părtaş cu dobitoacele cele fără de 
minte, slujind fără înfrînare poftelor trupeşti. De vreme ce Dumnezeu a făcut pe om 
de sine stăpînitor, de aceea voieşte ca noi să ne mîntuim prin voia noastră, iar nu cu 
silă; deci, zice: Cel ce voiește să vină după Mine, să se lepede de sine, să-și ia crucea 
sa şi să-mi urmeze Mie. 


Aşadar, creștinii care cred în Dumnezeu, călătoresc spre EI cu înţelegere; unii 
prin cale mai lesnicioasă, adică prin legea firii, vieţuind cu înţelepciune în cinstită 
însoţire; iar alții, sîrguindu-se a fi mai fierbinți către EI și mai desăvîrşiţi robi al Lui, 
se ating de firea cea mai înaltă a viețuirii, asemenea cu a îngerilor, şi petrec cale 
strîmtă. Pentru aceea unii dintre creştini se deosebesc cu viața. Credinţa şi legea 
voastră nu are nici un fel de greutate; nu este ca o mare, ci ca un pîrîu mic, pe care 
fiecare, şi mare și mic, poate să-l păşească fără de osteneală mare. În legea și credinţa 
voastră nu este un lucru dumnezeiesc, adică insuflat de Dumnezeu, ci numai obiceiuri 
omenești şi socoteală trupească, pe care puteți cu înlesnire să le faceți. Mahomed, 
dătătorul vostru de lege, nu a pus vreo poruncă grea de purtat, neoprindu-vă de la 
miînie și poftele cele fără de rînduială, ci mai ales v-a dat voie la toate. De aceea, toţi 
cu un gînd vă ţineţi de legea lui, ca una ce este dată după poftele voastre. 


Dar Mîntuitorul nostru Hristos n-a făcut așa, pentru că, singur fund preacurat 
şi izvor a toată curăţia, voiește ca şi robii Lui să viețuiască curat, ferindu-se de toate 
poftele, şi să se apropie cu curăţenie de Cel curat, căci în împărăția Lui nu va intra 
nici un lucru necurat. Înţelepţii saracinilor au mai zis: "Cum voi, creștinii, ÎL 
despărțiți pe Dumnezeu în trei şi ziceţi că este unul, adică: Tată, Fiu şi Duh; şi dacă 
Dumnezeu poate să aibă Fiu, apoi daţi-i Lui femeie, ca să se rodească din El mai 
mulți dumnezeii”. 


Răspuns-a filosoful creştinesc: "Nu batjocoriţi Treimea cea dumnezeiască, pe 
Care ne-am învăţat a o mărturisi de la Sfinţii Prooroci cei de demult și de care nici 
voi nu vă lepădaţi, fiindcă ţineţi împreună cu ei tăierea împrejur. Tatăl, Fiul şi Duhul 
Sfînt, sînt trei ipostasuri, iar ființa este una; după cum soarele cel văzut pe cer, este 
zidit de Dumnezeu în chipul Sfintei Treimi, deoarece trei lucruri sînt în el: 
rotunjimea, raza şi căldura; tot astfel sînt şi în Sfînta Treime: Tatăl, Fiul şi Sfîntul 
Duh. Rotunjimea soarelui este închipuirea lui Dumnezeu Tatăl, căci precum 
rotunjimea nu are sfîrşit, nici început, tot așa şi Dumnezeu este fără de început şi fără 
de sfîrşit; şi, precum din rotunjimea soarelui ies razele şi căldura, tot asemenea din 
Dumnezeu-Tatăl se naște Fiul şi iese Sfîntul Duh. Raza care iese din soare şi 
luminează toată partea cea de sub cer, este închipuirea lui Dumnezeu-Fiul, Cel născut 
din Tatăl şi arătat în lumina de sub cer. Căldura soarelui, care iese din aceeași 
rotunjime împreună cu raza, este întru asemănarea lui Dumnezeu-Duhul Sfînt, Care 
din Acelaşi Tată împreună cu Fiul, are ieşirea mai înainte de veci; deşi se trimite 
vremelnic la oameni, precum s-a trimis Sfinților Apostoli în chipul limbilor de foc. 
Deci, soarele, care se alcătuieşte din trei lucruri: din rotunjime, din rază şi din 
căldură, nu se desparte în trei sori, deși fiecare lucru îşi are deosebirea sa, pentru că 
alta este rotunjimea soarelui, alta este raza lui și alta căldura, însă nu se zic trei sori, 
ci un soare. Tot așa şi Sfînta Treime, deși are trei feţe: a Tatălui, a Fiului și a Sfîntului 
Duh, dumnezeirea nu se desparte în trei dumnezei, ci unul este Dumnezeu. 


Căci şi strămoșul Avraam - a cărui tăiere împrejur o păziţi - cînd 1 s-a arătat 
Dumnezeu la stejarul Mamvri, de vă aduceţi aminte de Scriptura care povesteşte 
aceasta, 1 s-a arătat în trei feţe. ŞI, privind Avraam cu ochii, a văzut trei bărbați stînd 
lîngă el, şi s-a închinat pînă la pămînt și a zis: Doamne, de am aflat dar înaintea Ta, 
să nu treci pe robul Tău. lată, socotiți, el vedea trei bărbaţi şi vorbea Unuia singur, 
zicînd: Doamne, de am aflat dar înaintea feței Tale..., pentru că a cunoscut acel sfînt 
strămoș, că Dumnezeu este în trei fețe. 


Deci, înţelepţi saracinilor tăceau neştiind ce să răspundă împotriva acestora. 
Apoi au zis: "Cum ziceţi voi, creştinii, că Dumnezeu S-a născut din femeie? Oare 
poate Dumnezeu să Se nască din pîntece femeiesc?" Răspuns-a filosoful: "Nu din o 
femeie proastă, ci dintr-o fecioară nemăritată şi preacurată S-a născut Dumnezeu- 
Fiul, prin lucrarea Sfîntului Duh, Care, în preacuratul şi preasfîntul pîntece fecioresc, 
a ţesut trupul lui Hristos-Dumnezeu şi mai presus de fire a înfiinţat întruparea şi 
naşterea Cuvîntului Tatălui. Căci, Fecioara, care L-a zămislit pe EI din Duhul Sfînt, 
precum mai înainte de naştere a fost fecioară, tot astfel şi în naștere şi după naştere a 


rămas fecioară curată. Deci, aşa a voit Dumnezeu şi la voia Lui se supune toată firea 
cea zidită; pentru că unde voiește Dumnezeu, acolo se biruieşte rînduiala firii. lar 
cum că S-a născut Hristos din Curata Fecioară, prin Duhul Sfînt, mărturiseşte şi 
proorocul Mahomed, scriind astfel: "S-a trimis Duhul Sfînt la Fecioara cea curată ca, 
împreună sălășluindu-se cu EI, să nască Fiu”. 


Saracinu au zis: "Nu ne împotrivim noi la aceasta, cum că Hristos S-a născut 
din fecioară curată; dar nu-L socotim pe El că este Dumnezeu". Răspuns-a fericitul: 
"Dacă Hristos ar fi fost un om de rînd, iar nu Dumnezeu, apoi ce trebuinţă era ca 
Duhul Sfînt să lucreze zămislirea unui om simplu în pîntecele curat al Fecioarei? 
Pentru că omul cel prost se naşte din femeie măritată, iar nu din Fecioară neispitită 
de nuntă; deci, se zămislește după fire din bărbat, iar nu din venirea și lucrarea cea 
deosebită a Sfîntului Duh”. 


Saracinii au zis: "Dacă Hristos este Dumnezeul vostru, apoi pentru ce nu faceți 
precum vă poruncește Acela? Căci vă porun-ceşte să vă rugați pentru vrăjmași, să 
faceţi bine celor ce vă urăsc şi vă prigonesc pe voi, să întoarceţi fața celor ce vă bat... 
Dar voi nu faceți așa, ci faceţi cele potrivnice, pentru că asupra celor ce vă fac vouă 
unele ca acestea, vă ascuţiţi armele şi îi ucideţi în război”. 


Fericitul Constantin a zis: "Dacă în vreo lege vor fi scrise două porunci şi se 
vor da oamenilor să le împlinească, care va fi omul cel mai adevărat păzitor de lege? 
Cel ce a săvîrşit numai o poruncă? Sau cel ce le îndeplineşte pe amîndouă?" Răspuns- 
au saracinii: "Este mai bun acela care îndeplineşte amîndouă poruncile”. Zis-a 
filosoful: "Hristos-Dumnezeul nostru, Cel ce ne-a poruncit să ne rugăm şi să facem 
bine celor ce ne fac strîmbătate, Acela a zis şi aceasta: "Nimeni nu poate să arate în 
viaţă o mai mare dragoste, decît acela ce-și pune sufletul pentru prieteni. Deci, noi 
răbdăm toate primejdiile cele ce ni se fac nouă; iar în cele de obşte ne apărăm unul 
pe altul, punîndu-ne sufletele noastre, ca nu cumva voi, supunînd pe fraţii noștri, să- 
i robiți împreună cu trupu-rile şi sufletele lor, silindu-i la fapte rele şi potrivnice lui 
Dumnezeu". 


Saracinii iarăşi au zis: "Hristos al vostru a dat dajdie pentru Sine şi pentru alții; 
iar Voi, pentru ce nu faceţi acest lucru și nu voiţi să dați dajdie? Dacă vă apăraţi unul 
pe altul, apoi să dați dajdie pentru fraţii voştri limbii noastre ismailiteneşti cea atît de 
mare și tare". Grăit-a filosoful: "Dacă cineva umblă în urma învățătorului său și 
voieşte a umbla; iar altcineva, întîmpinîndu-l, îl întoarce, nelăsîndu-l să meargă după 
învăţător, ci îi porunceşte să meargă aiurea, oare acela este prietenul sau vrăjmașul 
lui?" Ei au răspuns: "Este vrăjmaş". Zis-a filosoful: "Hristos, cînd a dat dajdie, care 
împărăție era într-acea vreme, ismailitenească sau romană?" lar ei au zis: "Romană". 
Filosoful: "Deci noi, urmînd învățătorului nostru lisus Hristos, dăm dajdie 
împăratului Celui ce şade în Roma cea nouă şi stăpîneşte şi pe cea veche, iar căutînd 
de la noi dajdie, ne abateţi de la urmarea lui Hristos şi vă faceți vouă vrăjmaşi". 


Nişte întrebări şi răspunsuri ca acestea 1 s-au pus lui Constantin mai multe zile; 
dar în întrebările cele cu înţelepții saracinilor, a rămas nebiruit filosoful creştin, 
ajutîndu-i dumnezeiescul dar. lar saracinii au rămas ruşinaţi de dînsul în toate 
cuvintele împotrivă şi în socoteala lor. După aceea, neputînd să biruiască în cuvinte 
pe cel nebiruit, i-au dat în taină să bea otravă de moarte. Însă Domnul a zis: Dacă 
veți bea ceva de moarte, nu vă va vătăma... Acela a păzit pe robul Său întreg și 
nevătămat şi l-a întors sănătos, eliberîndu-l cu cinste şi cu daruri boierul saracinilor. 


După ce s-a întors fericitul Constantin la Constantinopol, a luat laudă de la 
împărat şi de la sfințitul patriarh pentru osteneala sa cea plăcută lui Dumnezeu. Deci, 
s-a aşezat la un loc liniştit și lua aminte de mîntuirea sa, avînd hrană din purtarea de 
grijă a lui Dumnezeu spre Care nădăjduia. lar cele ce Dumnezeu îi trimitea prin 
oamenii cei iubitori de Hristos, din acele mîncări el nu lăsa nimic pe a doua zi, ci, 
după obişnuita gustare a hranei, le împărțea pe toate săracilor; pentru că nădăjduia 
spre Dumnezeu, Cel ce Se îngrijește de toți în toate zilele şi Care deschide cu 
bunăvoință mîna Sa şi satură pe tot cel viu. 


Sosind vremea unui praznic oarecare, slujitorul lui se mîhnea că nu avea nimic 
la acea cinstită zi. Atunci fericitul Constantin a zis către dînsul: "Cel ce a hrănit mai 
mulți ani în pustie oarecînd pe israeliteni, oare Acela nu poate să ne hrănească și pe 
noi în această zi? Ci, ducîndu-te, cheamă fără de îndoială la noi la masă măcar cinci 
săraci, şi să aşteptăm mila lui Dumnezeu, că nu ne va lăsa pe noi". Sosind ceasul 
prînzului, a adus la dînsul un om oarecare zece galbeni şi o sarcină cu tot felul de 
mîncări. lar el, primind acelea, a dat laudă lui Dumnezeu, purtătorul său de grijă. 
După aceea s-a dus în Olimp, la Metodie, fratele său cel mare, şi a început a vieţui în 
pustnicie împreună cu dînsul în nevoinţele monahicești, petrecînd în rugăciuni şi 
îndeletnicindu-se totdeauna cu citirea cărților. 


În vremea aceea au venit la împăratul Mihail soli de la cozari, zicînd: "Noi de 
la început ştim pe un Dumnezeu, Care este peste toate şi Aceluia ne rugăm, 
închinîndu-ne la răsărit, însă ținem oarecare obiceiuri de ruşine, fiindcă evreii ne 
îndeamnă să luăm credinţa lor şi mulți din noi au trecut la credința evreiască”. 
Asemenea şi saracinii ne pleacă la credinţa lor, zicînd: "Credinţa noastră este mai 
bună decit a tuturor neamurilor". Pentru aceea, de la voi căutăm sfatul cel de folos 
nouă, cu care ţinem vechiul prieteșug cu dragoste şi cerem să trimiteţi la noi vreun 
bărbat cărturar, care să poată a se întreba cu evreii şi cu saracinii şi, de-i va birui, 
apoi vom primi credinţa voastră. 


Atunci împăratul Mihail cu preasfințitul patriarh Ignatie, următorul Sfîntului 
Metodie, făcînd cercare pentru filosoful Constantin, l-a chemat de la muntele 
Olimpului şi dorea să se ducă la cozari spre propovăduirea lui Hristos. Iar el, care 
dorea chiar a şi muri pentru Hristos, a voit cu osîrdie calea aceea şi a rugat pe fratele 
său, pe fericitul Metodie, ca pe cel ce ştia parte din limba slavonească, să meargă 
împreună cu dînsul la ascultarea apostolească, ca să lumineze pe cei necredincioşi cu 
lumina sfintei credinţe. Deci, Metodie nu s-a lepădat a merge cu dînsul pentru Hristos 


şi s-au apucat amîndoi de călătorie, ca unul prin binecuvîntatele cuvinte, iar celălalt 
cu rugăciunea cea primită de la Dumnezeu să poată mîntui sufletele cele pierdute, 
ajutîndu-le lor dumnezeiescul dar. Ajungînd la cetatea Hersonului, care se 
mărginește cu cozarii, a zăbovit acolo multă vreme, pînă ce a învăţat bine limba 
slavonească. Tot acolo s-au deprins şi cu limba evreiască, aducînd la Sfînta Credință 
şi la Botez pe un samarinean cu fiul lui. 


Auzind de moaștele Sfîntului sfințit Mucenic Clement, papă al Romei, cum că 
zac în mare, a îndemnat pe episcopul Hersonului spre căutarea acelor cinstite moaște, 
pentru care se povesteşte astfel: cînd Sfîntul Clement a fost surghiunit de la Roma la 
Herson, mult popor s-a întors la Hristos. Avhidian, ighemonul, din porunca cezarului 
Traian, l-a înecat în mare, legîndu-i de grumaz o ancoră de fier, ca să nu poată afla 
creştinii trupul lui; iar credincioşii stăteau pe mal, tînguindu-se şi privind la înecarea 
sfîntului. După aceasta, doi ucenici ai lui mai credincioși, Cornelie şi Fib, au grăit 
către creştini: "Să ne rugăm cu un suflet ca Domnul să ne arate cinstitul trup al 
mucenicului". 


Rugîndu-se către Dumnezeu poporul creştinesc, s-a depărtat marea în sînurile 
sale ca la trei stadii, iar poporul a aflat o cămară de marmură în chip de biserică făcută 
de Dumnezeu, şi acolo zăcea trupul sfîntului, iar ancora cu care îl înecase zăcea 
aproape de dînsul. Deci, voind credincioşii să ia de acolo acel cinstit trup, s-a făcut 
descoperire ucenicilor lui, cei pomeniţi mai înainte, ca să lase să stea acolo trupul 
sfîntului, deoarece în tot anul la pomenirea lui se va depărta tot aşa marea pînă la 
şapte zile, dînd cale celor ce vor voi să meargă la închinăciune. ŞI s-a făcut aşa vreme 
de șapte sute de ani, de la împărăția lui Traian pînă la împărăția lui Nichifor, 
împăratul grecesc. Apoi, pentru păcatele omenești, marea a încetat de a se trage în 
lături în vremea împărăției lui Nichifor. Şi din această pricină era mîhnire între 
creştini. 


Trecînd după aceea mai mult de cincizeci de ani, fericiții fraţi Constantin şi cu 
Metodie s-au dus la Herson şi se sîrguiau pentru aflarea cinstitelor moaşte ale 
Sfîntului Clement, îndemnînd spre aceasta și pe fericitul Gheorghe, episcopul 
Hersonului. Acesta s-a dus întîi la Constantinopol, la împărat şi la patriarh, 
înştiinţîindu-i de aceasta şi, primind sfat de la dînşii, a luat de acolo tot clerul bisericii 
Sfînta Sofia. Apoi, ducîndu-se la Herson, a mers la marginea mării cu acești fericiți 
învățători, Metodie şi Constantin, şi cu tot poporul, cu psalmi şi cu cîntări, voind să- 
şi cîştige dorinţa. Dar nu s-a desfăcut apa. lar după apusul soarelui, a intrat într-o 
corabie și la miezul nopţii a strălucit o lumină din mare şi s-a arătat deasupra apei 
mai întîi capul, iar după aceea toate moaştele Sfintului Clement; şi, luîndu-le, le-au 
pus în corabie şi, ducîndu-le în cetate cu cinste, le-au pus în biserica Sfinţilor 
Apostoli, din care fericiții Constantin şi Metodie, luînd o părticică oarecare, au 
purtat-o la dînşii totdeauna, pînă ce au dus-o la Roma. 


După aceasta s-a dus la cozari, unde a fost primit cu cinste de boierul Cagan 
Cozarnicul, căci avea către Cagan scrisoare de la împăratul grecilor. Acolo fericitul 


Constantin a avut prilej să vorbească mult cu iudeii și cu saracinii; căci dînsul avea 
mai multă învățătură decît Metodie, care nu-şi petrecuse anii tinereţilor în învățătură, 
ci s-a îndeletnicit cu puterea de voievod pe care o avea şi cu lucrurile poporului, mai 
mult decît cu citirea cărților. lar Constantin s-a ocupat din tinereţe cu învățătura şi cu 
încercarea înțelepciunii, fiind foarte iscusit în dumnezeiasca Scriptură, puternic în 
cuvinte şi gata să dea răspuns la orice întrebare. 


Deci, Constantin pentru toate se întreba cu necredincioşii, iar Metodie ajuta 
lui Constantin cu rugăciunea sa cea plăcută lui Dumnezeu. Unul din cozari a zis către 
dînsul: "Voi, grecii, aveţi obiceiul rău, pentru că puneţi la voi pe un împărat în locul 
altuia dintr-alt neam, iar nu din neam împărătesc, precum acum aţi pus împărat, după 
Nichifor, pe Mihail Curopalatul, care a fost unul din boieri. Apoi, lepădîndu-l pe 
acela, aţi pus pe Leon Armeanul, care a fost din neam prost. Şi, ucigîndu-l şi pe acela, 
ați pus pe Mihail Travlul, care era de neam din Amoreea. Pe cînd la noi nu este aşa, 
deoarece avem singuri cogani din ai noştri, (sau împărați) adică din casa şi din 
neamul coganilor, și nu împărăţeşte cineva într-alt chip, de nu va fi din seminţia 
împărătească. lar fericitul Constantin a răspuns la aceasta cu cuvinte scurte: "Rău a 
făcut oare Dumnezeu cînd a lepădat pe neplăcutul Lui împărat, Saul, iar pe David, 
bărbatul cel după inima Sa, l-a adus de la turmele dobitoacelor?" Auzind acestea 
cozarul, a tăcut. 


După aceea a zis iarăşi cozarul: "Voi ţineţi cărțile în mîini, spuneţi pilde dintr- 
însele; iar noi nu facem aşa, ci grăim din gusturile noastre toată înțelepciunea, 
nemîndrindu-ne în scripturi precum vă mîndriţi voi, că avem înăuntru înțelepciunea, 
ca şi cum ar fi înghițită în noi". Grăit-a Constantin: "De ai întîmpina vreun om gol, 
care ar zice: Am multe haine, aur şi averi! Oare l-ai crede, văzîndu-l gol şi neavînd 
nimic în mîini?" Cozarul răspunse: "Ba nu, că dacă ar fi avut ceva n-ar fi umblat gol”. 
Grăit-a Constantin: "Dacă tu ai înghiţit toată înțelepciunea, precum te lauzi, atunci 
spune-mi cîte neamuri au trecut de la Adam și de la Moise şi care neam şi în care 
parte a pămîntului şi-au avut stăpînirea lor”. Și cozarul, neputînd să răspundă la 
această întrebare, a tăcut. 


Iar Constantin a spus mai departe: "Deci, prietene, nici eu nu te cred că ai fi 
înghițit toată înţelepciunea şi ai fi înţelept fără de cărți!” Și cînd era la masă, coganul, 
luînd un pahar, a zis: "Să bem în numele unui Dumnezeu, Care a făcut toată făptura”. 
Iar Constantin, filosoful cel creştin, luînd un pahar a zis: "Voi bea în numele Unui 
Dumnezeu și al Cuvîntului Lui, prin Care cerul s-a întărit și al Duhului cel de viaţă 
făcător, prin care se ţine împreună toată puterea făpturii celei zidite”. Zis-a Cagan: 
"De asemenea, ținem la Dumnezeul Cel ce a zidit toată făptura; decît numai întru 
aceasta ne deosebim, că voi slăviți Treimea, iar noi slăvim pe unul Dumnezeu, 
precum învață şi cărțile evreieşti”. Grăit-a filosoful: "Dacă vă învăţaţi din cărțile 
evreieşti a cunoaște pe Unul Dumnezeu, apoi din aceleaşi cărți o să cunoaşteţi și pe 
Sfînta Treime, deoarece cărțile evreieşti propovăduiesc în proorocii, pe Cuvîntul și 
pe Duhul, precum zice proorocul şi împăratul David: Cu Cuvintul Domnului cerurile 
s-au întărit şi cu Duhul gurii Lui toată puterea lor. 


lată, aici se văd arătate trei într-o Unime: Domnul, Cuvîntul Lui şi Duhul. 
Domnul este Dumnezeul-Tatăl, Cuvîntul este Dumnezeul-Fiul, iar Duhul gurii 
Domnului este Dumnezeu-Duhul Sfînt; însă, precum nu sînt trei Domni, ci Unul 
Domnul împreună cu Cuvîntul şi cu Duhul Său, tot aşa nu sînt trei Dumnezei într-o 
dumnezeire, ci Unul este Dumnezeu cinstit; deci, socoteşte de aici, dacă cineva, 
făcîndu-ți ție cinste, nu i-ar cinsti cuvîntul tău și duhul gurii tale, ci le-ar avea pe 
acelea în trecere cu vederea fără de cinste, iar altul pe toate aceste trei, adică pe tine, 
pe cuvîntul tău și pe duhul gurii tale, le-ar avea într-o cinste, apoi care dintre 
amîndouă ar fi adevărat cinstitor al feţei tale cele împărăteşti?" Iar el a răspuns: "Cel 
ce are toate aceste trei întocmai întru cinste". 


Filosoful a răspuns: "Deci, şi noi sîntem cinstitori de Dumnezeu, mai adevărați 
şi mai buni decît voi, cei ce cinstesc pe Sfînta Treime, întocmai ca pe Tatăl, pe Fiul 
şi pe Sfîntul Duh. La aceasta ne-am învăţat din cărțile proorocești, căci şi Sfîntul 
Prooroc Isaia aduce înlăuntru pe Dumnezeul-Fiul, zicînd: "Ascultă-mă pe mine, 
Iacove şi Israele, pe care eu te chem; eu sînt cel întîi şi eu sînt în veci. Şi acum 
Domnul m-a trimis pe mine şi Duhul Lui”. Acest cuvînt al Sfintei Scripturi, l-au 
arătat luminat părinții noştri cei de demult. Căci cine este Cel trimis, dacă nu Fiul? 
Şi de cine este trimis, dacă nu de Tatăl şi de Sfîntul Duh al Tatălui?" 


Printre cei ce stăteau înaintea lui Cagan, erau o mulțime de iudei; aceia au zis 
către fericitul Constantin: "Filosof al creştinilor, spune nouă, cum poate parte 
femeiască să încapă în pîntece pe Dumnezeu, spre Care nu este cu putinţă a căuta, 
nicidecum să-L nască?" Filosoful, arătînd cu degetul spre Cagan şi spre sfetnicul lui 
dintii, a grăit: "Dacă cineva ar fi zis, că acest întîi sfetnic nu poate să primească în 
casa sa pe Cagan şi să-l ospăteze, iar cel mai de pe urmă rob al lui poate să-l 
primească şi să-l ospăteze, cum să-l numesc pe acela ce a grăit aşa, nebun sau 
cuminte?" Iar iudeii au zis: "Foarte nebun este unul ca acela”. 


Filosoful i-a întrebat iarăşi pe ei: "Ce este mai cinstit sub cer dintre toate 
făpturile cele văzute?" Zis-au iudeii: "Omul este cel mai cinstit decît toată zidirea 
văzută, de vreme ce are suflet înțelegător şi este zidit după chipul lui Dumnezeu”. 
Atunci filosoful a zis: "Neînţelegători sînt aceia care grăiesc că este lucru cu 
neputinţă ca în pîntecele firii omeneşti să încapă Dumnezeu, pe care în rugul lui 
Moise ÎL ştiu încăput. Dar rugul, fiind făptură neînsufleţită şi nesimţitoare, oare este 
mai cinstită decît făptura cea simţitoare și înțelegătoare, care este cinstită cu sufletul 
după asemănarea lui Dumnezeu? În vifor, în nor, în fum și în foc încăpea Dumnezeu, 
cînd se arăta lui lov, lui Moise şi lui Ilie. Lucrul acesta este de mirare, că în făptura 
cea mai cinstită şi însuflețită a încăput Hristos, vrînd să se arate pe pămînt, cu oamenii 
să petreacă şi să-i tămăduiască de rănile morţii, care s-au pricinuit neamului omenesc 
prin păcatul lui Adam. Căci pentru o zidire mai cinstită ca aceasta a neamului 
omenesc, care căzuse în stricăciunea păcatului și a morţii, de la cine putea să se dea 
tămăduire şi înnoire, dacă nu de la Însuşi Făcătorul? Răspunde-mi, au nu a zis David 
mai înainte: Trimis-a Cuvîntul Său şi i-a vindecat pe e1? Căci Cuvîntul Tatălui, adică 
Fiul, venind, a vindecat firea omenească. Şi cum acest Cuvînt al Tatălui ar fi putut 


să vindece pe om, dacă nu s-ar fi lipit ca un plasture de om, prin unirea cu întruparea 
Lui? Oare vreun doctor, vrînd să tămăduiască vreun om rănit, nu lpeşte plasturele 
de omul cel bolnav şi nu de lemn sau de piatră? 


Deci şi Dumnezeu a lipit pe Cuvîntul Său Cel Unul Născut, nu de lemn - deși 
în rugul cel dintre copaci a fost văzut nears -, nici de piatră -, deşi în munţii cei de 
piatră ai Sinaiului şi în Horeb a fost văzut de Moise şi Ilie -, dar l-a lipit ca pe un 
plasture tămăduitor, de omul cel cuprins de durerea păcatului celui de moarte şi l-a 
împreunat tare, binevoind a Se sălăşlui prin lucrarea Duhului Său cel Sfînt în 
pîntecele cel curat şi fecioresc, iar a se întrupa și a se naşte dintr-o femeie oarecare. 
După cum a zis mai înainte Isaia: "/ată, fecioara va zămisli în pintece şi va naște Fiu 
şi vor chema numele Lui, Emanuel, care se tilcuieşte cu noi este Dumnezeu. 
Proorocul acesta povesteşte că Dumnezeu-Fiul S-a născut pe pămînt din Fecioară 
curată şi nemăritată. 


Cum că era de trebuință ca Dumnezeu să Se sălășluiască în ea, pentru 
mîntuirea noastră, aduceţi-vă aminte că Ahila, rabinul vostru, zice că este scris în 
cărțile voastre, că Moise, întinzîndu-şi mîinile în muntele cel pietros și în glasul 
trîmbiţei, a zis în rugăciunea sa către Dumnezeu: "Nu te mai arăta nouă, Doamne, ci 
sălăşluieşte-Te în pîntecele noastre, ridicînd păcatele noastre”. Deci, dacă Moise ruga 
pe Dumnezeu, ca să se sălășluiască în pîntecele noastre, apoi pentru ce vă împotriviţi 
voi nouă, celor ce mărturisim aceasta? Căci Dumnezeu S-a sălăşluit în pîntece 
femeiesc şi s-a născut nu din femeie simplă, ci dintr-o Fecioară curată, fără de prihană 
şi neispitită de nuntă. EI se sălășluiește în pîntecele noastre, cînd noi, creştinii, ne 
împărtăşim cu Hristos, întru jertfa cea de Taină. Deci, acum s-a împlinit acea 
rugăciune de demult a lui Moise, care este scrisă în cărțile voastre; şi, după mărturia 
rabinului vostru, Ahila, s-a sălăşluit în pîntecele noastre, ridicînd păcatele noastre”. 


Sfirşindu-se prînzul, toți s-au risipit hotărîndu-le ziua în care iarăşi avea să 
vorbească despre toate acestea. Sosind ziua aceea, s-au adunat, iar Cagan a şezut la 
locul său şi a poruncit lui Constantin şi lui Metodie, dascălii cei creștini, să şadă; și 
au zis către dînşii iudeii: "Spuneţi-ne nouă, care lege a dat-o Dumnezeu mai întîi: 
legea lui Moise, sau legea pe care o ţineţi voi, creştinii?” 


Iar fericitul Constantin filosoful, a zis împotriva răspunsului lor: "Oare pentru 
aceea aţi întrebat despre lege, care este mai întîi, ca să puteți zice, că cea dintii este 
mai bună?" Iudeii au răspuns: "Cu adevărat pentru aceea, căci în tot chipul se cade, 
ca să ne supunem legii celei dintii, de vreme ce legea dintii va să fie mai mare şi mai 
bună". Zis-a filosoful: "Dacă voiţi să ţineţi legea cea dintii, apoi abăteți-vă de la 
deşarta tăiere împrejur". Zis-au iudei: "Pentru ce grăiești aşa?" Zis-a filosoful: 
"Spuneţi cu adevărat, în tăierea împrejur este dată legea cea dintii sau nu?" Răspuns- 
au iudeii: "Ni se pare că în tăierea împrejur”. Filosoful a zis: "Au nu lui Noe i-a dat 
Dumnezeu mai întîi legea de tăiere împrejur, după porunca care s-a făcut în rai lui 
Adam şi după căderea aceluia? Pentru că a pus aşezămînt lui Noe, ca să nu se verse 
sîngele omenesc; iar cel ce varsă sîngele fratelui său, să primească pedeapsă, ca 


sîngele lui să se verse în locul sîngelui vărsat de mîinile aceluia. Asemenea a dat 
aşezămînt şi de mîncarea verdeţurilor pentru fiare, pentru dobitoace, pentru păsări și 
pentru peşte. Şi a zis către Noe: lată, Eu pun aşezămîntul Meu vouă şi seminției 
voastre după voi”. Zis-au iudeii: "Aşezămîntul nu este lege, pentru că Dumnezeu n- 
a zis lui Noe, legea Mea, ci vă pun vouă aşezămîntul Meu; iar noi ne ţinem de lege”. 
Zis-a filosoful: "Dar tăierea împrejur cum o ţineţi, oare ca pe o lege sau alt fel?" 


Aceia au zis: "O ţinem ca pe o lege”. Zis-a filosoful: "Dar Dumnezeu n-a numit 
lege tăierea împrejur, ci numai aşezămînt, pentru că a grăit către Avraam: 
"Aşezămîntul Meu să-l păzești tu şi seminția ta după tine în neamuri, ca să se taie 
împrejur toată partea bărbătească, şi va fi semn de aşezămînt între Mine și voi”. Și 
iarăşi: "Va fi aşezămîntul Meu pe trupurile voastre, întru aşeză-mâînt veșnic”. 


Iată, vedeți că niciodată n-a numit lege tăierea împrejur, ci numai aşezămînt. 
Deci, veţi lepăda tăierea împrejur, ca pe ceea ce nu este lege. Dacă aşezămîntul tăierii 
împrejur îl aveţi ca pe o lege, apoi și aşezămîntul dat lui Noe sînteți datori să-l aveţi 
ca pe o lege şi să-l numiţi cea dintii lege, pe care Dumnezeu a dat-o neamului cel 
izgonit din rai şi celui păzit de potopul apelor”. Zis-au iudeii: "Ba nu, ci legea cea 
dată lui Moise este lege şi de aceea noi ne ţinem". 


Grăit-a filosoful: "Deci, aşezămîntul dat lui Noe nu este lege, ci numai 
aşezămînt; de vreme ce nu l-a numit Dumnezeu lege, ci aşezămînt. Apoi şi legea cea 
dată prin Moise nu este lege, deoarece Acelaşi Dumnezeu, în capitolul unsprezece al 
Proorocului leremia, nu o numește lege, ci numai așezămînt, pentru că așa scrie 
acolo: Ascultaţi cuvintele acestui aşezămînt, pe care Domnul Dumnezeu le grăieşte 
lui Israel: Blestemat este bărbatul, cel ce nu ascultă cuvintele acestui aşezămint, pe 
care l-am poruncit părinţilor voştri, în ziua în care i-am scos din pămintul Egiptului. 
Dacă acel așezămînt vă este lege, atunci şi așezămîntul dat lui Noe este cu adevărat 
lege; iar legea cea dintîi care este dată mai înainte de tăierea împrejur, de care voiţi 
şi acum a vă ţine, ca de cea dintii, neascultînd de celelalte legi, care s-au pus după 
ea, a lui Avraam şi a lui Moise; de vreme ce singuri aţi zis mai întîi, că legea cea 
dintîi este mai bună, și aceleia se cuvine a vă supune". 


Iudeii, abătîndu-se de la aceasta la alta, au zis: "Cîţi s-au ţinut de legea lui 
Moise, toţi au plăcut lui Dumnezeu; şi noi, ţinîndu-ne de ea, nădăjduim ca să fim 
asemenea plăcuți lui Dumnezeu. Iar voi, aflîndu-vă singuri altă lege vouă, vă ţineţi 
de a voastră; iar legea cea bună a lui Dumnezeu o călcaţi”. 


Răspuns-a filosoful: "Bine, aşa facem. Că şi Avraam, de n-ar fi primit tăierea 
împrejur, ci s-ar fi ținut numai de aşezămîntul lui Noe, apoi nu s-ar fi numit prieten 
al lui Dumnezeu. Asemenea și Moise, după Avraam, a scris altă lege, neîndestulîndu- 
se cu legile de mai înainte, a lui Noe şi a lui Avraam; deci, şi noi facem după chip 
aceasta. Însă, precum aceia, unul după altul, nu leapădă legile de mai înainte, pentru 
că nici Avraam n-a lepădat pe a lui Noe, nici Moise n-a defăimat pe amîndouă; ci, 
împlinind neajunsurile, prin voia cea desăvîrşită a Domnului, prin scrieri de legi mai 


pe larg, astfel ca porunca Domnului să fie întreită; tot aşa nici noi nu lepădăm nimic 
din așezămîntul cel vechi, care s-a scris pe lespezi prin Moise; ci ţinem toate acelea, 
adică a şti pe Unul Dumnezeu, Ziditorul a toată făptura; a nu ucide, a nu fura şi 
celelalte. Lepă-dăm pe acelea care nu sînt scrise pe lespezile lui Moise și care sînt cu 
totul de lepădat, precum tăierea împrejur, aducerea jertfelor celor necuvîntătoare şi 
altele de felul acesta, care au fost umbre ale legii celei noi și care era să fie după 
acestea. După ce a venit, am lepădat pe cele vechi; căci ce trebuinţă era să păzim 
umbra, avînd lucrul singur în mîini”. 


Zis-au iudeii: "Dacă acele rînduieli și aşezăminte, precum grăieşti tu în legea 
noastră cea veche, afară de tablele lui Moise, ar fi fost umbră şi închipuire a legii 
voastre celei noi, apoi ar fi ştiut scriitorii cei vechi de lege, despre legea voastră cea 
nouă, care era să fie după aceea, că înseamnă umbra și chipul, faţa Aceluia, pe Care 
L-ar fi aşteptat să-L vadă cu ochii, de vreme ce nu aşteaptă legea voastră. Deci, 
rînduielile şi aşezămintele legii noastre cele vechi, afară de tablele lui Moise, nu sînt 
închipuiri şi umbre, ci singur adevăr, pe care şi vouă asemenea vi se cade a le păzi, 
precum noi păzim pe cele scrise în tablele lui Moise ca pe un adevăr”. 


Grăit-a filosoful împotriva acestora: Dacă scriitorii de lege cei de demult, în 
aşezămîntul cel vechi, n-ar fi ştiut de aceea, cum că după dînşii era să se aşeze Legea 
cea nouă şi nu ar fi aşteptat-o pe ea, apoi aş fi zis vouă aşa: Cînd întru început, precum 
am zis mai înainte, Dumnezeu a dat așezămîntul Său lui Noe, oare 1-a spus lui că are 
să dea şi altă lege lui Avraam, plăcutul Său, cel ce era să fie după dînsul? Cu adevărat 
nu i-a spus, ci a întărit aşezămîntul Său cel dintii, ca să-i fie lui veşnic în neamuri. 
Asemenea şi lui Avraam, dîndu-i așezămîntul, oare 1-a spus lui că mai pe urmă îi va 
da altă lege și lui Moise întru a sa vreme? Însă pentru așezămîntul cel nou, cu 
adevărat a făcut ştire prin sfinţii Săi prooroci. Ascultaţi pe leremia ce zice: "lată, vor 
veni zile, zice Domnul, şi voi pune așezămînt nou casei lui Israel şi casei lui uda, nu 
după aşezămîntul pe care l-am așezat părinţilor lor, în ziua în care, luîndu-i pe dînșii 
de mînă, i-am scos din pămîntul Egiptului, că aceia n-au petrecut întru așezămîntul 
Meu, şi pentru aceea i-am defăimat pe dînşii”. 


Iată, vedeţi proorocie dovedită, pentru aşezămîntul nostru cel nou? Isaia a zis 
mai înainte pentru dînsul şi pentru fața Domnului, grăind: "Nu vă aduceţi aminte de 
cele dintîi şi să nu gîndiți de cele vechi. lată, eu voi face lucruri noi, care acum 
strălucesc şi le veţi şti pe ele”. Aşa au ştiut legiuitorii cei vechi de demult, despre 
legea noastră a darului celui nou, şi o aştepta pe aceea, proorocind astfel: "Deci, 
rînduielile și așezămintele legii voastre celei vechi, au fost umbră şi închipuire a 
Legii noastre celei aşteptate, iar nu singur adevărul, şi se cade vouă acum a le lepăda 
pe ele ca pe nişte netrebnice”. 


Deci, iudeii, neștiind ce să răspundă împotriva acestora, au zis: "Încă n-a venit 
vremea arătării lui Mesia în lume". Grăit-a filosoful: "Ce aşteptaţi voi încă mai mult? 
lată, stăpînirea împărăției şi a domniei voastre a încetat acum, deoarece, după 
proorocia strămo-şului nostru Iacov, trebuia să fie numai pînă la venirea lui Mesia. 


Ierusalimul s-a risipit, jertfele voastre s-au lepădat şi slava Domnului s-a mutat de la 
voi la alte neamuri, precum de aceasta lămurit a proorocit proorocul Maleahi, grăind: 
Nu este voia Mea între voi, zice Atolţiitorul, şi jertfe nu voi primi din mîinile voastre. 
Fiindcă de la răsăritul soarelui și pină la apus, numele Meu s-a preamărit între 
neamuri şi în tot locul se aduce tămiie și jertță curată numelui Meu, căci mare este 
numele Meu între neamuri. 


Zis-au iudeii: "Acestea grăindu-le tu, voiești, precum vedem, ca şi pe neamuri 
să le numeşti binecuvîntate, precum și noi, care sîntem sămînţa lui Avraam, sîntem 
binecuvîntaţi”. Răspuns-a Constantin: "Întru sămînţa lui Avraam, noi, neamurile, ne 
binecu-vîntăm ca şi întru Mesia, Cel ce a ieşit din rădăcina lui Avraam, a lui Isaac, a 
lui Iacov, a lui lesei şi a lui David; pentru că a zis Dumnezeu către Avraam: Se vor 
binecuvinta întru tine, toate semințiile pămintului,; şi către Isaac: Se vor binecuvinta 
întru seminția ta toate neamurile pămîntului. Asemenea a zis către lacov şi David: 
Se vor binecuvînta în el toate seminţiile pămîntului și toate neamurile Îl vor ferici pe 
EI. Că precum pentru seminția lui Avraam, aşa și pentru neamuri avea să vină Mesia. 
Pentru că Iacov a grăit oarecînd binecuvîntînd pe Iuda: Nu va lipsi Domn din luda şi 
povățuitor din coapsele lui, pînă ce vor veni cele păstrate lui. Şi iarăşi Proorocul 
Zaharia, vestind fiicei Sionului - adică Ierusalimului - venirea Împăratului cel blând, 
şezînd pe asin, mînzul asinei, zice: Va pierde căruțele din Efrem şi caii din Ierusalim; 
va pierde arcurile de război și va zice pace neamurilor. 


Iată, vedeţi, că nu numai pentru voi, iudeii, ci şi pentru neamuri a venit Mesia? 
Şi mi se pare că a venit mai mult pentru neamuri, decît pentru voi. Căci voi nu L-aţi 
primit, iar neamurile L-au primit. Voi L-aţi ucis, iar neamurile au crezut într-Însul. 
Voi v-aţi lepădat de EI, iar neamurile L-au iubit. Drept aceea și EI v-a lepădat pe voi; 
iar neamurile le-a ales şi Se preamăreşte într-însele. lar cum că, cu adevărat a venit 
aşteptarea lui Mesia, să vă încredinţaţi de la Sfîntul Prooroc Daniil. Pentru că acest 
prooroc, fiind în Babilon, în întîiul an al împărăției lui Darie, i s-a arătat îngerul 
Domnului, Gavriil. Din acea vreme, în care i s-a arătat, a numărat pînă la venirea lui 
Mesia în lume, șapte săptămîni, iar fiecare săptămînă cuprinde cîte şaptezeci de ani; 
iar anii cei adunaţi al tuturor săptămînilor, fac patru sute nouăzeci de ani, precum 
numără şi talmudul vostru. Iar cît de multă vreme anii aceia acum au trecut, singuri 
socotiți, au doar nu veți afla mai mult de opt sute de ani trecuţi, după săvîrşirea 
săptămînilor celor spuse lui Daniil de înger? Însă, vă întreb pe voi: care împărăție o 
socotiți voi că este de fier, pe care Daniil a tilcuit-o la trupul cel mare, văzut în vis 
de Nabucodonosor?" 


Zis-au iudeii: "Împărăţia mare, Romană, este împărăţia cea de fier”. Iarăşi i- 
au întrebat pe dînșii filosoful: "Dar care este piatra cea tăiată din munte, fără mîna 
omenească, care a sfărîmat trupul cel văzut?" Au răspuns: "Piatra este Mesia”. 
Filosoful a zis: "Oare nu vedeți adevărul, că împărăția Romană, care slujea idolilor, 
acum a trecut de cînd a venit în lume Mesia, iar în locul împărăției Romei, cele 
închinătoare de idoli, a ridicat Dumnezeul cerului altă împărăție creştină, nerisipită 
în veci, aşa numită cu nume nou, după proorocia Sfîntului Isaia. Căci Isaia către voi 


oarecînd a grăit: "Va rămîne numele vostru spre săturarea celor aleşi şi pe voi vă va 
ucide Domnul; iar întru cei ce slujesc Lui, se va chema nume nou, care se va 
binecuvînta pe pămînt, pentru că vor binecuvînta pe Dumnezeul Cel adevărat”. 


Zis-au iudeii: "Noi sîntem sămînţa cea binecuvîntată din Sim, binecuvîntată 
de părintele nostru Noe, iar voi nu sînteți binecuvîntaţi”. Răspuns-a lor filosoful: 
"Binecuvîntarea cea dată de Noe lui Sim, nu este nimic altceva, fără numai 
preamărirea lui Dumnezeu, pentru că a zis: Bine este cuvintat Domnul Dumnezeul 
lui Sim. Deci, Domnul Dumnezeu este binecuvîntat prin gura lui Noe, pentru Sim cel 
îmbunătățit, iar din binecuvîntarea aceluia nimic nu s-a ales la voi. Către Iafet, din 
care sîntem noi, a zis Noe: "Să înmulțească pe Iafet şi să se sălăşluiască în locașurile 
lui Sim”. Singuri vedeți lățimea creştinătăţii, cu darul lui Dumnezeu, iar pe voi, 
împuținați; şi unde aţi locuit voi în Ierusalim, acolo se binecuvintează și se 
preamăreşte acum de creştini numele Domnului nostru lisus Hristos. 


Această întrebare a fericitului Constantin filosoful, despre credința 
creştinească, pe care a avut-o cu iudeii, a ţinut multă vreme, pentru că a zăbovit mult 
la cozari, împreună cu fratele său, ieşind în toate zilele şi întrebîndu-se cu 
necredincioşii iudei înaintea lui Cagan. După aceea, fericitul Metodie, fratele lui, 
învățătorul cel slavonesc, le-a alcătuit în opt cuvinte, iar aici s-au pomenit puţine din 
cele multe. Ei au avut discuţii nu numai cu iudeii, ci şi cu saracinii - adică cu turcii - 
şi pe toţi i-au biruit cu darul Domnului nostru lisus Hristos, Cel ce a făgăduit să dea 
gură şi înţelepciune robilor Săi, cărora nu vor putea să se împotrivească sau să 
răspundă toţi cei ce se vor pune împotrivă. Atunci Cagan, domnul cozarilor, şi boierii 
lui, au crezut în Hristos şi mulțime din popor a luat Sfîntul Botez, însă nu toţi, ci 
numai O parte dintre ei. 


După aceea, cuvioşii dascăli, Constantin şi Metodie, sădind bine sfinta 
credinţă între cozari, au voit să se întoarcă întru ale lor, lăsînd cozarilor, în locul lor, 
pe preoții cei ce veniseră de la Herson. Deci, Cagan a scris împăratului grecesc, 
mulţumindu-i şi zicînd: "Pe nişte bărbaţi ca aceştia învăţaţi ne-ai trimis nouă, stăpîne, 
care lămurit ne-au încredinţat şi ne-au învăţat pe noi adevărată credinţă creştinească. 
Deci, luminîndu-ne noi prin Sfîntul Botez, am poruncit întru stăpînirea noastră, ca 
tot cel ce va voi să vină şi să se boteze, nădăjduind că tot pămîntul nostru va veni 
întru creştineasca săvîrşire; deci sîntem prieteni ai împărăției tale şi gata la slujba ta, 
ori unde vei avea trebuință”. 


După aceea, Cagan, eliberînd pe fericiții învățători Constantin şi Metodie, le- 
a dat lor multe daruri, dar ei n-au primit darurile, zicînd: "Dă-ne nouă robi grecești 
Cîţi ai aici; pentru că aceia ne sînt nouă mai de folos decît toate darurile. Şi au adunat 
din cei robiți ca două sute şi i-au dat lor, şi s-au dus în cale, bucurîndu-se și 
mulțumind lui Dumnezeu. 


Mergînd ei împreună cu robii cei eliberați prin locuri pustii şi fără de apă, toţi 
slăbeau de sete, fiindcă nu aveau apă. Deci, aflînd un iezer sărat, din care se lua sare, 


nu puteau să guste acea apă, deoarece din cauza sărăturii, era amară ca fierea. Deci, 
împrăştiindu-se toți prin pustie ca să caute apă dulce, Constantin a zis către fratele 
său, Metodie: "Nu pot să rabd mai mult setea, deci, scoate apă de aceasta şi cred că 
Cel ce a prefăcut evreilor oarecînd apa cea amară întru dulceaţă, Acela şi nouă, celor 
însetaţi, ne va îndulci amărăciunea apei acesteia. Şi după ce a scos-o şi a gustat-o, a 
aflat-o pe ea dulce ca mierea şi rece ca în vreme de iarnă; şi, bînd toți, s-au răcorit şi 
au preamărit pe Dumnezeu. 


Sosind ei la Herson, pe cînd şedea cu episcopul seara la masă, după masă, 
Constantin a zis către episcop: "Să-mi faci mie rugăciune, stăpîne, şi să mă 
binecuvintezi pe mine, precum Tatăl binecuvintează pe Fiul Său cu binecuvîntarea 
cea mai de pe urmă”. Cei ce auzeau aceasta, credeau că a doua zi dimineaţă, 
Constantin voieşte să se ducă de la Herson în calea sa; iar el a spus-o deosebit la unii, 
cum că episcopul ne lasă, pentru că dimineaţă se va duce către Dumnezeu, şi aşa a 
fost, că a doua zi episcopul a murit. 


Ei, ducîndu-se la Constantinopol, au fost primiţi cu multă cinste şi cu bucurie 
de împărat, de patriarh şi de tot soborul ca apostoli ai lui Hristos, cei ce au 
propovăduit la neamuri, și voiau ca să-i ridice la treapta arhierească, iar ei se lepădau 
foarte mult de o vrednicie ca aceea. Deci, pe Metodie l-au silit să fie egumen în 
mănăstirea ce se numea Polidron, iar Constantin petrecea lîngă biserica Sfinților 
Apostoli. 


După aceasta, ceilalți domni ai limbii slavoneşti, Rostislav şi Sviatopolc ai 
Moraviei, şi alţii care primiseră în parte creştineasca credinţă, însă, neînţelegînd încă 
tainele ei şi, auzind cum s-a luminat țara cozarilor prin învăţătura a doi dascăli ce 
veniseră de la greci, au trimis soli la Constantinopol, la împăratul Mihail, zicînd: 
"Poporul nostru s-a lepădat de închinarea idolească şi doreşte să țină legea 
creştinească, însă nu avem un învățător care să ne arate desăvirșit sfinta credință şi 
care ne-ar povăţui, prin limba noastră, la legea cea dreptcredincioasă. Deci, ne rugăm 
ție, stăpîne, îngri-jeşte-te de mîntuirea noastră și ne trimite un episcop și învățător ca 
să ne învețe, pentru că de la voi iese legea cea bună în toate țările. Atunci împăratul, 
sfătuindu-se cu patriarhul și cu tot sfințitul sobor, a chemat pe fericitul Constantin și 
pe Metodie şi i-a rugat să se ducă în părțile slavoneşti, ca să înveţe, precum fusese şi 
la cozari, silind pe Sfîntul Constantin să ia vrednicia arhierească, deşi nu voia. 


Iar el, mai întîi a postit patruzeci de zile şi, ajutîndu-i darul Sfîntului Duh, a 
învăţat alfabetul slavonesc, care avea în sine treizeci şi opt de slove, ca să poată 
tălmăci cărțile din limba grecească în limba slavonească; la care lucru, cu ajutorul lui 
Dumnezeu, îi ajuta lui şi fericitul Metodie. Întîi a început a tălmăci Sfînta Evanghelie 
de la loan: La început era cuvintul... şi celelalte. Şi aceasta a arătat-o împăratului și 
patriarhului şi la tot soborul şi toți au preamărit pe Dumnezeu cu bucurie. Apoi au 
pornit la cale, avînd cu îndestulare toate cele de trebuinţă din dările împărătești. 


Ajungînd în părțile slavoneşti, pretutindeni au fost primiţi cu cinste de boieri 
şi de tot poporul, dar mai ales în Moravia, de domnul Rostislav, unde, îndată a 
poruncit să adune mulți copii şi să-i înveţe pe ei alfabetul şi cărțile cele tîlcuite din 
nou: Ceaslovul, Psaltirea şi altele. Acolo au zăbovit patru ani şi mai mult, luminînd 
şi întărind în dreapta credință toate părțile slavoneşti. Ei, apoi, au tălmăcit toate 
cărțile trebuincioase spre rînduiala bisericească, din limba grecească în cea slavonă, 
precum Evanghelia, Apostolul, Liturghia şi celelalte. Şi au început a săvîrși în limba 
slavonă dumnezeiasca Liturghie şi toată cîntarea bisericească. 


Auzind despre aceasta mulți arhierei şi preoţi, dar mai ales cei de la Apus, din 
limba latinească, au început a cîrti, că săvîrşesc Sfînta Liturghie într-o limbă străină, 
din nou luminată. Pentru că ziceau că se cade să se săvirşească dumnezeiasca 
Liturghie numai în trei limbi, în care a fost scris titlul cel de pe Cruce: evreiește, 
greceşte și latineşte. Însă sfinţii învățători slavoni au răspuns unora ca aceia: 
Dumnezeu plouă și răsare soarele peste toţi. lar David zice: Toată suflarea să laude 
pe Domnul. Şi iarăşi: Strigați Domnului tot pămintul, cîntați Domnului cintare 
nouă.., deoarece a venit Domnul ca să mîntuiască toate neamurile. Deci, toate 
neamurile, în graiul limbii lor, să binecuvinteze pe Domnul”. 


Auzind Nicolae, papa Romei celei vechi, despre dînşii, le-a scris, chemîndu-i 
cu dragoste la Roma. Ei s-au supus dorinţei lui şi au mers la dînsul, dar pînă să ajungă 
la Roma, papa Nicolae a murit. În locul lui a venit Adrian, dar şi acela a fost bucuros 
de dînşii, pentru că, auzind că se apropie de cetatea Romei și încă purtînd cu ei o 
oarecare părticică din moaștele Sfîntului Sfințitului Mucenic Clement, Papa Romei - 
precum s-a zis mai sus - i-a întîmpinat cu cinste şi a fericit ostenelile lor cele 
asemenea cu ale apostolilor. Deci, făcîndu-le primire deosebită, le-a dat odihnă, apoi, 
lăudînd tălmăcirea cărților în limba slavonească şi aprobînd Liturghia făcută în limba 
slavonă, a pus anatema asupra potrivnicilor, celor ce ar îndrăzni a cleveti şi a huli 
citirea, cîntarea şi Liturghia slavonească. Şi săvîrşeau în mijlocul Romei, acești sfinți 
învăţători împreună cu Metodie și Constantin, Sfînta Liturghie în slavoneşte, întru 
slava lui Hristos Dumnezeu, Cel propovăduit şi slăvit în toate neamurile. 


Zăbovind ei în Roma, Sfîntul Constantin s-a îmbolnăvit şi a luat cunoştinţă în 
vedenie de la Dumnezeu despre sfîrşitul său. Pentru aceea s-a veselit cu duhul toată 
ziua aceea, cîntînd aceasta: De cei ce mi-au zis mie, în curțile Domnului, veselitu-mi- 
s-a duhul, împreună mi s-a bucurat inima. Deci, a doua zi a luat pe sine sfînta schimă 
şi a fost numit Chiril. Apoi, zăcînd în boală cincizeci de zile, a încredinţat episcopia 
sa fratelui său, Metodie, şi şi-a dat duhul său Domnului, fiind îngropat cu slavă în 
biserica Sfîntului Clement, în care a fost pusă şi părticica sfintelor moaște ale lui 
Clement, cea adusă de el. 


După sfîrşitul Sfîntului Chiril, a fost pus ca episcop al Moraviei Cuviosul 
Metodie, şi, ducîndu-se la scaunul său, care era în cetatea Panoniei, la locul Sfîntului 
Apostol Andronic, ucenicul şi rudenia lui Pavel, care a fost acolo altădată episcop şi 
căruia, urmîndu-i Metodie, ca arhiereu şi învăţător a arătat multe nevoinţe şi osteneli, 


lărgind sfînta credinţă şi discutînd cu evreii şi cu ereticii, biruind pe cei potrivnici cu 
cuvintele şi cu facerile de minuni, răbdînd primejdu şi izgoniri. El a tălmăcit multe 
cărți din limba greacă în cea slavonă şi, îndreptîndu-și bine păstoria mulţi ani, a trecut 
către Domnul, Căruia I-a slujit apostolește cu osîrdie, împreună cu fratele său, Sfîntul 
Chiril, şi amîndoi stau împreună în viaţa veșnică, slăvindu-L pe EI cu toți sfinții, în 
vecii cei nesfîrşiți. Amin. 


25. VIAȚA SFÎNTULUI EPIFANIE, 
EPISCOPUL CONSTANŢIANEI CIPRULUI 
(12 MAD 


(Scrisă de loan şi Polivie, ucenicii lui) 


Epifanie era de neam fenician, din latura care este împrejurul Eleteropoliei, 
fiind departe de dînsa ca la trei stadii. Tatăl său era lucrător de pămînt, iar meșteşugul 
maicii sale era țesătura de in. Aceştia aveau doi fii: pe Epifanie şi pe fiica Calitropi. 
Întîmplîndu-se să moară tatăl său, a rămas Epifanie, care era ca de zece ani, împreună 
cu maica şi cu sora sa. Maica lui se îngrijea cum i-ar putea hrăni pe amindoi, adică 
pe el şi pe sora lui, fiindcă se afla în lipsă de trebuinţele cele trupeşti. 


Deci, avînd pentru slujbă un dobitoc nărăvaş, a zis maica sa către Epifanie: 
"Fiule, fiindcă casa noastră se află în strîmtorare de trebuinţele cele trupeşti, avînd 
trebuinţă de bucate, ia dobitocul pe care îl avem în casa noastră, du-l la tîrg şi-l vinde, 
ca să împlinim trebuinţa noastră de hrană". lar Epifanie a zis către maica sa. "Maică, 
tu ştii că dobitocul nostru este cu nărav şi mă tem că nu-l voi putea vinde; căci 
cumpărătorii cei adunați la locul acela, văzînd năravul lui, mă vor pedepsi, zicînd că 
"rău avînd, rău să pătimeşti după lege". Și a zis maica lui: "Du-te, fiule, şi Dumnezeul 
părinţilor noştri, al lui Avraam, al lui Isaac şi al lui Iacov, va da pricepere dobitocului, 
ca prin preţul lui să ne slujim noi”. Epifanie chemînd pe Dumnezeu, Cel ce a dat 
darul lui Moise să săvîrşească înaintea lui Faraon semnele cele mari, s-a dus, voind 
să împlinească dorința maicii sale. 


După ce a intrat în tîrg, dobitocul cel nărăvaş s-a făcut cu bună rînduială şi s- 
a împodobit cu multă blîndeţe; deci, a venit un neguțţător, bărbat iudeu, cu numele 
Iacov, şi a zis către Epifanie: "Copile, voiești să vinzi dobitocul acesta?" Iar Epifanie 
a zis: "Da, părinte, pentru aceasta l-am adus aici". lar lacov i-a zis lui Epifanie: "De 
ce credință eşti?" Epifanie a răspuns: "Sînt iudeu". Iacov a zis: "Fiule, fiind de un 
neam cu mine, să nu luăm asupra noastră mijlocitor, ci fund noi ai unui Dumnezeu 
drept, să îndreptăm preţul dobitocului, aşa ca nici tu să nu te nedreptăţeşti, nici eu să 
nu mă păgubesc; ca nu cumva să aducem şi blesteme peste noi, căci pentru acestea 
se va miînia Dumnezeu asupra noastră; deci este mai bine a lua binecuvîntări, căci 
scris este: Cel ce binecuvintează, se binecuvintează, şi cel ce blesteamă se blesteamă. 
Epifanie, auzind acestea, s-a înfricoşat de osînda lui Iacov, și a zis către el: "Nu 
voiesc să-ți vînd dobitocul acesta". lar Iacov I-a întrebat: "Din ce pricină, fiule?" 
Epifanie a zis către el: "Părinte, dobitocul acesta are nărav, dar strîmtorare preaamară 
de foame a intrat în casa mea. Eu am maică şi soră, tatăl meu a trecut din această 
viaţă omenească, deci, mi-a poruncit maica mea să vînd dobitocul pentru trebuința 
bucatelor; şi acum am auzit de la tine, părinte, că este lucru rău a vătăma pe cineva; 
deci, m-am temut de Dumnezeu ca nu cumva să mă blestemi şi să mă pedepsească 
Dumnezeu prin blestemul cel făcut asupra mea”. 


Iacov, auzind acestea, s-a minunat de răspunsul copilului, şi luînd trei arginți 
i-a dat lui Epifanie, învăţîndu-l cu acest fel de cuvinte: "Fiule, ia binecuvîntarea 
aceasta şi du-te la mama ta şi vei avea în casa ta pîine; ia şi acest dobitoc cu tine şi, 
dacă își va schimba năravul şi voia cea fără de rînduială, să petreacă în casa ta; iar 
dacă va rămîne într-aceeaşi neorînduială, scoate-l din casa ta, ca nu cumva să omoare 
pe cineva din ai tăi". Auzind Epifanie aceasta, a luat cei trei arginți de la Iacov şi, 
luînd dobitocul, a mers spre satul său, depărtare ca de o stadie, şi l-a întîmpinat un 


creştin cu numele Cleovie şi a zis către dînsul: "Fiule, vinzi acest dobitoc?" Iar 
Epifanie a răspuns: "Nu, părinte". Cleovie i-a zis: "De-l vinzi, ia preţul lui şi lasă-mi- 
| mie". Pe cînd vorbea acestea Cleovie cu Epifanie, dobitocul făcea neorîndueli şi 
căzînd peste Epifanie l-a aruncat pe pămînt, scoțîndu-l din răbdare. Deci, Epifanie, 
din pricina neorînduelii dobitocului s-a lovit la coapsele sale şi zăcea pe pămînt, 
plîngînd şi neputînd să se scoale. 


Deci, Cleovie, apropiindu-se de Epifanie şi pipăind coapsele lui, în locul unde 
îl lovise dobitocul cel fără de rînduială, şi cercetîndu-l pe dînsul de trei ori, îndată s- 
a sculat, neavînd nici un rău într-însul. lar Cleovie a zis către dobitocul cel plin de 
toată neorînduiala: "Fiindcă ai voit să omori pe stăpînul tău, îţi spun, în numele lui 
lisus Hristos Cel răstignit, să nu te muţi din locul acesta”. Şi, după cuvîntul lui 
Cleovie, dobitocul îndată a căzut la pămînt şi a murit. Şi a întrebat Epifanie pe 
Cleovie, zicînd: "Părinte, cine este lisus Cel răstignit, în numele Căruia se fac nişte 
semne ca acestea?" Cleovie a răspuns și a zis către Epifanie: "Acest lisus este Fiul 
lui Dumnezeu, pe care L-au răstignit evreii”. lar Epifanie s-a temut să spună lui 
Cleovie că este jidov. Deci, Cleovie a mers în casa sa; iar Epifanie a intrat în satul 
său la maica sa. Și văzîndu-l pe dînsul maica sa, l-a primit pe el cu bucurie şi i-a 
povestit cîte 1 s-a întîmplat lui prin dobitocul cel nebunatic. 


După ce a trecut un an, maica lui Epifanie a zis către dînsul: "lată dar, fiule, 
pămîntul nu se îngrijește şi nu ne este nouă nici o mîngiiere dintr-însul". Căci, ei 
aveau puțin pămînt deosebit, pe care şi tatăl lui, lucrîndu-l cu osteneală, avea oarecare 
mîngiiere dintr-însul; deci, a zis maica lui: "Să dăm moşioara noastră unui om 
lucrător de pămînt; iar tu intră la vreun om temător de Dumnezeu, ca să înveţi vreun 
meșteșug, prin care vei putea să te hrăneşti pe sine-ţi, cum şi mie şi surorii tale să ne 
dai hrană". 


Deci, era în Eleteropolia, un învăţător iudeu de Lege, bărbat minunat și 
cinstitor de Dumnezeu, după legea lui Moise. Acesta avea averi în satul în care s-a 
născut Epifanie şi cunoştea pe tatăl şi pe mama lui; asemenea şi pe Epifanie şi pe 
sora sa. Intrînd el spre cercetarea averilor sale, a zis către mama lui Epifanie: 
"Femeie, voieşti să-mi dai mie pe fiul tău? lar tu şi fiica ta, veţi dobîndi cele 
trebuincioase din casa noastră”. Auzind maica lui Epifanie acestea de la legiuitor, s- 
a bucurat mult şi luînd pe Epifanie, i l-a dat pe dînsul de fiu. Acel legiuitor se chema 
Trifon, şi avea o fiică una născută, pe care voia să o însoţească cu Epi-fanie. 


Deci, Trifon, luînd pe Epifanie de fiu, l-a deprins cu osteneala rînduielu legii 
şi cu învăţăturile evreieşti. Murind fiica lui Trifon, Epifanie a rămas singur în casa 
lui, sporind cu vîrsta şi cu înţelepciunea evreiască. După aceea, s-a întîmplat de a 
murit şi Trifon şi toată averea lui a rămas lui Epifanie. Murind încă şi maica lui, 
Epifanie a luat pe sora sa în casa lui Trifon. Acolo erau amîndoi, petrecîndu-şi viaţa 
împreună în casă după învățătura lui Trifon. Epifanie, venind în satul unde se 
născuse, în care avea şi averea rămasă de la Trifon, l-a întîmpinat un bărbat oarecare 
creş-tin, anume Luchian, minunat şi înțelept, trecut în viaţa monahi-cească. El, avînd 


meșteșugul a scrie frumos, din acest meşteşug își dobîndea pîine, și ceea ce prisosea 
o dădea celor ce aveau trebuință. Deci, Epifanie era călare pe dobitoc; iar fericitul 
Luchian mergea pe cale, şi s-au întîlnit unul cu altul. 


S-a întîmplat că un sărac s-a apucat de picioarele lui Luchian, şi a zis către 
dînsul: "Omule al lui Dumnezeu, miluieşte-mă, căci de trei zile petrec flămînd, 
neavînd nimic de mîncare!" lar fericitul Luchian neavînd ce să dea săracului, 
dezbrăcînd haina lui, i-a dat-o, zicînd: "Intră în cetate, vinde-o pe aceasta şi cumpără- 
ți pîine!" 


Deci, Epifanie a observat că Luchian, după ce s-a dezbrăcat pe sine şi a dat 
haina săracului, a văzut haină albă din cer pogorîndu-se şi acoperindu-l pe dînsul. 
Atunci Epifanie s-a înfricoşat cu frică mare şi căzînd pe faţa sa, aruncîndu-se de pe 
dobitoc, a zis către Luchian: "Te rog pe tine, omule, spune-mi mie, cine eşti?" Iar 
fericitul Luchian a zis către Epifanie: "Spune-mi tu mie de care credință eşti şi eu îţi 
vol spune de mine". Epifanie a răspuns şi a zis: "Sînt iudeu”. Deci, Luchian a 
cunoscut că darul lui Dumnezeu a căzut peste Epifanie şi a răspuns către Epifanie: 
"Cum, fiind iudeu, întrebi pe un creştin să te înveţe cine sînt? Căci iudeii sînt urîciune 
creştinilor şi creștinii iudeilor. Deci, iată, ai auzit că sînt creștin Și nu ţi se cade ţie să 
auzi altceva de la mine". lar Epifanie a zis către Luchian: "Şi ce, mă opreşte a mă 
face şi eu creştin?" Răspuns-a Luchian şi a zis: "Îndărătnicia ta te opreşte, căci putinţa 
este de față”. 


Deci, Epifanie, umilindu-se de cuvintele lui Luchian, n-a mai mers spre 
cercetarea averii sale ci, luînd pe Luchian, l-a băgat în casa sa cea rămasă lui şi i-a 
arătat lui cele din casă, zicînd: "Părinte, toate acestea sînt ale mele şi voiesc să mă 
fac creştin şi să viețuiesc viața monahicească. Aceasta îmi este soră, ce porunceşti 
pentru ea?" Iar fericitul Luchian a zis către Epifanie: "Nu poţi, fiule, avînd toată 
averea aceasta, să viețuieşti viaţa cea monahicească, ci mărită pe sora ta după bărbat 
şi dă-i ei cele spre trebuință; astfel vei putea să vieţuiești monahiceşte”. Și a zis 
Epifanie către Luchian: "Părinte, mai întîi fă-mă pe mine creştin, apoi astfel voi face 
toate cele poruncite de tine”. lar Luchian a zis către Epifanie: "Nu mi se cade mie, 
fără de ştirea episcopului, să te fac creştin”. 


Luchian zicînd aceasta, a ieşit din casa lui Epifanie şi s-a dus la episcop; iar 
Epifanie, nezăbovind, a zis către sora sa: "Voiesc să mă fac creştin și să petrec viața 
monahicească". Sora sa 1-a zis: "După cum voiești tu, astfel voi vrea şi eu; după cum 
vei face tu, astfel voi face şi eu”. Deci, Luchian a vestit pe episcop despre dorinţa lui 
Epifanie; iar episcopul a zis către Luchian: "Mergi și învaţă-l sfinta credinţa şi, cînd 
vom intra noi în biserică, fă-l să cadă la iubitorul de oameni Dumnezeu". Atunci s-a 
dus la casa lui Epifanie, pe care văzîndu-l Epifanie şi sora lui, au căzut Jos şi s-au 
apucat de picioarele lui, plîngînd şi zicînd: "Părinte, ne rugăm ție, fă-ne să fim 
creştini". Deci, Luchian tălmăcindu-le din dumnezeieştile Scripturi, i-a învăţat pe ei 
îndeajuns. Şi ei petreceau cu stăruinţă în rugăminte, zicînd: "Fă-ne să fim creştini”. 
Deci, Luchian, luîndu-i pe amîndoi, îndată i-a dus în biserică; şi cînd a intrat 


episcopul, au căzut cu faţa la pămînt şi se rugau ca să-i lumineze. Deci, episcopul, 
intrînd în biserică, au mers și ei dinapoi împreună cu Luchian, ca să asculte 
dumnezeieştile Scripturi. 


Cînd Epifanie s-a apropiat de uşile cele din afară ale bisericii, cum a păşit cea 
dintii treaptă a scării, 1-a căzut pe ea încălțămintea din piciorul cel stîng; iar el, păşind 
cu piciorul stîng, ca şi cum cel drept ar fi fost înţepenit, i-a căzut şi încălțămintea 
celui drept, şi s-au aflat amîndoi afară din pragul bisericii. Deci, Luchian s-a minunat 
de acestea; iar episcopul nu s-a mai îngrijit să ia încălțămintea lui ce 1-a căzut din 
picioare, ci a intrat desculţ în biserică. Ei se apropiau de Dumnezeu cu mare osîrdie 
ŞI, cînd stăteau şi ascultau cuvioasele Scripturi, episcopul a luat seama, pe cînd şedea 
pe scaun, că faţa lui Epifanie era preamărită şi cunună pusă pe capul lui. Deci, după 
sfirşirea Evangheliei, episcopul a intrat în botezător şi a poruncit să intre Epifanie, 
sora lui şi împreună cu ei şi Luchian, care s-a făcut părinte al lor în vremea sfintei 
luminări; iar episcopul, învăţindu-i toată rînduiala, 1-a botezat, împărtăşindu-i cu 
dumnezeieştile şi nemuritoarele Taine. 


După aceea episcopul le-a poruncit să ia prînzul cu el şi, asemenea, să rămînă 
şapte zile în episcopie. După cele şapte zile, Epifanie a luat pe Luchian și pe Sfînta 
fecioară Verinichi, care s-a făcut maica surorii lui Epifanie, şi s-a dus la casa lui, 
unde, luînd o mie de arginți, i-a dat Verinichiei, asemenea i-a dat în grija ei pe sora 
sa; pentru că aceasta era mai mare și peste alte fecioare, şi astfel a eliberat-o pe ea 
împreună cu sora sa. După aceea, Epi-fanie, vînzînd toate, le-a împărțit celor ce aveau 
trebuinţă, lăsîndu-şi numai patruzeci de arginţi, spre a-şi cumpăra cărțile cele cu chip 
dumnezeiesc şi dătătoare de viață; și astfel a ieşit din cetate împreună cu Luchian, 
care îşi făcuse o mănăstire, avînd cu sine zece monahi. Acei monahi scriau cărți cu 
osteneală, cîştigînd din ele hrana lor; iar Epifanie, cînd s-a făcut monah, era numai 
de şaisprezece ani. 


În mănăstirea lui Luchian era un monah, cu numele Ilarion, al doilea după 
Luchian, fiind tînăr şi împodobit cu multe semne; iar pe urma acestuia călca și un 
altul, anume Claudie. Epifanie, văzîndu-i pe aceştia, le-a rîvnit spre bine; pentru că 
marele Luchian a dat pe Epifanie mai marelui Ilarion, ca să-l înveţe dumnezeieştile 
Scripturi. Deci, Epifanie se nevoia cu multă osteneală să urmeze pe Ilarion în 
obiceiurile cele bune, cu darul lui Hristos şi cu meșteşugul cel preabun. S-a întîmplat, 
însă, de a murit marele Luchian, şi atunci Ilarion a luat povăţuirea cetei fraților. Şi 
era vrednic de văzut locul acela, ca şi cum nu locuiau oameni în el; ci se părea că sînt 
sfinții îngeri, care slujesc Iubitorului de oameni, Preasfîntul Dumnezeu. 


Hrana fericitului Ilarion era pîine și sare; iar apă bea cu măsură. El totdeauna 
mînca a doua zi şi de multe ori a treia, a patra zi şi chiar la o săptămînă. Acest mod 
de vieţuire I-a ţinut și Epifanie în toată vremea vieții sale. 


Locul acela fiind lipsit de apă, odată, intrînd nişte călători în mănăstire şi fiind 
arşiță preacumplită, au leşinat din preamare sete. Deci, au cerut apă să bea, dar nu s- 


a găsit apă în locul acela, căci apă era departe ca la cinci stadii. Numai noaptea, se 
duceau frații şi umpleau vasele lor, fiindcă ziua nu puteau din cauza arşiţei soarelui; 
iar călătorii, slăbind de sete, toţi fraţii plîngeau pentru ei. Atunci Epifanie, întinzîndu- 
şi mîinile şi atingîndu-se de vasul în care era vinul, a zis: "Credeţi, fraților, că Cel ce 
a prefăcut apa în vin, va face şi vinul în apă". După cuvîntul lui Epifanie, vasul cel 
plin cu vin s-a prefăcut în apă şi, luînd călătorii, au băut şi ei şi dobitoacele lor şi 
astfel şi-au venit în fire; iar după adăparea îndestulată a călătorilor, apa aceea s-a 
făcut iarăşi în vin. Deci toți, şi călătorii şi fraţii, s-au înspăimântat de această minune. 
Din acea zi Epifanie, n-a mai voit să locuiască în locul acela; pentru că s-a făcut vestit 
de călătorii aceia, şi astfel s-a furişat de fraţi şi s-a dus într-un loc mai sălbatic; iar ei, 
neştiind în care loc locuieşte, toți frații plîngeau după Epifanie. Deci, a rămas în locul 
acela trei zile, petrecînd nemîncat şi nebăut; de vreme ce însuşi locul acela era fără 
de apă. 


Pe cînd stătea el acolo, s-a întîmplat de au trecut patruzeci de saracini. Cînd 
au văzut pe Epifanie în astfel de loc şi în astfel de stare, toți au rîs şi l-au luat în 
batjocură. lar unul dintre ei, avînd numai un ochi, căci celălalt îl avea închis, şi avînd 
obicei de fiară, scoţindu-şi cuțitul din teacă, s-a dus la Epifanie, voind să-l lovească 
cu cuțitul. Atunci 1 s-a deschis ochiul cel închis. EI, înfricoşîndu-se și aruncînd cuțitul 
la pămînt, a stat nemișcat; iar ceilalți, văzînd nemișcarea prietenului lor, s-au dus la 
Epifanie şi la prietenul lor şi au văzut deschis ochiul lui cel închis. Atunci toţi s-au 
înspăimîntat. Deci, Epifanie, văzîndu-i mîhniţi, a început a le vorbi cu blîndețe; iar 
ei, venindu-şi în fire prin cuvintele lui Epifanie şi schimbîndu-se, îi ziceau că este 
Dumnezeu. Și, aducînd silă peste aceasta, îl trăgeau cu ei, zicînd: "Tu eşti Dumnezeul 
nostru! Urmează-ne nouă şi apără-ne de toată sila celor ce se ridică asupra noastră”. 
Epifanie, urmînd acestora timp de trei luni, îi oprea de la toată neorînduiala. 


Ei, văzînd că prin sfătuire le aduce strîmtorare, adunîndu-se toți împreună, se 
tăvăleau la picioarele lui, ca să se ducă la locul său. Iar el, punînd multe sfătuiri în 
auzurile lor, le zicea că de nu se vor îndepărta de aceasta, nu vor putea să aibă zile 
bune în viaţa aceasta. Apoi, luîndu-l toţi, l-au dus la locul unde locuia mai înainte și, 
prin slujirea lor, i-au zidit casă şi, toți închinîndu-se lui, s-au întors cu pace. Deci, eu 
fiind unul dintre dînşu, zice scriitorul, am rămas cu Epifanie, fiind învăţat de dînsul 
prin cuvîntul adevărului. Apoi, după trecerea a şase luni, luîndu-mă el, ne-am întors 
la marele Ilarion şi toţi fraţii văzînd pe Epifanie, s-au bucurat cu bucurie mare. Deci, 
stînd trei zile în mănăstire, Epifanie a rugat pe marele Ilarion să-mi dea pecetea cea 
întru Hristos, fiindcă Ilarion era învrednicit de treapta preoțească. Deci, luîndu-mă 
marele Ilarion şi învățîndu-mă toată rînduiala, m-a botezat în numele Tatălui, al 
Fiului şi al Sfîntului Duh, poruncind să mă numească loan. Şi am petrecut la dînsul 
zece zile; iar frații au rugat pe Epifanie să locuiască împreună în locul acela, dar el 
n-a voit, ci s-a dus să locuiască în locul de mai înainte. 


leşind noi din mănăstire, am mers spre calea noastră și la depărtare ca de două 
mile de mănăstire, ne-a întîmpinat un tînăr oarecare, avînd un diavol din stăpînitori, 
care îl muncea prin pustie. Pe acesta, Epifanie, văzîndu-l gol şi purtîndu-se pe drum 


nepotrivit şi fără de rînduială de necuratul duh, a strigat cu mare glas: "Duh necurat, 
îti poruncesc, în numele lui lisus Hristos Cel răstignit, să ieși din zidirea lui 
Dumnezeu!" Şi îndată necuratul duh a scuturat pe tînăr și, aruncîndu-l la pămînt, a 
ieşit dintr-însul. Atunci necuratul diavol a strigat cu mare glas: "Epifanie, mă 
izgoneşti din locul meu, în care am petrecut douăzeci și doi de ani, dar mă voi duce 
la împăratul perșilor şi îl voi porni asupra ta şi te voi face să stai cu multă scîrbă 
înaintea feţei lui". După aceea tînărul a venit cu întreagă înțelepciune şi a căzut la 
picioarele lui Epifanie, zicîndu-i: "Scoală-te, fiule, și du-te în pace la casa ta!" Și 
îndată s-a sculat. 


Atunci diavolul cel necurat s-a dus în Persia şi a luat în stăpi-nirea sa pe fiica 
împăratului şi cu munca cu care îl muncea pe tînăr, asemenea o muncea şi pe dînsa. 
ŞI a strigat, zicînd: "De nu va veni aici Epifanie, care m-a trimis la fiica ta, nu voi 
ieşi dintr-însa". Şi diavolul mai zicea: "Epifanie cu neamul din Fenicia, vino aici, ca 
să 1es din fuca împăratului”. Auzind împăratul de la diavol despre Fenicia, a trimis 
mulțime de oameni ştiutori de multe limbi, spre căutarea lui Epifanie; şi, căutîndu-l 
toată țara fenicienilor, nu l-au găsit şi se întorceau mîhniţi către împărat. Unii dintre 
dînșii au pătimit mult rău de la romani, fiind socotiți ca iscoade şi ca unii ce vor să 
afle cu vicleşug tot pămîntul Feniciei. Deci, întorcîndu-se trimişii, au vestit 
împăratului că n-au găsit pe Epifanie. 


Atunci diavolul a strigat cu glas mare: "Locuiește în locul ce se numeşte 
Spanidrion”. Împăratul, chemînd treizeci de bărbaţi, a zis către dînşii: "Dezbrăcaţi- 
vă de portul persan şi luaţi pe cel al romanilor şi duceți-vă în Fenicia să căutaţi locul 
care se cheamă Spanidrion şi să-mi aduceţi pe Epifanie, locuitorul locului acela”. 
leşind acei treizeci de bărbaţi trimişi de împăratul şi, schimbîndu-şi hainele, s-au dus 
în Fenicia şi, căutînd mult, au găsit pe Epifanie. Fiind noapte cînd au ajuns ei în locul 
acela, Epifanie îşi făcea către Dumnezeu rugăciunile cele de noapte. Apoi, după ce 
au ajuns la uşa chiliei și au bătut, Epifanie nu s-a speriat nicidecum cu gîndul, căci el 
săvîrşea lucrul lui Dumnezeu. Deci ei, umplîndu-se de mînie, s-au sfătuit să sfărîme 
uşa chiliei; iar unul dintre ei, trăgînd sabia şi întinzînd-o spre încuietoarea uşii, i-a 
rămas mîna nemiş-cată, neclintită, neîncovoiată și toată uscată; atunci toți ceilalți, 
înspăimîntîndu-se, s-au dus departe de chilie. 


Epifanie, după ce a săvîrşit toată rînduiala slujbei cele duhov-niceşti, a deschis 
uşa chiliei şi văzînd pe cel ce avea mîna uscată, a căzut cu faţa la pămînt, zicînd: 
"Miluieşte-mă pe mine, tainice slujitor al celor fără de moarte". Epifanie a zis: "Ce 
ceri de la un om păcătos?" EI a zis: "Am venit sănătos în locul acesta şi, iată, mi s-a 
uscat mîna". Epifanie a zis: "Sănătos ai venit, deci sănătos să te faci”. Atingîndu-se 
de dînsul, s-a aşezat mîna ca şi cealaltă. Cînd au văzut toţi ceilalți semnul care s-a 
făcut, au venit şi au căzut înaintea lui Epifanie, mărturisindu-și pricina pentru care 
au venit la dînsul. Iar el, auzind cuvintele oamenilor, a cunoscut că duhul cel izgonit 
de dînsul din tînăr, acela mergînd chinuia pe fiica împăratului. 


Atunci a zis Epifanie către mine: "Scoală, fiule, să urmăm oamenilor”. Iar ei 
au zis către dînsul: "Părinte, nu sîntem trimiși de împăratul, decît numai la tine, 
pentru care aducem şi un dobitoc de prisos ca să şezi pe dînsul". EI a răspuns: "Merg 
mai iute cu picioarele, numai că pe ucenicul meu nu-l voi lăsa aici”. Ei iar au zis cu 
mare frică: "Avem cămile pentru amîndoi, numai urmează cu dragoste robilor tăi”. 
Atunci un tînăr oarecare, de bucurie, a căzut în faţa sa şi s-a închinat lui, zicînd: 
"Iartă-mă, părinte". lar Epifanie cu faţa veselă a zis către dînsul: "Scoală! Dumnezeu 
te va binecuvînta, fiule!" 


Deci, tînărul, apucînd cu multă băgare de seamă cu amîn-două mîinile pe 
Epifanie, l-a pus pe cămilă şi, venind către mine, a făcut asemenea, iar el mergea cu 
cămilele pe drum. 


Călătorind noi treizeci şi cinci de zile, am ajuns la cetatea împărătească și am 
rămas în locul ce se numeşte Urion; iar trei dintre dînşii, intrînd, au vestit împăratului 
sosirea noastră. Deci, împăratul îndată a poruncit să intre la dînsul. Atunci Epifanie 
a intrat cu mare îndrăzneală, ca şi cum nu ar fi avut să se întîlnească cu împăratul; iar 
eu, mergînd în urma lui, a căzut peste mine frică şi cutremur căci, văzînd gloată multă 
stînd împrejurul lui, m-am clătinat cu cugetul. Epifanie, apropiindu-se de împărat, 
îndată s-a sculat de pe scaun. Şi a zis Epifanie către împărat: "Șezi, fiule, pe scaunul 
tău şi nu te îndoi de plînsul tău, că am izgonitor al diavolului pe Dumnezeu, Cel ce- 
mi ajută! Numai crede în Dumnezeu, iubitorul de oameni, şi nu te abate de la cele ce 
grăiesc şi atunci vei vedea pe fiica ta sănătoasă; căci duhul cel rău, fund gonit din 
acel loc, a venit cu osîrdie la fiica ta. De vei crede în Hristos, Cel răstignit, Acela va 
izgoni pe acest diavol din fiica ta! Luminează, fiule, inima ta, şi vezi-l pe acesta 
gonindu-se. Adu pe fiica ta în mijlocul nostru și vei vedea darul Iubitorului de 
oameni, Dumnezeu". 


Venind fiica împăratului în mijlocul lor, i-a zis Epifanie: "Vino-ţi în minte și 
închină-te Tatălui ceresc, că lupul nu te va mai stăpîni!" Epifanie, zicînd acestea, a 
apucat de mînă pe fiica împăratului şi, pecetluind-o de trei ori, a zis către duhul cel 
ce o chinuia: "Ai alergat rău la fuca împăratului; fugi de la dînsa în locuri nelocuite!" 
Şi îndată dracul a ieșit din fica lui. Epifanie, văzînd pe împărat în spaimă, a zis către 
el: "Bucură-te, împărate, pentru fiica ta, că a fugit lupul în locuri nelocuite! Iar tu, 
încă, mergi în camera ta și bucură-te cu maica ta cea bună; însă ia aminte de trupul 
tău, ca să nu se mai apropie de tine vicleanul!" Auzind fiica împăratului acestea de 
la Epifanie, s-a dus în cămara unde petrecea mama sa; iar împăratul şi-a plecat 
grumajii înaintea lui Epifanie. Văzînd pe împărat astfel, toți s-au plecat la pămînt, 
zicînd către Epifanie: "Împodobitule cu darul lui Dumnezeu, petreci cu osîrdie lîngă 
împărat, fă-te părinte al stăpînirii şi să fii cu noi nelipsit. A supărat dracul pe 
împărăteasă şi al venit aici de l-ai izgonit”. 


Atunci un vrăjitor dintre cei mai întîi i-a zis lui cu dragoste: "O, fericite 
Epifanie, vrăjitorule prea dorite, ai venit aici ca să ne îndreptezi; învață-ne pe toţi, şi 
atunci toți vrăjitorii se vor supune ție”. Epifanie, auzind aceste cuvinte, a zis către 


vrăjitorul cel neînţelegător: "O, vrăjitorule, vrăjmaş al adevărului, învață-te a nu grăi 
cuvinte fără rînduială, ci ia încuietoare în gura ta și să rămîi negrăind de-a pururea; 
că robul lui Dumnezeu nu este vrăjitor al nedreptăţii”. Acestea zicîndu-le Epifanie, 
îndată vrăjitorul a rămas mut, nemișcat din loc. Deci, acestea văzîndu-le împăratul şi 
mulțimea ce-i stătea împrejur, cuprinzîndu-se toți de frică au căzut la pămînt. 


Epifanie, văzînd pe aceştia căzînd, a întins mîna către împărat şi i-a zis cu 
dragoste: "Scoală, împărate, vino-ți în simţire şi nu te teme!" Acestea zicîndu-le 
Epifanie, s-au sculat toți pe picioare. lar Epifanie a zis vrățitorului: "Caută la ce vezi 
şi la ce auzi şi să fui cu luare aminte la adevăr. Nu lua aminte la mine ca la un vrăjitor; 
căci sînt rob al Celui răstignit, grăieşte şi auzi, ca şi mai înainte, şi fă-te prieten al 
adevărului". Atunci vrăjitorul a răspuns, zicînd către Epifanie, că a greșit. Împăratul, 
văzînd acestea, a poruncit să aducă aur, argint, mărgăritare şi pietre scumpe înaintea 
tuturor şi să le pună la picioarele lui Epifanie, zicînd către el: "la acestea, părintele 
nostru, şi să mă ai pe mine în sufletul tău!" 


Şi a zis Epifanie către împărat: "Noi, toate le defăimăm, ca să ne ţinem de 
adevăr. Nu-mi da mie osteneli întru celelalte, că pe mine Hristos m-a învăţat să nu 
am trebuință de acestea; ia-le tu, îngroapă-le în vistieria ta şi îți vor fi moarte 
neîncetat. Ia aminte numai și te îngrijeşte, neputînd să te foloseşti. În cugetul tău ai 
răutate, pierzînd suflete prin aurul cel dat ţie de la Domnul, ca să-l dai celor ce au 
trebuință. Fă-te drept înaintea Dumnezeului tuturor, ca nu cumva să te judeci întru 
osîndă şi să fii păzit în întunericul cel mai dinafară şi atunci să-ţi aduci aminte de 
cuvintele mele. Deci, acum primeşte cuvintele mele, că atunci vei fi vesel. Nu avea 
trebuinţă de această lume şi atunci toată lumea se va supune ie. la aminte de vrăjitorii 
cei nestatornici, care te amăgesc pe tine prin legea întunecoasă. A sosit ceasul 
prînzului, mergi cu osîrdie la masă, că multe cuvinte aş fi semănat; dar nu te 
împărtăşeşti de nici unul dintre acestea. Eu ştiu cugetul tău, că de masă nu te 
depărtezi; du-te de mănîncă şi desfătează-te în bună aşezare, că vei da seamă de toate 
acestea”. 


Atunci împăratul a zis către Epifanie: "Vino, părinte, să şedem împreună, să 
mîncăm din bucate". lar Epifanie a zis către el: "Mergi de şezi la masă, mănîncă toate 
după obicei, numai depărtează-te de neorînduială. Mie pîine de tărîță şi puțină sare 
pentru întărire, îmi va împlini trebuinţa trupului". Atunci împăratul a eliberat pe toți 
din palat; iar nouă ne-a poruncit să intrăm în cămara împărătească cea mai deosebită, 
trimițîndu-ne la masă multe feluri de bucate. Epifanie le-a întors pe toate înapoi, 
oprind numai o pîine, pe care întrebuinţind-o, ne-am săturat, mulțumind 
Dumnezeului tuturor. 


A doua zi, împăratul a chemat pe Epifanie, iar el, intrînd cu îndrăzneală, a stat 
aproape de el. Împăratul, sculîndu-se de pe scaun, şi-a pus coroana pe pămînt; iar 
Epifanie a zis către dînsul: "Ia-ţi vrednicia împărăției şi să ai bună cunoştinţă către 
Dumnezeu". Zis-a împăratul către Epifanie: "Părinte, rămii cu noi aici şi voi ține 
cuvintele voastre". Epifanie a zis către dînsul: "De vei ţine cuvintele mele, îmi voi 


aduce aminte de tine ori unde voi fi”. Și am şezut zece zile în palatul împăratului. 
Epifanie a zis către împărat: "Mă voi duce în patria mea, căci caut pe toţi ce sînt 
acolo, iar tu stai pe scaunul tău, nesculîndu-te asupra grecilor; că de vei vrăjmăși 
contra lor, vei vrăjmăşi contra Celui răstignit! Şi, dacă te vei face vrăjmaș al Celui 
răstignit, atunci rău te vei topi de cei potrivnici!" Zicînd Epifanie aceasta, a ieşit întîi 
împăratul cu ostașii lui, petrecîndu-ne spre ţara noastră. 


Cînd am ieşit noi din palat, iată în cale un tînăr mort pe pat, fiul unuia din 
megistani, pe care îl duceau la cîinii satelor, ca să-l arunce spre mîncare. Deci, 
Epifanie a zis cu linişte celor ce duceau patul: "Fiilor, puneţi-l jos pe cel mort, ca să- 
| vedem şi noi". Acest copil se omorîse rău, prin vrăjitoria unui făcător de rele; şi este 
obiceiul la perși, ca cel ce a murit, astfel să fie mîncat de cîini satelor. Punînd ei 
patul pe pămînt, a zis Epifanie împăratului: "O, împărate, cel ce împărăţeşti peste 
bărbați răi şi fărădelege, trebuia ca acesta care a ieşit din viaţă, să se îngroape în 
pămînt, ca Stăpînul din cer să trimbiţeze şi să-l mute spre închinăciune. Peste acest 
fel de bărbaţi fără de rînduială împărăţeşti, care mai înainte de vreme își fac moarte 
singuri. lată, acesta, pe care îl vezi mort, a fost scos din viaţă de un făcător de rele. 
Dar Dumnezeul meu, Care S-a întins pe lemn, are să scoale pe acesta înaintea 
tuturor”. 


Acestea zicîndu-le Epifanie şi cu mîinile lui pipăind mortul, a strigat 
Iubitorului de oameni: "Fiul lui Dumnezeu, Cel ce pe Lazăr cel mort de patru zile I- 
ai înviat din morţi, scoală şi pe tînărul acesta!" Şi luînd rasa sa a îmbrăcat pe cel mort, 
pentru că la perși era obiceiul ca să ducă goi pe cei morți. Deci, îndată s-a sculat 
tînărul şi s-a închinat lui Epifanie. lar Epifanie a zis tînărului: "Mergi, fiule, la casa 
ta şi îmbracă-te cu hainele cele obişnuite şi adu-mi mie rasa". Căci Epifanie avea 
obiceiul să poarte pe trup haină de păr, iar peste dînsa rasa. 


Împăratul, văzînd lucrul care s-a făcut de Epifanie, l-a presu-pus pe el că este 
Dumnezeu. Și a zis Epifanie împăratului: "Nu socoti de mine acestea, fiind asemenea 
omului pătimaş, că Dumnezeul meu, Căruia am crezut, acestea le dă prietenilor Săi”. 
Acestea şi multe altele zicînd Epifanie, a zis împăratului: "Întoarce-te, fiule, în 
palatele tale, că noi mergem către patria noastră". Atunci împăratul a zis către 
Epifanie: "Părinte, cîți ostași să trimit ca să te păzească pe tine?" Epifanie a zis către 
împărat: "Am pe Dumnezeu Cel din ceruri, Care mă păzeşte pe mine; iar ostași sînt 
sfinții Lui îngeri”. Atunci împăratul, închinîndu-se lui Epifanie, a strigat cu mare 
glas: "Mergi sănătos, Epifanie, slava romanilor, şi fă pomenire pentru noi cei din 
Persia!" 


Noi, plecînd din Persia, am mers în Fenicia şi, trecînd oarecare parte din 
Fenicia, am intrat în Spanidrion şi am aflat chilia după cum era mai înainte. Şi, stînd 
trei zile acolo, nu era apă să bem. Deci, stînd Epifanie şi căutînd la răsărit, s-a rugat 
Dumnezeului din cer, zicînd: "Cel ce ai desfăcut piatra cea vîrtoasă şi din ea ai izvorit 
apă, adăpînd pe poporul cel însetat, desfă şi pămîntul acesta și fă să izvorască din el 
apă pentru locuinţa oamenilor celor săraci". Zicînd Epifanie acestea, s-a făcut în locul 


acela oarecare bună mireasmă. Şi iarăşi, plecîndu-se de trei ori la pămînt şi rugîndu- 
se, luînd sapa, a săpat puţin în pămînt şi, iată, a curs puţină apă; apoi iarăşi săpînd, a 
ieşit apă îndestul pentru trebuinţa noastră; iar noi, adică el şi eu, eram liniștiți în locul 
acela. Deci Dumnezeu, Cel ce răsare iarbă dobitoacelor și verdeață spre slujba 
oamenilor, adapă cu apă tot pămîntul acela, cu porunca Celui ce de-a pururea se 
îngrijeşte de neamul omenesc şi scoate din pămînt mulțime de verdeţuri spre 
îndulcirea şi hrana noastră. 


Venind asupra acestora o fiară oarecare şi stricînd toată verdeața, Epifanie a 
stat deasupra ierburilor şi vorbea cu fiarele ca şi cu nişte oameni, zicînd: "Nu-mi 
faceţi mie osteneli, că sînt om păcătos şi sărac; deci, pentru mulțimea păcatelor mele 
stau în locul acesta, plîngînd; Dumnezeu mi-a dat mie mîngiierea aceasta a 
verdeţurilor spre hrană şi El vă poruncește să nu mai veniţi în locul acesta și să 
vătămaţi verdeaţa mea". Fiarele cele sălbatice, auzind acestea de la Epifanie, ca nişte 
oameni bine simțitori, care, dacă greşesc vreunuia din cei mari, mustrîndu-se, se 
ruşinează; așa şi fiarele s-au ruşinat de cuvintele lui Epifanie și s-au dus îndată; și din 
ziua aceea nu s-au mai apropiat de locul nostru. Auzind saracinii care ne-au zidit 
nouă chilia, că Epifanie s-a întors de la Persida, au venit spre întîlnirea lui, ca să fie 
binecuvîntaţi de dînsul; şi au mai zidit alte trei case, stînd cu noi o lună. După aceea 
s-au dus la locurile lor şi s-a auzit în toată cetatea Feniciei că Epifanie locuieşte în 
Spanidrion. Deci, s-au adunat şi alți fraţi în mănăstire, fiind cu toţii opt la număr. 


Într-o zi, Epifanie a mers la mănăstirea marelui Ilarion pentru cercetarea 
fraților şi am mers şi eu cu dînsul. Și, primindu-ne cu multă bucurie, ne-au ținut acolo 
multă vreme. Deci, diavolul, care din început se împotriveşte robilor lui Dumnezeu, 
a luat chipul lui Epifanie şi s-a dus în mănăstirea ce se cheamă Spanidrion. Acolo, 
întîmpinîndu-l pe dînsul un frate din cei mai leneşi, a alergat spre el şi îndată, căzînd 
la pămînt, s-a închinat înşelătorului diavol şi a intrat într-însul, fiind neţinut între 
frați. Epifanie a zis marelui Ilarion: "Părinte, un lup a intrat în mănăstire şi pe toți 
frații 1-a tulburat şi clătinat!" Acestea zicîndu-le Epifanie, a sărutat pe toți şi a plecat 
spre drumul nostru, mergînd cu sîrguință către mănăstirea noastră. Deci, făcînd 
rugăciune către iubitorul de oameni Dumnezeu, îndată a izbăvit pe fratele acela de 
diavol, învăţindu-i pe toți să se păzească cu dinadinsul de vicleşugurile diavoleşti. 


Odată, trei țărani, intrînd oarecînd în mănăstire, unul dintre ei avea pe 
necuratul diavol, iar ceilalți doi au rugat pe Epifanie pentru cel ce avea duhul necurat, 
zicînd: "Părinte, ajută pe prietenul nostru”. Epifanie le-a zis lor: "Luaţi, fiilor, pe 
prietenul vostru şi mergeţi în pace, că în numele lui lisus Hristos nimic rău nu va mai 
fi întru dînsul”. Și, crezînd ei cuvintelor lui, s-a dus omul sănătos la casa sa. 


Altădată un leu, fiind într-un loc pustiu, departe ca la 60 de stadii de mănăstirea 
noastră, stătea în pădure ascuns şi pe mulți din oamenii care treceau pe acolo, îi 
prăpădea; fund locul acela la îndemîna călătorilor. Deci, adunîndu-se toţi cei ce 
aveau obiceiul să treacă prin locul acela, au venit la Epifanie în mănăstire, spunîndu- 
1 despre leu, despre rînduiala lui cea rea şi cum că locul acela, s-a făcut nelocuit şi 


neumblat: "O, părinte, acel leu mulți oameni a pierdut; iar ceilalți, temîndu-se, nu 
mai voiesc să treacă prin locul acela". Auzind Epifanie de neorînduiala leului, a zis 
către toţi cei ce erau de față: "Să mergem, fulor, întru numele Domnului şi să vedem 
pe leul cel mîncător de sînge". Deci, luîndu-mă pe mine Epifanie, am mers împreună 
cu oamenii și a căzut frică mare peste toţi cei ce erau cu noi. lar Epifanie a zis către 
oameni: "Fiilor, unde este locașul leului?" Iar ei, arătîndu-i locul, Epifanie a mers 
mai întîi decît toţi; iar leul nicidecum nu se arăta. 


Atunci Epifanie a zis cu mare glas: "Unde este locuinţa leului cel fără de 
rînduială?" În acel timp leul deodată a sărit din pădure, spre întîmpinarea lui Epifanie 
ŞI, văzîndu-l, a căzut la pămînt și a rămas mort. Deci, apropiindu-se Epifanie de gura 
lui, toți au fugit, fiind cuprinși de frică mare, socotind ca nu cumva să omoare pe 
Epifanie. lar el a zis către toţi cu mare glas: "Fiilor, veniți fără de frică şi vedeți stîrvul 
fiarei". Atunci toţi, adunîndu-se îndată, au văzut stîrvul fiarei. Și Epifanie a zis către 
oamenii aceia: "De veţi avea credință către Mîntuitorul, bîntuitorii voştri aşa vor 
cădea". Deci, luîndu-l bărbaţii aceia, ne-au dus iarăşi în mănăstire şi, binecuvîntîndu- 
se ei de Epifanie, s-au dus în calea lor. 


Astfel s-a slăvit prin Epifanie locul, care mai înainte se chema Spanidrion, 
care odată era nelocuit, neumblat şi fără de apă. De aceea s-a numit şi Spanidrion, 
căci nu avea apă, şi s-a făcut rai împărtăşit de toate bunătățile, îndestulîndu-se cu ape 
şi cu tot felul de verdeţuri. Deci, pe lîngă toate acestea de care s-a învrednicit Epifanie 
de la Dumnezeu, i-a mai dăruit lui şi acest mare şi minunat dar, ca să tilcuiască 
dumnezeieştile Scripturi cu tot adevărul; că, luînd cărţile cele cu chip dumnezeiesc 
şi citindu-le fraților, le arăta toată puterea lor. 


Auzind Epifanie, ritorul şi filosoful cel mare, locuitorul Edesiei, despre 
Epifanie, că este cuvîntăreţ, a dorit să se întîlnească cu dînsul. El, adică ritorul, venind 
în mănăstire, mulțimea fraților stătea şi înălța lui Dumnezeu cîntările cele de laudă; 
iar Epifanie stătea deosebi şi își săvirşea rugăciunile sale. Apoi, după săvîrşirea a 
toată slujba, Epifanie s-a arătat fraților. Ritorul stătea şi lua aminte la mulțime şi nu 
se închina nimănui. După ce a văzut Epifanie filosoful pe Epifanie, l-a cunoscut și, 
alergînd, s-a închinat lui. Şi a zis Epifanie filosofului: "Ce îți este, mare ritor 
Epifanie! La ce ai venit către Epifanie bărbatul cel prea mic şi prea păcătos? De 
aceasta mă minunez de tine, filosofule, că ai venit către mine neînvăţatul şi, mai ales, 
pe atîta cale. O, filosofule, spune-mi pentru care pricină ai venit?" 


Filosoful a zis către Epifanie: "Nu te minuna de aceasta, dascăle preadorite, că 
a zis Dionisie Alicarnasie: "Văzîndu-se oamenii unii cu alții se pot face mai buni sau, 
amestecîndu-se răi cu răi, se vor spînzura pe un lemn; că nici unul din oameni, purtînd 
o haină, își va păzi trupul nevătămat; deoarece prea multă întîlnire dă prea multe 
cuvinte, şi unde sînt prea multe cuvinte, se fac multe iscusinţe și fel de fel de lucruri”. 
Zicînd acestea filosoful către Epifanie şi mai multe decît acestea, a tăcut, 
nemaivorbind nimic. 


Apoi, luînd Epifanie din cartea cea dintîi a facerii lumii, 1-a tilcuit-o filosoful 
stih cu stih. Deci, filosoful pe unele le primea, iar altora se împotrivea. Astfel au făcut 
trei zile, vorbind unul cu altul, şi cele ce se vorbeau de dînșii le erau neîmpreună 
glăsuite. Filosoful, văzînd petrecerea şi obiceiurile lui Epifanie, pentru acestea l-a 
iubit foarte mult. Deci, a patra zi a zis filosoful lui Epifanie: "Dascăle, bună este 
locuinţa locului acestuia, voiesc, de vei porunci, să locuiesc şi eu aici". Epifanie a zis 
filosofului: "Aceasta este învoirea fiecăruia". Şi a zis filosoful lui Epifanie: "Dar şi 
cărțile să le aduc? Epifanie a răspuns: "De vei băga ceva în cugetul tău, vei afla pe 
Epifanie bun cunoscător". Filosoful a zis: "Calist să meargă la cărțile mele”. 


Epifanie a zis filosofului: "Adu-le și mergi sănătos cu Calist”. Filosoful a zis 
lui Epifanie: "Toate lucrurile mele le las lui Calist, că eu nu mai ies din locul acesta”. 
Calist era fiu al lui Actie, eparhul cel mare al Romei. Acesta, avînd duh rău, a văzut 
pe Epifanie în vedenie, zicîndu-i: "Voiești, Caliste, să izgonesc duhul din tine?" 
Calist a zis: "Cine eşti, domnul meu, că poți să-l gonești?" Epifanie a răspuns lui 

Calist: "Eu sînt Epifanie Fenicopalestineanul, care locuiesc în mănăstirea 
Spanidrion; deci, dacă voi izgoni din tine duhul cel rău, vei veni să locuieşti cu mine 
în Spanidrion?" Şi a zis Calist către Epifanie: "Domnule, izgonește din mine duhul 
cel necurat şi voi locui cu Tine”. 


Epifanie a zis lui Calist: "Vezi să nu faci altfel; fiindcă iarăși se va lipi de tine”. 
Deșteptîndu-se Calist, a povestit această vedenie tatălui său, care era eparh. Deci, din 
ziua aceea Calist nu a mai fost supărat de duhul cel necurat. Apoi după trei luni de 
zile, a zis tatălui său, Aetie: "Tată, voiesc să mă duc în ţara fenicienilor, să caut pe 
Epifanie şi să locuiesc cu dînsul în Spanidrion". Atunci tatăl său i-a dat mulți bani şi 
l-a trimis cu ajutor. Venind el în Fenicia şi găsind pe Epifanie, i-a povestit toate, și a 
locuit împreună cu noi. Apoi filosoful a trimis pe Calist în Edesa, din porunca lui 
Epifanie, împreună cu două slugi şi cu trei cămile ca să-i aducă cărțile lui în 
mănăstire. Și, făcînd Calist călătoria în Edesa, a luat cărțile filosofului, le-a pus pe 
cele trei cămile și le-a adus în mănăstire. 


Deci, în fiecare zi, Epifanie şi filosoful aveau multă vorbă între dînşii. ŞI a zis 
Epifanie filosofului: "Filosofia lui Daniil zice: Divanul a șezut și cărțile s-au deschis; 
vino, adu-ți cărțile tale şi cu ale mele, pe care mi le-a dăruit Dumnezeu, să şedem să 
ne întrebăm unul pe altul”. Atunci Epifanie a pus Scripturile cele de Dumnezeu 
insuflate, de-a dreapta; iar filosoful, cărțile lui de-a stînga. ŞI, începînd el de la 
începutul faceri lumii, adică, Epifanie de la Facerea, pe care a scris-o Moise; iar 
filosoful tot de la aceeaşi facere, pe care a scris-o Isiod, citind amîndoi cărțile din stih 
în stih, se certau între dînșii; astfel era lumina lumină şi întunericul întuneric, că 
Moise, ajutîndu-l Dumnezeu, a scris; iar Isiod avea viață de la Dumnezeu, iar de la 
diavol rătăcire. Deci, un an întreg a petrecut Epifanie vorbind cu filosoful; dar n-a 
putut să-l îndu-plece. 


Odată, un număr de 60 de țărani duceau pe un tînăr oare-care, care era chinuit 
de duhul cel necurat. Şi fiindcă nu puteau să-l biruiască, cei 60 l-au legat în lanţuri şi 


l-au adus în mănăstire la Epifanie. Şi a zis Epifanie filosofului: "Vino, filosofule, cel 
ce faci neînțelegeri cu păcătosul Epifanie și cheamă mulțimea zeilor tăi, ca să 
gonească duhul cel necurat din tînărul acesta". Filosoful a socotit că Epifanie a fost 
biruit şi nu mai are ce să răspundă. Deci, Epifanie, cunoscînd aceasta, a zis către 
filosof: "Ce zici, o, filosofule, despre tînărul acesta? Sau tămăduieşte pe cel bolnav 
şi voi crede zeilor tăi, sau Dumnezeul meu de va izgoni duhul cel necurat din acest 
tînăr, atunci şi tu vei nădăjdui şi vei crede în Cel răstignit". Dar la toate acestea 
filosoful n-a crezut lui Epifanie, ci socotea că este luare în ris. 


Atunci Epifanie, sculîndu-se şi apucînd pe tînăr, i-a zis: "Tînărule, voieşti să 
scot fiarele din mîinile tale?" Filosoful, auzind acestea, îndată a fugit în chilie şi a 
încuiat-o cu zăvorul, zicînd şi socotind în gîndul său: "Monahul acesta, ca un prost 
ce este, voieşte să dezlege pe cel nebun; iar de nu vom fugi de obrăznicia lui, ca nişte 
înţelepţi, apoi vom pătimi rău de la blestematul acesta”. Deci, scoţind Epifanie fiarele 
de la tînăr şi pecetluindu-l pe el de trei ori, a zis duhului celui necurat: "Epifanie 
păcătosul, rob al Domnului, îți porunceşte ţie, în numele lui lisus Hristos, Fiul lui 
Dumnezeu Cel răstignit pe Cruce, ieşi din omul acesta şi nu mai intra într-însul!" 


Şi îndată a ieşit duhul cel necurat şi şi-a venit tînărul în stare bună. Deci, 
filosoful, văzînd liniştit pe acel tînăr, a descuiat uşa şi a sărit din chilie spre 
închinăciunea lui Epifanie, zicînd nişte cuvinte ca acestea: "O, Epifanie purtătorule 
de cunună, cred și am crezut celor grăite de tine, prin lucrurile cele ce se fac! Căci 
cuvintele zboară, fiind neroditoare, iar lucrurile se arată, că sînt roditoare. Deci, 
voiesc şi eu să mă fac părtaş al Celui răstignit". 


Epifanie a zis filosofului: "O, filosofule, ce te minunezi de aceasta, ca şi cum 
noi am fi făcut-o? Nu! Ci Fiul lui Dumnezeu este Cel ce face bunătăţile acestea, prin 
cei ce cred în EI". Acestea zicîndu-le Epifanie și mai multe decît acestea, am mers la 
marele Ilarion și l-a botezat. Şi am stat în mănăstirea marelui Ilarion douăzeci de zile. 
ŞI a rugat Epifanie pe marele Ilarion ca să trimită cu filosoful Epifanie pe unul din 
frați în Elevteropoli, ca să-l facă pe el episcopul, preot; şi marele Ilarion a făcut astfel. 
Apoi iarăşi am mers în mănăstirea noastră ce se numea Spanidrion. Deci, Epifanie, 
chemînd pe toți fraţii, le-au zis lor: "Acesta, care odată i se părea că este ceva, nimic 
fiind, se socotea pe sine filosof; iar acum, cu darul lui Dumnezeu, s-a făcut cu 
adevărat filosof, căci s-a învrednicit de treapta preoţiei. Acesta este părintele vostru 
cel duhovnicesc”. Deci, Epifanie filosoful s-a învrednicit de darul lui Dumnezeu și a 
fost egumen al fraților din acea mănăstire. 


Dar, fiindcă mulți intrau în mănăstire şi nu lăsa pe Epifanie să se liniştească, a 
socotit să lase locul acela și să se ducă în părțile Egiptului. Deci, a zis către mine: 
"Fiule, urmează-mi mie”. Și am zis către dînsul: "Părinte, voi urma ţie oriunde te vei 
duce”. Şi chemînd pe toți fraţii şi întărindu-i pe ei, le-a zis: "Mă duc, fulor, spre 
cercetarea fraților din mănăstirea marelui Ilarion". Iar ei, înțelegînd că voieşte să se 
ducă pentru supărarea cea multă a celor ce veneau acolo, toți căzînd înaintea feţei 


lui, cu mult plîns şi tînguire rugau pe Epifanie să nu plece de la ei. lar Epifanie, 
venind şi el întru multă milostivire, i-a încredinţat pe ei, zicînd că nu se va mai duce. 


Dar noi nerămînînd nici zece zile, m-a luat pe mine noaptea, şi am ieşit şi am 
mers în lerusalim şi ne-am închinat vieţile noastre Cinstitei Cruci a Stăpînului, şi am 
umblat prin cetate şaisprezece zile, cercetînd toate Locurile Sfinte şi rugîndu-ne. 
Apoi, ieşind din cetate, ca să mergem spre Egipt, ne-a întîmpinat o femeie care era 
chinuită de duhul necurat. 


Aceasta, apucîndu-se de rasa lui Epifanie, i-a rupt-o, şi îndată a ieşit duhul cel 
necurat dintr-însa. lar ea, căzînd la picioarele lui Epifanie, îl ruga, zicînd: "lartă-mă 
pe mine, părinte, și nu te mînia asupra mea". Deci, a zis Epifanie către acea femeie: 
"Mergi sănătoasă la casa ta; căci cel ce a rupt haina mea, s-a rupt pe el însuși”. 


Deci s-a dus femeia la casa ei. Apoi, pogorîndu-ne noi în lope, am aflat o 
corabie gata, care avea să meargă în Alexandria. leşind noi din corabie și intrînd în 
cetate, ne-a întîmpinat un iudeu învățător de lege, cu numele Achila, cu care a început 
Epifanie a vorbi despre lege. Deci, am petrecut în multă întrebare în ziua aceea; şi a 
doua zi, venind iarăşi la întîlnire, au făcut atîta vorbă între ei, încît Achila, plecîndu- 
se tîlcuirii lui Epifanie, a dorit să se facă creştin. Deci, Epifanie îngrijindu-se, l-a dus 
la papa Atanasie; iar noi am ieşit din cetatea Alexandriei. 


Deci, mergînd noi spre părţile Tebaidei celei de sus, ne-a întîmpinat pe noi un 
monah, ucenic al marelui Antonie, cu numele Pafnutie. Şi a zis Epifanie către dînsul: 
"Binecuvintează-ne pe noi, părinte". lar Pafnutie a zis: "Binecuvîntaţi sînteți, fiii 
Domnului". Şi făcînd Pafnutie rugăciunea, ne-am sărutat unii pe alţii şi ne-am odihnit 
puțin în locul acela. 


Deci, Epifanie a întrebat pe Pafnutie despre toate cele ce a făcut marele 
Antonie, ȘI 1-a povestit lui toate. Atunci Epifanie a zis lui Pafnutie: "Părinte, voiesc 
să locuiesc în locul ce se cheamă Nitria". lar Pafnutie a zis către Epifanie: "Mergi 
sănătos, îndul-ceşte-te de părinți, adună iarbă de vară şi mergi în ostrovul Ciprului și 
hrănește oi spre îmbrăcăminte şi cinsteşte pe copii, ca să fie miei". Acestea zicîndu- 
le Pafnutie, iarăşi rugîndu-ne, ne-am sărutat unii cu alţii şi am mers fiecare în calea 
sa. 


În locurile cele din împrejurul Leondopoliei, era un bărbat care se socotea de 
unii bun şi că avea mai înainte cunoştinţa lui Dumnezeu; iar numele lui era lerax. 
Despre acesta, Epifanie a auzit în Palestina şi avea dorinţă să-l vadă. Asemenea și 
lerax auzise despre Epifanie, dar el era afară de Leondopoli, ca la o milă de acel loc. 
lerax învăţa că trupul nu se va scula, ci un altul oarecare în locul lui; deoarece acesta 
se va risipi în pămînt, căci este scris: "Pămînt eşti și în pămînt vei merge". Şi iarăși 
zicea, că copiii nu vor fi desăvîrşiți cu vîrsta în veacul cel ce va să fie. Deci, intrînd 
noi în mănăstirea lui, am aflat mulțime de oameni învă-ţindu-se de la dînsul; căci, de 
cînd s-a lepădat de lume, nici de untdelemn nu se împărtășea, nici de vin. EI, după ce 


a văzut pe Epifanie, a întrebat de unde este; şi, înștiințîndu-se că este palestinian, l-a 
întrebat de nume. Atunci, aflînd că se numește Epifanie, s-a îngrijit foarte mult, căci 
venise ştire în Egipt despre Epifanie că este înțelept şi are mai înainte cunoștință. 


Deci, după ce l-a întrebat pe Epifanie de unde este şi cum se numeşte și după 
ce a aflat toate acestea, învăţa iarăși poporul. Ei, venind să tilcuiască Învierea, ziceau 
despre trup că nu va învia. Atunci Epifanie, scîrbindu-se, a zis către lerax: "Pune-ţi 
zăvor la gura ta şi învaţă-te a nu huli despre nădejde”. Şi, după cuvîntul lui Epifanie, 
lerax a rămas mut şi nemișcat din loc. Deci, cei ce se învățau de dînsul, văzînd 
minunea pe care a făcut-o Sfîntul asupra lui lerax, s-au înspăimîntat. ŞI, luînd 
Epifanie din dumnezeieştile Scripturi, a început a-i învăţa pe toţi cele despre Înviere. 
Deci, a trecut timp ca la trei ceasuri şi lerax stătea mut. După aceasta a zis Epifanie 
către dînsul: "Grăieşte cuvîntul cel adevărat şi ascultă credința cea întemeiată”. 
Atunci lerax a dat răspuns, zicînd către Epifanie că a greşit şi că se va pocăi de 
socoteala aceea fără de rînduială. 


Plecînd noi din Leondopoli, am mers în Tebaida cea de sus. Acolo era un 
bărbat drept, cu numele Ioan; și, intrînd la el, ne-a primit cu multă dragoste. Unii din 
cei din locurile acelea, duceau la Ioan pe un tînăr legat, ca să rămînă la el; dar tînărul 
acela era supărat de duhul necurat. Deci, după ce a văzut pe Epifanie, i-a zis cu glas 
mare: "De ce ai venit aici, Epifanie, robul lui Dumnezeu?" Şi a petrecut de la 
ceasurile șase pînă la nouă, strigînd așa. Deci, deodată rupînd legăturile, a alergat la 
Epifanie şi, apucîndu-se de picioarele lui, a strigat: "Eliberează-mă pe mine pentru 
Dumnezeu, pe Care tu Îl cinsteşti!” Dar Epifanie zise duhului rău, să nu iasă din om, 
ca să nu cunoască loan cele despre Epifanie. Epifanie a zis tînărului: "Scoală, omule, 
ce-mi faci supărare?" Atunci îndată s-a sculat tînărul sănătos, ieşind din el necuratul 
duh. Și am petrecut trei zile la loan, bărbatul cel minunat şi împodobit cu viaţa 
îmbunătățită; și, ridicîndu-se de acolo, ne-am coborit în Vucoli și am stat acolo şapte 
ani, dar şi acolo, lui Epifanie, îi făceau oamenii multă supărare prin întîlnirea cu ei. 


Deci, odată un filosof cu numele Evdemon, a venit la Epifanie şi au ridicat 
cuvinte între ei şi au stat zece zile vorbind unul cu altul. Căci Epifanie arăta lui 
Evdemon adevărul din Scripturile cele de Dumnezeu insuflate, iar Evdemon, prin 
ceata cea nefolositoare se împotrivea celor ce zicea Epifanie. Evdemon avea un copil, 
care era chior de un ochi. Deci, Epifanie a zis către Evdemon: "lată, filosofule, cu 
toate că eşti împodobit cu cuvinte, cu bogăţie şi ai mulţi zei, pentru ce nu te-ai îngrijit 
de copilul tău, ca să fie amîndoi ochii lui sănătoşi?" Filosoful a rîs de aceasta, zicînd 
lui Epifanie: "Dacă în toată lumea cea de sub cer, numai copilul lui Evdemon ar fi 
avut un ochi, aş fi avut dreptate să mă îngrijesc de el; iar dacă sînt mulţi care umblă 
pe pămîntul acesta fără nici un ochi, ce-i pasă lui Evdemon pentru aceasta?" Epifanie 
a zis către Evdemon: "Dacă ar fi fost, o, filosofule, numai copilul tău orb, ce ai fi 
putea să faci pentru tămăduirea lui?" 


Evdemon a răspuns: "Nimic altceva, decit aş fi socotit de multe ori şi aș fi zis, 
că nimeni nu este în toată lumea ca copilul meu". Epifanie i-a zis: "Filosofule, nu lua 


aminte la cele ce se grăiesc despre mine, ca ceva vrednic de rîs, căci Dumnezeu este 
în mijlocul nostru. Adu pe copilul tău chior şi vezi slava lui Dumnezeu". Epifanie, 
zicînd acestea, apucă de mînă pe copilul lui Evdemon şi, pecetluind de trei ori ochiul 
lui care nu vedea, îndată a văzut. Evdemon, văzînd ceea ce a făcut Epifanie, l-a rugat, 
zicînd: "Dascăle, de ai dragoste către noi, voiesc şi eu să mă fac creştin”. lar el i-a 
zis: "Ascultă, o, filosofule, cele despre bunul şi milostivul Dumnezeu, în care cred 
creştinii: Altădată a eliberat pe poporul israelit, care era în robia lui Faraon, împăratul 
Egiptului, şi l-a izbăvit de el, şi ca pe uscat l-a trecut pe mare în pustie și l-a dus în 
pămîntul în care curgea lapte şi miere. 


Altădată îl ruga pe acest popor, care era nesupus şi avea neaducere aminte de 
cele către Dumnezeu, prin proorocii, zicînd: "Poporul Meu, ce ţi-am făcut ţie? Sau 
cu ce te-am nedreptăţit? Sau cu ce te-am supărat pe tine? Răspunde-mi?" Drept aceea, 
înțelepte Evdemon, gata este Dumnezeu să primească pe toți cei ce vin la EI cu chip 
bun şi, chiar de ar fi făcut cineva prea multe păcate, 1 se vor ierta lui. Deci, du-te, 
înțelepte Evdemone, intră în cetate și să nu te ruşinezi de a cădea înaintea 
episcopului, căci Hristos iubeşte smerenia; de aceea a venit cu multă smerenie la 

NOI . 


Evdemon, ascultînd cuvintele lui Epifanie, a intrat în cetate şi a căzut înaintea 
episcopului şi s-a făcut creştin. De atunci, Epifanie s-a făcut vestit în tot Egiptul; şi 
episcopii au căutat să-l hiroto-nească pe el episcop. Epifanie a zis către mine: "Haide, 
fiule, să mergem iarăşi în patria noastră!" Deci, am mers iarăși în patria noastră şi am 
intrat în mănăstirea marelui Ilarion. lar marele Ilarion plecase din mănăstire pentru 
multa supărare ce i se făcuse, şi se dusese din Cipru în locurile cele din jurul Pafiei. 
Deci, frații, văzînd pe Epifanie, s-au bucurat cu bucurie mare, dar plîngeau pentru 
marele Ilarion. Şi am stat în mănăstire patruzeci de zile, după care, ieşind, am mers 
la mănăstirea noastră, care se cheamă Spanidrion, în care Epifanie făcuse egumen pe 
filosoful Epifanie Edeseanul, şi acesta purta grija mănăstirii de mulțimea fraților, căci 
era şi el bărbat minunat. Deci, văzînd toţi pe Epifanie, s-au bucu-rat foarte şi am stat 
amâîndoi într-un loc în mănăstire trei zile; iar a patra zi mi-a zis: "Fiule, ia-ţi altă chilie 
şi linişteşte-te într-însa”. Şi aşa am făcut. Stăteam în mănăstire, liniştindu-ne. 


Făcîndu-se foamete în locul acela, pe pămîntul fenicienilor, s-a adunat 
mulțime de popor la Epifanie şi îl ruga, zicînd: "Ajută-ne, părinte, ca să nu pierim şi 
roagă pe Dumnezeu să dea ploaie pe pămînt şi pămîntul să dea rodurile sale”. 
Epifanie a zis către acei oameni: "Ce-mi faceți mie supărare, căci sînt om păcătos!" 
Și iarăşi l-au rugat pe Epifanie, ca să se roage iubitorului de oameni pentru ploaie. 
Iar el le-a zis: "Acum v-am spus că sînt păcătos". Astfel ei încă şi mai mult rugîndu- 
|, a venit ceasul al noulea din zi. Deci, Epifanie a zis egumenului: "Porunceşte fraților 
să pună masă acestor oameni, să mănînce, să se veselească şi să se ducă în calea lor”. 
ŞI le-a pus masă. Epifanie a intrat în chilia sa, iar ei, mîncînd, soarele trimitea razele 
sale ca vara; şi deodată s-a făcut întuneric, fulgere, tunete şi ploaie mare s-a vărsat 
pe pămînt, încît toţi s-au sculat de la masă. Și nu era nici un loc în toată Fenicia, care 
să nu fi primit acea binecuvîntare; şi a plouat într-una pe acel loc trei zile. 


Deci, apropiindu-se acei bărbaţi de chilia lui Epifanie, îl rugau, zicînd: "Să 
opreşti prin gura ta ploaia cea din cer”. Epifanie le-a zis: "Ce socotiți, fiilor, acestea 
asupra mea? Căci om sînt, ca şi voi, şi ştie Făcătorul de bine ce ne trebuie nouă. Oare 
voiţi să vă duceţi în calea voastră?" Ei au răspuns: "Da, părinte". EI, ieşind din chilie, 
toți s-au adunat şi l-au înconjurat; iar Epifanie a zis egumenului: "Porunceşte să pună 
masa oamenilor, să mănînce, să bea şi să se ducă în calea lor”. Şi după ce au şezut 
toți la masă, au cerut de la Epifanie să-i binecuvinteze, şi cum a zis Epifanie: "Bine 
este cuvîntat Domnul...", îndată ploaia a stat pe pămînt. Epifanie, văzînd iarăşi 
supărarea cea mare care 1 se făcea în mănăstire, iarăşi a căutat să plece de acolo. 


Deci, cînd au făcut episcopii adunare pentru alegerea de episcop, şi-au adus 
aminte de Epifanie. În mijlocul episcopilor era şi un monah, bărbat evlavios, tînăr cu 
vîrsta, dar desăvîrşit în întreaga înţelepciune, cu numele Polivie. Şi acesta cunoştea 
pe Epifanie. Episcopii au zis către el: "Ia un dobitoc iute la picioare şi du-te în 
mănăstirea Spanidrion, de vezi dacă este acolo Epifanie și, înapoindu-te, vesteşte-ne 
nouă; dar să nu spui la nimeni aceasta, nici chiar lui Epifanie". Deci Polivie, venind 
în mănăstire, a intrat şi s-a închinat lui Epifanie. A zis Epifanie lui Polivie: "Pentru 
ce ai venit aici, fiule Polivie?" Iar el a zis către Epifanie: "Eu, părinte, vreau să spun 
adevărul". A zis Epifanie către Polivie: "Fiule Polivie ai alergat şi ai venit, fiind trimis 
de cuvioşii bărbaţi pentru iscodire, nu ascunde fiule, că minciuna este lucru rău; ci 
spune adevărul, că Dumnezeu este în mijlocul nostru, fă-te slujitor iscusit al 
adevărului, că Epifanie umblă din loc în loc, suspinînd și tremurînd pentru păcatele 
sale. Vino dar, Polivie, rămii aici şi trimite dobitocul tău preoților, lăsîndu-i să caute 
pe cei vrednici de acele locuri”. Zicînd Epifanie aceasta, îndată Polivie a primit 
cuvîntul lui și, învoindu-se cu însoțitorul său, a trimis dobitocul episcopilor. 


Cel ce venise, a dus pe Epifanie în Cipru. În noaptea aceea, luîndu-mă pe mine 
şi pe Polivie, am ieşit din mănăstire şi am mers în lerusalim, ca să ne închinăm vieţile 
noastre, cinstitei Cruci. Intrînd în cetate şi stînd trei zile, a zis Epifanie către mine şi 
către Polivie: "Veniţi să mergem, ca de marele Ilarion, părintele vostru, să ne 
binecuvîntăm, că am auzit că este în Cipru”. 


Pogorîndu-ne noi în Cezareea, am aflat acolo o corabie cipri-otă, în cetatea 
Pafiei. Deci, Epifanie, a întrebat pe conducătorul corabiei unde locuieşte marele 
Ilarion; iar el 1-a spus că într-o peşteră dimprejurul cetăţii Pafiei şi corabia noastră 
merge acolo. Deci, în acea noapte, am intrat în corabie și am călătorit pînă la Pafa. 
După ce am ieşit din corabie, întrebînd, am ajuns la marele Ilarion. Intrînd noi la 
dînsul s-a făcut mare bucurie de întîlnire, rămînînd în acel loc două luni. Ilarion avea 
multă supărare de la cei ce veneau la dînsul. 


După ce Epifanie a judecat să ieşim din Pafa, Ilarion a zis către Epifanie: 
"Fiule, unde vrei să mergi?” Şi Epifanie a zis: "În Ascalon, în Gaza şi în celălalt 
pămînt". Ilarion a zis către Epifanie: "Fiule, mergi în Salamina, că vei afla acolo loc 
de locuit". Epifanie n-a voit să asculte cuvintele lui Ilarion. Deci, Ilarion iarăși a zis 
către Epifanie: "Ţi-am zis ţie, fiule, că acolo se cade să te duci şi să locuieşti; deci, 


nu avea împotrivire la cuvintele mele, ca nu cumva să te împărtăşești de primejdia 
mării". Apoi, sărutîndu-ne şi pogorîndu-ne noi la mare, am aflat două corăbii: una 
mergînd către Ascalon şi cealaltă către Salamina. Deci, suindu-ne în corabia celui ce 
avea să meargă către Ascalon, s-a făcut mare furtună pe mare şi corabia era în 
primejdie să se sfărime. Și din această pricină am făcut trei zile pe mare, 
deznădăjduiți fiind de noi înşine, şi în ziua a patra corăbierii au împins corabia spre 
valurile ce o purtau asupră-i şi ne-a scos la cetatea Salamina. leşind din corabie 
zăceam pe pămînt mai mult morți de necaz şi de foame; iar corabia a rămas în acel 
loc să o dreagă, fiind stricată de valuri. 


Deci, făcînd noi trei zile, cu darul lui Dumnezeu ne-am venit în stare bună, și 
iarăşi voia Epifanie să mergem la acel loc, adică la Ascalon; fiindcă episcopul 
locului, adică al cetăţii salaminilor, ieşise din această viaţă. Pentru aceea erau adunaţi 
toți episcopii ostro-vului aceluia, spre a hirotoni pe cel ce ar fi putut să păstorească 
turma lui Hristos. Ei au stat acolo, adunaţi cîteva zile şi se rugau lui Hristos, ca să le 
descopere pe cel ce ar fi putut să fie vrednic de preoţie. Şi era în cetatea ce se numea 
Chitria, departe de Salamina ca la 20 stadii, un oarecare din episcopi, bărbat cuvios, 
fiind hirotonit ca episcop, de cincizeci şi opt de ani. 


Acesta s-a învrednicit şi de mărturisire şi pătimind mult pentru Hristos, s-a 
eliberat pentru mărturisirea Fiului lui Dumnezeu. Despre acesta se zicea, că a fost 
ținut împreună cu Gelasie, episcopul cetăţii salaminilor spre a mărturisi numele lui 
fiind Papos, pus de părinţi la nașterea sa; pe acesta îl aveau toţi episcopii ca pe un 
părinte, pentru mărturisirea cea întru Hristos, pentru anii episcopiei, şi avea încă şi 
cunoştinţa lui Dumnezeu. Acestui episcop 1 s-a descoperit despre Epifanie, ca să se 
fie hirotonit episcop al bisericii salaminilor. Atunci, fiind vara şi vremea strugurilor, 
după ce Epifanie a judecat ca să mergem de la cetatea Salaminilor, a zis către mine 
şi către Polivie: "Flor, să mergem în tîrg, să ne cumpărăm struguri ca să avem în 
corabie". Venind noi în tîrg şi tocmindune cu vînzătorul, Epifanie a ales doi struguri 
frumoşi şi a zis vînzătorului: "Cît ceri pentru aceşti doi struguri?" Epifanie avea 
obiceiul de a nu se împotrivi; iar vînzătorul îi spuse preţul strugurilor şi el scoase 
argintul să plătească. În acel timp veni Cuviosul Papos rezemat de doi diaconi, 
împreună cu trei episcopi şi, apropiindu-se de Epifanie, el avea în mîini strugurii şi 
prețul lor. Atunci a zis un oarecare din cei ce stăteau de faţă: "Iată, vin episcopii aici”. 
Deci, Papos a zis către Epifanie: "Părinte, lasă strugurii vînzătorului și urmează-ne 
în biserică”. 


Aducîndu-şi el aminte de dumnezeiescul cuvînt, care strigă şi zice: Veselitu- 
m-am de cei ce mi-au Zis mie, în casa Domnului vom merge, a urmat lor în biserică. 
Papos a zis către Epifanie: "O, părinte, fă rugăciune". Aceasta pentru ca Epifanie să 
se facă cunoscut că este cleric. Şi a zis Epifanie către Papos: "Părinte, iartă-mă, că 
nu sînt cleric". Papos a zis către Epifanie: "Vezi, o, fiule, ca să nu te lepezi înaintea 
acestor sfinți părinți, ca cel ce a ascuns talantul"”. lar Epifanie a zis către el: "Nu 
părinte, nu sînt cleric!" Atunci Papos i-a dat pace; iar un oarecare din diaconi 
apucîndu-se de capul lui Epifanie, l-a dus către Papos, spre jertfelnic cu sila, încît s- 


au adunat mulți ca să-l păzească la jertfelnic. Deci, l-a hirotonit pe el mai întîi diacon, 
apoi l-a hirotonit preot şi a făcut slujba; după aceea l-a hirotonit episcop. După 
terminarea slujbei bisericii ne-am suit în episcopie şi a zis Papos către Epifanie: 
"Vino şi îndeamnă pe părinți ca să ne împărtășim de masă şi să ne veselim pentru 
hirotonia ta". lar Epifanie, suferind cu greu şi scîrbindu-se în cugetul său, plingea; 
iar Papos a zis către Epifanie: "O, fiule Epifanie, se cădea ca noi să tăcem, dar îmi 
dai pricină să mă fac nebun ca să arăt cele făcute. Pentru că aceşti părinți adunați aici, 
au dat slavă lui Dumnezeu pentru vestirea episcopului şi au aruncat osteneală asupra 
mea, toți zicînd către mine păcătosul: "Roagă-te lui Dumnezeu cu osîrdie şi se va 
descoperi ţie!" 


Iar eu, închinîndu-mă într-o căscioară, rugam pe Mîntuitorul pentru una ca 
aceasta. Atunci un fulger a străbătut în chilie şi am auzit un glas către mine păcătosul: 
"Pape, Pape, ascultă!" Iar eu, înfricoşîndu-mă, am zis: "Ce-mi porunceşti, Domnul 
meu?" Și a zis către mine cu blîndeţe: "Scoală și ia cu tine pe unul din diaconi şi 
pogoară-te în tîrg; că, iată, vei afla acolo un monah, care cumpără struguri de la un 
vînzător şi are cu dînsul doi monahi. Faţa lui se aseamănă cu capul Proorocului Elisei, 
pe acesta hirotoneşte-l episcop; dar să nu-i spui lui, ca nu cumva să fugă; iar numele 
lui se cheamă Epifanie". lată m-am făcut nebun, fiule! Vezi ce faci! Tu m-ai silit pe 
mine la aceasta! Deci, ia aminte de tine, că eu am fost trimis şi ceea ce am fost dator 
să fac, am făcut! Eu sînt nevinovat pentru toate acestea, cum vei vedea". 


Auzind acestea Epifanie, a căzut pe faţa sa şi s-a închinat episcopului Papos, 
zicînd: "Nu te mînia, părinte, că sînt om păcă-tos şi nu sînt vrednic pentru măsura 
preoţiei!" Şi închinîndu-se, îi îndemna pe ei la prînz; iar după ce au prînzit, s-a dus 
fiecare la biserica sa. 


După trei zile, un oarecare bărbat cinstit, cu numele Eugno-mon, a fost aruncat 
în temniţă de oarecare om strălucit al cetăţii, pentru o datorie de o sută de arginți. 
Numele celui ce îl aruncase se chema Dracon. Acest Eugnomon, fiind roman, nu 
avea pe nimeni care să-l izbăvească din temniţă. Auzind Epifanie despre aceasta, a 
mers la Dracon ca să izbăvească din temniță pe Eugno-mon romanul. Şi a zis Dracon 
către Epifanie: "Mergi, străinule de legea noastră, şi adu-mi cei o sută de arginţi, care 
îmi este dator prietenul tău". Dracon era foarte bogat şi sălbatic cu obiceiurile. Deci, 
Epifanie a mers la episcopie, unde se găseau o sută de arginți în păstrare pentru slujba 
bisericii, pe care, luîndu-i, a mers şi i-a dat lui Dracon, şi astfel a eliberat pe străinul 
acela. Un diacon oarecare, cu numele Harin, despre care mărturiseau mulți că este 
fără de rînduială, a ridicat pe toţi clericii contra lui Epifanie, zi-cînd: "Veniţi să 
alungăm pe străinul acesta, ca nu cumva să mă-nînce toată averea bisericii şi atunci 
noi vom fi vinovați păcatului”. 


Acest Harin era foarte bogat şi căuta să gonească pe Epifanie ca, în locul lui, 
să fie el episcop. Deci, s-a pus asupra lui Epifanie, zicînd aceste cuvinte: "Nu ţi-a 
fost ție destul, Epifanie, că ai venit aici neavînd nici rasă şi ai luat Biserica şi încă îi 
risipeşti averile ei ca un străin? Oare cine va suferi acestea? Ori dă cei o sută de 


arginţi ai Bisericii, sau du-te în patria ta!" Deci, romanul cel eliberat de Epifanie s-a 
dus în Roma şi, vînzînd toate ale sale, a adus banii lui Epifanie, iar romanul acela a 
petrecut cu Epifanie pînă în ziua morţii lui. Epifanie, luînd cei o sută de arginți, i-a 
dat lui Harin, zicînd către dînsul: "Primeşte cei o sută de arginţi pe care i-am dat 
pentru străinul acela”. Harin fiind foarte lacom, a luat arginții de la Epifanie şi, 
chemînd pe toţi clericii, le-a zis: "Veniţi şi luați cei o sută de arginți pe care 1-a risipit 
Epifanie, că eu i-am cerut pe toți de la dînsul”. Deci, clericii nu s-au învoit la 
socoteala cea rea a lui Harin și au zis către dînsul: "Du-te şi-i dă pe ei de la cine I-ai 
luat". lar acesta nu i-a dat pe ei lui Epifanie. Astfel multe şi grele supărări a făcut 
Harin lui Epifanie; dar el pentru nici una nu s-a miîniat asupra lui. 


Altădată, fiind praznic la episcopie, Epifanie avea la masă pe toți clericii; şi 
era obişnuit să țină în mîinile sale Sfînta Evanghelie și să înveţe ziua și noaptea 
dumnezeiescul cuvînt. Deci Epifanie, învăţînd la masă pe cei ce prînzeau, o pasăre, 
ce se numeşte corb, a croncănit tare. lar Harin, pe cînd Epifanie vorbea 
dumnezeiescul cuvînt, a zis celor ce prînzeau: "Cine din voi cunoaşte ce a zis 
corbul?" Deci, corbul iarăşi a croncănit cu același glas şi Harin a zis iarăşi: "Cine din 
voi cunoaște ce grăieşte corbul?" Şi iarăşi, Epifanie, învăţind pe toți la prînz, cu al 
treilea glas a croncănit corbul. Şi a zis lui Harin celor de la prînz: "Am zis vouă, cine 
din voi ştie ce croncănește corbul?" Atunci Epifanie cu nimic scîrbindu-se, a zis lui 
Harin cu multă blîndeţe: "Eu ştiu ce a zis corbul!" Iar Harin i-a zis lui: "Arată-mi mie 
şi vei fi stăpîn peste toate ale mele". Epifanie 1-a zis lui Harin: "Corbul a zis ca să nu 
mai fii diacon". 


Deci, din cuvîntul lui Epifanie a căzut tremur peste Harin şi n-a mai vorbit, 
nici n-a mai mîncat sau băut ceva, ci, purtîndu-l pe el slugile lui, l-a dus în casa sa şi 
l-a pus pe pat; iar a doua zi de dimineață a murit în acel loc. El avea o soție foarte 
credincioasă, dar fii nu avea. Aceea a adus lui Epifanie toate averile sale, pe care a 
făcut-o şi diaconiță a Bisericii. Ea avea o mînă slăbănoagă de zece ani; deci, cum a 
apucat-o pe ea Epifanie, ca să o pecetluiască cu semnul cinstitei Cruci, îndată s-a 
făcut sănătoasă şi s-a uşurat de durere. De atunci, adică din ziua în care a vorbit 
Epifanie cu Harin, toți clericii au luat hotărîrea de la Domnul, împreună cu cuvîntul 
lui, ca să se supună lui Epifanie cu frică şi cu cutremur. 


Fericitul Epifanie păzea şi aceasta: în ceasul aducerii de jertfă, niciodată nu 
săvirşea sfinta jertfă, pînă ce nu vedea vedenia, adică pogortrea Sfîntului Duh peste 
Sfintele Daruri. Deci, odată, zicînd de trei ori cuvîntul, nu s-a făcut vedenia. Plîngînd 
el şi rugîndu-se să i se vestească pricina, întîi a căutat la diaconul cel din stînga, care 
ținea ripida, şi cum s-a uitat la el, a văzut pe fruntea lui lepră. Aceasta era arătată 
tuturor, că acel diacon era vinovat cu ceva. Deci, Epifanie a întins mîna şi a luat 
ripida din mîna diaconului, zicînd către dînsul cu blîndeţe: "Du-te la casa ta şi să nu 
te împărtăşeşti acum de dumnezeieștile Taine". EI îndată a ieșit şi s-a dus la casa lui. 
lar Epifanie a dat ripida altui diacon. După aceea, începînd a zice dumnezeieştile 
cuvinte cu frică şi cu lacrimi, îndată a văzut vedenia. 


Apoi, după terminarea Sfintei Liturghii, Epifanie a chemat şi I-a întrebat pe 
diacon, voind să ştie pricina. EI a spus că în noaptea aceea s-a culcat lîngă femeia sa. 
Atunci Sfîntul Epifanie a chemat toată preoțimea şi a zis către dînşii cu blindeţe: 
"Fulor, cîţi v-aţi învrednicit de hirotonie, dezlegați paşii voştri să nu umble în aceste 
lucruri şi să urmaţi Sfîntului Pavel, care propovăduiește în biserici şi zice: Cei ce au 
femei să fie ca şi cum n-ar avea. De atunci, Sfîntul Epifanie n-a mai hirotonit pe cei 
ce aveau femeie, ci numai pe acei bărbaţi cuvioşi și văduvi, care viețuiau viața 
singuratică. 


Aceasta este slava Dumnezeului tuturor, Cel ce ne-a dat viaţa, și Care slăvește 
pe cei ce [Il slăvesc, după cum zice dumnezeiescul cuvînt: "Numai pe cei ce Mă 
slăvesc, îi voi slăvi; iar cel ce Mă defaimă, se va necinsti”. 


Deci, s-a întîmplat că s-a îmbolnăvit cuviosul părinte loan, ucenicul sfîntului, 
de o boală din care a și murit; şi, zăcînd el pe patul său, m-a chemat şi a zis către 
mine: "Fiule, Polivie". Eu am zis către dînsul: "Ce voieşti, părinte?" El mi-a zis: 
"Fundcă Epifanie opreşte de a se scrie minunile acelea, pe care Dumnezeu le-a 
săvîrşit prin dînsul, ia hîrtiile acestea şi scrie tu, fiule, cele ce vor urma din ziua de 
astăzi; căci pînă astăzi eu am scris cele ce am văzut pe Epifanie făcînd, fără să ştie 
el, că îi va adăuga lui Dumnezeu anii vieții și vei petrece lîngă dînsul. Dar vezi să nu 
te leneveşti, fiindcă şi eu am scris acestea, fiind îndemnat de Dumnezeu, deoarece 
mă duc în cale, după cum se duc toți cei de pe pămînt". După aceasta, loan a zis către 
mine: "Cheamă pe Cuviosul părintele nostru Epifanie". M-am dus şi l-am chemat. 
Și, intrînd el înăuntru, a zis către loan: "Părinte Ioane, te leneveşti a te ruga pentru 
păcătosul Epifanie". loan a zis către Sfîntul Epifanie: "Părinte, fă rugăciune că am să 
vorbesc ceva cu tine". Făcînd Epifanie rugăciune şi zicînd toți "Amin", a zis loan 
către el: "Apropie-te de mine, părinte!" Şi s-a apropiat de dînsul. Apoi loan a zis către 
Epifame: "Părinte, puneţi mîinile tale pe ochii mei şi sărută-mă, că mor!" Epifanie 
şi-a pus mîinile pe ochii lui şi l-a sărutat şi loan îndată şi-a dat sufletul. Atunci 
Epifanie a căzut pe grumazul lui loan, l-a plîns şi s-a mîhnit de sfîrşitul lui. 


Odată, Epifanie, căzînd cu faţa la pămînt, ruga pe Dumnezeu ca să-i ajute să 
zidească o biserică nouă, căci cea dintii era mică pentru cei ce intrau într-însa. Pe 
cînd era el cu faţa la pămînt şi se ruga lui Dumnezeu pentru trebuinţa bisericii, s-a 
auzit către dînsul glasul lui Dumnezeu, poruncindu-i să înceapă acel lucru fără de 
îndoială, făgăduindu-i tot ajutorul. Atunci Epifanie, nelenevindu-se, a mers şi a făcut 
rugăciune în locul unde urma să se ridice biserica. Şi erau cei mai mari peste zidirea 
bisericii, şaizeci, încă şi mai mulți lucrători pentru slujirea acestora; şi mai erau atunci 
în cetate şi bărbaţi elini bogaţi, cu bani şi cu averi. 


Acolo mai era un om oarecare ce se numea Dracon, iar de cei mai mulţi se 
numea "marele Dracon". El avea un fiu, care se numea tot Dracon. Acesta, 
îmbolnăvindu-se de o cumplită arsură la coasta cea dreaptă şi tatăl lui cheltuind mult 
cu doctorii, nimic nu s-a folosit la sănătate. Deci, marele Dracon arăta multe rele 
către Epifanie, prin cuvinte şi prin lucruri; iar Epifanie, dacă îl vedea vreodată, întîi 


el 1 se închina. Odată, Epifanie trecea printr-un loc unde erau adunaţi mulți bogați și 
vorbeau între ei vorbe urîte. Acolo era şi marele Dracon împreună cu fiul său cel 
bolnav, care, văzînd pe Epifanie, a început a-l batjocori. lar Epifanie, apropiindu-se 
şi închinîndu-se înaintea acestora, a apucat de mînă pe Dracon cel mic şi a zis: 
"Dracone, fă-te sănătos!" Şi îndată, împreună cu cuvîntul lui Epifanie, Dracon s-a 
făcut sănătos. Văzînd toţi s-au înspăimîntat. Atunci marele Dracon, văzînd ceea ce a 
făcut Epifanie, de frică şi de cutremur n-a mai putut să meargă la casa lui pe picioare, 
după obicei; ci, ducîndu-l slugile, l-au pus pe pat. 


A doua zi dimineaţa, a venit femeia lui Dracon şi a rugat pe Epifanie să meargă 
să facă rugăciune, ca să se ridice acela. Ducîndu-se Epifanie în casa lui Dracon și 
rugîndu-se, îndată s-a sculat de pe patul său. A doua zi, luînd cinci mii de arginţi, 1- 
au adus lui Epifanie. lar el a zis: "Fiule, mie îmi este destul o hăinişoară pentru trup 
şi pîini proaste cu apă de băut! Ce-mi aduci mie greutate, nevrînd eu să te îngreuiez? 
Dar, de voieşti să te slăveşti, du-te şi stai lîngă biserica lui Dumnezeu şi dă aceşti 
bani celor ce se trudesc şi se ostenesc acolo!" Așa a făcut Dracon, apoi a rugat pe 
Epifanie de l-a botezat pe el şi pe femeia lui. 


Un oarecare elin, adică păgîn, cu numele Sinesie, fiind şi el bogat, avea un fiu, 
unul născut, ca de treisprezece ani. Peste acesta a năpădit o patimă, care îi înconjurase 
grumajii, îl sugrumase şi a murit. Din această pricină era plins și bocet în casa lui. 
Atunci un creştin oarecare, anume Ermie, a zis maicii copilului: "Doamnă, roagă-te 
să vină aici marele Epifanie, că va învia copilul vostru". Ea, crezînd, a trimis îndată 
pe Ermie la Epifanie, fiindcă Ermie era prieten cu el. Deci, Ermie, ducîndu-se, a zis 
către Epifanie: "Părinte, domnul meu Sinesie m-a trimis la tine, să te aduc la casa lui 
şi să te rogi lui Dumnezeu ca să înviezi pe fiul său, care a murit". Atunci, Epifanie 
m-a luat şi pe mine şi am venit în casa lui Sinesie. Şi cum Epifanie a intrat în casă, 
femeia lui Sinesie a căzut la pămînt, zicînd către Epifanie nişte cuvinte ca acestea: 
"Ai venit aici, mare doctor al creștinilor, arată-mi mește-şugul tău să vedem, să luăm 
cercare fiind tămăduiţi şi aşa să ne apropiem de Hristosul tău”. 


După ce femeia a zis acestea, Epifanie a zis către dînsa: "De vei crede în Cel 
răstignit şi înviat, vei vedea pe copilul tău umblînd". Femeia a zis: "Nimic altceva nu 
se află în gîndul meu, decît numai să iau aminte la Cel răstignit!" Atunci, apropiindu- 
se de pat şi cu mîna dreaptă ştergînd grumajii copilului, a zis către dînsul cu faţa lină: 
"Evstorghie!" Şi îndată copilul şi-a deschis ochii şi a stat pe pat. Atunci s-au 
înspăimântat toţi cei din casă. Deci, văzînd maica lui Evstorghie minunea ce s-a făcut 
prin Epifanie în casa sa, a luat trei mii de arginţi şi i-a dat lui Epifanie. Iar el a zis 
către dînsa: "O, Elefteria, eu n-am trebuinţă de aceşti bani, ci zi soțului tău, Sinesie, 
să-i ducă la biserica lui Hristos, Care a sculat pe fiul tău şi să-i dea celor ce se ostenesc 
acolo”. Aşa a făcut Sinesie şi s-a botezat el, femeia lui şi fiul său, care, fiind mort, l- 
a înviat Epifanie. 


Odată, fiind noi singuri în casă, Epifanie a zis către mine: "Fiule, Polivie, 
fiindcă Biserica are trebuință de preot, în locul părintelui nostru loan, te voiesc pe 


tine să fii în rînduiala aceluia”. lar mie, căzîndu-mi greu pentru cele grăite și 
lepădîndu-mă cu prea multe cuvinte, a sosit vremea bisericii şi, intrînd noi toți cu 
Sfîntul Epifanie în biserică, am avut gînd să fug, socotind grea sarcina preoţiei. Deci, 
cînd am ajuns la altar, Epifanie, apucîndu-mă de mînă, mi-a zis: "Rămii în locul 
acesta, pînă va sosi vremea". Toţi cei ce au auzit cuvîntul acesta s-au înspăimîntat. 
Atunci eu n-am mai putut să-mi mai mut piciorul din locul acela, parcă eram pironit 
cu cuie. Și cînd s-a împlinit toată slujba, atunci a trimis pe unul din diaconi şi m-a 
adus la jertfelnic şi m-a hirotonit preot; iar după ieşirea din biserică, de frică am căzut 
la pat şi am zăcut pînă ce a venit Epifanie şi a făcut rugăciune şi îndată m-am sculat. 


Altădată a venit un diacon de la Ierusalim şi a spus lui Epifanie despre Ioan, 
episcopul Ierusalimului, că este iubitor de argint şi, încuind banii, nu-i dă celor ce au 
trebuinţă. Acest loan locuise în mănăstirea marelui Ilarion, cînd Epifanie a locuit 
împreună cu el. Deci, Epifanie a scris o scrisoare lui loan, ca să miluiască pe cei ce 
au trebuință; dar loan n-a făcut nimic din cele scrise în scrisoare. Şi nu după multă 
vreme, Epifanie a zis către mine: "Vino dar, fiule, să mergem în Ierusalim și, 
închinîndu-ne, ne vom întoarce înapoi!" Plecînd noi din Cipru, am ajuns cu corabia 
în Cezareea lui Filip şi de acolo am mers la Ierusalim, unde, rugîndu-ne, am mers la 
episcopie. loan, văzînd pe Epifanie, s-a bucurat foarte mult şi a zis Epifanie lui loan: 
"Frate, dă-mi casă ca să petrec aici cîtăva vreme!" Şi ne-a dat o casă foarte bună. 
Deci, în fiecare zi, loan chema pe Epifanie la masă şi ne ospăta cu bucate şi băuturi 
scumpe de multe feluri; iar săracii erau lipsiţi de acestea. Deci, oarecînd, Epifanie a 
zis către loan: "O, părinte Ioane, dă-mi argint spre slujbă, căci am să hrănesc nişte 
bărbaţi din Cipru şi astfel să mă fălesc înaintea acestora cu argintul tău, că cele prea 
bune din casa ta le dai robului tău spre slava ta şi voi fi lăudat pentru lucrurile tale; 
numai ține minte acelea care mi le dai, ca să ţi le dau pe urmă”. 


Atunci loan a adus şi a pus înaintea lui Epifanie mult argint. lar Epifanie i-a 
zis: "O, părinte, mai este la tine spre păstrare şi alt argint?" loan a zis către Epifanie: 
"Destul îți este acesta spre slujba ta, părinte”. Epifanie i-a zis: "Părinte, adu şi pe 
acela, ca să fim de mirare la oaspeţi”. Iar el, aducînd şi pe celălalt, Epifanie 1-a zis: 
"Dă-mi pe cele ce fac slăviţi pe cei liberi”. Şi a zis loan către Epifanie: "Toate cele 
ce veselesc pe oamenii tăi primeşte-le şi slujeşte celor de la prînz”. 


Epifanie, luînd acea mulțime de argint, ca la o mie cinci sute de litre, am mers 
în casa cea dată nouă de loan ca să găzduim. Şi era un cumpărător de argint cu numele 
Asterie, care venise în Ierusalim din Roma pentru neguțătorie. Epifanie, chemîndu-l 
pe acesta şi arătîndu-i argintul s-a tocmit cu el. Şi l-a vîndut lui, luînd de la el aur. 
Epifanie, luînd aurul, îl împărțea noaptea şi ziua celor ce aveau trebuință. Trecînd 
cîteva zile, loan a zis lui Epifanie: "Dă-mi argintul, pe care ţi l-am dat spre slujbă”. 
Epifanie a zis către loan: "Frate, îngăduieşte-mă puţin, căci am să hrănesc pe oaspeți 
şi toate ţi le voi da". Deci, mai trecînd iarăși cîteva zile, loan a zis lui Epifanie, cînd 
stăteam noi în biserică unde este Lemnul cel mîntuitor al Sfintei Cruci: "Încă odată 
îi zic, dă-mi argintul care ţi l-am împrumutat!” Atunci Epifanie a zis lui loan cu 
linişte: "i-am spus, părinte, că ţi-l voi da". Deci, loan, umplîndu-se cu multă mînie, 


s-a apucat şi s-a ţinut de rasa lui Epifanie, trăgîndu-l de dînsa şi zicîndu-i: "Nu vei 
ieşi, nu vei şedea şi nu vei fi în pace, pînă ce nu-mi vei da tot argintul, pe care l-ai 
luat de la mine, nedreptule Epifanie! Dă Bisericii cele ale Bisericii!" Pentru toate 
acestea, Epifanie nu s-a tulburat, ci avea aceeași linişte întru dînsul ca şi mai înainte. 
Astfel a stat loan vreme de două ceasuri, ţinînd şi ocărînd pe Epifanie şi toți cei ce 
stăteau de față, au obosit de a mai asculta cuvintele cele aspre ale lui loan. Deci 
Epifanie, nemîhnindu-se deloc, a suflat în faţa lui loan, care îndată a orbit, şi pe toţi 
cei ce stăteau de față i-a cuprins o frică mare. Atunci loan a căzut înaintea lui 
Epifanie, ca să se roage lui Dumnezeu să-i redea vederea. Iar el i-a zis: "Du-te şi 
închină-te cinstitei Cruci, şi îţi va da ceea ce ceri”. El stătea nemişcat, rugîndu-se lui 
Epifanie, care, învăţindu-l, şi-a pus mîna pe el şi s-a deschis ochiul lui cel drept. Deci, 
Ioan îl ruga și pentru cel stîng. 


Atunci Epifanie 1-a zis: "Lucrul acesta nu este al meu, căci Dumnezeu l-a 
închis şi Dumnezeu l-a deschis. EI a făcut astfel după cum a voit, ca noi să ne 
înțelepțim". lar loan, după ce a fost certat şi pedepsit, s-a făcut drept şi cuvios în 
toate. 


După acestea, ieşind noi din cetate ca să mergem în Cipru, erau într-un loc doi 
comedianți; iar Epifanie, trecînd prin locul acela, 1-a zis unul dintre aceia: "Cuvioase 
părinte Epifanie, cercetează pe mortul acesta şi aruncă-i un acoperămînt". Epifanie, 
auzind acestea, a stat spre răsărit, făcînd rugăciune pentru cel mort, apoi, 
dezbrăcîndu-se de haină, a aruncat-o mortului spre îmbrăcare. Apoi, Epifanie, 
urmîndu-și călătoria, a zis cel ce a grăit cuvintele către cel ce s-a prefăcut că este 
mort: "Scoală, că a trecut prostul acela!" EI, nedîndu-i răspuns, iarăşi l-a strigat. Dar 
după ce l-a văzut că este cu adevărat mort, şi-a zis în sine: "Mă voi duce şi voi spune 
acelui străin pricina, ca să învieze pe acesta”. 


Deci, alergînd pe urma noastră, a căzut la pămînt, rugîndu-se lui Epifanie și 
zicînd: "Mă rog şi mă cuceresc sfinției tale, ajută-ne şi cruță nebunia noastră! Căci, 
cînd am zis către tine: "Îmbracă pe cel mort...", după priceperea aceluia am grăit 
cuvintele şi ai trecut de la noi. O, părinte, nu puţine cuvinte am grăit şi eu către 
prietenul meu; dar nu era nici glas, nici auzire. Vino, deci, părinte, şi înviază pe cel 
mort şi ia haina pe care am luat-o de la tine. Și a zis Epifanie către cel ce grăia: 
"Mergi, fiule, şi-l îngroapă pe dînsul; căci întîi a murit şi atunci ai cerut haina". Deci, 
iarăşi pogorîndu-ne noi în Cezareea, am intrat în corabie şi am mers în Cipru, unde 
ne-au primit pe noi frații cu bucurie mare. 


Deci, era acolo un legiuitor oarecare cu numele Isaac, bărbat evlavios, care 
păzea cu dinadinsul legea mozaică. Acesta lipindu-se de Epifanie şi învățindu-se de 
dînsul credinţa cea dreaptă, s-a luminat. Şi petreceam toți trei într-o casă. 


Odată, sora împăraților Arcadie şi Onorie, avînd o patimă și fiind în Roma, a 
auzit de Epifanie că tămăduieşte Dumnezeu prin el pe cei bolnavi. Pentru aceasta a 
trimis în Cipru, ca să aducă la Roma pe Epifanie. Deci, trimișii, ajungînd în Cipru, 


au arătat scrisorile ce le aveau la episcopie. Și era acolo un bărbat elin bogat şi foarte 
gîngav, cu numele Faustinian, care era potrivnic lui Epifanie şi care a găzduit pe 
bărbaţii cei trimişi la Epifanie. Acestora le zicea Faustinian: "Pentru ce luați aminte 
ca la Dumnezeu, la amăgitorul acesta? Căci, vorbeşte cuvinte seci şi este prea rău în 
cuvinte". Mergînd Epifanie într-o zi unde erau meşterii cei ce lucrau biserica, se aflau 
acolo şi bărbaţii cei trimişi, care stăteau cu Faustinian în locul acela. Unul din zidari, 
căzînd de la înălțime mare şi venind peste capul lui Faustinian, cel căzut n-a pătimit 
nici un rău, dar Faustinian a căzut cu faţa la pămînt și a rămas mort. Apropiindu-se 
Epifanie de Faustinian, l-a apucat pe el de mînă, zicînd: "Scoală, fiule, întru numele 
Domnului şi du-te sănătos la casa ta!" Şi îndată s-a sculat Faustinian și s-a dus sănătos 
la casa lui. Auzind femeia acestuia de ceea ce s-a făcut, a luat o mie de arginți şi i-a 
adus lui Epifanie. Şi a zis Epifanie către femeie: "Du-te, fiică, şi dă-i celor ce se 
ostenesc la biserică, şi vei avea comoară la Cel Preaînalt". Şi femeia a făcut astfel. 


Deci, trimişi împăratului sileau pe Epifanie să meargă în Roma. Acolo era un 
cleric din ritori, cu numele Filon, bărbat cuvios. Şi, fiindcă era trebuință să pună 
episcop pe scaunul cetăţii Carpasiului, Epifanie l-a hirotonit pe acesta, din 
descoperirea lui Dumnezeu, ca episcop pe scaunul cetăţii și al bisericii Carpasiului. 
Iar cînd Epifanie a voit să meargă în Roma, a chemat pe cel mai înainte zis, Filon 
episcopul, şi lui i-a dat stăpînirea bisericii Constanţiei, ca de va fi trebuință de clerici, 
el să-i hirotonească. 


Luîndu-mă Epifanie pe mine şi pe Isaac, ne-am dus în Roma și, intrînd în 
cetate, era plins şi bocet mare în palatul cel împărătesc, pentru că sora împăraților 
Arcadie şi Onorie, avînd o patimă la mîna cea dreaptă, multe doctorii folosind, cu 
nimic nu a ajutat-o. Acea boală mînca cu totul cărnurile ei. Iar ea, fiind cuprinsă de 
multă durere, a silit pe împărați, adică pe Arcadie şi Onorie, să poruncească 
doctorului să-i dea otravă, ca mai degrabă să treacă din viaţa aceasta. Deci, cei ce ne- 
au adus pe noi în Roma, au intrat şi au vestit împăraţilor; iar ei au poruncit lui 
Epifanie să intre înăuntru. lar Epifanie, ca şi cum nu s-ar fi întîlnit cu astfel de 
oameni, a intrat fără temere în palatul împărătesc şi s-a apropiat de împărați, unde 
era şi sora acestora, zăcînd pe pat. 


Împărații, văzînd pe Epifanie, s-au sculat îndată de pe scaune. Şi a zis Epifanie 
împăraților: "Fiilor, această cinste daţi-o lui Dumnezeu, Făcătorul de bine, şi veți 
vedea pe sora voastră întru sănătate bună; nu vă nădăjduiți în stăpînire şi veți fi păziți 
de Domnul!" Însă împărații se îndoiau şi se tulburau de cuvintele lui Epifanie. Atunci 
Epifanie a zis împăraților: "Fiilor, de ce vă îndoiţi pentru cele ce vă grăiesc? Veţi 
vedea darul lui Dumnezeu prin cele ce se grăiesc". Și, apropiindu-se Epifanie de pat, 
unde zăcea sora împăraților, a zis către ea cu blindeţe: "Fucă, nu te îndoi pentru 
patima ta! Ai nădejde spre Dumnezeul Cel viu şi vei vedea sănătatea ta în ceasul 
acesta; crede în Fiul lui Dumnezeu, Cel răstignit şi vei umbla în ceasul acesta, fiindcă 
a încetat durerea trupului tău. Slăveşte pe Dumnezeu, Cel ce ţi-a dat darul să-L ai pe 
Hristos în mintea ta neîncetat, şi-ţi va fi ţie zid în toată vremea vieții tale!" 


Acestea zicîndu-le Epifanie, a apucat-o pe ea de mînă și, pecetluind-o de trei 
ori cu semnul Sfintei Cruci, îndată s-a ușurat de dureri. Văzînd împărații ceea ce a 
făcut Epifanie, s-au înduplecat în sufletele lor ca să-l iubească şi să-l asculte şi să 
creadă toate cele ce le grăia el, rugîndu-l să fie împreună cu ei în Roma şi să le fie 
părinte. Pentru aceasta Epifanie îi învăţa și îi întărea în toate zilele. 


Odată, pe fiul surorii împăraţilor care a fost tămăduită de Epifanie, s-a 
întîmplat de I-a găsit mort pe pat, nefiind bolnav, încît s-a făcut mare plins în palatul 
împărătesc. Deci, împărații au zis către Epifanie: "Părinte, roagă-te pentru copil, ca 
să-l dai viu maicii lui". Și a zis Epifanie: "Credeţi că pot să fac eu aceasta?" ŞI i-au 
ZIS lui împărații: "Credem că după cum ai vindecat boala de la maica copilului, astfel 
şi pe copil îl vei pune viu înaintea maicii lui”. Şi le-a zis lor Epifanie: "De va învia 
fiul surorii voastre, veţi crede şi vă veţi boteza în numele Celui răstignit?" Împărații 
au zis: "De vei învia pe copil, noi vom crede şi ne vom boteza!" Atunci, apropiindu- 
se Epifanie de patul copilului şi pecetluind tot trupul lui cu semnul Sfintei Cruci și 
rugîndu-se Celui ce omoară şi înviază, a zis către copil: "Scoală, fiule, în numele lui 
lisus Hristos Cel răstignit!" Și îndată copilul a şezut pe patul lui. Atunci, crezînd 
împărații că Epifanie a înviat pe copil prin rugăciune, l-au rugat să-i lumineze cu 
Sfîntul Botez. lar Epifanie a zis către dînşii: "Întru toate primesc dreapta voastră 
credinţă, pentru că Dumnezeu este Cel ce vă ridică spre aceasta. Însă fără învoirea 
episcopului Romei nu pot face aceasta, ca nu cumva să se scîrbească asupra mea". 
Deci, împărații, îndată au chemat pe episcopul romanilor şi i-au povestit toate. 
Auzind episcopul aceasta de la împărați, s-a bucurat foarte mult şi i-a dat voie să-i 
boteze. 


După ce au intrat în botezător, ca să se boteze de Epifanie și, făcîndu-se toată 
slujba cea mai înainte de botezare, a intrat întîi Arcadie şi lua aminte. ȘI, iată, trei 
bărbaţi, purtînd haine albe, ţineau pe Epifanie, unul la dreapta, altul la stînga și 
celălalt urmînd înapoia lui, şi s-a înfricoşat cu frică mare. Deci, Epifanie a cunoscut 
din fața lui Arcadie că vedenie a văzut şi a zis către dînsul: "la aminte de sineţi, fiule, 
şi fii păzind cele ce le vezi”. Epifanie avea un obicei, că pînă nu se tulbura apă, nu 
băga pe nimeni în scăldătoare. După ce s-a luminat Arcadie, a băgat și pe Onorie și 
a văzut aceeaşi vedenie. După aceea, s-a pogorit sora lor, Procliani, cu fiul ei, care 
era femeia unuia din patricieni. 


După ce s-au botezat ei, Epifanie a petrecut cu ei şapte zile, învățîndu-i. lar 
după şapte zile, cînd și-au schimbat ei hainele cele nou luminate, a zis Epifanie 
împăraților: "Fuilor, rămîneți în linişte, că lupul nu vă va mai stăpîni pe voi. A fugit 
de la voi durerea, scîrba şi suspinarea. Fiţi cu luare aminte la Înviere și nu vă mîhniţi 
pentru cei ce ies din această viață. Că cei ce au crezut lui Hristos, s-au îmbrăcat în 
Hristos şi pe EI îl au în ajutor; şi va cere copilul, care a murit și a înviat, luînd darul 
Sfîntului Botez, să se ducă la Mîntuitorul şi să-L vadă în mare slavă, lăudîndu-se de 
îngeri". A doua zi, cînd Epifanie era în palatul împărătesc și învăţa pe împărați, s-a 
făcut în mijlocul nostru bună mireasmă. Epifanie a zis împăraţilor: "Fiii luminii, 
sculaţi-vă şi vă rugaţi!" Iar copilul zăcea pe pat. Atunci Epifanie, făcînd rugăciune, 


au auzit toţi din palat, ca şi cum mult popor ar fi zis: "Amin", şi copilul îndată și-a 
dat sufletul. Rămînînd noi un an întreg la Roma, Epifanie a făcut şi alte multe semne 
acolo. 


Cînd a hotărît Sfîntul Epifanie să mergem în Cipru, au zis împărații către el: 
"Părinte, ia mult aur pentru trebuința Bisericii, ca să dai celor ce au trebuinţă”. 
Epifanie le-a zis: "Fiilor, faceţi voi ceea ce doriți şi eu mă voi bucura pentru darea 
voastră; iar mie nu-mi daţi greutate, deoarece Dumnezeul meu le dă toate tuturor, 
hrănind pe toți în această viață". Împărații i-au adus mult aur, dar Epifanie n-a primit, 
ŞI a zis să ne aducă în corabie cîteva pîini spre împărtăşirea noastră. Deci, plecînd de 
la Roma, am ajuns în Cipru după patruzeci de zile, unde fraţii ne-au primit cu mare 
bucurie. 


Sfîntul Epifanie avea obiceiul să iasă noaptea la gropnițele unde zăceau 
moaștele sfinților mucenici şi acolo ruga pe Dumnezeu pentru fiecare din cei ce se 
necăjea. Precum un prieten, rugîndu-se de alt prieten, dobîndește ceea ce îl roagă, tot 
aşa şi Dumnezeu îi asculta cererile lui. Într-o vreme, făcîndu-se foamete mare și 
neaflîndu-se pîine în tîrg, Faustinian cel nemilostiv avea multe magazii pline cu grîu 
şi cu orz. Acesta, luînd aur, dădea fiecăruia din cei ce aveau trebuință, trei măsuri pe 
arginți şi astfel era multă strîmtorare în cetate. A zis Epifanie către Faustinian: "O, 
prea-bunule, dă-mi grîu spre hrana oamenilor și eu îţi voi da datoria tuturor”. Iar 
nemilostivul Faustinian, auzind nişte cuvinte ca acestea, a zis lui Epifanie: "Du-te şi 
roagă pe Dumnezeul pe Care tu Îl cinsteşti și îţi va da grîu pentru hrana prietenilor 
tăi”, 


Epifanie, ieşind într-o noapte la gropniţe, ruga pe Dumnezeu să hrănească pe 
cei ce se strîmtorau. ŞI era o capiște veche, care se numea "întemeierea lui Die”. Se 
zice că de această capişte, dacă s-ar fi apropiat cineva din oameni, îndată îl apuca 
moartea. Deci, pe cînd Epifanie se ruga lui Dumnezeu, pentru cei ce se necăjeau, a 
auzit un glas: "Epifanie, să nu te superi”. lar el a zis: "Cine este, Doamne?" Şi a zis 
către dînsul: "Mergi în capiştea ce se numeşte "Întemeierea lui Die". Acolo se vor 
risipi pecețile uşilor şi, intrînd înăuntru, vei afla aur mult; să-l iei şi, cumpărînd tot 
grîul şi orzul lui Faustinian, să dai hrană celor ce au trebuinţă. Epifanie, mergînd la 
capişte şi apropiindu-se de intrare, îndată au căzut peceţile şi uşile s-au deschis şi, 
intrînd înăuntru, a aflat mult aur. Deci, luîndu-l, l-a dat lui Faustinian, zicînd: "la 
banii şi dă-mi mie grîul”. lar iubitorul de bani şi pierzătorul Faustinian, primind aurul, 
i-a dat din grîu cîte trei măsuri şi Epifanie dădea grîu fiecăruia cît avea trebuinţă; iar 
banii n-au lipsit pînă ce a cumpărat toate bucatele care le adunase Faustinian. 


Din această pricină s-a făcut multă îmbelşugare tuturor oamenilor; iar în casa 
lui Faustinian multă strîmtorare. Răul şi silnicul Faustinian, fund strîmtorat prin 
iubirea lui de bani, ocăra, socotind că această sărăcie a venit asupra casei lui de la 
Epifanie. Deci, avînd corăbiile lui, a mai luat şi alte cinci și, dînd bani lui Lorin 
credinciosul său, l-a trimis în Calabria, ca să cumpere de acolo grîu spre hrana casei 
lui. Ducîndu-se corăbiile şi umplîndu-se de grîu şi de alte feluri de bucate, au mers 


pe mare patru luni, avînd grîul de la o sută de stadii, de la Constanţia. În dreptul 
locului ce se numeşte Diansitiriu, s-a pornit furtună pe mare şi s-au primejduit toate 
corăbiile lui Faustinian, care erau încărcate cu grîu, încît tot grîul l-a scos marea la 
țărmuri. Auzind Faustinian aceasta, s-a pogorit îndată la mare şi, văzînd cu ochii cele 
ce 1 s-a făcut, avîndu-și mormîntul deschis, adică gura sa, a început ticălosul a huli 
pe Cel Înalt şi a aduce lui Epifanie ocări ca acestea: "Iată, vrăjitorul şi înşelătorul 
acesta, nu numai pe pămîntul cel uscat lucrează rău casei mele, ci şi pe mare, 
trimițînd diavoli, oprește de a intra cele pentru slujba casei mele. O, ce vînt a adus 
înşelătorul acesta aici!" 


Zicînd acestea şi mai multe decît acestea, s-a dus în casa sa, temîndu-se de 
Epifanie. Deci, adunîndu-se toți din cetate, bărbați, femei şi copii, au luat grîul şi l- 
au dus la casele lor, adunîndu-şi cheltuiala lor, unul pentru un an, altul pentru doi ani. 
Ticălosul Faustinian, avînd femeie care săvîrşea lucruri bune, aceasta în ascuns de 
bărbatul ei a trimis lui Epifanie două mii de arginți, ca să-i dea grîu pentru hrana 
casei sale. Și a zis Epifanie către femeie: "Ţine arginții în casa ta şi ia grîu cît îţi 
trebuieşte și, cînd roadele vor umple pămîntul, atunci să-mi dai cele ce ai luat”. Așa 
a făcut femeia. 


În episcopie era un diacon, cu numele Savin, avînd meşte-şugul a scrie frumos. 
Acesta era blînd şi împodobit cu dreaptă viață. Toţi monahii în episcopie eram 
optzeci, însă Savin strălucea mai mult între noi. Pe acesta l-a pus Epifanie judecător 
al lucruri-lor bisericești. Deci, odată, s-au judecat de Savin doi bărbaţi, unul bogat și 
altul sărac; iar bogatul avea mai multă dreptate decît săracul. Deci, Epifanie, stînd 
într-un loc ascuns şi ascultind judecata, a auzit pe Savin, miluind mai mult şi 
plecîndu-se la judecată spre cel sărac. Atunci Epifanie, venind în mijloc, a zis lui 
Savin cu faţa lină: "Du-te, fiule, scrie frumos şi, avînd pomenire de dumnezeieștile 
Scripturi, du-te desăvîrşit la judecată şi auzi pe Făcătorul de bine, strigînd și zicînd: 
"Să nu cauţi la fața omului cînd faci judecată”. 


Deci, de atunci Epifanie judeca pe toţi cei ce veneau să se judece, că de 
dimineaţă pînă la ceasul al noulea asculta pe cei ce se judecau şi de la al noulea pînă 
dimineață, nu se mai vedea de nimeni dintre oameni. 


Între fraţii care erau la episcopie, era şi unul semeţ la faţă, avînd foarte frumos 
meșteșugul scrierii; iar numele lui era Rufin. Acesta era unit cu Faustinian și în 
fiecare zi aducea multe ocări asupra lui Epifanie; iar el cu multă blîndeţe domolea 
semeţia lui. Din pricina lui Faustinian şi din lucrarea diavolului, care lucra între ei, 
acesta a căutat să omoare pe Epifanie, unindu-se Faustinian cu monahul şi zicînd 
către dînsul ticălosul: "De vei ucide pe înşelătorul acesta, vei şedea tu pe scaun”. 
Rufin era cel mai de pe urmă diacon al bisericii, de aceea el avea slujbă să 
împodobească scaunul episcopului. Deci, luînd un cuțit ascuţit, l-a pus drept pe 
şezătura scaunului, şi deasupra lui acoperămîntul scaunului. Epifanie, vrînd să şadă 
pe scaun, a zis către cel ce a făcut vicleşu-gul: "Fiule, ridică acoperămîntul de pe 
scaun". lar el, neascultînd cuvîntul lui Epifanie, luînd acoperămîntul ce acoperea 


cuțitul, a căzut cuțitul la picioarele lui Rufin diaconul şi s-a înfipt în piciorul lui cel 
drept. Atunci Epifanie a zis către Rufin: "Încetează de neorînduiala ta, fiule, ca nu 
cumva să te primejduieşti, nu după multă vreme. Deci, ieşi din biserică, că nu eşti 
vrednic să te împărtăşești cu dumnezeieştile Taine". leşind Rufin din biserică, s-a dus 
la episcopie și după trei zile şi-a sfîrşit viaţa. 


În vremea aceea, împăratul Teodosie, nu ştiu din ce pricină îmbolnăvindu-se 
de picioare, de la genunchi în Jos, s-a slăbit foarte tare şi a zăcut pe pat timp de şapte 
luni. Acesta a trimis soli la Epifanie în Cipru, ca să vină la împărăteasca cetate a lui 
Constantin şi să ajute celui ce se chinuia. Ajungînd cei trimiși de către împărat, 
necazul şi lacrimile fraților opreau pe Epifanie să nu iasă din Cipru; căci, dacă ieşea, 
toți frații îşi rugau moartea; iar cei trimiși de către împărat sileau pe Epifanie să 
meargă la cetatea cea împărătească, Sfîntul Epifanie le-a zis lor: "Mergeţi, fiilor, la 
împărat şi eu voi veni după voi”. Ei au zis: "Nu te mîna, părinte, că este porunca 
împăratului, şi nu putem să facem altfel, ca nu cumva să ne primejduim, mai ales că 
împăratul, aflîndu-se în boală, aşteaptă venirea ta". 


Deci, de abia a înduplecat pe Epifanie să meargă cu dînşii. Epifanie, chemînd 
pe Filon, iubitorul de Dumnezeu episcop, i-a poruncit lui să poarte grija de trebuința 
bisericească. După aceea s-au adunat toți părinții şi frații şi, învăţîndu-se de la 
Epifanie cele ce se cuvin, i-a sărutat pe toţi şi a plecat către cetatea împără-tească. 
Deci, intrînd noi în cetatea lui Constantin, i s-a vestit împăratului venirea lui Epifanie; 
iar el a poruncit să intrăm în palatele împărăteşti. Epifanie mergea cu multă 
îndrăzneală la împărat; iar el, nemaiputînd să grăiască de durere, zăcea pe pat. 


După ce Epifanie s-a apropiat de împărat, acesta 1-a zis: "Părinte, roagă-te 
pentru mine ca să mă fac sănătos!" Epifanie a zis împăratului: "Rabdă, fiule, întru 
Cel răstignit şi vei avea aceasta totdeauna; să ai pe Dumnezeu în minte şi nici un rău 
nu te va stăpîni pe tine; fă-te milostiv spre cei necăjiţi şi vei fi miluit de Dumnezeu; 
fui ca un împărat, cinstind mai mult pe Cel ce ţi-a dat ţie darul”. Epifanie, zicînd 
acestea împăratului, s-a apropiat de el şi, atingîndu-se de picioarele lui, l-a pecetluit 
de trei ori cu semnul Sfintei Cruci şi a zis împăratului: "Scoală, fiule, de pe pat, că a 
încetat durerea de la picioarele tale”. 


Auzind acestea împăratul, îndată s-a sculat, nemaiavînd nici un rău la 
picioarele sale, şi a zis către Epifanie: "Porunceşte-mi, părinte, orice şi te voi asculta 
pe tine întru toate”. Epifanie a zis împăratului: "Să ai cuvîntul lui Dumnezeu în 
sufletul tău şi nu vei avea trebuință de mine". Acestea şi multe altele zicînd Epifanie 
împăratului, a sosit vremea prînzului, şi a zis Epifanie către împărat: "Mergi, fiule, 
la masă şi binecuvintează pe Făcătorul de bine". Epifanie era vesel şi cuviincios, 
avînd cuvînt îndulcit cu dumnezeiasca sare. Deci, cînd fiica lui Teodosie a căzut în 
patimă la Roma, adică sora lui Arcadie şi Onoriu, atunci şi ei au mers în Roma și au 
stat cu dînsa vreme de cinci ani, că acolo era măritată cu bărbat. Auzind atunci 
împăratul Teodosie că Epifanie a venit în Roma şi a tămăduit pe fiica lui şi pe fiul ei, 
fiind mort, l-a înviat, şi că, împreună cu aceştia, a botezat pe Arcadie şi Onoriu, s-a 


bucurat foarte mult şi pentru aceea i-a scris lui ca unui tată. Deci, cînd eram în cetatea 
lui Constantin, a venit Arcadie şi Onoriu de la Roma şi s-a bucurat foarte mult. 


Din porunca împăratului, Faustinian a fost adus de la Cipru, fiind piîrit că a 
grăit de rău pe împărat şi din porunca lui a fost pus sub pază. Epifanie, auzind acestea, 
a mers în locul acela unde era ţinut Faustinian și i-a zis lui: "De-ţi este trebuință o, 
fiule, să grăiești prin noi cuvînt la împărat şi te vei elibera din această închisoare”. 
Faustinian a zis lui Epifanie: "Du-te, înşelătorule, și înşeală bărbaţii proşti, iar 
cuvintele acestea nu le grăi lui Faustinian. Ai venit aici ca să te bucuri prin cuvintele 
tale de primejdia mea. Fugi de aici în Cipru, du-te în Fenicia şi acolo fă-ți neîncetat 
vrăjile şi răutățile tale". Deci, după ce Faustinian a zis aceste ocări lui Epifanie, m-a 
luat pe mine şi am mers în palatele împărătești, ca să luăm voie de la împărat şi să 
plecăm în Cipru. După aceea, împăratul a rugat pe Epifanie ca să mai zăbovească în 
împărăteasca cetate încă cîteva zile; însă Epifanie i-a spus că nu poate să mai stea; 
dar în cele din urmă împăratul a înduplecat pe Epifanie prin cuvinte. Deci, a doua zi 
a intrat oarecare din cei ce spun răspunsurile în palatele împărătești și a spus că 
Faustinian Ciprianul şi-a săvîrşit viaţa. 


Epifanie, auzind acestea, a plîns pe Faustinian. Atunci împăratul a voit ca toate 
averile lui Faustinian să le trimită în vistieria împărătească, mai ales că nu avea fu. 
lar Epifanie a zis împăratului: "Fiule, vezi să nu faci păcat, că femeia lui Faustinian 
este cinstitoare de Dumnezeu din inimă, pleacă-te cuvintelor lui Epifanie şi-ţi va fi 
darul de la Cel Preaînalt". Atunci împăratul a dat lui Epifanie toată stăpînirea peste 
lucrurile lui Faustinian. Apoi Epifanie a zis către împărat: "Fiule, am pe Dumnezeu, 
Care îmi dă cele de trebuință, iar acestea toate, cu voia femeii lui, să le dăm celor ce 
au trebuință”. Epifanie, zicînd acestea, împăratul a răspuns: "Părinte, cere cele ce ai 
de trebuinţă şi îţi voi da cu toată plăcerea”. Epifanie a zis către împărat: "Fiule, 
păzeşte cuvintele mele şi totdeauna să mă ai în sufletul tău”. 


Zicînd el acestea, împăratul a ieșit din palat împreună cu noi și a rugat pe 
Epifame să-l binecuvinteze. Deci Epifanie, făcînd rugăciunea, a binecuvîntat pe 
împărat şi l-a sărutat, apoi împăratul s-a întors în palatul lui cu pace. Iar noi, intrînd 
în corabie, am ajuns după nouă zile în Cipru, şi ne-au primit frații cu bucurie mare. 
Aici am găsit pe femeia lui Faustinian, plîngînd pe bărbatul ei; iar Epifanie a 
mîngîiat-o de toată mîhnirea ei şi ea s-a plecat cuvintelor lui. Apoi l-a rugat să-i dea 
pecetea cea întru Hristos. După ce a botezat-o a hirotonit-o diaconiță a Bisericii şi, 
cu voia lui Epifanie, împărțea toate lucrurile ei la cei ce aveau trebuinţă. 


Odată, Epifanie a vorbit cu Aetie, episcopul valentinianilor - că erau în 
Constanția mulți adepţi ai eresului acesta - şi Aetie, pornindu-se cu prea multe 
cuvinte şi grăind multe hule asupra Celui Preaînalt, Epifanie a zis către dînsul: 
"Aetie, răucredinciosule, pune strajă gurii tale şi nu mai grăi cuvinte fără de 
rînduială". Deci, îndată a amuţit Aetie, după cuvîntul lui Epifanie, şi din ziua aceea 
n-a mai putut să grăiască nici un cuvînt. Văzînd cei ce împărtăşeau eresul lui, că l-a 
amuţit prin cuvînt, toți au căzut înaintea lui Epifanie şi au lepădat credinţa lor, 


făcîndu-se drepteredincioşi. Astfel, Aetie a petrecut șase zile negrăind şi în a şaptea 
Zi Şi-a sfîrşit viaţa. Erau încă şi alte multe eresuri în latura Ciprului, ca acestea: sofişti, 
sabeliani, nicolaiteni, simoniani, vasilidiani, carpocratiani. Pentru aceştia Epifanie a 
scris epistole împăratului Teodosie ca, din porunca împăratului, să-i izgonească din 
ostrov, că între dînșii erau bărbați bogaţi, cărora le erau încre-dinţate dregătorii de 
obşte şi, astfel fiind, smerea pe cei credincioşi. 


Primind împăratul scrisoarea lui Epifanie, a scris astfel: "Oricine nu se va 
pleca părintelui Epifanie, episcopul ţării Ciprului, prin dumnezeieştile cuvinte, să 
iasă din ostrov şi să locuiască unde va voi. lar dacă unii, fiind prieteni şi fii ai 
pocăinţei, vor mărturisi părintelui cel de obşte că, fiind rătăciţi, vor să vină la calea 
adevărului, să rămînă în ostrov, învăţîndu-se de la părintele cel de obşte”. Deci, 
această poruncă împărătească aducîndu-se şi arătîndu-se de un om al împăratului, 
mulți dintre dînşii s-au alăturat lui Epifanie; iar cei ce nu s-au aplecat, îndată au fost 
izgoniți din ostrov. Astfel, turma cea cuvîntătoare a bunului păstor a fost curățată de 
lupu cei răpitori. 


Sfîntul Epifanie, petrecînd în arhierie şi în osteneli ani îndelungaţi şi ajungînd 
la adînci bătrîneţi, s-a apropiat de fericitul său sfîrşit. Dar mai înainte de sfîrşit, a fost 
trebuinţă să se ostenească la împărăteasca cetate pentru niște pricini ca acestea: 
Eudoxia, soția împăratului Arcadie, care după tatăl său, Teodosie, a împărăţit la 
Răsărit, sfătuindu-se împreună cu Teofil arhiepiscopul Alexandriei, la izgonirea cea 
nevinovată a preasfințitului loan Gură de Aur, Arhiepiscopul Constantinopolului, 
despre care s-a scris pe larg în viaţa Sfîntului loan Gură de Aur, au pornit pe Epifanie 
cu scrisorile lor amăgitoare, să vină la dînșii la sobor, pentru că Teofil scrisese lui 
Epifanie foarte multe scrisori asupra lui loan, cum că el se împărtăşeşte de ideile lui 
Origen, şi pentru aceea împărăteasa s-a pornit să-l surghiunească. Deci, Epifanie, 
îndată s-a plecat lui Teofil; căci nu ştia că Teofil are urîciune asupra lui loan. 


Deci, Sfîntul Epifanie, luîndu-mă pe mine și pe Isaac, am venit în cetatea lui 
Constantin. Dar, intrînd noi în cetate, era mare tulburare pentru loan; căci el era mult 
iubit de cetăţeni. Dar unele mănăstiri şi locașuri care luau bani și cele de trebuință de 
la împărăteasa, nu voiau să primească pe loan. 


Deci, intrînd noi într-una din mănăstiri, au silit pe Epifanie să le hirotonească 
un diacon, căci aveau nevoie la slujba bisericească. Făcînd acestea şi auzind loan, a 
scris o epistolă lui Epifanie. Asemenea şi Epifanie a scris împotriva lui loan. ŞI a 
auzit şi împărăteasa că s-au învrăjbit loan cu Epifanie. 


Atunci împărăteasa Eudoxia a chemat pe Epifanie şi i-a zis: "Părinte Epifanie, 
toată împărăţia romanilor este a mea şi toată preoția bisericilor de sub împărăția mea 
este a ta; fiindcă loan este străin de buna rînduială a preoţiei și se poartă fără de 
rînduială împotriva împăraților, avînd în el oarecare eres. Pentru aceasta, de multe 
zile mă supără gîndul să fac sobor şi să-l lepăd din această rînduială, ca pe un 
nevrednic de preoție şi să pun altul pe scaun, care va putea să țină preoția, ca astfel 


împărăția mea să fie în pace întru toate". Pe cînd împărăteasa grăia acestea către 
Epifanie, trupul îi tremura din multa ei mînie. Apoi a zis către dînsul: "Fiindcă sfinția 
ta eşti aici din voia lui Dumnezeu, nu este trebuință să dau de osteneală pe ceilalți 
părinţi; deci, pe care ţi-l va descoperi Dumnezeu, fă-l episcop; iar pe loan scoate-l 
din Biserică”. 


Epifanie a zis către împărăteasă: "Fiică, fără pomenire de rău, ascultă pe 
părintele tău". Împărăteasa a zis către Epifanie: "Orice-mi vei porunci sfinţia ta, eu 
te voi asculta ca din gura lui Dumnezeu". Epifanie a zis către împărăteasă: "Dacă se 
prihăneşte loan şi se mustră pentru eresul care zici, şi nu mărturiseşte că a greşit, este 
nevrednic de preoție; atunci, orice va porunci stăpînirea voastră, voi face. lar dacă, 
pentru ocara voastră, voiţi să izgoniți pe loan din Biserică, Epifanie nu se învoieşte 
la aceasta. Pentru că firea împăraților este să ocărască şi să ierte, fiindcă şi voi aveţi 
Împărat în cer, Căruia îi greșiţi după obicei şi vă iartă vouă, dacă şi voi veţi ierta celor 
ce vă ocărăsc pe voi, după cum zice Evanghelia: Fiţi milostivi, precum și Tatăl vostru 
Cel din ceruri milostiv este". Atunci împărăteasa a zis către Epifanie: "De vei face 
împiedicare, părinte Epifanie, de a se izgoni loan, voi deschide capiştile idolilor, voi 
face pe oameni să li se închine lor şi voi face pe cele din urmă mai rele decît cele 
dintîi". Cînd ea grăia acestea cu amărăciune, au curs lacrimi din ochii ei. Epifanie a 
zis: "Fiică, eu sînt nevinovat de această judecată”. 


Epifanie, zicînd acestea, m-a luat pe mine şi am ieşit din palatul împărătesc; 
iar Isaac, fiind bolnav, n-a intrat împreună cu noi la împărăteasă. Deci, a străbătut 
vestea prin toată cetatea, zicînd că marele preot Epifanie, episcopul Ciprului, a intrat 
la împărăteasă şi a surghiunit pe marele loan. Isaac, auzind acestea, a fugit de 
Epifanie, intrînd într-o mănăstire şi a rămas acolo, fără să ştim noi. Epifanie plîngea 
pentru Isaac şi se ruga lui Dumnezeu să-i arate unde petrece. Atunci i-a arătat. Şi am 
mers la el, dar Isaac s-a întors de la Epifanie, zicînd: "Nu mai voiesc să fiu cu tine, 
pentru păcatul pe care l-ai făcut asupra lui loan”. Stînd noi în mănăstire trei zile, de 
abia am înduplecat pe Isaac să meargă cu noi. Încă și Sfîntul loan Gură de Aur s-a 
încredinţat că Sfîntul Epifanie s-a învoit la surghiunia lui şi, luînd hîrtie, i-a scris: 
"Înţelepte Epifanie, tu ai luat parte la surghiunia mea, dar nu vei mai şedea pe scaunul 
tău". Asemenea încă și Epifanie a scris împotriva lui loan: "Pătimitorule, bate și 
biruieşte; şi pentru că ai crezut că m-am învoit la surghiunia ta, în locul în care te-ai 
surghiunit nu vei ajunge". 


Fraților, acestea le-am scris, ca să nu arunce cineva prihană asupra lui 
Epifanie, ca unul ce a făcut atîtea bunătăţi. Era oare cu putinţă, să se coboare el la 
atîta răutate? Să nu fie! Noi, intrînd în palatul împărătesc, Epifanie a luat voie de la 
împărați să mergem în Cipru. Epifanie, fiind întrebat de împăratul Arcadie de cîţi ani 
este, el a răspuns: "Sînt de o sută cincisprezece ani, fără trei luni. Astfel, de şaizeci 
de ani m-am făcut episcop şi am cincizeci şi cinci de ani, fără trei luni în episcopie". 
Despre acestea l-a întrebat împăratul în ziua cînd aveam să ne suim în corabie. 


Suindu-ne în corabie, Epifanie a şezut în pîntecele corabiei împreună cu noi. 
EI avea obiceiul să țină neîncetat în mîinile sale Sfinta Evanghelie. Deci, suspinînd 
şi plîngînd de trei ori, a deschis Sfinta Evanghelie şi iarăși închizîndu-le, a plîns şi a 
făcut rugăciune. Apoi după rugăciune a șezut în pîntecele corabiei şi a început iarăşi 
a plînge şi a zice către noi: "O, fiilor, de mă iubiți pe mine, păziți poruncile mele și 
dragostea lui Dumnezeu va petrece întru voi. Voi ştiţi prin cîte supărări am trecut în 
viaţa aceasta şi n-am ţinut socoteală de nici un necaz. Ci totdeauna mă bucuram, 
căutînd la milostivul Dumnezeu, Care nu m-a părăsit pe mine, ci mă păzea de 
bîntuiala vicleanului; căci, cei ce iubesc pe Dumnezeu, toate le lucrează spre bine. 
Deci, fiii mei doriți, altădată fiind eu într-un loc pustiu și săvîrşind rugăciune la 
Hristos, ca să mă izbăvească de bîntuiala potrivnicului, au năvălit asupra mea mulți 
diavoli, care, apucîndu-mă și aruncîndu-mă de picioare, mă tîrau pe pămînt; iar unii 
dintre dînşii, mi-au făcut şi răni. Acestea mi s-au făcut zece zile. De atunci n-am mai 
văzut în faţă pe diavolul în toate zilele vieţii mele; ci au săvîrșit răutatea lor asupra 
mea prin oamenii cei răl. 


Multe rele mi s-au întîmplat în Fenicia, de la silonienii cei fără de rînduială; 
în Egipt, de la tiostinenii cei necuraţi; în Cipru, de la valentinenii cei fărădelege şi de 
la celelalte eresuri. O, fiilor, puneţi mintea voastră şi ascultați cuvîntul păcătosului 
Epifanie: "Nu fiți poftitori de bani, căci mulți bani se vor adăuga vouă. Nu urîţi pe 
nici un om Și veți fi iubiți de Dumnezeu. Nu clevetiți pe fratele vostru, că patima 
diavolească nu vă va domni pe voi. Întoarceţi-vă de la toate eresurile, ca de la nişte 
fiare cu venin purtător de moarte, pentru care v-am dat vouă lămuriri în cărțile ce se 
numesc "Panarii". Întoarceţi-vă şi feriți-vă de plăcerile lumii, care gîdilă pururea 
trupul şi gîndul. Aveţi iscusinţă, că este adăugirea satanei, căci de multe ori şi trupul 
liniștindu-se, gîndul celor fără de luare aminte are nălucire spre cele urîte. lar cînd 
mintea noastră se trezeşte şi are pomenire pururea de Dumnezeu, cu lesnire putem să 
biruim vrăjmașul”. 


Epifanie zicînd acestea și mai multe ca acestea, a chemat pe toţi cei din corabie 
şi le-a zis: "Fraţilor, ni se cade nouă ca, cu toată tăria, să ne rugăm iubitorului de 
oameni Dumnezeu să ne păzească pe noi ca nici unul din cei din corabie să nu piară; 
căci o să se facă un vifor mare. Bucuraţi-vă, deci, că nici o supărare nu se va atinge 
de toţi cei din corabie!" După acestea, mi-a zis: "Fiule Polivie". Eu i-am răspuns: "Ce 
este, părinte?" El mi-a zis: "Dacă vom merge la Constanţia, stai șapte zile în cetate; 
apoi du-te în Egipt şi suie-te în Tebaida cea de sus şi acolo paşte oile lui Hristos. Însă 
ia seama de tine, fiule, martor îţi pun cerul şi pămîntul, să nu faci într-altfel. Pentru 
că dacă cuvintele mele nu le vei asculta şi nu te vei duce, cu pierzare vor pieri şi în 
deşert se vor face ţie toate cîte ai zidit și vei fi netrebnic înaintea tuturor oamenilor; 
iar de vei asculta cuvintele mele şi vei păzi porunca Domnului, Care mi-a poruncit 
lisus Hristos, Fiul lui Dumnezeu, vei fi binecuvîntat înaintea Lui în toate zilele”. 
Zicînd acestea către mine, m-a sărutat. 


Apoi, întorcîndu-se către Isaac, 1-a zis: "Fiule Isaac". Iar el a răspuns: "Ce este, 
părinte?" "Tu, fiule, să rămiîi în Constanţia, pînă ce ţi se va porunci ţie; să mergi pe 


calea drepţilor!" Epifanie zicînd acestea către Isaac, l-a sărutat. Chemînd pe toţi 
corăbierii, le-a zis: "Să nu vă speriaţi, fiilor, căci multă pornire va face marea, ci 
rugaţi-vă lui Dumnezeu și El vă va ajuta”. Şi era al unspre-zecelea ceas din zi, cînd 
Epifanie ne-a învăţat acestea. Şi a zis unuia din corăbieri: "Nu 1spiti, ca să nu fu 
ispitit!" Iar la apusul soarelui s-a ridicat o furtună mare pe mare. Epifanie era în 
pîntecele corabiei, avînd mîinile întinse şi Evanghelia era pusă pe pieptul lui, ochii 
deschişi și glasul lui nu se auzea. 


Noi toți, fiind cuprinşi de frică, socoteam că Epifanie se roagă lui Dumnezeu 
pentru valul mării. Şi a ținut viforul două zile şi două nopți. A treia zi, Epifanie mi-a 
zis: "Fiule Polivie, zi corăbierilor să aprindă lemne şi să facă cărbuni, iar tu ia tămiie 
şi adu aici”. Şi am făcut aşa. Apoi a zis către mine: "Pune tămiia în căţuie”. Atunci 
el a zis: "Rugaţi-vă, fulor”, şi a făcut şi el rugăciune, după cum zăcea cu faţa în sus, 
şi după rugăciune ne-a sărutat pe toţi şi a zis: "Mîntuiţi-vă, fulor, că Epifanie, nu vă 
va mai vedea pe voi în această viață”. Şi îndată și-a dat sufletul, iar viforul mării a 
încetat numaidecit. 


Văzînd acestea am căzut împreună cu Isaac pe grumajii lui şi am plîns cu amar. 
În acel ceas a căzut întuneric pe ochii noștri. Unul din corăbieri, căruia Epifanie i-a 
ZIS, pe cînd era în viață: "Nu ispiti, ca să nu fii ispitit”, a alergat la picioarele lui 
Epifanie şi a voit să-i ridice haina să vadă dacă este tăiat împrejur. lar Epifanie, cum 
zăcea mort, ridicînd piciorul drept, l-a lovit în față şi l-a aruncat din corabie la pisc, 
rămînînd mort două zile. Deci, în acea zi, luîndu-l corăbierii, l-au dus la Epifanie şi, 
după ce l-au pus lîngă picioarele lui şi, atingîndu-se, a înviat. Din această pricină a 
căzut frică peste toți cei din corabie. Noi, mergînd către Constanţia, la locul ce se 
numeşte Diansitirion, au ieșit corăbierii din corabie, au înconjurat cetatea și cu glas 
tare au strigat: "Bărbaţi fraţi, cei ce locuiţi în Constanţia, mitropolia cu bărbaţi mulți, 
pogorîţi-vă la mare în locul ce se numeşte Diansitirion şi luaţi cinstitele moaște ale 
Cuviosului Părintelui nostru Epifanie, că şi-a sfîrşit viaţa cea omenească. 


Atunci a căzut întuneric peste toată cetatea şi oamenii, ţinîndu-se de miîini unul 
de altul, se pogorau la mare, făcînd mare bocet. Toată împărăția se tîra în cetate, 
vărsînd lacrimi pe cale. Atunci trei orbi, ce erau în latura ce se numeşte "Stornici", 
au pornit pe cale şi nimeni nu le dădea mîna acestora, să ajungă mai degrabă în cetate. 
Unul din cei trei, cu numele Prosexie a zis: "Sfinte al lui Dumnezeu, Cuvioase 
Epifanie, fă-ne să vedem, ca şi noi să ne închinăm cinstitelor tale moaşte”. Şi îndată 
au văzut. Intrînd în cetate, s-au închinat cinstitelor moaşte ale cuviosului părinte și 
au povestit ceea ce li s-a întîmplat pe cale şi toți, auzind acestea, slăveau pe 
Dumnezeu, Cel ce dă unele ca acestea robilor Săi celor vrednici. 


Luînd din corabie moaștele, le-au pus în biserică cu multă cinste şi se săvîrşeau 
minuni de la sfintele moaşte, că cei ce erau bolnavi se tămăduiau de orice boală erau 
cuprinși. După zece zile, adunîndu-se din tot ostrovul (insula), arhierei, preoți, 
egumeni și nenumărat popor, au îngropat cu cinste sfintele lui moaşte în acea 
biserică, slăvind pe Tatăl, pe Fiul şi pe Sfîntul Duh, pe un Dumnezeu în Treime, 


Căruia şi de la noi 1 Se cuvine slavă, cinste şi închinăciune, acum și pururea şi în 
vecii vecilor. Amin. 


Notă - În viaţa Sfîntului Epifanie se pomeneşte de împărații Arcadie şi Onorie, 
fiii marelui Teodosie împăratul, care au fost trimişi să împărăţească în Roma, după 
moartea împăratului Graţian. Şi care au chemat pe Sfîntul Epifanie ca să tămăduiască 
pe sora lor de o boală ce o cuprinsese. Deci, mergînd Sfîntul Epifanie în Roma, a 
tămăduit-o cu rugăciunea; iar pe fiul ei, care murise de năprasnă, l-a înviat şi l-a 
botezat. Apoi a botezat şi pe mama pruncului şi pe împărații Arcadie şi Onorie. De 
aici poate li se va părea unora că ei ar fi fost închinători de idoli, dar nu este aşa. 
Pentru că ei erau drepteredincioşi din copilărie, dar unii din acele vremi aveau 
obiceiul a nu se boteza de mici, ci primeau Sfîntul Botez după mai mulți ani. lar ce 
le-a zis Sfîntul Epifanie: "Credeţi întru Cel răstignit?", nu le-a zis sfîntul pentru că ei 
nu credeau, ci pentru că se îndoiau în credinţă, că nu va putea sfîntul prin rugăciuni, 
să vindece pe sora lor. 


26. VIAȚA SFÎNTULUI GHERMANO, 
ARHIEPISCOPUL CONSTANTINOPOLULUI 


Patria Sfîntului Ghermano a fost Constantinopolul. Tatăl lui era unul dintre 
cei dintii senatori, cu slava şi cu cinstea mai aleasă decît alţii, cinstit cu dregătoria de 
patrician, şi avînd numele Iustinian. Pe acesta l-a ucis din zavistie, Constantin 
Pogonatul, cînd a luat împărăția grecească. Ucigînd pe acest senator, a poruncit să 
scopească pe fiul său, fericitul Ghermano, încă fiind prunc, și l-a dat la bisericeasca 
rînduială a clericilor. Împăratul a făcut aceasta pentru ca Ghermano, venind în vîrstă, 
să nu poată fi în rînduială mirenească de senator şi să nu poată face vreo izbîndire 
casei lui Pogonat, pentru uciderea tatălui său. Deci, fericitul Ghermano, fiind în 
rînduiala clericilor, vieţuia ca un înger al lui Dumnezeu, depărtîndu-se de toată 
poftirea pămîntească şi de toate deșertăciunile lumești. El îşi avea mintea ridicată 
spre Dumnezeu şi totdeauna purta lauda Domnului în gură, îndeletnicindu-se ziua și 
noaptea cu citirea cărților dumnezeieşti, de unde a luat adîncul înţelepciunii şi a scos 
apele cele de viață ale învățăturii celei insuflate de Dumnezeu, din care adăpa 
Biserica lui Hristos, fiind rînduit păstor şi învăţător. 


Ajungînd la vîrsta cea desăvîrşită şi la anii cei de bărbat, strălucea prin chipul 
vieţii sale celei îmbunătățite şi cu cuvîntul învăţăturii, ca un luminător luminos. Deci, 
a fost ales mai întîi episcop al cetății Cizicului, şi se împotrivea eresului 
monoteliților, împreună cu preasfințitul Chir, patriarhul Constantinopolului, cu care 
a pătimit izgonire de la răucredinciosul împărat Filipic. După aceea, prigonitorul 
acela a pierit cu sunet iar preasfințitul Chir, murind în surghiun și mincinosul patriarh 
loan  ereticul, surpîndu-se, Sfintul Ghermano a luat scaunul patriarhiei 
Constantinopolului, pe vremea împărăției lui Artemie, care s-a numit Anastasie al 
doilea. EI s-a ridicat cu multă bucurie de cei drepteredincioşi şi s-a arătat ca un om 
vrednic şi plin de darul lui Dumnezeu, care se cunoștea într-însul mai înainte de 
vederea lui, căci pe cele ce voia să fie, mai înainte le vedea şi le spunea poporului. 


Pe cînd îl ducea la început în soborniceasca biserică a sfintei Sofia şi poporul 
alerga la biserică, dorind să vadă pe noul ales patriarh, o femeie oarecare, Ana, fiind 
însărcinată, s-a apropiat de patriarh şi a strigat către el, zicînd: "Binecuvintează, 
părinte, pe cel zămislit în pîntecele meu!" Iar patriarhul, căutînd spre dînsa şi văzînd 
cu ochii cei dinăuntru ceea ce va să fie, i-a zis: "Să-l binecuvinteze Domnul pe acela 
cu rugăciunile Sfîntului Întiiului Mucenic”. 


Prin aceste cuvinte a proorocit că are să se nască un prunc de parte bărbătească 
şi de un nume cu Sfîntul Întîiul Mucenic Ștefan. El a încredinţat cu minune această 
proorocie, deoarece, pe cînd grăia cuvintele acestea, a văzut femeia, precum singură 
mai pe urmă a spus la toți cu jurămînt, o văpaie de foc, ieşind din gura lui împreună 
cu cuvîntul, şi din aceasta s-a încredințat că este adevărată proorocia sfîntului. După 
ce s-au împlinit zilele, Ana a născut un prunc de parte bărbătească şi 1-a dat lui 
numele Ștefan, după proorocia preasfințitului patriarh Ghermano. Apoi acest Ştefan, 
ajungînd în vîrstă, a pustnicit cu cuvioşie în muntele lui Axentie și s-a făcut 
mărturisitor şi mucenic al lui Hristos, pătimind pentru sfintele icoane de la 
răucredinciosul Copronim. 


Şi despre Copronim a proorocit Sfîntul Ghermano, că are să fie un cumplit 
prigonitor şi muncitor al drepteredincioşilor. Pentru că Leon Isaurul, luînd împărăția 
grecească, a născut pe acest fiu Constantin. lar cînd s-a botezat pruncul acesta de 
mîinile sfințitului patriarh Ghermano, a spurcat sfinta scăldătoare cu fireştile sale 
neputințe; şi a grăit despre dînsul Sfîntul Ghermano: "Pruncul acesta pînă ce va 
creşte, are să fie o mare răutate creştinilor şi la toată biserica, pentru că va spurca 
Sfînta Biserică cu învățături eretice şi va vărsa mult sînge al robilor celor 
binecredincioşi ai lui Hristos”. Constantin acela s-a numit mai pe urmă Copronim, 
adică "băligosul", şi s-a împlinit despre dînsul proorocia Sfîntului Ghermano, pentru 
că Copronim a muncit pe mulți, pentru închinarea cinstitelor icoane, precum şi pe 
Sfîntul Ştefan cel numit mai sus. 


Eresul luptătorilor de icoane a început pe vremea împărăției lui Leon Isaurul, 
tatăl lui Copronim, şi se întărea foarte mult, împuternicindu-se şi lăţindu-se chiar de 
împăratul care se afundase în rătăcirea aceea. EI a dat porunca sa cea păgînească în 
toate părțile, ca sfintele icoane să se lepede de pretutindeni din Biserica Domnului, 
să se calce cu picioarele şi să se ardă cu foc, pentru că le numea pe ele idoli, iar pe 
cei ce se închină lor, închinători de idoli. 


Dar preasfințitul patriarh Ghermano 1 se împotrivea lui uneori, trimițind la 
dînsul bărbați din duhovniceasca rînduială, cu bună înţelegere şi cinstiţi; iar alteori, 
mergînd singur şi vorbind cu dînsul, îl învăţa și îl sfătuia ca să înceteze cu acea rea 
pornire; dar nimic nu sporea. 


Altădată a zis către dînsul: "Am auzit proorocia oarecărui bărbat sfint, cum că 
are să fie lepădarea de cei răucredincioși sfintelor icoane, însă aceasta să nu fie într- 
a ta împărăție. Atunci împăratul a întrebat cu dinadinsul, în ce timp şi în care 
împărăție avea să fie aceea. Ghermano 1-a răspuns: "Are să fie un împărat cu numele 
Conon; acela se va ridica contra sfintelor icoane". Leon Isaurul a zis: "Eu sînt cu 
adevărat Conon, pentru că acest nume mi s-a dat la botez, iar Leon m-am numit mai 
pe urmă; deci acea proorocie are să se întîmple în vremea împărăției mele”. 


Sfîntul Ghermano a zis: "Nu, stăpîne, să nu fie una ca aceasta. O răutate ca 
aceasta să nu se săvîrşească, în zilele stăpînirii tale; pentru că cel ce va voi să facă 
răutatea este antihrist şi vrăjmaș al Întrupării lui Dumnezeu. Adu-ţi aminte, o, 
împărate, de jurămîntul cu care te-ai jurat înainte de a lua împărăția, ca să păzeşti 
sfinta credinţă fără de prihană, nimic să nu dai afară din rînduielile Sfinţilor Apostoli 
şi ale părinţilor celor de Dumnezeu insuflați, nici să aşezi ceva nou potrivnic”. 


Împăratul, auzind nişte cuvinte ca acestea ale patriarhului, pe de o parte se 
ruşină, iar pe de alta se mînia. De atunci, căuta asupra lui pricini cum să-l izgonească 
din scaun; nu ca pe un mărturisitor al adevărului, ci ca pe un oarecare clevetitor şi 
tulburător. El a găsit ajutător la scopul său cel rău pe Anastasie, ucenicul lui 
Ghermano, cu rînduiala preot; iar cu obiceiul, al doilea Iuda. Aceluia i-a făgăduit 


împăratul patriarhia Constantinopolului, după izgonirea lui Ghermano; iar el a 
făgăduit împăratului, ca să-l ajute la lepădarea şi sfărîmarea sfintelor icoane. 


Deci, Anastasie vrăjmăşea asupra Sfîntului Ghermano, sîrguindu-se ca mai 
înainte de izgonirea aceluia, să-i ia scaunul lui. Sfîntul Ghermano îi vedea cu duhul 
dorinţa lui cea rea şi mai înainte ştia despre cele ce are să-i se întîmple din partea lui 
Anastasie, pe care chiar mai înainte 1 le-a spus lui tot așa. Altădată, Sfintul 
Ghermano, intrînd în palatele împărăteşti, iar Anastasie mergînd după dînsul cu 
mîndrie, a călcat dinapoi pe marginea hainei lui. Sfîntul, întorcîndu-se, 1-a spus lui: 
"Nu te grăbi că va veni ceasul, cînd te vei duce de popor, cu blîndeţe la Dipin”. Însă 
Anastasie şi ceilalți ce erau cu dînsul, auzind acelea, n-au înţeles cele grăite de Sfîntul 
Ghermano; dar mai pe urmă, aducîndu-și aminte, au cunoscut cînd s-au împlinit cele 
grăite. Dipin era un loc la Constantinopol în care se obişnuia a se face privelişte, și 
cum acea proorocie a sfîntului s-a împlinit, se va spune mai pe urmă. 


Deci, Sfîntul Ghermano, luptîndu-se cu bărbăţie şi fără de temere cu sabia 
cuvîntului lui Dumnezeu, ca un bun ostaş al lui Iisus Hristos contra ereticilor, a trimis 
pe unul din cei mai cinstiți slujitori bisericeşti la împărat, zicîndu-i: "O, împărate, nu 
se cădea ţie, să te ridici fără de rînduială contra lui Dumnezeu, Ziditorul tău, Cel ce 
ţi-a dat ţie viaţa şi împărăția şi, precum se spune, ai să mişti pe cele nemişcate. Nu îţi 
era ţie cu cuviinţă să calci hotărîrile Sfinților Părinţi, pe care ei le-au pus în vremurile 
de demult; că prin chipul cel omenesc al lui Dumnezeu Cuvîntul, Care S-a luat din 
Preacurata şi Preasfînta Fecioară, precum s-au pierdut toate slujbele diavoleşti, aşa 
şi toată închinarea idolească a rămas deşartă. lar a cinsti asemănarea omenirii lui 
Hristos cea închipuită cu vopsele pe scîndură, chipul aceleia, ce negrăit L-a născut 
pe EI, şi chipurile sfinţilor lui Dumnezeu, aceasta s-a dat nouă de la părinţi și dascăli, 
încă de şapte sute douăzeci şi cinci de ani, de cînd Domnul nostru lisus Hristos a luat 
trup omenesc şi a venit la noi; iar după a Lui Înălţare, tămăduindu-se o femeie de 
curgerea sîngelui prin atingerea de marginea hainelor Lui, asemănarea Aceluia s-a 
făcut spre semn de mulțumită. 


Chiar Domnul nostru lisus Hristos mai înainte închipuind pe mahramă faţa Sa 
cea dumnezeiască, a trimis-o lui Avgar regele Edesei. După aceea, Sfintul 
Evanghelist Luca a zugrăvit chipul Preacuratei Fecioare, Maica lui Dumnezeu. 
Pentru toate acestea, dumnezeieștile Sinoade ale Sfinţilor Părinţi, care s-au ţinut în 
deosebite vremi şi locuri, ne-au poruncit a nu călca, ci a cinsti sfintele icoane. Deci, 
să ştii cu dinadinsul, o, împărate, că de vei voi să întăreşti acea fărădelege şi luptă 
contra sfintelor icoane, eu cel dintii nu mă învoiesc la aceasta nicidecum; ci sînt gata 
să-mi vărs sîngele meu pentru chipul Hristosului meu, Care şi-a vărsat sîngele Său, 
ca să înnoiască chipul cel căzut al sufletului meu. Este arătat că cinstea şi necinstea 
cea făcută chipului lui Hristos, se revarsă spre Cel dintii închipuit al său, adică spre 
Hristos. Deci, se cade nouă să murim ca robi credincioşi ai lui Hristos, pentru cinstea 
Domnului nostru”. Altădată, Sfîntul Ghermano a zis către împărat: "Dacă eu sînt 
Iona, aruncaţi-mă în mare, fără sobor a toată lumea, fiindcă nu sînt puternic a legiui 
ceva nou pentru credinţă”. 


Văzînd sfîntul că nicidecum nu poate să schimbe pe împărat de la acel eres, a 
pus omoforul său cel patriarhicesc în dumnezeiescul altar, pe Sfinta Masă, lăsîndu- 
şi dregătoria. lar împăratul, umplîndu-se de mînie pentru cuvintele lui îndrăznețe, a 
trimis pe ostașii săi înarmați ca de război, care, bătîndu-l cu palmele pe sfîntul şi în 
tot chipul lovindu-l şi împingîndu-l, cu necinste l-au izgonit din casele patriarhiei. 
Iar el, ducîndu-se la liniştea monahi-cească, a petrecut restul zilelor între monahi și 
a adormit cu pace întru Domnul. El a fost patriarh paisprezece ani şi cinci luni. 


După izgonirea sfințitului patriarh Ghermano, împăratul a ridicat în scaunul 
lui pe Anastasie, ereticul cel pomenit mai înainte, care, împreună cu împăratul, au 
dat afară din Biserică sfintele icoane şi au întărit eresul luptei contra sfintelor icoane. 
După aceea s-a împlinit asupra lui proorocia Sfîntului Ghermano, așa: murind cel 
rău, împăratul Leon Isaurul, a luat împărăţia după el, Constantin Copronim, fiul lui, 
iar pe acesta l-a izgonit de pe scaunul împărătesc Artavasd, ginerele lui Leon. 
Anastasie Patriarhul, a ajutat la aceasta pe Artavasd şi l-a încoronat ca împărat cu 
fiul lui. 


După trei ani, Copronim, adunînd putere ostăşească, a luat Constantinopolul, 
a scos ochii lui Artavasd, ginerelui și fiului lui, şi a pierdut nepoţii cei de soră ai lui 
şi pe mulți boieri; iar pe patriarhul Anastasie, dezbrăcîndu-l la locul cel mai de sus 
zis, Dipin, l-a bătut înaintea poporului, poruncind să-l încalece pe un măgar cu faţa 
înapoi; şi astfel să-l poarte prin cetate cu batjocură. 


Atunci s-a împlinit proorocia Sfintului Ghermano, cea grăită către Anastasie: 
"Că de popor te vei duce la Dipin...”. Răucredinciosul împărat Copronim voia ca pe 
Anastasie să-l surpe de la patriarhie. Și deoarece n-a putut afla pe altul la fel cu el în 
păgînătate, l-a lăsat tot pe el pe scaun unde, petrecînd douăzeci şi patru de ani, ca o 
urîciune a pustiirii la loc sfînt, a căzut într-o boală ce se numeşte cordaspos; deoarece 
gura lui cea hulitoare de Dumnezeu, care a grăit multe hule contra sfintelor icoane și 
contra Sfîntului Ghermano, învățătorul lui, a fost prefăcută în ieşire, pentru că 
murdăria dinăuntru ieșea pe gură; şi în această boală şi-a lepădat ticălosul său suflet. 


Pe cînd el a avut un sfîrşit atît de amar, Sfîntul Ghermano a aflat viața cea 
dulce cu sfinţii ierarhi, întru împărăția Domnului nostru lisus Hristos, Căruia 
împreună cu Tatăl și cu Sfîntul Duh se cuvine cinstea, slava şi închinăciunea acum 
şi pururea şi în vecii vecilor. Amin. 


27. SFÎNTUL MUCENIC IOAN VALAHUL 
(12 MAD 


28. VERSIUNE FARA DIACRITICE | VIEȚILE SFINȚILOR PE LUNA MAI 

Sfîntul Mucenic loan Valahul s-a născut în Țara Românească în secolul XVII, 
într-o familie de creştini nobili şi bogaţi. Dar, în urma unei revolte împotriva turcilor 
din anul 1662, pe timpul voievodului Mihnea, Sfîntul loan a fost luat ostatec de turci. 
Apoi a fost cumpărat de un soldat păgîn, care la legat de un copac şi la bătut mult. 
Zdrobit de ruşine şi de durere, loan a tăiat pe păgîn în timpul somnului. 


EI a fost de îndată descoperit de alţi soldaţi și dus la Constantinopol, înaintea 
vizirului pentru a fi judecat. Dar, vizirul îl dădu pe fericitul loan femeii celui pe care 
îl ucisese el, ca să facă ce va voi cu dînsul. Ea însă, i-a cerut să-i fie soţ, dacă loan se 
va lepăda de Hristos şi se va închina lui Mahomed. Atunci, Fericitul loan, s-a 
însemnat cu semnul Sfintei Cruci, chemînd cu credinţă numele lui Hristos. Fiind 
aruncat în temniță, mucenicul lui Hristos a fost cumplit bătut mai multe zile, în timp 
ce soția turcului tăiat îl silea mereu să păcătuiască cu ea, ca să nu mai fie chinuit. 


Dar Sfîntul Mucenic loan, refuzînd a face cumplitul păcat, îndată vizirul a 
poruncit să-i taie capul. Și aşa s-a dus la Hristos, scăpînd de cursele cele înşelătoare 
ale acestei vieţi trecătoare, mutîndu-se în ceata sfinților mucenici. 


Pătimirea sa a avut loc la 12 mai 1662, la Constantinopol, iar după alții în 
1665. 


29. PĂTIMIREA SFINTEI MUCENIŢE GLICHERIA 
ȘI A LUI LAODICHIE, PĂZITORUL TEMNIŢEI 
(13 MAD 


În anul dintii al domniei lui Antonin, păgînul împărat al Romei, stăpînea în 
Grecia cea din Europa, ighemonul Sabin. Creștinii, care vieţuiau în Traianopol, 
cetatea Traciei, se adunau în toate zilele într-o casă mică de rugăciuni şi acolo se 
rugau lui Dumnezeu, cerînd cu multă durere de inimă pacea şi înmulțirea Bisericii. 
Căci atunci erau puţini cei ce se temeau de Dumnezeu și, acei care erau, se 
primejduiau de izgonire. Împăratul Antonin, ţinîndu-se de rătăcirea elinească, aducea 


jertfe necuraţilor idoli şi, pentru aceasta, a trimis pretutindeni porunca sa cea 
fărădelege, ca cei care nu se închină idolilor, să fie ucişi. 


Ajungînd acea poruncă în Tracia, Sabin ighemonul a mers cu ea și în 
Traianopoli, arătînd-o poporului; şi a hotărît o zi în care să săvîrşească prăznuirea 
marelui zeu Die, care se chema lampadoforia, adică purtare de lumină. Acea 
prăznuire era să fie după trei zile de la venirea ighemonului în acea cetate. 


În cetatea aceea era o fecioară de neam bun, anume Gliche-ria, fiica lui 
Macarie, care mai înainte fusese antipat la Roma. Ea, plecînd de la Roma cu părinții 
săi în părțile acelea, a rămas orfană. Crezînd ea în Hristos şi, alăturîndu-se creştinilor, 
umbla cu dînşii în toate zilele în casa de rugăciuni şi se ruga lui Hristos Dumnezeu 
şi Preacuratei Fecioare Maria, către care şi-a cîştigat deosebită dragoste, după Hristos 
Fiul lui Dumnezeu şi, sîrguindu-se să urmeze fecioriei celei curate, şi-a logodit 
fecioria sa Domnului său. lar către creştini grăia: "Fraţilor, surorilor, părinților şi 
toate câte îmi sînteți mie în loc de maică, luaţi aminte cu dinadinsul al cărui Împărat 
avem chipul, şi cu care semn sîntem însemnați pe frunte! Deci, să ne sîrguim să păzim 
poruncile Lui, ca de la acest Împărat veşnic să cîştigăm mîntuire, păzind fără de 
prihană însemnarea cea luată a creştinătăţii”. Credincioşii ziceau către dînsa: "Toţi 
dorim să ne punem sufletele pentru Domnul nostru!" Iar ea iarăşi grăia către dînșii: 
"Deci, zic vouă, rugaţi-vă lui Dumnezeu pentru mine, ca să mă întărească şi pe mine 
împreună cu voi şi să mă învrednicească părții celor ce I-au plăcut Lui prin nevoinţa 
pătimirii şi să mă numesc în ceata mireselor Sale celor neîntinate, în cămara Sa cea 
preacurată şi cerească". lar credincioşii se rugau pentru dînsa. 


După trei zile, sosind praznicul cel hotărît, toţi cetățeni, cu lumînări aprinse, 
alergau la capiștea lui Die. Atunci, fericita fecioară Glicheria, aprinzîndu-şi cu rîvnă 
inima sa după Domnul Dumnezeul său şi însemnîndu-şi fruntea cu semnul Sfintei 
Cruci, a mers cu osîrdie la aceeași capiște şi, stînd în mijloc, a zis către ighemon: 
"Luminate ighemoane, iată jertfele celor ce vor să se aducă adevăratului Dumnezeu; 
eu fac începutul, pentru că sînt mai întîi cu neamul cel mare, decît toţi cei ce locuiesc 
în cetatea aceasta, deoarece sînt născută din tată prealuminat, care mai înainte a fost 
antipat în cetatea cea mare a Romei; deci, mie mi se cade mai întîi să aduc jertfă lui 
Dumnezeu". 


Ighemonul a zis către dînsa: "Dar unde este făclia ta, cu care vei începe 
aprinderea jertfelor?" Sfînta Glicheria a zis: "Pe frunte am făclia mea cea scrisă, care, 
fiind nestinsă, luminează adevărata noastră jertfă care se aduce lui Dumnezeu". lar 
ighemonul, neînţelegînd cele grăite de dînsa, a zis: "Apropie-te și jertfeşte tu întîi”. 
Zis-a sfinta: "Dumnezeu cel veşnic nu are trebuinţă de făcliile cele ce scot fum. Deci, 
porunceşte să se stingă toate făclule, ca să înceteze fumul ce iese din ele şi atunci 
veţi vedea jertfa mea cea fără de prihană, pe care voiesc s-o aduc Dumnezeului meu”. 
Atunci ighemonul a poruncit să stingă făclule. Sfînta Glicheria, stînd la un loc înalt, 
ca să se poată vedea de popor, şi-a descoperit fruntea și a arătat scris pe dînsa semnul 


Crucii lui Hristos şi a zis către toți cei ce priveau spre dînsa: "Vedeţi oare făclia cea 
prealuminoasă pe fruntea mea?" 


Apoi, ridicîndu-şi ochii şi înălțindu-şi mîinile către cer, a zis: "Dumnezeule 
Atotputernic, Cel ce Te slăveşti de robii Tăi pentru crucea Ta, Cel ce Te-ai arătat 
cuvioşilor Tăi tineri în cuptorul Babilonului şi i-ai izbăvit pe ei din foc, Cel ce ai 
astupat gurile leilor şi ai stricat pe Baal, Cel ce ai omorît pe balaurul acela şi ai 
sfărîmat chipul cel drăcesc în cîmpul Deira, lisuse Hristoase, Preacuratule Mielușel 
al lui Dumnezeu, vino, rogu-mă, şi ajută mie, smeritei roabei Tale, şi sfărîmă pe 
idolul acesta făcut de mînă omenească, și risipeşte aceste jertfe diavolești necurate și 
deşarte. 


Sfînta, rugîndu-se astfel lui Dumnezeu, s-a făcut deodată un tunet înfricoşat şi 
a căzut la pămînt idolul lui Die, sfărîmîndu-se în mii de bucăţi, pentru că era făcut 
din piatră. lar ighemonul şi popii cei păgînești, văzînd acest lucru, s-au aprins de 
mînie şi au poruncit poporului s-o omoare cu pietre; deci, aruncînd ei cu pietre spre 
dînsa, acelea nu se atingeau de ea, ci cădeau împrejurul ei, făcîndu-se o grămadă 
mare, ca şi cum acele pietre ar fi fost așezate cu mîna. lar păgînii, necunoscînd 
puterea lui Dumnezeu, numeau pe sfinta "fermecătoare"; iar ea le zicea: "Puterea lui 
Hristos, Care lucrează în mine, mustră rătăcirea voastră, iar ajutorul Lui risipește 
muncile care le aduceţi asupra mea”. 


Atunci ighemonul a poruncit ca, legînd-o, să o ducă în temniţă şi acolo să o 
străjuiască pînă a doua zi, zicînd către străjeri: "Păziţi-o, ca să nu scape cu vrăjile 
sale, că apoi va zice că Dumnezeul ei a izbăvit-o, şi astfel va înşela pe mulți”. lar 
sfînta a zis către dînsul: "Nebunule, orbitule şi păgînule, oare nu cunoşti că sînt legată 
cu poruncile lui Dumnezeu și pironită cu legea Lui? Deci, nu pot ca să mă dezleg de 
nevoința cea pătimitoare, întru care am poftit să intru de bunăvoie pentru Hristos 
Mîntuitorul meu". Acestea zicîndu-le, s-a dus în temniţă. 


Pe cînd Sfînta Glicheria şedea în temniţă, a venit la dînsa Filocrat, preotul lui 
Dumnezeu, cercetînd pe cea legată pentru Hristos. lar sfînta a grăit către dînsul: 
"Părinte, însemnează-mă cu semnul Sfintei Cruci şi cu aceea, ungîndu-mă ca şi cu o 
ungere, să mă înfrumuseţezi pe mine lui Dumnezeu și Împăratului, Căruia te-ai făcut 
ostaş, să mă faci pe mine plăcută ca, îngrădindu-mă şi întărindu-mă cu însemnarea 
Lui, să biruiesc răutatea diavolului”. Atunci preotul, însemnînd-o cu Sfinta Cruce, 1- 
a zis: "Însemnarea lui Hristos să-ţi ajute la scopul tău și Însuşi Hristos să-ţi fie ţie 
mire duhovnicesc, ungîndu-te pe tine cu darul Său, ca să-ți dobîndeşti dorința”. 
Filocrat, întărind-o pe ea întru Domnul şi dîndu-i pace, s-a dus. 


A doua zi, ighemonul Sabin a mers la curtea împărătească, unde voia să 
muncească pe Sfînta Glicheria şi, punînd-o înaintea judecății, a zis către dînsa: 
"Glicherio, te-ai plecat să aduci jertfă marelui zeu Die, căruia 1 se închină şi împăratul 
cu jertfe?" Răspuns-a sfinta: "Cum să mă închin sau să îi aduc jertfă aceluia, care, 
căzînd, s-a sfărîmat şi s-a risipit în multe bucăţi, neputînd singur lui să-şi ajute? Eu 


ştiu pe Unul Dumnezeu, Care vieţuiește în ceruri şi îmi ajută să risipesc puterea 
voastră cea păgînească. Aceluia se cuvine să-l aduc jertfă, să mă închin şi să-l plac”. 
lar ighemonul a grăit iarăşi: "Jertfeşte, pînă nu încep a te munci”. Răspuns-a 
muceniţa: "Dumnezeul meu mă va munci pe mine, dacă te voi asculta pe tine". Zis- 
a ighemonul: "Atunci doreşti să mori?" Răspuns-a muceniţa: "Eu mă sîrguiesc, ca 
prin durerile cele trupeşti, să-mi tămăduiesc rănile cele sufleteşti”. 


Atunci ighemonul a poruncit să o spînzure cu părul de un lemn de muncă și 
cu unghii de fier să-i strujească trupul ei, pînă ce va muri. Deci, fiind spînzurată şi 
strujită, nu simţea dureri în trupul său din muncile cele ce 1 se făceau ei, zicînd către 
muncitor: "Păgînule, plinule de toată răutatea şi slujitor al diavolului, nimic nu-mi 
sînt mie muncile acestea! Eu nu le simt, fiindcă am pe lisus Hristos, Cel ce-mi ajută 
mie; deci, găseşte alte munci mai mari, deoarece acestea nu sînt nimic”. Aşa grăind 
sfinta, slujitorii cei ce o munceau au încetat; iar ighemonul, văzînd pe muceniţă că 
biruieşte muncile, a poruncit să o pogoare de la muncire şi să-i sfărîme faţa ei. Atunci 
sfînta a zis: "Lumina şi întărirea mea este Hristos Dumnezeu, Cel ce întăreşte cu 
darul Său gîndurile roabei Sale". 


Apoi, privind spre cer, a grăit: "Stăpîne, pe Tine Te rog, luminează-mi fața 
mea şi mă fă vitează spre pătimirea loviturilor, întăreşte-mă, Doamne, întru pătimirea 
cea pentru Tine; pentru că Tu eşti Dumnezeul Cel ce îmbogăţești cu vistieriile 
Sfîntului Tău Duh pe cei ce mărturisesc fără de frică preasfînt numele Tău înaintea 
muncitorilor; Tu ești Cel ce ajuţi tuturor sfinţilor Tăi, celor ce Îi plac Ţie pe pămînt, 
cu a căror povăţuire şi eu te-am cunoscut pe Tine, Dumnezeul meu, şi Te-am iubit 
pe Tine, Ziditorul meu, ascultă-mă acum pe mine roaba Ta, care mă sîrguiesc pentru 
numele Tău, ca să scap din cursele diavolului şi din gura bala-urului”. Astfel grăind 
sfinta către Dumnezeu, muncitorii o băteau peste faţa ei; dar îndată a stat lîngă dînsa 
îngerul Domnului și a îngrozit pe cei ce o munceau, încît au căzut ca niște morți. 


Deci, ighemonul, nevăzînd pe îngerul care i s-a arătat ei, a grăit către dînsa: 
"Spune, Glicherio, pentru ce nu te supui poruncii împărăteşti?" Sfînta răspunse: "A 
cărui poruncă să ascult?" Ighemonul zise: "Porunca singurului stăpînitor al Romei, 
care a poruncit să păzim această părintească şi veche lege şi să ne închinăm zeilor”. 
Grăit-a sfinta: "Eu ascult pe Dumnezeul cel Atotputernic, legii Lui mă supun şi o 
păzesc, şi pe mine singură mă aduc jertfă, precum odată Avraam a adus jertfă pe fiul 
său, Isaac; şi pentru aceasta, bine a plăcut adevăratului Dumnezeu şi a luat de la 
Dînsul binecuvîntare, ca să fie tată a multe neamuri". Ighemonul zise: "Fă ceea ce-ţi 
poruncesc, ca să nu mori, ca o femeie amăgită, de o moarte rea!" Muceniţa răspunse: 
"Hristos, începătorul nevoinţei noastre - în nevoinţa cea duhovnicească - întăreşte nu 
numai pe bărbaţi, dar şi pe femeile cele ce se oștesc asupra tatălui tău, diavolul, şi le 
încununează luminos". 


Atunci ighemonul a poruncit să o ducă în temniţă pe sfinta muceniță şi s-o 
chinuiască mai multe zile cu foamea şi cu setea. Deci, sfinta a mers în temniță, 
bucurîndu-se, Şi, intrînd înăuntru, înălța laude lui Dumnezeu şi-L slăvea, grăind: 


"Bine ești cuvîntat, Doamne Dumnezeul părinților noștri, Cel ce Te cunoşti de sfinții 
Tăi, care păzesc poruncile Tale; Cel ce Te-ai arătat Sfîntului Petru cînd ieșea din 
Roma şi ai ruşinat pe vrăjitorul Simon, potrivnicul lui; Cel ce ai ajutat marelui David 
şi pe Goliat l-ai surpat sub picioarele lui; Tu, preacinstite şi preacurate Dumnezeule, 
auzi-mă pe mine, vino în ajutor roabei Tale, izbăveşte-mă de meșteșugul vrăjmașului 
şi din amăgirea ighemonului cel preapăgîn”. 


Trecînd trei zile, ighemonul a zis tribunului: "Ia inelul meu și să te duci să 
pecetluieşti temniţa în care se păzeşte fermecătoarea aceea". Tribunul, ducîndu-se, a 
pecetluit uşa şi a poruncit să fie strajă tare împrejurul temniţei, ca să nu dea cineva 
hrană sau băutură celei ce şedea înăuntru. Iar îngerii lui Dumnezeu aduceau Sfintei 
Muceniţe Glicheria, hrană neştiută şi băutură nespusă şi întăreau pe mireasa lui 
Hristos. 


După cîteva zile, ighemonul, avînd să se ducă în cetatea Eracliei, a venit la 
temniță să vadă pe muceniţă, ca s-o ducă după el. Dar, văzînd pecetea întreagă 1 se 
părea că a murit de foame şi de sete, că de atunci trecuseră multe zile. Deci, 
deschizînd ușa, a văzut-o dezlegată din legături, avînd înaintea sa un blid, în care era 
pîine curată, lapte şi apă într-un pahar. Deci, s-a mirat de aceea, pentru că ticălosul 
n-a înțeles că Dumnezeu hrănea pe roaba Sa. Atunci a poruncit s-o scoată şi s-o ducă 
după el în Eraclea. lar ea înălța mulțumiri lui Dumnezeu, grăind: "Stăpîne 
Dumnezeule, Cel ce ne înveţi pe noi cunoştinţa adevărului și porți grijă de poporul 
Tău; Cel ce ai trimis lui Danul hrană în groapă şi lui Ile la pîrîu 1-ai gătit ospăț; Cel 
ce întorci pe cei rătăciți şi luminezi pe cei orbi, îți mulțumesc că m-ai pomenit şi pe 
mine, smerita roaba Ta, şi m-ai hrănit în vreme de foamete din nelipsitele Tale 
vistierii cu îndurată mîna Ta”. 


Sfînta, mulţumind astfel lui Dumnezeu, a fost dusă la Eraclea. Ighemonul, 
ajungînd mai înainte acolo, aducea jertfă în capiștea lui Die; iar creştinii care erau în 
cetate, auzind de sfînta muceniţă a lui Hristos, Glicheria, cum a pătimit în Traianopoli 
şi că o aduce în cetatea lor, au ieşit în întîmpinarea ei afară din cetate, ca la trei stadii, 
cu episcopul lor, cinstitul Dometie și, văzînd-o, i-au fericit pătimirile ei pentru 
Hristos. lar episcopul a făcut pentru dînsa rugăciune către Dumnezeu, zicînd: 
"Hristoase, lumina cea nestinsă, luminătorule al celor ce sînt în întuneric și 
povăţuitorule al celor rătăciţi, Cel ce ai trecut pe Moise prin mare la uscat şi pe Faraon 
l-ai înecat, pe Tine Te rugăm ca să fii povăţuitor acestei roabe a Ta întru mărturisirea 
preasfîntului Tău nume". Deci, sfinta a fost dusă în cetate şi păzită în legături. 


A doua zi, ighemonul a socotit s-o ardă cu foc, dacă nu va jertfi idolilor; deci, 
punînd-o de faţă la judecată, i-a zis: "Te-ai socotit oare, Glicherio, ca să aduci jertfă 
zeilor?" Sfînta răspunse: "În legea cea dată mie de adevăratul Dumnezeu, este scris: 
Să nu ispiteşti pe Domnul Dumnezeul Tău şi să fie cuvintul vostru: ce este adevărat, 
adevărat şi ce este nu, nu. Acum ţi-am spus că m-am unit cu Hristos al meu şi m-am 
lepădat de diavolul, căruia tu îi slujeşti; şi, fund unită cu Hristos, cum voi putea 
vreodată să mă despart de Dînsul şi în locul vieții să-mi aleg moartea? Tu fă ceea ce 


voiești, iar eu defăimez toate cele deșarte, ca să cîştig bunătățile cele cereşti”. Atunci 
ighemonul a poruncit s-o arunce în cuptorul cel ars. Deci, cuptorul fiind ars, sfinta 
fecioară s-a îngrădit cu semnul Sfintei Cruci şi a zis: "Doamne, Dumnezeule 
Atotputernice, Te binecuvintez pe Tine și preamăresc numele Tău cel sfint, că ai 
dăruit această zi de acum și ceasul acesta roabei Tale întru veselie veşnică. Scriind 
mărturisirea mea înaintea îngerilor şi a oamenilor, rogu-mă, împlineşte dorinţa 
sufletului meu și arată acestui păgîn şi spurcat ighemon, că Tu eşti ajutătorul meu”. 


Grăind astfel sfînta, a aruncat-o în cuptor şi îndată s-a pogorît rouă din cer şi 
a stins văpaia focului; iar sfînta stătea în cuptor ca o curată mieluşea, cîntînd cuvintele 
acestea: "Sfînt eşti Dumnezeule, Cel ce prin dumnezeirea Ta ai trimis ajutor din cer 
smeritei roabei Tale, ca să cunoască toţi că toate se supun ie şi cu voia Ta îşi pierde 
puterea văpaia focului acesta”. Apoi a ieșit din cuptor, neavînd nici o vătămare. Dar, 
ighemonul, socotind acea nevătămare de foc putere vrăjitorească, a poruncit să-i 
jupoaie pielea de pe cap. Deci, pe cînd slujitorii făceau acest lucru, sfinta muceniță 
striga către Dumnezeu, zicînd: "Doamne, Dumnezeul meu, Cel ce răsari lumină și 
binevoieşti a lumina dreptatea prin mucenicia aceasta, arată aceasta spurcatului 
ighemon Sabin, că tot cel ce îşi pune nădejdea spre Tine nu se teme de munci, ci 
doreşte altele mai mari, ca să primească de la Tine cunună luminoasă pentru 
mărturisire. Te laud pe Tine, căci cu pielea luată de pe faţa mea, ai descoperit toate 
cele ce sînt în mine, ca, fiind luminată prin lumina Ta, să pot zice: Descoperă ochii 
mei şi voi cunoaşte minunile din legea Ta!" 


Ighemonul, socotind că acele cuvinte ale ei şi răbdarea cea bărbătească sînt 
spre batjocura lui, a poruncit să ducă pe muceniţă în temniță şi, legînd-o de miini şi 
de picioare, s-o pună goală pe o piatră ascuţită. Dar, îngerul Domnului, venind la 
miezul nopţii, a luminat temniţa şi a dezlegat pe sfinta din legături; iar pielea cea 
jupuită a tămăduit-o şi a făcut-o la loc pe capul ei, încît nu era nici o urmă de rană, 
ci toată era întreagă, sănătoasă, luminoasă şi frumoasă la faţă. 


A doua zi, ighemonul a poruncit să aducă pe Sfînta Muceniţă Glicheria iarăşi 
la cercetare. Deci, păzitorul temniţei, cel cu numele Laodichie, deschizînd temniţa și 
intrînd, a văzut pe sfînta dezlegată din legături şi sănătoasă, şi nu a cunoscut că este 
Glichenia; pentru aceasta voia să se omoare, părîndu-i-se că ea a scăpat, fiindcă se 
temea de cumplitele munci ale ighemonului. lar sfînta a zis către el: "Laodichie, să 
nu-ți faci nici un rău, eu sînt Glicheria!" 


Înfricoşîndu-se el, a zis: "Miluieşte-mă pe mine, ca să nu mor de spaimă; cred 
în Dumnezeul Cel ce îţi ajută ție!" Atunci sfînta a zis: "Vino în urma lui Hristos şi te 
vei mîntui”. Scoţind-o el din temniţă, s-a legat cu legăturile ei şi astfel mergea la 
ighemon în urma ei. Văzînd ighemonul acel lucru, a zis: "De ce ai făcut aceasta, 
Laodichie? Unde este cea legată, care ţi s-a încredinţat ție?" Laodichie a zis: "Iată, 
aceasta este, care stă de faţă la judecata ta, şi care în noaptea trecută strălucind cu 
dumnezeiasca lumină şi-a luat frumuseţea feţei cea dintii, fiind tămăduită cu mîna 
sfîntului înger cel trimis de Dumnezeu la dînsa, care a dezlegat-o din legături și cu 


care şi eu m-am legat. Deci, văzînd minunile lui Dumnezeu, am crezut şi eu în El şi 
volesc să fiu părtaş acestei morți”. 


Ighemonul, umplîndu-se de mînie, a zis: "Să se taie ticălosul acesta și vom 
vedea de va veni Hristos să-i ajute!" Iar cînd Laodichie era să fie tăiat pentru Hristos, 
şi-a ridicat ochii în sus şi a strigat: "Dumnezeul creştinilor, numără-mă şi pe mine în 
împărăția Ta, cu roaba Ta Glicheria". lar Sfînta Glicheria se ruga lui Dumnezeu 
pentru dînsul, zicînd: "Tatăl Domnului nostru lisus Hristos, Cel ce ai dezlegat 
durerile morţii şi ai eliberat pe omul cel robit din legăturile iadului, eliberează şi pe 
robul Tău Laodichie din stăpînirea diavolească şi-i dă lui, ca întru mărturisirea Ta, 
să se săvirşească și primeşte sufletul lui în pace!" Laodichie, auzind acestea, a zis 
"Amin". După aceasta i-au tăiat capul cu toporul; iar trupul lui, luîndu-l creștinii, l- 
au îngropat cu cinste. 


Apoi ighemonul a zis către Sfînta Muceniţă Glicheria: "Știm pe tatăl tău, că a 
fost de neam bun; iar cine îți ajută ţie nu ştim, tu singură să ne spui nouă". Răspuns- 
a sfinta: "Mie îmi ajută Hristos, Mîntuitorul lumii şi Dumnezeu a toată mîngiierea, 
Cel ce mi-a trimis mîncare în temniță, m-a dezlegat din legături şi mi-a înnoit 
frumuseţea cea pierdută a feţei mele". Atunci ighemonul a poruncit să o dea fiarelor 
spre mîncare. Deci, sfinta mergea cu veselie spre acele fiare ca spre un ospăț şi a stat 
la locul de unde ies fiarele. O leoaică mare, răcnind și venind, s-a aplecat la picioarele 
sfintei, lingîndu-i gleznele. Deci, sfinta, ridicîndu-şi ochii spre cer, a zis: 
"Mulţumescu-ţi Ţie, Dumnezeule Atotputernic, Dumnezeul părin-ților, Dumnezeul 
milostivirii, Cel ce ai îmblînzit mînia de fiară spre arătarea dumnezeieştii Tale puteri 
şi toate cele cumplite mi le-ai prefăcut mie uşurare, ascultă-mă, Dumnezeule, și 
răsplătește acestui rău ighemon după vrednicia lui; iar pe mine nu mă lipsi de cununa 
darului Tău, cu sfinții Tăr”. 


Rugîndu-se sfînta așa, s-a auzit un glas din cer, zicînd către dînsa: "Am auzit 
rugăciunea ta, vino la Mine cu pace, că uşile Împărăției Cerului s-au deschis ţie”. 
Apoi a venit spre sfînta altă leoaică, care, apropiindu-se, a muşcat-o, însă nu 1-a făcut 
NICI O rană, şi nici un semn pe trupul ei. Astfel şi-a dat muceniţa sfîntul său suflet în 
mîinile lui Dumnezeu; iar fiarele au intrat în culcuşul lor. Iar asupra ighemonului, 
chiar în acel ceas, a venit o boală cumplită, şi cu osteneala apei s-a umplut şi foarte 
s-a umflat şi a murit pe stradă, neajungînd la casa sa. 


Mergînd episcopul Dometie, a luat trupul cel mult pătimitor al Sfintei 
Muceniţe Glicheria, l-a îngropat cu cinste la un loc frumos din Tracia, aproape de 
cetatea Eracliei, şi după aceea a izvorît mir tămăduitor din cinstitele ei moaşte, care 
vindeca toate bolile, întru slava Tatălui, a Fiului şi a Sfîntului Duh, a unuia 
Dumnezeu în Treime, Căruia şi de la noi păcătoşii să-l fie Lui cinste, slavă și 
închinăciune, acum şi pururea şi în vecii vecilor. Amin. 


30. PĂTIMIREA SFÎNTULUI MUCENIC ALEXANDRU ROMANUL 
(13 MAI) 

Pe vremea păgînului împărat Maximian, era prigoană mare asupra creştinilor 
prin toate părțile stăpînirii Romei. Un sutaș oarecare, slujitor înflăcărat al diavolilor, 
din porunca împăratului, a zidit afară din cetatea Romei, mai departe de o stadie, o 
capişte necuratului lor zeu Die. Împăratul a dat poruncă, ca să silească pe creştini să 
aducă jertfe zeilor, poruncind ca toţi să se adune la înnoirea capiştei zeului Die. 
Crainicii strigau din trîmbiţe prin cetatea Romei şi ziceau: "Ascultaţi, prietenii zeilor, 
se cade ca voi de dimineaţă, să vă adunaţi cu împăratul în capiştea cea nouă a lui Die. 


Auzind poporul glasul trîmbiţei crainicilor, se gătea pentru a doua zi. De 
dimineață mulți din cei ce făceau neguţătorie, au mers la capiştea cea nouă a lui Die 
cu mărfurile lor, pe de o parte pentru închinăciune, iar pe de alta, pentru vînzarea 
mărfurilor lor. Un bărbat foarte bogat, cu numele Tiberian şi cu dregătoria tribun, 
avînd mulţi ostași sub mîna sa, încredinţați lui de Felix voievodul, chemîndu-i, le-a 
zis: "Ascultaţi, fraților! Ştiţi porunca împăratului, că astăzi se cade nouă tuturor să 
fim cu împăratul în capiştea zeului Die; deci, să fiţi gata”. Grăindu-le acestea, li s-a 
făcut înştiinţare, că împăratul a venit la capişte; şi toți se sîrguiau să alerge acolo, ca 
să fie de față la împărat. Unul din acei ostaşi cu numele Alexandru, care din copilăria 
sa învățase buna credință cea creștinească şi se temea de Dumnezeu, a răspuns 
tribunului: "De ai fi zis, să mergem şi să ne închinăm adevăratului Dumnezeu, Care 
este în cer, bine ai fi zis; iar aceia pe care voi îi numiţi zei, nu sînt zei, ci diavoli”. 
Zis-a Tiberian: "Nu tuturor avem să le aducem jertfe, ci numai lui Die, deşi sînt mulți 
zeii pe care îi cinstim noi şi împăratul”. 


La acestea a răspuns fericitul Alexandru: "Pe unul Die l-au numit zeu, dar el 
este asemenea ca şi ceilalți diavoli înşelători care trag pe închinătorii lor la pierzare 
şi-i amăgesc spre lucrurile cele fărădelege şi spurcate, cu care se spurcă chiar zeii 
voştri, precum povestiţi şi voi de ei; pentru că uneori pofteau femeie şi, găsind-o, o 
înşelau, o sileau şi o necinsteau, spurcînd nu numai pămîntul, ci şi marea şi văzduhul. 


Cine a văzut sau a auzit vreodată ca un dumnezeu să zacă în fapte desfrînate? 
Dumnezeul nostru este nevăzut de ochii cei trupeşti și cunoscut numai cu singura 
credinţă, EI este Preacurat, Atotputernic, Ziditorul cerului şi al pămîntului, Căruia 
nu-i trebuie nişte jertfe ca acestea, pe care voi le aduceţi nenumăraţilor voştri diavoli, 
ci îi trebuie jertfe curate şi fără de sînge”. 


Tiberian, auzind acestea, a zis: "Încetează cu nebunia ta, Alexandre, şi nu huli 
pe zeii noştri făcători de bine, ca să nu audă cîndva împăratul şi să se mînie asupra 
mea pentru tine, că îngădui între ostașii mei pe un hulitor de zei ca acesta”. Acestea 
zicînd Tiberian, a alergat la împăratul, iar Alexandru s-a dus la casa sa. 


Sosind vremea jertfelor, împăratul aducea necurata jertfă în capiștea cea nouă 
a urîtului zeu Die; iar Tiberian, aducînd aminte împăratului de Alexandru, ostaşul 


său, că nu ascultă porunca împărătească, ci ocărăşte și huleşte pe zei, îndată împăratul 
a poruncit să trimită după el şi să-l aducă înaintea sa legat cu lanţuri de fier. Atunci 
era ceasul al şaselea din zi şi Sfîntul Alexandru se odihnea în casă pe patul său, cînd 
i s-a arătat îngerul Domnului în vis, zicîndu-i: "Îmbărbătează-te şi te întărește, 
Alexandre, căci multe ai să pătimeşti pentru numele lui lisus Hristos, Cel răstignit. 
S-au pregătit multe munci pentru tine; deci, iată, vin după tine ostașii împăratului, 
dar nu te teme de ei, nici să se înfricoşeze inima ta, pentru că eu sînt trimis spre 
ajutorul tău; scoală-te și te roagă Dumnezeului tău; iar eu voi fi cu tine, pînă ce-ţi vei 
săvîrşi alergarea”. 


Sculîndu-se sfîntul din somn, a început a cînta psalmul lui David: Cel ce 
locuieşte în ajutorul Celui Preainalt, întru acoperămintul Dumnezeului cerului se va 
sălășlui. Va zice Domnului: Sprijinitorul meu ești şi scăparea mea, Dumnezeul meu, 
și voi nădăjdui spre Dinsul..., şi cealaltă parte a acelui psalm, pînă la sfîrşit. Apoi, 
ieşind din casă, a întîmpinat pe ostaşii care veniseră la el şi care i-au fost tovarăși în 
oaste. Aceia, văzînd pe Sfîntul Alexandru, au căzut la pămînt de frică; pentru că faţa 
lui s-a arătat ca fulgerul. Și le-a zis sfîntul: "Sculaţi-vă, fraților! De ce v-aţi 
înspăimîntat?" Ostaşii au răspuns: "Te vedem înconjurat de puterea lui Dumnezeu și 
de frică am căzut". Sfîntul le-a zis: "Ascultaţi, fraților! Dumnezeul Cel ceresc a 
cercetat pe robul Său; iar voi nu vă temeți, ci faceți porunca voastră, pentru că sînteți 
trimişi să mă prindeţi şi să mă duceți legat la împărat". Ostaşii i-au răspuns: "Noi ne- 
am sfătuit ca să nu-ți spunem nimic, dar tu de unde te-ai înștiințat că sîntem trimiși 
după tine?" Sfintul a zis: "Nu se cade să vorbesc mult cu voi, de vreme ce mă 
sîrguiesc spre nevoinţa care îmi este înainte pregătită de Împăratul; pentru că am să 
fiu dus de la Roma pînă în Bizanţ”. 


Acestea zicînd, şi-a plecat genunchii şi s-a rugat, zicînd: "Doamne lisuse 
Hristoase, Dumnezeul părinţilor noștri, Cel lăudat și binecuvîntat în veci, mă rog Ţie, 
Stăpîne, nu mă despărţi de ceata drepţilor Tăi, nici mă lepăda pe mine, care vin la 
Tine, de vreme ce numele Tău cel sfînt şi înfricoşat, mi l-ai făcut cunoscut, şi Tu ești 
ajutătorul şi sprijinitorul meu! Trimite, Doamne, pe îngerul Tău, ca să-mi ajute şi să- 
mi îndrepteze limba spre a grăi înaintea muncitorilor”. lar după ce sfîntul şi-a sfîrșit 
rugăciunea sa, ostașii, apucîndu-l, l-au legat cu lanţuri de fier şi l-au dus la împăratul 
Maximian. 


Atunci Pimenia, maica sfîntului, nu ştia că fiul ei, Alexandru, este luat spre 
cercetare. Sfîntul Alexandru era mare la trup, înalt la statură, frumos la faţă şi tînăr 
de optsprezece ani. lar cînd l-au pus înaintea împăratului, acesta 1-a zis: "Nebunule, 
tu defăimezi puterea mea şi nu te supui mai marelui tău, nici n-ai venit împreună cu 
ostașii tăi, ca să te închini marelui meu zeu, Die?" Răspuns-a sfîntul: "Eu mă închin 
Dumnezeului meu, Care este în ceruri, şi lui lisus Hristos, Fiul Lui Cel Unul născut 
şi Sfîntului Duh; iar pe alt Dumnezeu nu ştiu, nici nu mărturisesc. Deci, nu mă întreba 
pe mine mai mult de alt Dumnezeu, că nu mă înfricoşez de stăpînirea ta, nici nu mă 
tem de îngrozirile tale şi nici de muncile cu care voi fi muncit”. 


Maximian, auzind aceasta, s-a mîniat şi a zis: "Ce poate să facă Dumnezeul 
acela pe care tu îl mărturiseşti?" Sfîntul a răspuns: "Dumnezeul meu este nevăzut şi 
Atotputernic, şi nici un lucru nu este în această lume, ca să nu fie cu putință 
Dumnezeului meu". Maximian a zis: "Dar Dumnezeu este Cel ce a fost răstignit de 
oameni și a murit pe Cruce?" Sfîntul a răspuns: "Taci, satano, că nu eşti vrednic să 
pomeneșşti cu gura ta cea spurcată, preacin-stitul şi preasfîntul nume al Domnului 
meu lisus Hristos, Care a răbdat de voie răstignirea şi moartea pentru noi. O, 
nebunule, dacă zici că El a fost răstignit şi a murit, pentru ce nu auzi că tot Același a 
înviat din morți şi a dăruit multor celor morți viaţa?" 


Zis-a Maximian: "Cruţ tinerețile tale, căci te văd foarte tînăr”. Sfintul a 
răspuns: "Fie-ţi milă de tine însuţi şi te scoate din cursele diavolului, că eu nu mă tem 
de munci, avînd ajutător pe Dumnezeu". Maximian a zis: "Ţi-am spus că îmi este 
milă de tine; deci apropie-te şi jertfeşte şi vei fi unul din cei ce sînt în palatul meu 
împărătesc, avînd cel dintîi loc între ei”. Sfîntul a zis: "Cărui dumnezeu porunceşti 
să mă închin?" Maximian a răspuns: "Închină-te marelui zeu Die şi adu-i jertfă”. 


Iar sfîntul, ridicîndu-și mîinile în sus, a început a se ruga, zicînd: "Doamne 
Iisuse Hristoase, nu mă lăsa pe mine smeritul robul Tău, ci ajută-mi mie, păcătosul 
şi nevrednicul". Astfel rugîndu-se, îşi ridică ochii spre cer şi a văzut cerurile deschise 
şi pe Fiul lui Dumnezeu şezînd de-a dreapta Tatălui; deci, s-a umplut de negrăită 
mîngiiere duhovnicească. Şi iarăşi a întrebat pe Maximian: "Cărui zeu voieşti să-i 
jertfesc? Maximian a zis: "Jertfeşte marelui zeu Die". Sfîntul a răspuns: "Oare nu știi 
că acela pe care voi îl numiți dumnezeu, a fost om spurcat şi înşelat? Pentru că odată, 
poftind pe o femeie şi robindu-se de dragostea ei, s-a prefăcut întru asemănare de 
bou şi prin farmecele sale, pe acea ticăloasă femeie a înşelat-o şi a necinstit-o!" 


Maximian, auzind acestea, a rîs şi a zis: "Aceasta arată puterea zeilor noştri, 
că într-acel fel se arată oamenilor, precum singuri voiesc". Grăit-a lui sfîntul: 
"Ticălosule, lauzi necuratele lucruri ale acelora, căci singur te asemeni lor cu 
necurăţiile. Nu cunoşti pe Dumnezeul Care ţi-a dăruit ţie cinstea şi împărăția?” Zis- 
a Maximian: "Zeii mei mi-au dăruit mie împărăția aceasta". Grăit-a sfîntul: "Mă 
minunez de tine că, socotindu-te a fi deştept, te-ai pierdut pe tine singur, de vreme ce 
crezi diavolilor şi slujeşti idolilor celor muţi și fără de suflet. Lăsînd pe Dumnezeul 
Cel viu şi fără de moarte, urmezi diavolului, tatălui tău; deci, întoarce-te de la 
întuneric la lumină, ca să nu fii aruncat în focul gheenei în veci!" 


Atunci Maximian, umplîndu-se de mînie, a dat tribunului Tiberian putere 
asupra lui ca să-l muncească; şi nu numai asupra lui Alexandru, ci și asupra tuturor 
celor ce pomeneau numele lui Hristos. Pentru aceasta el a trimis pe tribunul acela în 
Tracia, ca să izgonească pe creștinii de pretutindeni şi să-i muncească. Deci a 
poruncit să ducă pe Alexandru după sine pînă la Bizanţ. Sfîntul Alexandru, auzind 
aceasta, a zis către împărat: "Mulţumesc ție de aceasta, o, tirane, că vrei să mă faci 
pe mine slăvit prin multe ţări. Dumnezeul meu o să mă învrednicească pe mine, ca 
prin toate marginile pămîntului pentru numele Lui Cel Preasfînt, să rabd toate 


durerile şi pătimirile". Atunci Maximian a poruncit să ia pe sfînt din faţa lui; iar 
tribunul "Tiberian l-a luat pe el întru a sa stăpînire. A doua zi a poruncit să-l dezbrace 
şi să-l spînzure pe un lemn de muncire și cu unghii de fier să-i strujească tot trupul 
lui. Astfel strujindu-se, mucenicul n-a scos nici un glas de durere, ci numai ochii 
ridicîndu-şi către cer, mulțumea lui Dumnezeu. După aceea, luîndu-l de la muncire, 
l-a legat cu lanţuri grele şi l-a dat ostașilor să-l ducă în Tracia. 


Sfîntul, fund dus legat, îngerul Domnului s-a arătat Pimeniei, maicii lui, în 
vedenia visului, zicîndu-i: "Scoală-te degrabă şi găteşte pe robii tăi şi dobitoacele şi 
urmează fiului tău cel dus în Tracia spre muncire, pentru mărturisirea lui lisus 
Hristos, ca după sfîrşitul aceluia, să îngropi trupul lui". Fericita Pimenia, deşteptîndu- 
se, nu s-a mîhnit pentru fiul ei, ci mai ales s-a umplut de bucurie și de veselie. Deci, 
sculîndu-se îndată și gătind toate cele de cale, s-a dus cu sîrguință pe calea aceea 
întru care era dus fiul ei şi l-a ajuns în cetatea Catargin. Intrînd acolo, a văzut pe 
sfîntul înaintea poporului, judecîndu-se de Tiberian, cercîndu-se şi muncindu-se, iar 
ea, de mare bucurie, a strigat cu glas tare către iubitul său fiu, zicînd: "Fiul meu, 
Dumnezeul cel de sus şi păstorul cel bun, să-ţi ajute ție”. Dar, Tiberian, auzind glasul, 
îl întreba: "Al cui este glasul acela?" Și nimeni n-a înţeles de unde vine glasul acela, 
de vreme ce stătea mult popor împrejur. Zis-a Tiberian către mucenic: "Ticălosule, 
jertfeşte zeilor". Iar sfîntul a răspuns: "Eu jertfesc lui Dumnezeu jertfă de laudă". Zis- 
a muncitorul: "Oare n-ai grăit că Dumnezeul vostru nu are trebuinţă de jertfă?" 


Răspuns-a sfîntul: "Nu are trebuință Dumnezeul meu de acel fel de jertfe de 
care voi aduceţi idolilor voştri, ci are trebuință de jertfele dreptăţii și ale sfințirii; 
pentru că Dumnezeu este drept şi sfint!" 


Atunci Tiberian a poruncit să-i ardă trupul cu făclii aprinse, zicînd: "Să vedem, 
va veni Dumnezeul lui ca să-l scoată pe el din mîinile mele?" Deci, sfîntul fund ars, 
şi-a ridicat ochii către cer, zicînd: "Slavă Ţie, Doamne lisuse Hristoase, Cel ce ai 
trimis pe arhanghelul Tău Mihail, în Babilon, şi pe cei trei tineri i-ai izbăvit din foc; 
izbăveşte-mă şi pe mine, Doamne, din ceasul acesta al durerii și ruşinează pe acest 
muncitor cu puterea Ta, ca şi eu să grăiesc ca David: Trecut-am prin foc și prin apă 
şi ne-ai scos pe noi întru odihnă". Tiberian, auzind că focul nu se atinge de mucenic, 
s-a ruşinat şi a poruncit ostașilor să-l aducă legat pe drum înaintea sa. lar maica sa, 
văzînd pe fiul ei ducîndu-se în fața muncitorului, a rugat pe ostași să-i dea voie, să 
se apropie de fiul ei, ca să vorbească cu el, iar ei n-au oprit-o. Atunci sfîntul mucenic, 
văzînd pe maica sa, 1-a zis: "Bine ai venit aici, doamnă, maica mea! Urmează-mă 
pînă la locul în care am să mă săvîrşesc, precum mi-a arătat Domnul meu". lar unii 
din ostași grăiau: "Fericit ești, Alexandre, că mare este credinţa ta şi mare este 
Dumnezeul creştinilor! lată cît de multe munci ai suferit pentru Dînsul, şi nimic rău 
n-ai pătimit!" Acestea zicînd, mergea pe drum, după porunca lui Tiberian. 


Sosind el la un izvor ce era acolo lîngă cale, a șezut să se odihnească, şi ostașii 
au început a ruga pe Sfîntul Mucenic Alexandru să mănînce cu dînşii, deoarece 
trecuseră patruzeci de zile de cînd sfîntul nu gustase nimic, nici pîine, nici apă. Insă 


el, avînd rugăciunea ca o hrană pentru sine, şi-a plecat genunchii și a început a cînta 
psalmul acesta: Ridicat-am ochii mei la munți, de unde va veni ajutorul meu. Ajutorul 
meu de la Domnul, Cel ce a făcut cerul şi pămintul..., Doamne lisuse Hristoase, 
păzeşte-mă fără de prihană pe mine, mielușelul Tău, ca să nu se bucure vrăjmașul 
meu de mine, că am cunoscut numele Tău. Nu mă ruşina pe mine, Stăpîne, înaintea 
muncitorilor, ci trimite pe îngerul Tău şi dreapta Ta, şi fii mie ajutător şi apărător”. 


Sfirşindu-şi el rugăciunea, 1-a stat înainte îngerul Domnului, zicîndu-i: "Nu te 
teme, Alexandre, că a auzit Domnul rugăciunea ta, şi eu sînt trimis de Diînsul în 
ajutorul tău". Acestea zicînd îngerul către sfint, ostaşii au auzit glasul cel grăit către 
mucenic, dar n-au văzut pe nimeni; deci, s-au temut foarte mult şi de frică au căzut 
la pămînt. Atunci fericitul a zis către dînşii: "Ce aţi văzut, fraților, de v-aţi 
înspăimîntat aşa de rău?" Iar ei au zis: "Am auzit glasul Dumnezeului tău, grăind 
către tine şi frică ne-a cuprins pe noi; de aceea am căzut!" 


Pe cînd ostașii grăiau acestea către Sfîntul Alexandru, i-au ajuns pe dînșii 
Tiberian, fiind însoțit de cei mai mari ai cetăţii, şi i-a întrebat cum se numește locul 
acela. Iar ei i-au răspuns: "Numele locului acesta este loc de judecată”. Iar Tiberian 
a zis: "Atunci se cade ca pe dînsul să facem judecată! Aduceţi înaintea mea pe 
creştinul Alexandru!" Stînd de față sfîntul, Tiberian a zis către dînsul: "Oare tot în 
nebunia ta petreci şi nu voieşti să te închini zeilor? Precum văd, inima ta este 
împietrită, dar mie cu adevărat mi-e milă de tine şi de aceea voiesc să te întorci spre 
zei, stăpînu lumii". Mucenicul îi răspunse: "Necuratule, orbitule cu mintea şi fiu al 
diavolului, cel ce te-ai dat tatălui tău, satana, cum poţi să te milostiveşti spre mine, 
deoarece tatălui tău, satana, nu-i este milă de nimeni, ci pe toţi voieşte să-i tragă cu 
el în gheena focului și să-i piardă”. 


Tiberian a zis: "O, răule! Așa îmi răspunzi, ca unui deopotrivă cu tine? Oare 
pentru aceea mă necinsteşti, că te cruţ? Nu ţi se cădea oare să mă cinstești pentru 
bunătatea mea către tine, iar nu să mă ocărăşti cu osîndiri?" Sfîntul răspunse: "Cu 
adevărat eşti asemenea tatălui tău, satana, avînd inima împietrită ca o piatră vîrtoasă. 
Nu socoteşti oare că locul acesta se numește loc de judecată? Acest lucru arătat 
înştiinţează, că degrabă te va ajunge judecata lui Dumnezeu, Cel ce are să judece viii 
şi morții şi să răsplătească fiecăruia după faptele lui. Atunci vei cunoaşte că îţi grăiesc 
adevărul, pentru că te va judeca Dumnezeu, că judeci fără de milă pe robul Lui. EI 
vede cu cîtă nedreptate şi cît de cumplit mă judeci; dar să ştii că aceste munci îmi 
aduc slavă, iar ție îţi gătesc mare pierzare". 


Tiberian, auzind acestea, s-a aprins de mînie şi a poruncit să aştearnă pe 
pămînt ciulini de fier şi să tîrască pe mucenic peste ei. Sfîntul, fiind astfel muncit, 
tăcea, nesimțind durerile. Deci, Tiberian, cunoscînd că Alexandru nu simte muncile, 
mai mult s-a iuțit şi a poruncit la patru ostași să-l bată cu toiege dureroase. lar 
mucenicul, fiind bătut, a strigat către muncitor, zicînd: "O, păgînule, oare de acest 
fel îu sînt muncile ce mi le faci? Adaugă altele şi mai cumplite, dacă ai; pentru că eu, 
cu ajutorul lui Hristos, Dumnezeul meu, nu simt dureri în aceste munci”. Atunci 


Tiberian a zis: "Iţi voi zdrobi mădularele şi te voi arunca în foc, cenușa ta o voi 
vîntura şi nici urmă de pomenirea ta nu voi lăsa pe pămînt; atunci voi vedea, dacă va 
veni Hristosul tău să te scoată din mîinile mele”. 


Sfîntul răspunse: "Hristosul meu te va pierde fără zăbavă, iar trupul şi oasele 
tale vor fi risipite pe pămînt. Că nu te vei mai întoarce la Roma și nu vei vedea faţa 
împăratului tău cel spurcat, deoarece Domnul va pierde pomenirea ta de pe pămînt, 
fiindcă nu L-ai cunoscut, ticălosule, nici ai cinstit pe Cel ce ţi-a dat cinstea şi puterea 
aceasta. Că, de L-ai fi cunoscut, ai fi putut petrece în cer; iar acum, lăsînd pe 
Dumnezeul Cel viu, ai iubit pe tatăl tău satana. Deci, te vei arunca cu dînsul în gheena 
focului, iar eu voi lăuda totdeauna pe Stăpînul şi Mîntuitorul meu Iisus Hristos, Care 
mă va izbăvi din mîinile tale şi mă va învrednici în veci darului Său, întru slava Lui”. 


Muncitorul, auzind unele ca acestea, și-a schimbat fața de mînie, însă a 
poruncit să înceteze a-l munci pe sfînt. Deci, ple-cîndu-se ziua, a voit să rămînă acolo 
ŞI, cinînd, s-a culcat. După ce a adormit, a văzut în vedenia visului pe îngerul lui 
Dumnezeu înfricoşat, arătîndu-i-se cu sabia scoasă și zicîndu-i: "Păgînule, iată, am 
venit asupra ta, fiindcă muncești cumplit pe robul lui Dumnezeu, Alexandru! Deci 
să ştii că pot să te ucid îndată cu sabia aceasta, dar te las pînă la o vreme; iar tu, 
sculîndu-te, să te duci degrabă prin Ilric la Bizanţ, căci s-a apropiat sfîrşitul robului 
lui Dumnezeu, Alexandru". 


Tiberian, deşteptîndu-se îndată cu spaimă, tremura de frică şi, chemînd pe cei 
ce erau cu dînsul, bărbaţi sfetnici ai săi, le-a spus înfricoşătorul vis. lar aceia i-au zis: 
"Și noi am voit să-ți spunem să nu muncești pe omul acela atît de cumplit şi cu 
nedreptate, dar n-am îndrăznit. Am auzit că este mare Dumnezeul creştinilor, că 
aruncă în focul cel nestins pe cei ce muncesc pe robii Lui". Atunci Tiberian, mai mult 
s-a temut şi a poruncit ostașilor ca îndată în același ceas al nopții să pornească pe 
mucenic înainte și, sculîndu-se și el, a mers după dînsul. Ei au trecut prin multe cetăți, 
dar n-au intrat în ele, că se grăbeau să ajungă în Bizanţ, după porunca îngerului; 
fiindcă acea înfricoşată vedenie a visului o avea de multe zile în minte şi se temea de 
ea şi nu îndrăznea să facă ceva rău mucenicului. 


Tiberian, trecînd ţara Iliricului, s-a apropiat de cetatea Sardica; şi au ieşit în 
întîmpinarea lui mai marii cetăţii; dar el n-a intrat în cetate, ci a trecut pe lîngă dînsa. 
Auzind creştinii care erau în cetatea aceea, că tribunul Tiberian a venit de la Roma 
şi aduce cu el pe un mucenic oarecare, au ieșit toți din cetate, nu ca să vadă pe tribun, 
ci pe mucenic. Şi, văzîndu-l dus deosebit, au alergat la el şi, căzînd la picioarele lui, 
grăiau: "Roagă-te lui Dumnezeu pentru noi, purtătorule de chinuri al lui Hristos". lar 
el a zis către dînșii: "Fraţilor, voi rugaţi-vă Domnului pentru mine să săvîrşesc 
alergarea mea pentru lisus Hristos şi să mă învrednicesc a lua, din sfînta Lui dreaptă 
cununa cea făgăduită mie". ȘI, fiind dus mai departe sfîntul mucenic şi trecînd cetatea 
Clisur, s-au apropiat de tabăra Vonomasiei - aşa se numea locul acela - care era 
departe de Filipopoli ca la patruzeci de stadii, şi au stat acolo. Tiberian începuse a 
uita acea înfricoşată vedenie care i se arătase în vis şi, punînd la încercare pe sfîntul 


mucenic înaintea sa, l-a întrebat: "Mai petreci încă în nesupunerea ta, Alexandre? Nu 
voieşti să te apropii de milostivii noştri zei şi să jertfeşti lui Die şi lui Asclipie, cei ce 
stăpînesc lumea?" 


Sfîntul răspunse: "Orbitule cu mintea, fiu al satanei, oare voieşti să auzi 
altceva de la mine decît aceasta: că nu voi jertfi diavolilor?" Tiberian zise: "Să nu fie 
aceea, ca eu să te silesc să te închini diavolilor, ci marilor zei, Die şi Asclipie". Sfîntul 
răspunse: "Nebunule, oare nu cunoşti că Die şi Asclipie sînt diavoli?" Tiberian zise: 
"Mă Jur pe toţi zeii, că voi face numele tău de ocară în tot pămîntul; pentru că mare 
dosădire îmi faci mie şi zeilor mei”. Sfîntul răspunse: "Şi eu doresc aceasta, ca prin 
mine să se preamărească în tot pămîntul numele Domnului meu lisus Hristos". 
Atunci Tiberian a zis către ostașii, care stăteau înaintea lui: "Duceţi-l din faţa mea, 
că nu pot să rabd dosădirile de la dînsul. Să-l duceți la Filipopoli şi să-l aruncaţi în 
temniță, pînă ce voi veni şi eu acolo". Ostaşii au dus pe mucenic în cetatea lui Filip 
şi l-au pus în temniță. Auzind cetățenii de venirea lui Tiberian, au ieşit întru 
întîmpinarea lui; iar el, intrînd în cetate, gătea jertfă lui Die şi lui Asclipie. 


Deci, creştinii care erau în cetatea aceea, aflînd de Sfîntul Mucenic Alexandru 
că este în temniță, s-au adunat toți şi au rugat pe păzitorul temniţei să-i lase în 
temniță, să vadă pe mucenicul lui Hristos; iar păzitorul nu i-a oprit, pentru că era 
temător de Dumnezeu. Creştinii, intrînd înăuntru şi văzînd pe sfîntul şezînd în 
legături, au căzut la picioarele lui şi-i sărutau legăturile, zicînd: "Binecuvintează-ne, 
purtătorule de chinuri al lui Hristos! Binecuvintează patria noastră, căci, sîntem 
creştini şi viețuim în cetatea aceasta cu multă frică; căci ighemonul cetăţii în toate 
zilele caută să ne muncească, dar nu poate să ne întoarcă de la Hristos. Mulţi sîntem 
aici cu darul lui Hristos şi unii din cei dintii cetăţeni sînt în numărul nostru; deci, 
nădăjduim că puterea lui Hristos va birui credința păgînească și toată cetatea va slăvi 
pe Hristos. lar tu, pătimitorule al lui Hristos, rabdă pînă la sfîrşit, pînă ce îți vei săvîrşi 
bine alergarea ta!" 


După ce Tiberian a săvîrşit necurata jertfă idolilor şi-a adus aminte de 
Alexandru, cel ţinut în legături, şi a zis către mai marii cetăţii: "Se cade vouă a şti, 
că am de la împărat, dat mie spre cercetare, pe un creştin, pe care în toată vremea 
călătoriei l-am silit cu munci la închinarea zeilor şi n-am sporit nimic; căci îmi 
răspunde aspru şi mă ocărăşte pe mine și pe zeii noştri. Deci, poruncesc să-l aducă 
aici, poate se va ruşina de voi care sînteţi mulți şi se va apropia de zei". După ce au 
adus înaintea soborului pe Alexandru, Tiberian, şezînd cu ighemonul, i-a zis 
mucenicului: "Spune, Alexandre, oare încă nu te-ai plecat să te apropii de zeii noştri? 
Iată, toţi creştinii care sînt în această cetate, s-au închinat acum lui Die şi lui Asclipie 
şi numai tu singur te împotriveşti". Sfîntul a răspuns: "Minţi, ticălosule, precum și 
tatăl tău, satana, este mincinos; pentru că nici unul din creştinii cei de aici n-a făcut 
voia voastră! Dar ce voieşti mai mult să auzi de la mine? Decit tot aceeaşi care ţi-am 
spus înainte de multe ori, că sînt creștin şi nu voi jertfi diavolilor celor spurcaţi! lată, 
acum fac ştire în auzul tuturor celor adunaţi aici, că sînt rob al Dumnezeului ceresc 
şi niciodată nu mă voi lepăda de lisus Hristos, Dumnezeul meu!" 


Deci, Tiberian, ruşinîndu-se, a zis către ostaşi: "Duceţi-l îna-inte legat cu fiare, 
iar eu voi veni după voi". Astfel au pornit cu sfîntul pe cale. Ajungînd la un pîrîu ce 
se numea Sirma, mucenicul şi-a spălat mîinile şi faţa şi, stînd spre răsărit, a început 
a se ruga, zicînd: "Slavă Ţie, Doamne Dumnezeul meu, că şi în Filipopoli m-ai 
învrednicit a mărturisi sfint numele Tău!" lar ostaşii, nelăsîndu-l mai mult să se 
roage, l-au luat şi-l duceau în cale; apoi, cînd au ajuns într-un loc care se numea 
"Tabără", unde se făcea tîrg, acolo 1-a ajuns Tiberian și, punînd înainte pe Alexandru, 
i-a zis: "Alexandre, ştii oare că înaintea ighemonului am grăit cu tine cu blîndeţe, ca 
să jertfeşti zeilor; iar tu m-ai ocăriît cu dosădire înaintea tuturor. Deci, măcar acum fă 
ceea ce ţi se poruncește şi vei scăpa de munci”. 


Sfîntul a răspuns: "Fiule al satanei, întunecatule diavol, ceea ce ţi-am zis 
înaintea ighemonului, aceea îţi voi zice în tot locul: Să nu nădăjduiești, că vei întoarce 
pe robul lui Hristos de la adevăratul Dumnezeu". Atunci Tiberian a poruncit ostașilor 
să bată patru pari în pămînt şi, întinzînd pe mucenic în patru părți să-l lege de acei 
pari şi să-i dea două sute de lovituri. Deci, mucenicul, primind loviturile care 1 se 
dădeau, tăcea; dar în el se ruga către Domnul Dumnezeul lui. Atunci s-a auzit glas 
din cer, grăind către mucenic: "Îmbărbătează-te, Alexandre, şi nu te teme de munci, 
căci sînt vremelnice; iată, Eu sînt cu tine!" Acest glas auzindu-l Tiberian, s-a temut 
foarte, şi îndată a poruncit să-l dezlege şi să înceteze de a-l bate şi să pornească mai 
departe în cale. Ajungînd în cetatea ce se numea Carasura, ce era între Filipopoli şi 
Veria, Tiberian a intrat în cetate; iar ostașii cu Alexandru n-au intrat; ci, ducîndu-se 
sub nişte copaci umbroşi, se odihneau. 


Fiind al şaselea ceas din zi şi zăduf mare, sfîntul a zis către ostaşi: "Fraţilor, 
mi-e sete!" Aceia i-au zis: "Și nouă ne este sete, dar de unde vom lua apă aici?" 
Sfîntul le-a zis: "Aşteptaţi puţin, că puternic este Dumnezeul meu, ca şi în acest loc 
să ne dea apă". Acestea zicînd, şi-a plecat genunchii şi s-a rugat, zicînd: "Doamne 
Iisuse Hristoase, care ai lovit altădată piatra în pustie şi ai scos apă lui Israel cel 
însetat, caută şi acum cu milostivire spre robul Tău şi dă apă în locul acesta, ca să 
beau eu şi cei ce sînt cu mine; ca şi în aceasta să se preamărească numele Tău Cel 
preasfînt”. 


Astfel rugîndu-se sfîntul, îndată s-a desfăcut pămîntul sub un stejar şi a izvorit 
pîrîu de apă curată şi rece. Ostaşii, văzînd această minune, au zis: "Cu adevărat mare 
este Dumnezeul creştinilor, Care ascultă degrabă pe robiu Săi cei credincioşi!" Deci, 
au băut din apa aceea sfîntul mucenic și toţi cei ce erau cu el, slăvind pe Hristos 
Dumnezeu! Apoi, de acolo, trecînd multă cale, au ajuns la un rîu, ce se numea Arzon 
ŞI, de vreme ce se osteniseră pe cale, au șezut să se odihnească. Ajungîndu-i acolo 
Tiberian, a văzut pe mucenicul şezînd şi a zis cu mînie către ostași: "Ticăloşilor, 
pentru ce aţi lăsat să şadă acel om necurat?" Şi sculîndu-se, s-a dus și s-a apropiat de 
cetatea Veria, unde cetăţenii au întîmpinat cu cinste pe Tiberian. În acea cetate, cea 
mai mare parte din popor erau creştini credincioși, însă de frica muncitorilor, păzeau 
în taină dreapta credință creştinească. Aceia, văzînd pe Sfîntul Mucenic Alexandru 
dus deosebi, au alergat la el şi ziceau: "Bucură-te, purtătorule de chinuri al lui 


Hristos! Imbărbătează-te şi te întăreşte, pentru că nimic nu vor spori muncitorii cei 
păgîni împotriva puterii lui Hristos Dumnezeul nostru”. 


Tiberian, chemînd pe mucenic în Veria, i-a zis: "Alexandre, ascultă-mă ca pe 
tatăl tău şi Jertfeşte acum cu mine zeilor! De vei face aceasta, mă făgăduiesc ţie 
înaintea tuturor, că îndată te voi elibera şi, de vei voi din ceasul acesta să fii cu mine, 
vei fi mare în cetatea mea; iar de nu-ți va plăcea să fii cu mine, apoi vei merge unde 
vel vol". Sfîntul, zîmbind, i-a zis: "O, amară este mîngiierea ta cu care mă mingii pe 
mine! Aceste cuvinte ale tale, aduc sufletului meu mai cumplite munci! Dar să nu- 
mi dea mie Dumnezeu să urmez sfatul tău! De multe ori ţi-am spus şi îţi spun și 
acum, şi după aceasta iarăşi zic: Sînt creştin şi nu voi jertfi diavolilor tăi!" Tiberian, 
auzind acestea, s-a dus de acolo, luînd după el pe mucenicul legat în lanţuri. Apoi ei 
au sosit la vadul rîului Arzon, departe de Vernia ca la patruzeci de stadii, unde erau 
multe case de oaspeţi. Deci, Tiberian s-a odihnit acolo, așteptînd pe mucenicul care 
se aducea mai pe urmă și căruia îi urmau mulți creştini din cetatea Veria. 


După ce ostaşii au ajuns cu mucenicul la Tiberian, mucenicul l-a rugat să-i dea 
vreme să se roage lui Dumnezeu și muncitorul l-a eliberat. Văzînd sfîntul un nuc 
mare, a mers sub el şi, plecîndu-şi genunchii, se ruga lui Dumnezeu, zicînd: "Doamne 
Iisuse Hristoase, trimite pe îngerul Tău şi ia sufletul meu, că nimic nu mai pot suferi, 
deoarece mi-a slăbit trupul". Tiberian, văzînd pe mucenic rugîndu-se, a zis către ai 
săi: "Mă minunez foarte de unde a învăţat acesta rugăciuni de vrăjitorii, că a crescut 
înaintea ochilor mei şi eu l-am rînduit în rînduiala ostăşească, şi niciodată nu am 
cunoscut că el ştie farmece". Chemînd la sine pe sfîntul i-a zis: "Alexandre, jertfeşte 
idolilor”. Sfîntul a răspuns: "Cu adevărat mintea ta este întunecată, că iarăşi voiești 
să auzi de la mine aceleași lucruri pe care de multe ori m-ai auzit grăindu-le”. Atunci 
Tiberian a poruncit să-i toarne untdelemn fiert pe piept; iar îngerul Domnului, stînd 
de față nevăzut, a sfărîmat vasul, iar untdelemnul acela l-a turnat pe slugile 
muncitorului, arzîndu-le. Văzînd muncitorul vătămaţi de untdelemnul fiert nu pe 
mucenic, ci pe slujitorii lui, s-a umplut de mînie şi a poruncit să-l întindă pe mucenic 
sub copac şi patru ostaşi să-l bată cu bețe fără de milă, pînă ce au ostenit cei ce îl 
băteau. După acea bătaie, sculîndu-se Sfîntul Alexandru, a zis: "Dumnezeule, 
Stăpîne, binecuvintează copacul acesta şi dă-i putere tămăduitoare; căci sub dînsul 
am pătimit pentru numele Tău cel sfînt". Şi din ceasul acela, rodul şi frunza acelui 
copac, tămăduiau tot felul de boli. 


Luînd ostaşii pe mucenic, l-au dus în cale, mergînd înaintea muncitorului. 
După ce au trecut de Adrianopol, au ajuns la un loc ce se numea Vurtodexion şi acolo 
sfîntul a aflat pe maica sa, fericita Pimenia, care mersese acolo înainte de el. Deci, 
văzîndu-l, l-a sărutat şi a căzut la picioarele lui, plîngînd. Grăit-a sfîntul către dînsa: 
"Nu plînge, maica mea, că nădăjduiesc spre Domnul meu, că mîine îmi va da să-mi 
săvîrşesc alergarea mea". Ajungîndu-i acolo, Tiberian s-a odihnit, deoarece trecuse 
ziua. Apoi, sculîndu-se la al optulea ceas din noapte, s-au dus; şi pe cînd răsărea 
soarele, au ajuns la un rîu, care se numea Zionisel, unde era o casă de oaspeţi şi, 
odihnindu-se acolo puțin, a grăit către mucenic: "Multe munci ţi-am rînduit ţie şi n- 


am putut să te întorc la zeii mei; deci, să ştii că acum te voi pierde, de nu vei voi să 
asculți poruncile mele”. 


Zicînd acestea a plecat de acolo. Apropiindu-se de Bizanţ, au mers la cetatea 
care se numea Drizipera, pe unde a trecut rîul Erginului şi, şezînd lîngă el, a rostit 
cea de pe urmă judecată asupra sfîntului mucenic. Și a zis către dînsul: "Alexandre, 
iată, acum sfîrşitul tău este înaintea ta, ce zici? Aici te voi ucide şi trupul tău îl voi 
arunca în rîu, ca să-l mănînce fiarele din apă”. Iar sfîntul a răspuns lui: "Ți-aş 
mulțumi, dacă ai face aceasta acum cu adevărat, cum zici, că aş scăpa degrabă din 
mîinile tale; pentru că zeilor tăi niciodată nu voi jertfi, măcar că ai fi putut cu mii de 
morți să mă pierzi”. Atunci muncitorul a dat împotriva lui răspunsul de moarte, 
dîndu-l ostașilor să-i taie capul; iar trupul să-l arunce în rîu. 


Deci, sculîndu-se, s-a dus în cale, iar ostașii au rămas să săvîrşească porunca. 
Pentru aceasta s-a adunat mulțime de popor din locuitorii cei ce erau acolo, vrînd să 
vadă sfîrşitul mucenicului, căci erau între dînșii mulți creştini. Sfîntul mucenic a 
rugat pe călău să aştepte puțin pînă ce se va ruga şi a cerut apă. Apoi, unul din cei ce 
veniseră la acea priveliște, luînd un vas, a scos apă din rîu şi a adus mucenicului. 
Deci, sfîntul mucenic, spălîndu-şi mîinile şi faţa, a stat spre răsărit şi, însemnîndu-se 
cu semnul Sfintei Cruci, a început a se ruga, zicînd: "Slavă Ţie, Dumnezeul părinților 
noștri! Dumnezeul lui Avraam, al lui Isaac şi al lui Iacov, de care se cutremură toată 
făptura și toți Ţi se închină, ca unui Făcător al cerului şi al pămîntului! Ţie, 
Dumnezeului tuturor, Cel nevăzut şi nestricăcios, cu frică îţi stau înainte Serafimii, 
neîndrăznind a căuta spre Tine şi strigă neîncetat: Sfînt, Sfînt, Sfînt, Domnul Savaot, 
plin este cerul și pămîntul de slava Ta! Pe Tine Te binecuvintează soarele de pe cer. 
Pe Tine Te binecuvintează pămîntul și cele de pe el: oamenii, dobitoacele şi toată 
suflarea cea vie Ţie îți cîntă laudă, că Unul eşti în toți vecii, Tatăl, Fiul şi Sfîntul 
Duh! Stăpîne, adu-Ţi aminte de cei ce se tem de Tine şi înalță mulțumiri preasfînt 
numelui Tău, nu mă trece cu vederea şi pe mine păcătosul şi nevrednicul robul Tău, 
Iubitorule de oameni, Doamne!" 


După aceea a zis către cei ce erau creștini: "Fraţilor și părinților, aduceţi-vă 
aminte de ostenelile mele; pentru că nu m-am lenevit a pătimi pentru Domnul nostru, 
ca să-mi fie milostiv mie și tot neamului creştinesc. Ştiţi cîtă cale am făcut? M-au 
adus de la Roma pînă la acest loc legat, cu lanţuri ferecat, purtat cu sila, tîrît şi muncit; 
toate acestea le-am răbdat cu vitejie. Am biruit tirania lui Tiberie şi pe diavolul, 
ajutorul lui, nu cu puterea mea, ci cu ajutorul Domnului nostru lisus Hristos, şi, iată, 
acum mă duc, ca să stau înaintea Stăpînului meu; iar voi rugați-vă pentru mine, ca să 
aflu milă de la Dînsul”. Apoi a grăit către cei ce aveau să-i taie capul, ca să mai 
aştepte puţin; şi, plecîndu-şi genunchii, s-a rugat lui Dumnezeu, zicînd: "Doamne 
Iisuse Hristoase, ascultă pe robul cel ce a pătimit pentru numele Tău, dăruieşte dar 
trupului meu ca unde se va pune, acolo să se dea tămăduire bolilor întru slava 
preasfînt numelui Tău”. 


Şi s-a auzit glas din cer făgăduindu-i să-i împlinească cererea. După aceea 
mucenicul a zis către ostaşi: "Fraţilor, săvîrşiți degrabă porunca voastră". Iar călăul 
cel cu numele Celestin a zis către sfint: "Mucenice al lui Hristos, roagă-te 
Dumnezeului Tău, ca să nu-mi socotească aceasta ca păcat; căci îmi este poruncit, ca 
să te ucid pe tine". Grăit-a lui sfîntul: "Nu de voia ta faci aceasta, ci din poruncă; 
deci, cel ce a poruncit are păcatul, iar tu degrabă fă ceea ce eşti dator a face, pentru 
că eu mă săvîrşesc către Domnul meu". Atunci Celestin i-a legat ochii cu o basma 
curată şi, scoțînd sabia, voia să-l taie. Însă auzind pe sfinţii îngeri care veniseră să 
primească sufletul mucenicului, s-a înspăimîntat și stătea astfel. Iar sfîntul, aşteptînd 
tăierea cea grabnică, zicea către dînsul: "Frate, fă ceea ce ai să faci”. Răspuns-a 
călăul: "Mă tem, robule al lui Dumnezeu, pentru că văd pe nişte bărbaţi luminaţi 
aproape de tine". lar sfîntul a strigat către Dumnezeu, zicînd: "Doamne lisuse 
Hristoase, dă-mi mie să mă sfirşesc în ceasul acesta!" 


Atunci îngerii s-au îndepărtat puţin de la dînsul, iar Celestin, apropiindu-se, i- 
a tăiat cinstitul lui cap, şi îndată sfîntul lui suflet s-a luat de mîinile îngereşti şi s-au 
dus la cer în glasul laudei lui Dumnezeu. Atunci, s-a auzit acel glas îngeresc de tot 
poporul creştinesc, cel ce stătea de faţă acolo. Astfel, Sfintul Mucenic Alexandru ȘI- 
a săvirşit nevoinţa pătimirii sale, iar trupul lui cel cinstit - după ce poporul a plecat - 
ostașii, din porunca muncitorului Tiberian, l-au aruncat în rîul acela, şi s-au dus. 


După rînduiala lui Dumnezeu, patru cîini au tras la mal din apă, trupul 
mucenicului şi-l lingeau cu limbile lor şi şedeau lîngă el, păzindu-l de fiare și de 
păsările cele mîncătoare de trupuri, pînă ce a ajuns la locul acela maica mucenicului, 
fericita Pimenia. Aceea, luînd trupul mult pătimitor al iubitului său fiu, l-a uns cu 
aromate şi, învelindu-l cu pînze curate, l-a îngropat cu cinste lîngă rîul Erhinului; şi 
se dădeau bolnavilor tămăduiri multe de la mormîntul mucenicului. Odată, sfîntul s- 
a arătat în vedenie maicii sale şi a mîngîiat-o şi i-a vestit mutarea fără de zăbavă a ei 
către Dumnezeu, cu care acum, stînd înaintea scaunului slavei lui Dumnezeu, în ceata 
sfinților mucenici, roagă pentru noi milostivirea cea iubitoare de oameni a Domnului, 
şi slăveşte pe Tatăl, pe Fiul, şi pe Sfîntul Duh, pe Unul Dumnezeu în Treime, Cel 
slăvit de toată făptura cea văzută şi nevăzută, acum şi pururea şi în vecii vecilor. 
Amin. 


31. PĂTIMIREA SFÎNTULUI MUCENIC ISIDOR, 
DIN INSULA HIULUI 
(14 MAD 
În anul dintii al împărăției lui Decie, a ieşit poruncă împărătească, în toate 
părțile stăpînirii Romei, ca să se scrie, să se numere ostaşii și să se rînduiască cetele. 
Şi au mers corăbiile unui voievod, Numerian, la ostrovul (insula) Hiului, în care erau 
adunaţi cei înscriși la oaste. În acea vreme era în ostrovul acela, Sfîntul Isidor, cu 


neamul din Alexandria. Cu trupul era tare şi viteaz, iar cu credinţa creştin, avînd viaţă 
plăcută înaintea lui Dumnezeu. Toate zilele sale şi le petrecuse în post şi în înfrînare, 
iar în lucrurile cele bune umbla cu întreagă înțelepciune. De deșer-tăciunile şi 
desfătările lumii acesteia se ferea şi fugea de necurăţiile păgîneşti. Acesta, pentru 
vitejia sa, s-a scris în oaste şi s-a rînduit în ceata lui Numerian. 


După aceea a ieşit altă poruncă de la împărat, ca toţi cei ce cinstesc pe Hristos 
să se închine zeilor păgîneşti; iar cei ce nu vor să se închine să fie siliţi cu munci. 
Mai ales dacă cineva s-ar afla între ostaşi, crezînd întru Hristos, acela să fie silit în 
tot chipul la închinăciune idolească şi la jertfe, rînduite după obiceiul vechi al Romei. 
Atunci un ostaș oarecare, cu numele Iulie, apropiindu-se de voievodul Numerian, i- 
a spus că fericitul Isidor este creştin. Deci, voievodul îndată a poruncit să prindă pe 
sfîntul şi să-l pună înaintea nedreptei sale judecăți. Prinzîndu-l şi aducîndu-l, l-a 
întrebat: "Cum te numeşti?" Răspuns-a sfîntul: "Mă numesc Isidor”. Zis-a voievodul: 
"Oare tu nu voiești să te supui împăratului Decie și să aduci jertfe zeilor?" Răspuns- 
a Sfîntul Isidor: "Și cine sînt zeii voştri, ca eu, fiind creştin, să le aduc jertfă? Oare 
nu sînt idoli surzi şi orbi, neavînd nici o simţire?" 


Zis-a voievodul: "O, ce rea şi necurată hulire! Cu adevărat omul acesta este 
vrednic de mari munci şi pedepse”. Grăit-a sfintul: "Vrednic sînt ca pentru 
Dumnezeul meu să pătimesc tot felul de munci şi să sufăr moarte, ca Stăpînul meu 
să mă învrednicească cetei sfinților mucenici, care au murit mai înainte de mine 
pentru numele Lui cel sfînt. Și ştiu că cei ce cred şi nădăjduiesc în Hristos nu mor 
niciodată, pentru că aşa a zis Domnul nostru: Cel ce crede în Mine de va și muri, viu 
va fi. Numerian a zis: "Vei jertfi idolilor ca să fu viu, sau nu?" Răspuns-a sfîntul: 
"Chiar de vei ucide trupul meu, dar peste suflet nu vei putea stăpîni; însă, de acum, 
munceşte-mă precum voieşti, pentru că am pe adevăratul şi viul Dumnezeu, pe lisus 
Hristos, Care acum petrece în mine şi va fi tot cu mine şi după moartea mea; iar eu 
sînt şi voi fi în EI, neîncetînd a mărturisi preasfînt numele Lui, pînă ce sufletul este 
în trupul meu”. 


Zis-a voievodul: "Măcar odată jertfeşte legii împărătești și după aceea vei face 
ce pofteşti. Răspuns-a sfîntul: "Păgînule, nu mă vei putea amăgi pe mine cu 
meșteșugul tău, pentru că cel ce s-a lepădat odată de Domnul său, mai poate să se 
numească credincios? Adică, dacă cineva este necredincios în puţin, apoi este 
necredincios şi în mult; iar mie să nu-mi fie în gînd a face ceva necredincios şi 
neplăcut Domnului meu". Zis-a voievodul: "Isidore, eu te sfătuiesc de bine, ascultă 
sfatul meu; iar de nu vei asculta, voi pune cumplite munci pe tine, pînă ce vei 
mărturisi mărirea zeilor noştri”. 


Atunci Numerian a poruncit la patru ostași, ca să-l dezbrace şi să-l bată cu vine 
de bou fără milă. Fiind sfîntul bătut, îi ziceau cei ce stăteau împrejurul lui: "Isidore, 
supune-te voii împărătești, mai înainte pînă a nu muri în munci". Sfîntul a răspuns 
lor: "Eu mă supun voii şi poruncii Domnului meu, Împăratul Cel ceresc şi veşnic; pe 
Acela Îl mărturisesc, Îl cinstesc şi nu-L voi lăsa, nici nu mă voi lepăda de EI, ca şi eu 


să nu fiu lepădat de EI în ziua Judecăţii!" După acea bătaie, muncitorul îl amăgea pe 
sfint cu momeli şi îl înfricoşa cu îngroziri, vrînd să-l plece la a sa păgî-nătate; dar 
nimic n-a sporit, ci auzea de la dînsul numai dosădiri şi ocări pentru el şi zeul său. 
Deci, umplîndu-se de mînie, a zis: "Eu voi porunci, ca să taie limba ta cea necurată”. 
Răspuns-a sfîntul: "Chiar şi limba mea de o vei tăia, tot nu vei lua din gura mea 
mărturisirea numelui lui lisus Hristos". Și îndată i-au tăiat limba mucenicului după 
porunca muncitorului; însă, sfîntul, şi după tăierea limbii vorbea bine, slăvind pe 
Hristos, adevăratul Dumnezeu. 


Voievodul, cuprinzîndu-se de spaimă, a căzut la pămînt şi şi-a pierdut limba 
sa şi a rămas mut; încît după ce l-a ridicat de la pămînt nu putea să vorbească nimic, 
fără numai prin semne spunea și, cerînd hîrtie, a scris pe dînsa aceste cuvinte: "Pe 
Isidor cel ce nu voieşte să se supună poruncii împărătești, poruncesc să-i taie capul 
cu sabia”. Aceasta citindu-se, sfîntul mucenic a strigat cu bucurie, zicînd: 
"Mulţumesc ie, Doamne Iisuse Hristoase, că nu m-ai depărtat pe mine de la dar și 
de la mila Ta. Te laud pe Tine, Stăpîne, viaţa şi suflarea mea, şi cînt Ţie, Doamne, 
puterea mea și luminarea minţii mele, Cel ce mi-ai dat mie limbă neîncetată, ca să 
slăvesc măririle Tale". După acestea călăul, luînd pe mucenic, l-a dus la tăiere. Şi 
mergea Sfîntul Isidor bucurîndu-se, mergînd înainte la junghierea sa, ca un mieluşel 
fără de prihană. Deci, căutînd spre cer cu luminoasă față și cu ochii veseli, grăia: 
"Sfinte Stăpîne, mulțumesc Ţie că mă primeşti pe mine acum, cu bunăvoirea Ta, întru 
locaşurile Tale şi în locurile cele de odihnă”. 


Sosind la locul la care era să se săvirşească, a cerut vreme spre rugăciune şi, 
rugîndu-se, şi-a plecat sub sabie cinstitul lui cap. Astfel s-a tăiat pentru Hristos, Care 
Şi-a plecat pe Cruce Sfîntul Său cap, pentru noi. După tăierea capului Sfîntul 
Mucenic Isidor, cinstitul lui trup a fost aruncat spre mîncarea cîinilor și fiarelor. Dar 
un oarecare Amonie, prieten al lui și creştin tăinuit, a luat sfîntul lui trup şi, săpînd 
în taină un mormînt împreună cu ceilalți fraţi credincioşi, l-au pus în pămînt, ca pe o 
vistierie de mare preţ. 


Apoi singur s-a făcut următor nevoinţei celei pătimitoare. Pentru că, plecînd 
Amonie cu corabia spre Elespont în Cizic, s-a încununat cu cununa mucenicească. 
Apoi moaştele cele cinstite ale Sfintului Isidor, venind din Efes oarecare 
drepteredincioasă femeie, anume Mironia, le-a scos din pămînt şi le-a uns cu 
miresme de mult preţ şi, înfăşîndu-le cu pînză curată, le-a pus la un loc cinstit, 
deasupra cărora, după încetarea prigoanei, a zidit o biserică în numele lui, iar bolnavii 
luau tămăduiri de la cinstitele lui moaște, întru slava lui Hristos Dumnezeul nostru, 
Cel slăvit împreună cu Tatăl şi cu Sfîntul Duh. Amin. 


În părţile Egiptului era un stareţ oarecare cu numele Serapion Sindonitul. EI 
nu avea haine pentru a-şi acoperi goliciunea trupească decît numai un sindon. Acesta 
s-a făcut monah din tinereţe şi n-a cîștigat nici o avere în lumea aceasta, neavînd nici 
chilie, nici adăpost, ci îşi petrecea viaţa ca o pasăre, nevoind să şadă în casă acoperită 
sau să se odihnească; ci, purtînd o cămașă şi o evanghelie mică, trecea din loc în loc 
şi unde îl apucă noaptea, acolo se odihnea. 


Sculîndu-se dimineaţa, nu petrecea la un loc; ci umbla ca un om fără de trup 
şi pentru aceea se numea fără de patimă de cei mai mulţi. De multe ori trecătorii îl 
aflau afară din satul în care petrecuse mai înainte şi, şezînd lîngă cale, plîngea cu 
amar. ȘI-I întrebau, zicînd: "Pentru ce plîngi, bătrînule? Iar el răspundea către dînșii: 
"Domnul meu mi-a încredinţat bogăţia Sa, iar eu am pierdut-o şi am păgubit-o. ŞI, 
pentru aceea, vrea să mă muncească". Aceasta o grăia în pildă; pentru că numea 
Domn pe Dumnezeu, iar bogăţia, sufletul său cel zidit după chipul lui Dumnezeu, pe 
care l-a răscumpărat cu sîngele Fiului lui Dumnezeu. Cei ce auzeau aceasta, nu 
înțelegeau ce zice; ci pentru aur credeau că grăieşte. Deci, unii îi aruncau puţină pîine, 
iar alții poame, zicîndu-i: "Ia, frate, acestea; iar pentru bogăția pe care ai pierdut-o, 
nu te mîhni, fiindcă Dumnezeu poate să ţi-o trimită înapoi". Și stareţul le răspundea 
lor: "Amin! Amin!" 


Mergînd la Alexandria, a întîmpinat pe un om sărac şi gol, tremurînd de frig. 
ȘI, stînd, a început a se gîndi: "Cum eu, socotindu-mă că sînt pustnic şi lucrător al 
poruncilor lui Hristos, port haină? lar acest sărac se topeşte de frig şi eu nu mă 
milostivesc spre el. Cu adevărat, de nu voi acoperi goliciunea lui şi de-l voi lăsa pe 
el să moară de frig, mă voi osîndi în ziua judecății ca un ucigaș”. ȘI, dezbrăcînd de 
pe sine sindonul, l-a dat săracului. Astfel, el şedea gol, ţinînd sub braţ Sfînta 
Evanghelie, pe care o purta. Trecînd pe acolo un cunoscut al lui şi, văzîndu-l gol, i-a 
zis: "Părinte Serapioane, cine te-a dezbrăcat pe tine?" Iar el, arătînd Sfinta 
Evanghelie, i-a zis: "Aceasta m-a dezbrăcat!" După aceea a întîmpinat pe un om, pe 
care îl duceau la temniță pentru datorie, şi, fiindu-i milă de el şi neavînd ce să-i dea 
lui, a vîndut Evanghelia pe care o purta şi a plătit datoria acelui om. 


Astfel, s-a dus gol la coliba sa în care petrecea. Văzîndu-l ucenicul gol, i-a zis: 
"Părinte, unde este haina ta cea mică?" Răspuns-a stareţul: "Am trimis-o pe ea 
înainte, fiule, fiindcă în locul aceleia îmi trebuie una mai bună". lar ucenicul a zis: 
"Dar Evanghelia cea mică unde este?" Răspuns-a starețul: "Cu adevărat, fiule, aceea 
îmi zicea în toate zilele: "Vindeţi averea şi o dă săracilor, ca s-o afli în ziua judecății!" 
Deci, am ascultat cele cuprinse în ea și am făcut precum mă sfătuia aceea, adică am 
vîndut-o şi banii i-am dat celui ce avea trebuinţă, ca să aflu îndrăzneală înaintea 
Dumnezeului nostru lisus Hristos; după cum am citit în Sfînta Evanghelie". Deci, un 
cunoscut i-a dat lui alt sindon prost şi rupt, ca să se acopere. 


Acest stareţ necîştigător cu duhul şi sărac cu lucrul, după multe călătorii, a 
mers în Elada şi a petrecut în Atena trei zile. Acolo, neputînd să capete de la cineva 
pîine, a flămînzit, pentru că nimeni nu-i dădea nimic, iar să cumpere, nu avea cu ce. 


Căci, ascultînd cuvintele lui Hristos, niciodată nu purta vreun ban de aramă, nu avea 
pungă, nici cojoc şi nici altceva, decît numai sindonul cel rupt, cu care îşi acoperea 
goliciunea trupului. În ziua a patra, flămînzind foarte tare, a stat în cetate într-un loc 
înalt şi a început a plînge şi a striga: "Bărbaţi ai Atenei, ajutaţi-mă!" Şi s-au adunat 
la el filosofii, care erau mai mari în cetate şi l-au întrebat: "De unde ești, bătrînule? 
Şi de ce lucru pătimești?" Iar el a zis: "Cu neamul sînt egiptean şi, de cînd am ieşit 
din adevărata mea patrie, în trei datorii am căzut. Deci, doi datornici m-au lăsat, 
neavînd ce să ia de la mine, iar al treilea încă nu mă părăseşte, ci îşi cere mereu 
datoria sa". Iar filosofii l-au întrebat: "Cine sînt datornicii tăi și care este cel ce te 
supără? Spune nouă, ca să te ajutăm". 


Atunci stareţul le-a zis: "Din tinereţe m-au tulburat pofta trupului, iubirea de 
argint şi foamea pîntecelui. Deci, de cele două dintii m-am izbăvit şi nu mă mai 
tulbură, pentru că nu poftesc plăceri trupeşti, nici averi nu-mi trebuiesc; dar flămînzia 
pîntecelui nu voieşte să mă lase. Că, iată, este a patra zi de cînd n-am mîncat și nu 
încetează a mă supăra pîntecele, cerînd datoria cea obişnuită de hrană". Deci, unii 
din filosofi, socotind că grăieşte înşelăciune, i-au dat un galben şi-l urmau de departe, 
vrînd să vadă ce va face cu galbenul acela. EI, luînd acel galben, a alergat la 
vînzătorul de pîine și, punînd galbenul înaintea celui ce vindea pîine, a luat o pîine şi 
s-a dus şi nu s-a mai arătat în cetatea aceea. 


Atunci, filosofii au cunoscut cu adevărat că bărbatul acela este îmbunătățit. 
Deci, au dat pentru pîine prețul cel cuviincios vînzătorului, iar galbenul lor l-au luat 
înapoi. Fericitul Serapion, ducîndu-se în părțile Lachedemoniei, a auzit despre unul 
mai mare în cetate că ține de credința maniheilor, dar este îmbunătăţit cu viaţa. Deci, 
s-a dus la el şi s-a vîndut pe sine în robie şi după doi ani l-a izbăvit de eres, cu darul 
lui Hristos, şi l-a întors la dreapta credinţă a Bisericii, împreună cu femeia și cu toată 
casa lui. 


Aceia l-au iubit pe el, nu ca pe un rob credincios, ci ca pe un părinte adevărat, 
şi-l cinsteau foarte mult şi, bucurîndu-se, slăveau pe Dumnezeu pentru izbăvirea lor 
de eres. Deci starețul, petrecînd la ei cît era de trebuință spre mîntuirea lor și, 
înapoind preţul cel luat de la ei pentru sine, s-a dus de acolo şi după obiceiul său, 
umbla prin ţări şi prin cetăți. 


Se povesteşte despre el şi aceasta: Că mai înainte - fund tînăr -, s-a vîndut pe 
sine unui lăutar elin pe douăzeci de galbeni, pe care, păstrîndu-i, i-a înapoiat celui 
ce-i dăduse, după ce l-a întors pe el şi pe toată casa la Hristos Dumnezeu. Pentru că 
lăutarul, vedea pe robul său petrecînd în toate zilele în posturi, deoarece gusta numai 
seara puţină pîine şi bea apă cu măsură; iar noaptea, sculîndu-se, se ruga 
Dumnezeului său cu lacrimi. Pentru aceea el s-a umilit mai întîi, apoi femeia lui și 
după aceea toată casa lui a crezut în Hristos, adevăratul Dumnezeu, şi au luat Sfîntul 
Botez. ŞI i-au zis lui: "Vino, frate, să te eliberăm din robia ta, căci tu ne-ai eliberat 
din robia diavolului”. Iar el le-a zis lor: "De vreme ce Dumnezeul meu a lucrat 
mîntuirea sufletelor voastre, vă voi spune taina mea: Eu, fiind liber, de neam din 


Egipt, văzîndu-vă pe voi în mare rătăcire şi pierzanie, mi s-a făcut milă de voi. De 
aceea m-am vîndut vouă, ca să pot cu ajutorul lui Dumnezeu a vă povăţui la calea 
mântuirii. 


Deci, acum luaţi-vă argintul vostru, mîntuindu-vă Domnul prin mine smeritul, 
iar eu mă voi duce ca să mă îngrijesc de mîntuirea altora". Însă ei l-au rugat mult, 
zicînd: "Te vom cinsti ca pe un părinte şi domn al nostru; iată, de acum tu să ne fii 
stăpîn, iar noi să-ți fim robi, numai să nu te duci de la noi!" Dar ei n-au putut să-l 
înduplece pe el şi, nevoind să ia arginţii lui, îi ziceau: "Să-l împarți la săraci, căci noi 
ne îndestulăm cu mîntuirea noastră". Omul lui Dumnezeu le-a răspuns: "Voi singuri 
să împărțiți cele ce sînt ale voastre; pentru că eu argintul cel străin nu-l dau la săraci!" 
lar ei iarăşi îl rugară, ca măcar după un an să-i cerceteze. Deci, s-a dus de la ei în alte 
părți. 


Odată a aflat o corabie, plecînd de la Alexandria spre Roma. Şi, dorind să se 
ducă acolo, a intrat în ea; iar corăbierii, pornind, n-au întrebat pe stareţ, de a adus 
ceva în corabie, pentru că socoteau că unul dintre dînşii a luat lucrurile starețului în 
corabie, deși îl vedeau în sindonul cel rupt, însă credeau că are prețul pentru plata 
cea cuviincioasă a corabiei. După ce s-a îndepărtat de la mal, ca la cinci sute de stadii, 
au început a mînca la apusul soarelui, iar pe stareţ văzîndu-l că nu mănîncă nimic, 
socoteau că posteşte în ziua aceea. 


Apoi, văzîndu-l a treia zi că nu mănîncă nimic, socoteau întîi că boleşte de 
văzduhul mării şi nu poate să mănînce. După aceea, în a patra şi a cincea zi, văzîndu- 
| petrecînd nemîncat, l-au întrebat: "Omule, pentru ce nu mănînci?" lar el le-a 
răspuns: "De vreme ce nu am ce mînca, de aceea nu mănînc". Şi se întrebau unul cu 
altul: "Cine a luat din corabie lucrurile acelui om?" Deci, înştiinţindu-se că n-a adus 
nimic cu el, au început a cîrti contra lui, zicîndu-i cu mînie: "Pentru ce ai intrat aici, 
neavînd nimic? Ce vei mînca? Și cu ce vei plăti nouă taxa care se cade?" Iar stareţul 
le-a răspuns: "Eu, precum mă vedeţi, n-am nimic mai mult, decît această haină 
proastă şi ruptă care este pe mine. lar de nu voiţi să mă duceţi cu voi, apoi să mă 
întoarceți înapoi şi să mă lăsaţi acolo de unde m-aţi luat”. Iar ei i-au zis: "Măcar de 
ne-ai da şi o sută de galbeni ca să ne întoarcem înapoi pentru tine, n-am voi să facem 
asta, de vreme ce avem vînt de bun ajutor în calea în care ne aflăm”. Deci, ei au 
îngăduit pe stareţ în corabie, hrănindu-l pentru Dumnezeu. 


Cuviosul, mergînd la Roma, înconjura pe toţi pe care îi auzea că viețuiesc cu 
bunătăţi şi, vorbind cu aceia, îşi primea folos, că pentru aceea umbla ca un străin, ca 
să-şi adune duhovniceasca bogăţie şi să-şi cumpere cereştile bunătăţi pentru odihna 
veşnică, pe care le-a cîştigat cu darul Domnului nostru lisus Hristos, a Căruia este 
slava în veci. Amin. 

33. VIAȚA SFÎNTULUI ISIDOR, CEL NEBUN PENTRU HRISTOS 
(14 MAD 


Fericitul Isidor era din părțile Apusului, de neam roman și din ținutul nemţesc. 
EI, iubind credinţa cea adevărată şi dreptcredincioasă, a ieşit din casa sa, s-a 
dezbrăcat de hainele sale şi s-a făcut nebun pentru Hristos, asemănîndu-se vechilor 
sfinți Andrei, Simeon și celorlalți, care au plăcut lui Dumnezeu întru nebunie, care, 


la oameni, se pare a fi nebunie, iar înaintea ochilor văzători ai lui Dumnezeu este mai 
înțeleaptă decît înaintea oamenilor. 


Deci, fericitul Isidor, prefăcîndu-se a fi nebun, a ieşit din pămîntul şi patria sa 
şi s-a dus spre părțile Răsăritului, unde a pătimit de la oamenii cei nebuni multe 
necazuri, ocări şi bătăi. El răbda frigul iernii şi arşiţa soarelui, fiind gol, şi obosea 
trupul cu ostenelile de zi şi de noapte. Umbla ziua ca un nebun, iar noaptea se ruga 
neîncetat și, plîngînd, zicea în sine: O, Isidore, prin multe scîrbe ţi se cade a intra în 
Împărăţia cerului, pentru că este silită, şi silitorii sînt puţini care o apucă”. Fericitul, 
mîngîindu-se cu aceste cuvinte, umbla din cetate în cetate, pînă ce a ajuns la slăvita 
cetate a Rostovului, care avea mult popor şi a voit să viețuiască în ea. Deci, toți îl 
socoteau că este nebun și cu mintea pierdută; pentru aceea îl chinuiau cu multe bătăi 
şi ocări pe robul lui Hristos. Iar el, fiind ca într-un trup străin, toate le răbda cu 
mulţumire, răsplătind ocărttorilor şi chinuitorilor săi nu cu rău pentru rău, ci se ruga 
pentru dînşii în mintea sa, zicînd către Dumnezeu: "Doamne nu le socoti acestea ca 
păcat". Dar nimeni nu ştia îmbunătățita lui viață. 


În cetatea aceasta, el şi-a făcut pe un loc uscat ce era în mijlocul bălții, o colibă 
de vreascuri neacoperită - unde se află acum și sfintele lui moaște. ŞI era lui acea 
colibă casă de rugăciune, şi cămară încuiată, ca să nu fie văzut de oameni în timpul 
rugăciunii. Deci, toată ziua umbla prin cetate, făcînd nebunii după obiceiul său și 
răbdînd necazuri de la cei nepricepuţi; iar, sosind noaptea, intra în coliba sa şi acolo 
stătea la rugăciune de seara pînă dimineaţa, înălțind cu lacrimi şi cu plecări de 
genunchi rugăciuni către Dumnezeu; iar sosind ziua ieşea la nebunia sa. Uneori, 
slăbind trupul de multă osteneală, se arunca pe ulițele cetăţii în gunoi sau în 
măturături şi, dormind puţin, se odihnea. lar dacă dormea vreodată în coliba sa, el se 
culca pe pămîntul gol, pentru că nu avea nimic într-însa, decît numai mult ostenitul 
său trup şi vreascuri împrejurul lui, dar şi acelea neacoperite. lar de era ger, ori zăduf, 
ori zăpadă, ori ploaie, sfîntul pe toate le răbda, şezînd în coliba sa fără acoperămînt, 
ca unul fără de trup. ŞI, astfel, petrecea în toate zilele vieţii sale, pentru dragostea lui 
Dumnezeu. Pe cît a iubit el pe Dumnezeu, pe atît şi Dumnezeu l-a iubit şi l-a 
preamărit în lumea aceasta cu darul Său minunat, mai înainte de a-l preamări în 
cereasca Sa împărăție cea fără de sfîrşit, prin răsplătirea bunătăților celor negrăite. 


Odată s-a făcut o minune vrednică de mirare şi de neuitare, în acest chip: Nişte 
neguțători, luîndu-şi mărfurile lor, călătoreau într-o corabie pe mare, şi, deodată, la 
un loc, a stat corabia şi nu putea să se mişte de acolo, încît, izbindu-se de valuri, toți 
care erau în ea se deznădăjduiseră de viaţa lor şi așteptau moartea în liniște. Apoi au 
socotit, să arunce sorți pentru cine a stat corabia și este izbită de valuri. Şi sorțul a 
căzut pe un neguțător dintre ei, care era din cetatea Rostovului, unde viețuia Sfîntul 
Isidor. Deci, au pus pe acel neguțător pe o scîndură şi l-au lăsat în mare și corabia s- 
a pornit degrabă din locul acela; iar omul acela, purtat de valuri pe scîndură, se afla 
în pragul morţii, neașteptînd ajutor de la nimeni. Dar, iată, fără de veste a stat înaintea 
lui plăcutul lui Dumnezeu, Isidor, umblînd pe mare ca pe uscat şi zicînd către dînsul: 
"Omule, mă ştii pe mine cine sînt?" lar neguțătorul, abia putînd să vorbească, 1-a zis: 


"O, Isidore, robul lui Dumnezeu, cel ce vieţuieşti în cetatea noastră, nu mă lăsa să 
mă afund în marea aceasta, ci ajută-mi mie ticălosului şi mă izbăveşte de moartea 
cea amară”. 


Atunci sfîntul l-a luat de mînă, l-a pus pe scîndura aceea, care îi era întocmai 
ca o luntre şi care înota neafundată pe deasupra apei. Deci, sfîntul, îndreptînd-o, a 
alergat repede în urma corabiei şi, ajungînd-o, a pus pe acel om în ea întreg, sănătos 
ŞI cu nimic vătămat, apoi i-a poruncit, zicîndu-i: "Să nu spui nimănui de mine, ci să 
spui că puterea dumnezeiască te-a izbăvit din adîncurile mării”. Dar cei ce erau în 
corabie, văzînd pe prietenul lor pe care îl aruncaseră în mare, că era cu dînşii viu şi 
sănătos, s-au mirat şi s-au înspăimîntat şi slăveau puterea lui Dumnezeu. 


Apoi, după ce s-a întors neguțătorul acela în cetatea sa, a întîmpinat pe Isidor, 
izbăvitorul său, pe ulițele cetății, făcînd nebunii, şi nu putea să spună cuiva de dînsul, 
decît numai se închina lui de departe; iar el, iarăși îl îngrozea să nu spună nimănui 
de ceea ce se făcuse pe mare. Astfel, neguțătorul acela a păzit aceea în tăcere pînă la 
moartea plăcutului lui Dumnezeu. Se mai făceau de către dînsul și alte minuni, cu 
darul lui Dumnezeu, dar n-au venit întru arătare, că, precum era viaţa lui cea 
îmbunătățită şi tăinuită ca sub un obroc, sub chipul nebuniei, tot aşa și facerile lui de 
minuni se săvîrşeau în taină. 


Odată s-a dus în curtea voievodului Rostovului, iar voievodul avea atunci la 
el la prînz pe episcop şi, apropiindu-se sfîntul de pristavul băuturilor, cerea să bea de 
la dînsul, ca şi cum era însetat; pentru că fericitul nu înseta de băutură, ci de mîntuirea 
celui ce putea ca, măcar pentru un pahar de apă rece, să nu se lipsească de plată de la 
Domnul; iar pristavul nu numai că nu i-a dat băutură, dar l-a gonit cu cuvinte 
ocărîtoare. Deci, ospătînd voievodul cu episcopul, a venit vremea băuturii și, voind 
slugile să toarne în pahare, nu s-a găsit băutură în vase, căci deodată toate s-au uscat, 
încît slugile s-au înfricoşat şi au spus despre aceea voievodului, care, şi el, mîhnindu- 
se, se mira foarte mult. Atunci, înştiințîndu-se că a venit în curtea lui nebunul Isidor 
şi a cerut să bea, mai mult s-a mîhnit şi se mînia asupra pristavului; căci a înţeles că 
pentru nemilostivirea pristavului, care a trecut cu vederea pe săracul care cerea, s-a 
făcut de la Dumnezeu o minunată pedepsire ca aceea. 


Deci, îndată a trimis prin toată cetatea să caute pe fericitul Isidor şi să-l aducă 
cu rugăminte în casa voievodului, dar n-a fost găsit. După ce s-a sfîrşit prînzul 
voievodului, fiind cuprins de ruşine pentru aceea, căci nu era băutură pentru oaspeți, 
a venit la ei Sfîntul Isidor, avînd în mîini o prescură şi a dat-o episcopului, zicînd ca 
şi cum ar fi nebun: "Arhiereule, primeşte această prescură, pe care am luat-o în acest 
ceas din mîinile prea sfințitului mitropolit al Kievului, în biserica Sfintei Sofia”. 
Deci, îndată cu venirea sfîntului, toate vasele s-au umplut de băutură, ca şi mai 
înainte, de care minune toți s-au mirat foarte mult şi cu frică preamăreau pe 
Dumnezeu, care a făcut minunate lucruri prin robul cel tăinuit. 


Însă, această minune s-a făcut înaintea sfirşitului sfîntului şi minunat este 
cuvîntul lui, care le-a zis că "în acest ceas am luat prescuri din mîinile preasfințitului 
mitropolit al Kievului!" Pentru că nu era mincinos cuvîntul plăcutului lui Dumnezeu, 
ci adevărat şi credincios; de vreme ce a fost răpit de îngerul lui Dumnezeu din Rostov 
în Kiev şi, iarăși, în acelaşi ceas a fost adus din Kiev în Rostov. Aceasta s-a întîmplat 
astfel, după cum odinioară s-a în-tîmplat Cuviosului Gheorghe, egumenul Muntelui 
Sinai, care într-un ceas a fost răpit în lerusalim şi, împărtăşindu-se cu dumnezeieştile 
Taine din mîinile preasfințitului patriarh Petru, iarăşi s-a aflat în Sinai, în chilia sa. 
Despre aceasta se scrie în Limonar; tot astfel s-a făcut şi cu Sfîntul Isidor. 


După aceasta, robul lui Dumnezeu nu se mai arăta în cetate, precum avea 
obiceiul să umble, pentru că se mutase la Domnul, în coliba sa. Neştiind nimeni de 
sfîrşitul lui, deoarece sfîntul lui suflet a fost dus de sfinţii îngeri în cerescul Ierusalim, 
îndată o bună şi plăcută mireasmă a umplut toată cetatea şi toţi se minunau cu spaimă 
de acea neobişnuită şi frumoasă mirosire, zicînd unul către altul: "De unde iese 
această plăcută mireasmă?" Pentru că nu ştiau că murise plăcutul lui Dumnezeu. 


Un om, mergînd pe lîngă coliba sfîntului, a simțit mai multă bună mirosire ce 
ieşea din colibă. Atunci s-a uitat în ea şi a văzut pe sfîntul, zăcînd la pămînt, avînd 
faţa în sus şi mîinile strînse în chipul crucii, precum se cade. Și, cunoscînd că de 
curînd s-a sfîrşit, a alergat şi a spus celorlalți oameni. Deci, mergînd niște bărbaţi 
temători de Dumnezeu, care ştiau viaţa sfîntului cea plăcută lui Dumnezeu şi aveau 
dragoste către el, au îngropat cinstitul şi mult ostenitul lui trup în acelaşi loc, unde a 
murit. 


În acea vreme a alergat şi acel neguţător, pe care sfîntul l-a izbăvit de înecare 
în mare şi, căzînd la mormîntul sfîntului cu lacrimi, spunea tuturor acea minune ce 
se făcuse. Deci, oamenii cei cucernici, sfătuindu-se, au zidit deasupra mormîntului 
fericitului - cu binecuvîntarea arhiereului -, o biserică a Înălţării lui Hristos, Care a 
înălțat pe cel ales din poporul Său. Iar de la mormîntul Sfîntului Isidor, au început a 
se da, celor ce alergau cu credință la el, tămăduiri tuturor bolilor, întru slava 
Domnului nostru lisus Hristos, Cel slăvit împreună cu Tatăl şi cu Sfîntul Duh în veci. 
Amin. 


34. VIAŢA CUVIOSULUI PAHOMIE CEL MARE 
(15 MAI) 


Cuviosul părintele nostru Pahomie era de neam din părțile 'Tebaidei Egiptului, 
născut din părinți păgîni, închinători de idoli, ca un crin ieșit din mărăcini. Pe acesta, 
Domnul nostru Iisus Hristos l-a însemnat din copilărie pentru a Sa sfîntă slujbă; căci, 
Pahomie, fiind încă prunc, părinții lui îi dădeau să guste din jertfele idolilor; dar el, 
gustîndu-le, îndată le vărsa ca pe nişte otravă vătămătoare de suflet, deoarece sufletul 
în care avea să petreacă Dumnezeu, nu putea să mistuie partea cea diavolească în 
pîntecele lui de prunc. 


Crescînd el, părinții lui l-au dus odată la capiştea idolească, care era lîngă rîul 
Nilului şi unde diavolul petrecea în idolul cel ce dădea răspunsuri la oamenii cei ce 
îl întrebau, înşelînd astfel poporul care credea că idolul lor zeu, vorbeşte cu ei. 
Pahomie, mergînd acolo, diavolul a tăcut şi idolul a rămas mut, iar popa idolesc se 
mira că zeul lor a amuţit şi îl ruga cu multe jertfe ca să le vorbească, însă el nu putea 
să grăiască nimic. Apoi, diavolul i-a descoperit taina aceea că, din cauza venirii lui 
Pahomie, nu poate să grăiască către popor. Deci, slujitorul, căutînd spre prunc, a 


strigat cu glas tare, zicînd: "Pentru ce ați adus aici pe vrăjmașul zeilor noştri? 
Scoateţi-l îndată afară de aici!" Părinții lui Pahomie s-au mîhnit pentru aceasta, 
mirîndu-se şi zicînd între ei: "Ce o să fie pruncul acesta, că din jertfă nu poate să 
guste nimic, de vreme ce îndată ce gustă, o şi varsă?" ȘI ei, nepricepînd aceasta, au 
tăcut. După aceea l-au dat la învățătura cărţii egiptene și la filosofia cea veche. 


În acea vreme, împărăţind Constantin cel Mare, a dat poruncă să se adune 
oaste contra muncitorului Maxentie. Deci, comandanții împărătești, ajungînd pînă în 
părțile Egiptului, au luat cu sila în rînduiala ostăşească pe mulți tineri, între care era 
şi tînărul Pahomie, fiind în vîrstă de douăzeci de ani. Pornind cu ei într-o corabie pe 
mare, au ajuns într-o cetate creştinească din Tebaida, care se numea Oxirinhos. Acolo 
tinerii erau ţinuţi sub străji, iar locuitorii cetăţii, văzînd pe acei tineri păziți cu străji 
şi auzind cele despre ei, li s-a făcut milă de dînşii. Deci, după obiceiul iubirii de 
străini al creştinilor, le aduceau cele de trebuinţă, adică îndestulare de bucate şi de 
băuturi, şi-i mîngîiau pe dînşii în necaz. Pahomie se minuna văzînd atît de mare 
dragoste care li se făcea de cetățenii aceia. Deci, înştiinţindu-se de la cei ce erau cu 
dînsul, că creştinii sînt milostivi spre toți, dar mai ales spre creştini, întreba de 
numirea aceea, adică ce sînt creștinii, de vreme ce nu auzise nici de numele lui 
Hristos, nici de creștini. 


Atunci ei i-au spus lui: "Creştinii sînt oameni drepteredincioşi, care cred în 
adevăratul Dumnezeu, care este în cer, Făcătorul tuturor şi Atotțiitorul, în Unul 
Născut Fiul Său, Domnul lisus Hristos şi în Duhul Sfînt. Sînt buni la obiceiuri şi 
milostivi către toți, făcîndu-le bine şi dîndu-le în dar toate cele de trebuință; şi pentru 
toate acestea, așteaptă răsplătire de la Unul Dumnezeu". Tînărul Pahomie, auzind 
unele ca acestea, se minuna de credinţa creştinească, se lumina cu mintea, se aprindea 
cu inima în frica lui Dumnezeu şi se bucura cu sufletul de auzirea numelui lui Hristos. 


Deci, depărtîndu-se puțin de tovarășii săi şi fiind singur, şi-a întins mîinile spre 
cer şi a zis: "Doamne, Dumnezeul creştinilor, Cel ce ai făcut cerul și pămîntul, dacă 
vei căuta spre smerenia mea şi îmi vei dărui pocăinţa dumnezeirii Tale şi mă vei 
izbăvi de necazul acesta, îți voi sluji Ţie în toate zilele vieţii mele şi voi viețui după 
poruncile Tale". Astfel rugîndu-se, a pus în mintea sa neuita-ta pomenire a 
adevăratului Dumnezeu, pe Care ÎL cinstesc creștinii. Mergînd de acolo cu ceilalți 
ostaşi, se ferea cu dinadinsul de toate lucrurile cele neplăcute lui Dumnezeu. Dacă i 
se întîmplau lui vreodată ispite trupeşti sau alte pofte lumești, se întorcea cu totul de 
la dînsele, aducîndu-și aminte de rugăciunea aceea în care şi-a făgăduit adevăratului 
Dumnezeu viaţa cea plăcută Lui şi s-a luminat la minte cu oarecare dar dumnezeiesc. 
Pentru aceasta el, din tînăra vîrstă, iubea curăţenia trupească și se silea a o păzi fără 
de prihană. 


După ce marele şi drepteredinciosul împărat Constantin a biruit pe vrăjmașii 
săi prin credinţa în Hristos, făcîndu-se pace în împărăția lui, a eliberat cetele ostăşeşti 
şi astfel s-a dus fiecare întru ale sale. Atunci Pahomie, întorcîndu-se în patria sa, a 
mers cu sîrguință în Lebada cea de sus, în satul ce se numea Hinovoschia şi, intrînd 


în biserica creştinească, a cerut Sfîntul Botez. Deci, învățindu-se și deprinzîndu-se 
cu sfînta credinţă, a luat Sfîntul Botez şi s-a învrednicit împărtăşirii dumnezeieştilor 
Taine. După ziua aceea, sosind noaptea, a văzut în vedenia visului pogorîndu-se rouă 
din cer şi umplîndu-i dreapta lui care, închegîndu-se, s-a făcut ca mierea. ŞI a auzit 
un glas de sus, grăind către dînsul: "O, Pahomie, înţelege ceea ce vezi, că acesta este 
semnul darului care ţi se dă ţie de la Hristos Dumnezeu". 


De la acea vedenie, fericitul Pahomie s-a rănit şi mai mult cu dragostea lui 
Dumnezeu şi, umilindu-se foarte mult, a dorit viaţa monahicească. Auzind el de un 
sihastru oarecare cu numele Palamon, care vieţuia într-un loc pustiu, s-a dus la dînsul 
şi, ajungînd la chilia lui, a bătut în ușă. Iar starețul, căutînd prin fereastră, l-a întrebat: 
"Ce voieşti? Și pe cine cauţi?” Pahomie i-a zis: "Dumnezeu m-a trimis la tine ca să 
mă faci monah!" Grăit-a lui starețul: "Nu poți să fii monah, pentru că cinul călugăresc 
nu este lucru mic; mulţi au venit aici şi, nesuferind nevoinţa călugărească, s-au întors 
înapoi". Pahomie i-a zis lui: "Nu toţi oamenii au acelaşi obicei; primeşte-mă numai 
şi vremea singură va arăta de pot a suferi greutatea vieții călugărești sau nu". Grăit- 
a starețul: "Ţi-am spus că nu vei putea răbda; deci, să te duci la altul într-alt loc şi să 
te ispiteşti multă vreme cu postire, iar după aceea vei veni la mine și te voi primi; 
pentru că eu viețuiesc aici cu asprime și, întărindu-mă cu darul lui Hristos, nu mănînc 
NIMIC, decît numai pîine şi sare; iar untdelemn și vin niciodată nu bag în gură. Eu 
petrec fără somn întru rugăciune şi învăţătura dumnezeieştilor cuvinte pînă la miezul 
nopţii, de multe ori chiar şi toată noaptea". 


Starețul grăind acestea, nu se mîndrea pentru înfrînarea sa, dar voia mai mult 
cu această frică să gonească de la sine pe tînărul mirean. Pahomie, auzind unele ca 
acestea, şi mai mult se aprinse după Hristos spre o viaţă ca aceea. Şi zicea către stareţ: 
"Cred lui Dumnezeu că, cu sfintele tale rugăciuni, îmi va da putere şi răbdare şi mă 
va povăţui pe mine prin tine la viaţă cea aspră". Atunci Cuviosul Palamon, văzînd 
osîrdia lui cea către Dumnezeu și cunoscînd în el chemarea lui Dumnezeu, 1-a deschis 
uşa și, primindu-l înăuntru, l-a îmbrăcat în schima monahală. Amîndoi petreceau 
împreună în postiri şi în rugăciuni, ostenindu-se cu lucrul miinilor. Lucru lui era a 
toarce lînă şi a ţese rase, nu pentru vreun cîştig oarecare ci, ca din osteneala miîinilor 
sale, să hrănească pe săraci. lar cînd stătea la rugăciunile cele de toată noaptea, dacă 
îl vedea cîndva stareţul dormitînd, îl scotea afară din chilie și, umplîndu-i o coşniţă 
cu nisip, îi poruncea s-o ducă în alt loc şi acolo să o verse; aşa alunga somnul şi îşi 
ostenea trupul, pentru ca mintea să-i fie deşteaptă la rugăciune. 


Deci, stareţul zicea către ucenic: "Trezeşte-te, fiule, şi te deşteaptă, ca să nu te 
ispitească vrăjmaşul; pentru că în deşert va fi osteneala noastră”. Văzînd Cuviosul 
Palamon pe fericitul Pahomie ascultător, înfrînat şi sîrguitor către toate nevoinţele 
pustniceşti şi sporind spre fapta cea îmbunătățită, se bucura cu sufletul şi slăvea pe 
Dumnezeu. Sosind ziua prealuminată a Sfintelor Paşti, a zis stareţul către ucenic: "De 
vreme ce ziua aceasta este de praznic, şi la toţi creștinii această zi a Învierii lui Hristos 
este zi de bucurie şi de prăznuire, deci, frate, să găteşti și nouă masa, ca, mîncînd, să 
ne veselim pentru slava lui Dumnezeu". Vrînd el îndată cu osîrdie să facă porunca, a 


luat puţin untdelemn şi a turnat în sare, punîndu-l pe masă. Apropiindu-se stareţul de 
masă şi văzînd în sare untdelemn, şi-a lovit fruntea cu mîna și a zis cu lacrimi: 
"Domnul meu S-a răstignit şi a fost batjocorit şi a suferit pălmuire şi eu să mănînc 
untdelemn?" Deci, n-a stat la masă să mănînce, pînă ce nu s-a luat sarea și 
untdelemnul şi s-au pus altele. 


Într-una din zile a venit la dînșii un frate şi, văzînd focul aprins, a zis lui 
Palamon şi lui Pahomie: "Dacă cineva dintre voi are credință, să se pună deasupra 
acestor cărbuni şi să stea pe ei pînă se va citi rugăciunea Domnului, adică: Tatăl 
nostru..." Cuviosul Palamon, cunoscînd înălțarea minţii fratelui aceluia, l-a certat, 
zicîndu-i: "Încetează, frate, cu acea mîndră părere a ta şi nu căuta lucru cel netrebnic, 
pentru că te amăgești”. 


Atunci el, mîndrindu-se, s-a suit de voie pe cărbunii cei aprinşi şi stătea citind 
rugăciunea Domnului, şi astfel a rămas nears; fundcă prin voința lui Dumnezeu, 
diavolul, care ajută celor mîndri, îl apără de arderea focului. Deci, pogorîndu-se de 
pe foc nevătămat, mai mult se mîndrea pentru sfințenia sa. Şi, plecînd de la dînșiui, îi 
ocăra, zicîndu-le: "Unde este credinţa voastră?" Deci, şezînd acel frate mîndru în 
chilia sa, care nu era așa departe de Palamon, şi văzîndu-l diavolul înşelat desăvîrşit 
cu înălţarea minţii, s-a închipuit în femeie frumoasă, îmbrăcată cu haină luminoasă 
şi înfrumuseţată cu podoabe şi, venind la el, a bătut în ușa chiliei. El, deschizînd ușa 
şi văzînd pe acea femeie, a întrebat-o de pricina venirii ei; iar diavolul cel în chip de 
femeie, i-a răspuns: "Fiind strîmtorată de datornici pentru datorii şi neavînd cu ce să 
le plătesc, am fugit de la dînşii, temîndu-mă să nu cad în mîinile lor şi să-mi facă 
vreo răutate; deci mă rog ție, părinte, primeşte-mă în ceasul acesta în chilia ta, ca să 
mă ascund de cei ce mă gonesc, că Dumnezeu m-a povăţuit să vin la tine, ca să fiu 
păzită de cei ce mă caută". 


EI, neputînd să socotească cele grăite şi neînțelegînd meșteșugirile 
vrăjmașului cu grosimea minţii sale, a primit în chilia sa pe aceea ce părea femeie. 
Atunci diavolul a pus în el gînduri de desfrînare, l-a aprins cu poftă trupească, şi acel 
mîndru monah, fiind biruit de spurcatul gînd, s-a învoit în inima sa la păcat. Deci, 
dacă s-a apropiat de femeie, voind să-şi împlinească patima sa, îndată diavolul l-a 
trîntit de pămînt și a pierit; iar el a zăcut multă vreme la pămînt ca un mort, mut şi 
fără de glas. După cîteva zile, venindu-și în sine şi cunoscîndu-şi nebunia sa, s-a dus 
la Sfîntul Palamon, tînguindu-se şi zicînd: "Să ştiu, părinte, că eu singur sînt 
pricinuitorul pierzării mele, deoarece nu te-am ascultat; deci, mă rog cuvioşiei tale, 
ajută ticăloşiei mele cu sfintele tale rugăciuni, ca să nu fiu pierdut de diavol pînă în 
sfîrşit”. 


Pe cînd grăia el acestea cu lacrimi, cuvioşiui părinți Palamon şi Pahomie 
lăcrimau şi ei de milă pentru dînsul. Dar, deodată s-a îndrăcit monahul acela şi a fugit 
din chilie şi, fiind gonit de diavol, alerga prin munți şi prin pustie; apoi, mergînd la 
cetatea care se numea Panos, s-a aruncat în cuptorul băii şi a ars acolo. Fericitul 
Pahomie, văzînd şi auzind aceasta, îşi păzea cu dinadinsul inima sa de gîndurile de 


mîndrie şi își îndrepta viaţa în smerită cugetare şi în blîndeţe, aducîndu-şi aminte de 
cuvintele Domnului, care zice: Invățaţi-vă de la Mine, că sînt blind și smerit cu 
inima. 


Muntele şi pustia aceea în care vieţuiau, erau pline de spini şi, cînd ieşea 
Pahomie să adune lemne, îşi rănea picioarele, umblînd desculţ prin spini, asemenea 
şi mîinile lui, fiind înțepate de spini, se sîngerau. EI le răbda cu bucurie, aducîndu-și 
aminte de piroanele Stăpînului, cu care au fost pironite pe Cruce sfintele Lui mîini şi 
picioare. Lui îi plăcea să se roage singur la un loc deosebit, şi pentru aceasta adeseori 
ieşea în pustie departe de chilie; şi acolo îşi întindea mîinile în sus şi se ruga lui 
Dumnezeu. 


Odată, ducîndu-se el cam departe de chilia sa şi apropiindu-se de locul ce se 
numea Tovenisiot, a auzit în rugăciunea sa un glas de sus, grăind către dînsul: 
"Pahomie, aici să petreci şi în locul acesta să faci o mănăstire; pentru că vor veni la 
tine mulți din cei ce voiesc să se mîntuiască. Pe aceia îi vei povăţui în călugărie la 
viața cea îmbunătățită, după felul şi rînduiala pe care îndată o voi trimite ție”. 
Fericitul Pahomie, minunîndu-se de acest dumnezeiesc glas, i-a venit înainte îngerul 
în chipul rînduielii celei mari a monahilor celor desăvirșiți, adică în sfînta schimă, și 
i-a dat în mîini o tăbliță care avea scris pe dînsa rînduielile şi canoanele vieţii 
monahicești și pustniceşti. Deci, întorcîndu-se el cu bucurie la cuviosul său stareţ, 1- 
a spus toate cele văzute şi auzite. Acela, crezînd fără îndoială că este lucrul și 
rînduiala lui Dumnezeu, a preamărit bunătatea Domnului, care a aflat un chip ca 
acesta de mîntuire omenească. Apoi, fericitul Pahomie a rugat pe Cuviosul Palamon 
să meargă cu dînsul, să vadă locul unde s-a auzit acel glas dumnezeiesc şi arătarea 
cea îngerească. 


Starețul, nevoind să mîhnească pe ucenicul său, pe care îl avea ca pe un 
adevărat fiu după Dumnezeu, s-a dus cu dînsul acolo şi, zidind o chiliuță mică în acel 
loc, se bucura de dumne-zeiasca cercetare. Apoi, după cîtăva vreme, starețul a grăit 
către Pahomie: "O, fiule, deoarece văd darul cel dăruit ție de la Dumnezeu, că ai să 
fii în locul acesta povăţuitor multora, deci, să petreci aici, iar eu mă voi întoarce la 
chilia mea; dar să facem aşezămînt, ca să nu ne despărțim niciodată, ci să ne cercetăm 
unul pe altul, cît vom fi între cei vii”. Și astfel vieţuia fiecare în chilia sa. 


Adeseori fericitul Pahomie se ducea la Cuviosul Palamon, cercetîndu-l şi luînd 
de la dînsul binecuvîntare şi părintească învăţătură. Dar nu multă vreme după aceea, 
Sfîntul Palamon s-a îmbolnăvit de moarte din multa înfrînare; pentru că uneori gusta 
puţină pîine, iar apă nu bea deloc; alteori, în loc de bucate, bea puţină apă şi pîine nu 
gusta nicidecum. Deci, frații care veneau spre cercetarea lui, îl rugau să-l sfătuiască, 
ca să dea măcar puţină odihnă trupului său bolnav şi să guste din bucate și din 
băutură, ca astfel să nu slăbească desăvirșit. lar el le răspundea: "Dacă sfinţii 
mucenici ai lui Hristos au răbdat cu tărie pînă la sfîrşit pentru Dumnezeu, în Care au 
crezut, unii tăierea mădularelor, alții tăierea capetelor, iar alţii arderea focului, apoi 
cum să voiesc eu să-mi pierd răbdarea cea puţină, pe care m-am făgăduit s-o îndur 


pentru Hristos?" Şi aşa pustnicul şi înfrînatul cel adevărat, deşi fiind în boală 
trupească, totuşi nu și-a schimbat pustnicia sa, ci, păzind-o pînă la sfîrșit, s-a sfîrșit 
pe mîinile iubitului şi duhovnicescului său ucenic și fiu, fericitul Pahomie, şi a trecut 
spre îndulcirea veşnicelor bunătăţi, gătite lui de la Domnul nostru lisus Hristos. După 
aceea, Cuviosul Pahomie a îngropat cu cinste trupul duhovnicescului său părinte şi 
s-a întors la Tavenisiot în chilia sa, unde vieţuia după Dumnezeu. 


După cîtăva vreme, a venit la dînsul Ioan, fratele lui cel mai mare după trup, 
care îl căuta de multă vreme. Pentru că, de cînd Pahomie luase Sfintul Botez, nu s-a 
mai întors în casă la părinţii şi rudeniile sale, ci îndată s-a dus în pustie; şi-l căuta 
Ioan, fratele lui, pretutindeni, pentru că şi acela luase sfinta credinţă şi se botezase. 
Deci, văzîndu-se unul cu altul, s-au bucurat şi s-au sărutat şi loan a început a viețui 
împreună cu Pahomie şi a urma vieții lui, petrecînd amîndoi în legea Domnului și 
învăţîndu-se ziua şi noaptea. El nu se îngrijea de cele pământeşti, iar cele ce le avea 
din osteneala miîinilor sale, le împărțea la cei ce aveau trebuință, neîngrijindu-se 
pentru ziua de mîine. Își muncea trupul cu postiri, privegheri şi alte feluri de osteneli, 
mîngîindu-se cu nădejdea învierii şi a fericirii ce va să fie în ceruri. 


Citind Vieţile Sfinților şi luînd aminte la isprăvile acelora, singur se sîrguia să 
săvîrşească unele ca acelea. Apoi, Cuviosul Pahomie, aducîndu-şi aminte de 
făgăduinţa care de la Dumnezeu i se făcuse lui, pentru fraţii cei ce erau să se adune 
la dînsul spre mîntuire, a început împreună cu fratele său, a zidi chilii. Deci, Pahomie 
voia să facă mai mare cuprinsul mănăstirii; iar loan, învăţînd şi cugetînd pentru 
liniştea și strîmtorarea călugărească, dorea să fie mai mică ograda mănăstirii. Deci, 
supărîndu-se, a zis către Pahomie: "Încetează de a mări şi a lărgi curtea mănăstirii 
pentru că lucrul acesta este netrebnic”. 


Auzind Pahomie unele ca acestea s-a mîniat asupra fratelui său, că nu cu 
înţelegere l-a ocărît pe el. Însă, fiind blînd, nu i-a zis nimic, cinstind pe fratele cel 
mai mare cu anii. Sosind noaptea, s-a închis în chilia sa și a început a plînge şi întru 
rugăciune a se mărturisi lui Dumnezeu, zicînd: "Amar mie, că înţelegerea cea 
trupească este încă întru mine şi umblu încă după trup; pentru că după atita 
deprindere duhovnicească, sînt stăpînit încă de mînie. Miluieşte-mă, Dumnezeule, ca 
să nu pier; pentru că dacă Tu nu mă vei întări pe mine cu darul Tău, atunci vrăjmaşul 
meu va afla în mine vreo parte din faptele sale şi mă va face pe mine robul lui, ca pe 
un călcător al legilor Tale; căci scris este: Ce/ ce păzeşte toată legea, dar numai într- 
UNA greşeşte, pentru toate s-a făcut vinovat. Cred Doamne, că îndurările Tale cele 
multe îmi vor ajuta mie, şi mă voi învăţa a umbla în căile Sfinților Tăi Părinți, tinzînd 
spre cele dinainte şi uitînd pe cele din urmă; că din veac sfinții Tăi, ajutîndu-se cu 
darul Tău, au ruşinat pe vrăjmaş și foarte s-au preamărit. lar eu cum voi învăţa, 
Doamne, pe cei care Te-ai făgăduit a-i chema la viaţa monahicească prin mine, dacă 
nu voi birui mai înainte patimile mele, care prin trup îmi stăpînesc sufletul meu, și 
de nu voi păzi legea Ta fără de prihană? Cred Doamne, că dacă Tu îmi vei da ajutor, 
voi face acelea care sînt plăcute înaintea ochilor Tăi şi-mi vei ierta toate păcatele 
mele". 


Aşa strigînd fericitul către Dumnezeu, a petrecut toată noaptea întru rugăciuni, 
asudînd cu lacrimi, și din multa sudoare - fiind pe vremea secerişului, şi în părțile 
acelea fără de măsură era zăduf mare - s-a făcut sub picioarele lui o baltă; pentru că 
era obiceiul lui ca, stînd la rugăciune, să-şi aibă mîinile întinse în sus și nicidecum 
nu le lăsa nici le strîngea pînă la sfîrşitul rugăciunii; ci așa stătea ca spînzurat pe 
Cruce. Astfel obosindu-şi trupul său, iar sufletul ridicîndu-și spre gîndirea de 
Dumnezeu, asuda foarte mult. 


Nu după multă vreme, loan, fratele lui s-a mutat către Domnul şi el l-a 
îngropat, după obicei, cu psalmi şi cu cîntări, îngrijindu-se în toate zilele ca să fie 
mai bun şi mai liber de gîndurile cele ce năvăleau asupra lui, învățindu-se pururea în 
frica lui Dumnezeu, avînd în minte pomenirea morții, înfricoşata judecată şi minunile 
cele veşnice, iar cu trupul ostenindu-se la zidirea mănăstirii. Diavolii văzînd aceasta, 
au început a năpădi la arătare asupra lui, scrîşnind cu dinţii şi aducîndu-i multe ispite. 
Iar el înarmîndu-se cu pavăza credinţei și cu rugăciuni, biruia asuprelile vrăjmașului, 
avînd totdeauna în gură cîntarea de psalmi. Deci, rugîndu-se el, diavolii de multe ori 
se sîrguiau să-i curme rugăciunea. Cînd pleca genunchii îi arătau înaintea lui o groapă 
adîncă şi apă vijtind, ca să se teamă și să nu-și plece genunchii la rugăciuni. Însă, 
sfîntul nu se îngrijea de diavoleştile năluciri și nu înceta a-și pleca genunchii la 
rugăciune. 


Odată, umblînd el, l-au înconjurat diavolii, urmîndu-i și mergîndu-i înainte ca 
unui boier, zicînd unul către altul: "Iată Domnul Pahomie, daţi-i loc de cinste robului 
lui Dumnezeu!" Iar sfîntul batjocorea nălucirile lor şi-i socotea pe dînşii ca pe nişte 
cîini ce latră. Stînd în chilia sa la pravila cea de la miezul nopţii, au năvălit asupra lui 
mulțime de diavoli şi au început a-i clătina chilia şi a cutremura pămîntul, vrînd să 
răstoarne zidirea din temelie şi să ucidă pe Pahomie; dar el a început a cînta: 
Dumnezeu este scăparea noastră, puterea şi ajutorul întru necazurile cele ce ne-a 
aflat pe noi; pentru aceasta nu ne vom teme, cînd se va tulbura pămîntul. Atunci 
îndată s-au stins diavolii ca fumul și s-a făcut alinare şi linişte. Însă aceia, fugind ca 
nişte cîini fără de rușine, iarăși s-au întors. Deci, după rugăciune, şezînd sfîntul la 
lucrul mîinilor, i s-a arătat diavolul în chip de cocoş mare, care cînta înaintea lui 
foarte mult şi se repezea spre faţa lui; iar sfîntul a suflat asupra lui şi, însemnîndu-se 
cu semnul Sfintei Cruci, l-a izgonit pe el de la dînsul. 


Altădată, adunîndu-se mulți diavoli, au legat o frunză de stejar cu o funie mare 
şi lungă, şi trăgeau de ea cu osteneală și cu ispitire, ca de o piatră mare, chiuind și 
strigînd cu mare glas unul către altul: "Trageţi, trageţi!” Aceasta o făceau vrînd să 
pornească spre rîs pe robul lui Dumnezeu; dar sfîntul a gonit cu rugăciunea toată 
tabăra diavolească. 


De multe ori, cînd şedea sfîntul să mănînce, diavolii, făcîndu-se în chip de 
femei frumoase, şedeau lîngă el şi se atingeau de bucatele cele puse înainte. Iar 
cuviosul, închizîndu-şi ochii cei trupești ca să nu vadă nălucirile cele muiereşti, își 
ridica ochii minţii spre Hristos Dumnezeu; atunci nălucirile cele diavoleşti fugeau; 


pentru că nu puteau să sporească ceva, de vreme ce era darul Domnului împreună cu 
cuviosul, Cel ce a zis către plăcuţii Săi: Nu vă temeți, Eu sint cu voi pină la sfirşitul 
veacului. 


Altădată, cu voia lui Dumnezeu, a luat mare chinuire de la diavoli; pentru că 
toată ziua, de dimineaţă pînă seara, a fost bătut de dînşii şi ca un mucenic a fost rănit 
de bătăi; însă n-a slăbit, nici nu s-a deznădăjduit de ajutorul lui Dumnezeu, de vreme 
ce Domnul nu părăsește în ispite pe robii Săi. Deci, a venit la dînsul pentru cercetare, 
un oarecare monah bătrîn cu numele Apolos; şi îndată a început Cuviosul Pahomie 
a-l spune cu de-amănuntul toate primejdiile şi ispitele cele aduse asupra lui de 
diavoli. Apolos i-a grăit lui: "Îmbărbătează-te și te întăreşte robule al Domnului, 
pentru că ştie diavolul că de te-ar fi biruit pe tine, cel ce ne eşti nouă spre folos, şi 
căruia toți, după puterea noastră, ne sîrguim să-ți urmăm, apoi pe noi neputincioşi 
cu înlesnire ne va robi lui; pentru aceea asupra ta mai mult se înarmează. Deci, tu, o, 
părinte, avînd ajutorul lui Dumnezeu, nu te lenevi, nici slăbi în nevoințe, ci rabdă-le 
pe toate cu vitejie, că ai să dai răspuns lui Dumnezeu și pentru noi, biruindu-te de 
lenevire şi dîndu-ne nouă chip de împuţinare de suflet”. 


Pahomie, auzind acestea, mai mult s-a întărit asupra vrăj-maşilor celor 
nevăzuţi şi slăvea pe Dumnezeu, că 1-a trimis pe un frate ca acela, care l-a mîngîiat 
în necaz, Şi l-a pornit spre mai mare nevoinţă; deci, a rugat pe monahul acela, ca să- 
| cerceteze pe el mai des şi să-l întărească. Odată, acel fericit Apolos, venind la 
Cuviosul Pahomie, s-a îmbolnăvit şi, petrecînd puţine zile, s-a mutat către Dumnezeu 
şi a fost îngropat de Pahomie. 


Cuviosul Pahomie avea atîta îndrăzneală şi credinţă către Dumnezeu, încît de 
multe ori călca peste balauri şi peste scorpii, şi rămînea nevătămat de ei. Adeseori 
poruncea crocodililor ca să-l treacă dincolo de rîu. Crocodilii ascultau porunca lui şi 
treceau degrabă pe plăcutul lui Dumnezeu. Cuviosul, mulțumind lui Dumnezeu că-l 
păzeşte nevătămat de toate asuprelile vrăjmașilor, se ruga Lui, zicînd: "Bine eşti 
cuvîntat Doamne, că n-ai trecut cu vederea smerenia mea, nici n-ai lăsat neputința 
mea, ca să fie înşelată de vrăjmaşul, ci singur m-ai întărit și mă întărești pe mine, 
văzînd neştiinţa mea. Singur mă povăţuiești şi mă înveţi pe mine voia Ta cea sfîntă, 
pentru că eu sînt prost şi neînţelept; iar Tu m-ai înţelepțit întru frica Ta”. 


Sfîntul, văzînd iarăşi asuprelile diavoleşti, ruga pe Dumnezeu ca un viteaz și 
nevoitor desăvîrşit, ca să-i ia somnul, încît să petreacă noaptea și ziua fără de somn - 
pe cît se poate -, biruind cu ajutorul lui Dumnezeu pe cei potrivnici, după cele scrise: 
Nu mă voi întoarce, pină ce se vor sfirşi,; îi voi necăji şi nu vor putea să stea; vor 
cădea sub picioarele mele, că m-ai încins cu putere spre război. Deci, i s-a dăruit lui 
cererea şi vedea duhurile cele nevăzute ca pe cele văzute și le gonea departe cu arma 
duhovnicească a rugăciunilor. Rugăciunea cuviosului era ca să se săvîrşească întru 
el voia Domnului şi să nu se lipească de el nici un gînd din grijile lumești. 


După cîtăva vreme, Cuviosul Pahomie, stînd la rugăciune la miezul nopţii, i s- 
a arătat îngerul Domnului în chipul cel dintâi, zicîndu-i: "Pahomie". lar el a răspuns: 
"Ce este, Domnul meu?" Zis-a îngerul: "Voia Domnului este aceasta, ca să-l slujeşti 
Lui şi pe neamul omenesc să-l aduci la EI". Îngerul Domnului, zicîndu-i acestea de 
trei ori, s-a dus de la el. Iar Pahomie, mulțumind lui Dumnezeu de acea vedenie ce i 
se făcuse şi, luînd încredințare, a început a primi pe cei ce veneau la el şi voiau să 
slujească lui Dumnezeu. Deci, după multă ispitire, le dădea chipul monahicesc, 
învăţîndu-i să treacă cu vederea lumea şi pe toate cele din lume. Astfel, el se dădea 
singur pildă cu pustnicia și cu smerenia vieţii celei iubitoare de osteneală, deși nu 
mai era tînăr, slujind celorlalți frați. Pentru că el pregătea masa, el lucra grădinile, 
săpînd, şi adăpînd cu apă verdeţurile, el slujea bolnavilor ziua și noaptea şi era chiar 
şi portar. EI făcea cu mîinile sale toate lucrurile cele mai de pe urmă și slujirile în 
mănăstire; îndemnînd pe toți să petreacă întru chemarea lor, în psalmi şi în alte cărți; 
dar mai ales să se înveţe din Sfînta Evanghelie. Numele fraților care veniseră la el de 
la început, erau acestea: Psentais, Suros şi Psoe. Acestora le grăia totdeauna cuvintele 
lui Dumnezeu, folosindu-i mult pe ei. Iar ei, privind la sfînta lui viaţă cea întocmai 
cu îngerii, se minunau, zicîndu-și unul altuia: "Ne-am înșelat, socotind că sfinții sînt 
născuți de fel sfinţi, şi nu se fac sfinți după a lor voie, și iarăşi socotind că păcătoşii 
nu pot să se întoarcă la pocăință şi să se facă sfinţi. Acum vedem darul lui Dumnezeu 
în sfîntul acesta, părintele nostru Pahomie; căci s-a născut din părinți păgîni și 
necredincioşi, şi a venit întru atît de bună credinţă şi plăcere de Dumnezeu, încît 
săvîrşeşte cu înlesnire toate poruncile lui Dumnezeu. Drept aceea ni s-a arătat şi nouă, 
că ŞI noi, de vom voi, putem să-i urmăm lui, precum a urmat şi el sfinţilor, care au 
fost mai înainte. Deci, să murim împreună cu el, ca să şi înviem cu el, că ne duce 
drept la viața veşnică”. 


Deci, apropiindu-se ei de Sfîntul Pahomie, 1-au zis: "Pentru ce, părinte, singur 
te osteneşti atît de mult în lucrurile mona-hiceşti? Porunceşte-ne, ca să lucrăm şi noi”. 
Sfîntul le-a răspuns: "Jugul cel bun pe care l-am pus pe mine, nu-l voi lepăda. Hristos 
ne-a adunat pe noi aici, ca să ne ostenim împreună pentru mîntuire. El să ne 
întărească, pe mine şi pe voi, în răbdare şi osteneli. Iar cînd Domnul nostru ne va 
aduna mai mulți, atunci voi îmi veți ajuta în slujbele mănăstirești”. Cuviosul Pahomie 
le-a scris lor rînduieli pentru rugăciune, pentru lucrul miinilor şi pentru somnul cel 
cu trezvie; pentru hrană şi pentru haine, pentru toată buna rînduială mănăstirească și 
pentru viaţa monahicească, precum s-a povăţuit mai înainte de îngerul care 1 s-a 
arătat. 


Deci, cu voia lui Dumnezeu, Care cheamă pe toţi spre mîntu-ire, s-au adunat 
la cuviosul și alți fraţi, între care era Pecusie, Cornelie, Pavel, Pahomie - un altul -, 
Ioan şi alții care auzeau de viaţa lui cea folositoare, de învăţătura cea de suflet 
miîntuitoare a credinţei celei drepte şi de rînduiala cea cu bune obiceiuri a mănăstirii. 
Astfel, numărul fraţilor în puțină vreme s-a înmulțit, încît ei erau mai bine de o sută. 


Iar cînd, în vreo zi de praznic, se cădea ca toți împreună să se împărtășească 
cu preacuratele, cereştile, nemuritoarele și de viaţă făcătoarele dumnezeieşti Taine 


ale lui Hristos, atunci Cuviosul Pahomie chema pe un preot din bisericile cele din 
satele de aproape şi acesta săvîrşea dumnezeiasca slujbă în mănăstirea lor şi toţi se 
împărtăşeau cu Trupul şi Sîngele lui Hristos. 


Aceasta o făcea, fiindcă nu voia povăţuitorul şi cugetătorul cel smerit să 
învrednicească pe vreunul din ucenicii lui la rînduiala preoțească; ci zicea că mai de 
folos este monahilor să nu caute cinste şi începătorie, mai ales cei ce viețuiesc viaţa 
cea de obşte, ca să nu înceapă între fraţi pentru unele pricini a se face zavistii, 
pizmuiri şi neîntocmiri; deoarece, dacă cade în arie o scînteie mică de foc şi nu se va 
stinge degrabă, toată aria o arde, şi rodurile cele adunate cu multă osteneală se pierd 
într-un ceas. Astfel, căzînd între monahi gîndul iubirii de stăpînire şi dorirea de 
rînduială preoțească, de nu se va scoate degrabă, toate ostenelile lor cele de mulţi ani 
şi rodurile duhovniceşti le întoarce în nimic înaintea lui Dumnezeu. 


Acestea le grăia cuviosul, învăţind pe frați smerenia; însă, dacă venea la 
mănăstirea lui cineva din monahii cei sfințiți, voind să petreacă cu dînşii, îl primea 
cu dragoste şi-l cinstea ca pe un părinte; iar acela privind la viaţa cuviosului cea cu 
smerită cugetare şi a celorlalți fraţi, se sîrguia să fie următor smereniei şi ostenelilor 
lor cele pustniceșşti. Astfel, Sfîntul Pahomie era spre toţi foarte milostiv şi iubitor. Îi 
era milă de cei bătrîni şi neputincioşi cu trupul, ştia a plăcea și celor tineri, avînd 
multă purtare de grijă pentru sufletele lor. Deci, numărul fraților crescînd în toate 
zilele mai mult, a ales pe unii dintre dînşii, care puteau să îndrepteze cu ajutorul lui 
Dumnezeu şi să povăţuiască pe alții la fapta bună. Astfel, i-a pus pe acei frați peste 
alți frați, împărțindu-i în mai multe mănăstiri; iar el singur, privind la toţi ca un 
părinte şi îngrijindu-se de ei, îi dădea fiecăruia pe cît putea să poarte ascultarea și 
slujirea cea cuviincioasă în lucruri şi în rugăciunile și pravila cea pustnicească. Astfel 
se făcea fraților mare sporire de la Cuviosul Pahomie, povăţuitorul cel de Dumnezeu 
înțelepțit. 


După mulți ani, auzind de dînsul sora sa cea după trup, a venit la mănăstirea 
lui, voind să vadă pe fratele său, că şi dînsa primise credința creştinească. lar el, 
aflînd de venirea ei, a trimis pe portar la dînsa, zicîndu-i: "Ai auzit de mine că sînt 
viu; deci, du-te de aici şi nu te mîhni, că nu m-ai văzut, nici tu pe mine, nici eu pe 
tine. lar de vei voi să urmezi vieții mele și să aflăm împreună milă de la Domnul, 
atunci frații mei îți vor zidi o chilie într-un loc liniștit, ca acolo bineplăcînd 
Domnului, să te lepezi de lume; pentru că nu este altă odihnă mai bună pe pămînt, 
decît aceea, de a face bine şi a plăcea lui Dumnezeu. Domnul este puternic ca şi pe 
alte fecioare şi femei să le mîntuiască prin tine, aducîndu-le la o viață ca aceasta. 
Pentru aceea vei avea îndoită răsplătire de la Diînsul: una, pentru viața ta 
îmbunătățită; iar alta, pentru povăţu-irea acelora”. Auzind sora cuviosului, s-a umilit 
cu inima şi a primit cu dragoste sfatul cel folositor al fratelui său şi, plîngînd, cerea 
să fie povăţuită pentru mîntuire. 


Atunci fericitul Pahomie a preamărit pe Dumnezeu, văzînd osîrdia ei atît de 
mare; deci, a poruncit unor frați cucernici, ca la o parte de mănăstire, în partea 


cealaltă de rîu, să-i facă o chilie şi să zidească o mănăstire mică; şi a îmbrăcat-o în 
chipul monahicesc. Apoi, adunîndu-se la dînsa și alte fecioare şi femei, le-a dat 
rînduială de viață monahicească şi a încredințat mănăstirea aceea unui bărbat 
duhovnicesc, bătrîn şi sfînt cu numele Petru, care le cerceta adeseori şi iconomisea 
toate cele pentru dînsele. 


Cuviosul părintele nostru Pahomie a luat de la Domnul și darul facerii de 
minuni; pentru că a început cu darul lui Hristos a tămădui bolile şi a izgoni diavolii. 
Cuviosul avea prieten adevărat pe un oarecare preot bătrîn, cu numele Dionisie, 
econom al bisericii Tintirisiei. Acela cerceta adeseori pe Cuviosul Pahomie, 
asemenea se ducea la dînsul, pentru că îl iubea foarte mult, deoarece, acel Dionisie, 
era unul din cei ce au mărturisit numele lui lisus Hristos şi a pătimit pentru Dînsul în 
vremea prigoanei ce fusese mai înainte. 


O femeie oarecare vestită din cetatea Tintiriei, pătimind curgerea sîngelui de 
mulți ani şi, auzind de sfinţenia cea mare a Cuviosului Pahomie, dorea să-l vadă; căci 
credea că va căpăta tămăduire de boala sa prin sfintele lui rugăciuni. Ea, aflînd că 
cuviosul nu vorbeşte cu femeile, nici nu intră femei în mănăstirea lui, s-a dus la 
fericitul preot Dionisie, că nu era tăinuit acelei femei, că părintele Dionisie cu 
Cuviosul Pahomie petreceau în mare prietenie întru Domnul și se cercetează unul pe 
altul, şi l-a rugat acea femeie să-l cheme cu dragoste în cetatea lor pe Cuviosul 
Pahomie. Dionisie a făcut aşa că, trimiţînd rugăminte la cuviosul, l-a chemat în cetate 
şi, intrînd ei în sfînta biserică, femeia aceea bolnavă s-a atins de poalele hainelor 
Cuviosului Pahomie, precum se spune şi în Sfînta Evanghelie, şi îndată s-a tămăduit 
de curgerea sîngelui şi s-a făcut sănătoasă. Deci, căzînd la pămînt, preamărea pe 
Dumnezeu cu glas mare şi pe plăcutul Lui, pe Sfîntul Pahomie, l-a fericit cu laude. 
Cuviosul Pahomie, cunoscînd meșteşugul lui Dionisie, a binecuvîntat pe femeie şi, 
după vorba cea iubită cu prietenul cel duhovnicesc, s-a întors la mănăstirea sa. 


După aceasta a venit de departe la mănăstire un om oarecare şi a rugat pe 
cuvios să tămăduiască pe fiica sa, care pătimea de duh necurat. Cuviosul a poruncit 
portarului să spună omului acela astfel: "Noi nu avem obicei să vorbim cu femeile, 
dar trimite la noi o haină oarecare a fiicei tale, ca s-o binecuvîntăm în numele 
Domnului şi vă vom trimite-o înapoi; deci, nădăjduim spre Domnul că se va tămădui 
fiica ta". Omul acela, alergînd degrabă, a adus haina fiicei sale şi a dat-o sfîntului. 


Sfîntul Pahomie, căutînd cu iuțime spre haina aceea, a zis: "Nu este aceasta 
haina ei”. lar tatăl său întărea, zicînd: "Cu adevă-rat haina aceasta este a fiicei mele”. 
Sfîntul a grăit către dînsul: "Şi eu ştiu că fiica ta poartă haina aceasta, dar nu 1 se 
cuvine ei, pentru că este feciorească,; iar ea, zicînd că este fecioară şi împodobindu- 
se cu cele feciorești, şi-a pierdut fecioria şi petrece în necurăția desfrînării. Deci, am 
cunoscut că haina aceasta este spurcată cu păcatul şi pentru aceasta am zis că nu este 
a ei; iar tu s-o sfătuieşti mai întîi să se lase de păcatul acela şi să se făgăduiască că de 
acum se va păzi curată înaintea lui Dumnezeu, şi atunci Domnul îi va fi milostiv şi o 
va tămădui de muncirea diavolească”. 


Tatăl ei, auzind acestea, s-a umplut de mîhnire și de mînie asupra fucei sale 
şi, ducîndu-se la dînsa, a întrebat-o de este adevărat, şi ea a spus tatălui său cu 
adevărat păcatul ce făcuse, şi a făgăduit cu jurămînt că nu-l va mai face. Apoi, tatăl 
ei, întor-cîndu-se la cuviosul şi spunîndu-i cele ce auzise de la fiica sa, îl ruga cu 
lacrimi să se milostivească spre dînsa. Deci, Cuviosul Pahomie, rugîndu-se pentru 
cea îndrăcită, i-a trimis puţin unt-delemn și după ce a luat ea cu credință untdelemn 
şi s-a uns cu el, îndată a fugit diavolul de la dînsa şi s-a făcut sănătoasă din ceasul 
acela. 


Un alt om avea un fiu îndrăcit cumplit; pentru că cumplit era diavolul dintr- 
însul şi nu putea omul acela să aducă pe fiul său la cuviosul, căci duhul cel necurat 
care era în el se împotrivea tare, nelăsîndu-l să-l aducă la plăcutul lui Dumnezeu. 
Deci, venind acel om în mănăstire a căzut plîngînd la picioarele Sfîntului Pahomie, 
şi îl ruga cu dinadinsul să se roage lui Dumnezeu pentru fiul lui ce pătimea de duh 
necurat şi să-l izbăvească de muncirea diavolească. Cuviosul, făcînd rugăciune, i-a 
dat o pîine din mănăstirea sa şi i-a poruncit ca, la ceasul mîncării, să pună acea pîine 
înaintea fiului său. Ducîndu-se omul la casa sa cu pîinea şi, sosind vremea mesei, a 
pus-o înaintea fiului său; iar îndrăcitul nu voia nici să se atingă de ea, ci şi-a împlinit 
trebuinţa în acea zi cu altă pîine. După o vreme, flămînzind el şi cerînd să mănînce, 
tatăl a sfărîmat o parte din pîinea lui Pahomie în părticele mici şi le-a amestecat cu 
finice şi astfel le-a pus înaintea fiului său ca, necunoscînd, să mănînce. lar duhul cel 
necurat ce era în acel tînăr, cunoscînd în finice pîine dată din mîinile sfîntului, a 
aruncat finicele la pămînt. Deci, tatăl n-a dat fiului să mănînce mai multe zile, 
poruncind în același timp să nu-i dea nimic altceva să mănînce decît pîinea adusă de 
la Sfîntul Pahomie. Fiind silit de multă foame, a gustat din pîinea aceea şi îndată a 
fugit dracul din acel tînăr. 


Tatăl, luînd pe fiul său sănătos, l-a dus în mănăstirea cuvio-sului, dînd 
mulţumire şi laudă lui Dumnezeu, Cel ce făcea minuni cu rugăciunile plăcutului Său. 
Şi multe alte tămăduiri de boli cu minune se făceau de Cuviosul Pahomie, prin darul 
Sfîntului Duh care petrecea în el, însă pentru acestea nu se înălța cu inima, ci 
totdeauna se păzea în smerenie. De se ruga lui Dumnezeu cîndva pentru ceva şi nu- 
ŞI cîştiga cererea, nu se mînia nici nu se tulbura cu gîndul, ci totdeauna avea în gură 
acel dumnezeiesc şi mare cuvînt: Părinte, fie voia Ta! 


Cercetînd Cuviosul Pahomie mănăstirile sale pe care le avea în multe locuri, 
a mers la una care se numea Muhonia. Acolo a văzut un smochin înalt şi roditor, în 
care cei tineri se suiau în ascuns de furau poamele şi le mîncau fără de vreme. Deci, 
apropiindu-se cuviosul de acel smochin, a văzut şezînd în vîrful lui un duh necurat și 
l-a cunoscut că este dracul lăcomiei pîntecelui, care înşeală pe cei tineri să fure 
smochinele şi să le mănînce în ascuns. 


Atunci, a chemat pe grădinarul mănăstirii, care era unul din cei mult nevoitori 
bătrîni, cu numele Ilona, şi i-a zis: "Frate, taie pomul acesta, pentru că nu 1 se cuvine 
să stea în mijlocul mănăstirii spre sminteala celor neîntăriți în înfrînare”. Bătrînul 


Iona, auzind acestea, s-a mîhnit foarte mult și a zis către cuvios: "O, părinte, nu-l tăia 
nicidecum, pentru că mult rod luăm din el". Văzînd Sfîntul Pahomie pe acel bătrîn 
mîhnit, a tăcut, nevrînd să-l mîhnească și mai mult; pentru că îl ştia că este sfînt cu 
viaţa. A doua zi, însă, acel pom s-a aflat uscat cu totul și nu avea nici rod, nici frunze 
verzi. Văzînd aceasta bătrînul Ilona, s-a umplut mai mult de mîhnire şi de necaz, căci 
n-a ascultat pe părintele cel sfînt şi n-a tăiat îndată acel smochin. 


Aici se cuvine a pomeni puţin şi de viaţa acestui fericit bătrîn Ilona. El avea 
optzeci şi cinci de ani în mănăstire, slujind cu cinste şi cu plăcere lui Dumnezeu. 
Ascultarea lui era să lucreze grădina, să sădească pomi, să adune roadele şi, prin 
ostenelile şi rugăciunile lui, să facă mare îmbelşugare şi îndestulare de roade. 


EI n-a gustat niciodată din acele roade şi răsaduri pînă la sfîrşitul său, atît de 
înfrînat şi pustnic era. Haina lui era numai una, făcută din piele de oaie, pe care o 
purta iarna şi vara. Altă haină niciodată nu-i trebuia decît cojocul, pe care numai 
atunci îl lua, cînd se împărtășea cu dumnezeieştile Taine; iar după împărtășire se 
dezbrăca și îl strîngea, păstrîndu-l curat în tot timpul călugăriei lui. Nu ştia ce este 
odihna trupului, pentru că totdeauna şi neîncetat muncea cu osîrdie lucrul lui. El n-a 
gustat niciodată vreo fiertură, ci verdeţuri crude cu oțet îi era hrana lui în toată viaţa. 
Niciodată nu s-a odihnit pe coastele sale pînă la moarte, ci după osteneala cea de 
toată ziua din grădină și după apusul soarelui primea hrana obişnuită, iar după aceea 
intra în chilia sa şi acolo lucra cu mîinile toată noaptea fără lumînare, împletind funii 
pînă la cîntarea Utreniei, avînd în gura lui rugăciuni, şi astfel dormita puţin pentru 
nevoia somnului celui firesc. În acest fel îşi obosea trupul pînă la cel mai de pe urmă 
ceas al sfîrşitului vieții sale. Astfel s-a găsit mort, şezînd și ținînd în miini împletitura 
ce lucra; iar sufletul lui cel sfint s-a dus către Domnul, ca unul ce a fost atît de iubitor 
de osteneli, nevoitor şi omorîtor de patimile trupului său. 


În acea mănăstire a Muhoniei, cuviosul părintele nostru Pahomie, a zidit o 
biserică nouă, cu mîinile fraţilor celor iscusiţi în acel lucru și a împodobit-o cu stilpi 
frumoşi, încît se veseleau de acel lucru bun și frumos zidit. Socotind apoi, că nu se 
cade monahilor a se înveseli de podoaba lucrului miîinilor lor, nici a se mîndri de 
frumuseţea zidirii, a luat niște funii groase şi a legat stilpii; deci, chemînd pe frați le- 
a poruncit, ca să tragă cu toată puterea, pînă ce s-a aplecat zidirea şi se strica toată 
podoaba. Deci, cuviosul a zis către frați: "Să nu vă lăudaţi fraților pentru osteneala 
cea multă a miîinilor voastre, că aţi făcut zidire frumoasă; ci mai ales vă îngrijiţi, ca 
să vă zidiți singuri pe voi şi să vă împodobiţi sufletul vostru ca pe o Biserică a lui 
Dumnezeu; pentru că voi sînteţi Biserici ale Dumnezeului Celui viu, precum a zis 
Domnul". Așa cuviosul părinte, mergînd în fiecare locaș, folosea pe fraţi, învăţindu- 
i ŞI certîndu-i cu cuvinte din dumnezeiasca Scriptură, rugîndu-i și sfătuindu-i să fie 
în viață fără de prihană şi să ştie şi să cunoască meşteşugirile vrăjmaşului, ca astfel 
să se împotri-vească lor cu puterea Sfintului Duh, ori să grăiască cuvintele Psalmului: 
Întru Dumnezeu vom face puterea şi EL va urgisi pe vrăjmașii noştri. 


Şezînd oarecînd Cuviosul părinte Pahomie cu frații în mănăstirea sa din 
Tavenisiot şi învățindu-i din dumnezeieştile Scripturi, au venit oarecare pustnici 
eretici, care își acopereau veninul dinăuntru cu haine de păr; şi, stînd înaintea porților 
mănăstirii, au zis oarecăruia din frați: "Sîntem trimişi de părintele nostru la al vostru; 
deci, să-i spuneţi din partea noastră aceste cuvinte: "De ești cu adevărat om al lui 
Dumnezeu şi nădăjduiești spre Dînsul că te va asculta pe tine, apoi să vii şi să treci 
cu noi rîul cel de lîngă mănăstire, cu picioarele pe deasupra apei, ca pe uscat, ca să 
cunoaştem toţi care din noi are mai multă îndrăzneală la Dumnezeu, tu ori noi?" 


Nişte cuvinte de mîndrie ca acestea ale acelor eretici auzindu-le Cuviosul 
Pahomie, a zis către frați: "Cu voia lui Dumnezeu, vor putea ereticii aceia să treacă 
rîul ca pe uscat, fiindu-le în ajutor diavolul, cel ce i-a prins pe dînşii în laţul său, ca 
să li se întărească înşelăciunea ereticească; însă eu nu cer de la Dumnezeu o minune 
ca aceea, ca să umblu pe apă, pentru că ştiu că gîndul acesta, nu numai că nu este 
monahicesc, dar nici creştinesc. lar voi duceţi-vă şi spuneţi-le lor ce zice fericitul 
Pahomie: "Nădăjduiesc spre Dumnezeu, iar nu spre lucrările mele, deoarece, fiind 
păcătos, nu voiesc a ispiti pe Domnul Dumnezeul meu. Sîrguința mea este, nu să 
umblu pe ape, ci să-mi văd totdeauna păcatele mele şi să caut ajutorul lui Dumnezeu 
ca, astfel, să pot trece fără de vătămare ispitele vrăjmaşului". Ereticii, auzind unele 
ca acestea, s-au dus rușinați. 


În locașul cuviosului era un frate, care își făcea voia sa şi nu mînca în acelaşi 
timp, cînd mîncau și ceilalți frați, ci postea mai mult decît îi era rînduit; deci, pentru 
aceasta se mîndrea faţă de ceilalți. Părintele Pahomie, cunoscînd înălţarea de minte 
a mona-hului aceluia, l-a luat de-o parte şi i-a zis: "Frate, Domnul a zis: M-am pogorit 
din cer, nu ca să fac voia Mea, ci voia Celui ce M-a trimis pe Mine; deci, şi tu ești 
dator a ne asculta pe noi şi a păzi rînduiala mănăstirească. Cînd vine vremea mesei, 
mănîncă împreună cu frații cele puse înainte, însă cu măsură; nu săturîndu-te, ca să 
nu se îngraşe trupul, căci vrăjmașul va ridica întru tine război, nici foarte puţin să nu 
mănînci, ca să nu slăbeşti cu trupul întru osteneli, ci să primeşti hrana după măsura 
tinereții și puterii, pînă ce vei birui pe diavolul slavei deşarte”. 


Deci, fratele acela la început a ascultat sfaturile părintelui, însă după aceea 
iarăşi s-a abătut de la regula sa, zicînd: "Unde este scris: nu posti, nu te înfrîna...?" 
Deci, sfătuindu-se din nou de Cuviosul Pahomie, n-a ascultat, şi astfel s-a stăpînit de 
diavol. În cele din urmă, sfîntul, rugîndu-se către Dumnezeu cu dinadinsul pentru 
dînsul, l-a tămăduit pe el şi astfel, fratele s-a îndreptat după aceea, învăţat fiind prin 
certare. 


Altădată, Cuviosul Pahomie, stînd la rugăciune, s-a pomenit întru răpire şi a 
văzut pe fraţii săi cuprinşi de diferite feluri de primejdii. Unii din dînşii erau cuprinși 
de jur împrejur de văpaie, şi astfel fiind, nu puteau nicidecum să scape de ea. Alţii, 
fiind cu picioarele desculţe şi împleticindu-se în spini, se primejduiau, fiind înţepaţi 
de spini şi neputînd să iasă din dînşii; iar alții stăteau la un loc înalt peste o prăpastie 
adîncă, sub care trecea un rîu mare şi înfricoşat, plin de crocodili; astfel că fraţii aceia 


nu puteau să se ducă, nici de la prăpastie, nici să se arunce în rîu, din cauza mulțimii 
crocodililor. 


Această vedenie cuviosul o spunea fraților cu multe lacrimi şi proorocea zicînd 
că după ducerea lui din viața aceasta, monahii se vor împiedica cu diferite feluri de 
patimi lumești, se vor primejdui întru multă împiedicare spre mîntuire, neputînd să 
se izbăvească şi să scape de acelea, din pricină că prin meşteşugirea vrăjmașului, îi 
vor înconjura pe dînșii patimile cele deşarte. 


După aceasta a venit la cuviosul, pentru călugărie un comediant, pe care 
cuviosul, primindu-l şi învăţindu-l mult pentru pocăință, l-a îmbrăcat în schima 
monahală; iar numele lui era Silvan. Acesta, după cîtăva vreme, îndărătnicindu-se, a 
început a viețui fără de grijă şi a face fel de fel de comedii, spre sminteala celor tineri, 
de care lucru înştiințîndu-se cuviosul, l-a învăţat pe el mult, iar uneori îl şi bătea. În 
urma acestora el se făgăduia că se va pocăi, dar nu se îndrepta. Deci, după o răbdare 
de douăzeci de ani, cuviosul părinte a poruncit ca înaintea fraților să dezbrace de pe 
dînsul chipul monahicesc și, dîndu-i lui haine mireneşti, să-l izgonească din 
mănăstire. 


Atunci Silvan a început a cădea la picioarele marelui stareţ, rugîndu-l şi zicînd: 
"Iartă-mă, părinte, şi mai îngăduie-mă de astă dată; căci cred în Stăpînul Hristos, Cel 
ce mîntuieşte pe cei păcătoşi şi cu rugăciunile tale mă va întoarce la pocăință”. Iar 
starețul i-a zis lui: "Oare ştii cît ţi-am răbdat eu ţie? De mult ori ţi-am dat bătăi, fund 
silit de obiceiul tău cel rău, care lucru la nimeni nu l-am făcut decît numai singur ţie; 
pentru că n-am voit a întinde mîna mea spre cineva, iar către tine am fost silit, chiar 
nevrînd a face aceasta. Cînd te băteam, pe mine singur mai mult mă durea decît pe 
tine, pătimind de mulă cu sufletul împreună; pentru că te băteam, nu că voiam să te 
bat, ci pentru că nădăjduiam că, pedepsindu-te prin bătaie, vei fi mai bun şi îţi vei 
mîntui sufletul tău. Dar, de vreme ce nici prin învățături, nici prin bătăi nu te-ai 
îndreptat, te tai pe tine de la rădăcină, ca pe un mădular putred, ca să nu se vatăme şi 
celelalte mădulare". 


Astfel grăind către dînsul Sfîntul Pahomie, el mai mult se ruga şi plîngea cu 
lacrimi, făgăduind pocăință cu ajutorul lui Dumnezeu. lar stareţul i-a grăit lui: "Dacă 
voieşti să te primesc iarăși în numărul fraților, apoi să pui pentru tine chezaș, că de 
acum te vei pocăi"”. Deci, el şi-a pus chezaș pe un oarecare stareţ cinstit, cu numele 
Petronie. Atunci cuviosul, iertînd pe Silvan, l-a încredinţat bătrînului Petronie, 
chezaşul său, şi singur s-a rugat lui Dumnezeu cu dinadinsul pentru el, ca să-l 
povăţuiască la calea cea adevărată a pocăinței. Dumnezeu Cel milostiv, Care nu 
voieşte moartea păcătosului, a dat lui Silvan, cu rugăciunile Sfîntului Pahomie, 
plăcutul Său, atîta zdrobire de inimă întru pocăință, încît în toată vremea lacrimile 
curgeau din ochii săi ca pîrîul. Pe cînd şedea la masă cu fraţii, de multe ori nu putea 
să se oprească din plîns şi suspinuri, împlinindu-se către dînsul cuvîntul proorocului 
David: Făcutu-s-au lacrimile mele mie piine ziua și noaptea și băutura mea cu 
plingere am amestecat-o. 


lar cînd îi ziceau lui frații să se oprească din plins, măcar la masă înaintea 
străinilor celor ce vin, el le răspundea: "Cu adevărat voiesc să mă opresc, dar nu pot 
nicidecum”. Iar frații îi ziceau lui: "Se cade a plînge cînd eşti în rugăciune singur, dar 
în vremea mesei să te opreşti din plîngere, pentru că sufletul poate şi fără de lacrimile 
cele din afară să fie umilit”. După aceea, frații iarăși îl întrebau: "Pentru ce plîngi 
aşa?" ŞI-l opreau, zicînd: "Ne ruşinăm și nu putem să mîncăm, căutînd la tine cum 
plîngi". El răspundea: "Fraţii mei, oare nu-mi este îngăduit să pling, cînd văd pe 
bărbaţii cei sfinți slujindu-mi mie, păcătosul, cărora nici praful picioarelor nu sînt 
vrednic a-l privi? Oare nu sînt dator a plînge, că mie, spurcatul comediant, îmi slujesc 
nişte bărbați cinstiți şi plăcuţi lui Dumnezeu ca aceştia? Deci, voi plînge, fraților, în 
toate zilele, iar nu să fiu înghițit de pămînt ca Datan şi Aviron, pentru mulțimea 
păcatelor mele". 


Pentru o îndreptare ca aceasta și pentru adevărata pocăință a lui Silvan, 
Cuviosul Pahomie, părintele nostru, se bucura foarte mult, precum şi sfinții îngeri se 
bucură în cer pentru întoarcerea păcătosului. Deci, sfîntul stareţ adeverea acestea 
către frați, zicînd: "Mărturisesc înaintea lui Dumnezeu, că de cînd s-a adunat această 
viaţă de obşte, n-am văzut încă pe nici unul din toţi frații care viețuiesc împreună cu 
mine, urmînd aşa smeriţi, precum și-a luat asupră-şi fratele acesta. Ştiu, fraților, că 
ŞI VOI, cu ajutorul lui Hristos, ostenindu-vă cu multe îmbunătățite nevoinţe, aţi biruit 
pe vrăjmaș şi l-aţi izgonit; însă, dacă vă veţi lenevi puţin, vrăjmașul vostru se scoală 
asupra voastră şi, cel izgonit, se întoarce şi începe a face război. Silvan, cel mai de 
pe urmă dintre voi, pe care nu de mult am voit să-l izgonim, şi-a întemeiat mîntuirea 
sa într-atit de adîncă smerenie, încît se vede că a biruit desăvîrşit pe diavol şi nu mai 
poate vrăjmașşul să se întoarcă şi să se scoale asupra lui; pentru că nimic nu biruieşte 
desăvîrşit pe vrăjmaşul cel mîndru ca smerenia din inimă şi adevărată a monahului, 
care s-a lepădat cu totul de sine”. Deci, fericitul Silvan, vieţuind opt ani într-o 
pocăință ca aceasta, s-a săvîrşit; iar Cuviosul Pahomie a văzut sufletul lui înălțindu- 
se spre cer de sfinţii îngeri, ca o jertfă aleasă. 


Cuviosul Pahomie, viețuind după rînduială dumnezeiască spre folosul tuturor, 
episcopul cetăţii care se numea Panopoli, cu numele Uar, a trimis rugăminte la dînsul 
şi îl chema în cetatea sa să facă în ea o mănăstire după rînduiala şi așezămîntul său. 
Cuviosul, luînd pe unii din ucenicii săi, între care era şi Teodor, s-a dus acolo şi a 
voit să cerceteze o mănăstire oarecare a sa, care era aproape de calea aceea. Intrînd 
el în acea mănăstire, a văzut pe unul din frați ducîndu-l la îngropare cu multă cîntare 
de psalmi şi după el mergea sobor mare de popor, între care se aflau părinții și 
rudeniile celui mort. El a poruncit celor ce-l duceau să stea și să înceteze cîntarea; 
pentru că vedea cu ochii cei preavăzători, că nu era de folos sufletului celui mort o 
cinstită îngropare ca aceea, deoarece viaţa aceluia fusese rea, petrecînd în lenevire şi 
în iubire de păcate. 


Apoi a poruncit să dezbrace hainele de pe cel mort, pentru că erau de mare 
preţ, şi să le ardă îndată; iar trupul gol, fără de orice cîntare de psalmi şi fără de cinste, 
să-l îngroape afară din mănăstire. De acest lucru minunîndu-se toți şi neîndrăznind a 


zice ceva împotriva marelui părinte, atunci părinții celui mort, rudeniile şi unii din 
frați au rugat pe Cuviosul Pahomie să-i fie milă de cel mort şi să poruncească a-l 
îngropa după rînduiala obişnuită a Bisericii. Sfîntul a grăit către dînşii: "Mie, fraților, 
cu adevărat mai mult decît vouă îmi este milă de cel mort, pentru că voi vă îngrijiţi 
de trupul lui, iar eu de suflet. Și aceasta o fac, ca pentru necinstea îngropării lui, să 1 
se dea oarecare uşurare sufletului lui de la milostivul şi iubitorul de suflete 
Dumnezeu". Atunci toţi au tăcut, auzind nişte cuvinte ca acelea de la sfîntul părinte. 


Cuviosul, petrecînd în mănăstirea aceea două zile, 1 s-a făcut înştiinţare că în 
altă mănăstire un frate boleşte, că este aproape de moarte şi doreşte ca înaintea 
sfiîrşitului să vadă pe cuviosul părinte, ca astfel să se învrednicească de rugăciunea și 
de binecuvîntarea lui. Deci, sculîndu-se cuviosul cu ucenicii, s-au dus cu sîrguință la 
mănăstirea aceea. Dar cînd erau departe de mănăstire ca de trei stadii, a auzit glas 
îngeresc din văzduh. Şi, ridicîndu-şi ochii spre răsărit, a văzut sufletul fratelui acela, 
la care se grăbea să se ducă, înălțindu-se cu bucurie de sfinții îngeri pe cale luminoasă 
ŞI, stînd, se minuna; iar ucenicii nici n-auzeau glasul acela, nici vedeau ceva. Atunci 
ei au grăit către sfint: "Pentru ce stai, părinte, privind în sus, şi nu te îngrijești de 
fratele cel bolnav să nu moară mai înainte de venirea ta?" Sfîntul le-a răspuns: "Acolo 
se cade cu adevărat a ne grăbi, unde văd ducîndu-se sufletul lui de mîinile sfinților 
îngeri la viața veşnică". 


După aceasta, ajungînd la mănăstirea aceea, au găsit mort pe fratele cel ce se 
sfîrşise întru Domnul și, îngropînd cu cinste trupul lui, s-au dus la Panopoli. Acolo, 
fericitul episcop Uar s-a bucurat foarte mult de venirea Cuviosului Pahomie și a 
ucenicilor lui. Pe cînd se zidea mănăstirea, niște oameni din cei vrăjmaşi ŞI zavistnici, 
îndemnați de diavol, veneau noaptea şi risipeau ceea ce se lucra ziua. Cuviosul a 
răbdat multă vreme o supărare ca aceea de la ei, învățînd şi pe ucenicii săi la răbdare, 
pînă ce Domnul singur a voit de a răsplătit bîntuitorilor acelora. Pentru că, odată, 
venind ei după obicei şi începînd să risipească ostenelile sfinților bărbaţi, îngerul 
Domnului i-a ucis cu foc de fulgere, încît toţi au pierit şi s-au topit ca ceara. Apoi, 
din vremea aceea, cu ajutorul lui Dumnezeu, se zidea mănăstirea fără de împiedicare 
şi s-a făcut locaș ales, şi a lăsat într-însa Cuviosul Pahomie pe trei ucenici ai săi, 
bărbați îmbunătățiți: pe Samuil, pe Ilarie şi pe Enoraţie, ca să îndrepteze lucrurile 
mănăstirii şi să povățuiască pe frați spre mîn-tuire. Iar el, întorcîndu-se, a venit la 
mănăstirea sa. Auzind frații de venirea părintelui lor, au ieşit în întîmpinarea lui, 
închinîndu-se şi bucurîndu-se. 


Fiind în viața monahicească un copil nou începător şi ieşind din turma cea 
cuvîntătoare, a strigat către Cuviosul Pahomie: "Părinte, de cînd ai plecat de aici pînă 
astăzi, la noi nu s-au fiert nici verdeţuri, nici legume". lar sfîntul i-a răspuns, zîmbind: 
"Nu te miîhni, fiule, că voi porunci să se fiarbă". Deci, ducîndu-se în mănăstire, a 
intrat în bucătărie şi, găsind pe fratele ce era bucătar lucrînd rogojini, l-a întrebat: 
"Spune-mi, frate, cîtă vreme este de cînd nu fierbi fierturi fraților?" El a răspuns: 
"Două luni!" Și i-a grăit stareţul: "Pentru ce prin lenevirea ta ai defăimat porunca ce 
ți s-a dat?" Bucătarul răspunse: "Părinte, după porunca ta am voit să fierb în toate 


zilele, dar am văzut că fiertura nu se mănîncă, fără numai de copiii cei începători, 
care mănîncă fiertură, iar fraţii se înfrînează și petrec cu mîncare uscată. Deci, 
fiertura, rămînînd şi lepădîndu-se afară, pentru aceea am încetat a fierbe, ca să nu se 
arunce bucatele și untdelemnul. lar ca să nu fiu osîndit pentru șederea în zadar, lucrez 
rogojini cu celălalt frate, care este cu mine în bucătărie”. 


Grăit-a lui stareţul: "Cite rogojini ați lucrat?" Răspuns-a bucătarul: "Cinci 
sute". Grăit-a sfîntul: "Aduceţi-le aici”. Şi le-au adus. Atunci a poruncit ca îndată să 
ardă rogojinile acelea, zicînd: "Precum voi n-aţi băgat în seamă porunca mea, pentru 
a fierbe mîncare fraţilor, aşa şi eu fără de cruţare ard lucrul miinilor voastre, ca să 
ştiţi, că nu este bine a călca așezămintele părintești cele date spre mântuirea 
sufletului!" Bucătarul și cu celălalt frate, văzînd acestea, au căzut înaintea părintelui 
şi cereau iertare. 


Aducîndu-şi aminte cuviosul de vedenia ce 1 se făcuse în răpire, pentru frații 
cei ce vor să cadă în pătimiri şi să se împle-tească cu griji deşarte după sfîrşitul lui, 
plîngea. Deci, închizîndu-se în chilia sa de cu seara, se ruga lui Dumnezeu pentru 
frații aceia. ȘI iarăşi, o vedenie ca aceasta a văzut în miezul nopții, după cum spunea 
singur în urmă: "Vedeam o groapă adîncă și întunecoasă și în ea o mulțime de monahi 
fără de număr, dintre care mulți se sîrguiau să iasă din groapa aceea, dar nu puteau, 
de vreme ce pogorîndu-se alţii întru întîmpinarea lor în groapă, pe aceia îi surpau iar 
în adîncul gropii. Alţii, aproape fiind de marginile gropii, se sîrguiau ca să iasă, dar 
iarăşi cădeau în groapă; alții mai neputincioşi, căzînd mai adînc, se tăvăleau pe 
dedesubt; unii strigau cu glasuri umilite, în timp ce alții din ei abia ieşeau de acolo 
cu multă osteneală şi, aflînd îndată lumină, se bucurau, mulţumind Domnului". 


Cuviosul, venindu-și în sine, socotea vedenia aceea, şi a cunoscut ce fel de 
nepurtare de grijă va fi între monahi în zilele din urmă: lenevire, întunecare şi căderi; 
că va rămîne între dînşi numai chipul călugăresc. Deci, pentru aceasta se tînguia 
foarte mult. Gîndind la acelea, se ruga către Dumnezeu, astfel: "Doamne, 
Atotţiitorule, aşa va fi? Pentru ce ai lăsat să fie obşte şi mănăstire? Doamne, adu-Ţi 
aminte de așezămîntul Tău, pe care l-ai făgăduit, ca să-l păzești celor ce-Ţi slujesc 
Ţie pînă la sfîrşitul veacului. Tu ştii, Stăpîne, că de cînd am luat chipul monahicesc, 
totdeauna m-am smerit înaintea Ta şi n-am gustat pîine sau apă pînă la săturare, nici 
altceva din cele pămînteşti”. 


Grăind acestea cuviosul, un glas de sus s-a auzit către el: "Nu te lăuda, 
Pahomie, fiind om; ci cere iertare, pentru că toate se alcătuiesc cu milostivirea Mea”. 
Iar Pahomie, aruncîndu-se la pămînt, a strigat către Dumnezeu: "Doamne, iartă-mă 
şi nu lua îndurările Tale de la mine; ci trimite mila Ta mie, nevrednicului. Pentru că 
ştiu şi eu, o, Stăpîne, că fără de sprijinul Tău toate sînt şchioape; iar milostivirea Ta 
pe toți îi miluiește şi îi mîntuiește prin judecăţile cele neştiute”. 


Pe cînd cuviosul se ruga astfel, doi îngeri în chipul luminii stăteau înaintea lui; 
iar în mijlocul lor era un tînăr cu frumuseţe negrăită, strălucind ca razele soarelui și 


avînd pe capul Lui o cunună de spini. Ridicînd îngerii pe Pahomie de la pămînt, i-au 
zis: "Deoarece ai cerut să ţi se trimită milostivire de la Domnul, iată, aceasta este 
milostivirea: singur Dumnezeul slavei lisus Hristos, Unul născut Fiul Tatălui Cel ce 
S-a trimis în lume şi S-a răstignit pentru noi şi poartă această cunună de spini pe 
cap!" Domnul a zis către Pahomie: "Îndrăzneşte, Pahomie, şi te întăreşte, că sămînța 
ta cea duhovnicească nu va lipsi pînă la sfîrşitul veacului. lar din cei ce vor să fie 
după tine, mulți mîntuindu-se cu ajutorul Meu din întunecoasa groapă, se vor arăta 
mai înalți decît îmbunătățiții monahi de acum. Pentru că cei de acum, povăţuindu-se 
şi luminîndu-se, strălucesc după felul vieţii tale cu faptele cele bune, iar cei ce vor să 
fie după tine, pe care i-ai văzut în groapa cea întunecoasă, neavînd acest fel de 
povăţuire ca să-i poată scoate din acel întuneric, sărind din întuneric, cu singură 
alegerea voii lor vor merge cu osîrdie pe calea cea luminoasă a poruncilor Mele şi 
vor fi plăcuţi Mie. Alţii se vor mîntui prin ispite şi prin primejdii şi se vor asemăna 
cu sfinții cei mari. Pentru că amin zic ţie, căci vor cîştiga aceeaşi mîntuire pe care o 
au şi monahii cei de acum, care viețuiesc cu desăvîrşire şi cu neprihănire!" 


Acestea zicînd Domnul, S-a suit la cer şi se lumina văzduhul cu lumina cea 
negrăită a slavei Lui; iar Sfîntul Pahomie, căzînd, s-a închinat Domnului şi-L slăvea 
cu gura şi cu inima, bucurîndu-se de acea slăvită vedenie, încît s-a umplut de negrăită 
dulceaţă din cuvintele Domnului. 


Un frate oarecare dorea să se facă mucenic pentru Hristos, dar în acea vreme 
era pace în Biserica Lui și în împărăţia drepteredinciosului împărat Constantin cel 
Mare. Deci, fratele acela ruga pe Sfintul Pahomie, zicînd: "Roagă-te lui Dumnezeu 
pentru mine, părinte, ca să mă fac mucenic!" lar sfîntul îl învăţa să nu primească în 
inimă un gînd ca acela, ca să dorească mucenicia, şi zicea: "Frate, rabdă cu vitejie 
nevoința monahicească şi poartă ostenelile monahiceşti fără de cîrtire întru ascultări 
şi te sîrguiește ca prin viață fără de prihană să placi lui Hristos şi astfel vei avea 
împărtăşire cu sfinții mucenici în cer!" 


EI însă, în toate zilele, supăra pe sfîntul, dorind să păti-mească pentru Hristos 
şi ruga pe cuviosul să se roage lui Hristos pentru el, ca să-l învrednicească cununii 
muceniceşti. Sfîntul Pahomie, vrînd ca să se izbăvească de o supărare ca aceea care 
1 se făcea de el, i-a zis: "Mă voi ruga pentru tine, ca să-ți fie ție precum voieşti; dar 
să te păzeşti, ca nu în vremea muceniciei, în loc de mărturisirea numelui lui lisus 
Hristos, să te lepezi de EI, căci cu adevărat te amăgești cu gîndul, singur vrînd de 
voie să te arunci în ispită, cînd singur Domnul ne învaţă să ne rugăm, ca să nu cădem 
în ispită”. 


S-a întîmplat că, după doi ani, Cuviosul Pahomie a trimis cîţiva frați la un sat 
al lor, să adune papură pentru facerea rogojinilor mănăstirești, fiindcă acolo creştea 
multă papură. Satul acela era aproape de niște barbari care se numeau vlemizi. Deci, 
pe cînd fraţii adunau papură în acea insulă, Cuviosul Pahomie, chemînd pe fratele 
acela, care dorea mucenicia, i-a poruncit să meargă să cerceteze pe fraţii cei ce se 
osteneau cu strîngerea papurei şi să le ducă hrană. Deci, trimiţîndu-l, i-a zis cuvîntul 


Apostolului: "lată, acum este vreme bineprimită, acum este ziua mîntuirii! Intru 
nimic să nu te pleci la vreo sminteală, pentru ca slujba să fie fără prihană". 


Încărcînd el un asin cu mîncări, s-a dus la fraţi. Dar cînd s-a apropiat de pustie 
se pogorau barbarii din munte ca să ia apă. Atunci barbarii, prinzîndu-l, l-au legat și 
l-au suit în munte la ceilalți barbari împreună cu asinul. Iar aceia, văzînd pe monah, 
au început a-l batjocori, zicîndu-i: "Monahule, vino de te închină zeilor noştri”. Şi, 
înjunghiind dobitoace, aduceau jertfă idolilor lor. Deci, aducîndu-l pe monahul acela, 
îl sileau ca să jertfească împreună cu ei. Dar el, nevoind să aducă jertfele cele spurcate 
idolilor, barbarii s-au mîniat şi, înconjurîndu-l cu săbiile scoase, voiau îndată să-l taie 
în bucăţi. EI, văzînd săbule trase deasupra capului său și înțelegînd mînia cea 
cumplită a barbarilor, s-a temut mult și, alergînd de frică, a căzut la idoli, s-a închinat 
lor şi le-a adus jertfă, apoi a băut şi a mîncat din cele jertfite idolilor. Astfel, temîndu- 
se de moartea cea trupească, şi-a vătămat sufletul său cel fără de moarte, lepădîndu- 
se de Hristos. 


După săvîrşirea unui păcat greu ca acela, barbarii l-au dezlegat din legături pe 
monahul acela şi, fiind eliberat de ei, s-a dus într-ale sale. Iar el, pogorîndu-se din 
munte, şi-a venit în simţire, cunoscîndu-şi păcatul, şi-a rupt hainele şi bătîndu-şi faţa, 
s-a întors la mănăstire. Cuviosul Pahomie, cunoscînd cu duhul cele întîmplate acelui 
frate, a ieşit foarte mîhnit întru întîmpinarea lui. lar acela, văzînd pe părintele 
Pahomie, a căzut înaintea lui cu faţa la pămînt, tînguindu-se și strigînd: "Am greşit 
lui Dumnezeu și ție, părinte, căci n-am ascultat sfatul tău cel bun şi învățătura cea de 
folos, ca să nu doresc mucenicia; căci, de te-aş fi ascultat pe tine, n-aş fi pătimit unele 
ca acestea!" 


lar marele părinte 1-a zis: "O, ticălosule, singur te-ai lipsit de un bine atît de 
mare, căci cu adevărat zăcea înaintea ta cununa mucenicească, iar tu ai călcat-o pe 
ea. Gata îți era împărtăşirea cu sfinții mucenici; iar tu te-ai smuls din ceata lor cea 
sfîntă. Stăpînul Hristos venise la tine cu sfinții îngeri, vrînd să-ţi pună diadema pe 
capul tău; iar tu te-ai lepădat de EI, iubind mai mult vremea cea scurtă a acestei 
ticăloase vieţi, decît pe Dumnezeu. Te-ai temut de moarte, pe care o vei suferi şi, 
nevrînd, ai pierdut viaţa cea veşnică depărtîndu-te de Dumnezeu. Unde sînt cuvintele 
tale, pe care le grăiai întotdeauna? "Doresc ca să fiu mucenic pentru Hristos)..." Și 
mă supărai, ca să mă rog pentru tine, să te învredniceşti de mucenicie. Deci, aceasta 
îți era vremea cea bineprimită, ca într-un ceas să mori pentru numele lui lisus Hristos 
ŞI să cîştigi cununa cea mucenicească; dar tu în loc de mărturisirea numelui lui lisus 
Hristos, te-ai lepădat de EI. Au nu ţi-am spus eu mai înainte toate acestea? Au nu te- 
am sfătuit să încetezi cu gîndul acesta?" Iar fratele acela a zis: "Părinte, am greșit 
întru toate şi nu pot căuta în faţa ta, nici să-mi ridic ochii spre cer! Am pierit, părinte, 
şi nu este în mine nădejde de mîntuire şi nu ştiu ce să fac; căci nu m-am așteptat să 
mi se întîmple unele ca acestea!" 


Acestea grăindu-le el cu plîngere şi cu tînguire, marele stareţ i-a zis: 
"Ticălosule, tu pînă la sfîrşit te-ai înstrăinat de Dumnezeu; dar Domnul este bun și 


fără de răutate şi nu Se mînie pînă la sfîrşit, căci este voitorul milei şi poate ca, 
păcatele noastre, să le afunde în adîncul milostivirii Sale, ca o piatră de apă în mare; 
de vreme ce, pe cît este depărtat cerul de pămînt, pe atît depărtează de la noi 
fărădelegile noastre. Pentru că nu voiește și nu dorește moartea păcătosului, ci 
pocăinţa lui; deci, cel ce a căzut, să nu petreacă întru cădere, ci să se scoale; iar cel 
ce s-a întors spre EI, să nu se depărteze, ci degrabă să se întoarcă iarăşi la El. Aşadar, 
nu te deznădăjdui, căci este şi pentru tine nădejde de mîntuire; de vreme ce pomul 
cel tăiat, iarăși va odrăsli din rădăcină. De voieşti să mă asculți pe mine, vei cîştiga 
iertare de la Domnul". Iar el, plîngînd, zicea: "O, părinte, de acum te voi asculta întru 
toate!" 


Cuviosul i-a poruncit să se închidă într-o chilie singuratică şi pînă la moarte 
să nu vorbească cu nimeni, decît numai cu părintele cel duhovnicesc. Numai a doua 
zi să mănînce puţină pîine cu sare şi cu apă, să facă două rogojini pe zi, să se roage 
şi să privegheze pe cît va putea şi din plîngere să nu înceteze niciodată. Și a făcut 
toate acestea fratele acela cu bucurie, vieţuind în pocăință zece ani, şi a trecut către 
Domnul. 


Cuviosul Pahomie, fugind odată de gîlcevile mănăstirești, 1-a stat înainte 
diavolul în chip luminos, zicîndu-i: "Bucură-te, Pahomie, căci eu sînt Hristos şi am 
venit la tine ca la prietenul meu”. Sfîntul, socotind în sine, gîndea că venirea lui 
Hristos la om se face plină de bucurie și fără de frică, astfel încît toate gîndurile 
omenești se sting în ceasul acela și se întraripează toată mintea în vedenia care se 
vede. "Iar eu, cugeta cuviosul, văzînd arătarea acestuia ce-mi stă în faţă, sînt plin de 
tulburare şi mă tem. Deci, acesta nu este Hristos, ci satana!" Apoi, sculîndu-se 
îngrădit cu credinţa către Dumnezeu, i-a zis cu îndrăzneală: "Du-te de la mine, 
diavole, căci eşti blestemat tu şi vedenia ta şi meșteşugirile sfaturilor tale celor 
viclene". lar diavolul, îndată s-a stins şi s-a făcut ca praful, a umplut chilia de putoare 
şi a tulburat văzduhul, fugind şi strigînd cu glas tare: "Eu am voit ca acum să te arunc 
sub picioarele mele; iar tu, apucînd mai înainte, m-ai spurcat, şi în toate zilele 
biruindu-mă mă batjocorești; pentru că este mare puterea lui Hristos, Care vă ajută 
vouă monahilor; însă nu voi înceta să mă lupt cu voi, de vreme ce se cade ca lucrul 
meu să-l săvîrşesc”. lar sfîntul, întărindu-se cu duhul, se mărturisea Domnului, 
mulțumindu-l de ajutorul Lui cel atotputernic, care ajută robilor Săi asupra 
potrivnicului. 


Într-o noapte, Sfîntul Pahomie, umblînd prin mănăstire cu fericitul Teodor, au 
văzut de departe amindoi împreună pe diavolul în chip de femeie preafrumoasă, 
venind spre mănăstire cu o mulțime de slugi, iar Teodor a început a se teme, văzînd- 
o. Deci sfîntul i-a zis: "Nu te teme, fiule, ci îndrăzneşte nădăjduind spre Domnul”. Şi 
a început a se ruga lui Dumnezeu. Iar diavolul cel în chip de femeie, apropiindu-se, 
a zis: "Pentru ce vă osteniţi în zadar, fiindcă nu puteţi nimic să faceți împotriva mea, 
de vreme ce am luat putere de la Atotţiitorul Dumnezeu să ispitesc pe care voi dori”. 
Iar Sfîntul Pahomie a întrebat pe diavol, zicînd: "Tu cine eşti, de unde vii și pe cine 
voieşti să ispiteşti?" Răspuns-a aceea ce se părea femeie: "Eu sînt puterea diavolului 


şi mie îmi slujeşte toată tabăra diavolească; eu am smuls pe luda din ceata apostolilor 
şi asupra ta, Pahomie, am luat putere să ridic război, fiindcă nimeni cîndva nu m-a 
defăimat pe mine atît de mult ca tine; pentru că mă superi pe mine nu numai sub 
picioarele bătrînilor, ci şi sub ale copiilor tineri, învăţindu-i să mă calce. Ai adunat 
mulți asupra mea și i-ai îngrădit pe ei cu zidul cel nerisipit al fricii de Dumnezeu, 
încît slugile mele nu mai pot să se apropie de cineva cu îndrăz-neală. lar această 
putere a crescut asupra mea, prin întruparea lui Dumnezeu Cuvîntul, Cel ce v-a dat 
vouă stăpînire să călcați peste toată puterea noastră”. 


Sfîntul Pahomie a răspuns: "Oare pe mine singur ai venit să mă ispiteşti, tu, 
putere a diavolului, sau şi pe ceilalți?" Atunci femeia cea în chipul diavolului, a zis: 
"Am luat stăpînire ca să te ispitesc pe tine, pe Teodor şi pe ceilalți, dar nu pot să mă 
apropii de voi, căci, atunci cînd vă ispitesc pe voi, mă fac vouă pricinui-toare de 
folos, mai mult decît de pagubă. Dar tu nu vei petrece în veci pe pămînt cu aceia, pe 
care acum cu rugăciunea îi întrarmezi; pentru că va veni o vreme cînd, după al vostru 
sfîrşit, mă voi juca între dînşii”. Grăit-a sfîntul: "Dar de unde ştii, că cei ce vor fi 
după sfîrșitul nostru nu vor sluji lui Dumnezeu cu credință, precum îi slujim noi?" 
Răspuns-a diavolul: "Ştiu din arătare". Atunci sfîntul a zis: "Minţi cu capul tău cel 
spurcat, pentru că a şti acest lucru, este dat numai lui Dumnezeu, ca să ştie pe cele ce 
vor să fie; iar tu eşti mincinos și stăpîneşti minciuna". Zis-a diavolul: "Deşi nu ştiu 
nimic prin cea mai înainte ştiinţă, totuşi am cunoştinţă din lucrurile cele trecute şi din 
cele de faţă, despre cele ce vor să fie". Diavolul, grăind unele ca acestea şi încă multe 
altele, Cuviosul Pahomie l-a certat pe el în numele lui lisus Hristos şi s-a stins 
diavolul cu toată ceata sa. 


Odată, cuviosul, cercetînd pe frații de prin mănăstirile aşezate prin singurătăți 
şi îndreptînd ştiinţele lor, a venit la un bărbat cinstit, care intrase în călugărie dintr-o 
dregătorie mare. Însă, monahul acela nu știa limba egipteană, dar știa grecește şi 
latineşte, iar Cuviosul Pahomie avea nevoie ca prin tălmaci să vorbească cu dînsul. 
Sfîntul întrebîndu-l pe el despre îndreptarea ştiinţei, acela nu voia să-i descopere 
ştiinţa sa prin tălmaci, ci numai către singur starețul. Dar nu putea, deoarece nu știa 
limba egipteană pe care o vorbea Sfîntul Pahomie, iar marele stareţ nu ştia nici pe 
cea grecească, nici pe cea latinească. Deci, sculîndu-se cuviosul, s-a dus la un loc 
deosebit şi, întinzîndu-şi mîinile către cer, a început a se ruga, zicînd: "Doamne, 
Atotţiitorule, dacă nu pot să folosesc pe oamenii care i-ai trimis la mine de la 
marginea pămîntului, neştiind limba lor, apoi ce trebuință este ca să vină ei la mine? 
De voieşti ca aici să mîntuieşti pe dînșii prin mine, apoi dă-mi mie, Stăpîne, ca să 
înțeleg vorba lor spre îndreptarea sufletelor lor”. 


După ce s-a rugat astfel trei ceasuri și după ce şi-a sfîrşit rugăciunea sa, 
deodată Dumnezeu 1-a trimis din cer, în dreapta lui, o hîrtie scrisă ca o carte, pe care 
citind-o, îndată a înţeles graiul tuturor limbilor şi a dat slavă lui Dumnezeu. Deci, 
întorcîndu-se cu mare bucurie la fratele acela, a început a vorbi cu dînsul greceşte şi 
latineşte, ca şi cum din tinereţe ar fi învăţat limbile acelea sau s-ar fi născut întru 
dînsele. lar monahul acela se minuna de un dar ca acesta ce s-a dat Cuviosului în 


puțină vreme şi spunea celorlalți că marele părinte i-a întrecut pe toți scolasticii în 
curata vorbire grecească şi latinească. Atunci, Cuviosul, vorbind cu fratele acela 
multă vreme şi pricepînd ştiinţa lui şi pe el bine îndreptîndu-l, l-a încredinţat lui 
Dumnezeu şi s-a întors în chilia sa. 


Cuviosul Pahomie, ajungînd la adînci bătrîneţi, după ce s-a sîrguit foarte mult 
în propovăduirea mîntuirii, după praznicul Sfintelor Paști, a căzut într-o boală 
trupească și îi slujea lui în boală fericitul Teodor. Deci, mai înainte cu două zile de 
sfîrşitul său, a chemat pe toți frații, învățindu-i spre folosul sufletului lor și 
poruncindu-le să se păzească de eretici ca de o otravă vătămătoare de suflet și 
aducătoare de moarte. După acestea, rugîndu-se lui Dumnezeu, le-a dat lor pace, 
binecuvîntare şi sărutarea cea mai de pe urmă. 


Astfel, împlinindu-şi datoria cea mai de pe urmă, şi-a dat cinstitul său suflet 
în mîinile lui Dumnezeu. Atunci s-au adunat toți monahii de la toate mănăstirile 
înfunţate de el, al căror număr era de şapte mii, împreună cu cei din lavra cea mare 
de obşte din Tavenisiot, care era maică şi începătoare a tuturor mănăstirilor, în care 
erau o mie şi patru sute de frați. Deci, adunîndu-se toți şi plîngînd, ca fiii pentru 
părintele lor, ca ucenicii pentru dascălul lor şi ca oile pentru păstorul lor, au îngropat 
cu cinste pustnicescul şi mult ostenitul lui trup, slăvind pe Tatăl, pe Fiul și pe Sfîntul 
Duh, pe un Dumnezeu în Treime, Căruia şi de la noi 1 se cuvine cinste, slavă și 
închinăciune, acum şi pururea şi în vecii vecilor. Amin. 


Notă - La începutul vieții Cuviosului Pahomie se pomeneşte de o cetate 
creştină din Tebaida, care se numea Oxirinhos; deci, nu este lucru necuviincios, ca 
vorbind de acea cetate, să nu pomenim şi cele scrise despre dînsa de către preotul 
Rufin în Patericul Egiptului, capitolul V. Iată ce zice el: "Am aflat într-însa - adică 
Oxirinhos - atîtea bunătăţi duhovnicești, pe care după vrednicie nimeni nu poate să 
le spună. Am văzut acea cetate plină de monahi, fiind pretutindeni, chiar afară 
primprejur, chilii monahiceşti; iar capiștile idoleşti cele mari, care au fost mai înainte, 
toate au fost prefăcute în mănăstiri alese și în toată cetatea puteai să vezi mai multe 
biserici şi mănăstiri decît case mireneşti. 


Cetatea aceea este foarte mare şi cu popor mult. Ea are 12 biserici mari, 
soborniceşti, afară de mănăstiri, în care sînt biserici deosebite. Dar nici porțile cetăţii, 
nici pirgurile (turnurile de pază), nici vreun unghi al cetății nu se află fără de locuinţe 
monahicești prin toate părțile cetăţii, unde ziua şi noaptea, totdeauna se înalță 
neîncetat laude lui Dumnezeu, și poţi să vezi toată cetatea aceea ca pe o biserică. Nici 
un eretic sau păgîn nu era în ea, ci toţi numai drepteredincioşi creştini; şi nimic nu s- 
ar fi deosebit de biserică, deoarece episcopul locului, dacă ar fi voit să săvîrşească 
dumnezeiasca slujbă pe uliţe în mijlocul cetăţii, o săvîrșea ca într-o biserică. 


Deci, mai marii cetăţii şi ceilalți cetăţeni, puneau străji să păzească pe la toate 
porțile şi căile, că de venea vreun străin sau sărac, pe acela îndată îl întîmpinau cu 
bucurie, întrecîndu-se unul cu altul, care să-l ia mai întîi în găzduire. Asemenea ne- 


au făcut şi nouă, cînd voiam să mergem prin cetatea lor. Dacă ne-au văzut, ne-au 
întîmpinat cu multă dragoste și ce fel de cinste ne-au dat, ce fel de ospăț şi de odihnă 
ne-au făcut, nu pot spune. 


Văzînd noi acolo multe cete de monahi, am întrebat pe episcopul acelei cetăţi, 
care este numărul lor şi ne-a spus că în cetatea lor se află zece mii de monahi; iar 
călugăriţe, care slujesc întru feciorie lui Dumnezeu, sînt douăzeci de mii. lubirea de 
străini a acelora, care ne-au arătat nouă, nu putem să o spunem cu cuvinte”. Acestea 
le spunea preotul Rufin, despre acea creştinească cetate ce se numea Oxinrihos. O, 
de ar fi şi cetăţile creştineşti de acum ca acel model de cetate! 


35. VIAŢA CUVIOSULUI ISAIA, EPISCOPUL ROSTOVULUI 
(15 MAD 


Aia ua 


Naşterea şi credinţa fericitului Isaia a fost în pămîntul Rusiei și în stăpînirea 
Kievului, născut din părinți de neam bun şi iubitori de Hristos. Din tinereţe, iubind 
pe Hristos şi lăsînd dulceţile cele ispititoare ale lumii acesteia, a mers în mănăstirea 
Pecersca la Cuviosul Teodosie, dorind să fie monah. Cuviosul Teodosie, văzînd mai 
înainte cu duhul că vrea să fie lucrător şi iubitor de osteneală în viaţa monahicească, 
l-a îmbrăcat în schima monahală. El, nevoindu-se spre fapte bune și adăugînd 
osteneală peste osteneală, trecea prin atîtea pătimiri, încît toți se minunau de viața lui 
cea aspră şi toți îl priveau cu dragoste, pentru că era blind, smerit, ascultător, 
neiubitor de cîştig şi iubitor de fraţi. În trup arăta viaţă îngerească şi, luptîndu-se cu 


înfrînarea şi cu răbdarea, omora în sine toate patimile şi toate poftele trupești. 
Înfrumusețîndu-se cu înţelepciunea, cu dreptatea, cu bărbăţia şi cu întreaga 
înțelepciune, cu aceste podoabe alerga spre Ierusalimul cel de sus, ca cu o căruţă cu 
patru cai, arătîndu-se prin aceasta cetăţean ceresc. Fapta lui cea bună a venit în auzul 
tuturor, pentru că nu poate cetatea să se ascundă, stînd deasupra muntelui. 


De aceea, binecredinciosul domn Izaslav Iaroslavici, auzind de viaţa lui cea 
plăcută lui Dumnezeu, ruga pe Cuviosul Teodosie, ca să-i dea binecuvîntare şi să 
primească egumenia mănăstirii Sfîntului Marelui Mucenic Dimitrie, deoarece 
Cuviosul Varlaam, care a fost egumen acolo, luase sfîrşitul vieţii vremelnice. 


Cuviosul Teodosie s-a plecat spre cererea binecredinciosului domn și, 
binecuvîntînd pe fericitul Isaia, l-a trimis ca egumen al acelei mănăstiri. Fericitul 
Isaia, ascultînd pe Cuviosul Teodosie, căruia îşi încredinţase toată voia sa, a primit 
cinstea începătoriei, şi s-a făcut fraților povăţuitor iscusit şi bun păstor al turmei ce 1 
se încredinţase. Deşi se schimbase oarecum cu cinstea, însă nu şi-a schimbat lucrul 
şi luarea aminte; ci totdeauna își înălța mintea către Dumnezeu, sîrguindu-se la 
obișnuita smerenie și la osteneli trupeşti. Vrînd să folosească pe frați, singur se afla 
mai întîi la ascultare şi ceea ce poruncea altora, el făcea mai înainte, dîndu-se pe sine 
pildă tuturor, ca să-i ridice pe toţi la multe fapte bune; pentru că cei ce au obiceiul a 
se învăţa, nu urmează cuvintelor învățătorului, mai ales lucrurilor lui. 


Văzînd binecredinciosul domn Izaslav, cum că un bărbat sfint ca acesta a 
cîştigat în mănăstirea sa, se bucura foarte mult, dînd multă mulţumire Cuviosului 
Teodosie pentru el. Dar, Dumnezeu Atotputernicul, Cel ce toate le orînduieşte cu 
voia, vrînd să preamărească pe plăcutul Său, după cum şi el preamărea pe Ziditorul 
său cu lucruri bune, l-a cinstit cu vrednicia arhierească. Fericitul Leontie făcătorul de 
minuni, episcopul Rostovului, trecînd către Domnul, egumenul Isaia, cu judecata lui 
Dumnezeu şi cu alegerea tuturor, a fost ales episcop al Rostovului. 


Luînd o vrednicie ca aceasta, a mers la scaunul său în cetatea Rostovului cea 
păzită de Dumnezeu și, văzînd acolo oile sale sălbăticindu-se iar pe oamenii cei 
botezați de curînd neîntăriți încă bine în credinţă, 1 se rupea inima, gîndind că are să 
dea răspuns pentru dînşii în ziua judecății celei înfricoșate. Drept aceea s-a apucat cu 
dinadinsul de păstoreştile osteneli, învăţînd şi rugîndu-se pentru turma cea numită cu 
numele lui Hristos, ca să fie întăriți în credință şi să viețuiască după învăţătura lui 
Hristos. Căci ciți în Hristos v-aţi botezat, în Hristos v-aţi îmbrăcat. Pentru aceasta, 
se cade vouă să urmaţi lui Hristos şi învăţăturii Lui, ca numele lui Hristos să fie 
lăudat între creştini, iar nu hulit. 


EI cerceta cu sîrguință și celelalte cetăți şi sate din stăpînirea Rostovului şi a 
Suzdalului, aprinzîndu-se cu rîvnă pentru dreapta credință. De afla undeva idoli și 
capişti, le risipea şi le dădea focului; iar pe oameni îi învăţa şi îi dojenea, ca să creadă 
cu credinţă, în Sfînta Treime cea de o ființă; apoi, primind credinţa, îi boteza în 
numele Tatălui, al Fiului și al Sfîntului Duh. lar pe cei ce nu voiau să creadă, prin 


minuni şi cu semne multe îi făcea să se întoarcă şi să creadă în adevăratul Dumnezeu. 
Şi aşa, cu darul lui Dumnezeu, în puţină vreme i-a tras pe toţi la Hristos. 


EI era foarte milostiv spre săraci, sărmani și văduve; hrănitor al flămînzilor, 
mîngiietor al întristaților, ajutător şi sprijinitor al celor din primejdie; era, după lov, 
ochi ai orbilor și picioare ale șchiopilor. Toţi se bucurau de el şi pretutindeni 
preamăreau pe Dumnezeu, că a dăruit locului acela un părinte ca acesta, învățător și 
povăţuitor. 


În vremea stăpînirii binecredinciosului domn al Kievului, Vsevolod 
Iaroslavici, cînd Dumnezeu a binevoit să facă sfinţirea bisericii Pecersca, cea 
asemenea cu cerul, preasfințitul loan, mitropolitul Kievului era cuprins de mare 
mîhnire, căci, sosind vremea sfințirii, nu apucase să adune spre slujire pe iubitorii de 
Dumnezeu episcopi. Precum pe ceilalți episcopi i-au vestit sfinții îngeri trimiși de 
Domnul în chip de tineri pentru vremea sfințirii, tot asemenea şi acestui cuvios 
episcop Isaia, fiind la scaunul său în Rostov, i-au stat de față îngerii dumnezeieşti în 
asemănare de tineri şi tot aceeași i-au vestit. Astfel acest cuvios episcop a sosit 
împreună cu ceilalți arhierei la rînduiala sfințirii. 


Acest lucru preaminunat ce 1 s-a arătat lui, Cuviosul părintele nostru Isaia, l-a 
spus cu mulțumire preasfințitului mitropolit al cetății Kievului cea de Dumnezeu 
păzită. Asemenea, după sfințirea bisericii Pecersca, cea asemenea cu cerul, pe cînd 
se întorcea la scaunul său, a spus acea minune clerului bisericesc şi poporului cel 
numit cu numele lui Hristos, care ieşise cu bucurie din cetatea Rostovului, întru 
întîmpinarea lui. 


După ce a mai petrecut un an la scaunul său, povăţuind bine turma lui Hristos, 
întorcînd pe mulți necredincioşi la Dumnezeu, ridicînd multe biserici şi făcînd multe 
minuni și-a sfîrşit viaţa cea vremelnică întru buna mărturisire, în anul de la zidirea 
lumii 7598, iar de la naşterea lui Hristos, 1090, în 15 zile ale lunii mai. Astfel cel ce 
a fost mai înainte chemat de sfinţii îngeri la biserica cea asemenea cerului, acum de 
aceiaşi a fost mutat cu sufletul la ceruri spre veșnicie. Acolo să fie şi nouă a ne muta 
cu rugăciunile Cuviosului părintelui nostru Isaia, prin mijlocirea Preacuratei Maicii 
lui Dumnezeu şi cu darul Făcătorului cerului, al unuia Dumnezeu în Treime, Căruia 
se cuvine cinste, slavă şi închinăciune, acum şi pururea şi în vecii vecilor. Amin. 


36. VIAŢA CUVIOSULUI TEODOR, 
UCENICUL CUVIOSULUI PAHOMIE 
(16 MAI) 


Cînd se întinsese vestea de viaţa cea asemenea cu îngerii a Cuviosului şi 
purtătorului de Dumnezeu părintele nostru Pahomie, toţi credincioşii preamăreau pe 
Hristos Dumnezeu pentru el. Mulţi din cei ce aveau dragoste mai fierbinte către 
Dumnezeu, se umileau cu inima, defăimau lumea şi toate cele din lume şi se duceau 
la acel cuvios părinte pentru călugări. Între aceştia a fost şi fericitul Teodor, a cărui 
pomenire se face astăzi. 


Teodor, fiind născut din părinți creştini bogați şi slăviţi, ca să dobîndească pe 
Hristos, şi-a ales de bunăvoie sărăcia, socotind toate ca niște gunoaie. lar începutul 
lui spre osîrdia monahicească i-a fost astfel. Săvîrşindu-se un praznic mare în casa 
drepteredincioşilor săi părinţi în şase zile ale lunii ianuarie, în care zi se prăznuieşte 
dumnezeiescul Botez al Domnului, Teodor atunci era copil de paisprezece ani. Deci, 
văzînd casa părinților săi împo-dobită foarte minunat pentru praznic şi îndestulată cu 
toate bunătăţile mirenești şi, socotind toate acelea ca deșertăciuni, s-a umilit cu 
sufletul și s-a rănit cu inima, zicîndu-şi în sine: "Ce folos am eu din toate acestea? 
Sau ce voi cîştiga eu ticălosul, dacă mă voi îndulci de aceste desfătări vremelnice ale 
acestei vieți, lipsindu-mă de cele veşnice? Pentru că nimeni, îndulcindu-se de cele 
vremelnice, nu va putea să cîştige slava cea veșnică”. 


Acestea socotindu-le în sine, a suspinat din adîncul inimii şi la vremea mesei 
a intrat într-o cămară ascunsă şi acolo a căzut cu fața la pămînt, rugîndu-se lui 
Dumnezeu cu lacrimi și zicînd: "Doamne, ştiutorul celor ascunse şi ispititorul 
tainelor omeneşti, Tu ştii că nimic nu cinstesc din cele ce sînt în lumea aceasta mai 
mult decît dragostea Ta. Drept aceea mă rog Ţie, Stăpîne, povăţuie-ște-mă spre calea 
Ta, ca să fac voia Ta şi luminează sufletul meu, ca să Te slăvesc şi să Te laud 
totdeauna, Domnul meu". Pe cînd el se ruga astfel, a intrat în cămara aceea maica sa; 
iar el s-a sculat de jos cu ochii plini de lacrimi. Maica sa, căutînd spre el şi, văzînd 
ochii lui umflați de plîns, l-a întrebat: "Ce-ţi este, fiule? Cine te-a mîhnit? Pentru ce 
plîngi? Și de ce te-ai despărțit de noi de la masă? Căci noi, mîhnindu-ne, te-am căutat 
pretutindeni ca să te veseleşti împreună cu noi”. 


Atunci el a răspuns către dînsa: "Mergi, maica mea şi prînziți fără de mine, 
pentru că eu acum nu voi mînca". Maica sa rugîndu-l mult şi silindu-l să meargă la 
masă, n-a ascultat-o. Și astfel în toate zilele postea pînă seara, umblînd la şcoală și 
învăţind carte. Uneori nu gusta nimic toată ziua, iar a doua zi spre seară lua puţină 
hrană. Doi ani n-a gustat bucate scumpe şi dulci, deprinzîndu-se la înfrînarea cea 
desăvîrşită şi pustnicească. Apoi a ieşit în taină din casa sa, lăsîndu-și părinții şi 
bogăţia lor. Deci, defăimînd slava lumii acesteia, a aflat într-o mănăstire nişte monahi 
plăcuți lui Dumnezeu şi acolo a început a vieţui cu ei întru frica lui Dumnezeu. 
Privind la nevoinţele lor pustniceşti, urma vieţii lor și se sîrguia după puterea sa, să 
placă lui Dumnezeu. 


Odată, monahii, şezînd după rugăciunea cea de seară și vorbind din 
dumnezeiasca Scriptură, Teodor a auzit pe unul dintre dînşii vorbind despre cortul 
care a fost în Legea Veche şi tîlcuirea despre Sfînta Sfintelor, spunînd pentru două 
popoare astfel: Cortul cel din afară este poporul iudeilor, iar Sfinta Sfintelor este 
chemarea neamurilor, care are intrarea mai tăinuită și mai slăvită; pentru că în loc de 
jertfele cele de dobitoace, de cădelniță, de masă şi de chivotul care a avut pîinea cea 
de mană, de cărțile Legii şi de altele, care au fost acolo şi în loc de lumina cea din 
sfeşnic, S-a arătat nouă Dumnezeu Cuvîntul în trupul cel luat de EI, S-a făcut nouă 
Lumina cunoștinței, pîine de viață şi jertfă pentru păcatele noastre. 


Monahul acela, spunînd fraţilor care şedeau cu el o tîlcuire ca aceasta, a zis: 
"Această tîlcuire am auzit-o de la Sfîntul părintele nostru Pahomie, care a adunat în 
Tavenisiot pe fraţii care nădăjduiesc spre Domnul şi cred că-mi va dărui și mie 
Domnul iertare păcatelor mele; de vreme ce de acel drept bărbat mi-am adus aminte 
în ceasul acesta". Fericitul Teodor, auzind de Cuviosul Pahomie, s-a aprins cu inima 
şi a zis: "Doamne, Dumnezeul meu, de este pe pămînt un bărbat sfint ca acesta, 
învredniceşte-mă ca să-l văd pe acela și să-i urmez lui în toate poruncile; ca şi eu să 
mă miîntuiesc şi să mă fac vrednic bunătăților acelora, care le-ai gătit celor ce Te 
iubesc pe Tine”. 


Aceasta grăind, plîngea, pentru că era rănit de dumnezeiasca dorire. După 
cîteva zile, a mers la ei unul din ucenicii lui Pahomie, cu numele Pecusie, bărbat 
bătrîn şi îmbunătățit. Deci, pe acela l-a rugat, ca să-l ia pe el cu sine la Tevenisiot, în 
obştea Cuviosului părinte Pahomie. Deci, Pecusie a luat pe acel tînăr şi, cînd au ajuns 
la mănăstire, Teodor s-a închinat Domnului, zicînd: "Bine ești cuvîntat, Doamne 
Dumnezeule, Cel ce Te-ai grăbit de m-ai ascultat pe mine păcătosul şi ai împlinit 
cererea mea". lar cînd a ajuns la uşa chiliei Sfintului Pahomie, a început a plînge din 
umilința inimii şi din duhovniceasca bucurie, scăldîndu-şi faţa cu lacrimi. Văzîndu-l 
Cuviosul părinte Pahomie, a zis către dînsul: "Nu plînge, fiule, că şi eu, deşi păcătos, 
sînt sluga Domnului şi Părintelui cel de obşte al nostru, al tuturor”. 


Deci, Cuviosul Pahomie, primind pe fericitul Teodor cu dragoste în 
mănăstirea sa şi, văzînd Teodor în mănăstirea aceea mulțimea fraţilor ostenindu-se 
pentru Domnul, s-a luminat cu mintea, a luat rîvnă în sufletul său de plăcerea lui 
Dumnezeu şi sporea spre Dumnezeu cu faptele bune. Pentru că, fiind înţelept şi 
priceput, a cunoscut cu înlesnire calea cea adevărată a mîntuirii şi a cîştigat, împreună 
cu smerenia, ascultarea mare și minunată. El, întărindu-se cu darul lui Dumnezeu, 
petrecea treaz în rugăciuni, nelenevindu-se în osteneli şi suferind în posturi. Nu înceta 
niciodată a dori sporirea cea mai mare în faptele cele bune şi în darul Domnului. lar 
cînd vedea pe cineva scîrbit, îl mîngâia şi orice ar fi greșit cineva, îl îndrepta cu iubire 
de prietenie şi cu milostivire. Toate acestea văzîndu-le Cuviosul Pahomie, l-a iubit 
foarte mult şi l-a primit în inima sa. 


Maica lui Teodor, auzind despre el că se află în Tavenisiot la Cuviosul 
Pahomie, a luat scrisori de la episcopi prin care îi poruncea Sfîntului Pahomie să-i 
dea pe fiul ei. Deci, venind ea la Tavenisiot, a fost primită în casa de oaspeţi din 
mănăstirea fecioarelor, în care pustnicea sora lui Pahomie. Apoi maica lui Teodor a 
venit la Sfîntul Pahomie, zicînd că doreşte să vadă pe fiul său. Starețul a zis lui 
Teodor: "Fiule, a venit maica ta aici, voind să te vadă, și are scrisori de la episcopi 
către noi; deci, du-te la dînsa, mai ales pentru aceea că au scris sfinții episcopi, pe 
care avem datoria să-i ascultăm". Teodor răspunse: "Părinte, încredințează-mă mai 
întîi că nu voi da răspuns lui Dumnezeu în ziua Judecăţii, dacă, după începutul vieţii 
monahiceşti, mă voi duce la maica mea, pe care am lăsat-o lui Dumnezeu cu toate 
pătimirile lumești; iar de se vor sminti frații pentru mine, de vreme ce mai înainte de 
darul cel nou, fiilor lui Levi din aşezămîntul cel vechi le-a fost oprit să vadă pe 


părinţii şi pe frații lor, ca să păzească îndreptările lui Dumnezeu, cu atît mai vîrtos 
eu, învrednicindu-mă în darul cel nou, de atît dar al sfintei rînduieli, nu mi se cade a 
cinsti mai mult dragostea părinților, decît dragostea lui Dumnezeu; deoarece Stăpînul 
nostru a zis: Cel ce iubește pe tată sau pe maică mai mult decit pe Mine, nu este Mie 
vrednic. Grăit-a lui Sfîntul Pahomie: "Fiule, de nu-ţi este de folos să te duci să vezi 
pe maica ta, eu nu te silesc, dar fii monah desăvîrşit, lepădîndu-te de lume şi de sine, 
pînă la sfîrşit”. 


Deci, înştiințindu-se maica, că fiul ei nu voieşte nicidecum, nu numai să se 
întoarcă acasă la dînsa, dar nici s-o vadă, a voit şi ea a nu se mai întoarce la locul său, 
ci a viețuit în călugărie în mănăstirea de fecioare, pentru că socotea în sine: "De va 
voi Dumnezeu, voi vedea pe fiul meu între sfinții părinţi şi îmi voi dobîndi sufletul 
pentru dînsul"”. Astfel, voința către Dumnezeu cea bărbătească şi statornică a 
monahului cel tînăr, a mîntuit nu numai sufletul său, dar şi pe al maicii sale, aducînd- 
o pentru Dumnezeu în viața monahicească cea strîmtă şi necăjită. Deci, Cuviosul 
Teodor se întărea cu duhul și se asemăna în toate Sfîntului Pahomie, duhovnicescul 
său părinte, supunîndu-se lui ca lui Dumnezeu. De multe ori părintele îl ispitea în 
ascultări şi în răbdări, poruncindu-i să facă oarecare lucruri; şi, dacă îndeplinea 
porunca, el îl ocăra ca şi cum nu făcea bine şi îi poruncea să strice acel lucru şi să-l 
facă din nou; iar el niciodată nu s-a împotrivit părintelui întru nimic, nici a cîrtit, nici 
s-a miîniat, nici s-a mîhnit, ci totdeauna primea cu bucurie ceea ce i se poruncea de 
Cuviosul Pahomie, socotind ocările lui ca nişte laude. 


După cîtăva vreme, a venit la dînsul un frate după trup, cu numele Pafnutie, 
dorind asemenea să se facă monah. Dar, Teodor nu voia nicidecum să-l primească, 
deoarece el nu se lepădase desăvîrşit de omul cel vechi şi pentru aceasta Pafnutie 
plîngea. Deci, Sfîntul Pahomie, înştiințîndu-se de aceea, a zis lui Teodor: "Bine este 
a slăbi de la început pe unii ca aceștia, care voiesc să intre în nevoința monahicească, 
că precum un pom din nou sădit, are trebuință de multă grijă şi curăţenie, aşa și 
înfrînarea monahi-cească începînd, are trebuinţă de puţină slăbire și mîngîiere, pînă 
ce se va înrădăcina cu darul Domnului și se va întări cu credinţa”. Teodor, ascultînd 
pe Cuviosul Pahomie, a primit pe fratele cel după trup şi-l povăţuia spre fapta bună. 
Un alt frate după duh, leneş la viaţă, fiind sfătuit şi învăţat adeseori de Cuviosul 
Pahomie, voia să fugă din mănăstire. Fericitul Teodor, înţelegînd aceea, s-a prefăcut 
că are mîhnire asupra părintelui şi, ca şi cum ar voi şi el să fugă, a zis către fratele 
acela: "Ştii, frate, că cuvintele acestui stareţ sînt aspre şi mai presus de măsură şi nu 
ştiu de voi putea să rabd mai mult aici”. 


Fratele acela, auzind de la Teodor nişte cuvinte ca acestea, s-a bucurat şi i-a 
zis: "Oare şi tu pătimeşti rău de la dînsul ca mine?" Grăit-a Teodor: "Pătimesc rău, 
dar, de vrei să fim împreună, să ne mîngtiem unul pe altul, pînă ce îl vom ispiti încă 
odată şi, dacă de acum se va arăta bun spre noi, vom sta aici; iar dacă va fi tot rău şi 
mînios asupra noastră, apoi vom ieşi împreună din mănăstire". Ascultînd fratele acela 
pe Teodor, n-a plecat din mănăstire, aşteptînd pînă ce vor ieşi amîndoi împreună. 


Deci, "Teodor s-a dus și a vestit aceasta deosebit Cuviosului Pahomie și a lăudat 
starețul înţelegerea lui Teodor. 


Apoi, chemîndu-i pe amîndoi, părintele şi-a plecat spre dînşii capul şi a zis: 
"lertaţi-mă, fraților, că v-am greşit, dar şi voi sînteți datori ca nişte fii adevăraţi, să 
răbdați şi să suferiți neputinţa părintelui vostru". Astfel, umilindu-se fratele acela, s- 
a lăsat de scopul lui cel nefolositor şi de atunci s-a îndreptat. 


Văzînd Cuviosul Pahomie pe fericitul Teodor sporind în fapte bune şi în buna 
înțelegere, putînd să folosească şi altora cu cuvîntul, ca un iscusit în Scriptură, i-a 
poruncit ca la o vreme oarecare să spună cuvîntul lui Dumnezeu spre folosul fraților; 
el avea atunci douăzeci de ani de la naşterea sa. Teodor, fiind supus şi ascultînd 
porunca fără de nici o împotrivire, a stat în mijlocul soborului şi a început a 
propovădui cuvîntul lui Dumnezeu, din dumnezeiasca Scriptură, spunînd multe 
lucruri folositoare, care duc spre calea mîntuirii. Deci, unii dintre bătrînii cei mai 
vechi, văzînd pe Teodor făcînd învățătură către dînşii, n-au voit să-l asculte, ci au 
început a cîrti, zicînd unul către altul: lată, un începător ne învață pe noi şi încă fiind 
tînăr, ne dă învățătură nouă bătrînilor; deci, să nu-l ascultăm. Atunci, sculîndu-se s- 
au dus din sobor la chiliile lor. După ce Cuviosul Teodor a sfîrșit propovăduirea 
cuvîntului lui Dumnezeu, Cuviosul Pahomie a chemat la el pe bătrîni aceia şi le-a 
zis: "Pentru ce aţi lăsat soborul şi ascultarea învățăturii și v-aţi dus la chiliile 
voastre?" 


Ei au răspuns: "Pentru aceea am făcut aceasta, fiindcă ai pus pe un copil, ca 
învăţător nouă celor bătrîni, care de mulți ani petrecem în această mănăstire”. 
Cuviosul Pahomie, auzind nişte cuvinte ca acestea, a suspinat foarte mult și le-a zis: 
"Sînteţi nebuni şi robiți de diavolul, pentru că toată fapta voastră cea bună ați pierdut- 
0, mîndrindu-vă cu mintea; dar voi n-aţi lăsat pe Teodor fugind de dînsul, ci aţi 
lepădat cuvîntul lui Dumnezeu și v-aţi lepădat de Sfîntul Duh. Nu m-aţi văzut pe 
mine cu cîtă luare aminte l-am ascultat și cît m-am folosit din cuvintele lui?” 


Astfel, Cuviosul Pahomie cu cuvinte din destul învăţînd şi smerind pe acei 
bătrîni, le-a tămăduit vătămarea îngîmfării şi a cîrtirii lor şi i-a făcut să fie ascultători 
la învățătura cea folositoare şi cu bună înţelegere a lui Teodor. După aceasta, pe 
fericitul Teodor l-a pus iconom al mănăstirii Tavenisioţilor, iar el s-a sălăşluit într-o 
altă mănăstire mai mică şi mai liniştită; lăsînd pe Teodor a-și îndrepta bine locașul 
cel încredinţat lui. 


În acel timp, episcopul cetăţii Panolopiei, fericitul Uar, voind să facă o 
mănăstire în cetatea sa, a chemat la el cu rugăminte pe Cuviosul Pahomie. Cuviosul 
Teodor a mers şi el acolo cu părintele său, Pahomie; şi, după ce s-a gătit locașul, a 
venit la dînșii un filosof, voind să vorbească cu marele stareţ Pahomie. Dar el n-a 
voit să vorbească singur cu dînsul, căci a cunoscut că venise spre ispitire, ci a trimis 
la el pe doi ucenici ai săi, pe Cornelie şi pe acest fericit Teodor. ŞI a zis către dînșii: 
"Doresc să vorbesc cu voi din Scriptură”. Sfîntul Teodor zise către dînsul: "Spune, 


ceea ce voiești”. Filosoful a zis: "Cine nu s-a născut și a murit, cine s-a născut şi n-a 
murit, şi cine a murit și n-a putrezit?" Cuviosul Teodor i-a răspuns: "O, filosofule, 
nu este atît de mare întrebarea ta pe cît îţi este vicleșugul, dar îți voi răspunde: Cel ce 
nu s-a născut şi a murit este Adam, cel ce s-a născut şi n-a murit este Enoh, iar cel ce 
a murit şi n-a putrezit este femeia lui Lot, care s-a prefăcut în stîlp de sare. Însă, tu 
ascultă sfatul nostru cel sănătos: Părăsește-ți întrebările cele nefolositoare şi 
întortochelile cele scolasticeşti şi apropie-te de Hristos, Căruia Îi slujim şi vei lua 
iertare de păcate”. 


EI a tăcut ca un mut şi s-a dus, minunîndu-se de răspunsul cel dat cu multă 
pricepere. După aceasta, Cuviosul Teodor a vieţuit în toată vremea vieţii sale cu bună 
plăcere lui Dumnezeu şi întru toate s-a supus părintelui său pînă la sfîrşitul aceluia, 
slujindu-i şi la boala cea trupească. Apoi, după fericitul sfîrşit al Cuviosului Pahomie, 
părintele său, asemenea și după sfîrşitul cel grabnic al fericitului stareţ, Petronie, 
învățătorul lui, s-a făcut povăţuitor al sfintei turme şi s-a îmbogăţit cu multe minuni. 


Pentru acestea era slăvit şi ştiut de preasfinţitul Atanasie cel Mare al 
Alexandriei. Deci, folosind multora cu lucrurile şi cu cuvintele, s-a dus către 
Domnul, fiind în adînci bătrîneţi ca, împreună cu Cuviosul Pahomie, să stea înainte 
în cer, în ceata părinților purtători de Dumnezeu, la scaunul slavei Tatălui, al Fiului 
şi al Sfîntului Duh, al unuia Dumnezeu în Treime, Căruia se cuvine slava în vecii 
vecilor. Amin. 


Notă - Despre Cuviosul Teodor, sinaxarul cel mare, scrie astfel: El se numeşte 
sfințit, deoarece cînd l-a zămislit maică-sa în pîntece, a văzut în vis o stea 
prealuminoasă pogorîndu-se din cer spre pîntecele ei, aşa că mai înainte a arătat 
Dumnezeu pe plăcutul său, că încă din pîntecele maicii sale a fost sfințit cu darul 
Sfîntului Duh. Dar de vreme ce aceasta nu se află scrisă nici la Metafrast, nici în cele 
grecești, nici în Mineiul cel mare şi nici la prolog, de aceea nici noi n-am pus aceasta 
în viaţa lui, ci am amintit-o numai aici la sfîrşit. Însă, se pare că acea pogorîre a stelei 
din cer spre pîntecele maicii sale, se cuvine mai mult Sfîntului Teodor Sicheotul, care 
se cinstește în 22 de zile ale lunii Aprilie, precum s-a scris despre aceea în viaţa lui, 
decît acestui sfint, Teodor, ucenicul lui Pahomie, căci pe acesta l-au numit unii sfințit. 


Deci, se cuvine să înţelegem că într-acea vreme, între monahii din viaţa de 
obşte a tavenisiotenilor, neavînd nimeni sfințire preoțească -, pentru aceasta este 
arătat în viaţa lui Pahomie, că el a fost mai întîi silit să primească rînduiala 
preoțească, pentru aceea s-a numit sfințit, ca şi Cuviosul Sava, care se cinsteşte în 
cinci zile ale lunii decembrie; pentru aceasta se numește sfințit, fiindcă el a fost mai 
întîi hirotonit preot în lavra sa. Dar, dacă despre Sfîntul Teodor, în viaţa lui nu se 
înştiinţează de a fost preot sau nu, aceasta este ştiut că nu sînt scrise cu de-amănuntul 
viețile tuturor sfinților, precum nici viaţa lui lisus Hristos nu este scrisă cu de- 
amănuntul în Sfînta Evanghelie, pentru că se zice: Că de s-ar fi scris una cite una, 
nici în lumea aceasta n-ar fi încăput cărțile cele scrise. Deci, este lucru cuviincios 
de crezut, că acest sfînt, Teodor, a fost preot şi pentru aceea se numeşte sfințit. 


37. VIAŢA FERICITEI FECIOARE MUZA 
(16 MAD 

Robul lui Dumnezeu Prov - zice Sfîntul Grigorie Dialogul, Papa Romei către 
arhidiaconul său Petru -, mi-a spus mie despre sora lui, care se numea Muza, cum că, 
fiind încă pruncă, într-o noapte oarecare, i s-a arătat în vedenia visului Preasfînta 
Născă-toare de Dumnezeu şi pururea Fecioara Maria, căreia îi urmau nişte fecioare 
de o vîrstă cu Muza. Și a întrebat Stăpîna pe Muza: "Voiești să viețuieşti cu aceste 
fecioare şi să-mi urmezi mie?" Răspuns-a aceea: "Voiesc, Doamnă!" ŞI i-a poruncit 
ei Stăpîna, ca să nu mai facă de acum nimic copilăresc sau ceva necuviincios, să se 
înfrîneze de rîs şi de jucării, ştiind că la treizeci de zile, va veni şi va şedea împreună 
cu fecioarele acelea. 


Deci, prunca Muza, deșteptîndu-se, şi-a schimbat obiceiul din ceasul acela și 
şi-a lepădat toată mintea copilărească. Părinţii ei minunîndu-se şi întrebînd-o pe ea 
despre acea vedenie; ea le-a răspuns că a văzut pe Preasfînta Curată Fecioară 
Născătoare de Dumnezeu şi a luat poruncă de la ea, de ziua în care o să se ducă şi să 
se sălăşluiască cu fecioarele cele ce îi urmau ei. Deci, sosind ziua a douăzeci și 
cincea, Muza a fost cuprinsă de friguri; iar la treizeci de zile s-a apropiat ceasul să 
meargă la cea care i s-a arătat în vedenie. Apoi, iarăşi a văzut pe Preacurata Fecioară, 
venind la ea cu fecioarele acelea. Atunci ea a început a zice cu glas lin către Maica 
Domnului, care o chema: "Iată, vin Doamnă, iată, vin!" Şi cu acest cuvînt şi-a dat 
sufletul în mîinile Preasfintei Născătoare de Dumnezeu, care, ieşind din trupul cel 
fecioresc, s-a sălăşluit cu sfintele fecioare. 


Această povestire auzind-o arhidiaconul Petru, a întrebat pe preasfințitul papă 
Grigorie: "Stăpîne, voiesc să ştiu dacă mai înainte de luarea trupurilor, sufletele 


drepţilor pot să fie primite în cer”. Sfîntul Grigorie a zis: "Aceasta nu putem s-o 
zicem pentru toţi drepţii că sînt primiţi la ceruri, nici nu putem s-o lepădăm cu totul; 
pentru că sînt sufletele unor drepți, care se deosebesc cu oarecare locașuri în 
împărăția cerului". Deci, pricina aceea nu este alta, decît numai că aceia, în viața cea 
vremelnică, au avut o lipsă din dreptatea cea desăvîrşită. Iar sufletele drepţilor care 
au vieţuit cu plăcere lui Dumnezeu pe pămînt, din închisorile trupului, îndată sînt 
primite în locașurile cereşti. Aceasta este mai arătat decît lumina soarelui, pentru că 
Însuşi Hristos mărturiseşte adevărul prin Sine, zicînd: Unde este stirvul, acolo se vor 
aduna vulturii. Adică unde este Însuși Mîntuitorul nostru cu trupul cel luat asupră- 
şi, acolo, fără de îndoire, se vor aduna sufletele drepţilor. 


Şi Apostolul Pavel dorea să se dezlege şi să fie cu Hristos; deci, cel ce crede 
că Hristos este în ceruri, acela crede că şi sufletul lui Pavel se află la ceruri cu Hristos. 
Pentru că acel Apostol arătat înştiinţează că, după dezlegarea cea trupească, sufletele 
drepţilor se vor sălășlui în patria cea cerească, pentru că zice: Știm, că de se va strica 
locașul trupului nostru cel pămintesc, atunci avem de la Dumnezeu casă veşnică în 
ceruri, nefăcută de mină. Se cuvine, deci, Dumnezeului nostru slavă, acum şi pururea 
ŞI în vecii vecilor. Amin. 


38.SFÎNTUL APOSTOL ANDRONIC, UNUL DIN CEI ȘAPTEZECI, ȘI 
SFÎNTA IUNIA, AJUTĂTOAREA LUI 


(17 MAD 


Sfîntul Apostol Andronic împreună cu Sfînta luna, ajutătoarea sa, a fost vestit 
în ceata sfinților șaptezeci de apostoli, fiindcă a crezut în Hristos, mai înainte de 
Sfîntul Apostol Pavel. Aceștia au fost rude ale Sfîntului Apostol Pavel, precum 
mărturiseşte singur de aceasta în epistola cea către Romani, unde zice: Închinați-vă 
lui Andronic şi luniei, rudeniile mele şi împreună robiţi cu mine, care sînt vestiți 
între apostoli şi care au crezut în Hristos mai înainte de mine. 


Sfîntul Andronic a fost episcop în Panania. EI însă a fost propovăduitor şi 
învățător nu numai al unei cetăți şi țări, ci şi a toată lumea; pentru că, alergînd 
pretutindeni fără preget, a smuls din temelie înşelăciunea diavolească, propovăduind 
pe Hristos. Şi, avînd împreună ajutătoare pe minunata lunia şi, murind cu ea pentru 
lume, dar vieţuind numai pentru Hristos, pe mulţi i-a atras la dumnezeiasca 
cunoştinţă. Ei au stricat capiştile idolești, au zidit biserici dumnezeieşti, au izgonit 
duhurile cele necurate din oameni şi au tămăduit patimile celor neputincioşi. Ei au 
plătit datoria cea de obşte a firii, ca niște oameni buni platnici şi, ducîndu-se din 


aceste de aici, au luat de la Domnul cununa apostoliei şi a muceniciei, ca unii ce au 
pătimit mult de la cei necredincioşi, ale căror sfinte moaşte, împreună cu moaştele 
multor sfinți mucenici, s-au aflat în locașurile cele din Evghenia şi s-au adeverit prin 
descoperire, precum se scrie despre aceasta în 22 zile ale lunii februarie. 


39.SFÎNTUL MUCENIC SOLOHON ȘI CEI ÎMPREUNĂ CU DÎNSUL 
(17 MAI) 


Sfîntul Mucenic Solohon a trăit pe vremea împărăției lui Maximian. EI era de 
neam egiptean, cu credinţa creştin şi cu rînduiala ostaș, sub comanda tribunului 
Campan, care avea sub el trei mii de ostași. lar cînd Campan, cu voia împăratului, a 
mers cu ceata sa din Egipt la Calcedon, atunci li s-a poruncit de împărat tuturor celor 
mai mari peste oști, să aducă jertfe idolilor împreună cu oștile lor. Deci, Campan a 
poruncit ca toți ostașii să aducă jertfă idolilor. Sfîntul Solohon și cu dînsul alți doi 
ostaşi, Pamfamir și Pamfalon, au mărturisit că sînt creştini şi, deci, nu pot să aducă 
jertfă idolilor. Ei au mărturisit că nicidecum nu se vor lepăda de Hristos şi vor petrece 
pînă în sfîrşit în sfînta credință, chiar de ar pătimi munci cumplite. 


Deci, Sfinţii Mucenici Pamfamir şi Pamfalon, fiind munciţi cu bătăi cumplite, 
şi-au dat sufletele în mîinile Domnului; iar Sfîntul Solohon, întărindu-se, chema cu 
îndrăzneală pe Hristos. Muncitorul Campan, fiind în nepricepere şi, mîniindu-se 
foarte tare, a poruncit să-i deschidă gura mucenicului cu sabia şi să-i toarne vin de 
cel jertfit idolilor. Atunci mucenicul, rozînd fierul cu dinții, l-a sfărîmat în două și, 
rupînd legăturile de pe sine, stătea înaintea muncitorului, mărind dumnezeirea lui 
Hristos şi ocărînd îndrăcirea lui Campan. În acel moment un glas din cer a venit spre 
sfîntul, întărindu-l şi îndemnîndu-l spre vitejeasca pătimire. 


După aceasta, a muncit pe sfîntul în multe feluri, bătîndu-l fără milă, tîrîndu-l 
de picioare peste vîrfuri şi peste pietre ascuțite, de mîna dreaptă a fost spînzurat într- 
o casă, de o grindă, şi o piatră mare legată de piciorul stîng. Astfel a stat spînzurat de 
la ceasul al şaselea pînă la al noulea, îndemnîndu-l în tot chipul, să se lepede de 
Hristos; dar el nu s-a supus. Tăindu-se funia cu secera, sfîntul a stat pe pămînt, fiind 
seara tîrziu. Atunci Campan, fiind cuprins de mînie neîmblînzită, a luat o trestie 
ascuțită şi a înfipt-o toată în urechea sfîntului. După aceasta, toţi ostașii au plecat 
împreună cu tribunul; iar creştinii, venind, au luat pe sfînt, care slăbise foarte mult 
de atîtea munci, și l-au dus pe un pat în casa unei creștine văduve. Acolo, sfîntul, 
gustînd puţină pîine şi apă, s-a întărit şi a vorbit cu creştinii cei ce stăteau de faţă, 
sfătuindu-i să fie nestrămutaţi în credință. Apoi, căutînd spre cer şi rugîndu-se, şi-a 
dat sufletul său în mîinile lui Hristos Dumnezeul nostru, Căruia se cuvine slava în 
veci. Amin. 


40. VIAȚA CUVIOSULUI EFTIMIE ATONITUL, CARE S-A NEVOIT ÎN 
ANUL 980 


(17 MAD 


Cuviosul părintele nostru Eftimie a fost din Iviria, dintr-o cetate ce se numeşte 
Tac, fiu din părinți drepteredincioşi, slăviți şi bogaţi. Deci, după ce tatăl său s-a 
lepădat de strălucirea şi slava cea vremelnică şi stricăcioasă a lumii acesteia, şi-a ales 
sărăcia cea întru Hristos, făcătorul de bogăţie şi s-a îmbrăcat în chipul cel îngeresc al 
monahilor, numindu-se loan, şi s-a dus în Constantinopol. Eftimie, fiind prea mic, a 
rămas împreună cu moşul lui, bărbat vestit întru slavă şi fapte bune, care l-a crescut 
în învățătura şi sfătuirea Domnului. Trecînd puţină vreme, a luat împreună cu el pe 
Eftimie şi s-a dus în Constantinopol spre căutarea fiului său, loan, tatăl Cuviosului 
Eftimie. Aflîndu-l, l-a îndemnat cu multe cuvinte şi cu lacrimi să se întoarcă în patria 
sa. Însă, el nu numai că nu s-a înduplecat la rugămintea tatălui său, ci căuta în tot 
chipul să ţină cu dînsul și pe fiul său, Eftimie, care i-a pricinuit mare mîhnire. 


Deci, fiindcă se făceau multe pricini între dînşii pentru aceasta, deoarece loan 
căuta să ia pe fiul lui, iar tatăl său nu-l lăsa, pentru aceasta s-a înștiințat Nichifor, 
împăratul de atunci, care a poruncit ca amîndoi să meargă la dînsul, aducînd 
împreună cu dînșii și pe Eftimie. După ce au stat înaintea lui cîte trei și a auzit pricina 
ce aveau pentru copil, împăratul a zis: "Să nu ia cu sila pe copil nici unul nici altul, 
ci să-l lase în voia lui Dumnezeu şi la care va voi copilul să meargă de voia sa, la 
acela să meargă". Lăsînd copilul în voia lui, a alergat îndată în mîinile tatălui pe care 
nu l-a văzut, nici nu l-a cunoscut pînă în ceasul acela. Fapta aceasta, pe care a făcut- 
o copilul, a pornit spre minune și spre lacrimi pe toţi cei ce se aflau acolo. 


Fericitul loan, primind pe fiul său ca din mîna lui Dumnezeu, l-a îmbrăcat 
îndată în chipul monahicesc şi l-a dat la dascăli ca să înveţe carte. Bunul Eftimie, 
avînd pe lîngă istețimea minţii şi multă fierbinţeală şi sîrguință, a învăţat în puţină 
vreme atît înţelepciunea cea din afară, cît şi înţelepciunea lui Dumnezeu cea 
dinăuntru şi s-a arătat rîu al învățăturilor Duhului. După aceasta a căzut în grea și 
mare boală, însă, cu sprijinul şi ajutorul Preasfintei Stăpîne Născătoare de 
Dumnezeu, s-a făcut sănătos. Astfel sporea în fapte bune și în înțelepciune. lar dintre 
multele minuni ce se povestesc despre dînsul, este nevoie să amintim una din ele, 
spre încredințarea celor multe. 


Într-una din zile a venit la el un evreu, căutînd a-i vorbi de credinţă. Fericitul 
Eftimie nu voia nici într-un fel să vorbească cu evreul acela, zicînd: "Vorbirea cu 
evreii este deşartă!" Fiind îndemnat de tatăl său, cu sila s-a înduplecat a vorbi şi a 
început cu dovezi din Scriptura cea veche să surpe cuvintele evreului, să-i astupe 
gura. Deci, evreul, nesuferind biruinţa, a îndrăznit să grăiască hule împotriva 
Domnului nostru lisus Hristos. Atunci fericitul Eftimie s-a aprins de dumnezeiasca 
rîvnă şi a zis: "Să se astupe gura care grăieşte hule asupra Domnului și Dumnezeului 


nostru”. Şi îndată evreul a rămas mut şi fără de glas şi a căzut la pămînt, scoțind 
spume din gura lui cea hulitoare, încît zăcea cumplit în vederea tuturor; iar în cealaltă 
zi cu greu şi-a lepădat spurcatul lui suflet. Minunea aceasta a pricinuit tuturor frică 
şi spaimă şi minunatul Eftimie s-a făcut vestit în tot Constantinopolul. 


Fericitul, urînd slava oamenilor, ca potrivnică slavei lui Dumnezeu, a fugit 
îndată împreună cu tatăl lui, ducîndu-se la Sfîntul Munte. Întîlnind acolo pe Cuviosul 
Atanasie, a voit să locuiască cu dînsul în sfințita lavră. lar dumnezeiescul cu adevărat 
Atanasie, văzînd cu ochiul cel străbătător al sufletului său darul Sfintului Duh, care 
locuia în Eftimie, îl îndemna să ia vrednicia preoţiei. Deşi nu voia de la început să 
primească, punînd înainte nevrednicia, cu toate acestea, supunîndu-se cuvintelor 
Cuviosului Atanasie, a fost hirotonit preot. 


Atunci a adăugat nevoinţe peste nevoinţe şi înfricoşare peste înfricoşare, 
îmbogăţind foarte mult toate celelalte bunătăţi ce le avea; pentru aceasta s-a făcut vas 
dumnezeiesc al Preasfîntului Duh tălmăcind toată dumnezeiasca Scriptură, în limba 
ivirenilor şi scriind multe cărți pline de învățătură. EI a zidit multe biserici și bolniţe, 
împodobind tot Sfîntul Munte cu sihăstrii. Ce cuvînt poate să povestească, după 
vrednicie, bunătatea care o avea către toți şi smerenia cea neînsemnată cu care a slujit 
24 de ani tatălui său, care era bolnav, şi marelui Atanasie? După ce amindoi s-au dus 
către Domnul, Sfîntul Eftimie a luat purtarea de grijă a Sfintei Lavre şi a întreg 
Sfîntului Munte. Pentru că era osîrdnic şi grabnic spre îndoita grijă şi iconomie a 
sufletelor şi a trupurilor fraților; iar din dumnezeiasca lui gură totdeauna izvorau rîuri 
de înţelepciune şi de învățături pentru slava lui Dumnezeu. 


Deci, după ce l-a stăpînit dorul cel desăvîrşit al liniştii, a pus egumen al lavrei 
pe George, rudenia lui; iar el se odihneşte în veci, bineplăcînd lui Dumnezeu ziua și 
noaptea, neștiind nimeni de nevoinţele şi rodurile lui cele duhovniceşti. Căci el se 
sîrguia să le săvîrşească în ascuns, ca să nu le ştie altcineva, fără numai singur 
Dumnezeu, prin care s-a slăvit la arătare întru multe isprăvi ale lui, după cum ne vor 
arăta cele ce urmează. 


Cuviosul, mergînd odată în Tesalonic, a fost primit cu multă dragoste de 
arhiereul locului, care era minunat în fapta bună, minunîndu-se de toate darurile 
cuviosului. Acolo era un evreu foarte bogat, prieten cu arhiereul, care îi făcea toată 
slujba şi pe care arhiereul, pentru răsplătirea prieteniei lui, îl sfătuia totdeauna şi îl 
îndemna cu multe cuvinte să creadă în Hristos, dar el nu se pleca nicidecum la 
aceasta. Cuviosul, cît timp a stat împreună cu arhiereul, evreul acela venea acolo 
după obiceiul său; şi, sfătuindu-l pe el arhiereul cele despre mîntuire, el nu numai că 
nu se pleca, dar căuta să vorbească cu dînsul de credinţă, vorbind cu mare obrăznicie 
şi defăimînd cuvîntul arhiereului ca pe un nimic. 


Deci, arhiereul a rugat pe sfîntul să surpe mîndria evreului prin înțelepciunea 
cuvintelor sale; dar, sfîntul, fiind ucenic adevărat al lui lisus Hristos Cel blind şi 
smerit, zicea că el este pămînt și cenușă şi că aceasta se cuvine mai bine arhiereului, 


dar nu lui. După ce arhiereul a zis iarăși, că de nu se va pleca cuvîntului lui, nu va 
înceta de a-l ruga pe el; deci, cu greu sfîntul s-a plecat cuvîntului lui şi a surpat toate 
acelea, care i le-a pus înainte evreul şi cu dovezi prooroceşti şi cu mult meşteşug i-a 
surpat gura lui; iar iconomia cea trupească a Domnului a propovăduit-o şi a 
încredinţat-o strălucit, pentru care evreul, nesuferind ruşinea ce 1 s-a făcut, a început 
să zică cuvinte hulitoare împotriva Domnului nostru lisus Hristos. 


Atunci sfîntul, căutînd la dînsul, a zis: "Pierzătorule, să se astupe gura ta, ca 
una ce grăieşte minciună şi hulă asupra Ziditorului tuturor şi Stăpînului nostru lisus 
Hristos!" Atunci evreul îndată a rămas mut şi, căzînd la pămînt, îşi întorcea ochii şi 
gura. Văzînd aceasta toți cîţi se aflau acolo, evrei şi creştini, s-au înspăimîntat şi s- 
au înfricoşat foarte mult. Deci, căzînd la picioare-le cuviosului, îl rugau să-i fie milă 
de el şi să-l tămăduiască. Atunci sfîntul, făcîndu-i-se milă, a ascultat rugăciunea lor 
şi, pecetluindu-l cu semnul Sfintei şi de viață făcătoarei Cruci, l-a tămăduit şi l-a 
făcut sănătos după cum era mai înainte. 


Atunci evreul acela spunea tuturor cu glas mare că lisus Hristos este 
Dumnezeu adevărat, Ziditor al tuturor, purtător de grijă şi ocîrmuitor al tuturor 
vietăților. Şi s-a botezat cu toţi ai casei sale; dar nu numai ai săi, ci şi toţi evreii care 
se aflau acolo şi au văzut minunea aceasta; ba încă şi alţi evrei de departe au crezut 
în Hristos. Apoi, evreul s-a tămăduit şi a adus sfîntului drept mulțumire mulți bani, 
dar cuviosul nu i-a primit nicidecum, ci a poruncit să-i împartă la săraci. 


Într-un timp a fost mare secetă în tot Sfîntul Munte și toţi părinţii erau mîhniţi 
peste măsură pentru uscăciunea cea multă; deci, îl rugau pe cuviosul să facă 
rugăciune către Dumnezeu pentru aceasta. Dar, cuviosul, plecîndu-se de multă silă, 
s-a dus în biserica proorocului Ilie, care este aproape de sfinta mitropolie a Ivirului 
ŞI, rugîndu-se cu lacrimi Preaînduratului Dumnezeu şi, aducîndu-i Lui jertfa cea 
duhovnicească şi fără de sînge, îndată a început a ploua atîta ploaie, încît a săturat 
pămîntul, şi toţi au slăvit pe Dumnezeu, Cel ce slăveşte pe cei ce Îl slăvesc pe El. 


Monahii din Sfîntul Munte aveau un obicei foarte vechi, şi anume: la praznicul 
cel cu totul luminos al Schimbării la Faţă a Mîntuitorului, se urcau pe vîrful muntelui 
şi făceau priveghere de toată noaptea; iar a doua zi, după ce se săvîrşea dumnezeiasca 
Liturghie, se pogorau iarăşi. Deci, cînd a sosit praznicul acesta, s-a suit și 
dumnezeiescul Eftimie împreună cu alți fraţi. Şi în vremea cînd voia să se facă 
dumnezeiasca Liturghie, toți cu un glas rugau pe cuviosul ca el să săvirşească 
dumnezeiasca Liturghie. Sfîntul, ascultînd cu multă smerită cugetare şi săvîrșind 
dumnezeiasca Liturghie, au ajuns pînă la ecfonisul, care zice: "Cîntare de biruință 
cîntînd, strigînd, glas înălţînd şi zicînd". Și, pe cînd frații cîntau: "Sfînt, Sfînt, Sfint, 
Domnul Savaot...", deodată a strălucit peste toți o lumină nemăsurată împreună cu 
cutremur, încît toţi ceilalți au căzut cu faţa la pămînt, numai fericitul Eftimie stătea 
singur, arătîndu-se ca un stîlp de foc şi rămînînd cu totul nemişcat; iar minunea 
aceasta l-a făcut pretutindeni mult mai vestit. 


Pentru aceasta, după moartea arhiepiscopului Ciprului, Vasile, împăratul de 
atunci al grecilor, a trimis oameni cu scrisori, prin care îl ruga pe fericitul să 
primească purtarea de grijă a unei arhiepiscopii ca aceea. Iar cuviosul nu numai că 
n-a primit, dar n-a voit nici să audă despre aceasta, zicînd că el este cu totul nevrednic 
de o întîietate ca aceasta, de vreme ce este nevrednic să se păstorească pe sine, dar 
mai ales să păstorească pe alții. Astfel avea înrădăcinată în inima sa smerita cugetare, 
maica tuturor faptelor bune. 


Dar, potrivnicul diavol, care pizmuieşte şi face totdeauna război cu lucrurile 
cele bune şi plăcute lui Dumnezeu, nu putea să sufere isprăvile sfîntului, care sporeau 
în fiecare zi, cum şi faptele lui cele plăcute lui Dumnezeu, pe care le făcea întru slava 
lui Hristos Dumnezeul nostru; ci de zavistie şi de răutate se topea foarte mult. Pentru 
acestea, aflînd diavolul pe un monah oarecare, ce se arăta numai după chip monah, 
iar cu inima era pîngărit, necurat şi vrednic locaş al său, a intrat în el şi l-a înduplecat 
să omoare pe Cuviosul Eftimie, şoptind în urechile sale, cum a şoptit de demult Evei: 
"De vei ucide pe acest Eftimie, vei lua de la mine mari faceri de bine!" Astfel, 
ticălosul acela s-a făcut rob credincios al diavolului şi părtaş la fapta uciderii. 


Deci, gătindu-şi cuțitul, s-a suit în munte unde era chilia cuviosului. Ucenicul 
sfîntului, văzînd pe acel monah că era cu totul stăpînit de diavol, avînd şi cuțitul în 
mînă, a închis uşa chiliei şi nu l-a lăsat să intre înăuntru. Atunci ucigașul, negăsind 
pe Cuviosul Eftimie, să-şi sature turbarea care o avea asupra lui, a junghiat pe acel 
ucenic; şi, fugind de acolo, sărind şi strigînd fără rînduială, a întîlnit pe un alt ucenic 
al sfîntului şi l-a înjunghiat şi pe acela tot astfel. Apoi, mergînd puţin mai departe, a 
căzut pe pămînt cu faţa în jos şi, mărturisind toate cuvintele diavolului, şi-a lepădat 
în chinuri pîngăritul lui suflet. Sfîntul Eftimie, cunoscînd prin darul Sfîntului Duh ce 
s-a întîmplat ucenicilor lui din lucrarea diavolului, s-a pogorît din munte cu sîrguință 
şi a îmbrăcat pe ucenicul lui în chipul cel mare al monahilor şi, după puţină vreme, 
s-a dus către Domnul. 


Tot diavolul, cîinele cel fără de ruşine şi viclean, nu suferea nicidecum să vadă 
isprăvile ce le făcea sfîntul spre slava lui Dumnezeu. Pentru aceasta a îndemnat pe 
un grădinar, să-l junghie pe sfînt. Deci, acela, gătind cuțitul, s-a apropiat de sfînt şi 
l-a împuns în pîntece. Dar, o, minune înfricoşată! Sfîntul a rămas nevătămat și vîrful 
cuțitului s-a îndoit ca ceara, iar mîna care a lovit pe Sfîntul Eftimie, s-a uscat şi a 
rămas nemişcată. Atunci grădinarul, căzînd cu lacrimi înaintea cuviosului, a 
mărturisit bîntuiala diavolului şi îl ruga fierbinte să dobîndească iertare şi tămăduire. 
Sfîntul, milostivindu-se, a făcut rugăciune către Domnul pentru dînsul şi 1-a dăruit 
sănătate la suflet şi la trup. 


Dar ce cuvînt poate să povestească după vrednicie faptele cele bune ale acestui 
sfint? Adică pătimirea, care împreună o avea cu toți: milostivirea, alinarea, 
nemîngiierea, liniştea, starea cea de toată noaptea, rugăciunea neîncetată, smerenia, 
înjosirea la toate, în mîncări şi în haine, petrecerea cea aspră a trupului său, care purta 


fiare grele pe dînsul şi, în scurt, putem zice că era cu adevă-rat înger în trup pămîntesc 
şi luminător în lume nerătăcit, ținînd cuvîntul vieții. 


Dar, fundcă în tot locul sînt sminteli şi chiar pămîntul este loc al smintelilor, 
căci se întîmplă oarecare sminteli şi în Sfîntul Munte; pentru aceasta, toți părinții 
împreună rugau pe Sfîntul Eftimie să meargă în cetatea împărătească şi, cu hotărîri 
împărăteşti, să scoată din Athos sminteala şi să dea locului aceluia pace desăvîrşită. 
Cuviosul, plecîndu-se cuvintelor lor, s-a dus în cetatea lui Constantin. Acolo l-a 
primit cu multă evlavie, împăratul împreună cu tot sfatul boierilor, l-au găzduit cu 
mare dragoste și i-au împlinit îndată cererea lui. 


Cîtă vreme cuviosul a stat acolo, a încălecat într-o zi pe un catîr şi se ducea cu 
un alt monah, într-o parte a cetăţii, care se numea Platia, pentru o trebuință oarecare. 
În cale era un cerşetor care cerea milă și pe care văzîndu-l sfîntul, s-a milostivit şi se 
pregătea să-i dea ceva. Dar, catîrul cum a văzut pe cerşetor, s-a speriat şi s-a sălbăticit 
ŞI, răpind cu sila pe cuviosul, a fugit, lovind fără de rînduială cu picioarele, şi n-a stat 
pînă ce n-a aruncat la pămînt pe sfîntul şi l-a zdrobit. Deci, niște creştini trecînd pe 
acolo şi, văzînd pe sfînt în acea stare, l-au ridicat și l-au dus la locuinţa unde petreceau 
ei. Apoi, după puţine zile şi-a dat sfîntul său suflet în mîinile lui Dumnezeu în 13 zile 
ale lunii mai. lar la îngroparea sfintelor lui moaşte s-au făcut multe tămăduiri şi 
minuni, spre arătarea sfințeniei şi îndrăznelii cuviosului către Dumnezeu şi spre slava 
Domnului. 


Apoi s-au adus sfinţitele lui moaște în Sfîntul Munte şi s-au pus în sfîntul locaş 
al cinstitului şi slăvitului prooroc Înaintemer-gătorul şi Botezătorului loan, care a fost 
zidit de însuşi Cuviosul Eftimie, şi s-a numit al Ivirului, întru slava Tatălui, a Fiului 
şi a Sfîntului Duh, a unei dumnezeiri și împărăţii, Căreia 1 se cuvine slava, cinstea și 
închinăciunea, acum şi pururea şi în vecii vecilor. Amin. 


41.PĂTIMIREA SFÎNTULUI MUCENIC TEODOT AL ANCIREI ȘI A 
SFINTELOR ȘAPTE FECIOARE MUCENIŢE: TECUSA, ALEXANDRA, 
CLAUDIA, FAINIA, EUFRASIA, MATRONIA ȘI IULIA 


(18 MAD) 
(PĂTIMIREA ACESTORA ESTE SCRISĂ PE SCURT DE NIL 
MĂRTURISITORUL, CEL DE O VÎRSTĂ ŞI DINTR-O CETATE CU 
MUCENICUL TEODOT, CARE A FOST MARTOR OCULAR) 


Îndulcindu-mă din multele faceri de bine ale Sfîntului Mucenic Teodot, mă 
cred dator a lăuda pătimirea lui. Nu numai cu cuvintele, dar şi cu faptele sînt dator a 
mulțumi pentru dragostea lui. Nu sînt vrednic să-l cinstesc după vrednicie nici cu 
cuvintele, nici cu faptele; dar mă voi sîrgui, pe cît voi putea - socotesc că este de 
trebuinţă lucrul acesta -, ca să dau în scris viaţa şi pătimirea lui, spre înștiințarea și 
folosul iubitorului de Dumnezeu; adică cum a vieţuit în tinerețe şi cum a ajuns la 
cununa muceni-cească. 


Unii spun despre dînsul că de la început a avut petrecerea de obşte cu toți, 
nedeosebită de desfătarea lucrurilor celor dulci ale acestei lumi, că a fost căsătorit 
după lege şi că a avut cîrciumă pentru dobîndirea cîştigului celui necinstit; însă şi-a 
înfrumusețat cu nevoința cea mai de pe urmă a muceniciei lui, viaţa cea mai dintii a 
sa. Deci, grăiască cineva ceea ce voiește; iar eu, cel care am petrecut de la început 
împreună cu mucenicul, voi spune acelea pe care le-am văzut cu ochii, 
învrednicindu-mă de sfintele și folositoarele lui vorbe. 


Mucenicul Teodot, mai înainte de a intra în muceniceasca nevoinţă, a făcut 
multe lucruri bune. La început s-a luptat împotriva poftelor trupeşti, deşi era căsătorit 
după lege, a ridicat război duhovnicesc, supunîndu-şi trupul duhului și împlinind 
cuvîntul Apostolului: Cei ce au femei, să fie ca cei ce nu au. EI atît de mult a sporit 


în fapte bune, încît şi altora putea să le fie învăţător al curăției şi al întregii 
înțelepciuni. Pentru că nu se robea cu dulcea pătimire sau cu vreo poftă necurată, ci 
înfrînarea şi postul le avea ca pe un început al tuturor bunătăţilor şi cu acestea se 
înarma în război ca şi cu o pavăză. El socotea omorîrea trupului că este desfătare 
potrivită omului creştin; iar dorirea bogățiilor o biruia cu împărțirea tuturor averilor 
sale la săraci. Şi de mirare era în el aceasta că, prefăcîndu-şi viaţa lui în viaţă de 
cîrciumar, făcea multă neguţătorie duhovnicească, cîştigînd lui Dumnezeu multe 
suflete omeneşti. De vreme ce, sub chipul negustorului de cîrciumă, lucra apostolește 
în taină ca un episcop; iar prin învăţăturile şi sfătuirile sale de Dumnezeu insuflate, 
aducea pe elini şi pe iudei la Biserica lui Hristos, pe cei păcătoşi îi povăţuia la 
pocăință. El avea şi darul tămăduirii, căci, prin punerea mîinilor şi prin rugăciune, 
tămăduia toate bolile trupeşti cele netămăduite între oameni; iar prin cuvîntul cel 
mîntuitor de suflete, vindeca rănile cele sufleteşti. 


Pătimirea lui a fost astfel: un ighemon, cu numele Teotecn, a luat în stăpînire 
patria noastră, Ancira Galatiei. Acel stăpînitor era om tulburător şi cumplit, care se 
mîngiia cu uciderea şi cu vărsarea de sînge; iar faptele lui cele cu totul spurcate și 
pline de necurăţie, nu poate să le grăiască nimeni. Acela, cerînd împăratului 
Dioclețian, prigonitorul Biserici lui Hristos, stăpînirea ighemoniei, a făgăduit ca pe 
toți creştinii care se află în Ancira, să-i întoarcă degrabă la păgînătatea elinească. 


Deci, ajungînd la hotarele Ancirei, numai la auzul venirii sale, atît de mult i-a 
îngrozit pe toți credincioşii, încît îndată s-au pustiit bisericile, iar locurile retrase şi 
munții erau pline de creştini. După aceea, ighemonul acela a trimis vestitori unii după 
alții, care să spună poporului cumplita îngrozire şi poruncă a muncitorului, prin care 
se poruncea ca bisericile creştineşti cu altarele lor să le risipească cu totul şi să le 
amestece cu pămîntul; iar pe toți cei ce mărturisesc numele lui Hristos, să-i prindă, 
să-i lege cu lanţuri, să-i arunce în temniţă și să-i păzească spre muncire, iar averile 
lor să le jefuiască. Atunci Biserica lui Hristos a fost întocmai ca o corabie în mijlocul 
valurilor celor cumplite, primejduindu-se şi temîndu-se de afundare. Căci, păgînii, 
năvălind asupra caselor creştineşti, jefuiau toate, trăgeau afară pe bărbaţi şi pe femei, 
pe tineri şi pe fecioare îi dădeau cu neruşinare spre necurăţiile acelor oameni spurcaţi; 
iar pe alţii îi legau cu lanţuri şi îi aruncau în temnițe. 


Nu este cu putință a spune primejdiile acelea, care au fost asupra Bisericii în 
vremea aceea. Preoţii de la bisericile Domnului fugeau, lăsînd uşile deschise şi nu se 
afla loc unde să se ascundă cei ce fugeau de primejdie. ŞI, jefuindu-li-se averile, 
foametea se simțea mult mai grea, decît în toate muncile de pînă aici. 


Deci, cei ce umblau prin pustietăți şi cei ce se ascundeau prin munţi şi prin 
peşteri, nesuferind foametea, se dădeau în mîinile păgînilor, nădăjduind la vreo milă 
din partea lor. Dar mai grea le era suferința acelor fugari, care, mai ales, au fost 
crescuți în multă îmbelşugare, iar acum rodeau rădăcini din pustie şi de nevoie se 
hrăneau cu buruieni sălbatice. 


Fericitul 'Teodot ajuta pe acești credincioși într-acea vreme, după 
dumnezeieştile porunci, suferind multe osteneli și dîndu-se în primejdii. Deoarece 
cîrciumăria nu era precum socotesc unii despre ea, ca să strîngă aur; ci s-a prefăcut 
într-adins ca o cîrciumă, ca să dea fără de frică adăpost şi odihnă în cîrciuma sa 
fraților celor izgoniți. El avea multă purtare de grijă pentru credincioşii ținuți în 
legăturile temniţelor; iar pe cei ce scăpau din legături, îi ascundea la sine, hrănind și 
ocrotind pe cei ce rătăceau prin munţi și prin pustietăți. EI lua în taină trupurile 
sfinților mucenici ucişi în multe feluri, care erau aruncate spre mîncarea cîinilor, 
fiarelor şi a păsărilor; pentru că era dată poruncă de moarte de la muncitorul, asupra 
celor ce ar fi voit să îngroape trupurile mucenicilor. Deci, fericitul Teodot, luînd în 
taină trupurile acestora, le îngropa cu cinste. Astfel era casa dreptului acestuia, 
cîrciumă, dar şi scăpare a credincioşilor, pentru că sfîntul acesta nu era ştiut de păgîni 
că este creștin, părînd a fi cîrciumar. Dar în ascuns era tuturor de toate: acoperitor 
celor izgoniți, hrănitor flămînzilor, doctor bolnavilor, întăritor celor ce se îndoiau, 
învățător al dreptei credinţe, povăţuitor al vieţii celei plăcute lui Dumnezeu și 
deşteptător spre nevoința mucenicească. 


În acea vreme, Teotecn, slujitorul diavolului, a poruncit, ca toate bucatele și 
băuturile care se vindeau în tîrg, adică pîinea şi vinul, să le spurce cu urtciunile 
jertfelor idoleşti; şi aceasta o făceau pentru creştini că, deşi nu voiau ei să se 
împărtăşească din necurăţiile închinătorilor de idoli, totuşi, cumpărînd şi mîncînd 
cele din jertfele idolești, se vor spurca. Deci, nu era cu putință să se aducă jertfă 
curată lui Dumnezeu, fiind spurcate şi pîinea și vinul în toată cetatea. Acest lucru 
văzîndu-l fericitul Teodot, a cumpărat mai dinainte multă pîine, grîu și vin și le 
împărțea în taină la cei credincioşi, ospătînd la sine mulţi creștini. Atunci cîrciuma 
lui s-a făcut ca corabia lui Noe, care mîntuia lumea din potop. Precum atunci, toată 
lumea, înecîndu-se în ape, nu era cu putinţă cuiva a se mîntui afară din corabia lui 
Noe; tot astfel, şi acum, în cetatea noastră - zice scriitorul -, nici un creștin nu putea 
să se păzească de spurcăciunile idoleşti, afară de casa lui Teodot. 


Astfel, cîrciuma lui s-a prefăcut în casă primitoare de oaspeţi, în biserică de 
rugăciune şi în altar preoților lui Dumnezeu, spre aducerea şi săvîrşirea celor fără de 
sînge dumnezeiești Taine, că toţi alergau la el, ca cei din potop spre corabie. Așa era 
cîrciuma dreptului acesta, așa i-a fost neguţătoria şi dobînda lui. Însă, acum, destul 
despre aceasta, să vorbim şi despre alte fapte bune ale lui. 


În acea vreme s-a întîmplat unui prieten al lui Teodot, cu numele Victor, să fie 
prins de păgîni, pentru o pricină ca aceasta: Unii din popii cei păgîneşti ai Artemidei 
l-au pîrît ighemonului, spunîndu-i că Victor ar fi hulit pe zeiţa lor și că Apolon a 
siluit pe cea de un pîntece, sora sa, Artemida, şi a spurcat-o în ostrovul Delii, înaintea 
jertfelnicului; deci, se cade păgînilor să se ruşineze de nişte zei desfrînaţi ca aceia ai 
lor, care au făcut atîta fărăde-lege, de care oamenii cei înţelepţi nici nu pot auzi. 


Auzind ighemonul acestea, a prins pe Victor cel clevetit şi l-a aruncat în 
temniță. La acest legat mergeau păgînii, amăgindu-l şi zicîndu-i: "Supune-te 


ighemonului şi te vei învrednici de mare cinste, vei fi prieten al împăratului, vei 
cîştiga bogăție multă de la dînsul şi vei petrece în palatul împărătesc. Iar de nu vei 
asculta pe ighemon, să ştii că te aşteaptă munci cumplite, casa ta va fi dărîmată, 
averile tale vor fi jefuite şi tot neamul tău se va pierde; iar trupul tău, după acele 
munci cumplite şi după moartea cea amară, se va arunca cîinilor spre mîncare”. 
Acestea, şi mai multe, ziceau lui Victor păgînii. 


Dar, mărturisitorul dreptei credinţe, Teodot, mergînd noaptea la dînsul în 
temniţă, îl îmbărbăta, zicîndu-i: "O, Victore, să nu asculți nicidecum de acele cuvinte 
amăgitoare, care ţi le zic ție păgînii, nici să te uiţi la sfatul lor cel viclean şi nici să te 
duci în urma lor, lăsîndu-ne pe noi; pentru că de vei face acestea, atunci vei cinsti 
mai mult spurcăciunea decît întreaga înțelepciune și vei iubi nedreptatea în loc de 
dreptate. O, prietene, nu face aceasta! Căci să ştii că, pe cît aceia te momesc cu 
făgăduinţele lor viclene, pe atît te trag într-acea arătată pierzare. Oare nu cu 
făgăduinţe ca acestea au amăgit evreii pe luda vînzătorul? L-au folosit pe el cu ceva 
cei treizeci de arginţi pe care i-a luat? Nimic altceva n-a cîştigat, decit ștreangul de 
sugrumare. Deci, nu te nădăjdui că vei cîştiga ceva bun de la cei răi, pentru că 
făgăduinţele lor gătesc moarte veşnică!" 


Cu astfel de cuvinte îmbărbăta dreptul Teodot pe Victor. Iar el, aducîndu-și 
aminte de sfătuirea sfîntului, s-a arătat viteaz în pătimiri şi a răbdat cu vitejie muncile 
şi pentru acestea era lăudat de cei ce priveau la pătimirea lui, ca un mucenic al lui 
Hristos. Dar, cînd s-a apropiat de sfîrșitul nevoinţei sale și cînd era gata să-și ia 
cununa de la Hristos, a rugat pe muncitor să-l lase puţin, pînă va socoti ceva pentru 
sine. Atunci, îndată slujitorii au încetat de a-l munci și l-au dus în temniță, dîndu-i 
vreme să se gîndească. El a murit în temniţă din pricina atîtor munci ce suferise, 
nelăsînd nici o înştiinţare sau vreo adeverire despre sfîrşitul său; pentru aceasta pînă 
astăzi pomenirea lui este la îndoială. 


Odată, fericitul Teodot s-a dus la un sat ce se numea Malor, care era departe 
de cetate ca la patruzeci de stadii. El auzise că acolo Sfintul Mucenic Valent, cel ce 
a pătimit mai întîi în Medichina, săvîrșindu-se prin multe bătăi şi prin foc, s-a aruncat 
în rîul ce se numea Galios. Deci, s-a dus la satul acela, însă nu a intrat în el, ci a stat 
mai jos, lîngă rîu, la un loc depărtat de sat ca la două stadii. Şi a stat acolo pînă ce a 
aflat în rîu moaştele mucenicului şi le-a îngropat. Întorcîndu-se de acolo, a întîmpinat 
pe nişte frați de aceeași credinţă pe care, văzîndu-i, i s-a dat multă mulțumire, ca unul 
de obşte făcător de bine al tuturor. Ei i-au mulțumit mai ales pentru o mare facere de 
bine, pe care le-a arătat-o lor, pe cînd aceia au risipit altarul Artemidei şi s-au prins 
de rudeniile lor şi era să se dea ighemonului spre muncire. Dar, Teodot, cu mare 
purtare de grijă şi cu mult preţ, i-a răscumpărat din legături și de la munci. 


Deci, pentru aceasta închinîndu-se lui, îi mulțumeau. Sfîntul, bucurîndu-se de 
vederea lor, i-a rugat să prînzească cu dînsul și, găsind un loc frumos, au șezut pe 
iarbă verde. Locul acela era împodobit cu pomi mulți de livezi şi dumbravă cu multe 
flori mirositoare şi cîntări de păsări. Mai înainte de a prinzi ei, sfîntul a trimis pe doi 


în sat, să cheme pe preot ca, venind, să le binecuvinteze masa și să prînzească 
împreună cu dînșii şi astfel să-i îngrădească în cale cu obişnuitele rugăciuni; pentru 
că sfîntul avea obicei a nu prînzi, nefiind de față preotul ca să-l binecuvinteze. 


Mergînd cei trimişi în sat, au văzut pe preot ieşind din biserică, după cîntarea 
ceasului al şaselea, dar nu l-au cunoscut că este preot. Preotul, văzîndu-i pe ei 
înconjurați de cîini, a alergat şi, gonind câinii, le-a urat de bine şi i-a întrebat: 
"Creștini sînteţi? Dacă sînteți creştini, veniți în casa mea, să ne veselim cu dragoste 
întru Hristos". 


Iar ei i-au zis lui: "Creştini sîntem și creştini căutăm!" Preotul, zîmbind, a zis 
către sineşi: "O, Frontoane - că aşa se numea preotul -, cît de adevărate sînt vedeniile 
visului! Pentru că am văzut în noaptea aceasta doi bărbaţi asemenea cu voi, grăind 
către mine şi spunîndu-mi: "Am adus comoara acestei țări! Dar, de vreme ce vă văd 
pe voi de asemenea cu cei văzuţi în vis, spuneţi-mi comoara aceea". Răspuns-au 
bărbaţii cei trimiși: "Cu adevărat, noi avem pe bărbatul cel mai scump decît toată 
comoara, pe fericitul 'Teodot, pe care, de voieşti a-l vedea, arată-ne nouă mai întîi pe 
preotul satului acesta". Iar el a zis: "Eu sînt, cel pe care-l căutați! Deci, să mergem şi 
să aducem pe omul lui Dumnezeu în casa mea!" Mergînd preotul cu trimiși, a văzut 
pe Sfîntul Teodot şi l-a sărutat pe el şi pe frați, rugîndu-l să vină în sat la casa lui. 
Sfîntul Teodot se lepăda a merge, zicînd: "Mă sîrguiesc să mă întorc în cetate, pentru 
că am mare nevoinţă şi alergare pentru mîntuirea creștinilor! Deci, se cuvine să 
slujim fraţilor care sînt în primejdii şi în nevoi”. 


Făcînd preotul rugăciune, a binecuvîntat masa și a început a prînzi. După 
prînz, Sfîntul Teodot, zîmbind, a zis către preot: "Cît de frumos este locul acesta 
pentru îngroparea sfintelor moaște". Iar preotul a grăit către dînsul: "Tu sîrguieşte- 
te, ca să avem la acest loc moaşte sfinte". Grăit-a Teodot: "O, părinte, îngrijeşte-te 
numai ca, prin ajutorul lui Dumnezeu, să zideşti aici, fără zăbavă, casă de rugăciuni 
pentru primirea moaștelor sfinților şi degrabă se vor aduce la tine moaşte 
mucenicești”. Zicînd acestea, a scos inelul din deget şi l-a dat preotului, zicîndu-i: 
"Domnul să fie martor între mine şi tine, că degrabă se vor aduce aici moaştele 
mucenicilor!" Aceasta însă o zicea sfîntul, proorocind mai înainte despre punerea 
moaştelor sale acolo; pentru că el se sîrguia să intre în nevoinţa mucenicească şi să- 
şi săvîrşească alergarea sa. După aceasta sfîntul a mers în cetate, la casa sa, și a aflat 
cele ale sale stricate ca de cutremur, fiind răsturnate de prigonitori. 


În cetate erau şapte fecioare care, din tinereţe, se întăriseră în întreaga 
înțelepciune şi în frica lui Dumnezeu. Ele se logodiseră în curăţenia feciorească cu 
Hristos, Fiul lui Dumnezeu, Mirele cel nestricăcios şi fără de moarte, dar acum 
îmbătrîniseră. Dintre ele, cea mai bătrînă era fericita Tecusa, mătuşa lui Teodot. Pe 
acelea prinzîndu-le muncitorul, după ce le-a pus la foarte multe munci, n-a putut să 
le silească la păgînătate. Atunci le-a dat pe ele la niște tineri desfrînați spre batjocură, 
prihănind astfel buna credinţă creştină. Deci, fiind duse fecioarele spre spurcare, au 
suspinat din adîncul inimii și, ridicîndu-şi ochii spre cer, se rugau lui Dumnezeu, 


zicînd: "Doamne, lisuse Hristoase, cît timp am fost într-a noastră putere ca să ne 
păzim fecioria curată, ştii cu cîtă pază şi osîrdie am ferit-o pe ea neprihănită pînă 
astăzi; acum, acești tineri fără de ruşine, au luat stăpînire asupra trupurilor noastre; 
deci, Tu Însuţi să ne păzești curate precum voiești”. 


Astfel rugîndu-se sfintele fecioare cu tînguire Domnului, un tînăr mai fără de 
ruşine, a apucat pe Sfînta Tecusa, cea mai bătrînă dintre ele, vrînd să o batjocorească. 
Iar ea, apucîndu-se de picioarele lui, cu lacrimi zicea către dînsul: "Fiule, ce fel de 
îndulcire va fi vouă de la noi? Ce fel de mîngiiere veţi avea, batjocorind trupurile 
noastre cele obosite de bătrîneţe, de posturi, de dureri şi de munci, precum singuri aţi 
văzut. Eu am acum mai mult de şaptezeci de ani, iar celelalte surori ale mele sînt 
ceva mai mici decît mine. De aceea, este cu totul necuviincios vouă, fiind așa de 
tineri, să poftiți la nişte trupuri moarte, pe care îndată le veţi vedea mîncate de fiare, 
de vreme ce ighemonul a hotărît să nu ne învrednicească pe noi nici de îngropare". 


Astfel, Sfînta Tecusa, grăind cu plîngere către tineri, şi-a aruncat 
acoperămîntul de pe capul său şi-i arăta lui căruntețile sale, zicînd: "Rușinează-te, 
fiule, de acestea că şi tu, mi se pare, ai pe maica ta, care acum mai este încă între cei 
vii, tot aşa de bătrînă; iar de a murit, apoi adu-ţi aminte de ea și lasă-ne pe noi, că vei 
avea plată de la Stăpînul nostru Hristos, pentru că nu este deşartă nădejdea de la EI”. 


Tînărul acesta împreună cu ceilalți s-au umilit de nişte cuvinte ca acestea ale 
sfintei şi, încetînd din pofta lor, au început a plînge. Apoi lăsîndu-le pe ele, s-au dus, 
nefăcînd rău sfintelor fecioare. Auzind tiranul că fecioarele au rămas nebatjocorite, 
n-a poruncit să le mai supere pentru curăția lor, ci a poruncit să le facă preotese zeiței 
Artemida, poruncindu-le, ca în tot anul - după obiceiul elinesc -, să spele idolii în 
iezerul din apropiere. Deci, sosind ziua acelui praznic necurat al spălării idolilor, care 
în toți anii se săvîrşea cu mare dănţuire, ei au pus pe fiecare idol într-o căruță 
deosebită şi îl trăgeau, mergînd după ei tot poporul cu dănţuire spre iezer; iar din 
porunca ighemonului, trăgea pe sfintele fecioare înaintea idolilor. Fiecare din 
fecioare era goală şi pusă în căruţe deosebite, stînd astfel spre rîs şi spre batjocură. 


leşind toată cetatea la praznicul acela și la acea privelişte, se auzea glas de 
trîimbiţe, țambale şi cîntecele femeilor, care dănțuiau cu capetele descoperite şi cu 
părul despletit; iar din pricina zgomotului poporului care juca, se cutremura 
pămîntul. În fruntea poporului mergea fiul cel de viperă, ighemonul Teotecn, şi toți, 
îndreptîndu-şi ochii spre fecioarele cele dezvelite, unii se prăpă-deau cu rîsul, alţii se 
mirau de vitejia și răbdarea lor; iar altora, văzînd trupurile lor rănite de bătăi, le era 
milă de dînsele şi plîngeau. 


Astfel săvîrşindu-se prăznuirea cea necurată, Sfîntul Teodot era într-o mare 
grijă pentru sfintele fecioare, temîndu-se ca nu cumva vreuna din ele, slăbind întru 
nevoințe, să cadă de la Hristos, nădejdea sa. Deci se ruga pentru dînsele lui 
Dumnezeu cu dinadinsul, ca să le întărească întru pătimire; pentru aceasta, el s-a 
închis la rugăciune în casa unui bărbat sărac, cu numele Teoharid, care era aşezată 


aproape de biserica sfinţilor patriarhi Avraam, Isaac şi Iacov, şi acolo se ruga 
împreună cu Pahronie, ruda sa, cu Teodot cel tînăr, fiul unui prieten al său şi cu alți 
creştini. Deci, căzînd Sfîntul Teodot cu faţa în jos, zăcea la pămînt, rugîndu-se de la 
ceasul întîi al zilei pînă la al șaselea, cînd le-a spus femeia lui Teoharid, că corpurile 
sfintelor fecioare au fost înecate în iezer. Auzind o înştiinţare ca aceasta, Sfintul 
Teodot s-a ridicat puţin de la pămînt şi, stînd în genunchi, şi-a înălțat mîinile sale 
spre cer şi, udîndu-se cu multe lacrimi, ca niște picături de ploaie, a zis: "Mulţumesc 
Ție, Stăpîne, că ai auzit glasul plîngerii mele şi nu ai lepădat în deşert lacrimile mele!" 


Apoi a întrebat pe acea femeie, în ce chip a înecat în apă pe acele fecioare şi 
în ce loc, lîngă mal sau la mijloc. Iar ea spunea, zicînd: "Eu stăteam acolo aproape 
cu alte femei și am văzut cum ighemonul îndemna cu multe momeli pe sfintele 
fecioare ca să slujească idolilor la spălarea lor, făgăduindu-le multe daruri. Însă n-a 
sporit nimic, ci mai ales a rămas ruşinat de Sfînta Tecusa, care l-a defăimat cu cuvinte 
ocărîtoare. lar popii Artemidei şi ai Atenei le dădeau lor haine albe şi cununi de flori, 
ca să slujească cu dînşii idolilor, dar fecioarele au scuipat hainele; iar cununile acelea 
aruncîndu-le la pămînt, le-au călcat cu picioarele. Deci, ighemonul a poruncit, ca să 
lege de grumajii fecioarelor niște pietre grele şi, punîndu-le în luntre, să le ducă pe 
ele în adînc şi acolo să le înece. Astfel au fost înecate ele în acea apă ca la două stadii 
departe de mal". 


Acestea auzindu-le sfîntul, a petrecut pînă seara, sfătuindu-se cu Polihronie și 
cu Teoharid, cum ar putea să scoată trupurile sfintelor fecioare din iezer şi să le dea 
obișnuitei îngropări. După aceea, pe la apusul soarelui, a venit la dînşii un tînăr 
creştin, cu numele Grigorie, care le-a spus că ighemonul a pus lîngă iezer străji de 
ostaşi să păzească, ca să nu 1a creștinii din iezer trupurile fecioarelor. Deci, sfîntul s- 
a mîhnit foarte mult că nu îi era cu înlesnire să scoată trupurile sfinte; pe de o parte, 
din cauza străjilor ce erau puse, iar pe de alta, din cauza greutății pietrelor care erau 
legate de grumajii sfintelor din care una singură era atît de grea, încît abia putea o 
căruţă să o ducă. 


Spre seară, Sfîntul Teodot a ieşit singur la biserica sfinţilor patriarhi, care era 
aproape şi pe care păgînii o îngrădiseră, ca să nu intre în ea cineva dintre creştini; 
deci, aruncîndu-se la pămînt înaintea ei, s-a rugat mult. Apoi, sculîndu-se, s-a dus la 
biserica sfinților părinți; şi, aflînd-o şi pe aceea îngrădită de păgîni, s-a aruncat 
înaintea ei la rugăciune. 


Auzind în spatele lui oarecare strigare și gîlceavă şi, părîndu-i-se că vine 
cineva după dînsul, s-a sculat şi s-a întors la casa lui Teoharid, unde, adormind puţin, 
i s-a arătat în vedenie mătuşa lui, Sfînta Tecusa, zicîndu-i: "Dormi, fiule 'Teodote, şi 
nu ai pentru noi nici o grijă, nici nu-ţi aduci aminte de învăţătura cu care te-am învăţat 
cînd erai copil şi te-am povăţuit spre fapta bună mai presus de nădejdea părinților tăi. 
Cînd eram vie, niciodată nu m-ai defăimat, ci m-ai cinstit ca pe o maică; iar acum, 
după trecerea mea din această lume, m-ai uitat pe mine, deși erai dator să-mi slujești 
pînă în sfîrşit. Mă rog, nu lăsa trupurile noastre să stea în apă spre mîncarea peştilor, 


ci sîrguieşte-te îndată de le scoate pe ele, deoarece şi tu, după două zile, vei intra 
întru nevoința pătimirii. Deci, scoală-te şi mergi la iezer; însă, fereşte-te de vînzător”. 
Acestea zicîndu-le, s-a dus de la dînsul. 


Sfîntul Teodot, sculîndu-se îndată din somn, a spus acea vedenie fraților, şi 
toți cu lacrimi s-au rugat Domnului să le ajute a afla trupurile sfintelor mucenițe. 
Deci, fericitul Teodot, socotind într-însul vedenia, nu pricepea ce înseamnă cuvîntul 
acela de pe urmă, care i l-a spus lui, zicîndu-i: "Fereşte-te de vînzător!" Dar lucrul 
acela s-a făcut cunoscut prin cuvîntul ce ne stă înainte: După ce s-a făcut ziuă, tînărul 
Grigorie împreună cu Teoharie, a trimis ca să se încredințeze mai bine, despre ostașii 
cei ce păzeau, nădăjduind că acum se vor fi dus la praznicul Artemidei, pe care 
păgînu îl săvîrșeau într-acea zi. 


Ducîndu-se trimișii, au văzut că încă nu se duseseră ostașii şi, întorcîndu-se, 
au spus fraţilor; deci, au petrecut toată ziua aceea în post şi rugăciune. lar după ce a 
înserat, au plecat spre iezer, fără să mănînce, luînd nişte seceri ascuțite, ca, intrînd în 
apă, să taie funiile ce ţineau pietrele legate de grumajii sfintelor. În noaptea aceea era 
întuneric mare. Nici luna şi nici stelele nu luminau. După apusul soarelui s-a apropiat 
de acel loc înfricoşat, dar nimeni nu mai îndrăznea să treacă pe acolo, deoarece se 
vedeau multe trupuri, oase şi capete tăiate; unele erau înfipte în pari ascuţiţi, iar altele 
se tăvăleau pe pămînt. Deci, fiind cuprinși de frică, au auzit glas, zicînd: "Teodot, 
mergi cu curaj!" 


Ei iarăși s-au îngrozit de glasul acela şi s-au însemnat fiecare cu semnul Sfintei 
Cruci. Atunci îndată s-a arătat în văzduh, în partea dinspre răsărit, o cruce 
prealuminoasă, aruncînd raze de foc, pe care, văzînd-o, şi-au schimbat frica în 
bucurie. Deci, căzînd în genunchi, s-au închinat Sfintei Cruci şi s-au rugat Domnului. 
Apoi, sculîndu-se, au plecat în drumul lor spre iezer; dar, iarăşi ascunzîndu-se 
vedenia crucii, s-a făcut întuneric mare, neputînd să se vadă unul pe altul. Atunci, 
căzînd o ploaie mare, pretutindeni se făcuse apă şi noroi, așa că abia puteau călca cu 
picioarele; iar drumul fiind foarte alunecos, mai mare le era osteneala decît frica. 


După aceea au stat iarăşi la rugăciune, cerînd ajutor de la Dumnezeu la o 
nevoie ca aceea; şi, iată că deodată, li s-a arătat lumina cea de foc, arătîndu-le pacea. 
Apoi Sfîntului Teodot i s-au arătat doi bărbați în haine luminoase, avînd perii 
capetelor şi bărbile lor cărunte, grăind către dînsul: "Îndrăzneşte, Teodot, Domnul 
nostru lisus a scris numele tău în rîndul mucenicilor, auzind rugăciunea ta cea cu 
lacrimi vărsată pentru aflarea trupurilor sfintelor lui mirese. Noi sîntem trimişi de 
dînsul în ajutorul tău şi facem parte din ceata acelor sfinți părinţi, la care te-ai rugat 
în noaptea trecută înaintea bisericii lor; deci, după ce vei merge la iezer, vei vedea 
întrarmat pe Sfîntul Mucenic Sosandru, îngrozind şi izgonind pe ostașii ce păzesc, şi 
nu se cade ţie să aduci cu tine pe vînzătorul!" 


Acestea zicîndu-le, s-au făcut nevăzuţi. Sfîntul Teodot n-a socotit cine este 
vînzătorul care merge cu dînsul. Deci, urmînd lumina cea de foc, care li s-a arătat 


lor, au venit la iezer. Atunci, deodată s-au făcut fulgere şi tunete înfricoşate și a căzut 
ploaie mare și furtună cu vînt cumplit; iar ostașii de frică au fugit, nu numai din cauza 
furtunii celei mari și a tunetelor celor înfricoşate, însoţite cu fulgere şi cu vărsare 
mare de ploaie, dar, mai ales, pentru vedenia aceea de spaimă; pentru că au văzut pe 
un bărbat mare înarmat, avînd zale, pavăză, coif pe cap şi în mîini o suliță mare şi 
toate acestea străluceau ca focul. Acesta era Sfîntul Mucenic Sosandru. Ostașii au 
fugit abia vii de o vedenie ca aceasta, fiind cuprinşi de mare frică. Deci, apa iezerului, 
din cauza vînturilor şi a furtunii, a ieșit la celălalt mal, încît s-a văzut fundul rîului şi, 
din această pricină, se puteau vedea trupurile sfintelor mucenițe. 


Deci, mergînd acolo, au tăiat cu secerile funiile de la grumajii lor şi, luînd 
trupurile lor, le-au pus în căruțe și le-au adus la biserica sfinţilor patriarhi, unde le- 
au îngropat lîngă biserică. Numele acelor sfinte fecioare sînt acestea: Tecusa, 
Alexandra, Claudia, Fainia, Eufrasia, Matronia și Iulia. Aceste sfinte fecioare au 
pătimit în optsprezece zile ale lunii lui mai. 


Făcîndu-se ziuă, a sosit ştire în cetate că s-au furat trupurile fecioarelor din 
iezer. Atunci ighemonul, popii şi ceilalți închinători de idoli, s-au umplut de mînie şi 
oriunde vedeau vreun creștin, îl prindeau și îl aduceau la cercetare. Astfel, mulți 
credincioși fiind prinşi, au fost rupi cu dinții ca de niște fiare. 


Sfîntul Teodot, înştiinţindu-se de aceasta, voia să se dea singur în mîinile 
păgînilor, dar a fost oprit de fraţi. lar monahul Polihronie, schimbîndu-şi hainele și 
făcîndu-se ca un lucrător de pămînt, a mers la tîrg, vrînd cu dinadinsul să afle cele ce 
s-au întîmplat, dar, îndată a fost prins de nişte elini și dus la ighemon, unde, bătîndu- 
l şi făcîndu-i multe răni, l-a întrebat despre cei ce au luat trupurile sfintelor. Apoi, 
dacă a văzut sabia scoasă asupra capului lui, s-a îngrozit de moarte şi, temîndu-se, a 
spus adevărul, că Teodot cîrciumarul a scos trupurile din iezer şi le-a îngropat pe ele 
lîngă biserica patriarhilor. Deci, păgînii, îndată dezgropînd din pămînt moaștele 
sfintelor muceniţe, le-au ars în foc; iar pe Teodot îl căuta spre muncire. Despre toate 
acestea i s-a spus sfîntului chiar în seara acelei zile. Atunci sfîntul a cunoscut că 
Polihronie - ruda şi prietenul său - este vînzătorul de care îi porunceau sfinții să se 
ferească. Deci, şi-a pus în gînd să se dea pe el la munci pentru Dumnezeu, zicînd 
fraților: "Rugaţi-vă pentru mine lui Hristos Dumnezeul nostru, ca să mă 
învrednicească cununii muce-nicești". 


Atunci toţi s-au rugat cu dînsul în toată noaptea aceea, iar sfîntul zicea în 
rugăciunea sa: "Doamne lisuse Hristoase, nădejdea celor deznădăjduiți, dă-mi putere 
să săvîrşesc cu bine nevoinţa alergării mucenicești și primeşte sîngele meu cel vărsat 
ca o jertfă ce se aduce Ţie pentru cei chinuiţi pentru Tine; ușurează greutatea lor și 
alină viforul cel cumplit al gonirii, ca în pace şi liniște adîncă să petreacă cei ce cred 
întru Tine, Stăpîne". Făcîndu-se ziuă, sfîntul se sîrguia să iasă, ca să se ducă la 
muncire, dar s-a făcut plîngere mare între frați şi, cuprinzîndu-l pe el, ziceau: "Mîntu- 
ieşte-te, o, Teodote, lumina cea luminoasă şi dulce a Bisericii noastre pentru că, după 
trecerea acestor primejdii, vei moşteni cereasca lumină, iar pe tine te vor primi cetele 


sfinților îngeri şi ale arhanghelilor şi te va străluci slava Sfîntului Duh şi a Domnului 
nostru lisus Hristos, Cel ce şade de-a dreapta Tatălui. De nişte bunătăţi ca acestea îţi 
va fi pricinuitoare alergarea acestei nevoinţe de acum. lar nouă, celor ce rămînem în 
învăluire, ducerea ta de la noi, nu ne va aduce altceva, decît numai plîngere, tînguire 
şi suspinare". 


Astfel, plîngînd toţi, Sfîntul Teodot pe fiecare îl îmbrăţişa și-l săruta cu 
sărutarea cea mai de pe urmă. ŞI le-a poruncit ca, atunci cînd va veni preotul Fronton 
din satul Malos să-i aducă inelul, să-i dea aceluia moaştele lui, de vor putea să le ia 
în taină. Zicînd acestea, s-a însemnat cu semnul Sfintei Cruci peste tot trupul şi a ieșit 
fără temere. Mergînd el, doi din cei mai mari cetăţeni cunoscuţi ai lui l-au întîmpinat 
ŞI, voind să arate sfîntului acea dragoste de prietenie, îi ziceau să se ascundă repede, 
că popii Atenei și ai Artemidei și poporul îl pîrăsc la ighemon, că pe toţi creştinii în 
sfătuieşte să nu se închine pietrei celei nesimţitoare şi lemnului, şi multe alte spuse 
asupra lui. lar Polihronie zicîndu-i că el a furat trupurile fecioarelor, i-a spus: "Deci, 
păzeşte-te, Teodote, pînă ce ai vreme, pentru că lucrul acesta este fără de minte, ca 
singur să te dai la munci”. Atunci sfîntul a zis către dînşii: "Dacă îmi sînteţi prieteni 
şi voiți să-mi arătați dragostea voastră, să nu mă împie-dicaţi de la calea pe care am 
apucat, ci, mai bine, duceţi-vă la judecător şi spuneţi celor mari, că Teodot pe care îl 
părăsesc popii şi poporul, se află înaintea uşii". Sfîntul, zicînd aceasta către dînşii, a 
mers îndată și a intrat în mijlocul divanului și căuta cu fața veselă spre uneltele de 
muncă. Acolo era un cuptor înfocat, căldări fierbînd roate şi alte multe. 


Sfîntul, privind spre toate acestea, nu se înspăimînta, nici nu se tulbura cu 
gîndul, ci stătea vesel, arătîndu-şi vitejia inimii. Ighemonul, căutînd spre dînsul, i-a 
zis: "Nimic din muncile ce-ţi sînt puse înainte nu vei pătimi, dacă te vei pleca să 
aduci jertfe zeilor; pentru că vei fi liber de toate piîrile pe care toată cetatea şi popii 
le pun asupra ta, te vei face prieten nouă și vei fi iubit de împărat și cu cinste te vei 
cinsti de la dînsul, dacă te vei lepăda de Iisus, pe Care Pilat, cel ce a fost mai înainte 
de noi, L-a răstignit în ludeea. Deci, socoteşte în tine cu înţelegere, o, Teodote, că ne 
pari a fi om înţelept şi se cuvine ca omul cel cu pricepere să le facă toate cu socoteală 
şi cu luare aminte; depărtează-te de la toată nebunia şi pe ceilalți creştini depărtează- 
i de la aceea şi, astfel, vei stăpîni toată cetatea; pentru că te voi pune popă lui Apolo, 
mai marele zeu, care arată poporului daruri multe, spune mai înainte cele ce au să fie 
şi tămăduieşte bolile cu meşteşug doctoricesc. Acestuia de îi vei sluji, tu vei putea 
pune popi celorlalți zei prin tine se vor ridica la dregătorii mari, prin tine se vor ridica 
judecătorii, prin tine se va orîndui pămîntul pentru treburile poporului. Se vor adăuga 
ție, pe lîngă cinste, bogății multe, neamul tău va fi luminos între neamuri și, de ai 
trebuință acum de averi, îţi voi da îndată”. 


Ighemonul, zicînd acestea, s-a ridicat un glas din popor, care fericea pe Teodot 
pentru darurile ce 1 se dădeau, sfătuindu-l să le ia. Dar, Sfîntul Teodot a început a 
răspunde astfel către ighemonul Teotecn: "Mai întîi doresc acest dar de la Domnul 
meu lisus Hristos, pe care tu l-ai ocărît ca pe un om prost. Lăsaţi-mă să vă dau pe 
față rătăcirea şi înşelăciunea zeilor voştri şi să mărturisesc prin cuvinte scurte, Taina 


întrupării şi minunile Fiului lui Dumnezeu, pentru că se cade o, Teotecne, ca credința 
mea în Hristos s-o arăt înaintea voastră a tuturor, cu lucrul şi cu cuvîntul. De faptele 
zeilor voştri îmi este ruşine a grăi, însă, voi zice acestea spre înfruntarea voastră. 
Acela pe care voi îl numiţi Dia și credeți că este zeu mai mare decît toţi zeii, s-a întins 
atît spre necurata poftă de femei şi de copii, cît avea început şi sfîrşit toată răutatea; 
că Orfeu, făcă-torul vostru de stihuri, povesteşte că Dia a ucis pe Saturn, adevăra-tul 
său tată, şi pe adevărata sa maică cea rea o avea femeie, din care a născut o fucă, 
Persefona; dar şi cu aceea a păcătuit și mai avea femeie pe sora sa, Junona; precum 
şi Apolon a spurcat pe sora sa, Artemida, în capiştea din ostrovul Delos. De asemenea 
şi Aris se îndrăcea cu pofta desfrînării spre Venus și Ifesto spre Atina, fiind frați de 
sînge. 


Din acestea vezi oare, ighemoane, cît este de spurcată fărădelegea zeilor 
voştri? Legea nu pedepseşte oare pe cei ce fac unele ca acestea? Deci, voi vă lăudați 
cu nişte zei desfrînați ca aceştia, neruşinîndu-vă a vă închina ucigătorilor de tată, 
amestecătorilor de sînge, preadesfrînaților, spurcătorilor de copii şi vrăjitorilor; 
pentru că acest făcător de stihuri le-a scris despre zeii voştri, ca şi cum ar lăuda 
lucrurile lor cele urîte. Faptele şi minunile Domnului nostru lisus Hristos sînt 
potrivnice lor. Ele toate sînt curate şi n-au nici o prihană; pentru că sfinții prooroci 
au vestit mai înainte Taina întrupării, zicînd: În vremile cele mai de pe urmă se va 
pogorî Dumnezeu din cer către oameni şi va petrece cu dînşii ca un om, făcînd semne 
şi minuni negrăite, tămăduind bolile celor neputincioşi şi învrednicind pe oameni 
Împărăției cerului. 


Iar despre întruparea Lui, despre pătimirea pentru noi, despre moartea Lui cea 
de voie şi despre învierea din morţi, aceiaşi sfinți prooroci au vestit mai înainte cu 
toată adeverirea. Martori ai întrupării Lui sînt haldeii şi vrăjitorii Persiei cei 
preaînțelepți, care, prin măiestria arătării stelei, au cunoscut nașterea Lui cea 
trupească şi, venind cu daruri la Dînsul, I s-au închinat ca unui Dumnezeu. Martori 
ai învierii Lui sînt chiar ostașii romani, cărora le-a fost încredințată paza 
mormîntului. Aceia au văzut scularea Domnului din mormînt, cea dumnezeiască și 
atotputernică, și, ducîndu-se în cetate, au vestit-o arhiereilor. Iar faptele cele de 
minuni ale Domnului nostru, pe care le făcea vieţuind cu oamenii, cine le va spune 
cu de-amănuntul? 


Întîi a prefăcut apa în vin, cu cinci pîini şi doi peşti a săturat cinci mii de 
oameni în pustie; pe cei bolnavi îi tămăduia cu cuvîntul, umbla pe mare ca pe uscat; 
de stăpînirea Lui se temea furia focului; celui orb din naştere i-a dăruit vedere; pe cei 
şchiopi i-a făcut să umble; cu porunca Lui au înviat morţii, pe Lazăr cel mort de patru 
zile, l-a ridicat din mormînt cu cuvîntul şi l-a întors la viață. Cu niște minuni ca 
acestea preaslăvite și preaminunate S-a arătat că este Dumnezeu adevărat şi 
Atotputernic, iar nu om de rînd între oameni”. 


Sfîntul mucenic, mărturisind acestea cu glas mare pentru Domnul nostru lisus 
Hristos, toată mulțimea poporului închinător de idoli s-a tulburat și mugea ca o mare 


umflată de vînturi. Popii își smulgeau părul, îşi rupeau hainele de pe ei, își stricau 
cununile; iar poporul, mîniindu-se, striga cu răcnete necuviincioase şi cîrtea contra 
ighemonului, zicînd: "Pe un hulitor de zei ca acesta vrednic de moarte, îl laşi să 
grăiască multe și nu îl munceşti și îl pedepsești îndată?" 


Atunci ighemonul, mai mult aprinzîndu-se de mînie, a poruncit ostașilor să 
dezbrace hainele de pe mucenic și gol să-l spînzure la muncă și cu unghii să-i 
strujească trupul. Deci, singur s-a sculat de la locul său, vrînd să muncească pe sfîntul 
cu mîinile sale. Și se auzeau glasuri de tulburare, propovăduitorii strigînd, poporul 
pornindu-se cu mînie și gîlceavă și slujitorii pregătindu-se să muncească pe robul lui 
Hristos, luîndu-şi uneltele cele de muncă în mîini; singur mucenicul era în pace și 
netulburat cu duhul şi stătea cu linişte sufletească, ca şi cum nu s-ar fi ridicat 
împotriva lui o tulburare ca aceea. 


Deci, l-au spînzurat gol şi l-au strunjit cu unghii de fier fără de milă; iar el se 
lumina şi zîmbea cu faţa, ca şi cum nu ar fi fost muncit, pentru că avea pe Cel ce-l 
ajuta, pe Domnul nostru lisus Hristos. Fiind astfel muncit, slujitorii se schimbau, 
pentru că unii ostenind, alţii luau uneltele şi-l munceau. Iar mucenicul era nebiruit, 
pătimind ca într-un trup străin, deoarece avea toată mintea sa adîncită întru Domnul. 
Ighemonul Teotecn, văzînd acestea, a poruncit să toarne pe rănile lui oţet tare, 
amestecat cu sare, şi cu făclii să-i ardă coastele. 


Deci, mucenicul, fiind astfel ars, a simțit putoare din arderea trupului său și 
pentru aceasta a început a-şi întoarce nasul puţin. Acest lucru, văzîndu-l ighemonul, 
a alergat îndată la el, şi i-a zis: "Teodote, unde este acum îndrăzneala cuvintelor tale? 
Pentru că te văd biruit de munci! Cu adevărat, de n-ai fi hulit pe zei şi de te-ai fi 
închinat puterii lor, apoi n-ai fi pătimit unele ca acestea. Au nu te-am sfătuit, fiind 
om prost şi vrăjmaş, să nu te împotriveşti poruncii împăratului, care are stăpînire 
peste sîngele tău?" 


Mucenicul i-a răspuns: "O, ighemoane, nu mă socoti că sînt biruit de munci, 
văzînd că-mi întorc puţin nasul de la putoarea acestui trup ars; ci poruncește 
slujitorilor tăi, să facă porunca mai cu silință, pentru că-i văd slabi şi cu lenevire 
făcînd lucrul lor; iar tu caută alte munci şi mai cumplite, ca să cunoşti puterea 
Domnului meu, Care mă întăreşte şi cu al Cărui ajutor împuternicindu-mă, nu te bag 
în seamă pe tine, ca pe un rob prost ce eşti, nici pe împăratul tău”. 


Astfel grăind sfintul, ighemonul a poruncit să-l bată cu pietre peste gură, să-i 
sfărîme fălcile şi să-i zdrobească dinţii. Sfîntul, primind această bătaie, zicea către 
ighemon: "Chiar şi limba de mi-ai tăia-o, tot nimic nu vei spori; pentru că Dumnezeul 
nostru lisus Hristos ascultă pe robii Săi, chiar cînd ei tac”. 


Slujitorii, ostenind de multă muncire, ighemonul a poruncit să ia pe Sfîntul 
Teodot, să-l închidă în temniţă şi să-l ţină acolo pentru altă muncire. Mucenicul, fiind 
dus prin cetate la legăturile temniţei, avînd tot trupul rănit, arăta biruinţa sa asupra 


muncitorului şi a diavolului prin însăşi rănile acelea. lar mulţimii poporului, 
înconjurîndu-l şi uitîndu-se spre el ca la o privelişte, le arăta puterea lui Hristos, 
zicînd: "Vedeţi toți cît de minunată şi atotputernică este puterea lui Hristos, Domnul 
meu? Astfel le dă putere celor ce pătimesc pentru EI, ca să nu simtă durerile trupeşti 
cele din bătăi. Neputinţa trupească o face mai tare decît focul şi pe oamenii cei de 
neam prost îi ridică la îndrăzneală atît de mare, încît nesocotesc poruncile împăraților 
şi îngrozirile boierilor. Tuturor, fără de fățărnicie, Stăpînul nostru le dăruieşte cu 
nelipsire darul Său, celor de neam prost, ca şi celor de neam bun; robilor, ca şi celor 
liberi; barbarilor, ca și elinilor celor ce cred în EI". Şi iarăşi, arătîndu-și rănile sale, 
zicea: "Nişte jertfe ca acestea de la cei credincioşi, se cuvine a se aduce lui Hristos, 
Dumnezeului nostru, Care a pătimit singur pentru fiecare din noi”. Astfel grăind 
sfîntul cu glas mare către popor, a intrat în temniţă şi l-au închis în legături. 


După ce au trecut șaisprezece zile, ighemonul Teotecn a poruncit să 
pregătească un divan în mijlocul cetății, la un loc mai înalt. Deci, scoţînd din temniță 
pe Sfîntul Mucenic Teodot, l-au pus înaintea judecății şi au zis către el: "Teodot, 
apropie-te de noi, pentru că socotesc că, pedepsindu-te cu muncile cele mai dinainte, 
acum ţi-ai lăsat mîndria cea de mai dinainte şi te-ai făcut mai bun. Cu adevărat, fără 
de socoteală, singur ai adus asupra ta atîtea munci, pentru că noi nu vrem să te 
muncim. Deci, acum lepădîndu-ți împotrivirea ta, recunoaşte stăpînirea 
atotputernicilor zei, ca să te învredniceşti darurilor noastre, pe care ţi le-au făgăduit 
şi le făgăduim şi acum, de te vei închina zeilor; iar de nu, apoi îndată vei vedea focul 
cel pregătit asupra ta, fiarele cele ascuţite şi gurile fiarelor celor deschise spre 
sfîşierea ta”. 


Sfîntul mucenic a răspuns: "O, Teotecne, ce lucru atît de cumplit vei putea să 
afli asupra mea, care ar fi în stare să biruiască puterea Domnului meu, care mă 
întăreşte pe mine? Deși trupul meu, precum vezi, este foarte rănit de cele dintii 
munci, însă, încearcă puterea cea nouă în mine și adaugă mădularelor mele alte feluri 
de munci, ca să vezi că pot să le sufăr pe toate”. 


Deci, ighemonul a poruncit ca iarăşi să spînzure pe sfint şi să-l strujească cu 
unghii de fier, înnoind rănile lui cele dintii. lar sfîntul, fiind muncit, mărturisea cu 
glas mare numele lui lisus Hristos. Apoi, luînd pe pătimitorul, îl tîrau pe hîrburi 
ascuțite. După aceasta, spînzurîndu-l, iarăși îl strujeau, încît nu se mai găsea loc 
sănătos pe trupul lui, astfel tot trupul era ca o rană; numai limba era întreagă și cu 
aceea slăvea şi mulțumea lui Dumnezeu; iar pe muncitori și pe slujitori îi ocăra ca pe 
nişte neputincioşi. Ighemonul neştiind cum să muncească mai mult pe sfîntul, a dat 
contra lui sentinţa de moarte, astfel: "Pe Teodot, apărătorul credinţei galileenilor, 
vrăjmaşul zeilor noștri, potrivnicul poruncii împărătești şi ocărîtorul meu, stăpînirea 
noastră poruncește, ca să fie tăiat cu sabia și trupul lui să se ardă cu foc, ca să nu se 
îngroape de creştini”. 


Deci, sfîntul, fiind dus la tăiere într-un cîmp de lîngă cetate, venea după el 
popor mult, bărbaţi şi femei, vrînd să-i vadă sfîrşitul. Ajungînd sfîntul la locul cel de 


moarte, s-a rugat lui Dumnezeu, zicînd: "Doamne lisuse Hristoase, Făcătorul cerului 
şi al pămîntului, Cel ce nu părăsești pe cei ce nădăjduiesc spre Tine, mulțumesc că 
m-ai învrednicit pe mine să fiu cetăţean ceresc şi părtaş al împărăției Tale. Te laud 
că mi-ai dat putere să biruiesc pe balaurul acela şi să-i sfărîm capul; însă Te rog, dă 
credincioşilor Tăi ușurare din scîrbele ce sînt puse asupra lor, ca cu mine să se 
sfirşească gonirea ce se face de către păgîni asupra Bisericii Tale. Dă pace Bisericii 
Tale, izbăvind-o de muncirea diavolului”. Sfirşind rugăciunea a zis "Amin". Apoi, 
întorcîndu-se, a văzut pe frați plîngînd şi le-a zis: "Fraților, nu plîngeți după mine, ci 
preamăriți pe Domnul nostru Iisus Hristos, Care mi-a dat putere a-mi săvîrşi nevoinţa 
şi a birui pe vrăjmaş; iar eu mă voi ruga cu îndrăzneală lui Dumnezeu pentru voi”. 
Zicînd aceasta, şi-a plecat cinstitul său cap sub sabie şi, tăindu-i-se, s-a sfîrşit întru 
Domnul, în şapte zile ale lunii iunie. 


Deci, slujitorii, aducînd lemne multe, le-au pus peste trupul mucenicului, vrînd 
să-l ardă după porunca tiranului. Dar, deodată, cu puterea lui Dumnezeu, s-a făcut o 
furtună mare şi, arătîndu-se o lumină ca fulgerul, strălucea împrejurul trupului 
mucenicului, şi nimeni nu îndrăznea să se apropie ca să aprindă lemnele. Ighemonul, 
înştiințîndu-se de acestea, a poruncit ostaşilor să treacă la locul acela şi să păzească 
trupul, ca să nu-l fure creştinii. 


Făcîndu-şi ostașii colibă de stilpări de finic şi de trestii, şedeau acolo. Fiind 
tîrziu - după rînduiala lui Dumnezeu - a trecut pe acolo preotul Fronton, care purta 
inelul mucenicului, mergînd de la satul său în cetate. El nu știa nimic de sfîrşitul 
Sfîntului Teodot. Asinul lui era încărcat cu vin vechi, pe care îl ducea să-l vîndă în 
cetate, pentru că era lucrător de vie şi din aceea îşi hrănea casa. 


Cînd s-a apropiat de acel loc unde zăcea trupul mucenicului şi pe care îl păzeau 
ostașii, asinul s-a poticnit şi a căzut. Văzînd ostaşii aceasta, au alergat să-i ajute lui 
Fronton să-și ridice asinul, şi i-au zis: "Străinule, unde mergi acum noaptea? Abate- 
te şi dormi cu noi, că și păşune este aici pentru dobitocul tău”. 


Deci, preotul Fronton s-a plecat dorinţei lor şi a rămas la ei; iar trupul 
mucenicului zăcea acoperit cu găteji şi fîn. Lîngă colibă era foc şi bucate gătite pentru 
cină; deci, ostașii au chemat pe oaspete, ca să mănînce cu ei. Luînd el un vas, l-a 
umplut cu vin de al său şi l-a dat lor să-l bea. Iar ei, gustînd, au lăudat vinul că este 
foarte bun, întrebîndu-l de cîți ani este. Fronton le-a răspuns: "Este de cinci ani”. 
Bînd ei vin şi neștiind că oaspetele este creștin și preot, vorbeau fără ferire, 
povestindu-i toate ce se întîmplaseră în zilele acelea şi îi spuneau cum șapte fecioare 
au fost înecate, deoarece n-au vrut să spele idolii și cum Teodot cîrciumarul a scos 
noaptea trupurile lor din iezer şi le-a îngropat. Făcîndu-se cercetare pentru aceea, el 
singur a venit la judecată şi s-a dat la munci de bunăvoie. El a răbdat cu bărbăție 
muncile, ca şi cum ar fi fost de aramă sau din fier. ȘI, iată aici trupul aceluia tăiat, pe 
care îl păzim după poruncă. 


Ascultînd preotul vorba lor, mulțumea în sine lui Dumnezeu, că i-a dat a şti de 
pătimirea şi de sfîrşitul Sfîntului Teodot şi se gîndea în sine cum ar putea să fure acel 
cinstit trup. Deci, umplînd iarăşi vasul cu vin, le-a dat lor, poftindu-i să bea cît vor şi 
astfel i-a îmbătat. După ce au adormit, preotul s-a sculat şi s-a apropiat de trupul 
Sfîntului Mucenic şi, descoperindu-l, îl săruta. Apoi a scos inelul din degetul său și 
l-a pus în degetul mucenicului, zicînd: "O, Sfinte Teodot, mucenice al lui Hristos, 
împlineşte ceea ce mi-ai făgăduit mie”. 


Deci, punînd trupul şi capul aceluia pe asin în locul vinului, și, legîndu-l bine, 
a dat drumul dobitocului, care s-a dus în satul preotului, aducînd pe el trupul 
mucenicului. lar preotul a pus iarăși gătejele şi fiînul la loc ca şi cum ar fi trupul 
mucenicului şi, venind la colibă, s-a culcat. 


Preotul, sculîndu-se dimineaţa, a început a se mîhni pentru asin, zicînd: "Mi- 
a fugit dobitocul! Oare nu l-a furat cineva?" Şi pentru aceasta ostașii se sîrguiau 
împreună cu el, neştiind că este furat trupul mucenicului, pentru că vedeau gătejele 
şi fînul la locul lor. Lăsînd preotul vinul, s-a dus, prefăcîndu-se că-şi caută asinul, și 
nu s-a mai întors, ci s-a dus de-a dreptul în satul său. Asinul, fiind povăţuit de înger, 
a mers în acel loc unde Sfîntul Teodot a prînzit cu preotul Fronton, şi a lăudat acel 
loc frumos, ca fiind cuviincios de primirea sfintelor moaşte și sfătuia pe preot să 
zidească o casă de rugăciune şi să aştepte moaște mucenicești. 


Venind asinul acolo, stătea, nepăşind nicăieri mai departe, pînă ce a sosit 
stăpînul său, fericitul Fronton preotul, şi a luat moaştele mucenicului. Chemînd niște 
frați credincioşi, le-a îngropat în locul acela cu cinste şi după o vreme oarecare a zidit 
o biserică în numele Sfîntului Mucenic Teodot şi întru slava lui Hristos Dumnezeul 
nostru. Acestea le-am scris cu toată încredințarea, eu, smeritul Nil,- adaugă scriitorul 
vieţii acestuia -, vouă, fraților iubiți întru Domnul, ca unul ce ştiu viaţa lui şi am fost 
împreună cu el în legăturile temniţei, iar voi să le citiți cu credinţă şi să le ascultați 
cu dragoste, ca să aveţi parte cu Sfîntul slăvitul Mucenic Teodot şi cu toți sfinţii, care 
s-au nevoit pentru dreapta credinţă, întru lisus Hristos Domnul nostru, Căruia 1 se 
cuvine slava şi stăpînirea în veci, împreună cu Tatăl şi cu Sfîntul Duh. Amin. 


42. SFINȚII MUCENICI PETRU, DIONISIE, ANDREI, PAVEL, CRISTINA, 
ERACLIE, PAULIN ȘI VENEDIM 


(18 MAD) 


În vremea prigonirii Bisericii lui Dumnezeu, cînd ostașii lui Hristos îşi puneau 
sufletele pentru Domnul lor şi cînd tot pămîntul se roşea cu sîngele mucenicilor, 
atunci un tînăr frumos cu numele Petru, tare la trup şi viteaz cu duhul în sfinta 
credinţă creștinească, a fost prins în Lampsac, cetatea Elespontului, şi adus la Opidim 
ighemonul, spre cercetare. Deci, ighemonul l-a întrebat: "Creștin eşti?" Petru a 
răspuns: "Sînt creştin cu adevărat". Ighemonul îi zicea: "Iată, ai înaintea ochilor 
poruncile nebiruiților împărați; deci, jertfeşte marii zeițe Venera". Tînărul răspunse: 
"Ighemoane, mă minunez, că voiești a mă îndemna să mă închin unei femei spurcate 


şi desfrînate, care a făcut atîtea fapte urîte, încît îmi este rușine a le pomeni. Oare, 
Voi, nu pedepsiţi pe cei ce îndrăznesc să facă astfel de desfrînări, pe care le-a făcut 
zeiţa voastră? Dacă voi o numiţi desfrînată, apoi cum să mă închin şi să-i aduc jertfă 
ei, fiind atît de spurcată şi desfrînată. Mie mi se cade să mă închin lui Dumnezeu Cel 
viu şi adevărat, împăratul tuturor veacurilor, lui Hristos Domnul meu. Lui să-l aduc 
jertfă de rugăciune, de umilinţă şi de laudă”. 


Ighemonul, auzind acestea, a poruncit să-l întindă pe roată, să-i muncească 
trupul cu lemne și cu fiare şi să-i sfărîme oasele. Robul lui Dumnezeu, cu cît era 
muncit mai mult, cu atît se arăta mai tare şi viteaz în puterea lui Hristos, Care îl 
întărea. El riîdea de nebunia ighemonului și, ridicîndu-şi ochii spre cer, zicea: 
"Mulţumescu-Ţi, Doamne Iisuse Hristoase, Cel ce mi-ai dat atîta tărie şi răbdare! 
Învredniceşte-mă încă pînă la sfîrşit să biruiesc puterea vrăjmașului cel păgîn”. După 
aceasta, ighemonul, văzînd că cu muncile nu poate să biruiască pe acel viteaz tînăr 
creştin - pe Sfîntul Petru -, a poruncit să-i taie capul cu sabia. 


În acea vreme, un oarecare Dionisie, bărbat creştin, a fost prins şi ţinut legat 
în temniță. Ighemonul, voind să se ducă din Lampsac în Troada, care se învecina cu 
Elespontul, i-au adus doi ostaşi cu numele Andrei şi Pavel, cu credinţa creştini și de 
neam din Mesopotamia. Pe aceştia i-au prins păgînii şi împreună cu ei a fost adus și 
un oarecare Nicomah, care striga neîncetat şi zicea: "Sînt creştin”. 


Ighemonul, văzînd pe Nicomah mărturisind că este creştin, a întrebat pe 
Andrei şi pe Pavel: "Voi ce ziceţi că sînteți?” Ei au răspuns: "Și noi tot creştini 
sîntem". Ighemonul a zis către Nicomah: "Jerfeşte zeilor, după porunca împăratului!" 
Nicomah răspunse: "Nu ştii că creștinii nu aduc jertfe idolilor?” Atunci ighemonul a 
poruncit să-l dezbrace, să-l spînzure la muncire şi să-i chinuiască trupul, strujindu-l 
cu unghii de fier. Nicomah, fiind muncit astfel, cînd era aproape de sfîrşitul său şi 
voia să cîştige cununa pe care o avea ca şi în mîinile sale, deodată a pierdut-o. Pentru 
că, schimbîndu-se din mărturisirea cea bună, s-a lepădat de Hristos şi a strigat, zicînd: 
"Eu niciodată n-am fost creștin; deci, sînt gata a jertfi zeilor”. Atunci, îndată a încetat 
a-l munci și l-au scos de la muncire. Dar, cînd ticălosul călcător de lege a adus jertfă 
idolilor şi s-a închinat lor, îndată a căzut asupra lui diavolul şi I-a trîntit la pămînt. 
Astfel se îndrăcea, muşcîndu-şi limba cu dinţii şi curgîndu-i spume de sînge, pînă ce 
cu greu şi-a lepădat ticălosul său suflet! 


Pe cînd se întîmpla aceasta, o creştină oarecare, fecioară de 16 ani, cu numele 
Cristina, a strigat din popor către cel ce se îndrăcea, zicînd: "O, ticălosule şi 
pierdutule, pentru ce ţi-ai dobîndit munca cea veşnică şi nespusă pentru un scurt 
timp?" 


Ighemonul, auzind aceasta, a poruncit să prindă îndată pe acea fecioară şi s-o 
aducă la el. Apoi a întrebat-o: "Eşti creştină?" Fecioara răspunse: "Sînt creștină și 
plîng pentru pierderea acelui om ticălos, care n-a răbdat muncile cele de puţină 
vreme, ca astfel să poată cîştiga odihna cea veșnică". Ighemonul a grăit către dînsa: 


"EI, jertfind zeilor, şi-a cîştigat acum odihna, pentru ca voi, creștinii, să nu rîdeți de 
dînsul. De aceea, Atena și Venera cea mare au voit de l-au răpit de aici; deci, voiesc 
ca să aduci și tu jertfă zeilor acestora, ca să nu fii batjocorită cu rușine și arsă de vie 
în foc". Sfînta răspunse: "Dumnezeul meu este mai mare decît tine! De aceea, nu mă 
tem de îngrozirile tale, pentru că nădăjdu-iesc spre Dînsul că mă va apăra şi-mi va 
da răbdare în toate”. 


Atunci ighemonul a poruncit s-o dea la doi tineri desfrînaţi, ca s-o 
batjocorească şi s-o spurce; iar pe Andrei şi pe Pavel a poruncit să-i arunce în temniță 
unde era şi Dionisie. Deci, tinerii cei fără de rușine, luînd pe curata și sfînta fecioară 
a lui Dumnezeu, au dus-o cu bucurie la locuinţa lor, voind să-şi săvîrşească pofta. 
Dar, cînd au dus-o în casa lor, îndată s-a stins în trupurile lor focul cel firesc al 
desfrînării şi au murit mădularele cele de poftă; şi, astfel silindu-se pînă la miezul 
nopţii s-o batjocorească, n-au putut. La miezul nopții s-a arătat lîngă fecioară un tînăr 
prealuminos şi deodată toată casa s-a umplut de o lumină negrăită. 


Tinerii, văzînd acea lumină, de frică au căzut ca morţi şi, abia venindu-şi în 
simțiri, s-au plecat la picioarele sfintei şi stăruiau să se roage lui Dumnezeu pentru 
dînşii, ca să nu-i ajungă vreun rău. Ea, ridicîndu-i, le-a zis: "Nu vă temeți! Dar să știți 
că tînărul pe care l-aţi văzut, este sfîntul înger, care a fost trimis de Hristos 
Dumnezeul meu la mine, spre păzirea fecioriei mele, fiind gata ca îndată să omoare 
pe toţi, care vor îndrăzni a se atinge de mine". Şi astfel, sfînta fecioară a rămas curată, 
păzindu-se de Dumnezeu. 


A doua zi, tot poporul cetăţii, fiind îndemnat de popii păgîneşti, s-a dus la 
ighemon şi a cerut să-i dea în mîinile lor pe creştinii cei ţinuţi în temniţă. Ighemonul, 
scoțînd pe cei legați, pe Dionisie, Andrei şi Pavel le-a zis: "Vi se cade să aduceţi 
jertfă marii zeițe Atena". Sfinții au răspuns: "Nici pe Atena, nici pe oricare alt diavol 
cinstit de voi nu-l ştim, nici n-am cinstit vreodată pe alt Dumnezeu, afară de 
Dumnezeul nostru, lisus Hristos”. Auzind poporul aceste cuvinte ale sfinților 
mucenici, a zis către ighemon: "Să-i dea pe ei în mîinile lor, că hulesc pe zeii lor. 
Deci, ighemonul a poruncit mai întîi să-i bată pe mucenici şi după aceea să-i dea 
poporului. 


Poporul, legînd cu funii de picioare pe sfinţi, i-a tîrît cu mult zgomot pînă la 
cetate, ca acolo să-i omoare cu pietre. Pe cînd îi ucidea pe sfinții mucenici, Sfînta 
fecioară Cristina, înştiinţindu-se, a alergat la acel loc, strigînd, plîngînd şi căzînd 
peste sfinții ce se ucideau, zicea: "Să mor şi eu cu voi pe pămînt, ca împreună să 
viețuim în cer”. Și s-a adus la cunoştinţă ighemonului, că fecioara care a fost dată 
spre batjocură, a fost izbăvită din mîinile des-frînaților de un tînăr luminos; deci, 
scăpînd, a căzut pe trupurile creştinilor ce s-au omorit. 


Atunci ighemonul a poruncit s-o tragă la o parte şi s-o omoare cu sabia. Astfel, 
aceşti sfinți mucenici, luptîndu-se împreună contra diavolului, a lumii şi a lui Opidim 
ighemonul, s-au învrednicit a fi biruitori cu ajutorul lui Hristos. Au fost omoriți 


atunci: Sfîntul Petru cu felurite munci; Sfinţii Dionisie, Andrei şi Pavel, cu pietre; iar 
Sfînta fecioară Cristina, cu sabia. Acestea s-au făcut în Lampsac, pe vremea 
împărăției lui Deciu. 


Sfinții Mucenici Eraclie, Paulin şi Venedim erau cetăţeni ai Atenei şi acolo au 
propovăduit cu multă îndrăzneală pe Hristos, îndemnînd pe toți păgînii să se 
depărteze de la deşarta slujire de idoli şi să se boteze în numele Tatălui, al Fiului şi 
al Sfîntului Duh. Pentru aceea i-a prins şi i-a dat stăpînitorului Atenei. Şi, cercetîndu- 
1, au mărturisit pe adevăratul Dumnezeu, Făcătorul a toată făptura; iar pe idoli i-au 
numit pietre nesimţite, lemne şi lucruri făcute de mîini omenești. Deci, au fost 
munciţi cu multe feluri de munci; iar mai pe urmă, fiind aruncaţi într-un cuptor, s-au 
sfîrşit şi au luat cununile cele nestricăcioase de la Hristos Dumnezeul nostru, Căruia 
I se cuvine slava în veci. Amin. 


43.SFÎNTUL SFINȚIT MUCENIC PATRICHIE, EPISCOPUL PRUSIEI, CU 
CEI TREI NEPOŢI: ACACHIE, MENANDRU ȘI POLIEN 


(19 MAI) 


Scaunul Sfîntului episcop Patrichie a fost cetatea Prusiei din ţara Bitiniei. 
Acolo a propovăduit credinţa în Hristos, certînd rătăcirea elinească şi întorcînd pe 
mulți de la închinarea idolilor la Hristos Dumnezeu. De aceea a fost prins de păgîni, 
împreună cu cei trei preoți: Acachie, Menandru şi Polien. Ei au fost aduși spre 
cercetare la Iulie, ighemonul Bitiniei, slujitorul cel mai osîrdnic al dracilor. Mergînd 
el la apele cele calde, a poruncit să lege cu lanţuri de fier pe episcopul creştin şi pe 
preoţii lui şi să-i aducă după sine. Ajungînd la apele cele calde și, scăldîndu-se pentru 
sănătate, a adus jertfe spurcatului zeu Asclipie și urîtei zeițe Sotirei. Şezînd apoi la 
judecată şi, punînd de față pe arhiereul Patrichie cu preoții săi, a zis către er: "O, 
nebunule, vezi cît este de mare puterea zeilor noştri, cel ce te-ai alipit la basmele cele 


deşarte şi chemi pe Hristos? Vezi ce fel de lucrare de tămăduire a dat acestora spre 
sănătatea noastră? Dar mai întîi să cunoşti ce fel este puterea tatălui nostru, Asclipie, 
ce fel este darul, căruia şi tu - de voiești să scapi din legături și munci şi să petreci cu 
pace în patria ta - să-i cazi înainte cu smerenie, cu rugăminte şi cu jertfe”. 


Sfîntul Patrichie a răspuns: "O, cît de multe răutăți ai spus în puţine cuvinte, 
ighemoane". Atunci ighemonul a zis cu miînie: "Ticălosule, ce fel de răutăți grăiesc 
eu, de care mă cerți pe mine? Eşti dator a mărturisi că sînt adevărate, fără de 
înşelăciune și vicleșug toate lucrurile care se văd cu ochii. Oare nu vezi cu ochii 
tămăduirile ce se fac din aceste ape calde, cu puterea zeilor noştri atotputernici?" 
Grăit-a Sfîntul Patrichie: "Luminate ighemoane, pentru începătura, curgerea şi 
călcarea acestor ape, de doreşti să ştii adevărul, eu îţi voi spune, dacă voieşti să mă 
asculți cu blîndeţe”. 


Zis-a ighemonul: "Deşi nu aştept de la tine altceva, decît numai basme 
împodobite cu cuvinte, însă grăieşte, ca să aud ce ai să spui". Grăit-a sfîntul: "Nu am 
să spun basme, ci adevărul". Zis-a ighemonul: "Deci, care este începutul acestor ape 
calde? Vei zice că nu este puterea zeilor noștri?" lar sfîntul a grăit: "Sînt creştin şi tot 
cel ce mărturiseşte această sfințenie a creștinătății şi se închină adevăratului 
Dumnezeu al tuturor, are mintea plină de înţelepciunea dumnezeieştilor taine; deci, 
şi eu, măcar că sînt om păcătos, însă, mărturisindu-mă, voi fi rob al lui Hristos. 
Adevărul acestei ape ştiu a-l arăta". Zis-a ighemonul: "Dar cine va fi acela atît de 
îndrăzneţ şi nesocotit, care s-ar crede că este mai înţelept decît filosofii?" 


Grăit-a sfîntul: "Înţelepciunea acestei lumi este nebunie la Dumnezeu, pentru 
că este scris: Cel ce prinde pe cei înţelepţi întru viclenia lor este Domnul nostru lisus 
Hristos Care, mulţumind Tatălui Său, zice: "Mărturisescu-mă Ţie, Părinte, Doamne 
al cerului și al pămîntului, că ai ascuns acestea de cei înţelepţi şi pricepuţi şi le-ai 
descoperit pruncilor”. Și iarăşi Apostolul zice: "N-au cunoscut adevărul că, dacă l-ar 
fi cunoscut, n-ar fi răstignit pe Domnul slavei”. Zis-a ighemonul către el: "Mari 
lucruri grăieşti, dar neîn-ţelese; însă, spune-mi cu a cui putere și rînduială curg aceste 
ape calde şi cu a cui putere fierb cu atîta căldură? Eu, cu adevărat, o socotesc faptă a 
purtării de grijă a zeilor noştri, care au voit cu un chip ca acesta, să ajute sănătăţii 
omenești”. 


La acestea răspunzînd Patrichie, arhiereul lui Hristos, a zis către ighemon: 
"Mai înainte de a începe a grăi, poruncește, ighemoane, să se ridice îngrădirea aceasta 
ca, astfel, toți să poată asculta cuvintele mele". Poruncind ighemonul, s-a luat acea 
îngrădire şi a umplut poporul locul acela împrejur. Deci, sfîntul a început a grăi cu 
glas mare, așa: "Focul şi apa le-au făcut din nimic acelaşi Făcător, Care a făcut 
neamul omenesc prin Fiul Său cel unul născut, Atotputernicul şi veşnicul Dumnezeu. 
Deci, din foc cu Cuvîntul a făcut lumina, soarele şi pe ceilalți luminători şi i-a rînduit 
astfel: pe unul să strălucească noaptea, iar pe altul să lumineze ziua; pentru că pînă 
acolo a întins puterea Lui cea atotputernică peste toată zidirea, pînă unde a voit. Din 
ape a alcătuit tăria cerului și pe aceleași ape a întemeiat pămîntul; iar cu purtarea Sa 


de grijă cea mai înainte ştiutoare, le-a rînduit pe toate acestea în cer şi pe pămînt, fără 
de care nu era cu putință să viețuiască omul, pe care îndată voia să-l zidească. Știind 
mai înainte că oamenii cei zidiți de EI, vor mînia pe Atotputernicul Dumnezeu, 
Ziditorul lor şi, deci, lepădînd cinstirea cea adevărată a lui Dumnezeu, îşi vor face 
idoli fără de suflet şi se vor închina lor, de aceea două locuri au gătit la care vor să 
se mute oamenii după această viaţă pămîntească. Locul cel dintii l-a numit cu lumina 
cea veşnică, l-a umplut de bogate şi negrăite bunătăţi; iar pe celălalt loc, l-a umplut 
cu întunericul cel neluminat, cu focul cel nestins şi cu muncile cele veşnice. 


Locul cel luminos va fi locuit de acei care ascultă poruncile Lui şi se sîrguiesc 
a-l plăcea Lui, iar în cel întunecos să se arunce acei care, prin viaţa lor cea rea, supără 
pe Făcătorul lor, pentru care vor dobîndi muncile cele veşnice. Deci, cei ce vor fi în 
locul cel luminos, vor vieţui în bucurie neîncetată şi fără de sfîrşit cu viaţă fără de 
moarte; iar cei din locul cel întunecos se vor munci neîncetat în veacul cel nesfîrşit. 
Ziditorul, despărțind focul de apă şi lumina de întuneric, precum le-a zidit pe fiecare 
din ele deosebi, tot astfel și pe fiecare le-a aşezat deosebit la locul său. Însă, foc şi 
apă este atît deasupra tăriei cerului, cît şi dedesuptul pămîntului. Deci, apa care se 
vede pe pămînt, adunată în adunările sale, s-a numit mare; iar cea de sub pămînt se 
numește adînc, din care se trimite apă din sînurile pămîntului spre trebuința 
oamenilor şi a vietăților celor ce trăiesc pe pămînt, ca prin nişte tuburi purtătoare de 
ape. 


Acea apă, ieşind deasupra pămîntului, se face izvoare sau puțuri sau pîraie; 
deci, din acele ape, dacă vreunele se apropie cu curgerea lor de focul cel de sub 
pămînt, acelea, încălzindu-se de fierbinţeala focului, izvorăsc ape calde; iar cele ce 
îşi au curgerea departe de foc, acelea fireşte sînt reci. În acest chip sînt ape calde, 
deoarece se apropie de focul cel de sub pămînt în curgerea lor. În oarecare locuri 
adînci sînt mai reci, încît se îngheaţă ca gheaţa, de vreme ce sînt mai depărtate de 
foc. Deci, focul cel de sub pămînt este rînduit spre muncirea sufletelor păgînilor; iar 
apa cea mai dedesubt, care este rece ca gheața, se numește tartar. Acolo zeii voştri ȘI 
închinătorii lor primesc munca, care nu se sfirșeşte niciodată, precum au scris 
oarecare dintr-ai voştri făcători de stihuri, zicînd: marginile pămîntului şi ale mării 
nu sînt nimic altceva, decît numai hotarele cele mai de pe urmă ale acelora la care 
Iapet şi Saturn - acesta este numele zeilor voştri - nu sînt mîngiiați nici de strălucirea 
luminii soarelui, nici de răcorirea vîntului; adică, zeii voştri, fiind în întuneric şi în 
tartar, nu-i luminează, nici nu-i încălzeşte lumina soarelui și, fiind în foc, vîntul nu-i 
răcoreşte. Tartarul este sub pămînt, cu atît mai adînc decît alte adîncuri, cu cît cerul 
este deasupra pămîntului mai înalt decît toate înălțimile. Cum că focul cel de sub 
pămînt este gătit pentru cei necuraţi, să te încredinţezi chiar din acel foc, care iese 
din pămînt în Siţelia”. 


Ighemonul, auzind aceste cuvinte ale sfîntului, a întrebat: "Dar, oare Hristos 
al vostru este ziditor al tuturor lucrurilor celor grăite de tine?" Sfintul Patrichie a 
răspuns: "Cu adevărat Hristos este Ziditorul a toată făptura, iar nu altul, căci este 
scris: Toate printr-Însul s-au făcut şi fără de Dinsul nimic nu s-a făcut, din ce s-a 


făcut. Şi iarăşi: Zeu păgînilor sînt diavoli; iar Domnul a făcut cerurile”. Atunci, 
ighemonul a întrebat a doua oară: "Pe Hristos Îl socotești că este ziditor al cerului?” 
Sfîntul a răspuns: "Pe Hristos Îl cred, după ceea ce este scris: Că voi vedea cerurile, 
lucrul degetelor tale, luna şi stele pe care Tu le-ai întemeiat”. 


Zis-a ighemonul: "Deci, de te voi arunca pe tine în aceste ape fierbinţi, al căror 
Făcător zici că este Hristos, iar nu zeii noştri, oare te va păzi pe tine Hristos nevătămat 
de fierbinţeala acestora?" Răspuns-a sfîntul: "Ştiu puterea Hristosului meu, că poate, 
de va voi, să mă păzească întreg şi nevătămat de apele acestea, iar eu aș vrea, ca prin 
apele acestea, să mă dezleg din această viață vremelnică şi să viețuiesc cu Hristos în 
veci. Însă, nu voia mea, ci voia Lui cea sfîntă să se săvîrşească, fără de care nici un 
fir de păr nu cade din capul omului şi nici o pasăre nu se va prinde în laţ. Deci, să 
ştie cu adevărat, că toți cei ce ascultă acum cuvintele mele şi cei care se închină cu 
tine pietrei cele nesimțitoare, ca unui Dumnezeu, îi așteaptă veşnica muncă în focul 
cel nestins de sub pămînt şi în tartarul cel mai dedesubt". 


Ighemonul Iulie, auzind unele ca acestea, s-a pornit spre mînie şi îndată a 
poruncit ca pe sfint să-l arunce gol, chiar în locul acela de unde ieşea apă, care 
clocotea de fierbinţeală. Iar sfîntul, fiind aruncat, a strigat, zicînd: "Doamne lisuse 
Hristoase, ajută robului Tău!" Cînd l-au aruncat şi a căzut în apă, picăturile de apă 
care au sărit din acel izvor erau mai fierbinţi decît scînteile focului şi, ajungînd pe 
cei ce stăteau împrejur, i-a vătămat cu arderea cea mare. lar Sfîntul Patrichie şedea 
în apele acelea ca într-o răcoreală fără vătămare, dănţuind și lăudînd pe Hristos 
Dumnezeu. Pentru aceasta, ighemonul, aprinzîndu-se de mai multă mînie, a poruncit 
ostașilor să scoată pe sfînt din apă şi să-i taie capul cu toporul, asemenea și preoților 
lui. 


Deci, fiind adus la locul cel de tăiere, mărturisitorul şi mucenicul lui Hristos 
şi-a ridicat mâinile spre cer şi a zis: "Dumnezeule, Împărate şi Stăpîne al tuturor, Cel 
ce ţii cu puterea Ta toată făptura cea văzută și nevăzută, ascultătorule al tuturor celor 
ce te cheamă cu adevărat, care şi aceste ape calde, spre mîntuirea drepţilor şi spre 
pedeapsa păgînilor le-ai zidit, stai acum mie de față, care mor întru mărturisirea 
credinţei Tale”. Apoi, sfirşindu-şi rugăciunea, şi-a plecat sfîntul său cap spre tăiere, 
şi astfel s-a sfîrşit prin secure. Împreună cu el au fost tăiaţi şi cei trei preoţi ai lui: 
Acachie, Menandru şi Polien şi toți împreună au stat înaintea lui Hristos Dumnezeu, 
întru slava sfinților. Deci, Sfîntul Patrichie a fost ucis împreună cu slujitorii săi, în 
nouăsprezece zile ale lunii mai, luînd cununa cea de cinste a biruinței de la lisus 
Hristos Domnul nostru, Căruia împreună cu Tatăl şi cu Sfîntul Duh, se cuvine cinste, 
slavă şi închinăciune, acum și pururea şi în vecii vecilor. Amin. 


44. VIAŢA ȘI PĂTIMIREA SFÎNTULUI ŞI MARELUI MUCENIC 
TALALEU 


(20 MAI) 


Talaleu, acest mare mucenic al lui Hristos, era din părțile Feniciei, dintr-un sat 
ce se numeşte Libanon Dasos. El era de neam strălucit, fund fiul lui Veruke, arhiereul 
creştinilor. Deci, crescînd în învăţătura şi sfătuirea Domnului, a învăţat sfintele şi 
dumnezeieştile Scripturi; iar după ce a ajuns în vîrstă, a dorit să înveţe meșteșugul 
doctoricesc ca, prin acest meșteșug, să fie mai de folos oamenilor, decît prin toate 
celelalte meşteşuguri. A flînd un doctor iscusit şi cinstitor de Dumnezeu, în scurt timp 
a învăţat desăvirșit, fiindcă era isteţ din fire. Tînărul acesta era foarte cucernic și 
cinstitor de Dumnezeu. EI îşi împodobea sufletul său cu toate faptele bune şi cu tot 
lucrul plăcut lui Dumnezeu. De aceea, primea şi odihnea în casa sa cu toată dragostea 
pe orice om străin care venea la dînsul, căci casa lui era loc de primire al tuturor, al 
săracilor şi al bogaților. 


Această faptă bună o făcea, fiindcă iubea foarte mult primirea de străini, 
bucurîndu-se să vadă cît se poate de mulți, care se tămăduiau de către dînsul. Dar 
avea mai multă milă și milostivire către săraci; pentru dînșii avea mai mare grijă 
pentru că neputinţele şi durerile lor le socotea că sînt și ale sale. De multe ori, ca să- 
i uşureze de osteneală, îi ridica pe umerii săi şi îi ducea în casa lui, stînd înaintea lor 


ca un rob, alegînd mai bine să slujească lor, decît să facă altceva, și se nevoia în tot 
felul să caute şi să-i vindece de toate bolile lor. 


Atîta milostivire avea mucenicul lui Hristos pentru cei care aveau trebuință de 
ajutorul lui, încît nu aștepta să vină la dînsul; ci se ducea Talaleu la ei şi le ajuta la 
orice trebuință ce aveau, dîndu-le sănătate în dar, fără de argint şi fără de daruri. 
Pentru că pe lîngă iubirea şi milostivirea de oameni, avea şi neagoniseala, adică nu 
voia să cîştige argint sau orice alt lucru al lumii acesteia, avea încă şi atîta smerenie, 
încît el singur spăla rănile bolnavilor şi le tămăduia. 


Vieţuind astfel, s-a învrednicit şi de apostoleştile daruri, propovăduind cu 
îndrăzneală numele lui Hristos. El singur tămăduia toate bolile fără de doctorii, 
sîrguindu-se cu toată silința să aducă la buna credinţă pe slujitorii de idoli şi să-i facă 
creştini. De aceea, nu făcea nici o deosebire între credincioşi şi necredincioşi, ci pe 
toți îi vindeca şi cîţi alergau la dînsul, luau îndoită tămăduire a sufletului şi a trupului; 
căci către toţi era de obşte milostiv şi îndurător; nu numai îi vindeca, dar se şi ruga 
fierbinte lui Dumnezeu pentru toţi. Pentru creştini se ruga să se pocăiască şi să-şi 
îndrepteze greşelile lor; iar pentru slujitorii de idoli, să se depărteze și să creadă în 
Hristos. Afară de acestea, el certa pe cei care nu se milostiveau cu cei necredincioși 
în primejdiile şi neputinţele lor. 


Odată, cînd a văzut pe un creştin că era mînios asupra unui slujitor de idoli şi 
se bucura de reaua lui pornire, s-a mîhnit foarte mult şi mustrîndu-l pentru asprimea 
lui, a zis către dînsul: "Frate, nu se cade să te bucuri de răul vrăjmaşului tău, că este 
primejdie și pătimire pentru toţi de obște, pentru că nu ştie nimeni ce o să se întîmple 
pînă la sfîrşit”. lar cînd creştinul i-a spus că mai bine este să moară păgînii, decît să 
trăiască, că ce folos este dacă trăiesc, de vreme ce au îmbătrînit în păgînătate şi în 
toate răutățile, fericitul Talaleu i-a răspuns: "Frate, noi avem poruncă de la Domnul 
nostru, să ne rugăm pentru binele vrăjmaşilor noştri, iar nu să ne bucurăm de răul lor, 
ci să ne fie milă de dînșii, pentru că în acest fel gonim necredinţa lor şi îi aducem la 
buna credință". Cu aceste cuvinte şi multe altele de acest fel, a scos din învîrtoșare 
pe acel creştin şi l-a adus spre milostivire. 


Deci, avînd sfîntul multă rîvnă spre buna credinţă, se nevoia în diferite chipuri 
să şteargă rătăcirea idolilor. De aceea, de multe ori se ducea noaptea și tăia copacii 
cei înalți ai Libanului, în care se adunau elinii de făceau jertfe zeilor lor, întinîndu-şi 
sufletele cu desfrînatele; pentru că acolo se făceau felurite jocuri de femei şi diferite 
cîntece de organe muziceşti. Prin tăierea copacilor, el tăia jertfele idolilor şi-i abătea 
de la faptele lor cele înfricoşate; iar prin mijloace doctoriceşti atrăgea pe mulţi la 
dînsul şi-i tămăduia îndată de neputinţa trupului și a sufletului, aducîndu-i pe ei la 
credinţa în Hristos. 


Odată, un şarpe veninos a muşcat pe un om de piept şi, din pricina veninului 
fiarei, i-au putrezit pieptul şi coastele, astfel că era în primejdie de moarte. Din 
această pricină a mers la doctori, cu care cheltuind tot ce avea, n-a aflat nici o 


tămăduire; deci, deznădăjduindu-se desăvîrşit, îşi aștepta moartea. S-a aflat însă alt 
doctor osîrdnic să-l tămăduiască şi care a cerut de la dînsul numai să creadă în 
Hristos, de se va tămădui. Sfîntul, îndată și-a pus mîna dreaptă pe pieptul lui şi, 
pecetluindu-l cu semnul Sfintei şi de viaţă făcătoarei Cruci, l-a tămăduit, nerămînînd 
nici un semn pe dînsul din patima lui. Deci, acel om, mulţumind foarte mult sfîntului, 
slăvea pe Dumnezeu pentru îndoita tămăduire care a luat-o, și la trup și la suflet. 


Altădată, un doctor s-a îmbolnăvit de o boală grea şi din această pricină şi-a 
pierdut glasul, neputînd deloc să mai vorbească. Deci, rudele lui, deznădăjduindu-se 
de toți doctorii şi de toate doctorile, au alergat la sfîntul și, luînd pe bolnav, l-au adus 
înaintea lui, rugîndu-l să-l tămăduiască. Atunci, milostivul Talaleu s-a apropiat de 
dînsul şi i-a zis: "De voieşti tămăduirea ta, este de trebuinţă să crezi în Hristos şi 
îndată Hristos te va tămădui". Bolnavul, auzind aceste cuvinte, a căzut la picioarele 
lui şi, udîndu-le cu lacrimi, făcea semn că va crede în Hristos din tot sufletul său, 
numai de îşi va dobîndi tămăduirea. Atunci s-a făcut o minune, că îndată a venit 
dumnezeiescul dar la dînsul şi i-a dezlegat limba lui, vorbind ca şi mai înainte. 


Pentru acestea, sfîntul umbla prin toată Poligia, căutînd să găsească vreun 
bolnav sau vreun sărac flămînd sau vreun rătăcit în păgînătate, ca să le tămăduiască 
şi sufletele şi trupurile. Deci, aflînd un slăbănog gol, zăcînd pe pămînt, 1 s-a făcut 
milă şi, apropiindu-se de dînsul, l-a întrebat de boala lui. Acela 1-a răspuns astfel: 
"Într-una din zile umblam pe un drum prăpăstios şi, deodată, împiedicîndu-mă, am 
căzut şi mi-am zdrobit piciorul. Deci, întrebuințind mult timp diferite feluri de 
doctorii, n-am putut să aflu vindecare de la nici una; și astfel sînt rănit și zac la pat 
deznădăjduit, ca cel mai ticălos dintre toți oamenii; iar tu, care eşti mai milostiv decit 
tatăl cel trupesc, fie-ţi milă de mine, nenorocitul, şi mă tămăduieşte”. 


Atunci sfîntul i-a zis: "Voi pune doctoria credinţei lui Hristos şi te vei tămădui; 
dar să crezi în Hristos şi, îndată ţi se va da darul tămăduirii tale”. Deci, după ce a 
spus bolnavul, că el crede din tot sufletul în Hristos, sfîntul i-a apucat piciorul lui și 
i l-a pus la loc, şi îndată ce a fost apropiat, s-au amestecat vinele şi s-au tămăduit 
rănile, iar cel neputincios şi şchiop s-a tămăduit şi alerga mulțumind sfîntului. Acesta 
i-a poruncit, că dacă voieşte să-i mulțumească, să nu arate nimănui această minune, 
fiindcă nu voia să fie slăvit şi lăudat de oameni. Dar, slăbănogul făcea dimpotrivă, 
alergînd pe drum şi spunînd tuturor tămăduirea, care o luase de la dînsul. 


Auzind de minunea aceasta, o femeie ce avea în ea diavol şi o spurca, îndată 
a alergat la casa sfîntului şi 1-a povestit primejdia sa, rugîndu-l să o scape de duhul 
cel rău şi necurat; atunci, îndată diavolul a trîntit-o la pămînt şi o muncea. Sfîntul, 
văzînd că era aşa de rău chinuită de diavol, 1 s-a făcut milă de dînsa şi, însemnînd-o 
pe frunte cu semnul Sfintei Cruci, a chemat numele lui Iisus Hristos şi îndată a lăsat- 
o diavolul şi a fugit. 


După ce femeia a scăpat de diavolul cel necurat, alerga cu mare bucurie de la 
casa sa, propovăduind cu mare glas măririle lui Dumnezeu. După ce a trecut printr- 


un loc, a văzut pe un om orb, cunoscut ei, şi i-a zis: "Omule, ce stai aici fără de nici 
un folos? N-ai auzit că aici se află un doctor minunat, care tămăduieşte pe toți 
bolnavii cu preaslăvire, gonește diavolii, scapă trupurile oamenilor de vătămare şi de 
orice altă rană şi tuturor le dă mîntuire? Acela nici un dar nu voieşte să ia, ci învaţă 
şi sfătuieşte pe oameni la lucrurile cele bune şi pe toţi bolnavii care aleargă la dînsul 
îi primeşte în casa lui. El este mîngiiere fiecăruia, fiindcă este milostiv, purtător de 
grijă al celor bolnavi şi le dă tuturor doctorie; deci, vino să te duc şi pe tine la dînsul, 
ca să-ți dea vindecare". Femeia aceea, zicînd aceste cuvinte, l-a dus şi pe el la sfint. 


Acela, după cum era orb cu ochii trupului, tot aşa era de orb şi cu ochii 
sufletului, pentru că se închina la idoli. Cu toate acestea, cerînd vindecare de la 
dînsul, a căzut la picioarele Sfintului Talaleu, zicîndu-i: "Pînă acum am fost vrednic 
de milă și ticălos, iar de acum înainte voi fi fericit şi bine norocit; pentru că de la tine 
voi lua lumina ochilor mei”. Dar ce i-a răspuns sfîntul? "Omule, ochiul cel neadormit 
al lui Dumnezeu privește inimile tuturor, socotelile şi faptele; deci, crede în Hristos, 
Ziditorul firii şi vei lua tămăduire ochilor tăi. De-L vei cunoaşte pe Dînsul că este 
doctor al trupurilor şi al sufletelor, vei cîştiga tămăduire de la Dînsul”. 


Auzind orbul acestea, i-a zis: "Cred din tot sufletul meu în Hristos, numai să 
cîştig lumina ochilor mei". Și, apucînd mîinile sfîntului cele de trei ori fericite, le-a 
pus pe ochii lui şi, îndată şi-a cîştigat vederea, slăvind pe Dumnezeu și mulţumind 
sfîntului. 


Deoarece sfîntul tămăduia cu preaslăvire pe toţi bolnavii, a străbătut vestea lui 
în toată lumea. lar bolnavii alergau de pretutindeni la sfîntul, care îi vindeca trupeşte 
şi sufletește. Fericitul Talaleu, pornindu-se cu rîvnă dumnezeiască, umbla din loc în 
loc, să tămăduiască pe cei bolnavi; dar lucrul cel mai adevărat era să propovăduiască 
numele lui Hristos şi să aducă pe mulţi la buna credință. Pentru aceasta s-a dus în 
Edesa şi făcea şi acolo ceea ce ştia, adică, prin puterea doctoriei sale, a făcut pe mulţi 
de au crezut în Hristos. Dar diavolul, urîtorul de bine nesuferind să vadă lăţindu-se 
credinţa lui Hristos, a trimis pe oarecare oameni răi la stăpînitorul acelui loc, care se 
numea Tiberian, şi l-a vîndut. 


Fiindcă în vremea aceea împărăţea Numerian și era cu totul dat la rătăcirea 
idolilor, a pornit mare prigoană împotriva crești-nilor şi a trimis în toată stăpînirea sa 
stăpînitori cu porunci înfricoșătoare, ca să omoare pe creştini şi să se stingă cu totul 
numele lui Hristos. Pentru aceea, fiecare stăpînitor se silea să arate mai multă 
supunere poruncilor împărăteşti. Deci, auzind Tiberian despre Sfîntul Talaleu că 
propovăduia numele lui Hristos, a trimis îndată ostași şi l-au adus înaintea lui, 
poruncind să-l bată cumplit. Apoi, socotind că era fără de minte, i-a dat drumul, 
poruncindu-i să nu mai umble în locul care este sub stăpînirea lui. 


Atunci sfîntul s-a dus de acolo şi a mers în părţile Ciliciei şi cu pricina 
doctoriei propovăduia şi acolo, numele lui Hristos. De aceea, oarecare slujitori de 
idoli, l-au pîrît la Teodot, stăpînitorul laturei, de lîngă Marea Egee, zicînd: "A venit 


în latura aceasta un galileean creştin şi, cu meşteşug, doctoricesc mincinos, amăgeşte 
poporul cel de obște şi se laudă că tămăduieşte bolnavii cu numele lui lisus Hristos, 
pe Care L-au răstignit evreii, propovăduindu-L pe EI, că este Mîntuitorul și 
Izbăvitorul lumi; pe lîngă acestea, necinsteşte şi pe zeii noștri şi chiar acum nu 
încetează a tăia sfințitele saduri ale Libanului". 


Stăpînitorul, auzind acestea, a trimis îndată ostași să-l aducă înaintea lui. 
Ostaşii, legînd pe sfint, l-au adus, bătîndu-l. În cealaltă zi, stăpînitorul a stat în 
capiştea lui Adrian; iar ostaşii, dezbrăcînd pe sfint, l-au adus înaintea lui ca pe un 
osîndit. Atunci l-a întrebat stăpînitorul să-i spună locul, numele şi meșteşugul lui. 
Sfîntul i-a răspuns: "Locul meu este Fenicia, sînt fiu de părinți liberi, mă numesc 
Talaleu, cu meșteșugul meu sînt doctor, iar cu credinţa sînt creștin şi rob al lui lisus 
Hristos". Iarăşi l-a întrebat stăpînitorul: "Cum ai venit în latura aceasta?" Sfîntul a 
zis: "Umblu din loc în loc, ca să propovăduiesc credinţa în lisus Hristos şi să întorc 
poporul de la rătăcirea idolilor, deoarece nimic nu este mai bine plăcut lui Dumnezeu 
ca aceasta". Auzind stăpînitorul acestea, s-a mîniat şi a poruncit să-i găurească 
gleznele şi să-l spînzure cu capul în jos. Atunci ostașii, schimbîndu-se la minte cu 
puterea dumnezeiască, au găurit un lemn şi l-au spînzurat, socotind că este Sfîntul 
Talaleu. Văzînd stăpînitorul lemnul spînzurat, a socotit că ostaşii l-au batjocorit şi 
pentru aceea i-a pedepsit cumplit, poruncind altor ostași să bată pe mucenic cu vine 
de bou, crezînd prin aceasta că îl va speria cu asemenea pedepse. Dar viteazul ostaş 
al lui Hristos a rămas nebiruit. Deşi acei ostaşi aspri i-au rănit tot trupul cu bătăile 
cele mai cumplite, n-au putut nicidecum să clintească credinţa lui către Hristos, ci 
era tare şi neschimbat, ca și cum n-ar fi simţit nici o durere. El suferea cu bărbăţie 
rănile şi pedepsele, pentru dragostea cea mare ce avea către Hristos. 


Tiranul, văzînd că ostașii au obosit de muncile ce le făceau mucenicului, fără 
de folos, şi, minunîndu-se de răbdarea lui, a început să-i zică aceste cuvinte 
fărădelege: "Talaleu, în ce chip tămăduieşti bolnavii? Spune-mi adevărul, de voiești 
dragostea mea! Spune-mi dacă îi tămăduieşti cu vrăji; iar dacă îi tămăduieşti cu 
puterea zeilor, voi crede şi eu că aceia pot să tămăduiască toată boala, iar nu Hristos, 
care a fost răstignit de evrei, şi care nu face oamenilor nici un lucru bun şi nu este 
aducător de bucurie al acestei lumi, ci aduce mîhnire, primejdii şi moarte. La zeii 
noștri sînt desfătări, petreceri, dănțuiri, cîntări jalnice, rîsuri şi toate lucrurile 
aducătoare de bucurie. Aceia sînt care gonesc de la oameni toate bolile, iar nu Hristos 
şi Crucea Lui, care este cea mai mare osîndă a lumii”. 


Aceste hule şi altele de acest fel a zis păgînul împotriva lui Hristos. Auzind 
mucenicul aceste hule împotriva lui Hristos, s-a rănit mai mult decît de pedepsele pe 
care le-a primit şi a zis: "Eu nu sînt vrăjitor şi nu tămăduiesc cu vrăji pe bolnavi, nici 
cu zeii tă1, care sînt surzi și neînsuflețiți, idoli nesimțitori, care nu pot să-şi ajute nici 
lor, nici altora, ci cu numele lui lisus Hristos cad jos şi se zdrobesc. De voiești să te 
încredinţezi de adevărul cu care tămăduiesc pe cei bolnavi, întreabă pe aceia care s- 
au tămăduit, şi îţi vor spune, că nu s-au tămăduit cu altceva, decît cu numele lui lisus 
Hristos şi cu semnul Sfintei şi de viaţă făcătoarei Cruci. Pe aceasta tu o defaimi, 


deoarece nu ştii că ea gonește dracii, îndreptează slăbănogii, dă lumină orbilor, 
înviază morţii şi tămăduieşte orice boală; după cum propovăduiesc aceia, care au 
încercat cu lucrul aceasta. Fiindcă şi Unul Născut Fiul lui Dumnezeu, văzînd chipul 
Său, pe om, zidirea mîinilor Sale, care pentru neascultare s-a izgonit din rai şi a căzut 
din toate bunătățile acelea, s-a robit de diavol şi a căzut în slujirea idolilor şi în toate 
răutățile diavolului. Pentru acestea I s-a făcut milă de zidirea Sa și S-a pogorît din 
cer, S-a făcut om, ca să mîntuiască pe om şi cu dumnezeiasca Sa învăţătură și cu 
pilda Sa cea bună, ne-a povăţuit pe noi la calea mîntuirii. În scurt, zic, S-a răstignit 
pentru dragostea noastră şi ne-a răscumpărat pe noi cu preacuratul Său sînge, 
mîntuindu-ne din robia diavolului. Dar ce bine n-a făcut EI în lume? A vindecat 
slăbănogi, surzi, idropicoşi, îndrăciți și tot felul de bolnavi şi a înviat morți, arătînd 
tot felul de bunătăți oamenilor. lar cînd a voit să se înalțe la cer, a dat darul Său 
Apostolilor Săi şi tuturor care vor crede în EI și vor păzi poruncile Lui, ca astfel să 
facă facerile Sale de bine oamenilor. 


Tot aşa mi-a dăruit şi mie, smeritul Său rob, puterea Sa, ca, prin numele Său 
cel preasfînt și cu semnul Sfintei şi cinstitei Lui Cruci, să tămăduiesc orice boală. 
Deci, pentru ce huleşti împotriva lui lisus Hristos, Izbăvitorul şi Mîntuitorul lumii? 
Se cădea mai ales să crezi în EI, ca să cîştigi viaţa veşnică și să-ți laşi zeii tăi cei 
deşerți. Ascultă-mă pe mine, stăpînitorule: de-ți voiești binele, crede în Hristos, 
adevăratul Dumnezeu, şi atunci vei cunoaște milostivirea Lui, iubirea Lui de oameni 
şi puterea Lui cu care tămăduieşte pe păcătoşi, nu numai de bolile cele trupești, ci și 
cele sufleteşti, pentru că voieşte și doreşte să se mîntuiască toți oamenii". 


În vremea cînd zicea mucenicul acestea şi poporul asculta cuvintele lui cele 
miîntuitoare cu multă dorință, tiranul s-a aprins de mînie şi a zis: "O, ce bun izbăvitor 
al lui Hristos te-ai făcut, osînditule, să-ți arăt eu ție acum, că în deşert nădăjduiești în 
Hristosul tău". Și s-a pornit asupra lui ca să-l lovească cu mîinile sale şi, o, minunile 
Tale, Hristoase, Împărate! Deodată s-au uscat amîndouă mîinile stăpînitorului 
aceluia și au rămas nelucrătoare. Cu toate acestea, de trei ori blestematul, nu s-a 
înțelepțit, ci a poruncit ostașilor să muncească pe mucenic cu tot felul de munci. Deci, 
acei slujitori sălbatici îl munceau fără de milă cu unghi de fier, cu foc, cu cuțite și 
cu alte feluri de pedepse. Iar Sfîntul Talaleu le primea pe toate cu mare bărbăție şi 
bucurie, pentru că avea pe Hristos cu dînsul şi îi uşura toate muncile. Deși era rănit 
cu nenumărate răni pe tot trupul, deși era strujit cu unghii de fier şi ars cu foc, cu 
toate acestea, a stat viteaz şi tare în gînd. Apoi, defăimînd tot felul de pedepse şi de 
munci, a zis tiranului: "Să nu socoteşti în mintea ta că o să mă tem de muncile tale şi 
de moartea cu care mă înfricoşezi pe mine, pentru că mă voi lupta cu mare 
îndrăzneală şi mă voi bate în război cu ea. 


Mai bine îmi este mie să mor în buna credință, decît să trăiesc în păgînătate. 
Dar, dacă tu vei strica pîntecele trupului meu, să ştii că comoara sufletului meu nu 
vei putea s-o iei. ȘI, dacă mă vei scoate afară din acest cort sfințit al trupului meu, nu 
mă vei lipsi însă de locaşul cel gîndit al Împărăției cereşti. Eu lăudam mai înainte 
biruinţele celorlalți viteji, dar oare acum, cînd sînt în război, este cu putință să lepăd 


armele Hristosului meu şi să nu biruiesc? Hristos nu dă darurile Sale celor fricoşi şi 
leneşi, nici nu încununează pe cei care dorm; de aceea, arderea focului tău mi se pare 
jucărie, pentru că mă răcoreşte pe mine, robul Mîntuitorului meu. Toate pedepsele 
tale le iau ca pe o frunză de copac, deoarece gîndul meu s-a făcut întocmai ca o piatră; 
astfel sînt gata să Jertfesc trupul meu lui Hristos ca pe o oaie şi deci sînt dator să-l 
jertfesc pentru Dînsul, după cum şi EI s-a jertfit pentru mine”. 


Dar, judecătorul socotea în gîndul său: "Eu sînt de vină, că-mi zice niște 
cuvinte ca acestea din cauza bunătăţii mele; încă nu a ajuns la vîrsta de optsprezece 
ani şi ne vorbeşte nouă mai bine decît un ritor iscusit. Eu socoteam că, muncindu-l, 
am să-l aduc la scopul meu, dar el nu se teme nicidecum de ele, nici nu se schimbă 
din gîndul său. Poate să-l aduc la scopul meu prin bogăţie? Dar, nici nu se uită la ea. 
Am căutat să-l înduplec cu cuvinte dulci, dar nici de ele nu se biruieşte. Deci, altfel 
am să-l momesc. Am să-l pun într-o barcă şi să-l las singur în mijlocul apei; și, de va 
fi om drepteredincios şi bun, îl va păzi dumnezeiasca pronie; iar de va fi rău, îl va 
îneca dumnezeiasca osîndă. Astfel nu va fi ucis de mîinile mele". Acestea socotindu- 
le judecătorul în cugetul său, îndată s-a apucat de lucru. 


Deci, Sfîntul Talaleu a fost pus într-o barcă şi umbla pe ape de colo pînă colo 
ca şi cum ar umbla pe pămînt uscat, fără să aibă frică de ceva. Apoi, ridicîndu-și 
mîinile la cer, a zis: "Către Tine, Doamne, Cel ce locuiești în cer, am ridicat ochii 
mei; de multe ori Te-am rugat pe Tine şi Te-ai milostivit spre mine. Deci, 
milostiveşte-Te şi acum spre mine şi povăţuieşte-mă la limanul mîntuirii ca să nu mă 
înghită adîncul mării şi astfel să mă păgubesc de mărturisirea Ta. Ci săvîrşeşte 
dorinţa care o am, ca să-mi jertfesc trupul meu ie, Hristoase, şi prin răbdarea mea 
să mă învrednicesc a sta cu îndrăzneală înaintea înfricoşatului Tău divan, că ochii 
sufletului meu spre Tine nădăjduiesc, Doamne". Şi îndată s-a făcut o minune. Marea 
s-a domolit, ca și cum i-ar fi fost milă de sfînt şi cu linişte îl ducea pe el la mal, 
scoțîndu-l la cealaltă parte a Mării Egee, fiind îmbrăcat într-o haină albă. 


Judecătorul, auzind de o minune ca aceasta, a rămas uimit şi a poruncit să-l 
aducă înaintea lui. Deci, ostaşii îndată au alergat şi, ca nişte lupi cumpliți şi sălbatici, 
au răpit pe oaia lui Hristos cea fără de răutate și l-au adus la judecată. Atunci au mers 
în divan mulți slujitori de idoli, dar mai ales doctorii care pizmuiau pe sfînt, pentru 
tămăduirile care le făcea. 


Aceia murmurau împotriva mucenicului şi îndemnau pe judecător să hotărască 
moartea lui. Deci, judecătorul 1-a zis lui: "Ce zici Talaleu, de toate acestea care se zic 
împotriva ta?" Iar mucenicul a răspuns: "Dumnezeu, Căruia mă închin și Îi slujesc, 
îmi va ajuta, deşi toată lumea îmi va da război; pentru că ştiu, că Dumnezeul meu 
face vii pe oameni şi după moarte. De aceea se cade să rabd ticăloşia aceasta, 
nepunînd în mintea mea vreo muncă trupească, ca astfel să iau moarte pentru 
dragostea Hristosului meu”. 


Atunci stăpînitorul, ca să înceteze glasul poporului şi ca să înfricoşeze pe 
mucenic, a zis către el cu vicleșug: "Fiindcă nici un diavol rău nu te-a înecat în mare, 
am să-ți dau acum sfîrșit vieții tale. De aceea, poruncesc ca trupul tău să se lege pe o 
scîndură cu patru picioare, şi să se toarne smoală fiartă peste dînsul, de la cap pînă la 
picioare; şi astfel să se îngroape în pietre şi să se ardă în foc pînă ce vei muri”. 
Fericitul Talaleu, auzind aceste cuvinte, a asudat la față ca un luptător ostenit și a 
început a plînge. Dar tiranul cel fără de ruşine, socotind că s-a înfricoşat, a zis: 
"Diavolii au fugit de la dînsul și de aceea se teme de munci; mie însă mi se cade să- 
mi fie milă de el". 


Deci, întorcîndu-se către sfînt, 1-a zis: "Talaleu, de te vei închina zeilor, îţi voi 
da ție multă bogăţie şi slavă şi pe lîngă toate acestea vei dobîndi milostivirea și 
blîndeţea zeilor; iar de nu vei voi să mă asculți pe mine, vei pierde şi acelea și viața 
ta". Talaleu, viteazul pătimitor al lui Hristos, a răspuns: "Eu rîd de numele milostivirii 
tale şi de darurile tale, pentru că tu cauţi să mă amăgești cu dînsele, ca să mă fac 
păgîn din binecredincios; bogăţia o socotesc ca pe nişte gunoaie şi nimic nu-mi dă 
cîştig mai mult ca jertfa cea curată a trupului meu. Cînd eram la începutul muncilor, 
gîndul meu era tare şi nemișcat; însă acum, cînd sînt la sfîrşit şi aştept să biruiesc, 
nelegiuitule, mă îndemni să mă plec socoteli tale? Eu muncile le-am primit spre 
bucuria mea; rănile, spre slava mea; primejdiile, spre cununi, iar dezbrăcarea de 
trupul meu o socotesc ca şi cum m-aș dezbrăca de o haină și cu nădejdea Hristosului 
meu mă întăresc". 


Văzînd tiranul că în nici un fel nu a putut să înduplece pe Sfîntul Talaleu, s-a 
pornit spre mînie și şi-a zis în sine: "Multe cuvinte i-am zis şi mare milostivire i-am 
arătat, dar cu toate acestea n-am putut să-l înduplec; în zadar i s-a făcut lui atita 
mulțime de răni, fără de nici un folos s-au ostenit cu dînsul atîţia ostași, care îl 
munceau; el voieşte să se jertfească, el voiește să moară; deci, ce voi mai vorbi la 
urechile aceluia care nu mă aude? De aceea să hotărăsc moartea lui”. 


Atunci, îndată a poruncit să-l arunce la patru lei înfricoşaţi, ca să-l sfişie. Dar 
Dumnezeul puterilor nu l-a lăsat nici atunci fără de ajutor, ci a îmblînzit acele fiare 
ca pe niște miei şi, astfel, au stat lîngă mucenic, gudurîndu-se cu cozile şi jucîndu- 
se, iar tiranul, ruşinîndu-se, nu se dumirea şi nu ştia ce să facă. În scurt, a apucat 
condeiul şi a scris hotărîrea morții lui, adică să 1 se taie capul. Apoi l-a aruncat jos de 
mînie și, sculîndu-se din divan, a fugit. Astfel s-a săvîrşit Talaleu, mult pătimitorul 
mucenic al lui Hristos, în 20 de zile ale lui mai şi a luat cununa muceniciei. 


Atunci şi mulți alții, văzînd bărbăţia, răbdarea şi minunile sfîntului mucenic, 
au crezut şi ei în Domnul nostru lisus Hristos şi, mărturisind, au murit cu moarte 
mucenicească pentru Hristos. Între aceștia era şi fericitul dascăl la meşteşugul 
doctoricesc al Sfîntului Talaleu și un aducător de lemne cu numele Asteri, ostașul 
Alexandru, Sterona, Filerghie, Timotei, Teodul, Macarie şi mulți alții, cu ale căror 
rugăciuni să ne învrednicim şi noi împărăției cerurilor. Amin. 


45.PĂTIMIREA SFÎNTULUI MUCENIC ASCALON 
(20 MAD) 


Ighemonul Arian, mergînd din cetatea Ermopol la Atinoi, cetatea Tebaidei, a 
adus în calea lui pe unul din fraţii cei credincioși, cu numele Ascalon, pe care 
văzîndu-l ighemonul, a zis: "Cine este acesta?” Iar unul din sfetnicii ighemonului a 
zis lui Apolonid: "Întreabă-l pe el”. Apolonid a zis către sfintul: "Cine eşti tu?” 
Sfîntul a răspuns: "Sînt creştin!" Zis-a către el ighemonul: "Nu ai auzit de poruncile 
împărăteşti, trimise prin toate țările, ca să fie siliți creştinii să aducă jertfe zeilor?" 


Sfîntul Ascalon a răspuns: "Am auzit de acele nelegiuite porunci, date spre 
sminteala multora”. Zis-a ighemonul: "Cum defăimezi pe împărați, numind 
sminteală legile lor cele sfinte şi mîntuitoare?" Zis-a sfîntul: "Fă ce voieşti, deoarece 
acele legi nu le am ca pe nişte legi, pentru că nu se dau drept şi spre folosul de obşte, 
ci spre pierzare şi pagubă; căci, ce fel este această lege, ca să zică: "Închină-te 
idolului!"?" Zis-a ighemonul: "Au nu-ţi ajunge că ocărăşti pe împărați, încă şi pe zei 
îi numeşti idoli? Mă jur pe ei, că de nu-i vei mărturisi că sînt zei şi de nu le vei aduce 
jertfe, apoi vei lua muncile cele pregătite, pentru cei neascultători”. 


Sfîntul a răspuns: "Nu mă tem de îngrozirile tale, ci mă tem a trece cu vederea 
pe Cel ce a zis: Nu vă temeţi de cei ce ucid trupul, dar sufletul nu-l pot ucide; ci să 
vă temeți mai ales, de Cel ce poate să piardă și trupul şi sufletul în gheena. 


Deci, se cade a ne teme de Dumnezeu, Cel ce poate să muncească pe om în 
veci, iar nu de voi, care munciți numai o parte a omului, adică numai trupul, dar nu 
în veci, ci puţină vreme". 


Ighemonul a zis: "Primeşte sfatul cel bun şi jertfeşte zeilor celor fără de 
moarte, căci, de nu vei asculta, sînt gata muncile şi muncitorii". Sfîntul a răspuns: 
"Să vedem cine dintre noi se va arăta mai tare, ori tu, cu muncile mă vei domoli pe 
mine, ca să numesc zei pe idoli, ori eu te voi sili pe tine să mărturiseşti pe Domnul 
meu lisus Hristos, Care este adevăratul Dumnezeu și ziditor a toate?" 


Deci, ighemonul, mîniindu-se, a poruncit să dezbrace pe mucenic şi să-l 
spînzure spre muncire, ca să-l bată şi să-l strujească cu unelte de fier. Sfîntul, fiind 
muncit cu nemilostivire şi trupul lui zdrobindu-se şi căzînd pe pămînt, tăcea, 
nescoțînd glas de durere. lar ighemonul i-a zis: "Oare nu s-a muiat inima ta, ca să 
jertfeşti zeilor?" Iar un ritor, cu numele Vizamon, stînd de față, a zis: "Moartea, 
apropiindu-se de el, l-a făcut să-şi iasă din minte”. Atunci sfîntul, deşteptîndu-se, 
îndată i-a răspuns, zicînd: "Nici din minte nu mi-am ieșit, nici de Dumnezeu, 
Ziditorul meu, nu mă depărtez”. Arian a zis: "Oare, iarăşi te împietreşti cu inima? 
Dar locul acesta, fund în cale, nu este îndemiînatic ca să fii muncit, deci, ajutindu-ne 
zeii, vom merge în cetate şi acolo vei lua muncile cele vrednice de nesupunerea ta”. 
Acestea zicînd, a poruncit ca îndată să dezlege pe mucenic și să-l ducă înaintea sa. 


În cale, aproape de cetate, era un rîu mare ce se numea Nil. Acest rîu I-a trecut 
Sfîntul Mucenic Ascalon mai înainte, deoarece ighemonul venea încet în urma lor. 
Cetăţenii, ieşind în întîmpinarea ighemonului pînă la rîu şi, văzînd pe sfînt zăcînd gol 
pe pămînt, au stat împrejurul lui, de vreme ce el nu putea să şadă de răni. Ei, văzîndu- 
l astfel, se umileau, fiindu-le jale de el. 


Apoi, acei cetăţeni, văzînd pe ighemon că ajunge la rîu şi se aşează în luntre, 
s-au pregătit să-l întîmpine şi să-i ureze de bine, iar sfîntul mucenic cînd a auzit 
grăind că ighemonul vine cu luntrea, s-a întărit şi s-a sculat de pe pămînt şi, ridicîndu- 
şi mîinile spre cer, s-a rugat către Domnul, zicînd: "Iisuse Hristoase, Dumnezeul 
meu, pentru care pătimesc aceste munci şi pentru a cărui dragoste stau gol în 
priveliştea acestui popor, auzi-mă acum, pentru slava numelui Tău cel sfînt. Întinde 
mîna Ta cea atotputernică și ține în mijlocul rîului luntrea aceea în care şade păgînul 
judecător, nu-l lăsa să ajungă la malul acesta, pînă ce te va mărturisi că eşti adevăratul 
Dumnezeu, Ziditorul și Stăpînul a toate şi înaintea a tot poporul va preamări numele 
Tău cel Sfînt, pe care îl urăște”. 


Sfîntul, rugîndu-se astfel, deodată luntrea care ducea pe ighemon, a stat pe loc 
şi nu putea să se miște din locul acela. Ighemonul Arian, văzînd acest lucru, se mira, 
aducîndu-şi aminte de cuvintele mucenicului, cu care a făgăduit că-l va sili spre 
mărturisirea lui Hristos Dumnezeu. Deci, a zis către ai săi: "Ce vi se pare vouă de 
aceasta, că luntrea nu se mai mișcă; oare nu socotiți că aceasta este vrăjirea acestui 
creştin?" 


Şi a poruncit să aducă altă luntre şi a şezut în ea. Deci, aceea luntre, din care a 
ieşit ighemonul, îndată a pornit din locul ei, iar aceea în care a șezut, a stat ca pe 
pămînt uscat, neputînd să se miște deloc, deşi erau vîslaşi mulți, pînza întinsă și vînt 
în ajutor. Deci, ighemonul a trimis la mucenic, zicînd: "Te-ai temut de muncile cu 
care te-am îngrozit, de aceea ai făcut cu vrăjile tale să nu pot trece şi să intru în 
cetate". Mucenicul a răspuns trimisului: "Viu este Dumnezeul meu, că nu se va mişca 
luntrea în care este Arian, pînă nu va mărturisi numele Domnului meu lisus Hristos, 
precum i-am zis mai înainte!" Iar trimisul a zis: "Ighemonul, chiar de va mărturisi 
numele Dumnezeului tău precum voieşti, dar, fiind în mijlocul rîului, cum vei auzi 
tu glasul lui de aici de pe mal? Căci rîul, precum vezi, este foarte lat". Mucenicul i-a 
zis: "Să scrie pe o hîrtie mărturisirea Domnului meu şi s-o trimită la mine şi în ceasul 
acela luntrea va porni şi va sosi la mal. 


Deci, întorcîndu-se trimisul, a spus ighemonului cuvintele mucenicului. Iar 
ighemonul, luînd îndată o hîrtie, a scris cu mîna sa nişte cuvinte ca acestea: "Unul 
este cu adevăratul Dumnezeu, pe care Ascalon îl cinsteşte şi nu este altul afară de EI. 
Acela este Ziditorul şi Stăpînul tuturor!" Astfel scriind, a trimis-o lui Ascalon. Iar 
mucenicul, citind scrisoarea, s-a rugat lui Dumnezeu şi îndată luntrea în care era 
ighemonul a pornit şi a ajuns la mal. Ighemonul, intrînd în cetate, a șezut la judecată 
ŞI, punînd pe mucenic în fața sa, a zis către dînsul: "Toată puterea ta de farmece și 


urîtă de zei, ai pornit-o asupra mea, fiind pe apă, ca să mă ţii acolo, iar eu, pe pămînt, 
voi arăta asupra ta puterea stăpînirii mele". 


Deci, îndată a poruncit să-l spînzure gol la muncire şi cu făclii aprinse să-i 
ardă coastele şi pîntecele, pînă ce i se va topi tot trupul. Pe cînd aceia îl munceau, 
sfîntul tăcea. Atunci Arian a zis către dînsul: "Ascaloane, precum văd, tu ai să mori 
acum". Răspuns-a sfîntul: "Chiar de aş muri, însă tot viu voi fi!" 


Ighemonul a zis către ai săi: "Să nu ne mai ostenim muncindu-l; văd că este 
gata să moară pentru credinţa lui, însă noi să facem încă ce vom putea”. Atunci, a 
poruncit să lege o piatră mare de picioarele lui şi să-l arunce de viu în adîncul rîului. 
Luîndu-l ostașii l-au dus la rîu, mergînd în urma lor mult popor, între care erau şi 
mulți creştini ce veniseră să vadă sfîrşitul mucenicului şi care, aducînd bucate, îl 
rugau să guste. lar el nu voia, zicînd: "Nu voi mai gusta acum din hrana cea 
stricăcioasă a acestei lumi, că m-am gătit să merg şi să iau acelea, pe care ochiul nu 
le-a văzut, urechea nu le-a auzit și la inima omului nu S-au suit. Deci, osteni-ţi-vă şi 
voi, fraților, ca să cîştigați bunătățile gătite sfinților”. 


Grăind astfel sfîntul, ostașii l-au pus într-o luntre şi, depărtîndu-se de mal, au 
început a lega de picioarele lui o piatră mare. lar întorcîndu-se el spre creştinii care 
stăteau pe mal, le-a zis: "Fiilor, să nu fiți fără de grijă pentru îngroparea mea; însă 
astăzi și mîine să nu mă căutaţi. Tocmai a treia zi să veniți în partea de miazănoapte 
a cetăţii şi, aflînd la mal trupul meu cu piatra cea legată, să mă îngropați împreună 
cu ea". 


Aşa a fost, că a treia zi după înecarea mucenicului, au aflat sfîntul lui trup, 
precum le-a zis lor cu piatra de gît. Şi astfel l-au îngropat cu cinste, slăvind pe 
Domnul nostru lisus Hristos, Căruia se cuvine cinstea şi închinăciunea împreună cu 
Tatăl şi cu Sfîntul Duh, acum şi pururea şi în vecii vecilor. Amin. 


Notă - Sfîntul Mucenic Ascalon împreună cu Sfintul Mucenic Leonid se 
pomenesc la pătimirea Sfintului Filimon, în 14 zile ale lui decembrie. Ighemonul 
Arian a crezut şi el în Hristos şi s-a învrednicit de cununa mucenicească, precum se 
scrie despre Arian în pătimirea aceluiași Filimon. 


46. VIAŢA SFÎNTULUI MARELUI ÎMPĂRAT ŞI ÎNTOCMAI CU 
APOSTOLII CONSTANTIN ŞI A MAICII LUI, ELENA 


01 MAD 


LC) 
AAN: 


Împăratul Britaniei, Consta, care se numea Flor, era nepotul lui Claudie, 
împăratul cel mai dinainte, care se născuse din fica lui. Deci, Consta şi Elena au fost 
părinții marelui Constantin. Consta a avut şi alți copii cu altă femeie, cu numele 
Teodora, care a fost fiică a împăratului Maximian Erculie. Aceasta a născut lui 
Consta pe Constantie, tatăl lui Galie şi al lui Iulian; pe Dalmatie, pe Navalian și o 
fiică, Constantia, care a fost dată după Liciniu. lar din Elena este născut Constantin 
cel Mare, care a fost şi moştenitor al împărăției tatălui său. 


Despre Consta, tatăl lui Constantin, se povesteşte că, deşi se arăta a fi 
închinător de idoli, după obiceiul cel vechi al Romei, nu se silea spre slujba idolească 
ca ceilalți închinători de idoli; ci se arăta şi nădăjduia spre Dumnezeu cel Preaînalt. 
EI învăţa pe fiul său, Constantin, să caute și să ceară ajutor de la cea de sus purtare 
de grijă, iar nu de la idoli. Lui îi era milă de creştinii ce se munceau şi se omorau de 
ceilalți împărați păgîni; pentru aceea el nu ura Biserica lui Hristos, ci o apăra de 
prigonire. Deci, creştinii din părțile Apusului aveau odihnă sub stăpînirea lui; iar cei 
din părțile Răsăritului erau supuși la diferite chinuri, de vreme ce Maximian Galerie, 
ginerele lui Dioclețian, stăpînea părțile acelea. 


La curtea împăratului Consta erau mulţi creştini în tot felul de dregătorii, iar 
unii dintre ei erau chiar slujitori de aproape ai lui. Vrînd împăratul să ştie care dintre 
bărbaţi sînt buni, desăvîrșiți şi statornici în credință, a făcut aceasta: A chemat toată 
curtea sa împărătească și le-a zis: "Dacă îmi este cineva credincios și voiește să fie 
în palatul meu, să se închine zeilor mei și împreună cu mine să le aducă jertfe şi 
atunci îmi va fi prieten adevărat, slujindu-ne în boieria sa şi învrednicindu-se de la 
noi de mai mare cinste. lar dacă cineva nu va voi să se închine zeilor mei, să se ducă 
din curtea mea unde va voi, deoarece nu pot să fiu împreună cu cei ce nu sînt de o 
credință cu mine”. 


Împăratul, zicînd acestea, deodată, cei ce stăteau de față, s-au împărțit în două 
părți; pentru că cei ce erau adevăraţi robi ai lui Hristos, adică creştinii, s-au dat la o 
parte, lăsîndu-şi astfel dregătoriile şi rangurile lor cele mari cu care erau însărcinaţi 
şi, astfel, au început a ieşi din palatele împărătești. lar cei ce iubeau lumea aceasta și 
slava ei mai mult decît pe Hristos, adevăratul Dumnezeu, aceia s-au plecat la 
cuvintele împăratului şi se închinau idolilor. Deci, împăratul, oprind pe adevărații 
creştini, a zis către dînşii: "De vreme ce vă văd, că slujiți cu credință Dumnezeului 
vostru, voiesc ca voi să fiți sfetnicii, slujitorii şi prietenii mei; pentru că nădăjduiesc 
că în ce fel sînteți credincioşi Dumnezeului vostru, tot în acel fel veți fi credincioși 
şi către mine!" lar către cei care au voit a se abate de la Hristos şi a se închina zeilor, 
a zis: "Pe voi nu mai voiesc să vă am în curtea mea; căci, dacă nu ați păstrat credinţa 
Dumnezeului vostru, apoi cum veţi fi credincioşi mie?” 


Astfel i-a gonit rușinați din faţa sa. De aici se vede cît era de bun acel împărat 
către creştinii cei credincioşi. Aflîndu-se în Britania şi, căzînd în boală de moarte, a 
încredințat împărăția fiului său, Constantin, cel născut din Elena, pe care îl iubea mai 
mult decît pe toți fiii săi cei născuți din cealaltă femeie; şi, în urmă, şi-a dat ultima 
suflare. 


Constantin a luat stăpînirea împărăției după moartea tatălui său, cu învoirea a 
toată oastea, pentru că era iubit de toţi, ca o odraslă ieşită dintr-o rădăcină bună. 
Maxentie, fiul cel nelegitim al lui Maximian Erculie, auzind de acest lucru, s-a 
umplut de zavistie şi, amăgind cîțiva senatori din Roma, cărora dîndu-le multe daruri 
şi făgăduindu-le multe altele, i-a răpit scaunul împărătesc, făcîndu-se astfel împărat 
al Romei cu puterea sa, fără voia poporului Romei şi a toată oastea. Constantin, 


înştiințîndu-se de acest lucru, nu s-a supărat asupra lui, ci mai ales s-a şi învoit cu 
dînsul şi a trimis la el soli pentru pace, lăsînd pe Maxentie să împărăţească în Roma, 
iar el mulţumindu-se cu Britania şi cu părțile ei cele de un hotar. Maxentie însă, nu 
voia pacea cu Constantin Și nici nu-l recunoștea ca împărat, voind ca singur să rămînă 
împărat a tot pămîntul şi ținuturilor de sub stăpînirea Romei. EI, întărindu-se în 
Roma, a început a face multă răutate poporului; căci nu numai pe creștini îi gonea, 
ci şi pe păgînii săi îi muncea. El a omorît pe senatorii cei cinstiţi, jefuindu-le averile, 
batjocorind casele cele de neam bun şi vieţuind cu necurăție; pentru că răpea femeile 
şi fecioarele senatorilor spre necurăţia lui, îndeletnicindu-se foarte mult la vrăji şi 
fermecătorii, făcîndu-se foarte aspru şi urît în toată Roma pentru tirania lui cea 
spurcată. 


Deci, romanii au trimis în taină la Constantin care petrecea în Britania cu 
mama sa Elena, rugîndu-l să vină şi să-i scape de acel tiran. Constantin a scris mai 
întîi lui Maxentie, sfătuindu-l prieteneşte, să înceteze cu tirania sa Maxentie nu numai 
că nu l-a ascultat şi nu s-a îndreptat, dar mult mai rău s-a făcut, gătindu-se de război 
împotriva lui Constantin, nemaivoind a-l lăsa să împărăţească împreună cu dînsul. 
Constantin, auzind că Maxentie nu se îndreptează, ci se întinde spre lucruri mai rele 
şi adună oaste multă împotriva lui, a pornit el împotriva lui cu război. Dar, văzînd că 
puterea lui de oaste este puțină și gîndindu-se şi la farmecele lui Maxentie, a început 
a se îndoi de biruință, deoarece ştia că Maxentie vărsa mult sînge omenesc prin 
facerea vrăjilor şi pe mulți prunci, fecioare şi femei însărcinate le junghia și le jertfea 
diavolilor, făcîndu-şi lui milostivi pe zeii cei deşerți, spre care nădăjduia. 


Văzînd Constantin că de partea lui Maxentie era mare puterea diavolească, a 
început a se ruga adevăratului Dumnezeu, Care stăpîneşte cerul şi pămîntul, pe Care 
neamul creştinesc îl cinstește, ca să-i dăruiască chip de biruință asupra tiranului. 
Deci, cu osîrdie rugîndu-se, i s-a arătat întru amiazăzi chipul Cruci Domnului, 
închipuit cu stele strălucitoare, mai mult decît soarele, iar deasupra acestui chip era 
următoarea scrisoare: "Cu aceasta vei birui”. Aceasta o vedeau toţi ostașii, peste care 
era comandant Artemie - care s-a muncit de Iulian pentru Hristos - şi se minunau. lar 
cei mai mulți dintre dînșiu au început a se teme, deoarece, la neamuri, chipul Crucii 
era semn de nenorocire şi de moarte, fiindcă tilharii și făcătorii de rele se pedepseau 
cu răstignirea pe cruce. Deci, ostașii se temeau toți ca nu cumva războiul lor să fie 
fără izbîndă, iar împăratul Constantin era întru nepricepere mare. Noaptea, pe cînd 
el dormea, i s-a arătat singur Domnul nostru lisus Hristos şi iarăși 1-a arătat semnul 
cinstitei Cruci, cel ce 1 se arătase, şi i-a zis: "Să faci asemănarea acestui semn ŞI să 
porunceşti ca să-l poarte înaintea cetelor şi vei birui nu numai pe Maxentie, ci şi pe 
toți vrăjmașii tă!" 


Sculîndu-se împăratul, a spus boierilor săi acea vedenie a sa și, chemînd 
meşteri iscusiți, le-a poruncit să facă cinstita Cruce, după chipul semnului ce i se 
arătase, de aur, de mărgăritare şi de pietre scumpe. El a mai poruncit ca toată oastea 
sa să închipuiască semnul Sfintei Cruci pe toate armele, pe steaguri, pe coifuri şi pe 
paveze. Păgînul Maxentie, înştiinţindu-se de venirea lui Constantin din Britania 


asupra Romei, cu multă îndrăzneală, şi-a scos oastea romană şi a tăbărit împotriva 
marelui Constantin; iar Constantin a poruncit să poarte cinstita Cruce înaintea cetelor 
ostașilor săl. 


După o luptă înverşunată, Maxentie a fost biruit cu puterea cinstitei Cruci și 
mulți ostași au fost ucişi în acea luptă. Iar el, fiind urmărit de împăratul Constantin, 
a fugit pe podul de peste rîul Tibru, pe care singur îl zidise, şi, stricîndu-se podul cu 
puterea lui Dumnezeu, s-a afundat ticălosul în rîu cu ostaşii săi, ca şi Faraon cel de 
demult şi astfel s-a umplut rîul de ostaşi şi de cai. După aceasta marele Constantin a 
intrat în Roma cu biruință, întîmpinat de tot poporul cu mare bucurie și cinste; iar el 
a înălțat mare mulțumire lui Dumnezeu, Celui ce i-a dat biruință asupra tiranului cu 
puterea cinstitei şi de viață făcătoarei Cruci. Spre pomenirea acelei preaslăvite 
biruinţe, a pus o cruce în mijlocul cetății Romei, pe un stîlp înalt de piatră și a scris 
pe dînsa: "Prin acest semn miîntuitor, cetatea aceasta s-a eliberat de sub jugul 
tiranului”. 


EI a mai avut al doilea război împotriva Vizantiei, care era atunci cetate mică 
zidită de un grec oarecare, anume Vizas, în numele său, pe vremea lui Manase, 
împăratul iudeilor. Acolo Constantin fiind biruit de două ori, era într-o mare mîhnire; 
dar, făcîndu-se seară, şi-a ridicat ochii spre cer şi a văzut o scrisoare alcătuită de stele, 
care închipuia aceasta: "Cheamă-mă în ziua necazului tău, şi te voi scoate şi Mă vei 
preamări". Înfricoșîndu-se, și-a ridicat ochii spre cer şi a văzut închipuită o cruce de 
stele şi împrejurul ei aceste cuvinte: "Prin acest semn vei birui”. Astfel, punîndu-se 
crucea iarăși în fruntea cetelor, a biruit pe vrăjmașii săi şi le-a luat cetatea Vizantiei. 


Avînd al treilea război cu tătarii la Dunăre, iarăşi i s-a arătat pe cer semnul 
Sfintei Cruci, arma cea mîntuitoare şi, ca şi mai înainte, a avut biruinţă. De aceea, 
împăratul Constantin, cunoscînd puterea lui Hristos, Cel ce S-a răstignit pe cruce, a 
crezut în Hristos adevăratul Dumnezeu şi s-a botezat împreună cu maica sa, Elena, 
cea vrednică de laudă. 


Despre botezul Sfîntului Constantin se povestește astfel: Cu purtarea de grijă 
a lui Dumnezeu, Cel ce le rînduieşte toate spre folosul omenesc, împăratul Constantin 
a căzut într-o lepră foarte cumplită, care i-a cuprins tot trupul de la cap pînă la 
picioare, încît tot trupul lui era o rană. El a adus mulți doctori preaînţelepţi şi vrăjitori, 
nu numai din stăpînirea Romei, ci şi din Persia; însă nici un folos n-a cîştigat la boala 
sa. Mai în urmă venind la împărat, slujitoru idoleşti de la Capitoliu i-au zis: "De nu- 
ți vei face scăldătoare din sînge de copii mici şi de nu te vei spăla în acel sînge, fiind 
cald, apoi nu poţi să te tămăduiești; iar de vei face așa, atunci îndată vei fi sănătos, 
căci altă doctorie nu este mai bună decît aceasta”. 


Atunci împăratul a trimis pretutindeni ca să adune prunci mici, pentru a face 
din sîngele lor scăldătoarea. Adunîndu-se la Capitoliu o mulțime de prunci mici, care 
sugeau la sînul maicilor lor şi, sosind ziua în care erau să fie junghiaţi, a mers și 
împăratul la Capitoliu; pentru că acolo îi gătise slujitorii idoleşti scăldătoarea de 


sînge. Atunci s-au adunat o mulțime de femei, care îşi smulgeau părul de pe cap și 
cu unghiile își zeîriau feţele, tînguindu-se şi plîngînd cu amar. Deci, întrebînd 
împăratul care este pricina plîngerii lor, şi aflînd că sînt mame ale pruncilor adunați 
pentru junghiere, s-a umilit şi, văzînd plîngerea şi tînguirea cea amară, a zis: "O, cît 
de mare este neomenia celor ce m-au sfătuit să vărs sînge nevinovat! Chiar de aș fi 
ştiut cu adevărat că mă voi tămădui, apoi mai bine era ca eu unul să rabd durere, decît 
să vărs sîngele la atîția prunci, care nici un rău nu mi-a făcut, şi încă şi pe maicile lor 
să le umplu de neîncetată tînguire și mîhnire”. Acestea zicînd, s-a întors la palat și 
îndată a poruncit să dea mamelor, sănătoşi pe fui lor, dîndu-le în acelaşi timp şi aur 
din vistieriile împărăteşti, și astfel le-a eliberat pe ele cu pace. 


lar Preabunul Dumnezeu, văzînd o milostivire ca aceasta din partea 
împăratului, 1-a răsplătit cu îndoită sănătate și trupească şi sufletească. Dumnezeu a 
trimis la dînsul pe Sfinţii și Marii Apostoli Petru şi Pavel, care s-au arătat în vedenie 
pe cînd dormea, stînd lîngă patul lui. Împăratul i-a întrebat pe dînșii, cine sînt şi de 
unde vin, iar ei au zis: "Noi sîntem Petru şi Pavel, Apostolii lui Hristos, trimişi de 
Dînsul la tine să te povăţuim la calea mîntuirii, să-ţi arătăm baia în care vei cîştiga 
sănătatea sufletului și a trupului și să-ți făgăduim viaţa cea veşnică de la Dumnezeu, 
pentru viaţa cea vremelnică pe care ai dăruit-o pruncilor, fiindcă i-ai cruțat pe dînșii 
de moarte. Deci, cheamă la tine pe episcopul Silvestru, care se ascunde de frica ta în 
muntele Soract, şi să asculți învățătura aceluia, pentru că el îţi va arăta o scăldătoare, 
în care te vei curăţi de toate spurcăciunile și vei fi sănătos cu trupul și cu sufletul”. 
Sfinți Apostoli, zicînd acestea, s-au dus de la dînsul. 


Împăratul deșteptîndu-se din somn, se minuna de acea vedenie, cînd, după 
obicei, a intrat la dînsul doctorul. Atunci împăratul a zis către dînsul: "De acum nu 
mai am trebuință de doctoria voastră, fiindcă nădăjduiesc spre dumnezeiescul 
ajutor”. Şi l-a gonit pe el de la dînsul. După aceea a poruncit, ca îndată să caute 
pretutindeni pe episcopul Silvestru şi să-l aducă la dînsul cu cinste. Deci, găsindu-l 
pe episcopul Silvestru şi aducîndu-l la împărat, l-a primit cu mare cinste şi dragoste, 
pentru că, singur sculîndu-se, l-a întîmpinat şi l-a îmbrăţişat prieteneşte. 


Apoi l-a întrebat pe dînsul, zicînd: "Sînt la voi oarecare dumnezei cu numele 
Petru şi Pavel?" Silvestru a răspuns: "Îm-părate, unul este la noi Dumnezeu, Care a 
zidit cerul şi pămîntul şi toate cele ce sînt pe dînsul. Iar aceia cărora tu le zici Petru 
şi Pavel, nu sînt dumnezei, ci robi ai lui Dumnezeu, care au propovăduit în toată 
lumea numele lui lisus Hristos şi mai pe urmă şi-au vărsat sîngele lor pentru Domnul, 
fiind uciși de către Nero”. Auzind aceasta, împăratul s-a bucurat foarte mult şi a zis: 
"Rogu-mă ţie, episcope, arată-mi mie asemănarea lor, dacă o ai pe icoane închipuită, 
ca mai cu încredințare să ştiu de sînt aceia ce mi s-au arătat mie în vis”. Atunci 
Silvestru a trimis îndată un diacon să aducă icoana Sfinților Apostoli Petru și Pavel. 
Deci, văzînd împăratul închipuirile feţelor apostoleşti, a zis: "Cu adevărat aceştia 
sînt, cei văzuţi de mine!" 


Atunci împăratul a spus episcopului cu de-amănuntul toată vedenia lui și l-a 
rugat pe el să-i arate scăldătoarea aceea, în care ar putea să se curăţe de lepra 
sufletească şi trupească, după cuvîntul apostolilor, care i s-au arătat lui în vedenie. 
Sfîntul episcop Silvestru a zis împăratului: "Nu se cade ţie să intri într-alt fel în 
scăldătoarea aceea, decît să crezi fără şovăire mai întîi în Dumnezeul acela, pe Care 
L-au propovăduit apostolii ce ţi s-a arătat ţie". Împăratul a răspuns: "De n-aş fi crezut 
că lisus Hristos este Unul Dumnezeu, apoi niciodată nu te-aş fi chemat la mine pe 
sfinția ta". Grăit-a lui sfîntul: "Se cade mai întîi să posteşti, apoi, cu rugăciuni și 
lacrimi, prin mărturisirea păcatelor tale, să milostiveşti pe Dumnezeu. Deci, leapădă- 
ți porfira şi coroana împă-rătească timp de şapte zile şi să te închizi în camerele 
dinăuntrul palatului şi, plîngînd în sac şi în cenușă, să-ți faci pocăinţa, aruncîndu-te 
la pămînt; apoi poruncește să se închidă capiştile idolești și jertfele lor să înceteze; 
pe creştinii ce sînt în temnițe să-i eliberezi şi celor ce stau în legături dăruieşte-le 
libertate; fii bun cu cei ce se roagă ție, împlineşte-le toate cererile lor drepte şi dă din 
averea ta multă milostenie săracilor”. 


Împăratul a făgăduit că pe toate acestea o să le împlinească; iar episcopul, 
punîndu-şi mîna pe capul lui, s-a rugat şi l-a făcut pe el unul dintre cei chemaţi la 
primirea Sfîntului Botez. Apoi, adunînd pe toți credincioşii, le-a poruncit şi lor 
asemenea să postească şi să se roage, ca astfel să înceteze ura împotriva Bisericii lui 
Dumnezeu, să piară întunericul închinării de idoli şi să strălucească tuturor lumina 
cea mîntuitoare. 


Sosind a şaptea zi, Sfîntul Silvestru a venit la împărat şi, învăţindu-l multe 
despre tainele sfintei credinţe celei întru Preasfînta Treime, i-a pregătit scăldătoarea 
Sfîntului Botez. Cînd a intrat împăratul în scăldătoarea Sfîntului Botez și, după ce 
Sfîntul Silvestru l-a afundat de trei ori în numele Sfintei Treimi, deodată a strălucit o 
lumină mare din cer, mai mult decît razele soarelui, încît s-a umplut casa de negrăită 
strălucire. Atunci împăratul, îndată s-a curățat de lepră, care, căzînd de pe trupul lui 
ca nişte solzi de pește, a rămas toată în apă. Astfel a ieşit sănătos din scăldătoare, 
încît n-a mai rămas nici urmă din bubele ce au fost pe trupul lui. Apoi, îmbrăcîndu- 
se în haine albe după Sfintul Botez, a povestit singur, zicînd: "Cînd m-am afundat în 
apă, am simţit o mînă de sus, întinzîndu-se şi atingîndu-se de mine”. 


După acestea, împăratul îndată a dat poruncă să nu îndrăznească nimeni a huli 
pe Hristos sau a supăra pe creştini. Deci, a zidit în curțile sale împărătești o biserică 
în numele Mîntuitorului Hristos şi a poruncit să se boteze fără întîrziere toţi cei ce 
vor voi să fie creştini; iar haine albe pentru botez să ia din vistieriile împărătești. În 
ceasul acela s-au botezat o mulțime mare de popor şi, din zi în zi, creştea şi se 
înmulțea Biserica lui Hristos, iar închinarea de idoli se împuţina. 


Astfel s-a făcut bucurie mare credincioşilor, a căror mulțime era atît de mare 
în Roma, încît voiau să gonească din cetate pe toți cei ce nu voiau să fie creştini. Dar 
împăratul a oprit poporul, zicînd: "Dumnezeul nostru nu voiește ca cineva să vie la 
EI cu silă şi fără de voie; ci, dacă cineva de voie liberă şi cu scop bun se apropie de 


EI, în acela EI binevoieşte şi cu milostivire îl primeşte; deci, precum voieşte cineva 
să creadă cu libertate, așa să creadă, iar nu să se prigonească unul pe altul!" 


De acest împărătesc răspuns şi mai mult s-a înveselit poporul; căci lăsă pe toți 
să trăiască în libertate, pe fiecare în credinţa şi după voia sa. Dar nu numai în Roma 
s-a făcut bucurie credincioșilor, ci şi în toată lumea. Pentru că pretutindeni se eliberau 
din legături şi din temnițe credincioşii cei chinuiți pentru Hristos şi se întorceau de 
la închisori; iar cei ce se ascundeau prin munți și prin pustietăți de frica muncitorilor, 
veneau la locurile lor fără de frică, şi astfel, pretutindeni, a încetat prigonirea şi 
tirania. 


După aceasta, binecredinciosul împărat Constantin a voit să zidească în 
numele său o cetate în Ilie, unde - precum se povestește - a fost războiul troadenilor 
cu elinii. Dar el, cu dumnezeiasca înştiinţare, s-a oprit să zidească acolo cetate şi i s- 
a poruncit s-o zidească mai bine în Vizantia. Deci, supunîndu-se voinței lui 
Dumnezeu, a zidit în Vizantia o cetate mare şi slăvită, a înfrumuseţat-o cu toate 
podoabele şi a numit-o după numele său, Constantinopol. Apoi a mutat acolo scaunul 
său de la Roma cea veche, poruncind ca acea cetate să se numească Roma cea nouă, 
încredinţînd-o apărării lui Dumnezeu și a Preacuratei Sale Maici. 


În acea vreme răucredinciosul Arie, tulburînd cu eresul său Biserica lui 
Hristos, acest binecredincios împărat a voit cu dinadinsul să încerce cele pentru sfinta 
credinţă. Deci, a poruncit să se ţină în Niceea Sinodul cel mare a toată lumea, unde 
s-au adunat 318 Sfinți Părinți, care au alcătuit credincioasele dogme ale sfintei 
credinţe, iar pe Arie şi eresul lui l-au blestemat. Acest sinod care s-a ţinut în anul 325 
în Niceea a fost întîiul sinod a toată lumea. 


Împăratul Constantin a trimis apoi pe fericita sa maică, Elena, la Ierusalim cu 
multă avere, ca pe una ce era preaiubitoare de Dumnezeu, pentru căutarea cinstitei şi 
de viață făcătoarei Cruci a Domnului. Ea, ducîndu-se la Ierusalim, a văzut acele 
Sfinte Locuri, le-a curățit de spurcăciunile idoleşti şi a scos la lumină cinstitele 
moaşte ale mai multor sfinți. Pe acea vreme era patriarh în Ierusalim Macarie, care a 
întîmpinat pe împărăteasă cu cinste cuviincioasă. 


Fericita împărăteasă Elena, vrînd să caute Crucea Domnului cea făcătoare de 
viață, care era ascunsă de evrei, i-a chemat pe toţi şi i-a întrebat să-i arate locul unde 
este ascunsă cinstita Cruce a Domnului. lar ei lepădîndu-se că nu ştiu, împărăteasa 
Elena îi îngrozea cu munci şi cu moarte. Atunci ei i-au arătat pe un bărbat bătrîn cu 
numele Iuda, zicînd: "Acesta poate să-ţi arate ceea ce cauţi, de vreme ce este fiul unui 
cinstit prooroc". Deci, făcîndu-se multă cercetare, iar luda lepădîndu-se a spune, 
împărăteasa a poruncit să-l arunce într-o groapă adîncă, în care petrecînd cîtăva 
vreme, în cele din urmă a făgăduit să-i spună. Deci, scoțîndu-l din groapă, au mers 
la un loc, unde era un munte mare, pe care Adrian, împăratul Romei, zidise o capişte 
zeiței Artemida şi pusese în ea pe idolul ei. Acolo a arătat acel Iuda, că este ascunsă 


Crucea Domnului. Împărăteasa Elena a poruncit să dărîme capiştea idolească, iar 
zidul şi pietrele să le risipească. 


Fericitul patriarh Macarie rugîndu-se, a ieşit în locul acela un miros de bună 
mireasmă şi îndată s-a arătat spre răsărit, Mormîntul și locul Căpăţinii (Golgota), iar 
aproape de ele au aflat îngropate trei cruci şi împreună cu ele au aflat şi cinstitele 
piroane. Nepricepînd nimeni care ar fi fost Crucea Domnului nostru lisus Hristos, s- 
a întîmplat în acea vreme, că duceau un mort la îngropare. Atunci patriarhul Macarie 
a poruncit celor ce-l duceau să stea, şi a pus una cîte una crucile pe cel mort, iar cînd 
a pus Crucea lui Hristos îndată a înviat mortul şi s-a sculat viu cu puterea 
dumnezeieştii Cruci a Domnului. lar împărăteasa, luînd cu bucurie cinstita Cruce, 1 
s-a închinat ei şi a sărutat-o; asemenea şi toată suita împărătească ce era cu ea. lar 
unii nu puteau să vadă și să sărute Sfînta Cruce în acea vreme, de înghesuială, pentru 
aceea au cerut ca măcar s-o vadă de departe. 


Atunci Macarie, patriarhul Ierusalimului, stînd la un loc mai înalt, a arătat 
poporului cinstita Cruce; iar toți strigau: "Doamne, miluieşte!" De atunci s-a început 
a se prăznui Înălţarea Sfintei Cruci. Împărăteasa Elena a luat cu sine o parte din acest 
sfînt lemn, asemenea şi sfintele piroane; iar pe cealaltă parte punînd-o într-o raclă de 
argint, a dat-o patriarhului Macarie pentru păzirea neamurilor care vor fi de aici 
înainte. Atunci acel luda şi împreună cu el o mulțime de iudei au crezut în Hristos şi 
s-au botezat. EI s-a numit din Sfîntul Botez Chiriac, care, după aceea, a fost patriarh 
al Ierusalimului şi s-a sfîrşit pe vremea lui Iulian Paravatul, fiind muncit pentru 
Hristos. 


Sfînta împărăteasă Elena a poruncit ca în Ierusalim, pe la sfintele locuri, să se 
zidească biserici. Mai întîi a poruncit să se zidească Biserica Învierii Domnului 
nostru lisus Hristos, lîngă Sfîntul Mormînt, acolo unde s-a găsit Sfînta Cruce. A mai 
poruncit să se zidească o biserică şi în Ghetsimani, unde este mormîntul Preasfintei 
Născătoare de Dumnezeu, a cinstitei ei Adormiri. Apoi, după ce a zidit şi alte 
optsprezece biserici, înfrumuseţindu-le cu toate podoabele şi dăruindu-le cu 
îndestulate averi, a venit la Constantinopol, aducînd o parte din lemnul Sfintei Cruci 
cea de viaţă făcătoare şi sfintele piroane cu care a fost pironit trupul lui Hristos. Apoi, 
nu după multă vreme s-a mutat la Dumnezeu, bineplăcîndu-l Lui, şi a fost îngropată 
cu cinste. 


lar marele împărat Constantin, după moartea maicii sale, Sfinta Elena, 
viețuind ca zece ani şi ceva, a plecat la război împotriva perșilor. Dar într-un sat al 
Nicomidiei a căzut în boală. Deci, cunoscînd că 1 s-a apropiat sfîrşitul, a făcut diată, 
împărțind împărăția la cei trei fii ai săi; şi, bolind cu trupul, şi-a dat sfîntul său suflet 
în mîinile lui Hristos Dumnezeu, cerescul Împărat. După aceasta a fost adus în 
Constantinopol, unde s-a îngropat cu slavă în biserica Sfinţilor Apostoli. El a murit 
la 32 de ani ai împărăției sale; iar toți anii de la nașterea sa avea şaizeci și cinci. lar 
acum viețuieşte în viața cea fără de sfîrşit, în veșnica împărăție a lui Hristos 


Dumnezeul nostru, Căruia împreună cu Tatăl şi cu Sfintul Duh, se cuvine cinste, 
slavă şi închinăciune în vecii vecilor. Amin. 


41.PĂTIMIREA SFÎNTULUI MUCENIC VASILISC, NEPOTUL 
SFÎNTULUI TEODOR TIRON 


(22 MAI) 
(SCRISĂ DE SFÎNTUL MUCENIC EVSIGNIE) 


După uciderea Sfinților Mucenici Eutropie şi Cleonic, cu care împreună a 
pătimit multe şi Sfîntul Vasilisc, el, rămînînd viu, şedea în temniţă. După moartea 
ighemonului Asclipiodot, a venit în locul lui, în părțile Pontului, un alt ighemon cu 
numele Agripa, trimis de tinerii Maximian şi Maxim, ca să prigonească și să ucidă 
pe cei ce credeau în Hristos. Mai înainte de intrarea lui în cetatea Amasiei, Sfîntul 
Vasilisc era acolo în temniță şi se ruga lui Dumnezeu cu lacrimi, zicînd: "Doamne, 


Iisuse Hristoase, adu-ţi aminte de mine și nu mă uita pînă în sfîrşit, dar şi chemarea 
mea spre mucenicie arătat s-o aduci la desăvîrşire, ca să nu fiu despărțit de acei sfinți 
bărbaţi care au fost prinşi cu mine şi au pătimit mai înainte de mine și s-au 
încununat". 


Deci, arătîndu-i-se lui Domnul la miezul nopţii în vedenia visului, i-a zis: "Îmi 
aduc aminte de tine şi nu te voi uita! Deja numele tău s-a scris de la început cu cei ce 
au fost prinși cu tine; deci, nu te mîhni ca cel mai de pe urmă, pentru că pe mulți în 
vei întrece şi pomenirea ta o voi face slăvită în tot pămîntul. Du-te acum și dă 
sărutarea cea mai de pe urmă maicii tale, fraţilor şi rudeniilor, iar, cînd te vei întoarce, 
vei lua cununa mucenicească şi îndată te vei odihni în Comani. Dar să nu te temi de 
muncile ce ai să le pătimeşti, că Eu sînt cu tine şi nu te vor vătăma supărările cele 
omenești”. 


Deșteptindu-se, Sfîntul Vasilisc, s-a umplut de bucurie și, pe cînd se ruga, a 
văzut uşile temniţei deschise. Apoi, începînd a se face ziuă, a rugat pe ostaşii care îl 
păzeau şi pe păzitorul cel mai mare al temniţei, zicînd: "Daţi-mi voie pentru patru 
zile să mă duc să văd pe maica şi pe frații mei, cei ce petrec în satul Cumialu; iar 
după aceea mă voi întoarce cu alergare la adevăratul meu Tată, lisus Hristos". Dar, 
ostașii şi păzitorul temniței i-au răspuns: "Viu este Domnul Dumnezeul tău, Căruia 
tu neîncetat Îi slujeşti, că de nu ne-am teme de ighemon, pe care îl așteptăm să vină 
îndată, te-am elibera cu totul”. Grăit-a sfîntul: "Nu voiesc să fiu liber cu totul ci, 
precum am zis, să mă duc numai să mă închin maicii mele, fraților şi rudeniilor, 
fiindcă Domnul meu mi-a poruncit să fac aceasta”. 


Ostaşii ziseră: "Ne temem ca nu cumva, după eliberarea ta, ighemonul să te 
ceară degrabă de la noi, fiindcă am auzit astăzi că are să vină ighemonul în cetate și 
toţi cei legați sînt înscrişi pentru judecată". Sfîntul Vasilisc a zis: "Voia Dumnezeului 
meu este să mă duc în satul meu; deci, dacă aveţi plăcere, să meargă unii dintre voi 
cu mine, apoi ne vom întoarce împreună". Atunci ostașii s-au învoit la voia Domnului 
ŞI, sculîndu-se unii dintre ei, s-au dus cu dînsul în satul lui şi, cu multă bucurie, l-au 
întîmpinat pe el frații lui, căci avea trei frați și maica sa, şi i-au ospătat și cinstit pe 
ostaşi în casa lor. 


A doua zi, chemînd pe toate rudenuile lui, a grăit multe către dînşii din cele 
pentru folosul sufletului şi din învățătura creştinească, zicînd că ni se cade a intra în 
împărăţia lui Hristos cu multe supărări. Deci, mîngîindu-i pe toți şi sărutîndu-i cu 
sărutarea cea mai de pe urmă, le-a zis: "lubiţi frați, părinților şi fiilor întru Hristos, 
petreceţi în credința Domnului nostru lisus Hristos şi să nu vă depărtaţi nicidecum 
de EI; pentru că nimic nu este lumea aceasta şi cele din ea. Toate acestea sînt ca o 
umbră ce trece, iar Domnul petrece în veci. Deci, mă rog vouă, rugați-vă pentru mine 
Stăpînului nostru, Dumnezeul tuturor, să-mi dea putere ca să-mi săviîrşesc nevoința 
pătimirii, precum a dat sfinților Teodor Tiron, Eutropie şi Cleonic, care au fost prinşi 
cu mine. Mîntuiţi-vă, preaiubiți părinţi, maicilor, fraților, surorilor şi fulor, că mă 
duc acum de la voi şi nu mă veţi mai vedea în viaţa aceasta vremelnică". Sfîntul, 


zicînd acestea, s-a făcut plingere şi tînguire mare şi au zis către dînsul: "După ce îți 
vei săvîrşi bine alergarea ta, roagă-te Domnului pentru noi şi pentru tot neamul 
creştinesc, ca să înceteze prigoana asupra credinţei celei soborniceşti şi ca să se 
piardă slujirea la idoli, iar darul lui Hristos să strălucească peste tot pămîntul”. După 
acestea, Sfîntul Vasilisc se pregătea să se întoarcă cu ostașii pe aceeași cale la 
temniță, în legăturile sale. 


În acea vreme ighemonul Agripa a ajuns în cetatea Amasiei, şi, chemînd pe 
cei mai dintii între cetăţeni, a intrat cu dînşii în capiştea idolească, care se numea 
Petason şi în alta numită Serapion, aducînd jertfă necuraţilor lui zei. A doua zi, şezînd 
la judecată, cerceta pe cei ce erau în legături; astfel a chemat mai întîi pe Vasilisc, 
fiindcă auzise de dînsul şi voia să-l pună pe el mai întîi înaintea judecății sale. 
Ducîndu-se în temniţă unul din cei mai mari ai cetății, ca să aducă pe Vasilisc la 
ighemon, nu l-a găsit în legături. Deci, a prins pe păzitorul temniţei şi, legîndu-l, l-a 
dus în divan. Ighemonul, schingiuindu-l, îl întreba: "Cum ai dezlegat pe vrăjmașul 
zeilor noştri, nesocotind poruncile împărătești?" Iar păzitorul a răspuns: "Sînt două 
zile astăzi, de cînd Vasilisc s-a dus cu ostașii în satul lui". Ighemonul, umplîndu-se 
de mînic, a zis: "Capul tău îl voi tăia cu sabia, de nu vei pune înaintea mea pe hulitorul 
şi ocărîtorul zeilor". Zis-a păzitorul temniţei: "Într-a patra zi îl voi aduce înaintea ta". 


Ighemonul a trimis îndată cu păzitorul acela, pe un slujitor al său, om cu obicei 
sălbatic şi cumplit, împreună cu mulți ostaşi, şi a zis aceluia: "Acum te voi cunoaşte 
pe tine dacă eşti adevărat rîvnitor către zei, de vei prinde pe acel hulitor şi batjocoritor 
şi-l vei aduce legat la mine în Cumani, că acolo mă duc". Deci, slujitorul acela, 
plecînd de la ighemon, a gătit nişte încălțăminte de aramă, care avea înăuntru piroane 
lungi de fier ascuţite și, luînd pe păzitorul temniţei și pe ostaşi, s-a dus în satul lui 
Vasilisc, ducînd pe un asin lanţuri grele de fier. Şi m-am dus şi eu - zice scriitorul 
acestei pomeniri, Sfîntul Evsignie - urmîndu-le lor, că voiam să văd pătimirea și 
sfîrşitul Sfîntului Vasilisc. 


Ajungînd ei la satul acela, au prins pe mucenic tocmai cînd ieşea din casă și 
se îndrepta spre cetatea Amasiei, la legăturile lui. Deci, l-au legat cu două lanţuri, un 
lanţ de fier i-au pus pe grumaz şi l-au încălţat cu încălțămintele cele de aramă, care 
aveau piroane. Acele piroane au străbătut picioarele sfîntului pînă la oase, curgînd 
sînge din răni şi, bătînd tare pe mucenicul lui Hristos, îl duceau spre cetatea Cumani. 
Pe el îi petrecea plîngînd, maica sa, frații şi rudeniile lui; iar maica sa zicea către el: 
"Fiul meu preadulce, Hristos, pe Care L-ai iubit, Acela să-ți fie ție de ajutor în această 
nevoinţă mucenicească; viața ta aici nu ţi-a fost lungă, dar va fi veşnică în veacul cel 
viitor; acum suferi munci amare, dar vei cîştiga slăvită cunună de la Hristos 
Dumnezeu. Oamenii cei răi te muncesc pe pămînt, dar îngerii păcii te vor primi în 
cer. Ca pe un tîlhar te judecă acum pe tine, dar tîlharul care s-a răstignit cu Hristos te 
va primi în Rai; împărații cei stricăcioşi şi muritori te ucid prin muncile lor, dar, 
Dumnezeu Cel veşnic te va învia şi te va număra cu oștile îngereşti. Fiul meu cel 
dulce, în calea aceasta a Domnului în care alergi, adu-ţi aminte și de noi!" 


Maica lui, zicînd acestea, s-a întors acasă, rugîndu-se Domnului pentru fiul 
său, ca să-l întărească în munci. Sfîntul, uitîndu-se înapoi, a văzut că veneau după 
dînsul cei trei frați ai săi, rudeniile şi mulți din popor, plîngînd şi tînguindu-se; iar el 
îi ruga să se întoarcă la locurile lor, zicînd: "Nu plîngeţi pentru mine ci, mai ales, 
rugaţi-vă Domnului, ca să-mi dea putere să biruiesc ispita diavolului şi să ruşinez pe 
slujitorii lui". După aceea i-a sărutat pe fiecare şi îi îndemna să se întoarcă, zicîndu- 
le: "Iarăşi ne vom vedea unul cu altul în ziua învierii și în viaţa cea veşnică". Dar ei 
nu voiau să se întoarcă ci, plingînd, urmau sfîntului. Atunci Sfîntul Vasilisc le-a zis 
din nou: "Ce faceţi? Nu mai plîngeţi pentru mine şi nu-mi mai tulburaţi inima mea! 
O, de s-ar fi dat mie ca să mor de multe ori pentru Domnul nostru lisus Hristos! 
Rogu-vă pe voi, întoarceţi-vă şi vă rugaţi lui Dumnezeu pentru mine". Nevrînd ei să 
se întoarcă, le-a zis trimisul ighemonului: "Mă jur pe sănătatea împăraților mei, că 
de nu vă veţi întoarce, pe toţi vă leg şi vă duc la ighemon”. Dar ei n-au voit să 
înțeleagă. Deci, a început mai marele ostaşilor a-i bate şi numai așa, abia a putut să- 
1 izgonească înapoi. 


În această călătorie, sfîntul purta cu bărbăţie greutatea lanțurilor de fier şi cu 
vitejie răbda durerea picioarelor pătrunse cu multe piroane ascuţite, care erau în 
încălțămintea de aramă; iar calea pe unde mergea, se roșea cu sîngele lui. Deci, sfîntul 
cînta, zicînd: De s-ar aduna asupra mea tabără, nu se va înfricoșa inima mea, 
Hristoase, Dumnezeul meu, că Tu eşti cu mine. Şi multe alte grăia către Domnul în 
cîntarea şi în rugăciunea sa. Trimisul ighemonului şi cei împreună cu el, văzînd pe 
mucenic umblînd bine, se mirau, nepricepînd că Domnul era cu el şi îi uşura durerile. 
Ajungînd în satul care se numea Dacozaria, trimisul ighemonului şi ostaşii au voit să 
se odihnească, fiindcă era zăduf şi ceasul la amiazăzi. 


Stăpîna acelui sat, cu numele Troiana, fund văduvă şi, văzînd că a venit 
slujbaşul ighemonului cu ostașii 1-a rugat să intre în casa ei să mănînce pîine; iar ei 
erau patruzeci de bărbaţi. Intrînd, ei s-au aşezat la masă să mănînce şi să bea, 
veselindu-se, iar pe Sfîntul Mucenic Vasilisc, avînd mîinile legate înapoi, l-au legat 
de un stejar uscat care era înaintea porţilor. Şi s-au adunat la dînsul mulţime de popor, 
bărbaţi, femei şi copii şi, văzînd pe sfîntul legat cu lanţuri grele şi ținut în zăduf cu 
sîngele curgînd din picioare, se umileau şi le era milă de el. EI se ruga lui Dumnezeu, 
zicînd: "Doamne, cercetează-mă pe mine, precum ai cercetat pe losif în temniţă, pe 
Ieremia în noroi, pe Daniil în groapa leilor şi pe cei trei tineri în cuptorul haldeilor; 
precum ai arătat bunătatea Ta Susanei, cea năpăstuită de bătrîni cei mincinoși, Cel 
ce ai scos pe Petru din temniţă şi pe Tecla ai apărat-o în priveliște, tot aşa și spre 
mine nevrednicul şi smeritul robul Tău întinde mila Ta și arată minunile Tale, pentru 
slava Preasfîntului Tău nume". 


Pe cînd sfîntul se ruga astfel, deodată s-a cutremurat pămîntul şi un glas de sus 
s-a auzit: "Nu te teme, că sînt cu tine!" Şi îndată încălțămintea de aramă din picioarele 
lui s-a topit ca ceara de fața focului, lanţurile au căzut de pe dînsul şi stejarul cel uscat 
a înverzit, odrăslind ramuri cu multe frunze şi făcînd umbră mare deasupra sfîntului. 
Iar acolo unde stăteau picioarele sfîntului şi se roşise pămîntul de sîngele lui, a izvorit 


un izvor de apă. Sfîntul Vasilisc, văzînd acestea, a început a mulțumi lui Dumnezeu, 
zicînd: "Doamne Iisuse Hristoase, Cuvîntule cel mai înainte de veci şi Fiul Tatălui 
celui neajuns şi nesupus, Cel ce ai binevoit a Te pogori pe pămînt și a 'Te face om ca 
să ne răscumperi de la vechiul muncitor diavol şi să ne izbăveşti de toate lucrurile lui 
cele rele; Cel ce ne-ai înălțat pe noi, iar pe acela l-ai smerit, l-ai călcat şi l-ai osîndit 
în adînc, iar pe noi ne-ai înviat, cu ce buze Te voi preamări pe Tine, cu ce limbă mă 
voi mărturisi Ţie şi cu ce glas voi cînta, vestind măririle Tale, care le-ai arătat acum 
spre mine robul Tău, precum ai arătat şi pe sfinţii Tăi Eutropie şi Cleonic, cînd eram 
bătuţi înaintea ighemonului Asclipiodot? Şi acum, Doamne, cine sînt eu nevrednicul, 
că ai atîta milă de mine încît pămîntul, văzîndu-Te pe Tine, s-a cutremurat, iar 
trimisul ighemo-nului și ostașii au fugit din casa aceea de frica cutremurului?" 


Deci, văzînd minunile cele ce se făcuseră, nu pricepeau ce se întîmplase; unii 
ziceau că este nălucire, alții socoteau că este vrajă, iar poporul ce stătea împrejurul 
lui, se minuna cu spaimă şi preamărea puterea lui Hristos Dumnezeu. De atunci mulți 
au crezut în Hristos şi ziceau: "lată, acesta este omul lui Dumnezeu, trimis de Dînsul 
aici ca să sfinţească locul nostru!" Deci, au dus la dînsul pe un slăbănog, zăcînd pe 
pat, de care, atingîndu-se mucenicul lui Hristos, îndată s-a făcut sănătos și, luîndu-și 
patul său, s-a dus la casa sa, slăvind pe Dumnezeu. A adus la sfîntul și leproşi, iar 
sfîntul şi pe aceia i-a tămăduit prin atingere. Pe cei bolnavi de friguri şi de alte boli 
şi pe cei ce pătimeau de duhuri necurate 1-a tămăduit prin cuvînt. Deci, slăvind pe 
adevăratul Dumnezeu, au crezut în El. Pentru toate acestea s-a făcut mare bucurie 
poporului din acel sat, încît stăpîna satului Troiana, cu fiul său, Troian, au crezut în 
Hristos şi au cerut Sfîntul Botez. 


Iar eu, păcătosul Evsignie, văzînd cele ce se făceau, mă bucuram foarte mult 
întru Domnul. În acea zi, spre seară, o cireadă de boi şi alte dobitoace venind în sat 
de la păşune pe drumul acela lîngă care stătea sfîntul mucenic, preamărind măririle 
lui Dumnezeu şi, ajungînd în dreptul mucenicului lui Hristos, Vasilisc, au căzut 
înaintea lui în genunchi şi s-au plecat dreptului aceluia, lăudînd pe Dumnezeu cu ale 
lor glasuri. Atunci trimisul ighemonului şi ostașii s-au căit de răutățile ce făcuseră 
sfîntului, pentru că i-a cuprins şi pe dînşii spaima, văzînd minunile cele preaslăvite. 


A doua zi, trimisul ighemonului, sculîndu-se, a zis către mucenic cu cuvinte 
blînde: "Vasilisc, de voieşti să plecăm de aici, ca nu cumva pentru tine să ne 
primejduim de la ighemon". Sfîntul a zis: "Să mergem, pentru că voiesc să mor pentru 
Domnul meu!" leşind ei din sat, tot poporul împreună cu Troiana, stăpîna satului, au 
petrecut pe sfînt, iar mucenicul lui Hristos i-a rugat să se întoarcă la casele lor. Unii 
s-au întors, iar alții au venit după el. Cînd au ajuns la un pod mare ce era peste rîul 
Ireos, s-a cutre-murat podul de venirea lui Hristos, căci Hristos, Domnul nostru, 
mergea nevăzut cu robul Său, precum mi-a spus singur Sfîntul Mucenic Vasilisc mai 
pe urmă mie nevrednicului, Evsignie. Deci, cutremurîndu-se podul, sfîntul a stat şi, 
înălțînd laudă lui Dumnezeu, a rugat pe popor să se întoarcă înapoi, dar abia i-a 
înduplecat de s-au întors. Atunci sfîntul, mergînd pe la toate locurile cele mai înalte 


şi alese, îşi pleca genunchii şi se ruga lui Dumnezeu, zicînd: /n tot locul stăpinirii 
lui, binecuvintează suflete al meu pe Domnul. 


Ajungînd la un sat care se numea Saon, ostaşii cu trimisul ighemonului au 
şezut să mănînce, îndemnînd şi pe sfînt să mănînce şi el pîine. Dar el nu voia, zicînd: 
Domnul mă paşte și nimic nu-mi va lipsi, pentru că mă hrăneşte pe mine Stăpînul 
meu, lisus Hristos”. Însă ei iarăşi i-au zis: "Mănîncă, omule, ca să nu mori de foame 
pentru că noi vom fi în primejdie pentru tine, dacă nu te vom duce viu la ighemon; 
iată, este a treia zi de cînd n-ai gustat nimic”. Dar sfîntul le-a răspuns: "Eu sînt sătul 
de hrana cea muritoare şi nu voiesc să o primesc; pe voi vă hrănește pîinea cea 
pămîntească, iar pe mine, cuvîntul lui Dumnezeu cel ceresc; pe voi vă veseleşte vinul, 
iar pe mine, darul Sfîntului Duh; pe voi vă satură carnea, iar pe mine mă satură postul; 
pe voi vă întăreşte puterea cea trupească, iar pe mine, Crucea lui Hristos; pe voi vă 
îmbogăţeşte aurul, iar pe mine, dragostea lui lisus Hristos; pe voi vă împodobesc 
hainele, iar pe mine, fapta cea bună; voi vă veseliţi în ris, iar eu mă mingii cu darul 
întru rugăciune; voi iubiți pe împăratul vostru cel vremelnic, muritor şi stricăcios şi 
doriți să-l înveseliți și să-i păziți legea lui, iar eu iubesc pe Dumnezeul cel ceresc, 
Împăratul meu. Legile Lui le sărut şi voiesc să mă satur de vederea feţei Lui! Voi 
aşteptaţi cinste pe pămînt, iar eu la cer; voi căutați slava de la oameni, iar eu 
nădăjduiesc să cîştig slava întru învierea drepţilor la înfricoşata Judecată, unde va 
zice Stăpînul meu: Veniţi binecuvintații Părintelui meu, de moşteniţi împărăția cea 
gătită vouă de la întemeierea lumii! 


Sfîntul, zicînd acestea, trimisul ighemonului a poruncit să pună şaua pe 
dobitoace, iar mucenicului i-a poruncit să încalece pe un asin, zicîndu-i: "De trei zile 
mergi flămînd; acum încalecă măcar pe acest dobitoc ca să nu slăbeşti cu totul”. Dar 
sfîntul n-a voit să încalece, ci a zis: "Domnul meu lisus Hristos, mă întăreşte pe mine 
şi toată odihna și înlesnirea mi-o dă mie Duhul Sfînt". Astfel au plecat pe drum. Spre 
seară, ajungînd la un sat, ostaşii au stat ca să se odihnească și să mănînce ceva. 
Trimisul ighemonului a rugat pe fericitul Vasilisc să guste din bucate, dar el n-a voit 
şi astfel a petrecut toată noaptea cîntînd şi rugîndu-se lui Dumnezeu; iar împreună cu 
el erau sfinții îngeri, care cîntau cu plăcutul lui Hristos. Făcîndu-se ziuă, au plecat la 
drum şi au ajuns în cetatea Cumani în ceasul al patrulea din zi. Apropiindu-se de 
cetate, au auzit de la mulți - zice scriitorul - cum ighemonul munceşte pe cei ce nu 
voiesc să se închine idolilor. 


Dar Domnul, arătîndu-se Sfîntului Vasilisc, i-a zis: "Îndrăz-neşte, nu te teme 
de îngrozirile celor fărădelege, că Eu sînt cu tine". Ostaşii, intrînd în cetate, întrebau 
unde este ighemonul, şi au aflat că este în capiştea lui Apolon, unde aduce jertfă 
idolilor împreună cu poporul. 


Deci, ducîndu-se trimisul ighemonului la dînsul i-a spus că au adus pe 
Vasilisc. Atunci ighemonul s-a bucurat foarte mult; iar cel ce a adus pe sfînt a spus 
ighemonului de minunile ce le făcuse pe drum, dar el nu credea, ci zicea: "Acelea 
sînt vrăji creştinești”. Deci, a poruncit ca pe Sfîntul Vasilisc să-l aducă la dînsul în 


capiştea lui Apolon, vrînd să-l silească a jertfi zeilor. Alergînd, ostaşii ighemonului 
au început a bate pe mucenic peste grumaji, zicîndu-i: "Intră în capiște la ighemon și 
închină-te zeilor, de voieşti să fii viu". Dar, ostașii ce veniseră pe drum cu dînsul, au 
început a spune ostaşilor ighemonului minunile ce le făcuse şi pe care singuri le 
văzuseră, zicînd: "Cu adevărat am văzut semne minunate și puteri ale lui Dumnezeu, 
nu ca nălucire, nici cu vrăji, ci făcîndu-se în fața tuturor!" ȘI, întorcîndu-se către sfînt, 
i-au zis: "Vasilisc, iartă-ne pe noi de relele cele ce ţi-am făcut în neştiinţa noastră și 
te roagă Dumnezeului tău pentru noi!" 


Grăind ei acestea, au venit alți ostaşi de la ighemon și, lovind pe mucenic, |- 
au dus în capiște. Sfîntul Vasilisc a intrat acolo, veselindu-se întru Domnul 
Dumnezeul său şi avînd fața luminoasă. Văzîndu-l ighemonul, i-a zis: "Tu ești 
Vasilisc?" 


EI a răspuns: "Eu sînt". Zis-a ighemonul: "Ce zici, vei jertfi zeilor?" Răspuns- 
a sfîntul: "Cine ţi-a spus ție că eu nu aduc jertfe lui Dumnezeu? Eu în tot ceasul 
săvîrşesc jertfe de laudă Dumnezeului meu!" Ighemonul, neînțelegînd acel cuvînt, s- 
a bucurat şi a zis: "Zeii se vor bucura de aceasta; deci, jertfeşte, iubitule, oricărui zeu 
voieşti, din toți zeii noştri”. Apropiindu-se Sfîntul Vasilisc de un idol, a întrebat pe 
cei ce erau de față: "Cum se numește acest zeu al vostru?" Zis-au lui: "Apolon”. 
Răspuns-a sfîntul: "Bine aţi zis că Apolon se numeşte, pentru că Apolon se tilcuieşte 
"pierzător"; şi cu adevărat, deoarece trage la pierzare pe toţi cei ce cred în el şi 1 se 
închină lui ca unui Dumnezeu, pe cînd el nu este Dumnezeu". Zis-a ighemonul către 
sfînt: "Dar cum este numele Dumnezeului căruia tu voieşti să-i aduci jertfă? Zis-a 
sfîntul: "Dumnezeul meu este negrăit, neajuns, nevăzut şi neştiut”. 


Ighemonul a zis: "Ce, nu are nume Dumnezeul tău?" Grăit-a sfîntul: "Numele 
Dumnezeului meu este scris în sfintele cărți și, de voiești să asculți, îți voi spune”. 
Zis-a ighemonul: "Spune, nu te teme". Grăit-a mucenicul: "Dumnezeul meu se 
numeşte Tatăl Atotțiitorul, Domnul Savaot, Împărat al tuturor, Mîntuitor, Milostiv, 
Milosîrd, îndelung răbdător. Aceluia îi jertfesc cu jertfă de laudă”. 


Atunci ighemonul a zis: "Adu-i jertfă oricărui Dumnezeu voieşti, numai adu- 
i; deoarece nu te-am chemat ca să filosofezi, ci ca să Jertfeşti”. Atunci sfîntul a zis 
către ighemon: "la aminte la jertfa mea". Deci, ridicîndu-şi mîinile spre cer, a început 
a se ruga, zicînd: "Dumnezeule cel veşnic, Făcătorule al cerului şi al pămîntului, Cel 
ce asculţi pe cei ce-Ţi slujesc Ţie cu adevărat; ascultă-mă și pe mine acum, robul 
Tău, şi sfărîmă în ceasul acesta pe acest idol surd, orb şi mut ca să vadă păgînii cei 
necuraţi ce fel de dumnezei cinstesc, să se ruşineze şi să cunoască toţi că Tu eşti Unul 
adevăratul Dumnezeul cel Atotputernic”. Sfîntul rugîndu-se astfel, îndată s-a 
cutremurat pămîntul şi capiştea, încît idolul, căzînd jos la pămînt, s-a sfărîmat în mii 
de bucăţi. Ighemonul şi poporul cel ce era la capiște, văzînd acestea, au fugit afară 
de frică, rămînînd înăuntru numai Sfîntul Vasilisc singur, cîntînd şi zicînd: "Să învie 
Dumnezeu şi să risipească vrăjmașii Lui. Să fugă de la fața Lui cei ce-L urăsc. Să se 


stingă precum se stinge fumul, cum se topeşte ceara de faţa focului, aşa să piară toți 
idolii de la faţa adevăratului nostru Dumnezeu". 


După un ceas, ighemonul a poruncit să scoată pe sfînt din capişte şi, scrîșnind 
din dinţi, i-a zis: "Vrăjmaş al zeilor noştri, pentru ce ai făgăduit una şi ai făcut alta? 
Te-ai făgăduit să aduci jertfă lui Dumnezeu; iar cu vrăjile tale ai făcut de a căzut şi 
s-a sfărimat Apolon, zeul nostru”. Grăit-a sfîntul: "Cel ce a sfărîmat zeul vostru, 
Acela va arde şi capiştea lui. Pe cînd sfîntul zicea acestea, deodată a căzut foc din cer 
peste capiştea lui Apolon şi a ars-o pînă în temelie. Ighemonul şi tot poporul, 
tremurînd de frică, au fugit departe. Apoi, chemînd pe sfînt, 1-a zis: "O, cît de mari 
sînt farmecele tale, încît ai sfărîmat şi pe zeul nostru Apolon și ai ars capiştea lui”. 
Zis-a sfîntul: "Dacă dumnezeul tău este Dumnezeu adevărat, precum zici, să se 
răzbune asupra mea pentru sine". Ighemonul a zis: "Zeii noştri sînt buni şi nu fac nici 
un rău potrivnicilor lor”. Grăit-a sfîntul: "O, ce orbire omenească, cum pot dracii să 
fie buni sau ce bine pot să facă ei, fiind răi? Deoarece pe voi, iubiții lor închinători, 
vă vor afunda în iad cu dînşii”. Ighemonul a zis: Vrăjitor ticălos, Jertfeşte zeilor, ca 
să nu te dau la moartea cea mai amară". Răspuns-a sfîntul către ighemon: "Fiară de 
dumbravă, cîine lingător de sînge, stricatule Agripa, chip al dracilor, asemănare a 
diavolului şi muncitorule fără de lege; pentru ce mă ţii pe mine mai mult? Pentru că 
mă sîrguiesc, ca să-mi săvîrşesc alergarea mea!" Ighemonul, mîniindu-se foarte mult, 
a poruncit ca să-l taie cu sabia. 


Luîndu-l ostașii, l-au dus afară din cetate ca să-l taie la locul ce se numea 
Dioscorie, venind în urma sfîntului popor mult. Ighemonul a poruncit ca, după tăiere, 
să-i arunce trupul în rîu. Pe cînd 1 se tăia capul mucenicului lui Hristos, am văzut noi 
- zice Sfîntul Evsignie -, cărora ne era dat a vedea o taină ca aceasta, o mulțime de 
sfinți îngeri au venit şi, luînd sufletul sfîntului, l-au înălţat spre cer. lar Domnul nostru 
lisus Hristos S-a văzut stînd la cer şi zicînd: "Vino, Vasilisc, sluga Mea cea bună și 
credincioasă, intră în cereasca împărăție, în ceata drepţilor unde sînt robii Mei, care 
au fost în chinuri pentru Mine". Iar noi, cei ce am văzut şi am auzit toate acestea, am 
căzut cu fața la pămînt şi ne-am închinat Domnului, mulţumindu-l că ne-a învrednicit 
de o vedenie ca aceea. Iar călăul Prisc, luînd trupul mucenicului, îl trăgea spre rîu. 


Deci, apropiindu-ne de el, l-am rugat să stea puţin, pînă ce se va risipi poporul 
şi 1-am dat în taină treizeci de galbeni; iar el ne-a lăsat nouă trupul mucenicului și 
capul, zicînd: "Păziţi-vă să nu ştie cineva şi să spună ighemonului, că va fi primejdie 
şi mie şi vouă". Luînd noi trupul mucenicului, l-am ascuns și l-am dus noaptea pe un 
cîmp arat şi l-am îngropat acolo, semănînd pe dînsul nişte seminţe, care au răsărit 
chiar în acea noapte; adică, într-o zi au crescut, iar în altă zi au înflorit şi au adus rod. 
Dar, pe cînd săpam mormîntul mucenicului, au însetat oarecare bărbaţi dintre noi, şi 
am chemat pe Domnul cu rugăciunile Sfîntului Vasilisc şi îndată, aproape de 
mormînt, a izvorit un izvor de apă vie, din care bînd, am preamărit pe Dumnezeu. 
Izvorul acela este și acum, iar bolnavii care beau din apa aceea se tămăduiesc de 
neputinţele lor. 


După aceasta a năpădit un duh necurat asupra ighemonului Agripa, încît căuta 
trupul mucenicului, zicînd: "De m-aş atinge de trupul lui Vasilisc, m-aş izbăvi de 
primejdie". Nimeni însă nu îndrăznea să spună că mucenicul este îngropat în pămînt. 
Dar oarecare i-a zis: "Ai poruncit ca trupul să se arunce în rîu şi cum îl cauţi acum?" 
Agripa, ducîndu-se la locul unde a fost tăiat mucenicul lui Hristos, a găsit puţin sînge 
de al lui şi, adunîndu-l cu țărîna pămîntului, l-a legat în brîul său și şi-a încins trupul 
şi îndată s-a eliberat de duhul cel necurat. Astfel, a crezut şi el în Domnul nostru lisus 
Hristos. lar după o vreme, un cetățean din Comani cu numele Marin, bărbat 
dreptcredincios, a zidit o biserică în numele Sfîntului Mucenic Vasilisc şi, scoțînd 
sfintele lui moaște din pămînt, le-a adus în ea. Şi se dau la toate bolile multe tămăduiri 
prin minune de la moaștele sfîntului, cu rugăciunile lui şi cu darul Domnului nostru 
lisus Hristos, Căruia, împreună cu Tatăl şi cu Sfîntul Duh, se cuvine cinstea şi slava, 
acum Şi pururea şi în vecii vecilor. Amin. 


48.CUVIOSUL MIHAIL MĂRTURISITORUL, EPISCOPUL SINADIEI 
(23 MAD) 


Acest sfînt Mihail, după cum s-a învrednicit a fi de un nume cu îngerul cel 
mare al puterilor cereşti, tot astfel, şi viaţa lui a fost îngerească, de vreme ce și-a luat 
asupră-şi curăția cea feciorească și celelalte fapte bune. EI s-a afierosit lui Dumnezeu 
din braţele maicii sale, şi s-a arătat slujitor ales al Lui, primind din tinereţe viaţa 
monahicească, împreună cu Sfîntul Teofilact al Nicomidiei, în zilele Prea sfințitului 
patriarh Tarasie. Acesta i-a trimis pe amîndoi la o mănăstire, ce era zidită lîngă gura 
Pontului Euxin - Marea Neagră de azi - unde, nevoindu-se, au sporit în faptele cele 
bune şi au cîştigat îndrăzneală către Dumnezeu prin rugăciunile lor. 


Odată, pe vremea secerișului, fiind arşiţă mare și neavînd apă, au slăbit de 
multă sete, pentru aceasta s-a rugat lui Dumnezeu și un vas de aramă uscat l-au făcut 
să izvorască apă multă spre trebuință; pentru că Domnul face voia celor ce se tem de 
EI şi ascultă rugăciunile lor. Această minune a fost asemenea cu aceea care s-a făcut 
în pustie, cînd Dumnezeu a scos apă din piatră poporului Israel cel însetat, şi cu alta, 
cînd Samson, murind de sete, a izvorit izvor de apă vie, din osul cel uscat al fălci 
asinului. După aceasta, viaţa cea îmbunătățită a acestor cuvioşi părinţi, strălucind ca 
o rază de soare, prea sfințitul patriarh Tarasie 1-a judecat a fi vrednici de treapta cea 
înaltă a arhieriei. Deci, pe fericitul Teofilact l-a pus mitropolit în Nicomidia; iar pe 
Sfîntul Mihail, sfințindu-l episcop, l-a trimis în Sinad. El păştea bine turma lui 
Hristos cu cuvîntul şi cu felul vieții sale. Preasfinţitul Tarasie, ducîndu-se din viaţa 
aceasta, a venit ca patriarh la scaunul Bisericii Constantinopolului, Nichifor. Atunci 
iarăşi s-a ridicat viforul eresului luptărilor contra sfintelor icoane, care acum era 
blestemat de al şaptelea sinod al Sfinților Părinţi. Aceasta s-a făcut fiindcă 
răucredinciosul împărat Leon Armeanul, vătămîndu-se de acel eres, a pornit prigoană 
împotriva Bisericii lui Hristos, numind sfintele icoane idoli; iar pe cei ce se închinau 
lor, îi muncea şi îi pierdea în multe feluri de chinuri. El a izgonit pe prea sfințitul 
patriarh Nichifor şi pe ceilalți credincioşi arhierei de la scaunele lor; iar în locul 
acelora a ridicat pe ereticii cei de un gînd cu el; şi se vedea atunci urîciunea pustiirii 
şezînd la locurile cele mai de cinste. 


Atunci Sfîntul Mihail s-a arătat că este vestit mărturisitor al dreptei credințe și 
mustrător al relei credinţe a ereticilor. Pentru că, întărindu-se şi înțelepțindu-se de 
darul Sfîntului Duh, toată ura potrivnicilor lui Dumnezeu a împilat-o şi a astupat 
gurile ereticilor care batjocoreau închipuirile cele dumnezeiești. Împăratul Leon cel 
cu nume de fiară, nesuferind limba lui cea aspră, care certa cu îndrăzneală rătăcirea 
ereticilor, a pus înainte pe arhiereul lui Hristos, la cercarea judecății celei nedrepte. 
Sfîntul Mihail, netemîndu-se de îngrozire, nici slăbindu-se cu mintea, a strigat cu 
glas mare: "Cinstesc sfînta icoană a Mîntuitorului meu lisus Hristos şi a Preacuratei 
Fecioare Maicii Lui, cum şi ale celorlalți sfinţi, şi mă închin lor; iar de porunca ta nu 
mă îngrijesc și întru nimic o socotesc". lar Leon, înfruntîndu-se, s-a umplut de mînia 
cea de fiară şi a osîndit pe mărturisitorul lui Hristos la izgonire. Deci, Sfintul Mihail 
a răbdat multe și amare mîhniri şi necazuri. EI a fost gonit din loc în loc, pînă ce a 
ajuns în lărgimea cerească şi acolo a cîştigat odihna cea veşnică. Astfel, săvîrşindu- 
se alergarea cea bună, s-a împodobit cu îndoită cunună şi s-a adăugat lîngă arhierei, 
ca un arhiereu, lîngă mucenici, ca un mucenic, întru slava lui Hristos Dumnezeul 
nostru. 


49.SFÎNTUL MUCENIC MIHAIL MONAHUL 
(93 MAD) 


Sfîntul Mucenic Mihail a fost din cetatea Edesa, fiu din părinţi binecredincioşi, 
după al căror sfîrşit a împărțit averile sale săracilor şi s-a dus la Ierusalim, ca să vadă 


Sfintele Locuri. Pe vremea aceea, Ierusalimul era stăpînit de agareni, deci el 
închinîndu-se Sfintelor Locuri, s-a dus la lavra Sfîntului Sava şi s-a făcut monah. 
După o vreme oarecare, a fost trimis de învățătorul său la Ierusalim, să vîndă lucrul 
miîinilor. Pe drum l-a întîmpinat un scopit al Seidii, împărăteasa agarenilor şi, luîndu- 
I, l-a dus la împărăteasa sa, că avea vase foarte frumoase lucrate de mîinile lui. 
Împărăteasa, văzînd pe monah tînăr cu virsta, frumos la față şi uscat de post, s-a 
îndrăgostit de el, şi a început a-l amăgi spre fărădelegi, zicîndu-i: "Împlineşte pofta 
mea şi, de eşti bolnav, te voi vindeca". Fericitul Mihail a răspuns: "Sînt bolnav pentru 
păcatele mele, însă sînt rob al Domnului meu lisus Hristos şi nu mă supun ţie”. 


Dar împărăteasa îl silea la lucrul cel fărădelege, precum odată în Egipt femeia 
lui Putifar a silit pe Iosif cel prea frumos. Deci, înțeleptul Mihail se lepăda, zicînd: 
"Nu-mi este cu putinţă a face aceasta, deoarece sînt monah şi m-am făgăduit ca pînă 
la moarte să păzesc lui Dumnezeu curăția trupului meu, fără de prihană. 


Văzînd acea spurcată femeie pe monahul cel curat, că nu voieşte nicidecum 
să-i împlinească pofta păcatului, s-a umplut de ruşine și de mînie şi a poruncit să-l 
bată. După aceea, fiindcă nu era departe de Ierusalim, a trimis pe monah legat la 
împăratul lor, pîrîndu-l ca pe un hulitor al credinţei lor. Împăratul, cercetînd cele 
despre dînsul, l-a dezlegat şi-l ruga să fie părtaş al credinţei lui Mahomed. Mihail a 
răspuns: "Să nu-mi fie mie aceasta, ca să las pe Dumnezeul meu şi să urmez 
diavolului”. Împăratul a zis: "Voieşte a împărăţi cu mine şi cere ce voiești de la 
mine". Sfîntul Mihail a răspuns: "Din trei, un lucru cer de la tine: Ori eliberea-ză-mă 
la starețul meu, ori bate-mă în numele Dumnezeului meu, ori prin sabie ta trimite- 
mă către Hristosul meu”. 


Împăratul a poruncit să-l adape cu otravă dătătoare de moarte; iar el, bînd 
otrava, a rămas nevătămat după cuvîntul lui Hristos din Evanghelie, care zice: Măcar 
de aţi bea şi ceva de moarte, nu vă va vătăma. Împăratul, ruşinîndu-se de acestea, a 
poruncit ca pe robul lui Hristos, să-l taie cu sabia în mijlocul Ierusalimului. Iar 
monahii locașului Sfîntului Sava, luînd trupul lui, l-au adus în lavra lor și l-au pus cu 
cinste împreună cu Sfinţii părinți pe mucenicul lui Hristos, Mihail, slăvind pe Hristos 
Dumnezeu. Amin. 


50.VIAŢA CUVIOASEI EUFROSINA FECIOARA, EGUMENA 
MĂNĂSTIRII POLOŢCA 


(93 MAD) 


În cetatea Poloţca era un boier, anume Vseslav. EI a avut un fiu cu numele 
Gheorghe, din care se trage această sfîntă odraslă, fericita Eufrosina. Aceasta mai 
înainte de a se boteza s-a numit Predislava, după numele cel boieresc, şi învățase din 
copilărie dumnezeiasca Scriptură. Ea se sîrguia la citirea sfintelor cărți și astfel s-a 
deprins din acelea cu frica şi cu dragostea osîrdnică către Dumnezeu, Ziditorul ei. Ea 
era frumoasă şi, ajungînd la vîrsta de doisprezece ani, mulți boieri slăviți trimiteau la 
tatăl ei, sîrguindu-se fiecare ca fiul său s-o ia în căsătorie. Dar, fecioara nu voia 
nicidecum să se însoţească cu bărbat pămîntesc şi muritor, fiind rănită de dorinţa lui 
Hristos, Fiul lui Dumnezeu, Mirele cel ceresc şi fără de moarte, deoarece toată mintea 
sa o avea îndreptată spre dragostea cea dumnezeiască. Tatăl ei, voind s-o logodească 
cu un tînăr frumos, fiu al unui boier oarecare, ea n-a voit; şi, ascunzîndu-se de toți, 
s-a dus într-o mănăstire de fecioare la cuvioasa doamnă Romana egumena, şi cerea 
să fie tunsă în schima monahală. Cuvioasa Romana, văzînd tinerețile fecioarei, şi 
temîndu-se de tatăl ei, a ținut-o multă vreme, sfătuind-o la viaţa mirenească, ca pe o 
fată tînără şi preafrumoasă. Dar, cunoscîndu-i fierbinţeala cea mare a inimii ei către 
Dumnezeu și dorinţa neschimbată de a păzi fecioria pentru împărăţia cerului, a 
poruncit preotului ce era acolo s-o tundă şi s-o îmbrace în sfîntul şi îngerescul chip 
monahicesc şi i-a pus numele Eufrosina. 


Tatăl şi maica ei, înştiinţindu-se de acest lucru, s-au umplut de negrăită 
mîhnire şi de jale; deci, alergînd la mănăstire şi, văzînd pe fuca lor în chipul 
monahicesc, au plins şi s-au tînguit, iar fericita fecioară nu băga în seamă lacrimile 
părinţilor, ci îi îndemna să se veselească de aceasta, că au fiica logodită cu Împăratul 
ceresc. Eufrosina petrecea ca celelalte monahii în posturi şi rugăciuni, supunîndu-se 
tuturor cu mare smerenie în toate ostenelile mănăstirești. 


După cîtăva vreme, a rugat pe Ilie, episcopul Poloţchii, să-i poruncească să 
petreacă lîngă biserica cea mare, Sfînta Sofia, într-o cămară deosebită. Prin aceasta 
ea voia să urmeze fecioarelor celor de demult din Ierusalim, între care a fost şi 
Preacurata Fecioară Născătoare de Dumnezeu, care vieţuia lîngă biserica lui 
Solomon - Sfînta Sfinţilor -, în cămară deosebită, ce era făcută pentru aceea lîngă 
zidul bisericii. Episcopul, înştiinţindu-i de viața ei cea asemenea îngerilor și 
dragostea ei către Dumnezeu, n-a oprit-o să fie după buna dorinţă a inimii ei. Astfel, 
sfinta petrecea ca îngerul lui Dumnezeu, închizîndu-se într-o cămară lîngă biserică 
ŞI, rugîndu-se totdeauna ziua şi noaptea, preamărea pe Dumnezeu; iar în vremea ce 
îi prisosea de la rugăciuni, scria cărți cu mîinile sale și le dădea spre vînzare, iar ceea 
ce lua pe dînsele, împărțea săracilor. 


Petrecînd ea astfel multă vreme lîngă Sfînta Sofia, a văzut într-o noapte în 
vedenia somnului pe îngerul lui Dumnezeu care, luînd-o, a dus-o afară din cetate la 
un loc ce se numea Selțe, unde era mijlocul Sfintei Sofia şi o biserică mică de lemn. 
ȘI a zis îngerul către Eufrosina: "Ţi se cade să petreci aici, pentru că Dumnezeu 
voieşte ca în acest loc, multe femei să se povăţuiască la mîntuire prin tine". Această 
vedenie a văzut-o Cuvioasa Eufrosina, nu odată, ci de două şi de trei ori; deci, sfinta 
se minuna de acea vedenie şi mulțumea lui Dumnezeu Cel ce a învrednicit-o vedeniei 
îngereşti. 


Ea, supunîndu-se bunăvoinţei Domnului, zicea: "Dumnezeule, inima mea este 
gata." Și s-a arătat îngerul în vedenie şi episcopului, zicîndu-i: "Pe roaba lui 
Dumnezeu Eufrosina să o duci la biserica Probejeniei cea din Selţe şi s-o sălășluieşti 
lîngă acea biserică, ca să fie acolo mănăstire de fecioare sfinţite lui Dumnezeu, pe 
care voiește să le mîntuiască prin această roabă a Sa, a cărei rugăciune se suie la 
Dumnezeu ca mirul. Ca o coroană pe capul împăratului, aşa se odihneşte peste ea 
Sfîntul Duh. Precum străluceşte soarele prin lume, aşa a strălucit viaţa ei înaintea 
îngerilor lui Dumnezeu". 


Episcopul, deșteptînd-se din somn, a mers la Cuvioasa Eufrosina și 1-a spus 
voia Domnului; iar ea a spus episcopului vedenia sa, mulțumind lui Dumnezeu 
pentru acestea. Drept aceea, episcopul, chemînd pe voievodul Boris, unchiul ei, pe 
voievodul Gheorghe, tatăl ei, boieri și bărbați cinstiţi şi, spunîndu-le voia lui 
Dumnezeu, a zis: "lată, spun înaintea stăpîniei voastre: Locul sfintei mănăstiri a 
Probejeniei de la Selțe, îl dau Cuvioasei Eufrosina, ca să fie acolo mănăstire de 
fecioare; şi nimeni din cei mai de pe urmă să nu aibă a judeca dania aceasta, pe care 
am făcut-o ei". 


Toţi s-au învoit cu episcopul şi, ducînd acolo pe Sfînta Eufrosina, a sălăşluit- 
o lîngă biserica mănăstirii Probejeniei. Acolo a întemeiat mănăstirea fecioarelor celor 
ce voiau să slujească lui Hristos în curăție. Cuvioasa Eufrosina a fost povăţuitoarea 
multor fecioare şi femei, care se lepădau de lume şi veneau la călugărie. Ea era la 
multe conducătoarea spre mîntuire, deoarece era destul ca cineva să se uite la viața 
ei îmbunătățită şi astfel se folosea şi se îndemna foarte mult spre nevoinţele cele 
plăcute lui Dumnezeu. 


După o vreme, Cuvioasa Eufrosina a trimis la tatăl său, zicînd: "Tată, trimite 
pe sora mea, Gradislava, ca s-o învăţ sfintele cărți"; iar el i-a îndeplinit dorinţa ei. 
Sfînta Eufrosina, învăţînd citirea cărților pe sora sa cea mai tînără, a îndemnat-o cu 
multe cuvinte spre mîntuirea sufletului și păzirea fecioriei; deci, a făcut-o mireasa lui 
Hristos, căci a adus-o în rînduiala monahicească şi a chemat-o cu numele Evdochia. 
După un timp, tatăl ei a trimis la cuvioasa, zicîndu-i: "Trimite la noi pe sora ta”. 
Atunci Eufrosina a răspuns: "Lăsaţi-o să mai petreacă cu mine, de vreme ce încă nu 
s-a deprins bine cu Sfînta Scriptură". Dar, înştiinţindu-se degrabă tatăl său şi maica 
sa de tunderea celeilalte fiice a lor, s-a umplut de îndoit necaz; și, mergînd la 
mănăstire, striga cu mînie şi cu durere în inimă către Sfînta Eufrosina, zicîndu-i: "O, 
fiică, de ce ne-ai făcut aceasta? Ne-ai adăugat tînguire peste tînguire şi întristare peste 
întristare! Au nu-ţi ajungea, ca să ne laşi tu singură, ci ai luat cu înşelăciune şi altă 
iubită fiică a noastră? Pentru aceasta v-am născut eu pe voi? Pentru aceasta v-am 
crescut, ca mai înainte de moarte, să vă închideţi viaţa în mormânt, îmbrăcate în haine 
negre şi în închisoare mănăstirească? Aceasta este mîngiierea cea așteptată de la 
voi?" Deci, Cuvioasa Eufrosina, grăind din dumnezeieştile cărți cuvinte mîntuitoare 
de suflet, i-a mîngîiat puţin, şi ei s-au întors acasă, amestecîndu-și fireasca şi 
părinteasca lor mîhnire cu duhovniceştile bucurii. 


După aceasta, a venit la Cuvioasa Eufrosina o domniță spre rînduiala 
monahicească, rudenie a ei, fiica unchiului său, Boris, care se numea Zvenislava. 
Aceea a adus toate hainele sale cele scumpe şi podoabele cele pregătite spre nuntă și 
a zis către fericita Eufrosina: "Doamnă şi sora mea, toate cele frumoase ale acestei 
lumi le socotesc întru nimic, iar aceste podoabe de nuntă le dăruiesc mănăstirii şi 
voiesc singură, ca prin nuntă duhovnicească să mă însoțesc cu Acela şi să-mi plec 
capul sub jugul Lui cel bun şi uşor”. Cuvioasa Eufrosina a primit-o cu bucurie și a 
poruncit ca s-o tundă, punîndu-i numele Eupraxia. Deci, ea petrecea împreună în post 
ŞI în rugăciuni de toată noaptea, slujind Domnului cu multă cuvioșie şi dragoste. 


Cuvioasa Eufrosina, văzînd că din zi în zi se înmulţeau numărul surorilor şi se 
lărgea mănăstirea, a gîndit să zidească o biserică de piatră în numele Mîntuitorului. 
Deci, punînd stăruinţă la aceea, cu dumnezeiescul ajutor s-a început lucrul, care s-a 
şi săvîrşit degrabă, pentru că într-un an s-a zidit o biserică de piatră foarte frumoasă. 
La zidirea acelei biserici ajuta un bărbat însemnat, anume loan. Acela, odihnindu-se, 
mai înainte de răsăritul soarelui, de multe ori auzea un glas, zicîndu-i: "Ioane, scoală- 
te şi mergi la lucrul bisericii Atotţiitorului". El, supărîndu-se într-o zi de glasul acela, 
a mers la Cuvioasa Eufrosina, zicîndu-i: "Stăpînă, tu trimiți să mă silească la lucru?" 


Iar ea, înţelegînd că acel glas nu este omenesc, ci dumnezeiesc, a zis lui loan: "Deşi 
nu poruncesc eu să te deștepte şi să te silească la lucru, însă tu ascultă glasul ce l-ai 
auzit chemîndu-te la lucru şi fă porunca îndată, căci lucrul acesta este al lui 
Dumnezeu". Biserica fiind aproape de terminare și neajungînd cărămizi spre 
săvîrşire, Cuvioasa s-a rugat lui Dumnezeu, zicînd: "Slavă Ție Stăpîne, iubitorul de 
oameni, Atotputernice Dumnezeule, care ne-ai dăruit cele mai mari, mă rog bunătății 
Tale, dă-ne și cele mai mici cu care să săvîrşim biserica cea zidită întru slava 
preasfîntului Tău nume". 


A doua zi, prin lucrarea puterii lui Dumnezeu, s-a aflat un cuptor plin de 
cărămizi arse, foarte tari; pentru că erau lucrate cu mînă nevăzută în puţină vreme, 
căci numai într-o noapte s-a făcut acest minunat lucru. Pentru aceasta, Cuvioasa s-a 
umplut de bucurie și toți au preamărit pe Dumnezeu cu mirare, că s-a terminat zidirea 
bisericii. După aceea a venit episcopul cu clerul şi cu voievozii să sfințească biserica, 
şi tot poporul cetății s-a adunat şi au prăznuit cu bucurie sfințirea bisericii. Cuvioasa, 
căzînd cu fața la pămînt în biserică, grăia cu lacrimi către Dumnezeu: "Tu Doamne, 
ştiutorule de inimi, Dumnezeule Atotţiitorule, caută spre această biserică zidită în 
numele Tău, ca altădată spre a lui Solomon, caută şi spre turma Ta cea cuvîntătoare 
adunată lîngă biserica Ta, fu milostiv nouă, celor ce-ţi slujim și dă-ne ajutor să 
purtăm jugul Tău cel pus pe noi şi să mergem în turma Ta, Mirele nostru. Tu singur 
păzeşte curtea aceasta a cuvîntătoarelor tale oi, fii nouă păstor, portar şi păzitor, ca 
nici una din noi să nu fie răpită de diavolul, lupul cel pierzător. Tu, Doamne, fu nouă 
armă ŞI zid, ca să nu vină răul asupra noastră, nici să se apropie rană de trupurile 
noastre şi să nu ne pierzi după fărădelegile noastre, căci spre Tine mi-am pus 
nădejdea. Tu eşti Dumnezeu îndurat și milostiv, celor ce Te cunosc şi Ţie înălțăm 
rugăciuni pînă la suflarea noastră cea mai de pe urmă". 


Cuvioasa învăța pe surorile sale, zicîndu-le: "lată, v-am adunat pentru 
Domnul, ca găina pe pui sub aripile sale şi ca pe oile lui Dumnezeu la pășunea cea 
dumnezeiască; deci, păziți-vă în poruncile Domnului şi creșteți cu fapte bune din 
putere în putere, ca şi eu să mă îngrijesc de mîntuirea voastră cu bucurie şi, 
nesuspinînd, să vă învăţ şi să mă veselesc cu duhul, văzînd roadele cele duhovniceşti 
ale ostenelilor voastre. Pentru că, iată, mă sîrguiesc cu atîtea învățături, a semăna 
cuvintele lui Dumnezeu în inimile noastre; iar țarinile inimilor noastre într-o măsură 
stau, necrescînd întru îmbunătățită săvîrşire. Deci, vremea secerișului se apropie și 
lopata pentru arie este gata ca să aleagă pleava din grîu; și mă tem ca nu cumva să se 
găsească pleavă între noi, căci vă veţi da focului nestins. Sîrguiți-vă, vă rog, surorile 
mele, sîrguiți-vă a vă păzi de pleava păcatelor şi a fugi de focul gheenei; faceţi-vă 
grîu curat al lui Hristos; măcinaţi-vă în morile smereniei prin pustniceştile osteneli, 
prin curăţie, prin dragoste și prin rugăciuni, ca să fiți lui Dumnezeu întocmai ca nişte 
pîini bune". 


Astfel le învăţa pe duhovniceştile sale fuce, ca o maică iubitoare de fii. Prin 
povăţuirea şi rugăciunile ei, toate călugărițele au sporit întru nevoinţele duhovniceşti 
şi s-au făcut vase alese ale Sfîntului Duh. După aceea cuvioasa a mai zidit o altă 


biserică de piatră, în numele Preasfintei Născătoare de Dumnezeu. Pe aceea a 
înfrumuseţat-o cu icoane şi cu toată podoaba şi, îngrădind-o cu ogradă, a dat-o 
călugărilor. 


Cuvioasa Eufrosina, dorind ca să vadă şi să aibă în locașul său icoana 
Preasfintei Născătoare de Dumnezeu, care se numeşte Odighitria - una dintre acele 
icoane pe care Sfîntul Apostol şi Evanghelist Luca, încă fiind în viaţă, a zugrăvit 
chipul Preacuratei Maicii lui Dumnezeu - pentru că cuvioasa auzea că trei icoane ale 
Preasfintei Născătoare de Dumnezeu au fost zugrăvite de Sfîntul Luca; şi se află una 
la Ierusalim, alta la Constantinopol şi alta în Efes. Deci, rugîndu-se lui Dumnezeu cu 
lacrimi ca să 1 se împlinească dorinţa, a trimis la Constantinopol pe Mihail, slujitorul 
locaşului său, la drepteredinciosul împărat Manoil și la preasfințitul patriarh Luca, 
cerînd, cu lacrimi și cu rugăminţi multe, una din acele trei icoane ale Preacuratei 
Stăpîne, şi anume pe cea din Efes. 


Împăratul şi patriarhul, cunoscîndu-i dragostea şi osîrdia sa cea mare către 
Dumnezeu și către Preacurata Lui Maică, s-au învoit la cererea ei. Deci, trimiţind în 
Asia, a adus din Efes la Constantinopol icoana cea minunată a Preasfintei Născătoare 
de Dumnezeu și, dînd-o trimisului Cuvioasei Eufrosina, l-a trimis cu scrisorile sale 
către acea cuvioasă, lăudînd pe roaba lui Hristos cu binecuvîntarea patriarhală. lar 
ea, cîştigînd icoana dorită, s-a umplut de negrăită bucurie şi a înălțat mare mulțumire 
lui Hristos Dumnezeu şi Maicii Lui cea fără prihană. Astfel, ea a pus acea icoană în 
mănăstirea sa, în biserica Sfintei Probejenii, împodobind-o cu aur și cu pietre scumpe 
de mult preţ. 


După moartea părinților săi şi după mulți ani ai călugăriei sale, Cuvioasa 
Eufrosina a dorit ca să vadă Sfintele Locuri ale Ierusalimului şi să se închine 
Mormîntului Domnului Hristos, cel de viață purtător, gîndind ca să-şi sfirșească viaţa 
acolo; pentru aceea, cu dinadinsul se ruga lui Dumnezeu. Stăpînitorii cei 
duhovniceşti şi mirenești, înştiinţindu-se de scopul ei, s-au cuprins de mare jale şi, 
adunîndu-se la dînsa, o rugau cu lacrimi ca să nu-i lase pe ei şi ţara lor; iar ea, prin 
cuvinte înțelegătoare şi de suflet folositoare, i-a mîngîiat pe toți ca pe nişte fii ai ei. 


Acolo era iubitul ei frate, voievodul Viaceslav, acela venise cu doamna şi cu 
fiii săi, ca să se închine ei şi, lăcrimînd, zicea: "Doamnă, soră şi maica mea, lumina 
ochilor mei şi povăţuitoarea sufletului meu, de ce voieşti să mă lași?" Iar sfinta 
răspundea: "Nu voiesc să vă las, ci să mă duc la Sfintele Locuri, ca acolo să mă rog 
pentru mine și pentru voi". lar după duhovniceasca vorbire, voievodul, voind să se 
ducă de la dînsa, i-a poruncit ca fiicele lui, cele două fecioare, Kirina şi Olga, să le 
lase surorii sale, Evdochia. Fa avea un dar ca acesta, că de căuta spre cineva cu ochii 
săi, îndată îl cunoştea de este în dînsul duh de fapte bune şi de poate ca să fie vas ales 
lui Dumnezeu. Deci, a cunoscut şi pe fiicele cele tinere ale fratelui său că au să fie 
plăcute lui Hristos. 


După ce a plecat fratele său de la dînsa, a zis fiicelor lui: "Voiesc să vă 
logodesc pe voi cu Mirele Cel fără de moarte şi să vă duc în cămara împărăției Lui”. 
Deci, fecioarele, îndulcindu-se cu sufletul de cuvintele ei cele insuflate de 
Dumnezeu, au căzut la picioarele ei, zicînd: "Voia Domnului să fie şi a ta sfîntă 
rugăciune, precum voieşte de noi, să rînduiască”. Cuvioasa Eufrosina, bucurîndu-se 
cu duhul de buna voinţă a fecioarelor, le învăţa cu vorbe folositoare şi le îndulcea 
inimile lor cu dragostea lui Hristos. lar după cîteva zile a chemat pe fratele său și i-a 
zis lui: "Pe fiicele tale voiesc să le tund în călugărie, ca astfel să fie mirese lui 
Hristos". 


Voievodul Viaceslav, auzind aceste cuvinte, s-a tulburat foarte mult şi a zis: 
"Doamnă, maica noastră, pentru ce te-ai gîndit, să-mi faci aceasta? Poate voiești să 
aduci plîngeri sufletului meu? Voieşti să plîng pentru ducerea ta de la noi într-o ţară 
depărtată şi să mă tînguiesc pentru fucele mele, lhipsindu-mă de mîngiierea lor?" Iar 
doamna lui Viaceslav şi maica fecioarelor se tînguia cu mai multă negrăită jale a 
inimii, însă nu putea a se împotrivi voii Cuvioasei Eufrosina, al cărui cuvînt îl asculta 
ca din gura lui Hristos, ştiind-o cu încredințare că este adevărată roabă a lui Hristos 
şi Duhul Sfînt locuieşte în dînsa. Deci, voievodul a rugat pe Cuvioasa Eufrosina să 
vină la el, asemenea şi pe episcopul Dionisie ce era pe atunci. ŞI, aducînd pe fecioare 
în biserică, episcopul le-a tuns pe ele în schima monahală, numind pe Kirina, Aglaia, 
iar pe Olga, Eftimia, binecuvîntîndu-le pe ele cu binecuvîntarea sfinților părinți şi a 
mîinilor celor ce din veac au bineplăcut lui Dumnezeu. 


După puţină vreme a încredinţat mănăstirea surorii sale, Evdochia şi, sărutînd 
pe toate, şi-a pus nădejdea spre Dumnezeu. Deci, după multă rugăciune şi-a luat 
drumul către Ierusalim, petrecînd-o pe ea pînă departe toți cu amare lacrimi. Ea a luat 
cu dînsa pe un frate al său, David şi pe rudenia sa, Eupraxia. Deci, mergînd mai întîi 
în cetatea lui Constantin, acolo a fost primită cu cinste de către împărat şi patriarh şi, 
închinîndu-se prin sfintele biserici şi la multe sfinte moaște, s-a dus la Ierusalim, 
unde, ajungînd, s-a închinat Mormîntului Domnului Hristos, Cel de viaţă purtător. 
Ea a pus pe Mormîntul Mîntuitorului o cădelniță de aur şi a dat multe daruri Bisericii 
Ierusalimului şi patriarhului, înconjurînd toate Sfintele Locuri ale Ierusalimului, se 
închina și se ruga cu multă umilință. După aceea a locuit în mănăstirea ce se numea 
Rusco, ce era lîngă biserica Preasfintei Născătoare de Dumnezeu. 


Deci, mergînd iarăşi la Mormiîntul Domnului, s-a rugat cu lacrimi şi cu 
suspinuri din inimă, zicînd: "Doamne lisuse Hristoase, Cel ce Te-ai născut din 
Preacurata şi Sfînta Fecioară Maria, pentru mîntuirea noastră, Cel ce ai zis: Cerei și 
se va da..., mulțumesc milostivirii Tale, că eu, păcătoasa, am cîştigat ceea ce am cerut 
de la Tine, pentru că m-am învrednicit a vedea aceste Sfinte Locuri, pe care Tu le-ai 
sfințit cu preacuratele Tale picioare, şi a săruta Mormîntul Tău cel sfînt, în care Te- 
al odihnit cu preacuratul Tău trup, cel ce a suferit moarte pentru noi; ci încă, 
preabunule Stăpîne, cer de la Tine acest dar mai de pe urmă: dă-mi mie să mă sfirşesc 
în aceste Locuri Sfinte, Ziditorule; nu trece cu vederea smerita mea rugăciune, 


primeşte sufletul meu în sfinta Ta cetate şi rînduiește-l în sînul lui Avraam, unde sînt 
cei ce Ţi-au plăcut ie. 


Astfel rugîndu-se, a ieşit de la biserica zisă mai înainte, unde locuia, şi a căzut 
în boală trupească. Culcîndu-se pe patul durerii a zis: "Slavă Ţie Stăpîne al meu 
Iisuse Hristoase, că şi întru aceasta m-ai ascultat pe mine, nevrednica roaba Ta, şi 
mi-ai făcut precum ai voit”. 


Ea mai dorea, să se ducă şi la Iordan, dar nu putea din cauza bolii; deci, a 
trimis pe David, fratele său, şi pe Eupraxia. Mergînd ei la Iordan şi, întorcîndu-se de 
acolo, i-au adus apă din Iordan, pe care fericita a primit-o cu mare bucurie și 
mulțumire. ŞI, bînd ea şi scăldîndu-se peste tot trupul, s-a culcat iarăşi pe pat, zicînd: 
"Bine este cuvîntat Dumnezeul nostru, cel ce luminează și sfințește pe tot omul ce 
vine în lume". În vremea acestei boli i s-a făcut ei o arătare îngerească şi o veste de 
la Dumnezeu pentru fericitul său sfîrșit şi pentru odihna cea gătită ei. Pentru acestea 
cuvioasa se veselea cu sufletul de Dumnezeu Miîntuitorul ei, lăudîndu-L și 
mulțumind bunătăţii Lui. 


După aceea, a trimis în lavra Sfîntului Sava ca să roage pe arhimandrit şi pe 
frați, ca să-i dea în acel locaș un loc spre îngropare Iar ei s-au lepădat, zicînd: "Avem 
poruncă de la părintele nostru, Sfîntul Sava, ca să nu îngropăm niciodată femei în 
locaşul lui; însă este mănăstirea Preacuratei Născătoare de Dumnezeu, cea zidită de 
Cuviosul Teodosie începătorul vieţii de obşte, în care zac multe femei sfinte. Acolo 
este şi maica Sfîntului Sava, maica Sfîntului Teodosie, maica sfinților fără de arginţi, 
Teodotia şi altele. Deci, acolo se cuvine să fie pusă și Eufrosina, plăcuta lui 
Dumnezeu". 


Auzind Cuvioasa aceasta, a lăudat pe Dumnezeu că trupul ei va fi pus la un 
loc cu moaștele sfintelor femei. Deci, îndată a trimis rugăminte în locașul Cuviosului 
Teodosie, ca să-i arătate locul pentru mormînt; şi a făcut mormîntul sfintei spre 
îngropare în pridvorul bisericii. 


Cuvioasa Eufrosina, zăcînd douăzeci şi patru de zile şi, apropiindu-se de 
sfîrşit, a chemat un preot şi s-a împărtășit cu dumnezeieştile Taine; apoi, rugîndu-se, 
şi-a dat sufletul în mîinile lui Dumnezeu, în 23 de zile ale lunii lui mai; iar trupul ei 
s-a îngropat cu cinste la locașul Cuviosului Teodosie, în pridvorul bisericii 
Preasfintei Născătoare de Dumnezeu. lar David, fratele ei, și Eupraxia, rudenia sa, 
întorcîndu-se în țara lor, în cetatea Poloţca, au adus înştiinţare de fericitul ei sfîrşit şi 
de cinstita îngropare a Cuvioasei Eufrosina. Deci, toți, plingînd, au săvirșit 
pomenirea ei, slăvind pe Dumnezeu Tatăl, pe Fiul şi pe Sfîntul Duh, Cel lăudat de 
toată făptura, acum şi pururea şi în vecii vecilor. Amin. 


51.VIAŢA CUVIOSULUI SIMEON STÎLPNICUL, DIN MUNTELE 
MINUNAT 

Un tînăr oarecare cu numele loan, de neam din Edesa, l-au adus părinții săi în 
Antiohia, vrînd să-l căsătorească; deci, văzînd o fecioară frumoasă cu numele Marta, 
au zis părinților ei să o dea în căsătorie fiului lor. Părinţii fecioarei s-au învoit la 
aceea, dar ea nu voia să se mărite, dorind să se facă mireasă lui Hristos, şi să-și 
păzească fecioria sa nespurcată. Fiind silită de părinți spre nuntă, ea a alergat la 
biserica Înaintemergătorului, care este dinaintea cetăţii Antiohiei şi, căzînd, se ruga 
cu lacrimi, ca Domnul să rînduiască pentru dînsa lucrul cel de folos. Şi i-a fost ei 
acolo o vedenie dumnezeiască poruncindu-i să se supună părinţilor şi să se însoțească 
cu bărbat. Deci, fecioara, plecîndu-se la voia Domnului, s-a însoțit cu loan. Ea îi era 
lui nu numai ajutătoare vieții, dar şi povăţuitoare spre mîntuire, îndemnîndu-l 
totdeauna spre lucrul cel bun. Ea îşi împodobea viaţa cu postire, cu înfrînare şi cu 
rugăciune, sîrguindu-se a plăcea lui Dumnezeu. 


Adeseori cinstita Marta alerga la biserica Înaintemergătorului şi se ruga cu 
multă osîrdie Sfîntului Ioan, patronul acelei biserici, ca să mijlocească la Dumnezeu 
cu rugăciunile lui, darul de a naște un prunc parte bărbătească. Pentru aceasta se 
făgăduia că, de va naşte un prunc, o să-l aducă la Dumnezeu, precum a adus Ana pe 
Samuel spre slujbă. După un an i s-a arătat la rugăciunea cea de noapte, pe cînd ea 
dormita, Sfîntul loan Înaintemergătorul în biserica sa, zicîndu-i: "Nădăjduiește, 
femeie, că rugăciunea ta este primită şi-ţi vei cîştiga cererea. Ca semn al 


binecuvîntării lui Dumnezeu să-ți fie ție acest bulgăr de tămiie binemirositoare; şi-i 
dă un bulgăre de tămiie mirositoare, zicîndu-i: Cu acela cădeşte-ţi casa”. 


Deșteptîndu-se Marta din dormitare, a găsit în mînă acel bulgăre de tămiie, al 
cărui miros era negrăit. Apoi, iarăși i s-a arătat Mergătorul Înainte, zicîndu-i: "Mergi 
la bărbatul tău, că vei zămisli fiu, şi-l vei numi Simeon. EI va suge lapte numai din 
sînul cel drept iar de cel stîng nu se va atinge, căci va fi fiu al dreptăţii. El nu va gusta 
carne, vin sau vreo mîncare făcută cu meşteşug omenesc, ci numai pîine, miere și 
sare; iar băutura lui va fi apa. Tie ţi se cade să-l păzeşti cu toată atenţia în copilăria 
lui, ca pe acel ce are să fie vas sfînt, spre slujba Domnului Dumnezeului nostru. După 
doi ani de la naşterea lui, îl vei aduce aici în biserica mea şi-l vei boteza. După ce s- 
o învrednici de darul Sfîntului Botez, atunci ţi se va vesti ce va să fie pruncul acela”. 


Marta, umplîndu-se de spaimă şi de negrăită bucurie din vedenia aceea, da 
mare mulţumire lui Dumnezeu şi Sfîntului loan Înaintemergătorul. Apoi, întorcîndu- 
se acasă la bărbatul său, a zămislit prunc în pîntecele său şi, împlinindu-se vremea, a 
născut fără de durere fiu, pe care l-a numit Simeon şi-l hrănea din sînul cel drept. 
Altădată, vrînd să se încredinţeze cu adevărat de ceea ce i s-a grăit în vedenie de 
Sfîntul Ioan Înaintemergătorul, că pruncul ce se va naște nu se va atinge de sînul cel 
stîng, îl punea la sînul cel stîng, iar el, plîngînd, îşi întorcea capul său, nevoind să 
sugă. Cu creşterea lui s-a mai făcut şi această minune. Dacă în vreuna din zile maica 
sa gusta carne sau vin, în acea zi pruncul nu voia să sugă sîn, ci rămînea flămînd pînă 
a doua zi; iar mama, cunoscînd pricina aceasta, se înfrîna în toate zilele de carne și 
vin şi hrănea cu post pe cel ce avea să fie pustnic mare. 


Cînd pruncul a ajuns la vîrsta de doi ani, părinții săi l-au dus în biserica 
Mergătorului Înainte, unde l-au botezat. După botez, pruncul îndată a grăit aceste 
cuvinte: "Am tată și nu am tată; am mamă și nu am mamă". El a spus aceste cuvinte 
şapte zile de-a rîndul, de care lucru se minunau atît părinţii, cît şi toți cei ce-l auzeau; 
deci, l-au cunoscut că are să fie următor nu celor pămînteşti, ci celor cerești. După ce 
pruncul a fost înțărcat, se hrănea cu pîine, cu miere şi cu apă; iar carne nu mînca 
nicidecum, nevoind să primească nici o fiertură. 


Pe cînd pruncul era de cinci ani, s-a întîmplat în Antiohia cutremur mare de 
pămînt, pe vremea împărăției marelui Justinian. În vremea acelui cutremur s-au 
dărîmat o mulțime de case, care au acoperit pe locuitorii lor; asemenea s-a dărîmat și 
casa părinților săi şi, fiind înăuntru numai tatăl său, l-a omorit; iar maica sa a rămas 
vie, deoarece în acea vreme înfricoşată a cutremurului, după purtarea de grijă a lui 
Dumnezeu, nu s-a aflat în casă, ci se dusese la o casă oarecare spre a se ruga. Pruncul 
deasemenea nu era aca-să, ci era în biserica Sfîntului Întîiului Mucenic Ştefan, şi 
acolo păzindu-se de Dumnezeu, a rămas neatins. 


Pruncul, ieșind din biserică, nu ştia unde să se ducă, fiind multe case căzute; 
iar casa lui nu şi-o mai cunoştea ci, umblînd, rătăcea prin dărimăturile Antiohiei, pînă 
ce o femeie oarecare drepteredincioasă care-i cunoştea părinţii, văzînd pe pruncul 


Simeon rătăcind, l-a luat în spatele ei şi l-a dus la un munte ce era aproape de cetate 
- că acolo era locuinţa ei. 


Deci, fericita Marta, maica lui Simeon, văzîndu-şi casa dărîmată şi că toți cei 
ce s-au aflat în ea n-au mai rămas vii, socotea că împreună cu bărbatul ei a murit şi 
pruncul, zdrobindu-se de pereţii de piatră; pentru aceasta se tînguia foarte mult. După 
şapte zile, i s-a arătat ei Sfîntul loan Botezătorul şi i-a spus că pruncul ei este viu și 
petrece la o femeie în afara cetăţii. Atunci ea, ducîndu-se la muntele acela, a găsit pe 
Simeon la femeia cea zisă mai sus şi cunoscută. lar ea a spus cu mirare mamei, că în 
toate acele șapte zile, pruncul n-a voit să guste nici un fel de mîncare, ci numai de 
două ori a primit puțină pîine şi apă. Luîndu-şi maica pe fiul său, l-a dus în biserica 
Sfîntului Ioan Înaintemergătorul şi acolo a dat mulţumire lui Dumnezeu şi sfîntului 
pentru că i-a păzit pruncul viu; apoi a plecat. 


Într-una din zile, Marta se gîndea în sine la vedeniile care i s-au arătat ei despre 
prunc şi la lucrurile cele de mirare care se petrecea acum cu ea; şi, nepricepînd ce o 
să mai fie pe urmă cu acel prunc, a dormit şi a văzut o vedenie în acest fel: 1 se părea 
că se vede pe dînsa într-aripată și zbura ţinînd în mini pruncul, înălțîndu-l pe el cu 
darul Domnului şi zicînd: "Fiule, în acest fel am dorit să văd înălţarea ta; deci să mă 
izbăvească cu pace Ziditorul meu, ca una ce m-am învrednicit a fi binecuvîntată între 
fecioare; căci dau rodul pîntecelui meu Celui Preaînalt". 


După aceasta maica petrecea cu pruncul la un oarecare loc în Antiohia, ce se 
numea Heruvim. Acel loc se numea astfel pentru că Tit, fiul lui Vespasian împăratul 
Romei, pustiind cu război lerusalimul, a luat din biserica Ierusalimului doi heruvimi 
de aur, care fuseseră pe chivotul Legii, şi i-a dus pe ei în Antiohia; iar locul unde au 
fost puşi acei heruvimi se numea Heruvim. 


Fericita Marta, petrecînd acolo împreună cu fiul său, pruncul Simeon, a văzut 
o vedenie ca aceasta: Vedea pe Domnul nostru lisus Hristos, şezînd pe scaun înalt și 
mulți dintre drepți adunîndu-se de pretutindeni; iar cărțile vieții erau deschise, pentru 
că se făcea judecata. La răsărit se vedea Raiul desfătării, iar la apus focul gheenei. Şi 
a zis către dînsul Duhul Sfînt: "Ascultă, pruncule şi înțelege cele ce le vezi aici. 
Sîrguieşte-te să placi lui Dumnezeu, ca să te învrednicești de cinste, împreună cu 
sfinții şi să cîştigi negrăitele bunătăţi, pregătite celor ce iubesc pe Dumnezeu". Din 
această vedenie s-a înțelepțit pruncul prin dumnezeiasca înțelepciune și i s-a dat lui 
descoperirea celor neştiute şi vederea tainelor celor ascunse. 


După puţină vreme a văzut pe un bărbat minunat la vedere, îmbrăcat în haină 
albă, zicînd către dînsul: "Urmează-mă!" Simeon a mers după el. lar bărbatul ce i se 
arătase l-a dus în părțile Tiberiei, care este aproape de Seleucia, şi l-au pus pe el într- 
un munte pustiu, sub care era un sat ce se numea Pilasa. Acolo, în muntele cel pustiu, 
petrecea cu fiarele ca şi cu niște miei, de vreme ce numai pe acelea le avea împrejur 
viețuitoare; iar de oameni nu era văzut nicidecum. El era luminat noaptea şi ziua de 


o negrăită lumină; iar hrana 1 se aducea de bărbatul acela, care îl adusese pe el acolo, 
şi care, adeseori arătîndu-i-se lui, îl povăţuia întru toate și îi dădea hrană la vreme. 


După cîtva timp, cu povăţuirea aceluiași bărbat, s-a suit în vîrful muntelui şi a 
aflat o mănăstire mică, în care era un egumen, stînd pe stîlp, cu numele loan. Acelui 
egumen i se arăta adeseori vedenii despre Simeon cel ce era să vină la dînsul. Uneori 
vedea un prunc în haină, venind cu căruţa la mănăstirea lui, alteori îl vedea umblînd 
prin văzduh şi zburînd pe deasupra mănăstirii, iar alte ori stînd pe un stîlp luminos, 
şi cu acel stîlp se apropia de mănăstire. Apoi vedea şi pe un înger arătîndu-i lui pe 
pruncul acela şi zicîndu-i: "Acesta este acela prin care vei cîştiga mîntuirea! Deci, 
egumenul spunea acele vedenii monahilor celor ce petreceau cu dînsul. Cînd fericitul 
Simeon, cu povăţuirea lui Dumnezeu a venit la mănăstirea lui, monahii se minunau, 
cum un prunc ca acesta, abia de şase ani, a putut să umble prin atîtea locuri pustii şi 
să vină la mănăstirea aceea. 


Egumenul loan, văzîndu-l de pe stîlp, a cunoscut îndată pe prunc, căci pe unul 
ca acela îl vedea de multe ori în vedenie. Deci, s-a bucurat foarte mult de venirea lui 
şi, chemîndu-l la sine, l-a luat în braţe şi I-a sărutat, mulțumind lui Dumnezeu cu 
lacrimi. Pruncul era foarte frumos la faţă, cu părul galben, cu ochii luminoşi și 
plăcuţi; chiar din privirea corpului lui se arăta frumuseţea sufletului. EI era blînd, 
tăcut, grabnic în răspuns, înțelept în cuvinte, plin de cereştile daruri, petrecînd în 
linişte în mănăstirea aceea. Postirea lui era astfel: el mînca linte muiată în apă, uneori 
după trei zile, alteori după şapte, iar alte ori după zece zile bea puțină apă. 


Fericitul loan, egumenul stîlpnic, se minuna foarte mult de acest lucru. În 
mănăstirea aceea era un om prost, care păştea turma. Acela, văzînd postirea pruncului 
cea mai presus de fire, s-a umplut de zavistie diavolească şi voia să-l ucidă. Dar cînd 
a voit să înceapă acel lucru rău gîndit în sine, îndată i s-a uscat mîna şi din această 
pricină s-a îmbolnăvit foarte rău cu trupul, încît era aproape de moarte. Pentru aceasta 
şi-a mărturisit cu pocăință păcatul, atît egumenului, cît şi fericitului prunc Simeon. 
Pruncul, fund fără de răutate, nu numai că i-a iertat păcatul acela, ci s-a rugat lui 
Dumnezeu pentru el, încît, atingîndu-i mîna lui, îndată i-a tămăduit-o și astfel tot 
trupul i l-a făcut sănătos. 


Din acea vreme, egumenul şi fraţii cinsteau foarte mult pe acest fericit prunc, 
ca pe acela pe care Domnul i l-a ales din pîntecele maicii sale şi l-a sfinţit spre slujba 
Sa. După aceea, Fericitul Simeon s-a rugat să i se zidească un stîlp aproape de al 
părintelui loan. Deci, îndată, după dorinţa lui, i s-a zidit un stîlp lîngă stilpul 
părintelui loan, şi acolo s-a suit pruncul, îmbrăcat în călugărie de Cuviosul Ioan, fiind 
numai de şapte ani. Astfel stătea acolo, urmînd părintelui său, loan Stilpnicul. 


La începutul şederii lui acolo, i s-a arătat Domnul nostru lisus Hristos în chip 
de prunc, strălucind cu negrăită frumuseţe. Văzîndu-l Sfîntul Simeon, s-a aprins cu 
toată inima de dragostea către EI, căci L-a cunoscut că este Stăpînul său. Deci, luînd 
îndrăzneală, a zis: "Doamne, cum Te-au răstignit iudeii?" lar Domnul, întinzînd 


mîinile în chipul crucii, a zis: "Aşa m-au răstignit iudeii, însă Eu singur am voit să 
mă răstignesc; iar tu îmbărbătea-ză-te şi te întăreşte, răstignindu-te împreună cu Mine 
în toate zilele". De atunci, plăcutul lui Dumnezeu şi-a uitat trupul său şi se asemăna 
celor fără de trupuri, avînd viaţă îngerească. Şi astfel întrecea în nevoință pe stareţul 
său; pentru că starețul cînta în toate nopțile treizeci de psalmi, iar Simeon cînta 
cincizeci şi une-ori, optzeci. De multe ori citea toată psaltirea într-o noapte, 
nedormind de loc; şi astfel slăvea pe Dumnezeu toată ziua. 


Starețul, văzîndu-l astfel şi temîndu-se ca nu cumva să slăbească de atitea 
nevoințe, îl sfătuia, zicîndu-i: "Fiule, încetează de la atîta osteneală, care covirşeşte 
puterea omenească; pentru că nici nouă nu ne dai odihnă. Ție îţi este destul, că din 
scutece te-ai răstignit împreună cu Hristos; dar ţi se cade a avea puţină grijă şi de 
trupul tău, a-i lăsa lui puţin somn şi a-i da hrană cu măsură, ca să poată purta pînă la 
sfîrşit ostenelile vieții pustniceşti. Nu spurcă pe om mîncarea și băutura, deoarece 
Domnul zice în Sfînta Scriptură: Toată verdeața de mîncare, am dat-o vouă spre 
hrană". Fericitul Simeon a răspuns stareţului: "Deşi nu spurcă hrana pe om, însă îi 
naşte gînduri spurcate, îi întunecă mintea, înrădăcinează şi îngroaşă patima și preface 
pe omul cel duhovnicesc în trupesc, pironindu-i gîndul de poftele cele pămînteşti; iar 
nouă, celor ce ne învăţăm ziua şi noaptea în legea Domnului, se cade să ne temen, ca 
să nu ne răpim cîndva cu amăgirea somnului și astfel să cădem în trîndăvie, precum 
zice proorocul: "A adormit sufletul meu de trîndăvie...". Mai ales se cade cu 
neadormita trezvie să deschidem gura spre mărirea lui Dumnezeu, ca să tragem de 
sus darul Sfîntului Duh. Dar ce-ţi este ţie, o, părinte, de cuvintele mele? Eu îmi pun 
singur legile acestea, iar nu altora, deoarece mie îmi este de trebuinţă ca, prin multă 
asprime, să-mi muncesc trupul meu cel tînăr". Starețul s-a minunat de un răspuns ca 
acesta cu bună înţelegere al pruncului celui tînăr. 


Lui Simeon, fiind strălucit cu lumina Sfîntului Duh, i s-a descoperit toată 
împărăţia diavolului şi toate nălucirile. EI a văzut pe cel mai mare al întunericului, 
şezînd pe un scaun mare, avînd o cunună strălucitoare pe capul lui, iar cetele drăcești, 
stînd înaintea lui. Astfel se putea vedea stînd înaintea lui, toate podoabele cele 
pregătite spre deşarta înşelăciune: aurul, argintul, pietrele cele de mult preţ și 
mărgăritarele; dar toate acelea erau ca noroiul. Acolo se auzeau glasuri de trîmbiţe, 
de fluiere, de cimpoi şi de diferite instrumente muzicale. Se vedea păcatul în chip de 
fecioară frumoasă, căreia îi urmau ca slugile, ispititorii cei ce îndeamnă şi amăgesc 
spre păcat. Acolo se vedea duhul vicleşugului, duhul necurăţiei, duhul lenevirii și 
duhul iubirii de argint, căscînd cu gură nesățioasă şi poftind să înghită toată lumea. 
Acele duhuri înşelătoare se sîrguiau să ispitească şi pe Simeon spre iubirea păcatului. 
Pentru aceasta, îl chemau spre păcat cu cuvinte spurcate. 


Dar el, înarmîndu-se cu arma cea obişnuită, adică cu semnul Sfintei Cruci și 
chemînd numele lui Hristos, deodată au pierit de la sine nălucirile cele drăcești, aşa 
precum raza soarelui goneşte întunericul. Deci, privind spre biserică, a văzut Scaunul 
lui Dumnezeu, de la care ieşea slava lui Dumnezeu şi care strălucea pe Simeon. Deci, 
a trimis din Biserică la el unul din patriarhi, avînd în mîini nişte mir de bună 


mireasmă pe care, turnîndu-l pe capul lui Simeon și ungîndu-l, 1-a zis: "Cu puterea 
acestei ungeri, vei izgoni pe diavoli; iar, încingîndu-se cu dumnezeiasca putere de 
sus, îi vei tăia cu miile şi-i vei birui. Aşadar, îndrăzneşte, nădăjduind spre Ziditorul, 
căci vrăjmaşul nu va spori nimic asupra ta şi fiul fărădelegii nu va putea să-ți facă 
nici un rău!" Din acel ceas, Fericitul Simeon a luat putere asupra duhurilor celor 
necurate şi a început a le izgoni din oameni şi a tămădui toate bolile. 


Într-una din zile, Simeon Stilpnicul, robul lui Dumnezeu, a zis către fericitul 
stareț loan Stilpnicul: "Părinte, nu cu multe zile mai înainte de aceasta, mi-a arătat 
Domnul stăpînirea satanei şi pierzătoarele lui bogății. Am văzut meşteşugurile lui, 
cum se sîrguieşte să pornească război asupra celor îmbunătățiți”. Zis-a loan către 
Simeon: "Fiule, Dumnezeu să te păzească pe tine de vicleşugurile lui”. Simeon a zis: 
"Blestemata putere a satanei, măcar de se sîrguieşte cu dinadinsul să scornească 
răutăți spre noi, dar nimic nu sporeşte”. 


Văzînd stareţul că pruncul socotește întru nimic ispitele vrăjmașului și, 
temîndu-se să nu cadă întru înălțarea minții a zis către dînsul: "Fiule, nouă ni se cade 
însă să ne temem de meșteşugurile diavolului cele de multe feluri. Să nu ne 
nădăjduim spre fapta cea bună a noastră, că vrăjmaşul s-a îmbrăcat cu înfățișări de 
fier, gătind totdeauna cursa asupra monahilor celor tineri; şi de ar afla diavolul întru 
dînșii vreme cuvioasă lui însăşi, îndată năvăleşte cu putere, ridicînd război greu întru 
dînșii. Nouă ni se cade mai ales, a ne ruga lui Dumnezeu şi a chema pe Emanuel, ca 
să fie totdeauna cu noi şi să surpe toată puterea vrăjmașului”. 


Vorbind ei acestea a auzit satana şi, umplîndu-se de mînie, scrîşnea cu dinții 
asupra tînărului. Apoi a început cu năluciri înfricoşate asupra aceluia, închipuindu- 
se în balauri și în fiare cumplite, repezindu-se asupra lui ziua şi noaptea, ca şi cum ar 
fi vrut să-l înghită. Fericitul Simeon, luîndu-şi de ajutor pe Cel Preaînalt și 
înarmîndu-se cu arma Sfintei Cruci, zicea: Nu mă voi teme de frica de noapte, de 
săgeata ce zboară ziua, de lucrul ce umblă în întuneric, de întimplare și de dracul 
cel de amiază. 


Într-o noapte a lunii lui decembrie, în a doua strajă a nopţii, diavolul, 
adunîndu-şi toate cetele lui, a năvălit fără de veste asupra lui, făcînd gălăgie mare. 
Deci, rupînd acoperămîntul, ce era deasupra fericitului Simeon, l-a aruncat într-o 
rîpă; dar mîna Domnului era asupra pruncului, întărindu-l. Fericitul Simeon stătea 
neclintit nu numai cu trupul, dar şi cu mărimea de suflet, deoarece nu s-a temut de 
năvălirea vrăjmașului. După aceasta, diavolul a ridicat din mare un vînt silnic şi vifor 
- vînt de tulburare -, a făcut înfricoşate tunete și fulgere, izbind toată noaptea în stilpul 
lui Simeon. Cuviosul loan, socotind că Simeon a fost ucis de acele tunete înfricoşate, 
plîngea şi chema pe monahi să meargă să-l vadă de este viu; iar monahii nu i-au 
răspuns, pe de o parte, temîndu-se de înfricoșările acelea, nevrînd să iasă din chilii, 
iar pe de alta, că erau porniţi cu urîciune de diavol asupra pruncului, pentru că ziceau 
în sine: "Unde este acum postirea aceluia care covîrșeşte puterea omenească? Unde 
sînt nevoinţele lui? Unde sînt facerile lui de minuni? Ajută-şi acum singur!" 


Fericitul prunc Simeon, auzind că starețul plînge pentru el, a strigat către 
dînsul, zicînd: "Părinte nu te mîhni de mine că, acoperindu-mă cu darul lui Hristos, 
n-am pătimit nici un rău; iar diavolul este rușinat. Făcîndu-se ziuă, monahii au mers 
la stîlpul lui Simeon, socotind că vor găsi pruncul mort; dar, văzîndu-l viu, vesel şi 
luminat la faţă ca un înger al lui Dumnezeu, s-au ruşinat. Ei, de asemenea, au fost 
defăimaţi de stareţul Ioan; şi astfel, ruşinîndu-se, s-au dus la chiliile lor. Auzind 
Efrem, arhiepiscopul Antiohiei, de fericitul Simeon că petrece viaţa aspră, a venit să- 
| vadă. Văzînd pe prunc tînăr, atît de desăvîrşit în fapte bune şi răstignit împreună cu 
Hristos, a preamărit pe Dumnezeu cu lacrimi. Apoi, întorcîndu-se în cetate, povestea 
tuturor spre folos de petrecerea cea aspră în pustnicie a robului lui Hristos. 


De atunci au început mulți din monahi și din mireni a veni la el; unii ca să-l 
vadă; alții dorind să se îndulcească de vorba lui cea de Dumnezeu insuflată; iar alţii, 
căutînd tămăduiri de bolile trupeşti de la doctorul cel fără de plată. 


Fericitul Simeon a cerut de la cei ce veneau la el o haină aspră de păr, cu care 
şi-a învelit în taină trupul lui cel gol. Haina aceea I-a ros pînă la oase, curgînd mult 
sînge din răni şi, um-plîndu-se de sînge, s-a lipit de trup şi din această pricină carnea 
putrezea. lar el răbda toate acestea cu vitejie. Atunci a început a ieşi miros din trupul 
cel putred, iar fraţii cei ce se suiau la el pe stilp, căuta să ştie de unde iese acel miros 
şi, aflînd pricina acelui miros, au spus de aceasta părintelui loan. lar el, îngreuindu- 
se pentru un lucru ca acela, a poruncit ca să scoată încet tîrsina de pe trupul lui 
Simeon şi l-a certat, ca să nu mai facă trupului său o muncă aspră ca aceea. 


Fericitul Simeon mai avea şi darul învăţăturii, care ieşea ca un rîu din gura lui. 
Deci, starețul, chemînd pe frați, poruncea sfîntului să grăiască către ei cuvînt de 
învățătură, ascultîndu-l singur cu dulceaţă. Pruncul cel tînăr era dascăl preaînţelept 
şi folositor monahilor celor bătrîni; pentru că Duhul Sfînt era în gura lui și toţi se 
mirau de darul înțelepciunii ce ieşea din gura lui. Starețul numea pe Simeon noul 
David şi spunea pentru dînsul o vedenie pe care a văzut-o în vis: "Am văzut o putere 
oarecare dumnezeiască, ce avea în dreapta un fagure de miere şi-l storcea deasupra 
capului pruncului, iar mierea din fagure curgea pe capul lui”. 


Un alt stareţ întreba: "Sînt oare porumbei în stilpul acesta?" Iar frații îi 
răspundeau: "Nu sînt”. Zis-a stareţul: "Eu am văzut un porumbel purtător de lumină, 
zburînd prin ușă înăuntru la prunc şi după un ceas a ieşit iarăşi afară, zburînd spre 
cer. Acestea vorbindu-le între ei, fericitul Simeon a venit într-o uimire, şi s-a văzut 
pe sine răpit la înălțime și cu lărgimea zbura ca o pasăre prin toate părțile lumii. Apoi, 
era ridicat în sus pe șapte trepte, unde, asemenea cu Sfîntul Apostol Pavel, a văzut 
ceea ce nu i-a văzut ochiul şi a auzit ceea ce nu i-a auzit urechea, şi iarăşi pogorîndu- 
se, întreba pe cel ce-l ducea: "Ce sînt acestea ce se văd?" Iar acela a răspuns: "Acestea 
sînt cele şapte ceruri, către care ai fost răpit". Apoi a văzut Raiul, răsaduri frumoase 
de flori, palate mari luminoase și un izvor din care izvorau miruri. El n-a văzut pe 
nimeni acolo, decît pe Adam şi pe tîlharul cel cu bună înţelegere. Fericitul Simeon, 
venindu-și în sine, a spus această vedenie starețului său. Şi acela 1-a zis: "Fiule, bine 


este cuvîntat Domnul, Cel ce ţi-a dat ţie un dar ca acesta". Deci, pruncul sporea întru 
pustniceştile osteneli. Cînd venea la dînsul cineva fără îmbrăcăminte, el se dezbrăca 
de haina sa şi o dădea aceluia, iar el şedea dezbrăcat. 


Acestea le făcea de multe ori, nu numai vara, dar şi iarna. lar stareţul, nevoind 
a-l lăsa astfel, îl îmbrăca cu haină, ca să nu moară de frig. Iar el, lovindu-se în piept, 
plîngea, zicînd: "Vai, mie, ticălosul, cum sfinții patruzeci de mucenici au răbdat 
pentru Hristos în iezer gerul şi gheaţa, iar eu nu mă învrednicesc ca de acest ger să 
mă îngheț? Cum voi scăpa de veşnica scrîşnire a dinților și cum voi cîştiga 
împărtăşirea cu sfinţii?” Astfel, se tînguia de aceasta foarte mult. lar stareţul, 
mîhnindu-se, îi zicea: "Ce mai voieşti să mai faci tu, Simeoane? Tu ai numai un 
cuget, adică să te ucizi pe tine singur!" După o vreme oarecare, Simeon şi-a găsit o 
muncire ca aceasta: A stat pe picioarele sale un an întreg, pînă ce i-au putrezit 
coapsele şi pulpele, astfel că ieşea mare putoare din dînsul. Părintele loan a chemat 
un doctor, vrînd să tămăduiască rănile lui Simeon. Dar, Simeon, zîimbind, a zis: "Viu 
este Domnul meu, că nu se va atinge de mine mîna şi ajutorul omenesc". Atunci 
Domnul fără de veste i-a dat sănătate; astfel că s-a sculat întreg cu amîndouă 
picioarele şi cu coapsele, nemaiavînd nici urmă de răni. Pentru aceasta, dînd 
mulțumire lui Dumnezeu, a stat în genunchi multă vreme. 


Venind praznicul Sfintelor Rusalii, în ziua dinaintea praznicului, fericitul 
Simeon a zis către Cuviosul loan: "Părinte, cine este vrednic să primească în limbi 
de foc pe Sfîntul Duh, precum l-au primit Sfinţi Apostoli?" Grăit-a lui starețul: "Nu 
căuta lu-crurile cele mai înalte decît tine şi nu cerceta pe cele neștiute, ci ceea ce-ţi 
este poruncit, aceea să gîndești”. Pruncul zise: "Scris este, voia celor ce se tem de EI 
o va face Domnul şi rugăciunea lor va auzi și îi va mintui". Zicînd acestea, şi-a ridicat 
ochii în sus şi s-a rugat din toată inima, zicînd: "Doamne, cel ce ai trimis Sfîntul Tău 
Duh peste sfinţii Tăi ucenici și apostoli, trimite şi peste mine darul cel din bunătatea 
Ta şi mă învredniceşte ca să învăţ poruncile Tale, pentru că ești puternic a-ţi săvirşi 
laudă din gura pruncilor şi să grăiesc cuvintele vieţii veşnice”. 


Astfel rugîndu-se el, îndată Duhul Sfînt S-a pogorît din cer peste dînsul ca o 
lumină aprinsă. Atunci inima lui s-a umplut de înţelepciune și de înţelegere și grăia 
multe din dumnezeiasca Scriptură; şi nimic nu putea să se împotrivească înțelepciunii 
duhului, care petrecea în dînsul. El spunea nu numai cu gura, ci şi în scris, cuvinte 
folositoare de suflet pentru viaţa monahicească, pentru pocăință, despre întruparea 
lui Hristos şi despre judecata ce va să fie. EI tîlcuia multe lucruri neînţelese din Sfînta 
Scriptură; iar starețul se minuna foarte mult de un dar ca acela al lui Dumnezeu, care 
era în pruncul cel tînăr şi zicea: Asupra acestui prunc s-a împlinit ceea ce a scris 
David: "Cuvîntul Domnului l-a aprins pe e€l...". Acum am cunoscut că acest prunc 
face lucruri minunate, nu mai puţin, mi se pare, decît Apostolii. Și toți monahii se 
minunau Și au început a se teme de el, înspăimîntîndu-se de învăţătura lui şi de 
minunile ce se făceau de dînsul. 


Unii din monahii aceia, au văzut în vedenia visului, trei cămări cu cîte trei 
scaune şi trei cununi erau pe scaune. Şi întrebînd ei: "Cui este gătită slava aceea ce 
se vede?" S-a auzit un glas zicînd: "Pruncului Simeon!" 


Fericitul Simeon, strălucind ca soarele prin viaţa cea îngerească, îşi îndrepta 
cugetul său de la cele pămînteşti spre cele cerești. EI a voit ca prin stîlp mai înalt să 
se apropie de cer; deci, i s-a zidit un alt stîlp, care avea patruzeci de trepte. Cînd 
fericitul Simeon voia să urce stilpul acela, arhiepiscopul Antiohiei şi episcopul 
Seleuciei, auzind de acestea, au venit în mănăstirea aceea cu clerul lor. Deci, 
aprinzînd lumînări, au luat cu bună cucernicie pe dumnezeiescul prunc Simeon şi l- 
au dus mai întîi în biserică, apoi în Sfîntul Altar, unde l-au hirotonit diacon. După 
aceea l-a urcat cu psalmi şi cu cîntări pe stîlpul cel mai înalt. Sfîntul Simeon a stat pe 
acel stîlp opt ani. Deci, stînd el acolo pe stilpul cel mai înalt, arăta viaţa mai presus 
de fire, asemănîndu-se heruvimilor, astfel că neîncetat preamărea pe Dumnezeu. Dar, 
ca să nu se laude tot trupul înaintea lui Dumnezeu cu voinţa Lui, a ridicat satana 
asupra lui un greu război trupesc, şi astfel, voia să-l spurce prin nălucirea visului. lar 
el, împotrivindu-se ispitei, nu şi-a dat somn ochilor săi, ci se ruga lui Dumnezeu cu 
multe lacrimi, ca să-i fie ajutător împotriva vrăjmașului, care s-a sculat asupra lui şi 
să-l umbrească în ziua războiului. El a văzut un bărbat luminos, cinstit şi cărunt, 
pogorîndu-se de sus, îmbrăcat cu veșminte preoțești, avînd în mîini un potir cu 
dumnezeieştile Taine ale Preacuratului Trup şi Sînge al Domnului nostru lisus 
Hristos, şi s-a umplut văzduhul de negrăită bună mirosire. Deci, apropiindu-se de 
dînsul bărbatul acela ce se vedea luminos, l-a împărtăşit cu Sfintele Taine şi i-a zis: 
"Îmbărbătează-te şi să se întărească inima ta, că de acum nu te vor mai supăra 
nălucirile din vis! Dar numai păzește-te cu dinadinsul de gîndurile tale și nădăjduieşte 
spre Dumnezeu! Sfîntul Simeon, umplîndu-se de preamultă bucurie şi de negrăită 
dulceaţă din vedenia aceea, lăuda pe Domnul. Apoi se păzea de gîndurile care 
năvăleau, precum şi de vorbirile omenești; de vreme ce în toate zilele petrecea închis 
pînă la al nouălea ceas, nevoind să vorbească cu nimeni, decît cu Unul Dumnezeu. 


Sosind fericitul sfîrşit al părintelui stareţ loan Stilpnicul, pe care Sfîntul 
Simeon l-a văzut mai înainte, a trimis la dînsul, zicînd: "Nu te mîhni, părinte, dacă 
vei auzi de ziua ducerii tale, căci această datorie este pentru toți oamenii de obşte. Eu 
am cunoscut că astăzi te cheamă Hristos la odihnă ca, după osteneli, să te odihnești 
cu sfinții. Deci, o, părinte, să-mi dai mie binecuvîn-tarea lui Avraam, să-ți aduci 
aminte de mine cînd vei merge să te închini Scaunului slavei Preasfintei şi celei de o 
Fiinţă Treimi şi să te rogi pentru noi, ca şi noi, biruind lumea, să cîştigăm cereasca 
împărăție şi să ne vedem acolo unul cu altul!”. 


loan, auzind aceasta, nu s-a îndoit, nici s-a înspăimîntat cu mintea, ca cel ce 
era gata de moarte, deși era sănătos cu trupul, neavînd nici o boală. Apoi a grăit lui 
Simeon prin trimisul său: "Fiul meu să te binecuvinteze pe tine Dumnezeul părinților 
noștri, pe care L-ai căutat şi Unul Născut Fiul Tatălui pe care L-ai iubit şi făcătorul 
de viaţă Duh, pe Care l-ai dorit. O dumnezeire a Prea-sfintei Treimi să-ţi fie ţie 
întărire şi apărare! Acela să te povăţuiască şi să te mîngiie. Cei ce te vor binecuvînta, 


vor fi binecuvîntaţi, iar cei ce te vor blestema, vor fi blestemaţi. Dumnezeu să-ți 
adauge cinstea, deoarece tu pe mine, duhovnicescul tău părinte, m-ai cinstit ca pe un 
părinte trupesc. Să afle dar şi milă de la Domnul, maica ta cea fericită, care mi-a slujit 
mult". Deci, frații care stăteau înaintea stareţului, auzind cuvintele ce le grăia, s-au 
înfricoşat. Apoi l-au întrebat: "Ce poruncești, părinte, pentru tînărul Simeon? Starețul 
răspunse: "Voiesc ca toți să fie următori asemenea lui Simeon în dragostea cea 
învăpăiată a inimii lui către Dumnezeu. Să se învrednicească de ajutorul rugăciunilor 
acestuia, care este vas ales al lui Dumnezeu, mare şi cinstit”. 


Părintele loan, învăţînd pe fraţi şi rugîndu-se pentru ei, s-a făcut ca şi cum ar 
vol să se odihnească puţin şi a adormit ca şi cuprins de un somn dulce. Astfel şi-a dat 
fericitul sfîrşit, nefiind bolnav cu trupul şi aflîndu-se totdeauna pe lîngă Sfinții 
Părinți. 


După moartea cuviosului stareţ, Sfîntul Simeon s-a dedat spre mai multe 
osteneli. lar rînduiala vieţii lui era astfel: De dimineaţă pînă la al nouălea ceas se 
ruga, după al noulea ceas se îndeletnicea cu citirea şi scrierea cărților pînă la apusul 
soarelui; iar după apusul soarelui începea rugăciunea şi astfel petrecea toată noaptea 
fără de somn, pînă în zori de ziuă. Cînd se lumina de ziuă, poruncea somnului, ca 
unui rob, să se apropie puţin de el; astfel, dormitînd foarte puțin, iarăşi se scula şi îşi 
începea obişnuita pravilă. În vremea rugăciunii ţinea în mîna dreaptă tămiie, care fără 
să fi fost cărbuni de foc, ieşea din ea fum de tămi:ie. 


Odată, se auzea în văzduh popor mult, cîntînd împreună cu el şi zicînd Aliluia; 
iar aceia erau sfinţii îngeri. El adeseori petrecea multe zile şi nopți fără somn. Odată 
n-a dormit deloc treizeci de zile şi treizeci de nopţi, rugînd pe Dumnezeu, ca să ia 
somnul cu totul de la el; însă Dumnezeu i-a zis: "Se cuvine ție să dormi ca să-ți 
odihneşti puţin trupul”. 


Dar, diavolul, nesuferind să vadă o nevoinţă ca aceea a lui Simeon, iarăși s-a 
înarmat contra lui cu toate cetele sale şi se silea să-l îngrozească cu diferite năluciri; 
fundcă uneori se închipuiau în balauri şi în felurite fiare, şi astfel se repezeau să-l 
muşte. Alteori diavolul se prefăcea într-o pasăre neobişnuită, care avea față de prunc 
şi cădea către faţa lui, iar alteori se arăta în mulțime de oaste, venind contra lui cu 
chiot mare ca la război, vrînd să-l surpe jos şi astfel să-l răstoarne la pămînt împreună 
cu stîlpul lui. 


Odată, au izbit cu o piatră mare în stîlp, încît era cît pe ce să cadă; dar puterea 
lui Dumnezeu cea nevăzută l-a sprijinit şi l-a îndreptat. Odată, 1 s-a arătat diavolul ca 
o faţă de arap, neagră şi fără de ruşine, care se sîrguia să cuprindă cu mîinile lui 
grumajii sfîntului, şi-i zicea: "Încă odată mă voi lupta cu tine şi de mă vei birui, mă 
voi duce de aici”. Toate nălucirile şi arătările acelea drăceşti, sfîntul le gonea cu 
rugăciunea şi cu semnul Sfintei Cruci. El a văzut o vedenie dumnezeiască foarte 
minunată: | se părea că vedea cerul deschis şi pe Domnul nostru lisus Hristos 
înconjurat de negrăită strălucire, ca o văpaie de foc; iar Sfinții Arhangheli Mihail şi 


Gavriil stăteau împrejurul lui, unul în partea dreaptă iar altul în stînga, şi sub 
picioarele lor un nor roşiatic. 


Sfîntul Simeon, văzînd aceasta, s-a închinat Domnului său și, întinzînd mîinile 
spre EI, s-a rugat ca, după buna sa credinţă, să-i dea lui să aducă roduri bune 
duhovniceşti. Deci, Domnul a binecuvîntat pe Simeon de trei ori, cu semnul 
dumnezeieştilor Sale degete. Simeon, privind în Jos, a văzut pe faţa pămîntului o 
mulțime mare de diavoli în multe feluri de chipuri: Unii ca vierii şi alţii ca şi caprele 
de turmă; şi i-a dat lui Domnul putere peste acei diavoli ca să-i izgonească. lar ca 
întărire a acelei puteri, Sfîntul Simeon s-a pogoriît de la Domnul, avînd în mîinile lui 
un toiag de finic; şi îndată toată mulțimea văzută a diavolilor a fugit din faţa lui 
Simeon şi s-a făcut nevăzută. 


Deci, sfîntul avea putere să izgonească toate duhurile cele viclene din oamenii 
care se duceau la el; şi astfel îi tămăduia de tot felul de boli şi învia morții. Odată, un 
om căruia îi murise fiul, venise la stîlpul sfintului şi striga cu lacrimi, rugîndu-se să- 
| miluiască şi să se roage lui Dumnezeu pentru fiul său cel mort. Sfîntul, săvîrşindu- 
şi rugăciunea sa, a zis acelui om: "Mergi în numele Domnului, că fiul tău este viu!" 
Omul acela, crezînd cuvintele sfîntului, s-a dus la casa sa şi şi-a găsit fiul înviat din 
morți. Deci, luîndu-l, l-a adus la sfîntul cu negrăită bucurie şi a dat pentru aceasta 
mulțumire lui Dumnezeu şi plăcutului Său. 


După aceasta, Sfîntul Simeon iarăşi a văzut pe Domnul Dumnezeul nostru, 
Căruia îi stăteau înainte cetele îngerești, dintre care cei dinainte ţineau o cunună 
împărătească împodobită cu pietre scumpe, în al cărei vîrf era o cruce care strălucea 
ca fulgerul; iar sfinții îngeri voiau să încoroneze în împărăție cu acea cruce pe 
Simeon. Apoi Sfîntul Simeon le-a zis: "Să nu luaţi de la mine această haină de păr, 
în care m-am îmbrăcat pentru Hristos". ar îngerii i-au zis: "Pentru aceea să ai cununa 
cea pregătită ție în împărăţia lui Hristos şi să te îmbraci ca şi cu o porfiră cu darul 
Sfîntului Duh; şi astfel vei împărăți cu sfinții în împărăția cea fără de sfîrşit”. Deci, 
fericitul Simeon, căutînd spre Domnul, a zis: "Doamne, Ziditorule al tuturor, de 
vreme ce pe mine nevrednicul binevoieşti să mă învrednicești slavei sfinților Tăi în 
împărăția Ta, atunci mă rog bunătăţii Tale, dă-mi ca de acum înainte să nu mă mai 
împărtăşesc de hrana omenească cea pămîntească". Şi a auzit pe Domnul învoindu- 
se împreună la cererea lui și îndată sfinții îngeri, apropiindu-se, au pus peste 
pustniceasca lui haină de păr, o haină împărătească prealuminată şi i-a încoronat 
capul cu cunună şi au cîntat cu glas mare, zicînd: "Slăvit şi preamărit este Hristos 
Dumnezeu, Împăratul cerului și al pămîntului; deci, să fie lăudat Simeon, robul Lui”. 


După o vedenie ca aceea, sfîntul Simeon n-a mai gustat deloc hrană 
pămiîntească pînă la sfîrşitul său, de vreme ce se hrănea cu hrana cea cerească care i 
se aducea de îngeri. În ce fel și cît de multe minuni a făcut Sfîntul Simeon şi cât de 
minunate au fost faptele lui, se află scris pe larg în cartea vieţii lui. Dar aici se 
pomenesc puţine din minunile lui cele multe, nelungind cuvîntul, ca să nu se supere 
cel ce citeşte şi cel ce ascultă, voi povesti cîteva din ele: 


Odată i s-au descoperit Sfîntului Simeon toate răutățile ce erau să năvălească 
asupra cetăţii Antiohiei şi asupra părților celor dimprejurul ei; pentru că a văzut pe 
un înger, ținînd o sabie în mînă și zburînd prin văzduh pe deasupra cetăţii. Deci, 
sfîntul a strigat către Dumnezeu, rugîndu-se pentru cetate din toată inima. El a stat 
înaintea Domnului, ca oarecînd Moise, rugîndu-l să-şi întoarcă mînia Sa de la 
poporul Său. Domnul i-a zis: "lată, strigarea păcatelor acestei cetăți s-a suit înaintea 
Mea, mînia şi iuțimea Mea am pornit-o asupra ei; deci, o voi pierde pentru păcatele 
ei, trimițînd foc, sabie și moarte. Aceia m-au întărîtat în păgînătățile lor; iar Eu o voi 
da în robia străinilor". Sfîntul a spus această vedenie unor cucernici bărbaţi, care 
veneau la el din cetate şi-i îndemna pe toţi spre pocăință. 


Deci, netrecînd multă vreme, Dumnezeu a ridicat pe bătrînul Hosroic, 
împăratul Persiei. Acesta a fost moș lui Hosroie, cel mai tînăr, care a luat din 
Ierusalim lemnul cel de viață făcător al Sfintei Cruci. Deci, a venit Hosroie cu putere 
persană şi haldeiască şi a bătut cu război mare cetatea Antiohiei. Fericitul Simeon, 
stînd pe stîlp, era acoperit de Dumnezeu şi apărat de barbarii ce năvăliseră spre acea 
parte. Deci, sfîntul se ruga Domnului, ca să-ȘI întoarcă mînia Sa de la acea cetate şi 
să nu o dea în mîinile vrăjmaşilor; dar n-a putut să îmblînzească şi să potolească 
dreapta mînie a lui Dumnezeu. Şi iarăși s-a făcut o vedenie. În acea vedenie, a văzut 
că stă înaintea sa o cruce prealuminoasă, iar lîngă ea doi îngeri, avînd în mîini arcuri 
încordate şi săgeți gătite spre săgetare; iar acei îngeri au grăit către dînsul, zicînd: 
"Iată, crucea aceasta ţi-a trimis-o ţie Domnul spre arătare şi ca semn de pace, că nu 
vei cădea sub mînia lui Dumnezeu, care a năvălit asupra acestei cetăți; iar săgețile 
sînt gătite spre gonirea vrăjmaşilor celor ce se apropie de locul tău, de vreme ce noi 
sîntem puşi să te păzim”. 


Iarăşi a văzut Simeon în vedenie o cetate luată și în mijlocul ei se auzeau 
vrăjmaşi, strigare, plîngere şi răcnete mari. Acolo se vedea că unii erau tăiaţi de sabie, 
alţii duși în robie, iar alții fugeau, aruncîndu-se după zidurile cetăţii. Între cei ce 
fugeau se vedeau și doi monahi din mănăstirea lui, care se temeau de năvălirea 
păgînilor,; astfel ei au lăsat mănăstirea şi muntele și au fugit din cetate. Pe cînd fugeau 
din cetate împreună cu alt popor, i-a văzut sfîntul cum au fost ajunşi și prinşi de 
barbari. Unul a fost ucis cu sabia, iar altul a fost dus în robie. Acestea toate ce s-au 
văzut de Sfîntul Simeon s-au împlinit după puţine zile. Pentru că cetatea Antiohia s- 
a luat, pustiindu-se cu sabie şi foc şi mult popor a fost dus în robie. Mulţi au scăpat 
însă cu rugăciunile sfîntului Simeon din acea cumplită primejdie; deoarece barbarii 
intrînd în cetate cu multă putere, poporul a deschis alte porți dinspre miazănoapte și 
miazăzi, ce nu erau păzite de barbari, și au fugit pe acolo, iar alții au fugit aruncîndu- 
se după ziduri. 


Deci, mult popor a fugit la munte şi în pustie şi s-au păzit cu milostivirea lui 
Dumnezeu, afară de cei doi monahi pomeniţi mai sus. Vrăjmaşii veneau și la muntele 
pe care era mănăstirea şi stilpul lui Simeon, dar se întorceau deşerți, pentru că 
muntele era acoperit, precum oarecînd era acoperit muntele Sinai de negură şi de nor, 
încît nu vedeau stilpul şi mănăstirea. Alţii erau întorși și îngroziți de puterea cea 


nevăzută şi astfel fugeau înapoi cu spaimă, ca şi cum ar fi fost goniți de o mulțime 
de ostaşi înarmați. Deoarece rugăciunea sfîntului era armă înfricoşată şi de nebiruit 
potrivnicilor, şi nici unul din cei ce au fost cu sfîntul în munte n-a pătimit ceva rău 
de năvălirea barbarilor, afară de cei doi frați, care au fugit în cetate de frică. 


După plecarea barbarilor, mulţi răniți veneau la sfîntul, şi tuturor le dădea 
tămăduiri. lar pe cei ce erau duși în robie, sfîntul i-a izbăvit din legături și din robie 
şi cu rugăciunile lui i-a eliberat. Cîţi își aduceau numai aminte de numele sfîntului, 
fiind în robie, îndată le cădeau legăturile şi obezile; astfel umblau prin mijlocul 
barbarilor, ca cum ar fi nevăzuţi şi veneau în ţara lor fără nici o împiedicare. Așa și 
fratele cel mai sus pomenit, al cărui tovarăș a căzut de sabie, a ieşit de la robie cu un 
ostaş oarecare, ce zicea: "Cînd ne-am adus aminte de părintele Simeon şi cu lacrimi 
am chemat numele lui, îndată legăturile ce erau pe noi s-au dezlegat singure şi au 
căzut; iar noi am trecut prin mijlocul barbarilor și nimeni dintre ei nu ne-au întrebat 
sau să ne fi împiedicat pe noi. 


Un bătrîn oarecare, orb de ochi, şedea mai înainte de năvălirea barbarilor sub 
un munte lîngă cale, cerînd milostenie de la cei ce treceau. Năvălind fără de veste 
barbarii, unul din ei l-a lovit cu sabia peste grumaz, însă nu i-a tăiat capul, ci i-a făcut 
numai o rană de moarte; astfel bătrînul acela se tăvălea prin sîngele său, avînd puţină 
nădejde de viaţă. Văzînd aceasta Sfîntul Simeon cu ochii săi înaintevăzători a chemat 
pe oarecare din fraţi şi 1-a trimis să-l ia şi să-l aducă la dînsul pe acel bătrîn. Deci, 
aceia, ducîndu-se, l-au luat pe o rogojină şi l-au adus înaintea stilpului. Sfîntul, luînd 
țărînă de la pămînt şi amestecînd-o cu apă sfințită, a poruncit să o lipească de rana 
bătrânului, zicînd: "În numele lui Emanuel, aşează-te, capule, la locul tău şi te 
întăreşte". Şi îndată, cu acest cuvînt, s-a lipit capul bătrînului la loc şi s-a unit cu 
vinele lui, s-a întărit și s-a tămăduit acea rană înfricoşată, astfel că bătrînul a început 
a vorbi. Ochii lui cei orbi s-au deschis şi toţi cei ce priveau la acea minune s-au 
înspăimântat şi au slăvit pe Dumnezeu. 


După cîțiva ani, Cuviosul Simeon, supărîndu-se de neodihnă, de vreme ce 
venea la dînsul din toate părțile mulțime de popor fără de număr, aducîndu-și 
bolnavii, tulburîndu-i liniştea lui, s-a gîndit să lase acel stîlp pe care stătuse opt ani 
şi să se mute aiurea, în alt loc mai liniştit. De acolo nu era departe un alt munte înalt 
cu totul şi pustiu, de vreme ce nu era în dînsul nici apă şi nimeni din oameni nu s-a 
suit acolo, fiindcă nu era uşor de suit. Acel loc era locuinţă numai balaurilor, fiarelor 
cu patru picioare şi tîrîtoarelor celor otrăvitoare. În acel munte se gîndea Sfîntul 
Simeon să se mute. Pe cînd se gîndea el la acestea, 1 S-a arătat Domnul cu o mulțime 
de sfinți îngeri, pogorîndu-Se din cer prin nor luminos spre acel munte şi grăind către 
dînsul: "Grăbeşte-te, Simeoane, de te suie pe acest munte minunat; căci aşa se va 
numi acest munte de acum. Aici, pe dînsul, şi mai mult voi minuna darul Meu în 
tine!" Şi îndată cu acel glas i s-a arătat sfîntului pe acel munte, un deal înalt și o 
piatră, pe care stăteau picioarele Domnului. Deci, s-a luminat ca soarele de slava 
Domnului, acel aşternut al picioarelor. Pe acea piatră i s-a poruncit de Domnul lui 
Simeon să stea. 


După acea vedenie, cuviosul, chemînd pe frați, le-a spus bunăvoirea Domnului 
ca să se mute la alt munte. Deci, rînduindu-le egumen pe un bărbat bătrîn şi iscusit, 
s-a pogorît de acolo şi s-a dus în muntele cel minunat, petrecîndu-l fraţii cu lacrimi. 
Apropiindu-se de dealul cel arătat lui, a stat şi s-a rugat mult lui Dumnezeu. 


Pe cînd săvîrşea rugăciunea, s-a auzit glas de o mulțime de îngeri, strigînd 
"Amin". Deci, sfîntul a poruncit ucenicilor săi ca să pună o cruce de piatră în acel 
loc, spre aducere aminte a glasului îngeresc ce s-a auzit acolo. Deci, căutînd spre 
înălțimea muntelui, l-a văzut pe acela strălucit de slava lui Dumnezeu şi, suindu-se 
cu bucurie pe acea piatră, a văzut pe Domnul în vedenie chemîndu-l în acel loc. 
Fericitul Simeon avea pe atunci douăzeci de ani de la nașterea sa. Dar nici acolo n-a 
avut odihnă de cei ce veneau, căci a doua zi poporul, venind la mănăstirea lui cea 
dintîi şi negăsindu-l, a ridicat plîngere mare. 


Deci, aflînd poporul că s-a mutat Sfîntul în alt munte, s-a dus la dînsul cu 
sîrguință, aducînd împreună și pe bolnavii lor, pe care văzîndu-i cuviosul, s-a mîhnit, 
deoarece nici acolo nu-l lăsa pe el să stea singur cu Dumnezeu. Cuviosul Simeon, 
văzînd lacrimile lor, i s-a făcut milă şi, punîndu-și mîinile pe fiecare bolnav, cu 
chemarea numelui Domnului, i-a tămăduit și i-a trimis acasă sănătoşi. În muntele 
acela se afla un leu, care a întîmpinat pe un om ce venea la sfînt. Și s-a repezit la el, 
voind să-l omoare şi să-l mănînce. lar omul, neputînd să scape de acea fiară, a strigat 
către dînsa, zicînd: "Pentru Simeon, robul lui Dumnezeu nu mă omorî." Şi îndată, 
leul, auzind de numele lui Simeon, s-a îmblinzit şi, nefăcînd nici un rău omului, s-a 
întors la culcuşul său. 


Omul, venind la sfîntul, i-a spus ceea ce 1 se întîmplase. Deci, temîndu-se 
ceilalți, care auzeau aceasta, au rugat pe sfînt să gonească fiara din muntele acela, ca 
să nu le fie frică celor ce vin la dînsul. Cuviosul, chemînd pe ucenicul său, Anastasie, 
din care a izgonit şapte diavoli, i-a zis: "Du-te la peştera leului şi zi-i fiarei: "În 
numele Domnului, îţi zice Simeon, robul lui Hristos, să te duci din muntele acesta, 
că de acum nu-ți va mai fi locuinţa aici, de vreme ce îngrozeşti pe frații care vin 
aici". Ducîndu-se Anastasie şi găsind pe leu în culcușul său i-a spus cuvintele 
cuviosului, vorbind ca la un om înţelegător. Iar leul, împlinind porunca, s-a dus de 
acolo în alte locuri depărtate şi pustii, nemaivătămînd pe nimeni din cei ce întîmpina 
în cale. 


În acea vreme, în partea aceea, cu voia lui Dumnezeu se înmulţiseră multe 
feluri de boli între oameni, încît mulți mureau. Sfîntul, cunoscînd mînia lui 
Dumnezeu asupra poporului, se ruga Domnului cu lacrimi, ca să miluiască pe 
poporul Său şi să-şi întoarcă de la dînşii mîma Sa cea dreaptă. Deci, s-a auzit către 
dînsul un glas de la Domnul, zicînd: "Pentru ce te doare inima de poporul acesta; 
oare tu îi iubeşti mai mult decît mine? Dar de vreme ce s-au înmulțit fărădelegile lor, 
apoi este trebuință şi de pedepsire; însă, ca să nu te mîhnesc, îți dau putere să 
tămăduiești toate bolile dintr-înşii”. Aceasta a zis Domnul robului Său, Simeon. Iar 
poporul cel atins de boli, chema, după Dumnezeu, numele sfîntului Simeon plăcutul 


Lui. Mulţi îl vedeau în vedenie cercetînd casele lor, umbrindu-le cu crucea, dînd 
tămăduiri celor bolnavi şi, deșteptîndu-se din vedenii, simţea sănătatea, uşurîndu-se 
de toate bolile lor. Chemarea numelui Sfîntului Simeon între ei se făcea astfel: 
Aprindeau în casele lor candelele pline cu untdelemn, tămîiau cu tămile și se ruga 
zicînd: "Hristoase Dumnezeul nostru, pentru rugăciunile robului tău Simeon, cel ce 
este în muntele cel minunat, miluieşte-ne pe noi”. 


Astfel cîştigau ei mila Domnului. lar unii dintre ei care nu aveau untdelemn 
destul, aceia turnau puţin untdelemn în candelă și o aprindea, și ardea nestinsă 
candela lor pînă la a treia sau a patra zi, ca şi cum ar fi fost untdelemn destul. Astfel, 
untdelemnul nu se împuţina din candele lor, prin chemarea numelui Sfîntului 
Simeon. 


Într-una din zile s-a descoperit Cuviosului Simeon că sfîrşitul din această lume 
al Preasfințitului Efrem, arhiepiscopul Antiohiei, este aproape. Deci, chemînd pe 
frați, le-a spus de aceasta şi le-a poruncit să se roage lui Dumnezeu, că are să cadă 
un mare stîlp al Bisericii. Aceia ziceau: "Noi am auzit că arhiepiscopul este sănătos". 
Într-altă zi, vineri după cîntarea Utreniei, chemînd pe fraţi, a zis către ei cu umilinţă: 
"Efrem, arhiereul lui Dumnezeu, a murit în această noapte, de vreme ce am văzut 
sufletul lui ridicîndu-se la cer de sfinții îngeri, şi fiind aproape de mine, m-a sărutat 
şi mi-a zis: "Mă rog ţie, pomeneşte-mă şi pe mine în rugăciunile tale cele către 
Domnul". 


Acestea le spunea cuviosul cu lacrimi şi zicea: "Vai Antiohiei, că nu mai are 
pe Efrem! Vai cetății aceleia, căreia 1 s-a luat Sfîntul Efrem!" Deci, după moartea 
fericitului Efrem, a luat scaunul, Domnin, care venise de la Constantinopol şi care 
era nemilostiv către cei săraci. Cuviosul Simeon, aflînd de acest lucru, i-a proorocit 
pedeapsa lui Dumnezeu. Deci, nu după multă vreme, Domnin, căzînd în boală, într- 
atît 1 s-au zbîrcit mîinile şi pi-cioarele, încît nu putea nici să umble, nici să lucreze, 
ci era purtat de alții de colo pînă dincolo, ca un buștean. 


Sfîntului 1 s-a mai descoperit şi despre cutremurul ce avea să se întîmple în 
Antiohia, mai înfricoşat decît cel dintii. EI, vestind aceasta celor ce veneau la dînsul, 
plîngea şi se ruga lui Dumnezeu ca Să-şi întoarcă mînia. În aceeași zi, seara, s-a 
clătinat pămîntul de cutremur mare și au căzut zidurile cetăţii, iar zidirile cele înalte 
şi frumoase s-au amestecat cu pămîntul, încît s-a înspăimîntat tot poporul de frică 
mare, de vreme ce mulți au fost ucişi de zidirile cele căzute. Ceilalţi toți, bătrîni și 
tinerii, au alergat la plăcutul lui Dumnezeu din muntele minunat, rugîndu-l cu multe 
lacrimi ca, prin rugăciunile lui cele primite de Dumnezeu, să potolească mînia Lui. 


Deci, rugîndu-se sfîntul cu osîrdie mare, a încetat cutremurul şi a văzut cerul 
deschis dinspre răsărit, ieşind de acolo o lumină negrăită, însemnînd prin aceasta 
milostivirea lui Dumnezeu ce se arăta poporului, care se pocăiește. După aceasta, cu 
porunca lui Dumnezeu, Cuviosul Simeon a zidit o mănăstire în Muntele Minunat. EI 
a făgăduit acelea cu mîinile oamenilor tămăduiţi de dînsul, al căror număr era foarte 


mare. A cerut apă destulă pentru trebuința mănăstirii şi pentru cei ce veneau; iar grîul 
în hambare, cu rugăciunea lui, atîta l-a înmulțit cu îndestulare, încît timp de trei ani 
nu s-a împuţinat, deşi se lua mult în toate zilele, pentru facerea pîinii trebuincioase 
mulțimii oamenilor, cei care veneau de pretutindeni. 


EI a zidit un alt stîlp nou pe care, Însuşi Domnul, a venit cu sfinţii îngerii și a 
sfințit stîlpul acela. Apoi dreptul s-a suit pe dînsul cu multă bucurie şi a stat acolo 
pînă la fericitul său sfîrşit. În anul al treizeci şi treilea al vîrstei sale, cu porunca lui 
Dumnezeu ce i s-a descoperit, s-a îndemnat să primească hirotonia preoţiei, pe care 
mai înainte n-o voia nicidecum. 


Deci, a venit la dînsul, după porunca Domnului, Dionisie, episcopul Seletkiei, 
şi l-a hirotonit preot. Așadar, Sfîntul Simeon fiind sfințit, săvîrşea cu credință 
dumnezeieştile Taine, slujind lui Dumnezeu fără de prihană, ca un înger. El avea 
adeseori minunate vedenii şi descoperiri dumnezeieşti; deci, spunea şi cele ce aveau 
să fie mai înainte. El vedea cele ce erau mai departe, ca şi cum ar fi de faţă şi privea 
mai departe lucrurile cele ascunse ale oamenilor. Făcea minuni nenumărate pe 
pămînt şi pe mare, se arăta în vedenii, pe cei orbi i-a luminat, leproşii i-a curățit, pe 
cei şchiopi i-a îndreptat, dracii din nenumărați oameni 1-a gonit, gurile fiarelor le-a 
astupat, toate rănile şi toate bolile le-a tămăduit, înviind şi pe unii morți. Astfel s-a 
împlinit în el cuvîntul lui Hristos: Cel ce crede în mine, va face lucrurile pe care Eu 
le fac. Deci, cu adevărat era Dumnezeu în Sfîntul Simeon, minunatul Său rob, precum 
arată deosebita carte în care este scrisă pe larg viaţa cu minunile lui cele multe. 


Simeon, petrecînd toți anii vieţii sale şaptezeci şi cinci şi văzîndu-şi mai 
înainte mutarea către Domnul, a chemat pe ucenicii săi și, cunoscîndu-i că aveau 
multă dorință, dar se rușinau să-l întrebe, fiind cucernici, cum a trăit atîția ani, 
nemîncînd ca om nicidecum vreo mîncare omenească. Atunci le-a arătat toate acelea 
în ceasul cel de pe urmă, ca un părinte iubitor de fii, ca să-i întărească şi mai bine 
către nevoinţele cele duhovniceşti şi ca să aibă nădejde către Dumnezeu. 


Deci, a zis către dînșii: "Fraților şi fii mei, eu am cîştigat multe şi mari faceri 
de bine de la Stăpînul meu, precum știți. În toate acestea m-am învrednicit de un 
mare dar de la milostivirea Lui, pe care voi nu-l ştiţi; deci, voiesc, să vi-l arăt. Sînt 
mulți ani de cînd am rugat bunătatea lui Dumnezeu, ca să mă izbăvească de bucatele 
cele stricăcioase. Dar cum voi povesti mila şi bunătatea Ta, Hristoase, Care ai făcut- 
o cu mine, nevrednicul robul Tău! Am văzut că a venit din văzduh un bărbat luminat, 
îmbrăcat în haină şi podoabă preoțească, care ţinea în miini un vas dumnezeiesc. Din 
acel vas scotea mîncare cu un cleşte şi îmi dădea de trei ori, însă nu ştiu ce mîncare 
era; numai atît ştiu, că era dulce la gust, albă și negrăită la vedere. Din acel ceas pînă 
în ziua de astăzi a venit acel bărbat minunat în toate duminicile, după dumnezeiasca 
Liturghie şi îmi dădea acea dumnezeiască împărtășire; astfel că îmi potolea foamea 
pînă în Duminica cealaltă şi nicidecum nu flămînzeam. Numai aceasta am avut-o 
ascunsă de voi, fiilor; iar pe toate celelalte le știți, ca cei ce sînteți părtași ai 
nevoinţelor mele duhovniceşti. Deci, vă las vouă predaniile şi canonul meu și cer de 


la voi această răsplătire: Să păziți acest amanet al meu întreg şi nesmintit, ca şi cum 
m-aţi vedea pe mine. Să petreceţi în fapte bune, precum petreceaţi cînd eram cu voi, 
lucru care se va arăta în ziua cea mare a răsplătirii, cînd veţi dobîndi fiecare după 
lucrurile voastre”. 


Cuviosul Simeon, poruncind acestea ucenicilor săi, dorea ca să le păzească 
neclintite și să afle odihnă veșnică în Împărăţia cerului. EI le-a mai vorbit şi alte 
multe vrednice de pomenire, astfel că în ziua de 24 mai, s-a dus către Hristos, Cel 
dorit de el, ca să se sălăşluiască în bunătăţile cele nespuse şi negrăite, pe care le-a 
gătit lui şi tuturor celor ce ÎL iubesc şi Îi păzesc poruncile Lui cele mîntuitoare. Iar 
cinstitele şi vrednicele lui moaşte au rămas acolo în sfîntul său staul, din muntele cel 
minunat, unde a săvirşit nevoințele lui cele minunate. Ucenicii lui au acele sfinte 
moaște ca o vistierie de minuni, care niciodată nu se deşartă. Cu cît se deşartă, cu atît 
se umple şi sporesc vindecările, nu numai ale trupului, dar şi ale sufletului, întru Iisus 
Hristos Domnul nostru, Căruia 1 se cuvine toată slava, cinstea şi închinăciunea în 
vecii vecilor. Amin. 


52.A TREIA AFLARE A CINSTITULUI CAP AL SFÎNTULUI IOAN 
BOTEZĂTORUL 


(25 MAD) 


Acest cinstit şi sfînt cap, fiind ascuns multă vreme, acum a izbucnit din sînurile 
pămîntului ca aurul din baie, nu închis în vas de lut ca mai înainte, ci la loc sfint în 
vas de argint. ŞI, fiind vestit acest lucru de un preot, a fost adus din Comane şi primit 
de strălucita cetate a cetăților, împreună cu credinciosul împărat şi popor, cu toată 
bucuria. Și cu credinţă închinîndu-se cinstitului şi sfîntului cap, acesta a fost pus la 
loc sfînt. 


Sia: 
MINUNILE SFÎNTULUI MUCENIC TERAPONT, EPISCOPUL CIPRULUI 


(25 MAD) 


Sfîntul Terapont a fost monah şi s-a învrednicit de rînduiala episcopiei în 
Ostrovul Ciprului. EI şi-a săvîrşit nevoinţa pătimirii şi a luat de la Hristos Domnul 
cununa muceniciei, pe vremea cînd Biserica era prădată de cei fărădelege. Mai întîi 
sfintele lui moaşte se odihneau în Cipru, după aceea au fost aduse în Constantinopol 
în acest fel: cînd agarenii, cu voia lui Dumnezeu, au pustiit şi robit cu război toate 
părțile Răsăritului, luîndu-le în stăpînirea lor pentru păcatele noastre, atunci se 
apropiase şi de ostrovul Ciprului, vrînd să-i facă şi lui ca şi celorlalte. 


Deci, sfîntul s-a arătat eclesiarhului bisericii sale, zicîndu-i: "Scoală-te 
degrabă şi ia moaștele mele şi du-le în cetatea lui Constantin, de vreme ce vrăjmaşii 
Crucii lui Hristos vor să năvălească asupra ostrovului şi voiesc să pustiiască acest 
loc. Spune aceasta la toți drepteredincioşii, ca să iasă de aici înainte de năvălirea 
agarenilor". Această arătare şi poruncă a sfîntului, dacă a spus-o eclesiarhul celor 
drepteredincioşi, îndată s-au gătit de călătorie pe apă şi, luînd o raclă nouă, a pus în 
ea moaștele sfințitului mucenic; deci, luîndu-le cu ei, s-au urcat în corabie şi au 
plecat. Dar, pe cînd erau ei în largul mării, mergînd către Constantinopole, s-a ridicat 
o furtună pe mare, încît toţi, temîndu-se, se primejduiau de înecare. Atunci, îndată a 
început a ieşi din racla sfîntului ca un nor subțirel, o mireasmă plăcută, încît a umplut 
cu miros corabia, iar marea s-a revărsat ca la trei stadii. Din acea minunată şi bună 
mireasmă s-a liniștit furtuna mării. 


Eclesiarhul, fiind legat cu mai fierbinte dragoste către sfîntul, pe cînd păzea 
sicriul lui, a auzit un glas din sicriu, chemîndu-l pe nume. Toţi au auzit aceeași, cum 
Sfîntul Terapont a chemat pe nume pe păzitorul moaştelor sale. Deci, din această 
pricină înspăimîntîndu-se, toţi s-au apropiat de sicriu vrînd să vadă moaştele 
sfîntului; dar, privind în sicriu, au văzut nişte mir cu bun miros, izvorînd ca un rîu 
din cinstitele lui moaşte, astfel că sicriul era plin de mir, încît se revărsa afară. Deci, 
cei ce erau în corabie, puneau în vase de sticlă mir de acela şi cu credință se ungeau 
din el, pentru tămăduirea sufletelor şi a trupurilor lor. 


Ajungînd în cetatea lui Constantin, a pus acele moaște izvorttoare de mir în 
biserica Preasfintei Născătoare de Dumnezeu, pe vremea împărăției lui Nichifor. 
După cîtăva vreme, pentru minunile ce se făceau de cinstitele lui moaște, s-a zidit o 
biserică deosebită, în numele Sfîntului Mucenic Terapont şi acolo au fost puse 
moaştele lui. Din multele minuni ce s-au făcut de sfintele lui moaşte, puţine s-au dat 
scrierii; iar acelea care s-au scris, s-au făcut astfel: 


Un bărbat, anume Florin, de neam italian, era muncit de un legheon de duhuri 
necurate. Acela s-a izbăvit de muncirea diavolească la moaștele Mucenicului 
Terapont, întorcîndu-se sănătos la casa sa. Acela povestea, că a văzut fum subţire 
ieşind din racla mucenicului, fum ce mirosea foarte plăcut. Acea bună mirosire 
nesuferind ighemonul cel diavolesc, a fugit în goană ca de o bătaie. 


Un alt bărbat, anume Anastasie, cetăţean al Bitiniei, avea de mulți ani o mînă 
uscată care atîrna moartă din umăr. Acela, mergînd la biserica Sfîntului Terapont, în 
care se aflau moaștele lui, a cîştigat tămăduire pe cînd se cînta Vecernia Botezului 
Domnului, de vreme ce mîna lui s-a întins şi s-a făcut sănătoasă ca şi cealaltă. El a 
luat înaintea tuturor, cu mîna cea tămăduită, un vas, în care urma să se facă aghiasmă, 
şi l-a umplut cu apă. Toţi cei ce au văzut aceea, au preamărit pe Dumnezeu, Cel 
preamărit în sfîntul Său, Terapont. 


Un alt bărbat, anume Gheorghe, în rînduiala ostășească, din lucrarea 
diavolească avea faţa întoarsă înapoi şi avea un ochi orb. Acela, rugîndu-se la 


mormîntul mucenicului, a cîştigat grabnică tămăduire, pentru că faţa lui s-a îndreptat 
şi a văzut cu ochiul, pentru care a dat mulţumire doctorului celui fără de arginți. 


Un slăbănog oarecare, anume Teodor, a fost adus în biserica mucenicului. 
Aceluia 1 s-a arătat sfîntul în vis, dîndu-i pîine şi vin în pahar, iar el, luîndu-le din 
mîna sfîntului, îndată s-a deşteptat şi a simţit în sine putere şi sănătate desăvîrşită,; 
deci, s-a sculat sănătos din pat, slăvind pe Hristos şi pe mucenicul lui, zicînd: "O, 
părinte Teraponte, cît îţi este de lesne a tămădui toate bolile!" 


La moaştele Sfîntului Terapont a fost adusă o copilă mică, ale cărei picioare 
erau lipite, încă din pîntecele maicii sale, iar călciiele îi erau întoarse înapoi și 
crescute în dosul lor. Deci, părinții, făcînd rugăciune cu lacrimi la moaştele sfîntului, 
îndată s-au îndreptat picioarele copilei, după obișnuita rînduială, a firii omenești, de 
vreme ce s-au întins şi s-au dezlegat spre umblarea cea cuviincioasă. Astfel, copila a 
ajuns la creşterea cea desăvîrşită, umblînd și slăvind pe Dumnezeu. 


O femeie oarecare, cu numele Maria, s-a îmbolnăvit de o boală grea, care se 
numeşte cancer. Deci, zăcînd foarte mult şi deznădăjduindu-se de sănătatea sa, a 
alergat cu umilite rugăciuni la Sfîntul şi a luat grabnică şi desăvîrşită tămăduire cu 
rugăciunile lui. 


Altei femei, curgîndu-i sînge de şapte ani, a alergat cu credință la Sfîntul 
Terapont şi, îndată ce s-a atins numai de falca lui, s-a oprit curgerea sîngelui ei şi s- 
a întors sănătoasă la casa sa. 


Iarăşi, altă femeie, pătimind de idropică și alergînd la sfintul, a văzut în vis pe 
sfîntul mucenic, ungînd trupul ei cu niște amestecături. Deşteptîndu-se din somn ŞI- 
a văzut umflătura trupului său trasă înapoi şi, curgînd mult puroi, s-a făcut sănătoasă. 


Un ostaş din cetele armenești, anume Ștefan, era cu trupul jumătate uscat și 
gîrbovit la pămînt; asemenea şi un alt ostaş, anume Teodor, fiind cuprins de aceeaşi 
boală, amîndoi alergară cu rugăciuni şi cu credință la moaștele sfințitului mucenic şi 
au dobîndit grabnică tămăduire. După aceştia, venind un lepros la mormîntul 
sfîntului, s-a curăţat de lepră, cu rugăciunile aceluia; deci, plecînd sănătos, a dat 
mulțumire lui Dumnezeu. 


Un scolastic, avînd sub sînul său o vătămare de boală mare, venind la 
mormîntul sfîntului şi, rugîndu-se, a adormit. EI a văzut pe sfîntul în vis, punînd un 
plasture pe vătămarea lui şi, deşteptîndu-se, a simţit ușurare de boala lui; iar după o 
zi, rana lui s-a tămăduit desăvîrşit şi s-a dus sănătos, lăudînd pe Dumnezeu. Foarte 
multe neputințe şi boli se tămăduiau prin ungerea mirului ce ieşea din cinstitele 
moaşte ale Sfîntului Terapont. Diavolii se goneau din oameni, iar cei ce mureau, erau 
întorşi de la porțile morţii, cu rugăciunile Sfîntului Mucenic Terapont şi cu darul 
Domnului nostru lisus Hristos, a Căruia este slava în veci. Amin. 


54.POMENIREA SFÎNTULUI APOSTOL CARP, UNUL DIN CEI 
ŞAPTEZECI 


(26 MAI) 


Sfîntul Apostol Carp a fost unul din cei şaptezeci de apostoli, următor și 
slujitor al Sfîntului Apostol Pavel, fiindcă ducea scrisorile lui la cei ce le trimitea. EI, 
nevoindu-se împreună cu dînsul multă vreme în propovăduirea cuvîntului lui Hristos, 
a suferit multe ispite; apoi a fost pus de dînsul episcop în Veria Traciei. El s-a mai 
ostenit cu propovăduirea cuvîntului şi în Crit, unde a primit în casa sa pe Sfîntul 
Dionisie Areopagitul. El a văzut în vedenie pe Domnul arătîndu-i-se lui, pe cînd se 
ruga, ca să pedepsească pe cei doi păcătoşi; deci, l-a auzit pe Acela, zicîndu-i: "Bate- 
mă cît poți, căci sînt gata iarăși să mă răstignesc, pentru mărturisirea omenească". 


Sfîntul Dionisie mai mărturiseşte de Sfîntul Carp şi aceasta: EI nu începea a 
săvîrşi Preacuratele şi de viață făcătoarele Taine, mai înainte pînă ce nu vedea din 
cer, arătîndu-i-se vreo vedenie dumnezeiască. Fiind arhiereu în Vera, pe mulți elini 
i-a întors de la închinarea de idoli la Hristos Dumnezeu. Asemenea, pe iudei, 
mustrîndu-i, i-a învăţat să creadă că Hristos Cel răstignit de dînșii este Dumnezeu 
adevărat şi făcătorul tuturor. După aceea, a fost ucis cu sălbăticie şi cu nemilostivire 
de ceilalți iudei ce nu crezuseră, dîndu-şi sfîntul său suflet în mîinile Domnului. lar 


cinstitele lui moaște s-au pus în aceeași cetate, de bărbaţi credincioşi şi temători de 
Dumnezeu. De la cuviincioasele lui moaște se dau multe tămăduiri bolnavilor, întru 
slava lui Hristos, Dumnezeul nostru. 


Notă - Despre vedenia Sfîntului Carp, unde se aminteşte de cei doi păcătoşi, 
caută povestirea Sfintului Dionisie Ariopagitul de la trei octombrie; căci acolo o 
puteți citi. 


55.SFÎNTUL MUCENIC GHEORGHE CEL NOU, CARE A PĂTIMIT ÎN 
SREDŢA 


(26 MAI) 


Fericitul Gheorghe a fost fiul unui bărbat drepteredincios, cu numele loan, un 
boier de frunte al cetății Sredţa, iar pe maica sa o chema Maria. Ei avuseră acest copil 
în urma rugăciunilor ce le-au înălţat către Dumnezeu, de vreme ce îmbătrîniseră fără 
de fii, ca şi Avraam şi Sarra. Astfel, ei s-au rugat neîncetat lui Dumnezeu, Preacuratei 
Maicii Lui şi Sfîntului Marelui Mucenic Gheorghe cel din Capadocia; şi, mergînd în 
toate zilele în biserica lui şi, făcînd multe milostenii la săraci, cerea să se dezlege 
nerodirea de prunci. 


Rugăciunile lor au fost auzite, de vreme ce le-a dat lor la bătrîneţe rod de parte 
bărbătească, pe care, aducîndu-l în biserica Sfîntului Mare Mucenic Gheorghe, l-a 


botezat în numele Preasfintei Treimi, punîndu-i numele de Gheorghe din Sfîntul 
Botez. Pruncul, creştea în bună învățătură, în frica lui Dumnezeu şi în deprinderea 
cărții, din care, degrabă, a învăţat dumnezeiasca Scriptură şi a întrecut cu 
înțelepciunea pe bătrînii săi. Ajungînd în vîrsta cea desăvirşită, se asemăna cu 
frumuseţea şi cu curăţenia lui Iosif, fiul lui Iacov. Turcii, stăpînind ţara bulgărească, 
pe cînd fericitul Gheorghe avea două zeci şi cinci de ani de la nașterea sa, au început 
a-l amăgi spre păgînătatea lor, zicîndu-i: "Gheorghe, lasă credinţa creștinească şi te 
apropie de credinţa noastră. Ascultă pe Mahomed, trimisul lui Dumnezeu, şi primește 
legea lui". 


Deci, ei au început a pune cealma pe cinstitul cap al sfîntului - iar cealmaua, 
păgînui o purtau pe capete şi, astfel, intrau în geamie. Sfîntul a răspuns împotriva lor, 
zicînd: "Nu ni se cade nouă, creştinilor, să luăm parte la obiceiurile voastre păgîneşti 
şi să purtăm cealmale pe capetele noastre. Nouă nu ni se cade să ne despărțim de 
Hristos, Dumnezeul cel adevărat, Făcătorul cerului şi al pămîntului şi să lepădăm 
Sfîntul Botez. Cui să cred eu? Lui Mahomed, care nu este trimis nici de Dumnezeu, 
nici de proorocii Lui, nici de apostoli, ci s-a arătat povăţuitor sîrguincios al satanei, 
avînd steagurile diavolului? Deci, voi singuri nu ştiţi cui credeţi, rătăcind astfel din 
calea cea adevărată”. 


Sfîntul Gheorghe, astfel certîndu-i pe ei, a început a mărturisi cu mare glas pe 
Hristos, adevăratul Dumnezeu, Ziditorul celor de sus și celor de jos, al tuturor 
făpturilor celor văzute şi nevăzute şi, scuipîndu-i în față şi numindu-i fără de 
Dumnezeu, a aruncat cealmaua la pămînt, călcînd-o cu picioarele. Apoi a zis către 
sineşi: "O, Gheorghe, pentru ce stai? Hristos te cheamă pe tine!" 


Păgînii, umplîndu-se de mînie din această pricină, au prins pe sfint şi l-au adus 
cu ocară mare înaintea ighemonului şi au început a cleveti contra lui, zicînd: "Acesta 
batjocoreşte și ocărăşte credinţa și legea noastră!" Deci, ighemonul s-a mirat de 
mărimea şi de frumuseţea lui şi a început cu momeli a grăi către sfîntul: "Dacă te vei 
lepăda de Iisus Hristos, pe Care Îl numiţi Fiul lui Dumnezeu, şi te vei supune singur 
poruncii stăpînitorului Selim, căruia 1 se supun multe împărăţii, şi vei face voia lui, 
apoi vei lua de la împărat daruri și cinstiri; și, astfel, vei fi mai mare peste voievozii 
din această cetate, Sredţa”. 


Dar, mucenicul lui Hristos din nou a mărturisit pe Domnul său înaintea 
poporului, iar credinţa turcilor a defăimat-o şi a scuipat-o. Atunci tiranul, aprinzîndu- 
se de mînie, a poruncit să-l dezbrace şi, astfel, să-l bată fără milă cu toiege. Deci, 
sfîntul pătimitor a fost muncit cumplit, încît, pe cînd îl băteau cu toiegele, carnea 
sărea în văzduh, iar sîngele curgea ca pîraiele din răni; deci, sfîntul n-a voit cu nici 
un chip să se supună poruncii împăratului lor. 


După aceea, ighemonul a poruncit să-l taie adînc cu cuțitele peste tot trupul, 
de la cap pînă la picioare şi să-i bage făclii aprinse în tăieturi. Ei au aprins foc de 
lumînări, încît nu se vedea trupul mucenicului din văpaie şi a început a se topi trupul 


lui ca ceara de foc; iar pătimitorul răbda cu vitejie toate acestea, chemînd și 
mărturisind numele lui lisus Hristos. După acea, tiranul a poruncit ca să poarte pe 
mucenic prin cetate şi să-l bată peste față, batjocorindu-l şi zicîndu-i: "Nu huli pe 
Mahomed, trimisul lui Dumnezeu, şi nu ocări poruncile cele pentru credinţa turcilor”. 


Dar, sfîntul se ruga lui Hristos Dumnezeu și învăţa pe turci să creadă în lisus 
Hristos. După aceea, păgînii au aprins un foc mare în mijlocul cetăţii, vrînd acolo să 
ardă pe sfînt. Deci, au adus pe Gheorghe, mucenicul lui Hristos, la locul hotărît spre 
ardere. Dar el, fiind slăbit de răni, a căzut la pămînt fără glas şi, mişcînd numai 
buzele, chema pe Dumnezeu în ajutor. Deci turcii, luînd pe pătimitorul lui Hristos, 
fiind încă viu, l-au aruncat în foc. Astfel, Sfîntul Gheorghe și-a sfîrşit nevoința 
pătimirii pentru Hristos. După aceea, păgînii au aruncat în foc o mulțime de cîini 
peste trupul sfîntului, ca să nu fie cunoscute de creştini moaştele lui. Dar Dumnezeu 
a preamărit pe plăcutul Său, de vreme ce deodată a căzut o ploaie mare, cu fulgere şi 
cu tunete înfricoşate, încît a stins focul cu desăvîrşire, nemairămînînd nici miros de 
fum. 


Atunci turcii, înfricoşîndu-se foarte mult de acea mare minune, au fugit, iar 
ploaia cea mare cu fulgere şi cu tunete a ţinut pînă seara. ŞI, sosind noaptea, în locul 
unde a fost ars trupul mucenicului s-a arătat o lumină mare deasupra moaștelor lui, 
strălucind tot locul acela. Atunci, protopopul bisericii celei soborniceşti a Sfîntului 
Mare Mucenic Gheorghe Capadocianul, s-a dus cu creştinii la judecător, le-a umplut 
mîinile de arginţi și le-a cerut să le dea voie a lua moaștele mucenicului, ca să le dea 
obișnuitei îngropări. 


Judecătorii, nevoind să împlinească dorinţa lui, protopopul s-a dus la 
mitropolitul leremia și i-a spus tot ce s-a întîmplat cu sfîntul mucenic. Atunci, 
mitropolitul a mers cu mare sîrguință şi cu credinţă la moaștele sfîntului, cu tot 
sfințitul sobor şi cu tot poporul iubitor de Hristos, cîntînd psalmi şi cîntări, avînd 
lumînări și tămiie. Deci, răscolind cenuşa deasupra locului unde se arătase lumina, 
au găsit cinstitele moaşte ale Sfîntului Mucenic Gheorghe cel Nou, nevătămate de 
foc; iar oasele cîinilor toate se prefăcuseră în praf şi cenuşă. Pe unde a fost purtat 
mucenicul prin cetate şi pe unde a picat sîngele pe pămînt, acolo noaptea se arăta 
lumină, ca din nişte lumînări aprinse şi aceea se vedea de toți credincioşii. Deci, 
mitropolitul, luînd moaștele sfîntului, le-a pus cu cinste în raclă şi le-a adus în 
biserica Sfîntului Mare Mucenic Gheorghe, cel din Capadocia. Acolo zac şi pînă 
acum moaştele acestui nou Sfînt Mucenic Gheorghe şi cu darul lui Hristos dăruiesc 
multe tămăduiri celor ce vin la ele cu credinţă. 


Sfîntul şi biruitorul noul răbdător de chinuri Gheorghe, precum s-a zis, a fost 
în această cetate bulgărească, Sredţa, unde a şi fost crescut de părinții săi. El şi-a 
sfîrşit nevoinţa pătimirii sale în anul de la facerea lumii 7022, iar de la întruparea lui 
Dumnezeu Cuvîntul în anul 1514, în 26 zile ale lunii mai, stăpînind peste toţi Domnul 
nostru lisus Hristos, Căruia se cuvine slavă în veci, împreună cu Tatăl şi cu Sfîntul 
Duh. Amin. 


56.SFÎNTUL SFINȚIT MUCENIC TERAPONT, EPISCOPUL SARDELOR 


07 MAD) 


Sfîntul Terapont a fost arhiereu al Sfintei Biserici a Sardelor. Prin învățătura 
sa, el a întors pe mulți păgîni la Hristos de la rătăcirea închinării de idoli, luminîndu- 
1 cu Sfîntul Botez. Apoi, fiind prins de Iulian stăpînitorul, l-a ferecat în obezi, l-a 


închis în temniţă şi l-a muncit multă vreme cu foamea şi cu setea; apoi, scoţindu-l, l- 
a chinuit cu multe munci. După acestea l-a adus legat în Sinaon, cetatea Frigiei, în 
Ankira, cetatea Galatiei și pretutindeni l-a muncit în multe feluri. Apoi, ducîndu-l la 
un rîu ce se numea Astalin, l-a întors gol cu faţa la pămînt și, legînd patru pari înfipți 
în pămînt, l-a bătut atît de mult, încît i-a căzut pielea de pe trup şi de pe oase, iar 
pămîntul s-a adăpat cu sîngele lui. Parii de care era legat, au înverzit, au scos ramuri 
şi frunze şi au crescut copaci mari; deci, cu frunzele lor se tămăduiau toate 
neputinţele şi toate bolile omeneşti. După aceasta, l-a adus în stăpînirea Traciei, la o 
cetate din Lidia, aproape de rîul Ermia, care adapă Lidia, în episcopia Sataliei, cea 
din Mitropolia Sardiei. Acolo, după multe feluri de munci, a fost înjunghiat pentru 
Hristos; şi astfel a luat cununa cea nestricăcioasă. 


VA SFINŢII MUCENICI TEODORA ȘI DIDIM OSTAŞUL 
07 MAD) 


Pe vremea împărăției lui Dioclețian și Maximian, era mai mare în cetatea 
Alexandriei ighemonul Evstratie. Împărații aceia au dat poruncă contra creștinilor 
ca, ori să jertfească zeilor, ori să fie munciţi. Ighemonul, şezînd la judecată, a poruncit 
să aducă înaintea sa pe Teodora, fecioara cea creştină, care nu de mult era prinsă şi 
păzită în temniță. Deci, fiind adusă înaintea lui, i-a zis judecătorul: "Fecioară, de ce 
credinţă eşti tu?" Ea a răspuns: "Sînt creştină”. Judecătorul zise: "Eşti lhberă sau 
roabă". Teodora răspunse: "Ţi-am spus că sînt creştină, deoarece, venind Hristos, m- 
a eliberat de păcat; şi astfel sînt născută din părinți slăviţi în această lume deşartă”. 


Ighemonul, căutînd spre dregătorul cetăţii care se numea Luchie, i-a zis: "Ştii 
pe fecioara aceasta?" Luchie a răspuns: "Da, o ştiu cu adevărat, că este de neam bun 
şi cinstit". Ighemonul zise către dînsa: "Fecioară, dacă eşti de neam bun şi cinstit, de 
ce n-ai voit să te măriți după bărbat?" Fecioara răspunse: "Pentru Hristos m-am 
lepădat de nuntă, că Domnul nostru lisus Hristos, venind în lume, ne-a mîntuit din 
stricăciune, prin naşterea Sa din Preacurata Fecioară, Maica Lui, şi ne-a făgăduit 
viaţa veşnică; dar eu, crezînd în EI, am voit să petrec în feciorie pentru dragostea Lui 
pînă la sfîrşitul meu”. 


Judecătorul a zis: "Împărații noștri au poruncit ca pe voi, fecioarele care voiţi 
să vă păziţi fecioria voastră, totdeauna să vă aducem la închinarea zeilor; iar de nu 
veţi voi să vă închinați zeilor, să vă dăm în case de desfrînare". Fecioara a răspuns: 
"Mi se pare că tu ştii bine că Dumnezeu caută la voinţa inimii, de vreme ce este 
ştiutor de inimi. El ştie cugetele noastre şi scopul nostru îl primeşte ca pe un lucru 
singur. EI ştie voința mea care este să-mi păzesc fecioria neîntinată şi chiar dacă vei 
porunci, precum te lauzi, să mă necinstească cu sila, aceea nu va fi necurăţenia 
trupului meu, ci silire şi pătimire. Dacă mi-ai tăia capul, sau mîna, ori piciorul şi de- 
mi vei lua fecioria cu sila, tot muceniţa lui Hristos mă vei face, iar nu desfrînată. 


Deci, Stăpînul meu este puternic, ca fecioria mea cea făgăduită lui, s-o păzesc 
întreagă ca pe o parte a Sa, precum va voi". 


Judecătorul a zis: "Nu dori să-ţi necinsteşti neamul tău cel bun, nici să te dai 
spre batjocură şi rîs; de vreme ce eşti fiică de părinţi cinstiți şi slăviți, precum se 
spune despre tine". Fecioara a răspuns: "Preamăresc pe Hristos Dumnezeul meu, Cel 
ce mi-a dat neam bun şi cinstit și nădăjduiesc spre dînsul, că va păzi întreagă pe 
porumbiţa sa". Judecătorul a zis: "Pentru ce te amăgești, crezînd în Omul cel 
răstignit, ca într-un Dumnezeu? Oare te va izbăvi el din mîinile celor ce vor să te ia 
spre desfrînare? Să nu socoteşti că dacă te vei duce în desfrînare, vei ieşi curată de 
acolo?" 


Teodora a răspuns: "Cred în Hristos, Cel ce a pătimit pe vremea lui Ponţiu 
Pilat, că mă va izbăvi din mîinile necuraţilor şi va păzi nespurcată pe credincioasa 
roaba Sa". După aceasta, judecătorul i-a dat timp de trei zile ca să se gîndească; dar 
ea voia îndată să pătimească munci, spunîndu-i că şi după trei zile şi chiar după mai 
multe, scopul şi dorinţa nu va fi alta, decît numai să moară pentru Hristos, Dumnezeul 
său. Deci, a trimis-o iarăşi în temniţă și, după trei zile, a scos-o şi a pus-o din nou de 
față la judecată. Ighemonul, văzînd-o petrecînd neschimbată în sfînta credință, a 
poruncit să o dea spre batjocură. 


Dar, fiind dusă, s-a rugat Domnului, zicînd: "Hristoase Dumnezeule, Cel ce ai 
îmblînzit în privelişte necuvîntătoarele fiare înaintea feţei Sfintei Tecla, îmblînzeşte 
pe aceste fiare cuvîntătoare, care sînt mai sălbatice şi mai fără de rușine şi care s-au 
adunat ca să spurce curăția trupului meu. Cel ce ai izbăvit pe Susana din mîinile 
desfrînaților bătrîni, izbăveşte-mă şi pe mine roaba ta de același fel de desfrînați. Nu 
lăsa să se spurce trupul meu ca unul ce Ţie unuia este sfințit. Tu, Cel ce ai alungat de 
la mine pe nevăzuţii vrăjmaşi, care de multe ori se sileau tîlhăreşte și în taină să fure 
vistieria fecioriei mele, gonește şi acum, mă rog, pe aceşti nelegiuiți, care s-au 
pregătit să răpească tilhărește bogăția mea. Doamne Dumnezeul meu, vino spre 
apărarea mea şi fă cu atotputernica tărie, ca să ies curată şi neatinsă din mîinile celor 
necurați şi voi preamări sfînt numele Tău”. 


Pe cînd Sfînta Teodora se ruga astfel, spurcaţii poftitori stăteau afară din casă 
ŞI se certau între ei, care să intre mai întîi la fecioară. Atunci, un oarecare tînăr voinic, 
îmbrăcat ostăşeşte, a venit la ei şi, împingîndu-i pe toți, a intrat în casă la fecioară 
înaintea tuturor, neîndrăznind nimeni să-l împiedice sau să-l întrebe ceva. Acela era 
unul din fraţii cei credincioşi, cu numele Didim, care, fiind îndemnat de Dumnezeu, 
a venit acolo într-adins în chip de ostaş, nu pentru faptă de păcat, ci spre apărarea 
fecioarei. Deci, văzîndu-l Sfînta Teodora, s-a înspăimîntat. Atunci fericitul Didim a 
zis către dînsa: "Nu te teme, soro, că, deşi mă vezi lup pe dinafară, înăuntru sînt 
mielușel și frate cu tine în sfînta credinţă. Eu am venit aici să te izbăvesc pe tine, care 
eşti roaba şi porumbiţa Dumnezeului meu! Deci, să schimbăm hainele. Tu să te 
îmbraci într-ale mele şi eu într-ale tale, ca, astfel fiind tu acoperită cu hainele mele, 
să duci de aici întreagă fecioria ta; iar eu, în îmbrăcămintea ta, să intru în nevoința 


mucenicească, să mă arăt că sînt adevărat ostaş al lui Hristos. Deci, sfinta fecioară s- 
a învoit la acestea, de vreme ce a cunoscut că acel ostaş a fost trimis la dînsa de 
Dumnezeu. 


După ce şi-au schimbat îmbrăcămintea, adică fecioara s-a îmbrăcat cu hainele 
cele bărbătești şi ostăşeşti, iar tînărul într-ale fecioarei, tînărul a zis către fecioară: 
"Cînd vei ieşi de aici, să-ţi acoperi faţa, ca și cum te-ai ruşina, că toţi, ruşinîndu-se, 
vor ieși de aici; şi astfel nu te vor cunoaște avînd fața acoperită. Fecioara, făcînd 
astfel, a ieşit în haină ostăşească cu faţa acoperită şi s-a dus într-ale sale, lăudînd pe 
Dumnezeu pentru purtarea Lui de griţă, că într-un chip ca acela a izbăvit-o din mîinile 
necuraţilor poftitori, ca pe o pasăre din laţ şi ca pe o oaie de lupi. După ieșirea Sfintei 
Teodora, a intrat în casa aceea un alt tînăr cuprins de pofta desfrînări și a găsit bărbat 
în loc de fecioară. 


Atunci s-a înspăimîntat şi a strigat, zicînd: "Ce este aceasta? Oare fecioara s- 
a prefăcut în bărbat? Am auzit spunîndu-se de creştini, că odată Hristos al lor a 
prefăcut apa în vin, acum văd că tot acelaşi a prefăcut partea femeiască în 
bărbătească". Apoi, ieşind degrabă din casă, a strigat către tovarășii săi: "Să fugim 
de aici, să fugim mai înainte, pînă nu ne preface Hristos în femei". Și, alergînd, au 
vestit aceasta judecătorului. 


Ighemonul, trimiţind, a adus pe Didim la judecată şi l-a întrebat: "Cine eşti 
tu?" Didim a răspuns: "Sînt robul lui lisus Hristos și mă numesc Didim”. Atunci 
judecătorul a zis: "Pentru ce nu te văd pe tine îmbrăcat în haine bărbătești, ci în haine 
femeiești?" Didim a răspuns: "Le-am luat de la Teodora, iar pe ale mele le-am dat ei, 
ca să nu fie cunoscută de acei bărbaţi, cărora ai dat-o s-o necinstească; şi astfel am 
scăpat-o din mîinile lor”. Judecătorul a zis: "Cine ţi-a poruncit să faci astfel?" Didim 
a răspuns: "lisus Hristos, Dumnezeul meu m-a învăţat şi m-a trimis ca să scap pe oaia 
lui, întreagă şi nevătămată din dinţii fiarelor". Judecătorul i-a zis: "Unde este Teodora 
acum? Să ne spui mai înainte pînă nu începem a te munci". Răspuns-a Didim: "Cu 
adevărat nu ştiu unde este ea acum, decît numai aceasta ştiu, că este roabă bună şi 
credincioasă a Domnului și Mîntuitorului nostru lisus Hristos şi mărturiseşte 
preasfînt numele Lui. Pentru aceea a iubit-o EI pe ea şi a păzit-o neîntinată ca pe o 
mireasă a Sa". Deci, stăpînitorul, umplîndu-se de mînie, a poruncit ca să-i taie capul 
cu sabia, iar trupul să i-l arunce în foc. 


Auzind Sfîntul Didim porunca de moarte, s-a bucurat şi a strigat către 
Dumnezeu, zicînd: "Bine eşti cuvîntat Dumnezeule, Tatăl Domnului nostru lisus 
Hristos, Cel ce n-ai trecut cu vederea rugăciunea mea şi mi-ai împlinit dorința mea. 
Astfel, pe roaba ta, Teodora, ai păzit-o neîntinată, iar pe mine mă învredniceşti de 
cununa mucenicească!" După aceasta au luat pe sfîntul şi l-au dus după cetate să-l 
taie. 


Sfînta Teodora, înştiințîndu-se de aceasta, a alergat după Sfîntul Mucenic 
Didim şi, ajungîndu-l la locul unde era să se taie, căuta cu dînsul cununa cea 


mucenicească, zicînd: "Măcar că ai apărat fecioria mea de stricăciune, însă nu te-am 
învăţat eu ca să mă aperi de moarte. Eu am fost prinsă, cercetată şi judecată, deci, 
lasă-mi mie sfîrşitul mucenicesc, ca eu să fiu tăiată, iar tu să te duci liber ori unde vei 
vol. Destul îţi este plata de la Domnul, că ai păzit fecioria mea, însă nu voiesc ca să 
mori pentru mine și să răpeşti mai înainte cununa mea. Nu voiesc ca să fiu 
pricinuitoare morții tale, ci eu să mor singură și astfel să-mi plătesc acea datorie. Am 
cap să se taie pentru Hristos, am sînge să se verse pentru Domnul nostru! 


Eu n-am voit şi nu voiesc să fiu întinată, ci am dorit şi doresc să fiu muncită. 
Deci, nu-mi lua cununa pe care mai înainte de tine am început s-o împletesc. De-mi 
zavistuieşti mie pentru mucenicie, mie mi se cade să merg mai întîi sub sabie; iar tu, 
după mine să fii mucenic al lui Hristos! Deci, tu să rămîi după mine, iar nu eu după 
tine, de vreme ce de la tine nu pot să ia curăția; însă pe mine pot să mă necinstească. 
Astfel, precum m-ai scăpat curată de la desfrînare, aşa şi acum să mă trimiţi curată 
înaintea lui Hristos!" 


Sfîntul Didim a zis către dînsa: "lubită soră, Domnul nostru lisus Hristos, Cel 
ce te-a păzit pe tine nebatjocorită, Acela este puternic a te păzi totdeauna curată; iar 
pe mine, cel judecat la moarte, să nu mă opreşti a muri pentru Hristos şi cu sîngele 
meu să-mi spăl păcatele!" Astfel, certîndu-se ei pentru marea dragoste a lui Hristos, 
s-a poruncit să-i taie pe amindoi. Deci, Sfinta Muceniţă Teodora a pus mai întîi capul 
sub sabie, apoi şi Sfîntul Didim. După aceea trupurile lor au fost aruncate în foc; şi, 
astfel şi-au luat cununile biruinţei de la Hristos, Domnul nostru, Căruia împreună cu 
Tatăl şi cu Duhul Sfînt, 1 se cuvine slava cinstea şi închinăciunea, în vecii vecilor. 
Amin. 


58.PĂTIMIREA CUVIOSULUI NICHITA MĂRTURISITORUL, 
EPISCOPUL CALCEDONULUI 


(28 MAI) 


Pf EV VL EXT 


Cuviosul părintele nostru Nichita iubea din tinerețe pe Hristos. EI s-a lepădat 
de lume şi de toate cele din lume şi, plăcînd lui Dumnezeu prin viața îmbunătățită, a 
fost ridicat la scaunul arhieresc al Calcedonului. Ca arhiepiscop, stătea ca o făclie în 
sfeşnic, cu care a luminat lumea și a împodobit Biserica lui Hristos. Şi era foarte 
milostiv spre săraci, că hrănea pe cei flămînzi, îmbrăca pe cei goi, primea şi odihnea 
pe cei străini. El era tatăl sărmanilor, apărătorul văduvelor şi izbăvitorul năpăstuiților. 


În vremea eresului luptătorilor de icoane de pe vremea împărăției lui Leon 
Armeanul, Sfintul Ierarh Nichita s-a arătat mărturisitor al lui Hristos, de vreme ce s- 
a nevoit mult împotriva credinţei celei rele, mustrînd și lepădînd dogmele cele 
necredincioase, apoi, învăţînd şi sfătuind cu dreaptă credinţă a se închina icoanei lui 


Hristos, a Preacuratei Maicii lui Dumnezeu și a tuturor sfinților. El a pătimit mult 
pentru dreapta credință de la împăratul cel răucredincios şi de la cei de un gînd cu el, 
şi astfel a suferit izgoniri, defăimări şi chinuri. 


După mulţi ani şi după multe osteneli de mărturisitor, a trecut cu pace la 
Dumnezeu, de la cele de aici. Dumnezeu l-a preamărit în cer înaintea îngerilor Săi, 
iar pe pămînt înaintea oamenilor, de vreme ce la cinstitele lui moaşte s-au făcut 
minuni care dau tămăduiri de toate bolile ca să se slăvească întru el Dumnezeu, Cel 
preamărit întru sfinții Săi. Amin. 


59.SFÎNTA MUCENIŢĂ ELICONIDA 
(28 MAI) 


Eliconida, muceniţa lui Hristos a trăit pe vremea împărăției lui Gordian şi a 
lui Filip, fiind născută şi crescută în Tesalonic. Ura contra creștinilor din partea 
închinătorilor de idoli răspîndindu-se pretutindeni, muceniţa a mers la Corint. ŞI, 
văzînd poporul aducînd jertfe idolilor, a stat la un loc înalt și a strigat, zicînd: "O, 
bărbaţi corinteni, nepricepuţi şi împietriți cu inima, vă văd că sînteţi necredincioşi. 
Aţi lăsat pe Dumnezeul Cel veşnic și nestricăcios şi v-aţi întors către idolii cei 
pierzători de suflete. Vă rog, uitați-vă la înălțimea cerului şi la lățimea pămîntului şi 
socotiți cu mintea voastră, cine a întins cerul ca o piele pe deasupra capetelor noastre? 
Cine a întemeiat pămîntul peste adîncuri? Cine este puternic să alineze valurile cele 
furioase ale mării cu înfricoşatul şi slăvitul Său nume? Cine a zidit din ţărînă pe om, 
şi a suflat în el duh de viaţă? Acela este adevăratul Dumnezeu, Care ține în palmă 
toată făptura şi Care petrece în ceruri. lar zeii păgînilor sînt diavoli muţi și 
nesimțitori, asemenea lor să fie toți cei ce se închină lor”. 


Astfel grăind sfinta, cu libertate și cu glas mare, îndată au apucat-o păgînii şi 
au dus-o la ighemonul lor, Perine. Ighemonul, căutînd spre ea și văzînd cinstea feţei 
ei, a început a-i vorbi cu blîndeţe, zicînd: "Bine să-ți fie ție, preafrumoasă fucă, căci 
socotesc, că tu crezi în zeii noştri cei ce petrec pururea şi mă bucur de tine". Sfînta a 
zis: "O, ighemoane, ce bucurie poate să fie păgînilor, de vreme ce bucuria ta se va 
întoarce în plîngere, iar mîndria în neputinţă? Eu cred în Dumnezeu, Care este peste 
toate şi mă bucur că m-am învrednicit, pentru Dumnezeul meu a intra în această 
nevoință, pe care o aştept de mult, ca să cîştig cununa biruinței". Ighemonul a zis: 
"Nu fi cu limbuţia ta asemenea cu femeile cele fără de minte, ci spune nouă cu 
blîndeţe şi pe scurt cum te numeşti?" 


Sfînta a răspuns: "Nu sînt nebună, ci înțeleaptă întru Hristos; iar de voieşti să 
ştii numele meu, mă numesc Eliconida". Zis-a ighemonul: "Nu cu cuviință ţi s-a dat 
numele Eliconida, căci pentru neruşinarea ta cea mare, vei primi peste trupul tău 
munci şi bătăi”. Sfînta a răspuns: "Bine, mă numesc Eliconida, căci totdeauna este 
cu mine milostivirea Dumnezeului meu şi arunc săgeți asupra diavolului, tatăl tău. 


Iar ţie, Perine, nu ţi s-a pus numele din întîm-plare, căci necuratul şi ticălosul tău 
trup, împreună cu spurcatul tău suflet, se va trage cu oști înfocate la pierzare". Zis-a 
ighemonul: "Să ne spui curat, vei jertfi zeilor sau nu? Pentru că mă Jur pe zeul meu, 
doctorul Asclipie, că nu te voi cruța, de nu vei asculta porunca împărătească şi de nu 
te vei închina zeilor noştri”. Sfînta a răspuns: "Ascultă-mă, Perine! Eu sînt roabă a 
lui Hristos, iar pe Aschpie al tău nu ştiu cine este. Deci, fă ceea ce voieşti”. 


Atunci ighemonul, umplîndu-se de mînie, a început a munci pe sfinta. Deci, 
întîi a poruncit, s-o întindă la pămînt şi să-i zdrobească gleznele picioarelor ei şi apoi 
s-o arunce într-o căldare plină cu smoală foarte înfierbîntată. Dar, îngerul Domnului, 
arătîndu-se, a răcorit căldarea; iar smoala cea fiartă a prefăcut-o în rouă rece, încît 
ieşea din căldare, ca din nişte aromate, o mireasmă plăcută. Lucrul acesta văzîndu-l 
ighemonul, a strigat, zicînd: "O, cît de mare vrăjitor este acest Hristos, care poate să 
prefacă focul în apă!" Sfînta 1-a zis: "Cît de mari ţi se par ţie acum, zeii tăi Die şi 
Asclipie, pe care i-a umplut de ruşine o femeie, fiind roabă a lui Hristos?" Din aceste 
cuvinte ale sfintei, muncitorul, umplîndu-se de mai multă mînie şi numind-o pe ea 
fermecătoare, a poruncit, să-i smulgă perii capului ei cu piele cu tot şi să-i ardă capul 
cel jupuit şi pieptul cu lumînări aprinse. Însă muceniţa răbda cu vitejie toate acele 
munci, ca şi cum nu simţea nici o durere. 


Atunci ighemonul, schimbîndu-și mînia în blîndeţe, a început a momi pe 
sfinta, zicînd: "Preaiubită fucă, apropie-te şi jertfeşte zeilor celor nebiruiţi, mai ales 
Afroditei şi Atenei. Pentru aceasta te voi face preoteasa marei Artemida, asemenea 
cu femeile senatorilor, şi voi pune în mijlocul cetăţii întru numele tău un stîlp de aur. 
Despre aceasta voi înştiinţa pe împărați prin scrisori despre tine şi vei fi ca o maică 
în toată această cetate”. 


Sfînta Elconida a zis: "De vei face precum zici, du-mă în capiştea zeilor tăi, 
ca să aduc jertfe". Ighemonul, auzind acestea, s-a umplut de mare bucurie și îndată a 
poruncit propovăduitorilor și trîmbițelor să înştiinţeze toată cetatea, ca să se adune și 
să ducă cu mare dănţuire pe sfinta în capiștea idolilor. lar ea, intrînd în capişte, a zis 
popilor: "Voiesc să fiu singură cînd aduc jertfe curate; deci, porunciţi tuturor să iasă 
din capiște împreună cu voi şi apoi să închideți uşile". Popii au ascultat-o. Deci, 
încuind pe sfînta singură în capişte, ei înşişi stăteau afară înaintea ușilor, jucînd şi 
cîntînd din trîmbiţe şi timpane. 


Mireasa lui Hristos, fiind singură înăuntru, a apucat pe idolul Afroditei şi l-a 
sfărîmat în trei bucăţi, apoi pe idolul Atenei, pe care, aruncîndu-l la pămînt, l-a 
zdrobit cu totul, şi, după aceea, luîndu-l și pe al lui Asclipie din altarul lui, i-a tăiat 
mîinile, picioa-rele şi capul. Acelaşi lucru a făcut şi idolului Die. Pe cînd se făcea 
acea sfărîmare a zeilor, n-au auzit nici slujitorii, nici poporul, de vreme ce glasul 
trîmbiţelor şi al timpanelor covîrşea zgomotul din capişte. Astfel, ei au stat multă 
vreme afară, aşteptînd pînă ce fecioara își va săvîrși rugăciunile şi jertfele. Dar, după 
multă vreme, slujitorii, pierzînd răbdarea, s-au plecat să privească în capiște. Acolo 
au văzut pe zeii lor sfărîmaţi şi aruncaţi la pămînt, iar pe sfinta, şezînd în altar şi 


lăudînd pe Hristos Dumnezeul ei. Deci, au sărit înăuntru, rupîndu-şi hainele lor și 
apucînd pe muceniţa cu mînie, strigau către ighemon: "Pierde pe această 
fermecătoare". Din această pricină s-a făcut gîlceavă şi strigare în poporul cel mînios 
pentru sfărîmarea idolilor; pentru că toţi răcneau, zicînd: "O, ighemoane, pierde 
îndată pe această fermecătoare". Atunci ighemonul a poruncit să-i taie sînii sfintei 
muceniţe şi s-o arunce în temniță, pînă ce va socoti cu ce fel de moarte cumplită s-o 
piardă; deci, sfînta a petrecut în temniţă cinci zile. 


În acea vreme, a venit în Corint alt ighemon în locul lui Perine, cu numele 
Iustin. Aceluia i-au vestit despre muceniţa Eliconida, despre muncirea ei şi despre 
sfărîmarea zeilor lor. lustin, auzind acestea și fiind un rîvnitor desăvîrşit către zei, s- 
a umplut de miînie contra Eliconidei, pentru sfărîmarea acelora. Deci, a poruncit să 
încingă un cuptor foarte mult. După ce a ars acel cuptor trei zile, au aruncat în el pe 
sfinta. Ea, însă, dănţuia în mijlocul cuptorului, cîntînd şi binecuvîntînd pe Domnul, 
ca altădată cei trei tineri în Babilon, căci focul îi era ei ca o rouă, iar văpaia focului 
ca un duh răcoros. În acea vreme a ieşit o văpaie mare din cuptor şi s-a îndreptat 
asupra celor ce stăteau împrejur; deci, a ars ca la şaptezeci de bărbaţi. 


După cîtăva vreme, Sfînta Eliconida a ieşit din foc nevătămată. Atunci 
ighemonul a zis către ea: "O, necurată femeie, spune nouă cu ce vrăji, ai putut birui 
puterea focului?" Sfînta a răspuns: "Venind Hristos, Domnul meu, pe Care tu nu l-ai 
văzut şi nici nu poţi să-L vezi, a potolit puterea focului”. Ighemonul necrezînd, a 
poruncit să aducă înaintea lui un pat de aramă înroşit în foc şi acolo, înaintea ochilor 
lui, să pună pe sfinta dezbrăcată. Iar dedesubt să aprindă cărbuni de foc, pentru că 
zicea: "Acum voi vedea de va veni Hristos să-i ajute ei". Sfînta, muncindu-se astfel, 
a ieșit din trupul ei atît de mult sînge, încît a stins tot focul și a răcorit patul. Deci, 
luînd-o de pe pat, au dus-o în temniță unde, zăcînd la pămînt, se ruga, zicînd: "Iisuse, 
puterea şi întărirea noastră! Iisuse slava noastră! O, Hristoase, nădejdea noastră, fii 
ajutorul şi doctorul, Care să tămăduieşti rănile mele, Cel ce mîntuiești cu bunătatea 
Ta pe cei ce nădăjduiesc spre Tine!" 


Astfel, rugîndu-se ea, i s-a arătat în lumină mare, Hristos Mîntuitorul lumii cu 
Sfinți Arhanghel Mihail şi Gavriil şi, stînd aproape de ea, i-a dat mîna Sa, zicînd: 
"Scoală-te şi stai în picioare, de te întărește, că Eu sînt cu tine. Căutînd spre nevoinţa 
ta şi, milostivindu-mă spre tine, îți voi uşura durerile și îți voi tămădui rănile cu 
puterea Mea cea dumnezeiască". Deci, muceniţa sculîndu-se în picioare, a căzut 
înaintea Domnului cu faţa la pămînt şi s-a închinat, zicînd: "Iisuse Hristoase, 
Dumnezeul meu, vindecă-mă pe mine, roaba Ta, şi-mi dă mie biruinţă asupra 
potrivnicului ca, biruindu-l, să intru în cămara Ta cea sfîntă, cu cîntări și cu glas de 
bucurie!" Atunci, Mîntuitorul a zis către ea: "Îndrăznește! Eu te vindec pe tine și îţi 
gătesc cununa cea fără de moarte întru împărăția Mea". Zicînd Domnul acestea, S-a 
dus la cer”. 


Sfinții îngeri i-au dat ei pîine curată şi luminoasă ca soarele din care, gustînd, 
s-a făcut sănătoasă cu tot trupul. Faţa ei s-a luminat ca soarele, iar trupul s-a făcut alb 


ca zăpada; şi astfel, mulţumind lui Dumnezeu, a stat pînă la ziuă, cîntînd şi 
binecuvîntînd. Sosind ziua, ighemonul, a poruncit să o scoată la judecată; deci, a 
aruncat-o în cușca fiarelor spre mîncare. După aceea a dat drumul la doi lei flămînzi 
şi chinuiţi de foame de trei zile. Venind leii către sfinta, s-au plecat înaintea ei şi în 
lingeau picioarele. Poporul, văzînd aceasta, și-a ridicat glasul, zicînd: "Femeia 
aceasta este cu adevărat fermecătoare şi necurată, de vreme ce a fermecat şi fiarele, 
încît nu pot să se atingă de ea; deci, pierde-o pe aceasta, ighemoane, degrabă". 


Pe cînd poporul clevetea astfel, de la acea cuşcă s-au sfărîmat uşile, cu puterea 
lui Dumnezeu, şi s-au deschis; iar leii au sărit cu mînie către popor, răcnind și 
mugind, încît poporul s-a pornit la fugă; şi au fugit în curte împreună cu ighemonul. 
Leii, izgonind pe cei ce fugeau, au ucis o sută douăzeci de oameni din popor. Atunci 
ighemonul, neștiind ce să mai facă muceniţei, a poruncit ca s-o taie cu sabia. 


Deci, scoţind pe sfinta afară din cetate la locul de tăiere şi-a ridicat mîinile 
spre cer şi se ruga, zicînd: "Hristoase, Dumnezeul meu, vino acum şi stai de față 
roabei Tale în ceasul acesta, împlinindu-Ți făgăduinţa Ta cea adevărată, du-mă pe 
mine în ograda Ta cea sfîntă şi mă rînduieşte cu binecuvîntatele Tale oi. Numără-mă 
pe mine cu femeile cele ce Ți-au plăcut Ție: Cu Sarra, Reveica, Rahila, Lia, Susana 
şi cu Maica Ta cea fără de prihană, Curata şi pururea Fecioara Maria; asemenea şi cu 
Marta şi Maria surorile lui Lazăr, cu Ana proorociţa, care a ieşit întru întîmpinarea 
Ta, cu Sfîntul Simeon, primitorul de Dumnezeu ce a mărturisit pentru Tine, Elisabeta 
maica Mergătorului Înainte şi cu întîia Muceniţă Tecla. Scrie-mă în numărul lor şi- 
mi dă mie ca să mă odihnesc cu dînsele în veci". Astfel rugîndu-se, s-a auzit un glas 
de sus, zicînd: "Vino, fiică, că îţi este gata cununa şi scaunul; iar cetele îngerești 
încep cîntări de dănţuire la intrarea ta în cer”. 


Auzind sfînta acest glas, s-a umplut de bucurie negrăită şi, cu veselie şi-a 
plecat capul sub sabie, şi astfel i l-a tăiat. Din rănile ei în loc de sînge a curs lapte; 
acesta era semnul curăției ei. După aceasta, credincioşii, luînd trupul ei cel sfînt, l-au 
îngropat cu bună cucernicie, slăvind pe Tatăl, pe Fiul şi pe Sfintul Duh, pe Unul 
Dumnezeu în Treime, Căruia şi de la noi să-l fie cinste, slavă şi închinăciune, acum 
şi pururea şi în vecii vecilor. Amin. 


60.SFÎNTUL IGNATIE, EPISCOPUL ROSTOVULUI 
(28 MAI) 


Cuviosul Ignatie s-a născut din părinți drepteredincioşi și a crescut în 
adevărata învățătură şi în săvîrşirea faptelor bune. Cunoscînd deşertăciunea vieții 
acesteia, s-a lepădat de lume şi s-a făcut monah. Pentru multa lui bunătate, a fost pus 
mai întîi arhimandrit, apoi episcop al cetății Rostovului. Deci, luînd conducerea 
Bisericii lui Dumnezeu, păştea bine turma încredinţată lui. Petrecînd în arhierie 
douăzeci şi şase de ani şi îngrijind bine de Biserica lui Hristos, s-a mutat la 


Dumnezeu, în anul de la facerea lumii 6796, iar de la întruparea lui Dumnezeu 
Cuvîntul în anul 1288, în 28 de zile ale lunii mai, într-o vineri după Vecernie. 


Auzind de aceasta cetăţenii Rostovului, s-au adunat împreună cu mulțime 
nenumărată de popor şi au făcut plingere nemîngiiată, că 1-a lăsat păstorul și 
învățătorul, ajutătorul şi izbăvitorul celor din nevoi şi necazuri, folositorul văduvelor 
şi al sărmanilor, hrănitorul săracilor şi scăpătaților, povăţuitorul rînduielu preoțești 
şi monahiceşti, învățătorul domnilor şi arătător al dregătorilor. 


Luînd cinstitul lui trup l-au adus în biserică; iar din pricina mulțimii poporului 
n-au putut să-l aducă înăuntru ci, punîndu-l înaintea bisericii, acolo au cîntat rînduiala 
pentru cei morți. În acea vreme au venit călugăriţe cucernice, din care una cu numele 
Teodosia. Aceasta a fost soția lui Pavel, întîiul diacon al arhiereului care, de cînd se 
luase cu bărbatul său cu nuntă legiuită, a voit să petreacă pentru Dumnezeu, viața 
feciorească și cinstită; deci, a petrecut toată viaţa sa în rugăciuni ȘI în posturi, Şi 
mărturisită era curăția vieţii lor de toţi. 


După moartea fericitului Pavel, ea s-a învrednicit de chipul monahicesc. 
Aceasta, auzind de moartea arhiereului, a mers la sfintele lui moaşte împreună cu o 
altă călugăriță, anume Xenia, fiind şi aceea plăcută lui Dumnezeu și avînd viaţa 
îmbunătățită. Amîndouă aceste călugăriţe şi mulți alții din cei plăcuţi lui Dumnezeu, 
cărora li s-au descoperit, au văzut această minune: Cînd duceau trupul sfîntului la 
biserică, s-a sculat arhiereul lui Dumnezeu Ignatie în veșmintele sale arhierești de pe 
patul în care era purtat şi, umblînd prin văzduh, a stat deasupra bisericii şi a 
binecuvîntat poporul şi toată cetatea. 


După aceasta, s-a pogoriît în cămara de jos, care era lîngă altar, unde îi gătise 
mormîntul, pentru punerea cinstitului său trup. Aceasta a descoperit-o Dumnezeu 
acelor cuvioase călugărițe şi altor credincioşi vrednici, spre mărturisirea plăcutului 
său şi pentru încredințarea sfințeniei lui, că a cîştigat milă de la Domnul şi s-a 
învrednicit în partea sfinților. 


În același ceas s-a făcut şi altă minune, care este aceasta: Arhimandritul Ştefan 
avea din naștere un deget de la mînă strîmb, spre palmă şi, cînd s-a atins de cinstitul 
trup al sfîntului, îndată degetul cel strîmb s-a dat la loc și s-a făcut ca și celelalte. A 
doua zi, adunîndu-se toţi, au dus pe sfîntul în biserică şi au făcut obișnuita slujbă și 
cîntare deasupra gropii; dar cînd l-au pus în mormânt şi cînd îi dădeau scrisorile în 
mînă, în care erau scrise numele acelora pe care îi sfinţise preoţi şi diaconi în viaţa 
sa, deodată și-a întins mîna ca şi cum ar fi fost viu şi a luat acele scrisori. Atunci toți, 
văzînd acea minune, s-au înspăimîntat şi s-au bucurat, slăvind pe Dumnezeu. Deci, 
cu rugăciunile lui Ignatie, acest plăcut arhiereu al lui Dumnezeu, să ne învrednicim 
ŞI noi cu dînsul, a fi părtaşi bunătăţilor celor veşnice, în lisus Hristos Domnul nostru, 
căruia se cuvine slava în veci. Amin. 


61.SFÎNTA MUCENIŢĂ TEODOSIA DIN TIR 
(29 MAI) 


Despre Sfînta Teodosia, fecioara cea din Tir, Evsevie, episcopul Cezareei 
Palestinei, martorul ocular, a scris astfel: 


"Întinzîndu-se asupra noastră pînă la cinci ani prigoana de la păgînii 
închinători la idoli, în două zile ale lunii aprilie, chiar la praznicul Învierii Domnului, 
în cetatea Cezareea Palestinei o fecioară credincioasă şi cinstită de neam din Tir, care 
nu avea încă optsprezece ani, s-a apropiat de cei care erau închişi în temniţă, legaţi 
pentru Hristos, şi le spunea cu îndrăzneală despre împărăția lui Dumnezeu. 


Ea le-a urat de bine, rugîndu-i s-o pomenească înaintea Domnului cînd vor sta 
înaintea Lui, după sfîrşitul nevoinţei lor cei muceniceşti. Văzînd ostașii pe fecioară 
că vorbeşte cu cei legaţi pentru Hristos, au răpit-o ca şi cum făcuse un mare rău și au 
adus-o la ighemonul Urban spre cercetare. Ighemonul, fiind plin de mînie şi de 
sălbăticie cumplită de fiară, a muncit-o cu cumplite munci, strujindu-i pînă la oase 


coastele şi sînii cu unghii de fier; dar ea, fiind cu faţa luminoasă, pe toate le răbda cu 
curaj. Deci, a poruncit s-o înece în adîncul mării”. 


Acestea le povesteşte Evsevie, care a fost martor ocular la toate muncile. În 
povestirea romanilor se mai adaugă: "Teodosia, această sfîntă muceniţă a lui Hristos, 
după înecarea sa în mare, a fost scoasă vie de îngeri din adînc la uscat şi umbla 
purtînd în mini piatra care fusese legată de grumajii ei. Apoi, prinzînd-o din nou şi 
aducînd-o la judecată, muncitorul a dat-o spre mîncarea fiarelor, dar n-a fost 
vătămată de ele. După aceea a poruncit s-o taie cu sabia. ȘI, cînd 1-a tăiat capul, s-a 
văzut o porumbiță, zburînd din gura ei, care strălucea mai mult decît aurul şi s-a suit 
spre cer. Apoi, după ce a sosit noaptea, sfinta mucenițţă s-a arătat părinților săi în 
mijlocul sfintelor fecioare, îmbrăcată cu o haină mai albă decît zăpada, avînd o cruce 
de aur în mîini, purtînd o cunună pe cap și zicînd: "lată cît de mare este slava şi darul 
Hristosului meu de care aţi vrut să mă lipsiți!" 


Părinții ei, văzînd în dînsa dorința de nevoință mucenicească, o opreau de la 
acea faptă; dar sfînta, ascunzîndu-se de dînşii, a alergat la cei legaţi pentru Hristos, 
s-a prins spre muncire, precum s-a zis şi s-a încununat de Domnul nostru lisus 
Hristos, Cel ce i-a rînduit o astfel de nevoinţă. 


62.CUVIOASA MUCENIȚĂ TEODOSIA, CARE A PĂTIMIT PENTRU 
SFINTELE ICOANE 


(29 MAI) 


OF 


| cowsrati 
PITIOPLE 


Sfînta Teodosia, mireasa lui Hristos, s-a născut în Constantinopol, din părinți 
bogaţi, cinstiți, drepteredincioșşi şi împodobiţi cu fapte bune. Aceştia, fiind mulți ani 
neroditori de prunci, erau foarte mîhniți. Ei totdeauna se rugau cu postire multă, 
alergau ziua şi noaptea la biserica lui Dumnezeu şi dădeau cu prisos milostenie la 
săraci. Odată, fiind ei în biserica Sfintei Muceniţe Anastasia, la cîntarea cea de toată 
noaptea, pe cînd maica sa se ruga cu lacrimi mai cu dinadinsul pentru dezlegarea 
nerodirii sale, a adormit puţin și i s-a arătat în vis Sfînta Muceniţă Anastasia Și i-a 
zis: "Femeie, nu te mîhni, că vei zămisli şi vei naşte!" Ea, deșteptîndu-se, s-a bucurat 


şi a spus aceasta bărbatului său. Şi i-a zis bărbatul ei: "Viu este Domnul, că de ne va 
dezlega nerodirea noastră şi vei naște parte bărbătească sau femeiască, îl vom aduce 
ca dar Stăpînului nostru, Hristos Dumnezeu!" 


Apoi, după puţină vreme a zămislit şi a născut prunc de parte femeiască. Pe 
această sfîntă fecioară ei au numit-o Teodosia, adică dată de Dumnezeu, căci de la 
Dumnezeu li s-a dăruit, și au lumi-nat-o cu Sfîntul Botez. Apoi, după patruzeci de 
zile, maica, luînd pe pruncă în miîini, a adus-o în biserica Sfintei Anastasia ȘI, cu 
lacrimi de bucurie, a dat mulțumire Domnului și sfintei muceniţe, făgăduind ca, după 
ce va creşte, s-o dea în numărul mireselor lui Hristos, care îşi păzesc fecioria în 
rînduiala monahicească. Deci, maica sa luînd binecuvîntare, s-a întors acasă şi 
creştea pe prunca cea făgăduită lui Hristos cu toată luarea aminte, învăţind-o citirea 
dumnezeieştilor cărți şi frica de Dumnezeu, aprinzînd astfel în inima ei focul 
dragostei celei dumnezeieşti. 


După ce au trecut șapte ani de la nașterea Sfintei Teodosia, tatăl ei a murit, iar 
maică-sa, luînd-o, a adus-o la mănăstirea Sfintei Anastasia şi a dat-o spre tundere în 
schima monahală. După trei ani a murit şi ea, lăsînd toată averea fiicei sale monahiei 
Teodosia. Ea, ajungînd la vîrsta cea desăvirşită şi fiind plină de înţelegere şi de 
dragoste către Dumnezeu, toată averea care rămăsese de la părinţii săi n-a voit s-o 
aibă la sine, ci a dat-o lui Dumnezeu, Căruia s-a dat şi pe sine spre jertfă vie. Deci, 
chemînd un argintar, i-a dat aceluia mult aur şi argint, pentru ca să îmbrace trei 
icoane: a Miîntuitorului Hristos, a Preasfintei Născătoare de Dumnezeu şi a Sfintei 
Muceniţe Anastasia. 


Acele icoane, care erau de cîte trei coţi, le-a pus în biserică; iar cealaltă avere 
a împărțit-o toată săracilor şi scăpătaților, sărmanilor şi văduvelor. După aceea, 
petrecînd de bunăvoie în sărăcie monahicească, slujea Domnului ziua şi noaptea, 
îmbogăţindu-se cu duhovniceasca bogăție a darului lui Dumnezeu. Ea se înarma 
contra vrăjmaşului celui nevăzut cu platoşe de rugăciuni, iar trupul omorîndu-şi cu 
nevoinţele pustniceşti şi cu ostenelile, se lupta împotriva diavolilor şi astfel biruia pe 
vrăjmaşul cel fără de trup, sfărîmînd capul balaurului iadului și surpînd pe mîndrul 
veliar prin smerenie, prin blîndeţe, prin dragostea cea plăcută lui Dumnezeu, prin 
curăţie, prin cucernicie, prin ascultare şi prin alte fapte bune călugărești. 


Odată, la miezul nopţii, stînd ea la rugăciune, a văzut înaintea ei pe diavol; şi 
a zis către ea: "ȘI tu te-ai pornit asupra mea? Deci, mă voi porni şi eu mai tare asupra 
ta! Și nu numai asupra ta, ci şi asupra tuturor creştinilor, de vreme ce am aflat pe un 
om prin care voi putea ridica război contra Bisericii. Astfel, pe mulți îi voi întoarce 
de la închinarea icoanei lui Hristos şi vor merge în urma mea, făcînd voia mea". 
Sfinta Teodosia, însemnîndu-se cu semnul Sfintei Cruci, a zis: "Blestemat să fu tu, 
diavole, vrăjmaş al creştinilor, şi toate meșteşugurile tale să fie deșarte cu puterea lui 
Hristos, Dumnezeul nostru”. La auzul acestora diavolul s-a stins; iar cuvioasa 
îngrădindu-se cu Sfînta Cruce, a început a cînta psalmii lui David: Să învie Dumnezeu 
şi Să se risipească vrăjmașii Lui și Să fugă din fața Lui cei ce-L urăsc pe EI. 


Această înfricoşată vedenie şi cuvintele cele trufaşe ale diavolului, fericita 
fecioară Teodosia le-a spus egumenei sale și o întreba: "De unde o să vie ispita contra 
creştinilor spre care vrăjmaşul se laudă s-o aducă?" lar egumena a zis către ea: 
"Fiindcă Sfîntul Apostol zice că cei ce voiesc a vieţui cu bună credință întru lisus 
Hristos vor fi prigoniţi, iar oamenii cei vicleni şi fermecători vor spori spre mai rău, 
înşelîndu-se unii pe alții. Deci, de la oamenii cei răi, care socotesc cele eretice 
înşelîndu-se, pe aceia diavolul îi are ca pe nişte unelte ale sale. De la aceia s-a tulburat 
turma lui Hristos. Precum au fost prigoniți din început prin multe ispite cei 
binecredincioşi, tot astfel, şi în zilele cele de pe urmă, va năvăli asupra Bisericii celei 
dreptceredincioase vreun lucru potrivnic şi tulburător. Deci, fu petrece în acelea în 
care te-ai învăţat, cum zice Sfintul Pavel, că știi din pruncie Sfintele Scripturi, care 
pot să te ducă la mintuire, prin credinţa cea întru lisus Hristos. 


După cîţiva ani, s-a sculat contra drepteredinciosului împărat Teodosie, care 
se numea Adramitin, un voievod al lui cu numele Leon, care se numea Conon, de 
neam din Isauria. Acela, luînd lui Teodor puterea împărătească, a împărățit singur. 
La începutul împărăției sale se arăta a fi drepteredincios, dar, după puţină vreme, s- 
a făcut un nou Baltazar, spurcînd sfințenia bisericească şi urînd pe Hristos 
Dumnezeul, Cel Preaînalt şi cinstita Lui icoană. El a introdus în Biserică otrava cea 
vătămătoare de suflet a eresului maniheilor, dar mai ales a iudeilor. 


EI s-a năpustit cu glas ca un leu răcnind şi scoțînd cuvinte de hulă ereticești 
contra sfintelor icoane, numindu-le idoli; iar pe cei ce se închină lor numindu-i 
închinători de idoli. Deci, a dat poruncă în toată împărăția sa să se lepede şi să se 
scoată afară din biserici sfintele icoane. În acea vreme, scaunul patriarhiei 
Constantino-polului era ocupat de Preasfinţitul Gherman. Acesta, cu ceilalți arhierei 
credincioşi, s-au împotrivit poruncii împăratului, nevoind a se supune la ereticeasca 
lui poruncă pe care o dăduse spre lepădarea sfintelor icoane; deci, grăia către 
hulitorul acela: "Întrupîndu-se Stăpînul Mîntuitorul nostru din preacuratele sîngiuiri 
ale Preasfintei Născătoare de Dumnezeu şi săvîrşind pentru noi toată dumnezeiasca 
Sa rînduială, a zdrobit toată idoleasca slujbă și toate chipurile idoleşti s-au dat focului 
şi întunericului. 


De la viețile apostoleşti şi de la învăţăturile lor cele mîntuitoare de lume a 
trecut mai mult de şapte sute de ani pînă în zilele noastre; deci, în vremile acelora 
erau atît de mulți sfinți drepți şi cuvioşi părinţi, încît niciunul din dînșii n-au hulit 
sfintele icoane, nici a auzit cineva vreodată o socoteală mai rea ca aceasta, pe care 
voi o purtați acum, lepădînd cinstirea icoanelor, care este făcută din vremile cele 
vechi, cu vrednică datorie. Sfînta Biserică din început a primit închipuirea sfintelor 
icoane şi cinstirea acelora, începînd de la chipul cel nefăcut, pe care Mîntuitorul 
singur l-a trimis pe mahramă lui Avgar, stăpînitorul Edesei. Apoi, după înălţarea lui 
Hristos, femeia aceea ce-i curgea sînge, care prin atingerea de marginea hainelor lui 
Hristos s-a tămăduit, a făcut dintr-o piatră chipul lui lisus Hristos. După aceasta, 
Sfintul Evanghelist Luca, a zugrăvit icoana Preacuratei Fecioare Născătoare de 
Dumnezeu şi de atunci s-a început acea drepteredincioasă zugrăvire a sfintelor icoane 


şi împodobirea bisericilor Domnului şi a drepteredincioşilor creștini. Acest lucru nici 
cele şase sfinte Sinoade a toată lumea, care au fost mai înainte de noi, nu le-au 
lepădat, ci mai ales a poruncit să ne închinăm închipuirilor sfinților, iar nu să le 
lepădăm pe acelea. 


Deci să ştii, o, împărate că eu pentru cinstirea sfintelor icoane sînt gata, nu 
numai a pătimi ceva rău, ci a şi muri. Căci chipul lui Hristos poartă numele Însuşi al 
lui Hristos, Care S-a întrupat din Fecioara cea fără de prihană şi a petrecut pe pămînt 
cu oamenii. Deci se cade fiecărui drepteredincios creștin a muri atît pentru numele 
lui Hristos, cît şi pentru chipul Lui, de vreme ce cel ce nu-l cinstește chipul, nu 
cinstește nici pe cel închipuit”. 


Auzind împăratul acestea, s-a umplut de mînie şi, răcnind ca un leu, a început 
mai cumplit a se înrăi, prigonind şi muncind pe cei drepteredincioşi, iar pe cei ce se 
împotriveau lui îi dădea morţii. Deci, mai întîi a trimis ostașii săi cu arme, de au 
izgonit de la patriarhie pe Sfîntul Gherman cu ocări şi cu bătăi, iar în locul lui a pus 
pe mincinosul patriarh, ereticul Anastasie, cel de un gînd cu el. După aceea toate 
cărțile dumnezeieşti și pe învățătorii cei înțelepțiți de Dumnezeu 1-a dat focului; de 
vreme ce lîngă biserica Sfintei Sofia era o bibliotecă, avînd mai mult de trei sute de 
mii de cărți, iar lîngă aceea erau douăsprezece şcoli şi tot atîţi înţelepţi dascăli, peste 
care era unul mai mare, înțeleptul Ghimnasiarh, care luase acea cinste de la 
împăratul. Deci, toți aceştia erau, cu binecuvîntarea patriarhului, potrivnici 
păgînătății acelui împărat. 


Acel împărat fără de lege, a poruncit ca acea bibliotecă, cu toate școlile, cu 
dascălii şi cu ucenicii care s-au aflat în ele la acea vreme, să le înconjoare cu oaste, 
să le pună foc şi să le ardă, astfel încît nici unul n-a scăpat din foc şi nici o carte n-a 
rămas nearsă. Atunci puteai să vezi toată cetatea Constantinopolului în întristare şi 
în mare supărare, toți plîngînd şi suspinînd, unii pentru nedreapta izgonire a 
Preasfințitului patriarh Gherman, alții pentru arderea atîtor cărți renumite şi dascăli 
iscusiţi, iar alții pentru necinstirea cea mare ce se aducea sfintelor icoane, de vreme 
ce pretutindeni erau sfărîmate, aruncate în noroi, călcate în picioare şi arse cu foc. 
Deci, noul patriarh Anastasie, fiind eretic, stînd ca o urîciune a pustiirii la locul cel 
mai de cinste şi făcîndu-se bine primit de împărat şi ajutînd la eresul acelui luptător 
de icoane, îndată a poruncit ca să dea afară din biserică cinstitele icoane. 


Pe vreme aceea, la Constantinopol, era o poartă care se numea "Poarta de 
aramă", ce ducea la palatul împărătesc. Acea poartă era zidită din zilele marelui 
împărat Constantin, iar deasupra acelei porți era chipul Mîntuitorului făcut din 
aramă, care stătea acolo de mai bine de patru sute de ani. 


Pe acel chip al Mîntuitorului, patriarhul Anastasie vrînd să-l lepede la pămînt 
şi să-L dea focului, ca un luptător de icoane ce era, a trimis ostași cu tesle la acel 
lucru; şi, cînd un ostaş oarecare cu dregătoria spătar s-a suit cu tesla pe scară spre a 
lua chipul lui Hristos şi a îndeplini lucrul său cel potrivnic lui Dumnezeu, atunci l-au 


văzut nişte femei drepteredincioase, care se întîmplaseră acolo, între acelea fiind și 
Cuvioasa Teodosia. Acelea s-au aprins cu rîvnă după icoana lui Hristos, îndemnate 
fiind de Cuvioasa Teodosia, care avea mai multă rîvnă şi osîrdie spre Domnul şi, 
fiind insuflate de sfătuirile cele de Dumnezeu și pline de vitejeasca îndrăzneală către 
Dumnezeu, au alergat la scară, au răsturnat-o la pămînt împreună cu ostaşul acela, 
care căzînd de sus, a fost ucis, iar ele, trăgîndu-l şi bătîndu-l, îl batjocoreau pentru 
acea nelegiuire. 


Apoi, ducîndu-se cu sîrguință la patriarhul Anastasie, îl defăi-mau pentru 
păgînătatea lui şi îl ocărau cu vorbe ce i se cuveneau, numindu-l lup răpitor, eretic şi 
vrăjmaş al Bisericii lui Hristos, aruncînd astfel cu pietre asupra lui. Deci, patriarhul 
Anastasie, umplîndu-se de ruşine și temîndu-se ca să nu se scoale cu mare tulburare 
poporul întreg contra lui, a alergat la împărat şi i-a spus de necinstea cu care l-au 
înconjurat acele femei şi de uciderea spătarului lîngă porțile cele de aramă. Din 
această pricină, împăratul s-a umplut de mînie şi de iuțime contra 
drepteredincioaselor. Deci, a trimis îndată pe ostașii săi cu săbiile scoase, ca să 
răzbune necinstea adusă patriarhului şi pentru moartea spătarului. 


Astfel, au tăiat pe acele sfinte femei, care au arătat atîta rîvnă pentru buna 
credinţă; iar pe aceea care a mărturisit mai cu îndrăzneală buna credinţă și a fost 
pricinuitoarea lucrului făcut, tiranul a poruncit ca, prinzînd-o, s-o arunce în temniță 
şi să-1 dea ei în fiecare zi cîte o sută de bice. Deci, Sfînta Teodosia a fost muncită 
şapte zile, iar în ziua a opta împăratul a poruncit ca, purtînd pe muceniţă fără de cinste 
prin toată cetatea, s-o bată cu nemilostivire. 


Atunci, fiind dusă muceniţa printr-un loc care se numea tîrgul boilor, unde se 
vindeau şi se junghiau dobitoacele, un ostaş sălbatic și fără de omenie, din întîmplare, 
a călcat cu piciorul peste un corn mare de capră şi s-a rănit puţin la picior. Deci, 
umplîndu-se de mînie, a apucat acel corn şi a bătut pe muceniţă peste grumaz. După 
aceea a lovit-o cu cornul acela în gâtlej şi a străpuns-o atît de adînc, încît Sfînta 
Cuvioasă Muceniţă, fecioara Teodosia, sfințita mireasă a lui Hristos, şi-a dat cinstitul 
şi sfîntul său suflet în mîinile Mirelui său Celui fără de moarte şi astfel s-a dus în 
cămara Lui cea cerească, încoronată cu îndoită cunună a fecioriei şi a muceniciei. 


Iar multpătimitorul ei trup, fiind aruncat pe pămînt și luat fiind de nişte oameni 
cucernici, l-au pus la un loc însemnat, de unde se dau tămăduiri bolnavilor ca sfintele 
ei moaşte, întru slava lui Hristos Dumnezeul nostru, Care împreună cu Tatăl şi cu 
Sfîntul Duh este slăvit, acum şi pururea şi în veci vecilor. Amin. 


Notă - În această zi mai facem şi pomenirea întîiului sobor a toată lumea, care 
s-a ținut la Niceea la anul 325 şi la care au luat parte trei sute optsprezece Sfinți 
Părinți care au propovăduit pe Fiul că este deoființă cu Tatăl şi au lepădat pe 
răucredinciosul Arie, începătorul de eresuri. 


63. VIAŢA CUVIOSULUI ISACHIE MĂRTURISITORUL, EGUMENUL 
MĂNĂSTIRII DALMAȚIA 


(30 MAI) 


După aflarea cinstitei şi de viaţă făcătoare Cruci a Domnului nostru lisus 
Hristos şi după împărăția marelui Constantin, a pătruns în Biserica lui Hristos 
tulburarea şi eresul lui Arie. Adică, balaurul cel mult pestriţ, vrăjmaşul cel cu multe 
capete şi cel de-a pururea al neamului creştinesc, dar mai ales urîtor al lui Hristos, 
Mîntuitorul nostru şi vrăjmaș al sfintei credințe. 


Tulburarea şi eresul acela, fiind băgat în Biserica lui Dumnezeu, prin 
vicleşugul său cel cu rea meşteșugire, a îndemnat pe Valent păgînul şi nelegiuitul 
împărat, ca să apere şi să lăţească eresul lui Arie. Deci, acel împărat a ridicat 
prigonire contra celor drepteredincioşi şi a poruncit să închidă sfintele biserici, ca să 
nu se săvirşească obișnuitele jertfe dumnezeieşti. Pe altele le-a prefăcut în grajduri 
de cai, iar pe altele le-a dărîmat pînă în temelie. El a lungit acea răutate multă vreme, 


încît le era mare tînguire şi plîngere robilor lui Hristos, care se rugau lui Dumnezeu 
ziua şi noaptea ca să se milostivească spre Sfînta Sa Biserică şi să facă judecată 
dreaptă și izbîndire împăratului cel nedrept. 


În acea vreme era precum a fost în zilele Apostolilor, cînd împăratul Irod şi-a 
pus mîinile, ca să facă rău unora ce erau din Biserică. După cîţiva ani, Dumnezeu a 
ridicat cu duhul pe robul Său, monahul Isachie, precum odinioară a ridicat pe 
Proorocul Danul, spre apărarea nevinovatei Susana. Fericitul Isachie a fost mai întîi 
în pustia răsăritului, urmînd Sfîntului Prooroc Ilie şi petrecînd viața asemenea cu 
îngerii. El, auzind de prigonirea arienilor, care o făcea asupra Bisericii şi de împăratul 
care ajuta acelor eretici, i s-a făcut jale foarte mare de aceasta. Deci, lăsînd pustia, a 
venit în Constantinopol, întărind pe credincioşi în buna credință. Astfel, cuvîntul lui 
era ca o lumină aprinsă, duhul lui Dumnezeu se odihnea peste dînsul și darul cel 
ceresc îl umbrea. 


Văzînd el necazul ce se făcea credincioşilor de către necredinciosul împărat și 
de către cei de un gînd cu el, se ruga lui Dumnezeu, ca din înălțimea scaunului Său 
cel sfînt, să caute spre cei necăjiţi pe nedrept şi să arate milostivirea Sa spre dînşii, 
iar mîndria făcătorilor de rău s-o smerească. Atunci, acelaşi Dumnezeu, care a auzit 
odinioară pe plăcutul Său, Moise, ce se ruga pentru poporul cel chinuit de Faraon, 
Acela a auzit şi pe robul Său Isachie şi a ridicat contra păgînului împărat Valent 
năvălirea barbarilor. În acea vreme, barbarii cei ce petreceau peste Dunăre, adunînd 
putere mare de oaste, au pornit cu război contra grecilor. Deci, năvălind cu acea 
putere, au supus Tracia şi astfel se apropiau de Constantinopol. Pentru aceea, 
împăratul Valent a fost nevoit să-şi adune ostaşii săi şi să iasă întru întîmpinarea 
vrăjmaşilor. Dar i s-a întîmplat ceea ce se întîmplase odinioară lui Saul, împăratul lui 
Israel, care era vrăjmaşul lui David. Adică, Saul nu s-a întors de la război, după 
proorocia Sfîntului Samuil, căci a mîniat pe Domnul Dumnezeu. 


Deci, Valent, ieșind din Constantinopol cu oștile sale, fericitul Isachie i-a ieşit 
în cale şi a strigat cu glas mare, zicînd: "Împărate, deschide bisericile celor 
drepteredincioşi, căci Dumnezeu îţi va îndrepta bine calea înaintea ta". Împăratul nu 
i-a răspuns, ci, defăimîndu-l ca pe un prost şi fără de minte şi nesocotindu-i cuvintele 
întru NIMIC, s-a dus în calea sa. A doua zi, fericitul stareţ, ieşind înaintea împăratului, 
a grăit către el: "O, împărate, deschide bisericile celor drepteredincioşi şi-ţi va fi 
războiul cu izbîndă, pentru că vei birui pe vrăjmaşi şi te vei întoarce sănătos şi cu 
pace!" 


Împăratul, socotind acele cuvinte ale lui: "Te vei întoarce sănătos și cu pace...", 
voia să deschidă bisericile cele închise şi să le dea celor drepteredincioși; dar pentru 
aceasta a început a se sfătui cu sfetnicii săi. Însă, un voievod oarecare, fiind din 
credinţa cea rea a arienilor, a sfătuit pe împărat, să nu asculte pe monahul acela, ci 
să-l gonească cu necinste. Atunci împăratul a ocărît pe stareţ, l-a gonit de la el cu 
batjocură şi cu bătăi și a plecat mai departe în calea sa. 


A treia zi, cuviosul stareţ iar a întîmpinat pe împărat şi apucînd de frîu calul 
pe care era călare, a început a-l ruga mai cu osîrdie şi a-l sfătui să deschidă bisericile, 
îngrozindu-l cu răzbunarea lui Dumnezeu, de nu va face ceea ce îi cere. Deci, 
întîmplîndu-se acolo o rîpă adîncă, cu spini cumpliţi și cu o baltă de noroi, în care, şi 
o fiară dacă ar fi căzut, nu ar fi putut să mai iasă de acolo, ci s-ar fi afundat cu totul 
şi ar fi murit, împăratul a poruncit să arunce pe monah în acea rîpă, ca să moară acolo 
şi s-a dus în calea care era înaintea lui. lar Sfîntul Isachie, fiind aruncat în spini şi în 
baltă, s-a păzit de dreapta lui Dumnezeu şi a rămas fără de vătămare, de vreme ce 
spinii nici nu l-au rănit, nici balta nu l-a înecat, ci zăcea în mijlocul bălții, între spini, 
ca pe un aşternut moale în mijlocul florilor, binecuvîntînd și cîntînd Domnului, pînă 
ce cu porunca lui Dumnezeu, arătîndu-i-se trei bărbați purtători de lumină, l-au 
ridicat din baltă şi l-au scos întreg şi sănătos din rîpa aceea şi, punîndu-l pe uscat, s- 
au făcut nevăzuţi. 


Atunci, Cuviosul Isachie a cunoscut că Domnul a trimis pe îngerii săi să-l 
scoată din prăpastia aceea şi, căzînd în genunchi, a dat mulțumire Mîntuitorului său, 
ca Cel ce are purtare de grijă pentru robii Săi şi nu părăseşte pe cei ce se tem de EI și 
nădăjduiesc spre ajutorul Lui. Deci, rugîndu-se şi întărindu-se cu Duhul Sfînt, s-a 
sculat şi, alergînd degrabă pe altă cale, a ieşit înaintea împăratului şi a stat înaintea 
lui. Văzîndu-l împăratul, s-a înspăimîntat şi s-a minunat de acea vedere. Atunci 
sfîntul a zis cu îndrăzneală către dînsul: "Tu ai voit să mă omori în spini şi în baltă, 
iar Domnul m-a păzit viu şi prin sfinții Săi îngeri m-a scos din acea prăpastie. Deci, 
O, împărate, ascultă-mă şi deschide bisericile celor drepteredincioşi, ca să biruiești 
pe vrăjmaşi şi să te întorci cu biruinţă,; iar de nu mă vei asculta, apoi nu te vei întoarce 
de la război, ci vei pieri acolo”. 


Împăratul se minuna de îndrăzneala monahului şi de faţa lui cea minunată, însă 
nu l-a ascultat, de vreme ce inima lui era împietrită şi dezlipită de Dumnezeu. Deci, 
a dat pe cuviosul la doi boieri, anume: Saturnin şi Victor, cărora le-a poruncit să-l 
păzească în legături, zicînd: "Să-mi ţineţi pe acest stareţ biîrfitor pînă ce mă voi 
întoarce, ca să-i dau răsplata cea vrednică, pentru îndrăzneala lui cea fără de ruşine”. 


Însă, Cuviosul Isachie, fiind plin de Duhul Sfînt şi, umplîndu-se de mai multă 
rîvnă - ca altă dată Sfîntul Prooroc Miheia împotriva lui Ahav, împăratul lui Israel - 
a strigat către Valent, zicînd: "Dacă te vei întoarce cu pace, apoi să ştii că nu mi-a 
grăit mie Domnul. Însă, îţi zic că vei duce ostaşii la război şi nu vei putea să biruieşti 
pe vrăjmaşi, ci vei fugi din faţa lor, vei fi prins şi vei fi ars de viu cu foc”. Sfîntul, 
zicînd acestea, a fost dus în legături, iar împăratul a plecat pe cale mînios. 


Cînd s-au întîlnit oştile grecești cu cele barbare şi s-au lovit la război, atunci 
s-a făcut tăiere mare şi, cu dumnezeiasca voie, barbarii au biruit pe greci, după 
proorocia Sfîntului Isachie. Astfel, au căzut mulți de ascuţișul sabiei, iar împăratul 
Valent a fost rănit şi, neputînd să stea împotriva barbarilor, a fugit. Deci, barbarii, 
venind cu puteri multe după el, tăiau oștile greceşti ca nişte mlădiţe şi era aproape să 
ajungă şi pe împărat. 


Dar, împăratul, fugind împreună cu sfetnicul său, acel voievod arian care îl 
sfătuise să nu asculte pe Isachie, s-a apropiat de un sat şi, văzînd nişte paie, a 
descălecat de pe cal, fiind obosit. Deci, de frica barbarilor s-a ascuns în paiele acelea 
cu acel sfetnic al său, dar nu s-a ascuns de mîna lui Dumnezeu, Care l-a pedepsit. 
Căci barbarii, care veneau după el, ajungînd la satul acela și înștiințindu-se de 
locuitorii acelui sat, că niște greci s-au ascuns în paie, au aprins foc împrejurul lor şi 
le-au ars. Astfel, au pierit cu sunet, acel ticălos împărat, împreună cu sfetnicul lui. 


După războiul acela, armata grecească care mai rămăsese, s-a dus în 
întîmpinarea lui Graţian, împăratul Romei, care venea în ajutorul grecilor. Sosind 
Graţian, a pus împărat al grecilor pe Teodosie, care a fost numit mare; iar Teodosie, 
adunînd îndată oastea cea risipită, s-a dus contra barbarilor şi i-a biruit, iar după ce 
i-a învins, s-a întors cu biruinţă şi a mers la Constantinopol. În acea vreme, îndată 
după pieirea lui Valent, unii din ostaşi, care au fost risipiţi de barbari, neștiind că 
împăratul Valent nu mai este între cei vii, au mers la Cuviosul Isachie care era ținut 
în legături şi îi ziceau: "Găteşte-te de răspuns, căci se întoarce împăratul de la război, 
cînd te va întreba şi te va munci!" Sfîntul le-a răspuns: "lată, au trecut şapte zile de 
cînd am mirosit putoarea oaselor lui celor arse, de vreme ce, după proorocia mea, 
este ars cu foc". Cei ce au auzit acestea s-au înfricoşat, iar după puţine zile toți au 
ştiut de sfîrşitul lui Valent. Și astfel au eliberat pe Sfîntul Isachie din legături și îl 
cinsteau ca pe un prooroc al lui Dumnezeu. 


După ce noul împărat Teodosie a intrat în cetate cu prăznuire, cei doi boieri 
mai sus zişi, Saturnin şi Victor, i-au spus despre Cuviosul Isachie, despre îndrăzneala 
şi proorocia lui. Atunci împăratul, minunîndu-se de un bărbat ca acela, a poruncit ca 
pe acel cuvios să-l aducă cu cinste la sine și, astfel s-a închinat lui, cinstindu-l ca pe 
un mare plăcut al lui Dumnezeu. Deci, împăratul ruga pe sfîntul să se roage lui 
Dumnezeu pentru el şi pentru toată împărăția lui. La rîndul său, Cuviosul Isachie 
sfătuia pe împăratul să petreacă în dreapta credinţă și să redea pacea Bisericii şi astfel, 
să mîngiie pe cei chinuiţi. Împăratul l-a ascultat şi a făcut toate cele grăite de el. Ela 
izgonit pe arieni din Constantinopol şi pentru aceasta a pricinuit bucurie mare 
credincioşilor. Deci, fericitul Isachie, mulțumind lui Dumnezeu, voia să se ducă în 
pustie la viaţa sa cea dintii; iar Saturnin și Victor au rugat pe cuviosul să nu se 
despartă de cetatea împărătească, ci să viețuiască împreună cu ei, să ajute Bisericii 
lui Hristos cu rugăciunile şi cu învățăturile sale, şi astfel, sfîntul s-a plecat la 
rugămintea lor. 


Născîndu-se ceartă între Saturnin şi Victor, pentru că fiecare dintr-înşii voiau 
ca cuviosul părinte să petreacă în casa lui, fericitul stareţ, cunoscînd acea ceartă, a 
zis către ei: "Fiilor, destul îmi este dragostea voastră! Dar, de vreme ce aveți grijă şi 
dorință să petreceți împreună cu mine, apoi vă spun că, cine se va grăbi mai întîi să- 
mi zidească o locuinţă, la acela voi petrece în toate zilele vieții mele". Deci, amîndoi 
au început a se îngriji ca să zidească locaș plăcut omului lui Dumnezeu. Saturnin 
avea afară din cetate un loc foarte frumos, plăcut spre viaţă monahicească. EI, 
sîrguindu-se mai repede, a pregătit acel locaş plăcutului lui Dumnezeu și acolo s-a 


sălăşluit Cuviosul Isachie. Asemenea și Victor a zidit un locaş ales pentru Sfîntul 
Isachie, dar el era întristat că Saturnin îl întrecuse. Deci, venind la sfîntul, îl rugă în 
genunchi, să vină şi în chilia zidită de el, însă cuviosul voia mai mult să petreacă în 
lăcaşul lui Saturnin, decît în al lui Victor. Cu toate acestea, uneori mergea și la Victor 
şi petrecea şi la el cîteva zile, netrecînd cu vederea rugămintea lui. 


Astfel au început a se aduna la cuviosul mulţi din cei ce voiau să se 
călugărească, încît s-a întemeiat o mănăstire mare din averile acelor iubitori de 
Dumnezeu bărbaţi, Saturnin şi Victor. lar Cuviosul Isachie a fost povăţuitor şi 
egumen al multor monahi și dascăl folositor oamenilor mireni, aducîndu-i pe toți la 
calea mîntuirii, cu cuvîntul şi cu exemplul vieții celei îmbunătăţite. EI era foarte 
milostiv cu cei săraci şi, de nu avea vreodată ce să dea celui ce cerea, apoi dezbrăca 
haina de pe sine şi o dădea. El a făcut multe lucruri bune şi plăcute lui Dumnezeu și, 
sosind la adînci bătrîneți, s-a apropiat de fericitul său sfîrşit. Chemînd pe frați şi 
învăţindu-i cele de folosul sufletului, le-a pus egumen în locul său pe un bărbat cinstit 
şi sfînt cu viaţa, pe fericitul Dalmat, de la care mai pe urmă şi locaşul acela s-a numit 
"Dalmat'. 


Astfel, Cuviosul părintele nostru Isachie, după multe osteneli primite de 
Dumnezeu, a trecut la veşnica odihnă către Domnul. Pentru aceasta s-a adunat toată 
cetatea la îngroparea lui şi au pus cinstitul lui trup în biserica Sfîntului Întîiului 
Mucenic Ştefan. Iar sfîntul lui suflet a stat înaintea scaunului Preasfintei Treimi, în 
ceata sfinţilor şi cuvioşilor părinți şi roagă împreună cu dînşiu pentru noi pe Tatăl, pe 
Fiul şi pe Sfîntul Duh, pe Unul Dumnezeul nostru, a cărui slavă este în veci. Amin. 


64. SFÎNTUL APOSTOL ERMA, UNUL DIN CEI ȘAPTEZECI 
(31 MAD 


Sfîntul Apostol Erma se pomeneşte în scrisoarea Sfîntului Apostol Pavel către 
Romani, cu ceilalți şaptezeci de Apostoli, astfel: /nchinaţi-vă lui Asindrit, lui 
Flegont, lui Erma, lui Patrova, lui Ermin şi fraţilor celor ce sînt cu dinşii. 


Deci, Sfîntul Erma a fost episcop în Filipopoli, unde a arătat multe nevoinţe şi 
osteneli pentru buna vestire a lui Hristos, iar acum se îndulcește de odihnă întru 
bunătăile Domnului său. Amin. 


65.SFÎNTUL MUCENIC ERMIA DIN COMANI 
(31 MAI) 


Păgînul Antonin, împăratul Romei, urînd pe creștini, a trimis împotriva lor un 
ighemon oarecare, cu numele Sebastian, ca să-i muncească. Acela, pe cînd mergea 
de la Cilicia la Capadocia, a găsit în Comani pe un ostaş bătrîn, anume Ermia, alb la 
păr şi cu legea creștin, crezînd într-Unul adevăratul Dumnezeu şi Făcătorul a toate. 
Ighemonul i-a zis aceluia: "Am scrisoare de la Antonin, împăratul Romei, prin care 
îmi poruncește, ca toți creştinii să aducă jertfe zeilor romanilor; iar de nu vor voi, 
apoi cu mari şi cumplite munci se vor pedepsi. Deci, şi tu Ermie, jertfeşte zeilor şi 
vei fi prieten împăratului şi vei avea multă cinste; deci, ascultă-mă pe mine, ca să nu- 
ți muncesc trupul”. Răspuns-a nevoitorul lui Hristos, Ermie: "Eu sînt ostaș al lui 
Hristos, Împăratul Cel ceresc şi fără de moarte, a Cărui împărăție nu va avea sfîrşit; 
pentru aceea nu mă supun împăratului celui muritor și păgîn, a cărui împărăție este 
de puţină vreme. Împărăţia Domnului nostru lisus Hristos va petrece în veci şi cel ce 
crede într-Însul va moşteni viaţa cea veşnică. Eu cred într-Acela şi Aceluia în taină 
I-am slujit mai întîi, iar acum ÎL slujesc pe faţă și nu mă va birui diavolul. Tu ai 
stăpînire peste trupul meu, şi aceasta cu voința Dumnezeului meu; iar peste sufletul 
meu nimeni nu are putere, decît numai singur Dumnezeu, Cel ce poate să-mi dea 
răbdare și să mă păzească în veci”. 


Ighemonul Sebastian, auzind acestea, a zis Sfintului Ermia: "Jertfește zeilor, 
ca să te îndulceşti de bucuria vieții acesteia!" Sfîntul a răspuns: "Ce bucurie îmi va 
fi, ce îndulcire şi ce viață dacă, depărtîndu-mă de Ziditorul meu, mă voi închina 
idolilor? Aceasta nu este cu adevărat bucurie, ci mîhnire; nu este îndulcire, ci 
amărăciune; nu este viață, ci moarte veşnică". 


Grăit-a ighemonul: "Te văd că eşti foarte înţelept”. Sfîntul a răspuns: "Sînt 
înțelept întru Domnul Dumnezeul meu, crezînd întru Dînsul şi slujindu-l Lui din 
toată inima, pentru care doresc a muri şi a pătimi cu bucurie”. Ighemonul a zis: 
"Văzând cărunteţile tale şi înțelegerea, te cruţ şi te miluiesc". Sfîntul a răspuns: "Nu- 
mi trebuie milă de la tine, eu caut mila lui Dumnezeu, Care mă va duce la Diînsul; 
Acela înţelepţește pe robii Săi cu Duhul Său cel Sfînt". Ighemonul a zis: "Alegi mai 
bine a muri decît a trăi?" Sfîntul a răspuns: "Această moarte nu este moarte, ci viaţă 
veşnică, dacă voi suferi cu răbdare muncile de la tine". Atunci ighemonul a poruncit 
să-i sfărîme fălcile cu pietre, să-i zdrobească dinţii și să-i jupoaie pielea de pe faţă. 
Pentru acestea sfîntul a grăit: "Mulţumesc lui Dumnezeu, că darul Domnului meu 
Iisus Hristos petrece cu mine!" Ighemonul a zis: "Pentru ce nu-ţi iei leafa, precum o 
iau ceilalți ostași?" Mucenicul a răspuns: "Deoarece jefuiți cu nedreptate pe cei 
săraci, de aceea nu iau lefurile voastre şi nu mănînc dintr-însele; pentru că am hrană 
duhovnicească, care este de la Duhul Sfînt şi nu voi flămînzi în veci”. 


Atunci ighemonul, a poruncit să înfierbînte un cuptor foarte tare şi a aruncat 
într-însul pe mucenicul lui Hristos. După trei zile, deschizînd cuptorul, l-a găsit viu 
şi întreg, cîntînd şi preamărind pe Dumnezeu, de vreme ce nu s-a atins focul de el. 


Atunci, ighemonul, a chemat pe un fermecător şi 1-a poruncit să omoare pe 
Ermia cu otravă. Iar sfîntul, rugîndu-se lui Dumnezeu, a luat otrava şi n-a pătimit 


nimic, după cuvîntul Domnului care a zis: Chiar de veți bea ceva de moarte, tot nu 
vă va vătăma. Deci fermecătorul, pregătind o otravă mai puternică, a dat-o 
mucenicului, zicîndu-i: "Dacă şi de această otravă nu vei avea nimic, apoi şi eu voi 
lăsa farmecele mele şi voi crede în Dumnezeul Cel răstignit, Căruia tu Îi slujeşti”. 
Atunci Sfîntul Ermia, luînd şi acea otravă cumplită şi bînd-o pe toată, n-a pătimit nici 
un rău, ci a rămas întreg şi sănătos. Atunci fermecătorul a strigat: "A: biruit, Ermie, 
ai dovedit şi ai rămas rob al lui Hristos; ai mîntuit din iad sufletul meu cel pierit și 
m-ai făcut să viețuiesc lui Dumnezeu. Pentru că, precum un chip vechi săpat se 
preface şi se înnoieşte, așa şi eu, îmbătrînit în păcate şi în răutăți, mă înnoiesc cu 
sufletul, întorcîndu-mă spre Dumnezeul cel viu, Care petrece totdeauna în veci. O, 
Dumnezeule cel ceresc, Unule adevărat, Cel ce m-ai izbăvit de înşelăciunea cea 
diavolească şi de spurcăciunile idolești, prin robul Tău Ermia, prin care Te-am 
cunoscut, primeşte-mă pe mine păcătosul, care mă întorc la Tine și mă miluieşte pe 
mine, cel ce Te mărturisesc pe Tine!" Astfel strigînd el, ighemonul s-a umplut de 
mînie şi a poruncit ca îndată să-i taie capul. 


Deci, tăind pe fermecătorul acela, s-a botezat în sîngele său; şi un nou creştin 
şi mucenic al lui Hristos s-a dus la Dumnezeu, pentru care şi-a pus sufletul Său. Iar 
pe Ermia a poruncit ighemonul să-l muncească, smulgîndu-i venele lui din tot trupul. 
Astfel, sfîntul, fiind muncit cumplit, zicea către muncitor: "Nu simt în trupul meu 
dureri din muncile acestea, căci, precum cuţitaşul doctorului, tăind venele, scoate 
sîngele cel nesănătos şi face trupul sănătos, tot astfel şi eu, suferind smulgerea 
venelor mele, mai sănătos sînt întru credinţa lui Hristos!" 


După aceasta, muncitorul a aruncat pe mucenic într-o căldare cu untdelemnul 
foarte încins şi îndată s-a răcit căldarea, iar unt-delemnul s-a făcut ca o rouă de 
dimineaţă, și mucenicul a strigat: "O, tiranule, nu simt muncile şi voia ta nu o voi 
face, însă voi face voia Tatălui meu ceresc şi Aceluia mă aduc pe mine jertfă fără de 
prihană. Acela este Stăpînul sufletelor şi trupurilor noastre”. Sfîntul, grăind acestea, 
tiranul a poruncit ca să-i toarne pe gâtlej niște oţet tare amestecat cu fiere; dar, 
mucenicul a zis: "Amărăciunea asta îmi este mie ca un fagure de miere de la 
Dumnezeul meu, pentru Care rabd acestea”. 


Apoi a poruncit ighemonul ca să-i scoată ochii. Auzind acestea, sfîntul a zis 
către dînsul: "Dacă ai trebuinţă de ochii mei cei trupești care văd deşertăciunea lumii 
acesteia, ia-ţi-i ție. Eu am ochii inimii, cu care văd curat lumina cea adevărată”. Astfel 
i-au scos ochii sfîntului. După aceasta l-au spînzurat cu capul în jos şi, ținîndu-l astfel 
trei zile, a curs mult sînge din nările lui. După trei zile au mers oarecare să-l vadă pe 
el, socotind că a murit. Dar s-au înspăimântat, aflîndu-l viu şi slăvind pe Dumnezeu. 
Deci, pentru necredinţa lor a căzut pe ochii lor oarecare negură şi au orbit. Ei atunci 
au început a striga: "Miluiește-ne pe noi, robul lui Dumnezeu cel adevărat, căci iată 
sîntem loviți de urîciune". Atunci sfîntul a zis: "Apropiaţi-vă către mine". lar ei, 
apropiindu-se, el şi-a pus mîinile sale peste ei şi le-a zis: "Întru numele Domnului 
meu lisus Hristos, vă zic să vedeţi”. Şi au văzut îndată. Deci, întorcîndu-se, au spus 
ighemonului cele ce li s-au întîmplat lor. lar ighemonul, aprinzîndu-se de mînie, a 


poruncit să jupoaie pielea de pe tot trupul mucenicului. Atunci sfîntul batjocorea pe 
ighemon şi ocăra pe zeii cei necuraţi, pornind astfel spre mai mare mînie pe tiranul, 
care a poruncit să-i taie capul. 


Astfel s-a sfîrşit mucenicul lui Hristos, Sfîntul Ermia, iar cinstitul lui trup s-a 
luat în taină de nişte creștini şi l-au dus în Capadocia, la un loc ce se numea Coman. 
Acolo s-au săvîrşit multe minuni de la cinstitele lui moaște, întru slava lui Hristos 
Dumnezeul nostru, Căruia împreună cu Tatăl şi cu Sfîntul Duh, se cuvine cinste şi 
închinăciune, acum şi pururea şi în vecii vecilor. Amin. 


X. IUNIE 


1. VIAŢA ŞI PĂTIMIREA SFÎNTULUI MUCENIC IUSTIN FILOSOFUL 
(| IUNIE) 


Sfîntul lustin Filosoful, mucenicul lui Hristos, s-a născut în părţile Siriei din Palestina, 
la hotarele Samariei, în cetatea care la început se numea Sihem, iar mai pe urmă s-a numit 
Neapolis Flavie. El a avut un tată de neam bun şi slăvit, dar, cu credinţa, elin; chiar Iustin era 
în aceeași rătăcire a închinării la idoli, mai înainte de a se lumina cu lumina sfintei credinţe. 
Iustin, din tinereţe, se îndeletnicea cu învăţătura cărții şi sporea în înțelepciunea elinească, ca 
unul ce avea minte isteață. 


Deci, deprinzîndu-se bine cu oratoria, dorea să învețe şi filosofia; pentru aceasta s-a dus 
la un învăţat filosof stoic, dorind să înţeleagă filosofia acelora. El avea mare dorinţă să ştie ce 
este dumnezeirea şi cine este Dumnezeu? Deci, petrecînd la acel filosof stoic cîtăva vreme, n-a 
putut afla nimic despre Dumnezeu; de vreme ce nici acest filosof stoic nu ştia pe Dumnezeu, 
nici nu socotea că este de trebuință învăţătura cea pentru dumnezeiasca înțelegere. Pentru 
aceasta ustin a lăsat pe dascălul acela şi s-a dus la un alt filosof, care făcea parte din filosofii 
ce se numeau peripatetici. 


Acela, după puțină vreme, a început a se tocmi cu Iustin pentru plată, nevrînd să-l înveţe 
degeaba. Iar lustin, văzînd că acela este iubitor de argint, l-a lepădat ca pe un lacom şi l-a judecat 
a fi nevrednic de numirea filosofiei, de vreme ce nu ştia să treacă cu vederea cîştigurile cele 
lumești. 


Pentru nişte pricini ca acestea, lepădînd pe filosofii stoici şi pe cei peripatetici, dorea 
foarte mult înțelepciunea cea adevărată, prin care ar fi putut ajunge la cunoştinţa lui Dumnezeu; 
deci, a venit la un dascăl ce făcea parte din filosofii lui Pitagora. Acela a poruncit lui Iustin să 
învețe mai întîi astronomia, geografia, muzica, aritmetica şi alte învățături, spunîndu-i că 
învățăturile acelea sînt cele mai de trebuință în viaţa aceasta. Deci, lustin socotea că va trebui 
să petreacă mulţi ani într-acele învățături. Dar, văzînd că din acele științe nimic nu este de folos 
sufletului său, pentru că nimic n-a auzit de la dascălul acela care să fie după dorinţa inimii lui; 
pentru aceea l-a lăsat şi pe acel dascăl şi s-a lipit de unul al lui Platon, de vreme ce învățătura 
acelora era într-acele vremuri de mare slavă şi multă le era cinstea lor. 


Acel filosof a lui Platon s-a făgăduit să-l înveţe pe Iustin cunoștința lui Dumnezeu, din 
asemănarea lucrurilor celor trupești cu cele netrupeşti, din închipuirile cele de jos cu cele de sus 
şi din felurile înțelegerilor. Pentru că acesta era sfîrșitul socotelilor înțe-lepciunii celei 
platonicești ca, din închipuiri, să vină întru cunoştinţa lui Dumnezeu. Fericitul Iustin s-a învoit 
la aceasta, nădăjduind să ajungă la înţelepciunea dumnezeiască cea dorită, să cunoască pe 
Dumnezeu și se să umple de darul Lui. Pentru aceasta el a petrecut lîngă dascălul acela vreme 
îndelungată. 


Deci, îndată a învăţat dogmele și rînduielile lui Platon, devenind, între elini, filosof 
desăvîrșit şi slăvit. Cu toate acestea, nu putea să ajungă la credinţa creştinească şi la cunoştinţa 
cea adevărată a lui Dumnezeu, de vreme ce filosofii elini nu preamă-reau pe Dumnezeu ca pe 
un Dumnezeu, ci schimbau slava nestri-căciosului Dumnezeu cu asemănarea chipului omului 
cel stricăcios, al păsărilor, al celor cu patru picioare și al tîrîtoarelor. Deci, Iustin se mîngiia cu 
duhul, îndeletnicindu-se cu gîndirea de Dumnezeu și învăţindu-se în cunoștința de Dumnezeu, 
pe cît mintea lui, fiind neluminată, putea să ajungă. 


Odată, lustin, plimbîndu-se singur în afara cetăţii, într-un loc deosebit, aproape de mare, 
şi pe cînd socotea mintea sa înțelegerea celor filosofești, a văzut pe un bărbat necunoscut, cinstit 
şi împodobit cu cărunteţea. Pe cînd stătea el și-l privea cu de-a-mănuntul, bătrînul i-a zis: "Oare 
mă cunoşti pe mine, de mă priveşti astfel cu dinadinsul?" Răspuns-a Iustin: "Nu te cunosc, însă 
mă minunez cum, în acest loc pustiu în care n-am aşteptat să văd pe cineva, te văd pe tine". Zis- 
a bătrînul: "Însoţitorii mei s-au dus în partea aceasta şi, aşteptînd întoarcerea lor, le-am ieșit 
înainte ca să-i pot vedea de departe; dar tu ce faci aici?" 


Răspuns-a Iustin: "Îmi place să mă preumblu în singurătate, ca să mă învăţ cu mintea 
fără de împiedicare la filosofie”. Întrebat-a bătrînul: "Ce folos cîştigi din filosofie?" Răspuns-a 
Iustin: "Dar ce lucru mai de folos poate să afle cineva decît filosofia? Pentru că aceea este 
luminătoarea minţii, povăţuitoare la toată socoteala cea bună şi îndreptătoarea vieţii. Pe aceea, 
dacă cineva o ştie bine, acela vede ca în oglindă neştiințele şi rătăcirile altora şi nu este cu 
putinţă să se alcătuiască înțelepciunea fără de învățătura filosofiei şi fără de uneltirea înţelegerii; 
deci, se cade ca tot omul să o învețe, ca să ştie cele folositoare şi nefolositoare, de care lucruri 
să se țină și pe care să le lepede". Zis-a bătrînul: "Filosofia aduce oare vreo fericire omului?" 
Răspuns-a lustin: "Cu adevărat îi aduce”. Bătrî-nul l-a întrebat: "Deci, spune-mi, ce este 
filosofia şi ce este fericirea?" Răspuns-a Iustin: "Filosofia este aceea care te face să înţelegi şi 
să cunoști adevărul; iar fericirea este cinstea înțelegerii şi a înțelepciunii". Bătrînul a întrebat: 


"Dacă din filosofie cunoașteţi ceea ce este drept şi înțelegeți adevărul, apoi pe Dumnezeu cum 
îl cunoaşteţi că este?" 


Răspuns-a Iustin: "Acela este Dumnezeu, Care niciodată nu se schimbă, ci totdeauna 
este același. Acela este pricinuitorul facerii tuturor”. Deci bătrînul, îndulcindu-se, iarăşi l-a 
întrebat: "Numele înţelegerii este la toate lucrurile de obşte? Căci în toate meşteşugirile în care 
cineva este iscusit, întru acelea se numește că este înțelept; sau în geometrie, sau în ocîrmuirea 
corabiei, sau în medicină şi întru asemănare și întru celelalte lucruri, și dumnezeiești și 
omeneşti, oare nu este tot așa? 


Deci, spune-mi mie iarăşi, este vreo înţelegere care naşte cunoștința lucrurilor împreună 
şi a celor dumnezeieşti şi a celor omeneşti?” Zis-a Iustin: "Este cu adevărat". Bătrînul a zis: 
"Deci, tot una este a cunoaște pe Dumnezeu, precum a cunoaște muzica, aritmetica, astronomia 
sau vreuna din acestea?" Răspuns-a lustin: "Nicidecum; pentru că alta este a cunoaște pe 
Dumnezeu şi alta este a cunoaşte un meșteșug". Grăit-a bătrînul: "Bine ai răspuns, căci ajungem 
la o oarecare înțelegere; pe de-o parte din auz și în-vățătură, iar pe de alta din vedere; precum 
ți-ar spune cineva că se află în India vreo fiară care nu se aseamănă cu nici una din fiare, n-ai fi 
putut s-o cunoști pe aceea nevăzînd-o cu ochii, nici altuia să-i spui despre ea, neauzind mai întîi 
singur de la cel ce spune. Deci, te întreb, cum pot filosofii voştri elinești să înţeleagă pe 
Dumnezeu, sau cum să grăiască cu adevărat ceva pentru Diînsul, de vreme ce n-au nici o 
cunoştinţă despre EI şi nici nu L-au văzut pe EI cîndva, nici nu L-au auzit?" Răspuns-a Iustin: 
"O, părinte, nu cu ochii trupești se vede puterea dumnezeirii, precum văd oamenii oarecare 
jivine, ci numai cu mintea singură se poate ajunge la Dumnezeu, precum zice Platon, a cărui 
învăţătură eu o urmez". Zis-a bătrînul: "Este în mintea noastră, oare, vreo putere de acest fel, 
prin care să putem înțelege mai degrabă sau să cunoaştem vreun lucru, şi să ajungem pe cele 
nevăzute numai cu simţurile cele trupeşti?" 


Răspuns-a lustin: "Este adevărat. Și acea putere este numită de Platon ochiul minții, 
fund dată omului spre aceea - chiar precum el învaţă, ca unul luminat prin învățătura cea 
iubitoare de înţelepciune -, ca să poată vedea singurul adevăr dumnezeiesc, care este 
pricinuitorul tuturor lucrurilor celor ajunse cu mintea, nu arătîndu-Se prin vopsele, nici avînd 
vreo asemănare oarecare, nici mărime de statură, nici altceva de acest fel, încît să se vadă cu 
ochii cei trupești; ci este o Fiinţă mai presus de toate fiinţele, neajunsă, nesupusă, singură bună 
şi frumoasă, a căruia dorire a științei în sufletele cele de neam bun, din început este sădită de la 
aceeaşi singură, pentru că iubeşte a se vedea de aceia de care se cunoaște”. 


Pe nişte cuvinte ca acestea bătrînul le asculta cu dragoste, dar nu se îndestula cu acea 
înțelegere a lui Iustin, învățată de Platon, despre Dumnezeu, cu aceea care, fără de creştineasca 
mărturisire era nedesăvîrşită. Apoi a zis astfel despre Platon: "Dacă Platon învață așa precum 
tu mărturiseşti, apoi pentru ce el singur n-a cunoscut, nici n-a ştiut pe adevăratul Dumnezeu? 
EI a zis că Dumnezeu este nevăzut şi neajuns. Dar de ce se închina făpturii celei văzute: cerului, 
stelelor, asemenea lemnului şi pietrei celei cioplite în chip de om, ca singur lui Dumnezeu, 
schimbînd astfel pe adevăratul Dumnezeu întru minciună, ţinîndu-se de închinarea la idoli şi 
învățînd la aceea şi pe alţii? 


Deci, eu socotesc că la Platon și la ceilalți filosofi elini, nu este înțelegere dreaptă, prin 
care să se poată veni la cunoştinţa adevărată a lui Dumnezeu, deoarece s-au făcut deşerți întru 
cugetările lor şi s-a întunecat inima lor cea neînțelegătoare; astfel, socotindu-se a fi deştepţi, au 
înnebunit. Eu îţi spun cu adevărat, că mintea omenească, nepovăţuindu-se de Duhul Sfînt şi 
neluminîndu-se prin credinţă, nu poate să știe şi să înțeleagă pe adevăratul Dumnezeu!" 


Acestea şi multe altele grăind bătrînul despre dreapta cunoştinţă de Dumnezeu, despre 
adevărata cinstire de Dumnezeu și despre celelalte lucruri dumnezeieşti, Iustin, văzînd rătăcirea 
filosofilor elini, se minuna. Apoi a zis: "Deci, unde şi ce fel de dascăl poate să afle cineva ca 
să-l povăţuiască după adevăr, dacă în Platon şi-n ceilalți filosofi nu este adevărul?" 


Atunci bătrînul a început a-i spune lui de sfinţii prooroci, zicînd: "În vremile cele de 
demult, cu mulți ani mai înainte de toţi filosofii, au fost oarecare bărbaţi sfinți drepți şi iubiţi de 
Dumnezeu, care, fiind plini de Duhul Sfînt, mai înainte au spus de aceste lucruri ce acum se 
săvîrşesc. Acei bărbaţi se numesc prooroci. Ei singuri au cunoscut adevărul şi l-au spus 
oamenilor. Nu s-au ruşinat de nimeni, nici nu s-au temut de cei ce i-ar fi silit pe dînşii ca, întru 
oarecare cuvinte, să se abată de la adevăr, nici nu s-au biruit de slavă deşartă; ci le-au spus drept, 
adevărat şi fără de frică pe toate acelea, care întru descoperiri de la Dumnezeu li s-a făcut lor, 
sau le-au văzut, sau le-au auzit. 


Încă sînt şi acum scripturile lor, care, dacă le citeşte cineva cu credință, îi aduc mult 
folos şi-i luminează mintea spre cunoştinţa adevăratului Dumnezeu; pentru că acei sfinți 
prooroci spun adevărul, nu cu meşteşug de cuvinte, nici cu oarecare dovezi înșelătoare sau cu 
întortocheri, ci întăresc prin adevăr cele grăite de dînşii cu dreaptă vorbire. Aceia singuri, mai 
mult decît toate dovezile înşelătoare, au fost martori preacredincioşi ai adevărului, ca unii ce au 
crezut întru Unul, adevăratul Dumnezeu, Ziditorul tuturor şi, mai înainte, au vestit venirea în 
lume a lui Hristos, Fiul Lui. Ei s-au arătat că sînt vrednici de credinţă; pe de-o parte că acum 
graiurile lor s-au împlinit şi altele de acum o să se împlinească; iar pe de alta, că cele grăite de 
dînşii le întăreau prin minuni; pentru că făceau minuni cu puterea darului lui Dumnezeu, cel dat 
lor de sus. Acele minuni, proorocii cei mincinoşi și neînvățaţi de Dumnezeu, n-au putut 
niciodată să le facă, fără numai că au îngrozit pe oameni prin oarecare arătări şi năluciri 
diavoleşti”. 


Deci, acel fericit bărbat necunoscut, vorbind astfel cu Iustin, la sfîrşit i-a zis lui: "Mai 
înainte de toate, roagă-te cu dinadinsul adevăratului Dumnezeu, ca să-ţi deschidă ție uşa luminii, 
de vreme ce niciodată nu poate cineva să știe şi să înțeleagă pe cele ce sînt ale lui Dumnezeu, 
fără numai căruia singur Dumnezeu va voi să le descopere. Şi le descoperă numai aceluia ce-L 
caută pe EI cu rugăciunea şi se apropie de EI cu credință și cu dragoste”. 


Acestea zicîndu-le, bătrînul acela s-a dus de la el şi s-a făcut nevăzut. De atunci Iustin 
niciodată n-a mai aflat sau a mai văzut vreun bărbat ca acela. Ce a simţit lustin în inima sa după 
plecarea acelui bărbat, singur a spus cînd a vorbit odată cu Trifon, slăvitul iudeu: "Un foc s-a 
aprins în mine. Duhul mi s-a aprins cu dorire de Dumnezeu şi dragostea mi-a crescut spre sfinţii 
prooroci şi spre acei bărbaţi care sînt prieteni ai lui Hristos. Deci, socotind cuvintele bătrînului, 
întru acelea am cunoscut că este adevărata filosofie, cea pe care el mi-a spus-o. Pentru aceea 
am început a citi cărțile prooroceşti şi apostolicești şi dintr-acelea m-am făcut creştin adevărat". 
Fericitul Iustin, spunînd aceasta lui Trifon, a făcut în urmă pentru sine înştiinţare neamului celui 
mai de pe urmă, în ce fel i-a fost începutul întoarcerii lui către Dumnezeu şi cum s-a povăţuit 
la calea cea dreaptă de acel bărbat neștiut, ca de un om trimis din cer. 


După acea vorbire folositoare de suflet cu bătrînul cel insuflat de Dumnezeu, îndată s-a 
sîrguit a căuta cărți creştinești şi a început a citi dumnezeieştile Scripturi cu o deosebită silință. 
EI alătura proorociile cele vechi ale sibilelor cu graiurile sfinților prooroci despre întruparea cea 
din Preacurata Fecioară a lui Hristos, despre patima cea de voie a Lui, despre sfîrşitul acestei 
lumi văzute şi despre judecata ce va să fie. Şi, văzîndu-le pe acestea întru toate împreună 
glăsuite, se minuna în sine şi încet veni - învățindu-l pe el Sfîntul Duh - spre cunoştinţa cea mai 


desăvîrșită a lui Dumnezeu şi a Fiului Său. Deci, rizînd de nebunia elinească, se pleca spre 
creștineasca credință, înmulţindu-se în el din zi în zi duhovniceasca căldură spre dreapta 
credință. 


EI însă auzi de unele lucruri, care îi împiedicau sufletul de la scopul cel bun, ce dorea 
dreapta credinţă creştinească, şi acestea erau: desele învinuiri aduse de către păgîni creştinilor, 
pentru unele lucruri necinstite şi de ruşine, pentru care se ridicau cumplite prigoniri împotriva 
lor. Deci, toate acestea le-a înţeles el că sînt minciuni, neîncăpute prihăniri și clevetiri, de vreme 
ce păgînii socoteau cum că creştinii, în adunările lor de noapte, stingînd lumînările, sting 
împreună şi lumina curăţiei, spurcîndu-se cu împreunare prin necurăţie şi, după asemănarea 
fiarelor ar mînca carne de om. Pentru unele ca acestea, elinii și iudeii ocărau pe creştinii 
nevinovaţi, şi astfel se credea minciuna oamenilor necuraţi şi nebuni ca şi cum ar fi fost adevăr. 
Cu toate că creştinii erau oameni drepți și sfinţi, totuşi erau urîţi, prigoniţi, scuipaţi şi batjocoriţi 
de toți necredincioşii, ca nişte mari nelegiuitori. Astfel, fiind făcuți vinovaţi de grele păcate, 
erau daţi la cumplite morți, în multe feluri. 


Nişte lucruri ca acestea la început împiedicau pe lustin de la scopul său să se facă creştin; 
însă nu credea cu totul lucrurile cele care se spuneau contra creştinilor, știind bine că, adeseori, 
prin judecata poporului cea fără de socoteală, cei nevinovaţi se osîndesc ca cei vinovați, cei 
curați se necinstesc şi cei drepţi se socotesc ca cei păcătoşi. Deci, văzînd pe creştini neînfricați 
în răspunsuri la judecăţi, viteji în chinuri, defăimînd toate cele frumoase şi văzute ale acestei 
lumi, socotindu-le ca pe nişte gunoaie, că se dau de bună voie la munci pentru Domnul lor, 
sîrguindu-se la moarte ca la un ospăț, socotea în sine, zicînd: 


"Nu sînt adevărate cele ce se spun despre creştini, ca şi cum ar fi făcînd nişte urîciuni ca 
acelea; de vreme ce păcătosul cel iubitor de patimi, săvîrşind fără de înfrînare poftele trupeşti 
şi întru mîncarea cărnurilor omeneşti căutînd iubire de plăceri, se teme de moarte și nu rabdă 
muncile. Unul ca acela nu se dă de bună voie la bătăi, ci fuge de ele. Ei, de ar cădea sub vreo 
Judecată ca aceasta, se sîrguiesc în tot felul să se arate fără de prihană şi astfel se răscumpărau 
de la pedeapsă cu multă plată ca să poată să petreacă mai mult fără de durere şi cu sănătate şi 
să se îndulcească mai mult de poftele lor. Dar creştinii nu sînt deloc așa. Ei aleg de bună voie a 
patimi pentru Hristos, în Care cred. Ei cinstesc moartea mai mult decît viaţa; deci, cum poate 
să se afle într-înşii o iubire de păcat ca aceea?" 


Astfel, socotind el, cerceta cu dinadinsul viaţa creştinească; şi s-a înștiințat desăvîrşit, 
că petrec în frica Domnului cu curăţie şi fără de prihană, păzind curăţia lor cu de-amănuntul, că 
se omoară în toate zilele cu postul şi cu înfrînarea. Ei adeseori se roagă și totdeauna se învaţă 
în faptele cele bune. Acestea cunoscîndu-le din cercetările lui i-a iubit pe ei foarte mult și s-a 
lipit de ei cu toată dragostea. EI a luat Sfîntul Botez și s-a făcut mare apărător al credinţei celei 
în Hristos, luptîndu-se prin cuvinte şi prin scrisori cu elinii şi cu iudeii. EI s-a făcut ostaș viteaz 
şi nebiruit al lui Hristos, căutînd mîntuirea sufletelor omeneşti; a cercetat diferite țări, învăţind 
şi propovăduind numele lui Hristos, întorcînd pe cei necredincioşi la Dumnezeu. 


Deci, a mers la Roma ca un filosof, purtînd îmbrăcăminte filosofească şi avînd ucenici 
cu sine. Acolo a adunat mulţi pentru învăţătură, întemeind multe școli; iar sub chipul filosofiei 
celei din afară, învăţa filosofia creştinească și adevărată. Deci, aflînd acolo pe Marcion, 
începătorul de eresuri, i s-a împotrivit lui cu cuvîntul, ruşinîndu-l; iar împotriva eresului acela, 
precum și împotriva altor eresuri, a scris mai multe cărți. Tot acolo în Roma era un oarecare 
filosof păgîn, cu numele Crescent, mare vrăjmașş al creștinilor. Iustin, adevăratul filosof, a avut 
cu acel filosof necredincios neîncetat război, atît cu cuvîntul cît şi cu scrisul. Pentru că acel 


filosof cinic, avînd viață spurcată și prea fără de lege, ura pe creştinii care petreceau după 
Dumnezeu în curăţie şi zavistuia slava cea bună a lui Iustin, de vreme ce Iustin era cinstit şi 
iubit de romani, pe de o parte pentru înţelepciunea sa cea insuflată de Dumnezeu, iar pe de altă 
parte pentru viaţa lui cea curată şi neprihănită. 


Deci Crescent, fiind plin de răutate, aducea împotriva creştinilor multe lucruri rușinoase 
şi mincinoase, vrînd să-l necinstească în popor și să facă urit atît pe lustin cît şi pe credincioşii 
care erau cu el; deci, îndemna poporul cel necredincios contra lor. Acestea auzindu-le și 
văzîndu-le Sfîntul Iustin, zicea: "Eu pentru credinţa lui Hristos doresc a pătimi și a fi ucis de 
necredincioşi; şi socotesc că de la acel filosof cinic, Crescent, mi se va pricinui moartea, de la 
acel filosof nebun, fiindcă el iubeşte mîndria mai mult decît înțelepciunea. EI este nevrednic de 
a se numi filosof, de vreme ce îndrăzneşte a spune lucruri pe care nu le ştie cu dinadinsul, ca şi 
cum creştinii ar fi fără de Dumnezeu, făcînd multe fărădelegi. EI ne huleşte pe noi din urîciune 
şi răutate, deoarece este mai rău decît poporul cel simplu, căci aceia nu îndrăznesc să grăiască 
nimic de lucrurile pe care nu le ştiu. 


În vremea aceea împărățea în Roma, Antonin, care fusese împărat după Adrian. Cu toate 
că nu era vrăjmaș al creştinilor, însă, fiind înduplecat după poruncile împăraților celor mai 
dinainte, necredincioși şi închinători la idoli, prigonea şi ura pe creştini, mai mult din urîciunea 
cea prea multă şi din lăcomie, ca să jefuiască averile creştinilor, care mărturiseau numele lui 
Hristos. Deci, el a poruncit ca pentru fărădelegile cele multe, pe care le aduceau clevetitorii cu 
minciună contra credincioşilor, să-i dea pe ei la judecată şi, necercetîndu-i, îi pedepsea cu 
felurite munci pentru clevetirile aduse contra lor. 


În acea vreme s-a întîmplat în Roma un lucru ca acesta: o femeie oarecare, 
necredincioasă, care trăia în necurăţie, auzind de la creştini cuvînt pentru adevăratul Dumnezeu 
şi învăţătură pentru viaţa cea întreg înțeleaptă, pentru răsplătirea drepţilor și pentru munca 
păcătoşilor, s-a umilit cu sufletul și a crezut în Hristos. Însă avea bărbat care petrecea întru 
necredința închinării de idoli şi se tăvălea fără de măsură întru necurăţiile trupești. Pentru 
aceasta ea îl sfătuia pe el în tot chipul, vrînd să-l povăţuiască la viața înfrînată şi să-l întoarcă la 
adevărata credință. 


Deci, văzînd ea că nicidecum nu poate să-l îndrepte pe acela, căuta să se despartă de el 
şi să nu mai petreacă în necurăţiile aceluia. Bărbatul ei, înştiințîndu-se de la care creștini a 
învățat femeia lui credința creştinească, s-a dus la eparhul cetăţii, jelindu-se contra aceluia. 
Numele acelui creştin era Ptolomeu. Deci, au prins pe Ptolomeu, robul lui Hristos, şi l-a ţinut 
multă vreme într-o temniță necurată; apoi eparhul, scoțîndu-l la judecată, l-a osîndit la moarte. 
În vremea acelei nedreptei judecăţi, stătea acolo un bărbat, cu numele Luchie. Acela, văzînd pe 
fericitul Ptolomeu osîndit pe nedrept, a zis către judecătorul cel strîmb: "O, eparhule, pentru 
care pricină dai la moarte pe acest om nevinovat, de vreme ce nu este nici prea desfrînat, nici 
făcător de silă, nici ucigaș, nici tîlhar, nici răpitor, nici vădit pentru altă oarecare fărădelege, ci 
pentru singura pricină că s-a mărturisit pe sine, că este creştin?" Eparhul, căutînd cu groază spre 
dînsul, i-a zis cu mînie: "Oare și tu ești din numărul creştinilor?" Răspuns-a Luchie: "Cu 
adevărat şi eu sînt creştin”. Atunci el a poruncit ca și pe acela să-l pedepsească cu moarte. Încă 
s-a alăturat celor doi creştini și al treilea, care s-a mărturisit pe sine cu mare glas că este creştin; 
deci, toţi aceşti trei, şi-au dat sufletele lor pentru Hristos. 


Fericitul Iustin, înştiințîndu-se de o nedreaptă ucidere a sfinţilor ca aceasta, i-a fost 
pentru ei jale mare. Deci, scriind o cărticică, numită Apologia, apăra nevinovăția creștinilor şi 
defăima şi certa rătăcirea și răutatea slujitorilor de idoli. Acea carte a dat-o împăratului şi fiilor 


lui, şi la tot senatul, îndrăznind pentru Hristos, fără temere de munci și de moarte. Împăratul, 
citind cu luare aminte acea cărticică, s-a minunat de înţelepciunea filosofului creştin; şi nu 
numai că nu s-a mîniat contra lui și nu l-a ucis pe el, dar a şi lăudat înțelepciunea lui; de vreme 
ce a dat pe faţă, în acea cărticică, înşelăciunea zeilor elini şi a descris destul de lămurit puterea 
lui Hristos. lustin a arătat că sînt mincinoase clevetirile ce se aduceau contra creştinilor, arătînd 
destul de lămurit curăţia și viaţa lor cea dreaptă. 


Deci împăratul, citind acea cărticică şi umilindu-se, a dat poruncă ca să nu muncească 
pe creştini pentru mărturisirea numelui lui Hristos, nici să le jefuiască averile lor, ci, numai de 
s-ar arăta contra lor cu oarecare pricini de păcate, cu adevărat vrednici de pedeapsă şi de 
judecată vor fi. Sfîntul Iustin, primind acea poruncă împărătească şi luînd voie de la împărat, s- 
a dus în Asia unde atunci, mai mult ca oriunde, erau creştinii prigoniţi. Deci, mergînd la Efes, 
în haina cea filosofească pe care n-a lăsat-o pînă la sfîrşitul său, a arătat porunca împăratului 
tuturor şi a propo-văduit-o în părţile şi în cetățile cele dimprejur. Prin acestea s-a adus pacea şi 
s-a mîngtiat Biserica lui Hristos; de vreme ce ura contra creştinilor a încetat, în locul ei venind 
bucuria. Sfîntul Iustin, petrecînd acolo cîtăva vreme, a avut o convorbire cu iudeul Trifon şi l- 
a biruit pe acela din Scripturile Legii vechi, de care întrebare - precum şi de Apologia, despre 
care s-a zis mai sus - se află cuvînt scris pe larg în cartea lui lustin. 


După multă vreme, Sfîntul Iustin s-a întors iarăşi de la Efes în Italia; iar în calea în care 
mergea pretutindeni propovăduia apostoleşte pe Hristos. Pe iudei şi pe elini, biruindu-i în 
cuvinte, îi întorcea la sfînta credință; iar pe credincioși îi întărea. Deci, mergînd el la Roma, 
Crescent, cinicul filosof, s-a pornit contra lui cu mai multă urîciune şi cu mai multă răutate; 
deci, Sfîntul Iustin, adeseori vorbind cu el, totdeauna îl biruia şi-l rușina înaintea tuturor. 


Pentru aceea, neputînd el să stea împotriva lui şi neștiind ce să mai facă, l-a pîrit cu 
multe minciuni la divanul romanilor; deci, au prins pe Sfîntul ca pe un vinovat de răutate și l- 
au muncit în legături. Aducîndu-l pe el la judecată, nici o pricină nu i-au aflat lui. lar zavistnicul 
Crescent, temîndu-se ca nu cumva lustin să fie liberat, a pregătit în ascuns o otravă de moarte 
ŞI cu aceea a ucis prin înşelăciune pe ostaşul cel nebiruit al lui Hristos. 


Astfel s-a sfîrșit Sfîntul Iustin, adevăratul filosof al creştinilor, lăsînd Bisericii lui 
Hristos multe scrieri foarte trebuincioase, ca unele ce sînt pline de înțelepciunea Sfintului Duh. 
Deci, stînd înaintea lui Hristos Domnul, rîvnitorul la nevoinţă a luat de la EI cununa pătimirii 
şi este rînduit în ceata sfinților mucenici, a celor ce slăvesc Sfînta Treime, pe Tatăl, pe Fiul şi 
pe Sfîntul Duh, în veci. Amin. 


2. PĂTIMIREA SFÎNTULUI MUCENIC IUSTIN ȘI A CELOR 
ÎMPREUNĂ CU DÎNSUL 


(| IUNIE) 


În acea vreme cînd păgânii închinători de idoli au pus înainte prin toate ţările şi cetăţile 
acea poruncă păgînă împotriva binecredincioşilor creştini, ca tot cel ce crede în Hristos să fie 
silit la jertfa idolească, atunci au fost prinşi Sfinţii Mucenici Iustin, Hariton, Evelpist, lerax, 
Peon, Valerian şi o femeie cu numele Harita şi, ducîndu-i în Roma înaintea lui Rustic, eparhul 
cetăţii, i-au pus la judecată. Deci, eparhul a zis către Iustin: "Supune-te zeilor şi poruncilor 
împărăteşti, ca să nu fii osîndit la moarte". Sfîntul Iustin i-a răspuns: "Nimeni nu poate să fie 
osîndit vreodată, dacă va asculta poruncile Mîntuitorului nostru lisus Hristos”. 


Eparhul I-a întrebat: "Ce fel de învăţătură a1?" Iar Iustin a răspuns: "M-am sîrguit a 
învăţa toate învăţăturile dinafară şi, iscusindu-mă în toată filosofia, mai pe urmă, m-am lipit de 
adevărata învățătură a creştinilor, deşi aceasta nu este bineplăcută acelora care rătăcesc în 
socoteala cea nedreaptă”. Atunci Rustic a zis: "O, ticălosule, oare iubeşti acele învățături, care 
sînt potrivnice socotelii noastre?" 


Sfîntul Iustin a răspuns: "Cu adevărat le iubesc şi urmez dogmelor celor drepte ale 
creștinilor”. Eparhul a zis: "Dar ce fel sînt acele dogme?" Iustin a răspuns: "Dogmele cele drepte 
pe care noi creștinii le păzim cu dreaptă credință, sînt acestea: să cunoaştem pe adevăratul 
Dumnezeu, Făcătorul şi Ziditorul a toate celor văzute şi nevăzute. Să mărturisim pe Domnul 
nostru lisus Hristos, Fiul lui Dumnezeu, Cel vestit mai înainte de prooroci, Care va să vie să 
judece neamul omenesc. Acela este propovăduitorul mîntuirii, şi învățătorul celor ce doresc să 
se povăţuiască la fapte bune. Eu nu pot să spun ceva slăvit de Dumnezeirea cea fără de sfîrşit, 
fiind om neputincios şi mai mic decît toţi, dar mărturisesc că acest lucru este al proorocilor, de 
vreme ce ei au vestit cu mulți ani mai înainte venirea de sus pe pămînt a Acestuia, despre Care 
am spus că este Fiul lui Dumnezeu". 


Eparhul a întrebat: "În ce loc se adună creştinii?" Iustin răspunse: "Fiecare se duce unde 
poate şi unde voieşte. Ţi se pare oare, că noi creştinii numai la un loc ne adunăm? Nimic să nu 
socotești despre acest lucru, deoarece Dumnezeul creștinilor este pretutindeni şi, fiindcă este 
nevăzut, umple pămîntul şi cerul. Pretutindeni este închinat de cei credincioşi și slava Lui se 
cinsteşte peste tot locul!" 


Eparhul zise: "Spune-mi adevărat, în care loc vă strîngeţi şi unde aduni pe ucenicii tăi?" 
Iustin a răspuns: "Eu am petrecut pînă acum aproape de casa unui oarecare Martin, lîngă baia 
ce se numeşte Timiotini şi acum a doua oară am venit în cetatea Romei. Deci nu știu alt loc 
afară de cel ce l-am spus şi dacă a voit cineva să vină la mine, eu l-am primit şi l-am împărtăşit 
de învățătura cea adevărată”. Rustic a zis: "Dar tu eşti creștin?" Iustin a răspuns: "Cu adevărat, 
sînt creștin”. Atunci eparhul a zis lui Hariton: "Au doară şi tu eşti creştin?" Sfîntul Hariton a 
răspuns: "Ajutîndu-mi Dumnezeu și eu sînt creştin”. După aceasta, Rustic a întrebat pe fericita 
femeie Harita de urmează și ea credinţei lui Hristos. Aceea i-a răspuns: "Cu darul lui Dumnezeu, 
sînt creştină”. 


oi Rustic a zis lui Evelpist: "Dar tu cine eşti? a răspuns: "Sînt rob împărătesc 
Apoi Rust lui Evelpist: "Dar t ști?" EI "Sînt rob tesc, 
însă sînt creştin dăruit de Domnul Hristos cu libertate, iar cu milostivirea şi cu darul Lui m-am 
făcut părtaş la aceeaşi nădejde la care sînt şi aceştia pe care-i vezi”. După aceasta eparhul a 
întrebat pe lerax: "Oare şi tu eşti creştin?" lerax a răspuns: "Cu adevărat și eu sînt creștin, de 
vreme ce cinstesc pe același Dumnezeu şi mă închin Lui". 


Eparhul a întrebat: "Iustin v-a făcut pe voi creştini?" lerax a răspuns: "Eu am fost şi voi 
fi creştin". După aceea, stînd de faţă și Sfîntul Peon, a grăit: "Şi eu sînt creştin”. Atunci eparhul 
a zis: "Cine te-a învăţat pe tine credinţa creştină?" El a răspuns: "De la părinți am luat bună 
mărturisire". După aceea Evelpist a zis: "Și eu m-am povăţuit de la părinţii mei a fi creștin, însă 
ascultînd cuvintele lui Iustin, m-am întărit şi mai mult în credinţa creştinească". Eparhul l-a 
întrebat: "Dar unde sînt părinţii tăi?" Evelpist răspunse: "În Capadochia". Eparhul a întrebat şi 
pe Ierax: "În ce parte sînt părinţii tăi?" lerax a răspuns: "Adevăratul nostru tată este Hristos, iar 
maică, Credinţa, prin care credem într-însul; iar pămînteştii mei părinți au murit; eu am ieșit 
din Iconia Frigiei şi am venit aici”. După aceea eparhul a întrebat şi pe Valerian: "Ce ai de zis 
şi tu? Au doară nu ești şi tu creştin şi spre zeii noştri nu ai osîrdie?" Valerian a răspuns: "Și eu 


sînt creştin, de vreme ce cinstesc şi mă închin unui adevărat Dumnezeu, iar pe zeii voştri îi 
defaim”. 


După aceea, eparhul, întorcîndu-se către Iustin, a zis: "Ascultă, tu, cel ce te numeşti că 
eşti bine grăitor! i se pare că ţii învăţătura cea adevărată, dacă vei fi rănit de la cap peste tot 
trupul şi aştepţi oare ca pentru aceea să te sui la cer?" Iustin răspunse: "Aştept ca şi eu să am 
aceeaşi răsplătire de la Domnul meu, care s-a pregătit celor ce păzesc învățătura lui Hristos, 
dacă voi răbda muncirea cea grăită de tine; pentru că ştiu, că tuturor celor ce viețuiesc cu bună 
credinţă, şi pătimesc ceva pentru Dumnezeul lor, li se păstrează darul lui Dumnezeu pînă ce va 
trece toată lumea". La aceasta eparhul Rustic a zis: "Socoteşti, oare, că te vei sui la ceruri şi vei 
primi vreo răsplată de la Dumnezeul tău?" Iustin a răspuns: "Nu socotesc, ci ştiu cu întemeiere 
şi aceea o nădăjduiesc cu neîndoire". Rustic a zis: "Să ne apropiem de aceea la trebuința care 
ne stă înainte; deci, adunaţi-vă la un loc şi, toți împreună, jertfiți zeilor!" La acestea Iustin a 
răspuns: "Nimeni, avînd conştiinţa dreaptă, nu va voi să se lipsească de dreapta credință şi să 
cadă în rătăcire şi fărădelegi". 


Eparhul Rustic a zis: "De nu vă veţi supune poruncilor noastre, veţi suferi munci fără de 
nici o milă". lustin a răspuns: "Dorim cu adevărat, ca pentru Domnul nostru lisus Hristos să 
răbdăm munci și să ne mîntuim, pentru că acelea ne mijlocesc nouă mîntuire și îndrăzneală la 
înfricoşata Lui judecată, Căruia din dumnezeiască poruncă Îi va sta înainte toată lumea”. 
Același lucru l-au spus şi ceilalți mucenici adăugînd și aceasta: "Fă îndată ceea ce ai de gînd să 
faci că noi sîntem creştini şi nu vom jertfi idolilor”. 


Auzind acestea, eparhul a dat o hotărîre ca aceasta: "Cei ce nu voiesc să Jertfească 
idolilor şi nu se supun poruncii împărăteşti, să fie bătuţi cu toiege şi pedepsiţi, apoi să li se taie 
capetele, precum poruncesc legile romanilor”. Deci sfinții mucenici, slăvind pe Dumnezeu, au 
fost scoşi la locul cel obişnuit şi, după bătăile ce li s-au dat, au fost tăiați cu securea. Astfel, acei 
sfinţi mucenici, şi-au săvîrșit pătimirile întru mîntuitoarea mărturisire. 


După aceasta, unii din cei credincioşi au luat în taină trupurile lor cele cinstite şi le-au 
îngropat la loc cuviincios, ajutîndu-le la aceasta darul Domnului nostru lisus Hristos, Căruia se 
cuvine slavă în vecii vecilor. Amin. 


3. CUVIOSUL AGAPIT, DOCTORUL PECERSCĂI 
(Il IUNIE) 

Cînd părintele nostru, Cuviosul Antonie al Pecerscăi, era vestit prin dăruirea de 
tămăduiri, a venit din Kiev, în peşteră la dînsul, acest fericit Agapit, dorind tămăduirea 
sufletească prin tunderea în schima monahală, pe care a şi cîştigat-o cu înlesnire. El urma cu tot 
sufletul vieţii celei asemenea cu îngerii a Cuviosului Antonie, care a fost singurul martor al 
nevoinţelor lui. 


EI a văzut că acel mare bărbat slujea singur bolnavilor şi-i tămăduia cu rugăciunea sa; 
însă, acoperindu-şi darul rugăciunii sale ce i se dăduse, le dădea acelora verdeţuri din mîncarea 
sa, ca şi cum acelea erau pentru tămăduire. Drept aceea, văzînd aceasta, fericitul Agapit s-a 
ostenit mulţi ani, rîvnind la nevoinţele sfîntului stareţ. Căci, atunci cînd se îmbolnăvea cineva 


din frați, fericitul îşi lăsa chilia sa şi se ducea la fratele cel bolnav, căruia îi slujea și purta grijă 
de el; rugîndu-se lui Dumnezeu neîncetat pentru mîntuirea bolnavului, deși, de multe ori, i se 
lungea boala cuiva. 


Astfel, Dumnezeu, binevoind să înmulțească credința și rugăciunea robului său Agapit, 
şi aşa urmînd nevoinţelor Cuviosului Antonie, acest fericit Agapit s-a învrednicit a fi părtaş 
aceluiaşi dar cu dînsul, de vreme ce, cu rugăciunea sa, tămăduia pe toţi bolnavii cărora le dădea, 
asemenea cuviosului, verdețuri pe care el le fierbea pentru mîncare lui; de aceea s-a numit şi 
doctor. Despre aceea s-a auzit şi în cetate şi mulți bolnavi, venind la dînsul, se întorceau 
sănătoşi. 


În acea vreme, era în cetatea Kievului un doctor oarecare, cu neamul și cu credința 
armean. Acel doctor era foarte meșter în doctorii, cum mai înainte de el nu fusese altul. El nu 
mai cerceta pe cel bolnav de moarte, deoarece, numai cînd se uita spre cel bolnav, îndată îl 
cunoștea şi-i spunea ziua și ceasul morţii, şi niciodată nu i se schimba cuvîntul. Deci, un bolnav 
din aceia a fost adus în Mănăstirea Pecersca. Acela era cel dîntiîi din boierii cneazului Vsevolod, 
pe care doctorul armean îl deznădăjduise, prevestindu-i moartea după opt zile. Fericitul Agapit, 
făcînd rugăciune pentru dînsul, i-a dat să mănînce verdețuri de care mînca singur, și astfel l-a 
făcut sănătos. Această minune s-a vestit în tot pămîntul Rusiei. 


Deci, doctorul armean, rănindu-se de săgeata zavistiei, a început a ocări pe fericitul 
Agapit. Apoi a trimis în Mănăstirea Pecersca pe un osîndit la moarte, căruia i-a poruncit să ia 
otrăvuri de moarte, ca, gustînd din ele, să moară înaintea lui Agapit. Fericitul, văzîndu-l pe acela 
murind, i-a dat din aceleaşi verdeţuri de care mîncase el singur și, făcînd rugăciune pentru 
dînsul, a izbăvit de moarte pe cel osîndit morţii. De atunci, acel armean s-a înarmat cu mai 
multă mînie contra fericitului şi a îndemnat pe cei de o credinţă cu sine să-i dea şi să bea însuşi 
Agapit otrăvuri de moarte. Dar fericitul Agapit, bîndu-le, a rămas fără de vătămare, pentru că 
Domnul, Care ştie să mîntuiască de ispite pe cei drepteredincioşi, a zis: Măcar de ar bea și ceva 
de moarte, nu-i va vătăma pe ei. 


După aceasta s-a îmbolnăvit în Cernicov cneazul Vladimir Vsevolodovici monomahul, 
pe care îl căuta cu dinadinsul doctorul armean, însă nimic nu sporea, ci mai mult se întărea 
boala; drept aceea, cneazul, fiind aproape de sfîrşit, a trimis la părintele loan, egumenul 
Pecerscăi, şi l-a rugat să trimită la dînsul în Cernicov pe fericitul Agapit, pentru a-l tămădui de 
boală. Deci, chemîndu-l egumenul la dînsul, i-a spus de rugămintea cneazului. Însă fericitul 
Agapit, care niciodată nu ieşise afară pe poartă să tămăduiască vreun bolnav, ci numai în 
mănăstire, a răspuns cu smerenie: "Dacă voi merge la cneaz, pentru un lucru ca acesta, apoi voi 
merge la toți! Deci, mă rog ție, părinte, să nu mă faci a ieşi din mănăstire pentru slava 
omenească, de care m-am făgăduit înaintea lui Dumnezeu să fug pînă la cea din urmă răsuflare 
a mea. De vei voi, este mai bine să mă duc în altă țară și, după ce va trece nevoia aceasta, iar 
mă voi întoarce aici". Deci, trimisul cneazului, pricepînd că nu poate să aducă pe fericitul Agapit 
la stăpînul său, a început a se ruga să-i dea măcar verdeață spre tămăduire. Fericitul, fiind silit 
de egumen, a dat trimisului verdeţuri din mîncarea sa, pe care ducîndu-le şi gustîndu-le cneazul, 
îndată s-a făcut sănătos, pentru rugăciunile fericitului. 


Atunci cneazul Vladimir monomahul, a venit singur în Mănăstirea Pecerscăi, voind să 
vadă cine este acela prin care Dumnezeu i-a dăruit sănătate, căci niciodată nu văzuse pe fericitul. 
Drept aceea, dorea să-l cinstească cu multe bunătăţi; însă Agapit, nevoind să fie slăvit pe 
pămînt, s-a ascuns. Atunci cneazul a dat egumenului aurul pe care îl adusese aceluia. Apoi, nu 
după multă vreme, acelaşi Vladimir a trimis pe unul din boierii săi cu multe daruri la fericitul 


Agapit, pe care, găsindu-l în chilie i-a pus înainte cele ce adusese. Fericitul ia zis: "O, fiule, eu 
niciodată n-am luat nimic de la nimeni, de vreme ce niciodată n-am tămăduit cu pute-rea mea 
ci cu puterea lui Hristos; deci, nici acum nu-mi trebuie acestea". 


Boierul a răspuns: "Părinte, cel ce m-a trimis ştie că nu-ţi trebuie nimic, dar te rog pentru 
mîngiierea fiului tău, căruia Dumnezeu i-a dăruit prin tine sănătate, primeşte acestea şi le dă, 
de-ți este plăcut, săracilor". Deci, starețul i-a zis: "De vreme ce grăieşti astfel, le voi primi cu 
bucurie; însă să spui celui ce te-a trimis că, celelalte cîte le are, sînt tot străine, din care nimic 
nu va putea să ia cu sine, cînd se va duce din această viață trecătoare; drept aceea, să le împartă 
săracilor, căci Domnul singur l-a izbăvit de moarte, iar eu nimic n-aş fi sporit. Deci, îl rog într- 
aceasta să fie ascultător, ca să nu pătimească ceva mai rău". 


Acestea zicînd, fericitul Agapit a luat aurul ce l-a adus și s-a dus cu el în chilie, ca și 
cum ar voi să-l ascundă; dar, ducîndu-l afară din chilie, l-a aruncat şi, fugind singur, s-a ascuns. 
Iar boierul după puţină vreme a ieşit şi a văzut toate darurile lepădate înaintea ușii, pe care, 
luîndu-le, le-a dat egumenului loan. Apoi întorcîndu-se la cel care I-a trimis, i-a spus toate cele 
ce a văzut şi a auzit de la acel fericit. Atunci toți au cunoscut că este rob adevărat al lui 
Dumnezeu, de la care cerea plată, iar nu de la oameni. Atunci cneazul, neîndrăznind a nu asculta 
pe sfînt, a început fără cruţare a-şi împărți săracilor averea sa. 


După multă osteneală şi nevoinţe plăcute lui Dumnezeu, însuși fericitul bătrîn Agapit, 
acest doctor fără de plată, s-a îmbolnăvit. Înştiinţîndu-se de acest lucru, doctorul cel mai sus 
pomenit a mers la el pentru cercetare şi a început a se întreba cu el despre meşteşugul 
doctoricesc, întrebîndu-l: "Cu ce fel de verdețuri se tămăduieşte acel fel de boală?" Fericitul a 
răspuns: "Cu acelea care, singur Domnul, doctorul sufletului şi al trupului, ne dă sănătate”. 


Armeanul, înțelegînd că este foarte neştiutor în doctorii, a zis către ai săi: "Acesta nu 
ştie nimic din meşteşugul nostru”. Apoi, luîndu-l de mînă, a zis: "Adevărul spun, căci a treia zi 
vei muri! Iar de s-ar schimba cuvîntul meu, atunci îmi voi schimba viaţa şi voi fi şi eu monah 
ca şi tine”. Atunci fericitul a zis cu mînie: "Astfel este chipul doctoriei tale? Îmi vesteşti mai 
mult de moarte, în loc să-mi dai ajutorul tău? De ești iscusit, dă-mi viaţă; iar de nu o stăpîneşti 
pe aceasta, de ce mă ocărăşti, osîndindu-mă ca să mor a treia zi? Căci Domnul mi-a vestit că 
după a treia lună voi merge la EI". Armeanul a zis iarăși: "lată, acum cu totul te-ai schimbat, 
căci bolnavi de aceştia niciodată nu pot trăi mai mult de trei zile". EI slăbise foarte mult, încît 
nici nu putea să se miște. 


Pe cînd era astfel, au adus din Kiev la dînsul un bolnav pentru tămăduire. Deci, fericitul, 
cu ajutorul lui Dumnezeu, s-a sculat îndată ca şi cum n-ar fi fost bolnav şi, luînd obişnuitele 
sale verdeţuri pe care le avea spre mîncare, le-a arătat armeanului, zicînd: "Acestea sînt 
verdeţurile doctoriei mele, vezi şi înțelege!" Iar el văzînd, a zis sfîntului: "Acestea nu sînt din 
verdeţurile noastre, dar mi se pare, că sînt din Alexandria". Fericitul, rîzînd de neștiinţa lui, a 
dat bolnavului să guste din verdeţurile acelea şi, rugîndu-se, îndată l-a făcut sănătos pe acel 
bolnav. Apoi a zis către doctorul armean: "Fiule, te rog mănîncă din aceste verdețuri cu mine, 
de-ţi este cu plăcere, de vreme ce nu am cu ce să te ospătez”. 


Armeanul a răspuns: "Părinte, noi în această lună postim patru zile; deci acum sînt în 
post". Fericitul auzind acestea, l-a întrebat: "Cine eşti tu şi ce credinţă ai?" Iar el i-a răspuns: 
"Au n-ai auzit de mine, că sînt armean?" Fericitul Agapit a zis către el: "Cum dar ai îndrăznit a 
intra aici, spre a-mi spurca chilia mea şi încă a mă ține de mîna mea păcătoasă? leşi de la mine, 
străinule de credinţă şi necredinciosule". EI, fiind ruşinat, s-a dus. 


După aceasta fericitul Agapit, după proorocia sa, a trăit trei luni și, îmbolnăvindu-se 
puţin, s-a dus către Domnul în ziua de întîi iunie. Astfel, fiind doctor fără de plată pe pămînt, 
stă acum în ceruri, unde nu este durere şi unde şi-a luat multă plată. lar cinstitele lui moaşte, 
fraţii le-au pus cu cîntare, după obicei, în peştera cuviosului Antonie. 


După moartea sfîntului, doctorul armean a venit la Mănăstirea Pecersca şi a zis 
egumenului: "De acum părăsesc armenescul eres şi cred cu adevărat în Domnul Hristos, Căruia 
doresc a-l sluji în sfînta rînduială monahicească. Căci mi s-a arătat fericitul Agapit, zicîndu-mi: 
"Te-ai făgăduit să primeşti chipul monabhicesc; iar de vei minţi, îţi vei pierde şi viața şi sufletul!" 
Deci, eu cred că cel ce mi s-a arătat este Sfîntul Agapit, de vreme ce, de ar fi voit să trăiască 
mai multă vreme aici, i-ar fi dăruit lui Dumnezeu. Eu văzusem că el nu va trăi mai mult de trei 
zile, iar Dumnezeu i-a adăugat trei luni şi, de ar fi zis să nu trăiască el trei luni, ar fi trăit trei 
ani. Deci, acum socotesc că singur a voit să se ducă de la noi, dorind împărăţia sfinţilor, ca un 
adevărat sfînt. Căci Dumnezeu, mutîndu-l din vremelnica viață, din locașul acesta, i-a dăruit 
viața cea veşnică în locaşurile cele cerești; drept aceea doresc a împlini îndată porunca acestui 
sfînt bărbat". 


Auzind acestea egumenul de la doctorul armean, l-a tuns în schima monahală, învăţind 
mult pe doctorul trupurilor celor străine, ca să fie iscusit în doctoria sufletului său, urmînd 
fericitului Agapit. Iar el, nevoindu-se cu dumnezeiasca plăcere şi-a petrecut viaţa în aceeaşi 
mănăstire a Pecerscăi şi a primit fericitul sfîrşit, în cinstea doctorului sufletelor și al trupurilor, 
a Domnului nostru lisus Hristos, cu Cel fără de început al Lui Părinte şi cu a Preasfîntului, 
Bunului şi de viață Făcătorului Său Duh, acum şi pururea şi în vecii vecilor. Amin. 


4. VIAŢA CELUI ÎNTRE SFINŢI PĂRINTELE NOSTRU NICHIFOR 
MĂRTURISITORUL, PATRIARHUL CONSTANTINOPOLULUI 


(2 IUNIE) 


Sfîntul Nichifor, marele ajutător al dreptei credinţe, s-a născut în Constantinopol, din 
părinţi binecredincioși şi temători de Dumnezeu, anume Teodor şi Evdochia. Tatăl lui s-a 
învrednicit de cununa mărturisirii, suferind bătăi şi îngroziri pentru cinstirea sfintelor icoane. 
Acestea s-au întîmplat pe vremea împărăției lui Constantin Copronim, de vreme ce el, fiind în 
dregătoria însemnării de tăinuite lucruri împărăteşti şi cinstind sfintele icoane cu bună credinţă, 
a fost pîrît la împăratul cel rău credincios, cum că se închină chipului Mîntuitorului şi al 
Preacuratei Maicii lui Dumnezeu şi al tuturor sfinților. 


Împăratul, auzind acestea, îndată a chemat la sine pe fericitul Teodor şi, cercetîndu-l și 
înştiințîndu-se că toate cele spuse împotriva lui sînt adevărate, îl silea să se lepede de cinstirea 
sfintelor icoane. Dar Teodor, robul lui Hristos, nu s-a supus voii împăratului. Pentru aceasta a 
fost bătut şi trimis în surghiun într-o cetate ce se numea Molina și acolo, fiind aruncat într-o 
temniță, pătimea cumplit pentru dreapta credință. După cîtăva vreme, chemîndu-l la 
Constantinopol şi silindu-l din nou la eresul împă-ratului, n-a voit să se supună dorinţei lui, ci 
petrecea nestrămutat în buna credinţă, alegînd să primească bătăi şi moarte, decît să calce legile 
bisericeşti şi rînduielile Sfinţilor Părinţi. Deci, cu porunca împăratului celui fărădelege, fiind 
muncit cu nemilostivire, în multe chipuri, a fost trimis iarăşi în Niceea, unde a petrecut şase ani 
în multă chinuire şi unde a trecut către Domnul spre veşnica şi fericita viaţă. 


Soția lui, cinstita Evdochia, a fost părtașă la toate primejdiile și chinurile bărbatului său, 
de vreme ce îi urma lui întru prigoane şi pătimea împreună întru legături, nedespărțindu-se de 
dînsul cu trupul şi cu duhul. După sfîrşitul bărbatului său, ea s-a întors în Constantinopol şi îşi 
petrecea cu dumnezeiască cuviinţă zilele sale, precum se cădea unei văduve sfinte; iar fiul ei, 
Nichifor, în vremea aceea, se îndeletnicea cu învăţătura filosofiei, apoi a fost pus la curtea 
împărătească în locul tatălui său. Fericita Evdochia n-a murit pînă ce n-a văzut pe fiul său în 
rînduiala călugărească şi arhierească. Deci, mulțumind lui Dumnezeu, s-a dus în mănăstirea de 
fecioare şi s-a tuns în călugărie; şi, plăcînd foarte mult lui Dumnezeu, s-a mutat la EI, întru 
adînci bătrîneți. 


Al unor părinți ca aceştia a fost odraslă acest fericit Nichifor, pentru care ne stă nouă 
înainte cuvîntul. Astfel, mlădiţa cea sfîntă a rădăcinii celei sfinte, hrănindu-se de la pieptul 
maicii sale în dreapta credință, a crescut în bune obiceiuri și, povățuindu-se la viaţa cea plăcută 
lui Dumnezeu, îşi petrecea anii tinereţilor sale cu întreaga înțelepciune în înfrînare. Fericitul 
Nichifor era plin de înțelepciunea cea din afară și dinlăuntru, adică, de cea lumească şi de cea 
duhovnicească, ştiind desăvîrșit nu numai cărțile filosofilor elini, ci şi dumnezeieştile Scripturi. 
EI era şi ritor renumit; şi, pe lîngă aceasta, a fost împodobit cu toate faptele bune; pentru aceasta, 
era iubit şi cinstit de toţi pentru înţelegerea şi bunul său obicei. Deci, venind în vîrstă de bărbat, 
s-a cinstit între sfetnicii împără-teşti de pe vremea împărăției lui Leon, fiul lui Copronim. El 
păzea dreapta credință în mijlocul celor răucredincioşi, închinîndu-se sfintelor icoane și 
îndemnînd şi pe alții la acea cinstită închinare. 


După moartea lui Leon, fiul lui Constantin Copronim, s-a ținut în Niceea al șaptelea 
Sinod a toată lumea al Sfinţilor Părinţi, pe vremea împărăției lui Constantin, fiul lui Leon și al 
maicii lui, Irina, contra eresului cel luptător împotriva sfintelor icoane. Atunci, fericitul 
Nichifor, fiind în rînduiala mirenească, a ajutat mult Sfinților Părinţi, ca un prea înţelept şi 
foarte iscusit în dumnezeiasca Scriptură şi ca cel ce era întru mare cinste, căci lui, la acel sinod, 
îi era încredințată socoteala voii împărăteşti. Deci el s-a arătat, mai înainte de arhieria sa, a fi 
mărturisitor al dreptei credinţe, biruind pe eretici şi ruşinîndu-i; pentru aceasta era fericit şi 
binecuvîntat de Sfinții Părinți. 


După sinodul acela, Nichifor a mai petrecut cîţiva ani în rînduiala și în cinstea lumească, 
din sfaturile împărăteşti. Dar, socotind că nu-i este de folos sufletului său aceea, ca să slujească 
lumii celei cu multă tulburare şi cu multă gîlceavă, de vreme ce vedea că în palat se face 
împerechere între fiu și între maică, şi-a lăsat dregătoria sa preacinstită şi, trecînd cu vederea 
toată slava cea deşartă, a ieșit din cetate, sălăşluindu-se la un loc liniştit şi deosebit, lîngă 
Bosforul Traciei. Acolo a început în singurătate a sluji lui Dumnezeu, în rugăciuni şi în posturi, 
luînd aminte la mîntuirea sa. După o vreme oarecare, zidind o biserică şi adunînd acolo monahi, 
a făcut o mănăstire; deși era fără chipul monahicesc, se ostenea călugăreşte, iscusindu-se pe 
sine şi suferind nevoinţa vieţii celei aspre a călugăriei. 


EI a petrecut acolo mulţi ani, pînă la împărăţia lui Nichifor. Apoi, preasfinţitul Tarasie, 
Patriarhul Constantinopolului, ducîndu-se către Domnul, s-a ales la patriarhie fericitul Nichifor, 
cu toate că era cu chipul mirean, însă cu viaţa fiind desăvîrşit monah. Din acea vreme a îmbrăcat 
mai întîi chipul monahicesc, apoi a fost hirotonit preot; iar după aceea, nevrînd, împăratul 
Nichifor l-a silit să primească scaunul patriarhal. Aceasta s-a întîmplat în prealu-minata zi a 
Sfintelor Paşti; deci, el împodobea Sfînta Biserică cu cuvîntul cel de învăţătură şi cu viaţa cea 
îmbunătățită, îndreptînd pe cei răzvrătiți şi întărind pe cei drepți; iar pe eretici îi gonea de la 
turma cea cuvîntătoare, ca pe nişte lupi răpitori. 


În acea vreme, grecii aveau război cu bulgarii, în care însuși împăratul Nichifor a fost 
ucis. După dînsul a luat împărăţia Sta-vrichie, fiul lui, dar nu multă vreme, deoarece numai 
două luni a împărățit. După Stavrichie a urmat la domnie Mihail Rangave, bărbat 
binecredincios. El a avut mai întîi rînduială de curopalat. Pe acela, după doi ani, izgonindu-l 
Leon Armeanul, i-a răpit scaunul împărăției greceşti. Atunci, Preasfinţitul Nichifor a trimis la 
răpitorul acela pe oarecare episcopi, cu cartea dreptei credințe, mai înainte de încoronarea lui 
la împărăție, rugînd pe noul împărat ca, după obiceiul celor mai dinainte drept credincioşi 
împărați, s-o iscălească cu mîna sa, că va ţine dogmele sfintei credinţe, aşa cum sînt scrise în 
cartea aceea. Iar vicleanul împărat, făgăduind, se arăta prin cuvinte că este osîrdnic către dreapta 
credinţă şi a făgăduit că va iscăli cartea, dar nu mai înainte de încoronare, zicînd: "După ce se 
va pune coroana împărătească, atunci voi iscăli”. ŞI a fost crezută vulpea aceea. Iar înşelătorul 
acela, lepădînd iscălitura credinţei celei drepte, a iscălit în ascuns cartea adusă lui de eretici, 
supunîndu-se mai mult lupilor răpitori, celor asemenea lui, decît adevăraților păstori. 


După aceea a venit în biserica cea mare a Sfintei Sofia, cu multă mîndrie şi cu slavă 
multă. Dar, cînd săvîrşea rînduiala cea obişnuită a încoronării împărăteşti şi cînd preasfințitul 
patriarh punea coroana pe capul lui nevrednic, Dumnezeu a descoperit arhiereului în ce fel are 
să fie împăratul acela; de vreme ce coroana cea împărătească, pe care o punea pe capul lui, s-a 
prefăcut în mîinile patriarhului ca o cunună de spini, încît înțepa mîinile arhiereului cu durere. 
Patriarhul a cunoscut că aceea înseamnă prigonirea şi muncirea care avea să fie asupra Bisericii 
de la acel împărat şi o spunea aceasta cu suspinuri clerului său. 


A doua zi, după încoronare, a trimis din nou la împărat ca să-și împlinească făgăduinţa 
dată, adică să iscălească cartea de dreapta credință, precum au iscălit şi ceilalți împărați 
drepteredincioşi dinainte. Dar el s-a lepădat cu totul, întinînd porfira împără-tească cu minciuni. 
Apoi, după cîtăva vreme, a început pe faţă a huli sfintele icoane; şi astfel s-a înarmat, nu 
împotriva vrăjmaşilor, care năvăleau pretutindenea asupra ţării greceşti şi o pustiau, ci contra 
sfintelor icoane ale lui Hristos, ale Preacuratei Născătoarei de Dumnezeu, ale tuturor sfinţilor 
şi asupra celor ce se închinau sfintelor icoane. 


Apoi, adunînd la el în Constantinopol pe toţi episcopii şi preoţii care după pravilă erau 
îndepărtați de la slujirea Sfîntului Altar pentru oarecare pricini ale lor şi, dîndu-le locuri în 
palatele împărăteşti şi hrănindu-i cu hrană îndestulată ca pe niște trîntori, al căror dumnezeu era 
pîntecele, vorbea adeseori cu ei, învățînd despre eresul iconoclast şi alcătuindu-şi planul cu 
dînşii, cum ar putea să înnoiască acea hulitoare dogmă împotriva sfintelor icoane, care se 
lepădase prin Sinodul al şaptelea a toată lumea. Deci, ca să-i înduplece pe ei mai cu înlesnire 
spre socoteala sa, le făgăduia să le dea rînduielile cele dinainte, din care erau lepădaţi și să le 
adauge mai mari dregătorii şi cinste. 


Aceia, îngîmfîndu-se de atîta milă împărătească ce venise peste ei, au început a-i ajuta 
cu osîrdie şi astfel tulburau tiranic toate bisericile celor drepteredincioşi. Mergînd ei 
pretutindeni, adunau cărțile în numele împăratului și, luînd cu dînșii toate aceste cărţi, le 
cercetau împreună. Deci, dacă aflau vreuna ereticească, scrisă împotriva sfintelor icoane, pe 
aceea o primeau cu dragoste, ca pe o cinstită Evanghelie şi o păstrau la dînșii. lar dacă era 
vreuna scrisă împotriva eresului iconoclast, pe aceea îndată o aruncau în foc şi o ardeau ca pe 
o urîciune. 


După aceea, împăratul a poruncit ca toţi episcopii împărăției sale să se adune la sinod în 
Constantinopol. Deci, pornind fiecare episcop de la locul său și sosind în cetate, se duceau, 
după obiceiul lor, la Preasfinţitul patriarh Nichifor, iar împăratul a poruncit să-i prindă îndată 


pe acei episcopi şi să-i arunce în temniţă. Însă cei care dintre dînșii se temeau de groaznica 
miînie şi de certarea împărătească şi se învoiau la eresul cel de un gînd cu dînsul, pe aceia, 
eliberîndu-i din legături şi din temniţă, îi învrednicea de cinste; iar cei ce petreceau 
neînduplecaţi în dreapta credinţă, pe aceia, batjocorindu-i, îi chinuia cu foame şi cu sete. 


Deci, cei mai mulți, fiind siliți de frică, s-au unit la un gînd cu împăratul şi astfel 
adunarea ereticească s-a întărit foarte mult. lar mincinoşii învățători au început, cu îndrăzneală 
şi fără de opreală, a răspîndi prin toate bisericile hulitoarele lor învățături, plecînd poporul spre 
necinstirea sfintelor icoane; iar pe învățătorii adevă-rați ai dreptei credinţe îi izgoneau din 
biserici şi îi necăjeau. Pe prea sfinţitul patriarh, trîmbița cea cu dumnezeiască glăsuire, se 
sîrguiau să-l facă să tacă şi să-l oprească de a intra în biserica sobornicească. 


Sfîntul Nichifor, slujitorul lui Dumnezeu, auzind şi văzînd toate cele ce se făceau, se 
ruga neîncetat cu lacrimi lui Dumnezeu, ca să păzească Biserica Sa fără de prihană şi să ferească 
nevătămată de eretici turma sa. Deci, chemînd la dînsul pe mulţi drepteredincioşi, îi sfătuia, îi 
ruga Și îi învăţa să nu se unească cu ereticii, să se ferească de aluatul lor şi să fugă de învățătura 
lor ca de o viperă. Să nu se înfricoşeze de acea cumplită vreme, nici să se teamă de îngrozirea 
tiranului, cel ce ucide numai trupul, nu şi sufletul; chiar dacă tot poporul s-ar duce cu împăratul 
în urma eresului şi ar rămîne puțini în dreapta credință, cei rămaşi însă să nu se îndoiască de 
împuţinarea lor, ştiind că nu în mulțime Domnul binevoieşte, ci binevoiește şi caută spre cel ce 
se teme şi se cutremură de cuvintele Lui, mai mult decît mulţimea care trece cu vederea frica 
Lui, cum și în Evanghelie grăieşte Hristos: Nu te teme turmă mică, că Tatăl vostru a binevoit 
să vă dea Împărăția. 


Apoi, sfințitul patriarh a chemat la sine pe arhiereii cei aleşi, pe Emilian al Cizicului, pe 
Eftimie al Sardelor, pe Iosif al Tesalonicului, pe Eudoxie al Amoreii, pe Mihail al Senadului, 
pe Teofilact al Nicomidiei, pe Petru al Niceei şi pe mulți alți Sfinți Părinţi, între care era şi 
Teodor Studitul, Nichita, egumenul Midichiei şi alți bărbaţi binecredincioşi, cu care a vorbit 
multe din dumnezeieșştile Scripturi și din aşezămintele Sfinților Părinţi, pentru cinstea sfintelor 
icoane. Apoi au mers de cu seară în biserica sobornicească a Sfintei Sofia şi a început cu soborul 
cîntarea cea de toată noaptea, rugînd pe Dumnezeu pentru împăcarea Bisericii şi pentru 
izbăvirea de eres. 


Împăratul, înștiinţîndu-se de aceea, s-a îndoit de spaimă, căci se adunase mult popor în 
biserică la cîntarea cea de toată noaptea; şi astfel se temea ca patriarhul să nu ridice poporul 
spre tulburare împotriva lui, căci știa răucredinciosul că patriarhul era iubit de popor, încît era 
gata să-l asculte pe el, de ar fi chiar să moară pentru dînsul. Deci, la cîntatul cocoşilor, împăratul 
îndată a trimis în biserică la patriarh, zicîndu-i: "Pentru ce tulburi poporul şi ridici vicleșug 
contra împăratului, care voieşte pace în popor? Pentru ce ridici pe poporul cel fără de minte 
spre război şi voieşti ca, prin bătălia dintre noi, să umpli împărăteasca cetate de sînge?" Dar 
preasfințitul patriarh a răspuns trimișilor împărătești: "Noi nu gîndim nimic în acest fel din cele 
ce grăiți voi, nici a venit în mintea noastră acea socotință, pe care o socotește de noi împăratul 
care v-a trimis pe voi. Noi ne-am adunat în casa lui Dumnezeu, nu pentru vreun sfat potrivnic 
împăratului, ci la ştiinţa lui Dumnezeu, la rugăciuni şi la cereri, milostivind pe Dumnezeu, ca 
pe Biserica Sa să o îngrădească cu pace, cum și pe împărat şi pe tot poporul. Apoi să strice 
meșteșugirile ereticilor şi să întoarcă pe toţi la dreapta credinţă”. 


Iar trimişii au zis: "Nu este astfel precum grăiești, pentru că din gură altele grăiești şi 
voieşti ca cele gîndite să le pui în lucru. Dar, de vreme ce este arătat că aduni poporul împotriva 
împă-ratului, pentru aceea să te scoli însuţi și cei împreună cu tine, după ce se va face ziuă, să 


mergeţi la palatul împărătesc şi să răspundeți la întrebările pe care vi le-a pus prin noi, astfel ca 
împăratul însuşi să cunoască scopurile voastre". Aceasta zicînd, trimişii s-au dus. Deci, auzind 
acestea toţi cei ce erau în biserică, au cunoscut ce fel de prigonire şi necaz așteaptă pe slujitorul 
lui Dumnezeu și pe toată Biserica lui Hristos; deci, au început a se ruga mai cu dinadinsul cu 
multe lacrimi şi suspinuri. 


După săvîrşirea privegherii celei de toată noaptea, Preasfin-ţitul Nichifor, stînd în 
mijlocul bisericii, a început a zice în auzul tuturor: "O, sobor adunat de Duhul lui Dumnezeu, 
cine se aştepta ca nişte primejdii ca acestea, pe care le vedem acum, să năvălească asupra sfintei 
noastre Biserici? Cum ea, în loc de bucurie, primeşte mîhnire şi, din alinare, intră-n tulburare? 
Cum turma cea cuvîn-tătoare, care se păştea la păşunea cea bună, rabdă răpire de la cei ce s-au 
răzvrătit, iar maica, care pe toți fiii săi îi sfătuiește la un cuget glăsuit împreună, este batjocorită 
în multe feluri? 


Această Biserică pe care a cîştigat-o Hristos cu cinstitul Său sînge, pe care a ferit-o 
curată de toată prihana, pe care a îngrădit-o prin apostoli, prin prooroci, prin mucenici şi prin 
cetele tuturor sfinţilor, pe care a arătat-o ca pe un rai întărit cu ziduri și încuiat, acum cîte 
primejdii primește de la acei care, cu chipul se văd a fi ai noştri, iar cu fapta s-au depărtat foarte 
mult de noi şi ni s-au făcut vrăjmași. Pînă într-atât a ajuns răutatea lor, că necinstesc împreună 
cu chipul şi pe Cel închipuit, deoarece Însuşi Hristos este lepădat de ei. Căci precum cinstea 
cea făcută chipului se suie la Însuşi Acela Care este închipuit, tot așa și necinstea. Acum vechiul 
aşezămînt al Bisericii, cel pentru cinstirea sfintelor icoane, se şterge de vrăjmaşii dreptăţii şi cel 
nou potrivnic se aşează de eretici ca o nouă lege şi tulburate sînt sufletele credincioşilor. 


O, fraţilor și fiilor, rogu-vă să nu fim fricoşi şi mici la suflete! Îngrozirile lor să nu ne 
înfricoşeze inimile noastre, ci să așteptăm ajutor de la Dumnezeu. Pentru că cei ce ne urăsc pe 
noi şi se sîrguiesc să piardă dreptatea din Biserică, asemenea sînt cu cei ce înoată împotriva 
repeziciunii rîului și care, ostenind, se îneacă în adînc, de vreme ce dreptatea este un lucru 
nebiruit. Pe cei ce o cinstesc, îi încununează, iar pe cei ce se luptă împotriva ei, îi biruieşte. Cel 
ce se ţine de ea - chiar de va fi fără de arme - biruieşte pe împotrivitor; iar ostașul care s-a lipsit 
de ea, chiar de ar fi îmbrăcat şi în platoşă, este biruit cu înlesnire. Ca martori a celor grăite de 
noi sînt aceștia către care grăim, care nu au nici o cunoștință a dreptăţii, și se fac chiar mai de 
rîs decît singuri copiii cei ce învaţă la litere; de vreme ce singuri sînt potrivnici în socotelile lor 
cele deşarte, şi pe ale lor cărnuri şi le mănîncă după asemănarea celor îndrăciţi. O, fraţilor, oare 
înțelegeți cele ce am grăit?" 


Toţi cei din biserică au strigat: "O, preasfinţite părinte, le ştim și sîntem încredințați că 
este adevărată credinţa noastră și pentru aceasta toți sîntem gata a muri!" Patriarhul a zis: "Deci, 
se cade, fraților, să petrecem în mărturisirea dreptei credinţe, uniţi într-un suflet, ca potrivnicii 
noştri să nu poată întoarce pe nici unul din noi la credinţa lor cea ereticească; pentru că darul 
lui Hristos este mai mult cu noi, decît cu ei!" Deci poporul, strigînd iarăşi cu glas mare, se 
întărea ca să apere Biserica pînă la moarte. 


Iar preasfințitul patriarh, după ce a vorbit în biserică cu poporul din destul, luminîndu- 
se de ziuă, şi-a pus pe umeri omoforul, împreună cu episcopii și cu egumenii care erau lîngă el, 
şi s-a dus cu tot clerul la palatul împărătesc, urmînd mult popor după ei. Deci, ajungînd ei la 
porţile palatului, toți au fost opriți și numai patriarhul a fost lăsat să intre. lar împăratul nu i-a 
dat obișnuita cinste cea cu dragoste, căci împărații greceşti aveau obicei de a lua binecuvîntare 
de la patriarhul şi unul altuia sărutau dreapta, spre semnul dragostei duhovniceşti. Ci, căutînd 
cu groază spre patriarhul care intra, n-a vrut să ia de la el binecuvîntare, dar i-a poruncit să şadă, 


vorbindu-i cu mînie: "Ce fel de întărîtare aţi făcut voi cu vicleşug şi ridicare contra cinstei 
împărăteşti, încît fără de ştirea noastră adunaţi sobor, tulburați poporul şi-l porniţi spre gîlceavă 
şi tulburare? Oare din aceasta nu este arătată vrajbă şi întărîtare, cînd adunaţi sobor fără voia şi 
sfatul nostru şi semănaţi în popor dușmănie, cum că noi credem rău, iar nu precum ţine Biserica? 
Căci, de am fi voit să dezrădăcinăm așezămînturile cele drepte, precum ziceți, nu fără de 
socoteală ar putea cineva să ne hulească şi să ne defăimeze şi să aducă contra noastră pricina 
eresurilor celor de rea credinţă. lar acum, fiind cuprinși de dragostea credinței celei drepte, 
dorim ca să pierdem întărîtările şi neunirile, şi pe toţi să-i aducem într-o împreună glăsuită 
credinţă. Pentru ce ne huliţi pe noi şi vrăjmăşuiţi contra noastră și ne ziceți cum că noi facem 
strîimbătate Bisericii, de a cărei pace şi liniște ne îngrijim? Au nu ştiţi că mult popor s-a tulburat 
şi s-a depărtat de la Biserică, pentru că icoanele se zugrăvesc şi se pun într-însa? Unii din ei 
aduc cărți şi arată în ele cuvinte din dumnezeiasca Scriptură, prin care se opreşte închinarea şi 
cinstirea icoanelor. 


Deci, dacă împotriva întrebărilor puse de dînşii nu vor fi răspunsuri, apoi ce opreşte a 
se slăbi credinţa şi a nu veni niciodată într-o unire? Pentru aceea, cu cei care se învăluiesc cu 
mintea şi se tulbură cu nedumerire, cu aceea vi se cade ca, fără de întirziere, să aveţi vorbire, 
ca unii ce se luptă pentru icoane. Astfel voiește şi poruncește stăpînirea noastră: Ca ori pe aceia, 
biruindu-i, să-i aduceţi la socoteala voastră, ori voi singuri, fiind biruiţi de dînșii, să vă supuneți 
lor; şi noi, văzînd ce este mai adevărat, să ne plecăm spre partea cea mai bună şi s-o întărim cu 
puterea noastră împărătească, ca astfel credinţa noastră cea adevărată să poată să stea 
nemișcată”. 


Atunci Patriarhul Nichifor a grăit către împărat astfel: "Mă rog măririi tale, nu ne socoti 
pe noi a fi pricinuitori de întărttări şi tulburări, nici că am uneltit cu rugăciune în loc de arme, 
împotriva împărăteștii tale stăpîniri, de vreme ce noi ne-am învăţat din dumnezeiasca Scriptură 
a ne ruga pentru împărat, iar nu a-i dori moartea. Noi nu răsturnăm spre socoteala ereticească 
şi spre vătămare cuvintele şi învățăturile cele sănătoase ale credinţei; deci, pe cei ce îndrăznesc 
a face unele ca acestea, poruncește învățătorul dreptăţii, Sfîntul loan Cuvîntătorul de 
Dumnezeu, să nu-i primim în casă, nici să le zicem a se bucura. Aceasta o ştim cu adevărat nu 
numai noi, dar fiecare, a cărui minte este luminată cîtuşi de puţin, ştie că pacea și liniştea este 
un lucru foarte bun. De se face cineva pricinuitor al risipirii ei, adică al liniştii, unul ca acela, 
de către toți cu dreptate, poate să se numească lucrător de răutăți. 


Deci, acel împărat este bun împărat, care ştie a preface războaiele în pace şi tulburările 
în linişte; iar tu şi cu cei de un gînd cu tine, Bisericii, fiind în pace, ai gîndit a aduce război 
asupra ei; deci, călcînd sfintele legi prin care se preamăreşte Crucea lui Hristos, ai socotit să 
aduci asupră-i întunecata învățătură a oamenilor celor pierzători, pe care nici o Biserică nu o 
primeşte; Nici a lerusalimului, nici a Romei, nici a Alexandriei, nici a Anti-ohiei. Toate acestea 
nu leapădă icoana lui Hristos, a Preasfintei Născătoare de Dumnezeu, ale Apostolilor şi ale 
celorlalți plăcuţi ai lui Dumnezeu, ci le cinstesc cu credință, după predania Sfinților Părinți. 
Deci, ce Sinod din cele a toată lumea a fost, care, prin Duhul Sfînt, a întărit dogmele cele 
preamărite ale credinței, a lăudat şi a primit acele socoteli iconoclaste? Astfel nici tu, o, 
împărate, nu primi acel lepădat eres, nu băga în Sfinta Biserică acea blestemată socoteală; iar 
nouă să nu fie a ne întreba cu ereticii, pentru că ce trebuință este a se întreba despre care de 
Sfinţii Părinţi este soborniceşte dovedită, lepădată şi dată anatemei?" 


Atunci împăratul a grăit către patriarh: "Oare nu 1-a zis Dumnezeu lui Moise: Să nu-ți 
faci ție chip cioplit şi toată asemănarea, cite sînt în cer sus, pe pămint jos, şi cite sînt în ape, 
sub pămînt, să nu te închini lor şi nici să le slujeşti? lar voi cu ce fel de înţelegere faceți 


chipurile, zugrăviți icoanele şi cinstea care se cade lui Dumnezeu o daţi chipurilor şi icoanelor 
celor făcute şi zugrăvite de voi? Deci, ceea ce mai înainte făceau închinătorii de idoli, aceea 
faceţi şi voi acum, nebăgînd în seamă porunca lui Dumnezeu, care s-a dat lui Moise şi, printr- 
însul, tuturor oamenilor, nu numai celor din Legea veche, dar şi nouă credincioşilor creștini din 
Darul cel nou”. 


Patriarhul a răspuns: "Oare nu ştiţi, că pentru aceea li s-a poruncit israelitenilor de către 
Dumnezeu, după ce au ieşit din Egipt, ca să nu-şi facă idoli şi orice fel de asemănare? Că, 
viețuind israelitenii în Egipt, se obişnuiseră cu păgînătatea şi cu închinarea de idoli cea de mulți 
zei împreună cu egiptenii dintre care unii aveau ca zei niște oameni spurcaţi, care muriseră încă 
de mult, unii păsările cerești, alţii fiarele pămîntului, alţii tîrîtoarele și peştii, alții pe niște 
sluţenii, făceau asemănările acelea și se închinau ca unui adevărat Dumnezeu. Deci, voind 
Dumnezeu să dezrădăcineze obiceiul închinării de idoli de la israelitenii care se deprinseseră în 
Egipt la închinarea de idoli, le-a dat acea poruncă ca să nu facă idoli, nici orice asemănare. Dar 
nu i-a oprit a face chipuri şi icoane cinstite, care se fac nu spre defăimare ci spre înmulţirea 
cinstei lui Dumnezeu. Oare nu cu porunca aceluiaşi Dumnezeu s-a zidit de Moise cortul 
mărturiei și chivotul Legii cel ferecat peste tot cu aur, în care se păzeau tablele, toiagul lui Aaron 
şi mana? 


Asemenea, n-a poruncit Dumnezeu ca heruvimii cei de aur să-i facă și să-i pună în cort 
deasupra chivotului? Oare pe catapeteasmă, pe uși şi pe poalele cortului, nu erau cusături 
închipuite care se asemănau cu fețele heruvimilor? Toate acestea nu se cinsteau de israeliteni, 
ca nişte cinstiri aduse lui Dumnezeu? Oare înaintea tuturor acelora nu se închinau israelitenii 
lui Dumnezeu şi nu-i aduceau jertfe? Iar cînd se închinau şi aduceau jertfe înaintea cortului, ei 
nu se închinau și aduceau jertfe chivotului, heruvimilor, cortului, ci se închinau şi aduceau jertfe 
unui Dumnezeu, Care petrece în ceruri, iar cortul şi chivotul cu cele ce erau într-însul și 
asemănările heruvimilor, le slăveau cu cinste ca pe nişte lucruri dumnezeieşti. 


Asemenea şi noi facem acum, închinîndu-ne sfintelor icoane, aprinzînd lumînări şi 
candele înaintea lor, nu ne închinăm nici scîndurii, nici vopselelor, ci feţei închipuite pe icoană, 
adică lui Hristos Dumnezeu, Cel ce S-a întrupat. Nu zugrăvim pe icoane dumnezeirea lui 
Hristos, care precum este nevăzută și neajunsă, aşa şi necuprinsă; ci însemnăm omenirea lui 
Hristos, Care S-a văzut odată de ochi omenești, şi a fost pipăit cu mîinile; noi nu numim 
Dumnezeu icoana lui Hristos, ci închipuirea feţei lui Hristos Dumnezeu. Deci, lui Hristos 
Dumnezeu ne închinăm, înaintea sfintei Lui icoane, ca lui Dumnezeu; iar icoana lui Hristos o 
cinstim ca pe un lucru dumnezeiesc, dar nu o îndumnezeim. 


De asemenea, tot așa putem să zicem despre icoanele Prea- sfintei Născătoare de 
Dumnezeu şi ale celorlalţi sfinţi, prin care Se cinsteşte Însuși Dumnezeu, Cel minunat întru 
sfinţii Lui. Dar începînd, pe cele din Legea veche încă nu le-am sfîrșit. Oare n-a poruncit 
Dumnezeu lui Moise să înalțe şarpele de aramă în pustie ca să alerge şi să privească spre dînsul 
oamenii cei muşcaţi de şerpi? Oare acel şarpe de aramă, nu este un chip făcător de minuni, 
tămăduind cu minune pe aceia care erau mușcaţi de șerpii cei vii? Deci, acel şarpe avea putere 
tămăduitoare, nu de la sine, ci de la Acela, pe Care mai înainte ÎI închipuia; pentru că mai înainte 
închipuia pe Hristos, Mîntuitorul nostru, Care era să fie înălțat pe lemnul Sfintei Cruci, după 
cuvîntul pe care Însuşi Hristos I-a zis în Evanghelie despre Sine. Precum Moise a înălțat şarpele 
în pustie, tot așa se cade a Se înălța şi Fiul Omului. 


Şi ce minune este, dacă şi acum sfintele icoane sînt făcătoare de minuni, ca și şarpele 
cel de aramă făcător de minuni din Legea veche? Precum şarpele acela, nu prin sine, ci prin 


puterea aceea, pe care mai-nainte îl închipuia, făcea nişte minuni ca acelea, tot astfel şi sfintele 
icoane cu puterea feței celui închipuit pe ele, se fac făcătoare de minuni. Să ne aducem aminte 
de Biserica lui Solomon. Oare Dumnezeu i-a socotit lui Solomon aceea de păcat, cînd în biserica 
pe care a zidit-o, a făcut, afară de heruvimii făcuţi de Moise, alți heruvimi mai mari de aur, și 
pe ale acelorași asemănări le-a închipuit pe pereţi, pe stîlpi şi pe uși; făcînd și o mare de aramă 
aşezată pe doisprezece boi? Dumnezeu nu numai că n-a socotit-o ca păcat, ci a şi binevoit într- 
acel lucru al Lui, cînd singur a cercetat biserica aceea şi pe cele dintr-însa; pentru că scris este: 
Slava Domnului biserica a umplut, încît preoţii nu puteau să stea să slujească în faţa norului. 


Deci, o, împărate, Legea lui Dumnezeu, cea mai înainte pomenită de tine şi dată lui 
Moise pentru nefacerea a toată asemănarea, pierde numai închinarea cea păgînească de idoli; 
iar nu pe aceasta a noastră drept credincioasă şi creştinească cinstire a sfintelor icoane. Dacă 
Dumnezeu ar fi pierdut, prin porunca Lui cea dintii, cu totul toată zugrăvirea şi asemănarea, 
precum a acelor feţe necinstite așa și a celor cinstite, apoi ar fi fost Lui Însuşi potrivnic, 
poruncindu-i lui Moise după aceea - precum s-a zis - ca să facă cortul şi cele dintr-însul, şi încă 
să înalțe şi şarpele cel de aramă ferecat. 


Dar, nu se cuvine să grăim așa, pentru că Dumnezeu nu este Lui Însuși potrivnic şi, 
precum este credincios în toate cuvintele Sale, tot așa este şi drept în toate lucrurile Sale. El a 
poruncit cu Cuvîntul, a nu face idoli păgîneșşti, iar a închipui sfintele icoane, spre împodobirea 
bisericească și spre slava lui Dumnezeu, pe aceasta a închipuit-o și învăţat-o cu lucrul, 
povăţuind singur la aceasta pe Moise, cînd i-a poruncit să închipuiască asemănările 
heruvimilor”. O grăire împotrivă ca aceasta, atît din partea împăratului cît şi a patriarhului 
pentru sfintele icoane, a fost mai întîi numai între ei amîndoi, iar după aceea şi cei ce stăteau 
afară la uși, episcopii și clericii, au fost lăsaţi înăuntru. 


Intrînd mai mulți senatori, au intrat împreună cu ei şi ostaşi înarmaţi, care au stat acolo 
înainte cu săbiile trase, după porunca împăratului, spre înfricoşarea celor ce nu voiau să se 
tocmească cu împăratul. 


Iar ce a fost acolo, ce fel de grăire împotrivă şi ce fel de mărire de suflet și de îndrăznire 
au avut în inimile cele neînfricate, s-a scris despre toate acestea în viaţa Cuviosului Teodor 
Studitul, care se prăznuieşte la 11 noiembrie; şi în viața Sfîntului Nichita Mărturisitorul, care 
se pomeneşte la 3 aprilie. Deci, sfîrşitul a tot lucrul aceluia, a fost mînia şi iuţimea împăratului, 
precum şi izgonirea cea fără de cinste din palatul împărătesc, a patriarhului și a tuturor celor ce 
erau cu el. Episcopii care erau de partea patriarhului, îndată au fost trimişi la închisoare în 
diferite locuri. Iar pe patriarh l-au lăsat încă la locul lui pînă la o vreme, pe de o parte, ruşinîndu- 
se să facă îndată rău desăvîrşit, iar pe de alta, temîndu-se de scularea poporului şi de tulburare 
contra lui. Astfel, pe mulţi din rînduiala clericilor şi a monahilor, închizîndu-i în temniță şi în 
închisori, îi munceau cu bătăi şi-i chinuiau cu foamea și cu setea, silindu-i pe ei la lepădarea 
sfintelor icoane. 


Văzînd prea sfinţitul patriarh pe împăratul căzut cu totul din dreapta credință, Biserica 
foarte tulburată şi rînduiala duhovnicească prigonită și asuprită, a scris împărătesei, îndemnînd- 
o să sfătuiască pe împărat ca să înceteze de la o răutate ca aceea. A scris încă şi eparhului cetății, 
Eutihian, cel de un gînd cu împăratul şi cel dintîi în sfaturile lui. Şi a adăugat ceva mai aspru, 
grăindu-le cu rîvnă apostolească și cu duh proorocesc: "De nu veţi înceta de a răzvrăti căile 
Domnului cele drepte, mîna Domnului cea puternică va fi degrabă contra voastră”. 


Dar Sfîntul Nichifor n-a putut să înduplece pe cei neplecaţi, ci mai ales i-a pornit spre 
mai mare mînie. Deci, împăratul a trimis pe un bărbat, cu numele Toma și cu dregătoria patriciu 
care, luînd de la patriarh ocîrmuirea soborniceșştii biserici a Sfintei Sofia, să o ocîrmuiască el, 
nelăsînd pe patriarh să slujească în ea, nici să grăiască învățături poporului. Astfel, patriarhul 
era încuiat în casa sa cea patriarhală neieşind nicăieri. Deci slăbind cu trupul, pe de o parte 
pentru necazuri, iar pe de alta pentru nevoinţele cele multe, a căzut în boală și zăcea pe patul 
durerii aşteptîndu-și sfîrşitul. 


Dar adunarea ereticească nu înceta cu tulburarea și nici cu cercetarea și întrebarea 
patriarhului. Atunci, împăratul a trimis la patriarh, din adunarea lui, un frate al împărătesei, cu 
numele Teofan şi cu dregătoria spătar, ca să-l aducă la adunare spre întrebare. Însă patriarhul a 
răspuns trimisului: "Păstorul cel lipsit de oi, nu iese la luptă împotriva lupilor, și cel ce-şi cearcă 
sănătatea sa nu se luptă cu fiarele. Pentru ce voi ați luat de la mine oile cele încredințate mie de 
Hristos şi acum mă chemați la întrebare, ca să mă lupt cu ereticii ca şi cu niște lupi, eu fiind 
unul singur? De voiți aceasta, apoi să-mi întoarceți oile mele, să se libereze din legături și din 
temnițe clericii şi preoţii și fiecare să-şi primească locul său. Să se întoarcă arhiereii de unde 
sînt izgoniți ȘI să-şi ia scaunele lor; iar episcopii mincinoşi şi ereticii, care acum sînt în locurile 
lor, nu după dreptate, aceia să se scoată. Și toţi drepteredincioşii cei izgoniți şi supăraţi, să 
primească slăvire şi libertatea lor cea dintii. Atunci, voind Dumnezeu, de voi veni şi eu la 
sănătatea mea cea mai dinainte, voi fi gata a da la lumină vătămările cele rele ale ereticilor. Însă 
se cade ca soborul şi vorbirea cea despre credinţă, să fie în soborniceasca biserică cea mare, 
unde Însuși Hristos Dumnezeu stă de faţă, în Preacuratele Lui Taine, iar nu în palatul 
împărătesc; căci cele bisericeşti în biserică să se grăiască, iar în palat să se orînduiască treburile 
cetăților”. 


Teofan întorcîndu-se cu un răspuns ca acesta la cei ce l-au trimis, aceia mai mult s-au 
miîniat contra sfîntului. Atunci au trimis la el pe unii din adunarea lor, nu chemîndu-l la 
întrebare, ci la judecată. Acelora sfîntul le-a răspuns, zicîndu-le: "Cine mă chea-mă la judecată? 
Oare patriarhul Romei, al Alexandriei, al Antiohiei sau al Ierusalimului? Dacă aceia nu sînt în 
soborul vostru, atunci la cine mă voi duce? Oare voi mă chemaţi pe mine, cel ce sînt patriarh? 
Voi, cei fără drept, să mă judecaţi pe mine, păstorul vostru cel după pravilă? Nu voi merge la 
vrăjmașii mei cei arătaţi, care s-au gătit ca nişte fiare cumplite să mă sfişie fără de vină. Dar 
cum voi merge, fiind şi bolnav, neputînd a mă scula nici de pe pat? Decît numai cu patul dacă 
mă veţi lua”. Astfel trimişii s-au întors deşerți. 


Deci, acea adunare ereticească, plină de multă răutate, a judecat cu nedreptate pe cel 
drept, şi a dat lepădării şi anatemei pe Sfîntul Nichifor patriarhul, bărbatul cel plăcut lui 
Dumnezeu, pe cînd ei singuri erau vrednici de mii de lepădări și de blesteme. Acea adunare a 
anatematizat nu numai pe Sfîntul Nichifor, dar și pe cei ce au fost mai înainte, pe sfinţii patriarhi 
drepteredincioşi, și care acum se duseseră către Domnul prin fericitul sfîrșit, adică pe Tarasie 
şi pe Ghermano. Astfel şi-au sfîrşit adunarea lor cea vicleană. Deci, fiind seara tîrziu, împăratul 
a trimis ostaşi, ca să scoată pe Nichifor din casele patriarhicești şi să-l ducă în surghiun. Acei 
ostaşi au năvălit cu arme și cu sulițe, ca niște sălbatici, asupra caselor, făcînd gilceavă şi 
tulburare, ocărînd pe preasfinţitul patriarh Nichifor, pe Ghermano și pe Tarasie, care fuseseră 
mai înainte patriarhi. 


Patriarhul, auzind, a lăcrimat şi a mulţumit lui Dumnezeu, că s-a învrednicit a auzi niște 
ocări ca acelea pentru dreapta credinţă. lar Toma, patriarhul cel mai sus pomenit, căruia 1 se 
încredințase de împăratul soborniceasca biserică a Sfintei Sofia, acela fiind şi păzitor al caselor 
soborniceşti, a certat pe ostași şi le-a poruncit să înceteze gîlceava. Apoi, încuind ușile intrării 


în casele patriarhicești, s-a dus la împăratul, zicîndu-i: "Stăpîne, nu este trebuință de mulţime 
de ostaşi, ca nu cumva, simțind poporul gîlceava, să se strîngă şi să facă vreun rău. Ci numai 
doi oameni să trimiți şi cîteva slugi cu ei ca să-l ducă pe mini, de vreme ce, fiind foarte bolnav, 
nu poate să meargă". 


Şi aşa a făcut împăratul. A poruncit ostașilor trimiși să se depărteze de casele 
patriarhului. Apoi, după un ceas, a trimis doi oameni din palatul său şi a scos pe patriarhul 
Nichifor din casele sale. EI, dorind să se roage în biserica cea mare, în Sfînta Sofia, scaunul său, 
a intrat într-însa, sprijinindu-se de doi servitori, și, poruncind să aprindă lumînări şi să cădească 
cu tămilie, s-a întins pe pămînt la rugăciune, în chipul crucii; şi astfel s-a rugat multă vreme cu 
tînguire, încît a udat pămîntul cu lacrimi. lar după multă rugăciune, sculîndu-se de la pămînt, a 
văzut pe unii din cei drepteredincioşi, care într-acea vreme alergaseră acolo şi plîngeau pentru 
dînsul. Binecuvîntîndu-i şi dîndu-le sărutarea cea mai de pe urmă, le-a zis: "Fiilor, creștini 
drepteredincioşi v-am găsit, creştini drepteredincioşi vă las!" şi a ieșit din biserică. 


Apoi ostașii, punîndu-l într-o căruţă, l-au dus pe malul mării, pe la miezul nopţii cînd 
toți dormeau. Ajungînd acolo, l-au pus în corabie şi l-au dus în Hrisopoli la un loc oarecare ce 
se numea Volus, unde era şi o mănăstire. Astfel, fără nici o vină, a fost izgonit de la scaunul 
său, marele plăcut al lui Dumnezeu, Prea Sfinţitul Patriarh Nichifor, care a păstrat dreapta 
credinţă şi a păstorit Biserica lui Hristos nouă ani. 


Apoi nu după multă vreme, a fost trimis mai departe la insula Proconis, la o mănăstire 
a Sfîntului Marelui Mucenic Teodor. Pe cînd îl duceau în corabie spre insula aceia şi treceau 
prin partea unde era mănăstirea Cuviosului Teofan, egumenul acelui locaş, cu ochii înainte 
văzători, s-au văzut unul pe altul și s-au închinat unul altuia astfel: 


Cuviosul Teofan fiind în chilia sa, a poruncit ucenicului său să aducă în cădelniță 
cărbuni aprinşi şi să aprindă lumînarea; apoi, punînd tămiie pe cărbuni, s-a închinat pînă la 
pămînt şi vorbea către o față oarecare ce trecea alăturea. Atunci ucenicul I-a între-bat: "Ce faci, 
părinte? Cui vorbeşti, închinîndu-te?" Cuviosul a răs-puns: "Prea Sfinţitul Patriarh Nichifor, 
fiind izgonit cu nedreptate pentru dreapta credință, se duce la închisoare şi trece cu corabia prin 
partea aceasta; deci, pentru dînsul am aprins lumînarea și tămiia, ca să dăm patriarhului cinstea 
cea cuvenită". 


Aceasta a văzut-o şi Prea Sfinţitul Patriarh Nichifor pe cînd era în corabie; căci, 
plecîndu-și genunchii deodată, s-a închinat sfîntului stareț cu împrumutare şi-l binecuvînta, 
întinzîndu-şi mîinile în văzduh. Unul din cei ce erau cu patriarhul în corabie l-a întrebat: "Pe 
cine binecuvintezi, preasfințite părinte, şi înaintea cui te-ai închinat în genunchi?" Patriarhul a 
răspuns: "lată, Teofan Mărturisitorul, egumenul marelui locaş, ni s-a închinat nouă şi ne-a 
cinstit cu lumînări aprinse şi cu tămiie; deci, m-am închinat lui cu împrumutare, căci şi el va 
pătimi cele asemenea ca noi, nu după multă vreme". 


Acest lucru s-a şi întîmplat îndată. Deci, ajungînd arhiereul lui Hristos, Nichifor, la locul 
cel numit lui, a petrecut treisprezece ani în izgonire, în strimtorare, în lipsa celor de trebuință și 
în bolile cele dese, după care s-a dus către Domnul spre odihna cea veşnică. Iar cînd îşi dădea 
obştescul sfîrșit, a zis cu bucurie aceste cuvinte ale lui David: Bine este cuvintat Domnul, Cel 
ce nu ne-a dat pe noi spre vinarea dinţilor lor. Sufletul nostru s-a izbăvit ca o pasăre din cursa 
vînătorilor; cursa s-a sfărimat și noi ne-am izbăvit. 


După ce a zis acestea, şi-a dat sufletul în mîinile Domnului său. Şi se tînguiau după 
dînsul toţi credincioşii, iar ereticii se bucurau. Apoi trupul lui cel cinstit s-a îngropat în biserica 
Sfîntului Mare Mucenic Teodor. După aceea, murind începătorii de eresuri a încetat tirania 
contra sfintelor icoane şi a început a străluci iarăşi alinarea și dreapta credință. Cinstitele lui 
moaşte s-au adus în Constantinopol, pe vremea împărăției lui Mihai, fiul lui Teofil, și a maicii 
lui "Teodora, şi cu cinste s-au pus în biserica cea sobornicească a Sfintei Sofia, în slava lui 
Hristos, Dumnezeul nostru Cel lăudat împreună cu Tatăl şi cu Sfîntul Duh în veci. Amin. 


5. SFÎNTUL MARE MUCENIC IOAN CEL NOU DE LA SUCEAVA, 
CARE A PĂTIMIT ÎN CETATEA ALBĂ 


(2 IUNIE) 


Mulţi au vieţuit în lume viaţă bună şi plăcută lui Dumnezeu, după învățătura Domnului 
nostru Iisus Hristos şi după învățătura Sfinţilor Lui Apostoli. Dintre aceştia este şi Sfîntul loan, 
Marele Mucenic al lui Hristos. EI, deşi s-a arătat cu mult timp mai tîrziu, nu este mai mic decît 
cei de demult; de vreme ce Stăpînul Hristos şi Dumnezeul nostru, a încununat nu numai pe 
ucenicii cei din vremea cea de demult, ci şi acum, în vremea cea mai de pe urmă, deschide uşa 
mărturisirii celor ce vor a se face mucenici şi îi cinstește cu aceeaşi cinste, şi-i încununează cu 
aceleaşi bunuri, dătătorul de nevoinţe. Deci, se cade să începem a istorisi, de unde este naşterea 


şi creşterea sfîntului ce se prăznuieşte astăzi; ce fel de lucruri bune a făcut; cum a mărturisit pe 
Hristos şi cum a pătimit pentru dragostea Lui. 


În părţile Capadociei, care se mărginește cu Armenia mică, este o cetate mare ce se 
numește Trapezunda. Acea cetate aflîndu-se lîngă mare, multe corăbii de pretutindeni se 
abăteau pe acolo, pentru îndestularea mărfurilor, pentru avuția ce se afla în ea. Din această 
cetate a odrăslit acest plăcut al lui Dumnezeu, Sfîntul Mare Mucenic loan. EI s-a născut din 
părinți creştini, binecredincioși, iubitori de Dumnezeu și împodobiţi cu fapte bune; tot astfel și 
pe acest fiu iubit al lor, pe fericitul loan, crescîndu-l şi deprinzîndu-l, l-au făcut desăvîrșit în 
faptele cele bune creștinești. De vreme ce acea cetate este zidită lîngă mare şi cetățenii ei erau 
obişnuiţi a umbla cu corăbiile pe mare şi a face neguţătorie, spre a-și cîştiga cele de trebuință, 
de aceea şi fericitul loan adeseori, intrînd în corabie şi ducîndu-se în multe cetăți, făcea 
neguțătorie. 


Într-o vreme, i s-a întîmplat lui că a intrat într-o corabie a unui om care avea multă 
neguțătorie. Acela era de neam francez, cu credința latin, adică papistaș, cu obicei sălbatic, 
nemilostiv și fără de omenie. Deci fericitul loan, intrînd în acea corabie cu un astfel de om, 
diavolul a început a-i pizmui viaţa cea îmbunătățită şi plăcută lui Dumnezeu, fiindcă vrăjmașul 
nu suferea cu uşurinţă faptele cele bune ale fericitului loan. Căci îl vedea adeseori rugîndu-se 
lui Dumnezeu, postind, fiind blînd şi plecat către toți, lesne apropiat tuturor, făcînd milostenie 
către toți, miluind pe toţi cei lipsiţi ce erau în corabie, îndestulîndu-i cu cele de nevoie, iar pe 
cei bolnavi îi mîngîia, dîndu-le lor cele de nevoie din averile lui şi întinzîndu-le mînă de ajutor 
în toate. Ochii lui pururea erau plini de lacrimi și, izvorînd totdeauna lacrimi, își zicea: "De vei 
milui pe fratele tău cel ce pătimește rău, miluit vei fi şi tu de Dumnezeu. Cum vei mîngîia pe 
cel întristat așa vei fi și tu mîngîiat de Dumnezeu". 


Acestea văzîndu-le vrăjmașul cel nevăzut şi pizmuindu-l, a vrut să facă sfintului 
împiedicare de la calea mîntuirii. Deci, mai întîi, a gîndit să-l depărteze de la dreapta şi sfînta 
credință a Bisericii Răsăritului. Pentru aceasta a îndemnat contra fericitului pe vrăjmaşul cel 
văzut, pe stăpînul corabiei, care se împotrivea credinţei celei drepte, ca astfel să ocărască pe 
drepteredinciosul rob al lui Hristos, pentru buna credință a Răsăritului. De aceea, se făcea mare 
ceartă între ei, în călătoria pe mare pentru credință, și totdeauna Sfîntul loan biruia pe acel 
francez, ca un preaiscusit în învăţăturile cărților; şi astfel îi ruşina socoteala lui cea nedreaptă și 
ereticească. De aceea, francezul acela se mînia foarte rău contra nebiruitului ostaş al lui Hristos, 
se iuțea și îl batjocorea cu multe ocări şi-l vrăjmăşuia, gîndind rău contra lui. 


O vrăjmăşie ca aceea aprinzîndu-se în apuseanul acela, ei au sosit cu corabia de la Bosfor 
la malul Mării Negre, cel dinspre ţara Moldovei, lîngă Cetatea Albă. Deci, ieșind din corabie, 
vrăjmaşul cel rău şi pizmaş s-a dus la eparhul cetăţii, care era cu neamul şi credinţa turc, fiind 
fierbinte păzitor şi apărător al credinței sale celei turceşti. Acel francez a adus la cadiu, 
următoarea pîră contra Sfîntului loan, zicînd: "O, cadiule, este un bărbat în corabie, care a venit 
cu mine aici şi voiește să se lepede de credința sa cea creștinească şi să se înstrăineze de patria 
sa. EI voiește a se apropia de credinţa voastră şi să primească legea voastră cea turcească, deci 
să se facă părtaş al seminţiei voastre. Aceasta o ştiu deoarece, călătorind noi pe mare, de multe 
ori mi-a spus despre aceasta și s-a jurat înaintea mea cu multe jurăminte că nicidecum nu-şi va 
schimba gîndul său. De aceea tu să ai îndată purtare de grijă pentru el, ca să-l aduci la credința 
voastră; căci multă cinste vei avea de la împăratul și de la toţi cei de un neam și cei de o credință 
cu tine. Acest bărbat este înțelept și iscusit, foarte ales şi vestit şi nu este mai mic sau mai prejos 
cu neamul decît cei ce sînt mai mari, mai de cinste şi mai de frunte în cetatea Trapezunda". 


Acestea auzindu-le acel eparh păgîn, s-a umplut de bucurie şi şezînd la locul unde avea 
obicei a judeca, a poruncit să cheme cu cinste la sine pe fericitul loan. Cînd a venit şi a stat 
înaintea lui, eparhul, privind la el cu faţa veselă, i-a zis cu blîndeţe: "M-am înștiințat mult despre 
tine, că eşti om ales şi înțelept, din cei de frunte din Trapezunda şi că ai iubit credința noastră 
cea mahomedană şi că voieşti a te apropia de ea. Astfel este credinţa noastră, încît se lipesc şi- 
şi aprind inima de ea, toţi cei ce sînt cu gînd curat și o înţeleg pe ea; iar celor ce o primesc cu 
bucurie, le dă viaţă bine norocită și lungime de zile; pe cînd credința creștinească este vrednică 
de rîs; pentru aceea, o prietene, nu mai zăbovi, ci leapădă credinţa creştinească care este 
defăimată şi batjocorită de toţi şi cu glas mare înaintea a tot poporul ce s-a adunat aici, hulește 
şi blesteamă legea și credinţa cea creștinească, căci pentru aceasta s-a adunat aici poporul, 
împreună cu femeile şi cu copiii lor, ca să te audă pe tine mărturisind credința noastră; fiindcă 
am auzit despre tine că voieşti să te faci propovăduitor al renumitei şi strălucitei noastre 
credinţe. 


Vino, o, minunatule, şi stai împreună cu noi şi preamăreşte cu glas minunat soarele cel 
strălucitor, dă cinste luceafărului care răsare înaintea soarelui şi adu jertfă luminătorilor cerești, 
celor ce luminează lumea. Astfel te vei învrednici de la împăratul nostru de multă cinste şi de 
mari vrednici; iar nouă ne vei fi ca un frate adevărat, îndulcindu-te de viaţa cea dulce împreună 
cu noi. Deci, calcă în picioare legea și credinţa creştinească, ca una ce este defăimată și proastă, 
încît să vadă și alţii şi să înveţe de la tine a cinsti credinţa noastră”. 


Fericitul loan, cîtă vreme acel cadiu viclean şi răucredincios grăia aceste cuvinte, a 
ridicat ochii inimii sale la ceruri şi cerea ajutor de la Dumnezeu, Care a zis în Sfînta Evanghelie: 
Cînd veţi fi duși înaintea domnilor și împăraţilor, pentru numele Meu, să nu vă gîndiţi mai 
înainte ce veţi grăi sau ce veți răspunde în acel ceas, că vi se va da vouă cuvint căruia nimeni 
nu va putea a se împotrivi, nici a răspunde ceva cei ce vi se împotrivesc. 


Apoi, căutînd cu ochii cei simțiți către tiran și, răspunzînd cu bună îndrăzneală, a zis: 
"O, cadiule! Mi se pare că minţi pe față. Aceste cuvinte nu sînt ale mele, nici nu mi-a venit în 
cuget vreodată să mă lepăd de sfinta credință a Domnului meu isus Hristos! Să nu se întîmple 
un lucru necuvios ca acesta, nici să mă lase Dumnezeu să primesc în mintea mea un gînd 
păgînesc ca acesta. Acestea toate sînt meşteşugiri ale vrăjmaşului adevărului şi ale satanei, tatăl 
său; că, intrînd în tine ca într-un vas al său, grăiește prin tine către mine, nădăjduind astfel că 
mă va trage spre pieire. Acel vrăjmaş se sileşte să mă depărteze de la Dumnezeul cel adevărat, 
care este Ziditor al tuturor făpturilor văzute şi nevăzute, precum și al soarelui acesta, pe care tu 
îl cinsteşti ca pe un Dumnezeu; iar tu, fiind cuprins cu întunericul amăgirii, aduci această cinste, 
care se cade a se aduce numai lui Dumnezeu cel adevărat, făcătorul soarelui căruia tu te închini. 


Deci nu te amăgi că mă vei pleca la minciună, ci mai vîrtos tu însuţi învață-te de la mine 
taina adevărului, leapădă-te, te rog, de întunericul păgînătății, care zace în sufletul tău şi 
învredniceşte-te a te face fiu al luminii, strălucind cu razele dumnezeiescului Botez mai mult 
decît soarele. Nu socoti că soarele care se vede pe cer este Dumnezeu, ci cunoaște că este un 
luminător făcut din ființa focului şi pus pe cer de Dumnezeu, Ziditorul lui, spre slujba 
oamenilor. Acela, adică soarele, s-a zidit în a patra zi; deci cum poate zidirea să fie Dumnezeu?" 


Sfîntul loan, zicînd niște cuvinte ca acestea, şi-a ridicat mîinile şi ochii către cer, şi a 
strigat cu glas mare în auzul tuturor: "Să nu-mi fie mie a mă lepăda de Tine, Hristoase 
Mîntuitorul meu, Care ești Dumnezeu preamărit împreună cu Tatăl Tău Cel fără de început, cu 
Preasfîntul Duh, o Putere şi o Împărăţie! Nu mă voi închina soarelui, nu voi sluji focului, nu 
voi jertfi luceafărului, nu mă voi lepăda de lumină, nu mă voi lipi de întuneric, nu voi lăsa pe 


Dumnezeul meu şi nici nu voi sluji diavolului!" Zicînd aceste cuvinte mărturisitorul lui Hristos, 
cu multă îndrăzneală şi cu față veselă, tiranul își schimba adeseori faţa sa, aprinzîndu-se de 
focul mîniei. Deci acel tiran, neputînd mai mult să rabde pe mucenic, care îi grăia împotrivă şi 
îi arăta păgînătatea și deşarta lui credință, că pentru Hristos pe Care Îl hulea păgînul ighemon, 
pe Acela Sfîntul loan Îl lăuda şi Îl propovăduia în mijlocul poporului că este Dumnezeu 
adevărat; iar credinţa lui păgînească, sau mai bine zis înşelăciunea, a defăimat-o pînă la sfîrşit; 
pentru aceasta a poruncit ostașilor săi să-l dezbrace de hainele sale. 


Astfel ostașii, făcînd cele ce li se poruncise, sfîntul stătea gol, fiind însă îmbrăcat în 
Hristos. După aceea, cadiul a poruncit să-i aducă multe toiege înaintea lui, şi uitîndu-se către 
mucenic a zis: "Nu spune către mine niște poveşti ca acestea, ci leapădă-te îndată de credința 
cea nefolositoare şi primeşte legea noastră cu toată inima, precum ai făgăduit, împodobindu-te 
astfel cu legile noastre. De acum părăseşte acele lungi cuvîntări ale tale şi împlinește ceea ce ai 
făgăduit; iar de nu, apoi mă Jur pe legea noastră, cea bine norocită şi slăvită, că îţi voi zdrobi cu 
toiegele acestea nu numai trupul, dar te voi munci şi cu munci mai cumplite şi nesuferite firii; 
iar mai pe urmă te voi omorî cu moarte grea". 


Sfîntul, răspunzînd, a zis: "Tiranule şi plinule de toată spurcăciunea, nu sînt mincinos, 
nici cuvîntător de poveşti precum spui tu, ci sînt rob şi mărturisitor al adevăratului Dumnezeu 
Cel preamărit în Sfînta Treime. În El m-am învăţat a crede de la strămoşii și de la părinţii mei, 
Lui unuia mă închin, Aceluia aduc jertfă de laudă, pe EI Îl mărturisesc, că este ziditor al tuturor 
făpturilor, pe Acela ÎL aștept judecător al viilor şi al morţilor. Acela va veni să răsplătească 
fiecăruia după faptele lui în vremea aceea, cînd, după porunca Lui, soarele acesta ce se vede, 
aşezat şi rînduit de Dînsul pentru slujba oamenilor, se va întuneca. Pentru aceea nu te mai 
nădăjdui că vei auzi altceva de la mine decît numai cele ce le-am zis întâi şi de la început, acelea 
le grăiesc şi acum și le voi grăi pînă la sfîrşit. 


Niciodată nu mă voi lepăda de Hristos Dumnezeu şi Făcătorul meu, niciodată nu voi 
cinsti mai mult făptura decît pe Făcătorul, nu mă voi închina zidirii mai mult decît Ziditorului, 
nu voi defăima sfînta credință în Dumnezeul meu, în care m-am născut şi în care m-am deprins 
de la părinții mei, pînă cînd voi fi stăpîn al gîndului meu; şi, mai ales, pînă cînd voi avea această 
răsuflare. Deci nu mai zăbovi, lucrător al nedreptăţii, ci arată obiceiul tău de fiară care este 
ascuns în tine; scapă-te odată de grija cea pentru aflarea muncilor, cu care voieşti să mă 
munceşti, şi trimite-mă mai degrab cu orice fel de moarte vei voi, la Dumnezeul Cel adevărat, 
Stăpînul cel dorit de mine. 


Deci fă îndată ceea ce ai să faci, pentru că urechile mele nu pot să audă mai mult 
cuvintele tale cele necurate, de care zice proorocul: Venin de aspidă este sub buzele lor. Nici 
ochii mei să nu mai vadă faţa ta cea spurcată, despre care iarăși același prooroc zice într-alt loc: 
Umple fețele lor de ocară şi vor căuta numele Tău, Doamne! Apoi el a zis: "Iată ai înaintea ta 
trupul meu gol, gata pentru muncile tale! Bate-l cu toiege, arde-l cu foc, îneacă-l în mare, taie- 
| în bucăţi cu sabia, pune asupra lui şi alte munci și mai cumplite decît acestea, şi pe acelea nu 
te lenevi a le aduce asupra mea; de vreme ce, pe toate acestea şi pe cele mai multe decît acestea, 
eu sînt gata a le răbda cu plăcere şi cu bucurie, pentru dragostea lui Hristos, Dumnezeul meu”. 


Dar tiranul cel sălbatic şi nemilostiv, auzind cuvintele acestea ale viteazului mărturisitor, 
s-a aprins de mînie şi îndată a poruncit să întindă pe mucenic la pămînt și să-l bată fără de milă 
cu toiege noduroase. Deci, slugile tiranului atît de cumplit l-au bătut pe răbdătorul de chinuri al 
lui Hristos, încît s-a zdrobit trupul lui în multe bucăţi, iar carnea, lipindu-se pe toiege, se arunca 
sus în aer, şi locul pe care era întins mucenicul era roşit de sîngele lui. Deci, viteazul pătimitor 


răbdînd cu bărbăţie o muncă ca aceea, şi-a ridicat ochii minţii sale către cer şi a zis: "Mulţumesc 
Ție, Stăpîne Dumnezeule, că m-ai învrednicit a mă spăla cu sîngele meu şi a mă face curat de 
păcatele mele, care din neputința omenească mi s-au întîmplat a le păcătui înaintea ta, după 
Sfîntul Botez". Muncitorii aceia, auzind pe mucenic rugîndu-se lui Dumnezeu, s-au umplut de 
mai multă mînie și atît de cumplit l-au bătut, pînă ce i s-a stins şi glasul. 


Apoi, făcîndu-se seară, ighemonul a poruncit să lege pe sfîntul mucenic, care abia sufla, 
cu două lanţuri, să-l arunce în temniţă și să-l păzească pînă a doua zi, spre o mai mare muncă. 
Dar mucenicul lui Hristos, neputînd să meargă singur de cumplitele răni, muncitorii l-au tîrît ca 
pe un mort şi astfel l-au închis în temniță. A doua zi, tiranul acela cu chipul de fiară, şezînd la 
locul lui cel obișnuit de judecată, a poruncit să aducă înaintea lui pe Sfîntul Mucenic loan. 


Deci, răbdătorul de chinuri şi viteazul ostaş al lui Hristos a venit înaintea lui, cu fața 
luminată și cu sufletul vesel, către care privind răucredinciosul cadiu şi, văzîndu-l cu faţa atît 
de luminată și veselă, căci darul lui Dumnezeu care a întărit pe sfinții mucenici cei de demult, 
întărea şi pe Sfîntul loan, care pătimea pentru aceeași mărturisire a bunei credințe, a 
preasfîntului nume al lui Hristos Dumnezeul nostru, s-a mirat foarte mult că, după atîtea 
cumplite munci, se mai află suflet în el şi, ca şi cum n-ar fi pătimit nimic, se arăta așa de vesel. 
Deci, a zis către el: "O, Ioane, nu vezi, în ce fel de ruşine şi necinste te aduce neînduplecarea şi 
nesu-punerea ta, încît puţin a lipsit de nu ţi-ai pierdut şi viaţa, care este atît de scumpă și de 
iubită tuturor oamenilor. 


Ascultă-mă, că de te vei pleca sfatului și socotelii mele, este gata însănătoşirea ta, căci 
în puţine zile, rănile și zdrobirile trupului tău se vor tămădui; fiindcă noi avem doctori foarte 
iscusiți aduşi din India şi din Persia. lar de nu voieşti să asculți de sfatul meu, ci petreci în 
creștinătatea ta, apoi să ştii, că te aşteaptă mai multe și mai cumplite bătăi”. Atunci Sfîntul 
Mucenic loan a răspuns: "O, judecător tiran, eu cîtuși de puţin nu mă îngrijesc de rănile trupului 
meu cel zdrobit; căci cu cît se strică omul nostru cel din afară, adică trupul, cu atît omul nostru 
cel dinlăuntru, adică sufletul se înnoiește, după cum grăieşte Marele Apostol Pavel. Eu nu am 
altă grijă, decît numai să rabd pînă la sfîrșit muncile ce se vor aduce asupra mea de la tine, 
pentru Hristos Cel ce mă întăreşte şi Care a zis: Cel ce va răbda pînă în sfirșit, acela se va 
mintui. Deci, de ai gîndit şi ai aflat şi alte munci, mai noi şi mai cumplite, pune-le asupra mea; 
căci rănile cele mai dinainte, care le-ai adus asupra mea, eu le socotesc întru nimic!" 


Nebunul tiran s-a ruşinat foarte mult de aceste cuvinte prea înțelepte şi, tremurînd cu 
totul de mînie, s-a ridicat ca o fiară și a poruncit să-l bată mai cumplit. Deci, muncitorii aceia 
au bătut multe ceasuri pe răbdătorul de chinuri, pînă au obosit cei ce-l băteau; astfel, 
schimbîndu-se unii după alții, au muncit pînă ce s-au rănit şi s-au rupt şi cele dinlăuntru ale 
sfîntului. Apoi slugile, muncind acel trup tare ca diamantul, au ostenit. Toţi cîţi se adunaseră la 
acea privelişte şi priveau la acele cumplite munci, strigau contra nelegiuitului judecător, 
ocărîndu-i obiceiul lui cel nemilostiv şi sălbăticia lui cea de fiară. Iar Sfîntul şoptea cu buzele 
şi se ruga lui Dumnezeu să-i dea răbdare pînă la sfîrșit. 


Atunci tiranul a poruncit să aducă un cal sălbatic şi să lege picioarele mucenicului de 
coada calului, după aceea unul din ostași să încalece pe calul acela şi să alerge pe ulițele cetăţii 
cît va putea; și astfel să tîrască pe pătimitorul lui Hristos prin toată cetatea. Deci, Sfîntul a fost 
tras prin toate ulițele cetății, încît s-a făcut privelişte îngerilor şi oamenilor: Că bucurie se face 
în ceruri, a zis Domnul în Sfînta Evanghelie, pentru un păcătos care se pocăiește. Şi dacă 
pentru un păcătos se face bucurie, cu atît mai vîrtos pentru un mucenic atît de răbdător, care 
pătimea pentru dragostea Lui unele ca acestea. Dar pe cînd se făcea bucurie în cer, oamenilor 


celor bine credincioşi, le era jalnică acea privelişte. Și cum să nu le fie jalnică priveliștea, cînd 
vedeau calul alergînd şi trăgînd după el pe mucenic prin locuri aspre? Cînd vedeau pămîntul 
roşindu-se cu sîngele lui, şi bucăţile de carne ce cădeau din trupul lui, iar capul trîntindu-se de 
pămînt şi de pietre? Cine nu s-ar fi umilit şi nu ar fi vărsat izvoare de lacrimi, văzînd unele ca 
acestea? Poate numai acela care n-ar fi fost împărtăşit de fire cuvîntătoare. 


Astfel fiind tras Sfîntul loan de acel nemilostiv călăreț, cînd a ajuns pe la locuinţele 
jidovești și alerga trecînd pe ulițele lor, mulțime de evrei batjocoreau pe mucenic, care era tîrît 
de calul acela, şi strigînd şi strîmbînd feţele lor, aruncau în el cu ce se întîmpla a avea în mîini, 
rîzînd fără de rînduială. Unul din acei jidovi, alergînd în casa sa și ajungînd calul ce tîra pe sfint, 
i-a tăiat cinstitul şi sfîntul lui cap. Și astfel bunul și viteazul ostaş al lui Iisus Hristos şi-a sfîrșit 
nevoința sa mucenicească, dîndu-şi în mîinile Domnului sfîntul şi luminatul său suflet. Iar 
cinstitul lui trup, dezlegîndu-l călărețul acela de la coada calului, l-au lăsat în acel loc, 
neîngropat, nebăgat în seamă și neîngrijit şi astfel zăcea împreună cu capul lui cel tăiat, deoarece 
nimeni din creştini nu îndrăznea a se apropia sau a se atinge de el, temîndu-se de urgia păgînilor. 


După ce a înnoptat, s-a făcut o minune ca aceasta asupra trupului sfîntului mucenic; 
deodată s-au arătat multe făclii arzînd; iar trei bărbați cu haine albe cîntau cîntare de cuvinte 
sfinţite şi negrăite şi cădeau cu tămilie împrejurul trupului mucenicului. De asemenea, s-a văzut 
un stîlp deasupra sfintelor moaşte întărit pînă la cer. Minunea aceasta s-a văzut de mulți și mai 
ales de cei ce locuiau împrejurul locului unde zăceau sfintele lui moaşte. Iar unul din jidovi, a 
cărui casă era aproape de acel loc unde zăcea mult pătimitorul trup al sfîntului, părîndu-i-se că 
preoții creştini au venit să-l ia şi să-l dea îngropării celei obişnuite, a luat un arc cu săgeată şi s- 
a apropiat acolo, vrînd să săgeteze pe unul din acei preoți. Deci, punînd săgeata în arc, a tras cît 
a putut şi, cînd a vrut să dea drumul săgeții, aceea se lipise de degetele de la mîna dreaptă, 
asemenea şi mîna stîngă care ţinea arcul, încît nu putea nici să trimită săgeata, nici mîinile să le 
dezlipească. 


Aşa a petrecut toată noaptea acel jidov, fiu de viperă. Făcîndu-se ziuă, acei minunaţi 
bărbaţi, şi stîlpul de foc şi făcliile s-au ascuns, făcîndu-se nevăzuţi; iar bărbaţii, femeile, tinerii 
şi bătrînii alergau la locul acela, pentru a vedea pe acel ticălos săgetător, cum stătea astfel 
nemișcat, precum întinsese arcul și săgeata, ca fiind ferecat cu fiare şi legat cu puterea cea 
nevăzută a lui Dumnezeu. 


Deci el, deși nu voia, povestea tuturor toate cele văzute de dînsul asupra trupului 
mucenicului şi cum i s-a făcut de Dumnezeu acea izbăvire, pentru aflarea cea cu îndrăzneală a 
lucrului celui rău. După ce a făcut către toţi arătarea şi mărturisirea acelei minuni, 1 s-au dezlegat 
mîinile şi a scăpat de pedeapsă. Înştiinţîndu-se cadiul de această minune, s-a temut foarte mult. 
Pentru aceea a poruncit creştinilor să a trupul mucenicului și să-l îngroape. Deci creştinii, 
luîndu-l, l-au îngropat cu cinste lîngă biserica lor. 


După ce au trecut cîteva zile, francezul, care vînduse pe sfînt spre mucenicie, a voit să 
fure cinstitul lui trup şi să-l ducă în patria sa. Poate că s-a căit pentru răutatea sa şi poate că a 
avut de gînd să spună că sfîntul a fost de credinţa lor cea apuseană. Deci într-una din nopți, 
avînd vreme prielnică pentru acel lucru, a cugetat în sine şi a mers cu ai săi la mormîntul 
mucenicului. Atunci a început a săpa locul și, descoperind mormîntul, a vrut să ia cinstitele lui 
moaşte. Dar în acel ceas, ostașul lui Hristos s-a arătat în somn preotului acelei biserici şi a zis: 
"Scoală-te îndată şi aleargă la biserică, că iată acel francez voieşte să fure trupul meu". 


Preotul, sculîndu-se îndată, a alergat cu toată puterea sa la biserică şi a găsit mormîntul 
săpat şi deschis; iar trupul sfîntului nefurat. Deci, a izgonit pe acei nelucrători şi deşerți oameni 
cu acel gînd rău. Apoi preotul, chemînd pe creştinii acelei biserici, le-a povestit cele făcute şi 
toți au preamărit pe Dumnezeu, Cel ce preamăreşte pe sfinții Săi. Apoi, luînd cinstitele moaște 
ale Sfîntului Mucenic, le-au pus în biserică, aşezîndu-le în altar aproape de Sfînta Masă. 


Acolo au stat acele sfinte moaşte ale Sfîntului Mucenic loan mai bine de şaptezeci de 
ani, făcîndu-se asupra lor arătări dumnezeiești ziua şi noaptea. Uneori se arătau în formă de 
lumină minunată; alteori, în chip de foc pogorîndu-se asupra lor; alteori îngeri pogorîndu-se 
asupra lor şi suindu-se la cer, iar alte ori ieşea de acolo bună mireasmă negrăită. La acele sfinte 
moaște, ale Sfîntului loan, se făceau felurite tămăduiri, încît a străbătut pretutindeni vestea 
minunilor care se făceau acolo. 


Într-acea vreme domnea în ţara Moldovei binecredinciosul și de Hristos iubitorul domn, 
Alexandru, marele voievod, care se împodobea nu numai cu toate felurile de fapte bune, pentru 
care s-a numit "cel Bun”, ci era aprins și cu dragoste şi cu rîvnă dumnezeiască către sfinții 
mucenici. 


Deci, auzind el de multele minuni ce se făceau de sfintele moaşte ale acelui mucenic, a 
dorit să le aibă, mai cu seamă să-și împodobească țara cu acea nepreţuită vistierie. Deci, 
sfătuindu-se cu prea sfințitul arhiepiscop a toată ţara, Iosif, a trimis la Cetatea Albă, pe oarecare 
din boierii săi, cu mulțime de ostași și cu multă avere. Aceia, mergînd la mai sus zisa cetate, au 
răsturnat toată piatra cea de obşte, necruţind nici bani, nici daruri pe la cei ce aveau trebuință 
de acestea - căci Cetatea Albă era atunci sub stăpînirea otomanilor - şi astfel și-a dobîndit 
dorința. 


Luînd acele sfinte moaşte, multă părere de rău a pricinuit credincioșilor de acolo. Iar 
cînd se apropia cu dînsele de cetatea domnească din Suceava, au 1eşit întru întîmpinarea lor 
marele Voievod Alexandru cel Bun, toţi boierii cei mari, preasfințitul arhiepiscop Iosif, cu tot 
clerul său cel duhovnicesc şi tot poporul. Şi astfel au întîmpinat cu bucurie, cu făclii, cu tămîie 
şi cu miruri bine mirositoare pe mucenicul lui Hristos, cel ce bine a voit a veni la dînşii. Iar 
marele voievod, căzînd pe sicriul Sfîntului Mucenic loan, a îmbrățișat mult pătimitoarele sale 
moaşte, punîndu-și ochii şi gura pe cinstitele mîini ale mucenicului și le săruta cu multă evlavie 
şi credință. Apoi, vărsînd multe lacrimi de bucurie, a pus pe Sfintul Mucenic loan ca păzitor al 
său şi al stăpînirii sale, încă şi al binecredinciosului popor al țării Moldovei. Astfel, cu mare 
cinste au aşezat cinstitele moaște ale mucenicului în Sfînta Mitropolie din Suceava, care era pe 
acea vreme, cetate domnească sau capitală a Moldovei. 


Sfintele moaşte au stat mulţi ani în Sfînta Mitropolie a Sucevei, pînă cînd, mutîndu-se 
scaunul domniei la laşi, s-a mutat acolo şi scaunul mitropoliei. Deci, vremurile fiind tulburate, 
stăpînitorii țării celei duhovniceşti şi politiceşti aveau frică să nu se prade de neamuri păgîne 
acel odor nepreţuit. Pentru aceea au adus sfintele moaşte la Iași şi le-au aşezat în biserica Sfintei 
Mitropolii. Dar la anul, de la zidirea lumii, 7194, iar de la Naşterea lui Hristos, 1686, domnind 
peste ţara Moldovei răposatul și fericitul întru pomenire Constantin Cantemir voievod, și 
mitropolit fiind Dositei cel vestit întru multă învăţătură, a venit loan Sobieţki craiul polonez cu 
oștile sale, trecînd asupra Bugeacului tătărăsc şi întorcîndu-se prin tîrgul Iaşului. Mitropolitul, 
cu ştirea craiului leșesc, văzînd vremurile revoltate şi nepaşnice şi temîndu-se ca să nu 
pricinuiască vreo robie a țării şi, împreună cu ţara, să se prade de alte neamuri străine și barbare 
şi această vistierie sfîntă şi nepreţuită, a ridicat sfintele moaşte ale Sfîntului loan. Luîndu-le cu 
sine, împreună cu toate odoarele mitropoliei și hrisoavele moşiilor, s-a dus împreună cu oastea 


crăiască în ţara leşească să se sprijinească acolo, ca la nişte vecini buni, pînă se vor linişti 
tulburările şi se va face pace, ca apoi iarăşi să le aducă în Moldova la locul lor. 


Dar, prelungindu-se vremea tulburărilor, Mitropolitul Dositei nu a ajuns să-și 
împlinească scopul şi voinţa sa, căci a murit acolo în ţara leşească și, de ceea ce s-a temut ca să 
nu se întîmple de la alte națiuni barbare, a împlinit-o el cu lucrul; de vreme ce a păgubit ţara 
Moldovei multă vreme de acea vistierie neprețuită. Asemenea, cei de pe urmă, neavînd osîrdie 
să încerce cu dinadinsul să aducă la locul lor acele sfinte moaşte, pînă a nu se învechi lucrul, 
le-au lăsat acolo în ţara leşească împreună cu odoarele sfintei Mitropolii, aşezate într-una din 
bisericile din tîrgul ce se numeşte Jolcova. Acolo, fiind sub stăpînirea apusenilor sfintele moaşte 
vărsau neîncetate minuni şi izvorau tămăduiri spre cei ce alergau cu credinţă, cu dragoste şi cu 
evlavie la ajutorul sfîntului. 


Sfintele moaște au stat mulţi ani în ţara leşească, în tîrgul cel mai sus arătat, unde le 
lăsase Dositei Mitropolitul, pînă s-a cuprins de stăpînirea apuseană o bucată mare din țara 
Moldovei, care se numea Cordunul şi în care s-a cuprins şi tîrgul Sucevei. Acolo se afla şi 
Mitropolia cea veche, în care erau așezate sfintele moaşte, după ce s-au adus de la Cetatea Albă, 
de prea fericitul întru pome-nire şi prea binecuvîntatul şi de Hristos iubitorul, Alexandru Voie- 
vod, care s-a numit și cel Bun, pentru faptele lui bune ce a făcut. 


In anul de la mîntuirea lumii 1783, în patru zile ale lunii iunie, venind Iosif, împăratul 
Austriei, a mers pe la marginea Cordunului, ca să vadă hotarul, și a venit şi prin satul ce se 
numește Bosanci. 


De acolo a mers în Suceava, căci nu este departe de acel sat, tîrgul Sucevei, și a intrat în 
biserica Mitropoliei. Deci, privind în toate părțile şi văzînd între altele şi locul în care fuseseră 
aşezate mai înainte sfintele moaşte ale Sfintului loan cel Nou, a întrebat pe episcopul 
Rădăuţiului, Dositei: "Ce loc este acolo?" Episcopul a răspuns, zicînd: "Acolo au fost aşezate 
sfintele moaște ale Sfîntului loan cel Nou". Împăratul arătînd cu mîna a zis: "Să le aducă iarăşi 
şi să le aşeze acolo”. Această cerere o făcuse episcopul Dositei mai înainte de a veni împăratul 
Austriei. 


Deci, chemînd episcopul pe un ieromonah, anume Ioasaf, fost egumen al Mănăstirii 
Putna, i-a poruncit să se gătească a merge la cetatea Jolcova pentru aducerea sfintelor moaşte. 
Iar el, pregătindu-se, a pornit către ţara Leșească (Polonia) spre cetatea Livovului şi, într-o 
Duminică, în optsprezece zile ale lunii iunie, a ajuns acolo; fiind şi Meletie arhimandritul trimis 
mai înainte pentru această pricină. Acolo aflîndu-se şi împăratul, a poruncit la două regimente 
de ostaşi să meargă mai înainte la cetatea Jolcova, la mănăstirea în care se aflau sfintele moaşte, 
ca să nu se facă vreo tulburare în popor pentru luarea sfintelor moaște. 


Acea mănăstire era credincioasă din vremea cînd a fost acolo mitropolitul Dositei cu 
sfintele moaște. Deci, trimişii porunciseră pentru luarea sfintelor moaşte şi, ajungînd la 
marginea cetăţii Jolcova, într-o mahala a unei biserici iarăşi baziliene, au găsit toată cetatea 
înconjurată de străjile celor două regimente, care străji erau atît de sus aşezate, încît puteau să 
se vadă una cu alta. Deci, împăratul a dat poruncă ca tot poporul să stea închis prin casele lor; 
iar cel care va ieși afară să fie împușcat. Trimișii, zăbovind acolo pînă la miezul nopţii, atunci 
a venit poruncă să pornească cu careta cea pregătită, spre luarea raclei cu sfintele moaşte. Astfel 
au pornit la miezul nopţii, prin întuneric fără nici o lumină. 


Împreună cu aceia era şi un om cu numele Gheorghe, de neam grec, fratele casierului 
din Liov, care era trimis mai înainte pentru această treabă. 


Deci, au ajuns cu toţii la întâia strajă nemţească. Înconjurîndu-i straja, acel Gheorghe, 
povăţuitorul părinţilor, a vorbit cu mai marele străjii şi îndată i-au liberat. De acolo, mergînd 
înainte şi trecînd prin alte străji, care nu le-au zis nimic, au intrat pe poarta cetății şi, mergînd 
către biserica în care se aflau sfintele moaște, au dat peste altă strajă, care întrebîndu-i ce caută, 
le-au răspuns că au venit să ia pe Sfîntul loan; iar mai marele străjii 1-a întrebat: "Dar puteți să- 
l luaţi?" Ei au răspuns: "Putem, căci avem poruncă împărătească". Atunci îndată i-a lăsat şi, 
mergînd ei printr-o boltă la o ușă, au găsit acolo doi soldaţi cu puştile în spate, care i-au oprit 
puţin, pînă ce unul din ei s-a dus unde era arestat arhi-mandritul bazilianilor, împreună cu toți 
ai săi, de le-a dat de ştire. După aceea, îndată au venit doi baziliani, cu două făclii de ceară 


aprinse şi au intrat în biserică. 


Acolo au găsit pe un comisar împărătesc cu vreo treizeci de ofițeri, stînd împrejurul 
sfîntului cu capetele descoperite. Aceia făcîndu-şi cale, s-au apropiat de racla sfîntului, care era 
pusă în loc de prestol şi pe care slujeau bazilianii liturghia lor. Acolo mai erau cincisprezece 
sfeșnice cu făclii, iar la picioare o candelă mare de argint aprinsă; deci, luînd toate sfeşnicile de 
pe raclă, au cerut cheia şi descuind-o, au ridicat capacul. Înăuntru erau multe lucruri de argint, 
ca: inimi, ochi, picioare, miini şi altele. Pe acelea le puseseră acolo cei ce au avut boli şi 
vătămături în aceste părți ale trupului lor și se vindecaseră cu rugăciunile sfîntului, ca să fie spre 
aducerea aminte a minunilor lui. Mai era încă în raclă şi un vas de argint, pe care erau scrise cu 
slove de aur: "Vasile Voievod, domn al Ţării Moldovei". lar banii ce s-au aflat în cutie s-au dat 
bazilianilor. Deci, făcîndu-se listă de toate argintăriile care s-au aflat în raclă, s-a încuiat iarăși 
racla cu încuietoarea ei. 


După aceea, ridicîndu-se racla de patru greci papistaşi, care merseseră cu părinții cei 
trimiși, unul din baziliani a oprit racla. lar un comisar împărătesc întrebîndu-l care este pricina, 
el a răspuns: "Alt nimic nu este, domnule, decît numai cerem adeverinţă de la comisarii 
Moldovei, ca nu cumva după vremi să ni se mai ceară vreodată moaştele”. 


Deci ei, socotind că este dreaptă cererea lor, au scris acea adeverinţă și s-a iscălit de 
Meletie arhimandritul şi fostul egumen Ioasaf, care au pus şi peceţile lor şi s-a dat bazilianului. 
După aceea, îndată au ridicat Sfintele Moaşte în careta cea pregătită spre această slujbă şi au 
ieşit la poarta cetăţii. Acolo au găsit pe acei treizeci de ostași tot după cum i-au lăsat. După ce 
au ieșit pe poartă, îndată acei ostași au înconjurat careta, cincisprezece de-o parte şi 
cincisprezece de altă parte, şi astfel au pornit împreună cu cei ce duceau moaștele. Mergînd 
pînă la un han ce era aproape de Liov, cale de o jumătate de ceas, i-a întîmpinat un trimis de la 
generalul Comando, cu poruncă ca cei treizeci de ostași să se întoarcă înapoi, iar părinții cu 
sfintele moaşte să meargă singuri în cetatea Liovului. 


Împăratul Iosif, avînd a merge la Brod, a ieşit din cetate pe altă poartă. lar arhimandritul 
Meletie cu fostul egumen Ioasaf, mergînd la generalul Comando, i-au spus că au adus sfintele 
moaște și le-a dat voie să rămînă pînă a doua zi. A doua zi, gătindu-se de plecare, a venit un 
grec la arhimandritul Meletie, rugîndu-l să-i dea voie să sărute sfintele moaşte. Deci, mergînd 
să deschidă racla, nu numai că n-a putut, dar nici acoperămîntul, care era peste raclă, nu l-a 
putut ridica. Văzînd aceasta, a zis grecului: "Vezi, frate, că nu putem să deschidem nici racla, 
nici să ridicăm acoperămîntul! Poate nu este voia Sfîntului! Deci, sărută racla cu credinţă”. 
Astfel făcînd grecul, s-a dus. 


Stînd amîndoi părinții în altă caretă, mergeau pe valea Liovului, după aceea în careta în 
care era racla sfîntului, pînă s-au suit într-un deal. Acolo i-au ajuns patru greci cu femeile lor, 
să se închine sfintelor moaşte, după parola ce o aduseseră cu dînşii din Liov, ca în acel loc să 
se închine și să sărute sfintele moaşte. Deci, cu ușurință s-a ridicat acoperămîntul de pe raclă, 
şi s-a deschis racla. Atunci, aducîndu-şi aminte, au cunoscut că acel grec ce a cerut mai înainte 
să sărute sfintele moaşte a fost făţarnic şi necredincios, vrînd să ispitească puterea sfîntului; şi 
de aceea nu s-a putut deschide racla. Plecînd de acolo, au trecut prin tîrgul ce se numește 
Stanislav, neştiindu-i nimeni cu ce trebuință merg. Ajungînd la alt tîrg ce se numește Tolmaci, 
i-a întîmpinat o delegaţie trimisă de Dositei, episcopul Rădăuțiului, ca să cerceteze unde se află 
trimișii, dacă s-au luat sfintele moaște şi în ce chip a urmat. Acesteia răspunzîndu-se, s-a întors 
înapoi la episcopie. 


A doua noapte, au ajuns la alt tîrg, unde au întîmpinat pe secretarul Mihalache iarăși 
trimis de episcop. A doua zi, s-a făcut orînduială de li s-au dat cîte şapte ostaşi și au mers în 
acea zi pînă aproape de hotarul ce desparte ţara leșească de Bucovina. A treia zi, s-au pornit 
către Sneaten, care este în marginea hotarului, unde, pînă a se găti de plecare, i-a întîmpinat 
mult popor, care ieșise din tîrg. 


Dîndu-li-se de acolo alți şapte ostaşi, au pornit la Culacini, care este hotarul țărilor leşeşti 
şi al Bucovinei, iar acolo au găsit corturi întinse şi pe episcop. Dar, pentru că generalul Enţiverc 
încă nu sosise, i-au spus episcopului că nu este voie să treacă hotarul pînă nu va sosi şi generalul. 
De aceea, întorcîndu-se înapoi, au zăbovit peste hotar, de cealaltă parte, împreună cu tot norodul 
ce ieșise din Sneaten spre închinarea sfintelor moaște. Sosind generalul, îndată s-a pornit să 
treacă peste podul Colacinului, dar la mijlocul podului, s-a luat racla din careta în care a venit 
pînă acolo şi s-a pus într-alta. 


Trecînd peste graniță s-au tras, în cinstea sfîntului, vreo şaizeci de tunuri. Acolo au stat 
pe loc, pînă a sărutat racla tot poporul, cel ce aştepta pe sfint; iar peste această parte a graniței 
n-a lăsat să treacă nici un om din ţara leşească. 


Pornind de acolo cu mulțime de popor numai din Bucovina, între care numai preoți erau 
două sute patru, cu dascălii lor şi cu prapore au ajuns seara, spre ziua Sfinţilor Apostoli, la un 
sat ce se numeşte Lucaveţul, unde au rămas. A doua zi, au mers în Cernăuţi cu mulți creștini şi 
cu mulțime de ostaşi, trăgînd şi multe tunuri din dealul Cernăuţiului. 


Mergînd prin tîrg pînă la o biserică a oarecăruia Herescu, acolo au aşezat sfintele moaște 
şi au stat pînă la opt septembrie. lar în acea zi, au luat sfintele moaște cu cinste şi le-au adus la 
tîrgul Sucevei, unde le-au așezat într-o biserică de piatră a unei mahalale ce se numeşte Iţcani. 
Acolo au stat pînă la ziua Înălţării cinstitei și de viață făcătoarei Cruci. Făcîndu-se ştire şi în 
Moldova de aceasta, s-a adunat mulțime de creștini, spre cinstirea sfintelor moaşte. Astfel, 
episcopul Dositei al Bucovinei cu mulțime de preoţi îmbrăcaţi şi cu tot poporul, ridicînd sfintele 
moaște din mai sus numita biserică, le-au dus în Mitropolia Sucevei și, așezîndu-le în mijlocul 
bisericii, au rămas acolo şi pînă în ziua de azi. 


Aceasta este viaţa şi pătimirea Sfintului loan cel Nou, care s-a nevoit cu bună nevoință 
în lumea aceasta. EI a plecat cu marfă pămîntească la Trapezunda, dar s-a nevoit duhovniceşte. 
EI, prin post şi rugăciune către Dumnezeu, prin lacrimi necontenite, prin milostenie şi prin 
facerile de bine către aproapele, s-a suit ca pe o scară către virful faptelor bune, către Sfîntul 
Botez cel de sînge, care este mai mare decît toate botezurile. 


Astfel a fost sfîrşitul mărturisirii, astfel de vitejie a arătat în nevoinţa mărturisiri, astfel 
a ruşinat pe păgînul cadiu, cu aceste cununi s-a încununat de mîinile lui Dumnezeu, începătorul 
de nevoinţă. El aşa de bine s-a negustorit, încît puţin a dat şi mult a dobîndit. De trup s-a 
dezbrăcat ca de o sarcină; de aceea, nu s-a întors la Trapezunda, ci la Ierusalimul cel de sus. Şi 
s-a aşezat în ceata mucenicilor, ca un mucenic, întru Împărăţia cea veșnică, întru odihna 
drepţilor, întru lumina cea neînserată întru veselia şi bucuria cea nesfirșită. 


Mutările moaştelor lui pe pămînt sînt acestea: De la Cetatea Albă s-au adus întîi în 
Suceava cu alai domnesc, cu arhierei şi cu boierii Moldovei. Al doilea s-a dus în țara leșească 
de Mitropolitul Dositei şi de craiul acelei țări, loan Sobieţchi; iar şederea Sfîntului loan în ţara 
leşească a fost de 94 ani. Al treilea, din ţara leşească, de la cetatea Jolcova, s-au adus în Suceava 
cu alai împărătesc, în anul 1783. Prin toate a trecut după vorba apostolului, prin cele de-a 
dreapta, prin cele de-a stînga, prin slavă şi prin necinste nevătămat şi cu cuviință. 


Că Dumnezeu, pe cei ce-L proslăvesc pe pămînt, îi preamăreşte cu îndoită slavă, cu cea 
cerească şi cu cea pămîntească. Pe cei ce-L mărturisesc înaintea oamenilor, și El îi mărturiseşte, 
nu numai înaintea sfinților îngeri, ci şi înaintea Mîntuitorului Hristos, Căruia 1 se cuvine slava, 
cinstea şi stăpînirea, împreună şi Părintelui Cel fără de început şi Preasfîntului şi de viață 
Făcătorului Duh, acum şi pururea şi în vecii vecilor. Amin. 


6. SFÎNTUL MUCENIC LUCHILIAN, ÎMPREUNĂ CU PATRU TINERI 
MUCENICI ŞI SFÎNTA FECIOARĂ PAULA 


(3 IUNIE) 


Sfîntul Mucenic Luchilian a fost pe vremea lui Aurelian, împăratul Romei. El mai întîi 
trăia în păgînătatea închinării de idoli, fiind chiar slujitor idolesc, bătrîn cu anii, cinstit la față 
şi alb la păr. EI avea locuinţa aproape de cetatea Nicomidiei şi slujea în capiştile necuraţilor zei. 
Iar după ce a fost luminat prin Sfîntul Botez cu darul lui Hristos Dumnezeul nostru, Cel ce nu 
dorește să piară cineva, ci toţi să se mîntuiască, a înțeles înşelăciunea diavolească și rătăcirea 
păgînească, a venit la cunoştinţa adevărului şi a crezut întru Dumnezeu cel adevărat, Domnul 
nostru lisus Hristos, lepădînd şi scuipînd pe idoli. 


Astfel, la bătrîneţe, s-au înnoit tinereţile lui ca ale vulturului, pentru că s-a născut prin 
Sfîntul Botez şi s-a lipit cu gîndul şi cu sufletul de dragostea lui Hristos. EI arăta şi celorlalți 
păgîni deșertăciunea și pierzarea necurăţiei idolilor şi-i povăţuia spre mîntuire, aducîndu-i la 
Hristos Dumnezeul nostru cu învăţăturile sale, fiind multora chiar chip de întoarcere către 
Dumnezeu. Dar jidovii care trăiau acolo, văzînd o schimbare ca aceea a lui Luchilian - de la 
închinarea de idoli, la credința creştinească -, şi mai văzînd că mulţi, prin chipul și învățătura 
lui, lasă slujirea de idoli şi se întorc la creştini primind Sfîntul Botez, s-au umplut de mînie și 
de urîciune. Atunci, ucigașii cei cumpliţi ai Domnului, umplîndu-se de mînie, l-au pîrît şi l-au 


dat spre judecată păgî-nilor. Deci, robul lui Hristos a fost adus la cercetare înaintea lui Silvan, 
care era pe atunci mai mare în Nicomidia. 


lar Silvan silea mult pe bătrîn să se lepede de Hristos și să se întoarcă la slujirea 
idolească. Dar el nu s-a supus nicidecum. Silvan, umplîndu-se de mînie, a poruncit să-l 
muncească în multe feluri: i-au sfărîmat fălcile, l-au bătut cu toiege fără de milă şi l-au spînzurat 
cu capul în jos; apoi, după multe şi cumplite munci, l-au aruncat în temniță. 


Sfîntul Luchilian a aflat în temniță patru tineri, aruncaţi acolo pentru credința în Hristos: 
pe Claudie, Ipatie, Pavel şi Dionisie. Deci, bucurîndu-se de ei, vorbea cu dînşii despre Hristos 
Dumnezeu și îi întărea către nevoința mucenicească, ca să nu se teamă de vremelnicile munci 
pentru veșnica răsplătire din cer; să nu se înfricoşeze de moarte, pentru viaţa ce va să fie; nici 
să-şi cruțe floarea tinereţilor lor pentru Hristos, Care le gătește în Împărăţia Sa fericirea cea 
neîmbătrînitoare. Astfel toți împreună se rugau lui Dumnezeu ziua şi noaptea şi unul pe altul se 
mîngîiau în nădejdea lui Hristos. 


După cîteva zile, Sfîntul Luchilian a fost iarăși muncit împreună cu ceilalți tineri şi 
aruncat cu dînșii într-un cuptor înroşit. Dar Atotputernicul Dumnezeu a revărsat peste dînșii 
mila Sa cea minunată, precum a făcut de demult celor trei tineri evrei, care au fost în cuptorul 
Babilonului, că şi focul s-a prefăcut în răcorire și văpaia în rouă, apoi, vărsîndu-se de sus şi o 
ploaie mare, a stins desăvîrşit cuptorul; şi astfel au ieşit nevătămaţi Sfîntul Luchilian împreună 
cu cei trei tineri. O minune ca aceasta preaslăvită a lui Dumnezeu, păgînii cei orbiți cu 
necredința şi cu răutatea, o socoteau a fi nu a puterii dumnezeiești, ci a fermecătoriei creş- 
tineşti. Deci, nedreptul judecător a condamnat pe sfinţii mucenici la moarte şi i-a trimis în 
Vizantia, ca acolo să-și ia pedeapsa. Ajungînd în Vizantia cei patru sfinţi tineri, Claudie, Ipatie, 
Pavel și Dionisie, au fost tăiaţi cu sabia; iar pe Sfîntul Luchilian l-au spînzurat pe cruce și, 
pătrunzîndu-l cu piroane peste tot trupul, și-a dat sufletul în mîinile lui Dumnezeu. Cum că el a 
fost răstignit pe Cruce de iudei, se arată şi în cîntarea a treia a canonului, unde se vorbeşte 
aceasta în următorul stih: "Iuda a vîndut de demult ucigaşilor de Dumnezeu pe izbăvitorul 
Hristos, iar tu acum ai fost vîndut tot de iudeii cei fărădelege”. 


Împreună cu ei s-a numărat la cununa lor cea mucenicească şi Sfînta fecioară Paula. 
Aceasta s-a născut din părinți credincioşi şi din tinereţe aprinzîndu-se cu inima spre dragostea 
lui Hristos, îşi păzea fecioria sa, pentru Mirele Cel fără de moarte. Astfel se sîrguia ea să se afle 
vrednică în cămara cerească. Apoi, rămînînd orfană de părinți şi avînd averi îndestulate, 
înconjura temniţele şi cerceta pe cei legaţi care pătimeau pentru Hristos, cumpărînd cu aur pe 
străjeri pentru a intra în temniță la sfinți. Ea slujea robilor lui Hristos, dîndu-le toate cele 
trebuincioase din averile sale; celor chinuiţi de foame şi de sete le aducea hrană și băutură; celor 
dezbrăcați le dădea îmbrăcăminte; trupurile cele rănite ale muce-nicilor şi bubele cele cu 
puroaie le tămăduia, spălîndu-le, ştergîndu-le, punîndu-le plasture tămăduitoare, învelindu-le 
cu pînze curate şi sărutîndu-le ranele lor primite pentru Hristos, îi ruga cu lacrimi să se roage 
lui Dumnezeu pentru dînsa ca să nu o lipsească de mila Sa. 


Această mireasă aleasă a lui Hristos se ducea și la Sfîntul Luchilian, care şedea cu cei 
trei tineri în temniţa din Nicomidia și se îndulcea de învăţăturile lui cele folositoare. Iar cînd 
sfîntul se muncea împreună cu acei tineri, ea privea la nevoinţa lor şi în taina inimii sale se ruga 
cu dinadinsul lui Hristos pentru dînşii, ca să întărească pe robii Săi şi să le dea răbdare şi ajutor, 
ca să poată răbda muncile pînă la sfîrşit, pentru slava sfîntului Său nume. Apoi, după ce se 
risipea mulţimea, ea se ducea la locul acela unde se munceau sfinţii şi aduna sîngele lor cel 


vărsat pe pămînt, şi-l păzea la sine cu o mare sfințenie. lar cînd ducea pe bătrîn şi pe cei patru 
tineri în Vizantia la moarte, ea îi urma slujindu-le. 


După ce sfinţii tineri au fost tăiaţi, această sfîntă fecioară le-a adunat cinstitele lor trupuri 
şi le-a îngropat cu bună cucernicie. lar după sfîrşitul Sfîntului Luchilian şi a tinerilor sfinți, s-a 
întors iarăși în Nicomidia, slujind cu dragoste sfinților mucenici. Deci, fiind cunoscută de păgîni 
că este creștină, au prins-o şi au adus-o la judecată înaintea lui Silvan. Acolo, după multe 
momeli amăgitoare şi îndemnuri îngrozitoare, comitul, văzînd-o neînduplecată, a poruncit să o 
bată mult fără milă cu bețe şi cu toiege; și, slăbind cu trupul, nu cu duhul, de rănile cele multe, 
i s-a arătat îngerul Domnului şi a tămăduit-o. Deci, muceniţa, cîştigînd sănătate trupească, s-a 
arătat mai îndrăzneață și mai vitează ca înainte. Atunci au bătut-o cu asprime peste gură, 
deoarece a ocărît cu cuvinte batjocoritoare pe muncitor. 


După aceasta au aruncat-o în temniţă și, scoțînd-o iar la cercetare, au aruncat-o într-un 
cuptor foarte ars, dar a ieşit din cuptor fără de vătămări; de vreme ce şi la ea, ca şi la cei mai 
dinainte sfinţi mucenici, puterea lui Dumnezeu a răcorit tăria focului, ca să nu se atingă văpaia 
cea arzătoare de mireasa lui Hristos. După toate acestea, muncitorul a osîndit-o la moarte şi a 
trimis-o la Vizantia ca acolo să-și ia pedeapsa, unde s-a sfîrşit și Sfîntul Luchilian cu acei tineri. 


Cînd a ajuns muceniţa lui Hristos la locul acela, unde Luchilian a suferit pentru Hristos 
moarte pe cruce, a mulțumit lui Dumnezeu Cel ce a învrednicit-o de cununa mucenicească şi 
de împărtăşirea cu sfinții. 


Apoi, rugîndu-se Domnului cu dinadinsul, şi-a plecat cu bucurie feciorescul său cap sub 
sabie şi, tăindu-i-se, a trecut de la cele de jos la cele de sus. Astfel a intrat în cămara cea cerească, 
întru bucuria Domnului său, încununîndu-se de preaiubitul său Mire, Domnul nostru lisus 
Hristos, cu îndoită cunună, a fecioriei şi a muceniciei. 


7. SFÎNTUL MUCENIC LUCHILIAN, ÎMPREUNĂ CU PATRU TINERI 
MUCENICI ŞI SFÎNTA FECIOARĂ PAULA 


(3 IUNIE) 


Sfîntul Mucenic Luchilian a fost pe vremea lui Aurelian, împăratul Romei. El mai întîi 
trăia în păgînătatea închinării de idoli, fiind chiar slujitor idolesc, bătrîn cu anii, cinstit la faţă 
şi alb la păr. EI avea locuinţa aproape de cetatea Nicomidiei și slujea în capiştile necuraţilor zei. 
Iar după ce a fost luminat prin Sfîntul Botez cu darul lui Hristos Dumnezeul nostru, Cel ce nu 
dorește să piară cineva, ci toţi să se mîntuiască, a înțeles înşelăciunea diavolească și rătăcirea 
păgînească, a venit la cunoştinţa adevărului şi a crezut întru Dumnezeu cel adevărat, Domnul 
nostru lisus Hristos, lepădînd şi scuipînd pe idoli. 


Astfel, la bătrîneţe, s-au înnoit tinereţile lui ca ale vulturului, pentru că s-a născut prin 
Sfîntul Botez şi s-a lipit cu gîndul şi cu sufletul de dragostea lui Hristos. EI arăta şi celorlalți 
păgîni deșertăciunea și pierzarea necurăţiei idolilor și-i povăţuia spre mîntuire, aducîndu-i la 
Hristos Dumnezeul nostru cu învăţăturile sale, fiind multora chiar chip de întoarcere către 
Dumnezeu. Dar jidovii care trăiau acolo, văzînd o schimbare ca aceea a lui Luchilian - de la 
închinarea de idoli, la credința creştinească -, şi mai văzînd că mulţi, prin chipul şi învățătura 
lui, lasă slujirea de idoli şi se întorc la creștini primind Sfîntul Botez, s-au umplut de mînie și 
de urîciune. Atunci, ucigașii cei cumpliţi ai Domnului, umplîndu-se de mînie, l-au pîrît şi l-au 


dat spre judecată păgî-nilor. Deci, robul lui Hristos a fost adus la cercetare înaintea lui Silvan, 
care era pe atunci mai mare în Nicomidia. 


lar Silvan silea mult pe bătrîn să se lepede de Hristos și să se întoarcă la slujirea 
idolească. Dar el nu s-a supus nicidecum. Silvan, umplîndu-se de mînie, a poruncit să-l 
muncească în multe feluri: 1-au sfărîmat fălcile, l-au bătut cu toiege fără de milă şi l-au spînzurat 
cu capul în jos; apoi, după multe şi cumplite munci, l-au aruncat în temniță. 


Sfîntul Luchilian a aflat în temniță patru tineri, aruncaţi acolo pentru credința în Hristos: 
pe Claudie, Ipatie, Pavel şi Dionisie. Deci, bucurîndu-se de ei, vorbea cu dînşii despre Hristos 
Dumnezeu și îi întărea către nevoința mucenicească, ca să nu se teamă de vremelnicile munci 
pentru veșnica răsplătire din cer; să nu se înfricoşeze de moarte, pentru viaţa ce va să fie; nici 
să-şi cruțe floarea tinereţilor lor pentru Hristos, Care le gătește în Împărăţia Sa fericirea cea 
neîmbătrînitoare. Astfel toți împreună se rugau lui Dumnezeu ziua şi noaptea şi unul pe altul se 
mîngîiau în nădejdea lui Hristos. 


După cîteva zile, Sfîntul Luchilian a fost iarăși muncit împreună cu ceilalți tineri şi 
aruncat cu dînșii într-un cuptor înroşit. Dar Atotputernicul Dumnezeu a revărsat peste dînșii 
mila Sa cea minunată, precum a făcut de demult celor trei tineri evrei, care au fost în cuptorul 
Babilonului, că şi focul s-a prefăcut în răcorire și văpaia în rouă, apoi, vărsîndu-se de sus şi o 
ploaie mare, a stins desăvîrşit cuptorul; şi astfel au ieşit nevătămaţi Sfîntul Luchilian împreună 
cu cei trei tineri. O minune ca aceasta preaslăvită a lui Dumnezeu, păgînii cei orbiți cu 
necredința şi cu răutatea, o socoteau a fi nu a puterii dumnezeiești, ci a fermecătoriei creş- 
tineşti. Deci, nedreptul judecător a condamnat pe sfinţii mucenici la moarte şi i-a trimis în 
Vizantia, ca acolo să-și ia pedeapsa. Ajungînd în Vizantia cei patru sfinţi tineri, Claudie, Ipatie, 
Pavel și Dionisie, au fost tăiaţi cu sabia; iar pe Sfîntul Luchilian l-au spînzurat pe cruce și, 
pătrunzîndu-l cu piroane peste tot trupul, și-a dat sufletul în mîinile lui Dumnezeu. Cum că el a 
fost răstignit pe Cruce de iudei, se arată şi în cîntarea a treia a canonului, unde se vorbeşte 
aceasta în următorul stih: "Iuda a vîndut de demult ucigaşilor de Dumnezeu pe izbăvitorul 
Hristos, iar tu acum ai fost vîndut tot de iudeii cei fărădelege”. 


Împreună cu ei s-a numărat la cununa lor cea mucenicească şi Sfînta fecioară Paula. 
Aceasta s-a născut din părinți credincioşi şi din tinereţe aprinzîndu-se cu inima spre dragostea 
lui Hristos, îşi păzea fecioria sa, pentru Mirele Cel fără de moarte. Astfel se sîrguia ea să se afle 
vrednică în cămara cerească. Apoi, rămînînd orfană de părinți şi avînd averi îndestulate, 
înconjura temniţele şi cerceta pe cei legaţi care pătimeau pentru Hristos, cumpărînd cu aur pe 
străjeri pentru a intra în temniță la sfinți. Ea slujea robilor lui Hristos, dîndu-le toate cele 
trebuincioase din averile sale; celor chinuiţi de foame şi de sete le aducea hrană și băutură; celor 
dezbrăcați le dădea îmbrăcăminte; trupurile cele rănite ale muce-nicilor şi bubele cele cu 
puroaie le tămăduia, spălîndu-le, ştergîndu-le, punîndu-le plasture tămăduitoare, învelindu-le 
cu pînze curate şi sărutîndu-le ranele lor primite pentru Hristos, îi ruga cu lacrimi să se roage 
lui Dumnezeu pentru dînsa ca să nu o lipsească de mila Sa. 


Această mireasă aleasă a lui Hristos se ducea și la Sfîntul Luchilian, care şedea cu cei 
trei tineri în temniţa din Nicomidia și se îndulcea de învăţăturile lui cele folositoare. Iar cînd 
sfîntul se muncea împreună cu acei tineri, ea privea la nevoinţa lor şi în taina inimii sale se ruga 
cu dinadinsul lui Hristos pentru dînşii, ca să întărească pe robii Săi şi să le dea răbdare şi ajutor, 
ca să poată răbda muncile pînă la sfîrşit, pentru slava sfîntului Său nume. Apoi, după ce se 
risipea mulţimea, ea se ducea la locul acela unde se munceau sfinţii şi aduna sîngele lor cel 


vărsat pe pămînt, şi-l păzea la sine cu o mare sfințenie. lar cînd ducea pe bătrîn şi pe cei patru 
tineri în Vizantia la moarte, ea îi urma slujindu-le. 


După ce sfinţii tineri au fost tăiaţi, această sfîntă fecioară le-a adunat cinstitele lor trupuri 
şi le-a îngropat cu bună cucernicie. lar după sfîrşitul Sfîntului Luchilian şi a tinerilor sfinți, s-a 
întors iarăși în Nicomidia, slujind cu dragoste sfinților mucenici. Deci, fiind cunoscută de păgîni 
că este creștină, au prins-o şi au adus-o la judecată înaintea lui Silvan. Acolo, după multe 
momeli amăgitoare şi îndemnuri îngrozitoare, comitul, văzînd-o neînduplecată, a poruncit să o 
bată mult fără milă cu bețe şi cu toiege; și, slăbind cu trupul, nu cu duhul, de rănile cele multe, 
i s-a arătat îngerul Domnului şi a tămăduit-o. Deci, muceniţa, cîştigînd sănătate trupească, s-a 
arătat mai îndrăzneață și mai vitează ca înainte. Atunci au bătut-o cu asprime peste gură, 
deoarece a ocărît cu cuvinte batjocoritoare pe muncitor. 


După aceasta au aruncat-o în temniţă și, scoțînd-o iar la cercetare, au aruncat-o într-un 
cuptor foarte ars, dar a ieşit din cuptor fără de vătămări; de vreme ce şi la ea, ca şi la cei mai 
dinainte sfinţi mucenici, puterea lui Dumnezeu a răcorit tăria focului, ca să nu se atingă văpaia 
cea arzătoare de mireasa lui Hristos. După toate acestea, muncitorul a osîndit-o la moarte şi a 
trimis-o la Vizantia ca acolo să-și ia pedeapsa, unde s-a sfîrşit și Sfîntul Luchilian cu acei tineri. 


Cînd a ajuns muceniţa lui Hristos la locul acela, unde Luchilian a suferit pentru Hristos 
moarte pe cruce, a mulțumit lui Dumnezeu Cel ce a învrednicit-o de cununa mucenicească şi 
de împărtăşirea cu sfinții. 


Apoi, rugîndu-se Domnului cu dinadinsul, şi-a plecat cu bucurie feciorescul său cap sub 
sabie şi, tăindu-i-se, a trecut de la cele de jos la cele de sus. Astfel a intrat în cămara cea cerească, 
întru bucuria Domnului său, încununîndu-se de preaiubitul său Mire, Domnul nostru lisus 
Hristos, cu îndoită cunună, a fecioriei şi a muceniciei. 


8. POMENIREA CELUI DINTRE SFINŢI, PĂRINTELE NOSTRU 
MITROFAN, ÎNTÎIUL PATRIARH AL CONSTANTINOPOLULUI 


(4 IUNIE) 


Părintele nostru Mitrofan a trăit pe vremea marelui Constantin, întîiul împărat creştin. 
EI era fiu al lui Dometie Romanul, de neam împărătesc; pentru că Dometie era frate cu Prob, 
cel care a fost mai înainte împărat al Romei. Acest Dometie, fiind om cunoscător, a priceput 
înşelăciunea și rătăcirea închinării de idoli şi, cunoscînd că credinţa creştină este dreaptă şi 
adevărată, s-a lepădat de zeii cei mincinoşi şi a crezut în adevăratul Dumnezeu, Domnul nostru 
Iisus Hristos. 


Deci, fiindcă în acea vreme se săvîrşea mare păgînătate de îndrăcire de idoli în Roma și 
se făcea ucidere nevinovată de creștini în toate zilele fără număr, de aceea Dometie, lăsînd 
Roma, a venit în Vizantia cu doi fii ai săi, cu Prob şi Mitrofan. Pe atunci era episcop în Vizantia 
Tit, bărbat plăcut lui Dumnezeu și sfînt; pe lîngă acesta petrecea Dometie cu fiii săi, învățind 
credinţa cea întru Hristos, legea Domnului, și povăţuindu-se la viața cu fapte bune. Episcopul 
văzîndu-l pe el lipit cu toată inima și cu tot sufletul său de Hristos, iar cu duhul arzînd şi slujind 
Domnului, l-a rînduit pe el în rîndul clericilor bisericii, hirotonindu-l preot. 


După moartea episcopului Tit, Dometie i-a luat scaunul lui, iar după sfîrşitul fericitului 
episcop Dometie, scaunul patriarhal l-a luat fiul său Prob. După moartea lui Prob, Sfîntul 
Mitrofan, fiul lui Dometie şi fratele lui Prob, a fost ridicat la scaunul arhieresc al Vizantiei. 
Marele împărat Constantin, venind în părțile Traciei şi vizitînd și Vizantia, a văzut pe Sfîntul 
Mitrofan şi, vorbind cu dînsul, l-a cunoscut că este plăcut lui Dumnezeu. Deci s-a minunat de 
îmbunătăţita lui viaţă şi înțelepciune, iubindu-l foarte mult; apoi, dorind să audă cuvintele lui 
cele însuflețite de Dumnezeu, l-a dus pe el la Roma. 


Marele Constantin a voit să-şi mute scaunul împărătesc de la Roma la Bizanţ - 
Constantinopolul de azi -, pentru că a văzut că acel loc este foarte frumos şi l-a socotit a fi 
vrednic de o cetate împărătească; deoarece era îndestulat cu roadele pămîntului şi aşezat lîngă 
Pontul Euxin - Marea Neagră de azi -, între Europa şi Asia, avînd multe căi, atît pe mare, cît și 
pe uscat. Acolo a întemeiat o cetate mare, cu ziduri frumoase şi a numit-o pe ea după numele 
său, Constantinopole sau Noua Romă. 


Împăratul Constantin, mutîndu-și scaunul din Roma veche în Roma cea nouă, a adus și 
pe Sfîntul Mitrofan, numindu-l părinte al său şi mijlocind pentru cinstea cea patriarhicească de 
la cei 318 Sfinți Părinţi, care au luat parte la întîiul Sinod Ecumenic la Niceea. După porunca 
lui cea împărătească, Mitrofan a fost cel dintii patriarh al Constantinopolului. 


Sfîntul Mitrofan, întîiul patriarh al Constantinopolului, neputînd să fie la soborul acela 
din cauza bătrîneţii şi a slăbiciunii sale, a trimis în locul său pe arhiepiscopul său Alexandru, 
bărbat cinstit, sfînt şi bătrîn, care a suferit pentru pacea Bisericii multe osteneli în Tracia şi în 
Iliric. Acesta, în sobor, ținea locul patriarhului Mitrofan şi se nevoia contra lui Arie. lar după 
ce s-a sfîrșit acel Sinod ecumenic, drepteredinciosul împărat, marele Constantin, a rugat pe toți 
arhiereii să meargă cu dînsul la Prea Sfinţitul patriarh Mitrofan, să-l cerceteze pe el, fiind bolnav 
pe patul morții. 


Deci, mergînd la dînsul toți împreună cu împăratul, într-o zi de Duminică, şi stînd de 
vorbă, împăratul a zis către dînsul: "O, prea cinstite părinte, te văd că ai slăbit de bătrîneţe şi 
boală; deci, te rog spune şi ne arată nouă, cine va fi vrednic după tine, ca să fie păstor al turmei!" 


Sfîntul Mitrofan, cu faţa veselă, a răspuns către împărat: "Cu adevărat Duhul Sfînt a 
vorbit prin gura ta, de vreme ce, cu şapte zile mai înainte, gîndindu-mă la aceasta, Domnul mi- 
a descoperit acestea: după zece zile mă voi duce din cele de aici şi după mine are să vină la 
scaunul patriarhicesc slujitorul meu, Alexandru, cel vrednic cu adevărat de alegerea şi de darul 
Sfîntului Duh; iar după el, are să fie moştenitor scaunului, Pavel, care este acum între cetăţi”. 
După aceea Sfîntul Mitrofan, căutînd spre dumnezeiescul Alexandru, patriarhul Alexandriei, a 
zis către dînsul: "O, frate, şi tu vei lăsa după tine moştenitor ales". Apoi, luînd de mînă pe Ata- 
nasie, arhidiaconul lui, a grăit: "lată viteazul ostaş al lui Hristos! Acesta va fi după tine 
moştenitor, care va sta împreună cu fratele meu, Alexandru, nu numai împotriva păgînătăţii lui 
Arie, dar va intra şi în mari nevoințe; deci, pe el, împreună cu viteazul Pavel, îl aşteaptă 
pătimirile cele multe". 


Astfel a proorocit sfîntul, despre cele ce aveau să fie. Într-a-devăr, după acele zece zile 
de la descoperirea Domnului, s-a săvîrşit cu pace, în 4 zile ale lui iunie, și a trăit toţi anii de la 
nașterea sa, 117; iar acum trăieşte în viaţa cea fără de sfîrșit, stînd înaintea scaunului marelui 
Arhiereu, al Domnului nostru lisus Hristos, Mîntuitorul nostru, a Cărui slavă este în veci. Amin. 


9. SFÎNTUL MUCENIC CONCORDIE 
(4 IUNIE) 


Pe vremea împăratului Antonin s-a ridicat în cetatea Romei mare prigonire contra 
creștinilor, încît nu era cu putință a vinde sau a cumpăra ceva, afară numai de aceia care jertfeau 
zeilor. Pe atunci era în cetatea Romei un bărbat cu numele Concordie, din casă de neam bun, al 
cărui tată se numea Gordian, cu dregătoria preot. Acela, avînd pe acest fiu Concordie, l-a pus 
să înveţe Sfînta Scriptură şi a fost orînduit între ipodiaconii Preasfinţitului Piu, episcopul 
Romei, care a fost muncit pentru Hristos, pe vremea împărăției lui Aurelian. Deci, acest fericit 
Concordie, împreună cu tatăl său, nu se îndeletniceau, ziua și noaptea, decît numai în posturi și 
rugăciuni; dînd milostenie la săraci şi rugîndu-se Domnului, ca să poată să scape de sălbăticia 
prigonitorilor. 


Într-o vreme, fericitul Concordie a zis tatălui său: "Stăpîne al meu, de voieşti, dă-mi 
binecuvîntare să mă duc la Sfîntul Eutihie şi să stau împreună cu dînsul, pînă ce va înceta 
sălbăticia vrăjmașului împărat Antonin”. Zis-a lui tatăl: "Fiule, mai bine să petrecem aici, ca să 
luăm cununile de la Domnul". Atunci, fericitul Concordie a zis: "Mă voi duce de vei porunci, 
că acolo mă voi încununa, unde va binevoi Hristos". 


Deci, tatăl lui i-a dat voie şi s-a dus la Sfîntul Eutihie, care era atunci în satul său, în 
calea Salariei, aproape de cetatea Tribula. Fericitul Eutihie, primindu-l cu mare bucurie, a 
început a mulțumi lui Dumnezeu și, îndeletnicindu-se, petreceau împreună în rugăciuni şi 
postiri. Mulţi bolnavi de diferite boli veneau la dînșii; iar ei, rugîndu-se în numele lui lisus 
Hristos, îi tămăduiau; astfel străbătea slava lor în popor. 


Auzind de dînșii Torvat, comitul Etrusciei, care atunci locuia în cetatea Spoletania, a 
trimis de a chemat la sine pe Sfîntul Concordie și i-a zis: "Cum te numeşti?" EI i-a răspuns: 
"Sînt creştin”. Zis-a comitul: "Te întreb de numele tău, iar nu de Hristos”. Sfîntul Concordie a 
răspuns: "Ţi-am spus odată că sînt creştin şi mărturisesc pe Hristos". Zis-a comitul: "Jertfeşte 
zeilor celor fără de moarte şi fii prietenul nostru, căci eu te voi avea ca pe un tată şi voi spune 
stăpînului meu, împăratului Antonin, să te facă slujitor al zeilor”. Sfintul Concordie a răspuns: 
"Ascultă-mă tu şi jertfeşte Domnului meu lisus Hristos, ca să poţi scăpa de veşnicile munci; iar 
dacă nu vei face aceasta, tu şi zeii tăi veți fi pedepsiţi în focul cel veşnic”. 


Atunci comitul a poruncit să-l bată cu toiege și să-l arunce în temnița cea de obște. 
Noaptea au venit la dînsul fericitul Eutihie cu Sfîntul Antim episcopul. Acesta, adică Antim, 
era prietenul comitului; deci, a rugat pe Torvat, comitul, să elibereze cîteva zile pe cel legat, 
lăsîndu-l în seama lui, unde au locuit împreună mai multe zile. Acela, într-o vreme bine 
potrivită, l-a hirotonisit preot, şi astfel se îndeletnicea în rugăciuni. După cîtăva vreme, comitul 
a trimis de a adus pe Concordie şi i-a zis: "Ce te-ai sfătuit pentru sănătatea ta?" Sfintul 
Concordie i-a răspuns: "Sănătatea mea este Hristos, Căruia în toate zilele Îi aduc jertfe de laudă, 
iar tu şi zeii tăi vă veţi arde în gheenă". 


Atunci a poruncit să-l spînzure pe un lemn de muncire, iar el, plin de bucurie zicea: 
"Slavă Ţie, Doamne lisuse Hristoase!" Zis-a comitul: "Jertfeşte marelui zeu Die”. Fericitul 
Concordie i-a răspuns: "Eu nu voi jertfi pietrei celei surde şi mute; am pe Domnul meu Iisus 
Hristos, Căruia Îi slujeşte sufletul meu!" Atunci comi-tul, mîniindu-se, l-a trimis să-l închidă în 
temnița cea mai primejdioasă şi să-i pună fiare de mîni şi de grumaz, poruncind ca nimeni să 


nu intre la dînsul; pentru că voia să-l piardă cu foamea. Deci, fericitul Concordie, mulțumind 
Atotputernicului Dumnezeu, a zis: "Slavă întru cei de sus lui Dumnezeu şi pe pămînt pace, întru 
oameni bunăvoire". Şi îndată îngerul Domnului i s-a arătat la miezul nopții, zicînd "Nu te teme, 
Concordie, ci îndrăzneşte cu bărbăţie; căci eu sînt cu tine”. 


După trei zile, comitul a trimis la dînsul la miezul nopții, doi purtători de arme de-ai săi, 
zicînd către ei: "Duceţi-vă și spuneţi celui legat: "Ori jertfești zeilor noştri, ori ţi se va tăia 
capul!"" Mergînd la dînsul purtătorul de arme cu idolul Die, i-a zis: "Auzit-ai ce a poruncit 
comitul?" Sfîntul Mucenic a răspuns: "Voi ştiţi”. Iar ei au zis: "Ori jertfeşti zeului Die, ori ţi se 
taie capul”. Atunci fericitul Concordie, mulțumind lui Dumnezeu, a zis: "Slavă Ție, Doamne 
Iisuse Hristoase"; apoi a scuipat în faţa zeului Die. Atunci unul din ostași, scoțindu-şi sabia, i- 
a tăiat capul. Și aşa şi-a dat sufletul în mîinile Domnului. 


După aceea, venind doi clerici și oarecare bărbaţi dreptere-dincioşi, au luat trupul și I- 
au pus nu departe de cetatea Spoletana, unde izvorăsc multe ape. Deci, în acel loc unde s-a 
îngropat fericitul mucenic, orbii îşi capătă vederea, bolnavii se tămăduiesc, dracii se izgonesc 
cu rugăciunile Sfîntului Mucenic Concordie, cel ce a stat înaintea Domnului nostru lisus 
Hristos, Care împreună cu Tatăl şi cu Sfîntul Duh, petrece şi împărăţeşte în vecii vecilor. Amin. 


10. CUVIOSUL ZOSIMA DIN CILICIA 
(4 IUNIE) 


Cuviosul Zosima, numit şi Chilix, era cu neamul din părțile Ciliciei. Iubind pe 
Dumnezeu din tinereţile sale, s-a lepădat de lume şi s-a dus în muntele Sinai, unde a îmbrăcat 
schima monahală şi a bineplăcut lui Dumnezeu. Dornic de viață pustnicească mai liniștită, fund 
încă tînăr, s-a dus în părţile Liviei şi acolo s-a sălășluit în pustie la un loc ce se numea Amoniac, 
şi a început a viețui singur, slujind lui Dumnezeu în singurătate. 


Umblînd el prin pustia aceea, a aflat pe un oarecare bătrîn, care purta o haină aspră de 
păr. Deci, după ce s-a apropiat de el, a voit să i se închine și să fie binecuvîntat de dînsul după 
obicei; dar bătrînul a apucat înainte şi i-a zis: "Zosima, pentru ce ai venit aici? Du-te de aici, 
pentru că nu poţi să şezi în acest loc”. Zosima, socotind că bătrînul îl ştie mai demult, i s-a 
închinat şi, cerînd binecuvîntare, i-a zis: "Părinte, fă bine şi spune-mi de unde mă cunoşti?” 
Bătrînul i-a răspuns: "Mai înainte cu două zile, mi s-a arătat în vedenie cineva minunat şi mi-a 
zis: "Află, că va veni la tine un monah din muntele Sinai, cu numele Zosima, să nu-l 
binecuvintezi să petreacă împreună cu tine în pustia aceasta, pentru că vreau să-i încredinţez lui 
Biserica Babilonului". 


Bătrînul, zicînd aceasta către Zosima, s-a depărtat de dînsul ca la o aruncătură de piatră 
şi a stat la rugăciune, ridicîndu-şi mîinile către Dumnezeu. Rugîndu-se el două ceasuri și 
terminîndu-şi rugăciunea, a venit iar la Zosima și, îmbrățişîndu-l părinteşte, l-a sărutat pe faţă, 
zicîndu-i: "lubite fiule, bine ai venit aici! Dumnezeu te-a adus la mine, ca să dai trupul meu pă- 
miîntului!" Zosima a întrebat pe bătrîn: "Părinte, de cîți ani petreci în acest loc?" Bătrînul a 
răspuns: "Sînt 45 de ani de cînd petrec aici". Bătrînul grăind acestea, i s-a luminat faţa ca focul 
ŞI a zis către Zosima: "Pace ţie, fiule, roagă-te pentru mine!" Zicînd aceasta, s-a culcat pe pămînt 
şi s-a mutat către Domnul; iar fericitul Zosima, săpînd pămîntul, a îngropat cinstitul trup al 
acestui mare bătrîn. 


Deci, petrecînd în acel loc două zile, s-a întors în Sinai, slăvind pe Dumnezeu. Şezînd 
el în mănăstirea muntelui Sinai, a venit la dînsul un tîlhar, rugîndu-l și zicînd: "Părinte, ai milă 
de mine şi mă primește în călugărie, ca să plîng în liniște păcatele mele, să înceteze de la mine 
faptele cele rele şi să mă căiesc în toate zilele vieții mele; deoarece am făcut multe omoruri”. 
Cuviosul Zosima, învățîndu-l, l-a îmbrăcat în haine călugărești. Apoi, după puţină vreme, 
cuviosul a zis către dînsul: "Fiule, crede-mă că aici nu-ţi este cu putință a petrece, pentru că de 
va afla de tine vreun boier, te va prinde, asemenea și pîrîtorii tăi te vor ucide; însă ascultă-mă 
pe mine; să mergi într-o mănăstire mai depărtată, unde te voi duce eu”. Deci, luîndu-l, l-a dus 
în viaţa de obşte a părintelui Dorotei, care era aproape de Gaza şi, lăsîndu-l acolo, s-a întors iar 
la locul său. 


Fratele acela a petrecut acolo nouă ani în viața de obşte, apoi, învățînd Psaltirea şi 
deprinzîndu-se cu toată rînduiala monahicească, s-a întors iar la Cuviosul Zosima şi i-a zis: 
"Părinte, fă milă cu mine, dă-mi hainele mele cele mireneşti şi ia-le pe cele călugărești”. 
Cuviosul, fiindu-i milă, l-a întrebat: "Pentru ce, fiule?" Fratele a răspuns: "Părinte, am petrecut 
nouă ani în viața de obşte, precum singur știi, am postit cît am putut, am vieţuit cu toată 
blîndeţea în tăcere şi cu frica lui Dumnezeu, supunîndu-mă tuturor. Deci, nădăjduiesc în 
bunătatea cea fără de sfîrşit a lui Dumnezeu și în mila lui cea negrăită, că mi-a iertat mulțimea 
păcatelor mele; dar văd întotdeauna pe un copil, stînd înaintea mea şi zicîndu-mi: "Pentru ce 
m-ai ucis?" Aceasta o văd nu numai în vis, dar şi ziua cînd stau în biserică la cîntare, cînd mă 
apropii de dumnezeieștile Taine şi cînd mănînc cu fraţii la masă; încît nici un ceas nu mă lasă 
să mă odihnesc. Oriunde m-aș duce eu, văd înaintea mea pe acel copil, zicîndu-mi numai 
aceasta: "Pentru ce m-ai ucis?" De aceea, părinte, voiesc să mă duc acolo, unde am făcut acel 
omor, ca să mă prindă, să mă judece şi să fiu pedepsit pentru moartea acelui copil, pentru că am 
fost fără de minte cînd l-am ucis”. 


Deci, luîndu-şi de la cuviosul părinte hainele cele mirenești şi îmbrăcîndu-se, s-a dus în 
lume. Și, ajungînd în cetatea Diospol, a fost prins şi a doua zi i s-a tăiat capul. Astfel s-a dus la 
Dumnezeu, spălîndu-şi păcatele cu sîngele său. 


Cuviosul Zosima, avînd în sine neîncetată dorință să viețu-iască în liniște pustnicească, 
departe cu totul de oameni, s-a gîndit să lase muntele Sinai. Deci, s-a sculat şi, luînd pe ucenicul 
său loan, s-a dus la Porfirot - aşa se numea pustia aceea -, pe care străbătînd-o, a aflat pustnici, 
unul cu numele Pavel, care era de la Galata; iar altul cu neamul din părțile Melitinului, anume 
Teodor, din mănăstirea părintelui Eftimie cel Mare şi amîndoi erau îmbrăcaţi cu piei de bivol. 
Deci, Zosima s-a sălăşluit cu ucenicul său aproape de acei pustnici, ca la două stadii, şi a viețuit 
acolo doi ani. 


Într-una din zile l-a muşcat un şarpe pe Ioan, ucenicul lui Zosima, încît s-a vătămat tot 
trupul lui din veninul şarpelui și din această pricină a murit. Fericitul Zosima s-a mîhnit foarte 
mult de aceasta și s-a dus la pustnicii aceia. Ei, văzîndu-l că vine la dînșii tulburat și foarte 
necăjit, mai înainte de a zice Zosima ceva către dînşii, apucîndu-i înainte, i-au zis: "Ce, părinte 
Zosima, a murit fratele tău?" Iar el, minunîndu-se de mai înainte vederea lor, le-a spus că a 
murit fratele, deși ei ştiau mai dinainte. 


Deci, sculîndu-se amîndoi, au mers cu Cuviosul Zosima la fratele acela și văzîndu-l pe 
el zăcînd mort la pămînt, au zis: "Nu te mîhni, părinte Zosima, Dumnezeu îţi va ajuta!" Apoi 
au strigat către cel mort, zicînd: "Frate, scoală-te că starețul are trebuinţă de tine”. Şi îndată 
fratele a înviat şi s-a sculat de la pămînt. Deci, au grăit către Zosima: "Părinte Zosima, îţi 
spunem cu adevărat, du-te iarăși în Muntele Sinai, pentru că Dumnezeu voieşte să-ți 


încredințeze episcopia Bisericii Babilonului din Egipt”. Atunci Cuviosul Zosima, luînd 
binecuvîntare de la acei sfinți pustnici, şi-a luat ucenicul şi s-a întors la muntele Sinai. 


După cîtăva vreme, părintele muntelui Sinai a trimis în Alexandria, pentru oarecare 
trebuință, pe fericitul Zosima împre-ună cu alţi doi fraţi și fericitul Apolinarie, patriarhul 
Alexandriei, oprindu-i, i-a hirotonit episcopi; pe unul la Iliopoli, pe altul la Leondopoli; iar pe 
Zosima în Babilonul Egiptului, pentru că de demult erau două ținuturi babiloniene. Cel dintii, 
mai mare și mai vechi la Haldei, unde a împărățit Nabucodonosor şi după dînsul ceilalți împărați 
ai Haldeilor; iar altul, mai mic şi mai pe urmă, în Egipt; pentru că, mutîndu-se unii de la 
Babilonul cel mare în țara Egiptului şi zidindu-și o cetate aproape de rîul Nil, acea cetate s-a 
numit tot Babilon, de vreme ce babilonenii au zidit-o şi petreceau într-însa. 


Deci, Cuviosul Zosima, luînd scaunul arhieresc într-acest Babilon al Egiptului, după 
voia lui Dumnezeu şi după proorocirea sfinților părinți pustnici, păștea turma lui Hristos şi 
îndrepta bine Sfînta Biserică, făcîndu-se chip turmei, cu cuvîntul şi cu viaţa. EI a petrecut pe 
scaun mulți ani, povăţuind pe mulți la calea mîntuirii. După ce a început a se apropia de 
bătrîneţe, văzîndu-și slăbiciunea și așteptîndu-şi sfîrșitul, şi-a lăsat scaunul și s-a întors în 
muntele Sinai, la viaţa sa cea dintîi. Acolo, mai trăind puțină vreme, s-a sfîrșit întru Domnul şi 
a stat în ceata Sfinţilor Ierarhi, înaintea Stăpînului nostru lisus Hristos, Căruia se cuvine slava 
în veci. Amin. 


11. SFINŢII MUCENICI FRONTASIE, SEVERIN, SEVERIAN ȘI SILVAN 
(4 IUNIE) 


Sfinţii Frontasie, Severin, Severian şi Silvan au fost trimiși de fericitul Fronton, întîiul 
episcop al Petragoriei, să propovăduiască Cuvîntul lui Dumnezeu şi să-l semene pretutindeni. 
Pe aceia, prinzîndu-i ighemonul Scviridon, i-a întrebat: "Spuneţi-mi de unde sînteţi şi cu ce 
nume vă numiţi? Pentru că nu numai că n-aţi jertfit zeilor, dar i-aţi şi întors pe acei ce voiau să 
jerfească, le-aţi stricat capiştele şi nu ştiu cu ce putere le faceţi toate acestea". Frontasie i-a 
răspuns: "O, ighemoane, fiind lipsit de dumnezeieştile fapte bune, pentru ce ne întrebi pe noi, 
cînd te sîrguiești a pierde tot adevărul? Socoteşte mai întîi cine ţi-a făcut sufletul și trupul tău 
şi atunci vei cunoaşte adevărul. Idolii păgînilor sînt lucruri de mîni omeneşti, nu pot a le ajuta 
nici lor şi nici altora”. Scviridon a zis: "Văd că sînteți îndrăzneţi în cuvintele pe care le-aţi 
învăţat de la învățătorul vostru". Severin și Severian au răspuns: "Multa noastră cuvîntare este 
adevărată; iar tu cinsteşti pe idolii care sînt pietre surde, mute şi deşarte puse de diavoli”. 
Scviridon a zis: "Veţi cîştiga viaţa, de veți jertfi zeilor!" 


Sfîntul Frontasie a răspuns: "Ciîştigarea noastră este să viețuim şi să murim pentru 
Hristos". Atunci ighemonul, întorcîndu-se către sfîntul ce ştia cîntări din instrumente muzicale, 
ca: alăute, chimvale bine răsunătoare şi timpane, i-a zis: "Dar tu, tinere, de ce nu jertfeşti?” 
Sfîntul Silvan a răspuns: "Eu jertfesc Domnului meu Iisus Hristos, care cu darul botezului Său 
a spălat lumea de întinăciuni". Ighemonul a zis: "Cum a spălat-o?" Silvan a răspuns: "Domnul 
meu lisus Hristos a zis Ucenicilor Săi: Mergînd, învăţaţi toate neamurile, botezindu-le în 
numele Tatălui şi al Fiului şi al Sfintului Duh. Cel ce va crede şi se va boteza, se va mintui; iar 
cel ce nu va crede, se va osîndi. Asemenea şi tu, ighemoane, de vei crede în Hristos şi te vei 
boteza, te vei mîntui; iar de nu vei crede, te vei osîndi”. 


Atunci ighemonul, mîniindu-se, a poruncit să-i scoată afară din cetate şi să-i ducă la 
locul cel de muncă şi acolo să-i muncească cumplit. Deci, după chipul Mîntuitorului nostru 
Isus Hristos, Cel încununat cu cununa de spini, așa li s-a înfipt şi lor în cap piroane de fier, şi 
astfel i-a pironit de un stîlp. Însă acea cumplită mînie a muncitorului, n-a putut cu nici un fel să 
întoarcă de la Hristos pe ostaşii lui. Apoi, după ce cu acel fel de munci n-a putut să-i biruiască, 
a dat asupra lor hotărîre de moarte, adică să li se taie capetele. Deci sfinții mucenici, plecîndu- 
şi genunchii la pămînt şi încredințînd lui Dumnezeu sufletele lor, şi-au plecat grumajii înaintea 
călăului şi astfel au luat muncă pentru Hristos. 


Deci, ostaşii cei păgîni, tăind capetele de la muceniceștile trupuri, le-au aruncat spre 
batjocoră pe pămînt şi le-au lăsat neîngropate. Atunci o dumnezeiască putere, venind la dînşii, 
a făcut o minune ca aceasta, încît toți priveau cu spaimă şi se minunau: Pogorîndu-se deodată 
Sfîntul Duh peste trupurile lor, le-a înviat şi luîndu-și fiecare în mîini capul care zăcea lîngă 
trup, s-au sculat pe picioare fără de ajutor omenesc şi au mers spre rîul ce se numea II; deci, 
suindu-se pe apă umblau cu picioarele ca pe pămînt uscat. Apoi, trecînd rîul, s-au suit pe un 
deal înalt şi, ajungînd la biserica Preacuratei Maicii lui Dumnezeu, Fecioara Maria, în care se 
ruga Sfîntul Fronton episcopul, au intrat înăuntru şi, plecîndu-şi genunchii, şi-au pus capetele 
înaintea picioarelor; iar trupurile le-au întins pe pămînt în chipul crucii și au rămas morți. 


Atunci Sfîntul Fronton episcopul, cu preotul Anian şi cu mult popor, au luat pe 
Frontasie, pe Severin şi pe Silvan şi i-au înmormîntat în biserica cea mai sus zisă, cu cinste şi 
cu cîntări cerești, care se auzeau în văzduh; iar pe Severian, după rugămintea unei femei 
cucernice, l-au îngropat cu cinste într-alt loc, care era în stăpînirea ei, nu departe de sfinții 
împreună pătimitori. 


Deci, sfinţii mucenici au pătimit pe vremea împărăției lui Claudie; iar peste noi stăpînind 
Domnul nostru lisus Hristos, Căruia împreună cu Tatăl și cu Sfîntul Duh se cuvine cinstea şi 
slava în veci. Amin. 


12. SFINŢII MUCENICI ZOTIC, ATAL, CAMASIE ŞI FILIP DE LA 
NICULIŢEL - TULCEA 


(4 IUNIE) 

În martirologiul siriac şi cel al Fericitului Ieronim din secolele III-IV sînt pomeniţi, pe 
lîngă alți 25 de martiri, şi patru martiri originari din Răsăritul Europei, numiţi: Zotic, Atal, 
Camasie şi Filip. Aceşti sfinți mucenici au pătimit pentru Hristos sub împărăţia lui Dioclețian 
şi Maximian. Se crede că erau ostași în armata romană, dar, pentru credinţa lor în Hristos, au 
fost condamnaţi la moarte prin tăiere cu sabia. 


Nu se ştie exact data morţii lor, nici locul unde au fost martirizați. Unii cred că au fost 
surghiuniți la Gurile Dunării, în nordul Dobrogei de astăzi, unde erau exilați numeroşi creștini 
ai Imperiului Roman, care nu voiau să jertfească idolilor. După tradiţie, aceşti sfinți martiri 
ostaşi au fost judecaţi de autorităţile romane în oraşul Noviodunum, tot în Dobrogea. 


Prin secolele IV-V, s-a construit în localitatea Niculiţel, din judeţul de astăzi, Tulcea, o 
basilică din piatră cu hramul Sfîntul Atanasie cel Mare, care a fost reînnoită în secolul XIII, în 
care au fost aşezate moaştele acestor sfinți mucenici. Cu voia lui Dumnezeu, în anul 1971, luna 
septembrie, datorită ploilor abundente, pîrîul Niculiţel a inundat și a scos la lumină o criptă sub 
vechea temelie a bisericii din secolul IV, în care se aflau, într-un sicriu comun, moaştele acestor 
patru sfinți mucenici. Pe peretele interior al criptei scrie în limba greacă: "Martires tou Hristou”. 
Iar pe peretele opus scrie numele lor: "Zotikos, Attalos, Kamasis şi Filippos”. 


Această criptă martirică, recent descoperită, este unică în România și în sud-estul 
Europei. 


Moaştele acestor sfinți martiri au fost aşezate în patru racle de lemn şi depuse spre 
închinare în biserica Mănăstirii Cocoş din apropiere, unde se păstrează şi astăzi, avînd zi de 
prăznuire 4 iunie. 


Cu ale lor sfinte rugăciuni, Doamne lisuse Hristoase, Fiul lui Dumnezeu, miluieşte-ne 
pe noi. Amin. 


13. POMENIREA SFÎNTULUI SFINȚITULUI MUCENIC DOROTEI, 
EPISCOPUL TIRULUI 


(5 IUNIE) 


Sfîntul Dorotei a fost episcop al cetăţii Tirului, pe vremea împărăției lui Dioclețian, 
păgînul împărat al Romei. Din cauza prigonirii celei cumplite care pornise contra creștinilor, el 
şi-a lăsat scaunul și s-a ascuns prin locuri neştiute. Pe vremea împărăției marelui Constantin și 


după ce Biserica lui Hristos a luat alinare, Sfîntul Dorotei s-a întors iarăși în Tir la scaunul său 
şi păstorea bine turma oilor celor cuvîntătoare, aducînd pe mulţi de la rătăci-rea închinării de 
idoli. EI a trăit pînă pe vremea lui Iulian Paravatul, care, luînd împărăția, la început nu dușmănea 
pe față Biserica lui Hristos, ci în ascuns, poruncind boierilor săi celor de un gînd cu el, care 
stăpîneau țările, să muncească şi să ucidă pe creștini. 


Sfîntul Dorotei, văzînd muncirea cea mare, care se făcea credincioşilor, şi-a lăsat iarăşi 
scaunul cetății Tirului, fugind de groaza muncitorilor; pentru că Domnul a poruncit să nu ne 
lăsăm în primejdii de bună voie, de la prigonitori, ci să fugim de ele, după cum zice: Cind vă 
vor izgoni pe voi din cetatea aceasta, fugiţi în cealaltă... Deci, ieşind de la Tir, a mers în Tracia; 
dar nici acolo n-a scăpat de slujitorii de idoli, chemîndu-l astfel Dumnezeu la cununa 
mucenicească. EI a fost prins de boierii lui Iulian în cetatea Diopolin, unde, suferind multe bătăi 
şi răbdînd diferite pătimiri, şi-a dat în astfel de munci fericitul său suflet, în mîinile lui Hristos 
Dumnezeu, fiind foarte bătrîn; căci avea de la naşterea sa o sută şi şapte ani. EI a lăsat după sine 
diferite scrieri folositoare Bisericii, în limba greacă și latină, pentru că era bine iscusit în 
amîndouă limbile acestea, fiind bărbat desăvîrşit în înțelepciunea cea duhovnicească, atît cea 
dinlăuntru cît şi cea dinafară. El a scris vieţile proorocești și apostolești și alte cuvinte 
folositoare şi tîlcuiri. lar acum, fiind însuși scris în cartea vieții, se sălășluiește cu acei sfinți, 
ale căror vieţi le-a scris. 


14. CUVIOSUL ANUVIE MĂRTURISITORUL 
(5 IUNIE) 


Cuviosul Anuvie a fost de neam egiptean, avînd mare credinţă şi dragoste către Hristos 
Dumnezeu. Făcîndu-se prigonire mare contra creștinilor de păgînii închinători de idoli, acesta 
a mărturisit cu îndrăzneală păgînilor pe Hristos, şi pentru aceasta a fost muncit de ei. Cu purtarea 
de grijă a lui Dumnezeu, el a fost eliberat şi s-a dus în pustia Egiptului, unde s-a nevoit şi s-a 
ostenit pentru Dumnezeu pînă la adînci bătrîneți. 


Iar sfîrşitul lui a fost astfel: "Lîngă malul rîului Nil, care adapă ţara Egiptului, s-au 
adunat la un loc trei părinţi pustnici, purtîndu-se de duhul lui Dumnezeu, care se chemau: Sur, 
Isaia şi Pavel. Deci, întrebîndu-se unul pe altul, care încotro merge, s-a aflat că toți aceşti trei 
cuvioşi, aveau același gînd şi acelaşi scop. Fiecare dintre dînşii voia a merge la părintele 
Anuvie; iar de la locul acela de unde se adunaseră și pînă la mănăstirea lui Anuvie era cale pe 
apă ca de trei zile. 


Deci, aşteptînd ei pe mal să vină vreo corabie ca să meargă în acel loc, n-au aflat. Pentru 
aceasta s-au mîhnit şi au zis între dînşii: "Să ne rugăm Domnului, ca să facă cu noi această milă. 
Să nu ni se curme scopul nostru şi să nu ni se împiedice calea începută, ca să nu ne întoarcem 
deșerţi la locurile noastre”. Apoi Isaia și Pavel au zis către părintele Sur: "Părinte, roagă-te tu 
mai ales, pentru că știm că pe tine te ascultă totdeauna Dumnezeu şi, astfel, ne va împlini prin 
tine cererea". Atunci, el a poruncit ca şi ei împreună cu dînsul să-şi plece genunchii la rugăciune, 
iar el s-a întins pe pămînt în chipul crucii, aruncîndu-se cu faţa înaintea Domnului. După 
săvîrşirea rugăciunii, sculîndu-se de la pămînt, au văzut stînd lîngă mal o corabie şi, rugîndu-se 
iarăşi, s-au suit într-însa. 


Deci, plecînd corabia, mergea contra apei. Dar, fiind purtată de vînt şi cîrmuindu-se de 
nevăzuta putere a lui Dumnezeu, atît de iute mergea, încît într-un ceas a trecut atîta cale, pe care 
abia ar fi făcut-o cu multă osteneală în trei zile. 


Sosind corabia la mal, în dreptul locaşului lui Anuvie, părinţii au ieşit din corabie pe 
pămînt, iar părintele Isaia le-a zis: "Domnul mi-a arătat pe bărbatul la care mergem. Acela ne 
va întîmpina pe noi, ne va cunoaşte şi ne va spune toate tainele noastre pe care le avem". După 
aceea a zis şi părintele Pavel: "Şi mie mi-a descoperit Domnul, că după trei zile îl va lua pe el 
din lumea aceasta”. 


Mergînd ei spre mănăstire şi depărtîndu-se puţin de la rîu, iată că deodată venea întru 
întîmpinarea lor Cuviosul Anuvie. Deci, sărutîndu-i pe dînșii, le-a zis: "Bine este cuvîntat 
Domnul, Cel ce v-a arătat pe voi în trup viu şi mai înainte întru Duhul". Luîndu-i cu dragoste 
şi ducîndu-i în chilia sa, a început a le spune la fiecare dintre dînşii lucrurile cele bune ale lor, 
care nu se ştiau de nimeni altul, fără numai de Unul Dumnezeu; cum cineva se cunoaşte deosebi 
şi cum, săvîrşind fapta cea bună, este plăcut Stăpînului său, lui Hristos Domnul, și ce fel de dar 
are fiecare de la Domnul. 


Atunci, părintele Isaia a zis către dînsul: "O, părinte, şi nouă ne-a descoperit Domnul 
despre tine, că după trei zile te va lua la Dînsul din această lume trecătoare; de aceea mă rog ţie 
să ne spui nouă pustniceştile tale osteneli şi faptele tale cele îmbunătăţite. Deci, nu te teme de 
prihana deșartei slave, pentru că, ducîndu-te din lumea aceasta, le vei lăsa celor de pe urmă ai 
tăi, chip despre viața ta cea plăcută lui Dumnezeu, ca să-ţi fie ţie vrednici următori”. 


Atunci părintele Anuvie a început a zice: "Nu-mi aduc aminte să fi făcut vreun lucru 
mare şi cinstit, fără numai aceasta ce am păzit-o cu darul Dumnezeului meu: Din vremurile în 
care a fost prigonire împotriva creştinilor şi am mărturisit înaintea muncitorilor numele 
Mîntuitorului nostru, n-a ieşit cuvînt mincinos din gura mea. Pentru că, odată mărturisind 
dreptatea, n-am voit după aceea să zic ceva nedrept şi mincinos; odată iubind cele cerești, n-am 
voit după aceea să mai iubesc ceva din cele pămîntești. La aceasta mi-a ajutat mila Domnului; 
pentru că mi-a ajutat mie să nu mai am niciodată trebuinţă de ceva lucruri pământești, ci tot felul 
de hrană de care doream, îmi aduceau sfinții îngeri și nimic n-a tăinuit de mine Domnul meu, 
din cele ce se fac pe pămînt; apoi niciodată nu s-a lipsit inima mea de dorirea Lui cea 
dumnezeiască. Nu m-am odihnit ziua şi noaptea, căutînd pe Cel ce L-a iubit sufletul meu, pe 
Stăpînul Hristos, ca să pot totdeauna să-L văd cu ochii mei cei sufleteşti și să mă îndulcesc de 
vederea Lui. Eu văd totdeauna pe îngerul lui Dumnezeu, fiind de față cu mine şi arătîndu-mi pe 
toți stăpînitorii veacului acestuia. Lumina minţii mele niciodată nu s-a stins; toate cîte le-am 
cerut de la Domnul, mi le-a dat mie. Am văzut de multe ori cetele îngereșşti, stînd înaintea lui 
Dumnezeu. Am văzut cetele sfinţilor mucenici și ale mărturisitorilor, soboarele monahilor și 
ale tuturor sfinţilor şi, mai ales, ale celor care nu aveau altă osîrdie pe pămînt fără numai să 
slăvească totdeauna şi să binecuvînteze cu credință pe Domnul întru simplitatea inimii lor. Am 
mai văzut pe satana și pe diavolii lui în focul cel veşnic şi am văzut iarăşi, împotriva acelora, 
pe cei drepţi care se îndulceau de veșnica bucurie”. 


Cuviosul Anuvie, spunînd acestea la părinţii ce veniseră la dînsul spre cercetare de trei 
zile, precum şi multe altele, nu o făcea aceasta pentru slava deşartă, ci pentru folosul celor ce 
le ascultă. EI, fiind silit prin rugăminte de cei ce au venit la dînsul, le spunea toate din toată 
inima, cu știință curată şi cu multă smerenie. 


După ce au trecut trei zile, şi-a dat sufletul său cu bucurie şi îndată s-au văzut sfinții 
îngeri luînd sufletul lui şi ridicîndu-l spre înălțimea cerului, auzindu-se în văzduh dulci cîntări 
îngerești. Astfel a trecut Cuviosul Anuvie de la cele pământeşti la cele cereşti, el care a mărturisit 
numele lui Hristos înaintea păgînilor şi a suferit bătăi şi munci pentru aceasta. lar acum se 
preamăreşte în ceata mărturisitorilor, înaintea îngerilor cerești, în faţa lui Iisus Hristos Domnul 
nostru, Căruia, împreună cu Tatăl şi cu Sfîntul Duh, se cuvine cinste și slavă în veci. Amin. 


15. CUVIOSUL TEODOR PUSTNICUL 


(5 IUNIE) 


Cuviosul părinte Teodor a fost famen din tinereţe. Apoi, lăsînd lumea, s-a făcut monah 
şi s-a dus în pustiul Iordanului. El a suferit multe osteneli, sîrguindu-se să placă lui Dumnezeu; 
pentru aceea, a luat de la Dumnezeu darul facerii de minuni. Deci, avînd o trebuinţă să meargă 
la Constantinopol, s-a dus la mare și, găsind o corabie care pleca într-acolo, s-a urcat într-însa. 
Cînd pluteau în cale, li s-a întîmplat de a rătăcit corabia în largul mării și li s-a sfîrşit apa de 
băut ce o mai aveau. Pentru aceasta, corăbierii şi cei din corabie erau în nepricepere şi în mare 
mîhnire. lar Cuviosul Teodor, sculîndu-se şi ridicînd mîinile spre cer, s-a rugat cu dinadinsul 
lui Dumnezeu, Care mîntuieşte de moarte sufletele omeneşti. Apoi cu rugăciunea a însemnat 
apa mării cu semnul Sfintei Cruci şi a zis corăbierilor: "Binecuvîntat este Dumnezeu, luaţi apă 
cît vă trebuie!" Deci, luînd ei apă, au gustat și au aflat apa mării prefăcută din amărăciune în 
dulceaţă, ca şi cea din rîu, şi au umplut vasele lor cu apă dulce din mare şi toţi au preamărit pe 
Dumnezeu. lar Teodor a zis: "lertaţi-mă, fiii mei, căci nu s-a făcut pentru mine această minune 
a Atotputernicului Dumnezeu, ci pentru voi, care v-aţi mîhnit, că nu aveți apă. Dumnezeu, 
văzînd mîhnirea voastră şi așteptarea morţii, S-a milostivit spre voi şi a schimbat amărăciunea 
mării în dulceaţa rîului". După aceasta şi corabia a nimerit calea sa, cu rugăciunile acestui sfînt 
Cuvios, şi au sosit degrabă la malul spre care mergeau. 


Acest părinte Teodor a făcut încă şi alte minuni, iar după aceea s-a mutat la Dumnezeu. 


16. VIAȚA PREACUVIOSULUI PĂRINTELUI NOSTRU VISARION 


(6 IUNIE) 


Visarion, marele între părinţi, s-a născut şi a crescut în Egipt. Din tinereţe a iubit pe 
Hristos şi a răsărit în inima lui lumina darului lui Dumnezeu. EI s-a păzit de toată întinăciunea 
păcatului, nepătîndu-și haina cea duhovnicească, pe care a luat-o de la Sfîntul Botez. Cercetînd 
sfintele locuri de la Ierusalim, a văzut pe Cuviosul Gherasim, care-și petrecea viaţa în pustiul 
Iordanului, și căruia îi slujea un leu. Asemenea, văzînd și pe mulţi alți părinţi care viețuiau acolo 
prin diferite locuri şi care străluceau în fapte bune şi, vorbind cu dînşii, a cîștigat mult folos 
sufletului său. 


După ce s-a întors la locul său, și-a dobîndit ca părinte duhovnicesc pe Cuviosul Isidor 
Pelusiotul. Adeseori se ducea la el, povăţuindu-se de învăţăturile lui cele folositoare, şi s-a 
îndemnat spre viața cea aspră. Impărţindu-și săracilor şi mănăstirilor averea rămasă de la 


părinți, s-a făcut monah. Și, ducîndu-se într-un loc pustiu, petrecea în linişte, obosindu-se cu 
multe osteneli şi omorîndu-și trupul cu nevoinţe pustnicești. Astfel, fiind în trup, se asemăna 
celor fără de trup. Postirea lui era fără de măsură, pentru că uneori nu mînca toată săptămîna, 
iar alteori petrecea fără de hrană şi fără de băutură patruzeci de zile. 


Odată, stînd în mijlocul unor mărăcini și avînd mîinile, ochii şi gîndul îndreptate către 
cer, a petrecut astfel patruzeci de zile şi de nopți în rugăciuni gînditoare de Dumnezeu. EI a stat 
neclintit ca un stîlp, nemișcîndu-şi cît de puţin trupul din acel loc, negustînd ceva în aceste zile, 
negîndind către cineva, nedormitînd, neslăbind din neputinţa cea firească și neaplecîndu-și 
mintea spre cele pămînteşti. Astfel, era cu totul pătruns de dragostea lui Dumnezeu. 


Cu ochii cei sufletești privea neabătut spre Hristos, urmînd celor fără de trupuri. De 
aceea s-a învrednicit şi de mari daruri de la EI, pentru că i s-a dat lui darul facerii de minuni, 
cum erau proorocii cei mai de demult. Se asemăna cu Moise; că, precum Moise a prefăcut apele 
cele amare întru dulceaţă cu lemnul arătat de Dumnezeu, ca să adape pe Israel cel însetat, tot 
astfel şi Cuviosul Visarion a îndulcit amărăciunea apei de mare, prin rugăciune şi însemnarea 
sfintei cruci, ca să adape pe ucenicul lui cel slăbit de sete. 


Odată, umblînd el cu ucenicul lui pe marginea mării, acesta a însetat acolo de osteneala 
drumului şi de zăduful zilei şi zicea către sfîntul: "Părinte, îmi este tare sete". Cuviosul, făcînd 
rugăciune şi însemnînd marea cu semnul Sfintei Cruci, a zis: "În numele Domnului ia apă și 
bea". Ucenicul, luînd apă din mare cu vasul ce purta, a văzut că apa este dulce la gust și rece, 
ca şi cum ar fi curs dintr-un izvor viu. Deci, bînd din destul şi răcorindu-se, a luat şi în vasul 
său. Cuviosul Visarion, văzînd aceasta, a zis ucenicului: "Fiule, pentru ce ai umplut vasul cu 
apă?" Răspuns-a ucenicul: "lartă-mă, părinte! Am luat apă ca să nu însetăm iarăși pe cale!" 


Atunci stareţul a zis: "Dumnezeu, Cel ce este în acest loc, este peste tot locul; şi, precum 
aici, așa şi în tot locul poate să dea apă dulce celui însetat”. Numele ucenicului era Dula. 
Cuviosul Visarion s-a asemănat şi lui Isus al lui Navi; căci precum acela a biruit pe Amorei, și 
a oprit soarele în calea sa, tot aşa a făcut şi acesta. Mergînd el cu ucenicul la alt stareţ, se apropia 
soarele spre apus şi calea era încă depărtată; deci Sfîntul Visarion s-a rugat lui Dumnezeu, 
zicînd: "Rogu-mă Ție, Doamne, poruncește ca să stea soarele pînă ce voi merge la robul tău”. 
Şi așa s-a făcut, că n-a apus soarele pînă ce a sosit cuviosul la acel stareț. 


Cuviosul a fost asemenea şi cu Sfîntul Prooroc Ilie, pentru că în vreme de secetă, cu 
rugăciunile sale a căzut ploaie îndestulată din cer pe pămînt; şi aceasta nu s-a făcut odată sau 
de două ori, ci de mai multe ori. El se asemăna încă şi cu proorocul Elisei; căci precum acela a 
trecut apele Iordanului, despărțindu-le cu cojocul lui Ilie, tot aşa şi acesta, cu rugăciunile sale, 
a întărit firea apelor sub picioarele sale şi umbla pe deasupra apelor ca pe uscat; pentru că Nilul 
- cel mai mare fluviu - îl trecea ca pe uscat şi, oriunde i se întîmplau pîraie, le trecea cu picioarele 
neudate. 


Cuviosul Visarion, petrecînd oarecînd în schit, s-a adus la biserică un om îndrăcit şi se 
făceau rugăciuni pentru el ca să se izbăvească de duhul cel necurat, dar nu ieşea dracul din el. 
Atunci clericii au zis între ei: "Ce să facem cu îndrăcitul acesta?" Unii ziceau: "Nimeni nu poate 
să izgonească pe drac, decît părintele Visarion; deci de-l vom ruga pe el de aceasta, apoi ne este 
teamă că nici în biserică nu va mai voi să vină. Deci să facem așa: EI vine de dimineață în 
biserică mai înainte decît toți, atunci noi, apucînd înainte de venirea lui, să punem pe omul cel 
îndrăcit în locul lui şi să-i zicem stareţului: "Părinte, deşteaptă pe cel ce doarme!" 


Aşa au făcut clericii. Intrînd Cuviosul Visarion în biserică, după obiceiul său, a văzut pe 
acel om şezînd în locul lui. Atunci el a stat aproape de cel îndrăcit şi nu voia să-l gonească din 
locul lui. După ce s-a început pravila bisericii, clericii au zis către stareţ: "Părinte, deşteaptă pe 
cel ce doarme". Părintele Visarion, apropiindu-se de acel om, l-a clătinat, zicîndu-i: "Scoală-te 
şi te du de aici!" Şi îndată dracul a ieşit din om, gonit prin cuvîntul sfîntului. Sculîndu-se omul, 
a început a mulţumi lui Dumnezeu, că s-a izbăvit şi s-a făcut sănătos din acel ceas. În acest fel 
clericii au pornit pe Sfîntul Visarion spre acea facere de minuni, ca să izgonească pe diavoli. 
Astfel, acest cuvios părinte nu voia cu nici un chip să facă minuni la arătare, ca să nu fie slăvit 
de oameni, fiind smerit şi socotindu-se pe sine păcătos. 


Odată, un frate din schit a căzut într-o greșeală și preotul îi poruncea lui să iasă afară din 
biserică, ca unul ce nu era vrednic să fie împreună cu fraţii în soborul bisericesc. Deci, Cuviosul 
Visarion, sculîndu-se, a ieşit şi el împreună cu cel ce greşise, zicînd: "Şi eu sînt păcătos ca 
acesta!" Într-acest fel a fost smerenia acestui sfînt părinte. Ucenicii lui mai spuneau de el că 
patruzeci de ani nu s-a culcat pe coaste ca să se odihnească; ci, şezînd, primea cîte puţin somn. 
EI sfătuia pe ucenicii săi să fie treji, ca astfel să se păzească totdeauna de cursele vrăjmaşului, 
şi le zicea: "Se cade monahului să fie ca şi Heruvimii și Serafimii; şi, cînd cineva petrece în 
pace neavînd războaie, atunci mai mult să se păzească şi să se smerească în fața lui Dumnezeu, 
ca nu cumva, părîndu-i-se că stă, să cadă în vreo greșeală mai cumplită. Pentru prea marea 
încredere în sine, mulţi s-au dat la război. De multe ori, pentru neputința noastră, Dumnezeu nu 
lasă să vină asupra noastră războaie, ca astfel să pierim desăvîrşit”. 


Toată viața acestui sfînt părinte era asemenea păsărilor ce zboară în aer, pentru că nimic 
nu a cîştigat din cele pămînteşti. Nu avea nici chilia sa, nici vreo adăpostire deosebită; ci, trecînd 
din loc în loc, mergea ca un rătăcit prin pustie, prin surpături şi prin văi, neîngrijindu-se deloc 
de nevoile trupeşti, nici de hrană, nici de haine, avînd pe trup îmbrăcăminte numai o ruptură de 
haină, care îi acoperea trupul gol de tot. Ziua se ardea de zăduful soarelui, iar noaptea de frig. 
Rareori i se întîmpla vreodată să intre sub vreun acoperămînt, ci astfel petrecea ca o pasăre prin 
munți, iubind singurătatea; îşi ridica mintea spre Unul Dumnezeu și îşi adîncea gîndurile într- 
Însul. Totdeauna avea lacrimi în ochi şi adeseori scotea dese suspine din adîncul inimii, plîngînd 
Şi tînguindu-se în toate zilele vieţii lui. 


Apoi, ajungînd la adînci bătrîneţi, s-a mutat la viața cea neîmbătrînită şi a trecut de la 
plîngere la bucuria cea veşnică, prin ajutorul Domnului nostru lisus Hristos, Căruia 1 se cuvine 
slava în veci. Amin. 


17. CUVIOSUL ILARION CEL NOU, EGUMENUL MĂNĂSTIRII 
DALMAT 


(6 IUNIE) 


Fericitul Ilarion a fost fiul lui Petre Capadocianul, pitarul împărătesc, care avea de soţie 
pe Teodosia; şi amîndoi erau drept credincioşi. Fi, fiind iubitori de Dumnezeu, l-au învăţat bine 
Sfînta Scriptură. Apoi, cînd era de douăzeci de ani, a lăsat - după cum zice Evanghelia - pe tată, 
pe mamă, casă şi bogăţie, şi s-a dus în mănăstirea lui Isihie, care era aproape de Bizanţ. După 
aceea a venit în mănăstirea Dalmatului şi acolo a luat îngerescul şi sfîntul chip cel mare, şi s-a 
făcut ucenic al Sfîntului Grigorie Decapolitul, care într-acea vreme viețuia acolo. 


El petrecea în multă ascultare, în tăcere şi în smerenie, avînd slujbă în grădina 
mănăstirească. EI s-a ostenit întru-acea ascultare zece ani şi se sîrguia astfel, ca, prin viață sa, 
să urmeze Cuviosului Ilarion cel Mare, cel de un nume cu el, a cărui viață îmbunătățită şi plăcută 
Lui Dumnezeu, adeseori citind-o, căuta să se asemene aceluia, pe cît se putea, în postiri, în 
rugăciunile cele de toată noaptea, şi în toate nevoinţele monahiceşti, pentru care s-a şi numit 
Ilarion cel Nou. 


Deci, luminîndu-şi sufletul ca soarele, a luat putere de la Dumnezeu asupra duhurilor 
celor necurate, ca să le gonească. Egumenul mănăstirii aceleia a voit să-l facă preot, după ce 
Sfîntul Grigorie Decapolitul, se dusese de acolo în alte locuri, dar n-a voit. Apoi, după cîțiva 
ani, murind egumenul acelei mănăstiri, Cuviosul Ilarion a aflat că frații voiesc să-l facă 
egumenul lor şi a ieșit, neştiut de nimeni, noaptea din mănăstire şi s-a dus în Vizantia (Bizanţ), 
unde a căutat pe Sfîntul Grigorie învățătorul său, crezînd că-l va găsi acolo. Dar acela se dusese 
în Roma şi de acolo s-a întors şi s-a sălăşluit în muntele Olimpului. 


Ilarion a intrat într-o mănăstire din Vizantia, iar monahii mănăstirii Dalmatului, aflînd 
de dînsul, au trimis la Prea Sfinţitul Patriarh Nichifor, rugîndu-l să-l facă egumen al lor, chiar 
de n-ar voi. Atunci împăratul a fost înștiințat de aceasta de către patriarh, şi trimițînd au adus la 
dînsul pe Ilarion, şi l-au îndemnat să ia egumenia mănăstirii Dalmatului. El, neputînd să se 
împotrivească voinţei împărăteşti şi patriarhiceşti, s-a supus poruncii lor şi a luat stăpînirea 
egumeniei, păstorind astfel, mai bine de opt ani, oile cele cuvîntătoare încredințate lui. 


După aceasta, a luat scaunul împărăției greceşti Leon Armeanul - tiranul cel cu nume de 
fiară -, care a început a tulbura Biserica lui Hristos cu eresul luptării de icoane. Acela pe mulţi 
îi silea să se unească cu el la ereticeasca luptare; iar pe cei ce nu se supuneau voinței lui, pe unii 
îi muncea, iar pe alţii îi izgonea în țări foarte depărtate. Într-acea vreme, din porunca lui, a fost 
adus şi Cuviosul Ilarion de la mănăstirea Dalmatului la palatele împărătești şi silit la acel eres. 
Dar ostaşul cel bun al lui Hristos, nu numai că nu s-a supus tiranului nicidecum, dar încă l-a şi 
certat cu îndrăzneală, numindu-l fără de Dumnezeu și nou călcător de lege, pornindu-l astfel 
spre mai mare mînie. Atunci răucredinciosul împărat a pus asupra fericitului multe bătăi şi 
diferite munci, apoi l-a închis în temniță. 


După o vreme oarecare, punîndu-l iar de faţă la cercetare, dar nimic sporind la scopul 
lui, l-a dat patriarhului, cel de un gînd cu el, anume Teodot, cu porecla Casiter, care luase 
scaunul după izgonirea pentru dreapta credință a prea sfinţitului Nichifor. Acel Teodot, 
mincinos, a făcut Cuviosului Ilarion acelaşi lucru ca şi împăratul. Închizîndu-l într-o temniţă 
întunecoasă, l-a chinuit multe zile cu foamea şi cu setea, poruncindu-i să nu-i dea nici pîine, 
nici apă. Atunci, monahii mănăstirii lui s-au dus la împărat, zicînd cu rugăminte: "O, împărate, 
dă-ne pe păstorul nostru, iar noi îţi făgăduim că ne vom supune voinţei tale". Împăratul s-a 
bucurat de făgăduinţa lor şi îndată le-a dat pe părintele lor. 


Deci sfîntul, ducîndu-se la mănăstire, a petrecut cîtăva vreme şi, primind puţină odihnă, 
după acele pătimiri şi acea foame, s-a întors iarăşi spre pătimiri. Căci împăratul, aşteptînd 
făgăduinţa călugărilor, a cunoscut că este batjocorit de ei şi a trimis ostașii săi asupra acelei 
mănăstiri, care au necăjit pe monahi, iar pe Cuviosul Ilarion l-au luat și l-au închis în temniță. 
După aceea, l-au trimis la mănăstirea lui Paneon, poruncind să-l închidă într-o temniță strîmtă. 
Sfîntul Ilarion a pătimit în temniţa aceea șase luni, primind multe necazuri și ocări de la asprul 
egumen al acelei mănăstiri. După aceea, iarăşi a fost scos de acolo, cu poruncă împărătească şi 
adus la Constantinopol. Acolo a fost silit de împăratul să se lepede de icoane, uneori cu momeli, 
iar alteori cu îngroziri. 


Însă, pătimitorul lui Hristos, Ilarion, neascultînd de porunca împăratului, a fost trimis la 
altă mănăstire care se numea Ciclovia. Şi a petrecut într-însa doi ani şi şase luni, fiind ţinut şi 
chinuit într-o temniță murdară. De acolo, fiind adus iarăși la împărat, şi fiind bătut foarte mult, 
a fost surghiunit în cetatea Potilia. În acea vreme, acel răucredincios împărat, care a pierdut pe 
mulţi, a pierit și el foarte cumplit; pentru că a fost tăiat cu săbiile în biserică de ostașii săi, chiar 
în acel loc unde a fost batjocorită şi întinată sfînta icoană a lui Hristos, acolo şi-a lepădat sufletul 
lui cel ticălos. 


Deci, Mihai Travlul, luînd scaunul împărăției, a poruncit ca pe toţi cei drepteredincioşi, 
să-1 libereze din legături şi de prin temnițe. Atunci Cuviosul Ilarion, fiind eliberat, nu s-a întors 
la mănăstirea sa, deoarece nu încetase eresul luptării de icoane, iar scaunele episcopale erau 
încă ocupate de arhierei și învățători mincinoși; ci a petrecut la o femeie oarecare credincioasă, 
care îi dăduse un loc liniștit la moşia sa, făcîndu-i chilie și grădină și slujindu-i lui cu toate cele 
de trebuință. 


Într-acea vreme, Sfîntul Teodor Studitul, care asemenea pătimise multe răutăţi de la 
eretici pentru dreapta credință, întorcîndu-se de la surghiunie, a trecut la Domnul. Iar sfîntul său 
suflet, înălțindu-se de îngeri spre cer, a fost văzut de Cuviosul Ilarion, precum se scrie de aceasta 
în viaţa lui Teodor. Acea vedere s-a făcut astfel: În acea zi în care Sfintul Teodor Studitul a 
murit, fericitul Ilarion, umblînd prin grădina sa, lucrînd şi cîntînd psalmii lui David, a auzit 
deodată nişte glasuri preaminunate și a simţit şi un miros de negrăită bună mireasmă; deci, 
minunîndu-se, se gîndea de unde să fie acestea. Căutînd spre înălțimea cerului, a văzut o 
mulţime de cete cereşti de îngeri în haine albe, strălucind cu luminoase feţe şi venind din cer cu 
cîntări spre întîmpinarea oarecărei feţe cinstite. 


Acestea văzîndu-le fericitul Ilarion, de spaimă mare a căzut cu faţa la pămînt și a auzit 
pe oarecare grăindu-i lui: "lată sufletul lui Teodor, egumenul mănăstirii Studitului, care a 
pătimit pentru Sfintele Icoane pînă la sînge şi a răbdat pînă în sfîrşit în necazuri; iar acum a 
adormit şi, dănţuind, se suie sus, întîmpinîndu-l pe el cereştile puteri!" Cuviosul Ilarion, 
învrednicindu-se de o vedenie preaminunată ca aceasta, s-a umplut de multă mîngiiere şi a 
primit în inima sa o mare dulceaţă duhovnicească. Astfel a rămas multe zile veselindu-se cu 
duhul, iar faţa lui strălucea de veselie ca a unui înger. 


Cuviosul Ilarion a petrecut la acea femeie şapte ani și mai mult. După Mihail Travlul a 
venit la împărăție fiul său, Teofil, care, pe toți mărturisitorii adunîndu-i, a început iarăși, ca şi 
mai înainte răucredincioşii împărați, a-i sili pe dînşii la luptarea contra sfintelor icoane, iar pe 
cei ce nu se supuneau lui, îi muncea. Atunci și Cuviosul Ilarion a fost luat şi dus la împărat, 
unde, silit fiind, nu s-a supus poruncii împărăteşti, ci mai ales l-a certat pe el, ca pe un păgîn şi 
călcător de lege, care strică dogmele cele drepte ale credinţei. Faţă de această îndrăzneală a lui, 
a primit o sută şi şaptezeci de lovituri, surghiunindu-l la insula Afusiei. Acolo avea această 
înlesnire, căci nu era ţinut nici în temniță, nici în legături. Deci, zidindu-şi o chilie foarte mică, 
a petrecut într-însa pînă la sfîrşitul lui Teofil. 


După moartea aceluia, a venit împărăteasa Teodora, care adunînd în împărăteasca cetate 
pe toți mărturisitorii, a întărit credinţa cea dreaptă și Sfintele Icoane le-a pus în bisericile lui 
Dumnezeu. Atunci şi Cuviosul Ilarion, elhberîndu-se, şi-a luat mănăstirea Dalmatului, unde 
strălucea cu minunile. Deci, viețuind trei ani, şi îndreptînd pe ucenicii săi cu dumnezeiască 
plăcere, s-a dus la Domnul. Iar cinstitul şi sfîntul lui suflet, asemenea ca şi al lui Teodor, cel 
văzut de dînsul, a fost dus de îngeri la cele cereşti și a stat în ceata sfinților mărturisitori, înaintea 
scaunului slavei Tatălui, a Fiului şi a Sfîntului Duh, a Unui Dumnezeu în Treime, Căruia 1 se 
cuvine slavă în veci. Amin. 


18. SFINTELE MUCENIŢE ȘI FECIOARE ARHELAIA, TECLA ŞI 


3 


SUSANA 


(6 IUNIE) 


Fecioria în lume biruiește și potolește toate poftele cele trupeşti iar strămoaşa Eva nu se 
împărtăşeşte, pentru că aceleia i s-a zis de Dumnezeu: Întru dureri vei naşte fii şi vei fi sub 
stăpînirea bărbatului. Fecioara este liberă de această robie, pentru că nu se vestejeşte de 
mulțimea anilor, ci totdeauna viaţa acelora ce-şi păzesc fecioria înfloreşte şi se împodobește. 
Cu aceasta unindu-se mireasa lui Hristos, a intrat în cereasca cămară a Mirelui său. Cu această 
preacinstită şi dumnezeiască dăruire şi cu fecioria cea neîntinată împodobindu-se, fericita 
Arhelaia s-a făcut mireasă a lui Hristos şi s-a arătat biruitoarea lumii. 


Ea vieţuia la un loc oarecare deosebit, aproape de Roma, într-o mănăstire mică şi 
neștiută, şi acolo, pe cît se putea, a căutat a fi păzită de cumplitele vremi ale închinării de idoli. 
Deci, pornindu-se în Roma de către păgînul împărat Dioclețian prigoană mare contra creştinilor, 
Sfînta Fecioară Arhelaia, cu cele două surori ale sale întru Hristos şi împreună pustnice, Tecla 
şi Susana, temîndu-se de frica muncitorului, au lăsat Roma şi au fugit în Campania, îmbrăcîndu- 
se în locul hainelor femeiești, cu haine bărbătești; pentru ca astfel să nu fie cunoscute că sînt 
fecioare. 


Aşezîndu-se acolo, nu departe de cetatea ce se numea Nola, la un loc smerit şi pustiu, 
se îndeletniceau ziua şi noaptea cu rugăciunile lor cele cu dinadinsul către Dumnezeu şi cu alte 
lucruri plăcute Lui, tămăduind neputinţele bolnavilor. Ele luaseră, cu minune de la Dumnezeu, 
darul tămăduirii, pentru curăţia vieţii lor. Feţele lor erau smerite, blînde şi luminate, ca cele ce 
se bucurau cu inimile întru Domnul Dumnezeul lor şi cu singură vederea își arătau întreaga lor 
înțelepciune și sfințenie. Hainele pe dînsele erau rupte şi aspre, fiind făcute din păr şi toată 
asemănarea lor era sărăcăcioasă şi pustnicească. 


Perii capetelor lor erau tunși ca și la bărbaţi - mulţi le socoteau pe ele că sînt bărbaţi, nu 
femei - şi se adunau la dînsele oameni de primprejur, unii pentru tămăduiri, iar alții pentru 
povăţuiri. Ele aveau, pe lîngă darul tămăduirii, şi cuvîntul învăţăturii celei de Dumnezeu 
însuflețită; dar nu numai trupurile oamenilor le tămăduiau, ci și sufletele, încît pe mulţi păgîni, 
de la păgînătatea închinării la idoli, i-au adus la credinţa în Hristos, străbătînd slava despre 
dînsele prin toată țara aceea. 


Astfel a ajuns vestea de dînsele pînă la ighemonul Campaniei, cu numele Leontie. 
Această veste i-a fost adusă de ostașii lui, care erau puşi în multe locuri să păzească pe creştini. 
Atunci ighemonul le-a poruncit să le prindă și să le aducă la dînsul în cetatea Salernei - căci 
acolo şedeau judecătorii și munceau pe creştini. Deci, sfintele fecioare fiind prinse, au fost 
aduse spre cercetare la Salerna, înaintea ighemonului. Înţelegînd ele că Mirele lor Cel fără de 
moarte şi nestricăcios, Domnul nostru lisus Hristos, le cheamă la cununa mucenicească, nu 
numai cu fecioria, ci și cu mucenicescul sînge, ca astfel cu porfiră împărătească fiind 
împodobite, să intre în cămara Sa cea cerească; pentru aceea s-au umplut de mare nădejde şi 
îndrăzneală și stăteau fără de temere înaintea muncitorului, mărturisind cu glas liber tot adevărul 
despre dînsele, spunînd cine și de unde sînt. Ele nu-şi ascundeau credința şi viaţa lor, că sînt 
creștine şi fecioare logodite lui Hristos, arătînd prin aceasta că sînt făgăduite, ca pînă la sfîrşit 
să-şi păzească curăţia lor neîntinată. 


Deci, ighemonul Leontie, căutînd spre dînsele, a văzut pe fericita fecioară Arhelaia mai 
bătrînă cu anii, mai îndrăzneață la vorbă şi fața ei avea deosebită cinste; atunci s-a întors către 
dînsa şi i-a zis: "Ascultă, Arhelaia, pentru ce chemi la tine mulți oameni şi buni şi răi şi îi înveţi 
să se închine lui lisus Nazarineanul, care n-a putut nici pe Sine să Se izbăvească, pe cînd era 
muncit şi care nici acum nu poate să-i ajute cuiva? Pentru ce îndrăzneşti a face doctorii şi cu 
cuvinte vrăjitoreşti înșeli poporul şi te arăţi a fi bărbat, fiind îmbrăcată bărbăteşte, tu care eşti o 
femeie mai necurată și mai vătămătoare decît toate vrăjitoarele. După cum mi se pare, tu însăţi 
ai învăţat şi pe aceste două fecioare la aceste farmece; așa că, de nu te voi pierde, apoi pe mulți 
bărbaţi și femei le vei atrage la înșelăciunea ta”. 


Sfînta fecioară a răspuns: "Eu, cu puterea lui Hristos, calc peste puterea şi lucrările 
diavolului, și învăţ pe oamenii cei cu înțelegere și cinstiţi, să cunoască pe Unul Adevăratul 
Dumnezeu, Cel ce a făcut cerul şi pămîntul, marea şi toate cele ce sînt într-însele. În numele 
Domnului meu Iisus Hristos, Unul născut, Fiul lui Dumnezeu, tuturor bolnavilor se dă sănătate 


prin mine, roaba Lui. Nici nu mă prefac că sînt parte bărbătească, mărturisindu-mă acum că sînt 
roaba lui Hristos; iar acestea două îmi sînt surori întru Domnul, crescînd cu mine în credința lui 
Hristos, încă din tinereţile lor". Ighemonul a zis: "Tot cel ce nu se supune poruncii împărăteşti 
este condamnat la moarte grozavă”. Sfînta a răspuns: "Noi avem Împărat pe Domnul nostru 
Isus Hristos, pentru care am lăsat lumea şi toate cele din ea; Aceluia ne supunem și de la EI 
aşteptăm milă, pentru că El stăpînește cerul şi pămîntul şi toate celelalte din lume”. 


Zis-a ighemonul: "Zeii noştri pe toate le ţin și le stăpînesc, iar numirile lor sînt acestea: 
Cron, Trismegist, Ermie, Afrodita, Ira, Atina; iar mai mare decît toţi este Die. Acestea sînt 
puterile lui Dumnezeu care ţin şi îndreaptă lumea". Răspuns-a fecioara: "Zeii tăi sînt orbi şi aşa 
sînt toţi care [i se închină lor şi cred în ei". Ighemonul a zis: "Dumnezeul vostru este Unul și nu 
este puternic să se apere singur, căci a fost răstignit pe cruce, adăpat cu oţet, încununat cu spini 
şi împuns cu sulița”. Sfînta a răspuns: "Toate acestea le-a răbdat Dumnezeul nostru pentru 
miîntuirea noastră, ca toţi cei ce cred în EI să nu piară, ci să aibă viaţă veșnică; iar zeii tăi nu 
văd, nu aud, nu vorbesc şi nu pot să-şi ajute nici lor și nici altora”. 


Deci ighemonul, mîniindu-se, a dat-o unor lei flămînzi, ca s-o mănînce, așteptînd ca 
îndată să fie sfişiată de ei. Iar fiarele s-au îmblinzit ca niște mieluşei, încît se tăvăleau la 
picioarele sfintei. Pe cînd ea se ruga lui Dumnezeu și zicea: "Doamne Dumnezeule, Părinte, 
Fiule şi Duhule Sfinte, Cel ce ai păzit pînă acum trupul meu curat de toată întinăciunea şi 
precum ai îmblînzit fiarele şi mi-ai dat să biruiesc pe ighemonul cel mai cumplit decît aceste 
fiare, tot așa întotdeauna să-mi fii ajutor apropiat roabei Tale". Ighemonul, văzînd-o că petrece 
nevătămată de fiare, s-a umplut de mai multă mînie şi a poruncit ostaşilor să ucidă fiarele, iar 
pe sfînta muceniţă s-o lege împreună cu surorile ei şi să le arunce în temniță. 


Dar în temniță li s-a arătat îngerul Domnului, strălucindu-le cu negrăită lumină și 
zicîndu-le: "Nu vă temeţi, fecioarele lui Hristos, căci rugăciunea voastră s-a suit înaintea lui 
Dumnezeu şi acum vi s-au gătit cununile la cer!" Această lumină neobişnuită ce a strălucit 
temnița, au văzut-o şi prizonierii, care, umplîndu-se de frică și de spaimă, au strigat: "Adevărat, 
Unul este Dumnezeul creştinilor, pe care aceste fecioare îl propovăduiesc"! 


A doua zi, a zis ighemonul către slujitori: "Să-mi aduceţi pe fermecătoarea aceea, care 
ieri m-a ocărît pe mine şi pe zeii mei cu batjocură”. Îndată Sfînta Muceniţă Arhelaia a fost pusă 
înaintea judecății aceluia şi a zis către el: "Muncitorule, nu eu îți aduc hulă și necinste, ci 
lucrurile tale cele rele şi încă și focul cel nestins ţi-l pregătește, ca să arzi într-însul, muncindu- 
te cu zeii tăi în veci. lar de vei voi să te scapi de veşnicele munci, ascultă cuvintele mele cele 
de folos şi primește sfatul meu cel sănătos: "Crede în Dumnezeu Tatăl, Cel ce te-a zidit pe tine; 
crede în lisus Hristos, Unul născut Fiul Lui; crede și în Duhul Sfînt, Care din Tatăl purcede. 
Acesta este Dumnezeu, Unul în Treime, slăvit şi sus şi jos!" 


Ighemonul, socotind cuvintele acestea de rîs şi de nebunie, a răspuns împotriva lor, 
zicînd: "De vei voi tu să crezi mie şi zeilor mei, te voi dărui cu bogății şi daruri şi vei primi loc 
între femeile cele luminate ale Romei; iar de nu vei asculta de mine, te voi da spre batjocoră 
celor de ruşine şi după aceea, muncindu-te cu amar, te voi rîndui la moarte cumplită; iar trupul 
tău îl voi arunca să-l mănînce câinii, fiarele şi păsările”. Sfînta a răspuns: "Eu am ajutor pe 
Domnul meu lisus Hristos, Care, precum a ajutat sufletului meu, aşa şi trupului și mă va feri pe 
mine de întinăciunea cu care tu te gîndeşti să mă necinsteşti, precum şi pe cele ce au pătimit 
mai înainte de mine le-a ferit neîntinate de cei necredincioşi. De moarte nu am grijă, pentru că 
aştept să dobîndesc viaţa cea veşnică de la Domnul meu, Care mă va număra pe mine cu îngerii 
Săi cei sfinţi, în bucuria cea nesfîrșită”. 


Atunci ighemonul a poruncit să dezbrace pe sfinta, şi să-i strujească cinstitul ei trup cel 
fecioresc cu piepteni de fier şi să o bată aspru, iar rănile ei să le stropească cu untdelemn 
fierbinte şi cu smoală pregătită pentru aceea. Astfel au strujit trupul ei cel sfînt şi l-au ars pînă 
la oase, încît toţi cei ce veniseră la acea privelişte şi au văzut acea pătimire a sfintei muceniţe, 
se minunau foarte mult, cum fecioara, care era fire neputincioasă, putea suferi atîtea munci 
cumplite și să fie încă vie? Atunci Sfînta Arhelaia, ridicîndu-și ochii în sus şi înălțîndu-și mîinile 
în chipul crucii, a zis: "Stăpîne, priveşte din cer, de la scaunul cel sfint al Tău, spre roaba Ta, 
cea credincioasă, stinge focul cel arzător cu roua darului Tău, și fă uşurare trupului meu din 
rănile cele făcute mie de acest muncitor”. 


Abia a grăit aceste cuvinte şi îndată a răsărit pe capul ei o lumină minunată și un glas s- 
a auzit zicînd: "Nu te teme, Eu sînt cu tine". Muncitorul, văzînd pe sfînta petrecînd nevătămată, 
se mînia şi scrîşnea cu dinţii. Deci era acolo o piatră foarte mare, care doar de mulți oameni 
putea să se mişte; atunci muncitorul a poruncit ca să ridice şi să o pună peste pieptul muceniţei 
ca, astfel, să se zdrobească cu acea fără de măsură greutate a pietrei. După ce slujitorii au făcut 
aceea, îngerul Domnului care stătea nevăzut lîngă fecioară, de îndată a prăvălit acea piatră în 
altă parte și piatra a ucis pe slujitorii muncitorului; iar sfînta s-a aflat vie, lăudînd pe Dumnezeu 
şi cîntînd: "Binecuvîntat eşti Doamne, Dumnezeul părinţilor noştri, Care mîntuieşti pe cei ce 
nădăjduiesc în Tine!" 


Poporul, văzînd acea minune, a strigat: "Adevărat este Dumnezeul creştinilor, cel 
propovăduit de muceniță". Ighemonul a zis către ai săi: "Ce să facem acestei fermecătoare?" 
Iată, biruiește toate muncile; luaţi-o şi duceți-o afară din cetate, asemenea luaţi şi pe cele două 
fecioare ce-i urmează ei şi pe toate trei să le ucideți cu sabia”. Deci ostașii, luînd pe sfintele 
muceniţe, care aveau mîinile legate înapoi, le-au scos afară din cetate. 


Ajungînd la locul cel de ucidere, pe cînd ostaşii voiau să le taie, au văzut o arătare 
îngerească şi s-au spăimîntat; căci sfinții îngeri, care priveau la pătimirea sfintelor muceniţe, se 
apropiaseră să ia cu slavă sufletele cele muceniceşti. Venirea de faţă a acelor îngeri văzînd-o, 
ostaşii s-au temut şi astfel stăteau tremurînd, ca şi cum uitaseră ce să facă. Sfînta Arhelaia, 
săvîrşind rugăciunea sa, a zis către ostaşi: "Îndepliniţi porunca voastră!" Iar ostașii au răspuns: 
"Stăpînă, nu îndrăznim de vreme ce ne-a cuprins o mare frică!" Atunci sfintele fecioare toate, 
le-au zis: "De nu faceți cele poruncite vouă, nu veţi avea parte cu noi”. Ostaşii, auzind acestea, 
şi-au tras săbiile şi le-au tăiat capetele lor. 


Astfel cele trei sfinte cuvioase muceniţe, curatele fecioare Arhelaia, Tecla şi Susana, 
săvîrşind nevoințele lor, au intrat în cămara cea cerească și au stat cu îngerii, înaintea Tatălui și 
a Fiului şi a Sfîntului Duh, Dumnezeu Cel în Treime închinat, Căruia ] se cuvine slava în veci. 
Amin. 


19. POMENIREA SFÎNTULUI MUCENIC TEODOT AL ANCIREI 
(7 IUNIE) 


Sfîntul Teodor, robul lui Hristos, a trăit în Ancira pe vremea împărăției lui Dioclețian și 
Maximian. EI lua în taină trupurile sfinţilor mucenici, care se ucideau în acea vreme pentru 
Hristos şi se aruncau spre mîncarea cîinilor, a fiarelor şi a păsărilor, şi le îngropa cu cinste. lar 


cînd a scos trupurile celor şapte fecioare înecate în iezer, atunci a fost prins de ighemonul 
Teotecn. Dar, fiindcă a zis cu îndrăzneală, că deși este prost şi smerit, însă pentru credinţa și 
mărturisirea lui Hristos, este mai presus şi mai puternic decît împărații lumii, la sfîrșit i s-a tăiat 
capul şi aşa a luat fericitul cununa muceniciei. 


Viaţa şi pătimirea lui, împreună cu a sfintelor şapte fecioare, s-a scris pe larg în ziua de 
optsprezece mai, în care au pătimit acele fecioare. 


20. SFÎNTUL SFINȚIT MUCENIC MARCEL, EPISCOPUL ROMEI, ȘI CEI 
ÎMPREUNĂ CU EL 


(7 IUNIE) 


Sfîntul Marcel a fost de neam din Roma. Tatăl său se numea Benedict, care a luat 
scaunul episcopiei după Sfîntul Mucenic Marcelin şi a stat pe dînsul cinci ani şi șase luni, în 
zilele păgînilor împărați ai Romei Dioclețian, Maximian Erculie şi Maximian care se mai numea 
Galerie şi Maxentie. 


Pe vremea aceea, în Roma s-au petrecut următoarele fapte: Maximian, supranumit 
Erculie, pe care Dioclețian l-a luat cu sine la împărăție, cînd s-a întors din părțile Africii în 
Roma, vrînd să facă un lucru plăcut împăratului Dioclețian - pe cînd acela se afla la răsărit -, a 
început a zidi în Roma, în numele lui, niște palate de piatră, care se numeau Terme - băi calde 
- pentru spurcatele lor odihne. Deci, aflînd printre ostașii Romei mulţi care credeau în Hristos, 
a luat de la dînșii cinstea ostăşească şi i-a judecat la o robie ca aceasta, precum a luat Faraon pe 
israeliteni în Egipt - unii să ardă cărămizi, alții să aducă var iar alţii să sape la pămînt şi să care 
piatră la zidirea acelor palate de băi. Aceasta o făcea spre batjocora tuturor creştinilor din Roma, 
deoarece ştia că mulți romani, nu numai poporul cel prost, dar şi din cei de neam mare, țineau 
credinţa creştinească, deşi nu pe faţă. Pe atunci era în Roma un bărbat oarecare, bogat şi cinstit, 
crezînd în Hristos, cu numele Trason. Acela, crezînd în Hristos şi auzind că creştinii sînt chinuiți 
în robia cea grea şi slăbiți de foame, a început a le da în ascuns din averile sale haine, hrană şi 
toate cele de trebuinţă, prin ajutorul a patru bărbaţi temători de Dumnezeu, aleși de dînsul pentru 
aceasta, ale căror nume erau acestea: Sisinie, Chiriac, Smaragd şi Larghie. 


Fericitul Marcel, înștiințindu-se de aceasta, s-a umplut de bucurie mare pentru 
milostenia făcută sfinților. Deci, chemînd la el pe cei patru bărbaţi și aflînd de toate îndurările 
lui Trason, i-a mulțumit foarte mult; iar pe Sisinie şi pe Chiriac i-a făcut diaconi ai Bisericii 
Romei. Dar, într-o noapte, cînd cei doi diaconi duceau în spate hrana trimisă sfinților mucenici 
de Trason, au fost prinşi de ostaşii păgîni şi duşi la tribunul Exuperie. Tribunul, văzîndu-i, a 
poruncit să-i arunce în temniţa poporului. A treia zi a spus de dînşii împăratului Maximian, iar 
împăratul i-a osîndit la aceeaşi robie la care lucrau și ceilalți, adică i-a numărat în rîndul celor 
ce cărau nisip la zidirea băilor. Acolo era un bărbat oarecare, anume Saturnin, bătrîn cu anii şi 
care nu putea să ducă sarcina ce i se punea pe spate. Deci fericiţii diaconi Sisinie şi Chiriac 
ajutau acelui bătrîn şi nu numai sarcinile lor le purtau, dar şi sarcinile altora; iar în gura lor 
aveau neîncetat cîntări de psalmi spre binecuvîntarea lui Dumnezeu. Toate acestea le-a spus 
păzitorul tribunului, iar tribunul, împăratului. Atunci împăratul a poruncit ca să se aducă Sisinie 
înaintea lui. Văzîndu-l, împăratul l-a întrebat: "Cum te numeşti?” Sfintul a răspuns: "Eu 
păcătosul mă numesc Sisinie și sînt rob al robilor Domnului nostru lisus Hristos”. Zis-a 
Maximian: "Care sînt stihurile pe care voi le cîntaţi?" Răspuns-a diaconul: "Dacă ai fi cunoscut 
puterea celor ce se cîntă de noi, ai fi cunoscut şi pe Ziditorul tău”. Zis-a împăratul: "Cine este 


ziditorul meu, dacă nu nebiruitul Erculie?" Grăit-a diaconul: "Nouă ne este scîrbă nu numai a-l 
numi, dar şi a auzi de dînsul". Împăratul a zis: "Alege-ţi una din două: ori să aduci jertfă zeului 
Erculie, ori îţi voi arde trupul în foc”. Sfîntul a răspuns: "Eu doresc de mult aceasta, ca să mă 
învrednicesc a pătimi pentru Hristos Dumnezeul meu, ca astfel să primesc cununa cea dorită a 
muceniciei". 


Împăratul, mîniindu-se, l-a dat spre muncire lui Laodichie eparhul. Acela l-a aruncat în 
temnița lui Mamertin şi acolo a petrecut mucenicul 17 zile. După împlinirea zilelor acelora, 
eparhul voia ca pe Sfîntul Sisinie diaconul, legatul lui Hristos, să-l aducă înaintea sa la întrebare. 
Deci, fiind scos din temniţă, a fost dus mai întîi la Apronian Comentarisie, spre care căutînd, l- 
a văzut luminat cu o lumină preaminunată și a auzit încă şi un glas, grăind: Veniţi binecuvintații 
Părintelui Meu, de moşteniţi împărăția cea gătită vouă de la facerea lumii. Apronian, 
umplîndu-se de spaimă şi de cutremur, a căzut la picioarele Sfîntului Sisinie şi a zis: "Te jur pe 
Hristos, pe care Îl propovăduieşti, ca să mă botezi fără de întârziere, şi să mă faci părtaş cununii 
tale". Deci, în acel ceas s-a şi adus apă. Apoi Sfîntul diacon Sisinie, învăţind pe Apronian, a 
binecuvîntat apa şi pe cel ce-l învățase l-a băgat gol într-un vas plin cu apă, şi i-a zis: "Crezi 
întru Unul Dumnezeu, Tatăl Atot-ţiitorul şi Fiul Lui Cel Unul născut, în Domnul nostru lisus 
Hristos, şi în Duhul Sfînt?" EI a răspuns: "Cred". Sfîntul Sisinie a grăit: "Să te lumineze Tatăl, 
Fiul şi Sfîntul Duh". Apoi l-a scos din apă. 


După aceea, l-a dus la Sfîntul Marcel, episcopul Romei, și acela a uns pe cel nou luminat 
cu Sfîntul Mir. După aceea, săvîrșind Sfînta Liturghie, i-a împărtăşit pe amîndoi, cu Preacuratul 
Trup şi Sînge al Domnului nostru lisus Hristos. 


Într-aceeași zi, pe la amiază, eparhul Laodichie a poruncit să pună înaintea sa pe Sisinie 
diaconul. Deci, a venit cu dînsul fericitul Apronian Comentarisie, robul lui Hristos cel nou 
luminat şi a început a striga către eparh, zicînd: "Pentru ce vă ridică pe voi diavolul contra 
robilor lui Dumnezeu, care sînt nevinovaţi, ca să le faceți atîtea răutăți?"” Eparhul, minunîndu- 
se de cuvintele lui Apronian, a zis către dînsul: "După cum văd, și tu te-ai făcut creştin!” 
Fericitul Apronian a răspuns: "Amar mie, ticălosul, că mi-am pierdut zilele în păgînătate, 
necunoscînd pînă acum pe adevăratul Dumnezeu". Eparhul a zis: "Cu adevărat acum îţi vei 
pierde zilele”. 


Atunci a poruncit să-i taie capul, zicînd: "De nu va pieri acesta, apoi mulţi vor pieri după 
el. Şi a scos pe Sfîntul Apronian afară din cetate, ca la două mile, şi tăindu-i capul, a luat astfel 
cununa muceniciei. După aceea, eparhul a poruncit ca pe Sfîntul diacon Sisinie şi pe bătrînul 
Saturnin cel mai sus pomenit, să-i arunce în temniţă, zicînd către ei: "De nu veţi jertfi zeilor, vă 
voi pierde cu diferite munci”. 


Pe cînd şedeau ei în temniţă, veneau mulţi necredincioşi şi se botezau de ei fără de 
temere. lar după ce au trecut patruzeci de zile, eparhul Laodichie, auzind despre aceea, a 
poruncit să pregătească divan în capiștea zeiței Teliuri şi, şezînd acolo, a poruncit să aducă pe 
bătrînul Saturnin şi pe diaconul Sisinie. Deci, aducînd înaintea lui pe cei legați pentru Hristos, 
ferecați cu lanţuri de fier şi cu picioarele desculţe, eparhul le-a zis: "De ce n-aţi lepădat încă 
deșarta înşelăciune creştinească şi să vă închinaţi zeilor, cărora se închină împărații?" 


Răspuns-a Sfîntul Sisinie diaconul: "Noi, păcătoşii, ne închinăm Domnului nostru lisus 
Hristos, Fiul lui Dumnezeu și niciodată nu ne vom pleca capetele noastre înaintea diavolilor şi 
pietrei celei neînsuflețite”. Laodichie a zis: "Să se aducă aici cățui de aramă, în care se aduce 
zeilor tămîie". 


Deci, îndată au adus căţuile cele de aramă pline cu cărbuni aprinşi, iar muncitorul silea 
pe sfinți ca să aprindă tămiie zeilor. Atunci Sfîntul bătrîn Saturnin a zis: "Domnul să sfărîme pe 
zeii păgînilor". Şi îndată, topindu-se, cățuile cele de aramă s-au vărsat. Aceasta văzînd-o, doi 
ostaşi, Papie şi Mavru, au strigat, zicînd: "Cu adevărat Dumnezeu este lisus Hristos, pe Care Îl 
cinstesc Sisinie şi Saturnin". Deci, eparhul Laodichie, umplîndu-se de mînie, a poruncit să 
spînzure pe sfinţii mucenici Saturnin și Sisinie, pe un lemn de muncire şi să-i bată aspru cu vine 
de bou şi cu toiege noduroase. lar ei ziceau: "Slavă Ție, Doamne Lisuse Hristoase, că ne-ai 
învrednicit a fi prieteni robilor Tăi care au pătimit pentru Tine!" lar ostașii, Papie şi Mavru, 
privind la pătimirea sfinților, iarăși au strigat, zicînd eparhului: "Pentru ce vă ridică pe voi 
diavolul contra robilor lui Dumnezeu, să-i munciţi fără de vină?" lar Laodichie, mîniindu-se pe 
acei ostași, a poruncit să-i bată cu pietre peste gură, încît le-au sfărîmat gura, apoi i-a aruncat în 
temniță. 


Mucenicilor lui Hristos, fiind spînzurați spre muncire, li s-au ars subțiorile cu lumînări 
aprinse, iar ei, pătimind unele ca acestea, mulțumeau lui Dumnezeu cu feţe luminoase. Deci, 
într-aceeași zi, muncitorul a hotărît contra lor sentința de moarte. Pentru aceea i-au luat de la 
muncire şi i-au dus după cetate, pe calea Numentaniei, și acolo le-au tăiat capetele lor. Iar 
Trason, bărbatul dreptcredincios mai sus pomenit, cu preotul loan, luînd trupurile lor, le-a 
îngropat la moşia sa, lîngă calea Salariei. Atunci ostașii cei aruncaţi în temniță (Papie şi Mavru), 
dorind Sfîntul Botez, se rugau lui Hristos și au ieşit din temniţă prin uşile deschise, neoprindu- 
i nimeni şi, mergînd la preasfințitul Marcel, episcopul Romei, au primit de la el Sfîntul Botez. 
După Botez, mergînd, iarăşi s-au predat ostaşilor care îi căutau şi i-au dus înaintea eparhului. 
Eparhul, văzîndu-i, a zis către ei: "Acum am cunoscut că voi sînteți creştini". Sfîntul Papie a 
zis: "Cu adevărat sîntem creştini”. Eparhul Laodichie a zis: "Lepădaţi deşarta înşelăciune 
creștinească şi închinaţi-vă idolilor, cărora se închină împărații”. Sfîntul Mavru a răspuns: "Să 
se închine lor toți cei ce s-au deznădăjduit de sufletele lor şi toţi cei care doresc să piară în veci”. 
Eparhul a zis: "Voi v-aţi deznădăjduit de sufletele voastre, de nu veţi jertfi zeilor celor fără de 
moarte; deci, ascultaţi-mă pe mine și faceți cele ce vă zic, ca să fiți vii”. 


Sfîntul Papie a răspuns: "Tu jertfește-te lor, ca să vieţuieşti în muncile cele veşnice!" 
Atunci eparhul a poruncit să-i întindă la pămînt şi să-i bată foarte mult cu vergi. Ei, fund bătuți 
fără de milă, nu strigau nimic altceva, decît numai aceasta: "Iisuse Hristoase, ajută nouă, robilor 
Tăi!" După aceea muncitorul a poruncit să-i bată cu vergi de plumb. Și astfel, fiind bătuţi mult, 
şi-au dat sufletele lor în mîinile lui Dumnezeu, iar trupurile lor, luîndu-le noaptea Ioan preotul, 
le-a îngropat cu cinste, după porunca Sfîntului Marcel, episcopul Romei, lîngă mormîntul 
Sfinţilor Mucenici Sisinie și Saturnin, care au pătimit mai înainte. 


Intr-acea vreme a venit la Roma împăratul Dioclețian, căruia Laodichie i-a spus cele 
despre sfinții mucenici, pe care, muncindu-i, i-a pierdut cumplit. Împăratul s-a bucurat de 
muncile ce le dăduse și l-a lăudat foarte mult pentru acea ispravă. 


Sfîntul Chiriac, diaconul cel pomenit mai sus, pe care l-a făcut diacon preasfinţitul 
Marcel, era împreună în temniță şi în robia cea grea cu Sfîntul Sisinie, cu Smaragd şi cu Larghie, 
ca şi ceilalți ostaşi ai lui Hristos. Ziua era scos la lucrul cel greu, iar noaptea era închis în 
temniță. Deci, fericitului Chiriac i se dăduse darul de la Dumnezeu ca să tămăduiască 
neputinţele; şi, venind mulţi la el, îi aduceau pe neputincioşii lor, pentru care Sfîntul Chiriac, 
făcînd rugăciune, îi tămăduia. Orbii se luminau, cei slăbănogi primeau sănătate, izgonea diavolii 
din oameni şi cu rugăciunile sale tămăduia toate bolile. 


Împăratul Dioclețian avea o fiică, care era muncită de duhul cel necurat. Deci, 
înştiințîndu-se el despre acea nenorocire, s-a mîhnit foarte mult şi de întristare n-a gustat nimic 
în ziua aceea. Cînd a intrat în cămara fiicei sale, unde se îndrăcea ea, diavolul a strigat prin gura 
fecioarei, zicînd: "Nu voi ieşi, nici va putea cineva să mă izgonească, de nu va veni Chiriac 
diaconul”. 


Deci, Dioclețian îndată a poruncit să caute pe Chiriac. Şi, aflîndu-l în legături, l-au adus 
la împăratul cu amîndoi tovarășii săi, cu Smaragd și cu Larghie. Împăratul l-a rugat să intre în 
cămara fiicei sale şi să ajute aceleia ce pătimeşte. Deci, Sfîntul Chiriac, mergînd la ea, a zis 
duhului celui necurat ce o muncea: "În numele Domnului nostru lisus Hristos, îţi poruncesc să 
ieşi din această fecioară!" Diavolul, prin gura ei, a răspuns: "De voieşti să ies dintr-însa, dă-mi 
alt vas în care să intru!" Sfîntul Chiriac a zis: "De poţi, intră în trupul meu". Răspuns-a diavolul: 
"Nu pot intra în vasul tău, căci este închis și pecetluit din toate părțile". Sfîntul Chiriac i-a zis: 
"În numele Domnului nostru Lisus Hristos, Cel răstignit, ieşi dintr-însa, ca să fie vasul curat spre 
slujba Duhului Sfînt!" 


Atunci necuratul duh a strigat, zicînd: "O, Chiriac, dacă mă izgoneşti de aici, te voi 
rîndui să mergi tocmai în Persia". Zicînd aceasta, a ieşit din fecioara Artemia, căci astfel se 
numea fiica împăratului, care, scăpînd din muncirea diavolească, a strigat către sfîntul, zicînd: 
"Te jur pe Dumnezeul pe Care Îl propovăduiești, să mă botezi; pentru că văd de departe pe 
Domnul Cel propovăduit de tine". Acolo stătea şi maica ei, împărăteasa Sirena, şi s-a umplut și 
ea de îndoită bucurie; pe de o parte, pentru tămăduirea fiicei sale; iar pe de alta, pentru puterea 
lui Hristos, de vreme ce în taină era creştină. Deci, gătind a doua zi apă, a botezat pe fecioara 
Artemia în numele Tatălui și al Fiului şi al Sfîntului Duh, în ascuns de împăratul Dioclețian. 


Dintr-acel timp, Sfîntul Chiriac s-a făcut cunoscut împăratului, care l-a şi pus în libertate 
împreună cu prietenii lui, Smaragd şi Larghie. Și i-a dat lui împăratul casă în Roma aproape de 
termele sale, poruncindu-i să petreacă fără de temere. Deci, împărăteasa Sirena îşi învăţa pe 
fiica sa, să iubească pe Hristos cu toată osîrdia şi să păzească legea Lui cu credință. Nu după 
multă vreme a venit la Dioclețian o scrisoare de la împăratul Persiei, rugîndu-l să trimită pe 
diaconul Chiriac, deoarece fiica lui se îndrăceşte; iar diavolul striga prin gura ei: "Nimeni nu 
poate să mă izgonească, decît numai Chiriac, diaconul Romei". Atunci împăratul a zis soţiei ei 
sale, împărăteasa Sirena, să-l cheme la dînsa pe Chiriac şi să-l roage să meargă în Persia la fiica 
împăratului. 


Deci, Sfîntul Chiriac, fiind chemat şi știind și scrisoarea împăratului Dioclețian ce-i 
venise din Persia, a zis: "În numele Domnului meu lisus Hristos, voi merge fără să mă îndoiesc". 
Deci, gătindu-se de plecare cu cele trebuincioase, s-a dus cu prietenii săi Smaragd şi Larghie. 
Ajungînd în Persia şi intrînd la fata cea îndrăcită, diavolul a strigat prin gura ei: "Chiriac, iată 
te-am ostenit pînă aici, precum ţi-am făgăduit!" Sfîntul a răspuns: "Cu ajutorul Stăpînului meu 
lisus Hristos am venit şi aici să te izgonesc pe tine; de aceea îţi poruncesc, duhule necurat, în 
numele lui Iisus Hristos să ieşi din fecioara aceasta și de acum să nu te mai întorci într-însa”. 


Diavolul a zis: "De ce te-ai ostenit Chiriac! Stai mai întîi și te odihnește”. Sfîntul a 
răspuns: "Cu ajutorul lui Dumnezeu, Cel ce le orînduieşte pe toate, nu m-am ostenit". Diavolul 
a zis: "lată că, ceea ce am voit, am şi făcut! Am făgăduit că te voi aduce pe tine în Persia? lată 
că te-am adus!" Sfîntul a răspuns: "Neputinciosule şi ticălosule, tu nu le faci pe toate cîte voiești, 
ci pe cîte Ziditorul nostru îţi îngăduie!" Atunci diavolul a început a munci pe fecioară; iar sfîntul 
diacon a căzut cu faţa la pămînt, rugîndu-se lui Dumnezeu cu lacrimi, însă diavolul striga către 
sfînt: "Dacă mă izgoneşti, apoi dă-mi alt vas în care să intru!" Sfîntul 1-a zis lui: "Lipsitule, tu 


nu ai parte nicăieri în zidirea lui Dumnezeu, ci te alungă de pretutindeni puterea cea nebiruită 
şi atotputernică a Domnului meu lisus Hristos!" 


Atunci, diavolul îndată a ieşit din fecioară şi, fugind, striga prin văzduh, zicînd: "O, ce 
nume înfricoşat, care mă izgonește cu sila pe mine!" Din ceasul acela, fecioara, care se numea 
lovia, s-a făcut sănătoasă şi a crezut în Hristos, primind Sfîntul Botez. De atunci mulți din casa 
împărătească au crezut în Hristos, botezîndu-se ca la patru sute de bărbaţi şi femei. După aceea, 
împăratul Persiei i-a dat lui multe daruri, dar el nu a luat nimic, decît numai pîine şi apă; şi, 
petrecînd în Persia patruzeci şi cinci de zile, a plecat de acolo cu o scrisoare de mulțumire de la 
împăratul Persiei, către Dioclețian, împăratul Romei, care a primit-o cu cinste. Împărăteasa 
Sirena şi fiica ei Artemia, văzînd pe Sfîntul Chiriac, s-au bucurat de întoarcerea lui. 


Nu după multă vreme, Dioclețian s-a dus de la Roma la Răsărit, iar Maximian Erculie 
s-a dus la Mediolan, unde și-au lăsat şi rînduielile lor cele împărătești. Celălalt Maximian, care 
se numea Galerie, pe care Dioclețian îl făcuse lui şi fiu, şi-i dăduse de soție pe fiica sa, Valeria, 
sora Artemiei cea mare, acela, venind în Roma, a început a prigoni şi a ucide pe creştini. 
Prinzînd pe Sfîntul Chiriac diaconul, căci se mîniase pe el pentru Artemia, fiindcă o adusese la 
credinţa în Hristos, l-a aruncat în temniță împreună cu prietenii lui, Smaragd și Larghie. Deci, 
muncitorul, cînd pleca undeva, poruncea să poarte înaintea caretei sale pe Chiriac dezbrăcat şi 
legat în lanţuri; iar aceasta o făcea spre înfricoşarea celorlalți creștini. 


Odată, mergînd tiranul într-un loc oarecare, l-a întîmpinat Sfîntul Marcel, episcopul 
Romei, şi a strigat către dînsul, zicînd: "Pentru ce batjocorești slugile lui Dumnezeu, care se 
roagă pentru împărăţia ta?" Tiranul, mîniindu-se, a poruncit să-l bată aspru cu bețe pe Sfîntul 
Marcel şi să-l pună să dea hrană dobitoacelor. Deci Sfîntul Marcel a fost pus acolo la acele 
dobitoace să le hrănească, iar străjerii îl pîndeau ca să facă cu silință porunca lui. lar pe Sfîntul 
Chiriac cu tovarășii lui, împăratul i-a dat lui Carpasie, zicînd: "Pe vrăjitorii aceştia, care aduc 
pe popor la creștinătate, să-i sileşti la jertfe cu munci”. 


Deci, Carpasie, luînd pe sfînt şi pe cei împreună cu dînsul, mai întîi i-a aruncat în 
temniță. Apoi, şezînd la judecată în capiştea 'Teliuri, a pus de faţă la întrebare pe Sfinții 
Mucenici, Chiriac diaconul şi prietenii lui, Smaragd şi Larghie şi pe al patrulea, care era legat 
de dînşii, cu numele Criscentian, care asemenea şedea în temniţă pentru Hristos. Și a zis către 
dînşii: "Pentru ce nu ascultați porunca împărătească şi nu voiți să aduceţi jertfe zeilor celor fără 
de moarte?" Sfîntul Chiriac şi cei cu dînsul, au răspuns: "Pe noi singuri ne aducem jertfă 
Domnului nostru Iisus Hristos, Cel ce petrece în veci”. 


Carpasie a zis către Chiriac: "Bătrînețile tale te-au făcut alb, însă eu le voi preface în 
tinereţe". Deci, a poruncit să fiarbă smoală, care a turnat-o pe capul sfîntului. EI a strigat, zicînd: 
"Slavă Ţie, Doamne, că ne învrednicești pe noi, robii Tăi, a intra pe porţile Împărăției Cerului!" 
După aceea, muncitorul a poruncit ca pe Criscentian să-l spînzure dezbrăcat de lemnul de 
muncire, să-l bată tare cu toiege, să-l strujească cu unghii de fier și să-i ardă coastele cu foc. 
Fiind în acele munci, Sfîntul Mucenic Criscentian a mulțumit lui Dumnezeu şi şi-a dat duhul. 
Apoi muncitorul, a poruncit ca trupul lui să-l arunce afară și să-l lase neîngropat spre mîncarea 
cîinilor; iar pe ceilalți mucenici i-a aruncat în temniță. Preotul loan, venind noaptea şi luînd 
trupul mucenicului, l-a îngropat cu cinste, împreună cu mucenicii ziși mai înainte. 


După patru zile, tiranul, scoțind pe Chiriac singur, i-a zis: "Pentru ce cobori în groapă 
cu munci restul bătrîneților tale? Jertfeşte zeilor şi vei fi viu!" Sfîntul a răspuns: "Eu doresc 
totdeauna să fiu muncit pentru Hristos Dumnezeu şi să-l jertfesc Lui; iar nu să jertfesc zeilor 


voştri, care n-au cunoscut pe adevăratul Dumnezeu, Ziditorul lor”. Atunci Carpasie, mîniindu- 
se, a poruncit să-l spînzure gol la muncire. Astfel l-au muncit ca şi pe Sfintul Criscentian, 
bătîndu-l cu vine de bou şi cu toiege, strujindu-l cu unghii de fier şi arzîndu-l cu foc; iar 
mucenicul lui Hristos, răbdînd toate acestea, striga cu vitejie: "Slavă Ţie, Doamne, lisuse 
Hristoase Fiul lui Dumnezeu, miluiește-mă pe mine, păcătosul!" 


Tiranul, văzînd că nici un fel de munci nu poate să silească pe Chiriac a jertfi zeilor, a 
poruncit să înceteze a-l munci și, ducîndu-se el însuși, a spus împăratului toate cele despre el și 
despre ceilalți mucenici. Apoi a poruncit ca pe Chiriac şi pe toţi cei ce se aflau cu el în legături 
să-i omoare. 


Într-acea temniţă, în care era Sfîntul Chiriac cu tovarășii săi, se mai aflau douăzeci şi 
unu de inşi, bărbaţi şi femei, care erau ţinuţi în legături pentru Hristos. Deci, pe toţi aceştia, 
scoţîndu-i din cetate, i-au tăiat cu sabia, împreună cu Sfîntul Chiriac, cu Smaragd şi cu Larghie. 
lar preotul loan a venit noaptea, avînd cu el mulţi fraţi în ajutor şi, adunînd trupurile 
mucenicilor, le-a îngropat în același loc. Tot într-acea vreme şi fericita Artemia, fiica 
împăratului Dioclețian, care atunci era în Roma, a fost muncită de acel păgîn şi tiran Maximian 
şi a fost ucisă pentru Hristos. Astfel, ticălosul acela n-a cruțat nici sîngele cel de aproape al său, 
pentru că Artemia era sora dreaptă a Valeriei, femeia lui, iar el, numindu-se fiu al lui Dioclețian, 
numea pe Artemia, sora sa. 


După uciderea Sfîntului Chiriac şi a celor cu el, Carpasie, cel numit mai sus, a cerut 
împăratului să-i dea casa lui Chiriac, cea de lîngă Termele lui Dioclețian şi pe care Dioclețian 
o dăduse lui Chiriac. Carpasie, intrînd în casa aceea, a găsit într-însa un izvor ales, pe care-l 
făcuse Sfintul Chiriac, iar episcopul Marcel îl sfinţise şi, acolo, se botezau cei ce veneau la 
credinţa lui Hristos. 


Carpasie a prefăcut casa acea în baie de obşte şi în locaş de desfrînare, spre batjocora şi 
dosădirea creştinătăţii. EI singur adeseori se spăla acolo sau mai bine zis se întina, de vreme ce 
benchetuind cu tovarășii săi, făceau urîte păcate trupeșşti, el şi cei împreună cu el. Într-o vreme, 
poruncind să-i pregătească acolo ospăț, a intrat cu nouăsprezece iubiţi ai lui să mănînce, să bea, 
să se spele și să se desfăteze. Dar, pe cînd îşi săvîrşeau mîngtierile lor, îndată au căzut toți morți, 
uciși de puterea cea nevăzută a lui Dumnezeu. lar ceilalți cîți erau în jurul lor, au fost cuprinși 
de frică. Din acea vreme, au închis casa aceea și nimeni nu îndrăznea să intre într-însa. După 
aceea, păgînul împărat Maximian Galerie, s-a dus din Europa la Răsărit, iar Roma, împărăția 
care era să fie a lui Constantin, a răpit-o Maxentie. 


Tot în acea vreme, clericii Romei, adunîndu-se, s-au dus noaptea la casa aceea, în care 
Sfîntul Marcel era pus să hrănească dobitoacele, şi au scos de acolo pe păstorul lor. 


Maxentie, care a luat împărăţia Romei cu răpire, a început, asemenea ca şi împărații cei 
mai dinainte, a munci pe creştini. Pe atunci erau în Roma două femei de neam senatoresc, 
Priscila și Lucina, amîndouă văduve și credincioase roabe ale lui lisus Hristos, Căruia îi slujeau 
cu osîrdie. Ele aveau multe averi, pe care le puneau spre slujba sfinților la toate trebuinţele. 
Acelea au zidit din averile lor nişte gropnițe pentru îngroparea trupurilor mucenicilor; căci 
atunci mulți creştini erau ucişi pentru mărturisirea numelui lui Hristos. Deci, Priscila a zidit o 
gropniță lîngă calea Salariei, ca la trei stadii departe de cetate; iar Luchina a zidit gropniță lîngă 
calea Ostiniei, departe ca la şapte stadii de cetate. Deci, ele luau noaptea în taină trupurile 
mucenicilor, aruncate spre mîncarea cîinilor, fiarelor şi păsărilor, şi le puneau cu cinste în 
gropniţele lor. 


Cînd Sfîntul Marcel a fost scos de clericii săi de la hrana dobitoacelor, a mers cu fericita 
Luchina la locul unde au fost tăiați Sfîntul Mucenic Chiriac, cu Smaragd şi cu Larghie şi, luînd 
din pămînt sfintele lor moaşte, le-au învelit cu pînze curate, le-au uns cu arome şi le-au dus la 
gropniţa Luchinei și acolo le-au pus cu cinste în morminte de piatră. În aceeaşi vreme, fericita 
Luchina a dat din averile sale Bisericii Romane un sat; iar casa cea frumoasă a sa, care era în 
mijlocul Romei, a dat-o soborului credincioşilor, ca să o prefacă în biserică. Episcopul Romei 
a sfinţit casa aceia cu sfințenie bisericească şi slujea într-însa Sfînta Liturghie, aducînd lui 
Dumnezeu jertfa cea fără de sînge şi săvîrşind laude lui Dumnezeu ziua şi noaptea. În acest fel, 
casa Luchinei s-a făcut casa lui Dumnezeu și biserică sobornicească în Roma. 


Deci păgînul împărat Maxentie, s-a înştiințat despre aceea şi, mîniindu-se asupra 
Luchinei, a osîndit-o s-o izgonească din cetate cu necinste ca pe o mare păcătoasă şi toate averile 
ei le-a dat spre jefuire, iar pe Sfîntul Marcel se sîrguia a-l aduce la păgînătatea sa, dar n-a putut. 
Deci, înștiinţîindu-se că Sfîntul Marcel a fost osîndit de împăratul cel mai dinainte, ca să dea 
hrană dobitoacelor, aceeaşi judecată a dat şi el contra sfîntului. Pentru aceea, vrînd să facă 
necinste, nu numai Sfîntului Marcel, ci şi bisericii, casa Luchinei cea preafrumoasă şi sfințită 
în biserică, a prefăcut-o în grajd de dobitoace şi a poruncit ca acolo să fie hrănite multe 
dobitoace; iar pe Sfîntul Marcel l-a osîndit, ca în toate zilele vieţii sale să hrănească dobitoacele 
într-acea casă, fiind şi el sub pază. Deci, nouă luni, acel preasfinţit păzitor şi hrănitor al 
sufletelor omeneşti s-a îndeletnicit cu slujba hrănirii de dobitoace. Astfel era batjocorit de 
necredincioşii slujitori de idoli, ca un rob oarecare, marele slujitor al lui Dumnezeu. El nu avea 
nici un fel de odihnă şi răcorire; şi avînd mare lipsă de cele trebuincioase, nu avea nici hrană 
îndestulată, nici haine, căci păzitorii nu lăsau pe nimeni să vină la el să-i aducă ceva; iar 
îmbrăcămintea lui era toată de păr aspru. 


Deci, de o pătimire şi o osteneală ca aceasta, din pricina mirosului greu al dobitoacelor 
şi din neajungerea celor din nevoi, slăbind cu trupul mult, s-a îmbolnăvit şi și-a dat pătimitorul 
său suflet în mîinile lui Dumnezeu; iar trupul lui, luîndu-l noaptea preotul loan, l-a dus la 
gropniţa Priscilei şi acolo i-au făcut cu clericii cinstita îngropare. 


Astfel şi-a sfîrşit alergarea sa preasfinţitul Marcel, episcopul Romei, trimițînd mai întîi 
la Dumnezeu pe cei mai mulți fii ai săi duhovnicești prin calea mucenicească, apoi a mers şi el 
după ei, ca să stea împreună cu sfinţii ierarhi, înaintea scaunului Arhiereului Celui Mare, 
Domnul nostru lisus Hristos, Căruia se cuvine slavă, acum și pururea şi în vecii vecilor. Amin. 


21. PĂTIMIREA SFÎNTULUI SFINȚIT MUCENIC MARCELIN, 
EPISCOPUL ROMEI 


(7 IUNIE) 


Sfîntul Marcelin, episcopul Romei, a luat scaunul episcopiei Romei după Sfîntul Galie, 
pe vremea împărăției lui Dioclețian şi Maximian, în zilele preacumplitei prigoniri a creştinilor, 
cînd, în treizeci de zile, s-au ucis cu diferite munci în Roma șaptesprezece mii de creştini bărbaţi 
şi femei. Fiind prins şi Marcelin şi adus la cercetare înaintea lui Dioclețian, s-a temut de 
cumplitele munci, şi a pus tămiîie pe idolescul altar şi a jertfit în capiştea Vestei și a Isidei. 
Pentru aceea, împăratul, dîndu-i lui cinste, l-a îmbrăcat într-o haină de mare preţ şi l-a numit 
amicul lui. Deci, întorcîndu-se Marcelin la casa sa, se tînguia și plîngea cu amar, precum 
odinioară se tînguia şi Sfîntul Apostol Petru, cînd s-a lepădat de Hristos. El se osîndea singur 


pe sine şi de sine se ruşina, ca cel ce pe mulți alţii i-a întărit întru credință, și a îndemnat la 
muceniceasca nevoință. 


Apoi singur a căzut în cumplită boală şi din această pricină i se zdrobea inima de durere. 
Pe vremea aceea, a fost în ţara Campaniei, în cetatea ce se numea Sinuesa, un sobor duhovnicesc 
la care se adunaseră 180 de episcopi şi preoţi. Deci, acolo a alergat Marcelin şi, îmbrăcîndu-se 
în sac de păr şi cu cenuşă presărată pe sine şi cu inima sfărîmată, a intrat la sobor la sfinții 
părinți, şi stînd ca un osîndit înaintea lor, își mărturisea păcatul său înaintea tuturor şi, tînguindu- 
se, plîngea şi vărsa multe lacrimi, cerînd judecată contra sa. lar ei au grăit: "Singura ta gură te 
judecă pe tine. Din gura ta a ieșit păcatul, deci din gura ta să iasă şi judecata. Știm încă şi pe 
Sfîntul Petru că pentru frică s-a lepădat de Hristos; dar, plîngînd amar, a cîștigat milă de la 
Domnul său". Deci, Marcelin a hotărît o judecată ca aceasta, singur contra sa, zicînd: "Străină 
de mine să fie treapta cea sfințită, de care nu sînt vrednic. Deci, după moartea mea, trupul meu 
să nu se dea obişnuitei îngropări, ci să fie lepădat cîinilor spre mîncare; iar cel ce va îndrăzni 
să-l îngroape, acela să fie blestemat”. 


Întorcîndu-se Marcelin la Roma, după soborul acela, şi luînd haina cea de mult preţ pe 
care i-o dăduse Dioclețian, a aruncat haina înaintea lui, îl ocăra pe el şi blestema pe zeii lui cei 
mincinoşi, iar pe sine se mărturisea, plîngînd că greu a greșit. Deci, împăratul, umplîndu-se de 
miînie, l-a dat la muncire, apoi l-a osîndit la moarte. Astfel fericitul Marcelin a fost dus la tăiere 
afară din cetate, încă cu trei credincioşi: Claudie, Chirin şi Antonin; iar după dînsul, venea 
preotul Marcel, care după el avea să ia scaunul episcopal. Pe acela chemîndu-l mucenicul lui 
Hristos, Marcelin, îl sfătuia să fie tare în credință; şi a poruncit pentru trupul său ca nimeni să 
nu îndrăznească a-l îngropa în pămînt, ci să fie aruncat spre mîncare fiarelor. "Nu sînt vrednic 
- zicea el - de îngroparea omenească, nu sînt vrednic să mă primească pămîntul; deoarece m- 
am lepădat de Domnul meu, de Făcătorul cerului şi al pămîntului”. 


Deci, după ce a ajuns la locul de moarte, Sfinţitul Mucenic Marcelin s-a rugat cu nădejde 
către lisus Hristos, Care primeşte pe păcătoşii cei ce se nevoiesc şi cu osîrdie şi-a întins 
grumazul său spre tăiere şi a murit pentru Hristos, de care se lepădase întîi de frică. Împreună 
cu dînsul au mai fost tăiați și alți trei bărbaţi: Claudie, Chirin şi Antonin, iar trupurile lor au fost 
aruncate pe drum. După cîteva zile, credincioşii, adunînd trupurile lor noaptea, le-au îngropat; 
iar trupul lui Marcelin nimeni nu îndrăznea să-l ia şi să-l îngroape, deoarece făcuse jurămînt ca 
trupul lui să nu fie dat spre îngropare; astfel a stat în drum treizeci şi şase de zile. Atunci Sfîntul 
Apostol Petru s-a arătat lui Marcel, care din nou era episcop, zicîndu-i: "Pentru ce n-ai îngropat 
încă trupul lui Marcelin pînă acum?" Marcel a zis: "Mă tem de blestemul lui, pentru că pe toţi 
i-a blestemat, ca nimeni să nu îndrăznească a-i îngropa trupul lui”. Atunci, apostolul a zis: "Oare 
nu-ți aduci aminte, de ceea ce este scris, că, cel ce se smerește pe sine, acela se va înălța? Deci, 
du-te și-l îngroapă pe el cu cinste”. 


Marcel, sculîndu-se, a mers şi a luat cinstitele moaşte ale mucenicului şi le-a îngropat 
în gropniţa Priscilei, de lîngă drumul Salariei. Astfel s-a sfîrşit Sfinţitul Mucenic Marcelin, 
episcopul Romei, lăsînd chip de pocăință tuturor celor ce într-acea vreme cădeau într-un păcat 
ca acesta; pentru că mulți, înfricoşîndu-se de munci, se lepădau de Hristos; iar noi să slăvim 
negrăita milostivire a lui Dumnezeu, acum şi pururea şi în vecii vecilor. Amin. 


22. PATIMIREA SFINTELOR MUCENIŢE CHIRIACHIA, CALERIA ŞI 
MARIA 


(7 IUNIE) 


Chiriachia, Caleria şi Maria, muceniţele lui Hristos, au fost din cetatea Cezareea 
Palestinei. Ele, învăţind de la un creștin credinţa lui Hristos și lepădînd jertfele cele urîte ale 
idolilor, s-au apropiat de Hristos. Cite trei şedeau într-o colibă petrecînd în tăcere şi rugîndu-se 
lui Dumnezeu ca să zdrobească pînă la sfîrşit înşelăciunea idolească, iar credinţa lui Hristos să 
strălucească în toată lumea şi să înceteze prigonirea împotriva creştinilor. Astfel, viețuind ele 
în posturi şi în rugăciuni, au fost pîrîte de slujitorii de idoli la mai marele acelei țări, care le silea 
să se lepede de Hristos şi să se închine idolilor. Dar ele nicidecum n-au dorit să facă aceasta, 
pentru care au fost muncite fără de milă cu bătăi, şi în acele munci şi-au dat sufletele lor în 
mîinile lui Dumnezeu. 


23. ADUCEREA MOAŞTELOR SFÎNTULUI MARELUI MUCENIC 
TEODOR STRATILAT 


(8 IUNIE) 


Sfîntul şi marele Teodor a pătimit pentru Hristos în cetatea Eracliei, unde era voievod 
păgînul împărat Lichinie. Vremea sfirşitului său a fost în opt zile ale lunii februarie, iar în 
această lună şi zi se cinsteşte aducerea cinstitelor lui moaşte din cetatea Eracliei în Evhaita, 
patria lui. Pentru că aşa a poruncit el slugii sale, care privea la pătimirea sa şi căreia 1-a zis: 
"Trupul meu să-l pui în Evhaita, în stăpînirea strămoşilor lui”. Deci, cel ce va voi să ştie toate 
cele despre acest sfint, să citească pătimirea lui, care este scrisă pe larg la ziua de opt februarie. 
Iar noi să pomenim aici minunea care s-a făcut de icoana lui şi pentru care Sfîntul Anastasie 
Sinaitul şi Sfîntul loan Damaschin ne încredințează. Acea minune a fost astfel: 


Departe de cetatea Damascului, ca la patru mii de paşi, era un loc care se numea Carsat, 
unde era biserica marelui Sfînt Mucenic Teodor Stratilat. Locul acela l-au luat turcii în 
stăpînirea lor şi au început a locui acolo. Mulţi dintre dînșii au intrat în biserica mucenicului şi 
au întinat-o cu toate necurăţiile, pentru că au băgat în ea dobitoacele lor, femeile şi copiii şi 
făceau acolo multe păcate trupeşti spurcate și urîte. Pe un perete era pictat chipul marelui Sfînt 
Mucenic Teodor şi, într-o zi oarecare, şezînd mulți turci și vorbind în biserica aceea, unul dintre 
dînşii a luat un arc şi o săgeată și, întinzînd arcul, a nimerit cu săgeata în umărul drept al sfîntului 
şi îndată a curs sînge din icoană, ca dintr-un om viu. Turcii, văzînd această minune, s-au mirat, 
însă n-au ieşit din biserică, ci locuiau în ea şi îşi săvîrşeau necurăţiile după obiceiul lor cel 
spurcat. Acolo erau douăzeci de turci cu femeile şi copiii lor şi în puţine zile toți au pierit cu 
moarte amară, fiind loviți fără de veste; iar cei ce locuiau afară din biserică, toţi au rămas 
sănătoşi în acea vreme. Cuviosul Anastasie Sinaitul spune despre acea icoană, că a văzut-o 
singur şi se afla şi semnul ce cursese din rană. 


Această minune a fost spre înfricoșarea păgînilor turci, iar nouă credincioşilor spre 
învățătură, ca să ştim că sîntem datori a cinsti sfintele icoane, căci prin ele se fac minuni și 
lucrează minunat darul Dumnezeului nostru spre a noastră încredințare. 


24. VIAȚA SFÎNTULUI EFREM, PATRIARHUL ANTIOHIEI 
(8 IUNIE) 


Sfîntul Efrem a fost mai întîi voievod al părților Răsăritului, pe vremea împărăției lui 
Anastasie şi a lui lustin, iar după aceea a fost patriarh al Antiohiei. EI era bărbat dreptcredincios, 
cu viață îmbunătățită și plăcută lui Dumnezeu, foarte milostiv cu cei săraci, îndurător şi 
împreună pătimitor cu cei ce erau în primejdii. Toate acestea îl făceau să fie iubit de toți. 
Alegerea lui la patriarhie a fost cu știința lui Dumnezeu şi prin descoperirea ce s-a făcut unui 
sfînt episcop pe vremea cînd se zidea cetatea Antiohiei, după risipire. 


În acea vreme, înmulţindu-se în Antiohia diferite eresuri, ca eresul nestorian, eutihian şi 
altele, iar dumnezeirea lui Hristos fiind hulită şi cinstea Preacuratei Maicii lui Dumnezeu 
defăimată, mînia lui Dumnezeu s-a atins de cetate; iar în ziua de 29 mai, într-o joi la amiază, s- 
a făcut un cutremur mare de pămînt, cînd s-a aprins și un foc nestins. 


Deci, din acel cutremur au sfărîmat şi au căzut clădirile şi zidurile cetăţii, iar focul le-a 
mistuit pe toate, arătînd prin aceasta cumplita mînie a lui Dumnezeu asupra oamenilor celor 
păcătoşi; şi puţin a fost de nu s-a asemănat Antiohia cu Sodoma și Gomora, pentru că a pierit 
cea mai mare parte a cetăţii. Mulţi au fost ucişi de zidurile ce cădeau şi se sfărimau şi alții erau 
cuprinși de foc. Iar la sfîrşitul tuturor, căzînd un stîlp peste Efrasie, patriarhul Anti-ohiei, l-a 
omorît; şi a fost în poporul cel rămas plîngere şi tînguire mare şi frica a cuprins toate cetățile şi 
țările dimprejur. 


Acea mînie a lui Dumnezeu, care s-a săvîrşit cu iuțime asupra Antiohiei, a fost văzută 
cu ochii cei mai înaintevăzători de unii din sfinţii părinți care erau în locuri mai depărtate, 
precum Cuviosul Teodosie cel mare, care era în Palestina şi Cuviosul Zosima, în Cezareea 
Palestinei, care se tînguiau, rugîndu-se lui Dumnezeu ca să nu piardă cetatea pînă la sfîrşit, 
asupra căreia s-a mîniat cu drept cuvînt. 


După acel înfricoşat cutremur și ardere mare, împăratul Iustin a trimis în Antiohia, ca 
voievod al Răsăritului, pe fericitul Efrem, ca să înnoiască cetatea cu zidiri noi; deci el făcea cu 
sîrguință lucrul poruncit. Erau acolo între lucrători şi un episcop oarecare, neștiut de nimeni, 
care, lăsîndu-şi cinstea şi rînduiala, lucra la zidire cu lucrătorii, în chip de sărac. Dar, într-una 
din zile, voievodul Efrem a avut despre episcop o descoperire ca aceasta: episcopul, fiind ostenit 
de muncă, dormea pe pămînt şi un stilp se vedea stînd deasupra lui care ajungea pînă la cer. 
Aceasta a văzu-t-o fericitul Efrem nu odată, nici de două ori, ci de mai multe ori şi s-a 
înspăimântat, pentru că acea minune era cu adevărat înfri-coşată şi plină de spaimă. Voievodul 
nu știa că lucrătorul acela este episcop, căci cum era cu putință să-l cunoască cine este, fiind 
întocmai ca un om prost şi sărac, capul plin de praf, hainele rupte şi pline de ţărînă, sărăcăcios 
cu totul, avînd trupul obosit de multă înfrînare și de osteneala cea fără de măsură. 


Efrem, chemînd pe lucrătorul acela, l-a întrebat în singurătate cine şi de unde este şi cum 
se numeşte. El a răspuns: "Sînt unul din săracii cetății acesteia și nu am cu ce să-mi ţin viaţa; 
de aceea lucrez, iau plată şi Dumnezeu mă hrăneşte”. Efrem, pornindu-se de Dumnezeu, a zis 
către dînsul: "Să nu crezi că te voi lăsa, pînă ce nu vei spune tot adevărul despre tine!" Atunci 
el, fiind silit şi neputînd să se tăinuiască mai mult, a zis către voievod: "Dă-mi cuvînt înaintea 
lui Dumnezeu, că nu vei spune despre mine la nimeni nimic, cît voi fi între cei vii”. Efrem s-a 
jurat, iar el i-a spus: "Eu am fost episcop, dar am lăsat episcopia pentru Dumnezeu și am venit 
aici între oameni necunoscuţi, ca din osteneala mea, lucrînd, să-mi cîştig această puţină pîine. 
Numele meu şi al cetății în care am fost episcop, nu-ți voi spune; iar tu, pe lîngă milostenia pe 
care o faci, mai adaugă încă îndurările tale, pentru că întru aceste zile Dumnezeu are să te ridice 


la apostolescul scaun al Bisericii Antiohiei, ca să paşti poporul pe care l-a cîștigat Hristos, 
adevăratul Dumnezeu al nostru, cu sîngele Său. Deci fă mai multă milostenie, precum ţi-am zis, 
şi să te nevoieşti bine, stînd împotriva ereticilor, să aperi credinţa cea dreptmăritoare, că 
Dumnezeu Se îmblînzeşte pentru nişte jertfe ca acestea”. 


Zicînd acestea, acel neştiut episcop a plecat de la dînsul. Iar fericitul Efrem, voievodul, 
auzind de la acela unele ca acestea s-a minunat și a zis în sineși: "Vezi cîţi robi ascunși are 
Dumnezeu, pe care numai El singur îi ştie?" Deci, acel episcop, plecînd de acolo, de atunci nu 
s-a mai aflat printre lucrători, pentru că într-altă parte s-a dus, fugind de slava omenească. lar 
proorocia lui s-a împlinit îndată, pentru că n-au trecut multe zile şi fericitul Efrem, cu 
dumnezeieștile judecăţi, a ajuns patriarh al marii cetăţi a lui Dumnezeu, Antiohia. 


lată câtă dragoste avea acest preasfînt patriarh Efrem pentru dreapta credință. Într-una 
din zile, i s-a spus despre un stilpnic, care era în părțile Erapoliei cum că se împărtășește cu 
Sevirianii cei rău credincioşi. Deci, singur s-a dus la dînsul, marele arhiereu al Domnului şi îl 
învăţa, rugîndu-l să se depărteze de la credința cea rea a lui Sevir și să vină întru împărtăşire la 
Sfînta sobornicească şi apostolească Biserică. Răspuns-a stîlpnicul: "Eu nicidecum nu mă voi 
împărtăși soborului vostru”. Zis-a patriarhul: "Cum voieșşti să te adeveresc pe tine, că Biserica 
sobornicească şi apostolească, cu darul Domnului nostru lisus Hristos, este curată de 
învățăturile celor răucredincioși?" 


Stilpnicul, vrînd să înfricoşeze pe patriarh, a zis: "Stăpîne patriarhule, să poruncim să 
aprindă un foc mare și să intrăm în el; şi cine din noi va ieşi din foc nevătămat, cu acela este 
dreapta credință şi aceluia să-i urmăm toți”. Răspuns-a lui preasfîntul patriarh: "Ţi se cade ţie 
să mă asculți pe mine ca pe un părinte şi nimic să nu încerci mai presus de puterea noastră; dar, 
de vreme ce ispitești lucrurile care covîrşesc puterea ticăloşiei mele, eu caut spre milostivirea 
Fiului lui Dumnezeu Cel Atotputernic şi nădăjduiesc spre Dînsul că pentru mîntuirea sufletului 
tău va face şi aceasta”. 


Atunci a zis patriarhul către cei ce erau de față: "Bine este cuvîntat Domnul... aduceţi 
lemne aici". Aducîndu-se multe lemne, a poruncit patriarhul să aprindă un foc mare înaintea 
stîlpnicului și a zis către el: "Pogoară-te de pe stîlp, ca după judecata ta să intrăm amîndoi în 
foc". lar stilpnicul s-a minunat de credința cea mare a patriarhului şi de nădejdea către 
Dumnezeu şi nu voia să se coboare de pe stîlp. Zis-a lui patriarhul: "Nu ai judecat tu astfel şi 
nu ai ales tu ca prin acest chip să ispitești pe Dumnezeu? lar acum de ce nu voieşti să intri în 
foc?” 


Deci, luînd patriarhul de pe sineşi omoforul şi stînd aproape de foc, şi-a ridicat ochii 
spre cer şi s-a rugat lui Dumnezeu, zicînd: "Doamne lisuse Hristoase Fiul lui Dumnezeu, Cel 
ce ai voit ca pentru mîntuirea noastră cu adevărat să Te întrupezi, să Te naşti din Preacurata 
Stăpîna noastră de Dumnezeu Născătoarea şi pururea Fecioara Maria, arată-ne nouă acum 
credinţa cea adevă-rată”. Și sfirşind rugăciunea și-a aruncat omoforul în mijlocul focului. 
Aprinzîndu-se bine lemnele și arzînd focul vreo trei ceasuri, a luat omoforul din foc, întreg și 
nevătămat cîtuşi de puţin. Stîlpnicul, văzînd ceea ce s-a făcut, a cunoscut că este adevărată 
credința patriarhului şi s-a lepădat de reaua sa credinţă. Și, blestemînd pe Sevir, a venit la Sfînta 
Biserică sobornicească și apostolească şi, din mîinile preasfinţitului patriarh Efrem, a primit 
Sfînta Împărtășanie cu dumnezeieştile Taine; şi astfel a preamărit pe Hristos Dumnezeu. 


Multe şi alte semne a făcut acest mare plăcut al lui Dumnezeu, care, păstorindu-şi bine 
turma, s-a mutat la Dumnezeu, Căruia în toate zilele vieţii sale I-a slujit cu credință adevărată 


şi a intrat întru bucuria Domnului său, pe Care, cu dreaptă credință, L-a preamărit pe pămînt. 
Acela acum îl slăveşte la cer, împreună cu toți cei ce-L slăvesc pe EI, acum şi pururea şi în vecii 
vecilor. Amin. 


Notă. În viaţa Sfîntului Patriarh Efrem s-au pomenit doi cuvioși părinți mai 
înaintevăzători, care de departe au văzut risipirea Antiohiei: Teodosie cel Mare şi Zosima. Viaţa 
cea sfîntă a lui Teodosie este tuturor ştiută pentru că este scrisă în 11 ale lunii lui ianuarie. lar 
viața şi sfințenia Cuviosului Zosima, de vreme ce pînă acum nu este ştiută, să se pună aici, ceea 
ce se poate şti despre dînsul de la Evagrie Grecul, scriitorul de istorie. Mai întîi să se ştie aceasta, 
că în anii împărăției lui lustin au fost în Palestina doi cuvioşi Zosima: întîiul, cel ce se 
pomeneşte în viaţa Sfintei Maria Egipteanca; iar alt sfînt Zosima, cel ce s-a pomenit acum în 
viața Sfîntului Efrem, şi de Evagrie în cartea a-IV-a, cap. VII, după cum scrie mai Jos. 


25. VIAȚA CUVIOSULUI ZOSIMA FENICIANUL 
(8 IUNIE) 


Cuviosul Zosima era de neam fenician, fiind născut în satul Sindi, Fenicia, lîngă mare, 
sat care este departe de cetatea Tirului ca la douăzeci de stadii. Acesta, deprinzîndu-se cu viața 
monahi-cească, petrecea uneori cu multă înfrînare şi postire, iar alteori strălucea cu alte fapte 
bune. Și atît de mare dar a luat de la Dumnezeu, încît nu era liber de toată tulburarea întru ştiinţa 
sa şi pe cele ce erau să fie, ca şi pe cele ce erau în locuri îndepărtate, le vedea mai înainte cu 
ochii cei văzători. Mănăstirea lui era aproape de acelaşi sat, Sindi, în care s-a născut. Odată se 
afla el în Cezareea Palestinei, unde, într-acea vreme, era episcop Cuviosul Ioan, numit Hozevit, 
din mănăstirea Hozevitului, care nu era departe de Ierusalim, ci se afla pe calea ce duce spre 
lerihon. Cuviosul Zosima a fost luat cu sila la episcopie, pentru îmbună-tăţita lui viață. 


Într-aceeași cetate a Cezareei, vieţuia un bărbat oarecare de bun neam și cu cinstea 
patrician, anume Archesilae, fiind împodobit cu dreapta credință şi cu toate faptele bune, iar 
Cuviosul Zosima găzduia la acesta, fiind primit de dînsul cu cinste. În vremea aceea, în care 
Antiohia a căzut, starețul a început deodată a suspina și a se tîngui cu greu şi a scoate oftări din 
adîncul inimii. EI a început a vărsa atîtea lacrimi, încît a udat pămîntul cu ele. Apoi, cerînd o 
cădelniță și umplînd-o cu cărbuni aprinşi şi cu tămiie, a cădit pe toţi cei ce erau acolo. După 
aceasta, s-a întins la pămînt în chipul crucii şi a început cu rugăciune a milostivi pe Domnul. 


Atunci Archesilae l-a întrebat pentru ce s-a tulburat aşa. Iar el, cu mare glas, a răspuns: 
"Glasul înfricoşatei sfărîmări şi al căderii Antiohiei a răsunat în auzul meu și urechile mele le- 
a pătruns". Deci, Archesilae şi ceilalți ce erau acolo, minunîndu-se şi înspăimîntîndu-se, au 
însemnat scriind ceasul în care cuviosul a spus aceasta. După aceea, degrabă s-au înștiințat cu 
dinadinsul, dacă a fost adevărat ceea ce a zis stareţul; pentru că în vremea aceea a căzut 
Antiohia, tocmai cînd starețul, plîngînd, s-a întins spre rugăciune, vestind acea cădere. 


Sînt încă şi multe alte minuni care s-au făcut de el şi pe care, cea mai mare parte, 
trecîndu-le cu vederea, le pomenim pe cîteva din cele arătate aici. S-a întîmplat acelui 
Archesilae, a veni la mănăstirea cuviosului care este în Sindi. Mănăstirea este departe de 
Cezareea Palestinei ca la cinci sute de stadii. În acea vreme în casa lui Archesilae, femeia lui 
şi-a scos un ochi cu fusul şi bolea cumplit. Acest lucru auzindu-l episcopul loan Hozevitul, a 
venit cu sîrguință la dînsa să-i vadă rana. EI a văzut lumina căzută şi ochiul ieşit afară. Unul din 


doctori, care venise acolo, a poruncit să ia cu un burete ochiul cel căzut şi să-l pună la locul său 
ŞI, punînd buretele pe dînsul, să-l lege cu pînze moi. 


Făcîndu-se acest lucru, s-a dus un vestitor în grabă la Archesilae şi i-a vestit lui ceea ce 
s-a întîmplat în casa sa. Și l-a aflat pe el în mănăstirea Sindi, șezînd cu Prea Cuviosul Zosima 
şi îndeletnicindu-se cu vorbe duhovniceşti. După ce i-a vestit lui lucrul cel întîmplat, a început 
a se tîngui cu amar şi a-şi smulge părul. Cuviosul Zosima l-a întrebat pentru pricina tînguirii 
sale şi, înştiințîndu-se, a intrat în chilia sa cea mai dinăuntru în care îşi făcea rugăciunile sale 
după obicei lui Dumnezeu. Apoi, nezăbovind, a ieşit către Archesilae, veselindu-se cu faţa şi 
zîmbind, şi a zis către el: "Mergi în casa ta, bucurîndu-te, căci darul Sfîntului loan Hozevitul, 
cel dat lui de la Dumnezeu, a tămăduit pe femeia ta. Ea are acum amîndoi ochii întregi şi 
sănătoşi şi nici cît de puţin n-a putut răul acela să o vatăme pe ea, fiindcă astfel a voit Hozevitul”. 


Aceste două minuni s-au făcut de acei amîndoi cuvioşii bărbaţi, într-un ceas. Sfîntul 
loan episcopul a tămăduit ochiul femeii cel scos, iar Cuviosul Zosima a văzut de departe 
tămăduirea aceea cu ochi mai înainte văzători şi a vestit-o bărbatului ei. 


Cuviosul Zosima, într-o vreme oarecare, mergînd în Ceza-reea, avea cu sine un asin care 
purta lucrurile sale de nevoie. Deci, l-a întîmpinat pe el un leu în cale, care, răpind asinul, l-a 
dus cu dînsul în pustie. Sfîntul Zosima privind după el, mergea în urma lui. După ce leul a 
mîncat asinul şi s-a săturat, s-a apropiat de el stareţul şi, zîmbind, a zis: "O, prietene, acum calea 
îmi este mie potrivnică, fiindcă din pricina bătrîneților am slăbit şi nu pot duce pe umerii mei 
povara pe care o puneam asupra asinului. Pentru aceea, deși lucrul este împotriva obiceiului şi 
a firii tale, sarcina aceasta să o porţi tu, dacă voiești să te izbăveşti de Zosima, iar după aceea 
către năravul tău cel dintii şi de fiară te vei întoarce”. Atunci leul, uitîndu-și mînia sa cea 
firească, a început a se gudura către el şi a se face blînd ca un miel şi, prin însăşi blîndeţea sa, 
arăta semn de ascultare. Sfintul Zosima, luînd povara pe care o ducea asinul și punînd-o pe 
spatele leului, a dus-o pînă la porțile Cezareei. Apoi, luîndu-şi povara, iarăşi a trimis în pustie 
pe acea fiară. 


Prin aceasta se arată întîi puterea Domnului cea atotputernică, care pe fiarele sălbatice 
le supune robilor Săi întru ascultare; iar al doilea, că omului celui îmbunătăţit, care se supune 
Domnului în toate poruncile Lui și Îi slujeşte şi se supune cu adevărat lui Dumnezeu, făcătorul 
Său, i se supune toată cealaltă zidire, necu-vîntătoare şi neînțelegătoare. Prin aceste minuni şi 
sfințenia Cuviosului părintelui nostru Zosima Fenicianul, ni s-a vestit nouă. 


Pentru toate acestea Dumnezeului nostru I se cuvine slavă, acum şi pururea şi în vecii 
vecilor. Amin. 


26. VIAŢA SFÎNTULUI IERARH CHIRIL, ARHIEPISCOPUL 
ALEXANDRIEI 


(9 IUNIE) 


Marele între dascăli, Sfîntul Chiril, era din Alexandria, născut din părinţi 
drepteredincioşi şi de neam bun, nepot de soră al lui Teofil, patriarhul Alexandriei. Fiind crescut 
cu îngrijire, s-a făcut foarte iscusit în filosofie şi în fapte bune. EI era desăvîrşit învăţat şi deprins 
cu cărţile bisericeşti, elineşti şi latinești, atât în înţelepciunea cea dinafară, cît şi în cea dinăuntru. 
EI se îndeletnicea totdeauna cu citirea şi cugetarea dumnezeieştilor Scripturi. 


Pentru aceea şi Teofil, unchiul lui, văzînd în el atîta înţelepciune şi fapte bune, l-a 
numărat în rîndul clericilor Bisericii, hirotonindu-l arhidiacon. Sfîntul Chiril era sădit în grădina 
Bisericii lui Hristos, întocmai ca un crin binemirositor şi frumos, care înflorea cu curăţia şi cu 
faptele bune, şi care umplea pe credincioşi cu mirosul dumnezeieştii lui înțelepciuni. 


După ce a murit Teofil, toţi clericii de obşte şi mirenii au ales ca patriarh al Alexandriei 
pe dumnezeiescul Chiril, care, îndată ce s-a suit pe scaun, a izgonit din Alexandria pe eretici şi 


pe cei care se numeau novațiani. Aceştia se asemănau cu fariseii şi se numeau între ei curați şi 
drepți; pentru aceea purtau haine albe, ca să se arate prin aceasta curăţia petrecerii lor. Ei ziceau 
că cel ce după botez va cădea în păcat de moarte, nu se cade să se primească în biserică; căci 
păcatul cel de moarte nu se spală, de nu se va boteza omul a doua oară. Ei nu îngăduiau a doua 
nuntă, numind-o desfrînare. Botezau a doua oară pe cei ce erau bine botezați, după dreapta 
credinţă şi mai aveau încă alte socoteli ereticeşti. 


Ei s-au numit novațiani de la un oarecare Novat, începător al acestei erezii, care era 
preot în Roma pe vremea împăratului Decie şi care dorea să se facă episcop al Romei. Dar, 
fuindcă după moartea episcopului Favin, care a mărturisit pentru Hristos, Novat nu s-a făcut 
episcop, după cum poftea şi nădăjduia, ci s-a făcut fericitul Cornelie, pentru această pricină s-a 
despărțit de la soborniceasca Biserică şi s-a făcut întru toate vrăjmaş al dumnezeiescului 
Cornelie şi al întregii Biserici creştine. Căci episcopul Cornelie primea iarăşi la Biserică pe 
creștinii care, de frica muncilor, se lepădaseră mai înainte de Hristos, pe vremea tiranului Decie; 
dacă la urmă, pocăindu-se, se întorceau iarăși la credinţa în Hristos, cu lacrimi, aşa precum şi 
Hristos a primit pe Apostolul Petru, care s-a lepădat de Dînsul mai înainte, dar, pe urmă, cu 
lacrimi, s-a pocăit. 


Trufașul Novat, nu numai că nu primea la pocăință pe cei ce se lepădau de Hristos, dar 
şi pe Cornelie îl prihănea, numindu-l părtaş şi tovarăş al închinătorilor de idoli. Cu acestea, el 
a cîştigat şi pe alţii de un cuget cu el, făcîndu-se ca un nou episcop în Roma. De acolo s-a întins 
eresul şi dezbinarea aceasta pînă la Alexandria. 


Pe nişte eretici ca aceştia i-a gonit Sfîntul Chiril, împreună cu episcopul lor Teopempt - 
după cum am zis -, îndată ce s-a făcut patriarh. După aceea, s-au înarmat să gonească din locașul 
lor şi pe draci. Aproape de Alexandria, ca la douăsprezece stadii, se afla un loc ce se numește 
Canovos şi, aproape de acela, este un alt loc ce se numește Manutin, în care era o capiște veche 
locuită de draci. Drept aceea, tot locul acela era foarte înfricoşat de mulţimea duhurilor necurate 
ce locuiau acolo. Pe cînd trăia patriarhul Teofil, de multe ori a voit să curăţească acel loc de 
acele duhuri necurate ce locuiau acolo şi să-l facă locaș sfînt, spre a se preamări Dumnezeu. 
Dar n-a putut; pe de o parte, pentru că a avut multe împiedicări; iar pe de alta, pentru că i-a 
urmat lui aproape moartea. 


Însă, următorul lui Teofil, de trei ori fericitul Chiril, s-a îngrijit de aceasta şi cu osîrdie 
se ruga lui Dumnezeu, ca să-i dea ajutor şi putere să izgonească din acel loc duhurile cele 
necurate. Drept aceea, i s-a arătat lui în vis îngerul Domnului și i-a zis să aducă în locul acela 
cinstitele moaște ale sfinților doctori fără de arginți Chir și loan și astfel va fugi de acolo puterea 
diavolilor. Deci, Sfîntul Chiril, îndeplinind porunca îngerului fără de întîrziere şi, după ce a 
adus în acel loc moaștele sfinților doctori fără de arginți și a zidit acolo o biserică în numele lor, 
îndată au fugit de acolo duhurile cele necurate şi s-a făcut locul acela izvor de tămăduiri, prin 
darul sfinților fără de arginți. 


După ce sfîntul a gonit din locul Alexandriei pe necurații şi gîndiţii diavoli, a luat purtare 
de grijă să gonească şi pe văzuţii şi smintiţii diavoli, care erau urîtori de Hristos. Aceia erau 
evreii care locuiau de mult în Alexandria, din vremea în care s-a zidit cetatea aceasta de marele 
Alexandru, și cu vremea s-au înmulţit foarte mult şi nu încetau - după obiceiul ce-l are acest 
neam iubitor de zavistie - de a bîntui într-ascuns și la arătare pe creştini, pentru ura cea 
neîmpăcată ce o au asupra lui Hristos şi a creştinilor. Ei pricinuiau multe amestecări, tulburări, 
vărsări de sînge şi ucideri. Deci, chemînd sfîntul pe cei mai de căpetenie ai adunării lor, i-au 


sfătuit să oprească pe neamul lor de la aceste fapte pîngărite și să-i înțelepțească, iar blestemaţii 
aceia, nu numai că nu s-au înțelepţit, dar s-au făcut şi mai răi. 


În Alexandria era o biserică foarte mare și foarte frumoasă, care se numea "biserica lui 
Alexandru", fiind zidită de episcopul Alexandru. Deci, evreii, voind să facă ceva rău creştinilor, 
s-au înarmat toți şi, într-o noapte, au făcut un zgomot mare, alergînd pe drumuri şi zicînd pe la 
casele creştinilor: "Săriți, că arde biserica lui Alexandru”. 


Creştinii, auzind, au alergat îndată cu sîrguință să stingă focul. Evreii, văzînd aceasta, 
au sărit asupra creştinilor, începînd a-i tăia pe unul cu sabia, pe altul cu cuțitul, pe altul îl ucideau 
cu sulița, iar pe altul îl omorau cu orice apucau în mînă; încît, în acea noapte, au ucis mare 
mulţime de creștini. Sfîntul Chiril, aflînd dimineaţa de întîmplarea aceea, s-a mîhnit foarte tare 
şi căuta judecată asupra evreilor de la eparhul cetăţii, care se numea Orest. Dar eparhul, deși 
era creștin, însă, fiindcă avea oarecare vrajbă asupra sfîntului, era de partea evreilor ucigași. 
Atunci dumnezeiescul Chiril, umplîndu-se de rîvnă dumnezeiască, a luat cu el mulțime de 
creştini şi au gonit pe evrei din Alexandria, iar locuinţele lor le-au surpat şi le-au ars împreună 
cu sinagoga lor. Eparhul, aflînd de aceasta, s-a umplut de mînie asupra patriarhului şi a început 
a face rău rudeniilor şi prietenilor sfîntului; încît şi pe gramaticul lerax, bărbat renumit şi cinstit, 
l-a bătut fără de milă şi l-a dezbrăcat în privelişte. 


De atunci se afla între sfînt şi între eparh, mare neînțelegere şi neunire, pentru că sfîntul 
părtinea pe creștini, iar eparhul pe evrei. De aceea au scris fiecare tînărului împărat Teodosie, 
despre pricina aceasta şi aşteptau să vină poruncă de acolo. 


După aceasta, a urmat în Alexandria și o altă întîmplare rea, care s-a făcut pricină de 
ucideri și de mare tulburare. Iată care este: 


În cetatea Alexandria, era o fecioară filosoafă, fiica lui Teona filosoful, care se numea 
Ipatia, fată binecredincioasă și îmbună-tăţită. Ea învățase filosofia din tînără vîrstă de la tatăl 
său, sporind atît de mult în filosofie, încît întrecea cu înțelepciunea pe toți filosofii vremii de 
atunci. Despre dînsa scrie şi înțeleptul Sinesie, episcopul Chirinei, lăudînd-o cu cuvinte alese. 
Ea îşi păzea fecioria curată, nevoind să se însoţească cu bărbat; pe de o parte pentru dragostea 
lui lisus Hristos iar pe de alta, să poată fără de tulburare să se îndeletnicească cu cărţile 
filosofiei. 


Pentru aceea, bărbaţii cei rîvnitori de înțelepciune, alergau în Alexandria din toate 
părțile, ca să audă înţelepciunea filosoafei Ipatia. Toţi clericii şi boierii şi întreg poporul o 
cinsteau și ascultau cu dragoste sfaturile şi dojenile ei cele folositoare de suflet. Deci, această 
filosoafă, voind să facă pace între patriarh și eparh, se ducea cu multă blîndeţe şi smerenie, 
uneori la unul, alteori la celălalt şi, cu cuvintele cele înțelepte și pricepute, i-a înduplecat pe 
amîndoi să se împace. Preasfinţitul patriarh căuta mai înainte de aceasta să se împace cu 
eparhul; dar acela, fiind rău, pătimaș și pomenitor de rău, nici nu voia să audă de pace. 


Într-una din zile, pe cînd Ipatia filosoafa se întorcea cu careta la casa sa, niște oamenii 
răi care nu doreau pacea eparhului și a patriarhului, au năvălit asupra ei fără de veste şi, trăgînd- 
o cu sila afară din caretă, 1-au sfişiat hainele şi au bătut-o fără de milă, pînă ce au omorit-o. Ei 
nu s-au săturat numai de acea răutate a lor, ci, cu neomenia şi cu nemilostivirea lor de fiară, au 
năvălit asupra trupului celui mort al fecioarei l-au tăiat bucăţi şi l-au ars în locul ce se numea 
Chinar. 


Înştiințîndu-se toţi alexandrinii de această jalnică ucidere şi rea întîmplare, s-au mîhnit 
foarte mult, mai ales înţelepţi cei iubitori de învățătură. S-au mai înștiințat încă de tulburarea 
aceasta şi monahii care locuiau în muntele Nitriei şi, umplîndu-se de rîvnă, s-au adunat ca la 
cinci sute. Deci, pogorîndu-se în Alexandria, în ajutorul şi apărarea patriarhului, au găsit pe 
drum din întîmplare pe eparhul în caretă şi îndată au început a striga, ocărîndu-l și numindu-l 
slujitor de idoli, fiindcă mai înainte era elin, iar acum luase botezul în cetatea lui Constantin. 


Unul din monahii aceia, fiind mai mînios, a aruncat o piatră asupra eparhului şi l-a lovit 
în cap. După aceea, adunîndu-se mulțime de popor, a alungat pe acel monah și au scăpat pe 
eparh, iar slujitorii eparhului au prins pe un monah cu numele Amonie și l-au dus la eparh. 
Acela, socotind că sfîntul a pornit pe acei monahi asupra lui, s-a aprins de mînie şi atît de mult 
a muncit pe Amonie în mijlocul cetăţii, încît l-a omorît. Sfîntul, înştiințîndu-se de acest lucru, 
s-a mîhnit și a trimis de a luat trupul monahului şi l-a îngropat cu cinste. 


Toate acestea au dat îndrăzneală evreilor, pe care îi izgonise sfîntul din Alexandria, după 
cum am zis. Ei şi-au făcut mai întîi o sinagogă acolo unde se aflau, apoi ucigașii de Hristos și 
urîtorii de Dumnezeu au îndrăznit de au făcut şi acest lucru prea fărădelege, spre ocara şi ruşinea 
lui Hristos şi a creştinilor. Au făcut o cruce lungă, au prins un copil al unui creștin oarecare, pe 
care, dezbrăcîndu-l, l-au răstignit pe cruce, nu cu piroane, ci cu frînghii subțiri; apoi după ce au 
rîs mult de dînsul, au scuipat în faţa lui şi l-au batjocorit întocmai cum părinţii lor au batjocorit 
pe Domnul; iar mai pe urmă de toate l-au bătut atît de mult pînă ce l-au omorît. Astfel acest 
copil binecuvîntat s-a făcut părtaş şi următor al patimilor Domnului. 


Dumnezeiescul Chiril, înştiințîndu-se de toate acestea s-a plîns împăratului; care, deşi 
cu întârziere, însă a judecat cu dreptate. Împăratul a poruncit ca pe cei mai mari ai evreilor să-i 
muncească foarte tare, iar pe eparhul Orest l-a scos din dregătoria sa. Scăpîndu-se Sfîntul de 
tulburările cele mai de sus şi de smintelile acestea, îşi păstorea turma lui cea cuvîntătoare cu 
sîrguință şi cu plăcere de Dumnezeu, ca un păstor adevărat, avînd pace cîtăva vreme. 


Însă diavolul, vrăjmașul păcii, al adevărului şi izvorul tuturor răutăţilor, n-a lăsat pe 
Sfîntul Chiril şi pe ceilalţi creştini să se bucure multă vreme de această linişte; că a pornit război 
mare şi tulburare în toată Sfînta Biserică a lui Hristos, cu hulitorul eres al răucredinciosului 
Nestorie, asupra căruia se cădea să se nevoiască dumnezeiescul Chiril, apărătorul dreptei 
credinţe. Acest Nestorie răucredincios, după ce a fost adus din Antiohia la Constantinopol și 
ales patriarh după Sesinie, la începutul patriarhiei lui se arăta pe dinafară drepteredincios în 
credinţă şi nimic nu zicea împotriva acesteia; însă, în inima sa, ticălosul era eretic, numind pe 
Stăpînul Hristos "numai om, nu şi Dumnezeu", iar pe Născătoarea de Dumnezeu numind-o, nu 
Născătoare de Dumnezeu, ci "Născătoare de Hristos". 


Astfel şi cei de un cuget cu Nestorie, adică episcopul Dorotei, cel care locuia împreună 
cu el, şi preotul Anastasie, aceștia au început mai întîi să semene eresul întocmai ca nişte 
neghină printre grîu. Episcopul Dorotei, învățind pe popor la un praznic în biserica 
sobornicească a cetăţii lui Constantin, a strigat şi a zis acest cuvînt hulitor: "Care va numi pe 
Maria, Născătoare de Dumnezeu, să fie anatema". lar Anastasie patriarhul, propovăduind în 
popor, a zis: "Să nu numească cineva pe Maria, Născătoare de Dumnezeu, pentru că Maria era 
fiinţă de neam omenesc. Și, din trupul omului, cum este cu putință să se nască Dumnezeu?" 
Aceste cuvinte hulitoare dacă le-a auzit poporul, a început să se tulbure; şi, pentru ca să se 
adeverească, au întrebat pe patriarhul Nestorie despre acestea. Dar ereticul Nestorie n-a mai 
putut să ascundă în inima sa otrava eresului; deodată a început a aduce hule împotriva lui Hristos 
şi a Născătoarei de Dumnezeu, zicînd: "Eu nu voi numi Dumnezeu, pe Acela care s-a zămislit 


în pîntece de femeie şi a aşteptat un număr de zile şi de luni, pînă să se nască; nici nu voi numi 
Născătoare de Dumnezeu, pe femeia care a născut om cu trup din firea sa”. 


De atunci înainte, au început în popor să se nască prigoniri și împerecheri, adică, unii se 
împotriveau eresului lui Nestorie şi-l urau, iar alții se împărtăşeau cu el și primeau învățătura 
lui. Aceste împerecheri se făceau nu numai în cetatea lui Constantin, ci mai în toată lumea și la 
fiecare breaslă a credincioşilor. Acel eretic, Nestorie, împreună cu următorii lui au scris cărți și 
le-au trimis pretutindeni, chiar şi pînă în pustiuri, pe unde locuiau monahii. Deci, acel blestemat 
a atras la rătăcirea lui atît de mulți, încît făceau parte cu el clerici, monahi şi mireni. Astfel, 
după cum mai înainte Arie a sfişiat de sus haina lui Hristos cea ţesută, tot așa şi Nestorie a sfişiat 
toată plinirea Bisericii în multe părți. 


Înştiinţîndu-se de toate acestea, Sfîntul Chiril din Alexandria s-a mîhnit foarte mult, ca 
un rob credincios al lui Hristos şi al Născătoarei de Dumnezeu ce era. Deci, s-a înarmat ca să 
dea război pentru cinstea lor şi s-a pregătit, ca un păstor adevărat, să izgonească lupul cel răpitor 
din staulul oilor celor cuvîn-tătoare. Sfîntul Chiril a scris mai întîi scrisori sfătuitoare către 
Nestorie, în care îl sfătuia, cu dragoste frățească, să lepede niște socoteli ereticeşti ca acestea și, 
cu schimbarea lui în dreapta credinţă, să îndrepteze pe aceia pe care i-a atras mai înainte la 
reaua credință. Răucredinciosul Nestorie, luînd scrisorile Sfîntului Chiril, nu numai că nu s-a 
îndreptat, ci mai rău s-a făcut, sîrguindu-se să întindă și mai mult eresul său; iar pe cei ce se 
împotriveau rătăcirii lui, clerici şi monahi, îi muncea cu diferite feluri de munci. Contra 
Sfîntului Chiril se mînia cu multă mîndrie, numindu-l eretic şi grăind contra lui multe clevetiri 
mincinoase şi nedrepte şi le semăna în popor. 


Sfîntul Chiril, văzînd calea pe care a apucat Nestorie, 1-a scris cu asprime, vădind eresul 
lui. El a mai scris și clerului din Constantinopol şi împăratului; apoi a mai scris și lui Celestin, 
episcopul Romei, şi celorlalți patriarhi; de asemenea, a scris şi la diferite cetăți și laturi, 
dregători şi boieri. Chiar și la mulţi pustnici și monahi nu s-a lenevit fericitul a scrie, arătîndu- 
le din dumnezeieștile Scripturi, cît este de pierzătoare şi vătămătoare de suflete rătăcirea lui 
Nestorie, îndemnîndu-i pe toţi să se păzească de eresul acela ca de niște otrăvuri aducătoare de 
moarte. Mai pe urmă, eresul lui Nestorie creștea din zi în zi tot mai mult şi sporea din ce în ce 
mai rău. Deci, dezbinarea Bisericii fiind mare şi mulți din episcopi vătămîndu-se de eres; pentru 
aceasta, Teodosie cel Tînăr, drepteredinciosul împărat, vrînd să îndrepteze aceste sminteli și să 
curețe Biserica lui Hristos şi grîul credinței de mărăcinii şi neghinele rătăcirii lui Nestorie, a 
poruncit să se adune în Efes la anul 431 al treilea sinod a toată lumea. 


Deci, s-au adunat două sute şi mai bine de episcopi din toată lumea; iar cîţi nu puteau să 
meargă singuri pentru vreo împiedicare de nevoie, aceştia şi-au trimis delegaţii lor. De aceea şi 
Celestin, episcopul Romei, fiindcă nu putea să meargă la Efes de bătrîneţe și slăbiciune, a scris 
Sfîntului Chiril să ţină locul lui în sinod. Deci, cei mai mari ai acestui Sfînt Sinod erau: întîi, 
Sfîntul Chiril, ca locţiitor al episcopului Romei şi ca patriarh al Alexandriei; al doilea, luvenalie 
al Ierusalimului, și al treilea, Memnon al Efesului. Deci, fericitul Chiril, aflîndu-se cel dintîi 
şezător pe scaun în sinodul acesta a toată lumea, a propovăduit împreună cu ceilalți părinți şi a 
învăţat: 


"Domnul nostru lisus Hristos este unul după ipostas, Dumnezeu adevărat şi Om 
adevărat, iar Preacurata Fecioara Maria, care L-a născut pe El cu trup, este cu adevărat 
Născătoare de Dumnezeu". Pentru aceea, s-a făcut mare bucurie la toţi credincioşii şi tot poporul 
cetății bătea din palme de bucurie şi zicea într-un glas: "Nu este mare Artemida efesenilor, după 
cum s-a zis de demult, ci este mai mare Preasfînta Fecioară Maria, Născă-toarea de Dumnezeu”. 


Iar pe Nestorie, Sfinţii Părinţii ai acestui sinod l-au anatemizat şi l-au caterisit ca pe un eretic și 
hulitor. Dar, fiindcă el nici așa nu se liniștea, ci propovăduia eresul mai departe, pentru aceea I- 
au surghiunit în Tason - după cum zice Sfîntul Teofan -, apoi în Oasinul Arabiei, căruia pe 
turceşte îi zicea Iprim. 


Pierzătorul Nestorie, aflîndu-se acolo, şi-a luat dumnezeieştile pedepse, pentru că limba 
lui cea hulitoare a putrezit şi a fost mîncată de viermi; tot asemenea a putrezit tot trupul lui. lar 
în Tebaida cea de sus, ticălosul Nestorie a suferit moarte înfricoşată şi dureroasă, asemenea cu 
a lui Arie; fiindcă, pe cînd avea ieşirea afară, a început a vorbi contra lui Hristos şi contra 
Născătoarei de Dumnezeu. Pentru aceasta, îngerul Domnului l-a lovit şi s-au vărsat toate 
măruntaiele lui tocmai în ceasul necurăţeniei; şi acolo şi-a dat sufletul acel om rău, după cum 
povesteşte Sfîntul Gherman al cetăţii lui Constantin. 


O necinste şi o pedeapsă ca aceasta a luat ereticul Nestorie, cel de un gînd cu iudeii; iar 
Sfîntul Chiril a luat mare cinste de la sfîntul al treilea Sinod a toată lumea, pentru că, după cum 
povesteşte loan Zinon în cuvîntul de laudă pe care îl împletește Sfîntului Chiril și care se găseşte 
în cărțile scrise cu mîna lui, părinţii celui de-al treilea Sinod au dăruit dumnezeiescului Chiril 
aceste privilegii: să se numească judecător al lumii şi să poarte pe cap, cînd va sluji Sfinta 
Liturghie, un giulgiu subțire ca o basma. Acestea arată întîi judecata cea minunată a toată lumea 
pe care a făcut-o Sfintul, unind toată lumea printr-o singură şi dreaptă credinţă, care era în acel 
timp împărțită de eresul lui Nestorie; şi al doilea, giulgiul cel subțire arată iscusința minții și 
socotelilor Sfîntului cu care a întărit și a explicat unirea acea după ipostas; fiindcă prin hotarul 
acesta, se arată împreună şi o faţă a lui Hristos şi două firi ale Lui. 


Acestea le-a povestit cuvîntul pe scurt și cu puţine vorbe, dar n-a fost aşa; pentru că, 
pînă să se adune sinodul cel mai sus zis ca prin el să întărească și să întemeieze adevărata 
credinţă, Sfîntul Chiril a pătimit multă necinste şi osteneală totdeauna. Căci a luat multe 
clevetiri neadevărate şi goniri de la ereticii cei de un gînd cu Nestorie, pentru că ei, fiind ajutaţi 
de dregătorii cei lumești, au făcut adunarea lor şi au declarat mincinos şi eretic pe 
dumnezeiescul Chiril. Ei erau de un gînd și cu Apolinarie, care se lepădase de adevărata omenire 
a lui Hristos, fiindcă ziceau că Hristos nu are minte, ci dumnezeirea a împlinit locul minții. 
Deci, ei au osîndit pe Chiril ca pe un eretic, pîrîndu-l împăratului prin scrisorile lor. Și atît de 
mult au umblat cu pîrile şi prihănirile lor, încît au întărîtat pe împărat cu urgie asupra Sfîntului, 
din care pricină a fost aruncat în temnița din Efes, purtînd fiare şi nevoindu-se pentru adevăr 
împreună cu Memnon al Efesului. 


După aceea împăratul, cercetînd cu deamănuntul şi găsind că toate acele piri au fost 
mincinoase şi aflînd nevinovăția Sfîntului, toate acele au smerit pe eretici şi i-au izgonit, iar pe 
Sfîntul Chiril împreună cu cei de un gînd cu dînsul, i-au pus iarăşi în scaunele lor; şi astfel 
răbdarea și blîndeţea au fost încununate cu laude. 


Pentru ca să înţeleagă fiecare cît de urit a fost Maicii lui Dumnezeu eresul lui Nestorie, 
împotriva căruia s-a luptat atît de mult dumnezeiescul Chiril, este bine să spunem aici și istoria 
pe care o povestesc părinții Limonariului, Sofronie şi loan, unde ei scriu astfel: "Am mers la 
părintele Chiril, preotul lavrei Calamonului, care este lîngă Iordan, și ne-a spus nouă acestea: 
"Într-una din zile, am văzut în somn pe Sfînta Maria Născătoarea de Dumnezeu, cu fața 
luminată, cu haină roşie şi, împreună cu dînsa, doi bărbaţi cu sfințită cuviinţă, care stăteau afară 
de chilia mea. Eu am cunoscut că este Stăpîna Născătoare de Dumnezeu, iar cei doi bărbaţi care 
erau cu dînsa, erau Sfîntul loan Botezătorul şi Sfîntul loan Cuvîntătorul de Dumnezeu. De 
aceea, am ieşit din chilia mea şi, închinîndu-mă Născătoarei de Dumnezeu, am rugat-o pe ea să 


intre înăuntru, ca să-mi binecuvînteze chilia. Dar Născătoarea de Dumnezeu n-a voit nicidecum 
Şi, fiindcă eu am rugat-o cu stăruinţă, am zis: "Să nu se întoarcă robul tău rușinat şi defăimat de 
la tine”, şi alte asemenea. Ea, căutînd spre mine, mi-a spus: "Cum mă rogi să intru în chilia ta, 
cînd tu ai pe vrăjmașul meu într-însa”. 


Acestea zicînd, s-a făcut nevăzută; iar eu, deșteptîndu-mă, am început a plînge şi a mă 
mîhni pentru cuvîntul acesta al Născătoarei de Dumnezeu. Deci, nefiind altcineva în chilia mea, 
afară de mine singur, mă gîndeam, ca nu cumva să fi greșit cu vreun lucru oarecare sau cu 
gîndul către Născătoarea de Dumnezeu şi de aceea s-a întors de la mine; însă nu găseam nimic 
cu care să-i fi greşit întru ceva. Deci, aflindu-mă întru nedumerire și mîhnire, am luat o carte ca 
să citesc şi să mă mai mîngii în supărarea aceea. Acea carte era a lui Isihie, preotul Bisericii 
Ieru-salimului, pe care o cerusem odată de la dînsul. Citind în ea, am aflat la sfîrşitul cărții două 
cuvinte hulitoare ale răucredinciosului Nestorie, de unde am cunoscut că el este vrăjmaşul 
Născătoarei de Dumnezeu; deci pe acela îl aveam în chilia mea. 


Atunci am dat cartea înapoi la acela care mi-o dăduse, zicîndu-i: "a-ţi cartea ta, frate, 
că din ea mai mult am păgubit decît am folosit". Iar acela, întrebîndu-mă şi aflînd cauza acelei 
pagube - fiindcă i-am povestit vedenia -, s-a umplut de rîvnă dumnezeiască şi, îndată, a tăiat 
din carte acele cuvinte hulitoare și le-a ars în foc, ca să nu se mai afle în chilia lui vrăjmașul 
Stăpînei noastre Născătoare de Dumnezeu". 


Nu se cuvine să tăcem şi aceasta: Sfîntul Chiril, cel mai desăvîrşit prieten al lui Hristos 
şi atît de procopsit în sfinţenie, avea încă şi o oarecare prihană în dînsul, nu din răutate şi 
cunoștință, ci din oarecare prindere în minte şi necunoștință a adevărului. Numai unul 
Dumnezeu este fără de păcat şi singur este cu totul neprins de orice patimă, precum zice 
Grigorie Cuvîn-tătorul de Dumnezeu. lar sfinţii, oricît de îmbunătățiți ar fi ei, cu toate acestea 
sînt supuşi, ca şi oamenii la neputinţa omenească şi cad sub oarecare patimi omeneşti. De aceea 
şi Sfîntul Chiril, ca un om avea oarecare patimă omenească, însă a îndreptat-o pe aceasta într- 
un chip minunat. Care era patima și care a fost îndreptarea ei? Ascultaţi: Marele Chiril, avînd 
rudenie și unchi pe patriarhul Teofil, vrăjmașul Sfîntului loan Hrisostom, credea de adevărate 
mincinoasele prihăniri pe care le grăia Teofil contra vrăjmașului lui, Hrisostom, nu din răutate, 
precum s-a zis mai sus, ci din neştiință şi din nerăutate, precum este scris: Bărbatul cel fără de 
răutate crede tot cuvintul. Deci, din aceste două pricini, a luat dumnezeiescul Chiril presupus 
rău asupra preasfințitului şi dumnezeiescului părinte loan Hrisostom, de unde se mînia asupra 
lui, nu numai cînd trăia, ci şi după moartea lui. Pentru aceasta, nici numele lui nu voia să-l 
pomenească în pomelnicele celorlalți binecredincioși patriarhi, precum era şi este obiceiul. 


Deci, a scris către dumnezeiescul Chiril, Apotic, cel ce a fost după Arsachie patriarh al 
Constantinopolului, arătînd că și el a fost unul din vrăjmașii lui Hrisostom; dar mai pe urmă, 
socotind nevinovăția şi curăţenia acestui sfînt bărbat, s-a pocăit de greșeala sa mai înainte și a 
numărat şi a pomenit numele Sfîntului loan Hrisostom, împreună cu ale celorlalți sfinți; deci, 
sfătuindu-l pe Sfîntul Chiril frăţeşte, l-a rugat să facă şi el asemenea, să scrie numele lui 
Hrisostom în pomelnic și să-l pomenească. Însă dumnezeiescul Chiril nu l-a ascultat, nevoind 
să prihănească sinodul ce s-a ținut împotriva lui Hrisostom pe vremea lui Teofil. 


A mai scris după aceasta către dumnezeiescul Chiril şi Sfîntul Isidor Pelusiotul, ca unul 
ce era rudă cu el și mai bătrîn cu vîrsta. Acela îl sfătuia cu îndrăzneală dar şi cu multă blîndeţe 
cum că, nedrept și fără de socoteală ține mînie contra Sfintului loan Hrisostom şi cum că nu se 
cuvine fără de greșeală să judece cineva din oameni, mai înainte de a nu fi cercetat pricina și 
greşeala omului cu de-amănuntul. Dumnezeu, cu toate că ştie toate mai înainte de a se face şi 


vede mai înainte cele ce au să fie ca şi cum ar fi de față, Sfînta Scriptură zice că s-a pogorît din 
cer singur la cetățile dimprejurul Sodomei, ca să vadă dacă cu adevărat au păcătuit sodomitenii, 
aşa după cum strigarea Sodomei se suie înaintea Lui; iar de nu, să știe: Strigarea Sodomei și a 
Gomorei s-a înmulțit către Mine şi păcatele lor sint foarte mari. Deci, pogorindu-Mă, voi vedea 
de se săvirşeşte după strigarea lor care vine către Mine; iar de nu, să ştiu. Aceasta a făcut-o 
Domnul Cel a toate văzător, ca să ne dea pildă să nu credem îndată cuvintele pîritorilor, ci 
singuri să cercetăm mai înainte pînă ce ne vom încredința desăvîrşit, de este adevărat, așa după 
cum auzim. Deci, şi ţie - zice către dumnezeiescul Chiril -, ţi se cuvine să socotești mai întîi și 
apoi să te mînii, după ce vei afla pricină binecuvîntată de mînie. 


Mulţi din cei ce au fost împreună cu tine la sinodul din Efes te spun pe față cum că te 
miînii cu nedreptate asupra nevinovatului loan şi, fiindcă eşti nepot al lui Teofil, urmezi în toate 
aşezării aceluia. Deci, precum acela şi-a declarat nebunia pe faţă, izgonind din scaunul său pe 
loan cel fără de greșeală, sfînt și iubit al lui Dumnezeu, așa faci şi tu; prihănești şi gonești slava 
celui gonit, cu toate că acum este mort". 


Altădată, Sfîntul Isidor a scris altă epistolă, către același dumnezeiesc Chiril, în care 
zicea acestea: "Mă înfricoşează pildele care se află în dumnezeiasca Scriptură şi mă silesc să-ți 
scriu cele ce îți sînt de trebuință. Dacă eu îți sînt părintele tău - precum mă numeşti -, mă tem 
de osînda pe care a luat-o preotul Eli, cel din Legea Veche, că nu a pedepsit precum se cădea 
pe fii săi care au păcătuit. lar dacă eu sînt fiul tău, precum o ştiu eu însumi, mă înfricoșez să nu 
mă ajungă pedeapsa aceea pe care a luat-o Ionatan, fiul lui Saul; căci, putînd să oprească pe 
tatăl său să nu caute vrăji, nu l-a împiedicat de la păcat; pentru aceasta, el a fost ucis cel dintîi 
în război. Deci, ca să nu fiu osîndit, îţi zic ţie acelea care-ţi sînt spre folosul tău; să nu te osîndeşti 
şi tu de la Dreptul Judecător Cel necăutător în față, ascultă-mă pe mine: leapădă-ţi mînia care o 
ai asupra celui mort şi să nu tulburi Biserica celor vii, pricinuindu-i neliniște”. 


În alt loc al epistolei sale zice: "Mă întreb pentru ce şi cum s-a izgonit loan? Însă eu nu 
voiesc să-ți răspund cu de-amănuntul, ca să nu mă arăt că osîndesc şi prihănesc pe ceilalți. 
Aceasta îţi zic ţie, cum că mulți din cei fărădelege, cu mare nedreptate şi-au săvîrşit răutatea lor 
asupra dreptului acela. Deci, în puține cuvinte, îți arăt starea Egiptului cu care te învecinezi. 
Egiptul s-a lepădat de Moise și a slujit lui Faraon. Pe cei smeriţi i-a văzut cu bine; iar pe 
israilitenii care se osteneau i-a muncit. El n-a plătit lucrătorilor care zideau cetatea Egiptului. 
În nişte lucruri ca acestea Egiptul îndeletnicindu-se, a odrăslit pe Teofil, care cinstea aurul ca 
pe Dumnezeu. Împreună cu cei de un gînd cu el, a urât și a mîhnit pe loan, omul cel iubit al lui 
Dumnezeu și propovăduitorul Domnului. Dar casa lui David crește și se întăreşte şi mai mult; 
iar casa lui Saul se micșorează şi se împuţinează precum vezi. 


Dumnezeiescul Chiril, citind scrisorile acestea ale Sfîntului Isidor, a început a-şi 
cunoaşte greşeala şi a se îndrepta. Deci, atunci a cunoscut adevărul şi de atunci s-a îndreptat 
desăvîrşit, de cînd a văzut vedenia care urmează: Sfîntului Chiril i s-a arătat odată într-un vis, 
că se află într-un loc foarte frumos, plin de bucurie negrăită. Acolo vedea pe Avraam, pe Isaac, 
pe Iacov şi pe alți minunaţi şi slăviţi bărbați ai Vechiului Testament. Asemenea vedea într-însul 
şi pe mulţi sfinți care făceau parte din Noul Testament al Sfintei Evanghelii. În locul acela, a 
văzut şi o biserică minunată, a cărei frumuseţe era neîntrecută; iar înăuntrul bisericii se auzea o 
mulțime multă de popor, care cînta cu dulce melodie. Intrînd şi sfîntul în biserică, cu totul s-a 
înspăimântat cu mintea de vederea celor de acolo şi s-a umplut cu totul de bucurie şi de dulceaţă 
în inima sa. Căci vedea acolo și pe Doamna noastră Născătoare de Dumnezeu înconjurată de 
mulţime de sfinți îngeri şi strălucită cu slavă negrăită de jur împrejur. Mai vedea şi pe Sfîntul 
loan Hrisostom stînd aproape de Născătoarea de Dumnezeu cu mare cinste şi strălucind cu 


lumină minunată, ca un înger al lui Dumnezeu, ținînd în mîini cartea învățăturilor sale. 
Împreună cu Sfîntul loan Hrisostom mai erau şi mulți alți bărbați slăviţi, care stăteau lîngă 
dînsul ca niște slujitori înarmaţi toţi, ca şi cum ar fi vrut să facă o izbîndă oarecare. 


Dumnezeiescul Chiril, văzînd acestea, dorea a merge să se închine Stăpînei noastre 
Născătoarei de Dumnezeu, chiar a şi alergat la ea ca să i se închine; dar îndată Sfîntul loan, 
împreună cu purtătorii săi de sulițe, au alergat împotriva lui cu mînie și, nu numai că l-au oprit 
de a se apropia de Născătoarea de Dumnezeu, dar şi din biserica aceea l-au izgonit. Sfîntul 
Chiril, în vremea cînd stătea cutremurat şi se socotea în sine cum se mînia contra Sfîntului loan 
Hrisostom și cum l-a izgonit din biserică, iată a auzit pe Stăpîna noastră, Născătoarea de 
Dumnezeu, mijlocind și zicînd către Sfîntul loan să-l ierte şi să nu-l gonească din biserica aceea; 
căci nu din răutate, ci din neștiință a luat contra lui presupus rău: "Iartă pe Chiril - a zis 
Născătoarea de Dumnezeu către Sfîntul loan -, căci din necunoştinţă a luat presupusul cel rău 
pentru tine și se va arăta că din neştiinţă a cîştigat acest presupus rău, după ce îl va cunoaşte”. 
Dar loan se arăta că nu primea să-l ierte. 


Atunci Preasfînta Născătoare de Dumnezeu a zis către Sfîntul loan: "Pentru dragostea 
mea, iartă-l. Căci mult s-a nevoit pentru cinstea mea, ocărînd şi ruşinînd pe Nestorie, ocărîtorul 
meu; iar pe mine, Născătoarea de Dumnezeu, propovăduindu-mă oamenilor! lartă-l pentru 
mine, căci mult s-a ostenit pentru mine, pe ocărîtorul Nestorie ruşinîndu-l şi pe mine, 
Născătoarea de Dumnezeu, propovăduindu-mă!" Acestea auzindu-le Hrisostom de la 
Născătoarea de Dumnezeu, îndată s-a îmblînzit şi, fiind chemat înăuntru, a îmbrățișat pe Sfintul 
Chiril, ca un prieten pe prietenul său, şi de dragoste îl săruta cu iubire frățească şi cu mare 
bucurie. Astfel s-au împăcat şi s-au împrietenit amîndoi sfinţii între ei, în vedenia aceea, prin 
mijlocirea Născătoarei de Dumnezeu. 


Deci, Sfîntul Chiril, deşteptîndu-se şi socotind cu de-amănuntul această vedenie, s-a 
pocăit foarte mult şi singur se certa pe sine; căci atîta vreme a avut patimă deşartă şi nesocotită, 
contra unui bărbat preasfînt şi bineplăcut lui Dumnezeu. Pentru aceea, adunînd îndată pe toţi 
episcopii Egiptului, au făcut praznic mare şi sărbătoare Sfintului loan Hrisostom, a scris numele 
lui în diptică şi-l pomenea împreună cu sfinţii cei mari. În fiecare an îl fericea pe el cu cuvinte 
de laudă; iar Gheorghe, patriarhul Alexandriei, i-a scris viaţa lui, din care, mai pe urmă, a scris 
şi a alcătuit viaţa Sfintului loan Hrisostom, care se află în tomurile lui. Astfel s-a ridicat pata 
aceasta deasupra sfinţeniei dumnezeiescului Chiril. 


De atunci, fericitul Chiril şi-a petrecut cealaltă vreme a vieții sale cu petrecere minunată, 
păstorind turma sa cea cuvîntătoare la păşunea cea aducătoare de viață, povățuindu-i pe toți la 
calea mîntuirii cu mare înțelepciune şi cu știință duhovnicească, întorcînd din rătăcirea 
diavolului pe cei rătăciți. Dovadă învederată a înțelepciunii şi a ştiinţei sale este povestirea sa 
care urmează şi pe care voim să o adăugim aici ca pe o îndulcire a ascultătorilor şi astfel vom 
da sfîrşit povestirii sale. 


Părintele Daniil ne spune în Pateric, cum că în părțile cele mai de jos ale Egiptului era 
un bătrîn cuvios, adică cu petrecerea sfînt, dar prost şi greoi la minte. Pentru aceea, din 
prostimea lui, socotea şi zicea că Melchisedec este fiul lui Dumnezeu. Aceasta au vestit-o unii 
Sfîntului Chiril, care, chemînd la sine pe bărbatul acela și înştiințindu-se că face semne şi 
minuni și orice va cere de la Dumnezeu îi arată lui, a uneltit o înțelepciune ca aceasta. El a zis 
cu blîndeţe către bătrîn: "Părinte, un gînd îmi zice mie că Melchisedec este fiul lui Dumnezeu 
şi alt gînd iarăşi îmi zice, că nu este fiul lui Dumnezeu, ci este om şi arhiereu al lui Dumnezeu; 
deci, pentru aceasta am îndoială. Pentru aceea te-am chemat, să-ţi spun ca să te rogi lui 


Dumnezeu, să-ți descopere adevărul, ca să mi-l arăţi şi mie”. Bătrînul, auzind aceasta și 
bizuindu-se pe înţe-legerea sa, a răspuns cu blîndeţe dar şi cu îndrăzneală: "Lasă-mă, stăpîne, 
ca pentru aceasta să mă rog lui Dumnezeu trei zile, şi orice-mi va descoperi, voi arăta-o şi marii 
tale sfințenii”. 


Deci, bătrînul, ducîndu-se în chilia lui, s-a închis trei zile și a rugat cu căldură pe 
Dumnezeu să-i arate ce a fost Melchisedec. Descoperindu-se adevărul de la Dumnezeu, s-a 
întors la Sfîntul Chiril şi i-a zis: "Stăpîne, Melchisedec este om, iar nu fiul lui Dumnezeu". lar 
sfîntul i-a zis: "Și de unde ştii, părinte?" Bătrînul i-a răspuns: "Dumnezeu mi-a arătat pe toţi 
patriarhii, unul după altul, de la Adam pînă la Melchisedec. Pe toţi aceia i-am văzut trecînd pe 
dinaintea mea şi cînd a venit să treacă Melchisedec, mi-a zis îngerul Domnului: "lată, acesta 
este Melchisedec!" Deci, m-am încredinţat cu adevărat, stăpîne, că desăvîrşit este așa”. Atunci, 
Sfîntul Chiril, mulţumind lui Dumnezeu, s-a bucurat foarte mult că a izbăvit pe acel bătrîn din 
rătăcire şi l-a eliberat cu pace. Deci, bătrînul, ducîndu-se, a mărturisit tuturor că Melchisedec 
este om iar nu Fiul lui Dumnezeu. Cu o înţelepciune ca aceasta și cu astfel de meşteşug 
duhovnicesc al sfîntului, s-a povăţuit bătrînul cel prost la cunoştinţa adevărului. 


Sfîntul Chiril, a trăit pe scaunul Alexandriei 32 de ani, scriind multe cărţi folositoare de 
suflet şi credincioase, dintre care cele mai alese sînt: Comorile şi Explicările la Sfinta Scriptură 
cea Veche şi curăţind în zilele sale Biserica lui Hristos de eresuri, şi-a dat sfîntul lui suflet în 
mîinile lui Dumnezeu, în a noua zi a lunii iunie, zi în care se prăznuieşte adevărata lui pomenire. 
Căci în 18 zile ale lunii lui ianuarie nu este pomenirea sfirşitului său, ci pomenirea mergerii lui 
din Alexandria la Efes. Această mergere a lui s-a judecat vrednică de praznic; căci a stat pricină 
de multe bunătăți pentru Biserica lui Hristos, fiindcă prin ea s-a adunat Sfîntul Sobor al treilea 
a toată lumea, eresul cel hulitor al lui Nestorie s-a izgonit şi dreapta credință s-a propovăduit 
lumii. Astfel, Sfîntul Chiril nevoindu-se cu buna nevoinţă credința cea dreaptă întărind-o la 
sinod, împăcînd lumea şi liniştind-o de tulburări, curăţind turma sa de eresuri și viața sa 
împodobind-o cu fapte mari şi bune, s-a dus să-şi ia cununa pregătită lui de puitorul de nevoinţe 
Hristos, precum și plată pentru osteneală. 


Lîngă el, la moartea Sfîntului Chiril, a stat chiar Doamna și Stăpîna Născătoare de 
Dumnezeu şi a cercetat pe robul său cu sîrguință; căci el, în viaţa sa, a slujit ei cu credință şi 
mult s-a nevoit fericitul pentru cinstea ei. El acum se află în ceruri şi se bucură împreună cu 
toate cetele îngerilor, cu patriarhii, cu proo-rocii și cu apostolii, cu ierarhii şi cu toţi sfinţii cei 
din veac. Dar mai ales cu cel desăvîrşit şi iubit prieten, cu dumnezeiescul loan Gură de Aur, stă 
fără mijlocire înaintea scaunului lui Hristos Dumnezeul nostru și înaintea Preacuratei Maicii 
Sale, pentru care s-a luptat şi a pătimit rău. Şi neîncetat roagă pe Preasfînta şi cea deoființă 
Treime pentru toţi creştinii, ca să dobîndească şi ei împărăţia cerurilor. Pe care, facă Dumnezeu 
ca să o dobîndim şi noi toți, cu darul şi cu iubirea de oameni a Domnului nostru Iisus Hristos, 
Căruia 1 se cuvine toată slava împreună cu Tatăl şi cu Sfîntul Duh, acum şi pururea şi în vecii 
vecilor. Amin. 


27. CUVIOSUL CHIRIL, EGUMENUL MĂNĂSTIRII DE LA IEZERUL 
ALB 


(9 IUNIE) 


Cuviosul părintele nostru Chiril s-a născut din părinţi de neam bun şi drepteredincioşi 
şi a crescut în slăvita cetate Moscova. El, din Sfîntul Botez, a fost numit Cozma şi de tînăr a 
fost dat la învățătura sfintelor cărți. Fiind copil foarte isteţ, a învăţat degrabă dumnezeiasca 
Scriptură şi, nevoindu-se la citirea cărților, se sîrguia spre mîntuire, petrecînd în înfrînare, în 
curăție și în tot lucrul plăcut lui Dumnezeu. 


Încă de cînd era tînăr, părinţii lui au trecut din această viață vremelnică și, fiind pe patul 
morții, au încredinţat pe fiul lor, Cosma, lui Timotei, rudenia lor, care era unul dintre boierii 
marelui domn Dimitrie, care avea dregătoria isprăvniciei. Fericitul copil, avînd dumnezeiasca 
dorire în inima sa, voia să se facă călugăr; deci, întreba de locurile şi de locuinţele monahilor şi 
cum i-ar fi lui cu înlesnire să se mîntuiască; însă nimeni nu îndrăznea să-l călugărească, 
temîndu-se de acel boier Timotei. 


Încă de cînd Cosma era în lume, arăta în sine înclinare către viața monahicească, 
ducîndu-se totdeauna la biserică, păzind curăţia și întreaga înțelepciune, omorîndu-şi trupul cu 
postul şi cu înfrînarea şi făcînd toate faptele bune. Acest lucru văzîndu-l Timotei, se bucura de 
el şi îl iubea foarte mult. 


Ajungînd bărbat desăvîrșit, Timotei i-a încredințat rînduiala casei sale, ca unui 
credincios şi rudenie a sa; dar el se gîndea în sine, cum ar face să fie monah, căci înlăuntru era 
aprins de dragostea dumnezeiască. 


Taina aceasta el n-o spunea nimănui, ca nu cîndva, ştiind-o Timotei, stăpînul lui, să-i 
facă vreo împiedicare de la lucrul ce-l gîndea. Deci, fericitul Cosma era în mare mîhnire, 
văzîndu-se cu gîlcevile lumeşti şi neştiind cum ar scăpa de acelea; pentru aceea, se ruga lui 
Dumnezeu cu dinadinsul, să-l scoată în orice fel din gîlcevile vieţii şi să-l ducă în liniştea 
monahicească. Domnul, ajutînd scopului său, cu purtarea Sa de grijă, a rînduit să vină în cetatea 
Moscova fericitul Ştefan, egumenul mănăstirii Mahriştesca, bărbat desăvîrşit în fapte bune, ştiut 
şi cinstit de toţi pentru viața lui cea plăcută lui Dumnezeu. 


Cosma, înştiințîndu-se de venirea lui, a alergat cu bucurie la el, pentru că de multă vreme 
auzise de el şi dorea să-l vadă. Deci, căzînd la picioarele lui, vărsa lacrimi din ochi, rugîndu-l 
să pună pe el chipul monabhicesc şi zicînd: "Preasfinţite părinte, de multă vreme am dorit să te 
văd, iar acum Dumnezeu m-a învrednicit a vedea fața preasfinţiei tale. Deci, te rog pentru 
Domnul, nu mă lăsa pe mine păcătosul, precum nici Hristos n-a lăsat pe vameșul şi pe fiul cel 
desfrînat!" 


Cuviosul, văzîndu-i lacrimile și buna lui dorinţă, a înțeles că o să fie vas ales al Sfîntului 
Duh și a început a gîndi cum ar putea să-l facă monah, de vreme ce ştia că Timotei nu va voi cu 
nici un chip să-l lase la călugărie; pentru aceea, socotea în sine și zicea: "De-i voi spune, nu va 
lăsa să fie aceasta; iar de-l vom ruga, nu ne va asculta”. 


Deci, a gîndit un lucru ca acesta: "Mai întîi l-a îmbrăcat cu haine proaste monahicești, 
fără însă a-l tunde şi fără făgăduinţele şi rugăciunile cele cuviincioase și i-a pus numele Chiril. 
Apoi, oprindu-l în casa în care găzduia, s-a dus el însuşi la Timotei și, spunîndu-i de venirea 
egumenului Ștefan, s-a bucurat, căci îl cinstea foarte mult. Deci, sculîndu-se, s-a închinat lui şi 
a cerut binecuvîntarea lui; iar cuviosul, dîndu-i binecuvîntare, i-a zis: "Rugătorul vostru către 
Dumnezeu, Chiril, vă binecuvintează". Iar el a întrebat: "Cine este Chiril?" Egumenul a zis: 
"Cosma, care a fost sluga voastră, a voit acum să fie monah şi să slujească Domnului și să se 
roage pentru voi lui Dumnezeu". EI, cînd a auzit aceasta, îndată s-a umplut de mare mîhnire, de 


durere şi de mînie şi a început a ocări cu cuvinte necuvioase pe Cuviosul egumen Ştefan; iar 
cuviosul, stînd, a zis: "Nouă ne este poruncit de la Mîntuitorul Hristos: Unde vă vor primi și 
vor asculta cuvintele voastre, acolo să petreceți; iar ciți nu vă vor primi şi nu vă vor asculta pe 
voi, ieșind de acolo, să scuturaţi praful de pe picioarele voastre, întru mărturia lor”. 


Cuviosul Ştefan, zicînd aceasta, s-a dus. Însă Irina, femeia lui Timotei, fiind 
dreptcredincioasă şi temătoare de Dumnezeu, auzind cuvintele lui Ştefan, dar mai ales ale lui 
Hristos, s-a înfricoșat cu inima și a început a sfătui pe bărbatul ei, căci a mîhnit pe un cuvios ca 
acela şi a zis: "Mă tem ca nu cumva să cadă, deodată, mînia lui Dumnezeu peste casa noastră 
pentru necinstea ce ai adus plăcutului lui Dumnezeu, căci ai auzit cuvintele înfricoşate şi 
înspăimîntătoare ale lui Hristos, care au fost zise de el şi știi cum scrie în Evanghelie: Mai lesne 
va fi Sodomei şi Gomorei în ziua judecății... 


Deci, bărbatul ei, Timotei, căindu-se de greşeala sa, a trimis degrabă după Sfîntul Ştefan, 
rugîndu-l să se întoarcă la el. lar sfîntul întorcîndu-se, Timotei a căzut la picioarele lui, cerînd 
iertare și împăcîndu-se cu cuviosul. Din acea vreme, Timotei, ajutînd Dumnezeu, s-a umilit cu 
inima ŞI, făcînd voinţa cuviosului, a lăsat pe Cosma, care s-a numit Chiril, să fie după voia lui; 
iar el, Cosma, toate cîte avea, le-a dat săracilor, nelăsîndu-şi nimic; ci se ruga fericitului Ștefan 
ca să-l facă monah prin rînduiala tunderii. 


Cuviosul egumen Ştefan, socotind acelea de folos noului începător, l-a dus în mănăstirea 
lui Simon şi l-a dat spre călugărie arhimandritului Teodor, care era rudenia marelui între părinți 
Gheorghe. Arhimandritul Teodor era îmbunătăţit şi socotitor în lucrurile duhovniceşti și ca un 
iscusit şi cărturar ştia a povăţui bine pe cei ce veneau la Dumnezeu. Deci, a călugărit pe Cosma 
desăvîrșit şi l-a numit precum îl numise mai înainte Cuviosul Ștefan. 


În mănăstirea lui Simon petrecea un monah, anume Mihail, care mai pe urmă a fost 
episcop al cetăţii Smolensca. Acolo petrecea el viaţa în rugăciuni, în postiri, în privegheri şi în 
toată înfrînarea. Aceluia i-a încredințat arhimandritul Teodor pe monahul Chiril, cel nou 
începător, ca să-l povăţuiască pe sine la calea ce duce la împărăţia cerului. 


Văzînd Chiril nevoinţele pustnicești ale stareţului său, a început a urma vieţii lui şi ai 
se supune cu osîrdie, sîrguindu-se să facă cele ce vedea pe stareț că face. El socotea postul ca 
săturare, ostenelile ca odihnă şi goliciunea în timp de iarnă ca şi căldură şi dormea puţin somn; 
astfel îşi obosea trupul, supunîndu-l duhului. 


EI nu îndrăznea să facă ceva fără binecuvîntarea şi porunca stareţului; deci, l-a rugat pe 
el să-i poruncească să postească mai mult decît ceilalți frați, adică să mănînce după două sau 
trei zile, iar stareţul nu a voit, ci i-a poruncit să mănînce pîine cu fraţii numai pînă la săturare, 
iar cînd starețul citea noaptea psaltirea, poruncea ucenicului să facă închinăciuni. Astfel 
petrecea toată noaptea pînă la vremea Utreniei. 


Fericitului Chiril i se făceau în chilia sa multe chipuri de înfiorări şi de năluciri 
diavolești, mai ales cînd stareţul ieşea afară din chilia sa; însă el, cu rugăciunea lui Hristos şi cu 
semnul Sfintei Cruci, asemenea unei arme, gonea pe vrăjmaşii cei nevăzuţi. Apoi el spunea 
toate acelea sfîntului său stareţ, iar el, întărindu-l, îi poruncea să nu se teamă de înfricoşările 
diavolești, ci să se uite la ele ca la niște nimicuri. Deci Sfîntul Chiril a petrecut la acel mare 
nevoitor cu supunere adevărată, neavînd nici un fel de voie. Apoi, cu porunca arhimandritului, 
s-a dus la ascultarea de obşte să se ostenească în pitărie, unde a început şi mai mult a se înfrîna 


şi a adăuga cu smerenie, osteneală peste osteneală, lucrînd singur mai mult decît alţii, la slujba 
lucrurilor ce-i stăteau înainte. 


Dar nu lăsa nici rugăciunile cele de toată noaptea, cu care se deprinsese de la stareţ, ci 
multe nopți petrecea fără somn. La cîntarea dimineţii, el era mai înainte în sinodul bisericii și 
ieşea mai pe urmă decît toți. El primea hrană atât cît să nu-i slăbească trupul de foame şi să nu 
cadă la pămînt; iar uneori mînca numai să nu fie cunoscută de frați înfrînarea lui. Băutura lui 
nu era altceva decît apa, şi aceea cu măsură. Astfel, atît de nemilostiv muncitor era trupului său, 
încît tuturor se făcuse de mirare. Pentru aceea era iubit de toţi; de vreme ce făcea fapte bune, 
era supus, ascultător, fără de cîrtire, blînd, smerit şi plin de dragoste. 


În vremea aceea, cuviosul părintele nostru Serghie de Radonej, făcătorul de minuni, 
mergea la mănăstirea lui Simon pentru a vedea pe arhimandritul Teodor, rudenia sa, şi pe ceilalți 
fraţi; apoi, cu toții mergeau în pitărie la fericitul Chiril şi în singurătate vorbeau cu el pentru 
folosul sufletesc. Astfel, îi puteai vedea cum amîndoi lucrau brazda sufletului; unul semăna 
semințele faptelor bune, iar altul le adăpa cu lacrimi, ca să cîştige secerișul cel de bucurie în 
veacul ce va să vie. 


Vorbind ei multă vreme şi înştiințindu-se arhimandritul de venirea Cuviosului Serghie, 
îndată s-a dus cu frații la el şi primea sărutarea cea iubită întru Hristos. Mare le era mirarea 
tuturor, că Sfîntul Serghie lăsa pe toţi, chiar și pe arhimandrit și mergea numai la acel copil, 
căci viaţa lui era ştiută de Sfintul Serghie şi nu-i era tăinuită vieţuirea cuviosului. Petrecînd 
Sfîntul Chiril în pitărie multă vreme, a fost trimis de povăţuitor la o altă slujbă, anume la 
bucătărie. Dar el şi acolo, ostenindu-se, tot aşa se nevoia, ca în cea dintîi zi. Deci, privind la 
focul din bucătărie, îşi aducea aminte de focul gheenei şi al muncii veşnice şi zicea către sine: 
"Rabdă, Chirile, focul acesta, ca să poţi scăpa de celălalt foc mistuitor"”. Din aceasta, Dumnezeu 
i-a dat lui atîta umilință, încît nu putea nici pîine să guste fără lacrimi, iar uneori nu putea să 
vorbească nici un cuvînt. Fraţii, văzînd această viaţă a lui, îl aveau între dînşii, nu ca pe un om, 
ci ca pe un înger al lui Dumnezeu. 


Văzîndu-se el cinstit şi lăudat de toți şi vrînd să-şi tăinuiască fapta sa cea bună, s-a 
prefăcut a fi nebun şi a început a face glume necuvioase şi rîsete, ca să nu fie cinstit şi lăudat, 
ci să fie necinstit şi batjocorit. El iubea mai mult necinstea decît cinstea, şi ocările mai mult 
laudele; dar aceasta o făcea pentru dragostea lui Hristos, fiindcă pentru sine toate le socotea ca 
nişte gunoaie. Văzînd frații nebunia lui s-au îndoit şi unora li se părea că într-adevăr şi-a pierdut 
mintea, iar alții credeau că şi-a răzvrătit viața; dar el, sub chipul nebuniei, se sîrguia să-și 
tăinuiască adevărata înțelepciune ce sălăşluia în inima sa. Pentru aceasta, arhimandritul îi dădea 
canon ca unuia fără de rînduială și răzvrătit; îi dădea post şi înfrînare, adică să guste numai pîine 
şi apă timp de 40 de zile şi mai bine. EI însă, cu osîrdie le primea şi le sfirşea; căci aceasta îi 
trebuia şi lui, ca postirea sa cea aleasă de sine, la care se deprinsese să o săvîrşească sub chipul 
canonului, nu după voia sa, ci după porunca povăţuitorului său, să nu se pară că este postul lui. 


Trecînd zilele hotărîte ale postului, fericitul Chiril făcea alte nebunii, ca să ia mai multă 
certare şi canon de la povăţuitorul său. Deci, de multe ori, din porunca părintelui, el petrecea cu 
puțină pîine uscată și puţină apă cîte şase luni, şi acelea le primea la cîte o zi sau două. Luînd 
cuviosul nişte certări și nişte ocări ca acelea, se bucura foarte mult în sufletul său; căci, precum 
cei mîndri se bucură de slava şi de cinstea lor, tot aşa şi cei smeriți cugetători se veselesc de 
necinstea şi de defăimarea lor. Sfîntul a petrecut în acea nebunie pînă ce i s-a cunoscut cugetul, 
fiindcă făcea aceasta pentru smerenie. Însă după ce egumenul s-a înştiinţat cu încredințare de 
acel lucru, nu-i mai dădea canon, deși făcea multe nebunii. 


După aceasta i-a venit în gînd Cuviosului Chiril să fie liber de slujirea bucătăriei şi să 
petreacă în linişte în chilie, ca din linişte să poată cîştiga mai multă umilință. Dar nu voia să 
vorbească de aceasta egumenului, ci s-a lăsat în purtarea de grijă a Preacuratei Maicii lui 
Dumnezeu, spre care avea mare dragoste şi credință. Deci, punîndu-şi toată nădejdea într-însa, 
s-a rugat către ea, ca să rînduiască cu el ce este mai de folos şi i s-a rînduit astfel: arhimandritul 
voia să scrie o carte şi, ştiind pe fericitul Chiril că poate scrie bine, i-a poruncit să plece de la 
bucătărie, să şadă în chilia sa şi să scrie acea carte. 


Chiril, cunoscînd că Preacurata Maică a lui Dumnezeu i-a auzit rugăciunea, i-a mulțumit 
şi a primit liniştea, bucurîndu-se în chilia lui. Scriind cartea ce i s-a poruncit, nu înceta obișnuita 
sa pravilă, adică se ruga mult și petrecea nopți fără de somn în cîntarea de psalmi și în plecarea 
genunchilor. Dar, după o vreme oarecare, socotind că petrecerea sa nu are atîta umilință cît avea 
cînd era în pitărie, a început a se ruga Preacuratei Născătoare de Dumnezeu ca să-i dea cea dintii 
umilință pe care o avea mai înainte. După o vreme, egumenul l-a trimis iar la bucătărie în slujba 
fraților. Sfîntul Chiril s-a bucurat de aceasta foarte mult şi se sîrguia spre mai multe nevoinţe, 
ca să cîştige de acolo şi mai mare umilinţă. EI a petrecut într-acea slujbă nouă ani, supunîndu- 
se la multe osteneli și grele pătimiri; pentru că ziua se ardea de foc, iar noaptea îngheţa de frig; 
fiindcă pe corpul lui nu avea nici un fel de îmbrăcăminte groasă. 


Apoi, după trecerea acelor ani, arhimandritul l-a luat de la bucătărie, l-a adus la arhiereu 
şi l-a hirotonosit preot, măcar că Sfîntul Chiril nu voia. El petrecea slujba preoţiei în rîndurile 
săptămînii sale şi nu înceta de la iubirea de osteneli şi de la slujba mănăstirii; căci, cînd avea 
vreme liberă, se ducea în bucătărie sau în pitărie şi se ostenea, dîndu-se la mai mare smerenie, 
mai înainte de întîietatea aceea în care vrea să fie, după cuvîntul Domnului: Cel ce voiește să 
fie mai mare între voi, să fie slugă tuturor. 


După aceasta, arhimandritul mănăstirii lui Simon, fericitul Teodor, fiind bărbat vrednic 
de cinste, cu voința lui Dumnezeu a fost ales la treapta arhierească şi pus arhiepiscop al 
Rostovului; iar în locul lui, ca arhimandrit al mănăstirii lui Simon, toţi au ridicat cu sila pe 
Cuviosul Chiril, neascultîndu-i multele lepădări şi lacrimi ale lui; şi astfel l-au silit să ia 
egumenia acelei mănăstiri. Cuviosul, primind începătoria, s-a dat și mai mult la mai mari 
osteneli, ştiind ceea ce se scrie: Cui i se va da mult, mult se va cere de la el. Şi iarăşi: Așa să 
lumineze lumina voastră înaintea oamenilor, ca, văzind faptele voastre cele bune, să 
preamărească pe Tatăl vostru Care este în ceruri. Deci, ocîrmuind bine mănăstirea, niciodată 
nu s-a înălțat cu gîndul pentru cinstea dregătoriei sale, nici a lăsat ceva din înfrînare, ci aşa 
petrecea ca şi mai înainte, păzindu-și smerita sa cugetare, arătînd dragoste nefățarnică spre toți 
cei mari şi cei mici şi pe toţi îi primea cu bucurie; pe cei bătrîni, ca pe nişte fraţi, iar pe cei mai 
tineri, ca pe niște fii. De aceea era iubit de toţi, cinstit şi slăvit. 


Venind la dînsul mulţi din domni și boieri pentru folos și, văzîndu-şi tulburată liniștea 
sa, a început a se mîhni şi a se întrista; de aceea, se gîndea cum ar lăsa egumenia și să se 
liniştească în chilia sa. După o vreme oarecare, şi-a lăsat rînduiala arhimandriţiei şi s-a dus în 
chilia sa de mai înainte, s-a închis într-însa şi, nevoind să se plece la rugăminţile fraţilor, care 
îi cereau să nu lase ocîrmuirea sfintei mănăstiri, el n-a voit să-i asculte nicidecum. 


De vreme ce mănăstirea nu putea să fie fără egumen, pentru aceea, sinodul mănăstirii a 
ridicat la arhimandriție pe un ieromonah cu numele Serghie şi cu porecla Azacov, care mai pe 
urmă a fost episcop în Riazan; iar Sfîntul Chiril a început a se linişti în chilia sa. Dar cetatea nu 
putea să se ascundă, stînd deasupra muntelui, nici făclia să se ascundă în întuneric; fiindcă, pe 
cît fugea el de slava omenească, pe atît mai mult îl preamărea Dumnezeu, Care a zis: Pe cel ce 


Mă preamăreşte îl voi preamări. Drept aceea, din diferite părți şi cetăți, mulţi din partea 
duhovnicească şi mirenească veneau la dînsul pentru folos, căci cuvîntul lui era dres cu sarea 
înțelegerii, darul lui se vărsa din gura lui şi toți îl ascultau cu plăcere. Văzînd aceea, Serghie 
Azacov, cel pus arhimandrit în locul lui, a început a se umple de zavistie, căci socotea a fi 
defăimat de cei ce se duceau la fericitul Chiril şi se mîhnea de aceea foarte mult, pentru că 
zavistia nu ştie să cinstească cele de folos. 


Cuviosul Chiril știa necazul arhimandritului asupra lui, dar nu s-a mîhnit pe dînsul, nici 
i s-a împotrivit lui cu ceva, deoarece era fără de răutate şi drept la inimă. Deci, dînd loc mîniei, 
s-a dus de acolo în mănăstirea Nașterii Preacuratei Născătoare de Dumnezeu, care se numea 
"Veche", şi petrecea acolo. El se mai gîndea în sine cu mare dorință, să se ducă departe de lume 
în pustie şi, de aceea, totdeauna se ruga lui Dumnezeu şi Preacuratei Maicii Sale, zicînd: 
"Preacurată Maica lui Hristos Dumnezeul meu, Tu ştii că toată nădejdea mea, după Dumnezeu, 
spre tine am pus-o din tinerețile mele; deci, însuţi tu, precum știi, povățuiește-mă, arată-mi calea 
pe care să merg şi spune-mi un loc lesnicios pentru mîntuire". Aşa se ruga el adeseori cu lacrimi 
şi în scurtă vreme şi-a căpătat cererea; pentru că Domnul face voia celor ce se tem de EI şi aude 
rugăciunea lor împreună cu Preacurata Maica Sa. 


Cuviosul Chiril avea obiceiul ca în toate nopțile să cînte Preacuratei Născătoare de 
Dumnezeu, înaintea sfintei Sale icoane, cîntarea acatistului. Deci, într-o noapte, cîntînd el 
acatistul după obicei, avînd în inima sa dorinţa de viaţă pustnicească, se ruga cu suspinuri; dar 
cînd a ajuns la partea care se scrie în acatist: "Străină naştere văzînd, să ne înstrăinăm de lume, 
mutîndu-ne mintea la cer...", atunci s-a umplut cu inima din cuvintele acestea și încetînd a citi, 
se gîndea în sine, cum Cel Preaînalt, Domnul nostru Iisus Hristos, în mărimea dumnezeierii S- 
a arătat pe pămînt în trup de om smerit, ca pe cei ce se înstrăinează de lume pentru dragostea 
Lui, să-i ridice spre înălțimea dumnezeieştii vedenii. 


De atunci s-a deșteptat în el mai fierbinte dorinţa să se înstrăineze de lume în pustie cu 
totul, pentru dragostea lui Dumnezeu. După aceea, a început mai cu dinadinsul a se ruga 
Domnului şi Preasfintei Născătoare de Dumnezeu ca să-l povăţuiască cum să se mîntuiască; 
deci îndată a auzit un glas minunat de departe din înălțimea văzduhului, afară din chilie, zicîndu- 
i: "Chirile, ieşi de aici și mergi la lezerul Alb, că bună odihnă vei afla. Acolo ţi-am gătit un loc 
în care te vei mîntui”. 


Atunci cuviosul, deschizîndu-şi degrabă fereastra chiliei, a văzut o lumină mare 
strălucind din cer, în partea dinspre miazănoapte, şi cu raza arătîndu-i ca şi cu degetul locul 
sălăşluirii lui. Deci sfîntul, înspăimîntîndu-se, privea cu ochii locul arătat lui în latura aceea ce 
era depărtată, ca şi cum ar fi aproape şi s-a tot uitat la acea lumină, pînă ce a apus de la ochii 
lui. Sfîrșindu-se acea minunată vedenie, şi-a aflat inima sa plină de bucurie şi de pace şi a înțeles 
că Preacurata Maica lui Dumnezeu nu 1-a trecut cu vederea rugăciunea lui și săvîrşea cîntarea 
acatistului cu mare bucurie, petrecînd toată noaptea aceea fără de somn, rugîndu-se cu căldura 
duhului şi, socotind cu mirare glasul şi vedenia ce i se făcuse lui, se veselea şi slăvea pe 
Dumnezeu. 


EI avea acolo un frate duhovnicesc, anume Terapont, credincios şi iubitor lui, care fusese 
tuns împreună cu sfîntul, care era de la lezerul Alb. Pe acela îl întreba sfîntul dacă este vreun 
loc la lezerul Alb, unde ar putea să se liniştească monahii; iar Terapont îi spunea că acolo sînt 
locuri bune. Deci, sfătuindu-se amîndoi, au ieşit din mănăstire și au plecat la drum spre lezerul 
Alb, nădăjduindu-se spre Dumnezeu. 


După cîteva zile, ajungînd în părțile lezerului Alb, nicăieri nu i-a plăcut cuviosului, pînă 
ce a mers la locul ce i se arătase lui în vedenie și pe care îl căuta. Acolo mergînd, îndată a 
cunoscut acel loc, care i-a plăcut foarte mult. După aceea, făcînd rugăciune, a zis: "Aceasta este 
odihna mea şi aici mă voi sălășlui, fiindcă astfel a voit Preacurata Maica Domnului. Bine este 
cuvîntat Domnul Dumnezeu de acum şi pînă în veac, că a auzit rugăciunea mea". Și îndată a 
înfipt o cruce în acel loc, cîntînd canonul de mulțumire spre laudă Preacuratei Născătoare de 
Dumnezeu. 


Atunci a spus lui 'Terapont vedenia ce i s-a arătat lui în mănăstire despre locul acela. 
Deci, amîndoi mulțumind lui Dumnezeu și Preacuratei Maicii Lui, au săpat o chilie mică în 
pămînt, şi au stat împreună; apoi cu înțelegere s-au despărţit unul de altul, deoarece fericitul 
Chiril dorea să aibă liniștea cea mai desăvîrşită, iar Terapont s-a dus ca la cincisprezece stadii 
depărtare de acolo. EI, găsindu-și un loc plăcut lui, s-a sălășluit acolo şi, adunîndu-se acolo 
mulţi fraţi, au făcut o mănăstire, zidind şi o biserică în numele Preacuratei Născătoare de 
Dumnezeu și preacinstitei ei naşteri; astfel că acum acea mănăstire, cu darul lui Dumnezeu 
lățindu-se şi înmulţindu-se şi bine rînduindu-se, se numeşte a lui Terapont. 


Locul acela, unde Cuviosul Chiril s-a sălășluit, avea brazi şi pădure deasă şi nu era 
aproape de locuinţele omenești. Locul era frumos şi rotund, înconjurat cu ape de jur împrejur, 
ca şi cu un zid, şi acolo vieţuia sfîntul părinte în chilia făcută în pămînt, petrecînd în pustie cu 
nevoinţe pustnicești şi luptîndu-se contra nevăzutului vrăjmaş. După un timp, doi creştini, 
umblînd prin pustia aceea, au găsit pe acest sfînt şi s-au mirat de petrecerea lui atît de aspră şi 
lungă; deci, folosindu-se de cuvintele lui Dumnezeu cele insuflate lui, au început a veni adeseori 
la dînsul, dorind să vadă fața lui cea cu sfîntă podoabă, să se învrednicească de binecuvîntare şi 
să ia folos de la dînsul. Ei aduceau starețului lor cele trebuincioase, numele lor fiind acestea: 
Axentie, ce se poreclea Voron şi Matei, ce se chema Cucos, care mai tîrziu a fost eclesiarh al 
acelei mănăstiri. 


Cei doi oameni spuneau aceasta: "Cu mulți ani mai înainte de acea vreme, un muncitor 
de pămînt, anume Isaia, trăia aproape de locul acela unde Sfîntul Chiril s-a sălășluit. Acel Isaia 
şi cei împreună cu dînsul adeseori auzeau un sunet de clopot şi un glas de o cîntare minunată 
ce se făcea în locul acela, mai cu seamă în zile de Duminici și praznice. Dar nu numai Isaia 
auzea clopote şi cîntări, ci şi alți oameni ce treceau prin acel loc. De aceea, de multe ori, cînd 
auzeau acel sunet, veneau acolo să vadă de unde se aud clopotele și cîntările; glasul se auzea, 
dar cu ochii nu puteau să vadă nimic; deci, mirîndu-se cu spaimă, se duceau, cunoscînd că nu 
este lucru prost”. 


Cu acei doi oameni ce s-au zis mai sus, cu Axentie şi Matei, într-o zi, cuviosul a 
înconjurat pustia aceea. Dar vrăjmașul, urîtorul binelui, ştiind că are să fie izgonit de acolo prin 
Cuviosul Chiril şi neputînd să-l înfricoşeze cu nici un fel de păreri și năluciri, deoarece cuviosul 
le socotea pe toate acestea mai proaste decît păianjenii, a aflat asupra lui un meșteşug ca acesta. 
Prin voia lui Dumnezeu, a adus asupra lui somn greu, încît Sfîntul Chiril nu putea să umble şi 
voia să se culce ca să se odihnească, zicînd către cei ce erau cu dînsul: "Staţi acolo pînă ce voi 
dormi puţin”. Iar ei au zis: "Părinte, mergi în chilie şi odihnește-te acolo”. Iar părintele, neputînd 
să meargă, fiind biruit de somn, a văzut un loc de odihnă şi s-a culcat ca să doarmă puţin. Deci, 
adormind el, l-a deşteptat un glas înfricoşat, zicîndu-i: "Fugi, Chirile, fugi!" Iar el, deșteptîndu- 
se de neobişnuitul glas şi înspăimîntîndu-se, a fugit din acel loc, și îndată în acel timp, un copac 
mare a căzut de-a curmezişul pe locul pe care zăcea sfîntul. Din acestea Sfîntul a înţeles că a 
fost pîndire diavolească şi dintr-acea vreme a început a fi mai deştept şi mai osîrdnic, rugîndu- 
se lui Hristos şi Preacuratei Maicii Lui ca să ia de la dînsul greutatea somnului. Acea cerere a 


lui i s-a făcut întocmai, căci de multe ori petrecea ziua şi noaptea fără să aibă somn şi numai 
puţin dormita. Deci, noaptea stătea la rugăciune şi ziua se ostenea lucrînd cu mîinile; căci tăia 
pădurea, şi curăța locul cel strîmt care era în pustia cea păduroasă, vrînd să semene oarecare 
sămâînță; ca astfel din sudoarea feţii sale şi din osteneala miinilor lui să se hrănească. 


Altădată, adunînd găteje multe împrejurul locului acela, le-a aprins; iar diavolul a ridicat 
un vînt mare și fumul cu văpaia a înconjurat pe cuviosul de pretutindeni, și, neștiind încotro să 
fugă, din pricină că fumul era gros şi acoperea tot locul, sfîntul, fiind într-o neaşteptată 
primejdie de moarte ca aceea, a strigat către Preacurata Fecioară Maria, Născătoare de 
Dumnezeu, grabnică ajutătoare, şi îndată i s-a arătat lui oarecine și luîndu-l de mînă, i-a zis: 
"Vino în urma mea!" Deci, scoțîndu-l nevătămat din foc, s-a făcut nevăzut. Astfel cu ajutorul 
Preasfintei Născătoare de Dumnezeu, Sfintul Chiril a fost scăpat din primejdia cea neașteptată. 


După aceasta, au venit la dînsul din mănăstirea lui Simon doi fraţi iubiţi şi de un gînd 
cu el, anume: Zevedei şi Dionisie. Văzîndu-i, cuviosul s-a bucurat foarte mult şi i-a primit cu 
cuviință, viețuind împreună cu ei; apoi a venit un oarecare Natanail, care mai pe urmă a fost 
chelar al locaşului aceluia. După aceea, au început a veni la sfîntul alți fraţi, pentru zidirile 
duhovniceşti. Cei ce veneau să vieţuiască la dînsul, cereau să-l aibă părinte al lor pe el, pentru 
că vedeau viața lui minunată şi cuvîntul lui de Dumnezeu insuflat, iar el se lepăda să le fie 
povăţuitor, numindu-se pe sine nevrednic şi păcătos. Însă, biruindu-se de iubirea de fraţi şi de 
dorirea mîntuirii sufletelor omenești, a început a primi acolo pe acei fraţi, care, zidindu-şi lor 
chiliuțe mici, viețuiau întru Dumnezeu, lîngă dînsul. 


Un om, anume Andrei, care își avea locuinţa lui nu departe de acea pustie, a început a 
urî pe Cuviosul Chiril şi pe monahii care erau cu dînsul, căci s-au sălăşluit acolo. Deci, 
îndemnîndu-se de diavol, a mers noaptea, vrînd să aprindă chilia sfîntului. Dar, cînd s-a apropiat 
de chilie, îndată a căzut asupra lui o spaimă mare, și de frică a fugit. Într-altă noapte, venind 
iarăşi, a lipit focul de perete şi a fugit, ca să nu fie ştiut, şi stătea departe şi privea să vadă cum 
se va aprinde chilia cu părinţii cei ce viețuiau în ea; dar focul, lipindu-se de peretele cel de lemn 
ca de piatră sau de gheaţă, îndată s-a stins. 


Deci, acel Andrei, a făcut de multe ori acelaşi lucru, dar n-a sporit, deoarece uneori 
cădea pe dînsul frică şi spaimă, iar alteori focul cel lipit de perete se stingea, căci Preacurata 
Maică a lui Dumnezeu păzea nevătămat de foc nu numai pe robul său, fericitul Chiril, ci și 
ostenelile mîinilor lui. 


În cele din urmă, omul acela şi-a venit într-o simţire şi, cunoscîndu-şi greșeala sa, s-a 
temut să nu năvălească asupra lui vreo pedeapsă a lui Dumnezeu. Deci, a alergat cu pocăință la 
Cuviosul Chiril, îşi mărturisi greşeala lui cu de-amănuntul şi cu lacrimi își uda faţa lui. Iar 
sfîntul, învățîndu-l cuvinte folositoare și îndemnîndu-l să nu mai asculte sfatul cel viclean al 
vrăjmașului, 1-a dăruit iertare şi l-a eliberat cu pace. După aceea, Cuvisoul Chiril a început a 
cînta canonul de mulțumire al Preacuratei Fecioare Născătoare de Dumnezeu. 


După puțină vreme, Andrei a venit iarăși la Sfîntul Chiril și-l ruga să-l primească să 
viețuiască împreună şi să-l tundă în călugărie. Cuviosul i-a îndeplinit cererea lui; iar Andrei, 
învrednicindu-se rînduielii monahicești, a petrecut întru ascultare, totdeauna căindu-se de 
greşelile sale cele mai dinainte şi mărturisind fraților cum voia să pună foc locașului. Și se 
înmulţeau fraţii din zi în zi, pentru că mulţi de pretutindeni veneau la cuviosul, unii pentru folos, 
alții pentru vieţuire. Cuviosul Chiril, urmînd Domnului celui ce a zis: "Pe cel ce vine la Mine 
nu-l voi goni afară”, primea pe cei ce voiau să se ostenească şi să rabde nevoia pustiei pentru 


Dumnezeu. De aceea, zidea chilii şi se întemeia mănăstirea și se aşeza viaţă de obște, ostenindu- 
se toți şi cîştigîndu-și din ostenelile lor cele de trebuință pentru hrană. Odată, vrînd fraţii să 
zidească o biserică, nu se aflau între dînşii lucrători iscusiți în lemn, iar locul lor se afla departe 
de locuinţele omeneşti; deci aveau trebuință de meşteri în lemn. 


Cuviosul Chiril, din început avea obicei ca întru toate nevoile și trebuinţele sale să se 
arunce la voia şi la purtarea de grijă a Preacuratei Fecioare Născătoare de Dumnezeu şi niciodată 
n-a fost lipsit de ce a cerut, ci toate trebuințele îşi cîştiga. Astfel, punîndu-şi nădejdea spre 
Preacurata Maica Domnului, s-a rugat către ea cu dinadinsul şi degrab au venit meşteri 
trebuincioși, de nimeni fiind chemaţi, și s-a zidit o biserică aleasă, punîndu-i hramul 
"Adormirea Maicii Domnului". 


Oamenii care locuiau împrejur în partea aceea, auzind că în pustia lezerului Alb se adună 
monahi şi se întemeiază o mănăstire, iar acum au zidit şi o biserică, se mirau; însă gîndeau că 
Chiril a adus multe averi cu sine; iar mai ales cînd s-au înștiințat că fusese arhimandrit în 
mănăstirea lui Simon, socoteau că de acolo i-au venit multe cîştiguri mari. 


Deci, un oarecare boier, anume Teodor, îndemnîndu-se de diavolul, a trimis tîlhari ca, 
năvălind noaptea asupra mănăstirii să facă supărare şi necaz şi să ia averea lui. Dar tilharii, 
mergînd noaptea ca să năvălească fără de veste asupra mănăstirii şi asupra celor ce dormeau, 
au văzut împrejurul mănăstirii mulțime de oameni înarmați cu arce, iar alții cu lănci. Deci, 
tilharii stăteau ascunși într-un loc oarecare, într-o pădure deasă, de unde priveau de departe la 
oamenii aceia, aşteptînd pînă ce se vor duce de la mănăstire. Dar tilharii au aşteptat pînă la 
miezul nopții și mai mult, însă oamenii cei văzuţi de dînşii, nici nu se duceau, nici nu dormeau, 
ci petreceau ca nişte străjeri ai mănăstirii; atunci tilharii s-au dus fără să facă ceva. În noaptea 
următoare, iarăși au venit şi au văzut la mănăstire alţi oameni, mai mulți decît întîi, înarmaţi ca 
nişte ostași și tilharii, temîndu-se, s-au dus. 


Ei au spus aceasta boierului lor; iar acela a gîndit că poate cineva dintre dregători a venit 
cu mulțime de slugi la cuviosul pentru binecuvîntare şi rugăciune şi, zăbovind, au rămas la 
dînsul în acele nopţi. Deci, Teodor a trimis în taină la mănăstire ca să ştie cu încredințare: cine 
a fost în mănăstire ieri şi alaltăieri. S-a încredinţat trimisul că nimeni nu a fost în mănăstire, 
deși acum era mai mult de o săptămînă, de cînd nu venise nimeni. Acestea a spus boierului care 
îl trimisese pe el. 


Boierul, auzind aceasta, s-a mirat și s-a înspăimîntat, cunos-cînd că Dumnezeu acoperă 
pe robul său. Deci, Teodor, temîndu-se să nu-l ajungă judecata lui Dumnezeu, pentru că a voit 
să necăjească pe plăcutul Lui, a mers degrabă la sfîntul şi, căindu-se, i-a mărturisit cu lacrimi 
greşeala sa, spunîndu-i şi ce au văzut tilharii cei trimiși de el. Iar Cuviosul Chiril, învățindu-l 
cu cuvinte din dumnezeiasca Scriptură şi iertîndu-l, i-a zis: "Să mă crezi, fiule Teodor, că n-am 
nimic altceva în această viață decît numai această haină, pe care o vezi pe mine şi aceste puţine 
cărți”. 


Atunci Teodor s-a minunat de nelăcomia și de bunul lui obicei şi s-a dus la casa sa, 
mulțumind lui Dumnezeu că nu l-a lăsat ca să scîrbească pe plăcutul său şi să cadă într-o atît de 
mare greşeală, adică în mîinile vrăjmaşului pierzător. De atunci, Teodor a cîştigat mare dragoste 
şi credinţă către sfînt şi-l avea pe el, nu ca pe un om, ci ca pe un înger al lui Dumnezeu. Deci, 
venind la dînsul pentru binecuvîntare, îi aducea cele trebuincioase şi niciodată nu venea la el cu 
mîinile goale. Astfel, străbătînd vestea pretutindeni despre Cuviosul Chiril și, venind mulți la 
dînsul, a venit la locașul lui şi un monah, anume Ignatie, mare în fapte bune şi avînd viaţă mai 


aspră decît alții. Acela era ca şi fericitul Chiril, chip ales tuturor faptelor bune, că se vorbea de 
el că, în vremea călugăriei sale de treizeci de ani, niciodată nu s-a culcat pe coaste; ci dormea 
puţin sau stătea drept sau şezînd pe ceva. Un bărbat ca acela şi alți nevoitori asemenea lui voiau 
să vieţuiască cu Cuviosul Chiril, îndulcindu-se de viaţa lui cea desăvirşită și plăcută lui 
Dumnezeu. 


Aşezămîntul şi rînduiala vieţii monahiceşti în mănăstirea Cuviosului Chiril era astfel: în 
biserică nimeni nu avea voie să vorbească, nici să iasă mai înainte de sfîrșitul pravilei, ci fiecare 
avea poruncă să stea la locul său şi la rînduiala cea așezată cu frică şi cu luare aminte la cele ce 
se cîntă; asemenea, în vremea citirii Sfintei Evanghelii şi la închinarea la sfintele icoane era 
păzită buna rînduială de cei bătrîni, ca să nu se facă vreo amestecare între dînşii. Fericitul 
povăţuitor, cînd stătea în biserică, niciodată nu se pleca spre perete şi niciodată nu ieşea fără de 
vreme, măcar că picioarele lui, de şedere multă, îi erau ca stilpii. Asemenea și la masă era păzită 
cuviincioasa rînduială cu dinadinsul, fiecare şezînd la locul lui cu blîndeţe şi cu tăcere și nimeni 
nu se auzea vorbind, decît numai cel ce citea. Fraților totdeauna li se făceau trei feluri de bucate, 
afară de zilele de post şi de zilele în care se cînta "Aliluia"; pentru că atunci fiecare se înfrîna 
după voie şi după rîvnă, unul mîncînd pîine uscată, iar altul petrecînd toată ziua fără de hrană. 
Egumenului i se punea la masă tot aceeaşi hrană ca şi fraţilor şi parte deopotrivă cu ceilalți, 
neprimind mai mult decît ceilalți. 


Cînd se scula de la masă, după mulţumirile fiecăruia, se ducea fiecare în chilia sa, 
neabătîndu-se la nici un fel de vorbe, nici intrînd în chilia altui frate, afară de mare nevoie. 
Odată s-a întîmplat unui frate anume Martinian, ca, ieșind de la masă să se ducă la alt frate 
pentru o trebuință oarecare. Cuviosul, văzîndu-l pe acela, l-a chemat la dînsul şi l-a întrebat: 
"Unde te duceai?" Iar el a spus: "Aveam o trebuinţă la acel frate și de aceea voiam să merg la 
dînsul”. Atunci sfîntul, ca şi cum l-ar fi defăimat, i-a zis lui: "Așa păzeşti rînduiala 
mănăstirească? Oare nu puteai să mergi mai întîi în chilia ta și, făcîndu-ți rugăciunea, apoi să 
mergi la el, dacă era nevoie?" lar Martinian a zis zîmbind: "Părinte, dacă merg în chilia mea, 
nu mai pot să ies”. lar sfîntul i-a grăit: "Aşa fă totdeauna; mai întîi mergi în chilie şi chilia te va 
învăţa la tot binele”. 


În mănăstirea aceea se mai păzea și altă rînduială. De se aducea la vreun frate vreo 
scrisoare sau vreo dăruire de la cineva, acel frate, fără să dezlipească scrisoarea, o aducea la 
egumen, asemenea şi tot ceea ce i se aducea lui. Tot astfel, fără voia egumenului, nimeni nu 
putea să trimită scrisoare la cineva afară din mănăstire; iar în chilie nimic nu era liber să aibă 
ceva, afară de cele trebuincioase, nici să numească ceva al său; ci, după apostoleasca vorbă, să 
le aibă pe toate de obşte. Argint nici că se pomenea la frați, afară de acela care păzea averea de 
obşte a mănăstirii și de la care toţi aveau cele de trebuință. Nici o bucată de piine şi nici o 
băutură nu era liber să aibă cineva în chilie; iar de avea cineva sete, mergea la trapeză şi acolo, 
cu binecuvîntare, îşi potolea setea. De se întîmpla cuiva de mergea în chilia vreunui frate, nimic 
altceva nu putea să vadă decît numai icoane, cărți și vasul cu apă pentru spălat. Așa erau liberi 
călugării de toată împătimirea, numai o grijă avînd: să placă lui Dumnezeu, să aibă unul către 
altul dragoste şi smerenie şi să se ostenească pentru trebuinţele de obşte. 


Precum era la cîntarea bisericească, tot aşa şi la lucrul mănăstiresc. Fiecare lucra cu 
osîrdie, întrecîndu-se unul pe altul, ca mai întîi fără de lenevire să se afle şi fiecare după puterea 
lui să lucreze nu oamenilor, ci lui Dumnezeu. Între toate lucrurile cele de obște se păzea şi 
aceasta: Să nu fie între dînșii vreo vorbă împotrivă, nici cuvînt deșert; ci fiecare să petreacă în 
tăcere, păzindu-și duhovniceasca sa iubire de înțelepciune și să li se pară, că stau şi lucrează 
înaintea ochilor Atotvăzătorului Dumnezeu. De voia cineva să grăiască, nimic altceva nu putea 


să spună fără numai din cărți spre folosul celorlalți frați, dar mai ales spre folosul acelora care 
nu ştiu să scrie; deci, multe feluri de rînduieli erau în viaţa fraților cea plăcută lui Dumnezeu. 


Cuviosul Chiril fiecărui părinte îi dădea chip de măsură şi de pravilă şi nu puteai să vezi 
între dînşii pe cineva, avînd voia şi socoteala sa deosebită; ci toți săvîrşeau, fără de împotrivire 
sau cîrtire, voia povăţuitorului, ca pe o poruncă a lui Dumnezeu. Cei ce ştiau să lucreze, toate 
cele lucrate le duceau la cămara cea de obște și nimic nu-şi țineau fără de binecuvîntare, pentru 
că nu era de nevoie cuiva să țină ceva, deoarece toată trebuința trupească ca: îmbrăcăminte, 
încălțăminte și orice altă trebuinţă le aveau de la obște; chiar cuviosul singur nu voia să vadă 
pe dînsul o haină împodobită, ci purta îmbrăcăminte proastă şi cu multe cusături pe ea. 


Cuviosul Chiril mai avea și acest obicei: După săvîrşirea cîntării Utreniei şi după pravila 
sa cea obişnuită din chilie, mergea în bucătărie ca să vadă ce fel de bucate se dau fraţilor, 
rînduind şi poruncind celor ce slujeau în bucătărie să se sîrguiască şi să gătească hrană plăcută 
spre odihna lor; iar uneori singur le ajuta lor, lucrînd cu dînșii la gătitul bucatelor, din cele ce 
putea să se găsească în pustie. Căci ce fel de ospăţuri puteau să aibă ei, petrecînd în sărăcie şi 
în necîștigare? Băuturi ameţitoare niciodată nu se găseau la dînşii. Această rînduială a aşezat-o 
Cuviosul Chiril cu tărie, ca nu numai în viaţa lui, ci şi după moartea lui, mai ales, să nu 
îndrăznească nimeni a aduce în mănăstirea lui vreo băutură ameţitoare. Deci, cuviosul avea 
mare sîrguință pentru rînduielile mănăstirești, ca nicidecum să nu se strice; dar mai ales să nu 
se schimbe predaniile sfinților celor vechi şi pustniceştile puneri de lege. 


Odată, în vremea Sfîntului şi Marelui Post al Paştelui, Agripina, soția 
drepteredinciosului boier Andrei, a venit la mănăstire pentru a face rugăciune - căci locul pe 
care era zidită mănăstirea era moșia și stăpînirea acelui boier. Acea doamnă era foarte 
credincioasă şi iubitoare de Hristos, cinstea foarte mult rînduiala monahicească și avea mare 
osîrdie către Cuviosul Părinte Chiril. Deci, într-o zi de Duminică, a voit să ospăteze pe fraţi cu 
mîncare de pește, dar sfîntul n-a lăsat să se facă aceasta. Pentru aceea, ea a rugat mult pe 
cuviosul părinte să dezlege pe fraţi să mănînce peşte; dar sfîntul a răpuns: "De voi face aceasta, 
atunci eu singur voi fi călcătorul rînduielii mănăstirești şi, după sfîrșitul meu, vor zice: Chiril a 
poruncit să se mănînce peşte în Postul cel Mare”. 


Atunci Agripina a ospătat pe fraţi cu mîncare de post şi, ducîndu-se acasă, lăuda tăria 
sfîntului, pentru păzirea predaniilor Sfinţilor Părinţi. Dar după toate acestea, să ne întoarcem la 
povestirea celorlalte fapte bune ale Cuviosului Părinte Chiril. 


Se cade deci, să se pomenească iarăşi darul cel dăruit lui de Dumnezeu, adică darul 
umilinţei şi al lacrimilor; căci atunci cînd slujea Sfînta Liturghie sau citea Paremiile sau asculta 
ce se citeşte sau stătea la pravilă sau învăţa pe frați, niciodată nu putea să-şi țină lacrimile. Din 
aceasta se putea vedea în dînsul căldura dumnezeieștii iubiri. El avea nădejde şi credință mare 
către Dumnezeu, căci atunci cînd se întîmplau în mănăstire neajunsuri şi lipsă de cele de nevoie, 
şi-i ziceau fraţii să trimită la oarecare iubitori de Hristos, să ceară de la dînșii cele trebuincioase, 
el nu voia nicidecum să trimită, ci zicea: "Dacă Dumnezeu şi Preacurata Maica Lui ne vor uita 
în locul acesta, apoi pentru ce ne mai aflăm în viața aceasta?” 


Astfel mîngiia pe frați, învățindu-i să aibă nădejde în Dumnezeu; iar la mireni să nu 
ceară milostenie, ca nu cumva, ieşind ei în lume pentru milostenie, să fie împiedicaţi de vrăjmași 
pentru oarecare sminteli. Dumnezeu, văzînd pe robul Său nădăjduind așa de mult către Dînsul, 
îndupleca inimile multor boieri şi aceia trimiteau singuri milostenii din averile lor în mănăstirea 
cuviosului; iar el cu frații primeau acelea ca trimise de Dumnezeu, mulțumind Stăpînului 


Hristos şi Preacuratei Lui Maici; deci cu acestea mîngîia împuţinarea de suflet a fraților. Dar să 
nu uităm și de mai înainte vederea cuviosului pe care o avea din darul Sfîntului Duh pentru 
curăția sufletului său. 


Un frate oarecare, anume Teodot, vieţuind în pustie prin aceleaşi părți şi auzind despre 
Sfîntul Chiril, a venit în mănăstirea lui şi, iubind pe părintele și mănăstirea sa, s-a rugat să fie 
numărat în rîndul fraţilor din acea mănăstire. Deci a fost primit și trăia împreună cu ei. Însă, 
după o vreme oarecare, diavolul a pus ură în inima lui Teodor asupra sfîntului părinte şi pe cît 
la început avea dragoste şi credinţă către dînsul, cu atît a început a-l uri, încît nici nu putea să-l 
vadă, nici glasul să 1-l audă, ci vicleanul gînd îl îndemna să iasă din mănăstire. 


Deci, luptîndu-se cu gîndul acesta, s-a dus la Ignatie, mai înainte pomenitul stareţ, bărbat 
de Dumnezeu insuflat şi a mărturisit lui gîndul său. Starețul l-a mîngtiat, zicîndu-i: "Frate, rabdă 
pentru Dumnezeu, că am dat făgăduință lui Hristos Stăpînului nostru ca, pentru dragostea Lui, 
să le răbdăm toate şi să ştii cu încredințare că acest gînd ţi-a venit de la vrăjmașul; căci ce vezi 
vrednic de ură la părintele Chiril, care este ca îngerul lui Dumnezeu? Deci îți spun că, de-ţi vei 
asculta gîndul tău cel viclean și de vei pleca de aici, vei pierde mîntuirea ta şi vei cădea în 
mîinile vrăjmașului”. 


Teodot, mîngîindu-se puţin, a zis: "Voi mai aștepta şi anul acesta, doar se va schimba 
cu mine părintele". Apoi, după un ceas, iar se tulbura de acelaşi gînd, căci vrăjmaşul nu înceta 
a-i aduce ură asupra sfîntului și, petrecînd el tot anul luptîndu-se cu gîndul său și neavînd 
odihnă, s-a gîndit să se ducă la părintele Chiril și să-şi mărturisească tulburarea gîndurilor sale. 
Intrînd el în chilia părintelui şi căutînd la cuvioasa lui față, s-a ruşinat de căruntețţile lui cele cu 
cuviință şi de ruşine nu putea să zică nimic; deci, voind să iasă afară, starețul l-a oprit, zicîndu- 
i: "Frate Teodot, de vreme ce singur nu voieşti să-mi mărturisești gîndurile tale, atunci să ți le 
spun eu'. 


Şi a început Sfîntul Chiril a spune fratelui toate cele pe care le avea ascunse în inima sa. 
Fratele, auzind unele ca acestea, s-a înspăimîntat foarte mult şi se minuna de vederea mai înainte 
a sfîntului; deci, căzînd la picioarele lui, îi cerea iertare. Atunci sfîntul, mîngîindu-l, i-a zis: "Să 
nu te mîhneşti, frate Teodot, că toți s-au smintit crezînd despre mine că sînt bun, însă numai tu 
singur ai înțeles adevărul, cunoscîndu-mă, că sînt rău şi păcătos, pentru că cine sînt eu păcătosul 
ŞI netrebnicul?” 


Fratele, văzînd pe părintele smerindu-se astfel, mai mult se trudea în sine şi, plîngînd, 
își mărturisea greşeala, că în deşert ura cu ură nedreaptă pe acel drept. Cuviosul, văzînd pocăința 
lui 'Teodot, l-a iertat şi l-a eliberat, zicîndu-i: "Mergi, frate, în chilia ta, că de acum nu va mai 
veni asupra ta un război ca acela". De atunci Teodot, aflînd odihna inimii sale, a început a avea 
către sfîntul părinte mai mare dragoste şi credință decît întîi. Dar nu numai gîndurile lui Teodot 
le vedea cuviosul cu ochiul cel mai înainte văzător, ci şi ale multora; pentru că cei ce veneau în 
mănăstirea lui îi cunoştea de departe, cu ce fel de gînd vin şi le spunea celor ce se întîmplau 
acolo, zicînd: "Acel frate voieşte să vieţuiască cu noi, iar celălalt voieşte să se ducă”. Şi alte 
taine ale inimilor omenești i le descoperea lui Dumnezeu. 


Dar nu se cade a trece cu tăcerea şi minunile cuviosului ci, spre mărirea lui Dumnezeu 
cel minunat între sfinții Lui, să spunem măcar cîteva din ele. Odată au adus la Cuviosul Chiril 
pe un om îndrăcit, anume Teodor, care pătimea rău de necuratul duh, căci era stăpînit de 
cumplitul diavol. Cuviosul, făcînd rugăciune, a izgonit pe diavol şi s-a tămăduit Teodor; care 
nu voia să mai plece de la mănăstire şi ruga pe sfîntul să-l numere şi pe el în ceata monahilor. 


Atunci părintele l-a tuns pe Teodor în călugărie şi i-a pus numele Teofan. Intr-o vreme, nu 
ajungea vin pentru slujba bisericească și au spus cuviosului, că nu va putea face Sfînta Liturghie 
în zilele de sîmbătă şi Duminică. 


Cuviosul, chemînd pe eclesiarhul Nifon, l-a întrebat despre vin, dacă mai este măcar cît 
de puţin. Nifon i-a răspuns că și vasul în care se ţine vinul este zvîntat. Sfîntul a poruncit să 
aducă vasul acela; iar eclesiarhul, ducîndu-se să aducă vasul, I-a aflat plin de vin; pentru aceea, 
s-a mirat foarte mult, ştiind bine că nici o picătură de vin nu mai era în vas; dar cu rugăciunile 
sfîntului, într-un ceas s-a umplut de vin. Toţi frații s-au înștiințat despre acea minune; și pentru 
aceea se mirau şi slăveau pe Dumnezeu. Iar vinul nu a scăzut din vasul acela multă vreme, pînă 
ce s-a adus alt vin de la niște oameni iubitori de Hristos. 


Într-un an oarecare, s-a ivit foamete mare între oameni; deci poporul, fiind flămînd, a 
început a veni la mănăstirea Cuviosului, iar el poruncea să le dea pîine, deşi mănăstirea era 
săracă, căci atunci nu avea pămînturi şi averi, ci singuri frații se osteneau; iar de le trimitea 
cineva din iubitorii de Hristos milostenie, cu aceea se hrăneau. Deci, într-acea vreme de 
foamete, nu aveau în mănăstire decît numai hrana trebuincioasă fraților. Străbătînd vestea prin 
satele de primprejur că în mănăstirea lui Chiril se hrănesc toţi cei înfometați, care merg acolo, 
au început mai mulți săraci şi amăriţi a se aduna la mănăstire, iar cuviosul egumen poruncea să- 
i hră-nească pe toți. Dar pe cît le dădea hrană la cei ce veneau, pe atît acea hrană, cu rugăciunile 
cuviosului, se înmulţea în mănăstire; deci, s-a hrănit în acea vreme de foamete, din mănăstirea 
sfîntului Chiril, o mare mulțime de popor. 


Odată s-a întîmplat de s-au aprins chiliile mănăstirii şi frații nu puteau să stingă focul, 
care amenința a cuprinde pe toate, încît şi biserica era să se aprindă. Sfîntul, luînd crucea, alerga 
spre foc, fiind acolo şi un mirean venit din cetate. Acela, văzînd pe sfîntul mergînd degrabă cu 
crucea, a rîs în sine de el; căci vedea că focul a cuprins pe toate. Sfîntul stînd cu crucea împotriva 
văpăii şi rugîndu-se lui Dumnezeu şi Preacuratei Maicii Sale, îndată focul a început a se stinge, 
ca şi cum se ruşinase de sfîntul, şi degrabă s-a stins tot, încît numai a pîrlit biserica iar nu a ars- 
o. Pe omul care a rîs de sfînt l-a ajuns pedeapsa lui Dumnezeu, căci năvălise peste el o boală 
neașteptată, încît toate mădularele trupului său au slăbit. Deci, mireanul, cunoscînd greșeala sa, 
a început a se mărturisi cu pocăință înaintea sfîntului, iar sfîntul l-a iertat şi, rugîndu-se pentru 
el şi însemnîndu-l cu Sfînta Cruce, l-a făcut sănătos. După aceea el, ducîndu-se întru ale sale, a 
propovăduit tuturor acele lucruri minunate. 


Minunile cuviosului părintelui nostru Chiril, fiind auzite nu numai în toată latura aceea, 
dar şi în alte laturi, un boier cu numele Mihai, ce se numea Bilevschi, trăind cu soţia sa Maria, 
nu avea fii. Deci, mîhnindu-se pentru această nerodire de prunci şi auzind despre Cuviosul 
Chiril, că toate cîte cerea de la Dumnezeu le căpăta, a trimis pe doi din boierii săi la el, cu 
rugămintea să se roage lui Dumnezeu pentru el şi pentru soţia sa, să se dezlege acea nerodire 
de prunci. 


Trimișii, ajungînd la cuviosul şi nedînd scrisoarea de la boier, fericitul le-a zis: "O, fiilor, 
de vreme ce ați făcut mare călătorie cu osteneală, cred Dumnezeului meu şi Preacuratei Maicii 
Sale, că osteneala voastră nu va fi în deșert. Dumnezeu va da domnului vostru rodul nașterii de 
fii”. lar ei s-au mirat cum ştia starețul pricina pentru care veniseră ei; deci, au cunoscut că este 
un mare plăcut al lui Dumnezeu și i-au dat scrisoarea boierului, iar sfîntul a poruncit să-i 
odihnească. 


În aceeași noapte, i s-a făcut boierului Mihail o vedenie ca aceasta: A văzut un stareț 
cinstit purtător de lumină, împodobit cu cărunteţile şi ținînd în mîinile sale trei vase şi zicînd 
către el: "Primeşte ceea ce ai cerut de la mine". Aceeași vedenie în același ceas s-a făcut şi soţiei 
lui, Maria. Boierul, deșteptîndu-se din somn, a început a spune soţiei sale vedenia sa, iar ea, 
luînd din gura lui cuvîntul a zis: "Asemenea şi mie mi s-a arătat starețul și mi-a dat trei vase, 
zicîndu-mi: "Primeşte ceea ce ai cerut de la mine”. 


Ei, văzînd că vedenia le era potrivită amîndorura, s-au mirat şi au însemnat numărul 
acelei zile. Cuviosul Chiril, ospătînd trei zile pe boierii cei trimiși la el cu slugile lor, i-a eliberat 
cu binecuvîntare la cei ce i-au trimis și a poruncit chelarului să le dea o pîine şi jumătate și 
puţini peștişori ca să aibă pe cale; iar ei au zis: "Părinte, poruncește să ne dea mai multă pîine 
şi peşte de vreme ce calea este lungă iar locul este pustiu şi nu vom găsi de unde să cumpărăm 
pîine şi peşte". Iar sfîntul le-a zis: "Mergeţi cu pace, vor fi destule acestea pînă la casa voastră”. 
Iar ei, necutezînd să supere mai mult pe stareţ, s-au dus. Deci, mergînd, se gîndeau de unde să 
cumpere pîine pentru ca să aibă pe cale, căci aveau să călătorească douăzeci de zile sau mai 
mult, iar ceea ce li se dăduse de sfîntul socoteau că le va ajunge numai pentru o zi, avînd multe 
slugi cu ei. 


Deci, mergînd în cale, la întîiul conac au început a fierbe puţin din peștele care-l aveau 
de la mănăstire, dar pe cînd fierbeau peştele se vedea mult. Deci, șezînd să mănînce, a pus acea 
jumătate de pîine şi au mîncat şi s-au săturat; iar acea jumătate de pîine se vedea ca şi cum nu 
s-ar fi mîncat; asemenea și peştii se înmulțeau şi prisoseau. Atunci ei au cunoscut căci cuviosul 
părinte le-a spus adevărul, cînd le-a zis: "destule vor fi acestea pînă la casa voastră!" După 
aceea, au fost fără de grijă pentru hrană cît au mers pe cale. Deci le-a fost destul acea jumătate 
de pîine, pînă ce au ajuns la locul lor; iar pîinea cea întreagă, împreună cu binecuvîntările 
sfîntului, le-au adus şi le-au dat boierului şi i-au spus toate cu de-amănuntul. 


Boierul a primit cu bucurie binecuvîntarea și pîinea, mirîndu-se de minunile cele 
povestite. El a sfărîmat pîinea în părticele şi a împărțit cîte o bucăţică tuturor celor ce erau în 
casa sa şi au mîncat-o cu mare sfințenie, încît toţi cîţi erau cuprinşi de vreo boală, îndată s-au 
însănătoșit din gustarea acelei pîini. După aceea, boierul a întrebat pe cei care au fost trimişi, în 
care zi au sosit la cuviosul. Ei, socotind, au aflat că au ajuns la sfîntul în aceeaşi zi cînd boierul 
şi soția sa au văzut noaptea acea vedenie. Dintr-acea vreme, s-au născut boierului doi fii şi o 
fiică şi au înţeles că acelea erau cele trei vase ce i s-au dat cuviosului în vedenie. Deci, avînd 
mare dragoste către el, trimitea multe milostenii la mănăstirea lui. 


Povestirea minunilor și a vieții Cuviosului Părintelui nostru Chiril se află scrisă pe larg 
în mănăstirea lui şi în Mineiul cel mare al cetei fericitului Macarie, mitropolitul Moscovei, care 
este în biserica sobornicească din Moscova a Preasfintei Născătoare de Dumnezeu. 


Deci, noi aici, ca să nu lungim povestirea, să pomenim și pe celelalte pe scurt. Un 
oarecare Anastasie, trăind bolnav departe de mănăstire şi fiind aproape de moarte, Cuviosul, 
trimițîndu-i apă sfințită, l-a făcut sănătos. Odată, lezerul Alb, fiind mare, se învăluia foarte tare 
şi el l-a schimbat într-o linişte și a mîntuit pe pescari de la înec. O femeie, soţia unui boier cu 
numele loan Cargonomul, fiind oarbă de multă vreme, 1-a dăruit vedere prin rugăciuni și prin 
stropirea cu apă sfințită. Un frate, anume Dalmat, care se îmbolnăvise, a murit fără să fie 
împărtășit cu Sfintele Taine, din cauza întîrzierii preotului la sfînta slujbă a Liturghiei. Deci, 
înviindu-l din morți, l-a împărtăşit cu Sfintele Taine şi după aceea iarăşi a adormit întru 
Domnul. 


Un boier, anume Roman Alexandrovici, trăia departe de mănăstirea cuviosului, iar pe 
Cuviosul Chiril niciodată nu l-a văzut, ci numai a auzit de el. Fiind în boală, îi era frică de 
cumplita moarte. Deci, pe cînd se ruga Preacuratei Maicii lui Dumnezeu ca să-i uşureze boala, 
a văzut-o pe Preasfînta Fecioară arătîndu-i-se cu Cuviosul Chiril. Ea a zis către bolnav: "Trimite 
la acest stareț ca să-ți dea apă sfințită și, gustînd-o, vei fi sănătos". Deci, îndată după vedenia 
aceea, a trimis pe bolnav la Cuviosul cu rugăminte, ca să-i dea apă sfințită; şi, aducîndu-i apa, 
a băut din ea şi s-a însănătoşit într-acel ceas. După aceea, s-a dus îndată la mănăstire și, văzînd 
pe cuvios, l-a cunoscut că el este acela care era în vedenie cu Preacurata Născătoare de 
Dumnezeu; deci, căzînd la picioarele lui, i-a dat mulțumire. 


Unei femei oarbe de trei ani, Cuviosul Chiril i-a dăruit vedere cu rugăciune şi cu apă 
sfințită. Asemenea şi pe altă oarbă a făcut-o bine în felul acesta. Fiind moarte mare în părțile 
acelea ale lezerului Alb, nimeni n-a murit în mănăstirea cuviosului. Numai un frate era bolnav, 
anume Sosipatru; dar şi acela s-a însănătoșit cu rugăciunea cuviosului părinte. Odată, sfîntul a 
proorocit către un frate, zicînd: "Crede-mă, frate Hristofore, că nici unul din voi nu va muri mai 
înainte de mine; iar după trecerea mea de aici, mulţi vor veni după mine". Şi s-a împlinit acea 
proorocie a părintelui întocmai. 


Un bărbat, anume Iacov, pătimind de o boală cumplită, a fost adus la mănăstirea 
cuviosului pentru tămăduire; acela nu numai că nu a voit să-i dea tămăduire, dar nici în 
mănăstire n-a voit să-l primească. Bolnavul zăcea înaintea mănăstirii; iar din gura şi din nările 
lui curgea sînge. Cuviosul, fiind rugat pentru bolnav, nicidecum nu se pleca spre umilirea 
aceluia. În acea vreme, a venit în mănăstire un bărbat cinstit şi iubit al sfîntului, care, văzînd 
pătimirea bolnavului i s-a făcut milă de el şi s-a rugat cuviosului să miluiască pe bolnav şi să-i 
ceară de la Dumnezeu tămăduire, precum a cerut multora. Cuviosul i-a zis: "Crede-mă, fiule, 
că boala lui nu este după întîmplare. EI pătimeşte aceasta pentru păcatele desfrînării; și, de va 
făgădui că se pocăieşte şi încetează de la nişte păcate ca acelea, cred că Domnul meu și 
Preacurata Lui Maică îl vor tămădui; iar dacă nu, va pătimi și mai mult". Deci, mergînd cel ce 
a auzit acestea din gura cuviosului, i-a spus bolnavului; iar acela s-a înfricoşat auzind păcatele 
cele vădite pe care numai singur Dumnezeu le ştia. Deci s-a făgăduit cu lacrimi a se pocăi şi a 
înceta de a mai păcătul. Atunci, Cuviosul Chiril a mers la acel bolnav, fiindu-i milă de el şi a 
primit mărturisirea păcatelor lui. Şi, făcînd rugăciune pentru el, l-a făcut sănătos cu darul lui 
Dumnezeu. 


După toate acestea, Cuviosul nostru Părinte Chiril, slăbind de multele sale osteneli şi de 
bătrînețe şi cuprinzîndu-se de durerile trupeşti, s-a apropiat către fericitul sfîrşit. Şi, chemînd pe 
fraţii care erau în număr de 53, le-a spus ca, după moartea sa, nimeni să nu îndrăznească a strica 
ceva din rînduiala vieţii de obște. Învăţîndu-i din destul, le-a pus egumen pe Inochentie, bărbat 
îmbunătățit; apoi, împărtăşindu-se cu dumnezeieșştile Taine şi dînd binecuvîntare și sărutarea 
cea mai de pe urmă fiecăruia şi rugăciunea fiind în gura lui, și-a dat cinstitul şi sfîntul lui suflet 
în mîinile lui Dumnezeu, în nouă zile ale lunii iunie, la pomenirea celui de un nume cu el, 
Sfîntul Chiril patriarhul Alexandriei, în lunea Sfintei Treimi, a Duminicii praznicului Sfintelor 
Rusalii. 


Faţa lui s-a luminat cu cuviinţă şi bun miros a ieşit din moaștele lui; deci, plîngîndu-l 
ucenicii, l-au îngropat cu cinste. El a murit în anul de la facerea lumii 6935, iar de la întruparea 
lui Dumnezeu Cuvîntul, în anul 1427, vieţuind în această viaţă nouăzeci de ani. Cînd s-a dus în 
pustia lezerului Alb era de 60 ani de la naşterea sa, iar în locul unde a alcătuit mănăstirea a 
vieţuit 30 de ani. După cum în viaţa sa, cu darul lui Dumnezeu și cu ajutorul Preacuratei Maicii 
Lui, a făcut multe minuni, tot astfel și după moarte nu a încetat a face minuni, gonind diavolii 


din oameni şi tămăduind toate bolile celor ce veneau la moaştele lui cu credință, precum se scrie 
pe larg în istorie. Noi, scurtînd povestirea, slăvim pe Dumnezeu, Care a preamărit pe plăcutul 
Său, întru slava Preasfîntului Său nume, cel slăvit de toată făptura acum şi pururea şi în vecii 
vecilor. Amin. 


28. SFÎNTUL SFIN ȚITUL MUCENIC TIMOTEI, EPISCOPUL PRUSIEI 
(10 IUNIE) 


Cetatea Prusiei este în părțile Bitiniei şi se învecinează cu Frigia şi Moesia, și este 
aproape de muntele Olimpului. În această cetate Sfîntul Timotei a fost episcop, iar pentru 
curăţenia şi sfințenia sa a luat de la Dumnezeu darul facerii de minuni. EI a ucis un balaur ce se 
încuibase într-o peşteră sub un chiparos şi care vătăma dobitoacele şi oamenii. EI l-a ucis cu 
rugăciunea şi cu semnul Sfintei Cruci, aruncîndu-i în gură un acoperămînt cu care se acoperea 
sfințita pîine pe dumnezeiescul jertfelnic. EI a înviat pe un împărat cu numele Hareta, care zăcea 
de o boală foarte grea şi care era aproape de porţile iadului. Asemenea şi pe o împărăteasă 
oarecare a întors-o de la moarte la viaţă și, din întunericul închinării de idoli, a adus-o la lumina 
sfintei credinţe. EI toate bolile a tămăduit cu darul cel dat lui şi alte multe minuni a făcut, cu 
puterea lui Hristos. 


A luminat turma sa cu învățătura și pe mulţi din cei necredincioşi i-a întors la cunoştinţa 
adevăratului Dumnezeu. După ce a venit împărat Iulian Paravatul, care, lepădîndu-se de Hristos, 
s-a închinat idolilor şi a început a prigoni cumplit Biserica lui Hristos, atunci Sfintul Timotei şi 
mai mult se ostenea în propovăduirea cuvîntului lui Dumnezeu, întărind pe cei credincioși în 
credinţă; iar pe cei necredincioşi certîndu-i pentru rătăcirea lor. Păgînul Iulian, aflînd despre 
dînsul, a trimis să-l prindă și, aducîndu-l, l-a aruncat în temniță. Pe cînd sfîntul şedea legat, 
mulţi veneau la el şi-i învăţa despre Hristos adevăratul Dumnezeu. Iulian, aflînd de aceasta, că 
episcopul cel creştin, chiar şi legat, învaţă credinţa sa pe cei ce se duc la dînsul, a trimis să-l 
oprească şi să nu mai propovăduiască numele lui lisus. Dar el nu a ascultat pe împăratul cel 
păgîn şi fărădelege, ci făcea fără de temere cele cuviincioase lui. 


Împăratul, aflînd iarăși despre Sfîntul Timotei că propovăduieşte fără de frică numele 
lui Hristos, s-a mîniat și, trimițînd un călău, i-a tăiat capul în temniţă. Credincioșii, luînd sfîntul 
lui trup, l-au îngropat cu cinste; iar de la mormîntul lui se dau tămăduiri de neputinţe şi de boli, 
întru slava lui Hristos Dumnezeul nostru. 


29. SFINŢII MUCENICI ALEXANDRU ȘI ANTONINA 
(10 IUNIE) 


Într-o vreme, fiind prigonire contra credincioșilor și mulţi dintre ei fiind uciși cu diferite 
feluri de munci pentru credința în Hristos, după multe zile s-a prins şi s-a adus la Fist, 
nemilostivul ighemon, o fecioară creştină, cu numele Antonina, de neam din cetatea ce se 
numea Crodamna. Ea, petrecîndu-şi viaţa sa în dreapta credință şi în fapte bune, Domnul a 


învrednicit-o de nevoinţa mucenicească, pentru ca astfel să rușşineze şi să biruiască pe 
îndrăznețul şi potrivnicul diavol. 


Deci, această fecioară, fiind adusă înaintea lui Fist, cumplitul ighemon, a început a o 
amăgi cu cuvinte viclene, zicîndu-i: "Doamnă Antonino, fiindcă eşti fecioară cinstită şi 
înțeleaptă de tot, voiesc să te pun preoteasă zeiței Artemida, să-ți dau daruri şi cinste şi să fiu 
mai mare în casa mea”. 


Ea a tăcut multă vreme, apoi a răspuns: "O, Fiste, pentru ce-mi făgăduiești daruri 
deșarte? Mai bine, fă-te şi tu părtaş al bogățiilor mele, încît, crezînd în Domnul meu lisus 
Hristos, să cîştigi vrednicia și visteria veşnicilor bunătăți”. Fist a zis: "Să nu fie aceea ce zici tu 
şi să mă ferească zeii ca să cred într-un Dumnezeu ca Acela Care zici că a fost om şi Care a fost 
pironit şi spînzurat pe cruce". Antonina a grăit: "Nu tăgăduiesc nici eu că Domnul nostru lisus 
Hristos a fost pironit pe cruce şi pus în mormânt, dar și aceasta o mărturisesc despre Dînsul; că 
a treia zi a înviat din morți şi acum şade de-a dreapta lui Dumnezeu Tatăl, precum este scris în 
cărțile noastre: Zis-a Domnul Domnului meu, şezi de-a dreapta mea, pină ce voi pune pe 
vrăjmaşii tăi aşternut picioarelor tale". 


Fist a răspuns: "Aceste cuvinte ale tale sînt deşarte. Deci pentru ce nu te supui mie şi nu 
jertfeşti zeilor noştri, ca să te îndulcesc de toate bunătăţile care sînt în lume?" Fecioara a 
răspuns: "Eu nu mă voi închina unor zei nesimţitori ca aceia, pentru că sînt diavoli, precum este 
scris în legea Domnului meu: Toţi zeii păginilor sînt diavoli; iar Domnul a făcut cerul. Fist a 
zis: "Tu numești diavoli pe zeii noștri?" Fecioara a răspuns: "Cu adevărat aşa îi numesc, pentru 
că în ei nu este nici un fel de putere, nici vreun ajutor nu poți avea de la dînșii; deci, aceia nu 
sînt zei, ci diavoli". 


Fist, mîniindu-se de aceste cuvinte, a poruncit ostaşilor să bată pe fecioară peste obraz, 
socotind că poate se va ruşina puţin. Apoi a zis către dînsa: "Mă jur pe zei că, de nu te vei 
supune poruncii împăratului, te voi bate cu bătăi cumplite, voi porunci să te ducă spre batjocoră 
şi te voi osîndi la arderea focului; de aceea, îți dau vreme trei zile să te gîndeşti dacă te lepezi 
desăvîrșit de ceea ce-ţi poruncesc sau vei voi să te pocăiești şi să aduci jertfă zeilor; pentru că 
această credință a ta mulţi au urmat-o, dar, după aceea, schimbîndu-și nesupunerea lor, s-au 
supus zeilor noştri”. 


Atunci Antonina a zis: "Fă ce voieşti, necuratule muncitor!" Ighemonul, auzind aceasta, 
a dat pe sfînta la patru ostași; iar ea s-a dus în temniță cu suflet bucuros şi cu faţă veselă. 
Ighemonul, chemînd în taină pe mai marele păzitor al temniţei, i-a poruncit să nu facă nici un 
rău fecioarei, ci mai ales să o îndemne cu momeli ca să se întoarcă de la creştinătate şi să aducă 
jertfă zeilor; de vreme ce - zicea el - neamul creştinesc s-a obişnuit cu înlesnire a se depărta de 
la credința sa. Apoi, după ce acel păzitor a închis pe sfînta fecioară în temniță, a început a o 
îndemna cu aceste cuvinte: "Prea cinstită fecioară Antonina, pentru ce petreci în această 
nesupunere a ta? Pentru ce nu-ţi schimbi gîndul și să jertfeşti zeilor noştri, ca astfel să scapi de 
muncile cele ce ai să pătimeşti?" 


Dar ea nu a răspuns nimic, încît păzitorii temniței se minunau şi nu se pricepeau pentru 
ce nu-i răspunde fecioara. Sfînta Antonina, plecîndu-şi genunchii la pămînt, se ruga Domnului 
ziua şi noaptea, petrecînd fără de hrană. Apoi, după ce au trecut cele trei zile, deodată s-a auzit 
un tunet atît de puternic, încît s-au sfărîmat zăvoarele temniţei, uşile s-au deschis singure și o 
lumină mare a luminat toată temniţa, iar din cer s-a auzit un glas, zicînd astfel: "Antonina, 
scoală-te şi te întăreşte cu hrană, gustă pîine şi apă și fii vitează! Nu te teme de Fist, păgînul 


ighemon, de vreme ce Eu sînt cu tine!" Atunci, sfîrşindu-și rugăciunea sa, a zis: "Amin". Apoi, 
sculîndu-se, a gustat puţină pîine şi apă şi, după aceea, s-a culcat iarăşi ca să se odihnească. 


După ce s-a făcut ziuă, ighemonul a stat la judecată şi a zis: "Aduceţi la mine pe acea 
spurcată femeie, ca să-i aflu scopul ei”. Pe cînd ostașii o duceau înaintea lui Fist ighemonul, ea 
şi-a ridicat ochii săi spre cer și a zis: "Mulţumesc Ţie, Doamne Dumnezeul meu, că săvîrşeşti 
voia Ta întru mine; mă rog Ție să nu mă părăsești pînă la sfîrşitul meu". Atunci un glas s-a auzit 
iarăşi din cer, zicîndu-i: "Mergi în drumul tău fără de temere, că Eu sînt cu tine!" 


Deci, pînă a venit la locul unde a stat Fist la judecată, sfinta fecioară Antonina a rîs de 
el, pentru aceea a întrebat-o: "Pentru ce rîzi?" Sfînta a răspuns: "Îţi voi spune cauza rîsului meu. 
Înainte am văzut că scaunul pe care şezi tu degrabă se va răsturna și vei pieri; pentru aceasta 
am rîs de tine!" Atunci ighemonul, văzînd că fecioara Antonina îl ocărăşte, a poruncit să o bată 
cu vine de bou; iar ea, ridicîndu-și ochii spre cer, a zis: "Mulţumesc Ţie, Doamne Dumnezeul 
meu, că m-ai învrednicit pe mine ticăloasa și păcătoasa, să iau parte cu sfinții Tăi; iar pe acest 
om plin de fărădelegi şi de vărsare de sînge, degrabă îl aruncă în prăpastia iadului, ca să 
cunoască, ticălosul, neputinţa deşerților săi zei, spre care şi-a pus nădejdea". 


Ighemonul cel însetat de sîngele omenesc mult mai mult s-a necăţit şi a zis către ostaşi: 
"Această femeie rea şi urîtă nu numai că hulește pe zeii noştri, ci şi pe noi singuri cu ocări ne 
batjocoreşte; de aceea duceţi-o într-o casă de desfrînare, ca să se sature de poftele sale”. Atunci 
ostaşii, luînd-o pe ea, au dus-o într-o casă oarecare. 


Deci, sfînta fecioară, şezînd în casă şi rugîndu-se lui Dumnezeu cu dinadinsul, îngerul 
Domnului s-a arătat unui ostaș cu numele Alexandru, care avea vîrsta de 23 de ani, şi i-a zis: 
"Du-te la ighemon şi vorbeşte cu el să-ţi dea voie să intri la Antonina, pe care, după ce o vei 
îmbrăca cu haina ta, să iasă de acolo necunoscută de acel ighemon înrăutățit”. Atunci bunul 
ostaş al lui Hristos, mergînd la ighemon, a zis: "Ighemoane, porunceşte-mi ca să intru la 
Antonina și, de o voi vedea pe ea, bine va fi, iar de nu, apoi vei face cu ea ce vei voi”. Atunci 
ighemonul i-a dat voie să intre, zicîndu-i: "De-ţi place ţie, fă cu dînsa ce voieşti”. Deci, 
Alexandru, intrînd în casa aceea în care era sfinta fecioară, a căzut la picioarele ei, zicîndu-i: 
"Roaba lui Dumnezeu, fecioară Antonina, Domnul m-a trimis la tine ca să-ţi spun cele ce mi-a 
spus cum are să se păzească fecioria ta”. 


Iar ea s-a înfricoşat. Deci deodată o lumină mare a strălucit în casă şi un glas s-a auzit 
zicînd: "Nu te teme Antonino, pentru că Cel ce te-a chemat pe tine la această nevoință, Acela, 
fund îndurat și multmilostiv, a chemat și pe acest Alexandru la aceeaşi cunună mucenicească; 
deci, îmbracă-te cu haina lui și, lăsîndu-ţi capul în jos, să ieși de aici. În acest chip nu te va 
cunoaşte ighemonul, pentru că eu te voi păzi pe tine ca să nu fii cunoscută de dînsul”. 


Astfel, sfinta fecioară și-a luat haina lui Alexandru şi s-a îmbrăcat cu dînsa; apoi, 
acoperindu-şi capul, a ieșit afară şi, făcînd semn cu mîna spre ighemon, a zis: "Fă ce voieşti!” 
Astfel sfînta fecioară a lui Hristos a scăpat ca o căprioară din laţ şi s-a dus pe cale, bucurîndu- 
se. Ighemonul, socotind că Alexandru a ieşit din casă, a trimis la Antonina patru ostaşi, zicîndu- 
le lor: "Mergeţi la dînsa şi precum vă place vouă să-i faceţi ei; iar după ce o veţi batjocori să o 
scoateţi afară, ca să o ocărîm cu mare necinste”. 


Ostaşii, ducîndu-se înăuntru, n-au găsit-o pe ea, ci pe Alexandru singur şi, mirîndu-se, 
au zis: "Unde este femeia aceea? Doar tu singur stai aici?" Apoi, luîndu-l, l-au dus la ighemon 
şi-i spuseră: "Numai pe acesta singur l-am găsit în casă, iar pe fecioară nu!" Atunci ighemonul, 


minunîndu-se de acel lucru, a zis lui Alexandru: "Ticălosule şi netrebnicule, să ne spui nouă, 
cum ai îndrăznit a face un lucru potrivnic? Unde este acea femeie desfrînată, pe care tu ai 
batjocorit-o şi după aceea, îmbrăcînd-o în hainele tale, i-ai dat drumul, făgăduindu-i că o vei 
lua de soție? Dar nu va fi aşa, pentru că nu vei scăpa din mîinile mele. Dar fiindcă Alexandru 
tăcea, ighemonul, gîndindu-se mult în sine, a poruncit să-l pună pe lemn la muncire şi acolo să- 
| bată fără milă. Dar, cînd băteau pe mucenic, ighemonul îl întreba, zicînd: "Unde este acea 
femeie, la care ai intrat?" 


Iar Alexandru nu răspundea nimic, ci, căutînd spre cer, deodată s-a auzit un glas, zicînd 
ighemonului: "Necuratule Fist, pentru ce munceşti pe acest om nevinovat?" Iar el, auzind glasul 
acela, a încetat a-l mai munci și a poruncit să-l ia de pe lemn şi să-l arunce în temniţă, iar pe 
fecioara Antonina să o caute pretutindeni. 


Deci, trecînd cinci zile, ighemonul a adus pe Alexandru la judecată înaintea sa, şi-l 
întreba, zicînd: "Ce ai hotărît pentru tine?" Vei jertfi zeilor sau nu?" Atunci Alexandru a 
răspuns: "Ce altceva să hotărăsc, o, necuratule și preacumplitule muncitor!" Fist a zis: "Unde 
este femeia la care tu ai intrat?" Alexandru a răspuns: "Nu ştiu unde este". Acestea zicîndu-le 
el, lisus Hristos singur arătîndu-se fecioarei Antonina, i-a zis: "Îmbărbătează-te şi mergi la acel 
loc unde şade nedreptul şi necuratul ighemon". Deci, mergînd ea, a stat cu îndrăzneală înaintea 
ighemonului și i-a zis: "Necuratule și nelegiuitule Fiste, pe cine cauţi? Pe mine singură? lată, 
stau înaintea ta ca să răstorn puterea ta!" Auzind-o pe ea, Fist a început a se mînia foarte mult 
şi a poruncit ostașilor să o spînzure la muncire, să o bată şi s-o întrebe de este fecioară sau nu. 
Ea, fiind bătută, n-a scos nici un cuvînt şi, după ce au luat-o de pe lemn, o întreba ighemonul 
dacă mai este fecioară sau nu. Sfînta muceniță a răspuns: "Ticălosule şi cumplitule muncitor, 
noi fiind creștini, nu putem fi părtaşi la poftele voastre cele spurcate; căci Domnul Dumnezeul 
meu, cu milostivire m-a păzit pe mine neîntinată”. Atunci Fist, căutînd spre dînsa, s-a mirat şi 
a zis: "Dacă eşti fecioară, apropie-te să aduci jertfă zeilor noștri împre-ună cu Alexandru, şi 
atunci va fi bine de voi”. La aceste cuvinte, mucenicii lui Hristos, Alexandru şi fecioara 
Antonina, au răspuns într-o gură: "Ticălosule Fist, unele ca acelea nu sînt minuni, care ar fi 
putut să ne silească pe noi să ne închinăm necuraților voştri zei, care nu au nici pricepere, nici 
putere”. 


Atunci ighemonul a poruncit să taie mîinile sfinților mucenici; iar sfinții cei mari la 
suflet şi vitejii ostaşi ai lui Hristos, întinzîndu-și mîinile spre tăiere, ziceau: "Noi ţi-am spus, 
ticălosule şi nelegiuitule, că tu cu nici un fel de munci nu vei putea să îndupleci mintea noastră 
cea drepteredincioasă; deci, fă ce voieşti”. Atunci ostașii, scoțindu-şi săbiile, au tăiat mîinile 
sfinţilor mucenici, iar ei, ca şi cum nu simțeau durerile, slăveau pe Dumnezeu şi, întorcîndu-se 
spre ighemon, au zis: "Cumplitule şi nelegiuitule ighemon, aceste munci care le-ai adus asupra 
noastră, nu le simţim de loc; iar Domnul nostru lisus Hristos, Căruia îi sîntem robi, degrabă te 
va arunca în gheena focului, ca să te munceșşti în veci, în muncile cele veşnice”. 


Ighemonul, văzîndu-se ocărît şi batjocorit de către sfinți, s-a iuţit cu mai cumplită mînie 
şi a poruncit să facă o groapă adîncă. Deci, în acea vreme spînzurîndu-i, a poruncit să-i bată 
într-atîta, pînă ce vor simţi durerea rănilor ce se puneau pe trupurile lor; după aceea, a poruncit 
să umple groapa cu lemne şi uscături, şi într-însa să-i pună pe sfinții mucenici, ca să-i ardă. lar 
ei, fiind bătuţi cumplit, nu simțeau nimic, parcă ar fi fost în corpuri străine, şi mereu dădeau 
slavă Domnului. 


Acest lucru văzîndu-l, ighemonul a poruncit să le adauge munci peste munci și cu făclii 
aprinse să le ardă coastele. Atunci Sfinţii Mucenici Alexandru și Antonina au strigat cu glas 


mare către ighemon: "Ticălosule Fist, noi pătimim acestea pentru dragostea lui Hristos, crezînd 
că în veacul ce va să fie, după această vremelnică viață, vom lua plată veşnică întru Împărăţia 
cea cerească; iar pe tine, Domnul și Dumnezeul nostru te va pierde degrabă, deoarece munceşti 
fără de vină şi aşa de cumplit pe robii Lui”. 


Ighemonul, mai rău iuţindu-se de mînie, a zis către slujitori: "Aruncaţi lemnele în 
groapă, ca aceştia să se arunce în foc mai degrabă". După ce ostaşii au făcut acestea, atunci 
nemilostivul muncitor a poruncit ostașilor să-i ungă pe mucenici cu smoală şi să-i arunce în 
groapa cu foc. Făcîndu-se şi aceasta, ighemonul a mai poruncit să pună smoală uscată pe lemne 
şi astfel să ardă oasele lor desăvîrşit, încît să se facă cenuşă. După ce s-a făcut şi aceasta, a 
poruncit să mai arunce pămînt peste groapa aceea, ca femeile să nu adune oasele lor, după cum 
este obiceiul creştinilor să facă. 


După ce Fist a aruncat în foc pe sfinţii mucenici și a astupat groapa, s-a întors în casa sa 
şi nici mîncare nici băutură n-a mai gustat, ci a rămas mut; de vreme ce un duh necurat, pe care 
sfinţii îngeri îl trimiseseră asupra lui, l-a muncit pe el pînă la a șaptea zi; iar după alte şapte zile, 
fund muncit cu grea muncire diavolească, şi-a lepădat cu amar necuratul lui suflet. Astfel 
pierind el, prigoana contra creştinilor a încetat; iar Sfinţii Mucenici Alexandru şi Antonina şi- 
au sfîrșit pătimirea lor într-o zi de sîmbătă, în al nouălea ceas din zi, împărăţind Domnul nostru 
lisus Hristos, Căruia 1 se cuvine cinste şi slavă în vecii vecilor. Amin. 


30. SFÎNTUL VASIAN, EPISCOPUL LAVDIEI 
(10 IUNIE) 


Vitejiile sfinţilor pe care i-a ajutat Dumnezeu de s-au luptat cu tărie împotriva poftelor 
trupeşti, ca să le scriem acum și să le dăm neamului celui mai de pe urmă pentru aducerea 
aminte, socotim că este de trebuinţă şi de mare folos. Pe de o parte, pentru că, pomenind acum 
nebiruita lor mărime de suflet, credem că și ei ne pomenesc pe noi înaintea lui Dumnezeu; iar 
pe de alta, că scriind felul vieţii lor celei îmbunătățite, pe noi înșine şi pe alții îi deşteptăm spre 
urmarea lor. De aceea şi viața şi petrecerea cea aleasă a sfîntului şi mărturisitorului nostru 
Vasian, episcopul Lavdiei, care s-a învrednicit de s-a făcut părtaş al Împărăției cerului, o vom 
scrie; deci, ne vom sîrgui a o arăta pe scurt, după cum el singur ne-a dat-o nouă. 


Acest fericit bărbat, Vasian, încă din copilăria sa, bătrîneţile cele ce nu se socotesc cu 
numărul anilor, le-a arătat prin înţelegere şi prin bunul său obicei. Tatăl său se numea Serghie 
şi era ighemonul Siracusei, iar cu credinţa era elin. EI a fost trimis de tatăl său la Roma, pentru 
învăţătura filosofiei celei dinafară, ca să poată să fie moştenitor al stăpînirii părintești şi iscusit 
rînduitor al cetăților. Învăţînd cu dinadinsul, el a sporit cu învățătura, făcîndu-se isteţ și înţelept. 
Apoi, auzind de numele lui Hristos și de viața creștinilor, s-a cuprins de negrăită credință şi 
dorință ca să treacă de la filosofia elinească la cea creştinească şi la dumnezeiască iubire de 
înțelepciune. Deci el căuta să descopere această taină a inimii sale conducătorilor şi slugilor, 
cărora era încredințat de tatăl său spre pază. 


Domnul, nevoind să fie cuprins multă vreme întru neştiința ostăşirii pe cel ce era să fie 
ostaş al său, i-a spus unui oarecare preot sfînt cu viaţa, cu numele Gordian, de trei ori în vedenia 
visului, scopul tînărului Vasian. Deci preotul, sculîndu-se din somn, s-a dus prin toată cetatea 
Romei, cutreierînd şcolile şi căutînd pe tînărul cel arătat lui în vis de Domnul. Deci, căutîndu-l 


şi mult ostenindu-se, l-a găsit pe dînsul, ajutîndu-i Domnul, şi l-a întrebat de unde este cu 
neamul, din ce părinţi se trage şi din care pricină trăieşte în cetatea Romei. 


Vasian, spunîndu-i toate cele despre dînsul cu de-amănuntul, preotul se minuna de vorba 
cea frumoasă şi de înţelepciunea copilului. ŞI, cunoscînd că este acela pe care îl căuta, l-a 
cuprins pe el în braţe şi l-a sărutat părinteşte, apoi l-a luat în casa sa și i-a spus lui vedenia cea 
despre dînsul, pe care o văzuse prin dumnezeiască descoperire și amîndoi au preamărit pe 
Dumnezeu pentru aceasta. 


Atunci Vasian, căzînd la picioarele acelui sfinţit bătrîn, îl ruga cu toată osîrdia, ca îndată 
să-l facă pe el creştin. Preotul l-a învăţat mai întîi sfinta credință, spunîndu-i taina legii 
creștineşti, iar tînărul, auzindu-le, se umilea şi se aprindea cu inima de dragostea lui Hristos. 
Apoi, preotul l-a făcut catehumen, adică l-a învăţat cum să se pregătească pentru Sfîntul Botez. 


Din acea vreme, Vasian a început a veni la acel preot, numai cu o slugă mai bătrînă, care 
îi era lui întru toate credincios; şi astfel se povăţuia la dumnezeiasca filosofie creştinească, ieșită 
din gura cea insuflată de Dumnezeu a duhovnicescului său învățător. După învăţătura sfintelor 
taine, el a luat viaţă aspră, pentru că postea şi se ruga adeseori, dormea puţin, petrecînd vremea 
nopților în rugăciuni şi în citirea cărților; iar cînd gusta hrană, mînca numai a treia parte a 
bucatelor ce i se puneau înainte; iar pe cele două părți le împărțea la săraci şi flămînzi. 


După vreme îndestulată, a sosit ceasul botezului lui şi a venit la casa preotului cu sluga 
sa cea credincioasă; şi, cînd a intrat în sfînta scăldătoare, după obișnuita rînduială a botezului, 
a văzut pe un tînăr preafrumos cu podoabă, strălucind ca soarele, slujindu-i la botez și ţinînd 
haina cea albă, în care avea să se îmbrace noul botezat. Fericitul Vasian, îndrăznind, a întrebat 
pe tînărul acela, cine şi de unde este. Iar el i-a răspuns, zicîndu-i: "Eu de mult sînt trimis din cer 
la tine, ca să-ți îndreptez scopul tău cel sfînt şi să gonesc de la tine toate cele ce sînt potrivnice”. 
Zicînd aceasta, s-a făcut nevăzut. Și atît de bună mireasmă a umplut casa aceea, încît a mirosit 
o jumătate de oră şi toţi care se aflau acolo socoteau că nu sînt pe pămînt, ci în cer. Vasian, 
după primirea Sfîntului Botez, a început a viețui și mai cu asprime, omorîndu-şi şi chinuindu- 
şi tinerescul său trup, supunîndu-l cu totul duhului. 


Păzitorii şi slugile, cărora le poruncise stăpînul lor să aibă grijă de fiul lui ca de lumina 
ochilor, pînă atunci, neştiind tainele lui Vasian, se minunau foarte mult, văzîndu-l că se dădea 
la înfrînarea cea neobişnuită, primind foarte puţină hrană și băutură, iar nopțile petrecîndu-le 
toate fără somn şi, veştejindu-și faţa foarte mult, îşi obosea trupul cu postirea şi cu priveghere 
şi unul pe altul se întreba cu dinadinsul: "Pentru ce se chinuieşte aşa stăpînul nostru? Iar cel mai 
bătrîn - sluga credincioasă a sfîntului Vasian -, ştiind toate tainele lui, zicea către ei: "Nu vă 
mirați de aceasta, căci învățătura filosofiei are trebuință de niște sîrguitori ca aceștia, ca, 
lepădînd toate desfătările, să se îndestuleze numai cu acelea care sînt de nevoie firii. Deci să 
ştiţi că şi stăpînul nostru, de vreme ce s-a plecat la cea mai înaltă filosofie, de aceea şi-a adăugat 
o înfrînare şi trezvie ca aceasta”. 


Slugile, aducîndu-şi aminte din copilăria lui, spunea unul altuia că Vasian, pe cînd era 
copil, scria cu degetul pe nisip semnul crucii, iar uneori punea paie pe pămînt în chipul crucii, 
de care lucru doica lui se mînia adeseori contra lui. Însă, cercetînd slugile din zi în zi și urmîndu- 
i toate căile, au început a cunoaște că Vasian, stăpînul lor, a luat credinţa şi viața creştinească 
şi se îndoiau, temîndu-se de pedepsele ce-i aşteptau de la tatăl lui. 


Ei s-au încredințat despre aceasta mai ales de aici: Într-o zi, fericitul tînăr, după 
nedormire de toată noaptea şi după multe osteneli, slăbind cu trupul, a adormit. În somn el grăia 
cu gura cuvinte de rugăciune, chemînd numele lui Dumnezeu cel unul în Treime, ca să-i 
îndrepteze căile spre slava cea făgăduită celor ce-L iubesc pe EI. Ei au mai auzit un glas de sus, 
zicîndu-i: "Bucură-te şi te veseleşte, Vasian, preacredinciosule ostaş al lui Hristos, căci 
rugăciunile tale sînt bineprimite înaintea Domnului și loc ales ţi s-a pregătit ție în ceruri!" 


Slugile care erau lîngă el, auzind aceasta, au fugit în taină cîte unul şi s-au dus din Roma 
la vechiul lor stăpîn din Siracuza, ighemonul Serghie, şi i-au adus veste nemîngiiată despre 
Vasian, fiul lui, că a luat credinţa în Hristos. Tatăl lui, fiind închinător de idoli, s-a umplut de 
mare mîhnire şi se gîndea cum ar face să întoarcă pe fiul său de la creştinătate, cu îmbunări, ori 
cu îngroziri. Deci, toate slugile lui Vasian fugind în taină din Roma, a rămas lîngă el numai un 
servitor, care era cel mai bătrîn și credincios al lui şi care a crezut şi el în Hristos. Tatăl lui voia 
să trimită alte slugi la Roma, să prindă pe Vasian și să-l aducă la el. 


În acea vreme, i s-a întîmplat Sfîntului Vasian într-o noapte, la întâia cîntare a cocoşilor, 
de a intrat în biserica Sfîntului Evanghelist loan Cuvîntătorul de Dumnezeu, unde, rugîndu-se 
după obicei, a văzut pe un bărbat cinstit, împodobit cu căruntețe, şi zicîndu-i astfel: "Să știi, 
mărturisitorule al Domnului cel preacredincios, că ți se cade să mergi de aici în cetatea Ravena, 
cu sluga ta cea credincioasă; căci cel ce te-a născut pe tine trupeşte, scornește împiedicare contra 
mîntuirii tale, ca să poată a te întoarce, chiar fără de voia ta, din calea cea dreaptă. De aceea, 
înduratul Dumnezeu, Care nu părăseşte pe robii Săi, m-a trimis pe mine apostolul Său, să-ți 
spun acestea, ca nu cumva, găsindu-te aici cei trimişi după tine de tatăl tău, să nu te lase să scapi 
de aici”. 


Aceasta zicîndu-i lui Sfîntul loan Cuvîntătorul de Dumnezeu, s-a dus de la el. lar 
fericitul Vasian, bucurîndu-se foarte mult, de arătarea cea apostolească, a făcut multe 
închinăciuni, rugîndu-se lui Dumnezeu să nu-l piardă. După acea rugăciune, el a spus slugii sale 
ceea ce a văzut şi a auzit. lar cînd s-a făcut ziuă, au împărțit toate lucrurile care erau la ei, celor 
ce aveau trebuinţă şi, luînd binecuvîntare de la Gordian, duhovnicescul său părinte, au ieșit din 
Roma şi au pornit spre cetatea Ravena. 


După ce au mers cîteva zile, Sfîntul Vasian a văzut o cerboaică cu doi pui ai săi fugărită 
de vînători și, fiind obosită şi slăbită, era cît pe ce să fie ajunsă de ei. Deci, fiindu-i milă de ea 
şi de puii ei, a zis către ea: "În numele Domnului nostru lisus Hristos, îţi poruncesc să vii la 
mine fără temere!" Iar cerboaica, ca și cum ar fi fost cuminte şi prietenă cu oamenii, îndată a 
stat din grabnica sa alergare şi, fără de teamă, a venit la sfîntul cu puii ei. Iar el o netezea cu 
mîna, ca şi cum ar fi fost obişnuită de mult cu el, pe cînd ea îi lingea picioarele. Vînătorii care 
fugăreau cerboaica, văzînd că ea stă blîndă lîngă omul cel călător şi el o mîngiie, s-au minunat 
foarte mult cum dobitocul cel atât de sălbatic s-a schimbat deodată în blîndeţe. Atunci, unul din 
ei, rău la obicei şi iute, a zis către tovarășii săi: "O, nebunilor, pentru ce zăboviţi de nu luaţi 
vînatul?" Zicînd aceasta, a început a trage cerboaica din mîinile sfîntului. 


Sfîntul Vasian a zis către dînsul: "Nu eu, ci Dumnezeu Cel Preaînalt îți poruncește să 
nu faci nici un rău acestui dobitoc sălbatic, nici puilor lui". Dar ei, cu mîndrie şi cu mînie, au 
îndrăznit să împingă cu mîna pe plăcutul lui Dumnezeu şi îndată, pentru acel lucru îndrăzneţ, a 
năvălit diavolul asupra vînătorului cel cu obicei rău şi a început a-l munci. Apoi, cel muncit a 
căzut la pămînt, strigînd cu glas înfricoşat, făcînd spume și înțepenindu-se şi a rămas acolo ca 
mort. 


Ceilalți vînători, înspăimîntîndu-se, tremurau de frică şi, căzînd la picioarele sfîntului, 
cu lacrimi cereau iertare, temîndu-se să nu-i ajungă şi pe ei aceeaşi pedeapsă. El, poruncindu- 
le să se depărteze din acel loc, s-a întins pe pămînt în chipul crucii şi toată mintea punînd-o la 
Dumnezeu, se ruga, zicînd: "Dumnezeule Atotputernice, minunate Ziditorule, milostive 
Dumnezeule, Mîntuitorul neamului omenesc cel căzut, Care te veseleşti, nu de pierzarea celor 
morți, ci de mîntuirea celor vii, iartă pe ticălosul cel ce zace, care a greşit din neștiinţă şi a 
miîniat bunătatea Ta!" Sfîntul, rugîndu-se cu acestea şi cu mai multe cuvinte umilitoare, s-a 
sculat de la rugăciune, s-a apropiat de omul care zăcea şi, apucîndu-l de mîna dreaptă, a zis 
diavolului care era în el: "Diavole, Cel ce te-a surpat pe tine din înălțimea cerului în adînc, 
Acela îți porunceşte ca să laşi degrabă chipul lui Dumnezeu şi să te duci în chinurile cele gătite 
ție, în care ai să te muncești în veci”. 


Neisprăvind Sfîntul desăvîrşit această rugăciune, îndată a ieşit vrăjmaşul neamului 
omenesc din omul acela, pe care în puţină vreme l-a muncit atît de cumplit, încît era aproape 
de moarte; pentru că abia se mai cunoştea duhul într-însul, neputînd să vadă nici cu ochii, şi aşa 
zăcea nemișcat pe pămînt. Sfîntul, rugîndu-se iar lui Dumnezeu, a însemnat cu Semnul Sfintei 
cruci mai întîi ochii lui cei nevăzători şi îndată i s-au deschis ochii și a început a vedea. Apoi, 
îngrădindu-l peste tot cu semnul Sfintei Cruci, i-a poruncit să se scoale şi s-a sculat omul 
sănătos, ca şi cum n-ar fi pătimit nici o vătămare. Văzînd aceasta prietenii care stăteau departe 
şi care cu cutremur se uitau, s-au apropiat de sfîntul şi i s-au închinat. Dar se închina lui și omul 
cel tămăduit, cerînd iertare şi mulțumind tămăduitorului său. 


După aceea, s-a dus fiecare la locul lui, vînătorii s-au întors la casele lor, cerboaica cu 
puii a plecat în pustie, iar Sfîntul Vasian cu sluga sa s-au dus în calea începută mai înainte. 
După ce au sosit în cetatea Ravena, s-a arătat episcopului acelei cetăţi, care se numea Ursul, şi 
cu care era şi rudenie. Episcopul, văzînd pe Vasian, rudenia sa, s-a bucurat de dînsul şi s-a 
bucurat mai ales că şi el crede în Hristos și că, pentru dragostea Lui, toate le-a defăimat şi s-a 
dus în străinătate. Apoi, făcînd cele plăcute lui, i-a dat loc spre petrecerea cea deosebită la 
linişte, afară de cetate, lîngă biserica Sfîntului Sfinţitului Mucenic Apolinarie, care a fost întîiul 
episcop al cetăţii Ravena, pus de către Sfîntul Apostol Petru, şi care, pe vremea împărăției lui 
Vespasian, a pătimit pentru Hristos. Lîngă biserica aceluia era un loc plăcut Sfîntului Vasian, 
fiindcă era la linişte. 


Deci el slujea lui Dumnezeu în post şi în rugăciune, lepădîndu-se de lume şi de toate 
cele dintr-însa. lar Domnul preamărea pe robul Său, dîndu-i dar de minuni, ca să tămăduiască 
cu rugăciunea bolile trupeşti şi să vindece neputințele sufleteşti prin învățăturile cele de 
Dumnezeu insuflate, pentru care era cinstit, iubit şi slăvit de toţi. 


În acea vreme, a venit o poruncă de la împăratul Valentinian în Ravena, la eparhul cetăţii 
şi la toți cetăţenii, ca pe judecătorul cetăţii, adică Vitimnie, să-l dea la moarte, deoarece se 
aflaseră mari pricini ale lui înaintea împăratului, după clevetirea învrăjbitorilor. Deci, legînd pe 
Vitimnie şi ducîndu-l la locul de moarte, unde avea să i se taie capul, şi-a adus aminte de Sfîntul 
Vasian şi a zis în sine: "Vasiane, robul lui Dumnezeu, vino în ajutorul meu cu darul ce ţi l-a dat 
Dumnezeu". Eparhul singur era în acelaşi loc, iar mulțimea poporului privea la sfîrşitul lui 
Vitimnie. 


Dar, pe cînd el şi-a plecat grumazul la tăiere şi călăul ținea în mîini o sabie ascuțită de- 
amîndouă părțile, ridicînd-o în sus şi voind să-l lovească cu putere, îndată sabia i-a scăpat din 
miîini şi a căzut departe. Călăul, luînd-o din nou şi strîngînd-o în mîini mai tare decît prima dată, 
a ridicat-o în sus ca să-l lovească tare în grumaz; dar, pe cînd a repezit-o cu toată puterea, iarăşi 


s-a smuls sabia din mîinile lui, ca şi mai înainte, și a căzut departe. EI, umplîndu-se de mînie, a 
apucat sabia a treia oară şi, vrînd să-l lovească, a păţit același lucru. Atunci toți s-au mirat de o 
minune ca aceasta. Dar eparhul, crezînd că acel călău părtineşte pe cel osîndit pentru vreo plată 
oarecare, l-a depărtat pe acela şi în locul lui a pus alt călău, ca să-i taie capul lui Vitimnie. Dar 
şi acela, ca şi cel dîntii, a întîmpinat acelaşi lucru, de două şi de trei ori smulgîndu-se cu putere 
sabia din mîinile lui, fiind aruncată departe de o mînă oarecare nevăzută. 


Atunci eparhul, umplîndu-se de spaimă şi de mirare, a poruncit să ia pe cel osîndit de la 
locul de moarte, deoarece şi poporul striga să fie liber Vitimnie, fiindcă Dumnezeu îl apără de 
la moarte cu puterea Lui. Atunci a pus pe Vitimnie în temniță și a trimis înştiinţare împăratului, 
cum că cel osîndit la moarte nu s-a putut tăia de doi călăi. Dar, fără de zăbavă, a venit de la 
împărat poruncă de milostivire, care a iertat pe Vitimnie de pedeapsa cu moartea. Vitimnie nu 
tăinuia pe Sfîntul Vasian, folositorul său cel după Dumnezeu, pe care în rugăciune l-a chemat 
spre ajutor, ci la toţi a propovăduit acea minune ce s-a făcut cu el. 


După ce a fost lăsat liber a alergat la sfîntul şi, sărutîndu-i picioarele, i-a mulțumit; iar 
sfîntul, plăcutul lui Dumnezeu, 1-a poruncit să-i mulțumească lui Dumnezeu, Care l-a izbăvit 
de la moarte. Din acel ceas toți au început a cinsti mai mult pe sfînt şi-l aveau ca pe un înger al 
lui Dumnezeu, alergînd la dînsul. Atunci clericii şi cetățenii cei mai de frunte, sfătuindu-se, au 
vorbit cu episcopul să silească pe Sfîntul Vasian să primească rînduiala preoţiei, ca rugăciunea 
lui cea primită de Dumnezeu lîngă Jertfa cea fără de sînge să fie şi mai puternică înaintea 
Domnului. Deci, plăcutul lui Dumnezeu a fost hirotonosit preot, măcar că nu voia. El a petrecut 
mulți ani într-acea rînduială. După aceasta, credincioasa lui slugă, care ieşise cu el din Roma, 
s-a sfîrşit întru Domnul. 


Sfîntul Vasian a început a aduce lui Dumnezeu jertfa cea fără de sînge pentru sluga sa. 
lar în ziua a șaptea, după mutarea slugii sale, slujind sfîntul şi rugîndu-se pentru odihna 
sufletului lui, a auzit un glas din cer că sufletul celui odihnit a cîştigat mila lui Dumnezeu, şi 
este rînduit în ceata drepţilor. Această încredințare a spus-o Vasian şi lui Vitimnie, pentru că şi 
acela era la liturghie împreună cu el și amîndoi s-au bucurat pentru mîntuirea sufletului celui 
mort. 


În vremea aceea, cetatea Lavdiei, cea din Liguria, era fără episcop, pentru că se mutase 
la Domnul. Pentru aceea, s-a poruncit în cetate post şi rugăciune trei zile, ca să le trimită 
Dumnezeu un bărbat vrednic să ia scaunul arhieresc şi să facă bună păstorire fiilor Bisericii lui 
Hristos. Deci, toți posteau şi se rugau pentru aceasta. lar unul din preoţii soborniceştii biserici 
al episcopiei, cu numele Clement, bărbat îmbunătăţit și cinstit, odihnindu-se după ostenelile 
bisericești, a văzut în vis pe un oarecare purtător de lumină, zicînd: "Să ştiţi că preotul Vasian 
din Ravena, bărbat împodobit cu darurile lui Dumnezeu, este gătit de Domnul, ca să ne fie nouă 
episcop!" Deşteptîndu-se îndată Clement din somn a chemat din rînduiala duhovnicească şi 
mirenească pe cei mai cinstiți și le-a spus ceea ce i-a arătat Domnul în vis. Deci, alegînd pe 
nişte bărbaţi vestiți, i-a trimis în Ravena cu rugăminte ca Vasian să vină la dînșii să ia scaunul 
arhieriei. Mai înainte de venirea trimișilor la Ravena, Dumnezeu a descoperit noaptea în vis 
Sfîntului Vasian venirea lor şi a poruncit să nu se lepede a merge cu ei. 


A doua zi, au venit trimișii de la cetatea Lavdiei şi au spus sfîntului porunca lor. lar el 
le-a zis lor: "Dumnezeu a zidit pe om fără de moarte, ca totdeauna să se supună la voia şi 
porunca Făcătorului său; iar cînd a călcat în Rai porunca Lui, și-a gătit moarte lui şi celor după 
el. Deci, se cade ca omul să nu se împotrivească la voia Dumnezeului său, nici să calce porunca 
Lui, ci să se sîrguiască a face ceea ce Dumnezeu voiește și porunceşte. Noi, cu toate că nu dorim 


cinste, însă, pentru trebuinţele fraţilor celor de o credinţă, nu ne lepădăm a primi jugul și sarcina, 
care, prin dumnezeiasca poruncă, se pune asupra noastră”. Zicînd el acestea, voia ca să-i 
odihnească de osteneala drumului; iar ei, bucurîndu-se de cîştigarea celui căutat, n-au voit să se 
odihnească, ci îndată au voit să ducă înapoi la locul lor comoara cea aflată, sîrguindu-se astfel 
să plece mai degrabă în cale şi cu multă rugăminte voia să meargă sfîntul cu ei. 


Deci, plecîndu-se ziua spre noapte, au luat pe Sfîntul Vasian şi s-au întors la locul lor. 
Apropiindu-se de cetatea Lavdiei, a ieşit întru întîmpinarea păstorului celui dăruit de 
Dumnezeu, toată cetatea cu bucurie şi cu veselie. În popor era un bărbat vestit și slăbănogit de 
boală de mult timp, încît nici nu putea vorbi cu gura, fiind ca şi un mut, pentru că boala îi luase 
limba. Între poporul ce se înghesuia spre sărutarea sfîntului era şi acel slăbănog, care, 
apropiindu-se cu mare osteneală şi sărutînd sfînta dreaptă a plăcutului lui Dumnezeu, îndată s- 
a făcut sănătos cu tot trupul şi limba lui a început a grăi mai bine ca întîi, preamărind pe 
Dumnezeu. Tot poporul s-a bucurat că Dumnezeu le-a dat un păstor ca acesta, sfînt şi făcător 
de minuni. La hirotonia în arhiereu a Sfîntului Vasian a venit în cetatea Lavdiei şi Sfîntul 
Ambrozie, episcopul Mediolanului, şi Ursul, episcopul Ravenei, cel mai sus pomenit, rudenia 
sfîntului. 


Deci, Vasian s-a sfinţit de Dumnezeu la episcopie în ziua întîia a lunii ianuarie, făcîndu- 
se mare bucurie şi dănțuire în toată cetatea. Sfîntul Vasian, luînd scaunul său, a început a-şi 
îndrepta turma sa cu cuvîntul şi cu lucrul, învăţînd şi făcîndu-se chip turmei, prin viaţa sa cea 
îmbunătățită. EI a cîştigat către Sfîntul Ambrozie mare dragoste întru Duhul Sfînt, asemenea şi 
Sfîntul Ambrozie arăta către dînsul iubire duhovnicească și adeseori se cercetau unul cu altul 
cu scrisori prieteneşti. 


După cîtva timp, Vasian, arhiereul lui Hristos, a zidit înaintea cetăţii dinspre răsărit o 
biserică aleasă în numele Sfinţilor Apostoli, la a cărei sfințire a chemat cu rugăminte de iubire 
şi prieteşug şi pe Sfîntul Ambrozie, episcopul Mediolanului şi pe Felix al Comanii; pentru că 
Ursul, episcopul Ravenei, se odihnea acum întru Domnul. Pe cînd acești trei arhierei sfințeau 
această biserică, în mijlocul poporului ce se adunase la acea sfințire bisericească, o copilă 
îndrăcită care era acolo şi prin a cărei gură diavolul striga cu mare glas, zicînd: "O, bărbaţii lui 
Dumnezeu, pentru ce v-aţi sculat cu nedreptate şi voi trei v-aţi înarmat asupra mea, cu arma cea 
mai nesuferită? Oare puţin vă este vouă, că mi-aţi luat puterea, de a vătăma pe cineva? Ci mă 
izgoniți şi din aceea peste care luasem stăpînire. Deci, de mă izgoniți pe mine de aici, voi lua 
pe doi sau pe mai mulți cu mine şi voi trece în alt loc, unde voi nu veţi veni”. 


Auzind ierarhii lui Hristos acel răcnet diavolesc, au plecat genunchii înaintea Domnului 
la rugăciune. După ce s-au rugat lui Dumnezeu, diavolul, nesuferind puterile rugăciunilor lor, 
a aruncat pe copilă Jos, fugind cu mare țipăt. Arhiereii, apropiindu-se de copilă, au ridicat-o de 
la pămînt și au dat-o părinţilor, poruncindu-le ca totdeauna să dea mulțumire lui Dumnezeu, 
pentru că fata a scăpat de muncirea diavolească. După sfințirea bisericii, s-au ospătat întru slava 
lui Dumnezeu, cu hrana cea trupească și duhovnicească, vorbind între ei cele folositoare. După 
destule vorbe cu iubire şi cu prietenie între arhiereii cei ce veniseră, a plecat fiecare întru ale 
sale, petrecîndu-i pe Sfîntul Vasian cu cinste. 


Sosind vremea secerișului, un copil oarecare, între cei ce secerau, adunînd snopi, a fost 
mușcat de un şarpe şi a murit, iar părinții lui se tînguiau cu nemîngiiere după el. Deci, l-au adus 
să-l îngroape în biserica Sfinţilor Apostoli, care era zidită de arhiereul Vasian și unde chiar el 
era în acea vreme acolo, pentru că adeseori venea la biserica aceea, săvîrșind slujbele lui 


Dumnezeu; şi, cîntîndu-se în biserică cîntarea cea obişnuită, glasul plîngerii părinților celor ce 
se tînguiau după copil, covîrşea glasurile cîntăreţilor. 


Arhiereului lui Dumnezeu, fiindu-i jale de cei ce plîngeau, a poruncit ca toţi să iasă afară 
din biserică. Rămînînd el singur înăuntru, a îngenuncheat la pămînt şi se ruga lui Dumnezeu cu 
lacrimi, ca să poruncească să se întoarcă în trup sufletul copilului. Acesta rugîndu-se cu 
dinadinsul Domnului, trupul mortului a început a se mişca; mai întîi încetişor şi după aceea mai 
mult. Sfîntul, sculîndu-se de la rugăciune, a poruncit copilului să se scoale, luîndu-l de mînă, 
iar copilul, deşteptîndu-se ca din somn, şi-a deschis ochii şi a început a chema pe maica sa. Cei 
ce erau afară din biserică, părinții și poporul, auzind copilul, îndată au deschis uşile, nesuferind 
mai mult de bucurie a sta afară, şi au intrat repede înăuntru. Văzînd pe copil înviat din morţi, s- 
au minunat foarte şi s-au înspăimîntat; deci, căzînd cu bucurie la picioarele sfîntului, îi sărutau 
mîinile şi hainele lui. După aceea, Sfîntul Vasian, dînd mulțumire Atotputernicului Dumnezeu, 
a vorbit poporului multe cuvinte folositoare, elhberîndu-l în pace. 


După cîţiva ani, Ambrozie, episcopul Mediolanului şi arhiereul lui Hristos, s-a 
îmbolnăvit de moarte, de a cărui boală auzind Vasian, arhiereul lui Dumnezeu, s-a dus degrabă 
la Mediolan să cerceteze pe prietenul și iubitul său părinte întru Sfintul Duh. Deci, văzîndu-l 
zăcînd pe patul durerii, a șezut aproape de el, mîngîindu-l şi întărindu-l cu nădejdea lui Hristos, 
slujindu-i şi rugîndu-se pentru el. În acea vreme, i s-a făcut Sfîntului Ambrozie o vedenie: i se 
părea că vede pe Domnul nostru lisus Hristos venind la el, zîmbind cu dragoste şi arătîndu-i 
fața Sa cea luminoasă. 


Această vedenie, Sfîntul Ambrozie a spus-o Sfîntului Vasian, care şedea lîngă el; iar 
Vasian, cunoscînd că i se apropiase Sfîntului Ambrozie ceasul sfîrșitului, a plîns şi s-a bucurat. 
Se bucura că sfîntul bărbat se duce la Hristos, Care-l chema la odihnă, şi plîngea pentru că, în 
această viață vremelnică, se lipseşte de iubitul său prieten; însă avea nădejde că va fi iarăşi 
împreună cu el în ceata ierarhilor lui Hristos. 


Murind Sfîntul Ambrozie, plîns de Sfîntul Vasian şi de toată cetatea, sfîntul lui trup a 
fost îngropat cu cinste. După îngropare, Sfîntul Vasian, întorcîndu-se la cetatea sa, făcea 
pomenire şi aducea jertfe fără sînge pentru Sfintul Ambrozie, deşi ştia bine că sufletul lui este 
rînduit în ceata sfinților. Căci şi pentru sfinți a aduce rugăciuni, nu este fără de folos, de vreme 
ce rugăciunea sfîntului, de nu are să-i mijlocească ceva, apoi se întoarce în sînul celui ce se 
roagă, precum zice David: Rugăciunea mea se va întoarce în sînul meu. 


După ce a trecut vreme îndelungată, iarăşi s-a întîmplat Sfîntului Vasian de a mers la 
Mediolan, chemat pentru oarecare trebuințe bisericeşti. Dar, pe cînd intra în cetate, a văzut într- 
un tîrg un neguțător care vindea marfa în cumpene, adică o cîntărea. Acel neguţător era nedrept, 
înşelînd pe mulţi cu vicleșug şi astfel își agonisea avere nedreaptă. Deci, sfîntul a văzut pe 
diavolul în chip de arap mic, șezînd deasupra unei părți şi apăsînd cumpăna, pe care, nedreptul 
neguțător, o chivernisea spre atîrnarea la greutate și spre cîştig cu vicleșug. Arhiereul a întrebat 
pe cei ce erau lîngă el, dacă văd ei oare vreun lucru străin în cumpănă. lar ei au spus, că nu văd 
nimic de acest fel. Atunci sfîntul s-a rugat să li se deschidă ochii şi celorlalți, ca să vadă şi ei 
ceea ce vedea el; deci, s-au deschis ochii sufleteşti ai preotului Clement şi ai lui Elvonie 
diaconul. Și aceia au văzut ce vedea şi arhiereul lui Dumnezeu, adică un arap mic şezînd pe o 
cumpănă şi făcînd plăcerea vînzătorului. 


Atunci ei au spus sfîntului ceea ce vedeau și cum că sînt adevărate cuvintele lui David: 
Mincinoși sînt fiii oamenilor în cumpene. Deci sfîntul, chemînd pe neguțător, l-a întrebat care 


parte este nedreaptă şi înșală pe cumpărători? lar neguțătorul zicea că niciodată nu face 
nedreptate în cumpene, şi se jura pe sine, că pe toate le măsura cu dreptate. Apoi sfîntul, arătînd 
pe arapul iadului pe cumpăna lui, i-a zis: "Acela îndată va intra acum în tine, îţi va sfărima 
trupul tău, iar sufletul tău îl va smulge cumplit din tine”. 


Acel nedrept neguțător, umplîndu-se de spaimă şi de cutremur, a căzut cu pocăință la 
picioarele sfîntului, făgăduind că va înceta de la nedreptăţi. Iar sfîntul, învăţîndu-l cuvintele lui 
Dumnezeu, i-a poruncit ca, toate cele dobîndite cu nedreptate, să le împartă la săraci şi, rugîndu- 
se, a izgonit diavolul din cumpăna aceea şi s-a dus în calea sa. 


Deci, întorcîndu-se iarăşi în cetatea sa, plăcutul lui Dumnezeu, Vasian, făcea obişnuitele 
lui plăceri dumnezeieşti şi îngrijiri pentru păstorie, petrecînd pe scaunul său cel păstoresc 
treizeci şi cinci de ani. După moarte, el a fost îngropat cu cinste în biserica Sfinţilor Apostoli, 
cea zidită de el, fiind plîns de oile cele cuvîntătoare, care vărsau lacrimi pentru lipsirea unui 
părinte ca acesta. Sfirşitul lui a fost pe vremea cînd Onorie împărăţea la Apus, iar la Răsărit 
Teodosie, care era fiul lui Arcadie. Sfîntul Vasian, precum a fost în viaţa lui făcător de minuni, 
tot astfel şi după sfîrşitul lui făcea minuni; căci din mormîntul lui se dădea cu minune tămăduiri 
bolnavilor, cu rugăciunile lui cele sfinte şi cu darul Domnului nostru lisus Hristos, Căruia, 
împreună cu Tatăl şi cu Sfîntul Duh, 1 se cuvine cinstea şi slava, acum şi pururea și în vecii 
vecilor. Amin. 


31. SFÎNTUL TEOFAN DIN ANTIOHIA 
(10 IUNIE) 


Vieţile Sfinţilor pe luna iunie 


Acesta a fost născut din părinţi necredincioși şi, ajungînd în vîrstă, s-a însoțit cu o femeie 
care a murit nu după multă vreme. După ce a crezut în Hristos și s-a botezat, a lăsat toate şi s-a 
închis într-o colibă aproape de cetate și acolo a petrecut multă vreme, învăţînd pe cei ce veneau 
la el să păzească poruncile Domnului şi să petreacă în întreaga înţelepciune. Înștiinţîndu-se de 
o femeie desfrînată, care înşelase pe mulţi cu amăgirea sa, a ieșit din închisoarea lui şi s-a 
îmbrăcat în haine curate, a cerut de la tatăl lui zece litre de aur, ca şi cum voia să-şi ia femeie. 
Ducîndu-se la acea femeie, i-a dat ei aurul şi a rugat-o să se lase de acea faptă urită şi să se 
boteze. 


Deci, botezînd-o şi făcîndu-i ei altă colibă aproape de coliba sa, a închis-o acolo. Şi pe 
aceea, care mai înainte era vasul păcatului, a făcut-o locaş al Sfintului Duh. Iar aurul a fost 
împărțit la săraci. Deci amîndoi, plăcînd desăvîrşit lui Dumnezeu, într-o zi s-au mutat la 
cereştile locașuri. 


32. VIAŢA, NEVOINŢELE ŞI PĂTIMIREA SFÎNTULUI APOSTOL 
VARTOLOMEU 


(11 IUNIE) 


BARTII- 
OLODIEU) 


Sfîntul Apostol Vartolomeu a fost unul din cei doisprezece apostoli. După primirea 
Sfîntului Duh, au căzut sorții, pe el și pe Sfîntul Apostol Filip, ca să meargă în Siria şi în Asia 
de sus, pentru propovăduirea cuvîntului lui Dumnezeu. După ce au plecat în părţile acelea, 
uneori umblînd împreună, alteori despărțiți prin cetăţi și apoi iarăşi întîlnindu-se, întorceau cu 
învățăturile lor pe mulți oameni spre mîntuire. 


Deci într-o vreme, despărțindu-se ei şi ducîndu-se în părțile Asiei mici spre a propovădui 
cuvîntul lui Dumnezeu popoarelor sălbatice din Lidia şi Misia, Sfîntului Vartolomeu, care era 
prin alte cetăţi, i-a poruncit Dumnezeu să meargă în ajutorul lui Filip. Întîlnindu-se, amîndoi 
într-un gînd sufereau ostenelile şi relele pătimiri apostoleşti, precum se scrie despre aceasta în 
pătimirea Sfîntului Apostol Filip: 


Sfîntul Apostol Vartolomeu a fost trimis de Dumnezeu în ajutorul lui Filip, căruia îi 
urma şi sora lui, fecioara Mariamia, toți slujind la mîntuirea oamenilor. Ei au trecut prin toate 
cetățile Lidiei și ale Misiei, binevestindu-le dreapta credință, şi suferind multă mîhnire şi scîrbă 
de la cei necredincioşi, fiind bătuţi, închiși prin temnițe şi loviți cu pietre. Dar, cu toate acele 
ispite şi bătăi, păzindu-se vii, cu darul lui Dumnezeu, se sîrguiau spre ostenelile ce le erau 
înainte întru bună-vestirea lui Hristos. 


Ajungînd astfel în Asia la iubitul ucenic al lui Hristos, loan Cuvîntătorul de Dumnezeu, 
care propovăduia pe Hristos acolo și mîngîindu-se cu dînsul prin duhovniceasca mîngiîiere, s- 
au dus în Frigia. Intrînd în cetatea Ierapole, au propovăduit pe Hristos. Cetatea aceea era plină 
de idoli, cărora li se închina poporul cel orbit de diavoleasca înşelăciune. Acolo era o viperă, 
pe care locuitorii lerapolei o cinsteau ca pe o zeiță şi o țineau închisă în capiștea cea zidită 
pentru dînsa, aducîndu-i multe feluri de jertfe spre hrană. Acel popor păzea cu cinste şi alte 
tîrîtoare, ca balauri și şerpi. Pentru aceea, mai întîi Sfîntul Filip cu însoțitorii săi, s-au înarmat 
asupra acelei vipere, prin rugăciune. Atunci, s-a întîmplat să fie cu dînşii și Sfîntul loan 
Cuvîntătorul de Dumnezeu, care le-a ajutat cu rugăciunea, biruind vipera. Apoi au omoriît-o, cu 
puterea lui Dumnezeu, înjunghiind-o cu o suliță. 


Deci, Sfîntul loan Cuvîntătorul de Dumnezeu, degrabă s-a despărțit de dînşii, lăsîndu- 
le lor cetatea Ierapolei, spre a propovădui într-însa cuvîntul lui Dumnezeu; iar el s-a dus în alte 
cetăți pentru a propovădui mîntuirea lumii. lar Sfîntul Filip, Vartolomeu şi Mariamia, rămînînd 
în lerapole, se sîrguiau cu dinadinsul să izgonească de acolo întunericul închinării de idoli şi să 
strălucească cunoștința adevărului ca o lumină mare, ostenindu-se ziua şi noaptea în predicarea 
cuvîntului, învăţînd pe cei înşelaţi, înțelepțind pe cei fără de minte şi povăţuind la calea dreptății 
pe cei rătăciți. 


În cetatea aceea era un om, anume Stahie; iar acela era orb de 40 de ani. Dar Sfinții 
Apostoli, cu rugăciunea, i-au deschis ochii cei trupeşti, iar prin propovăduirea lui Hristos, i-au 
luminat şi ochii cei sufleteşti şi, botezîndu-l pe el, petreceau în casa lui. Atunci a ieşit vestea 
prin toată cetatea, cum că Stahie cel orb s-a vindecat; şi s-a adunat popor mult în casa lui, pe 
care Sfinţii Apostoli îl învăţa credința în lisus Hristos. Tot acolo se mai aduceau și mulți 
neputincioşi, pe care îi tămăduia pe toți prin rugăciune şi izgoneau diavolii din oameni; de 
aceea, mulți au crezut în Hristos şi s-au botezat de aceşti Sfinți Apostoli. Antipatul acelei cetăţi 
avea o femeie, anume Nicanora, care, fiind muşcată de un şarpe, zăcea bolnavă, aproape moartă. 


Auzind de Sfinții Apostoli că sînt în casa lui Stahie şi că tămăduiesc toate bolile cu 
cuvîntul, a poruncit slugilor s-o aducă la dînşii, nefiind bărbatul ei acasă. Fiind adusă la dînșii, 
a cîştigat îndoită tămăduire, pentru că s-a vindecat şi de mușcătura șarpelui și de diavoleasca 
vătămare de suflet, crezînd în Hristos, prin învăţătura lor. Deci, venind antipatul acasă, slugile 
lui i-au spus că femeia lui a învăţat a crede în Hristos, de la nişte oameni străini care locuiesc 
în casa lui Stahie. 


Atunci antipatul, mîniindu-se foarte mult, a poruncit ca îndată să prindă pe apostoli, iar 
casa lui Stahie să o ardă; astfel s-a făcut după porunca lui. În acea vreme, s-a strîns în Ierapole 
o mulțime mare de popor şi, prinzînd pe Sfinţii Apostoli Vartolomeu, Filip și sora sa, Mariamia, 
îi tîrau pe uliţă, bătîndu-i şi batjocorindu-i; apoi i-au aruncat în temniță. După aceea, antipatul 
a şezut la judecată, ca să cerceteze pe propovăduitorii lui Hristos. 


Deci, adunîndu-se la dînsul toți slujitorii idoleşti, și slujitorii viperei celei pierdute, au 
făcut plîngere contra Sfinţilor Apostoli, zicînd: "Fă dreptate, antipate, pentru necinstea adusă 


zeilor noștri, căci, de cînd au intrat acești străini în cetatea noastră, poporul a pustiit altarele 
marilor zei, pentru că au uitat obişnuitele lor jertfe; apoi au mai omorît şi cinstita noastră zeiță 
viperă şi toată cetatea s-a umplut de fărădelege; deci să nu lași să mai trăiască aceşti 
fermecători”". 


Atunci antipatul a poruncit să dezbrace pe Sfintul Filip de îmbrăcăminte, crezînd că 
poate vor găsi farmece în îmbrăcămintea lui şi, dezbrăcîndu-l, n-au găsit nimic; asemenea şi pe 
Vartolomeu l-au dezbrăcat. Dar, cînd se apropiară de Mariamia, vrînd să o dezbrace şi pe ea şi 
să dezgolească feciorescul ei trup, atunci deodată s-au schimbat înaintea ochilor lor şi s-a făcut 
o văpaie mare de foc, iar păgînii, înspăimîntîndu-se, au fugit din faţa ei. După aceea, ighemonul 
a condamnat pe Sfinţii Apostoli la răstignire. 


Deci mai întîi pe Sfintul Apostol Filip, găurindu-i călcîiele, l-au legat cu o funie şi l-au 
spînzurat de un lemn în preajma ușii capiștei viperei; apoi l-au răstignit cu capul în Jos, 
batjocorindu-l şi lovindu-l cu pietre. După aceea, l-au răstignit şi pe Sfîntul Vartolomeu lîngă 
pereţii capiştei şi îndată s-a făcut mare cutremur, încît pămîntul, deschizîndu-se, a înghiţit pe 
antipat şi pe toți slujitorii viperei, împreună cu mare popor necredincios. Văzînd aceasta, s-au 
înfricoşat toţi credincioşii şi necredincioşii şi au strigat către Sfinții Apostoli ca să-i miluiască 
şi să roage pe Unul Adevăratul Dumnezeu pentru ei, ca să nu-i înghită pămîntul de vii. 


Astfel a fost buna voinţă a lui Dumnezeu, ca apostolii Lui să treacă de pe pămînt la cer, 
prin acest fel de pătimire şi moarte, pentru care şi picioarele lui erau întoarse. Astfel, fiind 
spînzurat, Sfîntul Filip se ruga lui Dumnezeu pentru vrăjmașii săi, ca să le ierte toate greşelile 
şi să le lumineze ochii minţii lor, ca să cunoască şi să vadă adevărul. lar Domnul s-a aplecat 
spre rugăciunea lui și îndată a poruncit pămîntului de a scos vii pe toţi pe care îi înghiţise, numai 
antipatul şi cu slujitorii viperei au rămas într-însul. lar ceilalți, cu mare glas au mărturisit şi au 
preamărit puterea lui Hristos, dorind să fie botezați. 


Dar, pe cînd ei voiau să ia de pe lemn pe Sfîntul Filip, el şi-a dat sufletul în mîinile lui 
Hristos. Astfel l-au pogorît mort. lar Mariamia, sora lui, care prin curăție şi-a păzit fecioria, 
privind la pătimirea şi la moartea fratelui său, Sfîntul Filip, l-a cuprins cu dragoste și l-a sărutat, 
veselindu-se de el cu duhul, că bine şi-a săvârşit alergarea sa. lar Vartolomeu a botezat pe toți 
cei ce crezuseră în Hristos, rînduindu-le episcop pe Stahie. După aceea, au îngropat cu cinste 
trupul Sfîntului Filip; iar în locul unde a curs sîngele lui, după trei zile a crescut viţă de vie, în 
semn că Sfîntul Apostol Filip, după vărsarea sîngelui său pentru Hristos, acum se veseleşte de 
bucuria cea veșnică, împreună cu Domnul său în împărăția cerului. 


Sfîntul Vartolomeu și fericita fecioară Mariamia, după îngroparea Sfîntului Filip, au mai 
zăbovit cîteva zile în lerapole și, întărind-o bine în credinţa bisericească, s-au despărțit, pornind 
fiecare în calea sa. Sfînta Mariamia s-a dus în Licaonia, unde s-a şi mutat către Domnul, iar 
Sfîntul Vartolomeu s-a dus în părțile Indiei și a zăbovit acolo, ostenindu-se multă vreme, 
umblînd și propovăduind cuvîntul Domnului prin cetăți şi sate şi tămăduind pe cei neputincioşi 
cu numele lui Hristos. Apoi, luminînd pe mulți şi făcîndu-le biserici, le-a dat Evanghelia 
Sfîntului Matei ce o purta la sine tălmăcind-o în limba lor; iar pe cea în limba evreiască a lăsat- 
o la ei care, după o sută de ani și mai mult, a fost adusă în Alexandria de Panten, filosoful 
creştin. După ce a ieșit din India, Sfîntul Vartolomeu s-a dus în Armenia cea mare. 


Mergînd el acolo, idolii şi mai ales diavolii care locuiau în idoli au tăcut; iar mai pe 
urmă, diavolii cu mare glas au zis că Vartolomeu îi izgoneşte şi-i muncește pe ei. Duhurile cele 
necurate se izgoneau nu numai din idoli, dar şi din oameni prin venirea Sfîntului Apostol 


Vartolomeu; pentru aceea, mulți credeau în Hristos. In ţara aceea era un împărat cu numele 
Polimie, care avea o fată îndrăcită. Diavolul striga prin gura ei: "O, Vartolomee, şi de aici ne 
izgoneşti pe noi?" 


Apostolul lui Hristos, ducîndu-se la acea fată îndrăcită, îndată a fugit diavolul dintr-însa, 
iar fata împăratului s-a făcut sănătoasă. După aceasta, vrînd împăratul să mulţumească sfîntului, 
i-a trimis cămile încărcate cu daruri ca: aur, argint, mărgăritare şi alte lucruri preţioase. Însă el, 
fuind sărac cu duhul şi neavînd trebuință de nimic, le-a trimis înapoi la împărat, zicîndu-i: "Eu 
nu fac negustorie cu aceste lucruri, ci caut suflete omeneşti, pe care, de le voi dobîndi, le voi 
duce la cer şi atunci mă voi arăta înaintea Domnului meu că sînt mare neguţător”. Umilindu-se 
împăratul de cuvintele lui, a crezut în Hristos cu toată casa sa şi s-au botezat de mîinile Sfîntului 
Apostol, adică împăratul Polimie, împărăteasa, fiica lui cea tămăduită şi mulți din boieri şi din 
popor fără număr, căci mult mai mult de zece cetăţi, căutînd la împărat, au primit Sfîntul Botez. 


Văzînd slujitorii idoleşti aceasta, s-au mîniat asupra Sfîntului Apostol, socotind de rău 
aceea pentru ei; căci idolii lor se sfărîmau, închinarea de idoli cu totul se pierdea şi jertfele din 
care ei se țineau nu se mai făceau. Deci, apropiindu-se de Astiagis, fratele împăratului, l-a 
îndemnat să-l piardă pe Vartolomeu şi să izbăvească de nedreptatea ce s-a făcut idolilor lor. 


Deci acela, găsind timp liber, a prins pe Sfîntul Apostol şi-l muncea în cetatea Albana 
din Armenia cea mare; apoi l-a răstignit pe cruce cu capul în jos. lar Sfîntul Apostol, bucurîndu- 
se că pătimeşte pentru Hristos, Domnul său, şi fiind spînzurat pe cruce cu capul în jos, nu înceta 
a propovădui cuvîntul lui Dumnezeu. Pentru că, pe cei credincioşi îi întărea în credință, iar pe 
cei necredincioşi îi sfătuia să cunoască adevărul şi să se întoarcă de la întunericul cel diavolesc, 
la lumina cea adevărată a lui Hristos. Muncitorul, nesuferind acestea, a poruncit să-i jupoaie 
pielea de pe el. Dar şi într-această muncă răbda, ca într-un trup străin, neîncetat binecuvîntînd 
şi mărind pe Dumnezeu. În sfîrşit, muncitorul a poruncit să-i taie capul. Numai atunci a tăcut 
gura cea de Dumnezeu grăitoare, cînd capul lui a fost desprins de trupul care a rămas spînzurat 
pe cruce, cu picioarele spre cer, însemnînd cu adevărat mergerea Apostolului spre cele de sus. 


Astfel s-a sfîrşit Sfîntul Vartolomeu, Apostolul lui Hristos, trecînd după acele dureri şi 
osteneli, la acea odihnă fără de dureri, întru bucuria Domnului său. Credincioşii, care au fost de 
față la sfîrşitul lui, au luat cinstitul lui trup de pe cruce, împreună cu capul, şi le-au pus într-o 
raclă de plumb, aşezîndu-le în cetatea Albana din Armenia mare. De la sfintele lui moaşte se 
dau tămăduiri, prin minune, bolnavilor; pentru aceasta, mulţi necredincioși s-au apropiat de 
Biserica lui Hristos. 


După multă vreme, muncitorii cei întunecaţi cu îndrăcirea idolească, auzind şi văzînd 
minunile ce se făceau de moaştele Sfîntului Vartolomeu, nevrînd să cunoască puterile lui 
Dumnezeu, au luat sfintele moaşte cu racla cea de plumb şi le-au aruncat în mare. Dar, o 
minune! racla cea de plumb plutea uşoară ca o luntre pe apă, sosind la insula Lipar. Deci s-a 
făcut descoperire lui Agaton, episcopul cetății Liparului, despre moaștele apostolești care au 
fost aduse de ape. Şi, ducîndu-se episcopul la malul mării cu clerul și cu tot poporul şi găsind 
moaştele, se minunau cu toţii cum racla cea de plumb și cu moaştele nu s-au afundat în apă și, 
mai uşoară decît o luntre, a înotat pe mare o cale atît de lungă pînă la dînşii. Pentru aceasta, ei 
au preamărit pe Dumnezeu, au luat racla cu moaștele şi le-au pus în biserica lor cu bucurie şi 
cu cîntări de psalmi. 


Dar nu se cuvine a trece cu tăcerea și aceasta despre Sfîntul Vartolomeu, care se scrie 
în viața Cuviosului Iosif, scriitorul de cîntări. Acest cuvios, cîştigînd o părticică din moaştele 


Sfîntului Apostol Vartolomeu, a adus-o în locaşul său care era aproape de Constantinopol. El a 
zidit o biserică în numele apostolului şi partea aceea de moaşte a pus-o într-însa cu cinste; și 
adeseori se învrednicea a-l vedea pe Sfîntul Apostol în vedenia visului, pentru că avea către 
dînsul mare dragoste şi credinţă. EI dorea să împodobească cu cîntări de laude praznicul acelui 
sfint apostol, dar nu îndrăznea, ci se îndoia dacă-i va fi plăcut lui acest lucru sau nu. 


Drept aceea se ruga cu dinadinsul lui Dumnezeu şi apostolului, ca să-i dea pentru aceasta 
încredințare şi să i se dăruiască înţelepciune de sus, ca să poată scrie stihurile cîntării. Rugîndu- 
se pentru aceasta cu post şi cu lacrimi patruzeci de zile şi apropiindu-se ziua pomenirii 
apostolului, a văzut la Vecernia praznicului pe Sfîntul Apostol Vartolomeu, arătîndu-i-se din 
altar. Deci, fiind îmbrăcat în haine albe şi ridicînd perdeaua altarului, l-a chemat la dînsul. Iosif 
apropiindu-se de Sfîntul Apostol, acela a luat cartea Sfintei Evanghelii de pe dumnezeiasca 
Masă şi a pus-o pe pieptul lui Iosif, zicîndu-i: "Să te binecuvinteze dreapta Atotputernicului 
Dumnezeu şi să izvorască din limba ta apele cereştii înțelepciuni. Inima ta să fie scaun al 
Sfintului Duh, iar cîntările tale să îndulcească toată lumea!" 


Zicîndu-i aceasta, Sfîntul Apostol Vartolomeu s-a făcut nevăzut. Atunci, Cuviosul Iosif, 
umplîndu-se de negrăită bucurie şi simțind în sine darul înţelepciunii, s-a întins cu totul spre 
mulţumire. Deci, din acel ceas, a început a scrie cîntările bisericești și pesnele canoanelor, prin 
care a împodobit nu numai prăznuirea Sfîntului Apostol Vartolomeu, dar şi pe ale multor sfinţi; 
tot astfel pe Preacurata Maica lui Dumnezeu a cinstit-o cu multe canoane, asemenea şi pe Sfîntul 
Ierarh Nicolae, umplînd Sfînta Biserică de frumoase cîntări, de unde a cîştigat şi numirea de 
scriitor de cîntări. 


Iar noi, de toate acestea, slăvim pe Hristos Mîntuitorul nostru Cel împreună cu Tatăl şi 
cu Sfîntul Duh, slăvit în veci de toată făptura. Amin. 


Notă. Pe Sfîntul Apostol Vartolomeu, unii îl socotesc că este Natanail, pe care Filip l-a 
adus la Hristos, ca şi cum ar fi fost unul şi același Natanail şi Vartolomeu. Natanail era cu 
numele, dar cu porecla i se zicea Vartolomeu, după tatăl său; adică fiul lui Tolomeu, pentru că 
cuvîntul "var" în limba evreiască se tîlcuieşte fiu, precum și Hristos a zis către Sfîntul Apostol 
Petru: Fericit eşti, Simon, var lona, adică fiul lui Ilona. Tot astfel, un orb din Ierihon se numea 
Vartimeu, adică fiul lui Timeu. Aşa şi acest sfînt apostol, ca şi cum după tată se numea astfel: 
Vartolomeu, fiul lui Tolomeu, pentru că acest nume Tolomeu era vechi la evrei şi mai des, 
precum este arătat în Scriptura Legii vechi la Isus al lui Navi, în capitolul 15, stihul 14 și în 
cărțile II ale împăraților în capitolul 3, stihul 3. 


Dar ei socotesc numele cel adevărat al lui Vartolomeu ca şi cum ar fi fost Natanail, 
pentru că nu se află în nici o parte a Evangheliei chemarea lui Vartolomeu la apostolie, decît 
numai în locul lui Natanail. Apoi, cei trei sfinți evangheliști Matei, Marcu şi Luca pomenesc pe 
Vartolomeu, nu pomenesc pe Natanail; iar Sfîntul loan Evanghelistul, pomenind pe Natanail, 
nu pomeneşte pe Vartolomeu, şi spune că Natanail este prieten al apostolilor la vînatul peştilor 
şi pe care lisus Hristos l-a văzut după Înviere, pentru că zice: "Erau împreună Simon Petru, 
Toma, Natanail, fiii lui Zevedeu şi ceilalți”. Dar, deși alții nu se învoiesc la aceasta, precum și 
Prologul pe luna lui mai, în 10 zile, spune că Simon Zilotul este Natanail, însă alții socotesc că 
Natanail este unul din cei şaptezeci de ucenici ai lui Hristos. 


Despre cetatea Albana, unde a pătimit Sfîntul Vartolomeu, să nu creadă cineva că este 
țara Albaniei, pentru că una este ţara Albaniei în Europa și alta cetatea Albana în Armenia cea 
mare, care este în Asia. Mai sînt şi prin alte părți cetăți cu acelaşi nume. 


33. SFÎNTUL APOSTOL VARNAVA 
(11 IUNIE) 


Sfîntul Apostol Varnava a fost unul din cei şaptezeci de apostoli. Numele lui mai înainte 
de apostolie a fost Iosif, iar după aceea s-a numit Varnava, după cum ne va arăta cuvîntul ce 
urmează. 


Apostolul Varnava s-a născut în insula Cipru din părinţi leviţi de neam evreiesc, din 
care seminţie erau mai înainte marii prooroci ai lui Dumnezeu - Moise, Aaron şi Samuil. 
Strămoșii lui Varnava, din pricina războaielor care au fost în Palestina, au trecut în Cipru. 
Părinţii lui erau fericiți și foarte bogaţi; aveau un sat al lor aproape de Ierusalim, îndestulat nu 
numai cu sadurile şi rodurile cele pămînteșşti, dar înfrumusețat și cu zidiri alese. Erau fericiți 
pentru că își aveau casa lor lîngă Ierusalim, după cum Sfîntul Prooroc Isaia a scris: Fericit este 
cel ce are seminția în Sion şi casa sa în Ierusalim. Evreii neştiind duhovniceasca putere a acelor 
cuvinte, cei ce locuiau prin ţări depărtate, se sîrguiau să-şi aibă casele în Ierusalim; pentru aceia 
şi părinţii lui Varnava îşi aveau casa şi moşia lîngă Ierusalim. 


După ce au născut pe acesta, de care este vorba, l-au numit Iosif şi l-au dat la învățătura 
cărții. Apoi, ajungînd el la vîrsta desăvîrșită, l-au trimis în lerusalim la slăvitul Gamaliel, dascăl 
renumit pe acele vremuri, ca să se deprindă desăvîrşit cu înţelegerea cărților evreieşti şi cu toată 
legea lui Dumnezeu. Iosif avea acolo pe un ucenic cu numele Saul, de o vîrstă cu el, care mai 
pe urmă s-a numit Pavel, şi amîndoi învățau la acelaşi dascăl, Gamaliel, și sporeau în înţelegere, 
în înțelepciunea Scripturii şi în fapte bune. Iosif, în toate zilele, dimineaţa şi seara, mergea la 
biserica lui Solomon şi se ruga cu dinadinsul lui Dumnezeu; apoi, adeseori își petrecea zilele 
tinereţilor sale în postiri şi în mare înfrînare. Păzind întreaga înţelepciune a fecioriei sale, fugea 
de însoțirea tinerilor celor fără de rînduială şi nu voia nici a auzi cuvintele cu care s-au obişnuit 
minţile copiilor a le vorbi cu înlesnire, ci totdeauna lua aminte de sine, învăţînd legea Domnului 
ziua şi noaptea. 


În acea vreme, Domnul nostru Iisus Hristos, după treizeci de ani ai întrupării Sale, 
începînd a se arăta lumii, a mers de la Galileea la Ierusalim. EI învăţa în biserică şi făcea minuni, 
încît toţi se minunau de el şi se adunau, ca să-i vadă sfînta Lui faţă și să audă dumnezeieștile 
Lui cuvinte, care erau mai dulci decît mierea. Tînărul Iosif, văzîndu-l pe Hristos şi auzind 
învățăturile care ieşeau din gura Lui preasfîntă, se umilea cu inima și se mira de minunile ce se 
făceau de EI; pentru că a văzut la scăldătoarea Siloamului cum a tămăduit cu cuvîntul pe cel 
slăbănog, apoi, văzînd şi alte lucruri minunate ale lui Hristos, s-a aprins cu dragostea de EI. 


Deci, apropiindu-se, s-a aruncat la picioarele Mîntuitorului, rugîndu-L să-l 
binecuvînteze şi să-l primească la sine în ucenicie. lar Domnul, Care vedea tainele inimilor 
omeneşti, văzînd într-însul inima, care se aprinsese către dragostea cea dumnezeiască, l-a 
binecuvîntat cu dragoste şi nu l-a chemat la EI. Iar el a alergat mai întîi la casa mătușii sale cu 
numele Maria, care era maica lui loan şi care mai în urmă s-a numit Marcu, şi a zis către ea; 
"Vină să vezi pe Cel ce părinţii au dorit să-l vadă; căci iată un prooroc, lisus din Nazaretul 
Galileii, învață în biserică şi face multe minuni; mulți îl socotesc că este Mesia cel aşteptat!" 
Auzind acestea, acea femeie, îndată lăsînd toate, a mers cu sîrguință la biserică şi, văzînd pe 
Isus Hristos, a căzut la picioarele Lui, rugîndu-l şi zicînd: "Doamne, de am aflat dar înaintea 
Ta, vino în casa roabei Tale şi prin intrarea Ta binecuvintează pe casnicii mei!" 


Domnul Hristos, văzînd credinţa acelei femei, a mers în casa ei şi a binecuvîntat-o pe ea 
şi pe toți cei ce erau în casă. El a fost ospătat de ea cu cinste, deoarece cu multă bucurie şi cu 
cucernicie a primit acea femeie pe Stăpînul nostru. Dintr-acea vreme, ori de cîte ori Domnul 
mergea la Ierusalim, totdeauna găzduia cu ucenicii Săi în casa Mariei. Cînd Domnul S-a întors 
de la Ierusalim în Galileea, a mers în urma Lui și Iosif cu ceilalți ucenici. Deci, cînd Domnul a 
voit să-i trimită pe cei doisprezece apostoli ai Săi spre propovăduire către oile cele pierdute ale 
casei lui Israel, a văzut că aceia sînt puţini, precum le-a zis în față, că secerișul este mult iar 
lucrătorii puţini. De aceea, Domnul a ales şi pe alţi şaptezeci de ucenici, ca să-i trimită pe ei, 
cîte doi înaintea feții Sale, în toată cetatea şi locul. 


Deci, între acei şaptezeci, a fost rînduit întîi acest sfînt losif şi a fost numit de Sfinţii 
Apostoli, Varnava, adică "fiul mîngâierii", căci era îndestulat, ca, prin propovăduirea lui Mesia 
cel venit în lume, să mîngîie popoarele care aşteptau cu multă dragoste venirea lui Mesia. Pentru 
că, precum fii lui Zevedei au fost numiţi "fiii tunetului", fiindcă aveau, ca în partea cea de sub 
cer, să tune ca tunetul propovăduirea Evangheliei. Tot astfel și Iosif s-a numit "fiu al mîngiierii”, 
fiindcă apostoleştile lui osteneli aveau să aducă multă bucurie aleşilor lui Dumnezeu. Așa și 
Sfîntul loan Gură de Aur socotește despre numirea lui, zicînd: "Mi se pare că din fapta cea bună 
şi-a luat numele, ca cel ce era îndestulat şi ales la aceasta”. 


După înălțarea Domnului la cer, Sfinţii Apostoli aveau viață de obşte în Ierusalim, 
precum se scrie în faptele lor: "La poporul care crezuse era un suflet şi o inimă, şi nici unul nu 
zicea că ceva din averile sale este al său, ci toate erau de obşte". Deci, cîți erau stăpîni ai satelor 
şi ai caselor, vînzîndu-le, aduceau preţul celor vîndute şi le puneau la picioarele Apostolilor. 
Atunci şi Sfîntul Iosif cel numit de apostoli Varnava, vînzînd satul cel pomenit mai sus, care 
era aproape de Ierusalim şi care rămăsese moştenire de la părinții lui, a adus prețul şi l-a pus 
înaintea picioarelor Apostolilor, neoprindu-şi nimic; pentru că dorea să se îmbogăţească în 
Dumnezeu întru Care s-a şi îmbogăţit, precum se mărturiseşte despre el: "Iosif era bărbat bun 
şi plin de Duhul Sfînt şi de credinţă. Lui i se întîmpla adeseori de se vedea cu Saul și se întreba 
cu el din Sfînta Scriptură pentru Domnul Hristos, dorind să-l aducă la sfînta credinţă; dar Saul, 
fuind foarte rîvnitor al dumnezeieştilor obiceiuri, batjocorea pe Sfintul Varnava, ca pe un 


înşelător și grăia hule împotriva lui Hristos, numindu-L fiu de teslar şi de neam prost și omorît 
cu primejdie de moarte...". 


Însă, cînd evreii au omorît pe Sfîntul şi Întîiul Mucenic Ştefan, Saul a început a prigoni 
Biserica și, intrînd în casele credincioşilor şi trăgînd pe bărbaţi şi pe femei, îi arunca în temniță. 
Atunci Sfîntul Varnava plîngea pentru el și se ruga lui Dumnezeu, întinzîndu-şi curatele lui 
miîini, ca să lumineze ochii sufleteşti ai lui Saul să cunoască adevărul, dorind să-l aibă în 
credinţa creştinească ca pe un prieten al său, pe care, mai tîrziu, l-a avut tovarăș la învățătura 
lui Gamaliel. 


Nu au fost în zadar rugăciunile și lacrimile Sfîntului Varnava, căci, venind vremea 
dumnezeieştii milostiviri, Saul s-a întors la Hristos, chemat de glasul Domnului, cînd mergea 
la Damasc. Astfel, lupul s-a prefăcut în oaie şi hulitorul lui Hristos a început a preamări numele 
Lui. Cel ce odinioară a fost prigonitor, acum s-a făcut apărătorul Bisericii; pentru că, după 
primirea Sfîntului Botez, îndată s-a dus la adunarea evreiască și propovăduia pe lisus, că Acela 
este Fiul lui Dumnezeu, biruind pe jidovii care locuiau în Damasc. După ce s-a întors în 
Ierusalim şi cerca să se lipească de ucenicii lui Hristos, toţi se temeau de el, necrezînd că şi el 
este ucenic al lui Hristos. Atunci Sfîntul Varnava, întîmpinîndu-l, a zis: "O, Saule pînă cînd vei 
fi hulitorul lui lisus Hristos şi prigonitorul credincioșilor Lui robi? Pînă cînd te împotriveşti 
înfricoşatei taine, pe care proorocii de demult au vestit-o şi în vremurile de acum s-a împlinit 
pentru mâîntuirea noastră?" 


Atunci Saul a căzut la picioarele lui cu lacrimi, zicînd: "O, Varnava, învăţător al 
dreptăţii, iartă-mă că acum m-am încredințat că toate sînt adevărate cele grăite mie de tine 
pentru Hristos. Deci, Cel pe Care mai înainte hulindu-L, ÎL numeam fiu de teslar, acum ÎL 
mărturisesc că este Fiul lui Dumnezeu cel Unul - Născut, Cel deofiinţă cu Tatăl şi fără de 
început, Care, fiind raza slavei şi chipul ipostasului Lui, în aceste mai de pe urmă zile, S-a 
smerit pe Sine, luînd chip de rob; S-a făcut om desăvîrşit din Preasfînta Fecioară Născătoare de 
Dumnezeu, pătimind cruce şi moarte de voie, a înviat din morţi a treia zi şi S-a arătat vouă, 
apostolilor Săi, apoi S-a înălțat la cer şi şade de-a dreapta Tatălui și iarăşi va să vie cu slavă să 
judece viii şi morții și împărăția Lui nu va avea sfîrşit”. 


Nişte cuvinte ca acestea auzindu-le Sfîntul Varnava de la cel ce odinioară se făcuse 
hulitor şi prigonitor, s-a minunat şi a lăcrimat de bucurie; deci, cuprinzîndu-l pe el, l-a sărutat 
şi i-a zis: "O, Saule, cine te-a învăţat pe tine să grăieşti nişte cuvinte ca acestea insuflate de 
Dumnezeu? Cine te-a sfătuit pe tine să-L măr-turisești pe lisus Nazarineanul că este Fiul lui 
Dumnezeu? De unde ai învăţat atît de desăvîrșit cunoştinţa dogmelor cereşti?" 


Atunci Saul, umplîndu-se de lacrimi din zdrobirea inimii, a zis: "Singur Domnul lisus 
Hristos, pe Care eu păcătosul L-am gonit şi hulit. Acela m-a învăţat toate acestea; căci şi mie 
mi S-a arătat ca unui lepădat, de al Cărui glas dumnezeiesc am urechile pline; pentru că, 
strălucind peste mine o lumină cerească, după ce am căzut la pămînt de frică, a venit la mine 
un glas şi mi-a zis: Saule, Saule, de ce Mă prigoneşti? lar eu, tremurînd şi înspăimîntîndu-mă, 
am zis: Cine ești, Doamne? lar El mi-a răspuns cu blîndeţe şi cu milostivire: Eu sînt Iisus, pe 
care tu Îl prigonești. Atunci m-am minunat de îndelunga Lui răbdare şi, rugîndu-mă, am zis: 
Doamne, ce voieşti să fac? lar El m-a învăţat pe mine toate acestea care ţi le-am spus ţie. 


Deci, Sfîntul Varnava, luînd pe Saul de mînă, l-a dus la Apostoli, grăindu-le: "Iată cel 
ce ne-a prigonit pe noi, acum este al nostru; cel ce se împotrivea nouă, acum ascultă de Domnul 
nostru, ȘI cel ce ne era nouă vrăjmaş, acum ne este prieten și împreună lucrător în via lui Hristos. 


Iată, vi-l pun vouă de față pe acest blînd mielușel, care a fost fiară cumplită!" După aceea, Saul 
a spus Apostolilor cum a văzut pe Domnul pe cale către Damasc, cum a vorbit cu Dînsul şi cum 
a luat îndrăzneală în numele lui lisus. 


Auzind Apostolii acestea, s-au minunat şi s-au bucurat, slăvind pe Dumnezeu. După 
aceea Saul era împreună cu dînșii intrînd şi ieşind în lerusalim şi, îndrăznind în numele 
Domnului lisus, biruia pe iudei și pe elini; iar ei se minunau de dînsul, cum că cel ce nu de mult 
izgonea pe cei ce chemau numele lui Hristos, singur acum propovăduieşte pe isus şi caută să 
fie omorît. Deci, fraţii, înțelegînd de aceasta, l-au luat de la Ierusalim la Cezareea şi l-au dus în 
Tars, patria lui, ca acolo să propovăduiască pe Hristos. 


În acea vreme, în Antiohia Siriei, cetatea cea mare şi slăvită, a început a se răspîndi 
sfinta credinţă întru Domnul nostru lisus Hristos; pentru că, după ce a fost ucis Sfîntul Întiiul 
Mucenic, Arhidiaconul Ștefan, într-acea zi se afla mare goană asupra Bisericii lerusalimului, 
încît toţi credincioşii s-au risipit prin părțile Iudeei şi ale Samariei, afară de Apostoli. Atunci, 
oarecare din cei ce fugiseră, au trecut pînă în Fenicia, Cipru şi Antiohia, grăind cuvîntul 
mîntuirii mai întîi numai la iudei, iar după aceea la elini, începînd a binevesti pe Domnul Iisus 
Hristos. Fiind mîna Domnului cu dînșii şi mulți crezînd cuvîntul lor, s-au întors către Domnul. 
Auzindu-se aceasta de membrii Bisericii Ierusalimului, Sfinţii Apostoli au trimis în Antiohia 
Siriei pe Sfîntul Varnava, ca să vadă, pe cei ce erau acolo şi să întărească pe cei ce crezuseră de 
curînd. 


Ducîndu-se el acolo şi văzîndu-i împodobiţi cu darul lui Dumnezeu, s-a bucurat și a 
mîngîiat pe toţi cu cuvîntul Domnului, întărindu-i pe dînşii ca să petreacă nedepărtaţi de 
Domnul. Sfîntul Varnava, propovăduind acolo din destul, a adus mult popor la cunoştinţa lui 
Dumnezeu. Deci, văzînd pe ucenicii care în toate zilele se înmulţeau, iar dascăli erau puţini şi 
secerişul așa de mult, nu avea mulți lucrători; de aceea a lăsat el un timp Antiohia şi s-a dus în 
Tars, ca să caute pe prietenul său Saul. Găsindu-l, l-a adus pe el în Antiohia, unde se osteneau 
la întoarcerea sufletelor omeneşti către Hristos Dumnezeu, aducînd pe iudei şi pe elini întru 
încredințare. El a petrecut în Antiohia în acea vreme un an întreg, adunîndu-se în biserică, unde 
învăța multe pe popor, şi acolo mai întâi i-a numit creştini pe ucenici. 


După ce s-a împlinit un an de şedere în Antiohia, s-au învoit să se întoarcă la Ierusalim, 
să spună Sfinților Apostoli despre cele ce au făcut în Antiohia cu darul lui Dumnezeu. Atunci 
antiohienii au voit ca fiecare dintr-înșii să trimită fraților săraci şi scăpătaţi ce petreceau în 
Iudeea cîte ceva din cele ce aveau, deoarece se afla atunci acolo foamete mare, după proorocia 
Sfîntului Agav, care era și el unul din cei şaptezeci de apostoli. Deci credincioşii, cei ce erau în 
Antiohia, adunînd multă milostenie, au trimis-o la bătrîni prin mîna lui Varnava şi Saul. După 
aceea, Sfinții Apostoli Varnava şi Saul, care mai tîrziu s-a numit Pavel, venind în Ierusalim, s- 
a veselit foarte mult Biserica, înştiințind-o de credincioșii cei ce se înmulțiseră în Antiohia, 
aducînd şi multă milostenie de la dînșii. 


În acea vreme s-a făcut multă tulburare Bisericii lerusalimu-lui, pentru că împăratul Irod 
a pus mîinile ca să facă rău unora ce erau din Biserică, omorînd cu sabia pe Iacov al lui Zevedeu 
fratele lui loan. Deci, Irod, văzînd că această faptă este plăcută jidovilor, s-a silit a prinde şi pe 
Petru şi a-l băga în temniță, din care Sfîntul Petru a fost scos de înger. După ce s-a potolit 
această tulburare bisericească pornită în lerusalim de către prigonitori, Varnava şi Saul stăteau 
ascunși în casa Mariei, mătuşa lui Varnava, unde a venit şi Sfîntul Petru, după ce a fost scos 
noaptea de sfîntul înger. 


După ce Varnava şi Saul şi-au sfîrşit slujba în Ierusalim, s-au întors iarăși în Antiohia, 
luînd cu dînşii şi pe fiul Mariei, care se numea loan, şi căruia, mai pe urmă, i s-a zis Marcu. 
Petrecînd ei în Antiohia cîtva vreme în post, în rugăciuni, în slujbele Dumnezeieştilor Liturghii 
Şi în propovăduirea cuvîntului lui Dumnezeu, a voit Duhul Sfînt să-i trimită pe dînșii la neamuri 
pentru propovăduire şi a zis Duhul Sfînt către Biserica ce era în Antiohia, a proorocilor şi 
învăţătorilor: "Deosebiţi pe Varnava şi pe Saul la lucrarea pe care i-am chemat pe dînşii”. 
Atunci, postind, rugîndu-se și punîndu-şi mîinile pe dînșii, i-au trimis pe ei. 


După aceea, ei s-au pogorît mai întîi în Seleucia, apoi au plecat cu corabia spre Cipru 
iar de acolo s-au dus în Salamina și, pretutindeni străbătînd, propovăduiau cuvîntul lui 
Dumnezeu, avînd ca slugă pe loan fiul Mariei, supranumit Marcu. Străbătînd ei insula pînă la 
Pafos, a găsit pe un oarecare iudeu vrăjitor și prooroc mincinos, cu numele Elimas, şezînd lîngă 
antipatul Serghie, bărbat înţelept. 


Deci, pe antipat l-au luminat cu lumina sfintei credinţe, iar pe vrăjitorul Elimas care se 
împotrivea lor, l-au orbit cu cuvîntul. Plecînd el de la Pafos, s-au dus la Perga Pamfiliei; iar 
sluga lor, loan, care se numea şi Marcu, văzîndu-i că au suferit multe pătimiri rele pentru 
propovăduirea lui Hristos şi nu se înfricoşau de întîmplările cele de moarte, s-a temut a mai 
merge la dînşii, fiind tînăr, şi s-a despărțit de ei, întorcîndu-se la Ierusalim la maica sa. 


Varnava şi Saul, trecînd în Perga, s-au dus în Antiohia Pisidiei, care nu este tot una cu 
Antiohia cea mare a Siriei. De acolo fiind izgoniți, au scuturat praful de pe picioare asupra 
acelora şi s-au dus în Iconia unde iudeii au voit să-i ucidă cu pietre. Dar ei, aflînd de aceasta, 
au fugit în cetățile Licaoniei, în Listra şi Derbe şi în cele de primprejurul lor. Acolo binevestind, 
au găsit pe un bărbat şchiop născut așa din pîntecele maicii sale, care niciodată nu umblase. Ei 
l-au ridicat în picioare şi l-au făcut sănătos. Atunci popoarele socotind că sînt zei, voiau să le 
aducă jertfe deoarece ei numeau pe Varnava Die iar pe Pavel, Hermes; şi cu mare greutate 
Sfinţii Apostoli au potolit poporul să nu le jertfească ca unor zei. După aceea, acelaşi popor 
îndemnat de iudei, s-a sculat asupra lor și, bătînd pe Pavel cu pietre, l-au scos afară din cetate, 
crezînd că a murit; iar el s-a sculat, a intrat în cetate şi a doua zi a plecat la Derbe împreună cu 
Varnava. 


Propovăduind și învățind pe mulţi şi în cetatea aceea, s-au întors înapoi în Antiohia 
Pisidiei, mergînd pe aceeași cale. Deci, pretutindeni în cale întăreau sufletele ucenicilor, 
rugîndu-i să petreacă în credință şi spunîndu-le că cu multe suferinţe ni se cade a intra în 
împărăţia lui Dumnezeu. Le-a hirotonisit preoți pe la toate bisericile şi, rugîndu-se cu post, i-au 
lăsat în seama Domnului în care crezuseră. Apoi, mergînd în Perga şi propovăduind acolo 
cuvîntul Domnului, s-au pogorît în Atalia şi de acolo s-au dus cu corabia în Antiohia Siriei, 
unde au fost trimişi de Duhul Sfînt să propovăduiască cuvîntul Domnului la neamuri. Ajungînd 
ei în cetate și adunînd mulțimea, le-au spus cîte a făcut Dumnezeu cu dînşii; astfel că pe mulţi 
din popor i-au întors la Hristos. Apoi au petrecut multă vreme în Antiohia. 


După aceasta, s-a făcut ceartă între evrei și între păgînii care crezuseră, pentru tăierea 
împrejur. Pricina era că unii iudei învățau pe frații lor, că dacă nu se vor tăia împrejur, după 
obiceiul lui Moise, nu se vor putea mîntui; iar păgînii care crezuseră, socoteau cu greu pentru 
ei acea tăiere împrejur. Deci, Varnava şi Pavel se împotriveau iudeilor şi apărau pe păgîni de 
tăierea împrejur. Dar, de vreme ce nu înceta pentru aceasta a se face ceartă şi multă încercare, 
de aceea a fost de trebuinţă sfinţilor Apostoli Varnava şi Pavel a fi trimişi de Biserica Antiohiei 
în lerusalim la Apostoli şi la bătrîni, ca să-i întrebe despre tăierea împrejur. Mai era trebuință 
să-i înştiinţeze şi despre aceasta, că Dumnezeu a deschis neamurilor uşa credinţei. Deci, fiind 


trimiși de credincioşi la Ierusalim, au trecut prin Fenicia şi prin Samaria, spunîndu-le de 
întoarcerea neamurilor şi făceau bucurie mare tuturor fraților. 


Ajungînd ei la Ierusalim, au fost primiţi cu dragoste de Biserica de acolo, de Sfinţii 
Apostoli şi de bătrîni şi de toţi cei ce ascultau cu plăcere cele ce le spuneau Varnava şi Pavel şi 
cîte semne şi minuni a făcut Dumnezeu neamurilor printr-înşii. lar despre tăierea împrejur, 
Sfinţii Apostoli, cercetînd și sfătuindu-se sobornicește, au stabilit să o depărteze cu totul de la 
cei credincioşi, nu numai de la păgîni, dar şi de la iudei, ca fiind netrebuincioasă darului cel 
nou. Însă, ca să întărească şi mai mult cele ce se sfătuiseră, au hotărît să trimită credincioșilor 
din Antiohia, împreună cu Varnava şi Pavel, pe oarecare bărbaţi. 


Deci au ales pentru aceasta pe luda, care se numea Varnava şi pe Sila, bărbaţi vestiți 
între frați, şi au scris astfel: "Apostoli, bătrîni şi frați, cei ce locuiţi în Antiohia, în Siria și în 
Cilicia, fraţilor de un neam, bucuraţi-vă întru Domnul; deoarece am auzit că unii, ieşind de la 
noi, v-au tulburat în cuvinte, îndărătnicind sufletele voastre și, zicîndu-vă să vă tăiaţi împrejur 
şi să păziți Legea. Dar ei n-au avut poruncă de la noi a face aceasta. Deci, am socotit că, 
adunîndu-ne cu un suflet, să trimitem la voi pe acești bărbaţi aleşi cu iubiții noştri Varnava şi 
Pavel, oameni care şi-au dat sufletele pentru Domnul nostru lisus Hristos, pe Iuda şi pe Sila, 
care şi cu cuvîntul vă vor spune acestea. Pentru că a voit Sfîntul Duh și noi, ca să nu punem nici 
o greutate mai mare asupra voastră, afară de cele ce sînt de nevoie, adică să vă feriţi de cele 
jertfite idolilor, de sînge, de sugrumări şi de desfrînare, şi ceea ce nu voiţi să vă facă vouă alții, 
NICI voi să nu le faceţi lor. De veţi păzi acestea, bine veți face. Fiţi sănătoşi”. 


Cu o scrisoare ca aceasta, Sfinţii Apostoli Varnava şi Pavel şi împreună cu dînşii Iuda 
şi Sila, au plecat de la Ierusalim spre Antiohia. Atunci acel Ioan, ce s-a numit Marcu, fiul Mariei, 
mătușa lui Varnava, neîndrăznind să vină la Sfîntul Pavel a alergat la unchiul său, Sfîntul 
Varnava, rugîndu-se cu pocăință și cu lacrimi - fiindu-i jale că s-a despărțit de dînșii, cînd a fost 
pentru propovăduirea credinței - şi ruga pe Sfîntul Varnava ca să-l ia împreună cu ei, făgăduind 
că va îndrăzni fără de temere la toate pătimirile şi la moarte pentru Domnul. Varnava l-a luat, 
fiind nepotul său, şi au ajuns cu toţii în Antiohia. Aici, adunînd pe poporul credincioşilor, le-au 
dat scrisoarea, pe care citind-o toți s-au bucurat; iar Iuda şi Sila au mîngîiat mult cu cuvîntul pe 
fraţi şi i-au întărit. 


Apoi, după o vreme oarecare, luda s-a întors la Ierusalim, iar Sila a rămas acolo. Deci, 
Pavel şi Varnava şedeau în Antiohia, învăţînd și binevestind cuvîntul Domnului. După cîteva 
zile, Pavel a zis către Varnava: "Se cade să cercetăm, cum petrec fraţii noștri de prin toate 
cetățile prin care am propovăduit cuvîntul Domnului". Sfîntul Varnava s-a învoit la aceasta şi 
voia să ia cu el pe loan, nepotul său, cel ce se numea Marcu. Dar Pavel nu voia, zicînd: "Cum 
să luăm cu noi pe acest tînăr fricos, care ne-a lăsat şi mai înainte în Pamfilia, nevoind să meargă 
cu noi la lucrul la care eram trimişi şi s-a despărțit de noi şi s-a întors într-ale sale?” 


Atunci s-a făcut pricină între dînşii; Varnava voia să ia pe loan, iar Pavel nu voia. Deci, 
se despărțiră amîndoi, fiecare voind să meargă deosebit în drumul său. Însă aceasta a fost printr- 
o dumnezeiască purtare de grijă, pentru ca multe suflete să le dobîndească spre mîntuire. Căci 
era destul ca un mare învățător să propovăduiască cuvîntul, în loc să umble amîndoi marii 
învăţători; ca fiecare, deosebit propovăduind, îndoit cîştig să facă Bisericii lui Hristos, unul într- 
o țară, altul într-alta, încredinţînd și aducînd la Hristos multe neamuri. Deci, Sfîntul Pavel, luînd 
pe Sfîntul Sila cu dînsul, s-a dus în Derbe şi în Listra; iar Sfîntul Varnava s-a dus cu corabia la 
Cipru, împreună cu nepotul său, loan, numit Marcu. 


Sfîntul Varnava, ajungînd în insula Ciprului, patria sa, multe osteneli a suferit acolo cu 
poporul ce s-a întors la Hristos. Atunci, înmulţindu-se în Cipru sfînta credință, s-a dus în Roma, 
că, precum el mai întîi a propovăduit acolo pe Hristos, tot aşa și în Mediolan a întemeiat şi a 
întărit scaunul episcopiei. După aceea iarăşi s-a întors la Cipru, unde, în cetatea Salamina, 
propovăduind pe Hristos, au venit oarecare iudei din Siria, care se împotriveau lui Varnava şi 
tulburau poporul, spunînd că cele grăite de Varnava sînt potrivnice lui Dumnezeu şi legii lui 
Moise, hulind cu multe ocări cinstitul nume al lui Varnava, pregătindu-i moartea şi ridicînd 
poporul contra lui. 


Sfîntul Varnava, văzîndu-şi mai înainte sfîrşitul său muce-nicesc, a chemat la dînsul pe 
toți credincioşii din cetate și, învățîndu-i pe dînșii din belşug ca să fie tari în credinţă şi în fapte 
bune, a săvîrșit dumnezeiasca Liturghie şi toţi s-au împărtăşit cu Preacuratele Taine ale lui 
Hristos. Apoi, luînd la o parte pe Marcu, însoţitorul său, i-a zis: "Astăzi mă voi sfirşi de mîinile 
necredincioşilor iudei, precum mi-a spus mie Domnul; iar tu vei găsi trupul meu afară din 
cetate, în partea dinspre apus. Deci, să-l îngropi pe el, apoi să mergi la prietenul meu, Apostolul 
Pavel, şi să-i spui lui toate cele despre mine”. 


Sfîntul Varnava avea cu dînsul Evanghelia de la Matei, scrisă de mîna sa; deci a poruncit 
să o ia Sfîntul Marcu şi să o îngroape împreună cu dînsul. Apoi, dînd cea mai de pe urmă 
sărutare lui Marcu, rudenia sa, s-a dus la adunarea evreiască, unde, dacă a început a le spune 
lor despre Hristos din cărțile proorocești, s-au sculat asupra lui iudeii cei ce veniseră din Siria. 
E1, ridicînd şi pe alți iudei, au pus mîinile lor cele ucigaşe pe dînsul și l-au scos afară din cetate, 
în partea dinspre apus, şi acolo l-au ucis cu pietre; deci, aprinzînd un foc, au aruncat într-însul 
trupul Sfîntului Apostol Varnava. 


După aceea Sfîntul Marcu cu alți cîţiva frați, mergînd în taină, au luat întreg trupul 
apostolului, fără să fie vătămat de foc și l-au îngropat într-o peşteră care era departe de cetate 
ca la cinci stadii, punînd pe pieptul lui Sfînta Evanghelie, după cum a poruncit apostolul. După 
aceea, s-a dus să caute pe Sfîntul Apostol Pavel şi, găsindu-l pe el în Efes, i-a spus despre 
sfîrşitul lui Varnava, pentru care Sfîntul Apostol Pavel a plîns, iar pe Marcu l-a oprit lîngă 
dînsul. Deci, după uciderea Sfintului Varnava, evreii din cetatea Salamina au pornit mare 
prigoană contra creștinilor și s-au risipit de acolo fiecare pe unde a putut. 


Din acel timp nu s-a mai cunoscut locul unde erau îngropate cinstitele moaște ale 
Sfintului Varnava. Însă, după mulţi ani, înmulțindu-se credința în Hristos în toate marginile 
pămîntului, împărații creștini stăpînind peste împărăţia greco-romană, şi toată insula strălucind 
prin dreapta credință, Dumnezeu a binevoit a preamări acel loc, unde zăceau în pămînt moaștele 
apostolului, prin facere de mari minuni. La început, un neputincios oarecare, rămînînd pe locul 
acela din întîmplare, a cîştigat sănătate. Acelaşi lucru s-a întîmplat şi altuia; astfel că, 
înştiințîndu-se şi alţii despre aceasta, într-adins mergeau pînă acolo şi luau tămăduire de 
neputinţele lor. Străbătînd vestea despre locul acela, veneau mulţi slăbănogi şi neputincioşi și, 
căpătînd desăvîrşită tămăduire, se întorceau sănătoşi pe la casele lor. Acolo se aduceau și 
îndrăciţi şi îndată duhurile cele necurate fugeau cu mult țipăt. Șchiopii cîștigau umblare, orbii 
vedere, şi orice boală avea cineva, primea tămăduire, de la acel loc. Deci, cetatea Salamina se 
bucura de aceasta şi nu se ştia pentru ce în locul acela se făceau nişte minuni ca acelea, de vreme 
ce nimeni nu ştia de moaştele apostolului şi numea locul acela locul sănătăţii. Deci, se cuvine 
a şti cum s-au aflat acele moaște sfinte. 


Cînd răul eretic Petru Vililnic, care se numea Cnafeu, potrivnicul celui a toată lumea al 
patrulea Sinod al Sfinților Părinţi din Calcedon, apărătorul eresului lui Eutihie şi ajutătorul 


credinţei celei rele a lui Apolinarie, pe vremea împărăției lui Zinon, răpind prin meșteșug 
scaunul patriarhiei Antiohiei, vatămă prin învăţătura sa cea nedreaptă, Biserica lui Hristos. 
Deci, neîndestulîndu-se cu eparhia cea hotărîtă scaunului Antiohiei, în care prigonea şi scîrbea 
pe cei drepteredincioşi, pe care îi muncea cu alte munci nenumărate, ei au voit să ia în stăpînirea 
lor și insula Ciprului, care de mult era liberă, ca eresurile sale să le semene într-însul şi să 
cunoască pe cei ce s-ar împotrivi lui; căci ciprienii, fiind drepteredincioşi, lepădau învățătura 
cea nedreaptă a aceluia, care birfea, cum că dumnezeirea ar fi pătimit pe Cruce. Iar el, în tot 
chipul vrînd să-i atragă la dînsul, le zicea: "Deoarece din Antiohia a venit cuvîntul lui 
Dumnezeu în Cipru, de aceea se cuvine Bisericii Ciprului să fie sub patriarhul Antiohiei”. 


Atunci arhiepiscopul Ciprului, cu numele Antimie, a fost în mare mîhnire; pentru că ştia 
că acel Petru, avînd mare trecere la împărat, va dobîndi cu înlesnire ce va voi, şi-i va face după 
voia lui. Tocmai atunci sosise porunca împărătească la Cipru ca arhiepiscopul să meargă la 
Constantinopol şi să răspundă la sobor înaintea Patriarhului Antiohiei, care cere ca insula 
Ciprului să fie rînduită sub eparhia Antiohiei. 


Deci, arhiepiscopul, nedumerindu-se ce va face, căci nu îndrăznea să nu asculte porunca 
împărătească, se temea a merge acolo; căci, deşi era sfint cu viaţa, însă la dovediri fiind greoi, 
se gîndea că va fi biruit cu totul de cei potrivnici. Deci, s-a dat la post şi rugăciuni cu dinadinsul 
şi cerea de la Dumnezeu, cu lacrimi, ajutor şi apărare şi sfat de folos. 


Într-o noapte, dormitînd de oboseala rugăciunii, i-a stat înainte un dumnezeiesc bărbat 
oarecare, în haină luminoasă sfințită, strălucind cu cereşti raze, şi i-a zis: "Antimie, pentru ce 
eşti așa de mîhnit? Nu te teme, căci nu vei pătimi nimic rău de la potrivnicii tăi”. Aceasta zicînd- 
O, bărbatul care se arătase s-a făcut nevăzut. Arhiepiscopul, deșteptîndu-se din somn plin de 
spaimă, s-a întins la pămînt în chipul Crucii şi se ruga cu multe lacrimi, zicînd: "Doamne lisus 
Hristoase, Fiul Dumnezeului Celui viu, nu lăsa această Biserică a Ta, ci ajută ei pentru slava 
Sfîntului Tău nume. De este aceasta vedenie de la Tine, fă iarăşi, te rog, ca şi a doua şi a treia 
oară să mi se arate aceea, ca doar aşa aş putea eu păcătosul să mă încredinţez că Tu eşti cu mine 
şi eşti ajutorul meu!" Deci, în noaptea următoare, aceeași vedenie s-a arătat arhiepiscopului. 
Pentru că același bărbat prealuminos i-a zis: "lată ți-au spus, că nu vei pătimi nimic rău de la 
potrivnicii tăi care se laudă contra ta; deci, nu te teme de nimic, ci mergi la Constantinopol”. 


Aceasta zicîndu-i, bărbatul cel luminat iarăşi s-a făcut nevăzut. lar arhiepiscopul 
Antimie, mulțumind lui Dumnezeu și nespunînd nimănui acea vedenie, a adăugat rugăciune 
peste rugăciune şi lacrimi peste lacrimi, ca să se învrednicească și a treia oară de acea vedenie 
ŞI ca să ştie cine este cel ce i s-a arătat. Deci, şi a treia noapte arătîndu-i-se iarăși același, i-a zis: 
"Pînă cînd nu vei crede cuvintelor mele? Mergi la Constantinopol fără de frică, căci de acolo te 
vei întoarce cu slavă, şi nici o năpastă nu vei avea de la cei potrivnici, pentru că Însuşi 
Dumnezeu este apărător, pentru mine, robul Său". 


Atunci arhiepiscopul, luînd îndrăzneală, l-a întrebat, zicînd: "Rogu-mă ţie, stăpînitorul 
meu, spune-mi cine ești tu, care-mi grăiești acestea?" lar el a răspuns: "Eu sînt Varnava, 
ucenicul Domnului nostru isus Hristos, cel ce am fost trimis de Duhul Sfînt, împreună cu vasul 
alegerii, cu Sfîntul Apostol Pavel, la propovăduirea cuvîntului între neamuri. Și, ca să te 
încredințezi de adevărul celor zise de mine, să-ți fie semnul acesta: leşi afară din cetate, în 
partea apusului, ca la cinci stadii, în locul acela care-l numiţi "locul sănătăţii” - căci pentru mine 
dă acolo Dumnezeu cu minune sănătate bolnavilor - şi, săpînd pămîntul sub un pom care rodeşte 
coarne mari, vei afla peştera și racla în care sînt puse moaştele mele şi Evanghelia scrisă de 
însăşi mîna mea, care am copiat-o de la Sfîntul Apostol şi Evanghelist Matei. Cînd potrivnicii 


tăi vor vrea să rînduiască sub ei această Biserică, vor începe a zice că Antiohia este un scaun 
apostolesc. Atunci tu să răspunzi împotriva lor: "Și cetatea mea este scaun apostolesc, căci am 
pe Apostolul Varnava care se odihneşte în cetatea mea". Sfîntul Varnava, zicînd aceasta 
arhiepiscopului, s-a făcut nevăzut. Arhiepiscopul, umplîndu-se de multă bucurie și mulţumind 
lui Dumnezeu, a chemat clerul şi pe toţi mai marii cetăţii și poporul şi a spus la toți arătarea şi 
cuvintele Sfintului Apostol Varnava, care i s-a arătat de trei ori; şi au mers la locul acela, cu 
cîntări de psalmi, purtîndu-se înainte cinstita Cruce. 


Ajungînd la acel loc, au început a săpa sub pomul acela, precum îi spusese apostolul în 
vedenie, şi, săpînd puţin pămîntul, au găsit peştera astupată cu pietre. Deci, luînd pietrele, au 
văzut racla şi au mirosit mireasmă foarte plăcută. Apoi, descoperind racla, au văzut într-însa 
moaştele Sfîntului Apostol Varnava neîmpărtăşite stricăciunii, asemenea şi Evanghelia ce era 
pusă pe pieptul său. Toţi, bucurîndu-se şi veselindu-se, înălțau cu mare glas slavă lui Dumnezeu 
ŞI, închinîndu-se cu cucernicie cinstitelor moaşte, le sărutau cu credinţă şi cu dragoste. De atunci 
s-au făcut multe minuni, căci oricîţi erau cuprinși de diferite neputinţe, toți cîștigau sănătate 
prin atingerea de cinstutele lui moaşte. 


După aceasta, arhiepiscopul Antimie, neîndrăznind să mişte moaștele apostolului din 
locul acela, a pecetluit racla și a pus acolo să petreacă rînduială duhovnicească, pentru ca să se 
săvîrşească lîngă mormîntul apostolului obişnuitele cîntări de psalmi de zi și de noapte. Iar el 
s-a dus singur la Constantinopol şi, stînd în sobor, a răspuns potrivnicilor astfel precum a fost 
învăţat în vedenie de sfîntul apostol. EI a spus împăratului şi patriarhului şi la tot poporul, de 
aflarea cinstitelor moaște ale Sfîntul Apostol Varnava. 


Deci, împăratul s-a bucurat că, în zilele împărăției lui, s-a găsit o visterie duhovnicească 
ca aceea, fără de preţ. Și îndată a întărit ca insula Ciprului să nu fie sub stăpînirea patriarhului 
Antiohiei, ci să se îndrepteze de arhiepiscopul său; iar arhiepiscopul să se pună de episcopii săi. 
Această libertate s-a dăruit Ciprului pentru moaștele sfîntului apostol şi s-a numit întîia oară 
scaunul Ciprului, scaun apostolesc, precum erau şi celelalte scaune. Pentru aceasta fericitul 
Antimie, Arhiepiscopul Ciprului, a fost cinstit foarte mult de împărat şi de tot duhovnicescul 
sobor. Împăratul a cerut să i se dea acea Evanghelie care s-a găsit pe pieptul apostolului, şi, 
luînd-o, a împodobit-o cu aur şi cu pietre scumpe de mult preț și a pus-o în biserica împărătească 
din palatul său. Iar arhiepiscopului i-a dat mult aur ca să zidească o biserică frumoasă în acel 
loc unde s-au găsit moaştele sfîntului apostol. 


După aceea, arhiepiscopul s-a întors la locul său cu slavă și cu cinste, zidind o biserică 
mare și foarte frumoasă în numele apostolului. Iar cinstitele lui moaște le-a pus în Sfintul Altar, 
în partea dreaptă, şi a așezat prăznuirea Sfîntului Apostol Varnava în 11 zile ale lunii iunie, cînd 
s-au găsit cinstitele lui moaşte. Deci, slavă să fie Lui Hristos Dumnezeul nostru, Celui slăvit 
împreună cu Tatăl și cu Sfîntul Duh, acum și pururea și în vecii vecilor. Amin. 


34. VIAȚA SFÎNTULUI ȘI PREACUVIOSULUI ONUFRIE CEL MARE 
(12 IUNIE) 


Împăratul Persiei, numit de istorici Narsita, a trăit pe vremea cînd în Roma împărăţea 
prea păgînul împărat Dioclețian. Acesta se cunoaşte din fapte, că ori era cu totul creştin, ori că 
nu era departe de creştinătate. Însă se ştie din istorie că au fost în acest fel unii din împărații 
Persiei. Acest împărat, trăind cu împărăteasa multă vreme şi neavînd copii de parte bărbătească, 
dorea foarte mult şi se ruga cu dinadinsul lui Dumnezeu să le dăruiască un fiu. Dumnezeu, 
ascultîndu-i rugăciunea, după mulţi ani împărăteasa a zămislit pe acest mare plăcut al lui 
Dumnezeu şi mare viețuitor de pustie, pe prea fericitul Onufrie. 


Iar diavolul, care urăște neamul omenesc, prevăzînd binele ce avea să fie după oarecare 
semne şi voind a face împiedicare, s-a închipuit în felul unui om străin; şi, venind la împărat, 1- 
a zis: "Împărate, să ştii că pruncul ce s-a zămislit în pîntecele împărătesei tale nu este de la tine, 
ci de la unul din supușii tăi. Dacă voiești să cunoşti adevărul, să faci ceea ce-ţi voi spune, adică: 
Cînd se va naşte pruncul, să porunceşti să se facă un foc mare şi să arunci pe prunc într-însul, 
şi de nu va arde, acesta va fi semnul că fiul este al tău cu adevărat; iar de va arde, atunci să fii 
încredinţat că este născut din desfrînare". 


Împăratul, încredințîndu-se foarte mult acestor cuvinte diavoleşti, s-a mîniat pe 
împărăteasa sa, însă ascundea în sine și se ținea ca să nu se cunoască pînă la vremea ce se cădea. 
Deci, împlinindu-se vremea nașterii împărătesei și născînd un prunc de parte bărbătească, tatăl, 
în loc să se bucure de naşterea fiului său celui dăruit de Dumnezeu, s-a umplut de mîhnire şi de 
întristare, a aprins un foc mare și a aruncat pe prunc în foc. Dar Atotputernicul Dumnezeu, Care 
păzeşte pe prunci cu preaminunata Sa putere, a păzit şi pe acest prunc nears de foc, viu şi întreg. 
Dar nu numai aceasta, ci încă şi alt lucru de mirare era cu putinţă a se vedea pruncului: aflîndu- 
se în foc, a ridicat către cer mînuţele sale cele mici şi slabe ca și cum se ruga către Dumnezeu. 
Tatăl copilului, văzînd acest lucru minunat, s-a înspăimîntat şi a cunoscut că a fost amăgit de 
diavol. Scoţind pe prunc din foc nevătămat, îngerul Domnului s-a arătat împăratului certîndu-l 
rău, că s-a încrezut mai mult vrăjmaşului celui înşelător. Îngerul a poruncit să boteze pe prune 
şi să-l numească Onufrie, apoi să-l ducă în pustie unde-l va îndrepta Dumnezeu. Împăratul 
îndată s-a sculat şi, luînd pruncul după îndemnarea lui Dumnezeu, s-a dus în munţi şi în 
pustietăţile Egiptului. 


Iar pe cînd mergea, l-a întîmpinat o căprioară albă, fiind trimisă de Dumnezeu ca să 
hrănească pruncul cu lapte cît va merge pe cale. Ea, alergînd către împărat, a căzut înaintea lui 
în genunchi, ca şi cum se închina și, alăturîndu-se de cei ce mergeau, călătorea împreună cu 
dînşii şi-l hrănea pe prunc cu laptele ei. Tatăl pruncului, văzînd acest lucru, se mira de purtarea 
de grijă a lui Dumnezeu pentru prunc şi grăia: "Acum am cunoscut că fiul meu are să fie mare 
prieten și plăcut al lui Dumnezeu". Mergînd ei pe cale multă vreme, au ajuns la hotarele 
Tebaidei în țara Egiptului şi, venind pînă la cetatea ce se numea Sermopoli, au aflat o mănăstire, 
nu departe de cetate, la un loc deosebit şi frumos. 


Acea mănăstire se numea a Eritului şi avea o sută de monahi îmbunătăţiţi. Dumnezeu a 
poruncit împăratului să lase acolo pe fiul său; iar părintele mănăstirii aceleia se mira de venirea 
împăratului Persiei la dînşii; deci l-au primit cu mare cinste. Împăratul a povestit părintelui 
aceluia cu de-amănuntul toate cele despre prunc şi cum, cu porunca lui Dumnezeu, a venit la 
mănăstirea lor. 


Părintele, ascultînd cu mirare cele povestite de împărat, a zis: "Cum şi cine poate dintre 
noi să hrănească pruncul acesta care are trebuință de lapte de maică, căci în mănăstirea noastră 
nu poate intra nici o femeie?" Împăratul a răspuns: "Precum pînă aici l-a hrănit Dumnezeu prin 
căprioara aceea care a venit cu noi, tot așa şi de aici înainte îl va hrăni aceeași căprioară, cît va 
avea trebuință de lapte”. Astfel, împăratul, dînd pe fiul lor lui Dumnezeu şi încredințîndu-l 
părintelui, s-a întors la casa sa. Căprioara aceea a stat pe lîngă mănăstire și a hrănit pe prunc 
pînă la vîrsta de trei ani. 


După ce s-au împlinit acei trei ani, ea s-a dus în pustie, iar pruncul a început a se hrăni 
cu hrana cea de obşte. După ce pruncul a ajuns la vîrsta de şapte anișori, adeseori se ducea la 
trapeză și, cerînd cîte o bucăţică de pîine, se ducea în tinda bisericii, unde era zugrăvită icoana 
Preacuratei Născătoare de Dumnezeu, care ținea pe mîinile ei pe Domnul nostru lisus Hristos. 


Deci, se apropia de icoană, fiind fără de răutate şi cu neștiință şi vorbea cu pruncul Hristos 
zugrăvit pe icoană, Care se ţinea de mîinile cele fecioreşti. EI grăia astfel către lisus: "Și Tu eşti 
mic precum sînt şi eu, însă eu mă duc la trapeză, cer pîine la trapezar şi mănînc, iar Tu nu 
mănînci niciodată. Pentru ce te chinuiești aşa, nemîncînd nimic? lată, primeşte partea mea şi 
mănîncă". Iar pruncul Hristos cel închipuit pe icoană, ca şi cum ar fi fost viu, a întins mînuța 
Sa şi a luat pîinea din mîinile lui Onufrie. 


O minune ca aceasta făcîndu-se nu odată, nici de două ori, ci de multe ori, trapezarul 
văzînd pe prunc luînd pîinea adeseori, a început a-l pîndi să vadă ce face cu pîinea şi unde o 
duce. Deci, văzîndu-l ducîndu-se cu pîinea la biserică, a mers după dînsul mai departe şi, 
ajungînd la ușa tindei, a văzut făcîndu-se minunea cea mai sus arătată şi s-a înspăimîntat. După 
aceea, ducîndu-se, a vestit părintelui şi tuturor celorlalți monahi mai sporiți în fapte bune, care, 
auzind o minune ca aceasta, s-au înspăimîntat cu totul. 


Atunci părintele a învăţat pe trapezar, astfel: "Cînd Onufrie va mai cere pîine de la tine, 
să nu-i dai, ci să-i zici: "Du-te de cere piine de la Acela Căruia i-ai dat de multe ori”. 
Trapezarul, ascultînd pe părintele, a făcut aşa precum i-a poruncit. Dimineaţa, venind Onufrie 
şi cerînd pîine după obicei, trapezarul nu i-a dat, ci a zis: "Du-te şi tu de cere pîine de la Acela 
Căruia i-ai dat tu de multe ori". Pruncul, fiind flămînd, s-a dus plîngînd către icoana Preasfintei 
Născătoare de Dumnezeu şi a zis plîngînd către pruncul Hristos, închipuit pe icoană: 
"Trapezarul nu voiește să-mi dea pîine de la el, şi-mi este foame; dă-mi Tu de la Tine, că și eu 


Ți-am dat de multe ori!" 


Atunci, pruncul Hristos îndată i-a dat o pîine mare, frumoasă, curată albă ca zăpada și 
caldă. Pîinea era atît de mare, încît era cu neputinţă unui copil de şapte ani să o ducă cu uşurinţă. 
Deci, Onufrie, luînd pîinea din mîinile lui Hristos, o ducea cu foarte mare greutate. Și venind 
cu ea la părintele, se lăuda zicînd: "Iată, pruncul Hristos mi-a dat o pîine!" Părintele, minunîndu- 
se foarte mult de o minune ca aceea, a chemat pe toți monahii şi le-a arătat acea pîine minunată 
şi a poruncit trapezarului să povestească înaintea tuturor ce a văzut. Apoi Onufrie, fiind întrebat 
de ei, a spus că a luat acea pîine din mîinile lui Hristos. Toţi au început a preamări cu mare glas 
pe Dumnezeu, Care a făcut nişte minuni ca acestea prin pruncul Onufrie. După aceea, ei au 
împărțit pîinea în mai multe părți pentru binecuvîntarea şi sfinţirea tuturor monahilor. 


Onufrie, crescînd cu nişte sporiri de fapte ca acestea şi cu dar de la Dumnezeu şi de la 
oameni, a ajuns la vîrsta şi măsura faptelor bune, cea vrednică de a se sălășlui în pustie şi a ieşi 
la război împotriva vrăjmașilor celor nevăzuţi. Despre toate acestea povesteşte Cuviosul 
Pafnutie episcopul, care a fost într-una din mănăstirile pustiei Egiptului. Cum a aflat el în pustie 
pe Cuviosul Onufrie şi pe alți pustnici, singur povesteşte în cele ce urmează: 


Într-o zi, şezînd eu în mănăstirea mea şi liniştindu-mă, mi-a venit dorinţa să ies în pustia 
cea mai dinăuntru şi să văd dacă este acolo vreun monah, slujind Domnului mai mult decît 
mine. Deci, sculîndu-mă şi luînd puţină pîine şi apă, ca să am pe cale, am ieșit din mănăstirea 
mea, nespunînd nimănui nimic şi m-am dus în pustia cea mai dinăuntru. Mergînd patru zile și 
negustînd nici pîine, nici apă, am ajuns la o peşteră încuiată, care avea numai o ferestruică mică. 
Am stat acolo un ceas, bătînd la acea fereastră, așteptînd ca, după obiceiul monahicesc, să iasă 
cineva din peşteră şi să-mi dea binecuvântare în Hristos. Dar, fiindcă nu mi-a răspuns, nici nu 
mi-a deschis nimeni, am deschis eu uşa și am intrat, zicînd: "Binecuvintează!" Acolo am văzut 
un stareţ şezînd, ca şi cum dormea, şi iarăşi am zis: "Binecuvintează". 


Apoi m-am atins de umărul lui, voind să-l deştept şi s-a făcut ca praful; şi, pipăind trupul 
lui, am aflat că murise de mulţi ani. Am văzut şi o haina atîrnată la perete şi atingînd-o eu, s-a 
făcut ca praful în mîinile mele. Deci, îndată luînd de pe mine mantia mea, am acoperit cu ea 
trupul acelui mort şi, săpînd o groapă cu mîinile în peretele peșterii, am îngropat moaştele lui 
cu obișnuita cîntare de psalmi, cu rugăciune şi cu lacrimi. Apoi, gustînd puțin din pîinea cea 
adusă de mine și din apă, m-am întărit şi am rămas lîngă mormîntul acelui stareț. 


A doua zi, săvîrşindu-mi rugăciunea, am pornit la cale spre pustia cea mai dinăuntru şi, 
mergînd cîteva zile, am găsit o altă peşteră şi am văzut pe dinaintea peșterii urme omeneşti și 
din aceasta am cunoscut că viețuieşte cineva acolo. Dar, bătînd şi neprimind nici un răspuns, 
am intrat înăuntru şi negăsind pe nimeni, am ieşit afară, gîndind în mine că aici petrece un rob 
al lui Dumnezeu și poate s-a dus undeva în pustie. După aceea, am socotit să aştept la locul 
acela pe robul lui Dumnezeu, dorind să-l văd şi să-l sărut întru Domnul. Toată ziua am petrecut 
aşteptînd şi cîntînd neîncetat psalmii lui David. Am văzut în acel loc, care era foarte frumos, un 
finic cu roadele lui și un izvor mic cu apă vie, şi, minunîndu-mă de frumusețea acelui loc, 
doream ca şi eu însumi să viețuiesc într-însul, de ar fi fost cu putință. 


Cînd ziua se pleca spre seară, am văzut venind o cireadă de bivoli, şi un rob al lui 
Dumnezeu umblînd între ei; acela era Cuviosul Timotei pustnicul. După ce s-a apropiat de mine, 
am văzut pe acel bărbat fără de îmbrăcăminte, acoperindu-şi goliciu-nea trupului cu perii săi. 
EI, venind la locul unde stăteam și văzîndu-mă pe mine, mă socotea că sînt duh şi nălucire şi a 
stat la rugăciune; pentru că multe duhuri necurate îl ispiteau cu năluciri în acel loc, precum mi- 
a spus mai pe urmă. lar eu i-am zis: "Pentru ce te înfricoşezi, robule al lui Iisus Hristos, 
Dumnezeul nostru? Caută şi vezi urmele mele, ca să știi, că sînt ca şi tine, pipăie-mă, căci sînt 
trup şi sînge". Atunci el, privind spre mine şi cunoscînd că sînt om, m-a mîngiiat, mulțumind 
lui Dumnezeu și zicînd: "Amin". 


Apoi, s-a apropiat de mine, m-a sărutat și m-a dus în peştera sa, unde mi-a pus dinainte 
mîncare, poame de finic şi apă curată de izvor şi a gustat împreună cu mine. El mă întreba, 
zicînd: "Cum ai venit aici, frate?" Iar eu, arătîndu-i cugetul şi gîndul meu, i-am spus: "Vrînd 
să-1 văd pe robii lui Hristos, care viețuiesc în această pustie, am ieșit din mănăstirea mea şi am 
venit aici; iar Dumnezeu nu m-a lipsit de această dorință, învrednicindu-mă a te vedea pe sfinția 
ta". Apoi, l-am întrebat și eu pe el: "Părinte, cum ai venit aici, cîți ani ai de cînd ești în această 
pustie, cu ce te hrăneşti şi pentru ce eşti gol, neîmbrăcîndu-te cu nimic?" Iar el a început a-mi 
spune despre sine astfel: 


Eu mai înainte am petrecut în viața de obşte, în Tebaida, deprinzîndu-mă cu viața 
monahicească şi slujind cu osîrdie lui Dumnezeu, iar cu mîinile lucram ţesătoria. Odată gîndul 
mi-a zis: Să ieși din viaţa de obşte, să petreci singur şi să te ostenești lucrînd, ca să primești mai 
multă plată de la Dumnezeu; pentru că poţi din osteneala miinilor tale, nu numai pe tine să te 
hrănești, ci să hrăneşti şi pe săraci şi pe frații cei străini să-i odihneşti. Deci, ascultînd cu 
dragoste gîndul meu, am ieşit din viaţa de obşte şi mi-am făcut deosebit o chilie aproape de 
cetate şi mă îndeletniceam cu lucrul miinilor. Eu aveam îndestulare de cele trebuincioase vieții 
mele, pe care le cîştigam din osteneala mîinilor mele; pentru că mulți veneau la mine, trebuindu- 
le lucrul mîinilor mele şi-mi aduceau toate cele de trebuinţă. Deci, odihneam şi pe cei străini, 
iar pe cele ce prisoseau le împărțeam săracilor şi celor ce aveau trebuință. 


Dar diavolul, vrăjmașul nostru, care pururea se luptă contra tuturor, zavistuind vieţii 
mele, s-a sîrguit de mi-a răsturnat ostenelile mele. EI a pus în mintea unei femei, ca să vină la 
mine pentru lucrul mîinilor mele și, venind, mă îndemna să-i ţes o pînză, pe care țesînd-o i-am 


dat-o ei. După aceea, m-a silit să-i ţes alta și s-a făcut între noi vorbă şi îndrăzneală. Făptuind 
păcatul, ea a născut fărădelegea și eu am petrecut cu ea șase luni păcătuind. După aceea, am 
gîndit în mine că, astăzi sau mîine, moartea mă va ajunge și voi lua munca cea veșnică şi mi- 
am zis: Vai mie, o, suflete, mai bine este ţie să fugi de aici, ca să scapi de păcat şi de munca cea 
veșnică. Deci, lăsînd toate, am fugit în taină şi am venit în această pustie. Ajungînd în locul 
acesta, am găsit această peşteră, izvorul şi finicul avînd 13 ramuri şi în fiecare lună fiecare 
ramură îmi face tot atîtea roduri, cîte îmi ajung ca hrană pentru treizeci de zile. Sfîrşindu-se o 
lună și roadele unei ramuri, se coace cealaltă ramură; și astfel mă hrănesc cu darul lui 
Dumnezeu, iar altceva nu am în peştera mea. Hainele mele învechindu-se de vremea cea lungă, 
s-au prăpădit, iar după mulți ani - sînt 30 de ani de cînd petrec în această pustie - mi-au crescut 
perii corpului, precum vezi şi aceştia îmi sînt în loc de haine, acoperindu-mi goliciunea mea”. 


Auzind acestea de la dreptul acela - zice Sfîntul Pafnutie -, l-am întrebat, zicînd: 
"Părinte, la începutul venirii tale în locul acesta, te-a supărat pe tine cineva sau nu?" El a 
răspuns: "Am răbdat nenumărate năvăliri diavoleșşti şi de multe ori diavolul s-a luptat cu mine 
şi nu m-a biruit, ajutîndu-mi darul lui Dumnezeu; pentru că mă împotriveam lor cu semnul 
Sfintei Cruci şi cu rugăciunea. Pe lîngă asupririle vrăjmașului, mă supărau încă şi durerile 
trupești, căci foarte mult mă durea pîntecele, încît de multe ori cădeam la pămînt de durerea 
aceea şi nu puteam să stau să-mi fac obișnuitele rugăciuni, zăcînd în peştera mea şi tăvălindu- 
mă pe pămînt, îmi săvîrşeam cîntarea mea cu multă chinuire, încît nici afară nu puteam să 1es. 
Deci, m-am rugat milostivului Dumnezeu, ca pentru durerile ce m-au cuprins, să-mi dea iertare 
de păcatele mele. 


Într-o zi, pe cînd şedeam la pămînt, din pricina durerii pîntecelui am văzut un bărbat 
cinstit stînd înaintea mea care mi-a zis: "Ce te doare?" Iar eu abia am putut răspunde, zicînd: 
"Doamne, mă doare pîntecele". El mi-a zis: "Arată-mi unde te doare?" Şi i-am arătat. lar el, 
întinzîndu-şi mîna, a pus palma sa în acel loc ce mă durea și, îndreptînd degetul mîinii sale, a 
tăiat locul acela cu un cuţit şi a scos rărunchii mei, căci de ei pătimeam foarte mult. După aceea 
mi-a arătat rănile care erau pe ei, şi curăţindu-i cu mîna și ștergîndu-i cu pînză curată, iarăși i-a 
pus la locul cel tăiat, şi netezîndu-l cu palma, îndată m-am tămăduit. Apoi, mi-a zis: "lată, te-ai 
făcut sănătos! De-acum să nu mai greșești, ca să nu pătimeşti ceva mai rău, ci slujeşte 
Dumnezeului tău de acum şi pînă în veac!" Astfel, din acea vreme, petrec fără durere, 
mulţumind lui Dumnezeu şi slăvind milostivirea Lui. 


De cu seară, zice Pafnutie, stînd într-una de vorbă cu acel cuvios părinte, am petrecut 
puţin; pentru că de dimineață ne-am sculat la obișnuita rugăciune. Făcîndu-se ziuă, am rugat 
mult pe cuviosul părinte ca doară mi-ar porunci să petrec lîngă el, sau măcar undeva aproape 
de el. Iar el mi-a zis: "Frate, nu vei putea să rabzi aici năvălirile diavoleşti”. Deci, nu voia să 
petrec lîngă el. Apoi, l-am rugat să-mi spună numele său şi mi l-a spus, zicînd: "Numele meu 
este Timotei; pomeneşte-mă pe mine, iubite frate, şi roagă-te lui Hristos Dumnezeu pentru 
mine, ca să săvîrşească spre mine mila Sa pînă la sfîrşit, căreia să mă învrednicească". 


Atunci eu am căzut la picioarele lui, cerîndu-i să se roage pentru mine. lar el mi-a zis: 
"Stăpînul nostru lisus Hristos să te binecuvinteze şi să te păzească de toate cursele diavolului. 
Să-ţi arate calea cea dreaptă, ca să treci fără împiedicare spre sfinţii Lui”. Deci, Cuviosul 
Timotei, binecuvîntîndu-mă, m-a eliberat în pace. După aceea am plecat pe cale, primind din 
mîinile lui poame de finic și un vas cu apă de izvor și, închinîndu-mă acelui sfînt stareţ, m-am 
dus de la dînsul, slăvind și mulțumind lui Dumnezeu că m-a învrednicit a vedea pe un plăcut al 
Său ca acela, a mă folosi de cuvintele lui şi a lua binecuvîntare de la el. 


Întorcîndu-mă de acolo, după cîteva zile, am venit la o mănăstire pustnicească şi am stat 
acolo să mă odihnesc şi să petrec cîtva vreme; dar, întristîndu-mă, gîndeam la mine şi ziceam: 
Ce este viaţa? Sau ce sînt nevoinţele mele? Nici umbră nu sînt împotriva vieţii şi nevoinţelor 
acelui mare plăcut al lui Dumnezeu, pe care l-am văzut. Astfel, am petrecut multe zile gîndind 
unele ca acestea şi dorind să urmez în plăcerea lui Dumnezeu, calea acelui drept bărbat. Deci, 
deșteptîndu-mă milostivirea lui Dumnezeu ca să îngrijesc de sufletul meu, nu m-am lenevit a 
merge iarăşi în cea mai dinăuntru pustie pe cale neumblată spre partea aceea, unde petrece un 
neam, bărbătesc, care se numește Mazichi. Deci, toată sîrguința mea era aceasta: ca să știu de 
este şi un alt pustnic, care, slujind lui Dumnezeu, să-l găsesc și să primesc de la el folos 
sufletului meu. 


Plecînd în calea pustiei cea pusă mie înainte, mi-am luat puţină pîine şi apă, care mi-a 
ajuns cîtva vreme. Sfîrşindu-se pîinea şi apa, mă strîmtoram, neavînd piine şi hrană, însă mă 
întăream cu duhul, mergînd patru zile şi patru nopţi, fără de hrană şi fără de băutură; din această 
pricină am slăbit foarte mult cu trupul şi căzînd la pămînt, aşteptam moartea. Atunci am văzut 
un bărbat preafrumos şi prealuminat, venind la mine cu sfîntă cuviință şi punînd mîna sa pe 
gura mea, s-a făcut nevăzut; îndată am simţit în mine tărie, încît nici foame, nici sete nu-mi mai 
era. Sculîndu-mă iarăşi, mergeam spre cele mai dinăuntru ale acelei pustii şi am trecut fără de 
hrană şi fără băutură alte patru zile și patru nopți şi iarăşi am început a slăbi de foame și de sete. 


Ridicîndu-mi mîinile spre cer, m-am rugat Domnului şi iarăși am văzut pe acel bărbat, 
care, venind, s-a atins de buzele mele și s-a făcut nevăzut; iar eu iarăși am căpătat multă putere 
şi m-am dus în cale. Era a șaptesprezecea zi a călătoriei mele, cînd am ajuns la un munte înalt 
şi, fiind ostenit, am şezut la poalele muntelui să mă odihnesc. Acolo am văzut departe pe un 
bărbat venind spre mine, cu chipul foarte înfricoşat, cu peri deşi crescuţi peste tot corpul, ca la 
fiară şi alb ca zăpada, căci era cărunt de bătrîneţe. Perii capului şi ai bărbu lui erau lungi pînă 
la pămînt, încît acopereau ca o haină trupul lui, iar mijlocul său îl avea încins cu frunze de 
copaci. 


Cînd l-am văzut apropiindu-se spre mine, m-am înfricoşat şi am alergat la o piatră ce se 
întîmplase să fie deasupra muntelui. Acela, ajungînd pînă la poalele acelui munte, a şezut la 
umbră să se odihnească, pentru că ostenise din pricina zădufului şi bătrîneții. EI, uitîndu-se spre 
munte, m-a văzut pe mine şi m-a strigat, zicîndu-mi: "Om al lui Dumnezeu, pogoară-te la mine, 
că şi eu sînt om ca tine şi viețuiesc în pustia aceasta pentru Dumnezeu". Eu - zice Pafnutie -, 
auzind acestea, am alergat spre dînsul cu osîrdie şi am căzut înaintea picioarelor lui. El mi-a 
zis: "Scoală-te, fiul meu, căci și tu eşti robul lui Dumnezeu, prieten al sfinţilor Lui, iar numele 
tău este Pafnutie. După ce m-am sculat, mi-a poruncit să şed lîngă el. Apoi, l-am rugat cu 
dinadinsul să-mi spună numele lui, cum petrece în pustia aceea și de cîtă vreme. EI, văzînd 
rugămintea mea cea cu dinadinsul, a început a-mi spune cele despre sine, zicînd astfel: 


"Numele meu este Onufrie, de şaizeci de ani rătăcesc în pustia aceasta şi prin munţi și 
n-am văzut pînă acum nici un om, decît numai pe tine. Petrecerea mea înainte a fost în cinstita 
mănăstire care se numește Eriti şi care este aproape de cetatea Ermopoli, în părțile Tebaidei. 
Mănăstirea aceea are o sută de fraţi şi toţi sînt cu un suflet, avînd viață de obşte întocmai, cu 
multă dragoste pentru Domnul nostru lisus Hristos. De obşte le era hrana şi îmbrăcămintea și 
îşi petreceau în liniște pacea şi hrana cea pustnicească, slăvind bunătatea Domnului. lar eu, cînd 
mă povăţuiam acolo pentru începutul cel nou, am învăţat de la Sfinţii Părinţi credinţa şi 
dragostea către Dumnezeu și rînduielile vieții monahicești şi i-am auzit pe dînşii grăind despre 
Sfîntul Prooroc Ilie, cum, întărindu-se de Dumnezeu, a petrecut în pustie, postind multă vreme. 


Asemenea şi de Sfîntul loan Inaintemergătorul, căruia nici unul din oameni nu 1 s-a asemănat 
vreodată și ce fel de viață a avut el în pustie pînă în ziua arătării sale către Israel. 


Eu întrebam pe Sfinții Părinți, zicînd: "Mai mari sînt înaintea lui Dumnezeu cei care 
petrec în pustie decît voi?" Ei îmi răspundeau, zicînd: "Fiule, aceia sînt mai mari decît noi, 
pentru că noi ne vedem unul pe altul în toate zilele şi săvîrşim cu bucurie soborniceasca cîntare 
bisericească; iar de flămînzim, găsim pîine gata, asemenea şi de însetăm, avem apă în destul. 
Dacă se întîmplă cuiva din noi a se îmbolnăvi, este mîngîiat de ceilalți frați, deoarece toți 
viețuim de obşte, ne ajutăm şi slujim unul altuia pentru dragostea lui Dumnezeu. Dar cei ce 
petrec în pustie sînt lipsiţi de toate acestea; căci, de se întîmplă vreunuia din ei vreo mîhnire, 
cine îl mîngîie? La boală, cine să-i ajute şi să-i slujească? Dacă i-ar veni asupra vreun război de 
la satana, unde va găsi om care să-i schimbe gîndul sau să-l sfătuiască, fiind numai el singur? 
De nu va avea hrană, unde s-o găsească cu înlesnire? Asemenea şi însetînd, apa nu este aproape. 
Acolo, o, fiule, fără de asemănare, mai mare îi este osînda, decît nouă celor ce vieţuim de obşte; 
pentru că, cei ce intră în viaţa pustnicească, slujesc mai mult lui Dumnezeu, se dau la mari 
postiri, foamea şi setea, arşița de ziuă şi răceala de noapte le rabdă cu vitejie; iar războaiele 
celor ce năvălesc de la vrăjmaşul cel nevăzut se împotrivesc tare, se silesc în tot felul a-l birui 
şi se sîrguiesc a trece toată calea cea strîmtă și anevoioasă care duce la Împărăţia cerului. 


Pentru aceea, le trimite Dumnezeu sfinţi îngeri ca să le aducă hrană, să le scoată apă din 
piatră şi aceştia îi întăresc atîta de mult, încît se împlineşte cuvîntul proorocului Isaia care zice: 
"Cei ce așteaptă pe Domnul se schimbă în putere, se înaripează ca vulturii, aleargă şi nu se 
ostenesc. lar dacă nu se învredniceşte cineva de îngereasca vedere cu ochii, nu se lipseşte încă 
de venirea de faţă cea nevăzută a acelora, care îl păzesc în toate căile, îl apără de asuprelile 
vrăjmașului, îl ajută în lucrurile lui, şi-i duc rugăciunile la Dumnezeu". De i se întîmplă vreunuia 
din pustnici vreo ispitire neașteptată de la vrăjmaș şi el își ridică mîinile către Dumnezeu, îndată 
i se trimite ajutor de sus şi 1 se risipesc toate ispitele, pentru curăția inimii lui. Fiule, n-ai auzit 
oare de ceea ce se zice în Scriptură că Dumnezeu nu părăseşte pe cei ce-L caută, săracul nu va 
fi uitat pînă în sfîrşit şi răbdarea săracilor nu va pieri pînă în sfîrşit. Şi iar: "Strigat-au către 
Domnul, cînd se mîhneau ei şi din nevoile lor i-a izbăvit". Pentru că Domnul dăruieşte fiecăruia 
după măsura ostenelilor pe care le suferă cineva pentru Dînsul. Deci, fericit este cel ce face voia 
Domnului pe pămînt și Îi slujeşte cu credință, pentru că îngerii slujesc aceluia, deşi nevăzuţi, 
însă îl fac a se bucura cu bucurie duhovnicească și îl întăresc în tot ceasul cît este în trup. 


Eu, smeritul Onufrie, auzind acestea de la sfinții părinți în mănăstirea mea, mă 
îndulceam în sufletul şi în inima mea mai mult decît mierea și mi se părea că sînt pe altă lume, 
pentru că îmi venise o dorință negrăită să mă duc în pustie. Deci, sculîndu-mă noaptea şi luîndu- 
mi puțină pîine, cît să-mi ajungă patru zile, am ieşit din mănăstire, punîndu-mi nădejdea spre 
Dumnezeu, și am plecat pe calea care duce la munte, voind ca de acolo să intru în pustie. 
Începînd eu a merge în pustie, am văzut înaintea mea strălucind o rază de lumină şi m-am temut 
foarte; apoi, stînd, gîndeam să mă întorc în mănăstire. Dar raza aceea de lumină s-a apropiat de 
mine și am auzit dintr-însa un glas, zicîndu-mi: "Nu te teme! Eu sînt îngerul care umblu cu tine 
de la naşterea ta, pus de Dumnezeu lîngă tine ca să te păzesc, şi mi s-a poruncit de Diînsul să te 
duc în pustia aceasta. Fii desăvârşit și smerit cu inima înaintea Domnului și slujeşte-i cu bucurie; 
iar eu nu mă voi depărta de lîngă tine pînă ce nu-mi va porunci Ziditorul să-ți iau sufletul”. 
Îngerul, zicînd aceasta din raza cea în chipul luminii, mergea înaintea mea, iar eu călătoream 
cu bucurie după dînsul. 


Mergînd ca la şase mile, am văzut o peşteră aleasă; după aceea s-a făcut nevăzută de la 
mine raza luminii îngerului, iar eu m-am apropiat de peşteră şi am vrut să ştiu dacă este vreun 


om într-însa. Deci, ajungînd la ușă, am strigat după obiceiul monahicesc, zicînd: 
"Binecuvintează!" Atunci am văzut pe un bărbat bătrîn cinstit, cu sfințită cuviinţă la chip, pe 
față şi la vedere arătîndu-se, că era într-însul mare dar al lui Dumnezeu şi duhovnicească 
bucurie. Eu, văzîndu-l, am căzut înaintea picioarelor lui şi m-am închinat lui; iar el, ridicîndu- 
mă de mînă și sărutîndu-mă, mi-a zis: "Tu eşti fratele Onufrie, ajutătorul meu întru Domnul? 
Intră, fiule, intră în locuința mea! Dumnezeu îţi este ţie ajutător şi vei petrece întru chemarea 
ta, săvîrşind bune lucruri întru frica lui Dumnezeu". 


Deci, intrînd în peştera lui, am stat cu dînsul cîteva zile, sîrguindu-mă să deprind faptele 
lui bune, de vreme ce acela m-a învăţat rînduielile vieții pustniceşti. Văzînd starețul că duhul 
meu este luminat spre deprinderea lucrurilor plăcute Domnului nostru lisus Hristos şi spre cea 
fără de temere împotrivă stare a războaielor celor din taină a potrivnicului său și spre nălucirile 
care le are pustia, mi-a zis: "Scoală-te, fiule, ca să te duc în altă peşteră, care este mai înăuntrul 
pustiei, ca singur într-însa să locuieşti şi să te osteneşti întru Dumnezeu; pentru că spre aceasta 
te-a trimis Domnul prin purtarea sa de grijă, ca să fii şi tu locuitor al pustiei celei dinăuntru”. 
După ce a mers patru zile şi patru nopți, într-a cincea zi a găsit o peşteră mică, iar sfîntul bărbat 
mi-a zis: "lată, acesta este locul care ți l-a pregătit Dumnezeu pentru tine, ca să te sălășluieşti 
într-însul!" După aceea, starețul a petrecut cu mine treizeci de zile, învățîndu-mă la lucruri bune; 
iar după acele treizeci de zile, lăsîndu-mă lui Dumnezeu, s-a dus la treburile sale. De atunci 
venea cîte o dată pe an la mine şi mă cerceta, pînă în ziua mutării sale la Dumnezeu, pentru că 
anul cel din urmă cînd m-a vizitat a murit; iar eu, plîngîndu-l mult, l-am îngropat aproape de 
locuința mea. 


După aceasta, eu smeritul Pafnutie, l-am întrebat pe Onufrie, zicînd: "Sfinte părinte, 
oare multe osteneli ai suferit la începutul venirii tale în pustia aceasta?" Atunci, fericitul stareţ 
mi-a răspuns: "Să mă crezi, iubite frate, că atîtea osteneli am suferit în acest loc, încît de multe 
ori, deznădăjduindu-mă de viața mea, mi se părea că sînt aproape de moarte. De multe ori 
slăbeam de foame şi de sete, neavînd de la început nici ce mînca, nici ce bea, afară numai de 
unele verdeţuri pe care le găseam în pustie; atunci aveam ce mînca. lar pentru setea mea, numai 
cereasca rouă îmi era de răcorire; că ziua mă ardeam de zăduful soarelui, iar noaptea mă 
răcoream de frigul nopţii, încît trupul meu mi se uda de roua cea cerească. Dar cîte n-am mai 
răbdat şi cîte osteneli n-am mai suferit în această pustie neumblată! A spune răbdările și 
ostenelile mele nu se poate, pentru că nici nu se cuvine a le arăta pe ele; deoarece, pentru 
dragostea lui Dumnezeu, omul este dator ca la singurătate să le facă. 


Dar Bunul Dumnezeu, văzîndu-mă că m-am dat cu totul spre nevoinţele pustnicești şi 
mi-am pus sufletul spre foame și sete, a poruncit sfîntului Său înger, ca să îngrijească de mine 
şi să-mi aducă în toate zilele puţină pîine şi apă pentru întărirea sufletului meu. Astfel, m-au 
îngrijit îngerii pe mine treizeci de ani. lar după împlinirea celor treizeci de ani, Dumnezeu a 
orînduit spre mîngîierea mea, hrană mai îndestulătoare. Pentru că, aproape de peștera mea, s-a 
găsit un finic care avea douăsprezece ramuri, şi fiecare ramură deosebit, la o lună pe an aducea 
roadele sale, una la o lună, alta la altă lună, pînă ce trec toate cele douăsprezece luni; iar cînd 
se sfirşea o lună, se sfîrşea şi rodul unei ramuri, şi cînd sosea altă lună, sosea şi rodul altei 
ramuri. 


Asemenea, din porunca lui Dumnezeu curgea un mic izvor de apă vie, aşa că acum am 
încă treizeci de ani întru îndestulare cu aceasta; pentru că, uneori mîncam din pîinea cea adusă 
de înger, iar alteori gustam din roadele finicului cu verdeţurile pustiei, care, prin dumnezeiască 
poruncă, mi s-au îndulcit ca mierea. Din izvor beau apă vie, mulțumind lui Dumnezeu; dar mai 
ales mă hrănesc şi mă adăp cu dulceaţă din cuvintele lui Dumnezeu, precum se scrie: Nu cu 


singură piine va fi omul viu, ci cu tot cuvintul care iese din gura lui Dumnezeu. Deci, 0, frate 
Pafnutie, dacă te vei sîrgui ca să săvirşeşti voia Domnului Dumnezeu, toate cele de trebuinţă se 
vor trimite pentru tine de la Dînsul; pentru că Sfînta Evanghelie zice: Nu vă îngrijiţi ce vom 
minca, ce vom bea sau ce vom îmbrăca, pentru că pe toate acestea și păginii le caută, căci 
Tatăl vostru Cel ceresc știe că trebuie toate acestea. Ci căutați mai întii Împărăţia lui 
Dumnezeu şi dreptatea Lui şi toate acestea se vor adăuga vouă. 


Cuviosul Onufrie grăind unele ca acestea, m-am minunat de aleasa lui viață şi iarăşi l- 
am întrebat pe el: "Părinte, de unde te împărtăşești sîmbăta şi Duminica cu Preacuratele lui 
Hristos Taine, să mă împărtăşeşti pe mine?" Îngerul Domnului nu vine numai la mine cu 
dumnezeiasca Împărtășanie, ci şi la ceilalţi care viețuiesc în pustie pentru Dumnezeu şi faţă 
omenească nu văd şi pe care, împărtăşindu-i, îi umple de veselie negrăită. Deci, dacă vreunul 
dintr-înşii ar dori să vadă om, îngerul îl ia pe el şi îl înalță la cer, ca să vadă pe sfinţi şi să se 
veselească; iar sufletul se luminează ca lumina și se bucură cu duhul. Învrednicindu-se a vedea 
cereştile bunătăţi, uită toate ostenelile sale suferite în pustie; apoi, întorcîndu-se la al său loc, se 
sileşte a sluji mai cu osîrdie lui Dumnezeu, nădăjduind a cîştiga în veci cele din ceruri, pe care 
s-a învrednicit a le vedea. 


Toate acestea le-a vorbit Cuviosul Onufrie cu mine sub poalele muntelui, unde ne-am 
întîlnit; iar eu, din nişte vorbe ca acestea ale cuviosului, m-am umplut de bucurie şi am uitat și 
de ostenelile mele, cele cu foamea şi cu setea, suferite în călătorie. Deci, înarmîndu-mă cu duhul 
şi cu trupul, am zis: "Fericit sînt eu cel ce m-am învrednicit a te vedea pe tine, sfinte părinte, şi 
am auzit cuvintele tale cele dulci și plăcute". Iar el mi-a zis: "Să ne sculăm de acum, frate, să 
mergem la locuința mea". Deci, sculîndu-mă, am mers, iar eu nu încetam minunîndu-mă de 
darul cuviosului stareţ. Apoi, trecînd două sau trei stadii, am venit la peştera sfîntului; şi acolo 
era un finic ales şi curgea şi un izvor mic de apă vie. Stînd lîngă peșteră, cuviosul s-a rugat şi, 
sfîrşind rugăciunea şi zicînd "amin", a stat şi mi-a poruncit să stau şi eu cu dînsul; şi am vorbit, 
spunînd unul altuia bunătățile Domnului. 


Venind soarele spre apus şi ziua sfîrşindu-se, am văzut lîngă noi o pîine și apă, iar acel 
cuvios bărbat mi-a grăit mie: "Gustă, frate, din pîinea şi apa care se află înaintea ta, ca să te 
întăreşti; pentru că te văd pe tine slăbit de foame, de sete şi de osteneala drumului”. Iar eu am 
zis către dînsul: "Viu este Domnul meu, că nu voi mînca nici nu voi bea singur, dacă nu mîncăm 
amîndoi". Dar stareţul nu voia să guste; numai după ce l-am rugat mult, abia atunci am putut 
să-l înduplec. Deci, întinzînd mîinile, am luat pîinea, pe care am rupt-o, am mîncat şi m-am 
săturat, rămînînd şi fărîmituri, după aceea, am băut apă şi am mulțumit lui Dumnezeu. Astfel, 
toată noaptea aceea am petrecut-o rugîndu-mă. 


După ce s-a făcut ziuă și după cîntarea Utreniei, am văzut fața cuviosului schimbată şi 
m-am temut; dar el, cunoscînd aceasta, mi-a zis: "Nu te teme, frate Pafnutie, că Dumnezeu, Cel 
ce spre toți este milostiv, te-a trimis la mine, ca să-mi îngropi trupul meu; căci în ziua de astăzi 
sfirşesc vremelnica mea viaţă şi voi trece la viața cea fără de sfîrşit, la Hristosul meu, întru 
odihna cea veşnică”. Deci, fiind ziua a douăsprezecea a lunii iunie, Cuviosul Onufrie mi-a 
poruncit, zicîndu-mi: "Iubite frate, dacă te vei întoarce în Egipt să mă pomenești pe mine 
înaintea fraților și a tuturor creştinilor”. lar eu am zis către dînsul: "Părinte sfinte, eu doresc ca 
după moartea ta să petrec în locul acesta”. Cuviosul a răspuns: "Fiule, nu ești trimis de 
Dumnezeu pentru aceea ca să petreci în această pustie, ci ca, văzînd pe robii Lui, să te întorci 
la locul tău şi să spui viața lor cea îmbunătățită la fraţi, spre folosul celor ce vor auzi, şi spre 
slava lui Hristos Dumnezeul nostru. Deci mergi, fiule, în Egipt la mănăstirea ta şi povestește 


cele ce ai văzut şi ai auzit în pustie, cele ce vei mai vedea şi vei auzi, şi singur să petreci în fapte 
bune, slujind lui Dumnezeu”. 


Acestea zicîndu-le, am căzut înaintea cinstitelor lui picioare, zicînd: "Binecuvintează- 
mă, prea cinstite părinte, şi te roagă pentru mine să aflu milă înaintea lui Dumnezeu. Precum 
m-a învrednicit pe mine Mîntuitorul meu să te văd pe sfinția ta în această viaţă, tot aşa să mă 
învrednicească a te vedea şi în veacul ce va să fie!" Atunci Cuviosul Onufrie, ridicîndu-mă de 
la pămînt, mi-a zis: "Fiule Pafnutie, nu te va scîrbi pe tine Dumnezeu, ci va împlini cererea ta; 
binecuvîntîndu-te, te va întări întru dragostea Sa, îţi va lumina ochii minţii spre dumnezeiasca 
vitejie, te va izbăvi de toată cursa potrivnicului şi va săvîrşi întru tine tot lucrul bun pe care l-ai 
început. Îngerii Lui te vor păzi întru toate căile tale şi te vor feri de vrăjmaşii cei nevăzuţi, ca 
să nu poată ei să te clevetească înaintea lui Dumnezeu în ceasul cercării celei înfricoşate”. 


După aceasta, cuviosul părinte, dîndu-mi cea mai de pe urmă sărutare întru Domnul, a 
început a se ruga lui Dumnezeu cu multe lacrimi și suspine. lar, după ce s-a rugat din destul, şi- 
a plecat genunchii, culcîndu-se la pămînt şi zicînd cel mai de pe urmă cuvînt: "În mîinile Tale, 
Dumnezeule, îmi dau duhul meu!" Deci, cînd grăia el acestea I-a strălucit din cer o lumină 
minunată şi, în strălucirea luminii aceleia, veselindu-i-se faţa, şi-a dat duhul său. 


Atunci, deodată s-a auzit în văzduh glasul îngeresc, cîntînd şi binecuvîntînd pe 
Dumnezeu, pentru că ei, luînd sufletul cuviosu-lui, cu bucurie îl înălțau la Dumnezeu. Atunci, 
eu am început a plînge şi a mă tîngui înaintea cinstitului lui trup, căci pierdusem pe părintele pe 
care nu-l găsisem de mult. Deci, dezbrăcînd haina mea, am descusut căptuşeala ei şi cu aceea 
am acoperit trupul sfîntului; iar cu fața m-am îmbrăcat eu, ca să nu mă întorc dezbrăcat la fraţii 
mei. Apoi, găsind o piatră mare, în care cu purtarea de grijă a lui Dumnezeu, era făcută o groapă 
în chip de mormînt, într-acea piatră am pus sfîntul trup al plăcutului lui Dumnezeu, cu cîntare 
cuviincioasă de psalmi și, aducînd o mulţime de pietre mici, am acoperit cu ele cinstitul său 
trup; apoi am început a mă ruga lui Dumnezeu să-mi dea voie să petrec în acel loc. Dar pe cînd 
voiam să intru în peşteră, atunci deodată înaintea ochilor mei a căzut peştera, finicul care hrănea 
pe sfînt a căzut din rădăcină, iar izvorul cel cu apă vie s-a uscat. 


Toate acestea văzîndu-le, am cunoscut că nu este voia lui Dumnezeu să rămîn acolo. De 
aceea, vrînd ca să plec de acolo, am mîncat fărîmiturile de pîine care rămăseseră din ziua de 
ieri, asemenea am băut şi apa care rămăsese, apoi, ridicîndu-mi mîinile şi ochii către cer, m-am 
rugat. După aceea, iarăşi am văzut pe bătrînul acela pe care mai înainte l-am văzut cînd 
mergeam în pustie. Acela, întărindu-mă, mergea înaintea mea; iar eu, ieşind de acolo, mă 
mîhneam pentru sfîrşitul Sfîntului Onufrie, că nu m-am învrednicit să-l văd mai mult între cei 
vii; dar mă bucuram cu sufletul că m-am învrednicit a mă îndulci de sfintele lui cuvinte şi a lua 
binecuvîntare din gura lui; şi astfel slăveam pe Dumnezeu. 


Mergînd patru zile, am ajuns la o oarecare chilie înaltă, sub munte fiind peştera. Intrînd 
înăuntru, nu am găsit pe nimeni. Apoi am stat puțin, gîndindu-mă: Oare va fi cineva viu în chilia 
aceasta la care m-a adus Dumnezeu? Acestea gîndindu-le, a intrat un bărbat sfînt, plin de 
cărunteţe, al cărui chip era minunat şi cu bună cuviință; fund îmbrăcat cu o haină împletită din 
ramuri de finic. Acela, văzîndu-mă, îndată a zis către mine: "Tu ești fratele Pafnutie, acela care 
ai îngropat pe Cuviosul Onufrie?" Atunci eu, înțelegînd că aceasta i s-a descoperit lui de 
Dumnezeu, am căzut la picioarele lui. Dar el, mîngiindu-mă, mi-a zis: "Scoală-te, frate, că 
Dumnezeu te-a învrednicit să fu prieten al sfinților Lui; pentru că, din purtarea de grijă a 
Aceluia, am aflat de venirea ta la mine. lată, iubite frate, îți arăt ţie cele despre mine: De şaizeci 


de ani de cînd sînt în pustia aceasta, n-am văzut om, care să fi venit la noi, afară numai de frații 
care locuiesc aici cu mine". 


Deci, mai vorbind între noi cîte ceva, au intrat alți trei părinți asemenea cu sfinții bătrîni 
şi îndată au zis către mine: "Binecuvintează, frate! Tu ești fratele Pafnutie, împreună ostenitorul 
nostru întru Domnul! Tu ai îngropat trupul Sfîntului Onufrie! Bucură-te, frate, că te-ai 
învrednicit a vedea un mare dar de la Dumnezeu, înștiinţindu-ne pe noi Domnul, că astăzi tu 
vei veni la noi, poruncindu-ţi să petreci cu noi o zi. Că sînt şaizeci de ani de cînd petrecem în 
pustia aceasta, fiecare viețuind deosebit; numai sîmbăta spre ziua Duminicii ne adunam aici, şi 
n-am văzut pînă acum pe nici un om, afară de tine unul". După aceea, mai vorbind între noi 
despre Cuviosul Părinte Onufrie şi de alţi sfinți, după două ceasuri, mi-au zis: "Frate Pafnutie, 
primeşte puţină pîine şi-ţi întărește inima ta, că ai venit de departe şi ni se cade a ne bucura cu 
tine”. 


Apoi, sculîndu-ne, am făcut rugăciune către Dumnezeu şi am văzut înaintea noastră 
cinci pîini curate, foarte bune, moi și calde ca și cum erau coapte de curînd. Acei părinți au mai 
adus cîte ceva şi din rodurile pămîntului, şi, şezînd, am mîncat împreună. După aceea, mi-au 
grăit: "Precum ţi-am spus, de șaizeci de ani de cînd petrecem în pustia aceasta, totdeauna ni se 
aduc, din porunca lui Dumnezeu Cel nevăzut, numai patru pîini; iar acum, dacă ai venit și tu la 
noi, ni s-a trimis şi a cincea pîine. Noi nu ştim de unde ni se aduc acestea, că fiecare din noi, 
cînd intră în peştera sa, găsește în fiecare zi cîte o pîine; iar cînd este spre ziua Duminicii şi ne 
adunăm toţi la un loc, găsim aduse cîte patru pîini; pentru fiecare cîte una". Deci, după ce am 
isprăvit cu mîncarea aceea, ne-am sculat şi am mulțumit lui Dumnezeu. Apoi, petrecînd seara 
sîmbetei la rugăciune, am stat toată noaptea fără somn, rugîndu-ne pînă Duminică, cînd s-a 
luminat de ziuă. 


A doua zi, am rugat pe acei sfinţi părinți să mă lase să petrec cu ei pînă la moartea mea. 
Ei mi-au zis: "Nu este voinţa lui Dumnezeu să petreci cu noi în pustia aceasta, ci ţi se cade să 
te duci în Egipt şi să spui fraților iubitori de Hristos toate cele ce ai văzut întru pomenirea 
noastră și spre folosul celor ce vor auzi” Apoi, grăind ei, i-am rugat să-mi spună numele lor, 
dar ei n-au voit. Deci, rugîndu-i cu multă stăruință, nimic n-am putut afla, decît numai aceasta 
mi-au spus: "Dumnezeu Care ştie toate, ştie și numele nostru; deci, pomeneşte-ne, frate, şi te 
roagă pentru noi ca să ne învrednicim a ne vedea unul cu altul în casa lui Dumnezeu; însă 
sîrguiește-te, iubitule, ca să scapi de ispitele lumești şi să nu fii batjocorit de dînsele, deoarece 
acelea au înșelat pe mulţi”. Auzind acestea de la acei cuvioşi părinţi, am căzut la picioarele lor 
şi binecuvîntîndu-mă, am ieșit cu pacea lui Dumnezeu în calea mea. Apoi, mi-au proorocit şi 
nişte lucruri care s-au şi împlinit. 


Plecînd de acolo, am călătorit o zi prin pustia dinăuntru şi, ajungînd la o peşteră oarecare, 
am șezut acolo să mă odihnesc, lîngă care era un izvor de apă. Deci, priveam la frumuseţea 
acelui loc, care era foarte minunat şi avea împrejurul izvorului pomi mulţi şi saduri pline de 
roade. Odihnindu-mă puţin, m-am sculat şi umblam prin mijlocul acelor pomi, minunîndu-mă 
de îndestulata mulţime a fructelor lor şi mă gîndeam în mine: Cine este acela care a sădit 
aceștia? Acolo erau diferiți pomi: finici, lămii, meri mari şi frumoşi, smochini, piersici şi viță 
de vie plină cu struguri aleşi și alți pomi roditori, al căror gust era mai dulce decît mierea. Din 
fructele lor ieşea un miros foarte plăcut, iar izvorul din pîraiele care curgeau dintr-însul, adăpa 
acele saduri; deci, socoteam în mine, că acela este Raiul lui Dumnezeu. 


Pe cînd mă miram de acea minunată frumuseţe, iată că văd patru tineri frumoşi la chip, 
îmbrăcaţi în piei de oi, venind spre mine din pustie şi, apropiindu-se, au zis: "Bucură-te, frate 


Pafnutie!" Atunci eu, căzînd cu faţa la pămînt, m-am închinat lor; iar ei, ridicîndu-mă, au stat 
lîngă mine şi am început a vorbi împreună. Feţele lor erau atît de strălucite cu darul lui 
Dumnezeu, încît mi se părea că nu sînt oameni, ci îngeri pogorîți din cer. Ei s-au bucurat mult 
de mine și, luînd fructe din pomi, mi-au pus înainte să mănînc; şi mi s-a bucurat inima pentru 
dragostea lor. 


Deci am petrecut cu dînşii şapte zile, hrănindu-mă din roadele acelor pomi. Apoi i-am 
întrebat, zicînd: "Cum aţi venit aici? Și de unde sînteţi?” Ei mi-au răspuns: "Frate, de vreme ce 
Dumnezeu te-a trimis la noi, îți vom spune adevărat viața noastră. Noi sîntem din cetatea care 
se numește Oxirinhos. Părinţii noştri erau mai mari în cetatea aceea și, voind să ne învețe carte, 
ne-au dat la o şcoală, unde am învăţat repede gramatica cea proastă. Cînd am trecut la învățătură 
mai înaltă, ne-am învoit într-un gînd și într-o tocmire, ajutîndu-ne Dumnezeu spre cea mai bună, 
şi am pus înaintea noastră înțelepciunea lui Dumnezeu cea duhovnicească. Dintr-acea vreme, 
ne adunam în fiecare zi şi ne îndemnam unul pe altul cu credință la slujba lui Dumnezeu. 


Avînd gîndul cel bun în inimile noastre, ne-am socotit să căutăm undeva un loc liniștit 
şi să petrecem cîteva zile în rugăciune, pînă ce vom şti rînduiala lui Dumnezeu pentru noi. 
Pentru aceea, luînd fiecare din noi puţină pîine şi apă, cît să ne ajungă timp de vreo şapte zile, 
am ieşit din cetate. Mergînd cîteva zile, am ajuns în pustie şi, intrînd într-însa, ne-am 
înspăimîntat;, apoi am văzut înaintea noastră un bărbat luminos și înconjurat cu slavă cerească. 
Acela ne-a luat de miini, ne-a adus în acest loc pe care îl vezi şi ne-a dat în primire unui bărbat 
îmbunătăţit, slujitor al lui Dumnezeu; şi acum este al şaselea an de cînd petrecem aici. Cu 
stareţul acela am petrecut un an, învățîndu-ne și povăţuindu-ne de la dînsul cum să slujim lui 
Dumnezeu. După împlinirea unui an, părintele nostru s-a mutat la Domnul şi dintr-acea vreme 
sîntem aici singuri. Acum, iubite frate, ţi-am spus de unde sîntem şi cum am venit aici. În toți 
acești şase ani, n-am gustat pîine, nici altă hrană, decît numai fructele acestor pomi şi fiecare 
din noi petrece în linişte singur. lar cînd vine sîmbăta, ne adunăm toţi în acest loc, ne vedem 
unul pe altul, ne mîngîiem întru Domnul şi petrecem împreună două zile, sîmbăta şi Duminica, 
iar după aceea ne ducem fiecare la locul nostru”. 


Eu, smeritul Pafnutie, auzind aceasta de la dînșii, i-am întrebat: "Unde vă împărtășiți 
sîmbăta şi duminica cu dumnezeieştile "Taine ale Preacuratului şi Sfîntului Trup şi Sînge al lui 
Hristos, Mîntuitorul nostru?" Ei mi-au răspuns: "Pentru aceea ne adunăm aici în toate sîmbetele 
şi Duminicile, că Dumnezeu trimite la noi un înger sfînt şi prealuminat și ne dă nouă Sfînta 
Împărtăşanie”. Auzind aceasta, m-am bucurat foarte mult şi m-am gîndit să aştept la dînşii pînă 
sîmbătă, ca să mă învrednicesc şi eu a vedea pe sfîntul înger şi să primesc dumnezeiasca 
Împărtăşanie din miinile lui. Deci, am stat acolo pînă sîmbătă; pentru mine au stat și ei în acel 
loc, neducîndu-se la locuinţele lor deosebite. Și am petrecut zilele acelea în preamărirea lui 
Dumnezeu și în rugăciuni, avînd ca hrană fructele pomilor şi bînd apă din izvor. 


Venind sîmbăta, aceşti robi ai lui Hristos mi-au zis: "Pregăteşte-te, iubite frate, căci 
astăzi va veni îngerul lui Dumnezeu, aducîndu-ne dumnezeiasca Împărtăşanie, pe care de s-ar 
învrednici cineva a o primi din mîinile lui, aceluia i se iartă toate păcatele şi se face înfricoșător 
diavolilor şi ispitele lor nu pot să se apropie de el”. Acestea grăindu-le ei cu mine, am simţit un 
miros plăcut ca de nişte tămilie aleasă şi de aromate de mult preț şi m-am minunat, pentru că 
niciodată n-am simțit undeva un miros ca acela. Am întrebat de unde vine o mirosire aşa de 
plăcută? Iar ei au zis: "Îngerul Domnului se apropie cu Preacuratele Taine ale lui Hristos!" Deci, 
stînd noi la rugăciune, am început a cînta şi a preamări pe Hristos Împăratul, Dumnezeul nostru. 


Şi iată, o lumină prealuminată din cer ne-a strălucit, și am văzut îngerul Domnului 
pogorîndu-se de sus şi strălucind ca un fulger și am căzut cu fața la pămînt de frică, iar ei m-au 
ridicat, poruncindu-mi să nu mă tem. Am văzut pe îngerul lui Dumnezeu stînd în fața noastră, 
în chip de tînăr prealuminos, a cărui frumuseţe nu se poate spune, ținînd în mîini Sfîntul Potir 
cu dumnezeiasca Împărtăşanie. Deci, aceşti sfinți robi ai lui Dumnezeu, s-au apropiat unul câte 
unul şi s-au împărtăşit. După aceea, m-am apropiat şi eu păcătosul și nevrednicul, cu mult 
cutremur şi cu spaimă; deci, cu negrăită bucurie m-am învrednicit a mă împărtăşi din mîinile 
îngerului cu Preacuratele Taine ale lui Hristos. Pe cînd mă împărtăşeam, am auzit pe înger 
grăind: "Trupul şi Sîngele Domnului lisus, Dumnezeul nostru, să fie în voi hrană nestrică- 
cloasă, veselie neîncetată și viață veșnică”. lar noi am răspuns: "Amin". Apoi, după Sfînta 
Împărtăşanie, am fost binecuvântaţi de acel preaslăvit înger, iar îngerul s-a suit la cer înaintea 
ochilor noştri. Noi atunci, căzînd, ne-am închinat lui Dumnezeu, mulțumindu-l pentru un dar 
atît de mare al Lui. Şi s-a făcut bucurie mare în inimile noastre, iar mie mi se părea că nu sînt 
pe pămînt, ci în cer, şi în acea mare bucurie duhovnicească am rămas ca într-o uimire. 


După aceasta, acei sfinţi robi ai lui Dumnezeu, aducînd poame, au pus înainte şi, șezînd, 
am gustat. Trecînd ziua sîmbetei şi sosind noaptea, am petrecut-o fără de somn în cîntarea de 
psalmi şi în preamărirea lui Dumnezeu. A doua zi, Duminică, iarăşi ne-am învrednicit aceluiași 
dar dumnezeiesc ca şi sîmbătă; pentru că acelaşi înger al lui Dumnezeu, venind cu aceeaşi 
rînduială şi chip, ne-a împărtăşit şi a umplut inimile noastre de foarte mare bucurie. Eu luînd 
puțină îndrăzneală, am rugat pe îngerul lui Dumnezeu, să-mi poruncească, ca să fiu în locul 
acela cu sfinţii robi ai lui Dumnezeu pînă la sfîrşitul meu. Însă el mi-a zis: "Nu este cu plăcere 
lui Dumnezeu să vieţuieşti aici, ci îți porun-cește, ca, fără zăbavă, să te duci în Egipt şi să 
povesteşti tuturor fraților cele ce ai văzut în pustie şi ai auzit, ca şi aceia să se sîrguiască a primi 
viața cea bună și a plăcea Stăpînului Hristos. Să propovăduiești mai ales viața sfîntă şi fericitul 
sfîrşit al Cuviosului Onufrie, pe care l-ai îngropat în piatră şi să spui fraţilor toate cele ce ai 
auzit din gura lui. Fericit ești şi tu că te-ai învrednicit a vedea și a auzi cele atît de minunate şi 
preaslăvite minuni ale lui Dumnezeu, care se săvîrşesc asupra sfinților Lui în această pustie. 
Nădăjduiește-te spre Domnul, căci și pe tine te va număra în viaţa ce va să fie cu acești sfinți, 
pe care i-ai văzut și cu care ai vorbit. Deci, acum mergi în calea ta și pacea lui Dumnezeu să fie 
cu tine!" 


Îngerul, zicînd acestea, s-a suit la ceruri, iar eu atît m-am umplut de spaimă și de 
întristare din vorbele lui, încît n-a rămas în mine puterea mea, ci am căzut la pămînt ca şi cum 
eram în afară de mine. Atunci, ridicîndu-mă sfinții lui Dumnezeu, mă mîngiiau şi, punîndu-mi 
dinainte poame, am gustat şi am mulțumit lui Dumnezeu. După aceasta, sărutînd pe sfinți, am 
pornit pe calea mea; iar aceia, dîndu-mi poame ca să am pe cale, m-au petrecut ca la cinci stadii. 
Deci, i-am rugat să-mi spună numele lor şi mi-au spus: Cel dintîi, loan; al doilea, Andrei; al 
treilea, Eraclie şi al patrulea, Teofil. Ei mi-au poruncit să le spun numele fraților ca să-i pome- 
nească, iar eu m-am rugat lor să mă pomenească în rugăciunile lor. Deci, sărutîndu-ne în 
Domnul, ne-am despărțit. Aceia s-au întors la locul lor, iar eu m-am dus pe cale spre Egipt. 


Trecînd pustia, mă mîhneam şi mă bucuram. Mă mîhneam, pentru că m-am lipsit de 
vederea feţei şi de vorbele cele dulci ale celor atît de plăcuți lui Dumnezeu, cărora nu este 
vrednică toată lumea; dar mă bucuram, fiindcă m-am învrednicit de binecuvîn-tarea lor, de 
vederea îngerească și de dumnezeiasca Împărtășanie ce am primit-o din mîinile îngereşti. 


Mergînd trei zile, m-am apropiat de un schit şi am aflat acolo doi frați petrecînd în 
linişte. Deci, m-am odihnit la ei zece zile şi le-am spus lor toate cele ce mi s-au întîmplat în 
pustie, văzute şi auzite. Ei, ascultîndu-mă cu multă umilinţă şi bucurie, mi-au zis: "Cu adevărat, 


părinte Pafnutie, de mare dar te-ai învrednicit de la Dumnezeu, pentru că te-ai învrednicit să 
vezi pe atâţia sfinţia ai Lui”. 


Acei doi frați erau îmbunătăţiți, iubind pe Dumnezeu din toată inima, şi au scris toate 
cele ce au auzit din gura mea. Deci, sărutîndu-i, m-am dus la mănăstirea mea, iar ei au purtat 
cartea povestirilor mele pe la toţi sfinții părinţi şi frați din schit. Aceia, citind-o şi ascultînd-o, 
s-au umplut de mare folos şi au binecuvîntat pe Dumnezeu, Care trimite mila Sa spre robii Săi. 
Apoi, ei au pus carte în biserică, ca toţi, cei ce vor, să o citească, fiind plină de zidire 
duhovnicească şi de gîndire dumnezeiască. Iar eu, cel mai mic rob, Pafnutie, învrednicindu-mă 
de mila lui Dumnezeu, Căruia nu sînt vrednic, cu gura şi cu scrisul, vestesc la toţi acestea, care 
mi s-au poruncit să le vestesc întru slava lui Dumnezeu şi spre folosul celor ce îşi caută 
miîntuirea sufletelor lor. Fie darul și pacea Domnului nostru lisus Hristos cu voi, pentru 
rugăciunile plăcuţilor Lui, sfinţilor, cuvioşilor şi părinţilor noștri, acum și pururea şi în vecii 
vecilor. Amin. 


Nota - Se cade a şti care este Cuviosul Pafnutie, care a aflat pe Cuviosul Onufrie, 
deoarece în Istoria Bisericească şi în Pateric se află mulţi cu numele Pafnutie. Prea Cuviosul 
Pafnutie, care a fost episcop în Tebaida cea de sus, ce este una din părțile Egiptului, este acela 
care a pătimit pentru Hristos, în vremea păgînului împărat Maximian al Romei şi căruia i s-a 
scos ochiul drept. După aceea, acesta pe vremea împărăției marelui Constantin, la întîiul Sinod 
a toată lumea, a fost în Niceea, cînd Sfinții Părinţi au vrut să facă o lege, ca preoţii mireni să nu 
aibă femei, el s-a sculat în mijlocul sinodului, a strigat cu glas mare: "Să nu puneţi această 
sarcină grea şi acest jug greu asupra slujitorilor bisericeşti". Deci, Sfîntul Pafnutie s-a împotrivit 
foarte mult la această dorință a Sfinţilor Părinţi, cu toate că el singur era păzitor al fecioriei din 
pîntecele maicii sale şi nimeni n-a răspuns ceva împotriva cuvintelor lui, lăsîndu-se acel lucru 
la învoirea fiecăruia. De atunci şi pînă acum preoţii şi diaconii Bisericii Răsăritului sînt 
căsătoriți. 


Despre acesta scriu istoricii greci: Socrat, cartea 1, cap. 18: Sozomen, cartea 1, cap. 22 
şi Nichifor, cartea VIII, cap. 19. 


Este de mirare cu adevărat, cum un bărbat ca Pafnutie, atît de plăcut lui Dumnezeu, care 
va pătimi pentru Hristos şi care a luat parte la întîiul Sinod a toată lumea, deși a fost cel din 
urmă dintre Sfinți Părinți, a întărit după lege căsătoria preoţilor şi diaconilor mireni; este de 
mirare că nu se cinstește în Biserică cu pomenire, precum se cinstesc ceilalți părinţi sfinţi. 


Acest Cuvios Pafnutie se pomeneşte în Prolog în 25 de zile ale lunii noiembrie, cum a 
scăpat pe niște tâlhari. În 9 martie se pomenește, tot în Prolog, de acest Sfînt Pafnutie, cum că 
s-a rugat lui Dumnezeu să-i spună lui cu cine este asemenea și a luat înştiinţare că el este 
asemenea cu mai marele satului. Şi iarăşi, în aceeaşi lună, în 27 de zile, cuvîntul spune că este 
asemenea cu un om fluierător. Acesta este cel care a aflat pe Sfîntul Onufrie, după cum se 
dovedeşte dintr-un pateric vechi grecesc scris de mînă. 


CUVIOSULUI PETRU ATONITUL 
(12 IUNIE) 


Cuviosul Petru a fost de neam grec, cu rînduiala ostaş şi voievod. EI a venit la călugărie 
în acest chip: Ca voievod, fiind trimis cu multe oşti la război în Siria, s-a întîmplat ca oștile 
greceşti să fie biruite de potrivnici; deci, a fost dus în robie cu mulți alţi ostaşi în cetatea Samara 
din ţinutul Arabiei, care era lîngă rîul Eufratului. Acolo a fost aruncat în temniţă cu lanţuri grele 
de fier. Petru, şezînd în lanţuri, își cerceta ştiinţa sa, şi şi-a adus aminte că de multe ori se gîndea 
să se facă monah. Deci, a cunoscut că, de aceea a dat Dumnezeu asupra lui acea pătimire şi 


robie, deoarece nu s-a sîrguit ca scopul său cel bun să-l aducă degrabă la îndeplinire. De aceea 
plîngea şi se tînguia mult, blestemîndu-și lenevirea sa şi ocărîndu-se singur că pătimeşte unele 
ca acestea după vrednicie. 


Deci, şezînd mult timp în temniță şi neavînd nici o nădejde de scăpare din lanţuri, a 
început a se ruga cu căldură spre Atotputernicul Dumnezeu, Cel ce poate, cu judecăţile Sale 
cele neştiute, să-l elibereze pe el din legături, precum a scos pe Adam din iad şi pe Apostolul 
Petru din temniţa lui Irod, chemînd întru ajutor şi mijlocirea cea mult puternică spre Dumnezeu, 
a marelui făcător de minuni, Sfîntului lerarh Nicolae, grabnicul ajutător al celor ce sînt în 
primejdii. El avea de mult spre dînsul mare credință şi dragoste, adeseori se ruga lui cu nădejde, 
punînd în rugăciune tare făgăduinţă că, de se va izbăvi de legături, nu se va mai întoarce în 
lume, nici nu va mai merge la casa sa; ci îndată se va duce acolo unde Dumnezeu îl va povăţui 
spre nevoinţa monahicească. El mai gîndea şi aceasta: că de l-ar scăpa pe el Dumnezeu, apoi s- 
ar duce la Roma și acolo la mormîntul Sfîntului şi marelui Apostol Petru și-ar fi lepădat perii 
săi împreună cu lepădarea de lume. 


Deci, rugîndu-se de aceasta, Petru cel legat adăuga şi mare postire, primind numai la 
două sau trei zile hrană. Altă dată a petrecut şapte zile flămînd și, sfîrşindu-se săptămîna postirii 
lui, i s-a arătat în vedenia visului arhiereul lui Hristos, Nicolae şi i-a zis: "Frate Petru, rugăciunea 
ta am auzit-o şi am luat aminte la suspinul inimii tale şi m-am rugat pentru tine milostivului și 
iubitorului de oameni, Dumnezeu; dar de vreme ce tu singur ai fost zăbavnic spre poruncile 
Lui, de aceea și El nu voieşte, ca degrabă să te dezlege pe tine din legături, ci ţi-a rînduit ţie o 
mâîntuire mai bună; deoarece Împăratul şi Stăpînul nostru i-a umplut de nădejde pe toţi în Sfînta 
Sa Evanghelie, zicînd: Cereți și veţi lua; bateți și se va deschide vouă. Deci, nu înceta, cerînd 
prin rugăciuni și prin suspinuri, bătînd la uşa milostivirii Lui, pînă ce, plecîndu-se spre milă, îți 
va da libertatea cerută, scăpîndu-te din legături şi deschizîndu-ţi uşile temniţei celei încuiate; 
însă fii răbdător în rugăciune, așteptînd mila lui Dumnezeu". Acestea zicîndu-le Sfîntul Nicolae 
lui Petru cel legat și poruncindu-i să se întărească cu bună hrană, s-a făcut nevăzut. 


Petru, deşteptîndu-se din somn şi primind hrană, s-a întors iarăși la rugăciune şi mai cu 
dinadinsul se ruga ziua și noaptea, cu bună nădejde, şi neîncetat chema pe Sfintul Nicolae, 
ajutătorul său. După o vreme, iarăși i s-a arătat în somn Sfîntul Nicolae, cu chipul ca şi cum ar 
fi întristat, zicînd către dînsul cu glas lin şi blînd: "Frate Petre, să mă crezi pe mine, că neîncetat 
m-am rugat bunătăţii lui Dumnezeu, dar nu ştiu cu ce judecăţi şi cu ce purtare de grijă zăboveşte 
pentru izbăvirea ta; însă nu te deznădăjdui de milostivirea Lui, pentru că Milostivul Stăpîn a 
îndelungat împlinirea cererii noastre, spre cel mai bun folos al nostru, ca nu cumva, primind 
cineva cererea, să nu bage în seamă darul Lui. De voieşti ca și de alți plăcuţi ai lui Dumnezeu 
să se roage pentru tine, îţi vestesc ţie pe un rugător către dînsul mult mai puternic decît mine, 
pe care, de-l vei chema spre mijlocire, nu te vei lipsi de nădejde; pentru că amîndoi, cînd ne 
vom ruga pentru tine, cred că ne va auzi lubitorul de oameni”. 


Petru a zis Sfîntului Nicolae: "Care este, sfinte stăpîne, acela care mai bine decît tine 
poate să se roage lui Dumnezeu, pentru că, cu ale tale rugăciuni și folosiri, toată lumea se 
mîntuieşte şi toate popoarele creștine, la tine scăpînd, primesc prin tine izbăvire din primejdiile 
lor”. Atunci Sfîntul Nicolae i-a zis lui: "Să ştii, Petre, că dreptul Simeon, care a primit pe brațele 
sale pe Hristos Domnul, fiind de patruzeci de zile, pentru care s-a numit şi primitor de 
Dumnezeu, acela este!" Apoi, Petru a răspuns: "Știu, sfinte al lui Dumnezeu, pe acel sfînt bărbat 
despre care Sfînta Evanghelie a scris". Atunci Sfîntul Nicolae i-a grăit lui: "Pe acela, amîndoi, 
tu şi eu, să-l pornim cu totul spre rugăciune şi cele neîmplinite ale noastre rugăciuni le va scoate 
la bun sfîrşit; pentru că este mult mai puternic la Dumnezeu, stînd înainte aproape de Scaunul 


Lui, împreună cu Preacurata Stăpînă Fecioară Născătoare de Dumnezeu şi cu Sfîntul loan 
Înaintemergătorul, și am mare îndrăzneală către EI". Sfîntul Nicolae, zicînd aceasta, s-a dus. 
Petru, deşteptîndu-se din somn, iarăși s-a plecat la rugăciuni multe şi la postire fără de măsură, 
chemînd şi pe Sfîntul Simeon, primitorul de Dumnezeu, ca și pe Sfîntul Nicolae în ajutor. 


Preabunul Dumnezeu, fiind rugat de plăcuţii Săi cei mari, de Simion şi de Nicolae, a 
voit să dăruiască libertate celui ce pătimea în legături; deci, Sfîntul Nicolae s-a arătat noaptea 
lui Petru a treia oară, dar acum nu în vis, ci aievea. Nu s-a arătat singur, ci cu Sfîntul Simeon, 
primitorul de Dumnezeu, şi i-au zis: "Îndrăzneșşte, frate Petre, și lepădînd mîhnirea celui de 
obşte mijlocitor şi al meu împreună rugător, pune făgăduinţele tale de faţă şi dă-i mulţumire 
aceluia, după Dumnezeu". Petru, ridicîndu-şi ochii, a văzut pe marele Simeon, minunat la 
vedere, cinstit la chip şi îmbrăcat în veșmîntul preoţiei Legii vechi, avînd în mîini toiag de aur. 
Petru, văzîndu-l pe acesta, s-a înspăimîntat, iar Sfîntul Simeon a zis către el: "Tu eşti cel care 
rogi pe fratele Nicolae să te elibereze din legături şi din această temniță?” Iar el, abia putînd să- 
şi deschidă gura de spaimă, a răspuns: "Eu sînt, o, plăcutule al lui Dumnezeu, pe care te-am 
cîştigat şi pe sfinția ta ca mijlocitor către Dumnezeu". Sfîntul Simeon i-a zis: "Dar vei împlini 
făgăduinţa ta, ca să te faci monah și să vieţuieşti în fapte bune?" 


Petru a răspuns: "Da, stăpîne, ajutîndu-mi Dumnezeu, o voi împlini". ar sfîntul i-a zis: 
"De te făgăduieşti că vei face așa, să ieşi acum de aici și să mergi unde vei voi; pentru că acum 
nimic din împiedicările cele părute ție, nu pot să te oprească”. Atunci, Petru a arătat sfîntului 
picioarele sale cele ferecate cu fiare, iar Sfîntul Simeon s-a atins cu toiagul cel de aur ce-l purta 
în mîini de fiarele de la picioarele lui Petru şi îndată s-au topit ca ceara de faţa focului. Petru s- 
a sculat în picioare şi a văzut temnița deschisă, s-a dus din temniță după Sfîntul Simeon, 
urmîndu-i aceluia cu Sfîntul Nicolae și astfel s-a aflat afară din cetate. Petru, gîndind în sine, 


zicea: "Oare nu este vis acesta ce se vede?" 


Sfîntul Simeon, întorcîndu-se îndată spre el, i-a zis: "De ce gîndeşti aşa, socotind că este 
vis mila lui Dumnezeu şi ce a făcut ție? Dar nu vezi cu încredințare unde eşti şi cui urmezi?" 
Apoi, Sfîntul Simeon, încredințînd spre pază Sfîntului Nicolae pe Petru, s-a dus; iar Petru urma 
după Sfîntul Nicolae. Făcîndu-se ziuă, Sfîntul Nicolae a întrebat pe Petru: "Oare ai luat ceva de 
mîncare pentru cale?" Iar Petru a răspuns: "Nu, stăpîne, pentru că nimic n-am avut să iau!" 
Sfîntul Nicolae i-a poruncit să se apropie de o grădină ce se întîmplase acolo, zicîndu-i: "Vei 
găsi pe un om care-ţi va da poame; deci, ia cîte vei avea de trebuință şi urmează-mă”. Petru, 
mergînd în grădină și luînd poame de la un om, a plecat înainte pe cale după Sfîntul Nicolae și 
în puţină vreme a sosit pe pămîntul grecesc. Sfintul Nicolae a zis lui Petru: "Iată, frate, acum 
eşti în țara ta şi ai vreme liberă spre împlinirea făgăduințelor tale; deci, fă degrabă cele ce ai 
făgăduit, ca să nu te întorci iarăşi în Samara”. Aceasta zicînd, arhiereul lui Hristos, Nicolae, s- 
a făcut nevăzut de lîngă el. 


Petru, dînd mare mulţumire lui Dumnezeu şi sfinților Săi, Simion şi Nicolae, îndată a 
început a-și împlini făgăduinţa; pentru că nu s-a dus la casa sa, nici s-a arătat la cunoscuţii săi, 
ci s-a dus la Roma cea veche, ca să-şi dea Celui Preaînalt făgăduințele sale şi să săvirşească 
cele ce a hotărît gura lui în vremea necazului. Însă, arhiereul lui Hristos, Nicolae, care a primit 
pentru el purtare de grijă, nu-l părăsea niciodată; căci, precum mai întîi călătorea nevăzut cu el, 
aducîndu-l din Arabia la greci, tot aşa călătorea împreună nevăzut şi prin pămîntul grecesc, pe 
cînd mergea la Roma, pretutindeni ocrotindu-l şi îngrijindu-l ca un tată iubitor de fii sau ca un 
credincios milostiv şi păzitor deștept şi nedepărtat. 


După ce Petru s-a apropiat de cetatea Roma, Sfintul Nicolae, alergînd înainte, s-a arătat 
noaptea în vis episcopului, ținînd de mînă pe Petru și arătîndu-l lui și spunîndu-i toate pe rînd, 
cum l-a scos din Samara și din legături, şi cum acela a dat făgăduinţă să se tundă la mormîntul 
Sfîntului Marelui Apostol Petru, şi i-a spus cum se numește; deci, a poruncit episcopului să 
primească pe bărbatul cel arătat lui și să săvîrșească degrabă dorinţa aceluia. 


Episcopul Romei, deşteptîndu-se din somn, se gîndea la acea vedenie; deci, făcîndu-se 
ziuă şi sosind vremea dumnezeieştii Liturghii, a mers în biserica Sfîntului Marelui Apostol 
Petru, vrînd să vadă la arătare pe bărbatul care l-a văzut în vis. Era zi de Duminică şi, adunîndu- 
se mult popor în biserică, nu era cu putinţă să afle şi să cunoască pe cel căutat. Deci, episcopul, 
privind în popor și necunoscîndu-l, a strigat cu mare glas, chemîndu-l pe nume: "Petre, care ai 
venit din pămîntul grecesc şi pe care Sfintul Nicolae te-a eliberat din legăturile temniţei din 
Samara, vino la mine". Petru, ieşind îndată din popor, s-a apropiat de el și a căzut la picioarele 
lui, zicînd: "Eu sînt robul tău, stăpîne". Petru se minuna, cum episcopul l-a chemat pe nume pe 
el, care niciodată nu l-a ştiut, nici îl văzuse şi n-a spus nimănui izbăvirea din legături, cea ştiută 
de el; episcopul i-a zis: "Nu te minuna de aceasta frate, căci marele Nicolae, mi-a spus toate 
cele despre tine”. 


Episcopul, primind pe Petru cu dragoste, l-a tuns la mormîn-tul Apostolului Petru, după 
făgăduinţa lui, şi l-a ținut la sine multă vreme, învăţîndu-l şi povăţuindu-l pe calea mîntuirii. 
Apoi, poruncindu-i Dumnezeu, episcopul a eliberat pe Petru din Roma, zicîndu-i: "Mergi, fiule, 
unde va voi Dumnezeu să te povățuiască; iar mila Lui să fie cu tine îndreptîndu-ți calea și 
păzindu-te de meşteşugirile diavoleşti". Fericitul Petru, căzînd la picioarele episcopului, a zis: 
"Miîntuieşte-te, cinstite părinte, mîntuiește-te ucenice al lui Hristos şi împreună slujitorule cu 
Sfîntul Nicolae, chezașul meu, şi roagă-te pentru mine păcătosul!" Petru, luînd binecuvîntare 
de la episcop şi sărutîndu-l tot clerul lui, a ieșit din Roma; deci, punîndu-și nădejdea în 
Dumnezeu, voia să se întoarcă în pămîntul grecesc. Ducîndu-se la malul mării, a găsit o corabie 
care se ducea spre răsărit și, intrînd într-însa, a plecat şi a mers fără pericol, fiind timp prielnic 
ŞI liniştit. 


Mergînd cu corabia multe zile, au sosit la un sat oarecare. Acolo, corăbierii au ieşit din 
corabie să-şi coacă pîine şi, intrînd într-o casă a unui locuitor din satul acela, au găsit bolnav şi 
neputincios pe stăpînul casei, pe fiul lui şi pe toți casnicii lui. După ce şi-au copt piinile, s-au 
aşezat să mănînce, iar unul dintre ei a zis: "la o pîine şi s-o duci în corabie cîrmaciului și 
părintelui". Stăpînul casei, auzind de părinte, a întrebat pe corăbier ce părinte este cu dînșii. Ei 
au răspuns că un monah ce se numeşte Petru călătorește cu dînşii de la Roma. Stăpînul casei a 
zis către corăbier: "Mă rog de voi, stăpînii mei, rugaţi pe părintele acela să vină în casa mea să 
o binecuvinteze şi să se roage pentru noi, care sîntem bolnavi şi neputincioşi, că, precum vedeți, 
ne-am apropiat de moarte, căzînd în această neputinţă cumplită”. 


Ducîndu-se corăbierii, au spus părintelui acestea. Dar el, fiind smerit, nu voia să se arate, 
ferindu-se a se duce la acel om; însă, pe de-o parte, fund silit de rugămintea corăbierilor, iar pe 
de alta, fiind biruit de iubirea oamenilor, ştiind că acel om se apropia de moarte, a mers cu dînșii 
Şi, dacă a intrat pe uşa casei, a zis: "Pace casei acesteia şi celor ce viețuiesc într-însa”. Stăpînul 
casei, îndată deşteptîndu-se ca din somn, s-a schimbat din boala cea grea şi s-a simţit sănătos 
cu totul; şi, sculîndu-se repede de pe patul unde zăcuse, a căzut la picioarele cuviosului şi i le- 
a sărutat plîngînd. Atunci toţi care erau acolo, văzînd schimbarea lui cea grabnică, adică din 
bolnav în sănătos, s-au mirat şi au preamărit pe Dumnezeu. Apoi stăpînul casei, care cîștigase 
tămăduirea, a luat pe sfîntul de mînă și a înconjurat toate paturile bolnavilor; iar cuviosul, făcînd 
peste dînşii semnul Sfintei Cruci, i-a făcut sănătoşi. Deci, tămăduind pe toți bolnavii din casa 


aceea, s-a întors repede în corabie și toți care erau în corabie s-au închinat lui, ca unui mare 
plăcut al lui Dumnezeu. Omul cel tămăduit cu toată casa sa, luînd pîine, vin şi untdelemn, s-a 
dus la corabie să-i dea cuviosului în semn de mulțumire pentru cîştigarea tămăduirii. 


Sfîntul a lăudat osîrdia lui și i-a zis ca să nu-i mulțumească lui, ci lui Dumnezeu, iar 
darurile aduse nu voia să le primească. Omul acela, căzînd la picioarele cuviosului cu lacrimi, 
grăia: "Robule de aproape al lui Hristos, dacă nu primeşti din mîinile noastre această mică 
aducere, apoi nici noi nu vom avea bucurie în casa noastră”. Atunci şi corăbierii au rugat pe 
părinte să primească cele aduse, și abia plecîndu-se, a primit; deci, binecuvîntînd pe omul acela 
şi pe toţi cei ce veniseră cu dînsul, i-a trimis la casa lor. Darurile cele aduse le-a dat corăbierilor, 
nevoind să guste nimic din ele, apoi a plecat mai departe. Hrana cuviosului părinte în corabie 
era cîte o bucăţică de pîine din seară în seară, iar ca băutură lua din apa mării cîte un pahar mic, 
pe care Domnul o prefăcea pentru el în apă dulce. 


Cuviosul Petru, adormind într-o oarecare vreme, fiind cuprins de un somn ușor, a văzut 
în vedenia visului pe Preacurata Fecioară Născătoare de Dumnezeu, strălucind cu lumină de 
slavă cerească mai mult decît soarele, şi pe Sfintul Nicolae stînd înaintea ei ca un rob, arătînd 
spre dînsul și grăind către Născătoarea de Dumnezeu: "Stăpînă, deoarece pe acest rob al tău a- 
i voit a-l mîntui din acea cumplită robie şi din legăturile cele grele, acum, unde îi arăţi locul la 
care şi-ar sfiîrşi cealaltă vreme a vieţii sale?" Ea a răspuns: "Odihna lui îi va fi în muntele 
Athonului; pentru că aceea este soarta mea dată mie de la Fiul meu și Dumnezeu, ca cei ce fug 
de gîlcevile lumești şi se apucă de nevoinţele duhovniceşti după puterea lor și, cu credință şi 
dragoste cheamă numele meu din suflet, acolo să petreacă fără grijă viaţa lor cea vremelnică și, 
pentru lucrurile lor cele plăcute lui Dumnezeu, să cîştige viaţă veşnică; pentru că iubesc foarte 
mult acel loc şi voiesc să înmulțesc acolo rînduiala monahicească; căci mila Fiului și 
Dumnezeului meu, nu se va risipi în veci de la cei ce vor pustnici acolo. Dacă ei vor păzi 
miîntuitoarele porunci, vor stăpîni muntele acela spre miazăzi şi spre miazănoapte, de la mare 
pînă la mare, numele lor îl voi face lăudat în toată partea de sub soare, şi-i voi apăra pe toţi aceia 
care se vor nevoi acolo în pustnicie cu răbdare!" 


Cuviosul Petru, văzînd o vedenie ca aceasta și deşteptîndu-se din somn, înălța multe 
laude și mulțumiri lui Hristos Dumnezeu, Preacuratei Maicii Lui şi marelui arhiereu Nicolae. 
Vîntul suflînd în ajutor, corabia mergea cu spor; iar cînd s-a apropiat de marginea muntelui 
Athos, corabia a stat deodată nemişcată, deşi vîntul sufla în pînză şi marea era adîncă. Corăbierii 
se mirau cu spaimă, şi grăiau unul către altul: "Ce este aceasta?" Ei nepricepînd ce poate să fie, 
Cuviosul Petru a suspinat, apoi a zis către dînşii: "Fiilor, spuneţi-mi cum se numește locul 
acesta?" Ei au răspuns: "Acesta este muntele Athonului". Sfîntul a zis către dînșii: "Socotesc că 
pentru mine a stat aici corabia nemișcată; deci, scoateți-mă la mal şi Lăsaţi-mă aici. De nu veţi 
face aceasta, nu veți putea pleca de aici”. Ei nu voiau să se lipsească de un părinte ca acesta, 
însă, nevoind să se împotrivească voinţei lui Dumnezeu, au dezlegat pînza, s-au apropiat de 
pămînt, au scos pe sfîntul din corabie şi l-au lăsat acolo, vorbind între ei şi despărțindu-se cu 
plîngere și cu tînguire, zicînd: "De mare acoperământ şi ajutor ne lipsim astăzi!" Iar sfîntul grăia 
către dînşii: "Dumnezeu cel iubitor de oameni, Care este pretutindeni şi toate le împlinește, 
Acela să călătorească împreună cu voi şi să vă păzească de tot răul”. 


Zicînd aceasta şi dîndu-le sărutarea cea de pe urmă întru Domnul, a îngrădit corabia cu 
semnul Sfintei Cruci și binecuvîn-tîndu-i pe toţi, i-a lăsat în calea lor. Iar el, mergînd de la 
marginea acelui munte prin locuri surpăcioase şi, trecînd multe văi cu desimi prin prăpăstii și 
păduri, a găsit la un loc o peșteră foarte întune-coasă, în care era o mulțime de tîrîtoare cu care 
se încuibaseră şi diavolii; deci, s-a sălășluit în acea peşteră. Dar ce fel de ispite a răbdat cuviosul 


de la diavoli şi cîte primejdii a suferit, nu este cu putință a le spune, însă se cade ca o parte din 
ele să se povestească. 


Cuviosul Petru, sălășluindu-se în peștera aceea, se ruga lui Dumnezeu ziua și noaptea. 
Astfel a petrecut două săptămîni, negustînd nici o hrană. O răbdare ca aceasta pustnicească, 
neputînd diavolul să o sufere, și-a adunat oștile sale înarmate ca de război, cu săgeți şi cu arcuri, 
cu săbii şi cu sulițe, şi au intrat în peştera aceea, strigînd cu glasuri înfricoşătoare și cu răcnete 
mari iuțindu-se şi izgonind de acolo pe Cuviosul Petru. Şi se vedeau diavolii cum întindeau 
arcurile şi cum dădeau drumul la săgeți contra lui; alții scoteau săbiile şi îndreptau sulițele spre 
împungerea lui; iar alţii prăvăleau pietre mari, încît pămîntul se cutremura şi peştera voia să se 
prăvălească. 


Cuviosul, văzînd toate acestea, nu se mai aştepta pe sine să fie între cei vii, ci grăia întru 
sine: "Să mor aici, dacă astfel a voit Dumnezeul meu". Apoi, ridicîndu-ți ochii în sus şi 
înălțîndu-şi mîinile, a strigat cu glas mare, zicînd: "Preasfîntă Născătoare de Dumnezeu 
Fecioară Marie, ajută robului Tău!" Deci, cînd au auzit diavolii numele Preasfintei Născătoare 
de Dumnezeu - nume înfri-coșat şi de spaimă pentru ei, iar pentru noi dulce şi preadorit -, îndată 
s-au stins cu sunet. lar sfîntul, chemînd încă numele lui lisus Hristos cu glas mare, ca şi cu un 
bici sau ca şi cu o praștie, izgonea pe cei ce fugeau; pentru că striga şi zicea: "Doamne Iisuse 
Hristoase, Dumnezeul meu, nu mă lăsa pe mine!" După aceea, nu s-au mai auzit glasurile cele 
diavolești pînă la o vreme. Deci, cuviosul petrecea fără de tulburare, slăvind pe Dumnezeu şi 
pe Preacurata Născătoare de Dumnezeu. Hrana lui era la început pîinea, pe care o luase din 
corabie; apoi, sfirşindu-se acea pîine, se hrănea cu verdeţurile pustiei şi cu poame de copaci 
sălbatici, care erau în muntele acela. EI s-a hrănit astfel pînă la vremea, în care a început a i se 
aduce cu mîinile îngereşti mană din cer, de care lucru se va pomeni mai pe urmă, iar acum să 
ne întoarcem iarăşi la cuvîntul cel dintii. 


După cea dintîi năvălire tîlhărească a vrăjmașului, trecînd cincizeci de zile, diavolul a 
venit iarăşi cu multă putere de diavoli, s-a înarmat cu chipul cel dintîi contra nebiruitului ostaș 
al lui Hristos, pornind contra lui toate fiarele care erau în muntele acela şi pe toate vietățile care 
se tîrăsc pe pămînt şi încă singur diavolul şi prietenii lui s-au închipuit în multe feluri de fiare 
şi tîrîtoare. Deci, unele se tîrau pe lîngă picioarele sfîntului, altele şuierau cu înfricoşat glas, 
altele, căscînd gura, voiau să-l înghită de viu şi pe față i se repezeau; şi acea vedere era 
înfricoşată şi groaznică din toate părțile. Dar cuviosul, îngrădindu-se cu semnul Sfintei Cruci, 
şi chemînd numele lui Hristos Dumnezeu și al Preacuratei Maicii Lui, iarăşi a făcut deșartă 
puterea acelora şi a izgonit-o departe de la sine; iar el, dănțuind, se veselea întru Dumnezeu, 
Mîntuitorul său. 


Cuviosul sfîrşind anul cel dintii al pustniciei sale și desele lupte cu diavolii, în cele din 
urmă diavolul s-a închipuit într-unul din slugile lui Petru, care îi slujea lui cînd era în lume 
voievod şi, alergînd, a căzut cu osîrdie la picioarele cuviosului şi voia să i se închine lui, fiind 
plin de necurăţenie. Apoi, şezînd, a început a plînge şi a zice astfel: "Am auzit, stăpîne al nostru, 
că ai fost prins în război, dus în Samara și închis într-o temniță întunecată. lar Dumnezeu, cu 
rugăciunile Sfîntului Părintelui nostru Nicolae, te-a izbăvit pe tine de acolo şi te-a adus în 
pămîntul grecesc. Drept aceea, toţi cei ce sîntem în casa ta te-am căutat pretutindeni, plîngînd 
şi tînguindu-ne, și am înconjurat multe cetăți şi sate întrebînd de tine; şi neputînd să te aflăm, 
NICI să ştim unde ești, ne-am rugat cu lacrimi către Sfîntul Nicolae să ne descopere nouă unde 
este şi la ce loc petrece visteria noastră cea ascunsă. 


Sfîntul Nicolae n-a trecut cu vederea rugăciunea noastră, ci ne-a arătat nouă toate cele 
despre tine, și ne-am bucurat foarte mult. Eu, ajungînd înainte de toți, am alergat la tine stăpînul 
meu; deci, sculîndu-te de aici, să mergi la casa ta, ca să te vadă pe tine toţi cei ce doresc să-ţi 
vadă faţa; astfel se va preamări întru tine Dumnezeu, Cel ce te-a izbăvit pe tine cu minune de 
la robie şi din legături. Pentru liniște să nu te mîhneşti, căci şi acolo sînt mănăstiri şi locuri 
liniştite de sihaștri, şi unde îți va plăcea ție, acolo îţi vei alege un locaș spre liniştea ta. Deci, 
singur să o socoteşti aceasta cu adevărat. Ce iubeşte Dumnezeu mai bine din aceste două 
lucruri? Sihăstria pustiei, în care unii se sălăşluiesc în crăpături de pietre şi în munţi şi singur 
se folosește numai pe sine? Sau folosul ce se face multora de către un bărbat plăcut şi insuflat 
de Dumnezeu, care prin învățătura sa, pe mulţi la Dumnezeu îi întoarce şi-i povăţuieşte la calea 
mîntuirii? Cu adevărat a doua este mai bună, mărturisind în Sfînta Scriptură singur Dumnezeu: 
"Cel ce va scoate om cinstit din cel nevrednic, va fi ca gura Mea". Şi să știi că mulți sînt în 
cetatea noastră rătăciți întru întuneric de patimi şi au trebuință de unul care poate a-i povăţui pe 
dînşii la pocăință. Deci, prea multă răsplătire de la Dumnezeu se află ţie de față, stăpînul meu, 
dacă, venind, îi vei întoarce pe ei la Dumnezeu; ci pe noi slugile tale, cei ce cu toată inima te 
iubim pe tine, pentru ce ne treci așa cu vederea, abătîndu-te de la noi şi ascunzîndu-te în pustiul 
acesta?" 


Acestea şi cele asemenea cu acestea grăindu-le diavolul cu lacrimi cîtăva vreme, a 
început sfîntul a se tulbura puţin şi, lăcrimînd, a zis către el: "La acest loc nici înger, nici om nu 
m-a adus pe mine, ci singur Dumnezeu şi Preacurata Născătoarea de Dumnezeu; şi, de nu va fi 
voia şi porunca acelora ca să ies eu de aici, apoi nu voi ieși”. Diavolul, dacă a auzit pomenind 
numele lui Dumnezeu şi al Născătoarei de Dumnezeu, îndată s-a stins; iar sfîntul s-a minunat 
de meşteşugirea cea diavolească şi, însemnîndu-se cu semnul Sfintei Cruci a tăcut, ridicîndu-şi 
mintea sa către Dumnezeu. 


După ce au trecut şapte ani, mult meșteșugărețul vrăjmaş, adică diavolul, s-a închipuit 
în îngerul luminii, avînd în mîini o sabie ascuțită şi, stînd înaintea peşterii, a strigat, zicînd: 
"Petru, rob al lui Hristos, ieşi la mine, că-ţi voi spune ție cuvinte bune". Iar sfîntul a grăit: "Cine 
eşti tu care vrei să-mi spui mie cuvinte bune". Iar vicleanul înşelător a zis: "Eu sînt arhistrategul 
Domnului trimis la tine, întărește-te şi îmbărbătează-te, bucură-te şi te veseleşte, că s-au gătit 
ție scaun slăvit şi cunună nevestejită de la Dumnezeu. Deci, acum locul acesta lăsîndu-l, să te 
duci în lume spre întărirea și folosul multora, că şi izvorul de apă cel ce este aproape de tine s- 
a uscat cu dumnezeiască poruncă, pentru ca fiarele cele ce năvălesc asupra ta să moară de sete”. 


Acestea le-a zis meşteşugăreţul vrăjmaș, trimițînd mai înainte pe acest diavol, ca să 
oprească la timp curgerea apei. Dar Sfîntul Petru, fiind smerit împotriva înșelătoarelor cuvinte 
ale diavolului, a răspuns, zicînd: "Cine sînt eu într-acest fel ca arhistrategul Domnului să vie la 
mine, cel ce sînt asemenea cu un cîine netrebnic”. Diavolul a zis: "Nu te mira de aceasta, rob al 
lui Dumnezeu, pentru că tu ai covîrșit pe Moise, pe Ilie, pe Daniil şi pe lov; ai covirşit pe Moise 
şi pe Ilie cu postirea, pe Daniil cu fiarele şi cu tîrîtoarele, cărora le-ai astupat gura, iar pe lov l- 
ai covîrșit cu răbdarea ta şi pentru aceea te vei numi mare la ceruri. Acum sculîndu-te, vei vedea 
lipsirea apei şi degrabă, plecînd de aici, să te duci în mănăstirile cele ce sînt în lume. Eu voi fi 
cu tine, şi voi mîntui pe mulţi prin tine, zice Domnul Atotţiitorul!" Atunci sfîntul a răspuns 
diavolului, zicînd: "Să ştii, că de nu vor veni aici, ajutătoarea mea cea întru toate, Născătoarea 
de Dumnezeu și vrednicul ajutător întru primejdiile mele, Sfîntul Ierarh Nicolae, nu mă voi 
depărta de aici!" Diavolul, cum a auzit pomenirea numelui Născătoarei de Dumnezeu şi al 
Sfîntului Nicolae, îndată a pierit. 


Sfîntul, cunoscînd meşteşugul diavolului şi neputința lui, s-a rugat lui Dumnezeu, 
zicînd: "Doamne lisuse Hristoase, Dumnezeul meu, iată vrăjmaşul meu umblă răcnind, căutînd 
să mă înghită, dar Tu cu puternica Ta mînă mă îngrădeşte pe mine robul Tău; de aceea 
mulţumesc Ţie, că nu Te-ai depărtat de la mine. Încă mă rog Ție, Stăpîne, Preabunule, ca pînă 
în sfîrşit să nu mă părăseşti”. Deci, după ce a trecut ziua aceea și a venit noaptea, cuviosul a 
adormit puţin și i s-a arătat în vedenia visului grabnica ajutătoare a creștinilor, iubitoarea de 
oameni, Stăpîna Preacurată Maria, Născătoarea de Dumnezeu, împreună cu Sfîntul şi Marele 
Nicolae, şi au zis către dînsul: "De acum înainte să nu te mai înspăimînţi, că Dumnezeu este cu 
tine şi îngerul Domnului cel adevărat, dimineaţa te va cerceta şi-ţi va aduce hrană din cer; pentru 
că aceluia i s-a poruncit de la Dumnezeu, ca de astăzi la patruzeci de zile să-ți aducă aceasta 
hrană în toate zilele vieții tale". Preacurata Născătoare de Dumnezeu i-a mai arătat Sfîntului 
Petru şi mană, zicîndu-i: "Din acest fel de hrană ţi se va aduce ţie de înger în toate cele patruzeci 
de zile". Aceasta grăind Stăpîna şi pace dîndu-i lui, s-a dus de la dînsul; iar Petru, căzînd la 
pămînt, s-a închinat şi a sărutat acel loc unde stătuseră picioarele Născătoarei de Dumnezeu şi 
ale Sfîntului Nicolae. 


A doua zi, după cuvîntul Preasfintei Născătoarei de Dumnezeu, a venit îngerul lui 
Dumnezeu și i-a adus hrană cerească şi, dîndu-1-o lui, s-a dus; iar el, mulțumind lui Dumnezeu 
şi Preacuratei Maicii Lui Dumnezeu, a gustat din acea mană, care i se adusese din mîini îngereşti 
şi atît s-a întărit cu dînsa, încît patruzeci de zile a putut să trăiască fără hrană. După ce s-au 
sfîrşit cele patruzeci de zile, îngerul îi aducea lui mană și Sfîntul Petru se întărea cu ea încă alte 
patruzeci de zile. Astfel s-a liniştit singur în post şi rugăciuni cincizeci şi trei de ani, scăpînd de 
ispitele diavoleşti, cele ce la început adesea i se făceau lui. Toate nălucirile, înfiorările şi 
meșteșugirile diavolești, cu puterea cea nevăzută a lui Dumnezeu, au fost gonite departe de la 
dînsul. 


Deci, cuviosul în atâţia ani n-a văzut faţă omenească, nici nu avea vreo haină de acoperit 
goliciunea trupească, nici altceva de trebuinţă firii omeneşti nu avea, ci numai cerul 
acoperămînt şi pămîntul pat; iar în vremea verii se ardea de căldura soarelui şi iarna degera de 
frig. Toate acestea le răbda pentru dragostea lui Dumnezeu şi pentru răsplătirea ce va să fie. lar 
cînd Domnul a voit să arate pe robul său oamenilor, a rînduit cu purtarea sa de grijă un lucru ca 
acesta: Un oarecare vînător, luîndu-şi arcul și tolba, a plecat ca să vîneze fiare prin muntele 
acela. EI, trecînd prin multe locuri cu surpături, văi adînci și dealuri dese, a ajuns în locul unde 
Cuviosul Petru petrecea viaţa asemenea cu îngerii. 


Cînd vînătorul s-a apropiat de locul acela, a văzut ieşind din dumbravă un țap mare care, 
Jucîndu-se, mergea de departe înaintea vînătorului. Deci, vînătorul văzînd acel țap ales, a alergat 
după el toată ziua, căutînd să-l prindă pe el. Deci, țapul, povăţuindu-se de dumnezeiasca voie, 
a venit deasupra peşterii cuviosului şi a stat, iar vînătorul, căutînd cum l-ar putea vîna pe el, a 
văzut pe partea dreaptă stînd lîngă țap un bărbat cu barba deasă avînd perii capului pînă la 
coapsă, cu trupul gol şi cu perii crescuţi ca la o fiară. Vînătorul, văzîndu-l pe acel pustnic, s-a 
înspăimîntat foarte mult şi s-a pornit înapoi pe fugă. Sfîntul Petru, văzîndu-l pe el fugind, a 
strigat către dînsul cu glas mare, zicînd: "De ce te temi, frate, şi pentru ce fugi de mine? Căci 
eu sînt om ca şi tine iar nu nălucire diavolească cum ai socotit! Deci, întoar-ce-te, şi vino la 
mine şi-ţi voi spune toate cele despre mine, că pentru aceasta te-a trimis pe tine Domnul aici”. 


Atunci vînătorul, auzind glasul acela, s-a întors din fugă şi a venit, cutremurîndu-se, la 
cuviosul părinte care îl chema pe el. Atunci sfîntul i-a poruncit lui să nu se teamă; deci l-a 
cuprins şi l-a sărutat pe el întru Domnul şi, şezînd cu dînsul, a început a vorbi, spunîndu-i lui 
cu de-amănuntul toate cele despre el. I-a spus cum a fost voievod şi cum a fost prins în război, 


cum a fost dus în cetatea Samara şi ținut în lanţuri, cum a fost scos din lanţuri prin arătarea 
Sfîntului Nicolae şi a Sfîntului Simeon, primitorul de Dumnezeu, şi cum a fost dus la Roma; 
iar de acolo cum s-a întors şi cu ce chip s-a sălășluit în muntele acela. I-a mai spus cum s-a 
luptat cu diavolii, cu ce se hrănea, cîţi ani a viețuit și, în scurt să zicem, a spus toată viața lui 
acelui vînător. 


Acel vînător, auzind cele grăite lui de către sfint, s-a înspăimîntat și s-a umilit, zicînd: 
"Acum am cunoscut, că m-a cercetat pe mine Domnul cu darul Său şi te-a arătat mie 
nevrednicului, o, părinte, plăcutul Său cel ascuns. Deci, de acum înainte voi petrece cu tine, 
robule al lui Dumnezeu!" Iar cuviosul i-a grăit: "Nu va fi aşa, fiule, ci mai întîi să mergi la casa 
ta şi te ispiteşte pe tine singur, de vei putea să suferi nevoinţele cele pustnicești. Însă să te 
ispiteşti pe tine astfel: înfrînează-te de carne, de vin, de brînză și de unt, iar mai înainte de toate 
înfrînează-te de femeia ta. Partea moștenirii tale să o împarți săracilor, să te silești la post şi la 
rugăciuni şi să iei aminte la tine însuţi cu suflet umilit. Așa să petreci tot anul acesta şi, după 
săvîrşirea anului, să vii iar la mine şi ceea ce va fi plăcut lui Dumnezeu aceea ți se va porunci”. 


Aceasta zicîndu-i sfîntul și dînd vînătorului binecuvîntare şi rugăciune, ca o logodire, l- 
a trimis la locul său şi cel din urmă cuvînt 1-a spus aceasta: "Mergi, fiule, cu pace, iar taina cea 
arătată ție să o păzeşti, nespunînd-o la nimeni; căci comoara cea descoperită se fură”. Vînătorul, 
închinîndu-se sfîntului, s-a dus slăvind şi mulţumind lui Dumnezeu că s-a învrednicit a vedea 
în trup pe un plăcut al lui Dumnezeu, atît de mare, şi a vorbi cu el. Deci, mergînd acasă, a făcut 
toate cele ce i se porunciseră de Sfîntul Petru. 


Sfîrşindu-se anul acela, vînătorul a luat cu sine pe fratele său şi doi călugări și a mers în 
corăbioară pînă la malul acela, în dreptul căruia era petrecerea Sfintului Petru în pustie. Sosind 
în acel loc, a ieşit la mal și a mers drept prin pustia muntelui. Ajungînd ei la peştera aceea, unde 
locuia plăcutul lui Dumnezeu, vînătorul, pornindu-se cu cea mai fierbinte dragoste, a apucat 
înainte de toţi şi a alergat la peşteră. Dar acolo a găsit pe cuviosul părinte zăcînd mort la pămînt, 
avînd mîinile strînse pe piept în chipul crucii, cu ochii închişi frumos și celelalte părţi ale 
trupului îngrijite cu cinste. Vînătorul, văzînd aceasta, s-a înspăimîntat şi, căzînd înaintea 
trupului cuviosului, se tînguia cu plîngere mare; apoi l-au ajuns şi cei ce-i urmau lui. EI, văzînd 
pe un mort cinstit ca acela şi pe prietenul lor plîngînd deasupra lui, l-au întrebat: "Cine este 
acesta ce s-a aflat mort şi pentru ce plîngi aşa de amar pentru el?" Vînătorul, plîngînd şi 
tînguindu-se, a început a le spune cu de-a-mănuntul toată viața Cuviosului Petru, precum singur 
o auzise din gura lui, anul trecut. 


Aceia, auzind de lucrurile cele de mirare ce li s-au spus, s-au umilit în inimile lor și au 
plîns cu amar că nu s-au învrednicit să vadă între cei vii, nici să audă cuvintele celui atît de 
mare rob al lui Dumnezeu. Fratele acelui vînător, fiind cuprins de duh necurat, cînd s-a atins de 
moaştele sfîntului, îndată a cîştigat tămăduire; pentru că diavolul, trîntindu-l la pămînt, a strigat 
cu glas mare, zicînd: "O, Petre, au nu-ţi ajunge că m-ai izgonit din peştera mea? Acum mă 
izgoneşti şi din această locuinţă?" Aceasta zicînd, a ieșit din gura omului ca un fum, încît omul 
acela zăcea ca un mort, apoi, după puţină vreme, s-a sculat sănătos şi, în mintea lui, a zis către 
fratele său: "Îţi mulţumesc, stăpînul meu frate, că m-ai adus aici la bine!" Apoi, căzînd cu 
mulţumire la moaştele cuviosului, le-a sărutat cu bucurie. 


După aceasta, toți împreună, luînd cinstitele moaște ale plăcutului lui Dumnezeu, le-au 
adus la mal şi, punîndu-le în corăbioara lor, le-au dus într-un sat vestit, care era sub stăpînirea 
Macedoniei. Acolo, dîndu-se multe tămăduiri de la moaştele sfîntului, episcopul cetății a auzit 
şi, mergînd cu tot clerul său, a luat acele moaşte dătătoare de tămăduiri ale Cuviosului Petru. 


Aducîndu-le cu cinste la episcopia sa şi punîndu-le într-o raclă de mare preţ, cîntînd trei zile şi 
trei nopți laudă lui Dumnezeu cu tot poporul, le-a îngropat în biserică, întru slava Preasfintei 
Treimi, a Tatălui şi a Fiului şi a Sfîntului Duh Dumnezeu, Cel slăvit de toată făptura, acum şi 
pururea şi în vecii vecilor. Amin. 


36. PATIMIREA SFINTEI FECIOARE ŞI MUCENIŢE ACHILINA 
(13 IUNIE) 


În cetatea Palestinei, care se numește Vivlos, vieţuiau niște creştini care învățaseră 
credinţa cea în Hristos de la Sfinţii Apostoli. Unul dintre aceia cu numele Evtolmie, petrecînd 
cu plăcere de Dumnezeu în cinstita însoţire, Domnul i-a dat binecuvîntarea Sa şi femeia lui, 
zămislind în pîntece, a născut o pruncă, pe care a numit-o Achilina. 


Cînd prunca era de patru luni, maica ei, luînd-o, a dus-o la episcopul Evtalie; iar acela, 
însemnînd pe acea copilă cu semnul Sfintei Cruci în numele Domnului nostru lisus Hristos, i-a 
pus numele Achilina şi, după două luni, a luminat-o cu Sfîntul Botez. Cînd era de un an, tatăl 
ei, Evtolmie, s-a mutat din cele pămînteşti la cele cereşti, iar maica creștea pe pruncă după 
obicei. Deci, fiind de şapte ani, a învăţat-o toate obiceiurile care se cuvin creştinilor. Acea 
copilă, cu cît înainta cu anii în vîrstă, cu atît mai mult se umplea de Duhul Sfînt şi se înfrumuseța 
cu darul lui Hristos, în care a sporit atît de mult, încît, în puţinii şi nesăvîrşiții ani ai tinereţilor 
sale, a călcat poruncile păgînilor împărați, cele pentru închinarea idolilor, puse înaintea tuturor, 
le-a răsturnat cu bărbăţie şi le-a batjocorit, precum se va arăta în cuvîntul ce urmează: 


Cînd fecioara era de zece ani, chema neîncetat pe Dumnezeu în rugăciuni şi, în al 
şaptelea an al împărăției lui Dioclețian, un oarecare Volusian, fiind născut mai mult sataniceşte 
decît omenește, a luat antipatia laturii Palestinei. E], neștiind pe adevăratul Dumnezeu făcătorul 
a toate, a început cu toată răutatea a prigoni pe drepteredincioşii închinători ai adevăratului 
Dumnezeu. Mulţi viteji pătimitori ai lui Hristos, săvîrşind cu bărbăţie nevoinţele lor, s-au 
învrednicit bunurilor celor nevestejite. Într-acea vreme și fericita fecioară Achilina, care știa 
bine pe Dumnezeu, adeseori sfătuia pe fecioarele cele de o vîrstă cu ea, zicîndu-le: "Ce vă 
foloseşte pe voi cinstirea idolilor celor mulți și nesimţitori? Au nu știți, că cei ce cred în ei și li 
se închină lor au nădejde zadarnică, oarbă, vătămătoare de suflet şi diavolească? Căci acei zei, 
fund ei înşişi morţi şi neputincioşi, cum pot să facă bine altora?" 


Fecioarele cele de o vîrstă cu ea o întrebau: "Dar tu pe care Dumnezeu cinsteşti?" 
Achilina a răspuns: "Pe Unul Dumnezeu, Care a făcut cerul şi pămîntul, marea şi toate cele 
dintr-însa; pe Acela ÎL cinstesc şi Aceluia după vrednicie mă închin, Care din veci a făcut bine 
tuturor. Cred întru EI şi nădăjduiesc spre Dînsul, că EI este puternic să facă bine pînă la sfîrşitul 
lumii celor ce-L cheamă pe EI". Atunci, cele de o vîrstă cu ea, i-au zis: "Noi am auzit că pe 
Dumnezeul cel propovăduit de tine iudeii L-au răstignit pe Cruce, pe care a şi murit". Sfînta a 
răspuns: "Moartea nu are stăpînire asupra Lui, pentru că nu a înviat numai EI singur, ci a înviat 
şi pe cei ce muriseră cu moarte bună şi pe care i-a răscumpărat cu cinstitul Său sînge şi i-a 
înviat. El, văzînd pe om rătăcit din calea cea adevărată, a voit a se întoarce şi a se face om, ca 
să ridice firea noastră cea căzută şi să o povăţuiască la calea cea mîntuitoare, pierzînd 
înşelăciunea diavolească, și să ne dăruiască darul cel împreunat cu adevărul”. 


Fecioarele acelea au întrebat-o: "Cine este Acela care a fost răstignit?" Achilina a 
răspuns: "Mîntuitorul tuturor, ziditorul şi iubitorul neamului omenesc, Care a voit ca pe omul 
cel vechi să-l îmbrace în cel nou, prin apă şi prin duh; răbdînd pătimirile de bună voie, S-a suit 
pe Cruce, voind să mîntuiască nu numai pe cei ce viețuiesc pe pămînt, dar și pe cei ținuți în iad 
să-1 dezlege din legăturile morții, înviind a treia zi, a arătat cu adevărat că, la a doua venire a 
Sa, are să fie la toți învierea din morţi cea de obște”. Atunci, cele ce vorbeau cu dînsa au zis: 
"Dacă Acela, pentru care tu grăieşti, a făcut atîtea bunătăţi în lume, atunci pentru ce iudeii, din 
al căror neam a fost şi EL, nu Îl au ca pe un Dumnezeu?" La acestea, înţelepţita de Dumnezeu 
Achilina, a răspuns: "Totdeauna neamul jidovesc s-a abătut din calea cea dreaptă, fiindcă, avînd 
sufletul orbit de răutate şi cerbicea învîrtoşată, leapădă cele ce sînt drepte şi adevărate; de aceea 
s-au lepădat de Acela care le-a făcut mult bine, dîndu-L lui Pilat, spre a fi răstignit pe Cruce”. 


Fericita fecioară, grăind adeseori acestea cu acele fecioare, Nicodim, unul din slugile 
antipatului, auzind cele spuse, a alergat la antipat și i-a spus, că în acea cetate este o fecioară 
care nu se supune poruncilor împărăteşti pentru cinstirea zeilor, socotindu-i de nimic şi 
numindu-i diavoli; iar pe Unul, Care S-a răstignit, Îl propovăduieşte Dumnezeu şi întoarce și 
pe celelalte fecioare de la părinteasca cinstire de zei. Antipatul, aflînd acestea, a trimis pe 
slujitori să prindă pe fericita fecioară. Sfînta Muceniţă Achilina, fund prinsă la pătimire în al 
doilea an al antipatiei lui Volusian şi al doisprezecelea an de la naşterea sa, a fost adusă la 
păgîneasca judecată. 


Antipatul i-a zis mai întîi: "Oare tu te împotriveşti poruncilor împărătești şi amăgești pe 
alte fecioare ca să nu se supună zeilor noştri şi le îndemni să se închine Omului Cel răstignit? 
Nu știi că împărații au poruncit ca pe cei ce mărturisesc pe lisus să-i dăm la tot felul de munci 
şi la pedeapsă cu moartea? Deci, lasă şi tu pe Cel răstignit și adu cinste și jertfă zeilor celor fără 
de moarte, ca să nu ne silești să te dăm la munci". Fericita Achilina a răspuns: "O, antipate, de 
mă vei da la munci amare, îmi vei fi mijlocitor a căpăta cununa cea nestricăcioasă, pe care aştept 
s-o iau de la Mîntuitorul meu; de vreme ce pe El Îl mărturisesc și nu mă voi lipsi de Dînsul 
nicidecum, măcar de aș fi în cele mai cumplite munci. Pentru aceea, nu zăbovi, ci caută asupra 
mea tot felul de munci, ca să mă cunoşti că stau înaintea ta înarmată cu credință şi nu mă tem 
nici de tine, nici de muncile tale”. 


Iar Volusian a început a o îndemna cu cuvinte înşelătoare, zicînd: "Te văd că eşti încă 
tînără, bineîncuviinţată şi frumoasă; deci mă milostivesc spre tine pentru că de te voi da la 
munci, atunci îndată toate mădularele tale cele tinere se vor zdrobi; căci muncitorii sînt 
nemilostivi şi, după cumplitele munciri, te vor da la amară moarte şi te vor lipsi de tînără de 
viață, şi nu-ți va ajuta Dumnezeul creştinesc pe care Îl mărturiseşti”. Sfinta a răspuns: "Nu-mi 
trebuie milostivirea ta, căci, dacă ţi se pare că te milostivești spre mine, cu aceasta mai mult 
voieşti să mă vatămi; deoarece te sîrguieşti să mă depărtezi de adevăratul Dumnezeu. Deci, te 
rog să nu ai milă de mine, ci te arată mai aspru, ca, din răbdarea mea, să ştii că cei ce nădăjduiesc 
pentru Hristos rămîn nebiruiţi”. 


Antipatul, văzînd că nu poate nicidecum să întoarcă de la mărturisirea ei pe roaba lui 
Hristos, a poruncit să o bată peste faţă, zicîndu-i: "Iată începutul muncilor! Îţi sînt dulci şi bine 
primite?" Achilina a răspuns: "O, muncitorule fără de omenie, de vreme ce ai îndrăznit a bate 
fața cea zidită după chipul lui Dumnezeu, apoi să ştii că Acela, al Cărui chip îl porţi, nu te va 
ierta în ziua judecății Sale". Judecătorul a spus: "Eu socotesc că marii noştri zei ţin în mîinile 
lor mîntuirea a toată lumea; deci, în veacul ce va veni vor avea asemenea în stăpînirea lor 
miîntuirea tuturor". Zicînd aceasta, a poruncit la doi ostași a dezbrăca pe fecioara de hainele ei, 
să o întindă pe pămînt şi să o bată fără de milă, zicînd şi aceste cuvinte: "Achilino, unde este 


Dumnezeul tău de care ai zis că nu mă va ierta la judecata Sa, să vină aici şi să te scoată din 
mîinile mele?". 


După aceasta, a poruncit celor ce o băteau să înceteze, şi a zis către fericita: "Achilino, 
ascultă-mă pe mine cel ce te sfătuiesc de bine, lasă-ţi sălbăticia aceasta şi te depărtează de la 
creştinescul eres, dacă voieşti să scapi de munci; pentru că cine a ieşit izbăvit din mîinile mele, 
nădăjduiesc spre Acela, Care singur nu S-a izbăvit, fiind răstignit şi pe cine din cei ce-L cinstesc 
l-au lăsat împărații noştri să trăiască?" Sfînta Achilina a răspuns la acestea: "O, prea cumplitule 
muncitor, socoteşti oare că simt muncile cele puse de tine asupra mea? Să știi aceasta cu 
adevărat, că pe cît tatăl tău, diavolul, îți dă meșteșugiri asupra mea, pe atît și mai mult 
Dumnezeul meu îmi dă putere şi răbdare!" 


Volusian s-a mirat, văzînd o vitejească mărime de suflet ca aceea a fericitei fecioare, 
apoi a zis: "Te las cîteva zile să te gîndeșşti şi să te înțelepţeşti a te închina zeilor, pentru care 
vei dobîndi viața pe pămînt şi de la împărat cinste vrednică". Sfînta I-a întrebat: "Cite zile îmi 
vei lăsa pentru aceasta?" Volusian a răspuns: "Atitea cîte vei voi tu”. Achilina a zis: "Te rog 
pentru aceea, să nu-mi laşi să mă socotesc nici o zi și nici chiar un ceas, pentru că eu din 
copilărie am învăţat a mă închina la Unul Dumnezeu şi a alerga la EI, Care, petrecînd în cer, 


caută spre cei de pe pămînt!" 


Volusian, văzînd pe fecioară neschimbată în dragostea adevăratului Dumnezeu, a zis 
într-însul: "În zadar sînt sfaturile şi ostenelile mele”. Și astfel, mîniindu-se, a poruncit să 
găurească capul prin urechi cu ţepuşi de fier înroşite în foc. După ce muncitorii au făcut aceasta, 
fierbințeala focului a străbătut-o prin creier, încît curgea pe nările nasului creier cu sînge 
amestecat. lar fericita, aflîndu-se într-o pătimire ca aceea, se ruga lui Dumnezeu, zicînd: 
"Doamne lisuse Hristoase, Cel ce m-ai hrănit din pruncie şi mi-ai luminat gîndurile cele ascunse 
ale inimii cu razele dreptăţii şi m-ai întărit pe mine cu puterea ta cea tare și bărbătească, ca să 
pot sta împotriva vrăjmașului diavol; Tu, Cel ce ai descoperit adîncurile înţelepciunii celei 
adevărate şi mari celor ce cred în Tine, săvîrșește alergarea nevoinţei mele şi-mi fereşte nestinsă 
făclia fecioriei mele ca şi eu să intru împreună cu cele cinci fecioare înțelepte, în neîntinata Ta 
cămară, ca acolo să mă învrednicesc a Te slăvi pe Tine, Împlinitorul durerilor mele”. 


Acestea grăindu-le, Sfînta Muceniţă Achilina a căzut ca moartă, din pricina cumplitelor 
dureri. Antipatul, socotind-o că a murit, a poruncit ca, tîrînd-o de acolo, să o arunce afară din 
cetate spre mîncarea cîinilor, judecînd-o pe dînsa nevrednică de îngroparea omenească, 
deoarece, defăimînd poruncile împărăteşti, s-a lepădat de zeii romanilor. Şi astfel muceniţa a 
zăcut toată ziua aruncată în drum. Deci, sosind miezul nopții, îngerul Domnului a venit la 
fericita şi, atingîndu-se de dînsa, a zis: "Scoală-te şi fii sănătoasă şi, ducîndu-te, ceartă pe 
Volusian că el şi sfaturile lui sînt de nimic!" Atunci, Sfînta Achilina îndată s-a sculat sănătoasă, 
Şi, lăudînd pe Dumnezeu, zicea: "Mulţumescu-Ți Ție, Făcătorule al vieţii mele, Cel ce mi-ai dat 
sănătate şi din necurăţie ai izbăvit pe roaba Ta; că Tu, Doamne, mai înainte de veci ai fost, în 
veci vei petrece şi nu este alt Dumnezeu afară de tine. Deci, cu smerenie mă rog Ţie, ca, după 
ce voi săvîrși nevoința pătimirii, la Tine să mă învrednicesc de cununa slavei Tale şi, 
îndulcindu-mă de adevăratele Tale făgăduinţe, să Te laud pe Tine împreună cu cetele sfinților 
Tăi, care au pătimit pentru Tine". lar Domnul de sus i-a răspuns ei: "Vino, că îţi va fi ţie precum 
ai cerut!" 


Auzind fericita aceasta, s-a veselit foarte mult şi a mers în cetate, unde, ajungînd la 
porţile ei, îndată s-au deschis singure. Deci, fericita a mers la palatele lui Volusian, precum o 
povăţuise pe ea îngerul Domnului; şi, intrînd acolo fără să fie oprită de cineva, a stat înaintea 


antipatului pe cînd el dormea. Antipatul, deşteptîndu-se din somn şi văzînd-o pe ea stînd 
înaintea sa, s-a înspăimâîntat, şi chemînd pe servitorii săi le-a zis: "Cine este aceasta care stă 
înaintea mea?" Iar ei, aducînd lumînări, au zis: "Aceasta este cu adevărat Achilina, care, după 
bătăile cele multe fiind moartă, ai poruncit să o aruncăm afară din cetate spre mîncarea cîinilor”. 
Acestea auzindu-le antipatul, mai mult s-a înspăimîntat şi a poruncit ca, luînd-o pe ea, să o 
păzească pînă dimineaţa. Deci, după ce s-a făcut ziuă, a adus-o pe ea înaintea judecății sale şi a 
întrebat-o: "Tu ești Achilina?" 


Sfînta a răspuns: "O, fărădelege om, văd că și cu ochii inimii tale ești orbit de tatăl tău 
diavolul; oare nici cu ochii cei trupeşti nu vezi? Eu sînt Achilina, roaba Domnului, şi stau în 
fața ta”. Iar antipatul, ştergîndu-şi ochii cu mîna, a rămas întru nepricepere şi zicea întru sine: 
"Dacă n-a murit cînd i-am găurit capul şi cînd i-am scos creierii, ce fel de munci poate să o 
vatăme pe ea?" 


Spunînd aceasta, a poruncit să o taie, zicînd: "Pe Achilina, apărătoarea necuratului eres 
creștin, cea de ani tînără şi mare fermecătoare, care a necinstit pe zeii cei fără de moarte şi nici 
nu s-a supus împărăteştilor porunci, măcar că ne-am ostenit mult a o pleca pe ea de la o nebunie 
ca aceea, dar n-am putut să o întoarcem; de aceea, după multe munci, care nu s-au atins cîtuşi 
de puţin de acea fermecătoare, poruncim ca, scoțînd-o afară din cetate, să 1 se taie capul". 


Fericita fecioară, auzind acest răspuns de moarte, a mers de voie afară din cetate, la locul 
cel de tăiere, la care ajungînd a cerut voie un ceas să se roage lui Dumnezeu. Deci, ridicîndu-şi 
ochii spre cer, zicea: "Doamne Dumnezeul meu, Atotputernice, mulțumesc Ţie că mi-ai arătat 
sfîrşitul pătimirii mele. Pe Tine Te slăvesc, Dumnezeul şi făcătorul meu, că nu în deşert mi-am 
săvîrşit măsura alergării mele. Te binecuvintez pe Tine, Ziditorul a toate, că pe muncitor l-ai 
rușinat, iar pe mine mă învredniceşti cununii celei nestricăcioase. Deci, primeşte în pace sufletul 
meu, ca, lăsînd aici pe cele pămînteşti, să cîştig acolo pe cele cerești". Astfel rugîndu-se fericita, 
s-a auzit glas din cer, zicînd: "Vino, fecioară aleasă, ceea ce ai călcat mînia muncitorului şi 
boldul diavolului prin nevoinţa ta l-ai sfărîmat, primeşte răsplătirea cea gătită ție”. 


Acest glas, venind de sus spre dînsa mai înainte să-şi ridice călăul sabia spre grumazul 
său, sfînta muceniţă a lui Hristos a adormit desăvîrşit cu somn de moarte. Călăul, văzînd că 
muceniţa îşi dăduse sufletul său chiar nesăvîrşind porunca antipatului, a tăiat cu sabia capul cel 
mort al fericitei fecioare şi atunci a curs din tăietură lapte în loc de sînge. Creştinii care erau 
acolo, luînd moaștele ei cele mai scumpe decît mărgăritarul, ungîndu-le cu aromate de mult preţ 
şi, învelindu-le cu pînze subţiri şi noi, le-au îngropat în mormînt, cu cinste, în cetatea Vivlos; 
iar de la mormîntul ei li se dădeau bolnavilor multe tămăduiri întru slava lui Hristos Dumnezeul 
nostru, Cel împreună slăvit cu Tatăl şi cu Sfîntul Duh, acum și pururea şi în vecii vecilor. Amin. 


37. VIAȚA ŞI MINUNILE SFÎNTULUI PROOROC ELISEI 
(14 IUNIE) 


Sfîntul Prooroc Elisei era de neam din cetatea Avelmeula și fiul lui Safat, care se trăgea 
din seminţia lui Ruvim. EI, de la naştere s-a arătat mare făcător de minuni; pentru că la naşterea 
lui era o juncă de aur în Siloam, căreia israelitenii, care se întorseseră spre închinarea de idoli, 
îi aduceau jertfele lor şi i se închinau ca unui Dumnezeu; acea vițeluşă fiind fără de suflet, în 
ceasul nașterii lui Elisei a mugit așa de tare, încît s-a auzit pînă la Ierusalim glasul ei. 


De acest lucru minunîndu-se toți foarte mult, un preot oarecare, fiind plin de Duhul 
Sfînt, a zis: "Astăzi s-a născut un mare prooroc al lui Dumnezeu, care va strica pe idolii cei 


ciopliți şi va sfărîma pe cei puternici". După ce Elisei s-a făcut bărbat desăvirşit, își petrecea 
viața sa în curăția fecioriei, pentru a fi mai plăcut lui Dumnezeu. EI a fost chemat la proorocie 
în acest fel: "Elisei ara pămîntul cu douăsprezece perechi de boi, iar Sfîntul Prooroc Ilie era la 
Horeb, vorbind cu Dumnezeu. Și i-a poruncit lui Ilie să se ducă și să facă prooroc în locul său 
pe Elisei. Sfîntul Ilie, ducîndu-se, a găsit pe Elisei arînd, şi, punînd cojocul său pe dînsul, i-a 
spus voia Domnului, adică să fie prooroc în locul său. Deci, i-a poruncit să meargă după dînsul; 
şi Elisei, lăsînd îndată toate, a urmat cu osîrdie Sfîntului Ilie, proorocul lui Dumnezeu; dar l-a 
rugat să-i dea voie să se ducă acasă, ca să se binecuvinteze de tatăl şi de maica sa. Și Ilie i-a dat 
voie să se ducă. EI, ducîndu-se, a luat o pereche de boi cu care ara singur şi, înjunghiindu-i, a 
tăiat şi plugul de lemn și făcînd foc cu el, a fript carnea şi a pus-o înaintea oamenilor şi a 
prietenilor care s-au întîmplat acolo și, ospătîndu-i, a luat binecuvîntare de la tatăl său şi de la 
mama sa; apoi a alergat în urma lui Ilie şi-i slujea, învăţind de la dînsul vederea multor taine 
ale lui Dumnezeu. 


Astfel s-a făcut prooroc cu darul lui Dumnezeu nu mai puţin decît Sfîntul Ilie, 
povăţuitorul şi învățătorul său. Cînd Dumnezeu a voit să ia pe robul Său Ilie în nor de foc cu 
căruța sa spre cer şi să-l mute în Rai, Ilie a zis lui Elisei să-i spună ce dar voieşte să ceară de la 
Dumnezeu, pe care să-l mijlocească Sfîntul Ilie cu rugăciunea sa. "Cere, a zis el, ce vrei să-ți 
fac, mai înainte pînă ce nu voi pleca de la tine. Elisei nu a cerut oarecare lucruri vremelnice, 
pămînteşti, că nu-i trebuia nimic pe pămînt, căci lăsase toate pentru Dumnezeu; ci, fiind sărac 
cu duhul şi cu lucrul, n-a cerut nici sănătate trupului, nici lungime de zile, pentru că nu dorea 
petrecere lungă în această viață vremelnică; ci, aşteptînd să moştenească viața cea veșnică, a 
cerut îndoit darul Sfîntului Duh, care era în Sfîntul Ilie: "Să fie, zicea el, Duhul cel din tine 
îndoit în mine", adică darul proorociei şi al facerii de minuni. Pe oamenii cei rătăciți de la 
Dumnezeu şi duşi în urma idolului Baal să-i înveţe cu cuvîntul proorocesc, iar cu facerea de 
minuni să întărească cele grăite şi să-i întoarcă iarăși la Dumnezeul cel adevărat. 


Deci el şi-a cîștigat cererea, pentru că Ilie a grăit către dînsul: Dacă mă vei vedea cind 
voi pleca de la tine, ţi se va împlini dorința. Pe cînd mergeau şi vorbeau, s-a văzut o căruţă cu 
cai de foc. Acea căruță s-a aşezat între amîndoi și a luat pe Ilie cu vifor spre cer. Elisei, văzîndu- 
| că se depărtează de la el, a strigat: "Părinte, părinte, carul şi caii lui Israil!" Dar Elisei n-a 
mai văzut căruța aceea de foc care luase pe Sfintul Ilie, că se dusese în înălțime, departe de la 
ochii lui; apoi a început a plînge după dînsul, ca după părintele său, rupîndu-şi hainele. Și din 
înălțime a căzut de la Sfîntul Ilie cojocul, care se lăsase lîngă dînsul; iar el l-a luat spre 
mîngîierea necazului său şi spre semnul darului cel îndoit cîştigat de la Ilie şi ţinea la el ca la o 
vistierie scumpă sau ca la o cinstită porfiră împărătească. Prin acel cojoc, ca şi Ilie mai înainte, 
a făcut această minune: Elisei, voind să treacă rîul Iordan, a lovit apa cu cojocul şi s-a despărțit 
în două și a trecut ca pe uscat! 


Văzînd aceasta fiii proorocilor, care petreceau în Ierihon, au zis unul către altul: /ată 
duhul lui Ilie se odihneşte în Elisei. Apoi, venind, i s-au închinat lui. Sfîntul Elisei s-a dus la 
Ierihon, voind să petreacă acolo cîtăva vreme; şi oamenii cetății au zis către dînsul: Stăpine, 
viața cetăţii noastre este bună, precum 0 vezi; însă apele sint rele, de aceea și pămîntul este 
neroditor. Sfîntul Elisei a zis către dînșii: Aduceţi-mi un vas nou de apă și turnați sare într- 
însul. Făcind oamenii aceasta, el a luat vasul, s-a dus la izvoarele apelor, a turnat sarea acolo 
și a zis: Aşa grăiește Domnul: Tămăduit-am apele acestea și de acum nu va mai fi într-insele 
moarte şi nerodire. Şi s-au tămăduit apele lerihonului după cuvîntul lui Elisei. După aceasta 
Sfîntul Elisei s-a dus de la Ierihon în cetatea Betil, ai cărei locuitori se lepădaseră de Dumnezeu 
şi se închinau idolilor. 


Dacă s-au apropiat de cetate, copiii cei mici care ieşiseră din cetate să se Joace, văzînd 
că vine sfîntul prooroc, care era pleşuv la cap, au început a-l batjocori, zicînd: Hai, pleşuvule, 
hai! Sfîntul, trecînd de dînșii, s-a uitat înapoi şi, văzîndu-i că alergau în urma lui și strigau 
aceeași batjocură, i-a blestemat în numele Domnului. Atunci au ieșit din dumbravă două 
ursoaice şi au sfîşiat patruzeci şi doi dintr-înşii, iar ceilalți abia au scăpat fugind în cetate. 
Proorocul lui Dumnezeu a adus asupra acelor copii această pedeapsă cu dreaptă judecată, pe de 
o parte pedepsind şi tăind batjocora lor, ca nu venind în vîrstă bărbătească să fie mai răi cu 
obiceiul; iar pe de alta, făcîndu-le răsplătire părinților lor pentru închinarea de idoli. Deci îi 
învăţa, ca să-şi crească copiii cu pedepsire, să ştie să se teamă de Dumnezeu şi să cinstească cu 
cucernicie pe slujitorii Lui. De aici, sfîntul s-a dus la muntele Carmelului și de acolo s-a întors 
în Samaria. 


În vremea aceea s-au ridicat israelitenii cu război împotriva Moabitenilor, pentru o 
pricină ca aceasta: împăratul moabitenilor, al cărui pămînt era foarte bogat şi avea cirezi de 
dobitoace, dădea dajdie împăratului lui Israil, în toți anii, o sută de mii de miei şi tot atîția 
berbeci cu lîna lor. Murind Ahav, împăratul lui Israil, Mosa, împăratul moabitenilor, s-a 
depărtat de Israil şi a încetat a mai da dajdia obişnuită. 


Atunci loram, fiul lui Ahav, cel ce împărăţea peste Israil în Samaria, şi care ţinea de 
păgînătatea tatălui său, a adunat puterea oștilor sale, chemînd în ajutor şi pe plăcutul lui 
Dumnezeu, losafat împăratul Iudeii din lerusalim, luînd asemenea și pe împăratul Edomului. 
După rînduiala lui Dumnezeu, era în rîndul ostașilor și Sfîntul Prooroc Elisei. Mergînd la cei 
trei împărați şapte zile cu oștile lor, nu aveau apă pentru ei şi pentru dobitoacele lor şi toți 
sufereau de sete. loram, împăratul lui Israil, a zis cu suspine: "Ne-a adunat pe noi Domnul, trei 
împărați, ca să ne dea în mîinile lui Moab". Dar împăratul ludeii, Iosafat, a zis: "Nu este între 
ostaşi vreun prooroc al Domnului, ca prin el să ne mîntuim?" O slugă a împăratului lui Israil a 
răspuns: "Este Elisei, fiul lui Safat, care a fost sluga proorocului Ilie şi care turna apă pe mîinile 
lui". lar împăratul losafat a grăit către Elisei: "Într-acel bărbat este Cuvîn-tul Domnului”. 


Deci, acești trei împărați au mers la Sfîntul Elisei şi l-au rugat să se roage Domnului, 
doar i se va descoperi despre ei. Sfîntul Elisei a zis către împăratul loram: "Mergi la proorocii 
lui Ahav, tatăl tău şi al mamei tale, Isabela, și îi întreabă, să-ţi spună de cele ce vă vor fi vouă”. 
Iar loram a zis cu smerenie către ei: "Pentru aceasta ne-a adunat pe noi Domnul ca să ne dea în 
mîinile lui Moab?" Elisei 1-a zis lui: "Viu este Domnul puterilor, Căruia îi stau înainte, că de n- 
aş fi cinstit pe împăratul Iosafat, plăcutul lui Dumnezeu, n-aş fi ținut seamă de tine şi nici n-aş 
fi căutat spre tine, care ești închinător de idoli. Dar să aduceţi la mine un cîntăreţ”. 


Atunci ei au adus un cîntăreţ, anume Levit, care ştia a cînta bine psalmii lui David. 
Cîntînd Levit cîntările psalmilor, s-a făcut mîna Domnului, adică Duhul Sfînt peste Elisei, şi a 
zis: "Săpaţi acum pîraie şi gropi adînci, că aşa zice Domnul: "Nu veți vedea nici vînt, nici ploaie, 
iar rîurile şi gropile se vor umple de apă şi veţi bea voi, oamenii și dobitoacele voastre! Pe Moab 
îl va da Domnul în mîinile voastre şi veţi birui puterea lui; veţi strica toate cetăţile cele tari, veți 
tăia toți pomii cei roditori, veţi astupa și veți pustii tot pămîntul moabitenilor”. 


Aceste cuvinte prooroceşti s-au împlinit toate, întocmai; fiindcă a doua zi, în vremea 
jertfei pe care Iosafat, drepteredinciosul împărat al Ierusalimului, în toate dimineţile o aducea 
lui Dumnezeu prin mîinile preoţilor. Deci, toate popoarele au văzut că prin porunca lui 
Dumnezeu curgea apă pe calea Edomului, care a curs mai întîi în ceata lui Iosafat, apoi în 
celelalte, încît se umplură de apă toate gropile, pîraiele şi văile, umplîndu-se tot ţinutul acela de 
apă. Deci, bînd toți şi răcorindu-se, au mers asupra lui Moab; şi au lovit oştile lui cu mare rană, 


robind şi pustiind tot pămîntul acela - după cuvîntul proorocului lui Dumnezeu - și s-au întors 
cu veselie la locurile lor. 


După aceasta, o văduvă, care fusese soţia unuia din fiii proorocilor, a strigat către Elisei: 
"Robul tău și bărbatul meu pe care tu îl ştii bine, a murit. EI a fost rob şi temător de Domnul; 
dar acum vine un datornic la care bărbatul meu a fost împrumutat, și nimic nu poate să ia de la 
mine, fiind săracă; deci, acela voieşte să ia în robie pe cei doi fii ai mei, pe care, în mîngîierea 
văduviei mele, îi am ca pe luminile ochilor”. Astfel striga acea femeie către proorocul lui 
Dumnezeu. Unii zic că femeia aceea a fost soţia proorocului Avdie, care a fost rînduitor al casei 
lui Ahav şi care a ascuns o sută de prooroci ai lui Dumnezeu dinaintea sabiei împărătesei 
Isabela, hrănindu-i la vreme de foamete şi cheltuind cu ei toată averea sa. Acela a fost nevoit 
să se împrumute; dar, murind, a lăsat femeia și copiii în grija lui Dumnezeu, poruncindu-le să 
aibă nădejde către Domnul. Sfîntul prooroc Elisei, avînd milă de dînsa şi de fiii săi, i-a zis: 
"Femeie, ce voiești să-ţi fac? Spune-mi ce ai în casa ta?" Iar ea i-a zis: "În casa mea nu este 
nimic, decît numai puţin untdelemn într-un vas". Şi a zis sfîntul către dînsa: Du-te acasă şi cere 
de la vecinii tăi multe vase deşarte şi, închizindu-te în casă cu fiii tăi, toarnă din untdelemnul 
pe care-l ai prin toate vasele şi le vei afla pline. 


Deci, plecînd, femeia a făcut aşa. A cerut vase şi, ducîndu-le în casă, a închis uşa după 
sine şi a turnat din vasul său în cele împrumutate; iar fiii, apropiindu-se, turnau și-i dădeau 
vasele; astfel că untdelemnul nu lipsea din vasele ei şi curgea ca dintr-un izvor. După ce s-au 
umplut toate vasele, a zis femeia către fiii ei: Acum nu mai este nici un vas deşert. Alergînd 
femeia cu bucurie, a spus aceasta omului lui Dumnezeu. Şi a zis către ea Elisei: Du-te și vinde 
untdelemnul și plăteşte datoriile celor ce ţi-au împrumutat; iar din untdelemnul rămas să te 
hrăneşti cu fiii tăi. 


Într-o zi, Sfîntul Prooroc Elisei trecea prin cetatea Soman, şi acolo l-a oprit o femeie 
cinstită, ca să mănînce pîine în casa ei; deci, acea femeie a ospătat pe omul lui Dumnezeu cu 
osîrdie. Proorocul Elisei de multe ori umbla prin cetatea aceea, cînd mergea de la Carmel la 
Iordan, de la Galgala la Ierihon, sau se întorcea de acolo la Carmel; deci, totdeauna se abătea la 
casa acelei femei să mănînce pîine; pentru că era drepteredincioasă şi îmbunătățită. Și a zis acea 
femeie către bărbatul său: Am cunoscut că acel om al lui Dumnezeu, care trece adeseori prin 
cetatea aceasta, este sfint. Deci, să-i facem un foișor mic şi să-i punem un pat, scaun și 
fereastră, ca, abătindu-se din drum la noi, să-şi aibă odihna sa. Deci, s-a făcut astfel; aşa că 
Sfîntul Prooroc, de cîte ori i se întîmpla să meargă în cetatea aceea, găzduia acolo. 


Într-o vreme, omul lui Dumnezeu, odihnindu-se într-acel foişor ce era făcut pentru 
dînsul, se gîndea în sine cu ce ar putea mulțumi pe acea femeie primitoare de străini; pentru că 
vedea bunătatea ei cea mare. De aceea a zis către Ghehazi, sluga sa: Cheamă pe Șunamiteanca 
aceasta la mine. Chemînd-o pe ea sluga, omul lui Dumnezeu a zis către dînsa: "Minunată 
primire de oaspeți ne-ai făcut nouă! Deci, cu ce să-ți răsplătim ție? Nu ai vreo trebuinţă de ajutor 
de la împărat, de vreun boier sau voievod?" Atunci ea a răspuns: "Eu nu am nici un fel de 
nevoie; pentru că eu petrec în pace în poporul meu!" După ce a ieșit de la dînsul femeia, sfîntul 
a zis către Ghehazi: "Cu ce să mulțumim pe această femeie pentru facerile ei de bine?" Iar 
Ghehazi a zis către dînsul: "lată, ei nu au copii, iar bărbatul ei este bătrîn; deci, roagă-te lui 
Dumnezeu pentru dînsa, să-i dea ei un moştenitor”. 


Atunci, plăcutul lui Dumnezeu a făcut multe rugăciuni pentru dînsa către Dumnezeu și, 
primind încredințarea, a zis către sluga sa: Cheamă la mine pe Șunamiteanca. Deci, chemînd-o 
pe ea sluga și intrînd iarăşi la omul lui Dumnezeu, acesta a zis către dînsa: /ntr-această vreme 


și în acest ceas vei Zămisli un fiu! lar ea, închinîndu-se, a zis: Mă rog ție, stăpinul meu, nu mă 
amăgi pe mine roaba ta!" Iar sfîntul o sfătuia să creadă cuvîntul cel nemincinos. După aceea, 
femeia a zămislit şi, împlinindu-se vremea, a născut un fiu şi îl hrănea pe el. Pruncul crescînd, 
într-un an, la vremea secerişului a ieșit la tatăl său şi la secerători; şi, zăbovind puţin acolo, a 
zis către tatăl său: "Mă doare capul!" Atunci tatăl a zis slugii sale: "Du-l pe el la maică-sa”. 
Copilul a zăcut pe genunchii maicii sale pînă la amiază, cînd a și murit. Atunci dînsa, luînd 
copilul mort, s-a suit cu el în foişorul proorocului și l-a pus pe pat, apoi ieşind a închis uşa. Ea 
chemînd pe bărbatul său, nu i-a spus nimic despre moartea fiului lor, ci l-a rugat pe el, zicînd: 
Trimite la mine pe o slugă și o asină, ca să mă duc la omul lui Dumnezeu în Carmel și îndată 
mă voi întoarce. 


Bărbatul ei a zis către dînsa: "Pentru ce vrei să te duci la dînsul, că acum nu este lună 
nouă, nici sîmbătă - pentru că numai în acele zile se aduna poporul la Sfîntul Prooroc Elisei, 
pentru preamărirea lui Dumnezeu şi pentru învățătură. Atunci femeia a zis: Măcar că nu este 
nici sîmbătă, nici lună nouă, însă eu mă voi duce. Şi s-a dus cu sîrguință. Dar, pe cînd se apropia 
de muntele Carmelului, omul lui Dumnezeu a cunoscut venirea ei și a zis lui Ghehazi: "Iată, 
vine Șunamiteanca; aleargă întru întîmpinarea ei şi-i zi: "Pace ție”. Atunci, întîmpinînd-o pe ea, 
i-a zis: "Pace ţie, pace bărbatului tău și pruncului tău". Iar ea a zis: "Pace". Deci femeia, alergînd 
la Sfîntul Elisei, a căzut înaintea lui şi i-a apucat picioarele; iar Ghehazi s-a apropiat de ea, vrînd 
să o dea în lături. Dar Elisei i-a zis: "la-o pe ea, că sufletul ei este întristat acum; pentru că 
Domnul a tăinuit de mine supărarea ei și nu mi-a spus-o mai dinainte”. 


Atunci femeia a zis: "Au doar eu am cerut fiu de la Domnul meu? Au nu tu singur, 
domnul meu, mi l-ai dăruit pe el de la Dumnezeu, iar eu ţie am zis: "Nu mă amăgi pe mine 
roaba ta? lată dar că fiul meu acum a murit!" Omul lui Dumnezeu s-a umplut de milă pentru 
dînsa și a poruncit lui Ghehazi să ia toiagul lui şi să-l pună peste pruncul cel mort. Dar mama 
pruncului, nemulțumindu-se cu aceasta, a zis către sfîntul prooroc: "Viu este Domnul şi viu este 
sufletul tău, că nu mă voi duce de la tine". Deci, Sfintul Elisei, sculîndu-se, a mers în urma ei; 
iar Ghehazi, apucînd înainte, a pus toiagul pruncului, dar nu era în el nici glas, nici suflare. 


Atunci Ghehazi, întorcîndu-se, a întîmpinat pe omul lui Dumnezeu și i-a spus lui, că nu 
s-a sculat pruncul. Deci, ajungînd în cetate Sfîntul Prooroc Elisei, s-a dus la casa femeii şi s-a 
suit în foișor, unde pruncul cel mort era pus în patul lui. Sfîntul Elisei, intrînd înăuntru, a închis 
uşa şi s-a rugat Domnului, după aceea s-a suit şi s-a culcat peste prunc, şi punîndu-şi gura sa 
peste gura lui, ochii săi peste ochii lui, mîinile sale peste mîinile lui, gleznele sale peste gleznele 
lui, şi suflînd peste dînsul, s-a încălzit trupul pruncului; apoi, sculîndu-se proorocul şi umblînd 
prin odaie încoace şi încolo, s-a suit şi s-a aplecat peste prunc, pînă de șapte ori şi astfel i-a 
deschis ochii. 


Apoi Elisei, chemînd pe Ghehazi 1-a zis lui: "Cheamă la mine pe Șunamiteanca”. 
Ghehazi, chemînd-o pe ea, Elisei a zis către dînsa: "la-ţi pe fiul tău". Deci, femeia căzînd la 
picioarele omului lui Dumnezeu şi, închinîndu-se lui pînă la pămînt, a luat pruncul viu şi a 
plecat, bucurîndu-se și lăudînd pe Dumnezeu. 


După aceea, proorocul lui Dumnezeu, Elisei, sculîndu-se de acolo, s-a dus la Galgala, 
pe unde, demult, poporul israelitean a intrat în pămîntul făgăduinţei, trecînd rîul lordanului. 
Sfîntul Elisei a zăbovit în Galgale multă vreme, fiind în pămîntul acela foamete mare, iar fui 
proorocilor, care erau ucenicii lui, petreceau lîngă dînsul, urmînd vieţii lui celei plăcute lui 
Dumnezeu, întru curăţie şi necîştigare, după asemănarea călugărilor celor din Legea nouă. 
Petrecerea omului lui Dumnezeu cu ucenicii lui era la un loc deosebit şi liniștit; şi a zis una din 


slugile sale: "Să pui o căldare mare pe foc, ca să fierbi fiertură fiilor proorocilor", căci erau ca 
la o sută de bărbaţi. Și, ieşind unul dintre dînşii să adune verdeţuri sălbatice, a adunat un rod 
asemenea cu strugurii, care se numea colocuntidi, amari fără de măsură; de aceea, unii din ei 
au numit-o fierea pămîntului; fiind şi vătămător vieţii omului rodul acela, deși doctorii îl 
obişnuise ca doctorii; iar de ar mînca cineva dintr-însul peste măsură, moare. 


Acela care l-a adus, neștiind puterea cea vătămătoare a rodului acela, a cules haina sa 
plină şi a pus-o în căldare, ca să fiarbă. După ce fiertura aceea a fost pusă înaintea fulor 
proorocilor şi au început a mînca din ea, au simţit amărăciunea împreună cu vătămarea, şi au 
strigat către dînsul, zicînd: "Omule al lui Dumnezeu, ce ai făcut? În căldare este moarte”. Atunci 
ei nu au mai mîncat, pentru că nu le era lor cu putință. Dar Sfîntul Elisei le-a poruncit să toarne 
în căldare puțină făină; nu ca cum ar goni vătămarea aceea cu făină, dar cu aceea acoperea 
facerea lui de minuni. Și s-a îndulcit fiertura aceea, iar vătămarea s-a prefăcut în doctorie, încît 
toți mîncînd s-au săturat şi au rămas sănătoși. 


După aceea, a venit la proorocul lui Dumnezeu oarecare bărbat iubitor de Dumnezeu 
din cetatea Valsalisa şi a adus 20 de pîini de orz, pe care l-a secerat întîi. Elisei, omul lui 
Dumnezeu, a poruncit să pună pîinile acelea înaintea celor ce vieţuiau împreună cu dînsul; iar 
sluga lui a zis către el: "Aceste puţine pîini, nu ajung la o sută de bărbaţi”. Sfîntul i-a zis: "Pune- 
le înaintea lor să mănînce, că aşa zice Domnul: Vor mînca și le va prisosi”. Şi aşa a fost. Au 
mîncat şi s-au săturat, o sută de bărbaţi şi au rămas multe fărîmituri, după cuvîntul Domnului 
cel zis prin gura proorocilor. 


În zilele acelea, era la împăratul Siriei un boier din cei puternici, adică voievod a toate 
puterile ostăşeşti, cu numele Neeman, mare bărbat înaintea stăpînului său, viteaz şi bine norocit 
în războaie; însă era foarte lepros, încît nu se găseau doctori, ca să-l poată tămădui. Odată, au 
ieşit din Siria niște ostaşi voinici şi au răpit o fată tînără din pămîntul lui Israil şi au adus-o 
femeie lui Neeman, voievodul lor. Acea tînără auzise de la părinții săi despre Sfîntul prooroc 
Elisei şi despre minunile cele mari ale lui Dumnezeu, care se făceau cu rugăciunile lui. Aceea 
a zis stăpînei sale: "Dacă stăpînul nostru s-ar duce la Elisei, proorocul lui Dumnezeu cel din 
Samaria, ar fi bine, că acel prooroc l-ar curăți de boală”. 


Femeia lui Neeman i-a spus bărbatului său cuvintele acelei copile, zicînd: "Acestea îmi 
spune tînăra, care este din pămîntul lui Israil”. Atunci Neeman s-a dus la împăratul lui Israil şi 
l-a rugat să-l lase să se ducă în Samaria la proorocul lui Dumnezeu cel din neamul lui Israil, 
pentru tămăduire. Împăratul, nu numai că nu l-a oprit să se ducă acolo, dar i-a dat şi o scrisoare 
din partea lui către loram, împăratul lui Israil, fiul lui Ahav. Atunci Neeman a luat zece talanţi 
de argint, şase mii de galbeni și zece rînduri de haine frumoase pentru schimbat, ca toate acestea 
să le dăruiască lui Dumnezeu. Deci, s-a dus în pămîntul lui Israil şi a dat împăratului scrisoarea 
de la împăratul său, în care era scris astfel: "Cînd vei primi această scrisoare a mea, să ştii că 
am trimis la tine pe Neeman, sluga mea, ca să-l curăți de lepra lui”. 


Împăratul loram, citind scrisoarea împăratului Siriei, s-a supărat foarte tare și şi-a rupt 
hainele, zicînd: "Eu sînt Dumnezeu ca să-l pot omori şi să-l înviez? Iată, el a trimis la mine pe 
acest bărbat lepros să-l curăţ. De aici puteți vedea, că acesta caută pricini cu mine, ca să poată 
ridica război asupra mea". 


Sfîntul Prooroc Elisei, aflînd de aceasta, că împăratul s-a supărat şi şi-a rupt hainele, a 
trimis la dînsul, zicînd: Impărate, pentru ce te-ai supărat şi ţi-ai rupt hainele? Să vină Neeman 
la mine şi să cunoască că în Israil este proorocul lui Dumnezeu! Ducindu-se Neeman cu caii și 


cu caretele, a stat lîngă uşile casei lui Elisei, iar sfintul a trimis pe sluga sa să-i spună: Du-te 
și te scaldă de șapte ori în lordan, că ţi se va curăți trupul şi te vei vindeca de lepră. Neeman 
s-a mîniat și s-a dus, zicînd: "Eu credeam că va ieși afară şi, stînd lîngă mine, va chema numele 
Dumnezeului său, va pune mîna pe rănile mele şi îmi va curăţi lepra; însă el îmi poruncește să 
mă duc la Iordan. Nu sînt oare mai bune rîurile Damascului, Avana și Farfara, decît lordanul şi 
decît toate apele lui Israil ca să mă spăl într-însele şi să mă curăț?" Zicînd aceasta, a plecat 
mînios din Samaria. Dar slugile l-au sfătuit să nu calce porunca proorocului lui Dumnezeu, 
zicîndu-i: Dacă ți-ar fi grăit proorocul vreun cuvînt mare, n-ai fi făcut porunca lui? EI ţi-a spus 
să faci numai acest lucru mic: să te speli în Iordan şi te vei curăţi, şi tu nu voiești să asculți? 


Atunci Neeman a primit sfatul slugilor sale și, apropiindu-se de rîul lordan, s-a dat jos 
din caretă, s-a afundat în lordan de șapte ori, după cuvîntul omului lui Dumnezeu, şi s-a făcut 
trupul lui ca de copil, curățindu-se de stricăciune; apoi s-a întors iar la Sfîntul Elisei împreună 
cu toată suita lui. Neeman, stînd înaintea sfîntului, a zis: Acum am cunoscut că nu este 
Dumnezeu în tot pămîntul, fără numai în Israil. Deci primește de la robul tău aceste daruri pe 
care ţi le-am adus. Şi Neeman i-a dat proorocului lui Dumnezeu aurul, argintul şi hainele. 
Sfîntul Elisei, văzînd acestea, i-a zis: Viu este Domnul, Căruia îi stau inainte, că nu voi lua 
nimic. Însă Neeman silea pe prooroc să ia cele aduse; însă el nu I-a ascultat, nici nu a luat nimic. 
Atunci Neeman a zis către dînsul: Dacă nu voiești să iei nimic de la mine, atunci dă-mi tu mie, 
robului tău, o sarcină de pămint galben de acesta, cit voi putea duce cu două perechi de catiri, 
ca, ducindu-l la casa mea, să facă din el altar Domnului Dumnezeului lui Israil,; căci de acum 
robul tău nu va mai aduce jertfe şi arderi întregi la alți zei, ci numai unui Dumnezeu Cel 
adevărat. Sfîntul Elisei nu l-a oprit să ia ce a cerut şi l-a eliberat cu pace. 


Ducîndu-se Neeman de la Elisei, omul lui Dumnezeu, Ghehazi, sluga sfîntului, a zis în 
sine: "Stăpinul meu a făcut hatir lui Neeman Sirianul, de n-a luat nimic din darurile aduse! Viu 
este Domnul, că voi alerga în urma lui şi-i voi lua ceva!" Deci, Ghehazi, sculîndu-se, a alergat 
după Neeman şi, văzîndu-l că vine în urma lui, S-a uitat din caretă. Ghehazi i-a zis: "Pace ţie." 
Neeman i-a răspuns asemenea şi lui: "Pace!" Ghehazi a zis iar: "Stăpinul meu m-a trimis la 
tine, zicînd: Acum au venit la mine doi tineri din fiii proorocilor de la muntele lui Efrem, să dai 
pentru ei un talant de argint și două rinduri de haine". Neeman a zis: "lată doi talanţi de argint 
și hainele." Apoi Neeman a pus doi talanţi în două pungi și două rînduri de haine şi le-a dat la 
două slugi ale sale pe care le-a trimis cu Ghehazi. 


Venind el seara cînd se întuneca la locul său cu acele lucruri, le-a luat din miinile 
slugilor și, eliberindu-i, le-a ascuns în casa sa. Apoi el singur s-a dus şi a stat în fața stăpinului 
său. Sfintul Elisei a zis către dinsul: "Unde ai fost, Ghehazi?" El a răspuns: "Nu am fost 
nicăieri”. Sfintul Elisei a zis către dinsul: "Inima mea a fost cu tine, şi a văzut cum S-a uitat 
bărbatul din careta lui în întimpinarea ta, cum ai luat de la dinsul argintul şi hainele. Oare cu 
acel argint voieşti să cumperi grădini, saduri de măslini, vii, oi, boi, slugi și slujnice? Pentru 
aceasta, lepra lui Neeman să se lipească de tine şi de seminţia ta în veci!" Și a plecat Ghehazi 
din fața lui Elisei înleproşat ca zăpada. 


Într-o vreme, fiii proorocilor au zis către Elisei: "Iată, locul unde petrecem noi în 
preajma ta este strîmt. Deci, să mergem acum la Iordan, să luăm de acolo fiecare bărbat cîte o 
bîrnă şi să ne facem locașuri, ca să petrecem acolo". Sfîntul le-a zis: "Mergeţi". Iar unul i-a zis 
cu blîndeţe: "Părinte, să mergi şi tu cu slugile tale! Omul lui Dumnezeu, sculîndu-se, a mers cu 
el. Deci, ajungînd la Iordan, tăiau lemnele; iar unul din ei, pe cînd tăia o birnă, toporul a ieşit 
din coadă și a căzut în apă. Acela a strigat: "O, Domnul meu, acest topor l-am împrumutat de 
la altul!" Omul lui Dumnezeu a întrebat: "Unde a căzut toporul?" Acela 1-a arătat locul. 


Sfîntul a tăiat un lemn şi l-a aruncat acolo în apă, şi fierul a ieşit deasupra. Sfîntul a zis 
către tăietor: "Ia-l tu singur". lar el, întinzîndu-şi mîna, l-a luat. Atât de mare era puterea acestui 
sfînt bărbat, încît şi greutatea cea firească a fierului putea să o prefacă într-o ușurință ca aceea, 
ca securea de fier să plutească deasupra apei, ca o frunză căzută din pom. El vedea şi pe cele 
depărtate, ca şi cum s-ar face aici înaintea ochilor. Pentru că, de multe ori, împăratul Siriei, 
luptîndu-se contra lui Israil, se sfătuia cu slugile sale, zicînd: "Să trecem prin cutare sau cutare 
loc şi să pîndim pe împăratul lui Israil”. lar Sfîntul Elisei, văzînd mai înainte aceea, trimitea la 
împăratul lui Israil, zicînd: "Fereşte-te să nu mergi prin cutare loc, căci acolo te pîndesc 
sirienii!" Împăratul a trimis acolo să ştie de este adevărat. Deci, înștiințîndu-se că este așa, se 
păzea cu dinadinsul, trimiţînd pe ostașii săi care năvăleau fără de veste asupra sirienilor şi-i 
băteau. 


Aceasta a fost nu o dată, nici de două ori, ci de mai multe ori. Deci, s-a tulburat sufletul 
împăratului Siriei de cuvîntul acesta, şi a chemat pe slugile sale şi le-a zis: "Pentru ce nu-mi 
spuneţi cine este cel care înștiinţează tainele mele împăratului lui Israil și mă dă în mîinile lui? 
Unul din slugile lui a zis: "Stăpînul meu, împărate, nu de la noi se face aceasta, ci proorocul 
Elisei cel din Israil spune împăratului său toate cuvintele, orice ai grăi în ascuns în cămara ta”. 
Împăratul Siriei a zis: "Mergeţi ca să aflaţi unde este proorocul acela ca, trimiţînd oastea, să-l 
aduc la mine". Ei i-au răspuns: "EI acum petrece în Dotaim". Împăratul a trimis acolo cai, căruţe 
şi putere mare şi, sosind noaptea, a înconjurat cetatea. Dimineaţa, sculîndu-se sluga lui Elisei, 
a ieşit ȘI, iată, puterea sirienilor înconjurase cetatea cu mulţime de cai şi căruțe. 


Atunci sluga a zis către Elisei: "O, stăpîne, ce vom face?" Sfîntul Elisei a răspuns: "Nu 
te teme, căci mai mare putere este cu noi decît cu ei”. Elisei s-a rugat lui Dumnezeu și a zis: 
Doamne, deschide acum ochii slugii tale, ca să vadă puterea Ta! Dumnezeu a deschis ochii 
slugii şi a văzut muntele plin de cai şi de căruţe de foc împrejurul lui Elisei; lar Sfîntul Elisei 
cu sluga sa a ieșit din cetate împotriva sirienilor. Deci, Elisei s-a rugat Domnului şi a zis: 
Pedepsește, Doamne, cu orbirea, pe acest neam străin! Şi Domnul i-a pedepsit cu orbirea, după 
cererea lui Elisei. Apoi el a zis către ei: Nu este aceasta calea, nici cetatea la care mergeţi; ci 
veniți după mine, că eu vă voi duce la bărbatul acela pe care-l căutați. Deci, i-a dus în Samaria; 
Şi, după ce au intrat în Samaria, Elisei s-a rugat, zicînd: Doamne, deschide-le ochii să vadă unde 
sînt. Domnul le-a deschis ochii şi au văzut că sînt în mijlocul Samariei. Împăratul s-a înştiinţat 
de ei şi i-a văzut. Atunci el a întrebat pe Elisei: Părinte, oare poruncești să-i lovesc cu bătaia? 
Sfîntul a răspuns: Să nu-i ucizi, căci nu i-ai adus tu pe aici, nici nu i-ai biruit cu armele tale! 
Ci, dă-le lor hrană şi băutură ca să mănince şi să bea şi după aceea trimite-i la stăpinul lor. 
Deci, împăratul le-a dat spre ospătare, bucate multe; și ei au mîncat și au băut şi s-au dus liberi 
la împăratul lor, care nu a mai încercat să vină din Siria pe pămîntul lui Israil. 


După aceasta, trecînd multă vreme, Venedad, împăratul Siriei, ridicînd război împotriva 
lui loram, împăratul lui Israil, a adunat toată oastea sa şi, venind, a înconjurat cetatea Samaria, 
cea de scaun a împăraţilor lui Israil, unde era şi proorocul Elisei. În cetate era atunci foamete 
mare, încît oamenii cei săraci îşi mîncau copiii lor. Odată împăratul lui Israil umblînd pe zidul 
cetăţii, o femeie a strigat la el, zicînd: "Împăratul meu, mîntuieşte-mă pe mine!" Împăratul i-a 
răspuns: "De nu te va mîntui Domnul, apoi eu cum te voi mîntui pe tine? Oare din arie sau din 
călcătoare îţi voi da hrană? Spune ce-ţi trebuie?" Ea a început a se plînge contra prietenei sale, 
zicînd: "Această femeie mi-a zis: "Dă-mi pe fiul tău, fiind prunc, să-l mîncăm astăzi, iar miine 
îl mîncăm pe al nostru!" Deci, am fript pe fiul meu și l-am mîncat. A doua zi am zis: "Dă-mi pe 
fiul tău să-l mîncăm!" Iar ea a ascuns pe fiul ei!" Împăratul, cînd a auzit cuvintele acelei femei, 
şi-a rupt hainele şi s-a mîniat foarte asupra proorocului lui Dumnezeu, căci cu sfatul său l-a 
oprit pe el să nu se supună împăratului Siriei și să nu dea cetatea în mîinile lui; ci să aştepte 


ajutor de la Dumnezeu. Impăratul a zis: "Aceasta să-mi facă mie Dumnezeu și aceasta să-mi 
adauge, dacă capul lui Elisei va mai fi la locul lui!" Și îndată a trimis pe un călău ca să taie 
capul proorocului. 


Deci omul lui Dumnezeu şedea în casa sa şi bătrînii lui Israil ședeau cu el. Sfîntul a zis 
către bătrîni: "Au nu știți că împăratul loram, fiul ucigaşului Ahav, care a ucis fără de vină pe 
Navutia, acela a trimis pe acest călău, ca să vină să-mi taie capul? Deci, întăriţi bine uşile şi nu- 
| lăsați aici, pînă ce va veni după el însuși stăpînul lui care l-a trimis. Ascultaţi, oare nu se aude 
sunetul picioarelor stăpînului în urma lui? Grăind sfîntul acestea, împăratul a ajuns pe acel călău 
trimis; căci îndată s-a căit de acel cuvînt al său şi alerga degrabă el însuşi în urma trimisului, ca 
să nu se săvîrşească acea poruncă rea a lui; pentru că ştia că Elisei proorocul este sfint şi 
nevinovat şi este de bună trebuință împărăției lui Israil, căci a făcut mult bine la mulți. 
Împăratul, venind la proorocul lui Dumnezeu, a zis: "Atâta răutate s-a pornit de la Domnul 
asupra noastră, încît nu ştiu ce mai aştept? Deci, voi da cetatea împăratului Siriei, şi mă voi 
închina lui ca să nu murim cu toţii de foame; pentru că este mai bine să fim robi lui, decît să 
pierim de foame, împotrivindu-ne”. 


Sfîntul Prooroc Elisei a zis către împărat şi către toţi cei ce erau acolo: "Ascultaţi 
cuvîntul Domnului: Mine, în ceasul acesta, în părțile Samariei măsura de făină de grîu va fi 
un siclu, şi două măsuri de orz vor fi un siclu". Şi a răspuns voievodul, pe a cărui mînă se 
odihnea împăratul, şi a zis către Elisei: "De ar deschide Dumnezeu jgheaburile cereşti şi tot nu 
ar fi aşa!" lar Elisei i-a zis: "lată, tu vei vedea aceasta cu ochii; însă din pîinea aceea nu vei 
mînca". Potolindu-se puţin, împăratul s-a dus la palat. 


În noaptea aceea, rugîndu-se Elisei, proorocul lui Dumnezeu, pentru eliberarea cetăţii, 
Domnul a trimis tulburare în tabăra sirienilor; pentru că le-a făcut un zgomot de armă şi a zis 
unul către altul: "Iată am ridicat asupra voastră pe împăratul lui Israil, pe împăratul Hateului, şi 
pe împăratul Egiptului, venind asupra noastră cu puterea lor”. 


Deci s-au umplut sirienii de frică mare şi au zis: "Să fugim de aici”. Şi, sculîndu-se 
noaptea cu împăratul lor, au fugit lăsînd corturile, caii, catirii şi toate cele ce erau în tabăra lor, 
scăpînd numai sufletele lor. În noaptea aceea, patru bărbaţi leproși ședeau lîngă porţile cetăţii 
Şi ziceau unul către altul: "Pentru ce noi aşteptăm să murim şezînd aici? De vom intra în cetate, 
vom muri de foame pentru că acolo este foamete. De vom sta aici, asemenea vom muri; deci, 
să intrăm în tabăra sirienilor şi, de ne vor lăsa vii, vii vom fi; iar de ne vor omorî, vom muri. 
Deci, în viaţa aceasta nu vom răbda mai multă pătimire, căci este mai bine să murim de sabie 
decît de foame”. 


Astfel sfătuindu-se, s-au sculat şi au intrat în tabăra sirienilor, fiind noapte. Intrînd în 
tabără şi trecînd prin mijloc şi neaflînd nici un om, s-au mirat. După aceea, au intrat într-un cort 
unde au mîncat, au băut şi au luat de acolo aur, argint şi haine pe care le-au ascuns. 


Întorcîndu-se, au intrat în alt cort și au luat de acolo ce au voit şi cît au putut ascunde. 
Apoi au zis între ei: "Nu facem bine, pentru că ziua aceasta este zi de bună vestire, iar noi tăcem. 
Şi de vom petrece pînă la lumina dimineții, ne vom afla vinovaţi păcatului; deci, să mergem în 
cetate să spunem şi împăratului". Ducîndu-se la porţile cetăţii, au spus păzitorilor: "Am intrat 
în tabăra sirienilor şi n-am aflat nici un om, nici glas de om, decît numai caii și catrii legați, şi 
corturile cu toate bogățiile ce sînt într-însele”. lar portarii ce păzeau, au spus aceasta în casele 
împărăteşti. Împăratul, sculîndu-se noaptea, a zis către slugile sale: "Eu vă voi spune meșteșugul 
sirienilor, pe care ei acum ni l-au făcut nouă. Ei au înţeles că noi sîntem flămînzi; deci, ieşind 


din conacul lor, s-au ascuns în sat, socotind: "EI vor ieşi din cetate flămînzi şi îi vom prinde vii, 
după aceea vom intra în cetatea lor”. Deci, slugile au sfătuit pe împărat să trimită ca să afle 
adevărul. Împăratul lui Israil a trimis doi călăreţi care, intrînd în tabără şi neaflînd pe nimeni, 
au alergat în urma sirienilor pînă la Iordan. Toată calea aceea era plină de haine şi de arme pe 
care le aruncaseră sirienii, fugind de frică. 


Întorcîndu-se, trimişii au spus împăratului şi la toată cetatea tot ce văzuseră. Atunci, 
ieşind tot poporul, au jefuit toate corturile sirienilor şi a fost măsura de grîu un siclu şi două 
măsuri de orz iarăşi un siclu, după cuvîntul Domnului. lar împăratul a pus pe voievodul cel mai 
înainte zis, pe ale cărui mîlini se odihnea, spre a păzi porțile cetăţii. Pe cînd acela se îndrepta să 
nu se îngrămădească poporul la porţi, l-au călcat popoarele şi a murit, precum a zis omul lui 
Dumnezeu, Elisei; pentru că acel voievod n-a crezut Cuvîntul lui Dumnezeu, cel zis prin gura 
proorocului, pentru îndestularea pîinii, ci a răspuns împotrivă, zicînd: "Măcar și jgheaburile 
cereşti de ar deschide Domnul, tot nu va fi aşa”. 


Era minunat acest mare plăcut al lui Dumnezeu şi în alte fapte şi daruri prooroceşti, 
precum se scrie pe larg în cărțile împăraţilor. O foamete de şapte ani, ce era să fie în pămîntul 
lui Israil, a spus-o mai înainte. Moartea lui Venadad împăratul a știut-o mai înainte, iar lui Azail 
i-a spus mai înainte despre luarea împărăției. Pe lehu, unul din boierii lui Israil, l-a uns la 
împărăție şi l-a ridicat spre pierderea casei lui Ahav, cea urîtă de Dumnezeu și închinătoare de 
idoli, care a şi ucis pe doi împărați închinători de idoli, pe loram al lui Israil și pe Ohozie al 
lehudeei, nepotul împăratului losafat și care nu a urmat unchiului său, ci s-a abătut la păgînătate. 
A ucis încă și pe Izabela, acea spurcată femeie a lui Ahav; iar mama lui loram a ucis pe toți 
slujitorii şi vrăjitorii lui Baal. În toate acestea, avea ajutor dreapta credință și rugăciunile 
Sfîntului Prooroc Ilie. 


După moartea lui lehu a împărățit în Israil loahaz, fiul lui, apoi Ioaș, nepotul lui. Pe 
vremea împărăției aceluia, s-a îmbolnăvit de moarte în Samaria omul lui Dumnezeu, Elisei, 
fund la adînci bătrîneți. Și a venit la dînsul loaş, regele lui Israil, spre cercetare şi, plîngînd 
deasupra lui, a zis: "Părinte, părinte carul lui Israil şi călărețul lui!" Şi i-a zis Elisei: "Ia un arc 
şi o săgeată şi deschide fereastra cea dinspre răsărit, încotro se află Siria, şi pune o săgeată în 
arcul cel întins". Împăratul a făcut aceasta; iar proorocul lui Dumnezeu, punîndu-și mîinile sale 
pe ale împăratului, a zis: "Dă drumul săgeții spre Siria”. Și împăratul a făcut aşa. Iar proorocul 
a zis: "Această săgeată este mîntuirea Domnului și vei birui pe sirieni”. Şi iar a zis împăratului: 
"Ja nişte săgeți!" Și împăratul a luat. Și a zis către el proorocul: "Loveşte în pămînt". Și a lovit 
împăratul de trei ori şi a stat. Atunci s-a scîrbit asupra lui omul lui Dumnezeu şi a zis: "Dacă ai 
fi lovit de cinci sau de șapte ori, ai fi călcat Siria pînă în sfîrşit, iar acum o vei birui numai de 
trei ori”. 


Astfel proorocind Sfintul Elisei, a murit şi s-a îngropat cu cinste. Dar nu numai în viață 
a făcut multe minuni, ci și după moarte era făcător de minuni; pentru că, în acel an, s-a întîmplat 
lucrul acesta. Ducînd pe un mort în cetatea Samariei la îngropare, deodată ostaşii de la Moav 
au năvălit tîlhăreşte în pămîntul acela. Iar îngropătorii, văzînd de departe pe ostaşi venind, au 
aruncat pe acel mort în mormîntul lui Elisei și au fugit în cetate. Deci corpul celui mort, căzînd 
peste oasele lui Elisei, îndată a înviat şi a stat pe picioarele sale; apoi, ieşind din groapă, a alergat 
în cetate. Astfel că, şi după moarte, Dumnezeu a preamărit pe plăcutul său. 


Pentru acel lucru, se cuvine Dumnezeului nostru de la toți slavă, cinste şi închinăciune, 
acum şi pururea şi în vecii vecilor. Amin. 


38. SFÎNTUL IERARH METODIE, PATRIARHUL 
CONSTANTINOPOLULUI 


(14 IUNIE) 

Metodie, arhiereul lui Hristos, era din părţile Sicheliei. Din tinereţe a primit viața 
călugărească şi a sporit în multe fapte bune. Pe vremea împărăției lui Leon Armeanul, luptătorul 
de icoane, scaunul patriarhiei Constantinopolului fiind ocupat de Prea Sfinţitul Nichifor, Sfîntul 
Metodie avea rînduiala de apocrisarie. EI a fost trimis de patriarh la episcopul Romei pentru 
trebuinţele bisericești și a zăbovit acolo cam mult; deoarece Leon, rău credinciosul împărat, a 


izgonit de pe scaun pe Prea Sfinţitul Nichifor, iar în locul lui a ridicat pe cel de un gînd cu 
dînsul, pe ereticul Teodot mincinosul, cel cu porecla Casiter. 


Însă, după ce au murit, atît împăratul Leon cît şi mincinosul patriarh Teodot, Sfîntul 
Metodie s-a întors din Roma cea veche în Roma cea nouă şi, avînd rînduiala preoţiei, slujea 
Domnului întru cuvioşie şi dreptate, luptîndu-se totdeauna împotriva eresului luptării de icoane, 
care într-acea vreme se întinsese foarte mult. După Leon Armeanul a luat împărăția Mihail, 
supranumit Valvos sau Travlos, de acelaşi eres cu dînsul, iar scaunul patriarhiei din 
Constantinopol se ţinea de cei necredincioşi. Deci, fericitul Metodie suferea multă osteneală, 
luptîndu-se cu ereticii, dovedindu-le și înfruntîndu-i; de aceea era chinuit în legături şi în 
temniță de răucredinciosul împărat. Despre aceasta încredințează grecul Zonara, care spune că 
Mihai Travos, măcar că la începutul împărăției sale s-a arătat bun, căci pe mulți părinți care au 
fost surghiuniţi de Leon Armeanul pentru cinstirea icoanelor, i-a iertat de pedeapsă şi din 
legături le-a dat drumul; însă, nu după multă vreme, lepădînd acea fățarnică facere de bine, şi- 
a dat pe față răutatea sa și a început a prigoni pe cei drepteredincioşi şi, afară de mulți alţii care 
au fost munciţi, s-a sculat cu mînie şi contra Sfîntului Metodie și a lui Eftimie, arhiepiscopul 
Sardicei. Deci, pe Eftimie l-a izgonit, pentru că cinstea sfintele icoane, iar pe Metodie l-a închis 
în temniţa din Crit. 


Acelaşi Zonara, scrie despre împăratul acela cît era de rău cu credința; astfel Mihail 
Travlul urma întru toate lui Copronim, că, fiind supus jidovilor, poruncea să postească sîmbăta, 
iar învierea morţilor nu credea că va fi. De aceea, bunătățile cele ce vor să fie le defăima şi rîdea 
de sfinţii prooroci, zicînd că sînt diavoli. Păcatele trupeşti nu le socotea ca păcate, iar pe Iuda 
vînzătorul îl socotea că este mîntuit, socotindu-l sfînt. Înţelepciunea Scripturilor îi era foarte 
urîtă şi nu lăsa pe oameni să-şi dea copiii la învățătura cărții, ca să nu se vădească nebunia lui, 
de cei ce ştiu puterea şi tainele dumnezeieştilor Scripturi; ci voia să urmeze toți rătăcirii lui întru 
neștiință şi fără de carte. Acestui rău credincios împărat se împotrivea foarte tare Sfîntul 
Metodie, ca un preaînţelept şi iscusit în dumnezeiasca Scriptură, în dogmele credinţei celei 
drepte şi în rînduiala Sfinţilor Părinţi; de aceea era chinuit ca un mărturisitor al adevărului, nu 
numai cu legături şi cu temniţă, ci şi cu bătăi. 


După moartea lui Mihail Travlul, împărăţia grecească a luat-o fiul său, Teofil, care, 
precum a fost moștenitor al scaunului împărătesc, tot aşa a fost şi al credinţei sale celei rele. El 
muncea pe mulți pentru dreapta cinstire a sfintelor icoane, însă iubea înțelepciunea Sfintei 
Scripturi. Școlile cele pustiite din Constantinopol le-a înnoit, poruncind ca iarăşi să se înveţe 
carte în ele. Tot el a eliberat pe Sfîntul Metodie, precum scrie despre aceasta istoricul grec 
Mihail: "Dumnezeu a scos din legăturile cele întunecoase pe Metodie cu oarecare închipuire 
nouă şi minunată; căci, ştiind că Teofil iubea înțelepciunea Scripturii şi îndeletnicindu-se 
adeseori la citirea cărților, a aflat oarecare carte greu de înţeles şi nu putea să tîlcuiască cele 
scrise într-însa. Cînd cineva dintre ai săi i-a spus că nu este între oameni altul care să poată 
tîlcui cu înlesnire cărțile cele greu de înțeles, decît Metodie cel închis în temniţa din Crit, 
împăratul îndată a trimis şi a scos din legături pe Sfîntul Metodie. Deci, văzîndu-l şi vorbind cu 
el, l-a cunoscut că el este acel bărbat înțelept şi, lăsîndu-l liber, îl avea pe el în cinste”. 


După ce sfîntul a cîştigat libertate, iarăşi se lupta cu ereticii, învăţindu-i să dea sfintelor 
icoane cinstea și închinăciunea cea vrednică. Astfel, iarăși a pornit spre mînie pe cei potrivnici 
şi chiar împăratului i se aducea de ştire despre aceasta, tulburîndu-se cu mînie asupra sfîntului, 
însă l-a răbdat pînă la o vreme. 


Într-acea vreme, grecii au avut un război cu turcii şi era nevoie ca împăratul singur să 
meargă la război. Deci, mergînd împăratul în tabără, a luat cu dînsul și pe Sfîntul Metodie; pe 
de o parte ca pentru rugăciune, iar pe de alta, pentru vorbele şi întrebările din Sfintele Scripturi, 
ce le avea cu dînsul și pe care Sfîntul Metodie lesne le dezlega, pentru că se temea ca, rămînînd 
singur în Constantinopol, să nu facă tulburare în popor şi sculare contra celor ce nu se închină 
sfintelor icoane; căci cuviosul era iubit poporului, ca un bărbat sfînt, învățător şi iscusit nu 
numai în lucrurile cele duhovnicești, dar ştia bine şi ocîrmuirea cetăţii. 


De aceea împăratul, nelăsîndu-l pe el singur în cetate, l-a luat cu dînsul printre ostași. 
Dar după ce, cu voia lui Dumnezeu, turcii au biruit pe greci şi au sfărîmat toată puterea lui 
Teofil, încît abia a scăpat singur şi cu puţină oaste, atunci mînia sa asupra Sfîntului Metodie, 
ținută în inimă, a dat-o pe faţă. Pentru că rău credinciosul împărat zicea: "De aceea ne-a lăsat 
pe noi Dumnezeu să fim biruiți de vrăjmași pentru că printre noi se află închinători de idoli!" 
Ticălosul, grăind astfel, numea sfintele icoane idoli. La acestea Sfîntul Metodie, răspunzîndu-i 
împotrivă, i-a zis: "Pentru aceea s-a mîniat Domnul împotriva creștinilor, fiindcă este necinstit 
de dînşii în sfinta Sa icoană, şi de aceea i-a eliberat ca să fie călcați de vrăjmaşi”. Atunci 
împăratul, umplîndu-se de mînie, i-a dat multe bătăi şi l-a trimis la surghiunie într-o insulă 
oarecare. 


Acolo a poruncit să-l închidă într-un mormînt săpat adînc în chip de peşteră, împreună 
cu doi tilhari şi să nu-l lase să vadă lumina zilei. Deci, Metodie petrecea acolo ca un mort în 
sînurile pămîntului, ca şi Iona în pîntecele chitului şi mulțumea lui Dumnezeu. Împăratul pusese 
pe un pescar oarecare să-i dea mîncare foarte puţină, atît cît să nu moară de foame, ci să i se 
lungească viaţa, ca astfel să pătimească cît mai mult în mormîntul acela. În acea vreme, Teofil 
a muncit pe doi sfinți mărturisitori, Teodor și Teofan, pentru cinstirea sfintelor icoane și, 
însemnîndu-le feţele cu scrisori de fier, i-a trimis în surghiun. 


Deci, fiindu-le calea alături de insula în care Sfintul Metodie şedea închis în mormînt, 
s-au întîlnit din întîmplare în cale cu pescarii care îl hrăneau pe cel legat şi au aflat de la dînșii 
toate cele întîmplate Sfîntului Metodie. Dar, de vreme ce nu era cu putinţă a se vedea cu dînsul, 
căci erau cumpliți cei ce îi păzeau, au trimis prin acel pescar multe închinăciuni într-o scrisoare. 
Sfîntul Metodie, citind acea scrisoare și aflînd încă și din povestirile pescarului de acei sfinți 
purtători de chinuri, s-a mîngiiat cu duhul şi a mulțumit lui Dumnezeu, Care i-a întărit într-o 
nevoință ca aceasta. Deci, le-a răspuns înapoi prin următoarele rînduri: 


Celor scrişi sus în cartea cea neuitată, 

Din care fiecare este cu faţa însemnată, 

Pe legăturile acelora, le sărută cel legat, 

Care, viu, mai înainte de moarte, este îngropat. 


Sfîntul Metodie a petrecut în acea închisoare de mormînt pînă la moartea lui Teofil. 
După aceea, viteazul mărturisitor a văzut iar lumina zilei şi şi-a deschis gura spre mărturisirea 
dreptei credinţe, după ce moartea închisese ochii lui Teofil în țărîna mormîntului şi, gura 
hulitoare a aceluia închizînd-o în mormînt, i-a făcut tăcere limbii lui celei birfitoare. După 
moartea lui Teofil, a luat împărăţia Mihail, al treilea fiu al lui, cu acelaşi nume; dar împărăţia o 
conducea maica lui, Teodora, fiind prea tînăr împăratul Mihail, fiul ei. Acesta primind cîrmuirea 
împărăției, întîi a început a se îngriji de pacea Bisericii lui Hristos, care era foarte tulburată de 


luptătorii împotriva sfintelor icoane; pentru că acea luptă, începînd din zilele împăratului Leon 
Isaurul, a ținut pînă la moartea lui Teofil. Deci, trecuse 120 de ani de cînd icoana lui Hristos era 
călcată şi batjocorită de creştini, de aceea se şi veneau multe răutăți asupra împărăției 
creștinilor, pentru că, în acei ani, multe ţări creştinești au fost supuse turcilor, care le-au luat în 
stăpînirea lor. 


Pe vremea aceea, împărăţia grecească și cea romană făceau o singură împărăție, pentru 
că, de la început, împăratul grecesc al Constantinopolului - Roma cea nouă -, stăpînea și Roma 
cea veche. Deci, Răsăritul şi Apusul se stăpînea de un sceptru, adică de împăratul grecesc. Dar, 
pentru înmulţirea eresului luptătorilor de icoane şi pentru vărsarea sîngelui mărturisitorilor celor 
fără de număr ai dreptei credinţe, care erau munciți cumplit de luptătorii de icoane, Apusul s-a 
despărțit de stăpînirea împăraţilor greceşti şi şi-a pus alt împărat. Deci, împăratul grecesc a 
rămas a stăpîni numai ţara grecească singură şi nici pe aceea întreagă, deoarece Sfînta Cetate a 
Ierusalimului cu Palestina, cu Siria, cu Arabia, şi Egiptul cu părțile de sub stăpînirea lui, căzuse 
sub stăpînirea turcilor. 


Toate acestea veniseră de la Dumnezeu pentru păcatele creştinilor, care se abătuseră de 
la dreapta credinţă, căzuseră în eresuri şi călcau sfintele icoane în picioare. Privind şi socotind 
acestea, dreptceredincioasa şi plina de înţelegere împărăteasa Teodora, cea de Dumnezeu 
insuflată, s-a sîrguit să piardă din împărăţia creştinească acel blestemat eres al luptătorilor de 
icoane; iar dreptcredincioasa cinstire a sfintelor icoane s-o întoarcă Sfintei Biserici, Mireasa lui 
Hristos, ca pe o frumoasă podoabă şi astfel să întărească dreapta credință. Deci, a poruncit ca 
îndată să elibereze din legături şi din temnițe şi de la pedeapsă pe toţi mărturisitorii dreptei 
credinţe, să vină în Constantinopol la sinod și cinste cuviincioasă să aducă icoanelor celor sfinte 
din Bisericile lui Dumnezeu. 


În vremea aceea, a fost scos şi Sfîntul Metodie din închi-soarea mormîntului său. Dar, 
de vreme ce atunci era pe scaunul patriarhiei - ca o uriciune a pustiirii la locul cel mai de cinste 
-, mincinosul patriarh Ioan, cel numit Anie, ereticul şi fermecătorul, acela care fusese ridicat la 
scaunul patriarhiei de împăratul Teofil, Sfinţii Părinţi nu voiau să aibă împărtăşire cu dînsul. 
Pentru aceea, de la început, drepteredincioasa împărăteasă l-a izgonit de la vie, ca pe un păzitor 
sălbatic, adică de la Biserica lui Hristos, şi de la scaunul patriarhiei; deci, s-a ales ca patriarh, 
cu bunăvoința lui Dumnezeu, Metodie. 


Acest sfînt mărturisitor şi mucenic, a fost ridicat la scaun cu mare bucurie de întregul şi 
credinciosul său popor. Această ridicare a lui, după alegerea lui Dumnezeu, mai mult decît după 
cea omenească, s-a încredințat mai înainte că se va face, prin proorocia Cuviosului Ioanichie 
cel Mare, de care lucru se scrie astfel în viaţa lui: Evstratie, egumenul mănăstirii Avgarov, a 
întrebat odată pe Cuviosul Ioanichie: "Părinte, pînă cînd vor fi călcate sfintele icoane și nu se 
vor da Bisericii, iar prigonitorii se vor înmulţi și turma lui Hristos o vor răpi ca nişte fiare 
sălbatice?" Sfîntul Ioanichie a răspuns: "Frate, să mai aştepţi puțin şi vei vedea puterea lui 
Dumnezeu. Pentru că va lua ocîrmuirea bisericească un oarecare Metodie cu numele. Acela, 
prin duhul dumnezeiesc, o va îndrepta şi eresurile le va pierde şi cu dogmele cele credincioase 
va cîntări Biserica şi va aduce alinare și unire la un gînd; iar pe cei potrivnici îi va smeri dreapta 
Celui Preaînalt". 


Această proorocie a Cuviosului Ioanichie s-a împlinit la Sfîntul Metodie, căci, după 
moartea lui Teofil, a fost numit patriarh al Constantinopolului. EI a fost vrednic de o dregătorie 
ca aceea, ca unul ce era stilpul cel tare al dreptei credinţe, întărirea cea neclătită, ostașul lui 
Hristos cel împodobit cu mucenicie, cel mai înainte însemnat de Dumnezeu spre acea arhierie 


şi de bărbatul cel înaintevăzător şi mai înainte înștiințat. Acesta, cu împărăteasa Teodora cea 
drept credincioasă, adunînd în Constantinopol sinod de Sfinți Părinți, au întărit dogmele cele 
credincioase ale sfîntului şi marelui a toată lumea al şaptelea Sinod, care s-a adunat mai înainte 
în Niceea, pe vremea împărăției lui Constantin şi a Irinei, contra luptătorilor de icoane şi a dat 
anatema pe cei ce se împotriveau la acele dogme așezate la al şaptelea Sinod a toată lumea, 
ținut în al doilea rînd. 


Deci, veselind cu totul credinţa, a împăcat tulburarea bisericească, a prefăcut în alinare 
toată furtuna şi învăluirea, şi au adus icoanele în Biserica Domnului cu mare dănțuire, în cea 
dintii Duminică a Sfintului Marelui Post al Paștelui. Și s-a făcut bucurie nu numai în 
Constantinopol, ci în toată partea cea de sub cer, pe unde se afla dreapta credință cea 
creștinească. 


Biruind pretutindeni dreapta credință şi toți creştinii dănțuind creștineşte, se rupeau de 
zavistie inimile acelora, în care era înrădăcinat eresul luptării de icoane. Unul ca acela era Anie, 
adică patriarhul loan, cel ce s-a numit mai înainte mincinos şi care a fost lepădat de pe scaun 
de fratele lui, Arsabar, cel ce avea în palatul împărătesc rînduiala de patriciu, şi alți oarecare, 
unii din boierii cei cu dregătorii, iar alții din rînduiala mai mică. Aceia, nepricepînd ce să facă, 
socoteau în sine că ar putea să aducă hulă asupra prea sfințitului Metodie. 


Deci, Anie a îndemnat pe o femeie deşteaptă, care era de un gînd cu el și al cărui fiu a 
fost voievod în Smirna. Acelei femei i-a dat mult aur, ca, mergînd la împărăteasă şi la 
credincioşii cei ce erau puși lîngă împăratul cel tînăr, să le spună, că Metodie, noul patriarh, a 
păcătuit cu ea. Aceasta au scornit-o ticăloșii, socotind că, dacă îl vor necinsti, se va duce vestea 
rea şi nume hulit despre dînsul şi atunci ei vor putea cu înlesnire ca și învăţătura lui şi sfintele 
icoane iarăşi să le hulească pe faţă. Deci, ducîndu-se acea femeie la împărăteasă şi la boierii cei 
puși lîngă împăratul cel tînăr, a spus acel lucru, dînd plîngere contra sfîntului şi nevinovatului 
bărbat. Acea femeie, ca să i se creadă minciuna ca un adevăr, vărsa lacrimi din ochi, ca şi cum 
ar fi fost silită de noul patriarh Metodie. 


Atunci toţi s-au minunat de acel lucru şi s-au smintit; deci, îndată s-a lăţit această veste 
prin toată cetatea, tulburînd pe cei dreptcredincioşi. lar cei răucredincioşi se bucurau şi 
dănțuiau. Unii batjocoreau pe cei drepteredincioşi şi, ocărîndu-i, le ziceau: "lată ce fel de 
patriarh aveţi şi unuia ca acesta urmaţi?” Prea Sfinţitul Metodie, auzind aceasta, s-a minunat, 
de unde i-a venit acea năpastă. Însă, avînd conştiinţa curată, se bucura cu duhul de ispita cea 
fără de vină; dar s-a cuprins de mare mîhnire pentru sminteala poporului atît de mult şi pentru 
batjocorirea care le venea la toţi cei drepteredincioşi de la cei răucredincioşi. 


Deci, iată ce a făcut Metodie, marele arhiereu, bărbat nevinovat cu mîinile şi curat cu 
inima, care şi-a păzit fără de prihană curăţenia trupului său din pîntecele maicii sale, vrînd ca 
nu atît pentru sine să lepede prihana cea mare cu minciuna, ci mai mult să ridice sminteala din 
Biserică şi să astupe gurile cele mincinoase ale ereticilor. El a gîndit că, deşi este cu rușine, o 
să-şi descopere boala cea tăinuită a trupului său, care pînă atunci nu era ştiută de nimeni, adică, 
să arate și să dovedească cum că nu ar putea el să facă amestecarea păcatului trupesc. Deci, 
trimițînd la palatul împărătesc, a cerut judecată dreaptă, care să cerceteze faptele între el și 
femeia aceea. 


Stînd înainte la judecata feţelor celor cinstite, și neavînd ce să grăiască altceva afară de 
nevinovăția sa, nici să nu se sfădească cu femeia cea fără de ruşine, a lepădat ruşinea cea firească 
ŞI cuviincioasă a unui om ca acela - fiind silit de primejdie - în faţa tuturor şi-a descoperit haina 


pînă la goliciune; deci, şi-a arătat locul cel tăinuit al trupului care era cuprins de vătămare. 
Atunci toţi au cunoscut că clevetirea acelei femei era mincinoasă; pentru că au văzut că era cu 
neputinţă unui om atît de bolnav să se amestece cu păcatul trupesc. Deci, îndată s-au bucurat 
drepteredincioşii că s-a ridicat ocara de la fiii dreptei credinţe și s-a pierdut sminteala din 
Biserică. Vestea aceasta a cuprins pe cei răucredincioși și le-au astupat gurile lor cele hulitoare; 
iar durerea s-a întors la capul lor şi batjocorirea spre rușinarea și defăimarea lor. 


Prea Sfinţitul Patriarh Metodie, fiind întrebat de acei cinstiți judecători, prin ce 
întîmplare i s-a făcut lui acea boală, el le-a răspuns: "Cînd am fost trimis de Prea Sfinţitul 
Patriarh Nichifor la episcopul Romei, zăbovind acolo, mi-a venit de la ispititorul trupului - 
îngerul satanei -, o poftă foarte mare spre păcatul trupesc şi o grozavă aprindere a mădularelor, 
încît mă luptam ziua şi noaptea cu patima aceea, muncindu-mă cu postul, cu privegherea şi cu 
tot felul de osteneli omorîtoare. 


Dacă am văzut că nu se depărtează de la mine acea patimă, socotindu-mă aproape de 
cădere, m-am aruncat cu lacrimi înaintea Sfîntului Apostol Petru, încredințindu-mă în ajutorul 
lui şi cerînd ușurare de la dînsul, ca el, cu puterea darului său pe care îl primise de la Dumnezeu, 
să-mi ușureze patima şi să mă izbăvească de războiul cel trupesc, ca să nu mă lase să-mi spurc 
trupul meu cel sfinţit de curăţie. Adormind eu puţin, în grija aceea, mi s-a arătat Sfîntul Apostol 
Petru şi cu dreapta sa s-a atins de părțile cele rușinoase ale trupului meu. Din această atingere 
am simţit o durere, ca şi cum a ars cu foc acel loc şi am suspinat foarte tare. Apostolul mi-a zis: 
"De acum nu vei mai simţi plăcere de păcatul cel trupesc; iar eu îndată deşteptîndu-mă, m-am 
aflat că primisem această vătămare şi acest fel de boală precum vedeţi”. 


Auzind acestea judecătorii de la sfiîntul, s-au umilit şi au judecat că este nevinovat 
păcatului. lar pe femeia aceea au poruncit s-o muncească să afle de la cine a fost îndemnată să 
clevetească de rău pe arhiereul lui Dumnezeu, cel nevinovat şi curat. Şi îndată au stat de față 
muncitorii ca să ia pe acea femeie spre muncire. Însă, văzînd sabia trasă, locul pregătit şi toiege 
cu ghimpi ascuţiţi, s-a temut foarte mult şi, mai înainte de a o munci, a spus adevărul, arătînd 
pe nume pe toți cei ce au îndemnat-o şi au învăţat-o pe ea, spunînd și aurul ce i se dăduse de 
îndemnătorii ei şi în ce loc este pus în casa el. 


Atunci judecătorii au trimis slugi credincioase la casa ei, care mergînd, au găsit aurul la 
locul acela, în care a spus ea şi l-au adus la judecători. Ei au hotărît dreapta judecată contra 
acelei femei şi contra îndemnătorilor ei, adică să fie pedepsiţi cu moartea. 


Dar, Prea Sfinţitul Patriarh Metodie, fiind fără de răutate, credincios şi adevărat următor 
al Domnului său, n-a lăsat să se facă aceea și i-a iertat şi i-a eliberat, nu numai de la moarte, ci 
şi de la bătăile ce li se cădeau. Pe toți vrăjmaşii săi îi pedepsea cu această pedeapsă: în toate 
sărbătorile mari de prăznuire să meargă de la biserica Vlaherna, a Preacuratei Născătoare de 
Dumnezeu, cu rînduială şi cu lumînări aprinse, la biserica sobornicească a Sfintei Sofia, și 
acolo, stînd lîngă ușile bisericeşti, să-şi primească anatema în urechile lor. 


Atunci au tăcut gurile ereticești cele hulitoare, iar eresul luptătorilor de icoane din 
Constantinopol s-a pierdut pînă la sfîrșit, cu darul lui Dumnezeu, cu rugăciunile și cu sîrguința 
cea neadormită a plăcutului lui Dumnezeu Prea Sfinţitul Patriarh Metodie, care pentru minciuna 
ce se scornise contra lui fără de vină, s-a arătat mai luminat și mai slăvit; iar potrivnicilor nu li 
s-a dat pedeapsa pe care David o cerea de la Dumnezeu, celor ce i-au greşit, zicînd: Umple 
fețele lor de ocară, și vor căuta numele Tău, Doamne. Pentru că, orbindu-i răutatea şi 
împietrindu-li-se inima, la cele dintii fapte rele ale lor au adăugat alte răutăți mai mari. 


Astfel mincinosul patriarh loan, căruia îi zicea Anie, fiind începător al acelei răutăți, a 
fost trimis la pocăință într-o mănăstire. lar pe cînd era acolo, a văzut sfintele icoane ale 
Mîntuitorului Hristos, ale Preacuratei Născătoare de Dumnezeu şi ale sfinților îngeri, înnoite de 
cei drepteredincioşi, după stricarea care se făcuse de luptătorii de icoane. Deci, a poruncit 
diaconului său să le scoată ochii sfinților de pe sfintele icoane. Diaconul a făcut după cum i s-a 
poruncit. Despre aceasta s-a înștiințat împărăteasa Teodora, care, rîvnind după Hristos 
Dumnezeu, a poruncit ca însuşi acelui eretic patriarh mincinos să-i scoată ochii; dar, fiind rugată 
de oarecare cinstiți senatori, nu i-a mai scos ochii, ci a poruncit să-i dea două sute de lovituri cu 
nişte bice tari, celui ce era vrednic de nenumă-rate munci de moarte; de vreme ce şi el, la vremea 
stăpînirii sale de puţin timp, pe mulţi i-a muncit pînă la moarte pentru dreapta credință, el care, 
fuind la pedeapsă, nu înceta a face batjocură la sfintele icoane. 


Prea Sfinţitul Patriarh Metodie, după toate acele tulburări bisericeşti şi după multele sale 
primejdii, pe care le-a răbdat pentru sfintele icoane, a îndreptat ocîrmuirea bisericească în linişte 
şi în pace, împodobind scaunul patriarhiei Constantinopolului, cu chipul și cu viaţa sa, cea 
asemenea cu îngerii, păzind bine turma cea cuvîntătoare a oilor lui Hristos şi săturîndu-o cu 
păşunea învăţă-turilor celor insuflate de Dumnezeu. EI în toate zilele înmulţea cinstea sfintelor 
icoane, cinstind în icoane pe însăşi feţele acelora care se închipuiesc prin zugrăvirea icoanelor. 
Împreună cu cinstirea icoanelor, s-a sîrguit să întărească în Constantinopol şi venerarea 
cinstitelor moaște ale sfinților și plăcuţilor lui Dumnezeu, să li se dea iarăşi cinstea vrednică; 
căci, pe vremea stăpînirii ereticeşti, împreună cu sfintele icoane erau necinste şi moaștele 
sfinților, fiind călcate cu picioarele, tîrîte pe uliţe cu batjocură, aruncate în noroi, în gunoi şi 
defăimate prin arderea focului sau prin înecare în apă. Numai acelea erau păzite întregi pe care 
mîinile drept credincioşilor s-au grăbit să le ascundă de la faţa celor rău credincioși în sînurile 
pămîntului; astfel în Constantinopol nici nu puteai să auzi de moaștele plăcuţilor lui Dumnezeu. 


Deci, Prea Sfinţitul Metodie, arhiereul lui Hristos, se sîrguia iarăși să îmbogăţească 
Constantinopolul cu moaştele sfinţilor şi să înveţe pe poporul cel drept credincios la cinstirea 
cea cu vrednică datorie a lor. Întii moaștele Sfîntului Teodor Studitul, care, după 18 ani ai 
mutării lui la Dumnezeu, erau întregi, fără de stricăciune, au fost aduse cu cinste de la Heronis, 
la Constantinopol. Apoi moaştele Prea Sfințitului Patriarh Nichifor, stăpînul său, de care a fost 
trimis la episcopul Romei, le-a adus asemenea cu cinste în Constantinopol. 


Despre aceasta s-a scris pe larg la 13 zile ale lunii Martie. Apoi şi trupul său mult ostenit 
şi mult chinuit, prin curăţie, s-a prefăcut în moaşte nestricăcioase și îl gătea, ca pe o vistierie de 
mult preţ, Bisericii Constantinopolului; pentru că se apropia de fericitul său sfîrşit pe care l-a 
văzut mai înainte. EI s-a înștiințat şi din proorocia Cuviosului Ioanichie, de vremea cît va fi el 
patriarh şi cînd şi îşi va lua obştescul sfîrşit. Căci amîndoi, fiind înainte văzători în Sfîntul Duh, 
unul altuia şi-au ştiut mai înainte moartea lor, precum se povesteşte aceasta în viaţa Cuviosului 
Ioanichie, astfel: 


În al cincilea an al împărăției lui Mihail, părintele Metodie patriarhul, văzînd mai înainte 
că se apropie ducerea la Domnul a lui Ioanichie, a mers la el cu clerul său, cerînd cea mai de pe 
urmă binecuvîntare şi rugăciune. Cuviosul Ioanichie, vorbind mult cu Sfîntul Metodie şi 
învățîndu-i dreapta credință pe cei ce veniseră cu el, i-a proorocit lui Metodie că şi el, după 
sfîrşitul lui, va trece din această viaţă vremelnică în cea veşnică. Apoi, făcînd rugăciune și 
sărutîndu-se unul pe altul cu sărutarea cea mai de pe urmă, s-au despărțit. Patriarhul s-a întors 
întru ale sale, iar Cuviosul părinte Ioanichie a rămas în chilia sa, rugîndu-se şi pregătindu-se 
mai înainte de sfîrşitul său. A treia zi după plecarea patriarhului, Cuviosul şi purtătorul de 
Dumnezeu, Părintele nostru Ioanichie, a trecut la Domnul în patru zile ale lunii noiembrie. În 


luna a opta după moartea lui, Prea Sfinţitul Patriarh Metodie s-a odihnit şi el întru Domnul, în 
14 zile ale lunii iunie. Astfel s-a împlinit proorocia Cuviosului Ioanichie, pe care a proorocit-o 
patriarhului, că, fără întârziere, va veni după el din această viaţă vremelnică la cea veșnică. 


După ce Sfîntul Metodie s-a mutat către Domnul, multă plîngere şi tînguire a fost pentru 
el în toată Biserica Constantinopolului, lipsindu-se de un mare şi luminător părinte ca acesta a 
toată lumea. Apoi 1-au făcut lui îngropare cinstită, precum se cădea unui atît de mare arhiereu. 


Sfîntul Metodie, păstorind Biserica lui Hristos patru ani şi trei luni, a trecut la viața cea 
nelipsită cu anii, numărîndu-se în ceata sfinților ierarhi şi a stat înaintea Arhiereului cel Mare, 
Începătorul păstorilor, Cel ce a străbătut cerurile, Domnul nostru lisus Hristos, Fiul lui 
Dumnezeu, Cel de toți sfinții slăvit, Căruia şi de la noi, păcătoşii, să-l fie cinste şi slavă, 
împreună cu Tatăl și cu Sfîntul Duh, acum și pururea și în vecii vecilor. Amin. 


39. CUVIOSUL NIFON ATHONITUL 
(14 IUNIE) 


Cuviosul părintele nostru Nifon a fost de neam din Argurocastron, dintr-un sat ce se 
numește Lucovi. Tatăl lui a fost preot, foarte cucernic și temător de Dumnezeu. După ce s-a 
făcut de zece ani, fratele tatălui său I-a luat și l-a dus în mănăstirea Sfîntului Nicolae, unde era 
eclesiarh. Acea mănăstire era zidită de Constantin, pururea pomenitul împărat, care se chema 
Monomahul, în locul ce astăzi se zice Mesopotamia. 


De la început l-a învăţat Sfintele Scripturi, apoi l-a îmbrăcat în schimă monahală. Deci, 
văzîndu-l cît de mult sporea la învățătură, cît şi la ascultarea mănăstirii, l-a hirotesit citeţ; iar 
după ce a ajuns la vîrsta desăvîrşită şi văzîndu-l că odată cu vîrsta a crescut şi în fapta bună, |- 
a hirotonit ieromonah. Deci, cuviosul, fiind foarte isteţ şi osîrdnic, citind dumnezeieştile 
Scripturi şi vieţile sfinților, s-a făcut şi mai învăţat. De aceea, aprinzîndu-se dragostea lui 
Dumnezeu în inima lui şi arzînd de dorul liniştii, a plecat din mănăstirea Sfîntului Nicolae şi s- 
a dus la un îmbunătăţit pustnic, care atunci venise de curînd de la muntele Sinai, petrecînd într- 
un deal care se numea Geromerie. De la acela a învăţat mai cu dinadinsul petrecerea 
monahicească. Deci, îndulcindu-se de mierea liniştii, nu putea să se mai întoarcă în lume; şi 
astfel a părăsit patria, rudele, prietenii şi orice avuţie lumească şi s-a dus cu osîrdie în Sfîntul 
Munte şi, cu a lui Dumnezeu povăţuire, a mers în părțile lavrei celei mari la şederea Sfintului 
Petru Athonitul. 


Acolo, aflînd un pustnic minunat, cu numele Teognost, s-a supus lui cu desăvîrșită 
ascultare. lar după trei ani, înștiinţîndu-se Teognost că Nifon este preot şi văzînd multele lui 
fapte bune şi mari, n-a voit să-l mai aibă pe el ca pe un supus, ci ca pe un frate întocmai cu 
cinstea. Dar, fiindcă şi Teognost nu se pleca la aceasta, pentru desăvîrşita lui smerenie, Cuviosul 
Nifon a plecat de acolo, îmbogăţit cu darul lacrimilor; şi s-a dus în chilia marelui Vasilie, care 
era acolo aproape. El a rămas într-însa cu desăvirșită linişte 14 ani, mîncînd, o dată pe 
săptămînă, pîine uscată. 


Odată, încuibîndu-se ciuma în mănăstirea Lavrei şi murind mulți fraţi, egumenul a rugat 
pe Cuviosul Nifon să vină la biserică să slujească deoarece rămăseseră puţini preoți. Cuviosul, 
iubind liniștea, a zis către egumen: "lartă-mă, părinte, că sînt necărturar şi prost!” Atunci 
egumenul a zis: "Să slujească măcar la chiliile din afară de lavră”. Acesta, ca un smerit cugetător 


ce era, a ascultat de egumen, petrecînd astfel trei ani. Dar, fiindcă inima lui ardea cu totul de 
dorul liniştii, a plecat de acolo şi s-a dus la divanuri, unde este acum schitul Sfintei Ana. Acolo 
s-a liniştit mulți ani, fără colibă şi fără acoperămînt, mîncînd buruieni. 


O petrecere ca aceasta nesuferind să o vadă oarecare din acei monahi, fiind porniţi din 
zavistia urîtorului binelui, l-au pîrît la egumenul Sfintei Lavre că este rătăcit, că s-a scîrbit de 
pîine şi de aceea mănîncă buruieni. Atunci egumenul, chemîndu-l în mănăstire, i-a zis: "Pentru 
ce, fratele şi fiul meu, duci o viață așa de aspră și înaltă, din care se naşte mîndria și rătăcirea şi 
nu umbli pe drumul cel de mijloc şi nerătăcit, care este lesne şi nu are prăpăstii? Părinţii cei 
vechi se hrăneau în pustie cu buruieni; fiindcă acolo nu se găsea pîine şi alte feluri de bucate pe 
care se cuvine a le mînca cu înfrînare, ca să gonești de la tine părerea cea drăcească şi rătăcirea". 


Atunci cuviosul s-a plecat la aceasta pentru adînca lui smerenie și fugind de la Vulevtiri, 
a venit la chilia Schimbării la Faţă. EI a rămas acolo mulți ani, slujind dumnezeiasca Liturghie. 
Înştiinţîndu-se de aceasta, ceilalţi fraţi s-au adunat acolo la el, vrând să se supună lui, şi să-l aibă 
povăţuitor şi învățător al petrecerii monahiceşti. Dar el, nesuferind supărarea celorlalţi, a plecat 
şi de acolo și s-a dus la Cuviosul Maxim, unde a petrecut împreună mulți ani. Ei aveau atita 
dragoste unul către altul, încît se părea că amîndoi au un suflet în două trupuri; iar Cuviosul 
Maxim a dăruit coliba sa Sfîntului Nifon şi şi-a făcut alta tot acolo aproape. Dar, fiindcă şi acolo 
la Sfîntul Maxim alergau mulți pentru minunile ce le făcea şi proorociile ce le spunea, pentru 
aceasta Cuviosul Nifon, nesuferind să fie supărat, fiind povăţuit de fericitul Maxim, a plecat de 
acolo şi s-a dus în peşteră de cealaltă parte de Sfîntul Hristofor. 


Deci, trecînd puțină vreme, a venit din patria sfîntului un monah, anume Marcu, care 
dorea să înveţe rînduiala monahală. Pe acela sfîntul l-a primit cu bine, însă i-a zis să zidească 
lîngă coliba sa alta, ca să locuiască împreună cu el şi fratele său. Marcu, umilindu-se la cuvintele 
sfîntului, i-a zis: "Cum este cu putință, părinte, ca fratele meu, care este un om mirean și cu 
familie să vină aici?" Atunci sfîntul, pentru adînca şi smerita lui cugetare, a răspuns: "Frate, eu 
mi-am cam ieșit afară din minţi şi nu știu ce zic, dar tu fă ce voieşti!” Acestea s-au întîmplat 
aproape de sărbătorirea Sfîntului Atanasie. 


Deci, Cuviosul Nifon, trimiţind pe Cuviosul Marcu la lavră pentru o trebuință oarecare, 
i-a zis și aceasta: "Întorcîndu-te de la praznic să aduci cu tine şi pe fratele tău ca să-l vedem". 
Dar Marcu a răspuns iarăși cele asemenea. Ducîndu-se la lavră, a văzut pe fratele său şezînd în 
afară de poartă şi, minunîndu-se de proorocia sfîntului, a primit pe fratele său şi l-a sărutat, iar 
de bucurie, s-a schimbat cu totul. Văzînd acestea, îl certa conștiința pentru necredinţa ce a arătat 
bătrînului său. Drept aceea, luînd pe fratele său, s-a dus la sfîntul şi, căzînd înaintea lui, cerea 
iertare pentru necredinţa lui. Nu a trecut multă vreme şi Marcu a slăbit atît încît nu putea nici 
să umble, nici să mişte mîinile şi picioarele. Deci, ruga pe sfîntul să 1 se facă milă şi să-l vindece; 
dar sfîntul, voind să-l facă să cunoască greșeala necredinţei şi neascultării, i-a zis: "Sfinţii fără 
de arginţi pot a te tămădui, ca nişte făcători de minuni; iar eu, fătul meu, sînt păcătos şi 
nevrednic, şi Dumnezeu nu mă aude". Deci, pentru că şi fratele lui pătimea şi ruga pe sfîntul 
să-l ierte, a luat untdelemn din candela icoanei, și a uns trupul bolnavului, și îndată Marcu s-a 
tămăduit, sculîndu-se din patul unde zăcea. Atunci sfîntul i-a zis: "lată te-ai făcut sănătos, de 
acum să nu mai greşeşti, ca să nu ţi se întîmple ceva mai rău!" 


După acestea, Marcu a căzut iarăşi în neascultare. Căci, cerînd voie de la Cuviosul Nifon 
să meargă la malul mării să pescuiască, s-a dus la mare. Dar el, neluînd aminte la cuvintele 
cuviosului, ca un neascultător, s-a pogorît la malul mării ca să spele rasele lui cele vechi şi să 
prindă peşte cu undiţa. Acolo, unde se îndeletnicea el cu aceasta, un mare cîine-peşte a sărit din 


mare fără veste asupra lui, ca să-l înghită. Marcu, înspăimîntîndu-se, a chemat în ajutor 
rugăciunea bătrînului şi, dîndu-se puţin în lături, abia a scăpat de acel peşte-cîine şi îndată a 
alergat la sfîntul tremurînd, ţinînd în mînă peștii ce-i prinsese. 


Văzîndu-l, sfîntul i-a zis: "Neascultătorule, nu te face necredincios; pentru că cel ce s-a 
prefăcut în șarpe la strămoși şi i-a învăţat neascultarea, acela s-a prefăcut astăzi în peşte-cîine, 
pentru neascultarea ce te-am învățat mai înainte, voind a te arunca în groapa neascultării 
sufletești și trupeşti. Însă Hristos, Care a venit în lume să-l surpe, ţi-a ajutat astăzi, aşteptînd 
pocăința ta, pentru nemărginita Lui bunătate. lar eu niciodată nu voi mînca din peştele 
neascultării!" Marcu, auzind acestea, a aruncat peștii departe şi, căzînd la picioarele sfîntului, 
cerea cu lacrimi fierbinți iertare; iar sfîntul, ca un preamilostiv, l-a iertat. De atunci înainte a 
păzit desăvîrşit ascultarea, pînă și-a sfîrșit viaţa şi s-a dus la viaţa cealaltă cu bună nădejde, ca 
să ia în minte plata ascultării sale. El a lăsat urmaș al său, ca să slujească sfîntului, pe Gavriil 
nepotul său, al cărui tată se numea Dositei. Acest Dositei a rugat odată pe Cuviosul Nifon să 
trimită pe Graviil pentru o trebuinţă oarecare la sfinta mănăstire Vatopedu, rînduindu-i în ce zi 
să vină înapoi. Cînd a sosit ziua cea rînduită, Gavriil nu s-a mai întors. Atunci Dositei a început 
a plînge, socotind că s-a robit fiul său, căci auzise că agarenii pradă acele părți. 


Sfîntul Nifon, cu ochii sufletului cei înainte-văzători, ştiind cele făcute, a zis: "Nu 
plînge, bătrînule Dositei, pe fiul tău, că este liber!" Astfel, mai înainte de a apune soarele, a 
sosit şi Gavriil, fără a pătimi ceva rău. Sfîntul Nifon, cunoscînd mai înainte că după şase luni 
Sfîntul Maxim va adormi somnul cel de pe urmă, a zis către ai săi: "Să mergem către Sfintul 
Maxim, ca să ne îndulcim de el, că n-o să-l mai vedem mult în această viaţă!" Deci, s-a dus 
către el și, făcînd sărutarea cea întru Hristos, Sfintul Maxim a zis: "lubiţii mei fraţi, bucuraţi-vă 
întru Hristos, că aceasta este cea mai de pe urmă întîlnire a noastră; căci de acum nu ne vom 
mai vedea unul cu altul!" Astfel s-a împlinit proorocia amîndurora întocmai. 


După mulți ani, ciuma a venit iarăşi în Sfîntul Munte și Ga-vriil s-a îmbolnăvit atît de 
rău, încît era în primejdie de moarte; deci, văzîndu-l tatăl lui, plîngea nemîngiiat. Sfîntul Nifon 
îl mîngâia, zicîndu-i: "Nu plînge, frate, că fiul tău nu moare; pentru că mi-a slujit cum voieşte 
Dumnezeu!" Apoi îndată, întorcîndu-se către Răsărit, s-a rugat mult în taină Preabunului 
Dumnezeu pentru cel bolnav. După această rugăciune, îndată s-a sculat bolnavul sănătos şi 
slăvea pe Dumnezeu, iar sfîntul, întorcîndu-se către ei, a zis: "Iată, fratele nostru şi-a luat 
sănătatea cu ajutorul lui Dumnezeu, iar eu voi muri în vremea postului Sfinților Apostoli!" 


Deci, sosind postul Sfinților Apostoli, Sfîntul Nifon s-a sculat în dimineaţa întîiei 
sîmbete, a făcut rugăciune și s-a împărtășit cu Preasfintele Taine. Apoi a zis către sinodia sa: 
"Fraţii mei iubiţi în Domnul, iată a venit vremea să merg către Domnul, pe Care I-a dorit sufletul 
meu din tinereţe". Şi, văzîndu-i că s-au tulburat şi s-au întristat, le-a zis: "Nu trebuie, fraţii mei, 
să vă întristaţi, că de acum înainte mă veți avea mijlocitor către Dumnezeu, ca să-L rog pentru 
miîntuirea voastră; însă voi să păziţi poruncile Lui”. 


Apoi Duminică, le-a zis să pună masa, ca să guste ceva, iar după aceea să sape 
mormîntul şi să-l gătească, ca să meargă în pămîntul din care s-a luat. După ce s-au făcut toate 
acestea, sfîntul s-a sculat şi, înălțind ochii şi mîinile către cer, s-a rugat mult. Apoi, 
binecuvîntîndu-i, iertîndu-i şi cerînd şi el iertare de la ei şi însemnîndu-i cu semnul Sfintei 
Cruci, şi-a dat sufletul în mîinile lui Dumnezeu. Faţa lui a strălucit ca soarele, dînd semn cu 
aceasta de îndrăzneala lui către Dumnezeu. Deci, a adormit acest pururea pomenit părinte în 14 
zile ale lunii iunie, în anul 1330 şi a trăit 96 de ani. EI a făcut în viaţa sa şi minuni, din care se 
cade a se număra și acestea: 


Un duhovnic bătrîn şi îmbunătăţit, cu numele Teodul, a voit odată să meargă la Sfîntul 
Nifon, pentru folos sufletesc. Mergînd pe drum, a ajuns la un loc prăpăstios, a alunecat şi și-a 
lovit piciorul de o piatră mare. Din acea pricină i-a curs atîta sînge din rană, și avea atîtea dureri, 
încît puţin a lipsit să-şi dea sufletul. Văzîndu-se că se afla într-o stare ticăloasă ca aceea, a strigat 
din adîncul sufletului: "Doamne Iisuse Hristoase, Fiul lui Dumnezeu, dacă Nifon este sluga ta, 
şi are îndrăzneală către Tine, să stea curgerea sîngelui şi să înceteze durerile, ca să mă 
însănătoşez prin rugăciunile lui şi să nu mă mănînce fiarele sălbatice”. Zicînd acestea, îndată a 
stat sîngele, au încetat durerile, şi cel mort pe jumătate, s-a sculat în picioare şi umbla slăvind 
pe Dumnezeu. 


Un monah din lavră, avînd evlavie către Sfîntul Nifon, 1-a trimis cu un prieten al său un 
vas plin cu untdelemn. Acela mergînd pe drum, s-a împiedicat şi a căzut şi toate cele ce avea s- 
au sfărîmat, numai vasul cu untdelemn a rămas întreg, şi l-a dus sfîntului. Sfîntul, zîmbind, a 
apucat mai înainte şi i-a zis: "Vezi cîtă tărie are credinţa fratelui care a trimis untdelemnul, că 
te-a mîntuit și pe tine din primejdie şi a păzit sănătos şi vasul cu unt-delemn, cu toate că celelalte 
s-au sfărîmat desăvîrşit!" Aducătorul, minunîndu-se de mai înainte vederea sfîntului, a slăvit pe 
Dumnezeu. 


Alt monah, fiind bolnav multă vreme de durere de cap, s-a dus la doctori, cu care a 
cheltuit foarte mult, dar nu s-a putut vindeca. După aceea a alergat la Sfîntul Nifon şi, căzînd la 
picioarele lui, s-a rugat fierbinte să-l vindece, zicînd: "Prea sfinte părinte, ştiu că orice ai cere 
de la Dumnezeu îţi va da ţie, pentru că de dragostea Lui ai ales să şezi în pustia aceasta". Sfîntul, 
ca un smerit cugetător, i-a răspuns: "Părinte, sînt păcătos și Dumnezeu nu ascultă pe cei 
păcătoşi”. Dar bolnavul nu înceta a se plînge, a cădea şi a ruga pe sfînt, să-l vindece. Atunci, 
fericitul Nifon, fiind biruit de fireasca lui bunătate și milostivire, s-a rugat deasupra capului 
acelui monah şi a ieșit un vuiet ca de un vînt silnic și îndată s-a vindecat de acea durere; deci, 
mulţumind sfîntului, slăvea pe Dumnezeu. 


Un alt monah, fiind de sine povăţuitor, s-a încrezut lui şi socotelii sale, şi nu spunea 
gîndurile lui unui duhovnicesc părinte mai sîrguitor decît el; ci, precum îl purta gîndul, așa 
făcea. Drept aceea, s-a rătăcit ticălosul şi a primit îngerul întunericului în loc de îngerul luminii. 
De la acel înger al întunericului învățase multe lucruri necuviincioase și căzuse întru atita 
rătăcire, încît credea că în toate faptele bune, el este mai bun decît ceilalți. Acesta s-a dus odată 
la Sfîntul Nifon, şi sfîntul, întrebîndu-l pentru care pricină a venit la dînsul, el a răspuns: "Am 
venit să te văd, ca pe unul ce ești vestit în fapte bune". Sfîntul i-a zis: "Cum, tu cel atît de mare 
şi de minunat te-ai înjosit a veni la mine preamicul şi neînvăţatul? Acela a răspuns: "Dumnezeu 
mi-a făcut bine, şi darul care îl am, este al lui Dumnezeu”. 


Atunci cuviosul i-a zis: "Frate, darul lui Dumnezeu este smerita cugetare; al lui 
Dumnezeu este a te socoti că eşti cel mai de pe urmă decit toți; al lui Dumnezeu este a face 
fapte mari şi bune şi a te ţine că ești cel mai jos decît alţii; iar acestea ce le năluceşti tu sînt 
rătăcirile satanei care te-a învăţat”. Atunci, acela, rămînînd umilit din cuvintele sfîntului 
insuflate de Dumnezeu și venindu-și în sine, a zis: "Părinte, dacă acestea sînt ale celui viclean, 
te rog goneşte-le cu rugăciunea ta şi izbăvește-mă de nălucirea lui". Fericitul Nifon, înălțînd la 
cer ochii sufletului, a zis: "Doamne Iisuse Hristoase, Care ai căutat oaia cea pierdută și rătăcită 
ŞI, găsind-o, ai numărat-o împreună cu celelalte oi nerătăcite; Tu, Care ai izgonit pe lupul cel 
răpitor, care căuta să omoare şi ne-ai arătat cale de mîntuire, scapă din meşteșugirea 
rătăcitorului diavol, pe robul tău acesta, care, pentru prostia sa, a căzut în rătăcire, goneşte de 
la el nălucirile diavolești, ca să Te cunoască că Tu eşti Dumnezeu cel adevărat, Care pentru noi 
ai răbdat Cruce şi moarte, şi să slăvească numele Tău cel binecu-vîntat în veci. Amin”. 


Aşa s-a rugat Cuviosul Nifon şi îndată, ca un nor, s-au risipit gîndurile cele rele din ochii 
fratelui şi a cunoscut singur ticălosul în ce mare rău era căzut. De atunci a scăpat de loviturile 
satanei şi a grăit de Dumnezeu cu plăcere, cu multă înțelepciune şi cu smerenie. 


Ceasornicarul cinstitei Lavre, fiind izgonit din mănăstire pentru o greșeală oarecare ce 
o înfăptuise, s-a dus la Sfîntul Nifon şi, spunîndu-i că l-a alungat din lavră pe nedrept, îl întreba 
dacă se va putea să rămînă acolo în supunerea lui. Sfîntul, văzînd mai înainte cele ce au să fie, 
i-a zis: "Du-te înapoi la mănăstire şi cazi înaintea egumenului cu pocăință și cu smerenie, că te 
va primi înapoi; pentru că, dacă nu te vei duce, aici nu vei putea răbda strîmtorarea, şi astfel te 
vei lipsi de bunătățile mănăstirii. Deci, ducîndu-te înapoi, nu va trece multă vreme, şi te vei face 
eclesiarh, apoi egumen; însă nu se cuvine să nu ai smerită cugetare mai mult decît toate”. Apoi 
a adăugat acestuia: "Cînd, cu ajutorul lui Dumnezeu, te vei face egumen să-ți aduci aminte de 
noi şi să ne învredniceşti părții vieţii de obşte". Ceasornicarul, întorcîndu-se la mănăstire, în 
puţină vreme s-a făcut eclesiarh, apoi egumen, după cele ce spusese mai înainte cuviosul; drept 
aceea, trimitea și sfîntului cele de nevoie vieţii. 


Altădată, trei monahi au voit să vină la Sfîntul Nifon; dar, fiindcă unul dintr-înşii era 
fără barbă, l-a lăsat în drum departe de chilia cuviosului şi s-au dus numai cei doi. Sfîntul le-a 
zis: "De ce nu ați adus şi pe tînărul celălalt, căci el voiește a se face locaş al Sfîntului Duh". Ei, 
minunîndu-se de această înainte cunoștință a sfîntului, s-au dus şi au adus pe acel tînăr. Deci, 
folosindu-se mult de cuvintele cuviosului, şi luînd binecuvîntare, s-au dus, slăvind pe 
Dumnezeu. lar tînărul acela, sporind în fapta bună, după cuvîntul sfîntului, a strălucit în 
petrecerea monahicească. 


Odată, Dositei, tatăl lui Gavriil, despre care am zis mai înainte, ruga pe Sfîntul Nifon să 
dea voie lui Gavriil să se ducă pentru o trebuinţă oarecare la mănăstirea Ivirilor. Sfîntul, văzînd 
mai înainte primejdia care avea să se întîmple, l-a oprit. Însă Dositei, se arăta că nu-i este nici 
o frică să se ducă în ziua dintii la chilia Amalfinului, care acum se numeşte Anfinul. Sfîntul a 
zis atunci: "Dar dacă Gavriil se va robi mai încoace de chilia Amalfinului, ce va fi? Să se ducă, 
dar eu să nu fiu vinovat de paguba ce va urma”. Dositei, crezînd cuvintelor sfîntului, nu s-a 
împotrivit mai mult. În seara aceea, venind un frate la dînsul, le-a spus că dincoace de chilia 
Morfinului, a venit o corabie de tîlhari şi a robit trei monahi care se găseau din întîmplare în 
drumul acela, precum spusese sfîntul mai înainte. 


Lîngă acesta, a mers la cuviosul și un monah de la lavră şi i-a zis că ieromonahul 
loanichie a fost trimis de egumen cu alți monahi la ostrovul Schirului și, mergînd caicul 
mănăstirii, pe drum a fost robit de tilhari; deci, părinții au adunat bani şi au trimis să cumpere 
eliberarea lor, şi că a dat şi el un galben din partea lui. Sfîntul a zis atunci: "Fătul meu, mai bine 
ar fi fost să fi dat galbenul tău la săraci, căci Ioanichie şi ceilalți s-au dezrobit și se află bine. 
Măcar de ne-am fi învrednicit şi noi de mîngiierea de care se îndulcesc ei acum”. 


Acestea auzindu-le, monahul acela de la Sfîntul Nifon, a însemnat ziua aceea şi, cînd s- 
a întors Ioanichie în lavră, a spus ceea ce a proorocit despre ei Cuviosul Nifon şi s-a înştiinţat 
că, după zicerea sfîntului mai înainte aşa s-a şi făcut. Şi în ziua aceea, pe care a însemnat-o, a 
prins mult peşte şi mare şi a luat mare mîngiliere întru slava lui Dumnezeu, Care slăveşte pe cei 
ce-L slăvesc pe EI în veci. Amin. 


40. SFÎNTUL PROOROC AMOS 


(15 IUNIE) 


Sfîntul Prooroc Amos s-a născut în cetatea Tecui, care era aşezată în pămîntul ludeei, 
nu departe de Betleem. EI era de neam prost şi sărac petrecîndu-și vremea cu păstoria turmelor 
de dobitoace. Domnul, Care nu priveşte spre cei bogaţi şi slăviţi, ci spre cei smeriţi şi săraci, l- 
a chemat pe el de la turmele oilor, la proorocie, ca şi pe Moise şi pe David, şi i-a poruncit să 
meargă din pămîntul ludeei în pămîntul lui Israel, ca acolo cu cuvintele cele proorocești să 
îndemne popoarele la pocăință, de vreme ce se abătuseră la închinarea de idoli. Astfel, în zilele 
lui leroboam, împăratul lui Israel, care a împărățit în Ierusalim după moartea împăratului 
Solomon, împărăţia lui Israel s-a despărțit de stăpînirea împăratului ludeei și a făcut altă 
împărăție peste zece seminţii ale lui Israel. Dintr-acea zi, popoarele israelite au căzut de la 
dreapta cinstire a lui Dumnezeu şi se închinau idolilor. 


Deci, acel împărat, vrînd ca sub stăpînirea sa să întărească pe israeliteni, se temea ca nu 
cumva, mergînd în lerusalim la praznice spre închinăciune, supușii săi să se lipească iarăși de 
biserica Ierusalimului, să se rupă de el și să-l ucidă. De aceea, a făcut două Junci cioplite în aur, 
pentru că ştia obiceiul poporului său, că era lesne de plecat la închinarea de idoli, ca şi strămoşii 
lui, cînd au trecut Marea Roşie din pustia Egiptului și au turnat un vițel de aur din salbele cele 
de aur. Deci, pe acele două junci turnîndu-le leroboam, una a pus-o în Dan, iar cealaltă în Betel, 
cetăți ale stăpînirii sale, poruncind tuturor israelitenilor ca, ducîndu-se la Ierusalim să se închine 
cu jertfe juncilor de aur, să le prăznuiască pe acelea cu dănțuire pentru că acel ticălos împărat 
zicea către popoare: "Iată zeii tăi, Israele, cei care te-au scos din Egipt”. Astfel leroboam a 
îndărătnicit pe Israel. 


Deci, din acea vreme, deși Dumnezeu trimitea pe sfinţii Săi prooroci la israeliteni, ca să 
le arate rătăcirea lor şi să-i povăţuiască la calea cea dreaptă, puțini dintre ei se îndreptau şi se 
întorceau la adevăratul Dumnezeu. Unii însă se închinau și Dumnezeului celui adevărat şi 
idolilor, adică juncilor de aur. Deci, între alţi prooroci, Dumnezeu a trimis la ei şi pe acest rob 
al Său, pe Sfîntul Prooroc Amos, cu înfricoşate îngroziri. Acest prooroc al lui Dumnezeu era 
simplu şi neiscusit la vorbă, dar nu şi la înţelegere; pentru că acelaşi Duh Sfînt, care lucra în 
toți proorocii, lucra Și într-însul și grăia prin gura lui. Vremea și începutul proorocirii lui a fost 
pe vremea împăratului ludeei, Ozia, cel din Ierusalim, şi în vremea împăratului leroboam al lui 
Israel, cel din Samaria - nu acel împărat, care rupîndu-se de la Scriptura Iudeei, a făcut juncile 
de aur, ci alt leroboam, mai în urmă cu anii, care, de asemenea ca şi cel dintii leroboam, a fost 
închinător de idoli şi slujitor al juncilor de aur. 


Deci, Proorocul Amos a început a prooroci în vremea acelor împărați, cu doi ani mai 
înainte de cutremurul cel înfricoşat ce era să fie în Palestina. Cutremurul cel mare, după 
adeverirea scriitorilor celor vechi, a fost astfel: Ozia, împăratul ludeei, care s-a numit şi Azarie, 
mîndrindu-se, a îndrăznit a tămiîia cu cădelniţa în Sfînta Sfintelor, după rînduiala preoțească. 
Preoţii oprindu-l, îl îngrozeau cu moarte şi îndată, chiar în ceasul acela, s-a cutremurat pămîntul 
cu cutremur mare în lerusalim și în toată Palestina şi au căzut nu numai ziduri multe, ci şi unii 
munți s-au pornit din locurile lor. Templul s-a despicat din vîrf şi din acea deschizătură a venit 
raza soarelui în faţa împăratului şi s-a umplut fruntea lui de lepră, care s-a întins pe tot corpul. 
Astfel, Domnul n-a suferit întinăciunea făcută altarului Său şi necinstea adusă preoţilor Lui. 


Sfîntul Amos a proorocit, îngrozindu-i cu cele mai înfricoșate pedepse ale lui 
Dumnezeu, ce erau să vină nu numai asupra lui Israel, ci şi asupra părților celor dimprejur. 
Asupra Siriei, a Filisteniei, asupra Tirului şi a Idumeii, asupra amonitenilor şi asupra 
moabitenilor, precum se scrie pe larg în cartea lui. Dar a proorocit mai ales asupra israelitenilor, 
că după cunoaşterea lui Dumnezeu, se depărtaseră de la EI; pentru că Dumnezeu nu se mînie şi 
nu se răzbună atît de păcatele păgînilor, care nu-L ştiu pe EI, pe cît de păcatele poporului care 
L-a cunoscut pe EI şi s-a îndulcit de facerile Lui de bine. Căci ce fel de faceri de bine n-a făcut 
Dumnezeu neamului celui nemulțumitor al lui Israel? L-a eliberat din robia Egiptului, l-a trecut 
prin mare ca pe uscat, l-a hrănit cu mană în pustie, i-a izvorît apă din piatră şi l-a dus în pămîntul 
făgăduinţei, unde curge lapte și miere. Însă ei, făcînd prăznuiri idolilor de aur turnaţi în chip de 
Junci, strigau cu dănțuire: "lată zeii tăi, Israele". 


Nişte praznice ca acestea urîte de Dumnezeu, se săvîrşeau mai ales în cetatea Betel, la 
un munte înalt, unde era o juncă de aur. Deci, acolo mai ales mergînd Sfîntul Amos, striga 
poporului cu glas mare rugîndu-l, îndemnîndu-l şi înfricoşîndu-l cu pedepsele cele cumplite, 
care din mînia lui Dumnezeu vin asupra lor, să înceteze de la o prăznuire ca aceea; dar foarte 
puţini îl ascultau. Atunci era în Betel un slujitor al acelei junci, cu numele Amasia. Acel slujitor, 


văzînd pe proorocul lui Dumnezeu hulind pe idolul lor - junca cea de aur -, că scuipă jertfele 
lor și depărtează poporul de la spurcata lor prăznuire, spunîndu-le încă și îngrozirile şi pedepsele 
cele viitoare asupra celor ce nu se pocăiau, îl pîra pe Amos lui leroboam, împăratul poporului 
lui Israel, zicînd: "Amos face întărîtări contra ta în mijlocul casei lui Israel. Pămîntul nu poate 
să sufere toate cuvintele lui; pentru că tulbură şi ridică poporul contra ta şi încă proorocește rău 
de tine, zicînd: "leroboam de sabie se va sfirși, iar poporul lui Israel va fi robit şi dus din 
pămîntul său”. 


Astfel pîra slujitorul Amasie pe proorocul Amos, vrînd să pornească pe împărat spre 
mînie contra lui; dar împăratul nimic nu lua în seamă la cuvintele aceluia, nici nu voia să facă 
rău proorocului lui Dumnezeu, pe care îl cinstea; deşi el era închinător de idoli. Văzînd slujitorul 
că nu poate să pornească pe împărat contra proorocului lui Dumnezeu, a început a-l goni pe el, 
muncindu-l; pentru că de multe ori, prinzîndu-l, îl bătea cumplit şi-l gonea din Betel, 
îngrozindu-l să nu vină la praznicul lor, nici să întoarcă pe popor de la jertfele şi de la ospăţurile 
lor. Însă sfîntul prooroc nu lua în seamă îngrozirile şi bătăile ce-i veneau de la dînsul, ci mai 
mult îi spunea și proorocea cuvintele cele învățătoare și îndemnătoare către popor. Dar pentru 


Altă dată vicleanul acela a zis cu rugăminte către Amos: "Proorocule, du-te de aici și 
mergi în patria ta, în pămîntul ludeei. Acolo să vieţuieşti şi să proorocești, iar în Betel să nu te 
mai în-torci, deoarece este sfințire a împăratului şi casa împărăției lui. Proorocul Amos a 
răspuns, zicînd: "Eu n-am fost prooroc nici nu sînt fiu de prooroc, ci am fost păstor al 
dobitoacelor; fiind sărac, mă hrăneam cu poame din pustie pînă m-a luat Domnul de la oi şi mi- 
a zis: Mergi și proorocește la poporul meu Israel. lar tu îmi zici să nu proorocesc în Israel, nici 
să supăr casa lui Iacov? Pentru aceasta, Domnul zice despre tine: Cind vor veni asirienii în 
pămîntul lui Israel şi-l vor robi, atunci vor pustii cetăţile lui şi le vor strica; iar cetatea aceasta 
o vor lua. Atunci vor răpi pe femeia ta, ostaşii asirienilor cei fără de ruşine şi înaintea ochilor 
tăi, cu desfrinare o vor batjocori. Deoarece şi tu ai făcut pe Israel să rătăcească înaintea ochilor 
lui Dumnezeu cei atotvăzători și ai învățat popoarele acestea să facă lucruri necurate, în întinata 
capiște a juncei celei de aur, iar fiii şi fiicele tale de sabie vor cădea. Tu în pămînt necurat te vei 
sfîrşi, iar poporul lui Israel se va duce în robie din pămîntul său”. 


Nişte cuvinte proorocești ca acestea pornindu-l pe acel slujitor spre mînie, l-a bătut pe 
Sfîntul Amos fără cruțare; iar la sfîrşit, un fiu al lui, anume Ozia, fiind plin de mînie şi iuțime, 
I-a lovit pe el foarte tare peste sprîncene, lovindu-l de moarte. Însă n-a murit îndată, ci a fost 
dus la pămîntul său din patria sa, în cetatea Tecui, mai mult mort, unde după cîteva zile din 
rănile cele dureroase și-a dat sufletul său şi a fost îngropat cu părinții săi. lar ce fel au fost 
proorociile lui, să se citească cartea proorociei lui. Noi însă, pe Dumnezeul Cel ce l-a înțelepțit 
pe el, ÎL slăvim, acum şi pururea şi în vecii vecilor. Amin. 


Notă - Să se ştie că altul a fost Amos, tatăl lui Isaia, și altul proorocul acesta. Amos, 
tatăl lui Isaia, a fost din seminția împăraţilor ludeei, care s-a născut și a petrecut în Ierusalim. 
Însă acest prooroc a fost de neam de jos şi nu din Ierusalim, ci din cetatea Tecui, locuinţa 
păstorilor. Pentru că acolo păşunile erau bune, şi mulţi ierusalimeni bogaţi îşi țineau dobitoacele 
lor. Amos, tatăl lui Isaia, nu era din numărul proorocilor şi nici nu s-a trimis undeva de 
Dumnezeu. El a murit de moarte ca toți oamenii, iar nu de moarte mucenicească. 


Sfîntul Amos, pentru darul lui cel proorocesc, a fost numărat cu proorocii, a fost trimis 
în Israel şi a murit muceniceşte, măcar că alții scriu altfel despre aceasta; însă nu este fără de 
greşeală istoria lor. 


41. SFINȚII MUCENICI VIT, MODEST ȘI CRISCHENTIA 
(15 IUNIE) 


În timpul împărăției lui Dioclețian, cînd ighemonul Valerian din Sicilia prigonea pe 
creştini, era acolo un copil de doisprezece ani, cu numele Vit. EI era fiul unui bărbat bogat şi 
de neam bun care se numea Ghilas. 


Acela se ţinea de necurăția păgînească, iar fiul lui, fericitul Vit, în copilăria sa, fiind 
luminat de sus cu minunatul dar al Sfîntului Duh, a cunoscut pe Unul și adevăratul Dumnezeu, 
Cel ce a făcut cerul şi pămîntul şi, crezînd într-însul, se ruga Lui ziua şi noaptea, îmbrăcîndu- 
se într-o haină de păr. EI s-a învrednicit a auzi dumnezeiescul glas de sus către dînsul, grăind: 
"Am auzit rugăciunea ta și voi trimite spre tine mila Mea". După glasul acesta, i s-a dat lui de 
la Dumnezeu puterea facerii de minuni, tămăduind neputințele omeneşti, sfătuind pe cei 
necredincioşi ca să cunoască pe adevăratul Dumnezeu şi povățuind pe mulţi la calea cea 
dreaptă; pentru că Domnul Cel atotputernic a voit ca din gura pruncului acesta şi din lucrurile 
lui, să-şi săvîrşească lauda, spre înfruntarea închinării la idoli. Deci, mai presus de fire i-a dat 
aceluia, împreună cu înţelegerea, şi darul facerii de minuni, ca întru anii cei tineri, fericitul Vit 
să fie bărbat puternic cu lucrul şi cu cuvîntul şi să se slăvească întru dînsul Dumnezeu Cel 
minunat întru sfîntul Său. 


Înştiințîndu-se ighemonul Valerian de acest tînăr cuviincios, a chemat pe tatăl lui la 
dînsul şi i-a zis: "Ce este aceasta care aud, că fiul tău se închină altui Dumnezeu, pe care Îl 
cinstesc creștinii; de voiești să-l ai pe el întreg şi sănătos, sîrguieşte-te să-l întorci de la acea 
sălbăticie". Ghilas, venind acasă, a început a sfătui pe fiul său să nu se întoarcă de la slujbele 
cele păgînești, care se fac zeilor lor. Iar fericitul prunc Vit a zis către tatăl său: "Eu nu ştiu pe 
alt Dumnezeu, fără numai pe Unul Cel ce este din veac, al Cărui Duh se poartă peste ape şi a 
deosebit lumina de întuneric! Aceluia Îi slujesc eu. EI este făcătorul cerului şi al pămîntului, iar 
Fiul Său este Domnul nostru isus Hristos, Împăratul îngerilor. Pe Acela Îl mărturisesc şi ÎL voi 
mărturisi în toate zilele vieții mele!" Atunci tatăl său, mîniindu-se, a poruncit să-l bată cu vergi, 
zicîndu-i: "Cine te-a învăţat pe tine să grăiești acestea? Au nu ştii că ighemonul va auzi acestea 
şi vei pieri?" Tînărul i-a răspuns: "Hristos, al Cărui rob sînt, m-a învăţat pe mine, iar de mînia 
ighemonului nu mă tem". 


Atunci Ghilas, chemîndu-l pe credinciosul său cu numele Modest, i-a zis: "Vezi, ca 
niciodată fiul meu să nu grăiască cuvintele care pomenesc pe Hristos”. Sfîntul Vit nu băga în 
seamă îngrozirile tatălui, şi precum purta totdeauna în inima sa numele lui Hristos, așa și în 
gură. El a fost mîngiiat de lisus Hristos prin îngerească arătare, pentru că îngerul Domnului 1 s- 
a arătat în vedenie, zicîndu-i: "Nu te teme şi îndrăznește în numele lui lisus Hristos, că eu îţi 
sînt dat păzitor să te păzesc pînă la sfîrşit; deci, fii vrednic de acest dar de la Domnul, că tot ce 
vei cere de la Dînsul, ţi se va da”. 


Sfîntul Vit, veselindu-se şi întărindu-se prin această îngerească arătare, și mai mult 
mărturisea şi preamărea numele Domnului. Tatăl său plîngea pentru el, deoarece pe el singur îl 
avea, şi se sîrguia cu cuvinte amăgitoare să-l întoarcă la închinarea idolească. Sfintul Vit a 
întrebat pe tatăl său: "Tată, căror zei îmi porunceşti să slujesc?" Tatăl lui 1-a răspuns: "Fiule, nu 
ştii oare pe zeii noştri: Die, Hercules, Junona, Artemida, Vesta, Apolon şi ceilalți, cărora se 
închină împărații şi boierii?" Sfintul a zis către tatăl său: "Aceia cărora le zici că sînt zei, sînt 
idoli fără de suflet, făcuţi de miini omeneşti, care au gură, dar sînt muţi, au ochi și sînt orbi, au 


miîini şi picioare, dar nu se mișcă. Eu ştiu că unul este Dumnezeu viu și lucrător în Care viețuim 
şi ne mișcăm, ziditor şi atoateţiitor, Acela este Tatăl şi Sfîntul Duh şi mărturisesc, că Unul este 
Răscumpărătorul şi Mîntuitorul neamului omenesc, Fiul lui Dumnezeu, Care a fost muncit 
pentru păcatele noastre şi cu al Cărui sînge ne-am izbăvit”. 


Tatăl său 1-a zis cu lacrimi: "O, prea dulcele meu fiu, ia aminte la sfatul folositor şi 
sănătos al tatălui şi întoarce-te la credinţa cea bună; de vreme ce tu te ostenești în zadar și 
cinsteşti pe un om mort, ca nu cumva mîniindu-se ighemonul să te piardă, căci va înmulți 
durerile inimii mele!" Fericitul Vit a răspuns: "O, tată! De-ai cunoaşte şi tu cine este Acela pe 
care tu Îl defăimezi, numindu-L om mort, te-ai fi închinat și tu Lui împreună cu mine. Acela 
este Iisus Hristos, Fiul lui Dumnezeu Cel viu, mieluşelul lui Dumnezeu, Cel ce ridică păcatul 
lumii. Ghilas a zis: Eu ştiu pe Hristos Acela, Căruia tu îi zici că este Dumnezeu, că a fost bătut 
în Iudeea din porunca lui Pilat. Acela a fost osîndit la moarte pe cruce şi răstignit de iudei şi de 
slugile lui Pilat". Sfintul tînăr a răspuns: "Aşa este tată, precum zici, dar taina acestui lucru este 
mare, minunată şi sfîntă". Ghilas a zis: "Vorbind adevărul, aceea ai numi-o mai bine pedeapsă 
decît taină”. Fericitul copil a răspuns: "O, tată, ascultă-mă cu blîndețe și cunoaşte adevărul. 
Vinderea și răstignirea Domnului nostru lisus Hristos este mîntuirea noastră, de la a Cărui 
dragoste să ştii că nimeni, cu nici un fel de munci, nu va putea vreodată să mă despartă”. Ghilas 
a tăcut, mîhnindu-se cu inima pentru fiul său. 


Multe minuni se săvîrşeau cu darul lui Dumnezeu, care petrecea în fericitul tînăr; orbii 
se luminau, neputincioşii se tămăduiau și diavolii se izgoneau. Şi astfel, se mărturisea pe față 
toată sfinţenia lui cea mare. Toate acestea nu s-au ascuns de ighemonul Valerian, care, şezînd 
la judecată, a zis către tatăl lui Vit, înaintea tuturor: "O, Ghilas, bărbat de neam bun, acum mi 
s-a făcut înştiinţare cu adevărat că fiul tău cinstește şi se închină cu toată osîrdia Celui răstignit, 
Care Se numeşte Hristos, iar pe zeii părintești îi defaimă; deci, este dator să stea de față la 
judecata noastră şi să-l aduci aici". Sfîntul Vit fiind adus la judecata păgînească, ighemonul a 
zis către dînsul: "Pentru ce nu jertfești zeilor celor fără de moarte? Nu ştii poruncile împărăteşti, 
că toți care cinstesc pe Cel răstignit se vor pierde cu pedepse grele?" 


Fericitul tînăr, fiind plin de Duhul Sfînt, nu s-a înspăimântat deloc; ci, făcîndu-şi semnul 
Sfintei Cruci, a răspuns zicînd: "Eu nu voiesc să mă închin diavolilor, nici nu voi cinsti pe idolii 
cei de piatră şi de lemn. Am pe Dumnezeul Cel viu, Căruia Îi slujeşte sufletul meu!” Atunci 

Ghilas, tatăl lui, a strigat către cei de aproape şi către rudele sale cu mare plîngere, zicînd: "O, 
prietenilor, vă rog tînguiţi-vă cu mine, pentru că văd pe fiul meu unul născut că piere”. Sfîntul 
it a strigat împotriva lui, zicînd: "Nu pier, ci mă învrednicesc a fi numărat în ceata drepţilor, 
Vit a strigat t lui, d: "N A d fi t ta drepțil 
celor plăcuţi lui Dumnezeu". Valerian a zis către dînsul: "Pentru cinstea bunului tău neam şi de 
dragostea prieteșugului tatălui tău, m-am oprit pînă acum şi n-am împlinit asupra ta poruncile 
Ei bă Ei 
împărăteşti asupra călcătorilor de lege. Dar acum, văzîndu-te întărit împotriva ta, voi începe - 
după lege -, a te munci, ca doar pedepsindu-te cu bătăi, poate vei lăsa nesupunerea ta”. 
> 
Ighemonul, zicînd aceasta, a poruncit să-l bată pe fericitul tînăr cu toiege. 


Deci, el fiind mult bătut, muncitorul îi zicea: "Supune-te acum şi jertfeşte zeilor”. 
Mucenicul îi răspundea: "O, ighemoane, ţi-am spus o dată că mă închin lui Hristos, Fiul lui 
Dumnezeu!" Ighemonul, mîniindu-se, a poruncit să-l bată cu un lanț de fier. Dar, pe cînd 
slujitorii voiau să facă aceea, îndată li s-au uscat mîinile. Asemenea și mîna ighemonului, cu 
care arăta la slujitori şi le poruncea, s-a vătămat de o boală năpraznică şi a rămas uscată. 
Ighemonul, suspinînd, a strigat cu durere, zicînd: "Vai mie, mi-am pierdut mîna şi pătimesc de 
durerea cea cumplită”. Apoi, adresîndu-se către tatăl lui Vit, a zis: "Un fiu ai şi acela vrăjitor”. 
Iar Sfîntul Vit a strigat, zicînd: "Nu sînt vrăjitor, ci rob al Domnului meu lisus Hristos Cel 


Atotputernic, Care, petrecînd cu oamenii pe pămînt, a înviat morții, a umblat pe ape ca pe uscat, 
a liniștit marea cea furtunoasă, a tămăduit toate bolile oamenilor cele nevindecate și acum tot 
Același face minuni cu tăria Sa cea atotputernică. Deci, sînt rob al Aceluia și mă silesc a împlini 
poruncile Lui. Spune-mi dacă zeii tăi, cărora le slujeşti, pot să-ţi tămăduiască mîna?" Ighemonul 
a zis: "Dar tu poţi s-o tămăduieşti?” 


Sfintul a răspuns: "În numele lui Iisus Hristos, pot!” Ighemonul i-a zis: "Fă-mă întreg, 
ca să te cunosc cu dinadinsul, că eşti rob al lui Dumnezeu, precum zici, iar nu vrăjitor”. Atunci 
sfîntul mucenic, ridicîndu-şi ochii către cer, a zis: "Doamne Dumnezeule, ascultă-mă pe mine, 
nevrednicul robul Tău, pentru cei ce stau de față, ca să vadă și să creadă Domnului nostru lisus 
Hristos, Fiul Tău Cel adevărat şi atotputernic, Care, împreună cu Duhul Sfînt, împărăţește în 
veci cu Tine; fă, ca în numele Aceluia, Unul născut Fiul Tău, să se tămăduiască mîna 
ighemonului". Sfîntul rugîndu-se, îndată s-a tămăduit mîna lui Valerian, şi s-a făcut sănătoasă 
ca şi mai înainte. Atunci ighemonul a încredinţat pe acel copil tatălui său, zicînd: "a-ţi pe fiul 
tău acasă şi învaţă-l să aducă jertfă zeilor ca să nu piară”. 


Ghilas, luînd acasă pe copilul său, Sfîntul Vit, îl amăgea în multe chipuri spre 
păgînătatea sa, făcea ospeţe şi dansuri, cînta cu organe bine glăsuitoare, sunau chimvalele și 
lăutele, jucau înaintea ochilor lui fecioare frumoase, dănțuiau tinerii, cîntau cu glasuri dulci 
cîntece lumești de desfrînare şi grăiau cuvinte înșelătoare ca astfel să se întoarcă inima tînărului 
spre deşertăciuni. Dar sufletul cel neîntinat al tînărului copil privea nemișcat la acele ispite. 
Pentru că, avînd într-însul dragostea lui Dumnezeu, Care biruiește toate cele lumeşti, nu lua 
aminte la nimic din cele ce se cîntau și din cele ce se făceau înaintea ochilor lui, decît numai 
spre cer îşi ridica ochii săi neîncetat şi suspina din adîncul inimii, zicînd: "Dumnezeul meu, nu 
trece cu vederea inima cea umilită și smerită”. Atunci tatăl său a poruncit să-i pregătească o 
cameră pentru fiul său, pe care a umplut-o cu tot felul de bogății. A împodobit pereţii cu 
îmbrăcăminte țesută cu aur, iar pe Jos a aşternut covoare alese. Cearşafurile erau împodobite cu 
mărgăritare și patul de mult preţ. În sfîrşit, toată camera era plină de podoabe de mult preț. 


Deci, a închis într-însa pe fiul său, punînd pe lîngă el nişte fecioare preafrumoase ca să- 
i slujească. Dar tînărul Vit, fiind întreg la minte şi sfint, îşi pleca genunchii și se ruga lui 
Dumnezeu, zicînd: "Dumnezeul lui Avraam, al lui Isaac şi al lui Iacov, Dumnezeule, Părinte al 
iubitului Tău Fiu, Domnul nostru lisus Hristos, caută spre mine, miluieşte-mă şi întăreşte-mă 
cu puterea Ta, ca să nu poată balaurul cel rău şi fărădelegea a-și împlini dorinţa sa în mine robul 
Tău, nici să batjocorească străinii pe credincioşii robii Tăi şi să zică: "Unde este Dumnezeul 
lor?" Astfel rugîndu-se sfîntul, deodată a răsărit în camera lui o strălucire de lumină negrăită şi 
s-au văzut nişte feţe purtătoare de lumină, ca nişte făclii în chip de văpaie, în număr de 
douăsprezece. O mireasmă nespus de plăcută ieşea de la acele feţe, care, risipindu-se prin 
văzduh, a umplut toată casa aceea, încît tatăl Sfîntului Vit, minunîndu-se şi înspăimîntîndu-se 
cu toţi casnicii săi, au strigat, zicînd: "Mare este această minune. De unde ne vine o mireasmă 
plăcută ca aceasta pe care nici în capiștile zeilor noştri n-am mirosit-o vreodată?" Apoi, a zis: 
"Zeii au venit în casa mea la fiul meu!" Deci, a început a cerceta cu iscodire de unde este acea 
mireasmă plăcută. 


Apropiindu-se de uşa cămării fiului şi uitîndu-se înăuntru, a văzut feţele îngerilor celor 
înaripaţi ca niște vulturi, care străluceau luminos cu negrăită frumuseţe şi cîntare: "Sfint Sfînt, 
Sfînt, Domnul...". Ghilas, văzînd această strălucire, îndată a orbit, de vreme ce, avînd ochii 
necuraţi, era nevrednic să vadă acea lumină îngerească, care stă ascunsă în ceruri, şi numai cei 
ce aveau ochii sufleteşti curați puteau vedea acea lumină cerească. 


Fericitul Vit, văzînd pe tatăl său orbit, s-a umplut de fireasca dragoste pentru el și se 
ruga lui Dumnezeu ca să fie miluit. Deci, sfirşindu-şi rugăciunea, zicea astfel: "O, Stăpîne, nu 
voia mea să se săvirşească, ci voia Ta, şi precum Ţie Unuia îți este cu plăcere, așa să fie”. lar 
Ghilas, strigînd de durerea cea fără de măsură a ochilor, zicea: "Vai, mie, mi-am pierdut lumina 
ochilor mei şi sînt cuprins de cumplită durere". Și plîngeau pentru el toți casnicii lui, robii și 
roabele, văzînd pe stăpînul lor orb. Atunci s-a auzit strigarea plîngerii lor prin casele cele 
dimprejur şi toată cetatea s-a înștiințat de ceea ce i se întîmplase lui Ghilas. Mulţi s-au adunat 
la casa aceea și a venit cu sîrguință şi ighemonul Valerian, care, văzînd pe Ghilas orb 
sprijinindu-se de mîinile slugilor și văitîndu-se de durere, îl întrebă: "Ce 1 s-a întîmplat şi din 
ce pricină a orbit?" Iar el a zis: "În cămara fiului meu am văzut nişte zei cu aripi ai căror ochi 
erau ca nişte stele. Vederea lor era ca fulgerul şi, nesuferind acea strălucire a o vedea, m-am 
vătămat la ochi și mi-am pierdut vederea”. 


Valerian a zis: "Puternici au fost acei zei pe care i-ai văzut; deci se cade ție să te rogi lor 
ca să te tămăduiască". Valerian, luînd pe Ghilas cel orb, l-a dus în capiştea lui Die şi acolo, 
Ghilas se ruga lui, zicînd: "O, Die, zeu atotputernic, de îmi vei tămădui ochii, îţi voi aduce jertfe 
fără de număr Și îţi voi jertfi un vițel cu coarnele de aur”. Asemenea și ţie o zeiţă Vesto, îţi voi 
aduce nişte fecioare curate, de voi cîştiga ajutor de la tine". Ghilas, rugîndu-se astfel către 
deșerții săi zei, nu numai că nu dobîndea tămăduire, ci simţea că durerea se măreşte şi mai 
cumplit într-însul. 


Pe cînd Ghilas se ruga astfel, Sfîntul Vit, în camera sa, plecîndu-şi genunchii spre 
Domnul, se ruga pentru tatăl său, zi-cînd: "Stăpîne, cel ce ai luminat pe orbul Tobie, fă milă cu 
tatăl meu, să te cunoască pe tine!" Apoi Ghilas, fiind adus acasă de slugi de la capiștea idolească, 
fără de folos văitîndu-se, a intrat în casa în care Sfîntul Vit aducea lui Dumnezeu jertfă de laudă 
Şi, căzînd la picioarele fiului său, i-a zis: "Iubitul meu fiu, tămăduieşte-mă pe mine!" Sfîntul Vit 
a zis către el: "Tată, voieşti să fii sănătos?" Ghilas a răspuns: "Voiesc, fiule, şi aceasta o doresc 
foarte mult”. 


Sfîntul i-a zis: "Dacă voieşti să cîştigi tămăduire, leapădă-te de Die, de Hercules, de 
Junona, de Artemida, de Vesta şi de Apolon!" Ghilas a zis: "Cum mă voi lepăda de ei?" Sfîntul 
Vit a zis: "Nu-i mai numi pe ei zei, ci diavoli; iar idolii pe care i-ai cinstit pînă acum nu-i mai 
cinsti, ci să-i ai ca pe nişte fără de suflet şi netrebnici. De te vei făgădui a face aceasta cu inimă 
curată, îndată se vor tămădui ochii tăi şi se vor lumina!" Ghilas a zis: "Mă lepăd de zei şi 
făgăduiesc a face ceea ce-mi poruncești". Sfîntul a zis: "Ştiu inima ta cea împietrită şi cuvintele 
tale cele neadevărate; însă pentru cei ce stau de faţă, ca să creadă și să preamărească numele 
Domnului meu lisus Hristos, deși eşti nevrednic, însă voi arăta spre tine puterea Stăpînului 


” 


Meu . 


Aceasta zicînd-o sfîntul, a pus mîna sa pe ochii cei bolnavi ai tatălui său şi s-a rugat lui 
Dumnezeu, zicînd: "Doamne Iisuse Hristoase, Care ai luminat mai presus de fire ochii celui orb 
din naştere, luminează şi ochii tatălui meu, deşi nu este vrednic pentru necredinţa lui, însă să o 
faci aceasta, pentru slava numelui Tău cel sfînt, ca el să vadă şi să creadă; iar vrăjmașii Tăi să 
fie înfruntați şi să se bucure toţi cei ce cunosc şi iubesc numele Tău". Sfîntul rugîndu-se așa, 
îndată au căzut niște bube de pe ochii orbului ca niște solzi și s-a făcut sănătos. Dar Ghilas, 
după o vreme, în loc să cunoască pe adevăratul Dumnezeu și să dea mulțumire pentru 
tămăduirea ce a căpătat-o de la EI, a început a huli pe Făcătorul său de bine, zicînd către fiul 
său: "Nu m-a tămăduit Dumnezeul tău, ci zeii mei, cărora le slujesc şi cărora m-am făgăduit să 
le aduc jertfe!" Şi astfel preamărea pe zeii lui cei necuraţi înaintea tuturor, zicînd cu glas mare: 
"Mulţumesc zeilor mei, celor ce m-au tămăduit pe mine!" Mergînd în capiştea lor, le aducea 


jertfe de mulţumire, precum făgăduise, şi atît se împietrise inima lui de către diavol şi se robise 
de răutate, încît fireasca dragoste ce avea către fiul său a schimbat-o în ură şi se gîndea să 
omoare pe fiul său, cel sfînt şi nevinovat. Dar Domnul, Cel ce păzea pe robul Său, a trimis pe 
un înger spre paza aceluia. 


Deci, îngerul Domnului în chip de tînăr frumos și strălucitor de lumină, s-a arătat 
noaptea în vederea ochilor, celui mai înainte zis Modest, credinciosul lui Vit care crezuse în 
Hristos, bărbat bătrîn cu anii, şi i-a zis: "la pe acest tînăr și mergi la mare și veţi afla la mal o 
corăbioară; deci, să intrați în ea şi să treceţi în ţara în care vă voi arăta-o eu". Modest a zis către 
înger: "Doamne, nu ştiu calea încotro voi merge". Zis-a îngerul: "Eu vă voi duce pe voi”. Şi 
îndată sculîndu-se Modest, a luat pe Sfîntul Vit, şi a luat încă şi pe Crischentia, maica lui, 
credincioasa roabă a lui Hristos, şi a mers cu ei la mare, urmînd după îngerul cel ce-i conducea. 
Cînd au ajuns la malul mării, au aflat o corăbioară gătită de Dumnezeu. Și a zis îngerul către 
Sfintul Vit, ca şi cum îl ispitea: "În care ţară te duci?" Răspuns-a sfîntul: "Oriunde ne va duce 
Domnul, acolo vom merge cu osîrdie". Zis-a îngerul: "Ai oare cu ce plăti?" Răspuns-a sfîntul: 
"Aceluia Căruia Îi slujim, îţi va fi plată”. 


Intrînd în corăbioară au mers puţin mai înainte de Sicilia, şi s-au aflat într-una din părțile 
Italiei, care se numea Lucania, la un loc care se numea Alectoria. După ce au sosit la mal, au 
ieşit din corăbioară la uscat şi îndată, îngerul Domnului cel în chip de tînăr, ce era cu ei, s-a 
făcut nevăzut. Mergînd ei, au sosit la un rîu ce se numea Silar şi care curgea din țara Lucaniei 
spre mare; deci, lîngă acel rîu s-au odihnit sub niște copaci cu umbră deasă. Acel loc era bun de 
petrecere, și au început a vieţui acolo, iar hrană le trimitea Dumnezeu. Astfel precum pe Sfîntul 
Ile îl hrănea corbul în pustie din porunca lui Dumnezeu, tot aşa şi pe aceşti sfinți îi hrănea un 
vultur, aducîndu-le în toate zilele hrană. Acolo au început a se face multe minuni prin Sfîntul 
Vit, că se preamărea numele lui Dumnezeu în ţara aceea. Astfel Dumnezeu preamărea pe robul 
Său, că şi diavolii fiind siliți de puterea lui Dumnezeu, strigau din oameni: "Ce este nouă şi ţie, 
Vit! Ai venit aici mai înainte de vreme să ne pierzi pe noi?" Popoarele se adunaseră la el cu 
neputincioşii lor; iar el, tămăduindu-i cu rugăciunea şi cu semnul Sfintei Cruci, îi învăța 
cunoștința Adevăratului Dumnezeu şi paza poruncilor Aceluia. Mulţi necredincioşi, întorcîndu- 
se la Hristos Dumnezeu, primeau Sfîntul Botez. 


Într-acea vreme, împăratul Dioclețian avea un fiu cuprins de îndrăcire, iar diavolul striga 
prin gura aceluia: "Nu voi ieşi de aici, de nu va veni Vit din Lucania”. lar împăratul zicea: 
"Unde putem afla pe acel om?" Răspuns-a diavolul: "Îl veţi afla petrecînd lîngă rîul Silar". Deci, 
împăratul a trimis ostaşi înarmaţi în Lucania, ca să aducă îndată pe Vit la el. Mergînd ostașii 
acolo, au găsit pe ostaşii lui Hristos lîngă rîu, făcînd rugăciuni către Dumnezeu, şi au zis către 
dînsul: "Tu eşti Vit?" Răspuns-a sfîntul: "Eu sînt". Zis-au ostașii: "Împăratul Dioclețian are 
trebuință de tine!" Iar sfîntul a zis: "Eu, un copil mic şi prost, pentru ce sînt trebuincios 
împăratului?" Răspuns-au ostașii: "Fiul lui este muncit de diavol şi de aceea are trebuință de 
tine”. ȘI a zis Sfîntul Vit: "Să mergem dar întru numele Domnului”. 


Deci, ostaşii au mers pe cale spre Coma; iar el mergea cu Sfîntul Modest, şi fericita 
Crischentia pe urma lor de departe. Ajungînd la Roma, ostașii au spus lui Dioclețian despre 
venirea lui Vit; iar Dioclețian a poruncit să-l aducă înaintea lui. Sfîntul stînd înaintea 
împăratului, l-a făcut să se mire de frumuseţea lui, pentru că era un copil tînăr și frumos, faţa 
lui era ca de înger, iar ochii ca nişte raze de soare, deoarece era plin de darul lui Hristos. 


Atunci, Dioclețian a zis către el: "Tu eşti Vit?" lar sfîntul nu 1-a răspuns. Deci, împăratul 
a început a întreba pe Modest, vrînd ca să ştie despre dînşii. Dar Modest, fiind bătrîn şi simplu 


la obicei, nu putea să dea răspuns cuviincios împăratului. Apoi împăratul, defăimînd cu 
necinstite cuvinte pe Modest, voia să-l gonească din faţa lui. Sfîntul Vit, deschizînd gura, a zis 
către împărat: "Pentru ce întrebi cu așa îngrozire pe cel bătrîn ca şi pe cel tînăr? Se cade ca pe 
cel bătrîn să-l cinstești pentru cărunteţe". Împăratul a zis către Sfîntul Vit: "De unde este în tine 
atîta îndrăzneală, ca să vorbeşti cu noi aşa semeţ, neluînd seamă de puterea noastră?" Răspuns- 
a sfîntul: "Noi nu sîntem semeţi, căci am luat Duhul nerăutăţii de la Hristos Dumnezeul nostru 
şi sîntem următorii blîndeţii porumbelului; pentru că Învățătorul nostru este blînd din fire, cu 
putere mare, cu obiceiuri fără răutate, smerit şi blînd. Deci, ucenicii Lui sînt datori ca să fie 
blînzi şi smeriți cu inima, iar nu iuți şi semeţi, cum ne numești pe noi”. Acestea grăindu-le 
Sfîntul Vit, deodată diavolul, prin gura fiului de împărat, a răcnit cu spaimă: "O, Vit, pentru ce 
mă munceşti cumplit mai înainte de vreme?" 


Iar sfîntul nu răspundea diavolului. Dioclețian a zis către sfînt: "Poţi să-mi tămăduieşti 
pe fiul meu?" Răspuns-a sfîntul: "Poate să fie sănătos fiul tău, dar eu nu pot să-i dau sănătate. 
Hristos Fiul lui Dumnezeu, al Cărui rob sînt, Acela de va voi, poate cu înlesnire prin mine robul 
Său, să-l izbăvească de muncirea diavolească, pentru că este puternic!" 


Deci Dioclețian a rugat pe Sfîntul Vit să tămăduiască pe fiul său; iar sfîntul, apropiindu- 
se de cel îndrăcit, și-a pus mîinile pe capul lui şi a zis: "În numele Domnului nostru Iisus Hristos, 
ieşi, duh necurat, din zidirea lui Dumnezeu!" Şi îndată a ieşit diavolul din fiul împăratului, însă 
nu fără de vătămarea celor ce stăteau acolo de faţă. Pentru că pe mulţi necredincioşi care, cu 
cuvîntul sau în gîndurile lor, batjocoreau pe Sfîntul Vit, deodată i-a ucis diavolul prin voia lui 
Dumnezeu și sufletele lor cele necurate le-a dus în iad, ca pe o dobîndă a sa. Împăratul s-a mirat 
şi s-a înspăimîntat văzînd pe fiul său sănătos şi pe cei mulţi căzuţi morţi. Deci, în loc să cunoască 
puterea lui lisus Hristos și să preamă-rească pe adevăratul Dumnezeu, gîndea în sine, cum ar 
putea să întoarcă pe Vit la păgînătatea sa. 


Împăratul cel fără de lege se rănise de frumuseţea lui și a început cu momeli a vorbi 
către dînsul, zicîndu-i: "Prea iubitule Vite, întoarce-te către mine şi împreună să aducem jertfe 
zeilor; făcînd tu aceasta, îți voi da jumătate din împărăția mea, te voi îmbogăţi cu mulțime de 
aur, de argint şi de lucruri de mult preţ; te voi îmbrăca în haină împărătească şi îmi vei fi mie 
prieten de aproape". Răspuns-a Sfintul Vit: "Împărăţia şi bogăţiile tale îmi sînt netrebnice, 
pentru că am pe Domnul Dumnezeul meu, Căruia, de Îi voi sluji cu credință, mă va îmbrăca pe 
mine în haina cea nestricăcioasă şi prea luminată a nemuririi în Împărăţia cea cerească". Zis-a 
Dioclețian: "Nu grăi astfel, ci cruță-ţi viața ta şi jertfeşte zeilor ca să nu suferi diferite munci, 
dîndu-te la moarte amară". Răspuns-a sfîntul: "Eu, cu negrăită osîrdie, doresc aceste munci, cu 
care mă îngrozeşti, să merg la cununa pe care Domnul a făgăduit-o aleșilor Săi”. 


Atunci, Dioclețian a poruncit ca pe Sfîntul Vit şi pe Modest să-i arunce într-o temniță 
întunecoasă şi murdară şi fiecăruia să-i pună fiare grele de cîte zece ocale şi să pecetluiască ușa 
şi fereastra cu inelul său cel împărătesc, ca să nu le dea lor cineva piine sau apă, căci el voia să- 
i omoare pe ei cu foamea şi cu setea. Sfinţii fiind în temniţă, îndată a strălucit o lumină înăuntru, 
pe care străjerii au văzut-o privind printr-o spărtură; iar Sfîntul Vit striga cu glas mare către 
Dumnezeu, zicînd: "Doamne, ia aminte spre ajutorul nostru, grăbeşte de ne izbăveşte pe noi din 
legăturile acestea, precum ai izbăvit pe cei trei tineri din cuptorul cel cu foc şi pe Suzana de la 
martorii cei mincinoşi și fărădelege. 


Astfel sfîntul rugîndu-se, s-a cutremurat pămîntul în temniță, și a strălucit mai multă 
lumină şi o bună mireasmă negrăită s-a revărsat prin văzduh. Deci, Domnul nostru lisus Hristos, 
i S-a arătat lui şi a zis: "Scoală-te, Vite, și te îmbărbătează și fii tare, pentru că Eu totdeauna 


sînt cu tine". Acestea zicîndu-le Domnul, S-a făcut nevăzut; iar fiarele au căzut de pe sfinţii cei 
legaţi, Vit şi Modest, şi s-au făcut ca praful, şi amîndoi s-au sculat și au început a cînta: "Bine 
este cuvîntat Domnul Dumnezeul lui Israel, că a cercetat și a făcut izbăvire poporului Său”. Se 
mai auzeau și glasuri îngereşti cîntînd împreună cu ei. Străjerii, văzînd lumina cea negrăită şi 
auzind cîntînd glasurile îngereşti, s-au umplut de spaimă şi au rămas ca nişte morți. Apoi, 
venindu-şi în fire, au alergat la împărat cu cutremur și i-au spus cele ce au văzut şi auzit. 
Împăratul, socotind acelea ca pe nişte vrăji creștineşti, a chemat pe mai marele circurilor şi a 
poruncit să pregătească pentru a doua zi locul în care voia să dea pe cei legați la mîncarea 
fiarelor. Căci zicea: "Voi vedea de va putea Hristosul lor să-i scoată din mîinile mele”. 


A doua zi s-au scos la acel loc robii lui Hristos, iar Sfîntul Vit întărea pe fericitul Modest, 
credinciosul său, zicîndu-i: "Părinte, să nu te înfricoşezi, să nu te temi de armele diavolului, ci 
fu bărbat; pentru că se apropie cununa noastră cea mucenicească". Poporul care privea la acea 
privelişte, era ca la cinci mii de bărbaţi, afară de femei şi copii, care erau fără de număr. 


Dioclețian a zis către Sfîntul Vit: "Vite, unde te vezi acum?" Iar sfîntul, nerăspunzînd 
nimic muncitorului, şi-a ridicat ochii spre cer. Împăratul iarăși i-a zis: "Unde te afli acum, Vit?" 
Sfîntul i-a răspuns: "Mă văd în privelişte; iar tu să faci degrabă ceea ce voiești să faci”. 
Dioclețian a zis: "Vit, cruță sufletul tău și jertfește marilor zei”. Sfîntul a răspuns: "Să nu-ţi fie 
ție bine, diavole, lup răpitor şi înşelător al sufletelor; mă mir de nebunia ta că, văzînd puterile 
lui Dumnezeu, nu cunoşti pe Dumnezeu și nu te ruşinezi a mă întoarce de la Dumnezeul meu 
cu cuvintele tale. Eu ţi-am spus de mai multe ori, că nu voi jertfi zeilor tăi, fiind diavoli, iar 
sfaturile tale cele păgînești şi fără de ruşine le întinzi spre mine? Cîinelui îi zic: "leşi afară!" şi 
el, ruşinîndu-se, iese; dar tu nu te ruşinezi! Eu am pe Hristos Dumnezeul meu, Căruia pînă acum 
Îi slujesc şi aduc jertfă de laudă din inima mea; acum îmi mai rămîne încă să fiu Lui cu totul 
jertfă vie!" 


Atunci împăratul, din mînia cea fără de măsură, în loc să dea drumul fiarelor asupra 
mucenicilor, a poruncit ca îndată să se pregătească un cuptor aprins şi o căldare mare și într- 
însa să topească plumb cu pucioasă şi cu smoală, și să bage pe Vit în acea căldare înfierbîntată, 
zicînd: "Acum vom vedea, de-i va ajuta Dumnezeul lui!" Sfîntul Vit, îngrădindu-se cu semnul 
Sfintei Cruci, a intrat în mijlocul căldării care fierbea ca o mare. Îndată îngerul Domnului, stînd 
de față, a luat puterea focului şi a răcit fierbințeala căldării; iar mucenicul stătea ca în mijlocul 
unei băi calde, cîntînd Domnului şi zicînd "Cel ce ai izbăvit pe fiii lui Israel din robia cea grea 
a Egiptului, prin Moise şi Aaron, slugile Tale, fă milă cu noi pentru slava numelui Tău cel 
sfint!" Privind spre împărat, 1-a zis: "Mulţumesc, Diocleţiane, ţie și slujitorilor tăi, că mi-aţi 
făcut baie plăcută aici!" Tot poporul care privea a strigat cu glas mare: "O minune ca aceasta 
nu am văzut niciodată! Cu adevărat, mare şi adevărat este Dumnezeul acestui tînăr!" Sfîntul a 
ieşit din căldare, neavînd nici o vătămare pe trupul său, ci dimpotrivă, mai vîrtos se lumina 
trupul lui cel curat ca zăpada și cînta, zicînd: "Lămuritu-m-ai pe mine, Doamne, ca aurul din 
foc! Cercetatu-m-ai şi nu s-a aflat în mine nedreptate!" Apoi a început a ocări pe împărat, zicînd: 
"Ruşinează-te, împărate, cu tatăl tău satana, văzînd tu cît de mare putere arată Domnul în mine, 
robul Său!" 


Împăratul, aprinzîndu-se de mai multă mînie, a poruncit să aducă un leu înfricoşat, mare 
şi cumplit, a cărui răcnire oamenii nu puteau să o rabde. Împăratul a zis către sfînt: "Au doară 
şi pe acest dobitoc îl vor birui vrăjile tale?" Iar mucenicul a răspuns: "Nebunule şi nesocotitule, 
încă nu cunoşti puterea lui Hristos, care este cu mine şi prin care îngerul mă scoate degrabă din 
mîinile tale cele muncitoare". După ce a venit leul, sfîntul s-a însemnat cu semnul Sfintei Cruci; 
iar leul a căzut la picioarele lui şi îi lingea gleznele. 


Sfîntul Vit a zis către împărat: "lată, fiara dă cinste Dumnezeului meu; iar tu nu poți 
cunoaște pe Făcătorul tău, în Care măcar acum de ai voi să crezi, tot ai cîştiga mîntuirea”. 
Împăratul a răspuns: "Crede într-însul tu şi neamul tău”. lar Sfîntul, zîmbind, a zis: "Bine ai zis, 
pentru că eu şi tot neamul meu, prin baia Sfîntului Botez, născîndu-ne a doua oară, nădăjduim 
să cîştigăm cununa vieții în împărăţia Dumnezeului nostru”. 


În acea vreme, mulți din popor, ca la o mie de bărbaţi, au crezut în Hristos. Împăratul a 
zis către mucenic: "Ce este aceasta Vite, că nu te vatămă focul şi fiarele? Cu ce fel de vrăji le 
îmblînzești şi faci pe popor să se mire și mulți cred în vrăjile tale?" Mucenicul a răspuns: "Eu 
nu îmblînzesc focul cu nici un fel de vrăji, ci toate acestea le lucrează puterea lui Hristos, 
Dumnezeul meu. Focul şi fiarele, fiind zidirea lui Dumnezeu, se supun voinței Ziditorului lor 
şi nu pe mine, ci pe EI Îl cinstesc. Ţie îţi aduc mai multă ruşine, pentru că focul, fiind făptură 
fără suflet şi fiarele, zidire fără de cuvîntare, ştiu pe Dumnezeu, Care le-a zidit; iar tu, avînd 
suflet înțelegător, nu poţi să-L cunoşti şi te faci mai prost decît făpturile cele fără de cuvîntare 
şi fără de suflet". Împăratul a poruncit atunci ca să spînzure pe sfinții mucenici Vit şi Modest şi 
să-l muncească, şi împreună cu dînşii şi pe Sfînta Crischentia, maica lui Vit, care a venit acolo 
şi a mărturisit că este creştină, iar pe împărat l-a vădit pentru păgînătatea și tirania lui. 
Muncitorul a poruncit apoi să le strujească trupurile cele golite cu unghii de fier. Sfîntul Vit a 
zis către împărat: "Puterea ta o arăţi că este de rîs şi neputincioasă, cînd munceşti pe o femeie”. 


Deci sfinții au fost munciţi foarte mult, încît strujindu-li-se trupurile, rămăseseră oasele 
goale şi se vedeau toate cele dinlăuntru. Atunci Sfîntul Vit a strigat către Domnul: 
"Dumnezeule, în numele Tău mîntuieşte-ne pe noi şi ne izbăvește cu puterea Ta!" Și îndată s-a 
cutremurat pămîntul foarte tare, s-au făcut fulgere şi tunete, capiștile idolești au căzut şi mulți 
din poporul necredincios au pierit. Unii, împresurați de zidurile cele căzute, iar alții, fiind ucişi 
de fulgere şi tunete. Împăratul s-a umplut de frică şi a fugit din acel loc, bătîndu-se peste obraz 
şi strigînd: "Amar mie, că am fost biruit de un copil ca acesta!" 


Ingerul Domnului, dezlegînd pe acei sfinți mucenici de la muncire, i-a dus la locul lor 
din Lucania, la rîul care se numea Silar şi i-a pus sub copacul unde se odihniseră mai înainte, 
cînd au venit din Sicilia. 


Sfinţii odihnindu-se sub acel copac, s-au adunat la dînșii oameni credincioși din cei ce 
locuiau acolo aproape şi Sfîntul Vit s-a rugat lui Dumnezeu, zicînd: "Doamne lisuse Hristose, 
Fiul Dumnezeului Celui viu, primeşte în pace sufletele noastre, iar cei ce în slava Ta vor voi să 
cinstească pomenirea pătimirilor noastre, pe aceia păzeşte-i de toate răutăţile lumii acesteia şi 
să-1 treci fără de primejdie în cereasca Ta împărăție”. Sfîntul rugîndu-se astfel, s-a auzit glas 
din cer grăind către dînsul: "Rugăciunea ta s-a auzit”. Sfîntul a zis apoi către cei ce stăteau 
împrejur: "Fraților, să îngropaţi aici trupurile noastre; iar noi, după moarte, vom ruga pe 
Domnul pentru voi ca, toate cîte veți cere pentru mîntuirea voastră, să le primiţi şi Hristos vă 
va izbăvi de vrăjmășiile diavolului. După aceste cuvinte, sfinții mucenici într-un ceas şi-au dat 
cu bucurie sufletele în mîinile lui Dumnezeu. Apoi oamenii, învelind cu pînze curate cinstitele 
lor trupuri şi ungîndu-le cu aromate, le-au îngropat cu cinste în acel loc, care se numeşte 
Mariane. 


Sfinţii Vit, Modest şi Crischentia au pătimit în ziua de 15 a lunii iunie, stăpînind în 
Roma Dioclețian; iar întru noi împărățind Domnul nostru lisus Hristos, Căruia 1 se cuvine cinste 
şi slavă în vecii vecilor. Amin. 


42. PĂTIMIREA SFÎNTULUI MUCENIC DULA 
(15 IUNIE) 


Pe vremea cînd oamenii se închinau idolilor, iar fermecătoria şi rătăcirea închinării de 
idoli se întărea, era ca ighemon în Cilicia, Maxim. Acestui ighemon a fost pîrît, robul lui Hristos, 
Dula, fiind om din aceeaşi eparhie a Ciliciei, drept şi temător de Dumnezeu, care cu mărturia a 
tot poporul se încredința, că are viața îmbunătățită şi că păzeşte adevărul întru totul. Ighemonul, 
aflînd de dînsul că este mărturisitor al credinței lui Hristos, l-a aruncat în temniță; iar notarii 
spuneau înaintea ighemonului astfel: "O, ighemoane, mai marii cetăţii, străbătînd, precum ai 
poruncit, partea aceasta pînă la cetățile Zefirei, au prins pe un următor al credinţei creştinești 
pe care l-am adus de față înaintea dreptei şi prealuminatei tale judecăţi”. Ighemonul a răspuns: 
"Cînd voi veni să cercetez acele cetăţi, atunci pe toți legaţii care sînt prin temnițe voi porunci 
să-l aducă după mine, şi-i voi munci la locuri însemnate”. 


După un timp oarecare s-a dus el la cetatea din ţara Zefiriei, care se numea Pretoriada 
şi, şezînd la judecată, a poruncit ca mai înainte să-i aducă de faţă pe fericitul Dula. Robul lui 
Hristos mergînd la încercare, se ruga Domnului astfel: "Doamne Iisuse Hristoase, Fiul lui 
Dumnezeu, izvor al milei, Tu ai zis prin gura lui David: Lărgește-ţi gura ta şi o voi umple! Tu 
şi în Sfînta Evanghelie ai grăit: Nu vă îngrijiţi cum şi ce veți răspunde! 'Tu, care deschizi gura 
mea, trimite şi acum pe sfîntul Tău înger să-mi dea cuvînt, ca, mergînd la necuratul Maxim, să- 
i arăt păgînătatea lui, şi cîte va fi să pătimesc, să nu mă înfricoşez muncirilor lui, avîndu-Te pe 
Tine înaintea ochilor mei şi să-mi dau cu osîrdie ighemonului trupul meu spre muncire. Pentru 
că, de nu-mi voi da trupul meu astfel ca să fie ars cu foc, atunci de ce fel de bunătăţi voi putea 
să mă învrednicesc? Ce cunună voi primi, ce fel de răni îţi voi arăta Ţie, Domnul meu, pe care 
Tu de le-ai fi văzut, ai fi arătat spre mine mila ta şi mi-ai fi dat iertare de păcate”. Grăind el 
acestea, ostașii l-au dezbrăcat de haina cea de deasupra şi l-au dus legat înaintea ighemonului. 


Maxim ighemonul a zis către dînsul: "Să-mi spui pe scurt cum te numeşti?" Sfîntul Dula 
a răspuns: "Eu sînt rob al lui Hristos". La acestea, Maxim a zis către fericitul: "Spune-mi numele 
tău adevărat, că ceea ce spui tu de numele cel creştinesc, nimic nu poate să-ți folosească ţie”. 
Fericitul a răspuns: "Au nu ţi-am spus cu adevărat numele meu? Eu mă numesc creştin, iar 
numele cu care oamenii mă cheamă este Dula; deci numindu-mă astfel, cu adevărat sînt rob al 
lui Hristos!" Ighemonul a zis: "Frica judecății şi a muncirii încă nu ai încercat-o, de aceea 
grăieşti către noi cu îndrăzneală; deci spune-ne nouă din ce ţară ești, din ce loc şi din ce neam”. 


Sfîntul a răspuns: "Eu sînt născut în eparhia Siciliei, în cetatea pretoriană Zefiria. Sînt 
de neam slăvit, iar din copilărie sînt creştin”. Atunci, ighemonul a zis: "Dacă din neam slăvit 
te-ai născut, atunci la nebiruiții împărați să te supui. Deci, mergînd la capişte, jertfeşte zeilor ca 
să fii cinstit de noi, iar de la marii împărați să primeşti mare şi luminată cinste". Sfintul a 
răspuns: "Cinstirile tale şi stăpînirile de la împărați nu le primesc. Acelea să fie cu toți aceia 
care nu cunosc pe adevăratul Dumnezeu; iar pe acelea să le întoarcă de la mine Dumnezeul 
meu, ca într-alt lucru să sporesc, adică în credinţa Domnului nostru lisus Hristos”. Acestea 
auzindu-le ighemonul de la fericitul, a poruncit să-l întindă la pămînt şi să-l bată, zicînd 
slujitorilor: "Sfătuiți-l să înceteze de a se înnebuni". lar sfîntul, fiind bătut cu toiege, grăia: 
"Mulţumesc Ţie, Hristoase, că m-ai învrednicit să rabd acestea pentru mărturisirea numelui Tău 
cel sfint”. Auzind Maxim pe mucenic grăind astfel, îl defăima pe el, zicîndu-i: "Ce-ţi va ajuta 
ție acum Hristos, cînd cu totul eşti rănit? Oare încă nu socoteşti tu aceasta, omule nebun?” 


Răspuns-a mucenicul: "Nu grăieşte învățătorul credinței noastre, Sfîntul Apostol Pavel: 
Nimeni nu se încununează de nu se luptă după lege?" Atunci ighemonul a zis: "Dacă eşti 
muncit, te învredniceşti de vreo cunună?" Răspuns-a sfîntul: "Eu mă nevoiesc acum împotriva 
tatălui tău, diavolul; şi de voi birui războiul satanei, adică pe tine, sluga diavolului, voi primi în 
ceruri cunună!" 


Muncitorul a zis: "De ce eşti aşa de nebun și crezi în omul cel pironit pe Cruce?" Sfîntul 
Dula a răspuns: "Oare este mai bine a crede în idolii cei de piatră şi de lemn, care sînt lucruri 
făcute de miini omeneşti? Sau în Omul Cel îndumnezeit, Cel viu, Care este adevăratul 
Dumnezeu şi Care S-a răstignit de voie pentru noi?" La acestea, Maxim a zis: "O, nelegiuitule, 
oare lucru de mîini omenești socoteşti că este Apolon, marele zeu?" La aceasta, sfîntul a 
răspuns: "Cu dreptate ai numit pe Apolon cu un nume ca acesta, care se tîlcuieşte "pierzător"; 
căci inima ta, lipind-o de dînsul, ţi-ai pierdut sufletul tău; şi nu numai al tău, ci şi pe al acelora 
pe care îi sfătuieşti să i se închine lui. Însă să ştii aceasta, că singur adevăratul Dumnezeu, Cel 
ce este în ceruri, va cere din mîinile tale sufletele lor, pe care, silindu-le spre închinarea de idoli, 
le-ai pierdut. Căci îţi voi spune ţie în ce fel a fost necuratul Apolon: EI a fost precum eşti şi tu 
acum, neînfrînat; care, cuprinzîndu-se de dragostea unei femei ce se chema Dafni, i-a dat ei 
mult aur, dar făgăduinţa de la dînsa nu a cîștigat-o. Deci te întreb pe tine să-mi spui ce fel de 
zeu este acela, care, rănindu-se de trupeasca dragoste, n-a putut să-şi cîştige dragostea acelei 
femei, pe care foarte mult o iubea? Apoi cum nădăjduiești tu ceva de la dînsul? Cu adevărat 
acestea sînt vrednice de rîs, iar mai mult, sînt vrednice de plîns; pentru că, acea femeie 
desfrînată, urîtă şi plină de toată necurăția, întru nimic îl socotea pe Apolon al tău, şi în fața 
aceluia scuipa. Aceluia te închini tu ca unui Dumnezeu? Vezi cît de vrednice de plins sînt 
necuratele voastre lucruri?" 


Maxim ighemonul, auzind acestea, a zis către slujitorii cei ce-l băteau: "Întorce-ţi-l pe 
cealaltă parte şi pe pîntece să-l bateţi”. lar Atanasie, cel mai mare peste tabăra oştirilor, a zis 
sfîntului: "Ascultă cuvîntul ighemonului, oare nu vezi că cele dinlăuntru ale tale se varsă?" 
Sfîntul mucenic a răspuns: "Tu, cel ce eşti sfetnic şi slugă a diavolului, pe tine şi pe ighemonul 
tău să te sfătuieşti aşa! Iar eu am pe sfetnicul meu, pe Domnul nostru lisus Hristos”. 


Atunci muncitorul a poruncit să aducă un grătar de fier şi a zis către muncitor: 
"Înfierbîntaţi acest grătar şi să puneţi pe acest ocărîtor al zeilor noștri peste dînsul”. Fericitul a 
zis: "Apolon al tău îți mulţumeşte ţie în gheenă că îi înmulţeşti lui focul cel nestins şi îţi va da 
un dar ca acesta, ca, împreună cu dînsul, în întunericul cel mai dinafară să te arunci; atunci eu 
voi ride de tine, necuratule făcător de bine al lui Apolon!" Deci, muncind trupul fericitului, dar 
nu arzîndu-l desăvîrşit, n-a sporit cu nimic; pentru că nu l-a plecat nici cu sfatul cel înşelător, 
nici cu minune n-a putut să silească pe robul lui Dumnezeu, ca să-și lase credința cea întru 
Hristos. Atunci, ighemonul a poruncit ostașilor ca pe cel atît de ars să-l păzească în temnița cea 
mai dinăuntru şi nici o grijă să nu aibă pentru dînsul, zicînd şi acestea: "Nu cumva din ceilalți 
oameni creştini să-l numească pe el fericit, căci, batjocorind pe zeii noştri, a suferit acele 
munci”. 


Deci, sfîntul a petrecut în temnița aceea, preamărind neîncetat pe Dumnezeu și rugîndu- 
se ca să-i dea lui putere să săvirşească cu bine nevoința mucenicească. După cinci zile, 
ighemonul Maxim, şezînd la judecată, I-a întrebat: "Oare viu este acel om înrăutățit şi următor 
al credinței creștinești? Aduceţi-l pe el aici”. Atanasie, cel mai mare peste ostași, a răspuns: 
"Aşa de statornic spre apărarea mărturisirii sale este și sănătos omul acela, ca și cum nici o rană 
n-ar fi avut pe trupul său!" După aceea, a poruncit să-l aducă pe el. Văzîndu-l ighemonul sănătos 
cu trupul şi luminat la faţă, a zis către ostaşi: "O, ticăloşilor străjeri, oare nu v-am poruncit să 


nu aveţi pentru dînsul nici o grijă?" La acestea a răspuns Pigasie, mai marele notarilor: "Ne 
Jurăm, pe măria ta, că a fost păzit în temniţa cea mai dinăuntru, după porunca ta, avînd spînzurat 
la grumaji chipul cel de fier al lui Iraclie, de greutate ca la trei sute de litre, iar în ce chip s-a 
tămăduit, nimeni din noi nu ştie". Atunci sfîntul mucenic a zis: "O, ighemon nebun, iată Hristos 
m-a tămăduit şi mi-a dat mie, spre primirea muncilor care iarăşi mi se vor pune de tine asupra 
mea, trup sănătos şi tare, ca să cunoști că Dumnezeul nostru este doctor, Care, pe oamenii cei 
ce nădăjduiesc spre Dînsul în chip minunat S-a obișnuit a-i tămădui. Împreună cu ei nădăjduiesc 
să primesc și eu îndoita cunună a muceniciei, iar tu să pătimeşti îndoit muncile cele veşnice. 
Dacă tu ai fi răbdat pentru Apolon al tău niște munci ca acestea, ar fi putut oare acest zeu să te 
tămăduiască astfel precum m-a tămăduit pe mine Hristosul meu?” 


Ighemonul, mîniindu-se, a zis: "Deoarece omul acesta nu încetează a ocări zeii noștri cu 
cuvinte rele, turnaţi-i untdelemn pe capul lui și să-i daţi foc”. Mucenicul i-a grăit: "Dar vei arde 
şi creierii mei? Şi ce vei spori, păgînule? Scorneşte şi alte munci mai grele”. Ighemonul a zis: 
"Turnaţi-i multe semințe de muștar peste carnea lui”. Mucenicul a răspuns: "Eu batjocoresc 
toate muncile tale!" Atunci a poruncit slujitorilor să zdrobească spatele sfîntului cu unghii de 
fier, să-i stropească rănile cu oţet tare şi să-l frece cu cioburi ascuțite. 


Făcîndu-se toate acestea, după porunca ighemonului, sfîntul purtător de chinuri se ruga, 
zicînd: "Doamne lisuse Hristoase, stai de față înaintea robului tău, că pe spatele meu lucrează 
păcătoşii, înmulțindu-şi fărădelegile lor”. Atunci Maxim le-a zis: "Pleacă-te măcar acum și 
mărturiseşte pe zeii noştri". Sfîntul Dula a răspuns: "Zeii tăi, mai ales Afrodita și Artemida, să- 
ți ajute răutăților tale; iar de vei voi, îţi voi spune şi alte zeițe ale tale, cum şi nerușinările lor”. 
Ighemonul a zis: "Zdrobiţi-i fălcile ca să nu mai hulească pe zei; apoi să-l lăsaţi așa, ca să nu 
mai poată zice nici un cuvînt". Sfîntul mucenic a zis: "O, ighemon fărădelege, oare pe mine mă 
vei bate, care-ţi grăiesc adevărul, că Afrodita și celelalte zeițe şi-au petrecut viața în desfrînări 
şi în poftele cele spurcate? Pentru ce te mînii, cînd eşti certat de lucrurile cele urîte ale zeițelor 
tale celor spurcate? Dumnezeul meu adevărat este Acela, Care a binevoit a Se face om, a Se 
răstigni pe cruce, a Se îngropa şi a învia a treia zi şi, şezînd de-a dreapta Tatălui, are să vină cu 
foc să piardă pe zeii Tăi”. Ighemonul, auzind acestea, a zis către sfîntul: "Vezi, o, ticălosule căci 
şi tu ai doi Dumnezei?" 


Fericitul a răspuns: "Nu greşi, nici te înşela, zicînd doi Dumnezei, pentru că este Treime, 
aceea pe Care noi o cinstim!" Ighemonul a zis: "Atunci ai trei Dumnezei?" Mucenicul a răspuns: 
"Treimea O mărturisesc şi O cinstesc! Cred în Tatăl, mărturisesc pe Fiul şi mă închin Sfîntului 
Duh”. 


Ighemonul a zis atunci: "Spune-mi, cum crezi întru-un Dumnezeu şi mărturisești trei?" 
Sfîntul mucenic a răspuns: "Deşi omul cel trupesc nu înţelege cele ce sînt ale Duhului lui 
Dumnezeu, însă voi spune pentru cei ce stau de față: "Precum tu eşti om şi ai cuvînt şi suflare, 
aşa şi Dumnezeu Tatăl, Cel Atotputernic, din firea Lui are Cuvînt şi pe Cel întru tot Sfîntul Său 
Duh. Acest Dumnezeu al nostru la început a zidit pe om, l-a cinstit cu chipul Său, suflînd într- 
însul duh de viaţă și l-a pus vieţuitor în Rai; iar satana, care acum îşi face voia sa prin tine, s-a 
sîrguit să silească pe om spre călcarea poruncilor lui Dumnezeu, precum face şi acum prin tine, 
şi l-a depărtat de la dumnezeieştile porunci. Dar Dumnezeu, voind să ridice lucrul cel căzut al 
miîinilor Sale și pe cel rătăcit să-l întoarcă la calea cea adevărată, a trimis pe Fiul Său, Cuvîntul 
în lume. Deci acest Cuvînt al lui Dumnezeu, S-a sălășluit în Preacurata Fecioară şi dintr-însa S- 
a născut Fiu prin Care Dumnezeu Tatăl a dat mîntuire lumii”. 


Atunci, ighemonul a întrebat: "Au doar cuvîntul naşte pe om?" Sfîntul a răspuns: "Nu 
înţelegi tainele lui Dumnezeu; că de ai fi cunoscut tăria Atotputernicului, ai fi ştiut că Cel ce a 
zidit pe om din țărînă, a întemeiat pămîntul pe ape, a întărit cerul şi a făcut toată firea. Acela 
este Hristos. Pentru că de vreme ce firea omenească nu putea să vadă dumnezeirea, El fiind 
milostiv, S-a făcut om pentru dragostea Sa pentru neamul omenesc şi a luat asupra Sa smerenia 
omenească; că, precum prin omul cel zidit întîi a intrat moartea în lume, tot așa printr-un Om, 
Domnul nostru lisus Hristos, are să intre învierea morților”. Ighemonul a zis: "Ce zici, oare va 
fi învierea morților?" Sfîntul mucenic a răspuns: "Va fi cu adevărat! Pentru că, precum va 
judeca Dumnezeu lumea, dacă nu se vor scula morţii?”. Ighemonul a zis: "Nu vreau să-mi 
grăieşti acele cuvinte meşteşugite, ci lasă precum vom muri aşa vom zăcea și morți”. Mucenicul 
a grăit: "Adevărat ai zis, că morți sînteți fiindcă credeţi în idolii cei mulţi; pentru aceea, 
niciodată nu veţi ajunge la învierea vieţii, ci veţi ieşi la învierea judecății şi a muncii celei 
veșnice; însă se cade ca toți oamenii să stea înaintea judecății lui Hristos și să dea răspuns pentru 
faptele lor”. 


Atunci ighemonul a poruncit ostașilor să-l ferece pe mucenic cu legături de fier, să-l 
închidă în temniţă şi să-l păzească. lar a doua zi de dimineaţă, ighemonul a poruncit să aducă 
înaintea judecății sale pe Dula, robul lui Dumnezeu. Stînd el de față, ighemonul i-a zis: "O, 
ticălosule, ce folos îţi este ţie să huleşti fără de cinste pe zeii noştri?" Fericitul a răspuns: 
"Primesc mare plată de la Dumnezeul meu, cînd ocărăsc pe zeii voştri, care nu sînt zei; iar pe 
tine, fiind încă viu, te va ajunge pedeapsa lui Dumnezeu". Maxim, voind să întineze pe sfint cu 
cele jertfite idolilor, a zis către slujitorii care stăteau de față: "Băgaţi în gura lui carne jertfită şi 
vin". Fericitul a răspuns: "Chiar dacă vei spăla tot jertfelnicul tău cel urît de Dumnezeu și-l vei 
turna în gura mea, cu aceea nu vei putea întina cît de puţin pe robul lui Hristos”. Muncitorul a 
zis: "Omule ticălos, vezi că acum ai gustat din cele jertfite la jertfelnicele noastre”. 


Sfîntul mucenic a răspuns: " O, ighemoane, nimic nu mă vatămă din toate acelea!" Apoi 
ighemonul a poruncit să spînzure pe sfint de un lemn, să-i strujească trupul pînă la cele 
dinlăuntru, apoi să-i scoată măselele cu gâtlej cu tot". Sfîntul mucenic a zis: "Nebunule, nu ştii 
oare că tatăl tău, satana, te-a învăţat să faci aceasta?" Astfel trupul mucenicului a fost strujit 
pînă la oase, i-au scos măselele din fălci; apoi ighemonul a poruncit să-l arunce în temniță. 
După aceea ighemonul s-a dus la Tars, cetatea Ciliciei, şi a poruncit să-i aducă după dînsul pe 
cei legaţi. 


După ce au mers ei o cale lungă ca de douăzeci de stadii, Sfintul Mucenic Dula, făcînd 
semnul Sfintei Cruci, şi-a dat pătimitorul său suflet în mîinile lui Dumnezeu. Şi astfel îl duceau 
mort. Cînd era aproape de Tars, ca la 14 stadii, Comentarisie a spus ighemonului: "Dula, cel ce 
ocăra cu necinste pe zei, a murit şi trupul lui s-a adus pînă aici. Ce să fac cu el?" Ighemonul a 
poruncit să-l arunce într-o groapă adîncă, ca astfel să fie îngropat. Deci ostaşii, luînd trupul 
sfîntului, l-au aruncat în rîul ce curgea spre un sat, care se afla nu departe de cetatea Pretoriada 
şi zăcea lîngă mal. Cîinii păstorilor care se aflau pe acolo au mirosit trupul sfîntului, și unul din 
ei îl păzea, nelăsînd nici o pasăre să se atingă de acel trup mucenicesc; iar alt cîine, luînd cu 
gura o haină păstorească a tras-o şi a acoperit moaștele mucenicului. Păstorii, văzînd aceasta, 
au spus în sat și în cetate şi îndată a ieşit mulțime de popor credincios la moaștele sfîntului 
mucenic și, luîndu-le cu dreaptă credință, au mulțumit lui Dumnezeu, Care nu i-a lipsit pe ei de 
un mărgăritar scump ca acela. Deci, de unde a ieşit trupul acela viu, acolo s-a întors, după 
săvîrşirea muceniciei. Ei, luîndu-l cu bună cucernicie, l-au îngropat cu cinste, slăvind pe 
Domnul nostru lisus Hristos Cel slăvit împreună cu Tatăl şi cu Sfîntul Duh în veci. Amin. 


Notă. În altă parte se scrie, că acest Sfînt Mucenic Dula a fost eparh al Ciliciei şi că 
acela a fost cu neamul din eparhia Ciliciei. Sfîntul Simeon Metafrast nu pomeneşte că el ar fi 
fost eparh. Iar în Mineiul cel mare din această zi se scrie despre acesta, că a fost din ţara Zefiriei 
în cetatea Prestoriada și din eparhia Ciliciei. 


43. POMENIREA CUVIOSULUI DULA, PURTĂTOR DE CHINURI 
(15 IUNIE) 


Fericitul rob al lui Hristos, Dula, a fost monah, într-una din vieţile de obşte din părțile 
Egiptului. El era smerit şi defăimat la vedere, iar la înţelegere mare şi cinstit. Acesta, 
defăimîndu-se și grăindu-se de rău şi fiind scuipat de toţi, se bucura şi se înveselea cu duhul. 
Deci, pe cel ce-l defăima, îl făcea nevinovat şi se ruga lui Dumnezeu pentru el, ca să nu i se 
socotească lui aceea întru păcat. Iar pricina o arunca asupra diavolului, căci acela tulbura pe 
fraţi. Fericitul Dula tare se înarma asupra lui, cu răbdare, cu bunătate și cu rugăciune, biruind 
meşteşugirile lui. Acest nevoitor a petrecut într-o răbdare ca aceea douăzeci de ani, avînd 
nemișcate blîndeţea şi smerenia inimii. 


Diavolul, neştiind cum i-ar face lui rău, a scornit un meşteşug de acest fel, prin care a 
adus ispită şi mîhnire nu numai Cuviosului Dula, ci şi asupra tuturor fraţilor, şi i-a tulburat pe 
cei din linişte. Căci pe un frate, ce petrecea fără frica lui Dumnezeu, l-a îndemnat să intre 
noaptea, tîlhărește, în biserică şi să fure toate sfintele vase. Monahul acela, făcînd aceasta, a 
ascuns cele furate și s-a ascuns în chilia sa, ca şi cum n-ar fi ieşit nicăieri. După ce a sosit vremea 
adunării la Utrenie, paraclisierul a intrat în biserică să aprindă candelele, a văzut că sînt furate 
toate vasele bisericești, și s-a dus și a spus părintelui. Deci, a lovit în toacă după obicei şi s-au 
adunat toți fraţii în biserică la cîntarea Utreniei. După cîntarea Utreniei, părintele și paraclisierul 
au spus fraţilor că sînt furate vasele şi toți au început a se tulbura. 


Într-acea vreme, se întîmplase fericitului Dula, din cauza unei boli trupești, că n-a venit 
în sobor la pravila Utreniei. Unii din fraţi au zis: "Nimeni nu le-a furat pe acelea, decît numai 
fratele Dula, căci de aceea n-a venit în sobor, că, de n-ar fi făcut el acest furtişag, apoi ar fi venit 
mai întîi decît toţi la slujba de noapte, precum s-a obişnuit a veni totdeauna". Deci, au trimis să- 
l aducă la sobor. Trimişii, ducîndu-se, îl găsiră bolnav, stînd la rugăciune; însă, apucîndu-l, îl 
trăgeau cu sila. Iar el îi întreba, zicînd: "Ce aveţi cu mine, fraţilor? Pentru ce mă trageţi cu sila, 
eu voiesc să merg singur la sfinții părinți?" Iar ei îl ocărau cu hulă şi cu cuvinte necinstite şi cu 
dosădiri, zicîndu-i: "Furătorule de cele sfinte, nevrednicule de viaţă, nu-ți este destul că ne-ai 
tulburat atîția ani? lar acum și sufletele noastre le-ai batjocorit?” Iar el zicea: "lertați-mă, 
fraților, că am greşit!" 


Deci l-au dus pe el la părintele şi la soborul părinților, care îmbătrînise în pustnicie şi i- 
au zis: "Acesta este cel ce ne tulbură din început și strică viața noastră cea de obşte". Unul după 
altul au început a cleveti contra lui. Unul zicea: "Eu l-am văzut în taină mîncînd verdețuri”. 
Altul zicea: "Eu l-am văzut furînd pîine şi dînd-o afară din mănăstire”. Altul zicea: "Eu l-am 
văzut bînd în taină vin din cel bun”. Alţii ziceau multe rele contra lui care erau mincinoase. 


Acestea toate auzindu-le părintele şi cei care erau cu el, au crezut acele clevetiri. A 
întrebat pe Dula cel nevinovat, oare sînt adevărate cele grăite despre el? Dar mai ales îl certau 
pentru furtişag şi-l întrebau unde a ascuns sfintele vase pe care le-a furat. Iar el, de la început 


îndreptîndu-se, le spunea că nu este vinovat cu nimic dintr-acelea. Apoi, văzînd că nu-l cred, a 
tăcut, zicînd numai aceasta: "lertați-mă, sfinților părinți, căci sînt păcătos!" 


Deci, părintele a poruncit să dezbrace de pe el chipul cel monahicesc şi să-l îmbrace în 
hainele cele mireneşti, zicîndu-i: "Unele lucruri ca acestea nu sînt ale chipului monahicesc". 


După ce a dezbrăcat de pe fericitul Dula chipul monahicesc, el a plîns cu amar şi privind 
către cer, a zis cu glas mare: "Doamne lisuse Hristoase, Fiul lui Dumnezeu, pentru numele Tău 
cel sfînt m-am îmbrăcat în chipul acesta; iar acum, pentru păcatele mele, sînt dezbrăcat de acest 
chip". Atunci părintele a poruncit ca, legîndu-l, să-l dea economului. Economul, dezbrăcîndu-i 
trupul, l-a bătut foarte tare cu vine de bou, întrebîndu-l de sînt adevărate cele grăite contra lui 
pentru furtişag. Deci, el se ruga cu lacrimi, Și, în nevinovăția sa zicea: "lertaţi-mă, fraţilor, că 
am greşit!" Iar economul, văzîndu-l că spune unele ca acestea, mai mult s-a mîniat. Deci, l-a 
aruncat în temniță și l-a bătut la tălpile picioa-relor. Apoi a scris o scrisoare la mai marele cetăţii, 
înştiințindu-l de furtişagul fratelui Dula și a trimis-o degrabă. lar domnul, citind scrisoarea, 
îndată a trimis nişte slujitori răi, ca să aducă pe Dula ca pe un tîlhar. 


Slujitorii, luîndu-l pe robul lui Dumnezeu, l-au pus pe un dobitoc, fără de şa, și punîndu- 
i niște fiare grele peste grumajii lui, îl trăgeau prin mijlocul cetăţii cu batjocură. Deci, ducîndu- 
la judecată, domnul l-a întrebat: "De unde ești? Cum te numeşti? Pentru ce te-ai făcut călugăr? 
Cum ai furat sfintele vase şi unde le-ai ascuns?" Dar purtătorul de chinuri Dula, nu răspundea 
altceva nimic domnului, fără numai aceasta: "Am greşit! lertați-mă!" Apoi domnul, mîniindu- 
se, a poruncit să-l dezbrace şi să-l întindă la pămînt și patru slujitori să-l bată cu bice fără de 
cruţare. Fiind bătut fără de milă multă vreme, zicea cu faţa veselă către domnul: "Bate-mă, bate- 
mă, că argintul meu îl vei face mai curat!" lar domnul a zis către dînsul: "Nebunule, eu îţi voi 
face ţie argint pe trupul tău, iar coastele tale mai curate decît zăpada". Deci, a poruncit să pună 
pe sub pîntecele lui cărbuni aprinşi şi să verse pe rănile lui oţet amestecat cu sare. Iar cei ce 
stăteau de față, se minunau de răbdarea lui și grăiau către dînsul: "Spune unde ai pus sfintele 
vase și vei scăpa de chinuri!" Iar el răspundea: "Nu am argint şi nici un fel de vase!" Apoi 
domnul, slăbindu-l pe el de la muncire, a poruncit să-l ducă în temniță. 


A doua zi, domnul a trimis un servitor la lavră, poruncind ca să vină la dînsul începătorul 
de obşte cu călugării; şi, adunîndu-se toți, au venit împreună. Atunci domnul a zis către dînșii: 
"Multe și grele munci am pus asupra celui numit de voi tîlhar, dar nimic rău n-am aflat într- 
însul!" Zis-au lui călugării: "Stăpîne, afară de furtișag, încă și alte multe răutăți a făcut ticălosul 
acesta, şi pînă acum i-am răbdat lui pentru Dumnezeu, așteptînd să se întoarcă de la răutăţi; iar 
el mai mult spre rău a venit". Domnul a zis către dînșii: "Atunci ce să fac cu el?" Iar monahii 
au zis: "Să faci precum poruncesc legile". Zis-a boierul: "Legea cetății poruncește, ca furului 
de cele sfinte să i se taie mîinile”. lar monahii au zis: "Să pătimească după lege şi să-şi ia 
pedeapsa după lucrurile lui”. 


Deci, domnul a poruncit, ca să aducă pe purtătorul de chinuri Dula, în mijlocul lor, şi-l 
cerceta pe dînsul înaintea tuturor, zicîndu-i: "Ticălosule și împietritule, spune nouă adevărul 
pentru furtișagul cel mărturisit asupra ta, căci numai astfel vei scăpa de la moarte”. lar 
nevinovatul Dula a grăit: "Voieşti oare să zic contra mea, ceea ce n-am făcut? Nu voiesc să mint 
contra mea, pentru că toată minciuna este de la diavol". Și iarăşi a zis: "Despre lucrul de care 
mă întrebaţi acum pe mine, nimic nu știu că am făcut de acest fel”. Domnul văzînd că nimic nu 
mărturiseşte contra sa; iar călugării îl sileau ca, după lege, să ia judecata, l-au judecat să-i taie 
mîinile. Şi a fost dus nevinovatul bătrîn Dula, la locul unde iau pedeapsa cei osîndiţi. 


Într-acea vreme, monahul acela care făcuse cu adevărat răutatea aceea și furase sfintele 
vase, a venit întru umilință şi a zis în sine: "Dacă cumva acum sau după aceasta se vor cunoaște 
cele făcute de mine; sau deşi se va tăinui aici lucrul meu cel rău, apoi în ziua dreptei judecăţi a 
lui Dumnezeu tot se va dovedi şi ce voi face atunci eu ticălosul? Ce fel de răspuns voi da pentru 
un îndoit rău ca acesta, căci şi vasele le-am furat și pe fratele cel nevinovat l-am dat la munci”. 
Deci, a mers la părintele lavrei, și i-a zis: "Părinte, trimite degrabă în cetate, la domnul cetății, 
ca să nu taie mîinile fratelui, căci s-au aflat sfintele vase!" Auzind aceasta părintele, îndată a 
trimis la domnul cetății şi a eliberat pe răbdătorul de chinuri, avîndu-şi mîinile întregi. 


După ce l-au adus pe el în lavră, s-a descoperit nevinovăția lui; pentru că acel lucru s-a 
arătat că este al altuia. Atunci au început frații a cădea la picioarele Cuviosului Dula, zicînd: 
"Iartă-ne, frate, că ţi-am greşit ţie!" Iar el, plîngînd, le zicea: "lertaţi-mă pe mine, părinților şi 
fraţilor, mare mulțumire dau eu vouă; căci pentru durerile cele de puţină vreme, pe care mi le- 
ați mijlocit mie, mă voi izbăvi de veşnicele munci şi mă voi învrednici de mari bunătăţi prin 
milostivirea lui Dumnezeu. Că auzind adeseori vorbele cele netrebnice și ocărîtoare, grăite de 
voi contra mea, mă bucuram cu duhul, nădăjduind ca, prin acelea, să scap de ruşinea cea mare 
a păcatelor mele, cînd va veni Domnul întru slava Sa şi va descoperi tainele şi va arăta sfaturile 
inimii. Acum mă bucur mai mult de aceasta, că am pătimit fără vină; pentru că ştiu ce fel de 
bunătăți a gătit Dumnezeu celor ce rabdă munciri pentru dînsul. O singură mîhnire am eu pentru 
Voi, ca să nu vi se socotească vouă păcat, lucrul cel făcut mie de voi fără de dreptate; şi rog de 
aceasta pe înduratul Dumnezeu să vă dea vouă iertare”. 


După aceasta, Cuviosul Dula, mai trăind trei zile, s-a dus către Domnul, neștiind nimeni 
de moartea lui. Un frate, care era rînduit să deştepte pe fraţi la rugăciunea cea de la miezul 
nopții, mergînd la chilia cuviosului și, bătînd, nu a auzit nimic. Bătînd a doua şi a treia oară şi 
neprimind nici un răspuns, s-a dus de a chemat pe alt frate şi, aducînd lumînare, au deschis ușa 
şi au intrat înăuntru și au aflat pe cuviosul în mijlocul chiliei stînd cu trupul în genunchi, fiindcă 
făcuse închinăciuni; iar cu sufletul se dusese la Dumnezeu. Astfel, fiind în rugăciune şi în 
plecarea genunchilor, şi-a dat sufletul său Domnului. Deci, neîndrăznind să se atingă de dînsul, 
l-au lăsat așa și, ducîndu-se, au spus părintelui lavrei că fratele Dula a murit. După cîntarea 
Utreniei, părintele, mergînd singur și văzînd pe Dula mort, a poruncit să-i învelească trupul său 
şi să-l aducă la biserică pentru îngropare. 


După ce cinstitul lui trup a fost învelit şi adus în biserică, părintele a poruncit să toace, 
ca toți frații să ştie de sfîrșitul lui. Deci, s-au adunat toţi şi se atingeau de cinstitul lui trup, ca 
de al unui mucenic. Însă, de vreme ce părintele a voit să trimită la altă lavră, ca să vină şi alt 
egumen cu fraţii să îngroape cu cinste pe fratele care a pătimit fără de vină, atunci părintele, 
văzînd că fraţii se îmbulzesc să îngenuncheze la acel mort, a poruncit să aducă trupul înăuntrul 
bisericii şi să-l încuie, așteptînd şi pe părintele cu clericii să vină de la cealaltă lavră, pînă se 
vor aduna monahii de la amîndouă lavrele. Cînd era vremea ca la al nouălea ceas, venind şi 
celălalt părinte, şi adunîndu-se toți, a poruncit ca să deschidă biserica și să pună trupul fericitului 
Dula în mijlocul soborului ca, văzîndu-l, să-l dea cinstitei îngropări cu cîntări cuviincioase. 


Deci, apropiindu-se de trup, nu l-au aflat pe el, fără numai hainele şi papucii singuri, şi 
din această pricină toţi s-au umplut de mare mirare şi spaimă. După aceasta, părinții celor două 
lavre au zis către fraţi: "Vedeţi, fraţilor, ce poate pătimirea cea cu multă răbdare, nerăutatea, 
blîndeţea și smerenia? lată acum fratele nostru nu numai cu sufletul, ci şi cu trupul s-a dus de 
la noi, mutîndu-se de mîinile îngerești, nevăzut, aiurea; de vreme ce noi ne-am aflat nevrednici, 
să ne atingem de sfîntul lui trup. Iar de cinstea aceasta numai el s-a învrednicit de la Dumnezeu, 
pentru acea îndelungă răbdare a sa cu blîndeţe şi cu statornicie în smerenia inimii. Noi îl 


socoteam că este păcătos şi nevrednic de viața omenească cea de pe pămînt; iar el s-a aflat sfînt 
şi vrednic de viaţa cea cerească cu îngerii. Deci, noi sîntem ruşinați, iar el s-a preamărit, noi 
sîntem defăimaţi, iar el se încununează de Domnul nostru lisus Hristos. 


Astfel, să ne sîrguim a ne învăţa răbdarea şi smerenia, blîndeţea şi nerăutatea, avînd spre 
pildă pe acest îndelung răbdător pătimitor. Aceasta cînd o ziceau părinţii de la cele două lavre, 
fraţii au plîns cu plîngere mare și au așezat ca în tot anul să săvîrşească pomenirea Cuviosului 
părintelui Dula, răbdătorul de chinuri, spre folosul sufletelor lor şi spre slava lui Hristos 
Dumnezeul nostru, Cel slăvit împreună cu Tatăl şi cu Sfintul Duh, acum și pururea și în vecii 
vecilor. Amin. 


44. POMENIREA FERICITULUI IERONIM 


(15 IUNIE) 


Fericitul Ieronim s-a născut în orăşelul Stridon şi a trăit prin anii 347-420. Primele 
învățături le-a primit în casa părinţilor. Apoi, mergînd la Roma, a învăţat greaca şi latina, arta 
vorbirii şi filosofia. A primit botezul la vîrsta de 20 de ani, din mîinile papei Liberios. La 
Treveri, în Galia, a descoperit viaţa mănăstirească. La Roma a intrat într-o obşte de prieteni, 


unde a început învăţătura Scripturii şi a cunoscut catacombele romane. În urma unei neînţelegeri 
cu ai săi şi scîrbit de deşertăciunile Romei, a făcut prima călătorie în Răsărit, cercetînd 
mănăstirile din Grecia, Tracia, Asia Mică, Cilicia, şi s-a stabilit în Antiohia, unde s-a împrietenit 
cu Evagrie preotul. S-a retras apoi în pustia Calsis, din Siria, unde a trăit o perioadă de patru 
ani, de cumplite nevoinţe ascetice, luptînd împotriva patimilor. În această împrejurare a învățat 
limba ebraică, împrietenindu-se cu un rabin. Revenind în Antiohia, a primit darul preoţiei şi a 
făcut o călătorie la Constantinopol, atras de faima cuvîntărilor Sfîntului Grigorie de Nazianz și 
a stat acolo doi ani, ascultîndu-i cuvintele. 


Îl găsim, apoi, din nou la Roma, unde viaţa lui a luat un drum statornic. Papa Damasus 
l-a luat ca diac al său, cu ascultarea de a revedea textul Bibliei în limba latină, numită, mai 
tîrziu, Vulgata. Murind papa Damasus şi ridicîndu-se vrăjmaşii împotriva fericitului leronim, 
acesta s-a retras, din nou, în Palestina şi s-a stabilit la Betleem, unde a întemeiat trei mănăstiri 
de maici, pe care le conducea el însuşi. A început, atunci, o perioadă de strădanii cărturăreşti, 
care a ţinut 30 de ani. A alcătuit multe scrisori, îndemnînd pe credincioşi la o viață curată şi 
păzirea poruncilor Domnului. Pe călugări i-a învăţat arta copierii manuscriselor. Împovărat de 
bătrîneţe şi de neîncetate nevoinţe, Cuviosul Ieronim a murit la Betleem, în anul 420. Ne-au 
rămas de la el Vulgata şi scrisorile lui de îndrumare duhovnicească. 


Fericitul Ieronim rămîne, pentru noi, icoana cărturarului creștin. Prăznuirea lui, în 
Biserica Ortodoxă, se face la 15 iunie, în fiecare an. 


45. POMENIREA FERICITULUI AUGUSTIN, EPISCOPUL HIPONIEI 
(15 IUNIE) 


„i 


gianeuboc 
XPHCI N arda 
BAe himat 


Fericitul Augustin s-a născut la 13 noiembrie, 354, în Thagaste, orăşel din Numidia, 
dintr-o familie nevoiaşă. Tatăl său nu era creştin şi s-a botezat numai pe patul de moarte, dar în 
schimb, mama sa, Monica, era o fierbinte credincioasă. Învățătura de carte, Augustin şi-a făcut- 
o ajutat de un binefăcător, la Thagaste, cu înzestrarea minții lui; ajunge la Cartagina, la Milano 
şi la Roma, ca unul ce avea tot ce-i trebuia ca să se bucure de mare cinste, de la elevii săi. 


În tinereţea lui a cunoscut și o viaţă de destrăbălare și abateri de la dreapta credință. 
Mama sa, Sfînta Monica, plîngea necontenit, rugîndu-se lui Dumnezeu pentru îndreptarea lui. 
Ca s-o îmbărbăteze, Sfîntul Ambrozie i-a spus: "Fiul unor astfel de lacrimi, nu poate să piară”. 


Milano a fost cea din urmă oprire, pe drumul ce avea să-l ducă la Dumnezeu. Acolo, a 
cunoscut pe dumnezeiescul episcop Ambrozie şi a fost încîntat de cuvîntările acestuia. Acum 
el a descoperit și rînduiala monahilor, citind viaţa Sfîntului Antonie, scrisă de Sfintul Atanasie, 
citire care l-a zguduit. Era la un pas de întîlnirea cu Dumnezeu şi acest pas îl va face, în cazul 
său, Dumnezeu Însuşi, Care l-a căutat ca pe un vas de sfîntă lucrare. 


Întîmpinarea această minunată s-a petrecut în grădina din Milano, cînd a auzit un glas 
de copil, care-l îndemna: "Ia şi citeşte!" Atunci, deschizînd Epistola către Romani (13, 12-14), 
Augustin s-a convertit. Acesta era răspunsul lui Dumnezeu, la căutările lui Augustin. În 
Confesiunile sale, mulţumeşte lui Dumnezeu pentru acest răspuns. În anul 387, Augustin 
primeşte botezul din mîinile Sfîntului Ambrozie, în noaptea de Paști: "Tîrziu te-am iubit, o, 
frumuseţe, mereu veche și mereu nouă, tîrziu te-am iubit", avea să zică el. Pe cînd avea 32 de 
ani, Sfînta Monica moare și Augustin se retrage din învăţămînt, vinde tot ce are şi, timp de trei 
ani, din venitul său, cu prietenii duce o viață monahală, la Thagaste, de strădanii cărturăreşti şi 
duhovniceşti, așteptînd semnul lui Dumnezeu. 


Este sfințit preot la Hipon, de episcopul Valerius şi începe o ascultare grea, slujirea 
Bisericii, cu predicarea cuvîntului. Peste cinci ani, este ridicat în scaunul lui Valerius şi devine, 
în cîțiva ani, căpetenia episcopatului african. 


Scrierile lui Augustin depăşesc orice cuvînt, prin noutate şi felurimea temelor. Ele 
dezvăluie măsura fără pereche a darurilor sale. Ca o conștiință vie a Ortodoxiei, Augustin se 
vede nevoit să apere dreapta credință, împotriva tuturor ereziilor, care se iviseră în Biserica lui 
Dumnezeu, în timpul acela; maniheii, donaţienii, pelagienii. Dintre scrierile sale, cele mai mari 
sînt cartea Despre Trinitate, la care a lucrat 14 ani, şi cartea Despre cetatea lui Dumnezeu. 
Scrierea care-i face cea mai mare cinste este cartea Retractarilor sale, ca o recunoaştere a 
propriilor greşeli. Dar lucrarea lui cea mai citită este Confesiunile. 


De asemenea, a scris sute de scrisori, despre multe şi felurite lucruri, şi mii de predici 
asupra Scripturii, care arată dragostea lui Augustin pentru popor şi dragostea poporului pentru 
episcopul lor, adîncimile şi evlavia lui, şi ne descoperă pe Fericitul Augustin, cel adevărat. 
"Cîntă şi mergi, Dumnezeu e la capătul drumului", zicea el. Fericitul Augustin rămîne dascălul, 
fără asemănare, al întregului Occident creştin. A murit la 28 august, 430. Mormîntul său se află 
în biserica Sfîntul Petru din Pavia. În Biserica Ortodoxă, este prăznuit la 15 iunie. 


46. SFÎNTUL TIHON, EPISCOPUL AMATUNDEI, FĂCĂTORUL DE 
MINUNI 


(16 IUNIE) 


Sfîntul Tihon se trăgea din oraşul Amatunda, cetate în insula Cipru, din părinți 
binecredincioşi şi iubitori de Hristos. EI a învăţat din tinereţe a cunoaşte pe Hristos Dumnezeu 
şi sfintele Lui Scripturi. El s-a numărat în clerul Bisericii şi s-a rînduit ca să citească poporului 
dumnezeieştile cuvinte în biserică. Apoi, pentru curăţia vieţii lui, a fost hirotonisit diacon de 
Sfîntul Memnon, episcop al aceleiaşi cetăți Amatunda. Episcopul Memnon, ducîndu-se către 
Domnul, prin alegere, a fost ridicat la scaunul episcopal Sfîntul Tihon şi a fost sfințit arhiereu 
de marele Epifanie, arhiepiscopul Ciprului. 


În acea vreme era încă în insula Cipru, mulțime de popor necredincios, care se ţinea de 
rătăcirea închinării la idoli. Deci, multă osteneală a suferit Tihon, arhiereul lui Hristos, întorcînd 
la credință pe oamenii care piereau în păgînătatea elinească, aducîndu-i de la înșelăciunea 
idolească la Hristos Dumnezeu. Domnul i-a ajutat în ostenelile lui, căci, scoţind turma cea 
cuvîntătoare din dinţii lupilor răpitori şi drăcești, a adus-o în ograda Bisericii celei soborniceşti 
şi din capre a făcut oi ale lui Hristos. EI a sfărîmat toți idolii care erau împrejurul Amatundei şi 
drăceştile locuinţe, iar capiştile lor le-a stricat. 


Vieţuind mulți ani, a îndreptat bine Biserica cea încredinţată lui, fiind numit făcător de 
minuni, căci multe minuni a făcut în viaţa lui, asemenea şi după moarte. Dar viaţa lui întreagă 
şi istoria minunilor lui nu s-au putut afla; căci din cauza învechirii vremii şi a războaielor 
agarenilor, precum multe sfinte biserici au fost pustiite, tot astfel au pierit şi cărțile bisericești. 
Însă din multele minuni ale lui, două au venit la ştirea noastră. 


Iată prima minune: Pe cînd era încă tînăr în casa sa, petrecînd lîngă părinţi, l-a pus tatăl 
său să vîndă pîine; pentru că aceea era meseria tatălui său, ca din vînzarea pîinii să-și hrănească 
familia. Deci fericitul tînăr dădea pîinea la săraci fără plată. Tatăl lui, înştiințîndu-se de aceasta, 
a început a se supăra asupra lui şi a-l ocărî. Iar tînărul, fiind insuflat de Dumnezeu, îi zicea: "O, 
tată, pentru ce te mîhneşti, ca şi cum ai suferi vreo pagubă? Pîinile le-am dat împrumut lui 
Dumnezeu şi am zapisul Lui cel nemincinos, Care zice în sfintele cărți: Cel ce dă lui Dumnezeu, 
va primi însutit! lar de nu crezi cele grăite, să mergem la hambar și vei vedea acolo, cum 
Dumnezeu dă datoria Sa, celor ce I-au dat Lui cu împrumut". Aceasta zicînd-o, a mers cu tatăl 
său la hambar, şi, cînd a deschis uşa, a aflat cămara care era deșartă, plină de grîu curat. Tatăl 
său s-a mirat cu spaimă şi, căzînd, s-a închinat lui Dumnezeu, dîndu-l mulțumire. Dintr-acea 
vreme nu mai oprea pe fiul său să împartă pîini la săraci cît va vol. 


A doua minune este aceasta: Lucrătorii, tăind viţele cele uscate dintr-o vie, le aruncau 
afară; iar Sfîntul Tihon, adunînd acele viţe uscate, le sădea în via sa şi se ruga lui Dumnezeu 
să-1 dea la via lui patru daruri: Cel dintîi, ca viţele cele uscate, sădite să primească umezeală şi 
putere vie, ca ele să se înrădăcineze, să nască şi să crească. Al doilea, ca acea vie a lui să fie 
îndestulată cu rodurile sale. Al treilea, ca strugurii să fie dulci la gust şi sănătoşi. Al patrulea, 
ca strugurii din via lui să se coacă mai degrabă decît în toate viile. 


Astfel rugîndu-se, a doua zi, mergînd la acele viţe uscate pe care le sădise, le-a găsit pe 
toate răsărite şi înverzite. Începînd a crește, într-acelaşi an mai presus de obicei și de firea sa, a 
adus mare îndestulare de struguri, încît în celelalte vii strugurii erau verzi, iar în via Sfîntul 
Tihon strugurii se copseseră mai degrabă decît la toţi şi erau foarte dulci la gust şi foarte 
folositori sănătăţii omenești. Acea vie a fost lucrată mulți ani nu numai cît a trăit Sfîntul Tihon, 
ci şi după moartea lui, aducînd rod cu îndestulare. Deci, în tot anul, mai înainte de vremea cea 
obişnuită a coacerii tuturor viilor, în 16 zile ale lunii iunie, la pomenirea Sfîntului Tihon, se 
aduceau la biserica sfîntului struguri copți din acea vie, iar cu vinul cel stors dintr-înşii, se 
săvîrşea jertfa cea fără de sînge la Sfînta Liturghie. 


Din aceste două minuni se poate vedea destul de bine că Sfîntul Tihon a fost făcător de 
minuni şi bineplăcut lui Dumnezeu. Se adeverește încă la slujba lui şi aceasta, că vremea 
sfirşitului său a văzut-o mai înainte şi a spus aceasta multor prieteni ai săi. Pentru sfinţenia 
acestui făcător de minuni, să fie slăvit Dumnezeul nostru acum și pururea şi în vecii vecilor. 
Amin. 


47. PĂTIMIREA SFINȚILOR MUCENICI TIGRIE PREOTUL ŞI 
EUTROPIE CITEŢUL 


(16 IUNIE) 


Sfinţii Tigrie şi Eutropie au fost din clerul Sfintului loan Gură de Aur, pentru care au şi 
pătimit, pentru că au pus asupra lor pricina nedreaptă, pentru arderea ce s-a făcut în 
Constantinopol. Iată acea pricină: În ziua în care s-a izgonit la surghiun, marele luminător al 
Bisericii, Sfîntul loan Gură de Aur, s-a aprins un foc în biserica cea sobornicească ca un soare 
la apus, nu din vreo pricină omenească, ci din urgia lui Dumnezeu; şi răspîndindu-se prin toată 
biserica, a ieşit prin ferestrele cele mai de sus şi a ajuns la acoperişul bisericii. 


Văpaia a înconjurat biserica, nu numai înăuntru, ci şi pe dinafară, încît au ars toate 
construcţiile cele de lemn ce erau aproape de piatră. Suflînd un vînt puternic, acea văpaie a fost 


dusă pe sus prin aer de la biserică, a trecut tîrgul şi s-a plecat la un pod deasupra palatului, în 
care se făceau sfaturile mai marilor, şi l-a ars desăvîrşit. Şi se vedea o minune înspăimîntătoare: 
Focul, ca un însuflețit, în chip de balaur, umblînd împrejur, mistuia casele cele depărtate, mai 
ales ale vrăjmașilor Sfîntului loan. 


Casele ce erau aproape de biserică, acelea au rămas întregi. lar cămările care erau cu 
cinstitele vase, focul nu le-a atins, ca dintr-aceasta să se înştiințeze toți, că nu după întîmplare 
s-a făcut o ardere ca aceasta, ci din urgia lui Dumnezeu, pentru ca toți să înţeleagă izgonirea 
cea nedreaptă a Sfîntului loan Gură de Aur. În trei ceasuri, multe zidiri frumoase și de mulți 
ani, podoabe nespuse şi bogății nenumărate s-au prefăcut în cenușă; însă n-a pierit nici un suflet 
de om din pîrjolul cel înfricoşat, ci toţi ziceau: "Dumnezeu pedepseşte cetatea cu foc, pentru că 
fără de vină au izgonit pe loan Gură de Aur, plăcutul lui Dumnezeu". lar oamenii vrăj-maşi ai 
Sfîntului loan, de aici au găsit pricină contra susținătorilor lui şi ziceau: "Cei ce sînt de un gînd 
cu loan au aprins biserica". 


Deci, îndată au ridicat prigoană cumplită asupra celor nevinovaţi robi ai lui Hristos 
Dumnezeu, episcopi, preoți, clerici şi călugări, pe care, prinzîndu-i, pe unii îi munceau în 
Constantinopol, iar pe alţii, legîndu-i, i-au trimis în Calcedon şi îi chinuiau cu grele legături 
prin temnițe. Unii dintre cetăţeni erau rînduiți să umble ca oamenii sălbatici prin cetate, să 
asculte vorbele din popor ce se grăiesc despre loan şi, de auzeau pe cineva grăind bine de loan 
Şi jelind pentru izgonirea lui, îndată îl prindeau, îl duceau la închisoare şi-l sileau să blesteme 
pe bărbatul cel sfînt; iar pe cei ce nu voiau, îi băteau cumplit, şi de la alţii jefuiau averile şi-i 
surghiuneau prin diferite locuri; pentru că, păstorul fiind bătut, se cădea şi oile să fie risipite. 


Într-acea vreme, era eparh al cetăţii un anume Optat, cu credinţa elin, ţinînd de 
păgînătatea închinării de idoli; iar cu obiceiul aspru și nemilostiv. Acela, fiind vrăjmaş al 
creştinătăţii, se bucura în sine văzînd tulburarea aceea care se făcea între creştini, unul contra 
celuilalt, năvălind deodată cu răutate. Primejdule şi strîmtorările care erau între creştini, acelea 
îi erau lui bucurie şi veselie, că el ajuta pe acei care vrăjmăşuiau contra Sfintului loan şi contra 
iubitorilor lui. Deci, a început a face cercetare pentru focul ce se pusese, de unde şi prin a cărui 
faptă s-a aprins. Și, prinzînd pe mulți, îi muncea cumplit, ca şi cum ei ar fi fost pricina focului, 
dar în fapt zavistuind contra creştinilor. Între alţii au prins şi pe cinstitul preot Tigrie, pe care, 
dezbrăcîndu-l şi dîndu-l la munci, l-au bătut cumplit, peste tot trupul cu curele ude. Acest Tigrie 
era de neam barbar. EI, fiind robit din copilăria sa și cumpărat de un stăpîn bogat, acela 
scopindu-l, slujea ca un rob în casa stăpînului său. 


După mulţi ani, prin purtarea de grijă a lui Dumnezeu, cîştigînd libertatea, s-a lipit de 
slujitorii bisericeşti şi, pentru viaţa lui cea îmbunătățită, l-au cinstit cu rînduiala de preot. EI era 
cu adevărat bărbat plin de toate bunătăţile și de plăcerea lui Dumnezeu: blînd, smerit, milostiv, 
iubitor de străini, folositor celorlalți cu cuvîntul şi cu lucrul. 


Pe acesta, eparhul cel nemilostiv muncindu-l mult, l-a surghiunit în Mesopotamia unde 
s-a şi sfîrşit ca un pătimitor în strîmtorarea legăturilor. După aceasta, a prins şi pe Eutropie 
citețul, fiindcă a fost pîrît ca un pricinuitor al focului. Sfîntul Eutropie era feciorelnic, din 
pîntecele maicii sale, tînăr cu anii şi cu nici un rău amestecat, cu mîinile ca un nevinovat şi curat 
la inimă. Pe acesta dîndu-l la muncire, întîi l-au bătut cu vine de bou, apoi, bătîndu-l cu bețe şi 
vergi groase, i-au sfărîmat oasele. După aceea, cu unghii de fier i-au strujit nu numai coastele, 
ci şi faţa, fruntea și tot trupul lui pînă la oase. După aceasta, i-au ars cu lumînări părțile cele 
ascunse ale trupului său. În tot timpul acelor munci, îl întrebau de focul ce se aprinsese şi, după 
ce sfîntul mucenic nu s-a supus, a poruncit ca să-l ia de la muncire şi să-l arunce în temniță. 


În acea vreme, un episcop, cu numele Sisinie, dormind, i s-a făcut o vedenie ca aceasta: 
I se părea că este în biserica Sfintului Întîiului Mucenic şi Arhidiacon Ștefan și a văzut pe un 
bărbat cinstit cu faţa în chip de înger, fiind strălucit ca unul din sfinții cei mari. Acela stătea în 
fața dumnezeiescului altar, ca şi cum se minuna şi se întrista, şi l-a auzit zicînd astfel: "Pe toată 
cetatea am înconjurat-o căutînd bărbaţi îmbunătăţiți şi, dintr-atîta mulţime de oameni, pe nici 
unul nu am putut afla bărbat bun decît numai pe fericitul Eutropie”. 


Sisinie episcopul, văzînd aceasta în vis şi deşteptîndu-se, a chemat îndată pe un preot ce 
era lîngă el şi i-a spus cele văzute şi auzite. Deci, i-a poruncit ca să meargă prin toată cetatea, 
căutînd și întrebînd cine este Eutropie. Preotul, ducîndu-se şi căutînd pe Eutropie, i s-a spus că, 
nu demult, muncindu-l pe el și dîndu-l la judecată în privelişte ca pe un făcător de rele, l-au 
aruncat în temniță. Deci, acel preot, alergînd şi aflînd pe mucenic în temniţă, a căzut la dînsul 
cu lacrimi şi a vorbit cu dînsul, și l-a rugat pe el ca pe un mare plăcut al lui Dumnezeu şi răbdător 
de chinuri al lui Hristos să se roage Domnului pentru dînsul. Deci, preotul, întorcîndu-se la 
episcopul său, i-a spus cine este Eutropie şi unde se află. Sfintul Eutropie, zăcînd în temniță 
foarte bolnav de muncile cele cumplite ce pătimise, au început a putrezi rănile trupului său şi 
suferea dureri cumplite. 


După o vreme, scoţîndu-l iarăşi la muncire şi spînzurîndu-l la muncă, şi-a dat sufletul 
său în mîinile Domnului, lăsîndu-şi celor ce-l munciseră pe el, trupul său mort şi plin de răni. 
Muncitorul, înştiinţîndu-se că el este mort, a poruncit să-l arunce afară spre îngropare, pentru 
mîncarea dobitoacelor. Acel trup pătimitor a stat pînă noaptea, cînd, pe o vreme întunecată cu 
vifor şi vărsare de ploaie, au venit niște cucernici preoți în taină, au luat trupul mucenicului şi, 
în aceeaşi noapte, l-au îngropat la un loc cinstit. În timpul îngropării, au auzit în văzduh glasuri 
de cîntări îngereşti preadulci şi negrăite. Prin acestea, s-a adeverit sfințenia fericitului Eutropie 
şi astfel au început a-l cinsti pe acela ca pe un mare mucenic al lui Hristos. 


lar noi, acestor doi sfinți mucenici, Tigrie preotul şi Eutropie citețul, cinstindu-le 
pomenirea cu dreaptă credință şi nădăjduindu-ne spre sfintele lor rugăciuni, slăvim pe Tatăl, pe 
Fiul şi pe Sfîntul Duh, pe Unul Dumnezeul nostru în veci. Amin. 


48. PĂTIMIREA SFIN ȚILOR MUCENICI MANUIL, SAVEL ȘI ISMAIL 
(17 IUNIE) 


Sfinţii Mucenici Manuil, Savel şi Ismail au fost fraţi de o mamă. Patria lor a fost Persia; 
părinţii lor nu erau de o credință, căci tatăl lor ţinea de păgînătatea persienească, iar maica lor 
de credinţa creştinească. Aceasta, hrănindu-şi pe fiii săi cu laptele său ca o adevărată maică și, 
adăpîndu-i pe ei din tinereţe cu credinţa creştinească, i-a crescut în frica lui Dumnezeu. Fericitul 
Evzoic, preotul, i-a creștinat prin baia Sfîntului Botez și i-a învățat dumnezeieştile cărți. După 
aceea, au venit la creşterea învățăturii, au fost numărați în rînduiala ostăşească și slujeau cu 
trupul împăratului Persiei, iar cu duhul slujeau Împăratului ceresc, Domnului nostru isus 
Hristos, păzind sfintele Lui porunci şi plăcînd Lui cu toate lucrurile cele bune. 


Deci, au fost trimiși de împăratul lor la Iulian Paravatul, împăratul grecesc, pentru 
întărirea păcii. Împăratul Iulian i-a primit întîi cu cinste şi le-a arătat lor multa sa milă, dîndu- 
se ca un prieten iubit către ei. Apoi, înștiințîndu-se că sînt creştini, s-a umplut de mînie și, 
împotriva obiceiurilor şi legilor celor de obşte tuturor popoarelor, pe acești trimiși la dînsul de 


către împăratul Persiei, muncindu-i pentru credinţa lor cea întru Hristos, i-a pierdut. Muncirea 
lor a fost astfel: Împăratul cel fărădelege a voit să meargă în Bitinia la un loc oarecare, ce se 
numea Orghia Trigon, unde avea să săvîrşească un praznic necurat şi diavolesc. Deci, a mers 
cu corabia din Constantinopol la Calcedon şi, ajungînd la locul cel zis, a început cu toată 
mulțimea poporului elinesc, care se adunase acolo, a săvirşi acea necurată prăznuire, 
închinîndu-se idolilor, aducîndu-le jertfe fără de număr şi făcînd ospeţe mari cu dănţuiri, cu 
timpane şi cu tot felul de instrumente muzicale, săvîrşind multe lucruri urîte şi fărădelegi în 
cinstea pierzătorilor zei. lar robii lui Hristos, Manuil, Savel şi Ismail, care erau acolo cu 
împăratul, nevoind nici măcar să privească la acea prăznuire urîtă de Dumnezeu, s-au depărtat 
deosebi. 


Deci, stînd ei la o parte, plîngeau şi se tînguiau pentru înşelarea şi rătăcirea unui atît de 
mare popor şi se rugau lui Hristos Dumnezeu, ca să-i poată păzi pe ei de împărtășirea necurăţiei 
închinătorilor de idoli; asemenea se rugau şi pentru cei rătăciţi, ca să-i aducă şi pe ei Dumnezeu 
la cunoștința adevărului. "Nu lăsa, Doamne - ziceau ei -, să petreacă poporul acesta întru atîta 
adînc de răutăți şi nu lăsa zidirea Ta cea căzută să piară întru așa nebunie, căci se par a fi mai 
nesocotitori decît pietrele şi lemnele care se cinstesc de dînșii. Pentru că acelea, fiind făpturi 
neînsufleţite, nimic nu ştiu din cele ce li se fac lor; iar aceştia, cinstindu-se de Tine cu suflet 
înțelegător, cu chipul şi asemănarea Ta, nu știu şi nici nu înţeleg ce fac şi pe cine cinstesc în 
locul lui Dumnezeu, ci umblă întru întuneric, rătăcesc și merg la veșnica pierzare”. 


Astfel stînd şi plîngînd sfinţii la acel loc deosebit, împăratul a privit spre cei ce jertfeau 
şi se ospătau cu dînsul; iar pe trimișii cei din Persia, nevăzîndu-i lîngă el, a poruncit să-i caute 
şi să-l aducă acolo, ca să se veselească împreună cu dînsul. 


Unul din sfetnicii împărăteşti, aflîndu-i pe ei stînd deosebit, îi chema la ospăţul 
împărătesc; pentru că socoteau că şi aceia sînt de aceeași necurăţie a închinării de idoli. Iar robii 
lui Hristos i-au zis într-un glas, sfetnicului împărătesc care îi chema pe dînşii: "Depărtează-te 
de la noi, pentru că nu ne vom lepăda de credinţa, în care sîntem crescuţi din tinerețe; iar pe 
Dumnezeul nostru nu-L vom lăsa nici ne vom închina diavolilor, care sînt între voi. Aceasta să 
nu ne fie nouă, nici să ne lipim de acea rătăcire arătată, fiindcă nu sîntem atît de nebuni și 
nesocotitori, ca, defăimînd pe Dumnezeu Cel viu, Ziditorul nostru, să slujim zidirii celei 
neînsuflețite. Noi nu pentru aceea am suferit atîta osteneală de drum şi am venit aici, ca să ne 
lepădăm de credința noastră; ci să întărim pacea între împărăția persană şi grecească. Acestea 
să le ştie împăratul tău şi cei de un gînd cu el, că nu ne va întoarce pe noi de la cinstirea cea 
adevărată a lui Dumnezeu și la a sa necurăţie nu ne va trage, măcar de ne-ar da pe noi focului 
şi chiar de ar lua de la noi sufletele noastre”. 


Deci, ducîndu-se sfetnicul, a spus împăratului cuvintele sfinților. Atunci împăratul 
îndată s-a umplut de mînie asupra lor; însă n-a voit să-i muncească pe dînşii într-acea zi, ca să 
nu-şi facă împiedicare necuratei sale prăznuiri, ci, amînînd pînă a doua zi, a poruncit ca pe robii 
lui Hristos să-i arunce în temniță. Aceia, mergînd spre temniță, cîntau zicînd: "Veşnic să ne 
bucurăm Domnului, să strigăm lui Dumnezeu Mîntuitorul nostru, să întîmpinăm faţa Lui întru 
mărturisire și în psalmi să-l strigăm". Și iarăşi: "Cine este Dumnezeu mare ca Dumnezeul 
nostru? Iar noi, poporul Lui şi lucrul miinilor Lui, Îl vom chema totdeauna!" 


A doua zi, muncitorul şezînd la judecată, a pus de față pe cei trimişi din Persia şi a 
început a zice către dînşii: "O, bunilor bărbaţi, împăratul vostru v-a trimis la noi ca pe 
credincioşii săi și ai noștri iubiţi, ca să aşezaţi pacea cea dorită între amîndouă împărăţiile. Însă 
aceasta nu se poate așeza în alt mod, decît numai prin unirea cea de dragoste și prin prietenia 


unuia cu celălalt. Ce fel de unire şi prietenie de dragoste arătaţi spre noi, de vreme ce n-aţi voit 
ieri ca, împreună cu noi, să săvîrşiți prăznuirea și să vă îndulciți de veselia făcută în cinstea 
zeilor, pe care îi cinstiți şi voi, perșii; căci perșii cinstesc asemenea cu noi: soarele, luna, stelele 
şi puterea cea prea luminoasă a focului și pe ceilalți zei. Deci, pentru ce voi v-aţi lepădat a-i 
cinsti pe aceia împreună cu noi şi n-aţi voit să fiți cu noi la soborniceasca noastră cinstire de 
zei, ca astfel aşezămintele cele cu noi să fie mai puternice şi mai tari? Dacă voi sînteţi nebăgători 
de seamă și defăimători ai zeilor noştri şi nu de un gînd cu noi, apoi ați venit la noi nu spre 
întărirea păcii, ci spre stricarea ei, spre ridicarea vrăjmășiei și a războiului”. 


Sfinți au răspuns: "O, împărate, am venit pentru aşezămintele de pace, trimişi de 
împăratul nostru ca să nu treacă ostașii voştri hotarele noastre, nici ostaşii noştri pe ale voastre 
şi să nu pustiască părțile unul altuia. Pentru aceasta sîntem trimişi, iar nu pentru zei. Căci pe 
fiecare, pe care Dumnezeu voieşte și precum voieşte, ÎL cinsteşte; pentru aceasta nu se ridică 
războaie între împărați, ci pentru cetăţi şi pentru țări şi pentru hotarele lor se fac certurile, 
vrajbele şi războaiele. Iar tu, lăsînd pe acelea care sînt ale împăcării, pentru care sîntem trimiși 
la tine, încep altele pentru care nu sîntem trimiși; pentru că nu vorbeşti cu noi despre întregimea 
stăpînirii tale, nici pentru petrecerea cea pașnică a împărăției noastre cea de un hotar cu voi, ci 
întrebi despre zei şi despre credinţă. Dacă tu ai voit aceasta, apoi să ştii că noi, deşi sîntem perși 
cu neamul, însă cu credinţa sîntem crescuți de maica noastră creştini, în dreapta credință, şi 
întăriți de duhovnicescul nostru părinte în credința cea adevărată. Chiar şi în patria noastră erau 
mulţi de felul acesta, care au voit să ne întoarcă de la Hristos Dumnezeul nostru, la închinarea 
de idoli; dar n-au sporit nimic; căci, cu darul Stăpînului nostru, am rămas nemișcaţi şi nebiruiți 
în mărturisirea noastră şi nădăjduim şi acum în ajutorul Domnului. Deci și aici nimeni nu va 
putea să ne întoarcă de la credinţa cea sfîntă şi să ne silească la slujba cea diavolească, care cu 
adevărat este plină de deşertăciune, de înşelăciune, de rătăcire şi de minciună". 


Muncitorul, umplîndu-se de mînie, a zis către dînșii: "Cum, voi, fiind proști și neștiutori 
şi limba grecească neştiind-o, îndrăzniți cu atîta neruşinare a ocări cu cuvintele voastre cele rele 
credinţa pe care noi o ţinem, fiind preaînțelepţi, cum şi toată înțelepciunea cărţii pe care am 
trecut-o cu desăvişire? Știm şi scripturile voastre creștineşti, pentru că şi în cărțile voastre 
creștineşti am învăţat odată şi am cunoscut într-însele toate cele scrise. Dar, neaflînd nimic 
adevărat, îndată le-am lepădat, ca nu cumva, din neluare aminte, să cad în rătăcire în unele 
scrieri dintr-însele. Cine din acei care au credinţă în cărțile voastre şi se întăresc în ele, au arătat 
vreodată a fi bun şi desăvîrșit în ceea ce a făcut, spre a fi preaslăvit şi vrednic de pomenire? De 
aceea vă sfătuiesc ca, lăsînd credința cea copilărească și de nici o socoteală, să vă alegeţi 
credinţa cea bună, în care au petrecut preaînțelepţii filosofi cei de demult. Iar de nu veţi voi a 
asculta sfatul meu cel de folos, veţi asculta, chiar nevrînd, de muncile pe care le veţi primi 


pn 


îndată! 


Sfinţi au răspuns: "Ne-am învăţat de la Domnul nostru să nu ne temem de cei ce ucid 
trupul nostru, nici să ne preocupăm ce vom răspunde, celor ce ne întreabă pe noi; pentru că 
Însuşi Sfîntul Duh ne va întări în pătimire ș şi ne va da cuvînt şi îndrăznire în răspunsuri. Însă te 
întrebăm pe tine: Ce fel de nebunie spui că este în noi, tu care te socotești a fi mai înţelept decît 
toți? Care este mai nebun din noi? Cel care a cunoscut pe adevăratul Dumnezeu, Ziditorul a 
toate, şi-L cinstește cu dreaptă credinţă? Sau cel care, lăsînd pe Dumnezeul cel viu, se închină 
făpturii celei fără de suflet, pietrelor şi lemnelor şi tuturor celor asemenea cu ele? Cu adevărat 
acela este nebun, care, în loc de Dumnezeu, are lucrul cel neînsuflețit; iar înțelept este cel ce 
slujeşte Dumnezeului Celui viu. 


Pentru că acesta este cel dîntîi lucru al cunoaşterii omenești, ca să cunoască cineva pe 
Dumnezeu, Făcătorul său, pe Dătătorul darurilor, să creadă în EI şi să-l slujească cu osîrdie. lar 
a nu-L cunoaşte pe Cel ce este Ziditor şi Făcător de bine al său şi a sluji diavolului, vrăjmașului 
cel pierzător de suflete, aceasta este nebunia cea mai desăvîrşită. Apoi, filosofii voştri cei vechi, 
care au petrecut în acea rătăcire pierzătoare, li se părea numai că sînt înţelepţi, dar în fapt erau 
foarte nebuni, după cuvîntul Sfîntului Apostol, socotindu-se că sînt înţelepţi, au înnebunit şi s- 
a întunecat inima lor, iar tu eşti asemenea lor, dacă nu încă şi mai rău; pentru că aceia, 
necunoscînd credinţa cea dreaptă, au petrecut în rătăcire; iar tu, prin Sfîntul Botez fiind luminat 
şi crescut în creștinătate, te-ai lepădat de Hristos Dumnezeu, și numit elin de toți cei ce știu pe 
adevăratul Dumnezeu, în loc de creştin, şi în loc de drepteredincios, păgîn fără de Dumnezeu!" 


De nişte cuvinte ca acestea ale sfinților mucenici, împăratul întărîtîndu-se foarte tare şi 
umplîndu-se de nemăsurată mînie, a poruncit, ca îndată să-i muncească cumplit. Deci, mai întîi 
i-au dezbrăcat şi i-au întins la pămînt şi i-au bătut cu curele, fără de cruţare pe spate și pe pîntece. 
Apoi, i-au spînzurat de un lemn la muncire, pironindu-le mîinile şi picioarele şi cu unghii de 
fier au strujit trupul lor; iar ei, răbdînd cu vitejie muncile cele grele, şi-au ridicat ochii spre cer 
şi se rugau lui Dumnezeu, zicînd: "O, Stăpîne, Care Însuţi ai fost pironit pe lemn de 
necredincioşii jidovi şi n-ai spălat într-alt chip păcatele lumii, decît numai prin pătimirea 
răstignirii şi a morţii, caută şi spre noi cei ce sîntem spînzuraţi pe lemn și ne dezbrăcăm cu sila 
prin această cumplită strujire de grosimea trupului; dar de vreme ce firea noastră este 
neputincioasă, dă-ne nouă ajutor de sus, şi uşurare de dureri, că spre Tine nădăjduind, am 
îndrăznit a intra în nevoinţa aceasta. Cît de cumplite şi amare sînt aceste munci, Tu singur ştii, 
Doamne! Vezi, cît ne sînt de dulci acestea, pentru dragostea Ta, o, preadulce Iisuse!" 


Sfinţii, rugîndu-se astfel, îndată le-a stat lor de față îngerul Domnului, pe care numai 
singuri sfinții mucenici îl vedeau, iar întunecaţii ochi ai păgînilor n-au fost vrednici de vederea 
lui. Acela, mîngîind pe cei ce pătimeau, atîta ușurare le-a dat în munci, încît nu mai simțeau 
durerea cîtuşi de puțin; şi astfel răbdau ca în nişte trupuri străine. 


După aceasta, muncitorul, poruncind să-i ia pe ei de la muncire, le-a zis în batjocură: 
"Vedeţi cum vă cruţ pe voi, nemuncindu-vă mai greu; pentru că nădăjduiesc, că pedepsindu-vă 
cu aceste mici bătăi, vă veți uni la un gînd cu noi!" Dar sfinţii mucenici, nesuferind cuvintele 
lui, i-au răspuns cu mai multă îndrăzneală: "Să nu socoteşti, nici să nădăjduiești, o, vrăjmaş al 
lui Dumnezeu, că vei putea schimba statornicia noastră în credința lui Hristos! Deci, dacă 
voiești, mai mult fă-ne nouă, căci sîntem gata a răbda toate; pentru că rănile, focul, sabia sau 
orice alt chin mai cumplit, noi le socotim că ne sînt mai dulci şi sîntem gata a răbda acestea 
pentru lisus Hristos, Cel mult iubit de noi!” 


Iulian, împăratul cel fărădelege, văzînd pe Sfîntul Manuil, fratele cel mai mare între 
mucenici, grăind mai mult şi mai cu îndrăzneală decît amîndoi frații, a poruncit ca deosebit să- 
| ducă pe el; iar lui Savel şi lui Ismail a început a-i vorbi cu vicleșug, grăind către dînşii: "Din 
aceiași părinți sînteţi născuţi, dar nu semănaţi unul cu altul. Manuil, fratele vostru cel mai mare, 
nici nu este vrednic a se numi frate cu voi, deoarece este nesupus, mîndru, certăreț şi fără de 
rușine, neavînd înţelegere dreaptă; ci petrece întru nebunia sa neschimbat, încît și pe voi vă 
tîrăşte după el, nelăsîndu-vă să vă alegeți cele bune. Voi, precum vă văd, sînteţi cu obicei bun, 
blînzi, nesfadnici şi binecunoscători; deci, ascultați acum sfatul meu: Lăsaţi pe fratele vostru 
într-a lui deșartă socotinţă, ca să piară în împotrivirea cea fără de minte, iar voi apropiaţi-vă la 
cinstirea zeilor noştri, că mult bine veți cîştiga de la dînșii; și astfel veţi lua de la noi daruri și 
cinstiri mari!" Dar sfinții, nevrînd nici să asculte cuvintele lui cele viclene, cu mare glas au 
început a-l ocări pe el, pentru meșteșugul lui şi a defăima nebunia lui. Atunci el, pornindu-se 


cu mare mînie, a poruncit să-i ia pe dînşii la muncire şi cu lumînări aprinse să le ardă coastele. 
Iar ei, răbdînd cu vitejie, slăveau pe Dumnezeu, iar pe muncitor îl batjocoreau. 


Asemenea şi pe Sfintul Manuil aducîndu-l, pe de o parte cu îmbunări, iar pe de alta cu 
îngroziri, îl sileau spre închinarea idolilor. Însă, dacă l-au văzut pe el nemişcat întru mărturisirea 
lui Hristos ca un stîlp, a început iarăși a-l munci, ca şi pe fraţii lui. După aceea, în capul fiecărui 
mucenic a bătut un piron de fier şi le-a înfipt trestii ascuţite sub unghii, la mîini și la picioare; 
apoi, în sfîrşit, i-a condamnat pe ei la moarte prin tăiere cu sabia; iar după tăiere, a poruncit să 
se ardă trupurile lor. 


Deci, scoţind pe sfinţii mucenici la locul cel de moarte, care se numea Constantin, 
înainte de vărsarea sîngelui lor, au făcut către Dumnezeu rugăciunea cea mai de pe urmă, zicînd: 
"Dumnezeule, Cel mai înainte de veci, fără început, Cel ce dintru neființă, întru ființă pe toate 
le-ai adus, iar în anii cei mai de pe urmă, pentru mîntuirea noastră, pe Tine micşorîndu-Te, în 
chip de rob cu oamenii ai petrecut şi ai răbdat Crucea, ca pe noi din legăturile păcatelor să ne 
eliberezi și Împărăției Tale să ne faci moștenitori; primeşte în pace pe robii Tăi şi ne numără pe 
noi în ceata celor ce din veac Ți-au plăcut Ţie. Deci, pentru numele Tău cel sfînt, primim această 
tăiere de sabie şi ieşirea de voie din viaţa aceasta. Încă şi pe mulţimea poporului cel ce ne-a 
înconjurat şi care este robită de înșelăciunea vrăjmașului, întoarce-o la Tine. O, milostive 
Stăpîne, dă-le lor lumina minții şi înţelegere dreaptă, ca astfel, cunoscîndu-Te pe Tine, Unul 
adevăratul Dumnezeul, Ţie unuia să-Ţi slujească şi mîntuire să cîştige!" Astfel rugîndu-se sfinții 
mucenici, s-a auzit un glas de sus, grăind către dînşii: "Veniţi de luați cununa slavei, că bine ați 
săvîrşit nevoinţa voastră". lar după aceasta, s-au tăiat cinstitele capete ale sfinților mucenici în 
17 zile ale lunii iunie. 


Cînd necuraţii slujitori, voiau să săvîrşească cealaltă poruncă a spurcatului lor împărat, 
adică să ardă trupurile mucenicilor, îndată, după porunca lui Dumnezeu, s-a cutremurat 
pămîntul şi locul pe care stătea, s-a desfăcut și a primit muceniceștile lor trupuri, acoperindu-le 
pe ele; ca nu mai mult să se atingă de dînsele muncitoarele şi spurcatele mîini, nici puterea 
focului să le prefacă pe ele în cenușă. Slujitorii, văzînd aceasta, au fugit de frică. Atunci mulți 
din cei ce erau acolo, văzînd o minune ca aceea, au crezut în Hristos şi, lepădînd păgîneasca 
rătăcire, s-au făcut creştini. Timp de două zile, credincioşii aceia au stat nedespărțiți în acel loc, 
rugîndu-se ziua şi noaptea. Dar, cînd pămîntul a dat afară trupurile sfinților, acelea lăsau din ele 
negrăită bună mirosire; iar credincioşii, umplîndu-se de bucurie mare, i-au primit pe ei cu 
dragoste şi i-au îngropat cu cinste la un loc însemnat, izvorînd din mormintele sfinților mucenici 
tămăduiri de toate neputinţele. 


După aceasta, Iulian, păgînul împărat, a pierit degrabă cu sunet, pentru că, după uciderea 
trimișilor din Persia, adică Sfinţii Mucenici Manuil, Savel şi Ismail, au pornit cu toată puterea 
lor în Persia; iar diavolii, înşelîndu-i pe ei cu fermecătoriile proorocilor mincinoşi, i-au făgăduit 
lui biruinţă asupra perșilor. Însă împăratul Persiei, auzind de uciderea trimișilor săi, s-a umplut 
de mare mîhnire, și înştiinţindu-se că Iulian, călcătorul de lege, şi-a strîns puterea sa, şi a venit 
în hotarele pămîntului său, a tăbărît asupra mîndrului vrăjmaș ce venea asupra lui. După ce din 
amîndouă părțile ostaşii s-au lovit şi s-a făcut mare vărsare de sînge, perşii s-au împuternicit şi 
au biruit cetele greceşti şi au sfărîmat puterea lui Iulian. 


Încă și urgia lui Dumnezeu, a ajuns pe acel depărtat de Dumnezeu; căci fiind ucis de o 
mînă nevăzută, cu greu şi-a lepădat ticălosul său suflet, fiind de rîs şi de batjocură perşilor, 
asupra cărora mergea cu mîndrie şi cu nădejde deşartă, ca unul ce avea puterea diavolilor, în 
care credea şi nădăjduia spre ei. Deci, creştinii, scăpînd de cumplita gonire şi muncire, slăveau 


pe Hristos, Dumnezeul şi Izbăvitorul lor, Căruia şi de la noi I se cuvine cinste şi slavă, împreună 
cu Tatăl şi cu Sfîntul Duh, acum şi pururea şi în vecii vecilor. Amin. 
DÎNSUL 


(17 IUNIE) 


Xe Lea pă (axă) 


Sfîntul Isavrul şi cei împreună cu el erau din Atena. Dar, ieşind din patria lui şi mergînd 
la o peşteră din Apolonia, a aflat pe Inochentie, pe Felix, pe Peregrin şi pe Ermia, pe care 
învăţîndu-i să nu se dedea spre lucrurile cele lumești şi trecătoare, aceștia au întărit cuvîntul cu 
fapta; căci, ferindu-se şi fugind de vorba şi adunarea rudeniilor lor, au fost pîrîți de rudenii la 


Tripondie eparhul, care prinzîndu-i şi neputînd să-i facă să se lepede de Hristos, a poruncit să 
fie daţi la chinuri. Iar Isavru, diaconul lui Hristos, şi cei împreună cu el au fost daţi pe seama 
lui Apolonie, fiul eparhului, de către care au fost chinuiţi prin foc şi prin apă. Dar, fiind izbăviţi 
din aceste chinuri în chip minunat, au întors pe mulți la credinţa în Hristos, între care erau şi cei 
mai de frunte ai cetăţii: frații Ruf şi Rugin. Apoi, fiind condamnaţi la pierzare, li s-au tăiat 
capetele. 


50. PĂTIMIREA SFINȚILOR MUCENICI LEONTIE, IPATIE ȘI TEODUL 
(18 IUNIE) 


Pe vremea împărăției lui Vespasian, era în Roma un oarecare bărbat din rînduiala 
senatorilor, cu numele Adrian. Acesta era cumplit la obicei, muncitor nemilostiv şi aflător de 


toate răutăţile. Deci, auzind de creştini că se îngrețoșează de mulțimea zeilor şi de jertfele 
idoleşti şi hulesc pe zeii ce se cinstesc de romani şi de elini şi spun că Unul este Hristos, 
adevăratul Dumnezeu, şi pe mulți îi aduc la credinţa lor, s-a umplut de rîvnă pentru zeii cei 
spurcaţi și, ducîndu-se la împărat, a cerut putere de la dînsul asupra creştinilor ca să-i silească 
la închinarea de idoli, iar pe cei ce nu vor voi să se închine idolilor să-i muncească şi să-i 
omoare. Împăratul i-a dat îndată acea putere și l-a trimis ca ighemon în ţara Feniciei, ca să 
gonească de acolo pe toţi cei care cred în Hristos. leşind el din Roma și apropiindu-se de 
Fenicia, a aflat în cetatea ce se numea Tripoli un oarecare începător de oaste cu numele Leontie, 
că ocărăşte pe zeii cei vechi și întoarce pe oameni de la dînșii, învățîndu-i să nu le aducă jertfă, 
nici să li se închine, şi că strică legile părintești și mulți îl ascultă. Ighemonul Adrian îndată a 
trimis în Tripoli pe un tribun cu mulți ostaşi, cu numele Ipatie, ca să prindă pe Leontie și să-l 
țină sub strajă pînă la venirea lui. 


Leontie, robul lui Hristos, era de neam din Elada. EI era mare la statura trupului, puternic 
şi viteaz în războaie și arătase multe biruinţe și pentru aceea avea mare slavă şi cinste între 
ostaşi. EI era înțelept în toate socotelile şi așezările sale. Avea încă înţelepciune, iscusință și 
ştiinţă în Scripturi. Ştiind că Unul este adevăratul Dumnezeu, Domnul nostru lisus Hristos şi 
slujea de-a pururea Aceluia, crezînd într-Însul, petrecîndu-şi viaţa sa în întreagă înțelepciune. 
EI era şi foarte milostiv cu cei săraci, hrănea pe cei flămînzi, îmbrăca pe cei dezbrăcați și 
odihnea pe străini. Astfel se împodobea cu toate lucrurile cele bune, pentru care, după aceea, s- 
a învrednicit de la Domnul de cununa cea purtătoare de biruință. 


Deci, apropiindu-se de cetatea Tripoli, deodată tribunul a fost cuprins de o boală grea, 
cu cutremur și cu fierbințeală și a zis către ostaşii săi: "Știu pentru ce a căzut asupra mea această 
boală, deoarece s-au mîniat zeii asupra mea, căci, voind a veni aici, nu le-am adus cuviincioase 
jertfe, şi pentru aceasta mă pedepsesc cu această boală”. Ostaşilor, văzînd pe tribunul lor că 
pătimea rău, le era milă de dînsul şi erau mîhniţi pentru el, că de trei zile nu gustase nimic şi, 
din ceas în ceas, boala se întărea mai mult şi îl îngrozea cu moarte. După trei zile, îngerul 
Domnului, venind noaptea, s-a arătat tribunului în vedenie, zicîndu-i: "De voieșşti să fii sănătos, 
strigă de trei ori către cer împreună cu ostaşii, care sînt cu tine, zicînd: "Dumnezeul lui Leontie, 
ajută-mi! Şi de vei face aceasta, îndată vei fi sănătos!" 


Tribunul, deşteptîndu-se şi deschizînd ochii, fiind bolnav de lingoare, a văzut pe sfîntul 
înger, asemenea ca un tînăr, cu podoabă frumoasă, îmbrăcat în haină albă ca zăpada, stînd 
înaintea lui și a zis către dînsul: "Eu sînt trimis cu ostaşii ca să prind pe Leontie şi să-l păzesc 
pînă la venirea ighemonului Adrian, iar tu îmi porunceşti să chem spre ajutor pe Dumnezeul lui 
Leontie?" Bolnavul zicînd aceasta, îngerul s-a făcut nevăzut din ochii lui. Atunci el s-a 
înspăimîntat şi a strigat pe prietenii săi care se odihneau aproape de el şi le-a spus: "Fraților, 
ascultați ce am văzut în întîiul somn, cînd am adormit: Un tînăr oarecare prealuminat mi-a stat 
înainte și m-a sfătuit ca, împreună cu voi toți, să chem pe Dumnezeul lui Leontie și voi fi 
sănătos. Pe acel tînăr l-am văzut şi în vederea ochilor, după ce m-am deşteptat din somn, apoi 
îndată s-a făcut nevăzut dinaintea mea". Prietenii i-au răspuns: "Nu este mare lucru să facem 
aceasta toți împreună, numai să te poți face sănătos". 


Unul din prietenii lui, cu numele 'Teodul, se mira foarte mult de vedenia bolnavului, şi- 
| întreba cu de-amănuntul, în ce fel era acel tînăr, pe care l-a văzut în vedenie. Bolnavul le 
spunea toată asemănarea îngerului Domnului. Și se aprindea inima lui Teodul cu dragoste către 
Dumnezeul lui Leontie, cel neștiut încă. Apoi, după ce toţi ostașii s-au deşteptat din somn, s-au 
adunat la tribunul cel bolnav şi, aflînd de vedenia ce a avut, au stat toţi împreună privind spre 
cer şi au strigat de trei ori cu bolnavul, zicînd: "Dumnezeul lui Leontie, ajută-mi!" Îndată 


tribunul cel bolnav s-a făcut sănătos ca şi cum nu fusese bolnav deloc. Apoi, venind vremea 
prînzului, a început a mînca şi a bea cu dînşii şi a se veseli. Teodul, văzînd o minune ca aceea, 
a fost mai mult în mirare şi şedea deoparte, tăcînd şi gîndind în sine: "Cine este Leontie şi Cine 
este Dumnezeul lui?" 


Deci, tovarășii îl chemau să bea şi să mănînce cu dînșii, iar el nu voia să guste nimic, ci 
petrecea flămînd. Dar, văzînd pe ostaşi dîndu-se la băutură şi neîngrijindu-se de drum, a zis 
către dînșii: "Miine sau poimiine ne va ajunge Adrian. lar noi nu ne sîrguim să căutăm pe 
bărbatul care ni s-a poruncit să-l prindem; dar dacă voiţi, mă duc eu şi cu tribunul înainte de voi 
în cetate să căutăm pe acel bărbat după care sîntem trimiși". Zicînd aceasta, a sfătuit și pe tribun 
să meargă cu el în cetate. Deci, au plecat amîndoi înainte. 


Suindu-se ei pe virful muntelui, pe care era zidită cetatea Tripoli, Leontie venea în 
întîmpinarea lor şi li s-a închinat zicîndu-le: "Fraţilor, bucurați-vă întru Domnul". Tribunul și 
Teodul i-au răspuns: "Bucură-te și tu, frate!" Leontie a zis către dînşii: "Pe cine căutaţi aici?” 
Ei au răspuns: "Împăratul Vespasian a aflat că un oarecare bărbat cinstit, înţelept, desăvârşit în 
fapte bune şi viteaz în oaste cu numele Leontie, vieţuieşte în cetatea aceasta; la el sîntem trimişi, 
ca să-i ştim casa, căci în urma noastră vine ighemonul Adrian, căruia 1 s-a încredințat de împărat 
această ţară a Feniciei, spre îndreptare. El singur doreşte să vadă pe Leontie, ca pe un om iubit 
al zeilor şi voiește să-l trimită la împărat cu mare cinste, pentru că tot senatul Romei voiește să- 
| vadă şi să-l ştie, deoarece toţi au auzit de bărbăteasca lui vitejie în războaie, de isteţime la 
cîrmuirea cetăților și de cele mai multe lucruri însemnate ale lui, cum că şi spre zei este foarte 
osîrdnic". 


Fericitul Leontie, auzind acestea, le-a zis: "Văd că sînteţi străini şi nu ştiţi cele ce se fac 
în cetatea aceasta; deci, veniţi în casa mea şi vă odihniți puţin, apoi vă voi arăta pe Leontie, de 
care ziceți că este prieten al acelor zei pe care voi îi cinstiți; dar să ştiţi că acela este creștin și 
crede în Domnul lisus Hristos". Ei, auzind aceasta, ziceau în gîndul lor: "Cine este acest bărbat 
care spune că Leontie este creștin? Oare nu este din prietenii lui? Apoi l-au întrebat: "Cum se 
cheamă numele tău?" EI a răspuns: "Despre numele meu se scrie astfel în cărți: "Peste aspidă și 
vasilisc vei păşi şi vei călca peste leu şi peste balaur; pentru că mi se cade a călca peste diavol, 
vrăjmaşul cel nevăzut, şi peste balaur, ighemonul vostru, vrăjmașşul cel văzut; iar peste sfetnicii 
lui şi peste cei mai calzi slujitori ai diavolului voi călca, precum pe aspidă și vasilisc; deci, după 
ce voi dănțui peste toată tabăra leului, atunci în fapte se va arăta luminos numele meu”. 


Tribunul şi Teodul n-au înţeles cele grăite, însă socoteau în sine şi se minunau; deci, 
nepricepînd cele auzite, au mers cu dînsul în casă. Sfîntul Leontie le-a pus masa și i-a ospătat. 
Mîncînd ei din cele puse înainte, au zis: "O, bunule bărbat, sîntem îndestulați de ospăţul tău, 
ne-am săturat de facerile tale de bine, acum rămîne să ne spui de Leontie pe care-l căutăm; căci, 
dacă va veni Adrian, îi vom spune de tine, făcătorul nostru de bine că ne-ai arătat atita dragoste. 
Deci, pentru toate acestea, el te va cinsti cu multă cinste şi vei avea împărtăşire cu prietenii 
împărăteşti". Sfîntul a zis către dînşii: "Eu sînt Leontie pe care voi îl căutaţi!" Eu sînt ostaşul 
lui lisus Hristos! Eu sînt acela la care v-a trimis Adrian să-l prindeţi!" Atunci ei au căzut la 
picioarele lui, zicînd: "Rob al Dumnezeului Cel de sus, iartă-ne păcatul nostru și grăbeşte a ruga 
pe Dumnezeul tău pentru noi, ca să ne izbăvească şi pe noi din păgînătatea idolească, Adrian, 
fiara cea preacumplită; - pentru că şi noi voim să fim creştini!” Apoi i-au spus cum i s-a făcut 
celui bolnav arătare îngerească şi cum, prin chemarea Dumnezeului lui Leontie, s-a tămăduit 
de boală”. 


Sfîntul Leontie, auzind aceasta, s-a bucurat de puterea lui Hristos şi, întinzîndu-se la 
pămînt înaintea lui Dumnezeu în chipul Sfintei Cruci, se ruga cu lacrimi, zicînd: "Doamne 
Dumnezeule, Cel ce voieşti ca toţi oamenii să se mîntuiască şi să vină la cunoştinţa adevărului, 
caută spre noi în ceasul acesta. Tu ai făcut ca cei ce au venit asupra mea să fie cu mine; deci, 
mă rog, păzeşte-mă şi pe mine oaia Ta şi pe cei împreună cu mine luminează-i cu lumina 
milostivirii Tale. Revarsă peste dînşii harul Sfîntului Tău Duh, zideşte într-înşii inimă curată şi, 
însemnîndu-i cu semnul Tău cel sfint, fă-i ostaşii Tăi nebiruiţi. Înarmează-i și întărește-i 
împotriva vrăjmaşului diavol şi împotriva slujitorilor lui, ca aceşti robi ai Tăi să sfărîme capul 
nevăzutului balaur şi al văzutului Adrian, fiara cea rea”. 


Sfîntul, rugîndu-se astfel cu căldură, un nor luminos s-a pogorît peste tribunul Ipatie și 
peste Teodul, prietenul lui, şi, umbrindu-i, a lăsat ploaie peste ei şi i-a botezat. Sfintul, văzînd 
aceasta, chema peste dînşii, pe cînd îi ploua, numele Preasfintei Treimi, al Tatălui şi al Fiului 
şi al Sfîntului Duh. Apoi, după acea minunată botezare, a zis: "Slavă Ţie, Dumnezeul meu, că 
nu ai trecut cu vederea rugăciunile celor ce Te iubesc şi împlinești voia celor ce se tem de Tine”. 
După aceea, Leontie a îmbrăcat în haină albă pe cei botezați din nou și a poruncit să poarte 
lumînări aprinse înaintea lor. În acea vreme, au sosit în cetate şi ceilalți ostași care rămăseseră 
pe drum şi întrebau asemenea de Leontie, de tribunul lor şi de Teodul. Deci, aflîndu-i şi venind 
la dînşii, au văzut pe tribun şi pe Teodul în haine albe şi lumînări arzînd înaintea lor, s-au 
minunat și nu pricepeau ce este aceea. Apoi, cunoscînd că s-au făcut creștini şi s-au botezat, 
ostaşii au început a se tulbura și a se mînia de aceasta. Aflînd despre cele petrecute și unii din 
cetăţeni, au început a face tulburare în cetate, strigînd: "Să se ardă cu foc cei ce fac necinste 
zeilor noştri!” 


Deci, s-a făcut gîlceavă şi tulburare în cetate. Unii apărau pe Leontie şi pe creştinii care 
erau cu dînsul, iar alții voiau să-i piardă; însă nu îndrăzneau să le facă lor ceva rău, ci așteptau 
venirea ighemonului. După două zile, Adrian ighemonul a venit în cetate şi toți cetățenii, ieșind 
în întîmpinarea lui, i-au spus toate despre Leontie și cei ce erau cu dînsul, cum au crezut în 
Hristos şi ziceau: "Un bărbat creştin oarecare, anume Leontie, pe mulți îi întoarce de la zeii 
noştri, amăgindu-i cu oarecare meşteşugiri diavoleşti şi vrăjitoreşti. El preamăreşte pe un Om, 
Care a fost bătut de jidovi peste obraz şi apoi dat la moarte pe cruce. Dar şi pe ostașii cei 
împărăteşti, același Leontie i-a amăgit cu farmecele lui obişnuite, i-a tras la credinţa creştină şi 
i-a îmbrăcat în haine albe. Sînt trei zile de cînd îi ține închişi în casa sa şi, împreună cu dînșii, 
slăveşte pe Hristos, Cel ce a fost răstignit şi defaimă zeii noştri cu huliri fără de număr. Atunci 
Adrian îndată a trimis ostaşi ca să prindă pe Leontie, pe tribunul Ipatie şi pe Teodul, să-i arunce 
în temniţă și să-i păzească pînă la cercetare. Ighemonul a intrat în cetate, dar, fiind ostenit, s-a 
odihnit de cale în ziua aceea. Deci, Sfîntul Leontie, şezînd în temniță împreună cu ceilalți doi, 
toată ziua neîncetat îi învăța dreapta credință şi-i întărea spre muceniceasca nevoință, 
mîngîindu-i cu răsplătirea ce are să fie. Apoi, sosind noaptea, a petrecut-o cu dînșii în rugăciune, 
în cîntări de psalmi şi în preamărirea lui Dumnezeu. 


Făcîndu-se ziuă, ighemonul a stat la judecată şi, scoţînd din temniţă pe sfinţi şi punîndu- 
i înainte la cercetare, a zis către Leontie: "Oare tu ești Leontie?" Sfîntul a zis: "Eu sînt”. 
Ighemonul a zis: "Ce fel de om eşti tu?" Cum ai întors cu vrăjile şi cu farmecele tale pe ostașii 
cei ce cu credinţă slujeau împăratului nostru şi i-ai înduplecat să slujească Dumnezeului tău?" 
Răspuns-a Leontie: "Eu sînt ostaş al Hristosului meu, Fiul luminii celei adevărate, Care 
luminează pe tot omul ce vine în lume; şi cel ce vine la lumina aceea nu se poticneşte. Ştie şi 
Ipatie şi Teodul Cine este începătorul luminii aceleia, lucrarea şi săvîrşirea; adică Hristos, Fiul 
lui Dumnezeu, Dumnezeul Cel fără de început, Cel de o fiinţă cu Tatăl, lumină din lumină, 
Dumnezeu adevărat din Dumnezeu adevărat. Pe Acela ei cunoscîndu-L, au părăsit pe zeii cei 


făcuţi din lemn, din piatră şi din oase de dobitoace necuvîntătoare, deoarece sînt necuvîntători 
şi neputincioşi şi cu înlesnire pot a se sfărîma”. 


Atunci ighemonul, auzind acele cuvinte îndrăznețe ale lui Leontie, a poruncit slujitorilor 
să-l bată pe el tare. Sfîntul Leontie, fiind astfel bătut, îşi ridica ochii săi spre cer, de unde aştepta 
ajutorul lui Dumnezeu, iar către ighemon grăia: "O, nebunule tiran, ție ți se pare că mă munceșşti 
pe mine! Nu vezi că singur, împietrindu-ți inima ta, mai mult te muncești pe tine?" Ighemonul, 
după ce l-a bătut mult pe el, a poruncit să-l ducă în temniță și, întorcîndu-se către Ipatie şi 
Teodul, le-a zis: "Pentru ce aţi lepădat obiceiurile părintești în care ați crescut și, lăsînd slujbele 
ostăşeşti, aţi mîhnit pe împărat?" Sfinţii au răspuns: "Mai bune slujbe am găsit la Împăratul Cel 
ceresc; pentru că ni s-a dat de la Dînsul pîinea aceea, care se pogoară din cer şi care nu se 
sfiîrşeşte niciodată. Ni s-a dat paharul cel cu vin, care curge din coastele lui Hristos”. 


Adrian a zis către dînşii: "Aceste cuvinte netrebnice şi neauzite v-a învăţat pe voi 
spurcatul Leontie. Dar eu vă zic vouă să faceţi cele plăcute împăratului! Au doară nu ştiţi 
poruncile lui, că cei ce cinstesc pe zei, aceia să se cinstească cu mari cinstiri şi cu mai mari 
rînduieli în oaste? Iar cei ce se întorc de la zei, aceia au să se piardă cu pedepse mai cumplite?" 
Deci, Sfinţii Mucenici Ipatie și Teodul, răspunzînd la aceasta, au zis: "Slujba noastră este la 
ceruri; iar tu fă ceea ce voieşti, pentru că ești rîvnitor către necuraţii tăi zei. Te înarmezi asupra 
noastră, fiind nevinovaţi, dar degrabă va pieri viața ta, pentru că vremea zilelor tale s-a scurtat”. 


Atunci Adrian, umplîndu-se de mînie, a poruncit să spînzure dezbrăcat pe tribun de 
lemnul de muncă și să-i strujească trupul lui cu unghii de fier; iar pe Teodul, întinzîndu-l la 
pămînt, să-l bată fără cruţare. Sfinţii, răbdînd cu vitejie acele munci, nu grăiau altceva, decît 
numai se rugau lui Dumnezeu, după cum erau învăţaţi de Sfîntul Leontie şi strigau, zicînd: 
"Miîntuieşte-ne pe noi, Dumnezeule, că a lipsit cel cuvios”. Muncitorul, văzîndu-i pe dînşii 
petrecînd tari și nebiruiţi în credinţa lui Hristos, i-a osîndit la moarte, adică să li se taie capetele 
cu securea. Deci, sfinţii ducîndu-se la moarte, cîntau: "Tu eşti scăparea noastră, Doamne... În 
mîinile Tale ne dăm sufletele noastre!" Astfel cu bucurie şi-au întins pentru Hristos grumajii 
lor sub secure, fiind tăiați, şi s-au dus către Domnul ca să-şi ia cununa cea gătită lor, din dreapta 
puitorului de nevoinţă. 


După aceasta, Sfîntul Leontie iarăşi a fost scos la judecată şi, ducîndu-l înaintea 
ighemonului, acesta a zis către dînsul: "Leontie, cruță-ți viaţa ta, ca să nu suferi munci grele, 
precum au suferit cei înşelați de tine, tribunul Ipatie şi Teodul. Ascultă-mă pe mine şi jertfeşte 
zeilor, că de mare cinste o să te învredniceşti de la mine, de la împărat şi de la mai marii Romei”. 
Sfîntul Leontie a răspuns: "Să nu-mi fie mie aceea ce zici, ca să văd fața împăratului tău. Faţa 
lui este vrăjmașă și urîtă lui Dumnezeu! Dar, de voieşti tu, Adriane, fă-te prieten al Hristosului 
meu, că de o vei face aceasta, îţi voi arăta cîtă cinste, bogăţie și mîntuire veşnică vei cîştiga”. 


Atunci Adrian, de mînie, a zis: "Oare ce fel de mîntuire voieşti să cîştig, precum a 
cîştigat tribunul şi Teodul? O, spurcatule ce ești, oare nu ştii cu ce fel de pedeapsă au pierit 
aceia?" Sfîntul a zis: "Pedeapsa aceea pe care ai dat-o lor, nu este pedeapsă, ci mai ales pace şi 
bucurie; pentru că acum ei se bucură şi se veselesc, sălăşluindu-se împreună cu cetele îngereşti”. 
Adrian a zis: "la aminte, Leontie, la cele grăite de mine. Care din oamenii cei ce au minte, au 
defăimat cîndva acea strălucire prealuminoasă a soarelui şi pe marii zei, ca: Die, Apolon, 
Poseidon, Afrodita şi pe ceilalţi și cu moarte necinstită și cumplită să-şi sfirșească viaţa lor? Cu 
adevărat nimeni, fără numai cei ce sînt fermecați de tine”. Răspuns-a sfintul: "Au n-ai auzit 
Scriptura, care zice: Zeii păginilor sînt diavoli, şi asemenea lor să fie și cei ce-i cinstesc pe ei. 
Deci, toţi cei ce nu nădăjduiesc spre dînşii şi cei ce au înţelegere sănătoasă, care ar fi voit să fie 


asemenea cu pietrele cele mute şi cu lucrurile cele neînsufleţite, precum sînt zeii voştri, 
aducîndu-le jertfe, au să piară cu moarte fără de sfîrșit”. 


Atunci muncitorul, mîniindu-se, a poruncit să întindă la pămînt pe mucenic şi patru 
slujitori tari să-l bată fără cruţare; iar propovăduitorul zeilor să strige: "Cei ce defăimează pe 
zeii noştri şi nu se supun împărăteștilor porunci, cu o pedeapsă ca aceasta să piară”. 


Deci, sfîntul mucenic a fost bătut atît de mult, pînă au ostenit slujitorii cei ce-l băteau; 
iar sfîntul zicea către muncitor: "Chiar de-mi vei zdrobi tot trupul meu cu răni, mintea mea nu 
mi-o vei birui, nici vei fi stăpîn pe sufletul meu!" Atunci ighemonul a poruncit să-l spînzure de 
un lemn de muncă şi tot trupul lui, coastele și fluierele, să le strujească cu unelte de fier ascuţite. 
Astfel sfîntul, fiind strujit, într-acele dureri cumplite îşi ridica ochii săi spre cer şi se ruga: 
"Dumnezeul meu, spre Tine am nădăjduit, mîntuieşte-mă pe mine, Doamne!" Apoi, muncitorul 
a zis către slujitori; "Luaţi-l pe el de pe lemn, căci ştiu că de aceea şi-a ridicat ochii săi spre cer, 
ca să roage pe zeii noştri, să-1 dea lui odihnă". Atunci Sfîntul Leontie, auzind aceasta, a strigat 
cu glas mare către dînsul: "Să piei şi tu şi zeii tăi, ticălosule şi spurcatule muncitor! Eu mă rog 
Dumnezeului meu, ca să-mi dea tărie şi putere de a răbda muncile cele date de tine”. 


Deci, muncitorul a poruncit ca iarăși să-l spînzure cu capul în Jos şi să-i lege de grumaji 
o piatră grea. Astfel mucenicul, stînd spînzurat multă vreme, se ruga zicînd: "Doamne lisuse 
Hristoase, Cel ce ai întărit pe robii Tăi, Ipatie şi Teodul, întru mărturisirea Preasfîntului Tău 
nume, întăreşte-mă şi pe mine, robul Tău, cel smerit şi păcătos, ca să pot îndura muncile acestea. 
Nu te depărta de la mine, nădejdea mea!". Atunci Adrian a zis: "O, Leontie, ştiu că vei fi prieten 
zeilor noştri". Răspuns-a mucenicul: "Eu sînt rob al lui Dumnezeu Cel de sus, iar tu eşti rob al 
zeilor tăi, cu care vei pieri împreună". 


Sfîntul Leontie, pătimind toată ziua în nişte munci ca acestea, s-a apropiat seara, cînd 
soarele se pleca spre apus; iar muncitorul a poruncit ca să ia pe sfîntul mucenic și să-l arunce în 
temniță pînă a doua zi. Sfîntul cînta toată noaptea în temniță, zicînd: Domnul este luminarea 
mea și Mintuitorul meu, de cine mă voi teme? Deci, i s-a arătat îngerul Domnului şi i-a zis: 
Îmbărbătea-ză-te, Leontie! Domnul Dumnezeu, Căruia tu îi slujeşti cu credinţă, este aproape de 
tine". Atunci sfîntul se bucura şi se veselea întru Dumnezeul său. 


A doua zi, ighemonul Adrian, şezînd iarăşi la judecată, a pus înainte pe Sfîntul Leontie 
şi i-a zis: "Ce ai socotit, Leontie, de tine?" Răspuns-a sfîntul: "Am socotit odată ca să nu iau 
aminte la cuvintele tale cele deşarte şi de multe ori ţi-am spus şi acum îți spun acelaşi lucru, că 
niciodată nu voi lăsa pe Dumnezeul meu, Care a făcut cerul şi pămîntul, marea şi toate cele 
dintr-însele. Nu voi părăsi pe Domnul meu lisus Hristos, Fiul lui Dumnezeu, Care a pătimit 
răstignire pentru mîntuirea noastră și în Care mi-am pus nădejdea mea". Ighemonul a zis: 
"Ascultă-mă, Leonte, jertfeşte zeilor; că de mă vei asculta, mă Jur ţie pe zeii mei cei scumpi, 
că mare cinste şi multe bogății vei cîştiga". Răspuns-a sfîntul: "Ce fel de cinste şi bogății sînt 
în partea cea de sub cer, pentru care te-aș fi ascultat și m-aş fi lepădat de Dumnezeul meu? Căci 
toată lumea nu este vrednică lui Hristos Stăpînul meu, pe Care cu toată inima mea ÎL iubesc şi 
pentru a Cărui dragoste pătimesc şi sînt gata a le pătimi pe toate; iar diavolilor tăi nu voi jertfi 
niciodată!" 


Muncitorul, văzînd că nu poate birui pe ostașul lui Hristos şi nici a-l îndupleca spre a sa 
păgînătate, a dat contra lui osînda de moarte, în acest chip: "Pe Leontie, care n-a voit să se 
supună poruncii împărătești, adică să aducă jertfă zeilor; ci, mai cu seamă a ocărît pe zeii noştri 
cei părintești, poruncim: Să fie întins la pămînt în patru părți şi să-l bată atât de tare, pînă ce rău 


îşi va lepăda sufletul său". Deci, Mucenicul Leontie, fiind întins și legat de patru pari, a fost atît 
de cumplit bătut, încît în acele munci grele şi-a dat sufletul său cel sfînt în mîinile lui Dumnezeu. 
Iar trupul lui, tîrîndu-l, l-au aruncat afară din cetate, pe care, luîndu-l credincioşii, l-au îngropat 
cu cinste aproape de malul Tripoliei. 


Această pătimire a Sfîntului Mucenic Leontie a scris-o Notarie, robul lui Hristos, care a 
văzut toate acestea cu ochii săi. A scris-o pe tăbliță de plumb şi a pus-o în mormînt lîngă 
moaștele sfîntului, pentru neamul cel mai de pe urmă; deci, cel ce citeşte sau ascultă pe cel ce 
citeşte, să-şi ridice spre cer mîinile sale şi să dea slavă lui Dumnezeu, Care a întărit pe robul 
Său, spre atît de mare nevoinţă. Mucenicul lui Hristos, Leontie, şi-a săvîrşit pătimirea sa în ziua 
de 18 iunie, în timpul stăpînirii lui Vespasian în Roma, iar peste noi, împărăţind Domnul nostru 
lisus Hristos, Căruia să-l fie slava, împreună cu Tatăl și cu Sfîntul Duh, acum și pururea şi în 
vecii vecilor. Amin. 


51. POMENIREA SFÎNTULUI APOSTOL IUDA, RUDA DOMNULUI 
DUPĂ TRUP 


(19 IUNIE) 


Sfîntul Apostol luda a fost unul din cei doisprezece Sfinţi Apostoli ai lui Hristos, 
trăgîndu-se din seminţia lui David şi a lui Solomon. EI s-a născut în Nazaretul Galileii, din tatăl 
său, Iosif teslarul - logodnicul Preacuratei Fecioare Maria - şi din maica sa Salomeea, nu cea 
din Betleem, ci alta. Maica lui a fost fiica lui Agheu, fiul lui Valahie şi fratele lui Zaharia, pe 
care a luat-o Iosif în însoţire legiuită şi i-a născut pe acești fii, care sînt pomeniţi în Evanghelia 
lui Matei: Iacob, losie, Simon şi Iuda. Însă acest sfint, se numeşte luda al lui Iacov, numit fratele 
Domnului, căci pentru smerenie, singur se făcea nevrednic să se numească fratele Domnului 
după trup, de vreme ce la început a greşit din neștiinţă faţă de EI, pe de o parte pentru necredinţă, 
iar pe de alta pentru neiubirea de frate. Cu necredinţa a greşit, precum adevereşte despre aceasta 
Sfîntul loan, zicînd: Nici fraţii lui nu credeau în El. 


Sfîntul Teofilact, spune că feciorii lui losif sînt frați ai Lui şi zice: "Fraţii lui, feciorii lui 
Iosif, îl ocărăsc - între care este şi acest luda". Insă de unde aveau ei această necredinţă? Din 


socoteala cea putredă și din zavistie, pentru că obiceiul rudeniilor este ca totdeauna să urască 
mai mult pe ai săi, decît pe cei străini. Deci, este arătat că luda de la început a greșit prin neştiință 
către Hristos, cu necredința și cu zavistia. El a mai greșit și cu neiubirea de frate, precum se 
scrie despre aceasta în viaţa Sfîntului Iacov, fratele Domnului, pentru că Iosif - după întoarcerea 
din Egipt - împărțind pămîntul său fiilor lui cei fireşti, pe care i-a avut cu femeia cea dintîi, a 
voit să facă parte şi Domnului nostru lisus Hristos, Cel născut fără de sămînță, mai presus de 
fire, din Preacurata Fecioară, fiind atunci încă prunc mic, iar ceilalți fii ai lui Iosif - între care 
şi acest Iuda - nu voiau să-L primească la moştenire împreună cu ei, ca pe Cel ce nu era născut 
din aceeaşi maică. Dar lacov L-a primit pe El, împreună moștenitor la partea sa, și de aceea 
Iacov s-a numit "fratele Domnului”. Deci, Sfîntul Iuda, ştiind greşelile sale cele dintii, nu 
îndrăznea să se numească fratele Domnului, ci numai al lui Iacov, precum scrie şi în scrisoarea 
sa, zicînd: "Iuda, sluga lui lisus Hristos şi fratele lui lacov...". Acest sfint apostol are încă 
diferite numiri. 


Astfel, Sfîntul Matei Evanghelistul îl numeşte Levi sau Tadeu şi aceasta nu fără oarecare 
taine. Aceste taine le putem cunoaște din tilcuiri, pentru că Levi se numeşte "împreunat" sau 
"din inimă" sau "ca un leu". Deci, Sfîntul Iuda s-a numit ca un Levi, pentru că după greșeala lui 
cea mai dinainte, ce o făcuse din neştiință, după ce a cunoscut că lisus este adevăratul Mesia, 
s-a alăturat lîngă Dînsul cu dragoste şi ca un leu s-a nevoit cu bărbăţie pentru EI. Drept aceea, 
cu dreptate şi cu cuviinţă s-au zis despre dînsul aceste cuvinte, care în aceeaşi vreme s-au zis şi 
despre Iuda, fiul lui Iacov şi strămoșul lui Hristos: Judo, pe tine te laudă fraţii tăi; culcîindu-te, 
ai dormit ca un leu, ca un pui de leu. Tadeu se tîlcuieşte "lăudător" sau "mărturisitor”. Deci, 
Sfîntul Iuda a fost numit Tadeu, căci, lăudînd şi mărturisind pe Hristos Dumnezeu, hrănea din 
învățăturile sale apostoleşti pe cei ce erau prunci în credință, adică pe cei dîntîi credincioşi ai 
Biserici. 


Mai sînt încă şi unii care socotesc cum că acest Sfînt luda este supranumit Varsava, după 
Faptele Apostolilor. Acolo se zice: Au venit Apostolii şi bătrînii cu toată adunarea să aleagă pe 
un bărbat dintr-înşii şi să-l trimită în Antiohia cu Pavel și cu Varnava, anume pe Iuda, care se 
numea Varsava, adică "fiul întoarcerii", fiindcă, după greşelile sale cele de mai înainte către 
Hristos, s-a întors prin pocăință, cu credinţă şi cu dragoste. Căci, în cele ce greşise mai mult, în 
acelea a arătat mai multă îndreptare. El greşise mai întîi prin necredință, după aceea a crezut 
într-Însul fără îndoială și s-a făcut Apostolul şi propovăduitorul Lui. Greşise apoi către Hristos 
prin neiubire, iar după aceea atît L-a iubit, încît şi-a pus și sufletul pentru Dînsul, pentru că avea 
mare rîvnă pentru Hristos şi dorea ca toată lumea să-L cunoască pe EI, adevăratul Dumnezeu, 
să creadă într-Însul, să-L iubească şi să-şi cîştige mîntuirea. Această rîvnă a lui este povestită 
şi în Sfînta Evanghelie. Căci, pe cînd Domnul grăia către ucenicii Săi: Cel ce mă iubește pe 
Mine, va fi iubit de Tatăl Meu şi Eu îl voi iubi pe el şi singur Mă voi arăta lui... atunci luda - 
nu Iscarioteanul, ci acest frate al Domnului după trup - a zis către dînsul: Doamne, de ce voiești 
să Te arăţi nouă, iar lumii nu? Ca şi cum ar fi zis: "Doamne, nu numai nouă să ne dai cunoştinţa 
Ta, ci la toată lumea. Nu numai nouă singuri să ne arăţi mîntuirea Ta, ci la tot neamul omenesc. 
Nu numai noi, robii şi ucenicii Tăi, ci toată lumea, cunoscîndu-Te pe Tine Făcătorul şi 
Mîntuitorul nostru, să Te iubească cu căldură, să-Ţi slujească cu credinţă şi să Te preamărească 
în veci”. 


După Înălțarea Domnului, Sfîntul Apostol Iuda a propovăduit pe Hristos în diferite ţări. 
Despre aceasta ne spune Nichifor, scriitorul istoriei bisericeşti, zicînd despre dînsul astfel: 
"Dumnezeiescul Iuda - nu Iscarioteanul, ci altul - care avea două nume, Tadeu şi Levi, fiul lui 
Iosif şi fratele lui Iacov, cel aruncat de pe aripa bisericii, a propovăduit mai întîi Evanghelia în 
Iudeea, Galileea, Samaria, şi Idumeea, apoi în cetățile Arabiei, în părțile Siriei şi ale 


Mesopotamiei; iar mai pe urmă, s-a dus în Edesa, în cetatea lui Avgar, unde mai înainte 
propovăduise pe Hristos alt Tadeu, care era unul din cei şaptezeci de apostoli. Acolo, dacă 
lipsea ceva din slujba acestui Tadeu, acest Iuda-Tadeu le-a împlinit bine. Să se mai știe că 
Sfîntul Iuda a binevestit cuvîntul mântuirii şi în Persia, iar de acolo a scris în limba grecească 
Epistola sobornicească către credincioşi. Acea epistolă, deşi este scrisă pe scurt, este însă de 
mare înțelegere și plină de învățături folositoare. 


Unele din acele scrieri erau dogmatice, adică despre taina Prea Sfintei Treimi şi a 
Întrupării lui Hristos, despre deosebirea îngerilor buni de cei răi, şi despre înfricoşata judecată 
ce va să fie. lar altele erau învățătoare de obiceiuri, care sfătuiesc pe oameni a fugi de necurăţiile 
păcatelor trupeşti, de huliri, de mîndrie, de neascultare, de zavistie şi de urtciune, de meşteşugiri 
şi de vicleșuguri, ca fiecare să fie statornic în chemarea sa, în credință, în rugăciune și în 
dragoste; în a se îngriji de întoarcerea celor rătăciți la adevărata credinţă și a se păzi de eretici, 
ale căror obiceiuri vătămătoare de suflet le-a arătat luminos, iar pierderea lor o asemăna cu a 
sodomitenilor. 


În scrisoarea sa arată însă şi aceasta: Nu este destul pentru mîntuire, ca să se lepede 
cineva de păgîneasca credință şi să se apropie de sfînta credință ortodoxă, ci se cuvine ca, pe 
lîngă credință, să facă şi fapte bune. Pentru aceasta el aduce spre chip şi pilda celor pedepsiţi 
de Dumnezeu, îngeri şi oameni. Pe îngerii răi Dumnezeu i-a legat în întuneric cu legăturile cele 
veşnice şi spre judecata Sa îi păzeşte, deoarece nu şi-au păzit rînduiala lor. Pe oamenii cei scoşi 
din Egipt i-a pierdut în pustie, deoarece n-au umblat după chemarea lui Dumnezeu, ci s-au 
abătut la îndărătnicii. 


Astfel Sfîntul Apostol Iuda a arătat în trimiterea sa prin cuvinte scurte lucruri mari. El a 
suferit multe dureri şi osteneli, trecînd prin multe țări, propovăduind pe Hristos, botezînd şi 
încredințînd popoarele şi povăţuindu-le la mîntuire. Apoi, după ce s-a dus în părțile Araratului, 
întorcînd mulțime de popor de la înșelăciunea idolească la Hristos, a fost prins de închinătorii 
la idoli și, după ce l-au muncit mult, l-au spînzurat pe un lemn în chip de cruce. Și străpuns 
fiind cu sulița de cei necredincioși, şi-a sfîrşit nevoinţa şi alergarea sa. Deci, a trecut în cer la 
Hristos Dumnezeu, ca să-şi ia cununa cea veşnică a răsplătirii apostolești, fiind numărat în ceata 
celor doisprezece Apostoli. 


52. CUVIOSUL PAISIE CEL MARE 

asemeni lor în obiceiuri şi fapte bune. Bogăția lor le era destulă, încît puteau să ajute şi pe cei 
ce aveau trebuință; căci, cu cît împărțeau la săraci averile lor, cu atît mai mult Dumnezeu le 
înmulţea toate. 


Murind tatăl lor, a rămas toată grija copiilor şi a lucrurilor pe seama maicii lor. Însă cea 
mai mare grijă a avut ea pentru Paisie, ca unul ce era mai mic decît toţi copiii ei. Drept aceea, 
fiindcă ea se întrista mult, i s-a arătat îngerul Domnului și i-a zis: "Dumnezeu, Tatăl sărmanilor, 
m-a trimis să-ți spun pentru ce te îngrijești atît pentru creșterea copiilor tăi, ca şi cum ai avea 
grijă de ei numai tu singură și nu şi Dumnezeu? Deci, nu te întrista, ci încredinţează lui 
Dumnezeu pe fiul tău, căci prin el se va slăvi numele Său cel sfint". 


Ea, auzind acestea, a zis: "Toţi copiii mei sînt ai lui Dumnezeu, să-şi ia pe care voieşte”. 
Dar îngerul, apucînd de mînă pe Paisie, a zis: "Acesta este bineplăcut Domnului!" Atunci ea a 
zis către înger: "Acesta nu este vrednic pentru slujirea şi slujba lui Dumnezeu, ci ia mai bine pe 
unul din cei mai mari care va fi vrednic”. Îngerul a zis: "O, preabună femeie, tu zici că Paisie 
nu este vrednic spre slujirea lui Dumnezeu, însă să ştii că puterea lui Dumnezeu se sălăşluieşte 
în cei neputincioşi. Acesta, cel mai mic decît ceilalţi, este cel ales de Dumnezeu”. Acestea 
zicînd, îngerul s-a dus. Femeia, deşteptîndu-se din somn, se minuna de dumnezeiasca poruncă 
şi-L slăvea pe Dumnezeu, zicînd: "Doamne, facă-se mila Ta spre noi şi spre robul tău Paisie!" 
Acestea şi altele asemenea a zis, rugîndu-se şi mulțumind lui Dumnezeu. Apoi, luînd pe copil, 
l-a afierosit lui Dumnezeu. 


Dumnezeiescul Paisie, fiindcă era temător de Dumnezeu, odată cu creşterea vîrstei, a 
crescut şi în dumnezeiescul dar; astfel inima lui s-a rănit de dumnezeiasca dragoste şi a dorit 
petrecerea monahicească. Deci, ajungînd la vîrsta cînd putea să lucreze poruncile Domnului, s- 
a povăţuit de dumnezeiescul dar şi s-a dus în pustia schitului, ca un miel fără de răutate, la 
păstorul oilor cuvîntătoare; adică la dumnezeiescul Pamvo, care, avînd darul de a vedea mai 
înainte, a cunoscut cele ce erau să fie pentru Paisie. Deci, primindu-l cu multă bucurie, l-a 
îmbrăcat în cuviosul chip al monahilor. 


Paisie, fiind vas ales al dumnezeiescului dar, se povăţuia de acesta la toată fapta bună. 
Întâi a isprăvit bine nevoinţele ascultării, făcînd cu osîrdie toate acelea, pe care i le poruncea 
părintele lui cel duhovnicesc. Apoi s-a apucat de mai multă şi mai aspră pătimire, dorind a 
ajunge la cele desăvirșite. Dumnezeiescul părintele nostru Pamvo, văzîndu-l că dorea 
nevoinţele cele mai înalte, i-a zis: "Fiul meu, Paisie, nu se cuvine celui nou începător să caute 
la faţa unui om, ci să-şi plece pururea capul în jos şi cu mintea sa să gîndească necontenit la 
cele cereşti, primind frumuseţile şi podoabele negrăitei slave a lui Dumnezeu şi, dintr-o privire 
ca aceasta, să slăvească atotputernicia lui Dumnezeu, Făcătorul nostru de bine”. 


Paisie, auzind aceste cuvinte folositoare de suflet, s-a umplut de dor dumnezeiesc şi le- 
a săvirşit cu lucrul. De atunci au trecut trei ani, păzind această poruncă cu atîta tărie, încît n-a 
văzut deloc faţă de om, ci se îndeletnicea cu totul în citirea dumnezeieştilor Scripturi şi în 
cercetarea dumnezeieştilor dogme şi cu acestea, ca și cu nişte ape dulci, adăpa şi roura sufletul 
său, precum zice proorocul David: Era ca un sad pururea înverzit şi răsădit lîngă izvoarele 
apelor, care, adăpindu-se, sporeşte şi înfloreşte și, la vremea potrivită, face rod copt și foarte 
dulce. Adeseori obişnuia a zice cu mult dor şi acest grai al lui David: Cît sint de dulci cuvintele 
Tale gitlejului meu, mai mult decit mierea! 


Astfel Paisie, rugîndu-se necontenit ca şi apostolul, strîmtora şi muncea trupul său cu 
postiri şi privegheri şi avea supus trupul voinţei sufletului. Dumnezeiescul Pamvo, văzîndu-l că 
sporea în duhovniceasca nevoinţă şi în fapte bune, îl îndemna părintește şi-l povăţuia cu luare 
aminte la cele plăcute lui Dumnezeu; şi așa, conducîndu-l bine şi cu dreaptă credință, l-a arătat 
iscusit şi lămurit, după faptă şi după privire. 


Dar bătrînul, ajungînd la sfîrşitul său, se silea de aici să ajungă la cereştile bunătăţi, pe 
care dorea de mult să le dobîndească, binecuvîntînd pe Paisie cu multe binecuvîntări şi spunînd 
multe proorocii despre dînsul, a trecut de la pămînt către cele cerești. Deci, în acest chip Paisie 
se îndulcea de nădejdile cele bune, pe care le avea, iar eu, smeritul loan, care am scris această 
povestire de față, am rămas împreună cu Paisie în una şi aceeaşi chilie, avînd amîndoi aceeași 
socoteală, petrecînd aceeași petrecere şi vieţuire, după canonul ce luasem de la duhovnicescul 
nostru părinte, îndemnîndu-ne unul pe altul la fapte bune şi lucrînd amîndoi pentru mîntuirea 
sufletelor noastre. 


Trecînd puțină vreme, iar Paisie încălzindu-se cu căldura Sfîntului Duh, se nevoia cu o 
mai mare petrecere. El a început a posti toată săptămîna și numai sîmbăta mînca, iar hrana lui 
era doar puţină pîine şi sare. În celelalte zile ale săptămînii, în loc să se hrănească cu pîine 
simțită, se îndulcea şi se veselea cu pîine gîndită, adică cuvîntul lui Dumnezeu. Adeseori citea 
şi cugeta la proorocia dumnezeiescului leremia, care i s-a arătat de multe ori, precum zic unii, 
şi îi tîlcuia înțelesurile cele ascunse ale proorociei şi cu acestea îl îndemna spre îndrăgirea și 
dragostea bunătăţilor celor făgăduite. Dar el totdeauna se întindea la cele dinainte, după 
dumnezeiescul Pavel, adică totdeauna se silea să facă şi alte fapte bune şi nu se mulțumea cu 
cele mai dinainte. 


Deci, pe lîngă săptămîna care postea mai întîi a adăugat și alta, și postea împreună două 
săptămîni, iar sîmbăta iarăși mînca hrana lui cea obişnuită, adică puţină piine şi sare. Și îi era 
hrana cea mai minunată, căci nimeni nu știa petrecerea lui cea întocmai cu a îngerilor, afară de 
Dumnezeu, care vede cele ascunse şi nearătate. Drept aceea, robindu-se de dragostea liniștii, 
numai pe aceea o iubea; adică a se ruga și a vorbi totdeauna cu Dumnezeu și prin strălucirile ce 
se trimit afară de la EI a se apropia de marginea dorințelor - care este Dumnezeu. 


Cunoscînd eu, zice ucenicul lui, că dumnezeiescul Paisie avea nişte gînduri ca acestea, 
adică să petreacă singur, măcar că despărțirea îmi era lucru nesuferit, cu toate acestea, am făcut 
încercare, ca să cunosc chipul acelei linişti. Deci am căutat să aflu, de unde venea acea dorință. 
Din povăţuirea lui Dumnezeu, ori din însăși voia lui? Pentru aceea am zis către el: "Frate Paisie, 
iată, te văd că te stăpînești de îndrăgirea liniștii. Să ştii bine, că şi eu am acelaşi dor, însă nu știu 
de unde ne-a venit nouă un gînd ca acesta. Deci, vino să rugăm pe milostivul Dumnezeu, ca să 
ne arate voia Lui cea sfîntă şi după acea voie să facem: ori să locuim împreună, ori să ne 
despărțim unul de altul”. 


Acestea auzindu-le Paisie, a răspuns: "Bine zici, iubitul meu loan, așa să facem, ca 
osîrdia noastră cea duhovnicească să fie bineprimită la Dumnezeu". Acestea zicînd, am petrecut 
noaptea aceea priveghind şi rugînd fierbinte pe Dumnezeu, ca să ne arate voia Sa cea sfîntă. 
Dumnezeu, ca un bun și milostiv ce este, a ascultat rugăciunea noastră, şi în vremea Utreniei, 
un înger dumnezeiesc ni s-a arătat nouă, zicînd: "Dumnezeu poruncește să vă despărțiți şi 
fiecare să aibă locuinţă deosebită. Iar tu, o, loane rămii în acest loc şi fă-te multora povăţuitor 
spre mîntuire. lar tu, o, Paisie, sluga lui Hristos, du-te de aici şi mergi în partea de apus a pustiei. 
Acolo se va aduna prin tine popor nenumărat - zice Domnul -, şi vei zidi o mănăstire, că şi în 
acel loc, numele Meu se va slăvi”. 


Acestea zicînd, îngerul s-a făcut nevăzut. Deci noi, ascultînd porunca Lui, ne-am 
despărțit unul de altul, și am rămas la locul acela; iar Paisie, mergînd în partea pustiei dinspre 
apus, a tăiat o piatră şi făcînd o peşteră, a locuit într-însa. Atîta s-a apropiat de el Dumnezeu, 
prin covîrşitoarea lui curăţenie și pentru înalta lui petrecere, încît şi Însuşi Hristos i se arăta lui 
de multe ori, şi-l povăţuia la fapte bune, precum va arăta adevărul din cuvîntul ce urmează. 


Într-una din zile, dumnezeiescul Paisie, şezînd în peștera sa și preamărind pe Dumnezeu, 
i s-a arătat Mîntuitorul nostru, zicîndu-i: "Pace ţie, iubitul meu Paisie!" Paisie, sculîndu-se în 
picioare, s-a înfricoşat şi a zis: "lată robul Tău. Ce poruncești, Stăpîne? Şi care este pricina 
pogorîrii Tale către mine?" lar Hristos a răspuns: "Vezi pustia aceasta, care are atîta lungime și 
lățime? Aceasta toată am s-o umplu de pustnici, care vor slăvi numele Meu, prin mijlocirea ta!" 


Paisie, alesul lui Dumnezeu, căzînd la pămînt, a zis: "Acestea care le zici, Doamne, sînt 
supuse miîinii Tale celei puternice şi îndată, cu voința Ta, le-ai şi săvîrşit. Mă rog însă bunătăţii 
Tale, de unde vor avea cele de nevoie cei ce se vor aduna în pustia aceasta?" Iar Mîntuitorul a 
răspuns: "Crede mie, că de îi voi afla pe dînşii avînd dragoste între ei - maica tuturor faptelor 
bune - şi, de vor păzi poruncile Mele, eu voi avea toată grija de dînșii, încît nu le va lipsi nimic 
din cele trebuincioase!" 


Apoi dumnezeiescul Paisie a zis iarăși către Domnul: "Încă odată întreb bunătatea Ta: 
"Cum vor trece ei cursele vrăjmașului şi cum vor scăpa de cumplitele lui ispite?" lar Mîntuitorul 
a zis: "De vor păzi cu blîndeţe, cu dreptate şi cu inimă smerită, precum ţi-am zis, poruncile 
Mele, nu numai că îi voi elibera de războaiele vrăjmaşului şi de cursele lui cele viclene, ci îi voi 
arăta şi moștenitori ai împărăției cerurilor!" Acestea zicînd Mîntuitorul, S-a înălțat cu slavă la 
cer, iar sfințitul Paisie a luat mai multă frică întru sine, cucerindu-se de porunca Mîntuitorului 
către dînsul. 


Dar ce meşteşugeşte zavistnicul şi urîtorul de oameni vrăjmaș? Văzînd pe 
dumnezeiescul Paisie că trece cu întemeiere peste cursele lui şi rămîne nevătămat de bîntuielile 
lui, scrîşnea cu dinții săi. ŞI, neputînd a se apropia de dînsul, pentru puterea ce luase de la 
Dumnezeu, a căutat să-l biruiască cu vicleşug prin altă mijlocire, adică a încercat doar l-ar lipsi 
de binele necîştigării şi cu acest chip să se apropie de dînsul şi să-l biruiască. Drept aceea 
vrăjmașul s-a dus la un om bogat al Egiptului şi i s-a arătat lui în chip de înger și a zis: "Du-te 
în pustie şi acolo vei afla un om sărac, cu numele Paisie, însă bogat şi împodobit cu strălucire 
şi cu faptele bune şi vas ales al dumnezeiescului dar. Deci, închină-te lui, ducîndu-i bani mulţi, 
ca să împartă milostenie monahilor, care pustnicesc acolo”. 


Bogatul, necunoscînd diavoleasca amăgire, a luat o mulţime de argint şi de galbeni şi s- 
a dus la Cuviosul Paisie. Dar Dumnezeu a descoperit robului Său bîntuirea diavolului şi 
măiestria ce s-a meşteşugit să-i facă prin dărnicia boierului. Deci, Cuviosul Paisie a ieşit întru 
întîmpinarea lui, iar boierul acela, văzîndu-l, l-a întrebat: "Cine este Paisie și unde se află?" lar 
Paisie i-a zis: "Dar ce voiești cu el?” Iar boierul i-a răspuns: "Am adus mulţi bani ca să-i împartă 
milostenie la monahi”. Iar cuviosul i-a zis: "lartă-mă, omule, iubitorule de Hristos! Noi nu avem 
trebuință de bani, dacă voim să locuim în pustia aceasta. la-i pe ei şi du-te în pace şi nu te 
întrista, căci Dumnezeu a primit dăruirea ta. Dacă ai adus acești bani ca să-i dai monahilor, apoi 
mai bine îi împarți săracilor, căci în satele Egiptului sînt mulți săraci şi văduve. lar dacă-i vei 
chivernisi pe dînşii, vei lua plată de la Dumnezeu mult mai multă”. 


Acel boier, ascultînd cuvintele sfîntului, s-a întors în Egipt. Întorcîndu-se și Paisie în 
peştera sa, i s-a arătat diavolul, zicînd: "O, Paisie, silă nu pot să-ți fac, căci ai izgonit 
meșteșugirile mele. Deci, fug de la tine şi mă duc să mă lupt cu alții şi la tine nu mai vin, căci 
m-ai biruit!" Cuviosul, certîndu-l pe diavol, i-a zis: "Taci, diavole, că eşti plin de răutate!" 


Astfel, ruşinîndu-se diavolul, a fugit şi nu mai îndrăznea să se mai apropie de dînsul. 
După aceea, dumnezeiescul Paisie s-a dus în pustia cea mai dinăuntru şi acolo cu trupul ducea 
viaţa cea mai aspră, iar cu duhul socotea cele cereşti şi vorbea cu Stăpînul Hristos. Drept aceea 


şi dumnezeiescul Duh, ce locuia în Paisie, a binevoit a-l face iubitor al dumnezeieştilor vistierii 
şi al veseliei, de care se îndulcesc cei drepți. 


Cuviosul Paisie, rugîndu-se odată, a venit întru uimire şi s-a răpit la cer. Astfel fiind, 
întîi privea la cele veselitoare şi la frumuseţile Raiului şi din acelea s-a umplut de bucurie și de 
veselie. Apoi a văzut Biserica celor întîi-născuţi, care este în cer, adică pe toţi sfinții și, 
împărtășindu-se de desfătarea cea netrecătoare şi de îndulcirea din vedenia aceea, s-a 
învrednicit de la Dumnezeu şi a luat darul înfrînării şi al ajunării. 


Deci, cuminecîndu-se cu Preacuratele Taine, petrecea fără de altă hrană. Dar să nu fie 
cineva necredincios, din cei ce se pleacă dumnezeiescului cuvînt, nici să se îndoiască de cele 
zise, căci toate se supun dumnezeieştilor amenințări. Pentru aceasta, nu voi ascunde adevărul, 
căci cu împărtăşirea dumnezeieştilor Taine a petrecut şaptezeci de ani, negustînd altă hrană 
trupească. Aceasta nu este minunată, pe lîngă neasemuita putere a lui Dumnezeu, căci hrana 
cea trupească o cere firea pentru alcătuirea și petrecerea trupului, iar la cei mai înalți şi mai 
presus de fire, cum era dumnezeiescul Paisie, puterea ziditoare a lui Dumnezeu, care este fără 
lipsă şi nu se supune legii firii desăvîrşit, dă cu adevărat acest dar, care este mai presus de 
puterea şi de firea omenească. În acest chip a păzit fără hrană pînă acum pe Proorocul Ilie şi pe 
Enoh, mai presus de legea firii, şi îi va păzi pînă la vremea cea de pe urmă. Acestea sînt destule 
spre dovada acestui dar mai presus de fire. 


Mulţi monahi şi mireni alergau la dumnezeiescul Paisie după buna voire a lui 
Dumnezeu, poftind să locuiască împreună cu el, ca albinele în fagure. Astfel, se împărtăşeau 
fără de saţ din mierea cea gîndită şi din prea dulcea lui învățătură. Aceia, îndulcindu-se de ea, 
lăsau lumea şi cele din lume și în fiecare zi se înmulţea numărul monahilor. Pe unii, care doreau 
să se liniștească deosebit, îi învăţa să vorbească împreună cu Dumnezeu prin rugăciune, iar pe 
cel ce voiau să fie în supunere şi ascultare, cum și în petrecerea cea cu adevărat fericită, îi punea 
să locuiască în viaţă de obşte, împreună cu alţi frați, rînduindu-le, potrivit lor, să lucreze şi 
lucrul de miîini. Pe de o parte ca să nu șadă degeaba, ci să se iscusească şi să aibă trup cu 
îndemânare la ostenelile faptelor bune; iar pe de alta, ca să-şi scoată hrana vieții lor din sudorile 
şi ostenelile lor şi să miluiască pe cei săraci. Peste toate acestea le-a dat poruncă necălcată, să 
nu facă nimic, nici cel mai mic lucru, fără socoteala şi voia duhovnicescului lor părinte. În acest 
mod învăţa şi purta grijă de frați. Iar nevoinţa ce o purta el în linişte şi în depărtare, cine putea 
să o povestească cu de-amănuntul? 


Dumnezeiescul Paisie a intrat odată în pustia cea mai dinăun-tru și, găsind acolo o 
peşteră, a locuit într-însa trei ani. Fiindcă perii capului au crescut mult şi s-au lungit, ce a socotit 
pururea fericitul? A pus un par în partea cea de sus a peşterii, a legat de el părul său, şi astfel se 
ruga mai cu sîrguință şi mai cu osteneală. Nu numai aceasta, ci şi alte osteneli făcea ziua şi 
noaptea, înfierbîntîndu-se de dragostea lui Hristos în acele nevoinţe aspre. Pentru aceasta și 
Mîntuitorul s-a arătat lui precum s-a făgăduit în Sfînta Evanghelie. 


În vremea cînd Paisie se ruga, iată se arată înaintea lui Mîntuitorul nostru, cel mai mult 
dorit decît toate. Iar el, nesuferind a vedea dumnezeiescul Lui chip, a căzut la pămînt, 
cutremurat şi înfricoşat, zicînd: "O, Hristoase Împărate, nepovestita Ta dragoste care o ai spre 
slugile Tale!" Iar Mîntuitorul, întinzînd mîna Sa, l-a ridicat și i-a zis: "Pace ție, sluga mea! Nu 
te înfricoşa, căci bunătatea Mea se veseleşte foarte mult de lucrurile tale. Rugăciunea ta este 
foarte primită şi bineplăcută Mie. Deci, veseleşte-te și ia plată preastrălucită pentru aceste 
lucruri ale tale. Iată îţi dau un dar ca acesta: Orice cerere vei face în numele Meu, să ţi se dea, 
Şi pentru oricare păcătoşi vei mijloci la Mine, să se ierte păcatele lor”. 


Sfintul Paisie a zis: "Împărate Hristoase, măcar de m-aş învrednici eu ticălosul să iau de 
la bunătatea Ta o iubire de oameni ca aceasta, adică să mi se dea dar, ca să cer cele ce se cuvin 
şi cele ce-mi sînt trebuincioase mie, ca să petrec lesne căile cele mîntuitoare ale poruncilor Tale 
şi să dobîndesc sfîrşit bun, căci fără de pronia Ta, nu ne este cu putinţă să facem vreun bine. 
Căci dacă Tu Ţi-ai vărsat Sîngele Tău, cel de mult preţ, pentru mîntuirea noastră, ai primit să 
rabzi moarte şi îngropare şi prin Învierea Ta ne-ai dăruit nouă viață veşnică, cîte morţi oare nu 
sîntem noi datori să răbdăm pentru dragostea Ta?" 


După ce Paisie a zis acestea, Mîntuitorul l-a binecuvîntat şi S-a înălţat la ceruri. Iar cum 
cuviosul a luat cu adevărat un dar ca acesta de la Dumnezeu, se va arăta în cele ce urmează: 


Un ascultător al unui bătrîn a murit. Acela, amăgindu-se de zavistnicul diavol, se afla în 
osînda nesupunerii şi a neascultării și lucrul cel mai rău a făcut, că a căzut în alt păcat şi nu s-a 
pocăit, ticălosul. Deci, bătrînul lui ruga de multe ori pe Dumnezeu să-i arate unde a ajuns 
sufletul leneșului lui ascultător. Drept aceea, i s-a arătat că se muncea în iad cu munci cumplite 
şi aspre şi, rănindu-se groaznic cu inima, nu înceta a ruga pe Dumnezeu pentru el și, adăugînd 
noi postiri pe lîngă postirea sa cea mai dinainte, a postit patruzeci de zile şi atunci a auzit un 
glas ce zicea: "Acest suflet, pentru care te rogi fierbinte se cade să fie în iad pînă cînd voi veni 
cu îngerii şi cu trîmbiţele judecății și atunci va lua cuviincioasă plată pentru lucrurile sale”. 


Bătrînul, auzind această hotărîre, s-a întristat foarte mult şi, pe lîngă cele patruzeci de 
zile de mai înainte, a adăugat alte patruzeci de zile de postire și, umilindu-se pe sine mai mult, 
ruga pe Dumnezeu. Dar iarăşi a auzit de la Dumnezeu: "Rămîne în iad, pînă voi veni pe norii 
cerului!" Deci, de vreme ce n-a putut să plece dumnezeiasca milostivire să-l ierte - şi aceasta 
poate a făcut-o Mîntuitorul, ca bătrînul să pună mijlocitor pe dumnezeiescul Paisie și astfel, 
ascultîndu-l, să se adeverească pentru făgăduinţa ce i-a dat-o -, a alergat la Paisie în pustia cea 
mai dinăuntru, știind îndrăzneala ce avea către Dumnezeu şi nădăjduind către acela care singur 
poate să milostivească pe Dumnezeu. 


Cuviosul Paisie, cunoscînd prin dumnezeiescul dar venirea bătrînului, a ieşit întru 
întîmpinarea lui și după sărutarea lor a zis către el: "O, părinte, pentru ce ai venit la mine prostul 
şi păcătosul şi te-ai umilit atît de mult?" Dar bătrînul, povestind întîmplarea ucenicului său şi 
rugile ce le-a făcut la Dumnezeu pentru el şi hotărîrea ce a auzit-o că se va pedepsi în iad pînă 
la venirea Domnului, i-a zis: "Pentru aceasta am venit să rog pe cuvioşia ta, ca împreună să te 
doară inima pentru el şi să rogi pe Dumnezeu pentru ticălosul meu ucenic, căci cred că dacă ÎL 
vei ruga, te va asculta. Deci, nu mă lăsa supărat, ci roagă-L, căci altfel nu mă duc de aici”. 


Acestea zicînd acel bun bătrîn, a înduplecat pe marele Paisie, mai mult cu lacrimile lui 
decît cu cuvintele, să se roage lui Dumnezeu și să milostivească îndurările Lui. Deci, a zis 
Cuviosul Paisie: "O, sfințite părinte, nu-mi este cu putință să mă apuc de lucrul acesta, căci 
acesta este lucrul tău şi al marii tale minți, măcar că de astădată nu te ascultă Dumnezeu, pentru 
pricinile pe care El singur le ştie, căci judecăţile Lui sînt multe şi adînci. Însă, ca să ascult 
porunca ta, iată, rog pe Dumnezeu împreună cu cuvioşia ta şi orice se va afla plăcut Lui, facă- 
se. Deci, rămînînd tu în acest loc, roagă pe Dumnezeu, iar eu mă duc să-L rog în pustia cea mai 
dinăuntru". 


Ducîndu-se acolo, a stat la rugăciune şi, înălțîndu-şi mîinile şi mintea la cer, a zis: 
"Ziditorule al tuturor, caută spre slugile ne-vrednicilor robilor Tăi şi ca un bun liberează din 
legăturile iadului sufletul ucenicului bătrînului!" Acestea şi cele asemenea acestora rugîndu-se 
lui Dumnezeu, n-a fost chip să nu fie auzit - după nemincinoasa făgăduință ce a luat. Atunci 


îndată, Hristos, Cel ce este de faţă pretutindeni, dar nevăzut, i s-a arătat lui şi i-a zis: "Robul 
meu Paisie, ce ceri cu tot sufletul?" EI a răspuns: "Doamne, Tu eşti Cel ce cunoşti toate! Tu știi 
că cer să miluiești pe neascultătorul şi păcătosul ucenic al bătrînului, care se munceşte, ticălosul, 
în iad. Deci mă rog Ţie, ascultă-mă pe mine robul Tău şi izbăveşte-l ca un iertător şi mult 
milostiv”. 


Mîntuitorul a zis către dînsul: "Eu am hotărît ca el să rămînă în iad, să se muncească 
pentru neascultarea şi păcatul lui, pînă cînd voi veni cu îngerii pe norii cerului!" Paisie, alesul 
Domnului, rugîndu-l, a zis: "Stăpîne al tuturor, dar ce lucru nu se supune poruncii Tale cînd 
voieşti? Îţi este lesne Ție, Stăpînul veacurilor şi Făcătorul tuturor celor ce sînt, să faci şi acum 
acelaşi chip al venirii Tale”. 


Mîntuitorul, auzind acestea, S-a înălțat la ceruri. Apoi S-a pogorit pe nori cu multă slavă, 
cu îngeri și cu arhangheli, cu trîmbiţe, cu cete de drepţi şi cu toate acelea cîte are să se pogoare 
în ziua cea de apoi a judecății şi a așezat scaune şi divan înfricoșat. Pe urmă a fost chemat şi 
sufletul ascultătorului ce murise şi, ieșind din iad, a stat înaintea Judecătorului. Acela s-a dat în 
mîinile lui Paisie, apoi a fost dat bătrînului lui, care, în ceasul acela, se ruga cu multă nevoinţă, 
precum se învoise mai înainte, ca să se roage amîndoi. 


Deci, a auzit glas de sus, zicîndu-i: "Ia sufletul ucenicului tău, prin mîinile slugii mele 
Paisie, care s-a eliberat din iad, şi nu-l vei mai vedea în munci, ci în odihnă!" Atunci îndată a 
venit sufletul ucenicului și a stat înaintea bătrînului şi mărturisea că multe a pătimit în iad din 
schingiuirile munci pentru neascultare, fiindcă aceasta 1 s-a făcut pricină să cadă în păcat, şi 
pentru păcat a încercat muncile cele cumplite ale iadului. Apoi zicea: "Dar prin rugăciunile tale 
şi ale dumnezeiescului Paisie, iubitorul de oameni, Dumnezeu, S-a milostivit de m-a dezlegat 
din legăturile iadului, ca să mă duc la locul drepţilor!” 


Acestea s-au arătat bătrînului în vremea rugăciunii lui. Apoi, după ce s-a încredinţat de 
aceasta pe deplin, adică despre mîntuirea ucenicului său, s-a dus îndată la marele Paisie şi l-a 
găsit mulțumind lui Dumnezeu pentru mîntuirea ucenicului care murise. Deci, i-a spus vedenia 
ce o văzuse. Apoi Paisie 1-a povestit bătrînului de înfricoșata venire a Domnului şi de toate cele 
ce văzuse, mulțumind amîndoi lui Dumnezeu, Care a făcut nişte lucruri minunate ca acestea. 
Apoi bătrînul a zis către marele Paisie: "Dumnezeiescule Paisie, îţi mulțumesc foarte mult că 
prin rugăciunile tale ai mîntuit nu numai pe deznădăjduitul meu ucenic, dar ai mîntuit şi sufletul 
meu, care suferea cumplit de întristare! Deci, te rog să-mi spui care este fapta ta minunată și 
care sînt nevoinţele tale, prin care te-ai învrednicit a lua nişte daruri ca acestea?” 


Marele Paisie i-a răspuns: "lartă-mă, cinstite părinte, la mine smeritul nu se află nici un 
lucru care să fie vrednic de vreun dar ca acesta. Dar dumnezeiasca pronie, care iconomiseşte 
nişte lucruri ca acestea la cei ce cer din tot sufletul ajutorul ei, auzind rugăciunile tale, n-a trecut 
cu vederea multa ta dragoste, ce ai arătat-o către ucenicul tău, căci ai urmat cu lucrul pe 
Dumnezeu iubitorul de oameni, Care, pentru noi oamenii, cei ce am fost izgoniți din Rai pentru 
neascultarea noastră şi ne-am făcut vrăjmași ai lui Dumnezeu din amăgirea celui viclean, S-a 
născut din pururea Fecioara Maria, a crescut ca un copil, a pătimit ca un om şi, cu patima Sa, 
ne-a eliberat. Apoi, arătînd către noi cu fapta atîta covîrşitoare dragoste, a legiuit şi cu cuvîntul 
că nu este nici un alt bine mai mare decît dragostea cea curată, pentru care cineva îşi pune viața 
sa pentru prietenul său, precum ţi-ai pus şi tu, părinte, pentru ucenicul tău. De aceea Domnul a 
ascultat rugămintea ta şi a mîntuit pe ucenicul tău. Eu sînt un păcătos şi nu cunosc în mine nici 
un bine, pentru aceea sînt nevrednic de darurile lui Dumnezeu. Deci, iartă-mă, o, prea sfinţite 
suflete şi vino să mulțumim şi să slăvim pe Dumnezeu milostivul şi iubitorul de oameni". Zicînd 


acestea cu smerită cugetare, a slăvit împreună cu bătrînul pe Dumnezeu dătătorul tuturor 
darurilor. Apoi, luînd binecuvîntare unul de la altul și luîndu-şi rămas bun, s-a întors fiecare la 
locuinţa sa. 


Părintele nostru Paisie, uitînd de cele din urmă, după dumnezeiescul Pavel, şi întinzîndu- 
se spre cele de mai înainte, s-a dat pe sine la nevoinţe şi mai aspre. Deci înconjura pustia cea 
fără apă, pe de o parte ca să se ascundă de oameni să nu-i vadă nevoinţele, iar pe de altă parte, 
ca să se îndulcească de mierea liniștii fără nici o supărare. Însă Dumnezeu n-a lăsat în pustie pe 
un luceafăr atît de luminos, ci voind să lumineze pe alţii cu lumina învăţăturii aceluia şi să-i 
povăţuiască spre mîntuire, i-a poruncit să iasă din pustie afară, ca să întărească pe fraţii ce se 
aflau acolo şi să-i facă, cu învăţătura sa, următori ai faptelor celor bune ale lui şi prieteni ai 
sfinţitei lui petreceri cea întocmai cu a îngerilor. 


Cuviosul a zis: "O, Doamne al meu, dar ce cîştig voi lua, dacă voi lăsa pustia în care mă 
îndulcesc cu bucurie de cercetarea Ta şi mă voi duce spre cercetarea altora, pe care nu m-am 
făcut vrednic încă îndestulat să-i ocîrmuiesc? Mă tem, Stăpîne, că, îndeletnicindu-mă de 
ocîrmuirea acelora, nu voi putea face poruncile Tale cum se cuvine şi, astfel, mă voi osîndi cu, 
ticălosul, pentru lenevirea mea". Mîntuitorul i-a răspuns la acestea: "Nu are plată întocmai 
osteneala ce o vei face pentru mîntuirea altora, cu osteneala ce faci aici în pustie. Deci, pentru 
aceea vei lua plată îndoită în Ierusalimul cel de sus, cu înmulţite şi strălucite răsplătiri”. 


Atunci dumnezeiescul Paisie a ieșit afară din pustia aceea, după dumnezeiasca poruncă 
şi, aflînd fraţii de venirea lui, alergau la dînsul mulțime multă şi ascultau învățătura lui 
preadulce, căci după adevăr învăţătura lui era izvor de-a pururea curgător, care izvora apă. Drept 
aceea, dorind să-l văd şi eu, zice Cuviosul loan, fiindcă era cu putință ca din singură privirea 
lui să primesc dar dumnezeiesc, m-am dus la dînsul şi mai înainte de a bate în chilia lui, l-am 
auzit dinăuntru vorbind cu un om şi, sfiindu-mă a bate, stăteam afară, însă am făcut puțin 
zgomot. 


Cinstitul părinte, auzind acel zgomot, a ieşit afară şi, văzîndu-mă pe mine, s-a bucurat 
şi m-a sărutat, asemenea și eu pe el. Apoi, intrînd împreună cu dînsul în chilie şi nevăzînd pe 
nimeni altul, socoteam cine să fi fost oare acela, ce cu puţin înainte a vorbit cu cuviosul, căutînd 
într-o parte şi în alta să văd pe cineva. Atunci el m-a întrebat: "De ce te uiţi încoace şi în colo 
şi nu te dumirești, ca şi cum ai vedea un lucru preaslăvit?" Eu i-am răspuns: "Cu adevărat văd 
lucru preaslăvit, căci, nedumerindu-mă, nu ştiu ce să zic, fiindcă cu puțin mai înainte am auzit 
glasul unui om; dar ce este aceasta nu știu? Deci, te rog să-mi arăţi această taină preaslăvită!" 


Dumnezeiescul părinte mi-a spus: "O, loane, taină preaslăvită ţi-a descoperit ţie 
Dumnezeu astăzi şi mie mi se cădea să-ți arăt dragostea ce o are spre noi bunătatea Lui. Acela, 
alesule prieten, pe care l-ai auzit vorbind cu mine, era marele Constantin, întîiul împărat al 
creștinilor. El s-a pogorît din cer şi mi-a zis: "Fericiţi sînteţi voi care v-aţi învrednicit a vedea 
petrecerea monahicească, căci după adevăr a voastră este fericirea Mîntuitorului”. Iar eu i-am 
zis: "Cine eşti tu, domnul meu, care zici acestea şi ne fericeşti pe noi monahii?" El mi-a răspuns: 
"Eu sînt marele Constantin şi m-am pogorît din cer ca să-ţi arăt slava pe care o dobîndesc 
monahii în ceruri, prietenia şi îndrăzneala care o au către Hristos. Deci, te fericesc pe tine, o, 
Paisie, pentru că îi îndemni pe dînșii la această sfințită petrecere a pustniciei, iar eu mă ocărăsc 
pe mine, că n-am nimerit o rînduială prea mare ca aceasta a monahilor, suferind astfel paguba 
ce am luat”. 


Atunci eu iarăşi i-am zis: "Pentru ce, o, împărate, te ocărăşti pe tine? Oare n-ai dobîndit 
slava cea pururea fiitoare şi dumnezeiasca fericire?" El mi-a răspuns: "Așa este, am dobîndit- 
o! Dar nu am aceeași îndrăzneală ca monahii, nici cinstea întocmai cu ei! Căci am văzut 
sufletele oarecăror monahi, care, despărţindu-se de trup, zburau ca nişte vulturi şi se suiau la 
cer cu multă îndrăzneală, iar ceata cea potrivnică a diavolilor nu îndrăznea să se apropie de 
dînsele, că erau cu totul desăvirşite. Apoi am văzut că li se deschideau uşile cerului şi intrau 
înăuntru şi, arătîndu-se cerescului Împărat, stăteau de faţă cu multă îndrăzneală la scaunul lui 
Dumnezeu. Deci, pentru această vrednicie, minunîndu-mă de voi monahii, vă fericesc şi mă 
ocărăsc pe mine, că nu m-am învrednicit a lua o îndrăznire ca aceasta. O, de aș fi lăsat această 
vremelnică împărăție, haina şi coroana împărătească și să mă fi făcut sărac; să fi purtat sac şi să 
fi primit câte le cere petrecerea monahicească!" 


Atunci eu i-am zis: "Toate le zici bine, o, sfinţite împărat, și ne mîngii cu acestea. Însă 
unele ca acestea se cuvin să fie judecăţile lui Dumnezeu şi nu este cu dreptate a zice în alt fel, 
pentru dumnezeiasca dreaptă judecată, căci dreptul Judecător le dă toate cu dreptate după 
vrednicie, şi după ostenelile fiecăruia îi dă lui plata. Viaţa ta nu avea ostenelile cele întocmai 
cu ale noastre, nici nu era asemenea cu viața monahilor; pentru că tu aveai femeie ajutătoare, 
aveai copii şi slugi şi multe alte feluri de îndulciri şi odihne; iar monahii, defăimînd toate cele 
dulci şi veselitoare ale acestei vieţi, în loc de toate bunătățile lumii, au lăudat pe Dumnezeu și 
pe Dînsul îl aveau de bucurie şi de bogăţie. Aceasta socotesc monahii desfătare şi mare 
îndulcire, să facă cele bineplăcute Lui. Şi ei erau, după cum zice apostolul, lipsiţi, necăjiţi şi rău 
pătimitori. De aceea cu neputinţă îţi este ție, împăratul meu, să te faci întocmai cu ei”. Deci, în 
timpul cînd noi vorbeam aceasta, atunci ai venit tu, fratele meu loan; iar el îndată s-a suit la cer. 
Acum, învățîndu-te prin această taină cîte bunătăţi pricinuiesc durerile pustniciei, întăreşte pe 
frați. 


Acestea auzindu-le eu, am dat mare mulțumire lui Dumnezeu. După aceea, vorbind din 
destul cu dumnezeiescul Paisie, m-am întors la locuinţa mea, bucurîndu-mă şi veselindu-mă. 
Cuvîntul ne va arăta şi înfocata rîvnă pe care o avea Cuviosul Paisie pentru credință. 


Un bătrîn oarecare locuia într-un sat ce se învecina cu părțile Egiptului. Acela, 
rătăcindu-se din neştiință, zicea că se cuvine creştinilor să cinstească și să slujească numai 
Tatălui şi Fiului, iar Sfîntului Duh să nu-i slujească, nici să-l zică Dumnezeu. Această rătăcire 
şi rea cugetare au urmat-o o mulţime de oameni. Însă Domnul, voind să nu fie în deşert şi să se 
piardă pustniceştile osteneli şi sudori ale bătrînului, i-a descoperit lui relele cugetări ale aceluia 
şi satul în care locuia. 


Atunci, dumnezeiescul Paisie, făcînd o mulțime de zimbile (coşniţe) cu trei urechi, le-a 
luat şi le-a dus acelui bătrîn. În acel ceas, se aflau acolo mulţi dintre cei care erau părtași ai 
acelei nedumnezeiești dogme. Deci, văzînd zimbilele cu trei urechi și necunoscînd pe Paisie, se 
minuna şi se mira mult de facerea zimbilelor şi întrebau ce sînt acelea și ce are de gînd să facă 
cu ele? Iar el a zis: "Voiesc să le vînd"”. Atunci iarăşi l-au întrebat: "De ce le-ai făcut cu trei 
urechi?" EI a zis: "Fiindcă sînt prieten şi iubitor al Sfintei Treimi şi se cade să arăt cu lucrurile 
cele trei fețe ale Sfintei Treimi, să o laud şi să o slăvesc în trei ipostasuri, avînd în mîinile mele 
semnele Sfintei Treimi, pentru că acum Sfînta Treime este o fire şi are trei feţe - iar de o înţelege 
cineva altfel, atunci nu o înţelege drept -, tot aşa se cade să socotim şi aceste zimbile, pentru că 
în fiecare dintre dînsele are o ființă privindu-se în trei și în fiecare din ele se află întocmai toată 
fiinţa conştiinţei. 


Deci, tot aşa şi cu nematerialnica fire şi dumnezeirea cea mai presus de ființă se află 
întocmai în trei chipuri, adică în trei feţe: Tatăl, Fiul și Sfîntul Duh petrece toată în fiecare față 
şi nici mai mult decît trei feţe se zice, nici mai puţin, adică nici pătrime, nici doime, ci treime, 
fiindcă această faţă a Sfintei Treimi nu este mai mult decît cealaltă nici cealaltă mai puţină decît 
aceasta”. 


Acestea zicîndu-le pe scurt dumnezeiescul Paisie, bătrînul și toţi cîţi se aflau acolo au 
cunoscut adevărul şi cucernicindu-se de dînsul i-a zis: "Minunatule, spune nouă şi altele mai 
curate despre dreapta credință, uneltind şi alte dovezi ca acestea descoperite, căci ne-ai 
înspăimîntat de la începutul cuvintelor tale". Dumnezeiescul Paisie, cu glas îndrăzneţ a răsturnat 
toate cuvintele cele hulitoare ale ereticilor şi le-a arătat mai neputincioase decît țesătura 
păianjenului, iar dreapta credință le-a arătat-o mai pe larg şi cu mai multe pilde, întărind-o în 
inimile lor. EI i-a adus la adevărata cunoştinţă a Sfintei Treimi, dovedind cu multe mărturii 
luate din Scripturile cele insuflate de Dumnezeu, că şi Sfîntul Duh este Dumnezeu precum este 
şi Tatăl şi Fiul. Apoi, sfătuindu-i pe toți să-şi mărturisească neştiinţa lor şi să se pocăiască pentru 
defăimarea lor, s-a întors iarăşi în pustie, slăvind şi mulţumind lui Dumnezeu. 


Ajungînd în pustie, a strălucit deodată o lumină înaintea lui şi, privind la acea lumină, 
vedea cete de îngeri umplînd pustia. Și se minuna ce să fie oare ceea ce se arăta? Atunci a auzit 
pe îngerul său păzitor, zicînd: "Paisie, cînd tu ești aici și cînd lipseşti, noi păzim pe monahii 
care locuiesc într-această pustie, precum ţi-a făgăduit Dumnezeul tuturor”. Iar el, cu laude 
mulţumitoare, slăvea pe Dumnezeu, care poartă grijă de toţi. Iar despre proorocescul dar, pe 
care s-a învrednicit a-l lua marele Paisie, vă arăt urmă-toarea povestire: 


Fiindcă vestea despre Cuviosul Paisie s-a auzit în toată lumea, mulți iubitori de fapte 
bune se îndemnau să meargă și să ia binecuvîntarea lui. Pentru aceasta şi cuviosul Pimen, cel 
mai mare între părinți, fiind încă tînăr într-acea vreme, şi dorind foarte mult a-l vedea, s-a dus 
la Cuviosul Pavel şi-l rugă să meargă împreună la marele Paisie; căci Pavel era cunoscut şi 
prieten al lui Paisie şi se ducea des la el. Părintele nostru Pavel i-a zis: "Fiul meu, mă sfiesc să 
te duc la el, căci eşti prea tînăr şi acela este bogat în fapte bune. Noi nu ne ducem la el aşa cum 
se întîmplă, ci cu multă chibzuire şi cu cucernicie, și nu întotdeauna îl întîmpinăm pentru folos, 
ci la vreme potrivită". Pimen i-a zis: "Voi rămîne afară din chilia lui, cînd vom merge și, numai 
de voi auzi dumnezeiescul lui glas vorbind cu tine, voi avea bucurie şi voi cunoaşte 
dumnezeiescul lui dar, iar de va fi cu anevoie de a auzi glasul lui, atunci voi pipăi numai chilia 
lui şi voi dobîndi mîntuire; iar cînd vei ieși din chilia lui, voi săruta picioarele tale, care au călcat 
pămîntul acela, pe care calcă frumoasele lui picioare, şi cu aceasta voi dobîndi binecuvîntare 
îndestulată”. 


Pimen zicînd acestea, Cuviosul Pavel s-a minunat de smerenia lui şi de multa credință 
ce avea către Paisie. Deci, luîndu-l împreună cu el, s-a dus la Paisie. Şi, ajungînd la chilia lui, 
Pavel a intrat singur înăuntru, iar dumnezeiescul Paisie, primindu-l părinteşte şi prieteneşte, I- 
a întrebat despre Pimen. Atunci Pavel i-a spus că a rămas afară, căci se sfieşte a intra înăuntru; 
dar el a poruncit să intre înăuntru. Apoi a zis către Pavel: "Nu este bine a opri pe unii ca aceștia 
să rămînă afară cînd vin la noi, căci aceştia mai lesne merg în cer, zice Mîntuitorul nostru”. 


Zicînd acestea, a îmbrățișat pe tînărul Pimen şi, binecuvîn-tîndu-l, i-a zis: "O, preaiubite 
Pavel, să-ți aduci aminte că acest tînăr va mîntui sufletele multor oameni şi prin dînsul se vor 
învrednici mulți a dobîndi Raiul, căci mîna Domnului, Care îl păzeşte şi îl povăţuieşte la 
dumnezeieștile învățături, se vede cu el". Apoi a pus mîinile sale pe capul lui şi, binecuvîntîndu- 
I, l-a trimis înapoi cu Pavel, care, cîştigînd ceea ce dorise, slăvea foarte mult pe Dumnezeu. 


Odată, sfințitului Paisie, avînd douăzeci şi una de zile de postire, i s-a arătat Domnul 
Hristos şi i-a zis: "O, alesul meu, Paisie, mult rău pătimeșşti pentru Mine!" Iar el a zis: "Ce mare 
lucru este această proastă şi rea pătimire, o, bunul meu Stăpîn! Mai ales că bunătatea Ta îmi dă 
putere". lar Mîntuitorul a zis: "Tot lucrul bun, este bineprimit de Mine și, celor ce-l fac, le voi 
da plată întocmai cu ostenelile lor; deci, urmează-Mă!" 


Paisie L-a urmat pînă ce au mers la o peşteră a pustiei. Atunci Mîntuitorul a zis către el: 
"Intră înăuntru şi vezi un bărbat cu adevărat nevoitor!" Paisie, intrînd în peşteră, a văzut un om 
care se tăvălea pe pămînt, care-şi freca gura şi faţa de pămînt. Deci, mirîndu-se de covîrşitoarea 
nevoinţă a acelui bărbat, a ieşit afară, rugîndu-se de Domnul Hristos să-i spună pricina nevoinţei 
celei mari a acelui bărbat. lar Domnul i-a zis: "Ai văzut pe nevoitorul Meu, ce fel de osteneli 
mari rabdă pentru Mine?" Paisie a zis: "L-am văzut, Stăpîne, și m-am înspăimâîntat de ostenelile 
nevoinței lui; dar rog bunătatea Ta să-mi descopere cum are atîta nevoinţă?" Miîntuitorul 1-a zis: 
"Are numai două zile de postire şi, iată, îl vezi în ce fel se chinuiește de foame și de sete?” 


Paisie, auzind acestea, a zis: "Şi cum eu, care am douăzeci şi două de zile de post, n-am 
pătimit nimic asemenea? Mîntuitorul 1-a zis: "Pentru că tu te întărești de darul Meu şi posteşti 
fără de osteneală, iar acela ca un pătimitor, din însăşi voia lui posteşte cu multă osteneală și, 
încălzindu-se de dorul pe care-l are către Mine, suferă să pătimească mai presus de puterea sa". 
Apoi Paisie a întrebat pe Domnul: "Ce plată are să ia de la bunătatea Ta, pentru cele două zile?" 
Domnul i-a răspuns: "Acesta va lua aceeaşi plată pentru cele două zile, la fel cu plata ce ai s-o 
iei tu pentru cele douăzeci și două de zile! Şi voi zice deopotrivă: "Intră în bucuria Domnului 
tău, şi ţie care ai luat cinci talanţi şi aceluia care a luat doi, căci întocmai ați făcut binele şi 
amîndoi v-aţi arătat vrednici după puterea voastră!" Mîntuitorul, zicînd acestea, S-a făcut 
nevăzut. 


Deci, părintele nostru Paisie, întorcîndu-se la chilia sa, şi-a adăugat mai multe nevoinţe 
şi se ruga lui Dumnezeu să se facă mai presus de hrană. Astfel, hrana lui acum nu mai era alta, 
cum am zis mai înainte, decît împărtășirea în fiecare Duminică cu preacuratul Trup şi cinstitul 
Sînge al Domnului nostru lisus Hristos. lar Mîntuitorul, cu iubire de oameni, i S-a arătat iarăși 
robului Său Paisie şi i-a zis: "Ce Mă mai rogi pentru hrană, de vreme ce nu mănînci nimic. De- 
ți trebuie ceva, cere!" EI i-a zis: "Mă rog Domnului meu, cînd ies din această pustie și mă duc 
spre cercetarea fraţilor, să am voie să vin îndată înapoi în pustie, pentru că nu sufăr să zăbovesc 
în cercetarea altora și să mă lipsesc de a Ta!" lar Domnul i-a zis: "Nu te întrista de asta, căci 
atunci cînd ieşi din pustie Eu nu mă depărtez de tine, ci sînt cu tine”. 


Pe urmă Paisie l-a zis: "Mă rog ie, Hristoase al meu, întăreşte-mă pe mine!" Iar 
Domnul i-a zis: "De voieşti a birui mînia și iuţimea, ia aminte să nu răneşti ori să ocărăşti ori 
să defaimi pe cineva; și, de vei păzi acestea, nu te vei miînia". Paisie iarăşi L-a întrebat, zicînd: 
"Stăpîne, lubitorule de oameni şi îndelung răbdătorule, dacă cineva face poruncile Tale şi se 
duce la cei ce Te iubesc pe Tine, să slujească la trebuinţele lor, oare are cîştig din aceasta, sau 
pagubă?" Domnul i-a răspuns: "Precum cel ce lucrează într-o țarină, ia plată de la stăpînul 
țarinii, așa şi cei ce fac binele şi ajută sau învaţă pe alţii, vor lua în ceruri plată însutită”. 


Apoi Paisie L-a mai întrebat: "Domnul meu, dacă cineva se nevoieşte la fapta bună și 
slujeşte şi pe alţii, iar altul se nevoieşte numai pentru sine şi pe alții nu-i slujeşte, se deosebește 
unul de altul?" Domnul i-a răspuns: "Cel ce se nevoieşte numai pentru el este ucenicul meu, iar 
cel ce se nevoieşte pentru el şi slujește și pe alţii este fiu şi moștenitor al Meu!" Paisie a întrebat 
iarăşi: "Dacă cineva se sîrguieşte a face slujba altuia şi se nevoieşte şi pentru sine cît îi este cu 
putință, însă, fund împiedicat de slujirea altuia, nu ajunge la nevoinţele celor ce nu au nici o 


împiedicare, unul ca acesta va lua aceeaşi plată ca cei care se nevoiesc mai mult?" Mîntuitorul 
i-a răspuns: "Da, aceeași plată va lua". Zicînd aceasta, s-a suit la cer. 


În părţile Siriei, era un nevoitor împodobit cu multe feluri de fapte bune. EI, rugîndu-se 
odată, i-a venit un gînd ca acesta: "Oare o fi ajuns cineva din cei ce au bineplăcut lui Dumnezeu 
a se face asemenea cu mine?" Și, în aceeaşi vreme, a auzit un glas de sus, zicîndu-i: "Du-te în 
Egipt şi acolo vei găsi un nevoitor, cu numele Paisie, care se îndeletniceşte cu smerenia şi cu 
dragostea către Dumnezeu ca şi tine”. 


Atunci, acel cinstit bătrîn n-a socotit nicidecum osteneala drumului, și a pornit îndată 
spre Egipt. Deci, ajungînd în muntele Nitriei, întreba unde se găseşte Paisie? Dar, fiindcă 
numele lui era propovăduit de toți, nu s-a ascuns bătrînului locul unde locuia Paisie, nici lui 
Paisie nu i s-a ascuns dorinţa bătrînului; căci, cum a intrat bătrînul în pustie şi mergea drept 
spre Paisie, îndată Paisie l-a întîmpinat în drum. Deci, cunoscîndu-se între dînşii prin 
dumnezeiescul dar, s-au îmbrățişat cu bucurie şi au făcut sărutarea cea întru Hristos. Apoi, 
ducîndu-se la chilia lui Paisie şi rugîndu-se, au șezut. Deci, bătrînul, începînd a grăi către 
dumnezeiescul Paisie, vorbea în limba siriană, iar Paisie, fiind egiptean, ştia numai limba 
egipteană. Pentru aceea, s-a întristat foarte mult că nu înţelegea cuvintele cele folositoare de 
suflet ale bătrînului. Deci, înălțînd îndată la cer ochii și mintea, a suspinat din adîncul inimii și 
a zis: "lisuse Hristoase, Fiul lui Dumnezeu, dă-mi darul Tău mie, robul Tău, ca să cunosc 
puterea cuvintelor bătrînului". Dar, o minune, pentru ascultarea Domnului cea repede, îndată, 
împreună cu cuvîntul, vorbea şi înţelegea limba siriană. 


Vorbind între ei multe, au povestit unuia altuia vedeniile ce s-au învrednicit a le avea 
fiecare, cu care părinţi au vorbit şi au petrecut împreună şi ce fapte bune aveau acei părinţi; căci 
amîndoi erau plini de bucurie pentru o împreună vorbire ca aceea. După ce au trecut şase zile 
şi au sfîrşit cîte aveau de vorbit, bătrînul voia a se întoarce la locul său. Atunci, Paisie a chemat 
pe ucenicii săi și le-a zis: "lată, preaiubiți fii, un om sfînt, din cei desăvîrşiţi în fapte bune, plin 
de Duh Sfînt şi de dumnezeiesc dar; deci, luaţi toţi binecuvîntările lui cu cucernicie, ca să le 
aveţi ca pe nişte turnuri și strajă împotriva vrăjmașşilor”. Atunci, îndată au căzut toți la pămînt 
Şi, închinîndu-se acelui sfînt bătrîn, precum se cădea, cereau fierbinte rugile şi binecuvîntarea 
lui. Acela, făcînd rugăciune pentru dînșii, i-a binecuvîntat și, luîndu-şi rămas bun de la toţi, s-a 
dus. 


După puțină vreme, a venit la marele Paisie un pustnic, iar ucenicii cuviosului i-au zis: 
"O, părinte, mare cîştig ai fi nimerit dacă ai fi venit puţin mai înainte, căci a venit la noi un om 
dumnezeiesc din Siria, strălucit cu mintea și cu inima şi ne-a întărit cu cuvinte mîntuitoare; apoi 
s-a dus în țara sa. Dar, dacă vrei, poți să-l ajungi, că nu este departe”. Alergînd pustnicul acela 
să-l ajungă, dumnezeiescul Paisie i-a zis: "Stai, pentru că acela acum a trecut cale mai mult de 
18 mile, fiind dus de un nor la locuinţa sa”. Auzind aceasta, toți s-au minunat şi au crezut şi au 
slăvit pe Dumnezeu. 


Un alt frate s-a dus la marele Paisie să-l vadă, dar l-a găsit dormind şi avînd păzitor un 
înger preafrumos, s-a minunat şi a zis: "Într-adevăr Dumnezeu păzeşte pe cei ce nădăjduiesc 
spre Dînsul". Deci, s-a întors înapoi, slăvind pe Dumnezeu, Cel ce iubește pe cei ce-L slăvesc. 


Un monah foarte simplu cu socoteala minții, era ucenic al Sfîntului Paisie și asculta bine 
de toate poruncile lui. Acesta, ducîndu-se odată în Egipt să vîndă nişte lucruri de mînă, s-a găsit 
în cale cu un evreu şi mergea împreună cu dînsul. Evreul, cunoscînd simplitatea monahului, a 
vărsat într-însul cuvinte de hulă cu pîngărita lui limbă, zicîndu-i: "O, monahule, pentru ce 


credeți voi în Cel Răstignit, fiindcă nu este El Mesia ce se așteaptă, ci altul! Deci, nu este Mesia 
acesta în Care credeţi voi creştinii!" Monahul, din nerăutate şi din prostimea minţii sale, s-a 
amăgit şi a răspuns: "Poate să fie așa precum zici tu”. 


Şi îndată, vai de primejdia ce a pătimit ticălosul, căci a căzut din darul Sfintului Botez, 
precum se va vedea în cele următoare. Întorcîndu-se în pustie şi văzîndu-l dumnezeiescul Paisie, 
nu voia să-l primească nicidecum, nici chiar să-l vadă, nici a se apropia de dînsul să-i vorbească, 
ci se întorcea de el. Ucenicul, văzînd pe bătrînul său că se întoarce de la el, s-a întristat foarte 
mult şi se mira care să fie pricina. De aceea, căzînd la picioarele lui, i-a zis: "Părinte, pentru ce 
te întorci de la mine ticălosul şi nu voieşti să mă vezi şi te îngrețoşezi ca de o uriciune? Acest 
lucru nu mi l-ai făcut niciodată!" Bătrînul i-a zis: "O, omule, cine eşti tu că nu te cunosc?” 
Ucenicul i-a răspuns: "Cum, părinte, dar ce lucru neobișnuit ai văzut la mine că nu mă cunoşti? 
Oare nu sînt eu ucenicul tău?" Bătrînul a zis: "Ucenicul meu era creștin adevărat; dar tu nu eşti 
acela! Dacă eşti ucenicul meu, apoi de la tine a fugit Botezul şi semnele creştinilor! Spune-mi 
ce ţi s-a întîmplat și ce ai pătimit pe drum?" 


EI a răspuns: "N-am pățit nimic!" Bătrînul i-a zis: "Fiule, du-te departe de la mine, că 
nu sufăr a auzi vorbe din gura omului care s-a lepădat de Hristos! Dacă ai fi fost tu ucenicul 
meu, ai fi fost cum erai mai întîi”. Atunci el a suspinat adînc și, vărsînd lacrimi care porneau pe 
bătrîn spre milostivire, a zis: "Eu însumi sînt ucenicul tău, iar nu altul, şi nu cunosc nicidecum 
greşeala făcută şi nici că am făcut vreun rău". Marele Paisie a zis: "Cu cine ai vorbit cînd te-ai 
dus pe drum?" Acela a răspuns: "Cu un evreu". "Ce ţi-a zis el şi ce i-ai răspuns tu?" "Nu mi-a 
spus altceva decît aceasta, că nu este Hristos acela la Care ne închinăm noi creştinii, ci un altul 


m 


care are să vină. Eu i-am răspuns: "Poate aşa este cum zici tu'". 


Bătrînul a zis către dînsul: "Ticălosule, dar ce este mai rău şi mai urît decît aceasta care 
ai zis? Cu aceasta te-ai lepădat de Hristos şi te-ai dezbrăcat de Sfîntul Botez. Deci, du-te şi te 
pocăiește cum voieşti, căci cu mine nu ai parte, deoarece numele tău s-a scris împreună cu aceia 
care s-au lepădat de Hristos și te vei munci împreună cu dînşii!” Ucenicul, auzind acestea, a 
suspinat din adîncul inimii şi se tînguia şi striga, zicînd: "Miluiește-mă, părinte, pe mine, cel 
rău căzut, că nu ştiu ce să mai fac! Din neluarea mea aminte, am lepădat dumnezeiescul Botez 
şi m-am făcut bucurie diavolilor; însă alerg către tine, după Dumnezeu, nu mă trece cu vederea 
pe mine ticălosul!" 


Ucenicul, rugîndu-se în acest chip, cu lacrimi mai mult decît cu cuvinte, a pornit pe 
bătrîn spre milostivire. Deci i-a zis: "Fiule, îngăduieşte puţin să rog îndurările şi mila lui 
Dumnezeu lubitorul de oameni, pentru tine". Zicînd aceasta, ruga fierbinte pe Dumnezeu și 
cerea iertare pentru ucenicul său. lar Dumnezeu n-a zăbovit, ci a iertat îndată păcatul ucenicului 
şi l-a învrednicit iarăşi de darul Sfîntului Botez, pentru că dumnezeiescul Paisie a văzut Duhul 
cel Sfînt intrînd ca un porumbel în gura ucenicului; iar duhul cel de hulă a ieșit ca un fum, 
risipindu-se în văzduh. 


Astfel s-a adeverit pe deplin că marele Paisie şi-a primit cererea sa şi, întorcîndu-se, a 
zis către ucenicul lui: "O, fiule, slăveşte pe Dumnezeu şi mulțumeşte-i împreună cu mine, că a 
ieşit din tine duhul cel necurat al hulei şi în locul lui a intrat Duhul Sfînt și ţi-a dat iar darul 
Botezului. Deci ia aminte să nu cazi şi altădată în cursele păgînătății din neluare aminte şi din 
lenevirea ta, nici să dai sufletul să ardă în focul muncii pentru vreun alt păcat". Astfel a îndreptat 
pe ucenic. 


Odată, a venit la sfinţitul Paisie un bătrîn cu numele loan. Acela umblase multe zile prin 
pustie şi, fiind obosit tare, avea trebuință de hrană şi de odihnă. Deci, după ce au vorbit multă 
vreme unul cu altul, Paisie a zis către ucenicul său, să gătească masa și să pună mîncare să 
mănînce împreună cu loan. Ucenicul a făcut după porunca cuviosului. Apoi Paisie a îndemnat 
pe loan să mănînce, că era flămînd de multă înfrînare. loan i-a zis: "lartă-mă că astăzi este post 
şi se cade să postesc pentru păcatele mele cele multe”. Dumnezeiescul Paisie, uimindu-se de 
minunatul lui gînd, s-a sculat îndată și, înălțind ochii și mintea la cer, a zis din adîncul inimii: 
"Doamne, cercetează pe robul tău loan, care se nevoiește pentru numele Tău”. 


La sfîrşitul rugăciunii, Sfinţitul Paisie a dat lui loan bun şi preaslăvit dar, pentru că a 
venit în uimire şi i s-a părut că a văzut un tînăr care ţinea în miini hrană şi băutură şi îi dădea 
lui; apoi loan, venindu-și în sine, era plin de bucurie şi sătul de hrană. După aceea, netrebuindu- 
i lui hrană trupească, fiind sătul de cea îngerească, s-a sculat şi, mulțumind lui Dumnezeu şi 
dumnezeiescului Paisie, s-a dus iar în pustie, adăugînd astfel altă postire la cea dintii. EI îşi 
zicea în sine: "Ioane, ai mîncat cu săturare, acum se cade să posteşti cu toată osîrdia”. În acest 
chip se lupta viteazul și biruia cu rugăciunea Sfinţitului Paisie. 


Alt monah nou începător locuia în pustie deosebit şi, supărîndu-se mult de gînduri 
necurate, s-a dus la marele Paisie şi i-a zis: "Cuvioase părinte, roagă-te pentru mine păcătosul, 
că sînt muncit cumplit de diavol". Cuviosul, cunoscînd că el îşi face voia sa şi urmează cu 
osîrdie diavolului desfrînării şi al slavei deșarte şi voind a-l opri pentru a nu se purta fără 
rînduială şi după voia sa, a zis către dînsul: "O, fiule, nu te lupţi cu diavolii, precum socotești, 
fiindcă aceia încă n-au simţit că ai venit în pustie; ci te lupţi cu gîndurile tale. Deci du-te şi te 
nevoieşte cu bună rînduială și roagă-te lui Dumnezeu să te cerceteze, că altfel ai să te ispiteşti 
cumplit de diavoli. Atunci vei cunoaşte bine asuprelile lor şi ce fel de rele pătimesc cei ce se 
luptă cu dînșii”. 


Zicînd acestea, a trimis pe tînăr la locuinţa lui; apoi a rugat pe Dumnezeu cu tot sufletul 
să-l păzească nevătămat. Dar mai marele diavolilor, răcnind ca un leu, s-a arătat cuviosului, 
zicîndu-i: "O, Paisie, ce ai cu mine de mă izgonești și mă nedreptăţeşti, nesupărîndu-te pe tine?” 
Cuviosul i-a zis: "Fugi de la monahul cel tînăr şi nu-l supăra cu gînduri viclene". Diavolul i-a 
răspuns cu obrăznicie şi cu multă mîndrie: "Crede-mă, că încă n-am ştiut că a venit acest tînăr 
în pustie, nici nu l-am supărat vreodată, dar el se luptă cu lenevirea sa; însă, de acum înainte să 
se gătească să încerce ispitele mele şi asuprelile ce am socotit să le dau". Cuviosul i-a zis: 
"Dumnezeu să te certe, vrăjmaş al adevărului și să te arunce pe tine în focul cel nestins al 
muncii”. 


După aceea, vicleanul diavol s-a făcut nevăzut. lar aflătorul răutăţii n-a încetat răutatea 
sa; ci cele ce a zis, a făcut şi cu fapta. Deci, pornind război împotriva tînărului monah, a arătat 
tot felul de meşteşugiri viclene. Tînărul, ispitindu-se de măiestriile vrăjmașului şi neputînd 
suferi, a năzuit la turnul cel neclintit, adică la marele Paisie şi, povestindu-i ispitele vrăjmașului, 
îi spunea că nu poate suferi relele ce-i face. 


Cuviosul i-a zis: "O, fiule, nu ţi-am spus că vrăjmașul încă nu știe că ai venit în pustie?" 
Apoi, certîndu-l și sfătuindu-l cum să petreacă, s-a întors la rugăciune, zicînd: "Doamne, lisuse 
Hristoase, Fiule şi Cuvîntul lui Dumnezeu, să nu laşi zidirea Ta să se piardă de vrăjmaş, ci ajută- 
i lui din cer, că puterea Ta este nebiruită şi toate sînt supuse Ție!" După aceea, îndată i-a stat de 
față un înger al Domnului, avînd pe diavolul legat cu lanţuri și a zis: "Ia-l pe acest pierzător şi 
ceartă-l precum vrei. lată, ți s-a dat legat acela care are mulți oameni legaţi cu meşteșugirile lui 
viclene". Atunci diavolul a zis către dumnezeiescul Paisie: "Vai mie, pînă cînd ai să mă 


munceşti cu rugăciunea ta şi să păzeşti prin ea pe cei ce locuiesc în pustia aceasta? Ticălos voi 
fi şi multe voi pătimi, dacă voi mai şedea aici, ca să-i pîndesc pe cei ce vin; de aceea mă voi 
duce departe numaidecît”. 


Dumnezeiescul Paisie i-a zis: "Depărtatule și vrăjmaşule al neamului omenesc, spune- 
mi pentru ce superi şi ispiteşti pe acest tînăr, luptîndu-l cumplit? Pentru care pricină lupți de la 
început cu atîta nebunie şi sălbăticie contra celor ce se nevoiesc? Diavolul a răspuns: "Eu nu 
mă apropii de cei ce încep nevoințele faptei bune; căci darul lui Dumnezeu nu-mi dă voie să mă 
apropii de dînşii, fiindcă atunci se nevoiesc cu mai mare fierbințeală. Însă, după ce se duce de 
la dînşii dumnezeiescul dar, atunci, pentru lenevirea lor, mă apropii de dînşii şi îi stăpînesc ca 
pe un vînat gata şi astfel îi am jucărie precum voiesc; de aceea nu-i ispitesc de la început, pe 
de-o parte pentru că ard de fierbinţeala și osîrdia ce o au spre fapta bună, iar pe de alta, pentru 
că-i defaim, așteptînd să înceteze osîrdia aceea, să cadă în lenevire, şi atunci ispitesc, neavînd 
nici o împiedicare. La început nu ispitesc pentru pricinile zise, iar cînd îi văd mult mai fierbinți 
şi mai osîrdnici, sporind spre cele dinainte, atunci nu-i mai ispitesc, ca să nu se unească cu darul 
lui Dumnezeu; ca astfel, prin osîrdia cea de-a pururea a nevoinței şi a sporirii lucrurilor celor 
bune, să se facă nebiruiţi”. 


Acestea le zicea diavolul fără voia sa, apoi îndată a fugit. De atunci monahul a scăpat 
de supărarea diavolului și n-a mai putut vicleanul să-l ispitească. Deci, întărindu-se fratele prin 
rugăciunile sfințitului Paisie, a săvîrșit cu plăcere de Dumnezeu pustniceasca petrecere şi s-a 
odihnit în liniște. 


În vremea cînd m-am dus eu - zice Cuviosul Ioan, scriitorul acestei vieţi -, către 
dumnezeiescul Paisie ca să mă îndulcesc de dînsul, au venit cîţiva monahi să se mîngiie de 
cuvintele lui cele folositoare, zicînd: "Părinte, spune-ne nouă cuvinte mîntuitoare de suflet". Iar 
el le-a zis: "Păziţi predania sfinţilor şi mai mult decît cele rînduite să nu căutați să faceți”. 
Monahii au zis: "Mai spune-ne şi altceva din cele ce se potrivesc monahilor”. lar dumnezeiescul 
Paisie, văzînd cu ochii săi cei prevăzători şi cunoscînd cugetele şi gîndurile lor, le-a spus 
fiecăruia dintre dînşii ce gîndeau, care dintre ei au gînduri bune şi care rele şi din ce pricină le- 
au venit lor nişte gînduri ca acestea. Monahii, minunîndu-se de aceasta, mi-au spus de o parte: 
"Într-adevăr, părinte Ioane, toate patimile inimilor noastre, pe care numai singur Dumnezeu le 
cunoaşte, ni le-a spus nouă una cîte una". 


Atunci eu le-am spus cele ce le-am adeverit de multe ori: "Credeţi-mă că cele ce le-am 
gîndit în mintea mea şi cele ce le-am făcut eu singur, mi le-a arătat de multe ori cu bucurie, cînd 
ne întîlneam, şi toate mi le spunea, ca şi cînd ar fi fost împreună cu mine". Deci, monahii au 
zis: "Minunat este Dumnezeu întru sfinții Lui”, şi s-au dus. 


Un frate, urmînd voii sale şi făcîndu-şi socoteala sa, a lăsat pustia şi s-a dus aproape de 
o cetate şi s-a sălășluit acolo. Dar, pentru că adeseori mergea în cetate să-şi vîndă lucrul mîinilor 
sale, i s-a întîmplat de a întîlnit o femeie evreică a cărei inimă ardea de patima satanicească spre 
el. Deci, monahul, amăgindu-se de gînduri prin lucrarea diavolească, a căzut în cursele evreice. 
O, dar ceva mai cumplit s-a întîmplat; deoarece el s-a lepădat de credința creştinească şi a luat 
credinţa evreiască; a locuit împreună cu ea și atît de mult a urmat sfatul ei, încît s-a făcut 
asemenea cu ea la păgînătate. Deci, acea femeie de trei ori blestemată, căzuse într-o aşa 
prăpastie fără de fund, încît de multe ori punea capul ticălosului acela în braţele sale şi, 
deschizîndu-i gura, curăța cu un lemn subţire dinţii lui ca să nu se întîmple să fi rămas vreun 
mărgăritar din Sfînta Împărtăşire a Preacuratelor Taine. O, ce nedumnezeire în viaţa şi în gura 
lui! 


Ştiu, că v-aţi întristat și v-a durut inima, fraţilor, auzind unele ca acestea, dar eu mă 
înspăimînt de îndelungata şi marea răbdare a lui Dumnezeu! Vă voi mai spune şi lucrul cel 
preaslăvit ce s-a făcut cu dînsul, ca să vă minunaţi de preaslăvita şi nemărginita iubire de oameni 
a lui Dumnezeu şi de dumnezeiasca lui cercetare cu care ne cercetează de sus. 


Omul, care cu neascultarea lui s-a despărțit de creştini pentru păgînătatea sa, mai pe 
urmă - după un timp oarecare -, luminîndu-se de lumina dumnezeieştilor iconomii, şi-a venit în 
sine şi s-a căit de ceea ce a făcut printr-o pricină ca aceasta. Cîţiva monahi care locuiau în pustia 
aceea, în care se pustnicea şi el mai înainte, mergînd în orașul acela pentru trebuinţele lor, au 
trecut pe lîngă casa acelei evreice şi, văzîndu-i pe dînşii, s-a rănit la inimă, aducîndu-şi aminte 
de vechea şi sfințita însoţire a monahilor. Deci, i-a întrebat pe ei de unde sînt, cum se numesc 
şi pentru care pricină au venit în acel oraş. Monahii au răspuns că sînt ucenici ai 
dumnezeiescului Paisie din Nitria şi au venit în oraş pentru oarecare trebuință. Atunci acela l-a 
rugat să spună marelui Paisie să se roage lui Dumnezeu pentru mîntuirea lui. 


Apoi monahii, întorcîndu-se în pustie, au arătat dumnezeiescului Paisie cele întîmplate 
acelui ticălos călugăr şi cele ce i-a rugat. Cuviosul, auzind acestea, a suspinat din adîncul inimii 
şi a zis: "Vai, fiii mei iubiţi, cîţi oameni mari, din pricina femeilor au căzut din dumnezeiescul 
dar! Despre aceasta să ne aducem aminte din Sfînta Scriptură de strămoşii noştri cei de demult, 
pentru că nu poate vrăjmașul a unelti altă ispită mai îndemînatică pentru a pierde pe oameni 
decît femeia; căci, uneltind această armă, adică pe femeie, obișnuiește a birui pe oamenii cei 
mari, precum ştiţi că prin femeie a biruit pe marele David, pe strămoşii şi nepoții lui. De aceea, 
se cade să rugăm şi noi de-a pururea pe Dumnezeu, ca să ne izbăvească de nişte ispite ca acestea 
ale vrăjmaşului”. 


Acestea zicînd Cuviosul Paisie, a făcut rugăciune pentru cel ce a căzut, zicînd: "Doamne 
Lisuse Hristoase, Fiule şi Cuvîntul lui Dumnezeu, nu lăsa zidirea mîinilor Tale să piară pînă în 
sfîrşit, ci caută cu nerăutate spre dînsul, din cereștile Tale locașuri. Primeşte rugăciunile ce-Ţi 
aduc, pentru cel ce s-a lepădat de Tine mai înainte, că acum a venit iarăși întru sine și își 
cunoaşte greșeala ce a făcut-o. Deci, rog bunătatea Ta, să-l chemi din nou la pocăință!" 


Cuviosul, rugîndu-se în acest chip multe zile, a înduplecat bunătatea lui Dumnezeu ca 
să se milostivească spre zidirea Sa. Astfel rugăciunea sa a fost auzită şi Mîntuitorul, arătîndu- 
se lui, l-a întrebat - EI, Care pe toate le știe şi pentru cine ÎI roagă -, zicînd: "Nu cumva sluga 
Mea, Paisie, se roagă pentru acela care s-a lepădat de Mine, care a ieşit din rînduiala Mea şi s- 
a dus cu potrivnicii Mei, acel care era monah și acum s-a făcut evreu?" Cuviosul a răspuns: 
"Pentru acela mă rog, lubitorule de oameni, Doamne, căci, căutînd la îndurările Tale Care 
totdeauna chemi la pocăință şi nu voieşti moartea păcătosului, ci aştepţi întoarcerea lui, am 
îndrăznit să rog bunătatea Ta pentru el şi ca un milostiv ce ești, cheamă iarăși oaia Ta cea 
rătăcită”. 


Atunci Mîntuitorul a zis către el: "Dacă voiești să miluiesc pe acest păcătos şi lepădat 
de credință și din nou să-l chem la pocăință, se cade să iau din răsplătirile şi nevoințele tale şi 
să dau iubirea Mea de oameni aceluia, care este vrednic de nenumărate munci”. Paisie i-a 
răspuns: "Da, Doamne, primesc cu bucurie! Însă eu nu ştiu de se află în mine vreun lucru care 
să fie plăcut înaintea Ta! Dar din a Ta bunătate, mai ales, prin care şi mie făcîndu-mi-se bine în 
fiecare zi, mulțumesc Ţie. Deci, revarsă peste el mila Ta, pentru că eu mă mulţumesc să mă 
muncesc în iad în locul aceluia, numai el să se mîntuiască. Primesc osînda mai bine, decît să 
mă îndulcesc de ale Tale faceri de bine, iar acela să se muncească!" 


Mîntuitorul a zis: "Vrednică şi minunată este socoteala şi dragostea ce o ai către 
aproapele tău, Paisie, fiindcă urmezi dragostei ce o am Eu către oameni! Deci, de vreme ce ai 
ales să cazi din vrednicia ta pentru mîntuirea păcătosului, iată, nu vei cădea din vrednicia ta şi 
păcătosul se va mîntui, după rugămintea ta!" Mîntuitorul, zicînd acestea, S-a suit la cer. După 
puţină vreme, acea femeie rea a murit, iar Isaac - acesta era numele monahului cel căzut - s-a 
dus iarăşi în pustie şi, catehizîndu-se de marele Paisie, a primit credința creștinească cea de mai 
înainte şi astfel petrecea cu mare osîrdie viața cea pustnicească, trecînd rămăşiţa vieții sale în 
ascultare, în nevoinţă cinstită, în statornicie îmbunătățită, şi așa s-a odihnit în Domnul. Deci, 
acela a dobîndit mîntuire cu rugăciunile sfinţitului Paisie, iar noi, auzind preaslăvitele lui 
minuni, se cuvine a slăvi şi a mări pe Dumnezeu. 


În mănăstirea marelui Paisie, era un preot care avea cuget lumesc. Cînd ceilalți monahi 
voiau să meargă la cuviosul ca să audă cuvintele lui cele folositoare de suflet, se ducea și el; 
dar nu lua aminte la cuvintele lui, pentru că nu avea gînd bun, nici inimă curată. El nu numai 
că nu se folosea, dar şi batjocorea cuvintele cuviosului și le strica cu alte cuvinte lumești. Deci, 
ceilalți monahi supărîndu-se, s-au dus la un bătrîn iubitor de Dumnezeu și cîrteau împotriva 
acestui preot; iar bătrînul acela s-a dus împreună cu ei la marele Paisie, urmîndu-le şi preotul 
acela. Dar bătrînul, ducîndu-se la cuviosul, i-a zis deosebi: "Să ştii, părinte, că acest preot 
pricinuieşte vătămare şi sminteală fraţilor, deci, se cuvine să oprești pornirea lui cea fără de 
rînduială şi să o îndreptezi cu cercetări”. Marele Paisie i-a zis: "De mult aş fi făcut ceea ce-mi 
zici, de aş fi cunoscut că s-ar fi folosit; dar iată, diavolul stă gata să-l tîrască în pierzare şi cînd 
va auzi de la mine vreun cuvînt aspru, va fugi dintre frați şi se va duce în lume. Atunci mă voi 
arăta eu vinovat şi pricinuitor al pierzării lui, pentru că n-am putut să rabd un frate ce se luptă 
cu vrăjmașul; însă se cade să rugăm pe Dumnezeu să-l scape de o patimă ca aceasta”. 


Acestea zicînd, au făcut rugăciune pentru preot către Dumnezeu şi îndată au izgonit 
dintr-însul pe diavolul neruşinării. Apoi preotul s-a umplut de pocăință şi, avînd mustrarea 
conştiinţei, se întrista mult. Deci, mărturisindu-și greşelile sale, mai mult cu lacrimi decît cu 
cuvînt, cerea iertare pentru cele făcute, făgăduind să se îndrepteze. Deci, de atunci înainte s-a 
făcut cucernic şi bun, asculta cu evlavie dumnezeieștile cuvinte ale cuviosului și le împlinea cu 
bucurie. Drept aceea, covîrşind pe mulţi în faptele bune, s-a făcut pustnic iscusit, cu lucrarea 
rugăciunilor sfințitului Paisie şi cu ajutorul mult îndelungatei răbdări a lui Dumnezeu. 


Acum noi, în continuare, avem a povesti altă minune prea înfricoşătoare, prea slăvită şi 
mai înaltă decît toate povestirile. 


Odată, dumnezeiescul Paisie, rugîndu-se în chilia sa, Hristos cu doi îngeri a mers la el, 
precum a mers şi la patriarhul Avraam, şi a zis: "Bucură-te, Paisie, că astăzi trebuie să ne 
găzduieşti!" Paisie, după urmarea patriarhului, 1-a primit cu osîrdie, însă nu se silea să 
pregătească mîncări și băuturi pentru Hristos. Apoi, punînd apă în spălătoare, a spălat 
preacuratele Lui picioare. Astfel, Paisie se silea cu osîrdie la primirea de străini, iar Mîntuitorul 
îi arăta lui dragostea Sa cea mare. Și fiindcă din bunătățile primirii de străini, nu este alta mai 
bineprimită decît a spăla picioarele celor ce vin la el, pe care o săvîrșise Paisie, pentru aceasta 
Mîntuitorul a zis către dînsul: "Pace ţie, slugii Mele”. Apoi S-a făcut nevăzut. 


Dumnezeiescul Paisie, încălzindu-se de dumnezeiasca dragoste a acelei vorbiri cu 
Mîntuitorul, şi urmînd pe Cleopa, adică avînd ca acela inima caldă, a alergat la apa aceea vie 
care a spălat picioarele Lui şi pe care i-o lăsase Hristos ca un lucru mare şi vrednic de credinţă, 
şi a băut-o cu mare cinste și poftă, lăsînd puţin şi ucenicului său, care era dus în Egipt. Acela 
venind foarte ostenit din călătorie, cuviosul i-a zis: "Du-te fiule, la spălătoare şi bea apa ce este 


într-însa ca să stingi setea ce o ai din pricina arșiţei soarelui". Ucenicul a zis că va face după 
porunca lui, însă gîndea altceva în inima sa, zicînd în sine: "Eu am venit cu atîta căldură şi 
bătrînul, în loc să mă trimită la izvor ca să beau apă curată și rece, îmi poruncește fără socoteală 
să beau apă din spălătoare, care este şi murdară!" Acestea le gîndea ucenicul, iar cuviosul a zis 
iarăşi: "Du-te, fiule, la spălătoare și bea apa!" Iar ucenicul a zis: "Mă duc", însă nu s-a dus. 
Cuviosul a zis pentru a treia oară să bea, dar n-a ascultat. Atunci cuviosul i-a zis: "O, fiule, ai 
luat plata neascultării tale, adică te-ai lipsit de dumnezeieştile daruri!" 


Ucenicul, auzind acestea, s-a întristat foarte mult şi alergînd la spălătoare, n-a mai găsit 
nimic şi a zis către bătrîn: "Părinte, nu găsesc apă în spălătoare ca să beau". lar dumnezeiescul 
Paisie a zis către el: "Cum este cu putință să mai afli, făcîndu-te netrebnic? Pentru că 
neascultarea alungă darul de la cel neascultător, precum şi ascultarea îi aduce darul celui 
ascultător”. 


Ucenicul, întristîndu-se de cele ce a auzit, întrebă ce era acel mare dar de care s-a lipsit, 
şi cum s-a scurs din spălătoare? Cuviosul i-a povestit după aceea toate cele făcute, precum am 
spus mai înainte, zicîndu-i lui încă şi aceasta: "De vreme ce ai rămas în neascultare şi n-ai primit 
a bea apa aceea, pentru care ţi s-a poruncit de trei ori să bei, pentru aceasta s-a pogorit din cer 
un înger al Domnului şi, luînd cu toată cucernicia acea sfîntă apă, s-a suit iarăşi la cer. Auzind 
ucenicul aceasta, s-a înfricoşat şi s-a cutremurat de acea povestire, rămînînd multă vreme fără 
glas. Apoi, venindu-şi în sine, plîngea și se tînguia de acea primejdie, strigînd: "Vai mie, 
ticălosul, ce bunătate mare am pierdut! Acea bunătate, zavistnicul diavol nu m-a lăsat s-o 
dobîndesc!" 


După ce, cu nişte cuvinte ca acestea, s-a plîns şi s-a căit, cerea cu lacrimi ca să afle milă. 
Deci bătrînul, milostivindu-se spre dînsul, i-a zis: "Fiul meu, Adam, pentru neascultarea sa, a 
căzut din Rai şi în locul vieţii veşnice a cîștigat moartea; deci, a fost izgonit ca un netrebnic din 
slava şi din bunătăţile lui. În acelaşi fel eşti şi tu. Fiindcă n-ai ascultat porunca mea, ai căzut din 
darul care aveai să-l dobîndești! Dar, de vreme ce te întristezi mult şi te nevoiești, ridică-te din 
căderea neascultării, fă ascultare, îmblînzește cu fierbinţeală pe Dumnezeu şi cere de la Dînsul 
iertarea ta; căci Dumnezeu Se milostiveşte spre cei ce se nevoiesc şi miluieşte pe cei ce-L 
roagă". 


Astfel s-a mîngîiat ucenicul de cuvintele bătrînului său și a răbdat puţină vreme. Dar el, 
aducîndu-și aminte de răul ce a pătimit, se întrista cu totul şi nu avea mîngiiere. Atunci s-a dus 
iarăşi la bătrîn şi a zis: "Părinte, nu am odihnă nicidecum din cauza gîndurilor. Cum îmi aduc 
aminte de darul ce l-am pierdut, plîng nenorocirea mea şi nu ştiu ce să fac; pentru că, din pricina 
gîndurilor, mă cufund în deznădejde şi nu-mi mai dă voie să mă duc la vreun bătrîn iscusit, care 
să-mi arate calea, doar voi găsi odihnă de gînduri, şi astfel să capăt liniştea cea trebuincioasă”. 


Dumnezeiescul Paisie, luînd puţină pîine, a dat-o ucenicului lui şi i-a zis: "la pîinea 
aceasta şi du-te în cetate și, lîngă zidul cetăţii în partea dreaptă, vei afla un om sărac şezînd în 
nişte gunoaie, batjocorit şi lovit cu pietre de copii. Acelui om dă-i pîinea și vei auzi de la dînsul, 
cu dumnezeiasca cuviinţă, cele de folos ție!" Atunci ucenicul, luînd pîinea, îndată a plecat şi, 
ducîndu-se în cetatea aceea, a găsit pe acel om şi aştepta să înceteze jocurile copiilor, ca să se 
apropie de dînsul. Acela, văzîndu-l, îndată i-a zis: "Vino aproape şi-mi dă binecuvîntarea - adică 
pîinea - ce mi-a trimis-o bătrînul tău!" Ucenicul apropiindu-se, săracul acela a luat pîinea din 
mîinile lui şi, sărutînd-o, îl întreba: "Cum se mai află sfințitul Paisie, că mult doream să aflu 
despre dînsul. Iar tu, fiule, de ce nu te învoieșşti la cîte îţi zice şi nu te pleci la poruncile lui? Nu 
ştii că, pentru neascultarea ta, te-ai lipsit de Sfînta Scriptură şi de darul de veci luat dintr-însa? 


Tu încă nu-l asculţi şi nu te pleci sfatului lui, ci vii către altul? Eu te asemăn cu cel ce ţine în 
mînă apă curată şi rece şi nu bea dintr-însa, ci caută să afle apă ca să-și potolească setea sa în 
alte părți. Deci, du-te şi supune-te bătrînului tău, marelui Paisie, că cine nu se supune lui, acela 
nu se supune nici poruncilor Mîntuitorului nostru lisus Hristos!" Acestea auzindu-le, ucenicul 
s-a întors, slăvind pe Dumnezeu şi de aici înainte păzea şi dădea ascultare la toate poruncile 
Sfințitului Paisie. 


Dar n-a trecut multă vreme şi iarăşi, aducîndu-şi aminte de darul de care s-a lipsit, își 
plîngea paguba sa şi iarăși ruga pe marele Paisie să-i dea voie să meargă la cel ce şedea în gunoi. 
Cuviosul Paisie îi zicea să nu plece, deoarece nu se supunea; însă, el dorea să meargă la dînsul, 
pentru că se supăra de gînduri rele. Deci, 1-a zis: "Fiule, omul acela s-a dus către Domnul! Dar, 
fiindcă te văd că ai nădejde către omul acela și sfatului lui te pleci, îţi dau voie. Deci, du-te în 
partea dinspre răsărit a cetăţii şi, găsind acolo un mormânt, intră într-însul şi vei afla acolo 
îngropate trei trupuri de bărbați sfinţi, care s-au învrednicit de daruri proorocești. Aceia, 
cunoscîndu-și mai înainte sfîrşitul vieţii lor, s-au dus şi s-au aşezat în mormîntul acela. Acestea 
văzîndu-le, zi celui ce zace între cei doi: "Robul lui Dumnezeu, Paisie, cu puterea lui lisus 
Hristos, Care a înviat pe Lazăr cel mort de patru zile, îți poruncește să te scoli ca să-mi spui 
cele cuviincioase şi de folos pentru mine!" 


Atunci ucenicul, alergînd cu osîrdie, s-a dus în partea dinspre răsărit a cetăţii și, aflînd 
mormîntul, a intrat înăuntru. Deci a zis către cel adormit, după porunca bătrînului. Și, o, ce 
minune! Îndată mortul s-a sculat și a zis: "Pentru ce nu te-ai plecat mie, care ţi-am zis să te 
supui poruncii bătrînului tău? Du-te şi te supune lui fără îndoială. De voieşti a te mîntui, ascultă 
cuvintele lui; căci cel ce nu se supune cuvintelor lui, cu adevărat se împotriveşte poruncilor lui 
Hristos!" Acestea zicîndu-le, mortul iarăşi a adormit; iar ucenicul, minunîndu-se, s-a întors către 
sfinţitul Paisie și i-a povestit toate. De aici înainte s-au împăcat gîndurile lui, avînd grijă să 
cîştige prin ascultare bunătăţile ce le pierduse prin neascultare. Astfel el creştea prin sporirea 
faptelor bune şi a desăvîrşirii. 


Altădată au venit la marele Paisie doi fraţi şi au locuit împreună cu fraţii aceluia. Ei, 
făcînd destulă vreme ascultare, adeseori rugau pe cuviosul să le dea voie să locuiască deosebit 
în pustie. Acela, văzînd osîrdia lor, le-a dat voie. Deci, ducîndu-se la dorita liniște, se nevoiau 
mult în pustnicie, izgonind de la dînșii asupririle vrăjmaşului. Dar diavolul, urîtorul binelui, ca 
un mare iscusit şi mare maestru ce este, a pornit război contra lor prin alți monahi, astfel: Din 
lucrarea vicleanului, un oarecare monah a furat lucrurile unui alt monah ce locuia în pustie și, 
cercetînd el să afle cine le-a furat, a aflat pe un bătrîn ce avea darul mai înainte vederii şi poate 
să afle pe hoţ. Deci, s-a dus la dînsul, căutînd să afle cine i le-a furat. 


Dar bătrînul acela nu era cu adevărat înaintevăzător din dumnezeiescul dar, ci proorocea 
din lucrarea diavolească. De aceea a zis către cel ce-l întreba: "Acei doi monahi ce au venit 
acum şi s-au sălăşluit în această pustie, aceia ţi le-au furat; deci, să nu-i lași, pînă ce nu ţi le vor 
da". Acestea auzindu-le el, s-a dus la egumenul lavrei şi, dînd sinodie, s-a dus la cei doi frați pe 
care, tîrîndu-i şi bătîndu-i, i-a adus în lavră şi i-a pus la închisoare ca pe niște făcători de rele şi 
hoţi şi i-a osîndit la moarte. 


Cuviosul Paisie, cunoscînd prin dumnezeiescul dar ispita fraților, s-a sculat îndată și s- 
a dus la lavră; și aceasta înştiințîndu-se, s-au dus toți părinții la dînsul şi împreună cu dînşii era 
şi acel rătăcit bătrîn, care se socotea înaintevăzător. Deci, după ce au dat toți cuviincioasa 
sărutare cuviosului, i-a întrebat: "Ce aţi făcut, fraților, cu acei doi tineri ce petreceau în linişte?" 
Aceia i-au răspuns: "Sînt hoți, părinte, şi pentru necuviincioasa lor purtare au fost puşi la 


închisoare". Cuviosul i-a întrebat: "Cine v-a spus vouă cum că sînt ei hoți?” Atunci ei au 
răspuns: "Acest bătrîn ne-a spus". 


Cuviosul a întrebat pe bătrîn, dacă acei tineri sînt cu adevărat hoţi! Acela i-a răspuns: 
"Cu adevărat sînt hoţi!” Atunci dumnezeiescul Paisie i-a zis: "Dacă ar fi fost de la Dumnezeu 
darul proorocie tale şi nu din amăgire diavolească, atunci nu s-ar fi arătat diavolul în gura ta!" 
Părinţii, auzind aceasta, s-au tulburat şi s-au înfricoşat mult, deoarece cuvintele sfinţitului Paisie 
erau adevărate și fără nici o îndoială. Drept aceea, ei au ocăriît pe bătrînul acela şi îl îndemnau 
să-şi ceară iertare de greșeala sa. Acela, înfricoşîndu-se, a căzut la picioarele cuviosului, zicînd: 
"Iartă-mă, sfințite părinte, şi te roagă pentru mine păcătosul!" Cuviosul, rugînd pe Dumnezeu 
pentru dînsul, îndată a ieşit din gura lui diavolul slavei deşarte, s-a arătat tuturor ca un porc. 
Deci, ieşind cu multă mînie şi turbare, s-a repezit asupra cuviosului, voind a-l rupe cu dinţii; 
dar dumnezeiescul părintele nostru Paisie, certîndu-l, l-a aruncat în prăpastie şi l-a pierdut. 


Astfel acel bătrîn rătăcit, nu numai că a scăpat de diavol, dar a văzut şi amăgirea ieşind 
dintr-însul şi, prihănindu-se, s-a pocăit. Deci, tînguindu-se şi plîngînd mult pentru greşeala sa, 
tăvălindu-se pe pămînt, ruga pe cuviosul să-i ierte greşelile făcute în trecut, fiind amăgit. 
Asemenea și ceilalți monahi care printr-însul se rătăciseră, ocărîndu-se şi-au cerut iertare. Apoi 
au chemat pe cei doi tineri, despre care clevetiseră şi-şi cereau iertare, pentru necinstea şi 
pedeapsa ce le-au făcut. Dar Părintele nostru Paisie, întristîndu-se pentru toţi aceia, 1-a sfătuit 
cele cuviincioase şi potrivite. După aceea, luînd la o parte pe proiestos, i-a arătat locul unde se 
aflau furate lucrurile pustnicului, nespunînd pe hoţ; iar după aceea s-a întors în pustie. 


EI, auzind că Dumnezeu a arătat oamenilor multe prin Cuviosul Pavel, s-a dus la dînsul. 
Deci, întîlnindu-se unul cu altul, erau nedespărțiţi şi ajutaţi unul de la altul; erau ca un zid tare, 
îndulcindu-se cu bucurie de bunătăţile liniştii şi în fiecare zi aflau noi nevoinţe de pustnicie și 
de înaltă petrecere. Sfinţitul Paisie era bătrîn și de o vîrstă cu dumnezeiescul Pavel; iar după 
suflet era prea osîrdnic. Drept aceea, dumnezeiescul Pavel zicea: "Să ne nevoim de-a pururea 
şi să ne ostenim pînă avem vreme; pentru că, atât cît trăim, Domnul nostru nu se mulțumește să 
încetăm vreodată de la lucrarea celor bune şi să ne fie frică şi ruşine, dacă ne va găsi leneşi în 
vremea morții noastre”. 


Sfinţitul Paisie, auzind cu bucurie dumnezeiasca lui sfătuire, a zis: "Eu, o, preabunule 
decît toți părinţii, urmez sfătuirii tale; căci, avînd îndrăzneală la rugăciunile tale, cred că 
Dumnezeu ne va învrednici să săvîrșim această viață după socoteala ta, în lucrarea faptelor 
bune". Deci, amîndoi erau făcători de minuni, doctori iscusiți sufletelor şi trupurilor, rugători 
către Dumnezeu pentru toți şi tuturor mijlocitori de mîntuire. Însă povestirile dumnezeiescului 
Pavel fiind multe, le lăsăm altuia să le povestească. Asemenea și ale Sfințitului Paisie, fiind 
prea multe şi necuprinse, am spus puţine din cele multe, ca să îndemnăm pe ascultători spre 
urmarea lor; căci nu ajunge cuvînt să arate cu de-amănuntul preaînalta petrecere a 
dumnezeiescului Paisie şi nici el nu voia să se cunoască isprăvile lui, pentru smerenia cea 
desăvîrșită. 


Chiar şi celor ce-l întrebau: "Care faptă este mai înaltă decît toate faptele bune?", el le 
răspundea: " Acea faptă este bună, care se face în ascuns ". Altădată, fiind întrebat cu aceeași 
întrebare, a răspuns: "Mai înaltă decît toate faptele bune este a urma cineva sfatul altora şi nu 
voinţei sale”. EI trecea vremea liniștii și vremea vieții sale bine şi cu plăcere de Dumnezeu. El 
iubea în linişte dumnezeiasca suire și prietenie; iar în petrecerea împreună cu alții dorea 
mîntuirea celorlalți. Dar cea mai minunată este că n-a lăsat vreodată să înţeleagă cineva 
nevoinţa lui în viaţa de obşte şi, cînd voia a se slăvi pentru vreo faptă a sa, o lăsa îndată ca să 


se păzească nevătămată şi să nu se prăpădească cu laudele; căci, după adevăr, lauda de la oameni 
este mare primejdie și puţin cîștig au cei ce se nevoiesc pentru laudă. Pentru aceasta și Domnul 
ne porunceşte, zicînd: Să nu cunoască stinga, ce face dreapta ta. De aici înainte socotesc, că 
este vremea ca să vorbim și despre fericitul sfîrşit al Cuviosului Paisie. 


Ajungînd la adînci bătrîneți şi strălucind cu faptele bune ca o stea luminoasă, acest mare 
om al lui Dumnezeu a fost chemat de Dumnezeu către fericirea cea din cer. Trupul lui l-au 
îngropat cu cinste mulțimea monahilor, iar sufletul s-a suit la Creatorul său. După aceea, n-a 
trecut multă vreme şi s-a dus la pururea viețuitoarea viață şi la strălucirea sfinţilor şi pururea 
pomenitul Pavel, acolo unde avea ceata dumnezeiescului Paisie. Acolo împreună se îndulcesc 
fericitele lor suflete de odihna aceea, precum şi în această viață de acum au pătimit rău împreună 
în ostenelile pustniciei. Dar nu numai sufletele lor sînt unite în cer, ci şi trupurile; că deşi s-au 
despărţit şi s-au pus în locuri deosebite, însă n-a trecut multă vreme, şi s-au unit iarăşi, punîndu- 
se în același loc, după cum urmează. Deci, se cuvine ca cititorii să ia aminte la această povestire, 
că vor avea de citit o minune preaslăvită. 


După ce s-a săvîrşit marele Paisie, dumnezeiescul Pavel s-a dus în pustia cea mai 
dinăuntru. Acolo, după puţină vreme, s-a săvîrşit şi el şi s-a îngropat cu evlavie şi cu cinste. 
Auzind părintele nostru Isidor despre moartea marelui Paisie, a intrat într-un caic şi s-a dus la 
locul unde zăceau sfintele moaște ale cuviosului Paisie. Deci, luîndu-le cu toată cinstea și 
sărutîndu-le, le-a pus într-un sicriu ce-l avea gata, ca pe un lucru mare şi vrednic de cinste şi 
mai scump decît toată vistieria şi s-a întors înapoi, aducîndu-le cu el în caic, ca să îmbogăţească 
cu dînsele patria sa, Pisidia. 


După ce a mers destulă cale pe mare, a ajuns în dreptul pustiei, unde erau sfintele moaște 
ale Cuviosului Pavel. Acolo caicul s-a oprit şi nu mai mergea înainte; ci, ca și cînd ar fi fost viu 
şi însuflețit, se abătea în altă parte şi se tot pornea spre pustia dumnezeiescului Pavel; deoarece 
şi Sfinţitul Paisie cerea obișnuita petrecere împreună cu Cuviosul Pavel. Oamenii caicului, 
silindu-se a porni vasul mai departe, au încercat două zile în tot felul, dar n-au putut; drept aceea 
au cunoscut că caicul se ţinea acolo de Dumnezeu, iar nu din altă pricină. Neștiind ce să facă, 
s-au liniştit şi au lăsat caicul necîrmuit ca să meargă încotro s-ar porni. Caicul, cîrmuindu-se de 
mînă nevăzută, a mers şi a stat nemișcat la uscat, aşteptînd să-i ia povara. Văzînd aceasta, cei 
ce erau în caic aveau mare întristare și nedumerire. 


Dar, într-acel ceas, a venit la mal un bătrîn din părinții cei vestiți ai pustiei aceleia, care 
se numea leremia şi a zis către ei: "O, oameni buni, pentru ce vă luptaţi împotriva dumnezeieştii 
minuni, pe care o vedeţi, căci este peste fire! Pe prietenul și împreună pustnicul său, 
dumnezeiescul Pavel, îl cheamă marele Paisie şi, vrînd a se aduce și a se pune cinstitele moaște 
ale aceluia împreună cu ale sale, a adus caicul aici. Drept aceea, ieşind degrabă și căutînd 
sfintele lui moaşte şi găsindu-le, să le luaţi, ca să fie împreună și sfintele lor trupuri”. Cinstitul 
părintele nostru Isidor şi cei împreună cu el, înconjurînd pustia aceea, căutau sfintele moaşte 
ale dumnezeiescului Pavel şi, găsindu-le, le-au luat şi le-au dus la caic, avîndu-le ca pe o 
vistierie mai strălucită decît aurul şi decît pietrele cele de mult preţ. 


O minune s-a făcut atunci, căci cîrmele erau cu adevărat acești doi mari părinți, Pavel şi 
Paisie. Ei cîrmuiau caicul în toată calea aceea şi-l izbăveau de toată împiedicarea, pînă l-au dus 
nevătămat la Pisidia. lar marele Isidor a adus cinstitele moaște ale sfinţilor cu toată cîntarea de 
laudă şi cinste la mănăstirea ce o zidise. Și cîți erau supăraţi de diavoli, ori pătimeau de vreo 
altă neputinţă, alergau la sfintele lor moaște şi, numai apropiindu-se de ele, se vindecau. De 
atunci înainte cîte preaslăvite minuni a lucrat Dumnezeu prin ei, nu este cu putință a le număra 


cineva. lar eu, smeritul loan, am povestit numai aceste puține din cele multe, spre slava Tatălui, 
a Fiului şi a Sfîntului Duh, acum şi pururea şi în vecii vecilor. Amin. 


53. SFÎNTUL MUCENIC ZOSIMA, OSTAȘUL 


(19 IUNIE) 


Pe vremea cînd împăratul Traian ţinea împărăția Romei, popoarele elineşti erau cuprinse 
cu mare îndrăznire de idoli, cu rătăcire şi cu multă orbire; de aceea se ridica cumplită prigonire 
contra Bisericii lui Dumnezeu. Între elini era un bărbat vestit cu numele Dometian, ighemon al 
Antiohiei Pisidiei. Acela, mergînd la împăratul Traian, a cerut să-i dea lui putere asupra 
creștinilor, ca să-i silească cu munci grele pe toți care nu voiau să jertfească zeilor lor. Luînd 
acea putere de la împărat şi, îmbrăcîndu-se în platoșa cea diavolească, ca un leu se ațiţa cu mînia 
contra acelora care pînă la moarte păzeau mărturisirea adevăratului Dumnezeu. 


Deci, străbătînd părţile Soropolitariei, s-a apropiat de cetatea care se numea Apolonia, 
Şi în care era un ostaş între elini, cu numele Zosima. Acela dorea să fie următor credinţei lui 
Hristos. Auzind el că ighemonul se apropie şi năvăleşte cu prigonirea, a lepădat armele cele 
ostăşeşti şi a alergat la Sfinta Biserică, învăţînd credinţa cea întru Hristos, a luat Sfîntul Botez 
şi se deprindea cu lucrurile cele creștineşti, în curăţie şi în întreaga înţelepciune, îndeletnicindu- 
se în postiri și în rugăciuni. După cîteva zile, ighemonul Dometian, mergea în cetatea aceea şi 
s-a apropiat de el unul din slujitorii de idoli şi i-a zis: "Este aici un ostaş, anume Zosima, care 
defaimă pe împărat şi puterea voastră. Acela, lepădîndu-se de rînduiala ostăşească în care era 
scris de împăratul Traian și aruncînd armele sale, zice că este creştin, nesocotește pe zeii noştri, 
disprețuiește legile împărătești şi defaimă stăpînirea împărătească. Ighemonul, auzind aceasta, 
a zis: "Să se aducă acel Zosima aici la judecată”. 


Deci, cu o ceată de ostaşi ducîndu-se după poruncă, au prins pe sutașul Zosima şi l-au 
dus la judecată. Ighemonul, văzîndu-l, l-a întrebat: "Tu ești cel ce te numeșşti Zosima?" Ostașul 
lui Hristos a răspuns: "Eu sînt Zosima, robul Domnului meu lisus Hristos”. Ighemonul a zis: 
"Mai întîi spune-mi în ce rînduială eşti ca om, apoi vei spune al cui rob eşti”. Sfîntul a zis: "Am 
fost în rînduiala de ostaş al împăratului vostru cel pămîntesc şi, lepădînd pe zeii voştri cei 
pierzători, m-am făcut ostaș al Împăratului ceresc, Care este Hristos adevăratul Dumnezeu!" 
Dometian a zis: "O, nelegiuitule, nimic nu-ți va ajuta numele lui Hristos. Deci, mai bine jertfeşte 
zeilor, ca să ţi se ierte păcatul cu care ai greşit împotriva împăratului nostru Traian şi de la care 
te-ai învrednicit cu rînduiala ostăşească". Sfîntul a zis: "Nu voi jertfi deloc zeilor voştri”. 


Atunci Dometian a poruncit ca pe ostaşul lui Hristos să-l ducă în temniţă. A doua zi, 
sfîntul iarăşi a fost judecat, avînd mîinile legate înapoi. Ighemonul, văzîndu-l, a poruncit să-l 
spînzure pe lemnul cel de muncire și, pe cînd îl muncea, i-a zis: "Jertfeşte zeilor, spurcate 
Zosima, mai înainte de a începe să ţi se rupă mădularele tale!" La acestea, sfîntul a răspuns: 
"Nu numai cu cuvintele, dar nici cu faptele nu vei putea să mă îndupleci să jertfesc zeilor tăi!" 


Deci ighemonul a poruncit la nişte ostaşi puternici să-l bată. Sfîntul Zosima fiind bătut, 
a zis către ighemon: "În deşert se ostenesc slujitorii tăi; căci, Dumnezeu întărindu-mă pe mine, 
nu simt bătăile ce mi se dau!" Astfel mucenicul a fost bătut multă vreme, încît şi pămîntul s-a 
roșit de sîngele lui. Apoi a strigat cu glas mare către Dumnezeu, zicînd: "Doamne Dumnezeule 
Atotputernice, Cel ce şezi în scaunul slavei Tale, Cel ce ai întins cerul și ai întemeiat pămîntul, 
Cel ce ai adunat toate apele într-o adunare, nădejdea noastră şi aşteptarea robilor Tăi, ascultă- 


mă pe mine, care mă rog Ţie, nu mă lăsa să fiu biruit de îngrozirile şi muncile tiranului; pentru 
ca toţi cei ce nu ştiu numele Tău să înveţe prin mine a Te cunoaște pe Tine, Unul Adevăratul 
Dumnezeu". 


Astfel rugîndu-se sfîntul, a venit un glas din cer, zicîndu-i: "Zosima, îmbărbătează-te și 
te întăreşte; căci Eu sînt cu tine şi nimic nu te va birui". Acest glas l-a auzit şi Dometian şi cei 
ce erau cu dînsul. Unii ziceau: "Mare vrăjitor este acesta!" Iar alţii ziceau: "Acesta nu este 
vrăjitor, ci robul lui Hristos Dumnezeul său. Cu adevărat este mare Dumnezeul creştinilor, de 
la care s-a trimis acest glas spre omul acesta!" Apoi ighemonul a poruncit la patru ostaşi să-l 
întindă pentru muncă în patru părți. lar mucenicul, fiind întins, şi-a ridicat ochii spre cer şi a 
zis: "Doamne Dumnezeul meu, Cel ce cunoşti gîndurile omeneşti, nădejdea creştinilor, scăparea 
şi odihna celor ce sînt în primejdii, izbăvește-mă de meşteşugirile pierzătorului Dometian, 
slujitorul diavolului, ca toţi cei ce stau de față să Te cunoască pe Tine, că Tu ești Dumnezeul 
Cel viu, Care ai fost mai înainte de veci şi în veci vei fi!" 


Atunci îndată mulţi din cei ce stăteau de faţă, văzînd o răbdare ca aceea a mucenicului, 
au crezut în Hristos. Ighemonul, văzînd aceasta şi temîndu-se ca nu cumva să se întoarcă toţi 
spre credința creștinească, s-a mîniat; deci, scriîşnind din dinţi, se gîndea în sine cu ce fel de 
moarte să piardă pe robul lui Hristos. Pentru aceea a poruncit să aducă un pat de aramă şi să 
pună dedesubt foc mare, ca să ardă pe mucenic deasupra lui. Patul acela fiind ars foarte tare, a 
poruncit să pună pe el pe sfîntul. Dar mucenicul, însemnîndu-se cu semnul Sfintei Cruci, s-a 
suit pe pat și îndată Domnul a prefăcut focul în rouă, pentru că prin îngerii Săi a trimis 
mucenicului ajutor. Toţi cei ce stăteau de faţă, socoteau că mucenicul este mort din pricina 
focului; dar îngerii Domnului, ridicînd pe sfîntul de pe patul acela, l-au pus viu lîngă pat, nefiind 
vătămat deloc. Poporul, văzînd o minune ca aceea, a preamărit pe Dumnezeul Cel Adevărat, 
Care a trimis pe sfinţii Săi îngeri şi a izbăvit pe robul Său de un foc ca acela; şi mulţi s-au 
apropiat de credinţa lui Hristos. Ighemonul, sculîndu-se de la judecată, s-a dus acasă cu ruşine; 
iar pe mucenic a poruncit să-l ia şi să-l ţină sub pază. 


După aceasta, ighemonul Dometian s-a dus în cetatea Cono-niei și a poruncit să aducă 
după el pe mucenic legat, ca acolo să-l muncească. Ajungînd în acea cetate şi şezînd la judecată, 
a poruncit să încalțe pe mucenic cu papuci de fier, în care erau puse piroane ascuţite și să-l lege 
cu un lanţ de fier de un cal neînvăţat, ca să alerge cu calul. Sfîntul, fiind legat de calul acela, 
alerga atît de repede cu papucii cei de fier, încît întrecea calul, pentru că Dumnezeu era cu el. 
Iar sfîntul zicea în alergarea sa: "Doamne Dumnezeule, Care săvîrșești picioarele mele ca ale 
cerbului, dă-mi răbdare desăvirşită!" 


Ighemonul, văzînd o răbdare ca aceea a mucenicului, a poruncit să-l arunce în temniță 
şi să nu-i dea deloc mîncare şi băutură, ca să se sfirşească de foame şi de sete. 


După ce au trecut trei zile, în care sfîntul n-a gustat nimic, au intrat în temniţă doi tineri 
preafrumoşi, dintre care unul îi aducea pîine curată, iar altul un vas cu apă. Aceia au zis 
sfîntului: "Primește acest dar preascump, pe care ţi l-a trimis Dumnezeul tău". Mucenicul lui 
Hristos, primind, a mîncat, a băut, s-a întărit cu trupul şi a zis: "Mulţumesc Ţie, Doamne, că 
Te-ai milostivit spre mine și nu m-ai trecut cu vederea, ci m-ai săturat cu cereasca Ta pîine şi 
băutură! Laud şi slăvesc măririle Tale în veci!" Făcîndu-se ziuă, ighemonul a șezut la judecată 
şi a poruncit să aducă pe mucenic la cercetare. Sfîntul a stat înaintea lui cu faţa luminoasă, avînd 
mintea îndreptată către Dumnezeu. Ighemonul se mira văzînd pe mucenic neschimbat la față, 
după atîtea munci şi a zis către el "O, Zosima, măcar vino-ți în simţire şi jertfeşte zeilor ca să 
nu fii zdrobit de bătăi şi astfel să mori prin chinuri grozave". 


Sfîntul a răspuns: "De voieşti, jertfeşte tu diavolilor celor asemenea cu tine; iar eu, 
precum am zis mai înainte, voi sluji numai Dumnezeul meu". Ighemonul, mîniindu-se, a 
poruncit să spînzure pe mucenic la muncire şi a zis către el: "Vezi, ticălosule, cît de multe munci 
s-au pus înaintea ta? Şi încă nu mă asculți ca să jertfeşti zeilor?" Sfintul a răspuns: "Cel ce 
iubeşte pe Dumnezeul Cel viu, nu ţine seama de aceste munci!" Atunci ighemonul a poruncit 
să strujească trupul mucenicului cu piepteni de fier. Mucenicul, fiind muncit astfel, a strigat cu 
glas mare către Dumnezeu, zicînd: "Acum cunosc mai bine milostivirea îndurărilor Tale, 
Hristoase, Făcătorul luminii; de vreme ce m-ai întărit ca să rabd muncile cu bărbăţie şi nici să 
grăiesc ceva cu nerăbdare; astfel, prin aceste munci, să se cunoască şi mai mult puterea 
dumnezeierii Tale”. 


Sfîntul zicînd acestea, ighemonul a poruncit ca, luîndu-l de la muncire, să-l pună iarăși 
înaintea sa, şi i-a zis: "Multe munci ai răbdat pentru Hristosul tău și nici un folos nu ai avut. 
Măcar acum, apropiindu-te, jertfeşte zeilor!" Atunci sfîntul a răspuns: "Dometiane, 
preacumplitule muncitor, fără de omenie şi plin de necurăţie, teme-te de Dumnezeul Cel ceresc 
şi părăseşte-ţi rătăcirea ta; iar pe acei idoli să nu-i numeşti dumnezei, fiindcă sînt diavoli, iar nu 
dumnezei". Ighemonul a zis: "O, dar tu, spurcatule, cum îndrăzneşti a numi pe zeii noștri 
diavoli, cărora toată lumea le sacrifică zile de prăznuire?" Mucenicul a zis: "Ce fel de prăznuiri 
au zeii tăi în iad, astfel să-ţi fie ție, împăratului tău şi tuturor celor ce cred într-înşii!" 


Atunci ighemonul a poruncit ca iarăși să-l spînzure la muncire şi cu lumînări aprinse să- 
i ardă pîntecele. lar mucenicul a zis către ighemon: "Să nu arzi numai pîntecele, ci şi trupul 
meu, dar niciodată nu mă vei birui, pentru că Hristos este cu mine, întărindu-mă. lată, doresc 
foarte mult să fiu ucis de tine, pentru că aceasta este slava mea înaintea Hristosului meu, ca să 
mor pentru EI". Ighemonul, neștiind ce să facă mai mult, a condamnat la moarte pe mucenic, 
ca să 1 se taie capul cu securea. 


Mucenicul, fiind dus la locul cel de moarte, se ruga lui Dumnezeu: "Doamne Dumnezeul 
meu, caută spre mine păcătosul şi primeşte sufletul meu împreună cu cei ce Ţi-au plăcut Ție în 
veac; căci Tu eşti slava şi lauda mea în vecii vecilor!" Ajungînd la locul de moarte, i s-a tăiat 
capul cu securea pentru Domnul său. 


Sfîntul Mucenic Zosima şi-a săvirşit pătimirea sa în 19 zile ale lunii iunie, în cetatea 
Cononiei, stăpînind în Roma Traian, iar peste noi împărățind Domnul nostru lisus Hristos, 
Căruia 1 se cuvine slava şi stăpînirea în vecii vecilor. Amin. 


54. CUVIOSUL IOAN SIHASTRUL 
(19 IUNIE) 


Cuviosul părintele nostru loan, lăsînd lumea, s-a făcut monah şi petrecea în sihăstrie, 
prin pustia din părțile Palestinei, nu departe de Ierusalim. El petrecea zilele sale cu plăcere de 
Dumnezeu, în post şi în rugăciune. Despre viaţa lui cea plăcută lui Dumnezeu se scrie în cartea 
ce se numeşte "Limonar"”, alcătuită de cuvioşii noştri părinţi, loan şi Sofronie, care au fost mai 
pe urmă patriarhi ai Ierusalimului. În ea se scrie astfel: Ne-a spus nouă - adică lui loan și lui 
Sofronie - părintele Dionisie presbiterul şi păzitorul de vase al sfintei biserici cea din Ascalon, 
despre părintele loan Sihastrul, zicînd: Acel bărbat era mare cu viața în neamul cel de acum şi 
foarte plăcut lui Dumnezeu. El vieţuia în hotarele satului Sehusta, care era departe de Ierusalim, 
ca la douăzeci de stadii. Starețul avea în peştera sa chipul Preacuratei Stăpînei noastre de 


Dumnezeu Născătoare şi pururea Fecioarei Maria, avînd în braţe pe Pruncul Cel mai înainte de 
veci, pe Hristos Dumnezeul nostru. Cînd starețul voia să se ducă undeva, ori în pustie departe, 
ori la Ierusalim să se închine cinstitei Cruci şi Mormîntului Domnului Hristos, ori să cerceteze 
Sfintele Locuri, sau să se roage la Muntele Sinai, sau la sfinții mucenici care se aflau departe 
de Ierusalim, acestea le făcea pentru că iubea să dea cinste sfinților. EI se ducea uneori în Efes, 
la mormîntul Sfîntului loan Cuvîntătorul de Dumnezeu, alteori se ducea în Evhaita la Sfîntul 
Teodor, sau în Seleucia Isauriei, la Sfînta Tecla; ori în Sarafas, la Sfîntul Serghie, uneori la 
acela, iar alteori la alt sfînt. 


Cînd se ducea în peştera sa îşi aşeza candela înaintea chipului Preacuratei Născătoare 
de Dumnezeu, o aprindea precum avea obiceiul şi, stînd la rugăciune, se ruga lui Dumnezeu să 
îndrepteze calea paşilor săi. Deci, căutînd spre icoana Născătoarei de Dumnezeu, zicea: 
"Preacurată Stăpînă Născătoare de Dumnezeu, deoarece mă duc în cale depărtată, unde am să 
zăbovesc multe zile, tu singură îngrijeşte-ţi candela ta şi păzeşte-o nestinsă, pînă ce mă voi 
întoarce de la rugăciunea mea. Eu, avînd în călătorie ajutorul tău împreună, mă duc în calea în 
care am gîndit". Zicînd acestea spre sfînta icoană, se ducea în calea sa și zăbovea de multe ori 
o lună, alteori două şi trei, iar alteori cinci sau şase luni. Apoi, cînd se întorcea, găsea candela 
plină şi arzînd, precum o lăsa cînd pleca în cale și niciodată n-a găsit-o stinsă. 


Se mai scrie încă şi aceasta de către cuviosul părinte loan, în aceeaşi carte, "Limonar”: 
"Odată, umblînd în hotarele satului acela, unde își avea peștera, a întîmpinat un leu mare venind 
asupra lui, la un loc unde calea era foarte strîmtă - între două garduri de spini cu care obișnuiau 
lucrătorii să-și îngrădească ţarinile lor. Calea aceea era atît de strîmtă, încît un om pe jos, abia 
putea să treacă printre acei spini. Cînd s-au apropiat unul de altul, starețul nu-i făcea loc leului, 
nici leul, din pricina locului strîmt, nu putea să se întoarcă din cale, nici să treacă unul pe lîngă 
altul nu era cu putinţă. Leul, văzînd pe plăcutul lui Dumnezeu, că nu voia nicidecum să se 
întoarcă înapoi, ci să treacă în calea care îi era înainte, a stat în stînga starețului pe picioarele 
cele dinapoi şi gardul acela lărgindu-l puțin cu greutatea trupului său, a lăsat stare-ţului cale 
liberă; şi astfel a trecut pe lîngă leu, atingîndu-se piept în piept şi s-a dus fiecare în calea sa”. 


Odată a venit un frate la părintele loan şi, văzînd că nu se află nimic în peştera lui, i-a 
zis: "Părinte, cum petreci aici, neavînd cele trebuincioase în viaţă?" Starețul a răspuns: "Fiule, 
această peşteră este neguţătorie duhovnicească: dă şi ia; dă lucru de miini şi ia cele 
trebuincioase!" Deci, acest plăcut al lui Dumnezeu viețuind în pustniceștile sale nevoinţe şi în 
osteneli ani îndelungați, s-a dus către Domnul şi s-a numărat în ceata sfinţilor, care stau înaintea 
Tatălui, a Fiului şi a Sfîntului Duh, Dumnezeu Unul în Treime, Căruia se cuvine slavă în veci. 
Amin. 


55. POMENIREA SFÎNTULUI SFINŢITULUI MUCENIC METODIE, 
EPISCOPUL PATARELOR 


(20 IUNIE) 


Metodie, plăcutul lui Dumnezeu, încredințîndu-se Lui din tinerețe, s-a arătat vas curat 
şi locaş al Sfîntului Duh. Drept aceea, cu știința dumnezeiască, s-a învrednicit şi de cinstea 
arhierească. EI a luat păstoria oilor cuvîntătoare, din cetatea Patara, care este în părţile Liciei. 
Acolo păştea turma sa bine şi cu iubire de Dumnezeu, luminînd cu cuvinte alese plinirea 
Bisericii. În acea vreme, se răspîndise eresul lui Origen, care înșela pe mulţi. Acel eres văzîndu- 
l arhiereul lui Hristos că se întăreşte, s-a ridicat împotriva lui, ca un păstor ales, şi cu cuvintele 
sale l-a ars pe acela, ca și cu nişte foc dumnezeiesc, pierzînd tot întunericul și ceața ereticească 
cu preaînţeleptele sale învățături şi cu darul cel dumnezeiesc. 


Cuvintele lui, cele de Dumnezeu insuflate, au strălucit în toată lumea ca nişte fulgere şi 
vestirea lui ca un glas de trîmbiţă a răsunat în tot pămîntul. Drept aceea, vrăjmaşul cel nevăzut, 
nesuferind îndrăzneala și ostenelile lui cele mari pentru Biserica lui Hristos şi pentru dreapta 
credinţă, a înarmat asupra lui pe vrăjmașşii cei văzuţi, pe slugile sale, adică pe elinii care se 
închinau idolilor, îndemnîndu-i ca prin chinuri să ucidă pe slujitorul lui Dumnezeu, care mai 
înainte de mucenicie se îmbrăcase cu înfrînarea trupului cea făcătoare de viață. Deci păgînii, 
prinzînd pe Metodie, arhiereul lui Hristos, i-au tăiat capul cu sabia și prea-sfințitul s-a mutat la 


viața cea mai bună. Astfel, că cel ce mai înainte slujea Mielului lui Dumnezeu, după aceea, ca 
un mieluşel junghiat, s-a adus singur jertfă vie lui Dumnezeu. 


Pentru aceea, s-a împodobit şi cu îndoite cununi, fiind apărător viteaz al dreptei credințe. 
EI s-a luptat împotriva eresurilor şi înaintea elinilor a mărturisit pe Hristos cu îndrăzneală, pînă 
la vărsarea sîngelui şi la sfîrşitul său cel mucenicesc. EI a pătimit pentru Hristos în împărăţia 
lui Avrilian. 


56. SFÎNTUL IERARH LEVCHIE MĂRTURISITORUL 


(20 IUNIE) 


Pe vremea închinătorilor la idoli, cînd păgînii împărați ai Romei stăpîneau Răsăritul şi 
Apusul, era în Alexandria un bărbat cinstit cu numele Evdichie. Acela era simplu la înţelegerea 
învățăturii celei dinafară, dar preaînţelept la duhovniceasca deprindere. Căci era împodobit cu 
faptele bune şi întru curăție deplină își petrecea viața, fiind plin de frica lui Dumnezeu, de 
dragoste și de milostivire spre săraci. Apoi, făcea milostenii multe și se silea la post şi la 
rugăciuni. El avea un fiu - despre care ne este povestirea de față -, pe Sfintul Levchie, care la 
nașterea sa, a fost numit Eutropie, iar nu Levchie, precum se va arăta în acest cuvînt. Cînd 
pruncul era de zece ani, maica sa, Eufrodisia, s-a mutat din viaţa aceasta. 


Atunci tatăl lui, Evdichie, s-a dus cu Eutropie, fiul său, în mănăstirea fericitului Erma, 
care era în hotarele Alexandriei; fiind îndreptat de fericitul egumen Nichita. Acolo a primit 
călugăria, iar pe copil l-a dat la învăţarea cărţii. Deci copilul, fiind isteţ, înțelegea toate cu 
înlesnire şi atît de mult a sporit cu darul lui Dumnezeu întru învăţătura cărții, încît a covîrşit pe 
mulţi din cei ce-l învățau la învăţătura cea dinafară. EI era blînd, smerit și ascultător, slujind cu 
osîrdie tuturor celor din mănăstire. Apoi era iubit de toţi, pe de o parte pentru ascultare şi 
obiceiul lui cel bun, iar, pe de altă parte, pentru înțelegerea Scripturii şi pentru înțelepciunea 
dată lui de Duhul Sfînt. 


Cînd Eutropie era de 18 ani, fericitul Nichita, egumenul acestei mănăstiri, s-a mutat 
către Domnul. Deci frații, sfătuindu-se, rugau pe tînărul Eutropie să le fie egumen, iar el se 
lepăda cu totul, şi încă Evdichie, tatăl lui, îl oprea pe el de la aceasta, sfătuindu-l ca nicidecum 
să nu îndrăznească a lua asupra sa sarcina pe care nu s-a obișnuit a o purta, fiind încă tînăr, şi 
să se facă netrebnic încă de la început, avînd singur trebuință să se îndrepteze prin alţii. Astfel, 
acea mănăstire a rămas fără egumen timp de şapte ani, pentru că pe nimeni altul din fraţii aceia 
nu voiau, decît numai pe fericitul Eutropie, care, deşi nu voia și încă nu era călugărit, totuși îl 
aveau între dînşii ca pe un egumen, folosindu-se mult de îmbunătăţita lui viaţă. 


Într-acea vreme, a împlinit de la nașterea lui 25 de ani şi, adunîndu-se fraţii, i-au zis: 
"Pentru ce treci cu vederea nevoia și rugămintea noastră şi nu voieşti să ne fii începător? lată, 
s-au împlinit şapte ani de cînd nu avem egumen, după sfîrşitul părintelui nostru Nichita, şi 
fiecare petrece după a sa voie. Socotește să nu te faci pricinuitor al risipirii noastre, cînd vreun 
lup, intrînd, va răpi turma lui Dumnezeu. Noi nu vrem să avem pe altcineva stareţ decît numai 
pe tine, deoarece toţi vedem sfinţita ta viaţă, cunoaştem obiceiul tău cel bun şi ştim că de la 
Dumnezeu îţi este dată ție această înțelepciune". 


Atunci Eutropie le-a răspuns lor: "Ce este mie şi vouă, o, cinstiților părinți şi fraţi! Pentru 
ce mă supăraţi pe mine cu aceasta fiindcă nu-mi este mie cu putință să o fac? Căci nici în 
călugărie nu sînt încă tuns, nici nu am vreo rînduială bisericească; deci, cum vă voi fi vouă 


părinte, neavînd putere să vă grăiesc în biserică cuvînt de înţelepciune şi de învățătură, nici 
putînd a pleca pe cei bătrîni, fiind tînăr”. Dar ei îl sileau pe el la tundere şi la primirea preoţiei, 
însă el nu s-a supus nicidecum la voia lor; pentru că, deși în inima sa dorea rînduiala 
bisericească, însă nu o primea, temîndu-se ca nu cumva fără de voie să-l silească pe el la 
egumenie, dacă ar fi primit rînduiala bisericească. Deci, fără să fie călugărit, se arăta cu viaţa 
călugăr iscusit. 


În acea vreme, împărăţea în Roma păgînul împărat Comod, iar în Alexandria a fost 
trimis de împărat eparhul Filip. El avea o fecioară anume Evghenia, care, după ce a primit 
credinţa în Hristos, a petrecut viaţă minunată în chip bărbătesc. Apoi s-a încununat prin 
mucenicie. Acest eparh, Filip, era elin cu credința, deşi se arăta blînd creștinilor; însă, după 
porunca împăratului, a izgonit pe creştini din cetate, ca şi pe arhierei, pe preoţi şi pe călugări şi 
le-a poruncit să-şi aibă departe de cetate locașurile lor, adică bisericile şi mănăstirile. Pe atunci 
era episcop al creştinilor Sfîntul Elie. EI vieţuia în cetatea Eliopoli, care nu era aşa departe de 
Alexandria. Aproape de cetatea Alexandria era o mănăstire zidită de acest episcop și 
încredinţată unui sfînt egumen cu numele de Teodor. În același loc, lîngă cetate, era o biserică 
ridicată în numele Preacuratei Născătoare de Dumnezeu și pururea Fecioarei Maria, la a cărei 
prăznuire se adunau nu numai alexandrinii cei credincioşi, dar şi cei din cetăţile de primprejur 
şi din țări mai depărtate de pe unde erau creștini. Deci, apropiindu-se praznicul Adormirii 
Preacuratei Născătoare de Dumnezeu și mulţi venind de pretutindeni la biserica ei, a ieşit și 
fericitul Evdichie din mănăstirea sa, care se numea Erma, şi s-a dus cu Eutropiu, fiul său, acolo, 
aproape de cetatea Alexandriei, la praznicul acelei biserici. 


În aceeaşi zi, s-a întîmplat și sfîntului episcop Elie de a venit din cetatea Eliopoli la 
aceeași prăznuire cu clerul său şi cu mulţime de popor şi, amestecîndu-se și Evdichie cu 
Eutropie printre poporul care venea după episcop, au mers împreună. Sfîntul episcop a dorit ca, 
mai întîi, să intre în mănăstirea cea zidită de dînsul, care se ocîrmuia de egumenul Teodor şi să 
se odihnească acolo pînă la viitorul praznic. Dar, cînd s-a apropiat de mănăstirea aceea, s-a 
întîmplat în același ceas că mergea tot acolo şi fiica eparhului fericita Evghenia cu doi servitori 
fameni ai săi, îmbrăcată în chip bărbătesc. Deci, văzînd pe episcop şi tot poporul, care mergea 
înainte şi în urma lui, s-a amestecat în popor. Ea, voind să întrebe despre episcop pe vreunul 
din cei ce mergeau înainte şi în urma lui, a găsit pe fericitul Eutropie și el i-a spus cu de- 
amănuntul toate cele despre Elie arhiereul lui Dumnezeu, precum se scrie pe larg aceasta în 
viața ei şi a dus-o la dînsul. Fericitul Eutropie era cunoscut sfințitului episcop după curăția vieții 
sale şi după înţelegerea cea multă a Scripturii. Deci, cel ce va voi să ştie despre Sfînta Evghenia, 
să citească viaţa ei la 24 ale lunii decembrie. Noi, însă, vom vorbi mai departe despre Sfîntul 
Eutropie. 


Odihnindu-se fericitul Evdichie în mănăstirea aceea, într-o noapte i s-a arătat în vedenia 
visului o dumnezeiască descoperire şi înştiinţare, despre sfîrșitul ce i se apropiase. Asemenea, 
i s-a descoperit şi despre fiul său că are să fie episcop, că va sfărima idolii în cetatea 
Vruntisiopoli din Italia şi va lumina țara aceea cu Sfîntul Botez. EI a auzit şi un glas către dînsul: 
"Evdichie, Evdichie, credincios rob al Domnului, de acum să nu te mai numeşti Evdichie, ci 
Evdiclie, adică "blind mîngiietor"; iar fiului tău să nu i se mai zică Eutropie, ci Levchie să-i fie 
numele, care se tîlcuiește: "a venit spre dînsul Duhul Domnului!" 


Deşteptîndu-se Evdichie din somn, a chemat îndată pe fiul său și i-a spus cele ce i s-au 
descoperit în vedenie și i-a zis: "Fiule, vezi că s-a apropiat vremea ducerii mele. Deci, tu să nu 
fu amăgit de deşertăciunile acestei lumi, pentru că Domnul mi-a descoperit despre tine că vei 
fi cinstit cu rînduiala episcopiei şi prin tine voieşte Domnul a curăţi cetatea Vruntisiopoli de 


slujbele idoleşti, şi numele tău nu va mai fi Eutropie, ci Levchie. Aşa te-a numit Domnul, 
precum şi pe mine din Evdichie m-a numit Evdiclie. Sfîntul Levchie, numit mai înainte 
Eutropie, auzind aceasta, s-a închinat lui Dumnezeu şi s-a întins la pămînt în chipul crucii, spre 
a face rugăciune de mulțumire, zicînd: "Bine ești cuvîntat Doamne, Dumnezeul părinţilor noștri, 
al lui Avraam, al lui Isaac şi al lui Iacov, că nu treci cu vederea pe cei ce nădăjduiesc spre Tine, 
nici nu depărtezi milostivirea Ta de la săracii robii Tăi; deci, miluieşte-mă pe mine netrebnicul. 
Pentru aceasta, Doamne, Dumnezeul cerului şi al pămîntului, Te slăvesc şi Te măresc, că Tu 
eşti Stăpîne, iubitor de suflete omenești şi Ţie se cuvine slavă în nesfîrşiţii veci”. 


Sfîntul, rugîndu-se astfel, s-a auzit un glas din cer grăind asupra bisericii: "Levchie, 
Levchie, cel mai luminat cu sufletul şi curat cu inima, iată numele tău este scris la cer şi 
pomenirea ta nu se va şterge din cartea vieții!” Acest glas l-a auzit şi Sfîntul Ele episcopul şi 
oarece frați, care într-acea noapte nu dormeau, ci stăteau la rugăciune, dar nimeni n-a putut să 
înțeleagă cui s-a zis. 


A doua zi au venit frații de la mănăstirea lui Erma, la episcop, zicînd: "Stăpîne părinte, 
este mai mult de șapte ani de cînd sîntem fără de egumen și fiecare din noi vieţuieşte precum 
voieşte; deci, am rugat de mai multe ori pe cinstitul Eutropie să ne fie începător, deoarece din 
tinereţe a crescut în mănăstirea noastră. Viaţa lui cea sfîntă covîrşeşte vieţile noastre ale tuturor 
şi nimeni nu poate să i se asemene lui în ostenelile ascultării; el totdeauna petrece în postiri şi 
rugăciuni, îl vedem îndeletnicindu-se la citirea şi scrierea cărţilor şi la toate lucrurile cele bune. 
Deci, am fi voit să-l avem părintele nostru şi să urmăm paşilor lui, dar el nu voieşte şi trece cu 
vederea rugămintea noastră. Pentru aceea, stăpîne, ne rugăm ție, ca, chiar dacă nu vrea, să ni-l 
pui egumen!" Sfîntul episcop a grăit către dînşii: "Și eu m-am gîndit la același lucru, la care vă 
grăbiţi şi voi acum, dar aşteptaţi puţin pînă ce-l voi sfătui să se supună voinței noastre”. 
Episcopul, zicînd aceasta, s-a sculat şi s-a dus la biserică, fiindcă era ceasul Sfintei Liturghii. 
EI a poruncit arhidiaconului să se urce în amvon şi să strige către popor astfel: "Cine este din 
cei ce sînt aici care se numeşte Levchie?” 


Cînd arhidiaconul a strigat, nimeni din popor n-a răspuns, pentru că nici unul nu era 
dintre dînșii cu acel nume. Deci, arhidiaconul strigînd de două şi de trei ori, Sfîntul Levchie a 
văzut că nu este în popor alt Levchie decît el, a răspuns zicînd: "Eu sînt Levchie păcătosul!" 
Atunci toţi, căutînd spre dînsul, s-au mirat și au zis: "Tu eşti Eutropie, fiul lui Evdichie”. EI le- 
a răspuns: "Întrebaţi pe tatăl meu, că el vă va spune mai bine despre numele meu". Ei au adus 
de faţă pe fericitul Evdochie, bătrînul cinstit, avînd 97 de ani, şi l-au întrebat: "Care este numele 
cel adevărat al fiului tău?" EI, văzînd o bunăvoință ca aceea a Domnului, ca să se descopere 
taina despre dînsul şi despre fiul lui, le-a spus cu de-a-mănuntul toată vedenia sa şi cum glasul 
Domnului în vis şi la arătare a numit pe fiul său Levchie. Toţi cei ce au auzit aceasta, au 
mulțumit cu bucurie lui Dumnezeu şi, alergînd la Sfîntul Levchie, i se închinau, cinstindu-l 
foarte mult. După aceasta, episcopul a început a-l îndemna să primească rînduiala preoţiei și a 
egumeniei, dar el se lepăda. Poporul însă striga, zicînd: "Levchie să fie nu numai preot şi 
părinte, ci chiar de cinstea episcopiei este vrednic”. Deci, Sfîntul Levchie a fost hirotonit preot 
şi a fost pus egumen şi au prăznuit luminos praznicul Adormirii Preacuratei Născătoare de 
Dumnezeu în biserica ei. 


Sfîntul Levchie, luînd locul vredniciei sale, a început şi mai mult a se nevoi în plăcere 
de Dumnezeu, făcînd minuni cu darul Duhului Sfînt, care se odihnea în el. Într-o vreme s-a adus 
un om îndrăcit de neam arab, care acum era chemat spre Sfîntul Botez. Sfîntul, văzîndu-l 
îndrăcit, a zis diavolului: "Duh necurat, încetează de a munci pe acest om!" Iar diavolul, 
tremurînd, a început a striga, tînguindu-se: "Dacă voi ieşi dintr-acesta, apoi unde voi intra, căci 


nu am casă mai bună decît acesta!" Sfîntul Levchie a zis către el: "Necuratule duh, ieşi din 
zidirea lui Dumnezeu şi să nu mai îndrăzneşti a intra în el; ci, ieșind defăimat şi ruşinat, să laşi 
liber pe acela, pe care pînă acum l-ai muncit, urîtorule de oameni, avînd-l legat cu lanţurile 
întunecatei tale puteri. Intră în acei care nu cred în Domnul nostru lisus Hristos şi nici nu se 
închină Crucii Lui celei făcătoare de viață”. 


Atunci diavolul, strigînd tare şi trîntind pe om la pămînt, a ieşit din gura lui cu asemănare 
de pasăre neagră care strigă: "Ce este mie şi ţie, Levchie, robul lui Dumnezeu? Pentru ce mă 
izgoneşti din locaşul meu pe care mi l-am ales? Eu n-am voit să intru în vreun om ce este alb la 
față şi bine împodobit, ci am intrat într-un arap negru şi de spaimă la vederea omenească, 
nădăjduind că nimeni nu mă va izgoni din unul ca acesta!" Deci sfîntul, izgonind pe diavol cu 
semnul Sfintei Cruci, a ridicat sănătos pe omul acela de la pămînt și l-a învrednicit Sfîntului 
Botez. 


Diavolul, ducîndu-se în Egipt, s-a închipuit într-un balaur mare şi înfricoşat; apoi s-a 
dus în cetate la arătare și, umblînd pe uliţe, ucidea pe toți cei cu care se întîlnea, elini și jidovi, 
bărbaţi, femei şi copii. Sfîntul, văzînd mai înainte cu duhul acea răutate ucigătoare a diavolului, 
s-a dus degrabă în Egipt. Dar diavolul cel în chipul balaurului, simțind că sfîntul se apropie de 
cetate, s-a dus şi s-a aruncat în mare lăsînd multe trupuri zăcînd pe ulițele cetății. Sfîntul, intrînd 
în cetate, a văzut o mulțime din cei ce se plîngeau şi se tînguiau pentru morții lor şi-i întreba 
pentru care pricină plîng. Aceia i-au răspuns: "De intrarea cea năpraznică în cetate a balaurului 
şi de uciderea multor oameni!" Ei au mai spus: "În acest ceas, mai înainte de venirea ta, s-a 
aruncat în mare şi s-a afundat". Atunci Sfîntul a poruncit să aducă apă, pe care a sfințit-o și, 
stropind cu ea pe cei morţi, a zis către dînşii: "În numele Domnului Savaot, sculaţi-vă pentru că 
nu sînteți ținuți cu legăturile morții, ci numai vătămaţi cu veninul diavolului; deci nu puteţi să 
vă eliberaţi singuri de puterea cea rea a balaurului, care s-a întărit peste voi pentru păgînătatea 
voastră şi pentru orbirea inimii care vă stăpînește! Sculaţi-vă, cu puterea Dumnezeului meu și 
dați slavă Celui ce v-a zidit pe voi!" 


Sfîntul, zicînd aceasta, se atingea de trupurile lor cu toiagul ce-l ţinea în mîini; şi îndată 
s-au sculat toţi ca din somn. Ei s-au apucat de picioarele sfintului, zicînd: "Cine este Dumnezeu, 
Căruia se cuvine a ne închina, decît numai Tatălui şi Fiului şi Sfîntului Duh, pe Care tu Îl 
propovăduieşti, Sfinte Părinte Levchie, robul lui Dumnezeu?" Toţi cei înviaţi au crezut în 
Hristos, asemenea și din cei vii, ca la trei mii de bărbaţi, au primit în acea zi credinţa în Hristos 
şi s-au botezat cu femeile și cu copiii lor, slăvind pe Domnul nostru Iisus Hristos, pentru 
minunile cele făcute prin sfîntul Său Levchie. 


Trecînd cîțiva ani, Filip, eparhul Alexandriei, a crezut în Hristos cu toată casa sa, pentru 
Sfînta Evghenia, fiica sa. Apoi, după o vreme, lăsîndu-și dregătoria eparhiei, s-a făcut episcop 
al creştinilor. După sfîrşitul mucenicesc al aceluia, a fost ales de toţi cu un glas la arhierie Sfîntul 
Levchie. După Filip a fost eparh în Alexandria, Terentie, apoi Saturnin. Acesta, fiind vrăjmaşul 
creștinilor, s-a sfătuit cu ai săi închinători de idoli să ridice prigoană împotriva creștinilor din 
Alexandria. Dar mai întîi să ucidă pe Sfîntul Levchie, episcopul creştinilor, fiindcă îl vedeau pe 
el întorcînd pe mulți elini la Hristos. Pentru aceea eparhul căuta vreme prielnică să poată începe 
a-şi săvîrşi răutatea lui cea gîndită. Alexandrinii cei credincioşi, înștiinţindu-se de acea gîndire 
a eparhului, s-au sfătuit între ei să ucidă pe eparh. 


Atunci Sfîntul Levchie a chemat la sine pe toți creştinii şi a început a-i sfătui să nu 
îndrăznească a face o tulburare ca aceea, și le-a mai spus arătarea ce i se făcuse lui de la 
Dumnezeu, zicînd: "O, iubiților, să știți că Domnul meu a binevoit a mi se arăta în vedenie și 


mi-a poruncit să vă pun un alt episcop, iar eu să mă duc spre apus la Vruntisiopol, pentru că 
cetatea aceea are trebuinţă de luminare!" 


Creştinii, auzind aceasta, au început a plînge și, căzînd la picioarele Sfîntului, ziceau: 
"Părinte sfinte, nu ne lăsa pe noi, săracii, nu te despărți de popoarele pe care le-ai cîştigat lui 
Dumnezeu, ci petreci cu noi pînă la sfîrşitul tău!" Sfîntul le-a răspuns lor, zicînd: "Voi toți să 
ştiţi că încă din tinereţile mele, Domnul a voit a descoperi tatălui meu, Evdiclie, cele pentru 
mine, cum aveam să primesc această rînduială a arhieriei, de care nu sînt vrednic şi a merge în 
cetatea cea închinătoare la idoli şi la poporul care nu ştie pe Dumnezeu. Pentru că Stăpînul 
nostru a voit ca, prin mine, nevrednicul robul Lui, popoarele acelea să se adauge la Sfînta 
Biserică. De aceea, Domnul mi-a poruncit acum să vă pun vouă alt părinte; iar eu mă duc la 
lucrul care mi s-a poruncit înainte. Dar pentru eparhul Saturnin, să ştiţi că sfatul cel necurat, 
alcătuit spre prigonirea creştinilor, nu va veni întru săvîrșire, fiindcă i s-a scurtat viaţa şi s-a 
apropiat pieirea lui. Astfel, după plecarea mea de aici, va cădea casa lui şi-l va zdrobi cu toţi 
casnicii lui!" 


Aceasta zicînd şi mîngîind pe creştinii care plîngeau, a ales pe un bărbat vrednic de 
arhierie şi l-a pus episcop în locul lui. Iar el, luînd cu sine pe cei doi diaconi ai săi pe Evsevie 
şi pe Dionisie şi cinci din ucenici, s-a dus din cetate la malul corăbiilor, petrecîndu-l tot poporul 
creștinesc, ca la cinci mii de bărbați afară de femei şi copii, zicînd cu plîngere şi cu tînguire 
multă: "Părinte, pentru ce ne laşi şi nu te milostiveşti spre fiii tăi?" Sfintul, întorcîndu-se şi 
văzînd pe cei ce plîngeau, s-a tulburat cu duhul și a plîns. Apoi, ridicîndu-şi mîinile către cer, a 
zis: "Doamne, Dumnezeul meu, lisuse Hristoase, de este voia Ta nu mă lăsa să mă despart de 
aceste popoare ale Tale, în care m-ai pus spre slujba Ta". Zicînd el aceasta, s-a auzit un glas din 
cer, zicînd: "Levchie, nu defăima porunca Domnului, ci intră în corabie şi mergi cu pace unde 
îți este poruncit!" 


Atunci Sfîntul Levchie a zis către tot poporul: "Iată, fraţilor, auziți voința Domnului; 
deci, să ştiţi că nu mă despart de voi de a mea voie!" Sărutîndu-i pe toţi, a intrat în corabie și a 
plecat. lar în Alexandria, după proorocia sfîntului, deodată a căzut palatul eparhului și a ucis cu 
el pe toţi cei ce se aflau înăuntru. 


Sfîntul Levchie, plutind cincisprezece zile, a ajuns la Adrianopoli, nu cel din Tracia, ci 
cel din vechiul uscat. Zăbovind puţin, a luat cu sine doi preoţi, pe Leon şi pe Savin şi, găsind o 
altă corabie, a dat plata şi a șezut în ea și a mers la Ghidrunt. De acolo a intrat într-altă corabie 
şi a sosit la hotarele Vruntisiopolei. leșind din corabie, a mers în cetate cu clerul său şi s-a 
întîmplat de mergea pe calea aceea un tribun cu numele Armaleon, însoțit de ostași. Sfîntul 
Levchie, a întrebat pe unul din acei ostași, zicîndu-i: "Cine este stăpînul în această cetate?" 
Acela i-a răspuns: "Au doară nu aţi auzit de marele stăpîn Antioh, care stăpînește această ţară?" 
Sfîntul iarăși a întrebat, zicînd: "De ce credinţă este stăpînul vostru Antioh?" Tribunul şi cei ce 
erau cu el, auzind această întrebare, au rîs şi au zis: "Oare este altă credință şi alt Dumnezeu, 
afară de soare şi de lună, care luminează toată lumea? Au nu aud urechile tuturor, cînd glasurile 
lor tună în nori? Ce este mai grabnic decît fulgerele care ies din soare? Ce este mai luminat 
decît luna, care prin semnele sale vesteşte înainte, cînd o să fie schimbarea şi prefacerea 
văzduhului?" 


Sfîntul Levchie, suspinînd, a zis: "O, săracilor neştiutori, cum sînteţi străini de lumina 
cea dumnezeiască și nu ştiţi că soarele și luna sînt zidiri ale lui Dumnezeu și slujesc poruncii 
Lui, săvîrşind alergarea lor ziua şi noaptea! Nu se cade a-i numi pe ei zei. Ei nu au nici suflet 
nici dumnezeire; nici la un loc nu pot să stea, ci pururea aleargă, se suie şi se pogoară, uneori 


se întunecă de nori, alteori de noapte; uneori sînt văzuţi, alteori nu. Atît de mult se deosebeşte 
lumina lor de lumina cea pururea fiitoare, adică de Dumnezeul cel cinstit de noi, după cum se 
deosebeşte zidirea de Ziditor. Dumnezeul nostru a creat soarele și luna, cerul și pămîntul şi 
toate cele ce sînt pe ele. Acela este lumina cea adevărată, Care luminează pe toți cei ce cred în 
EI. Acea lumină a zidit strălucirea soarelui şi a lunii şi le-a poruncit să slujească oamenilor, care 
petrec în partea cea de sub cer, ca soarele să lumineze ziua, iar luna să lumineze noaptea. De- 
ați fi cunoscut lumina cea nevăzută a Dumnezeului nostru, niciodată n-aţi fi plecat grumajii 
voştri acelor văzuți luminători”. 


Tribunul Armaleon a zis: "Şi care este acea lumină, care zici că este nevăzută de ochii 
noștri?" Sfîntul Levchie a răspuns: "Hristos, Fiul lui Dumnezeu, Cel născut din Sfînta Fecioară 
Maria!" Sfîntul a început a le tîlcui toate cele despre Hristos Dumnezeu, cum S-a născut, cum 
a petrecut pe pămînt cu oamenii, cum a pătimit de voie, a murit şi a treia zi a înviat; cum S-a 
înălțat la ceruri şi a şezut de-a dreapta lui Dumnezeu Tatăl şi cum va veni să judece lumea și să 
răsplătească fiecăruia după lucrurile lui. Aceasta auzind-o toţi, s-au umilit și au crezut cu 
adevărat cuvintelor lui şi, căzînd cu faţa la pămînt, ziceau: "Ne rugăm ţie, părinte, fă-ne părtaşi 
ai vieții veşnice". Iar el, învăţîndu-i i-a botezat. Numărul lor era de şaizeci şi şapte de bărbaţi. 
În acest chip au început a se lumina oamenii din Vruntisiopoli. 


Înştiințîndu-se stăpînitorul Antioh, că tribunul Armaleon cu ostașii săi au crezut în 
Hristos, l-a chemat la sine şi i-a zis: "Armaleon, oare este adevărat ceea ce aud despre tine, cum 
că tu te-ai făcut creștin împreună cu ostaşii tăi care sînt cu tine?" Tribunul tăcea. Atunci, 
mîniindu-se, a zis: "Pentru ce nu-mi răspunzi?" Tribunul a zis: "Oare este nevoie să te mînii 
contra mea, pentru că sînt creştin?" Antioh a zis: "Nu cu mînie, ci te întreb să ne spui drept, 
cine te-a învăţat credinţa creştinească? Noi toţi te știm că erai învăţat în cărțile noastre și pînă 
acum te lepădai de învăţătura creştinească; iar acum ne mirăm cum ai venit la aceasta să te 
numești creştin?" Armaleon a răspuns: "Pînă acum am fost orb, rătăcind în întuneric și în umbra 
morții; iar acum luminîndu-mă cu darul lui Dumnezeu, văd şi petrec în lumina nădejdii vieții 
veșnice”. Zis-a Antioh: "Ce este acea viață veșnică?" Tribunul a răspuns: "De vei voi, vei putea 
să cunoşti". Antioh a zis: "Arată-ne nouă cu adevărat acea viaţă, că voiesc să o văd şi să o 
înțeleg; dar nu socotesc că este altă viaţă afară de aceasta de aici, nici nu cred că este altă lumină 
şi alt Dumnezeu afară de soare şi de lună”. Tribunul Armaleon a zis: "Soarele şi luna nu sînt 
dumnezei, ci sînt zidiri rînduite de Dumnezeu pe cer, ca să slujească zidirii celei înțelegătoare, 
adică omului, care petrece pe pămînt, luminînd toată lumea; iar nu să le slujească cineva lor”. 


Antioh, minunîndu-se, auzind unele ca acestea de la tribun, a zis: "Cine te-a învăţat pe 
tine această înţelegere?" Armaleon a răspuns: "Un alexandrin cu numele Levchie, care a venit 
aici de curînd. Acela m-a învăţat această înțelegere”. Sfîntul Levchie era în acea vreme, afară 
din cetate în partea dinspre apus, lîngă locul cel de privelişte, învăţînd poporul să creadă în 
Hristos, şi botezînd pe cei ce se apropie de El. Deci, Antioh a chemat la sine cu cinste pe Sfîntul 
Levchie, arhiereul lui Dumnezeu şi, văzîndu-l, i-a zis: "De voiești să credem în Dumnezeul cel 
propovăduit de tine, roagă-te lui Dumnezeu să ne dea ploaie pe care de doi ani nu o vedem și 
din această pricină pămîntul nostru s-a uscat, de nu poate nici rodurile să crească, astfel că tot 
poporul este în lipsă şi în mare nevoie de ploaie”. 


Sfîntul, chemîndu-şi clerul său și pe creştinii cei din nou botezați, a făcut litie, rugîndu- 
se lui Hristos Dumnezeu; și îndată s-a acoperit cerul cu nori şi s-a vărsat ploaie foarte mare încît 
a plouat pînă cînd tot pămîntul acelei țări l-a adăpat şi l-a făcut umed. Atunci Antioh și toată 
cetatea lui au crezut în Hristos şi s-au botezat popoarele ca la douăzeci și şapte de mii, slăvind 
cu toții pe Hristos Dumnezeul nostru. Deci, ei au zidit o biserică în mijlocul cetăţii, în numele 


şi în cinstea Preacuratei Născătoare de Dumnezeu şi pururea Fecioarei Maria; iar alta în numele 
Sfîntului loan Botezătorului, în acel loc unde s-a botezat poporul. Astfel s-a luminat 
Vruntisiopolul cu lumina sfintei credințe. După aceea, Sfîntul Levchie a mai petrecut acolo 
cîtva timp, apoi s-a îmbolnăvit de moarte. 


Deci, cunoscîndu-şi sfîrșitul său, care a fost înştiințat prin descoperire dumnezeiască, a 
chemat la dînsul pe Antioh, a făcut aşezămînt cu el, ca, după mutarea lui, să-i îngroape trupul 
în acelaşi loc unde a sosit cu corabia pe pămîntul lor. Apoi, ridicîndu-și mîinile, a făcut 
rugăciune pentru toată turma sa şi, dînd tuturor binecuvîntare, sărutarea cea mai de pe urmă şi 
pacea, s-a mutat către Domnul, lăsînd plîngere multă în toată cetatea. După aceea Antioh, luînd 
cinstitul lui trup, l-a dus cu slavă la locul limanului corăbiilor, unde sfîntul, venind din 
Alexandria, a ieşit din corabie pe pămînt şi, zidind acolo o biserică în numele lui, a pus într- 
însa sfintele moaște ale marelui și plăcutului lui Dumnezeu, Levchie. De la mormîntul lui se 
făceau multe minuni întru slava lui Dumnezeu celui slăvit în Treime, Căruia de la toată făptura 
se cuvine laudă, mulțumire şi închinăciune, acum și pururea și în vecii vecilor. Amin. 


57. SFINŢII MUCENICI ARISTOCLIE PREOTUL, DIMITRIAN 
DIACONUL ȘI ATANASIE CITEŢUL 


(20 IUNIE) 


Sfîntul Mucenic Aristoclie a fost de neam cipriot, din cetatea Tamasa și era preot al 
soborniceştii Biserici. Deci, pe timpul împărăției lui Maximian, fiind prigoană mare contra 
creştinilor, s-a temut de munci şi, ducîndu-se la munte în pustie, s-a ascuns într-o peşteră. Acolo 
rugîndu-se, a strălucit o lumină mai mare decît soarele şi a venit la dînsul un glas din cer, 
poruncindu-i să meargă la mănăstirea Salamina, din insula Cipru şi acolo să se nevoiască 
muceniceşte, pentru numele lui Hristos. EI, fiind întărit cu lumina și cu glasul cel dumnezeiesc, 
îndată a lepădat frica prin care se temea de munci şi, sculîndu-se, s-a dus acolo unde i s-a 
poruncit. Deci, mergînd Aristoclie într-o dumbravă, a venit la biserica Sfîntului Apostol 
Varnava şi acolo a găsit pe Dimitrian diaconul şi pe Atanasie citețul. Acolo el a fost primit cu 
dragoste de dînşii şi a vorbit cu ei despre pricina mergerii sale în cetatea Salamina, precum și 
despre vedenia ce i se arătase. Ei, auzind cuvintele lui, au voit să meargă cu dînsul, dorind să 
moară pentru Hristos. Deci, au mers toți împreună şi, dacă au ajuns în cetatea Salamina, au stat 
la un loc înalt la vederea tuturor şi au început cu glas mare a slăvi şi a propovădui numele lui 
Hristos; iar pe zeii cei elineşti şi pe idolii cei neînsufleţiți îi ocărau; şi îndată au fost prinşi de 
păgâni și duşi la ighemon ca să-i întrebe. 


Deci, cercetîndu-i pe dînşii ighemonul şi înştiințîndu-se că sînt creştini şi văzînd starea 
lor neclintită întru sfînta credinţă, a poruncit ca preotului Aristoclie să i se taie capul cu sabia 
iar pe Sfinţii Dimitrian şi Atanasie, după multe munci să-i arunce în foc. După ce sfinții au 
petrecut vii şi nevătămaţi în foc, i-au osîndit la tăiere de sabie. Astfel s-au sfîrşit răbdătorii de 
chinuri ai lui Hristos, împodobindu-se cu cununa mucenicească. 


58. POMENIREA SFÎNTULUI MUCENIC IULIAN DIN CILICIA 
(21 IUNIE) 

Sfîntul Mucenic Iulian era din cetatea Anazarvia, care este a doua eparhie a Siciliei. El 
s-a născut dintr-un tată care era de neam senatoresc, cu credinţa elin, iar din mamă creştină, 
care după moartea bărbatului său, s-a mutat în Tarsul Ciliciei. Acolo, botezîndu-şi pruncul în 
sfînta credinţă, îl creştea în învățătura cărţii și în dreapta credință. Cînd copilul era de 18 ani, s- 
a pornit prigoană mare împotriva creștinilor din porunca lui Dioclețian. Fericitul Iulian fiind 
prins, a fost dus la ighemonul Marchian spre întrebare. Acesta, schingiuindu-l mult, uneori îl 
amăgea cu îmbunări, iar alteori prin îngroziri și munci, îl silea spre idoleştile jertfe; însă el nu 
s-a lepădat de Hristos. Deci, plimbîndu-l un an întreg prin diferite cetăți ale Ciliciei, pretutindeni 
a fost muncit în diferite chipuri; însă el răbda ca un credincios adevărat al lui Iisus Hristos. 


Cînd a fost adus în cetatea de lîngă mare, care se numea Egeea, slujitorii cei diavoleşti, 
deschizînd gura sfîntului cu sila, îi băgau vin şi carne jertfită idolilor, vrînd ca, cu acele jertfe 
idoleşti, să spurce pe curatul şi sfîntul rob al lui Hristos. Apoi, fiind aruncat în temniţă, a venit 


la dînsul fericita lui maică, care de departe îi urma lui. Ea se ruga lui Dumnezeu să întărească 
pe fiul ei întru nevoinţa cea mucenicească. 


Deci, prinzînd-o pe ea păgînii, a rugat pe ighemon să o lase la fiul ei trei zile, ca să-l 
sfătuiască a se închina zeilor lor. Atunci ighemonul a poruncit să nu o oprească nimeni, cînd se 
va duce în temniţă la fiul ei. Deci dînsa, șezînd lîngă el ziua şi noaptea, îl ruga cu multe lacrimi 
şi cuvinte de iubire, ca o mamă bună şi-l îndemna pe dînsul să rabde pentru Hristos pînă la 
sfîrşit muncile cele de puţină vreme, pentru ca prin acestea să se învrednicească de la Domnul 
de veșnicile bunătăți şi să fie numărat în ceata sfinţilor mucenici. 


După ce au trecut cele trei zile, sfîntul împreună cu maica sa au fost scoşi la judecata 
ighemonului. Ighemonul, nădăjduind că maica lui l-a înduplecat spre a jertfi idolilor pe fiul ei, 
a început a o ferici pe dînsa cu laude. Dar ea, deschizîndu-și cinstita şi de Dumnezeu insuflata 
sa gură, a mărturisit cu mare glas numele lui lisus Hristos, iar idoleasca păgînătate a ruşinat-o 
cu multe mustrări şi ocări. Asemenea făcea şi Sfîntul Iulian, mărturisind cu îndrăz-neală pe 
Hristos, unul şi adevăratul Dumnezeu și ocărînd mulțimea zeilor păgîneşti. Atunci ighemonul, 
mîniindu-se, i-a muncit pe amîndoi fără milă. Pe maica mucenicului, după ce a bătut-o mult, a 
poruncit să-i taie călcîiele picioarelor, cu care a urmat fiului ei venind după dînsul din Tars, 
apoi să o izgonească. lar pe Sfîntul Mucenic lulian a poruncit să-l bage într-un sac cu nisip în 
care erau jivini şi tîrîtoare veninoase şi apoi să-l arunce în mare. Astfel, Sfintul Mucenic lulian 
a luat cununa muceniciei. Tot muceniceşte s-a sfîrşit şi sfînta lui maică, luînd cununile biruinţei 
de la Hristos Dumnezeul nostru. 


Trupul Sfîntului Iulian fiind scos de valuri la uscat, o oarecare drepteredincioasă femeie 
văduvă, luîndu-l, l-a dus în Alexandria și l-a îngropat cu cinste. După un timp sfintele lui moaște 
au fost aduse în Antiohia. lar pomenirea Sfintului Mucenic Iulian, a fericit-o şi a cinstit-o cu 
cuvînt de laudă Sfintul loan Gură de Aur, pe cînd trăia în Antiohia, întru slava lui Hristos, 
Dumnezeul nostru. 


59. SFINŢII CUVIOȘI PĂRINȚI IULIE PREOTUL ȘI IULIAN DIACONUL 
(21 IUNIE) 


Mirmidonia, o latură din Grecia, a fost patria acestor doi Sfinți, Iulie şi Iulian, care s-au 
născut dintr-un tată și dintr-o mamă. Ei din pruncie s-au luminat prin Sfîntul Botez, au crezut 
în dreapta credinţă creştinească şi în învăţătura sfintelor cărți. Ajungînd la vîrstă desăvîrşită, au 
voit să slujească lui Dumnezeu în curăţie feciorească. 


Pentru aceea petreceau în postiri și în rugăciuni, învățînd ziua şi noaptea Legea 
Domnului. Pentru o astfel de viață, au fost primiţi în ierarhia bisericească, Iulie fiind hirotonisit 
preot, iar Iulian, diacon. Ei erau ca doi luminători în Biserica lui Hristos, strălucind cu lucruri 
bune, preamărind astfel pe Tatăl Cel ceresc. Într-acea vreme, prin mijlocul grîului sfintei 
credinţe, se aflau încă multe neghine ale rătăcirii închinării de idoli. 


Deşi Răsăritul și Apusul erau stăpînite de împărați creştini şi pretutindeni înflorea 
dreapta credință, păgînătatea elinească nu era pierdută desăvîrşit, mai ales prin sate; ci 
popoarele cele orbite cu neînţelegerea, se ţineau încă de slujirea idolească de demult. 


Aceşti robi ai lui Hristos, umplîndu-se de rîvnă dumnezeiască, s-au dus amîndoi la 
Constantinopol la dreptcredinciosul împărat Teodosie cel tînăr şi l-au rugat să le dea o scrisoare 
împărătească, ca să poată fără împotrivire să zdrobească idolii din stăpînirea grecească, să 
risipească şi să ardă capiştile idoleşti, să taie pomii și sadurile cele sădite în cinstea idolilor, să 
zidească biserici lui Dumnezeu și să lărgească slava numelui lui lisus Hristos. 


Deci, împăratul le-a dat acea putere şi a întărit-o cu o scrisoare, în care s-au adăugat şi 
acestea: pretutindeni prin ţări şi prin cetăţi, toți cei ce sînt în stăpînire, eparhi, domni şi toți cei 
cu dregătorii şi cu rînduitorii de cetăţi, să-i asculte pe ei, să le ajute în toate lucrurile și să le dea 
cele trebuincioase pentru zidirea bisericilor lui Dumnezeu. Ei au luat binecuvîntare de la 
sfințitul patriarh ca să propovăduiască, să zidească și să sfințească bisericile. Deci, acești doi 
sfinţi ostași ai lui Hristos au mers, ca doi apostoli, prin ţările împărăției greceşti, propovăduind 
astfel numele lui lisus Hristos la cei necredincioşi. Ei întorceau pe mulţi la Hristos Dumnezeu, 
nu numai cu cuvîntul, dar şi cu minunile încredinţindu-i, pentru că aveau dar și putere de la 
Dumnezeu a tămădui neputinţele, a goni diavolii, a risipi pretutindeni capiştile idoleşti şi a 
sfărima idolii. 


Însă unde elinii cei împietriți voiau să li se împotrivească, acolo arătau porunca 
împărătească la stăpînitor şi la mai marii cetăților, luau ajutor de la dînşii şi făceau cele ce li se 
cădea. Ei au zidit multe biserici, nu numai cu ajutorul visteriilor bisericeşti, dar şi prin darea 
creștinilor celor dreptcredincioși, pentru că toți, pretutindeni, văzînd pe nişte învăţători 
luminători şi făcători de minuni ca aceştia, nu-şi cruțau averile lor pentru zidirile cele sfinte. 
Astfel au străbătut Răsăritul și Apusul și au zidit o sută de biserici, iar minuni au făcut 
nenumărate, dar care nu se pot povesti în scris cu de-amănuntul, decît numai cîteva din cele 
multe, care se pot aduce aminte. 


Cînd prin sîrguinţa lor se zidea o biserică în Vivli, unul din lucrători, lucrînd cu o unealtă 
de fier, din nebăgare de seamă și-a tăiat degetul cel mare de la mîna stîngă curgînd mult sînge. 
Din acea pricină, slăbind de durere, omul căzu ca un mort. Sfinţii, aflînd de acea întîmplare, au 
luat degetul cel tăiat, l-au lipit la locul lui şi însemnîndu-l cu semnul Sfintei Cruci, îndată 
degetul s-a lipit şi s-a prins de rădăcina sa, iar rana s-a tămăduit îndată. Ei, ridicînd de la pămînt 
pe omul cel sănătos, i-a dat în miini acea unealtă de fier, și i-a zis: "Întăreşte-te şi te osteneşte 
în numele Tatălui şi al Fiului şi al Sfîntului Duh". După aceea, fiind ei în eparhia Mediolanului, 
aproape de cetatea ce se numea Gaudin, curăţind un oarecare sat de îndrăcirea idolească, au 
zidit o biserică, - ce era a 99-a din cîte zidiseră ei -, şi ajuta la acea zidire mulțime de popor 
credincios. În acel timp, nişte oameni, trecînd cu căruțele pe lîngă locul acela şi văzînd pe cei 
ce zideau, au zis între ei: "Aceştia ne vor opri şi pe noi să le ajutăm la zidire şi vom zăbovi; 
deci, chiar dacă n-am voi, ne vor pune cu sila”. Dar de vreme ce nu aveau pe unde să treacă 
decît prin acel loc, au socotit un lucru ca acesta: pe unul dintre ei l-au pus în căruță ca pe un 
mort, făcîndu-se că-l duc să-l îngroape. 


Cînd au ajuns în dreptul zidirii acelei biserici, sfinţii au zis către dînşii: "Fiilor, ajutați- 
ne puţin şi nouă la lucrul acesta, la care ne vedeţi ostenindu-ne". Ei au răspuns: "Nu putem să 
zăbovim, fiindcă ducem pe un mort la îngropare". Sfîntul Iulie le-a zis: "Fiilor, nu minţiţi oare?” 
Ei au răspuns: "Nicidecum, părinte!" Sfîntul Iulie a zis iarăși: "Să vă fie după cuvîntul vostru”. 
Apoi oamenii aceia s-au dus în calea lor. După ce s-au depărtat puţin, au zis către cel ce se 
prefăcea mort să se scoale, iar el nu s-a mai sculat. Ei, socotind că doarme, au început a-l 
îmboldi, dar au văzut că-i mort cu adevărat. Acea minune aflîndu-se îndată de toţi, au fost 
cuprinși de frică şi de spaimă şi din acel ceas nimeni nu mai îndrăznea să spună vreo minciună 
acelor sfinți părinți. 


După aceasta, Sfîntul lulie preotul a zis către Sfîntul Iulian diaconul fratele său: "Frate, 
rămîli tu aici să zideşti această biserică care este a 99-a, iar eu mă voi duce să caut loc, unde să 
zidim pe cea de o sută, ca după zidirea cea de pe pămînt a celor o sută de biserici, cu darul lui 
Dumnezeu, să ne mutăm în Biserica cea nefăcută de mînă, care stă veşnic în ceruri”. Zicînd 
aceasta, s-a dus. Mergînd el ca la două mile, a ajuns la un lac care se numea Mucoros, şi care 
era foarte mare. În mijlocul lui a văzut o insulă mare şi frumoasă, în care nu petrecea nimeni. 
Căutînd spre acea insulă, se gîndea cum ar putea ajunge acolo. Negăsind luntre, şi-a plecat 
genunchii la rugăciune şi s-a rugat, zicînd: "Doamne Dumnezeule, Atotputernice, lisuse 
Hristoase, fă cu tăria Ta cea atotputernică, ca acest cojoc ce este pe mine, să-mi slujească în loc 
de luntre, ca ținîndu-mă neafundat pe dînsul cu dreapta Ta şi îndreptîndu-mă să trec calea apei 
la acea insulă”. 


Rugîndu-se astfel, şi-a întins cojocul deasupra apei şi făcîndu-şi semnul Sfintei Cruci, 
s-a suit pe dînsul şi astfel cojocul i-a servit ca o luntre neafundată. Sfîntul, vîslind ca şi cu o 
lopată cu toiagul ce-l avea în mîlini şi îndreptînd acea minunată luntre de cojoc, a ajuns la acea 
insulă. Deci, umblînd printr-însa, s-a minunat văzînd frumuseţea ei. În mijlocul insulei a văzut 
o piatră mare care era foarte lată și sfîntul s-a gîndit să zidească pe dînsa biserica a o sută, în 
numele celor doisprezece Sfinţi Apostoli. Insula aceea era plină de şerpi şi de multe tîrîtoare 
veninoase, din care cauză nimeni nu îndrăznea să se apropie de ea. Sfintul s-a suit pe piatra 
aceea şi făcînd o cruce dintr-un lemnişor mic, a înfipt-o într-o mică crăpătură a pietrei. Apoi, 
rugîndu-se lui Dumnezeu, a chemat la el, cu numele lui Iisus Hristos, pe toţi șerpii şi pe toate 
tîrîtoarele. Deci s-a adunat la dînsul mulţime multă și a zis către ele: "Voi aţi viețuit destul timp 
în locul acesta, acum în numele Preasfintei Treimi vă poruncesc să ieșiți din insula aceasta și 
să lăsați acest loc Casei lui Dumnezeu și robilor lui Hristos care vor să viețuiască într-însul". 


Sfîntul, zicînd acestea, îndată toţi șerpii și toate tirîtoarele s-au supus poruncii sfîntului 
şi au plecat împreună spre latura dinspre apus a insulei, apoi s-au afundat în lac și au înotat în 
partea dinspre muntele ce se numea Comunchin şi s-au așezat acolo, iar insula a rămas curată 
de acele lighioane. Sfîntul, trecînd apa înapoi ca și mai înainte, s-a dus la locuinţele creștineşti 
de pe acolo şi, căpătînd de la dînşii ajutor şi toate cele de trebuinţă, a mers cu luntrea și cu 
lucrători în insula aceea. Deci, întemeind pe acea piatră biserica celor doisprezece Sfinţi 
Apostoli, au început să o zidească. Într-acea vreme, fratele lui a sfîrşit biserica care era aproape 
de cetatea Gaudiam și a socotit să zidească într-însa un mormînt pentru fratele său Iulie. Sfîntul 
Iulie, auzind de săvîrşirea acelei biserici, s-a dus să o vadă şi să cerceteze pe fratele său. 


Venind acolo, Sfîntul Iulie a zis către el: "Iată, iubite frate, cu ajutorul lui Dumnezeu și 
cu rugăciunile tale s-a săvîrşit toată zidirea bisericii. Acum a rămas a se mai face un mormînt 
pentru tine, ca după moartea ta să se odihnească acolo trupul tău”. Sfîntul Iulie, fiind plin de 
darul proorocesc, a zis către Sfintul Iulian: "Fă degrabă mormîntul pe care l-ai început, dar să 
ştii că tu te vei odihni într-însul". Așa a şi fost, căci, săvîrşindu-se mormîntul, Sfîntul Iulian 
diaconul s-a mutat la Domnul şi Sfîntul Iulie, îngropîndu-l cu cinste, s-a întors în insula unde 
începuse a zidi biserica Sfinților Apostoli. Deci, săvîrșindu-o, şi-a făcut într-însa mormânt, 
văzînd mai înainte că 1 s-a apropiat sfîrşitul, fiindcă acum îmbătrînise. 


Într-acea vreme, împăratul a pus eparh în Mediolan, ca să stăpînească toată țara aceea, 
un oarecare bărbat de neam bun, cu numele Avdentie, îmbunătățit şi plăcut lui Dumnezeu. 
Acela, auzind de Sfîntul Iulie, a zis către casnicii săi: "Să ne suim într-o corabie şi să mergem 
în insula Mucoros şi să vedem acolo pe omul lui Dumnezeu, Iulie preotul și zidirea lui. 
Avdentie, intrînd în corabie, a plecat și a ajuns cu bine acolo. EI, învrednicindu-se de 
binecuvîntarea sfîntului şi de vorba lui cea duhovnicească, privind zidirea bisericească, a zis 


către dînsul: "Stăpîne părinte, dacă voiţi să mai faceți ceva să-mi spuneţi mie, ca să adaug și eu 
din averea mea la lucrul vostru, căci sînt gata să slujesc cu bucurie la trebuinţa voastră". Sfîntul 
a răspuns: "Fiule, nu este trebuință să se mai zidească ceva, decît numai să-ţi facem un mormînt 
aproape de mormîntul meu, ca după mutarea ta să ţi se odihnească trupul în această biserică”. 
Avdentie a zis: "Părinte, tu să-ţi ai mormîntul aici, căci eu mi-am gătit mormîntul în Mediolan". 
Grăit-a sfîntul: "Fiule, să mă crezi, că nu se îngroapă în altă parte trupul tău ci aproape de al 


Li 


meu . 


După multă vorbă cu Sfîntul, Avdentie, luînd binecuvîntare, s-a întors la Mediolan. 
Sfîntul Iulie nu după multă vreme s-a dus către Domnul şi a fost pus în mormîntul său, iar de la 
mormîntul lui se dădeau multe tămăduiri bolnavilor. lar după mutarea sfîntului, i-a luat locul 
preotul Ilie, care era plin de fapte bune. 


După ce au trecut cîţiva ani, Avdentie, eparhul Mediolanului, şi bărbatul cel plăcut lui 
Dumnezeu, a murit şi a fost pus în mormîntul său din Mediolan. A doua zi, trupul lui s-a găsit 
scos afară din mormînt, nu ca un lepădat, ci ca unul ce a fost scos și pus cu cinste. După aceea 
l-au pus iarăşi în mormîntul acela, dar și a doua oară a fost găsit scos afară din mormânt, asemeni 
şi a treia oară. După această întîmplare, ei au voit să-l pună în alt loc, dar nici acolo nu-l primea 
locul. 


Atunci casnicii lui şi-au adus aminte de cuvintele Sfîntului Iulie, care le grăise către 
Avdentie, că nu se va îngropa în altă parte, decît numai alături de trupul lui. Și au dus trupul lui 
Avdentie la insula aceea, iar fericitul Iulie, întîmpinînd trupul eparhului, l-a primit cu cinste şi 
l-a îngropat lîngă mormîntul Cuviosului Iulie. Așa s-a împlinit proorocia sfîntului, întru slava 
lui Hristos, Dumnezeul nostru Cel slăvit, împreună cu Tatăl şi cu Sfîntul Duh, în veci. Amin. 


60. SFÎNTUL SFINŢITUL MUCENIC EVSEVIE, EPISCOPUL 
SAMOSATELOR 


(2 IUNIE) 


Sfîntul Evsevie a fost episcop în cetatea Samosatelor, de sub stăpînirea patriarhiei 
Antiohiei. El era un bărbat dreptcredincios şi plin de rîvnă către Dumnezeu şi s-a arătat într- 
acea vreme statornic, viteaz şi neplecat în mărturisirea cea drepteredincioasă. În acea vreme, 
eresul lui Arie se întărise şi vătămase pe mulţi, iar Biserica lui Hristos era tulburată de el 
întocmai ca o corabie în mijlocul mării înfuriate de valuri; pentru că, după moartea Sfîntului şi 
Marelui Împărat Constantin, împărăţia Răsăritului a luat-o fiul său, Constanțiu, care primise 
eresul lui Arie. Acela ajuta foarte mult arienilor și se lupta pentru dînşii, făcînd multă prigonire 
şi răutate celor drepteredincioşi. Sfîntul Evsevie din acea pricină a pătimit de la arieni multe 
supărări. Rîvna lui pentru buna credinţă în Biserica lui Hristos a început a se cunoaşte de aici. 


După ce Eudoxie, patriarhul Antiohiei, ereticul cel de un gînd cu arienii, a venit la 
scaunul patriarhiei Constantinopolului pentru bogăţie, s-a făcut sinod în Antiohia de toţi 
episcopii Siriei, pentru a alege alt patriarh în locul lui Eudoxie. Puțin însă era atunci numărul 
episcopilor şi al creştinilor drepteredincioşi, căci mai mulți erau eretici arieni, urmînd 
împăratului lor cel răucredincios. În acel sinod Sfîntul Evsevie era unul dintre cei întii-şezători. 
Deci, Sfîntul Evsevie, ştiind bine pe Sfîntul Meletie, episcopul Sevastiei din Armenia, cum că 
este dreptcredincios şi ţine întru totul la învățătura stabilită la Sinodul cel dintii, care s-a ţinut 


în Niceea, sfătuia pe toţi să aleagă la patriarhie pe Meletie. Dar cei ce aveau socoteala arienilor, 
neștiind credinţa cea dreaptă a lui Meletie şi socotindu-l că este de un gînd cu dînşii, au ascultat 
cu înlesnire sfatul lui Evsevie şi, alcătuind asupra lui judecata alegerii de obşte, au întărit-o cu 
iscăliturile mîinilor lor şi au încredinţat-o Sfîntului Evsevie. După aceea, trimiţind rugăminte la 
Sfîntul Meletie, cu împărătească voire l-au adus pe el în Antiohia cu mare cinste, ieşindu-i tot 
poporul în întîmpinare. 


Sfîntul Meletie, luînd scaunul patriarhiei, învăța pe popor mai întîi viaţa cea 
îmbunătăţită şi obiceiurile cele bune, curățind calea cea greşită din inimile lor spre credința cea 
dreaptă. Sfîntul se gîndea că dacă va îndrepta mai întîi obiceiurile lor cele rele, smulgîndu-le ca 
pe nişte spini şi pălămidă din inimile lor, va putea mai cu înlesnire să semene întru dînşii 
sămînţa dreptei credinţe. Însă poporul dorea să știe cu dinadinsul ce fel de credinţă are patriarhul 
lor cel nou. Cu aceasta însă ei au supărat pe Sfîntul Meletie, care a propovăduit în biserică 
cuvîntul lui Dumnezeu către popor despre dreapta credinţă ce s-a întărit la întîiul Sinod a toată 
lumea din Niceea, că Fiul lui Dumnezeu este deoființă şi de o fire cu Tatăl, născut din veci iar 
nu făcut”. 


Sfîntul, învăţînd poporul astfel, cu mare glas arienii s-au tulburat despre aceasta foarte 
mult, precum scrie pe larg în viața lui Meletie; iar drepteredincioşii s-au veselit cu bucurie 
negrăită, văzînd pe un arhiereu dreptcredincios şezînd pe scaunul apostolesc. Arienii, mîniindu- 
se foarte mult, au izgonit din biserică pe arhiereul lui Dumnezeu, Meletie, după treizeci de zile 
de la primirea patriarhiei, şi au început a-l huli pretutindeni, numindu-l eretic, îndemnînd şi pe 
împărat să-l osîndească la surghiunie. Deci, sfîntul a fost scos noaptea din Antiohia și trimis la 
surghiunie, iar în locul său au ales pe un oarecare Evzoie, episcop de credinţă arian. Atunci 
Sfîntul Evsevie, episcopul Samosatelor, văzînd că Biserica Antiohiei este tulburată de eretici şi 
o răutate fără de vină ca aceea se face Sfîntului Meletie, noul arhiepiscop, i-a fost mare jale de 
aceasta. Deci, sculîndu-se, a plecat din Antiohia, nespunînd nimănui de aceasta, ducîndu-se 
astfel în cetatea sa. 


Arienii, aducîndu-şi aminte că judecata alegerii la arhieria Sfîntului Meletie este la 
dînsul spre păstrare şi temîndu-se ca nu cumva să fie vreodată judecați de sobor, că ei singuri 
cu un glas l-au ales ca arhiepiscop și tot ei l-au izgonit, au rugat pe împărat, care tocmai se afla 
în Antiohia, să trimită după Evsevie şi să le dea acel act încredinţat lui. Deci, împăratul îndată 
a trimis un slujitor în urma sfîntului, care, ajungîndu-l, i-a spus porunca împărătească. lar 
episcopul i-a răspuns: "Judecata cea de obşte care mi s-a încredinţat mie, nu o voi da, decît 
numai cînd toţi cei ce mi-au încredințat-o se vor aduna". Trimisul împăratului întorcîndu-se cu 
acest răspuns, împăratul s-a supărat foarte tare şi a trimis a doua oară, scriind în cartea sa cu 
asprime şi poruncind, că de nu va voi să-i dea scrisoarea, să-i taie mîna dreaptă. 


Acesta o scria numai ca să înfricoşeze pe sfîntul episcop, iar trimisului nu i-a poruncit 
să facă un lucru ca acela. Ajungînd trimisul împărătesc la Evsevie şi dîndu-i îngrozitoarea 
scrisoare împărătească, Sfîntul Evsevie a citit-o şi îndată şi-a întins amîndouă mîinile spre 
tăiere, zicînd: "Nu numai mîna dreaptă, ci şi pe stînga să o tăiaţi; dar judecata alegerii lui Meletie 
nu 0 voi da!" Acest răspuns a arătat răutatea şi fărădelegea arienilor şi trimisul s-a întors iarăși 
în deșert. Împăratul, auzind acest răspuns al sfîntului, s-a mirat foarte mult de neînfricoșata lui 
bărbăţie şi de statornicia lui cea tare, iar mai pe urmă îl lăuda pe el înaintea tuturor. 


După cîțiva ani, murind răucredinciosul împărat Constanțiu și după dînsul venind lulian 
Paravatul, acesta a întors de la surghiunie în scaunul Antiohiei pe Sfîntul Meletie, dar pe urmă 
iarăşi l-a izgonit. Pe vremea împărăției aceluia, mare răutate a pătimit Biserica lui Hristos. Căci, 


pe lîngă eresul arienilor care tulbura toată lumea creştină, s-a adăugat şi o prigonire de la 
închinătorii de idoli; pentru că împăratul, lepădîndu-se de Hristos, a jertfit idolilor și a ridicat 
prigoană asupra creştinilor, şi mai ales contra rînduielii bisericești. 


Atunci multe biserici ale celor drepteredincioși erau fără de slujitori şi scaunele 
arhiereşti fără de arhierei. Din această pricină, unii erau uciși de arienii de pe vremea împărăției 
lui Constanțiu, iar alții erau ucişi de închinătorii de idoli de sub stăpînirea lui Iulian. Deci, de 
n-ar fi scurtat Domnul viaţa şi împărăţia lui Iulian, nici o biserică cu slujitorii săi nu ar fi rămas 
întreagă. Într-o vreme cumplită ca aceea, Sfîntul Evsevie, tăinuindu-şi viaţa sa arhierească şi 
îmbrăcîndu-se cu cea ostăşească, a cutreierat Siria, Fenicia şi Palestina, întărind pe creştini în 
sfînta credință. EI, unde afla vreo biserică fără slujitori, punea preoți și diaconi și din ceilalți 
clerici; iar pe aiurea punea şi episcopi, dintre aceia pe care-i afla că lepădaseră dogmele lui Arie 
şi aveau înţelegere ortodoxă. O rîvnă ca aceasta, o osteneală, o sîrguință şi o grijă avea pentru 
Biserica lui Hristos, Evsevie, acest mare arhiereu al lui Hristos. 


După ce a pierit cu sunet păgînul Iulian, a venit după dînsul lovinian, drepteredinciosul 
şi de Hristos iubitorul împărat. Deci Sfîntul Meletie s-a întors la scaunul său, asemenea și 
Sfîntul Evsevie; iar ceilalţi arhierei drepteredincioşi au început fiecare la arătare a-şi lua locul 
lor. 


După îndemnul Sfîntului Evsevie, Sfîntul Meletie a adunat în Antiohia un sinod, la care 
au luat parte douăzeci şi şapte de episcopi, între care Evsevie era întîi după Meletie. La acel 
sinod a fost şi Sfîntul Pelaghie, episcopul Laodiceei, despre a cărui curată şi sfîntă viață se scrie 
astfel: EI în tinerețile sale a fost silit de părinții săi spre nuntă. Deci fiind dus în cămară, a sfătuit 
pe mireasa sa la păzirea cea neîntinată a fecioriei. Astfel el petrecea cu ea în feciorie curată sub 
chipul însoțirii, ca un frate cu sora sa. El era bogat şi în multe alte fapte bune, pentru care a fost 
cinstit cu rînduiala arhierească de la Dumnezeu și de la oameni. Acesta avea mare dragoste atît 
către Sfîntul Meletie, cît şi către Sfîntul Evsevie şi le era prieten de un gînd, luptînd împreună 
cu ei, pentru răspîndirea dreptei credinţe. La acel sinod din Antiohia, sfinții părinți au poruncit 
tuturor ca să mărturisească şi să creadă că Fiul este de o ființă şi de o fire cu Tatăl, după cum a 
stabilit Sinodul cel dintîi din Niceea. 


La aceasta s-au învoit şi arienii, care au iscălit cu mîinile lor, însă cu fățărnicie, deoarece 
prin aceasta făceau voia împăratului celui credincios şi drepteredincioşilor sfinţi arhierei 
Meletie, Evsevie şi Pelaghie, temîndu-se astfel de îndrăzneala cea mare, pe care o aveau aceștia 
înaintea împăratului. Împăratul iubea foarte mult pe aceşti stîlpi ai Bisericii, pentru credinţa lor 
cea dreaptă şi pentru sfinţenia lor şi îi cinstea foarte mult, ascultîndu-i în toate. Pentru aceea, ei 
erau înfricoşaţi ereticilor şi, de frica lor, ei au trecut la Biserica celor drepteredincioşi. Însă după 
moartea drepteredinciosului împărat lovinian şi după ce Valent a fost pus împărat în locul lui, 
ereticii iarăşi s-au întors la credinţa lor de mai înainte, întocmai precum cîinii la vomitările lor, 
aducînd şi pe împăratul la credința ariană, prin soția lui, Domnica. Astfel, Biserica celor 
drepteredincioşi era chinuită și păstorii ei izgoniți. Deci Sfîntul Meletie iarăși a fost surghiunit 
în Armenia, iar Sfîntul Pelaghie, în Arabia. Asemenea și Sfîntul Evsevie a fost condamnat la 
surghiunie în Tracia. 


După ce s-a dat nedreapta judecată a împăratului, adică izgonirea lui Evsevie, acea 
Judecată a fost adusă la Samosata spre seară. Sfîntul Evsevie, înştiințîndu-se despre aceasta, a 
chemat la sine pe acel om împărătesc care a venit la sine cu hotărîrea împărătească şi i-a zis: 
"Taci acum şi nu spune nimănui pricina venirii tale, pentru că, de se va înştiința poporul, îndată 
se va umple de rîvnă, se va tulbura şi te va ucide; iar eu mă voi afla pricinuitor al morţii tale”. 


Aceasta zicînd, după săvîrşirea cîntării celei de seară, a spus taina și gîndul său uneia din 
credincioasele sale slugi. Deci, sculîndu-se după somnul cel dîntii, a ieşit din casă cu o slugă, 
care a luat numai o pernă şi o carte, şi pe acelea le ducea după el. 


Mergînd la rîul Eufratului, care curgea pe lîngă zidul cetăţii, s-a urcat într-o luntre ca să 
plece spre cetatea Zeugma; şi a poruncit vislaşilor să pornească, ostenindu-se toată noaptea 
aceea şi, făcîndu-se ziuă, a ajuns la cetatea dorită. Samosatenii, înştiințindu-se de plecarea 
sfîntului lor arhiereu de la ei, s-au umplut de mare plîngere şi tînguire, şi întrebau în ce parte s- 
a dus. Unul din cei ce văzuseră cum sfîntul a șezut în luntre şi a poruncit să-l ducă la cetatea 
Zeugma, a spus poporului încotro s-a dus arhiereul. Deci, mulți urcîndu-se în multe luntre, au 
alergat degrabă după el şi l-au ajuns la Zeugma; apoi, ridicînd glasurile lor către el, se tînguiau 
cu mare glas şi se sîrguiau să-l întoarcă în cetatea lor, dar sfîntul n-a voit. Astfel poporul făcea 
fel de fel de rugăciuni şi cu fel de fel de cuvinte îl ruga, căzînd la picioarele lui şi udîndu-le cu 
lacrimi, să se întoarcă cu ei la scaunul său. Sfintul Evsevie le aducea aminte de cuvîntul 
Apostolului care zice: "Tot sufletul să se supună stăpînirilor celor mai înalte, pentru că nu este 
stăpînire orînduită decît numai de la Dumnezeu; deci, toate stăpînirile sînt orînduite de 
Dumnezeu. Drept aceea, cine se împotriveşte stăpînirilor își ia pedeapsa sa. Acest cuvînt al 
apostolului spunîndu-le sfîntul, le zicea: "Nu-mi este cu putință să fiu potrivnic poruncii 
împărăteşti. Asemenea şi vouă nu fără de primejdie vă este a vă împotrivi voii împăratului". 


Poporul, văzînd că nu poate să-l întoarcă, îi dădea lui de cale, unul aur, altul argint, altul 
haine, iar altul îi dădea slugile sale ca unuia ce se duce în laturi depărtate. Dar sfîntul, luînd 
foarte puţin de la ei şi învăţindu-i dreapta credinţă pe toți şi soborniceștile dogme, s-a rugat 
pentru toţi. Deci, binecuvîntîndu-i pe ei, a pornit pe cale către latura Traciei, unde era osîndit la 
izgonire. Pe cînd el era în Istru, a venit de veste, că ţara Traciei este foarte bătută şi pustiită de 
goți. De aceea nu s-a mai dus departe, în Tracia, ci a rămas în Istru şi a petrecut acolo pînă la 
moartea lui Valent răucredinciosul împărat. 


În cetatea Samosatelor, în locul Sfîntului Evsevie a fost trimis de arieni un episcop cu 
numele Evnomie care cugeta cele arienești. Acela venind în cetate, nimeni nu 1-a dat cinstea ce 
i se dădea unui episcop; pentru că n-a ieşit întru întîmpinarea lui nici un om, nici bogat, nici 
sărac, nici meşter, nici lucrător de pămînt, nici bărbat, nici femeie, nici bătrîn, nici tînăr, nici 
măcar un copil, deoarece toți cetăţenii erau drepteredincioşi și nu voiau să cinstească pe 
episcopul cel răucredincios, nici să se binecuvinteze de el şi nici să-l vadă. 


Deci, Evnomie a intrat în episcopie şi a luat biserica sobornicească cu stăpînire 
împărătească. Oamenii, văzînd aceasta, nu se duceau la biserica aceea, neiubind pe ereticul care 
era într-însa arhiereu și nimeni nu mergea la el nici în casă, nici în biserică, nici la locuinţa 
arhierească. Astfel Evnomie nu şedea în episcopie decît numai cu cei care veniseră cu el. De el 
se povesteşte că, deși cu credinţa era rău credincios, însă la obicei era bun, blind, răbdător, 
smerit şi iubit de toţi. Despre obiceiul lui cel bun se grăiește aceasta: Odată a intrat, după 
obiceiul acelei ţări, în baia cea de obşte ca să se spele. Slugile au închis uşa după el, ca să nu 
intre alți oameni acolo, unde se spăla episcopul. EI, înţelegînd că mulţi stăteau înaintea ușii, 
vrînd să se spele, a poruncit slugilor să deschidă uşa şi să dea voie tuturor celor ce voiau să intre 
în baie să se spele împreună cu el. 


Deci au intrat mulți, dar, văzînd pe episcop şezînd în scăldătoarea cea caldă, stăteau 
înaintea lui pentru cinste, iar el îndemna pe cine voieşte să intre în aceeași scăldătoare, ei însă 
nu îndrăzneau. Evnomie, cunoscînd că pentru cinstea lui nu îndrăzneau să se spele, pentru aceea 
s-a mîhnit şi a ieşit degrabă din baie, ca cel ce nu voia să se necinstească. Atunci oamenii care 


ieşiseră din baie, îndată au vărsat acea apă din scăldătoare ca fiind spurcată prin spălarea 
ereticului. Ei au spălat bine vasul, de spălarea ereticului și, încălzind altă apă, şi-au făcut altă 
scăldătoare. Evnomie, aflînd de aceea și văzînd că nu poate să tragă la el nicidecum pe oamenii 
din Samosata, a lăsat episcopia și a plecat într-ale sale. 


După plecarea lui Evnomie, arienii au trimis la Samosata alt episcop anume Luchie, 
vrăjmaș al oilor lui Hristos. Dar cetăţenii i-au făcut şi aceluia ca celui dintii, adică nu l-au primit 
cu cinste. Deci, el petrecea în episcopie numai cu ai săi, neducîndu-se nimeni din oameni la 
dînsul, pentru că oile lui Hristos, deși erau fără păstor, însă, aducîndu-şi aminte bine de 
învățătura lui, păzeau sfînta credință fără de prihană. Ei se îngrețoşau de acel episcop eretic şi 
aceasta o putem vedea din cele ce urmează. Într-o vreme mulţi copii jucîndu-se pe uliţă după 
obiceiul lor, aruncau cu mingea unul în altul. Episcopul Luchie, trecînd din întîmplare pe acolo, 
a căzut mingea între cai şi a trecut pe sub careta episcopului; atunci copiii îndată au început a 
striga cu glas mare: "Mingea s-a spurcat cu ereticia, mingea s-a spurcat cu ereticia!" Episcopul, 
auzind aceasta, a lăsat pe unul din slugile sale să vadă ce fac copiii și pentru ce strigă astfel. El 
a văzut cum Copiii, au aprins un foc şi cum aruncau mingea prin văpaie încoace şi încolo, ca 
prin ardere să se curețe de ereticie. 


Astfel că, nu numai oamenii cei în vîrstă, dar şi copiii cei mici se îngreţoşau de acel 
episcop eretic, care ca o uriciune a pustiirii ajunsese în locul cel de cinste. Luchie, aflînd de 
aceasta, n-a urmat blîndeţilor lui Evnomie, ci, umplîndu-se de mînie, pe mulţi din dregătoria 
cea sfințită şi care apărau dogmele cele drepteredincioase i-a trimis în surghiuniri depărtate. Pe 
fericitul Antioh, nepotul Sfîntului Evsevie, bărbat ales între preoți, plăcut lui Dumnezeu, 
insuflat de Duhul Sfînt şi iscusit în înțelepciunea cărților, l-a surghiunit la hotarele Armeniei, 
iar pe diaconul Evolghie, cel asemenea vestit între slujitorii Domnului, l-a gonit în pustia 
Oasimului, pentru care faptă n-a fost puțină mîhnire şi scîrbă în cetatea Samosatelor. 


După moartea răului împărat Valent, a urmat la împărăție drepteredinciosul împărat 
Graţian. Acela, îndată pe toţi arhiereii și alte sfinţite feţe, care erau în izgoniri pentru dreapta 
credinţă, i-a eliberat de la surghiunie și le-a poruncit să-şi ia scaunele lor. A-tunci s-au întors şi 
Sfîntul Meletie, în Antiohia, Sfîntul Pelaghie în Laodiceea, iar Sfîntul Evsevie în Samosata. 
Asemenea şi preotul Antioh în Armenia, diaconul Evolghie în Oasim și ceilalți care fuseseră 
izgoniți de arianul Luchie au venit într-ale lor; și a fost bucurie mare drepteredincioşilor şi 
rușinare celor rău credincioşi. 


După luarea scaunul său, Sfîntul Evsevie, îngrijindu-se cu ceilalți arhierei de buna 
rînduială bisericească şi, văzînd că oarecare scaune bisericeşti erau deşarte după scoaterea 
arienilor, s-a sîrguit, cu sfatul şi cu învoirea Sfintului Meletie, să aleagă bărbaţi vrednici şi tari 
în dreapta credinţă, pe care, sfințindu-i în dregătoriile arhierești, i-a aşezat în scaune. Pe cinstitul 
Acachie l-a pus episcop în Beria, pe îmbunătăţitul Teodot în lerapole, pe Evsevie cel de un 
nume cu el, în Halchida, pe Isidor în Cir și în Edesa; iar după mutarea Sfintului Arhiereu Vursa, 
a ridicat la scaun pe Evloghie Mărturisitorul. 


Dar cînd au ales pe cei mai de pe urmă episcopi, adică pe plăcutul lui Dumnezeu Marin, 
ca episcop în cetatea ce se numea Dolin, care era plină de credinţa lui Arie, s-a dus singur cu 
Marin în cetatea aceea, voind ca, după ce va curăța Biserica de eresuri, să aşeze pe scaun, pe 
arhiereul cel dreptcredincios. Intrînd el în cetatea aceea, o oarecare femeie ariană a aruncat de 
pe acoperămînt cu o cărămidă asupra lui, l-a lovit în cap şi l-a rănit foarte rău şi, din acea rană 
îmbolnăvindu-se, Sfîntul Evsevie s-a mutat către Domnul. Cînd el trăgea să moară, a jurat pe 
toţi cei ce erau cu dînsul să nu facă nici un fel de răzbunare acelei femei pentru că el prin aceasta 


urma Stăpînului său, Care se ruga pentru cei ce L-au răstignit, zicînd: Părinte, iartă-le lor, că 
nu Știu ce fac! Asemenea urma şi Sfîntului Ştefan, care se ruga pentru cei ce l-au ucis cu pietre. 
Astfel s-a sfîrşit muceniceşte Evsevie, marele plăcut al lui Dumnezeu, pătimind din pricina 
arienilor, pentru Fiul lui Dumnezeu Cel de o ființă cu Tatăl. Apoi sfîntul lui trup a fost întors la 
Samosata, cetatea lui, şi s-a îngropat cu cinste şi cu multă jale şi tînguire din partea poporului 
creştinesc. 


După aceea s-a ales ca episcop în locul lui, Antioh fericitul, cel mai sus pomenit, care 
era fiul surorii Sfîntul Evsevie. Pe vremea aceluia înflorea Biserica Samosatelor în dreapta 
credinţă, slăvind pe Tatăl, pe Fiul şi pe Sfîntul Duh, pe unul Dumnezeu în Treime, Căruia şi de 
la noi să-l fie cinste, slavă, mulțumire și închinăciune acum și pururea şi în vecii vecilor. Amin. 


61. POMENIREA SFINTEI MUCENIŢE AGRIPINA 
(23 IUNIE) 

Sfînta fecioară Agripina era născută și crescută în preaslăvita cetate Roma cea veche. 
Ea din tinereţe s-a dat lui Dumnezeu şi s-a făcut, după apostol, bună mireasă a lui Hristos între 
cei ce se mîntuiesc. Pentru că, precum într-o grădină un trandafir cu bun miros împodobește 
grădina, tot aşa și ea prin chipul vieţii sale curate și îmbunătățite, a împodobit inimile 
credincioşilor, le-a umplut de mireasmă și a gonit toată ispita patimilor. Ea şi-a înfrumusețat 
sufletul cu curăţia fecioriei, s-a logodit cu Hristos şi astfel s-a dat la munci cu îndrăzneală, pe 
vremea împărăției lui Valerian. Ea a suferit multe bătăi pentru dragostea mirelui său, Hristos. 
Astfel a fost bătută cu toiege şi a suferit sfărîmarea oaselor, a fost dezbrăcată de haine şi întinsă 
cu legături, din care a scăpat fiind dezlegată de îngerul Domnului. 


Prin aceea ea, fiind întărită, a zdrobit toată păgînătatea şi în munci şi-a dat sufletul său 
lui Dumnezeu. lar alte roabe ale lui Hristos ca: Vasa, Paula și Agatonica, luînd în taină trupul 
muceniţei, au ieşit cu el din cetatea Romei și, trecînd din loc în loc şi plutind pe luciul mării, au 
ajuns în eparhia Ciliciei şi acolo au îngropat acel sfînt trup. Cînd Cilicia a primit în sine acele 
cinstite moaște muceniceşti, îndată s-a izbăvit de întunecata răutate diavolească şi s-a apărat şi 
de agareni cu rugăciunile Sfintei Agripina. Cînd agarenii au mers în cetate, unde era biserica ei 
şi au îndrăznit a da război spre ea, vrînd să o ia, deodată au fost dați pierzării celei desăvîrşite. 
De la cinstitul ei mormînt se dădeau tămăduiri de toate bolile şi se curățau toți cei ce veneau cu 
credinţă; astfel că, toate neputinţele se izgoneau cu sfintele ei rugăciuni şi cu darul lui Hristos, 
Dumnezeul nostru. 


62. POCĂINȚA LUI TEOFIL, ECONOMUL BISERICII DIN CILICIA 


(23 IUNIE) 


Nu cu multă vreme înainte de năvălirea oştirilor persane, în a doua eparhie a Ciliciei, în 
cetatea ce se numea Adam, era un econom în biserica cea sobornicească de scaun arhieresc a 
acelei cetăți, cu numele Teofil. Acela era bărbat foarte îmbunătăţit și sfînt cu viaţa. El rînduia 
cu înțelepciune toate averile bisericeşti şi îndrepta toate lucrurile cu dreptate după Dumnezeu. 
Deci, el era pentru acel arhiereu ca o lumină a ochiului care priveşte spre toate şi ca o dreaptă 
care pe toate le îndreptează. Pentru aceea era foarte iubit de arhiereu; dar nu numai de el, ci de 
tot clerul şi de poporul acelei cetăți pentru multele lui bunătăţi. De vreme ce el era tată al 
sărmanilor, hrănitorul văduvelor, îndurat dătător al scăpătaţilor, folositor al năpăstuiților, 
ajutător celor fără de ajutor, şi nu era cineva pe care să nu-l fi mîngiiat cu cuvîntul şi cu fapta. 
Pentru aceea, toți îl cinsteau ca pe un părinte şi-i mulțumeau ca unui făcător de bine, fericindu- 
l cu multe laude. 


Dar după ce episcopul acelei cetăţi, cu voia lui Dumnezeu, s-a mutat din această viaţă 
vremelnică, tot poporul acelei cetăți, numit cu numele lui Hristos, de la cei mai mari pînă la cei 
mai mici, au ales ca episcop al lor pe Teofil, din dragostea cea adevărată către el, după Hristos. 
De vreme ce el avea multă milostivire către toți şi viaţă curată şi neprihănită, poporul a făcut 
cunoscută mitropolitului Ciliciei alegerea lor și au trimis-o cu oameni cinstiți. Acela, citind 
scrisoarea lor, îndată s-a învoit la cererea lor, fiindcă el însuși îl ştia pe Teofil bărbat îmbunătățit 
şi plăcut lui Dumnezeu și iscusit în ocîrmuirea bisericească. Mitropolitul a trimis să-l cheme la 
sine, ca să-l pună episcop al bisericii Adamului. Însă Teofil, luînd scrisoarea mitropolitului și 
citind-o, nu voia să meargă la dînsul, pentru că se lepăda de rînduiala arhierească. 


Atunci tot clerul şi toţi cetăţenii stăruiau cu multe rugăciuni, poftindu-l cu multe lacrimi 
să fie episcopul lor, dar n-au sporit cu nimic. Apoi ei au scris mitropolitului să-l pună pe Teofil 


episcop chiar fără voia sa. Deci, mitropolitul trimițînd la el o poruncă a sa, l-a adus la sine - deşi 
nu voia -, ȘI, văzîndu-l s-a bucurat şi l-a primit cu dragoste, voind să-l sfințească episcop. Dar 
Teofil, căzînd cu fața la pămînt înaintea picioarelor arhiereului, îl ruga cu lacrimi să nu pună 
asupra lui acel jug, zicînd: "Nu sînt vrednic de rînduiala episcopiei, căci eu ştiu păcatele mele”. 


După ce a stat mult la picioarele arhiereului, plîngînd și rugîndu-se să fie liber, arhiereul 
i-a dat vreme de trei zile să se gîndească pentru ca, socotindu-se, să voiască a primi rînduiala 
episcopiei, netrecînd cu vederea rugămintea poporului care dorea cu osîrdie, să-l aibă păstor. 
După cele trei zile, mitropolitul a început iarăși a îndemna şi a ruga pe Teofil să primească 
rînduiala arhierească, lăudînd curăţia vieţii lui şi iscusința rînduielii, numindu-l vrednic de o 
rînduială ca aceea. Dar el, căzînd iarăși la picioarele arhiereului, vărsa multe lacrimi şi striga: 
"Nu sînt vrednic de episcopie!" Apoi mitropolitul, văzînd pe Teofil neînduplecat, lepădîndu-se 
şi neascultînd nici de poruncă, nici de rugăminte, l-a lăsat după voia lui, punînd episcop pe altul, 
pe care îl ştia vrednic. Pe acela I-a trimis în cetatea aceea, încredințîndu-l lui şi pe Teofil, ca să 
săvîrşească slujba economiei ca mai înainte. 


Episcopul, petrecînd la scaunul său, și Teofil, făcînd după obiceiul său slujba de 
econom, oamenii învrăjbitori, pornindu-se din zavistia satanei, au început a prihăni pe 
economul lor, către episcop, clevetindu-l în taină și grăind multe lucruri necuviincioase. 
Episcopul întîi nu primea clevetirile lor, nici nu credea cuvintele acelora, văzînd pe Teofil 
bărbat bun şi desăvîrşit în toate. Dar, de vreme ce din zavistie aceia nu încetau a-l cleveti multă 
vreme, aducînd în toate zilele multe hule contra lui Teofil, episcopul a început a se îndupleca 
la cuvintele lor, a asculta clevetirile lor şi a-i crede. După multă vreme, episcopul a făcut 
aceasta: a îndepărtat pe Teofil din slujba de econom, ca să nu rînduiască nimic în casa 
arhierească, nici în averile bisericeşti, ci să petreacă în linişte în casa sa, avînd odihnă după 
atîtea osteneli, iar slujba de econom a încredinţat-o altuia. 


Teofil, scăpînd de grijile şi gîlcevile vieţii, a început a vieţui slujind unuia Dumnezeu. 
Dar vrăjmașşul, urîtorul neamului omenesc, nesuferind să vadă viaţa lui Teofil cea fără de grijă 
şi bineplăcută lui Dumnezeu, s-a înarmat asupra lui cu toate meşteşugirile sale. Deci, a început 
pe de o parte prin gînduri, iar pe de altă parte îl tulbura prin gura oamenilor, punîndu-i înainte 
acestea: "Te-a necinstit pe tine episcopul, neaducîndu-şi aminte de ostenelile tale. EI te-a 
defăimat pe tine cinstind pe acel prost, neiscusit şi nevrednic, iar pe tine te-a făcut de rîs şi de 
batjocură la toți". Deci, Teofil a început puțin cîte puţin a lua aminte la cuvintele și la gîndurile 
cele viclene, aduse lui de diavol; apoi mai mult, pe de-o parte singur prin sine, iar pe de alta 
prin prietenii lui, a început a cleveti şi a dori. 


Vrăjmașul, prin meşteşugirile lui, a adus pe bărbatul acela pînă într-atât încît, uitîndu-și 
obișnuita lui nădejde către Dumnezeu, a început a slăbi din împuţinarea sufletului și din 
mîhnirea cea fără de măsură, şi a ajuns la deznădejde. Lui i se părea că toți îl au pe el de ris şi 
de batjocură, că nimeni nu-l cinstește, și din această pricină se ruşina să iasă din casa sa; de 
aceea s-a aprins în inima lui de o negrăită dorință de stăpînirea cea dintii. E] se silea la rînduiala 
averilor bisericești gîndindu-se ziua şi noaptea şi tulburîndu-se cu mintea cum ar putea veni la 
rînduiala cea dintii, ca să nu se veselească vrăjmașul de defăimarea lui. Pentru o dorință ca 
aceea şi cu gînduri neplăcute, s-a depărtat de la inima lui darul lui Dumnezeu. EI, fiind lipsit de 
acest dar, venea mai mult spre desăvîrşită deznădejde, încercînd prin vrăjitorii şi ajutor 
diavolesc. Deci, cel care mai înainte nu voia să primească rînduiala episcopiei, acum dorea şi 
cea mai mică stăpînire, fiindcă se lipise de gîndurile cele rele şi de sfatul satanei. 


În cetatea aceea era un jidov oarecare, vestit pierzător, vrăjitor, fermecător şi înșelător. 
Acela era adevărat slujitor al diavolului, care pe mulți îi ducea la pierzare. Deci, Teofil a mers 
noaptea la acel vrăjitor şi, sosind la casa lui, a început a bate în poartă. Vrăjitorul, auzind, a ieşit 
să vadă cine bate și, văzîndu-l pe Teofil, s-a înspăimîntat. Deci, umplîndu-se de mirare - căci îl 
ştia pe Teofil -, l-a rugat să intre în casa lui şi, ducîndu-se înăuntru, i-a zis: "Ce pricină are 
stăpînul meu, că s-a ostenit de a venit noaptea la mine, nepriceputul și nevrednicul?" Atunci 
Teofil, căzînd îndată la picioarele vrăjitorului, îl ruga, zicînd: "De poţi ceva, ajută-mi şi nu mă 
lăsa că sînt în mare necaz!" 


Atunci el i-a spus vrăjitorului toate cu de-amănuntul, cum l-a mîhnit luînd de la dînsul 
dregătoria, dîndu-l poporului spre ocară și pe el depărtîndu-l; făgăduind astfel vrăjitorului că îi 
va da multă plată, de-i va ajuta, şi-l va aduce pe el la cinstea cea dintîi. Vrăjitorul acela urît de 
Dumnezeu a zis către dînsul: "Stăpînul meu, nimic din toate acestea să nu te întristeze, ci 
bucuros şi cu nădejde să te duci la casa ta; iar în noaptea viitoare, tot în acest ceas, să vii iarăși 
la mine, că eu te voi duce la stăpînul meu, care întru toate îţi va ajuta ție!" 


Ticălosul Teofil, auzind acele cuvinte de la vrăjitor, s-a bucurat foarte mult şi s-a dus 
acasă cu nădejde. Deci, trecînd ziua și sosind noaptea, după porunca vrăjitorului, Teofil s-a dus 
iarăşi la dînsul în miez de noapte. Atunci vrăjitorul, luîndu-l, l-a dus la hipodrom unde se făcea 
alergare de cai şi i-a zis lui: "De vei vedea vreo vedenie sau de vei auzi vreun glas să nu te temi 
deloc, nici să te însemnezi cu Semnul Sfintei Cruci, căci Crucea nu ajută oamenilor; ci mai ales 
este vrednică de rîs şi înşelarea creștinilor”. După ce Teofil s-a învoit întru toate cu vrăjitorul şi 
s-a făgăduit că nu se va îngrădi cu Crucea, îndată vrăjitorul i-a arătat o nălucire în acest fel: Se 
vedea o mulțime oarecare de feţe înspăimîntătoare şi împodobite cu felurite haine luminoase, 
avînd lumînări aprinse în mîinile lor. Aceia erau diavolii, care aduceau laude lui satana, mai 
marele lor, iar satana şedea în mijlocul lor întru mîndrie și slavă. 


Atunci acel ticălos jidov vrăjitor, luînd de mînă pe Teofil, l-a băgat şi pe el în acea 
pierzătoare adunare. Și, apropiindu-se el de satana, acela a zis către jidov: "Pentru ce ai adus la 
noi pe omul acela?" Uritorul de Dumnezeu jidov a răspuns, zicînd: "Stăpînul meu, l-am adus la 
tine pentru că a fost supărat de episcop şi cere ajutor de la tine. Satana i-a răspuns: "Cum pot 
eu să-i ajut lui, care este rob al Dumnezeului său? Dar, de voiește cu adevărat să fie rob al meu 
ŞI să se numere în numărul slugilor mele, atît îi voi ajuta lui, ca să aibă stăpînirea şi cinstea cea 
dintii, şi pe toţi îi va stăpîni mai mult decît episcopul lor". Atunci vrăjitorul a zis către Teofil: 
"Auzi ce zice satana, stăpînul meu?" Răspuns-a Teofil: "Aud şi voi face ceea ce-mi poruncești!" 
Aceasta zicînd-o, îndată a căzut la picioarele satanei, s-a închinat lui şi a început a i le săruta. 
Atunci diavolul a zis către vrăjitor: "Să se lepede acest om de Fiul Mariei, asemenea şi de dînsa 
să se lepede, că pe ea foarte mult o urăsc. Lepădarea aceea să o scrie şi să mi-o dea mie, şi 
atunci va lua cele de care are trebuinţă". Teofil, auzind aceasta, i-a zis lui: "Voi face toate cele 
poruncite de stăpînul meu, numai să-mi cîştig dorința!" 


Acestea auzindu-le vrăjmaşul neamului omenesc şi-a întins diavoleştile sale miîini și, 
cuprinzînd pe Teofil, a început a-i netezi barba; iar gura sa cea înnegrită a o lipi de gura lui şi 
a-l săruta, zicîndu-i: "Bucură-te, prietenul meu adevărat şi credincios!" Atunci ticălosul Teofil, 
întărindu-și prietenia cu diavolul, s-a lepădat de Hristos, Mîntuitorul nostru şi de Preacurata 
Maica Lui şi, scriind pe o hîrtie lepădarea lui ce era pregătită mai dinainte de vrăjitor pentru 
aceasta şi, pecetluind-o, a dat-o stăpînului în primire; apoi îmbrăţișîndu-se cu dînsul prieteneşte 
şi sărutîndu-se, s-au despărţit. Satana cu slugile sale s-a făcut nevăzut, ducîndu-se la locul său 
din iad, iar Teofil şi jidovul s-au întors amindoi de la hipodrom, bucurîndu-se de a sa pierzare. 
A doua zi, cu a lui Dumnezeu purtare de grijă, precum mi se pare, iar nu din diavoleasca 


rînduială, episcopul, deşteptîndu-se, s-a căit că a depărtat pe Teofil de la dregătoria iconomiei; 
deci, trimițînd, l-a chemat iarăși la curtea arhieriei şi cu mare cinste I-a ridicat la slujba cea 
dintii, îndoit l-a cinstit şi mai multă stăpînire i-a încredințat peste toată averea bisericească şi 
peste toate lucrurile. Episcopul încă şi iertare şi-a cerut de la Teofil, înaintea clerului şi a 
cetăţenilor, zicînd: "lartă-mă, frate, că ţi-am greşit; iată că pe sfinţia ta te-am lipsit de cinste, iar 
pe altul neplăcut l-am pus în locul tău; acum pe acela îl depărtez, iar pe tine te rog să primeşti 
rînduiala economiei de mai înainte!" 


Din ceasul acela Teofil a început iarăşi a petrece în cinstea şi stăpînirea sa de mai înainte, 
a-ŞI rîndui toate lucrurile economiei și a se cinsti mai presus decît toţi. Lui îi dădeau mare cinste 
şi i se supuneau cu temere nu numai cei bisericești, ci toți cetăţenii, chiar şi episcopul însuşi îl 
cinstea; iar cei care mai înainte fuseseră vrăjmaşi ai lui Teofil, aceia au tăcut cu ruşine şi cereau 
cu smerenie iertare de la dînsul. Dar răucredinciosul vrăjitor, jidovul, ducîndu-se adeseori la 
Teofil, îi zicea: "Stăpîne, vezi cum ţi-am ajutat eu şi stăpînul meu şi cît de grabnic ajutor ai luat 
de la noi după dorinţa ta?" Teofil i-a răspuns: "Am aflat cu adevărat şi vă mulțumesc mult!" 


Teofil, petrecînd puţină vreme într-o depărtare de Dumnezeu ca aceasta, a început a se 
deştepta ca din somn şi a-şi veni în sine, cunoscîndu-şi pierzarea sa. Ziditorul tuturor şi 
Răscumpărătorul nostru Hristos Dumnezeu, Cel ce nu voiește moartea păcătoşilor, ci 
întoarcerea spre viață, caută totdeauna la pocăința noastră, aducîndu-şi aminte de îmbunătățita 
viață de mai înainte şi de ostenelile lui Teofil, de lucrurile lui cele multe şi milostive, de 
îngrijirea pentru săraci şi pentru văduve, de hrănirea sărmanilor, de ajutorul năpăstuiţilor de 
ajutorarea oricui avea trebuinţă de ajutor și de milosteniile lui cele multe. Astfel S-a milostivit 
spre dînsul, netrecînd cu vederea zidirea Sa după bunătatea cea negrăită; pentru că nu este păcat 
care să biruiască iubirea Lui de oameni. 


Deci, prin insuflarea cea dumnezeiască a pus în inima lui Teofil gînd de pocăință şi de 
întoarcere. Teofil, venindu-şi în simţire, a început a se gîndi, cît de mare şi cumplită răutate a 
făcut lepădîndu-se de Hristos Dumnezeu și de Preacurata Lui Maică, pentru vremelnica cinste 
omenească, dar care nu este nimic. Îl durea inima de aceea, se întrista cu gîndul şi se căia în 
sine. Apoi a început a suspina cu greu din adîncul inimii, a se bate în piept, a plînge şi a se 
tîngui cu amar. 


În acea vreme, acel jidov vrăjitor, pentru farmecele sale cele multe şi pentru lucrurile 
lui cele rele și vrăjitoreşti a fost prins de stăpînitorii acelei țări și osîndit la moarte după judecata 
cea legiuită. Astfel şi-a luat pedeapsa cea vrednică după faptele sale, arzîndu-l de viu. Iar Teofil, 
plîngînd și tînguindu-se ziua şi noaptea, se zdrobea cu inima și nu gusta nici hrană, nici băutură, 
nici nu voia să vorbească cu nimeni; ci, închizîndu-se deosebit, se tînguia şi se întrista grăind 
în sine: "Vai mie, ticălosul, vai mie, nenorocitul, ce am făcut? În ce fel de pierzare m-am 
aruncat? Unde mă voi duce de acum să cîştig mîntuirea? La cine voi scăpa să cer milostivire? 
La Hristos Dumnezeu? Dar m-am lepădat de EI! La Născătoarea de Dumnezeu? Dar și de dînsa 
m-am lepădat şi m-am făcut rob al diavolului şi prin zapisul meu am întărit acelea. Deci, cine 
poate să-mi rupă zapisul din mîinile lor? Cine îmi va ajuta şi mă va izbăvi din stăpînirea lui? 
Ce nevoie aveam să alerg la acel vrăjitor spurcat şi urît de Dumnezeu, să mă încredințez lui şi 
să mă dau cu dînsul în focul cel veşnic? Ce folos am cîştigat din acea cinste vremelnică şi ce 
este mîndria și săturarea de lumea aceasta deșartă? 


Vai mie, ticălosul, vai mie! Eu care am rătăcit şi am căzut în cursa din care nu ştiu cum 
am să mă izbăvesc! Vai mie cel ce am pierdut lumina cea veșnică şi acum sînt în mijlocul 
întunericului! Nu-mi era mie mai bine, după ce mi se luase slujba de econom? Nu-mi era mie 


mai bine a vieţui fără grijă şi fără gîlceavă? Pentru ce am voit ca, pentru cinstea cea vremelnică 
şi deşartă de la oameni şi pentru slava cea deşartă, să ajungă în gheenă ticălosul meu suflet? 
Însumi eu sînt pricinuitor al pierzării mele; însumi eu sînt ucigaşul meu, însumi eu sînt vînzător 
al ticălosului meu suflet! Vai mie, ce am pătimit! Vai mie, cum m-am înşelat! Amar mie, ce voi 
face! Ce voi răspunde lui Dumnezeu în ziua judecății, cînd se vor descoperi toate și se vor arăta 
tuturor? Cînd drepții se vor încununa, iar eu ticălosul voi fi osîndit împreună cu satana, căruia 
m-am dat? Pe cine voi ruga în acea vreme să-mi ajute? Cine mă va milui? Cu adevărat, nimeni! 
Vai, ticălosul şi nevoiașul meu suflet, cum s-a prăvălit în robia iadului! Cum s-a ucis şi cît de 
cumplită cădere a luat! În ce fel de valuri te-ai afundat? La ce fel de liman vei mai năzui de- 
acum? Sau la ce fel de scăpare te vei întoarce? Vai mie, suflete, vai mie, ce ţi s-a întîmplat!" 


Astfel, tînguindu-se el multă vreme şi ridicînd prin dorinţă şi prin mîhnire sufletul său 
din deznădejde, a început a se ridica puţin spre nădejdea dumnezeieștii milostiviri. Deci, şi-a 
zis în sine: "M-am lepădat de Domnul meu lisus Hristos, Cel născut din Preacurata Fecioară 
Maria şi nu îndrăznesc să alerg la Dînsul; iar de Maica Lui care L-a născut, deși m-am lepădat, 
însă voi alerga la dînsa şi voi cădea la milostivirea ei cu tot sufletul şi cu toată inima. Mă voi 
duce în cinstita biserică a Preacuratei Născătoare de Dumnezeu și acolo voi cădea înaintea 
icoanei ei şi voi petrece rugîndu-mă și nici nu voi ieși din biserică, pînă ce nu se va milostivi 
spre mine! Deci, printr-însa voi cîştiga milostivire de la Dumnezeu!" 


Apoi, iar grăia: "Dar cu ce voi începe a mă ruga către dînsa, eu, cel ce m-am lepădat de 
ea cu gura mea cea spurcată? Ce fel de început voi pune mărturisirii mele? Cu ce inimă, cu ce 
ştiinţă şi cu ce nădejde voi porni spre rugăciune limba mea cea necurată? Nu ştiu a cere iertare 
de atîtea păcate ale mele! Mă tem ca nu cumva, pogorîndu-se foc din cer, să mă ardă pe mine, 
ticălosul, sau pămîntul, deschizîndu-se sub picioarele mele, să mă înghită de viu şi să mă 
pogoare în adîncul iadului! O, suflete al meu, nu te deznădăjdui cu totul, ci te deşteaptă şi te 
sîrguiește a ieşi din greutăţile ce te-au cuprins! Aleargă la Maica lui Hristos şi nu te vei rușina!" 


Era acolo la un loc oarecare deosebit, o biserică mică, ridicată în numele Preacuratei 
Născătoare de Dumnezeu. Acea biserică, fiind fără slujbele cele din toate zilele, afară de 
praznice, în ea a voit Teofil să se închidă pentru rugăciune. Deci, mai întîi s-a eliberat de toate 
treburile slujbei de econom, a lăsat și toate împiedicările și grijile vieții şi, neștiind nimeni decît 
numai Evtihian, sluga sa cea mai credincioasă, care a fost şi scriitorul vieţii lui, s-a închis în 
biserica aceea şi, căzînd înaintea cinstitei icoane a Preacuratei Maicii lui Dumnezeu, a început 
a se ruga către dînsa plîngînd şi tînguindu-se cu amar. El a petrecut în acea biserică patruzeci 
de zile şi patruzeci de nopți, postind, mărturisindu-se, căindu-se şi rugîndu-se ziua şi noaptea 
neîncetat la icoana Preasfintei Născătoare de Dumnezeu. 


După împlinirea acelor zile, rugîndu-se el în miezul nopţii, i s-a arătat Preabinecuvîntata 
Maica Domnului nostru, care este cu adevărat mîntuirea lumii și scăparea neamului omenesc, 
singura noastră nădejde după Domnul, şi i-a zis: "O, omule, pentru ce mă superi atîta fără de 
rușine, strigînd către mine şi rugîndu-te să-ţi ajut, cînd tu te-ai lepădat de Fiul meu şi de mine? 
Cum voi putea să-L rog pentru tine pe Fiul şi Dumnezeul meu, ca să te ierte pe tine, care eşti 
rob al diavolului, dîndu-te lui prin zapis? Cu ce ochi voi căuta spre faţa cea prealuminată a 
Domnului, cînd voi vrea să mă rog pentru tine? Dar nici eu nu voi putea suferi necinstea cea 
făcută Fiului şi Dumnezeului meu. Însă este cu putinţă, o, omule, ca să îţi iert ceea ce mi-ai 
greşit mie, de vreme ce iubesc foarte mult neamul omenesc şi creştinesc şi mai ales pe acei care, 
cu dreaptă credinţă şi cu dragoste fierbinte, aleargă la mine şi se roagă în biserica mea. Acelora 
cu adevărat le ajut şi îi primesc cu brațele mele şi ascult rugăciunile lor. Iar răutatea şi ocara 
care se face de voi Fiului meu, pe Care L-ai răstignit a doua oară prin păcatele voastre, pe 


acestea nu le pot nici a le vedea, nici a le asculta. Unora ca acestora le sînt de trebuinţă multe 
osteneli, nevoinţe şi zdrobire de inimă, ca să poată ruga milostivirea Lui; pentru că, deşi este 
foarte milostiv, însă este drept Judecător şi înfricoşat izbînditor, răsplătind fiecăruia după 
faptele lui!" 


La vederea Preacuratei Născătoare de Dumnezeu, Teofil s-a bucurat foarte mult și, luînd 
puţină îndrăzneală, a început a zice către dînsa: "O, Stăpîna mea preabinecuvîntată, folositoarea 
neamului omenesc, scăparea şi mîntuirea celor ce aleargă la tine, ştiu cu adevărat că am greşit 
mult şi te-am mîniat pe tine şi pe Fiul tău Cel născut din tine; dar am multe chipuri ale acelora 
care, mai înainte de mine, au mîniat pe Fiul tău şi Dumnezeul nostru. Acelora li s-a dat iertare 
de păcate, pentru pocăinţa şi mărturisirea lor; căci, de n-ar fi fost pocăinţa, cum ar fi cruțat Fiul 
tău pe niniviteni? De n-ar fi fost pocăința, cum ar fi păzit pe Raav, desfrînata? De n-ar fi fost 
pocăința, cum David, după primirea proorocescului dar, căzînd în desfrînare şi în ucidere, a 
cîştigat nu numai iertare, ci a primit iarăși darul cel proorocesc? De n-ar fi fost pocăinţa, cum 
Sfîntul Apostol Petru, stîlpul Bisericii, care a primit de la Dumnezeu cheile Împărăției Cerurilor, 
cînd s-a lepădat de Domnul, nu o dată, nici de două ori, ci de trei ori şi, după aceea, plîngînd cu 
amar, a cîştigat iertarea nu numai de căderea sa atît de mare, ci s-a învrednicit și de cinste mai 
mare, fiind pus păstor al oilor lui Hristos celor cuvîntătoare? De n-ar fi fost pocăinţa, cum pe 
vameşul cel răpitor, Domnul l-ar fi făcut evanghelist? 


De n-ar fi fost pocăinţa, cum Sfintul Apostol Pavel din prigonitor s-ar fi făcut vas ales 
al lui Hristos? De n-ar fi fost pocăința, cum ar fi primit Domnul pe Zaheu, mai marele 
vameşilor? De n-ar fi fost pocăința, cum fiul cel pierdut, întorcîndu-se la tatăl său, ar fi fost 
iubit tatălui? De n-ar fi fost pocăința, cum femeia cea desfrînată, plîngînd la picioarele lui 
Hristos ar fi cîştigat iertare de păcatele sale cele multe? De n-ar fi fost pocăinţa, cum tîlharului 
i s-ar fi deschis Raiul? De n-ar fi fost pocăinţa, cum ar fi poruncit Apostolul să primească pe 
corinteanul cel păcătos? De n-ar fi fost pocăinţa, cum vrăjitorul Ciprian, care se îmbrăcase cu 
totul în diavolul, pîntecele femeilor celor îngreunate le tăia cu farmecele sale; iar după aceea, 
întorcîndu-se la Hristos prin cinstita lustina, a cîştigat iertare şi s-a învrednicit cununii 
muceniceşti? Deci, avînd atît de multe și astfel de chipuri de pocăință şi privind la milostivirea 
lui Dumnezeu cea mare cu care i-a primit pe dînșii, am îndrăznit şi eu păcătosul a scăpa cu 
pocăinţa la a ta bună îndurare. O, atotmilostivă Stăpînă, dă mînă de ajutor și cere-mi de la Fiul 
tău şi Dumnezeul nostru iertare de păcatele mele cele multe!" 


Acestea zicîndu-le el, Preacurata Fecioară Născătoare de Dumnezeu, care este cu 
adevărat scăparea păcătoşilor şi nădejdea celor fără nădejde și grabnică ajutătoare celor ce se 
roagă către ea, a zis către dînsul: "Mărturiseşte, o, omule, că Acela pe Care eu L-am născut, 
Fiul meu, de Care tu te-ai lepădat, este cu adevărat Hristos, Fiul lui Dumnezeu cel viu, Care va 
veni să judece viii și morţii şi eu ÎL voi ruga pentru tine şi cred că te va primi pe tine care te 
pocăieşti!" Teofil a răspuns: "O, Stăpînă preabine-cuvîntată, cum voi îndrăzni eu nevrednicul 
a-mi deschide spurcata şi necurata mea gură, eu, care m-am lepădat de Fiul tău şi Dumnezeul 
meu, pentru niște lucruri mici și deşarte? M-am lepădat de Sfinta Lui Cruce care era apărarea 
sufletului meu, asemenea m-am lepădat şi de Sfîntul Botez, prin zapisul meu cel dat diavolului!" 


Preacurata Născătoare de Dumnezeu i-a zis: "Tu mărturiseşte numai și nu te îndoi de 
buna Lui îndurare, căci este milostiv şi iubitor de oameni. El primeşte lacrimile celor ce se 
pocăiesc cu adevărat, căci pentru aceea, fiind Dumnezeu, S-a făcut om, binevoind a lua trup din 
mine ca să mîntuiască neamul omenesc". 


Atunci Teofil, cu rușine, cu frică, cu smerenie și cu zdrobire de inimă deschizîndu-și 
gura, a strigat cu mare glas: "Cred şi mărturisesc pe Unul din Treime, Care este Domnul nostru 
Iisus Hristos, Fiul Dumnezeului Celui viu, Cel născut mai înainte de veci din Tatăl, iar în anii 
cei mai de pe urmă S-a pogoriît din cer şi S-a întrupat de la Sfintul Duh şi S-a născut din tine, 
Preasfîntă Fecioară Maria, pentru mîntuirea noastră. EI, fiind Dumnezeu desăvirşit şi om 
desăvîrșit, a voit a pătimi de voie pentru păcatele noastre, întinzîndu-şi preacuratele Sale mini 
pe lemnul Crucii, cel făcător de viață. Ca Păstor bun şi-a pus sufletul Său pentru noi, a fost 
îngropat şi a înviat, S-a înălțat la ceruri cu trupul cel luat din tine şi va veni iarăşi pe pămînt, cu 
slavă, să judece viii şi morţii şi să răsplătească fiecăruia după faptele lui. Acestea le mărturisesc 
cu inima şi cu gura şi mă închin Dumnezeului meu. lar pe tine te rog, o, Stăpînă, nu te îngreţoşa 
de mine ticălosul; nu trece cu vederea rugăciunea mea, a păcătosului; nu mă lăsa pe mine, cel 
răpit de răul vrăjmaș, ci roagă pentru mine pe Cel ce S-a născut din tine, ca să-mi ierte păcatele 
mele cele mari şi să mă izbăvească de pierzarea mea, ca şi eu împreună cu toţi cei ce au cîştigat 
iertare, să cînt şi să preamăresc milostivirea cea nemăsurată a Celui născut din tine, o, Prea 
binecuvîntată Fecioară!" 


Nişte cuvinte ca acestea auzindu-le Preacurata Născătoare de Dumnezeu, care este 
izvorul milostivirii, mîntuirea celor ce pling, nădejdea celor pieriţi, mijlocitoarea și 
chezăşuitoarea mîntuirii noastre către Dumnezeu şi, ca pe o oarecare pocăință îndestulată 
primindu-le de la dînsul, a zis către dînsul: "lată, pentru botezul cu care întru Hristos te-ai 
botezat, crezîndu-ţi pocăinţa şi fiindu-mi milă de tine - că astfel îmi este pentru cei ce pătimesc 
-, mă voi apropia de Fiul şi Dumnezeul meu şi mă voi ruga Lui, ca să-ți primească pocăinţa ta!" 
Acestea zicînd Preacurata, s-a făcut nevăzută și a început a se lumina de ziuă. O, cît era de 
binecuvîntată acea noapte păcătosului acela, care a văzut vedenia Preacuratei Născătoare de 
Dumnezeu și s-a învrednicit de atîta vorbire cu dînsa! 


După această vedenie, Teofil, uşurîndu-se de mîhnirea sa, a cîştigat multă nădejde. El a 
petrecut astfel trei zile plîngînd şi rugîndu-se la icoana Preacuratei Născătoare de Dumnezeu, 
privind şi căzînd lîngă dînsa, lovindu-şi capul de pămînt şi aşteptînd pe Dumnezeu, Care l-a 
mîntuit pe el cu rugăciunile Maicii Lui. După acele trei zile, iarăşi i s-a arătat nădejdea şi 
scăparea noastră, cea fără prihană, Maica Domnului, căutînd cu față veselă și cu ochi luminoşi 
spre dînsul şi zicîndu-i: "Omul lui Dumnezeu, pocăinţa ta este plăcută Milostivului şi Stăpînului 
nostru Dumnezeu. EI a ascultat rugăciunile şi lacrimile tale. Deci caută ca şi tu de acum să-ți 
păzești credința ta cea dreaptă către Dînsul pînă la sfîrşitul tău!" Atunci, Teofil a răspuns către 
dînsa: "Cu adevărat o voi păzi, Stăpîna mea cea prealăudată şi nu voi călca poruncile tale, că pe 
tine te am, după Dumnezeu, acoperămînt şi sprijin şi spre tine pun toată nădejdea şi așteptarea 
mea; pentru că ştiu că nu este oamenilor altă ajutătoare şi acoperitoare afară de tine, că nimeni, 
nădăjduind spre tine, nu s-a ruşinat. De aceea şi eu, păcătosul, rog a ta neîncetată bunătate, care 
tămăduieşte neputinţele noastre, deschide uşa milostivirii mie, rătăcitului şi căzutului în adîncul 
răutăţii! Porunceşte ca să mi se dea în mîini acel ticălos zapis, pe care, fiind înşelat, l-am dat 
satanei. Acel zapis este cel care tulbură sufletul meu foarte mult. Deci, nu voi putea să încetez 
din acea cumplită scîrbă, cîtă vreme acel zapis este ținut în mîinile diavolului”. 


După aceste cuvinte ale lui, Preacurata Fecioară s-a făcut nevăzută; iar el a mai petrecut 
încă trei zile în rugăciune ca şi mai înainte. După aceasta, adormind de prea multă osteneală, a 
văzut în vedenia visului pe Preacurata Fecioară, aducîndu-i zapisul acela; iar el deşteptîndu-se, 
de bucurie n-a mai văzut pe Preacurata Fecioară; iar zapisul întărit cu pecetea lui, l-a găsit pe 
pieptul lui. Atunci, pe de o parte de bucurie, iar pe de alta de spaimă, a slăbit atît de mult cu 
trupul, încît era pe jumătate mort. Venindu-şi în sine după aceea, cît de mare mulțumire a dat 


Împăratului şi Stăpînului Hristos şi milostivei Maicii lui Dumnezeu, ajutătoarea şi apărătoarea 
sa! 


A doua zi, fiind Duminică, s-a dus în biserica cea mare, unde slujea arhiereul, iar după 
citirea Sfintei Evanghelii, apropiindu-se de episcop pe cînd binecuvînta poporul, s-a aruncat 
înaintea picioarelor lui, rugîndu-se şi strigînd ca să-l asculte că voiește ca în auzul tuturor să 
facă mărturisirea păcatelor sale. Şi a început a spune cu de-amănuntul toate cele ce i s-au 
întîmplat lui, cum pentru lepădarea din slujba economiei s-a mîhnit şi din mîhnire a căzut în 
deznădejde și s-a lepădat de Hristos Dumnezeu și de Preacurata Lui Maică, dîndu-se satanei cu 
zapis. După aceea, postind, rugîndu-se și plîngînd, a văzut pe Preacurata Născătoare de 
Dumnezeu şi a vorbit cu dînsa, cum a cîștigat iertare pentru păcatele sale şi cum i s-a dat zapisul. 
Acestea toate spunîndu-le cu de-amănuntul episcopului și, la urma tuturor, i-a dat în mînă hîrtia 
aceea pecetluită care o dăduse satanei, şi el a rugat pe episcop să o citească cu glas tare, ca toţi 
să afle păcatul său cu dinadinsul şi să preamărească milostivirea lui Dumnezeu cea dată lui prin 
Născătoarea de Dumnezeu. Atunci episcopul, desfăcînd hîrtia, a dat-o diaconului; iar acela, 
stînd în amvon, a început a o citi, minunîndu-se toți de un lucru înspăimîntător ca acela. Toţi au 
înțeles, adică clerul, poporul, bărbaţii, femeile şi copiii cei mici, ce a pătimit Teofil, cum a căzut, 
cum s-a sculat, şi cum şi-a luat zapisul. 


Atunci episcopul a grăit către toți cu glas mare: "Veniţi toți credincioșii să preamărim 
pe Preabunul şi Adevăratul Dumnezeu, Domnul nostru lisus Hristos! Veniţi, dreptcredincioșşilor 
şi iubitorilor de Dumnezeu, de vedeţi minuni de mirare! Veniţi, o, iubitorilor de Hristos, şi 
cunoaşteţi cum Preamilostivul și Stăpînul nostru nu voiește moartea păcătosului, ci aşteaptă 
pocăința lui. Veniţi de vedeţi, o, drepteredincioşilor, cît de mult poate zdrobirea inimii, 
suspinele şi lacrimile! Cine nu se va minuna, o, fraţilor şi părinţilor, de acea mare și negrăită 
răbdare a milostivului Dumnezeu! Cine nu se va mira de nemăsurata îndurare şi iubirea Lui de 
oameni, pe care o arată spre noi păcătoşii! Minune cu adevărat este aceasta! Moise proorocul, 
postind patruzeci de zile, a luat de la Dumnezeu tablele Legii, iar acest frate al nostru, Teofil, 
postind patruzeci de zile, şi-a luat zapisul său, pe care puterea lui Dumnezeu l-a scos de la 
satana, prin mijlocirea Maicii lui Dumnezeu, care este oamenilor pod către Dumnezeu, nădejdea 
deznă-dăjduiţilor, scăparea celor ce sînt în primejdii, uşa cea adevărată, care deschide 
milostivirile sale păcătoşilor ce bat. Iar rugăciunile noastre, le duce la Cel ce S-a născut dintr- 
însa, Domnul nostru lisus Hristos! Ce să vă grăiesc mai mult? Sau ce cîntare voi cînta pentru 
preaslăvirea ei? Cu adevărat, minunate sînt lucrurile Tale, Doamne, şi nici un cuvînt nu este 
îndestul spre lauda minunilor Tale! Cu adevărat s-au mărit lucrurile Tale, Doamne, și pe toate 
întru înțelepciune le-ai făcut! Într-adevăr cu cuviinţă este acum a se spune cuvîntul Evangheliei: 
"Aduceţi haina cea dintii, îmbrăcaţi-l pe el, daţi-i inel în dreapta lui şi încălțăminte în picioare 
şi aducînd viţelul cel gras să-l înjunghiaţi spre jertfă, ca mîncînd să ne veselim; că acest frate al 
nostru, Teofil, a fost mort şi a înviat; pierdut a fost şi s-a aflat!" 


Acestea grăindu-le episcopul, Teofil zăcea la picioarele lui, plîngînd; deci, întinzîndu-i 
mîna, l-a ridicat de la pămînt, iar el sculîndu-se a rugat pe episcop să ardă acel zapis al lui. 
Episcopul însă i-a poruncit ca singur el să-şi ardă zapisul; deci, Teofil l-a ars înaintea tuturor. 
Poporul, văzînd arderea acelei hîrtii necurate multă vreme a strigat cu lacrimi: "Doamne 
miluieşte"”. Apoi episcopul, poruncind poporului să tacă, a început a săvîrşi dumnezeiasca 
Liturghie, la care a făcut părtaş pe Teofil, preacinstitelor și făcătoarelor de viaţă dumnezeieştilor 
Taine, a Trupului şi Sîngelui lui Hristos şi îndată s-a luminat fața lui Teofil ca soarele. Toţi, 
văzînd schimbarea feţei lui, au preamărit pe Bunul Dumnezeu, care primește întru îndreptare şi 
întru sfințenie pe păcătoşii care se pocăiesc. 


După toate acestea, Teofil s-a dus la biserica Preacuratei de Dumnezeu Născătoare, 
unde, postind cu pocăință şi cu lacrimi, s-a învrednicit de sfînta ei vedere şi a cîştigat iertare de 
păcatele sale şi acolo s-a odihnit puţin de multele lui osteneli. După trei zile, cunoscînd că i s-a 
apropiat ceasul sfîrșitului său, a rînduit pentru casa sa, ca toate ale lui să se împartă săracilor. 
Apoi, sărutînd pe cei ce se întîmplaseră a fi acolo, şi-a dat cinstitul său suflet în mîinile lui 
Dumnezeu și ale Maicii Lui. EI a fost îngropat înaintea sfintei icoane a Preacuratei Fecioare, în 
locul unde şi-a făcut pocăința. Astfel s-a slăvit într-însul buna îndurare a lui lisus Hristos şi 
milostivirea Preacuratei Născătoare de Dumnezeu, căreia şi acum, împreună cu Fiul ei, să fie şi 
de la noi păcătoşii, care întotdeauna avem trebuinţă de ajutorul ei, cinste, slavă, închinăciune şi 
mulțumiri acum şi pururea şi în vecii vecilor. 


Iar eu, Evtihian - zice scriitorul acesteia -, smeritul şi păcătosul, cel crescut în casa 
fericitului Teofil şi care prin mijlocirea lui m-am învrednicit la preoție în sfinta biserică 
sobornicească, urmînd şi slujind acestui stăpîn al meu la mîhnirea și necazul lui, pocăinţa lui, 
pe care am văzut-o cu ochii şi cele ce le-am auzit cu urechile mele din gura lui, cu adevărat şi 
cu dreptate le-am scris pe toate spre folosul drepteredincioşilor şi slava lui Hristos Dumnezeul 
nostru. Amin. 


63. NAŞTEREA SFÎNTULUI SLĂVITULUI PROOROC IOAN, 
ÎNAINTEMERGĂTORUL ŞI BOTEZĂTORUL DOMNULUI 


(24 IUNIE) 


Hristos, Mîntuitorul nostru, Soarele cel neapus, vrînd să răsară lumii, plecînd cerurile, 
S-a pogorit în cel mai curat pîntece fecioresc. Deci, se cădea mai întîi să iasă luceafărul din cea 
stearpă, adică Sfîntul loan Înaintemergătorul, ca să meargă înainte, ca un vestitor, propovăduind 
şi zicînd: Vine Cel mai tare decit mine, în urma mea. Deci, împlinindu-se vremea Sfintei 
Elisabeta ca să nască, a născut fiu la bătrînețile sale din pîntece sterp, precum demult Sara a 
născut pe Isaac. Mai înainte de a naște Fecioara pe Hristos, a născut cea stearpă, în zilele sale 
pe Înaintemergătorul lui Hristos, ca acei ce vor vedea naşterea cea peste fire din cea îmbătrînită, 
să creadă nașterii celei mai presus de fire, care avea să fie din Fecioara cea nemăritată și să zică 
în sine: "Puterea cea atotputernică a lui Dumnezeu, Care a dezlegat nerodirea bătrînei, aceea 
este împuternicită ca şi pe Fecioara Maria cea neîntinată s-o facă maică”. 


Naşterea cea minunată a Sfîntului loan a fost înaintemer-gătoare Naşterii lui Hristos, 
cea minunată. Minunea se aștepta după minune; după maica cea stearpă, Maica cea pururea 
Fecioară; după nașterea cea minunată a Elisabetei, naşterea cea străină a Fecioarei, pentru că la 
amîndouă Maicile, rînduiala nașterii covîrşea rînduielile firii, Dumnezeu voind aşa, Căruia toată 
firea îi este slujitoare ca unui Ziditor. 


După ce Elisabeta a născut, vecinii care locuiau împrejur au auzit de aceasta, asemenea 
rudeniile şi cunoscuții şi toți se bucurau împreună cu ea; căci Domnul a făcut milă cu dînsa, 
ridicînd de la dînsa ocara nerodirii de copii. Astfel, s-au împlinit cuvintele Sfîntului Arhanghel 
Gavriil, care a zis către Zaharia: Femeia ta va naște fiu și mulți se vor bucura de nașterea lui! 
Deci, pe de o parte se bucurau rudeniile, iar de alta, aceia care erau cuprinși cu mare dorință de 
Mesia Cel aşteptat; deși acum nu ştiau că a sosit taina întrupării lui Hristos, în vremea nașterii 


Mergătorului înainte lui Hristos. Deci, duhul lor se pornea într-înșii spre bucurie; iar Sfîntul 
Duh veselea inimile lor, ca şi cum le dădea o înştiinţare pentru cîștigarea aşteptării lor. 


În ziua a opta au venit preoţii şi prietenii în casa lui Zaharia, ca să taie pruncul împrejur 
şi toţi voiau să-i pună numele tatălui său, Zaharia; dar maica lui nu se învoia, pentru că, fiind 
soţie de prooroc și născătoare de prooroc, Sfînta Elisabeta era însăşi plină de darul proorociei. 
Deci ea, prooroceşte a poruncit ca pruncul cel născut al lor, să nu se numească cu vreun nume 
pînă ce nu va auzi şi de la bărbatul ei; de vreme ce el s-a întors de la biserică la casa sa mut şi 
nu putea să spună soției sale nimic, de cînd a văzut pe îngerul, care i-a binevestit zămislirea 
fiului său, şi care i-a zis: Vei pune numele lui loan. Deci, Sfînta Elisabeta, povăţuindu-se de 
Sfîntul Duh, a numit pe prunc loan, ea care a cunoscut prooroceşte venirea la dînsa a Maicii lui 
Dumnezeu şi i-a zis: De unde-mi este mie aceasta, ca să vină Maica Domnului meu la mine? 
Iar cei ce voiau să taie împrejur pruncul, făceau semne tatălui său, cum ar voi să-l numească. 
Iar el, cerînd o tăbliță, a scris: Joan să-i fie numele lui! Şi îndată a deschis gura Zaharia şi limba 
lui s-a dezlegat din amuţire și îndată vorbind, binecuvînta pe Dumnezeu. 


Atunci toți s-au minunat de acele mari minuni: cum a născut aşa îmbătrînită, cum maica 
şi tatăl cel mut s-au unit la un nume, cu care să numească pe fiu şi cum, după scrierea numelui, 
mutul îndată a grăit şi, ce a scris cu mîna, aceea a grăit și cu limba. Deci, numele lui loan s-a 
făcut ca o cheie a gurilor părinților, deschizîndu-le spre lauda lui Dumnezeu. Astfel a cuprins 
frica pe toţi cei ce viețuiau împrejur, pentru că toți cei ce auzeau acestea se minunau cu spaimă 
de acele preaslăvite minuni ale lui Dumnezeu și se povesteau cuvintele acestea în toată partea 
muntelui Iudeei, adică în hotarele Hebronului, în cetatea preoților, unde era casa lui Zaharia. 
Acea cetate, încă din zilele lui Isus Navi a fost hotărită sfinţitei seminţii a lui Avraam; iar de la 
Ierusalim şi pînă la dînsa era cale de opt ceasuri. Acea cetate era mai departe de Betleem, la un 
loc mai înalt, şi se numea "cetatea muntelui”, pentru munţii săi cei înalţi, iar hotarele ei se 
numeau "părțile muntelui", precum se scrie în Evanghelie despre Preacurata Născătoare de 
Dumnezeu: Sculîndu-se Maria din Nazaretul Galileei, s-a dus la munte degrabă în cetatea 
ludeei - adică în Hebron -, și a intrat în casa lui Zaharia și s-a închinat Elisabetei. 


Deci, într-acea parte a muntelui, cei ce auzeau de măririle lui Dumnezeu, care se făceau 
în casa lui Zaharia, se minunau foarte mult şi grăiau între ei: Ce să fie cu pruncul acesta? Că 
mîna Domnului era cu el. Dumnezeu înmulţea într-însul darul Său şi-l păzea de sabia lui Irod. 
Căci despre minunata naştere a lui loan ajunsese vestea pînă la Irod, care se mira de aceea și 
zicea: "Ce să fie cu pruncul acesta?" Iar cînd S-a născut Domnul nostru lisus Hristos în 
Betleemul Iudeei şi au venit magii de la răsărit, întrebînd de Împăratul cel de curînd născut, 
atunci Irod, trimițînd ostaşi în Betleem să ucidă pe toţi pruncii de acolo, şi-a adus aminte de 
Ioan, fiul lui Zaharia, de care auzise acele minuni, şi a zis în sine: "Oare acela are să fie 
împăratul ludeei? Și, gîndindu-se să-l ucidă, a trimis într-adins ucigași la Hebron în casa lui 
Zaharia. Dar trimişii n-au găsit pe Sfîntul loan, pentru că, începînd din Betleem acea ucidere de 
prunci fără de Dumnezeu, s-a auzit în Hebron glas şi strigare, că nu stăteau aşa departe, şi s-a 
ştiut pricina acelei strigări. 


Atunci Sfînta Elisabeta a luat pe pruncul loan şi a fugit în muntele cel mai înalt al 
pustiului; iar Sfîntul Zaharia, precum se scrie în viaţa lui, a rămas în Ierusalim, slujind după 
obicei în biserică, în rînduiala săptămînii sale, care se întîmplase tocmai în acea vreme. Deci, 
ascunzîndu-se Sfînta Elisabeta în acel munte, se ruga lui Dumnezeu cu lacrimi, s-o apere 
împreună cu pruncul. Dar cînd a văzut de sus pe ostaşi cercetînd cu de-amănuntul şi apropiindu- 
se, a strigat către un munte de piatră ce se afla acolo: "Munte al lui Dumnezeu, primeşte pe 
maica cu fiul său!" Atunci îndată s-a desfăcut muntele acela şi, primind-o înăuntrul său, s-a 


ascuns de cei care o căutau. Ostaşii, negăsind pe cel căutat, s-au întors înapoi la cel ce-i 
trimisese. 


Atunci rod a trimis la Zaharia în biserică, zicînd: "Zaharia, dă-mi pe fiul tău”. Sfintul 
Zaharia a răspuns: "Acum slujesc Domnului Dumnezeului lui Israel, iar fiul meu nu ştiu unde 
este!" Irod, mîniindu-se, a trimis la dînsul a doua oară şi a poruncit, că, dacă nu-şi va da fiul, 
atunci să-l ucidă şi pe el. Deci, s-au dus nişte ucigași sălbatici ca niște fiare, sîrguindu-se să-şi 
săvîrşească porunca, şi au zis cu mînie către preotul lui Dumnezeu: "Unde ai ascuns pe fiul tău? 
Să ni-l dai nouă, că aşa a poruncit împăratul, iar dacă nu-l vei da, vei muri îndată!" Sfintul 
Zaharia a răspuns: "Voi îmi veţi ucide trupul, iar Domnul îmi va primi sufletul". Atunci ucigașii, 
pornindu-se, după porunca lui Irod, l-au ucis între biserică și altar; iar sîngele lui, care s-a vărsat 
pe marmură, s-a închegat şi s-a făcut tare ca piatra, spre mărturia lui Irod şi spre veşnica lui 
osîndă. Elisabeta, acoperindu-se de Dumnezeu împreună cu pruncul loan, petrecea în muntele 
ce se desfăcuse; pentru că, prin porunca dumnezeiască, li se făcuse acolo peşteră. Tot acolo 
curgea şi un izvor de apă şi crescuse înaintea peşterii un finic plin de roade, iar cînd era vremea 
mîncării, acel pom se pleca şi-şi dădea roadele sale spre mîncare, apoi iar se ridica. 


După patruzeci de zile de la uciderea lui Zaharia, Sfînta Elisabeta, maica Mergătorului 
Înainte, a murit în peştera aceea. Iar Sfîntul loan, rămînînd singur, a fost hrănit de înger pînă la 
creșterea lui şi păzit în pustietăţi, pînă în ziua arătării sale către Israel. Astfel păzea şi acoperea 
pe Sfîntul loan mîna Domnului, ca el să meargă înaintea feţei Lui cu duhul şi cu puterea lui Ilie, 
să-l gătească astfel cale, că venea să mîntuiască neamul omenesc. Deci, pentru toate acestea să 
se slăvească Hristos Dumnezeu, Mîntuitorul nostru, împreună cu Tatăl şi cu Sfîntul Duh în veci. 
Amin. 


64. SFÎNTUL IERARH NICETA REMESIANUL 
(24 IUNIE) 


Sfîntul Niceta a fost episcop de Remesiana, care se află la sudul Dunării, timp de 
aproape 50 de ani, între anii 366-414. Pentru viața sa sfîntă, arzînd de dragoste pentru Hristos, 
Miîntuitorul lumii, s-a învrednicit de treapta arhieriei şi a semănat cuvîntul Evangheliei 
Domnului în Dacia mediteraneană, care era adeseori invadată de barbari. 


Sfîntul Niceta a încreştinat pe aceşti păgîni și, prin Sfîntul Botez, i-a unit cu Hristos. De 
asemeni a întemeiat cîteva aşezări monahale, a înălțat numeroase biserici şi a împodobit sfintele 
slujbe cu cîntări din cele mai frumoase, spre slava Preasfintei Treimi. Una dintre cele mai 
frumoase cîntări compuse de el este imnul, cu caracter dogmatic, intitulat: "Te Deum 
laudamus", care înseamnă "Pe Tine, Dumnezeule, Te lăudăm". 


Această cîntare treimică, care se cîntă în Biserica Ortodoxă pînă astăzi, ne dovedeşte că 
Sfîntul Niceta era, nu numai un mare imnograf şi poet, ci şi un mare dogmatist şi protopsalt 
vestit în sudul Dunării pentru acea vreme. 


Una din cele mai vestite cărți scrise de el este intitulată "Catehism", adică carte de 
învățătură a credinţei ortodoxe, pe care o citeau credincioşii în biserică, mai ales cei care se 
pregăteau pentru primirea Sfîntului Botez. 


Scrierile Sfîntului Niceta Remesianul au avut un caracter catehetic misionar, pentru că 
însuși autorul lor a fost ca un apostol al credincioşilor de la sudul Dunării pînă în hotarele 
Greciei, fiind un iscusit scriitor, imnograf, catehet şi un mare iubitor de Hristos. 


Despre vrednicia şi calitățile sale de păstor sufletesc vorbeşte pe larg Sfîntul Paulin de 
Nola, contemporan cu el, care se nevoia în Italia. Nu se cunoaşte în întregime viaţa sa. Dar, 
după mulți ani de arhierie, propovăduind pe Hristos de la Marea Neagră pînă la Marea 
Mediterană, ajungînd la adînci bătrîneți, şi-a dat sufletul în mîinile lui Hristos la începutul 
secolului al cincilea, fiind numărat în ceruri în ceata sfinților ierarhi, care neîncetat slăvesc pe 
Tatăl, pe Fiul şi pe Sfîntul Duh. Amin. 


65. SFÎNTA MARE MUCENIȚĂ FEVRONIA FECIOARA 
(25 IUNIE) 


Pe vremea păgînului împărat Dioclețian, era în Roma un eparh cu numele Antim. Acela 
avea un fiu, anume, Lisimah, pe care îl logodise cu o fecioară frumoasă a unui senator, care se 
numea Prosfor. Acel eparh, îmbolnăvindu-se de moarte, a chemat pe un frate al său, anume 
Selin, şi i-a zis: "Iubitul meu frate, eu o să mă duc din viața omenească şi îţi încredințez pe 
Lisimah, fiul meu; tu să-i fii tată în locul meu, iar el să-ți fie fiu; deci, să grăbeşti după sfîrşitul 
meu, să-i faci nuntă cu mireasa cu care l-am logodit, fiica lui Prosfor”. Antim poruncind astfel, 
după trei zile s-a sfîrşit. După aceea, împăratul Dioclețian a chemat pe Lisimah, fiul lui Antim, 
la el şi pe Selin, unchiul lui, şi, luîndu-i de o parte, a zis către Lisimah: "O, tinere, eu, aducîndu- 
mi aminte de dragostea tatălui tău, am voit să te pun eparh în locul lui; dar de vreme ce am auzit 
că iubeşti credința creştinească, am lăsat acest gînd, aşteptînd pînă ce mă voi încredința dacă 
este adevărat sau nu ceea ce se vorbeşte despre tine. Deci, acum voiesc să te trimit în părțile 
Răsăritului, ca să pierzi credința creştinească; iar cînd te vei întoarce, vei lua de la noi cinstea 
de eparh"”. Lisimah, auzind aceasta, n-a îndrăznit să răspundă nimic împăratului, pentru că era 
tînăr, avînd numai douăzeci de ani. 


Dar Selin, unchiul lui, căzînd la picioarele împăratului, a zis: "Mă rog măriei tale să-i 
dai voie lui Lisimah să mai stea cîteva zile aici ca să-și săvîrşească nunta, iar după nuntă mă 
voi duce şi eu cu dînsul şi vom face tot ceea ce poruncește stăpînirea ta”. Împăratul a zis către 
ei: "Duceţi-vă mai întîi în calea în care v-am poruncit şi pierdeţi pe creştini, iar după ce veţi 
rîndui bine toate, vă veţi întoarce aici şi atunci vă voi ajuta şi eu a dănțui la nuntă”. 


Ei, auzind aceasta, n-au mai îndrăznit să-l cheme a doua oară, ci s-au supus voinței lui. 
Apoi, luînd poruncile lui şi cu mulțime de ostaşi, s-au dus spre răsărit. Lisimah a luat cu el pe 
un bărbat oarecare cu numele Prim, care îi era şi rudenie, fiul surorii maicii sale, şi a voit să 
încredinţeze acelui Prim purtarea de grijă a oastei. 


Deci, mergînd spre Răsărit şi ajungînd în părțile Meso-potamiei, în orașul ce se numea 
Palmira, au pierdut cu diferite pedepse pe creştinii care erau acolo. Pe unii i-au aruncat în foc, 
pe alţii i-au dat la fiare, iar pe alţii i-au tăiat cu sabia şi trupurile cele muceniceşti le-au aruncat 
cîinilor spre mîncare; pentru că Selin, unchiul lui Lisimah, era foarte sălbatic şi fără de omenie. 
De aceea, frica cuprinsese toate părțile Răsăritului, pentru sălbăticia nemilostivului Selin; dar 
lui Lisimah îi era foarte milă de creştini, deoarece maica lui fusese creștină și el învățase de la 
dînsa cunoştinţa lui Hristos. El a chemat într-o noapte pe rudenia sa, comitul Prim, și a zis către 
dînsul: "Prime, preacinstitule bărbat, tu ştii că tatăl meu era elin cu credinţa și în acea credință 
s-a sfîrşit, însă maica mea a adormit în creştinătate. Ea, în viaţa ei, s-a sîrguit foarte mult să fiu 
şi eu creştin, dar, de frica împăratului şi de teama tatălui meu, n-a putut face aceasta; însă am 
poruncă de la dînsa să nu ucid nici un creștin, ci mai ales să mă sîrguiesc să fiu prieten lui 
Hristos. Acum văd pe creștini foarte munciţi şi ucişi de pierzătorul Selin, unchiul meu, de care 
lucru sufletul meu pătimește foarte mult. Deci, voiesc să-i miluiesc în taină şi pe cei ţinuţi în 
legături să-i eliberez să fugă și să se ascundă unde vor putea”. 


Comitul s-a învoit cu dînsul și au întărit între dînșii sfatul acesta, ca să cruţe pe creştini. 
Astfel, unde auzeau de biserici și de mănăstiri creştineşti, trimiteau în taină și îi înştiințau de 
venirea muncitorului, sfătuindu-i să se ascundă. Unor ostași ce erau de un gînd cu ei, comitul 
le-a poruncit să nu prindă pe creştini şi să-i aducă la muncire, ci mai ales celor prinşi să le dea 
drumul. 


Petrecînd ei în Palmira multă vreme, după muncirea multor creştini, au voit să se ducă 
în Sivapol, care se afla în hotarele Asirienilor şi care era rînduită sub stăpînirea Romei. Intr- 
acea cetate era o mănăstire de femei, care avea cincizeci de pustnice. Intre ele era o egumenă, 


cu numele Vriena, uceniţă a fericitei Platonida, diaconiţa şi egumena, a cărei rînduială şi canon 
l-a păzit bine pînă la sfîrşitul vieţii sale. lată care era rînduiala Platonidei în mănăstirea aceea: 
În ziua de vineri, nici una din surori nu avea voie să lucreze vreun lucru de mînă, ci toate se 
adunau în biserică, şi de dimineaţa pînă seara, o parte se îndeletnicea cu rugăciunile, iar alta 
învăţa citirea cărților sfinte. Deci, mai întîi diaconița Platonida singură ținea o carte în mîini şi 
citea surorilor cuvinte insuflate de Dumnezeu, pînă la ceasul al treilea, apoi dădea cartea în 
mîinile Vrienei să o citească pînă seara. 


Astfel, Vriena, luînd egumenia, după sfîrşitul povăţuitoarei sale, urma întru toate 
bunătăţile ei. La acea egumenă, erau două fecioare crescute de dînsa şi povăţuite la viaţa 
monahicească. Numele uneia era Procla, iar al celeilalte Fevronia. 


Procla avea douăzeci şi cinci de ani de la naşterea sa, iar Fevronia douăzeci și era 
nepoata Vrienei, adică fiica fratelui său. Ea era atât de frumoasă, încît nici zugravul n-ar fi putut 
să zugrăvească frumuseţea feţii ei cea înflorită. Vriena, văzînd o frumuseţe ca aceea a Fevroniei, 
se îngrijea foarte mult de dînsa cum s-o păzească în întreaga înţelepciune şi nevătămată de 
amăgirile lumii acesteia. Și, fiindcă toate surorile în toate zilele primeau numai odată puţină 
hrană şi aceea spre seară, ea poruncise Fevroniei să postească pînă în ziua cealaltă, adică să țină 
o zi întreagă fără să mănînce; şi numai în ziua cealaltă spre seară să guste puţin; voind ca astfel 
să-l vestejească floarea tinereții. Dar şi Fevronia singură voia să se înfrîneze pe sine. Ea se 
îndeletnicea la atîta postire și înfrînare, încît niciodată nu mîncase pîine să se sature, ci totdeauna 
se lupta cu foamea şi cu setea; și astfel îşi obosea trupul cu multe nevoinţe şi osteneli, primind 
numai puţin somn. Patul ei era o scîndură goală fără aşternut, în lungime de trei coți, iar în 
lăţime de o palmă și jumătate. 


Deci, pe acea scîndură şi uneori și pe pămîntul gol îşi pleca mult ostenitul său trup pentru 
puțină odihnă. Dar diavolul de cîte ori voia să o ispitească în vis prin nălucirile lui, ea îndată se 
scula, se arunca la pămînt în chipul Crucii şi cu multe lacrimi se ruga înaintea lui Dumnezeu, 
ca să gonească de la dînsa pe ispititor; apoi lua o carte, cu dinadinsul Sfintele Scripturi şi astfel 
se îndulcea duhovniceşte dintr-însele. Ea era foarte iubitoare de învățătură şi isteață la minte, 
lucru de care Vriena se mira foarte mult. 


Deci, în ziua de vineri, cînd toate surorile se adunaseră în biserică, egumena Vriena a 
poruncit Fevroniei să citească la surori cuvintele cele de Dumnezeu insuflate. Dar, de vreme ce 
vinerea veneau la dînsele în biserică şi femei de neam bun ca să se îndulcească de învățăturile 
cele duhovniceşti, Vriena a poruncit Fe-vroniei să citească de după o perdea, ca femeile 
mirenești să nu vadă chipul și podoabele pe care nu le văzuseră nimeni niciodată. Vestea despre 
fericita Fevronia se răspîndise în toată cetatea şi era lăudată învățătura ei cea folositoare şi 
podoaba feții ei. Asemenea era lăudat și obiceiul ei cel bun, fiindcă era blîndă, înțeleaptă şi 
împodobită cu toate faptele bune, avînd smerita cugetare. 


Auzind de dînsa o femeie oarecare, care era de neam de senator, cu numele leria, s-a 
îndemnat cu mare dorinţă să vadă pe Fevronia și să vorbească cu dînsa. Acea femeie, leria, era 
cu credința elină, tînără de ani, văduvă, care numai șapte luni trăise cu bărbatul ei și, rămînînd 
văduvă, petrecea în casa părinților săi, care se ţineau și ei de păgînătatea cea elinească. Deci, 
venind leria la mănăstire şi, cu smerenie, spunîndu-și dorința sa egumenei Vriena, aceasta cînd 
a ieșit înaintea ei, leria a căzut la picioarele ei şi, apucînd-o, o ruga pe dînsa, zicînd: "Te jur cu 
Dumnezeu, Care a făcut cerul şi pămîntul, să nu te scîrbeşti de mine, păgîna, care pînă acum 
am fost batjocura diavolilor. Nu mă lipsi pe mine de învățătura şi de vorba surorii voastre 
Fevronia, ca prin voi să mă povăţuiesc pe calea mîntuirii și să aflu pe Hristos, adevăratul 


Dumnezeu și ceea ce s-a pregătit creştinilor. Izbăveşte-mă de deşertăciunile veacului acesta şi 
de necurata slujire de idoli. Părinții mei voiesc ca, prin a doua nuntă, să mă împărtăşesc, iar eu 
doresc să-mi petrec viaţa după învățătura Fevroniei şi după vorba ei cea folositoare de suflet; 
pentru că este destul timp de cînd am petrecut în neștiință și în necurăţie”. 


Acestea grăindu-le Ieria, cu lacrimi uda picioarele egumenei Vriena, pornind-o pe ea 
spre milostivire. Atunci Vriena a grăit către dînsa: "Doamnă lerio, Dumnezeu ştie că de la doi 
ani am luat în mîinile mele în mănăstirea aceasta pe Fevronia fecioara şi iată acum sînt 
optsprezece ani de cînd petrece în mănăstire fără să fi văzut pînă acum chip bărbătesc, nici feţe 
de femei mirene, nici haine, nici podoabe, nici orice alt lucru mirenesc; nici maica ei n-a putut 
să o vadă pe ea pînă acum, măcar că de multe ori m-a rugat cu lacrimi ca s-o las s-o vadă şi să 
vorbească cu dînsa, dar eu n-am voit deloc. Însă, văzînd osîrdia şi dragostea ta către Dumnezeu 
şi nădăjduindu-mă de mîntuirea ta, te voi duce la dînsa, însă numai hainele tale mirenești să le 
schimbi şi să te îmbraci în cele călugărești”. Atunci leria făcînd aceasta cu bucurie, Vriena a 
luat-o şi a dus-o la Fevronia. Fevronia, văzînd-o pe ea în îmbrăcăminte călugărească, socotea 
că a venit la dînsele vreo călugăriță străină şi s-a închinat pînă la pămînt şi, cuprinzînd-o cu 
braţele, a sărutat-o în Hristos. 


După aceea Vriena le-a poruncit să stea amîndouă și să se îndeletnicească în învățătura 
sfintelor cărți. Deci, Fevronia, luînd cărţile, citea surorii celei noi; şi atît de mult s-a umilit leria 
de învățătura Fevroniei, încît toată noaptea a petrecut-o fără somn; pentru că amîndouă 
nedormind, se sîrguiau în cuvîntul lui Dumnezeu; Fevronia citea, iar leria asculta. Atîtea lacrimi 
a vărsat leria, încît şi pămîntul s-a udat de lacrimile ei, deoarece, fiind elină, nu auzise niciodată 
astfel de cuvinte folositoare. Cînd s-a luminat de ziuă, Vriena abia a putut să înduplece pe Leria 
să se ducă acasă la părinții săi; deci, sărutînd cu lacrimi pe Fevronia şi pe egumenă, s-a dus la 
casa sa. După aceea Fevronia a întrebat pe Tomaida, care era a doua după egumenă, zicînd: 
"Rogu-mă ţie, doamna şi maica mea, spune-mi cine a fost acea soră străină, care a vărsat atîtea 
lacrimi, ca şi cum niciodată n-ar fi auzit dumnezeieștile Scripturi?" Atunci Tomaida a grăit către 
Fevronia: "Oare nu ştii cu cine ai grăit?" Fevronia a răspuns: "Cum aș fi putut cunoaşte pe acea 
soră străină, eu, care niciodată nu am văzut-o?" Tomaida i-a zis ei: "Aceasta este jupîneasa 
leria". Fe-vronia a zis: "Pentru ce nu mi-aţi spus şi mie? Pentru că eu am vorbit cu dînsa ca și 
cu o soră”. Ea a răspuns: "Aşa a poruncit egumena, doamna noastră”. 


Atunci Fevronia a tăcut şi în taina inimii sale se ruga lui Dumnezeu pentru Leria, ca s-o 
însoţească pe dînsa la calea cea adevărată şi să o numere în turma cea aleasă. Deci, leria mergînd 
la casa sa, a spus părinţilor ei toate cîte auzise şi învățase de la Fevronia în mănăstire, rugîndu- 
i să lase rătăcirea elinească şi să cunoască și ei pe Unul adevăratul Dumnezeu, Care este lisus 
Hristos. Ei, ascultînd sfatul cel folositor de suflet al fiicei lor cea cu bună înţelegere, au crezut 
în Hristos; iar după aceea au primit şi Sfîntul Botez cu toţi ai casei lor. Astfel le-a ajutat la 
miîntuirea lor învăţătura Fevroniei și rugăciunile ei cele sfinte. 


După cîtva timp, fericita Fevronia s-a îmbolnăvit, iar leria, venind, şedea lîngă dînsa şi- 
i ajuta ei. Tot într-acel timp a sosit înştiinţare în cetate, cum că Selin şi Lisimah se apropie de 
cetate, ca să muncească pe cei ce cred în Hristos. Atunci mulţi din cei ce erau în cetate, preoţi 
şi clerici, lăsînd toate, fugeau să se ascundă pe unde puteau; pînă şi episcopul acelei cetăți, 
plecînd din cetate de frica muncitorului, s-a ascuns. Deci, aflînd despre aceasta, călugărițele 
mănăstirii Vrienei au mers la egumena lor şi i-au zis: "Doamnă şi maică, ce vom face? lată 
fiarele acelea de păgîni şi muncitori se apropie de cetate şi toţi credincioșii creştini au fugit, 
temîndu-se de munci”. Atunci Vriena le-a zis lor: "Ce socotiți şi ce voiţi să facem?" Iar ele au 
răspuns: "Să ne porunceşti ca și noi să ne ascundem puţin, ca să ne mîntuim sufletele noastre”. 


La acestea, Vriena le-a grăit lor: "Încă n-aţi văzut războiul şi acum vă gîndiți la fugă? Încă n-a 
sosit lupta nevoințelor și iată vă arătaţi biruite? Nu, fiicelor! Vă rog pe voi să nu faceți aceasta; 
ci să stăm să ne nevoim şi să murim pentru Hristos, Cel ce a murit pentru noi, ca astfel să trăim 
cu Dînsul în veci”. 


Aceasta auzind, surorile au tăcut. Iar a doua zi, una din surori, cu numele Eteria, a zis 
către celelalte surori: "Știu eu că stăpîna noastră pentru Fevronia nu ne lasă pe noi să ieşim de 
aici şi să ne ascundem; pentru că voiește, după cum mi se pare, ca numai pentru Fevronia să ne 
piardă pe noi toate. lată ce vă grăiesc vouă: Să mergem la dînsa şi eu singură voi spune pentru 
voi toate, cele ce se cade să facă”. 


Auzind aceasta surorile, unele se învoiau la sfatul ei, iar altele se împotriveau. Mai pe 
urmă, învoindu-se toate, au mers la egumenă, care, cunoscînd sfatul Eteriei, a zis către dînsa;: 
"Ce voieşti, soro?" Dînsa a răspuns: "Ne rugăm să ne porunceşti să fugim de primejdia ce ne 
împresoară, că doară nu sîntem mai bune decît episcopul, decît preoţii şi decît tot clerul 
bisericesc. Încă se cuvine ţie, maică, să-ţi aduci aminte că între noi sînt unele fecioare tinere, de 
care trebuie să ne temem ca nu cumva, răpindu-se de ostașii păgîni, să-și piardă fecioria lor şi 
astfel să se lipsească de plata lor de la Dumnezeu. Încă și de aceasta ne temem, ca nu cumva şi 
noi, neputînd suferi muncile cele cumplite, să jertfim idolilor şi să ne pierdem sufletele noastre. 
Deci, de voiești, porunceşte-ne să luăm cu noi pe fecioara Fevronia, bolnavă cum este şi, ieșind 
de aici, să ne ascundem". Fevronia, auzind acestea, a zis: "Viu este Hristosul meu, Căruia m- 
am făcut mireasă şi spre Care mi-am aruncat sufletul meu; deci, nu voi ieşi din locul acesta, ci 
aici voiesc să mor şi să fiu îngropată!" 


Atunci Vriena, întorcîndu-se spre Eteria, i-a zis: "Vezi ce faci şi cu ce fel de sfat tulburi 
pe surori? Tu vei vedea, iar eu sînt nevi-novată". Apoi şi către celelalte surori, a zis: "Fiecare 
din voi să-şi aleagă ceea ce voieşte şi ceea ce crede că-i este de folos!" Atunci toate surorile, 
fund silite de frica muncitorilor care veneau, au sărutat pe egumena Vriena şi pe Fevronia și, 
bătîndu-şi piepturile cu multă plîngere şi tînguire, au ieșit din mănăstire. lar Procla, cea de o 
vîrstă şi împreună uceniţă cu Fevronia, cuprinzîndu-i grumajii ei, o săruta plîngînd şi zicînd: 
"Roagă-te pentru mine, sora şi doamna mea!" Dar Fevronia, ținînd-o de mînă, n-o lăsa să se 
ducă din mănăstire şi-i zicea: "Teme-te de Dumnezeu, sora mea Procla şi măcar tu nu ne lăsa 
pe noi! Nu mă vezi că sînt bolnavă şi că-mi aştept moartea? Doamna noastră nu va putea singură 
să mă îngroape; deci, rămili aici ca să slujeşti la îngroparea mea”. Atunci Procla a zis: "Nu te 
voi lăsa, sora mea, ci voi rămîne aici precum poruncești”. După ce s-a înserat, Procla şi-a 
schimbat cuvîntul şi în taină a ieșit din mănăstire. Tomaida, cea mai sus pomenită, care era 
acolo după egumenă, nu s-a dus cu surorile, ci a rămas în mănăstire cu Vriena. 


Egumena Vriena, văzînd golirea şi pustiirea mănăstirii, pentru supărarea ce le 
împresurase, a intrat în biserică şi s-a aruncat la pămînt, strigînd şi tînguindu-se cu amar; iar 
Tomaida îi potolea tînguirea ei, zicîndu-i: "Încetează, maică, căci Dumnezeu este puternic, ca 
după supărare şi întristare să facă bucurie și izbîndire, ca și noi să putem să răbdăm năvălirile. 
Pentru că, cine a crezut Domnului şi s-a înşelat? Sau cine a petrecut în frica Lui şi s-a ruşinat, 
sau s-a defăimat de EI?" Vriena a răspuns: "Da, doamna mea Tomaida, aşa este; dar ce voi face 
cu Fevronia? Unde o voi ascunde şi o voi păzi? ŞI cu ce ochi voi putea să privesc, cînd o voi 
vedea răpită de barbari ca o robită?" Tomaida a zis: "Cel ce a putut să ridice pe cei morţi, Acela 
este puternic ca şi pe Fevronia s-o păzească şi s-o ţină nevătămată de barbari. Deci, mă rog ie, 
doamna şi maica mea, încetează cu plîngerea și cu tînguirea şi să mergem la Fevronia, care zace 
de boală, s-o întărim și s-o mîngîiem!" 


Mergînd ele la Fevronia, îndată Vriena s-a tînguit cu amar, iar Fevronia, privind spre 
Tomaida, a întrebat-o: "Pentru ce stăpîna mea, Vriena, se tînguieşte așa?" Tomaida i-a răspuns, 
zicînd: "Pentru tine este această tînguire de maică, căci eşti tînără şi frumoasă! Vor veni 
muncitorii şi ne vor aduce necaz. Deci, pe noi îndată ne vor ucide, ca pe nişte bătrîne, iar pe 
tine, cea tînără şi frumoasă la faţă, te vor ţine spre batjocoră şi ne este teamă ca nu cumva, prin 
înşelare ori prin silire, să-ți pierzi fecioria ta şi astfel te vor lipsi de cămara Mirelui ceresc”. 
Fevronia a zis: "Vă rog pe voi, rugați-vă Domnului pentru mine, ca să caute spre smerenia mea, 
să-mi întărească neputinţa și să-mi dea răbdare, ca şi tuturor robilor Săi, care L-au iubit cu 
adevărat". 


Tomaida a zis către dînsa: "Fiică Fevronia, iată este vremea nevoinţelor. De vor începe 
păgînii muncitori a te momi cu cuvinte înșelătoare, cu aur, cu argint, cu haine de mult preţ şi cu 
orice fel de înşelăciuni ale acestei lumi, vezi să nu te supui lor; căci îţi vei pierde plata ostenelilor 
celor mai dinainte. Vezi să nu fii de rîs diavolului şi să te faci batjocură idolilor. Ia aminte că 
nimic nu este mai cinstit decît fecioria şi mare este plata ei; pentru că Mirele fecioriei este fără 
de moarte şi dăruieşte nemurire celor ce-L iubesc. Sîrguieşte-te, doamna mea Fevronia, să-L 
vezi pe Acela spre Care ţi-ai pus sufletul tău. Păzeşte-te, fiica mea, să nu te lepezi de Sfîntul 
Botez și de făgăduinţa călugărească, pentru că Hristos se va arăta înfricoşat în ziua aceea, cînd 
va şedea pe scaunul slavei sale, ca să judece pe toţi şi să răsplătească fiecăruia după faptele lui”. 


Fevronia, auzind acestea, se întărea cu duhul şi se pregătea cu vitejie contra diavolului. 
Deci, a zis către Tomaida: "Bine ai făcut, doamna mea, că întărind astfel pe roaba ta, ai făcut 
mai viteaz sufletul meu. Însă să știi cu adevărat, că de n-aş fi avut voinţă să mor pentru Hristos, 
Mirele meu, apoi aş fi fugit şi eu cu celelalte surori, ca să mă ascund de nevoinţa cea 
mucenicească. Dar, de vreme ce iubesc pe Acela Căruia mi-am logodit sufletul şi trupul, 
îndrăznesc să merg pe calea muceniciei, doar mă va arăta pe mine vrednică ca să pătimesc și să 
mor pentru numele Lui”. 


Vriena, auzind aceste cuvinte ale ei, a zis către dînsa: "Fiica mea, Fevronia, adu-ţi 
aminte de ostenelile mele și de grija ce am avut-o pentru tine. Adu-ţi aminte, că de la vîrsta de 
doi ani te-am luat de la maica ta în mîinile mele şi pînă astăzi nimeni din mireni n-a văzut faţa 
ta. Adu-ţi aminte cum te-am păzit pînă acum, ca pe lumina ochilor; iar acum nu știu ce să fac 
şi cum să te păzesc, fiica mea? Caută să nu-mi necăjești bătrînețile mele și să nu defaimi 
ostenelile mele ce le-am făcut pentru tine. Adu-ţi aminte de răbdătorii de chinuri, care mai 
înainte de tine au pătimit pentru Hristos cu tărie şi cu slavă şi au luat de la EI cununa biruinţei, 
nu numai bărbaţi, ci şi femei și copii. Adu-ţi aminte de Livia şi de Leonida, cele două surori, cu 
cîtă bărbăţie şi-au pus sufletele lor pentru Domnul. Liviei, tăindu-i-se capul cu sabia, iar 
Leonida a fost aruncată în foc. Astfel amîndouă au intrat în cămara Mirelui cel ceresc. Adu-ţi 
aminte de Eutropia, copila cea de doisprezece ani, care a fost muncită cu maica sa. Au nu te 
minunezi tu de ascultarea şi de răbdarea ei, cînd judecătorul a dezlegat-o din legături şi voia s- 
o îngrozească cu săgețile ca s-o ia la fugă? Dar ea, ascultînd pe maica sa care zicea către dînsa; 
"Fiica mea, Eutropia, nu fugi!", a stat cu bărbăţie ca un stîlp neclintit, pînă ce a fost săgetată cu 
săgețile pînă la moarte şi, dîndu-şi sufletul în mîinile Domnului său, a căzut cu trupul la pămînt. 
Astfel ea n-a călcat poruncile maicii sale pînă la sfîrşitul ei. Cu toate că această fecioară era 
proastă, neînvăţată, iar tu, însuți ai învăţat dumnezeieștile Scripturi şi ai fost şi altora 
învățătoare. Deci, socotește cu cîtă bărbăţie se cade ţie să stai pentru Domnul, tău". Vorbind 
între ele acestea și altele multe ca acestea, a trecut noaptea. 


Cînd răsărea soarele, s-a auzit în cetate un glas de tulburare şi de gîlceavă; pentru că 
Selin şi Lisimah intraseră cu ostașii în oraș și mulți creștini au fost prinşi de ostaşi şi au fost 


aruncaţi în temniță. Unul din elini a spus lui Selin despre acea mănăstire de fecioare; iar el 
îndată a trimis ostași ca să prindă pe toate monahiile. Ostaşii, ducîndu-se, au înconjurat 
mănăstirea şi, spărgînd uşile cu securile, au intrat înăuntru ca nişte fiare sălbatice şi, prinzînd 
pe Vriena, voiau s-o ucidă cu sabia. Fevronia, văzînd primejdia care le cuprinsese, s-a aruncat 
la picioarele soldaţilor, strigînd către dînşii: "Vă jur pe Dumnezeul care este în cer, să mă ucideți 
pe mine mai înainte, ca să nu văd moartea stăpînei mele". 


Pe cînd Fevronia grăia acestea, a sosit acolo comitul care se numea Prim și, mîniindu- 
se pe ostaşi, i-a gonit din mănăstire şi a zis către Vriena: "Unde sînt celelalte călugărițe care au 
fost în această mănăstire? Vriena a răspuns: "Toate au fugit de frica voastră”. Comitul a zis: 
"Aţi fi făcut bine dacă fugeaţi și voi, însă şi acum aveţi voie să fugiţi, oriunde voiți, că mi-e 
milă de voi”. Zicînd aceasta, a ieşit din mănăstire, luînd și pe ostași cu el şi s-a dus în divan la 
Lisimah, care, văzîndu-l, l-a întrebat: "Adevărat este oare ceea ce am auzit de mănăstirea 
aceea?" Comitul a răspuns: "Adevărat". Apoi, luînd pe Lisimah de o parte, i-a spus: "Toate 
călugărițele care au fost în mănăstire au fugit şi n-am găsit decît numai două bătrîne şi una 
tînără; însă am să-ți spun un lucru străin şi minunat, care l-am văzut în mănăstirea aceea. Am 
văzut pe acea călugăriță tînără că avea o faţă atît de frumoasă, încît n-am mai văzut nici o femeie 
pînă acum! Dumnezeu ştie că este adevărat ceea ce-ţi spun. Am văzut-o pe aceea şi m-a mirat 
de cuviinţa ei; şi de n-ar fi fost săracă şi scăpătată, cu adevărat aş fi zis că este vrednică ție 
femeie, stăpînul meu". Lisimah a răspuns la aceasta: "Dacă nu voiesc să calc poruncile maicii 
mele, adică să nu vărs sîngele cel creştinesc, ci mai ales să-l apăr; apoi cum aş putea să fiu 
vrăjmaş mireselor lui Hristos? Nu voi face aceasta nicidecum. Însă te rog pe tine, domnul meu, 
să le scoţi din mănăstire şi să le păzești undeva, ca să nu cadă în mîinile cele muncitoare a lui 
Selin, unchiul meu”. 


Vorbind acestea între ei, unul din cei mai răi ostaşi care fusese în mănăstire, auzind ceea 
ce a vorbit comitul cu Lisimah, a alergat la Selin muncitorul și i-a spus că în mănăstirea de 
călugărițe a găsit o fecioară foarte frumoasă, pe care comitul sfătuiește pe Lisimah s-o ia de 
soție. Selin, umplîndu-se de mînie, a trimis îndată ostaşi să străjuiască pe călugărițele ce se aflau 
acolo, ca nu cumva să scape şi să se ascundă. A trimis încă şi pe unele din cele mai credincioase 
slugi ale sale ca să vadă pe acea tînără fecioară şi să-i afle numele. Aceia, ducîndu-se şi văzînd- 
0, s-au întors la dînsul şi i-au spus că nu este în partea de sub cer vreo femeie, care să-i semene 
la frumuseţea feţei ei. 


Atunci muncitorul a poruncit în acel ceas propovăduitorilor să strige în cetate, ca a doua 
zi să se adune la privelişte toţi, fie bărbaţi, fie femei, şi de toate vîrstele, că o fecioară tînără, 
anume Fevronia, are să iasă la nevoinţă. Auzind cei ce petreceau în cetate şi poporul din satele 
dimprejur, bărbaţi şi femei s-au adunat la privelişte, voind să vadă nevoinţa Fevroniei. A doua 
zi, venind ostaşii cei mai cumpliţi, au fost trimişi la mănăstire din porunca muncitorului, să 
aducă pe Fevronia la judecată. Ostaşii, ducîndu-se, au prins-o cu mînie şi, legînd-o în lanţuri de 
grumaji, o trăgeau afară din mănăstire. Vriena și Tomaida, cuprinzînd pe Fevronia cu tînguire 
de lacrimi, strigau cu amar şi rugau pe ostași să le dea voie să vorbească puţin cu ea. Ostaşii le- 
au lăsat. Apoi, Vriena și Tomaida au rugat pe ostaşi să le ia şi pe ele la aceeaşi nevoință, pentru 
că se temeau bătrînele acelea, ca nu cumva Fevronia, fiind singură fără dînsele, să se teamă de 
munci. Ostașii le-au zis: "Nu ni s-a poruncit ca și pe voi să vă ducem înaintea judecății, ci numai 
pe Fevronia singură!" 


Atunci Vriena şi Tomaida au început a întări pe Fevronia grăind către dînsa unele ca 
acestea: "Fiica mea Fevronia, acum ieşi la nevoinţa mucenicească; să ştii că Mirele ceresc va 
privi spre pătimirile tale şi puterile îngereşti țin acum cununa biruinţei, ce ţi s-a gătit, dacă vei 


răbda cu bărbăţie pînă la sfîrşit. Deci, caută să nu te temi de munci, că vei fi batjocura diavolilor. 
Nu-ţi cruța trupul cînd îl vei vedea zdrobit de bătăi, pentru că el, chiar nevrînd noi, după o vreme 
se va sălăşlui în groapă şi se va întoarce în țărînă. Eu, tînguindu-mă în mănăstire, voi aştepta 
înştiinţare despre tine, ori bună, ori rea. Deci, mă rog ție, sîrguieşte-te, ca să aud bună înştiinţare 
despre tine. Dar cine îmi va aduce aceea bună înştiinţare că Fevronia s-a sfîrşit mucenicește 
pentru Hristos şi s-a socotit între mucenici?" 


Fericita Fevronia a zis către Vriena: "Maica mea, cred Domnului că n-am călcat 
niciodată porunca ta în vreun chip. Aşa și acum voi păzi necălcate poruncile şi învățăturile tale; 
căci ce vor vedea popoarele se vor minuna şi vor ferici bătrînețile Vrienei, zicînd: "Aceasta este 
cu adevărat sădirea şi creşterea Vrienei, egumena cea mare!" Eu voi arăta, cu ajutorul Stăpînului 
meu, în chipul acesta femeiesc, bărbăteasca mărime de suflet. Voi rugaţi-vă pentru mine şi mă 
lăsați să mă duc la nevoinţa care îmi stă înainte”. Tomaida a zis către dînsa: "Sora mea, 
Fevronia, viu este Domnul, că şi eu voi veni în urma ta! Mă voi îmbrăca în haine mireneşti şi, 
stînd la privelişte în popor, voi privi la nevoinţa ta!" Ostaşii, silind pe Fevronia să meargă și 
voind s-o ducă repede, ea a zis către acele sfinte stareţe: "Maicele mele, mă rog vouă, daţi-mi 
binecuvîntarea de cale şi vă rugaţi lui Dumnezeu pentru mine!" 


Atunci Vriena, ridicîndu-şi mîinile spre cer, a început a se ruga cu glas mare, zicînd: 
"Doamne lisuse Hristoase, Cel ce Te-ai arătat roabei Tale Tecla, în vremea patimilor ei, în 
chipul lui Pavel, arată-Te şi acum smeritei Tale roabe, Fevronia, în ceasul nevoinței ei și, 
nevăzut, întăreşte-o de sus, ca şi într-însa să se preamărească numele Tău cel sfint! "Vriena 
rugîndu-se astfel și cuprinzînd pe Fevronia şi sărutînd-o, a eliberat-o cu multe lacrimi. Ostaşii, 
luînd-o pe Fevronia, au dus-o la muncitorul Selin; iar Vriena, petrecînd puţin pe iubita sa fiică, 
s-a întors în mănăstire plîngînd și tînguindu-se şi, aruncîndu-se la pămînt în biserică, striga şi 
se ruga către Dumnezeu pentru Fevronia. 


Tomaida lăsînd pe Vriena plîngînd în biserică, s-a îmbrăcat în haine mireneşti de femeie 
şi a alergat la privelişte în urma Fe-vroniei. Încă şi femeile care mergeau în ziua de vineri la 
mănăstire și ascultau învățăturile Fevroniei, alergau la privelişte, bătîndu-şi piepturile, vărsînd 
lacrimi şi, de durere, îşi rupeau inimile lor, cum să se lipsească de o învăţătoare ca aceea. Auzind 
aceasta şi jupîneasa leria, cum că Fevronia va fi dusă la cercetare în priveliște, sculîndu-se, a 
strigat cu glas mare de tînguire, încît s-au înspăimîntat părinţii ei şi toţi ce erau în casă. Atunci 
ei au întrebat-o, care este pricina acelei tînguiri, iar ea le-a răspuns, zicînd: "Sora mea, Fevronia, 
este dusă la privelişte! Învăţătoarea mea s-a dus la munci pentru Hristos Domnul!" Părinţii ei 
căutau s-o potolească din plîns, însă ea şi mai mult striga către ei, zicînd: "Lăsaţi-mă să pling 
cu amar pe Fevronia, sora şi învăţătoarea mea!" 


Acestea zicîndu-le ea, au pornit și părinţii ei spre tînguire, plîngînd toţi pentru Fevronia. 
leria mai ruga pe părinţii ei s-o lase să se ducă la priveliște; iar ei au lăsat-o să se ducă. Deci, 
luîndu-și multe slugi, a alergat plîngînd la locul de privelişte unde erau o mulțime de femei, 
care plîngeau. Pe drum a ajuns și pe călugărița Tomaida îmbrăcată mireneşte, cu care, 
cunoscînd-o, s-a dus împreună plîngînd şi au mers la locul de priveliște, unde se adunase 
mulţime de popor; şi apoi, venind şi judecătorul, a stat la locul său. 


Astfel toată priveliștea rînduindu-se, muncitorii Selin şi Lisimah au poruncit să aducă 
pe Sfînta Fevronia. Deci, mireasa lui Hristos stînd înaintea lor, fiind cu mîinile la spate și 
atîrnîndu-i lanţuri grele de grumaji, pe care văzînd-o poporul a plîns şi a lăcrimat; dar 
muncitorul Selin a poruncit să fie tăcere și a zis către Lisimah: "Întreabă pe acea femeie şi 
ascultă-i răspunsurile ei". Lisimah a început a o întreba, zicîndu-i: "Spune-ne de ce rînduială 


eşti, roabă sau liberă”. Fevronia a răspuns: "Sînt roabă". Zis-a Lisimah: "A cui roabă eşti?” 
evronia a răspuns: "Sînt roaba lui Hristos". Lisimah a întrebat-o "Care este numele tău? 
F "Sînt roaba lui Hristos". L h trebat-o "C t le tău?" 
evronia a răspuns: "Mă numesc creştină smerită". Zis-a Lisimah: "Numele tău voiesc ca să- 
F "M șt tă”. Zis-a L h: "Numele t l 
ştim". Răspuns-a Fevronia: "Ţi-am spus că sînt creştină, iar de voiești să-ți zic numele cel din 
naştere, maica mea m-a numit Fevronia”. 


Atunci muncitorul a poruncit lui Lisimah să înceteze de a o mai întreba. Deci, a început 
singur a grăi către dînsa: "Ştiu zeii, o, Fevronia, că nu ar fi voit să te învrednicească pe tine 
vorbei mele, dar, deoarece blîndeţea şi frumuseţea feţii tale mi-au biruit mînia şi iuţimea pe care 
o aveam asupra ta, te întreb, nu ca pe o osîndită, ci ca pe o fiică a mea. Ascultă fiică, martori 
îmi sînt zeii că îţi spun adevărul: acesta pe care îl vezi că şade cu mine este nepotul meu Lisimah. 
Eu şi Antim tatăl lui, l-am logodit cu o fecioară de bun neam, îndestulată cu multe bogății şi 
fiică a lui Prosfor senatorul. Însă, de te vei supune nouă, atunci logodna cu fiica lui Prosfor o 
vom strica și cu tine vom întări cuvîntul spre însoţire; deci, vei fi soţia lui Lisimah, şezînd de-a 
dreapta lui, precum stau eu acum. Uită-te la el şi vezi de este frumos ca tine sau nu. De vei 
asculta sfatul meu ca al unui părinte, te voi face slăvită şi bogată pe pămînt, încît nu vei mai 
cunoaşte sărăcia. Eu n-am nici femeie, nici fii şi toate ale mele ţi le voi da ţie. Te voi face stăpînă 
peste toate averile mele pentru că toate le voi da zestre stăpînului meu Lisimah. Voi fi pentru 
voi ca un tată, şi toate femeile, văzîndu-te învrednicită cu o cinste ca aceea, te vor preamări și 
ferici; apoi se va bucura şi biruitorul nostru împărat şi multe vă va dărui vouă, că a și făgăduit 
că are să pună pe Lisimah, eparh al Romei. lată ai auzit toate, acum răspunde-mi mie, ca tatălui 
tău, cele ce sînt plăcute zeilor noştri ca să se înveselească sufletul meu; iar de nu vei asculta 
sfaturile mele, zeii ştiu că în mîinile mele, nici trei ceasuri nu vei mai fi vie. Acum alege şi ne 
spune ceea ce voleşti”. 


La acestea Sfinta Fevronia a răspuns: "O, judecătorule, am la ceruri cămară nefăcută de 
mînă, în care se săvîrşește nunta cea nestricată în veci. Zestre am toată împărăţia cerului, iar ca 
Mire am pe Cel fără de moarte; deci, nu voiesc să mă însoțesc cu un om muritor și stricăcios și 
nu voiesc să aud de cele ce îmi făgăduieşti. Nu te mai osteni întru acelea, judecătorule, pentru 
că, nici momindu-mă, nu vei spori ceva, nici cu îngrozire nu mă vei înfricoşa!" 


Acestea auzindu-le, judecătorul s-a supărat foarte rău şi a poruncit ostaşilor ca să rupă 
hainele de pe dînsa şi, încingînd-o cu o ruptură mică și proastă, să o pună dezbrăcată înaintea 
tuturor ca, singură văzîndu-se într-o rușine ca aceea, să se ruşineze şi să cunoască ce fel de slavă 
i se făgăduise ei şi ce fel de necinste i-a venit acum. Ostașii, făcînd după cum le-a poruncit, au 
pus-o astfel înaintea tuturor. Atunci Selin a zis către dînsa: "Ce zici acum, Fe-vronia? Oare vezi 
din cîte bunătăţi ai căzut?" Sfînta a răspuns: "Ascultă, judecătorule nedrept, nu numai hainele 
de pe mine de le vei lua, dar şi legătura asta, şi în toată goliciunea de mă vei lăsa, întru nimic 
nu socotesc rușinea asta; pentru că unul este Ziditorul şi Mirele meu Hristos, pentru Care sufăr 
cu bucurie, nu numai această goliciune, ci cu sabia doresc a mă tăia şi a mă arde în foc! O, de 
m-ar învrednici pe mine să pătimesc pentru Acela, Care pentru mine a pătimit cele mai grozave 
chinuri!" 


Atunci Selin a zis către dînsa: "O, neruşinato și vrednică de toată necinstea, ştiu că te 
mîndreşti întru frumuseţile tale şi de aceea nu socoteşti spre rușine necinstea, ci o socoteşti ca 
laudă, ca să stai astfel goală în privelişte”. Răspuns-a sfînta: "Ştie Hristosul meu că pînă în ziua 
de azi n-am văzut față de bărbat şi nici fața mea nu a văzut-o cineva din mireni; dar acum, 
căzînd în mîinile tale, să fiu oare fără de ruşine? Tu singur eşti fără de ruşine că ai dezvelit 
înaintea tuturor trupul meu cel fecioresc. Însă spune-mi, 0, nebune judecător, care dintre 
luptătorii olimpici, nevoindu-se, ies la luptă şi vin îmbrăcaţi cu haine? Oare nu se luptă goi, 


pînă ce biruiesc pe cel împotrivă luptător? Aşa și eu, ieșind la luptă cu potrivnicul, bătăi şi foc 
aşteaptă trupul meu. Deci, cum voi putea să fiu îmbrăcată cu haine ca să sufăr unele ca acestea? 
Oare nu primește răni trupul cel gol? Deci, goală vin spre nevoință, ca să biruiesc pe satana, 
tatăl tău, nebăgînd în seamă muncile!" 


Atunci Selin a zis către slujitori: "Deoarece femeia aceasta singură doreşte munci de foc 
şi de bătăi şi spune că nu se teme, să o întindeți pe dînsa în patru părți şi, aprinzînd foc dedesupt, 
să o bată patru oameni cu toiege pe spate". Atunci îndată slujitorii au început a o munci, bătînd- 
o cumplit; iar sîngele curgea din trupul ei. Iar focul de sub dînsa ca să nu se stingă, turnau peste 
el unsoare, ca astfel să facă mai multă văpaie şi să o ardă mai cumplit. Deci, muceniţa fiind 
multă vreme muncită, poporul striga către muncitor: "Miluieşte, îndurate judecător, miluiește 
pe acea fecioară!" Dar el, neascultînd rugămintea poporului, poruncea ca mai cumplit să o bată. 
Iar după ce s-a mai îmblînzit din mînie, a poruncit să înceteze a o mai munci şi, crezînd că este 
moartă, a aruncat-o afară din foc. Tomaida, văzînd-o muncită în chinuri cumplite ca acelea pe 
Sfînta Fevronia, a slăbit cu duhul şi cu trupul și a căzut la pămînt lîngă picioarele Ieriei. leria, 
ridicîndu-și glasul, a strigat: "Amar mie, sora mea Fevronia, amar mie învăţătoarea mea, de 
acum nu voi mai auzi învăţătura ta. Nu numai de tine m-am lipsit, dar și de Tomaida, iată şi 
aceea moare pentru tine!" 


Astfel strigînd leria, Fevronia, care zăcea la pămînt, a auzit glasul ei şi a rugat pe cei ce 
stăteau aproape să toarne apă pe fața Tomaidei. Deci, făcîndu-se aşa, Tomaida şi-a venit în fire 
ŞI, întărindu-se, a stat pe picioarele sale. Judecătorul, văzînd pe Fe-vronia vie, a zis către dînsa: 
"Ce zici, Fevronia! Cum ţi s-a părut că este cea dintîi nevoinţă a pătimirii tale!" Sfînta Muceniţă 
a răspuns: "La cea dintii nevoinţă m-ai văzut că sînt nebiruită; deci, nu mă îngrijesc de muncile 
cele rînduite de tine!" Atunci Selin a zis către slujitori: "Spînzuraţi-o pe lemnul cel de muncă, 
şi-i strujiți coastele ei cu piepteni de fier şi cu foc să-i ardeţi coastele ei!" Deci, muncitorii 
îndeplinind porunca, Sfînta Muceniţă Fevronia și-a ridicat ochii la ceruri, şi a strigat: "Doamne, 
vino în ajutorul meu şi nu mă lăsa pe mine, roaba Ta, în ceasul acesta!" 


Acestea zicîndu-le, a tăcut. Apoi, fiind strujită şi arsă în foc, mulți din cei ce se adunaseră 
la priveliște, nemaiputînd să vadă o muncire ca aceea, au plecat de acolo; iar alții strigau către 
judecător să cruţe pe acea tînără fecioară, care cu nimic nu a fost vinovată. Atunci judecătorul 
a poruncit slujitorilor să înceteze; iar sfînta încă fiind spînzurată, ighemonul a început iarăși s- 
o întrebe, dar ea n-a răspuns. Atunci ighemonul a poruncit s-o scoată de pe lemnul de muncă şi 
s-o lege de-o roată ce era întărită în pămînt. Apoi a zis: "Deoarece această femeie îndărătnică 
nu voiește să-mi răspundă, să i se taie limba şi să se arunce în foc”. Muceniţa, auzind aceasta, 
îndată şi-a scos limba din gură și a făcut semn muncitorului să i-o taie. Dar muncitorul slujitor 
a întins mîna să-i taie limba, iar poporul a strigat, jurînd cu zeii pe judecător şi rugîndu-l să nu 
facă aceasta. Apoi, muncitorul a plecat şi n-a mai poruncit să-i taie limba, dar în locul ei să-i 
scoată dinţii. Atunci îndată unul din muncitorii slujitori, luînd un fier, a început să-i scoată dinţii 
unul cîte unul și să-i arunce la pămînt; iar după ce i-a scos şaptesprezece dinţi, judecătorul a 
poruncit să înceteze. 


Atunci din gura ei curgea mult sînge și de durere cumplită ce avea, sfînta slăbise foarte 
mult cu trupul. Deci, chemînd un doctor, a adus puţină doctorie şi a potolit curgerea sîngelui. 
După aceea, Selin a început iarăși a o întreba, zicînd: "Fevronia, măcar acum supune-te judecății 
şi închină-te zeilor”. Sfînta a răspuns: "Anatema ţie, blestematule, tu cel ce ai îmbătrînit întru 
fărădelege, slujind diavolului! Oare voiești să-mi împiedici calea mea şi nu mă laşi să merg 
degrabă la Hristos, Mirele meu? Mai bine sîrguieşte-te ca, mai degrabă, să mă scoţi din trupul 
acesta de pămînt, deoarece Hristos, iubitul meu, mă aşteaptă!" Selin a zis: "Cu adevărat voi 


pierde trupul tău cu sabie şi cu foc, pentru că te văd că încă fără de ruşine te mîndrești cu 
tinereţile tale, și nici un folos nu-ţi va fi din aceasta; pentru că mîndria ta îţi va aduce multe 
răutăți şi multe munci rele" Dar sfînta muceniță de durere mare nu putea să-i răspundă, ci prin 
tăcerea sa, pornea şi mai mult spre mînie pe muncitor. 


Atunci Selin a poruncit să-i taie sînii ei cei feciorești. Poporul, auzuind aceasta, striga şi 
ruga pe judecător să nu poruncească să se facă aceasta; dar el, mîniindu-se asupra muncitorului 
slujitor, a zis: "Pentru ce zăboveşti, spurcatule şi vrăjmaș al zeilor noştri? Pentru ce nu faci ceea 
ce ţi se poruncește?" Atunci acela, luînd un brici, a început a tăia sînul cel drept al muceniţei; 
iar ea, ridicîndu-şi ochii spre cer, a strigat cu glas mare, zicînd: "Doamne Dumnezeul meu, vezi 
răutatea ce mi se face mie şi primeşte în mîinile tale sufletul meu!" Aceasta spunînd, a tăcut şi 
nimic nu mai zicea. Deci, tăindu-i-se amîndoi sînii şi aruncîndu-i pe pămînt, judecătorul a 
poruncit să aducă foc şi să ardă rănile acelea din care curgea sînge. El a mai poruncit să-i ardă 
şi pîntecele mult timp, pînă se vor arde astfel toate măruntaiele ei. Mulţi din popor 
numaisuferind să vadă o muncire ca aceea, au plecat de la privelişte şi cu glas mare blestemau 
pe Dioclețian şi pe zeii lui. 


După aceea Tomaida și leria au trimis o slujnică la mănăstire ca să spună Vrienei toate 
cele ce se făcuseră. Vriena, auzind acelea, s-a umplut cu bucurie şi cu lacrimi a strigat către 
Dumnezeu: "Doamne Iisuse Hristoase, vino în ajutorul roabei tale, Fe-vronia!" Apoi s-a aruncat 
la pămînt, plîngînd şi strigînd: "Unde eşti acum, Fevronia? Unde ești, fiica mea cea dulce? Unde 
eşti, roaba lui Hristos? Unde ești, frumusețea rînduielii bisericeşti?" Apoi, sculîndu-se și 
ridicîndu-și mîinile spre cer, a zis: "Doamne, caută spre smerita roaba Ta, Fevronia, și grăbește 
a-l ajuta ei! Fă aşa ca să o vadă ochii mei sfîrşită prin mucenicie şi rînduită în ceata sfinților 
îngeri!" 


La priveliște, Selin, necuratul muncitor, a poruncit să dezlege pe muceniţă, care era 
legată; şi, îndată, sfînta a căzut la pămînt, nemaiputînd să stea. Atunci comitul Prim a zis încet 
către Lisimah: "Pentru ce nu încetezi o muncire ca aceasta!" Lisimah a răspuns: "Lasă, frate, 
căci pătimirea ei va fi spre folos multora din cei ce privesc la dînsa. Aceasta socotesc că şi mie 
îmi va fi de folos spre mîntuire. Am auzit de la maica mea, cum că ceilalți s-au mîntuit cu chipul 
mucenicilor. Deci, să-și săvîrşească şi această pătimire a sa spre mîntuirea multora”. 


leria, văzînd pe muceniță căzută la pămînt, a strigat cu glas mare către judecător, zicînd: 
"O, muncitorule fără de omenie, au nu erau destul muncile cele dintîi care s-au făcut acestei 
fecioare nevinovate? Au, nu-ți aduci aminte de maica ta, care asemenea era îmbrăcată cu trup 
femeiesc? Au n-ai supt lapte din sînuri, asemenea cu acestea pe care le-ai tăiat de la această 
fecioară? Pentru aceea te-ai hrănit din sînuri femeiești, ca atîta cumplire și muncire să săvirşeşti 
contra acelor părți femeieşti? Mă minunez cu adevărat, cum nimic nu poate să milostivească 
obiceiul tău cel nemilostiv şi fără de omenie? Dar să știi cu adevărat, că în chipul în care ai 
muncit tu pe această fecioară, așa nu te va cruța nici pe tine Împăratul ceresc!" 


leria, zicînd aceste cuvinte, Selin s-a umplut de mînie şi a poruncit ostaşilor s-o prindă 
din mijlocul poporului, vrînd s-o muncească îndată înaintea tuturor. leria, auzind aceasta, a dat 
poporul la o parte și mergea singură cu bucurie la el şi striga: "Doamne, Dumnezeul Fevroniei, 
primeşte-mă cu dînsa şi pe mine smerita roaba ta!" Deci, mai înainte pînă a nu ajunge ea și pînă 
a nu sta înaintea ighemonului, judecătorii, prietenii lui, l-au sfătuit să nu muncească pe leria 
înaintea tuturor, fiindcă este de neam bun și mare, ca nu cumva de frică, văzînd-o toată mulțimea 
poporului pe aceea muncindu-se, să voiască a pătimi cu dînsa, şi astfel va pieri toată cetatea. 
Selin, ascultînd sfatul prietenilor săi, a sfătuit să nu mai aducă pe Ieria la întrebare; ci, mîniindu- 


se asupra ei, a răcnit cu glas mare, zicînd: "Ascultă, lerie, vii sînt zeii, că tu ai mijlocit Fevroniei 
multe răutăți, cu cuvintele tale îndrăzneţe şi fără de ruşine". Acestea zicînd, îndată a poruncit 
să se taie mîinile Sfintei Fevronia. Atunci, purtătorul de arme, punînd îndată un lemn sub mîna 
dreaptă, a lovit cu securea şi a tăiat-o; asemenea a tăiat-o şi pe cea stîngă. Muncitorul a poruncit 
să-i taie şi piciorul cel drept, şi, fiind pus un lemn sub picioarele ei, purtătorul de arme a luat 
securea şi a lovit cu putere mare în glezne, însă n-a putut să-i taie piciorul. De asemenea, lovind 
a doua oară, nimic n-a sporit. 


Atunci poporul a făcut strigare mare, căci toţi se întristau pentru o muncire ca aceea. 
Purtătorul de arme, lovind pentru a treia oară, abia a putut să-i taie piciorul. Fevronia se 
cutremura din tot trupul de cumplita durere, deși era aproape de sfirşit. Însă, pe cât putea, 
întindea și piciorul celălalt, punîndu-l pe lemn ca să fie tăiat. Judecătorul, văzînd aceasta, a zis: 
"Oare vedeţi puterea acestei femei fără de ruşine?" Și a zis către purtătorul de arme cu multă 
miînie, să-i taie și piciorul celălalt; şi i l-a tăiat. Lisimah, sculîndu-se de la locul său, a zis lui 
Selin: "Ce vei mai face acestei ticăloase fecioare? Să mergem acum de aici, căci este vremea 
prînzului". Nelegiuitul Selin a răspuns: "Vii sînt zeii noştri, că nu o voi lăsa pe dînsa cu viaţă, 
c1 voi sta aici pînă ce va muri!" Petrecînd multe ceasuri sufletul în trupul sfintei muceniţe, Selin 
a zis către purtătorii de arme: "Oare este încă vie acea femeie?" Aceia i-au răspuns: "Este vie, 
pentru că sufletul ei este încă într-însa". 


Atunci Selin a poruncit să-i taie sfîntul ei cap. Deci, un ostaș, luînd sabia în mînă, cu 
cealaltă mînă a apucat perii capului și astfel a înjunghiat-o în grumazi, precum cineva junghie 
o oaie; apoi, i-a tăiat şi sfîntul ei cap. Judecătorii, sculîndu-se îndată, s-au dus să prînzească; iar 
Lisimah se întorcea de la privelişte plîngînd. 


După uciderea Sfintei Muceniţe Fevronia, credincioșii, care erau printre popor, voiau să 
ia sfintele ei moaşte; dar Lisimah a pus ostaşi să păzească trupul ei, ca nici unul din mădularele 
cele tăiate să nu se răpească de cineva. El însuși fiind în multă supărare şi mîhnire nu a gustat 
mîncare sau băutură, ci închizîndu-se în cămară se tînguia pentru uciderea Fevroniei. Asemenea 
şi Selin, unchiul lui Lisimah, înștiinţîndu-se de tînguirea lui Lisimah, s-a mîhnit și n-a gustat 
bucate; ci, sculîndu-se, umbla tulburat prin palat încoace şi încolo. Privind el în sus, deodată a 
căzut asupra lui frică şi spaimă și a rămas mut. Deci, răcnind foarte tare şi mugind ca un bou, 
s-a lovit cu capul de un stîlp de marmură ce era acolo şi, sfărîimîndu-şi capul, a căzut la pămînt 
mort. Din aceasta s-a făcut gîlceavă şi strigare între slugi şi ostași. Lisimah, auzind de aceasta, 
a ieşit degrabă din cămara sa și, alergînd la locul unde zăcea mort unchiul lui, s-a umplut de 
mirare şi de spaimă. Şi poruncind să înceteze strigarea şi gîlceava aceea, întreba: Cum s-a 
întîmplat aceasta? Cei ce stăteau de față i-au spus ceea ce se întîmplase. Auzind el aceasta, a 
clătinat capul şi a zis: "Mare este Dumnezeul creștinilor! Bine este cuvîntat Dumnezeul 
Fevroniei! Dumnezeu a răsplătit sîngele ei cel nevinovat!" 


Aceasta zicînd, a poruncit să scoată trupul lui Selin afară din cetate şi să-l îngroape după 
obiceiul păgînesc. Deci, chemîndu-l la sine pe comitul Prim, a zis către el: "Jură-te pe tine cu 
Dumnezeul creştinesc, ca să nu calci porunca mea, pe care ţi-o voi da! Sîrguiește-te îndată şi 
pregătește o raclă de lemn pentru trupul Fevroniei și trimite propovăduitori pretutindeni, ca toți 
creștinii să se adune fără frică la îngroparea Muceniţei Fevronia; fiindcă Selin a murit. Tu ştii, 
iubite Prim, dorinţa inimii mele. Deci, ia ostaşi şi, adunînd trupul Fevroniei cu mădularele cele 
tăiate, să-l duci la mănăstire. Însă, păzeşte să nu ia cineva din mădularele cele tăiate ale ei. 
Asemenea, să aduni şi pămîntul acela pe care s-a vărsat sîngele ei, ca să nu-l lingă cîinii şi, 
săpîndu-l, să-l duci la mănăstire". Comitul, îndată, după porunca lui Lisimah, chemînd o ceată 
de ostaşi, a dat în mîinile lor să ducă sfîntul ei trup, iar el singur, adunînd mădularele cele tăiate, 


capul, mîinile, picioarele, sînii şi dinţii și învelindu-le în haina sa, le-a dus la mănăstire, 
urmîndu-i o mulțime de popor. 


Deci, mergînd la mănăstire, n-a lăsat să intre înăuntru pe nimeni din popor, decît numai 
pe Tomaida şi pe leria. Atunci cinstita stareță, egumena Vriena, văzînd trupul Fevroniei şi 
mădularele cele tăiate, a slăbit cu trupul de mare jale şi a căzut la pămînt ca moartă. lar comitul, 
punînd străji de ostaşi lîngă mănăstire s-a întors la Lisimah. Vriena, abia și-a venit în fire după 
multe ceasuri şi, sculîndu-se, cuprindea trupul muceniţei sfinte, strigînd: "Vai mie, fiica mea 
Fevronia, acum te-ai dus din ochii maicii tale, Vriena! Cine va citi acum surorilor 
dumnezeieștile Scripturi? Ce mîini vor deschide cărțile tale?" Astfel plîngînd Vriena, toate 
surorile care se duseseră cu Eteria s-au întors la mănăstire şi, căzînd, s-au închinat cu lacrimi 
trupului Fevroniei. De asemenea și leria striga: "Mă voi închina sfintelor picioare, care au călcat 
capul şarpelui! Voi săruta rănile trupului cel sfînt, prin care s-a vindecat sufletul meu! Voi 
încununa cu flori de laudă capul acela, care, prin frumuseţea nevoinţei sale, a încununat neamul 
femeiesc!" Tot astfel plîngeau cu tînguire mare şi celelalte surori deasupra sfintelor moaşte. 


Deci, spălîndu-le, le-a pus pe scîndura pe care sfînta avea obiceiul a se odihni şi a lipit 
mădularele tăiate la locul lor; şi astfel a dus-o în biserică cu cîntare de psalmi. După ce a trecut 
ziua, Vriena a poruncit să deschidă poarta mănăstirii, ca toți care vor veni să vadă pe sfinta 
muceniţă să intre şi să preamărească pe Dumnezeu, Cel ce i-a dat în pătimiri atîta răbdare. 


Intrînd înăuntru o mulțime de popor, a venit şi Lisimah împreună cu comitul. Deci, 
Lisimah a zis către el: "Eu mă lepăd de toate părinteştile obiceiuri, de slujirea de idoli și de 
bogăţiile mele şi voi merge să mă unesc cu Hristos!" Comitul a răspuns: "Şi eu voi face ca şi 
tine! Să piară Dioclețian şi toată împărăţia lui, căci toate lăsîndu-le, voi sluji lui Hristos!" Astfel, 
învoindu-se amîndoi, au lăsat divanul şi au venit în mănăstire la moaștele Sfintei Muceniţe 
Fevronia. Acolo a venit şi episcopul acelei cetăţi, cu preoţi, cu clerici şi cu mulțime de călugări, 
săvîrşind toată noaptea slujbă de laudă lui Dumnezeu, cu lacrimi și cu bucurie duhovnicească. 


Făcîndu-se ziuă, a adus un sicriu făcut înadins pentru moaştele Sfintei Muceniţe 
Fevronia şi le-a pus într-însul cu bună rînduială, fiecare mădular tăiat la locul lui, iar dinţii i-a 
pus pe piept. Apoi, ungînd moaştele cu miruri şi aromate, le-a îngropat în biserică, slăvind şi 
mulțumind lui Dumnezeu. De la mormîntul ei bolnavii luau tămăduiri; astfel că mulţi dintre 
elini au crezut în Hristos Dumnezeul nostru şi s-au botezat. Asemenea Lisimah și comitul Prim 
au primit Sfîntul Botez și, lăsîndu-și dregătoriile, nu s-au mai întors la împăratul cel păgîn. Ei, 
lepădîndu-se de toată lumea, au mers la arhimandritul Marcel şi au luat viaţa călugărească, 
petrecînd cu dumnezeiască plăcere în pustniceşti nevoinţe și prin cinstit sfîrşit au trecut la 
Hristos. Asemenea şi fericita leria, dînd toate averile sale mănăstirii, a zis către Vriena: "Rogu- 
mă ţie, maica mea, primeşte-mă la tine ca pe o fiică, în locul Sfintei Fevronia, şi-ţi voi sluji cu 
toată supunerea precum îți slujise ea!" Aceasta zicînd, a luat de pe dînsa toate podoabele 
femeiești de mult preţ și le-a dat spre înfrumusețarea bisericii și, lepădîndu-se de lume, s-a făcut 
călugăriță. 


Pomenirea Sfintei Muceniţe Fevronia se prăznuia în toţi anii în ziua de 25 ale lunii iunie, 
zi în care sfînta a pătimit pentru Hristos, cînd se făceau şi minuni în ziua praznicului ei. Căci la 
cîntarea cea de toată noaptea, sfinta muceniță se arăta, stînd în mijlocul surorilor ce cîntau, 
luîndu-şi locul său de mai înainte. Deci, cînd au văzut-o pe dînsa la arătarea cea dintii, toate 
surorile s-au înfricoșat, iar Vriena a strigat cu glas mare: "lată, fiica mea Fe-vronia, a venit la 
noi!" Deci, vrînd cu dragoste să o cuprindă cu mîinile sale ca o maică, îndată Sfînta Fevronia 
s-a făcut nevăzută. Din acea vreme nimeni nu mai îndrăznea să se atingă de ceea ce se arăta sau 


să-1 zică vreun cuvînt, decît numai priveau la dînsa cu spaimă şi cu mirare. Din arătarea ei ele 
simțeau bucurie şi veselie în sineşi; iar inima ei, umplîndu-se de acea bucurie, lăcrima și astfel 
stătea ca la trei ceasuri văzută tuturor, apoi iarăşi se făcea nevăzută. Episcopul, avînd evlavie 
spre Sfînta Muceniţă, a făcut în cetate o biserică în numele ei, pe care, zidind-o vreme de şase 
ani, a sfîrşit-o şi, aducînd episcopii de primprejur la sfințirea ei în ziua praznicului Sfintei 
Fevronia, a voit să aducă în biserică sfintele ei moaşte. 


Deci, după cîntarea de laudă de toată noaptea, episcopii cu tot clerul au mers în 
mănăstire, unde, rugîndu-se, au descoperit mormîntul sfintei şi, deschizînd racla, au văzut 
cinstitele ei moaşte strălucind ca o rază de soare. Călugăriţele, văzînd aceasta, plîngeau şi se 
tînguiau că se lua de la dînsele o vistierie de mare preţ. Cînd mîinile celor sfințiți s-au atins de 
raclă să o ia, îndată s-a făcut atîta zgomot în văzduh, încît tot poporul a căzut de frică cu feţele 
la pămînt. Apoi, după un ceas, îndrăznind iarăşi a se atinge de raclă, pămîntul s-a cutremurat 
foarte tare, încît s-a clătinat toată cetatea. Atunci au cunoscut toţi, că sfinta muceniţă nu voiește 
să fie luată din locul său; iar episcopul s-a mîhnit foarte mult şi nu a mai îndrăznit să se mai 
atingă de racla sa. 


Deci, episcopul a grăit către egumena Vriena: "Ascultă soră, tu ştii cîtă sîrguință am pus, 
ca întru slava şi cinstea Cuvioasei Muceniţe Fevronia să ridic această biserică, de la a cărei 
zidire se împlinesc acum şase ani; însă de vreme ce sfinta muceniţă nu voieşte să asculte de 
rugăciunile noastre, ca să treacă în biserica cea zidită în numele ei, mă rog ție, ca să iei măcar 
una din mădularele ei cele tăiate și cu mîinile tale să ne-o dai nouă, ca să nu fie osteneala noastră 
fără rod şi fără spor”. Atunci Vriena, întinzîndu-şi mîna, s-a atins de racla sfintei, vrînd s-o ia 
şi s-o dea episcopului, dar mîna Vrienei a rămas ca moartă. Atunci Vriena, plîngînd, a început 
a grăi către sfinta: "Mă rog ţie, fiica și sfinta mea Muceniţă Fevronia, nu te mînia asupra mea, 
maica ta, ci adu-ți aminte de ostenelile mele şi nu-mi defăima bătrînețile mele”. Acestea 
zicîndu-le, s-a slăbit mîna ei. După aceasta Vriena, iarăși plîngînd, a grăit către sfinta: "Stăpîna 
noastră, dă-ne nouă binecuvîntare şi nu ne mîhni!" 


Aceasta zicînd-o, iarăşi şi-a întins mîna ei şi a luat unul din dinţii ei, care se aflau pe 
piept şi l-a dat episcopului; după aceea îndată s-a închis racla. Episcopul, luînd cu bucurie 
dintele acela de la moaștele sfinte, l-a pus într-un vas de aur și s-a întors cu tot poporul, ducînd 
acel dar cu cîntări de psalmi, cu lumînări, cu veselie și cu prăznuire. Și, aducîndu-l în biserică, 
a sfințit-o pe ea, făcînd într-acea zi cu rugăciunile sfintei multe tămăduiri. Căci cîţi au fost orbi, 
au văzut; cîți erau şchiopi s-au îndreptat și cîţi erau îndrăciți, au scăpat de îndrăcire; şi ori de ce 
neputinţă era cuprins cineva, numai atingînd gura şi sărutînd acea mică parte luată din moaștele 
sfintei, îndată cîştiga tămăduire şi se ducea sănătos la casa sa, bucurîndu-se şi slăvind pe 
Dumnezeu. 


După sfințirea acelei biserici, Cuvioasa egumenă Vriena a mai trăit doi ani și s-a apropiat 
de fericitul său sfîrşit. Deci, punînd egumenă în locul său pe Tomaida, s-a mutat către Domnul. 
Iar eu, Tomaida - zice scriitoarea acestei vieți -, după mutarea maicii Vriena, am scris viața și 
pătimirea Sfintei Muceniţe Fevronia. Asemenea şi cele despre Lisimah, pe care le-am auzit din 
gura lui singură. Toate acestea le-am scris spre folosul celor ce vor citi şi vor asculta şi spre 
slava lui Hristos Dumnezeul nostru, Cel slăvit împreună cu Tatăl și cu Sfîntul Duh, acum și 
pururea şi în vecii vecilor. Amin. 


66. VIAŢA CUVIOSULUI DIONISIE, CTITORUL MĂNĂSTIRII IOAN 
BOTEZĂTORUL DIN MUNTELE ATONULUI 


(25 IUNIE) 


Dionisie, acest minunat părinte, era din hotarele Castoriei, dintr-un sat ce se chema 
Horison. Părinţii lui erau lucrători de pămînt, nici bogați, nici săraci, dar viețuiau în îndestulare, 
ca unii ce erau binecredincioşi şi îmbunătățiți. Deci, Dionisie, născîndu-se din nişte părinţi ca 
aceștia, a învăţat puţină carte. Dar fiindcă era din fire priceput şi înţelept, a defăimat bunătăţile 
vieții de acum, ca pe nişte bunătăţi stricăcioase şi trecătoare și a dorit pe cele cerești şi veşnice, 
pe care le socotea în fiecare zi şi le cugeta cu mintea. 


Deci, precum cerbul cel însetat aleargă cu multă dorinţă la izvoarele apelor, tot astfel şi 
inima fericitului Dionisie ardea de dumnezeiescul dor. Drept aceea, după înţelegerea lui cea 
bună, l-a învrednicit şi Domnul şi s-a făcut robul Lui cu adevărat; însă ascultați povestirea de 
la început. 


Dionisie avea un frate mai mare decît el, cu numele Teodosie, şi precum erau frați după 
trup, asemenea şi după chipul feţii, la fapta bună şi la așezarea sufletului. Teodosie, cînd era de 
optsprezece ani, a voit să se ducă la Constantinopol, ca să se întîlnească cu oameni îmbunătățiți 
în fapte, şi să se folosească de cuvintele lor. 


Deci, a lăsat casa, patria, părinţii şi pe fratele său Dionisie, care era copil mic, şi s-a dus 
la împărăteasca cetate, sălăşluindu-se la patriarhie, unde erau monahi îmbunătăţiți în fapte bune 
şi minunați la cîntarea de laudă şi nevoinţă. EI s-a folosit mult de la aceia, învățind toată 
dumnezeiasca Scriptură şi toate dogmele, ca unul ce era lesne priceput la minte; astfel era iubit 
de toți, fiind cucernic la chipul feţii și de neam bun. EI era cinstit şi foarte vesel, blînd la obicei 
şi la vorbă, dulce şi minunat la fapta bună. Pentru aceea patriarhul l-a iubit şi I-a hirotonit mai 
întîi diacon, apoi preot. Aceasta o făcuse fiindcă văzuse într-însul mari fapte bune, că, de cînd 
luase vrednicia preoţiei, se nevoia mai mult în fapte bune, sporind în fiecare zi în putere. Dar, 
avînd dorință mare să se ducă la loc liniștit și netulburat, a plecat din cetate şi s-a dus la Sfîntul 
Munte al Athonului. 


Închinîndu-se Teodosie la toate chiliile și mănăstirile din Athos, a pus metanie la cinstita 
mănăstire Filoteu, pentru că acolo erau, după numire, cu adevărat oameni iubitori de Dumnezeu 
şi cu fapte bune. Pe acei monahi atât îi urma și le rîvnea de-a pururea pomenitul, încît în puţină 
vreme i-a covîrşit pe toți. EI s-a făcut chip şi dreptar al petrecerii şi rînduielii monahicești și se 
arăta în mijlocul acelei sinodii și adunări, chip însuflețit şi împodobit cu toate faptele bune; sau 
- cum zicem proorocul -, un măslin răsădit în dumnezeiescul lăcaș și plin de roade. Drept aceea, 
după o vreme oarecare, murind egumenul, toți au rugat pe Teodosie să primească cinstea de 
egumen, ca un bun şi foarte iscusit. Deci, ca să nu se facă neascultător, a luat asupra lui grija şi 
greutatea tuturor şi îi păstorea la pășuni de viaţă purtătoare, după dumnezeieștile porunci, fără 
lenevire şi cu multă sîrguință. Despre el se dusese vestea mai în tot locul şi mulţi se adunau 
acolo, ca să ia folos sufletesc. 


Dar să revenim la cuvîntul ce ne stă înainte, adică să spunem și despre fratele lui, 
Dionisie, care a dorit şi el să se facă monah, dar, fiind încă tînăr, a rămas în casa lor, apoi cum 
a venit el la Athos şi a zidit acea minunată mănăstire. După aceea iar vom istorisi şi celelalte 
despre acest înțelept Teodosie, care a fugit din patria sa, precum s-a zis mai sus. 


Sfîntul Dionisie, auzind de Sfîntul Munte, a dorit să se ducă acolo să ia sfînta schimă. 
Dar, auzind că acolo era lege și hotar sobornicesc, ca să nu primească pe nici un tînăr fără barbă, 
şi care ar fi călcat o poruncă ca aceasta să fie afurisit şi neiertat, s-a temut de certare. Deci, a 


aşteptat ca un înțelept să-i crească barba şi atunci să se ducă, ca să nu se facă pricinuitor de 
sminteli. După ce 1-a crescut barba şi a aflat că fratele său, Teodosie, era egumen, n-a mai avut 
răbdare, ci a alergat la muntele Athonului și s-a făcut multă veselie şi bucurie între fraţi, cîntînd 
cu toţii psaltirea lui David: /ază, ce este bun și ce este frumos, fără numai a locui frații împreună. 
Deci, după puţine zile l-a tuns şi l-a făcut monah. El mulțumea şi slăvea pe Domnul, că a 
dobîndit ceea ce dorise. Învăţînd de la acel bun păstor toată rînduiala petrecerii monahiceşti, 
urma cît putea pe cei îmbunătăţiţi şi se nevoia să se facă mai îmbunătățit în fapte bune. 
Egumenul, văzîndu-l sporind atîta, l-a învăţat și dumnezeiasca Scriptură; fiindcă mai înainte 
ştia puţine, precum am zis. Deci, după ce a învăţat toată Sfînta Scriptură, şi dumnezeieştile 
dogme ale Bisericii, l-a făcut eclesiarh şi astfel slujea în dumnezeiasca biserică cu multă 
sîrguință. După aceea, mărturisindu-se cu de-amănuntul şi aflîndu-l vas curat şi neîntinat, l-a 
dus la episcopul eparhiei şi l-a hirotonisit diacon. Apoi, după ce s-a făcut de treizeci de ani, l-a 
hirotonisit şi preot. De atunci, mai vîrtos şi mai mult se smerea şi nu se înălța cum fac unii 
ieromonabhi, ci se sîrguia în toate faptele bune să urmeze povăţuitorului. EI în fiecare zi se dădea 
spre nevoinţe mari şi spre biruință contra răului stăpînitor de lume, împuternicindu-se de 
preabunul Dumnezeu, ca pe cele din urmă - după Sfîntul Pavel -, uitîndu-le şi întinzîndu-se la 
cele dinainte. 


Aceşti fraţi străluceau în acea sfințită mănăstire, în mijlocul celorlalți părinți, întocmai 
ca două stele prealuminoase. Astfel că Dumnezeu Se slăvea într-înșii ca Cel ce slăveşte pe cei 
ce-L slăvesc. Însă dumnezeiescul Dionisie, avînd mai mult dor și mai multă dragoste în inimă 
către Dumnezeu, se dădea la aspre şi pustnicești nevoinţe. Astfel postea mai mult, priveghea 
toată noaptea rugîndu-se şi era necîștigător cu totul, avînd două haine şi pe Dumnezeu ca avuţie 
nejefuită. Vorbind neîncetat cu mintea către EI, de acolo se minuna fericitul lui suflet atît, încît 
se arăta purtător de Dumnezeu şi la alţii. Dar, fiindcă este lucru greu să petreacă cineva o 
nevoință atît de înaltă şi plăcută lui Dumnezeu, în mijlocul multor fraţi care aveau multe griji 
şi tulburări, el se mîhnea foarte mult şi se amăra. Deci, cugeta să afle undeva un loc deosebit, 
potrivit pentru linişte, ca acolo să se roage, precum dorea singur şi să vorbească fără de tulburare 
cu Dumnezeu și Mîntuitorul său. 


Deci, sfătuindu-se de oarecare frați îmbunătățiți în fapte, a fugit pe ascuns din mănăstire, 
pentru ca să nu-l oprească şi, suindu-se într-un vîrf foarte înalt al muntelui, care se numeşte 
Athon, a găsit o peșteră în partea dinspre miazăzi şi aproape de ea, ca la o aruncătură de suliță, 
era un izvor cu apă rece. Drept aceea, s-a bucurat sufletul lui şi s-a veselit şi a rămas acolo, 
neluînd cu sine nici pîine, nici vin sau untdelemn sau altceva de mîncat sau de îmbrăcat, fără 
numai cele două haine, ce le purta şi acelea rupte şi netrebnice, ca și cum el ar fi fără de trup. 
EI îşi avea dorul şi mintea sa îndreptate numai către Dumnezeu, iar ca hrană şi desfătare a 
sufletului său, avea cîntarea de laudă a lui Dumnezeu. Cuvintele Scripturilor erau în gura lui, 
după psalmistul, mai dulci decît mierea şi se împlinea la el cuvîntul Domnului: Nu numai cu 
piine va trăi omul. Cînd flămînzea mînca buruieni sălbatice şi castane sau alte roduri de copaci. 
Dacă îi venea vreodată poftă de pîine se ducea la altă chilie sau mănăstire şi cerea, după aceea 
se întorcea iarăși cu sîrguință la peşteră. Aceasta o făcea cu cunoştinţă şi rar mînca puţină pîine, 
ca astfel să biruiască pe diavolul mîndriei. 


Deci, făcînd trei ani în acea peşteră şi întocmindu-şi toate simțirile sufletului şi ale 
trupului, a ajuns la măsura desăvîrşirii. Atunci, prin povăţuirea lui Dumnezeu, a venit la el un 
pustnic foarte iscusit în fapte bune şi l-a rugat să-l lase să zidească o chilie aproape de dînsul, 
şi abia l-a primit cu sila. Apoi a venit altul și, zidind chilie, a rămas şi acela acolo şi toți se 
mărturiseau lui şi se supuneau lui. Drept aceea, s-a vestit numele lui şi au venit și mulți alții ca 
să locuiască acolo împreună cu dînsul, pentru ca să ia de la dînsul folos, care mai întîi nu primea, 


iar după ce l-au rugat, le răspundea: "Eu, fraților preadoriţi, nu vă urăsc pe voi, ci iubesc mai 
vîrtos sinodia voastră, dar locul este aspru şi greu. Dacă doriți să fiți lîngă mine, suiți-vă 
deasupra în munte şi găsiţi acolo loc îndemînatic. Zidiţi chilii şi locuinţe şi eu voi veni adeseori 
la voi cît voi vieţui, ca să vă ajut". Aceia au primit sfatul lui şi au zidit chilii; asemenea au zidit 
şi biserica Sfîntului loan Botezătorul, mai sus, în partea dinspre răsărit a muntelui, care pînă 
astăzi se numește "Vechiul Mergător Înainte". Sălășluindu-se ei acolo, cuviosul se suia în 
fiecare sîmbătă, unde slujea Sfînta Liturghie și-i împărtășea, ospătîndu-se astfel împreună cu 
dînșii două zile. Apoi îi învăţa cele de folos şi Duminică seara, după ce fiecare îi dădea pîine şi 
roduri de copaci, se pogora la chilia sa. 


Fiindcă locul acela era foarte rece şi iarna avea multă pătimire, au zidit chilii mai Jos, în 
partea de apus, apoi au sădit vii şi astfel petreceau în linişte. Ei au făcut şi un caic; fiindcă erau 
oameni şi aveau trebuinţă de multe feluri de lucruri. Cînd aduceau grîu şi alte lucruri grele, 
sfîntul, ca un iubitor de fii, le ajuta mult şi le suia atîta deal, fiindcă era tare şi puternic, şi tuturor 
le zicea că cel dintii se cade să fie la toți pildă bună. EI de multe ori rămînea noaptea în coliba 
care o avea la malul mării; iar la miezul nopții se sculau toţi să citească rînduiala lor, ieşind 
afară cînd nu ploua. Sfîntul avea obiceiul să stea în vremea cîntării drept, cu toată buna 
cucernicie, înălțîndu-şi mintea şi unindu-se cu Dumnezeu, și astfel stătea şi privea neplecat către 
dumnezeiasca lumină, pînă la sfîrşitul rînduielii, ca un turn nemișcat. 


Într-o noapte, stînd la cîntarea cea de dimineaţă, a văzut în locul unde era voia lui 
Dumnezeu să se facă mănăstire - o, negrăitele tale taine, Hristoase - o făclie mare aprinsă. 
Sfîntul, văzînd aceasta a tăcut și n-a spus-o la nimeni, temîndu-se ca nu cumva să fi fost vreo 
nălucire diavolească. Dar pe urmă, după ce a văzut-o în mai multe nopţi, s-a dus la un ieromonah 
mai înainte-văzător și purtător de duh, cu numele Dometie, care locuia în biserica Preasfintei 
Născătoare de Dumnezeu și i-a vestit pricina. Dar înțeleptul Dometie nu s-a lenevit, ci s-a dus 
împreună cu el, pentru ca să vadă minunea cu ochii. Astfel ei au rămas trei nopți, ca să se 
adevereze mai bine şi au văzut acea dumnezeiască lumină preastrălucită, arzînd ca o făclie de 
foc. Drept aceea, neavînd nici o îndoială, a spus acea minune tuturor fraților şi îndată s-au dus 
la piatra pe care au văzut-o, căutînd să vadă de au fost lemne aprinse sau cărbuni, dar n-au aflat 
nimic. 


Atunci s-au încredințat că a fost un foc ceresc. Sfinţitul Dometie a zis acestea cu 
proorocie către insuflatul de Dumnezeu, Dionisie: "Voia lui Dumnezeu este să se zidească aici 
o sfințită mănăstire, în care să se adune mulți îmbunătăţiți. Deci, să nu te lenevești a începe şi 
nu te îngriji pentru cheltuială; căci Dumnezeu îţi va trimite ca un Atotputernic ce este; voi lucra 
şi eu pe cît voi putea”. Asemenea s-au făgăduit și ceilalți fraţi. Deci, rugîndu-se, au început să 
curețe locul şi au zidit mai întîi turn pentru călătorii de pe mare, care poposeau acolo, iar 
cheltuiala au pus-o aceia. Mulţi veneau și se mărturiseau la sfîntul, nu numai de la mănăstiri, ci 
şi din lume, pentru marea lui faptă şi curăţenie. Însă să lăsăm puţin pe sfînt şi să povestim despre 
fratele său Teodosie, care era egumen al mănăstirii Filoteiu. 


Acesta, pogorîndu-se de la mănăstire să pescuiască la malul mării, căci se apropia ziua 
Bunei-Vestiri, pe care o prăznuia şi, venind ei noaptea, au năvălit agarenii și i-au luat robi şi i- 
au dus la Prusa unde i-au vîndut; însă creştinii care i-au cumpărat, i-au lăsat să se ducă unde 
vor voi. Drept aceea alţii s-au întors la mănăstire, iar dumnezeiescul Teodosie s-a dus la 
Constantinopol. Văzîndu-l patriarhul şi ceilalți s-au bucurat, ştiindu-l că era rob al lui 
Dumnezeu; deci, l-au pus egumen într-o mănăstire. După puţină vreme, a murit mitropolitul 
Trapezundei, în zilele împăratului Alexie Comneanul. Acesta a zis patriarhului să caute un om 
sfînt şi să-l rînduiască mitropolit. Patriarhul şi clericii au ales dintre toţi pe sfinţitul Teodosie, 


care nu numai că era curat şi sfînt la suflet, dar era cinstit și la cele din afară, adică la obicei şi 
la chip şi cu cealaltă aşezare a trupului, înalt cu fapta, smerit cu cugetul, barba pînă la brîu şi 
dulce la vorbă, cu care atrăgea la dînsul pe toţi ca magnetul pe fier. Era şi învăţat desăvirşit la 
rînduiala canoanelor şi a legilor; dar ce să zic mai mult, era vrednic cu adevărat de o stăpînire 
ca aceasta insuflată de Dumnezeu. 


Drept aceea, patriarhul cu toți clericii l-au hirotonisit, deşi el nu voia; apoi cei trimişi l- 
au dus la Trapezunda. Credinciosul împărat împreună cu tot sfatul lui, l-au primit cu dragoste, 
ca pe un trimis al lui Dumnezeu, căruia i-au mulțumit, că le-a dăruit un păstor ca acesta; deci, i 
se supuneau la toate cele poruncite. 


Dumnezeiescul Dionisie, aflînd de acestea, s-a bucurat foarte mult, că fratele lui s-a 
făcut arhiepiscop. Atunci 1-a venit un gînd bun, adică să se ducă să-l întilnească şi să-l facă 
mijlocitor către împărat, ca să-i dea bani să zidească mănăstirea. EI, sfătuindu-se despre aceasta 
cu Cuviosul Dometie, acesta l-a îndemnat să plece cît mai repede. După aceea și-a luat sinodia 
şi a plecat la Trapezunda. Ajungînd acolo, s-a veselit de vederea fratelui său împreună şi cu 
sufletul, apoi i-a povestit pricina de la început. Fericitul Teodosie, auzind aceasta, s-a bucurat 
foarte mult, făgăduind să-i ajute la zidire cît va putea. 


Apoi, au plecat împreună la împărat, căruia i s-au închinat și după ce l-au heretisit, 
împăratul a întrebat pe cuvios cum s-a ostenit pînă acolo şi cum petrec mănăstirile Athonului? 
EI, cu vorbă blîndă şi lină, 1-a răspuns: "Prea puternice împărate, mănăstirile merg bine, cu 
dumnezeiescul ajutor și cu purtarea de grijă a stăpînirii tale. Dar pricina care m-a făcut a veni 
aici, a fost să văd pe iubitul meu frate, să mă îndulcesc de preafericita vedere a împărăției tale 
şi să mă învrednicesc să vorbim împreună, precum am avut dorinţa neasemănată. Deci, am să- 
ți spun o veste veselitoare, de va fi voia stăpînirii tale”. 


Aşa zicînd, i-a povestit pe larg pricina și l-a îndemnat să se facă ctitorul acelei mănăstiri, 
să aibă pomenirea sa veşnică, precum împărații de mai înainte au zidit mănăstiri în Sfîntul 
Munte. Împăratul, auzind acestea şi văzînd acea faţă veselă, cu cinstită cuviință şi preadulce, 1- 
a iubit din tot sufletul și din toată inima lui. Deci, judecînd de obște, că Dumnezeu i l-a trimis, 
a răspuns, zicînd: "Părinte, îţi voi împlini dorinţa ta, de a-ţi da cîți bani va trebui, numai să fii 
îndatorat ca toți moştenitorii tăi, să fie pomeniţi totdeauna în rugăciunile şi liturghiile voastre, 
cu toţi strămoşii şi moșii mei, ca să mă învrednicească Domnul aici vremelnic şi să petrecem 
viață fără tulburare; iar acolo să dobîndim fericire veşnică”. 


Cuviosul a făgăduit să facă toate cîte i se hotărise; iar împăratul îndată a făcut înaintea 
tuturor un hrisov, ca mănăstirea să se numească a marelui Alexie Comneanul, să fie îndatorat 
el și strămoşii lui să le dea cîte le vor trebui. Apoi, a dat cuviosului mult aur, făgăduind să-i mai 
dea încă atît după puţină vreme, şi să zidească ceea ce va trebui. În hrisov a scris să se dea 
mănăstirii în fiecare an din visteria împărătească cîte o mie de arginţi, pe care trebuia, în fiecare 
an, să se ducă un monah al mănăstirii să-i ia. Deci, zăbovind timp destul şi veselindu-se 
împreună cu împăratul şi arhiereul, a luat aurul şi a plecat, bucurîndu-se. Pe cînd trecea 
Elespontul, a văzut corăbiile agarenilor şi a trecut mai sus de dînşii. Corăbierii, văzînd pe 
agareni, s-au înfricoşat şi fiindcă erau aproape de pămînt, au alergat la el, ca să scape de 
primejdie. Atunci Dionisie, robul lui Dumnezeu cel adevărat, avînd către Hristos credință 
neîndoită, a zis către dînşii: "Fiilor, nu vă temeţi de tot, ci așteptați puţin să vedeţi puterea lui 
Dumnezeu. La dînsul să avem toată nădejdea, că ne va izbăvi din primejdie”. 


Barbarii, fiind aproape de corabia lor, au început să-i săgeteze; iar cuviosul, înălțind 
mîinile şi ochii la cer, s-a rugat cu lacrimi preafierbinți, astfel: "Doamne Iisuse Hristoase, Cel 
împreună cu Tatăl şi cu Sfîntul Duh de-a pururea slăvit, ascultă-mă pe mine netrebnicul robul 
Tău şi ne izbăveşte din robia aceasta, pentru rugăciunile Preacuratei Maicii Tale şi ale 
Botezătorului şi Înaintemergătorul Tău!" Cuviosul zicînd acestea, îndată s-a arătat către aceia 
Marele Mergător Înainte, ţinînd un toiag în mîna dreaptă, şi i-a zis să nu se teamă nicidecum; 
iar pe barbari i-a înfri-coşat că-i va ucide, dacă nu se vor întoarce înapoi. Atunci mîinile 
barbarilor s-au uscat şi neputînd să-i vatăme, au rămas nelucrători. Cuvioşii, văzînd o 
preaslăvită şi minunată lucrare ca aceasta, au mulțumit Domnului, zicînd: "Slavă Ţie Hristoase 
Atotputernice, Care ne-ai izbăvit de primejdie, prin Botezătorul şi Mergătorul Înainte". Astfel 
a ajuns la Aton cu cale bună și, găsind pe frați, le-a vestit cele făcute, bucurîndu-se. Ei, auzind 
acestea, au slăvit pe Dumnezeu, Care nu ruşinează pe cei ce nădăjduiesc într-însul. Dometie a 
zis către Cuviosul Dionisie: "Nu ţi-am spus eu să pui numai început, că Domnul îţi va ajuta? 
Acum începe zidirea cu sîrguință, şi nu te teme de cheltuiala cealaltă, că Stăpînul Hristos îţi va 
trimite ajutor din înălțime". Atunci cuviosul a găsit lucrători, a adunat piatră, lemne și var şi a 
gătit toate cîte erau de nevoie să înceapă lucrul. 


EL a făcut întîi zidirile, apoi biserica Mergătorului Înainte, mare şi minunată, chilii multe, 
bolniță, trapeză și toate cîte erau necesare și au adus din deal apă multă şi dulce. Şi s-a săvîrşit 
la anii 6878 de la Adam; iar anul de la Mîntuitorul şi Stăpînul Hristos, 1370. Dar, fiindcă a 
rămas o parte nesăvirşită, adică zugrăveala şi toate ce mai erau de trebuinţă şi nu mai avea de 
cheltuială, sfîntul s-a dus iar la Trapezunda şi a spus împăratului pricina. Împăratul l-a primit 
cu bucurie şi i-a dat bani foarte mulți. Apoi, întorcîndu-se la mănăstire, a găsit-o pustie cu totul, 
că, din lucrarea diavolului, s-au dus agareni mulţi, au făcut meşteşuguri şi au intrat înăuntru şi 
i-au robit pe toți şi le-au luat toate lucrurile, de care aveau trebuință, blestemații. 


De acestea înștiințindu-se cuviosul, s-a întristat foarte mult și a plîns, însă nu a grăit 
cuvînt rău către Dumnezeu, ştiind că aceasta este ispita de la urîtorul binelui; deci, s-a dus numai 
să-l răscumpere şi i-a izbăvit ca un bun păstor, aducîndu-i pe toţi la mănăstire cu ajutorul lui 
Dumnezeu. Atunci s-a dus iarăşi sfințitul Dometie şi s-a sfătuit, de ar fi fost cu cuviinţă să se 
ducă iarăși la împărat să-i dea alţi bani şi i-a zis să se ducă degrabă. Deci, cînd a luat de la fraţi 
iertare, a heretisit pe Dometie, zicînd: "lată, cinstite părinte, după Dumnezeu dau în mîinile tale 
conducerea acestei mănăstiri şi după marele Mergător Înainte, căci nu știu de ne vom întâlni 
mai mult aici”. lar Dometie i-a răspuns Cuviosului Dionisie, luminîndu-se de Sfîntul Duh: 
"Părinte, aici nu ne vom mai întîlni, numai în veacul viitor, care pururea petrece. Acolo ne vom 
înveseli împreună cu Stăpînul Hristos și Mîntuitorul nostru”. Astfel s-a făcut după proorocia 
lor, că nu s-au mai văzut în lumea aceasta unul cu altul, avînd amîndoi darul proorociei. 


Sfîntul, intrînd în corabie, s-a dus la Trapezunda cu sinodia sa, şi s-a veselit împreună 
cu fratele său şi cu însuşi stăpînitorul, căruia i-a vestit toate cele ce se întîmplaseră, precum s-a 
zis mai sus. Binecredinciosul împărat, auzind acelea, l-a mîngîiat, zicîndu-i: "Nu te întrista 
pentru cele trebuincioase mănăstirii, că eu îți voi da ajutor". Deci, zăbovind acolo la mitropolie 
puţină vreme, i-a venit ceasul să se ducă către Cel dorit. Chemînd pe fratele său şi pe însuși 
stăpînitorul împărat, i-a rugat să aibă grija mănăstirii cît vor trăi în această lume. Acestea 
rînduindu-le bine şi rugîndu-se Domnului pentru dînşii, şi-a dat sufletul în sfintele Lui milini, în 
25 ale lunii iunie, viețuind în această lume 72 de ani. Sfintele şi cinstitele lui moaște le-a 
îngropat arhiereul cu cuviincioasa cinste şi cu bună cucernicie. Acele moaște făceau multe 
minuni, celor ce îl rugau cu credință. lar monahii care erau în sinodia lui, luînd de la împărat şi 
de la arhiereu milostivirea cea cuviincioasă şi iertare, s-au dus. 


Ajungînd la mănăstire, au vestit fraților moartea cuviosului şi toţi au plîns şi s-au tînguit 
pentru lipsirea unui părinte ca acesta; iar dumnezeiescul Dometie i-a mîngiiat. Apoi, vrînd să 
se ducă la chilia lui, au căzut toți la picioarele lui, rugîndu-se cu lacrimi să nu-i lase sărmani, ci 
să rămînă să-i păstorească ca şi mai înainte; deci, pentru ca să nu să se facă neascultător, a 
rămas. El păstorea turma lui Hristos cu plăcere de Dumnezeu și cu multă sîrguință şi ajungînd 
plin de zile, s-a dus la Domnul, Căruia se cuvine slava, cinstea şi închinăciunea, acum şi pururea 
ŞI în vecii vecilor. Amin. 


67. VIAȚA CUVIOSULUI DAVID DIN TESALONIC 
(26 IUNIE) 


Acest mult lăudat părinte, îngerul cel pămîntesc și omul cel ceresc, s-a născut şi a crescut 
în strălucita şi marea cetate a Tesalonicului. El de mic a defăimat toată odihna trupească, 
lepădîndu-se de lume şi de cele din lume. A părăsit prietenii şi rudeniile, cinstea şi slava cea 
vremelnică, banii, averile şi orice altă norocire vremelnică, dar încă şi sufletul său, după porunca 
Evangheliei, şi a urmat Stăpînului, luînd crucea din tinereţe, fiindcă inima lui se rănise cu totul 
de dumnezeiasca dragoste. Deci, şi-a tăiat perii capului, călugărindu-se, şi a rămas în mănăstirea 
Sfinților Mucenici Teodor şi Mercurie, care se numea Cunuliaton. 


Acolo a petrecut în linişte, nevoindu-se mai presus de om și păzind toată fapta bună cu 
multă sîrguință. Lui îi plăceau îndeosebi înfrînarea şi smerenia decît celelalte, ştiind bine, că 
săturarea pîntecelui goneşte privegherea şi întreaga înțelepciune, iar slava deșartă prăpădeşte 
toate faptele bune în chip desăvîrşit. Pentru aceasta se sîrguia să cîştige smerita cugetare ca un 
înțelept. Citind dumnezeieștile Scripturi ziua şi noaptea, se minuna de faptele bune ale sfinților 
mai dinainte de Lege şi după Lege, cum i-a slăvit Dumnezeu pe dînşii, pentru că I-au slujit şi I- 
au bineplăcut, cum se cuvine. Adică, pe Abel l-a făcut minunat pentru jertfă, pe Avraam pentru 
credinţă, pe losif pentru înțelepciune, pe lov pentru răbdare, pe Moise l-a arătat puitor de lege, 
pe Daniil și pe cei trei tineri i-a păzit nevătămaţi de foc şi de lei. 


Cuviosul David, socotind petrecerea acestora, se sîrguia cu tot sufletul a le urma cu toată 
puterea, ca să se facă împreună cu dînşii moştenitor în împărăţia cerească. Citind şi vieţile 
cuvioșilor care s-au pustnicit după întruparea Mîntuitorului şi au săvîrșit atîtea minunate 
nevoințe și vitejii, se înspăimâînta și mai ales de Simeon din minunatul munte şi de cel de un 
nume cu dînsul, de Daniil şi de Patapie, stîlpnicii, care şi-au petrecut viaţa, fără acoperămînt, 
muncindu-se de vînturi, de ploi şi zăpezi. Vieţile acestora citindu-le, plîngea şi se umilea atâta, 
încît a luat hotărîre să petreacă cu aceeaşi strîmtoare, cîtă vreme va putea pururea pomenitul, ca 
astfel să afle lărgime după moarte. 


Într-o zi s-a înfierbîntat atît de tare şi s-a umplut inima lui, încât, suindu-se într-un 
migdal, care era în partea dreaptă a bisericii, s-a aşezat pe o cracă a copacului, pe care şi-a făcut 
un pat mic, cum a putut; şi acolo se pustnicea cu îngrădire şi cu minunată răbdare, muncindu- 
se de vînturi, de ploi şi zăpezi, arzîndu-se de căldura soarelui din timpul verii şi de alte 
strîmtorări chinuindu-se cumplit. O, ce îngăduire şi ce răbdare minunată a mult pătimitorului 
mucenic! Cum răbda el atîta pătimire rea! Ceilalţi stîlpnici, aveau cel puţin întărire, căci stilpii 
erau zidiți și stătea; iar cînd dormea, ori îşi făcea altă trebuinţă de care avea nevoie, erau 
nemișcați. Dar acest diamant se mișca totdeauna pe lîngă copac şi nu avea odihnă niciodată, 
muncindu-se de ploi, de vînturi şi chinuindu-se cumplit de zăduf. 


Astfel pătimind cel cu sufletul răbdător nu s-a lenevit cîtuși de puţin, nu s-a împuţinat 
cu sufletul și nu s-a trîndăvit; iar faţa lui de înger nu s-a schimbat, nici s-a prefăcut, ci era 
frumoasă ca un trandafir. Cu adevărat în acest fericit s-a împlinit proorocescul cuvînt. Dreptul 
ca finicul va înflori şi ca cedrul din Liban se va înmulți. EL a înflorit cu faptele şi ca finicul, 
dînd rod primit lui Dumnezeu, mai dulce şi mai mirositor decît migdalul și finicul. Avea şi 
cîțiva ucenici evlavioși şi iubitori de Hristos, ostenindu-se şi trudindu-se împreună cu dînsul. 
Aceia de multe ori îl rugau să se dea Jos din copac, să-i zidească o chilie unde îi va plăcea, ca 
să-l păstorească la păşune mîntuitoare. Iar el le răspundea, zicînd: "Fraţilor şi fiii mei, eu sînt 
om păcătos şi nevrednic, dar Stăpînul Hristos, Păstorul cel bun, Care îşi pune sufletul pentru oi, 
Acela, ca un bun ce este, să vă păzească de bîntuielile diavolului şi să mă învrednicească 
Împărăției Sale cele veşnice; iar eu, viu este Domnul Dumnezeul meu, lisus Hristos, că nu mă 


cobor din acest copac, pînă ce se vor sfîrși trei ani, şi atunci numai cu porunca Lui; că fără de 
voie nu mă pogor nicidecum de aici". Atunci ei, văzînd neschimbarea voinței lui, nu l-au mai 
supărat pentru această pricină. 


Cînd s-au împlinit trei ani, îngerul Domnului s-a arătat către dînsul şi i-a zis: "Davide, 
Domnul a ascultat rugăciunea ta, şi-ţi dă darul acesta pe care de mult l-ai cerut, adică să fu 
smerit cugetător, să te temi de EI şi să-L cinsteșşti cu evlavie cuviincioasă; de aceea, pogoară-te 
din copac şi linişteşte-te într-o chilie, binecuvîntînd pe Dumnezeu, pînă vei sfirşi şi altă 
iconomie; după aceea vei afla odihnă de ostenelile trupeșşti şi sufleteşti”. Cît timp a vorbit 
îngerul cu dînsul, cuviosul a ascultat cu frică şi cu cutremur; iar după aceea, îngerul făcîndu-se 
nevăzut, cuviosul mulțumea lui Dumnezeu, zicînd "Bine este cuvîntat Dumnezeu, Care a primit 
rugă-ciunea mea şi m-a miluit!" 


Atunci, chemînd pe ucenicii săi, le-a arătat vedenia și le-a spus să-i zidească o chilie 
după stăpîneasca poruncă; iar ei au făcut cu sîrguință după cum li se poruncise, înştiințind 
despre aceasta pe prea sfinţitul arhiepiscop Dorotei. Acesta, luînd pe cei mai cucernici clerici, 
bucurîndu-se şi suindu-se la Cuviosul David, l-au sărutat şi l-au dat jos din copac cu multă 
cucernicie și, slujind, l-au dus în chilia lui, săvîrșind mare prăznuire. După aceea, ei s-au întors, 
veselindu-se; iar cuviosul a rămas în chilie liniştindu-se și binecu-vîntînd neîncetat pe 
Dumnezeu, care i-a dăruit atîta dar, încît gonea diavolii, lumina orbii şi orice boală nelecuită o 
tămăduia, cu numele Domnului nostru lisus Hristos. Din semnele cele mai multe care le-a făcut, 
scriu două sau trei spre încredințarea celorlalte, precum leul se cunoaște după unghii și țesătura 
după margine. 


Un tînăr oarecare avea diavol. Acela a venit într-o zi la chilia cuviosului şi stînd afară la 
uşă, striga: "Eliberează-mă, Davide, rob al veşnicului Dumnezeu, că foc iese din chilia ta şi mă 
arde pe mine”. Atunci cuviosul, întinzînd mîna prin fereastra sa, a zis, apucîndu-l pe tînăr: 
"Domnul nostru lisus Hristos, Fiul lui Dumnezeu cel viu, îţi poruncește ție, duh necurat, să ieşi 
din zidirea Lui”. Acestea zicînd, l-a însemnat pe el cu semnul Sfintei Cruci şi îndată a ieşit 
diavolul, iar omul a rămas sănătos. Cei de față, văzînd o minune ca aceea, au slăvit pe 
Dumnezeu, ca pe Unul ce slăveşte pe cei ce-L slăvesc cu lucruri plăcute Lui. Mai ascultați şi o 
altă minune, tot asemenea. 


O femeie oarecare era cu totul oarbă. Auzind de faptele cele bune ale cuviosului şi 
minunatului David, a venit la el, fiind purtată de mînă; și, mergînd la chilia lui, a căzut la pămînt 
afară de ușă, plîngînd şi zicînd cu smerenie acestea: "Robul lui Dumnezeu cel binecuvîntat, 
ajută-mi, urmînd bunătatea Stăpînului Hristos. lzbăveşte-mă de această muncă mult chinuitoare 
şi-mi dăruiește lumina ochilor, cea de bucurie tuturor şi cu totul veselitoare”. 


Acestea şi multe altele zicînd, a plîns cu suspinuri şi cu lacrimi fierbinți. Cuviosul, 
fiindu-i milă de chinuirea ei, ca un pătimitor şi milostiv ce era, a făcut mult timp rugăciune către 
Domnul. Apoi, i-a zis să se scoale de la pămînt, de unde zăcea plîngînd, şi să se apropie de 
fereastră. Atunci el şi-a întins mîna dreaptă și, pecetluind ochii ei cu Sfînta Cruce, s-a rugat 
iarăşi către Domnul, zicînd: "Doamne Iisuse Hristoase, Fiul lui Dumnezeu Cel viu, Care Te-ai 
întrupat din pururea Fecioară Maria şi din Duhul Sfînt, ca să scoţi din întuneric pe om şi să-l 
aduci la lumina cea veşnică, iar pe orbul din naștere l-ai luminat; Însuţi și acum, Stăpîne, 
luminează pe roaba ta aceasta, ca un Atotputernic, că Tu ești luminarea sufletelor noastre şi pe 
Tine Te slăvim totdeauna, împreună cu Tatăl şi cu Duhul Sfînt". Astfel rugîndu-se, îndată s-au 
luminat ochii ca mai înainte şi vedea luminat şi curat, mulțumind cuviosului şi slăvind pe 
Dumnezeu. 


Această mare facere de minuni auzind-o tesalonicenii, toată cetatea îl avea întru mare 
evlavie, cinstindu-l ca pe un înger dumnezeiesc. lar dacă cineva avea oarecare neputinţă, venea 
la dînsul şi cum îşi apropia dreapta de bolnav, îndată fugea toată neputința şi se împrăștia, 
precum piere întunericul de lumină. 


Deci, multe şi nenumărate minuni săvîrşind el, a fost slăvit şi cinstit foarte mult de 
oameni. lar după cîţiva ani, murind Dorotei, mitropolitul Tesalonicului, a fost ales altul cu 
numele Aristid, care şi acesta era om îmbunătățit. În acel timp se făceau în Tesalia mari pagube 
şi multă tulburare de către barbari. De aceea, eparhul Iliricului a scris mitropolitului să meargă 
la împărat sau să trimită pe un om oarecare îmbunătăţit, să-l roage să aleagă şi să hotărască la 
Tesalonic eparh, căci în Tesalonic se afla numai epitrop. Deci, Prea Sfinţitul Aristid, 
arhiepiscopul Tesalonicului, citind scrisoarea eparhului înaintea clericilor şi boierilor cetăţii, le- 
a zis să aleagă pe un om iscusit şi cuvîntăreţ, ca să-l trimită la împărat pentru această pricină. 


Deci, adunîndu-se toți cetăţenii în biserică, au strigat toți, cu o împreună glăsuire, să 
trimită pe Cuviosul David, ca să se cucerească de dînsul drepteredinciosul împărat, ca de un om 
îmbunătăţit şi sfînt. Aceasta s-a făcut cu iconomie de pronia dumnezeiască, ca să se împlinească 
mai înainte cuvîntul îngerului, care a zis cuviosului să se pogoare din copac, ca să se facă şi altă 
iconomie și atunci să meargă către Domnul. 


Arhiereul, luînd pe cei mai cucernici din clerici şi din mireni, s-a dus la cuviosul şi i-a 
vestit pricina, rugîndu-l să meargă la stăpînitor pentru cererea cea de sus. Cuviosul însă a spus 
că nu poate să meargă din pricina bătrîneţilor;, apoi, văzînd că toţi îl sileau să meargă, a primit, 
ca să nu se facă neascultător arhiereului și tuturor iubitorilor de Hristos. Aducîndu-şi aminte de 
grăirea de mai înainte a îngerului, a zis către arhiepiscop: "Stăpîne, sfinte, facă-se voia 
Domnului; să ştiţi că împăratul îmi va dărui cu ajutorul lui Dumnezeu cîte voi cere pentru 
rugăciunile voastre, dar pe David nu-l veţi mai vedea viu! Căci, întorcîndu-mă către voi de la 
împărăție, cînd va lipsi încă o sută douăzeci şi şase de stadii să ajung la această săracă chilie a 
mea, atunci mă voi duce către Stăpînul meu". Arhiereul, socotind că aceasta o zice ca să nu-l 
silească să se ducă, îl sfătuia iarăşi, zicîndu-i: "Urmează pe Păstorul şi Învățătorul nostru, 
Hristos, Care S-a omorît pentru noi ca un om; mori şi tu pentru poporul tău ca să iei de la oameni 
mulţumire, iar de la Stăpînul Hristos laudă și slavă nemărginită, ca un următor al patimii Lui”. 


Atunci, ieşind din chilie, toți i s-au închinat; căci fața lui era cu totul minunată la vedere, 
perii capului său îi ajugeau pînă la brîu şi barba pînă la picioare, iar cinstitul lui obraz era frumos 
ca al lui Avraam. Deci fiecare, văzîndu-l, se minuna: Cuviosul David luînd pe doi ucenici ai 
săi, pe Teodor și pe Dimitrie, bărbaţi cucernici şi îmbunătăţiţi, asemenea lui nu numai la suflet, 
ci şi la trup, s-a pogorit la malul cetăţii şi, coborînd în corabie, au plecat. Și, ajungînd în 
Vizantia, s-a auzit vestea în toată cetatea despre venirea cuviosului. 


Într-acea vreme era împărat stăpînitor drepteredinciosul Iustinian care era dus atunci 
într-alt loc, iar împărăteasa Teodora a trimis nişte postelnici și niște purtători de suliți şi l-au 
primit cu multă cinste şi evlavie. Ea, văzînd acea strălucită față de înger, cu nişte cărunteţe ca 
acelea, s-a minunat şi i s-a închinat cu multă osteneală, cerînd rugăciune şi binecuvîntare de la 
dînsul. Cuviosul s-a rugat pentru împărat, pentru dînsa şi pentru toată cetatea. Împărăteasa l-a 
primit cu atîta bucurie şi veselie, încît nu pot să povestesc mai pe larg cît de frumoasă primire 
i-a făcut pururea pomenita, socotind că a primit pe un înger al Domnului, iar nu pe un om. 
Împăratul întorcîndu-se, Augusta i-a vestit despre venirea cuviosului, zicînd: "Stăpîne, 
preabunul Dumnezeu S-a milostivit spre noi şi a trimis la stăpînirea ta pe îngerul Său, care a 
venit de la Tesalonic și mi s-a părut că văd în adevăr pe Avraam. 


Deci, a doua zi, împăratul a poruncit să se adune toată suita. Cuviosul, venind înaintea 
împăratului, a pus în palmele sale cărbuni aprinşi şi tămîie; deci, a tămiiat pe împărat şi pe toată 
suita, fără a se vătăma de foc mîna lui cîtuşi de puţin, trecînd mai mult de un ceas pînă a tămiiat 
tot poporul. Văzînd acest lucru minunat, toți s-au înspăimîntat; iar împăratul, sculîndu-se de pe 
scaun, l-a primit cu multă cucernicie. Deci, primind anaforele mitropoliei, drepteredinciosul şi 
iubitorul de Hristos împărat, le-a ascultat pe toate. Şi a împlinit nu numai cele scrise în scrisori, 
ci şi altele cîte a cerut cuviosul prin grai, le-a săvîrșit cu toată osîrdia, le-a iscălit după rînduială 
cu slove roşii, le-a dat cuviosului cu mîna sa şi a zis: "Cinstite părinte, roagă-te pentru mine!" 


Astfel, l-a eliberat cu multă cinste, precum se cuvenea. EI a plecat la Tesalonic, însă n- 
a ajuns pînă la cetate, ci, cînd era în dreptul farului, a zis ucenicilor săi acestea: "Fiii mei, a sosit 
vremea sfirşitului meu! Să îngropați moaştele mele în mănăstirea unde locuiam, şi să îngrijiţi 
de sufletele voastre, ca să aflaţi odihnă veşnică”. 


Zicînd acestea şi alte cuvinte folositoare de suflet, au ajuns la marginea care se numeşte 
Emboli, şi de acolo se vedea mănăstirea lui, la care privind şi-a făcut cruce şi, sărutînd pe 
ucenici, şi-a dat sufletul în mîinile lui Dumnezeu. Atunci cînd a murit, era vînt groaznic, încît 
mai înainte corabia plutea în plin, dar, o, minune, corabia a stat multă vreme, cu tot vîntul, şi 
nu s-a clintit din loc cîtuși de puţin. A venit şi miros de tămiîie nepovestit şi se auzeau glasuri 
în văzduh care lăudau pe Domnul cu cîntări. Trecînd multă vreme, glasurile au încetat, apoi s- 
a pornit şi corabia. Dar nu s-a dus după obicei la mal, ci s-a îndreptat către partea despre apus 
a cetăţii, la locul unde păgînii aruncaseră mai înainte moaștele Sfinţilor Teodul şi Agatopod. 


Atunci, auzindu-se de adormirea şi venirea cuviosului, a ieşit înaintea lui toată cetatea 
cu arhiepiscopul şi, purtînd cu multă evlavie sfintele lui moaște, le-au dus în mănăstire şi le-au 
făcut o raclă de lemn în patru colţuri, în care le-au pus şi le-au îngropat cu cinste. Apoi a mutat 
eparhia acolo la Tesalonic, după porunca împărătească; iar pe cuviosul îl prăznuiau în tot anul 
în numita mănăstire. Trecînd o sută cincizeci de ani, era acolo egumen un om îmbunătăţit cu 
numele Dimitrie, care avea multă evlavie către cuviosul. Acela, avînd dor să ia o părticică din 
sfintele lui moaște, ca să o aibă spre sfințenie, a pus să sape mormîntul; dar îndată lespedea cea 
deasupra s-a crăpat în patru şi văzînd că sfîntul nu voieşte, s-a lăsat de lucru. Ucenicul acestui 
egumen, cu numele Serghie, care s-a făcut asemenea egumen și, mai pe urmă, pentru faptele lui 
cele bune, arhiepiscop al Tesalonicului, cinstea mult pe acest cuvios şi avea multă evlavie către 
el. Acela de multe ori îl ruga, făcîndu-şi rugăciunea, să-l ierte, a lua o părticică din sfintele lui 
moaşte. 


Adeverindu-se deplin de la Dumnezeu, că Cuviosul David a primit, a dezgropat 
mormîntul şi îndată a ieșit o minunată mireasmă și, văzîndu-l întreg, n-a îndrăznit a lua vreo 
părticică dintr-însul, ci numai puţin peri din cap și din barbă. Acei peri iubitori de Hristos îi 
păzeau și îi sărutau în ziua sărbătorii lui, care se săvîrşea în ziua de 26 ale lunii iunie. Ziua aceea 
o prăznuiesc în tot anul cu veselie, lăudînd pe cuviosul, spre slava Tatălui, a Fiului şi a Sfîntului 
Duh. Amin. 


68. ARĂTAREA ICOANEI FĂCĂTOARE DE MINUNI A PREACURATEI 
FECIOARE MARIA, CARE SE NUMEȘTE TIHFINSCA 


(26 IUNIE) 


În anul 6851 de la facerea lumii, pe vremea drepteredincioasei stăpîniri a marelui domn 
Dimitrie loanovici, în zilele prea sfinţitului mitropolit Pimen şi ale lui Alexie, arhiepiscopul din 
marele Novgorod, s-a arătat preacinstita icoană a Preasfintei Născătoare de Dumnezeu, avînd 
însemnat pe mîna stîngă Pruncul cel mai înainte de veci, pe Domnul nostru isus Hristos. 


Arătarea ei a fost astfel: În hotarele marelui Novgorod, nu departe de malurile rîului 
Neva, nişte pescari vînau peşte şi, fără de veste, 1-a luminat de sus o strălucire cu rază luminoasă. 
Ei, uitîndu-se în sus, au văzut icoana Preasfintei Născătoare de Dumnezeu, strălucind în chipul 
soarelui şi astfel mergea în văzduh pe deasupra apei, purtată de mînă nevăzută. Ei, minunîndu- 
se foarte mult de aceea și umplîndu-se de spaimă și de bucurie, şi-au lăsat lucrul şi şi-au 
îndreptat ochii şi mintea la acea minune care se vedea, voind să vadă în ce parte va merge şi 
unde va sta acea preaslăvită icoană a Preasfintei Născătoare de Dumnezeu. 


Dar Domnul, nevoind să fie după voinţa lor, icoana a dispărut de la vederea lor şi s-a 
făcut nevăzută. După aceasta, aceeaşi icoană s-a arătat în aceleaşi hotare ale marelui Novgorod, 
în satul ce se numea Vimoceniţi, lîngă rîul Oiti - departe de o sută de stadii de la Tihfin -, stînd 
în văzduh și strălucind cu negrăită lumină. Văzînd-o oamenii din satul acela, s-au adunat toți și 
cu spaimă se mirau de minunea ce se vedea; deci, au început a se ruga cu dinadinsul Preacuratei 
Maicii lui Dumnezeu. 


Atunci minunata icoană a Stăpînei s-a pogorit din văzduh la acei oameni şi stătea pe 
pămînt. Ei au luat-o cu negrăită bucurie şi au zidit îndată o căsuță mică de rugăciune, unde mai 
pe urmă s-a făcut o biserică în numele Preasfintei Născătoare de Dumnezeu, a cinstitei şi slăvitei 
ei naşteri, şi se făceau minuni şi tămăduiri de boli la acea sfîntă icoană. 


Nu după multă vreme, acea icoană s-a luat de acolo de mînă nevăzută şi, purtîndu-se 
negrăit prin văzduh, s-a arătat la locul ce se numea Cojela, aproape de rîul ce se numește Pași, 
într-un munte departe ca la douăzeci de stadii de Tihfina. Cu asemenea chip, ca şi în satul cel 
dinainte, aşa şi acolo strălucind cu minunată lumină, au văzut-o locuitorii acelui loc şi, 
adunîndu-se cu mirare și cu spaimă, au făcut multe rugăciuni către Maica lui Dumnezeu, ca să 
stea cu dînșii la locul acela. Deci, şi-au cîștigat cererea, căci acea icoană s-a pogorit jos din 
înălțime, şi oamenii aceia i-au zidit acolo, asemenea, o casă mică de rugăciune, unde mai pe 
urmă s-a făcut biserică în numele Preacuratei Născătoare de Dumnezeu, a cinstitului ei 
acoperămînt. Dar nici în acel loc n-a voit Preasfînta Născătoare de Dumnezeu, să-i rămînă mult 
icoana sa. Căci, după o vreme, s-a luat de acolo tot de mînă nevăzută şi, mutîndu-se, s-a arătat 
în munte la Tihfina, aproape de rîul ce se numeşte Tihfini. 


Ea s-a arătat după asemănarea arătărilor sale de mai înainte, stînd în văzduh şi se purta 
ca un nor ușor pe sus. Deci, s-a adunat şi acolo mulțimea poporului, văzînd acea mare minune 
şi au venit de prin satele dimprejur preoţii cu cinstitele cruci, cu sfintele icoane şi cu cîntări de 
psalmi, făceau rugăciuni mereu şi poporul striga cu lacrimi "Împărăteasă, vino la noi! Stăpînă 
vino la noi! Caută spre noi nevrednicii robii tăi. Trimite îndurările iubirii tale de oameni. 
Cercetează-ne de sus şi ne luminează pe noi cei întunecaţi de păcate, prin venirea ta cu rază 
luminoasă". 


Rugîndu-se ei astfel, cu osîrdie şi vărsînd multe lacrimi, s-a pogorît în mîinile lor acea 
sfîntă icoană, pe care, cuprinzînd-o cu bucurie, au sărutat-o cu dragoste. Deci, făcînd multe 
închinăciuni, îndată au început a tăia lemne pentru biserică şi au întemeiat-o în același munte. 
Tot în aceeași zi, au tăiat trei cununi şi le-au pus împrejurul icoanei făcătoare de minuni. Apoi, 


sosind noaptea, poporul s-a dus fiecare pe la casele lor, lăsînd cîțiva oameni lîngă icoana cea 
făcătoare de minuni, ca toată noaptea s-o petreacă fără somn şi în rugăciune. 


Deci, au petrecut toată noaptea oamenii cei rămași, rugîndu-se; iar spre ziuă au adormit 
şi s-a făcut, pe cînd dormeau ei, o minune ca aceasta: Icoana aceea făcătoare de minuni a 
Preasfintei Născătoare de Dumnezeu, ridicîndu-se de acolo cu temelia, prin dumnezeiasca voie, 
s-a mutat în altă parte; asemenea şi toate lemnele cele gătite pentru casa de rugăciune, cu icoana 
şi temelia s-au luat de mîini nevăzute şi s-au mutat în altă parte. Dar nu numai acelea, ci şi 
surcelele pînă la cele de pe urmă, nu se ştie cum s-au mutat de acolo, nevăzînd nimeni, nici 
auzind acea mutare vreunul din păzitori. Cînd s-au deşteptat oamenii aceia şi n-au văzut chipul 
Preasfintei Născătoare de Dumnezeu, nici temelia, nici lemnele, au fost cuprinși de spaimă mare 
şi de frică. 


A doua zi a venit poporul să se închine preacuratului chip al Preasfintei Născătoare de 
Dumnezeu şi să zidească casa de rugăciune cea întemeiată din nou, dar, negăsind nimic în locul 
acela, s-au înspăimîntat foarte şi au întrebat pe cei ce stătuseră acolo: "Cum s-a făcut aceasta?" 
Ei le-au răspuns: "Petrecînd toată noaptea fără somn, spre ziuă am adormit puţin şi, deşteptîndu- 
ne, nu se ştie cum şi de cine s-au luat toate de acolo împreună cu sfinta icoană și unde s-au dus”. 


Atunci toți s-au umplut de mîhnire şi de jale, căci s-au lipsit de o bogăţie duhovnicească 
şi minunată ca aceea; deci, au început a plînge și a se tîngui şi a face rugăciuni către Dumnezeu, 
strigînd: "O, Stăpîne, iubitorule de oameni, arată-ne dumnezeiescul Tău dar, pe care cu iubire 
de oameni şi preaslăvit l-ai trimis în partea Rusiei, să nu ascunzi de noi acea neprețuită comoară, 
prin care nădăjduim a ne îmbogăţi sufleteasca noastră sărăcie! O, Stăpînă, Maica milostivirii, 
unde te-ai dus de la noi nevredncii robii tăi? Ieri, prin venirea ta la noi, ne-ai umplut de mare 
bucurie, iar acum, prin ducerea ta, ne-ai lăsat în lacrimi şi în tînguire; deci, arată-ne nouă, lumina 
noastră şi prefă-ne întristarea în bucurie". Aşa tînguindu-se, s-au dus prin muntele acela şi prin 
toată dumbrava, căutînd cu plîngere, unii prin văzduh, alții pe pămînt, cercetînd cu dinadinsul 
pe cea dorită. 


Ostenindu-se ei astfel, li s-a arătat spre răsărit o lumină minunată pe partea cealaltă de 
rîul Tihfina, în pustia cea tinoasă, departe de munte ca la două stadii. Văzînd poporul lumina 
aceea au alergat acolo degrabă şi au găsit icoana Preasfintei Născătoare de Dumnezeu, împreună 
cu temelia şi cu toate lemnele și surcelele. Temelia stătea întreagă precum era întemeiată în 
munte; iar sfînta icoană stătea în mijlocul temeliei pe peretele dinspre răsărit, în văzduh, nefiind 
cu nimic întărită în perete şi strălucind ca soarele. Deci toți, căzînd cu lacrimi de bucurie, 
strigau: "Slavă Ție, Hristoase Dumnezeule, pentru Maica Domnului, că nu ne-a lăsat pe noi 
robii săi! Nu ne lăsa pe noi, Preasfîntă Fecioară, pînă în sfîrşit, ci totdeauna să petreci cu noi, 
mîntuind și păzind cuvîntătoarea turmă a Fiului tău”. 


Rugîndu-se din destul, s-au apucat de zidire şi, alergînd bărbaţi cinstiţi, s-au dus în 
marele Novgorod la prea sfințitul arhiepiscop Alexie și la mai marii cetății, înştiințîndu-i de 
preaslăvita arătare a icoanei celei făcătoare de minuni, care nu se ştie de unde a venit la dînșii, 
purtîndu-se de îngeri prin văzduh. Arhiepiscopul şi mai marii cetăți, toți, auzind de aceea, s-au 
minunat şi s-au umplut de duhovnicească bucurie şi, mulțumind, au preamărit pe Dumnezeu şi 
pe Maica Lui. Au înștiințat de aceea și pe stăpînitorul lor, trimiţînd înştiinţare la cetatea 
împărătească Moscova. Apoi, arhiepiscopul, hirotonisind preoţi şi diaconi, i-a trimis la Tihfin, 
împreună cu bărbaţii cei vestiți, dîndu-le binecuvîntare pentru zidire, asemenea și Sfîntul 
Antimis pentru sfințirea bisericii, în numele Preacuratei Născătoare de Dumnezeu, a cinstite și 


a slăvitei ei adormiri. Ajungînd ei la Tihfin, au cîntat rugăciuni înaintea icoanei făcătoare de 
minuni şi s-au apucat cu sîrguință de zidirea şi săvîrşirea bisericii, pe care au și isprăvit-o. 


Apropiindu-se praznicul cinstitei şi slăvitei Adormiri, a trimis pe eclesiarh la satele 
dimprejur, ca la douăzeci de stadii și mai mult, ca să spună creştinilor ziua sfințirii bisericii și 
viitorul praznic al Preasfintei Născătoare de Dumnezeu, poruncindu-le ca, cu postire şi 
rugăciune să vină la praznic spre sfinţirea bisericii. 


Deci, acel eclesiarh trimis era un bărbat cu viaţă curată, cucernic şi plăcut lui Dumnezeu, 
cu numele Gheorghe. Acela, împlinindu-şi cele poruncite, se întorcea la biserică în ziua 
dinaintea praznicului. Ei, fiind departe de biserică, ca la trei stadii în pustie, au simţit miros 
plăcut de tămilie şi aromate mirositoare, căci darul Sfîntului Duh, prin venirea sa de față, a 
umplut acel loc de mireasmă, la care avea să se arate singură Preasfînta Născătoare de 
Dumnezeu. Deci, mergînd Gheorghe şi cugetînd în sine de unde poate veni în pustie o mirosire 
plăcută ca aceea, fără de veste a văzut pe Preasfînta Născătoare de Dumnezeu, strălucind în 
lumină negrăită şi șezînd pe o creangă de brad. În mîna dreaptă avea un toiag roşu, cu care, ca 
şi cum s-ar rezema, îi stătea înaintea ei un bărbat luminos în haine arhiereşti, împodobit cu 
cărunteţe, care, după chip semăna a fi Sfîntul Ierarh Nicolae. 


Văzînd eclesiarhul acea minunată arătare, s-a cuprins de frică şi de spaimă şi a căzut la 
pămînt ca un mort. Arhiereul cel ce stătea înaintea Născătoarei de Dumnezeu, apropiindu-se de 
el, l-a atins, zicînd: "Scoală-te și nu te teme!" Iar el cu cutremur și cu spaimă s-a sculat în 
genunchi, avînd mîinile strînse pe piept şi privea la ceea ce vedea. Atunci Preacurata Fecioară 
ce şedea pe ramură, i-a zis: "Omule, ducîndu-te la biserică, să spui preoților şi oamenilor, ca să 
nu pună crucea cea de fier, pe care vor s-o pună la biserica mea, ci să pună cruce de lemn; pentru 
că aşa am voit eu". Eclesiarhul, luîndu-şi puțină îndrăzneală, a zis cu frică: "Doamnă și Stăpîna 
mea, nu mă vor crede pe mine!" La aceasta, arhiereul i-a răspuns: "Cînd nu te vor crede, atunci 
va fi semn de încredințare”. 


După cuvîntul acesta, Preacurata Fecioară, care s-a arătat şi arhiereul ce stătea înaintea 
ei, s-au făcut nevăzuţi. Atunci eclesiarhul a înțeles că este adevărată arătarea Preasfintei 
Născătoare de Dumnezeu, iar arhiereul cel ce stătea înaintea ei, este marele arhi-ereu şi făcător 
de minuni, Nicolae. Deci, căzînd la locul acela, a dat mulţumiri şi rugăciuni lui Dumnezeu, că 
s-a învrednicit de o vedenie preaslăvită ca aceea. Mergînd la biserică, a spus preoţilor şi 
oamenilor, cele ce a văzut şi a auzit; dar aceia nu l-au crezut, ci au poruncit să pună lucrătorii 
pe biserică crucea cea de fier. Cînd unul din acei lucrători, după porunca preoţilor, a luat crucea 
cea de fier și s-a suit cu ea pe biserică și a început s-o aşeze, deodată s-a pornit vînt tare cu vifor 
mare, iar pe omul cu crucea de fier, apucîndu-l cineva nevăzut, ca şi cu mîinile, l-a pus pe 
pămînt nevătămat, nu ca şi cum ar fi căzut de sus, ci ca şi cum s-ar fi pogorit cu picioarele. 


Atunci preoţii și oamenii, văzînd acea înfricoşată minune, s-au temut și au crezut 
cuvintelor eclesiarhului, preamărind pe Dumnezeu şi pe Preacurata Născătoare de Dumnezeu 
şi au fericit pe marele făcător de minuni Nicolae. Apoi, îndată făcînd o cruce de lemn, au pus- 
o pe biserică și au prăznuit cu bucurie ziua sfințirii bisericii împreună cu praznicul Adormirii 
Preasfintei Născătoare de Dumnezeu. Şi se săvîrşeau atunci multe minuni, din acea icoană 
făcătoare de minuni a Preacuratei Maicii lui Dumnezeu și se dădeau tămăduiri celor cuprinşi de 
boli, dar nu numai atunci, ci şi după aceea. 


După sfinţirea bisericii Preasfintei Născătoare de Dumnezeu din Tihfina, tot poporul s- 
a dus acolo, unde plăcutul lui Dumnezeu, eclesiarhul Gheorghe, a văzut pe Preacurata 


Născătoare de Dumnezeu şi pe făcătorul de minuni Nicolae şi, rugîndu-se, a zidit o casă de 
rugăciuni în numele Sfîntului Nicolae, făcătorul de minuni; iar din ramura aceea pe care a văzut- 
o şezînd pe Preasfinta Născătoare de Dumnezeu, a făcut o cruce şi a pus-o în casa de rugăciuni, 
pentru închinarea poporului cel binecredincios ce venea acolo. Deci s-a făcut acolo aceasta, 
întru neuitata pomenire a celor de pe urmă, despre arătarea Preasfintei Născătoare de Dumnezeu 
şi a lerarhului Nicolae. Multe minuni se făceau acolo, ca şi în biserica Preasfintei Născătoare 
de Dumnezeu, spre slava Domnului și spre folosul oamenilor celor credincioşi. 


Iar după ce au trecut şapte ani, prin mînia lui Dumnezeu şi prin negrija celor bisericești, 
într-o noapte s-a aprins biserica din lumînări nestinse și toată s-a făcut cenușă. lar icoana 
făcătoare de minuni a Preasfintei Născătoare de Dumnezeu, scoţindu-se din foc, cu puterea 
nevăzută a lui Dumnezeu, s-a aflat într-un loc depărtat de o jumătate de stadie stînd pe un 
ienupăr. În acel timp a ars şi casa cea de rugăciuni din pădure, iar crucea care era făcută din 
ramuri şi pe care şezuse Născătoarea de Dumnezeu, asemenea fără să fi căzut foc, s-a găsit 
întreagă la o mică depărtare, în desișul ienuperilor. 


Deci, s-a făcut a doua biserică de lemn în locul celei arse, asemenea s-a făcut şi în pustie, 
în același loc, o casă de rugăciune. Apoi s-a pus cu cinste în biserica cea nouă, la locul său, 
sfînta icoană a Preasfintei Născătoare de Dumnezeu, precum şi crucea şi-a luat locul în noul 
locaș de rugăciune. După ce au trecut cinci ani, într-o noapte, iarăşi s-a aprins biserica şi a ars 
pînă la temelie; iar icoana făcătoare de minuni a Preasfintei Născătoare de Dumnezeu, ca rugul 
cel nears s-a găsit în cenuşă, fără să fie cît de puțin vătămată de foc. Tot în acel ceas, nu se ştie 
prin ce întîmplare, a ars şi casa de rugăciune din pustie, iar crucea s-a găsit în cenușă 
nevătămată. Mirîndu-se toți de niște minuni ca acestea, preamăreau pe Dumnezeu şi pe 
Născătoarea de Dumnezeu. Apoi sîrguindu-se, au făcut iarăşi a treia biserică de lemn, mai mare 
şi mai frumoasă decît cea dintîi, asemenea și casa de rugăciune din pustie au făcut-o pentru a 
treia oară. 


Biserica a treia a stat o sută de ani și mai mult, pînă în zilele drepteredinciosului și 
vrednicului de laudă a toată Rusia, marele domn Vasilie loanovici. Acela cu deosebită dragoste, 
din rîvnă şi din osîrdie către Preasfînta Născătoare de Dumnezeu, pornindu-se către icoana ei 
făcătoare de minuni, a poruncit să zidească în Tihfini, din visteriile sale împărăteşti, o biserică 
de piatră. Dar, cînd pridvorul era gata întemeiat împrejur şi cînd lucrătorii au început a netezi 
şi albi pereţii, atunci, cu judecăţile pe care numai Dumnezeu le ştie, zidirea pridvorului a căzut 
şi a acoperit cu piatră pe cei 20 de lucrători ai bisericii; iar preoţilor, anunţătorilor şi la tot 
poporul s-a făcut întristare mare, pentru lucrătorii îngropaţi sub piatră; pentru că socoteau ei, că 
au murit de greutatea pietrelor. Atunci ei au început a da pietrele la o parte şi, după trei zile de 
muncă, i-au găsit pe toţi vii, nevătămaţi întru nimic; fiind păziţi cu milostivirea lui Dumnezeu 
şi cu apărarea Preasfintei Născătoare de Dumnezeu. 


Cînd poporul a văzut aceasta, s-a umplut de bucurie şi au dat mulţumire lui Dumnezeu 
şi Preacuratei Fecioare, de o minune preaslăvită ca aceea. Deci, apucîndu-se din nou la lucru, 
au zidit pridvorul acela foarte frumos; iar după ce au sfîrșit toată gătirea şi înfrumusețarea 
bisericească, cu învoirea stăpînitorului, a mers la sfinţirea acelei biserici şi Serapion, 
arhiepiscopul marelui Novgorod. Arhiepiscopul, sfințind biserica, a pus într-însa cu cinste 
icoana făcătoare de minuni a Preasfintei Născătoare de Dumnezeu; iar în pustia aceea, unde era 
casa de rugăciune închinată Maicii Domnului, acolo, din porunca marelui domn şi cu 
binecuvîntarea arhiereului lui Hristos, Nicolae, s-a întemeiat o mănăstire pentru petrecerea 
călugărească. 


După zidirea şi sfințirea bisericii Preacuratei Născătoare de Dumnezeu din Tihfini, 
trecînd şase ani, binecredinciosul şi marele domn Vasilie Ioanovici, din dragostea ce avea 
pentru Preasfînta Născătoare de Dumnezeu a mers la Tihfini, ca să vadă icoana ei cea făcătoare 
de minuni şi să se învrednicească a o săruta, cum și spre a-şi săvîrşi rugăciunile sale cele 
osîrdnice şi spre a vedea biserica cea nouă, zidită cu bani din vistieriile sale. Ducerea sa la 
Tihfini a fost în zilele arhieriei preasfințitului Macarie al Novgorodului, care, cu voia lui 
Dumnezeu, a fost rînduit la scaunul mitropoliei a toată Rusia. Într-acea vreme, împreună cu 
marele domn, a mers şi el la Tihfini, de unde, după multele sale rugăciuni făcute cu credință şi 
cu lacrimi vărsate înaintea icoanei făcătoare de minuni, s-a întors la împărăteasca sa cetate plin 
de duhovnicească veselie. 


După moartea acelui domn, scaunul singurei stăpîniri a toată Rusia, l-a luat 
binecredinciosul său fiu, marele domn loan Vasilievici, care s-a încoronat cu împărătească 
coroană; asemenea avînd şi el mare credință şi osîrdie după Dumnezeu către Preasfînta 
Născătoare de Dumnezeu și către icoana ei, cea făcătoare de minuni din Tihfini. Acel împărat, 
urmînd tatălui său, a mers acolo singur la închinare, unde, văzînd biserica aceea ţinută și 
ocîrmuită de preoți şi diaconi mireni şi multe locuinţe de popor împrejurul ei, nu i-a plăcut, 
dorind ca acolo să fie petrecere călugărească. 


De aceea, sfătuindu-se cu prea sfințitul mitropolit Macarie, cu Pimen, arhiepiscopul 
marelui Novgorod şi cu toți voievozii și boierii săi, a poruncit ca locuinţele acelea din jurul 
bisericii să se mute în alt loc departe, iar lîngă biserică să se sălăşluiască rînduială călugărească, 
care să o chivernisească cu cîntare bisericească. Astfel, în scurt timp s-a întemeiat la Tihfini o 
mănăstire aleasă, întreţinută din îndestulatele vistierii împărăteşti. Toată mănăstirea era de 
piatră şi îngrădită cu zid de piatră; avînd într-însa viaţă de obşte, ca și în celelalte mari locaşuri. 
Cel dintîi egumen în locașul acesta a fost egumenul Chiril; apoi călugării cei îmbunătățiți, 
lăsîndu-şi locurile lor în pustie, au venit în locaşul Tihfinului, atrăgîndu-se acolo de minunile 
care se făceau de icoana Preasfintei Născătoare de Dumnezeu, precum despre aceasta ne arată 
povestirea ce urmează. 


Începînd a se zidi locașul și Prea Sfinţitul Pimen, arhiepiscopul marelui Novgorod, fiind 
de față pentru chiverniseala rînduielii mănăstirești, a venit acolo monahul Avram de la 
mănăstirea lui Serghie cea din pustie şi care se afla în nişte locuri ce se numesc Luni, ce erau 
departe de locaşul Tihfinului ca la cinci sute de stadii. Avram, precum se spune, a fost bolnav 
în mănăstirea sa multă vreme și acum aștepta să moară de acea grea și lungă boală. Dar 
povăţuitorul acelei mănăstiri, un bărbat plăcut lui Dumnezeu, anume Martirie, știind din auzite 
de icoana cea făcătoare de minuni a Preasfintei Născătoare de Dumnezeu din Tihfini şi de 
multele tămăduiri ce se dădeau de dînsa neputincioșilor, a poruncit ucenicului său să se ducă 
acolo și să se roage Preasfintei Născătoare de Dumnezeu. Bolnavul, auzind aceasta, a făgăduit 
că va merge îndată să se roage Preasfintei Născătoare de Dumnezeu şi din ceasul acela a cîştigat 
tămăduire de boala sa cea lungă și grea, întorcîndu-se de la porțile morții; şi astfel s-a sculat 
sănătos de pe patul durerii. 


Bucurîndu-se el și slăvind pe Dumnezeu, împreună s-a bucurat şi Martirie povăţuitorul 
lui, de grabnica însănătoşire. Deci, Martirie a poruncit ucenicului său să meargă îndată să-şi 
împlinească făgăduinţa sa. Avram, mergînd fără de zăbavă şi ajungînd acolo, şi-a îndeplinit 
făgăduinţa şi, cu lacrimi pline de bucurie căzînd la preacurata icoană, o săruta cu buzele, ca 
după răsplătire pentru mare mulţumire şi spunea la toți mila ce i s-a dat lui de către Preasfînta 
Născătoare de Dumnezeu. 


Acea minune a ajuns şi la auzul arhiereului, care într-acea vreme punea începutul 
locaşului, rînduind pe fraţi la slujbe; şi, umplîndu-se de bucurie duhovnicească, a preamărit pe 
Dumnezeu şi pe Stăpîna cea Preacurată care L-a născut. Pe Avram nu l-a mai lăsat să se întoarcă 
la povăţuitorul său, ci i-au încredințat cheile bisericeşti, ca el întîiul și pe urmă să se afle înaintea 
icoanei făcătoare de minuni, pentru negrăita milă a Maicii lui Dumnezeu, care s-a săvirşit spre 
dînsul. Starețul Martirie, după plecarea lui Avram, a început a plînge, de ce nu s-a dus și el cu 
ucenicul, spre a se închina icoanei făcătoare de minuni a Preasfintei Născătoare de Dumnezeu 
Şi şi-a pus în gînd să se ducă, atunci cînd se va întoarce ucenicul. Aşteptînd el multă vreme pe 
ucenicul său, s-a supărat de zăbovirea lui. Deci, i s-a făcut în vedenia visului o arătare ca 
aceasta: În partea unde era Tihfinul se vedea un stîlp mare de foc şi pe înălțimea stîlpului acela 
se vedea stînd chipul Preasfintei Născătoare de Dumnezeu, asemenea ca icoana din Tihfini. 


Acel chip strălucea foarte luminos, iar el avea dorința să-l sărute şi în acea dorință fiind 
s-a deşteptat. De atunci i-a venit mai mare dorință să vadă acea sfîntă icoană și să se 
învrednicească a o săruta. Pentru aceea a lăsat toate şi s-a dus cu sîrguinţă la Tihfini, unde, 
ajungînd şi văzînd icoana Preasfintei Născătoare de Dumnezeu, a căzut înaintea ei cu multă 
bucurie şi se ruga cu multe lacrimi. Apoi, văzînd şi pe ucenicul său sănătos, n-a voit să se mai 
întoarcă la mănăstirea sa, ci a rămas în locașul Tihfinului, ca să poată vedea totdeauna icoana 
cea făcătoare de minuni a Preasfintei Născătoare de Dumnezeu. Dar după o vreme, cu 
bunăvoința lui Dumnezeu, s-a mutat în alt loc pustnicesc, care se afla ca la patruzeci de stadii 
de mănăstirea Tihfinului. Într-o seară, Avram a văzut deasupra acelui loc o cruce de stele 
închipuită pe cer, care lumina locul acela. Deci, mutîndu-se acolo fericitul stareţ Martirie a luat 
însemnare cu el după icoana cea făcătoare de minuni a Preasfintei Născătoare de Dumnezeu și 
petrecea în liniştea aceea slujind lui Dumnezeu. EI purta pretutindeni pe unde umbla, icoana 
Preasfintei Născătoare de Dumnezeu, zugrăvită după icoana cea făcătoare de minuni. Într-o 
vreme s-a întîmplat de a venit în cetatea Tferului Simion, împăratul Cazanului şi a petrecut 
acolo cu porunca drepteredinciosului împărat şi marelui domn loan Vasilievici. 


Îmbolnăvindu-se fiul acelui Simion, anume loan, a murit ŞI, întîmplîndu-se acolo 
stareţul Martirie, a pus peste cel mort icoana Maicii lui Dumnezeu, ce o purta cu sine, și îndată 
a înviat. Atunci tatăl aceluia, umplîndu-se de bucurie, a dat mare mulțumire lui Dumnezeu şi 
Preasfintei Născătoare. 


Iar fericitul stareț Martirie, mulţumindu-i, i-a zidit în pustia lui o biserică de piatră din 
averea sa, în numele Preasfintei Născătoare de Dumnezeu şi a întemeiat acolo şi o mănăstire. 
Dar noi să ne întoarcem la locaşul Tihfinului şi mai ales la icoana făcătoare de minuni a 
Preasfintei Născătoare de Dumnezeu, ca să povestim măcar o parte din minunile ei. 


De la arătarea sfintei icoane în Tihfini şi pînă la zidirea mănăstirii au trecut o sută 
şaptezeci şi şapte de ani. În această vreme, biserica a fost ţinută de mireni şi s-au făcut multe 
minuni de la acea icoană, dîndu-se și felurite tămăduiri, pe care nimeni nu le-a scris spre 
înştiințarea neamului din urmă; astfel că neînvăţaţii de mai înainte ne-au lipsit de un mare folos. 
Dar, nici după ce s-a întemeiat locaşul nu s-au scris multe, fie din neștiinţă, fie din nebăgare de 
seamă, ci numai cîteva ne-au rămas de la dînşii, pe care le adunăm ca nişte spice mărunte după 
seceriş sau ca pe nişte struguri ce rămîn după culesul viilor. lată acele minuni: Un om anume 
Teofil, fiind orb patru ani şi șase luni, după ce s-a rugat înaintea icoanei Preasfintei Născătoare 
de Dumnezeu, a văzut. În aceeaşi vreme, un copil, anume Haralambie, era îndrăcit şi, fiind adus 
la icoana cea făcătoare de minuni, s-a mîntuit de duhul cel necurat. Zaharia orbul, cinci ani nu 
văzuse lumina cu ochii şi, fiind adus înaintea icoanei sfinte, a căpătat vederea. 


Femeia unui om, anume Climent, care locuia în Moscova, cetatea împărătească, a cărei 
nume era Paraschiva, fiind bolnavă şi zăcînd în pat un an întreg, pătimea rău cu tot corpul de 
acea boală. Din pricina durerilor celor mari îşi pierduse mintea și ochii i-au orbit; de aceea 
bărbatul ei a umblat şi a cheltuit foarte mult, ca s-o poată tămădui, dar nimic nu sporise; deci, 
se deznădăjduise de viaţa ei. El, auzind că Preasfînta Născătoare de Dumnezeu, prin cinstita sa 
icoană cea din Tihfini, dă milă și grabnică tămăduire tuturor credincioşilor, s-a umplut de 
nădejde și şi-a îndemnat femeia să făgăduiască că va merge să se închine chipului cel făcător 
de minuni al Preasfintei Născătoare de Dumnezeu. 


Ea a făgăduit şi îndată după cuvîntul făgăduinţei, s-a sculat din neputinţele cele cumplite 
ca din somn și s-a însănătoşit cu tot trupul, numai la ochi nu căpătase vederea. Deci, amindoi, 
bărbatul şi femeia, s-au dus la Tihfini, împlinindu-și făgăduinţa lor. EI, ajungînd la locașul 
Preasfintei Născătoare, în sîmbăta cea dintii a Marelui Post, au făcut cîntare de rugăciune 
înaintea icoanei celei făcătoare de minuni şi, cînd a fost cîntarea cea de toată noaptea de sîmbătă 
spre Duminică, femeia a căpătat vedere din milostivirea Preasfintei Născătoare de Dumnezeu. 
Văzînd toți acea minune, au preamărit pe Dumnezeu şi pe Născătoarea de Dumnezeu; iar cei 
ce au cîştigat o milă ca aceea, mulțumind mult, s-au întors cu bucurie la casa lor. 


Odată a fost adus un om orb, cu numele Grigorie. Acela rugîndu-se, la praznicul 
Preasfintei Născătoare de Dumnezeu, înaintea chipului ei cel făcător de minuni, i s-a dăruit 
vederea şi s-a dus la casa sa, slăvind pe Hristos Dumnezeu şi pe Maica Lui cea preacurată, 
pentru acea tămăduire. După cîteva zile, a adus în mănăstire, la icoana cea făcătoare de minuni 
a Preasfintei Născă-toare de Dumnezeu, pe un om, anume Andrei, care era slăbănog, mut şi 
surd. Acela a pătimit în aceste neputinţe cincisprezece ani; deci, făcîndu-se rugăciune pentru el, 
îndată s-a tămăduit de neputinţele sale; şi astfel i s-a dat auzire şi i s-a dezlegat amuţirea limbii 
lui şi s-a sculat sănătos din slăbănogire cu tot trupul. 


O femeie, anume Mavra, care trăia la rîul Ostui, fiind cuprinsă de orbire şi nevăzînd 
lumina șaptesprezece ani, a fost adusă la icoana cea făcătoare de minuni şi a căpătat vedere. În 
același an, au adus în sfîntul locaş de la marele Novgorod, un copil, anume Gheorghe, care era 
cuprins de duhul cel necurat de şase ani şi astfel era cumplit chinuit. Venind el înaintea sfintei 
icoane a Preasfintei Născătoare de Dumnezeu, îndată duhul cel întunecat, nesuferind lumina 
darului Preasfintei Născătoare, s-a stins ca întunericul înaintea soarelui și astfel s-a însănătoşit 
copilul. 


O văduvă, anume Iuliana, era bolnavă de ochi aşa de greu, încît nu mai văzuse lumina 
de doi ani. Auzind de făcătoarea de minuni icoană a Preasfintei Născătoare de Dumnezeu din 
Tihfini, şi de negrăitele tămăduiri care se dădeau oamenilor, s-a aprins cu căldura credinţei către 
Născătoarea de Dumnezeu şi s-a făgăduit să meargă la acea icoană spre închinare. Deci, îndată 
în ceasul acela i-a dat Stăpîna luminoasă vedere ochilor; iar ea, sîrguindu-se să-i mulțumească, 
s-a dus la mănăstirea ei, astfel împlinindu-și făgăduinţa şi mulțumind Preasfintei Născătoare de 
Dumnezeu pentru minunea ce i-a arătat ei. 


În vremea aceea, un șchiop, anume Achindin, neputînd nicidecum să umble pe picioare 
doi ani, deoarece îi erau zbîrcite, a mers înaintea icoanei celei făcătoare de minuni a Preasfintei 
Născătoare şi îndată 1 s-au tămăduit picioarele. Deci, sculîndu-se înaintea tuturor, umbla 
sănătos, mulțumind lui Hristos şi Preacuratei Lui maici. 


In același an, a fost adus în sfîntul locaş un tînăr orb, anume Iona, din marele Novgorod, 
şi a cîştigat vederea de la icoana Preasfintei Născătoare de Dumnezeu. Alt tînăr îndrăcit, anume 


Maxim, fiind adus de părinţii săi la chipul cel făcător de minuni al Preacuratei, încă pe cale, 
diavolul a fost izgonit din el cu puterea lui Dumnezeu. Deci, mergînd în mănăstire, a spus de 
acea minune făcută, dînd mulțumire lui Dumnezeu și Preasfintei Născătoare. 


O femeie, anume Elena, fiind oarbă de doi ani şi şase luni, a luat tămăduire şi a văzut 
chiar înaintea icoanei făcătoare de minuni a Preasfintei Născătoare de Dumnezeu, într-o zi de 
Duminică, pe cînd se săvirşea Sfînta Liturghie, în vremea cîntării axionului: "Cuvine-se cu 
adevărat să te fericim..." Altă femeie oarbă, anume Maria, fiind adusă la praznicul Adormirii 
Preasfintei Născătoare de Dumnezeu, la icoana cea făcătoare de minuni, îndată a văzut, cu darul 
el. Asemenea un om, cu numele Climent, lucrător de argint, fiind bolnav cu ochii și lipsit de 
lumină, a cîştigat sănătate şi vedere, rugîndu-se la icoana făcătoare de minuni a Preasfintei 
Născătoare de Dumnezeu. 


Alt orb, cu numele Filip, n-a văzut lumina cinci ani; deci, aducîndu-se la acea mănăstire 
în Duminica Ortodoxiei, stătea şi se ruga înaintea icoanei celei făcătoare de minuni a Preasfintei 
Născătoare de Dumnezeu şi, în vremea Liturghiei, la ieşirea cu Sfintele Daruri, a cîştigat vedere. 
În același an, a venit din cetatea împărătească Moscova, un om cu numele Chiril și, rugîndu-se 
Preasfintei Născătoare de Dumnezeu, a cîştigat vedere. Acela spunea că a suferit mai înainte de 
cap şi de ochi, iar după aceea, a orbit din marea durere de amîndoi ochii, nevăzînd lumina zilei 
o jumătate de an, nu avea nici o uşurare de durere. El, pentru aceasta, era mult îngrijorat de ai 
săi; deci, într-o noapte i s-a făcut soției sale o arătare în vedenia visului, poruncindu-i să meargă 
în Tihfini la icoana cea făcătoare de minuni a Preasfintei Născătoare de Dumnezeu şi va lua 
tămăduire; iar de nu va merge, va pătimi mai rău. Femeia, deşteptîndu-se, a spus bărbatului său 
cele ce auzise în vis. Începînd el a se ruga cu căldură Preacuratei Născătoare de Dumnezeu şi, 
făgăduind că va merge la Tihfini, din acel ceas i s-a ușurat durerea și a văzut lumina cu amîndoi 
ochii; astfel s-a însănătoşit desăvîrșit. Dar, de vreme ce a uitat făgăduinţa lui şi nu şi-a împlinit- 
0, după o vreme oarecare, a venit asupra lui boala cea de mai înainte. 


Atunci, aducîndu-și aminte de făgăduinţa neîmplinită şi cunoscîndu-şi greșeala, a 
început a plînge şi a se tîngui. Apoi iarăși, punînd făgăduință, s-a rugat Preasfintei Născătoare 
de Dumnezeu şi a cîștigat sănătate cu milostivirea ei, dar nu ca întîi, ci vedea numai cu un ochi, 
celălalt rămînînd orb; deci, neîntîrziind, a plecat pe calea spre Tihfini spre a se închina la icoana 
cea făcătoare de minuni, pe care, dacă a văzut-o cu un ochi, îndată i s-a deschis şi celălalt. 


Într-una din zilele lui decembrie, anume la nouă, au venit în mănăstire 23 de oameni, 
între care cei mai de seamă erau Grigorie şi Mihail. Aceia, săvîrșind rugăciuni de mulţumire 
înaintea icoanei făcătoare de minuni a Preasfintei Născătoare, spuneau că odată, fiind ei departe 
pe oceanul mării spre vînarea fiarelor de mare, au stat multe zile la un mal pustiu din pricina 
învăluirii mării, astfel că s-au lipsit de hrană multă vreme, încît topindu-se de foame, erau 
aproape să moară de nemîncare. Deci, fiecare aştepta să moară, însă se ruga lui Dumnezeu 
pentru iertarea păcatelor. Apoi şi-au adus aminte de icoana făcătoare de minuni din Tihfini a 
Preasfintei Născătoare de Dumnezeu şi au început a se ruga către dînsa şi chiar în noaptea aceea, 
dormind, i s-a arătat unuia dintr-înșii grabnica ajutătoare, poruncindu-le să se hrănească cu iarba 
ce creştea acolo, pînă ce le va fi lesnicioasă calea apei, pentru a se întoarce la locul lor. Această 
vedenie şi arătare spunînd-o tovarășilor săi, au gustat din iarbă și au aflat într-însa un gust ales 
şi saţiu de pîine. Iarba aceea le-a fost lor precum a fost israelitenilor mana în pustie. Astfel s-au 
hrănit cu iarbă douăzeci de zile pînă ce a încetat furtuna mării. 


După puţină vreme, o femeie, anume Elena, a venit şi a spus că a fost oarbă trei ani. 
Aceea, pornindu-se cu credință, a poruncit să fie dusă la icoana Preasfintei Născătoare de 


Dumnezeu; şi, cînd era încă pe cale, îndată a văzut cu ochii; astfel că a ajuns sănătoasă la 
mănăstire, dînd mulțumire lui Dumnezeu, înaintea icoanei făcătoare de minuni. Asemenea și 
un bărbat, anume Mamant, care a venit din hotarele Iezerului Alb, a spus că multă vreme a fost 
orb şi numai făgăduind ca să meargă la Tihfini, la icoana cea făcătoare de minuni a Preasfintei 
Născătoare, îndată a văzut. 


Alt bărbat, din aceeași parte, anume Diomid, a spus că a căzut în slăbiciune un an întreg. 
Dar, aducîndu-și aminte de icoana cea făcătoare de minuni a Preasfintei Născătoare de 
Dumnezeu, a început a se ruga către dînsa şi a făgăduit că va merge acolo; deci, îndată s-a sculat 
sănătos şi a împlinit făgăduinţa. Un oarecare om, Pimen, cuprins de un drac cumplit, a fost legat 
de ai săi cu lanţuri și dus la icoana Preasfintei Născătoare de Dumnezeu. Pe cînd ei erau pe la 
Jumătatea drumului, s-a tămăduit cu milostivirea Maicii Domnului, pentru că a ieşit dintr-însul 
diavolul. Deci, ajungînd sănătos, s-a închinat grabnicei sale tămăduitoare. 


Un bărbat oarecare, cu numele Codrat, îmbolnăvindu-se la cap, a orbit de ochi şi n-a 
văzut lumina un an şi jumătate. Auzind de icoana cea făcătoare de minuni a Preasfintei 
Născătoare de Dumnezeu de la Tihfini, s-a rugat cu umilință și a dat făgăduință că va merge la 
ea spre închinare și îndată a văzut. Dar, amînînd pe altă dată să se ducă, şi-a uitat cu totul 
făgăduinţa şi n-a mers să dea mulțumire tămăduitoarei sale, Preasfintei Născătoare de 
Dumnezeu. După zece ani de la căpătarea vederii sale, iarăși a orbit ca și mai înainte, însă nu 
şi-a adus aminte de făgăduinţa sa cea mai dinainte, pînă ce a fost înștiințat prin vis. Căci a văzut 
pe cineva care i-a zis: "Mergi la icoana Preasfintei Născătoare de Dumnezeu de la Tihfini, ca 
să-ți împlineşti făgăduinţa; căci, de nu vei merge şi nu-ți vei împlini făgăduinţa, nu vei cîştiga 
vederea ochilor”. El, deșteptîndu-se, îndată şi-a adus aminte de ceea ce a făgăduit şi şi-a 
recunoscut greșeala sa. Deci, fiind dus la locaşul Maicii Domnului, l-au pus înainte icoanei 
făcătoare de minuni şi se ruga cu căldură. Astfel a cîştigat vederea prin milostivirea Preasfintei 
Născătoare de Dumnezeu. 


Un om, anume Ion, fiind aproape de moarte, i s-a arătat în vis arhiereul lui Hristos, 
Nicolae, zicîndu-i: "De voiești să fii viu şi sănătos, făgăduieşte Preasfintei Născătoare de 
Dumnezeu, că vei merge la icoana ei făcătoare de minuni de la Tihfini”. Omul acela, 
deșteptîndu-se, îndată a început a se ruga cu lacrimi şi a da făgăduință; deci, în acel ceas, s-a 
sculat sănătos şi a mers la mănăstire, împlinindu-și făgăduinţa cu mulţumire. 


Într-aceeași vreme, au adus şi pe o femeie oarbă, anume Maria, care nu văzuse lumina 
zilei de zece ani. Și acea femeie şi-a cîștigat vederea înaintea icoanei Preasfintei Născătoare de 
Dumnezeu. O altă femeie, anume Evdochia, din marginea iezerului ce se numește Onega, fiind 
îndrăcită şi slăbănoagă, avînd încă şi o mînă uscată, cum s-a făgăduit a merge la icoana 
Preasfintei Născătoare de Dumnezeu, îndată s-a tămăduit în casa sa; pentru că a fugit din ea 
duhul necurat şi slăbănogirea ei s-a prefăcut în sănătate. Dar numai mîna 1-a rămas netămăduită 
ca să nu uite făgăduinţa sa; deci, a mers la Tihfini, s-a rugat Maicii Domnului şi astfel mîna ei 
s-a făcut sănătoasă. 


Un om şchiop şi orb, anume loan, făgăduindu-se la icoana făcătoare de minuni a 
Preasfintei Născătoare de Dumnezeu, a luat tămăduire în casa sa prin milostivirea ei; căci a 
văzut cu ochii cum i s-au îndreptat picioarele şi astfel a mers la Tihfini ca să dea mulțumită 
tămăduitoarei sale. 


In acest chip mulţi oameni, cuprinși de diferite neputinţe, în vremile acela și după aceea, 
făcînd numai făgăduință, ca să meargă spre închinare la icoana cea făcătoare de minuni a 


Preasfintei Născătoare de Dumnezeu, îndată cîştigau tămăduiri. Duhurile cele necurate se 
goneau, orbii se luminau, slăbănogii se sculau sănătoşi de pe paturile lor şi, de orice neputinţă 
era cuprins cineva, făgăduindu-şi rugăciunile sale Maicii lui Dumnezeu, se tămăduiau degrabă. 


În zilele stăpînirii drepteredinciosului împărat şi marelui Vasilie Ioanovici, cel cu 
porecla Șuisca, prin ştirea lui Dumnezeu, pentru păcatele omeneşti, era mare tulburare pe 
pămîntul Rusiei. Pe de o parte, din pricina războaielor dinăuntru, iar pe de altă parte din pricina 
celor dinafară. Deci, se vărsa pretutindeni sîngele credincioșilor creştini şi s-a luat cetatea 
împărătească Moscova, de oameni de altă credinţă; iar marele Novgorod l-au luat în stăpînire 
şfezii, împreună cu hotarele cele dimprejurul lui. În acea vreme şi mănăstirea Tihfinului era 
stăpînită de şfezi şi suferea multă strîmtorare de la ei. Dar, cu milostivirea lui Dumnezeu şi cu 
ajutorul Lui cel puternic, adunîndu-se cetele din oastea Rusiei, iarăși au luat împărăteasca cetate 
Moscova, împărăţind pe vremea aceea binecredinciosul împărat şi marele domn Mihail 
Teodorovici. EI a trimis cetele sale și în hotarele marelui Novgorod, contra şfezilor şi, făcînd 
cu ei război lîngă rîul ce se numeşte Ust, a biruit pe potrivnici. Atunci șfezii ce s-au găsit la 
Tihfini, de oamenii din oastea împărătească, unii au fost ucişi iar alţii prinși de vii. 


Auzind despre aceea voievodul șfezilor, care stăpînise marele Novgorod şi fusese într- 
însul cu cetele sale, s-a umplut de mare mînie şi iuţime contra sfîntului locaş al Tihfinului şi 
voia să-și facă izbîndire. Deci, a trimis pe ostaşii săi să-l pustiască cu sabie şi cu foc şi să-l 
risipească desăvirşit împreună cu locuințele cele omeneşti dimprejur. De acest lucru 
înştiințindu-se, locuitorii cei din jur s-au adunat cu femeile şi cu copiii în mănăstire, care era 
întărită cu ziduri de piatră şi, închizîndu-se într-însa împreună cu călugării şi cu puţini oameni 
împărăteşti, nădăjduia de scăpare, nu atît prin tăria zidurilor, cît prin ajutorul Preasfintei 
Născătoare de Dumnezeu, care este zid nesurpat. Venind șfezii, au înconjurat mănăstirea și se 
luptau cu tărie contra ei; iar cei ce se închiseseră în mănăstire erau în mare frică. Deci unii, stînd 
pe ziduri, se băteau cu potrivnicii, iar alţii, adunîndu-se cu călugării în biserică, se rugau cu 
lacrimi lui Dumnezeu și Preasfintei Născătoare, înaintea icoanei făcătoare de minuni, făcînd 
astfel rugăciuni de toată noaptea. 


În acea noapte, unei femei cu numele Maria, care dormita şi avea lacrimi pe faţa ei, i s- 
a arătat Preasfînta Născătoare de Dumnezeu, zicîndu-i: "Spune tuturor celor ce sînt în mănăstire 
ca să ia icoana mea şi să înconjoare zidurile de jur împrejur şi vor vedea mila lui Dumnezeu”. 
Femeia aceea îndată a început a spune la toți despre aceasta. Auzind ei acest lucru, s-au umplut 
de bucurie și de nădejde şi, luînd icoana făcătoare de minuni a Preasfintei Născătoare de 
Dumnezeu cu cîntări de rugăciune, au înălțat-o pe zidul ogrăzii mănăstirești şi făcînd litie au 
ocolit de jur împrejur, plîngînd și strigînd: "Împărăteasă, vezi primejdiile robilor tăi, izbăveşte- 
ne de potrivnicii care ne stau împrejur. Arată-ţi puterea ta, ca să înțeleagă toți vrăjmaşii că tu 
eşti cu noi, apărătoarea noastră!" Deci, în același ceas a căzut frică mare asupra şfezilor, care s- 
au tulburat și au fugit de la mănăstire negoniţi de nimeni. 


După aceasta, trecînd cîtăva vreme, șfezii au venit cu mai multă putere şi, încojurînd 
mănăstirea, s-au luptat multe zile neîntrerupt; dar de vreme ce la înconjurare era mult popor de 
amîndouă părțile şi de toată vîrsta, poporul nu se afla fără de păcat într-o strimtoare ca aceea; 
căci focul, sălășluindu-se cu fînul la un loc, şi mînia Domnului le era deasupra; deci, vrăjmaşii 
se făceau tari cu voia dumnezeiască şi, pentru păcatele lor, îi supăra cu asprime şi cu 
meșteșugurile sale cele de multe feluri, încît acum le era aproape pierderea celor ce erau în 
înconjurare. Frica lor era mare, asemenea şi nepriceperea; fiind slăbiţi de neîncetatele războaie. 
De aceea poporul a început cu amară tînguire a alerga la icoana cea făcătoare de minuni a 
Preasfintei Născătoare și cu umilință a strigat: "Fecioară, de Dumnezeu Născătoare, vezi 


smerenia noastră şi nu părăsi locașul tău, în care tu singură eşti Împărăteasă. Prin venirea 
sfîntului tău chip ai voit a se zidi această mănăstire; deci, milostiveşte-te, Preasfîntă, de turma 
ta, că vezi, o, Stăpînă, pornirea cea cumplită asupra noastră, a potrivnicilor noştri. Nu ne lăsa 
pe noi robii tăi, care nu avem de nicăieri nici un ajutor afară de tine”. 


La înconjurarea aceea s-a întîmplat de era şi un slujitor al mănăstirii Soloveţului, anume 
Martinian, bărbat temător de Dumnezeu. Aceluia i s-a arătat în vedenie Preasfînta Născătoare 
de Dumnezeu, cu ierarhul Nicolae, Cuviosul Varlaam Hutnischi şi cu Zosima al Soloveţului şi 
i-au grăit: "Locul acesta este aproape de pierzare, pentru multele păcate cu care s-a prihănit 
sfîntul meu locaș". Iar bărbatul acela, deşteptîndu-se din vedenie, s-a spăimîntat foarte mult și, 
cu multe lacrimi, a spus acestea celor mai mari din mănăstire. lar aceia, dacă au auzit, îndată au 
cercetat toate feţele făcătoare de păcate și le-au izgonit din mănăstire şi astfel a curăţit pridvorul 
bisericesc. Apoi, cu multe lacrimi şi rugăciuni, milostivea pe Dumnezeu și pe Sfinta Fecioară, 
ca să nu fie dați pe mîinile vrăjmaşului. lar Domnul şi iubitorul de oameni, prin mijlocirea 
Preacuratei Maicii Sale, mînia sa cea dreaptă a prefăcut-o în milostivire şi din acea zi cei ce 
erau în înconjurare, au început a se întări, iar potrivnicii a slăbi. Deci, sfătuindu-se cei ce erau 
înconjurați şi îngrădindu-se cu mila Preasfintei Născătoare, au ieşit şi au pornit fără de veste 
asupra potrivnicilor, bătîndu-se cu dînşii foarte tare. 


Dumnezeiasca pronie le ajuta lor, prin rugăciunile Maicii lui Dumnezeu, dîndu-le slăvită 
izbîndă și biruință asupra vrăjmaşilor; pentru că, nefiind mulţi, au biruit multe mii de potrivnici; 
iar pe alţii de vii i-au prins şi i-au dus în mănăstire. După aceea, şfezii, ca să se răzbune pentru 
rușinea lor, au venit cu mai multă oaste la mănăstire şi cu pornire foarte tare s-au luptat asupra 
ei de toate părțile; deci, începînd a săpa gropi tăinuite pe sub poartă și ziduri, Preasfînta 
Născătoare de Dumnezeu i s-a arătat în vedenie de noapte lui Martinian, zicîndu-i: "Spune celor 
mai mari să meargă să gonească porcii de la casa mea, că au săpat-o de jur împrejur. Asemenea 
a săpat şi pragul porţii pe dedesupt". Aceeaşi arătare şi poruncă a Preacuratei s-a arătat în același 
ceas şi altui om, anume Grigorie; deci, amîndoi au spus acea vedenie la cei din mănăstire. 


Într-acea noapte, Domnul a arătat o minune înfricoșată şfezilor, fiindcă ei au văzut 
venind la mănăstire din partea dinspre Moscova cete de ostași înarmaţi, cu multe steaguri 
luminoase și purtătoare de cruci, pe care văzîndu-le, ei s-au temut; pentru că socotea că este 
oaste împărătească care vine în ajutorul celor înconjurați; deci, voiau să fugă, avînd nădejde la 
săpăturile cele de dedesupt, pentru aceea se sîrguiau să surpe poarta şi zidurile. Dar cei ce erau 
înconjurați, auzind porunca Preasfintei Născătoare de Dumnezeu de la acei doi oameni, 
Martinian şi Grigorie, s-au întărit cu multă nădejde şi făcînd cîntări de rugăciune înaintea 
icoanei celei făcătoare de minuni, au ieşit ca şi mai înainte înarmaţi şi au pornit asupra 
potrivnicilor. 


Dumnezeu, ajutînd drepteredincioşilor, a tulburat oștile şfezilor, căci a căzut peste dînșii 
frică şi cutremur, din care pricină, înspăimîntîndu-se, s-au clătinat şi au început să fugă de 
rușine, unul bătîndu-se de altul, nu atîta de cei văzuţi, ci mai mult de ostașii cei nevăzuţi. Atunci 
drepteredincioşii, văzînd pe potrivnicii lor fugind, au luat mai multă îndrăzneală şi, gonindu-i 
pe dînşii, îi tăiau ca pe niște paie; iar pe şfezii care erau în gropi, ieşind oastea din mănăstire, 
pe unii i-au ucis, pe alţii i-au acoperit cu pămînt, iar pe cei vii i-au dus în mănăstire, unde 
spuneau că toată noaptea trecută au văzut venind în mănăstire multă oaste înarmată şi după 
aceea, ieşind, au pornit cu mare fugă asupra lor. 


Atunci dreptcredincioşii, auzind aceasta, au mulțumit cu lacrimi lui Dumnezeu şi 
Preacuratei Lui Maici. Deci, la doi ani după aceea voievodul şfezilor, cel de la marele 


Novgorod, mîniindu-se asupra mănăstirii Tihfinului, unde a pierit atîta mulțime de ostași, a 
trimis mai multă putere, poruncind să risipească mănăstirea din temelie; iar icoana cea făcătoare 
de minuni a Preacuratei Născătoare să o taie în bucăţi şi, din biserica ei, cărămidă cu cărămidă 
să se arunce. Deci, pornind pe drum spre Tihfini puterile șfezilor, s-au înștiințat despre aceasta 
cei din locaşul Tihfinului şi, temîndu-se cu toţii de frică, voiau ca, luînd icoana cea făcătoare 
de minuni, să fugă în împărăteasca cetate Moscova. Dar icoana stătea la locul ei nemișcată şi, 
de cîte ori se ispiteau mîinile celor sfinţiți cu cîntare de rugăciune, ca s-o ia de la locul ei, cu 
nimic n-au sporit. Astfel, au înţeles cu toţii că Preasfînta Născătoare nu binevoiește a pleca de 
acolo. Deci, punîndu-și nădejdea în ajutorul ei cel puternic, s-au închis în mănăstire şi așteptau 
venirea potrivnicilor la dînşii. 


Dar grabnica ajutătoare a credincioşilor şi păzitoarea neadormită a locașului său, n-a 
lăsat pe șfezi să ajungă pînă la mănăstire, ci le-a împiedicat calea cu o minune preamărită. Pe 
drum li s-a arătat o mare și înfricoşată oaste, care venea în grabă împotriva lor. Atunci ei, 
neputînd să stea împotriva unei puteri nebiruite ca aceea, și fără să mai aştepte ajutor, 
cuprinzîndu-se de mare frică, s-au întors în fugă, călcînd unii peste alţii. Din acel timp, șfezii 
n-au mai îndrăznit să vină la mănăstirea Tihfinului. Astfel, Preasfinta Născătoare de Dumnezeu 
de multe ori şi cu preaslăvire şi-a apărat locașul său. Dar nu numai acel locaș, ci a izbăvit și 
marele Novgorod cu toate hotarele lui din mîinile şi stăpînirea șfezilor şi le-a încredințat 
drepteredinciosului împărat creştin. Astfel s-a făcut linişte în împărăţia Rusiei cu rugăciunile 
Maicii Domnului. 


După trecerea primejdiilor şi a nevoilor ce s-au zis mai sus, netrecînd mulți ani și 
mănăstirea fiind în liniște, Dumnezeu a voit - după neştiutele Sale judecăţi -, ca pe acea 
mănăstire care a păzit-o întreagă de şfezi să o cerceteze cu foc, spre curățirea spurcăciunilor şi 
spre pedepsire. Cercetarea aceea s-a vestit mai înainte cu minune, astfel: La Tihfin era un om 
sărac, anume Nichita, care, făcîndu-se nebun pentru Dumnezeu, i s-a arătat nu în vis, ci la 
arătare, Cuviosul Macarie Jeltovodschi, zicîndu-i: "Mergi de spune egumenului şi fraților să 
păzească cu dinadinsul înfrînarea. Mai ales să nu țină în mănăstire băutură, din care se poate 
îmbăta; deoarece beţia se face pricinuitoare la toate răutățile, cum şi feţele cele pricinuitoare de 
sminteală, adică partea femeiască. Apoi nici ei să nu plece afară din mănăstire şi de lîngă 
biserică, ci să se roage lui Dumnezeu neîncetat și Preasfintei Născătoare de Dumnezeu, 
deoarece are să vie pedeapsă prin foc asupra mănăstirii". 


Nichita se gîndea în sine: "Cine este acest stareţ cinstit, împodobit cu cărunteţe, care-mi 
grăieşte mie unele ca acestea?" lar cel ce i se arătase a zis: "Eu sînt Macarie Jeltovodeanul și 
am venit să mă închin cinstitei icoane făcătoare de minuni și Preasfintei Născătoare de 
Dumnezeu". Zicînd aceasta, s-a făcut nevăzut. Nichita s-a dus de a spus egumenului și fraților, 
dar ei nu l-au crezut şi îl batjocoreau ca pe un nebun. 


După cîteva zile, dintr-o mică întîmplare, s-a aprins o chilie; din aceea îndată focul s-a 
lăţit peste toate zidurile, încît s-a aprins toată mănăstirea şi din mînia lui Dumnezeu era atât foc, 
încît toate s-au făcut cenuşă, nu numai clădirile care erau din lemn, dar şi cele de piatră, multe 
s-au stricat de acel foc cumplit. Atunci călugării au cunoscut că erau adevărate cele arătate de 
Cuviosul Macarie, nebunului Nichita. Deci, înainte de lăţirea focului, ei au început a păzi 
cuvintele zise de Cuviosul Macarie şi a se ruga lui Dumnezeu și Preasfintei Născătoare, prin a 
cărei milostivire în cîţiva ani s-a înnoit acea aleasă mănăstire. 


Astfel acum stă întreagă, înflorind ca şi crinul și îmbogăţindu-se cu minunile cele făcute 
de icoana făcătoare de minuni a Preasfintei Născătoare de Dumnezeu; deoarece şi acum, cei ce 


aleargă acolo cu credință, îşi capătă cerințele lor şi toate neputințele omenești se tămăduiesc cu 
minune. Despre acele minuni nu se poate acum grăi și a le scrie cu de-amănuntul, dar sînt scrise 
în locașul acela, întru slava lui Hristos Dumnezeu şi a Maicii Lui Preasfinte. 


Dar de unde a fost adusă la Tihfini acea minunată icoană, prin neștiută cale a văzduhului, 
nu se ştie desăvîrșit. Însă în cărţile cele vechi scrise de mînă se scrie: "Acea icoană a venit în 
Rusia, prin voia lui Dumnezeu, de la Constantinopol, pe vremea împărăției lui loan Paleologul, 
cu cîţiva ani mai înainte de luarea Constantinopolului de către turci. Că acea icoană este de 
acolo, se arată într-o povestire ca aceasta: În anii aceia, cînd acea icoană făcătoare de minuni a 
Preasfintei Născătoare de Dumnezeu, a început a se preamări la Tihfini, prin minuni multe și 
mari, s-a întîmplat că erau în Constantinopol nişte negustori, bărbaţi drepteredincioşi, din 
marele Novgorod, cu care vorbind prea sfinţitul patriarh al Constantinopolului, le-a adus aminte 
de o icoană făcătoare de minuni, ce fusese la dînșii și îi întreba dacă n-au auzit cumva de o 
icoană ca aceea. 


Ei au răspuns de aceasta prin adevărată mărturie, cum că icoana făcătoare de minuni a 
Maicii lui Dumnezeu, numai Dumnezeu ştie de unde a venit prin văzduh în Rusia cu mare 
preaslăvire. Acea icoană se arăta în diferite locuri, trecînd din loc în loc, în hotarele marelui 
Novgorod, departe de la dînsa cu o sută optsprezece stadii; apoi, s-a arătat la rîul Tihfinului, 
asemenea cu preaslăvire, făcînd minuni de mirare şi negrăite; deci, dînd nenumărate tămăduiri, 
petrece cu cinste şi acum acolo în biserică. 


Prea Sfinţitul patriarh, auzind unele ca acestea şi înțelegînd că acea icoană este cea de 
care întreba el, a început a suspina din adîncul inimii şi a întreba de dînsa mai cu dinadinsul. 
După aceea spunea singur cum că acea icoană făcătoare de minuni a Maicii lui Dumnezeu se 
ducea pe mare cu preaslăvire de la Constantinopol, din împărăteasca cetate, oriunde o rînduia 
dumnezeiasca purtare de grijă și după cîtăva vreme iarăși se întorcea la împărăteasca cetate. 
Astfel făcea multe minuni și faceri de bine oamenilor credincioși, dîndu-le biruință și izbîndă 
asupra potrivnicilor, ca cea tare ajutătoare; iar pentru mîndrie, pentru ura de frați şi pentru 
nedreptăţi, a plecat de tot de la dînşii şi nu s-a mai întors. Prea Sfinţitul patriarh, spunînd acestea 
cu mare umilință, s-a dus în biserică şi le-a arătat locul şi chipul unde a stat acea icoană făcătoare 
de minuni. Acel loc era cum intri în biserică în partea de apus, la stîlpul din dreapta, în care loc 
se pusese altă icoană a Preasfintei Născătoare de Dumnezeu, dar mai mică şi deasupra ei ardea 
o candelă. 


Bărbaţii aceia din Rusia, auzind şi văzînd unele ca acestea, s-au mirat foarte mult şi au 
preamărit pe Domnul Dumnezeu și pe Preasfînta Născătoare, care face nenumărate minuni 
peste fire în multe țări, prin chipul său cel făcător de minuni. Vorbind ei mult cu prea sfințitul 
patriarh şi spunînd unul altuia minunile, adică patriarhul cele ce făcea în părţile greceşti, iar 
bărbaţii aceia, cele ce se făcea pe pămîntul Rusiei, care l-au făcut a se minuna din aceste vorbiri 
şi foarte mult s-au bucurat bărbaţii cei din Rusia, de înștiinţarea chipului cel făcător de minuni. 
Apoi, cînd au plecat din Constantinopol și au ajuns în Rusia mare, îndată s-a aflat de la dînșii 
prin povestiri în toate părţile Rusiei. Întrebarea aceea a patriarhului s-a dat în scris pe scurt în 
toată lumea, adică povestirea de icoana făcătoare de minuni a Maicii lui Dumnezeu și arătarea 
locului unde a stat acea icoană făcătoare de minuni. 


Aşa se socoteşte de credincioşi că nu este altă icoană, decît aceea care a plecat din 
Constantinopol. Pentru aceea, după chipul locului din Constantinopol, i s-a făcut loc în biserica 
din mănăstirea Tihfinului, potrivit chipului cel făcător de minuni al Preasfintei Născătoare de 


Dumnezeu la intrarea în biserică, în partea dinspre apus, la întîiul stîlp din dreapta, unde stă şi 
pînă acum; făcînd multe şi nespuse minuni. 


Dar de vreme ce acea icoană făcătoare de minuni a Preasfintei Născătoare de Dumnezeu 
din Tihfini, se socotește că s-a adus de la Constantinopol, numindu-se de mulți Odighitria, 
Romanca sau Lideanca, este de cuviință să pomenim aici că în Constantinopol erau două icoane 
preaalese şi preaslăvite în minuni ale Preasfintei Născătoare de Dumnezeu; Odighitria şi 
Romanca, care se zice şi Lideancă. Alta este Odighitria şi alta este Romanca; deci, să pomenim 
pe scurt de amîndouă acele icoane făcătoare de minuni, ca fiecare să ştie. 


69. ICOANA FĂCĂTOARE DE MINUNI A PREASFINTEI NĂSCĂTOARE 
DE DUMNEZEU, CARE SE NUMEŞTE ODIGHITRIA 


(26 IUNIE) 


După înălţarea Domnului nostru Iisus Hristos şi după pogortrea Sfîntului Duh, trecînd 
multă vreme, Apostolul Luca Evanghelistul, fiind iscusit a zugrăvi icoane, a zugrăvit pe o 
scîndură chipul Preasfintei Născătoarei de Dumnezeu şi l-a dus preasfintei Fecioare Maria. Ea, 
văzînd icoana cu chipul preasfintei feţei sale, şi-a adus aminte de proorocia sa de mai înainte şi 
a zis: De acum mă vor ferici toate neamurile! Apoi a zis şi aceasta: "Darul meu să fie cu icoana 
aceasta!" 


Astfel s-a făcut cu lucrul prin sfîntul ei cuvînt, pentru că au început de la acea sfîntă 
icoană a se face negrăite minuni, cu darul Maicii Domnului. Această icoană s-a trimis de Sfîntul 
Luca în Antiohia la stăpînitorul Teofil, care primise credința în Hristos, către care a și scris 
Evanghelia sa. Acea icoană făcătoare de minuni era de închinăciune cinstită nu numai pentru 
Teofil, ci şi pentru toţi creștinii cei de acolo cu dreaptă credință. După Teofil, trecînd mulţi ani, 
acea icoană s-a dus mai întîi în Ierusalim, apoi în Constantinopol. Împărăteasa Evdochia, soţia 
binecredinciosului împărat Teodosie cel Tînăr, fiind la Ierusalim, a luat această cinstită icoană 
şi a trimis-o în dar surorii împăratului, Sfintei Pulheria, precum s-a scris în viaţa ei. 


Sfînta Pulheria, luînd-o cu dragoste, a pus-o în biserica Preasfintei Născătoare de 
Dumnezeu, care se numea Vlaherna, pe care a zidit-o cu cheltuiala ei. Această sfîntă icoană a 
fost împodobirea cetății împărăteşti, fiindcă izvorau din ea multe minuni de tămăduiri. După 
mulţi ani popoarele au numit-o pe ea Odighitria, care se tilcuiește, "povăţuitoare şi ajutătoare 
de cale". Şi a numit-o aşa din lucrurile ce s-au făcut și anume: Preasfînta Născătoare de 
Dumnezeu, arătîndu-se la doi orbi, i-a dus în biserica cea din Vlaherna la icoana făcătoare de 
minuni şi le-a dăruit vederea cea desăvîrșită. 


Tîrziu după aceea, în zilele lui Eraclie, împăratul grecesc, a fost năvălirea perșilor şi a 
sciților asupra stăpînirii lui. Venind Sarvar, voievodul puterilor lui Hozroie, împăratul perşilor, 
asemenea şi Cagan al sciților cu multe cete, au înconjurat cetatea şi multă vreme o chinuiau cu 
tărie. Patriarhul Serghie, luînd sfintele Cruci şi sfintele icoane, dar mai ales icoana Maicii 
Domnului făcătoare de minuni, pe care a zugrăvit-o Sfîntul Evanghelist Luca, împreună şi cu 
veşmîntul ei şi au înconjurat zidurile cetăţii, rugîndu-se cu lacrimi. Deci s-a făcut cu milostivirea 
lui Dumnezeu și cu folosirea Preasfintei Născătoare de Dumnezeu, o minunată izbăvire de 
barbari şi s-a dat grecilor slăvită biruință asupra perșilor şi sciţilor; pentru că marea - fiind muiat 
în ea veşmîntul Preasfintei Născătoare de Dumnezeu -, cu dumnezeiasca putere a înecat 
corăbiile potrivnicilor. Iar cei ce erau pe uscat, au fost goniţi şi tăiaţi cu sabia. 


Deci, pomenirea minunii acesteia, cu cîntare de acatist o prăznuiau în toţi anii, în 
sîmbăta a cincea a marelui post. De atunci locuitorii Constantinopolului au început a numi 
icoana Preasfintei Născătoare de Dumnezeu, ajutătoare. 


Amîndouă acele numiri, povăţuitoare şi ajutătoare de cale, în limba grecească se grăieşte 
cu singurul cuvînt Odighitria; şi astfel acea sfîntă icoană se numea Odighitria. După mulți ani 
s-a ridicat în Constantinopol eresul cel luptător împotriva icoanelor. Atunci oarecare din cei 
drepteredincioşi bărbaţi sfinţi, au luat noaptea din biserica Vlahernei, această sfîntă icoană a 
Preacuratei Născătoare de Dumnezeu, care se numeşte Odighitria, şi au dus-o în locașul care se 
numește Pantocrator. Acolo au ascuns-o în zidul bisericii, aprinzînd candelă înaintea ei, şi 
rugîndu-se cu lacrimi au astupat-o să nu fie batjocorită de luptătorii de icoane. 


Acolo a petrecut pînă la pieirea începătorilor acelui eres. Iar după ce Biserica a primit 
din cea mai dinainte a sa înfrumusețare de icoane, a fost multă cercetare pentru această sfîntă 
icoană a Preasfintei Născătoare de Dumnezeu pe care a zugrăvit-o Sfîntul Luca şi care mai pe 
urmă s-a numit Odighitria. După descoperirea lui Dumnezeu au găsit-o astupată în zidul 
bisericii Pantocrator și candela înaintea ei încă nu se stinsese. Credincioşii au avut mare bucurie 
de aflarea ei; deci, au luat-o şi au pus-o iarăși la locul cel mai dinainte, în biserica Vlaherna. 


70. ICOANA FĂCĂTOARE DE MINUNI A PREASFINTEI NĂSCĂTOARE 
DE DUMNEZEU, CARE SE NUMEȘTE ROMANCA SAU LIDEANCA 


(26 IUNIE) 


Sfîntul Apostol Petru şi Sfîntul loan cuvîntătorul de Dumnezeu, mai înainte de a se duce, 
precum s-au dus şi ceilalți apostoli, la marginile pămîntului, pentru propovăduirea lui Hristos, 
propovăduiau pe Hristos prin cetăţile de prin jurul Ierusalimului. Dar cînd a fost cetatea care se 
cheamă Lida - iar după aceea s-a numit Diospoli - şi, petrecînd acolo un an, a adus multe 
popoare la Hristos Dumnezeu. Atunci a zidit acolo o biserică cu numele Preasfintei Născătoare 
de Dumnezeu; pentru că atunci era linişte între creștini, încetînd prigonirea după uciderea 
Sfîntului Arhidiacon Ștefan. 


Cezarul Tiberiu, auzind multe lucruri despre lisus Hristos şi despre minunile Lui, a 
poruncit să nu prigonească pe creştini. Despre aceasta se pomeneşte astfel în Faptele 
Apostolilor: Bisericile prin toată Iudeea, Galileea şi Samaria aveau pace. Acea pace a fost pînă 
la sfîrșitul lui Tiberiu. Deci, în acea alinare, Sfinții Apostoli Petru și loan, zidind în Lida acea 
biserică s-au dus în Ierusalim şi au rugat pe Preasfînta Născătoare de Dumnezeu să meargă în 
Lida, să vadă biserica cea zidită în numele ei, să o binecuvînteze și să o sfințească prin venirea 
sa, astfel ca rugăciunile celor ce se vor ruga într-însa să fie bineprimite înaintea lui Hristos, cel 
ce s-a născut dintr-însa. 


Preasfînta Născătoare de Dumnezeu a zis către dînşii: "Mergeţi acolo, bucuraţi-vă şi eu 
voi fi cu voi!" lar ei, mergînd, au aflat în biserică pe un stîlp ce întărea clădirea, chipul 
Preasfintei Născătoare de Dumnezeu, zugrăvit nu de mînă, ci de Dumnezeu, avînd cu totul 
asemănarea cinstitei ei feţe, asemenea avea şi a cinstitelor ei haine. Deci ei, văzînd-o, s-au 
închinat acelui chip al Preasfintei Născătoare de Dumnezeu, nezugrăvită de mînă şi au mulțumit 
Cuvântului Cel ce S-a întrupat dintr-însa. După aceea, Preasfînta Născătoare de Dumnezeu a 
mers acolo singură şi, văzîndu-şi chipul său şi mulțimea de popor care crezuse în Hristos, s-a 
veselit cu duhul; iar ea a dat acelei icoane darul şi puterea facerii de minuni. 


Trecînd mulți ani, Iulian Paravatul, luînd împărăţia grecilor și a Romei, a ridicat mare 
prigonire contra Bisericii lui Hristos. Atunci s-a trimis de acel muncitor în Lida o rudenie a lui, 
de un nume cu el ca să şteargă acel chip făcător de minuni al Preasfintei Născătoare de 
Dumnezeu cu nişte unelte tăietoare de piatră. Dar minunii îi urma altă minune, pentru că, pe cît 
tăietorii tăiau şi strujeau acel chip nezugrăvit de mînă cu ciocane şi topoare, pe atît se vedea că 
străbăteau prin minune vopselele şi zugrăvelile în adîncul stîlpului; deci, ostenindu-se mult și 
nesporind nimic, s-au dus deşerți. 


În multe părți se răspîndise vestea despre acel chip al Maicii Domnului, despre minunile 
cele mari și fără număr, încît veneau mulți credincioși din toate părțile, în toți anii, să se închine 
la acea icoană. După ce au trecut mulţi ani, fericitul Gherman - mai înainte de luarea arhieriei 
şi a scaunului patriarhiei din Constantinopol -, a mers la Ierusalim să se închine Sfîntului 
Mormânt al Domnului şi celorlalte locuri sfinte. Deci, cînd era în Lida, a văzut chipul cel făcător 
de minuni al Preasfintei Născătoare de Dumnezeu şi, rugîndu-se cu căldură, a poruncit unui 
zugrav să-i zugrăvească pe o scîndură icoana aceea. Luînd el icoana cea zugrăvită, a dus-o cu 
sine la Constantinopol şi o avea ca pe o vistierie neprețuită, săvîrşindu-și toate rugăciunile sale 
înaintea ei. 


Deci, el a fost, cu voia lui Dumnezeu, patriarh al Constantinopolului pe vremea 
împărăției lui Artemie cel numit Anastasie. După aceea Leon Isaurul - care se numea mai înainte 
Conon -, luînd împărăţia, a adus eresul luptării de icoane şi a ridicat prigonire cumplită asupra 
celor drepteredincioşi. Deci, a izgonit cu necinste pe sfințitul patriarh Gherman de pe scaunul 
lui; iar Prea Sfinţitul Gherman, izgonindu-se din biserică și din casa sa, a luat cu sine două sfinte 
icoane, a Mîntuitorului Hristos şi a Preasfintei Născătoare de Dumnezeu, pe aceea care în Lida 
o zugrăvise de pe cea făcătoare de minuni. 


Deci, vrînd să plutească cu corabia la surghiunie, a scris o scrisoare Prea Sfinţitului 
Grigorie, episcopul Romei celei vechi, înştiințîndu-l de nedreapta sa izgonire şi de muncirea 
cea făcută în Constantinopol celor drepteredincioşi de împăratul cel luptător de icoane. Și, 
făcînd loc în scîndura icoanei lui Hristos, a băgat acolo scrisoarea aceea și a pecetluit-o, 
însemnînd data, ceasul şi locul. După aceea, a sărutat cu lacrimi acea sfîntă icoană a 
Mîntuitorului, de două ori, zicînd: "Mîntuitorule, Mîntuitorule, mîntuieşte-ne pe noi!" Apoi, i- 
a dat drumul icoanei pe mare. Deci, acea sfîntă icoană, plutind o zi și o noapte pe mare, a ajuns 
la Roma cea veche şi în acea noapte s-a făcut arătare prea sfinţitului episcop al Romei de venirea 
chipului Mîntuitorului. 


Dimineaţă, cînd soarele era răsărit, episcopul a luat clerul său cu lumînări şi cu cădelnițe, 
după aceea s-a suit într-o corabie şi plutind pe rîul Tibru spre mare, a ieșit întru întîmpinarea 
icoanei Mîntuitorului. Cînd a fost la gura rîului unde se vărsa în mare, a văzut icoana că umbla 
în preajmă pe ape şi din această pricină s-a umplut de spaimă și de bucurie; după aceea, s-a 
închinat cu bună credință. Apoi episcopul Grigorie a grăit către icoană cu lacrimi: "Stăpîne, 
dacă ai venit la noi, nevrednicii, Te rugăm, precum ai umblat cu preaslăvire pe ape, aşa să Te 
sui şi pe mîinile noastre; pentru că nu îndrăznim să ne atingem de Tine, cu ale noastre porniri”. 
Deci, îndată, icoana s-a ridicat din mare în văzduh şi, zburînd ca o pasăre, a venit în mîinile 
arhiereului. 


Episcopul, sărutînd-o cu lacrimi de bucurie şi luînd-o cu cinste vrednică, a dus-o în 
Roma cu cîntare de psalmi şi a purtat-o prin toată cetatea, ca acea dumnezeiească icoană să fie 
văzută de tot poporul. Apoi, a pus-o în biserica cea mare a Sfîntului Apostol Petru. Și, scoţînd 
din scîndură scrisoarea patriarhului, care rămăsese neudată de apă, a citit-o şi a înţeles cele ce 


se făceau în Constantinopol de împăratul cel răucredincios. Încă şi aceasta s-a înștiințat din 
scrisoare, că într-o zi şi o noapte a venit acea icoană a Mîntuitorului din Constantinopol la dînşii; 
deci, toţi slăveau puterea cea de neajuns a lui Dumnezeu. Pentru eresul împotriva sfintelor 
icoane ce se ridicase la Răsărit şi pentru izgonirea Prea Sfinţitului Gherman, episcopul Romei 
Grigorie se mîhnea foarte mult și cu întristare mare se cuprindea. De aceea, a scris împăratului 
cu îndrăznire, mustrîndu-l pentru păgînătatea lui. La icoana Mîntuitorului se săvîrșeau în Roma 
multe minuni, pentru că diferite boli şi neputinţe se izgoneau de la oameni. 


Prea Sfinţitul Gherman a petrecut în izgonire pînă s-a apropiat de fericitul său sfîrșit. 
Deci atunci, sfintelor icoane li se făcea neîncetată necinste şi batjocură; pentru că unele erau 
scuipate şi sfărîmate, altele aruncate în noroi și călcate în picioare, iar altele arse în foc. Pentru 
aceea el a scris o altă carte către episcopul Romei, înştiințindu-l de cele ce se făceau. Şi în 
scîndura icoanei Preasfintei Născătoare de Dumnezeu, aceea care se zugrăvise în Lida, făcînd 
loc, a ascuns într-însa cu dinadinsul scrisoarea sa, punîndu-i data şi ceasul scrisorii. Deci, 
sărutînd icoana şi plîngînd mult, i-a zis: "Mergi, Stăpînă şi scapă acum fugind, nu ca de Irod în 
Egipt, ci de vrăjmaşul cel cu nume de fiară! Mergi în Roma la cei binecredincioşi, ca să te 
păzești împreună cu cel mai înainte de veci al tău Prunc, de urîtele miini ale luptătorilor de 
icoane. Treci această mare largă cu plutire fără primejdie; pentru că porți pe Făcătorul cerului, 
al pămîntului şi al mării. Mergi şi scapă tu în mîinile plăcutului tău, Grigorie; iar pe noi, care 
pentru cinstea ta ne primejduim, în sînurile lui Avraam ne sălășluieşte şi în cereștile curți ne 
pomeneşte”. 


Astfel grăia Sfîntul Gherman și pe sfinta icoană cu lacrimi o uda şi, sărutînd-o cu 
dragoste, i-a dat drumul pe mare. Deci, icoana a plutit mai degrabă decît zborul vulturului și 
într-o zi și o noapte a ajuns la Roma. În acea noapte i s-a făcut cunoscut episcopului Romei de 
venirea împărăteştii icoane cereşti. lar el, sculîndu-se, s-a dus înaintea icoanei lui Hristos, 
precum se dusese și înaintea icoanei Preasfintei Născătoare de Dumnezeu. El a ieşit în 
întîmpinarea ei pe rîul Tibru, cu tot clerul, cu lumînări şi cădiri; dar, cînd era la gura noianului, 
icoana Maicii lui Dumnezeu s-a văzut de toți pe apă în preajmă, venind spre dînșii. Atunci, 
episcopul Romei, întinzînd mîinile sale spre dînsa, ea a venit în mîinile lui şi a primit-o cu mare 
bucurie şi, închinîndu-se ei, a sărutat-o; apoi s-a întors în cetate minunîndu-se de lucrurile cele 
mari şi minunate ale lui Dumnezeu. După aceea, desfăcînd tăietura din scîndura icoanei, a aflat 
scrisoarea Prea Sfințitului patriarh Gherman şi, citind-o, a înţeles cum ieri de dimineaţă icoana 
a fost trimisă la dînșii; deci, preamărea minunile lui Dumnezeu. 


Episcopului Romei îi era jale de Sfîntul Gherman, că un luminător atît de mare al 
Bisericii, se stinge prin atîta îngrozire de moarte, plîngînd pentru dînsul foarte mult. Atunci el 
a luat icoana cea cinstită a Preasfintei Născătoare de Dumnezeu şi a dus-o prin toată cetatea ca 
şi pe a Mîntuitorului. Deci, intrînd în biserica Sfîntului Petru, a pus-o înăuntru Sfîntului Altar, 
dîndu-se la acea icoană tămăduiri de diferite boli. 


După aceasta, trecînd o sută de ani şi mai bine, de cînd împărații luptători de icoane au 
pierit cu sunet şi a împărățit Mihail cu maica sa Teodora, iar eresul luptătorilor de icoane din 
Constantinopol se stinse cu totul în Roma, atunci icoana cea nezugrăvită din Lida, era zugrăvită 
şi trimisă de Sfîntul Gherman din surghiunie spre Roma și pusă în altar. Ea singură a început 
adeseori a se mișca fără să se clatine de nimeni, privind toți la ea. Aceasta se făcea în multe 
zile, uneori la cîntarea cea de dimineață sau de seară, alteori la Liturghie. De această minune, 
romanilor nu le era puţină mirare şi frică, pentru că socoteau că acesta este un semn de mînie 
dumnezeiască, ce are să vină asupra lor. 


În Roma era atunci episcop Serghie, şi într-un timp, fiind singur în biserică la 
soborniceasca cîntare, icoana aceea a început mai tare a se clătina. Acea mişcare văzînd-o toți, 
s-au spăimîntat şi, încetînd din cîntare, au început a striga cu glas mare: "Doamne miluieşte!" 
Deci, fiind de mulţi chemată mila Domnului, icoana s-a alinat din mişcare; dar după puţin, iarăşi 
ridicîndu-se şi făcînd sunet prin mişcarea sa, s-a dus spre văzduh de la locul său. Aceasta 
văzînd-o toți, s-au adunat în altar, vrînd să o sprijinească cu mîinile, ca să nu cadă la pămînt şi 
să se sfarme; dar nimeni nu putea s-o ajungă și să se atingă de ea, pentru că se purta prin văzduh 
pe deasupra miîinilor omenești, umblînd ca pe pămînt prin biserică, nu iute, ci încet. Astfel a 
ieşit din biserică ca şi cum s-ar fi scos de mini îngerești. 


Atunci episcopul Serghie, înspăimâîntîndu-se cu tot clerul şi poporul de acea preaslăvită 
vedere, urmau cu spaimă după icoană încotro mergea ea. lar ea, ducîndu-se la rîul Tibru, s-a 
băgat în apă şi a înotat spre mare; iar poporul ce era pe mal, privea la ducerea ei şi cu ochii 
lăcrimînd o petreceau pe dînsa. Atunci episcopul Romei, vărsînd lacrimi, se tînguia zicînd: "O, 
împărăteasă, vai nouă! O, Doamnă, vai nouă! Unde te duci de la noi, dumnezeiescule sicriu? 
Pentru că în ce chip de demult pe ape ai venit la noi, acum tot pe aceeaşi cale te duci? De aceea 
ne temem, ca să nu ne ajungă şi pe noi, cei care sîntem în Roma, prigonirea luptătorilor de 
icoane, pentru care tu ai fugit din cetatea lui Constantin şi acum iarăși fugi de la Roma! O, 
atotputernică, de ce nu alini acel vifor ereticesc, care tulbură Biserica lui Hristos?" 


Acestea şi multe altele grăia episcopul Serghie, tînguindu-se și petrecînd icoana cu 
ochii, care, cu mai mare grabă depărtîndu-se, alerga pe apă pînă s-a făcut nevăzută de vederea 
lor. Atunci episcopul Romei a poruncit ca acea slăvită minune să o scrie în cărțile bisericeşti, 
spre aducere aminte a acelor neamuri de pe urmă, spre slava Maicii Domnului nostru lisus 
Hristos, care lucrează nişte minuni ca acestea. Deci, acea sfîntă icoană, a doua zi, a ajuns la 
Constantinopol şi s-a găsit la liman, aproape de palatele împărătesei. Ea a fost luată de niște 
oameni dreptcredincioși, care se aflau acolo şi dusă la binecredincioasa împărăteasă Teodora. 
Împărăteasa socotea că icoana este din acelea pe care luptătorii de icoane le aruncaseră în mare, 
legate cu pietre grele şi că acea icoană desfăcîndu-se de legături, a ieşit la suprafață. 


În acea vreme, s-a trimis din Constantinopol, de către binecredinciosul împărat Mihail 
şi de prea sfinţitul patriarh Metodie, niște oameni vestiți din rînduiala duhovnicească şi 
mirenească cu scrisori la episcopul Romei, înştiințîndu-se de Sinodul Sfinților Părinţi ce s-a 
ținut în Constantinopol, unde s-a dat anatema eresul luptătorilor de icoane, iar credincioasa 
cinstire a sfintelor icoane iarăşi s-a întărit. Cu nişte scrisori împărătești ca acestea ajungînd acei 
trimişi la Roma, au veselit foarte mult pe episcopul Romei şi pe toți cei drepteredincioşi. Deci, 
fund acolo, a auzit toate despre icoanele cele făcătoare de minuni - a Mîntuitorului nostru lisus 
Hristos şi a Preasfintei Născătoare de Dumnezeu -, cum în zilele prea sfințitului episcop 
Grigorie au venit la Roma şi cealaltă pe mare, trimise de prea sfințitul patriarh Gherman; apoi 
cum, nu de mult, icoana Preasfintei Născătoare de Dumnezeu s-a dus iarăşi singură la Roma. 


Acestea auzindu-le ei, şi-au scris acele minunate povestiri, însemnînd vremea şi ziua 
ducerii icoanei celei preacurate din Roma. Apoi, întorcîndu-se în Constantinopol, au spus 
împăratului, maicii lui, Teodora, și prea sfinţitului patriarh Metodie. Aceia îndată şi-au adus 
aminte de icoana găsită la limanul mării şi au grăit între ei: "Oare nu este aceasta icoana cea din 
Roma?" După aceasta îndată s-au trimis de către episcopul Romei soli vestiți la împărat şi la 
patriarhul Constantinopolului, cărora arătîndu-le acea sfîntă icoană, care a fost găsită la malul 
mării, romanii îndată au cunoscut-o şi cu lacrimi au căzut înaintea ei, spunînd tuturor că aceea 
este icoana care a plecat de la ei din Roma. Apoi, socotind ziua cea însemnată şi ceasul plecării 


ei din Roma şi sosirea la Constantinopol, au găsit că într-o zi şi o noapte a mers cale depărtată 
şi preamăreau atotputernica tărie a lui Dumnezeu 


Atunci Prea Sfinţitul patriarh Metodie cu tot clerul și împăratul cu toată suita luînd acea 
icoană din palatele împărătesei, petrecuţi de tot poporul, au dus-o în Halcopatria și a fost pusă 
cu cinste în biserica Preasfintei Născătoare de Dumnezeu, bucurîndu-se de atîta dăruire ce Ii s- 
a dat. Din acel timp acea icoană făcătoare de minuni a Maicii lui Dumnezeu s-a numit Romanca, 
pentru că venise de la Roma şi se făcea de la dînsa foarte multe minuni. 


Acestea s-au aflat despre acele două icoane făcătoare de minuni, care au fost în 
Constantinopol. Despre cea dintîi, care s-a numit Odighitria, zugrăvită de Sfîntul Luca şi de 
cealaltă care s-a zugrăvit de Sfîntul Gherman; pe cea din Lida şi mai pe urmă s-a numit 
Romanca. Însă, acea icoană făcătoare de minuni a Preacuratei Născătoare de Dumnezeu care a 
mers din Constantinopol în Rusia prin văzduh, la locul ce se numeşte Tihfini, nu se ştie care 
este, Odighitria sau Romanca sau altă icoană oarecare izvorîtoare de darul minunilor. 


Iar noi de lucrurile cele neştiute, neiscodind cu deşartă iubire de încercare şi neispitind 
judecăţile cele neştiute ale lui Dumnezeu, cinstim cu bunăcuviinţă fiecare icoană a Preasfintei 
Născătoare de Dumnezeu. Cădem cu credinţă la dînsa, o sărutăm cu dragoste şi cu frică, ne 
închinăm cu evlavie privind spre dînsa ca spre adevăratul Fiu cel Care împărățeşte la cer 
împreună cu Născă-toarea de Dumnezeu. Și slăvim și pe Cel născut dintr-însa, Hristos, Domnul 
nostru, pe Cel slăvit împreună cu Tatăl și cu Sfîntul Duh, acum și pururea și în vecii vecilor. 
Amin. 


71. VIAŢA CUVIOSULUI SAMSON, PRIMITORUL DE STRĂINI 
(97 IUNIE) 


Samson cel Mare, despre care străbătuse vestea pretutindeni, a fost din cetatea Romei. 
EI s-a născut din părinţi cinstiți şi bogaţi, de neam mare, care se trăgeau din sînge împărătesc. 
EI, ştiind bine învăţătura din afară, se deprinsese şi la meșteșugul doctoricesc, nu de nevoie, 
nici pentru îmbogățirea sa, pentru că avea destulă bogăţie ci, pe de o parte, ca să nu petreacă în 
deşertăciune, iar pe de alta, ca din meşteşugul său să poată sluji lui Dumnezeu şi săracilor. El 
tămăduia pe cei cuprinși de boli netămăduite; pentru că pe lîngă meşteşugul doctoricesc, i se 
adăugase darul Domnului, cu care dădea tămăduiri. 


Deci, pentru faptele lui cele bune în care sporea şi pentru credinţa pe care o cîştigase în 
Dumnezeu, avea şi înțelegerea dumnezeieştii Scripturi. El se îndeletnicea mult la citirea 
sfintelor cărţi, şi spre dragostea lui Hristos se deştepta cu credinţa şi cu nădejdea. Apoi, murind 
părinţii lui şi lăsînd multe averi, n-a zăbovit a face cele cuviincioase lui; ci îndată a început ca 
bogăţia cea degrabă pieritoare şi vremelnică să o schimbe prin cea nepieritoare și veşnică, 
urmînd cuvîntul Evangheliei. El dădea milostenie cu îndurare, precum se grăieşte, împărțind cu 
amîndouă mîinile la toate nevoile săracilor şi flămînzilor, cîştigînd prin pîntecele lor cel 
stricăcios, vistieria cea nestricăcioasă. Aceasta o făcea în toate zilele vieții sale, că milostivirea 
o vedea născută şi crescută împreună cu el. Acest fericit, voind să se îndrepteze la o viaţă şi mai 
smerită, a eliberat mulțimea robilor, oprind numai pe unul pentru slujba sa. Căci ce nevoie avea 
de atîția robi, de vreme ce singur se dăduse rob Domnului cel adevărat? Astfel s-a dezlegat de 


bogăţiile cu care era ţinut ca şi cu niște legături, mulțumindu-se cu o haină și cu o funie pentru 
ținerea mijlocului. 


Dorind Samson ca pe sufletul său să-l îmbogăţească mai bine prin duhovniceasca 
bogăţie, a defăimat lumea şi toate cele din lume şi, urmînd lui Hristos, s-a făcut străin, căci, 
lăsîndu-şi rudele şi cunoscuţii, a ieșit din Roma cea veche şi s-a sălășluit în pustie, ca și Ilie cel 
de demult. Dar Dumnezeu, voind ca robul său să le fie multora de folos, l-a adus din pustie în 
Roma cea nouă, adică în Constantinopol. Acolo, găsindu-şi o casă oarecare, petrecea într-însa, 
odihnind la el pe cei străini şi săraci, slujindu-le în tot chipul, primind pe cei neputincioşi şi 
tămăduindu-i de boli, nu numai prin meșteșugul său doctoricesc; dar le slujea cu toată plăcerea 
la pregătirea hranei şi a așternuturilor cu atîta osîrdie, încît se părea că acea milostivire este 
firească lui. Căci precum firea soarelui este ca să lumineze şi a focului ca să ardă, aşa lui Samson 
îi era din fire silinţa cu osîrdie spre cei săraci, bolnavi şi străini. 


Deci, Dumnezeu, Care S-a obişnuit a binecuvînta dragostea către aproapele ce se face 
pentru Dînsul şi aceea pe care o face cineva săracilor a o socoti ca Lui, a cinstit ostenelile 
robului Său cu minuni mari, care se făceau la bolnavi. Pentru că pe toți îi primea în casa sa, 
avînd boli nevindecate, și îi tămăduia cu minuni. Astfel, darul şi puterea facerii de minuni, care 
i se dăduse de la Dumnezeu, le acoperea cu meșteşugul chipului cel doctoricesc, ca să nu se 
cunoască sfinţenia lui; pentru că, fiind smerit cu inima, nu voia să se slăvească şi să se cinstească 
de oameni. Dar n-a putut să se ascundă sub obroc, nici cetatea deasupra muntelui, căci strălucind 
cu lumina lucrurilor celor bune şi suindu-se la muntele plăcerii de Dumnezeu desăvîrşit, a venit 
tuturor în înştiinţare. Aflînd și patriarhul de acest lucru, l-a chemat la el și l-a hirotonisit preot, 
deși el nu voia. Despre slava faptelor lui celor bune s-a aflat pînă la palatele împărăteşti în acest 
chip: "Împăratul Justinian căzuse într-o neputinţă trupească, adică în vătămarea părților ascunse 
ale trupului şi acea durere era netămăduită. Chemînd el doctori mulți şi stînd lîngă el după 
obiceiul lor, se consultau între ei şi îi făceau multă vreme curaj de tămăduire, numai cu 
cuvintele; iar cu lucrul nu puteau să-l vindece, nici să dea uşurare celui ce pătimea. 


Deci, au căutat prin toată stăpînirea grecească doctori foarte învăţaţi, dar nici unul nu s- 
a găsit vrednic să poată tămădui pe împărat de acea nesuferită boală. Împăratul, mîniindu-se, a 
poruncit să gonească pe toţi doctorii din ochii săi, iar el, întorcîndu-se spre Dumnezeu, Care 
este izvorul tămăduirilor şi ziditor a toată făptura, și-a încredinţat Aceluia boala sa, cerînd ajutor 
de la EI cu lacrimi. Dar Dumnezeu n-a trecut cu vederea rugăciunea lui cea cu dinadinsul și, 
adormind puţin, a văzut în vedenie mulțime de doctori cu rînduială stînd înaintea lui îmbrăcaţi 
în haine luminoase. Apropiindu-se de el un tînăr oarecare de lumină, îi arăta pe fiecare dintre 
doctori cum şi în ce fel de rînduială a fost. Între aceştia i-a arătat şi pe unul smerit la față, cărunt 
la păr şi îmbrăcat în haină preoțească, despre care, lăudîndu-l către împărat, a zis: "O, împărate, 
acesta poate să te tămăduiască de durerea cea aducătoare de moarte!" 


Împăratul, deşteptîndu-se din somn, s-a bucurat de acea vedenie care i s-a făcut 
cunoscută pentru sănătatea sa şi mulțumea lui Dumnezeu. Deci, avînd în minte chipul bărbatului 
văzut, a poruncit să cheme la dînsul pe toți doctorii, ca să-i vadă. Și căutînd între dînșii pe cel 
văzut în vis şi negăsindu-l, a căzut iarăşi în mîhnire şi a început a se întrista. Însă, punîndu-și 
nădejdea în Dumnezeu, a poruncit să caute mai cu dinadinsul pe acel doctor, care i se arătase 
în vis, spunînd tuturor asemănarea feţei lui şi făgăduind multe daruri şi cinste cui îl va afla pe 
el. 


Mulţi căutîndu-l pretutindeni şi negăsindu-l, una din slugile împărăteşti care era 
cunoscută de împărat şi de un prieten al lui Samson, auzind asemănarea spusă de împărat a 


omului văzut în vis, şi-a adus aminte de fericitul Samson, care avea aceeaşi asemănare și 
tămăduia pe cei neputincioşi. Deci, a spus împăratului de dînsul, iar el a poruncit să-l aducă pe 
Samson cu cinste la dînsul. Cînd l-a văzut pe el intrînd, îndată l-a cunoscut că este acela pe care 
îl văzuse în vis. Umplîndu-se de bucurie, împăratul s-a sculat degrabă de la locul său şi, alergînd 
înaintea lui, i-a cuprins grumajii şi i-a sărutat nu numai gura, ci şi capul și mîinile bătrînului, 
zicîndu-i: "Cu adevărat, părinte, tu ești acela pe care mi te-a arătat mie Dumnezeu în vis; deci, 
prin tine mi-a făgăduit că mi se va da sănătate". Acestea zicînd, l-a băgat pe cuviosul în odaia 
lui şi, şezînd cu dînsul de vorbă, se îndulcea de vederea feţii lui. Apoi, lipind mîinile lui de ochii 
săi, le săruta cu dragoste şi, udîndu-le cu lacrimi, cerea de la dînsul tămăduire. 


Fericitul Samson, mîhnindu-se de atîta smerenie din partea împăratului, i-a zis: "O, 
împărate, nu face aceasta, nici nu te pogori așa prin nemăsurată smerenie, ca să nu mă aduci pe 
mine în mîndrie şi să fii pricinuitor al osîndirii mele. Pentru că în ce covîrşesc eu pe ceilalți 
oameni? Fiind sărac şi păcătos, singur am trebuință de căutarea milostivirii lui Hristos pentru 
tămăduirea păcatelor mele. Numai credința cea mare şi nădejdea cea fierbinte, vor pleca spre 
milă pe Împăratul Hristos. Acela te va tămădui, fiindcă toate cîte voieşte, poate să le facă”. 


Acestea zicînd, s-a atins cu mîna de partea unde pătimea împăratul, ca şi cum ar fi pus 
doctorie; și așa, vrînd să-şi tăinuiască darul tămăduirii dat lui din cer, numai cu atingerea 
miinilor lui i s-a făcut ușurare de boală și grabnică tămăduire. Împăratul, cîştigînd desăvârșit 
sănătatea sa, se bucura nu numai pentru tămăduire, ci şi pentru că s-a învrednicit de vederea 
unui bărbat plăcut lui Dumnezeu ca acesta. Apoi, vrînd să mulțumească sfîntului, i-a dat mult 
aur şi argint. lar sfîntul a grăit împăratului: "Împărate, aur, argint și o mulţime de alte averi am 
avut și pe toate le-am lăsat pentru Hristos, ca să câştig celelalte bunătăţi veşnice! Însă, de vrei 
să-mi arăţi atîta bunătate, fă pentru Dumnezeu și pentru mîntuirea ta aceasta: zideşte-mi lîngă 
locuința mea o casă, în care aş putea să odihnesc pe cei neputincioşi şi străini, cărora m-am 
obişnuit a le sluji şi să-i primesc după puterea mea; pentru că așa și ție îți vei mijloci răsplătire 
de la Dumnezeu şi mie îmi vei mîngiia bătrînețile”. 


Aceasta auzind împăratul şi socotind-o mai mult o dăruire, decît o cerere, a poruncit să- 
i zidească o casă şi o bolniță pentru străini, precum a poftit cuviosul. Sfirşindu-se zidirea aceea, 
împăratul a îndestulat-o cu multe averi pentru nevoia străinilor ce se odihneau acolo şi pentru 
bolnavii ce se tămăduiau. 


Cuviosul Samson, petrecînd mulți ani în obişnuita slujbă a primirii de străini și a 
doctoriei și ajungînd la adînci bătrînețe, a slăbit cu trupul şi s-a îmbolnăvit puțin. lar cînd 
sufletul lui s-a despărţit de trup, s-a arătat luminos la faţă, cu nimic mîhnindu-se de moarte, 
precum este obiceiul la celelalte suflete, care sînt cuprinse de grijile trupeşti şi mireneşti şi care 
se tem de moarte. Pentru că ştia Cine îl cheamă pe el de la acele osteneli, la odihnă desăvîrşită 
şi ce fel de răsplătire aștepta sufletul lui cel fericit; că vrednic era lucrătorul acesta de plata sa. 
Astfel sufletul lui, fiind plăcut lui Dumnezeu, s-a dus în părțile cereşti, iar trupul lui a fost 
îngropat cu cinste în biserica Sfîntului Mucenic Mochie, din a cărui seminţie se trăgea Samson, 
marele plăcut al lui Dumnezeu şi moştenitor al faptelor lui celor bune şi duhovniceşti. 


EI a fost slăvit cu mari minuni nu numai în viaţa aceasta, ci şi după moarte, din care aici 
se pomenesc cîteva: Odată a fost în Constantinopol un foc atît de mare - care începuse de la 
biserica Sfintei Sofia -, încît nimeni din oameni nu putea să-l stingă. Astfel, au ars toate palatele 
cele mai alese şi cele mai frumoase zidiri din toată cetatea. Acel foc a ajuns şi la casele 
Cuviosului Samson, cele primitoare de străini, care înconjurîndu-le de pretutindeni flăcările, nu 
puteau să se atingă de ele. Casele acelea fiind înconjurate de atîta văpaie, se vedea în mijloc ca 


rugul cel nears și mulți dintre oameni au văzut pe Cuviosul Samson, care se arăta deasupra 
zidirii, umblînd iute împrejur prin ograda casei şi certînd cu mînie văpaia aceea ce se repezea. 
Focul, ca şi cum s-ar fi ruşinat de sfînta lui faţă, supunîndu-se poruncii, se dădea în lături de la 
casa aceea. Apoi deodată, auzindu-se dintr-un loc un tunet puternic, şi vărsîndu-se o ploaie 
mare, tot jarul acela de foc s-a stins cu rugăciunile sfîntului. 


EI dădea la toate bolile tămăduiri, precum în viața sa, așa şi după moarte. Unui om vestit, 
cu numele 'Teodorit şi cu dregătoria spătar, i s-a întîmplat, cînd alerga din casa lui după oarecare 
trebuință, de şi-a vătămat din încheieturi piciorul său. Din această cauză, zăcea foarte rău 
bolnav, neputînd să guste, nici mîncare, nici băutură, şi nici măcar să doarmă puţin din pricina 
durerii piciorului. Nu putea nici să grăiască, fiind mut şi fără de glas. Însă se ruga cu dinadinsul 
lui Dumnezeu şi Sfîntului Samson, chemîndu-l în ajutor. lar după a treia zi, venind noaptea, l- 
a văzut pe cuviosul pe care îl chema, stînd la picioarele sale şi, atingîndu-se de glezna cea 
vătămată, 1-a zis: "Scoală-te, că nimic mai mult nu vei pătimi”. Acestea zicînd, s-a făcut 
nevăzut. Teodorit îndată simțindu-se sănătos, a început a mulțumi lui Dumnezeu cu mare glas, 
zicînd: "Cu adevărat, Sfîntul Samson este mare plăcut lui Dumnezeu”. Apoi, pipăindu-și 
picioarele şi văzîndu-le tămăduite desăvîrșit, s-a sculat şi umbla. Făcîndu-se ziuă, s-a dus cu 
sîrguință la mormîntul cuviosului, şi s-a închinat. 


Un alt boier din Constantinopol, cu numele Leon, mergînd călare, din întîmplare şi-a 
rupt un picior, lovindu-se de un zid de piatră. Din această pricină pătimea greu şi, din zi în zi, 
durerea se întărea mai cumplit. Casnicii lui îl sfătuiau să cheme un doctor, ca să-i scoată sînge 
de la locul cel vătămat. Apropiindu-se a patra zi în care urma să cheme doctorul, s-a făcut într- 
acea noapte lui Teodorit, cel pomenit mai înainte, o vedenie în acest fel: "Vedea pe trei oameni 
intrînd în casa acelui boier, dintre care unul i se părea că este Sfîntul Samson, pe care îl văzuse 
în neputinţa sa; iar ceilalți doi sfinți doctori fără de arginţi, Cosma şi Damian şi i-a întrebat, 
zicînd: "Unde mergeţi?" Iar ei, privind cu dragoste spre dînsul, i-au răspuns: "Mergem la boierul 
Leon". Teodorit le-a zis: "Au nu ştiţi, stăpînii mei, că el pătimeșşte, fiind cuprins de durere şi în 
viitoarea zi vor veni doctorii să-i tămăduiască piciorul cel sfărimat?" Sfinţii au răspuns: "Să nu 
fie aceea, căci noi vom veni la dînsul în ziua de vineri și-l vom tămădui”. Teodorit, deşteptîndu- 
se din vedenie, a alergat la acel bolnav şi i-a spus ceea ce a văzut și a auzit. Bolnavul, crezînd 
cuvintele lui, n-a primit la sine pe doctori; ci, nădăjduind spre Dumnezeu, aştepta ziua de vineri. 
Deci, rugîndu-se şi sosind ziua de vineri, piciorul lui cel bolnav a primit desăvârşit tămăduire şi 
s-a făcut sănătos ca şi celălalt, netrebuindu-i nici o doctorie. Atunci cel tămăduit a alergat la 
mormîntul Cuviosului Samson, dîndu-i mulţumire pentru cele ce arătase cu dînsul. 


Dumnezeu, preamărind cu mai multe minuni pe plăcutul Său, Samson, a făcut ca din 
mormîntul lui să izvorască mir tămăduitor, din care bolnavii se ungeau cu credință și cîştigau 
sănătate pentru toate neputinţele lor. S-a întîmplat iarăşi aceluiaşi boier, Leon, de a căzut în 
neputinţă cu tot trupul. Astfel, zăcea ca un slăbănog, fiindu-i toate mădularele înțepenite. Iar 
cînd a fost uns peste tot trupul cu mirul care ieşea din mormîntul Sfîntului Samson, îndată s-a 
făcut sănătos. Asemenea, odată, durîndu-l ochii foarte tare, s-a tămăduit cu același mir 
tămăduitor. 


Deci, dînd mulţumire doctorului său cel fără de plată, a luat asupra sa îngrijirea casei de 
străini a Sfîntului Samson, fiind atunci lipsită și dădu toate cele de trebuință din averile sale cu 
îndestulare. Aici este cu cuviință să pomenim şi aceasta: în această casă de străini, în vremea 
aceea era un slujitor, anume Enesie, leneş cu viața şi nebăgător de seamă la slujba sa, împlinind 
nevoile bolnavilor şi ale străinilor cu nebăgare de seamă. Deci, într-o noapte, Cuviosul Samson, 
arătîndu-i-se lui, nu în vis, ci la arătare, l-a bătut cu toiagul, zicîndu-i cu mînie: "Pentru ce nu 


îngrijeşti de slujba ta și nu împlineşti nevoile străinilor şi ale bolnavilor?" Din acea bătaie Enesie 
atîta a zăcut, încît 1 s-a luat glasul și a rămas mut, și trupul i s-a făcut vînăt peste tot de bătăile 
ce i se dăduse. 


A doua zi, venind mulți la el, nu putea să vorbească decît numai își arăta trupul său vînăt. 
Apoi, luînd o hîrtie şi un condei, a scris pedeapsa care i-o dăduse sfîntul. Înştiinţîndu-se Leon, 
cel mai sus pomenit, de acest lucru, a venit să cerceteze pe acel slujitor bolnav, şi văzîndu-l 
peste tot trupul vînăt de bătaie şi neputînd vorbi, a început a se ruga cu căldură către Sfintul 
Samson: "Sfinte plăcutule al lui Dumnezeu, ştii credinţa şi osîrdia mea către tine, fă aceasta ca 
Enesie, ceea ce a pătimit şi a scris, să o mărturisească singur cu limba sa, spre cea mai mare 
încredințare a minunii Și spre preamărirea numelui lui Dumnezeu”. 


Astfel rugîndu-se el, s-a dezlegat limba lui Enesie şi gura i s-a deschis şi pe toate cele 
ce i s-au făcut lui le-a spus cu de-amănuntul şi din acea vreme şi-a îndreptat viața în bine. 
Sfătuindu-se poporul cel cucernic, a rugat pe patriarh, ca acea casă primitoare de străini a 
Cuviosului Samson, să o sfințească ca să fie biserică şi s-a făcut aşa. Iar, spre primirea străinilor 
şi spre odihnirea neputincioşilor s-a zidit altă casă şi bolniţă lîngă biserica aceea. După aceasta, 
trecînd multă vreme era alt slujitor la acea casă de străini, cu numele Evstratie, asemenea 
neîngrijindu-se de cei bolnavi şi străini, și pe lîngă aceasta era şi zgârcit. Într-o vreme, n-a dat 
unt-delemn multe zile. Pentru aceasta, cu dumnezeiască pedepsire s-a îmbolnăvit. Unul din 
prieteni lui, anume Leon, nu acela de care am grăit mai înainte, ci altul cu același nume, slujind 
în aceeași casă de străini, i-a zis lui Evstratie: "Dă untdelemn destul pentru cei bolnavi și străini 
şi vei fi sănătos la ochi; iar de nu vei crede cuvintelor mele, îți voi da pentru aceasta zapisul 


"n 


Meu . 


Deci, şezînd a scris astfel: "Eu, Leon, nădăjduindu-mă spre Sfîntul Samson, făcătorul 
de minuni, și întărindu-mă cu credinţa neîndoită spre dînsul, chezaș mă pun ţie de faţă, că, de 
vei da destul untdelemn spre mîncarea săracilor şi a străinilor, te vei tămădui la ochi, pentru că 
Sfîntul Samson îţi va cere de la Dumnezeu sănătate". Evstratie, luînd acest zapis şi făgăduind 
să dea din destul untdelemn, în aceeași zi s-a făcut sănătos la ochi. Dar, de vreme ce era zgîrcit 
cu obiceiul, a început a nu da untdelemn. Într-o noapte, i s-a arătat Cuviosul Samson, grăindu- 
i cu mînie: "Oare şi pe mine mă batjocoreşti?” Evstratie, înfricoşîndu-se de acea vedenie, a 
chemat dimineaţa pe prietenul său Leon și i-a dat untdelemn mult, rugîndu-l să se roage către 
sfînt, pentru iertarea păcatului său. 


Un bărbat cinstit, anume Varda, unul din sfetnicii împărăteşti, a căzut într-o boală, care 
se numea cancer, din care cauză 1 s-au făcut pe piept şi pe spate mari răni netămăduite. Din 
această pricină a pătimit multă vreme. Sosind pomenirea Sfîntului Mucenic Mochie, doctorii 
care erau lîngă el şi ceilalți casnici s-au dus la biserica mucenicului, spre a lua parte la cîntarea 
cea de toată noaptea. Bolnavul zăcînd, se mîhnea foarte că n-a putut să se ducă în biserică la 
praznic şi să se închine mormîntului cel făcător de minuni al Cuviosului Samson. El, mîhnindu- 
se de aceasta, i s-a arătat un bărbat bătrîn, zicîndu-i: "Scoală-te!" Bolnavul a răspuns: "Cum voi 
putea să mă scol, fiind toate mădularele mele slabe de durerile cele grele". Acela 1-a zis: "Eu îţi 
grăiesc să te scoli şi să vii în biserica Sfîntului Mucenic Mochie, a cărui prăznuire este astăzi şi 
să te rogi la mormîntul Sfîntului Samson". Zicînd aceasta, s-a făcut nevăzut. 


Bolnavul, simțind putere în el, a început a se scula încetișor de pe pat, nemaisimţind 
durerea rănilor sale. Apoi, dezlegînd de la răni legăturile cele doctoricești şi plasturile, a aflat 
rănile vindecate desăvîrşit. Atunci, umplîndu-se de bucurie, s-a îmbrăcat în haine de sărbătoare 
şi s-a dus în biserică. Văzîndu-l toţi sănătos, deodată s-au minunat şi au preamărit pe Dumnezeu. 


Pe atunci era obiceiul la mulți, că, de cădea cineva în vreo neputinţă, poruncea să-l ducă în 
bolniţa Sfîntului Samson, şi acolo, după credinţa sa, primea sănătate. O slugă oarecare, anume 
Gheorghe, a unui preot, anume Efedim, pătimea foarte tare de greutatea udului. Deci, stăpînul 
lui l-a trimis la bolniţa Sfîntului Samson, unde a petrecut cîteva zile, şi necîştigînd ușşurare, s-a 
întors la casa stăpînului său. Stăpînul, văzîndu-l, s-a mîniat pentru necredinţa lui și l-a trimis iar 
la bolniță, poruncindu-i să ceară mir de cel izvorîtor din mormîntul cel făcător de minuni şi să 
se ungă cu dînsul. Sluga s-a dus şi a rămas noaptea acolo, iar dimineaţa s-a întors la stăpînul 
său sănătos şi i-a spus cum s-a însănătoşit. "Am văzut - zicea el - în această noapte, în vedenia 
visului, pe Sfîntul Samson, arătîndu-mi-se şi atingîndu-se cu mîna de pîntecele meu, și mi-a zis: 
"Du-te de aici, că eşti sănătos!" Eu, deșteptîndu-mă, m-am simţit sănătos. De aceeaşi boală 
pătimea şi o femeie a slujitorului bisericii, anume Irina. Aceea a văzut în vedenia visului venind 
la dînsa pe Sfîntul Samson cu sfinții cei fără de arginți Cosma şi Damian şi, atingîndu-se de ea, 
din acea vedenie s-a făcut sănătoasă. 


Acestea şi multe alte minuni se dădeau şi se dau tămăduiri, cu rugăciunile Cuviosului 
Samson. Pentru aceasta toţi cei credincioşi preamăreau pe Dumnezeu cel minunat între sfinţii 
Săi, Căruia şi de la noi să-l fie cinste, slavă, închinăciune şi mulțumire, acum şi pururea și în 
vecii vecilor. Amin. 


72. ADUCEREA CINSTITELOR MOAȘTE ALE SFINȚILOR CHIR ŞI 
IOAN, DOCTORII FĂRĂ DE ARGINȚI 


(28 IUNIE) 


(VIAȚA ŞI PĂTIMIREA LOR SE POMENEȘTE ÎN 31 DE ZILE ALE 
LUNII IANUARIE) 


Aceşti sfinți pătimitori de chinuri, Chir şi loan, au pătimit pentru Hristos în 31 de zile 
ale lunii ianuarie, pe vremea împărăției lui Dioclețian, în cetatea care se numea Canopos. Acea 
cetate era departe de Alexandria ca la 12 stadii. După mucenicescul lor sfîrşit, creștinii le-au 
îngropat trupurile cu cinste. lar după trecerea a mulți ani, tămăduitoarele lor moaşte s-au aflat 
într-acea vreme cînd creștinii întărindu-se mai mult decît elinii cei închinători la idoli, au 
început pretutindeni a zidi biserici fără să fie opriți, dar mai ales în împărăția marelui Teodosie. 
Aceasta a biruit pe Maxim al Apusului cu toate puterile sale; dar l-a mai biruit şi cu rugăciunile 
cuvioșilor părinţi, care viețuiau în pustiile Egiptului şi la care împăratul Teodosie a trimis într- 
adins, avînd nevoie de rugăciunile lor spre ajutor. Între acești părinţi cu cuviinţă este a pomeni 
pe unul, cu numele Senufie, slăvit întru minuni. El petrecea într-un schit, pentru care împăratul 
a scris patriarhului Teofil al Alexandriei să-l trimită în Constantinopol la dînsul, ca prin 
binecuvîntarea şi cu rugăciunile lui să se înarmeze contra vrăjmașilor. 


Teofil, voind să împlinească porunca împăratului, s-a dus singur în schit la Cuviosul 
părinte Senufie, ca să-l roage să meargă la Constantinopol la împăratul Teodosie; iar el 
nicidecum nu voia să iasă din chilia sa. După multă rugăminte şi îndemnare a patriarhului, 
supărîndu-se, el şi-a luat rasa şi toiagul, pe care ridicîndu-le în sus spre răsărit şi ochii spre cer 
ridicîndu-și, a grăit: "Doamne, Dumnezeul puterilor, mă rog Ţie cu smerenie, dă rasei şi 
toiagului acestuia acea putere pe care mi-ai dat-o mie cu milostivire”. 


Astfel rugîndu-se, a dat rasa şi toiagul patriarhului, zicîndu-i: "Acestea să le trimiţi 
împăratului în locul meu şi să-i scrii ca în timp de război să pună rasa pe dînsul, iar toiagul să- 


| ia în mînă şi să meargă cu îndrăzneală înaintea ostașilor lui contra vrăjmaşilor şi va vedea 
slava lui Dumnezeu”. Patriarhul, trimițind acelea împăratului şi spunîndu-i cuvintele 
cuviosului, el le-a primit cu credință. Deci, făcînd după cuvîntul cuviosului, a cîștigat mare 
biruinţă contra vrăjmașilor, spre a cărui aducere aminte şi spre pomenirea Cuviosului Senufie, 
alexandrinii au făcut asemănarea împăratului, săpată și pusă pe un stîlp înalt, avînd rasa 
călugărească pe dînsul şi toiagul ținîndu-l în mîini. Deci, în toţi anii, în ziua acelei biruinţe se 
prăznuieşte cu dănţuire, mulțumind lui Dumnezeu. De atunci mai ales au început a se zidi 
biserici lui Dumnezeu în Alexandria şi în tot Egiptul, pentru că se înmulţise creștinătatea. 


Cînd Patriarhul Teofil a voit să zidească o biserică aleasă în Canopos în numele Sfinţilor 
Apostoli, în acea vreme s-au aflat moaștele sfinților făcători de minuni Chir şi loan. Aceasta a 
fost după sfîrşitul lui Teodosie şi pe timpul împărăției fiului său Eraclie. lar despre aducerea 
moaştelor Sfinţilor Mucenici Chir şi loan se scrie în viaţa Sfîntului Chiril, patriarhul 
Alexandriei, că aproape de Canopos, ca la două stadii, este un loc care se numește Manutin (mai 
înainte era sat). Acolo era şi o capiște, veche locuinţă diavolească, fiind foarte înfricoșat locul 
acela, deoarece multe duhuri necurate petreceau acolo. Pe cînd patriarhul Teofil era încă între 
cel vii, dorea să curețe locul acela de diavoli, şi să-l facă loc sfînt, spre mărirea lui Dumnezeu. 
Avînd însă multe împiedicări și apropiindu-i-se sfîrșitul vieții, n-a putut să-şi ducă gîndul său 
la îndeplinire. Atunci Sfîntul Chiril, moștenitorul scaunului lui Teofil, a început a se îngriji de 
aceasta și se ruga lui Dumnezeu cu dinadinsul să-i dea de sus ajutor şi putere, pentru biruinţa şi 
izgonirea din locurile acelea a duhurilor necurate. Deci, îngerul Domnului i s-a arătat în 
vedenie, poruncindu-i ca cinstitele moaşte ale Sfinților Mucenici Chir şi loan să le aducă la 
locul ce se numeşte Manutin, că astfel va fugi de acolo diavoleasca putere. 


Sfîntul Chiril, făcînd aceasta, a adus în Manutin moaștele sfinţilor, zidind acolo o 
biserică în numele lor. Atunci îndată s-au gonit de acolo necuratele duhuri şi s-a făcut în acel 
loc izvor de tămăduiri, ce izvorăsc din moaştele mucenicilor. Deci, se cuvine să se pomenească 
oarecare minuni ale acestor sfinți, pe scurt. 


În zilele prea sfințitului Evloghie, patriarhul Alexandriei, un fiu de-al lui Iulian, mai 
marele cetăţii, cu numele Amonie, avea împrejurul grumajilor săi o oarecare vătămare 
dureroasă şi care creștea înlăuntrul trupului. Acea vătămare doctorii o numesc scrofuri, care, 
crescînd şi umflîndu-se din zi în zi, i s-au îngreunat grumajii, şi-l îngrozea cu moarte. Apoi, 
chemînd mulţi doctori, nimic n-au aflat spre vindecare, din care cauză tatăl și fiul mîhnindu-se, 
i-au lăsat pe ei și au alergat la sfinţii făcători de minuni, Chir și loan, rugîndu-se cu lacrimi lîngă 
cinstitele moaşte, ca să dea tămăduire fiului său. 


Atunci acela, arătîndu-se în vedenie, a poruncit tînărului, care se îngîmfa pentru slavă și 
bogăţie, să-şi lepede mai întîi mîndria sa şi, în semn de smerenie, să măture gunoiul din casa 
lor; apoi să facă un plasture de ceapă amestecat cu pîine şi să oblojească tot grumajul şi gâtlejul. 
După ce a făcut aceasta, îndată i s-au închis vătămările, și Amonie a luat tămăduire, cu 
rugăciunile sfinţilor doctori fără de plată. Însă tot acelaşi Amonie, după cîtăva vreme, uitînd 
sfătuirile sfinților, s-a înălţat cu mîndria şi iarăși s-a îmbolnăvit de altă boală, care îi era 
pedeapsă pentru neascultarea lui. Prin boala aceea pîntecele lui îi era foarte greu, din care cauză 
stomacul său nu putea să primească nici mîncare, nici băutură; ci toate cele ce îi intrau pe gură, 
îndată i se întorceau înapoi. 


Atunci iarăşi a alergat cu lacrimi, rugîndu-se sfinților răbdători de chinuri, Chir şi loan, 
doctorii săi cei încredințaţi. Aceia, arătîndu-i-se lui în vis, mai întîi l-au ocărît pentru mîndria 
lui, apoi i-au poruncit să-și lepede hainele cele de mult preţ și să se îmbrace într-o haină de păr 


ŞI, luînd vasele cele de apă, să aducă apă rece la fraţii cei neputincioşi şi săraci, pentru adăparea 
lor. Amonie, după ce a făcut aceasta fără lenevire, sfinţii iarăși i s-au arătat şi i-au poruncit, ca, 
luînd untdelemn din candelele lor, asemenea şi ceară din lumiînările aprinse lîngă raclele lor, să 
facă un plasture şi să-l lipească de pîntecele său. Amonie, făcînd aceasta, s-a făcut sănătos. 


Un alexandrin, anume Teodor, fiind multă vreme orb de amîndoi ochii, a fost dus la 
Manutin, în biserica unde erau moaștele sfinților răbdători de chinuri şi acolo se ruga cu osîrdie 
pentru luminarea ochilor săi. Deci, sfinții i s-au arătat în vedenie și i-au poruncit să meargă și 
să se spele la izvorul care era aproape de biserica lor. Iar el, ducîndu-se, s-a spălat, şi cînd și-a 
şters faţa cu băsmăluţa îndată a văzut. Deci, mai întâi a văzut în băsmăluţă albeţile care căzuseră 
din ochi ca niște solzi. EI s-a întors de la biserică cu bucurie, arătînd la toţi orbirea sa cea căzută 
în băsmăluţă. 


Un alt bărbat, anume Calos, plăcut lui Dumnezeu după nume şi după viață, din 
întîmplare căzînd de pe o scară, şi-a sfărîmat fluierul piciorului în multe bucăţi, şi-l durea foarte 
tare. Chemînd mulți doctori şi neputînd dobîndi nici un ajutor de la el, a alergat cu credință 
mare la aceşti doctori fără de arginți, Chir şi loan, şi ungîndu-i piciorul cu untdelemn din 
candele lor, s-a tămăduit în același ceas. 


Un om, anume Isidor de la Maiuma, avea durere înăuntru, la ficat, care, putrezind, s-a 
făcut în sînge şi în flegmă, astfel că scuipa cu sînge. Omul acela, neputînd să se tămăduiască cu 
nici un fel de doctorii, a alergat la moaştele cele tămăduitoare ale sfinților răbdători de patimi 
şi aceia 1 s-au arătat, nu în vedenie, ci la arătare şi i-au dat lui să mănînce o bucată de chitrin. 
Acela, primind acea bucată din mîinile lor, nu ştia de la cine o primeşte deoarece socotea, că 
aceia sînt din poporul ce venise să dea închinăciune sfintelor moaşte ale mucenicilor. După ce 
a mîncat ceea ce 1 se dăduse, îndată s-a tulburat stomacul lui și a vărsat un vierme mare, care 
rodea ficaţii lui, iar sfinţii fără de arginţi, s-au făcut nevăzuţi. El, făcîndu-se sănătos în acel ceas, 
a dat mulțumire lui Dumnezeu şi plăcuţilor Lui. 


Un om, anume Mina, mai marele cetății Filoponiei, fiind cuprins de o boală cumplită cu 
chinuri şi friguri, adăugîndu-i-se pe lîngă aceasta şi împietrirea stomacului, i se încuiase 
stomacul. Cîte doctorii îi dădeau pe gură doctorii, toate rămîneau fără de folos, şi încă mai rău 
i se umfla pîntecele, neputînd să iasă afară. Bărbatul acela a pătimit așa două săptămîni. 
Suferind acea cumplită durere, se deznădăjduise din partea doctorilor, dar, aducîndu-și aminte 
de sfinții doctori fără de arginți, Chir şi loan, a poruncit să-l ducă cu patul în Manutin la 
tămăduitoarele lor moaște. Acolo, rugîndu-se el cu lacrimi şi adormind puţin, i s-au arătat sfinții 
şi i-au dat să mănînce o smochină. Deşteptîndu-se din somn a găsit smochina pe pat lîngă el și, 
luînd-o, a mîncat-o şi îndată i s-a dezlegat stomacul şi s-a făcut sănătos. 


Un alt Mina, care era mai înainte, ca acel vechi Isail, uşor şi grabnic cu picioarele, ca o 
căprioară de cele din țarină, odată s-a îmbolnăvit de picioare foarte tare, încît nici nu putea păși. 
Deci, a zăcut multă vreme în pat, slăbind foarte tare picioarele lui. EI a poruncit să-l ducă cu 
patul la sfinţii făcători de minuni, Chir şi loan. După ce şi-a uns picioarele cu untdelemn de la 
candelele care ardeau la cinstitele lor moaşte, îndată s-a sculat sănătos şi umbla bine cu 
picioarele cele tămăduite, mulțumind lui Dumnezeu și Sfinților Lui. 


O femeie cu numele Teodora, bînd apă, din întîmplare a băut o broscuţă mică, însă nu 
ştia ce a băut, deci acea broscuţă a crescut în pîntecele ei. La început acea broască, care era 
mică, îi făcea puţină durere înăuntru, iar după ce a crescut mare, s-a mărit şi durerea, încît 
femeia aceea nu avea odihnă de acea cumplită durere, nici ziua, nici noaptea. 


Deci, se văita și se tăvălea pe pămînt și nimeni nu putea s-o ajute nici să cunoască care 
îi este boala. Mulţi socoteau că aceea este muncită de diavol; deci, o aduse la acești sfinți 
tămăduitori Chir şi loan, care, arătîndu-se noaptea, i-au poruncit, ca, mai înainte de primirea 
mîncării, să bea apă multă. Femeia, după ce a făcut aceasta, stomacul ei îndată s-a tulburat şi a 
vărsat o broască mare şi astfel s-a făcut sănătoasă. Deci, toţi cei care au văzut aceasta, 
minunîndu-se, au slăvit pe Dumnezeu şi pe plăcuţii Lui. 


După acea femeie Teodora, a alergat un bărbat oarecare, anume Teodor, la sfinţii doctori 
fără plată, avînd înăuntru otravă dată de nişte oameni răi. Acela, bolind foarte tare, nu putea să 
cîştige ajutor de la doctori. Rugîndu-se el cu lacrimi pentru sănătatea sa, sfinţii i s-au arătat în 
vedenie, poruncindu-i să mănînce o jivină, care pe greceşte se numeşte scolopendra. 
Deşteptîndu-se el din vedenie, s-a întărit cu semnul Sfintei Cruci, pentru că socotea că este o 
nălucire drăcească şi iarăşi se ruga către sfinţi cerînd sănătate. În altă noapte, sfinții s-au arătat, 
poruncindu-i acelaşi lucru. Dar el nu credea, fiindcă acea jivină este plină de otravă, iar nu de 
tămăduire. 1 s-a făcut lui şi a treia oară aceeaşi arătare; dar nici așa n-a ascultat, părîndu-i-se că 
aceea este o nălucire a vrăjmaşului. Dar într-a patra noapte, sfinții i s-au arătat, nu în vis, ci la 
arătare, fiindu-le milă de boala cea grea a lui și au zis: "Pentru ce nu crezi cuvintele noastre? 
Deci, sculîndu-te, mergi la izvorul nostru și ceea ce vei găsi acolo de mîncare să mănînci, că 
aceea îţi va fi doctoria folositoare”. 


Teodor, crezînd că acea vedenie este adevărată, făcîndu-se ziuă, a mers la izvor şi acolo 
a găsit un castravecior mic ce era pe Jos, pe care luîndu-l, a început a-l mînca cu plăcere. Dar 
cînd voia să bage în gură rămăşița castravetelui, a văzut într-însul cea din urmă bucăţică a 
jivinei, care se numeşte scolopendra; căci o mîncase pe toată cu castravetele acela. Deci, 
temîndu-se, a aruncat la pămînt acea rămăşiţă, iar el a început a vărsa. Și a vărsat astfel cu 
castravetele şi jivina aceea, cum și toată otrava care a fost mai înainte într-însul. Astfel s-a făcut 
sănătos desăvîrşit şi întorcîndu-se la biserică, s-a închinat cu mulțumire cinstitelor moaște ale 
tămăduitorilor săi. 


Din Babilonul Egiptului a venit în Manutin la sfinţii făcători de minuni, o femeie, anume 
Maria, avînd cu sine un fiu de opt ani. Aceluia i se trăsese limba din gură prin lucrarea 
diavolească și atîrna afară ca de o palmă de lungă, iar mărimea nu era de măsura limbii omenești 
şi vederea lui era străină, fiind gros, negru, puturos şi grețos la toți cei ce priveau la dînsul şi 
curgîndu-i neîncetat spume negre. Acel copil, din întîmplare căzînd pe pămînt lîngă mormîntul 
sfinţilor, s-a lovit cu limba de marmura ce se afla acolo şi îndată s-a tras înapoi. Astfel că din 
batjocura cea diavolească, s-a așezat la loc, în obișnuita măsură de creştere şi copilul s-a făcut 
sănătos. 


Un bărbat din Egipt, anume Evghenie, fiind bolnav de idropică, a fost adus la sfinți 
bolnav cu tot trupul, avînd pîntecele foarte umflat. Aceluia arătîndu-i-se sfinții în vedenie, s-au 
atins cu mîinile de pîntecele lui și i-au zis: "Evghenie, scoală-te și întoar-ce-te sănătos la casa 
ta!" Evghenie, deşteptîndu-se, s-a văzut scăpat de toată greutatea de idropică, umblînd ca și 
înainte, și din acel ceas a dobîndit sănătate desăvîrşită. 


Pomenind aceste puţine minuni, din cele multe ale sfinților fără de arginți Chir şi loan, 
slăvim pe Hristos Dumnezeu, Cel ce le-a dat un dar ca acesta slăvit, împreună cu Tatăl și cu 
Sfîntul Duh în veci. Amin. 


73. CUVIOSUL PAVEL DOCTORUL 
(28 IUNIE) 


Cuviosul Pavel era de neam din cetatea Corintului, născut din părinţi creştini şi crescut 
în bună credință. El din tinereţe iubind pe Dumnezeu, a intrat într-o mănăstire şi s-a făcut 
monah. Deci, ostenindu-se mult în pustniceştile nevoinţe, s-a făcut bărbat iscusit. Pentru 
aceasta, diavolul desfrînării se lupta cu dînsul. Deci, într-o noapte Cuviosul Pavel stînd la 
rugăciune, s-a arătat diavolul înaintea lui și i-a zis: "De nu-ți vei face pofta trupească măcar 
odată, apoi mă voi înarma cu tărie asupra ta". EI, certîndu-l cu numele lui Iisus Hristos şi cu 
semnul Sfintei Cruci, l-a gonit. După aceea diavolul a îndemnat asupra lui pe o femeie 
desfrînată, care născuse un copil de curînd; l-a adus la cuviosul şi i l-a pus pe genunchii săi, 
zicînd: "Copilul acesta l-am zămislit şi l-am născut cu tine!" Starețul a primit pruncul cu 
bucurie. Dar, venind ereticii, i-au legat mîinile înapoi; apoi, legîndu-i pruncul de grumaz, îl 
purtau prin cetate, batjocorindu-l. 


Deci, Pavel, stînd în mijlocul poporului și făcînd semn cu mîna, a zis: "Ascultaţi, fraţilor, 
să întrebăm pe prunc, ca să ne spună cine este tatăl lui", pruncul fiind de curînd născut. El a zis 
către prunc: "Să ne spui cine este tatăl tău?" Pruncul, rupîndu-şi scutecele, a arătat cu mîna spre 
un ţigan, şi a zis: "Acesta este tatăl meu, iar nu monahul Pavel”. Poporul, auzind aceasta, s-a 
închinat starețului, cerîndu-i iertare. Dumnezeu i-a dat de atunci daruri de tămăduiri, căci punea 
mîinile pe cei neputincioşi şi-i făcea sănătoși. 


Cuviosul, viețuind şaptezeci de ani şi mai mult, s-a dus către Domnul, Căruia bine I-a 
plăcut şi, numărîndu-se în ceata sfinţilor, slăvește împreună cu dînșii pe Unul Dumnezeu în 
Treime, Căruia şi de la noi să-l fie slavă în veci. Amin. 


74. VIAȚA, NEVOINȚELE ȘI PĂTIMIREA SFÎNTULUI, SLĂVITULUI ȘI 
ÎNTRU TOT LĂUDATULUI APOSTOL PETRU 


(29 IUNIE) 


Sfîntul Apostol Petru, care mai înainte de apostolie se numea Simon, era de neam iudeu, 
din hotarele Galileei cea din Palestina, dintr-o cetate mică şi neslăvită, care se numeşte Betsaida. 
EI era fiul lui lonă, din seminţia lui Simeon şi frate cu Sfîntul Apostol Andrei, cel întîi chemat. 
Luînd pe fiica lui Aristobol, care era frate cu Sfîntul Apostol Varnava, a născut dintr-însa un 
fiu şi o fiică. Petru era simplu la obicei şi neînvăţat, însă temător de Dumnezeu; căci păzea 
poruncile Lui fără de prihană în toate lucrurile sale. Cu meșteșugul era pescar, căci, fiind sărac, 
trebuia să-şi cîştige hrana casei sale din osteneala mîinilor, ca să hrănească pe femeie, pe copii, 
pe soacră şi pe bătrînul său tată, lonă. Andrei, fratele lui, trecînd cu vederea deşertăciunile şi 
gîlcevile lumii acesteia, şi-a ales viaţa fără însoţire; şi, ducîndu-se la Sfîntul loan Botezătorul, 
care propovăduia pocăinţa la Iordan, s-a făcut ucenicul lui. 


Andrei, auzind cuvintele învățătorului său, care arăta cu degetul pe lisus, zicînd: /ată 
Mielul lui Dumnezeu, Cel ce ridică păcatele lumii... şi celelalte mărturii despre Domnul nostru 
lisus Hristos, a lăsat pe Ioan şi s-a dus în urma Lui cu un alt ucenic al Botezătorului loan. El 
singur a întrebat pe Hristos despre casă şi despre vieţuirea Lui, zicînd: Învățătorule, unde 
locuieşti? Domnul le-a răspuns: Veniţi și vedeți. Ei s-au dus şi au văzut unde locuia şi au 
petrecut la Dinsul ziua aceea. 


A doua zi, ducîndu-se Andrei la fratele său, Simon Petru, i-a grăit: Am aflat pe Mesia, 
Care se tilcuiește Hristos! Apoi, l-a dus pe el la Iisus, Care, căutînd spre dînsul, i-a zis: Tu ești 


Simon, fiul lui lonă; Tu te vei chema Chifa, care se tilcuieşte Petru. Sfintul Petru îndată s-a 
rănit cu dragostea pentru Domnul, crezînd cu adevărat că este Hristos, Cel trimis de Dumnezeu 
pentru mîntuirea lumii. Dar nu şi-a lăsat casa şi meşteşugul, purtînd încă grijă de trebuinţele 
casnicilor săi, la care lucru îl ajuta şi Andrei din cînd în cînd, pentru tatăl său care îmbătrînise. 
Aceasta au făcut-o pînă ce amîndoi au fost chemaţi de Domnul la apostolie. 


După ce loan a fost pus în temniţă de Irod Agripa, lisus Hristos, umblînd pe lîngă Marea 
Galileei, care se numeşte şi a Tiberiadei sau lacul Ghenizaretului, a văzut pe Petru şi pe Andrei, 
fratele său, aruncînd mrejile în apă, şi le-a zis: Veniți după Mine și vă voi face pe voi vinători 
de oameni. Dar ce fel de vînători a vrut Domnul să-i facă pe ei? Aceasta a arătat-o la vînarea 
peştelui. Căci, intrînd în corabia lui Simon și poruncindu-i să arunce mrejele spre pescuit, la 
acea poruncă, Petru a zis: Învăţătorule, toată noaptea ne-am ostenit şi nimic n-am prins; iar 
acum voi arunca mreaja după cuvintul Tău. 


Făcînd aceasta, a prins mult peşte, încît se rupea şi mreaja de mulțimea peștelui. Aceasta 
era mai înainte închipuire a pescuitului cel duhovnicesc şi al apostoliei; căci cu mreaja 
cuvîntului Domnului avea să vîneze multe popoare la mîntuire. Văzînd Simon Petru această 
minune, a căzut la picioarele lui lisus zicînd: /eși de la mine, Doamne, că om păcătos sînt eu! 
Aceasta a făcut-o pentru că îl cuprinsese spaimă pe el și pe toți cei ce erau cu el, de vînarea 
peştilor ce îi prinsese. lar împotriva cuvintelor lui Petru, care zicea: Jeși de la mine, Doamne..., 
Domnul îl chema în urma Sa, zicîndu-i: "Vino după mine, că de acum vei fi pescar de oameni 
spre viaţă, în chipul în care ai pescuit aceşti pești spre moarte”. 


Din ceasul acela, Petru s-a făcut următor lui Hristos, precum şi Andrei, fratele lui şi 
ceilalți ucenici chemaţi. Domnul îl iubea pe el pentru dragostea inimii sale. Şi a cercetat Domnul 
casa lui cea săracă prin venirea Sa, iar pe soacra lui care pătimea de boala frigurilor, a tămăduit- 
o prin atingerea miinii. Noaptea, cînd Domnul a ieşit singur la rugăciune în loc pustiu, Sfîntul 
Petru, nesuferind acum să fie fără Domnul nici un ceas, şi-a lăsat casa şi pe toţi ai săi şi a alergat 
în urma Lui, căutînd cu osîrdie pe iubitul său învățător. Și, aflîndu-L, i-a zis: Toţi te caută pe 
Tine, Doamne! De acum nu se mai depărta de la EI şi petreceau împreună, îndulcindu-se de 
vederea feţei Lui şi de cuvintele cele dulci ca mierea; fiind singur văzător al minunilor Lui celor 
multe şi mari, care arătat îl adevereau că este Hristos, Fiul lui Dumnezeu, în Care el a crezut cu 
neîndoire. Căci, precum a crezut cu inima spre dreptate, tot așa şi cu gura a mărturisit spre 
mîntuire. 


Venind Domnul în părțile Cezareei lui Filip, a întrebat pe ucenicii săi: Cine zic oamenii 
că sint? Şi i-au răspuns: Unii, loan Botezătorul, alții Ilie, iar alții proorocul sau unul din 
prooroci. Şi iar a întrebat: Dar voi cine spuneți că sînt? Atunci Simon Petru a răspuns în numele 
celorlalţi: Tu ești Hristos, Fiul lui Dumnezeu Cel viu. Şi a lăudat Domnul acea mărturisire a lui 
zicînd: Fericit ești, Simone, fiul lui Ilona, că trupul şi sîngele nu ţi-au arătat ţie acestea, ci Tatăl 
Meu Cel din ceruri! Şi într-acea vreme i-a făgăduit Domnul lui, ca să-i dea cheile Împărăției 
cerului. 


Petru, avînd dragoste fierbinte către Domnul, dorea să nu i se întîmple nici un rău lui 
Hristos. Deci, aflând mai înainte de patimile Domnului, Îl oprea din neștiință, zicînd: Doamne, 
fii ie milostiv! Să nu Ți se întîmple Ţie acestea! Aceste cuvinte ale lui Petru au fost neplăcute 
Domnului, deoarece pentru aceasta venise EI, ca prin pătimire să răscumpere neamul omenesc 
din pierzare; însă din cuvintele acelea s-a arătat dragostea cea osîrdnică a lui Petru către 
Domnul. "Tot aici s-a arătat şi nerăutatea lui; că, auzind acel cuvînt aspru de la Domnul: Mergi 
înapoia Mea, satano!, nu s-a mîniat, nici nu a plecat de la EI, ci a primit cu dragoste acel cuvînt 


pedepsitor şi-l urma Lui mai mult, cu toată osîrdia. Şi, cînd mulţi dintre ucenici nu reușeau să 
înțeleagă cuvintele Domnului, ziceau: Aspru este cuvintul acesta, deci, cine poate să-l asculte 
pe el?; apoi s-au îndepărtat de Domnul. Și a zis Domnul celor doisprezece: "Oare și voi voiți să 
vă duceţi?” Atunci, Simon Petru, i-a răspuns: Doamne, la cine ne vom duce? Căci Tu ai 
cuvintele vieţii veşnice, iar noi am crezut și am cunoscut, că Tu ești Hristos, Fiul lui Dumnezeu 
Cel viu. 


O osîrdie şi o credință ca aceasta avînd Sfîntul Petru către Domnul, a îndrăznit a cere de 
la Dînsul umblarea pe apă; căci, ieşind Petru din corabie, umbla pe apă ca să vină la lisus. Dar, 
de vreme ce înainte de primirea Sfîntului Duh nu era desăvîrşit în credință, văzînd vîntul cel 
tare, s-a temut şi, începînd a se afunda, a strigat: Doamne, mintuiește-mă pe mine. lisus, îndată 
întinzîndu-i mîna, l-a luat şi i-a zis: "Puțin credinciosule, pentru ce te-ai îndoit?" Şi nu numai 
de înecarea apei l-a izbăvit pe el, dar și de puțina credinţă, cînd i-a zis: "Eu m-am rugat pentru 
tine, ca să nu se împuţineze credinţa ta”. Astfel s-a învrednicit Sfîntul Petru și cu alți doi, cu 
Iacov şi cu loan, a vedea pe Tabor, slava Schimbării la Faţă a Domnului, ce s-a descoperit lor. 
Ei au auzit acolo cu urechile lor glasul cel de la Dumnezeu Tatăl, care a venit de sus spre 
Domnul, precum zice despre aceasta în epistola sa, zicînd: Pentru că nu basmelor celor cu 
meșteșug umblind, v-am spus puterea şi venirea Domnului nostru lisus Hristos, ci fiind singuri 
văzători ai măririi Aceluia. Pentru că, luînd de la Dumnezeu Tatăl cinstea şi slava glasului 
celui ce a venit în chipul acesta la EI, de la slava cea cu mare cuviinţă: Acesta este Fiul Meu 
Cel iubit, întru Care am binevoit. Acest glas noi l-am crezut pogorindu-se din cer, fiind cu EI 
în muntele cel sfint. 


Cînd Domnul S-a apropiat spre patima Sa de bunăvoie și spre moartea cea de pe cruce, 
atunci Petru şi-a arătat rîvna lui către Domnul, nu numai cu cuvîntul, zicînd: Doamne, gata sînt 
a merge cu Tine şi în temniţă şi la moarte, dar şi cu lucrul; căci, scoțîind sabia şi lovind pe Malh, 
sluga arhiereului, i-a tăiat urechea. Dar, deşi i s-a dat lui de la dumnezeiasca purtare de grijă să 
cadă în cea de trei ori lepădare de Domnul, însă prin adevărata pocăință și prin amară tînguire 
s-a sculat şi s-a îndreptat, învrednicindu-se mai înainte de toţi, a vedea pe Hristos după Învierea 
Lui, precum zice despre aceasta Sfîntul Evanghelist Luca: Adevărat este că S-a sculat Domnul 
şi S-a arătat lui Simon. Sfîntul Pavel scrie tot aşa, zicînd: "S-a sculat a treia zi după Scripturi şi 
S-a arătat lui Chifa, adică lui Petru, apoi celor unsprezece". Văzînd Sfîntul Petru pe Domnul, s- 
a umplut de negrăită bucurie. Şi a primit de la EI iertare de greşelile sale. Atunci cea mai 
dinainte lepădare de trei ori, a răsplătit-o bine prin răspunsul cel de trei ori al dragostei sale 
către Domnul, zicîndu-i: Doamne, Tu toate le ştii; Tu știi că Te iubesc. Şi s-a pus de Domnul 
păstor al oilor celor cuvîntătoare și i-a dat în mini cheile Împărăției cerului. 


După înălțarea Domnului nostru lisus Hristos, Sfîntul Petru, ca un mai mare între 
Apostoli, a fost întîiul învăţător și propovăduitor al cuvîntului lui Dumnezeu. EI într-un ceas a 
cîştigat Bisericii lui Dumnezeu ca la trei mii de suflete, prin cuvîntul lui Dumnezeu. Era încă şi 
făcător de minuni preaalese, căci, intrînd în biserică cu Sfîntul loan la rugăciune, a văzut pe un 
oarecare olog din pîntecele maicii sale, stînd înaintea uşilor bisericii, care se numea 
"Frumoasă"; şi, apucîndu-l de mîna dreaptă, l-a ridicat, zicîndu-i: "În numele Domnului nostru 
lisus Hristos Nazarineanul, scoală-te şi umblă!" Atunci îndată i s-au întărit tălpile şi gleznele 
acelui șchiop şi de bucurie striga și umbla. Apoi, a intrat cu ei în biserică şi umbla sărind și 
lăudînd pe Dumnezeu. Cu această minune și încă cu propovăduirea cuvîntului, au crezut în 
Hristos, ca la cinci mii de bărbați. Pe Anania ierusalimiteanul și pe femeia lui Safira, pentru 
furarea celor sfinte și pentru minciuna împotriva Duhului Sfînt, Sfîntul Petru i-a omorît cu 
cuvîntul. În Lida, pe un om, Enea, care de opt ani zăcea pe pat, fiind slăbănog, l-a făcut sănătos, 
zicîndu-i: "Te vindecă pe tine lisus Hristos”. 


În lope, pe o fecioară, anume Tavita, care murise, a înviat-o. Dar nu numai mîinile și 
cuvîntul lui erau făcătoare de minuni, ci şi umbra lui singură era dătătoare de tămăduiri. Oriunde 
voia să meargă el, acolo poporul îşi aducea pe neputincioşi lor, şi-i punea pe pat și aşternuturi, 
ca venind Sfîntul Petru, măcar cu umbra lui să umbrească pe fiecare dintre dînşii. Cînd 
împăratul Irod şi-a pus mîinile să facă rău Bisericii credincioşilor din Ierusalim, ucigînd cu 
sabia pe Iacov, fratele lui Ioan, şi pe Sfîntul Petru l-a aruncat în temniţă legat cu lanţuri de fier; 
atunci îngerul Domnului l-a eliberat pe el şi l-a scos din temniță. 


Acest mare apostol a deschis neamurilor cel dintii uşa credinţei, botezînd în Cezareea 
pe romanul Corneliu Sutașul, arătîndu-i-se mai întîi vedenia mesei lăsată din cer, cu tîrîtoarele 
cele cu patru picioare şi cu glasul care poruncea lui Petru să le înjunghie şi să le mănînce, 
zicîndu-i ca, pe cele ce Dumnezeu le-a curățit, el să nu le numească spurcate. Acesta este 
semnul întoarcerii neamurilor către Hristos. Pe Simon, vrăjitorul din Samaria, care cu fățărnicie 
a primit Sfîntul Botez şi cu argint voia să cumpere darul Duhului Sfînt, l-a mustrat, zicîndu-i: 
Argintul tău să fie cu tine întru pierzare, că inima ta nu este dreaptă înaintea lui Dumnezeu, 
pentru că te văd stind în amărăciunea cea de fiere şi în legătura nedreptăţii. 


Aceste şi multe alte fapte ale Sfintului Petru, se află scrise pe larg în Sfînta Evanghelie 
şi în cartea "Faptele Sfinţilor Apostoli”, care totdeauna se pot auzi citindu-se în biserică şi pe 
care nu este nevoie a le aduna pe toate aici. lar nevoinţele şi ostenelile lui, pe care le-a răbdat 
propovăduind pe Hristos, Sfîntul Simeon Metafrast le povesteşte astfel. 


Sfîntul Petru s-a dus din Ierusalim în Cezareea lui Stratonic şi din acei presbiteri care 
urmau după dînsul punîndu-le episcop, s-a dus la Sidon, unde pe mulți tămăduindu-i şi punîndu- 
le episcop, a plecat în Virit, (Beirut) și în Vivli. Punînd şi acolo episcop, s-a dus în Tripoli, unde 
a fost găzduit de un oarecare bărbat înţelegător Marson, pe care l-a pus episcop al credincioşilor 
din Tripolia Feniciei. De acolo s-a dus în Orthosie, apoi în insula ce se numea Antara. De acolo 
s-a dus în Valania în Pont şi în Laodiceea, unde, tămăduind pe mulţi bolnavi, a gonit duhurile 
necurate din oameni și, întărind Biserica credincioşilor, le-a pus şi lor episcop. Apoi, s-a dus în 
Antiohia, cetatea Siriei, unde se ascunsese Simon vrăjitorul, ca să nu-l prindă ostașii trimiși de 
Claudie, împăratul Romei. Apoi, Simon Magul, a fugit din faţa lui Petru în cetățile ludeei. Deci, 
Petru, apostolul Domnului, tămăduind pe mulţi în Antiohia şi propovăduind pe Unul Dumnezeu 
în trei feţe, a pus episcop în Siracuza din Sicilia pe Marchian şi pe Pancratie la Tavromenia; 
apoi a venit în Tianinul Capadociei. De acolo s-a dus în Ancira Galatiei, unde a înviat pe un 
mort cu rugăciunile lui; şi, învățînd pe mulți și botezîndu-i, le-a făcut biserici și, punîndu-le 
episcopi, s-a dus în Sinopi, cetatea Pontului. După aceea s-a dus în Amasia care este în pămîntul 
Pontului. Apoi a mers în Gangra Paflagoniei, Claudinopoli Onoriadei, Nicomidia Bitiniei şi de 
acolo în Niceea. De acolo, silindu-se să meargă la Ierusalim pentru praznicul Paştilor, s-a întors 
şi a venit în Pisinunt, Capadocia şi Siria şi iarăşi a venit în Antiohia. Iar din Antiohia a venit în 
Ierusalim, unde petrecînd el, a venit la dînsul spre cercetare, Sfîntul Apostol Pavel, după al 
treilea an al întoarcerii sale către Hristos, precum singur grăieşte în scrisoarea sa către Galateni: 
După trei ani m-am dus în lerusalim, ca să văd pe Petru şi am petrecut cu dinsul cinci-sprezece 
zile. 


În acest timp, după ce a așezat punerile legilor celor bisericeşti, fericitul Pavel s-a pus 
pe lucrul la care era chemat; iar marele Petru s-a întors iarăşi în Antiohia, unde, punînd episcop 
pe Evod, s-a dus în Sinaid, cetatea Frigiei. De acolo s-a dus în Nicomidia, unde a pus episcop 
pe Prohor, care, după primirea episcopiei, urma pe Sfîntul loan, Cuvîntătorul de Dumnezeu. 
Din Nicomidia, Sfîntul Petru a mers în Ilion, cetatea Elespontului, unde, punînd episcop pe 
Corneliu Sutaşul, s-a întors la Ierusalim, unde i s-a arătat Domnul în vedenie, zicîndu-i: "Scoală, 


Petre, şi mergi la Apus, pentru că este trebuinţă ca cu limba ta să se lumineze Apusul şi Eu voi 
fi cu tine”. 


Într-acea vreme, Simon vrăjitorul a fost prins de ostaşii care îl căutau, precum s-a zis 
mai sus, şi a fost dus la Roma ca să-şi ia plată pentru faptele sale. Dar, fiind dus acolo, prin 
meşteşugul cel vrăjitoresc întuneca mințile multora. Deci, înşelîndu-i, nu numai că n-a luat 
pedeapsă, dar multora li se părea că este dumnezeu, pentru că acel mergător înainte al satanei, 
cu vrăjile sale a făcut pe romani şi pe împăratul Claudie într-atât să se minuneze, încît i-au săpat 
chipul lui şi l-au pus între cele două poduri de pe Tibru, scriind pe el: "Lui Simon, dumnezeului 
cel sfint!" 


De acest lucru, scriitorii bisericeşti Iustin şi Irineu scriu mai pe larg, iar noi, zice Simion 
Metafrast, să venim la cuvîntul de mai înainte. Marele Apostol Petru, spunînd fraților arătarea 
Domnului care i se făcuse lui în vedenie și sfătuindu-se cu dînşii, a plecat iarăşi în Antiohia 
cercetînd bisericile, unde a şi găsit pe Sfîntul Pavel. De acolo s-a dus la Tars, unde a pus episcop 
pe Urban, pe Epafrodit în Lichia Andriatiei şi pe Fugel în Efes, căruia îi zise că s-a abătut de la 
calea cea dreaptă şi s-a învoit cu Simon; apoi pe Apelie, care era frate cu Policarp, la pus episcop 
la Smirna. De aici a venit la Filipeni în Macedonia, unde a pus episcop pe Olimp, iar 
Tesalonicenilor pe lasona şi Corintenilor pe Sila, pe care l-au găsit petrecînd lîngă marele Pavel, 
iar la Patra a pus pe Irodion şi după aceea a plecat în Sicilia. Venind în Tavromenia, a petrecut 
puțină vreme la Pancratie, bărbatul cel cuvîntător. 


Acolo, învăţîind şi botezînd pe unul, anume Maxim, şi punîndu-l episcop, a venit în 
Roma, unde în toate zilele propovăduia, prin adunări și prin case, pe Unul Dumnezeu Tatăl cel 
Atotputernic și pe Domnul lisus, Fiul lui Dumnezeu, Dumnezeu adevărat din Dumnezeu 
adevărat şi pe Sfîntul Duh, Domnul de viaţă făcător. EI a atras pe mulţi la credinţa lui Hristos 
şi, prin Sfîntul Botez, 1-a izbăvit de înşelăciunea idolească. Simon vrăjitorul, văzînd acestea, n- 
a voit să tacă şi a început să tăinuiască asupra lui răutatea sa; pentru că el socotea că este ruşine 
propovăduirea apostolului, prin care se biruia mîndria lui. Deci, a început la arătare să se 
împotrivească învăţăturii celei adevărate, prin cuvintele şi lucrurile sale cele mincinoase, 
clevetind pe Sfîntul Petru prin mijlocul cetăţii, fără de ruşine. EI făcea înaintea poporului niște 
năluciri şi arătări care mergeau înainte și în urma lui şi cărora le zicea că sînt sufletele celor 
morți, şi astfel arăta pe cei înviaţi din morți, care i se închinau lui ca unui Dumnezeu. Pe șchiopi 
îi făcea să umble drept şi să sară; însă toate acestea prin nălucire, iar nu cu adevărat, după 
asemănarea acelui Proteu, vorbitor de basme, care se schimba în diferite chipuri. Căci uneori se 
arăta avînd două feţe, apoi, după puţin, se prefăcea în capră, în şarpe, în pasăre, se asemăna 
focului şi în toate chipurile se schimba, neîncetat înșelînd pe cei proşti. Dar marele apostol al 
Domnului, numai de se uita puţin de departe spre lucrurile lui, îndată toate nălucirile aceluia se 
stingeau. 


Despre cearta Sfîntului Apostol Petru cu Simon vrăjitorul, se mai povestește încă, afară 
de Metafrast, în Prolog şi în Mineiul cel mare, unde citim: Sfîntul Petru, cînd a venit în Roma 
şi i s-a înștiințat de acel Simon, care se numea "Hristos" şi făcea înaintea poporului minuni 
multe, s-a aprins de rîvnă şi a mers în casa lui Simon Magul. Acolo a găsit pe mulți stînd la 
poarta lui şi care îl opriră pe el a intra înăutru, Petru a zis către dînșii: "Pentru ce mă opriți a 
intra la vrăjitorul cel amăgitor?" Iar ei au zis: "Nu este vrăjitor, ci este zeu puternic”. El a pus 
paznici la poarta sa, ca să ştie gîndurile omeneşti”. Aceasta spunînd, au arătat apostolului un 
cîine negru ce zăcea la poartă, zicîndu-i: "Acest cîine omoară pe toţi cei ce gîndesc nedrept 
despre Simon". Sfîntul Petru a zis: "Eu grăiesc adevărat pentru el, că Simon este de la diavol”. 


Deci, apropiindu-se, a zis cîinelui: "Mergi şi spune lui Simon că Petru, Apostolul lui Hristos, 
vrea să intre la tine”. 


Cîinele, mergînd, cu glas omenesc a spus lui Simon ceea ce îi poruncise Petru. Toţi, 
văzînd şi auzind vorbind pe cîine omeneşte, s-au înspăimâîntat. Simon, asemenea, pe același 
cîine l-a trimis, zicîndu-i: "Să intre aici Petru". Intrînd Petru, Simon a început a face năluciri 
înaintea poporului, fiind Petru de faţă. Sfîntul cu puterea lui Hristos, a arătat minuni şi mai mari. 
Şi ce minuni? Din minunile cele multe pe care le-a făcut Sfîntul Petru, cel mai vechi istoric grec 
bisericesc, Eghisipos, care a viețuit aproape de apostoli, povesteşte una singură. 


Unei văduve oarecare din Roma, de bun neam, care se trăgea din seminție împărătească, 
i-a murit fiul de vîrstă tînără; iar maica lui plîngea pentru el cu tînguire. Dar cei ce o mîngîiau 
şi-au adus aminte de bărbaţii care s-au arătat în Roma, adică de Petru şi de Simon vrăjitorul, că 
înviază morţii. Deci, îndată au chemat unii pe Petru, iar alţii pe Simon să vină la acel mort. 
Acolo se adunaseră şi oameni cinstiți și mult popor ca să petreacă pe cel mort la mormînt. 
Sfîntul Petru a zis lui Simon vrăjitorul care se mîndrea cu puterea sa înaintea poporului: "Cine 
din noi va învia pe acest mort, toți să creadă învățăturii aceluia, fiind adevărată”. Poporul a 
lăudat cuvîntul lui Petru. Deci Simon, nădăjduind spre meşteşugul său cel vrăjitoresc, a zis către 
popor: "De voi învia eu pe acel mort, apoi veţi ucide pe Petru?" Poporul a strigat, zicînd: "Îl 
vom arde de viu înaintea ochilor tăi”. Simon, apropiindu-se de patul mortului a început a-şi face 
vrăjile sale prin lucrarea diavolească, care îi ajuta lui şi a făcut astfel, că mortul şi-a mişcat 
capul. Poporul îndată a început să strige: "Tînărul este viu. A înviat mortul”. Iar pe Petru voiau 
îndată să-l arunce în foc. Apostolul însă, făcîndu-le semn cu mîna, îi ruga să tacă. 


Deci, poporul tăcînd, el le-a zis: "De este viu tînărul, apoi să se scoale, să vorbească şi 
să umble; iar, pînă ce aceasta nu o veţi vedea, să știți cu adevărat că Simon vă înşeală cu 
nălucirile şi cu vrăjile sale!" Simon, umblînd mult împrejurul patului şi chemînd diavolul cu 
puterea lui, nimic n-a putut spori; deci, umplîndu-se de ruşine, voia să fugă, dar poporul l-a 
oprit. Sfîntul Petru, ca unul ce înviase pe Tavita cea moartă şi făcuse și alte minuni preaslăvite, 
stînd departe, şi-a ridicat mîinile spre cer şi, înălțîndu-şi ochii în sus, se ruga: "Doamne, lisuse 
Hristoase, Tu ne-ai poruncit nouă, zicînd: Cu numele Meu pe cei morţi să-i înviaţi... Deci, mă 
rog Ţie, înviază pe acest tînăr mort, ca să cunoască popoarele acestea, că Tu eşti adevăratul 
Dumnezeu și nu este altul afară de Tine, care trăiești şi împărăteşti împreună cu Tatăl şi cu 
Sfîntul Duh, în veci. Amin". 


Astfel rugîndu-se, a strigat către cel mort, zicînd: "Tînărule, scoală! Domnul meu lisus 
Hristos te înviază și te tămăduieşte pe tine!" Şi îndată mortul, deschizîndu-şi ochii, s-a sculat și 
a început a grăi şi a umbla. La această povestire a lui Eghisipos, Marcel romanul, care mai 
înainte fusese ucenic al acelui Simon vrăjitorul şi s-a luminat de Sfîntul Petru prin credință și 
prin Sfîntul Botez, într-o scrisoare a sa către sfinții mucenici Nereon şi Arhilie, scriind despre 
aceea, adaugă că tînărul care a înviat, căzînd la picioarele lui Petru, striga: "Am văzut pe 
Domnul lisus poruncind îngerilor, ca pentru rugăciunile tale să mă întoarcă pe mine maicii mele 
celei văduve". 


Atunci tot poporul a început a striga, zicînd: "Unul este Dumnezeu, pe Care îl 
propovăduieşte Petru”. Simon vrăjitorul, cu nălucirea sa făcîndu-și cap de cîine, fugea, însă 
poporul l-a prins și unii voiau să-l ucidă cu pietre, iar alții să-l ardă. Dar Sfîntul Petru i-a oprit, 
zicîndu-le: "Domnul și Învățătorul nostru ne-a poruncit să nu răsplătim rău pentru rău. Lăsaţi-l 
să meargă unde va voi, că destul îi este rușinea şi ocara ce i s-a făcut prin cunoştinţa neputinței 
sale, căci nimic nu pot vrăjile lui”. 


Marcel mai zicea: "Simon, fiind liber, a venit la mine, socotind că eu nu ştiu de acel 
lucru minunat ce se făcuse şi a pus la uşa casei mele un cîine mare legat cu lanţ de fier, zicînd 
către mine: "Voi vedea dacă va veni Petru la tine, precum s-a obişnuit". După un ceas, Sfîntul 
Petru a venit la uşă şi dezlegînd acel cîine, a zis către dînsul: "Du-te şi spune lui Simon vrăjitorul 
să înceteze a înșela pe oameni cu lucrarea diavolească, pentru care Hristos şi-a vărsat sîngele". 
Cîinele, ducîndu-se, a grăit lui Simon cu glas omenesc, spunîndu-i cele poruncite de apostol. 
Eu, auzind şi văzînd aceasta - zice Marcel -, am ieşit degrabă în întîmpinarea Sfîntului Petru şi 
l-am primit cu cinste în casa mea, iar pe Simon vrăjitorul şi pe cîinele acela i-am gonit afară. 
Cîinele atunci, nevătămînd pe nimeni, s-a repezit numai la Simon şi, apucîndu-l cu dinţii, l-a 
trîntit la pămînt. lar Petru, privind la aceea pe fereastră, poruncea cîinelui, în numele lui Hristos, 
să nu vatăme trupul lui Simon. Deci, cîinele, nevătămîndu-i trupul, i-a rupt toate hainele de pe 
dînsul, încît nici o parte a corpului nu mai rămăsese acoperită. 


Poporul, văzînd aceasta, striga contra lui Simon, ocărîndu-l şi batjocorindu-l. Astfel, l- 
a gonit din cetate, împreună cu acel cîine. Simon, pentru nişte ruşini și înfruntări ca acestea, un 
an întreg nu s-a mai arătat în Roma, pînă ce a venit ca împărat după Claudie, Nero. Atunci, 
înrăutățitul, venind înaintea lui Nero, care, cercetînd despre el, a fost lăudat de cei răi, încît 
împăratul l-a iubit foarte mult şi l-a făcut prietenul său. 


În Prolog și în Mineiul cel mare se mai povesteşte despre Simon şi aceasta: Odată a zis 
că are să se lase să fie tăiat și a treia zi are să învieze. Atunci, el a pus în locul său un berbece, 
făcîndu-l om prin nălucire şi a fost tăiat berbecul în locul lui. Sfîntul, gonind diavoleasca 
nălucire de la berbecul cel tăiat, s-a văzut lucrul cel mincinos al lui Simon, cunoscîndu-se de 
toți, că nu Simon este tăiat, ci berbecul. Despre biruinţa desăvîrşită a Sfîntului Petru asupra 
acelui vrăjitor şi despre pierzarea lui, de toţi se scrie cu un glas astfel: Simon vrăjitorul, neputînd 
întru nimic să biruiască pe Apostolul Petru, nici să sufere mai mult înfruntarea şi ruşinea sa, s- 
a făgăduit că se va înălța la cer. 


Deci, adunînd el toată puterea diavolilor care îi slujeau, s-a dus în mijlocul cetății Roma 
Şi, suindu-se pe o zidire înaltă, avînd capul încununat cu cunună de dafini, a început din înălțime 
cu mînie a grăi către popor: "Romani, deoarece pînă acum ați petrecut în nebunie şi lăsîndu-mă 
pe mine, ați urmat lui Petru, acum și eu vă voi lăsa şi nu voi mai apăra cetatea aceasta. Deci, 
voi porunci îngerilor mei ca în fața voastră să mă ia în mîinile lor și să mă înalțe la tatăl meu 
din cer. De acolo voi trimite mari pedepse asupra voastră, că n-aţi ascultat cuvintele mele, nici 
n-aţi crezut lucrurilor mele”. 


Vrăjitorul Simon, zicînd acestea, a plesnit din miini, s-a înălțat în văzduh, a început a 
zbura şi a se sui în sus înălțîndu-l diavolii. Poporul, mirîndu-se foarte, zicea unul către altul: 
Acest lucru este de la Dumnezeu, ca să zboare trupul prin văzduh. Atunci marele Apostol Petru 
a început a se ruga în auzul tuturor, zicînd: "Doamne Iisuse Hristoase, Dumnezeul meu, arată 
înşelăciunea acelui vrăjitor, ca să nu smintească popoarele, care cred în Tine!" Apoi iar a strigat, 
zicînd: "Vouă, diavolilor, vă poruncesc, în numele Dumnezeului meu, să nu-l purtaţi mai mult, 
ci să-l lăsaţi acolo în văzduh unde este acum!" 


Atunci diavolii cei certaţi de apostol, îndată au fugit de la Simon prin văzduh şi ticălosul 
vrăjitor a căzut jos, precum odinioară a căzut diavolul cel lepădat din cer, şi astfel i s-a sfărîmat 
tot trupul. Poporul, văzînd acestea, a strigat multă vreme, zicînd: "Mare este Dumnezeul 
propovăduit de Petru. În adevăr, nu este altul decît Dumnezeul cel adevărat!" 


Vrăjitorul căzînd, deși se zdrobise foarte rău, era încă viu, după rînduiala lui Dumnezeu, 
ca să cunoască neputinţa şi ticăloşia sa cea diavolească, să se umple de ruşine şi să înțeleagă 
puterea lui Dumnezeu cel Atotputernic. El zăcea sfărîmat pe pămînt, suferind dureri cumplite 
în toate mădularele și fiind de rîs la tot poporul; iar a doua zi şi-a lepădat răul şi spurcatul său 
suflet, dîndu-l în mîinile diavolilor, ca să-l ducă la tatăl lor, satana. Sfîntul Petru, după căderea 
lui Simon, stînd la un loc înalt și făcînd semn cu mîna poporului, care striga, să tacă, a început 
a-l învăţa cunoştinţa adevăratului Dumnezeu; şi vorbind mult către dînşii, pe cei mai mulți i-a 
povăţuit la credința creștinească. 


Împăratul Nero, aflînd de moartea cea rușinoasă a prietenului său, s-a mîniat pe Sfîntul 
Apostol Petru şi voia să-l ucidă. Dar acea mînie şi răutate împărătească nu s-a săvîrşit îndată 
asupra Sfîntului Apostol, ci după cîțiva ani, după cum spune Sfîntul Simeon Metafrast. 


După moartea lui Simon vrăjitorul, Sfîntul Petru n-a mai stat mult în Roma (Deci 
zadarnică este credința papistaşilor, căci Sfîntul Petru a fost 25 de ani episcop al Romei, credință 
pe care-și sprijină ei primatul papal), ci, luminînd pe mulţi prin Sfîntul Botez, le-a făcut biserică 
Şi, punîndu-le pe Lin episcop, s-a dus în Parachin, unde a pus episcop pe Epafrodit, altul, nu cel 
dintîi. După aceea s-a dus în Sirmia, cetatea Spaniei, de unde, punînd episcop pe Epenet, s-a 
dus în Cartagina, cetatea Africii. De acolo, sfinţind episcop pe Crescent, s-a dus în Egipt, în 
cetatea cea cu şapte porți, care se numeşte Teba, punîndu-l episcop pe Ruf, iar în Alexandria |- 
a pus episcop pe Marcu Evanghelistul. Apoi s-a dus în Ierusalim, avînd descoperire despre 
Adormirea Preacuratei Fecioare Maria, Născătoarea de Dumnezeu. 


Deci, după aceea s-a întors iarăşi în Egipt. Apoi, trecînd Africa, s-a dus la Roma şi de 
acolo la Mediolan (Milan) şi la Fotichin, din care, punînd episcopi şi preoţi, s-a dus în Britania. 
Acolo, petrecînd multă vreme şi aducînd multe popoare la credinţa în Hristos, a văzut pe un 
înger, care i s-a arătat, zicîndu-i: "Petre, s-a apropiat vremea ducerii tale din viaţa aceasta; deci, 
se cade să te întorci la Roma, unde, suferind moarte pe cruce, vei lua răsplătire dreaptă de la 
Domnul nostru lisus Hristos". Petru, mulțumind lui Dumnezeu de aceasta, a mai zăbovit cîteva 
zile în Britania, întărind Bisericile, punînd episcopi, preoţi şi diaconi. Iar în al doisprezecelea 
an al împărăției lui Nero, s-a întors în Roma. Aici a pus episcop pe Clement, în ajutorul 
ocîrmuirii bisericeşti, care se lepăda şi nu voia un jug ca acela. Însă Clement, plecîndu-se 
cuvintelor Apostolului Petru, şi-a plecat grumazul sub jugul lui Hristos şi, împreună cu 
învățătorul său și cu ceilalți bărbaţi, trăgeau căruţa cuvîntului lui Dumnezeu. Deci, în Roma 
mulți bărbaţi şi femei, din cei de bun neam și prealuminaţi şi chiar din rînduiala senatorilor, s- 
au luminat cu Sfîntul Botez şi astfel au îmbrățișat religia creștină. 


Împăratul Nero avea două femei frumoase, pe care le iubea mai mult decît pe celelalte 
femei ale sale. Ele, primind sfinta credință, s-au întărit în viaţa cea curată și nu voiau să se 
supună voinţei împăratului care era pătimaş. Dar el, fiind fără de rușine în pofte şi nesăţios în 
fapte necurate, s-a mîniat asupra Bisericii credincioşilor, dar mai ales asupra Apostolului Petru, 
care era pricinuitorul întoarcerii la creștinism şi la viaţa cea curată a celor două femei ale sale. 
Aducîndu-şi aminte, pe lîngă aceasta, şi de moartea lui Simon vrăjitorul, care îi era prieten bun, 
căuta pe Petru ca să-l ucidă. 


Aici Eghisipos, istoricul bisericesc cel mai sus pomenit, scrie: "Pe cînd Sfîntul Petru era 
căutat spre ucidere, l-au rugat credincioşii să se ascundă şi să iasă din Roma, pentru folosul 
multora. Dar Petru n-a voit să facă aceasta, ci dorea să pătimească şi să moară pentru Hristos. 
Poporul credincios, plîngînd, ruga pe apostol să-și păzească viaţa atît de trebuincioasă Sfintei 
Biserici, care se înviforează în mijlocul primejdiilor de valurile necredincioşilor. Deci, văzînd 


Sfîntul Petru lacrimile turmei celei cuvîntătoare a lui Hristos, a făgăduit să iasă din cetate şi să 
se ascundă; iar noaptea, făcînd sobornicească rugăciune şi sărutînd pe toţi, a plecat singur. Pe 
cînd era la porțile cetăţii, a văzut înaintea sa pe Mîntuitorul Hristos venind către cetate; iar Petru, 
închinîndu-se Lui, I-a zis: Doamne, unde mergi? Răspuns-a Domnul: Mă duc în Roma, ca iarăși 
să mă răstignesc! 


Zicînd Domnul acestea, S-a făcut nevăzut. Petru, minunîndu-se, a cunoscut că Hristos, 
pătimind pentru robii Săi, ca întru adevăratele Sale mădulare, voieşte ca şi cu trupul să 
pătimească în Roma. Deci, s-a întors iarăşi în biserică şi a fost prins de către ostași, care l-au 
dat spre moarte. 


Sfîntul Simeon Metafrast povesteşte, că nu a fost prins numai Sfîntul Petru singur, ci şi 
mulţi credincioşi, între care erau şi Clement, Irodion şi Olimp. Pe aceştia, tiranul Nero i-a 
osîndit la tăiere cu sabia, iar pe Sfîntul Petru, la răstignire. Luîndu-i ostașii pe toți, i-a dus la 
locul de moarte. Pe Clement, iertîndu-l, l-au lăsat în pace, ca pe unul ce era rudenie 
împărătească, iar pe Irodion şi Olimp, care veniseră cu Sfîntul Petru în Roma, i-au ucis cu sabia 
şi împreună cu ei au tăiat şi o mulțime de credincioşi. Sfintul Petru a rugat pe răstignitorii săi 
să-l răstignească cu capul în jos şi nu drept, cinstind întru aceea pe Domnul său, Care de voie 
S-a răstignit pe cruce, ca să nu semene Aceluia întru răstignire, ci sub picioarele Lui să-şi plece 
capul. 


Astfel s-a sfîrşit marele Apostol al lui Dumnezeu, Sfîntul Petru, prin moarte pe cruce, 
preamărind pe Dumnezeu, pentru că din pricina piroanelor din mîini şi din picioare, suferea 
multă durere şi fără de prihană şi-a dat sufletul în mîinile lui Dumnezeu, în 29 de zile ale lunii 
iunie. Sfîntul Clement, ucenicul Sfîntului Petru, cerînd trupul apostolului, l-a luat de pe cruce 
ŞI, învelindu-l, a chemat pe credincioșii care rămăseseră şi pe arhierei şi l-au îngropat cu cinste. 
Asemenea şi trupurile Sfinţilor Irodion şi Olimp, care au pătimit cu el, şi pe ale celorlalți 
credincioşi, îngropîndu-le cu cinste, au slăvit pe Hristos Dumnezeul, împreună cu Tatăl şi cu 
Sfîntul Duh în veci. Amin. 


ÎNTRU TOT LĂUDATULUI APOSTOL PAVEL 
(29 IUNIE) 


Sfîntul Apostol Pavel, care mai înainte de apostolie se numea Saul, era de neam iudeu 
din seminţia lui Veniamin. El s-a născut în Tarsul Ciliciei, din părinţi cinstiți, care mai înainte 
au petrecut în Roma, apoi s-au mutat în Tarsul Ciliciei cu cinstitul titlu de cetăţeni romani, 
pentru care Pavel s-a şi numit roman. El era rudenie cu Sfîntul întîiul Mucenic şi Arhidiacon 
Ştefan. A fost dat de părinţii săi în Ierusalim la învăţătura cărții şi a toată legea lui Moise şi a 
fost ucenic al slăvitului dascăl Gamaliel. El avea un prieten la învățătură, cu care împreună era 
ucenic, pe Varnava, care s-a făcut după aceea apostol al lui Hristos şi se deprinsese bine la legea 
părintească, era foarte rîvnitor după ea şi se lipise de farisei. 


Pe vremea aceea, în lerusalim şi în cetăţile dimprejur, precum şi prin sate, se răspîndise 
buna vestire a lui Hristos, de către sfinții apostoli. Și ei aveau multă întrebare cu fariseii, cu 
saducheii şi cu toți cărturarii şi învățătorii legii evreieşti, cărora, propovăduitorii lui Hristos le 
erau urîți şi prigoniţi. Deci, Saul ura şi el pe Sfinţii Apostoli şi nici nu voia să audă 
propovăduirea lor cea despre Hristos, iar pe Varnava, care era acum apostol al lui Hristos, îl 
batjocorea, vorbind hule împotriva lui Hristos. 


Pe cînd rudenia lui, Sfîntul Mucenic şi Arhidiaconul Ştefan, era ucis cu pietre de către 
evrei, lui Saul nu numai că nu-i era jale de sîngele care se vărsa fără de vină a rudeniei sale, ci 
se învoia la acea ucidere şi păzea hainele evreilor celor ce ucideau pe Ștefan. Deci, luînd putere 
de la arhierei şi de la bătrîni, făcea mult rău Bisericii. EI intra în casele credincioşilor, de unde 
tîra pe bărbaţi şi pe femei şi îi ducea în temnițe. Nu era destul că prigonea pe credincioșii din 
Ierusalim, dar s-a dus şi în Damasc cu scrisoare arhierească, suflînd cu izgonire şi cu ucidere 
contra ucenicilor Domnului, vrînd ca şi acolo, de va afla bărbaţi şi femei crezînd în Hristos, să- 
i prindă şi să-i ducă legaţi la Ierusalim. Aceasta a fost pe vremea împărăției lui Tiberiu. 


Apropiindu-se el de Damasc, deodată l-a strălucit o lumină din cer şi, căzînd la pămînt, 
a auzit un glas, zicîndu-i: Saule, Saule, pentru ce mă prigoneşti ? lar el, înspăimîntîndu-se, a 
zis: Cine ești, Doamne? lar Domnul a zis: Eu sînt lisus, pe Care tu îl prigonești. Cu greu îţi 
este ție a lovi cu piciorul împotriva boldului. lar el, tremurînd şi înspăimîntîndu-se, a zis: 
Doamne, ce îmi porunceşti să fac? lar Domnul i-a zis: Scoală-te şi intră în cetate și ţi se va 
spune ce ţi se cade să faci. 


Asemenea s-au înspăimîntat și ostașii care erau cu Saul, minunîndu-se pentru că glasul 
care grălia lui Saul îl auzeau, dar nu vedeau pe nimeni. Atunci Saul, sculîndu-se de la pămînt și 
deschizîndu-şi ochii săi, n-a văzut pe nimeni, pentru că orbise de ochii cei trupeşti, începînd a i 
se lumina ochii cei duhovniceşti. Deci, alţii l-au luat de mînă şi l-au dus în Damasc, unde a 
petrecut trei zile, fără să vadă, nemîncînd, nici bînd nimic, ci rugîndu-se neîncetat. În Damasc 
era și Sfîntul Apostol Anania, căruia i se arătase Domnul în vedenie şi căruia i-a poruncit să-l 
caute pe Saul, care locuia în casa unui om, anume luda; deci, să se ducă acolo şi să-i lumineze 
ochii lui cei trupeşti prin atingere, iar pe cei sufletești prin Sfîntul Botez. 


Atunci Anania a răspuns: Doamne, am auzit de la mulţi despre bărbatul acesta, cite 
răutăţi a făcut sfinţilor Tăi în Ierusalim, şi chiar aici a venit cu putere să lege pe toți cei ce 
cheamă numele Tău! lar Domnul a zis către dînsul: Mergi fără de frică, fiindcă acesta Îmi este 
vas ales, ca să poarte numele Meu înaintea neamurilor, împăraților şi fiilor lui Israil, pentru 
că îi voi spune cite i se cade lui să pătimească pentru numele Meu. Sfintul Anania, mergînd 
după porunca Domnului şi găsind pe Saul, şi-a pus mîinile peste dînsul. Atunci, deodată au 
căzut de pe ochii lui niște solzi și îndată a văzut. Apoi, sculîndu-se, s-a botezat și s-a umplut de 
Duhul Sfînt, care I-a sfințit pe el spre apostolească slujbă, fiind numit din Saul, Pavel. După 
aceea, Pavel a început prin sinagogi a propovădui pe Hristos, că este Fiul lui Dumnezeu; iar cei 
ce-l auzeau se mirau toţi şi ziceau: Oare nu este acesta acela care în Ierusalim gonea pe cei ce 
chemau numele lui lisus Hristos? Aici n-a venit oare ca să lege pe unii ca aceia și să-i ducă la 
arhierei? Dar iată că el mai mult se întăreşte și tulbură pe evreii care petrec în Damasc, 
atrăgindu-i pe dinşii către isus Hristos. 


Atunci iudeii s-au umplut de mînie asupra lui şi s-au sfătuit să-l omoare. Ei străjuiau 
porțile cetăţii ziua şi noaptea ca să nu poată scăpa de dînşii. Dar ucenicii lui Hristos, care erau 
în Damasc cu Anania, aflînd de sfatul iudeilor, că vor să-l ucidă pe Pavel, l-au luat noaptea şi 
l-au lăsat într-o coşniţă peste zidul cetăţii. Deci, plecînd el din Damasc, nu s-a întors la 
Ierusalim, ci mai întîi s-a dus în Arabia, precum despre aceasta scrie către Galateni: Nu m-am 
lipit de trup şi sînge, nici m-am suit în Ierusalim la apostolii cei mai înainte de mine ci m-am 
dus în Arabia, şi de acolo m-am întors iarăși în Damasc; iar mai pe urmă, adică după trei ani, 
m-am dus în Ierusalim, ca să văd pe Petru. 


Venind în Ierusalim, Sfîntul Pavel se ispitea să se lipească de ucenicii Domnului, iar ei 
se temeau de dînsul, necrezînd că este ucenicul Domnului. Sfîntul Apostol Varnava, văzîndu-l 
şi înțelegînd întoarcerea lui spre Hristos, s-a bucurat şi l-a dus la apostoli. Iar el le-a spus lor, 
cum a văzut în cale pe Domnul, ce i-a zis şi cum în Damasc propovăduia numele lui lisus 
Hristos. Deci Sfinţii Apostoli, auzind aceasta, s-au umilit și, de bucurie, slăveau pe Domnul 
Hristos, iar Sfîntul Pavel şi în lerusalim se întreba cu iudeii şi cu elinii pentru numele Domnului 
nostru lisus Hristos. 


Odată, stînd în biserică şi rugîndu-se, a rămas uimit şi a auzit pe Dumnezeu, zicîndu-i: 
Sîrguiește-te şi ieşi degrabă din Ierusalim, fiindcă aici nu vor primi mărturia ta pentru Mine. 
Iar el a zis către Domnul: "Singuri iudeii ştiu că eu puneam în temniță şi băteam prin adunări 


pe cei ce credeau în Tine, iar cînd se vărsa sîngele lui Ștefan, mărturisitorul Tău, stăteam singur 
acolo, pentru că şi eu voiam uciderea lui şi păzeam hainele celor ce-l ucideau pe el”. Atunci 
Domnul a zis către dînsul: Mergi, că Eu te voi trimite pe tine la neamuri departe! 


După vedenia aceasta, Sfîntul Pavel, deşi voia să mai zăbovească în Ierusalim cîteva 
zile, ca să se îndulcească de fraţi şi de vorbele apostolilor, însă nu se putea, fiindcă aceia cu care 
se întreba despre Hristos, se porniseră spre mînie şi căutau să-l ucidă. Dar frații, înţelegînd 
aceasta, l-au dus în Cezareea şi l-au lăsat în Tars, unde Sfîntul Pavel a petrecut învăţînd poporul 
cuvîntul lui Dumnezeu, pînă ce a venit Varnava de l-a luat şi l-a dus în Antiohia. Acolo, învăţind 
în biserică un an întreg, mult popor a întors la Hristos; numindu-i pe ei creștini. După împlinirea 
anului, amîndoi Sfinţii Apostoli, Varnava şi Pavel, s-au întors în Ierusalim şi au spus Sfinţilor 
Apostoli cum darul lui Dumnezeu a lucrat în Antiohia şi cum Biserica lui Dumnezeu din 
Ierusalim s-a veselit foarte mult. Apoi, a adus multă milostenie de la antiohienii cei de bunăvoie 
dătători, pentru fraţii cei săraci şi scăpătaţi, care petreceau în Iudeea; deoarece pe atunci, 
împărățind Claudie, era foarte mare foamete, după proorocia Sfîntului Agav, care era unul din 
cei şaptezeci de ucenici. 


Plecînd ei din Ierusalim, s-au dus iarăşi în Antiohia, unde petrecînd cîtva timp în post şi 
rugăciuni, în slujba dumnezeieştii Liturghii şi în propovăduirea cuvîntului lui Dumnezeu, Duhul 
Sfînt a voit să-i trimită pe dînșii la popoare spre propovăduire, zicînd către cei mai mari ai 
Bisericii din Antiohia: Deosebiţi-Mi pe Varnava şi pe Pavel la lucrul pentru care i-am chemat 
pe dinşii. Atunci ei, postind, rugîndu-se şi punîndu-şi mîinile pe dînșii, i-au eliberat, iar Pavel 
şi Varnava, fiind trimişi de Duhul Sfînt, s-au dus în Seleucia. Apoi, de acolo au plecat în Cipru 
ŞI, venind în Salamina, au vestit Cuvîntul lui Dumnezeu în adunările iudeilor. 


După aceea, străbătînd insula pînă la Iafa, au aflat pe un oarecare prooroc iudeu vrăjitor 
şi mincinos, cu numele Bariisus sau Elimas, care era împreună cu antipatul Serghie Pavel, 
bărbat înțelept. Acest antipat, chemînd la dînsul pa Varnava și pe Pavel, încerca să audă de la 
dînșii cuvîntul lui Dumnezeu. Deci, a crezut cele grăite de dînşii. Dar Elimas vrăjitorul se 
împotrivea lor, cercînd să întoarcă pe antipat de la credinţă. Iar Sfîntul Pavel umplîndu-se de 
Duhul Sfînt şi căutînd spre acel vrăjitor, a zis: "O, plinule de toată înşelăciunea și răutatea, fiu 
al diavolului, vrăjmaş a toată dreptatea, nu încetezi a răzvrăti căile Domnului cele drepte? 
Acum, iată, mîna Domnului să fie peste tine şi vei fi orb, nevăzînd soarele pînă la o vreme!" 
Atunci, deodată a căzut peste dînsul o ceaţă și întuneric şi, pipăind, căuta povaţă. Antipatul, 
văzând cele ce se făcuseră, a crezut, minunîndu-se de învățătura Domnului. Împreună cu dînsul 
a crezut și mult popor, iar Biserica lui Hristos se înmulțea. Sfîntul Pavel şi cei ce erau cu el, 
plecînd de la Iafa, au mers în Perga Pamfiliei și de acolo în Antiohia Pisidiei, care este alta, 
afară de Antiohia cea mare a Siriei. 


Acolo a propovăduit pe Hristos, pînă ce mulţi au crezut. lar zavistnicii iudei, au 
îndemnat pe mai marii cetăţii, care erau de păgînătatea elinească, să izgonească cu necinste din 
cetate şi din hotarele lor pe sfinţii apostoli. Iar ei, scuturînd praful de pe picioarele lor, au plecat 
în Iconia, unde, petrecînd multă vreme, au îndrăznit la propovăduirea cuvîntului. Acolo au adus 
la credință mulțime multă de iudei şi elini, nu numai cu propovăduirea, ci şi cu semne şi minuni, 
care se făceau prin mîinile lor. Acolo au adus la credință și pe Sfînta fecioară Tecla, făcînd-o 
mireasă a lui Hristos. Iudeii care nu crezuseră au îndemnat pe elini, cu mai marii lor, să ocărască 
pe apostoli şi să-i ucidă cu pietre. Ei, aflînd de aceasta, au fugit în părțile Liconiei, în Listra, 
Derbe și în cele din jurul lor. Acolo au fost binevestitori, căci au ridicat în picioare, cu numele 
lui Hristos, pe un om şchiop din naștere, care nu umblase niciodată şi care îndată a sărit şi 


umbla. Poporul, văzînd această minune, şi-a ridicat glasul, zicînd: Zeii, asemănindu-se 
oamenilor, s-au pogorit la noi. 


Ei numeau pe Varnava, Die, iar pe Pavel, Hermes. Deci, aducînd tauri și împletindu-le 
cununi, voiau să le facă jertfe. Dar Varnava şi Pavel, rupîndu-şi hainele de pe ei, au venit între 
popor strigînd şi zicînd: "Oamenilor, de ce faceţi aceasta, că și noi sîntem oameni pătimaşi ca 
şi voi”. Apoi, au început a le vorbi despre un Dumnezeu Care a făcut cerul, pămîntul, marea şi 
toate cele dintr-însele; Care dă ploaie din cer, rînduiește vremuri roditoare şi umple de hrană și 
de veselie inimile omenești. 


Grăindu-le acestea, abia au potolit poporul, ca să nu le jertfească. Deci, petrecînd ei în 
Listra şi învăţîind, au venit din Antiohia şi din Iconia niște iudei şi au îndemnat poporul să se 
depărteze de apostoli, zicîndu-le: "Aceia nu grăiesc nimic adevărat, ci spun numai minciuni". 
Ei au răzvrătit şi mai rău pe acei oameni, încît pe Sfîntul Pavel, ca pe un mai mare al cuvîntului, 
l-au bătut cu pietre şi l-au scos afară din cetate, socotind că a murit. Dar el, sculîndu-se, a intrat 
în cetate şi a doua zi a plecat cu Varnava în Derbe, binevestind şi învăţînd pe mulţi în cetatea 
aceea, apoi s-au întors iar în Listra, în Iconia şi în Antiohia Pisidiei. Aici, întărind sufletele 
ucenicilor, i-a rugat să petreacă în credinţă şi le-a hirotonisit preoţi la toate bisericile; apoi, 
rugîndu-se cu post, i-au încredinţat Domnului în Care crezuseră. 


După aceea, trecînd Pisidia, au venit în Pamfilia şi în Persia, vorbind cuvîntul Domnului 
şi s-au pogorit în Italia. De acolo s-au dus cu corabia în Antiohia Siriei, de unde au fost trimiși 
de la început de Duhul Sfînt să propovăduiască neamurilor cuvîntul Domnului. Deci, ajungînd 
în cetatea Antiohia, au adunat Biserica și au spus tuturor, cîte a făcut Dumnezeu cu dînşii şi cîte 
popoare din neamuri au fost aduse la Hristos. După cîtăva vreme, în Antiohia se făcuse ceartă 
pentru tăierea împrejur, între iudeii și elinii care crezuseră. Unii ziceau că nu este cu putință a 
se mîntui fără tăierea împrejur, alții socoteau lucrul greu acea tăiere împrejur. Pentru aceea a 
fost nevoie ca Sfinţii Apostoli Pavel şi Varnava să se ducă în Ierusalim la apostoli şi la bătrîni 
ca să-l întrebe de tăierea împrejur şi să le vestească că Dumnezeu a deschis păgînilor uşa 
credinţei. 


Această vestire a bucurat foarte mult pe toţi frații leru-salimului. Şi Sfinţii Apostoli şi 
bătrînii, sfătuindu-se soborniceşte în Ierusalim, au lepădat cu totul tăierea împrejur a Legii 
vechi, ca netrebuincioasă darului cel nou şi le-au poruncit să se ferească de mîncările jertfite 
idolilor şi de lucrurile necurate şi întru nimic să nu facă strimbătate aproapelui. La plecare, cei 
din Ierusalim au trimis în Antiohia, cu Sfinţii Pavel şi Varnava, pe Iuda şi pe Sila. Ajungînd ei 
în Antiohia, au petrecut acolo multă vreme, apoi s-au dus iar la neamuri, despărțindu-se unul 
de altul, Varnava a luat pe Marcu, rudenia sa şi s-a dus la Cipru, iar Pavel, luînd pe Sila, s-a dus 
în Sicilia şi în Siria şi, străbătînd cetățile de acolo, a întărit Bisericile. Apoi, venind în Derbe şi 
în Listra, a tăiat împrejur pe Timotei, ucenicul său, pentru iudeii care cîrteau. 


De acolo s-a dus în Frigia şi în părțile Galatiei. Apoi s-a dus în Misia și voia să se ducă 
şi în Bitinia, dar Duhul Sfînt n-a voit să-l lase să se ducă acolo. Pentru că Pavel, fiind în Troada 
cu cei ce îi urmau lui, i s-a arătat noaptea o vedenie în felul acesta: un bărbat oarecare, cu chipul 
macedonean, stătea înaintea lui şi-l ruga, zicîndu-i: "Vino în Macedonia şi ne ajută”. Pavel a 
cunoscut, după vedenia aceea, că îl cheamă Domnul în Macedonia, ca să propovăduiască. Deci, 
plecînd din Troada, s-a dus la Samotracia, a doua zi la Neapoli şi de acolo la Filipi, care este 
cea dintîi cetate a acestei părți a Macedoniei şi colonie romană. Acolo, pe o femeie oarecare, 
cu numele Lidia, vînzătoare de porfiră, învăţind-o credinţa în Hristos şi botezînd-o, a fost rugat 
de dînsa să petreacă în casa ei împreună cu ucenicii săi. 


Pavel, mergînd odată la adunarea bisericească spre rugăciune, l-a întîmpinat o fecioară 
care avea un duh necurat şi făcea multă dobîndă stăpînilor săi, vrăjind. Ea urma lui Pavel şi 
ucenicilor lui, strigînd: "Acești oameni sînt slugile Dumnezeului celui de sus, care ne vestesc 
calea mîntuirii”. Aceasta o făcea în mai multe zile; iar Pavel, supărîndu-se şi întorcîndu-se spre 
dînsa a certat duhul în numele lui lisus Hristos şi l-a gonit dintr-însa. Stăpînii ei, văzînd că le- 
au pierit nădejdea cîștigului lor, au prins pe Pavel şi pe Sila şi s-au dus la boieri şi la voievozi, 
zicînd: "Oamenii aceștia ne tulbură cetatea şi, fiind evrei, au niște obiceiuri care nu ni se cade 
a le primi, nici a le face, noi fiind romani". 


Voievozii, rupîndu-le hainele, au poruncit să-i bată cu toiege. Deci, dîndu-le multe bătăi, 
i-au băgat în temniță, dar ei rugîndu-se, pe la miezul nopţii temniţa s-a cutremurat, uşile s-au 
deschis şi legăturile s-au dezlegat. Străjerul temniţei, văzînd acest lucru, a crezut în Hristos, i-a 
dus în casa sa, i-a spălat de răni şi s-a botezat cu toată casa, apoi le-a pus masă şi s-au întors iar 
la temniță. 


A doua zi, voievozii, căindu-se că au bătut cu asprime pe oamenii cei nevinovaţi, au 
trimis la temniță, poruncind să-i lase liberi și să se ducă unde vor voi. Pavel a zis către dînșii: 
"Pentru ce ne-au bătut pe noi înaintea poporului, fiind nevinovaţi şi de neam romani Și, punîndu- 
ne în temniță, acum voiesc să ne scoată? Dar nu așa: Să vină ei singuri să ne scoată!" Trimișii, 
întorcîndu-se, au spus voievozilor cuvintele lui Pavel. Voievozii s-au temut, aflînd că legații 
care i-au bătut sînt romani. 


Deci, ducîndu-se, i-au rugat să iasă din temniţă şi din cetate. leșind ei din temniţă s-au 
dus în casa Lidiei, femeia la care găzduise mai înainte şi a mîngîiat pe fraţii ce se adunaseră 
acolo, sărutîndu-i. Şi s-au dus apoi în Amfipoli şi la Apolonia, iar după aceea au venit în 
Tesalonic, unde pe mulți au cîştigat prin buna lor vestire. Zavistnicii iudei, adunînd pe niște 
oameni răuclevetitori, au năvălit asupra casei lui Iason, unde găzduiau apostolii şi, negăsind pe 
apostoli, au prins pe Iason şi pe unii din frați, pe care-i duseseră la mai mari cetăţii, clevetindu- 
i ca pe niște potrivnici Cezarului, zicînd că este alt împărat, care se numeşte isus. Deci, lason 
abia a fost liberat din supărarea aceea. 


Sfinţii apostoli, care se ascunseseră de acei zavistnici, au ieşit noaptea din cetate și au 
mers în Veria. Dar şi acolo zavistia evreiască n-a dat odihnă Sfintul Pavel, pentru că, 
înştiințîndu-se evreii din Tesalonic că Pavel propovăduiește Cuvîntul lui Dumnezeu şi în Veria, 
au mers şi acolo, pornind și tulburînd popoarele și ridicîndu-le contra lui Pavel. Deci sfîntul 
apostol a fost nevoit să iasă şi de acolo, nu că se temea de moarte; ci, fiind rugat de frați ca să- 
şi ferească viaţa pentru mîntuirea multora. El a fost lăsat de ei să meargă pe lîngă mare, iar pe 
Sila şi pe Timotei i-a lăsat acolo să întărească pe cei nou luminaţi, pentru că ştia că iudeii caută 
numai capul lui. 


Deci, a şezut în corabie și a plecat la Atena. Acolo, văzînd cetatea plină de idoli, se rupea 
cu duhul, fiindu-i jale de pierzarea atîtor de multe suflete. Se întreba în toate zilele cu iudeii în 
adunări şi în tîrguri, asemenea şi cu elinii şi cu filosofii lor. Astfel, el a fost dus de ei la Areopag, 
un loc care se numea așa fiindcă se făceau judecăţile cele de moarte la capiștea lui Area. L-au 
dus pe el acolo, pe de o parte, pentru că voiau să audă ceva nou de la dînsul; iar pe de alta - 
precum zice Sfîntul loan Gură de Aur -, ca să-l dea judecății, muncilor și morţii, de vor auzi de 
la dînsul ceva vrednic de pedeapsă. Sfîntul Pavel, luînd pricină de la o capiște care avea scrisă 
deasupra: "Necunoscutului Dumnezeu", a început a le propovădui pe adevăratul Dumnezeu, 
care le era neștiut pînă atunci, zicîndu-le: "Pe care Dumnezeu, neştiindu-l îl cinstiți cu 


bunăcuviință, pe Acesta şi eu Il propovăduiesc vouă!" Şi le spunea cele despre Dumnezeu, 
Ziditorul a toată lumea, pentru pocăință, pentru judecată şi pentru învierea morților. 


Auzind ei de învierea morților, unii îşi băteau joc, alţii încă voiau să mai audă despre 
aceea. Deci, Pavel a ieşit din mijlocul lor neosîndit ca un nevinovat, iar Cuvîntul lui Dumnezeu 
nu era fără de folos şi fără de cîştigarea sufletelor, căci unii bărbați, lipindu-se de el, au crezut 
în Hristos, între care era și Dionisie Areopagitul și o cinstită femeie cu numele Damar şi alții 
mulți cu dînşii s-au botezat. 


Pavel, ieşind din Atena, a mers în Corint și a petrecut acolo la un iudeu cu numele 
Acvila. La dînsul a venit din Macedonia și Sila cu Timotei şi slujeau împreună cuvîntului. 
Acvila şi femeia sa, Priscila, erau cu meșteșugul făcători de corturi. Pavel, deprinzîndu-se cu 
meșteșugul lor, lucra împreună cu ei cîştigîndu-şi hrana lui și a celor împreună cu dînsul din 
osteneala miinilor sale, precum zice în epistola către Tesaloniceni: Nu în zadar am mincat piine 
de la cineva, ci lucrind ziua şi noaptea, ca să nu îngreunez pe nimeni. Și iarăşi: Trebuinţei mele 
și celor ce au fost cu mine, au slujit miinile mele. Şi se întreba cu iudeii prin adunări în toate 
sîmbetele, mărturisindu-le că Iisus Hristos este adevăratul Mesia. Iudeii, împotrivindu-se, 
huleau, iar Pavel şi-a scuturat hainele, zicînd către dînşii: Singele vostru asupra capetelor 
voastre, că eu sînt curat; de acum mă voi duce la neamuri. 


Cînd Pavel voia să se despartă de Corint, Domnul i S-a arătat noaptea în vedenie, 
zicîndu-i: Nu te teme, ci propovăduieşte cuvintul Meu, fiindcă mult popor am în această cetate, 
care va crede în Mine, iar Eu sînt cu tine și nimeni nu va putea să-ţi facă ţie rău. Sfîntul Pavel 
a petrecut în Corint un an şi şase luni învăţind pe elini şi pe iudei Cuvîntul lui Dumnezeu. Mulţi, 
crezînd, s-au botezat; asemenea și Crisp, mai marele soborului, crezînd cu toată casa sa, s-a 
botezat. Iar unii iudei potrivnici, pornind cu un suflet asupra lui Pavel, l-au dus la judecată, la 
antipatul Galion, care era fratele filosofului Seneca. Dar acela n-a voit să-l judece pe Pavel, 
zicînd: De ar fi făcut vreun lucru rău, l-aș fi judecat, dar fiindcă întrebarea voastră este pentru 
cuvinte şi pentru legea voastră, nu voiesc să vă fiu judecător. Şi i-a gonit pe ei afară din divan. 


După aceasta, Sfîntul Pavel, petrecînd acolo încă cîteva zile și pe frați sărutîndu-i, a 
plecat în Siria cu cei ce erau cu dînsul şi-i urmau lui: Acvila şi Priscila. Deci, a sosit în Efes, 
unde, propovăduind cuvîntul Domnului, multe minuni făcea Sfîntul Apostol Pavel, pentru că 
nu numai mîinile lui erau făcătoare de minuni, tămăduind toate neputințele prin atingere, dar şi 
basmalele lui şi mahrama capului, cea adăpată cu sudorile trupului său, avea aceeași putere de 
facere de minuni. Acelea, fiind puse pe cei bolnavi, îndată îi tămăduia și gonea din ei duhurile 
cele viclene. Aceasta văzînd unii dintre iudei rătăciți și fermecători, au îndrăznit a chema 
numele Domnului lisus asupra celor îndrăciţi, zicînd: Ne jurăm pe voi cu lisus, pe Care Pavel 
Îl propovăduiește! lar duhul cel viclean a răspuns: Pe Iisus îl ştiu și pe Pavel îl cunosc, dar voi 
cine sînteţi ? 


Deci, sărind spre ei omul în care era duhul cel viclean, i-a biruit şi, întărindu-se contra 
lor, îi bătea şi-i rănea, încît abia scăpară goi din mîinile îndrăcitului. S-a aflat aceasta în tot 
Efesul, încît şi în evrei şi în elini a căzut o frică mare peste toți şi se mărea numele Domnului 
Iisus. Mulţi au crezut în EI și chiar vrăjitorii, care erau în cetate, au primit sfînta credință. Și-au 
adunat cărțile lor cele vrăjitorești şi, numărînd prețul lor, au aflat cinci arginți, adică cincizeci 
de mii de bani, şi şi-au ars cărţile înaintea tuturor. Astfel, creștea şi se întărea cuvîntul 
Domnului. Pavel dorea să meargă la Ierusalim și zicea: "Fiind eu în Ierusalim, se cade mie să 
văd şi Roma”. 


Cînd s-a ridicat tulburare în Efes, de slujitorii capiştei Artemisei, Sfîntul Pavel, după 
zăbovirea lui acolo timp de trei ani, a plecat în Macedonia. De acolo a venit la Troa, unde a 
petrecut şapte zile. Aici, într-o zi de Duminică, s-au adunat ucenicii să frîngă pîine şi s-a făcut 
către dînșii vorbire lungă, pentru că a doua zi voia să iasă de acolo. Astfel, a lungit cuvîntul 
pînă la miezul nopții, arzînd multe lumînări în foişorul acela. Atunci un tînăr, anume Eutihie, 
şezînd la fereastră, se îngreuiase tare de somn şi a căzut Jos din casa de sus, de la rîndul al 
treilea, şi l-au luat mort. 


Pogorîndu-se Pavel, a căzut peste el şi, cuprinzîndu-l, a zis: "Nu vă tînguiţi, că sufletul 
lui este în el!" Şi iarăşi s-a suit Pavel în foişor şi a adus pe tînăr viu, mîngîindu-se mult. Sfîntul 
Pavel, vorbind pînă la ziuă şi, sărutînd pe toţi credincioşii, a plecat de acolo. Venind în Milet, 
a trimis la Efes ca să cheme la dînsul preoţii bisericești, pentru că nu voia să se ducă singur 
acolo, ca să nu zăbovească, deoarece se sîrguia să fie în Ierusalim. 


Venind din Efes duhovniceasca rînduială, apostolul i-a învăţat, zicînd: Luaţi aminte de 
voi și de turma voastră, în care Duhul Sfint v-a pus episcopi, ca să paşteţi Biserica Domnului, 
pe care a ciștigat-o cu scump sîngele Său. Şi le-a poruncit pentru eretici, care, după ducerea lui, 
aveau să intre la ei ca lupi răi. El le-a mai spus și scopul călătoriei sale, zicînd: Eu, cel legat cu 
Duhul, voi merge în Ierusalim, neștiind de cele ce va fi să mi se întîmple în el. Îmi grăieşte 
Duhul Sfint că mă aşteaptă în Ierusalim legături şi chinuri. Mie nu-mi este nici o grijă de 
acestea, nici nu am sufletul meu necurat. Mă silesc numai Să-mi săvirșesc alergarea mea cu 
bucurie şi slujba pe care am luat-o de la Dumnezeu să o împlinesc. Apoi a zis către ei: Eu știu 
aceasta, că voi toți nu veți mai vedea fața mea. 


Atunci toți au plîns şi, căzînd pe grumazii lui Pavel, îl sărutau, mîhnindu-se mai ales 
pentru cuvîntul care le-au zis că de acum nu vor mai vedea fața lui. Deci, au petrecut pe Sfîntul 
Apostol pînă la corabie. Iar el, dîndu-le cea mai de pe urmă sărutare, a luat calea mării. Trecînd 
prin multe cetăţi şi țări care erau pe lîngă mare și prin insule şi pretutindeni cercetînd pe 
credincioşi și întărindu-i, a sosit la Ptolemaida şi a mers în Cezareea, găzduind în casa Sfîntului 
Apostol Filip, care era unul din cei șapte diaconi. Atunci a venit la Sfîntul Pavel un prooroc, 
anume Agav şi, luînd brâul lui, şi-a legat mîinile şi picioarele, zicînd: Așa grăiește Sfintul Duh, 
că pe bărbatul a cărui briu este acesta, așa îl vor lega iudeii și-l vor da în miinile neamurilor! 
Auzind frații aceasta, au rugat cu lacrimi pe Pavel să nu se ducă în Ierusalim. Sfîntul Pavel a 
răspuns către ei: Ce faceți plingind și zdrobindu-mi inima? Pentru că eu nu numai că voiesc a 
fi legat, dar sînt gata a muri în Ierusalim pentru numele Domnului Hristos. lar fraţii au tăcut, 
zicînd: Voia Domnului să fie! 


După aceasta, Sfintul Apostol Pavel s-a suit în Ierusalim cu ucenicii săi, între care era 
şi Trofin Efeseanul, care se întorsese din elini la creştini şi cu dragoste a fost primit Pavel de 
Sfîntul Apostol Iacov, fratele Domnului și de toate Bisericile credincioşilor. În vremea aceea 
au venit din Asia în Ierusalim la praznic, iudeii care erau potrivnici lui Pavel şi care pretutindeni 
în Asia ridicaseră clevetiri contra lui. Văzînd aceia pe Pavel în cetate umblînd cu Trofin 
Efeseanul, au spus de el arhiereilor iudei, cărturarilor şi bătrînilor, cum că Pavel strică legea lui 
Moise, neporuncind să se taie împrejur şi pretutindenea propovăduieşte pe lisus cel răstignit. Și 
întărind pe toți asupra lui Pavel, doreau să-l prindă. Deci, cînd acei iudei din Asia au văzut pe 
Sfîntul Pavel la praznic în biserica lui Solomon, îndată au pornit clevetire contra lui prin tot 
poporul și, repezindu-se, au pus mîinile pe el, strigînd: "Bărbaţi israiliteni, ajutați! Acesta este 
omul care grăiește hule asupra poporului, asupra Legii și asupra acestui loc. El a băgat pînă şi 
elinii în biserică, spurcînd acest sfînt loc". Ei au crezut că şi pe Trofin l-a băgat Pavel în biserică. 
Deci, s-a pornit toată cetatea contra Sfîntului Apostol Pavel şi, prinzîndu-l, îl trăgeau afară din 


biserică. Îndată s-au închis ușile şi voiau să-l ucidă; dar nu în biserică, pentru ca să nu se spurce 
acel loc sfînt. 


În vremea aceea, s-a înștiințat comandantul oștirii ce păzea cetatea, cum că tot 
Ierusalimul s-a tulburat. Acela, luînd îndată ostași și sutaşi, au alergat la biserică. Văzîndu-l 
poporul, a încetat a-l mai bate pe Pavel. Iar comandantul, prinzîndu-l, a poruncit să-l lege cu 
două lanţuri de fier şi l-a întrebat cine este şi ce rău a făcut. Iar poporul striga: "să-l ucidă pe 
Pavel!" 


EI, neputînd să înţeleagă pricina gîlcevii din pricina poporului care făcea gălăgie, a 
poruncit să-l ducă în ceata ostăşească. Mulțimea poporului urma ceata ostașilor, strigînd să se 
ucidă Pavel. Fiind pe un loc înalt care avea trepte, Pavel s-a rugat de comandant să-l lase să 
grăiască către popor ceva. Deci, comandantul i-a dat voie. Pavel, întorcîndu-se spre popor şi 
stînd pe pietre a strigat către ei în limba evreiască: "Bărbaţi, fraţi şi părinți, ascultați răspunsul 
meu către voi". Și a început a le spune de rîvna de mai înainte după Legea lui Moise, cum a 
mers în Damasc, cum a strălucit o lumină cerească şi cum a văzut pe Domnul trimiţindu-l la 
neamuri! 


Poporul, nevoind ca mai mult să-i asculte cuvintele lui, şi-a ridicat glasul către 
comandantul oștirii: "la de pe pămînt pe unul ca acesta, pentru că nu i se cade să trăiască!" 
Strigînd acestea, își aruncau hainele, făcînd praf în văzduh de mînie și voind să-l ucidă pe Pavel. 
Iar comandantul a poruncit să-l ducă în ceată, vrînd să-l cerceteze cu bătăi ca să înțeleagă, pentru 
care pricină poporul striga contra lui. Şi, întinzînd pe Pavel cu funii să-l bată un sutaș, Pavel a 
zis către el: "Vă este îngăduit să bateţi pe un roman nejudecat?" Apropiindu-se de comandant, 
i-a zis: "Vezi, ce vrei să faci? Omul acesta este roman!" Atunci comandantul, apropiindu-se de 
el, l-a întrebat: "Roman ești tu?" Iar el a zis: "Da". Și a zis comandantul: "Eu cu mult preț am 
cîştigat numirea acestei vieţi. Şi îndată l-a scos din lanţuri. A doua zi, comandantul a poruncit 
să vină arhiereii și tot soborul lor; şi a pus înaintea lor pe Sfîntul Pavel. Acesta, căutînd spre 
sobor, a zis: "Bărbaţi fraţi, eu cu toată bunăștiinţa am viețuit înaintea lui Dumnezeu pînă în ziua 
de azi”. 


Atunci arhiereul Anania a poruncit celor ce stătea înaintea lui, să-l bată peste gură. lar 
Pavel i-a zis lui: "Te va bate pe tine Dumnezeu, perete văruit, pentru că vrei să mă judeci după 
Lege, călcînd legea şi poruncind să mă bată fără vină!" 


Sfîntul Pavel, cunoscînd că în soborul acela, o parte sînt saduchei, iar altă parte farisei, 
a strigat în adunare, zicînd: "Bărbaţi, frați, eu sînt fariseu, fiu de fariseu şi pentru nădejdea şi 
învierea morților primesc judecata". Zicînd el acestea, s-a făcut ceartă între saduchei şi farisei 
şi s-a despărțit poporul, pentru că saducheii ziceau că nu este învierea morţilor, nici înger, nici 
duh, iar fariseii mărturisesc că sînt acestea. Atunci s-a făcut strigare mare, pentru că fariseii 
ziceau: "Nici un rău nu aflăm în omul acesta". Saducheii ziceau dimpotrivă și din această pricină 
se făcuse mare ceartă. Comandantul ostașilor, temîndu-se ca Pavel să nu fie omorît de dînşii, a 
poruncit ostașilor să-l scoată din mijlocul lor și să-l ducă în ceată. 


Deci, sosind noaptea, Domnul S-a arătat Sfîntului Pavel şi i-a zis: Îndrăznește, Pavele, 
că precum M-ai mărturisit pe Mine în lerusalim, tot așa se cade să Mă mărturiseşti şi în Roma! 
Apoi, făcîndu-se ziuă, unii dintre iudei făcînd sfat, s-au jurat între ei: să nu mănînce, nici să bea, 
pînă ce nu vor omori pe Pavel. Ei erau mai mult de patruzeci de bărbaţi. Deci, de acest lucru 
înştiințîndu-se comandantul, a trimis pe Pavel cu mulți ostaşi înarmaţi în Cezareea la ighemonul 
Felix. Arhiereii cei bătrîni, aflînd de aceea, s-au dus şi ei în Cezareea, unde pîrau pe Pavel la 


ighemon. Și, întrebîndu-se cu dînsul înaintea ighemonului, îi cereau moartea lui. Dar n-au sporit 
nimic, pentru că nici o vină de moarte n-au aflat într-însul. Dar ighemonul, ca să facă pe placul 
iudeilor, ținea pe Pavel în legături. 


După trecerea a doi ani, Felix ighemonul a plecat de la stăpînirea ighemoniei şi în locul 
lui a venit un alt ighemon, Festus. Pe acela îl rugau arhiereii ca să-l trimită pe Pavel în Ierusalim. 
Şi aceasta o făceau iudeii vrînd ca să ucidă pe apostolul lui Hristos pe drum. Festus a întrebat 
pe Pavel, dacă voieşte să meargă în Ierusalim la judecată. Acesta i-a răspuns: "Eu stau aici la 
judecata Cezarului, de la care mi se cade să primesc judecata. De am făcut ceva vrednic de 
moarte, nu mă lepăd de ea, iar de nu se află nimic asupra mea din cele ce grăiesc iudeii, apoi 
nimeni nu poate să mă dea pe mine lor, pentru că sînt cetățean roman!" 


Atunci ighemonul Festus, sfătuindu-se cu sfetnicii săi, a zis către Pavel: "Pe Cezarul l- 
ai pomenit, la Cezar te vei duce!" Deci, după cîteva zile, împăratul Agripa, venind în Cezareea 
ca să cerceteze pe Festus şi aflînd despre Pavel, a voit ca să-l vadă pe el. Cînd Pavel a fost dus 
înaintea împăratului Agripa şi a ighemonului Festus, el le-a vorbit despre Domnul Hristos şi 
despre marea sa credință. Atunci împăratul Agripa a zis către dînsul: "Puțin de nu m-ai convins 
şi pe mine, ca să fiu şi eu creştin!" Iar Pavel a zis: Eu m-aș fi rugat lui Dumnezeu, ca și întru 
puțin şi întru mult, nu numai tu, ci toți cei ce mă aud astăzi, să fie într-acest chip, precum Sînt 
eu, însă afară de legăturile acestea! 


Acestea zicîndu-le el, împăratul, ighemonul şi toți ceilalți sculîndu-se, s-au aplecat unul 
către altul, zicînd: Omul acesta n-a făcut nimic vrednic de moarte şi de legături. lar Agripa a 
zis lui Festus: "Omul acesta ar fi putut fi liber, de n-ar fi numit pe Cezarul. Acum l-au judecat 
pe el ca să-l trimită la Cezarul, dîndu-l cu alți ostaşi legaţi unui sutaş, anume uliu din oștile 
sevastienești". Acela, luînd pe cei legaţi împreună cu Pavel, i-a dus pe ei în corabie şi au plecat. 


Mergînd ei pe mare, nu fără de primejdie le-a fost calea, din cauza vînturilor celor 
potrivnice. Deci, cînd au ajuns pînă la Creta şi au mers la un loc, care se numea "Limanuri 
Bune", Sfîntul Pavel, văzînd de mai înainte cele ce aveau să fie, îi sfătuia pe ei să rămînă acolo 
cu corabia. Dar sutaşul asculta mai mult pe cîrmaci, decît pe Pavel. Cînd erau în mijlocul 
noianului, a suflat un vînt puternic cu vifor, care a ridicat valuri foarte mari și era atîta ceaţă, 
încît paisprezece zile nu s-a văzut ziua cu soarele, nici noaptea cu stelele, neștiind în ce loc sînt. 
Deci, fiind purtaţi de valuri și deznădăjduindu-se, n-au mîncat în zilele acelea, așteptînd cu toții 
moartea, pentru că erau în corabie ca la două sute şaptezeci şi şase de suflete. 


Dar Pavel, stînd în mijlocul lor, îi mîngiia, zicîndu-le: "O, bărbaţilor, mai bine era să mă 
fi ascultat pe mine, ca să nu ieşiţi din Creta; însă mă rog să fiți cu bună nădejde, pentru că nici 
unul din voi nu va pieri, decît numai corabia, de vreme ce astă-noapte îngerul Dumnezeului 
meu mi-a stat înainte, zicîndu-mi: Nu te teme, Pavele, că se cade ţie să stai înaintea Cezarului. 
Iată, Dumnezeu ţi-a dăruit pe toți ciți sînt cu tine! De aceea îndrăzniţi, bărbaţilor, că eu cred 
lui Dumnezeu că așa va fi. Atunci Pavel ruga pe toţi ca să primească hrană, zicîndu-le: Nu vă 
temeți, că nici unuia dintre voi nu-i va cădea nici un fir de păr din cap. 


Acestea zicîndu-le și luînd pîinea, a mulțumit lui Dumnezeu înaintea tuturor şi, rupînd- 
0, a început a mînca. Apoi, toți făcîndu-se cu bună nădejde au început a mînca, primind hrană. 
După ce s-a făcut ziuă, au văzut pămîntul, dar nu cunoșteau în ce ţară este şi a îndreptat corabia 
spre mal. Dar fiind aproape de mal, un loc între două maluri, corabia s-a înfipt în nisip cu partea 
dinainte, iar parte dinapoi se rupea de furia valurilor. Atunci ostașii s-au sfătuit între dînșii să 
omoare pe cei legați, ca nu cumva să scape cineva înotînd. lar sutașul, vrînd să ferească pe 


Sfîntul Pavel, l-a oprit pe el; iar la ceilalți le-a poruncit să înoate, care cum vor putea şi sărind 
în apă să iasă la mal. Ceilalţi care îl priveau, au început și ei a înota, unii pe scînduri, iar alții pe 
ce apucau din corabie, aşa că toţi au ajuns sănătoși la pămînt, scăpînd din mare. 


Atunci ei au cunoscut că insula aceea se cheamă Malta, iar locuitorii, fiind barbari, nu 
le-au făcut lor nici o milă. Deci, aprinzînd ei un foc, din cauza ploii şi a frigului ce era atunci, 
ca cei udaţi de apă să se încălzească, Sfîntul Pavel a adunat o mulțime de uscături și, punîndu- 
le pe foc, o viperă ieşind din căldură, s-a agăţat de mîna lui, stînd atîrnată. Barbarii, dacă au 
văzut vipera atîrnată de mîna Sfintului Pavel, ziceau între dînşii: Cu adevărat, ucigaș este 
acesta, deoarece izbăvindu-se de mare, judecata lui Dumnezeu nu l-a lăsat să trăiască. Dar 
Sfîntul Pavel, scuturînd vipera pe foc, nici un rău nu a pătimit. lar aceia așteptau să se aprindă 
de veninul şarpelui şi să cadă mort. Aşteptînd ei mult şi nevăzînd nici un lucru de acesta, şi-au 
schimbat socoteala, zicînd că acela este de la Dumnezeu. 


Deci, mai marele insulei aceleia, cu numele Publius, primind în casa sa pe toţi câți 
ieşiseră din mare, 1-a ospătat cu dragoste. El avea pe tatăl său pătimind de friguri şi de idropică, 
zăcînd pe patul durerii. Atunci Pavel, intrînd la el, s-a rugat Domnului şi punînd mîinile pe cel 
bolnav, l-a tămăduit. Aceasta făcînd, toți neputincioşii din insula aceea, veneau la el şi se 
tămăduiau. După ce au trecut trei luni, plecînd cu altă corabie, au ajuns la Siracuza şi de acolo 
în Regium, apoi în Puteoli, și după aceasta au ajuns în Roma. Cînd fraţii din Roma au aflat de 
venirea lui Pavel, toţi au ieşit întru întîmpinarea lui, pînă la Forul lui Apius și pînă la cele trei 
Taverne. Pavel, văzîndu-i, s-a mîngtiat cu duhul și a mulţumit lui Dumnezeu. Atunci sutașul, 
care adusese din Ierusalim la Roma pe cei legaţi, i-a dat voievodului. Acela i-a poruncit lui 
Pavel să petreacă deosebit și a poruncit unui ostaş să-l păzească. Deci, Pavel a petrecut în Roma 
doi ani, primind pe toţi care veneau la dînsul şi cărora cu îndrăzneală şi fără temere le 
propovăduia Împărăţia lui Dumnezeu şi îi învăţa cele despre Domnul nostru lisus Hristos. 


Cele spuse pînă aici despre viaţa şi ostenelile lui Pavel sînt luate din Faptele Apostolilor, 
scrise de Sfîntul Luca. Iar despre celelalte pătimiri ale lui, el singur le spune în scrisoarea sa 
către Corinteni, scriind astfel: În osteneli am fost de multe ori, în bătăi cu asprime, în temniţă 
peste măsură şi în primejdie de moarte adeseori. Am luat de la iudei de cinci ori cite 40 de 
lovituri fără una. Am fost bătut cu toiege de trei ori; odată am fost împroșcat cu pietre, corabia 
s-a Sfărimat cu mine de trei ori, stînd o zi şi o noapte în adincul mării. Am fost de multe ori şi 
în călătorie, căci precum a măsurat lungimea și lărgimea pămîntului cu umblarea şi marea cu 
înotarea, tot așa am ştiut şi înălțimea cerului, fiind răpit pînă la al treilea cer, pentru că 
Domnul, mîngiind pe apostolul Său în ostenelile cele suferite cu multe dureri, pentru numele 
Lui cel sfint, i-a descoperit bunătăţile cereşti, pe care ochiul nu le-a văzut şi urechea nu le-a 
auzit; cuvinte negrăite, pe care nu este liber omului a le grăi. 


Dar cum s-a săvîrşit acest sfînt apostol şi celelalte nevoințe și alergări ale sale, 
povestește Evsevie Pamfil, episcopul Cezareii Palestinei, scriitorul istoriei bisericeşti. Acesta 
zice că, după ce Sfintul Pavel a stat doi ani legat în Roma, a fost lăsat liber ca un nevinovat. 
După aceea el a mai propovăduit acolo cuvîntul lui Dumnezeu, cum şi prin alte ţări ale 
Apusului. Sfîntul Simeon Metafrast scrie că după ce Apostolul Pavel a scăpat de legăturile din 
Roma, ostenindu-se încă cîțiva ani în bunăvestirea lui Hristos, a ieşit din Roma şi a trecut în 
Spania, Galia şi în toată Italia, strălucindu-i pe toţi cu lumina credinţei şi întorcîndu-i la Hristos 
de la înşelăciunea diavolească. Pe cînd era în Spania, o femeie oarecare bogată și de bun neam, 
auzind de propovăduirea apostolului despre Hristos, dorea ca să-l vadă. Deci a îndemnat pe 
bărbatul său, Prov, să roage pe Sfîntul Apostol Pavel să vină în casa lor, ca să-l ospăteze cu 


dragoste. Sfîntul Apostol intrînd în casa lor, femeia l-a privit în faţă şi a văzut pe fruntea lui 
scris cu slove de aur aceste cuvinte: "Pavel, Apostolul lui Hristos!" 


Văzînd femeia ceea ce nimeni nu putea să vadă, a căzut la picioarele apostolului cu 
bucurie şi cu frică, mărturisind că Hristos este adevăratul Dumnezeu, şi a cerut Sfîntul Botez. 
Deci, a primit mai întîi botezul femeia aceea, care se numea Xantipi, apoi bărbatul ei Prov şi 
după aceea toată casa lor. Asemenea a primit botezul şi Filotei, mai marele cetăţii şi mulți alții. 
Apoi, străbătînd el prin toate părțile Apusului, i-a luminat pe toţi cu lumina sfintei credinţe. 


Sfîntul Apostol Pavel, văzînd mai înainte sfîrşitul său cel mucenicesc s-a întors în Roma 
şi a scris Sfîntului Timotei, ucenicul său, acestea: Vremea ducerii mele a sosit şi acum mă 
jertfesc. Eu m-am nevoit cu bună credinţă, alergarea am săvirșit și credința am păzit; deci, de 
acum mi se păstrează cununa dreptăţii, pe care mi-o va da Domnul în ziua aceea. 


Despre vremea pătimirii Sfîntului Apostol Pavel, istoricii bisericeşti nu scriu toţi într- 
un fel. Nichifor Calist, în cartea a doua a istoriei sale, cap. 36, scrie că Sfintul Apostol Pavel a 
pătimit pentru Simon vrăjitorul în acelaşi an şi în aceeași zi cu Sfîntul Apostol Petru, ajutînd lui 
Petru ca să-l biruiască pe Simon. Alţii spun că după moartea Sfîntului Petru, trecînd un an, 
Pavel a pătimit tot în luna iunie în 29 de zile, zi în care Petru fusese răstignit cu un an mai 
înainte. Pricina pătimirii Apostolului Pavel spun că a fost aceasta: EI, prin propovăduirea lui 
Hristos, îndemna pe fecioare şi pe femei la viaţa cea înțeleaptă. Însă nu se pare a fi nici o 
deosebire de aceea, căci se scrie în viaţa Sfîntului Petru, de către Simeon Metafrast, că, după 
pierzarea lui Simon vrăjitorul, Sfîntul Petru n-a pătimit îndată, ci după cîţiva ani. EI a pătimit 
şi pentru cele două femei iubite ale lui Nero, care crezuseră în Hristos şi le-a învăţat a petrece 
în curăție. Dar, de vreme ce și Sfîntul Pavel a vieţuit mulţi ani în Roma şi în părțile Apusului 
cele dimprejur, în aceeași vreme cînd trăia și Sfîntul Petru, s-a putut întîmpla că şi Sfîntul Pavel 
să fi ajutat Sfîntului Petru la lupta ce s-a dus contra lui Simon vrăjitorul, în vremea petrecerii 
sale cea dintîi în Roma. 


Venind a doua oară în Roma, slujea cu Sfîntul Petru la mîntuirea oamenilor, povățuind 
partea bărbătească și femeiască la viaţa cea curată. Prin aceasta a pornit spre mînie pe cel 
necurat și spurcat cu viața, pe împăratul Nero, care, căutîndu-i pe amîndoi, i-a osîndit la moarte. 
Pe Petru, ca pe un străin, l-a dat spre răstignire; iar pe Pavel, ca pe un cetăţean roman, pe care 
nu se cădea să-l omoare cu moarte necinstită, l-a osîndit la tăiere cu sabia. Aceasta deşi nu s-a 
întîmplat într-un an, însă în aceeaşi zi. Cînd s-a tăiat cinstitul cap al Sfîntului Apostol Pavel, a 
curs din răni sînge și lapte. Iar credincioşii, luînd sfîntul lui trup, l-au pus la un loc cu al Sfîntului 
Petru. 


Astfel s-a sfîrşit vasul lui Hristos cel ales, învățătorul neamurilor, propovăduitorul a 
toată lumea, văzătorul cereştilor înălțimi şi al frumuseţilor Raiului, priveliştea şi mirarea 
îngerilor și a oamenilor, marele nevoitor şi pătimitor, care a purtat pe trupul său rănile 
Domnului, Sfîntul și marele Apostol Pavel. A doua oară, deşi fără de trup, s-a înălțat pînă la al 
treilea cer şi a stat înaintea luminii cele întreite, împreună cu prietenul şi ostenitorul său, cu 
Sfîntul marele Apostol Petru, trecînd de la Biserica care se luptă, la Biserica cea biruitoare, care 
prăznuieşte în glasul bucuriei şi al mărturisirii sunetului ce prăznuieşte. Ei slăvesc pe Tatăl și 
pe Fiul şi pe Sfîntul Duh, pe Unul Dumnezeu în Treime, Căruia şi de la noi păcătoşii să-l fie 
cinste, slavă, închinăciune şi mulţumire, acum și pururea şi în vecii vecilor. Amin. 


76. SOBORUL SFINȚILOR, SLĂVIŢILOR ŞI ÎNTRU TOT LĂUDAȚILOR 
APOSTOLI 


(30 IUNIE) 


HN CĂNaZIC TâN ATi 
AGAGKĂ “ăiofoAoN 


Sfîntul Apostol Petru, cel fierbinte rîvnitor după Domnul şi slăvitul mărturisitor al 
numelui Său cel Sfînt, care a zis: Tu ești Hristos, Fiul Dumnezeului cel viu..., a fost frate cu 
Andrei cel întîi chemat, din Betsaida Galileei, fiul lui Iona, din seminţia lui Simeon. EI, fiind 
chemat de Domnul nostru lisus Hristos de la mrejele pescăreşti la apostolie şi de la vînarea 


peştilor la vînarea oamenilor, a cîştigat Biserica în loc de corabie, iar în loc de vislă, cheile 
Împărăției cerului. Sfîntul Apostol Petru a propovăduit Evanghelia mai întîi în Iudeea; apoi în 
Antiohia, în Pont, în Galatia, în Capadochia, în Asia, în Bitinia şi în Iliric. S-a pogorît pînă la 
Roma şi a binevestit Cuvîntul lui Dumnezeu în toată Italia. Pe Simon vrăjitorul l-a biruit în 
mijlocul cetăţii Romei, cu puterea lui Hristos, surpîndu-l jos din înălțimea văzduhului. lar mai 
pe urmă, Petru a fost spînzurat pe cruce cu capul în jos de împăratul Nero. 


2. Sfîntul Apostol Andrei, cel întîi chemat, a fost ucenic al Sfîntului loan Botezătorul. 
EI a mers în urma Mielului lui Dumnezeu, Care ridică păcatele lumii, fiind frate al Sfîntului 
Apostol Petru, pe care I-a şi adus la Hristos. Andrei, după primirea Sfîntului Duh, a propovăduit 
pe Hristos în Bitinia și în toate părțile de pe lîngă Marea Neagră, în Herson şi în Rusia. Ajungînd 
aici, cu rînduiala lui Dumnezeu, a înfipt Crucea pe dealurile Kievului, vestind înainte 
încredințarea neamului aceluia din scaunul său cel apostolesc din Vizantia. Apoi, propovăduind 
în Sciţia cea Mare, Sciţia Mică (Dobrogea), în Sinopi şi în Miotia, s-a întors în Tracia şi s-a 
pogorit în Elada şi în Pelopones, unde a fost răstignit de antipatul Egheat în cetatea Patras din 
Ahaia (Grecia). 


3. Sfîntul Apostol Iacov, fiul lui Zevedeu, cel numit de Domnul "fiul tunetului", era 
fratele Sfîntului loan Cuvîntătorul de Dumnezeu, care a văzut slava Schimbării la Faţă a 
Domnului în Muntele Tabor. După Înălțarea Domnului, a tunat ca un tunet pînă la marginile 
pămîntului; pentru că a propovăduit Cuvîntul lui Dumnezeu, mai întîi la toată Iudeea şi, după 
aceea, în Spania. Apoi, întorcîndu-se iarăşi la Ierusalim, cu glas de tunet mustra pe 
necredincioşii evrei, arătîndu-le din dumnezeiasca Scriptură că lisus Hristos este adevăratul 
Mesia. Acest lucru nesuferindu-l evreii, au întărîtat contra lui pe împăratul Irod, care se numea 
Agripa. Sfîntul Apostol Iacov a băut paharul pătimirii pentru Hristos, pe care a făgăduit să-l 
bea, fiind ucis de Irod cu sabia. 


4. Sfîntul Apostol şi Evanghelist loan, Cuvîntătorul de Dumnezeu, a fost apostolul cel 
iubit Domnului, care s-a rezemat pe pieptul Lui şi a stat lîngă Sfînta Cruce cu Preasfînta Născă- 
toare de Dumnezeu. El s-a învrednicit a se numi fiu al ei, iar în vremea cinstitei adormiri a 
Maicii Domnului, Sfîntul Apostol loan a dus stîlparea cea din Rai, dată de îngerul Gavriil, 
înaintea patului ei. El a propovăduit Evanghelia lui Hristos în Efes şi în toată Asia. Deci, fiind 
în insula ce se numeşte Patmos, s-a învrednicit de negrăite descoperiri care sînt scrise în Sfînta 
Scriptură. Întorcîndu-se în Efes şi aducînd la Hristos multe popoare din părțile Asiei, s-a odihnit 
în pace, fiind îngropat de viu. 


5. Sfîntul Apostol Filip era din aceeaşi cetate cu Petru şi cu Andrei. El era ştiutor iscusit 
al cărților prooroceşti şi al Legii celei vechi. Tot el a adus la Hristos pe Natanail, zicînd: Am 
aflat pe Hristos, despre care au scris în Lege, Moise şi proorocii. Vino şi vezi. Sfîntul Apostol 
Filip a propovăduit pe Hristos în părțile Asiei, împreună cu Sfîntul Apostol Vartolomeu şi cu 
Maria, sora sa. EI a fost ucis de păgâni în Erapole, din Frigia, fiind răstignit cu capul în Jos. 


6. Sfîntul Apostol Vartolomeu, era de neam din Galaad. El mai întîi a propovăduit 
Evanghelia în Siria şi în Asia de sus, uneori împreună cu Sfintul Filip, iar alteori, singur, 
ajutîndu-le lor cîteodată şi Sfîntul loan Cuvîntătorul de Dumnezeu. După sfîrşitul lui Filip, s-a 
dus în India, care se numeşte binenorocită, petrecînd acolo multă vreme în bunăvestire, 
întorcînd pe mulţi la Hristos şi tălmăcind Evanghelia scrisă de Sfîntul Evanghelist Matei, în 
limba indiană. De acolo s-a dus în Armenia cea Mare şi în Alvan, cetatea Armeniei. Acolo a 
fost răstignit pe cruce cu capul în jos, iar pielea trupului său a fost jupuită şi, tăindu-i-se capul, 


s-a încununat. Trupul lui, punîndu-se în raclă de plumb şi aruncîndu-se în mare, a plutit uşor pe 
apă ca o luntre, pînă a sosit la insula ce se numeşte Lipar. 


7. Sfîntul Apostol Toma, care s-a numit şi "geamăn", era din Paneida, cetatea Galileei. 
EI a fost acela, care a pipăit rănile Domnului după învierea Lui. A propovăduit pe Hristos 
partenilor, midenilor, perșilor, ircanilor, bactrilor și brahmanilor, pînă la cele de pe urmă părți 
ale Indiei. Iar în părțile Calamidului, împungîndu-se cu suliţele, a murit pentru Hristos. 


8. Sfîntul Apostol Matei, fratele lui Iacov al lui Alfeu, a fost chemat la apostolie de la 
vamă. A fost întîiul scriitor al vieţii lui Hristos, scriind Sfînta Evanghelie în limba evreiască. El 
a propovăduit pe Hristos în toată Etiopia și în părțile mîncătorilor de oameni, de unde, în cetatea 
ce se numea Mirmeni, a trecut muceniceşte din viaţa aceasta. 


9. Sfîntul Iacov al lui Alfeu, Apostolul lui Hristos şi fratele Evanghelistului Matei, a 
propovăduit cuvîntul lui Dumnezeu în diferite țări şi la diferite popoare închinătoare de idoli. 
Deci, aducînd la Hristos multe popoare, s-a făcut asemenea dascălului său, căci şi-a săvîrşit 
pătimirea fiind răstignit pe cruce. 


10. Sfîntul Apostol Iuda, fiul Sfîntului Iosif din Nazaret, este numit de Luca fratele lui 
Iacov, întîiul episcop al Ierusalimului, și fratele Domnului. Iar de Matei şi de Marcu a fost numit 
Levi şi Tadeu. El a propovăduit pe Hristos în Iudeea, în Galileea, în Samaria, în Idumeea, în 
Arabia, în Siria şi în Mesopotamia. lar în părțile Araratului el a fost spînzurat pe o cruce de 
lemn, de către închinătorii de idoli şi, fiind lovit cu săgeți, şi-a dat sufletul său pentru Domnul. 


11. Sfîntul Apostol Simon, cel din Cana Galileei, la a cărui nuntă isus Hristos a prefăcut 
apa în vin, s-a numit Zilot, pentru rîvna sa pentru Hristos Dumnezeul şi a binevestit cuvîntul lui 
Dumnezeu în Mauritania şi în Africa. În Britania a fost răstignit de necredincioşi şi astfel şi-a 
dat duhul său în mîinile lui Dumnezeu. 


12. Sfîntul Matia, care s-a numărat în rîndul Sfinţilor Apostoli, în locul lui luda 
vînzătorul, a propovăduit pe Hristos în Etiopia cea de afară, şi acolo suferind multe patimi, s-a 
sfîrşit muceniceşte. 


13. Sfîntul şi Marele Apostol Pavel, care, mai tîrziu decît toți, a fost chemat de Domnul 
la apostolie, arătîndu-se vas ales al numelui lui Hristos, L-a propovăduit pe EI înaintea neamu- 
rilor şi împăraților, începînd de la Ierusalim pînă la Roma, fiind învăţător la multe popoare. El 
a fost ucis cu sabia de către împăratul Nero, şi astfel şi-a sfîrşit nevoinţa alergării sale. Acest 
sfint Apostol, împreună cu Sfîntul Apostol Petru, se cinstesc de Biserică ca cei care s-au ostenit 
mai mult decît alţii, pentru bunavestire a lui Hristos. 


71. POMENIREA FERICITULUI PETRU, FIUL DE ÎMPĂRAT, CARE A 
FOST DIN ROSTOV 


(30 IUNIE) 


Fericitul Petru era de neam de împărat tătăresc şi nepot de frate al împăratului Bercae. 
EI a venit la credinţa creștinească întru acest chip: Chiril, episcopul Rostovului, a mers odată în 
țara tătărească la împăratul Bercae, pentru o trebuință bisericească, în acel timp domnia 
Rostovului fiind sub stăpînirea împăraților tătari. Episcopul, fiind primit cu cinste de împărat, 


a vorbit cu dînsul despre credinţa creştină, spunînd multe din tainele cele sfinte. El spunea cum 
Rostovul s-a luminat cu credința în Hristos, în zilele marelui Vladimir, domnul Kievului, de 
către Sfîntul Episcop Leontie, care a fost adus din pămîntul grecesc. De asemenea, spunea cum, 
după moartea acelui plăcut al lui Dumnezeu, se făceau minuni la mormîntul lui, tămăduindu-se 
toate neputințele omenești cu rugăciunile lui, iar împăratul Bercae asculta acelea cu luare 
aminte, mirîndu-se şi făcînd mare cinste episcopului Chiril. 


În timpul acelei vorbiri, se afla acolo şi acesta despre care ne este nouă vorba, adică 
fericitul Petru, fiul fratelui împăratului. EI era copil tînăr şi asculta cu plăcere cele grăite de 
episcop; deci, umplîndu-se cu inima, gîndea în sine la creştineasca credință. De aceea împăratul, 
făcînd daruri episcopului şi împlinind toate cererile, l-a eliberat cu pace. Tînărul acela, auzind 
cuvintele episcopului despre sfînta credință și primindu-le în inima sa ca nişte semințe bune 
aruncate pe pămînt bun, nu înceta a se gîndi la dreapta credință. Deci, umilindu-se cu sufletul, 
ieşea la cîmp în singurătate şi acolo se gîndea, vărsînd lacrimi din ochi, şi zicea în sine: "Cum 
cred împărații noştri, şi pentru ce se închină soarelui, lunii, stelelor şi focului. Oare aceia sînt 
dumnezei? Pentru ce nu se săvîrşesc minuni şi de zeii noștri, precum se săvîrşesc în bisericile 
creștine? Care este Dumnezeul cel adevărat?" Astfel gîndind, el dorea foarte mult să cunoască 
desăvîrșit credința creștinească. 


Într-acelaşi an s-a întîmplat episcopului Chiril, după rînduiala lui Dumnezeu, a merge 
în ţara tătărească, pentru o pricină ca aceasta: Fiul împăratului Bercae se îmbolnăvise foarte 
greu, şi mergînd mulţi doctori, nici un folos nu a luat. De aceea, împăratul era în mare mîhnire 
pentru el, deoarece era singurul lui copil. Deci ei, aducîndu-şi aminte de Chiril, episcopul 
Rostovului, şi de cele grăite de dînsul despre minunatele tămăduiri care se făceau la mormîntul 
Sfîntului Leonte, a trimis degrabă la episcop în Rostov, rugîndu-l şi făgăduindu-i multe daruri, 
ca să vină şi să tămăduiască pe fiul său. Atunci episcopul a poruncit să se săvîrşească cîntări de 
rugăciuni pe la toate bisericile din Rostov; şi a făcut singur multe rugăciuni cu lacrimi către 
Dumnezeu şi către Preacurata Lui Maică, ca să dea tămăduire fiului împăratului, pentru slava 
numelui lui lisus Hristos, şi să nu se hulească credinţa creștină de necredincioșii agareni. 
Rugîndu-se din destul la mormîntul făcătorului de minuni, Leontie, şi luînd de la dînsul 
binecuvîntare pentru acest lucru, cum şi sfinta apă, pe care singur a sfințit-o, şi a plecat spre 
țara tătărească. Ajungînd la împărat, a făcut rugăciune către Domnul pentru fiul cel bolnav al 
împăratului şi, stropindu-l cu apă sfințită, l-a făcut sănătos în numele lui lisus Hristos. 
Împăratul, văzînd aceasta, s-a bucurat foarte mult cu toată casa sa și cu toți domnii săi şi l-a 
cinstit pe el foarte mult, făcînd ospăț mare multe zile. Iar Chiril, episcopul lui Hristos, vorbea 
mult despre puterea lui lisus Hristos, şi despre legile sfintei credințe, înspăimîntînd mințile 
necredincioşilor. 


Într-acest timp, nepotul împăratului asculta cu luare aminte toate cuvintele cuviosului şi 
le punea în inima sa, pentru că dorea să se bucure de ele şi de venirea cuviosului. De aceea, s-a 
gîndit să meargă cu dînsul în Rostov ca să vadă Biserica creştină şi minunile ce se făceau şi să 
primească sfinta credință. Murind tatăl său, și maica sa rămînînd văduvă, îi păstra lui multe 
bogății, dar el luîndu-le pe acelea, le împărțea săracilor celor de credință tătărească, pentru că 
le socotea pe toate întru nimic. Avea numai o singură dorinţă în sufletul său: să se unească cu 
Hristos şi să fie robul Lui. El ştia cu adevărat, că scopul său era cel bun, dar dragostea maicii şi 
puterea împărătească îi vor face împiedicare, iar ducerea lui la episcop se va opri. De aceea s-a 
gîndit ca, tăinuindu-se de toți, să meargă unde l-ar duce dorința inimii lui. După cîteva zile, 
episcopul Chiril plecînd de la împărat cu multe daruri, împăratul a dat poruncă către voievozii 
Rostovului și laroslavului să dea dăjdii împărătești peste ani, la casa Preacuratei Maicii lui 
Dumnezeu şi la episcopia Rostovului. 


Plecînd episcopul de la tătari, tînărul a ieșit în taină, lăsînd pe maica sa, rudele şi averile, 
ca Avraam cel de demult şi, ajungînd pe episcop pe drum, îl ruga cu lacrimi să-l ia cu dînsul în 
pămîntul cel sfînt al Rusiei şi să-l facă creştin. Atunci episcopul, văzînd lacrimile tînărului și 
văzînd osîrdia cea fierbinte către Hristos Dumnezeu, l-a luat pe el, precum păstorul cel bun a 
luat oaia cea rătăcită pe umărul său, şi l-a dus în Rostov, bucurîndu-se și slăvind pe Dumnezeu. 


Tînărul, ducîndu-se în Rostov şi văzînd biserica împodobită, rînduiala bunei credinţe și 
cîntarea bisericească, s-a bucurat cu duhul. În soborniceasca biserică a Rostovului se cînta în 
strana stîngă greceşte, iar în cea dreaptă, ruseşte. Deci, tînărul a iubit credinţa creștinească foarte 
mult şi cerea Sfîntul Botez. Arhiereul, socotind că va fi vreo încercare de la împărat, cu acel 
tînăr, rudenie cu el, întîrzia botezul. Dar Dumnezeu, voind să mîntuiască sufletul celui ce-L 
iubea, a rînduit să fie vremea lesnicioasă de botez. Căci, împăratul Bercae murind după puțină 
vreme, se făcuse tulburare între tătari şi nu era timp pentru căutarea acestui tînăr. Atunci, 
episcopul l-a botezat și i-a pus numele Petru. Și îl învăţa în toate zilele cuvinte insuflate de 
Dumnezeu, întărindu-l în credință și povăţuindu-l la viață îmbunătățită, care se cuvine 
adevăratului creștin. Petru învățase şi carte rusească și petrecea totdeauna în citire şi în 
rugăciuni, stînd în casa lui Dumnezeu ziua și noaptea, nelăsînd niciodată obişnuita pravilă 
bisericească. EI era foarte bun la obicei, blînd, smerit, fără de răutate, cu bună cuviinţă şi iubit 
de toţi, cu postul și cu înfrînarea curată păzind întreaga înțelepciune tinerească şi avînd locuința 
în casa arhierească. Nu după multă vreme fericitul episcop Chiril, săvîrşindu-şi viaţa sa cea 
plăcută lui Dumnezeu, s-a mutat către Domnul, luînd scaunul după dînsul Sfîntul Ignatie. Petru 
nevoindu-se în curtea arhierească pe lîngă Ignatie, ca şi mai înainte, avea obicei de a ieşi uneori 
la cîmp să se mîngi.ie şi să vîneze păsări pe lîngă lacul Rostovului. 


Odată, întîrziind pînă seara tîrziu, a stat să se odihnească lîngă lac. Acolo i s-au arătat în 
vedenie Sfinții Apostoli Petru şi Pavel, pe care văzîndu-i în vis, s-a deşteptat de spaimă. EI îi 
vedea la arătare, stînd deasupra lui şi strălucind în chip de soare. Deci, sculîndu-se degrabă de 
unde stătea și, tremurînd, a căzut la pămînt. Iar ei l-au luat de mînă şi l-au ridicat, zicîndu-i: "Nu 
te teme, Petre! Noi sîntem trimiși la tine de Dumnezeu, în Care ai crezut şi te-ai botezat, ca să 
te mîngiiem și să crezi că este adevărată arătarea noastră la tine, iar nu nălucire. Deci, voim ca 
în acest loc unde te-ai odihnit, să se zidească o biserică în numele nostru. Să te duci dimineață 
în cetate şi să 1ei trei icoane: icoana Preasfintei Născătoare de Dumnezeu cu Pruncul cel mai 
înainte de veci, icoana Sfîntului Arhiereu Nicolae şi icoana Sfîntului Dimitrie, Marele Mucenic. 
Aceste icoane să le duci la episcop și să-i spui: Petru şi Pavel, Apostolii lui Hristos, m-au trimis 
la tine, poruncindu-ţi să zideşti o biserică lîngă lac, în locul unde mi s-a arătat și mi-au spus 
aceasta! 


Sfinți Apostoli, zicînd acestea fericitului Petru, i-au dat două pungi, una plină cu aur, 
iar alta cu argint şi apoi s-au făcut nevăzuţi. Fericitul Petru, luînd pungile ce i s-au dat, s-a 
închinat lui Dumnezeu în locul unde a văzut pe Sfinţii Apostoli şi a rămas acolo rugîndu-se, 
pînă s-a luminat de ziuă. Deci, făcîndu-se ziuă, s-a rugat şi s-a dus în cetate. După dumnezeiasca 
rînduială, a aflat în tîrg un zugrav cu icoanele pomenite mai sus, zugrăvite minunat, cerînd 
preţul de nouă arginţi, iar al zecelea, un galben. Petru, dînd preţul acela din pungile apostoleşti, 
a luat sfintele icoane și s-a dus în casa arhierească. 


În aceeaşi noapte şi arhiereului Ignatie i s-au arătat aceiaşi Sfinţi Apostoli, poruncindu- 
i să zidească o biserică în numele lor. Arhiereul s-a înspăimîntat de acea vedenie. Deci, cînd s- 
a făcut ziuă, a chemat la el pe voievod şi i-a spus arătarea şi porunca Sfinţilor Apostoli Petru şi 
Pavel, zicîndu-i: "M-a înfricoşat foarte mult vedenia şi vorba lor şi nu ştiu ce voi face, că nu 
pricep în ce loc voi zidi biserica". Voievodul i-a zis: "Stăpîne, te văd înspăimântat şi ţi se cade 


cu adevărat să împlineşti toate cele ce ţi s-au poruncit de Sfinţii Apostoli!" Ei vorbind astfel, 
voievodul a văzut prin fereastră pe Petru venind la episcop cu sfintele icoane de la biserica 
Preasfintei Născătoare de Dumnezeu, iar lumina ce strălucea din icoană, se suia mai sus decît 
biserica, ca o văpaie de foc spre înălțime. 


Înspăimîntîndu-se voievodul, a zis: "O, stăpîne, ce este acest foc? Oare nu s-a aprins 
vreo zidire?" Uitîndu-se şi episcopul, a văzut acelaşi lucru și s-a înspăimîntat. Nimeni altul nu 
putea să vadă acea lumină în chip de văpaie, care ieşea din sfintele icoane. Petru, intrînd cu 
acele icoane în palat înaintea episcopului şi a voievodului, le-a pus la loc cinstit, apoi s-a 
închinat lor şi le-a spus arătarea și toate cuvintele Sfinţilor Apostoli Petru şi Pavel, care i se 
făcuseră lui într-acea noapte. Iar spre încredințare adevărată, le-a arătat acele două pungi cu aur 
şi argint, ce i se dăduse de Sfinții Apostoli. Episcopul şi voievodul s-au închinat sfintelor icoane, 
care străluceau în tot palatul cu o lumină minunată, şi au întrebat pe fericitul Petru unde a găsit 
acele sfinte icoane? El le-a spus că le-a cumpărat din tîrg. Voievodul şi episcopul se mirau, 
ştiind bine că în cetatea lor nu este un așa zugrav. Deci, cercetînd, nu l-au găsit. 


Fiind ceasul Sfintei Liturghii, s-au dus cu acele sfinte icoane în sfinta sobornicească 
biserică și, după săvîrşirea Liturghiei, cîntînd rugăciuni, au mers afară de cetate, la acel loc unde 
se odihnise Petru şi i se făcuse apostoleasca arătare, aducînd şi acele sfinte icoane, cărora le 
urma tot poporul cetăţii. Sosind la acel loc, au făcut cîntare de rugăciune Sfinților mai marilor 
Apostoli Petru şi Pavel şi în acelaşi ceas au zidit un locaş de rugăciune și au pus icoanele într- 
însul. 


După aceasta voievodul, făcînd glumă sau ispitindu-l, a zis lui Petru: "Episcopul îţi va 
zidi biserica, dar, dacă eu nu-ţi voi da loc împrejurul bisericii, ce vei face?" Petru a răspuns: 
"Dumnezeu de va voi și episcopul de va porunci, vom cumpăra pămînt de la tine". Atunci Petru 
s-a dus la episcop şi i-a spus acel cuvînt al voievodului. Episcopul a zis lui Petru: "Fiule, crede 
purtării de grijă a lui Dumnezeu pentru tine şi nădăjduieşte în rugăciunile Sfinţilor Apostoli 
Petru şi Pavel, că pungile cu aur şi argint care ţi le-au dat, nu se vor împuţina, nici vor scădea, 
precum s-a întîmplat odată prin rugăciunile Sfîntului Prooroc Ilie, în Sarepta Sidonului, la 
femeia cea văduvă, căreia nu i-a lipsit vadra de făină şi ulciorul cu untdelemn nu s-a împuţinat. 
Deci, du-te la voievod şi-l întreabă cît cere pe pămîntul dimprejurul bisericii”. Petru, ducîndu- 
se și întrebîndu-l, voievodul i-a zis: "Precum ai dat pentru icoane nouă arginţi, iar al zecelea un 
galben, aşa voiesc ca pentru pămîntul pe care voieşti să-l ai împrejurul bisericii, să-mi dai cîte 
nouă arginți, iar al zecelea să fie galbenul. 


Atunci Petru, nădăjduind spre Dumnezeu şi spre Sfinţii Apostoli, s-a învoit cu cuvîntul 
voievodului. Și mergînd la locul acela, Petru a început să scoată din pungile date de Apostoli, 
nouă arginţi şi un galben, punîndu-i pe rînd pe pămînt, începînd de la iezer. Astfel a cuprins 
mult loc împrejurul bisericii, ca să fie mănăstirea largă iar pungile nu i s-au împuţinat, după 
proorocia arhiereului lui Dumnezeu, Ignatie. Voievodul, văzînd mulțimea de argint şi de aur, 
iar pungile lui Petru fiind pline şi nelipsite, s-a mirat foarte mult şi a zis: "Cu adevărat de mirare 
este această minune, căci Petru a aflat mare dar de la Dumnezeu şi de la Sfinţii Apostoli!" 


Deci, voievodul a luat aurul și argintul acela ca o binecuvîntare apostolească, iar bisericii 
apostoleşti cea din nou zidită, 1-a dăruit sate cu moşii îndestulate, cu ape și păduri, pe care le-a 
întărit cu scrisori. Astfel s-a zidit biserică aleasă, în numele sfinţilor mai marilor Apostoli Petru 
şi Pavel şi s-a așezat o mănăstire lîngă ea care este şi pînă acum, cu darul lui Hristos. Dar 
fericitul iubea tăcerea şi la faţă nu se arăta vesel, avîndu-și mintea adîncită în dumnezeieştile 
cuvinte. Pentru aceea a zis voievodul către episcop: "Oare nu se tînguieşte neamul lui Petru 


pentru patrie şi oare nu se gîndeşte să se întoarcă la tătărie?" EI de s-ar duce acolo, fiind fiu de 
împărat, îi este frică să nu facă vreo împiedicare cetății noastre. Iar arhiereul, luînd aminte la 
cuvintele voievodului, a făcut cu dînsul sfat şi au socotit să-l însoţească cu nunta, căci, avînd 
soţie şi feciori, să nu mai gîndească la neamul său. Însă el niciodată nu se gîndea la căsătorie. 


Deci, chemînd arhiereul şi voievodul la ei pe Petru, i-au zis: "Voieşti să te însoțim pe 
tine cu femeie?" Iar Petru a răspuns: "Stăpînii mei, eu am iubit credința aceasta sfîntă şi pentru 
ea am lăsat toate şi m-am lăsat în voia lui Hristos Dumnezeul nostru, să fie şi acum voia 
Domnului şi a voastră". Atunci, voievodul, îndată i-a căutat lui o mireasă frumoasă din boieri 
şi l-a cununat cu ea singur arhiereul în soborniceasca biserică. lar voievodul a numit pe Petru 
frate al său şi avea către el mare dragoste, atît el cît şi feciorii lui. Petru a viețuit în legiuită 
însoţire cu cinste mulţi ani şi s-a făcut tată de fii. Dar și tuturor săracilor şi scăpătaţilor le era 
tată, hrănind pe flămînzi, îmbrăcînd pe cei goi şi ca un alt drept Iov, fiind ochiul orbilor şi 
piciorul șchiopilor. EI plăcea Domnului cu dinadinsul prin păzirea sfintelor lui porunci, ferindu- 
se de tot răul şi toată fapta bună sîrguindu-se a o împlini. 


Apoi, dezlegîndu-se de însoțirea trupească, s-a însoţit Domnului prin Duhul, întru 
rînduiala monahicească; căci a luat pe sine îngerescul chip al monahilor şi în acela s-a mutat 
către Domnul, fiind la bătrîneţe adînci. Astfel, Petru, fiul de împărat, a murit la Rostov. Deci, 
cinstitul lui trup s-a pus în biserica Sfinţilor Apostoli, cea zidită de el, preamărind Dumnezeu 
pe plăcutul Său, prin darul tămăduirii bolilor, ce se săvîrşeau la mormîntul fericitului Petru. Și 
chiar pînă acum se dau tămăduire celor ce cu credință se apropie de moaște lui, spre slava 
Domnului nostru lisus Hristos, Celui împreună slăvit cu Tatăl şi cu Sfîntul Duh, Căruia de la 
toți să-i fie cinste, închinăciune şi mulțumire în veci. Amin. 


78. VIAŢA SFÎNTULUI IERARH GHELASIE DE LA RÎMEŢ 
(30 IUNIE) 


Sfîntul Ierarh Ghelasie s-a nevoit în veacul al XIV-lea, mai întîi ca sihastru pe valea 
pîrîului Rîmeţ din Munţii Apuseni şi, apoi, ca egumen al Mănăstirii Rîmeţ din județul Alba, 
avînd o viață duhovnicească îmbunătățită şi învrednicindu-se încă din tinereţe cu darul facerii 
de minuni. Era originar din partea locului. Luînd din tinereţe jugul lui Hristos, a deprins de la 
cei mai iscusiți eremiţi meşteşugul luptei duhovniceşti. Apoi, curăţindu-şi mintea de cugetele 


cele rele și învrednicindu-se de darul facerii de minuni, a coborit în obşte și a ajuns vestit 
povăţuitor de suflete, întemeind o obşte de monahi aleşi. 


În tradiţia locului se spune despre Cuviosul Ghelasie că avea doisprezece ucenici cu care 
împreună se ruga şi postea, săvîrșind sfintele slujbe cu mare osîrdie şi frică de Dumnezeu. În 
toată săptămîna, Cuviosul Ghelasie nu primea mîncare, îndestulîndu-se numai cu Preacuratele 
Taine. Ziua mergea cu ucenicii la ascultare, iar noaptea făcea priveghere și săvîrşea Sfînta 
Liturghie. Numai sîmbăta şi Duminica mînca împreună cu călugării la trapeza mănăstiri. 


Acest cuvios sihastru era, de asemenea, un mare părinte duhovnicesc al sihaștrilor din 
Munţii Rîmeţ, precum şi al sătenilor din Țara Moților. În posturi cerceta pe toţi sihaștrii ce se 
nevoiau în peşteri de piatră şi el însuşi se ostenea la rugăciune împreună cu dînşii. Apoi cobora 
în mănăstire, unde îl aşteptau credincioșii şi mocanii de prin munți. La fericitul Ghelasie veneau 
şi mulți bolnavi, mai ales cei stăpîniţi de duhuri rele, şi cu rugăciunile lui se vindecau, căci avea 
mare dar de la Dumnezeu. 


Odată, fiind cu ucenicii la adunat fîn în poiana mănăstirii, numită Hopaţi şi fiind mare 
arşiță, încît toţi sufereau de sete, Cuviosul Ghelasie a căzut la rugăciune și îndată a aflat un 
izvor cu apă. Acest izvor de apă rece se vede pînă în zilele noastre şi se cheamă Izvorul 
Cuviosului Ghelasie. Mulţi săteni iau apă din el pentru sănătate şi binecuvîntare. 


Odată, urcînd Sfîntul Ierarh Ghelasie în poiană cu asinul său la adunat fîn, şi-a cunoscut 
dinainte sfîrșitul. Deci, rugîndu-se mult, și-a chemat ucenicii, poruncindu-le să trăiască în 
desăvîrșită dragoste, să iubească Biserica și să fugă de beţie, desfrîu şi de tot păcatul. Apoi, 
sărutîndu-i pe toţi, şi-a dat sufletul în mîinile lui Hristos. 


In tradiția mănăstirii se spune că, în ceasul cînd cobora asinul de pe munte cu trupul 
Sfîntului Ghelasie au început clopotele de prin sate să sune singure. Apoi, fund plîns de ucenici, 
a fost îngropat lîngă zidul bisericii şi mulţi bolnavi se vindecau la mormîntul lui. 


In anii din urmă, s-au descoperit în chip minunat, prin bunătatea şi milostivirea lui 
Dumnezeu, în jurul mănăstirii, bucăţi din sfintele sale moaşte, prin care se fac nenumărate 
minuni în rîndul credincioșilor veniți la mănăstire pentru rugăciune şi închinare. 


Astfel, o femeie, pe numele ei Maria, din Negrești-Oașş, după ce i s-a arătat în vis un 
porumbel care a îndemnat-o să meargă la Mănăstirea Rîmeţ, să se roage şi să se atingă de 
moaștele Sfintului Ghelasie, a făcut precum i se poruncise în vis şi s-a vindecat de epilepsie. 
Unei alte femei, din Albina - Timiş, i-a fost vindecată mîna bolnavă prin neîncetate rugăciuni 
şi lacrimi la moaştele Sfîntului Ghelasie, iar un credincios căzut în rătăcire de la dreapta 
credinţă, din Cocora - Alba, și care era paralizat, adus fiind într-un car cu boi, a aflat vindecare 
prin neîncetatele sale rugăciuni și ale părinţilor la Moaştele Sfîntului Ghelasie, întorcîndu-se 
vindecat la casa sa trupeşte şi sufletește, asemenea paraliticului din Evanghelie. 


Ceea ce s-a transmis prin tradiţia locului, de generaţii întregi, s-a adeverit în zilele 
noastre, cînd, în anul 1978, s-a descoperit în biserica mănăstirii o inscripție de mare însemnătate 
pentru Biserica şi neamul românesc, mai ales din părțile Transilvaniei, și care consemnează 
numele "Arhiepiscopului Ghelasie”, al zugravului "Mihul de la Crişul Alb", precum şi anul 
1337. Acest Arhiepiscop al Transilvaniei, primul atestat cu numele, este îmbunătăţitul Ghelasie 
pe care poporul, în evlavia sa, îl cinsteşte ca sfînt. 


Deci, fără îndoială, Sfîntul Ghelasie a fost Arhiepiscop şi păstor sufletesc al 
credincioşilor din centrul Transilvaniei şi din Munţii Apuseni în secolele XIV-XV, retrăgîndu- 
se la bîtrîneţe în mănăstirea de metanie, Rîmeţ. 


Iar vieţuitorii sfintei mănăstiri îi cinstesc cu venerație părți din sfintele moaşte, ştiind 
că, prin rugăciuni neîncetate la Bunul Dumnezeu, acestea au darul vindecării de boli şi suferinţe. 
Cu ale cărui sfinte rugăciuni, Doamne, lisuse Hristoase, Fiul lui Dumnezeu, miluieşte-ne şi ne 
mîntuieşte pe noi. Amin. 


AL. IULIE 


1. PĂTIMIREA SFINȚILOR MUCENICI COSMA ȘI DAMIAN, 
DOCTORII CEI FĂRĂ DE ARGINŢI 


(1 IULIE) 


După răsărirea cea trupească a Domnului nostru lisus Hristos, pretutindeni se auzea, ca 
un lucru oarecare de mirare, de viaţa tuturor sfinților mucenici ai lui Hristos, pentru că puterea 
Mîntuitorului s-a făcut minunată întru ei. Asemenea este de mirare tuturor îndrăzneala cu care 
e1 se împotriveau ighemonilor. 


Dintre unii ca aceia au fost şi aceştia, de care ne este acum cuvîntul, Sfinţii răbdători de 
chinuri: Cosma şi Damian, amîndoi fraţi după trup. Ei s-au născut în Roma cea veche, dintr-un 
tată şi o maică, şi au crescut în dreapta credință. Aceştia, învățînd meşteşugul doctoricesc, 
tămăduiau toate bolile și toate neputințele; căci la toate aveau împreună ajutor darul lui 
Dumnezeu și, peste cîţi din oamenii cei ce pătimeau şi din dobitoace îşi puneau mîinile lor, 
îndată aceia se făceau sănătoşi desăvirşit. Ei, bunii tămăduitori, de la nimeni nu luau plată pentru 
tămăduiri; pentru care s-au şi numit doctori fără de arginți. Numai de o plată ca aceasta prea 
scumpă aveau ei trebuinţă: cei ce se tămăduiau să creadă în Hristos. Ei, nu numai în Roma, ci 
şi prin toate cetăţile dimprejur şi prin sate trecînd și tămăduind pe cei bolnavi, pe mulți îi 
întorceau la Hristos. 


Pe lîngă darul cel tămăduitor şi prin îndurata dăruire, ei mai făceau și bine popoarelor. 
Căci, avînd de la părinţi şi de la strămoşi multe averi adunate şi rămase lor, le vindeau și le 
împărțeau la săraci şi la cei ce aveau trebuință. Astfel, hrăneau pe cei flămînzi, îmbrăcau pe cei 
goi şi arătau spre cei săraci şi lipsiţi de tot felul, milă şi îndurare. Cînd tămăduiau pe cei bolnavi, 
grăiau astfel către ei: "Noi numai mîinile punem pe voi, căci cu puterea noastră nimic nu putem 
face. Toate le lucrează prin noi tăria cea atotputernică a lui Hristos, Unul adevăratul Dumnezeu; 
în Care, de veți crede cu neîndoială, îndată veți fi sănătoşi". Aceia, crezînd, îndată cîștigau 
sănătatea. Și astfel, în toate zilele întorcîndu-se mulți de la păgînătatea închinării la idoli, se 
apropiau de Hristos. 


Sfinţii aceștia doctori aveau petrecere deosebită într-un sat oarecare din hotarele Romei, 
unde erau averile părinţilor lor. Acolo avînd adăpostirea lor, i-au luminat cu sfinta credință pe 
toți cei dimprejur. Diavolul însă, nevoind să vadă viaţa lor, care strălucea de faptele cele bune, 
a îndemnat pe nişte slujitori ai lor, ca să meargă la împărat, să pîrască pe acești nevinovați. Pe 
vremea aceea împărățea în Roma, Carin. Acesta, ascultînd pe cei clevetitori, îndată a trimis 
ostaşi în satul acela, ca să prindă pe doctorii cei fără de plată, Cosma și Damian şi să-i aducă 
înaintea lui la judecată. Mergînd ostașii în satul acela şi întrebînd de Cosma şi Damian, 
credincioşii s-au adunat la sfinţi şi-i rugau să se ascundă, pînă ce va trece miînia cea 
împărătească. Dar sfinții n-au voit să-i asculte pe ei, ci mai mult se sîrguiau să iasă de voie la 
ostaşii care îi căutau, dorind cu bucurie să pătimească pentru Hristos. Dar, după ce mai mulți 
credincioşi s-au adunat la ei şi după ce i-au rugat cu lacrimi şi-i îndemnau ca să-şi păzească 
viața lor, nu pentru sineși, ci pentru mîntuirea multora, atunci s-au supus lor fără să vrea. 


Deci credincioşii, luîndu-i, i-au ascuns într-o peşteră. Ostaşii, căutîndu-i pretutindeni şi 
neaflîndu-i, s-au umplut de mînie și, prinzînd pe nişte bărbaţi cinstiți din satul acela, i-au legat 
cu lanţuri și i-au dus la Roma. Înştiințîndu-se Sfinţii Cosma și Damian de acest lucru, îndată au 
ieşit din peşteră și au alergat degrabă în urma ostașilor. Deci, ajungîndu-i pe ei pe drum, au zis 
către dînșii: "Lăsaţi în pace pe acești nevinovaţi şi ne luaţi pe noi. Pentru că noi sîntem aceia 
pentru care voi aveţi poruncă să-i prindeţi”. Deci ostașii, lberîndu-i pe acei bărbaţi, au pus 
lanţurile pe Sfinții Cosma şi Damian și i-au dus la Roma, unde au fost păziţi pînă a doua zi. 


A doua zi, împăratul a şezut la obișnuita judecată înaintea poporului care venise la locul 
de privelişte. Şi, punînd înainte pe Sfinții Cosma şi Damian, a început a vorbi către ei cu glas 
mare, zicîndu-le: "Voi sînteţi cei ce vă împotriviți zeilor părinţilor noștri și tămăduiţi bolile între 
oameni și între dobitoace fără de plată, cu oarecare meşteşug de vrăji, amăgind prin aceasta 
poporul cel prost, ca să se depărteze de zei și de legile părintești? Măcar acum, întorcîndu-vă 
de la a voastră rătăcire, ascultați sfatul meu cel bun şi, apropiindu-vă, aduceți jertfă zeilor, care 
îndelung v-au răbdat pe voi pînă acum. Căci, făcîndu-li-se strimbătate de către voi, nu v-au 
răsplătit rău pentru rău, cu toate că puteau să vă răsplătească; dar au răbdat, așteptînd întoarcerea 
voastră către ei”. 


Sfinţii cei plăcuţi ai lui Hristos, ca şi cu o gură răspunzînd către împăratul, au grăit: "Noi 
pe nici un om nu l-am înşelat, nici nu ştim de vrăji, nici am făcut vreun rău cuiva, ci tămăduim 
bolile cu puterea Mîntuitorului nostru lisus Hristos, precum Acela ne-a poruncit, zicînd: Pe cei 
bolnavi tămăduiţi, pe cei leproşi curăţiţi. Aceasta o facem fără plată, de vreme ce Mîntuitorul 
a poruncit, zicînd: În dar aţi luat, în dar dați. Noi nu avem trebuinţă de averi, ci căutăm 
mâîntuirea sufletelor omenești și slujim neputincioşilor și săracilor ca Însuşi lui Hristos. Acela 
socotește îngrijirile cele făcute pentru dînșii, ca Lui, zicînd către bunii dătători: Flămind am fost 
și Mi-aţi dat să măninc; am însetat şi M-aţi adăpat; am fost gol şi M-aţi îmbrăcat. Aceste 
porunci ale Lui ne sîrguim a le împlini, aşteptînd ca să luăm de la Dînsul plată în viaţa cea fără 
de sfîrşit a împărăției cerului. Zeilor închipuiți de tine, nicidecum nu voim să le slujim; tu și ai 
tăi slujiți-le lor, pentru că noi ştim cu adevărat că aceia nu sînt dumnezei. De voieşti, împărate, 
noi îţi punem înainte un sfat bun; adică să cunoști pe Unul şi adevăratul Dumnezeu, Făcătorul 
tuturor, Care răsare soarele Său peste cei răi şi peste cei buni şi plouă peste cei drepţi şi peste 
cei nedrepţi. Pentru trebuinţa noastră şi spre slava numelui Său cel mare, Aceluia să-i slujeşti, 
depărtîndu-te de idolii cei nesimţitori şi fără suflet!" 


Atunci împăratul Carin a zis către dînşii: "Nu v-am chemat să grăiți filosofii, ci să 
aduceţi jertfă zeilor!" Sfinţii au răspuns: "Noi aducem Dumnezeului nostru jertfă fără de sînge 
sufletele noastre, Celui ce ne-a izbăvit din cursele diavolului și a dat pe Fiul Său Unul Născut 


pentru mîntuirea lumii. Acel Dumnezeu este nezidit, ziditor al tuturor; pe cînd zeii tăi sînt nişte 
scorniri omenești și sînt făcuți de mîini omenești. De n-ar fi fost între oameni meșteșugul de a 
face pe zei, voi n-aţi fi avut la ce să vă închinaţi”. Carin a zis: "Nu batjocoriţi pe veşnicii zei, ci 
mai ales, apropiindu-vă, să vă închinaţi lor cu jertfe, mai înainte de a primi muncile ce vă 
aşteaptă!" 


Atunci robii lui Hristos, umplîndu-se de Duhul Sfînt, au zis: "O, împărate, să fu ruşinat 
împreună cu zeii tăi, deoarece mintea ta se întoarce de la Dumnezeul Cel ce pururea este și 
viețuieşte în veci! Deci, fața ta să se întoarcă de la locul său, spre a ta înfruntare, ca să te deprinzi 
prin încercare ce poate Dumnezeul nostru!" 


Sfinţiui,zicînd acestea, îndată faţa lui Carin s-a schimbat şi s-a întors la spate, iar grumajii 
lui i s-au sucit, încît nu putea să-i mai întoarcă; deci, nimeni nu putea să-i ajute cu ceva. Astfel 
el şedea pe scaun, avînd grumajii și faţa întoarsă, iar poporul care privea la el, striga cu glas 
mare: "Mare este Dumnezeul creştinilor şi nu este alt Dumnezeu afară de Dînsul!" Dintru acea 
vreme mulți au crezut în Hristos şi au rugat pe sfinţii doctori să-l tămăduiască pe împărat. Chiar 
şi împăratul singur se ruga către dînșii, zicînd: "Acum știu cu adevărat că sînteţi robi ai 
adevăratului Dumnezeu. De aceea mă rog către voi ca, precum ați tămăduit pe mulți, așa să mă 
tămăduiți şi pe mine, căci şi eu cred că nu este alt Dumnezeu afară de Dumnezeul propovăduit 
de voi, Care a făcut cerul și pămîntul!" 


Atunci sfinţii au zis către dînsul: "De vei cunoaște pe Dumnezeul Cel ce ţi-a dat viaţa și 
împărăţia şi de vei crede într-Însul cu toată inima, Acela poate să te tămăduiască pe tine”. 
Împăratul, auzind aceasta, a zis cu glas mare: "Cred în Tine, Doamne lisuse Hristoase, 
Dumnezeul cel adevărat, miluieşte-mă pe mine şi nu pomeni neştiința mea cea dintii!" Aceasta 
zicînd împăratul, 1 s-au îndreptat grumajii, asemenea și faţa i-a venit la loc precum a fost mai 
înainte. Apoi, sculîndu-se din locul său, și-a ridicat ochii spre cer şi, înălțindu-și mîinile, a dat 
mulțumire lui Dumnezeu împreună cu tot poporul, zicînd: "Bine eşti cuvîntat Hristoase, 
Dumnezeul cel adevărat, Care m-ai adus din întuneric la lumină prin aceşti sfinți ai Tăi!" Astfel 
tămăduindu-se, împăratul a cinstit pe Sfinții doctori Cosma şi Damian și i-a liberat pe ei cu 
pace; iar ei, plecînd din Roma, s-au dus în satul lor. 


Locuitorii satului acela şi cei de primprejur, auzind toate cele ce se făcuseră în Roma, 
au ieşit în întîmpinarea plăcuţilor lui Dumnezeu și i-au primit cu bucurie, veselindu-se și slăvind 
pe Stăpînul Hristos. Dar sfinţii, după obiceiul lor, iarăşi umblau primpre-jurul cetăților şi prin 
sate, tămăduind neputinţele și luminînd poporul cu sfînta credință, apoi iarăși se întorceau în 
satul lor. 


Dar vrăjmașul diavol, neputînd prin meșteșugirea sa cea dintii să piardă dintre cei vii pe 
aceşti sfinți, a scornit un alt meșteşug. În părţile acelea era un doctor slăvit, de la care aceşti 
oameni preaminunați învăţaseră meșteșugul doctoricesc. Pe acela vrăjmașul l-a îndemnat să-i 
ucidă pe sfinţi, deoarece nu putea suferi slava lor cea bună. Deci acel doctor, chemînd pe sfinţi 
la dînsul prin înşelăciune, i-a luat la un munte ca să adune buruieni pentru doctorii, dar în inima 
lui avea gîndul lui Cain. De aceea, ducîndu-i pe ei departe, a rînduit ca deosebit fiecare să adune 
buruieni. Astfel, pîndind mai întîi asupra unuia, l-a ucis cu pietre; apoi și pe celălalt. După 
aceea, luînd trupurile lor, le-a ascuns lîngă un izvor de apă ce era în apropiere. 


Astfel sfinții răbdători de chinuri ai lui Hristos, doctorii cei fără de plată, Cosma și 
Damian, şi-au luat sfîrşitul vieţii şi s-au învrednicit de cununile muceniceşti de la Hristos 


Domnul şi Mîntuitorul nostru, Căruia, împreună cu Tatăl și Sfîntul Duh, 1 se cuvine cinstea şi 
slava, acum şi pururea şi în vecii vecilor. Amin. 


2. POMENIREA CUVIOSULUI PETRU, CARE A FOST PATRICIU 
(| IULIE) 


Cuviosul Petru s-a născut din părinţi slăviţi şi bogaţi şi a crescut în Constantinopol. Tatăl 
său, cu numele Constantin, a fost patriciu şi povăţuitor de oşti. Acest Petru, silindu-se din 
tinereţe la învăţătura cărţii, s-a deprins foarte bine la filosofie şi a străbătut toată înţelepciunea 
cea din afară. Ajungînd la vîrsta cea desăvîrşită, s-a însoțit cu femeie, iar după sfîrşitul tatălui 
său, 1-a luat cinstita lui dregătorie, făcîndu-se patriciu în zilele drepteredincioasei împărătese 
Irina şi a fiului ei, Constantin. 


După ce a luat împărăţia Nichifor, avînd bulgarii război cu grecii, Petru a fost făcut 
voievod de către împărat şi pus mai mare peste cete. EI s-a dus cu împăratul împotriva bulgarilor 
Şi, făcîndu-se mare război, grecii au biruit întîi pe bulgari. Apoi, cu dumnezeiasca voie, bulgarii, 
întărindu-se, au lovit pe greci cumplit şi au ucis pe împăratul lor. Atunci şi fericitul Petru, cu 
cincizeci de boieri greci, a fost prins de bulgari şi a fost ţinut în legături spre muncire şi spre 
moarte. Rugîndu-se lui Dumnezeu, pentru a sa izbăvire, noaptea i s-a arătat Sfîntul loan 
Evanghelistul, cel care s-a rezemat pe pieptul lui Hristos, și l-a izbăvit din legături, ducîndu-l 
pînă la Roma. Dintr-acea vreme Petru s-a dat cu totul în slujba lui Dumnezeu şi, pe toate 
socotindu-le ca nişte gunoaie, s-a dus la muntele Olimpului, unde, luînd viaţa îngerească, se 
nevoia împreună cu marele Ioanichie şi s-a deprins la toată bunătatea. 


Petrecînd acolo treizeci şi patru de ani, a mers la Constantinopol, după ce murise soția 
şi fiul lui, şi a petrecut mai întîi cîtăva vreme lîngă biserica zidită de dînsul, care se numea 
Evandria. Apoi, ducîndu-se la un loc osebit de liniştit, şi-a zidit o chilie mică. EI a petrecut într- 
însa opt ani, purtînd pe trup o haină aspră de păr, iar picioarele le-a avut neîncălțate în toată 
vremea vieţii sale pustniceşti. Obosindu-se foarte mult cu postul, cu privegherea şi cu celelalte 
nevoitoare osteneli, a petrecut cu bine şi cu iubire de Dumnezeu. Apoi s-a odihnit în Domnul și 
s-a numărat în ceata drepţilor, care slăvesc pe Tatăl şi pe Fiul şi pe Sfîntul Duh, în veci. Amin. 


3. PĂTIMIREA SFÎNTULUI MUCENIC POTIT PRUNCUL 
(| IULIE) 


Pe vremea împărăției lui Antonin, fiind pretutindeni mare prigonire împotriva 
creștinilor, era în Sardica un bărbat cu numele Ghilas, care ţinea la păgînătatea închinării 
idoleşti. Acesta avea un fiu, unul născut, copil de treisprezece ani, anume Potit, înțelepțit cu 
înțelepciunea lui Dumnezeu, prin care își săvîrşeşte El laudă. Copilul era luminat cu darul 
Sfîntului Duh ca să cunoască pe Făcătorul său și Aceluia Unuia să-l aducă rugăciunile şi 
închinăciunile sale, iar de idolii cei fără de suflet să se îngreţoşeze. EI, ştiind să citească cărțile, 
a găsit nişte dumnezeiești Scripturi creştineşti şi, citindu-le pe acelea, s-a umplut de 


duhovniceasca înţelepciune şi de înţelegere. Astfel, ducîndu-se la creştini, în ascuns de tatăl 
său, a primit Sfîntul Botez, întorcîndu-se de la spurcatele slujbe idoleşti. 


Ghilas, tatăl lui, văzînd pe fiul său întorcîndu-se de la idoli, s-a mîhnit şi-l îndemna cu 
multe îmbunări, ca, împreună cu el, să aducă jertfă zeilor lor elineşti. Iar tînărul sfint i-a zis: "O, 
tată, îmi grăiești cuvînt nefolositor, poruncindu-mi să jertfesc diavolilor. De mă iubeşti 
părinteşte pe mine, fiul tău, apoi să mă sfătuiești spre ceea ce mîntuieşte sufletul, iar nu spre 
ceea ce-l pierde. Eu doresc ca şi tu, cunoscînd adevărul, să te întorci de la necurata închină- 
ciune, să începi a sluji Unuia Dumnezeu, Care viețuieşte în ceruri și pe toate le cuprinde, 
Făcătorul a toată făptura". Tatăl său, mîniindu-se, l-a dus într-o cameră osebită şi a poruncit să 
nu îndrăznească nimeni a da copilului pîine şi apă, zicînd către dînsul: "Vom vedea de-ţi va da 
hrană şi băutură Dumnezeul tău pe Care îl cinstești!”. 


Tînărul Sfînt Potit, plecîndu-şi genunchii, se ruga lui Dumnezeu, zicînd: "Judecă, 
Doamne, pe cei ce-mi fac nedreptate şi răsplăteşte celor ce se luptă cu mine, căci doresc să-Ţi 
slujesc Ție, Domnului meu lisus Hristos, Care ai voit a veni din cer pe pămînt pentru mîntuirea 
omenească. Priveşte spre rugăciunea smeritului Tău rob și întăreşte-mă pe mine întru această 
foame, precum ai întărit pe Daniil proorocul Tău, cel aruncat în groapa leilor. Tu ai zis în Sfînta 
Ta Evanghelie: Fericiți cei ce flăminzesc și însetoșează pentru dreptate, căci aceia se vor 
sătura; Fericiţi cei prigoniţi pentru dreptate, că a acelora este Împărăţia cerurilor. Deci, şi pe 
mine cel închis aici pentru dreptatea Ta, nu mă lăsa să fiu chinuit de foame şi de sete”. 


Sfîntul a petrecut multe zile în închisoarea aceea, pedepsit de tatăl său cu foamea și cu 
setea, dar întărit de Dumnezeu prin hrana duhovnicească și adăpat prin darul Sfîntului Duh. 
Faţa lui strălucea ca soarele, veselindu-se întru Domnul său, şi zicea: "Îţi mulțumesc, Stăpîne, 
că ai binevoit a mă sătura de duhovniceștile Tale bunătăţi, care pe cît le primesc, pe atît mai 
mult le doresc. Încă mă rog, Ţie, Dumnezeul îngerilor şi al arhanghelilor, Care nu voiești 
moartea păcătosului, ci să se întoarcă şi să fie viu, ascul-tă-mă pe mine, care strig către Tine cu 
toată inima, şi dă tatălui meu cunoştinţa adevărului Tău şi înțelegerea credinței. Deschide-i lui 
mintea, ca să poată a Te cunoaşte pe Tine, Făcătorul său și ie Unuia să-Ţi slujească, iar nu 
zeilor celor elinești, ca să nu se bucure de el diavolul, vrăjmașul numelui creştinesc, ci să se 
preamărească tăria Ta cea atotputernică, care povăţuieşte spre mîntuire pe cei rătăciți!” 


Astfel rugîndu-se el, i s-a arătat îngerul Domnului, întărindu-l şi zicîndu-i: "Va fi ţie 
ceea ce doreşti, pentru că Dumnezeu, Căruia te-ai încredinţat cu toată inima, totdeauna este cu 
tine şi orice vei cere de la Dînsul, vei cîştiga. Însă să ştii şi aceasta, că diavolul, pierzătorul 
sufletelor omenești, s-a pregătit împotriva ta. Deci, ți se cade să primeşti toate armele lui 
Dumnezeu, ca să poți sta împotriva meșteșugirilor lui!" 


Aceasta zicîndu-i, îngerul luminii s-a dus; iar sfîntul se ruga lui Dumnezeu, zicînd: 
Miluieşte-mă, Dumnezeule, miluieşte-mă! Că spre Tine a nădăjduit sufletul meu și în umbra 
aripilor Tale voi nădăjdui, pînă ce va trece fărădelegea. Deci, trecînd puţin, deodată i s-a arătat 
îngerul întunericului, prefăcut în strălucire de lumină și i-a zis: "O, tînăr fără de răutate, iată am 
venit la tine ca să nu slăbeşti de foame şi de sete cu sufletul și cu trupul. Să asculți pe tatăl tău 
şi să te saturi cu el de mîncări, căci eu sînt Hristos. Deci, fuindu-mi milă de tine şi văzînd 
lacrimile tale, am venit să te cercetez". Tînărul Sfînt Potit 1-a răspuns: "Pleacă de la mine, 
satano, vrăjmaş al dreptăţii! Nu vei amăgi pe robul lui Dumnezeu, căci tu nu ești Hristos, ci 
potrivnic lui Hristos!" Sfîntul, zicînd aceasta, a început a se ruga astfel: "Doamne Iisuse 
Hristoase, alungă de la mine pe acest vrăjmaş necurat şi-l aruncă în adîncul în care este osîndit 
cu slujitorii săi!" 


Diavolul, schimbîndu-şi asemănarea îngerească s-a prefăcut într-un uriaş mare, cu 
statura ca de cincisprezece coţi, apoi s-a prefăcut într-un bou, care a mugit cu glas mare. Sfîntul, 
îngră-dindu-se cu semnul Sfintei Cruci, a zis către dînsul: "O, duh rău, încetează a ispiti pe 
ostașul lui Hristos, pentru că nu vei putea înfricoşa pe cel răscumpărat cu sîngele lui Hristos și 
îngrădit cu puterea Sfintei Cruci!" 


Atunci diavolul îndată a pierit. Glasul lui se auzea de departe, zicînd: "O, ce fel de copil 
tînăr mă biruieşte! Vai mie, de acum unde mă voi odihni? Spre cine voi îndrepta săgețile mele? 
De mă apropii de cel bătrîn, nu mă biruiesc atît de lesne, precum mă biruiesc de acest copil. 
Deci, mă voi duce și voi intra în fiica cea una născută a împăratului Antonin, și voi arăta într- 
însa puterea mea. Voi îndemna pe împărat asupra ta o, Potite, ca să te piardă cu multe munci!" 
Sfîntul 1-a răspuns: "O, vrăjmaș netrebnic, în orice fel de munci voi intra, pretutindeni te voi 
birui; nu eu, ci Domnul meu lisus Hristos!" Atunci diavolul a fugit, strigînd: "Amar mie, că sînt 
biruit de un copil!" 


După aceasta, Ghilas, tatăl lui, scoţîndu-l de la închisoare, a zis către el: "Fiule, jertfeşte 
zeilor, pentru că este poruncă de la împărat ca cel ce nu aduce jertfă zeilor să fie ucis cu multe 
munci, sau să fie dat la fiare spre mîncare. Deci, mă doare inima pentru tine, fiind unul născut, 
ca să nu te pierd, moștenitorul meu". Sfîntul a grăit: "Căror zei să le aduc jertfă, ca să-i știu 
anume?" Tatăl i-a răspuns: "Fiule, nu ştii pe zeul Die, pe Arpa și pe Atena?" Copilul a zis: "De 
cînd m-am născut, n-am auzit niciodată de unii ca aceștia, să fie zei, decît numai idoli! O, tată, 
dacă ai fi ştiut cît de puternic este Dumnezeul creştinilor, Care S-a smerit pe Sine ca să 
mîntuiască pe oameni, ai fi crezut într-Însul. EL este Unul adevăratul Dumnezeu, Care a făcut 
cerul și pămîntul. Iar toți ceilalți zei ai păgînilor sînt diavoli". Ghilas a zis: "De unde ai tu aceste 
cuvinte pe care le grăieşti?" Sfintul a răspuns: "Acela, Căruia Îi slujesc, grăieşte prin buzele 
mele. Pentru că a zis în Evanghelia Sa: Nu vă îngrijiţi cum sau ce veți grăi, că în acel ceas vi 
se va da vouă ce trebuie să grăiţi”. 


Ghilas a zis: "Fiul meu, oare nu te temi de munci? Cînd vei fi dus la ighemon și te va 
pune la muncile cele cumplite, atunci ce vei face?" Sfîntul copil, zîmbind, a zis: "O, tată, ai zis 
cuvînt fără de judecată, deoarece Domnul meu lisus Hristos, fiind răscumpă-rătorul sufletelor 
noastre, mă va întări pe mine robul Său. Nu ştii oare că David, un copil neînarmat, în numele 
lui Dumnezeu, a ucis cu o piatră pe Goliat cel tare şi, smulgîndu-i sabia, i-a tăiat capul?" Ghilas 
a zis: "Nădăjduind tu spre Dumnezeul tău, eşti gata să pătimeşti toate pentru numele Lui?” 


Sfîntul a răspuns: "Cred Tatălui, Făcătorul meu, Fiului şi Sfîntului Duh, Unuia 
Dumnezeu în Treime, că mă va întări a suferi cu bărbăţie, nu numai toate muncile, dar şi a muri 
pentru Dînsul fără temere. Deci, să crezi şi tu, tată, în Dumnezeu, despre Care îţi grăiesc, şi te 
vei mîntui. Acei zei cărora te închini acum, nu sînt nimic, nici n-au mîntuit vreodată pe cineva, 
nici n-au putut să facă ceva. Deci ce folos ai dacă te închini la arama cea neînsuflețită, la piatră 
şi la lemn, care, cînd cad pe pămînt, nu pot să se scoale, ci se sfărimă în bucăţi, iar sfărîmîndu- 
se nu scot glas, fiind mute şi nesimţitoare. Numele cu care numiţi pe idolii voştri, cu acelea se 
numeau de demult oamenii cei întinați și fărădelege, care erau plini de vrăji diavoleşti şi de 
toate faptele cele rele. Aceia erau vrednici de multe pedepse, precum şi acum pe unii ca aceia 
îi judecă legile cetății și îi dă la pedeapsa cu moartea. 


Sufletele cele ticăloase ale zeilor voștri neîncetat se ard în iad în focul cel veşnic, care 
nu se stinge niciodată; iar cei ce slujesc acum idolilor lor, se vor arde împreună cu dînşii, în 
acelaşi foc fără de sfîrşit. Dumnezeul nostru, Cel ce petrece în veci, le lucrează pe toate, 
îndreptează toată făptura cea văzută şi nevăzută, stăpîneşte cele de sus şi cele de jos, şi pe cei 


ce cred într-Însul şi Îi slujesc cu adevărat, îi preamăreşte la cer întru împărăţia Sa, şi chiar pe 
pămînt le face slăvit numele lor, îmbogăţindu-i cu darul cel făcător de minuni, adică să facă și 
ei semne şi minuni, pentru că zice: Semnele celor ce vor crede, acestea vor urma: în numele 
Meu vor izgoni diavolii, vor grăi în limbi noi, șerpi vor lua în miini şi de vor bea ceva de moarte, 
nu-i va vătăma. Pe bolnavi îşi vor pune miinile şi bine le va fi. 


Pruncul grăind acestea şi altele asemenea, Ghilas, tatăl lui, s-a minunat și a zis: "Acum 
cunosc că Dumnezeul creștinilor este adevărat. Căci grăieşte niște lucruri atît de mari prin gura 
copilului acesta, pe care niciodată nu le-am auzit mai înainte. Deci, dacă n-ar fi fost în copil 
oarecare putere dumnezeiască, nu ar fi putut să grăiască cuvintele acestea din inima sa, ci 
precum văd, acel Dumnezeu singur grăieşte prin gura fiului meu!" Atunci Ghilas, suspinînd şi 
plîngînd, a zis: "Amar mie, păcătosul, că fiul meu, fiind copil tînăr, este mai înţelept decît mine, 
om bătrîn; pentru că el din copilărie a cunoscut pe adevăratul Dumnezeu, iar eu, îmbătrînind cu 
anii, nu L-am cunoscut pînă acum. Deci, cred cu inima şi mărturisesc cu gura, că nu este alt 
Dumnezeu afară de Dumnezeul creştinilor!" Ghilas, crezînd astfel în Hristos, a luat Sfîntul 
Botez prin povăţuirea Sfîntului Potit, fiul său. 


Sfîntul Potit, după botezul tatălui său, urmînd ostenelilor apostoleşti, a plecat din 
Sardica, patria sa, şi s-a dus în partea ce se numea Efir, propovăduind acolo pe Hristos. De acolo 
s-a dus în cetatea ce se chema Valeria. Aici era o femeie, anume Chiriachi, soţia senatorului 
Agatonie, foarte leproasă, care nu putea să se tămăduiască de nici un fel de doctori. Sfîntul 
Potut, ducîndu-se la ușa casei ei, şedea acolo ca un sărac. Din întîmplare a ieşit din acea casă un 
famen oarecare; iar Sfîntul Potit a zis către el să-i dea apă să bea. Famenul a zis către dînsul: 
"Aici ai venit să ceri apă?" Sfîntul a răspuns: "Nu însetez atît de apa din casa aceasta, pe cît de 
miîntuirea sufletelor, şi ca în casa aceasta să fie darul Domnului meu lisus Hristos". 


Minunîndu-se famenul de cuvintele sfîntului, l-a întrebat: "Copile, de unde eşti tu şi cum 
te numești?" Sfîntul Potut a răspuns: "Sînt născut din pămînt ca şi tine, numele meu este Potit şi 
sînt rob al Stăpînului meu isus Hristos, Care este Mîntuitorul sufletelor, celor ce cred într-Însul. 
EI este tămăduitorul neputinţelor trupeşti, Care pe cei leproși i-a curățit, pe cei slăbănogi 1-a 
ridicat de pe pat, pe cei orbi i-a luminat şi pe cei morți a înviat cu cuvîntul”. 


Famenul a zis: "Dacă eşti rob al Aceluia, apoi oare vei putea ca să cureți pe cei leproşi?” 
Sfîntul a răspuns: "Unde va fi credință, acolo va fi şi tămăduire; pentru că Stăpînul meu lisus 
Hristos, dă după credinţă celor ce cer de la Dînsul". Atunci famenul a zis: "Oare vei putea tu să 
tămăduieşti de lepră pe stăpîna noastră?" Sfîntul a răspuns: "De va crede în Hristos, Dumnezeul 
meu, se va tămădui". Famenul a zis: "Dacă o vei tămădui, vei fi stăpîn al tuturor averilor ei”. 
Sfîntul a răspuns: "Eu nu doresc aur, argint sau averile ei, ci caut să-i unesc sufletul ei cu Hristos, 
Dumnezeul meu!" 


Famenul a înștiințat despre aceasta pe stăpîna lui şi a adus la dînsa pe Sfîntul Potit. EI, 
intrînd în camera ei, a zis: "Pacea Domnului meu lisus Hristos să fie în casa aceasta”. Atunci 
Chiriachi a zis către dînsul: "Tămăduieşte-mă pe mine, rogu-mă ție; de poţi, să mă tămăduieşti!" 
Sfîntul a răspuns: "Crede în Dumnezeu Cel propovăduit de mine și primeşte Sfintul Botez, că 
vei fi sănătoasă”. Femeia a zis: "Învaţă-mă cum să cred". Sfîntul a învăţat-o pe dînsa cum să 
creadă în Hristos Dumnezeu, arătîndu-i calea cea dreaptă a mîntuirii. Atunci femeia a zis: "Cred 
că nu este alt Dumnezeu, afară de Acela pe care tu mi l-ai spus. Toată nădejdea tămăduirii mele 
o pun într-Însul, iar tu fă ceea ce poți să faci”. 


După aceasta Sfîntul Potit, plecîndu-şi genunchii la rugăciune, a început a grăi cu 
lacrimi: "Doamne Iisuse Hristoase, Împăratul împăraţilor, Mîntuitorul sufletelor noastre, Tu ai 
zis ucenicilor Tăi: "Întru numele Meu pe cei leproși să-i curăţiţi şi pe cei morţi să-i înviaţi. 
Auzi-mă şi pe mine robul Tău, Stăpîne, şi tămăduiește pe femeia aceasta. Darul Tău să fie peste 
dînsa, ca neamurile să cunoască, că Tu eşti Dumnezeu şi nu este altul afară de Tine!" Astfel 
rugîndu-se, a rînduit să se facă botezul. Iar cînd femeia aceea a intrat în scăldătoare şi s-a 
botezat, îndată s-a curățit de lepră și a ieşit sănătoasă, avînd trupul curat ca o copilă tînără. 
Aceasta văzînd-o Agaton, bărbatul ei şi ceilalți cetățeni, cu toții au primit sfinta credinţă şi, 
binecuvîntînd pe Dumnezeu, ziceau: "Cu adevărat am văzut mare lumină prin copilul acesta, 
care ne-a scos pe noi din întunericul idolesc". Sfîntul Potit le grăia lor: "Iată, vedeţi măririle lui 
Dumnezeu! Deci, să păziţi poruncile Lui şi vă veţi mîntui în veci”. El, ieşind de acolo, s-a dus 
la un munte în pustie, care se numea Gargara şi acolo locuia împreună cu fiarele, ca şi cu oile; 
pentru că, prin dumnezeiasca poruncă, fiarele i se supuneau lui și îl urmau. 


În acel timp, diavolul a intrat în Agnia, fiica împăratului Antonin, şi o muncea foarte 
mult. Pentru aceea împăratul era în mare miîhnire şi se ruga zeilor săi pentru dînsa în deşert, 
făgăduind şi zicînd: "Zeule Apolon, zeule Die, zeule Arfan, tămăduiţi pe fiica mea, că vă voi 
aduce ca jertfă boi cu coarne aurite". lar diavolul striga prin gura fecioarei: "De nu va veni aici 
Potit, care locuieşte în muntele Gargara, eu nu voi ieşi”. Atunci împăratul îndată a trimis la 
muntele acela pe un boier al său, anume Gelasie, cu patruzeci de ostaşi, ca să caute pe Potit. 
Deci, acela ducîndu-se și străbătînd pustia Gargarei, a găsit pe robul lui Hristos şezînd în munte, 
iar împrejurul său erau o mulțime de fiare. Pe acele fiare văzîndu-le ostaşii, s-au temut şi voiau 
să fugă; pentru că fiarele se întorseseră și voiau să se repeadă spre ei. Dar sfîntul le-a certat, 
zicînd: "Duceţi-vă la locurile voastre şi nu vătămaţi pe nimeni!" 


Atunci fiarele s-au supus, iar sfîntul a zis către Gelasie: "Pentru ce ai venit la mine cu 
atît de mulţi ostaşi?” lar Gelasie l-a întrebat pe el: "Tu ești Potit?" El a răspuns: "Eu sînt 
păcătosul, robul Dumnezeului meu Iisus Hristos". Atunci Gelasie a zis: "Împăratul Antonin are 
nevoie de tine; deci, să mergi cu noi la dînsul"”. Sfîntul a zis: "Ce nevoie are împăratul cel 
necurat de un om creştin?” Apoi ostașii, luîndu-l pe Sfîntul Potit, l-au dus la Roma. 


După ce Sfîntul Potit a fost dus înaintea împăratului, acesta l-a întrebat: "De ce neam 
eşti?" EI a răspuns: "Sînt creștin şi născut din părinți creştini”. Atunci Antonin a zis: "Oare nu 
ştii poruncile noastre împărăteşti, că acela care nu se închină zeilor noştri, cu moarte va muri?” 
Sfîntul a răspuns: "Şi eu doresc aceasta, ca să mor pentru Hristos, Dumnezeul meu!" Atunci 
împăratul i-a zis lui: "Am auzit despre tine cum că poţi să tămăduieşti pe fiica mea. De vei face 
aceasta, apoi te voi cinsti pe tine cu multe daruri și cu multe bogății”. Sfîntul a zis către dînsul: 
"Zeii tăi, pentru ce n-o tămăduiesc?"” Împăratul a zis: "Pentru ce îmi răspunzi mie cu aşa 
mîndrie?" Sfîntul Potit a zis: "De voi tămădui pe fiica ta, vei crede în Dumnezeul cel adevărat 
în Care cred eu?" Împăratul a făgăduit că va crede, iar sfîntul a grăit către el: "Ştiu că nu vei 
crede, fiindcă inima ta este împietrită; dar pentru poporul care stă de față, voi face aceasta cu 
puterea Dumnezeului meu, ca să vadă, să creadă şi să preamărească numele lui lisus Hristos". 


După aceea, fiica împăratului fiind adusă și pusă înaintea lui, diavolul a zis prin gura ei 
către sfînt: "Ce, Potit, oare nu ţi-am spus că, fără voia ta, te voi face să vii la împărat?" lar 
sfîntul, suflînd peste faţa copilei, a zis către diavol: "Domnul meu lisus Hristos, Fiul 
Dumnezeului Celui viu, Căruia I se supune toată făptura cerească, pămîntească şi cea de sub 
pămînt, te ceartă pe tine necuratul duh, şi-ţi poruncește să ieși din această zidire a Lui şi să nu 
mai ai multă stăpînire a intra într-însa!" Aceasta zicînd, sfîntul a lovit peste obraz pe copilă, şi 
îndată s-a văzut de toți ieșind din gura ei un balaur înfricoșat, care după ce a ieşit s-a stins. 


Atunci văzînd aceasta toţi cei ce erau de față, s-au umplut de spaimă și au grăit: "Cu 
adevărat, mare este Dumnezeul acestui copil!" Din acea zi mulți au crezut în Hristos; iar 
împăratul s-a mirat văzînd aceasta, şi zicea: "O, cît de mare este vrăjitoria creştinească!" Atunci 
sfîntul a zis către dînsul: "Amar ție, împărate nebun, că văzînd măririle lui Dumnezeu, nu crezi 
într-Însul!" Împăratul a zis: "Dau mulțumire zeilor mei, că mi-au tămăduit pe fiica mea". Grăit- 
a sfîntul: "Minţi, împărate, că nu zeii tăi, ci Hristos Domnul şi Dumnezeul meu a tămăduit pe 
fuca ta!" Atunci împăratul a zis: "Lasă-ţi cuvintele tale şi jertfește zeilor mei, că te voi face 
mare în palatele mele împărătești. Îţi voi da aur, argint şi multe bogății”. Sfîntul a răspuns: "O, 
împărate, să nu-ţi fie bine ţie, care îmi făgăduieşti acelea pe care eu le socotesc gunoi al 
pămîntului. Eu am în cer bogății nestricăcioase şi negrăite, pe care Hristos, Domnul meu, le-a 
gătit tuturor celor ce-L iubesc; iar aurul şi argintul tău, cum şi toate bogățiile tale le va mînca 
focul”. 


Atunci împăratul a zis cu mînie: "Încă grăiești cu mîndrie împotriva mea?" Sfîntul a 
răspuns: "Grăiesc, fiindcă nu mă tem de tine. Domnul meu lisus Hristos mă va scoate din mîinile 
tale”. Împăratul a zis: "Mă ocărăşti și mă necinstești; însă eu rabd, cruțîndu-ţi tinereţile tale. Te 
sfătuiesc însă, să aduci jertfă zeilor, pînă nu încep a te munci". Sfîntul a răspuns: "Cruţă-te pe 
tine, împărate, căci ți se gătesc mari munci. Tu vei pieri împreună cu împărăţia ta şi vei arde în 
focul cel nestins, împreună cu diavolul, tatăl tău”. 


Împăratul, umplîndu-se de mînie, a poruncit să-l dezbrace pe Sfîntul Potit și să-l bată 
cumplit cu toiege de fier. Iar sfîntul grăia pe cînd îl bătea: "Îţi mulţumesc, Doamne, că m-ai 
învrednicit a pătimi pentru numele Tău!" Împăratul a zis către mucenic: "Potite, ce voieşti să 
faci? Să mori, ori să jertfești zeilor, ca să fii viu şi întreg?" Sfîntul a grăit: "Căror zei voieşti să 
jertfesc?" Împăratul, poruncind să înceteze a bate pe mucenic, a zis către dînsul: "Dar nu cunoşti 
pe Die, marele zeu, pe Arfan şi pe Atina?" Sfîntul Potit, zîimbind, a zis: "Să-i vedem ce fel de 
zei sînt aceia şi voi face ceea ce-mi porunceşti". Împăratul l-a dus cu bucurie în ca-piștea 
idolească şi acolo sfîntul începînd să se roage Dumnezeului celui adevărat, îndată au căzut idolii 
şi s-au sfărîmat în bucăţi. Atunci sfîntul a zis către împărat: "Dacă idolii voştri sînt zei adevăraţi, 
de ce au căzut şi nu se pot scula, ca să-și ajute lor? Deci vezi, o, împărate, cît de mare este 
puterea Dumnezeului meu?" Împăratul, umplîndu-se de ruşine și mînie, a poruncit să lege pe 
mucenic cu fiare grele şi să-l arunce în temniţă. 


Şezînd sfîntul în temniţă și rugîndu-se, i s-a arătat un înger purtător de lumină, întărindu- 
] şi mîngîindu-l. Atunci, deodată s-au topit ca ceara fiarele cele grele de pe dînsul, temniţa s-a 
umplut de lumină în miezul nopţii şi a început să iasă un miros de bună mireasmă. Străjerii, 
mirosind acea bună mireasmă, s-au mirat şi se întrebau de unde iese. Deci, uitîndu-se în temniță 
pe o fereastră, au văzut o lumină minunată și pe sfîntul dezlegat din fiare, bucurîndu-se și 
slăvind pe Dumnezeu şi vorbind cu acel înger. lar ei s-au umplut de frică şi de spaimă. 
Luminîndu-se de ziuă, s-au dus şi au spus împăratului cele ce au văzut. Împăratul, auzind 
acestea, a poruncit ca îndată să se gătească locul unde era să-l chinuiască, iar propovăduitorii 
să strige ca poporul să se adune la acea priveliște. 


Adunîndu-se mult popor, împăratul a venit și a șezut la judecată pe divanul cel obişnuit, 
poruncind să scoată pe mucenic din temniţă şi să-l aducă de faţă la judecata sa. Mucenicul, fiind 
adus acolo, s-a îngrădit cu semnul Sfintei Cruci și a stat înaintea împăratului cu faţa luminoasă. 
Antonin, iuțindu-se de mînie şi căutînd cu groază spre dînsul, i-a zis: "Potite, unde ţi se pare că 
stai acum?" Sfîntul a răspuns: "Mă văd că stau pe pămîntul Dumnezeului meu". Împăratul a zis: 
"Acum îți va veni pierzarea. Deci, care Dumnezeu te va scoate din mîinile mele?" Sfîntul a 
răspuns: "O, împărate, să se umple de ruşine faţa ta că mai bună pricepere are cîinele decît tine. 


Acela, dacă ia pîine din mîinile cuiva, se bucură pe lîngă dînsul; iar tu ai cîştigat tămăduire 
fiicei tale de la Dumnezeul meu şi Îl huleşti?" 


Atunci împăratul a poruncit să dezbrace pe mucenic, să-l spînzure la muncire și să-l ardă 
cu făclii. După aceea a poruncit să-i strujească trupul cu unghii de fier. Sfîntul, răbdînd toate 
acestea ca fiind în trup străin, batjocorea pe împărat, zicînd: "O, împărate, unde sînt îngrozirile 
tale? Te-ai lăudat că mă vei pierde cu muncile, dar fiind chinuit, nu simt nici o durere! Deci, să 
ştii şi să înţelegi, că aceste munciri nu aduc dureri trupului meu, ci inimii tale; de vreme ce eu 
le biruiesc prin răbdarea mea și mă veselesc mai mult într-însele". Împăratul, mîniindu-se mai 
mult pentru ruşinea sa, a poruncit să-l scoată de la muncire şi să-l dea spre mîncarea fiarelor 
sălbatice. Fiarele fiind lăsate cu dînsul, alergînd, cădeau înaintea lui şi îi lingeau picioarele. 
Atunci sfîntul striga către împărat: "Ce mai zici acum, muncitor necurat? Nu vezi încă puterea 
lui Hristos, Dumnezeul meu?" Împăratul poruncind să ducă înapoi fiarele, a zis către slujitorii 
care îl munceau: "Tăiaţi în bucăţi pe ticălosul acesta, şi-l aruncaţi spre mîncarea cîinilor”. 


Cînd slujitorii au luat securea să înceapă a tăia pe sfînt, atunci, cu o minunată putere 
dumnezeiască, trupul lui s-a făcut atât de tare, încît securea nu putea să-l vatăme cît de puțin, ci 
mai mult se răneau unul pe altul cu securile. Poporul care privea, văzînd aceasta, s-a minunat 
foarte mult şi mulți au crezut în Domnul nostru lisus Hristos, ca la două mii, și toţi strigau: "Cu 
adevărat același Dumnezeu lucrează în tînărul acesta, care a lucrat mai înainte în Sfinţii 
Apostoli Petru și Pavel, care au pătimit în această cetate”. 


Muncitorul, văzînd aceasta şi auzind şi glasul poporului, s-a tulburat. Deci, oftînd din 
adîncul inimii, a zis: "O, cît de mare este vrăjitoria acestui necurat creştin!" După aceea a 
poruncit să gătească un cazan de fier, să fiarbă untdelemn într-însul şi să pună pe mucenic să-l 
ardă; mai adăugînd să topească şi plumb, cu care să stropească trupul mucenicului. Sfîntul, fund 
ca într-o răcorire oarecare, se veselea și slăvea pe Dumnezeu, zicînd împăratului: "Te jur pe 
cinstea ta de împărat, ca să-mi mai adaugi încă plumb topit de acesta; pentru că simt foarte mare 
răcorire într-însul". Împăratul nu pricepea ce fel de muncă mai cumplită să scornească asupra 
lui. Deci, scoţind pe sfîntul din cazan, a poruncit să aducă un piron de fier lung, să-l înroşească 
în foc şi să-l bată deasupra în capul mucenicului. 


Săvirşindu-se aceasta, cu putere dumnezeiască s-a făcut, că mucenicul, primind pironul 
în cap, petrecea viu, sănătos şi fără durere. lar durerea care ar fi trebuit s-o simtă mucenicul, s- 
a suit la capul împăratului, care, durîndu-l așa de cumplit, striga către mucenic, zicînd: 
"Miluieşte-mă, robul lui Hristos, şi mă izbăveşte din durerea aceasta, căci acum cunosc puterea 
Dumnezeului tău". Sfîntul i-a grăit: "Să te tămăduiască zeii tăi!" Dar împăratul îl ruga neîncetat 
pe mucenic pentru tămăduirea sa. Sfîntul i-a zis: "Pînă ce nu va veni aici fiica ta, pe care a făcut- 
o sănătoasă Hristosul meu, tu nu vei putea să te tămăduiești. Atunci împăratul îndată a chemat 
pe fiica sa, care, căzînd la picioarele mucenicului, zicea: "Mă rog ţie, robul lui Dumnezeu, 
botează-mă pe mine în numele Atotputernicului Dumnezeu, pe care îl propovăduieşti!" Sfintul 
a poruncit ca îndată să pregătească scăldătoarea. Deci, el însuşi a botezat-o înaintea tuturor, căci 
nu era cu putință ca întru acea vreme să se găsească preot, fiind toţi preoții ascunşi din cauza 
prigonirii. 


După botezul fiicei împăratului, mucenicul, întinzîndu-şi mîinile spre Dumnezeu, a 
făcut rugăciune pentru tămăduirea împăratului și îndată acela s-a făcut sănătos. Dar orbirea şi 
nebunia închinării de idoli aşa l-a întunecat, încît, în loc să cunoască pe adevăratul Dumnezeu 
şi să-I mulțumească, necuratul împărat a început a mulțumi spurcaţilor zei, zicînd: "Mulţumesc 
ție, zeule Apolon, zeule Arie şi zeiță Atina, că m-aţi tămăduit!" Atunci sfîntul a început a ocări 


foarte tare pe împărat, defăimîndu-l pentru nebunia şi împietrirea lui; căci se dăduse cu totul la 
înşelăciunea diavolească. 


Împăratul, mîniindu-se ca un îndrăcit, a poruncit să taie limba sfintului şi să-i scoată 
ochii. Dar mucenicul lui Hristos şi după tăierea limbii vorbea bine, slăvind pe Dumnezeu şi 
zicînd: "Bine voi cuvinta pe Domnul în toată vremea, pururea lauda Lui în gura mea... Voi 
binecuvînta pe Cel ce a pus în gura mea cîntarea nouă şi voi cînta Dumnezeului meu întru 
veselie și bucurie". Apoi sfîntul a zis: "Ce ai cîştigat, păgînule, tăindu-mi limba? Ai nădăjduit 
că, tăindu-mi limba, îmi vei lua cuvîntul din gura mea? lată, mă vezi şi mă auzi grăind bine cu 
darul lui Hristos Dumnezeul meu, Care te va birui, ca și altădată pe Faraon”. Împăratul, văzîndu- 
se biruit şi ruşinat, a rămas uimit, nepricepînd ce să mai facă mucenicului. Deci, vrînd să se 
izbăvească de ocara poporului, a poruncit să taie pe mucenic cu sabia. Astfel, tăindu-se capul 
sfîntului, el şi-a săvîrşit nevoinţa pătimirii sale. Sfîntul Mucenic al lui Hristos Potit şi-a dat 
sufletul pentru Hristos, în anii copilăriei. El împărăţește în ceruri din viața cea fără de moarte, 
căreia şi noi să ne învrednicim cu rugăciunile Sfîntului Mucenic Potit şi cu darul Domnului 
nostru lisus Hristos, Căruia 1 se cuvine slavă, împreună cu Tatăl şi cu Sfîntul Duh, acum și 
pururea şi în vecii vecilor. Amin. 


4. SFÎNTUL IERARH LEONTIE, EPISCOPUL RĂDĂUȚILOR 
(| IULIE) 


Acest purtător de Dumnezeu, Leontie, s-a născut din părinți creștini dreptmăritori, în 
oraşul Rădăuţi, la începutul secolului al XIV-lea. 


Încă din pruncie, mergînd cu părinţii săi la biserică, a fost cuprins de o mare dragoste 
față de casa lui Dumnezeu, unde mai apoi mergea zilnic şi asculta cu toată luarea aminte sfînta 
slujbă, după care zăbovea, căutînd să se apropie cît mai mult sufletește de cuvioşii părinți 
călugări, ostenitori şi slujitori sfinţiți la această catedrală voievodală. 


Părinţii din obştea catedralei, văzîndu-l cu atîta dragoste pentru casa lui Dumnezeu, şi 
pentru sfintele slujbe, l-au primit în obştea lor, unde fericitul Leontie, în toate cele rînduite arăta 
multă rîvnă, smerenie şi ascultare. 


Pentru viaţa lui duhovnicească a fost călugărit, primind numele de Lavrentie. Rîvna lui 
pentru nevoinţele cele duhovniceşti sporea tot mai mult. Luînd binecuvîntarea de la starețul 
obştei, s-a îndreptat către un loc sihăstresc, nu departe de Putna, unde erau cîţiva sihaştri. 
Mitropolitul Moldovei de atunci, Iosif Muşat, aflînd de această vatră sihăstrească cu rînduială 


preafrumoasă, a mers şi a sfinţit biserica acestui schit şi, odată cu aceasta, a hirotonit în preot 
pe Cuviosul Lavrentie, numindu-l tot atunci egumen, potrivit dorinței acestei obşti. 


Aici, în această binecuvîntată sihăstrie, vine să se nevoiască şi Cuviosul Daniil Sihastrul, 
sub povaţa părintelui său duhovnicesc, Lavrentie. Înființîndu-se scaun episcopal la Rădăuţi, în 
timpul lui Alexandru cel Bun, nu după multă vreme de la întemeierea acestei episcopii, 
Cuviosul Lavrentie este chemat la înalta vrednicie și răspundere înfricoşătoare de ierarh. 


Primind jugul arhieriei, Cuviosul Ierarh Lavrentie adaugă la nevoinţele sale sihăstreşti 
şi crucea slujirii arhiereşti. Arhiereu fiind, nu a încetat nici o clipă a priveghea, a posti şi a se 
ruga neîncetat. Apoi a sfinţit biserici și a hirotonit preoţi şi diaconi pentru toate bisericile unde 
era trebuință, veghind la păstrarea rînduielilor canonice, păzind scumpătatea şi pogorămîntul în 
toate cîte le rînduia spre zidirea Bisericii lui Hristos şi folosul cel mîntuitor al păstoriților săi 
sufleteşti. 


După ani mulţi de arhierească păstorie, simțindu-se slăbit cu trupul, s-a retras din 
scaunul său şi s-a reîntors la mînăstirea de metanie, Laura. Aici a cerut să i se dea schima cea 
mare, primind numele de Leontie, nevoindu-se zi de zi şi ducînd cu adevărat viaţă de înger în 
trup. Cunoscîndu-şi dinainte sfîrşitul vieţii sale pămînteşti, a chemat întreg soborul pentru a le 
da ultimele poveţe părintești. Rînduind ca egumen al acestei sfinte mînăstiri pe cel mai apropiat 
ucenic al său, Cuviosul Daniil Sihastrul, şi binecu-vîntînd pe toţi, a adormit în Domnul, întru 
nădejdea învierii şi a vieţii veşnice. Credincioşii şi fiii lui duhovniceşti veneau la mormîntul său 
ca şi cum ar fi fost în viață, primind binecuvîntarea sa şi tămăduiri de tot felul de boli. 


Mai tîrziu moaştele sale au fost duse la Rădăuţi, potrivit dorinţei credincioşilor, unde 
venea multă lume din împrejurimi și chiar de la mari depărtări, cunoscînd darul lui de la 
Dumnezeu, care se revărsa cu prisosință asupra tuturor celor ce se rugau şi sărutau cu credință 
racla sfintelor sale moaşte. 


În anul 1639, prădîndu-se biserica, au dispărut şi moaştele Sfintului Leontie din Rădăuţi. 
Unii cred că au fost luate de năvălitori. Alţii spun că au fost îngropate de călugări în biserică, 
în anul 1783, odată cu desfiinţarea mînăstirii. Însă, locul unde se află astăzi, singur Dumnezeu 
îl ştie. Între anii 1621-1622, un vestit teolog ucrainean, ieromonahul Zaharia Kopistenski din 
Kiev, scria despre el: În Rădăuți, în episcopie, Sfintul Leontie, făcătorul de minuni, zace cu 
trupul întreg... 


La 20 Iunie, 1992, Sfintul Ierarh Leontie de la Rădăuţi a fost canonizat şi trecut în rîndul 
sfinților ierarhi, de Sfîntul Sinod al Bisericii Ortodoxe Romîne, cu zi de prăznuire la 1 Iulie. 


Cu rugăciunile Sfintului Ierarh Leontie, Doamne lisuse Hristoase, Dumnezeul nostru, 
miluieşte-ne pe noi. Amin. 


5. PUNEREA CINSTITULUI VEŞMÎNT AL PREASFINTEI 
NĂSCĂTOARE DE DUMNEZEU ÎN BISERICA DIN VLAHERNA 


2 IULIE) 


Pe vremea binecredinciosului împărat grec Leon şi a soţiei sale, Verina, erau în 
Constantinopol doi bărbaţi cinstiţi din rînduiala senatorilor, anume Galvie şi Candid, fraţi buni 
după trup. Aceştia, sfătuindu-se, au rugat pe împărat să-i lase să plece la Ierusalim, ca să se 
închine Sfintelor Locuri. Deci, căpătînd voie, au plecat la drum. Ajungînd în Palestina, au mers 
în Galileea, vrînd să ajungă în Nazaret, ca să vadă sfinta casă a Preasfintei Născătoare de 
Dumnezeu, în care - prin buna vestire a Arhanghelului Gavriil şi prin venirea Sfîntului Duh -, 
a zămislit negrăit pe Dumnezeu Cuvîntul. 


Mergînd acolo şi închinîndu-se, s-au odihnit într-un sat mic, ce era acolo aproape, căci 
se înnoptase şi, după dumnezeiasca purtare de grijă, au găzduit în casa unei femei văduve, 
evreică, care era bătrînă şi cinstită prin viaţă curată. Pregătindu-se cina pentru dînşii, au văzut 
înăuntru o cămară osebită, în care erau multe lumînări aprinse, ardea tămiîie şi ieşea bună 
mireasmă de aromate. Acolo era ascuns cinstitul veşmînt al Preasfintei Născătoare de 
Dumnezeu. Tot acolo, lîngă cămara aceea, zăceau și mulţi bolnavi. Galvie şi Candid, văzînd 
aceasta, se minunau de acel lucru străin şi socoteau că acolo se păzeşte ceva din Legea veche. 


Deci, rugînd pe acea femeie cinstită să cineze cu dînșii, o întrebau: "Ce este în cămara 
aceea luminată de atîtea lumînări şi plină de miros de tămiie, şi pentru ce zac neputincioşii lîngă 


ea?" Ea, la început, tăinuia lucrul cel ascuns de dînsa, dar minunile care se făceau, nu putea să 
le tăinuiască. Deci, a zis către dînşii: "O, cinstiți bărbaţi, iată, precum vedeți, acei bolnavi care 
Zac, toți aşteaptă tămăduiri de neputinţele lor. Pentru că în acest loc, orbii se luminează, ologii 
se îndreptează, diavolii se izgonesc din oameni, surzii aud, limbile celor muţi se dezleagă spre 
grăire şi toate bolile cele nevindecate, aici lesne se tămăduiesc". 


Galvie şi Candid, auzind aceasta, au început mai cu dinadinsul a o întreba pricina pentru 
care s-a dăruit acestui loc un dar şi o putere de nişte faceri de minuni ca acestea. Iar ea, tăinuind 
încă adevărul, a zis: "Se povestește în neamul nostru evreiesc că unuia din părinții noştri cei de 
demult, i s-a arătat Dumnezeu în acest loc. Din acel timp, locul acela s-a umplut de darul lui 
Dumnezeu și într-însul se făceau multe minuni”. Ei, luînd aminte la cuvintele femeii, mai mult 
se aprindeau cu dorința inimii spre aflarea adevărului, precum altădată Luca şi Cleopa au zis: 
Oare nu erau inimile noastre arzind întru noi? Atunci au zis: "O, preafericită femeie, te jurăm 
cu Dumnezeul cel viu, să ne spui adevărul. Pentru că noi nu pentru altă pricină am suferit atîta 
cale de la Constantinopol şi pînă aici, decît numai să vedem toate locurile sfinte care sînt în 
Palestina, şi aici să dăm rugăciunile noastre lui Dumnezeu. Dar, de vreme ce am auzit că în casa 
ta este un loc sfînt şi făcător de minuni, voim să aflăm cu dinadinsul despre dînsul. Adică cum 
s-a sfințit şi pentru care pricină se lucrează puteri întru dînsul”. 


Femeia, fiind jurată cu numele lui Dumnezeu, a suspinat din adîncul inimii și, vărsînd 
lacrimi din ochi, a grăit către dînşii: "O, bărbaţi aleși, această taină dumnezeiască, care acum 
mă siliți să v-o spun, nu s-a ştiut de nimeni pînă astăzi; dar, de vreme ce vă văd oameni 
drepteredincioşi şi iubitori de Dumnezeu, am să vă spun această taină ascunsă, nădăjduind că 
ceea ce veţi auzi de la mine, veţi păzi şi nu veţi spune la nimeni. Aici la mine este ascuns 
veşmîntul Preacuratei Fecioare Maria, Maica lui Hristos Dumnezeu. În timpul cînd ea s-a mutat 
de la cele pămîntești la cele cereşti, era acolo, la vremea îngropării ei, una din strămoaşele mele, 
văduvă, căreia i s-a dat veșmîntul acesta, după hotărîrea Preasfintei Născătoare de Dumnezeu. 
Aceea, luînd veşmîntul, l-a păzit cu cinste în tot timpul vieţii sale. Apoi, înainte de a muri, l-a 
încredințat în paza unei fecioare din neamul său, poruncindu-i cu jurămînt, ca nu numai 
veșmîntul Preasfintei Născătoare de Dumnezeu să-l păzească, ci şi fecioria ei s-o păzească 
pentru cinstea Preacuratei Fecioare Maria. 


Deci, fecioara aceea, în tot timpul vieţii sale, păzind cu multă cinste veşmîntul acesta, 
cînd s-a apropiat de sfîrşitul vieţii, l-a încredinţat și ea la altă fecioară tot din neamul său. Astfel 
că, din fecioară în fecioară, trecînd mulţi ani, acest sfînt veşmînt a ajuns pînă la mine, smerita, 
care am îmbătrînit în viață curată fără bărbat. Dar, de vreme ce în neamul meu nu se află nici o 
fecioară căreia aș fi putut să-i încredinţez această taină, vă spun vouă despre dînsa, ca să ştiţi 
că, prin acest cinstit veșmânt, care se găseşte în camera mea dinăuntru, se săvîrşesc acele minuni 
aici; însă, vă rog, să nu spuneţi taina aceasta nimănui, nici în lerusalim, nici unde vă veţi duce”. 


Deci, Galvie şi Candid, auzind de veșmîntul Preasfintei Născătoare de Dumnezeu, s-au 
umplut de spaimă şi de negrăită bucurie. Ei făgăduiau cu lacrimi că vor păzi taina, rugînd-o să 
nu-i oprească, ci să-i lase ca, toată noaptea, să petreacă în cămara aceea în rugăciuni, lîngă 
sfîntul ei veșmînt. Deci, au intrat înăuntru, unde au văzut sicriul în care era sfîntul veşmînt al 
Maicii Domnului, care se păzea cu cinste, arzînd multe lumînări împre-jurul său și ieșind bună 
mireasmă de aromate. Atunci au început cu dinadinsul a face rugăciuni cu lacrimi către 
Dumnezeu și către Preasfînta Lui Maică. Gîndul lor era cum s-ar putea dărui acea vistierie de 
mare preț cetății împărăteşti. 


Apoi, sfătuindu-se ei, au măsurat sicriul în lățime, lungime şi înălțime, şi au însemnat 
asemănarea lui din ce fel de lemn era. Deci, luminîndu-se de ziuă, şi-au isprăvit rugăciunile lor 
şi au ieşit din camera aceea, mulțumind femeii că i-au lăsat să stea toată noaptea înaintea 
cinstitului veşmînt. Apoi, dînd îndestulată milostenie săracilor ce se aflau acolo, au plecat spre 
Ierusalim, fiind petrecuţi de femeia aceea, căreia 1-au făgăduit că, pînă se vor întoarce în patria 
lor, iarăși au să mai vină să se închine înaintea sfîntului veșmînt al Preasfintei Născătoare de 
Dumnezeu. 


Ajungînd ei la Ierusalim, s-au închinat Făcătoarei de viaţă Cruci şi Mormîntului 
Domnului. lar după ce au vizitat toate sfintele locuri dimprejurul Ierusalimului, au chemat la 
dînşii un lucrător de lemn şi i-au poruncit să le facă un sicriu de lemn vechi, după măsura şi 
însemnarea arătată lui de dînşii. După ce sicriul a fost făcut, au cumpărat pentru el un 
acoperămînt țesut cu aur şi apoi s-au întors la femeia aceea. Ajungînd la casa ei, i-au arătat 
acoperămîntul cel ţesut din aur, rugînd-o să-i lase să acopere cu el sicriul şi cinstitului Veşmînt 
al Preasfintei Născătoare de Dumnezeu şi să le dea voie ca să stea toată noaptea la rugăciune 
lîngă sicriu. Deci, cîştigînd ei ceea ce doreau, au căzut cu fețele la pămînt înaintea sicriului, 
udîndu-l cu lacrimi şi rugîndu-se Maicii Domnului ca, atunci cînd se vor atinge de el, să nu-i 
oprească să-l ia cu dînşii. 


Deci, cînd era la miezul nopții şi cînd toți dormeau, au luat sicriul cu frică şi, scoţindu- 
| din cameră, l-au ascuns în careta lor, iar în locul acela au pus celălalt sicriu, care a fost făcut 
din lemn vechi în Ierusalim și, învelindu-l cu acoperămîntul țesut cu aur, au stat pînă la ziuă, 
rugîndu-se. După ce s-a luminat de ziuă, au mulțumit acelei fericite femei şi, închinîndu-i-se ei, 
au dat multă milostenie săracilor, apoi au plecat cu negrăită bucurie. 


Ajungînd la Constantinopol, n-au spus nimănui despre aducerea sfîntului veșmînt al 
Preasfintei Născătoare de Dumnezeu, vrînd ca la dînşii să ascundă acea neprețuită vistierie. 
Deci, zidind în casa lor o bisericuţă mică, în numele Sfinţilor Apostoli Petru şi Marcu, au pus 
într-însa sicriul acela cu sfîntul veşmînt, nu la arătare, ci întru ascuns. După ce au văzut că nu 
pot să tăinuiască sfințenia cea atît de mare a veşmîntului Maicii Domnului, pentru minunile care 
se făceau cu dînsul, s-au dus şi au înștiințat pe marele împărat Leon şi pe soția lui, împărăteasa 
Verina, asemenea şi pe Preasfinţitul Patriarh al Constantinopolului. 


Aceştia, umplîndu-se de negrăită bucurie, s-au dus la casa şi biserica lui Galvie şi Candid 
şi, descoperind acel cinstit sicriu, au văzut nestricat, după atîția ani, sfîntul veşmînt al Maicii 
Domnului. Atunci ei s-au atins de dînsul cu frică şi cu bună cucernicie și, sărutîndu-l cu toată 
dragostea, l-au luat de acolo şi l-au dus cu slavă şi cu prăznuire în biserica Preasfintei 
Născătoare de Dumnezeu cea din Vlaherna. Deci, l-au pus acolo într-un sicriu împo-dobit cu 
aur, cu argint şi cu pietre scumpe şi au hotărît ca în toți anii să se prăznuiască punerea 
veșmîntului Preasfintei Născătoare de Dumnezeu, în ziua de doi iulie, întru cinstea şi slava 
Preasfintei Născătoare de Dumnezeu şi a Celui născut dintr-însa, Hristos Mîntuitorul nostru, 
Cel slăvit împreună cu Tatăl și cu Sfîntul Duh acum şi pururea şi în vecii vecilor. Amin. 


Notă - Vlaherna se numeşte acel loc din Constantinopol, care se află la malul portului, 
unde ancorau corăbiile. El a fost numit după un oarecare slăvit voievod al sciţilor, care se numea 
Vlahern. Pe locul unde s-a ucis acel voievod, s-a zidit această biserică în numele Preasfintei 
Născătoare de Dumnezeu. 


6. SFÎNTUL IERARH IUVENALIE, PATRIARHUL IERUSALIMULUI 
(2 IULIE) 


Sfîntul luvenalie a luat scaunul Patriarhiei Ierusalimului pe vremea împărăției lui 
Teodosie cel Tînăr. În zilele patriarhiei lui, erau în Palestina marii luminători, Sfinţii Părinţi: 
Eftimie, Teodosie, Gherasim de la Iordan, căruia i-a slujit leul, şi mulți alţii. Acei luminători 
erau mîhniţi din pricina tulburărilor care se făceau de eretici. Căci în acele vremuri se ridicase 
eresul lui Nestorie, care hulea pe Preasfînta Născătoare de Dumnezeu. Deci, s-a adunat al III- 
lea Sinod a toată lumea al Sfinților Părinţi, în cetatea Efesului. La acest sinod, Sfîntul luvenalie 
cu Sfîntul Chiril, Patriarhul Alexandriei, și cu ceilalți Sfinți Părinţi, au anatematizat pe Nestorie 
şi eresul lui. După sfîrşitul împăratului Teodosie, împărăţind Marcian cu Pulheria, a ieşit un alt 
eres, al lui Dioscur şi al lui Eutihie, care spuneau că în Domnul nostru Iisus Hristos este numai 
o singură fire. Deci s-a făcut al IV-lea Sinod a toată lumea al Sfinţilor Părinți, în cetatea 
Calcedon. În acest Sinod, Sfîntul Iuvenalie, în mijlocul Sfinţilor Părinţi, ca un luceafăr în 
mijlocul stelelor, strălucea prin dreapta credință, izgonind întunericul cel rău al credinței 
ereticilor. 


După ce s-a întors de la sinod la scaunul său, a mers în Palestina un oarecare eretic 
Teodosie, cu chipul călugăr, iar cu obiceiul vrăjitor. Acela împărtășea credința cea rea a lui 
Eutihie, care hulea Sfîntul Sinod cel din Calcedon, ca şi cum în el s-ar fi lepădat dogmele dreptei 
credinţe și s-ar fi înnoit învățătura lui Nestorie, spunînd şi multe alte necuviințe. 


Evagrie povesteşte de acest eretic, că, izgonindu-se din mînăstirea lui pentru faptele cele 
rele şi pentru necredinţa sa, s-a dus în Alexandria la răucredinciosul Dioscor şi s-a lipit de el. 
Dar, şi de acela fiind pedepsit cu multe bătăi, pentru meşteşugul şi răutatea sa, punîndu-l ca pe 
un tulburător pe cămilă, l-a purtat cu batjocură prin cetate. Apoi, scăpînd în Palestina, a început 
a tulbura Biserica, semănînd eresuri hulitoare de Dumnezeu. Pe atunci, se afla în Palestina 
împărăteasa Evdochia, soţia împăratului Teodosie cel Tînăr, care petrecea la Sfintele Locuri, 
după moartea bărbatului ei. Deci, acel eretic Teodosie, mai întîi a înșelat pe împărăteasa 
Evdochia spre lepădarea Sinodului din Calcedon, apoi și pe mulți monahi neiscusiți i-a vătămat 
cu eresul său și i-a făcut de un gînd cu sine. Deci a ridicat, cu mulți călugări înșelaţi, tulburare 
împotriva Patriarhului luvenalie, silindu-l să se lepede cu totul de Sinodul din Calcedon. Iar el 
nevrînd, l-au izgonit de pe scaun. 


Atunci, luvenalie s-a dus la Constantinopol, la împăratul Marcian, iar ereticul Teodosie, 
avînd ajutătoare pe împărăteasa Evdochia şi puterea călugărilor, care îl sprijineau la acel eres, 
s-a suit pe scaunul Patriarhiei şi făcea multe primejdii celor dreptere-dincioşi. Episcopii şi 
clericii care nu voiau să aibă împărtășire cu el, pe unii îi lepăda, iar pe alții, muncindu-i, îi 
ucidea, jefuindu-le averile şi risipindu-le casele. Astfel a făcut lui Severian, Episcopul 
Schitopolei, care n-a voit să se supună eresului său, şi, izgonindu-l de pe scaunul său, l-a ucis. 
Din aceste pricini se făcuse în toată Palestina mare tulburare. Astfel, Sfînta Cetate a 
Ierusalimului era prinsă şi pustiită ca de nişte barbari. Sfinţii Părinţi din Palestina, ne-suferind 
să vadă o prigonire ca aceea şi o risipire a Bisericii, temîndu-se şi de mîinile ighemonilor, s-au 
ascuns în pustia cea mai adîncă. Acolo s-au rugat cu lacrimi lui Dumnezeu, pentru pierderea 
ereticilor şi pentru grabnica liniștire a Biserici. 


Pe vremea aceea, în clerul Bisericii Ierusalimului era un diacon cu numele Atanasie, 
frumos grăitor la cuvînt şi rîvnitor în dreapta credință. Acesta, văzînd în biserică pe ereticul 
patriarh, Teodosie, stînd ca o urîciune a pustiirii la locul cel mai de cinste, în locul patriarhului, 
a stat înaintea lui şi cu glas mare a strigat, zicînd: "O, Teodosie, încetează de a umple Sfînta 
Cetate de atâtea ucideri! Încetează de a ridica război împotriva lui Hristos şi a alunga tîlhărește 
turma Lui din ogrăzile cele dumnezeieşti”. Acestea zicînd Atanasie către el, îndată a fost prins 
de ostașii lui Teodosie şi a fost tras afară din biserică, unde, chinuindu-l cu multe feluri de 
munci şi bătîndu-l mult, l-au străpuns cu un fier ascuţit. Trupul lui a fost legat cu o funie de 
picioare şi tîrît prin toată cetatea, iar la urmă l-au aruncat spre mîncare cîinilor. 


Voievodul Dorotei, care era pus de împărat ca să ocîrmuiască Palestina, nu se întîmplase 
într-acea vreme să fie în Ierusalim, ci era cu oastea la război împotriva moabitenilor. Acela, 
înştiințîndu-se de cele ce se făcuseră în Sfînta Cetate, îndată întorcîndu-se cu oastea de la război, 
a alergat la Ierusalim. Dar, ostașii lui Teodosie şi ai împărătesei Evdochia, din porunca lor, au 
închis porţile cetăţii înaintea voievodului, nelăsîndu-l să intre înăuntru. Astfel, ei nu l-au lăsat 
să intre înăuntru, pînă ce nu le-a făgăduit, că o să fie de un gînd cu ei în credinţa lor. Acel 
mincinos patriarh Teodosie, tulburînd Biserica, a fost pe scaunul Patriarhiei Ierusalimului 
douăzeci de luni, pînă ce a venit poruncă voievodului de la împărat, ca să-l prindă și să-l aducă 
ca pe un tulburător şi ucigaș la judecată în Constantinopol. 


Teodosie, aflînd mai înainte de porunca împărătească care avea să-i vină, s-a ascuns de 
toți şi a fugit în Muntele Sinai, făcîndu-se neștiut. Atunci, Preasfinţitul Patriarh luvenalie, întîiul 
şezător pe scaun, avînd în Constantinopol mare cinste de la împăratul Marcian şi de la Pulheria, 
soţia lui, şi de la patriarhul locului, s-a dus la Ierusalim cu împărăteasca învoire şi şi-a luat în 
primire scaunul său, îndreptînd toate cele răzvrătite. Părinții din pustie, auzind de întoarcerea 
lui, s-au umplut de mare bucurie şi s-au întors la locașurile lor. 


Dar împărăteasa Evdochia, care fusese înşelată de răucredinciosul Teodosie cu eresul 
lui Eutihie, se muncea cu mintea, neştiind de care mărturisire să se țină. De aceea, ea a trimis 
în Antiohia la Cuviosul Simeon Stîlpnicul, să ceară de la dînsul sfat folositor şi povăţuire. Acela 
a scris către dînsa, poruncindu-i să se împace cu Preasfinţitul Patriarh Iuvenalie şi să urmeze 
dreperedincioasei lui învățături. Împărăteasa a făcut aceasta fără de zăbavă şi, lepă-dîndu-se pe 
față de eres, s-a făcut părtaşă Bisericii celei sobornicești. Poporul cel mult al mirenilor, văzînd 
aceasta, asemenea și monahii care fuseseră înşelați de ereticul Teodosie, s-au întors la dreapta 
credinţă prin chipul împărătesei. 


Sfîntul luvenalie, după aceasta, cealaltă vreme a vieţii sale a petrecut-o în pace, 
împodobind Sfînta Biserică cu cuvîntul, cu viaţa şi cu munca cea păstorească. 


Notă - În prolog, se scrie şi aceasta: Pe cînd Marcian cu Pulheria zideau biserica din 
Vlaherna în numele Preasfintei Născătoare de Dumnezeu, au scris Sfîntului luvenalie, 
întrebîndu-l dacă ştie unde s-a pus trupul Maicii Domnului. El a răspuns, tot prin scris, că nu 
ştie; însă a spus un cuvînt vechi, adevărat, că a fost îngropată și s-a auzit de Sfinţii Apostoli o 
cîntare îngerească pînă la a treia zi. După trei zile, unul din ucenici, nefiind la îngroparea 
preacuratului ei trup, i-a deschis mormîntul, dar n-a găsit trupul ei, decît numai cele de îngropare 
singure. Împăratul şi împărăteasa, citind aceasta, au scris către dînsul, rugîndu-l ca măcar racla 
cu cele de îngropare s-o pecetluiască şi s-o trimită la dînşii - lucru care s-a şi făcut. 


Sfîntul luvenalie, vieţuind toţi anii ierarhiei sale 38, a adormit cu pace şi a stat înainte 
între cereştile ierarhii, la scaunul slavei Arhiereului cel Mare, Domnul nostru lisus Hristos, 
Căruia împreună cu Tatăl şi cu Sfîntul Duh, se cuvine slava în veci. Amin. 


7. BINECREDINCIOSUL VOIEVOD ŞTEFAN CEL MARE ŞI SFÎNT 
(2 IULIE) 


Odrăslit de pămîntul Moldovei, măritul Voievod Ştefan cel Mare a fost numit şi cinstit 
dintotdeauna de către poporul dreptcredincios: bun, mare şi sfint. Bun pentru faptele sale de 
milostenie, mare pentru iscusința cu care a condus ţara cu dreptate, Dumnezeu pedepsind prin 
el pe cei lacomi şi trădători, sfînt pentru lucrarea lui întru apărarea întregii creştinătăţi şi zidirea 
unui mare număr de biserici și mînăstiri. 


Dreptcredinciosul Voievod Ştefan s-a născut la Borzești, din părinţii binecredincioși, 
voievodul Bogdan al II-lea și doamna Maria Oltea. Incă din copilărie a arătat o dragoste 


deosebită faţă de ţară şi credinţa strămoşească. În toate cîte le făcea, era călăuzit de duhul 
dreptăţii şi al iertării. Curînd, după uciderea tatălui său la Răuseni de către Petru Aron, Ștefan 
cel Mare este chemat la tronul Moldovei. Pe Cîmpia Direptate este întîmpinat de mulțimea 
poporului, în frunte cu mitropolitul Teoctist, în ziua de 12 aprilie, anul mîntuirii 1457. Întrebînd 
poporul adunat dacă este cu voia tuturor să le fie domn, i s-a răspuns într-un glas: "Întru mulţi 
ani de la Dumnezeu să domnești”. 


Luînd Ştefan cel Mare domnia Moldovei cu voia lui Dumnezeu şi venind turcii să 
jefuiască pe la Galaţi, i-a bătut, luînd Cetatea Albă şi Chilia. Acesta a fost începutul războaielor 
cu vrăjmașii creştinătăţii pe care le-a purtat ca domn al Ţării Moldovei, şi așa s-a dat Ștefan cel 
Mare în mîna lui Dumnezeu și s-a sîrguit să împlinească voia Sa. Căci nu uita a săvîrși, chiar şi 
războaiele, cu frică de Dumnezeu şi cu rînduială; şi multe războaie a purtat şi cu dreptate le-a 
cîştigat, căci cîte lupte a avut, atîtea mînăstiri cu biserici a făcut. 


Iar rînduiala sa aceasta era: înainte de vreo luptă se lega, el împreună cu toți oștenii săi, 
a posti trei zile cu piine şi apă, spre a se împărtăşi cu dumnezeieștile Taine. Şi nu uita a pleca 
la luptă fără icoana Mîntuitorului, dimpreună cu icoanele celor doi întîistătători şi rugători 
înaintea Tronului dumnezeirii, adică a Maicii Domnului şi a Sfîntului loan Botezătorul, care 
prin pronia dumnezeiască, se găsesc și astăzi la Sfînta Mînăstire Putna. lar ca armă cerească lua 
întotdeauna Sfînta Cruce, pe care o însemnase pe toate armele şi pavezele oștenilor săi. Și tot 
în chipul Sfintei Cruci rînduise a se face toate săbiile oștenilor, ca în lupta cu vrăjmașul cel 
văzut să biruiască şi pe cel nevăzut. 


Acest mare şi drepteredincios voievod, apărător al creştină-tăţii, pentru mulțimea 
sîngelui curs în războaie, a ridicat mînăstiri pe locul bătăliilor, ca, în veac, atît călugării, cît şi 
preoții din sfintele altare, să-l pomenească în rugăciune dimpreună cu cei căzuţi, binecredincioși 
sau vrăjmași, aşa cum Domnul Însuși ne-a poruncit să ne rugăm. 


Iar chipul ridicării Mînăstirii Putna, cum spune cronicarul lon Neculce, acesta a fost: a 
tras Ştefan Vodă cu arcul dintr-un vîrf de munte ce este lîngă mînăstire; şi unde a ajuns săgeata, 
acolo a făcut prestolul în altar. Și a pus şi pe trei boieri de au tras, pe vătaful de copii şi pe doi 
copii din casă; şi unde a căzut săgeata vătafului de copii a făcut poarta, iar unde a căzut săgeata 
unui copil din casă a făcut clopotniţa. Iar un copil din casă a întrecut pe marele Ștefan, căzîndu- 
i lui săgeata într-un delușor, ce se cheamă "Sion", care este lîngă mînăstire; şi a zidit într-acel 
loc biserică de lemn. 


Şi a zidit Ștefan Vodă Mînăstirea Putna, să-i fie spre repaos de veci, lui şi familiei lui, 
şi spre mîngîiere poporului. Și a adus acolo pe Daniil Sihastrul, sfîntul său duhovnic, împreună 
cu ucenicii săi, toți rugători cu inima şi desăvirşiţi scriitori de cărți sfinte, căci alte cărți mai 
frumos împodobite ca ale lor nu s-au mai văzut. Asemenea și Sfintului Simeon Sihastrul, primul 
său duhovnic, şi celor șaptesprezece ucenici ai săi le-a înălţat un schit în "Poiana lui Simeon", 
care mai apoi s-a numit Mînăstirea Pîngărați. lar după săvîrşirea Cuviosului Simeon, a luat 
moaştele binemirositoare ale sfîntului spre păstrare în cetatea Sucevei, capul lui avîndu-l cu 
dînsul totdeauna, ca pe un odor de mare preţ, pe care în fiecare zi îl tămiia şi îl săruta. 


Iar în al şaptesprezecelea an al domniei sale, s-au ridicat turcii cu multă oaste şi au venit 
în Moldova, ca să-l supună pe domn și să stăpînească acest binecuvîntat pămînt. Dar, iscusit 
fiind voievodul la războaie, i-a atras într-o mlaștină de lîngă Vaslui, la Podul Înalt, unde a 
zdrobit o oaste de trei ori mai mare decît a sa, căci bunul Dumnezeu a rînduit aceasta, ca prin 
acest mic popor să smerească împărăţia turcească cea păgînă şi vărsătoare de sînge creştinesc. 


Dar pentru că știa marele Ștefan Voievod că în urmă se vor întoarce păgînii cu mai mare oaste 
împotriva Moldovei, a scris scrisoare către toți regii şi împărații Europei, cerînd ajutor, după 
cum urmează mai Jos: 


Prealuminaţilor, preaputernicilor şi aleşilor domni a toată creștinătatea, cărora 
această scrisoare a noastră va fi arătată, sau de care ea va fi auzită. Noi, Ștefan Voievod, din 
mila lui Dumnezeu Domn al Țării Moldovei, mă închin cu prietenie vouă tuturor, cărora vă 
scriu şi vă doresc tot binele. Și vă spun domniilor voastre că necredinciosul împărat al turcilor, 
Mahomed al II-lea, a fost de multă vreme şi este încă pierzătorul întregii creştinătăţi și în 
fiecare zi se gîndeşte cum ar putea să supuie şi să nimicească toată creștinătatea. De aceea 
facem cunoscut domniilor voastre că, pe la Boboteaza trecută, mai susnumitul turc a trimis în 
țara noastră și împotriva noastră o mare oştire în număr de 120.000 de oameni, al cărui căpitan 
de frunte era Soliman pașa-beglerbegul. Împreună cu acesta se aflau toți curtenii susnumitului 
turc şi mulțime multă din Valahia şi domnul Valahiei cu toată puterea lui Asan-beg și Ali-beg 
și Scheder-beg și Graba-beg și Oșu-beg şi Valtival-beg și Serefaga-beg, domnul din Sofia, şi 
Cuseran-beg și Tiri-beg, fiul lui Isac pașa, cu toată puterea lui de ieniceri. Aceşti mai sus numiţi 
erau toți căpitanii cei mari, cu oștile lor. 


Auzind și văzind noi acestea, am luat sabia în mină și cu ajutorul Domnului 
Dumnezeului nostru Celui atotputernic, am mers împotriva dușmanilor creştinătăţii, i-am biruit 
și i-am călcat în picioare şi pe toți i-am trecut sub ascuţișul sabiei noastre, pentru care lăudat 
să fie Domnul Dumnezeul nostru. 


Auzind despre acestea împăratul păgin al turcilor, își puse în gînd să se răzbune și să 
vie, în luna mai, cu capul său şi cu toată oștirea sa împotriva noastră şi să supuie țara noastră 
creştinească, pe care Dumnezeu a ferit-o pină acum. Dar dacă această poartă, care este ţara 
noastră, va fi pierdută, atunci creștinătatea va fi în mare primejdie. De aceea ne rugăm de 
domniile voastre să ne trimiteţi nouă pe căpitanii voştri împotriva dușmanilor creștinătății pină 
mai este vreme, fiindcă turcul are acum mulți potrivnici şi în toate părţile are de lucru cu 
oameni ce-i Stau împotrivă cu sabia în mină. lar noi, din partea noastră făgăduim, pe credința 
noastră creştinească, şi cu jurămintul domniei noastre, că vom sta în picioare şi ne vom lupta 
pînă la moarte pentru legea creștinească, noi cu capul nostru. Așa trebuie să faceţi şi voi pe 
mare şi pe uscat, după ce, cu ajutorul lui Dumnezeu cel Atotputernic, noi i-am tăiat mina 
dreaptă. Deci fiți gata fără întirziere. 


Suceava, în ziua Sfintului Pavel Tebeul, luna ianuarie în 15 zile, la anul 1475, Ștefan 
Voievod, domnul Țării Moldovei. 


După această scrisoare a sa către mai marii creștinătății, prin care îi ruga de ajutor, de 
înfrățire şi de lepădare a mîndriei, n-a primit nici un ajutor de la mîndrii stăpînitori ai Europei, 
dar, cu smerenie şi tărie de mucenic, a îndurat înfrîngerea oştirii moldoveneşti la Războieni, 
fiind oastea păgînă de zece ori mai mare. Şi a fugit voievodul Ştefan spre Cetatea Neamţului, 
să-şi tragă sufletul şi să afle încotro să apuce. Și fiind maica sa în cetate - după cum iarăşi scrie 
Ion Neculce -, nu l-a lăsat să intre şi i-a zis că orice pasăre în cuibul ei piere; deci, să se ducă în 
sus să strîngă oaste, că, cu ajutorul Domnului, izbînda va fi a lui. Şi aşa, pe cuvîntul mamei sale, 
s-a dus. 


Şi, mergînd în sus pe Moldova, a mers pe la Voroneţ, unde trăia un părinte sihastru, pe 
nume Daniil. Și bătînd Ştefan Vodă în ușa sihastrului ca să-i descuie, a răspuns sihastrul să 
aştepte Ştefan Vodă afară pînă îşi va isprăvi rugăciunea. Şi după ce şi-a isprăvit sihastrul 


rugăciunea, l-a chemat în chilie pe voievod şi s-a spovedit Ştefan Vodă la dînsul. Și a întrebat 
Ştefan Vodă pe sihastru: "Ce vom face, că nu mai putem să ne batem cu turcii? Închina-vom 
țara la turci, au ba?" Iar sihastrul a zis: "Să nu o închinați, că izbînda este a noastră. Numai după 
ce vei izbîndi, să faci o mînăstire acolo, în numele Sfintului Gheorghe, al căruia să fie şi hramul 
bisericii”. 


Deci, a mers Ştefan Vodă în sus, pe la Cernăuţi şi pe la Hotin şi a strîns la oaste fel de 
fel de oameni și au purces în Jos. lar turcii, înțelegînd că va să vie Ștefan Vodă cu oaste în jos, 
au lăsat și ei Cetatea Neamţului de a o mai bate cu tunurile și au început a fugi spre Dunăre. lar 
marele Ştefan a început a-i goni din urmă şi a-i bate, pînă i-a trecut Dunărea. Și, întorcîndu-se 
voievodul, a făcut Miînăstirea Voroneţ, cu hramul Sfîntul Gheorghe, unde se retrăsese şi Sfîntul 
Daniil Sihastrul, şi, prin lucrare dumnezeiască s-a rînduit că icoana hramului a fost găsită, în 
vremea lucrării ei, nefăcută de mînă omenească, cu chipul Sfîntului Gheorghe. 


Iar mai tîrziu a zidit Mînăstirea Războieni, cu hramul Sfîntului Arhanghel Mihail, unde 
smeritul domn a pus şi această pisanie: Eu și curtea mea am făcut cele ce mi-au stat în putință 
și S-a întîmplat ceea ce ştiţi. Pe care lucru îl socot că a fost după voia lui Dumnezeu ca să mă 
pedepsească pentru păcatele mele, şi lăudat fie numele Lui. 


În Ţara Moldovei, Ştefan cel Mare şi Sfînt a zidit multe sfinte mînăstiri, precum: 
Miînăstirea Putna, cu hramul Adormirea Maicii Domnului (1470), Mînăstirea Tazlău, cu hramul 
Naşterea Maicii Domnului (1487), Mînăstirea Voroneţ, cu hramul Sfîntul Gheorghe (1488), 
Miînăstirea Borzești (1494), Mînăstirea Popăuţi, cu hramul Sfîntul Nicolae (1496), Mînăstirea 
Războieni, cu hramul Sfîntul Arhanghel Mihail (1496), Mînăstirea Neamţ, cu hramul Înălțarea 
Domnului (1497), Mînăstirea Dobrovăț, cu hramul Pogorîrea Duhului Sfînt (1504) şi altele. 


Iar biserici domneşti ridicate de fericitul voievod au fost: Pătrăuți (1487), Sfîntul loan - 
Vaslui (1490), Precista Mare - Bacău (1491), Sfîntul Nicolae Domnesc - Iaşi (1492), Sfintul 
Gheorghe - Hîrlău (1492), Bălineşti (1493), Cuvioasa Parascheva - Cotnari (1493), Sfinţii 
Apostoli Petru şi Pavel - Huşi (1495), Sfintul Nicolae din Dorohoi (1495), Sfîntul Ioan 
Domnesc - Piatra Neamţ (1498). 


Ca voievod, Ștefan cel Mare şi Sfînt multe milostenii a făcut celor săraci, răsplătind şi 
pe ostaşii săi cu averi şi moşii, iar mai vîrtos răsplătea după faptele de vitejie din război. Aşa pe 
Purice Aprodul, ce l-a scăpat de moarte într-o bătălie cu ungurii, miluiți fiind de Dumnezeu de 
au scăpat cu viaţă, l-a făcut boier, armaş mare, şi din el s-a tras mai apoi neamul Movileştilor. 
Aşa şi pe Burcel, care, fiind sărac, ara pămîntul în zi de sărbătoare, neavînd plug să are, l-a 
miluit cu plug şi cu moşie şi s-a dus cu pace la Sfinta Liturghie, că era Duminică, iar sfîntul 
voievod venise la dumnezeiasca slujbă în tîrgul Vasluiului. 


Şi nu numai oștenilor credincioşi le-a dat dări şi milostenii, ci a zidit din temelie şi a 
miluit multe mînăstiri în Țara Moldovei, în Ţara Ardealului, în Ţara Valahiei, pe la Sfintele 
Locuri și în Sfîntul Munte al Athosului. lar egumenului Mînăstirii Zografu, a trimis scrisoare, 
împreună cu dania sa ctitoricească: Jar pentru altă milă, pe care o va da Dumnezeu, 
cunoscătorul de inimi, Cel ce vede toate, sfinta miînăstire și biserică a lui Dumnezeu, egumenul 
și preoții și toți fraţii întru Hristos ce viețuiesc acolo să ţie şi să împlinească acest așezămint, 
după rinduiala Sfintei Biserici şi după dorința noastră, cum vom arăta mai departe: înainte de 
toate să scrie pe domnia mea la Sfinta Proscomidie, după datina Sfinţilor Părinţi şi după 
așezămintul Sfintei Biserici, şi să scrie şi pe doamna mea și pe copiii noştri dăruiţi de 
Dumnezeu, Alexandru şi Elena și să stea în sfintul pomelnic, precum este scris. Și iarăși, pină 


cînd va fi mila lui Dumnezeu Atotţiitorul asupra noastră și vom fi în viaţă pe lumea aceasta, 
sfinta biserică să ne cinte sîmbătă seara un Paraclis şi Duminica la prînz să se dea băutură. 
Marţea să se cînte Liturghie şi la prînz să se dea băutură; şi să se pomenească în fiecare zi la 
Vecernie și la Pavecerniţă şi la Miezonoptică și la Utrenie şi la Liturghie şi la Sfinta 
Proscomidie şi unde este obiceiul Sfintei şi dumnezeieștii Biserici. Aceasta să ni se facă atit cit 
vom fi în viaţă. 


Iar după trecerea anilor noştri, după trecerea vieții noastre, în primul an să ni se facă 
și să ni se cinte Sfintul Parastas în sobor, şi apoi și celelalte slujbe de a treia zi, şi asemenea la 
a noua zi, la a douăzecea zi, la a patruzecea zi și la jumătate de an şi iarăși la un an. lar după 
trecerea unui an de atunci, să ni se cinte în fiecare an, într-o zi, în sobor de pomenire, seara la 
parastas și colivă şi băutură să se dea, iar dimineaţa la Sfinta Liturghie, iarăși colivă și la 
prinz, băutură spre mingiierea fraților. Aceasta să rămină cit va dăinui sfinta miînăstire. 


Iar călugărilor de la Miînăstirea Neamţ le-a dat rînduială, pentru ctitorirea bisericii mari 
şi a chiliilor: Să ne cinte nouă şi doamnei Maria, călugării și egumenul din Minăstirea Neamţu 
în fiecare miercuri seara un parastas, iar joi o Liturghie pînă în veac, cit va sta această 
minăstire. 


Sfinţenia şi-a arătat-o chiar și în faptele socotite a fi fără duhul blîndeţii, precum 
izgonirea din ţară sau osîndirea spre moarte a trădătorilor. Iar întru acestea, fiind la mijloc soarta 
neamului şi a pămîntului strămoșesc, arătat a fost că lucru cu dreptate a săvîrşit, căci de s-ar fi 
milostivit spre un om ar fi pierit o ţară şi un neam sub loviturile mișeleşti ale păgînilor și 
răucredincioşilor. Și precum trupul trebuie înfometat şi slăbit pentru a scoate patima din el, ori 
precum Sfîntul Ilie a ucis cu mîna lui pe slujitorii idoleşti spre a feri poporul de necurăţia 
închinării la idoli, aşa şi acest sfint voievod, cu dreptate a izgonit şi a pedepsit aspru pe cei ce 
ieşeau din dumnezeiasca ascultare, asemănîndu-se cu luda vînzătorul. 


Dar n-a uitat să fie iertător şi milostiv cu toți cei care se pocăiau şi îşi cereau iertarea din 
mîinile sale, precum Însuși Hristos a făcut cu Petru după lepădarea sa, ori cu Proorocul David 
după ce acesta a săvîrşit adulter cu femeia lui Urie. Aşa îi scrie voievodul vornicului Mihu, fugit 
mişeleşte din țară, dar care voia să se întoarcă şi să fie credincios Sfîntului Ștefan: Te-am iertat 
și toată minia şi ura am alungat-o cu totul din inima noastră. Și nu vom mai pomeni în veci, cit 
vom trăi, de lucrurile şi faptele petrecute; ci te vom milui și te vom ţine la mare cinste şi 
dragoste, deopotrivă cu boierii credincioşi şi de cinste. Și satele, adică ocinile tale, toate le-am 
întors; vino, deci, îndată ce ne vei face slujba cu care te-am însărcinat. 


Înțeleptul voievod Ştefan cel Mare şi Sfînt a lăsat cu limbă de moarte fiului său ca, de 
va fi să închine ţara, să o închine turcilor, care pentru bani măcar îşi țin cuvîntul, iar în cele 
bisericești nicidecum nu caută a se amesteca. Ceea ce s-a și întîmplat mai în urmă, iar pămîntul 
țării, cu rugăciunile sale, a rămas un pămînt binecuvîntat. 


Binecredinciosul Voievod Ștefan cel Mare şi Sfînt, asemenea sfinților şi drepţilor lui 
Dumnezeu, şi-a cunoscut mai dinainte obştescul sfîrșit. Precum și Sfîntul Constantin cel Mare, 
înainte de obştescul său sfîrșit, aşa şi Ştefan cel Mare, a chemat vlădicii şi toţi sfetnicii săi, 
boierii cei mari şi alții, arătîndu-le că de nu vor mai putea ţine țara aşa cum a ţinut-o el, socotind 
din toți pe turc mai puternic şi mai înţelept, a dat învăţătură să se închine turcilor, iar mai apoi 
le-a mai dat fiecăruia cuvinte de mîngiiere şi îmbărbătare, spre mîntuirea lor și a neamului. 
Apoi, lăsînd pe fiul său, Bogdan, pe scaunul Moldovei, şi dînd tuturor sărutarea cea de pe urmă, 
s-a săvîrşit cu pace, dîndu-şi sufletul în mîinile lui Hristos, Domnul domnilor și Împăratul 


împăraților, în a doua zi a lunii lui iulie, la anul mîntuirii 1504, ca un preaslăvit domn şi apărător 
al creştinătăţii, cum pînă atunci nu mai cunoscuse acest pămînt binecuvîntat. 


Iar la moartea sa - cum zice iarăşi lon Neculce -, a fost jelit de tot norodul, că s-a luat 
de la dînşii asemenea piatră de mult preț şi făclie a dreptei credinţe şi a dragostei de neam, şi l- 
a îngropat țara cu multă jale şi plîngere în mînăstire în Putna, care era de dînsul zidită. Atita jale 
era, de plîngeau toţi, ca după un părinte al lor, căci cunoşteau toți că s-au păgubit de mult bine 
şi multă apărare. lar poporul cel binecredincios se tînguia la săvîrşirea sa cu multe lacrimi şi 
întristare: "Plînge dealul, plînge valea,/ Plîng pădurile bătrîne,/ Şi norodu-n hohot plînge:/ Cui 
ne lași pe noi, stăpîne?...". 


"Cei după moartea lui pînă astăzi îi zic "Sveti" - Sfîntul Ștefan Vodă -, nu pentru suflet, 
care este în mîna lui Dumnezeu, că el încă a fost un om cu păcate, ci pentru lucrurile lui vitejești, 
care nimeni din domni, nici mai înainte, nici după aceea, nu le-au ajuns...”, precum scrie 
cronicarul Grigorie Ureche. 


După săvîrşirea sa, multe minuni s-au întîmplat la mormîntul său, vindecări minunate 
ori izgoniri de demoni, care şi pînă azi se petrec. lar la anul 1775, răpită fiind Bucovina de către 
austrieci, chipul său de lîngă mormînt s-a întunecat la faţă cu totul, iar clopotul cel mare a 
început a bate singur, candelele de la mormînt, întotdeauna aprinse, s-au stins singure, iar 
biserica întreagă s-a umplut de o lumină stranie, semn că voievodul însuși se mîhnise de 
mulțimea păcatelor acestui popor, din care pricină a ajuns sub stăpînire străină. 


Însă, fără de îndoială, tuturor celor ce vin ŞI i se închină cu evlavie la mormânt, acest 
mare și minunat domn, următor în viață şi în fapte Sfîntului și Marelui Constantin şi marilor 
împărați creştini, le bucură inimile şi îi întăreşte pe piatra credinţei şi în nădejdea vieţii veşnice. 
Asemenea, se mai spune că la Judecata de apoi, Sfîntul şi Marele Ştefan Voievod va răsplăti 
tuturor celor ce s-au jertfit pentru credinţa strămoşească și pentru ţară şi neam. 


Pentru rîvna sa întru apărarea credinţei ortodoxe pe pămîntul țării noastre, pentru marile 
sale vitejii şi pentru numeroasele sale mînăstiri și biserici care împodobesc şi astăzi Moldova, 
fiind cinstit de-a lungul veacurilor de popor între sfinți, Binecredinciosul Voievod Ștefan cel 
Mare şi Sfînt a fost canonizat de Sfintul Sinod al Bisericii Ortodoxe Române, la 20 iunie 1992, 
fund prăznuit la 2 iulie, ziua în care a trecut din această viaţă la cereştile locașuri. 


Cu ale căruia rugăciuni să ne învrednicim şi noi a dobîndi arvuna vieţii veșnice la 
săvîrşirea din această viață şi mai vîrtos la Judecata de apoi, pentru a slăvi cu sfinții pe Tatăl, 
pe Fiul şi pe Sfîntul Duh, Dumnezeu Cel în Treime lăudat şi închinat. Amin. 


;. SFÂNTUL IOAN MAXIMOVICI, 
ARHIEPISCOP DE SAN 

Fericitul ierarh loan s-a născut în anul 1896, în satul Adamovka din provincia Harkov, în 
familia de nobili ucraineană Maximovici, fiind botezat cu numele de Mihail. Educaţia 
secundară a făcut-o la şcoala militară din Poltava, apoi a studiat dreptul la Universitatea din 
Harkov. In timpul războiului civil care a urmat după revoluţia bolşevică, familia sa a fost 
evacuată la Belgrad, unde Mihail şi-a terminat studiile de teologie. In 1926, el a fost tuns 
monah de mitropolitul Antonie Hrapovitsky, unul din cei mai străluciți ierarhi ruși care a 
reuşit să scape din vâltoarea revoluţionară. Primind numele Sfântului loan de Tobolsk - un 
strămoș al său, prăznuit la 10 iunie -, noul călugăr a fost imediat instalat ca şi profesor şi 
spiritual al Seminarului sârb din Bitola, unde a influenţat puternic elevii săi prin viaţa sa 
ascetică şi atenția sa părintească. După ce inspecta dormitoarele, el îşi petrecea noaptea în 
rugăciune şi nu îşi îngăduia decât o oră sau două de odihnă, aşezat sau îngenuncheat înaintea 
icoanelor. De altfel, el recunoștea singur că, după ce a fost călugărit, nu s-a mai întins 


niciodată ca să doarmă. El nu mânca decât o dată pe zi, puțin înainte de miezul nopții, iar în 
timpul Postului Mare nu se hrănea decât cu pâinea de la altar, petrecând prima și ultima 
săptămână a postului ajunând cu totul. 


In 1934, el a fost hirotonit episcop, în pofida reţinerilor sale, şi fost trimis la Shanghai, în 
China, unde s-a angajat cu totul în susţinerea şi consolarea mulțimii de refugiaţi ruşi. El a 
început prin a împăca ortodocșii de diferite naţionalităţi, care erau împărțiți prin certuri de 
jurisdicție, şi a organizat ajutorul pentru cei mai săraci. In orice vreme, el mergea pe străzi 
pentru a aduna copiii bolnavi şi orfani, atât ruși, cât şi chinezi. Orfelinatul pe care l-a 
întemeiat, având ca ocrotitor pe Sfântul Tihon de Zadonsk, a început cu opt copii şi adăpostea 
3500 atunci când sosirea comuniştilor a obligat comunitatea să se refugieze la început pe o 
insulă din Filipine, apoi în Statele Unite. 


In pofida multelor sale sarcini pastorale, Sfântul loan continua şi chiar înăsprea nevoinţa sa. 
EI slujea în fiecare zi Sfânta Liturghie. Afectat de ulcere la picioare, el a refuzat să fie operat, 
iar când s-a supus în cele din urmă presiunilor credincioșilor din parohia sa, în aceeași seară în 
care a avut loc operaţia, el a venit în biserică pentru a sluji privegherea Inălțării Sfintei Cruci. 
Mulţumindu-se cu veşmintele cele mai smerite, nu se încălța decât cu sandale uşoare, pe care 
le lăsa adeseori la câte un sărac şi slujea întotdeauna cu picioarele desculțe, spre marea uimire 
a unora. Râvnind spre Dumnezeu printr-o nevoinţa la fel de aspră ca şi a părinților de demult, 
el a primit darul înainte-vederii, pe care îl folosea, cu discernământ, pentru mântuirea şi 
întărirea sufletelor. Cea mai mare parte a timpului o petrecea vizitând bolnavii, pentru a le 
aduce Sfânta împărtăşanie şi mângâierea prezenţei lui Dumnezeu. El nu dispreţuia nici 
deținuții, nici bolnavii mintal, iar ei îl primeau cu liniște și bucurie şi îi ascultau cu atenţie 
cuvintele. 


In vremea ocupației japoneze, atunci când colonia rusă din Shanghai era ameninţată 
permanent, curajosul ierarh şi-a asumat conducerea ei, cu pericolul pierderii vieții, şi a 
continuat să-şi viziteze turma, chiar în mijlocul nopții și în cartierele cele mai periculoase. 
Odată cu sosirea comuniștilor, în 1949, refugiații ruşi din Shanghai -în număr de 5000 - au 
fost evacuați într-o insulă din Filipine, expusă periodic taifunurilor. Dar, protejată de 
rugăciunile păstorului său, tabăra de refugiați a fost ferită de acestea pe parcursul celor 27 de 
luni ale șederii lor acolo. O singură dată au avut ocazia refugiații să vadă taifunul, dar atunci 
acela şi-a schimbat direcţia și a ocolit insula. Iar la puţină vreme după ce majoritatea lor au 
părăsit tabăra, un taifun cumplit a măturat totul în cale de pe insulă. 


Reuşind să obțină autorizația de emigrare în Statele Unite pentru turma sa, neobositul 
păstor a fost numit arhiepiscop pentru Europa Occidentală al Bisericii Ruse din Exil (1951). A 
avut scaunul său la început la Paris, după aceea la Bruxelles. Nelimitându-se numai la nevoile 
pastorale ale emigranților ruşi, el a arătat un interes viu pentru restaurarea Ortodoxiei în 
Occident şi a manifestat o adâncă evlavie pentru sfinții apuseni anteriori schismei, a căror 
pomenire s-a străduit să o reintroducă în slujbe. In Europa, ca și în China, iar apoi în Statele 
Unite, fericitul a continuat să se poarte ținând seama doar de poruncile dumnezeieşti, fără a 
lua în considerare convențiile sociale, ceea ce i-a atras critica unora, dar a făcut să fie admirat 
de către alții ca şi un „nebun pentru Hristos" al vremurilor noastre. într-o zi, un preot catolic, 
voind să dovedească credincioşilor săi că sfințenia nu este deloc ceva ce ține de trecut, a 
exclamat în predica sa: „Voi cereţi dovezi, voi spuneţi că astăzi nu se mai întâmplă minuni, că 
nu mai sunt sfinţi. De ce să vă aduc dovezi teoretice, când acum pe străzile Parisului umblă un 
sfânt: Sfântul loan cel desculț!” 


Nu le era ușor celor comozi să trăiască alături de un asemenea om, care trăia în acelaşi timp 
în lumea de aici şi în împărăția cerească. Unul din ucenicii săi îşi amintea că sfântul „îi 
extenua în rugăciune" cu slujbele sale prelungite. Era foarte sever şi pretenţios cu preoții şi cu 
toți cei ce slujeau în biserică. In același timp însă, unii din cei credincioşi l-au văzut înconjurat 
de lumină în timpul slujbei sau ridicat de la pământ. 


In 1963 a fost trimis în grabă la San Francisco pentru a readuce pacea în sânul comunității 
ruse, dezbinate în legătură cu construcţia catedralei de acolo. Proorocind cu mult timp înainte 
ziua mutării sale la Domnul, a adormit în pace la 2 iulie (19 iunie pe calendarul vechi) 1966, 
la Seattle. Deşi legile americane nu permiteau înmormântarea unui episcop în catedrala zidită 
de el, sfântul s-a arătat iarăși mai presus de legile omeneşti - ca şi atunci când a reușit să-şi 
aducă turma sa din Filipine în America - şi în cazul său s-a făcut o excepţie unică, ca mărturie 
a cinstei de care se bucura. Sfintele sale moaşte stau ca mărturie a sfințeniei sale în catedrala 
din San Francisco şi numeroși sunt cei care adeveresc că au primit ajutor de la Sfântul loan 
după mutarea sa la Domnul. 


Un soldat ortodox credincios care a fost chemat să lupte în Vietnam, a luat o fotografie a 
sfântului pe care a lăsat-o o vreme sub mitra acestuia de la mormânt. Purtând această 
fotografie la piept, el a scăpat de trei ori de la moarte sigură: odată când tot detaşamentul său a 
pierit într-o misiune de recunoaştere, altădată, când a rămas singurul nevătămat după ce o 
mină a explodat în baraca lor, iar altădată când s-a salvat dintr-o capcană a inamicului. 


Nenumărate sunt mărturiile despre minunile pe care Sfântul loan le-a săvârşit și le 
săvârşeşte necontenit, adeverind că Cel ce îl preamăreşte pe el, isus Hristos, ieri şi azi şi în 
veci, este Acelaşi. Amin. 


9. SFÎNTUL MUCENIC IACHINT 
(3 IULIE) 


Pe cînd Traian împărăţea în Roma, se făcuse prigonire mare împotriva creştinilor, pentru 
că era dată poruncă împărătească, ca toţi de sînt sub stăpînirea lui să aducă jertfă zeilor, iar cei 
ce nu vor voi să facă aceasta să fie daţi la munci. În acea vreme era în palatele împărăteşti un 
tînăr ales, anume Iachint, de neam din Cezareea Capadociei, avînd vîrsta de 20 de ani. Acesta 
stătea totdeauna înaintea feţei împăratului, fiind cu dregătoria postelnic. EI era de credință 
creştin adevărat, slujind în taină lui Hristos Dumnezeu şi împodobindu-se cu curăţia, cu 
înfrînarea, cu blîndeţea şi cu toate lucrurile cele bune. 


Sosind o prăznuire oarecare a necuraţilor zei, împăratul Traian cu tot poporul aducea 
jertfe idolilor. Dar Iachint, tînărul cel frumos, nu s-a dus cu împăratul la idoli, ci a rămas în 
palatele împărăteşti, unde, intrînd într-o cameră deosebită, se ruga cu dinadinsul către 
adevăratul Dumnezeu. Văzînd aceasta un alt tînăr de o vîrstă cu dînsul, anume Urvechie, care 
avea aceeaşi rînduială de postelnic şi auzind rugăciunea lui, s-a dus de a spus împăratului cum 
că Iachint, călcînd porunca împărătească, se roagă unui oarecare lisus Hristos, numindu-l 
Dumnezeu. Împăratul Traian tocmai prînzea înaintea poporului la acea necurată prăznuire; deci, 
a poruncit să aducă acolo pe Iachint. 


Venind Iachint, împăratul i-a dat din cărnurile cele jertfite, poruncindu-i să mănînce 
înaintea lui. Dar Iachint, viteazul ostaş al lui Hristos, însemnîndu-se cu semnul Sfintei Cruci, a 
zis către împărat: "Să nu-mi fie mie, cel ce sînt creștin, a mînca aceste bucate necurate. Eu aș fi 


voit ca şi tu să te depărtezi de înșelăciunea idolească, de diavoleasca prăznuire şi de necuratele 
jertfe şi să vii să cunoşti pe Unul adevăratul Dumnezeu şi să-l slujești Lui”. 


Toţi cei ce prînzeau cu împăratul şi cei care îi stăteau înainte, văzînd o îndrăzneală ca 
aceasta din partea tînărului lachint, s-au mîniat asupra lui cu iuțime. Împăratul a zis către dînsul: 
"Iachinte, tinereţile tale te fac mîndru, şi tu, nevrednicule, mă înveţi pe mine să nu slujesc zeilor 
părintești, ci unui Hristos oarecare, pe Care noi nu-L ştim și nici părinții noștri nu L-au ştiut”. 
Sfîntul Iachint a răspuns: "Nu-L ştii, pentru că ești nevrednic de cunoştinţa Lui. Acela este 
Dumnezeu adevărat, Cel ce a făcut cerul, pămîntul şi marea şi toate cele dintr-însele; Cel ce a 
orînduit luminătorii cei cerești spre luminarea oamenilor şi a zidit pe om după chipul Lui. Cu 
adevărat spui că nu-L ştii pe Acela, pe Care nici părinţii tăi nu L-au cunoscut, fiind fii ai mîniei. 
Dar eu, fiind născut şi crescut din părinţi drepteredincioşi şi iubitori de Hristos, sînt învăţat a-l 
sluji şi a mă închina Lui”. 


Împăratul, mîniindu-se pentru un răspuns ca acesta al sfîntului, a poruncit slugilor care 
stăteau înainte să-l bată peste gură. Aceia, repezindu-se îndată asupra mucenicului lui Hristos, 
îl loveau tare nu numai peste gură și peste obraz, dar îl călcau și cu picioarele cumplit, fiind 
căzut la pămînt, şi-i ziceau: "De ce răs-punzi împăratului cu așa îndrăzneală?" Împăratul a 
poruncit să înceteze a-l bate, de vreme ce zăcea la pămînt, neputînd să se scoale de cumplitele 
lovituri şi de călcările picioarelor. Apoi a poruncit să-i bage în gura sfîntului cu sila, mîncări 
din cele jertfite. Dar sfîntul mucenic al lui Hristos, strîngîndu-și tare gura și dinții, n-a lăsat 
nicidecum să i se pună în gură necurata jertfă a idolilor. După aceea, împăratul a poruncit să-l 
lege cu legături de fier, să-i bage picioarele în obezi şi să-l închidă în temniță. 


A doua zi, împăratul cu poporul, săvîrşind același praznic idolesc, a poruncit să se aducă 
înaintea lui toate uneltele cele de muncire, apoi să scoată din temniță pe mucenicul Iachint, la 
cercetare. Sfîntul fiind adus, Traian a zis către dînsul: "O, tînărule, oare te vei supune poruncii 
noastre, sau vei petrece încă în împotrivire? Văd că gîndul tău cel mîndru te va aduce la chinuri 
amare, dar ascultă-mă pe mine și jertfeşte zeilor, ca să nu suferi rău". Dar, robul lui Hristos, tare 
ca un diamant, trăind cu trupul şi cu sufletul şi avînd în ajutor puterea lui Dumnezeu, a zis lui 
Traian: "Eu sînt creștin! Cinstesc pe Hristos şi Aceluia mă închin. Deci, mă aduc pe mine însumi 
jertfă vie, iar diavolilor tăi nu voi jertfi şi nu mă tem de îngrozirile tale. Eu n-am nici o grijă de 
chinuri şi nu vei putea să mă pleci păgînătății tale, pe mine care sînt rob al lui Hristos. Nici nu 
mă vei înşela, ca pentru viaţa cea de scurtă vreme, să las viața cea veşnică; deci, fă ceea ce 
voiești!" 


Împăratul, umplîndu-se de mînie, a poruncit să întindă la pămînt pe acel sfînt tînăr și să- 
| bată multă vreme, fără de cruţare; apoi l-au pus la muncire, spînzurîndu-l şi strujindu-i trupul 
cu unghii de fier. Mucenicul, răbdînd cu vitejie, striga către împărat: "Sînt creștin! Sînt robul 
lui Hristos şi nu mă voi lepăda de EI. Iar tu, muncindu-mă pentru Hristos, îmi faci mult bine. 
Deci, scorneşte încă şi mai multe chinuri împotriva mea. Eu doresc a pătimi mult mai mult 
pentru Domnul meu, pînă ce voi birui prin răbdarea mea tirania ta, cu ajutorul Stăpînului meu 
Hristos, Care ajută tuturor celor ce cu credință cheamă preasfînt numele Lui”. 


Fiind ceasul al şaptelea şi toți cei din privelişte minunîndu-se foarte mult de răbdarea 
mucenicului, împăratul a poruncit să-l ia de la muncire şi, legîndu-l, să-l ducă iarăşi în temniță. 
El a mai poruncit păzitorilor să nu-i dea altă hrană şi băutură decît numai din cele jertfite 
idolilor, ca, astfel, fiind silit de foame şi de sete, să guste din ele. Păzitorii îndeplineau porunca 
împăratului, căci aduceau în toate zilele mîncăruri din jertfele idoleşti și le puneau înaintea 
sfîntului în temniță. Dar, venind dimineaţa, le găseau pe toate întregi, de vreme ce sfîntul 


mucenic nu voia nici măcar să se uite spre acele mîncăruri jertfite idolilor, ci îi erau ca o uriciune 
pîngărită. 


Deci, petrecînd el multe zile în foame și în sete, se ruga neîncetat lui Dumnezeu şi se 
veselea cu duhul, ca la un ospăț prea îndestulat, pentru că era hrănit cu darul Sfîntului Duh. Dar 
Traian, trimițînd slujitorii săi, a întrebat pe păzitori dacă Iachint a gustat din jertfele puse înainte. 
Aceia l-au încredinţat, că nici cu degetul nu se atinsese de cele ce i se aduseseră, ci se bucură, 
petrecînd fără hrană şi băutură, și face rugăciuni către Dumnezeul său. Traian, auzind aceasta, 
s-a mîniat împotriva păzitorilor, socotind că-i aduce hrană altcineva. Deci, îi îngrozea cu 
moartea pe acei păzitori, iar aceia îl încredinţau cu jurămînt, că nimeni altul nu vine la dînsul, 
deoarece ei păzesc temniţa foarte bine, nelăsînd să se apropie cineva. 


Trecînd 38 de zile, unul din păzitori a intrat, după obicei, în temniță, aducînd cele jertfite 
idolilor, ca să le pună înaintea mucenicului. Păzitorul acela a văzut temniţa plină de o lumină 
negrăită şi doi îngeri stînd lîngă sfîntul răbdător de chinuri. Unul acoperea trupul sfîntului cu o 
haină prealuminoasă, iar altul îi punea pe cap o cunună preaminunată. Păzitorul, văzînd aceasta, 
s-a umplut de mare frică și, aruncînd cele aduse, a alergat la împărat şi i-a spus ceea ce a văzut. 
Împăratul nu credea cele spuse, socotind că sînt oarecare năluciri făcute prin vrajă. Deci, voia 
să chinuiască pe pătimitorul lui Hristos cu munci mai cumplite. 


După două zile, Traian, şezînd la judecată, a trimis la temniță să-l scoată pe cel legat la 
muncire, zicînd: "Să văd cum îi va ajuta Hristos! Oare îl va scoate pe el din mîinile mele?" 
Slujitorii, intrînd în temniță, au găsit pe sfîntul mucenic sfîrşit în Domnul, iar îngerii în chipul 
unor tineri prealuminoşi, stînd împrejurul trupului și ţinînd în mîini lumînări; astfel se umpluse 
temnița de nespusă lumină şi de bună mireasmă. Slujitorii, fiind cuprinși de frică, au fugit din 
temniţă şi au spus acestea împăratului. Împăratul, umplîndu-se de rușine și de mânie, a trimis 
mai mulți slujitori ca să scoată afară din temniţă trupul cel mort. lar aceia, intrînd în temniță, n- 
au văzut nimic altceva decît pe cel mort zăcînd și l-au scos afară. Atunci împăratul a poruncit 
ca acel cinstit trup al mucenicului să-l scoată afară din cetate şi să-l arunce în loc pustiu spre 
mîncarea fiarelor, a cîinilor şi a păsărilor; pentru aceasta a poruncit păzitorilor să vegheze de 
departe, ca să nu-l fure creştinii. Astfel zăcea trupul cel mult pătimitor, nevătămîndu-se de 
nimic, pentru că-l păzea îngerul lui Dumnezeu. 


Într-o noapte, îngerul, arătîndu-se unui preot cinstit, care era rudenia mucenicului, cu 
numele Timotei, i-a poruncit să ia trupul mucenicului. Acela, luînd nişte credincioşi din casa 
lui, s-a dus la locul acela pustiu în întunericul nopţii și a luat acel sfînt trup, nefiind nimeni să- 
I oprească. Acel preot, luînd sfîntul lui trup, l-a dus în casa sa, într-o cameră dinăuntru, 
învelindu-l cu pînză curată, ungîndu-l cu aromate, și, aprinzînd în toate zilele o făclie lîngă racla 
lui, îl cădea cu tămiie. 


Preotul acela, mai trăind cîțiva ani, cînd era aproape de sfîrșitul său, a încredinţat 
moaștele sfîntului mucenic unei văduve bătrîne şi cu viaţa sfîntă. Aceea, luînd cu bucurie acea 
vistierie fără de preţ, o păzea la sine cu cinste. Asemenea, ea în toate zilele aprindea candela şi 
îl cădea cu tămiie, iar din sfintele lui moaşte ieşea o bună mireasmă, care umplea camera aceea. 
Femeia aceea n-a spus nimănui de moaştele sfîntului, de vreme ce toată cetatea slujea idolilor. 
Ea singură se ruga cu lacrimi lîngă dînsele ziua şi noaptea. 


După ce a trecut multă vreme și cînd văduva aceea era aproape de sfîrşit, s-a întîmplat 
unui bărbat din cei vestiți, că a orbit de ochi din durerea capului. El nu văzuse lumina de un an 
şi nu putea nici să afle vreun ajutor de la doctori. Arătîndu-i-se aceluia noaptea în vis, Sfîntul 


Mucenic Iachint, i-a zis: "O, omule, voieşti să te tămăduieşti de durere şi de orbirea ochilor?" 
Iar acela a întrebat: "Cine eşti tu, cel ce-mi grăiești aceasta?" Răspuns-a sfîntul: "Eu sînt Iachint, 
robul lui Hristos, doctor a toate bolile”. Omul acela i-a zis: "Mă rog ţie, ia toată averea mea cîtă 
o am, numai fă-mă să văd lumina, de vreme ce sînt în primejdie şi în durere, petrecînd în 
întuneric". Iar Sfîntul Iachint i-a zis: "În dar te va tămădui Dumnezeul meu, numai să faci ce-ţi 
va porunci: trupul meu, care este la o văduvă şi care petrece aproape de tine, luîndu-l, să-l trimiți 
în patria mea, în ţara Capadociei, în cetatea Cezareei; iar ochii tăi, cu untdelemn din candela 
care arde lîngă racla mea, să-i ungi şi apoi vei vedea”. După aceea, bărbatul acela, sculîndu-se 
din patul său şi crezînd vedeniei aceleia, a mers înaintea ei și i-a spus arătarea și porunca 
mucenicului. Văduva aceea, băgîndu-l pe el în camera cea dinăuntru, în care zăcea sfîntul, i-a 
dat untdelemn din candelă, cu care, ungîndu-și ochii cei orbiţi, îndată a căpătat vederea. 


Dar, uitînd el de porunca dată lui de sfînt şi trecînd cîtăva vreme, s-a pus iarăși o ceață 
întunecoasă pe ochi şi a orbit. Atunci el s-a dus iarăşi la moaştele sfîntului mucenic, cerînd 
tămăduire. Apoi, intrînd în camera aceea, a auzit un glas de sus, zicîndu-i: "Cel ce a batjocorit, 
batjocorit a fost". Iar el, căzînd înaintea moaștelor sfîntului, grăia cu lacrimi: "Plăcutule al lui 
Dumnezeu, dă-mi vedere şi îndată voi împlini ceea ce mi s-a poruncit de tine". Apoi, sculîndu- 
se, şi-a uns ochii săi iarăși cu untdelemn din candelă și a văzut şi mai luminos, căci nu numai 
ochii trupeşti i s-au deschis, dar şi cei sufleteşti. Deci, crezînd în Hristos, s-a luminat cu Sfîntul 
Botez. 


În acel timp, a murit acea văduvă fericită. Bărbatul cel nou luminat a luat racla cu 
moaștele sfîntului şi, pecetluind-o a trimis-o cu oameni credincioşi în Cezareea Capadociei. El 
le-a poruncit ca, atunci cînd se vor apropia de cetate, să lase liberi catîrii care trăgeau căruța cu 
moaştele sfîntului, să meargă în voie şi unde se vor opri, acolo să pună moaștele sfîntului, pentru 
că aşa i-a poruncit sfîntul în vedenie. Deci, oamenii cei trimişi cu moaştele, fiind credincioşi, 
au ajuns în cetatea Capadociei. Cînd erau aproape de porţile ce se chemau "Sevastienești”, au 
lăsat catîrii în voie şi astfel, nefiind duși de nimeni, au mers la casa aceea unde s-a născut 
mucenicul. Dar acum, părinții lui se mutaseră din viața aceasta. 


Adunîndu-se toți credincioșii cîți erau atunci în cetatea aceea şi umplîndu-se de multă 
bucurie pentru venirea mucenicului la dînșii, au pus cu cinste în casa aceea sfintele lui moaşte 
într-o raclă de marmură, slăvind pe Domnul nostru lisus Hristos. Mucenicul lui Hristos, Iachint, 
s-a sfîrşit la Roma în trei zile ale lunii iulie, omorîndu-se cu foame şi cu sete, dar fiind hrănit 
cu credinţa, cu rugăciunea şi cu darul Sfîntului Duh; stăpînind în acea vreme păgînul împărat 
Traian, iar peste noi împărățind Domnul nostru lisus Hristos, Căruia se cuvine slavă, împreună 
cu Tatăl şi cu Sfîntul Duh, acum şi pururea și în vecii vecilor. Amin. 


10. SFÎNTUL SFINȚIT ANATOLIE, PATRIARHUL 
CONSTANTINOPOLULUI 


(3 IULIE) 


Acesta, fiind preot, era purtătorul de răspunsuri al Bisericii Alexandriei. A fost hirotonit 
arhiepiscop al Constantinopolului în vremea lui Teodosie cel Mic, pentru că rătăcitul Dioscor 
avea nădejde să-i fie ajutător în erezia sa. Dar nimic n-a reuşit acesta cu meșteşugirile sale, căci, 
fericitul Anatolie I-a caterisit la Sinodul al IV-lea a toată lumea de la Calcedon din anul 451 şi 
a pus în diptice numele Sfîntului Flavian, care fusese caterisit de Dioscor şi de tilhărescul lui 
sinod. Apoi a trimis Sfîntul Anatolie epistole episcopilor, îndemnîndu-i să-i anatematizeze pe 
începătorii eresurilor, adică pe Nestorie, Eutihie şi Dioscor. 


Sfîntul Anatolie a urmat Sfîntului Flavian şi, păstorind Biserica cu dreaptă credință opt 
ani, s-a mutat la Domnul, lăsînd în locul său pe Sfintul Ghenadie. 


11. VIAŢA CUVIOSULUI ALEXANDRU, ÎNTÎIUL ÎNCEPĂTOR AL 
MĂNĂSTIRII NEADORMIŢILOR 


(3 IULIE) 


Cuviosul părintele nostru Alexandru era de neam din părțile Asiei. Cînd era tînăr, a 
plecat la Constantinopol, pentru a învăţa gramatica. Astfel a învăţat înţelegerea cărţii din destul 


şi s-a făcut desăvîrşit în filosofia cea din afară. Făcîndu-se bărbat desăvîrșit cu vîrsta, s-a rînduit 
în oaste, iar după un timp a fost făcut comandant al oștilor. El iubea cărțile şi, cînd îi prisosea 
timp de la celelalte lucrări, se îndeletnicea cu citirea dumnezeieștii Scripturi; pentru că era 
bărbat cinstit cu viaţa, îmbunătățit, statornic și temător de Dumnezeu, se împodobise cu întreaga 
înțelepciune și cu înfrînarea. 


Citind Aşezămîntul cel Vechi şi cel Nou, s-a adîncit cu mintea în cuvintele Sfintei 
Evanghelii, în ceea ce s-a zis cu preacurata gură a Domnului Hristos: De voiești să fii desăvirșit, 
vinde averile tale și le dă săracilor, şi vei avea comoară în cer, apoi vino şi urmează-Mi. Aceste 
cuvinte ale lui Hristos socotindu-le în mintea sa şi crezîndu-le fără îndoială, a început a-şi vinde 
averile sale cele multe, ce le avea după vrednicia dregătoriei sale, şi a le împărți săracilor şi 
scăpătaţilor. Pentru aceasta, el avea gînd neschimbat, ca să se lepede de lume și să se facă 
următor lui Hristos. 


Auzind el că în Siria este rînduială a unor sfinţi bărbați în obşte, a căror viaţă era slăvită, 
a dorit să meargă acolo. Deci, lepădîndu-şi dregătoria sa, şi-a lăsat prietenii, casa, slugile şi 
toată grija vieții şi s-a dus în Siria. EI a mers la o viaţă de obşte, în care era un părinte cuvios, 
cu numele Ilie. Pe acela l-a rugat ca să-l primească şi pe el în rînduiala călugărească şi în 
numărul fraţilor. Deci, fiind el primit în ceata monahilor, a vieţuit în această viață de obşte patru 
ani, săvîrşind slujbele poruncite cu sîrguință. El, deprinzîndu-se cu nevoinţele cele pustnicești, 
se silea ziua şi noaptea la rugăciuni și la citirea cărților sfinte; dar, mai cu seamă se învăţa la 
înțelegerea cuvintelor Psaltirii, ca să poată ști puterea fiecărui stih. De aceea, întreba pe cei 
iscusiţi, se îndulcea cu inima şi se umilea cu duhul, rugîndu-se cu dinadinsul lui Dumnezeu, ca 
să 1 se dea de sus înţelegerea tainelor celor neștiute din dumnezeiasca Scriptură, lucru care l-a 
şi cîştigat cu darul Duhului Sfînt. 


Văzînd prin toate vieţile cele de obște grija cea multă şi de prisos care se făcea de către 
frați pentru hrană şi haine, îşi aducea aminte de cuvintele lui Hristos din Evanghelie, Care 
poruncește a nu se îngriji de mîncare, de băutură, de îmbrăcăminte și de cele de mîine, de vreme 
ce oamenii sînt mai de preț decît păsările şi iarba din ţarine. Dacă Dumnezeu, Purtătorul de grijă 
al tuturor, hrăneşte păsările şi țarina o îmbracă cu iarbă, cu cît mai vîrtos pe oamenii care slujesc 
Lui, este puternic a-i hrăni şi a-i îmbrăca, numai de ar căuta mai întîi împărăția lui Dumnezeu 
şi dreptatea Lui, şi apoi toate se vor adăuga lor. 


Odată, luînd Evanghelia pe care o avea la el, s-a dus la Părintele Ilie și a zis către dînsul: 
"Părinte, sînt adevărate toate cele scrise în Evanghelie?" Cuviosul Ilie, auzind această întrebare 
neobişnuită, s-a mirat şi s-a tulburat, pentru că socotea că este înşelat de diavol prin vreo 
necredință şi, nerăspunzîndu-i nimic la întrebarea lui, şedea plecat în jos. Apoi a zis către frații 
care erau la dînsul: "Fraţilor, să ne rugăm lui Dumnezeu pentru acest frate, care a fost legat de 
vrăjmașul diavol în oarecare curse". Ei, sculîndu-se, au început a se ruga cu lacrimi, apoi, 
întorcîndu-se către Alexandru, i-au zis: "Frate, de unde ţi-a venit acest gînd de îndoire, ca să nu 
crezi cele scrise în Sfînta Evanghelie?" Alexandru a răspuns: "Părinte, nu că nu cred, dar întreb 
dacă sînt adevărate”. Fraţii i-au răspuns: "Sînt adevărate cu siguranță, și nu este nici un fel de 
îndoială într-însele". Alexandru a zis către dînşii: "Dacă sînt adevărate, atunci pentru ce nu le 
săvîrşim?" Fraţii au răspuns: "Omului neputincios îi este greu a împlini toate acelea cu fapta”. 


Atunci Alexandru s-a pornit cu duhul și, socotind că viaţa sa de mai-nainte a fost deşartă, 
pentru că n-a ajuns desăvirşit la împlinirea cuvintelor Evangheliei, se sîrguia să se ducă în 
pustie, ca acolo să poată fi cu înlesnire împlinitor al cuvintelor Evangheliei, zise mai-nainte. 
Deci, cerînd binecuvîntare de la Cuviosul Ilie şi închinîndu-se fraţilor, s-a dus punîndu-și 


nădejdea în Domnul, neluînd nimic cu el, decît numai Evanghelia. El a petrecut şapte ani în 
pustie, neavînd nici o grijă de cele pămîntești. Dar în ce chip a fost hrănit acolo cu purtarea de 
grijă a lui Dumnezeu, se va înţelege din cele ce vor urma de aici înainte. 


După săvîrşirea petrecerii de şapte ani în pustie, Cuviosul Alexandru, aflînd de un 
oarecare sat elinesc, care nu era departe, şi unde toţi slujeau diavolilor şi se închinau idolilor cu 
jertfe, s-a aprins de rîvnă după Dumnezeu şi, ducîndu-se acolo, a dat foc capiştei idoleşti. 
Sătenii, văzînd acest lucru, s-au adunat la capiştea care ardea și au găsit pe Alexandru lîngă 
dînsa, căci nu fugise, ci aştepta într-adins venirea elinilor la dînsul. Deci, el n-a ascuns de ei 
fapta sa, pentru că, întrebîndu-l cine a aprins capiştea, le-a răspuns zicînd: "Eu am aprins-o". 
Ei, auzind aceasta, s-au pornit asupra lui, voind să-l ucidă. Dar Dumnezeu, văzînd pe robul Său, 
a făcut ca unii dintre ei să nu se învoiască la acea ucidere, nici să-i dea drumul; ci s-au sfătuit 
să-l dea judecătorului cetăţii. 


Deci, după ce s-au liniştit puţin din mînie, sfîntul a strigat către dînșii, zicînd: "O, 
bărbați, înţelegeți singuri rătăcirea voastră şi cunoaşteţi adevărul. Voi fugiți de judecata cea 
veșnică şi de împărăţia cerului”. Apoi le-a propovăduit apostolește cuvîntul mîntuirii. Unii îl 
ascultau cu luare aminte, iar alții nu-l băgau în seamă; deci, ducîndu-l, l-au dat judecătorului 
cetăţii. Acolo era mai mare al cetăţii un oarecare cu numele Ravul. Acela, auzind cuvîntul lui 
Dumnezeu din gura cuviosului, se întreba cu dînsul despre credință şi din cărţile cele elineşti; 
astfel, cuviosul îl îngrozea mult cu certările. 


Acela, văzîndu-l blînd cu obiceiul, înțelept în răspunsuri şi nebiruit în toate cuvintele, 
nu i-a făcut nici un rău, astfel rînduind Dumnezeu pentru robul Său. Apoi l-a luat de o parte şi 
a început a grăi către dînsul: "Spune-mi adevărul, ce fel de nădejde aveţi voi creştinii, de treceţi 
aşa cu vederea viaţa voastră?" Cuviosul, zîimbind, i-a răspuns: "Nu este aşa cum zici. Noi nu 
trecem cu vederea viața noastră, ci ne sîrguim s-o păzim în veci fără de moarte; pentru că aceea 
este adevărata viaţă, ca să trăim în veci; iar a viețui vremelnic, nu este viață, ci moarte. Deci, 
această viață vremelnică şi muritoare o trecem cu vederea, pentru viaţa cea veşnică și fără de 
moarte, care are să fie. La noi este scris: Cel ce-și va pierde sufletul în acest veac, îl va afla în 
viața cea veşnică". 


Ravul a zis: "Unde credeți voi că vă duceți, după ce treceţi din această viață?" Sfîntul a 
început a-i spune despre împărăţia cerului și despre bunătățile pregătite celor drepți. Dar elinul 
cel necredincios socotea ca nişte basme cele ce i se grăiau; însă, voind să asculte mai mult 
cuvintele sfîntului, l-a întrebat de începutul sfintei credinţe. Cuviosul, învăţîndu-l cunoştinţa de 
Dumnezeu și milostivirea Lui către oameni, a început a-i spune de faptele Domnului, care s-au 
făcut de la zidirea lumii pînă la Cruce, pînă la moartea lui Hristos cea de voie, pînă la Înviere 
şi pînă la Înălţarea la cer întru slavă. Ei au petrecut în această vorbă o zi şi o noapte, negustînd 
nici hrană, nici băutură, nici plecîndu-se spre somn. 


Apoi a venit vorba despre Sfîntul Ilie Proorocul, cum a închis cerul cu cuvîntul şi a 
pogorit foc spre jertfe cu rugăciunea, pe care foc, slujitorii lui Baal n-au putut să-l stingă, nici 
cu ajutorul lui, nici cu a celorlalți zei. Ravul, auzind acestea, rîdea și zicea: "Toate basmele 
voastre creștineşti sînt minciuni. Eu te sfătuiesc cele de folos, să aduci jertfe zeilor noştri 
împreună cu noi, că ei, fiind milostivi, te vor ierta de răutatea care le-ai făcut-o din neștiință, 
arzîndu-le capiștea". Sfîntul a grăit: "Dacă aceia pe care îi numeşti tu sînt zei adevăraţi, atunci 
pentru ce în zilele lui Ilie, slujitorii lor strigînd toată ziua către dînşii, nu i-au ascultat, nici le- 
au pogorît foc din cer pentru jertfe? Robul lui Dumnezeu Ilie a fost singur numai, şi o dată s-a 
rugat către Unul Dumnezeul nostru, Cel din ceruri, și îndată a căzut foc din cer, arzînd nu numai 


lemnele şi jertfele, dar a mistuit și apa, pietrele şi țărîna. După aceea şi spre cei o sută, care 
voiau să prindă pe prooroc, a căzut foc de sus şi i-a ars împreună cu ostaşii lor”. 


Ravul, rîzînd de acesta, a zis: "Dacă este adevărat aceea, apoi fă asemenea şi tu, care te 
numești rob al Dumnezeului tău. lată, se vede înaintea noastră o mulțime de rogoz și de 
vreascuri. Roagă-te acum Dumnezeului tău, ca şi Ilie, să se pogoare foc din cer şi să le ardă. 
Atunci voi zice şi eu că nu este alt Dumnezeu, afară de Dumnezeul creștinilor". Sfîntul 1-a grăit: 
"Roagă-te tu mai întîi la zeii tăi să facă aceasta". Ravul a răspuns: "Eu n-am o putere ca aceea, 
nici îndrăzneală la zeii mei; dar tu roagă-te Dumnezeului tău”. Atunci Sfîntul Alexandru, 
aducîndu-și aminte de cuvintele Evangheliei, care zic că roate se pot celui ce crede, s-a sculat 
la rugăciune, nădăjduind spre Dumnezeu cu credință neîndoită. Dar cînd şi-a ridicat mîinile spre 
cer şi a început a se ruga, îndată a căzut foc din cer peste rogoz și peste vreascuri, arzîndu-le pe 
ele înaintea feţei lor. 


Aceasta văzînd-o Ravul, s-a umplut de spaimă mare, temîndu-se ca să nu cadă foc și 
peste dînsul şi să-l ardă, precum s-a întîmplat pe timpul lui Ilie. Deci, a strigat cu glas mare, 
zicînd: "Cu adevărat mare este Dumnezeul creștinilor!" EI voia ca să propovăduiască în popor 
acea minune; dar sfîntul, certîndu-l, l-a oprit să nu spună la nimeni. Atunci Ravul a tăcut, 
tăinuind acea minune într-însul pînă ce Cuviosul Alexandru nu va mai fi între cei vii. După 
fericitul lui sfîrşit, a spus acea minune înaintea episcopilor şi monahilor, mărturisind pe 
Dumnezeu, și adevărată a fost mărtu-risirea lui; iar noi să ne întoarcem la povestirea ce ne stă 
înainte. 


Ravul, mai marele cetăţii, după minunea aceea înspăimîn-tătoare, a petrecut împreună 
cu Cuviosul Alexandru o săptămînă întreagă; și din cuvintele sfîntului cele insuflate de 
Dumnezeu, învăţa cunoştinţa cea luminoasă a tainelor sfintei credințe, povăţuindu-se pe calea 
mîntuirii. După aceea, se ruga, ca prin Sfîntul Botez să se lumineze, pentru că acum se apropiase 
şi prealuminatul praznic al Paştilor. Dar diavolul, care urăște mîntuirea oamenilor, vrînd să facă 
împiedicare celui din nou încredinţat, i-a pus lui în gînd să nu primească Sfîntul Botez în cetate, 
ci într-o biserică oarecare ce era la depărtare ca la trei stadii de cetate. Deci, s-au dus acolo, 
fiind urmaţi de o mulțime de femei şi copii. După ce au mers la biserica aceea, au găsit acolo o 
fată îndrăcită. lar Ravul, spăimîntîndu-se, a zis: "Nu voiesc să mă fac creștin; iată, şi pe această 
fată o pedepsesc fiindcă a primit credinţa creştină, de vreme ce mă tem să nu mi se întîmple şi 
mie asemenea”. 


Aceasta zicînd, a plecat de la biserică, voind să se întoarcă înapoi. Dar sfîntul, 
ajungîndu-l, l-a oprit, zicîndu-i: "De ce te înșeli de meşteşugul vrăjmașului? Fata aceea, pentru 
păcatele sale, prin dumnezeiasca slobozire, îşi ia pedeapsa; deoarece, sfințindu-se ca să 
slujească lui Dumnezeu în feciorie curată, nu şi-a păzit făgăduinţa sa, şi de aceea pătimește. Ea 
a fost dată satanei, ca duhul ei să se mîntuiască. Cum că aceasta este adevărat, eu nu te rog să 
crezi cuvintelor mele; ci, mergînd singur, să asculți cuvintele ce vor ieşi din gura ei". Ravul, 
mergînd la fata cea îndrăcită, a auzit-o pe dînsa, mărturisind cu glas mare căderea ei în păcat; 
pentru care, cu voia lui Dumnezeu, intrase diavolul într-însa şi o muncea. Acestea auzindu-le 
Ravul, şi-a lepădat îndoiala şi a cerut Sfîntul Botez. După aceea, botezîndu-se el şi ieșind din 
sfînta scăldătoare, pe haina lui cea albă, care după obiceiul creştinesc îi era gătită spre Sfîntul 
Botez, s-au aflat cu totul de sus pînă Jos cruci roşii. Astfel toţi se uimeau de minunea aceea, iar 
bărbaţii şi femeile care veniseră acolo, se rugau să fi botezați. 


Sfîntul Alexandru, vrînd să se încredinţeze dacă cu adevărat cred în Hristos, a grăit către 
dînșii: "Mai întîi se cade cu lucrul a arăta credinţa. Deci, să mergem în cetate şi, de are cineva 


idoli în casele lor, să-i scoată afară în mijlocul cetăţii şi cu mîinile lor să-i sfărime în bucăţi; iar 
după aceea să primească Sfîntul Botez. Atunci îndată cu toții s-au învoit la aceste cuvinte și, 
ducîndu-se acasă, au scos afară din casele lor o mulțime de idoli şi i-au sfărîmat în mijlocul 
cetăţii; așa că toată cetatea aceea s-a luminat cu Sfîntul Botez. Iar cuviosul a petrecut cu dînşii 
cîtva timp, întărindu-i pe ei în sfînta credință. 


Deci, văzîndu-i pe dînșşii atît de bine întăriți în dreapta credință şi dînd mulțumire lui 
Dumnezeu, a zis către Ravul și către ceilalți aceste cuvinte: "Pînă acum v-aţi hrănit cu lapte, 
însă de acum încolo veţi primi hrană mai vîrtoasă; deci, de voiește cineva din voi să fie 
desăvîrşit în viaţa creștină, să asculte cuvintele lui Hristos, Care zice: Nu vă îngrijiţi pentru ziua 
de miine, ci căutați împărăţia lui Dumnezeu, că Tatăl cel ceresc toate cele de trebuinţă le va 
da vouă, pentru că El ştie de ce aveţi voi trebuinţă”. 


Auzind Ravul aceste cuvinte, a zis: "Nu pot să fiu un creștin desăvîrșit ca acesta; pentru 
că, de voi vinde toate şi le voi împărţi, apoi cine va hrăni mulțimea casnicilor mei? Cum va 
putea fără purtare de grijă să se adauge cuiva acestea care sînt de trebuință vieţii? De voieşti să 
mă încredinţezi de aceasta, arată-mi ceva cu fapta, ca măcar o zi să mă hrăneşti pe mine şi toată 
casa mea, fără să am vreo grijă. Dar ştiu eu că, fiind sărac, nici pentru tine nu ai hrană măcar 
pentru o zi ca aceasta, atunci cum vei putea să hrăneşști o mulţuime ca aceasta? Ce vei face în 
pustie, dacă, toate lăsîndu-le, vom merge după tine?" 


Sfîntul, avînd mare nădejde spre Dumnezeu, a zis cu îndrăzneală: "la-ţi din ostașii tăi 
cîți voieşti. Ia şi din prietenii tăi pe care-i ştii și să-i duci toată ziua în pustia care o vei şti mai 
îndepărtată de oameni. Acolo voi fi şi eu cu voi. Dar să nu ia nimeni cu dînşii nici o bucăţică 
de pîine, nici altceva de ale mîncării; şi, de nu vă va hrăni pe voi Dumnezeu, precum altădată a 
hrănit pe israiliteni în pustie, apoi nici cuvintele mele să nu le credeți mai mult!" Deci, Ravul 
s-a învoit la aceasta şi a doua zi, sculîndu-se de dimineaţă, a luat cu dînsul o mulţime de casnici 
şi de prieteni şi s-a dus într-o pustie oarecare neumblată, avînd cu dînşii pe Cuviosul Alexandru, 
a cărui împlinire a cuvintelor lui voiau să o vadă prin fapte. Deci, mergînd toată ziua și fiind 
ceasul al unsprezecelea din zi, au stat între doi munţi, neavînd spre dînşii nici o cărare sau urmă. 
După aceea, Sfîntul Alexandru a început după obiceiul său a săvîrşi cîntarea cea de seară, iar 
Ravul cu tovarășii săi, fund flămînzi, se gîndeau ce vor mînca. 


Sfirşindu-și sfîntul rugăciunea, a văzut venind spre dînșii un sătean oarecare, simplu, ce 
ducea un dobitoc încărcat cu sarcini mari atîrnînd de amîndouă părțile, în care erau pîini curate 
şi calde, şi alte mîncări de saduri şi grădini. Cuviosul a zis către Ravul: "Primiţi această hrană 
şi nu fiți necredincioşi, ci credincioşi". Atunci ei cu bucurie primind acelea, Ravul cu prietenii 
săi au zis: "De unde a venit omul acesta în pustie cu astfel de hrană? Pentru că noi, mergînd 
toată ziua, abia am ajuns aici. Deci, se cădea lui ca, sculîndu-se la miezul nopţii, să iasă din casă 
ca să ajungă în ceasul acesta aici. Măcar să fi ieșit şi la miezul nopţii, apoi cum aceste pîini se 
află calde, ca şi cum s-ar fi scos din cuptor tocmai acum?” 


Astfel minunîndu-se, a întrebat pe omul acela: "De unde eşti şi cine te-a trimis aici?" lar 
omul a zis: "Stăpînul meu v-a trimis vouă acestea, ca să nu fiți flămînzi". Cînd voia să mai zică 
ceva acelui om, acela şi cu dobitocul îndată s-au făcut nevăzuţi, pentru că cel ce se arătase în 
chip de om simplu era îngerul lui Dumnezeu. Atunci ei s-au minunat cu spaimă şi au crezut 
cuvintelor cuviosului şi mai ales ale Evangheliei lui Hristos, ca să nu se îngrijească cei ce slujesc 
Domnului, ci să se lase la purtarea de grijă a lui Dumnezeu. Închinîndu-se ei lui Dumnezeu cu 
mulţumire, au mîncat și au rămas acolo, iar a doua zi s-au întors în cetate. 


Din această minune se poate cunoaște cu ce s-a hrănit Cuviosul Alexandru şapte ani în 
pustie, petrecînd fără nici o grijă pămîntească pentru sine. Prin acea minune, Ravul, mai-marele 
cetății, întărindu-se bine şi vrînd ca în toată liniștea să se îndeletnicească în gîndirea către 
Dumnezeu, şi-a lăsat mai întîi dregătoria începătoriei sale, apoi a început a-şi vinde averile şi a 
le împărți săracilor, cu învoirea femeii şi a fiicei sale - căci fii nu avea -, cărora le-a împărțit 
spre chiverniseală destulă avere. 


Deci, acea femeie cu fiica sa au zidit o mînăstire și au slujit într-însa lui Dumnezeu cu 
toată inima, Căruia bine I-au plăcut; iar Ravul, împărțind toate ale sale şi liberînd robii săi, s-a 
dus în pustie. După cîţiva ani a fost luat din pustie la Episcopia cetăţii Edesei şi a petrecut mulți 
ani în arhierie, luminînd turma sa ca o lumină. Dar să ne întoarcem la povestirea cea despre 
Cuviosul Alexandru. 


Cetatea pe care Sfîntul Alexandru a luminat-o cu sfinta credință, văzînd-o înflorind şi 
sporind în darul Domnului, se înveselea cu duhul, dar dorinţa inimii Cuviosului îl trăgea în 
pustie. Poporul voia să-l aibă ca episcop, şi cu multă rugăminte îl supărau de aceasta. Apoi el, 
voind să se ducă în taină de la ei, poporul îl păzea la porțile cetăţii ziua şi noaptea, nevrînd să 
lase să plece de la ei pe părintele şi învățătorul lor. Deci, cu coşniţa - ca altădată Sfîntul Apostol 
Pavel - a fost lăsat noaptea peste zid, de nişte ucenici ai săi și s-a dus la liniştea pustiei cea dorită 
lui. 


Mergînd el prin pustie două zile, a nimerit într-o locuinţă tilhărească şi, prinzîndu-l 
tilharii, l-au dus la mai-marele lor. Cuviosul, cu cuvintele sale cele insuflate de Dumnezeu, a 
îmblînzit nu numai sălbăticia sa cea cu nărav de fiară, ci și asprimea cea împietrită a inimii lui 
a sfărîmat-o prin umilință. Deci, l-a făcut să creadă în Hristos și astfel în puţine zile l-a luminat 
cu Sfîntul Botez. După aceea, cuviosul l-a întrebat: "Ce lucru ai cerut în mintea ta de la 
Dumnezeu înaintea botezului?" Acela a răspuns: "Am cerut ca, după spălarea păcatelor prin 
sfinta scăldătoare, Dumnezeu să-mi ia îndată sufletul”. Sfîntul a zis: "Va fi ţie ceea ce ai cerut”. 


Opt zile după Sfîntul Botez, noul încreştinat, spălînd bine păcatele sale, nu numai prin 
baia sfintei scăldători, ci şi cu multele lacrimi ale pocăinţei celei adevărate, s-a mutat către 
Domnul. Ceilalţi tîlhari, văzînd aceasta, s-au apropiat de sfînta credinţă și s-au botezat. Ei au 
luat aspră pocăință asupra lor și nu după multă vreme, acea locuinţă tîlhărească s-a făcut 
mînăstire; căci acei tîlhari, lepădîndu-se de lume, s-au făcut monahi aleşi. Cuviosul, petrecînd 
cu ei multă vreme şi așezîndu-le rînduieli monahiceşti, punîndu-le egumen iscusit și sărutîndu- 
i întru Domnul, s-a dus în cea mai adîncă pustie, bucurîndu-se cu duhul pentru mîntuirea 
sufletelor omenești. 


Mergînd el două zile, a ajuns la rîul Eufratului și, trecîndu-l, a găsit aşezat undeva pe 
pămînt un vas mare, deşert şi s-a sălășluit într-însul. Deci, ziua umbla prin munţi și prin văile 
pustiului, iar noaptea venea în vasul acela, dar cu ce se hrănea, nu este de trebuinţă a întreba, 
cînd și lui Ravul, cum şi pentru tovarăşii lui - precum s-a zis -, le-a cerut de la Dumnezeu pîine 
în pustie. Vieţuind el acolo multă vreme, au început a veni la dînsul mulți frați, trimițindu-i 
Dumnezeu, şi a se sălăşlui lîngă dînsul, vrînd să fie următori vieții lui celei asemenea cu îngerii. 
Petrecerea cuviosului în acel loc a fost de 20 de ani, timp în care s-a făcut acolo, lîngă Eufrat, 
o viață de obşte mare, prin venirea unei mulțimi de frați, numărînd ca la patru. 


Aceştia erau de diferite națiuni: greci, romani, sirieni şi egipteni. Dumnezeu, adunînd 
atît de mare turmă, a încredinţat-o păstorului celui bun, Cuviosului Alexandru. Şi mai de mirare 
este că nu cu multă purtare de grijă de hrană și îmbrăcăminte, la o atît de mare adunare, în toate 


zilele era îndestulare de cele de trebuinţă. Cele ce rămîneau, nu se păstrau pe a doua zi, ci toate 
le împărțeau săracilor şi străinilor care veneau; pentru că Domnul, prin purtarea Sa de grijă, în 
toate zilele trimitea hrană robilor Săi. Acolo, mai întîi s-a așezat noua rînduială a neadormiților, 
care n-a fost mai înainte niciodată, căci, Cuviosul Alexandru a aşezat, ca de şapte ori în zi și în 
noapte, să se meargă la biserică pentru lauda lui Dumnezeu, după cuvîntul Sfîntului Prooroc 
David, care zice: De șapte ori în zi Te-am lăudat, pentru judecăţile dreptăţii Tale. 


Apoi, gîndind și socotind în sine acest cuvînt al aceluiași prooroc: La legea Ta voi cugeta 
ziua și noaptea, zicea în sine: "Oare este cu putinţă omului să săvîrşească cuvîntul acesta cu 
lucrul, ca ziua şi noaptea fără de dormire să se deprindă în legea laudei lui Dumnezeu?" Şi iarăşi 
zicea: "De n-ar fi fost cu putinţă, Sfîntul Duh nu ar fi zis aceasta prin gura proorocului”. El 
dorea ca în viaţa sa cea de obşte să aşeze acea rînduială, ca în biserică ziua şi noaptea să fie 
neîncetată şi neadormită cîntare de psalmi, pentru că zicea: "De nu este cu putință unui om, ca 
în chilie să săvîr-şească acestea pentru neputința trupească, apoi este cu putință la mulţi să se 
schimbe în biserică cu vremea". 


Astfel cugeta în sine, însă nu îndrăznea fără de dumnezeiască descoperire. Aducîndu-și 
aminte de cuvîntul Domnului: cereți și se va da, căutați și veți afla; bateţi şi se va deschide..., 
a început prin rugăciuni a cere şi a bate la ușa milostivirii lui Hristos, ca să i se dea lui 
încredințare despre aceea; adică, dacă gîndul acela este plăcut Lui şi dacă îi va fi primită 
rînduiala aceea. Căci, precum îngerii în cer, tot astfel şi oamenii pe pămînt, care petrec în viaţa 
de obşte, sînt în rînduiala îngerească şi în biserică - care este cer pămîntesc -, se cuvine să 
slăvească pe Dumnezeu ziua şi noaptea cu cîntare de psalmi. Pentru aceasta, cuviosul s-a rugat 
trei ani cu multă postire şi cu rugăciuni de toată noaptea. Și i s-a arătat lui Domnul, zicîndu-i: 
"Să începi lucrul ce ai pus în gînd, că îl primesc”. 


Cuviosul, văzînd această arătare a Domnului, a spus-o unora din frații cei mai 
duhovniceşti, ca şi cum altuia i s-ar fi întîmplat, după asemănarea Sfîntului Apostol Pavel, care 
a zis: Știu pe un om, care s-a răpit pină la al treilea cer; dar acela era chiar el. Deci, a început 
astfel: a împărţit pe fraţi în 24 de cete, după numărul celor 24 de ceasuri ale zilei şi nopții, ca 
fiecare ceată în vremea sa să se afle la locul rugăciunii. lar cîntarea erau psalmii lui David, care 
se ziceau încet, după stihuri, afară de rînduielile bisericeşti obişnuite, la care adăugase această 
rînduială şi aşezămînt nou a cîntării de psalmi. 


Aşa că ei preamăreau neîncetat pe Dumnezeu în biserică ziua şi noaptea. Pentru această 
viață de obşte a lor, mînăstirea a fost numită a "Neadormiţilor”. Cuviosul a mai așezat pe lîngă 
acea cîntare de psalmi şi un număr de închinăciuni în toate zilele, după numărul acelor iertăciuni 
prin care Domnul poruncește în Evanghelie a ierta pe cel greşit de şaptezeci de ori cîte șapte, 
adică de patru sute nouăzeci de ori. Apoi a poruncit şi aceasta: "Ca după săvîrşirea slujbei 
bisericești şi mînăstirești şi după tot lucrul, să se grăiască cuvintele acestea: Slavă întru cei de 
sus lui Dumnezeu şi pe pămînt pace, între oameni bunăvoire. 


Aşezînd în locașul său o rînduială ca aceasta, gîndea în sine ce le mai trebuie spre 
dumnezeiasca plăcere. Apoi, aducîndu-și aminte de cuvîntul psalmistului, care zice: Învăţa-voi 
pe cei fărădelege căile Tale și cei necredincioşi la Tine se vor întoarce..., zicea în sine: este de 
trebuinţă a se îngriji nu numai pentru mîntuirea sa, dar şi pentru mîntuirea altora şi mai ales 
pentru întoarcerea celor necredincioşi. Dar, deoarece în acea vreme erau încă mulți închinători 
la idoli prin acele părți, s-a gîndit să trimită pe unii din frați la propovăduirea lui Hristos. Deci, 
a ales pentru acea slujbă șaptezeci de frați, dintre cei mai iscusiți și mai fierbinți în credință, 
după numărul ucenicilor lui Hristos, despre care scrie Sfîntul Evanghelist Luca: Domnul a ales 


și alți şaptezeci, și i-a trimis cite doi înaintea feței Sale, în toată cetatea și locul. Cuviosul 
Alexandru, următorul lui Hristos, rînduind tot atîția ucenici pentru propovăduirea credinței şi 
rugîndu-se pentru dînşii, i-a trimis cîte doi prin toate locuinţele cele dimprejur ale închinătorilor 
de idoli. Deci, le-a ajutat darul lui Dumnezeu şi rugăciunile cuviosului părinte, căci nu le-au 
fost în deşert ostenelile lor; deoarece pe mulţi din elini i-au adus la Hristos. 


După săvîrşirea celor 20 de ani de petrecere lîngă rîul Eufrat, Cuviosul Alexandru, 
văzînd că se rînduise bine viaţa sa de obşte și se întărise rînduiala Neadormiţilor și toate 
aşezămintele vieții pustniceşti, se veselea cu duhul; pentru aceea a mulțumit foarte mult lui 
Dumnezeu. El, avînd în inimă mare rîvnă şi dorință pentru mîntuirea sufletelor omenești, s-a 
gîndit să iasă spre hotarele Persiei, unde se înmulțise păgînătatea elinească. Deci, şi-a ales o 
sută cincizeci de fraţi, pe care i-a luat cu dînsul la drum, iar pe ceilalţi i-a încredinţat unui stareț 
iscusit, anume Trofim, făcîndu-l şi egumenul mînăstirii celei de obşte. 


Apoi, dîndu-le pace și binecuvîntare, a trecut rîul Eufrat cu fraţii pe care îi luase cu el şi 
a plecat pe drumul care ducea spre ţara şi pustia Persiei. Ei n-au luat nimic din cele de trebuinţă, 
decît numai cărțile sfinţilor; de vreme ce şi în cale pe unde mergeau, nu înceta a cînta cu fraţii 
cîntarea de psalmi ca și în biserică, adică în cîte două cete, schimbîndu-se din ceas în ceas, ziua 
şi noaptea. EI, voind să ispitească răbdarea fraților săi, îi ducea prin pustie fără de hrană, 
poruncindu-le ca la vremea trebuincioasă să se hrănească numai cu poamele pădurii. Unii dintr- 
înşii, fiind nerăbdători, au început a cîrti între ei, precum de demult israelitenii au cîrtit 
împotriva lui Moise, zicînd: "Ne-a adus în pustia aceasta, ca să ne omoare cu foamea...". Deci, 
se gîndeau să se întoarcă la mînăstire în taină. Aceia erau treizeci la număr. Cuviosul, înţelegînd 
gîndurile lor prin dumnezeiasca descoperire, i-a mustrat ca pe nişte puţin credincioşi şi le-a 
poruncit să se întoarcă înapoi, iar către ceilalți a zis cu glas mare: "Fraţilor, să mă credeţi, că 
astăzi ne va cerceta Dumnezeu cu hrană îndestulată şi va rușina necredinţa voastră!" 


Apropiindu-se ei de hotarele Persiei, au văzut într-însa cetăți mici și mari, zidite de 
împărații din Bizanţ, avînd într-însele străjeri împotriva năvălirii barbarilor. Cuviosul mergînd 
cu fraţii în pustie prin apropierea acelor cetăţi, cu dumnezeiască poruncă au ieşit înaintea lor 
mai marii oștilor, care se numeau tribuni. Aceia i-au întîmpinat pe ei cu pîine aleasă și cu diferite 
mîncăruri şi au rugat pe sfînt să intre în cetăţile lor şi să le lumineze, deoarece se află într-însele 
o mulțime de slujitori idoleşti. Deci, mai întîi toți au gustat cu mulțumire din bucatele cele 
aduse. După aceea, cuviosul a trimis înapoi la viața de obşte pe fraţii care erau puțini în credință 
şi nerăbdători, apoi a intrat în cetățile acelea. Ajutîndu-i darul Domnului, în puţină vreme, prin 
propovăduirea Evangheliei, i-a cîştigat pe toți la Hristos. 


Una din acele cetăţi, însă n-a voit să primească învățătura lui, mai ales cînd îl auzea că 
învăţa despre milostenie şi despre darea cu îndurare celor ce aveau trebuinţă, căci bogaţii ziceau 
către dînsul: "Ai venit să ne sărăceşti!” Cuviosul, văzînd acestea, a plecat de la dînșii, iar 
Dumnezeu i-a pedepsit prin neplouare, pentru că trei ani a fost secetă la dînșii, pînă ce, 
cunoscîndu-și păcatul lor, au căutat pe cuviosul şi, găsindu-l în Antiohia, l-au rugat să le ierte 
păcatul. Deci, în al patrulea an, vărsîndu-se ploaie mare, s-a făcut la dînşii îndestulare mare de 
roadele pămîntului, iar Dumnezeu le-a cîştigat sufletele lor. 


Cuviosul, trecînd prin pustia aceea, s-a dus în cetatea care se numea Palmira, pe care 
Solomon o zidise în pustie. Într-acea cetate, deşi locuitorii se numeau creştini, însă cu credința 
erau şi iudei, ţinîndu-se atît de Legea Nouă, cît şi de Legea Veche. Ei, aflînd că se apropie de 
dînşii Cuviosul Alexandru cu frații, au închis porțile cetății înaintea lui, zicînd: "Cine să 
hrănească atîta mulțime de monahi?" Deci, nu i-au lăsat să intre. Sfîntul, mulțu-mind lui 


Dumnezeu, a zis: "Fraţilor, mai bine este a nădăjdui spre Domnul, decît a nădăjdui spre oameni. 
Să nu vă împuţinaţi cu sufletul, căci fără de veste Dumnezeu ne va cerceta”. 


Mergînd ei de la cetate la o depărtare de cîteva stadii, nişte barbari, care locuiau nu 
departe de acolo, plecîndu-le inima Dumnezeu, au ieşit întru întîmpinarea lor şi, aducîndu-le 
pîine şi tot felul de bunătăți ale pămîntului, i-au ospătat din destul. Apoi, cuviosul s-a dus în 
Antiohia, îndreptîndu-i Dumnezeu calea spre folosul multora. Apropiindu-se el de cetate cu 
obișnuita rînduială a neîncetatei cîntări de psalmi, a aflat de venirea lui episcopul acelei cetăți, 
anume Teodot; pentru că numele lui Alexandru era slăvit şi cinstit pretutindeni. Dar diavolul a 
ridicat asupra sa niște oameni răi și zavistnici, ca să-l clevetească la episcop pe el şi pe fraţii lui, 
cum că toate cîte le face, adică postirile şi rugăciunile, sînt din făţărnicie, pentru slava deşartă, 
ca să fie văzut de oameni. 


Episcopul, socotind că sînt nemincinoase clevetirile acelea, a trimis îndată mulți slujitori 
ai săi, împreună cu clevetitorii aceia, să gonească din cetate pe Alexandru şi pe cei cu dînsul. 
În acea vreme, tocmai intra în cetate, cu obişnuita cîntare, cinstita ceată de îngeri pămîntești, 
care se povăţuia de Cuviosul Alexandru. Deci, trimiși episcopului, întîmpinîndu-i în cetate, au 
năvălit asupra lor tîlhărește şi, prinzîndu-i, i-au bătut şi i-au scos afară. lar Cuvio-sului 
Alexandru, ca unui mai mare, i-au îndoit bătăile şi necinstea. Însă, el şi fraţii lui se bucurau că 
s-au învrednicit să pătimească fără vină unele ca acelea. 


Înţelegînd sfîntul că este meșteşugul vrăjmașului, care voia să împiedice folosul 
multora, s-a pornit cu duhul şi în taină a intrat noaptea în cetate împreună cu frații, unde, găsind 
o baie veche şi pustie, îşi săvîrşeau într-însa cîntarea lor de psalmi. Episcopul, aflînd a doua zi 
după aceea, deşi se mînia, însă s-a plecat spre milă şi nu le-a mai făcut nici un rău, temîndu-se 
nu numai de Dumnezeu, dar și de popor, de vreme ce toți cetăţenii Antiohiei erau bucuroşi de 
venirea cuviosului la dînșii, și-l aveau ca pe un mare prooroc. lar împotriva episcopului cîrteau 
pentru răutatea și necinstea făcută de dînsul cuviosului părinte și fraţilor lui. Deci, s-a umilit şi 
episcopul şi a binecuvîntat pe Alexandru şi pe fraţii lui să petreacă în cetate. Apoi baia aceea 
pustie li s-a făcut mînăstire şi, în puţine zile, cetățenii le-au zidit biserică, cu învoirea și 
binecuvîntarea episcopului. 


Ei făcînd acolo mînăstire, mulți din popor îşi lăsau bisericile şi se adunau la Cuviosul 
Alexandru la cîntarea bisericească, dorind să asculte cuvintele lui cele curgătoare de miere, cu 
care învăţa pe cei ce veneau, iar duhul tuturor era arzînd cu dragoste către cuviosul şi îi dădeau 
în toate zilele cele trebuincioase lui şi fraților. Ei, în ceasul cel cuviincios - o dată pe zi -, gustînd 
hrană după al nouălea ceas, pe toate celelalte le împărțeau săracilor, nelăsînd nimic pe a doua 
zi. Dar Dumnezeu în toate zilele le trimitea hrană din cele ce le erau de trebuință, prin mîinile 
celor milostivi şi iubitori de săraci. După cîtăva vreme, cuviosul a voit să aibă pe lîngă locaşul 
său casă de oaspeţi și bolniță. 


Deci, cerînd pentru aceasta binecuvîntarea episcopului, a săvîrşit ceea ce voia, că, deşi 
era sărac și neavînd nimic, însă vistieriile celor bogaţi îi erau deschise. Astfel că toţi îi dădeau 
cu bucurie cele ce avea trebuinţă și făceau cu osîrdie ceea ce le poruncea. Cuviosul slujea 
bolnavilor şi odihnea pe cei străini, prin cele trebuincioase ce i se dădeau de la iubitorii de 
Dumnezeu, iar mai ales de la singur Dumnezeu. La slujirea celor bolnavi, el le tămăduia bolile 
prin cinstitele lui mîini, prin care se făceau multe minuni, slăvindu-se Dumnezeu printr-însul. 


EI, văzînd pe episcop că în chemarea lui făcea oarecare lucruri din nebăgare de seamă 
şi pe voievodul cetăţii şi pe alți dregători mari făcînd nedreptăţi, pentru aceea s-a îmbrăcat în 


rîvna lui Ilie şi cu netemere, cu blîndeţe şi cu îndrăzneală îi mustra pe toți, învăţindu-i din 
cuvintele lui Dumnezeu dreptatea şi adevărul, încît era ca un învăţător şi pedepsitor al tuturor. 
Dar acea rîvnă a lui nu era primită de fiecare, mai ales de cei mari şi de unii din clerici; că, deşi 
se mirau de viața lui îmbunătățită, însă unii îl urau foarte mult şi totdeauna întărîtau pe episcop 
împotriva lui. Episcopul a trimis la cuviosul un ipodiacon prea înrăutățit, anume Malh, cu 
mulţime de slujitori, ca să-l gonească din cetate. Malh, ducîndu-se cu mînie, a lovit pe sfîntul 
cu mîna peste obraz, zicîndu-i: "Necuratule, ieşi din cetatea aceasta!" 


Cuviosul, nefăcînd nimic, ca un miel fără de răutate, a răspuns cu blîndeţe acest cuvînt 
al Evangheliei: și era numele slugii Malh. Dar cînd Malh ipodiaconul cu slujitorii care veniseră 
cu dînsul, voiau să facă mai mare rău cuviosului şi să-l gonească din cetate, s-a adunat poporul 
şi s-a făcut gîlceavă mare; pentru că toți apărau pe Sfîntul Alexandru şi pe fraţii lui. Astfel, abia 
a scăpat Malh şi cei cu dînsul de tulburarea poporului. Episcopul, umplîndu-se de mare mînie, 
s-a sfătuit cu voievodul, care asemenea se mîniase pe sfint şi au luat pe cuviosul noaptea din 
locașul său, neștiind nimeni din popor, şi l-au gonit în Halchid. Apoi au gonit și pe frații lui și 
s-au risipit care pe unde au putut. 


După o vreme oarecare, Cuviosul Alexandru s-a întors iarăși în Antiohia, deoarece 
antiohienii se mîhneau după dînsul, iar asupra episcopului și voievodului cîrteau foarte mult. 
Dar de vreme ce nu şi-a găsit pe fraţii săi, nu voia să viețuiască acolo singur, ci voia să se ducă. 
Cetăţenii, aflînd de acest lucru, păzeau porțile ca să nu iasă, pentru că erau cuprinşi cu mare 
dragoste către dînsul şi doreau să viețuiască la dînșii. El însă n-a mai voit să stea în Antiohia, 
ci şi-a schimbat îmbrăcămintea călugărească, îmbrăcîndu-se cu o haină ruptă, şi astfel a ieşit 
noaptea din cetate în chip de sărac. El, mergînd cîteva zile, a ajuns la o viaţă de obşte care se 
numea Critinia. ŞI, văzînd într-însa toată rînduiala, care o așezase în viața sa de obşte, cea de 
lîngă rîul Eufrat, se minuna şi zicea în sine: "Care din ucenicii mei a adus aici rînduiala aceasta?" 
Deci, mulțumea lui Dumnezeu, că s-a arătat în părțile acelea roadele ostenelilor lui. EI a fost 
cunoscut de frații de acolo că este Alexandru, pentru că numele lui era mare pretutindeni și s- 
au bucurat de venirea lui, pentru că doreau de mult să-l vadă. 


Cuviosul, petrecînd la dînşii cîtăva vreme, s-a dus de acolo la Constantinopol - 
Dumnezeu chemîndu-l acolo pentru mîntuirea multora -, ducîndu-se cu dînsul din acea viaţă de 
obşte şi 24 de frați. Mergînd la Constantinopol, s-a sălăşluit lîngă biserica Sfîntului Mina. Apoi 
au început a se aduna la dînsul frați, așa că, în puţin timp, au venit la dînsul ca la trei sute de 
ucenici de diferite limbi: greci, romani şi sirieni. Astfel s-au aşezat în mînăstire aleasă şi s-a 
întărit rînduiala celor Neadormiţi, deoarece toate cele de trebuinţă lor li se trimiteau prin 
dumnezeiasca purtare de grijă, precum despre aceasta se spune aici. 


Un om oarecare, însemnat, auzind şi văzînd viaţa lor cea săracă şi fără de grijă, cum ziua 
şi noaptea se îndeletnicesc numai în preamărirea lui Dumnezeu, iar de cele pămînteşti nu bagă 
de seamă, nici de cele de mîine nu se îngrijesc, a trimis înadins niște oameni în mînăstire, ca să 
stea cîteva zile și să vadă, de unde au hrana cea de toate zilele. Dar Cuviosul Alexandru, 
înțelegînd aceasta, a zis către unul din ucenici, fiind de față şi acei oameni: "Du-te şi adă pe 
omul care stă la porțile mînăstirii". Fratele, ducîndu-se, a văzut pe un om care avea o coșniță 
mare plină cu pîini curate şi calde şi pe acela I-a adus la părintele împreună cu pîinile. Cuviosul 
îl întreba înaintea tuturor: "Cine ești şi de unde aduci pîinile?" Iar el îl întreba, nu că nu știa 
singur - pentru că nimic nu era tăinuit lui de la Dumnezeu -, ci numai ca să se ruşineze cei puțini 
în credință, care veniseră să ispitească viaţa şi hrana lor. 


Atunci omul acela a început a grăi astfel: "Eu sînt vînzător de pîine şi, scoţînd pîinea azi 
din cuptor, mi s-a arătat un bărbat luminos, înalt la statură şi minunat la vedere şi mi-a poruncit: 
"Să duci toate pîinile acestea la robii Celui Preaînalt". Dar eu, spăimîntîndu-mă, am zis: "Nu 
ştiu locul unde le voi duce”. Atunci el mi-a zis: "Vino după mine!" Iar el, ducîndu-mă pe mine 
pînă la porțile mînăstirii, s-a făcut nevăzut". Atunci cuviosul, sculîndu-se, a mulţumit lui 
Dumnezeu și a spus la toţi credinţa cea mare a lui către Hristos și purtarea cea mare de grijă a 
lui Dumnezeu pentru dînsul. Cuviosul era atît de mare văzător, încît toate cele ce făceau și 
gîndeau fraţii, el le ştia, şi în singurătate mustra greşelile şi îndrepta părintește pe cei greșiți. 


Apoi, avînd şi purtare de grijă pentru bolnavi, a pus patru frați să le slujească, 
poruncindu-le ca în toate zilele să pregătească apă caldă, pentru cei care erau bolnavi. Într-o zi, 
din întîmplare, sau mai bine zis din purtarea de grijă a lui Dumnezeu şi ca să se arate credința 
cea mare a cuviosului către EI, slujitorii bolnavilor au uitat să încălzească apa. Cuviosul, 
înştiințîndu-se cu duhul de acest lucru, a chemat pe unul dintr-înşii și l-a întrebat de ce n-a 
încălzit apa. Acela, vrînd să-și tăinuiască greșeala sa înaintea părintelui celui mai 
înaintevăzător, a zis: "N-am avut lemne". Iar cuviosul a grăit lui: "Pentru ce nu mi-ai spus mie 
de dimineață despre lemne? Oare vrei să mă ispitești? Du-te şi vezi, că apa s-a încălzit!" După 
aceea, fratele, ducîndu-se în bolniţă, a găsit o căldare mare plină cu apă, fierbînd şi clocotind 
fără de foc, şi toți s-au mirat de acea minune și de credința cuviosului. 


În acel timp, Biserica lui Hristos era tulburată de eresul lui Nestorie, iar vrăjmașul a 
făcut vorbă în popor, cum că Alexandru este eretic; pentru că într-acel timp dreapta credință se 
socotea un eres, iar eresul se cinstea ca o dreaptă credință, deoarece patriarhul Nestorie și mulți 
alții erau eretici. Deci, cuviosul a fost adus la judecată înaintea celor răucredincioşi şi, fiind 
întrebat de eresul de care era vinovat, a răspuns cuvîntul psalmistului: ...șezut-au boierii și 
cleveteau asupra mea, iar robul Tău se învăţa întru îndreptările Tale; că mărturiile Tale 
cugetarea mea sînt, iar Sfaturile mele îndreptările Tale. Acestea grăindu-le el, diavolul s-a 
arătat, zicînd: "Pentru ce mă muncești pe mine mai înainte de vreme?" Şi zicînd acestea, s-a 
făcut nevăzut. 


După ce sfîntul a grăit acele cuvinte ale psalmistului, nimic n-a mai răspuns către cei 
ce-l întrebau, ci tăcea, căutînd în jos ca un miel fără de glas, către cel ce îl tunde; aşa că 
Judecătorii, mîniindu-se, l-au gonit din faţa lor. lar cînd în poporul cel răzvrătit, slujitorii satanei 
voiau să pună mîinile pe dînsul şi să-i facă rău, el, apărîndu-se cu dumnezeiasca acoperire, a 
trecut prin mijlocul lor şi s-a dus la locașul său, unde fraţii făceau multe rugăciuni lui Dumnezeu 
pentru dînsul. Dar după un timp, vrăjmașul iarăşi s-a înarmat asupra lui şi a ridicat pe nişte 
eretici, care, nu numai pe el singur, dar şi pe mulţi din frații lui, i-au chinuit cu legături, cu 
temnițe și cu bătăi. Însă, toate acestea erau cuviosului ca o cunună preaslăvită, iar vrăjmaşului 
erau spre rușine. 


Trecînd ereticescul vifor, cuviosul a vieţuit celelalte zile ale sale în pace. Deci, plăcînd 
lui Dumnezeu şi ducînd sufletele multora spre mîntuire, s-a mutat către Domnul la adînci 
bătrîneți, nevoindu-se în călugărie 50 de ani. EI a fost îngropat cu cinste, iar la mormîntul lui se 
făceau multe minuni, pentru că la toate neputinţele omenești se dădeau tămăduiri, cu rugăciunile 
Cuviosului Alexandru și cu darul Domnului nostru lisus Hristos, Căruia, împreună cu Tatăl şi 
cu Duhul Sfînt, se cuvine cinste, slavă, mulțumire și închinăciune, acum și pururea şi în vecii 
vecilor. Amin. 


12. SFÎNTUL ANDREI DIN IERUSALIM, EPISCOP ÎN INSULA CRETA 
(4 IULIE) 


Dumnezeiescul părinte Andrei îşi avea patria în vestitul Damasc, care acum se numeşte 
de turci Siam. EI s-a născut din părinţi cinstitori de Dumnezeu şi îmbunătăţiţi, care se numeau 
Georgie şi Grigoria. Pînă la vîrsta de şapte ani pruncul era fără de glas, neputînd să grăiască 
nicidecum, încît şi părinții lui se întristau foarte mult pentru aceasta, gîndind că totdeauna va fi 
mut. Dar, după ce au trecut şapte ani, ducîndu-se împreună cu părinții săi să se cuminece cu 
Preacuratele Taine, adică cu Trupul şi Sîngele Domnului, s-a făcut o minune, că, îndată ce s-a 
cuminecat, i s-a dezlegat limba şi grăia fără de împiedicare. 

După aceea, părinţii lui l-au dat la şcoală să înveţe Sfintele Scripturi. Bunul Andrei, fiind 
foarte deștept la minte, se îndeletnicea la învățătură cu multă osîrdie şi sîrguință. Deci, 
nevoindu-se cu dor covîrşitor la fiecare învățătură, a sporit cu mare pricepere la filosofie. Dar, 
ca să spun pe scurt, el avînd dascăli învăţaţi, deprinsese cele mai bune învățături. Într-acest chip, 
el şi-a deprins limba să vorbească cu meşteşug, făcîndu-și sufletul iscusit spre cîştigarea faptei 
bune și a adevărului, iar mintea, să sporească la privirile cele mai înalte. Cugetînd el cu ştiinţă 
la dumnezeieştile şi sfinţitele Scripturi şi luminîndu-se dintr-însele cu socoteala minţii, s-a făcut 
învăţător fierbinte al adevărului şi al dumnezeieștii înțelepciuni. 


EI, socotind că nu poate în alt chip a se uni cu dumnezeiasca înțelepciune decît numai 
să se depărteze de lucrurile cele pămînteşti și materiale, a rugat pe părinţii săi să-l dăruiască lui 
Dumnezeu, fiindcă nu avea nici o plecare sau dragoste spre lucrurile lumii. Părinţii lui, 
pornindu-se de Dumnezeu cu adevărat, l-au luat şi s-au dus de l-au afierosit la Mormîntul 
Domnului, cel făcător de viață, ca pe un prinos bine primit. Pe atunci era patriarh al 
Ierusalimului un om foarte sfînt şi îmbunătăţit. Deci, primindu-l cu multă bucurie, l-a făcut fiul 
său duhovnicesc, căci cei ce se aseamănă, totdeauna se iubesc. Apoi, îmbrăcîndu-l în chipul 
monahicesc, l-a hirotonit diacon, avînd grijă cu totul de sporirea lui. Astfel se sîrguia patriarhul 
să-l crească cu fapte bune, să-l facă bărbat desăvîrșit și la măsura vîrstei plinirii lui Hristos. 


Drept aceea, nimerind şi pămînt bun, patriarhul avea nădejdi de la sufletul tînărului că, 
prin dumnezeiescul cuvînt al învăţăturii sale şi cu pilda cea bună a faptei bune, are să secere 
rod însutit. Dar mai înainte de a se îndulci desăvîrşit de dînsul, patriarhul s-a dezlegat de trup. 
Şi, murind cu bucurie pe mîinile duhovnicescului său fiu, s-a dus către Stăpînul Hristos, ca să 
ia cununile luminate pentru buna iconomie ce a făcut în Biserica Sa. EI a lăsat ocîr-muitor și 
epitrop al lucrurilor bisericeşti pe dumnezeiescul Andrei, împreună cu iconomul bisericii, căci 
tinerețea sfîntului nu-l lăsa să-l facă locţiitor al scaunului său. Deși sfîntul era tînăr cu vîrsta, 
dar cu fapta bună, cu purtarea de grijă cea de obște şi cu folosul Bisericii nu era mai prejos decît 
nici un alt ocrotitor. El era în Biserica Ierusalimului părinte, dascăl, iconom, slujitor şi pildă 
strălucită de toată știința binelui. 


În vremea aceea, din porunca drepteredinciosului împărat Constantin, nepotul lui 
Eraclie, s-a adunat în Constantinopol al VI-lea Sfînt Sinod a toată lumea, care a surpat luminat 
eresul monoteliților. EI a scris un sfințit tom cu dogmele dreptei credințe, şi a trimis la fiecare 
Biserică scrisori împărătești, care întăreau și pecetluiau tomul cel sobornicesc și îndemnau pe 
toți drepteredincioşii să-i urmeze lui. Scrisorile acelea au ajuns şi la Biserica Ierusalimului şi 
au umplut-o de bucurie duhovnicească, căci vedea cum dreapta credință, care mai înainte era 
hulită de eretici, se întărise iar luminat. De aceea, toţi cei mai întîi din Ierusalim, de obşte au 
socotit că trebuie să trimită un om la Constantinopol, care să spună că şi ei primesc dogmele 
Sfîntului Sinod. Ei au judecat, cu alegere de obște, să trimită cu această solie pe marele Andrei, 
împreună cu alți doi clerici, ca unul ce era iscusit în dogmele dreptei credinţe şi ca unul ce era 
mai învăţat decît oricare altul cu puterea cuvîntului și a Sfîntului Duh. 


Andrei a ales doi clerici cuvîntăreţi, pe care luîndu-i cu el, s-a dus la Constantinopol; 
dar n-a găsit viu pe împărat, ci a aflat pe fiul său, Iustinian, - zis nas tăiat - moştenitor al 
împărăției. El i-a dat în mîini mărturisirea Bisericii Ierusalimului, iar cele ce lipseau la 
mărturisire, le-a împlinit Andrei cu limba lui cea bună. Deci, toţi minunîndu-se de sfințenia şi 
înțelepciunea lui și el, povăţuind bine solia, pe cei doi clerici ai săi i-a trimis înapoi la Ierusalim, 
ca să spună celorlalți ce sfîrşit a luat solia lor. Iar el a rămas în Constantinopol, ca să se ușureze 
de pricinile bisericești și să petreacă viață liniştită şi monahicească. 


Drept aceea, strîngîndu-se din toate părțile şi lipsindu-se de toată grija cea cu cale şi fără 
de cale, s-a dat cu totul la dumnezeiasca cugetare şi privire, nevoindu-se cu postiri, cu privegheri 
şi cu vărsări de lacrimi. Deci, în acest chip s-a curăţit cu trupul, s-a lămurit cu sufletul şi s-a 
luminat cu mintea. El, urmînd întru toate lui Dumnezeu, din toate părțile se unea tăinuit cu 
Dînsul şi dobîndea arvuna bunătăţilor ce aveau să fie. Stînd multă vreme în liniște, a ajuns la 
măsurile cele desăvîrșite ale faptei bune şi astfel pricinuia mult folos la cei ce se duceau la 
dînsul. Dar, fund luminat la lucruri şi la cuvinte, nu era cu putință să se ascundă de cei mulți şi 
să se tăinuiască pînă la sfîrșit sub obrocul liniştii. Pentru aceasta, s-a făcut arătat atît împăratului, 


cît şi Bisericii şi, despărțindu-l cu sila de viața cea liniştită, l-a rînduit, deși nu voia, la diaconia 
Bisericii celei mari. 


Apoi i s-a încredinţat iconomia şi povățuirea de sărmani, la care, arătîndu-se cu 
bunăvoință, s-a făcut părinte şi hrănitor al sărmanilor şi scăpătaţilor. EI purta grijă cu mare 
cuviință de amîn-două azilele de scăpătați ale Constantinopolului, și a crescut nu numai venitul 
lor, dar şi strîmtorarea de mai înainte, care o aveau în casele lor, a prefăcut-o în lărgime, cu 
zidurile cele mari ce făcuse. De aceea, ca un vrednic de toate, a luat și mai mare iconomie, căci 
s-a suit la scaunul cel mai înalt al arhieriei, făcîndu-se mitropolit în vestita insulă a Cretei, sau, 
ca să zic mai adevărat, printr-o insulă s-a făcut păstor și dascăl la toată Biserica lui Hristos. 


Andrei, ducîndu-se în eparhia sa, a început a face lucrul său, a purta grijă fără de 
pregetare de povăţuirea eparhiei sale, dîndu-se cu totul spre creşterea şi mîntuirea turmei celei 
cuvîntătoare. Mai întîi a pus cu înţelepciune pe cei sfințiți în rînduială încuviințată, vorbindu-le 
cuvînt foarte dulce despre rînduiala Sfintei Liturghii. Cu acestea voia să arate cum se cuvine a 
fi preotul care s-a învrednicit nu numai însuşi a se apropia de întîia şi neapropiata lumină, adică 
de Dumnezeu, ci să lumineze şi pe alții şi să-i împrietenească cu Dumnezeu. Deci, se cade ca 
preotul să fie luminat şi curat, precum este oglinda, ca să poată primi într-însul razele 
dumnezeieștii lumini, şi printr-însul să dea lumină și celorlalți. Sfîntul Ierarh Andrei a pus în 
bună rînduială pe fecioare, iar mînăstirilor de monahi și monahii le-a dat legi, cum să se 
conducă. 


Apoi purta grijă de trăire, învăţindu-i să aibă dragoste și rîvnă către Dumnezeu, iar nu 
către trup şi către lume. EI defăima dezmierdările cele lumești şi păzea poruncile lui Dumnezeu, 
ca astfel să se nevoiască pentru mîntuirea sa. Ca pe nişte copii îi învăţa pe cei tineri, iar pe cei 
bătrîni îi înțelepțea. Pe cei păcătoşi îi întorcea la pocăință și dădea nădejde de mila lui 
Dumnezeu celor ce se pocăiau. Îndemna la nevoinţele faptelor bune, pe cei ce se nevoiau. Pe 
cei ce erau luptaţi, îi ajuta; pe cei ce se primejduiau să cadă în păcate, îi sprijinea; pe cei căzuți 
îi ridica; celor neputincioşi le dădea putere; celor întristați, mîngîiere; celor leşinați, răsuflare; 
văduvelor le era părtinitor; sărmanilor, tată; scăpătaţilor, vistierie; flămînzilor, hrană; celor goi, 
îmbrăcăminte, şi ce spun mai mult? Tuturor s-a făcut toate, ca să mîntuiască pe toți. Căci, 
Domnul vrea a se face în veacul ce va să fie, lumină sfinților, viaţă, slavă, hrană, îmbrăcăminte, 
bucurie şi orice alt bine al fericirii. În acest fel era eparhioţilor săi acest mare Andrei, care le 
făcea tot binele, nu numai sufletesc, ci şi trupesc şi cu care poate cineva să treacă fără întristare 
viaţa aceasta de faţă. 


După aceasta, a deschis vistieria cea bună a inimii sale şi scotea dintr-însa cuvinte bune, 
lărgind gura socotelii minţii sale, pe care a umplut-o de darul Sfîntului Duh. EI a alcătuit şi cărți 
cu înțelepciune, cu pricepere şi cu dumnezeiască insuflare, cărți prin care se arată orator iscusit 
şi cuvîntător insuflat de Dumnezeu. Sfîntul Andrei, cu cuvintele lui, lăuda strălucit pe 
Preacurata Maică a Fiului și Cuvîntului lui Dumnezeu, la deosebitele ei sărbători sau praznice. 
Lăuda și Sfînta şi de viaţă făcătoarea Cruce a Mîntui-torului lui, pe care, răbdînd fericitele 
patimi, Dumnezeu cel fără de patimă, prin moartea cea de bună voie, ne-a făcut părtași ai 
împărăției şi slavei Sale. Lăuda încă şi alte stăpîneşti praznice și, pe lîngă acestea, lăuda şi pe 
unii sfinţi şi, prin lăudările lui a făcut ca şi cum mărturiile lor ar fi ale sale. Dar mai cu osebire 
lăuda pe marele Mergător Înainte loan. 


EI a alcătuit cu mult meșteșug în versuri şi muzică multe canoane şi tropare, cu care nu 
numai că luminează praznicile, dar îndeamnă și pe creștini la dumnezeiasca veselie şi bucurie, 
le pricinuieşte umilinţă și face pe cei ce cîntă şi citesc să verse şiroaie de lacrimi. Pe lîngă 


celelalte cîntări bisericești, a alcătuit şi Canonul cel Mare și vrednic de laudă din săptămîna a 
cincea a marelui post al Sfintelor Paşti, care nu numai că pricinuiește pocăință și umilinţă, dar 
şi multă învăţătură. Învăţa pe creştini cu ce aşezare se cade a citi sfinţitele istorii ale 
dumnezeieștii Scripturi, şi cum se cade a le pricepe pe dînsele materie şi pricină de mai înalte 
şi iscusite priviri. Dar, sfîntul nu numai cu cuvintele sale a împodobit păstoria sa şi veselea orice 
Biserică a creștinilor, ci şi cu lucruri şi cu isprăvi de mare cuviință, pentru că el a înnoit lui 
Dumnezeu bisericile cele dărăpănate, le-a tocmit cu ajutor bogat și cinstit, le-a zidit din temelie 
o biserică foarte frumoasă, în cinstea Preasfintei Născătoare de Dumnezeu şi Pururea Fecioarei 
Maria, numind-o pe dînsa Vlaherna. 


Casele primitoare de străini le-a zidit din temelie, spre odihna bătrînilor, spre vindecarea 
bolnavilor şi spre acoperămîntul străi-nilor şi scăpătaţilor, cărora le dădea cu îmbelşugare nu 
numai toate cele de nevoie şi de hrană, cheltuind bani înțelepţeşte şi cu plăcere de Dumnezeu, 
ci şi, după cum la celelalte urma pe Stăpînul și dascălul său, Hristos, aşa și la aceasta Îl urma, 
slujind la primirea străinilor şi bolnavilor cu însăşi mîinile sale. EI îşi încingea fota la mijloc şi 
spăla mîinile, picioarele, capetele şi curăța rănile bolnavilor, lingînd chiar cu limba sa rănile 
cele nevindecate şi sîngerarea lor, atît de mult îl învăpăia dragostea către Dumnezeu și către 
aproapele. 


Nu este afară de cuviință a spune una sau două minuni ale sfîntului, ca să arătăm 
sfinţenia şi îndrăzneala pe care dumnezeiescul Andrei o avea către Dumnezeu. 


Odată, o flotă de barbari s-a dus în Creta, ca să supună şi să pustiască păstoria sfîntului. 
Deci, înconjurîndu-l, au uneltit tot felul de meşteşuguri împotriva lor; dar sfîntul, cu rugăciunile 
sale cele bineprimite, nu numai că şi-a păzit păstoria sa mai presus de primejdie, ci şi în inimile 
barbarilor atît de mare frică a băgat, încît i-a făcut să fugă singuri, fără a-i izgoni cineva. Din 
fuga lor cea fără rînduială și grabnică, mulți au pierit, atît de valurile mării, cît şi de creștinii 
care îi luptau. 


Altădată, pe la începutul verii, soarele ardea pămîntul şi ploaie nu era deloc. Aşa că 
semănăturile toate se vestejiseră şi erau în primejdie să se usuce desăvîrșit. lar oamenii, de frică 
mare ce aveau ca să nu se facă foamete, pentru că nu ploua, erau slabi şi deznădăjduiţi de viaţă. 
Deci, într-o primejdie ca aceea aflîndu-se ei, ce a făcut sufletul acela împreună pătimitor şi 
milostiv al sfîntului? Nu cumva a trecut cu vederea păstoria sa, care era în primejdie să piară? 
Nu! Ci, înălțînd mîinile şi ochii la cer, a rugat pe Dumnezeu din sufletul său, ca să dea ploaie 
pămîntului. Şi, o, minune! Îndată s-a umplut cerul de nori şi a plouat atîta ploaie, încît 
semănăturile s-au udat şi au făcut rod mare, iar oamenii au luat răcorire şi mîngîiere. 


Sfîntul Andrei a făcut şi multe alte minuni, pe care de le voi spune, nu-mi va ajunge 
toată viaţa. Fiindcă avea pe Dumnezeu sălășluit în sufletul său, eparhioților săi totdeauna le 
pricinuia cele bune de la Dumnezeu, izbăvindu-i de tot răul; iar lui Dumnezeu aducea mîntuire 
sufletele eparhioţilor, ca pe un prinos bineprimit şi vrednic pentru toată lumea. 


Intr-o vreme, întîmplîndu-se ciumă în eparhia lui şi mulți murind, sfîntul, cu rugăciunile 
şi cu lacrimile lui către Dumnezeu, a oprit pornirea morții. 


Altădată, sfîntul, avînd oarecare trebuinţă, a fost nevoit să se ducă la Constantinopol. 
Deci, ajungînd acolo, a fost primit cu toată cinstea și cucernicia, atît de toată sfințita adunare a 
Bisericii, cît şi de împăratul şi de toți boierii. Petrecînd acolo puţină vreme, împărțea pîinea cea 
cerească flămînzilor, adică cuvîntul învăţăturii, şi adăpa pe cei însetaţi din apa cea făcătoare de 


viață a Sfîntului Duh, şi nu numai aceasta, ci și trupește sătura pe cei flămînzi. El ajuta celor 
nedreptățiți, apăra pe văduve, ocrotea pe sărmani şi mîngiia pe cei necăjiţi. 


Mai pe urmă de toate, se pregătea să se întoarcă la eparhia sa, deşi a cunoscut înainte că 
nu va mai vedea de aici înainte păstoria sa, însă s-a dat pe sine Sfîntului Duh, care-l mișca pe 
dînsul şi, intrînd într-o corabie, a plecat în Creta. Dar corabia, sosind pînă la Mitilina, a stat 
acolo. Sfîntul, întrebînd cum se numeşte locul acela şi înştiinţîindu-se că se numește Erecos, a 
răspuns: "Aici trebuie să dau chipul meu lui Dumnezeu, adică Celui ce mi l-a dat. Aici voiesc 
să mor!" Ceea s-a şi făcut. Deci s-a dezlegat din legătura trupului şi s-a dus cu bucurie către 
doritul său Dumnezeu, unde, strălucind de neapropiata lumină a dumnezeirii Lui, se îndulceşte 
de bunătățile împărăției Sale celei negrăite. Iar sfinţitele lui moaște s-au așezat în biserica 
Sfintei, bunei şi biruitoarei Muceniţe Anastasia, ca o vistierie şi izvor pururea curgător de 
minuni, întru slava Tatălui şi a Fiului şi a Sfîntului Duh. Amin. 


13. VIAŢA SFINTEI ȘI DREPTEI MARTA, MAICA SFÎNTULUI SIMEON 
DIN MUNTELE MINUNAT 


(4 IULIE) 


Sfînta şi dreapta Marta s-a născut în Antiohia, din părinţi binecredincioşi. Ea, fund silită 
de ei spre nuntă şi neînvoindu-se, a dorit să viețuiască în feciorie. Pentru aceasta i s-a poruncit 
ei, printr-o dumnezeiască vedenie în biserica Mergătorului Înainte, ca să se supună părinţilor 
săi şi să se însoțească cu bărbat. Deci, a zămislit fiu pe Sfîntul Simeon, după dumnezeiasca 
dăruire, care i s-a vestit prin arătarea Sfîntului loan Mergătorul Înainte, precum se scrie pe larg 
despre aceasta, în viaţa Sfîntului Simeon. Însă, nepetrecînd mulţi ani cu bărbatul său, a rămas 
văduvă, iar pruncul creștea cu toată luarea aminte, păzindu-l după porunca Sfintului 
Mergătorului Înainte, de vreme ce acela era să fie vas al Sfîntului Duh. Ea se ruga totdeauna lui 
Dumnezeu pentru fiul său, ca să-l primească de la dînsa spre slujba sa, ca altădată de la 
proorocița Ana, pe Samuil. 


Odată, întrebîndu-se fericita Marta despre prunc ce ar putea să fie cînd va veni în vîrstă, 
a văzut în vis o vedenie ca aceasta: 1 se părea că se vede pe sine înaripată, zburînd deasupra şi, 
ținînd pruncul pe mîini, îl înălța ca dar Domnului, zicînd: "O, fiule, astfel am dorit să văd 
înălțarea ta; deci, să mă libereze pe mine Ziditorul meu cu pace, pentru că am aflat dar de la EI, 
ca una ce m-am învrednicit a-l da rodul pîntecelui meu”. Această vedenie precum şi 
descoperirile cele ce i s-au făcut ei mai înainte, ea le ascundea în inima sa și mulțumea lui 
Dumnezeu. 


Fericita Marta totdeauna mergea la biserica lui Dumnezeu, nelăsînd niciodată pravila 
bisericească; de aceea își cîștigase şi petrecerea sa aproape de biserică, unde se afla mai înainte 
de toţi la cîntare şi ieșea în urma tuturor. Ea avea o osîrdie a merge la praznice pe la sfintele 
biserici unde se făceau și stătea cu mare luare aminte la rugăciunile cele de noapte şi la 
dumnezeieştile slujbe şi cu sfărîmarea inimii vărsa lacrimi din ochi, împărtăşindu-se adeseori 
cu dumnezeieştile Taine ale Trupului şi Sîngelui lui Hristos. Iar cu cîtă vrednicie se împărtășea, 
aceasta era mărturia: după primirea dumnezeieșştii împărtăşiri, faţa ei era strălucită cu o lumină 
minunată, ca altădată faţa lui Moise. 


Fericita Marta, la casa sa, în toate nopțile se scula la rugă-ciune înainte de miezul nopții 
şi o săvîrşea în căldura duhului, udîndu-şi fața cu lacrimi. Toată mintea ei era îndreptată către 
Dumnezeu, pe care ÎL iubea cu toată inima, cu tot sufletul şi cu toată virtutea. Ea era şi nespus 
de milostivă spre cei săraci, hrănind pe cei flămînzi şi îmbrăcînd pe cei goi. Intrînd adeseori în 
bolniţă, slujea cu mîinile sale bolnavilor, iar celor morți le pregătea din ostenelile sale cele de 
îngropare. Asemenea şi celor ce se botezau, le dădea haine albe, lucrate cu mîinile sale. Era atît 
de blîndă la obicei, smerită şi fără de răutate, încît nimeni nu a văzut-o mîniindu-se cîndva sau 
grăind împotrivă sau mîhnindu-se. Fericita Marta îşi păzea gura de multă grăire şi nu vorbea 
decît numai cele de nevoie, căci iubea tăcerea foarte mult, de vreme ce aceea învaţă mintea și 
gîndirea despre Dumnezeu. Nu se auzea din gura ei cuvînt deșert sau mincinos, ori altceva 
neplăcut lui Dumnezeu, ci din comoara inimii sale scotea cele bune. Era şi făcătoare de pace 
între prietenii care se mîniau, sfătuitoare celor ce nu trăiau bine, arătîndu-se model de viață 
curată, cucernică şi plăcută lui Dumnezeu şi tuturor, nu numai femeilor, ci şi bărbaţilor, fiind 
plină de toate bunătăţile, pe care este cu neputinţă a le spune cu de-a-mănuntul. Însă ajungea ca 
mărturie pentru viața ei sfîntă, sfințenia cea mare a Cuviosului Simeon, care s-a născut dintr- 
însa, căci un fiu ca acesta, o astfel de maică se cădea să aibă. 


Cuviosul Simeon stînd pe stîlpul cel de la Muntele Minunat, i s-a făcut ei după 
rugăciunea cea din miezul nopţii, într-o ușoară adormire, o vedenie ca aceasta: Sfintul loan 
Botezătorul, către care ea, după Dumnezeu şi după Preasfînta Născătoare de Dumnezeu, avea 
mare osîrdie cu credință, şi în toate zilele se ruga către dînsul, acela i s-a arătat ei cu Sfîntul 
Apostol Timotei şi a zis către dînsa: "Eu în toată vremea mijlocesc către Dumnezeu pentru tine 
şi niciodată nu te voi lăsa!" Ea, umplîndu-se de spaimă şi de bucurie dintr-acea vedenie, s-a 
deșteptat și cu frică preamărea pe Dumnezeu. Deci vedenia aceasta a spus-o fiului său, 
Cuviosului Simeon, la care se ducea uneori spre cercetare. 


Mergînd odată la fiul său, a văzut mulți din cei cuprinşi de tot felul de boli, care se 
adunaseră lîngă stîlpul cuviosului pentru tămăduirile ce se dădeau cu rugăciunile lui, pentru că 
ea nu se înălța cu mintea, ci privea spre el cu frică, ca nu cumva vrăjmașul să întindă cursă 
picioarelor fiului său. Fericita Marta se ruga lui Dumnezeu cu lacrimi, ca să-l izbăvească pe 
Cuviosul Simeon de meşteşugirile potrivnicului, iar către el zicea: "Fiul meu, ţi se cade pentru 
toate acestea să preamăreşti pe Dumnezeu, Cel ce lucrează prin tine, iar tu să-ți aduci aminte de 
neputinţa ta şi să-ți păzeşti inima cu toată luarea aminte". Deci, cuviosul primea cu bucurie 
sfaturile maicii sale şi de viaţa ei cea plăcută lui Dumnezeu se bucura cu duhul, înălțînd 
mulțumire lui Dumnezeu. 


Fericita Marta, petrecînd mulţi ani în fapte bune şi plăcînd lui Dumnezeu, înainte de 
sfîrşitul său cu un an, pe la miezul nopții, în timpul cînd îşi făcea fierbinţile ei rugăciuni către 
Dumnezeu, a căzut într-o mare uimire. A văzut o mulțime de îngeri cereşti cu lumînări, dănţuind 
şi zicînd către dînsa: "După ce va trece acest an, fiind dezlegată din trup, te vom lua la odihna 
făgăduită ţie de Domnul”. Tot asemenea i s-a descoperit și Cuviosului Simeon. lar unuia dintre 
fraţi i s-a arătat o vedenie de acest fel: A văzut pe Maica Domnului, pe Preacurata Fecioară 
Maria şezînd pe un scaun în slavă, iar fericita Marta stătea înaintea ei, ridicîndu-şi spre dînsa 
mîinile sale în chipul crucii şi prefăcîndu-se într-o cruce de aur, strălucea ca o lumină asemenea 
razelor soarelui; şi astfel se vedea că toată crucea aceea era luminoasă. 


Cuviosul Simeon, auzind despre această vedenie, a zis: "Acesta este semnul că s-a 
apropiat fericitul sfîrșit al maicii mele". Deci, Sfînta Marta, sfiîrşindu-se anul cel de pe urmă al 
vieții celei plăcute lui Dumnezeu, a mers spre cercetare la Cuviosul Simeon, fiul său, iar el s-a 
rugat către dînsa, zicînd: "Binecuvinteză-mă, maica mea, precum Avraam a binecuvîntat pe 


Isaac". ar sfînta a zis: "De aceea am și venit aici, ca să mă învrednicesc binecuvîntării și 
rugăciunilor tale, pentru că de acum au mai rămas numai trei luni din viața mea. După aceea, 
mă voi duce la Domnul Dumnezeul meu, care te-a zidit pe tine din pîntecele meu. Acela să-ți 
dăru-iască ţie darul şi binecuvîntarea Sa, ca să-ți săvîrșești cu bine alergarea ta cea bine începută 
ŞI să te învrednicească împărăției Sale”. 


Acestea grăindu-le, vărsa lacrimi din ochi, iar fraţii care erau acolo plîngeau, deoarece 
cu greu li se părea lor a auzi că după trei luni nu vor mai vedea faţa ei. Deci, ziceau: "Maică, 
viu va fi sufletul tău și va lăuda pe Domnul". lar ea întărea cuvîntul, grăind: "De nu va fi aşa 
precum v-am spus, apoi pe mine, roaba voastră, să mă socotiți ca pe o mincinoasă”. Atunci 
Cuviosul Simeon a zis către dînsa: "Binecuvîntarea ta o cerem noi acum, iar cuvintele tale ne 
sînt foarte dureroase inimii noastre". Sfînta a zis: "Binecuviîntaţi sînteți voi Domnului și 
binecuvîntaţi sînt cei ce vă binecuvintează pe voi”. 


După aceasta, toți 1 s-au închinat fericitei Marta, asemenea şi ea, închinîndu-se lor, s-a 
întors în Antiohia la casa sa. După plecarea ei, Cuviosul Simeon, chemînd a doua zi pe cei mai 
iscusiți dintre fraţi, a zis către dînşii: "Cu adevărat se apropie vremea ducerii maicii mele din 
cele pămîntești, pentru că în noaptea trecută am văzut în vedenie un scaun pus înaintea mea și 
maica mea şezînd pe el, iar noi toți stăteam împrejurul ei. Atunci ea, ca o învățătoare, a zis către 
noi cuvîntul cel dintii al psalmului: Fericit bărbatul care n-a umblat în sfatul necredincioșilor... 
Şi multe alte cuvinte sfătuitoare ne-a zis nouă, ca o maică. Apoi s-a sculat şi, mergînd înaintea 
noastră la biserică, ţinea în mîini o cruce luminoasă, iar noi urmam după dînsa, cîntînd psalmi 
de umilință”. 


După aceea, cu cîteva zile înaintea sfirşitului său, s-a dus iarăși la Cuviosul Simeon 
pentru sărutarea cea mai de pe urmă şi i-a spus lui toate dumnezeieștile descoperiri ce i s-au 
făcut în viaţa sa. Asemenea și lucrurile cele bune, ostenelile şi nevoinţele, care le făcuse în taină, 
pentru slava numelui lui Dumnezeu; şi a rămas acolo în acea noapte. În vedenia visului, se 
vedea că era răpită spre înălțimea cerului, unde a văzut nişte palate preaminunate şi luminoase, 
a căror frumuseţe nici un cuvînt nu o poate spune. 


Umblînd ea prin acele palate și minunîndu-se de zidirea cea nefăcută de mînă, a văzut 
pe Preasfînta Născătoare de Dumnezeu, cu doi îngeri prealuminoși, grăind către dînsa: "Ce te 
minunezi?" lar ea cu frică şi cu bucurie, închinîndu-se Preasfintei Născătoare, a zis: "Mă 
minunez, Stăpînă, că în tot timpul vieţii mele pe pămînt, n-am văzut nişte palate mai minunate 
ca acestea”. Iar Preacurata a zis: "Şi pentru cine socoteşti tu că sînt pregătite ele?" Dînsa a zis: 
"Nu ştiu, Stăpînă!" 


Atunci Preasfînta Născătoare de Dumnezeu a grăit către dînsa: "Oare nu ştii că pentru 
tine s-a pregătit această odihnă, zidită de fiul tău şi în care de acum vei petrece în veci?" Acestea 
zicînd, a poruncit îngerilor de a pus în mijloc un scaun minunat, apoi a zis către dînsa: "Această 
slavă ţi se dăruieşte ţie, deoarece ai viețuit cu dumnezeiască plăcere în frica Domnului". Apoi 
iarăşi a zis: "Voiești ca să vezi și pe cele mai slăvite?" Atunci i-a poruncit ei să vină după dînsa. 
Deci, suindu-se la cele mai înalte locuri cereşti, i-a arătat ei alte palate mult mai minunate și 
mai luminate, fără să semene cu cele dintîi şi care erau pline de slavă cerească, și a căror 
frumuseți nici mintea omenească nu o poate ajunge, nici gura nu o poate spune. Atunci 
Preacurata a zis: "Şi pe aceste palate le-a zidit fiul tău și a început şi la temelia celui de-al 
treilea”. 


Aceasta spunînd a dus-o pe dînsa iarăși spre răsăritul soarelui şi i-a arătat ei din înălţime 
locuințele Raiului şi într-însele mulţime de cete de parte bărbătească şi femeiască, veselindu- 
se. Şi i-a zis Stăpîna: "Aceste locuri le-a dăruit Fiul meu, celor ce au trăit în curăţie şi cu dreptate 
întru păzirea poruncilor Domnului, celor ce au făcut milostenii multe cu osîrdie, de aceea 
singuri de milă s-au învrednicit de la Domnul, pentru că: Fericiți sînt cei milostivi, că aceia se 
vor milui. Astfel a fost vedenia Sfintei Marta, care a spus-o fiului său. 


Fiind într-o zi de Duminică, s-a împărtășit cu Preacuratele și dumnezeieștile Taine ale 
Trupului şi Sîngelui lui Hristos. Faţa ei strălucea din darul lui Dumnezeu și din negrăita bucurie 
duhovnicească, prin care se veselea, deoarece era încredințată de sfîrşitul şi de mîntuirea sa. 
Apoi a petrecut toată ziua aceea şi noaptea următoare, o parte întru cele de Dumnezeu insuflate 
multe vorbiri iubite ale ei cu fiul cel cuvios, iar alta, cu rugăciuni şi cu lacrimi fierbinți către 
Dumnezeu. 


Luni, dînd pace şi binecuvîntare, precum şi sărutarea cea mai de pe urmă fiului său şi 
tuturor ucenicilor lui, s-a despărțit de dînşii, lăsîndu-i pe toţi plîngînd. Apoi s-a dus la un sat 
care se numea Tivirint, care era departe de trei stadii de la Muntele cel Minunat, unde era 
biserica Sfîntului loan Botezătorul. Ea a vărsat multe lacrimi în acea biserică şi a început a slăbi 
cu trupul. Locuitorii acelui sat au cinstit-o foarte mult şi au rugat-o să se odihnească la dînșii de 
oboseală. Deci, s-a odihnit în ziua aceea, iar noaptea următoare şi mai mult a slăbit cu trupul. 
Marţi au dus-o cu căruţa la casa ei în Antiohia, care era în cetățuia ce se numea Dafne. Miercuri 
s-a rugat lui Dumnezeu cu căldură. Apoi a vărsat multe lacrimi, avînd nădejde neîndoită de 
miîntuirea sa. Şi astfel și-a dat sufletul său în mîinile lui Dumnezeu, în cinci zile ale lunii lui 
iulie. 


Ea a rînduit ca, după moartea sa, să-i îngroape trupul la locul unde se îngroapă cei străini 
şi săraci. Dar Cuviosul Simeon, fiul ei, avînd descoperire de la Dumnezeu despre mutarea 
maicii sale, a trimis pe unii dintre ucenicii săi și au adus trupul ei în Muntele Minunat, ca să-l 
îngroape lîngă stîlpul său. Despre dînsa se scrie și aceasta: Pe cînd sufletul ei se ducea către 
Domnul, cei care şedeau aproape de cinstitul ei trup, au văzut faţa ei zîmbind cu bucurie şi au 
auzit grăindu-se astfel de cuvinte: "Am luat mare dar de la Dumnezeu şi sînt în lumină și bucurie 
negrăită". Aceia, spăimîntîndu-se, gîndeau că a cîştigat milă de la Domnul pentru fiul său. Ea a 
grăit aceasta: "Nu m-am proslăvit atît pentru fiu, cît pentru viaţa cea îmbunătățită, de vreme ce 
pentru Domnul am arătat multă răbdare și înfrînare în nevoințele pustniceşti. Am umblat bine 
pe calea poruncilor Lui şi pe urmele aceleia care L-a născut pe EI şi am iubit-o din toată inima”. 


Deci, cinstitul trup al Sfintei Marta, fiind dus de la cetăţuia Antiohiei, care se numea 
Dafne, la Muntele Minunat, a fost dus cu mare cinste, într-o zi de vineri; şi mult popor al 
Antiohiei cu rînduiala cea sfințită au petrecut-o, ca pe o mare plăcută a lui Dumnezeu, cu 
lumînări, cu cădiri şi cu cîntări de psalmi. lar cei ce duceau racla cu cinstitul ei trup, spuneau 
că nu simțeau greutate la ducere, pentru că nu era ca trupurile celorlalți morţi, care au greutate 
obişnuită, ci era uşor mai presus de fire, ca și cum mergea singur prin văzduh. 


Atunci un om din popor, anume Serghie, fiul unui cetăţean cinstit cu numele Antonie, 
văzînd acea slăvită petrecere şi poporul îmbulzindu-se spre raclă, unii plecîndu-și umerii sub 
raclă, ca s-o ducă cu osîrdie, iar alții voind să se atingă de cinstitul ei trup, a rîs şi a socotit în 
sine: "Ce trebuinţă este să te atingi de un trup mort?" Deci s-a întors înapoi. Dar acela îndată a 
căzut într-o boală grea, încît a şi amuţit dintr-însa şi s-a prelungit boala aceea treizeci de zile şi 
nu s-a tămăduit decît de la mormîntul sfintei, de care lucru se va spune mai pe urmă. Deci, 
cinstitul trup aducîndu-se în locaşul Cuviosului Simeon, au săvîrșit lîngă trup cîntare de toată 


noaptea. Într-acea noapte s-a arătat vie la doi din fraţi, ucenici ai lui Simeon, într-o 
îmbrăcăminte luminoasă, avînd şi faţa luminată. Ei s-au spăimâîntat de aceasta, ştiind-o că a 
murit; dar ea a zis către dînșii: "Nu vă temeți, că Domnul nu m-a rînduit între cei morți, ci între 
cei vii. Eu am venit la voi, să vă ajut asupra diavolului, ca, biruindu-l, să cîştigați viaţa veşnică”. 
Zicînd aceasta, s-a făcut nevăzută. 


Cînd a sosit ziua sîmbetei, s-a adunat la îngroparea Sfintei Marta mult popor de prin 
cetăți și de prin satele dimprejur, cu preoţi și cu clerici. Toţi au văzut sfinta ei față în mormînt, 
ne-schimbată de moarte, înflorindu-i frumuseţea ca la o tînără, strălucind cu darul, şi neieșind 
din trupul ei nici mirosul cel obişnuit la cei morți, deşi era a patra zi după moarte; ci, se vedea 
dormind ca o femeie vie. Apoi, cîntînd cele cuviincioase, au îngropat-o cu cinste înaintea 
stilpului Sfîntului Simeon. Aceasta a făcut-o din po-runca lui, pentru ca să poată vedea 
totdeauna mormîntul maicii sale. 


După ziua sîmbetei, făcîndu-se cîntarea Învierii, unul din popor, anume loan, cu 
rînduiala de citeţ bisericesc, dormitînd, a văzut pe Sfînta Marta strălucind ca o lumină și suindu- 
se pe trepte la stîlpul Cuviosului Simeon. Deasupra mormîntului ei a văzut o căruţă de heruvimi 
trasă de nişte îngeri cu cîte șase aripi. El a spus cuviosului această vedenie cu jurământ. lar 
cuviosul i-a zis: "Fiule, dă slavă lui Dumnezeu că te-a învrednicit a vedea căruţa de heruvimi; 
iar maicii mele și mie, fiind zămisliți şi născuți în păcate, ne trebuie mila lui Dumnezeu". 


După aceasta a venit la Cuviosul Simeon tatăl şi maica lui Serghie, cel pomenit mai 
înainte, care hulise petrecerea trupului Sfintei Marta şi din care pricină căzuse în boală grea. Ei 
plîngeau şi se rugau, ca, precum vindecă de boli pe mulţi cu rugăciunile sale, să tămăduiască şi 
pe fiul lor. Sfîntul le-a zis: "Duceţi-vă şi-l întrebaţi să vă spună singur pricina bolii sale, că acum 
poate să grăiască, fiindu-i mai bine”. Părinţii lui, întorcîndu-se acasă, au început a-l întreba, iar 
el le-a răspuns: "Această boală a venit asupra mea, fiindcă am hulit cinstita petrecere a trupului 
Sfintei Marta şi mi-am întors faţa de la dînsa, nevoind să duc racla pe umeri”. Ei l-au pus într- 
o căruţă şi l-au dus la cuviosul din Muntele cel Minunat. Cuviosul le-a spus să-şi caute 
tămăduire la mormîntul maicii sale. Deci, ei s-au rugat cu lacrimi la cinstitul ei mormînt și 
îndată bolnavul s-a făcut sănătos desăvirşit, ca şi cum nu bolise niciodată. 


După îngroparea cuvioasei, frații se obișnuiseră a aprinde o candelă la mormîntul ei, ca 
să ardă ziua şi noaptea, pentru cinstea sfintei. Dar, după mai multă vreme, au uitat a mai aprinde 
candela. Văzînd acest lucru, Cuviosul Simeon tăcea, nezicînd nimic de candelă, ca ucenicii lui 
să nu creadă că cinstește pe maica sa după moarte fără de măsură. 


Într-acele zile, iconomul locaşului aceluia s-a îmbolnăvit greu și se părea că este aproape 
de moarte. Deci, i s-a arătat Sfînta Marta în miezul nopții, zicîndu-i: "Pentru ce nu mai aprindeți 
candela mea? Să ştiţi că, deşi nu am trebuinţă de lumina de la candela voastră, fiind învrednicită 
de lumina cea cerească şi veşnică de la Dumnezeu, atunci cînd faceţi aceasta la mormîntul meu, 
pentru mîntuirea voastră o rînduiți, deoarece mă îndemnați să mijlocesc pentru voi înaintea 
Domnului". Sfînta, grăind acestea, ținea în dreapta sa, ca un mărgăritar prealuminos, o parte din 
făcătorul de viaţă Trup al lui Hristos, cu care, atingîndu-se de cel bolnav, a zis: "Într-aceasta să 
fii viu şi sănătos". Aceasta spunînd, s-a făcut nevăzută. 


După aceea, bolnavul s-a sculat sănătos şi a alergat la gropniţa sfintei unde, căzînd 
înaintea mormîntului ei, uda pămîntul cu lacrimi şi, cerînd iertare de neîngrijirea sa, a mulțumit 
pentru tămăduire. Deci, a rînduit ca să ardă candela ei nestinsă şi se săvîrşeau și alte multe 
minuni la mormânt. Orbii se luminau, diavolii din oameni se izgoneau și se dădeau tămăduiri 


grabnice de toate neputinţele, cu rugăciunile Sfintei Cuvioasei Marta şi cu darul Domnului 
nostru lisus Hristos, Căruia se cuvine slava, împreună cu Tatăl şi cu Sfintul Duh, acum şi 
pururea şi în vecii vecilor. Amin. 


14. CUVIOSUL ATANASIE ATONITUL 
(5 IULIE) 


Preacuviosul Atanasie, cel vrednic de laudele celor fără de moarte, a crescut în viaţa cea 
muritoare şi omenească în cetatea cea mare Trapezunda şi a învăţat carte în Bizanţ, iar munţii 
Chimenului şi ai Atonului l-au adus pe dînsul ca dar lui Dumnezeu. Părinții lui erau de neam 
bun şi drepteredincioşi. Tatăl lui era din Antiohia, iar maica sa din Colhida şi viețuiau în 
Trapezunda. Deci mai înainte de naşterea Cuviosului Atanasie tatăl său a murit, iar maica sa, 
născîndu-l şi luminîndu-l prin Sfîntul Botez, s-a dus către Dumnezeu în urma bărbatului său. 
Numele pruncului din botez a fost Avramie. El rămînînd din scutece sărman de părinţi, l-a luat 
o călugăriță din cele de bun neam şi l-a hrănit. 


Încă din vîrsta prunciei se arătau într-însul semnele vieții lui, care aveau să fie, cînd va 
ajunge bărbat desăvîrşit, pentru că pruncul, deşi era mic, însă se arăta înţelept în toate și bun la 
obiceiuri. Deci, făcînd jocuri copilăreşti cu cei de o vîrstă cu el, aceia nu-l puneau pe Avramie 
împărat sau voievod, ci egumen. Și cu dreptate, căci din copilărie se deprindea la viața 
monahicească, văzînd pe monahia care-l creştea, petrecînd în rugăciuni şi în postiri. Deci, el se 
sîrguia să-i urmeze ei pe cît era cu putință, postind şi făcînd rugăciuni; crescînd cu trupul şi cu 
înțelegerea, a trecut vîrsta pruncească şi, dîndu-se la învățătura gramaticii, sporea mai mult decît 
vîrstnicil. 


În acea vreme, călugăriţa aceea care i-a fost în loc de maică, s-a dus către Domnul. După 
aceea, pruncul Avramie, rămînînd sărman a doua oară, plîngea ca după maica sa cea adevărată 
şi dorea ca să meargă în Bizanţ pentru căutarea înțelepciunii cărților. Această dorință a lui a fost 
rînduită de Dumnezeu, Care se îngrijește de cei sărmani: 


În vremea aceea, împărățind peste greci drepteredinciosul împărat Roman, unul din 
famenii palatului a fost trimis la Trapezunda ca să adune de la tîrguri dajdia cea împărătească. 
Acela, văzînd pe copilul Avramie frumos la vedere cu trupul şi cu sufletul, l-a luat cu sine în 
Bizanţ şi l-a încredinţat unui dascăl, bărbat ales, cu numele Atanasie, spre învățătura filosofiei. 
Deci, în scurtă vreme s-a făcut ucenicul ca şi dascălul. 


În acei ani, era în Bizanţ un voievod, anume Zefinazer, care luase ca soţie fiului său pe 
o rudenie de-a lui Avramie. Acela, cunoscînd pe Avramie, l-a luat în casa sa. Dar tînărul 
Avramie, deşi petrecea în casă bogată și îndestulată cu toate desfătările de hrană, însă nu se lăsa 
de înfrînarea cea pustnicească, pe care o deprinsese de la călugărița care-l hrănise. Astfel, nu 
voia să mănînce la masa cea domnească, nici nu-i plăcea să guste bucate alese, ci își împlinea 
nevoia foamei sale cu verdețuri nefierte și cu poame. EI era atît de treaz, încît adeseori, vrînd 
să biruiască somnul cel firesc, umplea ligheanul cu apă și-și spăla fața sa, ori de cîte ori 
adormea, ca să nu se îngreueze de somn. Astfel se chinuia în tot felul, omorîndu-și trupul şi 
robindu-l pe el duhului. 


Pentru o viață îmbunătățită ca aceasta şi pentru înțelegerea cea multă a lui era iubit 
tuturor. Vestea aceasta a venit chiar la cunoștința împăratului şi a fost pus dascăl de dînsul în 
şcoală, asemenea cu dascălul Atanasie. Dar, de vreme ce învăţătura lui Avramie se lăuda mai 
mult decît a lui Atanasie şi se adunau mai mulţi ucenici la Avramie decît la Atanasie, de aceea 
Atanasie, dascălul lui Avramie, care i-a fost mai înainte ucenic, a început a-l pizmui şi a-l uri. 
Acest lucru înţelegîndu-l fericitul Avramie, nu după multă vreme, şi-a lăsat rînduiala dăscăliei, 
nevrînd să fie supărător dascălului său, şi s-a dus să viețuiască în casa celui mai sus zis voievod, 
petrecînd în obișnuita sa faptă bună. După aceasta, împăratul a poruncit voievodului să meargă 
pentru o trebuință pe Marea Egee. Voievodul, plecînd, a luat cu sine şi pe Avramie, pentru 
dragostea cea multă ce o avea către dînsul şi a plecat la Avid şi de acolo a ajuns la Lemnos. 


Văzînd Avramie Muntele Atonului, i-a plăcut foarte mult şi gîndea să se sălăşluiască în 
el. După ce s-a săvîrșit slujba împărătească, s-a întors acasă. Apoi a venit la Constantinopol. 
Dar, venind acolo din Mînăstirea Chimenului, după rînduiala dumnezeiască Cuviosul Mihail, 
numit Malein, Avramie, înştiinţîndu-se şi auzind de viața lui cea plăcută lui Dumnezeu, s-a 
bucurat şi a mers la dînsul. Vorbind el cu starețul, s-a îndulcit şi s-a folosit de cuvintele lui cele 
insuflate de Dumnezeu. Și astfel s-a cuprins mai fierbinte de dorinţa ca să se lepede de lume și 
să slujească lui Dumnezeu în rînduială monahicească. El a descoperit gîndul său cuviosului și 
i-a spus cele pentru sine, adică, de unde este, de ce neam, cum a fost crescut şi pentru ce petrece 
în casa voievodului. 


Cuviosul, văzînd că are să fie vas ales al Sfintului Duh, l-a iubit foarte mult și-l învăţa 
pentru mîntuire, semănînd în inima lui, ca într-un pămînt bun, seminţele cuvintelor lui 
Dumnezeu, ca să aducă rod însutit de fapte bune. Îndeletnicindu-se el cu vorba cea 
duhovnicească, a venit spre cercetare la Cuviosul Mihail nepotul său, Nichifor, voievodul 
Răsăritului, care mai pe urmă a fost împăratul grecilor. Vorbind cu cuviosul, unchiul său, a 
văzut pe tînărul Avramie şi a întrebat pe stareț despre dînsul cine este. Sfîntul i-a spus toate 
despre Avramie şi că voiește să se facă monah. De atunci Avramie s-a făcut cunoscut lui 
Nichifor. 


După cîteva zile, Cuviosul Mihail întorcîndu-se din Constantinopol la mînăstirea sa, 
Avramie n-a mai voit să stea în mijlocul zgomotului lumesc, ci, defăimînd toate cele lumești şi 
retrăgîndu-se din dragoste la cuviosul, s-a dus, vrînd să se facă monah. Ajungînd la locașul 
Chimenului, s-a aruncat la picioarele sfîntului stareț Mihail, rugîndu-l cu lacrimi să-l îmbrace 
în chipul monabhicesc și să-l numere în turma cea aleasă a oilor celor cuvîntătoare din ograda 
lui Hristos. Cuviosul Mihail l-a primit cu dragoste și îndată, fără să-l mai treacă prin cei 
începători, l-a tuns în călugărie ca pe un iscusit, pentru că vedea într-însul rîvna cea aprinsă a 
dragostei către Dumnezeu, numindu-l Atanasie în loc de Avramie. În mînăstirea aceea, nefiind 
obicei să se îmbrace monahii la tundere cu cămăși de lină, fericitul Mihail a îmbrăcat pe 
Atanasie cu cămaşă de lînă ca într-o platoşă, întrarmînd pe ostaşul cel viteaz al lui Hristos 
împotriva potrivnicilor. 


Atanasie rugă pe sfîntul stareţ să-i dea lui poruncă să mănînce o dată pe săptămînă. Dar 
înțeleptul povăţuitor, tăind voia ucenicului său, i-a poruncit să primească hrană a treia zi. 
Atanasie făcea toate slujbele mînăstireşti şi bisericești care i se porunceau, arătînd osîrdie în 
nevoinţele călugărești. Iar în vremea care-i prisosea din lucrările mînăstireşti, se îndeletnicea 
cu scrierea sfintelor cărți, după porunca părintelui său. EI era iubit de toți frații și pentru această 
iubire de osteneală a lui, în patru ani s-a arătat desăvîrşit în viaţa monahicească. 


Apoi i s-a poruncit de Cuviosul Mihail, să vieţuiască în linişte, într-o chilie ce era în 
pustie la un loc departe de mînăstire ca de o stadie şi i-a dat poruncă starețul pentru post, să nu 
mai mănînce a treia zi, precum se obişnuise, ci a doua zi să guste pîine uscată şi puţină apă. lar 
la toate praznicile dumnezeiești ale Preasfintei Născătoare de Dumnezeu şi în zilele de 
Duminici, începînd de cu seară pînă la al treilea ceas din zi, i-a poruncit să petreacă fără de 
somn în rugăciuni Și în preamărirea lui Dumnezeu. 


Trecînd cîtăva vreme, Nichifor, voievodul Răsăritului, nepotul Cuviosului Mihail, 
săvîrşind slujba cea împărătească și trecînd din întîmplare pe lîngă locul acela, a mers în 
miînăstirea unchiului său Mihail. Vorbind cu dînsul, şi-a adus aminte şi l-a întrebat, zicînd: 
"Părinte, unde este copilul Avramie, pe care l-am văzut la tine în Constantinopol?" Starețul a 
răspuns: "Se roagă lui Dumnezeu pentru mîntuirea voastră, căci acum este monah şi s-a numit 
Atanasie din Avramie”. Atunci s-a întîmplat că era cu Nichifor şi fratele lui, Leon patriciul. 
Auzind amîndoi de viaţa îmbunătățită a lui Atanasie, au dorit să-l vadă. Deci, starețul 
neoprindu-i, au mers la Atanasie, care i-a întîmpinat şi a vorbit cu dînşii cuvinte din 
duhovniceasca înţelepciune, pentru că gura lui era plină de darul Duhului Sfînt. Ei s-au îndulcit 
atît de mult din cuvintele lui, încît doreau să petreacă pururea cu dînsul, de le-ar fi fost cu putință 
a se libera de dregătoriile lor şi de zgomotul lumii. 


Intorcîndu-se ei la Cuviosul Mihail, au zis către dînsul: "Părinte, îți mulțumim că ne-ai 
arătat comoara pe care o ai ascunsă în țarina păstoriei tale". Deci starețul, chemînd pe Atanasie, 
i-a poruncit ca iarăși să întindă cuvînt de învățătură pentru mîntuirea sufletelor celor ce veniseră. 


Căci darul Domnului lucra atît de mult prin gura lui Atanasie, încît cei ce auzeau cuvintele lui, 
se umpleau și se sfărîmau cu inimile lor şi plîngeau. Deci, însuşi stareţul se minuna de darul 
învățăturii lui. 


Din acea vreme, voievodul Nichifor şi Leon patriciul au iubit foarte mult pe fericitul 
Atanasie. Nichifor, luîndu-l la o parte, i-a descoperit gîndul său, zicînd: "Doresc, părinte, să mă 
înstrăinez de viforul cel lumesc şi, scăpînd de grijile vieții, să slujesc lui Dumnezeu în liniştea 
monahicească. Această dorință s-a aprins în mine mai mult din cuvintele tale cele insuflate de 
Dumnezeu şi am nădejde în sfintele tale rugăciuni că-mi voi cîştiga dorinţa”. Fericitul Atanasie 
i-a răspuns, zicînd: "Pune-ţi spre Dumnezeu nădejdea ta şi EI va rîndui pentru tine, precum va 
voi”. Astfel vorbind din destul, voievodul şi patriciul s-au dus în calea lor cu mult folos pentru 
sufletele lor. 


Cuviosul Mihail voia să facă pe Atanasie, după sine, egumen al miînăstirii, căci el 
îmbătrînise şi se apropiase de sfîrșit. Atanasie, înştiințîndu-se de aceasta, deşi nu voia să se 
despartă de iubitul său părinte, însă, temîndu-se de greutatea începătoriei, s-a judecat a fi 
nevrednic de rînduiala păstoriei. Deci a fugit de acolo şi umbla prin Muntele Atonului, 
înconjurînd pe părinții cei din pustie, îndemnîndu-se spre mai multă nevoință, din vieţile lor 
cele îmbunătăţite. EI, găsind pe cîţiva fraţi petrecînd prin crăpăturile pietrelor aproape unul de 
altul, s-a sălășluit lîngă aceia şi urma vieţii lor celei aspre, pentru că ei nu aveau nici o grijă de 
trup, nici de acoperămînt, nici de hrană, nici de vreun alt cîştig; ci gerul, zăduful şi foamea le 
răbdau cu plăcere pentru Dumnezeu. Nevoia cea trupească o îndestulau cu poame sălbatice care 
creşteau prin pustia aceea şi din care gustau puţin la vremea lor. 


În acea vreme, Cuviosul Mihail Malein s-a dus către Domnul; iar Atanasie, înştiințîndu- 
se de sfîrşitul cuviosului, a plîns după el, ca un fiu după părintele său. El s-a mai înștiințat că 
voievodul Nichifor cu fratele său, Leon patriciul, vor trece prin locul acela. Deci, s-a temut să 
nu fie pentru dînsul cercetare. Atunci el a lăsat pe pustnicii aceia - ca pe unii ce erau cunoscuți 
de alți frați şi adeseori cercetaţi, ca să nu fie cunoscut şi el de cei ce veneau - şi s-a dus într-o 
mînăstire mai departe, care se numea greceşte Tuzig. 


Acolo, găsind pe un stareţ din afară de mînăstire liniştindu-se în pustie, l-a rugat să-l 
primească să petreacă cu dînsul şi și-a schimbat numele său, în loc de Atanasie, Varnava, ca nu 
cumva, cercetîndu-l să-i afle numele. Starețul îl întreba, zicînd: "Cine eşti, frate, de unde şi 
pentru ce pricină ai venit aici?" Atanasie a zis: "Părinte, am fost corăbier și, căzînd în primejdie, 
am făgăduit lui Dumnezeu ca să mă lepăd de lume şi să plîng pentru păcatele mele. Deci, pentru 
aceasta m-am îmbrăcat în acest chip monahicesc, în care, povăţuit de Dumnezeu, am venit aici 
la sfinţia ta, dorind să petrec cu tine şi să învăţ calea mîntuirii. Numele meu este Varnava”. 
Starețul, crezînd cele zise, l-a primit, iar Varnava petrecea acolo, supunîndu-se starețului în 
toate, ca unui părinte. 


După un timp a zis către stareț: "Părinte, te rog ia osteneală și învaţă-mă și pe mine carte, 
ca să pot să mă obişnuiesc cît de puţin a citi Psaltirea; căci în lume la nimic nu m-am deprins, 
decît numai la umblarea pe mare cu corabia". Prin aceasta fericitul Atanasie se făcea că nu este 
cărturar, ca să nu fie cunoscut de cei ce voiau să-l caute. Starețul i-a scris mai întîi literele şi-l 
învăţa pe el, ca pe un om ce niciodată nu învățase nimic, iar Varnava se făcea că nu poate să 
înțeleagă. Aceasta a făcut-o mult timp, ceea ce mîhnea foarte mult pe stareţ, așa că de multe ori, 
amărîndu-se, îl gonea de la dînsul. Dar, cel ce se numea Varnava, zicea cu smerenie: "Părinte, 
nu mă izgoni pe mine, nebunul şi nepriceputul; ci, rabdă pentru Dumnezeu şi mă ajută cu 


rugăciunile tale, ca Domnul să-mi dea înţelegerea literelor”. După aceasta, ucenicul a început a 
se face cum că înțelege puţin alcătuirea literelor, dînd nădejde starețului că va învăţa carte. 


În acel timp, Nichifor, slăvitul voievod al Răsăritului, aflînd că Atanasie a fugit din 
mînăstirea Chimenului, s-a mîhnit foarte mult și gîndea în sine, cum ar putea să-l afle pe el. De 
aceea, a scris judecătorului Tesalonicului ca, mergînd pînă la Muntele Atonului, să cerceteze 
cu dinadinsul despre Atanasie. Judecătorul, citind scrisoarea aceea, îndată s-a dus în Sfîntul 
Munte şi, chemînd pe cel mai mare al mînăstirii, adică pe cel ce era mai vechi egumen peste 
toți egumenii mînăstirii Atonului, l-a întrebat de monahul Atanasie, spunîndu-i faţa, vîrsta şi 
iscusința lui în Scripturi, după cum îi scrisese Nichifor. Mai-marele Atonului i-a răspuns, 
grăind: "Un bărbat ca acesta pe care îl căutaţi, n-a venit pînă acum în muntele acesta. Însă în 
scurt timp, va fi la noi sobor, la care sînt datori să vină toți cîţi locuiesc în muntele acesta. Deci, 
dacă monahul pe care-l căutați va fi în muntele acesta, apoi cu adevărat va veni la sobor, ca şi 
ceilalți, și atunci îl vom cunoaşte pe el”. După aceasta, judecătorul s-a întors la Tesalonic. 


Pe atunci, era obiceiul în Aton de a se aduna frații de trei ori pe an în lavra care se 
numeşte Careia, la aceste trei mari praznice: Nașterea Domnului Hristos, Învierea Domnului şi 
Adormirea Maicii Domnului. La aceste praznice, toţi, adunîndu-se, prăznuiau împreună şi se 
împărtășeau cu dumnezeieştile Taine, cu Trupul şi Sîngele Domnului, și mîncau la masă de 
obşte. Sosind praznicul Naşterii Domnului, şi adunîndu-se toți părinţii și frații de prin 
mînăstirile şi chiliile cele din pustie, a venit şi starețul acela împreună cu ucenicul său, Varnava. 
Deci, uitîndu-se mai-marele mînăstirii printre fraţi şi căutînd pe acela care s-ar fi potrivit cu 
semnele cele descrise de Nichifor, a văzut pe unul ca acela şi l-a întrebat pe el de nume, dar, 
auzindu-l pe el că se numeşte Varnava, iar nu Atanasie, s-a îndoit, căci Atanasie era scris numele 
ce se cerea. Deci, s-a gîndit că-l va cunoaşte pe el din citirea cărții. 


Sosind timpul citirii şi punîndu-se cartea dinainte, mai marele mînăstirii a poruncit 
monahului care se numea Varnava, să citească înaintea soborului; el se lepăda, zicînd că nu ştie 
carte. Văzînd aceasta stareţul lui, a început a zîmbi și a zis către cel ce poruncea: "Încetează, 
părinte, că fratele acesta nu ştie să citească, căci abia acum învaţă la psalmul întîi”. Dar mai- 
marele mînăstirii îi stătea împotrivă, poruncindu-i cu supărare. Atunci fericitul Atanasie, văzînd 
că nu poate să se tăinuiască, deoarece era legat cu certare, s-a supus stăpînirii ce era de la 
Dumnezeu și a început a citi, precum ştia. Văzînd şi auzind ceea ce nu se aşteptau, starețul 
împreună cu toți ceilalți s-au minunat de el, avînd vorbirea frumoasă şi cuvintele, ce ieşeau din 
gură, dulci. Dar se și bucura, mulțumind lui Dumnezeu că s-a învrednicit a fi învăţător unui 
bărbat ca acela iscusit, vărsînd și lacrimi din ochi. Atunci Atanasie a fost cunoscut şi cinstit de 
toți. Iar unul din cei mai cinstiți părinți, cu numele Pavel, care era din părțile Xeropotamului, a 
zis către fraţi acestea: "Acest frate, care a venit în urma noastră în muntele acesta, cu faptele 
cele bune este mai înainte decît noi. Deci, mai întîi cu slava decît noi va fi întru Împărăţia cea 
cerească, pentru că multora va fi părinte și povăţuitor spre mîntuire". 


Atunci, mai marele mînăstirii a spus lui Atanasie că voievodul Nichifor şi cu fratele său, 
Leon, îl caută. Cuviosul, auzind acestea, îl ruga să nu-l arate lor, de vreme ce nu voia să se 
lipsească de Sfîntul Munte. Deci, mai-marele miînăstirii, înţelegînd că va fi spre paguba 
Atonului dacă se va lipsi de un bărbat ca acesta, a făgăduit că nu va spune despre dînsul celor 
ce-l caută, poruncindu-i să se liniştească deosebit într-o chilie pustnicească, la trei stadii 
depărtare de lavră. Cuviosul Atanasie, slujind lui Dumnezeu în singurătate, avea hrană din 
osteneala miinilor sale, pentru că scria frumos şi repede. EI în şase zile era în stare să scrie toată 
Psaltirea, fără să-şi lase pravila cea obișnuită. Deci, pentru acele scrieri i se dădea pîine de către 
frați. 


Leon, fratele lui Nichifor, care în acel timp era voievod peste oștile Apusului, cîștigînd 
biruinţă slăvită asupra celor sălbatici cu ajutorul lui Dumnezeu și al Preasfintei Născătoare, pe 
cînd se întorcea din război, a trecut pe la Muntele Atonului, ca să dea mulțumire lui Hristos şi 
Preacuratei Sale Maici, care l-au întărit să biruiască împotriva vrăjmaşilor. Deci, săvîrşind cele 
de mulțumire, a cercetat cu dinadinsul pe Atanasie, care vieţuia în liniște. Aflîndu-l, a alergat 
la chilia sa şi văzîndu-l, s-a umplut de multă bucurie. Deci, cuprinzîndu-l în braţe cu dragoste, 
plîngea. Astfel a vorbit cu dînsul ziua și noaptea şi s-a îndulcit de cuvintele lui cele înțelepte și 
insuflate de Dumnezeu. 


Monahii, văzînd dragostea cea atît de mare a voievodului acela către Părintele Atanasie, 
l-au rugat să le mijlocească dar la acel voievod, adică să-l înduplece să le zidească în lavra 
Careii o biserică mai mare, deoarece cea veche era mică și nu putea să încapă tot soborul fraților. 
Atanasie a vorbit despre aceea cu voievodul, iar el, ca un iubitor de Hristos ce era, le-a dat 
îndată cu bucurie mulțime de aur şi argint spre zidirea bisericii. Apoi, sărutînd pe Atanasie și 
pe ceilalți părinți, s-a dus în calea sa la Constantinopol şi a spus fratelui său, Nichifor, că a aflat 
pe Cuviosul Atanasie. De atunci au început a veni la dînsul mulţi pentru folos, fiind foarte cinstit 
şi lăudat de toți părinții Atonului. EI, iubind liniştea şi fugind pretutindeni de slava omenească, 
a plecat de acolo şi a înconjurat locurile cele dinlăuntru şi pustii ale muntelui aceluia. Astfel, 
povăţuindu-se de Dumnezeu, s-a dus pînă la marginea Atonului, la un loc care se numea 
Melana, avînd multă pustietate și fiind departe de alte pustnicești locuinţe. 


Dealul acela avînd lărgime la vîrf, acolo şi-a făcut o colibă în mijlocul lui, unde se 
îndeletnicea cu nevoințe mai mari. Dar diavolul, vicleanul vrăjmaș, făcea acel loc neiubit 
cuviosului, voind să-l izgonească de acolo. Deci, îl frămîntau gîndurile să plece din locul acela. 
Însă nevoitorul cel bun grăia împotriva gîndurilor: "Voi răbda aici tot anul acesta, iar după 
sfîrşitul anului voi face precum va rîndui Dumnezeu”. 


Trecînd anul, în ziua cea de pe urmă, au năvălit mai multe gînduri de la potrivnic, ca să- 
| tragă de acolo, iar el grăia în sine: "Miine dimineaţă voi ieși de aici și mă voi întoarce în lavra 
Careii". Dar, pe cînd stătea el la rugăciune, săvîrşind cîntarea ceasului al treilea, deodată s-a 
revărsat peste dînsul o lumină cerească, care l-a strălucit, și îndată i-au dispărut acele gînduri. 
EI s-a umplut de veselie negrăită şi se îndulcea cu bucurie de dorință dumnezeiască în inima sa, 
vărsînd lacrimi din ochi. Cuviosul Atanasie de atunci a luat darul umilinţei şi plîngea oricînd 
voia. EI a iubit locul acela atît de mult, pe cît de mult îl ura mai înainte, şi viețuia într-însul 
slăvind pe Dumnezeu. 


În vremea aceea, voievodul Nichifor a fost trimis de împărat cu oaste în insula Creta, pe 
care o stăpîneau atunci agarenii (turcii). Voievodul, neavînd nădejde în puterea oștilor grecești, 
avea trebuință şi de ajutorul lui Dumnezeu. Deci, a trimis cu corabia la Aton pe unii din 
credincioşii lui, scriind către tot soborul părinţilor şi poftindu-i să se roage lui Dumnezeu pentru 
dînsul, ca să-i dea ajutor de biruință asupra agarenilor. El se mai ruga să trimită la dînsul pe 
Atanasie, de care auzise de la Leon, fratele său, că petrece în Aton. Părinţii Atonului, citind 
scrisoarea voievodului, săvîrșeau rugăciuni pentru dînsul fără de lenevire. Deci, cercetînd în 
pustie despre Atanasie, l-au chemat la sobor şi îi porunceau să se ducă la voievod. EI la început 
nu voia să se ducă, dar, fiind silit de părinţii ceilalți, s-a supus. 


Părinții au trimis cu dînsul şi pe unul din stareţii cei cinstiți, pe care Atanasie îl socotea 
ca învăţător al său și căruia îi urma ca un ucenic. Intrînd ei în corabie, au pornit spre Creta. 
Ajungînd la Nichifor, binecredinciosul voievod, văzînd pe Atanasie, a alergat şi a căzut pe 
grumajii lui. EI l-a sărutat, plîngînd de bucurie, și l-a cinstit ca pe părintele său duhovnicesc. 


Apoi, văzîndu-l că se face ucenicul acelui stareţ, s-a minunat de smerenia lui. Deci, lăsîndu-și 
toate rînduielile lucrurilor din afară, se îndeletnicea în vorbe duhovnicești cu Cuviosul Atanasie. 
Voievodul i-a adus aminte lui Atanasie de făgăduinţa sa de demult, cum că are să se lepede de 
lume și să se facă monah. Pentru aceea, el ruga pe cuvios, ca mai întîi să-i zidească chilii liniștite 
în pustiul acela, în care petrece singur, dîndu-i mult aur și argint pentru zidirea chiliilor. 


Părintele Atanasie, iubind viaţa cea fără de grijă şi fără de gîlceavă, s-a lepădat de grija 
chiliilor şi n-a primit aurul și argintul. Voievodul s-a mîhnit foarte mult de acest lucru. Apoi, 
petrecînd împreună cîteva zile şi îndulcindu-se unul cu altul de vederea feţei şi de vorbele cele 
iubite, s-au despărţit. Atanasie s-a întors la Aton, iar voievodul s-a dus la război, unde, cu 
rugăciunile sfinților părinţi, a biruit pe agareni şi a supus insula Creta împărăției grecești. După 
aceea, a trimis îndată la Aton pe un credincios al său de aproape, cu numele Metodie - care a 
fost egumen al Mînăstirii Chimenului - la Cuviosul Atanasie ca să înceapă zidirea chiliilor, 
dîndu-i ca la şase litre de aur. 


Fericitul Atanasie, socotind dorinţa cea bună şi dragostea cea fierbinte către Dumnezeu 
a lui Nichifor şi cunoscînd că acel lucru este după voinţa lui Dumnezeu, a luat aurul şi a început 
a se îngriji de zidire. Curăţind mai întîi acel loc pustiu, a zidit chilie de linişte lui Nichifor. Apoi 
a făcut casă de rugăciune în numele Sfîntului loan Înaintemergătorul. După aceea, a făcut și o 
biserică frumoasă, în numele Preasfintei Născătoare de Dumnezeu, aproape de poalele 
muntelui. La punerea temeliei bisericii a avut o împiedicare, de la urîtorul vrăjmaș, în acest fel: 
Miinile oamenilor care zideau amorțeau şi se făceau nemișcate cu totul, încît nu era cu putință 
să le ducă nici la gură. Cuviosul, înțelegînd că aceasta este o lucrare diavolească, s-a rugat lui 
Dumnezeu cu căldură şi a izgonit meşteşugul vicleanului și astfel s-au dezlegat mîinile 
lucrătorilor. Acesta a fost începutul minunilor părintelui cel mare. 


Săvirşind biserica Preasfintei Născătoare de Dumnezeu, a zidit chilii împrejurul ei, a 
făcut mînăstire preaminunată, a zidit trapeză, bolniță şi casă de străini. Săvirşind el cu 
înțelepciune şi celelalte zidiri trebuincioase mînăstirii, a adunat mulțime de fraţi, şi, aşezînd 
bine toate rînduielile vieții monahiceşti, după asemănarea celor mai vechi mînăstiri din 
Palestina, s-a făcut egumen și păstor al turmei cuvîntătoare cea adunată acolo, care era 
bineplăcută lui Dumnezeu și în care binevoia şi Preasfînta Născătoare de Dumnezeu, pentru că 
a fost văzută că cerceta mînăstirea şi biserica sa, zidită de Cuviosul Atanasie. 


Cel ce s-a învrednicit a vedea acea vedenie se numea Matei, care petrecea bine în viața 
călugărească şi care avea ochii inimii curați şi luminaţi. Acela, stînd cu frică la cîntarea de 
dimineaţă în adunarea bisericii, cu luare aminte şi cu cucernicie, a văzut intrînd în biserică pe 
Preasfînta Fecioară cea prealuminată, cu doi îngeri prealuminați; un înger mergea înaintea ei cu 
lumînare, iar altul în urmă; și ea umbla printre frați şi le împărțea lucruri. Astfel, fraților care 
stăteau în străni şi cîntau, le-a dat cîte un galben; iar celor ce stăteau prin alte locuri în biserică 
le-a dat cîte doisprezece bani; celor ce stăteau în tindă, cîte şase bani, iar la unii din fraţii cei 
vrednici le-a dat cîte şase galbeni. Matei a văzut aceasta și singur s-a învrednicit a lua şase bani 
din preacuratele ei mîlini. 


Sfirşindu-se vedenia, fratele acela s-a dus la Cuviosul părinte Atanasie şi l-a rugat să-i 
dea şi lui loc în ceata celor ce cîntă şi a spus sfîntului ceea ce văzuse. Părintele, cunoscînd că 
aceea este cercetarea Preasfintei Născătoare de Dumnezeu, s-a umplut de multă bucurie 
duhovnicească. Împărţirea galbenilor la fraţi a cunoscut că sînt feluritele ei dăruiri, care se dau 
fiecăruia după vrednicie; pentru că celor ce stăteau la cîntare cu rugăciuni mai fierbinți şi cu 
luare aminte, li se dădea mai mare răsplătire; iar cei ce luau aminte mai puţin, mai puţin au şi 


primit. Cel ce văzuse aceea, a fost asemănat cu cei mai mici, pentru ca prin lipsirea de cei mari, 
să se mîhnească şi să spună vedenia, iar pe de altă parte, ca să nu se mîndrească prin asemănarea 
cu cei mai vrednici, ci să petreacă cu cei mai mici în smerită cugetare. 


Din această arătare s-a cunoscut bunăvoința Preasfintei Născătoare de Dumnezeu pentru 
Cuviosul Atanasie şi pentru mînăstirea lui. Dar în ce fel era economisirea mînăstirii cuviosului, 
în ce fel era rînduiala, în ce fel erau tipicul şi aşezămintele, despre toate acestea se scrie pe larg 
într-o carte deosebită a vieţii sale. Deci, cel ce voieşte să ştie şi acestea, să le citească acolo. 
Aici alegem şi povestim pe scurt numai faptele cele mai alese. 


Cuviosul Atanasie s-a mîhnit foarte mult auzind că voievodul Nichifor (Notă - Să se ştie 
că acest Nichifor se mai numea Foca. Dar acest Foca nu este acela care a ucis pe împăratul 
Mavrichie, nici acel Nichifor care a împărățit după împărăteasa Irina și care a fost ucis de 
bulgari în război, ci alt Nichifor Foca, cu cîţiva ani mai în urmă), după moartea împăratului 
Roman, a fost pus el peste greci pentru izbînzile şi biruinţele lui cele multe asupra agarenilor, 
deoarece pentru dînsul se îngrijise să facă mînăstire, căci făgăduise să devină monah. Sfîntul se 
scîrbea de neîndeplinirea legămîntului lui Nichifor, gîndindu-se să lase toate şi să fugă de acolo. 
Deci, gătindu-se înainte de acest lucru, a spus fraţilor că voiește să se ducă la împărat pentru 
isprăvirea lucrurilor mînăstireşti. Apoi, luînd cîţiva fraţi, a plecat şi, mergînd pînă la Avid, a 
lăsat trei fraţi pe lîngă el, iar pe ceilalți i-a întors la mînăstire, zicînd: "Mi-e de-ajuns aceşti trei 
fraţi, ca să mă duc la Constantinopol". După ce au plecat aceia, a scris o carte împăratului, prin 
care îi aducea aminte de făgăduinţele lui către Dumnezeu, îi defăima grabnica lui schimbare de 
la scopul cel bun, îi spunea mîhnirea sa, că pentru dînsul s-a legat cu multe griji. La sfîrşit, a 
adăugat şi aceasta: "Eu nu sînt vinovat înaintea Domnului Hristos pentru meținerea ta de cuvînt. 
Deci, îți las turma lui Dumnezeu cea adunată din nou, ca tu s-o încredințezi cui vei vrea. 
Socotesc că Eftimie este vrednic de egumenie, fiind ales la viaţă şi la cuvînt". 


Scriind astfel, n-a spus ucenicilor săi ce a scris, ci, pecetluind scrisoarea, a ales pe unul 
din cei trei fraţi și, încredinţînd-o aceluia, l-a trimis la împărat. După puţină vreme, a trimis la 
mînăstire şi pe celălalt ucenic, cu numele Teodot, ca să cerceteze pe frați şi să vadă rînduielile 
mînăstirii. Dar el, rămînînd numai cu un ucenic, anume Antonie, a pornit cu dînsul spre Cipru. 
Acolo, ajungînd la o mînăstire oarecare ce se numea a Sfinţilor, a rugat pe egumen să-i lase să 
viețuiască în pustia care era aproape de acel aşezămînt. Cîştigîndu-și cererea, viețuia în liniște 
cu Dumnezeu, căpătîndu-şi hrană din osteneala miîinilor sale, adică scriind cărți, precum făcea 
mai înainte. 


Ajungînd fratele acela care a fost trimis la Constantinopol cu scrisoarea cuviosului, a 
dat-o în mîinile împăratului; acesta, primind scrisoarea, s-a bucurat. Dar, după ce a rupt pecetea 
şi a citit-o, s-a mîhnit foarte mult, pe de o parte pentru nedreptatea sa înaintea lui Dumnezeu, 
iar pe de altă parte aflînd despre Cuviosul Atanasie că a lăsat locașul şi nu ştie unde s-a dus. 
Fratele acela, înțelegînd cele scrise, a început a plînge şi a se tîngui, că a pierdut pe părintele 
său. Atunci împăratul a scris îndată la mînăstire, ca Eftimie să primească egumenia pînă la o 
vreme. Apoi a trimis prin toate părțile stăpînirii sale să se facă cercetare despre Atanasie. 


Sosind acea solie a împăratului pînă în insula Ciprului, era aproape să afle pe Cuviosul 
Atanasie. Dar el, auzind de aceea, a luat îndată ucenicul și s-a dus la malul mării. Acolo, a găsit 
o corabie, cu purtarea de grijă a lui Dumnezeu, s-a urcat într-însa şi, suflînd vînt bun, a ajuns 
repede la celălalt mal, dar nu știa în ce parte să se ducă. Se gîndea să se plece în Ierusalim, la 
Sfintele Locuri, dar în partea aceea calea era grea din pricina năvălirii agarenilor; iar spre părţile 
greceşti nu voia să se abată pentru cercetarea care se făcea despre el de împărat. 


Sosind noaptea, cuviosul a stat la rugăciune, cerînd sfat şi povăţuire de la Dumnezeu. 
Deci, i s-a făcut o dumnezeiască descoperire şi poruncă, adică să se întoarcă în Aton la locaşul 
său, care, prin ostenelile lui, are să vină în cea mai desăvirşită înfrumusețare şi lărgime; şi astfel 
mulți vor cîştiga mîntuire prin povăţuirea lui. Cuviosul, luînd de la Dumnezeu o înştiinţare ca 
aceea, a spus-o lui Antonie și îndată a plecat pe uscat, întorcîndu-se întru ale sale. 


Mergînd ei multe zile, Antonie s-a îmbolnăvit de picioare, care i se umflaseră și se i 
înfierbîntaseră foarte tare; deci, nu putea să pornească mai departe. Cuviosul a adunat niște 
buruieni din cele ce creșteau pe acolo, le-a frecat în mîini, le-a pus la picioarele ucenicului și, 
acesta, îmbăindu-le cu frunze de copaci, le-a legat cu băsmăluţa sa. Apoi cuviosul l-a luat de 
mînă şi l-a ridicat, iar Antonie îndată a strigat: "Slavă Ţie, Hristoase Dumnezeule, că mi s-a 
ușurat durerea!" După aceea, umbla ca şi mai-nainte, avînd picioarele sănătoase. 


Fratele Teodot, cel mai sus pomenit, pe care îl trimisese părintele să cerceteze pe fraţi, 
ducîndu-se în mînăstire, 1-a găsit pe toți mîhniți pentru plecarea cuviosului, pentru care s-a 
întristat şi mai mult. El, nesuferind lipsirea starețului său, s-a întors în Cipru, căutîndu-l 
pretutindeni. 


După dumnezeiască rînduială, trecînd prin Italia, l-a întîlnit pe el pe cale și, văzîndu-se 
unul cu altul, s-au bucurat foarte mult. Părintele, auzind despre tulburarea fraților care se făcea 
în mînăstire, s-a schimbat din bucurie în mîhnire; apoi a trimis pe Teodot la lavră, ca să spună 
fraţilor de venirea lui, iar el s-a dus la rugăciune într-o miînăstire din Lampida, unde era un 
oarecare frate cu mintea abătută. Atanasie, punîndu-şi mîinile pe dînsul, l-a tămăduit; apoi, 
învățîndu-i pe ei puţin, s-a dus în Aton la locașul său. Văzîndu-l fraţii, li s-a părut că văd soarele 
şi de bucurie au strigat: "Slavă Ţie, Dumnezeule!" Apoi, venind cu toţii la dînsul, unii îi sărutau 
mîinile şi picioarele, iar alţii îi sărutau rasa. Deci, cuviosul a început, ca şi mai înainte, a rîndui 
bine toate cele din mînăstire. 


După aceasta, trecînd cîtva timp, cuviosul părinte s-a dus singur la împărat pentru 
trebuința mînăstirii. Ajungînd el la Constantinopol şi înştiințîndu-se împăratul de venirea lui, 
se bucura şi se ruşina. Se bucura pentru că dorea să-l vadă, și se rușina pentru că avea să 1 se 
arate lui în împărătească rînduială. De aceea, l-a întîmpinat pe el, nu ca un împărat, ci ca un om 
simplu. Apoi, luîndu-l de mîna dreaptă și sărutînd-o, l-a dus în palatul său și cu lacrimi de 
bucurie şedeau singuri şi vorbeau cu dragoste unul cu altul. Apoi împăratul a zis : "Știu, părinte, 
că eu sînt pricinuitorul tuturor ostenelilor şi supărărilor tale, pentru că am trecut cu vederea 
dumnezeiasca frică şi nu mi-am ţinut făgăduinţa. Însă te rog ca să-mi mai rabzi şi să-mi aştepţi 
pocăința mea, pînă ce-mi va ajuta Dumnezeu ca să-l răsplătesc făgăduințele mele”. 


Cuviosul îl sfătuia ca să fie iubitor de Dumnezeu, drepteredincios, blînd, smerit, milostiv 
şi îndurat dătător. Deci, îl învăţa pe el la toate lucrurile cele bune, care se cuvin împăratului 
creștinilor, aducîndu-i aminte de răsplata ce are să fie în viaţa cea veşnică. Astfel a petrecut 
cuviosul la Constantinopol mult timp, vorbind prietenește cu împăratul. lar cînd a plecat, 
împăratul 1-a dat lui toate cele de trebuință pentru mînăstire, şi încă şi cu scrisoarea a întărit ca 
în toţi anii să se dea dajdie miînăstirii din insula care se numește Lemnos, cîte două sute patruzeci 
şi patru de galbeni. După aceasta, cuviosul s-a întors la fraţi, cu îndestulată milostenie 
împărătească. 


Cuviosul nevoindu-se bine și povăţuind la calea mîntuirii mulțime de fraţi, diavolul, 
urîtorul binelui, s-a pornit asupra sa cu toată puterea şi s-a înarmat la război împotriva viteazului 
ostaş al lui Hristos. Acest lucru s-a descoperit unuia dintre stareţii nevoitori, care, fiind în 


uimire, a văzut venind spre Muntele Atonului o ceată de diavoli. Între aceștia era unul mai 
cumplit, care se părea că este mai-marele diavolilor, înfricoşător şi groaznic, arătînd o mare 
stăpînire. Apoi, despărțind ceata aceea în două, a trimis o sută de diavoli ca să înconjoare tot 
muntele și să vîneze pe monahi, iar el singur cu cei nouă sute, s-a dus cu multă mînie la lavra 
Cuviosului Atanasie. 


Înainte de a spune această vedenie cuviosului, i s-a întîmplat o boală de acest fel: Pe 
cînd lucra, după obiceiul său, cu lucrătorii la limanul mării, un lemn mare a căzut din întîmplare 
peste picioarele lui, astfel că sfîntul a zăcut trei ani pe patul durerii. Însă, fiind bolnav, nu suferea 
să stea degeaba, ci scria cărți. Astfel în 40 de zile a sfîrşit Patericul. EI, zăcînd, se înarma bine 
asupra nevăzutului vrăjmaș și, biruindu-l, îi izgonea meşteșugurile. 


Vrăjmașul, văzînd că nimic n-a sporit în lavră, s-a dus şi a îndemnat prin scrisori pe 
nişte monahi vechi şi nepricepuți, punîndu-le lor urîte gînduri asupra cuviosului în acest fel: 
"Pentru ce Atanasie face silă Sfîntului Munte şi strică legile noastre cele vechi? Pentru ce a 
ridicat ziduri de mare preţ, a făcut liman nou, a făcut izvoare noi, a cumpărat perechi de boi, a 
semănat țarini, a sădit vii şi a făcut muntele ca o locuință mirenească? Apoi, sfătuindu-se unii 
din bătrîni, s-au dus la Constantinopol la împăratul loan, care se făcuse împărat după moartea 
lui Nichifor şi, clevetind împotriva lui Atanasie, rugau pe împărat să-l izgonească din Muntele 
Atonului. Atunci împăratul a trimis de a chemat la dînsul pe Atanasie, care se ridicase sănătos 
din boală. 


Deci, văzîndu-l, a cunoscut că este într-însul dar dumnezeiesc şi, în loc să se mînie pe 
el, s-a schimbat spre milă. Astfel a iubit foarte mult pe părintele cel insuflat de Dumnezeu, 
cinstindu-l şi dăruindu-l cu multe faceri de bine împărătești. Apoi a întărit şi scrisoarea de mai 
înainte, care i se dăduse de către împăratul Nichifor, prin care se dădea de la Lemnos mînăstirii 
ca dajdie, două sute patruzeci şi patru de galbeni. Şi astfel a trimis pe Cuviosul Atanasie cu 
cinste la locul său. 


Atunci, acei bătrîni, umplîndu-se de ruşine, s-au căit de scrisoarea lor şi, mergînd la 
Cuvios, şi-au cerut iertare. Iar potrivnicul diavol, rușinîndu-se, s-a mîniat şi mai mult. Deci, 
iarăşi a năvălit cu legiunea sa asupra lavrei sfîntului părinte. Acea năvălire a lui a văzut-o un 
cinstit stareț, anume Toma, care avea ochii sufletului curați. Acela, după cîntarea ceasului al 
treilea, fiind ca într-o uimire, a văzut toți munţii, dealurile, copacii şi vreascurile pline de arapi 
MICI, întru asemănarea piticilor egipteni, care, mîniindu-se cumplit și suflînd cu vrajbă, unul pe 
altul se chemau la război și la tabără, strigînd cu mînie: "Prietenilor, pînă cînd vom răbda? 
Pentru ce nu rupem cu dinţii pe cei ce s-au sălășluit aici? Pentru ce nu-i pierdem mai degrabă 
de aici, şi pe egumenul lor, vrăjmașul nostru, pînă cînd să-l suferim? Oare nu vedeţi cum ne-a 
izgonit pe noi de aici şi ne-a luat locul nostru?" Acestea zicîndu-le, Cuviosul Părinte Atanasie 
a ieşit din chilie ținînd toiagul în mînă, pe care văzîndu-l arapii, s-au cutremurat şi s-au tulburat, 
iar el, năvălind asupra lor, îi bătea și îi rănea, izgonindu-i neîncetat, pînă ce au fugit cu toţii 
departe de lavră. 


După ce stareţul Toma a spus acea vedenie cuviosului, îndată cuviosul a stat la rugăciune 
şi, cu lacrimi fierbinţi, se ruga lui Dumnezeu să-i păzească turma neatinsă de dinții vrăjmaşului. 
Deci, cu adevărat el, cu rugăciunile sale, ca şi cu un toiag de fier, bătea şi gonea fiarele cele 
nevăzute. Însă ele, deşi au fugit, după puţin timp întorcîndu-se, nu încetau a ridica război prin 
meşteşugirile lor; pentru că unuia dintre călugări, atîta urîciune au pus către cuvios, încît nici 
nu voia să se mai uite la dînsul; atît se înmulţise răutatea într-însul, prin lucrarea diavolească, 


încît se gîndea la ucidere. Deci, gătind o sabie și ascuțind-o, căuta vreme prielnică în care ar 
putea ucide pe Cuviosul Atanasie. 


Astfel, într-o noapte, pe cînd toţi dormeau şi numai cuviosul părinte nu dormea, ci stătea 
în chilia sa, petrecînd la rugăciune, ucigașul acela a venit la el, ca şi cum avea să-i spună un 
cuvînt de nevoie, iar sub mînă ţinea sabia trasă. El a bătut în uşă fără de frică, zicînd: 
"Binecuvintează, părinte". Glasul lui era ca al lui Iacov, iar mîinile lui ca ale lui Isav. Cuviosul 
părinte, fiind ca Abel cel drept, nu ştia că chiar Cain stă afară şi-l cheamă spre ucidere. Deci, îl 
întreba dinăuntrul chiliei, zicînd: "Cine eşti tu?" Și a deschis uşa puţin. 


Ucigaşul, temîndu-se de glasul părintelui, a căzut la pămînt tremurînd, pentru că 
Dumnezeu, păzind pe credinciosul robul Său, a lovit pe ucigașul acela cu o frică năpraznică; 1- 
au slăbit mîinile şi sabia i-a căzut la pămînt, iar el însuși zăcea la pămînt înaintea picioarelor 
părintelui cu fața în Jos ca un mort. Cuviosul, văzînd aceasta, s-a mirat şi s-a spăimîntat. Deci, 
a ridicat de la pămînt pe cel ce zăcea. Dar acela, abia venindu-şi în sine, a zis cu glas umilit 
către părintele: "Miluiește-mă, părinte, pe mine ucigașul tău! lartă-mi această răutate a mea pe 
care am gîndit-o împotriva ta şi-mi lasă păgînătatea inimii mele!" 


Părintele, aprinzînd lumînarea şi văzînd la pămînt sabia ascuţită ca briciul şi înțelegînd 
gîndul acelui monah, a zis: "O, fiule, oare ca la un tîlhar ai venit cu această sabie asupra mea? 
Încetează cu tînguirea, închide-ţi gura, ascunde fapta şi să nu spui la nimeni ceea ce s-a făcut. 
Deci, vino să te sărut, fiul meu, iar Dumnezeu să-ţi ierte greşeala”. 


Astfel era bunătatea Cuviosului Atanasie, şi de atunci arăta mai multă dragoste către 
acel frate. EI, totdeauna aducîndu-și aminte de greşeala sa şi văzînd bunătatea şi dragostea 
părintelui către sine, se tînguia neîncetat şi nici nu putea tăinui lucrul ce făcuse, ocărîndu-și 
greşeala sa şi preamărind fapta cea bună a părintelui. El a murit în mare pocăință, după care 
cuviosul a plîns atît de mult, ca după nimeni altul. 


Un alt frate, de asemenea cu cel dintîi, urînd pe Părintele Atanasie, căuta să-l piardă de 
pe pămîntul celor vii. Și, neștiind cum să facă aceasta, s-a dat la vrăjile şi farmecele diavolești. 
Făcînd el multe farmece şi vrăji părintelui, nimic n-a sporit. Din întîmplare, a întrebat pe un 
frate: "Oare omoară pe om farmecele?" Fratele a răspuns: "Pe bărbatul cel drepteredincios şi 
care viețuieşte după Dumnezeu, nici un fel de vrăji sau farmece nu pot să-l vatăme". Aceasta 
auzind vrăjitorul, se căia pe sine în știința sa, ŞI, înştiinţîindu-se cum a iertat părintele pe fratele 
care a voit să-l ucidă, s-a umilit şi a venit în frica lui Dumnezeu. Deci, alergînd la părintele, a 
căzut la picioarele lui şi cu multă tînguire îşi mărtu-risea păcatul, cerînd iertare, pe care a şi 
cîştigat-o de la părintele cel fără de răutate. 


Astfel era Cuviosul Atanasie către cei ce-i greşeau lui. De aceea Dumnezeu l-a preamărit 
pretutindeni şi s-au adunat la păstoria lui din diferite ţări mulţime de fraţi, nu numai din Grecia 
şi din Italia, ci chiar din Roma cea veche, din Calabria, Amalfia şi din Iberia, nu numai din cei 
proşti, ci şi din cei de neam bun şi bogaţi. Nu numai atît, dar şi egumenii de la multe mînăstiri, 
lepădîndu-și egumeniile lor, veneau sub povăţuirea cuviosului. Şi nu numai egumeni, ci şi 
arhierei, lăsînd scaunele lor, veneau la povăţuirea sfîntului părinte și doreau să fie păstoriți de 
dînsul. Dintre aceştia era marele între patriarhi Nicolae, apoi Hariton, Andrei, Hrisopolit şi 
Acachie, care mulți ani a strălucit în pustnicie. Asemenea şi pustnicii care îmbătrîniseră în 
pustietăți neumblate, veneau la părintele, după rînduiala lui Dumnezeu, şi locuiau în lavra lui, 
vrînd să se folosească de chipul cel îmbunătăţit al vieţii lui. Dintre unii ca aceştia era Cuviosul 
Nichifor, care a petrecut în munţii Calabriei împreună cu Sfîntul Fantinon. 


Lor li s-a făcut o dumnezeiască arătare, poruncind lui Fantinon ca să meargă la 
Tesalonic, iar lui Nichifor să meargă la Aton, la Cuviosul Atanasie, unde, petrecînd mult timp, 
a murit şi a fost îngropat. Trecînd cîtăva vreme, au scos moaștele lui din pămînt şi, cînd le mutau 
în alt loc, a curs din oasele cele uscate ale acestuia, izvor de mir cu miros foarte plăcut, mai 
mult decît toate aromatele. Nişte sfinți mari ca aceştia erau trimişi de Dumnezeu sub păstoria 
Cuviosului Părinte Atanasie, ca arătat să poată şti viaţa lui cea mai plăcută lui Dumnezeu decît 
a altora. Căci, precum se cunoaște rădăcina din odrăslirea ramurilor şi pomul din roduri, tot 
astfel este cunoscut învățătorul cel iscusit, din ucenicii lui cei iscusiţi și păstorul cel bun din oile 
lui cele bune. Însă acum este vremea ca, pomenind pe scurt unele din minunile lui, să apropiem 
cuvîntul spre sfîrşit. 


Dumnezeu, Care preamăreşte pe sfinții Săi cu minuni, n-a lipsit şi pe acest mare plăcut 
al Său de darul facerii de minuni. La început să aducem aminte de mai înainte vederea lui. Într- 
o vreme, căzînd ger cumplit, a chemat la sine pe unul din ascultători, cu numele Teodor, şi a zis 
către dînsul: "Frate, luînd mîncare, mergi îndată la locul Chesariei - astfel se numește acel loc 
lîngă Aton -, iar cînd vei fi în dreptul Trohalului, mergînd spre mare, vei găsi trei oameni 
aproape morți de foame şi de ger, dintre care unul este monah. Deci, întăreşte-i cu pîine, ca să 
se poată încălzi, şi adu-i aici”. Teodor, ducîndu-se, a găsit aşa precum a zis părintele prooroceşte 
şi se minuna de înainte-vederea sfîntului. 


Odată, s-a întîmplat că a plecat cuviosul cu cîțiva frați cu corabia spre o insulă pentru 
trebuințele mînăstirii. Cu îngăduința lui Dumnezeu, nevăzutul vrăjmaş, vrînd să înece pe 
părintele cu fraţii, a ridicat un vînt mare cu furtună; și, pornind învăluire înfricoşată, a răsturnat 
corabia în mijlocul mării și îndată apa 1-a acoperit pe toți. Dar dreapta lui Dumnezeu, care scoate 
îndată din toate primejdiile pe plăcutul său, a îndreptat corabia într-acelaşi ceas şi a alinat 
furtuna. Deci, sfîntul s-a aflat şezînd la cîrmă şi chemînd pe frați la sine, iar apa îi aducea ca şi 
cu nişte mîini. 


Deci, cuviosul părinte, trăgîndu-i din apă unul cîte unul, pe toți i-a adunat vii în afară de 
Petru din Creta, care nu se afla. Pe acela nevăzîndu-l, părintele s-a rănit cu inima şi foarte tare 
a strigat, zicînd: "Fiule, Petre, unde ești?" Dar împreună cu glasul părintelui, Petru a fost scos 
din adînc şi a fost adus de apă la corabie şi s-a primit de mîinile părintelui. Astfel s-a mîntuit 
cuviosul de la înecare şi a mîntuit şi pe frații lui și nu s-a bucurat de dînsul răul vrăjmaş, ci mai 
vîrtos s-a ruşinat. Deci, fericitul părinte pretutindeni îl umplea de rușine, biruindu-l și 
izgonindu-l. Din monahul Matei, care era muncit de duhul necurat, a izgonit pe diavol; şi din 
alții care pătimeau de aceasta, cu rugăciunile sfîntului se izgoneau demonii. 


Cuviosul mai avea încă și puterea tămăduirii bolnavilor, tămăduind cu mîinile sale pe 
mulți. El a vindecat pe un frate lepros. Pe altul, ce pătimea de durerea pîntecelui, l-a făcut 
sănătos. Pe un altul, ce avea o rană care se numea cancer, l-a tămăduit, făcînd cu mîna de trei 
ori semnul Sfintei Cruci pe rană. Cu rugăciunea a izgonit lăcustele, care năvăliseră în insula 
mînăstirii şi mîncau rodul pămîntului. 


Odată, mergînd el cu frații într-o corabie pe mare, li s-a isprăvit apa de băut şi fraţii 
sufereau de sete. Atunci le-a poruncit să scoată apa din mare şi, binecuvîntînd-o, a prefăcut-o 
în apă dulce şi, bînd, fraţii s-au răcorit. Un frate, anume Gherasim, lucrînd în vie, a voit să 
smulgă din sînul pămîntului o viță înaltă, ca cel ce avea multă putere trupească. Deci, clătinînd 
cu mîinile viţa de două-trei ori şi neputînd să o smulgă, s-a vătămat, deoarece 1 s-au lăsat 
măruntaiele în jos şi din această pricină îl durea cumplit. Dar cu rugăciunea părintelui şi cu 
semnul Sfintei Cruci s-a tămăduit. 


Gherasim, punînd martor pe Dumnezeu, spunea și această minune: "Fiind eu la slujba 
tăierii de pîini, aveam nevoie să merg la părintele şi să întreb de un lucru oarecare. El s-a 
întîmplat de era singur în biserica Sfinților Apostoli la rugăciune. Deci, m-am dus la dînsul și, 
privind pe ferestruie, l-am văzut rugîndu-se, iar faţa lui era ca o văpaie de foc. M-am 
înspăimîntat şi m-am depărtat puţin, așteptînd; apoi iarăşi m-am arătat şi i-am văzut faţa 
strălucind ca a unui înger al lui Dumnezeu, înconjurîndu-l o asemănare de foc, şi de frică am 
strigat: "O, părinte!" Văzîndu-mă el îngrozit şi ştiind de ceea ce am văzut, m-a certat să nu spun 
la nimeni. Aceasta a spus-o Gherasim fraţilor, după moartea cuviosului. 


Un frate oarecare a fost trimis de Părintele Atanasie la slujbă într-un sat mirenesc. Acolo, 
fund înşelat prin ispita vrăjmașului, a căzut în păcatul cel trupesc. Cunoscîndu-şi greutatea 
păcatului, se deznădăjduia cu gîndurile. Deci, întorcîndu-se la mînăstire, a căzut la picioarele 
sfîntului cu lacrimi și cu tînguire și i-a mărturisit păcatul și deznădejdea sa. Cuviosul, învăţîndu- 
1 multe cuvinte folositoare şi îndemnîndu-l să nu se depărteze de iubirea de oameni a lui 
Dumnezeu, i-a poruncit să petreacă în cea dintii rînduială a fraților. 


Unul dintre bătrîni, anume Pavel, ştiind căderea fratelui şi mila cea din inimă a 
părintelui, cîrtea spre fratele cel căzut şi spre părinte, ocărînd pe frate că a îndrăznit a face un 
lucru necurat ca acela, călcîndu-şi făgăduinţa curăției, iar Cuviosul Atanasie îi zicea în faţă: 
"Nu este cu dreptate a ierta pe un păcătos ca acela, ci trebuie să poarte multe feluri de pedepse". 
Iar blîndul părinte, căutînd cu asprime spre acel cîrtitor, 1-a zis: "O, Pavele, vezi ce faci? la 
aminte de tine și să nu cauţi păcatele fratelui, pentru că este scris: Celui ce i se pare că stă, să 
se păzească să nu cadă!" 


Din ceasul acela, cu îngăduința lui Dumnezeu, ispititorul cel nevăzut a început, cu 
săgețile necuratelor gînduri, a răni inima lui Pavel. Deci, i-a aprins cu focul poftei trupul lui şi 
n-a avut odihnă trei zile şi trei nopţi, arzînd de poftă spre păcatul trupesc, încît se deznădăjduise 
şi de mîntuirea sa. Dar ce este şi mai rău, este că se ruşina a-și mărturisi războiul său părintelui. 


Cunoscînd Cuviosul Atanasie aceasta cu duhul, a chemat pe Pavel la el şi vorbea despre 
oarecare lucruri mînăstirești, iar prin vorba aceea trăgea încet pe Pavel spre mărturisirea patimii 
celei trupeşti. Deci, Pavel, căzînd la picioarele părintelui, îşi mărturisi primejdia sa şi cerea 
uşurare de război. lar cuviosul, învăţîndu-l să nu osîndească pe fratele cel greşit, l-a trimis la 
slujba aceluia, că era chelar. Stînd el singur la rugăciune, s-a rugat cu lacrimi lui Dumnezeu 
pentru el. Din ceasul acela, Pavel s-a ușurat de patimă, simțind o răcoare ce s-a vărsat peste 
capul lui şi prin tot trupul pînă la picioare. De atunci s-a stins într-însul aprinderea cea de poftă 
trupească. 


Alt frate, anume Marcu, de neam din Lampsac, se aprinsese de aceeași poftă trupească 
a păcatului. Deci, mergînd la părintele, şi-a mărturisit patima şi cerea ajutor de rugăciuni de la 
dînsul. După cîteva zile, a văzut în vedenia visului pe părintele, zicînd către el: "Cum eşti frate?" 
lar el a răspuns: "O, părinte, pătimesc foarte rău!" Şi i-a zis cuviosul: "Întinde-te cu faţa la 
pămînt". Întinzîndu-se el cu faţa la pămînt, părintele l-a călcat cu piciorul pe şale. Iar el, 
deșteptîndu-se din greutatea piciorului, s-a simțit tămăduit de patimă, şi din ceasul acela avea 
odihnă în mădulare, fără de supărarea trupească. Aceste puţine minuni din cele multe, ale 
Cuviosului Părintelui nostru Atanasie, care s-au făcut în viața lui, povestindu-le pe scurt, să 
începem a grăi despre moartea lui. 


Deoarece se adunase la cuviosul o mulțime de frați de pretutindeni, precum s-a zis mai 
înainte, era nevoie să mărească lărgimea bisericii, pentru încăperea soborului fraților şi să 


zidească paraclise şi pridvoare lîngă pereții bisericii. Fiind neterminată o clădire a unui pridvor 
de la altar, era nevoie, ca singur părintele, să se suie acolo să vadă acel lucru, mai înainte de a 
merge la împăratul din Constantinopol, pentru trebuințele mînăstireşti. Deci, chemînd mai întîi 
pe frați, le-a citit învățătura fericitului Teodor Studitul, adăugînd și din gura sa sfaturi 
folositoare şi binegrăitoare; apoi, închizîndu-se în chilie, s-a rugat mult. După aceea, a ieșit din 
chilie îmbrăcat cu mantia, avînd pe cap sfinţitul culion al fericitului său părinte Mihail Malein, 
pe care avea obiceiul a-l pune numai la praznice mari şi în vremea împărtășirii cu 
dumnezeieştile lui Hristos Taine. 


În ziua aceea s-a arătat ca la praznic şi era luminos la față ca un înger al lui Dumnezeu. 
Luînd cu el şase frați, s-a suit la acel lucru. Și pe cînd era pe vîrful zidirii, cu neştiutele judecăţi 
ale lui Dumnezeu, s-a surpat acel vîrf şi toţi au căzut, fiind împresuraţi cu pietre și cu țărînă. 
Deci, cinci şi-au dat îndată sufletele în mîinile lui Dumnezeu, iar Părintele şi cu un zidar, anume 
Danin, au rămas prinși între pietre de vii. După aceasta, s-a auzit timp de trei ceasuri glasul 
cuviosului părinte, strigînd astfel: "Doamne, lisuse Hristoase, ajută-mi mie! Slavă Ţie, 
Dumnezeule!" Deci, adunîndu-se fraţii, au scos cu plîngere şi tînguire pietrele şi țărîna, unii cu 
uneltele ce le găsiseră la îndemiînă, iar alții cu mîinile și cu picioarele, pînă ce au găsit pe 
Părintele Atanasie mort în Domnul, cu trupul întreg, fiind rănit numai la piciorul drept, iar lîngă 
dînsul au găsit şi pe zidar rănit foarte rău; şi aşa i-au scos pe amîndoi de acolo. 


Astfel a fost sfîrșitul Cuviosului Atanasie, care, deşi s-ar părea cuiva că a fost necinstit 
pentru că nu a murit în pat, însă cinstită este înaintea Domnului moartea cuviosului, căci, 
pricinuitoare de cununa mucenicească s-a făcut plăcutului lui Dumnezeu, de care nu fără 
înştiinţare a fost el, pentru că a văzut-o mai dinainte cu duhul și lui Antonie, ucenicul său cel 
mai de aproape, a spus-o mai înainte, zicînd: "Drumul pe care trebuia să-l fac eu la 
Constantinopol ai să-l faci tu, pentru că eu de acum nu voi mai putea să văd pe împăratul cel 
pămîntesc, aşa voind Dumnezeu!" 


După sfîrşitul său, cuviosul a stat trei zile neîngropat, pînă ce s-au adunat părinţii de pe 
la toate mînăstirile, ca să-i facă cinstita îngropare. lar sfîntul la trup nu s-a schimbat deloc, nici 
nu a curs, nici nu s-a înegrit deloc, ci faţa lui era ca a unui om ce doarme, nici nu mirosea, cum 
miros morții. Deci, mare tînguire era pentru dînsul de la toţi. Cînd a început cîntarea la groapă, 
din rana care era la picior a curs sînge mai presus de fire; pentru că cine a văzut vreodată curgînd 
sînge de la un om mort de trei zile? Acest lucru văzîndu-l oarecare din stareţii cei cinstiți, l-au 
strîns în basmalele lor şi se ungeau cu el ca şi cu o mare sfințenie spre binecuvîntare. Apoi au 
îngropat cinstitul trup al Cuviosului Părinte Atanasie. 


Trupurile sfărîmate de pietre ale celor cinci frați, găsindu-le înainte, le-au îngropat şi pe 
ele cu cinste. După aceasta, Daniil, care era rănit, mai trăind cîteva zile, a mărturisit o vedenie 
care i s-a arătat înaintea sfirşitului cuviosului: "EI a văzut un trimis luminos, venind și chemînd 
pe părintele la Împărat. Apoi, în acel ceas, părintele plecă din lavră cu trimisul acela şi cu şase 
frați, între care eram şi eu. Deci, după ce am sosit la acele frumoase palate împărătești şi ne-am 
apropiat de uşă, cuviosul părinte, împreună cu cei cinci frați, a intrat în palat la împărat, iar eu 
am rămas afară tînguindu-mă foarte mult. Și am auzit un oarecare om dinăuntru, zicîndu-mi: 
"În zadar te tînguieşti, omule, pentru că nu poţi să intri înăuntru, de nu-ţi va dărui ţie voie 
părintele cu care ai venit”. Auzind eu aceasta, am început şi mai mult a mă tîngui, chemînd pe 
Părintele Atanasie cu glas umilit. Apoi, după puţin timp, ieșind părintele, m-a luat de mîna 
dreaptă şi m-a dus în palat, unde m-am învrednicit a vedea pe împărat şi a mă închina Lui”. 
Acestea spunîndu-le Daniil, şi-a dat sufletul în mîinile lui Dumnezeu. 


Se cade să mai pomenim şi alte minuni ale Cuviosului Atanasie, care s-au făcut după 
moartea lui. 


O dată, s-a întîmplat lui Antonie, ucenicul cuviosului, de a plecat cu oarecare frați în 
părțile Gangrei pentru trebuinţele mînăstirii. Ajungînd acolo, au găsit un păstor păscînd oile și 
acela avea un singur fiu pe care-l răpise o fiară. Deci, fiind aproape de sfîrşit, tatăl lui se tînguia 
foarte mult după dînsul. Văzînd el pe acei monahi străini trecînd pe alături, i-a rugat să se abată 
la dînsul, unde, arătîndu-le iubire de străini, le-a pus înaintea lor hrana ce o avea, pîine și lapte, 
iar monahii s-au minunat de buna lui faptă, cum, fiind într-atîta mîhnire, nu şi-a lăsat iubirea de 
străini şi suferea durerea în supărarea lui. Între acei monahi era şi un frate cu numele Simeon. 
Acela avea cu dînsul o basma muiată în sîngele Cuviosului Părintelui Atanasie. Cu acea basma, 
Simeon a legat rana copilului şi îndată a adormit un somn dulce pînă a doua zi, rămînînd şi ei 
acolo. Dimineaţa, copilul s-a sculat sănătos avînd rana tămăduită şi cerea să mănînce. Atunci 
toți au preamărit pe Dumnezeu. 


Altă dată, unul dintre frați, fiind trimis pentru slujba mînăstirii, i s-a întîmplat de a intrat 
în casa unui oarecare iubitor de Hristos. Femeia aceluia pătimea de mult timp de scurgerea 
sîngelui şi zăcea pe patul durerii, iar bărbatul şi toți casnicii se tînguiau pentru dînsa. Atunci 
fratele acela, înştiințîndu-se de pricina tînguirii lor, a zis: "Am în băsmăluță sîngele Sfîntului 
Atanasie. De veţi voi, noi muiem basmaua cea sîngerată în apă şi o stoarcem pe ea. Apoi apa 
aceea să o bea bolnava şi îndată va fi sănătoasă". Femeia acea neputincioasă, auzind cuvintele 
monahului, a început cu lacrimi a-l ruga pe el ca mai curînd să facă aceea. Deci, monahul gătind 
apa aceea cu sîngele sfintului, a dat-o ei, iar femeia, primind-o, a zis: "Sfinte Atanasie, ajută- 
mi!”, şi a băut-o toată. Atunci îndată i-a încetat curgerea sîngelui și s-a făcut sănătoasă. 


Cu alt prilej, monahii Simeon și Gheorghe, fiind trimişi pentru slujba mînăstirii, au ajuns 
la limanul Pevaului, unde au găsit pe un corăbier mort de opt zile, pe care îl plîngeau prietenii 
săi. Atunci îndată au pus batista cea roșşită în sîngele cuviosului şi omul acela, deşteptîndu-se 
din somn, s-a sculat sănătos. 


Multe minuni se săvîrşeau și de la mormîntul sfîntului, pentru că se izgoneau duhurile 
cele necurate din oameni şi se tămăduiau diferite feluri de boli ale celor ce veneau cu credință 
ŞI se ungeau cu untdelemn din candela ce ardea la mormîntul lui. Deci, să pomenim şi aceasta 
care s-a făcut unui monah îmbunătățit, anume Evstratie. Acestuia i se vătămaseră toate cele 
dinlăuntru ale lui şi udul ieşea nu apă, ci sînge. De aceasta a pătimit şapte ani şi multe feluri de 
doctorii luînd, nimic n-a folosit. Deci, lepădîndu-se de doctorii, a alergat la Dumnezeu, rugîndu- 
se Cuviosului Părinte Atanasie. Alergînd la acest doctor dătător de tămăduiri, îndată a luat 
grabnică tămăduire de la dînsul în acest chip: I se părea în vedenia visului, că este la masă şi că 
vede pe cuviosul părinte şezînd la acel obişnuit loc egumenesc, înaintea căruia era o sticlă plină 
cu apă și un blid cu struguri. Cuviosul, luînd puțin din struguri, a pus în apă şi i-a dat lui Evstratie 
să bea. Evstratie, socotind că este vreo doctorie obișnuită, de care el se lepădase, nu voia să 
primească. Părintele a zis către dînsul: "Nu te teme, ci ia şi bea, că-ţi va fi spre sănătate”. 
Evstratie, luînd și bînd, s-a deşteptat din vedenia visului şi din acel ceas s-a tămăduit desăvîrșit 
de boala aceea. 


Acum este timpul să sfiîrşim cuvîntul cel adunat pe scurt din cartea scrisă pe larg despre 
viaţa, nevoinţele şi minunile Cuviosului Atanasie. Deci, fie lui Dumnezeu, Cel minunat întru 
sfinții Săi şi Cel ce a arătat în Cuviosul Atanasie mila și puterea Sa, slava cea fără de sfîrşit şi 
cinstea, acum şi pururea şi în vecii vecilor. Amin. 


15. CUVIOSUL LAMPADIE 
(5 IULIE) 


Acest sfînt, din pruncie dîndu-se pe sine spre viaţa sihăstrească şi duhului supunîndu-şi 
trupul, prin înfrînarea poftelor și prin dese rugăciuni, a strălucit ca soarele şi a luminat pe cei ce 
erau întunecaţi cu demonice înşelăciuni. Şi trăind, a făcut multe minuni, precum şi după ce s-a 
mutat către Domnul. 


16. AFLAREA CINSTITELOR MOAȘTE ALE SFINTEI FECIOARE 
IULIANA DIN MÎNĂSTIREA PECERSCA - KIEV 


(5 IULIE) 


În zilele fericitului întru pomenire Elisei Pleteneanul, Arhimandritul Lavrei Pecersca, a 
murit în cetatea Kievului, cea păzită de Dumnezeu, o fecioară vestită, care avea să fie îngropată 
în sfîntul locaş al Pecerscăi. Ei au săpat mormîntul aproape de biserica cea mare de piatră a 
Adormirii Preasfintei Născătoare de Dumnezeu din Pecersca, înaintea paraclisului Sfîntului 
Ioan, Înaintemergătorul, în despărțitura unde este ușa acum; iar mai înainte nu era acolo, ci 
dinăuntrul bisericii celei mari era intrarea în despărţitura aceea. 


Săpînd, unii au aflat o vistierie păzită de Dumnezeu de mulți ani - cinstitele moaște ale 
Sfintei plăcute lui Dumnezeu fecioara Iuliana -, odihnindu-se în nestricăciune, foarte frumoasă, 
căci era albă la trup şi plăcută la chip. Ea se părea că doarme ca vie, împodobită cu îmbrăcăminte 
de mare preţ, din învelitori de mătase cu țesături de aur; la gît avea grivne de aur cu multe 
mărgăritare; la mîini, brățări de aur şi inele de mare preţ, iar pe cap, o cunună feciorească de 
aur cu mărgăritare mai mici și cu pietre scumpe. Ea zăcea lîngă peretele bisericii, cu capul spre 
miazăzi, iar cu picioarele spre miazănoapte. Peste racla ei era pusă o piatră, pe care era 
însemnată pecetea dreptcredincioșilor domni Olşanschi, iar pe raclă era bătută o tăbliță de argint 
aurită, pe care era închipuită aceeași însemnare a fecioarei, cu o scriere deasupra în felul acesta: 
"Juliana, doamna Olşansca, fiica voievodului Grigorie Olşan, care a murit fecioară în vîrstă de 
şaisprezece ani". 


Toată îmbrăcămintea ei se vedea ca şi cum ar fi fost nouă, pînă ce nu se atinsese nimeni 
de ea, iar cînd s-a atins, îndată s-a stricat. Apoi, îmbrăcînd acele sfinte moaşte într-altă 
îmbrăcăminte nouă de mătase, le-au pus în biserica cea mare a Pecerscăi, în partea dinspre apus 
şi miazăzi, fără de nici o împodobire vrednică de cinste, ce se cuvine sfinților. Aceasta a făcut- 
0, pentru că oamenii se atingeau de acele sfinte moaşte, nedîndu-le cuviincioasa cinste. Atunci 
acele cinstite moaşte se acoperiseră de praf şi se înnegriseră. 


După cîtăva vreme, fiind pe scaunul Mitropoliei Kievului fericitul întru pomenire, 
Preasfinţitul Părinte chir Petru Movilă, care avea împreună şi ocîrmuirea Mînăstirii Pecersca, i 
s-a arătat în vedenie minunată doamna Iuliana, această sfîntă şi plăcută lui Dumnezeu fecioară, 
mustrîndu-l că sfintele ei moaște sînt lăsate în nebăgare de seamă şi părăsire, credința pentru 


sfinţenie împuţinîndu-se. Drept aceea, acel înțelept păstor îndată a poruncit la nişte fecioare din 
rînduiala monahicească, iscusite şi temătoare de Dumnezeu, să gătească îmbrăcăminte și 
podoabe de bună cuviinţă, cu care să împodobească acele sfinte moaște. Apoi să facă şi raclă 
frumoasă, în care să pună acele sfinte moaște, cu dreaptă credință şi frumoasă rînduială; şi astfel 
a le muta într-alt loc cu prăznuire, luînd parte la mutarea lor tot poporul. Apoi, mitropolitul s-a 
îmbrăcat în veșmintele arhierești, a chemat tot sfinţitul sobor, făcînd rugăciuni şi cîntări de 
prăznuire, dădea mulțumire lui Dumnezeu și Preasfintei Născătoare şi cuvioşilor părinţi ai 
Pecerscăi. Căci, pentru sfințenia şi lauda acelui loc, s-a adăugat şi arătarea nestricatelor, 
cinstitelor şi minunatelor moaşte ale Sfintei fecioare Iuliana, la care, cei ce aleargă cu cucernicie 
şi cu credinţă cîştigă, cu rugăciunile plăcutei lui Dumnezeu, ajutor folositor de suflet la 
trebuinţele lor. Dacă voieşte cineva să știe și vreo minune de la acele sfinte moaşte ale Sfintei 
Iuliana, plăcuta lui Dumnezeu, mai ales aceasta să o cunoască, spre mai vrednică încredințare. 


În anul 1671 de la Naşterea Mîntuitorului Hristos, a venit în Mînăstirea Pecersca, sub 
stăreția lui Elisei Preteneanul, mai sus pomenit, un om oarecare necunoscut de nimeni, anume 
Vasilie, care era eretic, deoarece ţinea de blestemata credinţă a lui Arie. Acela, prefăcîndu-şi cu 
înşelăciune făţarnica lui credință şi cucernicie, se arăta că venise să cerceteze Sfintele Locuri şi 
să se închine moaştelor făcătoare de minuni ale plăcuţilor lui Dumnezeu sfinți ai Pecerscăi; dar 
înăuntru își ascundea vicleşugul eresului cel pierzător de suflet al lui Arie. Deci a îndrăznit 
necuratul a intra în sfinta, marea şi de minuni făcătoarea biserică a Pecerscăi. El a rugat cu 
vicleșug pe ierodiaconul Liverie, care era într-acea vreme eclesiarh, să-i deschidă racla fericitei 
fecioare Iuliana, ca şi cum dorea să se închine cu osîrdie cinstitelor ei moaște. Ticălosul, 
cîştigîndu-și cererea, a început a se închina cu fățărnicie la cinstitele ei moaşte, gîndind cu 
vicleșug şi căutînd vreme îndemînatică, ca să-şi săvîrşească răutatea cea ascunsă. 


Cînd a văzut pe eclesiarh că se depărtează pentru trebuinţă, îndată urîtul de Dumnezeu, 
ereticul, înşelătorul şi hoţul, s-a grăbit a se apropia de cinstitele moaşte ale Sfintei Iuliana; și, 
ca şi cum voia să le sărute cu toată osîrdia, a îndrăznit a apuca inelul din degetul mîinii drepte; 
apoi, depărtîndu-se blestematul închinător, se ducea cu îndrăzneală din biserică cu acel cîștig 
închipuit. Dar cînd a voit să iasă pe ușile bisericii, deodată s-a îndrăcit şi a căzut pe pietre, 
răcnind ca un bou sălbatic, tăvălindu-se şi scuturîndu-se încoace şi încolo. Apoi, acel eretic şi 
hoţ de cele sfinte, pedepsindu-se cu dreapta răsplătire a lui Dumnezeu, îndată şi-a dat necuratul 
său suflet. 


Înspăimâîntîndu-se eclesiarhul de lucrul acela, a alergat şi i-a spus arhimandritului. Acela 
a luat pe frați şi a mers acolo, şi toți se mirau de sfîrșitul cel grabnic şi înfricoşat al acelui om 
cumplit. Vrînd să ştie pricina acelui grabnic sfîrșit rău, a poruncit să caute la acel eretic 
pretutindeni, poate că este la el ceva apucat sau furat din lucrurile bisericeşti. Deci, căutîndu-l, 
a găsit într-un buzunar un inel. Atunci arhimandritul a întrebat pe eclesiarh: "De la ce icoană o 
fi luat el acest inel?" Cercetînd şi numărînd eclesiarhul toate icoanele, nu a găsit lipsă nici una. 
După aceea, i-a venit în minte să deschidă și racla Sfintei fecioare Iuliana; pentru că acel 
înşelător se vedea că se ruga cu dinadinsul la cinstitele ei moaşte. 


Deschizînd racla și căutînd, a cunoscut că acel inel de mare preț a fost luat din degetul 
miîinii drepte a Sfintei fecioare luliana; atunci a spus mai-marelui. Făcîndu-se aceasta, a venit 
din întîmplare la biserică un bărbat binecredincios, cu numele Vartolomeu. Acela a cunoscut 
pe acel eretic, care zăcea mort, şi a spus numele şi familia lui. După aceea, arhimandritul a 
poruncit, ca, spre mai mare laudă a acelei minuni, să lipească acel inel apucat de la moaştele 
Sfintei Iuliana la icoana Preasfintei Născătoare de Dumnezeu, între celelalte podoabe de mare 
preţ. lar pe acel eretic şi fur de lucruri sfinte, să-l îngroape afară din mînăstire. 


Deci, el zicea către fraţi: "Socotiţi, părinţilor şi fraților, cum Dumnezeu, Care cearcă 
inimile şi rărunchii, asemenea şi fapta rea care se ascundea în inima acestui viclean om a vădit- 
o şi nu l-a lăsat fără pedeapsă, ca şi ceilalți să aibă frică; pentru că nu este taină care să nu se 
arate”. Cu o minune ca aceasta s-a adeverit şi s-au încredințat toți credincioşii de sfinţenia şi 
dumnezeiasca plăcere a Sfintei fecioare Iuliana. 


Pentru cinstea Sfintei fecioare luliana Olşansca, nu se cuvine a tăcea mărturisirea cea 
vrednică de credinţă, care după multă vreme s-a făcut astfel: În anul 1677 de la Nașterea lui 
Hristos, în şase zile ale lunii iulie, a venit într-adins la Mînăstirea Pecersca preacinstitul părinte 
Teodosie Sofronovici, egumenul mînăstirii Sfîntul Arhanghel Mihail, cea cu vîrful aurit. El 
dorea să i se deschidă racla Sfintei fecioare Iuliana, de cinstitul ieromonah Paisie, care era în 
vremea aceea eclesiarh, vrînd a se închina sfinţitelor moaşte; deci a zis: "Niciodată nu mi s-a 
întîmplat să mă închin la aceste sfinte moaște. Înainte de aceasta, am avut o vedenie în 
mînăstirea mea. leşind din biserică, după cîntarea Utreniei şi adormind puţin, mi s-a arătat într- 
o lumină mare o ceată de sfinte fecioare, dintre care una mi-a zis cu mustrare: "lată, eu sînt 
Iuliana, ale cărei moaşte zac în sfinta biserică a Pecerscăi, iar tu pentru ce mă socoteşti în deşert 
pe mine şi moaştele mele? Deci, iată de ce ţi-a arătat Domnul vedenia aceasta, ca să ştii, că şi 


eu sînt numărată de EI cu sfintele fecioare, care bine I-au plăcut Lui". 


De atunci, acel preacinstit egumen, de cîte ori venea în sfîntul locaș al Pecerscăi, 
niciodată nu trecea cu vederea a se închina cu dreaptă credință şi cu toată osîrdia şi a săruta cu 
smerită şi umilită sărutare aceste sfinte moaște nestricate ale Sfintei Iuliana, plăcuta lui 
Dumnezeu. Cu ale cărei sfinte rugăciuni să ne învrednicim şi noi a fi numărați în ceata plăcuţilor 
Domnului Celui lăudat întru sfinții Săi. Amin. 


17. CUVIOSUL PĂRINTELE NOSTRU SISOE CEL MARE 
(6 IULIE) 

Cuviosul Sisoe, iubind din tinereţe pe Dumnezeu, a luat asupra sa jugul crucii şi cu 
osîrdie a urmat lui Hristos. El a petrecut cu pustnicești nevoinţe în pustiile Egiptului. Prin 
smerenie şi prin rugăciuni se asemăna în viaţă cu îngerii, biruind taberele vrăjmaşilor celor 
nevăzuţi. Petrecerea lui era în pustiul muntelui, în care s-a nevoit Cuviosul Antonie cel Mare. 
Deci, fericitul Sisoe era următorul lui. El a luat atîta dar de la Dumnezeu, pentru smerita lui 
cugetare, încît a înviat şi morţi, precum este arătat în Pateric, unde se află scris aceasta: 


Un om oarecare, mirean, a mers pentru binecuvîntare la Părintele Sisoe în muntele lui 
Antonie, avînd cu el un copil mic - fiul lui. Deci, s-a întîmplat că, copilul pe cale, s-a îmbolnăvit 
şi a murit; dar tatăl nu s-a tulburat de aceasta, ci cu credinţă l-a adus pe mort la stareţ. Intrînd în 
chilie la cuviosul, s-a aruncat la picioarele lui, împreună cu fiul cel mort, pe care punîndu-l cu 
faţa în Jos, stătea ca şi cum ar fi cerut binecuvîntare şi rugăciune. Făcînd stareţul rugăciune, şi 
dîndu-i binecuvîntare, a ieşit afară, lăsînd copilul zăcînd mort la picioarele sfîntului. Starețul n- 
a ştiut că copilul este mort, ci, socotind că şade pentru rugăciune, i-a zis: "Scoală-te, fiule, şi 
du-te de aici". Deci, îndată înviind mortul, s-a sculat şi a mers în urma tatălui său. Văzînd omul 
pe fiul său viu, s-a întors cu el la stareţ şi închinîndu-se i-a dat mulţumire. Cunoscînd starețul 
învierea mortului ce se făcuse, s-a mîhnit foarte mult; pentru că niciodată nu voia să fie făcător 
de minuni. Deci a poruncit acelui om, ca să nu spună nimănui, ceea ce făcuse, pînă la sfîrşitul 
lui. 


Pe acest părinte insuflat de Dumnezeu, l-au întrebat frații: "De va cădea vreun frate într- 
o greșeală oarecare, îi este destul un an de pocăință?" Răspuns-a stareţul: "Aspru este cuvîntul 
acesta”. "Dar şase luni, se cade să se pocăiască cel ce a greşit?" Răspuns-a stareţul: "Este mult”. 
Şi iarăşi au zis frații: "Dar patruzeci de zile îi este de ajuns pentru pocăință?" Răspuns-a starețul: 
"Este mult". După aceasta a zis: "Cred milostivirii lubitorului de oameni, că de se va pocăi omul 
cu tot sufletul, trei zile sînt de ajuns pentru a primi Dumnezeu pocăinţa lui”. 


Alt frate a întrebat pe stareţ, zicînd: "Ce voi face, părinte, căci am căzut în păcat?" 
Starețul a răspuns: "Scoală-te, fiule, şi te vei mîntui". Zis-a fratele: "După sculare, iarăşi am 
căzut". Starețul a zis: "Scoală-te iarăşi”. Fratele i-a zis: "Pînă cînd va fi căderea şi scularea 
mea?" Starețul a răspuns: "Pînă ce sfîrşitul te va ajunge și te va găsi ori în cele bune ori în cele 
rele. Pînă atunci, totdeauna se cade să petrecem în sculare, ca într-aceea să ne ajungă sfîrșitul”. 


La acest cuvios părinte, era un ucenic, anume Apolos. Acestuia din meșteșugirile 
vrăjmașului, pe lîngă alte ispitiri și dorinţe, i-a venit şi pofta de rînduiala preoțească. Deci, dracii 
i se arătau lui în vis în chip de arhierei, hirotonindu-l pe el episcop. Deşteptîndu-se din somn, 
ruga pe stareț ca să-i poruncească să meargă în cetate la arhiereu, ca să ia sfințirea preoțească. 
Iar starețul îi poruncea și-l învăţa, spunîndu-i să nu caute rînduială mai presus de vrednicia lui. 
Supărîndu-se el de multa învățătură şi pedepsire a stareţului, a fugit în taină de la dînsul şi s-a 
dus în Alexandria, la rudeniile sale cele după trup, ca acolo, prin ajutorul acelora, să poată 
cîştiga rînduiala preoţiei. 


Mergînd el pe cale şi diavolul ieşind în întîmpinarea lui, i s-a arătat în chip de om înalt 
la statură, dar era negru la vedere, murdar la chip, avînd unghii de fier şi arătînd asemănare de 
fiară. Acela era buzat, avea sînuri femeiești, arătîndu-se prin aceasta că este şi o parte şi alta a 
firii; deci, era foarte îngrozitor. El arăta atît de mare nerușinare înaintea ochilor lui, încît nici nu 
se cuvine a le spune. Acela căzînd pe grumajii lui Apolos, îl cuprindea şi-l săruta adeseori. Dar 
Apolos se îngrădea cu semnul Sfintei Cruci şi se retrăgea din mîinile lui. Dar el zicea către 
dînsul: "Pentru ce fugi de mine? Știu că ești al meu şi îmi eşti iubit, fiindcă faci voile mele; 
pentru aceasta am şi venit ca să călătoresc cu tine, pînă ce voi sfîrși toate poftele tale”. 


Apolos, neputînd suferi murdăriile și neruşinarea lui, şi-a ridicat ochii spre cer şi a strigat 
foarte tare, zicînd: "Dumnezeule, ajută-mi pentru rugăciunile Părintelui meu, Sisoe, şi 
izbăveşte-mă din această primejdie!" Îndată diavolul, depărtîndu-se puţin de la dînsul, s-a 
închipuit în femeie frumoasă și a zis către dînsul: "Primeşte-mă și satură-ţi pofta ta, de vreme 
ce mult m-ai odihnit în inima ta, prin gîndurile tale". Şi iarăşi a zis: "Eu am voit să te fac pe tine 
preot şi episcop, dar rugăciunile lui Sisoe, stareţul cel lacom, mă gonesc de la tine". 


Diavolul zicînd aceasta, s-a făcut nevăzut. Atunci Apolos, cuprins de mare frică, s-a 
întors la stareț şi, căzînd la picioarele lui, i-a spus toate cele ce i se întîmplaseră, cerînd 
iertăciune. El a spus încă şi fraţilor ce a pătimit din înşelăciunea vrăjmașului şi cum i-au ajutat 
rugăciunile Cuviosului Părinte Sisoe. Căci cu adevărat, rugăciunea lui era puternică spre 
gonirea diavolilor, care şi dintr-un alt ucenic al său, anume Avram, a izgonit pe duhul cel 
necurat, care muncea trupul lui. "Toate duhurile ispititoare fugeau de la dînsul, neîndrăznind a 
se apropia de viteazul şi nebiruitul ostaş al lui Hristos. 


Cuviosul Sisoe, petrecînd şaizeci de ani, s-a apropiat de sfîrşitul său. Deci, cînd era să 
moară, monahii şezînd lîngă dînsul, s-a luminat faţa lui ca o lumină şi a zis către ei: "lată, a 
venit Părintele Antonie”. Şi tăcînd puţin iarăși a zis: "lată a venit ceata proorocilor”. Și iarăși 
fața lui mai mult a strălucit. Și a zis: "lată a venit ceata apostolilor”. Faţa lui s-a luminat îndoit, 


şi vorbea cu feţele cele nevăzute. Fraţii l-au rugat, zicînd: "Spune nouă, părinte, cu cine 
vorbeşti?" EI le-a zis: "lată, au venit îngerii să mă ia, și mă rog lor, ca să mă lase puțin să mă 
pocăiesc”. Fraţii i-au zis: "Părinte, nu-ţi este de trebuinţă ție pocăința”. Starețul a răspuns: "Cu 
adevărat nu mă ştiu pe mine să fi pus început pocăinţei mele”. Atunci toţi au cunoscut că este 
desăvîrşit. 


Deci, el s-a luminat şi mai mult, şi fața lui se făcuse ca soarele, încît toți s-au temut. 
Starețul le-a zis: "lată, vedeţi toți că vine Domnul, şi zice: "Aduceţi-Mi vasul alegerii din 
pustie". Cuviosul zicînd acestea, îndată și-a dat duhul său Domnului; şi s-au făcut niște fulgere, 
încît chilia s-a umplut de bună mireasmă. 


Cu astfel de fericit sfîrşit, Cuviosul Sisoe şi-a săvîrșit vremelnica viață şi s-a mutat la 
viața cea fără de sfîrşit. Iar cetele sfinţilor care le-a văzut la sfîrşitul său, cu acelea acum 
sălăşluindu-se, se îndulceşte de vederea lui Hristos. 


Fie ca de acele îndulciri să ne învrednicim şi noi cu rugăciunile Cuviosului Părintelui 
nostru Sisoe şi cu Darul Domnului nostru lisus Hristos, Căruia se cuvine slava în veci. Amin. 


18. PĂTIMIREA SFINȚILOR MUCENICI MARIN, MARTA, AVDIFAX ȘI 
AVACUM, ŞI CEI ÎMPREUNĂ CU DÎNŞII 


(6 IULIE) 


Pe vremea lui Claudiu, împăratul Romei, a venit din Persia la Roma, un bărbat de neam 
bun şi bogat, fiind de dreapta credință creştinească, cu numele Marin, împreună cu femeia sa, 
Marta, şi cu doi fii ai lor, Avdifax şi Avacum. Ei au venit ca să se închine la mormintele Sfinților 
Apostoli şi ale celorlalți sfinți. Atunci au început a cerceta în Roma pe creștinii cei ținuți în 
legături şi a îngropa trupurile celor uciși pentru Hristos. Deci, trecînd rîul Tibrului, au găsit 
acolo într-altă cetate ținut în temniță pe Sfîntul Mucenic Chirin, care pătimise multe bătăi pentru 
Hristos. Ei mergînd, s-au aruncat la picioarele lui, rugîndu-l să se roage Domnului pentru dînşii. 
Deci au început din averile lor a-i sluji lui şi celor legaţi cu el pentru Hristos, şi spălîndu-le 
picioarele, le stropeau cu apa aceea. Astfel au petrecut acolo opt zile, slujind sfinților. 


În vremea aceea, Claudiu a poruncit să ucidă fără judecată pe toţi creştinii ce se aflau 
acolo. Nu cu mult mai înainte de acea vreme, fuseseră prinşi 260 de creştini, pe care-i osîndise 
împăratul să sape la pămînt; iar temniţa lor era afară din cetate la locul olarului, lîngă calea ce 
se numește Salaria. Deci, împăratul a poruncit ca pe aceştia să-i săgeteze soldații cu săgeți în 
ziua privelişti, iar trupurile lor să le ardă cu foc. Înștiinţîndu-se de aceasta Marin și Marta cu 
fiii lor, s-au mîhnit foarte mult. Deci, ducîndu-se la acel loc, împreună cu Sfîntul loan preotul, 
scoteau în taină trupurile sfinţilor din foc, pe care le puteau lua, și învelindu-le cu pînze curate, 
le îngropau în peştera cea de lîngă calea Salariei, care se numea Cucumer. El a îngropat 
împreună cu ei şi pe un tribun împărătesc, cu numele Vlast, fiind ucis pentru Hristos. Deci, au 
petrecut acolo în pustiuri, împreună cu loan preotul, multe zile în rugăciuni. 


Inștiințîndu-se împăratul Claudiu de aceasta, a poruncit ca să caute pe Marin şi pe soția 
lui; dar nu-i găsea pentru că se ascunseseră. Cînd s-au întors din acea peșteră şi au venit la 
temnița de mai înainte, n-au găsit în ea pe Sfîntul Mucenic Chirin; pentru că în noaptea aceea, 


mai înainte de venirea lor, îl uciseseră cu sabia, şi-l aruncaseră în rîul Tibrului. Înştiinţîndu-se 
ei de locul unde era aruncat, au aşteptat noaptea. Şi fiind întuneric, au căutat pe mucenic în apă, 
şi l-au găsit, apoi l-au îngropat în peșteră în gropniţa lui Pontion. 


După aceea, mergînd ei pe cealaltă parte a Tibrului și fiind încă întuneric de noapte, s-a 
auzit un glas de cîntăreți în foişorul unei case. Acolo se adunaseră creștinii cu episcopul Calist 
şi săvîrşeau rugăciunile de toată noaptea. Auzind aceasta, Marin şi soția lui s-au bucurat şi s-au 
apropiat de poarta acelei case. Creștinii care erau înăuntru nu voiau să deschidă, pentru că se 
temeau să nu năvălească asupra lor închinătorii de idoli. Atunci, Sfîntul Calist episcopul a zis 
celor ce erau cu el: "Îndrăzniţi, nu vă temeţi, Hristos bate în ușa voastră, să-i deschidem, 
deoarece El ne cheamă pe noi”. Zicînd episcopul aceasta, a mers singur şi a deschis poarta. 
Văzînd Marin, Marta şi cei doi fraţi ai lor pe episcop, s-au aruncat la picioarele lui, cerînd 
binecuvîntare. Episcopul împreună cu toţi credincioşii, s-au bucurat de ei, și ducîndu-i înăuntru, 
i-au sărutat, făcînd rugăciuni împreună. Ei au petrecut în acel loc două luni, ziua ascunzîndu- 
se, iar noaptea se adunau la rugăciune. 


În vremea aceea, împăratul Claudiu a pus la întrebare, înaintea judecății, pe un bărbat 
cinstit cu numele de Valentin preotul, care a fost prins şi legat cu lanţuri grele, pentru 
mărturisirea lui Hristos, zicîndu-i: "Pentru ce nu te împrieteneşti cu noi, tu care petreci printre 
poporul nostru? Am auzit destul de înțelepciunea voastră creştinească, iar tu care eşti deștept, 
de ce te smintești în basmele cele deşarte ale credinței voastre?" Răspuns-a fericitul preot 
Valentin: "De ai fi ştiut Darul lui Dumnezeu și ce este în credinţa noastră, ai fi primit-o cu 
bucurie şi tu şi poporul tău, și ai fi lepădat diavolii şi idolii cei făcuţi de mînă; apoi ai fi mărturisit 
pe Unul Dumnezeu, Tatăl cel atotputernic și pe lisus Hristos, Fiul Lui, Ziditorul a toate, pe 
Făcătorul cerului și al pămîntului, al mării şi al tuturor celor dintr-însele”. 


Un oarecare din cei ce stăteau înaintea împăratului, în-dreptător de lege al lor, a zis cu 
glas mare către sfîntul preot: "Ce ţi se pare de zeul Die şi de Hermes?" Răspuns-a preotul: "Eu 
nu socotesc altceva de ei că sînt decît numai aceasta, că au fost oameni ticăloşi și spurcaţi, care 
în zilele vieții lor au petrecut numai în necurății şi desfătări trupești. Chiar şi tu, de-mi vei arăta 
neamul şi faptele lor, vei vedea cît de spurcaţi au fost". Atunci acel îndreptător de lege a strigat 
cu glas mare: "Acesta huleşte pe zeii îndreptători împărăției Romei”. Împăratul Claudiu, 
ascultînd cu îngăduire, a zis către preot: "Dacă Hristos este Dumnezeu, de ce nu-mi arăţi 
adevărul despre Dînsul?" Grăit-a preotul: "Ascultă-mă pe mine, împărate, și ţi se va mîntui 
sufletul tău, împărăţia ta se va înmulți și vrăjmaşii tăi se vor stinge, iar tu vei fi biruitor peste 
toți. Aici te vei îndulci de vremelnica împărăție, iar în viaţa ce va să fie te vei îndulci de cea 
veșnică, numai să faci aceasta: Pocăiește-te de sîngele sfinţilor, pe care l-ai vărsat şi crede în 
Hristos, primind Sfîntul Botez!" Atunci Claudiu a zis către cei de faţă: "Auziţi, cetăţeni ai 
Romei şi tot poporul, cît de sănătoasă învăţătură ne grăieşte nouă omul acesta?" Eparhul, cel cu 
numele Calpurnie, a strigat: "Te înşeli, împărate! Învățătura acestuia e mincinoasă; oare cu 
dreptate ne este nouă să lăsăm zeii aceia, cărora din scutecele noastre ne-am învăţat a ne 
închina? Singur judecaţi de aceasta!" 


Zicînd eparhul acestea, s-a schimbat inima împăratului şi i-a încredinţat lui pe preot, 
zicîndu-i cu mîhnire: "Să-l asculţi cu îngăduire şi dacă învăţătura lui ce o grăiește nu va fi 
sănătoasă, să faci cu dînsul după legea cu care se judecă furii de cele sfinte; iar dacă va fi sănătos 
şi drept sfatul lui, atunci de ce nu-l ascultăm?" Atunci eparhul Calpurnie, luînd pe Sfîntul 
Valentin, l-a încredinţat unuia din cei ce erau sub stăpînirea lui, dregător mai mare, cu numele 
Asterie, bărbat înțelept, zicîndu-i: "De vei putea să pleci pe acesta spre socoteala noastră cu 
cuvintele tale, voi spune împăratului de înţelepciunea ta, şi vei fi prietenul lui”. 


Luînd Asterie pe preot, l-a dus în casa sa. Sfîntul Valentin, intrînd în casa lui Asterie, 
şi-a plecat genunchii la rugăciune şi a zis: "Dumnezeule a toată făptura cea văzută şi nevăzută, 
Ziditorul neamului omenesc, Cel ce ai trimis pe Fiul Tău, pe Domnul nostru lisus Hristos, ca 
să ne mîntuiască pe noi de înşelăciunea vrăjmașului şi să ne aducă din întuneric la lumina 
adevărului, Care ne-a chemat pe noi la Sine, zicînd: Veniţi la mine toți cei osteniţi și însărcinaţi, 
şi Eu vă voi odihni pe voi; întoarce casa aceasta la Tine, şi dă ei după întuneric lumină, ca să 
Te cunoască pe Tine, Dumnezeu Fiul, întru unirea Sfîntului Duh, în veci. Amin!" 


Astfel rugîndu-se sfîntul şi Asterie auzind cuvintele lui, a zis către dînsul: "Mă mir, cum 
zici că Hristos al vostru este lumină!" Răspuns-a sfîntul: "Cu adevărat, Domnul nostru lisus 
Hristos, Cel născut de la Duhul Sfînt şi din Preasfînta Născătoare de Dumnezeu, este lumină 
adevărată, Care luminează pe tot omul ce vine în lume". Asterie a zis: "Dacă EI luminează pe 
tot omul, atunci voi încerca, dacă sînt adevărate cele grăite de tine. Eu am o fiică oarbă încă de 
cînd n-avea doi ani; deci, dacă o vei vindeca cu numele Hristosului tău, atunci voi face tot ceea 
ce-mi vei porunci". Preotul a zis: "S-o aduci la mine". Asterie, alergînd cu sîrguință, a adus pe 
copila cea oarbă. Sfîntul Valentin, înălțîndu-și mîinile și ridicîndu-şi ochii cu lacrimi spre cer, 
s-a rugat mult. Apoi, punînd mîna sa pe ochii cei orbi, a zis: "Doamne, lisuse Hristoase, 
luminează pe roaba Ta, Tu, Care eşti lumina cea adevărată!" 


În urma acestora, copiliţa a văzut îndată. Asterie şi femeia lui văzînd aceasta, au căzut 
la picioarele sfîntului, zicîndu-i: "Ne rugăm să faci ceea ce vei voi cu noi, ca să fim robii lui 
Hristos şi să se mîntuiască sufletele noastre!" Sfîntul a zis către dînşii: "Să faceţi ceea ce vă 
poruncesc. Dacă credeţi în Hristos din toată inima, sfărîmaţi toți idolii care sînt în casa voastră, 
postiți, iertaţi datoriile tuturor datornicilor voştri, primiţi Sfîntul Botez și așa vă veți mîntui!" 
Iar ei au voit să facă cu bucurie toate acestea. După aceea, poruncindu-le trei zile de post, îi 
învăţa taina sfintei credinţe. Deci, Asterie, care avea sub stăpînirea sa pe mulți închişi, i-a 
dezlegat pe toți din legături şi i-a liberat din temniță. După ce au postit trei zile, sosind ziua 
Duminicii, Asterie s-a botezat cu toată familia sa, care era de patruzeci şi şase de suflete, parte 
bărbătească şi femeiască. După aceea au chemat în casa lor şi pe Sfîntul Calist Episcopul şi au 
luat binecuvîntare de la el. 


Fericitul Marin auzind aceasta împreună cu Marta, femeia lui, şi fiii lor Avdifax și 
Avacum, s-au dus la casa lui Asterie cu bucurie, mulțumind lui Dumnezeu. Deci au petrecut 
acolo treizeci şi două de zile. După aceasta, împăratul aflînd că Asterie a crezut în Hristos şi s- 
a botezat cu toată casa, după învățătura lui Valentin preotul, a trimis îndată ostași să prindă pe 
Asterie şi pe toţi ai casei lui. Ostaşii, năvălind fără de veste, au prins pe toţi care se aflau în casa 
lui Asterie, între care era şi Sfîntul Marin cu casnicii lui, și pe toţi i-a dus la împărat. Împăratul 
a poruncit să-i despartă, pe preotul Valentin şi pe Marin cu ai lui să-i pună deosebit, iar pe 
Asterie cu ai casei lui i-a trimis legați în cetatea ce se numea Ostie, ca acolo să primească 
judecata şi pedeapsa. 


Ducînd în cetatea aceea pe Sfintul Asterie şi pe toți cei cu dînsul, i-a dat unui judecător 
cu numele Ghelasie. Acela, văzîndu-i, i-a aruncat în temniță. După douăzeci de zile, scoţindu-i 
la judecată, le-a zis: "Aţi auzit ce a poruncit împăratul şi tot sfatul lui?" Sfinţii au răspuns: "Nu!" 
Judecătorul a zis: "Este poruncă ca toți care se închină zeilor să fie vii şi liberi; iar cei ce nu 
voiesc să se închine lor, aceia să fie ucişi cu diferite chinuri". Sfîntul Asterie a răspuns: "Să se 
închine lor aceia care sînt ca dînşii și care voiesc să piară împreună cu ei; iar noi ne închinăm 
Dumnezeului cel adevărat și atotputernic, Care petrece în cer, numai Lui singur ne aducem 
jertfă". Judecătorul, mîniindu-se, a poruncit ca pe Sfintul Asterie să-l spînzure la muncire şi să- 
| chinuiască; iar pe toţi ceilalți să-i bată cu toiege fără de cruțare. Astfel, chinuindu-i în acea zi, 


i-a aruncat iar în temniță, zicînd: "Se cade a găti chinuri mai cumplite asupra lor!" A doua zi a 
poruncit să fie gata prive-liștea şi să se adune poporul. 


Venind ziua următoare, judecătorul Ghelasie a şezut la judecata din privelişte şi, aducînd 
de față pe Sfintul Asterie cu ceilalți sfinți mucenici, a zis către dînsul: "Lasă-ţi nebunia ta cea 
deșartă şi te făgăduiește a jertfi zeilor, ca să nu pieri în chinuri tu şi cei cu tine!" Sfîntul Asterie 
a răspuns: "Noi toţi dorim ca să murim pentru Hristos, Mîntuitorul nostru, precum El a murit 
pentru noi păcătoșii, ca, curățindu-ne de întinăciunile lumii acesteia, să ne învrednicim a trece 
la împărăţia cerească cea dorită!" Judecătorul, umplîndu-se de mînie, a poruncit să-i arunce pe 
toți spre mîncare fiarelor. 


Sfinţii au fost duşi la locul care se numea al fiarelor, aproape de o capişte de aur, pentru 
că acolo se hrăneau fiarele. Deci, intrînd în groapă, s-a deschis îngrădirea fiarelor și le-au dat 
drumul asupra lor. Sfîntul Asterie a strigat cu glas mare, zicînd: "Doamne, Dumnezeule 
Atotputernice, Cel ce ai miluit pe robul Tău, Daniil, în groapa leilor și prin Proorocul Avacum 
l-ai cercetat şi l-ai întărit, cercetează-ne şi pe noi, robii Tăi, prin îngerul Tău cel sfînt!" Fiarele, 
ieşind, n-au vătămat pe nimeni dintr-înşii, ci se plecau înaintea Sfîntului Asterie şi celor ce erau 
cu dînsul. Ghelasie, văzînd aceasta, a zis către popor: "Vedeţi cum aceștia, cu meşteşugiri de 
farmece, au îmblinzit fiarele?" Mulţi din popor au grăit: "Dumnezeul lor îi păzeşte!" 


După aceea, judecătorul a poruncit să-i scoată pe mucenici din groapă, să gătească un 
foc mare şi să-i arunce în el, ca să ardă. Fiind aprins acel foc mare, Sfîntul Asterie a zis către 
ceilalți sfinţi: "Îndrăzniţi, nu vă temeţi; pentru că Cel ce a fost văzut al patrulea cu cei trei tineri 
în cuptorul Babilonului, Acela stă acum în mijlocul nostru!" Cînd a aruncat pe mucenici în foc, 
îndată s-a stins văpaia și focul s-a schimbat în răcoreală, iar sfinții au rămas nevătămați. 
Judecătorul, văzîndu-se biruit şi ruşinat, a poruncit să scoată pe mucenici afară din cetate şi să- 
i omoare cu moarte groaznică; adică pe unii să-l taie cu sabia, iar pe alţii să-i ucidă cu pietre. Și 
astfel s-a sfîrşit nevoința muceniciei lor. 


Pe cei rămaşi în Roma cu fericitul Valentin preotul, Sfinţii Mucenici Marin, Marta, 
Avdifax şi Avacum, împăratul Claudiu 1-a adus înaintea judecății sale. Mai întîi a bătut fără de 
milă cu toiege pe Sfîntul Valentin, şi pe urmă 1-a tăiat capul. Apoi a zis către Sfintul Marin şi 
către cei cu dînsul: "De unde sînteți?" Sfinţii au răspuns: "Sîntem din Persia”. Împăratul a zis: 
"Pentru ce v-aţi lăsat ţara voastră și aţi venit aici?" Sfinții au răspuns: "Am dorit să ne închinăm 
la mormintele Sfinţilor Apostoli şi lîngă ele să dăm Domnului rugăciunile noastre". Împăratul 
a zis: "De unde aveţi aur şi argint, că aud de voi că sînteţi săraci?" 


Sfinţii Marin şi Marta au răspuns: "Din averile noastre care le-am avut în Persia. Pe 
acelea noi le-am vîndut şi am împărțit la cei ce nu aveau, iar ceea ce ne-a mai rămas am luat cu 
noi, nu pentru noi, ci pentru slujirea sfinților. Cum că am fost bogaţi în Persia, poți să înţelegi 
din aceasta, că sîntem de neam bun. Căci tatăl meu, Maromei, a fost întîiul după împăratul 
Persiei, iar soţia mea este fiica lui Cusinit, un boier slăvit din Persia”. 


Împăratul a zis: "Pentru ce aţi lăsat zeii cei părintești, care se cinstesc în Persia, şi aţi 
venit aici să căutați oamenii cei morți?" Marin a răspuns: "Noi, robii lui Hristos, am venit să ne 
închinăm Sfinţilor Apostoli, ale căror nemuritoare suflete viețuiesc cu Dumnezeu, ca ei să fie 
pentru noi mijlocitori către Hristos, Dumnezeul nostru”. Împăratul a zis: "Unde este aurul și 
argintul care l-aţi adus din Persia?" Sfîntul Marin a răspuns: "L-am dat lui Dumnezeu, Care 
altădată ni-l dăduse nouă". Atunci împăratul, mîniindu-se, l-a dat pe el judecătorului său, cu 
numele Muschian, zicîndu-i: "De nu vor aduce jertfe zeilor, să-i pierzi cu felurite chinuri”. 


Atunci acela, luîndu-i pe ei, i-a dus la judecată în capiștea zeiţei lor Teluda şi, punîndu- 
i de faţă la cercetare, le-a arătat lor toate uneltele de muncă, îngrozindu-i cu cumplite chinuri şi 
silindu-i la închinarea idolească. Dar, nesupunîndu-se voinţei lui, a început a-i chinui. Deci, mai 
întîi pe Sfîntul Marin, întinzîndu-l la pămînt, a poruncit să-l bată cu toiege. EI, fiind bătut mult, 
nu striga altceva decît numai: "Slavă Ţie, Doamne, lisuse Hristoase!”. Pe Avdifax şi pe 
Avacum, asemenea cu toiege i-au bătut; iar Sfînta Marta, privind la pătimirea fulor săi, îi întărea 
cu sfaturi de mamă ca să rabde pentru Hristos, Cel ce a răbdat pentru noi mai mari pătimiri. 
După aceasta, spînzurînd pe aceşti trei mucenici, adică pe tatăl cu fiii săi, a poruncit să strujească 
trupurile lor cu unghii de fier şi să le ardă coastele cu foc. Dar ei mai tare strigau: "Mulţumim 
Ție, Doamne, lisuse Hristoase, Dumnezeul nostru, că ne-ai învrednicit a pătimi toate acestea 
pentru numele Tău!" 


După aceasta, luîndu-i pe ei de la chinuri, a poruncit să le taie mîinile, iar Marta, adunînd 
sîngele lor, se ungea cu el cu bucurie. După aceea judecătorul, atîrnîndu-le mîinile de grumaji, 
a poruncit să-i poarte prin toată cetatea Romei. Deci, sfinţii fiind purtați, propovăduitorul striga: 
"Nu huliți pe zei, că pentru aceasta sînteți munciţi”. Dar sfinții dimpotrivă strigau: "Zeii voştri 
nu sînt dumnezei, ci diavoli! Ei vă vor pierde pe voi cu împăratul vostru!" 


După o pătimire ca aceasta, sfinţii mucenici au fost scoşi afară din cetate, departe ca la 
treisprezece stadii, la un loc care se numea Nimfa Catavasi, unde Sfinților Marin şi Avdifax li 
s-au tăiat capetele, iar pe Marta au înecat-o în rîu. După aceasta, o femeie oarecare credincioasă, 
cu numele Filichita, luînd trupurile sfinţilor mucenici şi al Sfintei Marta, le-a îngropat cu cinste 
în satul său, mărind pe Domnul nostru isus Hristos, Cel împreună slăvit cu Tatăl și cu Sfîntul 
Duh, în vecii vecilor. Amin. 


19. POMENIREA CUVIOSULUI PĂRINTELUI NOSTRU TOMA 
MALEON 


(7 IULIE) 


Cuviosul Toma, din începutul vieţii sale, a fost ostaş mare şi slăvit; pe de o parte pentru 
bogăţia sa, iar pe de alta, pentru vitejia ce o avea. EI era puternic cu trupul şi viteaz în războaie, 
pentru că de multe ori a biruit cetele potrivnicilor. Deci, iubind pe Hristos, a lăsat lumea cu 
toată gîlceava ei şi s-a îmbrăcat în chipul monahicesc, asemănîndu-se sărăciei şi smereniei 
Domnului său. Deci, înconjurînd locaşurile monahiceşti, pe la nevoitorii cei plăcuți ai lui 
Dumnezeu întru pustnicie, s-a nevoit spre săvîrşirea faptelor bune. Iar cînd a voit să meargă în 
pustie pentru desăvîrşita nevoinţă şi linişte, un stîlp de foc mergea noaptea înaintea lui și Sfîntul 
Prooroc Ilie i se arăta, povăţuindu-l prin sînurile pustiei. EI a fost povăţuit de niște învăţători ca 
aceștia spre alt Carmel, în muntele Malein, unde viețuia cu Dumnezeu şi se învrednicea de 
dumnezeieşti descoperiri şi vedenii. 


Astfel, precum mai înainte în lume biruia cu vitejie pe vrăjmaşii cei văzuţi, tot aşa şi 
după lepădarea de lume, în viaţa cea pustnicească, taberele cele nevăzute ale duhurilor celor 
rele, cu rugăciunea cea neîncetată ca şi cu o sabie ascuţită, le surpa şi le izgonea. Dar, deoarece 
deasupra muntelui era cetatea şi făclia stînd sus şi strălucind la lumina cerului, nu era cu putință 
a se ascunde. De aceea, Cuviosul Toma nu s-a tăinuit în muntele cel pustiu, în care, prin 
sfințenia sa, ca o stea luminoasă a răsărit şi a strălucit spre cele pămînteşti. Deci, fiind aflat de 
oameni, s-a făcut lumină celor întunecaţi şi liman celor ce alergau la dînsul; pentru că, luînd de 
la Dumnezeu puterea facerii de minuni şi darul cel tămăduitor, vindeca cu minune toate bolile. 
Orbilor le dădea vederea, şchiopilor, buna umblare şi chiar scotea izvor de apă cu rugăciunea. 
Dar nu numai în viaţa sa a făcut multe minuni, ci şi după mutarea sa către Dumnezeu se 


săvîrşeau minuni la cinstitele lui moaşte; pentru că de toate neputinţele şi bolile cele 
netămăduite mai presus de fire, se dădeau grabnice vindecări celor ce veneau și se închinau cu 
credinţă. Asemenea, izgonea duhurile cele necurate din oameni cu rugăciunile cele sfinte şi cu 
darul lui Hristos, Dumnezeul nostru. Amin. 


20. SFÎNTA MUCENIŢĂ CHIRIACHI 
(7 IULIE) 


În zilele împăratului Dioclețian, la anul 282, era un creștin, anume Dorotei, împreună 
cu soţia sa, care se chema Evsevia. Aceştia, fiindcă erau fără de fii, se rugau lui Dumnezeu ca 
să le dea rod şi fiu, făgăduind să dăruiască iarăşi Lui pe copilul ce se va naşte. Deci, a ascultat 
Dumnezeu rugăciunea lor şi au născut un prunc de parte femeiască în ziua de duminică, lucru 
pentru care au şi numit-o pe pruncă Chiriachi, ce înseamnă duminică. Și au hrănit-o cu 
învățătura şi cuvîntul Domnului, după Apostolul Pavel, şi au păzit-o pe fecioară curată, fiindcă 
făgăduiseră a o afierosi lui Dumnezeu. 


Cînd păgînul Dioclețian a ridicat prigoană asupra creştinilor, atunci au fost pîrîţi şi 
născătorii sfintei împreună cu dînsa la tiran, cum că sînt creştini. Acesta, cercetînd pe părinții 
sfintei, i-a bătut şi i-a trimis la ducele lust, ce se afla în părțile Militinei, în Armenia cea mică. 
Pe Chiriachi a trimis-o la cezarul Maximian, care se afla în Nicomidia. Maximian, cercetînd pe 
muceniţă și aflînd-o tare în credinţa în Hristos, a poruncit de au bătut-o mult. Și de vreme ce 
sfînta se ruga, pentru aceasta tiranul se mînia asupra ostașilor ce o chinuiau pe muceniță. Atunci 
a zis sfinta către Maximian: "Nu te înşela, Maximiane, căci niciodată nu mă vei birui, căci harul 
lui Dumnezeu îmi este în ajutor!" Atunci Maximian a trimis pe sfînta la Ilarion, stăpînitorul 
Bitiniei. 


Ilarion, cercetînd pe muceniţă, a dus-o în capiştea idolilor. Acolo, rugîndu-se sfinta, s-a 
făcut cutremur mare, încît s-au zdrobit idolii şi s-au făcut praf. După aceasta, a urmat şi o furtună 
de vînt, care a împrăștiat praful idolilor și un fulger a ars faţa stăpînitorului Ilarion, care, căzînd 
din scaun, a murit. 


Venind alt stăpînitor în locul lui şi fiind înștiințat de acestea, a hotărît ca sfînta să fie 
supusă la felurite chinuri, din care a rămas nevătămată. Atunci a stătut stăpînitorul la judecată 
şi a dat asupra sfintei hotărîrea să fie ucisă afară din cetate, prin tăierea capului. 


Auzind Chiriachi această hotărîre, a cerut vreme să se roage. După ce s-a rugat mult, a 
învăţat pe creștinii cei ce-i urmaseră dreapta credință. Apoi, culcîndu-se pe pămînt, şi-a dat 
sufletul în mîinile lui Dumnezeu; mergînd ostaşii aproape de dînsa, vrînd să-i taie capul, dar 
văzînd-o moartă, s-au spăimîntat. Deci, s-a făcut glas dumnezeiesc către dînşii: "Mergeţi, 
fraţilor, şi propovăduiți măririle lui Dumnezeu!" lar ostașii, întorcîndu-se, au slăvit pe 
Dumnezeu. 


21. SFÎNTUL MUCENIC PEREGRIN ŞI CEI DIMPREUNĂ CU EL 
(7 IULIE) 


Sfinţii Mucenici Peregrin, Luchian, Pombie, Isihie, Papia, Saturnin şi Ghermano erau 
din Italia. Din pricina prigoanei ce se făcea de Traian, au venit la Dirahia, unde, văzînd pe 
Sfîntul Astie, episcopul spînzurat pe cruce, şi fericindu-l, au fost prinşi de ostași. Mărturisind 
că sînt creştini, din porunca antipatului Agricolae, au fost aruncaţi în Marea Adriatică. Şi aşa 
au luat cununa muceniciei. 


Moaştele lor, scoţîndu-le marea afară, le-a ascuns în nisip. După ce au trecut 70 de ani, 
s-au arătat episcopului Alexandriei, care, luîndu-le, le-a îngropat cu cinste, făcînd deasupra lor 
o biserică. 


22. PĂTIMIREA SFÎNTULUI MARE MUCENIC PROCOPIE 
(8 IULIE) 


e a? 


Sfîntul Mare Mucenic Procopie a crescut în Ierusalim. EI n-a fost numit de părinţii lui 
Procopie, ci Neania; iar Procopie a fost numit mai pe urmă de Însuşi Hristos, în vremea 
botezului, precum ne va arăta cuvîntul care ne stă înainte. Tot asemenea și Ierusalimul, într- 
acea vreme, era numit de către păgânii închinători de idoli, nu Ierusalim, ci Elia; pentru că, după 
dărîmarea Ierusalimului de către Tit, fiul lui Vespasian, trecînd mulţi ani, Adrian, împăratul 
Romei, al cărui nume din naştere era Elie, vrînd ca în acel loc pustiit al Ierusalimului să ridice 
iarăşi cetate, a numit-o cu numele său, Elia. Deci, a poruncit ca nimeni să nu mai numească 


acea cetate Ierusalim, ci Elia. Iar aceasta a făcut-o, pentru că, purtînd ură împotriva Domnului 
nostru lisus Hristos, se sîrguia nu numai să piardă de pe pămînt numele Lui preasfînt, dar şi 
locul unde a pătimit. EI voia să-L dea pe Hristos în uitarea pomenirii oamenilor; de aceea a 
numit lerusalimul, Elia. 


In acea cetate era un bărbat slăvit şi de neam bun al senatorilor, cu numele Hristofor. El 
era cu credinţa creştin, dar soţia lui, cu numele Teodosia, se ținea de păgînătatea elinească. 
Aceea l-a născut pe acest Procopie, de care ne stă înainte cuvîntul, şi l-a numit Neania. 


Hristofor, după nașterea pruncului, s-a dus către Domnul cu sfîrșit mucenicesc; iar 
Teodosia, rămînînd văduvă, a crescut pe prunc în păgînătatea elinească şi l-a învăţat închinarea 
la idoli, în care ea însăşi era osîrdnică slujitoare. Copilul, fiind isteţ la minte, a fost dat de maica 
sa la învățătura cărții elineşti şi a trecut repede prin toată filozofia elinească cea din afară. 
Ajungînd la vîrsta bărbatului desăvîrșit, maica sa a vrut să-l facă ostaș al împăratului. Deci, cînd 
Dioclețian, păgînul împărat al Romei, a mers în Antiohia Siriei, care era lîngă rîul Orontiei, 
Teodosia înştiințîndu-se de aceea, a luat pe fiul ei și, ducîndu-l în Antiohia, l-a dat în slujba 
împărătească. Împăratul, văzînd pe acel tînăr frumos la chip și la statură şi la minte înțelept, 1- 
a iubit foarte mult şi i-a poruncit să petreacă aproape de el în palatul său împărătesc cu cei 
asemenea lui. Apoi, nu după multă vreme, l-a făcut voievod şi l-a trimis cu oastea în Alexandria 
Egiptului, poruncindu-i ca acolo să prigonească, să muncească și să ucidă pe toți creștinii, iar 
averile lor să le ia şi să le pună în vistieriile împărăteşti. 


Neania a zis către împărat: "O, împărate, am auzit de creştini, că ei cinstesc pe un fiu al 
lui Dumnezeu, care se zice Hristos şi sînt buni la obicei, ascultători, îndrăzneți, tari şi statornici 
în credinţa lor. Ei mai degrabă vor să moară, decît să-şi lase pe Hristosul lor şi să aducă jertfe 
zeilor noștri. De aceea mi se pare că cu greu ne va fi a-i pleca la legile noastre”. Dioclețian, 
mîniindu-se, a început a huli pe Mîntuitorul Hristos, zicînd: "Dumnezeul lor, precum ei singuri 
Zic, n-a avut femeie. Apoi cum a născut fiu? lar Hristosul în care cred S-a născut din femeie, a 
fost bătut şi osîndit de neamul jidovesc ca un tîlhar; apoi, încununat cu spini, batjocorit, răstignit 
pe cruce, fiind adăpat cu oţet şi fiere, a murit în chinuri. Deci, dacă ar fi fost Dumnezeu, apoi 
pentru ce nu S-a mîntuit pe Sine din mîinile evreilor? Dacă nu şi-a ajutat Lui în primejdie, apoi 
cum poate să ajute altora?" 


Acestea şi alte multe hule le-a grăit acest împărat rău la suflet; pentru că cuvintul Crucii, 
precum grăieşte dumnezeiescul Pavel, este nebunia celor pieritori, iar nouă celor ce ne 
miîntuim, este puterea lui Dumnezeu. Deci, Neania, fiind întărit cu multe cuvinte împărăteşti, s- 
a dus în calea ce i se poruncise, cu două cete de ostaşi. Dar, de vreme ce era mare zăduf și arşița 
soarelui îi slăbeau pe ei şi caii lor, de aceea era nevoit să călătorească mai mult noaptea, iar ziua 
să se odihnească. După ce a trecut cetatea Apamia Siriei, pe la ceasul trei din noapte s-a 
cutremurat pămîntul, făcîndu-se multe fulgere strălucitoare şi tunete înfricoșate. Deci toţi de 
frică s-au făcut ca nişte morți. 


În acel timp, voievodul a auzit un glas din cer, grăind către dînsul: "Unde mergi Neania 
şi asupra cui te scoli?" ar el cu frică a răspuns: "Sînt trimis de împărat la Alexandria, ca să ucid 
pe toţi cei ce cred în Cel răstignit". Apoi iarăşi a auzit glasul din cer: "O, Neania, oare şi tu vii 
asupra Mea?" Zis-a Neania: "Cine eşti Tu, Doamne, că nu pot să Te cunosc?" Zicînd aceasta, 
s-a arătat în văzduh o cruce luminoasă şi un glas, zicînd: "Eu sînt lisus Cel răstignit, Fiul lui 
Dumnezeu!" Iar Neania a răspuns cu cutremur: "Împăratul mi-a spus că Acel Dumnezeu, pe 
Care ÎL cinstesc creştinii, n-a avut femeie; deci Tu cum eşti fiul Lui? Dacă ești Fiul lui 
Dumnezeu, cum au putut iudeii a Te batjocori, răstigni şi omorî?" Iar acel glas de pe cruce i-a 


grăit: "Am suferit de voie toate acestea, pentru ca să izbăvesc neamul omenesc, să scot pe cei 
păcătoşi de sub stăpînirea diavolului, să caut pe cei pieriţi şi să înviez pe morți. Dacă n-aş fi 
fost Fiul lui Dumnezeu, apoi cum aș fi fost viu după moarte?" 


După aceste cuvinte, crucea s-a suit la cer şi îndată s-a auzit un glas din înălțimea 
cerului: "Cu semnul acesta pe care l-ai văzut, vei birui pe vrăjmașii tăi şi pacea Mea va fi cu 
tine!" Astfel Neania, ca şi Pavel oarecînd, prin arătarea Domnului în cale, din prigonitor s-a 
făcut vas ales al numelui lui lisus Hristos. Deci, din acea vedenie minunată şi din vorbirea cea 
dulce a Domnului cu el, i s-a umplut inima de negrăită bucurie şi de veselie duhovnicească. 


După vedenia aceea, Neania cu ostașii lui au mers la Schitopol şi chemînd un argintar, 
i-a poruncit să-i facă o cruce după asemănarea aceleia pe care o văzuse noaptea. Însă argintarul 
nu voia s-o facă, zicînd: "Nu pot să fac aceasta, deoarece este semnul galileenilor, care se 
numesc creştini; şi dacă va afla împăratul, rău mă va pierde!" Atunci Neania îi porunci să o facă 
în taină, jurîndu-se că nu va spune nici împăratului, nici la altcineva. Deci, acel argintar, luînd 
de la acel voievod aur şi argint destul pentru facerea crucii, a lucrat-o în taină după asemănarea 
şi măsura aceea, precum i-o însemnase voievodul. Isprăvindu-se crucea, deodată s-a arătat pe 
ea o închipuire de trei fețe, însemnate de o mînă nevăzută. În partea de sus era scris, cu slove 
evreieşti, Emanoil; iar de amîndouă părțile, Mihail şi Gavriil. 


Văzînd argintarul aceasta, s-a minunat și nu putea să ştie cine le-a însemnat, pentru că 
nimeni nu era în casa aceea, decît numai el singur. Luînd el o daltă, voia să şteargă închipuirea 
aceea, dar nu putea căci mîna lui se făcuse nelucrătoare, fiind ca şi uscată. Văzînd voievodul 
crucea, a întrebat pe argintar: "Ale cui sînt feţele acestea şi pentru ce sînt închipuite?" 
Argintarul, îi spunea cu jurăminte: "Cînd am isprăvit lucrul, s-au arătat aceste feţe închipuite 
singure și nu știu ale cui sînt, deşi eu am voit să le şterg, dar n-am putut pentru că îmi amorţea 
mîna". Neania, cunoscînd că în cruce este oarecare putere dumnezeiască, s-a închinat ei şi a 
sărutat-o şi, învelind-o, o purta cu el, păzind-o cu o deosebită cinste. El de atunci nu se mai 
înarma asupra creștinilor, ci asupra păgînilor şi îi biruia cu puterea lui Hristos, robind țările lor. 
Astfel s-a arătat biruitor și asupra nevăzutului vrăjmaş - diavolul; căci, înarmîndu-se cu ea, a 
ieşit la luptă şi l-a biruit prin pătimirea cea tare pentru Hristos. 


Pe cînd era el în cetatea sa, Ierusalim, care pe vremea aceea se numea Elia, l-au rugat 
cetăţenii ca să-l izbîndească de strîmbătatea făcută de agareni, pentru că au năvălit asupra acelei 
părți și prădau pe cei ce se aflau afară din cetate, mai ales partea femeiască. Asemenea făceau 
şi prin toate satele dimprejur. Viteazul ostaş al lui Hristos, cel înarmat cu puterea Sfintei Cruci, 
a ieşit cu îndrăzneală cu ostaşii săi şi a izgonit din urmă pe păgîni. El se ruga în sine, zicînd: 
"Iisuse Dumnezeule, fii spre ajutorul nădejdii mele!" Atunci a venit la el un glas de sus, zicîndu- 
i: "Nădăjduieşte, Neania, că Eu, Domnul Dumnezeul tău, sînt cu tine!" Auzind voievodul glasul 
acela, s-a umplut de atît de mare îndrăzneală, încît cu putere i-a biruit pe ei şi a liberat pe toţi 
cei robiţi. Agarenii uciși în acel război au fost șase mii; iar din oastea lui, nici unul, nici măcar 
vreunul să fi fost rănit. După această biruinţă, el a trimis în cetate la maica sa mai înainte 
vestitori, înștiinţînd-o de biruinţa sa asupra vrăjmaşilor. Maica sa, auzind aceasta, s-a bucurat 
foarte mult. 


Întorcîndu-se cu dănţuire şi cu slavă, l-a întîmpinat maica sa cu bucurie şi, cînd a intrat 
în casă, a zis către el: "O, dulcele meu fiu, cînd ai ieşit la război, eu am luat cădelniţă şi tămîie 
şi am intrat la zei, de m-am rugat pentru tine ca să-ți ajute, şi iată că ai biruit cu ajutorul lor. 
Deci, intră la ei şi le dă mulțumire, ca şi în viitor să-ţi ajute". Dar Neania 1-a răspuns: "O, maică, 
bine ai făcut că te-ai rugat pentru mine; însă mie mi-a dat ajutor Dumnezeul meu". Zis-a maica 


sa: "O, fiule, să nu numeşti numai pe un zeu, ca să nu se mînie ceilalți, căci atunci se vor întoarce 
de la tine”. Zis-a Neania către dînsa: "Nu te înşela, maică, cu acei mulţi zei ai idolilor. Cum au 
putut ei oare să-mi ajute, fiind ei singuri fără suflet? lar dacă ei mi-au ajutat, să-i întreb şi să- 
mi spună, şi atunci vom fi încredințați de puterea lor”. 


Zicînd aceasta, a intrat cu maica sa în camera unde erau idolii cei de aur şi de argint şi 
a zis către ei: "Spuneţi voi, care vă credeţi că sînteți dumnezei, cine mi-a ajutat mie la război?" 
Iar idolii tăceau, căci cum puteau ei să răspundă fiind muţi. Atunci Neania a zis către maica sa: 
"Iată, maică, vezi cine sînt zeii tăi? Dacă un cuvînt nu pot să vorbească, apoi cum pot să ajute 
cuiva?" Iar maica sa i-a răspuns: "Ei nu mai vorbesc cu tine, pentru că îi batjocoreşti întrebîndu- 
i”. Zis-a Neania către ea: "Deci, întreabă-i tu singură, că poate-ţi vor răspunde ţie, ca unei calde 
slujitoare”. Ea, apropiindu-se cu multă cucernicie de ei, şi-a plecat genunchii şi a zis: "O, zei 
atotputernici: Die cel mare, Ira împărăteasa, Poseidoane, stilpul mării; tu, Apoloane cel în 
chipul soarelui, tu împăratul cetății Palado şi ceilalți zei, vă rog să-mi spuneți, nu aţi ajutat voi 
oare la război robului vostru şi fiului meu?" Dar ea n-a primit nici un răspuns de la ei. Atunci 
fericitul Neania, ținînd crucea în mînă, s-a umplut de rîvnă dumnezeiască şi lepădîndu-şi haina 
de deasupra şi dînd la o parte pe maica sa de la idoli, a început a-i sfărîma, a-i arunca la pămînt, 
a-l călca în picioare și, zdrobindu-i bucăţi, a împărţit aurul şi argintul săracilor. 


Maica sa, văzînd aceea, s-a umplut de mînie şi de durere negrăită. Deci, uitîndu-și 
dragostea firească către fiu, a alergat repede în Antiohia la împăratul Dioclețian și i-a spus cu 
lacrimi, că fiul său 1-a sfărîmat zeii şi că nu le-a dat cinstea cuvenită, alungînd-o de la zei. 
Împăratul o mîngiia şi o încuraja, pe de o parte cu îmbunări, iar pe de alta că va întoarce cu 
îngroziri pe fiul său la cinstirea zeilor cea dintii, zicînd: "Dacă nu va voi să se întoarcă, atunci 
cel rău, după faptele sale, rău va pătimi; iar tu îţi vei alege fiu pe care vei voi din sfetnicii mei”. 


Împăratul a scris îndată ighemonului Palestinei, cu numele Lust, de neam din Italia, om 
aspru la obicei. Aceluia i-a poruncit să adune oameni vestiți din cetățile dimprejur şi să prindă 
pe voievodul Neania, fiul Teodosiei, care s-a abătut la credinţa creştinească. Deci, mai întîi să- 
| sfătuiască în tot chipul, cu cuvinte bune și prietenești, apoi cu certări groaznice, ca să se 
întoarcă la zei; iar dacă nu-l va asculta, să-l chinuiască cumplit. Scrisoarea aceea mai avea şi 
cuvinte de hulă asupra lui Hristos. 


Ighemonul lust, luînd porunca împărătească și adunînd bărbaţi vestiți din cetățile 
Palestinei, s-a dus în Elia la voievod şi, închinîndu-se, i-a dat scrisoarea împărătească. 
Voievodul, citind scrisoarea şi nesuferind hulele cele scrise într-însa asupra Domnului nostru 
Iisus Hristos, a rupt-o în bucăţi mici şi a aruncat-o în văzduh, zicînd: "Eu sînt creştin, iar tu fă 
ceea ce ţi s-a poruncit!" Ighemonul a zis: "Mă tem și de împărat și mă ruşinez și de tine ca de 
un prieten. Mie-mi este jale, şi nu ştiu ce voi face. Deci, ascultă-mă pe mine şi pe acești bărbați 
cinstiți şi adu jertfă zeilor înaintea feţei noastre; iar de nu vei face aceasta, mă vei sili să fac cele 
poruncite". Neania a zis către ighemon: "Ai pomenit bine de jertfă; pentru că eu singur mă aduc 
jertfă lui Hristos, Dumnezeul meu". 


Zicînd aceasta, şi-a dezlegat briul dregătoriei sale și l-a aruncat în fața ighemonului, 
lepădîndu-se de slujba împărătească. Apoi, voind să fie ostaș al Împăratului ceresc, ocăra 
păgînătatea închinării la idoli. Ighemonul şi bărbaţii care veniseră cu dînsul, mîniindu-se, l-au 
prins şi l-au dus în Cezareea Palestinei, care se mai numea "a lui Filip", Sevastia şi Panead, în 
care, odată fiind pusă icoana lui Hristos pe o femeie care avea curgerea sîngelui, s-a tămăduit 
întocmai ca acea femeie care se atinsese de hainele Domnului. 


Ighemonul, şezînd acolo înaintea poporului la divanul din privelişte, a pus pe Neania de 
față, la întrebare. Văzîndu-l poporul cel întunecat cu slujirea de idoli, a strigat către ighemon ca 
nişte beţi şi nişte îndîrjiți, zicînd: "Acesta este vrăjmaşul și pierzătorul zeilor noștri și 
batjocoritorul poruncilor împărătești?" Ighemonul, fiind plin de sălbăticie şi întărîtîndu-se de 
glasul poporului şi mai mult spre amărăciune, a poruncit ca pe Neania să-l spînzure gol la 
muncire și să-i strujească trupul cu unghii de fier. Astfel, fiind muncit, sîngele îi curgea şi carnea 
îi cădea bucăţi, încît 1 se vedeau oasele goale. Unii din popor, văzînd o pătimire ca aceea a 
mucenicului, aveau milă de tinerețile lui și plîngeau pentru dînsul. 


Mucenicul, văzîndu-i plîngînd, le-a zis: "Nu plîngeţi pentru mine, ci pentru pierderea 
sufletelor voastre, pentru că acelea sînt vrednice de plîns, deoarece se vor munci în iad fără de 
sfîrşit”. Apoi Neania, ridicîndu-și ochii spre cer, se ruga, zicînd: "Dumnezeule, întăreşte pe 
robul Tău, spre înfruntarea vrăjmașului şi spre mărirea Preasfîntului Tău nume!" După ce 
slujitorii cei muncitori au slăbit, din porunca ighemonului, au luat pe mucenic de la muncire şi 
l-au aruncat în temniță. Un păzitor al temniţei, anume Terentie, aducîndu-şi aminte de facerea 
de bine a lui Neania, i s-a făcut milă de dînsul şi i-a aşternut fîn şi pînză curată. Deci mucenicul 
zăcea în temniță, abia viu. 


Pe la miezul nopţii, s-a făcut cutremur mare în cetate, pentru că venise Domnul cu îngerii 
Săi, să cerceteze pe robul Său. Atunci a strălucit în temniţă o lumină mare, uşile temniţei s-au 
deschis, legăturile tuturor legaților care erau acolo s-au dezlegat și doi îngeri s-au arătat cu 
asemănare de tineri preafrumoși, care ziceau către mucenic: "Caută spre noi şi vezi!" 
Mucenicul, căutînd spre dînșii, le-a zis: "Cine sînteți voi?" Ei au răspuns: "Noi sîntem îngeri, 
trimiși la tine de Domnul!" Mucenicul le-a grăit: "Dacă sînteți îngeri ai Domnului, atunci 
închinaţi-vă Domnului înaintea ochilor mei şi vă îngrădiți cu semnul Sfintei Cruci, ca să vă 
cred". Îngerii, făcînd aceasta, i-au zis: "Acum crezi că Domnul ne-a trimis la tine?" Mucenicul 
a grăit: "Știu că numai la cei trei tineri aruncaţi în cuptorul Babilonului a fost trimis un înger de 
la Domnul, ca să le răcorească focul; dar eu ce lucru am făcut, sau în ce foc sînt aruncat, ca să 
mă fac vrednic de cercetarea îngerească?" 


Mucenicul grăind acestea cu smerenie, deodată i s-a arătat în slavă nespusă Domnul 
nostru lisus Hristos şi, atingîndu-se de mucenic, i-a tămăduit rănile şi l-a făcut sănătos. Apoi, 
botezîndu-l, i-a zis: "De acum nu te vei mai numi Neania, ci Procopie. Deci, îmbărbătează-te și 
te întăreşte, pentru că, împuternicindu-te, vei putea să aduci Tatălui Meu turmă aleasă”. 
Procopie, bucurîndu-se şi înspăimîntîndu-se, a căzut la pămînt şi s-a închinat Domnului, 
rugîndu-L să-l întărească în pătimiri, ca să nu se teamă de cumplitele munci. Domnul i-a zis: 
"Nu te teme, că Eu sînt cu tine!" Domnul, zicînd aceasta, s-a înălțat la cer. Sfîntul Procopie, din 
acea arătare a Domnului, avea inima plină de negrăită dulceaţă cerească şi de bucurie 
duhovnicească, iar cu trupul era atît de sănătos, încît nu se afla nici urmă de răni din cele ce 
fuseseră pe dînsul, pentru că a nădăjduit spre Domnul, Care l-a ajutat şi i-a înflorit trupul. 


Ighemonul a trimis a doua zi în temniță pe unul din ostaşi să vadă dacă mucenicul mai 
este viu. EI credea că a murit de cumplitele munci ce a suferit. Deci Terentie, străjerul temniței, 
a spus ostaşului că toată noaptea a fost fără somn, deoarece pe la miezul nopții, s-a săvîrşit în 
temniță un lucru minunat și înfricoşat. S-a făcut cutremur mare şi o lumină minunată a strălucit 
înăuntru. Uşile temniţei s-au deschis şi legăturile celor închiși s-au dezlegat şi oarecare bărbați 
prealuminoşi au vorbit cu Neania. Ostașul, privind în temniță, a strigat către mucenic, zicînd: 
"Eşti viu, Neania?" Sfîntul a răspuns: "Sînt viu şi sănătos, cu darul Dumnezeului meu". Ostaşul 
a zis: "Nu pot să te văd!" Sfîntul a răspuns: "Acela care fuge de lumina lui Dumnezeu şi slujeşte 
zeilor, este orb şi umblă în întuneric, neștiind unde merge”. Ostaşul, ducîndu-se, a spus 


ighemonului cele ce a auzit, iar judecătorul, şezînd la judecată, a pus iarăşi de faţă la cercare pe 
Neania mucenicul lui Hristos. Căutînd toți spre dînsul, au văzut faţa lui luminoasă, iar corpul 
lui sănătos şi alb, ca şi cum niciodată nu ar fi avut răni. 


Mulţi din cei ce stăteau de față, minunîndu-se, au strigat: "Dumnezeul lui Neania, ajută- 
ne nouă!" Dar ighemonul, sculîndu-se de pe scaun şi făcînd semn cu mîna spre popor, a strigat 
cu glas mare, zicînd: "Fraților, pentru ce vă mirați văzînd pe Neania sănătos? Zeii s-au milostivit 
spre el şi au tămăduit pe Neania robul lor”. Atunci sfîntul a grăit către dînsul: "Bine zici, că 
doar cu milostivirea lui Dumnezeu sînt tămăduit, iar de socotești că această minunată tămăduire 
este făcută cu puterea zeilor tăi, apoi să mergem la capiștea lor, ca să ştim care Dumnezeu m-a 
tămăduit pe mine". Ighemonul, socotind că mucenicul voiește să se închine zeilor, s-a bucurat 
foarte mult şi a poruncit ca drumul de la divan pînă la capişte să se împodobească, să se aştearnă 
covoare alese, iar propovăduitorul suindu-se pe o zidire înaltă, striga: "Neania, fiul Teodosiei 
cea de neam bun, pocăindu-se, s-a întors la zei şi acum merge să le aducă jertfe”. Atunci 
necredincioşii, auzind acestea, s-au bucurat, iar cei care erau creştini tăinuiți, s-au umplut de 
mare mîhnire. 


Deci, mulțimea poporului, cu femei şi copii, s-au adunat, iar ighemonul mergea cu slavă 
împreună cu Sfîntul Procopie şi cu bărbaţii cei cinstiți către capiştea idolească. Sfintul, intrînd 
înăuntru și rugîndu-se lui Hristos Dumnezeu în taina inimii sale, a însemnat cu semnul Sfintei 
Cruci asupra idolilor şi le-a zis: "Vouă vă grăiesc, necuraţilor idoli. Temeţi-vă de numele 
Dumnezeului meu şi de puterea Sfintei Lui Cruci. Cădeţi din locurile voastre şi sfărimîndu-vă, 
ca apa să vă vărsaţi!" Atunci îndată au căzut toţi idolii şi prin căderea lor au făcut un zgomot 
înfricoşător, zdrobindu-se în bucăţi. Și ceea ce este de mirare, este că toată materia aceea din 
care erau făcuţi idolii, din porunca lui Dumnezeu s-a prefăcut în firea apei, încît capiştea s-a 
umplut de apă şi pîrîul curgea cu zgomot din capiște pe uşi. 


Văzînd această minune, toţi s-au înspăimîntat foarte mult şi au strigat, zicînd: 
"Dumnezeul creştinilor, ajută-ne nouă!" Ighemonul, fiind ca uimit de spaimă, nu pricepea ce să 
facă. Deci, venindu-și în fire, a poruncit să ducă pe mucenic în temniţă, iar el, fiind foarte 
mîhnit, s-a întors în casa sa. Făcîndu-se noapte tîrziu, au venit în temniţă la sfînt două cete de 
ostaşi cu doi tribuni ai lor, Nicostrat şi Antioh și au rugat pe sfînt să-i facă pe ei ostași ai lui 
Hristos Dumnezeu, Împăratul ceresc. Dar, Sfîntul Procopie a rugat pe Terentie, străjerul 
temniței, să nu-l oprească pe el să iasă pentru puțin timp din temniţă. Deci, străjerul nu l-a oprit, 
ştiind cu dinadinsul că nu va fugi, căci el singur dorea să pătimească pentru Hristos. 


Sfîntul, ieşind, a dus pe ostaşi la Leontie, episcopul acelei cetăți, care de frică stătea 
ascuns Și, găsindu-l, i-a poruncit să boteze pe acei ostaşi, iar el s-a întors singur la temniță. Deci 
episcopul, într-acea noapte, învățind pe ostașii aceia, i-a botezat şi i-a împărtăşit cu 
dumnezeieștile Taine ale Trupului și Sîngelui lui Hristos, iar ei, întorcîndu-se, au venit la 
temniță. Acolo, mucenicul lui Hristos i-a învăţat să nu fie fricoşi în pătimire, ci viteji. 


Sosind ziua şi ighemonul, după obiceiul lui, venind la divan în privelişte, ostașii aceia 
au stat înaintea lui şi cu glas mare preamăreau pe Hristos, mărturisindu-se că sînt creștini și 
arătîndu-se că sînt gata la chinuri și la moarte pentru Hristos. Văzînd ighemonul atîta mulțime 
de ostași îndrăznind la moarte pentru Hristos, s-a umplut de spaimă şi de mirare şi îi îndemna 
pe ei să se lepede de Hristos şi să se întoarcă iarăși la zei. Dar, după ce i-a văzut pe dînșii 
neînduplecaţi, a hotărît asupra lor pedeapsa cu moartea, ca prin tăiere cu sabia să se sfirşească. 
Deci, scoțîindu-i pe dînșii afară din cetate la locul de moarte, unde se adunaseră un număr mare 
de ighemoni, pentru tăierea acelor ostaşi, a scos şi pe Sfîntul Procopie legat cu lanţuri, ca, văzînd 


moartea atîtor de mulţi ostaşi, să se înfricoşeze. Dar el, privind spre nevoinţa lor, se bucura cu 
duhul şi se ruga lui Hristos pentru dînșii, ca să-i întărească pînă la sfîrșit şi să le primească 
sufletele lor în cereasca împărăție. 


Apoi, înconjurîndu-i pe ei ighemonul cu alţi ostași păgîni, au tăiat acele două cete care 
crezuseră în Hristos şi au tăiat şi pe acei doi tribuni, Nicostrat și Antioh. Astfel, ostașii cei noi 
ai Împăratului Hristos, punîndu-și pentru Dînsul sufletele lor, au trecut cu dănţuire de la cele 
pămînteşti la cele cerești. Atunci, un oarecare bărbat slăvit și binefăcător cu numele Evlavie, 
venind noaptea cu o mulțime de credincioși, au adunat trupurile mucenicilor şi le-au îngropat 
cu cinste, iar Sfîntul Procopie a rămas în temniță păzit şi legat cu lanţuri. 


Mucenicul lui Hristos, stînd în temniţă, au venit la dînsul douăsprezece femei de neam 
bun şi au grăit printre ferestre cu sfîntul: "Noi sîntem roabe ale lui Hristos". De acest lucru fiind 
vestit ighemonul, îndată a poruncit să le bage şi pe ele în temniță. Deci, intrînd cu bucurie, au 
zis: "Primeşte-ne pe noi, Doamne, în cereasca Ta cămară!" Apoi, intrînd înăuntru s-au închinat 
Sfîntului Procopie, au învăţat de la dînsul sfînta credință, dumnezeiasca dragoste către Hristos 
şi rugăciunea cea fierbinte către Dumnezeu. După puţin timp, ighemonul, şezînd la obişnuita sa 
judecată înaintea poporului, a poruncit ca pe acele cinstite femei, scoțîndu-le din temniță, să le 
aducă înaintea sa la judecată. Teodosia, maica Sfîntului Procopie, auzind despre acele sfinte 
femei, a mers la privelişte ca să le vadă nevoinţa lor. 


Deci, fiind puse înaintea judecății, ighemonul le-a zis: "Oare veţi asculta, să aduceţi 
jertfe zeilor, ca să vă învredniciţi de cinstea voastră? Sau petrecînd în împotrivire voiți să pieriți 
rău prin a voastră alegere?" Sfintele femei au răspuns: "Cinstea ta să-ţi fie spre pierzarea ta! 
Noi sîntem roabele lui Hristos Cel răstignit, Care ne-a scos pe noi din pierzare. Acela este 
cinstea şi slava noastră!" Ighemonul, mîniindu-se, a poruncit ca pe fiecare întinzîndu-le la 
pămînt, să le bată fără milă cu toiege. Apoi, dezbrăcîndu-le, le-a spînzurat la muncire, poruncind 
să le ardă cu foc coastele lor. Dar ele se rugau lui Hristos Dumnezeu, chemîndu-L în ajutor. 
Ighemonul a mai poruncit să le taie pieptul, zicînd: "Oare vă va ajuta Cel răstignit spre Care 
nădăjduiți?" Ele au răspuns: "Acum ne-a ajutat nouă, precum vezi, ighemon cîinos şi urîtor de 
oameni, pentru că noi, fiind femei, te biruim pe tine, bărbat şi stăpînitor fund, neîngrijindu-ne 
de muncile cele puse de tine asupra noastră!" 


Ighemonul, mîniindu-se şi mai mult, a poruncit să ardă un fier în foc şi să-l pună sub 
subțiorile lor, zicîndu-le: "Simţiţi oare arderea focului sau nu?" Sfintele femei au răspuns: "Tu 
vei cunoaşte durerea din arderea focului, cînd vei fi aruncat în focul cel nestins din iad; iar 
Domnul nostru, pe Care tu nu-L vezi, ca şi orbii care nu văd soarele, ne stă de față aici, ajutîndu- 
ne!" Astfel pătimind sfintele femei, Teodosia, maica Sfîntului Procopie, stînd în popor şi 
privind la răbdarea cea bărbătească a acelor femei, plîngea cu amar. Deci, răsărind în inima ei 
lumina cunoștinței adevărului, s-a umplut de rîvnă și, venind înaintea ighemonului, a strigat, 
zicînd: "Şi eu sînt roaba Celui răstignit, Hristos Dumnezeu". Dar această luminare a ei s-a făcut 
cu rugăciunile sfintului ei fiu, Marele Mucenic Procopie, care se ruga todeauna pentru 
întoarcerea ei către Dumnezeu. 


Ighemonul şi toţi cei ce erau cu el, văzînd şi auzind pe Teodosia, femeia cea de neam 
bun, maica Sfîntului Procopie, mărturisind pe Hristos cu îndrăzneală, s-au mirat foarte tare cum 
s-a schimbat deodată, trecînd cu vederea cinstea şi bunul său neam, bogăţia şi slava, netemîndu- 
se de muncile cele văzute. Ighemonul a zis către dînsa: "Doamnă Teodosia, cine te-a înșelat să 
vii în această rătăcire, ca să-ți laşi zeii cei pămînteşti şi să grăiești unele ca acestea?" Ea a 
răspuns: "Acum nu sînt în înşelăciune și în rătăcire, ci mai înainte rătăceam, înşelîndu-mă de 


diavoli. Atunci eram înşelată, că în locul Dumnezeului celui adevărat, Care a făcut cerul şi 
Ei pă ) Ei 
pămîntul, mă închinam urîţilor idoli, făcuţi de mîini omeneşti”. 


Ighemonul, arătînd cu degetul spre femeile cele ce se chinuiau, a zis către Teodosia: 
"Aceste femei înșelătoare, precum văd, te-au amăgit și pe tine". Ea a răspuns: "Nu ele m-au 
amăgit, ci m-au învăţat a cunoaște adevărul prin chipul pătimirii lor. Căci cum le-ar fi fost lor 
cu putinţă să fie îmbărbătate într-atîtea munci, dacă Cel ce le întăreşte n-ar fi fost Dumnezeu 
adevărat? Deci, ele nu sînt înșelătoare, ci tu eşti înșelător, povăţuitor al întunericului şi al 
rătăcirii! Tu eşti cel care tragi pe oameni la pierzare!" Ighemonul a zis: "O, Teodosia, învaţă-te 
ŞI începe a-ţi cere iertare de la zei, iar noi ne vom ruga pentru tine, ca să ţi se ierte această 
greşeală a ta". Dar ea a răspuns: "De la Cel răstignit, de la Hristos Dumnezeu cer iertare pentru 
nesocotința mea şi pentru lucrările cele rele care le-am făcut!" Deci, ighemonul, mîniindu-se, a 
poruncit s-o pună în temniță. Asemenea să închidă împreună cu dînsa şi pe acele sfinte femei 
muncite. 


Teodosia, intrînd în temniţă, a văzut pe fiul ei, Sfîntul Procopie, şi s-a bucurat foarte 
tare, pentru că se înștiințase prin Sfîntul Duh de întoarcerea ei către Hristos. Deci, a zis către 
dînsa cu bucurie: "Doamnă şi maica mea, pentru ce ai venit aici şi pentru care pricină ai lăsat 
pe zeii tăi?" Ea a zis către dînsul: "O, dulcele meu fiu, acum am cunoscut adevărul, pentru că, 
văzînd pătimind pe aceste sfinte femei, gîndeam în mine cum este cu putință acestor femei 
neputincioase, a suferi nişte munci atît de cumplite, de nu le-ar fi întărit Hristos, pentru Care 
pătimesc? De n-ar fi fost Hristos Dumnezeu atotputernic, apoi cum ar fi întărit pe cele ce 
pătimesc pentru EI? Gîndind eu acestea, inima mea s-a zdrobit de umilinţă şi o rază a răsărit în 
mintea mea. De atunci am cunoscut înșelăciunea deşerților zei și am crezut că Unul este 
adevăratul Dumnezeu, pe Care tu și sfintele femei și ceilalți mucenici ÎL mărturisiţi”. 


Atunci Sfîntul Procopie a zis către dînsa: "Fericită eşti, doamnă şi maica mea, că te-ai 
învrednicit de o lumină ca aceasta de la Dumnezeu și ai venit în această închisoare pentru EI!" 
Fericita Teodosia slujea în temniţă sfintelor femei şi ştergea sîngele lor cu pînze curate. Punea 
pe rănile lor plasturi tămăduitoare, pentru că era iscusită în meşteşugul doctoriei, iar Sfîntul 
Procopie învăța pe maică-sa sfînta credinţă și, luînd-o într-o noapte, a dus-o pe dînsa la 
episcopul Leontie şi a botezat-o în numele Tatălui şi al Fiului și al Sfîntului Duh, şi iarăşi s-a 
întors cu dînsa în temniță bucurîndu-se şi slăvind pe Dumnezeu pentru luminarea ei. 


După aceasta sfintele femei au fost scoase din temniţă cu Teodosia și au fost puse înainte 
la judecată. Iar ighemonul a zis către dînsa: "O, femeie de neam bun, cunoaşte că te cruţ și nu 
voiesc să aduc asupra ta necinstire şi munci. Deci, întoarce-te şi cheamă cu bună osîrdie pe zei, 
ca să te învrednicești de iertare, iar de la noi de cinste mai mare". Sfînta a răspuns: "Nebunule 
şi nepriceputule! Oare nu te ruşinezi a numi zei pe idolii cei ciopliți? Și de este cu bunătate, 
cînd cineva după puterea sa se sîrguieşte prin lucruri bune ca să fie asemenea lui Dumnezeu, 
apoi vouă cu totul se cade să fiți asemenea zeilor voştri, idolilor, adică: orbi, surzi, muţi, 
neumblînd, nici lucrînd, precum sînt şi zeii voştri”. 


Ea, zicînd acestea, ighemonul s-a mîniat şi a poruncit ca s-o lovească cu putere peste 
gură. Apoi, întinzînd-o, a poruncit să o bată cu toiege, după aceea să-i strujească trupul cu unghii 
de fier. Celelalte sfinte femei, privind la pătimirea ei, se rugau lui Dumnezeu pentru dînsa ca s- 
o întărească și cîntau oarecare stihuri din psalmi, care le învăţaseră de la Sfîntul Procopie, 
zicînd: "Veniţi să ne bucurăm Domnului, să cîntăm lui Dumnezeu, Mîntuitorul nostru, căci El 
este scăparea noastră şi puterea, ajutor în necazurile care ne împresoară". Ighemonul, auzind 
aceasta, a poruncit ca să sfărîme cu vergi de plumb fălcile acestei sfinte femei. Toate mucenițele 


acelea, împreună cu Sfînta Teodosia, au fost legate cu lanţuri de fier. Deci, ighemonul a poruncit 
să le scoată afară din cetate şi să le dea la tăiere de sabie. Femeile s-au dus la moarte cu veselie 
şi cu bucurie, ca la un ospăț de nuntă, și acolo şi-au pus capetele pentru Hristos Dumnezeu, 
învrednicindu-se de cămara cerească. 


După sfîrşitul lor, Sfîntul Procopie a fost dus iar la judecată. Ighemonul, răcnind ca un 
leu către mucenic, a zis cu mînie: "O, cap necurat, te-ai săturat oare de pierderea atitor suflete?" 
Sfîntul a răspuns: "Nu le-am pierdut, ci le-am izbăvit din pierzare şi le-am adus de la moarte la 
viață”. Atunci, ighemonul a poruncit să-l bată peste gură cu o vergea de fier şi să-i rupă fața cu 
unghii de fier. Făcîndu-se aceasta, sîngele i se vărsa de roşea pămîntul. Apoi l-au bătut cu vergi 
de plumb peste grumazi, iar sfîntul stătea în acele munci ca un stîlp neclintit. După aceasta a 
poruncit să arunce în temniță pe mucenic, iar el s-a dus acasă foarte mîhnit, pentru că se ruşina 
şi se mînia că n-a putut să biruiască pe răbdătorul de chinuri al lui Hristos. Ighemonul, de 
supărare, n-a vorbit nici un cuvînt către nimeni în ziua aceea. 


Deci, căzînd în nişte friguri groaznice, s-a culcat pe pat şi a murit în noaptea aceea, 
dîndu-și sufletul în mîinile diavolilor, cărora le slujea cu atîta osîrdie. Dar cuvîntul lui 
Dumnezeu creștea şi se înmulțea. În toate zilele mulţi bărbaţi şi femei primeau credinţa în 
Domnul nostru lisus Hristos, prin învăţătura Sfintului Procopie şi prin minunile ce se făceau de 
dînsul. Cît a stat el în temniţă, mulţi oameni veneau la dînsul şi aduceau pe neputincioşii lor, pe 
care îi tămăduia cu darul lui Hristos şi izgonea dintr-înșii duhurile cele necurate și astfel aducea 
pe cei necredincioşi la cunoştinţa lui Hristos Dumnezeu. 


După moartea lui lust ighemonul, a venit în Palestina, trimis de împăratul Dioclețian, 
un alt ighemon cu numele Flavian, de neam tot din Italia, dar cu obiceiul mult mai cumplit decît 
cel dintîi. Acela, venind în Cezareea Palestinei și aflînd despre Sfîntul Mucenic Procopie, l-a 
adus fără de întîrziere în faţa judecății sale şi I-a întrebat de nume, de neam şi de credință. 
Ticălosul, hulind pe Hristos Dumnezeul nostru, a zis către mucenic: "Mă minunez cum spuneți 
voi, creştinii, că Dumnezeul vostru este născut dintr-o femeie şi vă închinaţi Celui răstignit de 
oameni. Aceasta nu este nebunie oare?” 


Mucenicul lui Hristos a răspuns: "O, ighemoane, dacă vei voi să mă asculţi cu răbdare, 
îți voi arăta mărturii despre Dumnezeul nostru din cărțile voastre; însă de la început îţi grăiesc 
că Unul este Dumnezeu adevărat, neschimbat din fire, fără patimă, născut mai înainte de veci 
Şi veşnic; iar nu zeii cei mulți care sînt supuşi patimilor şi schimbărilor, care s-au arătat sub ani 
şi şi-au luat sfîrşitul. Nu ştii oare pe Hermes al vostru, cel numit Trismeghistos, adică întreit de 
mare? Asemenea şi pe Socrat? Aceștia spun că unul este Dumnezeu, iar nu mulți. Mai întîi 
ascultă pe Hermes, care scrie astfel către doctorul Asclipie: "Stăpînul şi Ziditorul tuturor, pe 
care Îl numim Dumnezeu, a zidit lumea aceasta văzută şi simțită. Dar de vreme ce a văzut pe 
cea nevăzută, care este singură zidită preafrumoasă și preaplină de toate bunătăţile, s-a minunat 
de dînsa şi a iubit-o foarte mult, ca pe o făptură a sa”. 


O, ighemoane, vezi din acestea că Hermes al vostru nu mărturiseşte că ar fi mulţi 
dumnezei, ci unul; căci dacă ar fi fost mai mulţi dumnezei, atunci n-ar fi fost o singură fire a 
dumnezeirii, ci mai multe firi care devin în timp! Voi ziceţi că unii din zei sînt mai dinainte, iar 
alții mai pe urmă. Dar voi numiţi pe unul, zeul cerului; pe altul, al mării, iar pe alţii, ai altor 
lucruri ce se văd pe pămînt. Oare nu pentru aceasta a fost osîndit de atenieni ca să bea otravă 
Socrate al vostru, fiindcă lepăda pe zeii cei mulți? 


Iar pe aceia pe care voi îi numiţi zei fără de moarte, întîi Die, mai-marele zeilor, ucigașul 
de tată şi bărbatul surorii sale, oare nu petrecea în Creta şi nu se vede acolo pînă astăzi 
mormîntul lui? Dar Poseidon al vostru nu era mai-marele tilharilor, răpitor şi pierzător şi 
mormîntul lui nu se află în Calabria? Deci, cum ziceţi că zeii voştri sînt fără de moarte, cînd ei 
au murit ca nişte oameni şi mormînturile lor se văd şi toate lucrurile lor rele le ştiu bine scriitorii 
de cărți greceşti şi latinești? Aceştia sînt zeii voştri, care se mustră şi se hulesc nu numai de 
creștini dar şi de închinătorii lor”. 


Despre Hristos, Mîntuitorul şi Dumnezeul nostru, a zis: "S-a născut din femeie şi S-a 
răstignit. Deci, ascultă despre Dînsul tainele care se găsesc şi în cărțile voastre. O proorociţă a 
voastră, care se numește Sibila, ale cărei cărți le-a cumpărat cu mare preț Taroviniu, împăratul 
Romei, a scris în cartea sa a doua, despre întruparea lui Hristos din Preacurata Fecioară, astfel: 
"Pe Cuvîntul lui Dumnezeu, cînd Îl va naşte Fecioara, într-o zi însemnată, se va arăta o stea de 
la Răsărit, vestind oamenilor muritori acea mare minune. Atunci va veni la dînşii Fiul 
Dumnezeului Celui mare, purtînd trup ca şi al celor de pe pămînt. Aceluia filozofii îi vor aduce 
daruri: aur, smirnă şi tămiîie şi toate acestea vor fi plăcute”. 


Asemenea şi despre crucea lui Hristos, tot aceeași Sibilă grăiește: "O, fericite lemn, pe 
care va fi întins Dumnezeu, tu eşti vrednic nu pămîntului, ci cerului!” Apoi grăieşte încă şi 
despre a doua venire: "Împăratul cel mare, Care stăpîneşte toţi vecii, va veni din cer, voind 
singur să judece tot trupul şi toată lumea. Credincioşii şi necredincioşii ÎL vor vedea că este 
Dumnezeu, căci va sta pe un scaun înalt și va răsplăti fiecăruia după faptele sale". 


Dacă vei mai voi să auzi şi oarecare vestiri ale lui Apolon Pitiul și al lui Amonie cel din 
Libia şi ale lui Dodonie şi Pegramen, citeşte cu luare aminte cărțile lor și vei şti că Hristos, Fiul 
lui Dumnezeu, a fost vestit de dînşii mai înainte. El are să vină spre mîntuirea şi înnoirea 
neamului omenesc, căci lason, boierul Agonaviţilor, ce întreba pe Apolon din Delfi despre 
capiştea ce era zidită mai întîi în Atena, zicea: "Proorocule Apolon, cel cu chip de soare, spune- 
ne al cui va fi lăcaşul acesta în neamurile cele de pe urmă?" Apolon a răspuns: "Faceţi toate 
cele ce vă îndeamnă spre cinstire, iar eu vă spun că un Dumnezeu este Care împărăţește întru 
cei de sus și al Cărui cuvînt nepieritor se va zămisli într-o Fecioară curată. El, Care dintr-un arc 
de foc va pleca ca o săgeată și va trece prin mijlocul a toată lumea, prinzîndu-i pe toţi și 
aducîndu-i spre darul Tatălui. Maica Lui va fi această biserică şi numele ei va fi Maria”. 


Iar cînd Vatos a întrebat pe Apolon, i-a răspuns: "Un bărbat ceresc îmi aduce primejdie 
asupra mea. Acela va pătimi, fiind Dumnezeu, dar nu va pătimi dumnezeirea, că amîndouă vor 
fi în EI, avînd de la Tatăl nemurire, viaţă și putere. După maică EI va avea moarte, cruce şi 
mormînt. Din ochii Lui vor curge lacrimi fierbinţi și va sătura cinci mii de oameni cu cinci pîini, 
pentru care tot omul va zice: "Dumnezeul meu este Cel ce S-a răstignit, a murit, dar a înviat din 


„n 


mormînt şi la cer S-a înălțat". 


Sfîntul Procopie, aducînd pentru Hristos Dumnezeu astfel de mărturii din cărțile elineşti, 
ighemonul s-a făcut ca o aspidă, nevoind să audă şi să înţeleagă. Deci, zicea sfîntului cu 
batjocură: "Ales tilcuitor de lucruri dumnezeiești te-ai făcut pentru noi, ca şi cum ai purta cheile 
şi peceţile cerești. Mai înainte însă de a începe să te muncesc, te sfătuiesc ca să încetezi cu acea 
multă vorbă mincinoasă şi, lepădîndu-te de creştinătate, să fii elin ca noi, supunîndu-te poruncii 
împărăteşti. lar de nu, vei avea ca plată pentru împotrivirea ta cumplite chinuri. Atunci chiar 
nevoind, vei face cele poruncite”. 


Răspuns-a sfîntul mucenic: "Dacă nu voieşti să cunoşti pe Dumnezeul Cel adevărat, pe 
Care toţi Îl vor vedea cu ochii cei sufleteşti, apoi tu ucide şi înjunghie trupurile omeneşti, taie- 
le în bucăţi mici pentru zeii tăi, căci eu jertfesc Dumnezeului meu jertfă de laudă. Pe noi ne 
numești nebuni, dar ştim pe Unul adevăratul Dumnezeu Cel viu; dar oare nu ești tu nebun că 
aduci jertfe celor morți? Nu eşti tu nebun că te închini pietrelor celor nesimţitoare? Dacă piatra 
căreia te închini ca unui dumnezeu este lucru bun, atunci pentru ce o ciopleşti şi o împarți? 
Pentru ce, împărțind-o în multe bucăţi, alegi o bucată făcută cu asemănare omenească și o 
numești dumnezeu și îi aduci jertfe, iar celelalte bucăţi rămase le pui la vreo zidire proastă sau 
în noroi, călcîndu-le în picioare? Tot astfel faci şi cu lemnul. Tăindu-l, scoţi o bucată din care 
ciopleşti un idol şi căruia te închini, iar bucata rămasă o pui la alt lucru mai prost, sau o bagi în 
foc. 


Deci, dacă piatra sau lemnul îți este dumnezeu, apoi se cade să-l cinsteşti ca pe un 
dumnezeu. lar dacă nici lemnul nici piatra nu este dumnezeu, atunci de ce, de la lemnul cel 
putred şi de la piatra cea nesimţitoare, ceri sănătate și mîntuire? Dacă vei numi fierul dumnezeu, 
apoi Şi el este supus la puterea focului, se face moale şi se bate cu ciocanul. Se cade oare a bate 
pe Dumnezeu cu ciocanul? Dar dacă şi focul îl vei numi dumnezeu? Atunci şi el este puternic, 
atît cît are ceva să ardă, iar dacă nu vei pune lemne pe el, îşi slăbeşte puterea. EI se poate stinge 
şi cu apă, deci cum poate să fie Dumnezeu niște materii ca acestea care se micşorează una pe 
alta?" 


Nesuferind ighemonul să audă unele vorbe ca acestea, a poruncit unui slujitor, cu 
numele Arhelau, ca să lovească pe mucenic cu sabia peste grumaji. Deci, sfîntul îndată şi-a 
plecat grumazii sub sabie, fiind gata a muri pentru Domnul. Arhelau a ridicat sabia cu amîndouă 
mîinile şi, cînd a vrut să lovească cu putere în grumaji, îndată i-au slăbit mîinile şi trupul și, 
căzînd la pămînt, a murit. Văzînd ighemonul aceasta, s-a înspăimîntat şi a poruncit să lege pe 
mucenic cu lanţuri de fier şi să-l ducă în temniță. 


În ziua a şasea ighemonul, scoțîndu-l la judecată, a poruncit să-l bată cu vine de bou și 
să-l împungă cu țăpușe de fier înroşite, iar rănile să le ardă şi să le frece cu oţet şi cu sare. După 
aceea a adus un jertfelnic de aramă pe care erau mulți cărbuni aprinşi. Deci, punînd în mîna 
dreaptă tămiîie, a poruncit sfîntului să o întindă pe acei cărbuni aprinși, socotind că, nesuferind 
arderea focului, îşi va întoarce mîna și astfel tămiia va cădea în foc, ca să zică că a adus jertfă 
zeilor. Astfel, sfîntul a ţinut mîna două ceasuri deasupra focului, iar el, avînd mintea adîncită la 
Dumnezeu, nu băga de seamă la mîna ce ardea și la jertfelnicul cel învăpăiat. Deci, toți cei ce 
priveau la aceea se minunau și preamăreau pe Hristos. Ighemonul și diavolul, stăpînul său, s- 
au umplut de rușine, iar sfîntul, ridicînd ochii spre cer, a grăit: Ținutu-m-ai de mîna dreaptă și 
în sfatul Tău m-ai povăţuit. Dreapta Ta, Doamne, s-a preamărit întru tărie şi a sfărimat pe 
vrăjmași. Dreapta Domnului a făcut putere şi tot ea m-a înălțat. 


După aceea, ighemonul a poruncit să-i lege mîinile mucenicului şi să-l spînzure spre 
muncire şi să lege de picioarele lui două pietre grele. Astfel a stat spînzurat sfîntul multă vreme, 
întinzîndu-se de greutatea pietrelor atît de mult, încît oasele lui ieşeau de la loc. Luîndu-l de la 
chinuri şi dezlegîndu-i pietrele, ighemonul a poruncit să arunce pe răbdătorul de chinuri într-un 
cuptor aprins. lar Sfîntul Procopie, intrînd în cuptor, s-a îngrădit cu semnul Sfintei Cruci şi a 
făcut rugăciune către Dumnezeu. Atunci îndată a ieșit o flacără din cuptor și a ars pe toți păgînii 
ce erau împrejur, iar sfîntul a rămas fără vătămare, deoarece focul se schimbase în răcoare. De 
această preamărită minune s-au mirat şi s-au înspăimîntat toţi şi chiar ighemonul a fugit în divan 
de frică. Unii din cetățeni strigau la ighemon: "Pierde îndată pe vrăjmaşul acesta, că de nu te 


vei grăbi, el va pierde toată cetatea cu vrăjile lui!" Atunci ighemonul a hotărît asupra lui judecata 
de moarte, adică să-i taie capul cu sabia. 


Scoţînd pe sfint la locul cel de moarte, el şi-a cerut timp de rugăciune. Stînd spre răsărit 
şi înălțîndu-şi mîinile şi ochii spre cer, s-a rugat pentru cetate, pentru popoare, pentru cei din 
primejdii, pentru sărmani şi pentru văduve, ca toţi să fie păziţi prin purtarea de grijă a lui 
Dumnezeu. Această rugăciune o făcea mai mult pentru ca păgîneasca necurăţie să se întoarcă 
degrabă la creştineasca şi dreapta credinţă, iar Sfinta Biserică a lui Hristos să crească, să se 
înmulțească și să strălucească pînă la sfîrşitul veacului. 


Sfirşind el rugăciunea, s-a auzit un glas din cer, prin care i se făgăduia să-i împlinească 
cele cerute, chemîndu-l în același timp la moştenirea împărăției cereşti. Atunci Sfîntul Procopie 
cu bucurie şi-a plecat sub sabie cinstitul lui cap şi, tăindu-se, şi-a pus sufletul pentru Domnul 
său, în 8 zile ale lunii lui iulie. Noaptea, venind oarecare credincioşi, au luat cinstitul lui trup şi 
învelindu-l şi ungîndu-l cu aromate şi cu giulgiu curat, l-au îngropat cu cinste la un loc vestit, 
slăvind pe Tatăl, pe Fiul și pe Sfîntul Duh, pe un Dumnezeu în Treime, Căruia se cuvine toată 
cinstea şi slava, acum şi pururea şi în vecii vecilor. Amin. 


23. SFINŢII MUCENICI EPICTET PREOTUL ȘI ASTION MONAHUL 
(8 IULIE) 


Pe timpul lui Dioclețian, păgînul împărat al Romei, era în părțile Răsăritului un oarecare 
bărbat îmbunătăţit, cu numele Epictet, care petrecea viaţa monahicească în rînduiala de preot. 
Din tinereţile sale a început a sluji lui Hristos. EI făcea multe minuni, pentru că din pricina 
curăţiei vieţii sale luase de la Dumnezeu darul de a tămădui toate bolile între oameni şi a da 
lumină celor orbi; pe cei stricaţi îi curăţea, pe cei slăbănogi îi întărea şi izgonea diavolii din 
oameni. Spre vrednica încredințare a sfinţeniei sale, să pomenim cîteva din minunile lui. 


Şezînd el în chilia sa, care era într-un loc deosebit, departe de locuinţa omenească, şi 
îndeletnicindu-se cu obișnuitele lui rugăciuni și gîndiri către Dumnezeu, un comit oarecare a 
adus la dînsul spre tămăduire pe o fiică a sa de cincisprezece ani, care era slăbănoagă de toate 
mădularele. Deci, căzînd la picioarele lui, îl ruga, zicînd: "Miluieşte-mă, omul lui Dumnezeu, 
şi nu mă izgoni din faţa ta, precum și milostivul Dumnezeu, Căruia Îi slujeşti tu, nu izgoneşte 
pe nici unul cînd vine la Dînsul! Iată, am pe această fiică, una născută, care de trei ani zace întru 
slăbănogire, avînd toate mădularele înțepenite, încît abia stă vie. Deci, cred cu neîndoire că 
Acela, Care a tămăduit pe femeia ce avea scurgerea sîngelui de doisprezece ani, Acela este 
puternic, ca şi pe fiica mea să o tămăduiască. Aceasta o va face numai cînd tu te vei ruga, 
milostivindu-te spre noi, căci și noi sîntem fii ai Bisericii lui Hristos și sîntem luminaţi prin 
Sfîntul Botez". 


Atunci Epictet, slujitorul Domnului, rugîndu-se mult lui Dumnezeu, a uns cu untdelemn 
sfințit pe fecioara cea slăbănoagă şi îndată s-a sculat sănătoasă. Deci, cu toții au mulțumit lui 
Dumnezeu. Apoi cuviosul a zis către comit: "De voieşti, iubitule, să nu fie în casa ta nici un fel 
de neputinţă, în toate Duminicile să te împărtăşeşti cu inimă curată cu toţi ai casei tale din 
dumnezeieștile Taine ale Trupului şi Sîngelui lui Hristos". Apoi, după ce i-a spus aceasta, l-a 
trimis întru ale sale cu pace. 


Altădată, a fost adus la dînsul un om îndrăcit, pe care l-a ţinut cuviosul la dînsul trei zile, 
muncind pe diavol cu rugăciunile făcute către Dumnezeu. lar diavolul striga, zicînd: "Ce nevoie 
şi ce primejdie rabd eu! Oare nu-mi era mai bine să stau în Frigia, în capiştea idolească şi acolo 
să fiu cinstit de mulțimea oamenilor în toate zilele cu jertfe şi închinăciuni? lată acum sînt 
muncit de acesta, fără de vină". Dar Sfîntul Epictet, în ziua a treia, certînd pe diavol, l-a izgonit 
din omul acela. 


Altădată, a fost adusă la sfînt o femeie bogată şi de neam bun, care era în necurăția 
elinească. Ea era oarbă de ochi şi, căutînd tămăduire de la mai mulți doctori, n-a aflat-o. Deci, 
a rugat pe omul lui Dumnezeu, ca numai mîna dreaptă să-și pună pe ochii ei orbiţi, pentru că 
auzise de la mulţi că multe minuni se fac prin cinstitele lui miini şi se dă bolnavilor tămăduiri. 
Sfîntul, văzîndu-i rugăciunea ei că este făcută cu toată credinţa, şi-a pus mîna dreaptă pe ochii 
ei, chemînd numele lui lisus Hristos, şi îndată femeia aceea a văzut cu amîndoi ochii. Deci, 
striga, zicînd: "Slavă, Ție, Dumnezeul creştinilor!" De atunci, femeia aceea împreună cu toată 
casa sa, a crezut în Dumnezeul creştinilor. De vreme ce este mult a povesti cu de-amănuntul 
toate minunile acestui plăcut al lui Dumnezeu, cred că sînt destule aceste puţine ce s-au zis pînă 
acum, spre arătarea sfinţeniei lui; deci, să ne întoarcem către povestirea de față. 


Un copil tînăr, cu numele Astion, din cetatea ce era în apropiere, fiul unui om puternic 
şi bogat, fiind în vîrstă de optsprezece ani şi petrecînd în rătăcirea închinării la idoli, a ieşit cu 
cei de o seamă cu el la obişnuitele plimbări tinereşti. Trecînd el - după a lui Dumnezeu purtare 
de grijă - prim preajma locului unde era chilia slujitorului lui Dumnezeu, a voit să ştie cine 
locuiește într-însa, acolo, departe de oameni. Deci, intrînd înăuntru, a văzut pe un bărbat cinstit 
la chip. Acela, primindu-l cu dragoste, a început a-l întreba, zicînd: "De unde eşti, fiule, și cine 
sînt părinții tăi?" Tînărul a răspuns: "Tatăl meu este mai-marele cetății, maica mea este fiica 
senatorului Iulian, iar eu sînt fiul lor, unul născut. Ei se uită la mine ca la un mărgăritar scump”. 


Atunci sfîntul a zis: "Bine ai zis, fiule, că părinții tăi se uită la tine ca la un mărgăritar. 
E1 se uită numai, dar nu te au, pentru că fericitul tău suflet este mai scump decît tot mărgăritarul 
şi mai iubit lui Hristos, Mîntuitorul nostru, Care, precum văd, l-a ales Lui spre a Sa trebuință. 
De aceea, ascultă-mă pe mine şi leapădă toate deşertăciunile lumii acesteia trecătoare şi 


vremelnice, ca să cîştigi cu toţi sfinții, în veacul ce are să fie, veşnicile bunătăți cele nevăzute. 
Toate acestea, cîte se văd în lume, sînt trecătoare şi degrab pieritoare, iar acelea ce le-a gătit 
Dumnezeu, celor ce-L iubesc şi-L slujesc, acelea sînt veşnice, precum şi Dumnezeu singur este 
veşnic. Aurul şi argintul care se vede nu este adevărat, ci numai o amăgire vremelnică a 
oamenilor. Deci, eu îţi voi spune în ce chip se cîştigă aurul cel adevărat, din ceea ce se scrie în 
cărțile noastre creştineşti. 


Eu te sfătuiesc să-ți cumperi de la mine aur lămurit prin foc, ca să te îmbogăţeşti și să te 
îmbraci în haină albă, ca să nu se arate ruşinea goliciunii tale. Aurul cel lămurit este Hristos 
Domnul nostru, Care cu dragoste dumnezeiască învăpăiază inimile omenești. Deci tu, fiule, de 
vei voi să-L ai în inima ta, îndată ţi se vor găti bogăţiile cereşti şi te vei îmbrăca în haine albe 
care sînt: credinţa, nădejdea și dragostea. În acestea îmbrăcîndu-te ca şi cu nişte platoșe, nu 
numai că vei fi mai presus decît lumea cea văzută, dar şi pe diavolul, pe care voi toți îl cinstiți 
ca pe un Dumnezeu, şi pe acela îl vei birui. 


Pe lîngă aceasta, să mai ştii, iubitule, că tatăl tău care te-a născut după trup, nu-ţi este 
tată adevărat, fiindcă te-a născut cu trup stricăcios care moare, ci atotputernicul Dumnezeu este 
Tatăl tău cel adevărat; deoarece, zidind sufletul tău cel fără de moarte, l-a luat din trupul tău cel 
zămislit din porunca Lui. Deci, altul este tatăl tău cel văzut și altul cel nevăzut. Tatăl cel văzut 
este muritor şi vremelnic, aflîndu-se sub primejdii şi pătimiri, neputînd nimic; iar Tatăl cel 
nevăzut este fără de moarte, veşnic, nefiind supus sub nici o pătimire, atotputernic şi atotțiitor. 


Acela a zis şi te-a zidit în pîntecele maicii tale. Acela a poruncit şi ai ieşit din pîntecele 
maicii tale. Cu voia Lui ai ajuns într-această vîrstă tînără. Dacă fiii sînt datori să cinstească pe 
tatăl cel trupesc, cu atît mai vîrtos se cuvine să cinstească pe Acela, Care ne-a zidit pe noi după 
chipul şi asemănarea Sa, pe Acela care ne-a dat minte şi înțelegere şi ne-a pus să stăpînim peste 
lucrurile făcute de EI; căci noi fiind robii Lui, ne-a împărtășit cu darul Său ca să fim fu, fraţi şi 
prieteni. Deci, pe adevăratul Părintele nostru, Care ne-a dat atîtea bunătăţi, sîntem datori a-L 
cunoaşte, a-L iubi, a-L cinsti şi a ne închina Lui întotdeauna. 


Asemenea și maica noastră cea adevărată, nu este aceea care ne naște trupeşte în lumea 
aceasta, ci cea care ne naşte duhovniceşte în viaţa cea veşnică. Aceea care este logodită cu 
Mîntuitorul nostru, cinstită de îngeri, înfrumuseţată de prooroci, preamărită de Apostoli, înălțată 
de mucenici şi de mărturisitori şi căreia Domnul nostru lisus Hristos 1-a pregătit cămara cea 
cerească. 


Aceea se numește de oameni Sfînta Maică Biserica, al cărei glas este ca glasul turturelei 
care se îngrijeşte pentru puii săi; din ale cărei buze izvorăște mirul învățăturilor apostoleşti; din 
al cărei ochi iese credinţa cea adevărată şi nădejdea cea fără de îndoială spre Dumnezeu; din 
ale cărei mîini pică smirna facerilor de bine şi din al cărei piept ies cele două Legi: cea veche, 
propovăduită de prooroci, şi cea nouă, propovăduită de Apostoli. Ea, prin Sfîntul Botez, naşte 
spre nemurire pe fiii săi. Deci, apropie-te o, fiule, să sugi lapte de la pieptul maicii tale cea 
adevărată. Și, ascultînd sfatul meu, treci cu vederea bogăţiile cele vremelnice ale părinților tăi, 
ca să te învrednicești a fi moștenitor al vistieriilor veşnice, care s-au pregătit fiilor lui 
Dumnezeu. 


Ascultă pe Tatăl tău cel adevărat, care grăiește prin mine către tine acestea: "leşi din 
pămîntul tău, din neamul tău şi din casa părinților tăi, şi mergi în pămîntul pe care ţi-l voi arăta, 
în pămîntul care izvorăşte miere şi lapte; adică învăţăturile proorocilor, ale Apostolilor şi ale 
Sfinţilor Părinţi”. Deci, cînd vei împlini toate cele poruncite ţie, atunci se va da ție moştenirea 


Raiului. Se vor deschide ţie vistieriile cerului. Se va da ţie slava împărăției celei de sus, unde 
vei vedea rînduielile îngereșşti şi cetele tuturor sfinților. Acolo te vei sălăşlui cu aceia, ca un 
adevărat frate şi vei fi părtaş lui Dumnezeu ca un fiu”. 


Tînărul, pricepînd şi ascultînd toate cuvintele cele insuflate de Duhul Sfînt, ale omului 
lui Dumnezeu, şi crezînd adevărate cuvintele aceluia, s-a umilit cu inima; însă nu îndrăznea să- 
i grăiască ceva într-acea zi, temîndu-se de tinerii care erau cu dînsul să nu-l spună la părinții 
săi. Deci, închinîndu-se acelui cinstit bărbat, s-a dus. 


A doua zi, foarte de dimineaţă, tînărul Astion s-a dus singur la Cuviosul Epictet, 
întocmai ca o albină înţeleaptă, ca să adune degrabă în acel loc mierea cea dulce. Intrînd în 
chilie la preotul Domnului, i-a dat o închinăciune ca aceasta: "Bucură-te, apostolul lui Hristos, 
slujitorul Legii celei noi!" Sfîntul i-a răspuns: "Bucu-ră-te şi tu, tinere, cel preafrumos, pe care 
te văd că porţi haină mucenicească și ai pe cap cunună din pietre scumpe". Deci, şezînd, au 
început a vorbi. Starețul i-a zis: "Fiule, sămînţa Domnului, pe care cu darul lui Dumnezeu am 
semănat-o ieri în inima ta, a răsărit oare şi voieşte să aducă rod? Sau petreci încă în întunericul 
necredinţei?" 


Astion a zis: "O, sfinte părinte, ţi-am spus ieri că sînt unul născut la părinţii mei şi foarte 
iubit lor. Mă tem a le pricinui lor această grea mîhnire, deoarece, cînd voi primi credința 
creştinească la arătare, ei, din întristarea cea fără de măsură, sau se vor arunca în mare, sau îşi 
vor pierde mintea, sau singuri îşi vor aduce moartea într-un fel. Astfel că, de unde eu mă 
nădăjduiesc de mîntuire, să nu fiu pricinuitorul morții părinților mei. Deci, de vei voi să primești 
sfatul meu, fă-mă pe mine creștin în taină, şi povăţuieşte-mă cum mă voi pregăti spre Botez. 
După ce vei săvîrși asupra mea toate după rînduiala creștinească, atunci te rog să-mi faci mie 
această dragoste: să mă iei cu tine şi să mergem spre o ţară îndepărtată, unde te va povăţui 
Dumnezeu, ca să nu vadă ochii mei lacrimile părinţilor. Să nu se vatăme conștiința mea, pentru 
mîhnirea şi dragostea lor şi acestea să nu fie împiedicarea mîntuirii mele”. 


Sfîntul stareţ, ascultînd cuvintele acestea ale tînărului, s-a bucurat cu duhul şi i-a 
poruncit ca în toate zilele să postească şi să se ferească de spurcăciunile cele jertfite idolilor. Să 
se roage adevăratului Dumnezeu, Domnului Hristos, Mîntuitorul lumii. Deci, tînărul Astion 
făcea acestea cu osîrdie, iar în ascuns de casnicii săi, mergea la stareț şi învăţa de la dînsul sfînta 
credinţă. După ce a înţeles bine toate cele despre Hristos și a crezut în EI fără de îndoială, atunci 
sfîntul stareţ l-a botezat. Deci, nu după multe zile, au ieşit amîndoi noaptea de acolo şi Astion 
a luat puțin argint, atât cît să le ajungă pe cale. Ducîndu-se ei la malul mării, au găsit o corabie 
plecînd spre părțile sciților și, intrînd într-însa, au călătorit multe zile. Apoi au ajuns la o cetate 
ce se numea Almirida, care era la hotarele sciților, lîngă fluviul ce se numeşte Dunărea. Nu 
departe de acea cetate, au găsit un loc deosebit, plăcut spre petrecere şi s-au sălășluit acolo, 
zidindu-şi o chilie mică. 


După plecarea lui Astion din casa sa, părinții, nevăzînd pe iubitul lor fiu, au început a-l 
căuta pretutindeni şi, negăsindu-l, făceau mare plîngere și tînguire, chemînd în zadar numele 
fiului lor. Tatăl striga, zicînd: "Astioane, preadulcele meu fiu, unde ești acum? Astioane, 
preaiubitul meu fiu, unul născut, ce ţi s-a întîmplat? Oare vreo fiară te-a mîncat sau adîncurile 
apelor te-au primit? O, toiag al bătrîneţilor mele și lumina ochilor mei, unde te voi mai căuta 
de acum, nu ştiu! În ce ţară voi trimite slugile mele pentru tine, nu mă pricep!" 


Asemenea şi maica sa, rupîndu-și hainele de pe sine şi bătîndu-se cu mîinile peste piept, 
se tînguia, zicînd: "Astioane, cine te-a despărțit de mine, dulcele meu fiu? Socotesc că 


Dumnezeul creștinilor, trimiţînd pe unul din ai săi, a întors inima ta, înșelîndu-te şi te-a luat de 
la noi. Vai mie, ticăloasa! Vai mie cea plină de amărăciune şi fără de sfîrșit. Toate durerile şi 
ostenelile mele, ce le-am suferit cu nașterea şi creşterea ta, mi-au fost în zadar. Rodul pîntecelui 
meu s-a uscat, pierindu-mi nădejdea şi slava şi şed ca o cetate pustie. Pînă acum am fost mamă, 
iar de acum nu mai sînt, fiind hpsită de unicul meu fiu iubit!" Astfel se tînguiau părinţii în toate 
zilele cu nemîngiiere. 


Petrecînd lîngă cetatea Almiridei, robi lui Hristos, Epictet şi Astion, duceau viață 
monahicească, luptîndu-se cu nevoinţele pustnicești. Dar fapta cea bună şi sfințenia lor nu s-a 
tăinuit, deoarece prin mîinile sfîntului preot Epictet se făceau multe tămăduiri, încît poporul a 
început a veni la el. Într-una din zile, o femeie vestită a adus pe fiul său, care era cam la 
cinsprezece ani, mut, surd şi uscat şi, punîndu-l lîngă picioarele sfîntului stareţ, a început a zice 
către el: "De unde ai venit aici, nu știu; însă cred că, dacă vei voi, poţi să tămăduieşti pe fiul 
meu. Văd că chipul tău te arată, că eşti ucenicul Domnului Hristos, de Care am auzit multe şi 
preaslăvite minuni. Deci, dacă eşti ucenic al Aceluia, ajută-ne nouă, învaţă-ne să-L cunoaştem 
şi să fim şi noi robii Lui”. 


Sfîntul a zis către ea: "O, femeie, dacă crezi din toată inima că Unul este adevăratul 
Dumnezeu, Cel ce a zidit cerul și pămîntul şi toate cele văzute de noi, îţi va fi ţie ceea ce doreşti”. 
Zicînd acestea, el a poruncit să ridice pe copil de la pămînt, şi scuipînd de trei ori în gura lui 
cea amuţită, l-a întrebat: "Spune, fiule, în care Dumnezeu se cuvine să credem? În idolii cei 
făcuți de oameni, sau în lisus Hristos, Cel răstignit, care acum te vindecă pe tine?" lar copilul a 
strigat cu glas mare: "O, cinstite părinte, se cade să credem în lisus Hristos, Cel ce întotdeauna 
arată oamenilor atîtea faceri de bine!" Văzînd oamenii din Almirida o minune ca aceasta, au 
preamărit pe Dumnezeu şi în ziua aceea, mai mult de o mie de suflete, din amîndouă laturi, au 
crezut în Hristos Mîntuitorul nostru. 


Darul lui Dumnezeu nu numai prin Sfîntul Epictet lucra minuni, ci și prin Sfîntul Astion. 
Aşadar, ieşind el la rîul Dunării ca să aducă apă, l-a întîmpinat un om îndrăcit; dar el, făcînd 
semnul Sfintei Cruci spre acel îndrăcit, îndată a fugit diavolul din el, strigînd: "O, Astioane, 
credinţa şi curăția inimii tale a luat mare putere de la Dumnezeu asupra noastră!" Astion, 
trimițîndu-se într-o vreme de către stareţ la un loc oarecare, a văzut un om pe drum pe cînd 
venea, care căzuse de pe o zidire înaltă şi zăcea la pămînt ca un mort, iar părinţii lui se tînguiau 
pentru el. Fericitul Astion, milostivindu-se spre el, s-a rugat în sine, zicînd: "Doamne, lisuse 
Hristoase, precum ai întors la viață de la porţile morţii pe Evtih cel căzut Jos de la etaj, prin 
Apostolul Tău Pavel, asemenea și pe Enea l-ai ridicat din slăbănogirea cea de opt ani, prin 
Apostolul Petru, şi tot prin acel sfînt ai făcut să umble omul cel era olog din pîntecele maicii 
sale, întărindu-i pulpele şi gleznele, aşa şi pe acest om ridică-l și fă-l viu și sănătos, prin mine, 
nevrednicul Tău rob!" 


Rugîndu-se astfel, s-a apropiat de cel ce zăcea, zicînd cuvîntul Apostolului Petru: În 
numele lui lisus Hristos Nazarineanul, scoală-te şi umblă! Deci, apucîndu-l cu mîna dreaptă, l- 
a ridicat viu şi sănătos și, după aceea, el a mers împreună cu părinții lui în chilia fraților, strigînd: 
"Unul este Dumnezeul lui Epictet și al lui Astion! Cu adevărat Dumnezeul creştinilor este Unul 
Dumnezeu și nu mă voi duce de aici, pînă ce într-această zi nu ne veți face creștini pe mine şi 
pe părinții mei!" lar Epictet, preotul Domnului, chemîndu-i şi învățîndu-i, le-a poruncit să 
postească şi să se pregătească de primirea darului cel sfînt; iar după cîteva zile i-a luminat pe ei 
cu Sfîntul Botez. 


Diavolul, văzîndu-se rușinat, nu numai de stareţ, dar şi de tînărul Astion, s-a lipsit de 
dobînda sa din sufletele omenești şi se rupea de zavistie. Deci, s-a înarmat asupra lor cu toate 
meșteșu-girile sale, dar nimic nu sporea. Diavolul a gătit asupra tînărului, o vreme prielnică în 
chipul acesta. leşind într-o zi Astion la rîu ca să ia apă fără binecuvîntarea starețului şi văzîndu- 
| vrăjmaşul neîngrădit cu binecuvîntarea starețului, îndată - prin voinţa lui Dumnezeu - a năvălit 
asupra lui cu niște gînduri spurcate şi a tulburat sufletul tînărului. Întorcîndu-se Astion în chilia 
sa se ruşina să-și mărturisească părintelui său gîndurile acelea care l-au biruit; luptîndu-se cu 
ele trei zile, postea şi se ruga cu lacrimi. EI își obosea trupul cu osteneli, însă nicidecum nu se 
depărtau de la el gîndurile necurate, prin care, ca nişte săgeți nevăzute, vrăjmașul îl rănea pe el. 


Văzînd stareţul pe ucenic tulburat şi mîhnit, a zis către el: "Ce este aceasta, fiule, că te 
văd tulburat? Această mîhnire pe care o văd la tine, nu este mîhnirea sfinților care se îngrijesc 
de mîntuirea lor, ci arată pe faţă duhovniceasca întristare. Eu cred că mîhnirea ta este ruptură 
de moarte, precum şi mîhnirea care a ucis pe Ahitofel, sfetnicul lui Avesalom, și care a pierdut 
pe luda, vînzătorul lui Hristos". Atunci Astion a început a mărturisi, zicînd: "Părinte, mai înainte 
de aceste trei zile, vorbeai cu nişte cinstiți bărbaţi despre tainele cereşti şi eu aveam nevoie să 
ies la apă. Deci, m-am ruşinat a cere binecuvîntarea ta înaintea acelor bărbaţi, căci n-am vrut 
prin aceasta să vă tai vorba voastră. Deci, neștiind tu, am ieșit la apă fără binecuvîntarea ta. Însă 
în cale a năvălit spre mine un nor întunecat de gînduri spurcate. lată, acum au trecut trei zile de 
cînd mă lupt cu ele şi nu pot să le gonesc și pentru aceasta sînt supărat". 


Sfîntul stareţ, căutînd cu groază la dînsul, a zis: "Pentru ce ai ieşit afară din ușa chiliei 
fără porunca mea? Pentru ce te-ai dus la rîu fără binecuvîntarea preotului lui Hristos? Nu ştii 
oare că binecuvîntarea celui mai mare este zid nesurpat pentru cei tineri, că este paloş tare şi 
armă nebiruită asupra diavolului?" Zicînd acestea, i-a poruncit să se întindă la rugăciune pe 
pămînt în chipul Sfintei Cruci şi s-a întins şi stareţul. Și astfel s-au rugat amîndoi împreună lui 
Dumnezeu. Sculîndu-se ei de la pămînt, după multă rugăciune, fericitul Astion a văzut un copil 
negru cu o lumînare aprinsă, fugind de la dînsul şi zicîndu-i: "Mărturisirea ta, Astioane, a 
sfărîmat astăzi puterile mele cele mari; iar rugăciunea voastră m-a lăsat fără arme". 


Acei cuvioși părinţi au vieţuit astfel acolo şi au întors multe suflete omenești de la 
înşelăciunea idolească la Hristos Dumnezeu. Un om oarecare, slujitor de idoli, s-a dus în cetatea 
Almiridei, la domnul acelei ţări, care se numea Latronian, şi i-a spus că cei doi sfinți sînt 
fermecători şi înşală pe mulți cu vrăjile lor, întorcîndu-i de la aducerea de jertfe zeilor. Mai- 
marele cetăţii a poruncit să-i prindă îndată şi să-i arunce în temniță. Deci sfinţii, fiind legaţi, se 
rugau neîncetat și cîntau Psalmii lui David, iar starețul grăia către ucenic: "Iubitul meu fiu, dacă 
ne vor scoate la cercetare şi ne vor întreba de nume, de neam şi de patrie, să nu le răspundem 
nimic altceva decît numai acestea: "Sîntem creştini. Acesta ne este numele, neamul şi patria şi 


IRI 


alt nimic nu sîntem, decît numai robi ai adevăratului Dumnezeu". 


A doua zi, mai-marele cetății a poruncit să gătească divan în mijlocul cetății, iar 
propovăduitorii să dea de veste poporului, ca să iasă la privelişte. Deci, venind pe la trei ceasuri 
din zi, a şezut la judecată şi a trimis ca să scoată pe sfinţi din temniță. Sfinţii venind înaintea 
lui, el a căutat înspre dînşii şi s-a spăimâîntat, pentru că a văzut faţa lor strălucind cu o oarecare 
lumină minunată a darului lui Dumnezeu. Sfîntul Epictet era de şaizeci de ani, înalt la stat şi cu 
barbă lungă, împodobită de cărunteţe. Asemenea, Sfîntul Astion era înalt la stat, foarte frumos 
la faţă, înflorit cu podoaba întregii înțelepciuni şi avînd vîrsta de treizeci şi cinci de ani. 


Mai-marele cetăţii, uitîndu-se spre ei, a tăcut ca la un ceas, neputînd să zică ceva; apoi, 
abia deschizîndu-şi gura, a zis: "Să ne spuneți cum vă numiţi, de ce neam sînteți şi din ce ţară 


ați venit aici”. Sfinţii au răspuns: "Sîntem creștini!" Mai-marele cetăţii a zis: "Ştiu că sînteți din 
blestemata credință creştinească, dar să ne spuneţi neamul şi țara voastră". Sfinţii au răspuns: 
"Sîntem creştini, ştim pe Unul Dumnezeu, Domnul nostru lisus Hristos şi Lui Unuia ne 
închinăm; iar de urtciunile idoleşti ne îngrețoșăm, şi ne înstrăinăm de cei ce se închină lor, 
grăind cu Psalmistul: Asemenea lor să fie cei ce îi fac pe ei și toți cei ce se nădăjduiesc spre 
dinşii!" 


Mai-marele cetăţii, auzind aceasta, s-a umplut de mînie și a poruncit să-i dezlege pe 
sfinți și să-i bată multă vreme fără milă. Ei, fiind bătuţi, grăiau: "Doamne, lisuse Hristoase, 
învățătorul nostru, voia Ta să se săvîrşească în noi!" Mai-marele cetăţii, văzîndu-i nebiruiţi, se 
aprindea mai mult de mînie și le zicea: "Unde este Hristosul vostru, pe Care îl chemaţi 
neîncetat? Să vină acum să vă ajute şi să vă scoată din mîinile mele!" Sfinţii au grăit: "Sîntem 
creștini! Fie întru noi voia Domnului nostru!" 


Atunci el, iuţindu-se şi mai mult, a poruncit să-i spînzure la muncire, să le strujească 
trupurile cu unghii de fier şi să-i ardă cu făclu aprinse. Ei strigau într-una: "Sîntem creștini! Fie 
întru noi voia Domnului nostru!" Sfinţii, fiind astfel munciţi, se sfirşea la al şaptelea ceas din 
zi. După aceea mai-marele cetăţii a poruncit să-i ia de la muncire şi să-i ducă iar în temniţă. Dar 
unul din slujitorii care îi muncea, anume Vigilantie, auzind acele cuvinte ale sfinţilor pe care le 
grăiau neîncetat cînd pătimeau şi socotind că într-însele este oarecare putere vrăjitorească care 
uşurează trupul de durere cînd este în munci, a început a le avea în mintea sa, cugetînd la ele 
ziua şi noaptea. 


După trei zile a început a striga către popor, zicînd: "Sînt creștin! Fie întru mine voia 
Domnului nostru”. Apoi, alergînd la sfinţi în temniță, a învăţat de la dînșii sfinta credinţă şi, 
după puţine zile, s-a învrednicit de Sfîntul Botez cu toată casa sa. Sfinţii, după întiia cercetare 
şi muncire, au petrecut în temniță cinci zile; apoi iar au fost scoși la judecată. Mai-marele cetăţii, 
neputînd cu nici un fel să-i înduplece la păgînătatea sa, a poruncit a-i munci din nou. Mai întîi 
le-a frecat rănile lor de mai-nainte cu oţet şi cu sare, după aceea a umplut o căldare mare cu 
smoală și fierbînd-o tare, a aruncat pe mucenici într-însa. Dar ei petreceau nevătămaţi în smoala 
cea fiartă ca într-o scăldătoare şi ziceau adeseori cuvintele lor de mai înainte: "Sîntem creştini! 
Fie întru noi voia Domnului nostru!" 


Mai-marele cetăţii se mira, văzîndu-i vii şi nevătămaţi în căldarea cea fiartă şi zicea: "O, 
cît de mare este puterea vrăjitoriei creștineşti!" Apoi a poruncit să-1 scoată din căldare şi să-i 
arunce în temniță, nelăsînd pe nimeni să se ducă la dînşii ca să le dea pîine sau apă, ca astfel să 
se topească de foame şi de sete. Sfinţii au petrecut treizeci de zile fără hrană şi fără băutură, 
hrănindu-se numai cu cuvîntul lui Dumnezeu şi întărindu-se cu darul Duhului Sfînt. 


Cînd sfinţii mucenici se cercetau şi se judecau la divanul cel din priveliște înaintea a tot 
poporul, s-a întîmplat de a venit în vremea aceea un bărbat oarecare din părțile Răsăritului, 
astfel rînduind Dumnezeu. Acel bărbat a cunoscut pe Astion, deoarece ştia bine pe părinţii lui. 
Acela, întorcîndu-se în ţara sa, s-a dus la părinţii lui Astion şi le-a spus, zicînd: "Am văzut pe 
fiul vostru în Almirida, cetatea Sciţilor, cu un oarecare stareţ, anume Epictet, suferind pătimiri 
pentru Hristos". 


Părinții, auzind aceasta, au rugat cu căldură pe acel bărbat să le spună dacă este adevărat, 
iar acela a întărit cu jurămînt cele spuse. Deci, tatăl lui Astion a zis: "Dacă mă voi învrednici să 
văd faţa iubitului meu fiu, voi face îndată toate cele ce îmi va porunci şi mă va învăța”. 
Asemenea grăia şi maica sa: "Dacă îl voi vedea în viaţa mea pe fiul meu cel dulce, toate le voi 


lăsa şi îl voi urma, chiar de-mi va porunci să fiu creştină, nu mă voi lepăda, şi cu dînsul împreună 
nu mă voi teme de munci, nici a suferi moarte pentru Hristos". Grăind astfel, şi-au încredințat 
casa şi averea lor la nişte prieteni credincioşi ai lor; iar ei au luat multe slugi şi slujnice şi s-au 
dus cu corabia în Sciţia. Însă mai înainte de a ajunge ei în cetatea Almirida, Sfinţii Mucenici 
Epictet şi Astion şi-au săvîrşit cu bine nevoinţa pătimirii în acest chip. 


După cele treizeci de zile, în care au fost chinuiţi în temniță cu foamea şi cu setea, mai- 
marele cetăţii, scoțîndu-i iar la judecată, le-a zis: "V-am întrebat de multe ori de numele vostru, 
de neam și de patrie, dar nu mi-aţi spus adevărul. Eu socotesc că nu sînteţi altceva decît niște 
diavoli în trup, de vreme ce numai aceia sînt fără nume și fără neam, de aceea vă numesc cu un 
nume ca acesta. Deci spuneţi-mi, o, diavoli întrupați, veți aduce jertfe zeilor noştri sau nu? Dacă 
nu, atunci în această zi voi tăia capetele voastre". Sfinţii au răspuns: "Noi sîntem creştini, nu 
diavoli. În numele lui Hristos izgonim pe diavoli din trupurile omeneşti. Deci, dacă tu voieşti, 
poţi să scapi de diavolul care petrece în tine, căci noi l-am putea izgoni pe el cu puterea lui 
Hristos, Dumnezeul nostru”. 


Atunci, mîniindu-se, mai-marele cetății a poruncit să-i bată cu pietre peste gură pe sfinții 
mucenici; iar după ce i-au bătut foarte mult cu toiege, i-au osîndit pe dînșii la moarte prin tăiere 
cu sabia. Deci sfinții, fiind scoși afară din cetate la locul de tăiere, au cerut de la ucigașii lor să 
le dea voie să-și facă rugăciune. Deci, stînd cu faţa către răsărit, şi-au înălțat mîinile spre cer şi, 
înălțindu-şi mintea către Dumnezeu, s-au rugat vreme îndelungată. După aceasta, Sfîntul 
Epictet s-a rugat ca să taie mai întîi pe Astion; dar acesta a grăit către dînsul: "Părinte, mai întîi 
ție ți se cade să primești această cinste, adică să te încununezi cu muceniceasca cunună, pentru 
că tu ești preotul Domnului, părintele şi învățătorul meu, iar eu voi merge după tine!" 


Sfîntul Epictet a răspuns: "Fiule, şaptesprezece ani te-am păzit curat și fără de prihană, 
cu darul lui Hristos, şi acum să-mi pierd osteneala mea de atîţia ani şi să te las singur? Oare nu 
ştii că meșteşugirile vrăjmaşului sînt subțiri şi greu de cunoscut? Deci, mă tem, ca nu cumva, 
fiind tînăr şi văzînd moartea mea, te vei teme şi vei fi vrăjmașului de batjocură. Nu aşa, fiule, 
ci eu să fiu ca Avraam, care a adus spre jertfă lui Dumnezeu pe Isaac, iar tu să mergi mai înainte 
de mine, ca tu să primeşti întîi cununa pătimirii; şi cred că Sfintul Mihail cu îngerii, Abel cu 
proorocii, Petru cu apostolii, Daniil cu mărturisitorii, au ieşit întru întîmpinarea ta și aşteaptă să 
te primească, ca apoi, cu cîntări dănţuitoare, să te ducă la scaunul lui Hristos, Mîntuitorul 
nostru”. 


Sfîntul Astion a răspuns: "Fie voia Domnului și a ta, sfinte părinte!" Deci, îngrădindu- 
se cu semnul Sfintei Cruci, a zis: "Tu eşti apărătorul meu, Doamne, în mîinile Tale îmi dau 
duhul meu!" Apoi, plecîndu-și capul sub sabie, s-a sfîrșit. Sfîntul Epictet, căzînd peste trupul 
ucenicului său, ruga pe ucigașii săi, ca tot aşa să-l ucidă şi pe el. Deci, lovindu-l cu sabia, a fost 
tăiat pentru Hristos. Apoi toți cei ce erau acolo, păgîni și creștini, privind spre cinstitele lor 
trupuri, le-au văzut strălucind ca nişte raze de soare, şi o bună mireasmă umplea locul acela. 


După ce s-a făcut noapte, Vigilantie, cel mai sus pomenit, împreună cu toți casnicii lui 
şi cu ceilalți creştini, s-au dus și au luat în taină trupurile mucenicilor; şi, învelindu-le în pînze 
curate, unse cu aromate, le-au îngropat cu cinste la un loc deosebit. Tot în aceeaşi noapte a căzut 
asupra lui Latronian, mai-marele cetăţii, un diavol cumplit; căci, sculîndu-se dimineaţa şi voind 
ca de obicei să meargă la divan, a început a vorbi cu necuviință ca un nebun. Apoi, apucînd o 
sabie, s-a repezit la cei care erau cu dînsul şi a început a-i lovi. Dar aceia, văzîndu-l pe el 
îndrăcit, l-au prins şi smulgîndu-i sabia din mîini l-au bătut. Deci, legîndu-i mîinile și picioarele, 


l-au închis într-o casă mică, unde după două zile şi-a lepădat sufletul său cel rău, fiind sugrumat 
de diavol. 


După sfîrşitul sfinţilor mucenici, părinţii lui Astion, mergînd cu corabia pe apă, s-au 
apropiat de cetatea Almirida, iar Sfîntul Astion s-a arătat lui Vigilantie, zicîndu-i: "Tatăl meu 
şi maica mea vor veni aici ca să mă caute. Deci fă bine, frate, de ieşi la mal şi-i primeşte pe ei 
în casa ta. Odihneşte-i și să-i mîngiîi, deoarece pentru mine s-au întristat şi obosit. Să-i înveți să 
cunoască mîntuitoarea credință și să le spui măririle lui Dumnezeu". Deci, Vigilantie, mergînd 
îndată la mal, a văzut o corabie venind, din care ieşind părinţii lui Astion, întrebau pe oamenii 
care se întîmplau acolo, dacă n-au văzut pe un om tînăr cu numele Astion. Vigilantie, 
apropiindu-se de dînșii, le-a zis: "L-am văzut și l-am cunoscut pe el. Deci veniți mai întîi să vă 
odihniţi în casa mea, apoi vă voi spune despre dînsul"”. Atunci ei, bucurîndu-se foarte mult, au 
mers la dînsul și s-au odihnit. 


După aceasta, rugînd ei pe Vigilantie să le spună despre fiul lor, acela le-a spus acestea: 
"Nu este mult de cînd Astion a fost în cetatea aceasta; însă, mai înainte cu cîteva zile, s-a dus 
de aici cu un stareţ cinstit, într-o ţară depărtată, fiind chemat cu cinste de Împăratul cel slăvit ca 
să împărăţească cu Dînsul în negrăita slavă". Apoi, Vigilantie le-a spus despre cealaltă viață 
veşnică, despre sălăşluirile raiului și împărăţia cerului, despre Hristos Domnul şi Împăratul cel 
fără de moarte, despre îngeri şi despre toate cetele sfinților, care împreună viețuiesc cu Hristos 
şi întru care este numărat și fiul lor, Astion. 


Auzind părinţii lui cuvintele acestea pe care niciodată nu le auziseră, s-au minunat, s-au 
umilit şi au simţit în inimile lor o oarecare bucurie duhovnicească; dar mai cu dinadinsul 
întrebau cum s-a dus iubitul lor fiu acolo. Vigilantie, luîndu-i pe dînşii, i-a dus mai întîi în chilia 
sfinţilor mucenici, unde le-a arătat o Sfîntă Cruce şi o carte a Evangheliei, care rămăsese de la 
dînșii. Deci, vorbind mult cu dînșii din Evanghelie, i-a făcut să creadă în Hristos. Atunci le-a 
spus lor despre pătimirea Sfinților Mucenici Epictet şi Astion şi cum şi-au dat sufletele lor 
pentru Hristos. Apoi i-a dus pe ei la locurile unde erau îngropate trupurile sfinților. Plîngînd ei 
acolo din destul, Vigilantie le-a poruncit ca de cu seară să stea la rugăciune şi să se roage cu 
dinadinsul toată noaptea lui Hristos Dumnezeu. 


Trecînd miezul nopţii şi începînd a răsări luceafărul, deodată a strălucit peste ei o lumină 
ca un fulger şi o mireasmă minunată mirosea. Deci au văzut pe sfinții mucenici stînd înaintea 
lor într-o podoabă negrăită. Atunci Sfîntul Astion cuprinzînd pe maica sa cu dragoste şi 
sărutînd-o pe dînsa i-a zis: "Bine ai venit aici, Marchelino, ucenică a lui Hristos şi maica mea!" 
Asemenea şi Sfîntul Epictet, cuprinzînd capul tatălui lui Astion, l-a sărutat, zicîndu-i: "lubite 
frate Alexandre, bucură-te întru Domnul că te-ai învrednicit a te ridica în numărul credincioşilor 
şi te-ai arătat vrednic de fericirea cea veşnică”. După aceasta amîndoi au zis lui Vigilantie: 
"Bucură-te şi tu, iubite frate, căci cu tine s-a împlinit Scriptura care zice: "De va întoarce cineva 
pe cel păcătos din rătăcirea lui, va mîntui suflet din moarte şi va acoperi mulțime de păcate”. 
Apoi, au mai vorbit cu dînşii din destul şi alte cuvinte mîngiietoare şi pline de dulceaţă 
duhovnicească; iar după un ceas s-au făcut nevăzuți. 


Ei, din vedenia aceea şi din vorbirea cea dulce cu sfinţii, de ce fel de bucurie s-au umplut, 
nu este cu putință a spune. Deci, şi-au vărsat inimile lor în rugăciune şi mulțumire înaintea lui 
Dumnezeu, că s-au învrednicit a vedea în slava cerească pe iubitul lor fiu pe care îl căutau de 
atîta vreme îndelungată cu durere în inimă. 


Într-acea vreme, în ţara sciţilor era un episcop creştin, cu numele Evanghel. Acela, deși 
se ascundea în vremea prigonirii, însă înştiinţindu-se de moartea mai marelui Latronian, a mers 
fără de frică în cetatea Almiridei, cercetînd şi întărind pe credincioşi. Vigilantie s-a dus la acest 
arhiereu cu părinţii lui Astion şi i-a spus cu de-amănuntul toate cele despre dînşii, cum şi despre 
sfinţii mucenici. Episcopul, fericind pe sfinţii mucenici, a primit cu bucurie pe părinții lui 
Astion, care se întorseseră la Hristos şi i-a botezat în numele Tatălui și al Fiului şi al Sfîntului 
Duh. 


După aceasta, Alexandru și Marchelina, petrecînd multe zile în postire şi în rugăciuni 
lîngă mormîntul mucenicilor, s-au întors la ale lor. Deci, vînzînd averile cele multe pe care le 
aveau, le-au împărțit săracilor, oprind puţin pentru hrană. Astfel au viețuit cu dumnezeiască 
plăcere, pînă la sfîrşitul lor. 


Sfinţii Cuvioşi Mucenici, Epictet Preotul și Astion Monahul, cu cununa mucenicească 
s-au preamărit în ceruri, iar Alexandru cu Marchelina, trecînd de la cele pămînteşti, s-au 
învrednicit în partea sfinților cu darul Domnului nostru lisus Hristos, Căruia împreună cu Tatăl 
şi cu Sfîntul Duh, 1 se cuvine cinstea, slava şi închinăciunea, acum şi pururea şi în vecii vecilor. 
Amin. 


24. SFÎNTUL ŞI DREPTUL PROCOPIE, FĂCĂTORUL DE MINUNI DIN 
USTIOG 


(8 IULIE) 


Fericitul Procopie se trăgea cu neamul din nemți. Deci, fiind neguţător bogat, a venit cu 
multă marfă în marea cetate Novgorod. Văzînd el toată rînduiala Bisericii Răsăritului şi 
cunoscînd că credința ortodoxă este bună, a iubit-o foarte mult, dorind să se povăţuiască de la 
dînsa desăvîrşit şi să o primească pe ea. Deci, căuta un bărbat insuflat de Dumnezeu, de la care 
s-ar fi învăţat şi luminat. Auzind de cuviosul părinte Varlaam, care nu departe de Hotin ridicase 
o mînăstire, că este bărbat iscusit şi plin de duhovniceasca înţelepciune, a mers la dînsul şi, 
învățîndu-se din destul dreapta credinţă, a primit Sfîntul Botez. 


Apoi şi-a împărțit toată averea săracilor, dînd şi mînăstirii aceleia o parte oarecare, şi 
astfel s-a făcut singur sărac de bună voie pentru dragostea lui Hristos. EI a trecut cu vederea nu 
numai lumea cu poftele ei, ci şi pe dînsul, pentru că a lepădat viaţa nebunească, făcîndu-se 
înaintea oamenilor ca un om fără de minte şi nepriceput, avînd mintea sa adîncită către 
Dumnezeu. Acei care îl știau pe el, văzîndu-i viaţa, au început a-l ferici, zicînd: "Acest om este 
mare înaintea lui Dumnezeu, deoarece venind aici din alte părți şi fiind de altă credinţă, s-a 
întors la dreapta credință și multa lui avere a împărțit-o săracilor şi singur, iubind sărăcia, s-a 
făcut nebun pentru Hristos". 


Auzind fericitul Procopie de multe ori nişte cuvinte ca acestea, s-a mîhnit foarte mult şi, 
nesuferind să fie lăudat de oameni, a plecat de acolo în părțile Răsăritului, luînd multe supărări 
de la cei neînţelegători. Deci, venind în cetatea Ustiog, a viețuit într-însa. Apoi, umblînd ziua 
prin cetate, se prefăcea a fi nebun, pentru care era batjocorit de mulți și chinuit cu bătăi, mai 
ales de copiii cei nepricepuţi. Noaptea, mergînd el la biserici, se ruga Domnului cu lacrimi 
pentru cetate, pentru oameni şi pentru slujitorii săi, zicînd: "Doamne, nu le socoti lor păcatul 
acesta". Cînd avea nevoie să se odihnească de osteneală, se arunca pe gunoaie şi murdării, iar 
iarna pătimea de ger și de zăpadă, într-o haină groasă şi ruptă, fiind jumătate gol. Vara răbda 
zăduful şi arşița soarelui şi primea hrană foarte puţină de la oamenii cei temători de Dumnezeu 
şi aceasta nu în toate zilele. De la cei bogaţi niciodată nu voia să ia nimic și adeseori petrecea 
multe zile fără hrană. 


Petrecînd el o viaţă ca aceasta, s-a făcut mucenic de bună voie, chinuindu-se cu foamea 
şi cu setea. Și rătăcind, umbla gol, luînd ocări, bătăi şi batjocuri. El umbla prin ulițele cetăţii 
lipsit, necăjit şi chinuit şi nu-i era vrednică toată lumea. Haina ruptă ce o avea o purta aruncată 
pe umăr, avînd spatele gol, gata spre bătăi, încît şi la dînsul se împlinea Scriptura: Spatele meu 
l-am dat spre bătăi şi fălcile mele spre lovire cu palmele, iar fața mea nu am întors-o de la 
rușinea scuipărilor. Pentru o viaţă ca aceasta s-a sălăşluit în el darul lui Dumnezeu şi i s-a dat 
darul proorociei, ca mai înainte să vadă şi să spună cele ce vor să fie, precum va arăta cuvîntul 
ce ne stă înainte. După aceasta el a început a locui în foişor lîngă soborniceasca biserică a 
Preasfintei Născătoare de Dumnezeu, rugîndu-se totdeauna cu lacrimi şi cerînd cu multe 
rugăciuni cele folositoare cetății. Rugăciunea lui era bineprimită înaintea lui Dumnezeu şi mult 
putea, fiind puternică a întoarce de la oameni dreapta mînie a lui Dumnezeu, de care lucru se 
va spune îndată. 


Odată a voit Dumnezeu ca, pentru înmulţirea păcatelor omenești, să piardă cetatea 
Ustiog cu fulgere şi pietre căzute din nor precum altădată a ucis cu pietre din nori pe oamenii 
din Amoreia, care se împotriviseră lui Isus al lui Navi. Creştinii cei păcătoşi care nu se pocăiesc 
şi care se tăvălesc în legi spurcate ca în noroiul tinei, sînt potrivnici lui lisus Hristos, Fiul lui 
Dumnezeu, pornindu-l pe dînsul spre mînie şi răsplătire, dar spre care Domnul, ca spre 
vrăjmașşii Săi, se înarmează și îi pierde pe ei. Aşa s-a înarmat Dreptul Răsplătitor asupra cetăţii 
Ustiog, care L-a mîniat pe Dumnezeu. Deci a lăsat astfel asupra acestei cetăți pedeapsa şi 


pieirea, pe care Sfîntul Procopie, de mai înainte știind-o, a proorocit-o, precum de demult 
Proorocul Iona s-a făcut propovăduitor de pocăință în cetatea Ninive. 


Într-o zi de Duminică, fiind, după obicei, cîntare de obşte în biserică, Sfintul Procopie a 
început a îndemna pe popor spre pocăință, zicînd: "Fraților, pocăiți-vă de greşelile voastre şi 
milostiviți pe Dumnezeu prin post şi rugăciuni, căci de nu vă veţi pocăi, toți veţi pieri prin 
grindină şi foc, pentru că mînia lui Dumnezeu va veni asupra voastră”. Dar ei nu s-au uitat la 
cele zise de dînsul, ci grăiau între ei: "Acest om este fără de minte, fiindcă niciodată nu grăiește 
ceva cu pricepere". Deci, după cîntarea dumnezeieștii Liturghii, Sfîntul Procopie stătea în 
pridvor plîngînd şi tînguindu-se nemîngiiat ziua și noaptea; iar oamenii care veneau la biserică, 
văzîndu-l neîncetat plîngînd, îi ziceau: "De ce plîngi, nebunule? Care este necazul inimii tale?" 
Fericitul le răspundea: "Fraţilor, privegheați și vă rugați, ca să nu cădeţi în ispită”. Dar ei nu 
socoteau cuvintele lui întru nimic. A treia zi, ieșind el în pridvor, s-a dus prin cetate, 
propovăduind tuturor oamenilor cu multe lacrimi și strigînd că se apropie pedeapsa lui 
Dumnezeu, zicînd: "Pocăiţi-vă, oamenilor, plîngeţi pentru greşelile voastre şi vă rugaţi că doar 
îşi va întoarce Dumnezeu dreapta Sa mînie şi nu vă va pierde cetatea pentru înmulţirea 
fărădelegilor, ca pe Sodoma și Gomora”. Însă oamenii cei împietriți la inimă, nu luau aminte 
de propovăduirea lui, ci mai ales îl batjocoreau ca pe un om fără minte. Dar sfîntul era răbdător 
fierbinte pentru toți către Dumnezeu, arătînd chip de pocăință prin el şi milostivind pe 
Dumnezeu ziua şi noaptea prin neadormite rugăciuni cu lacrimi. 


În duminica următoare, la amiază, a venit peste cetate un nor întunecos, încît s-a 
întunecat lumina zilei, făcîndu-se ca o noapte întunecoasă, iar poporul văzînd neobişnuitul 
întuneric al zilei, făcîndu-se ca o noapte întunecoasă, nu se pricepea şi zicea în sine: "Ce va să 
fie aceasta?" Apoi s-au ridicat nori mari cu fulgere neîncetate din patru părți, năvălind asupra 
cetăţii. Erau tunete aşa de înfricoşate, încît nu se auzea om cu om vorbind. Pămîntul se clătina 
de înfricoşata groază a tunetelor, iar din fulgere se făcea arşiţă mare. Atunci poporul a cunoscut 
că vine pierderea sa prin mînia lui Dumnezeu, care s-a pogorit asupra cetăţii. Deci şi-a adus 
aminte de propovăduirea Sfîntului Procopie şi de proorocia lui. Atunci toţi au alergat în sfintele 
biserici, dar mai ales în biserica cea sobornicească a Preasfintei Născătoare de Dumnezeu, 
vărsînd multe lacrimi şi rugîndu-se, ca să fie mijlocitoare către Fiul său şi Dumnezeu, pentru 
oamenii care au greşit şi au atras mînia lui Dumnezeu spre ei. 


Rugîndu-se către Dumnezeu, ca Proorocul Moise cel de demult, striga: "artă, Doamne, 
acestui popor păcatele lor, iar de nu, şterge-mă din cartea Ta, în care m-ai scris". Făcîndu-se de 
Sfîntul Procopie şi de tot poporul rugăciune lungă şi cu plîngere către Dumnezeu, s-a arătat din 
icoana Preasfintei Născătoare de Dumnezeu, o minune preaminunată. Din chipul ei a ieşit mir 
ce curgea ca din izvor. Din acel mir s-au umplut vasele bisericești şi în ceasul acela s-a schimbat 
văzduhul. Norii cei înfricoşaţi cu fulgerele și tunetele s-au dus în locuri pustii, fiind departe de 
cetate ca la douăzeci de stadii şi acolo, plouînd pietre mari înfocate, a sfărimat multe păduri și 
le-a ars, iar din dobitoace pe nici una n-a ucis, prin apărarea Preasfintei Născătoare de 
Dumnezeu cu rugăciunile Sfîntului Procopie. Pietrele acelea ce cu mînia lui Dumnezeu au căzut 
pe acele locuri pustii, se văd şi pînă acum, ca păcătoşii să se întoarcă la pocăință. lar din mirul 
acela, care a curs din chipul Preasfintei Născătoare de Dumnezeu, se ungea poporul pentru 
binecuvîntare. Cei ce erau bolnavi şi pătimeau de vreo boală oarecare, aceia prin ungere cîştigau 
tămăduire şi sănătate. Atunci s-a făcut bucurie mare cetăţii aceleia ce s-a izbăvit de văzuta 
pierdere şi de dăruirea mirului cel tămăduitor, care l-au primit din darul Preasfintei Născătoare 
de Dumnezeu. 


Sfîntul Procopie, plăcutul lui Dumnezeu, după obiceiul său, îşi prefăcea nebunia sa, 
acoperindu-şi cu înțelepciune faptele sale cele bune înaintea oamenilor. Iar ce fel era răbdarea 
lui în pătimirea cea rea și în ce chip era cu dînsul mila lui Dumnezeu, se vede din cele ce 
urmează. Într-un an, a fost o iarnă mai cumplită decît în alţi ani. Gerul fiind nesuferit şi vîntul 
suflînd cu furtună, a căzut atunci o zăpadă prea mare, încît multe case au fost acoperite și mulți 
oameni şi dobitoace au degerat, nu numai pe drumuri, ci ȘI în cetate şi prin sate. Păsările cădeau 
moarte pe pămînt, săracii răbdau primejdie mare, suspinînd şi tremurînd, încît mulți dintr-înșii 
au murit. 


Acea nemăsurată asprime de iarnă a ţinut multă vreme. Din acea pricină şi Sfîntul 
Procopie a pătimit multe şi cumplite răutăţi, cu trupul său cel gol. Căci, ieşind noaptea din 
pridvorul bisericii, a mers la niște case mici ce erau în preajma bisericii, unde petreceau săracii 
şi voia să se încălzească puţin la dînșii. Dar săracii, simțind venirea lui, unii încuiau uşile 
înaintea lui, iar alții, ieşind cu beţele împotriva lui, îl băteau şi-l izgoneau de la dînșii, zicînd: 
"Du-te, nebunule, de aici! Du-te!" Plecînd el de la dînşii, a intrat într-o casă pustie şi a găsit 
într-un ungher zăcînd cîini. Deci, s-a culcat lîngă ei ca să se încălzească puţin, dar câinii, 
sculîndu-se, au fugit de dînsul. Robul lui Dumnezeu, văzînd că nu numai oamenii, dar şi cîinii 
fug de el, zicea în sine: "Fie numele Domnului binecuvîntat de acum şi pînă în veac!" Deci, s- 
a întors iarăşi în pridvorul bisericii și a şezut acolo strîngîndu-se şi tremurînd cu trupul. 
Deznădăjduindu-se de viața sa, aştepta cea mai de pe urmă răsuflare și se ruga ca Dumnezeu 
să-i ia sufletul. 


După aceea, îndată a simțit în sine căldură și, deschizîndu-și ochii, a văzut înaintea sa 
pe îngerul lui Dumnezeu, arătîndu-i-se cu aceeași asemănare, precum altădată s-a arătat 
Sfintului Andrei, cel din Constantinopol. Într-o vreme cînd gerul era mai cumplit, fiind 
deznădăjduit de viaţă, îngerul avea în mîinile sale o ramură de rai, înflorită cu diferite flori, cu 
care atingîndu-se de faţa fericitului Procopie, i-a încălzit trupul lui prin frumoasa mirosire a 
acelor flori precum altădată lui Andrei. Astfel Sfîntul Procopie, în reaua sa pătimire, fiind văzut 
şi acoperit cu mila lui Dumnezeu, a petrecut acea cumplită iarnă fără de vătămare. Toate acestea 
ce i s-au făcut lui, le-a spus iubitului său prieten, unuia din clericii bisericeşti, anume Simeon, 
care era plăcut lui Dumnezeu şi plin de fapte bune. EI a fost după aceea născătorul Sfintului 
Ştefan al marelui Perm. Dar de vreme ce s-a pomenit de aici tatăl Sfîntului Ștefan, se cade ca şi 
de maica lui să nu trecem cu tăcerea proorocirea Sfîntului Procopie, care la începutul venirii lui 
în cetatea Ustiog, a fost astfel: 


În vremea cîntării Vecerniei în biserica sobornicească, o copilă mică, anume Maria, fiind 
de trei ani, a mers acolo cu părinții săi. Văzînd-o fericitul Procopie, i s-a închinat ei pînă la 
pămînt, apoi, în auzul tuturor oamenilor, a zis: "lată vine maica marelui învăţător Ștefan, 
episcopul Permului". Zicînd aceasta, mulți socotitori se mirau în sine, zicînd: "Oare se poate să 
fie în Perm episcop?" Într-acea vreme, ţara Permului încă nu era luminată cu sfînta credință şi 
nu se afla nici un creștin într-însa. Toţi erau atunci în rătăcirea închinării de idoli, pînă în zilele 
Sfîntului Ştefan, care, după proorocia Sfîntului Procopie, s-a născut dintr-acea fecioară Maria, 
după ce ea a venit în vîrstă şi s-a împreunat după lege cu Simeon cel de mai sus. 


Era minunată proorocia acestui drept, căci, prefăcîndu-se nebun, purta în mîna sa trei 
vătraie, pe care, de le ţinea în vreo vară cu capetele întinse în sus, el făcea îndestulare de pîine 
şi de toate roadele pămîntului. lar cînd le purta cu capetele întoarse în jos, atunci arăta lipsă şi 
nerodirea pămîntului, deşi nu cu cuvinte, însă prin închipuirea acelora se făcea prooroc. El se 
ducea adeseori la malul rîului care se numea Suhona, lîngă care era cetatea Ustiog. Acolo şedea 
pe o piatră şi privea la cei ce înotau cu luntrele și se ruga cu jale lui Dumnezeu pentru dînșii să 


le facă înotarea uşoară. Deci, atît iubea acel loc și piatra de pe malul rîului, încît ruga de multe 
ori pe oamenii care se întîmplau pe acolo, ca după moartea lui, să-i îngroape trupul în acel loc 
şi pe mormînt să-i pună acea piatră. 


Vieţuind ani destui şi văzîndu-şi mai înainte sfîrşitul său, s-a dus noaptea la mînăstirea 
Sfîntului Arhanghel Mihail și, lîngă acea mînăstire, s-a mutat către Domnul, neștiind nimeni de 
sfîrşitul lui, care a fost la 8 iulie, în ziua pomenirii celui de un nume cu el, plăcutul lui 
Dumnezeu, Sfîntul Mare Mucenic Procopie. În noaptea aceea a căzut zăpadă mare, ca de două 
palme, acoperind tot pămîntul şi tot rodul şi a fost frig, ger și vifor. Dar nimic n-a vătămat din 
rodurile pămîntului, căci arşiţa soarelui, topind repede zăpada, s-a făcut vreme bună. La cîntarea 
de dimineaţă a acelei nopţi, preoţii şi clericii, nevăzînd pe Procopie în biserică, s-au mirat că 
niciodată fericitul nu lăsa cîntarea bisericească de zi şi de noapte. Deci, căutînd împrejurul 
bisericii nu l-au găsit. Nevăzîndu-l nici la Liturghie, au început a-l căuta pretutindeni. Căutîndu- 
| trei zile, nu l-au găsit; iar a patra zi, l-au găsit mort lîngă mînăstirea Arhanghelului Mihail, pe 
marginea podului, acoperit de multă zăpadă, ce o adusese viscolul. EI zăcea cu faţa în sus, cu 
mîinile strînse pe piept, în chipul crucii, avînd şi ochii închiși cum se cade. 


Deci, luîndu-l ei, l-au dus cu cinste pe umerii lor în soborniceasca biserică, în pridvorul 
unde petrecea mulţi ani şi, cîntînd după obicei cele de deasupra gropii, l-au îngropat aproape de 
malul rîului Suhona, precum se rugase mai înainte. 


Astfel a fost îngropat la locul plăcut lui, iar piatra pe care şezuse adeseori, o puseră pe 
mormîntul lui, însemnînd anul, luna şi ziua sfîrșitului său. Dar mult chinuita lui viață și mai 
înainte vederea lui nu erau date în scris dintii, ci se cunoşteau numai din povestiri, de cei de mai 
înainte, celor de pe urmă, pînă ce după mulți ani, începînd a se face minuni la mormîntul lui, s- 
a zidit o biserică pe cinstitele lui moaște. 


Apoi s-a așezat a se prăznui ziua morţii lui, pentru tămăduirile cele multe ce se dădeau 
de toată boala. Atunci şi faptele minunatei lui vieți, multe, puţine, cîte n-au fost trecute în uitarea 
de veci, fiind povestite de oameni vrednici de credință, s-au adunat şi s-au scris întru cinstita 
pomenire a plăcutului lui Dumnezeu Procopie, spre folosul celor ce o citesc şi o ascultă şi spre 
slava lui Hristos Dumnezeul nostru, Cel împreună slăvit cu Tatăl și cu Sfîntul Duh, acum şi 
pururea şi în vecii vecilor. Amin. 


25. VIAŢA SFÎNTULUI SFINŢITULUI MUCENIC PANGRATIE, 
EPISCOPUL TAVROMENIEI 


(9 IULIE) 


Părinţii acestui sfințit mucenic au fost din hotarele Antiohiei, de pe vremea în care S-a 
pogorît la neamul omenesc Fiul şi Cuvîntul lui Dumnezeu şi pentru oameni S-a făcut om iubitor 
de oameni. Ei auzind de minunile prealuminate, care le făcea în Ierusalim Stăpînul Hristos, s- 
au dus acolo împreună cu fiul lor Pangratie. Auzind şi de învăţătura preadulce a Mîntuitorului, 
au crezut în ea şi s-au botezat în numele Preasfintei Treimi. Apoi s-au întors la casa lor, lăudînd 
pe Domnul. Ei au trăit multă vreme cu cinstire de Dumnezeu şi apoi s-au săvîrșit; iar Pangratie 
a rămas în casa lor, sporind în înțelepciune, pricepere, cugetare şi în citirea dumnezeieştilor 
Scripturi. 


După Înălțarea Domnului nostru lisus Hristos la cer, Apostolul Petru, propovăduind 
cuvîntul lui Dumnezeu în cetăţi și în laturi, a venit şi în părțile Pontului. Aflînd acolo pe 
Pangratie, acesta l-a primit cu dragoste, ca pe un apostol al Mîntuitorului Hristos, şi l-a odihnit 
de-ajuns slujindu-i toţi din casa lui. Petru spunîndu-le multe învățături, mulţi au crezut, iar el i- 
a botezat împreună cu toţi robii lui Pangratie, şi le-a hirotonisit episcop, un bărbat preaînţelept 
şi ucenic, cu numele Maximin. Pangratie şi-a dat toată averea sa ca milostenie săracilor şi ce îi 
mai rămăsese a dăruit-o robilor săi, zicînd: "Vă dau libertate şi toate lucrurile ce se află în casa 
mea: aur, argint, pietre scumpe, haine şi toate averile mele nemișcătoare, vii şi ţarini, deci 
Stăpînul nostru Hristos să vă întărească în frica Sa, că eu mă duc cu apostolul, să propovăduiesc 
Sfînta Evanghelie”. 


Preaînţeleptul Pangratie, aşezînd bine acestea, a căzut la picioarele Sfîntului Petru, 
zicînd: "Apostole al lui Hristos, iată, mă dau în mîinile lui Dumnezeu şi sufletului tău”. Petru a 
învățat pe cei ce au crezut, să păstreze dreapta credință curată, Sfîntul Botez neîntinat și să 
sufere orice patimi şi chiar moartea, pentru credință şi pentru împărăţia cerului. Întărindu-i cu 
acestea și cu alte mîntuitoare cuvinte, s-a dus la mare și, găsind o corabie, a plecat în Antiohia. 
Acolo a găsit pe unul din apostoli, anume Marchian, trimis din Ierusalim, şi care întorsese pe 
mulți la adevărata credință. Petru 1-a botezat și 1-a întărit cu învăţătura, şi a făcut multe minuni, 
tămăduind bolile şi gonind diavolii din oameni. Apoi a zis către Marchian şi către Pangratie: 
"Fiii mei, luaţi şi voi soarta episcopiei, şi duceți-vă în părțile Apusului, ca să propovăduiţi pe 
Hristos, după cum ştiţi”. Ei, ducîndu-se la țărmurile mării, prin îngrijirea lui Dumnezeu, au găsit 
două corăbii din Sicilia, care erau gata de plecare. După ce a spus aceasta apostolului, ei s-au 
dus să vorbească cu corăbierii. Aceia, văzînd pe apostoli îmbrăcaţi cu slava cea de sus, s-au 
cucernicit faţă de dînșii. Că, auzind cuvîntul lui Dumnezeu, 1-a umbrit pe dînşii cu darul 
Preasfîntului Duh şi, crezînd, s-au botezat cu toții. 


Luînd cuvenita binecuvîntare şi sfînta sărutare de la Sfîntul Petru, Marchian a intrat în 
corabia lui Gomil, iar Pangratie, în a lui Licaonid. După cîteva zile, Pangratie a ajuns într-un 
loc al Siciliei, care se numea Falcon, şi unde era de mult timp o grădină a unei femei cu numele 
Falconia. Aceasta a născut un fiu foarte frumos şi l-a numit Falcon. Plimblîndu-se ea odată prin 
grădină, deodată copilul a murit şi, îngropîndu-l acolo, i-a zidit o capişte mare și frumoasă, iar 
deasupra mormîntului său a pus un idol mare cioplit din piatră, pe care l-a numit zeul Falcon. 
Aceluia îi jertfea trei tineri și şaptezeci și trei de viței aleși de parte bărbătească. De atunci 
încolo, rătăciţii făceau în toţi anii astfel de jertfă necuraților diavoli. Deci, după ce Sfinţitul 
Pangratie a ieşit din corabie și a stat pe pămînt, ţinînd în mînă un toiag în formă de cruce, 
diavolii care locuiau în idol, clătinîndu-l pe el tare, au strigat plîngînd: "O, zeule Falcon, foc a 
venit să te gonească pe tine, căci Fiul lui Dumnezeu, Care S-a născut din Fecioara Maria, a 
trimis aici o sabie ca un fulger. Aceea a luminat locul acesta, iar pe noi ne-a înfricoşat. O, 
Licaonide, cum l-ai adus aici şi n-ai ars corabia ta!" 


Atunci Pangratie a făcut semnul Sfintei Cruci, jurînd pe diavoli, să înceteze glasurile şi 
sunetele, iar ei au tăcut. Atunci Licaonid a zis către Pangratie: "Să nu te apropii de necuratul 
Falcon, că pe mulți a omorît". Dar el a răspuns: "Noi avem darul Sfîntului Duh şi nu ne temem 
de diavoli. Deci, vino după noi, ca să vezi slava lui Dumnezeu şi pierderea lui Falcon”. Apoi, 
luînd Sfînta Cruce, Sfînta Evanghelie și icoana Domnului Hristos şi, apropiindu-se de necurata 
capiște, a făcut mai întîi rugăciune spre răsărit, către adevăratul Dumnezeu, ca să-i dea lui 
înțelepciune şi putere, să întoarcă pe cei răi la adevărata credinţă şi să gonească de acolo pe 
diavoli. Apoi, după rugăciune a strigat, zicînd: "O, necuraţilor diavoli, vă jur pe voi cu Sfinta 
Treime, să ridicați pe nesimţitorul Falcon şi toată capiştea, așa cum se află, şi să o aruncaţi 
departe în mare, ca la treizeci de stadii, și acolo să vă afundaţi împreună cu ea". 


Deci, deodată cu cuvîntul sfîntului, s-a făcut zgomot mare şi s-au arătat mulțime de 
diavoli în formă de corbi şi vulturi, care au răpit capiștea și idolul și i-au aruncat în mare. 
Licaonid văzînd aceasta s-a minunat. După aceasta a cerut voie sfîntului să aducă dar, după cum 
avea obicei, ighemonului insulei, cu numele Bonifatie, asemenea şi lui Avrilian, mai marele 
cetății. lar sfîntul i-a zis: "Du-te cu pace şi vezi să nu te despartă cineva de dragostea lui 
Hristos”. 


Plecînd el, a adus ighemonului daruri foarte scumpe. Ighe-monul l-a întrebat despre 
părțile Răsăritului, cum petrec dregătorii. lar el i-a răspuns: "Toate eparhiile sînt în linişte, că 
pacea marelui și adevăratului Dumnezeu i-a umplut pe ei şi păzeşte pe cei ce cred întru Dînsul". 


Atunci i-a povestit lui minunea cea mare pe care o săvîrşise sfîntul şi L-a propovăduit pe 
Hristos, spunîndu-i toate cîte a văzut şi a auzit de la Pangratie. 


Pe cînd vorbeau ei, au venit acolo tînguindu-se toţi necurații popi şi au strigat fără de 
rînduială, zicînd: "O, preaputernice ighemoane, mare necaz am întîmpinat, căci doritul nostru 
zeu Falcon s-a prăpădit cu toată capiştea lui cea slăvită, încît nici locul jertfelnicului nu se mai 
cunoaşte”. Atunci Bonifatie le-a zis lor: "Popii marilor zei ai Travomeniei, mergeţi şi cercetaţi, 
dacă nu cumva a voit mai multă jertfă, şi pentru aceasta ne-a defăimat pe noi şi s-a dus în alt 
loc. Deci voi cerceta și eu, ca să ştiu cum a fost pricina”. 


Acestea zicîndu-le, i-a liberat pe ei, iar pe Licaonid îl întreba să-i spună iarăși despre 
Hristos. Căci multă veselie primea sufletul său auzind mărturisirea Evangheliei. Atunci 1-a 
povestit lui pe larg cu de-amănuntul cîte a auzit despre Domnul Hristos, apoi despre Petru şi 
despre Pangratie, cum a poruncit el diavolilor de a afundat capiștea şi idolul în mare. Auzind 
acestea dregătorul, s-a bucurat şi i-a zis lui: "Rogu-te pe tine, prietenul meu, mergi din partea 
mea şi te închină Sfîntului Pangratie şi-l roagă pe el să vină, ca să văd și eu pe un bărbat cinstit 
ca acesta”. Atunci el i-a răspuns: "Ascultă-mă, domnul meu. De iubeşti pe Hristos, poruncește 
propovăduitorilor să dea de ştire în toată cetatea și în părțile de primprejur, că vrei să faci 
alergarea de cai şi să iei în scris pe toţi. Cu ocazia aceasta, vei face praznic, şi astfel va veni 
acolo şi marele Pangratie”. 


Cuvîntul acesta a plăcut dregătorului şi îndată a trimis veste în toată eparhia lui. Deci, 
s-au adunat ca la două sute de mii bărbaţi, şi pe toți i-a ospătat cu cină îndestulată. Apoi, a doua 
zi dimineaţa, au venit toți la cîmp, iar Licaonid s-a dus la Pangratie şi i-a spus lui despre multa 
evlavie a ighemonului, cum că doreşte să-l vadă și să vorbească împreună; deci, să meargă 
acolo. 


Pangratie n-a voit să meargă din pricină ca să nu se tulbure poporul. Dar a zis lui 
Licaonid să aducă pe ighemon la el, după ce va sfîrși praznicul. Aşa a şi făcut. Deci, cînd 
ighemonul a mers la Pangratie, l-a găsit îmbrăcat cu sfintele veșminte, şezînd pe scaun şi avînd 
înaintea lui icoana Domnului Hristos şi Sfînta Cruce. Ighemonul, văzîndu-l pe el cu atîta slavă, 
i s-a închinat lui pentru că a văzut lumină dumnezeiască, care îi înconjura faţa lui. Iar sfîntul l- 
a ridicat şi l-a sărutat. Apoi, sculîndu-se tremurînd, a strigat zicînd: "Mare este Dumnezeul 
creștinilor! Cred în Tine lisuse Hristoase, Dumnezeul cel adevărat!" 


Atunci sfîntul l-a binecuvîntat cu semnul crucii şi i-a poruncit să şadă aproape de dînsul. 
EI însă a zis: "Cum să mă apropii de tine, că văd văpaie împrejurul tău?" Atunci sfîntul, 
cunoscînd că darul Duhului Sfînt era în veșmintele lui cele preoțești cu care era îmbrăcat, a 
poruncit să iasă toţi puţin afară, şi apoi iarăși să vină. După aceea s-a dezbrăcat de sfintele 
veșminte, şi atunci Bonifatie n-a mai văzut focul, şi astfel a stat lîngă dînsul și a ascultat 
cuvintele lui cele mîntuitoare. 


După ce a cinat cu măsură din cele ce Dumnezeu le-a trimis, sfîntul le-a zis lor: "Fiii 
mei, ne-am ospătat trupește, acum să ne ospătăm şi duhovniceşte”. Deci, mergînd în mijlocul 
casei, a luat sfintele veşminte și cînta slujba Utreniei. Dar cînd a ajuns la cîntarea "Sfinte 
Dumnezeule..." o minune s-a întîmplat: acoperămîntul casei s-a deschis şi a venit un fulger la 
noi, iar noi de frică am căzut cu fețele la pămînt, însă sfîntul ne-a ridicat, zicînd: "Nu vă temeţi, 
că lisus Hristos, a venit să lumineze inimile voastre şi să-L cunoaşteţi pe EI". Atunci a luat o 
Evanghelie scrisă evreiește, în care erau scrise patimile şi tainele Mîntuitorului lisus Hristos, 
adică Nașterea, Răstignirea, Învierea şi celelalte, și citind Evanghelia Sfinţitului Matei, a învățat 


îndeajuns pe dregător pînă la miezul nopţii. Mulţumind el sfîntului, a mărturisit că crede din 
toată inima în Domnul Hristos. 


Deci, închinîndu-se sfîntului şi luînd iertare s-a dus. Licaonid a zis către sfînt: 
Dregătorul a zis să mergem în cetate ca să-i binecuvintezi palatul". Iar el a răspuns: "Bine, fiule; 
dar necuraţii diavoli vor plînge pierderea lor, şi vor căuta să se lupte cu noi. Deci, ia scrisoarea 
aceasta şi după ce o vei citi prin toate capiştile, arunc-o în capiștea necuratului Lison și să fugi”. 
În scrisoarea aceea zicea: "Pangratie, robul lui lisus Hristos, către Lison, necuratul zeu al 
Tavromeniţilor. Primind scrisoarea mea să o citeşti și celorlalți necuraţi zei, şi să nu faceți 
tulburare, ci să fiți ca nişte surzi şi muţi”. 


Luînd Licaonid scrisoarea, s-a dus şi a aruncat-o la idol. Deci, în ceasul al treilea din 
noapte a venit un glas către sfîntul, zicînd: "Robul lui Dumnezeu, am făcut după cum ai rînduit, 
mergi în cetatea ta". Atunci sfîntul și-a luat oamenii și a mers la ighemon, care i-a întîmpinat 
cu multă cinste şi i-a ţinut 40 de zile în palat. Dar popii idolilor s-au adunat în divan, zicînd: 
"O, ighemoane, s-a apropiat praznicul marelui zeu Lison, deci, porunceşte poporului să-i facă 
jertfă de-ajuns, ca să nu se mînie şi să fugă şi el ca Falcon". Iar el a zis: "Mergeţi de pregătiți 
cum voiţi”. 


După aceea a întrebat în taină pe Pangratie, ce să facă, iar el i-a răspuns: "Păzeşte-te de 
astăzi să nu mai jertfeşti zeilor, ci să fu tare în credinţă; iar dacă doreşti să iei Sfîntul Botez, să 
zidești o biserică unde să fac jertfa mea, fiindcă nădăjduiesc în Domnul nostru lisus Hristos, că 
ne va izbăvi de nevăzuţii vrăjmaşi". Bonifatie i-a zis: "Cinstite părinte, sînt gata să fac orice mi- 
ai porunci, numai arată-mi chipul şi locul, şi eu voi face cu bucurie". Atunci ei au mers împreună 
la marginea cetăţii despre răsărit, şi i-a însemnat forma bisericii într-un loc bine potrivit. lar 
biserica a fost gata în 30 de zile. 


Pe cînd Pangratie săvîrşea Sfînta Liturghie, toţi cîţi erau în biserică, au văzut un foc 
înfricoşător, care, ca un fulger, lumina toată biserica în chip prealuminat. Cînd sfîntul a isprăvit 
Sfînta Liturghie, au căzut toţi zeii Tavromeniei, zdrobindu-se. Popii nu ştiau nimic de acea 
pricină, pentru că nu erau acolo. Deci, sfîntul a împărtăşit cu Sfintele Taine pe cei botezați, iar 
pe ighemon nu l-a împărtăşit. Atunci acesta a întrebat pe Licaonid în taină de acea pricină şi i- 
a spus: pentru că nu era creştin desăvîrşit; şi deci, nu era vrednic de sfințita împărtăşanie. După 
Liturghie, ighemonul a luat pe toţi dregătorii ca să-i ospăteze în palatul său. Sfîntul, şezînd la 
masă, a pus la dreapta sa pe Licaonid, iar la stînga pe ighemon, după cum a făcut şi alte dăți. 
Binecuvîntînd pîinea întru pomenirea Preasfintei Născătoare de Dumnezeu, a dat tuturor de au 
mîncat, iar după ce s-au ospătat, i-a liberat pe toți. 


Necuraţii slujitori, mergînd în capişti să tămiieze pe idoli şi negăsindu-i, au plîns 
pierderea zeilor lor. Deci, în toată cetatea s-a făcut tulburare mare. Cei mai mulţi s-au adunat în 
palatul ighemonului, strigînd unele ca acestea: "Ce faci, Bonifatie, nevrednice ighemon? De ce 
nu vii să vezi ce au pătimit zeii tăi, cumplitule? Oare nu sînt ei care te-au îmbogăţit şi te-au 
cinstit atît de mult pe tine? Atunci pentru ce nu-i cinstești, şi nu te mîhnești împreună cu noi? 
Pe cînd tu te bucuri şi prăznuiești cu veselie, noi plîingem". 


Auzind ighemonul ocările poporului, s-a înfricoşat. Deci, suindu-se în locul cel mai înalt 
al divanului, împreună cu 60 de soldați îmbrăcaţi în aur, a zis acestea către popor cu vorbă 
smerită şi blîndă: "Preaînţelepți bărbați tavromeni, nu ocărîţi ighemonia cu nedreptate şi nu vă 
miîniați fără de socoteală asupra mea, care nu v-am greşit cît de puțin. Deci, faceţi ceea ce v-am 
zis şi altădată, cînd a pierit Falcon, adică căutaţi pe cărturarii cei mai înţelepţi şi rugaţi-i să caute 


în cărțile voastre, pînă ce vor afla pricina pentru care au fugit zeii noştri. Pentru că nu le mai 
facem jertfă, de aceea ne-au urît? Sau că a venit un alt Dumnezeu mai tare și mai puternic decît 
ei şi Căruia neputînd să 1 se împotrivească, au căzut de frică? Şi după ce vom afla adevărul vom 
face ce este mai de folos, adică, dacă au fugit pentru puţinele jertfe ce li se aduc, să le înmulțim 
cît voiesc, iar dacă este un alt Dumnezeu mai tare, să credem în Acela, şi să nu mai avem 
trebuință de ei. Deci, duceți-vă în capişte voi cei mai cucernici şi cu rugăciune întrebaţi pe zei, 
să vă arate pricina". 


Acest sfat al dregătorului a plăcut la toţi. Deci, au ales pe unii ce ştiau vrăji și farmece 
şi au pus treizeci și doi la tot jertfelnicul, strigînd și întrebînd mult timp. Însă le-a răspuns un 
drac, pe care îl numea Lison, zicînd: "Ce aţi venit la mine şi mă lăudaţi în zadar? Ce am făcut 
pînă acum, am făcut! Dar de azi nu vă mai nălucim, pentru că dumnezeirea cea în trei ipostasuri 
a cercetat zidirea Sa şi a trimis Cuvîntul Său, tămăduind pe toți”. lar ei au răspuns: "Ce zici, 
Lison? Care zeu este mai puternic decît tine?" Iar diavolul a răspuns iarăşi: "Acela Care a făcut 
cerul, pămîntul, marea şi toată lumea și a zidit pe om. El a trimis acum asupra noastră sabie de 
foc, cu care a pierdut pe Falcon, pe Die și pe ceilalți zei şi pe mine nelucrător m-a făcut de azi 
înainte, iar pe Licaonid, ucenicul lui Hristos l-a adus aici”. 


Auzind rătăciții acestea, se tînguiau că şi-au pierdut nădejdea şi se rugau iarăși 
neputinciosului lor zeu, să le dea ajutor. Deci, aruncînd vrăji, au scris numele celor de neam 
bun ai cetăţii și pe care va cădea vraja, să-l jertfească ca să îmbuneze pe diavol. Numele pe care 
l-au scos întîi, a fost al ighemonului. Atunci poporul s-a bucurat şi înjunghiind tauri şi ţapi, a 
umplut pahare de sînge, şi luînd ramuri de mirsină şi de dafne, au alergat toți la palat, strigînd: 
"O, preabunule ighemoane, marele zeu Lison te-a cerut spre jertfă, și toți te fericesc, că şi în 
lumea aceasta ai fost ca și în toată viaţa ta cinstit şi slăvit, iar acum cu jertfa aceasta te faci ca 
un Lison şi Joe după moarte fără de moarte. Zicînd acestea au alergat să pregătească cele 
potrivite jertfei. După aceea, Bonifatie s-a dus degrabă la biserică, şi căzînd la picioarele 
sfîntului, i-a povestit primejdia cu preaamare lacrimi, că voiesc să-l aducă spre jertfă diavolului. 
Pangratie, i-a zis: "Fiule, du-te şi să nu te temi de nimic, că mîine voi veni la jertfă împreună cu 
tine şi atunci toți veţi vedea puterea lui Hristos”. 


La al noulea ceas din noapte, sfîntul s-a sculat să-şi facă pravila sa după rînduială. Însă 
în capiştea cea mare a lui Lison, închinătorii de idoli i-au ridicat şi i-au pus pe zei la locurile 
lor, ca să zică ei către popor că s-au ridicat singuri. Dar cînd sfîntul a început trîmbița cea 
duhovnicească, făcîndu-și pravila sa în biserică, au căzut iar la pămînt toţi idolii cei ridicaţi şi 
s-au sfărîmat. Deci, poporul a fugit de acolo şi alerga, minunîndu-se. lar cînd au trecut pe lîngă 
biserică și au auzit pe sfîntul cîntînd, au rămas uimiţi de acea cîntare duioasă, pe care n-o 
auziseră niciodată. Căci glasul sfîntului era foarte dulce şi melodios, iar biserica nu se vedea, 
fiindcă era întuneric împrejurul ei. 


Sfîntul după ce și-a săvîrşit pravila, a ieşit şi a stat la uşă; apoi, gonind întunericul cu 
semnul Sfintei Cruci, a deschis ochii păgînilor. Văzînd ei biserica, şi sfîntul arătîndu-li-se ca un 
înger cu adevărat al lui Dumnezeu, s-au înfricoşat şi l-au întrebat, zicînd: "Te jurăm pe puterea 
marilor zei, să ne spui dacă eşti Dumnezeu sau om?" Sfîntul le-a răspuns: "Eu nu sînt 
Dumnezeu, nici nu slujesc ca voi necuraților diavoli, ci sînt zidirea lui Dumnezeu precum sînteți 
ŞI voi. Deci, sînt trimis de adevăratul Dumnezeu ca să vă propovăduiesc cuvîntul vieții și al 
adevărului şi, de mă veţi asculta, veţi afla viaţa cea veșnică. Vă voi vesti despre marele și 
neurmatul Dumnezeu, Care a făcut lumea, a zidit firea omenească şi dăruiește îndulcirea 
veșnică celor ce-L iubesc, iar aceia pe care voi îi numiţi zei, sînt diavoli şi cei ce cred într-înşii 
se duc împreună cu ei în munca cea veșnică". 


Oamenii, auzind acestea, s-au umilit zicînd: "Noi vedem în tine darul cu adevărat 
dumnezeiesc și credem că vrednicia ta este mai puternică decît a zeilor, dar să nu-i pedepsești, 
fiindcă ne-au ajutat în războaie de multe ori”. Sfîntul le-a zis: "Duceţi-vă şi pregătiți pe ighemon 
spre jertfa lui Lison, după cum aţi cugetat, şi acolo vă voi arăta puterea Dumnezeului meu". 


Plecînd ei de la sfîntul, ziceau unul către altul: "Omul acesta se pare că grăieşte adevărul, 
căci de nu era Dumnezeul lui mai puternic, n-ar fi prăpădit pe zeii noştri”. Atunci Xantip, fiind 
mai mare peste filozofi, a zis către ceilalți: "Ascultaţi, bărbaţi preaînțelepți: Voi m-aţi ales şi m- 
ați rînduit la meșteșugul doctoricesc de care m-am îngrijit după putere. Acum cîteva zile a venit 
la mine un om cu chip minunat şi vrednic, și mi-a dat o carte, zicînd: "Xantipe, ia această carte 
doctoricească, dată de puterea cea de sus". Zicînd acestea, s-a făcut nevăzut. Eu, citind cartea, 
am aflat că este scrisă de patru oameni, care cu un glas povesteau despre lisus Hristos, că este 
adevăratul Fiu al lui Dumnezeu. Deci socotesc că acest om a venit să-l propovăduiască pe 
dînsul, căci cum am ajuns cu cartea în casa mea, toată s-a luminat de o lumină cerească şi cîți 
neputincioşi zăceau acolo, munciţi de felurite boli, toţi s-au tămăduit în acel ceas". 


Poporul, auzind acestea de la Xantip, a voit să se întoarcă la sfint, dar diavolul nu i-a 
lăsat pe nici unul, ci 1-a silit să se ducă la palat. Ei, luînd pe ighemonul Bonifatie, l-au dus la 
Lison, şi dezbrăcîndu-l, l-au legat cu mîinile înapoi, mulțumind pe necuratul diavol. Bonifatie 
căuta într-o parte și în alta să vadă pe Pangratie, şi zicea cu plîngere amară: "O, păcatele mele, 
la ce fel de moarte amară sînt dat eu ticălosul! Unde ești, părinte Pangratie? Ai zis că vei veni 
la jertfă, să pierzi pe nesimţitorul Lison şi acum nu te arăţi, ci mă laşi singur? Doamne, lisuse 
Hristoase, miluieşte-mă ca un milostiv!" 


Fraţilor, Lison acesta avea un şarpe foarte mare şi prea înfricoşat, care bea sîngele 
Jertfelor. Marele Pangratie, îmbrăcîndu-se cu sfințitele veșminte, s-a făcut tot ca o văpaie de foc 
ŞI, ajungînd cu cinstita Cruce la locul unde era legat Bonifatie, îndată s-au dezlegat legăturile 
singure, iar cei ce erau împrejur, toți au căzut la pămînt, nesuferind strălucirea sfinţitelor 
veșminte. Atunci el i-a binecuvîntat şi toţi s-au sculat. Deci, apropiindu-se de pîngăritul Lison, 
a zis acestea: "Diavole necurat, te jur în numele Preasfintei Treimi să fugi din locul acesta şi să 
te afunzi în mare împreună cu Falcon!" Atunci diavolul a făcut îndată un zgomot mare, încît 
toţi s-au cutremurat; apoi idolul s-a dezrădăcinat din acel loc înfricoşat şi neclintit, împreună cu 
diavolul care era sălășluit într-însul, şi a căzut în mare, iar haina lui Lison, adică acel șarpe 
mare, a rămas în groapă. Atunci sfîntul l-a legat de grumaji și l-a tras afară. Șarpele, făcînd mai 
întîi o şuierătură groaznică, s-a despicat de sus pînă jos. Poporul, văzînd niște minuni ca acestea 
preaslăvite, a strigat: "Mare este Dumnezeul lui Pangratie!" 


Apoi îndată au sfărîmat paharele, iar taurii şi ţapii care îi înjunghiaseră i-au aruncat să- 
i mănînce cîinii şi, în scurt, toată jertfa au prăpădit-o. Sfîntul a poruncit să lege pe şarpe cu funii 
şi să-l tîrască pînă la mare. Deci, pe cînd tinerii îl trăgeau pe pietre, i se dărăpăna carnea şi i se 
vedeau oasele. Unul din aceia a scos cu multă osteneală securile, ca să-l păzească spre 
pomenirea minunii, şi punîndu-l în cîntar, a tras şaptezeci de litre. 


Fericitul Pangratie a dat tuturor arvuna Sfîntului Botez şi i-a pecetluit cu cinstita Cruce. 
Iar ei au intrat în capiștile idolilor, au aruncat la pămînt pe idolii cei mici, i-au sfărîmat pe toți, 
i-au scuipat şi i-au călcat în picioare. Apoi sfîntul s-a suit într-un loc înalt, ca să-l vadă toți câți 
erau acolo, ca la o sută de mii și mai mulți. După aceea, făcînd rugăciune pentru dînşii, i-a 
binecu-vîntat, zicîndu-le: "Acum duceţi-vă la casele voastre şi vă curăţiţi, postind trei zile, şi 
rugați-vă Domnului, să vă învrednicească să primiți Sfîntul Botez. După trei zile mulţimea a 
venit, aducînd fiecare lumînări şi îmbrăcăminte pentru dumnezeiescul Botez. 


Astfel Sfîntul Pangratie a botezat în acea zi douăzeci și patru de mii, şi s-a făcut în toată 
cetatea bucurie mare şi veselie. Veneau încă şi cei ce locuiau aproape de muntele Etna și se 
botezau, auzind de facerile de minuni ale sfîntului. Căci el tămăduia şchiopi, orbi, slăbănogi, 
idropici, îndrăciți şi alţi neputincioşi. Apoi Xantip filosoful a adus sfîntului Sfînta Evanghelie 
şi i-a spus pricina, precum s-a zis mai sus. lar Sfîntul a citit-o poporului și toți au primit-o cu 
bucurie şi cu mare evlavie. 


După două ceasuri, a venit la sfîntul o femeie leproasă, care era preoteasă a idolilor, și 
i-a zis cu vicleşug;: "Dacă Hristos îmi va da tămăduire, mă voi boteza". Sfîntul, cu toate că ştia 
bine gîndul ei cel viclean, totuși a tămăduit-o cu cuvîntul; căci, făcînd pe dînsa semnul cinstitei 
Cruci, îndată s-a tămăduit. Dar ea, în loc să dea mulțumire lui Dumnezeu și sfîntului, grăia 
cuvinte urîte şi vătămătoare. Pentru aceasta, Sfintul a zis către dînsa: "O, femeie, fiindcă ai 
îndrăznit să ispitești pe Dumnezeu, care ţi-a dat sănătate, să știi că EI poate să întoarcă iarăşi 
lepra asupra ta”. 


Zicînd acestea, a luat de pe pămînt cojile leprei ce căzuseră de pe trupul ei, şi i le-a 
aruncat în față, zicînd: "Fiindcă nu mărturiseşti darul tămăduirii, Dumnezeu să fie binecuvîntat 
ŞI să-ți dea pedeapsa îndoită”. Zicînd aceasta, îndată i s-a aprins ca o văpaie tot trupul ei, din 
creștet pînă în picioare. Din acea pricină ea a făcut băşici care s-au spart, încît de pe dînsa curgea 
apă fierbinte. Acestea îi făceau atîta durere, încît ticăloasa chinuindu-se, striga şi zicea: 
"Miluieşte-mă, robul adevăratului Dumnezeu, că nu mai nădăjduiesc în necuraţii zei, ci numai 
în tine; deci, roagă pe Domnul lisus Hristos, să-mi dea tămăduire!" 


Sfîntul, milostivindu-se, a făcut rugăciune pentru dînsa, a însemnat-o cu semnul Sfintei 
Cruci şi astfel s-a tămăduit, fiindcă a crezut din tot sufletul. Apoi, învățind-o dreapta credință, 
într-a opta zi a botezat-o şi a făcut-o diaconiță, punîndu-i numele Benedicta. Ea, după aceea, şi- 
a sfărimat toți idolii, a dus pe sfîntul într-o grădină a ei și arătîndu-i o mulţime de aur, i-a zis 
să-l împartă la săraci. Însă ea spunea că în ţara aceea nu se găsesc săraci. Sfîntul i-a zis: "Dacă 
vrei să te mîntuiești, urăște aurul, că iubirea de avuţii este rădăcina tuturor relelor. Deci fugi de 
dînsa, căci vei cîştiga bogăţie în cer". De atunci ea şi-a lăsat toată bogăţia şi slujea în biserica 
Domnului cu sîrguință. 


Sfîntul a mai tămăduit şi pe altă femeie, care avea la grumaji o patimă nevindecată, 
asemenea şi pe mulţi bărbaţi care aveau multe feluri de boli. EI a botezat în ziua aceea opt mii 
de bărbaţi afară de femei și de copii, apoi a slujit Sfînta Liturghie ca să-i împărtășească. Atunci 
a sosit şi ighemonul Bonifatie, cu mulțime de popor, iar cînd sfîntul a înălțat Sfintele Taine, 
biserica s-a deschis deasupra şi a venit un foc ceresc, care l-a înconjurat. Cei ce vedeau, s-au 
înfricoşat şi nimeni nu îndrăznea să se apropie de împărtășanie, pentru că vedeau fața lui ca o 
făclie de foc. Sfîntul le-a zis: "Fiii mei, apropiați-vă şi nu vă temeți, căci focul acesta nu arde, 
ci luminează pe cei ce se împărtăşesc". Atunci a împărtăşit pe toți credincioșii care erau botezați, 
iar pe cei necredincioşi i-a făcut catehumeni, adică i-a pregătit pentru Sfîntul Botez şi a treia zi 
a botezat cinci mil. 


După aceasta, Bonifatie a spus sfîntului, că vrea să facă război cu potrivnicii eparhiei 
lui. Deci, să-l binecuvinteze, ca să biruiască pe vrăjmaşi, şi să-l sfătuiască în ce cîmp să facă 
războiul. Sfîntul i-a poruncit să adune acolo în Tavromenia ostașii din toată eparhia sa, adică 
de-ai săi, şi să se roage pentru dînșii. Deci, a trimis vestitori în toată eparhia sa şi în douăzeci 
de zile s-au adunat toţi, care erau 540.000. Dar să nu fie cineva neîncrezător de mulțimea 
poporului, căci cetatea aceasta a Tavrului şi a Meniei era mai bogată și mai cinstită decît toate 
cetățile Siciliei şi Calabriei. Deci, s-a adunat la cîmp tot poporul, care avea dorinţă să vadă pe 


sfînt. EI şi-a luat sfintele veşminte, a ieşit în cîmp cu dregătorul şi s-a suit într-un loc înalt ca 
să-l vadă toţi. Ostaşii, văzînd faţa lui luminînd ca o lumină, credeau că este Dumnezeu şi se 
întrebau unii pe alţii: "De unde a venit un astfel de Dumnezeu minunat?" Credincioşii ziceau: 
"Oamenii nu sînt dumnezei, ci robi ai adevărului şi Atotputernicului Dumnezeu”. Atunci, cei 
mai mulți au crezut în Hristos, cerînd Sfîntul Botez. 


Deci, sfîntul s-a pregătit să slujească acolo înaintea mulțimii, Sfînta Liturghie, ca să-i 
întărească mai bine. Credincioșii au venit să se împărtășească cu dumnezeieștile Taine, iar cei 
nebotezaţi, avînd dorință să vadă taina aceasta a Sfintei Liturghii, s-au apropiat de el şi aruncînd 
armele la pămînt, priveau cu mare cucernicie. Atunci s-a făcut o minune ca aceea, care s-a făcut 
mai înainte cu Moise, cînd a dat în Sinai legea poporului, căci un nor s-a pogorit şi a acoperit 
pe marele Pangratie, și poporul, văzînd aceasta, a căzut la pămînt minunîndu-se, iar cînd a 
înălțat Sfinta Pîine, norul s-a suit la cer. Mulţi elini crezînd că sfîntul era Dumnezeu, îi ziceau: 
"Dumnezeule, miluiește-ne şi ne învredniceşte și pe noi de darul Tău". Sfintul s-a suit pe piatră 
ca mai înainte, și le-a povestit pe scurt taina dumnezeirii. Pentru aceea toţi au crezut din tot 
sufletul, cerînd Sfîntul Botez, mai înainte de a se duce la război. Deci, făcîndu-i catehumeni, 
le-a poruncit să postească trei zile, apoi i-a botezat pe toți. 


Atunci s-a făcut în toată tabăra mare praznic şi le-a hirotoni-sit preot în locul său pe un 
ucenic pe care-l avea, cu numele Evagrie, cel care a scris viaţa acestuia cu iubire de adevăr şi 
încre-dințare. Pe acela I-a trimis să-i mărturisească şi să-i împărtășească în război. El a pus pe 
un argintar de a făcut la steaguri, la cel dintii, chipul Domnului Hristos, iar la celelalte, Sfinta 
Cruce, şi astfel să le poarte în război înaintea tuturor. Cînd a voit să plece mi-a poruncit să 
slujesc Sfînta Liturghie, zice Evagrie cel mai sus numit, ca toți să se împărtăşească cu 
dumnezeieștile Taine. Deci, săvîrşind cu frică dumnezeiasca Liturghie, Sfîntul Pangratie s-a 
împărtășit înaintea stătătorilor cetăţii, apoi am mers în cortul dregătorului şi am ospătat. După 
aceea sfîntul ne-a binecuvîntat pe toți, și făcînd semnul Sfintei Cruci pe fruntea mea, m-a sărutat 
şi m-a liberat. Deci, mergînd la mare, a făcut semnul Sfintei Cruci de trei ori şi aşa am plecat, 
iar sfîntul s-a întors la biserica sa. 


Acolo, în cetate erau două fecioare frumoase, surori după trup, dar orfane, pentru că le 
muriseră părinții. Acestea, după ce s-au botezat, au venit la sfint, zicînd: "Părinte cuvioase, la 
sfinția ta alergăm, rînduieşte-ne împreună cu preoteasa Hrisina, și dă-ne dregătoria diaconească, 
pentru că noi am pus în mintea noastră să nu ne mărităm niciodată. Pe noi ne-au cerut cei mai 
de frunte dregători ai cetăţii, dar dorim să ne păzim fecioria noastră neîntinată". Sfîntul le-a zis 
lor: "Fiicele mele, cu adevărat aţi ales partea cea bună, ca Maria”. Deci, chemînd pe diaconița 
Benedicta, i-a zis: "lată, Domnul ţi-a trimis tovarăşe”. Apoi, hirotesind pe cea mai mare 
diaconiţă, a lăsat pe cea mai tînără nehirotesită. Zidindu-şi chilii aproape de biserică, au rămas 
acolo şi ascultau toate slujbele. Iar mai marele cetății, pe care ighemonul Bonifatie îl pusese 
epitrop, era om cu rea socoteală, căci necuratul avea dragoste către idoli. Aceluia nu-i ajungea 
a avea ţiitoare numai din fucele elinilor, dar nesăţiosul a poftit şi pe una din fecioarele mai sus 
zise, pe cea mai tînără, ca pe una ce era mai frumoasă. 


Deci, a trimis de a luat pe sora ei mai mare şi i-a spus că are o dorință nepovestită să ia 
de femeie pe sora ei, făgăduindu-i multe daruri. Iar ea i-a zis: "Sora mea este făgăduită lui 
Dumnezeu şi nu se mărită". Văzînd necinstitul, că cu binele nu face nimic, a înfricoşat-o, că 
Elid o va lua cu sila, căci astfel se numea răul înverşunat. Muceniţa, ducîndu-se la mînăstire, a 
spus aceasta plîngînd Benedictei şi surorii sale. După aceea s-au dus şi i-au spus sfîntului, care 
le-a sfătuit, zicîndu-le: "Fiicele lui Hristos, nimic să nu vă despartă de dragostea Lui, nici 


necazul, nici strimtorarea şi nici chiar moartea. De vă vor băga chiar în temniță, sîrguiți-vă să 
păziți nestinsă făclia fecioriei voastre”. 


Auzind de la sfînt acestea şi altele încă, s-au întărit mai bine, şi ducîndu-se la chiliile 
lor, se rugau. Dar Elid cel fărădelege s-a silit să facă ceea ce a voit, dar n-a putut. După aceea, 
s-a sfătuit cu vrăjitorii, cum ar putea să o aducă pe copilă la voia sa. Deci, i-a dat unuia din ei o 
carte de vrăjitorie și după ce a citit-o a chemat diavoli, care s-au adunat nenumărați, negri ca 
arapii, ținînd în miini curse şi săgeți. Pe aceea i-au trimis la sfintele fecioare, ca să-şi facă 
meșteșugul. Iar darul lui Dumnezeu n-a lăsat cît de puţin să se apropie de ele necuraţii diavoli. 
Deci, întorcîndu-se ei la Elid, mincinoșşii au mărturisit adevărul, zicînd: "Am văzut la acele 
femei un mare ajutor şi, nesuferind vederea lui, am fugit fără a face ceva. Deci, fă ce voieşti, că 
noi fugim de acel loc, precum au fost izgoniți, de dumnezeiasca putere, Falcon, Lison şi Joe”. 


Înverşunatul Elid, făcînd ospăț şi sfătuindu-se cu prietenii, a trimis ostaşi de au adus la 
divan amîndouă fecioarele. EI s-a sîrguit prin multe măguliri şi momiri să aducă pe copile la 
voia sa, dar n-a putut. Pentru aceea le-a închis în temniță, poruncindu-i în taină fecioarei celei 
mari, să sfătuiască pe cea tînără să i se supună lui, că îi va da mari daruri. Însă ea i-a spus toate 
cele de la Dumnezeu, zicîndu-i: "Să ne nevoim, soră, ca să vedem pe Împăratul Hristos şi să 
moştenim fericirea cea veşnică. Vezi cum trece viaţa aceasta, ca o umbră şi ca un vis. Adu-ţi 
aminte, cîți ne-au cerut să ne mărităm, pe cînd ne închinam idolilor şi n-am primit, şi acum cînd 
ne-am îmbrăcat cu Domnul nostru lisus Hristos, să ne întinăm sufletele şi trupurile? Să nu fie! 
Iată, îţi spun cele ce vor să fie, ca să te gătești spre vremelnica moarte și să împărăţeșşti în veci 
cu Mirele Hristos. Pe mine mă vor omorî mîine iar pe tine te vor ţine încă puţină vreme. Deci 
cercetează conştiinţa ta şi păzeşte-te să nu te amăgeșşti de făgăduinţele lor cele deșarte şi de 
cuvintele lor cele viclene. Rabdă pînă la sfîrşit, ca să iei cununa cea nestricăcioasă”. 


Auzind copila acestea de la diaconiță, a suspinat zicînd: "Cred atît de mult în Domnul 
nostru lisus Hristos, încît momelile, înfricoşările şi muncile lui nu mă vor despărți de iubitul 
meu Mire". A doua zi, le-au adus pe ele la Elid. Diaconiţa însă i-a spus, că n-a putut să o aducă 
pe cea tînără la voia lui. Mîniindu-se, el a poruncit să o bată fără milă înaintea surorii sale. După 
ce a bătut-o mult timp, încît s-a umplut pămîntul de sînge, i-a tăiat fericitul ei cap şi l-a aruncat 
într-o peşteră, iar pe cea mai tînără a închis-o într-o casă, pe cînd ei stăteau la masă. Atunci 
marele Pangratie, a adunat pe cei credincioși şi a luat din peşteră sfintele moaște ale diaconiţei 
şi le-a îngropat cu cinste, după cum se cade. 


Cînd elinii s-au sculat de la îmbuibarea pîntecelui, au scos afară în mijlocul lor pe copilă 
şi Elid i-a zis: "Jertfeşte marelui zeu Scamandru şi mă ia pe mine de bărbat, ca să te cinsteşti, 
să ai toată bogăţia şi toată îndulcirea, iar de nu îţi voi tăia capul”. Dar ea 1-a zis lui: "Eu mă 
închin Domnului Hristos, adevăratul Dumnezeu, Mîntuitorul meu, cu care m-am logodit, iar lui 
Scamandru nu voi jertfi şi nici pe tine, pîngăritule, nu te voi lua de bărbat”. 


Auzind acestea urîtorul de Dumnezeu de la iubitoarea de Hristos, a poruncit să o bată 
ca şi pe cealaltă, apoi să-i taie capul şi să-l arunce în peştera mai sus zisă. După ce s-a făcut 
aceasta, sfîntul s-a dus cu toţi credincioşii, cu făclii aprinse şi cu tămi:ieri, şi au luat sfintele 
moaște de le-au îngropat aproape de ale diaconiţei. Auzind poporul de relele lucruri ale lui Elid, 
s-au pornit a-l arde cu toţi idolii lui. Dar sfîntul nu 1-a lăsat, ca să nu se facă ucideri şi tulburare, 
pînă nu va veni Bonifatie ca să-l pedepsească după cum va voi. Astfel s-au liniștit ei și au zidit 
o biserică în numele sfintelor fecioare şi muceniţe ale lui Hristos. 


După aceea, iudeii şi mondanii s-au sfătuit împotriva Sfîntului Pangratie ca să-l omoare. 
Cunoscînd el acel gînd rău și viclean, a adunat poporul şi le-a arătat cele cugetate de ei. Pe cînd 
le spunea pricina, au sosit două străji de iudei şi de mondani, care apropiindu-se au zis 
creștinilor: "O, oameni, pentru ce lăsaţi cinstea şi credința voastră cea dintîi şi v-aţi lipit de acest 
înşelător și vrăjitor?" Sfîntul a tăcut, iar poporul a răspuns: "Voi vă amăgiți și vă închinaţi la 
idolii cei surzi și muţi, iar noi am aflat adevărul, crezînd în Domnul Hristos". După aceea, sfîntul 
a zis către ei: "Dacă voiţi să lăsaţi rătăcirea cinstirilor voastre deşarte și să vă apropiaţi de 
adevăratul Dumnezeu, vă vom spune cuvînt de mîntuire, iar dacă ați venit cu vicleşug, arătați- 
ne viclenia voastră”. Ei au răspuns: "Noi nu vom crede cuvintelor tale, nici nu vom lăsa obiceiul 
nostru cel vechi". Sfîntul iar a zis: "Fraților, vă rog să fugiţi de vicleşugul idolilor şi să cunoașteți 
pe Ziditorul creaturii, dar mai ales voi, evreii, poporul lui Israil, pe care v-a scos Dumnezeu din 
Egipt, cărora vi s-a dat Legea şi, cunoscînd-o şi citind-o, aţi lăsat pe Dumnezeu, Care v-a născut 
pe voi şi v-a hrănit, şi v-aţi amestecat cu celelalte neamuri de la care aţi învăţat obiceiurile lor”. 


Acestea şi altele încă zicînd cuviosul, creştinii au voit să închidă în temniţă pe elini ca 
să-i pedepsească, pentru uciderea pe care au făcut-o, pînă va veni ighemonul. Iar ei au fugit 
îngroziţi. În altă zi şi-au luat toate averile, femeile şi copii și au pornit cu o luntre, să se ducă în 
Siracusa. lar sfîntul le-a vestit prin Xantip, să se întoarcă înapoi şi să nu se teamă de nici un rău 
din partea creştinilor, însă ei nu s-au întors decît numai un mondan vrăjitor, acela care a dat 
cartea cea vrăjitorească lui Elid pentru copilă, după cum am zis. Acela s-a mărturisit la sfînt şi 
s-a făcut creştin. 


EI a scris şi pătimirile sfintelor, după ce s-a botezat, iar ceilalți elini au intrat în luntre şi 
au plutit cu vînt bun. Dar sfîntul s-a suit într-un loc înalt şi s-a rugat, zicînd: "Doamne, lisuse 
Hristoase Atotputernice, de este cu voia Ta, să se facă furtună şi toţi să se afunde în mare”. 
Deci, cuvîntul s-a împlinit întocmai, căci toţi s-au înecat, pentru că îndată s-a făcut vînt mare şi 
s-au afundat caicele lor, iar el în puține zile învăţînd pe popor, le-a zis: "Bonifatie a biruit pe 
vrăjmașii lui şi va veni după două zile cu multă bogăţie, veselindu-se cu tot poporul lui; deci să 
spuneţi lui Elid, să pregătească luminile cetăţii”. 


Credincioşii se minunau că şi cele ce se întîmplau departe, ca şi cum ar fi de față, le ştia 
Sfîntul Pangratie şi le spunea mai înainte. Deci a doua zi s-au arătat corăbiile, după proorocia 
lui, şi alergînd tot poporul la mare, a urat ighemonului de bună sosire, căruia 1 s-a închinat şi 
Elid. Apoi, în cealaltă dimineaţă, au venit toţi cei mai mari ai poporului împreună cu Bonifatie 
ŞI, închinîndu-se sfîntului, i-au mulțumit pentru biruința care au dobîndit printr-însul. Sfîntul i- 
a binecuvîntat pe toţi şi mai ales pe dregătorul, către care a povestit uciderile pe care le-a săvirşit 
necuratul Elid. El a poruncit să-l lege cu lanţ și să-l păzească bine, pînă ce se va împărți bogăția 
care a adus-o oastea şi să rămînă fără de grijă ca atunci să cerceteze fapta lui. El a adus încă și 
pe mulți robi avari la război, care, văzînd pe marele Pangratie slujind Sfînta Liturghie în ziua 
aceea, au crezut în Hristos. Ei au văzut amîndouă minunile, care le-am scris mai sus, adică focul 
care ieşea din gura lui şi norul care-l acoperea pe el. Deci şi ei au cerut Sfintul Botez, prin 
tălmaci. lar Sfîntul Pangratie, văzînd dorinţa lor, i-a botezat. 


După ce dregătorul a împărţit la ostaşi aurul, argintul şi celelalte bogății, a împărțit şi 
robii şi le-a zis să aibă purtare de grijă de ei, ca să-şi mîntuiască sufletele lor. Apoi sfîntul a 
hirotonisit în toată eparhia preoți şi diaconi, pe cei mai înţelepţi și mai cucernici, şi le-a zis să 
se îngrijească de sufletele oamenilor, să zidească biserici și să facă într-însele toate cele 
trebuincioase. lar mie, adică lui Evagrie, şi diaconului meu Epafrodit, mi-a poruncit să le scriem 
lor Tainele Bisericii, praznicele cele mari, citirile, poruncile şi cîte alte se cuvine să le ştie 
credincioşii. Deci, sfîntul, venind înaintea poporului, le-a dat pentru fiecare ținut, preot şi diacon 


şi astfel s-a dus fiecare în patria sa. După aceea eu am mers în toate eparhiile şi i-am sfătuit cum 
să citească slujba Bisericii şi celelalte de nevoie credinţei. Și iarăși m-am întors la dascălul meu, 
adică la Sfîntul Pangratie. 


Bonifatie a poruncit să-l aducă legat pe Elid şi I-a întrebat pentru ce a ucis pe fecioare. 
EI i-a răspuns: "Pentru că au batjocorit pe zei”. Bonifatie i-a zis: "Voieşti să te lepezi de aceşti 
zei nesimțţitori și să te faci creştin, ori să te omor?" El a răspuns: "Să nu-mi fie mie a mă lăsa de 
rînduiala părintească. Zeii tatălui meu mi-au dăruit viața şi pentru dragostea lor voiesc să mor. 
Deci, junghiaţi-mă înaintea zeului meu, Scamandru”. Atunci ighemonul, luînd apă, și-a spălat 
mîinile, zicînd: "Sîngele tău, asupra capului tău". Apoi a poruncit unui rob de i-a tăiat capul la 
un anumit loc. 


După doi ani au venit şi preoţii eparhiilor și au rugat pe sfîntul, să se ostenească şi să 
meargă să le sfințească bisericile. Dar Sfîntul Pangratie l-a trimis mai întîi să binecuvînteze pe 
Bonifatie. Apoi ne-a luat dregătorul însuşi pe mine, pe Epafrodit şi pe Licaonid cu tot clerul, și 
a sfințit bisericile, punînd hotar la toată biserica, ca să-și ție fiecare locul său, să-l lucreze şi să- 
şi scoată hrana vieții lor. Bonifatie şi ceilalți bogați au împărțit în trei părți toate averile lor, 
aurul și argintul şi celelalte mișcătoare şi nemiş-cătoare. EI a dat a treia parte bisericii, cu care 
să se chivernisească preoţii şi diaconii, şi să roage pe Domnul din tot sufletul lor, pentru făcătorii 
lor de bine. A mai făcut vase de aur, de argint şi veşminte de mătase pentru toate bisericile. Pe 
acestea toate sfîntul le-a scris pe hirtie, şi astfel toţi s-au întors în cetate. 


A treia zi, în al şaptelea ceas, sfîntul a venit în uimire, auzind un glas zicînd aşa: 
"Pangratie, hirotoniseşte preot pe Epafrodit şi trimite-l singur în părțile Taraconiei". Dar sfîntul 
se îndoia de glasul acela, ca nu cumva să fie nălucire diavolească. Însă, auzind a doua oară 
același cuvînt, a aşteptat să audă şi a treia oară ca să se încredinţeze de adevăr. Deci a auzit şi a 
treia oară acelaşi glas, zicînd: "Ţi-am zis să hirotonisești preot pe Epafrodit şi să-l trimiţi în 
partea Taraconiei". Atunci hirotonisindu-l pe el, după ce l-a sărutat şi l-a binecuvîntat, l-a trimis. 
EI a încălecat pe un măgar și, mergînd trei zile, a ajuns la un loc pietros, dar acolo dobitocul s- 
a oprit şi nu voia să meargă mai înainte. Deci, Epafrodit preotul s-a odihnit acolo. 


A doua zi voia să încalece iarăşi, dar dobitocul n-a voit, căci voia lui Dumnezeu era să 
rămînă acolo; deci, scoţînd el crucea, îşi citea Sfînta Evanghelie. Atunci a trecut prin acel loc o 
femeie, al cărei bărbat secera acolo mai înainte şi căruia îi ducea în coşniță pîine, vin şi bucate. 
Acea femeie, văzînd pe Epafrodit, a stat pe loc multă vreme, minunîndu-se și socotind în sine 
că acolo este sau Dumnezeu sau vreun înger. Dar el i-a zis: "Ce stai, femeie, şi nu te duci în 
drumul tău?" Ea a răspuns: "Eu n-am văzut niciodată atîta slavă la alt om, şi socotesc că eşti 
vreun zeu. Pentru aceasta ai atîta strălucire?" Epafrodit i-a zis: "Acestea pe care le vezi că le 
țin, sînt semne ale Atotputernicului Dumnezeu, Care a făcut toată lumea și a zidit pe om”. 
Femeia i-a zis: "Dar tu cine eşti, dacă nu ești zeu?" EI a răspuns: "Sînt om ca şi ceilalți oameni 
şi de nu crezi, dă-mi să mănînc şi să beau". Acestea le-a zis pentru că trecuseră trei zile de cînd 
nu mîncase. Atunci ea i-a dat, iar el, mîncînd, s-a întărit. 


Femeia după aceea, s-a dus la bărbatul ei şi i-a spus pricina întârzierii ei. Apoi, lăsînd-o 
pe dînsa să caute de secerători, dînsul a alergat la locul unde era Epafrodit. Deci, văzînd de 
departe slava lui Dumnezeu care îl acoperea pe el, a căzut cu faţa la pămînt. Dar el i-a zis: "Vino 
aproape de mine, omule”. Atunci s-a apropiat cu multă frică și i-a zis: "Oare nu cumva tu eşti 
Dumnezeu, de te arăţi în acest chip?" EI a răspuns: "Oare n-ai auzit nimic într-acest loc despre 
lisus Hristos, Fiul lui Dumnezeu?" Omul i-a zis: "Am auzit de El, că S-a născut din Sfinta 
Fecioară de la Duhul Sfînt, S-a botezat, a făcut multe minuni, a fost răstignit și a înviat din 


morți, S-a înălțat la ceruri şi a trimis pe ucenicii Săi în lume, să propovăduiască dumnezeirea 
Lui. Deci, de eşti tu unul din aceia, învaţă-ne şi pe noi, că avem mare dorinţă să te ascultăm". 


Atunci Epafrodit i-a propovăduit pe Hristos şi, crezînd îndată, a cerut Sfintul Botez. Dar 
el i-a zis lui: "Du-te şi adu-ţi haine noi și atunci vei lua darul Preasfintului Duh". Deci, după ce 
a adus hainele, s-a pogoriît la rîu şi l-a botezat, avînd acolo crucea pe care era zugrăvit Hristos 
răstignit. Apoi l-a întrebat al cui este chipul acela, iar el a zis: "Al Domnului Hristos". Cel 
luminat cu Sfîntul Botez i-a spus lui: "Așa este, căci, pe cînd eram în apă, L-am văzut că şi-a 
întins mîna dreaptă peste capul meu". Apoi, luînd voie, s-a dus la țarina sa. 


Secerătorii văzîndu-l pe el de departe, li s-a părut că este foc şi toţi fugeau de el. Dar 
femeia sa, cunoscîndu-l pe dînsul după vorbă, le-a zis lor: "Nu fugiţi că acela este bărbatul meu. 
EI vine să ne spună ce i s-a întîmplat". Deci, cu sila s-au oprit şi fiind plini de groază, îl întrebau 
pe el, iar el le-a spus lor pricina, după cum am spus mai sus, că a crezut în Hristos şi s-a botezat 
pentru aceasta a luat chipul cel frumos de înger. Ei, auzind acestea, au aruncat secerile, au 
alergat la Epafrodit şi apropiindu-se de dînsul, au căzut la pămînt văzînd strălucirea feţei lui. El 
îi îmbărbăta pe ei, zicînd: "Nu vă temeți!" Apoi, sculîndu-se, nu puteau să-l vadă pe el, pentru 
că faţa lui era luminată de darul Sfîntului Duh. 


Sfîntul binecuvîntîndu-i, ei au lăsat frica la o parte şi, închinîndu-se lui, l-au întrebat 
cine şi de unde este şi cum a venit pe la ei. Deci el le-a povestit lor pricina, de la început pînă 
la sfîrșit, adică cum mai înainte a fost închinător de idoli, cum îngerul 1-a dat lui Sfînta 
Evanghelie, pe care le-a arătat-o; apoi le-a propovăduit pe Hristos, în care crezînd cu toţii au 
cerut Sfîntul Botez. El, chemîndu-i pe dînşii, le-a citit Sfînta Evanghelie, pe care auzind-o 
bărbații, se veseleau. Ei au rămas acolo pînă în cealaltă zi, ca să-i boteze, după cum le-a 
poruncit. 


Deci, în ceasul al doilea din noapte, au venit mulțime de diavoli, în chip de oameni negri 
şi grozavi şi, stînd înaintea bărbaţilor, strigau: "O, cîtă nedreptate am de la robul lui Dumnezeu 
Pangratie şi de la tine, nemulţumitorule Epafrodite, care te aveam bibliotecar. Oare acum ai 
venit aici, să-mi pierzi stăpînirea mea? Rău am pătimit eu neajutoratul, că în Tavromania m-a 
robit Pangratie, în Siracuza bătrînul Marchian, iar acum a venit aici prietenul meu Xantip, care 
mai înainte mi-a făcut atîtea jertfe, voind a-mi răpi robii mei, ca să-i facă robi lui Hristos Cel 
răstignit”. 


Atunci Epafrodit şi-a făcut cruce anatematizînd pe diavol, iar pe oameni i-a învăţat, 
zicînd: "Vedeţi, fiii mei, cum Domnul nostru lisus Hristos v-a chemat pe voi la împărăția Sa? 
Pentru aceasta se mînie diavolul şi se nevoieşte să răpească pe cei mai proşti dintre voi. Deci 
voi, ca niște bărbați desăvirşiți, suflați asupra lui, zicînd: "Ne lepădăm de tine, satano, şi ne 
unim cu lisus Hristos, Fiul lui Dumnezeu"". Făcînd ei astfel, îndată s-a arătat la răsărit o sabie 
de foc care a gonit pe diavoli. A doua zi a venit şi omul acela, care avea secerătorii, împreună 
cu femeia și cu copiii lui, aducînd haine cîte trebuia. 


Deci, pogorîndu-se la rîu, i-a botezat şi i-a trimis în diferite părți, ca să propovăduiască 
Evanghelia, dînd fiecăruia cîte o cruce de cedru, cu care să facă minuni. Apoi, ducîndu-se prin 
sate şi prin multe cetăţi, tămăduiau toată neputința cu dumnezeiasca putere, iar diavolii, 
nesuferind să vadă semnul Sfintei Cruci, fugeau. De aceea, oamenii din acel loc, minunîndu-se, 
au întrebat pe bărbaţii aceia, de unde au luat putere să facă astfel de minuni preaslăvite. Ei le- 
au arătat lor pe Domnul Hristos şi, crezînd, mulți alergau în fiecare zi la înțeleptul Epafrodit şi 


se botezau. Apoi, zidind acolo o biserică, slujea Sfînta Liturghie, împărtășindu-i cu 
dumnezeieștile Taine. Şi pe cît trecea vremea, pe atât şi credincioşii se înmulțeau. 


Sfîntul Marchian, auzind acestea, a scris o epistolă către Sfîntul Pangratie, zicînd: "Mă 
minunez cum sfinția ta ai uitat atît de degrabă învățătura Apostolilor, care zice că episcopul să 
nu stăpînească alt popor, şi ai trimis în eparhia mea pe Epafrodit. Însă de ai văzut de la 
Dumnezeu descoperire şi pentru aceasta l-ai trimis, răspunde-mi ca să nu te osîndesc pe 
nedrept”. 


Pangratie, văzînd această scrisoare, a scris înapoi Sfîntului Marchian tot adevărul, adică, 
cum a văzut în uimire de trei ori, ca să hirotonisească pe Epafrodit. Deci mi-a dat mie scrisoarea 
să o duc în Siracusa. Ajungînd acolo, Sfîntul Marchian m-a întîmpinat şi m-a primit cu dragoste, 
zicînd: "Socotesc că am mîhnit pe fratele Pangratie, dar Dumnezeu ştie cum m-am amărit. Căci 
după ce v-am trimis scrisoarea, Domnul mi-a arătat lucrul, şi m-am mîhnit că v-am supărat; dar 
acum mă bucur că te-am dobîndit pe tine. Deci mergi de te veselește împreună cu Epafrodit şi 
după aceea să vii aici, ca să mergem împreună la Pangratie”. 


Eu m-am dus şi am stat opt zile cu Epafrodit, spunîndu-mi cîte a săvîrşit cu 
dumnezeiescul ajutor. Apoi am luat pe Marchian şi am plecat către Pangratie, care, cunoscînd 
din dumnezeiescul dar venirea lui Marchian, ne-a întîmpinat. Întîlnindu-se amîndoi, au căzut la 
pămînt, rugîndu-se unul de altul, ca să se binecuvinteze pentru smerenie. Deci, după un timp 
Sfîntul Marchian a zis: "Bine este cuvîntat cel ce vine întru numele Domnului!" Apoi, sărutîndu- 
se unul cu altul, au intrat în biserică. După ce Marchian a făcut rugăciune ei au stat împreună 
de vorbă. Deci, Pangratie a zis către Marchian: "Cinstite părinte, cum ai venit către noi, 
păcătoşii?" EI a răspuns: "Bolnavii vin la doctor ca să se tămăduiască". Pangratie 1-a zis lui: "O, 
cuvioase părinte, de am fi şi noi în măsurile tale!" 


Însă ei erau la chip și la starea corpului asemenea. Văzîndu-i fraţii pe ei, se bucurau şi îi 
cinsteau ca pe un Moise și Aaron. Deci, ighemonul şi toţi boierii au venit şi au luat binecuvîntare 
de la Marchian. În cealaltă zi, care era Duminică, au slujit împreună dumnezeiasca Liturghie și, 
pogorîndu-se foc din cer, a înconjurat sfîntul prestol, în timpul cînd se cînta cîntarea cea întreit 
sfîntă. După Liturghie, sfinţii s-au împărtășit cu dumnezeieştile Taine, iar mirenii se temeau să 
se apropie. Însă sfîntul le-a zis lor: "Apropiaţi-vă, fiii mei, şi nu vă temeţi, căci focul ce-l vedeți 
este umbrirea Sfîntului Duh, care face pe slujitorii lui văpaie de foc". Atunci toți s-au împărtăşit 
de la Sfîntul Marchian cu multă frică. 


Marele Marchian, zăbovind acolo cincisprezece zile şi voind să se ducă în eparhia sa, a 
luat şi pe Sfîntul Pangratie împreună cu el, şi s-a dus cu bucurie, voind să vadă bisericile. Intrînd 
noi în corabie şi suflînd vînt bun, într-o zi am ajuns în Siracuza, iar noaptea ne-am dus la 
episcopie. Ucenicii lui Marchian, văzîndu-l, au plîns spunînd că noaptea veneau diavolii și îi 
înfricoşau, zicîndu-le că s-a înecat în mare. Fericitul i-a îmbărbătat, să nu se teamă de nălucirile 
diavolilor. După aceea a trimis vorbă la boierii Gordie şi Selefe să adune tot poporul ca să-l 
binecuvinteze Sfîntul Pangratie. 


Adunîndu-se toți, au căzut la picioarele sfîntului și 1-a binecuvîntat pe toți. El a rămas 
acolo şase zile, vorbind amîndoi duhovniceşte şi veselindu-se ca niște adevăraţi prieteni ai lui 
Hristos. Sfîntul a văzut atunci în vedenie, că împăratul Acvilin a luat şase sute de mii de ostași, 
ca să facă război Tavromenilor, dar n-a spus vedenia, ci a trimis vorbă de a venit acolo 
Epafrodit, şi s-au veselit împreună. Sfîntul a scris apoi lui Marchian scrisori de încredințare, 
după canoanele Sfinţilor Apostoli, ca să stăpînească şi eparhiile pe care le-a adus la credință 


Epafrodit. Deci, sărutîndu-se unul cu altul, am plecat de acolo şi, ajungînd în Tavromenia, 
propovăduitorul a strigat ca toţi să se adune a doua zi, că avea să le vorbească Marele Pangratie. 
Sfîntul a slujit Sfînta Liturghie şi i-a împărtăşit pe toți. Apoi a zis către dregător și către tot 
sfatul lui: "Fiii mei, diavolul s-a pornit să facă război cu noi, dar puneţi nădejdea spre Domnul, 
că EI va pierde vicleșugul lui". Zicînd acestea, a luat pe Bonifatie de o parte şi i-a zis să aducă 
o carte în care erau scrise vitejiile lui Tavru. 


În acea carte se povestește cum Acvilin, împăratul Calabriei, făcuse multe războaie și 
voia să ucidă şi pe stăpînul lui Tavru, cu numele Revint, ca să-i ia locul cu nedreptate. Acest 
Revint avea o soţie preaînțeleaptă şi frumoasă cu numele Menia. Ucigînd Acvilin pe Revint, a 
năvălit Tavru, ca un viteaz ce era, cu şase mii de ostaşi şi a ucis cincizeci de mii de luptători de- 
ai lui Acvilin. Menia, pentru această vitejie a lui, l-a luat de bărbat. Ea şi-a luat toată bogăţia și- 
a fugit din cetatea lor, zidind alta, pe care a numit-o Tavromenia, în care era arhiereu Pangratie, 
iar ighemon Bonifatie. Acvilin a adunat iar mult popor în Calabria şi s-a dus în Sicilia. Acolo 
era Menia cu Tavru, pe care voia să-l ucidă şi să ia pe Menia cu bogăţia ei. Tavru însă a luptat 
singur cu Acvilin şi, ucigîndu-l, a rămas biruitor. Și astfel stăpînea Calabria și Sicilia, dar locuia 
în cetatea numită cu numele său, adică Tavromenia. 


Sfîntul citind cartea aceea, a zis către Bonifatie: "Fiule, vezi acel război vechi îl va 
izbîndi acest nou Acvilin. Dar să nu ţi se tulbure inima, că dacă Tavru a biruit pe acela, cu atît 
mai vîrtos Domnul nostru lisus Hristos. Deci, du-te în palat şi să nu spui poporului tău despre 
război, ci numai roagă-te Atotputernicului Dumnezeu și să ai nădejde într-Însul. 


Acvilin a adunat poporul, zicînd: "Fraților, să mergem să răzbunăm sîngele fraților 
noștri, pe care l-a vărsat Tavru cu nedreptate, că acum nu este Tavru ca să ne biruiască, ci numai 
Bonifatie cu puţin popor şi-l vom omorî”. Adunînd șase sute de mii de bărbaţi, a trecut noaptea 
şi au înconjurat deodată toată cetatea. Ei au oprit apele, au sunat din trîmbiţe atît de tare încît s- 
au cutremurat cetățenii, care erau bărbați de război în număr de patruzeci de mii, pe care 
Bonifatie i-a pus după rînduială împrejurul cetăţii. Cînd s-a făcut ziuă, s-a dat prima luptă. Dar 
Domnul a voit ca în ziua întîi să biruiască vrăjmaşii lor, ca să nu se mîndrească cetăţenii pe 
urmă că au biruit cu puterea lor. Tavro-meniţii, fiind strîmtoraţi, ocărau pe ighemon şi pe 
Pangratie, zicînd: "Vrăjitorul acesta a venit aici într-un ceas rău, că a prăpădit pe zei şi ne-a 
robit pe toți”. 


Acestea zicînd, nebunii au cugetat să ucidă pe ighemon şi pe sfînt şi să predea cetatea 
vrăjmaşilor. Însă bunul Bonifatie îi sfătuia să nu cadă în deznădejde cu nerecunoștință, ci să 
cheme în ajutor pe Domnul Hristos, ca să le dea biruinţă ca un Atotputernic. Așa zicîndu-le, i- 
a împăcat puțin. Apoi, ducîndu-se la sfint, 1-a zis: "Cinstite părinte, ajută turmei tale şi izbăveşte 
cetatea ta din mîinile vrăjmașilor, că poporul se mînie şi cîrteşte împotriva noastră. El cheamă 
pe necuraţii zei şi vor să mă ucidă cu nedreptate". Fericitul i-a zis: "Fiule, du-te şi vorbeşte către 
dînşii: Ascultaţi ce zice Pangratie: "Fiii lui Hristos Dumnezeu, nu vă temeţi de vrăjmaşii voştri, 
că voi sînteți ostaşi ai Marelui Împărat. Dacă aţi obosit de osteneala războiului, duceţi-vă de vă 
odihniţi în casele voastre, iar Domnul Hristos, Marele Împărat şi Dumnezeu cel Atotputernic 
va lupta în război pentru voi. Deci, să nu se încingă cineva cu paloş, nici să ia săgeată, arc sau 


m 


sabie"". 


Poporul auzind acestea de la dregător, s-a mîniat, zicînd: "O ce sfat nebunesc, noi toţi 
luptăm în război cu toată puterea noastră, ca să păzim zidurile cetăţii, iar tu ne zici să ne ducem 
la casele noastre. Cine va auzi are să rîdă şi să zică că Bonifatie, pe care îl aveam om înțelept, 
cu vrăjitorul Pangratie, au voit să vîndă vrăjmaşilor cetatea noastră”. Dregătorul a spus şi 


acestea sfintului, zicînd: "Părinte, n-au voit nici să audă de cuvintele tale, ci mai mult s-au 
miîniat, şi văzînd pe vrăjmaş că s-a apropiat de zidurile cetăţii, ticăloşii au voit să se omoare”. 
Sfîntul le-a spus şi a doua oară și a treia oară aceleaşi cuvinte, şi abia cu sila i-a făcut de s-au 
întors la casele lor. Atunci vrăjmaşii au înconjurat cetatea, iar Sfîntul Pangratie m-a luat pe mine 
şi pe un diacon cu numele Taţian, zicînd: "Fiilor să mergem să luptăm cu armele noastre 
împotriva vrăjmaşilor”. 


Deci, îmbrăcîndu-se cu sfintele veşminte, el a luat în mînă Cinstita Cruce cu icoana 
Domnului Hristos, iar Taţian, icoana Apostolului Petru și, ieșind afară, ne-am dus unde era 
puterea vrăjmașşului. Sfîntul s-a suit pe un loc înalt, a făcut semnul Sfintei Cruci de patru ori, 
căutînd spre cetate, şi a îngrădit-o cu zid nevăzut din patru părți, dinspre răsărit, apus, 
miazănoapte şi dinspre mare. Apoi, înălțîndu-şi mîinile spre răsărit, se ruga astfel: "Doamne, 
lisuse Hristoase, Dumnezeul nostru, deșteaptă-ţi puterea Ta şi vino ca să ne mîntuiești pe noi. 
Vrăjmașul să nu răpească cetatea Ta, ci arată spre ei puterea Ta, prin Sfînta Cruce cea făcătoare 
de viață și prin curata Ta icoană". După rugăciune, el a înălțat Cinstita Cruce, iar noi icoanele. 
Şi atunci toți vrăjmaşii s-au întunecat şi întorcîndu-se înapoi se ucideau unul pe altul, socotind 
că ucideau pe cetăţeni. 


Sfîntul, văzînd pe vrăjmaşi că se ucideau unii pe alții, a făcut iarăşi rugăciune, zicînd: 
"Doamne, lisuse Hristoase, Dumnezeul nostru, dă umilință în inimile oamenilor acestora, ca să 
cunoască puterea Ta şi să se întoarcă la cunoștința dreptei credinţe". Atunci vrăjmaşii au 
cunoscut că se ucideau unii pe alții şi îndată au fugit din fața cetăţii, tînguindu-se. lar cetăţenii, 
văzînd o astfel de minune înfricoşată, slăveau pe Domnul, mulțumind lui Pangratie. 


Dintre acei vrăjmaşi, patru mii s-au despărţit şi s-au apropiat de cetate, strigînd: "Miluiţi- 
ne pe noi, bărbaţi mari ai lui Dumnezeu". Atunci sfîntul a poruncit să deschidă porţile cetăţii și, 
intrînd înăuntru, cum au văzut pe sfînt, au căzut la picioarele lui, strigînd: "Miluiește-ne pe noi, 
mare Dumnezeu!" Iar el le-a răspuns: "Eu nu sînt Dumnezeu, ci rob al Atotputernicului meu 
Dumnezeu!" Și învățindu-i pe ei multe, au crezut în Hristos. Deci, alegînd pe cei mai cucernici 
dintre ei, i-a hirotonisit preoți şi diaconi, şi i-a trimis în Calabria să propovăduiască Evanghelia. 


Unii din aceştia ne povesteau că au văzut trei sori pe zidurile cetăţii, strălucind mai mult 
decît soarele zilei, şi a căror strălucire nesuferind-o, se întunecau. Atunci se ucideau unii pe 
alţii, iar alții cădeau în prăpastie şi se zdrobeau. Sfîntul le-a arătat Crucea făcătoare de viaţă şi 
amîndouă icoanele, zicînd: "Aceștia sînt cei trei sori, pe care îi vedeaţi strălucind mai mult decît 
soarele". Atunci acei bărbaţi au sărutat sfintele icoane cu multă evlavie. Apoi luînd de la sfînt 
iertare şi binecuvîntarea cea cuviincioasă, s-au dus. Ajungînd în Calabria, au propovăduit 
cuvîntul lui Dumnezeu şi au adus pe mulţi la dreapta credință. 


Sfîntul Pangratie m-a trimis la marele Marchian, să-i dau de ştire pentru lucrurile 
minunate cele zise şi să-i spun lui că, pentru ca să nu-l mîhnească, nu i-a arătat pricina, cînd era 
acolo. Dar aceea a cunoscut-o din dumnezeiasca descoperire. Cînd m-am întors în Tavromenia, 
sfîntul mi-a zis: "Fiule Evagrie, să ştii că după puţină vreme mă voi duce către Stăpînul meu şi 
voiesc să rămili în scaunul meu! Deci, ia pe Bonifatie şi pe alţi cucernici părinți, duceţi-vă la 
Roma şi să găseşti pe fericitul Petru, ca să te hirotonisească pe tine episcop al acestei cetăţi. Iar 
după ce vei veni aici, să botezi pe Bonifatie". Sfîntul zicînd acestea, lacrimile curgeau din ochii 
mei ca un rîu. Atunci sfîntul a zis iarăşi: "Fiule, ia pe Taţian însoțitor şi duceți-vă la eparhia în 
care am hirotonisit preot pe acela care a murit de trei zile, ca să pui în bună rînduială cele pentru 
poporul acela". Deci, lăsînd spre slujirea sfintului un copilaș, ne-am dus cu diaconul Taţian la 
această slujbă. 


În acel timp a ieşit din cetate și ighemonul, ca să meargă în altă latură şi să facă război 
cu un tiran. E] a lăsat în palat ca epitrop pe un moş al necuratului Elid, cu numele Artagar. Acela 
s-a arătat ca al doilea Iuda, căci avea nemărginită ură către sfînt. Deci, pierzătorul căuta vreme 
îndemînatecă ca să-l omoare. Dar cînd a văzut că am ieşit din cetate, a chemat pe cei împreună 
robi ai lui şi le-a spus socoteala lui cea rea, după ce i-a ospătat şi i-a îmbătat. În al noulea ceas, 
pe cînd fericitul se ruga, a auzit un glas, zicînd acestea: "Pangratie, vino credinciosule și 
înțeleptule iconom, de te îndulcește de bunătăţile care ţi-am pregătit". Deci, sfatul cel viclean a 
trimis pe un om să aducă pe sfîntul la divan. Acela s-a dus şi i-a zis: "Sfinte părinte, te cheamă 
epitropul Artagar, să binecuvintezi masa". 


Atunci sfîntul s-a dus mai întîi de s-a împărtăşit cu dumnezeieșştile Taine şi, punînd pe 
sine omoforul, s-a suit în palat şi a șezut la masă, dar n-a mîncat nimic. Acera, după ce s-au 
săturat, au adus vioara cu care cîntau, strigînd şi jucînd fără de rînduială. Aducînd în mijloc pe 
idolul lui Scamandru l-au pus înaintea sfîntului şi toţi i se închinau în pizma lui, iar el le-a zis: 
"Încetaţi, fiilor, de a face rău și nu vă închinaţi nesimțitorului idol!" 


Dar ei n-au băgat în seamă cît de puţin cuvintele lui. De aceea, sfîntul a făcut cruce, iar 
idolul a căzut la pămînt. Deci, acei oameni prearăi, văzînd pe zeul lor sfărimat, au lovit pe 
Sfîntul Pangratie peste cap şi peste faţa lui cea îngerească, zicînd: "Vrăjitorule și pierzătorul 
marilor zei, ai făcut toată cetatea de se închină lui Hristos şi se îngreţoşează de zeii noştri!" 
Apoi, luîndu-l, l-au trîntit la pămînt şi l-au bătut fără milă. lar altul îl tăia cu sabia, pînă ce 
fericitul şi-a dat sufletul, zicînd acestea: "Doamne, Iisuse Hristoase, în mîinile Tale îmi dau 
sufletul meu!" Ucigașii au luat cinstitul lui trup şi l-au aruncat într-o despicătură de piatră, 
departe de palat. 


În acel ceas, s-a întîmplat de l-a văzut copilul unui creștin, care stătea în preajmă cînd 1- 
au aruncat. De aceea a strigat, zicînd: "De ce aţi ucis pe cel drept fără dreptate?” Atunci, ucigaşii 
au alergat să-l ucidă şi pe prunc, ca să nu-i vădească. Dar el fugind, căutînd să scape, a sărit 
într-o prăpastie. Atunci s-a întîmplat o minune, căci îngerul Domnului l-a răpit înainte de a 
cădea şi l-a pus nevătămat într-un loc, departe de ucigași, ca să nu-l ucidă. Atunci era ceasul al 
cincilea din zi şi într-al zecelea ceas am venit noi cu Taţian. După puţină trecere de vreme a 
venit ighemonul cu oastea. Deci, el a dat de ştire sfîntului să meargă la palat, iar noi îl căutam 
prin toate locurile pe unde era obișnuit a umbla, dar nu-l găseam. 


După ce a înnoptat, m-am dus pîndind pe la fiecare loc deosebit şi depărtat, dacă nu 
cumva se roagă. Dar, căutînd în despicătura pietrei, am văzut o lumină ca un fulger și, 
apropiindu-mă, am văzut cinstitul lui trup zdrobit, sîngerat şi fără de chip. Deci, strigînd cît 
puteam, mă loveam peste față, plîngînd, şi din mare durere și necaz ziceam acestea: "Vai mie, 
ticălosul, cine a ucis pe păstorul și dascălul nostru? Ce om fără de lege a îndrăznit să-şi pună 
mîna pe dumnezeiasca ta față? Vai mie, ticălosul, nu voi mai auzi glasul tău cel dulce şi nici să- 
mi zici mie, fiule Evagrie! Pentru aceasta socotesc că m-ai trimis, ca să nu văd moartea ta cea 
nedreaptă și grozavă. De ce n-am fost de faţă, să fi murit eu mai bine în locul tău, părinte prea 
dulce!" 


Acestea şi multe altele asemenea zicînd, mulți au auzit glasul lui şi s-au adunat. Dar mai 
ales Taţian, Licaonid şi Bonifatie, către care am strigat, zicînd: "Ighemoane, vezi pe dascălul şi 
luminătorul nostru cum zace însîngerat şi ucis ca un tîlhar fără de lege?" Atunci dregătorul, 
văzîndu-l pe el, a plîns cu mare glas, sfîşiindu-şi de durere hainele sale. Deci, pe cînd plîngeam, 
a venit şi Cuvioasa Paula împreună cu celelalte fecioare, și căzînd la sfintele moaşte, bocea 
peste măsură, vărsînd atîtea lacrimi, încît nu voia să se mîngiie și zicea: "Să vină aceia care au 


ucis pe stăpînul meu, să mă omoare şi pe mine ticăloasa şi să mă îngroape împreună cu domnul 


"n 


Meu . 


Văzînd că cu lacrimile nu aveam nici un folos, am ridicat sfintele moaște, le-am dus şi 
le-am pus deocamdată aşa cum le-am găsit, sîngerate. A doua zi dregătorul a poruncit unui 
argintar să-i facă o raclă scumpă de aur. După aceea a făcut cercetare în divan, ca să afle cine a 
ucis pe sfînt. Deci, pe cînd cerceta pe robii săi, iată a sosit acel copil care scăpase de ucigași cu 
ajutorul lui Dumnezeu, și a spus toate cele întîmplate. Acestea auzindu-le voievodul, a legat 
îndată pe Argatar și pe ceilalți, şi a poruncit ostașilor de i-a bătut cu atîta nemilostivire încît li 
se vedeau oasele lor, apoi bunul Bonifatie luîndu-şi sabia, ca Fines, a ridicat păcatul, adică a 
înjunghiat cu mîna sa pe aceia care au ucis cu nedreptate pe dreptul Pangratie, iar necuratele lor 
trupuri le-au aruncat în mare. După trei zile racla fiind gata, am pus într-însa sfintele moaşte, și 
le-am lăsat ascunse acolo, ca să nu le afle poporul şi să le împartă pentru evlavie. 


După şapte zile, pe cînd stăteam în biserică, deodată am rămas uimit. Acolo în biserică 
stăteau doisprezece bărbaţi pe două rînduri, îmbrăcaţi în haine albe, iar în mijlocul lor am văzut 
pe domnul meu Pangratie, care mi-a zis: "Fiule Evagrie, pentru ce n-ai îngropat trupul meu în 
pămînt şi m-ați ascuns în racla cea diavolească de aur? Văzutu-m-ai pe mine vreodată, să iubesc 
cîtuși de puțin aurul sau argintul? Nu, fiul meu, nu. Deci, să mă scoţi din adîncul acela 
întunecos, şi dă pămîntului ceea ce este al lui, după obiceiul cel de obşte”. Acestea auzindu-le, 
m-am cutremurat și am spus ighemonului, care mi-a zis să fac după cum mi-a poruncit sfîntul. 
De aceea, adunînd tot poporul, am făcut priveghere, cîntînd toată noaptea, iar dimineaţa m-am 
pogorît eu, Taţian, Licaonid şi Bonifatie, şi deschizînd racla de aur, am văzut o minune 
preaslăvită. Trupul lui nu era după cum îl pusesem, grozav de însîngerat, rănit şi fără de cap, ci 
frumos şi strălucind ca o lumină. El era întreg şi nevătămat, curat de sînge şi nu se vedea nici o 
rană sau întinăciune cît de puțin, nici pe trup, nici pe hainele lui. 


Acestea văzîndu-le dregătorul, s-a spăimîntat și a plîns mult timp; apoi, scoţindu-l 
deasupra, tot locul acela s-a umplut de o mireasmă plăcută. De aceea s-au adunat mulţime 
nenumărată de bărbaţi și de femei, tineri și bătrîni, care, sărutînd sfintele lui moaște, slăveau pe 
Cel ce Se slăvește prin cei care Îl slăvesc pe El. Astfel ne-am săturat cu toţii de acea negrăită şi 
bună mireasmă, minunîndu-ne și spăimîntîndu-ne de ceea ce covîrşea tot auzul şi mintea. Deci, 
aducînd pietre cioplite din Lachedemonia, am făcut o mică hăinişoară și o raclă cioplită, apoi 
am pus în acea raclă sfintele moaşte. Iar din racla cea de aur, am făcut vase pentru biserică, 
după cum se cădea. 


După aceea, trecînd patruzeci de zile de la moartea sfîntului, am spus dregătorului cîte 
mi-a poruncit mie sfîntul, adică să ne ducem la Roma, după cum am spus mai sus. Deci, îndată 
gătind corabia și luînd bărbaţi cucernici şi înţelepţi am plecat. Astfel în cîteva zile, cu ajutorul 
lui Dumnezeu, am ajuns fără împiedicare în marea cetate. Dar fericitul Petru ştia cu duhul toate 
cele făcute şi le-a propovăduit către ucenicii săi, zicînd: "Pangratie, Episcopul Tavromeniei s-a 
săvîrşit. Şi iată Evagrie, ucenicul lui, vine la noi”. 


Apoi, luînd pe orecare ucenici, ne-a întîmpinat afară la porţile cetăţii. Eu, văzînd pe 
Sfîntul Apostol Petru, am căzut la picioarele lui, iar el m-a ridicat. Deci, sărutîndu-ne unul cu 
altul, am plecat la locaşul lui, bucurîndu-ne. Acolo am început să povestesc pătimirile lui 
Pangratie, dar el mi-a răspuns, zicînd: "Fiule, ceea ce vrei să spui, noi le ştim din dumnezeiasca 
pronie. Deci, ia episcopia şi cîte fapte bune ai văzut la dascălul tău, Pangratie, urmează-le”. 
Apoi a chemat toată preoțimea şi toți credincioșii şi, făcînd cuvioasa slujbă, mi-a dat soarta 
episcopiei, zicînd: "Du-te, fiule, şi urmează după aşezămîntul dascălului tău”. 


Acestea zicîndu-le, a lăudat pe ighemonul Bonifatie, pentru credinţa lui în Hristos. Apoi, 
mulțumindu-i pentru osteneala sa, ne-a binecuvîntat şi ne-a liberat. După ce am ajuns în cetatea 
noastră, am botezat pe Bonifatie, ca un evlavios către Hristos ce era. EI, fiind iubitor fierbinte 
de cereasca împărăție, după ce a luat Sfintul Botez a lăsat îndată vremelnica ighemonie şi, 
chemînd pe un om cucernic, credincios şi puternic în război, l-a hotărît ighemon al cetăţii, iar 
el şi-a tăiat părul şi s-a îmbrăcat în haine sărace. Deci, rămînînd între noi, n-a lipsit niciodată de 
la slujba şi pravila Bisericii. După cîteva zile, i-am zis lui: "Fiule Bonifatie, să zidim o biserică 
întru slava lui Dumnezeu şi a Sfîntului Mucenic Pangratie, care a făcut aici multe roduri ale 
dreptăţii şi a mîntuit atîta lume". El primind cu bucurie cuvîntul, s-a dus în divan şi mi-a adus 
o mulțime de aur. Din acesta cheltuind, am zidit o biserică bogată şi frumoasă, apoi am poleit- 
o cu aur şi am zugrăvit pe ea toate minunile Scripturii Vechi şi Noi. Asemenea am zugrăvit cu 
multă sîrguință şi icoana dascălului meu Pangratie, pe care, cînd o văd şi o privesc, mă bucur, 
încît mi se pare că vorbesc cu dînsul. 


Multe încă şi nenumărate minuni şi semne s-au făcut la sfîntul lui mormînt. Pe mulți 
bolnavi care sufereau de multe boli și se chinuiau, i-a tămăduit. Mulţi diavoli din oameni a 
izgonit, cu nebiruitul dar şi cu puterea Domnului nostru Iisus Hristos, adevăratul Dumnezeu, pe 
care, pentru scurtimea istoriei, nu le-am mai scris aici. Ci am socotit, că ajung cîte am zis mai 
sus, întru slava Tatălui, a Fiului şi a Sfîntului Duh, a unei dumnezeiri. Amin. 


26. SFÎNTUL MUCENIC CHIRIL, EPISCOPUL GORTINEI 
(9 IULIE) 


Sfîntul Chiril, a cărui credinţă era înaintea lui Dumnezeu ca aurul scos din topitoare, a 
fost silit spre jertfele idolești de către ighemonul Luchie, pe vremea împărăției lui Dioclețian. 
Acest sfînt s-a arătat a fi bărbat înțelept, încă de cînd era prunc, pentru că se deprinsese la lucruri 
bune şi se povăţuia spre plăcerea dumnezeiască. Oriunde auzea că locuiesc plăcuţi ai lui 
Dumnezeu, îşi lăsa părinţii şi se lipea de aceia, ca să poată auzi mai bine de la ei cuvîntul lui 
Dumnezeu şi să se întărească în credinţă şi fapte bune. 


După ce a venit în vîrstă desăvîrşită, a fost pus episcop al cetăţii Gortinei, din insula 
Creta. EI întotdeauna se punea pe sine cu cuvîntul şi cu lucrul înaintea turmei sale, chip de viaţă 
îmbunătățită, ocîrmuind scaunul episcopiei 50 de ani. 


După ce a întărit bine în credința lui Hristos turma cea încredințată lui şi pe mulți i-a 
adus de la închinarea de idoli la adevăratul Dumnezeu, avînd 84 de ani de la naşterea sa, a fost 
prins de ighemonul Luchie și silit să aducă jertfă necuraţilor zei. Însă bărbatul cel insuflat de 
Dumnezeu, punîndu-i înainte dumnezeieştile porunci, a zis: "Cel ce nu aduce jertfă adevăratului 
Dumnezeu, ci zeilor celor străini, acela se va pierde". Zis-a ighemonul: "Ai milă de bătrînețile 
tale și te închină idolilor noştri”. Răspuns-a Sfintul Chiril: "Eu nu sînt bătrîn, căci Domnul meu 
zice: Înnoi-se-vor ca ale vulturului tinereţile tale..., iar ceea ce mă sfătuieşti tu pe mine şi la 
ceea ce mă sileşti, nu mi se cade să fac”. 


Atunci ighemonul i-a zis: "Te-am văzut că eşti bărbat înțelept şi priceput, deci socoteşte 
singur despre tine şi cinstește zeii noştri, de voieşti ca să te izbăveşti de muncile ce ţi se vor 
întîmpla". Răspuns-a Sfîntul Chiril: "Cu adevărat priceput şi înțelept mă voi arăta atunci cînd, 


ceea ce învăţ pe alţii cu cuvîntul, o voi arăta cu lucrul, petrecînd nemișcat în credinţă şi nebiruit 
în munci". Ighemonul a zis: "Alege-ţi cele de folos bătrîneților tale și fii una cu noi”. Răspuns- 
a Sfîntul Chiril: "Atunci voi afla cele folositoare, cînd mă voi face exemplu de bărbăţie şi de 
răbdare înaintea fiilor acestora, ce stau împrejurul meu!" 


Astfel vorbind ei, Sfîntul Chiril, prin dumnezeiasca Scriptură, a astupat gura 
necredinciosului şi nedreptului judecător, încît nu mai putea să răspundă nici un cuvînt 
împotrivă. Ighemonul, văzînd că nu puţini din popor se întorc prin învățătura sfîntului de la 
spurcata închinare a idolilor către adevăratul Dumnezeu al creştinilor, a hotărît asupra 
mucenicului Chiril, acestea: "Chiril nepriceputul şi nebunul pierzător al zeilor noștri să fie ars 
de viu". Dar cînd Sfintul Chiril, plăcutul lui Dumnezeu, se ducea la ardere, el mergea ca la 
ospăț, bucurîndu-se şi cîntînd lui Dumnezeu cîntări de mulțumire. Ajungînd la locul unde era 
focul pregătit, îndată ostaşii au aruncat pe Sfîntul Mucenic Chiril în mijlocul văpăii. Arzînd 
focul şi lemnele prefăcîndu-se în cenuşă, poporul cel credincios aştepta, ca să adune cu 
cucernicie oasele rămase. Dar a văzut în mijlocul focului pe plăcutul lui Dumnezeu întreg și 
nevătămat, stînd cu mîinile întinse la cer. 


Închinătorii de idoli, văzînd această minune, s-au cuprins de frică şi de mirare, că nu 
numai de plăcutul lui Dumnezeu nu s-a atins focul, dar nici de hainele lui. Fiind el astfel în foc, 
l-a răcorit Duhul Sfînt, deoarece şi el a scos pe mulți din focul gheenei, întorcîndu-i de la 
închinarea idolească la Dumnezeul Cel adevărat. Înştiinţindu-se ighemonul că Episcopul Chiril, 
fiind aruncat în foc, a rămas viu şi nevătămat, s-a mirat mult de aceasta. Deci, a poruncit să 
scoată pe plăcutul lui Dumnezeu din foc şi să-l aducă înaintea sa. Văzîndu-l întreg și sănătos, 
s-a spăimîntat şi a lăudat pe Dumnezeul creştinilor, Care a făcut această minune și a mîntuit pe 
mucenic. lar credinciosul rob al lui Hristos nu înceta a propovădui cuvîntul lui Dumnezeu, 
adeverind că acei care cred în adevăratul Dumnezeu, vor lua mare plată în împărăţia cerului. Și 
astfel pe mulți i-a dus de la calea pierzării şi i-a povăţuit la calea mîntuirii. Dar el plîngea şi se 
tînguia cu nemîngîiere, căci nu s-a învrednicit a-și săvîrşi pătimirea sa. 


Ascultîndu-l poporul cu mare sîrguință şi dulceaţă, toţi alergau la el cu un suflet şi cu 
un gînd. lar alţii doreau măcar de departe să-l vadă, ca astfel, din cuvintele lui şi din vederea 
feţei lui, să-şi cîştige rodurile mîntuirii. Deci, căzînd la picioarele sale, ziceau: "Credem în 
Dumnezeul tău, căci cu adevărat a putut să te mîntuiască pe tine din foc". EI, veselindu-se cu 
Duhul întru Domnul, primea pe toţi cei ce alergau la el, ca un părinte iubitor de fii şi îi prefăcea 
din fii ai întunericului, în fii ai luminii celei neînserate, botezîndu-i în numele Tatălui şi al Fiului 
şi al Sfintului Duh. Apoi le zicea: "Îmbărbătaţi-vă, fiii mei, şi să se întărească inima voastră; 
fiți robi credincioşi ai Aceluia în Care aţi crezut şi EI în toate vă va fi de ajutor. EI vă va da mai 
mult decît cele ce aşteptaţi de la alţii, căci urechea n-a auzit, ochiul n-a văzut şi la inima omului 
nu s-au suit, acelea pe care le-a gătit Domnul, celor ce-L iubesc”. 


Astfel întărind el pe credincioşi, un oarecare din închinătorii de idoli a spus ighemonului 
cele ce făcea plăcutul lui Dumnezeu. Ighemonul, umplîndu-se de iuţime și mînie, 1-a zis: 
"Pentru aceasta m-am milostivit spre el? Pentru aceasta l-am scos din foc? De ce nu l-am omorît 
mai bine cu sabia? Deci acum nu-l voi mai răbda cît de puţin”. Atunci ighemonul a dat a doua 
oară poruncă de moarte asupra plăcutului lui Dumnezeu: "Pe Chiril cel scos din foc, dreapta 
judecată nesuferindu-l să fie între cei vii, poruncesc să fie tăiat cu sabia”. 


Auzind plăcutul lui Dumnezeu de o judecată ca aceasta, s-a umplut de bucurie şi a 
preamărit pe Hristos că l-a învrednicit să fie părtaş patimilor Lui. Deci şi-a plecat cu veselie 
capul sub sabie. Astfel, fiind lovit în grumaji, şi-a dat sufletul său Domnului, în nouă zile ale 


lunii iulie, stăpînind peste păgîni Dioclețian, fiind ighemon în Gortinia, Luchie, iar peste noi 
împărățind Domnul nostru lisus Hristos, Căruia se cuvine slava în vecii vecilor. Amin. 


27. CUVIOŞII PATERMUTIE, COPRIE ŞI CEI ÎMPREUNĂ CU DÎNŞII 
(9 IULIE) 


Împăratul Iulian, care mai întâi a fost creştin apoi s-a abătut iarăși la păgînătate făcîndu- 
se ca un fiu al satanei, a adunat multă putere de oaste şi a pornit cu război împotriva perşilor. 
Mergînd el pe drum, a vărsat mult sînge creștinesc, căci, prinzînd doi preoţi din Antiohia, pe 
Evghenie şi Macarie şi muncindu-i mult, i-a trimis în Mauritania la închisoare. În zilele acelui 
ighemon erau în pustiile Egiptului doi cuvioşi bărbaţi, Patermutie şi Coprie, care vieţuiau cu un 
gînd şi slujeau lui Dumnezeu împreună. Patermutie era mai bătrîn cu anii, dar mai iscusit în 
nevoinţele călugărești şi mai întărit în fapte bune, iar Coprie era mai mic cu anii şi nu era aşa 
de bine întărit, dar era povăţuit de Patermutie, întocmai ca un ucenic de dascălul său şi ca un 
fiu duhovnicesc de către părintele său duhovnicesc. 


Mai înainte de a fi prinşi ei pentru muncire, Coprie a spus lui Patermutie o vedenie care 
i s-a arătat noaptea în vis. "Am văzut, zicea el, cerurile deschizîndu-se şi un oarecare bărbat 
luminos venind la mine, ţinînd un toiag în mînă, apoi de altă parte un om negru, care mergea 
împotriva aceluia. Acela aprinzînd un foc, ieşea dintr-însul mult fum. Apoi, acel negru, 
întinzîndu-şi mîna, m-a apucat și m-a pus în mijlocul fumului, în primejdie mare, deoarece mă 
cuprinseseră multe rele. Dar bărbatul acela purtător de lumină se depărtase de la mine şi un glas 
din cer a venit, zicînd: "Rodul omului acesta se va rupe şi iar se va întoarce înspre bine. Aceasta 
văzînd-o, m-am deşteptat tulburat”. Atunci Patermutie i-a zis: "Visul acesta nu este bun, căci 
mă tem să nu te depărtezi de Dumnezeul cel viu. lată, călcătorul de lege, împăratul Iulian, face 
mare prigoană asupra Bisericii lui Dumnezeu și mi se pare că şi noi vom fi prinşi la muncire. 
De aceea, fiule, vezi să nu te lepezi de Hristos, temîndu-te de îngrozirea muncilor, sau înșelîndu- 
te de îmbunări. Ci teme-te de Dumnezeu şi adu-ţi aminte de poruncile Lui, care te 
îmbărbătează". 


După vedenia aceea, trecînd puţine zile, împăratul Iulian a venit cu putere de oaste în 
> ci 
hotarele Egiptului. Auzind el că în acele pustii petrec mulţi pustnici, a trimis ostași să străbată 
pustiile, şi pe cîţi îi vor afla, să-i prindă şi să-i aducă la muncire. Ostașii au prins şi pe acești doi 
părinți, pe Patermutie și Coprie, şi i-au adus la el spre cercetare. Deci, Iulian a întrebat pe 
Patermutie: "Cîţi ani ai de la nașterea ta, bătrînule?" EI a zis: "Sînt șaptezeci şi cinci de ani de 

cînd cunosc pe pămînt această viață vremelnică". După aceasta, împăratul uitîndu-se spre 
Coprie, a zis: "Spune şi tu, cîți ani ai?" Coprie a răspuns: "Am patruzeci şi cinci de ani de la 

naşterea mea”. 


După aceasta împăratul a poruncit ca pe bătrînul Patermutie să-l ducă în temniţă, iar pe 
Coprie, lăsîndu-l, a început a-l întreba astfel: "Omule, de ce nu vrei să aduci jertfe zeilor, dacă 
voieşti să scapi de muncile ce te așteaptă? Lasă înşelăciunea creştinească, căci la nimic nu-ți 
foloseşte; că şi eu am crezut mai înainte în Hristos, dar nici un folos nu am avut; însă acum, 
crezînd în zeii cei fără de moarte, de multe şi de mari faceri de bine m-am învrednicit de la 
dînşii. De aceea şi pe tine te învăţ cu învățătură folositoare, ca, lepădîndu-te de Hristos, să 
jertfeşti zeilor şi vei sta înainte de-a dreapta mea, avînd multe daruri de la mine”. 


Coprie, rămînînd cu gura căscată la cuvintele împăratului, a uitat pe Dumnezeu şi s-a 
schimbat de la bine la rău. Deci, alunecînd spre pierzare, a zis lui Iulian: "Bine mă înveți, 
împărate. Norocul a făcut că te-am găsit pe tine învățător şi povăţuitor bun, ca să mă înveți 
acestea!" Apoi a strigat cu glas mare, zicînd: "De acum înainte sînt al lui Iulian, iar nu creştin. 
Deci, pe cît am rătăcit mai întîi în înşelăciunea creştinească, de acum pe toate le voi îndrepta. 
Mă voi închina zeilor și le voi aduce jertfe”. 


Auzind împăratul nişte cuvinte ca acestea ale lui Coprie, s-a bucurat foarte mult şi a zis: 
"Fericit este omul acesta, mai mult decît toți oamenii, că a cunoscut pe zeii cei vechi, părintești, 
care dau viaţă lumii". După aceste cuvinte, ticălosul Coprie s-a închinat cu jertfe zeului Apolon 
şi, depărtîndu-se de Dumnezeu, a primit pe diavolul. Astfel sfinții îngeri s-au îndepărtat de la 
dînsul, iar diavolii l-au cuprins, bucurîndu-se pentru el. 


Cuviosul Patermutie, aflînd că Coprie s-a lepădat de Hristos, s-a mîhnit foarte mult. 
Apoi a început să plîngă şi se tînguia pentru dînsul. Deci, plecîndu-şi genunchii, se ruga zicînd: 
"Doamne, Dumnezeul puterilor, nu pierde pe păcătosul care a călcat porunca Ta! Adu-ţi aminte 
de lucrurile lui, cu care în tinereţe s-a ostenit pentru dragostea Ta. Nu lepăda de la faţa Ta pe 
acela pe care l-au înșelat cuvintele călcătorului de lege, ci miluieşte zidirea Ta şi caută lucrul 
miîinilor Tale!" 


A doua zi, împăratul a şezut pe scaun, iar Coprie stătea înaintea lui, în partea dreaptă, 
fund îmbrăcat cu haină roşie; apoi a poruncit să-l aducă pe Patermutie la cercetare. Cuviosul, 
fiind adus, Coprie l-a văzut şi a zis: "lată vine înşelătorul care ispitea mîntuirea mea". Venind 
stareţul aproape de judecată, Coprie a strigat către dînsul: "Patermutie, mă vezi oare pe mine 
bucurîndu-mă şi tu plîngi? Eu sînt al lui Iulian, iar nu creştin”. Patermutie a răspuns: "Te văd 
pe tine rîzînd, dar eu plîng pentru tine”. 


Atunci împăratul a zis către stareț: "Nu plînge, ci Jertfește zeilor şi te bucură împreună 
cu dînsul”. Patermutie a răspuns: "Bucuria lui este vremelnică, fiindcă acum se bucură, iar în 
veacul ce are să fie va plînge, de nu se va pocăi. Eu plîng acum, iar în viaţa ce are să fie, mă voi 
bucura. El aici se mîndreşte cu haină roșie, iar acolo va fi dezbrăcat. Eu sînt gol aici, însă acolo 
voi îmbrăca haina cea de nuntă. El acum se satură, iar în veacul ce va să fie, va flămînzi. Eu 
flămînzesc acum, iar în viaţa cea viitoare mă voi sătura, cînd mi se va arăta mie slava Domnului 
meu. El acum stă în slavă, înaintea împăratului pământesc şi în rînduiala slugilor tale, iar acolo 
se va lepăda de la faţa împăratului ceresc cu necinste, şi va fi rînduit cu diavolii în focul 
gheenei". 


Starețul, zicînd aceasta, a privit în faţa lui Coprie şi i-a zis: "Amar ție, ticălosule! Tu cel 
ce ai fost mai înainte vas al darului, acum ești gunoi în care diavolii dănțuiesc. lată îngerii s-au 
depărtat de tine şi demonii s-au oprit împrejurul tău. Te-ai lepădat de adevăratul Dumnezeu și 
te-ai îmbrăcat cu diavolul. Ai urit viaţa cea adevărată şi veșnică și ai iubit pe cea vremelnică. 
Adu-ţi aminte de faptele tinereţilor tale şi vino-ţi în simțire! Lasă înşelăciunea în care ai căzut 
şi vino la mine! O, fiule, iubește iarăşi pe Dumnezeu, Căruia ai greşit şi pocăieşte-te! Acela, 
fiind milostiv, te va primi şi-ţi va ierta greşelile tale”. 


Starețul grăind acestea, Coprie s-a mîhnit cu inima, şi căindu-se a strigat cu glas mare, 
zicînd: "Amar mie! Amar mie! Amar mie!" Apoi a început a se clătina într-o parte şi în alta. 
Deci, înviind cu duhul şi privind spre cer, a zis: "De acum nu mai sînt al lui Iulian, ci sînt iarăşi 
al lui Hristos. Eu am greșit, călcînd porunca lui Dumnezeu. Am nelegiuit, lepădîndu-mă de 
Domnul meu. Dar, într-aceasta se va cunoaște bunătatea Ta, Stăpîne, cînd mă vei milui pe mine, 


care am greşit Ţie. Milostiveşte-Te spre mine, lubitorule de oameni, eu care sînt ca un pom 
uscat, căruia i-a căzut rodul şi i s-a uscat frunza. Cuvintele celor fărădelege m-au înşelat şi în 
viforul diavolului m-am afundat. Asupra mea a fluierat balaurul şi cetele diavolilor s-au bucurat 
de mine. Stelele cerului s-au tulburat, iar soarele şi luna şi-au ascuns lumina lor, pentru păcatul 
meu cel mare cu care am amărît pe Dumnezeu. O, îngeri ai lui Dumnezeu şi cetele drepţilor, 
alergați împreună cu oamenii din toată lumea; adunaţi-vă, plîngeți căderea mea și întunecarea 
minţii mele, căci m-am lipsit de Hristos, soarele dreptăţii. Lumina credinței s-a stins în mine și 
s-a luat de la mine podoaba cea sufletească”. 


Apoi, întorcîndu-se către împărat, i-a zis: "O, diavole, pentru ce m-ai înşelat? Pentru ce 
m-ai tras şi pe mine în pierzarea ta, călcătorule de lege?" Deci, dezbrăcînd de pe sine haina cea 
roşie a aruncat-o înaintea lui, zicîndu-i: "Primește-ţi slava ta, pe care mi-ai dat-o, iar eu iarăși 
voi primi pe aceea pe care am pierdut-o. Pentru că Dumnezeul meu este bun şi mă va face pe 
mine ca pe unul din argații Săi”. 


Împăratul, văzînd pe Coprie că s-a întors iarăși la Hristos, s-a umplut de mînie şi a 
poruncit, ca îndată să ardă o tigaie mare de fier. Coprie, auzind aceasta, a zis: "O, împărate, mai 
bine ai fi poruncit să mă taie în bucăţi şi să mă ardă, ca prin acele amare munci să îndreptezi 
căderea mea. Deci, mai întîi să pedepseşti limba mea, fiindcă aceea a greşit întîi, lepădîndu-se 
de Hristos”. Atunci împăratul a poruncit să ardă o linguriţă mică de fier şi s-o pună pe limba lui 
Coprie. Văzînd el linguriţa înroşită ca un cărbune, a zis către Sfîntul Patermutie: "Părinte, roagă- 
te lui Dumnezeu pentru mine, căci mă înspăimînt de munca aceasta". Starețul i-a zis: "Rabdă, 
fiule, cu bucurie şi Domnul îţi va ajuta!" 


Cînd s-a atins linguriţa de limba lui Coprie, îndată s-a răcit ca ghiața, iar limba nu s-a 
ars. Împăratul a zis: "Aceşti oameni sînt vrăjitori; duceţi-i la tigaia pe care au fost arşi Evghenie 
şi Macarie”. Ei fiind aduși, Coprie a zis către stareț: "Roagă-te pentru mine, învățătorul meu, 
căci foarte tare mă tem de muncire". Starețul a zis: "Nu te teme, fiule, ci fii viteaz. Adu-ţi aminte 
de nevoinţele și ostenelile tale cele pustniceşti, pe care le-ai suferit în pustie cu bărbăţie din 
copilărie, pentru Dumnezeu. Nu-ţi aduci aminte cum, răstignindu-te lui Hristos în chipul crucii, 
ai stat astfel nemișcat? Oare ai uitat, cum te culcai pe pietre vîrtoase şi pe hîrburi ascuțite? Dacă 
toate acestea le-ai răbdat cu plăcere pentru Hristos în viaţa ta, apoi pentru ce te temi de muncile 
acestea care se fac într-un ceas?" 


Coprie întărindu-se cu aceste cuvinte, fața i s-a luminat și mergea împreună cu stareţul 
spre tigaie, fără frică. Deci, suindu-se în tigaie Patermutie i-a zis: "Frate, Coprie, ridică-ți ochii 
în sus!" lar Coprie, privind spre cer, a zis: "Văd îngerii apropiindu-se de noi! Capetele lor sînt 
pline de rouă, dar mă rog ție, părinte, grăiește către dînșii, să nu se mînie pe mine, că mă 
lepădasem de Hristos!" Astfel s-au suit amîndoi în tigaie şi umblau ca pe un loc verde, 
batjocorind pe muncitorul, căci tigaia îndată s-a răcit desăvîrșit. Chinuitorul, văzînd aceasta, 
mai mult s-a mîniat și a poruncit ca să ardă un cuptor înfocat şi să arunce într-însul pe mucenici, 
spre a-i arde. 


Pe cînd cuptorul ardea, unul din ostașii împăratului, cu numele Alexandru, s-a apropiat 
de Coprie, şi i-a zis: "O, ticălosule Coprie, mai înainte ai jertfit zeilor, dar acum nu voieşti? 
Deci întoarce-te iarăşi la ei, ca să te izbăveşti de moartea cea de foc". Sfîntul Coprie i-a răspuns: 
"O, de mi s-ar ierta înaintea lui Dumnezeu păcatul meu cel dintîi cu care am greşit Hristosului 
meu! Căci de s-ar aduna toate apele mării, toate rîurile, toate izvoarele şi toate picăturile, nu 
sînt îndestulate ca să spele păcatele mele. Însă nu mă deznădăjduiesc de milostivirea Domnului 
meu cel iubitor de oameni!" 


Alexandru, umilindu-se de cuvintele lui Coprie, a zis: "Aş voi şi eu să fiu ostaşul acelui 
împărat, căruia voi sînteți ostași". Coprie, începînd a-l învăţa sfînta credință, l-a făcut pe el să 
creadă în Hristos. Cuptorul fiind ars foarte tare şi cuvioşii mucenici mergînd spre el, Alexandru 
le-a urmat, zicînd: "Fericiţilor părinţi, voi merge şi eu cu voi; luaţi-mă cu voi în cuptor, pentru 
Hristos". Ei l-au luat pe sub miini şi mergeau împreună, dar Alexandru, desfăcîndu-se de mîinile 
lor, a mers înainte la cuptor împotriva focului, însă nu-l ardea. Alexandru a zis către acea văpaie: 
"De ai ieşit cu porunca Domnului ca să mă arzi pe mine, arde pe un om păcătos". EI zicînd 
acestea, văpaia s-a despărțit în două şi a stat de o parte și de alta, precum de demult apele din 
Marea Roșie, şi-i făcu lui cale prin mijlocul său. 


Astfel a intrat Alexandru înlăuntrul cuptorului, neatingîndu-se văpaia de el. Văzînd 
acolo pe îngerii lui Dumnezeu, a zis către dînşii: "Mă rog vouă, stăpînii mei, mîntuiți-mă pe 
mine păcătosul". Îngerii au răspuns: "Pentru aceea sîntem trimişi aici de Dumnezeu, ca să te 
luăm întru mîntuire". Deci, i-au luat sufletul la Domnul, iar trupul a rămas mort în foc, dar n-a 
ars. După dînsul au intrat în cuptor şi cuvioşii părinți Patermutie și Coprie, aseme-nea nearși de 
foc, şi şezînd lîngă trupul lui Alexandru, cîntau şi lăudau pe Dumnezeu. 


După ce cuptorul s-a răcit de tot, sfinții au fost scoşi înaintea feței împăratului vii şi 
întregi, nevătămați în foc cît de puţin. Asemenea a fost scos şi trupul Sfîntului Alexandru nears, 
lăsînd dintr-însul plăcută şi multă mireasmă. Împăratul minunîndu-se, a zis: "Cu adevărat mare 
este Hristos! " Apoi, schimbîndu-se, a zis: "Mari sînt zeii, iar Hristos nu este nimic”. Deci, a 
început a sili pe sfinți la închinarea idolilor. Cuviosul Patermutie a zis către dînsul: "De vreme 
ce nu te duci la război pentru slava lui Dumnezeu, de aceea nu te vei întoarce înapoi, ci vei fi 
rănit de moarte. Şi nici nu vei mai vedea pe cel ce te va ucide. Împăratul, umplîndu-se de mînie, 
a poruncit să-i ucidă cu sabia. Astfel, sfinţii, fiind scoşi afară din cetate la locul unde era să fie 
omorîți, se rugau lui Dumnezeu înainte de sfîrşitul lor. Atunci s-a auzit un glas din cer care 
lăuda pe Patermutie şi ierta pe Coprie, și îi chema pe amîndoi la odihna cea veşnică. Bucurîndu- 
se ei, şi-au plecat capetele sub sabie. Și astfel s-au sfîrşit, dîndu-şi sufletele lor pentru Domnul. 


Spurcatul Iulian, ducîndu-se la război, a fost biruit de ostașii perșilor și, fiind rănit cu 
sulița de o mînă nevăzută, şi-a lepădat sufletul cumplit, după cuvîntul Sfîntului Patermutie. Și 
astfel, neîntorcîndu-se la pămîntul său, a pierit cu sunet. Așa a fost sfîrşitul Sfinților Cuvioşi şi 
Mucenici Patermutie şi Coprie. Cu dînșii s-a sfîrşit și Sfîntul Alexandru, în nouă zile ale lunii 
iulie, stăpînind peste romani, Iulian, călcătorul de lege, iar peste noi împărăţind Domnul nostru 
lisus Hristos, Căruia împreună cu Tatăl şi cu Sfîntul Duh se cuvine cinste, slavă şi închinăciune, 
acum şi pururea şi în vecii vecilor Amin. 


28. CUVIOSUL PATERMUTIE 
(9 IULIE) 


Acest Patermutie, precum a povestit Coprie despre dînsul, a fost la început închinător la 
idoli, vătaf de tîlhari, hoţ şi jefuitor de morminte, care dezbracă pe morţi. EI era plin de toate 
lucrurile cele rele şi spurcate, vestit cu răutatea în părțile Egiptului. De la acestea toate, el s-a 
întors către Dumnezeu printr-o astfel de pricină. 


Intr-o noapte oarecare s-a suit pe acoperişul unei case, în care petrecea o sfîntă fecioară 
a lui Dumnezeu, şi voia să desfacă în ascuns învelitoarea acelei case şi să intre în ea, spre a face 


fapta cea rea. Ostenindu-se el mult timp, nimic nu i-a sporit, şi adormind a văzut în vedenie pe 
un bărbat luminos, îmbrăcat împărăteşte, zicînd către el: "Încetează de acum cu răutăţile tale, 
de a vărsa sînge omenesc, de a face tilhării şi a săvîrşi spurcate fărădelegi; ci întoarce-te la 
pocăință şi la osteneli plăcute lui Dumnezeu ca să primești chip de ostăşie îngerească, vieţuind 
de acum cu fapte bune, şi Eu te voi pune domn şi voievod la oștile Mele”. El s-a făgăduit cu 
osîrdie să facă cele ce i s-au poruncit. Atunci bărbatul ce a apărut, i-a arătat o ceată de călugări 
şi i-a poruncit să fie mai mare peste ei. 


Acestea a văzut el în vis, şi dormind încă pe casă s-a făcut ziuă. Urcîndu-se fecioara pe 
acoperişul casei şi văzînd pe acela s-a înspăimâîntat, iar el deșteptîndu-se şi văzînd pe fecioară 
s-a înfricoşat şi s-a uimit. Întrebîndu-l fecioara cine este și pentru ce a venit, el n-a răspuns 
nimic, decît numai o rugă să-i arate unde este biserica creştină. Înţelegînd fecioara că în el este 
un lucru dumnezeiesc, l-a dus la biserică și l-a pus înaintea preoţilor. El văzînd pe preoţi, a căzut 
la picioarele lor, rugîndu-i cu lacrimi să-l facă creştin şi să-l povăţuiască la calea pocăinței. 


Cunoscîndu-l preoţii pe el, s-au minunat şi nu-i credeau cuvintele, socotind că face vreo 
înşelăciune sau meşteșugire. Văzîndu-i lacrimile şi nedepărtata rugăciune, au zis către el: "Dacă 
vei părăsi desăvîrșit lucrurile tale cele rele şi vei viețui bine, făcînd fapte bune, te vom primi în 
creștinătate". Atunci el s-a făgăduit că va face ceea ce i s-a poruncit. Deci preoții l-au învăţat şi 
după cîteva zile l-au botezat. După primirea Sfîntului Botez, Patermutie a rugat pe preoţi să-i 
dea poruncă, după care să se poată povăţui pe calea mîntuirii. Ei i-au dat trei stihuri din psalmul 
întîi, ca să înveţe să le citească fără carte. Deci el, socotind acelea, a zis: "Destule îmi sînt 
acestea spre mîntuire". După trei zile de la Botez, el s-a dus în pustie, unde a viețuit multă 
vreme, petrecînd ziua şi noaptea în rugăciuni şi în lacrimi, şi se hrănea cu rădăcinile verdeţurilor 
ce creşteau pe acolo. 


După multă vreme s-a întors la biserică, deprinzîndu-se bine cu acele trei stihuri, nu 
numai a le grăi cu cuvîntul, dar și a le împlini cu lucrul. Preoţii se mirau de o asemenea 
schimbare a vieţii lui celei rele, spre cea cu fapte bune, şi voiau să-l oprească de la înfrînarea 
cea nemăsurată, spre a-l învăţa să citească cărți. Petre-cînd el cu dînşii o săptămînă, s-a dus 
iarăşi în pustie. Acolo a petrecut şase ani, dar nu se mai hrănea cu rădăcini şi verdețţuri, ci cu 
pîine trimisă de Dumnezeu, şi aceea o dată în fiecare Duminică. De fiecare dată, după săvîrşirea 
rugăciunilor, afla înaintea sa o pîine curată, pusă de o mînă nevăzută, pe care o mînca cu multă 
mulțumire, iar pînă în Duminica următoare stătea fără hrană. Dumnezeu i-a dat şi darul 
înțelegerii cărţilor, şi ştia toată dumnezeiasca Scriptură. 


După acei şapte ani, cu poruncă dumnezeiască, Cuviosul Patermutie s-a întors iarăşi la 
locuinţele poporului spre folosul multora. EI, prin chipul vieţii sale pustniceşti, pe mulți i-a atras 
la sine, făcîndu-i ucenicii lui. Deci mergeau după el și urmau faptelor sale bune. Între cei care 
veniseră la el să se facă ucenici, era şi un tînăr. Pe acela primindu-l, l-a tuns în rînduiala 
monahicească şi-l povăţuia spre cuviincioasă plăcere de Dumnezeu. Cuviosul Patermutie mai 
avea obiceiul de a căuta bolnavii şi a şedea lîngă ei pînă la sfîrşitul lor. lar murind, îi îngropa și 
din sîrguinţa sa le cîştiga îmbrăcămintea de îngropare. Acel tînăr monah, văzînd sîrguința cea 
mare a starețului pentru îngroparea morţilor, a zis către el: "Părinte, aş vrea ca şi pe mine tot 
astfel să mă îmbraci şi să mă îngropi, după ce voi muri". Răspuns-a părintele: "Aşa voi face, 
fiule, şi atît de mult te voi îmbrăca pe tine, încît singur vei zice: este destul”. 


După cîtva timp a murit monahul cel tînăr, iar starețul, după obiceiul lui, îmbrăcîndu-l 
cu îmbrăcămintea cea de îngropare şi acoperindu-i faţa, a zis către mort: "Fiule, îți sînt destule 
acestea pentru îngropare, sau să mai adăugăm ceva?" lar mortul a răspuns în auzul tuturor: "Sînt 


destule, părinte!" Deci, toţi cei de faţă s-au mirat de o minune ca aceea şi au început a cinsti şi 
a slăvi pe stareţ, ca pe un făcător de minuni. Dar el n-a suferit a se slăvi de ei ci, îngropînd 
mortul, îndată s-a dus pe ascuns în pustie. După cîtăva vreme s-a întors iarăși să cerceteze frații, 
pe care îi povăţuise spre viața monahicească. 


Dumnezeu i-a descoperit pentru un frate bolnav, că este aproape de moarte și acela își 
avea chilia sa sihăstrească lîngă un sat oarecare. Deci, el s-a dus cu sîrguință să-l caute. Dar, 
deoarece calea era depărtată, a întîrziat şi soarele era spre apus. Atunci sfîntul, fiind noapte, nu 
voia să meargă în satul acela, păzind cuvîntul Domnului: Umblați pînă aveți lumină, ca să nu 
vă cuprindă întunericul, şi de umblă cineva ziua, să nu poticnească. Drept aceea, cu mare 
credinţă a zis către soare, pe cînd trecuse crugul de jumătate: "În numele Domnului nostru lisus 
Hristos, să stai din cale şi să aștepți puţin pînă voi ajunge în sat!" Soarele, care trecuse de 
Jumătate crugul, a stat şi a luminat şi cealaltă jumătate de crug, aşteptînd pînă ce cuviosul va 
ajunge în sat. 


Văzînd oamenii satului că soarele a întîrziat a apune, s-au minunat şi ducîndu-se în 
mijlocul satului, priveau acea minune. Peste cîtăva vreme au văzut pe Cuviosul Patermutie 
venind din pustie spre satul lor şi, întîmpinîndu-l, l-au întrebat de oprirea soarelui. Iar el le-a 
zis: "Nu vă aduceţi aminte de cuvintele Domnului din Evanghelie, Care ne învaţă să avem 
credinţă? Dacă cineva are credinţă cît un grăunte de muștar, acela poate să mute şi munţii. Deci, 
cel ce prin credință poate să mute munţii, acela cu aceeaşi credință este puternic ca şi soarele 
să-l oprească din mers". 


Acestea zicîndu-le el, toți au înţeles că pentru dînsul s-a oprit soarele, care, după ce el a 
venit în sat, îndată a apus. Toţi s-au închinat starețului cu frică, urmînd după el pînă la fratele 
cel bolnav. Intrînd în chilia lui, l-au găsit pe el mort întru Domnul. Deci, făcînd rugăciune, s-a 
apropiat şi a sărutat trupul mortului, zicînd către dînsul: "Care este dorinţa ta, frate? Să te duci 
să vieţuieşti cu Hristos, sau să viețuieşti cu noi în trup?" Atunci mortul îndată a înviat şi a 
deschis ochii. Apoi, rugîndu-se, a stat şi a început a grăi: "Pentru ce m-ai întors pe mine, părinte? 
Căci îmi este mai bine a mă duce la Hristos şi să fiu viu cu Dînsul, decît a petrece în trup”. 
Starețul i-a zis lui: "Dormi în pace și roagă-te pentru mine". EI, culcîndu-se, a adormit iarăşi şi 
s-a făcut la toți, care erau de față, mare spaimă, zicînd: "Cu adevărat acesta este om 
dumnezeiesc". Cuviosul îngrijind de trupul mortului, a petrecut toată noaptea în cîntare de 
psalmi, iar a doua zi, îngropîndu-l cu cinste, s-a dus de acolo. 


Altă dată, un oarecare frate fiind bolnav şi aproape de moarte, cuviosul s-a dus la el spre 
cercetare. Văzîndu-l pe dînsul că se teme de moarte, pentru păcatele sale, a zis către dînsul: 
"Pentru ce nu ești gata, fiule, spre ducere? Gîndesc că conştiinţa, mustrătoarea ta, va merge cu 
tine acolo”. Bolnavul a zis: "Rogu-mă ţie, părinte, roagă-te lui Dumnezeu pentru mine, ca să- 
mi dea cel puţin timp spre pocăință". Răspuns-a starețul: "Acum cauţi vreme de pocăință? Dar 
cea trecută unde este? Ce ai făcut în tot timpul călugăriei tale? Oare n-ai putut să-ţi tămăduieşti 
rănile cele de mai înainte, ci mai ales ai adăugat altele noi?" Dar bolnavul, nu înceta să roage 
pe stareţ cu lacrimi, ca să se roage Domnului pentru dînsul. Deci stareţul i-a zis: "De nu vei mai 
adăuga de acum alte rele, apoi mă voi ruga pentru tine. Pentru că bun este Domnul Cel iubitor 
de oameni și îndelung răbdător. EI îţi va da cîtăva vreme pentru curățirea păcatelor tale”. 


Aceasta zicînd-o, şi-a plecat genunchii la rugăciune şi, după ce s-a rugat mult, a zis 
bolnavului: "Iată, trei ani îţi mai dă Domnul, să mai petreci în această viață, însă să te pocăiești 
cu adevărat". Apoi, luîndu-l de mînă, l-a ridicat din pat sănătos şi l-a dus cu el în pustie. După 
ce au trecut trei ani, s-a întors cu dînsul iarăși la frați, şi l-a pus înaintea lor ca pe îngerul lui 


Dumnezeu. Acolo la cuviosul, adunîndu-se mai mulți frați şi ascultînd cu mare luare aminte 
cuvintele lui cele curgătoare, au spus către dînșii cuvînt despre rodurile pocăinţei, vorbind toată 
noaptea pînă dimineața. Din acea vorbire, fratele acela îşi împlinea pocăinţa cea de trei ani. 
Deci el a fost văzut cum dormita, şi astfel şi-a dat sufletul său în mîinile lui Dumnezeu, fără 
durere şi fără frică, ca şi cum ar fi dormit un somn dulce. 


Se mai povesteşte despre Cuviosul Patermutie şi aceasta: el de multe ori a trecut rîul 
Nil, umblînd pe deasupra apei. Altă dată, cîțiva fraţi fiind adunaţi într-o chilie şi vorbind pentru 
folosul sufletului cu uşile încuiate, sfîntul a stat în mijlocul lor, precum altădată Hristos a venit 
în mijlocul Apostolilor. Cuviosul Patermutie era mare întru minuni şi plin de darul lui 
Dumnezeu. El, după mulţi ani ai vieţii sale cea plăcută lui Dumnezeu, s-a mutat către Domnul. 


29. CUVIOSUL COPRIE 
(9 IULIE) 


Sfîntul Coprie, singurul văzător al Sfîntului Patermutie, şi povestitor al minunilor lui, a 
fost cu rînduiala preot, avînd asemenea de la Dumnezeu darul facerii de minuni. El şedea tot în 
acele părți ale Egiptului, tămăduind diferite boli între oameni şi gonind duhurile cele viclene. 
Odată, adunîndu-se la dînsul mulți fraţi, cărora le povestea multe pentru folosul lor din viața 
Cuviosului Patermutie și a celorlalți sfinți, unul dintre fraţi, necrezînd cele ce spunea, nu lua 
aminte şi, adormind, a văzut în vedenia visului, în mîinile Sfîntului Coprie, o carte scrisă cu 
slovă de aur, şi din care vorbea el către fraţi, iar aproape de dînsul stătea un oarecare bărbat 
luminos, cinstit la vedere şi împodobit cu cărunteţe. Acela, privind cu groază spre cel ce 
dormita, i-a zis: "Pentru ce nu crezi cele ce se grăiesc și, neluînd aminte, dormitezi?" Fratele 
acela, deşteptîndu-se, s-a înspăimîntat şi a spus îndată celorlalți, ceea ce a văzut. De atunci, el 
asculta cu credinţă şi cu luare aminte toate cuvintele Sfintului Coprie. 


Şezînd la Cuviosul Coprie niște fraţi străini, care veniseră spre cercetare, şi ascultînd 
cuvintele cele folositoare de suflet, a venit un om mirean, purtînd un vas cu nisip şi stătea la ușa 
chiliei, aşteptînd pînă ce va sfîrşi starețul vorba sa. Atunci fraţii, văzînd pe om, au întrebat pe 
stareţ, pentru ce a adus nisipul acela. Iar stareţul le-a răspuns: "Nu mi se cade mie, fraților, ca 
să vă spun lucrul acesta, ca să nu mă arăt că mă slăvesc în deşert, lăudîndu-mă cu dumnezeieştile 
lucruri. Deci, ca să nu piară plata ostenelilor noastre şi văzîndu-vă pe voi că v-aţi ostenit pe un 
drum aşa de lung, nu ascund aceasta de voi, ci voi spune lucrurile lui Dumnezeu spre folosul 
vostru, lucruri pe care El a binevoit a le săvîrși prin noi păcătoşii. 


Pământul satului aceluia, care este aproape de noi, era cu totul neroditor și din grîul cel 
semănat de țărani abia se aduna sămînţa, pentru că un vierme născîndu-se, le mînca rădăcina şi 
rodea spicele mai înainte de coacere, iar oamenii satului aceluia erau cu toții închinători de 
idoli. Atunci, ajutîndu-ne darul lui Dumnezeu, i-am adus pe toți la sfînta credință și i-am 
botezat. După ce toți s-au făcut creştini, au venit la noi şi ne-au cerut să ne rugăm lui Hristos 
Dumnezeu pentru dînşii, ca pămîntul să le dea bună aducere de roade. Atunci, am zis către 
dînşii: "Noi putem să ne rugăm, însă credința voastră să fie neîndoită spre Dumnezeu". Ei, 
spunînd că au credinţă tare, au luat în sînurile lor ţărînă din pămîntul acesta, pe care umblă 
picioarele noastre cele păcătoase. 


Apoi m-au rugat ca, în numele Domnului, să le binecuvintez ţărîna aceea, ca pe nişte 
seminţe, şi am zis către dînşii: "Să vă fie vouă după credința voastră!" Atunci, ducîndu-se la 
locul lor, au amestecat țărîna cu sămînţa grîului lor şi l-au semănat în ţarini. Şi astfel s-a făcut 
mare îndestulare de rod, încît nici un pămînt din acele părți ale Egiptului nu poate să facă o 
aducere de roade ca aceea. Deci, din acea vreme lucrătorii de pămînt, luînd țărînă, vin în toţi 
anii aici şi o aduc la noi, ca să o binecuvîntăm, şi credinţa lor nu este în zadar, pentru că 
totdeauna adună roduri îndestulate. 


Într-o vreme oarecare, Cuviosul Coprie, avînd înaintea poporului vorbă cu un eretic 
maniheu despre credință și, neputînd să dovedească pe acel mîndru şi măreț eretic cu blîndele 
sale cuvinte, a voit ca prin faptă să-şi arate credinţa cea dreaptă. Deci, a poruncit să aprindă un 
foc mare şi a chemat pe eretic cu dînsul în foc, zicînd: "Acela care nu va arde în foc, credinţa 
aceluia va fi dreaptă!" Însă acel eretic, a zis către dînsul: "Tu să intri mai întîi". Deci sfintul 
intrînd în foc, văpaia s-a despărțit în două, şi el stătea pe cărbuni ca pe o iarbă verde, fără să-l 
vatăme. Astfel, a stat în mijlocul focului o jumătate de ceas, şi a ieşit întreg, nea-tingîndu-se 
focul nici de hainele lui. Poporul, văzînd acest lucru, s-a mirat foarte mult și a preamărit pe 
Hristos Dumnezeu. Dar ereticul n-a voit să intre. Însă poporul, împingîndu-l fără voie, îndată a 
început să ardă şi, sărind din foc pîrlit, a început să fugă. Poporul, prinzîndu-l striga: "Să se ardă 
ereticul!" Dar Cuviosul Coprie, potolind gîlceava poporului, a eliberat pe eretic viu, însă pîrlit 
ca un tăciune. 


Starețul avea aproape de chilia sa o grădină mică, în care semăna verdețuri şi roduri de 
mîncare, pentru străinii care veneau la dînsul. Într-o noapte, intrînd în grădină un oarecare 
închinător de idoli, a furat din roduri cît a putut să ducă. Şi ducîndu-le acasă, a pus într-o căldare 
o parte din ele, ca să le fiarbă. Fierbînd trei ceasuri şi mai mult și arzînd multe lemne, nimic n- 
a sporit, pentru că nici apa din căldare nu se încălzise. Omul acela se mira de acest lucru 
neobișnuit. Apoi, cunoscîndu-și păcatul şi înţelegînd puterea lui Hristos care lucrează prin 
creştini, a luat tot ceea ce furase, asemenea şi pe cele care erau în căldare, şi le-a dus la stareţ. 


Deci, aruncîndu-se înaintea picioarelor lui, i-a spus hoţia şi minunea care se făcuse. 
Pentru aceea cerea iertare şi se ruga să-l facă creştin. Atunci s-a întîmplat de erau la stareț mulți 
străini şi toți s-au bucurat de acea minunată întoarcere spre Hristos a acelui om. lar din roadele 
acelea toţi s-au ospătat din destul şi au mulțumit lui Dumnezeu. Cuviosul Coprie, făcînd mai 
multe minuni cu darul lui Hristos, s-a odihnit în pace şi a luat parte cu Cuviosul Patermutie în 
împărăția Domnului nostru lisus Hristos, Căruia, împreună cu Tatăl și cu Sfintul Duh, 1 se 
cuvine cinste şi slavă în veci. Amin. 


30. SFÎNTUL SFINȚIT TEODOR, EPISCOPUL EDESEI, ȘI CEI 
ÎMPREUNĂ CU DÎNSUL 


(9 IULIE) 


În cetatea Edesa era un bărbat cu numele Simeon şi avea de soţie o femeie ce se chema 
Maria. Amîndoi erau drepteredincioşi și temători de Dumnezeu, umblînd fără de prihană în 
poruncile Domnului și făcînd milostenie multă, pentru că erau bogaţi. Ei au născut o fiică. Dar, 
dorind să aibă parte bărbătească, alergau la bisericile lui Dumnezeu şi se rugau Lui cu multă 
postire şi cu rugăciuni să le dăruiască un fiu. 


Sosind Postul Paştilor şi ajungînd în sîmbăta întîi a marelui post, zi în care Biserica face 
pomenirea Marelui Mucenic Teodor Tiron, s-au dus amîndoi cu daruri la biserica Sfinţilor 
Apostoli, cînd se făcea cîntarea de dimineaţă. Acolo li s-a făcut la amîndoi o vedenie deosebită 
ca aceasta: "Au văzut pe Sfîntul Apostol Pavel stînd în biserică cu Sfîntul Mare Mucenic Teodor 
Tiron. Sfîntul Teodor a zis către Sfîntul Apostol Pavel, arătînd cu degetul spre Simeon şi spre 
Maria: "O, ucenic al Domnului, aceştia se roagă cu căldură şi cer naşterea unui fiu. Deci, 
mijloceşte-le cererea la Dumnezeu, ca să aibă răsplătire pentru darurile și milosteniile făcute de 
dînşii pe la biserici”. Şi se părea că apostolul le purta în mîini un prunc de parte bărbătească, 
zicîndu-le: "lată, aveți un fiu”. Dar marele mucenic a zis: "Teodor să fie numele lui, că pruncul 
acesta va fi cu adevărat fiu al lui Dumnezeu". 


După vedenia aceea și după săvîrşirea cîntării de dimineaţă, şi-au spus unul altuia 
vedenia ce avuseseră şi amîndoi se mirau de aceeaşi vedenie. Ei au mulţumit lui Dumnezeu 
foarte mult pentru că primiseră înştiinţare de zămislirea fiului şi, bucurîndu-se, s-au întors acasă. 
Maica zămislind, se păzea cu multă înfrînare, ca ceea ce purta în sine pe cel ce era să fie vas 
ales al Sfîntului Duh. Venind vremea nașterii, ea a căpătat un fiu şi i-a pus numele Teodor, 
precum l-a numit marele mucenic în vedenie, şi l-a luminat cu Sfîntul Botez. Pruncul crescînd 
şi venind în anii copilăriei, părinții l-au dat la învățătura cărții, dar era greu la învățătură şi 
zăbavnic cu vorbirea, deprinzîndu-se anevoie la cele ce-i spuneau. 


Toate acestea au fost după rînduiala lui Dumnezeu, ca să i se dea lui înțelepciunea nu 
de la oameni, ci din darul Domnului. Copilul adeseori era supărat de părinţi şi de dascăli şi era 
ocărît de cei de o vîrstă cu el. După o vreme, 1-a venit un gînd, ca să ceară de la Dumnezeu 
înțelegere. Deci, adeseori alerga la biserică şi se ruga. Odată, povăţuindu-se de dumnezeiasca 
insuflare, a intrat într-o zi de Duminică în biserică şi, înainte de a începe Sfînta Liturghie, s-a 
ascuns în altar, sub sfîntul prestol, nevăzîndu-l nimeni. Deci, venind arhiereul, a început a 
săvîrşi Sfînta Liturghie. 


Într-acea vreme, copilul Teodor adormise sub sfinta masă, și a stat acolo pînă la sfîrșitul 
Liturghiei. Într-acel somn i s-a făcut o vedenie ca aceasta. EI vedea pe un prunc strălucind ca 
soarele, cam de o vîrstă cu el, Care îl hrănea pe el cu fagure de miere. Tot acel copil i-a dat în 
miîini un toiag păstoresc și l-a binecuvîntat. După vedenia aceea, Teodor deşteptîndu-se din 
somn, a ieșit de sub prestol. Arhiereul, și cei ce erau cu dînsul în altar, văzîndu-l, s-au mirat şi- 
| întrebau, pentru care pricină a fost acolo. EI le-a spus cele despre sine şi ce fel de vedenie a 
văzut. Arhiereul înfricoşîndu-se, îndată a numărat pe Teodor împreună cu clerul său, făcîndu-l 
citeţ. 


De atunci, Teodor s-a făcut cărturar şi isteț la minte, covîr-şind cu înțelegerea nu numai 
pe cei de o vîrstă cu el, ci și pe cei bătrîni. El s-a deprins cu înţelegerea duhovnicească şi cu 
filozofia cea dinafară, pentru că atunci era în Edesa un renumit dascăl de filozofie, cu numele 
Sofronie. Deci, aceluia i s-a dat pe sine la învățătură şi în scurtă vreme a săvirşit toate 
învățăturile. Cînd era de optsprezece ani, tatăl său, Simeon, s-a mutat către Domnul. Apoi, după 
un an, şi Maria, mama lui, s-a dus către Domnul. Averile cele multe, care rămăseseră de la 
părinții săi, Teodor le-a împărțit săracilor. Numai o parte a lăsat surorii sale, care era însoțită cu 
bărbat. Aceea a născut pe Vasile, care s-a învrednicit de arhiereasca rînduială în cetatea Amasiei 
ŞI care a fost scriitorul vieţii acestui Teodor. 


După moartea părinţilor, fericitul Teodor s-a dus în Ierusalim, avînd vîrsta de douăzeci 
de ani. După ce s-a închinat la Mormîn-tul Domnului şi a înconjurat toate sfintele locuri, a mers 
la lavra Cuviosului Sava, care într-acea vreme se povăţuia de părintele loan. Acolo el îmbrăcînd 


chipul monahicesc, se deprindea la nevoinţele pustnicești şi umbla în ascultări prin toate 
ostenelile, slujind cu cuviinţă la toate slujbele mînăstirii 12 ani. După aceea a rugat pe egumen 
să-i poruncească lui să petreacă deosebit în linişte, într-o chilie sihăstrească. Deci, luînd o chilie 
pustnicească, se liniştea slujind lui Dumnezeu. Hrana lui era puţină pîine și puţină apă, şi aceea 
după apusul soarelui, dar nu în toate zilele. Pentru că uneori petrecea două sau trei zile fără 
hrană. De multe ori el ieșea în pustiul Iordanului și zăbovea într-însul multe zile, flămînzind şi 
însetînd. EI se ruga lui Dumnezeu ziua și noaptea, ca un om fără de trup, şi iarăşi se întorcea la 
chilia sa. Astfel a petrecut el douăzeci și patru de ani, ducînd o viaţă ca aceasta în pustniceştile 
nevoinţe. 


Un tînăr cu numele Mihail, rudenie de-a sa, auzind de petrecerea lui cea aleasă în 
pustnicie, a venit din Edesa la dînsul, vrînd să urmeze faptelor lui celor bune. Teodor, primindu- 
] şi călugărindu-l, îl avea pe lîngă el ca ucenic şi împreună nevoitor. Mihail s-a deprins a împleti 
coşniţe, blidişoare şi alte vase foarte alese, pe care le ducea, cu porunca dascălului, în sfinta 
cetate a Ierusalimului și le vindea. Iar preţul pe care îl lua, îl aducea la părintele său, Teodor. 
Acela îl trimitea la lavră la părintele Ioan, ca să nu ia pîinea din mînăstire în zadar. Într-acele 
vremi, părțile Palestinei şi ale Feniciei nu erau sub stăpînirea împăraţilor greci, ci sub stăpînirea 
perșilor, după voia lui Dumnezeu. Creștinii, dîndu-le multe dăjdii, își răscumpărau viaţa și 
credinţa lor, iar Domnul mîngîia pe poporul Său cel credincios, făcînd semne şi minuni la 
Sfîntul Mormînt. Prin aceasta, EI astupa spurcatele guri ale hulitorilor de Hristos, şi mulţi din 
cei mai mari ai lor de departe mergeau la Ierusalim ca să vadă Mormîntul lui Hristos, şi dădeau 
cinste patriarhului creştinesc şi celorlalți arhierei, făcînd uşurare popoarelor. 


Într-acea vreme, Adramelch, împăratul Persiei, cu soţia sa Seida, pornind de la Babilon, 
au mers la Ierusalim, ca să vadă Mormîntul lui Hristos şi minunile care se făceau acolo. 
Adrameleh era om blînd, nevrînd să asuprească pe creştini, afară de dajdia pe care o lua, iar 
despre credință se întreba cu cei iscusiți în Scripturi numai cu cuvinte, făcînd întrebări şi 
răspunsuri după socoteala sa cea persană. El fiind încă în Sfinta Cetate, fericitul Mihail, 
ucenicul şi rudenia Cuviosului Teodor, a mers în Sfînta Cetate cu porunca lui, ca să-şi vîndă 
lucrul mîinilor sale, găzduind în metocul Cuviosului Sava. 


Mai întîi s-a dus să se închine la Mormîntul lui Hristos şi la Golgota, apoi a ieşit în tîrg 
ca să-şi vîndă lucrul miîinilor sale. În cale l-a întîmpinat un scopit al împărătesei Seida, care, 
văzînd coşniţele şi vasele cele împletite frumos, s-a minunat de un lucru ca acela preaales făcut 
de mîini, și a zis către dînsul: "Tînărule, vino după mine, că vei lua preţ bun pentru toate vasele 
tale”. Mihail i-a urmat lui, ca un miel fără de răutate, pînă la uşa casei împărătesei. Scopitul a 
spus împărătesei, că un monah oarecare vinde nişte vase foarte frumoase. Deci, împărăteasa 
îndată a poruncit să-l aducă înaintea sa. 


Fericitul Mihail, intrînd înaintea feţei ei, s-a rănit spurcata femeie cu gînd necurat asupra 
tînărului monah, pentru că el era cu adevărat frumos la față și bine împodobit la stat, începînd 
abia a-i creşte barba. EI era subţire și uscățiv din postirea cea mare, dar din frumoasa lui vedere 
cea dinafară, se arăta buna podoabă cea dinlăuntru a sufletului său cel îmbunătăţit. 


Împărăteasa, privind spre dînsul mereu, se aprindea cu dragostea trupească de dînsul și 
a început a-l întreba: "Cine eşti tu şi de unde vii?" ar el a răspuns, zicînd: "Sînt un monah sărac 
din Lavra Sfîntului Sava". Împărăteasa a zis către dînsul: "O, tînărul, te văd galben și uscat şi 
mi-e milă de tine; deci voiesc să-ţi fac bine. De eşti rob cuiva te voi libera; de eşti robit, te voi 
izbăvi; de eşti neputincios, te voi tămădui; de ești sărac, te voi îmbogăţi!” Fericitul Mihail, 
auzind cuvintele ei înșelătoare, a cunoscut gîndul ei cel viclean şi, ridicîndu-și inima și ochii la 


Dumnezeu, s-a rugat în mintea sa zicînd: "O, Stăpîne iubitorule de oameni, izbăvitorul celor 
robiți şi nădejdea celor deznădăjduiţi, Cel ce ai izbăvit pe proorocul Tău Daniil din gurile leilor, 
izbăvește-mă şi pe mine în ceasul acesta de această leoaică cumplită, care voiește să înghită 
sufletul meu şi să-l coboare în iad de viu!" 


Apoi a zis către împărăteasă: "Odată am fost robit cu patimile cele dulci ale lumii, dar 
Stăpînul meu Hristos Dumnezeu m-a izbăvit cu darul Său. Am fost rob al păcatului, dar Domnul 
meu, luînd chip de rob, m-a eliberat pe mine. Acela, aflîndu-mă bolnav și luînd neputința mea, 
m-a însănătoşit desăvirşit pe mine; scăpătat am fost şi sărac, dar Fiul lui Dumnezeu Cel 
preabogat, sărăcind pentru mine, m-a îmbogățit şi de nimic nu m-a lipsit. Deci, bogățiile tale 
nu-mi trebuiesc, căci am bogăţia mea - sănătate, libertate şi toate bunătăţile -, cu care, din mila 
Mîntuitorului meu, mă îndestulez". 


Dar acea femeie fără de ruşine a zis către dînsul: "O, tînărule, de-mi vei fi mie prieten, 
de multe bunătăţi te vei îndulci. Mulţi te vor ferici pe tine şi multora vei fi stăpîn”. Dar Sfîntul 
Mihail i-a răspuns: "Eu iubesc pe Domnul meu Hristos, Cel ce m-a iubit şi și-a dat sufletul Său 
pentru mine şi doresc a-L iubi cu nesaţ, iar prieteni am rînduielile îngerilor celor cerești şi cetele 
tuturor sfinţilor, care au viețuit îngereşte pe pămînt, a căror frumuseţe şi podoabă este nespusă. 
De aceea, avînd un stăpîn milostiv ca Acesta şi niște prieteni iubiți ca aceştia, nicidecum nu voi 
să-ți fiu prieten!" Atunci împărăteasa Seida a început cu mînie a grăi către dînsul: "De nu vei 
face voia mea, apoi cu multe munci te voi pedepsi şi cu bătăi voi zdrobi trupul tău!" Fericitul 
Mihail a răspuns: "Eu mă sîrguiesc ca să fac voia Domnului meu, iar voii tale nicidecum nu 
voiesc să mă supun. lar de vei chinui trupul meu cu munci şi cu pedepsiri, veşnică dulceaţă vei 
mijloci sufletului meu. Să ştii cu dinadinsul, că, cu nici un fel de amăgiri nu mă vei pleca pe 
mine spre pofta ta şi nici cu munci nu mă vei înfricoşa”. 


Împărăteasa a zis: "O, ticălosule, de cîte bunătăţi te lipseşti, neîmplinind pofta mea! 
Oare nu sînt frumoasă şi vrednică de dragoste?" Cuviosul monah a răspuns: "Nu numai că nu 
eşti frumoasă, dar eşti murdară și foarte urîtă la chip; nu eşti vrednică de dragoste, ci de ură!" 
Atunci necurata împărăteasă, umplîndu-se de mînie, a poruncit ca pe înțeleptul monah, să-l 
întindă la pămînt şi să-l bată fără de milă cu toiege. Deci, muncindu-l pe el foarte mult l-a trimis 
la împărat legat cu lanţuri, scriindu-i astfel: "Acest îndrăzneț monah m-a defăimat cu batjocori 
necinstite. Deci de-l vei lăsa pe el viu, apoi mă vei vedea pe mine moartă". Împăratul, citind 
scrisoarea, s-a învoit la cererea ei, pentru că nu voia să o supere pe ea, însă mai întîi a voit ca 
singur să vadă pe monah şi a poruncit să-l aducă înaintea sa. 


Cuviosul, fiind adus înaintea împăratului, n-a voit să i se închine lui, precum este 
obiceiul perșilor a se închina înaintea împăraților și boierilor, ci stătea neplecat, arătînd cu 
bărbăţie vitejia şi neînduplecarea sufletească spre cei potrivnici. Atunci împăratul, uitîndu-se la 
el cu ochi mînioşi, a zis cu iuțime: "O, mîndrule monah, ce ai să răspunzi la fapta care ai 
îndrăznit tu să o faci, căci mi se pare că eşti fără de ruşine?" Răbdătorul de chinuri Mihail, a 
răspuns: "Împărate, trei fapte bune ţi se cuvine să ai mai înainte de toate: frica de Dumnezeu, 
dreapta judecată şi îndelunga răbdare către cei greșiți”. 


Auzind împăratul nişte cuvinte ca acestea ale lui, s-a îmblînzit cu firea şi a poruncit să- 
] dezlege din lanțuri. Apoi a început cu blîndeţe a-l întreba pe el de unde este. EI i-a răspuns: 
"De neam sînt din cetatea Edesa, iar acum sînt monah în lavra Sfîntului Sava". Apoi cînd l-a 
întrebat împăratul despre ce era scris împotriva lui, sfîntul a grăit: "Ceea ce se povesteşte despre 
mine, s-a întîmplat astfel: Cineva din întîmplare, a călcat peste un şarpe ce se cheamă vasilisc, 
care numai cu vederea omoară oameni. Dar, vrînd să scape de el, a nimerit peste un leu. Însă 


mai cu voie, i-a fost lui prietenia cu leul, decît cu veninosul şarpe vasilisc, care omoară cu 
ochii!" 


Atunci împăratul, înțelegînd puterea acestor cuvinte și cunoscîndu-l pe el că este 
nevinovat, l-a iubit pe el foarte mult, pe de o parte pentru frumuseţea lui, iar pe de alta pentru 
buna lui înțelegere. Deci voia ca să-l întoarcă pe el de la credinţa creştină şi să-l aducă la credința 
persană. Împăratul avea pe lîngă dînsul pe un iudeu oarecare, învățător de lege, mult grăitor în 
cuvinte. Pe acela luîndu-l ca ajutor, a început a grăi către monah: "Eu mă milostivesc spre tine 
şi cruţ tinereţea şi înţelegerea ta, dar te sfătuiesc şi te rog: Depărtează-te de la învăţătura cea 
aspră a lui Hristos, leapădă-te de credinţa creştină şi lipeşte-te de slujba mea persană. Îmi vei fi 
mie în loc de fiu şi te voi pune stăpîn mai presus decît boierii mei, şi te voi face domn peste 
toate bunătăţile mele”. 


Atunci Cuviosul Mihail, ridicîndu-şi ochii spre cer şi suspi-nînd din adîncul inimii, a 
zis: "O, Hristoase împărate, să nu-mi fie mie a mă depărta de Tine, Dumnezeul meu, chiar şi 
munci fără de număr de voi primi". lar lui Adrameleh i-a zis: "Împărate, eu sînt rob al Tatălui, 
al Fiului şi al Sfîntului Duh, al unei dumnezeiri nedespărțite. Pe Aceasta o mărturisesc şi nu mă 
voi depărta de la o mărturisire ca aceasta, ci sînt şi voi fi într-însa de-a pururea”. 


Împăratul auzind aceasta, a zis către dînsul: "Îţi place ţie oare să fii îmbrăcat într-acest 
chip atît de întunecos, în care eşti acum?" Sfîntul a răspuns: "Eu mai bine mă împodobesc cu 
această haină monahicească, decît în hainele tale împărăteşti”. Împăratul a zis: "Ştiu foarte bine 
cărțile noastre şi Scriptura voastră creștină, pe care o numiţi Evanghelie, am citit-o. Dar nicăieri 
n-am găsit nişte porunci ca acestea, adică să se scîrbească de nuntă și de carne". Sfîntul a 
răspuns: "Viaţa creştinilor s-a despărțit în două: în cea monahicească și în cea lumească. De 
aceea cei mireni au binecuvîntare să se însoare și să mănînce carne, nefiindu-le lor păcat una ca 
aceea, numai de vor păzi celelalte porunci ale lui Hristos, iar nouă celor ce ne-am lepădat de 
lume şi ne-am făgăduit să ne păzim fecioria, nu ni se cade să ne însoţim cu nuntă, pentru că 
învățătorul nemuritor, Apostolul Pavel, a zis: Ce/ neinsurat se îngrijește de ale Domnului, cum 
să placă Domnului, iar cel însurat se îngrijeşte de cele lumești, și cum să placă femeii. Şi iarăşi: 
Cel ce se însoară bine face, iar cel ce nu se însoară şi mai bine face. Deci, noi, vrînd a plăcea 
Domnului nostru lisus Hristos, am ales să călătorim pe calea cea mai bună, adică să viețuim 
fără a ne însura. Carne nu mîncăm, nu pentru spurcăciune, ci pentru înfrînare, pentru că Pavel 
zice: Împărăția lui Dumnezeu nu este mîncare și băutură; ci dreptate şi pace, postirea cu 
sfinţenie şi celelalte lucruri bune”. 


Zis-a împăratul: "Pavel v-a înşelat pe voi”. Sfîntul a răspuns: "Nu ne-a înşelat, ci ne-a 
scos din înşelăciune şi ne-a povăţuit cum să intrăm în bunătăţile, pe care ochiul nu le-a văzut, 
urechea nu le-a auzit și la inima omului nu s-au suit. Acestea le-a gătit Dumnezeu celor ce-L 
iubesc. O, împărate, dacă voieşti să ştii cu adevărat pe înșelătorul și înainte mergătorul lui 
Antihrist, el este Mahomed al vostru, care a înşelat tot neamul turcesc pînă şi pe al perșilor, 
vărsîndu-şi veninul răutăţii". Dar iudeul ce stătea înaintea împăratului, a zis către Sfîntul Mihail: 
"Pavel al vostru nu era oare iudeu?" Răspuns-a sfîntul: "Deşi era iudeu, propovăduia porunca 
Domnului, făcînd umbră deşartă Legea cea veche, iar darul cel adevărat bine l-a vestit, și pe 
care proorocii în Legea veche l-au proorocit". Zis-a iudeul: "Cum ai învăţat de la Pavel, cînd tu 
nici nu l-ai văzut? Învaţă-te de la mine, pe care mă vezi, și auzi cuvinte din gura mea". Zis-a 
Mihail: "Dacă vei începe a învăţa ca şi acela, atunci te voi asculta, iar de te vei amesteca cu 
învățătura potrivnică, voi fugi de tine ca de un şarpe, pentru că Pavel a zis: Dacă cineva vă va 
propovădui vouă mai mult decit ceea ce ați primit, anatema să fie!" 


Zis-a împăratul: "Pentru ce vă lepădați de proorocul Mahomed, oare n-a propovăduit el 
pe Dumnezeu: turcilor, arabilor şi perşilor? Nu a sfărîmat idoli şi a învăţat viaţa bună?" 
Răspuns-a sfîntul: "Dacă cineva scoate dintr-o temniță pe altul și îl închide în alta mai 
întunecoasă, atunci ce fel de facere de bine îi face acestuia? Nu l-a înşelat pe acela, ducîndu-l 
de la un întuneric la altul? Astfel v-a făcut şi Mahomed al vostru. Noi ştim că una este calea cea 
neînșelătoare spre lumina adevărată, adică, credinţa în Tatăl, în Fiul şi în Sfîntul Duh, într-un 
Dumnezeu în trei feţe”. Zis-a împăratul: "Înţelept şi bun cuvâîntător se pare că eşti, însă negreșit 
că doi vor birui pe unul". Răspuns-a sfîntul: "Trei sînteți, nu doi, și veţi fi biruiţi de unul, cu 
puterea lui Hristos". Împăratul l-a întrebat: "Numai doi vorbim cu tine, eu şi cu iudeul. Cine 
este al treilea între noi?" Răspuns-a sfîntul: "Între voi amîndoi stă nevăzut diavolul, învățătorul 
vostru!" 


Deşi împăratul se umpluse de mînie, însă se înfrîna de iuţime, nădăjduind că va birui cu 
cuvinte pe ostașul lui Hristos. Deci, a zis către el: "Lasă-ţi vorba ta cea multă, şi supune-te mie, 
mărturiseşte că Mahomed e prooroc şi apostol al lui Dumnezeu, şi îmi vei fi ca un fiu, 
îndulcindu-te de multe bunătăți”. Grăit-a sfîntul: "O, împărate, vei mărturisi tu pe Dumnezeu și 
Cuvîntul Lui?" Răspuns-a împăratul: "Mărturisesc cu adevărat". Zis-a sfîntul către iudeu: "Dar 
tu mărturiseşti, că prin Cuvintul Domnului s-a întărit cerul și cu Duhul gurii Lui toată puterea 
lor?" Răspuns-a iudeul: "Adevărat că este așa”. 


Iar cel plin de Duhul Sfînt, mărturisitorul lui Hristos, a zis către ei: "Iată, voi singuri 
mărturisiți adevărul, măcar că nu credeţi, precum se cade. Eu însă nu voi mărturisi minciuni, ci 
precum am zis așa voi zice, că, Mahomed nu este prooroc, nici apostol, ci înşelător, mincinos 
şi înainte mergător al lui Antihrist. Iar tu iudeu fiind, să ştii cu adevărat, că acum Hristos a venit 
în lume prin nestricăcioasa naştere din Preasfînta Fecioară, şi mai mult să nu aștepți altă naştere 
a Lui după trup. lar acela pe care tu îl aştepţi, acela va fi necuratul Antihrist, care va tulbura 
toată lumea; iar înaintea lui a mers Mahomed, înainte mergătorul lui”. 


Zicînd sfîntul unele ca acestea, perșii şi turcii s-au mîniat asupra lui, iar cei ce erau 
creştini se bucurau, zicînd în sine: "A biruit monahul cu darul lui Hristos”. Mîniindu-se 
împăratul asupra jidovului, i-a zis: "În zadar te-am chemat să te am ajutor, pentru că nici un 
ajutor n-am avut de la tine”. Deci, l-a gonit din faţa sa, zicîndu-i: "Eu singur îi voi dovedi 
monahului şi îl voi întoarce la mine". Dar Sfîntul Mihail, umplîndu-se de bucurie, a zis: "lată 
unul a fugit cu ruşine de puterea Hristosului meu, dar mai sînt încă doi şi aceştia iute vor fi 
biruiți, pentru că ajutorul meu este nedovedit şi nebiruit”. După aceea, împăratul a zis către 
răbdătorul de chinuri: "O, monahule, una din două îţi stă ţie de faţă: ori să te supui mie şi să vii 
la credința noastră, ori să te lipseşti de această viață dulce, gustînd amara moarte". Zis-a sfîntul: 
"O, împărate, mă rog ţie ca să-mi faci una din trei: ori trimite-mă la stareţul meu, ori trimite-mă 
la Hristosul meu, cu vreun chip de moarte, sau fă-te creştin și să ai împărtăşire cu noi”. 


Nesuferind împăratul acea îndrăznire a lui, s-a mîniat şi a poruncit să aştearnă pe pămînt 
mulți cărbuni aprinși şi să pună pe mucenic cu picioarele desculțe peste ei. Răbdătorul de 
chinuri stătea nemișcat pe acei cărbuni aprinşi, neţinut de nimeni, răbdînd astfel cu bărbăţie 
arderea focului pentru dragostea lui Hristos şi cîntînd psalmii lui David. Stînd el astfel, a 
poruncit să-l ia de pe cărbuni şi să-i dea un pahar cu otravă de moarte, pe care el, luîndu-l a zis 
simbolul credinţei, adică "Crezul", pînă la sfîrşit. Apoi, îngrădindu-se cu semnul Sfintei Cruci, 
a băut otrava cea de moarte și a rămas nevătămat. Atunci împăratul s-a mirat şi a poruncit, ca 
să aducă un tîlhar din cei vrednici de moarte și să-i dea să bea acea otravă. Bînd tîlharul paharul 
cu otravă, îndată și-a dat sufletul cu răcnet, încît i-a crăpat trupul, iar Sfîntul Mihail a rămas 
sănătos. 


Creştinii ce erau acolo, văzînd acea minune, se bucurau şi preamăreau pe Dumnezeu, 
iar turcii s-au ruşinat. Crezînd ei că aceea este o batjocură față de credinţa lor, strigau către 
împărat, ca ori să ucidă pe acel monah, ori să piardă pe toţi creștinii. Împăratul, făcînd voia 
neamului turcesc, a poruncit să scoată pe mucenic afară din cetate şi să-i taie capul cu sabia. 
Scoţind pe răbdătorul de chinuri la moarte, mulţi dintre creștini şi turci s-au dus după el ca să-i 
vadă sfîrşitul. Mergînd la locul de tăiere, a stat spre Răsărit şi ridicînd ochii și mîinile spre cer 
s-a rugat, zicînd: "Doamne, Atotţiitorule, Stăpîne cel fără de început și pururea fiitor, Ziditorule 
a toată făptura, Împărate al împăraţilor şi Domnul domnilor, îţi mulțumesc că m-ai învrednicit 
a-mi săvîrşi nevoinţa. Deci mă rog bunătăţii Tale, să nu se atingă de mine mîna diavolului, ca 
să mă surpe în adîncul pierzării, ci primește sufletul meu prin sfinții Tăi îngeri şi du-l la locașul 
odihnei, că pe Tine, Doamne, Te-am iubit și pe Tine Te cînt şi Te măresc, pe Tatăl, pe Fiul şi 
pe Sfîntul Duh, o dumnezeire şi o împărăție. Că a Ta este slava în veci. Amin”. 


Rugîndu-se astfel şi binecuvîntînd pe credincioşi, și-a plecat capul sub sabie şi, fiind 
tăiat, s-a sfîrşit. Creștinii, văzînd aceasta, au înălțat slavă lui Dumnezeu, Cel ce a întărit pe 
pătimitorul Său. Venind monahii care locuiau în metocul Sfîntului Sava cel din Ierusalim, voiau 
să ia trupul mucenicului şi să-l ducă în lavră. lar credincioşii care erau în Ierusalim se 
împotriveau monahilor, zicînd: "Aici a pătimit, aici să se îngroape, pentru sfințenia şi 
binecuvîntarea poporului celui credincios". Monahii ziceau dimpotrivă: "Că a crescut în pustie, 
este fiu al Cuviosului Sava şi nu se cade a-l îngropa decît numai în lavră”. Deci, fiind multă 
neînțelegere între dînşii, a ajuns pricina pînă la împărat. Împăratul a judecat ca monahii să ia 
trupul mucenicului. Deci ei l-au luat îndată și l-au adus la metoc. 


În aceeaşi zi s-a descoperit Cuviosului Teodor cele ce a pătimit Sfîntul Mihail și, 
ducîndu-se în biserică, a spus părintelui şi fraților, zicînd: "Fratele Mihail astăzi şi-a săvîrşit în 
cetate nevoința mucenicească". Părintele a trimis odată pe fraţi, să aducă pe mucenic în lavră 
cu cinste. Aceia, ducîndu-se, l-au adus de acolo noaptea, ca să nu li se facă vreo necinste din 
partea turcilor. Domnul a arătat atunci o minune cu moaştele robului Său. Căci, coborîndu-se 
din cer un stîlp de foc, mergea înaintea trupului mucenicului şi strălucea pe toţi care mergeau 
pe lîngă dînsul. În noaptea aceea s-a întîmplat că şi unii din cetăţeni, care n-aveau somn, au 
văzut acest stîlp mergînd spre lavră şi strălucind partea aceea. Cuviosul Teodor a ieșit în 
întîmpinarea mucenicului vărsînd pîraie de lacrimi, pe de o parte de jale, iar pe de alta de 
bucurie, pentru că plîngea ca pentru ucenicul şi rudenia sa şi se bucura că, iubitul și împreună 
vieţuitorul lui, s-a învrednicit de cununa mucenicească. Asemenea şi părintele lavrei a ieşit cu 
toți frații cu lumînări şi cu tămiieri, cîntînd cu lacrimi cîntări muceniceşti. Şi astfel l-au adus în 
biserică. 


În lavră era un frate bolnav cu numele Gheorghe, care zăcea de trei ani. Cuviosul Mihail 
se ducea adeseori la el de-l cerceta. Acel slăbănog, auzind despre moartea cuviosului, se ruga 
de frații care mergeau la biserică să-l ducă şi pe el, să vadă pe mucenicul și iubitul său frate. 
Dar nimeni nu se îngrijea de el și fiecare se ducea singur. Bolnavul a lăcrimat de mare jale şi a 
zis: "O, frate Mihaile, dacă ai aflat dar înaintea lui Dumnezeu şi dacă ai cîștigat îndrăzneală 
spre Hristos, adu-ți aminte şi de prietenul tău şi cere putere pentru mine slăbănogul, ca să vin 
să te văd şi să-ți dau sărutare întru Domnul!" 


Zicînd aceasta, deodată a simțit putere în sine, încît cel ce nu putea să se mişte nici pe 
pat, acela s-a sculat sănătos şi a vărsat multe lacrimi, zicînd: "Iubitul meu frate, cu adevărat ai 
mare îndrăzneală către Hristos! Tu mi-ai dat dragoste desăvîrşită mie pătimașul. Pentru că și 
viu cît ai fost, mi-ai slujit mie nevrednicul, şi acum, ducîndu-te la Hristos, mi-ai dăruit deodată 
neașteptată sănătate!" Frații, cîntînd obişnuitele cîntări ale îngropării, au pus pe mucenic în 


groapa sfinților părinţi care pătimiseră înainte. Aşa s-a săvîrşit Sfîntul Mucenic Mihail la 12 ale 
lunii iulie. După aceea se arăta adeseori Cuviosului Teodor în vedeniile de noapte, cu 
îmbrăcăminte mucenicească şi împodobit cu cunună. Deci, strălucind cu negrăită lumină, zicea 
către dînsul: "Părinte, nu te mîhni pentru mine, că am aflat milă de la Hristos Dumnezeul meu, 
de la Care ţi s-a găsit şi ție răsplătire, pentru învățătura care m-ai învăţat”. Dar să ne întoarcem 
iarăşi la povestirea vieții Cuviosului Teodor. 


Domnul, Care rînduieşte toate spre folos, n-a voit să ascundă sub obrocul petrecerii 
pustiei pe un luminător ca acesta, pe fericitul Teodor, care putea, cu chipul vieţii sale 
îmbunătăţite, să fie multora spre folos şi să lumineze în lume ca o lumină. Deci, el a fost pus în 
sfeşnicul vredniciei celei înalte a arhieriei, într-un chip ca acesta. Într-un an oarecare, în sfîntul 
şi marele post al Paştilor, la Preasfinţitul Patriarh al Antiohiei şi al Ierusalimului, s-au dus şi 
mulți episcopi din amîndouă eparhiile. Acolo au venit din cetatea Edesei nişte bărbaţi cinstiţi, 
din rînduiala duhovnicească şi mirenească și cereau episcop pentru cetatea lor, fiindcă le murise 
episcopul. Deci se cerceta cine ar fi vrednic de o cinste ca aceea. 


Preasfinţitul Patriarh al Ierusalimului, povăţuindu-se de dumnezeiescul Duh, și-a adus 
aminte de fericitul Teodor şi a zis: "Pe nici unul nu-l socotesc, că poate să aibă viaţă asemenea 
îngerilor și să poată fi iscusit spre îndreptarea lucrurilor bisericeşti, decît pe minunatul Teodor, 
monahul lavrei Sfîntului Sava". Părinţii Palestinei mărturiseau că este adevărat, pentru că viaţa 
lui Teodor era slăvită prin toată Palestina. Deci, s-a bucurat tot soborul, iar patriarhii au trimis 
îndată de l-au chemat şi, numindu-l episcop, deși se lepăda cu multe lacrimi, i-au poruncit să 
treacă prin obişnuitele trepte bisericeşti și să primească sfinţirea preoțească. 


Bărbaţii Edesei s-au bucurat de episcopul ales, pe de o parte că auziseră de viaţa lui cea 
plăcută lui Dumnezeu, iar pe de alta că-l știau născut în cetatea lor. Sosind Joia cea Mare a 
Cinei celei de Taină a lui Hristos, au slujit amîndoi patriarhii şi mulțime de episcopi cu dînşii 
şi au hirotonisit episcop pe Cuviosul Teodor. În vremea hirotonisirii lui s-a făcut o minune, pe 
care au văzut-o toţi. Un porumbel mai alb ca zăpada, zburînd prin înălțimea bisericii, s-a pogorit 
pe capul celui ce se numise episcop. Văzînd aceasta patriarhii, episcopii și preoții care erau cu 
dînşii, s-au minunat şi au preaslăvit pe Dumnezeu, zicînd: "Cu adevărat bărbatul acesta este 
vrednic de arhierie!" 


După săvîrşirea hirotoniei, Cuviosul Teodor s-a făcut ca un înger al lui Dumnezeu, 
strălucind luminos cu fața, fiind cu totul purtător de Dumnezeu și învrednicindu-se a primi mai 
îndestulat darul Duhului Sfînt. În Sfînta și Marea Sîmbătă, asemenea și în prealuminatul praznic 
al Învierii lui Hristos, a slujit împreună cu amîndoi patriarhii; iar în Lunea cea luminată s-a dus 
la biserică să se închine sfinților părinţi, cărora le-a făcut multă bucurie și plîngere. Ei se 
bucurau că fratele lor s-a învrednicit de arhierie şi plîngeau că se lipsesc de împreună vieţuire 
cu un aşa părinte. Plîngea mult și Sfîntul Teodor, căci lăsa pe iubiții săi tovarăşi, chilia cea 
sihăstrească şi liniștea cea dorită lui. Deci, sărutîndu-i pe toţi cu lacrimi, s-a întors în Sfînta 
Cetate. După Duminica Tomii, edesenii l-au rugat să nu zăbovească mai mult, ci să vină mai 
degrabă. Deci, a plecat la Edesa, fiind cu dînsul şi Vasilie, scriitorul vieţii lui, adică nepotul lui 
după soră. 


Cînd a sosit la rîul Eufrat, s-a oprit la mal, vrînd să rămînă acolo; deci au pus corturile 
lor. Cuviosul se tînguia, că s-a lipsit de Sfînta Cetate şi de sfinta lavră şi pentru aceea a zis 
psalmul lui David: La rîul Babilonului, acolo am șezut şi am plins, cînd ne-am adus aminte de 
Sion... Aceasta zicînd, a plîns, gîndindu-se şi rugîndu-se. Edesenii, înţelegînd aceasta, au pus 
păzitori, ca nu cumva să se lipsească de păstorul lor. Întru acea noapte i s-a făcut cuviosului o 


arătare dumnezeiască, zicîndu-i: "Nu ţi se cade ţie să te asemeni cu sluga cea leneșă care a 
ascuns în pămînt talantul cel dat lui de Domnul, ci să fii asemenea cu sluga care a luat cinci 
talanţi şi zece a cîştigat şi a dobîndit stăpînire peste zece cetăți. Deci, nu te lepăda de jugul lui 
Hristos cel pus pe tine”. 


După această vedenie, Sfîntul Teodor a zis: "Voia Domnului să fie!" Atunci el a mers 
cu edesenii, lepădîndu-şi gîndul de a fugi și tînguirea. Cînd s-au apropiat de Edesa, a ieşit toată 
cetatea în întîmpinarea noului arhiereu şi drepteredincioşii cetăţeni l-au primit cu negrăită 
bucurie. Sfîntul Teodor s-a bucurat cu duhul văzînd zidirea bisericii celei soborniceşti din 
Edesa, care avea mărimea și frumuseţea asemenea cu cea a Ierusalimului și care avea hramul 
Învierii lui Hristos, numai că se deosebea puţin. Dînd tuturor pace, a căzut la cinstita raclă a 
Sfinților Mucenici Gurie, Samona și Aviv şi a udat-o cu multe lacrimi. Astfel şi-a primit scaunul 
arhieriei lui Hristos, împărățind în acea vreme între greci, Mihail cu maica sa, Teodora. El 
păştea bine turma cea încredinţată lui de Dumnezeu, cu cuvîntul şi cu lucrul, hrănind-o prin 
păşunea învățăturilor celor insuflate de Dumnezeu şi prin chipul vieţii celei îmbunătăţite, 
povăţuind-o astfel la calea mîntuirii. 


Dar, de vreme ce vedea în cetatea aceea eresurile înmulțite, căci unii se ţineau de erezia 
lui Nestorie, iar alţii, de a lui Maniheu, el se mîhnea foarte tare şi, suferind multe osteneli, se 
lupta cu ei ca şi cu fiarele. Deci, el, arhiereul lui Hristos, era bucurie celor drepteredincioşi, iar 
celor răucredincioşi, mîhnire; pentru că cei ce ţineau la dogmele cele drepte, se veseleau de 
păstorul şi învățătorul lor cel înțelepțit de Dumnezeu, iar cei ce aveau socoteala cea ereticească, 
se tînguiau și se îndemnau spre răutăți, ridicînd vicleşug împotriva lui. EI însă petrecea tare ca 
un diamant, nebiruindu-se de nici un fel de ispite. Precum se întrista de cei păcătoşi, care lăsau 
legea lui Dumnezeu şi treceau cu vederea învă-ţătura cea dreaptă, tot astfel se bucura de bărbaţii 
cei îmbunătățiți şi întăriți în dreapta credinţă şi-i plăcea să vorbească cu dînşii ca şi cu niște 
prieteni. 


În zilele acelea, aproape de Edesa și aproape de mînăstirea Sfîntului Marelui Mucenic 
Gheorghe, în care nişte călugărițe trăiau viața pustnicească, era un bărbat duhovnicesc, stilpnic 
minunat, cu numele Teodosie. El era foarte bătrîn, avînd mai mult de o sută de ani. Avea de la 
Dumnezeu şi darul de a vedea mai înainte. Cuviosul Episcop Teodor, mergînd adeseori la el, 
vorbea și se mîngiia cu dînsul ca și cu un prieten de aproape, căci acela îi zicea: "Slujitorul 
Domnului, nu slăbi în ostenelile tale şi să nu ţi se pară jugul Domnului greu, căci toate îţi vor 
ieşi spre bine, deşi mulţi din eretici se sfătuiesc împotriva ta; dar nimic nu vor spori, pentru că 
Domnul va risipi sfaturile lor şi vor fi biruiți, ruşinați şi izgoniți din curțile bisericești”. Aceste 
cuvinte ale stîlpnicului, s-au împlinit la vremea lor. De acest lucru se va aminti mai pe urmă, 
aici însă se va vorbi despre duhovniceştile cuvinte, ce le-a avut Episcopul Teodor cu stîlpnicul, 
între care multe sînt folositoare. 


Odată i-a povestit aceasta: "Cu mulţi ani înainte, a fost în această cetate un bărbat cu 
numele Ader, de neam bun şi slăvit, avînd bogăție mare, ca lov cel drept de altădată. Acela era 
foarte milostiv către toți, dînd neîncetat milostenii săracilor și mînăstirilor monahiceşti. El 
venea adeseori la mine şi se învăţa în duhovniceştile vorbiri. Avea soție şi trei copii şi era bărbat 
drept, fără de răutate, blînd, smerit, tînăr cu vîrsta şi tare cu trupul. 


Acela într-una din zile a venit la mine, precum îi era obiceiul să vină. Dar odată l-am 
văzut foarte mîhnit şi am zis atunci către dînsul: "Pentru ce eşti mîhnit, duhovnicescul meu 
fiu?" Iar el, plîngînd, mi-a zis: "Gol am ieşit din pîntecele maicii mele, gol sînt dator a mă duce 
în mormînt. Nimic nu voi duce cu mine din vremelnica bogăţie şi slava deşartă, pentru că David 


a zis: Stringe comori și nu știe cui le adună...; Nici se va pogori cu dinsul slava lui..., căci va 
lăsa străinilor bogăţia sa şi nu se poate să fie într-alt chip. Și Apostolul zice: Trece chipul acestei 
lumi... Încă aud şi pe Hristos, Mîntuitorul nostru, strigînd: De nu se va lepăda cineva de toate 
averile sale, nu poate să-Mi fie Mie ucenic. Şi iarăşi: Cel ce nu-și ia crucea sa și nu vine în 
urma Mea, nu este Mie vrednic. Deci, 0, părinte, voiesc să las toate, femeia, fiii şi averile pentru 
dragostea lui Dumnezeu şi să mă lipesc de însuşi Domnul, de Acela Care m-a adus din neființă 
la ființă. lar tu dă-mi binecuvîntarea ta cea părintească şi o pîine din chilia ta și roagă-te pentru 
mine”. 


Eu, auzind acestea, m-am minunat şi am zis către dînsul: "Înţeleg gîndul tău cel bun, dar 
se cade să ai mare răbdare. Cela ce va răbda pînă la sfîrşit, acela se va mîntui. Deci, păzeşte-te, 
fiul meu, ca nu cumva în urmă să te căieşti. Mai bine este să nu te făgăduieşti, decît să te 
făgăduiești şi să nu săvirşeşti. Și vei fi fericit cînd vei schimba cele vremelnice pentru cele 
veșnice". Iar el a zis: "Voia Domnului să fie”. Apoi m-am rugat pentru dînsul şi, dîndu-i o pîine, 
l-am trimis pe el în pace. 


Deci, scăpînd el ca dintr-o temniţă din tulburătoarea lume, a ajuns la Ierusalim, unde 
rugîndu-se cu căldură la Mormîntul Domnului Hristos şi închinîndu-se pe la Sfintele Locuri, s- 
a dus în Lavra Sfîntului Sava. Acolo a primit rînduiala monahicească, numindu-se Atanasie în 
loc de Ader şi, făcîndu-se călugăr desăvîrșit, a bine plăcut lui Dumnezeu şi s-a mutat către 
Dînsul. Fericita lui soție, după plecarea lui de la dînsa, a plîns mult timp, tînguindu-se de a sa 
văduvie. Dar în plîngerea sa vorbea astfel ca şi cum ar fi cu dînsul de față: "O, domnul meu, tu 
te-ai sîrguit ca să-ți mîntuiești sufletul tău, iar pe mine m-ai lăsat cu copiii tăi. Vadă aceasta 
Atotvăzătorul Dumnezeu și să judece între mine şi tine”. 


După cîtva timp, într-una din nopţi, bărbatul ei a stat înaintea ei în vedenia visului, 
strălucind luminos, fiind în haină albă şi în chip de lumină. EI a zis către dînsa: "Încetează a 
plînge şi a striga împotriva mea, că eu pe copiii mei îi iau la mine; iar tu, de vei voi, sîrguieşte- 
te să-ți mîntuieşti sufletul tău". Apoi mi s-a arătat și mie după aceea, zice stilpnicul, tot într-acel 
chip şi mi-a zis: "În mânăstirea care este aproape de tine, este o bătrînă liniştită. Aceea după trei 
zile se va duce către Domnul, iar în locul ei să rînduieşti pe soţia mea, ca să se liniştească în 
chilia aceea, întru monahicească pustnicie. Pe lîngă dînsa să fie şi copilul cel mai mic, pînă va 
crește, pentru că va fi următor paşilor mei și primitor al apostolescului scaun din lerusalim”. 


După trei zile de la această arătare, acea bătrînă liniştită din mînăstire a murit, asemenea 
au murit și cei doi fii ai lui Ader, rămînînd în viaţă numai cel mai mic copil. Dar şi acela era 
bolnav şi aproape să moară. Mama lor se tînguia, de o parte pentru lipsa bărbatului, iar de alta 
pentru moartea celor doi fii. Apoi, văzîndu-l şi pe cel mai de pe urmă fiu, că este aproape de 
sfîrşit, a rămas în mare mîhnire și întristare. Deci, plîngînd cu amar, striga mereu din adîncul 
inimii. Apoi, luîndu-și pruncul pe miini, a venit repede la a mea nevrednicie, dar pe la jumătatea 
drumului pruncul a murit pe mîinile maicii sale. Atunci ea, de mare mîhnire nu se pricepea ce 
să facă. Însă din întîmplare, sau mai bine zis din dumnezeiasca rînduială, a întîmpinat-o pe dînsa 
o femeie desfrînată. 


Mama, îndată punînd pruncul cel mort în mîinile ei, s-a aruncat la picioarele ei, rugînd- 
o cu multe lacrimi, să se roage lui Dumnezeu pentru prunc. Femeia aceea desfrinată, mirîndu- 
se de o cerere ca aceea, mărturisea că este păcătoasă şi vinovată de multe fărădelegi şi necurăţii 
trupești, neavînd nici o îndrăzneală către Dumnezeu, nici a privi spre cer şi nici a-şi deschide 
gura spre rugăciune. Dar maica cea umilită de mîhnire, o ruga pe dînsa, ţinîndu-se de picioarele 
ei. 


Atunci desfrînata aceea, stînd spre răsărit, a suspinat din adîncul inimii, apoi lovindu-se 
în piept şi vărsînd multe lacrimi, a început a se ruga, zicînd: "Doamne, nu sînt vrednică să 
privesc şi să văd înălțimea cerului de mulțimea greşelilor mele, nici să chem cu întinatele mele 
buze numele Tău cel sfint. Însă, asemănîndu-mă cu desfrînata cea de demult, care a plîns la 
picioarele Tale, mă rog iubirii Tale de oameni, revarsă acum milostivirea Ta din îndurările Tale. 
Păcătoasa cea de demult cerea iertarea greşelilor sale. Însă eu nu îndrăznesc a cere iertarea 
fărădelegilor mele celor fără de număr, ci mă rog pentru acest prunc fără de prihană, silită fund 
de această înțeleaptă roabă a Ta, Mîntuitorule şi dătătorule de viaţă al tuturor, dăruieşte viață 
pruncului acestuia, că dacă mie cea sălbatică şi nemilostivă mi-e jale de dînsul, cu atît mai mult 
Tu, care ești din fire milostiv şi iubitor de oameni cred că Te vei milostivi spre zidirea Ta”. 


Astfel rugîndu-se păcătoasa, pruncul a înviat. O, negrăită milostivire a lui Dumnezeu! 
Pe femeia cea greşită la arătare, care se ruga întru zdrobirea inimii şi întru smerită mărturisire 
a greşelilor sale, a auzit-o Domnul şi pe acel mort l-a înviat ca un Atotvăzător ce este, ştiind 
mai dinainte pocăinţa şi viața cea sfîntă pe care avea să o aibă desfrînata aceea. Maica, văzîndu- 
şi pruncul viu, s-a umplut de o negrăită bucurie dînd laudă lui Dumnezeu. Atunci femeia 
păcătoasă, văzînd o minune ca aceea, s-a minunat şi s-a spăimâîntat, rămînînd ca fără de glas. 
Apoi s-a aruncat cu faţa la pămînt, vărsînd din ochi multe lacrimi. Astfel este minunat 
Dumnezeu întru iconomiile Sale, înviind pe pruncul acela, pe maica cea mîhnită mîngîind-o, pe 
desfrînată a adus-o la adevărata pocăință, iar pe robul său vrednic l-a gătit mai înainte întru 
slujirea arhierească, pentru că pruncul cel înviat a fost după aceea patriarh al Ierusalimului. 


Aceasta făcîndu-se pe drum, eu am privit de pe stîlp, zice stîlpnicul și din dumnezeiasca 
descoperire am văzut o lumină prealuminoasă, pogorîndu-se din cer şi luminînd pe păcătoasa 
care se ruga, pe pruncul care murise şi pe femeia care plîngea. Apoi, chemînd pe ucenicul meu, 
l-am trimis să cheme pe cele două femei împreună cu pruncul cel înviat. Deci, chemîndu-le, le- 
am întrebat pe ele despre cele ce li se întîmplaseră şi mi-au spus toate cu de-amănuntul, precum 
mi-a descoperit mie Domnul. 


Soția lui Ader grăia: "Cinstite părinte, eu am judecată între mine, soțul meu și 
duhovnicescul tău fiu. Căci eu, unindu-mă cu dînsul cu nuntă fără prihană, m-am făcut maică a 
trei fii; apoi, neaflînd nici o prihană în mine, s-a dus nu știu unde. Pentru aceasta plîngînd mult, 
mi s-a arătat bărbatul meu în vedenie, îmbrăcat luminos, şi mi-a zis: "lată, eu voi lua pe copii 
la mine, iar tu, de voieşti, mîntuieşte-ți sufletul tău". După vedenia aceea, mi-au murit doi copii 
ai mei, iar acum şi acest copil de pe urmă voiește să mi-l ia şi să-mi ucidă cu jale şi mîhnire 
sufletul meu. Deci, de va face aceasta după a sa poruncă, apoi să judece Dumnezeu între mine 
Şi între voi”. Atunci eu am zis către dînsa: "Fiică, nu fi mîhnită, pentru că fiul tău nu va muri, 
ci va fi viu şi se va învrednici de mare slavă. Iar tu, după sfatul soţului tău, îngrijeşte-te de 
miîntuirea sufletului tău. Iată este gata pentru tine o chilie, în mînăstirea care este aproape de 
mine, după mutarea plăcutei roabe a lui Hristos, care întru pustnicie a îmbătrînit. Deci, fii 
moștenitoare locului ei şi următoare vieţii sale”. 


Zicînd eu aceasta către dînsa, femeia îndată s-a învoit. lar păcătoasa s-a rugat cu lacrimi 
să fie primită şi ea întru pocăință, numărîndu-se cu sfintele femei pustnice. Deci, în puţine zile, 
femeile acelea împărțind averile lor săracilor, au intrat în mînăs-tirea sfintelor pustnice şi s-au 
făcut monahii foarte îmbunătățite și au slujit lui Dumnezeu cu osîrdie pînă la sfîrşit. 


Copilul cel înviat, venind în vîrstă, s-a dus în Palestina şi mergînd la biserica Sfîntului 
Sava, s-a înștiințat că tatăl lui s-a călugărit acolo. Deci, s-a tuns și el în călugărie şi cerînd chilia 
tatălui său, s-a nevoit într-însa pustniceşte mulți ani și a strălucit prin viaţa lui cea îmbunătățită 


între toţi părinții Palestinei. El a fost ridicat cu voia dumnezeiască la patriarhia Ierusalimului, 
pe care timp de şapte ani a păstorit-o bine, îndreptînd Biserica lui Hristos şi săvîrşindu-și viața 
fără prihană, trecînd la veşnicile locașuri. 


Cu această povestire a acestui minunat stîlpnic, arhiereul lui Hristos, Teodor, s-a îndulcit 
preamult și a continuat a-l întreba, zicînd: "Duhovnicescule părinte, mă rog ţie, spune-mi cîţi 
ani sînt de cînd petreci pe stîlpul acesta şi cele despre viaţa ta nu le ascunde dinaintea mea 
pentru Domnul”. 


Starețul, suspinînd din adîncul inimii și umplîndu-i-se ochii de lacrimi, a zis: O, bunule 
păstor al oilor cuvîntătoare, pentru numele Domnului şi pentru adevărata lui dragoste, îţi voi 
spune toate cele despre mine, iar tu să le păstrezi în tine, nespunînd nimănui nimic, pînă ce 
Domnul mă va mîntui din viaţa aceasta. Eu, în zilele tinereţilor mele, m-am lepădat de lume cu 
loan, fratele meu cel mai mare şi, slujind trei ani în mînăstire, am dorit viața pustnicească. 


Deci, cu sfatul părintelui nostru cel duhovnicesc, ne-am dus în pustiul care este aproape 
de Babilon. Acolo, aflînd niște peșteri aproape una de alta, ne-am sălășluit în ele, fiecare 
petrecînd deosebit. Hrana noastră erau ierburi şi rodul din pomii pustiului. Sîmbăta şi Duminica 
cîntam şi ne rugam împreună. După aceea, gustînd obișnuita hrană pustnicească, iarăşi ne 
duceam fiecare la peștera sa, nevoindu-ne în rugăciuni şi în gîndire de Dumnezeu. Cînd umblam 
prin pustie, nu mergeam împreună, ci fiecare deosebit. Adeseori venind îngerul Domnului, pe 
fiecare din noi îl cerceta și-l mîngiia. Într-una din zile, umblînd noi prin pustie şi adunînd 
verdeţuri, eu am văzut de departe pe fratele meu mer-gînd şi deodată stînd cu mirare. 


Apoi, mai așteptînd puţin, s-a îngrădit cu semnul Sfintei Cruci, a sărit acel loc, care era 
înaintea lui ca pe o cursă şi a fugit degrabă la peştera sa. Eu m-am minunat de acea mare săritură 
şi fugire grabnică a fratelui meu şi m-am dus la locul acela, ca să văd pentru ce a fugit el. Deci, 
mergînd, am văzut jos o grămadă de galbeni vărsați. Eu, făcînd rugăciune şi dezbrăcînd mantia, 
am adunat într-însa aurul cel vărsat şi abia am putut să-l aduc în peştera mea, nespunînd despre 
aceasta fratelui meu. 


După aceea, m-am dus în cetate şi am cumpărat o casă mare şi frumoasă, avînd înăuntru 
cămări alese şi apă curată. Acolo am zidit o biserică şi am făcut o mînăstire, adunînd patruzeci 
de călugări. Am zidit încă şi o casă de străini şi o bolniță, spre odihnirea neputincioşilor. Am 
cumpărat sate şi moşii şi pe toate rînduindu-le cu îndestulare, am găsit un bărbat bun şi econom 
şi l-am pus egumen al mînăstirii aceleia. Din toate cheltuielile ce am făcut cu zidirea mînăstirii, 
au mai rămas 2000 de galbeni. Deci, o mie am încredințat-o egumenului, pentru trebuințele 
mînăstireşti, iar o mie am împărțit-o săracilor, neoprindu-mi pentru mine nici un galben. Apoi, 
sărutînd pe egumen și pe fraţi, m-am întors iarăşi în pustie ca să caut pe fratele meu. 


Mergînd eu prin pustie, a intrat în inima mea un gînd de înălţarea minţii, cum că fratele 
meu cu aurul ce am găsit, n-a putut să facă nici un bine, iar eu am săvîrşit o faptă mare şi plăcută 
lui Dumnezeu. Gîndind astfel, m-am apropiat de locul acela, unde petrecea fratele meu. Acolo 
nu încetam tulburîndu-mă cu gîndurile, punîndu-mă pe mine mai presus decît pe el. Atunci, 
iată, îngerul care m-a cercetat mai înainte pe mine, m-a întîmpinat şi, căutînd la mine cu ochi 
groaznici, mi-a zis mie cu mînie: "Pentru ce te mărești în deşert şi te înalți cu gînduri de mîndrie 
înaintea fratelui tău? Îţi spun adevărul că toată osteneala ta cea de atîta vreme, adică zidirea 
bisericii, rînduiala mînăstirii şi toate cele ce le-ai făcut, nu se aseamănă nici cu săritura fratelui 
tău peste grămada de aur găsită. Pentru că el nu a sărit peste aur, ci peste prăpastia cea mare ce 
era între bogatul şi între Lazăr. El a zburat cu aripi uşoare, așteptîndu-l sînul lui Avraam, pentru 


că el s-a sîrguit să placă lui Dumnezeu, iar tu oamenilor. Deci, fără asemănare este fratele tău 
mai înalt înaintea lui Dumnezeu, iar tu în măsura aceluia nu vei ajunge deloc, deşi prin înălțarea 
minţii te lauzi că eşti mai bun. De aceea nu vei mai vedea faţa lui în toate zilele vieţii tale, nici 
vederea feţei mele n-o vei cîştiga, pînă ce nu vei milostivi pe Dumnezeu cu multe lacrimi”. 


Îngerul, zicînd aceasta, s-a făcut nevăzut din ochii mei. Eu, grăbindu-mă, am ajuns 
repede la peștera fratelui meu, dar nu l-am găsit într-însa. Apoi, ridicîndu-mi glasul, am început 
a plînge şi a mă tîngui cu amar pînă ce n-a mai rămas putere în mine. Petrecînd eu şapte zile 
într-o tînguire ca aceea, am auzit glasul îngerului, zicîndu-mi: "Se cade să mergi în cetatea 
Edesa şi acolo, aproape de biserica Sfîntului Gheorghe, să te sui pe un stîlp și să petreci în 
pocăință, pînă ce Domnul va fi ţie milostiv”. 


Deci, m-am dus din pustie plîngînd şi venind aici, m-am suit pe stilpul acesta pe care 
petrec de patruzeci şi nouă de ani. Aici m-am luptat cu multe gînduri, care, ca un nor întunecat, 
năvăleau asupra mea și umpleau inima mea de o mîhnire nemărginită. Însă în al cincizecilea an, 
într-o seară de sîmbătă, tîrziu, o lumină dulce a răsărit în inima mea şi a izgonit acel nor al 
gîndurilor. Toată noaptea aceea am petrecut-o fără somn, rugîndu-mă întru umilinţa inimii şi 
udîndu-mă cu lacrimi mîngiietoare. 


Sosind ziua Duminicii şi fiind al treilea ceas, pe cînd cîntam cîntarea cea obișnuită de 
psalmi a acelui ceas, deodată mi-a stat înainte sfîntul înger, zicîndu-mi: "Pace şi mîntuire ţie!" 
Eu, mîngîindu-mă cu inima, am căzut la pămînt și am zis cu lacrimi: "Pentru ce m-ai lepădat pe 
mine de la faţa ta și m-ai despărţit de fratele meu, căci iată zac cuprins de multe ispite”. Îngerul, 
luîndu-mă de mînă, m-a ridicat şi mi-a zis: "Pentru înălțarea minţii tale şi pentru că ai defăimat 
în gînd pe fratele tău, m-am depărtat de ochii tăi, dar nu te-am părăsit cu totul, căci nevăzut am 
petrecut cu tine, păzindu-te, precum mi-a poruncit Dumnezeu. Acum, pentru smerenia ta, 
Domnul şi-a adus aminte de tine şi m-a trimis ca să fiu cu tine la arătare, în veacul de acum și 
în cel ce va să fie. Ţie ţi s-a dat darul de la Dumnezeu, ca să ai înainte vedere, adică să vezi pe 
cei drepți şi pe cei păcătoşi, ca pentru cei drepţi să te veseleşti şi să te rogi pentru cei păcătoşi, 
ca să se întoarcă de la păcate la pocăință. Fratele tău este viu și totdeauna se roagă Domnului 
pentru tine şi-l vei vedea în viaţa cea fără de moarte". O, sfinte arhiereu al Domnului, iată am 
spus cele pentru mine! 


Sfîntul Teodor, întrebîndu-l cum vede pe cei drepți şi pe cei păcătoşi, stilpnicul a 
răspuns: "De trece pe aici vreun om drept şi temător de Dumnezeu, atunci văd darul Domnului 
strălucind deasupra lui şi sfinții îngeri luminoşi, călătorind în amîndouă părțile lui, iar diavolii 
merg departe, neîndrăznind a se apropia. lar dacă trece pe lîngă mine un om păcătos, atunci văd 
ceata diavolilor dănţuind împrejurul lui, pe cînd îngerul merge departe, tînguindu-se şi 
mîhnindu-se pentru pierderea păcătosului. Cînd diavolii vor să piardă pe omul cel păcătos, 
atunci îngerul cu arma în mînă aleargă şi îi gonește”. 


Deci, unele cuvinte ca acestea, folositoare de suflet ale acestui cuvios stîlpnic au fost 
primite cu multă bucurie duhovnicească în inima Sfîntului Episcop Teodor. El a mulţumit lui 
Dumnezeu că a putut să afle în păstoria sa pe acel bărbat plăcut lui Dumnezeu, insuflat de EI şi 
înainte văzător. De atunci mergea adeseori la dînsul spre cercetare şi se îndeletnicea cu dînsul 
în vorbiri duhovniceşti. 


Sfîntul Teodor, păscînd turma lui Hristos, se sîrguia ca să piardă eresurile ce se 
înmulţeau. Ereticii, umplîndu-se de mînie şi de iuţime în inimile lor, s-au sculat în răutatea lor 
şi, adunîndu-se, s-au sfătuit ca înarmaţi să năvălească asupra bisericii. Ei au socotit să intre în 


biserică la ziua praznicului, în timpul cîntării soborniceşti, să ucidă pe păstor şi să-i risipească 
oile. Dar nimic n-au făcut, căci s-au împlinit cuvintele Sfintei Scripturi: Cugetat-au sfaturi 
deșarte în inimile lor... Astfel de cîte ori porneau spre biserică, cu răutatea cea sfătuită, puterea 
lui Dumnezeu îi oprea. Uneori le amorțeau mîinile, iar alteori o văpaie de foc ieșea din biserică 
întru întîmpinarea lor şi-i gonea. 


Deci, neștiind ce să mai facă, s-au abătut la alt meşteşug. Mai marii cetăților acelei țări 
erau agareni, că pe atunci Edesa era sub stăpînirea perşilor. Pe aceşti eretici, cărora le umpluse 
mîinile cu aur, i-a îndemnat să prade biserica lui Dumnezeu. Asemenea 1-au îndemnat și asupra 
sfîntului arhiereu. Aceia au răpit averile bisericești, sate, țarini, vii şi toate celelalte, de unde era 
hrana casei arhiereului şi a clerului bisericesc, iar celorlalţi drepteredincioşi le făceau multe 
răutăți ŞI jafuri în averile lor. La aceasta se îndeletniceau mai cu seamă maniheii, care erau plini 
de bogății. 


Arhiereul Teodor avea nevoie să meargă la Babilon, la împăratul Persiei, care se numea 
Mavie, şi să-l roage pentru a potoli acea năpăstuire a bisericii şi să facă judecată dreaptă. Mai 
întîi a mers la cuviosul stîlpnic, căutînd de la el un sfat de folos. Deci, stilpnicul i-a lăudat 
socoteala lui şi i-a proorocit cele ce erau să-i fie lui, adică calea îi va fi binecuvîntată, pentru că 
nu numai cele de trebuinţă bisericii le va isprăvi bine, dar şi pe împărat îl va aduce la credința 
lui Hristos. Stîlpnicul l-a sfătuit ca mai întîi să caute pe loan, fratele lui, care petrecea într-o 
pustie din părțile de sus ale Babilonului şi i-a dat o scrisoare. Arhiereul Teodor, sărutînd pe 
stîlpnic, s-a întors la episcopie. După cîteva zile, gătindu-se de călătorie şi rugîndu-se destul lui 
Dumnezeu pentru turma sa şi pentru sine, a plecat pe calea cea pusă înaintea lui. 


Sosind în Babilon, s-a dus la biserica creștină şi s-a înfățișat mitropolitului de acolo. 
Acela a primit cu bucurie pe Sfîntul Teodor şi l-a odihnit pe el cu dragoste. Întrebîndu-l de 
pricina venirii lui, Sfîntul Teodor 1-a spus cu de-amănuntul toate sfaturile cele rele ale ereticilor, 
întărîtările, jefuirea averilor bisericești, pătimirea şi strîmtorările ce s-au făcut de către ei. Din 
întîmplare, erau atunci la mitropolit doi oameni împărăteşti, dintre care unul era mai mare între 
scriitorii împăratului, iar altul mai mare între doctorii lui. Și amîndoi erau creștini 
drepteredincioşi. 


Aceştia împreună cu mitropolitul, auzind cele spuse de episcop, simțeau mare durere în 
inimile lor. Deci, mitropolitul a rugat pe acei oameni împărăteşti, ca să facă cunoscut 
împăratului de venirea Episcopului Teodor al Edesei. Ei au răspuns: "Nu este acum vremea 
potrivită, ca să aducem acestea la cunoştinţa împăratului, pentru că este greu bolnav și ochii lui 
s-au întunecat din cauza bolii, avînd pe amîndouă genele bube. Pînă şi rărunchii îi sînt bolnavi, 
pătimind de aprindere, şi credem că boala aceasta este de moarte. Deci, cine îndrăzneşte acum 
să-i pomenească de vreun lucru?" Sfîntul Teodor a zis către ei: "O, domnii mei, cine ştie dacă 
nu l-ar tămădui Domnul prin smerenia mea". lar ei au zis: "Dacă eşti aşa de iscusit, sau ai de la 
Dumnezeu darul tămă-duirii, atunci vremea aceasta îţi este de trebuinţă, ca să-ţi cîştigi lucrurile 
tale”. 


A doua zi, intrînd la împărat mai marele doctorilor şi făcîndu-și cele obişnuite, şi-a adus 
aminte de episcopul cel ce venise din Edesa, că este iscusit la meșteșugul tămăduirii. lar 
împăratul îndată a poruncit să-l cheme. Mergînd episcopul la împărat, se ruga şi cînta în sine 
psalmii lui David: Cel ce locuiește în ajutorul Celui preaînalt... şi celelalte. Intrînd el în cămara 
împăratului care abia putea grăi, i-a zis acesta cu neputincios glas: "O, episcope, de poţi, ajută- 
mi mie, cel ce sînt așa de cumplit bolnav şi care sînt aproape de moarte". 


Arhiereul lui Hristos, ridicîndu-şi ochii spre cer şi chemînd cu credință neîndoită 
ajutorul Domnului nostru lisus Hristos, a poruncit să aducă un vas cu apă curată. Episcopul 
avea la el ţărînă de la mormîntul cel primitor de viaţă al lui Hristos. Deci, amestecînd țărîna 
aceea cu apă, a poruncit ca o parte s-o bea, iar cu partea ce a rămas, i-a uns capul, fruntea, 
genele, ochii, pieptul şi spatele şi a poruncit să fie tăcere, ca să doarmă împăratul puţin. Sfîntul 
după ce a făcut aceasta, s-a dus la gazdă. Bolnavul a adormit un somn dulce şi în vremea 
somnului, toată boala s-a depărtat de la dînsul. Astfel s-a întors de la pragul morții cu darul lui 
Hristos şi cu rugăciunile Sfîntului Teodor, episcopul Edesei. 


Împăratul, deşteptîndu-se din somn, a simţit că este sănătos desăvârşit, vedea bine cu 
ochii și se mira foarte mult de o schimbare atît de grabnică şi neaşteptată. Deci, umplîndu-se de 
bucurie mare, a poruncit să cheme îndată pe bunul doctor, adică pe sfîntul episcop Teodor şi i- 
a mulțumit foarte mult, dîndu-i cu dragoste mare cinste. Sfîntul a spus împăratului să primească 
puţină hrană. Deci, împăratul a mîncat şi a băut, ca şi cum nu fusese niciodată bolnav. 


A doua zi, împăratul a chemat pe toți sfetnicii săi, a ieşit luminos la loc de privelişte şi 
a stat pe un scaun înalt, arătîndu-se tuturor că este sănătos. Atunci toată mulțimea s-a bucurat 
de sănătatea împăratului. lar împăratul a făcut din ziua aceea ospăț mare tuturor mai marilor 
cetăţii, ostașilor şi la tot poporul de obşte, ospătîndu-se şi veselindu-se cu ei. Pe Sfîntul Teodor, 
episcopul Edesei, l-a cinstit înaintea tuturor, 1-a dăruit mari daruri şi-l numea pe el lumina 
ochilor săi. 


A treia zi, împăratul, chemîndu-l pe el, i-a zis: "Omule al lui Dumnezeu, luminătorul 
ochilor mei, spune-mi care este pricina venirii tale aici, căci cîte îți trebuie de la stăpînirea mea, 
îți voi da ţie”. Teodor, arhiereul lui Hristos, a spus împăratului cu amănuntul toate cele ce 
întîmpinase biserica din partea ereticilor, asemenea şi ce li se făcuse drepteredincioşilor creştini, 
adică nedreptăţile, năpăstuirile şi strîmtorările. Împăratul, auzind aceasta, a poruncit îndată să 
scrie la stăpînitorii Ciliciei, Siriei şi Mesopotamiei să întoarcă degrabă Bisericii Edesei toate 
averile ei și nedreptățile făcute creștinilor, să se pedepsească cu dreaptă judecată, iar cei ce se 
numesc eretici, să se întoarcă la soborniceasca Biserică. Şi de nu vor voi, maniheilor să le taie 
limbile, iar pe nestorieni, eutihieni şi severieni să-i gonească din cetate, iar bisericile lor să le 
dărîme pînă în temelie. 


După ce a scris această poruncă a împăratului, a zis către sfint: "Părinte, tu să stai cu noi 
aici cîtăva vreme, iar eu voi trimite scrisoarea cu un voievod credincios al meu ca s-o 
împlinească în totul. Dar să trimiţi și tu cu dînsul pe unul din ucenicii tăi şi să nu te îngrijeşti de 
nimic mai mult, pentru că toate se vor face după dorinţa ta”. Astfel s-a trimis de împărat un 
voievod, iar de episcop trei clerici. Ajungînd ei degrabă la Edesa, toate le-au rînduit după 
porunca împăratului. Mulţi din eretici, temîndu-se de îngrozirea împărătească, s-au supus la cei 
drepteredincioşi, iar cei ce trăiau neschimbaţi în răutatea lor, au suferit bătăi şi izgoniri. 


Pe cînd Sfîntul episcop Teodor petrecea în Babilon, era chemat adeseori de împărat ca 
un doctor. EI intrînd la el şi ieșind, semăna cîte puțin seminţele cuvintelor lui Dumnezeu şi toate 
acele seminţe cădeau pe pămîntul cel bun al inimii împăratului, de vreme ce începuse în parte 
a se lumina prin cunoștința adevărului. În una din zile arhiereul a rugat pe împărat să-l lase să 
se ducă în pustie, pentru cîteva zile, ca să caute pe un vieţuitor de care i se zisese. Împăratul, 
lăsîndu-l, a plecat cu doi ucenici ai săi. Depărtîndu-se de cetate, ca la o sută de stadii și fiind 
povăţuit de Dumnezeu a aflat în pustie, la un loc neumblat, pe Cuviosul loan, fratele lui 
Teodosie Stîlpnicul, viețuind într-o peşteră întunecoasă. 


Acela, ieşind în întîmpinarea episcopului, l-a chemat pe nume, atât pe el, cît şi pe ucenicii 
lui. Deci, făcînd rugăciune, s-au sărutat unul cu altul, au șezut şi s-au îndulcit cu vorbiri 
duhovniceşti. Cuviosul loan se asemăna în toate cu fratele său, Teodosie Stîlpnicul. EI a rugat 
pe Episcopul Teodor ca să săvîrşească în peştera lui Sfînta Liturghie şi să-l împărtășească cu 
Preacuratele lui Hristos Taine. Episcopul a făcut după dorinţa lui, a slujit şi l-a împărtășit. După 
ce s-a împărtășit, pustnicul s-a umplut cu totul de bucurie duhovnicească şi a pus înainte masă 
pustnicească, plină de minunate dulcețuri, din care gustînd, au mulţumit lui Dumnezeu. Apoi 
iar s-au îndeletnicit cu vorbiri duhovniceşti. 


Starețul a zis către episcop: "Părinte, unde este scrisoarea care a scris-o către mine fratele 
meu, Teodosie Stîlpnicul?" Episcopul, minunîndu-se de vederea înainte a starețului, a zis către 
dînsul: "Părinte, cine ţi-a spus că eu am scrisoarea fratelui tău?" Cuviosul stareț a răspuns: "În 
ceasul în care s-a scris acea scrisoare, tot atunci s-a şi citit de mine, iar pe dosul aceleiaşi hirtii, 
s-a scris răspunsul fratelui meu". 


Episcopul scoţînd din săculeţ scrisoarea pecetluită, a dat-o pustnicului, iar el a rugat pe 
episcop să desfacă pecetea şi s-o citească. Deschizînd-o episcopul, a găsit pe partea cealaltă un 
răspuns în acest fel: "loan cel de pe urmă între călugării din peştera Babilonului, lui Teodosie 
Stilpnicul din Siria, adevăratul meu frate, bucurie de la Domnul! Am citit scrisoarea ta, care, în 
ceasul cînd s-a scris, în același ceas ţi-am şi răspuns. Deşi sîntem cu trupurile departe unul de 
altul, dar duhul meu petrece nedepărtat de tine şi cele ce ţi se descopăr ţie de Dumnezeu, acelea 
sînt ştiute şi de mine. Toate cîte ai scris despre sfîntul episcop, acelea toate se săvirşesc bine 
prin rînduiala lui Dumnezeu; Sfînta Biserică se înmulțește, ereticii se ruşinează şi se izgonesc, 
necredinciosului împărat odată cu luminarea ochilor trupeşti, se luminează şi la cei sufletești. 
Frate, fii sănătos în Domnul şi te roagă Domnului Hristos pentru mine, ca în viaţa viitoare să 
ne învrednicim a ne vedea unul cu altul şi a petrece împreună". 


Episcopul, citind cu mirare o scrisoare ca aceea, şi-a adus aminte de Proorocul Avacum, 
care a fost răpit din Iudeea şi a zis în sine: "Dumnezeu Atotputernicul, Care a făcut de multe ori 
această minune, a putut şi acum să facă aceasta, asemenea cu aceea, pentru că este minunat 
întru sfinții Săi”. Sfîntul episcop Teodor a petrecut la cuviosul pustnic o zi şi o noapte, iar a 
doua zi după săvîrşirea rugăciunilor, sărutîndu-l s-a întors la Babilon. El s-a dus înaintea 
împăratului, care i-a zis: "O, preaiubite părinte, aş fi voit să nu mă despart niciodată de tine în 
viața de acum şi nici în ceea ce va să fie, pentru că sufletul meu s-a legat de tine cu legătura 
dragostei celei negrăite". Episcopul a răspuns: "Văd uşile deschise între mine şi tine; de aceea 
eu nu ies afară, nici tu nu poți să intri la mine înăuntru. Deci, cînd se vor închide ușile, ne vom 
despărţi unul de altul. De aceea boleşte foarte mult sufletul meu”. 


Atunci împăratul a zis: "Rogu-mă ţie, spune-mi ca să înţeleg, ce înseamnă uşile acestea 
şi ce înseamnă închiderea lor?" Arhiereul, scoțind din sînul său Sfînta Evanghelie, a zis: 
"Împărate, aceasta este uşa care duce la mîntuire şi la petrecerea cea nedespărțită cu Dumnezeu 
şi cu sfinții Săi”. Apoi a început a-i citi din acea Sfîntă Evanghelie în singurătate, în camera cea 
mai dinăuntru, tîlcuindu-i în limba siriană şi ismailiteană. Împăratul ascultînd cu luare aminte, 
se aprindea cu sufletul spre dumnezeiasca dorință, umilindu-se cu inima. Împreună cu împăratul 
erau acolo şi trei tineri foarte credincioşi, cu neamul din Arabia. Aceia, ascultînd Sfinta 
Evanghelie, veneau întru umilință; astfel că au petrecut pînă seara, luînd aminte la citirea Sfintei 
Evanghelii. A doua zi, împăratul, scăpînd de lucrurile şi de gîlcevile sale a chemat pe episcopul 
Teodor iarăşi la dînsul, ca şi cum voia să se vindece de dînsul; căci cu adevărat primea doctoria 
sufletului său. Apoi iarăși toată ziua aceea a ascultat tilcuirile Evangheliei și învăţăturile 
Miîntuitorului. Deci, împreună cu el, au crezut în Hristos şi cei trei tineri credincioși ai lui. 


După aceasta arhiereul le-a poruncit să se gătească pentru Sfîntul Botez, poruncindu-le 
să postească şi învăţîndu-i a se ruga lui Dumnezeu. EI le-a scris în limba lor rugăciunile "Sfinte 
Dumnezeule", "Tatăl nostru" şi altele. Apoi le-a poruncit să înveţe simbolul credinţei, adică 
"Crezul". Toate acestea se făceau în taină, ca să nu afle agarenii, pentru că împăratul se temea, 
ca să nu se scoale împotriva sa. Episcopul venea la împărat în toate zilele, şi de obicei îl învăța 
pe el şi pe acei tineri tainele sfintei credințe, iar după puţin timp i-a botezat în taină, dînd 
împăratului numele de loan. După aceea, săvirşind Sfînta Liturghie chiar în palatul împărătesc, 
i-a împărtăşit pe ei cu sfintele şi dumnezeieştile Taine ale lui Hristos. De acest lucru mare 
bucurie a cuprins pe împărat; asemenea s-a bucurat şi episcopul Teodor şi cei trei tineri. S-au 
bucurat şi sfinții îngeri de întoarcerea păcătoşilor; iar în palatele cele dinlăuntru ale împăratului 
se făcea ospăț duhovnicesc, dănțuind împreună cu cereştile puteri. 


Împăratul loan, cel nou luminat, avînd înaintea ochilor săi pe Răscumpărătorul neamului 
omenesc, pe lisus Hristos, Care a pătimit pe cruce, dorea să aibă o parte din cinstitul lemn al 
Domnului, cel de viaţă făcător. Dar, de vreme ce pe atunci lemnul Sfintei Cruci nu se găsea în 
Ierusalim, pentru că fusese luat mai dinainte de către împărații greci şi dus în Constantinopol, 
a fost nevoie ca Episcopul Teodor să se ducă la Constantinopol cu scrisoarea împărătească de 
rugăminte. Această scrisoare era scrisă astfel: "Preaînaltului și drepteredinciosului Mihail, 
stăpînitorul şi împăratul grecilor, împreună cu drepteredincioasa şi de Dumnezeu înțeleapta 
maica sa, Teodora, loan împăratul Persiei întru Domnul doreşte să vă bucuraţi. Mulţumesc 
Preabunului Dumnezeu, Cel ce m-a izbăvit de înșelăciune și m-a povăţuit spre pocăința 
adevărului cuprins în Sfînta Evanghelie şi spre mărturisirea credinței creştine. Rog pe împărăţia 
voastră să-mi dăruiți şi mie o parte din lemnul cinstitei şi de viaţă dătătoarei Cruci, pe care S-a 
răstignit Domnul Hristos, căci pe acela voiesc să-l am spre apărarea mea”. 


Împăratul loan a trimis scrisoarea aceasta însoţită cu multe daruri la împăratul grecesc, 
prin Sfîntul Episcop Teodor. El, ajungînd la Constantinopol cu scrisoarea şi cu darurile 
împărăteşti, a fost primit cu cinste, atît de împărat, cât şi de patriarh. În acel timp, se întîmplase 
că o dureau ochii pe Teodora, mama împăra-tului, căci, punîndu-i-se albeață pe ochi, i se 
întunecase vederea. Episcopul Teodor, luînd ţărîna ce o avea la el de pe Mormîntul Domnului 
şi, amestecînd-o cu apă curată, a uns ochii şi a tămă-duit-o; dar nu numai împărătesei, ci şi la 
alți mulți neputincioşi le-a dat sănătate. 


După aceasta, împăratul a poruncit să facă pentru Sfînta Cruce un sicriaş de aur de mult 
preţ, împodobit cu pietre scumpe şi cu mărgăritare. A pus într-însa o parte din cinstitul lemn al 
făcătoarei de viaţă Cruci a Domnului. După aceea a răspuns împăratului Persiei, astfel: "Mihail, 
cel ce crede în Hristos Dumnezeu, singur stăpînitor al tuturor grecilor, lui loan, iubitul 
blîndeților noastre, împăratului Persiei, în Domnul să se bucure. Am primit scrisoarea ta cea 
plină de toată credinţa şi ne-am bucurat foarte mult, şi mulțumim lui Dumnezeu că te-a scos din 
întuneric la lumina Lui cea minunată, spre moștenirea vieţii veşnice şi a împărăției celei fără de 
sfîrşit. lată, acum te-ai făcut fiu al lui Avraam, iar nu al lui Ismail și fecior al Sarrei, iar nu al 
Agarei. De aceea fericim înţelegerea ta, că ai cunoscut pe Hristos, Împăratul cel adevărat. Astfel 
să petreci pînă la sfîrşit, întru credinţa lui Hristos şi întru poruncile Lui. Iar cererea ta am primit- 
o cu bucurie. Acest cinstit lemn al făcătoarei de viaţă Cruce a Domnului, să-ți fie spre apărare 
de toți vrăjmaşii văzuţi şi nevăzuţi, şi spre fericita nădejde a vieţii ce va să fie”. 


O scrisoare ca aceasta, cu o parte din lemnul Crucii cel de viaţă purtător şi cu o icoană 
a Mîntuitorului, a încredințat-o împăratul grecesc Sfîntului Teodor, episcopul Edesei, împreună 
cu multe daruri, către împăratul Persiei. Episcopul Teodor, întorcîndu-se la cel ce l-a trimis, a 
trecut şi pe la păstoriţii săi din cetatea Edesei, unde a veselit mult turma oilor celor cuvîntătoare. 


Apoi, cercetînd şi pe Cuviosul Teodosie Stilpnicul, n-a mai zăbovit mult la Edesa, ci s-a dus în 
Babilon. El, pretutindeni pe unde trecea, tămăduia toate bolile în popor, pe de o parte, prin 
punerea făcătorului de viaţă lemn al Domnului şi al ţărînei de la Mormîntul Lui, iar pe de alta, 
prin sfintele sale rugăciuni. Cînd a venit la împăratul loan, a fost primit de el cu negrăită bucurie. 
Deci el, închinîndu-se pînă la pămînt înaintea lemnului Sfintei Cruci şi a icoanei Mîntuitorului, 
sărutîndu-le pe dînsele cu lacrimi, le-a pus în camera sa, aşezînd cu mîinile sale înaintea acelor 
sfinţenii o candelă neadormită, iar scrisoarea împăratului grec a citit-o cu multă dragoste. 


Sfîntul Teodor, zăbovind în Babilon cîtăva vreme, a făcut multe tămăduiri cu darul lui 
Hristos. EI gonea diavolii din oameni şi pentru aceasta creştinii se bucurau foarte mult, iar turcii 
şi evreii se topeau de mare zavistie. Pe atunci era între jidovi unul mai mare al soborului evreiesc 
şi învăţător al legii lor. Acela a îndemnat pe mai-marii perșilor şi ai turcilor să vorbească cu 
împăratul, să poruncească să se facă în public întrebare creștinilor cu iudeii pentru credință. 
Împăratul, ştiind că robii Domnului Hristos nu vor fi biruiţi, se învoi la dorinţa lor. Șezînd 
împăratul pe un scaun înalt, învățătorul de lege al evreilor stătea singur împotriva învăţătorilor 
şi arhiereilor creştini, ai mitropolitului Babilonului şi ai episcopului Edesei. Acel evreu era 
vorbitor îndemâînatic și se mîndrea de înțelegerea sa. Începînd jidovul a grăi, scotea din necurata 
lui gură cuvinte proaste, bîrfeli și multe hule împotriva Domnului nostru Iisus Hristos. 


Atunci Sfîntul Teodor, umplîndu-se de rîvnă dumnezeiască, a făcut semn cu mîna ca să 
fie tăcere şi a zis către evreu: "Dacă ai fi vorbit ceva din așezămîntul lui Moise şi de la alţi 
prooroci şi ai fi pus întrebare înaintea noastră, ţi-am fi răspuns. Dar tu ţi-ai deschis gura cea 
multvorbitoare pentru hulire şi spre cuvinte mincinoase, şi nu spui ceea ce au vestit proorocii 
mai înainte, ci cele ce tatăl tău satana îţi spunea ţie, ca unui fiu al diavolului ce eşti, fiind plin 
de toată răutatea şi nedreptatea. Deci, împotriva vorbirii tale celei mult hulitoare şi mincinoase, 
un cuvînt al lui David îţi grăiesc: Mute să fie buzele cele viclene, care grăiesc cu mindrie și cu 
defăimare fărădelege asupra dreptului!" Atunci îndată acel mare vorbitor evreu a rămas fără 
glas şi hulitoarea lui limbă s-a legat cu amuţirea, încît nimic n-a mai putut vorbi. 


Văzând aceasta, evreii s-au ruşinat, creștinii s-au veselit, iar perșii și turcii s-au mirat. În 
acea vreme, împăratul se bucura cu duhul și slăvea puterea lui lisus Hristos. După aceea el a 
poruncit ca pe acel evreu învăţător de lege, care era bătut de Dumnezeu cu muţenia, să-l bată 
fără cruţare cu vine de bou și să-l închidă în temniță. Asemenea a bătut şi pe ceilalți fruntași 
evrei şi i-a izgonit din soborul acela cu necinste și cu ocări. După trei zile, acel evreu care era 
aruncat în temniță, neputînd să vorbească, a scris pe hîrtie către Sfîntul Episcop Teodor, cerînd 
milă și făgăduind că se va face creştin. Episcopul Teodor, înştiințind pe împărat despre aceea, 
a scos pe evreu din temniță. 


Deci, căzînd la picioarele lui, cerea botezul cu mîinile prin facere de semne, pentru că 
gura lui era mută. Drept aceea, învăţindu-l pe el episcopul, cînd l-a băgat în sfinta scăldătoare 
a Botezului şi a chemat asupra lui numele Preasfintei Treimi, îndată s-a dezlegat limba lui şi a 
început a preamări pe Tatăl, pe Fiul şi pe Sfîntul Duh. El mărturisea că lisus Hristos este cu 
adevărat Fiul lui Dumnezeu Celui viu, Care S-a propovăduit de Lege şi de prooroci. Astfel s-a 
făcut jidovul creştin. El a fost numit din Sfîntul Botez, Samon. La aceasta căutînd şi alți evrei, 
au primit sfînta credință şi s-au botezat. Asemenea, mulți din turci au crezut în Hristos şi în 
taină păzeau credinţa, temîndu-se de judecători și de stăpînitorii neamului lor, ca să nu fie 
munciți de dînşii. 


Trecînd cîteva zile după aceasta, Sfintul Teodor a voit să meargă la Cuviosul loan 
Pustnicul şi a spus şi împăratului despre aceasta. Împăratul i-a zis: "Aş voi și eu să văd pe acel 


plăcut al lui Dumnezeu şi să aud cuvintele lui”. Răspuns-a sfîntul: "Bună este dorinţa ta, 
deoarece, dacă îl vei vedea, multe vei folosi de la el, pentru că este foarte duhovnicesc şi are 
darul proorociei. EI îți va spune cele ce vor să fie, ca şi pe cele de față”. Astfel s-au sfătuit 
amîndoi să meargă împreună la pustnic; împăratul făcîndu-se că merge la vînătoare și că va 
zăbovi cîteva zile pe acolo, vînînd fiare sălbatice prin pustie. Deci, au ieșit cu mulțime de 
slujitori şi ostaşi, avînd împreună cu el şi pe Episcopul Teodor ca pe un doctor nedespărțit. Fi 
au străbătut prin munții şi prin văile pustiului, cîştigînd mult vînat. Cînd s-au apropiat de locul 
peşterii, unde petrecea pustnicul, a împrăștiat slugile în dreapta și în stînga, ca să caute fiare 
sălbatice, iar el cu puţini tovarăşi au rămas acolo. Deci, mergînd şi mai aproape, i-a lăsat şi pe 
aceia, afară numai de trei credincioşi tineri luminaţi, pe care i-a luat cu el. Asemenea, Episcopul 
Teodor a luat pe ucenicul lui, Vasile, care a scris viața acestuia şi au mers la sfîntul pustnic. 


Cuviosul loan, văzînd înainte cu duhul venirea împăratului şi a episcopului, a ieşit în 
întîmpinarea lor, purtînd în mîini foc şi tămîie. Deci, închinîndu-se lor, i-a sărutat şi i-a băgat 
în peştera sa şi vorbea cu ei cele de folos. Zis-a pustnicul către împărat: "Fericit eşti, împărate, 
că ai fugit de întuneric și te-ai învrednicit să fii fiu al luminii. Fericit ești că ai lepădat cele 
deșarte şi mincinoase şi ai iubit adevărul care te duce pe tine în viaţă. Fericit ești căci, cu cunună 
mucenicească, ai să te încununezi şi în locul vremelnicei împărăţii pămînteşti vei cîştiga 
împărăția cea cerească şi veşnică. Slavă lui Dumnezeu, Unul Singur în Treime, că te-a scos din 
groapa patimilor şi din adîncul spurcăciunilor! EI a pus picioarele tale pe piatră, a îndreptat paşii 
tăi şi a pus în gura ta cîntare nouă". 


După aceasta, cuviosul stareț a pus înaintea celor ce veniseră hrană pustnicească şi apă. 
Gustînd ei, au mulțumit lui Dumnezeu, iar împăratul a zis: "Cu adevărat vă spun că niciodată 
în zilele împărăției mele nu s-a îndulcit gura mea de o mîncare şi de o băutură ca de aceasta de 
astăzi! Adevărat este, duhovnicescul meu părinte, că tu ești împărat, iar eu sînt sărac şi 
scăpătat!" Starețul a răspuns: "Dumnezeu degrabă îți va da să cîştigi împărăţia cea adevărată, 
căci la mine săracul ai venit ca să mă cercetezi”. Atunci împăratul i-a dat mult aur, pe care el 
nu l-a primit zicînd: "Cel ce petrece în pustie n-are nevoie de aur, dar să-l împarți săracilor în 
cetate şi vei lua însutit în cer". Împăratul se minuna de viaţa cuviosului stareţ ce se asemăna cu 
a îngerilor. După multă vorbire, sărutîndu-l şi învrednicindu-se de binecuvîntarea și rugăciunea 
aceluia, s-au dus. 


Adunîndu-se slujitorii și ostaşii lui, cu toţii s-au întors în cetate. Împăratul a zis către 
Sfîntul Teodor: "Multe mulțumiri sînt dator să-ţi dau ție, sfinte părinte, că m-ai învrednicit a 
vedea un om cu adevărat ceresc, căruia toată lumea nu-i este vrednică". După aceasta, nevoile 
turmei sale atrăgeau pe bunul păstor Teodor, pentru că se temea ca nu cumva să intre iarăşi 
ereticii, ca niște lupi răpitori, și să vatăme oile cele cuvîntătoare. Deci, a rugat pe împărat să-l 
lase să plece în Edesa. Împăratul, plîngînd, a zis: "Părinte, după plecarea ta nu nădăjduiesc că 
voi petrece mult între cei vii, pentru că nu vreau să fiu cinstitor de Dumnezeu noaptea, nici să 
mă numesc creştin în taină. De aceea mergi cu pace la locul tău și să iei cu tine cinstitul lemn 
al Crucii Domnului cea făcătoare de viață, ca, după sfîrşitul meu, să nu fie călcat de picioarele 
necredincioşilor. De vei auzi de mine, după anul acesta, că sînt între cei vii, să vii iarăşi să mă 
cercetezi şi să aduci acest cinstit lemn, iar de vei avea ştiinţă de mine că m-am sfîrșit, atunci să 
te rogi pentru odihna sufletului meu”. 


Împăratul, zicînd aceasta, a dat Sfîntului episcop Teodor mult aur şi argint şi tot felul de 
lucruri de mult preţ, unele spre împodobirea dumnezeieştilor biserici, iar altele spre împărțire 
la săraci şi scăpătaţi. Deci, sărutîndu-se unul cu altul, s-au despărţit cu multe lacrimi. Episcopul, 


pornind în calea sa, a lăsat în Babilon pe unul din credincioșii săi, ca să vadă ce va fi după 
dînsul. Plecînd din Babilon, a ajuns cu bine în Edesa la oile sale. 


După plecarea Sfîntului Teodor la locul său, trecînd puţină vreme, loan, 
binecredinciosul împărat al Babilonului, nevrînd mai mult ca să ascundă sub obroc credinţa și 
dragostea sa cea fierbinte pe care o avea în taină către Hristos, ci vrînd să o arate la toată lumea 
prin fapte, a chemat la sine pe toți boierii şi voievozii săi și pe rînduitorii de cetăţi, şi le-a zis: 
"Taina lui Dumnezeu vreau să vă spun, şi nimeni să nu fie necredincios cuvintelor mele. Mi s- 
a descoperit de la Dumnezeu, că s-a apropiat sfîrşitul vieţii mele şi nu după multe zile mă voi 
duce din viața aceasta. Deci, vă poruncesc ca mîine dimineaţă să vă adunaţi cu tot poporul la 
mine în cîmp - spunîndu-le numele locului -, pentru că așezămîntul meu voiesc să vi-l spun 
vouă". 


Aceasta zicînd-o, i-a liberat mîhniţi. Deci, a poruncit propo-văduitorilor să strige prin 
cetate, ca de dimineaţă tot poporul să se adune în cîmpul acela. El însuși a petrecut toată noaptea 
în rugăciuni şi foarte de dimineaţă a chemat pe mitropolit, căruia i-a spus scopul său şi pe care 
l-a rugat să săvîrşească Sfînta Liturghie în cămara cea mai dinăuntru a palatului. Făcîndu-se 
slujba, s-a împărtășit cu multă umilință din mîinile mitropolitului cu dumnezeieștile Taine ale 
lui Hristos şi, dăruind arhiereului daruri de mult preţ, l-a liberat. După aceea a încălecat pe un 
cal împodobit cu îmbrăcăminte împărătească și a ieşit din cetate cu slavă la cîmpul numit. Acolo 
se adunase mult popor: perși, ismailiteni, evrei şi creştini, toți boierii şi stăpînitorii. Acolo a fost 
pregătit un loc înalt şi un scaun împărătesc pus pe el, ca el să fie văzut de tot poporul. Toţi cei 
din adunarea aceea se mirau, și unul pe altul se întrebau: "Ce înseamnă aceasta și despre ce va 
vorbi împăratul?" Venind împăratul, a şezut pe scaunul său şi, alinîndu-se puţin, a poruncit să 
fie tăcere. 


Sculîndu-se el de pe scaun, a început a vorbi cu glas mare astfel: "Ascultaţi voi toți: 
perși, turci, evrei şi tot poporul creștinesc cel ales! Eu sînt creştin şi numele meu este Ioan; cred 
în Tatăl şi în Fiul şi în Sfîntul Duh, într-o dumnezeire în trei Ipostasuri, pentru că nu este altă 
credinţă dreaptă, în partea cea de sub cer, decît numai credința creştină. Şi, de vreme ce Domnul 
meu lisus Hristos a zis în Evanghelie: 7ot cel ce Mă va mărturisi pe Mine înaintea oamenilor, 
îl voi mărturisi şi Eu pe el înaintea Tatălui meu Care este în cer..., pentru aceasta Îl mărturisesc 
înaintea cerului şi a pămîntului, înaintea îngerilor şi a oamenilor". Acestea zicîndu-le a scos din 
sînul său o cruce de aur, împodobită cu pietre de mare preț şi a ridicat-o sus ca s-o vadă toţi; 
apoi, însemnîndu-se cu Sfînta Cruce și închinîndu-se pînă la pămînt, privind spre răsărit, a 
sărutat-o, zicînd: "Mă închin Crucii Tale celei cinstite, Hristoase, şi pe Tine te ştiu de Dumnezeu 
şi Mîntuitor al meu. Ţie Îţi înalț slavă, împreună cu Cel fără de început al Tău Părinte şi cu 
Preasfîntul şi bunul şi de viaţă făcătorul Tău Duh, în veci. Amin!" 


Toţi auzind acestea s-au mirat şi stăteau ca nişte muţi. Apoi boierii şi voievozii cu ceilalți 
stăpînitori, umplîndu-se de mînie, au strigat: "Să se ucidă batjocoritorul credinţei noastre!" Și, 
năvălind asupra împăratului cu săbiile şi cu sulițele, l-au rănit mult şi l-au ucis. Împreună cu 
dînsul au ucis şi pe cei trei tineri credincioşi, care mărturiseau numele lui Hristos. Astfel s-a 
sfîrşit în Babilon mucenicește binecredinciosul împărat loan, împreună cu cei trei tineri ai săi, 
în a treia zi a lunii mai. Atunci creștinii, văzînd ceea ce se făcuse, s-au temut de mînia perșilor 
şi fugind din privelişte, s-au ascuns. Iar trupul cel împărătesc a fost aruncat în cîmpul acela, 
neîngropat. 


In noaptea următoare, sfîntul răbdător de chinuri s-a arătat la acei mari stăpînitori, 
zicîndu-le cu multă îngrozire: "Degrabă să daţi trupul meu mitropolitului creştin, ca să-l 


îngroape, iar de nu, îndată vă voi pierde!" Aceia deșteptîndu-se din somn şi adunîndu-se 
dimineaţa, şi-au spus unul altuia vedenia, şi s-au spăimîntat. Atunci îndată au trimis la 
mitropolitul creştin, poruncindu-i să ia trupul împăratului și să-l îngroape. Mitropolitul, 
mergînd degrabă, a luat mucenicescul trup al sfîntului împărat loan, împreună cu trupurile celor 
trei tineri ai lui, le-a adus în biserică şi le-a îngropat cu cinste. La mormîntul lor se făceau multe 
minuni, căci multe tămăduiri se dădeau la tot felul de boli, pe care le cîştigau, nu numai creştinii, 
ci şi perşii care se plecau la credința creștină. 


În aceeaşi noapte, după uciderea sa, sfîntul împărat loan s-a arătat în vedenie Sfîntului 
Episcop Teodor din Edesa, îmbrăcat în haină albă, care strălucea cu lumină negrăită. El avea pe 
cap cunună minunată, a cărei frumuseţe nu este cu putinţă s-o spună nici o limbă omenească. 
Şi a zis către episcop: "Iată, cinstite părinte, Domnul Hristos m-a preamărit cu multă slavă şi 
m-a numărat în ceata mucenicilor, pentru că ieri am mărturisit înaintea tuturor Preasfiîntul Lui 
nume, şi am fost ucis de perși şi de turci. lar sufletul meu, ieşind din temniţa cea trupească, a 
cîştigat bunătățile cele propovăduite de tine. Tu eşti binecuvîntat de Dumnezeu, că te-ai făcut 
mijlocitorul mîntuirii mele şi, iată, mă rog Stăpînului celui de obște să-ţi poruncească să vii la 
mine, ca împreună să ne îndulcim de fericita viaţă în darul Preasfintei Treimi”. 


Sfîntul Episcop Teodor, deşteptîndu-se din somn, a mers la Cuviosul Teodosie 
Stilpnicul şi i-a spus vedenia care i se făcuse lui. EI îl încredința că acea vedenie este adevărată, 
că şi lui i s-a descoperit asemenea de la Dumnezeu. După cîteva zile, a venit de la Babilon 
slujitorul pe care-l lăsase acolo și a spus sfîntului episcop cu de-amănuntul toată întîmplarea 
aceea, adică cum a pătimit pentru Hristos binecredinciosul împărat loan cu cei trei tineri. Sfîntul 
Teodor s-a bucurat cu duhul, mulțumind lui Dumnezeu că osteneala lui n-a fost în zadar, ci a 
adus atît de frumos rod în împărăţia cerească. 


După aceasta, trecînd puţină vreme, Cuviosul Teodosie a văzut, prin descoperire, pe 
fratele său, loan pustnicul, ducîndu-se către Domnul și despre aceasta a spus arhiereului. După 
aceea, însuşi Cuviosul Teodosie, îmbolnăvindu-se puţin, a murit şi a fost îngropat de episcop 
în biserica Sfîntului Mare Mucenic Gheorghe, unde era mînăstirea sfintelor pustnice. Trecînd 
trei ani de la moartea Sfîntului împărat loan, s-a arătat acel răbdător de chinuri iarăşi Sfîntului 
Teodor, cu asemănarea arătării celei dintii, şi a zis: "Părinte, vino că te cheamă Hristos. El a 
voit ca amîndoi să viețuim împreună în împărăţia Lui şi să ne săturăm de lumina Lui cea dulce”. 
Din această vedenie, arhiereul lui Hristos, Teodor, a cunoscut că se apropie plecarea lui către 
Dumnezeu. Deci, rînduind bine toate cele pentru Biserica Edesei și pentru poporul cel 
drepteredincios, a dat binecuvîntare şi pace oilor celor cuvîntătoare, şi-a lăsat păstoria și s-a dus 
la Ierusalim. 


Acolo, închinîndu-se Mormîntului lui Hristos cel primitor de viață, a mers la Lavra 
Sfîntului Sava, unde altădată se călugărise, și s-a sălăşluit în chilia sa cea sihăstrească de mai 
înainte. Petrecînd într-însa trei săptămîni, s-a mutat în locaşul cel nefăcut de mîna omenească, 
dîndu-şi sfîntul său suflet în mîinile lui Dumnezeu, în 9 zile ale lunii iulie. 


Deci, venind preasfințitul patriarh al Ierusalimului cu episcopii, au îngropat cu cinste, 
în aceeaşi lavră, trupul cel mult ostenit al plăcutului lui Dumnezeu, slăvind pe Tatăl și pe Fiul 
şi pe Sfîntul Duh, pe un Dumnezeu în Treime, Căruia şi de la noi păcătoşii să-l fie cinste, slavă, 
închinăciune și mulțumire, acum şi pururea şi în vecii vecilor. Amin. 


31. SFINŢII PATRUZECI DE MUCENICI, CARE AU PĂTIMIT ÎN 
CETATEA NICOPOLI DIN ARMENIA 


(10 IULIE) 


Păgînul împărat Liciniu, care a fost primit la împărăție de marele Constantin, stăpînind 
părțile Răsăritului, a dat poruncă prin toată stăpînirea sa, ca toți creştinii, care nu vor veni să se 
închine zeilor, să fie munciţi și omorîţi în diferite chinuri, iar averile lor să fie luate spre zidirea 
capiștelor idoleşti, a băilor şi a înnoirii cetăților. Venind porunca aceasta şi în Nicopoli, cetatea 
Armeniei, se pregăteau tot felul de chinuri și diferite unelte de muncire pentru creştini. 


Prinzîndu-se mulți creștini și fiind duşi la chinuri, nişte robi ai lui Hristos, în număr de 
peste patruzeci, s-au sfătuit să nu aștepte pînă ce vor fi prinşi de păgîni, ci singuri să meargă la 
judecată de voie şi, mărturisind numele lui Hristos, să se dea la munci. Între dînşii erau mai de 
seamă: Leontie, Mavrichie, Antonie şi Alexandru, toți bărbaţi însemnați cu neamul şi cu 
învățătura şi îmbunătăţiţi cu viaţa. Deci, ducîndu-se împreună, au stat înaintea lui Lisie, 
ighemonul țării Armeniei, şi au mărturisit că sînt creştini. 


Ighemonul, minunîndu-se de puterea de credinţă, de învoirea între ei şi de îndrăznirea 
lor la munci, i-a întrebat zicînd: "De unde sînteţi voi şi cine v-a învăţat să nu vă închinaţi zeilor 
noştri?" Sfîntul Alexandru a răspuns: "Unii sîntem de aici, unii din cetate, iar alții de prin sate, 
însă pămîntul acesta este patria noastră, iar Tatăl nostru este Hristos Dumnezeu din ceruri. Acela 
ne-a învăţat să nu ne închinăm zeilor celor mincinoşi, surzi şi muţi, nici lucrului făcut de mini 
omenești". Ighemonul a zis: "Dar unde este Hris-tosul vostru? N-a fost EI răstignit şi a murit?” 
Sfîntul Leontie a răspuns: "De unde ştii tu că Hristos al nostru a murit?" Să ştii de la mine că 
EI, deşi a murit, apoi a înviat din morţi şi S-a înălțat la cer. El a murit de voie pentru noi, dar S- 
a sculat iarăşi ca un Fiu al lui Dumnezeu”. Atunci ighemonul a zis: "Dar Hristos acum este 
viu?" Leontie a răspuns: "O, ighemoane, zeii voştri, murind nu mai înviază, dar Domnul nostru 
Isus Hristos viază în veci, măcar că a și murit. lar prin moartea Sa, scoţindu-ne pe noi din 
veșnica moarte, ne-a făcut şi ne-a învăţat să murim pentru EI, ca astfel să fim vii cu EI în viața 
cea fără de sfîrşit”. Iar ighemonul a început a-şi lăuda zeii săi, pe Joe, Apolon, pe Asclipie şi pe 
ceilalți. 


Sfîntul Leontie a zis: "Joe este dumnezeul vostru?" Ighemonul a răspuns: "Acela este 
țiitorul cerului, tatăl tuturor zeilor”. Leontie a răspuns: "Dumnezeu se cade să fie drept, curat și 
fără de păcat. Deci, ce zici tu despre Joe, zeul vostru?" Ighemonul a zis: "Drept, curat şi fără de 
păcat îl socotesc pe el". Sfîntul Leontie, a zis: "Dacă Joe este drept, apoi nu a izgonit el din 
împărăție pe tatăl său, Cron? Dacă este curat şi fără de păcat, apoi de ce a luat de soție pe Ira, 
sora sa cea de un pîntece cu el şi a necinstit multe femei străine? EI a necinstit nu numai partea 
femeiască, dar şi partea bărbătească şi cu ei a făcut multe spurcăciuni. Deci, cum putea să fie 
Dumnezeu un aşa păcătos? Dacă dumnezeul vostru era păcătos, apoi el avea nevoie pentru 
îndreptarea sa de un alt Dumnezeu fără de păcat!" 


Atunci ighemonul Lisie, umplîndu-se de mînie, a zis cu răutate: "O, cap rău! Tu ești 
Judecător al zeilor noștri? Eu mă jur pe ei că nu vă voi cruța, ci rău vă voi pierde pe toți”. Sfîntul 
Leontie a răspuns: "Ighemoane, nu te mînia cînd auzi adevărul! Oare nu sînt legi puse 
oamenilor, ca nimeni să nu aibă ceva cu femeia străină, nici să ia pe soră de soţie, nici să facă 
strîimbătate şi nici să ucidă? De ar îndrăzni cineva să facă ceva împotriva legilor, apoi unul ca 
acela se numeşte călcător de lege şi este vinovat judecății şi pedepsei cu moartea. Deci, zeii 
voştri, fiind oameni, erau plini de toate răutăţile și fărădelegile, stricați şi ucigași de oameni; cu 
un cuvînt, sînt vinovaţi de o groaznică judecată şi vrednici de multe pedepse de moarte. Se cade 
ca zeii voştri cei fărădelege să se plece spre legile cele omenești şi să urmeze oamenilor, care 
păzesc bine legile, iar voi să fiți judecători zeilor voștri pînă ce îi veţi îndrepta”. 


Ighemonul a zis: "O, nebun ce eşti! Dumnezeul vostru n-a fost răstignit ca un făcător de 
rele? Din zeii noştri, spune-mi, care a fost răstignit?" Sfîntul Leontie a răspuns: "Dumnezeul 
nostru S-a răstignit pentru noi şi ne lăudăm cu Crucea Lui, iar zeii voştri se cutremură, temîndu- 
se de Dumnezeul nostru Cel răstignit şi fug departe de puterea Crucii. Dumnezeul nostru a 
pătimit răstignire de voie, iar zeii voştri au pierit cu moarte amară. Dumnezeul nostru este 
Mîntuitor al neamului omenesc, iar zeii voştri sînt pierzători ai oamenilor. Dumnezeul nostru 
este adevărat, iar zeii voştri sînt mincinoşi, căci ei nu sînt dumnezei, ci diavoli pierzători şi 
amăgitori, pentru că singuri au pierit şi pe închinătorii lor îi surpă în pierderea cea veşnică”. 


Aceste cuvinte ale Sfintului Leontie pornind pe ighemon spre mînie, a poruncit ca pe 
toți mărturisitorii lui Hristos să-i bată cu pietre peste gură, zicînd: "Să se zdrobească gurile din 
care iese hulă asupra zeilor noştri!" Deci, sfinții, fiind bătuţi, grăiau: "Slujitorule al diavolului, 
aşa să te bată și pe tine Dumnezeu, că, auzind adevărul, ne judeci cu nedreptate, îmbătîndu-te 
de păgînătate". După aceasta, tiranul a poruncit să-i lege pe toţi cu lanţuri de fier şi să-i arunce 


în temniță. Sfinţii, fiind duşi în temniţă ca într-o cămară, se veseleau de Dumnezeu, Mîntuitorul 
lor, şi cîntau psalmii lui David, pentru că unii dintr-înşii învăţaseră carte din tinereţe. 


Sfîntul Leontie întărea pe toţi, zicîndu-le: "Cinstiţi fraţi şi robi ai lui Hristos, să răbdăm 
toate cu bărbăţie. Știți din Sfînta Scriptură cîte a răbdat dreptul lov, cum a pătimit Domnul 
nostru și cum s-au sfîrșit și ceilalți sfinți şi robi ai Lui: Sfîntului loan Înaintemergătorul i s-a 
tăiat capul; Arhidiaconul Ștefan a fost ucis cu pietre; Sfîntul Apostol Petru a fost răstignit cu 
capul în Jos; Sfîntul Apostol Toma a fost împuns cu sulița; iar alţii cu alte morți muceniceşti au 
murit pentru Domnul. Apoi câți sfinţi n-au pătimit pe timpul împărăției lui Maximian şi a lui 
Deciu, Adrian şi a altor împărați păgîni, care au ucis, nu numai bărbaţi, ci şi femei, precum 
auzim despre Sfintele Muceniţe Tecla, Eufimia, Capitolina, ludita şi alte sfinte muceniţe, ale 
căror nume sînt scrise în ceruri. Deci, dacă femeile au avut atîta bărbăţie, ni se cade şi nouă să 
fim tari şi nebiruiți. Deci sufletele noastre să le punem pentru Domnul nostru Hristos, Care şi- 
a dat sufletul Său pentru noi”. 


Cu nişte cuvinte ca acestea întărea Sfîntul Leontie pe frați şi toţi cu osîrdie doreau să 
pătimească toate muncile pentru Hristos. Fiind zăduf şi sfinții arzînd de mare sete, a venit la 
dînşii în temniță, ca să-i cerceteze, o oarecare femeie creştină de bun neam, cu numele Vlasiana. 
Aceea, aducîndu-le apă rece dintr-un izvor care era în apropiere, i-a adăpat pe sfinți. Apoi, 
sosind noaptea, sfinții au petrecut în rugăciuni și în cîntări de psalmi. lar ighemonul n-a dormit 
în noaptea aceea, pentru că se gîndea cu ce fel de munci va munci pe robii lui Hristos cei ținuți 
în legături. Numai despre ziuă a adormit puţin şi i s-a arătat diavolul în vedenia visului, zicîndu- 
i: "Îmbărbătează-te, Lisie! Eu sînt zeul Asclipie. Munceşte fără milă pe creştinii care ne hulesc 
pe noi, pentru că multe necuviinţe grăiesc în temniţă de noi, de aceea cu diferite chinuri să-i 
pierzi pe ei". 


Ighemonul, sculîndu-se din somn, a venit la judecată şi, punînd înaintea sa pe sfinţii cei 
legaţi, a zis către dînșii: "Închina-ţi-vă zeilor, ca să fiţi prieteni stăpînitorilor şi nouă. Pentru 
aceasta veţi lua fiecare din voi cîte două sute de galbeni şi haine noi, apoi, aducînd junci, vom 
face jertfă şi ospăț şi ne vom veseli împreună. lar de nu mă veți asculta pe mine, apoi veţi fi 
cumplit munciţi. Deci, vă rog să nu vă lipsiţi de lumina aceasta dulce, nici să vă despărțiți de 
femeile, copiii şi prietenii voştri, ci jertfiți măcar unuia oarecare din zeii noștri”. Sfinții au 
răspuns cu o gură, zicînd: "Blestemat să fui tu, chinuitorule, împreună cu zeii tăi, că noi nu vom 
jertfi diavolilor celor necuraţi. Noi n-avem trebuinţă nici de aurul, nici de îmbrăcămintea, nici 
de ospăţul şi prietenia voastră, pentru că nouă singur Domnul nostru lisus Hristos ne este 
bogăție, îmbrăcăminte, hrană şi băutură. Acela ne este nouă Tată şi prieten preaiubit, şi pentru 
Dînsul sîntem gata a pătimi toate muncile şi a muri”. 


Atunci tiranul a poruncit ca, dezbrăcîndu-i pe toți, să-i spînzure la muncire şi cu unghii 
de fier să strujească trupurile lor. Deci, sfințiții mucenici fiind strujiți pînă la amiază, cînd 
soarele ardea mai cu putere, ighemonul a plecat acasă de la priveliște, iar sfinții, fiind striviți 
pînă la oase, din porunca ighemonului au fost aruncaţi în temniţă. Dar drepteredincioasa femeie 
Vlasiana, cea mai sus numită, a venit iarăşi la ei spre cercetare şi i-a adăpat cu apă, pentru că 
erau slăbiți de sete, de zăduf şi de răni. Sfinţii, răcorindu-se, au binecuvîntat pe acea femeie, 
rugîndu-se pentru ea şi pentru fiii ei şi mulțumind lui Dumnezeu că s-au învrednicit a pătimi 
pentru El. Şezînd ei în temniță, Sfîntul Leontie a văzut pe unul din frați bolnav de răni şi se 
temea de el ca să nu slăbească în credință. Deci, se ruga lui Dumnezeu ca să le dea sfîrşitul 
nevoinței. 


În cetatea aceea era un cetăţean vestit, cu numele Irod, care, supunîndu-se elinilor, era 
cinstit de ighemon, ca unul din sfetnici. Acela avea un scriitor, anume Filip, iubit de Sfîntul 
Leontie pentru bunele lui obiceiuri. Trimiţînd Sfîntul Leontie, l-a chemat la ferestruica temniţei 
şi i-a zis: "Frate Filipe, spune lui Irod ca să-i aducă aminte de noi, dacă se va duce cu vreo 
pricină la ighemon, şi să-l sfătuiască să dea mîine răspuns de moarte împotriva noastră”. 
Ducîndu-se Filip la Irod, i-a spus despre aceasta. 


În vremea aceea, Irod a fost chemat de ighemon la cină, dar el nu s-a dus degrabă, pentru 
aceea ighemonul îl aștepta. Trimiţind iarăşi, l-a chemat. Ducîndu-se el tîrziu, a zis: "Nu pot să 
mănînc pentru că am văzut cum se munceau osîndiţii şi cum curgea sîngele din ei; şi din această 
pricină m-am îngrețoşat şi mi s-a tulburat stomacul şi nu poate să primească hrană". Zis-a 
ighemonul: "Atunci ce mă sfătuieşti să le fac?" Grăit-a Irod: "Miine să moară, deoarece sînt 
porunci împărătești potrivnice şi vrednice de moarte; apoi pentru ce să nu moară mai iute?" 
Ighemonul s-a făgăduit cu jurămînt că-i va omori a doua zi. 


Auzind Filip acestea, a alergat la temniţă şi i-a spus Sfîntului Leontie. Toţi frații, fiind 
înştiințaţi de acea hotărîre, s-au bucurat că a doua zi de dimineaţă vor muri pentru Hristos. Deci, 
a binecuvîntat pe Filip pentru ascultarea lui şi se ruga și se gătea mai înainte spre moarte. În 
rugăciune zicea: "Doamne, Dumnezeul părinţilor noştri, preamăreşte numele Tău cel sfint întru 
noi, cu suflet zdrobit şi cu duh smerit ne rugăm Ție, ca să fim primiţi, noi cei ce ne aducem 
singuri Ţie jertfă vie, ca o întreagă ardere de berbeci și de junci şi ca de zeci de mii de miei 
grași, așa să fie jertfa noastră astăzi înaintea Ta şi să-Ţi fie plăcută, pentru că nu este ruşine 
celor ce nădăjduiesc spre Tine. Tu ştii, Doamne, că pe Tine Te-am iubit şi pentru Tine ne-am 
dat la moarte; deci întăreşte-ne pe noi, ca nici unul să nu rămînă din acești frați şi astfel să nu 
rîdă, nici să se bucure de el vrăjmașul nostru!" 


Astfel se rugau sfinții și se întăreau unul pe altul. La miezul nopții au cîntat spre 
îngroparea lor psalmul cel mare, adică Fericiți cei fără de prihană... şi celelalte. După sfîrşitul 
psalmului, venind îngerul Domnului, a umplut temniţa de lumină și a zis către ei: "Bucuraţi-vă, 
robii lui Hristos, că sfîrşitul vostru este aproape şi numele vostru s-a scris în cer. Nădăjduiţi că 
Domnul este cu voi!" Zicînd îngerul aceasta, s-a dus. Ei, închinîndu-se, au mulțumit lui 
Dumnezeu. 


În vremea aceea, doi păzitori ai temniţei, ale căror nume sînt Menei și Virilad, de neam 
egipteni, petrecînd fără somn, au văzut strălucind lumină în temniţă și au auzit acel glas 
îngeresc, dar pe înger nu l-au văzut. Deci, Menei a zis către Virilad: "Ai văzut, frate, ai cărui 
Împărat sînt acești oşteni? Eu sînt din început prietenul creștinilor, căci aceştia nu călătoresc pe 
calea cea fărădelege, ci pe calea drepţilor. Ei păzesc credinţa în Dumnezeul lor şi 1 se închină 
Lui ziua şi noaptea, iar în petrecerea cu oamenii, ei nu fac nici un fel de nedreptate. Ei nu 
năpăstuiesc pe nimeni, nu caută averile cele străine, ci şi pe ale lor le împart săracilor; pe toți îi 
iubesc şi tuturor le fac bine, precum singur ştii. Dar cei ce sihăstresc în pustiile Egiptului, în ce 
chip îşi duc viaţa? Nu este nici străin și nici de mirare, că ei fac şi minuni. Drept aceea mă 
gîndesc să intru la ei în temniță şi să-i rog să mă primească şi pe mine cu ei, iar tu, frate, ce 
gîndești?" 


Răspuns-a Virilad: "Tot aceea gîndesc şi eu, ceea ce socoteşti şi tu; pentru că şi noi, 
fiind nevrednici, ne-am învrednicit a vedea lumina, pe care a răsărit-o la ei Dumnezeul lor, 
pentru care ei mor cu bucurie. Dacă ar fi silit cineva pe ighemon ca să moară pentru Joe, Apolon, 
Asclipie sau pentru oarecare din zei, ar fi voit el ca să moară? Cred că nu, pentru că iubește 
viața aceasta. Aceştia nu se cruță pe sine, ci îndrăznesc la moarte, fără frică, pentru Dumnezeul 


lor. Pentru aceea se învrednicesc creştinii de la EI de nişte slave ca acelea, pe care zeii nici unuia 
din cei ce se închină lor nu le-au arătat cîndva. Deci, pentru ce să nu ne apropiem de aceşti 
bărbaţi drepți și de adevăratul Dumnezeu?" 


Astfel, sfătuindu-se amîndoi acei păzitori, au intrat în temniță și au căzut la sfinți, 
zicîndu-le: "Domnii noştri, robii lui Hristos, adevăratul Dumnezeu, primiţi-ne şi pe noi în 
numărul vostru; pentru că credem şi noi în Domnul lisus Hristos, Cel ce v-a iubit pe voi. Ne 
rugăm vouă ca să vă rugaţi Lui pentru noi, ca astfel să ne învrednicească a fi părtași cu voi!" 
Sfinţii, auzind de această mărturisire, s-au bucurat de întoarcerea lor către Dumnezeu şi i-au 
sărutat, zicîndu-le: "Voi sînteți frații noştri, că Domnul nostru v-a chemat la mărturisirea 
Preasfîntului Său nume. EI vă va da vouă plată asemenea cu noi, precum și celor ce au venit în 
via Lui în ceasul al unsprezecelea". 


A doua zi, ighemonul Lisie a ieşit cu ostașii, afară din cetate, la locul unde voia să 
omoare pe sfinții mucenici. Locul acela era aproape de rîul ce se numea Licos. Deci, făcînd 
divan, a poruncit să scoată pe sfinții mucenici ca să-i pună înaintea lui. Văzînd şi pe cei doi 
păzitori ai temniţei împreună cu sfinţii cei legaţi, a zis către Apian, întîiul sfetnic: "lată şi acești 
nebuni voiesc să moară. Nu este mai bună viaţa decît moartea?" Apian a zis: "Porunceşte ca să- 
i muncească cu munci cumplite”. Zis-a ighemonul: "Ba nu, că se vor teme de munci și, 
întorcîndu-se iarăşi la zei, vor fi vii, dar eu nu voiesc să mai fie vii, ci să moară; de aceea voi 
da un răspuns de moarte asupra lor”. 


Sfinţilor mucenici, care erau puși de faţă la divanul lui, nu le-a mai făcut nici o întrebare 
sau cercetare pentru credință, ci îndată a săvîrșit acea judecată de moarte, dînd un astfel de 
răspuns: "Acești 45 de oameni care stau înaintea judecății mele, fiind de credință creştinească, 
neascultînd poruncile împărătești şi hulind pe zeii părintești, poruncesc să ia vrednica pedeapsă 
pentru faptele lor. Întîi să li se taie mîinile şi picioarele cu securea, apoi să se dea focului spre 
ardere; iar oasele lor, care vor rămîne, să se arunce în rîu”. 


Îndată slujitorii, trîntind pe mucenici la pămînt, le-au tăiat miinile şi picioarele. Sfinţilor 
Mucenici li se făcuseră o sete mare, pe de o parte de durerea rănilor, iar pe de alta de arşița 
soarelui. Unii însă au murit într-acea pătimire, alţii abia suflau, iar alții se îmbărbătau încă cu 
răbdarea. Unul dintr-înşii, cu numele lanichit, privind la mîinile şi picioarele sale tăiate, zîimbea 
şi zicea: "Vedeţi cum cu secera de secerat mi-aţi tăiat mădularele ca pe nişte spice”. lar Sfîntul 
Sisinie, tăvălindu-se în sîngele său, s-a prăvălit spre o piatră, care se întîmplase acolo aproape 
şi, deschizînd gura, s-a rugat lui Dumnezeu, zicînd: "Doamne, dătătorul tuturor bunătă-ţilor, 
Care de demult în pustie ai izvorît apă din piatră şi ai adăpat pe Israil cel însetat, deschide Tu 
acum piatra aceasta şi scoate apă ca să mă adăp puţin, pentru că vezi setea în care ne topim". 


Rugîndu-se astfel, deodată s-a mișcat piatra aceea, a crăpat şi a izvorit izvor de apă vie. 
Atunci Sfîntul Sisinie a binecuvîntat pe Domnul, grăind: "Dumnezeul meu, Ţie îți cînt că m-ai 
adăpat pe mine cel însetat, întocmai ca o maică care adapă cu lapte pe pruncul său. Te laud pe 
Tine, Împăratul meu, că nu m-ai trecut cu vederea pe mine robul Tău. Deci, mă rog Ție, nu 
trece cu vederea pe robii mei şi frații mei cei iubiţi, ci îi răcoreşte, că se topesc de sete. Varsă 
peste dînșii roua darului Tău și ne întărește pe noi toți, ca să ne săvîrşim împreună în nădejdea 
Ta. Izvorul acesta pe care l-ai scos cu puterea Ta şi prin care ai înnoit minunea cea de demult, 
poruncește să curgă pînă la sfîrşitul lumii. Dă acestei ape darul şi puterea de tămăduire spre 
slava Ta, a Tatălui şi a Fiului şi a Sfîntului Duh, spre pomenirea noastră, a robilor Tăi patruzeci 
şi cinci de mucenici, care au pătimit pentru Tine". 


În vremea aceea, slujitorii, aprinzînd o grămadă mare de lemne, care era pregătită pentru 
aceea, au luat pe sfinții mucenici și i-au aruncat în foc. Între sfinţi, unii erau vii, alții morţi de 
curînd, deci ei 1-au aruncat în foc şi pe unii şi pe alții. Numărînd pe cei pe care îi aruncau în foc, 
unul nu se găsea şi se mirau şi-l căutau. Dar Sfîntul Sisinie, care zăcea lîngă piatra din care 
izvorîse apă, a răspuns, zicînd: "lată, sînt aici, luați-mă şi mă aruncaţi în foc”. Ei, luîndu-l, l-au 
aruncat în foc. Sfinţii mucenici fiind mistuiţi de foc, slujitorii au căutat oasele lor rămase în 
cenuşă și cîte au găsit le-au adunat într-un sac şi le-au aruncat în rîul Lices. Rîul, primind într- 
însul oasele sfinţilor ca pe o vistierie de mare preţ, le-a păzit într-un loc, aproape de mal, nu 
prea adînc, unde, prin repezeala sa, le-a adunat pe toate. 


Venind nişte oameni dreptcredincioși şi căutîndu-le, le-au găsit fără multă osteneală. 
Luîndu-le pe toate, le-au pus la un loc cinstit pînă ce a pierit păgînul împărat Liciniu, care 
stăpînise Răsăritul împreună cu împăratul Constantin, care rămăsese singur la împărăție şi 
dăduse libertate Bisericii lui Hristos din toată lumea. Atunci au fost arătate la toți şi oasele 
acestor sfinţi mucenici, cărora li s-a zidit o biserică în numele lor. Și se dădeau tămăduiri din 
oasele lor cele sfinte şi de la izvorul acela, pe care îl scosese Sfîntul Sisinie cu rugăciunea. 


Aceşti patruzeci şi cinci de Sfinţi Mucenici au pătimit în ziua de 10 Iulie, în cetatea 
Nicopoli din Armenia, de la Lisie ighemonul, stăpînind peste Imperiul de Răsărit, Liciniu, iar 
peste noi împărățind Domnul nostru lisus Hristos, Căruia împreună cu Tatăl şi cu Sfîntul Duh, 
se cuvine cinste şi slavă, acum şi pururea şi în vecii vecilor. Amin. 


32. CUVIOSUL ANTONIE AL PECERSCĂI, ÎNTÎIUL ÎNCEPĂTOR AL 
MONAHILOR DIN RUSIA 


(10 IULIE) 


Pe vremea domniei marelui şi binecredinciosului domn Vladimir Sviatoslavici, singurul 
stăpînitor al pămîntului Rusiei, Dumnezeu a binevoit să arate pe luminătorul Bisericii Sale şi 
povăţuitorul monahilor, pe pururea pomenitul bărbat, cuviosul şi purtătorul de Dumnezeu, 
părintele nostru Antonie. EI s-a născut în cetatea Liobecei. Din tinereţe avea frică de Dumnezeu 
şi dorea să se îmbrace în chipul monahicesc. Căci Domnul cel iubitor de oameni, i-a pus în 
inimă să se ducă în Imperiul Bizantin şi acolo să se tundă monah. Deci, îndată a plecat în 
călătorie, înstrăinîndu-se pentru Domnul, Cel ce S-a înstrăinat şi S-a ostenit pentru mîntuirea 
noastră. 


Ajungînd la Constantinopol, s-a dus şi pe la Sfîntul Munte al Atonului. Acolo, 
înconjurînd sfintele mînăstiri, a văzut petrecerea sfinților părinți cea mai presus de mintea 
omenească. Aceia, fiind în trup, urmau vieţii îngereşti. Deci, el s-a aprins şi mai mult cu 
dragostea lui Hristos, dorind să rîvnească vieţii părinţilor acelora. Pentru aceea, s-a dus într-una 
din mînăstirile care erau acolo şi a rugat pe egumen să pună pe dînsul chipul îngeresc al 
rînduielii monahiceşti. Egumenul, văzînd mai înainte bunătăţile care aveau să fie într-însul, l-a 
ascultat şi l-a tuns, apoi i-a arătat şi l-a învăţat desăvîrşit viaţa monahicească. Antonie plăcînd 
lui Dumnezeu în toate și sporind în supunere și în ascultare, toţi se bucurau de dînsul. După ce 
a petrecut multă vreme în Sfîntul Munte, fiind cuvios în toate faptele sale și folosindu-se mulţi 
de dînsul, s-a făcut egumenului înştiinţare de la Dumnezeu, ca să trimită pe cuviosul acesta în 


Rusia. Egumenul, chemîndu-l, i-a zis: "Antonie, du-te înapoi în Rusia, ca să fii acolo spre 
sporirea şi întărirea celorlalți. Acolo vei fi binecuvîntat de Sfîntul Munte". 


Cuviosul Antonie, luînd binecuvîntare din gura lui ca din gura lui Dumnezeu, s-a dus în 
Rusia şi, intrînd în cetatea Kievului, se gîndea unde ar putea petrece. Deci, a umblat prin 
mînăstiri, care atunci începuseră a se zidi de monahii ce veniseră cu mitropolitul Mihail al 
grecilor pentru botezul rușilor, dar care nu țineau desăvîrşit rînduiala şi aşezămîntul vieții de 
obşte. Lui nu i-a plăcut a vieţui în nici una din acele mînăstiri, nebinevoind Dumnezeu. De 
aceea, a început a umbla prin văi, prin munţi şi prin toate locurile, pînă ce a ajuns la Berestov. 
Acolo a aflat o peşteră, pe care altădată au săpat-o nemţii. Deci, făcînd rugăciune, s-a sălăşluit 
acolo și petrecea în mare înfrînare. După moartea binecredinciosului cneaz Vladimir, a luat 
stăpînirea răucredinciosul şi ticălosul Sviatopolc, ce s-a aşezat în Kiev şi a început a omori pe 
fraţii săi. El este acela care a ucis pe Sfinții Mucenici Boris și Gleb. Cuviosul Antonie, văzînd 
o vărsare de sînge ca aceea, s-a dus iarăşi la Sfintul Munte. 


După ce binecredinciosul domn Iaroslav a biruit pe Sviatopolc și s-a aşezat în Kiev, a 
zidit o biserică în Brostov, unde a pus mulţi preoți. Era acolo un preot, anume Ilarion, bărbat 
drepteredincios, înțelept în dumnezeiasca Scriptură şi pustnic. Pe acesta, binecredinciosul domn 
Iaroslav, care a adunat mulţi episcopi, prin voia lui Dumnezeu, după mulţi ani, îl puseseră 
mitropolit în sfînta biserică a Sofiei. Mai înainte însă de aceea, a fost tuns în rînduiala 
monahicească de Cuviosul Antonie. Deci, acest preot umbla de la Berestov la Nipru. Dealul 
unde este acum locul mînăstirii celei vechi a Pecerscăi, pe atunci era pădure mare. Deci acolo 
a săpat Ilarion o peşteră mică ca de doi stînjeni, în care îşi făcea cîntarea de psalmi şi 
închinăciuni, rugîndu-se lui Dumnezeu în taină. 


Cuviosul Antonie, fiind într-acea vreme în Sfîntul Munte, la mînăstirea unde se tunsesc, 
s-a făcut de la Dumnezeu iarăși vestire egumenului, astfel: "Să-mi trimiţi pe Antonie în Rusia, 
că acolo este el de trebuință”. Egumenul, chemînd pe Antonie, i-a zis: "Mergi iarăşi în Rusia, 
căci așa voiește Dumnezeu şi va fi cu tine binecu-vîntarea Sfîntului Munte". El i-a mai proorocit 


că: "Mulţi monahi se vor face de tine acolo”. Deci, binecuvîntîndu-l, l-a trimis, zicîndu-i: 
"Mergi în pace". 


Cuviosul Antonie, luînd binecuvîntare, a mers a doua oară în Kiev şi s-a suit în dealul 
unde Ilarion săpase acea peșteră mică. Deci, plăcîndu-i locul acela, s-a rugat lui Dumnezeu cu 
lacrimi, zicînd: "Doamne, să fie în locul acesta binecuvîntarea Sfintului Munte al Atonului și 
rugăciunea părintelui meu care m-a tuns, şi mă întărește, ca să mă sălășluiesc aici”. Acestea 
zicîndu-le, s-a sălășluit acolo. Ela început a viețui rugîndu-se totdeauna lui Dumnezeu, mîncînd 
pîine uscată şi bînd apă cu măsură. Dar aceasta o dată pe zi, uneori chiar a doua zi. De multe 
ori nu mînca toată săptămîna, petrecînd astfel în priveghere ziua și noaptea, săpînd cu mîinile 
sale peşteră mai mare. 


Unii, înştiințîndu-se despre el, veneau să-i aducă cele de trebuință și să ceară 
binecuvîntare de la dînsul. Iar alții doreau ca să viețuiască cu dînsul, dintre care era şi fericitul 
Nicon. 


Apoi a venit atunci la Cuviosul Antonie în peșteră și Cuviosul Teodosie, avînd 23 de 
ani. Pe acesta, Cuviosul Antonie a poruncit fericitului Nicon, care era preot şi monah iscusit, 
să-l tundă în cinul călugăresc. 


Murind binecredinciosul domn Iaroslav, a luat stăpînirea fiul lui mai mare şi s-a aşezat 
în Kiev. Cuviosul Antonie al Pecerscăi, fiind preamărit în pămîntul Rusiei cu multe fapte bune, 
ca şi marele Antonie din Egipt, iubitorul de Hristos domn Iziaslav, înştiințîndu-se de viața lui, 
a mers cu prietenii săi să ceară de la dînsul binecuvântare şi rugăciune - şi de atunci au ştiut toți 
de Cuviosul Antonie. EI era cinstit de toți şi au început a veni la el oarecare iubitori de Hristos, 
voind să se tundă monahi. Iar el îi primea şi îi tundea. 


În acea vreme, a venit la Cuviosul Antonie fericitul Varlaam, fiul marelui boier loan. 
După aceasta, a venit Efrem, famenul domnesc, pe care, după dorinţa lor, Cuviosul Antonie a 
poruncit fericitului Nicon să-i tundă. Pentru călugărirea acestor doi, Cuviosul Antonie cu frații 
au suferit mare tulburare. Căci marele boier loan, luînd slugi multe, a mers cu mînie la peşteră 
şi a izgonit turma cea aleasă de Dumnezeu a Cuviosului Părintelui nostru Antonie, a scos din 
peşteră pe fiul său, fericitul Varlaam, apoi, dezbrăcîndu-l de hainele călugărești, l-a îmbrăcat 
cu podoabe luminate boiereşti și l-a dus cu sila în palatul său. Însuşi voievodul Iziaslav, 
înştiințîndu-se de călugăria iubitului său famen, ca şi de aceea a fiului boieresc, s-a mîniat foarte 
tare pe aceeaşi turmă a lui Hristos și a Cuviosului Antonie. EI a poruncit să răpească pe fericitul 
Nicon, ca unul ce a îndrăznit a-i călugări, iar pe de alta ca să-i îndemne să petreacă iarăși în 
lume. El se lăuda că-l va trimite în surghiunie cu povăţuitorul Antonie şi cu toți cei din peșteră 
ŞI că pe aceasta o va risipi. 


Cuviosul Părintele nostru Antonie, fiind silit de atîta răutate domnească care se ridicase 
de la domnul întunericului, a plecat din peşteră, cu fraţii care rămăseseră, în altă parte. Însă, 
auzind de acea plecare, cnejina, soţia lui Iziaslav, îl ruga cu stăruinţă să nu izgonească din 
stăpînirea sa cu mînie pe robii lui Dumnezeu, ca să nu se mînie Dumnezeu, precum s-a întîmplat 
în patria ei de pe pămîntul leşesc, după izgonirea monahilor. Cnejina aceasta leșească era fiica 
viteazului Boleslav. Ea îi aducea aminte de mînia lui Dumnezeu, care a fost după izgonirea 
monahilor care tunseseră pe Cuviosul Moise ungurul. 


Cînd Boleslav, tatăl ei, a izgonit pe acei robi ai lui Dumnezeu, a căzut în moarte 
năpraznică. Deci, ridicîndu-se mare război între ei înşişi, poporul a ucis pe episcopii şi pe boierii 
lor. Atunci voievodul Iziaslav, abia plecîndu-se, şi-a venit în simţire şi, temîndu-se de 
Dumnezeu, a trimis cu rugăminte, ca starețul să se întoarcă la locul său. Trimişii, abia găsindu- 
| după trei zile, l-au rugat să se întoarcă. 


Cuviosul Părintele nostru Antonie, întorcîndu-se iarăşi în peşteră, se ruga neîncetat lui 
Dumnezeu ca să-i dea lui putere să rabde cu vitejie toate ispitele ce i se aduceau asupra sa de 
vrăjmașul binelui și să nu dea fiarelor sufletele ce se mărturiseau lui şi sufletele săracilor săi să 
nu le uite pînă la sfîrşit. Deci, Dumnezeu, cu rugăciunile lui, i-a dăruit ceea ce a cerut, fiindcă 
oile cele risipite s-au întors cu pace la păstorul lor și mulțimea care voia să se mîntuiască a venit 
la dînsul în peșteră, rugîndu-se ca să-i izbăvească de întuneric, ca de un drum alunecos, şi să-i 
povăţuiască la calea luminii cea mîntuitoare. EI îi primea cu dragoste pe toţi şi-i învăţa cum 
trebuie să urmeze lui Hristos, poruncind fericitului Nicon să-i călugărească. Deci s-au adunat 
la dînsul 12 frați, care au săpat o peşteră mare, unde au făcut o biserică şi chilii, care sînt încă 
şi pînă astăzi în peşteră sub Miînăstirea Pecersca cea veche. Acolo a petrecut Cuviosul Antonie 
40 de ani. 


Odată, fiind adunați toţi frații la un loc, Cuviosul Părintele nostru Antonie, le-a zis: 
"Fraților, iată, Dumnezeu v-a adunat aici din binecuvîntarea Sfintului Munte, unde eu am fost 
călugărit de egumenul acelei mînăstiri și unde pe voi v-am tuns. Fie asupra voastră mai întîi 
binecuvîntarea lui Dumnezeu şi a Preasfintei Născătoare de Dumnezeu, iar a doua de la Sfîntul 


Munte". Acestea zicîndu-le, le-a vestit lor acestea: "Vieţuiţi singuri, că eu vă voi pune vouă alt 
egumen, deoarece voiesc ca să viețuiesc singur, după cum m-am obişnuit mai înainte”. Astfel 
le-a pus lor egumen pe fericitul Varlaam, iar el, nesuferind toată tulburarea și gilceava, s-a 
închis într-o chilie dintr-acea peșteră, care este sub mînăstirea cea mare a Pecerscăl. 


Fericitul egumen Varlaam şi ceilalți frați, luînd binecuvîntare de la Cuviosul Antonie, 
au rămas şi viețuiau în peştera cea dintîi. Mai pe urmă, înmulţindu-se numărul fraţilor, încît în 
timpul soborniceştii cîntări nu mai încăpeau în peşteră, a socotit să zidească o biserică mică 
afară din peșteră. Atunci, egumenul, împreună cu fraţii, au mers în cealaltă peşteră la Cuviosul 
Antonie şi i-au zis: "Părinte, iată s-a mărit numărul fraților şi în timpul soborniceștii cîntări, nu 
mai pot încăpea în peşteră. Deci, prin porunca Domnului, a Preasfintei Născătoare de 
Dumnezeu și cu a ta sfîntă rugăciune, dă-ne binecuvîntare, ca să zidim afară din peşteră o 
biserică mică". Cuviosul binecuvîntîndu-i, ei s-au închinat pînă la pămînt. Apoi, plecînd, au 
început a zidi deasupra peşterii o biserică mică, întru aducerea aminte a Adormirii Preasfintei 
Născătoare de Dumnezeu. 


Sfirşindu-se biserica cea mică și fericitul Varlaam ţinînd egumenia în peşteră, voievodul 
Iziaslav a zidit o biserică de piatră, în numele Sfîntului și Marelui Mucenic Dimitrie, ca cel de 
un nume cu el, căci el din Sfîntul Botez se numea Dimitrie şi a așezat lîngă dînsa o mînăstire. 
Ca egumen al acelei mînăstiri, a luat pe fericitul Varlaam, pentru că voia să-și facă mînăstirea 
sa, mai aleasă decît mînăstirea Pecersca, nădăjduind spre bogăţie. Este știut că multe mînăstiri 
care se întemeiază de împărați și de boieri sînt înzestrate cu bogății. Dar nu sînt ca acestea, care 
se înteme-iază cu rugăciunile şi lacrimile sfinţilor, cu postiri și privegheri. 


Tot aşa şi Cuviosul Antonie, nu avea aur, nici argint, ci cu lacrimi udînd-o, a făcut să 
crească o neasemănată miînăstire, din sămînţa care era aruncată în peşteră. Fericitul Varlaam 
egumenul, plecînd, s-a dus la mînăstirea Sfîntului şi Marelui Mucenic Dimitrie, unde a ţinut 
sfat cu frații, care erau în peșteră. Apoi, mergînd la Cuviosul Antonie, i-a zis: "Părinte, să ne 
pui egumen". Iar el le-a zis lor: "Pe cine voiți?" Ei au răspuns lui: "Pe care îl voieşte Dumnezeu, 
Preasfînta Născătoare de Dumnezeu şi tu, cinstite părinte”. Apoi cuviosul le-a grăit lor: "Care 
este între voi ascultător, blînd şi smerit, acela să vă fie egumen". Atunci ei au cerut de la dînsul 
pe Cuviosul Teodosie, ca pe cel de un obicei cu el şi foarte iscusit întru toate. Deci, Cuviosul 
Antonie l-a binecu-vîntat pe el la egumenie, iar fraţii toți care erau 20 la număr, s-au închinat 
Cuviosului Antonie pînă la pămînt, fiind bucuroşi de un povăţuitor ca acela. 


Cuviosul Teodosie, luînd egumenia mînăstirii din peşteră, a început a avea mare 
sîrguință, cu postire multă și cu rugăciuni pline de lacrimi. Lui îi ajuta mult binecuvîntarea şi 
rugăciunea povăţuitorului lui, adică a Cuviosului Părintelui nostru Antonie, care se liniştea în 
singurătate. Dumnezeu începuse mai mult a înmulți numărul monahilor, căci la Cuviosul 
egumen Teodosie se aduaseră 100 de frați. Deci, fericitul Teodosie, văzînd înmulţirea 
numărului fraților, a ţinut sfat cu dînșii să zidească altă mînăstire. Pentru aceea a mers iarăși la 
Cuviosul Antonie și i-au zis: "Părinte, numărul fraților a crescut cu mult mai mult și voim să 
zidim o mînăstire". Atunci Cuviosul Antonie, umplîndu-se de bucurie, a zis: "Bine este cuvîntat 
Dumnezeu în toate, iar rugăciunea Preasfintei Născătoare de Dumnezeu și a părinților ce sînt 
în Sfîntul Munte, să fie cu voi şi să vă ajute”. 


Acestea zicînd, a trimis pe unul din frați la voievodul Iziaslav, zicînd: "Voievod iubitor 
de Hristos, Dumnezeu a mărit numărul fraților și noi avem loc strîmt. De aceea ne rugăm să 
binevoieşti a ne da muntele cel ce este deasupra peşterii”. Voievodul, auzind acestea, s-a bucurat 
foarte mult şi a trimis un boier al său ca să le dea muntele acela. Deci, Cuviosul Teodosie a 


făcut acolo o biserică mare de lemn. Apoi, zidind-o, a împodobit-o cu icoane şi a făcut multe 
chilii, a îngrădit-o cu stîlpi, apoi s-au mutat într-însa. De atunci mînăstirea aceea, fiind din 
binecuvîntarea Sfîntului Munte, a început a se numi Pecersca, deoarece mai înainte monahii 
viețuiau în peşteră. 


Cuviosul Teodosie egumenul, voind a întări mînăstirea sa cu aşezămînt de rînduială 
pentru acei ce petrec călugărește, nu în închisoare, ci în mînăstire, a început a căuta îndreptările 
mînăstirii, precum se scrie în viața lui. La aceasta i-a ajutat binecuvîntarea şi rugăciunile 
Cuviosului Părintelui nostru Antonie, precum și rugăciunile sale, deoarece, după rînduiala lui 
Dumnezeu, s-a aflat acolo cinstitul Mihail, monahul sfintei mitropolii a studiţilor, care venise 
din Grecia cu Mitropolitul Grigorie. Cuviosul egumen Teodosie îl întreba pe acela de rînduiala 
părinților studiți, despre cîntări, despre citirea cărților, cum ţin închinăciunile şi starea în 
biserică, şederea la masă, cum şi ce fel de mîncare mănîncă şi în ce zile. De acestea toate s-au 
înștiințat cu încredințare şi celelalte mînăstiri, asemenea și de la fericitul Efrem Famenul, care 
fusese pe la sfintele locuri. Astfel că de la mînăstirea aceea au luat rînduială toate mînăstirile 
din Rusia; pentru aceasta Miînăstirea Pecersca era cea mai cinstită şi cea mai presus decît toate 
celelalte. 


Atît i-a ajutat binecuvîntarea Cuviosului Părintelui nostru Antonie şi rugăciunea 
Cuviosului Teodosie, egumenul Pecerscăi, încît, viețuind el în mînăstire şi ocîrmuindu-și 
îmbunătățita viaţă după rînduială, era în stare de a primi pe toți cei ce veneau la el. A venit la 
el şi Cuviosul Nestor, scriitorul vieţii acestuia și a celorlalți, avînd 17 ani de la nașterea sa, 
precum singur scrie aici. Pe acesta l-a primit cu osîrdie Cuviosul Teodosie, după sfatul și 
binecuvîntarea Cuviosului Părintele nostru Antonie. Cercetînd pentru ce mînăstirea se numea 
Pecersca, el a scris pe scurt în scrierile lui de ani, începutul nevoinţelor întîiului egumen al 
acestei mînăstiri, adică ale Cuviosului Părinte Antonie. 


Se cade să pomenim şi minunile lui, însă nu pe toate. Se cade a aminti și de cinstita 
moarte a Cuviosului Antonie, lăsînd mărturie scrisorile anilor, în care se cuprind nevoințele şi 
ispitele care le-a răbdat. Acele scrisori, unele sînt de la fericitul episcop Simeon şi altele de la 
Policarp, ajutorul lui. 


Cuviosul Părinte Antonie, fiind în singurătate în peşteră și văzînd înmulţirea şi buna 
rînduială a turmei sale cea aleasă de Dumnezeu, preamărea pe Domnul în trupul şi în sufletul 
său, sporind în toate faptele cele bune trupești şi sufleteşti și mergînd din putere în putere. Drept 
aceea, Dumnezeu l-a preamărit, strălucind în pămîntul Rusiei cu diferite minuni, mai ales prin 
dăruirea tămăduirii şi a proorociei. El s-a arătat în Rusia doctor minunat și prooroc. Doctoria 
lui era făcătoare de minuni, ca unul ce slujea singur bolnavilor şi îi tămăduia cu rugăciunea lui. 
Însă el își ascundea prin smerita cugetare darul tămăduirii. El binecuvînta verdeţurile pe care le 
mînca şi pe acelea le dădea ca doctorie. Gustîndu-le, bolnavii îndată se făceau sănătoşi, ori de 
ce boală ar fi fost cuprinși. La această doctorie a sa, făcătoare de minune, a lăsat următor pe 
fericitul Agapit. 


Proorocia sfîntului, afară de altele, o mărturisește lucrul acesta: Oarecînd, trei voievozi, 
Iziaslav domnul Kievului, Sviatoslav al Cernicovului şi Vsevold al Pereaslavului, mergînd la 
război împotriva polovților, au venit la Cuviosul Antonie pentru binecuvîntare. Cuviosul 
Antonie, văzînd înainte cu duhul mînia lui Dumnezeu asupra lor, a lăcrimat şi a proorocit, 
zicîndu-le: "Pentru păcatele voastre veți fi biruiţi şi goniţi de barbari. Mulţi din ostaşii voştri se 
vor îneca în rîu, unii vor fi prinşi în robie, iar alţii vor cădea sub ascuţişul sabiei”. Acest lucru 


s-a întîmplat întocmai la rîul Altei, încît voievozii abia au putut scăpa cu viață, iar polovţii au 
năvălit pe tot pămîntul Rusiei, prădînd-o şi pustiind-o. 


Acelaşi cuvios a proorocit şi lui Simon, fiul lui African, voievod nemţesc, tot în acea 
vreme cînd a proorocit şi voievozilor Rusiei. Că el, cu darul lui Dumnezeu, nu avea să se teamă 
de moarte în acel război, deşi va cădea în mijlocul morților; dar, după mulţi ani, are să fie pus 
întîi în biserica cea de piatră a Pecerscăi, de care asemenea a proorocit că are să se zidească cu 
facere de minuni. Toate acestea au fost adevărate, căci Simon, întorcîndu-se de la acel război, 
a zis Cuviosului Antonie: "Zăceam rănit în mijlocul morţilor şi oarecare putere dumnezeiască 
m-a scos dintre aceia şi m-a tămăduit de toate rănile mele, aflînd şi pe ostaşi sănătoşi”. Şi de 
biserica cea proorocită de la Pecersca a zis: "Asemănarea bisericii ce are să se zidească și în 
care voi fi pus eu, de două ori am văzut-o în văzduh, atunci cînd zăceam între cei morți pe rîul 
Altei. Și altădată, pe mare, cînd eram izgonit de la domnia nemţească, de unchiul meu, Icunom, 
am fugit în Rusia, la voievodul Iaroslav". 


Acestea zicînd, i s-a arătat lui cu bunăvoința lui Dumnezeu şi a încredinţat pe cuviosul 
despre zidirea bisericii ce i-a proorocit. Pentru aceea, Simon a adus un brîu și o coroană de aur 
şi le-a dat Cuviosului Antonie, zicînd: "Am luat acestea de la icoana Domnului lisus Cel 
răstignit pe Cruce, cînd am ieşit din patria mea. Deci, de vreme ce ai zis că aici voi fi aşezat eu, 
am auzit glasul Domnului, că cu acest brîu să se măsoare temelia bisericii în care voi fi pus şi 
pe care am văzut-o; iar coroana aceasta să se atîrne deasupra jertfelnicului". Astfel s-a arătat că, 
prin dumnezeiasca bunăvoință, se întocmea proorocia Cuviosului Părintelui nostru Antonie, 
care s-a împlinit desăvîrşit, căci, după mai mulţi ani, Simon a fost pus mai întîi în biserica 
Pecerscăi cea de Dumnezeu zidită de piatră. Se cade a mai pomeni şi acea ispită pe care cuviosul 
a suferit-o. Să pomenim iarăși tot din scrierea anilor: urîtorul de lumina faptelor bune, domnul 
întunericului, diavolul, a ispitit pe Iziaslav, ca să depărteze de la cetatea Kievului pe acel mare 
luminător, pe Cuviosul Părinte Antonie, care lumina peştera cea întunecoasă prin minuni și 
fapte bune. Drept aceea, a făcut o tulburare ca aceasta. 


Biruind polovţii, după proorocia sfîntului, la războiul ce s-a zis mai înainte, poporul 
Kievului silea pe voievodul său, Iziaslav, ca să iasă cu ei împotriva vrăjmaşilor celor risipiţi 
prin Rusia. El, nevoind, a ridicat tulburare şi a scos din temniță pe Vseslav, voievodul 
polovţilor, fiind în robie la Kiev; însă voievodul Iziaslav a fugit în pămîntul leşesc. Șezînd 
Vseslav în Kiev şapte luni, a venit Iziaslav asupra lui din pămîntul leșesc cu Voleslav 
Smileanul, iar Vseslav, ieşind împotrivă, a fugit în taină la Poloţca. Atunci Iziaslav, intrînd în 
Kiev, a început a se mînia împotriva Cuviosului Antonie, îndemnîndu-l diavolul, pentru că 
oarecine a clevetit înaintea lui Iziaslav, că Antonie îl iubea şi-l sfătuia pe Vseslav. Deci, îl 
socotea pricinuitorul acelei tulburări. 


Cuviosul Antonie slujea atunci în peşteră bolnavului Isachie, pe care diavolul îl înşelase 
arătîndu-se în chipul lui Iisus Hristos şi pe care abia l-a lăsat viu, ostenindu-l prin jucare. Deci, 
la această slujire a sfîntului, mai mult zavistuia înșelătorul, păzind ca Isachie cel înşelat să nu 
fie tămăduit iute cu trupul şi cu sufletul. Pentru aceea, îndemna pe Iziaslav, să izgonească pe 
Cuviosul Antonie cu mînie din hotarele Kievului. Pentru o vreme oarecare vrăjmașul diavol şi- 
a cîştigat dorința, pentru că, înştiințîndu-se de aceea Svatoslav, voievodul Cernicovului, că 
Iziaslav fratele lui se mînie asupra Cuviosului Antonie, a trimis noaptea după sfint şi l-a luat la 
Cernicov. 


Acolo el a iubit un loc aproape de cetate în muntele Boldinei și, săpîndu-și o peşteră, 
locuia într-însa. Tot acolo s-a zidit mai pe urmă şi o miînăstire. Dar n-a dănțuit mult urîtorul 


binelui, căci nu după multă vreme, voievodul Iziaslav, socotind bine şi înțelegînd nevinovăția 
sfîntului, a cunoscut lucrarea ispititorului. Deci, fiindu-i jale de el, a trimis în stăpînirea lui 
Sviatoslav, la hotarele Cernicovului, către Cuviosul Antonie, rugîndu-l ca să se întoarcă la Kiev, 
la stăpînirea lui, adică la turma cea aleasă de Dumnezeu. 


Cuviosul Antonie, fiind blînd şi smerit cu inima, s-a plecat la rugăminte şi s-a întors la 
fraţii săi, care erau tulburaţi și părăsiți, ca oile ce n-au păstor; pentru că nu voia Dumnezeu ca 
acest preastrălucit luminător, soarele cel cu raze luminoase al Rusiei, Cuviosul Părintele nostru 
Antonie, să lumineze într-altă cetate, afară de Kiev, cetatea scaunului cea mîntuită de 
Dumnezeu. De aici a pornit începătura cea cu bună rînduială a vieţii monahiceşti; de aici a 
răsărit lumina dreptei credinţe în tot pămîntul Rusiei prin binecredinciosul domn Vladimir; de 
aici a ieșit raza acelui desăvirşit aşezămînt pustnicesc, care a binevoit să strălucească prin 
Cuviosul Părintele nostru Antonie. 


Dar după atâtea ispite, Cuviosul Părintele nostru Antonie n-a slăbit, ci, trecînd treptele 
celor mai mari nevoinţe, se ostenea în peşteră. EI a biruit cu desăvîrșire puterea diavolului cea 
slabă, căci, cu rugăciunea şi cu postul, a izgonit acest neam înșelător, după cuvîntul Evangheliei, 
şi cu celelalte îmbunătăţite osteneli, cu privegherea şi cu plecarea cea nemăsurată a genunchilor. 
EI nu-şi lăsa niciodată peştera sa, deşi toată viaţa lui avea într-acel loc întunecos pururea război 
cu stăpînitorul lumii şi al întunericului acestui veac. 


Cuviosul Antonie s-a întors iarăși la cele mai dinainte faceri de minuni ale sale şi a arătat 
lucruri mai mari decît acelea. El a început a avea sîrguinţă mare pentru Mînăstirea Pecersca, 
biserica cea de piatră proorocită de el, pentru care şi mărturie de bunăvoire a lui Dumnezeu a 
luat de la Simon. De aceea, sfătuindu-se cu Cuviosul egumen Teodosie, se ruga cu stăruință 
Fiului Celui Preaînalt, ca EI singur, cu mîinile Sale cele fără de prihană, să binevoiască şi să 
ajute a se zidi casa Maicii Sale, a Stăpînei noastre Născătoare de Dumnezeu. Căci, urmînd lui 
David, zicea: De n-ar zidi Domnul casa bunătăților, în deşert ne ostenim... Cînd sfîntul se 
nevoia într-o rugăciune ca aceasta, o minune s-a arătat; căci, nedepărtîndu-se nicăieri din 
mînăstirea Pecerska, ca altădată acel preaslăvit făcător de minuni, Nicolae din Mira, s-a arătat 
împreună cu cel de un obicei al său, cu Cuviosul Teodosie în Constantinopol, stînd înaintea 
Preasfintei Născătoare de Dumnezeu, de la care luînd aur mult, l-a dat meșterilor zidari de 
piatră, ca să meargă în Rusia spre zidirea bisericii Pecersca, după porunca Împărătesei cerului. 


Deci, au venit de la greci cioplitori de piatră şi au spus această mare minune. Dar 
Cuviosul Antonie s-a pornit şi la alte minuni potrivite cu ale celor de demult prooroci, Ghedeon 
şi Ilie. Pentru că, întrebînd meşterii despre locul pe care ar putea zidi biserica cea poruncită lor 
de Preasfînta Născătoare de Dumnezeu, Cuviosul Părintele nostru Antonie s-a rugat trei zile, ca 
singur Dumnezeu să le arate cu semn din cer locul cel vrednic spre locaş Împărătesei cereşti. 
Atunci, neajungînd aceea, căci prin îndemnare dumnezeiască venise voievodul Sviatoslav la 
oamenii ce se adunaseră, spre a alege un loc ca acela, le-a dăruit cîmpul său pentru aceea. Însuşi 
lisus Hristos, Împăratul slavei, S-a arătat Cuviosului Antonie, care se rugase pentru aceasta în 
noaptea întîi, şi i-a zis: "Antonie, ai aflat dar înaintea Mea!" 


Cuviosul Antonie, auzind aceasta, a cerut de la Dînsul ca în noaptea aceea să cadă rouă 
peste tot pămîntul, numai în locul bisericii să nu cadă. Apoi, într-altă noapte, a cerut ca tot 
pămîntul să fie uscat, iar pe locul bisericii să fie rouă. Deci, a treia zi, binecuvîntînd locul acela 
şi măsurînd temelia cu brîul lui Hristos cel de aur dat de Șimon, a măsurat treizeci de brîie în 
lungime şi douăzeci în lățime, precum i se poruncise de sus lui Simon. El a pogorit foc din cer 
cu rugăciunea sa, care nu numai prin arderea copacilor, ci şi prin săparea pămîntului, a pregătit 


din destul locul acela, unde acum străluceşte sfînta şi făcătoarea de minuni biserica Mînăstirii 
Pecersca, precum se scrie în povestirea despre această sfiîntă biserică. 


Cu o facere de minuni ca aceasta, Cuviosul Părintele nostru Antonie a binecuvîntat 
pregătirea locului şi începerea zidirii bisericii în sfîntul locaş al Pecerscăi. După aceasta el a 
început a se pregăti singur spre călătorie, la biserica cea nefăcută de mînă, care este veşnică în 
locașurile cereşti şi de care Sfîntul Apostol loan, în descoperire, a scris astfel: Domnul 
Dumnezeu Atotţiitorul, a Lui este Biserica. Pentru că Împărăteasa cerească, arătîndu-se în 
Vlaherna, aşa a însemnat, cînd s-a arătat zidarilor de piatră şi le-a zis: "Acest Antonie, 
binecuvîntîndu-vă numai la lucru, se va duce singur la veşnica odihnă, iar Teodosie se va duce 
după dînsul în anul al doilea”. 


Dar ce fel de pregătire cinstită era de trebuință înaintea Domnului, pentru moartea 
Cuviosului Părintelui nostru Antonie? EI, care, avînd locuință îmbunătățită în peșteră ca într- 
un veşnic mormânt, putea să zică ca Apostolul: În toate zilele mor. Drept aceea şi ca proorocul, 
prin nemincinoasa gură, zicea în toate zilele: M-am pregătit și nu m-am tulburat a păzi 
poruncile Tale. Deci, gata fiind cuviosul cu inima sa şi nici tulburat pentru lucrurile sale, numai 
de un lucru se tulbura: ca să nu lase tulburată turma cea aleasă de Dumnezeu. Astfel s-a împlinit 
în cuvintele cuviosului, acest grai al Apostolului: 7inut sînt de amîndouă, avînd dorire să mă 
dezleg şi să fiu cu Hristos cu mult mai bine; dar a petrece în trup, mai de folos este pentru voi. 


Văzînd el că a sosit vremea dezlegării şi a lepădării trupului său, mîngîia pe fiii săi și le 
făgăduia, că şi după moartea sa nu va părăsi acel loc sfînt, în care s-a nevoit, că totdeauna îl va 
apăra şi-l va cerceta. EI va îngriji de dînsul, va ajuta celor ce viețuiesc întru dînsul și aleargă cu 
credinţă la dînsul. Dar mai ales a lăsat această făgăduinţă de bună nădejde, mai bună decit toată 
moştenirea ce a lăsat-o în sfîntul său loc, căci s-a făgăduit ca, prin rugăciunile sale, să 
mijlocească la Hristos, aşa precum singur ieșea din trup plin de pocăință şi încredințat în 
miluire. Asemenea să se învrednicească şi cei ce sînt acolo, de vor avea spre dînsul dragoste, 
să iasă întru pocăință şi să fie miluiți. 


Petrecînd în cealaltă peşteră 16 ani, şi-a sfîrşit într-însa viaţa sa cea vremelnică și s-a 
dus la cea nesfîrşită, în 10 zile ale lunii iulie, avînd de la nașterea sa 80 de ani, pe vremea 
domniei lui Sviatoslav Iaroslavici, domnul Kievului şi pe timpul împărăției lui Roman Dioghen, 
împăratul grecilor. Cinstitele lui moaște au fost puse tot în aceeași peşteră, sub mînăstirea cea 
mare, în care s-a şi sfîrşit. Deci, precum Cuviosul Antonie se depărta în viaţa sa de ochii 
omeneşti, rugîndu-se în taină lui Dumnezeu, tot asemenea și pentru moaștele sale tot aceeaşi 
dăruire a cerut, ca să fie depărtate de ochii omenești. Pentru că se cădea dătătorului nostru de 
lege rusesc să se învrednicească dăruirii, asemenea cu cel israilit. Nu putea altădată să privească 
la Moise pe cînd era viu, spre lumina strălucirii cei mari, cînd a adus legea lui Israil, din muntele 
Sinaiului. Asemenea, nu putea să-l vadă nici pe Cuviosul Părintele nostru Antonie, pe cînd 
viețuia în peşteră întru lumina lucrurilor celor bune, atunci cînd a adus legea din muntele 
Atonului în pămîntul Rusiei. 


Ascunse sînt moaştele lui Moise, israiliteanul dătător de lege. De aceea ascunse sînt de 
vedere şi moaştele Cuviosului Părintelui nostru Antonie, dătătorul de lege al Rusiei, pe care 
Dumnezeu, Cel minunat întru sfinții Săi, ne opreşte a le vedea cu minune pînă acum. Pentru că 
mulți, îndrăznind să sape în locul acela unde este pus cinstitul trup al Cuviosului Părintelui 
nostru Antonie, au fost pedepsiţi cu ardere şi au suferit arsuri, pînă ce s-au căit de o îndrăzneală 
ca aceea. 


Deşi la vedere sînt departe de noi moaştele Cuviosului Părintelui nostru Antonie, dar cu 
ajutorul lui totdeauna sînt aproape de noi și de toţi cei ce-l cheamă pe el. Căci multe minuni 
face, ajutînd tuturor celor ce cu credință aleargă la cinstitul său mormînt. Dar mai ales izgonește 
din oameni întunericul diavolesc cu o adevărată lumină, care luminează pînă şi în mormîntul 
cel mai întunecat și care niciodată nu l-a cuprins, ci totdeauna s-a orbit de strălucirea ei. 


Cinstitele moaşte ale Cuviosului Părintelui nostru Antonie, izbăvesc de diferite 
neputinţe, care dau război, nu numai trupurile, ci și sufletele, precum a fost înştiințat Sfîntul 
loan mult pătimitorul. Căci acela, luptîndu-se cu patimile necurate timp de trei ani și mult 
chinuindu-se de desfrînare, s-a dus la mormîntul Cuviosului Antonie, unde a stat destul, 
rugîndu-se ziua şi noaptea, şi iată, a auzit glasul cuviosului, zicînd către dînsul: "Ioane, Ioane, 
ți se cade ca să te închizi aici în peşteră, ca prin întunecare şi tăcere să ți se ușureze războiul și 
Domnul îţi va ajuta". De atunci, loan, făcînd aceasta, s-a mîntuit cu darul lui Dumnezeu și cu 
rugăciunea Cuviosului Antonie. De atunci nici nu l-au mai biruit patimile trupești cele necurate, 
măcar că năvăliseră asupra lui, împreună cu necuratele duhuri, în tot cursul celor treizeci de ani, 
după cum se scrie în viaţa lui. 


Cuviosul Părintele nostru Antonie n-a părăsit locul său cel sfînt precum a făgăduit. 
Deoarece, îngrijindu-se de dînsul, s-a arătat după moartea sa ca şi înaintea morţii sale, cu 
Cuviosul Teodosie în Constantinopol, unde a ținut sfat în biserica Pecersca cu zugravii greci, 
pentru zugrăvirea icoanelor, cărora le-a dat aur din destul, ca şi zidarilor de mai înainte, cu 
acelaşi Cuvios Teodosie. Apoi a trimis în cetatea Kievului, la Mînăstirea Pecersca, la fericitul 
Nicon, care pe atunci era egumen, precum se spune în scrierea sa despre împodobirea sfintei 
biserici a Pecerscăl. 


Vrednic de credinţă este Cuviosul părintele nostru Antonie și în făgăduinţa cea cu bună 
nădejde. Pentru că a făgăduit celor ce-l iubesc pe el, să le ajute după plecarea sa, şi ca cei ce 
locuiesc în locul acela sfînt să se sfirşească întru pocăință şi să se învrednicească de miluire. 
Cuvîntul făgăduinţei lui s-a împlinit cu lucrul, prin facere de minuni cu fericitul Erasm, monahul 
Pecerscăi. Acela, mîhnindu-se pentru aurul împărțit la împodobirea bisericii, a căzut într-o 
boală cumplită şi acum, fiind aproape de sfîrșit, zăcea de şapte zile în nesimţire, neputînd 
nicidecum a se sfîrşi fără de pocăință și a fi îngropat la acel loc sfint. Cînd, iată, în a opta zi, 
Cuviosul Antonie şi Teodosie i s-au arătat lui în vis şi i-au grăit: "Ne-am rugat lui Dumnezeu 
pentru tine și ţi-a dăruit vreme de pocăință!" După aceasta, Erasm s-a făcut sănătos, s-a pocăit 
desăvîrșit și a fost miluit. Apoi, a treia zi sfîrșindu-se, s-a învrednicit a fi numărat cu sfinţii, 
precum se scrie în viaţa lui. 


Deci, să preamărim şi noi pe acest iubitor de oameni şi dăruitor de toate, începător al 
vieții monahiceşti din pămîntul Rusiei, Cuviosul Antonie; ale cărui multe isprăvi - mai ales cele 
ce au fost în timpul vieții, voind a se linişti în taină în singurătatea peşterii - nici unul din oameni 
nu poate să le scrie sau să le spună, decît numai știutorul de inimi, Dumnezeu, Care vede cele 
nearătate și cele ascunse, a Cărui limbă este condeiul scriitorului ce scrie iscusit. Acela singur 
a scris mai pe larg în cărţile vieții veşnice viața Cuviosului Părintelui nostru Antonie. 


Iar noi, celelalte cărți negăsindu-le acum, decît numai acestea cîteva primindu-le, cu 
cuviință este să ne rugăm cu dinadinsul acestui întîi începător și făcător de minuni, ca şi noi, 
fiind părtaşi făgăduinței lui cea cu bună nădejde, să ne învrednicim a sfirşi viaţa noastră întru 
pocăință şi a fi miluiţi. Aşa și noi cu Cuviosul Antonie, acest întîi începător, ca fiul cu părintele, 
să aflăm numele noastre scrise în cărțile vieţii veşnice, cu darul şi cu iubirea de oameni a 
Aceluia, Care între toți este întîiul începător al mîntuirii noastre, adică Domnul nostru lisus 


Hristos, Căruia 1 se cuvine, împreună cu Cel fără de început al Lui Părinte şi cu Sfîntul Duh Cel 
de o ființă, cinstea, slava, darul şi stăpînirea, acum și pururea şi în vecii vecilor. Amin. 


33. ADUCEREA CINSTITULUI VEŞMÎNT AL DOMNULUI NOSTRU 
IISUS HRISTOS, DIN PERSIA LA MOSCOVA 


(10 IULIE) 


În zilele binecredinciosului domn Mihail Teodorovici, marele împărat al Rusiei, şi pe 
vremea preasfințitului patriarh Filaret, tatăl împăratului după trup și duh, împărăţea în Persia, 
Abasșah. Acest împărat, avînd dragoste spre binecredinciosul împărat Mihail, trimitea adeseori 
la dînsul pe solii săi cu daruri. Asemenea și împăratul Rusiei trimitea înapoi pe solii săi cu 
daruri. În anul 7133 de la zidirea lumii, iar de la naşterea lui Hristos 1625, în luna Martie, a 
venit în Moscova la împăratul Mihail, un sol trimis de împăratul Persiei Abasșah cu numele 
Urusamvec, care a adus o scrisoare şi multe daruri. Afară de aceasta, a mai adus de la împăratul 
său, pentru preasfinţitul patriarh Filaret, o scrisoare şi un dar fără de preţ, anume veșmîntul 
Domnului nostru lisus Hristos. Acest dar mare şi sfînt, era pus într-un sicriaş de aur, împodobit 
cu pietre scumpe. 


Împăratul Persiei spunea în scrisoare că, biruind cu oastea şi robind țara ivirilor, a găsit 
acel veşmiînt al lui Hristos, băgat într-o cruce, între veşmintele mitropoliei şi, luîndu-l, l-a trimis 
în dar preasfinţiei sale, Patriarhului Filaret al Moscovei. În aceeași scrisoare, împăratul Persiei 
preamăreşte numele cel mare al Domnului Dumnezeului şi Mîntuitorului nostru lisus Hristos, 
zicînd: "Dacă cineva nu cinsteşte cu cuviință dumnezeiască, ca pe un Dumnezeu pe acest 
veșmînt, acela să fie ars cu foc fără de milă; iar acela care va aprinde focul asupra unui hulitor 
de Dumnezeu ca acesta, acela este vrednic de cinste şi de mărire”. 


Preasfinţitul Patriarh Filaret, primind cu bucurie acest mare dar, care era mai mare decît 
toate celelalte daruri pămînteşti, a chemat pe niște greci bătrîni învăţaţi, care se întîmplaseră în 
acea vreme în cetatea Moscova, unii fiind din Ierusalim, iar alţii din alte părţi grecești. Între ei 
era un oarecare Nectarie, căruia 1 s-a dat Arhiepiscopia Vologod şi a marelui Perecom, cum şi 
Ioanichie, care, înainte cu puţină vreme, venise în Moscova cu Preasfinţitul Teodor, Patriarhul 
Ierusalimului. Preasfinţitul patriarh Filaret, a întrebat pe acei greci, dacă ştiu ceva despre 
veșmîntul Domnului şi ce se aude de dînsul prin părțile grecești. Atunci fiecare dintr-înşii a 
spus ceea ce li se întîmplase să audă. 


Arhiepiscopul Nectarie a spus: "Pe cînd eram arhidiacon la Preasfinţitul Patriarh al 
Constantinopolului, am fost trimis de dînsul în ţara ivirilor, pentru o trebuinţă oarecare. Acolo 
s-a întîmplat de m-am dus la biserica ce se numea Ileta și am văzut într-însa la strana dreaptă şi 
lîngă întâiul stîlp, lumînări multe aprinse. Deci, am întrebat preoţii care erau acolo: "Ce este 
aceasta?" Ei mi-au răspuns: "Aici este pus veșmîntul Domnului Hristos, pe care l-a adus de 
demult un ostaş al țării noastre, care fusese în Ierusalim pe vremea răstignirii Domnului şi se 
fac multe minuni de către acest veşmînt al lui Hristos”. 


Alţi greci spuneau preasfințitului patriarh că, în Palestina şi în celelalte părți greceşti, se 
aude povestindu-se de cei drepteredincioşi, că veşmîntul Domnului se află la ivireni. Pentru că, 
pe vremea răstignirii Domnului, a fost un ostaș oarecare din părţile Ivirului, care a luat 


veșmîntul Domnului și l-a dus în Iviria, ţara sa. EI I-a dat ca dar mare surorii sale după trup şi 
a spus tuturor cele ce s-au făcut în Ierusalim pentru lisus Hristos. Fecioara aceea, sora sa, auzind 
cele povestite a iubit acel veșmînt al Domnului şi-l păzea cu cinste. După puţină vreme, sosind 
sfîrşitul vieţii ei, cînd era aproape să moară, a poruncit ca în locul rînduielilor de îngropare, să- 
i înfăşoare trupul în acel veşmînt al Domnului. Aşa s-a şi făcut. Apoi, după cîtăva vreme, a 
crescut deasupra mormîntului acelei fecioare, un copac mare şi foarte frumos. 


Pe vremea marelui Constantin, împăratul grecilor şi al romanilor, cînd ţara Iviriei a 
primit Sfîntul Botez, atunci din copacul acela a curs mir cu miros plăcut și tămăduitor. Cu acel 
mir se ungeau cei cuprinși de diferite neputinţe și boli şi se tămăduiau. Dreptcredincioșii 
împărați ai ivirilor, văzînd acele minuni preaslăvite care se făceau, au zidit deasupra acelui 
copac o biserică vestită, rînduind şi un episcop. Trecînd mulţi ani, cu voinţa lui Dumnezeu, țara 
Iviriei a căzut sub stăpînirea perşilor. Atunci ei au pustiit şi biserica aceea, în care era copacul 
izvorîtor de mir. Apoi, deşi ţara Iviriei s-a liberat de sub jugul perșilor, copacul acela n-a mai 
fost acolo, nici mir tămăduitor nu mai curgea din locul acela, ci numai locul era însemnat cu un 
stîlp. Cît despre veşmîntul Domnului se spune că este tot în ţara Iviriei. Deci, mulți socotesc că, 
după purtarea de grijă a lui Dumnezeu, el s-a luat de către credincioși din mormîntul acela, spre 
paza sfințeniei, în vremea robiei. Dar cum s-a găsit în mitropolie nu se ştie nicidecum de aceasta. 


Preasfinţitul Patriarh Filaret, auzind aceste înştiinţări despre veşmîntul Domnului, s-a 
sfătuit cu preasfinţiţii arhierei ai Rusiei. Atunci era vremea Marelui Post al Paștilor și a poruncit 
să se facă cu dinadinsul post şi rugăciune. Deci, în Duminica închinării Sfintei Cruci, făcînd 
rugăciuni de toată noaptea, a poruncit ca pe acel mîntuitor veşmînt al lui Hristos, Dumnezeul 
nostru, să-l pună pe cei neputincioşi, precum mai demult dreptcredincioasa împărăteasă Elena, 
a pus crucea lui lisus Hristos pe un mormînt pentru încredințare şi precum s-a cunoscut acolo 
Crucea lui Hristos din puterea cu care a înviat mortul, tot așa s-a făcut şi aici încredințare despre 
veşmîntul Domnului. Fiindcă cei ce pătimeau de diferite neputinţe, aceia, prin punerea 
veșmîntului Domnului Hristos, primeau grabnică însănătoșire. 


Binecredinciosul împărat şi preasfințitul patriarh, primind acest mare dar, s-au umplut 
de mare bucurie și a poruncit ca în biserica cea mare a Adormirii Preasfintei Născătoare de 
Dumnezeu, să aleagă în partea dinspre apus într-un unghi drept, un loc cinstit şi împodobit, 
acolo unde era chipul Mîntuitorului şi Purtătorului de viață Hristos. Acolo a pus veşmîntul Lui, 
care şi acum se poate vedea de toți. EI este cinstit cu vrednicie şi cu cucernicie de cei ce vin şi 
i se închină şi de la care şi astăzi se dau tămăduiri bolnavilor celor ce se duc cu credință. Ei au 
mai aşezat prăznuirea punerii veşmîntului Domnului în 10 zile ale lunii iulie, întru slava lui 
Hristos, Dumnezeul nostru, Cel slăvit în veci împreună cu Tatăl şi cu Sfîntul Duh. Amin. 


34. MINUNEA SFINTEI MUCENIŢE EUFIMIA, PRIN CARE S-A 
ÎNTĂRIT DREAPTA CREDINŢĂ 


(11 IULIE) 


Sfînta Muceniţă Eufimia s-a născut, a crescut şi s-a încununat prin mucenicie în 
Calcedon, cetatea Bitiniei de lîngă gura Mării Negre, în dreptul Constantinopolului, fiind între 
ele Bosforul Traciei. Ea a pătimit pe vremea împărăției lui Dioclețian, în 16 zile ale lunii 
septembrie, în care zi se prăznuieşte pomenirea ei. Acum se pomeneşte minunea care s-a făcut 
de cinstitele ei moaşte în vremea Sinodului al IV-lea a toată lumea al Sfinţilor Părinţi, ce s-a 
ținut în Calcedon la anul 451 şi prin a cărei minune s-a dovedit şi s-a întărit mărturisirea dreptei 
credinţe. Această minune a fost hotar al Sfinților Părinţi, ca să nu treacă spre partea celor rău 
credincioşi. 


Lucrurile s-au început astfel: "Dioscur, patriarhul Alexandriei şi Eutihie, arhimandritul 
Constantinopolului, încă de pe vremea împăratului Teodosie cel Tînăr, au ridicat un nou eres 
de hulă împotriva Domnului nostru lisus Hristos, amestecînd cele două firi ale Lui într-una 
singură, adică firea cea dumnezeiască şi firea cea omenească. Mulţi din rînduiala duhovnicească 
şi mirenească s-au amăgit cu această rea credinţă a lor. Pe mulţi bărbaţi şi boieri care erau în 
palatul împărătesc i-au vătămat cu acel eres şi de la care aveau mare ajutor. S-a ţinut în Efes un 
sinod local, după cel de al III-lea Sinod a toată lumea, care a fost acolo cu mulţi ani înainte. Dar 
acestuia cum să-i zicem sinod? Mai bine să-i zicem adunare tîlhărească, deoarece preasfințitul 


Flavian, patriarhul Constantinopolului și mărturisitorul dreptei credinţe, a fost ucis de cei de un 
gînd ai lui Dioscur şi ai lui Eutihie. Atunci s-a întărit mai mult acel eres, astfel credința cea rea 
se primea ca o credință dreaptă. Deci, era de trebuinţă să se adune al IV-lea Sinod din toată 
lumea, al Sfinţilor Părinţi, pentru lepădarea acelui eres şi spre întărirea dreptei credinţe. 


În vremea aceea, împăratul Teodosie a trecut din această viaţă către Domnul. După el a 
luat împărăția îmbunătăţitul şi plăcutul lui Dumnezeu Marcian cu Sfînta Pulheria. Aceşti 
rîvnitori ai dreptei credinţe, văzînd Biserica tulburată de eresuri şi de diferite certuri ce se făceau 
în ea, au poruncit să se adune în cetatea Calcedonului toți Sfinţii Părinţi din toată lumea creştină 
şi să stabilească adevărata credință. Adunîndu-se Sfinţii Părinți în număr de 330, cu Preasfinţitul 
Antonie, Patriarhul Constantinopolului şi cu preasfinţitul luvenalie, Patriarhul Ierusalimului şi 
cu trimişii preasfințitului Leon, Episcopul Romei, fiind de față răii începători şi învățători de 
eresuri: Dioscor, patriarhul Alexandriei, Maxim al Antiohiei, rînduit la patriarhie de Dioscor în 
locul lui Domnos, împreună cu ceilalți arhierei de un gînd cu el, şi Eutihie cu ai săi. Numărul 
ereticilor era fără de număr și toţi împreună cu Sfinții Părinţi făceau Sinodul. Cu toţii s-au 
adunat în biserica Sfintei Mare Muceniţe Eufimia, care este în cetăţuia dinspre Bosfor, pentru 
că acea biserică ținea de scaunul mitropoliei Calcedonului şi era foarte mare, încît putea să 
încapă mult popor. Tot în acea biserică se odihneau moaștele acestei mari muceniţe, de la care 
se făceau minunate și preaslăvite minuni, care se cade măcar în parte să se pomenească. 


În ziua sfintei ei pomeniri, în care a pătimit pentru Hristos, în toţi anii izvora sînge din 
cinstitele ei moaşte, ca şi cum ar fi curs dintr-o rană, şi se lua de acolo astfel: Mormîntul ei era 
de marmură şi acoperit de o lespede tot de marmură, avînd înăuntru moaștele sfintei, puse într- 
un sicriu de lemn. În acel mormînt de marmură, în partea stîngă, era o ferestruie mică, cît 
încăpea o mînă omenească. Ferestruia era încuiată cu tărie şi se deschidea numai la vremuri 
cuvioase. Prin acea ferestruie, numai episcopul singur, după cîntarea rugăciunilor de toată 
noaptea şi înaintea Sfintei Liturghii, scotea acel sînge cu un burete legat de o verigă lungă de 
fier. Băgînd acolo buretele uscat, îl scotea plin de sînge şi îl storcea într-un vas făcut pentru 
aceasta. Văzînd poporul sîngele acela, înălța rugăciuni atît lui Dumnezeu, cît și Sfintei Muceniţe 
Eufimia și se ungea cu el spre binecuvîntare și tămăduirea neputinţelor lor. 


Acel sînge era foarte plăcut la miros, ca și cum era amestecat cu un mir scump, însă nici 
un fel de mir din cele pămînteşti nu putea să fie asemănător cu acela. Pentru că sîngele acela 
covîrşea cu neasemănare toate aromatele şi tămăduia toate bolile. Sfînta muceniţă izvora din 
cinstitele ei moaşte un mir mirositor și tămăduitor ca sîngele, nu numai în vremea prăznuirii 
sale de peste an, ci uneori şi în alte vremi. Dar mai ales, izvora cînd arhiereul acelei biserici era 
bărbat plăcut lui Dumnezeu, cu viaţă îmbunătățită. Se făceau încă şi arătări multe, pentru că 
sfinta se arăta de multe ori celor ce se rugau ei cu credință; uneori celor ce zăceau în boli, alteori 
celor ce alergau la biserică şi la mormîntul ei, iar alteori celor ce erau în primejdii şi o chemau 
în ajutor. Multe popoare alergau din toate țările şi cetăţile la moaştele ei în Calcedon, spre 
închinare cu credință, dar mai ales din Constantinopol. Drept aceea, adunîndu-se Sinodul 
Sfinţilor Părinţi celor din toată lumea, împărații au poruncit ca acolo să se întrunească. 


La acel sinod al drepteredincioşilor creștini, făcîndu-se multă neînțelegere şi ceartă cu 
ereticii, pentru că ei nicidecum nu voiau să se supună la dogmele cele drepte, atunci Preasfinţitul 
Anatolie, sfătuindu-se cu ceilalți părinţi, a zis către eretici: "Voiesc să scrieţi într-o carte despre 
mărturisirea credinţei voastre și vom scrie şi noi mărturisirea noastră şi amîndouă scrisorile, 
pecetluindu-le, să le punem în mormînt la preacinstitele moaște ale Sfintei Mare Muceniţe 
Eufimia, apoi să ne rugăm lui Dumnezeu cu post, ca prin aceasta să ne descopere care este 
credinţa cea dreaptă". Aceasta zicînd Sfîntul Anatolie, toți au lăudat sfatul lui. Deci, au scris 


două cărți: drepteredincioşii pe a lor, iar ereticii pe a lor. Apoi, pecetluindu-le cu peceţile lor şi 
descoperind mormîntul sfintei, au pus amîndouă scrisorile pe pieptul ei. După aceea, acoperind 
mormîntul, l-au întărit cu pecete împărătească și cu păzitori şi după aceasta s-au rugat trei zile 
cu postire. 


Sosind ziua a patra, împăratul împreună cu tot sinodul, s-au dus la sfîntul mormînt al 
Sfintei Eufimia şi, desfăcînd pecetea împărătească, au deschis mormîntul şi au văzut scrisoarea 
celor drepteredincioşi şezînd în dreapta sfintei, iar scrisoarea celor răucredincioși zăcînd la 
picioarele ei. De mirare era şi aceasta, că ea şi-a întins mîna sa spre împărat şi spre patriarh ca 
o vie, dîndu-le lor scrisoarea celor drepteredincioși. Atunci toți s-au umplut de bucurie negrăită 
şi au dat slavă lui Dumnezeu, cîntînd cîntări de laudă şi de mulțumire sfintei muceniţe și 
închinîndu-se cu fierbinte dragoste moaștelor ei făcătoare de minuni. 


Atunci toți au propovăduit credința cea dreptmăritoare, ca una ce era întărită de 
Dumnezeu prin sfînta şi marea muceniţă, iar credinţa ereticilor au dat-o anatemei. Mulţi dintre 
eretici, văzînd acea minune, au trecut la drepteredincioşi, iar pe cei care se mai împotriveau, pe 
aceia i-au scos din dregătoriile lor şi i-au trimis la închisoare. Din acel timp, zugravii au început 
spre aducere aminte de acea preaslăvită minune, care s-a făcut în timpul sinodului, a zugrăvi pe 
Sfînta Mare Muceniţă Eufimia cu scrisoarea în mîna dreaptă, căci şi pînă atunci, şi după aceea, 
sfinta muceniţă n-a încetat a face minuni și a izvori din cinstitele ei moaște sînge mirositor ca 
mirul. 


După ce au trecut mulți ani, împărăția Bizanțului a luat-o Mavrichie. Acest împărat, 
fiind la început dreptcredincios, mai tîrziu a cam slăbit în credință, îndoindu-se de minunile 
sfintei şi de sîngele care curgea din rănile ei, socotindu-l că este prefăcut, iar nu adevărat. De 
aceea, vrînd să se încredinţeze şi să afle adevărul, a făcut astfel: 


Mai înainte de a se face pomenirea sfintei şi marii muceniţe, a poruncit ca atît 
mormîntul, cît şi fereastra mormântului să fie întărite cu pecetea sa împărătească. Deci, sosind 
ziua praznicului, s-a dus singur de la Constantinopol la Calcedon şi, desfăcînd pecetea, a deschis 
fereastra. Atunci, deodată, a ieșit miros foarte plăcut, încît a umplut biserica, iar sîngele, mai 
bine-zis mirul, curgea din cinstitele moaşte ale sfintei, mai mult ca altădată, pentru că nici într- 
un an n-a curs atît de mult sînge ca în acel timp. Aceasta spre înfruntarea credinţei împăratului 
şi spre întărirea credinței fără îndoire în puterea lui Dumnezeu, Care poate să le facă pe toate 
mai presus de fire. Domnul, care a putut scoate lui Samson izvor de apă vie dintr-un os uscat 
de falcă de măgar, oare nu putea ca din moaștele cele nestricăcioase ale plăcutei Sale să 
izvorască sînge şi mir? Deci, împăratul cunoscînd greşeala sa, s-a căit şi a cîştigat mare credință 
şi evlavie către Sfînta Eufimia. 


După aceasta, în timpul împărăției lui Eraclie, a fost, cu voia lui Dumnezeu, mare 
năvălire a perșilor asupra ţării Bitiniei şi la hotarele Calcedonului. Astfel, supunînd toate cetăţile 
acelea, după obiceiul lor barbar, le-au pustiit. Apoi, intrînd în biserica marii muceniţe, tot ceea 
ce au găsit au luat şi, voind să deschidă mormîntul sfintei, nicidecum n-au putut. Deci, 
ostenindu-se mult, nimic n-au sporit, pentru că, nu numai lespedea de marmură de deasupra era 
nemișcată, dar nici fereastra nu se putea deschide. Atunci perşii, adunînd mulţime de lemne și 
de vreascuri, au împresurat mormîntul şi, făcînd pe dînsul ca un fel de stog, au pus materii 
arzătoare şi le-au dat foc, așteptînd să se risipească marmura din acea cumplită ardere. 


Dar nici aşa n-au sporit, pentru că arzînd toată materia aceea a fost prefăcută în cenușă, 
dar mormîntul sfintei a rămas nevătă-mat, Dumnezeu făcînd pe plăcuta Sa minunată. După 


plecarea perşilor, împăratul cu patriarhul au ținut sfat, pentru moaștele Sfintei şi Marii Muceniţe 
Eufimia și au socotit să le mute din Calcedon la Constantinopol, temîndu-se iarăşi de năvălirea 
barbarilor împo-triva Calcedonului. 


Zidind în Constantinopol, aproape de hipodrom, o biserică mare și frumoasă, după 
asemănarea celei de la Calcedon, au pus într-însa cu cinste sfintele moaște, împreună cu 
mormîntul, iar pe mitropolitul Calcedonului l-au rînduit să fie lîngă dînsele, spre mai mare 
cinste a sfintelor moaşte. Mormîntul l-au pus în Sfîntul Altar în locul dumnezeieştii mese, şi pe 
el se săvîrşea jertfa cea fără de sînge, pentru că înăuntru erau cinstitele moaşte ale Sfintei Marii 
Muceniţe Eufimia, de la care se săvîrșeau minuni, precum în Calcedon, tot așa şi în 
Constantinopol, iar sîngele şi mirul cel mirositor izvora la timpul obişnuit. 


Deci, trecînd mulţi ani şi schimbîndu-se mulți împărați, iar Sinoadele Sfinţilor Părinți a 
toată lumea, al V-lea şi al VI-lea sfîrşindu-se, a venit ca împărat al Constantinopolului Leon 
Isaurul, cel cu nume şi obicei de fiară. Acela a început a tulbura Biserica lui Dumnezeu cu 
eresul luptării de icoane, numind sfintele icoane idoli; iar către cei de un gînd cu el, zicea: "lată 
acestea sînt de care zice proorocul: Ochi au și nu văd, urechi au și nu aud, gură au și nu 
vorbesc...". Împăratului Leon i se împotrivea Preasfinţitul Patriarh Ghermano, însă acesta l-a 
izgonit cu necinste din scaun şi în locul lui a rînduit pe un eretic de un gînd cu dînsul. Asemenea 
a izgonit şi pe ceilalţi arhierei dreptceredincioşi; iar pe cei ce nu se învoiau la ereticia lui, 
batjocorindu-i, i-a izgonit. EI hulea nu numai sfintele icoane, ci şi împotriva moaștelor sfinților 
lătra ca un cîine cu neînfrînată limbă, defăimîndu-le cu totul. 


Deci, văzînd şi auzind de minunile ce se făceau de sfintele moaște ale Sfintei şi Marii 
Muceniţe Eufimia, i se rupeau rărunchii de zavistie, dar nu îndrăznea să facă ceva rău moaștelor, 
temîndu-se de ridicarea şi de tulburarea poporului. Însă a aflat un meşteşug ca acesta: s-a dus 
în ascuns cu cei de un gînd ai săi în biserica Sfintei Eufimia şi a descoperit mormîntul ei, pe 
care perşii nu l-au putut descoperi, pentru că Domnul Hristos a lăsat să se atingă mîinile 
credincioșilor şi ale celor răucredincioşi de cinstitele moaşte ale miresei Sale, dar le-a păzit 
neatinse de mîinile necredincioşilor păgîni. Perşii greşeau în neştiinţa lor, iar creştinii cei 
răucredincioşi, ştiind, îndrăzneau. De aceea au fost lăsați spre mai marea osîndă a lor, ca să 
necinstească pe acea sfîntă. 


Împăratul Leon, descoperind mormîntul, a scos de acolo racla cea de lemn în care erau 
nestricate moaștele cele făcătoare de minuni ale Sfintei Eufimia, iar în locul acelora a băgat în 
mormîntul cel de piatră niște oase putrede şi puturoase, pe care le pregătise înadins și, 
acoperindu-le iarăși cu lespedea, s-a dus. EI a luat tîlhăreşte acele sfinte moaște şi le-au pus într- 
o cameră din palatul împărătesc. Surorile împăratului şi cu fiicele sale, tăinuindu-se de el, 
mergeau la sfintele moaşte şi le cădeau cu miruri și le aprindeau lumînări, cinstindu-le cu osîrdie 
şi închinîndu-se cu dragoste. Dar răucredinciosul împărat, înştiințîndu-se degrabă despre 
aceasta, îndată a luat racla cu sfintele moaște şi, noaptea, a aruncat-o în mare. 


A doua zi, strîngînd adunare din cei răucredincioşi, ocăra la arătare pe poporul cel 
drepteredincios, hulind şi defăimînd moaștele sfintei marii muceniţe, zicînd: "O, oameni 
nebuni, mergeţi şi vedeți înşelăciunea cu care vă înşelați, spunînd că sînt nestricăcioase şi 
făcătoare de minuni moaştele prealăudatei Eufimia; descoperiți mormîntul şi vedeţi dacă cele 
ce spun ei sînt adevărate!" Deci, îndată a trimis pe oamenii săi ca să descopere mormîntul și tot 
poporul a văzut oasele cele putrede și puturoase. Drept aceea ereticii au început a rîde şi a 
batjocori pe cei drepteredincioși, numindu-i închinători de oase puturoase, iar drepteredincioşii, 


minunîndu-se de un lucru neașteptat ca acela, nu ştiau ce se întîmplase. Deci, s-au umplut de 
ruşine şi de jale. 


Atunci, mulți socoteau că toate minunile sfintei nu sînt adevărate; de aceea, scuipînd 
oasele acelea puturoase, le-au aruncat afară. Asemenea şi mormîntul acela de marmură l-au 
scos afară şi biserica au prefăcut-o într-o pustie urîtă, căci au necinstit-o cu fel de fel de 
necurăţii. Biserica aceea era astfel ca o peșteră goală sau ca ocol de animale; încă şi mai rea, 
pentru că toate spurcăciunile şi necurăţiile se puteau face acolo. Astfel, fierarii îşi făcuseră 
înăuntrul bisericii cuptoare de fierărie şi lucrau într-însa meșteșugurile lor. Şi, unde mai înainte 
se auzea glas de cîntări dumnezeieşti, acum ieșea de acolo sunetul ciocanelor care băteau fierul 
pe nicovală şi se auzeau cîntece necuviincioase, cuvinte spurcate și ceartă între oamenii fără de 
rînduială. 


Astfel petreceau acei meșteri în acea biserică pustiită, cu femeile şi cu copiii lor. lar în 
Sfîntul Altar, ca într-un loc ascuns, îşi aveau locul unde îşi făceau nevoile trupești. Dumnezeu 
a răbdat îndelung acele fapte rele omenești, care spurcau pînă într-atit sfinţenia Lui, pînă ce pe 
cei răi, rău i-a pierdut şi iarăşi a ridicat semnul credinţei, adică crucea, curăţind şi sfințind locul 
Său, pe care l-a făcut iarăşi sălășluire a slavei Sale. 


Cinstitele și sfintele moaşte ale muceniței, fiind aruncate în mare, atunci a plecat o 
corabie, după rînduiala lui Dumnezeu, de la malul care se numea al "Sofiei". Acea corabie era 
a fraţilor Serghie şi Sergon. Văzînd ei sicriul purtat de valuri aproape de corabia lor, l-au luat 
în corabie, socotind că într-însul este vreo comoară lumească. Deci, dînd drumul la pînze, au 
plecat. Sosind la gura care se numeşte a lui Avid, au deschis sicriul şi au văzut moaştele sfintei 
muceniţe nevătămate și cu bună mirosire, care ieşea din ele. Ei s-au bucurat de acea comoară 
duhovnicească, dar mai ales cînd s-au adeverit în vedenie de sfinţenia acelor moaște. Pentru că 
în noaptea următoare au văzut în vis slavă mare deasupra moaştelor şi un sfeşnic în care ardeau 
lumînări şi nişte bărbaţi luminoşi cîntînd şi lăudînd pe Dumnezeu. 


După vedenia aceea, ei s-au rugat lui Dumnezeu să le descopere ale cărui sfînt sînt acele 
moaște. Deci, plutind, s-au apropiat de insula ce se numea Lemnos. În insula aceea se aflau 
moaştele făcătoare de minuni şi izvorîtoare de mir ale Sfintei Muceniţe Glicheria. Rămînînd ei 
lîngă insula aceea, au văzut în vedenie pe Sfînta Muceniţă Glicheria venind spre corabia lor, iar 
din corabie ieșind în întîmpinarea ei o fecioară foarte frumoasă, și amîndouă s-au îmbrățișat cu 
dragoste. Fecioara care venise a zis către cea care ieşise din corabie: "Bucură-te, muceniţa lui 
Hristos, fericită Eufimia!" Aceasta, de asemenea, i-a răspuns: "Bucură-te, muceniţa lui Hristos, 
fericită Glicheria!" Și sărutîndu-se una cu alta, s-au despărțit. Sfînta Glicheria s-a dus la locul 
său, iar Sfînta Eufimia s-a întors în corabie. 


Această vedenie s-a făcut la amîndoi frații, pentru care s-au bucurat foarte mult, fiindcă 
s-au înștiințat ale cui sînt moaştele acelea. Deci, rugîndu-se cu căldură către Sfînta Mare 
Muceniţă Eufimia, au căzut cu osîrdie la sfintele ei moaşte și le sărutau, plîngînd de bucurie. Ei 
voiau să ducă acea vistierie fără de preţ în patria lor, dar Dumnezeu şi sfinta cea plăcută Lui n- 
au voit aşa. Căci, după ce corăbierii au ridicat pînzele corăbiei, au pornit spre ţara lor. Fiind 
departe insula aceea, deodată s-a ridicat o furtună şi o învăluire mare, încît corabia, fiind purtată 
de valuri, iarăşi a venit la aceeaşi insulă. Liniştindu-se marea, corăbierii au pornit din nou la 
călătoria lor. 


Dar iarăşi, din porunca lui Dumnezeu, valurile ridicîndu-se fără de veste, au adus corabia 
înapoi la insulă. Aceasta s-a întîmplat nu de două ori, nici de trei ori, ci de mai multe ori. lar cei 


din corabie erau în mare nepricepere. Deci, în noaptea următoare, li s-a arătat muceniţa lui 
Hristos, zicîndu-le: "Pentru ce vă siliți să mă duceți pe mine încoace şi încolo? Nu se poate ca 
eu să ies de aici, nici nu voiesc să mă duc acolo unde voiţi să mă duceţi voi!" Apoi iarăși a zis: 
"Oare nu-mi ajunge acea mutare din Calcedon în Constantinopol şi aducerea mea aici? Pentru 
ce mai voiți să mă duceţi în părțile cele de jos? Aceasta nu vă este cu putinţă. Deci, să nu vă 
mai osteniţi cu aceasta, ci să-mi faceţi în insula aceasta o casă mică ca să mă odihnesc într- 
însa". 


Zicînd acestea, sfînta s-a făcut nevăzută, iar acei fraţi cinstiţi, Serghie şi Sergon, îndată 
s-au supus cu osîrdie poruncii sfinte şi, fiind la mal, au ieşit din corabie la uscat. După aceea, 
ducîndu-se ei, au spus episcopului insulei de moaștele Sfintei Eufimia, de arătarea şi de porunca 
ei. Episcopul s-a bucurat de aceasta şi le-a poruncit să păstreze în taină sfintele moaște, că şi în 
acea insulă a ajuns porunca cea groaznică a împăratului cel răucredincios, adică să lepede şi să 
dea focului sfintele icoane şi cinstitele moaşte ale sfinţilor. 


Pentru această poruncă a răucredinciosului împărat, au fost ascunse moaștele Sfintei 
Muceniţe Eufimia, care izvorau mir. Căutînd un loc ales, episcopul a binecuvîntat pe Serghie 
şi pe Sergon să zidească o biserică mică pentru muceniţa lui Hristos, nu departe de malul mării. 
Săvîrşindu-se iute zidirea, episcopul a mers de a sfințit biserica, iar cinstitele moaşte le-a pus în 
altar, sub pămînt, ca să nu se afle de ele luptătorii de icoane. 


Săvirşindu-se aceasta, acei doi frați s-au sfătuit și s-au făgăduit către sfinta, zicînd: 
"Sfîntă, mare şi prealăudată Muceniţă Eufimia, nu te vom lăsa pe tine niciodată şi nici nu ne 
vom depărta de la sfintele tale moaşte, ci aici îţi vom sluji ţie pînă la sfîrşitul vieţii noastre!" 
Făcînd ei o făgăduință ca aceasta, şi-au vîndut toată marfa lor ce o aveau în corabie şi, 
lepădîndu-se de lume, vieţuiau în postiri și rugăciuni lîngă acea biserică. Deci, după o scurtă 
vreme, plăcînd lui Dumnezeu, s-au mutat la viaţa cea fără de moarte prin mijlocirile Sfintei 
Muceniţe Eufimia, căreia i-au slujit cu atîta osîrdie. 


Ei, mai înainte de sfîrşitul lor, au pus pe mormîntul sfintei muceniţe o lespede de piatră, 
ca să nu se uite locul acela, în care se păzea acea vistierie de mult preţ, iar pe piatră au scris: 
"Noi, Serghie şi Sergon, fraţi de un pîntece, înotînd cu corabia spre Elespont, am luat din mare 
aceste cinstite moaște, care se purtau de valuri, ale Sfintei și prealăudatei Muceniţe Eufimia şi, 
după porunca ei, le-am pus aici”. După aceasta, episcopul acelei insule a zidit o biserică aleasă 
şi voia să mute într-însa moaştele Sfintei Eufimia. 


Venind el în acea mică biserică zidită de acei doi fraţi, săvîrşea rugăciunea de toată 
noaptea. Deci, adormind, odată i s-a arătat sfinta, zicînd: "Cuvioase părinte, să nu începi a face 
ceea ce gîndești, pentru că nu te voi asculta; ci să mergi la sora mea, la Sfînta Muceniţă Glicheria 
şi s-o rogi pe ea să se mute în biserica ta. lar pe mine să mă laşi ca să mă odihnesc în locul 
acesta, pînă ce mă voi întoarce la locul meu”. Episcopul, deşteptîndu-se din somn, s-a 
înspăimîntat şi nu a mai îndrăznit să se atingă de acel lucru la care se gîndea. Deci, ducîndu-se 
la Sfînta Muceniţă Glicheria, care se păzea în alt loc şi făcînd rugăciuni către ea, a mutat-o în 
biserica sa şi a pus-o sub țărînă. Pentru că aşa erau tăinuite moaştele Sfinților înaintea 
luptătorilor de icoane, care vrăjmășuiau împotriva lor. Deşi erau sub ţărină, însă cei 
drepteredincioşi se adunau la ele şi săvîrşeau prăznuirile lor cu cinste. De la acele sfinte moaște 
se dădeau tămăduiri de toate bolile şi neputinţele. 


Intr-un an, în ziua pomenirii Sfintei Marii Muceniţe Eufimia, săvîrşindu-se praznicul în 
biserica ei, s-a întîmplat unui voievod oarecare, iubitor şi rîvnitor al eresului luptătorilor de 


icoane, că mergea cu oastea într-o corabie pe lîngă o insulă şi, ieșind la uscat, a văzut lîngă 
biserica ce era aproape de liman, un sobor mare de oameni. Întrebînd el și înștiinţîndu-se de 
acea prăznuire, i s-a spus că poporul săvîrşeşte prăznuire pentru aducerea moaştelor Sfintei 
Muceniţe Eufimia, care se odihnesc acolo. Atunci răucredinciosul acela s-a umplut de mînie și 
s-a pornit cu oastea spre biserică răspîndind poporul şi zicînd: "Aşa vă poruncesc vouă 
împărații, închinătorilor de idoli şi slujitori ai oaselor moarte?" Astfel batjocorea ticălosul pe 
creștinii cei drepteredincioşi. EI a risipit acea biserică aproape pînă la temelie, iar moaştele 
sfintei s-au păzit întregi sub țărînă şi s-a pustiit locul acela. 


După moartea împăratului Leon Isaurul, a venit la împărăție fiul său Constantin, care se 
mai numea Copronim, odrasla rădăcinii celei rele. Acesta nu numai că lepăda cinstirea 
icoanelor, dar s-a lepădat în taină și de Hristos Dumnezeu, iar pe Sfinta Fecioară Născătoare de 
Dumnezeu o hulea cu spurcata lui limbă, batjocorind pe sfinţii plăcuţi lui Dumnezeu. El se 
deprinsese din tinereţe cu toată răutatea și cu viaţa cea spurcată, căci a învăţat vrăji şi farmece 
şi mult sînge omenesc a vărsat fără cruţare. 


Constantin Copronim era mai cumplit decît tatăl său, deoarece a ucis mulți bărbaţi 
nevinovaţi şi drepți și a pierdut cu totul rînduiala monahicească din Constantinopol. El a 
împărățit mult, prin voința dumnezeiască, pentru păcatele oamenilor, făcînd multe răutăți, dar 
şi el a murit cu amară moarte. După el a luat împărăția fiul său Leon care era tot asemenea 
luptător de icoane, dar nu se arăta atît de rîvnitor ca tatăl şi moşul lui. Luînd Leon sfîrşitul vieții, 
a împărățit după el Constantin, fiul său, cu maica sa Irina, care nume înseamnă linişte, pace, de 
vreme ce a adus cu adevărat pace Bisericii lui Hristos. 


Fiul ei fiind încă mic, ea singură ocîrmuia bine şi cu plăcere dumnezeiască împărăția 
grecească, îndreptînd toate cele răsturnate și risipite de împărații cei luptători de icoane. Ea a 
întors de la surghiun pe Sfinţii Părinţi care fuseseră izgoniți pentru cinstea sfintelor icoane, 
deoarece era drepteredincioasă şi iubitoare de Dumnezeu. Ea a făcut de s-a adunat al VII-lea 
Sinod a toată lumea, cu Preasfinţitul Tarasie, Patriarhul Constantinopolului. Astfel s-a dăruit 
sfintelor biserici împodobirea icoanelor, iar eresul cel luptător de icoane s-a blestemat de Sfinţii 
Părinţi. 


Atunci şi biserica din Constantinopol, care este aproape de hipodrom, a Sfintei Muceniţe 
Eufimia, de care s-a vorbit mai sus că se pustiise de Leon Isaurul, s-a reînoit iarăşi de 
binecredincioasa împărăteasă Irina, pentru că ea a poruncit s-o curăţe de spurcăciune şi să-i 
înnoiască toată risipirea. A înfrumuseţat-o cu toate podoabele, cu icoane bine încuviinţate, cu 
veşminte şi cu vase scumpe. După ce biserica a fost sfințită, se săvîrşeau într-însa iarăşi ca mai 
înainte slujbele dumnezeiești, iar mitropolitul Calcedonului petrecea lîngă ea. 


Împărăteasa Irina, iubitoarea lui Hristos, avea multă sîrguință pentru căutarea moaştelor 
prealăudatei Muceniţe Eufimia. În vremea aceea cînd Leon Isaurul a luat tîlhăreşte moaștele 
sfintei şi le-a aruncat în mare, s-a răspîndit vorba între cei drepteredincioşi de fapta cea rea a 
împăratului. Deci, se povestea că cinstitele moaşte s-au aflat într-un loc şi se păzesc de 
credincioşi. Împără-teasa se îngrijea să le afle unde sînt. Dar Domnul, Cel ce face voia celor ce 
se tem de EI, a dat de ştire împărătesei, despre moaştele dorite de dînsa ale sfintei muceniţe, în 
chipul acesta: 


In insula care se numea Lemnos, unde se păzeau moaștele sub țărînă, precum s-a zis, 
era un bărbat oarecare slăvit, cu dregătoria comit şi cu numele Anastasie. Aceluia i-a venit ca 
moştenire acel loc, pe care cei doi fraţi pomeniți mai înainte, Serghie şi Sergon, au zidit biserica 


Sfintei Mare Muceniţe Eufimia, în care se aflau cinstitele ei moaște, avînd deasupra 
mormîntului o lespede de piatră scrisă. 


Acel Anastasie, văzînd în stăpînirea sa că biserica preală-udatei muceniţe era risipită, a 
înnoit-o, zidind-o pe temelia celei dintii şi a înfrumuseţat-o cu cuviincioasă podoabă. După o 
vreme oarecare i s-a întîmplat de a căzut într-o ispită, pentru niște clevetiri nedrepte ale unor 
oameni pizmuitori și a fost lepădat din dregătoria sa fără nici o vină. El s-a dus la Constantinopol 
să se apere de învinuirile cele nedrepte și să-și cîştige dregătoria. 


Căutînd el acolo un mijlocitor către împărăteasă, i s-a spus de unii că Mitropolitul 
Calcedonului este puternic să-i mijlocească, pentru că are mai multă îndrăzneală decît alţii, ca 
să folosească celor ce au strîmbătate. Anastasie, căutînd pe mitropolit, l-a găsit în palatele 
împărăteşti şi, căzînd la dînsul, i-a spus pricina venirii sale. Deci, rugîndu-l să-i fie mijlocitor 
şi ajutător, mitropolitul se lepăda, zicînd: "Nu pot să fac aceasta, pentru că nu-mi stă în puterea 
mea". Mitropolitul, zicînd aceasta, s-a dus din palatul împărătesc la casa sa. Anastasie, urmînd 
după dînsul pînă la curtea arhierească, a văzut biserica deschisă și a intrat într-însa să se roage. 


Rugîndu-se el din destul cu plecarea genunchilor, a șezut la un loc, pentru că nu era 
cîntare bisericească într-acel loc. Unul din clerici, fiind de rînd în acea săptămînă, a venit la 
dînsul şi l-a întrebat: "Cine și de unde eşti?" Anastasie i-a spus acelui cleric toată întîmplarea și 
mîhnirea sa. După aceea, a întrebat pe cleric, zicînd: "A cărui sfînt este biserica aceasta?" 
Clericul a răspuns: "Această biserică este a Sfintei Marii Muceniţe Eufimia”. 


Anastasie, auzind acestea, îndată cu dragoste şi-a pus mîna dreaptă la piept şi a zis: "O, 
Sfînta mea Eufimia!" Clericul a zis: "Pentru ce o numeşti a ta?" Anastasie i-a răspuns: "Am pe 
locul meu o biserică cu cinstitele ei moaște; deci pentru aceea o numesc cu îndrăzneală”. 
Clericul a zis: "Cum se poate să fie adevărat aceasta ce grăiești? Omule, păzeşte-te să nu fie 
mincinoase cuvintele tale, că-ți vei aduce singur primejdie asupra ta, fiindcă împărăteasa are 
mare grijă de aceasta. Împărăteasa de mult caută să afle moaştele Sfintei Eufimia şi a poruncit 
mitropolitului să se roage lui Dumnezeu pentru aceasta, ca să dea înştiinţare despre cinstitele 
moaște ale muceniţei Sale”. 


Anastasie a zis: "Să mă crezi pe mine, cucernice părinte, că moaştele prealăudatei 
Eufimia, care a fost în Calcedon sînt la mine!" Clericul, auzind aceasta, l-a rugat să aştepte puţin 
la locul acela, iar el, alergînd cu bucurie, a spus cele auzite mitropolitului Andrei". Mitropolitul, 
auzind acestea, s-a umplut de bucurie şi chemînd pe Anastasie, l-a întrebat de moaștele sfintei. 
EI a spus toate cu de-amănuntul, cîte le auzise de la cei ce trăiau în insula aceea, despre cinstitele 
moaște ale Sfintei Eufimia. A spus, asemenea, şi ceea ce este scris pe lespedea de piatră de către 
cei doi frați, care au scos moaştele sfintei din mare. Mitropolitul s-a dus îndată la preasfințitul 
patriarh Tarasie şi i-a spus acestea. 


Atunci Preasfinţitul Patriarh Tarasie s-a dus împreună cu mitropolitul la împăratul şi la 
maica lui, ducînd cu dînșii şi pe Anastasie. Acela a spus împăratului și maicii sale, toate cele ce 
ştia de cinstitele moaște ale muceniţei lui Hristos şi toți s-au bucurat și au mulțumit lui 
Dumnezeu. Pentru aceasta, lui Anastasie i-au dăruit multe daruri şi l-a rînduit în cea dintii 
dregătorie. 


Deci, gătind o corabie aleasă, împăratul a trimis la insula Lemnos mulți bărbaţi din 
duhovniceasca rînduială şi din palatele împărăteşti, împreună cu Anastasie comitul, ca să aducă 
de acolo la Constantinopol moaştele Sfintei. Mergînd ei cu bine, au ajuns la insula aceea. 


Locuitorii de acolo, aflînd că dregătorii Constantinopolului au venit să ia de la ei moaştele 
Sfintei Muceniţe Eufimia, s-au adunat cu mînie, voind să se împotrivească trimişilor împărăteşti 
şi să nu-i lase să ia din insula lor, acea vistierie duhovnicească. Ei se mîniau mai ales împotriva 
lui Anastasie comitul, numindu-l vînzător, şi se făcea ceartă în popor. 


Episcopul acelei insule abia a potolit poporul, zicînd: "O oamenilor, nu vă împotriviţi la 
o voinţă ca aceasta a lui Dumnezeu, nici să porniţi pe împărat spre mînie, pentru că mînia 
împăratului este ca mînia leului”. Poporul liniştindu-se, au descoperit mormîntul sfintei și au 
scos dinlăuntrul pămîntului, sfintele moaște ale miresei lui Hristos. Ei le-au scos ca pe o floare 
preafrumoasă şi de mirosul lor s-a umplut văzduhul de bună mireasmă. Deci le-au dus în corabie 
cu cîntări de psalmi, cu lumînări și cu tămiieri. Poporul le-a petrecut cu lacrimi, plîngînd că se 
lipseşte de o bogăţie așa de scumpă ca aceea şi a stat pe malul mării, petrecîndu-le cu ochii, 
pînă ce corabia nu s-a mai văzut. 


Ajungînd corabia în Constantinopol, toată cetatea împreună cu împăratul au ieșit întru 
întîmpinarea lor. Asemenea a ieşit și maica împăratului cu preasfințitul patriarh şi le-au primit 
cu bucurie, veselindu-se şi prăznuind pomenirea sfintei muceniţe. Ei le-au dus cu slavă în 
biserică, de unde fuseseră scoase în taină de eretici, şi le-au pus în același mormînt de piatră, 
precum fuseseră mai întîi. Astfel Sfînta şi Marea Muceniţă Eufimia şi-a luat în Constantinopol 
cinstitul său loc de mai înainte și Dumnezeu, cel preamărit întru sfinții Săi, Se slăvea întru 
minunile ei, Căruia şi de la noi să-l fie cinste şi slavă, acum şi pururea şi în vecii vecilor. Amin. 


35. SFÎNTA ȘI DREAPTA OLGA, DOAMNA RUSIEI 
(11 IULIB) 

Fericita Olga, care a strălucit ca un luceafăr pe pămîntul Rusiei, fiind mai înainte 
întunecată cu întunericul închinării idolești, a răsărit mai înainte de a sosi ziua prealuminată a 
sfintei credințe, luminîndu-se de Soarele Hristos. Ea era de neam strălucit, strănepoata lui 
Gostomislu, bărbatul cel mai vestit, şi care, mai înainte de cnejii Rusiei, a strălucit în marele 
Novgorod, cu al cărui sfat, Ruric, cu fraţii săi, a fost chemat de la domnia nemţească la marea 
domnie a Rusiei. 


Olga s-a născut în satul Vibuţca, care acum este aproape de cetatea Pscov, cetate care în 
acel timp nu era. Deci, Olga, măcar că a fost crescută de părinţii săi în păgînătatea închinării la 
idoli, însă ea s-a dat la bună învăţătură, pentru că era foarte înțeleaptă şi întreagă la minte. 
Aceasta se va arăta din cuvîntul ce ne stă înainte. Murind Ruric, marele domn al Rusiei, a lăsat 
după dînsul pe fiul său, Igor, care, fiind încă mic cu anii, l-a încredinţat lui Oleg, ruda sa, pînă 
cînd va veni în vîrstă. 


După aceasta, Oleg, adunînd oaste multă, s-a dus în Kiev, luînd cu dînsul și pe micul 
Igor, moștenitorul tronului. Acolo, omorînd pe Oscold şi pe Dira, a luat Kievul în stăpînirea sa 
şi s-a făcut singurul stăpînitor al tuturor părților Rusiei, păzind acea mare domnie nepotului său 
Igor Ruricovici; iar el, de la începutul stăpînirii sale, uneori stătea în Kiev, alteori în marele 
Novgorod, de unde îşi ocîrmuia stăpînirea sa. 


Tînărul Igor, ajungînd la vîrsta tinerească, se îndeletnicea cu vînatul. Deci, i s-a întîmplat 
lui odată, că, umblînd prin cetăţile şi satele de prin jur ale stăpînirii sale şi alergînd după vînat, 


s-a dus pînă în acea parte, unde acum sînt hotarele cetăţii Iscovului, aproape de satul Vibuţca, 
ce s-a zis mai sus. Deci, vînînd, a văzut de cealaltă parte a rîului un vînat dorit de el, dar nu 
putea să treacă rîul, deoarece nu avea luntre. După puţin timp a văzut pe un tînăr venind pe rîu 
într-o luntre şi, chemîndu-l pe acela la mal, i-a poruncit să-l treacă rîul. 


Deci, plecînd ei, Igor s-a uitat la fața acelui vislaș şi a cunoscut că nu este tînăr, ci 
fecioară foarte frumoasă la faţă. Era fericita Olga, despre care ne este nouă vorba. Igor, la 
vederea ei îndată s-a rănit cu inima şi aprinzîndu-se cu poftă spre dînsa, a început a grăi cuvinte 
tinereşti și înșelătoare. Ea, înțelegînd tulburarea gîndului său şi aprinderea spre poftă, a început 
a grăi către dînsul, nu cu judecată tinerească, ci bătrinească, tăindu-i vorba, şi zicînd astfel: 
"Pentru ce te tulburi, domnule, și gîndeşti la deşertăciuni? Văd că voieşti să mă necinsteşti, ceea 
ce nu se cade, căci eu niciodată nu voiesc să aud de aceasta. De aceea te rog, stăpîne, ascultă- 
mă şi leapădă-te de aceste gînduri necuviincioase şi fără de ruşine, de care chiar tu trebuie să te 
rușinezi. Adu-ţi aminte și gîndeşte-te în tine, că eşti domn, iar domnului i se cade să fie 
luminător tuturor spre lucruri bune, întocmai ca un ocîrmuitor şi judecător drept. Iar tu în ce fel 
de fărădelege voieşti să cazi acum? De vei face singur răutăţi, biruindu-te de pofta cea necurată, 
apoi cum vei putea să opreşti pe alții de la fapte rele şi să conduci cu dreptate stăpînirea ta? 
Deci, lasă-ţi pofta ta de ruşine, de care şi oamenii cei de jos se îngrețoșează. Apoi să ştii și 
aceasta că, deși mă vezi singură aici şi neputincioasă împotriva puterii tale, însă nu mă vei putea 
dobori; că de voi fi biruită de silirea ta, atunci îndată adîncul rîului acesta îmi va fi scăparea. 
Căci mai bine este să mor în curăţie şi apa aceasta să-mi fie mormînt, decît să-mi fie batjocorită 
fecioria”. 


Unele cuvinte ca acestea și altele multe, grăindu-le despre curăție fericita Olga către 
Igor, el îndată şi-a venit în fire, rușinîndu-se de a sa nebunie și, neputînd să răspundă nimic 
împotrivă, tăcea, rușinîndu-se. Deci, trecînd rîul, a plecat. Domnul Igor se mira de buna 
înțelegere şi de curăţia acestei tinere fecioare. lată un început bun şi vrednic de mirare al fericitei 
Olga. Căci ea, încă neștiind pe Dumnezeu şi nici auzind de poruncile Lui, a arătat o nevoință 
ca aceea cu întreaga ei înțelepciune, păzindu-și fecioreasca sa curăţie cu dinadinsul şi vorbind 
cuvinte înțelepte din priceperea cea cu minte bărbătească, a îmblînzit pofta cea sălbatecă a 
tînărului domn, aducîndu-l pe el în simţire. 


Nu după multă vreme, domnul Igor s-a dus iarăşi la Kiev cu rudenia sa, Oleg. EI a voit 
să așeze acolo scaunul domniei a toată Rusia. Și aceasta a făcut-o astfel, pentru că şedea cu 
domnia în Kiev, iar în marele Novgorod, precum și în celelalte cetăți mari ale Rusiei, punea 
neamuri de ale sale. Deci, venind vremea marelui cneaz Igor să se însoţească cu nunta și 
aducîndu-se multe fecioare frumoase, care dintr-însele ar fi fost vrednică de împărăteasă, 
voievodul n-a iubit pe nimeni. Ci, aducîndu-şi aminte de înţeleapta şi frumoasa Olga, a trimis 
îndată pe Oleg, rudenia sa, şi, aducînd-o cu mare cinste în Kiev, s-a însoţit cu ea prin nuntă 
legiuită. După ce a murit Oleg, ruda și învățătorul voievodului, Igor a început a fi singur 
stăpînitor în tot pămîntul Rusiei şi avea de la început războaie mari cu popoarele dimprejur. El 
a mers pînă la Constantinopol, unde, robind multe părți grecești şi punînd dajdie, s-a întors cu 
izbîndă și cu slavă. După aceea a viețuit în linişte, avînd pace cu toate țările, cu care se învecina. 
EI a avut de la Olga un fiu, numit Sviatoslav, care mai în urmă a fost tatăl marelui domn 
Vladimir. Igor stăpînea singur în domnia cea mare cu bună sporire, avînd scaunul în Kiev; iar 
bogăția îi curgea de pretutindeni cu îndestulare, că şi cetățile cele îndepărtate îi dădeau dajdie 
şi multe daruri. 


Sfirşitul lui a fost în acest chip: deoarece acum se ușurase de multe războaie şi avea 
petrecere paşnică, a voit să-şi vadă stăpînirea sa. Deci, a început a umbla prin cetăţi şi prin ţările 


pămîntului Rusiei, luînd de la dînşii obișnuitele dajdii. Venind la Drevleni, şi-a adus aminte de 
răutatea celor de mai înainte, că la începutul domniei sale, ei se depărtaseră de el şi numai prin 
război i se supuseră. Pentru aceea, a îndoit dajdia asupra lor şi i-a împovărat. Ei, mîhnindu-se, 
s-au sfătuit cu voievodul lor Maldit care se numea și Nizchin şi au zis: "Dacă lupul se 
obişnuieşte la oi, atunci scoţînd una cîte una, ar mînca toată turma, dacă nu l-ar ucide. Tot astfel 
ŞI noi, dacă nu-l vom ucide pe Igor, apoi el ne va pierde pe toți”. Astfel, sfătuindu-se ei, așteptau 
vreme prielnică să-l omoare pe Igor. Deci, cînd domnul Igor a trimis la Kiev dajdia luată de la 
Drevleni, iar el rămăsese încă la dînşii cu puțini tovarăși, atunci ei au găsit vremea nimerită şi 
fără de veste au năvălit asupra lui și i-au tăiat pe toţi tovarăşii, iar pe el l-au ucis sub cetatea lor, 
Corostena, îngropîndu-l acolo. 


Astfel a fost sfirşitul marelui domn Igor Ruricovici, marele stăpînitor al pămîntului 
Rusiei și înfricoşătorul popoarelor dimprejur. După moartea lui Igor, a luat domnia povăţuitorul 
său Oleg, stăpînind singur treizeci și doi de ani. 


Marea doamnă Olga, auzind în Kiev despre uciderea bărbatului său, a plîns după dînsul 
foarte mult împreună cu fiul său Sviatoslav. Asemenea au plîns şi toți locuitorii Kievului. 
Drevlenii, după uciderea marelui domn, au luat mare îndrăzneală și s-au sfătuit să ia pe doamna 
Olga de soţie voievodului lor Maldit Nizchin, iar pe Sviatoslav, moştenitorul lui Igor, fiind copil 
mic, să-l omoare în taină, ca astfel voievodul lor să fie stăpînitor în toată Rusia. Deci, ei îndată 
au trimis în Kiev la Olga douăzeci de bărbaţi vestiți cu luntrele, pe de o parte s-o roage ca să se 
însoţească cu voievodul lor, iar pe de alta, dacă nu va voi, s-o amenințe ca şi de nevoie să fie 
femeia stăpînului lor. Bărbaţii trimişi, mergînd pe apă, au ajuns la Kiev şi au stat la mal. 


Doamna Olga, auzind de venirea lor, i-a chemat la dînsa şi a zis către ei: "Bine aţi venit, 
cinstiți oaspeți!" Ei au răspuns: "Bine v-am găsit". Doamna a zis: "Spuneţi, pentru ce ați venit 
la noi?" Bărbații au răspuns: "Locuitorii drevleni, ne-au trimis la tine, zicînd astfel: "Să nu te 
miînii că am ucis pe bărbatul tău, căci era ca un lup care răpea și jefuia, iar domnii noştri sînt 
buni. Ei au lărgit pămîntul drevlenilor, mai ales domnul nostru acum este mai bun decît Igor. 
EI este blînd, iubitor şi milostiv spre toţi, tînăr de ani şi frumos la faţă. Deci, să mergi după 
voievodul nostru, ca să ne fii nouă stăpînă, nu numai peste pămîntul Rusiei, dar şi peste cel al 
drevlenilor”. 


Olga, ascunzîndu-şi jalea şi durerea inimii după bărbat, s-a prefăcut veselă şi a zis către 
ei: "Cuvintele voastre îmi sînt plăcute, căci acum nu voi mai învia pe bărbatul meu. Deci, a 
petrece în văduvie nu este fără primejdie, nici aş putea, precum se cade, a ocîrmui o domnie atît 
de mare, fiind femeie şi fiul meu este încă copil mic. Deci, voi merge de bună voie după 
voievodul vostru, fiind tînăr, căci și eu nu sînt încă bătrînă. Acum vă duceţi să vă odihniţi în 
luntrele voastre, iar mîine dimineaţă vă voi chema la ospăț cinstit, pe care îl voi face vouă, ca 
toţi să ştie pricina venirii voastre şi voinţa mea. După aceea, voi merge la voievodul vostru. Însă 
voi, cînd trimișii noştri vor veni să vă cheme la ospăț, să ştiţi cum să păziţi cinstea voievodului 
care v-a trimis, cum şi pe a voastră, ca în ce chip ați venit la Kiev, așa să mergeţi și la palatele 
ospățului. Kievenii să vă aducă în luntrii purtate pe capete, ca toţi să vadă cinstea voastră şi să 
cunoască dragostea mea către voievodul vostru, pentru care vă cinstesc cu mare cinste înaintea 
oamenilor mei". Ei s-au bucurat şi s-au dus la luntrele lor. 


Însă, Doamna Olga se gîndea cu ce fel de moarte să-i piardă, ca să se răzbune pentru 
uciderea bărbatului său. Deci, a poruncit ca din acea noapte, să sape o groapă adîncă în curtea 
domnească, care era afară de cetate, unde erau şi palate foarte frumoase, că acolo gătise locul 
pentru ospățul făgăduit. Făcîndu-se dimineață, doamna a trimis bărbați ca să cheme pe trimișii 


voievodului la ospăț. Ei, şezînd în luntre ca nebunii, ziceau: "Noi nu vom merge pe jos, nici 
călări, nici în carete, ci precum sîntem trimişi în luntre de marele nostru voievod, tot așa să ne 
duceți pe capetele voastre la doamna voastră”. Kievenii, rizînd de nebunia lor, le-au zis: 
"Voievodul nostru este ucis, iar doamna noastră merge după voievodul vostru şi sîntem ca 
nevrednicii. Deci, facem ceea ce ni se poruncește. Punîndu-i pe cîte unul în luntrişoare mici, îi 
duceau astfel, umflîndu-se ei și mîndrindu-se. Şi dacă i-au dus în curtea domnească, despre care 
s-a zis mai înainte, doamna Olga, privind din palate spre ei, a poruncit să-i arunce în groapa cea 
adîncă, care era gătită pentru dînşii. Apoi ea, ducîndu-se singură la groapă şi uitîndu-se într- 
însa, a strigat, zicînd: "Vă este plăcută cinstea aceasta?" Ei au răspuns: "O, amar nouă, că am 
ucis pe Igor, căci bine n-am aflat, ci în schimb am cîștigat rele”. Atunci Olga a poruncit să 
arunce pămînt peste ei. 


Marea doamnă Olga, făcînd aceasta, a trimis degrabă la drevleni, zicînd: "Dacă voiţi cu 
adevărat să mă luaţi pentru voievodul vostru, apoi să trimiteţi la mine oameni mai mulți şi mai 
vestiți decît cei dintii, ca să mă ducă cu cinste la voievodul vostru. Să-i trimiteţi fără de 
întârziere, mai înainte pînă ce nu mă opreşte poporul din Kiev". Drevlenii au trimis la dînsa, cu 
mare bucurie şi cu sîrguință, cincizeci de bărbaţi aleși, care după voievod erau bătrîni mai de 
frunte în pămîntul drevlenilor. Cînd au sosit ei în Kiev, doamna Olga a poruncit să gătească 
pentru dînșii o baie mare. După aceea a trimis la ei să-i poftească, ca mai întîi după osteneala 
drumului, să se spele în baie şi să se odihnească, apoi să vină la dînsa. Ei, bucurîndu-se de 
aceasta, au intrat în baie. Dar cînd au început a se spăla, îndată slujitorii au întărit ușile, 
închizîndu-le bine şi împresurînd baia cu paie şi cu vreascuri, i-a dat foc după porunca doamnei. 
Astfel au ars toți boierii drevlenilor cu slugile lor în acea baie. 


După aceea, Olga a trimis iar veste la drevleni, înştiințîndu-i de grabnica sa venire spre 
însoţire cu voievodul lor şi le-a poruncit să se gătească ospăț la acel loc, unde ei au ucis pe 
bărbatul său. Deci, ea venea la el ca să facă pomenire şi ospăț bărbatului său cel dintii, mai 
înainte de nunta a doua, după obiceiul păgînesc şi după aceea să facă nunta. Drevlenii s-au 
bucurat mult de aceasta şi au pregătit toate cu îndestulare. Marea doamnă Olga a mers la 
drevleni, după făgăduinţa sa, cu mulți oameni pregătiți nu atît pentru nuntă, cît pentru război. 
Şi cînd s-au apropiat de Corestina, cetatea lor de scaun, drevlenii au ieşit în întîmpinarea ei, 
împodobiţi în haine luminoase, unii călări, alţii pe jos. 


Ei au primit-o cu bucurie și veselie mare, iar ea a mers mai întîi la mormîntul bărbatului 
său, plîngîndu-l și săvîrşind pome-nirea. Și, după vechiul obicei păgînesc, a poruncit ca 
deasupra mormîntului să grămădească o movilă mare. Zis-au drevlenii către ea: "Stăpînă 
doamnă, am ucis pe bărbatul tău că era nemilostiv spre noi, ca un lup răutăcios, iar tu eşti 
milostivă, ca şi domnul nostru și de acum vom petrece bine". Răspuns-a Olga: "Nu sînt mîhnită 
acum de bărbatul cel dintîi, pentru că am săvîrşit asupra lui, cele ce se cădea a le săvîrşi. Acum 
este timpul ca să merg la a doua nuntă, veselindu-mă cu voievodul vostru”. Atunci au întrebat- 
o drevlenii de solii lor cei dintîi şi cei de al doilea. Răspuns-a doamna: "Vin după noi pe altă 
cale cu toată bogăţia mea”. 


După aceea Olga, lepădînd hainele de doliu, s-a îmbrăcat cu haine luminoase de nuntă, 
precum se cuvine cinstei domneşti, arătîndu-se că este bucuroasă și veselă. Deci, ea a poruncit 
drevlenilor să mănînce, să bea şi să se veselească. Iar oamenilor săi le-a poruncit să servească 
pe drevleni, să mănînce cu ei și să nu se îmbete. După ce s-au îmbătat toți drevlenii, fără de 
veste a poruncit doamna oamenilor săi, ca cu armele pregătite pentru aceasta, adică cu săbiile, 
cu cuţitele şi cu sulițele să ucidă pe drevleni, încît mai mult de 5000 au căzut uciși. Astfel marea 


doamnă Olga a amestecat veselia drevlenilor cu sînge şi, răzbunînd uciderea bărbatului ei, s-au 
întors la Kiev. 


În al doilea an, adunînd Olga putere de oaste, s-a dus la drevleni cu fiul său Sviatoslav 
Igorovici, povăţuindu-l spre răzbunarea morţii tatălui său. Deci, au ieşit şi drevlenii împotriva 
lor cu putere mare. Luptîndu-se cu putere amîndouă părțile și kievenii biruind pe drevleni şi 
tăindu-i, i-au gonit pînă la Corestina, cetatea cea de scaun, şi drevlenii s-au ascuns în ea. Dar 
Olga a bătut asupra lor un an întreg, stînd nedepărtată de cetate. Văzînd că nu este cu înlesnire 
a lua cetatea cu bătălie, înțeleapta doamnă s-a dat la purtarea de grijă cea cu meșteșug și a trimis 
la cei din cetate, zicîndu-le: "Nebunilor, pentru ce voiți să muriţi de foame, nevrînd să vă plecaţi 
mie? lată alte cetăți mi s-au supus şi îmi dau dajdii, petrecînd acum fără frică prin cetăţi şi prin 
sate, lucrîndu-şi țarinile lor”. Ei au zis: "Am voi şi noi să ne supunem ţie, dar ne temem ca să 
nu te răzbuni asupra noastră pentru bărbatul tău”. 


Olga a trimis iarăși la ei, zicînd: "M-am răzbunat de mai multe ori pe mai marii voştri 
şi pe ceilalţi, iar acum nu-mi trebuie decît supunere şi dajdie din partea voastră”. Drevlenii au 
voit să-l dea dajdii, precum voia singură, iar Olga a zis către ei: "Știu că acum ați sărăcit de 
războaie şi nu puteţi să-mi dați dajdie de miere, ceară sau alte lucruri oarecare. Deci nici eu nu 
voiesc să vă îngreunez cu dajdii mai mari, ci să-mi daţi o dajdie mică, ca semn de supunere. Să- 
mi dați cîte trei porumbei şi cîte trei vrăbii de la casa fiecăruia şi îmi este destul, văzînd 
supunerea voastră”. Drevlenii socotind această dajdie întru nimic şi batjocorind încă şi 
înțelegerea ei femeiască, îndată au adunat cu sîrguință mare de fiecare cîte trei porumbei și 
vrăbii, trimițîndu-i la ea cu plecăciune. A zis Olga bărbaților care veniseră din cetate la ea: "Iată 
acum v-aţi supus mie şi fiului meu, deci să locuiţi cu pace. Iar eu de dimineaţă mă voi depărta 
de cetatea voastră și mă voi duce la locul meu". Liberînd pe acei bărbaţi şi auzind cei din cetate 
de aceste cuvinte ale Doamnei, s-au bucurat. 


Olga a împărțit păsările la ostaşii ei, poruncindu-le ca seara tîrziu, să lege la fiecare 
porumb şi vrabie peticuţe mici, întocmite cu pucioasă aprinsă şi la toate să le dea drumul în 
văzduh. Făcîndu-se aceasta, păsările au zburat în cetatea de unde erau luate şi fiecare porumb a 
intrat în cuibul lui şi fiecare vrabie în locul ei și îndată s-a aprins cetatea în mai multe locuri. În 
vremea aceea, Olga a poruncit puterilor sale ostăşești să se apropie de cetate din toate părțile şi 
să-l bată, iar oamenii cetății, neputînd suferi focul, au fugit şi, ieşind, cădeau în mîinile 
potrivnicilor lor. Astfel a fost luată cetatea. 


În acea luptă a fost ucisă o mulţime nenumărată din poporul drevlenilor; unii au ars în 
foc împreună cu femeile și copiii lor, iar alţii s-au înecat în rîul de sub cetate. În vremea aceea, 
a pierit şi voievodul drevlenilor, iar cei ce au rămas vii i-au dus pe mulți în robie şi pe cei din 
urmă i-au lăsat să petreacă la locurile lor, punîndu-le dajdie grea. Astfel a răsplătit Olga 
drevlenilor moartea bărbatului său, iar pămîntul lor l-a supus ei. 


Întorcîndu-se ea la Kiev cu biruință, cîrmuia toate părțile stăpînirii rusești, nu ca o 
femeie, ci ca un bărbat puternic și înțelept, stăpînind şi ostășindu-se cu tărie împotriva 
vrăjmașilor. Duşșmanilor era înfricoșată, iar popoarelor ei iubită. Fiind milostivă şi bună la 
obicei, nimănui nu-i făcea strîmbătate, pedepsind cu milostivire pe cei răi, iar celor buni 
răsplătindu-le cu daruri, fiecăruia măsurîndu-le după lucruri şi după vrednicie. Ea era înțeleaptă 
în toate lucrurile, miluind pe cei săraci, scăpătați şi lipsiţi, fiind plecată spre cei ce cer milă, 
auzind iute rugămințile şi împlinind toate cererile drepte. 


Lucrurile ei, deși se făceau în necredință păgînească, erau plăcute lui Dumnezeu și 
vrednice darului creștinesc, căci ea avea o viaţă înfrînată şi curată, fiindcă n-a voit să se mărite 
după alt bărbat, ci petrecea în văduvie curată, păzind sceptrul monarhiei rusești fiului său, pînă 
la vârsta lui. Fiul ei, după ce a crescut şi s-a îmbărbătat, i-a încredinţat lui toată ocîrmuirea 
domniei celei mari. lar ea, uşurîndu-se de toate grijile şi gîlcevile, petrecea fără de grijă, 
neîncetînd cu facerile de bine. 


Cînd s-a apropiat vremea cea bine primită, în care Preabunul Dumnezeu voia să 
lumineze cu lumina sfintei credinţe pe rușii cei orbiți cu necredința, să-i aducă la cunoştinţa 
adevărului şi să-i povăţuiască la calea mîntuirii, a binevoit ca începătura acestei luminări s-o 
facă prin neputinciosul vas femeiesc, prin fericita Olga, spre ruşinarea bărbaţilor celor împietriți 
la inimă. Căci precum mai înainte mironosiţele au propovăduit Învierea Domnului şi prin 
împărăteasa Elena s-a arătat la toată lumea cinstita Cruce pe care S-a răstignit Hristos, scoasă 
din sînul pămîntului, tot astfel şi după aceea pe pămîntul Rusiei, prin minunata femeie, Elena 
cea nouă, doamna Olga, a voit a sădi sfinta credință. Pe ea a găsit-o Duhul Sfînt vas ales 
Preasfîntului Său nume, ca să-l poarte în țările Rusiei. 


Deci, a răsărit în inima ei raza darului Său cel nevăzut, deschizînd ochii minţii ei spre 
cunoștința adevăratului Dumnezeu pe care nu-L știa. Ea acum a înțeles înșelăciunea şi rătăcirea 
păgîneștii necurăţii şi arătat ştia că idolii pe care oamenii cei fără de minte îi cinsteau, nu sînt 
zei, ci lucru neînsuflețit, făcut de mîini omenești. De aceea, nu numai că nu-i cinstea, ci îi 
dispreţuia. Dreapta şi buna credinţă o căuta cu tot sufletul, ca un bun negustor pe mărgăritarul 
cel de mult preţ, pe care a şi aflat-o. Căci povăţțuindu-se prin dumnezeiasca purtare de grijă că 
Unul este adevăratul Dumnezeu, Făcătorul cerului şi al pămîntului şi a toată făptura, în care 
cred grecii şi că afară de Acela nu este alt Dumnezeu şi, îndemnîndu-se de dorința adevăratei 
cunoştinţe a lui Dumnezeu ca o nelenevoasă, a voit ca însăşi ea să meargă la greci şi să vadă 
rînduiala slujbei creştinești, ca să ştie desăvîrşit cele despre adevăratul Dumnezeu. 


Luînd cu sine niște vestiți boieri şi curteni ai Rusiei, au mers la Constantinopol în 
corăbii, avînd cu ea avere multă. Acolo a fost primită cu mare cinste de împărat și de patriarh, 
cărora le-a adus şi daruri multe, vrednice de unele feţe ca acelea. Ea a învăţat acolo credința 
creștinească, ascultînd cu osîrdie în toate zilele dumnezeieștile cuvinte, luînd aminte la 
podoabele bisericeşti, la cîntare și la toată rînduiala dreptei credinţe creștineşti. Ea se aprindea 
cu inima de dragostea lui Dumnezeu, crezînd în EI cu neîndoire și dorea să primească Sfîntul 
Botez. 


Împăratul grecesc, într-acea vreme fiind văduv, voia să se însoțească cu dînsa, căci pe 
de o parte se biruia de frumuseţea feţei ei, iar pe de alta, era îndemnat de buna ei înțelegere, de 
slava, de vitejia şi de mărimea țărilor Rusiei. Deci, a zis către dînsa: "O, doamnă Olga, tu eşti 
vrednică să fii împărăteasă creştină şi să locuieşti împreună cu noi în această cetate a împărăției 
noastre". Astfel îi vorbea el despre însoţire. Dar ea se arăta ca şi cum nu se lepăda de însoţirea 
împăratului, însă mai întîi cerea Botezul, zicînd: "Pentru Sfîntul Botez am venit aici, iar nu 
pentru nuntă. După ce mă veţi boteza, atunci vom vorbi şi despre însoţire. Căci nu se cade ca 
femeia cea nebotezată şi necreştină să meargă după bărbat creştin”. Atunci, împăratul se sîrguia 
ca s-o boteze degrabă, iar patriarhul, după ce a învăţat-o din destul despre dreapta credinţă, a 
pregătit de botez. 


Cînd s-a pregătit scăldătoarea Sfîntului Botez, Olga s-a rugat ca însuși împăratul să fie 
primitorul ei din sfînta scăldătoare, căci zicea: "Intr-alt mod nu voiesc să mă botez, dacă nu-mi 
va fi însuşi împăratul tată din botez. Deci, mă voi duce fără a mă boteza şi voi veți da lui 


Dumnezeu răspuns pentru sufletul meu!" Deci, împăra-tul s-a învoit la dorinţa ei şi fericita Olga 
a fost botezată de preasfin-ţitul patriarh. Însuşi împăratul s-a făcut ei tată de botez, primind-o 
din sfînta scăldătoare şi i-a pus numele ei Elena, ca şi cea dintîi împărăteasă între creştini, Elena, 
maica marelui Constantin. 


După botez, slujind preasfinţitul patriarh, a împărtăşit-o cu Preacuratele Taine ale lui 
Hristos şi a binecuvîntat-o, zicîndu-i: "Binecuvîntată eşti tu între femeile Rusiei, că ai lăsat 
întunericul şi ai căutat pe Unul adevăratul Dumnezeu şi te-ai logodit cu viaţa cea fără de moarte. 
De acum vor începe a te ferici toți fiii Rusiei”. Astfel a binecuvîntat-o patriarhul. Tot atunci s- 
au botezat mulţi din cei ce veniseră cu dînsa, din amîndouă părțile şi s-a făcut bucurie în 
Constantinopol pentru botezul marii doamne a Rusiei, iar împăratul a făcut ospăț împărătesc 
într-acea zi şi s-a veselit, slăvind pe Domnul nostru lisus Hristos. 


După aceasta, împăratul iarăși i-a vorbit fericitei Elena despre nuntă, însă dînsa i-a 
răspuns: "Cum ai putea să iei de soţie pe fiica ta cea din Botez? Acesta este lucru spurcat şi 
lepădat, nu numai în legea creştinească, dar și în cea păgînească, ca tatăl să aibă de soţie pe fiica 
sa". Împăratul a zis către dînsa: "O, Olga, m-ai întrecut cu meşteşugul”. Fericita Olga a zis către 
împărat: "Ţi-am spus de mai înainte că nu pentru aceea am venit aici, ca să împărăţesc cu tine, 
căci mi-e destulă împărăţia Rusiei şi fiul meu. Ci să mă fac mireasa Împăratului cel fără de 
moarte, Hristos Dumnezeu, pe Care L-am iubit cu tot sufletul meu şi să mă învrednicesc 
împărăției Lui celei veşnice”. Atunci împăratul, părăsind dorinţa sa deşartă şi dragostea 
trupească, a iubit-o cu dragoste duhovnicească, ca pe fiica sa şi dîndu-i daruri mari, a trimis-o 
cu pace. Ea, ducîndu-se din Constantinopol, a mers la preasfințitul patriarh, ca să ia 
binecuvîntare de cale şi a zis către dînsul: "Părinte preasfinte, roagă-te lui Dumnezeu pentru 
mine, ca să mă întorc cu pace în țara mea, unde petrece fiul meu în păgîneasca rătăcire împreună 
cu toți oamenii cei întăriți în necurăția cea veche, care sînt împietriţi, ca Domnul să mă 
izbăvească acolo de toate răutăţile cu sfintele tale rugăciuni”. 


Patriarhul a zis către dînsa: "Fiica mea cea în Sfîntul Duh credincioasă şi binecuvîntată, 
Hristos, în Care prin Sfîntul Botez te-ai îmbrăcat, singur să te păzească de tot răul, precum a 
păzit pe Noe în corabie, pe Lot din Sodoma, pe Moise cu poporul Israil de Faraon, pe David de 
Saul, pe Daniil din gurile leilor şi pe cei trei tineri în cuptor. Tot aşa şi pe tine să te izbăvească 
de toată ispita, că binecuvîntată ești în neamul tău, iar nepoții şi strănepoţii tăi te vor ferici în 
anii cei de pe urmă”. 


O binecuvîntare ca aceasta, luată de la preasfințitul patriarh, fericita Elena a considerat- 
o mai scumpă decît toate darurile. Ea a luat învățătură pentru curăţie şi rugăciune, pentru post 
şi înfrînare şi pentru toate lucrurile cele bune, care se cuvin vieţii creştine celei plăcute lui 
Dumnezeu. A mai luat de la dînsul cinstita cruce, sfintele icoane, preoţi, cărți şi multe alte 
sfinţite lucruri şi s-a dus întru ale sale. Se mai povestește încă şi aceasta, că cinstita cruce pe 
care ea a luat-o din mîinile preasfinţitului patriarh, avea deasupra această scriere: "Pămîntul 
Rusiei s-a înnoit către Dumnezeu prin Sfîntul Botez, pe care l-a primit fericita Olga". Această 
cruce, după fericitul sfîrşit al Sfintei Olga, a fost păzită de credincioşii ce rămăseseră după dînsa, 
pînă în timpul marelui domn al Kievului, Iaroslav Vladimirovici, care, zidind cea mai mare şi 
cea mai frumoasă biserică a Sfintei Sofia, a pus într-însa crucea aceea în partea dreaptă a 
altarului. Dar acum nu se mai află, căci prin risipirile cele multe, cele dintr-însa s-au pustiit. 
Deci, să ne întoarcem iarăşi la povestirea despre Sfînta Olga. 


Venind în Kiev, Elena cea nouă, marea doamnă Olga, a început ca un soare a izgoni, 
prin lumina credinţei, întunericul păgînătății idoleşti, luminînd pe cei întunecaţi, zidind biserici 


în numele Sfîntului Nicolae la movila Oscoldova şi pe mulţi din Kiev i-a întors la credinţa în 
Hristos. Pe fiul său Sviatoslav, însă, n-a putut nicidecum să-l aducă la înțelegerea cea adevărată 
şi la cunoştinţa lui Dumnezeu, pentru că nu lua aminte la cuvintele ei. Toată îndeletnicirea lui 
era în lucrurile oștilor, fiind bărbat viteaz și iubitor de războaie, şi toată viaţa sa şi-a petrecut-o 
mai mult la oaste şi în războaie decît în casă. lar către maica sa, care îl învăța credința 
creștinească, zicea: "De voi primi botezul și credința creştină, apoi boierii, voievozii şi toate 
popoarele se vor depărta de mine și nu voi mai avea cu cine să mă lupt împotriva vrăjmașilor, 
ca să apăr moştenirea noastră". Astfel răspundea voievodul Sviatoslav. Pe cei ce voiau să se 
boteze, nu-i oprea însă, dar nu mulţi din boieri primeau Sfîntul Botez, căci pe cei ce se botezau 
îi batjocorea. Pentru că la necredincioși, credința creştină este o nebunie, iar din poporul cel 
simplu mulţi veneau la sfinta biserică. 


Deci, Sfînta Olga se ducea în marele Novgorod şi în celelalte cetăți ale stăpînirii sale şi 
pretutindeni aducea pe oameni la credinţa lui Hristos, iar idolii îi sfărîmau şi în locurile lor 
puneau cinstitele cruci, de la care, după aceea, multe minuni se săvîrşeau spre încredințarea 
necredincioşilor”. 


După aceea s-a dus în patria sa, în satul Vibuţca, în care s-a născut. Acolo a început a 
învăța pe oameni şi pe rudeniile sale cunoștința de Dumnezeu. lar cînd s-a dus la malul rîului 
Mare, care curgea de la miazăzi spre miazănoapte și în dreptul locului acela era un alt rîu numit 
Iscova, care curgea de la răsărit şi se vărsa în rîul cel mare. Atunci era în locurile acelea o pădure 
mare şi dumbrăvi multe şi ea a văzut de cealaltă parte a rîului trei raze prealuminoase, 
coborîndu-se din cer spre acele locuri strălucind; dar nu numai sfînta singură a văzut acea 
lumină minunată, ci şi toţi cei care erau cu dînsa. Fericita Olga s-a bucurat foarte mult și a 
mulțumit lui Dumnezeu de acea slăvită vedenie, care înainte îi însemna ei luminarea părților 
acelora prin darul lui Dumnezeu. Deci, întorcîndu-se la suita sa, a proorocit zicînd: "Să vă fie 
în ştiinţă că, prin voia lui Dumnezeu, în acest loc strălucit de trei raze strălucitoare, are să fie 
biserica Preasfintei şi de viaţă făcătoarei Treimi şi o să zidim cetate mare slăvită şi întru toate 
îndestulată”. Aceasta zicînd, s-a rugat mult lui Dumnezeu şi, punînd cruce acolo, este încă şi 
astăzi într-acel loc casă de rugăciune. 


Propovăduitoarea lui Hristos, înconjurînd multe cetăţi ale lui Hristos, s-a întors în Kiev, 
unde făcea multe fapte bune. Dacă întru necredinţă fiind, era plină de fapte bune, cu cît mai ales 
luminîndu-se prin sfînta credință, se împodobea cu toate faptele bune, sîrguindu-se să placă lui 
Dumnezeu cel cunoscut din nou, Ziditorul şi Luminătorul său. Apoi, aducîndu-şi aminte de 
vedenia care a văzut-o la rîul Iscova, a trimis acolo mult aur şi argint spre zidirea bisericii Sfintei 
Treimi, poruncind ca lîngă dînsa să se sălăşluiască oamenii. Deci, în scurt timp s-a făcut cetatea 
cea mare Iscovul, care se numea de la rîul Iscov şi se preamărea într-însa numele Preasfintei 
Treimi. 


Într-acel timp, marele domn Sviatoslav, lăsînd pe maica sa, Sfînta Olga, în Kiev şi cu 
dînsa şi pe fiii săi, Iaroslav, Oleg şi Vladimir, a plecat împotriva bulgarilor. Luptîndu-se el în 
pămîntul lor, le-a luat optzeci de cetăţi şi în cetatea lor cea de scaun anume, Pereiaslaveţ, i-a 
plăcut a petrece. Iar fericita Olga, rămînînd în Kiev, învăţa pe fiii lui Sviatoslav credința 
creştinească, pe cât ei puteau să înţeleagă. Însă n-a îndrăznit a-i boteza, ca să nu facă vreun rău 
fiului ei cel nesupus, ci i-a lăsat pe ei în voia Domnului. Sviatoslav, zăbovind mult la bulgari, 
pecenegii au venit fără de veste asupra hotarelor Kievului şi, înconjurînd cetatea, se luptau 
asupra ei. lar Sfînta Olga cu nepoţii săi stătea închisă. Ei nu puteau să ia cetatea pentru că 
Domnul, păzind pe Olga, credincioasa roaba sa, a apărat cetatea de vrăjmași cu rugăciunile ei. 


Înştiințîndu-se Sviatoslav despre năvălirea pecenegilor asupra Kievului, s-a sîrguit 
degrabă a veni cu puterea sa şi fără de veste a năvălit în oştile pecenegilor, pe care, bătîndu-i, 
i-a izgonit departe. Deci, intrînd în Kiev, s-a închinat maicii sale, care era bolnavă. El voia să o 
lase şi să se ducă la război împotriva bulgarilor, dar fericita Olga, plîngînd, a zis către dînsul: 
"Pentru ce mă laşi, fiul meu, şi unde te duci? Căutînd cele străine, pe ale tale cui le încredinţezi, 
căci fii tăi sînt încă mici, iar eu bătrînă şi bolnavă și de acum aștept sfîrşitul meu şi ducerea 
mea la doritul meu Hristos, întru care cred. Acum, de nimic nu mă îngrijesc, decît numai de 
tine, că mult te-am rugat şi te-am învăţat să lași păgînătatea idolească şi să cunoşti pe adevăratul 
Dumnezeu pe care eu L-am cunoscut. Dar n-ai băgat de seamă rugămintea mea și ştiu că, pentru 
neascultarea ta către mine, pe pămînt nu te aşteaptă bun sfîrșit, iar după moarte munci veșnice, 
care sînt pregătite necredincioșilor. Însă acum, măcar această rugăminte de pe urmă a mea să o 
împlineşti: Nu te duce nicăieri, pînă ce nu mă voi duce din viaţa aceasta. lar după ce mă vei 
îngropa, atunci te vei duce unde vei voi. După moartea mea însă, să nu-mi faceţi nimic deasupra 
mormiîntului, după obiceiul vostru păgînesc, ci preoţii mei să-mi îngroape păcătosul meu trup, 
precum este obiceiul creștinesc. Să nu îndrăzniţi a grămădi movilă deasupra mea, nici să faceți 
privelişte. Ci să trimiteţi aur preasfințitului patriarh din Constantinopol, ca acela să săvirşească 
rugăciuni către Dumnezeu pentru sufletul meu și să ospăteze cu milostenie pe săraci”. 


Sviatoslav, auzind acestea, a plins şi a făgăduit că va face toate cele poruncite de dînsa, 
afară numai că nu primeşte sfînta credință. După trei zile, fericita Olga, venind la slăbiciunea 
cea de pe urmă, s-a împărtăşit cu dumnezeieştile Taine ale Preacuratului Trup şi de viaţă 
făcătorul Sînge al lui Hristos, Dumnezeul nostru, şi a făcut întru totul rugăciunea cea cu 
dinadinsul către Dumnezeu şi către Preacurata Născătoare de Dumnezeu, pe care ea o avea 
ajutătoare, după Dumnezeu. De asemenea, chema într-ajutor pe toți sfinţii și mai ales făcea 
rugăciune pentru luminarea pămîntului Rusiei, pentru că vedea înainte cele ce aveau să fie. Ea, 
de multe ori, în zilele vieții sale, spunea înainte, proorocește, că Dumnezeu va lumina poporul 
Rusiei şi mulți dintr-înșii vor fi sfinţi mari. Acest lucru ea îl cerea degrabă de la Dumnezeu, ca 
să se împlinească mai aproape de sfîrşitul său. Fiind încă cu rugăciunea în gură, cinstitul ei 
suflet s-a dezlegat din legăturile trupeşti şi a intrat în mîinile lui Dumnezeu ca un drept. Astfel 
s-a mutat ea de la cele pămîntești la cele cereşti și s-a învrednicit a intra în cămara nemuritorului 
Împărat, lisus Hristos Dumnezeu. Ea s-a numărat întîia sfîntă din ceata sfinţilor din pămîntul 
Rusiei. Fericita Olga, numită Elena din Sfîntul Botez, a murit la 11 Iulie. 


Ea a petrecut în însoţire de la fecioria sa 42 de ani; iar mai înainte de însoţire era tînără 
şi în putere desăvîrşită, avînd 20 de ani. După moartea bărbatului său, în anul al zecelea, s-a 
învrednicit de Sfîntul Botez, iar după Botez a viețuit cu dumnezeiască plăcere 15 ani. Astfel că 
toți anii vieţii ei erau aproape nouăzeci. După dînsa a plins fiul ei Sviatoslav, marele domn, 
nepoţii, boierii, dregătorii şi tot poporul şi au îngropat-o cu cinste după obiceiul creștinesc. 


După moartea Sfintei Olga s-au împlinit proorociile ei despre răul sfîrşit al fiului său și 
despre buna luminare a pămîntului Rusiei. Astfel, fiul ei Sviatoslav, după cîţiva ani, precum 
scrie Cuviosul Nestor al Pecerscăi, a fost ucis în război de voievodul pecenegilor, care se chema 
Curia. Acesta, tăindu-i capul, a făcut pahar de băut din ţeasta capului, ferecînd-o în aur şi scriind 
pe dînsa cuvintele acestea: "Cel ce caută cele străine, pierde pe ale sale!" EI bea cu paharul 
acela cu boierii săi cînd benchetuia. 


Astfel marele domn al Kievului, Sviatoslav Igorovici, care era viteaz și nebiruit în 
războaie, şi-a trecut această viaţă, după proorocia maicii sale, căci n-a ascultat-o. Și s-a împlinit 
proorocia ei şi despre pămîntul Rusiei. Pentru că, trecînd 20 de ani după moartea Sfintei Olga, 
Vladimir, nepotul ei, a primit Sfîntul Botez. Şi astfel toate părțile Rusiei le-a luminat cu sfînta 


credinţă. Apoi, zidind o biserică de piatră în numele Preasfintei Născătoare de Dumnezeu, a 
numit-o "Deseatniţe”, căci Vladimir a dat pentru dînsa a zecea parte din averea sa. 


Deci, sfătuindu-se cu Preasfinţitul Leontie, Mitropolitul Kievului, care venise după 
Mihail, a scos din pămînt, întregi şi nevătămate, cinstitele moaște ale Sfintei Olga, care erau 
pline de plăcută mirosire, şi le-a mutat cu mare cinste în biserica Preasfintei Născătoare de 
Dumnezeu. Ei nu le-au ţinut în ascuns, ci le-au pus la vedere, pentru că cei ce alergau la dînsele 
cu credință îşi cîștigau împlinirea rugăciunilor lor. Căci de la aceste cinstite moaşte se dau multe 
tămăduiri la toate neputinţele. 


Nu se cuvine a trece cu vederea nici aceasta: în peretele bisericii, deasupra mormîntului 
ei, era o ferestruie. Și atunci cînd cineva se apropia de sfintele ei moaște cu credință neîndoită, 
ferestruia aceea se deschidea singură şi se arăta celui ce stătea afară, ca să vadă cinstitele ei 
moaşte făcătoare de minuni, de la care cei vrednici, vedeau ieşind o minunată strălucire, şi de 
o vedere ca aceea, de orice boală era cuprins cineva din cei ce aveau credință, îndată cîștigau 
sănătate. Însă celui ce se apropia cu puţină credință, nu i se deschidea ferestruica, nici nu putea 
să vadă cinstitele moaşte, chiar de-ar fi intrat în biserică, ci vedea numai mormîntul. Unul ca 
acela nu putea să cîştige nici tămăduire. lar cei ce credeau, cîştigau toate cele spre folosul 
sufletelor şi trupurilor, cu rugăciunile Sfintei şi dreptei Olga, care din botez s-a numit Elena, și 
cu ajutorul darului Domnului nostru lisus Hristos, Căruia se cuvine slavă, împreună cu Tatăl şi 
cu Sfîntul Duh, acum şi pururea şi în vecii vecilor. Amin. 


36. SFÂNTUL MUCENIC CHINDEU PREOTUL 
(11 IULIE) 


Sfântul Mucenic Chindeu a fost din satul Pamfiliei. Pe vremea împărăției lui 
Dioclețian, el a suferit chinuri pentru Hristos de la ighemonul Stratonic. Şi pe când slujitorii 
ighemonului îl duceau pe cale încălțat cu încălțăminte de fier cu piroane, au întâlnit un om care 
ducea o sarcină de lemne şi au vrut să-i ia lemnele pe degeaba, ca să-l ardă pe mucenic. lar 
sfântul scoțând treizeci de bani de aramă, i-a dat omului preţul pentru lemne. Şi au început 
slujitorii a căuta un alt om, ca să ducă lemnele acelea, iar mucenicul luând el însuşi sarcina, a 
dus-o pe umeri. lar după ce au făcut focul, fiind îngrămădite multe lemne, a intrat în văpaie şi 
a stat nevătămat, învățând din foc pe norod ca să cunoască puterea lui Hristos. Apoi s-au făcut 
tunete şi fulgere, şi s-a vărsat ploaie mare, stingând focul. După aceasta făcân-du-se alinare 
văzduhului, sfântul s-a rugat lui Dumnezeu și şi-a dat duhul său. Iar un slujitor idolesc, văzând 
acea minune, a crezut întru Hristos împreună cu femeia lui şi au îngropat trupul mucenicului. 


37. PĂTIMIREA SFIN ȚILOR MUCENICI PROCLU ȘI ILARIE 
(12 IULIB) 


Aceşti sfinţi mucenici, Proclu și Ilarie, au fost din hotarele cetății Caliptiei, care este 
aproape de Ancira. Ei au fost munciţi pe vremea împărăției lui Traian și a lui Maxim ighemonul. 
Mai întîi a fost prins Sfîntul Proclu și l-au dus chiar la împăratul, care era atunci în acele țări. 
EI a fost pus în fiare şi aruncat în temniță; deci, împăratul, cercetîndu-l şi aflîndu-l nesupus la 
porunca sa păgînească, l-a dat lui Maxim ighemonul ca să-l muncească. 


Maxim, şezînd la judecată, a pus de față la întrebare pe legatul lui Hristos și l-a cercetat 
astfel: "De ce neam eşti?" El a răspuns: "Neamul meu este creştin şi nădejdea mea este 
Dumnezeul meu!" Ighemonul a zis: "Mă jur pe zei, că nu te voi ierta". Şi iarăşi l-a întrebat: "Ştii 
poruncile împărăteşti cele puse de faţă pretutindeni, adică toți creștinii să aducă jertfe zeilor?" 
Sfîntul a răspuns: "Am auzit de poruncile celor fărădelege, pe care le-a pus multora spre 
sminteală, iar lor spre pierzare!" Ighemonul a zis: "Ocărăşti pe împărat şi îndrăznești a huli 
legile lui? Au, nu vezi muncile care sînt înaintea ta, ticălosule?" 


Mucenicul a răspuns: "Fă ceea ce voiești, pentru că eu nu voi jertfi zeilor tăi, nici mă 
tem de muncile care ucid trupul, dar nu şi sufletul. Mai bine este a ne teme de Dumnezeu, decît 
de oameni!" Ighemonul a zis: "O, omule, alege-ţi una din două, ori viaţa, ori moartea! lată, vezi 
că stă pregătit pentru tine lemnul cel de muncire și uneltele cele puse dinainte; deci, aşteptăm 
răspunsul tău, ce vei alege!" Sfintul Proclu, a răspuns: "Dacă voi vă temeţi a călca porunca 
împăratului, ca să nu cădeţi în muncile cele de puţină vreme, cu atît mai vîrtos noi, creştinii, ne 
temem de a călca porunca lui Dumnezeu, ca să nu cădem în muncile cele veşnice şi pe care 
Dumnezeul nostru le-a pregătit celor ce se leapădă de EI şi se închină zeilor voştri celor 
mincinoşi, care, la judecata ce va să fie, se vor da la pierzarea cea nesfîrşită împreună cu cei ce 
le jertfesc lor”. Ighemonul a zis: "Dar cum îndrăzneşti a ocări pe zeii noştri? Apoi să ştii căci 
cu sila te voi face să mărturiseşti atotputernicia lor!" 


Mucenicul a răspuns: "Nădăjduiesc spre Dumnezeul meu că, mai înainte de a mă sili tu 
pe mine să mărturisesc pe zeii tăi, eu mai degrabă te voi face pe tine, ca, înaintea tuturor ostașilor 
şi a slugilor tale, să mărturiseşti pe Stăpînul meu și să scrii cu mîna ta, că El este adevăratul 
Dumnezeu, Dumnezeul păcătosului Proclu şi nu este altul afară de EI". Atunci ighemonul, 
mîniindu-se, a poruncit să spînzure pe mucenic la muncire, să-i lege de picioare o piatră grea şi 
să-l rupă trupul lui cu unghii de fier. Deci, Sfîntul Proclu, fiind muncit astfel, răbda cu vitejie, 
negrăind nimic, decît numai privea spre cer; apoi, luîndu-l de la muncire, îl ţinea legat. 


După aceasta, ighemonul s-a dus în cetatea Calipta, poruncind ca şi pe mucenic să-l 
ducă după dînsul. Deci, sfîntul a fost dus cu sila pe lîngă caii care mergeau iute. Cînd au ajuns 
la jumătatea drumului, mucenicul s-a rugat cu mare glas lui Dumnezeu, zicînd: "Doamne, lisuse 
Hristoase, Dumnezeul meu pentru Care pătimesc, fiind dus cu batjocură de ostașii aceştia, 
ascultîndu-mă astăzi pe mine robul Tău, ca să se preamărească numele Tău în veci! Tinde mîna 
Ta cea atotputernică, ţine pe acest fărădelege ighemon și nu-l lăsa să călătorească, pînă ce nu 
va mărturisi înaintea poporului acesta că nu este alt Dumnezeu afară de Tine!" 


Astfel rugîndu-se el, deodată ighemonul a stat în drum legat, pentru că nici caii lui nu 
puteau să păşească, nici el singur nu putea să se mişte din loc, fiind ţinut cu puterea cea nevăzută 
a lui Dumnezeu. Cu el stăteau şi toţi ostaşii, care se mirau de un lucru minunat ca acela. Unii 
se osteneau bătînd caii, iar alţii, schimbînd caii de la careta ighemonului, îi sileau a trage careta, 
dar nimic n-au sporit, fiindcă pe ighemon n-au putut să-l scoată din careta ce stătea nemişcată 
ca un munte. Atunci ighemonul a zis către cei ce erau cu dînsul: "Vedeţi voi, oare ce minunată 
putere vrăjitorească ne-a făcut nouă vrăjitorul acesta de creştin? Iată, nu putem păşi din loc, ci 
mergem înapoi!" 


Deci, ighemonul a trimis pe una din slugile sale, anume Ermie, la mucenic, care era încă 
mult înapoi, zicîndu-i: "De ce ai făcut aceasta şi ne-ai oprit pe noi în mijlocul drumului cu 
vrăjile tale? De aceea este dovedit că, temîndu-te de muncile care te așteaptă în cetate, ai făcut 
acest meşteșug ca să nu fii dus acolo!" Atunci Sfîntul Proclu a zis către sluga ighemonului: "Viu 
este Domnul Dumnezeul meu, că nu veţi putea să vă mișcaţi din locul acela, pînă ce ighemonul 
nu va mărturisi numele Domnului meu lisus Hristos, precum i-am zis lui mai înainte!" Ermie a 
zis: "Chiar de ar şi mărturisi ighemonul numele Dumnezeului tău, stînd în mijlocul drumului, 
apoi tu cum vei putea să auzi sau să ştii, fiind atît de departe de dînsul?" Mucenicul a grăit: 
"Ighemonul să scrie mărturisirea aceasta pe o hirtie şi să o trimită la mine. Şi apoi în acel ceas 
veți pleca în drumul vostru la cetatea Calipta". Atunci Ermie, întorcîndu-se, a spus ighemonului 
cuvintele mucenicului. Iar acela, fără voia sa, a fost silit de primejdia de faţă şi, luînd o hîrtie, 
a scris: "Mărturisesc că unul este Dumnezeul cel adevărat, Acela pe care Proclu îl cinstește, şi 
nu este alt Dumnezeu afară de EI!" Astfel scriind ighemonul, a trimis hîrtia aceea mucenicului 
şi îndată au pornit caii şi oastea, ducîndu-se cu ighemonul în calea ce le stătea înaintea lor. 


Ajungînd în cetatea Calipta, ighemonul a stat la judecată și punînd în față pe Sfîntul 
Proclu, i-a zis: "Toată puterea farmecelor tale ai arătat-o spre noi pe drum, iar eu aici îmi voi 
arăta spre tine puterea stăpînirii mele şi, precum tu m-ai silit ca să mărturisesc pe Dumnezeul 
tău, tot aşa şi eu te voi sili pe tine să mărturiseşti pe zeii noştri şi să le aduci jertfe”. Zicînd 
acestea, a poruncit ca să aducă lumînări aprinse şi să-i ardă pîntecele şi coastele lui. Deci, 
mucenicul atît de tare a fost fript, încît toată carnea lui s-a ars, iar el nearătînd nici un lucru de 
nerăbdare, tăcea răbdînd ca fiind în trup străin. lar ighemonul a zis către dînsul: "Oare nu bagi 
de seamă muncile?" Sfintul a răspuns: "Nu bag în seamă la acestea, ci mă tem de cele veşnice!" 
Ighemonul a zis iarăşi: "Te vei supune zeilor noştri?" Sfîntul a răspuns: "Mă voi supune lui 
Hristos, Cel ce petrece în veci, pentru că EI este nădejdea mea!" Ighemonul a zis: "Dar voieşti 
ca să mori rău?" Sfîntul a răspuns: "Chiar de voi muri, însă iarăși voi fi viu!" Atunci ighemonul 
a poruncit ostașilor, să-l scoată pe el afară din cetate și, răstignindu-l pe lemn, să-l săgeteze cu 
săgeți. 


Ostaşii, luînd pe mucenic, 1-au zis: "Ascultă-ne pe noi și jertfește zeilor şi îndată te vor 
tămădui pe tine doctorii cei iscusiți şi cu mare dregătorie vei fi cinstit". Răbdătorul de chinuri a 
răspuns: "Eu dregătorie am la ceruri, cu care mă va cinsti pe mine Hristos Dumnezeul meu; iar 
voi să încetați de a mă înşela, și faceți ceea ce vi s-a poruncit!" Astfel vorbind ei și mergînd, i- 
a întîmpinat pe dînşii pe drum un bărbat tînăr, anume Ilarie, nepot de frate al Sfîntului Proclu. 
Acela, alergînd, s-a închinat unchiului său. Apoi, sărutîndu-se amîndoi, Ilarie striga: "Și eu sînt 
creștin!" Atunci ostașii, prinzînd pe Ilarie, l-au dus în temniţă, iar pe Sfîntul Proclu l-au dus la 
locul cel de moarte, unde l-au răstignit pe lemn și, încordîndu-şi arcele lor, trăgeau într-însul. 
Dar răbdătorul de chinuri, primind multe săgeți prin tot trupul său, se ruga lui Dumnezeu, 
zicînd: "În mîinile Tale îmi dau sufletul meu; izbăveşte-mă, Doamne, Dumnezeul adevărului!" 
Astfel, plecîndu-și capul, Sfîntul Mucenic Proclu și-a dat duhul în 12 zile ale lunii Iulie. 


Credincioşii, luînd în taină cinstitele lui moaște, le-au îngropat. Dar Sfîntul Ilarie, șezînd 
în temniţă, cînta: Iubite-voi, Doamne, virtutea mea, Domnul este întărirea mea și scăparea mea 
și izbăvitorul meu... şi multe altele. Apoi, adormind, i s-a arătat îngerul Domnului în vedenie, 
zicîndu-i: "Îmbărbătează-te şi te întăreşte, că eu sînt cu tine, fiind trimis de Dumnezeu să te 
întăresc!" Deci, a treia zi după sfîrşitul Sfîntului Proclu, au scos pe Sfîntul Ilarie la cercetare, 
iar ighemonul I-a întrebat, zicînd: "Eşti creştin?" Mucenicul a răspuns: "Da, cu adevărat sînt 
creștin, precum şi neamul meu întru creștinătate a fost, şi toţi, pe Hristos cinstindu-L, s-au 
sfîrşit”. Atunci ighemonul, umplîndu-se de mînie, a poruncit să-l spînzure pe mucenic la 


muncire şi să-l bată multă vreme. Apoi l-a osîndit la moarte, poruncind să-l ducă ca la trei stadii 
afară de cetate şi acolo să-i taie capul. 


Ostaşii, legînd mîinile mucenicului, l-au aruncat la pămînt şi, legîndu-l de picioare cu o 
frînghie, l-au tîrît. Mucenicul, fiind tîrît cînta: Temeliile Lui pe munții cei sfinți, Domnul iubeşte 
porțile Sionului mai mult decit toate sălăşluirile lui Iacov... Deci, trupul mucenicului, tîrîndu- 
se, se zdrobea iar pămîntul se înroşea cu sîngele lui. Cînd era ca la trei stadii de cetate, călăul 
şi-a scos sabia, iar sfîntul s-a rugat lui Dumnezeu, zicînd: "Doamne lisuse Hristoase, primeşte 
sufletul meu!" Și i-au tăiat capul. Sfîntul Mucenic Ilarie s-a sfîrşit în 15 zile ale lunii Iulie, a 
treia zi după sfîrşitul Sfîntului Proclu. Trupul Sfîntului Ilarie a fost aruncat în acelaşi loc unde 
i s-a tăiat capul. Deci, credincioşii mergînd noaptea, l-au luat şi l-au îngropat cu cinste împreună 
cu trupul Sfîntului Proclu, slăvind pe Domnul nostru lisus Hristos, Cel slăvit în veci, împreună 
cu Tatăl şi cu Sfîntul Duh. Amin. 


38. CUVIOSUL PĂRINTE MIHAIL MALEIN 
(12 IULIB) 


Acest fericit părinte era dintr-o latură a Capadochiei, care se numea Harsian. El s-a 
născut din părinţi de bun neam şi vestiți, foarte credincioși şi bogați. Dar nu numai tatăl lui, ci 
şi moşul lui, adică tatăl tatălui său, cu numele Evstatie, era foarte cinstit şi vestit în împărăție, 
cu slujba de patriciu şi vestit între voievozi. Asemenea şi celălalt moş al lui, tatăl mamei sale, 
cu numele Adralest, era mai înainte în vrednicia de patriciu, apoi s-a făcut mai mare al părții 
Răsăritului, pentru multa lui vitejie şi înţelepciune, iar mătuşa lui era rudenia împăratului 
Roman. Toţi aceştia din care s-au născut părinţii acestui cuvios, erau cucernici şi credincioşi, 
fund împodobiţi cu toată fapta bună şi bunăcuviinţă. Ei se înrudeau cu împăratul Leon, care era 
atunci în Constantinopol şi se numeau Evdochim și Anastasia. 


Dar să venim la minunata naştere a cuviosului, care s-a făcut din făgăduință și s-a numit 
fiu al rugăciunii. Căci, pentru ca să ştie fiecare din ce fel de oameni a ieșit el, am scris foarte 
puţin, însă toate rudeniile lui se trăgeau din sînge împărătesc. 


Maica Cuviosului Mihail a fost mulți ani stearpă şi fără fiu, de aceea amîndoi părinții 
erau întristați că şi-au trecut toată tinerețea şi n-au făcut nici un copil care să moștenească 
bogăţia lor. Ei de multe ori mergeau la biserici şi se rugau lui Dumnezeu să le dea fiu; dar 
Dumnezeu nu le-a ascultat rugăciunea lor. Mai pe urmă, însă, s-au dus la o biserică a 
Născătoarei de Dumnezeu, care este în locul numit Cuna și la a cărei icoană locuitorii aveau 
multă evlavie. Deci, Anastasia şi Evdochim se rugau să le dea moştenitor după dorinţa lor. 


Preasfînta Născătoare a ascultat rugăciunea lor, căci s-a arătat preotului celui de rînd al 
bisericii, cu numele Metodie, ținînd omofor, iar în dreapta sa avea trei mahrame. Ea a poruncit 
să le dea Anastasiei, cu această tocmeală, să ia iarăși înapoi, întru tot Sfînta, o basma din acele 
trei. Deci, îndată ce preotul a arătat femeii vedenia, atunci cea care mai înainte nu avea copii, 
s-a făcut cu mulţi şi buni fii. Întîiul fiu ce s-a născut, părinţii l-au numit Manoil şi care, ajungînd 
la vîrsta legiuită, împăratul l-a cinstit cu vrednicia candidatului, iar părinții aveau mult dor să-l 
însoare, după obiceiul lumii, și să vadă nepoți dintr-însul. 


Ei căutau o fecioară bogată și frumoasă, din sînge împărătesc asemenea lui, ca să-l 
însoţească cu femeie, pe cel ce este mai mult fără de carne și fără de sînge. Dar, cînd se făceau 
tocmelile nunţii, ca nişte pămînteni, atunci Tatăl cel ceresc, Care sfinţise pe tînăr în pîntecele 
mamei sale, rîvnindu-l, l-a răpit din mijlocul lor. Căci în zilele acelea, Evdochim s-a dus la 
Constantinopol pentru o trebuință oarecare și a luat şi pe Manoil împreună cu el; apoi s-a întors 
la casa sa, lăsînd acolo pe tînăr, ca să înveţe rînduielile împărăției. 


După puţină vreme a murit drepteredinciosul împărat Leon, pe care Manoil văzîndu-l 
purtat mort, plîngea, socotind nescăparea de la moarte şi zicea în mintea sa: "Dacă și împărații 
mor, ce folos voi avea eu, aflîndu-mă în deșertăciunea lumii? Mai bine să mă duc într-un loc 
liniştit şi acolo să mă rog pentru mîntuirea mea". Plîngînd el şi tînguindu-se, s-a dus la o biserică 
şi a făcut rugăciune către Domnul, zicînd: "Stăpîne, de-ți este plăcut Ție să mă fac monah, arată- 
mi voia Ta!" Apoi a zis acestea, ținînd în mîinile sale Psaltirea şi, deschizînd-o, a aflat al zecelea 
psalm, ce zice: Spre Domnul am nădăjduit, cum veți zice sufletului meu: Mută-te în munţi ca o 
pasăre..., şi celelalte. EI, citind acest stih, s-a bucurat, făgăduind lui Dumnezeu a se face monah. 
Deci, găsind pricină către rudeniile sale că doreşte să meargă la părinții săi, a plecat din 
Constantinopol, fără voia lor. Ei, văzînd că nu-i ascultă să rămînă, i-au dat oameni mulți să 
meargă cu dînsul, după vrednicia lui. Deci, ajungînd la rîul ce se numea Galos, care curge alături 
de muntele Chimineul, a trecut podul lui Monocamar. Apoi a poruncit oamenilor care îi urmau 
pentru slujba lui să se ducă la tatăl său, iar el va veni mai pe urmă. 


EI, oprind cu sine cîţiva, s-a dus în satul Hersin, care este lîngă poalele muntelui şi acolo 
slujitorii pregătind masa, Manoil a luat de o parte pe un om din sat şi l-a întrebat de este acolo 
aproape vreun monah îmbunătăţit. Acela i-a zis: "Aici în munte este un bătrîn sfînt, numit loan, 
cu porecla Elatit, prin care mulți se mîntuiesc cu sfaturile lui". Deci, Manoil, îndată cum a auzit, 
n-a mai căutat masă, ci a luat numai pe unul, pe cel dintîi om al tatălui său, s-a suit la acel bătrîn 
şi, căzînd la picioarele lui, plîngea fierbinte. 


Cuviosul s-a minunat văzînd podoaba hainelor, mulțimea lacrimilor şi tinerețea vîrstei 
lui. Deci îl întreba cine şi de unde este și care este pricina unui necaz ca acela. Iar el a răspuns: 
"Nu am nici un necaz, părintele meu, ci caut numai mîntuirea mea!" Bătrînul a zis: "Nu cumva 
eşti rob al cuiva şi ți s-a întîmplat vreo primejdie? Spune adevărul, ce om ești? Cum şi unde ai 
aflat aceste haine scumpe?" Dar el a răspuns: "Sînt robul lui Dumnezeu şi fiul unui tată bogat. 
Dar avînd mult dor să trăiesc singur, am venit de la loc depărtat cu acest om, căruia i-am 
făgăduit, de-mi voi dobîndi dorinţa, să-i dăruiesc calul”. Zicînd acestea, bătrînul a primit să-l 
țină, văzînd fierbinţeala și dorul lui. Atunci, a rugat pe omul său să ia calul și să se întoarcă cu 
tovarășii săi la tatăl său, care a primit fără voia sa şi s-a întors plîngînd. Manoil, rănindu-se de 
dumnezeiescul dor, silea în fiecare zi pe sfîntul bătrîn, să-l facă monah; căci se temea ca să nu- 
| ia cu sila tatăl său şi astfel să-l lipsescă de dorul său. 


Bătrînul văzînd setea ce avea, a patra zi, l-a îmbrăcat în chipul îngeresc, numindu-l 
Mihail în loc de Manoil. După ce şi-a căpătat dorința, a mărturisit pricina pe față. Bătrînul, 
auzind că este de sînge împărătesc, fiu al unui boier aşa de bogat, s-a minunat de dumnezeiasca 
lui rîvnă şi dorință şi se temea puţin de tatăl lui, ca nu cumva să se mînie dobitoceşte şi să-l 
omoare. Dar, avînd nădejde în Dumnezeu, i-a zis: "Dacă tu, care eşti tînăr, te-ai lepădat de lume 
şi de părinţi, pentru dragostea lui Dumnezeu, cum eu, fiind bătrîn, să nu defaim moartea, pentru 
porunca lui Dumnezeu?" Deci, a rămas minunatul Mihail, nevoindu-se cu sîrguință și cu 
lepădare de această lume, dar a făcut mare rană vicleanului diavol. 


Ajungînd slugile la Evdochim, tatăl său, şi spunîndu-i pierderea copilului, atîta durere 
în inimă a simţit, încît răcnea ca un ieşit din minte și nebun; ca şi cum îl împungea cu sulițe și 
zicea: "O, silă! Mi-am prăpădit lumina mea, mi-am pierdut nădejdea bătrîneţii şi întărirea casei 
mele. Am văzut bine în vis, că a căzut stilpul cel mare al casei mele". Slugile, văzîndu-l că 
plîngea așa de tare, se tînguiau cu toţii, dar, mai ales soția lui, cum a auzit, a căzut fără de glas, 
încît toți crezuseră că a murit. După multă vreme, venindu-și în simţire, îşi rupea carnea, îşi 
smulgea părul din cap fără milă şi a făcut atita tînguire şi bocet, încît era jalnică privire şi 
vrednică de lacrimi, căci plîngeau toate rudele şi casnicii. Evdochim a bătut mai întîi foarte tare 
pe toţi care fuseseră împreună cu copilul, zicîndu-le că de ce nu s-au dus la mînăstire să-l ia cu 
sila şi l-au lăsat. Apoi a luat mult popor şi a plecat la muntele lui Chimena. 


Ajungînd acolo, a poruncit oamenilor să stea afară, împrejurul mînăstirii, să nu scape 
vînatul. Iar el a intrat pe furiș şi, mergînd la biserică, a stat într-un colţ al tindei bisericii. Căci 
se cînta Utrenia şi într-adins se dusese noaptea, ca să nu-l simtă şi să se ascundă undeva. În acel 
ceas se întîmplase, după voinţa lui Dumnezeu, de cînta fiul său acest tropar: Suflete, cele de aici 
sînt vremelnice, iar cele de acolo, veşnice... Tînărul era atît de dulce la glas, încît întrecea 
privighetoarea. Tatăl său, cunoscîndu-l după glas, a oftat din adîncul inimii și a plins. Mihail, 
cunoscînd pe tatăl său din greaua oftare, a lăsat cîntarea şi a alergat la bătrîn, care nu s-a tulburat 
nicidecum, ci a săvirşit Utrenia. Apoi a ieşit şi s-a închinat boierului. Boierul a început să-l certe 
şi să-l ocărască, zicînd: "O, omule neînvăţat şi pricinuitorul morții mele mai înainte de vreme; 
pentru ce mi-ai stins lumina aşa fără cercetare? O, amăgitorule și înșelătorule, unde ai învăţat 
să desparți de părinţi pe fiii cei preaiubiți? Oare nu mă știți cine sînt şi pricina care m-a adus 
aici fără veste?" Cuviosul i-a răspuns cu glas blînd: "O, preacinstite, eu nu ştiu cine eşti; numai 
Stăpînul Hristos te cunoaște, EI care ştie cele ascunse. Iar pe fiul tău nu l-am primit fără 
desluşire, precum zici tu, preastrălucitule, ci m-am învăţat evangheliceşte, să nu scot pe cel ce 
se apropie!" Boierul, văzînd îmbunătăţirea și nerăutatea marelui bătrîn, înţelegînd şi bunătatea 
obiceiurilor lui, nu i-a mai zis nici un cuvînt aspru, ci a luat numai pe fiul său şi s-a dus. Mihail, 
văzînd pe bătrîn că plîngea de lipsirea lui, l-a mîngtiat, zicîndu-i: "Părinte, roagă-te şi nu te 
întrista nicidecum pentru mine, că nici un lucru din lume nu mă va despărți de dragostea 
Stăpînului meu”. 


Ajungînd el la casa lor şi văzîndu-l maica sa așa tuns şi îmbrăcat în negru, în loc să se 
bucure, plîngea amar și se tînguia. De prisos îl rugau amîndoi să scoată hainele cele negre şi să 
pună alte haine strălucite, spunîndu-i multe şi schingiuindu-l. Dar n-au putut să-l înduplece la 
socoteala lor. Ca să-l dezbrace cu sila, se temeau de greutatea păcatului, căci erau cinstitori ai 
lui Dumnezeu şi preacucernici. Atunci ei au încercat să-l amăgească cu diferite meşteşuguri și 
nenumărate măiestrii, dar n-au putut, fiindcă încercase mierea pustniciei şi era beat de 
dumnezeiască îndrăgire şi nu simţea dorul cel trupesc, care se veştejise ca o buruiană. 


Cînd au văzut, însă, că se muncesc fără de folos, l-au izgonit mînioşi. Fugind el de 
supărarea lumii ca de foc, a alergat la mînăstire şi primindu-l bătrînul, s-au bucurat împreună. 
Bătrînul a proorocit către ceilalți părinți despre dînsul, zicînd: "Fraţilor, să ştiţi că acest tînăr va 
crește ca muntele şi-l va umple de oi cuvîntătoare”. Aşa s-a şi întîmplat, după înainte vederea 
aceluia, că muntele acela s-a umplut de monahi, care se află acolo pînă astăzi şi se împlineşte 
astfel proorocia lui Isaia, care zice: A izvorit apă în pustie și în bălți s-a făcut pămint însetat, Că 
mulţime de pustnici s-au sălășluit într-însul. 


După ce Mihail a venit la mînăstire, bătrînul l-a făcut îndată trapezar. Iar el slujea fraților 
cu atîta sîrguință şi osîrdie, încît stătea înaintea lor cînd mîncau. EI le aducea bucatele cu 
smerenie de slugă, încît se minunau toți cum primea să facă niște slujbe aşa de proaste, el, om 


de treabă, care crescuse în atîta fericire şi fiind slujit de mulți. De atîta smerenie era cuprins, 
încît el gătea bucatele, spăla vasele, mătura şi alte asemenea lucruri grele săvîrşea fără pregetare 
şi cu osîrdie. Dar, fiindcă era supărat de somn, tiranisindu-se mult de dînsul din ispită 
diavolească, se ostenea şi el cît putea ca să-l biruiască. Astfel petrecea toată ziua numai într-o 
cămașă şi desculț, iar noaptea se odihnea pe scînduri, chiar cînd era frig. 


Trecînd doi ani l-a făcut monah, fiind acolo și tatăl său care, văzîndu-l monah desăvîrşit, 
s-a bucurat și, lăcrimînd, l-a sfătuit, zicînd: "Fiul meu, vezi să nu te laşi de Dumnezeu, pe Care 
L-ai iubit mai mult decît pe părinți şi decît lumea". Apoi, sărutîndu-l, s-a dus plîngînd. Ajungînd 
la femeia sa, i-a spus: "Am văzut pe Manoil şi mi s-a înveselit sufletul. Deci m-am gîndit în 
mintea mea, că el este acela cu adevărat, care ni l-a dăruit Preasfînta Născătoare de Dumnezeu 
şi, după vedenie, l-a luat iar. Să nu ne întristăm, ci mai vîrtos să slăvim pe Stăpîna noastră, că 
acest fiu al nostru are să se facă lauda și întărirea noastră. EI are să fie podoabă la tot neamul şi 
îndemnare şi mîngîiere către fapte bune la multe suflete”. 


De atunci au încetat de a mai fi trişti și se bucurau duhovnicește. După puțină vreme, 
Evdochim a murit fără veste. Iar buna lui mamă a trimis la el să vină. Deci, venind, a împărțit 
toată averea copiilor săi şi s-a făcut şi ea monahie. Petrecînd cu plăcere de Dumnezeu și 
ajutîndu-se de Mihail, și-a sfîrşit şi ea viața cea plăcută lui Dumnezeu. Cuviosul avea încă o 
soră, care s-a măritat şi a născut pe Nechifor, încoronatul de Dumnezeu, și pe Leon. Mihail, 
purtătorul de Dumnezeu, a împărțit săracilor toate lucrurile cele mişcătoare, care i-au revenit 
lui ca parte. El avea un frate cu numele Constantin, cu care a împărțit toate lucrurile părinţilor; 
pe cele mișcătoare le-a dat săracilor şi robilor săi, pe care i-a eliberat; iar pe cele nemișcătoare 
le-a lăsat fratelui său şi a luat plata întocmai cum le preţuise. Galbenii i-a luat la mînăstire şi - 
a dat bătrînului, să facă cu ei ce va voi. El a împărțit jumătate la monahii săraci, iar pe ceilalți 
i-a cheltuit pentru întreţinerea mînăstirii. Fratele lui, fiind patriciu, s-a făcut voievod vestit al 
întregii Capadochii. 


Cuviosul, izbăvindu-se de toată grija părinţilor, adică după al treilea an al săvîrşirii sale, 
a pofitit să se ducă la un loc liniștit. Aflînd departe de mînăstire o piatră mare care era bună spre 
pustnicie, şi-a luat iertare de la bătrîn și, ducîndu-se, a șezut pe acea piatră, cele cinci zile ale 
săptămînii, mîncînd odată pe zi şi lucrînd cu mîinile cele trebuincioase, după porunca bătrînului. 
Iar sîmbăta venea în mînăstire, unde petrecea două zile, împreună cu fraţii. Şezînd acolo patru 
ani, s-a îndulcit gustînd mierea liniştii. Deci, luînd cu el pe o rudenie îmbunătățită, cu numele 
Agapie, s-au dus, cu binecuvîntarea bătrînului, în pustia dinlăuntrul muntelui, petrecînd acolo 
doi ani; şi atît de aspră şi rea era pătimirea, încît cu anevoie se cunoștea că are chipul omenesc. 
Stînd amîndoi împreună atîta vreme, au voit să se liniştească fiecare deosebi. Deci Agapie s-a 
dus în alt loc şi a făcut mari şi strălucite isprăvi, iar Mihail a rămas singur. El, povăţuindu-se de 
Dumnezeu, a aflat un loc mai liniştit, numit de cei de acolo Zirolimni, lîngă care era şi un 
pustnic îmbunătăţit. 


Mihail, făcîndu-şi în acel loc o colibă, petrecea în liniște, ducînd o viaţă îngerească, 
nevoindu-se cu vitejie împotriva diavolilor. EI a făcut atîtea fapte bune, încît, în puţină vreme 
s-a dus vestea în multe părți ale lumii și multe popoare se adunau, dorind să urmeze petrecerii 
lui. EI, la început, nu voia să primească pe nimeni; dar mai pe urmă, văzînd osîrdia lor, primea 
pe fiecare, învăţîndu-i să se mulțumească a se hrăni numai cu pîine şi cu apă. 


Toţi care îi vedeau înfrînarea, smerita cugetare, dulceaţa vorbirii şi celelalte fapte, se 
bucurau, avîndu-l pe el ca pe un model, către care îşi îndreptau bine petrecerea lor. Cei întristați 
se mîngîiau văzîndu-l. Cei împietriţi și neumiliți se îndemnau spre lacrimi fierbinţi, auzind 


umilitele lui învățături. Cei somnoroşi și lenevoşi, văzînd mulțimea privegherii lui şi îngăduirea 
stării celei de toată noaptea, se schimbau cu dumnezeiască schimbare. În scurt timp s-au adunat 
acolo mai mult de cincizeci de cuvioşi şi luau pildă de faptă bună de la el. 


După aceea a trimis de a luat pe părintele Agapie și l-a făcut proestos, ca să 
chivernisească Lavra Zirolimniei, pentru că acolo era locul strîmt şi nu puteau să petreacă mulţi 
monahi. Luînd el pe oarecare din ucenici, au căutat tot muntele, pînă cînd au găsit un loc 
îndemâînatec, dinspre Bitinia, foarte liniștit şi cu izvoare de apă rece şi dulce, pe care l-au şi 
cumpărat. Apoi, îndată au început zidirea lavrei și a bisericii Preasfintei Născătoare de 
Dumnezeu, zugrăvind-o cu osîrdie. Astfel, se arăta ca un alt cer împodobit cu stele. În cîteva 
zile după aceea, s-au adunat acolo atîția fraţi, încît cetatea a rămas pustie de oameni. Sfîntul le- 
a scris legile pustniciei şi petrecerile pustniceşti, ca un al doilea Moise. 


El aducea în fiecare zi dar lui Dumnezeu popor de moştenire, scoțind vrednici din 
nevrednici şi trecîndu-i neudaţi la pămîntul făgăduinței din tulburata mare a vieţii, cu povestirile 
şi scrierile lui cele folositoare şi mîntuitoare de suflet. Această pustie s-a făcut cea mai 
împodobită şi înfloritoare, întocmai ca un crin mirositor. Acolo unde nimeni nu îndrăznea mai 
înainte să stea nici o zi, acum, prin Mihail, s-au adunat mulțime de monahi. N-a rămas loc în 
acel munte rîvnit şi minunat al lui Chimina, care să nu aibă monahi și să nu slăvească pe 
Domnul. Acest lucru nu l-a făcut Cuviosul cu înlesnire şi fără pătimire, ci cu multe sudori, cu 
lacrimi şi cu multe osteneli a încetățenit acea pustie. 


Văzîndu-l vicleanul diavol, cum se îngrijea atît de mîntuirea fraților cît şi de a lui, s-a 
luptat mult şi se nevoia, neputinciosul, să împiedice pe omul lui Dumnezeu, să nu săvîrşească 
un lucru plăcut Domnului. Dar a rămas rușinat și nelucrător, biruindu-se lesne cu rugăciunile și 
fierbințile lacrimi ale cuviosului; căci nu putea suferi văpaia ce ieşea din gura lui, cînd se ruga 
Domnului. Gura lui era sfințită, căci nu s-a jurat, nu a ocărît și nu a certat pe cineva cîndva. Dar 
mai ales se ruga pentru cei ce-l urau, și nepomenitorul de rău le răsplătea cu faceri de bine. El 
era atît de milostiv şi iubitor de oameni, încît nu putea să vadă pe cineva necăjit şi să nu 
pătimească durerea împreună cu acela, sau să-i ajute după trebuința lui. Pe săraci, mai cu seamă, 
îi miluia în fiecare zi cu îmbelşugare, pentru care a zidit o casă mare primitoare de străini, în 
care să se odihnească călătorii ce treceau. Acolo avea slujitori şi toate cele trebuincioase, adică 
hrană şi haine. 


Acest mare părinte s-a învrednicit și de darul preoţiei, fiind curat şi fără de prihană. Cu 
aceasta şi-a împodobit viaţa și, cugetînd ziua şi noaptea la dumnezeiasca Scriptură, a arătat că 
preoția se cuvine a fi împreună ajutată cu aşezarea monahicească. EI, ca să nu grăiesc mai mult, 
a ajuns la atîta nepătimire și înălțime de privire duhovnicească, încît vedea pe cele depărtate ca 
aproape şi spunea mai înainte cele ce erau să fie, ca un prooroc. Încă a săvîrşit şi multe minuni, 
din care să spunem puţine spre încredințarea celor multe. 


În lavra cuviosului era un monah oarecare cu obicei rău, cu numele Chiriac. EI fura 
lucrurile fraților şi pe toţi îi tulbura, ca un necuviincios ce era. De multe ori, Cuviosul Mihail îl 
sfătuia să-şi îndrepteze viaţa, ca să nu se muncească. Dar el nu se supunea. Acela atît de mult 
ura pe sfînt pentru că-l învăţa, încît a vrut să-l ucidă. Deci, într-o noapte s-a dus la chilia 
Cuviosului, ţinînd cuțitul în mînă şi, căutînd printr-o crăpătură a uşii, a văzut pe Cuviosul 
rugîndu-se și stînd în mijlocul focului. Drept aceea s-a îngrozit de ce a văzut şi i s-a uscat mîna. 
Cuviosul, ştiind din dumnezeiescul dar cele cugetate de dînsul, i-a grăit dinăuntru, zicînd: 
"Intră, fiule, şi leapădă cuțitul pe care îl ţii ascuns”. 


EI, aruncînd cuțitul, a intrat, strigînd: "Am păcătuit!" Și căzînd la picioarele lui şi-a 
mărturisit păcatul. Iar cel fără de răutate l-a iertat, zicîndu-i cu blîndeţe: "Du-te, fiule, şi pocăie- 
şte-te din toată inima pentru păcatele tale, căci în puţine zile se va sfîrşi surghiunul tău!" După 
aceea a mai trăit 40 de zile. Şi astfel s-a împlinit prezicerea mai înainte a Cuviosului. 


În altă zi, cuviosul a trimis la rîul Gal, pentru o slujbă oarecare, pe un ucenic liniştit care 
se numea Isihie, spunîndu-i să se întoarcă la mînăstire tot în acea zi. El, ducîndu-se cu osîrdie, 
după poruncă, s-a întîmplat de a căzut o ploaie mare şi a intrat într-un loc prăpăstios şi neumblat 
care era ca o peșteră, ca să nu-l plouă şi a înserat acolo. Văzînd însă că viaţa îi era în primejdie, 
pentru neascultare, deoarece fiind noapte, nu vedea să iasă din acea prăpastie fără primejdie, a 
strigat acestea cu credinţă: "Sfinte Mihaile, ajută-mi!" Atunci, îndată Cuviosul i s-a arătat cu 
lumini, dincolo de prăpastie şi îi lumina calea ca să vadă, pînă ce a ajuns la miînăstire. După 
aceea, el s-a făcut nevăzut, iar Isihie a intrat în mînăstire. Cuviosul, nevăzîndu-l, i-a zis mai 
înainte de a zice el ceva: "Puțin credinciosule, de ce te-ai îndoit?" EI a răspuns: "Dacă nu apucai 
înainte să-mi ajuţi, viaţa îmi era în primejdie". Cuviosul i-a poruncit să nu spună la nimeni 
minunea aceea. 


Altădată, în vremea verii, umblînd sfîntul, a stat sub umbra unui copac ca să se 
odihnească. Stînd el acolo, un ţăran sărac i-a adus trei pere, care erau foarte mari şi frumoase. 
Țăranul i-a răspuns, oftînd: "Aveam un pom de la părinții mei și era atît de roditor, încît ne 
hrăneam dintr-însul. Dar, pizmuindu-l un oarecare om invidios, nu mai rodește nicidecum; 
astfel că suferim de sărăcie". Deci, cuviosul s-a milostivit spre sărac şi, ducîndu-se la pom, l-a 
binecuvîntat şi, făcînd rugăciune către Dumnezeu şi gonind pe vicleanul diavol, care se 
încuibase într-însul, pomul acela s-a făcut mai roditor decît întîi. Drept aceea, săracul acela se 
ducea şi aducea cuviosului poame în fiecare an, ca să nu se facă nemulțumitor către făcătorul 
lui de bine. 


Cuviosul avea un ucenic, cu numele Constantin, care era cîntăreţ. Acela era neputincios 
cu trupul și mai neputincios cu sufletul, fiind puţin credincios, de vreme ce avea trei galbeni și 
îi păzea cu dinadinsul să-i aibă pentru trebuinţa sa. Cuviosul îl sfătuia să nu-şi pună nădejdea 
într-înşii, ci să-i pună la mijloc şi să nădăjduiască spre Atotputernicul Dumnezeu şi spre Sfînta 
Născătoare de Dumnezeu, dar el nu primea. După cîteva zile s-a întîmplat că, cuviosul avea 
trebuință de 12 bani şi, negăsind, s-a împrumutat. Pentru aceasta, bunul Constantin grăia de rău 
pe cuviosul, zicînd: "EI nu are 12 bani şi pe mine mă sfătuia să risipesc cei trei galbeni şi să nu- 
i păstrez pentru nevoia mea. Bîrfind acestea, a adormit şi a văzut în vis că era sărbătoare şi se 
adunaseră toţi în biserică. Acolo s-a arătat Stăpîna cea cu totul fără prihană, ţinînd într-o mînă 
pe Domnul Hristos, iar de cealaltă o ţinea cuviosul și astfel umbla prin biserică. Cînd a ajuns în 
tindă, Sfînta a poruncit cuviosului să-și întindă rasa. Făcîndu-se aceasta, a aruncat pe dînsa 
nenumărați galbeni, apoi s-a întors către Constantin, zicînd: "Necredinciosule şi nemilostivule 
cu chipul, nu-ţi ajung aceştia să te hrăneşti?" Constantin, auzind aceasta, s-a sculat tremurînd şi 
alergînd către cuviosul, a aruncat cei trei galbeni şi făcînd metanie, îşi cerea iertare. 


Cuviosul, voind a zidi o biserică mare, spre slava lui Dumnezeu şi a Preacuratei Maicii 
Lui şi spre odihnirea fraților celor întru Hristos, s-a dus un ucenic care voia să aducă bîrne 
pentru zidire; pentru aceea, dimineaţa a luat binecuvîntare de la cuviosul. Dar cuviosul, ca un 
mai înainte văzător, a cunoscut ceea ce era să se întîmple şi i-a zis: "Fiule, ia aminte să nu cazi 
în ispită, pentru cîrtirea şi necredința ta". EI, ducîndu-se din lucrarea diavolească, s-a oprit și, 
cîrtind, a căzut peste dînsul un lemn mare, pentru necredinţa lui. După aceea, Leon zăcea, căci 
aşa se numea ucenicul, chinuindu-se cumplit. Cuviosul, cunoscînd din Duhul Sfînt acestea, a 
ieşit din chilie cu sîrguință și a trimis pe un monah puternic, zicînd: "Aleargă să scapi pe Leon, 


că a căzut un lemn peste el şi este în pericol de moarte". Locul acela era departe ca la 15 stadii. 
Deci, ducîndu-se în fugă, l-a izbăvit. 


Dar nu numai aceste întîmplări le-a cunoscut mai înainte Cuviosul, ci şi altele foarte 
multe, mai ales despre războaiele și tulburările împăraților și evenimentele ce s-au întîmplat pe 
vremea lui Roman şi Constantin. Toate acelea sfîntul le-a spus mai înainte, fiind rugat de unii. 
Apoi, iar a mîngiiat pe Constantin, zicîndu-i să nu se întristeze, că degrabă îşi va lua iar 
strămoşeasca împărăție. Astfel, toate cîte a proorocit Cuviosul s-au împlinit. Acestea le spunem 
pe scurt, de vreme ce în hronograf se arată mai pe larg. 


Între ceilalți ucenici ai Cuviosului era unul bun scriitor și osîrdnic, care se numea 
Teofan. Acela i-a slujit patruzeci de ani, de mic copil, pînă la sfîrşit şi nu s-a despărțit de dînsul 
niciodată, ca să-i moștenească faptele lui cele bune, precum s-a şi întîmplat. Acestuia i-a 
poruncit odată să scrie o carte folositoare. EI, ca un ucenic bine cunoscător şi adevărat, s-a silit 
peste măsura sa, încît în puţină vreme a sfîrşit-o. Dar, de osteneală multă, i s-a umflat obrazul 
şi mai tot capul, atît de urît şi fără de măsură, încît nu i se vedeau nici ochii, nici urechile; nasul 
ŞI gura i se astupaseră desăvîrșit şi nu se vedea chipul sau asemănare de om la dînsul. Deci, era 
în primejdie de moarte, căci, cu mare osteneală îi deschidea gura și îi turna puțină apă cînd îi 
venea leşin. Pe atunci Cuviosul Mihail, fiind dus la Constantinopol, bolnavul se chinuia şi nu 
era putere omenească cu meşteşug doctoricesc care să-l vindece. Văzîndu-l aşa jalnic şi 
chinuindu-se cumplit, s-au sfătuit să-i spintece obrazul şi grumazul, ca ori se tămăduiește, ori 
moare. 


Cugetînd ei acestea, marele Mihail s-a arătat bolnavului noaptea, zicîndu-i: "Să nu laşi 
să te spintece, că mori; crede numai!" Şi, deodată cu cuvîntul, îşi scoase potcapul său şi-l puse 
pe capul bolnavului. Și îndată, o, minunile Tale, Hristoase, Atotputernice, deodată Teofan s-a 
arătat fără de nici o boală, nici pe dinafară, nici pe dinăuntru. Ci, sculîndu-se din pat, el, care 
înainte stătea nemișcat, striga în miezul nopţii: "De nu venea părintele nostru, cu adevărat 
muream; deci, dați-mi să mănînc, că nu mă mai doare nimic!" Fraţii, auzind glasul, socoteau că 
de dureri şi-a ieşit din minţi şi, aprinzînd o lumină, l-au văzut pe dînsul sănătos şi au slăvit pe 
Domnul, Care preamăreşte pe robii Săi nu numai în ceruri, dar îi slăvește și prin cei ce sînt de 
față. 


Doream să ies puţin din ceea ce-mi stă înainte, ca să împodobesc sfințitul chip al 
Cuviosului cu laude. Dar, de vreme ce faptele lui ajung spre lauda lui şi spre folosul nostru, nu 
voiesc să vorbesc multe deci, ci voi spune despre fericita lui moarte. Acest minunat cuvios a 
călugărit şi pe Cuviosul Atanasie, care a zidit Lavra Atonului. EI, aflîndu-se odată în 
Constantinopol, l-a văzut Atanasie și cucerindu-se de faptele lui cele bune, a mers cu el la 
muntele lui Chimina şi a rămas mulți ani sub ascultarea lui. Cînd Atanasie a cunoscut că 
cuviosul bătrîn voia să doarmă, a fugit ca să nu-l facă egumen. EI a luat din evlavie culionul lui 
Mihail, pe care îl purta totdeauna la sărbătorile cele mari, cîtă vreme a trăit, pînă la cea mai de 
pe urmă zi. ŞI, punîndu-şi mantia şi acel sfințit culion, le purta pînă în ceasul ce şi-a dat sufletul. 
Aceasta a făcut-o pentru multa evlavie ce avea către acel duhovnicesc părinte al său. Nu scriem 
aici mai mult despre aceasta, fiindcă s-a scris mai arătat în viaţa lui. 


Deci, Sfîntul Mihail, avînd nişte rudenii de neam bun ca acelea, nu s-a slăvit în deşert 
niciodată, ci totdeauna se smerea tuturor, ca şi cum ar fi fost țăran prea prost. El s-a lepădat de 
lume cînd era de optsprezece ani şi a stat în pustie 50 de ani, petrecînd îngerește, cel cu nume 
de înger, neschimbîndu-şi deloc canonul înfrînării, pînă la cea mai de pe urmă suflare. El postea 
totdeauna, afară de boală grea sau praznic împărătesc, sau cînd 1 se întîmplau oarecare cinstiți 


şi mari boieri. Întâi, cînd s-a făcut monah, mînca o dată la două zile, iar hrana lui era din poame 
şi verdeţuri, fierte sau nefierte, legume şi zeamă de orz, iar ca băutură avea apă. Îmbrăcămintea 
lui era foarte sărăcăcioasă şi aspră. Cînd era sănătos, dormea şezînd pe scaun, iar cînd era 
bolnav, dormea pe pat, pe care avea o rogojină şi două piei. El era foarte iubitor de prăznuiri, 
dar mai ales cînd era praznicul Stăpînului Hristos, sau al Născătoarei de Dumnezeu, priveghea 
toată noaptea în cîntări. În altă zi nu-l vedea nimeni vesel, numai atunci cînd avea praznice, pe 
care le săvîrşea cu multă evlavie. 


În Constantinopol era un iubitor de Hristos, care, prăznuind cu multă evlavie un praznic 
al Preasfintei Născătoare de Dumnezeu, pe cînd era la priveghere şi stătea în strană şi se ruga, 
a văzut o vedenie, care i-a zis: "Este trebuință să mă duc la muntele Chimina, ca să prăznuiesc 
împreună cu monahul Mihail, credincioasa mea slugă. Acela mă primește cu mult dor şi 
evlavie". Văzînd aceasta, acel cucernic care o prăznuia, s-a dus la Chimina şi, vorbind împreună 
cu Cuviosul, a văzut că, cu dreptate, împărăteasa îl pune pe monahul Mihail înaintea tuturor şi 
a mărturisit minunea. Deci, aşa petrecînd cel întocmai cu îngerii şi cu nume de înger, cu cuvioşie 
şi cu plăcere de Dumnezeu, Cuviosul Mihail s-a dus către veşnica împărăție, pe care s-o 
dobîndim şi noi cu dumnezeiescul dar şi iubire de oameni. Amin. 


39. PĂTIMIREA SFINȚILOR MUCENICI TEODOR NEAMŢUL ȘI IOAN, 
FIUL SĂU, CARE AU FOST UCIȘI ÎN KIEV 


(12 IULIB) 


În zilele marelui domn al Rusiei, Vladimir, mai înainte de creştinarea lui, era în Kiev un 
om al lui Dumnezeu, anume Teodor, neamţ de neam. Acela, fiind mai întîi la greci, s-a luminat 
cu credinţa în Hristos; apoi, mergînd la Kiev, petrecea în poporul cel necredincios, ca crinul 
între mărăcini. El avea un fiu numit loan, copil mic, frumos la faţă, dar mai frumos la suflet; iar 
în casa lor, mai pe urmă, Vladimir, după primirea Sfîntului Botez, a zidit o biserică în numele 
Preasfintei Născătoare de Dumnezeu. Pe acea vreme, Vladimir, fiind încă întru necredinţă, s-a 
dus împotriva unui popor, ce se numea latveghi şi, biruindu-i pe ei, a luat pămîntul lor. 


Deci, întorcîndu-se cu bucurie în Kiev, făcea jertfe idolilor cu boierii săi și cu toți 
kievenii. Diavolul, care nu suferea să vadă pe un creştin între necurații închinători de idoli, 
petrecînd cu plăcere dumnezeiască, a găsit vreme lesnicioasă răutăţii sale ca să chinuiască şi să 
piardă pe Teodor, robul lui Hristos, cu fiul lui, din neamul cel păgînesc; căci pe toţi îi avea ca 
pe oamenii săi, slujindu-i prin închinarea de idoli, iar creștinul printre păgîni era ca un spin în 
inimă. Deci, a băgat sfat viclean între boieri și între cei mari, şi aceia au zis: "Să tragem sorți 
pe fiii şi pe fiicele noastre; şi pe cine va cădea soarta, pe acela să-l junghiem zeilor ca jertfă”. 
EI, începînd a trage sorți, îndată, prin lucrarea diavolului, soarta a căzut pe casa lui Teodor. 
Deci, au trimis la dînsul ca să ia pe fiul său, loan, ca să-l junghie spre jertfă. 


Mergînd trimişii, i-au zis lui Teodor: "Soarta a căzut pe fiul tău, căci zeii noștri l-au 
iubit. Deci, dă-ni-l nouă ca să-l înălțăm jertfă zeilor, care ne-au dat biruință asupra vrăjmaşilor 
noştri”. Fericitul Teodor le-a răspuns: "Zeii voştri nu sînt zei, ci idoli, făcuţi din lemn, care după 
puţină vreme o să putrezească. Deci, cum idolii pot să fie zei, cînd sînt neînsuflețiți şi 
nesimțţitori? Voi singuri vedeți şi nu vreți să înțelegeți, că idolii voştri nu au suflet nici suflare, 
nici vreo simţire, căci nu mănîncă, nu beau, nu vorbesc şi nici nu umblă. Deci, cum sînt zei? 


Însă este un Dumnezeu adevărat, nezidit de nimeni, mai înainte de veci şi în care cred creştinii, 
ai Cărui robi sîntem, eu şi fiul meu, botezîndu-ne în numele Aceluia. EI a făcut cerul şi pămîntul, 
soarele, luna şi stelele și toate cele văzute în cer şi pe pămînt. Acela şi pe om l-a făcut, i-a dat 
să viețuiască şi să stăpînească toate cele de sub cer şi l-a împodobit cu înţelegere, ca să cunoască 
pe Dumnezeu, Care l-a zidit. Aceluia se cuvine să-i slujească cu credință, înălțîndu-i laudă și 
mulțumită şi păzind poruncile Lui. Dar zeii voştri ce au făcut? Nimic. Ei înşişi sînt făcuți de 
mînă omenească şi de unealtă de fier; sînt locuinţe diavoleșşti, căci aceia locuiesc în idolii voştri 
ŞI se cinstesc de voi ca nişte zei. Deci, nu voi da diavolilor pe fiul meu!" 


Trimişii, întorcîndu-se, au spus mai marilor şi poporului toate cuvintele lui Teodor. Dar 
nebunii Kievului, umplîndu-se de mînie, au alergat la curtea lui Teodor, strigînd şi chiuind, au 
dărîmat poarta curţii şi uşile casei și au început a le tăia cu securile. Fericitul Teodor cu fiul său, 
văzînd acestea, au alergat în foișorul ce era pe stîlp şi, ridicînd ochii în sus şi înălțînd mîinile, 
s-au rugat Domnului Hristos. Aceia, văzîndu-i, strigau cu mînie: "Dă-ne pe fiul tău, ca să-l 
jertfim zeilor noştri!" Fericitul Teodor le-a zis: "De sînt vii zeii voştri, să trimită pe unul dintr- 
înşii şi să-l ia ei înşişi pe fiul meu, iar vouă ce vă trebuie el?" Kievenii, răcnind, au săpat foişorul 
pe dedesubt şi zidirea a căzut şi au ucis pe robii lui Hristos. 


Astfel au pătimit pentru Hristos, Teodor Neamţul şi fiul său loan. Ei au fost cei dintîi 
mucenici pe pămîntul Rusiei, al căror sfînt sînge, ca o sămînță bună, degrabă a crescut și a dat 
rod mult. Pentru că, nu după mulți ani, cu sfintele lor rugăciuni, Vladimir, marele domn, a primit 
Sfîntul Botez. De atunci tot pămîntul Rusiei s-a luminat cu credinţă şi cu darul Domnului nostru 
Isus Hristos, Căruia împreună cu Tatăl şi cu Sfîntul Duh, se cuvine cinste și slavă, acum și 
pururea şi în vecii vecilor. Amin. 


40. PĂTIMIREA SFÎNTULUI MUCENIC SERAPION 
(12 IULIE) 


Acest bărbat dreptcredincios şi îmbunătățit a trăit pe vremea împăratului Sevir. EI, fiind 
prins de boierul Achivila şi întrebîndu-se de ce credință este, a mărturisit cu îndrăzneală, 
preamărind pe adevăratul Dumnezeu. Deci, pentru aceea a fost muncit cu diferite munci. După 
aceea, aruncîndu-l în foc, mucenicul şi-a dat obştescul sfîrşit. 


41. SOBORUL SFINTULUI ARHANGHEL GAVRIIL 
(13 IULIB) 


Pe binevestitorul mîntuirii noastre, pe marele slujitor al lui Dumnezeu, pe trimisul cel 
purtător de bucurie la Preacurata Fecioară Maria, pe Arhanghelul Gavriil, se cuvine să-l lăudăm 
cu cîntări. Această sărbătoare se prăznuieşte de două ori; întîiul sobor al acestuia se prăznuieşte 


a doua zi după Buna Vestire a Preasfintei Născătoare de Dumnezeu, adică la 21 martie, iar 
acum, cu același sobor al lui se înnoiește Sfînta Biserică și iarăşi se pomenesc arătările lui cele 
minunate care s-au făcut prin dumnezeiasca poruncă. 


Acesta l-a învăţat pe Moise în pustie scrierea cărților, spunîndu-i lui începutul facerii 
lumii, zidirea lui Adam - omul cel dintîi, viața aceluia şi a celor ce au fost după dînsul. L-a 
învăţat a scrie despre neamurile cele de mai înainte, despre potop şi despre despărţirea 
neamurilor. L-a mai povăţuit pe el să înţeleagă rînduiala corpurilor cereşti, stihiile, aritmetica, 
geometria și toată înțelepciunea. Acesta a tălmăcit Proorocului Daniil vedeniile cele minunate, 
care erau să fie mai pe urmă pentru împărați şi împărăţii, şi care se închipuiau prin diferite fiare. 
l-a mai spus lui despre eliberarea poporului lui Dumnezeu din robia Babilonului şi despre 
vremea venirii celei dintîi în lume a lui Hristos, prin întruparea cea din Preasfînta Fecioară. 


Acesta s-a arătat sfintei şi dreptei Ana, care se tînguia pentru nerodirea sa între pomii 
cei din grădină și cu lacrimi se ruga lui Dumnezeu, şi a zis către dînsa: "Ano, Ano, rugăciunile 
şi suspi-nurile tale au străbătut norii şi s-au auzit, iar lacrimile tale s-au suit înaintea lui 
Dumnezeu. Deci, vei zămisli şi vei naşte pe fiica cea preaslăvită, prin care se vor binecuvînta 
toate semințiile pămîntului. Numele ei va fi Maria și prin ea se va da mîntuirea lumii”. 
Asemenea s-a arătat Sfîntului şi dreptului Ioachim, care postea în pustie. Sfîntul Arhanghel 
Gavriil, arătîndu-se şi acestuia, i-a spus acelaşi lucru ca și Sfintei Ana, că vor naşte pe fiica cea 
mai aleasă din veci, adică pe Maica lui Mesia, Care avea să vină spre mîntuirea neamului 
omenesc. 


Sfîntul Arhanghel Gavriil a fost păzitorul Preasfintei Fecioare Maria cînd se afla în 
biserică. El o hrănea, aducîndu-i hrana cea de toate zilele. Tot el s-a arătat Sfîntului Zaharia 
arhiereul, stînd de-a dreapta lui în timpul cădirii altarului, și i-a binevestit dezlegarea nerodirii 
Elisabetei, femeia lui cea îmbătrânită de zile multe, şi naşterea Sfîntului loan Înaintemergătorul 
Domnului, şi a legat cu amuţire limba celuia ce nu credea, pînă la vremea împlinirii cuvintelor 
sale. 


Acest înaintestătător al Domnului, trimiţîndu-se de Dumnezeu în Nazaret, a stat înaintea 
Preasfintei Fecioare, care era logodită cu bătrînul Iosif, şi i-a binevestit ei zămislirea Fiului lui 
Dumnezeu, prin umbrirea și lucrarea Sfîntului Duh. Acesta i s-a arătat şi lui Iosif în vis, 
încredinţîndu-l despre Fecioara cea neispitită de nuntă, cum că ce s-a zămislit într-însa este de 
la Duhul Sfînt. 


Cînd S-a născut Domnul nostru lisus Hristos în Betleem, Gavriil, acest înger al 
Domnului, s-a arătat noaptea păstorilor care păzeau turmele împrejurul Betleemului, şi le-a zis: 
Vă binevestesc o bucurie mare, căci astăzi s-a născut Mintuitorul lumii! Apoi îndată au cîntat 
cu mulțimea oștilor cereşti: Slavă întru cei de sus lui Dumnezeu și pe pămînt pace; între oameni, 
bunăvoire! Despre acest înger se mai povesteşte că s-a arătat Mîntuitorului Hristos, mai înainte 
de patima Lui cea de bună voie, pe cînd se ruga în grădină. Numele acesta de Gavriil se tilcuieşte 
puterea lui Dumnezeu; de aceea și Gavriil, arătîndu-i-se Domnului nostru lisus Hristos, ÎI 
întărea, ca cel ce are pe lîngă alte slujiri ale sale şi aceasta: a întări pe cei ce sînt în nevoinţe. 


Deci şi Domnul nostru, fiind în nevoinţe şi rugîndu-se mai fierbinte, avea trebuință de 
întărire. Acest înger s-a arătat femeilor mironosiţe şezînd pe piatra mormîntului şi spunîndu-le 
despre Învierea cea din mormânt a lui Hristos; pentru că cel ce a fost binevestitor al zămislirii 
şi al Nașterii Domnului, tot acela s-a arătat și vestitor al Învierii Lui. Acesta, arătîndu-se şi 
Preasfintei Născătoare de Dumnezeu pe cînd se ruga în Muntele Eleonului, i-a spus despre 


apropierea cinstitei ei adormiri şi de mutarea ei de la cele pămînteşti la cele cerești; şi, ca 
încredințare, i-a dat ei o stîlpare purtătoare de lumină. 


Aceste multe arătări ale Arhanghelului Gavriil, povestite atît din Legea cea veche cît și 
din cea nouă, pomenindu-le Sfînta noastră Biserică şi ştiind mijlocirea cea neîncetată a acestuia 
către Dumnezeu pentru neamul omenesc, acum îi aduce prăznuire sobornicească. lar aceasta o 
face ca poporul lui Dumnezeu să se deştepte spre osîrdie, ca totdeauna să alerge cu căldură spre 
apărarea şi ajutorul mijlocitorului cel atît de mare şi binefăcătorul neamului omenesc, ca să ia, 
cu rugăciunile lui, iertare de păcate de la Domnul nostru Iisus Hristos, Mîntuitorul lumii. 


Notă - Despre Sfîntul Arhanghel Gavriil, vezi cuvîntul mai pe larg în 26 ale lunii martie, 
în care zi se săvîrşeşte întîiul lui sobor. Dar pentru care pricină s-a aşezat acest al doilea sobor? 
De aceasta nu se ştie, negăsindu-se nimic în scripturile vechi bisericeşti. Se pare însă că atunci 
cînd în Constantinopol şi în celelalte țări grecești s-au zidit biserici prin diferite locuri în numele 
acestui Sfînt Arhanghel, tot de atunci şi prăznuirea soborului său cel pus la 40 de zile după Buna 
Vestire, s-a mutat la această zi a lunii, deoarece atunci vremea marelui post opreşte prăznuirea 
cea cu dezlegare la toate; iar acum se poate să se săvîrşească aceasta mai cu libertate. Precum 
şi pomenirea Sfîntului loan Gură de Aur, care a murit în 14 zile ale lunii septembrie, în ziua 
Înălţării Cinstitei Cruci, pentru praznicul şi postul ce se ţine în acea zi, s-a mutat la 13 ale lunii 
noiembrie. 


42. SFÎNTUL IULIAN, EPISCOPUL CHENOMANIEI, DIN GALIA 
(13 IULIE) 


Sfîntul lulian - care a viețuit în timpul Sfinţilor Apostoli şi care se pare unora că este 
Simon stricatul, și despre care se pomeneşte în Evanghelie, deoarece din Sfintul Botez şi-a 
schimbat numele din Simon în Iulian - a fost numit episcop de Sfîntul şi marele Apostol Petru. 
EI a fost trimis de dînsul în Galia, să propovăduiască cuvîntul lui Dumnezeu. Deci, mergînd în 
cetatea Chenomaniei, a fost într-însa mai întîi apostol, după cum a fost şi Sfintul Dionisie 
Areopagitul, episcop al parisianilor. Că în aceiaşi ani, amîndoi puneau temeliile sfintei credințe 
în ţările acelea şi zideau biserici lui Hristos, ostenindu-se apostoleşte întru bunavestire şi 
îngrijindu-se de mîntuirea sufletelor omeneşti. 


Propovăduirea cea nouă, care se grăia necredincioşilor chenomanieni prin gura Sfintului 
Iulian, era unora sminteală, iar altora spre rs şi batjocură. Dar cînd au văzut şi minunile care se 
făceau în numele Mîntuitorului Hristos, toți au început a se încredința de aceasta. Căci prin 
mîinile propovăduitorului lui Dumnezeu se săvirșeau multe minuni; diavolii se izgoneau, 
stricaţii se curăţeau, orbii se luminau şi toate bolile se tămăduiau. Deci, cele ce le spunea cu 
gura despre adevăratul Dumnezeu, pe acelea le întărea cu minunatele lui tămăduiri, chemînd 
spre cei bolnavi numele lui Hristos. Căci, însemnîndu-i pe dînșii cu semnul Sfintei Cruci, le 
tămăduia trupurile, și împreună le tămăduia şi sufletele, încredinţindu-i despre lisus Hristos şi 
luminîndu-i prin Sfîntul Botez. Sfintul avea de la început locuința sa într-o casă mică, care era 
înaintea cetăţii; deci, au început a veni la dînsul mulţi din cei nou luminaţi, pentru învățătură, 
iar necredincioșii pentru tămăduiri, care, cîştigînd îndoită tămăduire, se adăugau la numărul 
credincioşilor. 


Dar, de vreme ce locul acela în care petrecea sfîntul era fără de apă şi toţi cei ce veneau 
la dînsul şi zăboveau pe lîngă el aveau mare nevoie de apă - căci apa se aducea de departe -, 
omul lui Dumnezeu, cu bărbaţii ce veniseră la dînsul, ieşind la o pădurice mică aproape de chilia 
lui, a înfipt toiagul său în pămînt şi s-a rugat lui Dumnezeu în auzul tuturor, zicînd: "Doamne, 
Dumnezeul nostru, Cel ce ai izvorît în pustie apă din piatra cea vîrtoasă poporului Tău celui 
însetat, caută şi spre noi robii Tăi şi ne deschide vistieria milostivirii 'Tale şi poruncește ca să 
curgă izvor de ape vii din acest pămînt uscat, ca să cunoască cei ce stau de față, că Tu ești 
adevăratul Dumnezeu, Care ai trimis în lume pe Fiul Tău, ca să ducă pe cei ce cred în Tine la 
Pămîntul Făgăduinţei”. 


Astfel rugîndu-se, credincioşii ziceau: "Amin". Atunci, îndată a curs izvor de apă din 
locul acela în care era înfipt toiagul; și astfel s-a arătat popoarelor atotputernicia lui Dumnezeu, 
credinţa şi îndrăzneala cea mare a Sfîntului către Dumnezeu. Atunci, credincioşii s-au întărit în 
credinţă, iar necredincioşii, căzînd la picioarele omului lui Dumnezeu, cereau Sfîntul Botez. 
Deci, sfîntul îi boteza pe dînşii în apa izvorului aceluia și astfel, din zi în zi, creştea şi se 
înmulţea Biserica lui Hristos. 


Sfîntul Episcop Iulian preamărindu-se cu minunile, mai marele cetăţii aceleia, cu 
numele Defensor, a voit să-l vadă pe omul lui Dumnezeu; deci a trimis cu cinste să-l cheme pe 
el la sine. Mergînd sfîntul la acel boier, cînd s-a apropiat de casa lui a văzut pe un orb şezînd 
lîngă poartă şi cerînd milostenie. EI, milostivindu-se spre dînsul, a chemat numele lui lisus 
Hristos şi, însemnîndu-l cu semnul Sfintei Cruci pe ochi, l-a făcut pe orb să vadă. Cel tămăduit 
s-a bucurat foarte mult, iar cei ce se întîmplaseră să fie acolo s-au mirat mult și îndată au 
înştiințat pe mai marele cetăţii de sosirea lui. Drept aceea, sîrguindu-se, a ieșit să întîmpine pe 
sfînt şi să vadă şi pe orbul cel luminat. 


Văzîndu-i pe amîndoi, mai întîi s-a închinat propovădui-torului lui Dumnezeu şi, 
ducîndu-l în casa sa, a căzut la picioarele sfîntului, rugîndu-l cu smerenie să-l povăţuiască pe el 
cum ar putea să cîştige viaţa cea veşnică. Sfîntul lulian, întinzînd apostoleşte propovăduirea, a 
învăţat din destul pe mai marele cetăţii şi pe toți casnicii lui cunoştinţa adevăratului Dumnezeu 
şi a sfintei credințe. Apoi le-a poruncit să postească, învăţindu-i spre Botez. 


După puţine zile, el a botezat pe mai marele cetății împreună cu tot neamul său; iar acela 
a dat casa sa sfîntului, ca să o prefacă în biserică şi i-a dăruit şi averi îndestulate spre toate 
trebuinţele bisericeşti. Asemenea și o parte din cetățenii mai de seamă, urmînd pe mai marele 
cetății, au primit sfinta credință în Hristos și s-au botezat. Ei au făcut multe dăruiri din averile 
lor arhiereului lui Dumnezeu; iar el a făcut o biserică aleasă şi a înfrumuseţat-o cu multe 
podoabe. Poporul se aduna în toate zilele în biserică şi se învăţa de la dînsul, încredințindu-se 
din minunile ce le făcea, şi se lumina prin Sfîntul Botez, pentru că sfîntul avea atîta putere de 
la Dumnezeu, încît învia şi morții. 


În cetate era un bărbat vestit, anume Anastasie, care nu primise încă sfînta credință, ci 
tot se mai ţinea de închinarea idolilor. EI avea un fiu iubit care, îmbolnăvindu-se greu, a murit. 
Tatăl său, umplîndu-se de mare jale şi întristare din pricina morții fiului său, a alergat la 
Arhiereul Iulian, văitîndu-se cu tînguire şi zicînd: "Iuliane, slujitorul lui Dumnezeu, care ÎL 
propovăduieşti pe Hristos că este adevăratul Dumnezeu, te jur pe tine cu acelaşi Hristos 
Dumnezeu pe care ÎL propovăduieşti, de poţi, înviază pe fiul meu!" Sfîntul a zis către dînsul: 
"Anastasie, de vei crede în Cel propovăduit de mine, vei avea pe fiul tău viu şi tu însuţi vei 
cîştiga viața cea veşnică". Atunci Anastasie se făgăduia cu jurămînt, zicînd: "De voi vedea pe 


fiul meu viu, voi mărturisi pe Hristos, adevăratul Dumnezeu; iar de idoli mă voi lepăda cu 
totul!" 


Deci, sculîndu-se Iulian, arhiereul lui Dumnezeu, cu clerul său, a mers cu Anastasie la 
casa lui, în care zăcea trupul copilului celui mort şi, văzînd pe mulți plîngîndu-l și tînguindu-se 
cu strigare mare, a poruncit să fie tăcere. Atunci toți şi-au întors ochii spre dînsul, zicînd în sine: 
"Ce voieşte acesta să facă trupului celui mort?" Iulian, făcătorul de minuni, apropiindu-se de 
pat, a luat de mînă pe cel mort şi, ridicîndu-şi ochii la cer, s-a rugat zicînd: "Doamne, lisuse 
Hristoase, Care ai înviat pe fiul văduvei din cetatea Nain şi pe Lazăr, cel de patru zile şi împuțit, 
l-ai chemat cu cuvîntul puterii tale din morți, poruncește şi acestuia, ca să învieze din morţi, ca, 
prin acesta, să învieze mulți cu sufletele. Deci, crezînd în Tine, să cunoască cei ce stau de față 
că Tu eşti Hristos, Fiul Dumnezeului Celui viu, Care a mîntuit lumea prin porunca Tatălui şi 
Căruia Îi dăm prin Tine vrednică mulţumire în vecii nesfirşiţi”. La aceasta clericii au răspuns 
"Amin". 


Atunci copilul, deşteptîndu-se ca din somn, s-a sculat viu şi sănătos. Văzînd toți aceasta, 
s-au înspăimîntat şi s-au mirat foarte tare. De atunci s-a făcut bucurie negrăită casei lui 
Anastasie şi toți preamăreau pe Unul, adevăratul Dumnezeu, lisus Hristos, şi au crezut în El. 
Asemenea au crezut toţi cei ce au văzut şi au auzit aceasta și s-au botezat. 


După cîtăva vreme, Domnul Hristos a binevoit să facă şi altă minune prin plăcutul Său 
Iulian, şi întru slava preasfîntului Său nume. Odată, Iulian, ieșind cu clerul din cetate ca să 
treacă prin hotarele Chenomaniei căutînd sufletele omeneşti cele pierdute, a văzut ducînd la 
cimitirul păgînilor, spre îngropare, pe un tînăr mort. Acela era singurul fiu al unui oarecare 
boier, cu numele lovinian, şi mult popor urma mortului acela. Sfîntul Iulian, venind la dînşii, a 
poruncit celor ce-l duceau să stea şi, făcînd semn cu mîna spre popor ca să tacă, a zis cu glas 
mare către tatăl celui mort: "loviniane, Hristos, pe care eu Îl propovăduiesc şi Care S-a făcut 
om pentru oameni, a înviat din morți, a izgonit pe diavoli cu cuvîntul şi toate cîte a voit a făcut 
viețuind cu oamenii, ca să-ȘI arate puterea dumnezeirii Sale. De vei crede în acel Dumnezeu cu 
toată inima ta şi de te vei boteza, vei avea bucurie de mîntuire şi de învierea fiului tău”. 


Atunci lovinian și tot poporul cu dînsul, căzînd la picioarele sfîntului, cerea milă să 
învieze pe cel mort. lovinian zicea cu lacrimi: "Sfinte luliane, mare slujitor al lui Dumnezeu, 
de-mi vei învia pe unul născut fiul meu, care era lumina ochilor mei și bucuria vieții mele, nu 
numai eu voi mărturisi pe Hristos că este adevăratul Dumnezeu, ci şi tot poporul acesta, 
lepădîndu-și zeii, va primi cu osîrdie credinţa cea propovăduită de tine”. 


Dumnezeiescul arhiereu, cel plin de darul facerii de minuni, plecîndu-şi genunchii la 
rugăciune, înălțîndu-şi ochii şi ridicîndu-şi mîinile spre cer, s-a rugat către Domnul în auzul 
tuturor, zicînd: "Stăpîne Atotputernice, Doamne, lisuse Hristoase, Care ești pretu-tindeni și 
Care ai binevoit a Te face om pentru mîntuirea noastră, Cel ce ai petrecut cu oamenii pe pămînt 
şi prin semnul Sfintei Tale Cruci ai alungat moartea din neamul omenesc, porunceşte să învieze 
tînărul acesta, şi cu puterea Ta, cea atît de mare, să se întărească credinţa celor ce cred în Tine; 
iar inimile necredincioşilor să se supună Ţie, Unul născut Fiul lui Dumnezeu, pe Care, cu Tatăl 
şi cu Sfintul Duh, ÎL mărturisim că împărăţeşte în vecii vecilor". Cei ce stăteau de faţă au zis 
"Amin". 


Atunci, îndată s-a sculat mortul de pe patul pe care era purtat şi toţi s-au mirat cu spaimă 
de acea minune. Tînărul care a înviat, a început a striga cu glas mare: "Cu adevărat, mare este 
Dumnezeul creştinilor pe Care Il propovăduieşte Iulian, robul Lui." Iar către tatăl său a zis: "Cu 


adevărat, pînă acum rătăceam, neştiind pe adevăratul Dumnezeu; căci zeii care se cinsteau de 
noi sînt adevărat idoli, pentru că i-am văzut în iad, şi am cunoscut că nu au odihnă în cumplitele 
şi neîncetatele lor munci”. Deci, toți au început a striga cu glas mare şi a slăvi pe Hristos, 
adevăratul Dumnezeu. EI, învăţîndu-se de Sfintul Iulian, a primit Sfîntul Botez împreună cu 
Iovinian, tatăl său. Astfel, păstorul cel bun căutînd oile cele rătăcite, s-a dus în cale şi mulţi din 
popor, urmînd după dînsul, doreau să se îndulcească din cuvintele lui cele insuflate de 
Dumnezeu și să vadă minunile Lui. 


Sfîntul Iulian, apropiindu-se de satul care se numea Procliac, și înnoptîndu-se, a intrat 
în sat vrînd să se odihnească într-însul. Dar, de vreme ce în acel ceas murise un copil mic al 
stăpînului acelui sat, se auzea de departe tînguirea din casa lui. Deci sfîntul a intrat acolo, 
aducîndu-și aminte de cuvintele ecclesiastului: Mai bine este a merge în casa tinguirii, decit a 
merge în casa unde este veselie. Şi i s-a dat lui o cămară deosebită pentru odihna cea de noapte, 
iar el a poruncit să aducă la dînsul pe copilul cel mort. Închizîndu-se în odaie, a petrecut în 
rugăciune pînă la ieşirea luceafărului, și astfel, cu rugăciunile lui, a înviat copilul şi l-a dat 
părinților viu şi sănătos, schimbînd plîngerea lor în bucurie. După ce s-a făcut ziuă, a străbătut 
vestea prin tot satul de minunea aceea şi toţi s-au adunat în casa stăpînului, ca să vadă pe cel 
înviat şi pe cel ce l-a înviat. 


Deci, văzînd pe Iulian, făcătorul de minuni, au dus la dînsul pe neputincioșii lor; iar el, 
rugîndu-se pentru toţi şi binecuvîn-tîndu-i, i-a făcut sănătoşi. Atunci, întreg satul acela a primit 
sfînta credință în Hristos şi s-au luminat cu Sfintul Botez. Pe copilul cel înviat, părinții săi l-au 
făgăduit lui Dumnezeu, împreună cu satul acela, care era să fie moştenirea copilului, ca, venind 
el în vîrstă, să se rînduiască spre slujba bisericească, iar satul să fie de obşte pentru venitul 
bisericii. 


Sfîntul Iulian, plecînd de acolo şi apropiindu-se de alt sat numit Ruiliac, ce era lîngă rîul 
Lida, l-au întîmpinat pe el nişte trimişi ai stăpînului acelui sat, rugîndu-l să vie la dînșii. Căci 
fiica stăpînului, fiind îndrăcită, se muncea foarte mult cu necuratul duh, astfel că şi mîhnirea 
părinților şi prietenilor era mare din pricina aceea. Deci, arhiereul lui Hristos a mers cu sîrguință 
acolo şi, izgonind pe diavolul din fecioara aceea, pe părinţii ei i-a adus la credința lui Hristos, 
iar idolii lor i-a sfărîmat și a zidit o biserică. El a zăbovit la dînșii pînă ce pe toți din satul acela 
şi pe cei dimprejur i-a luminat cu Sfîntul Botez. 


De acolo, Sfîntul Iulian s-a dus la un alt sat, ce se numea Artina. Acolo era o mare 
capiște idolească şi un idol vestit al necuratului Joe, în care locuia un diavol şi înşela cu multe 
năluciri pe oamenii cei rătăciți. Auzind cei ce trăiau în satul acela că episcopul creștinilor vine 
la dînşii, s-au adunat întru puterea lor, nevrînd să-l lase pe el la dînșii. Ei se temeau să nu facă 
zeului lor, ceea ce a făcut zeilor de prin celelalte sate, sfărîmîndu-i pe aceia ca praful. Deci, cînd 
arhiereul lui Dumnezeu a venit la dînșii, strigau împotriva lui cu mînie, zicînd: "Să se ucidă ca 
un răzvrătit al obiceiurilor celor vechi, părintești”. Iar alţii strigau: "Să se ardă ca un vrăjitor, 
amăgitor și vrăjmaş al zeilor noştri”. Ei se mîniau asupra lui, dar nu puteau să-i facă nici un rău, 
căci dreapta Celui Preaînalt îl apăra. 


Deci, Sfîntul Iulian, înarmîndu-se cu zaua cea nevăzută a puterii lui Dumnezeu şi cu 
arma trecînd ca un viteaz ostaş fără de temere prin mijlocul tulburării poporului, a intrat în 
capiștea idolească, unde, chemînd numele Celui Atotputernic, a poruncit idolilor să cadă și 
diavolului să iasă de acolo. Atunci idolul îndată a căzut la pămînt şi s-a sfărîmat în bucăți; iar 
din idolul cel sfărîmat a ieșit diavolul la vederea ochilor, în asemănare de balaur mare şi 


înfricoşat, care, scoţind foc de pucioasă din gură şi repezindu-se spre slujitorii săi - pentru că 
intrase în capiştea aceea mult popor necredincios -, a început a-i ucide pe dînşii şi a-i omori. 


Poporul, neavînd unde să fugă de mînia şi de otrava balaurului, a început a striga către 
Sfîntul Iulian, cerînd ajutor, ca să-i izbăvească pe ei din primejdia aceea. Sfîntul Iulian, 
slujitorul lui Dumnezeu, întinzîndu-şi dreapta spre balaur şi cu semnul Sfintei Cruci, ca și cu 
un toiag de fier, bătîndu-l pe acela și gonindu-l, a poruncit diavolului celui văzut ca, încetînd a 
vătăma pe oameni, să se ducă în adîncul pierzării sale. Deci, fugind balaurul din capiște, s-a 
făcut nevăzut. 


Atunci poporul necredincioşilor, cunoscîndu-şi rătăcirea lor, striga către Episcopul 
Iulian: "Robule al Dumnezeului Celui adevărat, mîntuieşte-ne pe noi!" Sfîntul Iulian, învăţindu- 
i pe dînșii din destul, pe toţi i-a adus la cunoştinţa lui Hristos; pentru că toţi au primit cu osîrdie 
sfînta credință şi s-au botezat. Capiştea aceea îndată au risipit-o, iar în locul ei au zidit o biserică, 
întru slava lui Hristos Dumnezeu şi toți idolii ce se mai aflau pe aiurea i-au sfărîmat. Deci, s-a 
făcut mare bucurie în țara aceea, pentru izbăvirea din înşelăciunea idolească, astfel că păstorul 
cel ales, înconjurînd hotarele păstoriei sale, a adus la pășunea cea duhovnicească oile cele 
cuvîntătoare. El i-a scos din gura lupului cel din iad pe toţi aceia, fără numai puţini au rămas în 
partea celor pieriţi, care nu s-au lăsat de înșelăciunea cea mai dinainte. 


Auzind Defensor, cel mai înainte pomenit, de toate cele făcute, adică cum arhiereul lui 
Dumnezeu, Iulian, a luminat hota-rele Chenomaniei, făcînd minuni multe cu darul lui Hristos, 
se bucura de aceasta foarte mult şi slăvea pe Hristos Dumnezeu. Sculîndu-se el odată, s-a dus 
la Sfîntul Iulian şi, cu dragoste sărutîndu-l, l-a rugat să vină în satul său, unde avea o casă aleasă 
şi avere multă. El l-a chemat acolo pentru a izgoni îndrăcirile idolești, bucurîndu-se 
duhovniceşte și făcînd cu veselie ospătare trupească întru slava lui Dumnezeu, mulțumind 
bunătății Sale celei iubitoare de oameni. lulian, plăcutul lui Dumnezeu cel ce pretutindeni căuta 
miîntuirea sufletelor omeneşti, nu s-a lepădat de rugămintea lui Defensor şi a mers cu dînsul în 
satul lui. 


Mergînd el, a aflat pe un prunc tăvălindu-se în cale, pe lîngă care se încolăcise un balaur 
mare, cu coada legîndu-i picioarele ca şi cu o funie; astfel că tot trupul copilului era încins 
împrejur şi toți s-au temut văzînd aceea. Dar lulian, omul lui Dumnezeu, mergînd aproape de 
el, s-a rugat, zicînd: "Doamne, lisuse Hristoase, Cel ce ai izbăvit prin Crucea Ta neamul 
omenesc cel căzut din rai prin amăgirea şarpelui, izbăveşte şi acum această zidire a Ta, de 
balaurul care a legat-o pe dînsa, ca să cunoască cei ce stau de față că Tu eşti păzitorul tuturor 
celor ce nădăjduiesc spre Tine". Atunci balaurul îndată a crăpat în două şi a murit, iar copilul, 
scuturîndu-se de el, s-a sculat sănătos și toţi au slăvit pe Dumnezeu. 


Apropiindu-se de satul unde voiau să meargă, le-a ieşit mult popor întru întîmpinare; iar 
doi îndrăciți au strigat către sfîntul, cerînd ajutor. El îndată a chemat numele lui Hristos şi a 
izgonit dintr-înşii necuratele duhuri. Apoi, acei oameni care au cîştigat izbăvire şi toți 
necredincioşii, cîți se aflau acolo, au crezut în Hristos. Sfîntul lulian, arhiereul lui Dumnezeu, 
a fost primit în satul acela cu cinste și cu dragoste şi au făcut ospăț mare, nu numai trupesc, ci 
şi duhovnicesc; pentru că toate cuvintele lor erau pentru slava şi puterea lui Hristos şi pentru 
pierderea diavolilor celor biruiți şi ruşinați. 


După ce a făcut acel ospăț întru slava lui Dumnezeu, Defensor a arătat sfîntului episcop 
toate vistieriile sale și-l ruga să-și ia pentru sine cît va voi. Dar Sfîntul lulian n-a voit să ia nimic, 
NICI aur, nici argint, ci căuta mîntuirea sufletelor omeneşti, care este mai scumpă decît toate 


vistieriile. Drept aceea, învăţîndu-i din destul cu cuvintele cele de Dumnezeu insuflate, atît pe 
dregător, cît şi casa lui, şi tot satul, cîţi i-a aflat nebotezaţi, i-a botezat şi, întărindu-i în credință, 
s-a dus în cetate la casa sa. Intrînd el în cetate, legații ce erau în temniţa cea de lîngă porţile 
cetății, văzînd pe sfîntul prin ferestruie, au strigat către dînsul cu glas mare, cerînd izbăvire din 
legături. Iar el, fund milostiv şi părinte iubitor de oameni, s-a umilit de dînşii şi nu s-a dus mai 
întîi la casa sa, ci a mers la acei judecători, cărora le era încredințată rînduiala cetății, şi i-a 
rugat, ca, cu prilejul venirii lui pe acolo, să lase în libertate pe cei legați. Dar aceia, fiind tari la 
inimă, n-au ascultat rugămintea episcopului, iar el a plecat de la ei mîhnit. 


Mergînd el la biserică, a făcut lui Dumnezeu cîntare de mulțumire și de rugăciune, 
pentru că i-a ajutat să cîştige atît de multe suflete. După aceea a mers acasă la dregător, unde i- 
au dat să mănînce; dar sfîntul nu voia să guste, fiind mîhnit pentru cei legaţi. Domnul, Care face 
voia celor ce se tem de EI, a trimis pe îngerul Său şi a deschis uşile temniţei, sfărîimînd toate 
legăturile, iar pe cei legaţi i-a lăsat liberi. Aceia, ieşind din temniță, mergeau prin mijlocul cetăţii 
către casa arhiereului, neobservîndu-i nimeni, nici zicîndu-le cineva ceva împotrivă, pentru că 
toți vedeau, că nu erau dezlegaţi din legături și liberaţi din temniță de mînă omenească, ci cu 
puterea lui Dumnezeu. Văzîndu-i luhan, arhiereul lui Dumnezeu, venind la dînsul, s-a umplut 
de multă bucurie şi i-a făcut pe ei părtaşi ai mesei sale; deci, ospătîndu-i din destul cu bucate 
trupești şi duhovniceşti, i-a trimis pe fiecare la locul său. 


Sfîntul lulian a petrecut pe scaunul său mulţi ani ca episcop, conducînd bine Biserica 
oilor celor cuvîntătoare, cea luminată din nou, hrănind-o cu păşunea cea duhovnicească. 
Ostenindu-se el apostoleşte întru bunăvestirea lui Hristos, s-a apropiat de cinstitul său sfîrșit, 
izgonind din hotarele Chenomaniei închinarea de idoli şi slujbele diavolești, ajungînd pînă la 
adînci bătrîneți. Înainte cu cîteva zile de sfîrşitul său, a ieşit din cetate la un sat, care era moşie 
bisericească, şi acolo s-a îmbolnăvit. Deci, auzindu-se în cetate de boala lui, clericii s-au adunat 
la dînsul şi mulţi din cetăţenii cei mai cucernici, cîți aveau dragoste duhovnicească către dînsul. 
Iar el, învăţîndu-i multe pe toţi, le-a poruncit ca, după moartea lui, să-l aleagă episcop al lor pe 
preotul Turevie, care s-a ostenit cu dînsul împreună pentru mîntuirea sufletelor omenești. Apoi, 
dînd tuturor cea de pe urmă sărutare, şi-a dat sfîntul său suflet în mîinile lui Dumnezeu. 


La sfîntul său sfîrşit s-a întîmplat să nu fie Defensor, boierul, fiindcă în acea vreme nu 
se afla în cetate, ci era dus în satul său cel depărtat. Însă i s-a descoperit lui despre aceasta, 
astfel: în ziua în care a murit sfîntul, Defensor, prînzind cu prietenii în casa sa, i s-au deschis 
ochii cei sufleteşti şi a văzut pe Sfîntul Iulian îmbrăcat arhiereşte, împreună cu trei diaconi care 
purtau lumini, intrînd la dînsul şi dîndu-i binecuvîntare; iar diaconii au pus pe masă cele trei 
lumini şi s-au dus. Defensor a zis către cei ce şedeau cu dînsul: "Vedeţi voi slava pe care o văd 
eu?" Aceia i-au răspuns că nu văd nimic. Atunci, el le-a zis: "Au n-aţi văzut pe părintele nostru 
Iulian, care ne-a arătat atîtea bunătăţi şi a făcut atîtea minuni? lată acesta a intrat acum aici la 
noi cu trei diaconi şi cu trei lumini și, privind cu faţa luminată și zîmbind, ne-a binecuvîntat; 
apoi, lăsînd luminile înaintea noastră, a ieşit. Eu socotesc din acestea, că el acum a murit, pentru 
că noi am auzit de boala lui”. 


Defensor, zicînd acestea, îndată s-a sculat şi s-a dus degrabă la cetate şi în satul acela în 
care a murit sfîntul; și, aflîndu-l pe el odihnit întru Domnul, a plîns mult. Asemenea și tot 
poporul a vărsat multe lacrimi după părintele şi păstorul lor. EI, punînd în caretă cinstitele lui 
moaște, le-a dus în cetate. Cînd a ajuns aproape de cetate la rîul numit Sarta, ce este foarte adînc 
şi peste care se trecea pe pod, mai înainte de a se sui ei pe pod, caii, care trăgeau careta cu trupul 
sfîntului, îndreptîndu-se cu mînă nevăzută, s-au repezit spre rîu şi mergeau pe apă ca pe uscat, 


neudîndu-și picioarele. Astfel au trecut pe celălalt mal, încît toţi s-au spăimîntat de acea minune 
preaslăvită; pentru că Sfîntul Iulian, nu numai în viață a făcut minuni, ci şi după moarte. 


Sfîntul lui trup fiind dus cu slavă în cetate, toţi alergau spre întîmpinarea sfintelor lui 
moaşte. În acea vreme, o femeie, scăldînd pruncul său într-un vas de aramă, a pus puţin foc sub 
vasul acela, ca să se încălzească apa. Dar, văzînd că poporul ducea pe sfîntul şi mulţi erau cu 
lumînări aprinse, cu tămiieri şi cu cîntări de laude, a căutat cu mintea spre acela şi aprinzîndu- 
se de dragoste duhovnicească, a lăsat pruncul în scăldătoare şi a alergat la acea slăvită petrecere 
a cinstitului trup al plăcutului lui Dumnezeu, ca să se uite mai bine. Deci, a zăbovit puţin pînă 
ce a trecut de casa ei. Apoi şi-a adus aminte de scăldătoarea pruncului și, întorcîndu-se degrabă 
la el, a văzut focul de sub vasul acela foarte aprins, iar scăldătoarea înfierbîntată. Deci ea a 
strigat de spaimă și, apucînd degrabă vasul de pe foc şi vărsînd apa cea fiebinte, a găsit pruncul 
viu şi sănătos, nevătămat deloc. Această minune au văzut-o mulți din cei ce se întîmplaseră 
acolo şi toţi s-au încredinţat că pruncul a fost păzit cu rugăciunile sfîntului. Ei au îngropat pe 
Arhiereul lui Hristos, Iulian, în biserica cea zidită de dînsul, pe locul unde mai înainte fusese 
casa boierului Defensor, acum dăruită sfîntului. La mormîntul lui se săvîrşeau multe minuni, 
căci se dădeau tămăduiri la toate bolile, cu rugăciunile lui cele sfinte şi cu darul Domnului 
nostru lisus Hristos, Căruia, împreună cu Tatăl şi cu Sfîntul Duh, se cuvine cinste şi slavă în 
vecii vecilor. Amin. 


43. SFÎN A MUCENITȚA GOLINDUHIA 
(13 IULIB) 


Pe pămîntul Persiei, în împărăția lui Hosroe cel bătrîn, era o femeie tînără şi frumoasă, 
care se chema cu nume persan Golinduhia. Ea se trăgea din neam slăvit şi din boieri mari, fiind 
însoțită după un bărbat vestit, mai mare al vrăjitorilor. Această femeie, după trei ani ai însoțirii 
sale, înțelepțindu-se din dumnezeiasca luminare, a început a cunoaşte rătăcirea păgînătății 
persane şi cerceta care este credința cea dreaptă. Auzind de credinţa creştinească cea neîntinată, 
gîndea în sine despre dînsa: "Oare aceasta este credința cea dreaptă sau alta?" Deci, dorea să se 
povăţuiască spre aceea și să vină la cunoștința adevărului. 


Petrecînd ea multe zile într-o astfel de gîndire, într-o noapte a avut în vis o vedenie: a 
văzut stînd înaintea ei pe un înger lumi-nos al lui Dumnezeu, care, luînd-o, a dus-o într-un loc 
întunecos şi aprins, plin de mare frică şi de spaimă, unde se munceau mulțime de oameni. Ea a 
întrebat pe îngerul care o ducea: "Ce este locul acesta înfricoşat și cine sînt cei ce sînt munciţi 
într-însul?" lar îngerul a zis către dînsa: "Locul acesta este pedeapsa păcătoşilor şi a 
necredincioşilor şi într-însul sînt strămoşii tăi, care s-au închinat idolilor persani”. Golinduhia 
se mîhnea de pierderea strămoşilor săi şi suspina. Apoi îngerul a dus-o în alt loc, unde era Raiul, 
locul de sălășluire al drepţilor şi, printr-o uşă mică, i-a arătat o lumină mare ce era înăuntru. În 
acel loc dănțuiau mulți bărbaţi și femei cu bucurie nespusă. 


Deci îngerul, arătîndu-i aceasta, a intrat prin uşa aceea. Golinduhia voia şi ea să intre în 
urma îngerului, dar n-a lăsat-o, zicîndu-i: "Nu poți să intri aici pentru că nu ești creștină. Nimeni 
nu intră aici din cei ce nu au Sfîntul Botez al Domnului nostru Iisus Hristos”. Ea, deşteptîndu- 
se din somn, se mira cu spaimă de acea vedenie şi dorea foarte mult să se facă creştină, lepădînd 
păgînătatea persană și vrăjile bărbatului său. Ea se îngrijea cu gîndul, cum s-ar putea învrednici 


de Sfîntul Botez şi de aceea se ruga cu lacrimi către Dumnezeul creştinilor. Apoi, degrabă și-a 
cîştigat cererea sa, pentru că, povăţuindu-se de îngerul Domnului, a ieșit din casă, neștiind 
nimeni, şi s-a dus la un sfinţit slujitor al Domnului, care petrecea într-un loc ascuns, ca un înger 
în trup. Tot de acela s-a învăţat sfînta credință şi s-a botezat, punîndu-i numele la Sfîntul Botez, 
Maria. 


După primirea Sfîntului Botez, ea s-a dus iarăşi la casa sa, dar, fiind logodită cu Hristos, 
nu s-a mai însoţit după lege cu bărbatul său cel necurat, nevrînd să se întineze. Deci, petrecea 
în post şi rugăciune, precum o învățase duhovnicescul părinte care a botezat-o. Ea petrecea 
nopți întregi fără de somn, stînd şi rugîndu-se Domnului, iar ziua tăcea, luînd aminte la sine, 
nevoind să vorbească cu cei necredincioşi. Pe bărbatul său nu l-a lăsat nici să se apropie de ea, 
iar el se mira de o schimbare ca aceasta, neprice-pînd pricina. Deci, era în mare mîhnire pentru 
ea. El se mîhnea mai ales de împreunarea firii, pentru că nicidecum nu voia să se apropie de el. 
Deci, silindu-se spre obișnuita împreunare, cu amă-gire şi rugăminte, cu îngrozire, cu bătaie şi 
cu sila, nimic nu sporea, pentru că era întărită de puterea nevăzută a lui Dumnezeu. 


Cunoscînd el că soţia lui este creştină, a plîns de ea, ca pentru o femeie pierdută, şi o 
îndemna cu lacrimi în tot chipul să se lepede de Hristos şi să fie cu dînsul pentru împreunarea 
însoţirii, precum a fost şi mai înainte. Dar n-a putut, căci ea era întărită în credinţă şi în dragostea 
lui lisus Hristos. El mai făcea încă şi vrăji pentru ea, chemînd în ajutor puterea diavolească, dar 
nici aşa nu a făcut nimic, pentru că diavolii nu îndrăzneau să se apropie de ea, văzînd-o luminată 
de darul lui Hristos. Deci, s-a dus la împăratul Hosroe, spunîndu-i cu jale că femeia sa este 
creştină. 


Atunci, împăratul a trimis la dînsa pe unul din sfetnicii săi ca s-o povăţuiască; dar și 
acela s-a întors fără de ispravă. Împăratul n-a făcut numai o dată aceasta, ci de mai multe ori, 
deoarece trimitea la ea bărbaţi cinstiţi şi femei de neam bun, ca s-o îmbuneze și s-o înduplece a 
se întoarce la credinţa ei de mai înainte și astfel să petreacă cu bărbatul său; însă toate ostenelile 
erau zadarnice. 


Odată împăratul a trimis la dînsa, zicîndu-i: "Dacă te vei lepăda de credinţa creştinească 
şi te vei întoarce la cea păgînească, împăratul te va lua de femeie și vei fi împărăteasa lui”. 
Sfînta a zis către cei ce veniseră la ea: "Vă întreb să-mi spuneți un lucru. Dacă împăratul mă va 
lua ca să-i fiu femeia lui, el nu va muri? Va fi viu în veci? Dacă va fi fără de moarte în veci, 
atunci îl voi asculta". Cel ce venise i-a răspuns: "Nu este cu putință omului să fie fără de moarte, 
căci şi împăratul este om, deci va muri şi el!" Atunci sfînta a răspuns: "Eu nu voiesc să mă 
însoțesc cu împăratul cel muritor și de puţină vreme, căci m-am însoţit cu Împăratul cel fără de 
moarte, cu Hristos, Dumnezeul meu, Cel ce petrece în veci, pentru Care sînt gata a pătimi şi a 
muri”. Întorcîndu-se, trimişii au spus împăratului cuvintele ei. Iar el, foarte mîniat, a poruncit 
să o lege cu lanţuri de fier peste tot trupul şi să o arunce într-o temniţă uitată şi părăsită. Acolo, 
de toţi să fie uitată ca o moartă. 


Sfînta a petrecut în temnița aceea 18 ani. În acei ani a murit împăratul Persiei, Hosroe 
cel bătrîn, şi după el a urmat fiul său, Armisdas. Pe atunci grecii au avut ca împărați pe Iustin 
cel tînăr, pe Tiberie, al doilea cu acest nume, iar după ei au avut pe Mavrichie. În această vreme 
a venit în Persia un sol, bărbat cinstit, cu numele Aristobul, iubitor şi plăcut lui Dumnezeu, care, 
auzind de Sfînta Muceniţă Golinduhia (Maria) că şade în temniță, a dorit s-o vadă şi să se 
învrednicească de binecuvîntarea ei. Deci, a rugat pe împăratul Persiei să poruncească, ca să-l 
lase să meargă la dînsa în temniţă. Deci, cîștigînd învoială, a mers la sfînta, căreia i-a sărutat 
lanţurile cu care era legată pentru Hristos şi a luat o parte din acelea spre binecuvîntarea sa. 


Intîrziind bărbatul acela cîtăva vreme în Persia, se ducea adeseori la sfînta, învăţind-o psalmii 
lui David. Mireasa lui Hristos, şezînd în temniță ca într-o cămară, cînta şi mulțumea lui 
Dumnezeu. 


După plecarea lui Aristobul, împăratul Armisdas a dat pe sfînta vrăjitorilor, ca s-o 
muncească. Aceia o scoteau în toate zilele din temniţă şi o băteau, rănind-o fără milă. Însă a 
doua zi o găseau sănătoasă. Într-o vreme, de multe bătăi, i s-a crăpat pieptul în jumătate, pentru 
că o bătea pe pîntece şi pe piept; iar a doua zi, fiind scoasă iarăși la bătaie, s-a arătat cu trupul 
sănătos. Acest lucru văzîndu-l perşii care o priveau, s-au mirat şi au preamărit puterea lui 
Hristos. Deci, mulți dintre ei s-au plecat la credinţa creștinească. Vrăjitorii care o munceau, se 
mîniau spre mieluşeaua lui Hristos ca fiarele. Deci, au aflat asupra ei alte munci, astfel: i-au ars 
capul cu jăratec, au pus-o într-un sac legat şi pecetluit şi după aceea au aruncat-o într-o groapă 
adîncă, ca să moară acolo. Dar, cu dreapta cea puternică a lui Dumnezeu, Care îi păzea viaţa, a 
petrecut vie multe zile fără hrană şi fără băutură. Astfel fiind muncită muceniţa mai presus de 
fire multe zile, împăratul a poruncit la niște oameni ca s-o batjocorească, ducînd-o într-o casă 
deosebită. Cînd acei oameni intrau în casă, nu găseau pe muceniță pentru că era acoperită de 
Dumnezeu prin nevedere şi ochii lor întunecaţi nu puteau să vadă pe curata mireasă a lui Hristos. 
Plecînd cei fără de ruşine, muceniţa se vedea iarăşi de către slujitorii ighemonului. 


Deci, ducînd-o iar la muncire, a răbdat fel de fel de pătimiri. După aceea au aruncat-o 
spre mîncare unui balaur mare şi înfricoșat, pe care îl ţineau şi-l hrăneau într-o peșteră adîncă. 
Dar Cel ce a închis gurile leilor, ca să nu mănînce pe Daniil cel aruncat în groapă, tot Acela a 
trimis pe îngerul Său și a închis gura balaurului, ca să nu vatăme nici să se atingă de trupul cel 
mult chinuit al muceniţei. Ea a înfrînat mînia lui și balaurul era înaintea ei ca un mieluşel blînd, 
zăcînd şi odihnindu-se lîngă picioarele ei. Sfînta a petrecut cu balaurul în acea prăpastie patru 
luni. Balaurului i se arunca în toate zilele hrana cea rînduită, iar muceniţa petrecea vie fără de 
hrană și fără băutură, tot ca mai înainte, ținîndu-i viaţa, cu minuni, puterea lui Dumnezeu. 


După mai multe zile, a flămînzit şi i s-a arătat ei îngerul Domnului, care s-a atins de 
gura ei, făcînd semnul Sfintei Cruci şi zicîndu-i: "De acum nu vei mai flămînzi, nici vei mai 
înseta, afară numai cînd de voia ta vei pofti, ca să mănînci ceva puţin, arătîndu-te prin aceasta 
că încă ești cu trup; dar aceea va fi întru a ta stăpînire". Acestea zicîndu-i, a scos-o din prăpastia 
aceea. Deci, păgînii păzind-o pe dînsa, iarăși au prins-o şi mult s-au mirat că nu a mîncat-o 
balaurul. Ei se mai mirau cum ea a ieşit din groapă şi ziceau că a fermecat pe balaur cu vrăji 
creștineşti, ca să nu o mănînce și a ieşit din groapă tot cu vrăji. Dar iarăși ziceau: "Cît de 
puternică este vraja creştinească, încît a biruit vrăjile persane". 


Împăratul, aflînd că sfînta este vie, a poruncit s-o taie cu sabia. Dar, pe cînd o ducea la 
tăiere, îngerul Domnului a răpit-o pe ea din mîinile ostașilor fărădelege şi a păzit-o nevătămată. 
Deci, ducîndu-se muceniţa, petrecea între creștini, neştiută de chinuitori. Creştinii, pe atunci, 
nu erau mulți în Persia şi nu vieţuiau prin locuri vestite, ci mai mult prin locuri retrase, deşi 
ştiau de dînşii necredincioşii. Deci sfînta era, după cuvîntul îngerului, neflămînzind, nici 
însetînd, fără numai cînd voia să se arate pe sine că este trup, iar nu nălucire. Ea lua o fărîmitură 
mică de pîine şi, muind-o pe aceea în apă caldă, o mînca. Dar aceasta o făcea rar, uneori după 
zece zile, iar alteori după mai multe zile. Deci, trecînd puţină vreme, după izbăvirea de moarte 
a sfintei muceniţe, a pierit cu sunet necredinciosul împărat al Persiei, Armisdas, fiind ucis de ai 


= 


sal. 


După el a venit Hosroe, fiul său şi nepotul lui Hosroe cel bătrîn; dar şi asupra aceluia s- 
au răsculat boierii, încît Hosroe a fugit din Persia. Deci, gîndea unde să se întoarcă: în Arabia, 


unde stăpîneau turci, sau în părţile greceşti, la creştini. El nu se pricepea nici pe ce cale să apuce. 
Drept aceea, a lăsat liber frîul calului său, ca, pe calea pe care o va lua, într-acolo să meargă. 
Deci, cînd a sosit la o răscruce, de unde pornea o cale către Arabia, iar alta spre greci, calul a 
apucat pe cea care ducea către greci şi Hosroe a mers cu casnicii săi la stăpînirea grecească, 
unde a fost primit cu cinste şi cu dragoste de Mavrichie, împăratul grec. Deci, Mavrichie a dat 
lui Hosroe multă putere din oastea sa și, ducîndu-se în Persia, a biruit pe vrăjmașii săi şi iarăşi 
şi-a luat scaunul său, dînd linişte şi libertate creștinilor ce erau în Persia. Căci Hosroe avea pe 
Mavrichie ca pe un tată al său şi pentru dînsul n-a făcut rău creştinilor, pînă la sfîrşitul lui 
Mavrichie. 


Cînd Hosroe a venit în Persia, împreună cu dînsul a venit și Sfîntul Dometian, episcopul 
Melitinei, care era trimis de Mavrichie. El a văzut cu ochii săi, precum a văzut şi Aristobul mai 
înainte, pe Sfînta Muceniţă Maria, care se numea în persană Golinduhia. Dar acum nu mai era 
în legături, ci în libertate, propovăduind pe Hristos perșilor. EI a vorbit cu dînsa, iar de pătimirea 
ei a aflat din gura alteia, iar aceea a auzit din spusele altora. Deci, întorcîndu-se în țara 
grecească, a spus de dînsa multora. Rudeniile ei au primit în Persia sfînta credință, încă și alți 
însemnați şi vestiți oameni şi mulți din popor s-au făcut creștini, pentru că vedeau minunile cele 
multe făcute de dînsa şi proorociile celor viitoare; pentru că avea dar de proorocie şi de înainte- 
vedere şi cele ascunse le vedea. Astfel se înmulţea prin ea slava lui Hristos în părțile acelea. 


După aceasta, Sfînta Muceniţă Maria s-a dus în hotarele stă-pînirii greceşti, la 
Chirchesia şi la Daria, apoi s-a dus la Ierusalim, unde s-a închinat făcătorului de viață lemn al 
cinstitei Cruci a Domnului și la Mormîntul Lui şi la celelalte locuri sfinte. Apoi, ea a mers într- 
o miînăstire oarecare, unde pătrunsese eresul răucredinciosului Sever, care mărturisea că 
dumnezeirea a fost pătimitoare, adăugînd la rugăciunea "Sfinte Dumnezeule" aceste cuvinte: 
"Sfinte Dumnezeule, Sfinte tare, Sfinte fără de moarte, "Cel ce Te-ai răstignit pentru noi", 
miluieşte-ne pe noi”; ca şi cum Tatăl, Fiul şi Sfîntul Duh ar fi pătimit pe Cruce. Deci, sfînta s- 
a rugat lui Dumnezeu ca să-i descopere ei despre severiani. Oare se cade ei a se apropia de 
împărtășirea lor sau nu? Deci, ea a văzut pe un înger ținînd două pahare, unul plin de întuneric 
şi altul plin de lumină. Prin aceasta i se arăta ei că paharul cel cu întuneric este ereticeasca 
credinţă, iar cel cu lumină este al sfintei Biserici sobornicești. Drept aceea, sfînta s-a mîhnit de 
ereticeasca învățătură şi degrabă s-a dus de acolo. Ea a fost trecută de îngerul lui Dumnezeu şi 
dusă prin alte cetăţi și țări. În Ierapolea Siriei a cercetat pe Episcopul Ştefan, care mai pe urmă 
a Scris viaţa ei. 


Cînd 1 s-a apropiat fericitul ei sfîrşit, s-a îmbolnăvit puţin pe cînd era în biserica Sfîntului 
Mucenic Serghie, care este între Nisibe şi cetatea care se numeşte Dara. Deci, ea s-a rugat mult 
pentru mîntuirea a toată lumea, a dat mulţumire lui Dumnezeu pentru mila Lui cea mare pe care 
a făcut-o cu dînsa şi cu bucurie şi-a dat sfîntul său suflet în mîinile Domnului său, pe Care L-a 
iubit şi pentru Care a pătimit multe chinuri. Astfel s-a numărat cu sfintele muceniţe întru 
împărăția Lui cea cerească. Sfînta Muceniţă Maria, care mai înainte s-a numit Golinduhia, şi-a 
săvîrşit viaţa sa pe pămînt, pentru Domnul nostru lisus Hristos, Căruia 1 se cuvine slava în veci. 
Amin. 


44. CUVIOSUL ŞTEFAN SAVAITUL 
(13 IULIE) 


Hâf A CAPPA 


Viaţa Cuviosului Ştefan nu am aflat-o scrisă nicăieri, însă sîntem încredințaţi, din slujba 
lui scrisă în Minei, că s-a făcut monah din tînăra lui vîrstă şi cu faptele lui cele bune a strălucit 
ca o rază în adunările monahiceşti, păzindu-și curăția trupului său. Şi prin dorirea cea mare, 
urmînd purtătorului de Dumnezeu Sava, s-a făcut ucenic al său. Astfel, după moartea aceluia, 


s-a făcut următor ales și, cercînd adîncul înţelepciunii, s-a nevoit împotriva hulitorilor eretici. 
Deci, bineplăcînd lui Dumnezeu, s-a mutat la El şi s-a numărat în ceata cuvioșilor. 


45. POMENIREA SFÎNTULUI APOSTOL ACVILA, UNUL DIN CEI 
ŞAPTEZECI 


(14 IULIE) 


Sfîntul Apostol Acvila, unul din cei şaptezeci de apostoli, a fost ucenicul Sfîntului 
Apostol Pavel şi a fost pus episcop de acesta. EI era de neam iudeu, din părțile Pontului, locuind 
în Italia cu femeia sa, Priscila, mai înainte de a crede ei în Hristos. Cînd Claudiu Cezarul a 
poruncit ca toți iudeii să fugă din Roma, atunci Acvila cu soţia sa au trecut în Corint. Pricina 
acestei izgoniri a iudeilor din Roma a fost aceasta: începîndu-se propovăduirea Domnului 
nostru lisus Hristos în Roma și Sfîntul Apostol Petru venind şi el acolo, au primit sfînta credință 
în Hristos, dar mai mulți petreceau întru necredință. Dar ei aveau multe certuri între dînșii, căci 
unii mărturiseau că Hristos este adevăratul Mesia, iar alţii se lepădau de EI, hulindu-L. 


Necredincioșii iudei, precum în Ierusalim şi în celelalte părţi, tot astfel şi în Roma, de 
multe ori se sculau cu răutate împotriva creștinilor. Ei nu sufereau nici să audă de numele lui 
lisus Hristos, dar şi pe păgîni îi îndemnau spre aceasta, gonind pretutindeni pe cei credincioși. 
Dar cei care se întorseseră la Hristos, aceia apărau pe iudeii ce crezuseră, de iudeii cei 
necredincioşi; din această pricină se ridica între dînşii cearta. De acest lucru s-a dat de știre lui 
Claudiu Cezarul. Dar, de vreme ce Hristos se numea de creştini că este Fiul lui Dumnezeu și 
împărat al lui Israil, pentru aceea Cezarul s-a temut să nu se ridice vreo tulburare în popor şi să 
se arate între dînșii un alt împărat, care să-i ia stăpînirea lui. Deci, el a poruncit ca pe toți iudeii 
cei credincioşi şi necredincioşi, să-i izgonească din Roma și din toată Italia. 


Se mai povestesc încă şi alte pricini ale izgonirii acelora. Iudeii cei necredincioşi 
amăgiseră la credința lor mozaică pe împărăteasa Agripina, femeia lui Claudiu. Deci iudeii, 
fiind izgoniți de acolo, Acvila s-a dus în Corint, hrănindu-se din osteneala mîini-lor sale, pentru 
că era cu meşteşugul făcător de corturi. 


Pe vremea aceea, Sfîntul Apostol Pavel, propovăduind pe Hristos între neamuri, a mers 
de la Atena la Corint, cetate de scaun a Ahaiei şi, aflînd acolo pe Acvila cu soţia sa, Priscila, a 
găzduit la dînșii şi, fiind de acelaşi meșteşug cu ei, lucrau împreună corturi. Deci, învăţindu-i 
pe ei a crede în Hristos, i-au botezat. Petrecînd Pavel în Corint cîtăva vreme, se întreba cu iudeii 
şi cu elinii despre Hristos. Astfel, i-a învăţat pe ei cuvîntul lui Dumnezeu un an şi şase luni. 
Apoi, plecînd cu corabia în Siria, a luat cu dînsul pe Acvila și pe Priscila. Sfîntul Apostol Pavel 
a sosit împreună cu dînşii şi cu ceilalți următori ai lui la Efes şi, voind ca să fie în Ierusalim de 
praznicul Paştelui, au lăsat în Efes pe Acvila și pe Priscila, ca să înveţe pe efeseni sfînta credință 
cea în lisus Hristos. lar el s-a dus singur la lerusalim, făgăduindu-le că iarăși o să se întoarcă la 
dînşii în Efes. 


După ce Pavel s-a dus în calea cea socotită de dînsul, a venit la Efes iudeul Apolo, de 
neam alexandrin, bărbat cuvîntăreț şi tare în Scripturi. Acesta era învăţat în calea Domnului și, 


arzînd cu duhul, grăia și învăţa cu dinadinsul cele pentru Domnul. Însă nu știa încă de botezul 
cel în Sfînta Treime, ci numai de botezul lui loan. Auzind Acvila şi Priscila de această învățătură 
a lui Apolo, l-au primit pe el la dînşii și mai cu încredințare i-au spus calea Domnului. După 
aceasta, Sfîntul Apostol Pavel s-a întors de la Ierusalim la Efes şi a scris de acolo Întîia Epistolă 
către Corintenii care crezuseră în Hristos. Iar la sfîrşit le grăieşte: Închină-se vouă întru Domnul 
Acvila şi Priscila, cu adunarea cea din casa lor, (adică cu slugile lor). 


După aceasta, murind Claudiu Cezarul, iarăşi s-a dat libertate iudeilor să vieţuiască în 
Roma. Deci, iudeii se întorceau fiecare la locul lor cel dintii, la averile lor, adică în Italia. Atunci 
şi Acvila cu Priscila s-au întors în Roma. 


Cînd Sfîntul Apostol Pavel s-a întors iarăşi la Corint şi a scris de acolo epistola cea către 
Romani, n-a uitat ca într-însa să trimită sărutarea sa, către aceşti iubiţi ucenici ai săi, zicîndu-le 
în capitolul cel mai de pe urmă, astfel: Sărutaţi pe Acvila şi Priscila, ajutătorii mei în Iisus 
Hristos, care pentru sufletul meu și-au pus grumajii lor, cărora nu eu singur le mulțumesc, ci 
toate Bisericile neamurilor. Sfîntul Acvila, zăbovind cîtăva vreme în Roma, s-a dus iarăşi în 
Asia, cu soția sa. Pentru că a fost rînduit de învățătorul său, Sfîntul Apostol Pavel, la 
propovăduirea cuvîntului lui Dumnezeu, cînd s-a pus de dînsul episcop. Mergînd el la Efes, 
ajuta întru osteneli pe Sfîntul Apostol Timotei, ucenicul Sfîntului Apostol Pavel, pe care, 
punîndu-l episcop, l-a lăsat acolo, precum grăieşte în cea dintii Epistolă scrisă către dînsul din 
Laodiceea: Te-am rugat pe tine să rămii în Efes, cînd mergeam în Macedonia... 


După aceasta, cînd Sfîntul Apostol Pavel a fost izgonit de evrei din Ierusalim şi a fost 
dus la Roma în lanţuri, a scris de acolo a II-a Epistolă către Timotei. În aceeaşi epistolă vorbeşte 
de aceşti iubiți ucenici ai săi, zicînd: Sărută pe Priscila şi pe Acvila... Sfîntul Apostol Acvila, 
propovăduind pe Hristos în Asia, în Ahaia și în Eracleea, a adus la mîntuire mulțime mare de 
suflete omeneşti. Pe mulţi i-a întors de la idoleasca nebunie la dumnezeiasca cunoștință, 
botezîndu-i. 


EI a trecut şi prin alte ţări diferite, binevestind pretutindeni împărăţia lui Dumnezeu şi 
luminînd pe mulți cu sfînta credință. A sfărîmat mulți idoli şi a ridicat multe biserici, punînd 
preoți, şi suferind multe ispite. În urmă a fost ucis de cei necredincioși şi a aflat odihnă la ceruri 
cu ceilalți Sfinți Apostoli, prin darul Domnului nostru lisus Hristos, Căruia I se cuvine slavă în 
veci. Amin. 


46. VIAŢA CUVIOSULUI PĂRINTE ELIE MONAHUL 
(14 IULIE) 


Cuviosul Elie este strălucit între monahii din pustiile Egiptului, bineplăcînd lui 
Dumnezeu. Acesta s-a dus din copilărie în mînăstire și s-a dat în slujba Domnului. Deci, 
învățîndu-se în întreaga înţelepciune, s-a învrednicit deplin cu darul lui Dumnezeu, de a face 
minuni din tinereţile sale. EI, fiind încă copil, cînd îl trimiteau ceilalți monahi să aducă foc, lua 
cărbuni aprinși și îi aducea la stareţ în haină, fără însă a i se aprinde haina. Acest lucru văzîndu- 
| fraţii, se mirau de acea minune şi doreau ca să urmeze vieţii celei minunate a tînărului copil, 
care covîrşea cu sfinţenia lui pe cei bătrîni. 


Într-o vreme, acest fericit Elie, umblând singur prin pustie, a dorit să mănînce miere. 
Deci, văzînd un fagure de miere aşezat pe o piatră şi cunoscînd că aceea este meşteşugirea 
vrăjmașului, a început singur a se ocări pe sine, zicînd: "Du-te de la mine poftă înșelătoare, căci 
scris este: Să umblaţi cu duhul, iar pofia trupească să n-o săvirşiți..., şi îndată s-a dus din locul 
acela. Intrînd în pustiul cel mai dinăuntru, petrecea în postire, chinuindu-şi trupul său cu 
înfrînarea şi cu foamea. Fiind în pustie, în săptămîna a treia a postirii sale, a văzut pe pămînt 
nişte mere și alte roduri de saduri alese şi, cunoscînd că aceea este înșelăciunea vrăjmaşului, a 
zis: "Nu voi gusta, nici mă voi atinge de ceva dintr-acestea, ca să nu se smintească sufletul meu, 
pentru că scris este: Nu numai cu piine va trăi omul, ci cu tot cuvintul care iese din gura lui 
Dumnezeu. 


Postind el, a patra săptămînă a adormit puţin şi a văzut în vis pe îngerul Domnului, stînd 
înaintea lui şi zicîndu-i: "Scoală-te şi cele ce vei afla puse înaintea ta, să le mănînci și să te 
întăreşti, fără să stai la îndoială". Deşteptîndu-se din somn, a văzut un izvor de apă vie şi 
împrejurul lui nişte verdețuri foarte dulci la gust. Deci a mîncat din verdeţurile acelea și a băut 
apă din izvor şi şi-a întărit trupul. După aceea, povestea fraților că niciodată în viaţa sa nu i s-a 
întîmplat, ca să se îndulcească de o hrană ca aceea. 


Ducîndu-se el puţin de acolo, a găsit o peşteră și s-a sălășluit într-însa, unde a petrecut 
cîtăva vreme. Însă, cînd firea cea trupească avea trebuință de hrană, îşi pleca genunchii şi se 
ruga şi atunci îndată i se punea înaintea lui, de o mînă nevăzută, pîine curată şi caldă, măsline 
şi diferite poame. 


O dată, cuviosul s-a dus să cerceteze pe fraţii care petreceau cu nevoinţă în pustie, 
ducîndu-le lor hrană din bunătățile care 1 le trimitea Dumnezeu. Mergînd el pe cale şi 
îngreunîndu-se de sarcina hranei pe care o ducea, a văzut nişte măgari sălbatici, umblînd și 
păscînd în pustie. EI a strigat la ei, zicînd: "În numele Domnului nostru lisus Hristos, să vină 
aici unul din voi şi să ducă sarcina mea". Atunci, îndată a venit la dînsul un măgar ce era mai 
puternic, dar cu multă blîndeţe, iar cuviosul şi-a pus sarcina pe asin şi însuşi a încălecat pe 
dînsul. Şi astfel a ajuns repede la chiliile fraților din pustie şi i-a înveselit cu hrana ce le-a adus, 
iar dobitocului care îi adusese sarcina, i-a dat drumul în pustie. 


Altă dată a mers dimineaţa, într-o zi de Duminică, la o mînăstire pustnicească şi, văzînd 
că nu se săvirşeşte Sfînta Liturghie, a întrebat: "Pentru ce ziua Domnului a rămas fără slujbă?" 
Fraţii i-au răspuns: "Preotul, fiind în partea cealaltă de rîu, n-a venit la noi de frica unui crocodil 
care este în rîu şi care a mîncat mulți oameni". Sfîntul le-a zis: "De veţi voi, eu voi merge și voi 
aduce pe preotul vostru”. Fraţii i-au zis: "Nu este cine să te treacă pe tine în partea cealaltă, 
pentru că toţi se tem de a se apropia de acea trecere, de frica crocodilului”. Iar Sfîntul Elie a 
mers, nădăjduind spre Dumnezeu. 


Cînd a ajuns pe malul rîului, a chemat numele Domnului şi îndată a venit la dînsul acel 
crocodil, care se obişnuise a mînca oamenii pe care îi găsea. Acela, cu poruncă dumnezeiască, 
s-a făcut trecătorul cuviosului, pentru că, luînd pe sfîntul pe spatele său, cu frică şi cu blîndeţe 
l-a trecut peste rîu la celălalt mal. Cuviosul, ajungînd la locuinţa preotului, îl ruga să vină la 
fraţi. Preotul, necunoscîndu-l pe el, îl întreba cine este şi de unde vine. Iar el i-a răspuns că vine 
de la o mînăstire. Preotul, văzînd pe fericitul că avea o haină veche şi cu multe cusături şi 
cunoscîndu-l din cuvinte şi din obiceiul cel bun că este om al lui Dumnezeu, a zis către dînsul: 
"O, frate, ai proastă haină trupească, dar ai bună şi negrăită haină sufletească". 


Deci, sculîndu-se, mergea cu dînsul spre mînăstire. Cînd au sosit la rîu, el neavînd cu ce 
să treacă, cuviosul a zis către preot: "Nu te îndoi, părinte, Dumnezeu ne va găti îndată o luntre”. 
Şi strigînd cu glas mare a chemat la sine pe crocodil. Crocodilul, auzind glasul sfîntului, îndată 
a venit la dînșii şi cu blîndeţe îşi dădea spatele său, ca să se suie pe el. Cuviosul Elie, suindu-se 
cel dintîi pe crocodil, chema pe preot, zicînd: "Suie-te, părinte, şi nu te teme!" Dar preotul, 
văzînd crocodilul, s-a înfricoșat şi a fugit înapoi. Frații, stînd pe celălalt mal, priveau la acea 
minune, adică cum omul lui Dumnezeu trecea rîul, fiind purtat de crocodil şi toţi se minunau 
de el cu spaimă. Cuviosul, trecînd rîul și ieşind la mal, a scos împreună cu el şi pe acel crocodil, 
către care a zis: "Mai bine este să mori tu singur, decît să dai pe oameni morții şi să mănînci 
trupurile lor”. Şi crocodilul, căzînd, îndată a murit. 


Sfîntul Elie a petrecut în mînăstirea aceea trei zile, învăţind pe fraţi cu cuvinte insuflate 
de Dumnezeu. EI, fiind mai înainte- văzător, ştia gîndurile fiecăruia şi vedea ştiinţele tuturor și 
fiecăruia îi spunea deosebit de ceea ce era bîntuit. Unuia îi zicea: "Frate, eşti aprins de duhul 
necurăției”. Altuia: "Te aprinzi de mînie". lar altuia: "Te robeşti de lăcomie”. Altuia îi spunea 
că se biruiește de altă patimă. Asemenea și faptele cele bune ale monahilor celor îmbunătățiți 
le spunea la arătare spre folosul altora, numind pe unul blînd, pe altul drept, pe altul răbdător şi 
pe altul ascultător. Iar altuia îi zicea că are altă faptă bună, pentru că vieţile tuturor şi toate 
lucrurile cele făcute în taină, şi bune și rele, îi erau descoperite lui de Dumnezeu. Deci, toţi cei 
ce erau biruiți de patimi, spuneau despre sine că aşa este precum grăieşte Elie; apoi se umileau 
cu inimile şi îşi îndreptau viaţa lor. 


Cuviosul părinte, după multe vorbe duhovniceşti, a zis către dînşii: "Pregătiți masa, căci, 
iată, acum vor veni nişte frați străini". Fiind masa pregătită, după cuvîntul sfîntului, nişte frați, 
venind de departe, au intrat în mînăstire. Sfîntul Elie, primindu-i și ospătîndu-i cu cinste, s-a 
dus după aceea în pustie. Unul din fraţii cei tineri îl ruga să-i poruncească să petreacă cu dînsul 
în pustie. Sfîntul i-a zis: "Frate, acest lucru este greu și îți trebuie multă osteneală, pentru că se 
cuvine a răbda cu tărie împotriva ispitelor diavoleşti”. Fratele acela se făgăduia că le va suferi 
pe toate; deci, sfîntul, primindu-l, i-a poruncit să vieţuiască în cealaltă peşteră. Sosind noaptea, 
diavolii au năvălit asupra lui, mai întîi nevăzuţi şi cu gînduri spurcate, tulburîndu-i mintea; apoi, 
prin năluciri înfricoşate se repezeau la el, sugrumîndu-l și vrînd să-l ucidă. 


Fugind el din peşteră, a alergat la cuviosul şi i-a spus primejdia. Starețul, mîngiind pe 
acel frate cu puţine cuvinte şi întărindu-l în răbdare şi în credință, l-a dus iar în peşteră; și, 
însemnînd cu degetul acel loc împrejur şi îngrădindu-l cu semnul Sfintei Cruci, i-a poruncit ca, 
înarmîndu-se cu numele Domnului, să petreacă fără frică. După aceea, fratele petrecea în pustiul 
acela nevătămat de asupririle diavoleşti, învrednicindu-se de aceeaşi hrană, care se aducea de 
mînă nevăzută, cu care era hrănit de Dumnezeu şi cuviosul lui povăţuitor. 


Sfîntul Ele, ajungînd la adînci bătrîneţi şi făcînd multe minuni, s-a mutat la Dumnezeu, 
Căruia I-a plăcut. EI s-a mutat în ceata cuvioşilor care stau în cer înaintea scaunului Tatălui, 
Fiului şi Sfîntului Duh, Dumnezeu Unul în Treime, Căruia Se cuvine slavă, acum și pururea şi 
în vecii vecilor. Amin. 


47. SFÎNTUL NICODIM AGHIORITUL, PURTĂTORUL DE DUMNEZEU 
(14 IULIE) 


Acest astru strălucitor al Bisericii a văzut lumina zilei în anul 1749, în insula Naxos din 
arhipelagul Ciclade - Grecia. Părinţii săi, evlavioşi şi cu frică de Dumnezeu, i-au dat la Sfîntul 
Botez numele de Nicolae şi l-au încredinţat preotului satului pentru a-l învăţa să citească. De 
mic copil s-a îndepărtat de jocurile gălăgioase ale celorlalți copii, pentru a se dedica stăruitor 
lecturii. El a fost dăruit de Dumnezeu nu numai cu o inteligenţă vie, ci, de asemenea, şi cu o 
memorie excepţională, care-i permitea să reţină şi să repete ime-diat tot ceea ce citea. 


Apoi a fost trimis la Smirna, la vîrsta de 16 ani, pentru a deprinde învăţătura dascălului 
lerotei. Aici s-a făcut iubit de toţi, atît de învăţători, cît şi de fraţi, pentru dulceaţa şi bunătatea 
deprinderilor sale. În afară de cultura laică şi studiul cărţilor sfinte a învăţat latina și franceza şi 
a devenit iscusit cunoscător al Sfinților Părinţi, al aghiografiei şi sfintelor canoane. Aceasta l-a 
învrednicit să fie un profund teolog ortodox, făcînd cunoscut poporului grec, robit de turci, 
comorile Tradiției Bisericii. 


După patru ani de studii la Smirna, deoarece turcii masacrau pe grecii din regiune, în 
urma campaniei ruse, el a fost nevoit să se întoarcă în patria sa, Naxos. Acolo i-a întîlnit pe 
părinţii Grigorie, Nifon şi Arsenie, exilați din Sfîntul Munte în urma controversei colivarilor, 
care susțineau că nu se pot face parastase Duminica, întrucît este ziua Învierii Domnului. 
Aceştia i-au aprins dragostea pentru viața monahală şi l-au inițiat în practica ascezei şi a 
rugăciunii inimii. Informat de către ei că la Hiîdra trăia un om cu virtuţi deosebite, cunoscător 
adînc al Sfinţilor Părinţi, anume Mitropolitul Macarie al Corintului, tînărul Nicolae s-a dus la 


el, asemenea cerbului însetat la izvoarele apelor, și în apropierea acestui sfînt ierarh a înţeles 
nevoia urgentă de a edita şi traduce cărţi din izvoarele Sfintei Tradiții. 


Acolo s-a întîlnit şi cu vestitul sihastru Silvestru din Cezareea, care se nevoia într-o 
chilie izolată, la mică distanță de Corint. Acest sihastru sfînt i-a zugrăvit atît de luminos 
bucuriile vieții ascetice, încît tînărul Nicolae s-a hotărît să ia îndată jugul lui Hristos şi, luînd 
scrisoare de recomandare de la Silvestru, s-a dus la Muntele Athos în anul 1775. 


Aici a intrat în obştea Mînăstirii Dionisiu şi, la puțin timp, a fost făcut rasofor sub 
numele de Nicodim, primind ascultarea de secretar și citeț; el devine curînd model pentru toți 
fraţii, iar ascultarea o îndeplinea cu supunere fără murmur şi cu rîvnă pentru post și rugăciune. 
EI sporea în fiecare zi, supunîndu-se învățăturii duhovnicești şi pregătindu-se pentru luptele 
vieții isihaste. După doi ani, Sfîntul Macarie din Corint l-a vizitat în Sfîntul Munte şi l-a rînduit 
să corecteze şi să pregătească pentru tipar "Filocalia", această enciclopedie ortodoxă a 
rugăciunii şi vieţii spirituale. 


Tînărul călugăr s-a retras într-o chilie la Karîes, pentru a săvirşi această lucrare 
dumnezeiasă a celor mai înaintați părinţi ai isihasmului şi care cerea o profundă cunoaştere a 
sufletului. La fel a făcut și pentru alte scrieri, cum sînt "Everghetinos" şi "Tratatul despre Sfînta 
Împărtăşanie" scris de Sfîntul Macarie, dar pe care l-a îmbunătăţit mult. După terminarea 
corecturii acestor cărți, monahul Nicodim s-a întors la Dionisiu, dar studierea părinţilor 
filocalici şi lucrarea neîncetată a rugăciunii lui lisus l-au preocupat toată viaţa. 


Auzind de Sfintul Paisie de la Neamţ, care conducea o mie de călugări în Moldova în 
această sfîntă lucrare a coborîrii minţii în inimă, Cuviosul Nicodim a pornit cu corabia spre 
Moldova, ca să-l cunoască. Dar, prin providența dumnezeiască, o furtună l-a împiedicat să-şi 
atingă acest scop. 


Arzînd de dorinţa de a se dărui total rugăciunii în linişte, a părăsit Mînăstirea Dionisiu 
şi s-a retras la o chilie aproape de Karîes, apoi la schitul Capsala, care ţine de Mînăstirea 
Pantocrator, sihăstrie dedicată Sfîntului Atanasie. Aici a recopiat multe manuscrise pentru 
nevoile sale sufleteşti, dăruindu-se neîncetatei rugăciuni şi cugetări la scrierile Sfinților Părinți. 
După puţin timp, Cuviosul Arsenie din Peloponez, pe care-l cunoscuse la Naxos, s-a reîntors în 
Muntele Athos şi s-a aşezat în schitul Capsala. Astfel, fericitul Nicodim i-a devenit ucenic 
bătrînului. Apoi se retrage într-o insulă aproape pustie lîngă Eubeea, în anul 1782. 


Acolo, la cererea vărului său, Episcopul lerotei din Euripos, Sfîntul Nicodim a scris 
capodopera operelor sale - "Manualul sfaturilor bune", sau "Paza celor cinci simţiri”, despre 
păzirea simţurilor și a gîndurilor și despre activitatea minţii. În vârstă de 32 de ani și singur, 
lipsit de cărți şi notițe și neavînd ca resurse decît bogăţia imensei sale memorii şi dialogul 
continuu cu Dumnezeu, el expune în această operă o sinteză a tuturor învățăturilor spirituale ale 
Sfinţilor Părinţi, arătate printr-un mare număr de citate, texte însoțite de referinţe exacte. El 
învaţă cum se poate dezrobi mintea (nous) de înlănţuirea plăcerilor simţurilor, pentru a-i permite 
înălțarea prin rugăciunea inimii la cugetările duhovniceşti ale contemplaţiei. În timpul petrecut 
în această insulă, sfîntul a înfruntat atacurile puternice ale demonilor care căutau să-l 
războiască; dar el îşi păzea mintea şi nu-şi ridica capul din cartea sa, decît pentru a rîde de 
încercările lor neputincioase. 


După un an petrecut în Skiropoula, el s-a reîntors în Athos, unde avea să primească 
marea schimă şi culionul Sfîntului Teonas din Capsala. A acceptat să aibă un discipol, pe 


lerotei, şi s-a dăruit mai mult ca oricînd scrierii şi cercetării fraților care veneau să se stabilească 
în împrejurimi, pentru a se folosi de înțelepciunea sa. Cu prilejul revenirii sale în Sfîntul Munte, 
Sfîntul Macarie i-a încre-dinţat grija traducerii şi editării operelor complete ale Sfîntului Simeon 
Noul Teolog. În introducerea acestei opere, care conţine profunde analize asupra contemplaţiei, 
Sfîntul Nicodim precizează că astfel de cărți nu sînt scrise doar pentru călugări, ci şi pentru 
laici, pentru că toți creştinii sînt chemaţi să trăiască desăvîrşirea evanghelică. 


El a redactat apoi un "Îndreptar de spovedanie” care este folosit regulat în Biserica 
Greacă de azi și a adunat într-o culegere unică, corespunzînd celor opt glasuri şi fiecărei zile a 
săptămînii "Canoanele Maicii Domnului", cîntate la sfîrşitul Vecerniei în mînăstiri. Dincolo de 
alte numeroase cîntări liturgice, el a publicat, de asemenea, două opere adaptate după vestitele 
cărți duhovniceşti din Apus, adică "Războiul nevăzut" de Lorenzo Scuppoli (1589) şi 
"Deprinderi duhovnicești", care au cunoscut pînă în zilele noastre un mare ecou. 


Ieromonahul Agapie din Peloponez a venit la Muntele Athos pentru a-i propune 
Sfîntului Nicodim să traducă o antologie a Sfintelor Canoane pe care o pregătise şi o comentase. 
Sfîntul, pentru care viaţa şi disciplina Bisericii erau mai prețioase decît propria sa viaţă, a luat 
cîțiva caligrafi şi a terminat această operă foarte necesară Bisericii, pe care a numit-o "Pidalion”, 
adică îndreptar. El a muncit zi şi noapte, timp de doi ani, adunînd și corectînd textele 
îndoielnice, respectînd canoanele Sfintelor Sinoade ale Părinților şi decretele legislaţiei 
bizantine şi îmbogățind Pidalionul cu un număr mare de note și subînsemnări, care au format o 
garanţie pentru aplicarea corectă a canoanelor în viaţa Bisericii. Cînd cartea a apărut la Leipzig, 
în anul 1800, contribuind la cunoaşterea sfîntului, el a fost profund îndurerat şi a scris: "Era mai 
bine să mă fi împuns direct în inimă cu o sabie, decît să mi se adauge sau să mi se retragă ceva 
din ceea ce am scris în această carte". 


Sfîntul Nicodim a corectat şi pregătit pentru tipar scrierile complete ale Sfîntului 
Grigorie Palama, o adevărată lucrare dogmatică și mistică de mare valoare. Dar lucrarea a fost 
distrusă la Viena pe timpul războiului. Aceasta a fost o mare pierdere pentru Ortodoxie. 


Întristat de toate acestea, Cuviosul Nicodim se nevoia singur ca un mare sihastru, 
îmbrăcat rău ca un cerşetor, hrănindu-se mai mult cu orez fiert, cu miere şi măsline. Cînd era 
apăsat de foame, se ducea la vecini să mănînce, dar cel mai adesea, fiind prins în discuţii, 
cuviosul uita să mănînce. Nu cunoştea decît două activităţi: rugăciunea şi studiul. La orice oră 
din zi sau din noapte îl găseai deasupra unei cărți sau scriind, sau stătea cu bărbia în piept, 
pentru a face ca mintea să se coboare cît mai profund în inima sa, chemînd neîncetat numele 
cel sfînt al lui lisus. EI a devenit astfel o neîncetată rugăciune, căci prin această unire intimă cu 
Hristos, harul divin punea în inima sa întreaga comoară a Bisericii. 


Cînd scria, era așa de absorbit, încît nu simţea nimic în jurul lui. Intr-o zi, un călugăr, 
venind la el şi găsindu-l lucrînd, i-a pus o bucată de pîine proaspătă în gură. Seara, cînd a trecut 
din nou, l-a găsit pe sfînt în aceeași poziţie, cu bucata de pîine în gură, ca şi cînd n-ar fi avut 
NIMIC. 


El a făcut un vast comentariu al Epistolelor Sfîntului Apostol Pavel, după Sfintul 
Teofilact al Bulgariei, ca şi al Epistolelor Soborniceşti. De asemenea a făcut un comentariu al 
celor nouă cîntări ale lui Moise din Vechiul Testament, intitulat "Grădina Harului" şi a tradus 
comentariul Psalmilor lui Eftimie Zigabenul. Ca în toate celelalte traduceri ale sale, Sfîntul 
Nicodim depăşea mult rolul unui traducător, căci completa textele cu note bogate în mărturii 
ale altor Sfinţi Părinţi ai Bisericii. EI a editat, de asemenea, o colecţie de vieţi de sfinţi vechi, o 


culegere nouă și "Noul martirologiu", adică antologia vieților noilor sfinţi martiri, oprimați sub 
jugul otoman, datorită cărora numeroşi apostaţi puteau fi convertiți ca să fie numărați în ceata 
sfinților martiri. 


Mereu preocupat de educaţia poporului lui Dumnezeu, a compus un "Manual al bunelor 
maniere creştine", în care a adunat scrierile morale ale Sfîntului loan Gură de Aur. Zi de zi, toți 
cei care erau răniți de păcate sau de apostazie, neglijînd episcopii şi duhovnicii lor, alergau la 
ascetul din Capsala, Cuviosul Nicodim, pentru a găsi vindecare şi mîngiiere sufletelor. Și 
veneau nu numai călugări, ci şi mireni sosiți de departe, astfel încît sfîntul a ajuns să se plîngă 
că nu se poate ruga cum se cuvine, dorind să plece în pustie. Dar, boala l-a împiedicat să facă 
acest pas. Avea vîrsta de 57 de ani. Însă, era epuizat de asceză și de munca editării de cărţi, care 
puteau să umple o bibliotecă. 


El era atins de o aşa slăbiciune, că nici o mîncare nu-l putea întări. Deci a părăsit sihăstria 
din Capsala pentru a trăi un timp în chilia fraților săi din Katres. Aici a redactat, după doi ani 
de muncă, "Sinaxarul"”, care cuprinde toţi sfinţii Bisericii. Întorcîndu-se la Capsala, a scris 
comentarii ale canoanele sărbătorilor şi ale Octoihului. Astfel a terminat această ultimă operă 
în care apare întreaga sa ştiinţă teologică şi esență spirituală, chiar dacă era foarte bolnav în 
anul 1808. La noile calomnii care au apărut, condamnînd nedrept pe Atanasie din Paros și alți 
trei colivari, de către Patriarhul Grigorie al V-lea, Sfîntul Nicodim nu a putut să le ia apărarea 
şi s-a mulţumit să redacteze o Mărturisire de credință. 


Starea sa de sănătate se înrăutăți mult. Apoi a zis: "Domnul mă cheamă! Domnul mă 
cheamă! Eu sînt sătul de această lume!" Din zi în zi, boala se întindea în tot corpul său, iar el 
repeta cu voce tare rugăciunea lui lisus, scuzîndu-se în faţa fraților că nu putea să o ţină în taină. 
După ce s-a spovedit şi a primit Sfînta Împărtășanie, a luat în mîinile sale moaștele Sfintului 
Macarie din Corint şi cele ale lui Partenie Skourtaios şi, îmbrățişîndu-le cu lacrimi, a zis: "Voi 
ați plecat spre cer şi păstraţi virtuțile pe care le-aţi semănat pe pămînt, gustînd deja slava 
Domnului nostru. Eu sufăr din cauza păcatelor mele! Pe voi, care ați fost părinții mei, vă rog să 
stăruiți pentru mine pe lîngă Domnul, ca EI să aibă milă de mine şi să mă aducă unde sînteți şi 
voi". În timpul nopţii, el striga: "Eu mor! Eu mor! Aduceţi-mi Sfînta Împărtășanie!" 


După ce a primit Sfînta Împărtășanie, a dobîndit o liniște deosebită și, încrucişînd 
mîinile deasupra pieptului, a răspuns călugărilor care îl întrebau dacă are odihnă: "Eu am făcut 
să intre Hristos în mine! Cum să nu am odihnă?" În zorii zilei de 14 iulie, 1809, sfintul şi-a dat 
sufletul în mîinile Domnului. Unul dintre cei prezenţi a strigat: "Era mai bine dacă ar fi murit 
astăzi mii de creştini, decît Nicodim!" Dar, chiar dacă astrul este ascuns, razele sale nu vor 
înceta să lumineze Biserica, iar cărțile sale rămîn un izvor permanent de învățătură, de 
mîngiiere, de încurajare pentru împlinirea vieții în Hristos. Cu ale cărui sfinte rugăciuni, lisus 
Hristos, Mîntuitorul lumii, să ne miluiască şi să ne mîntuiască în veci. Amin. 


Notă. Cuviosul Nicodim Aghioritul a scris și a tradus peste 20 de cărţi bisericești, dintre 
care amintim: 


1. Filocalia, ce cuprinde texte patristice despre urcușul duhovnicesc al sufletului către 
Dumnezeu - anul 1782; 


2. Everghetinos, ce cuprinde texte patristice şi fapte ale unor sfinți - anul 1783; 


3. Din scrierile Sfintului Simeon Noul Teolog - anul 1790; 


4. Carte foarte folositoare de suflet - anul 1794; 

5. Cunună Pururea Fecioarei, sau Noul Theotocarion - anul 1796; 

6. Războiul nevăzut - anul 1796; 

7. Epitomă (Prescurtare) din psalmii proorocului şi împăratului David, anul 1799; 
8. Noul martirologiu - anul 1799; 

9. Pidalionul - anul 1800; 

10. Deprinderi duhovniceşti - anul 1800; 

11. Paza celor cinci simţiri - anul 1801; 

12. Culegere nouă (Sinaxar) - anul 1803; 

13. Hristoitia - Cartea bunelor moravuri creştine; 


14. Tîlcuire la cele șapte Epistole sobornicești ale sfinţilor şi prealăudaţilor apostoli 
Iacob, Petru, loan şi luda - anul 1806; 


15. Cartea Sfinților Varsanufie şi loan - anul 1816; 
16. Sinaxar - anul 1819; 


17. Tilcuirea Epistolelor Sfîntului Apostol Pavel, după Teofilact al Bulgariei - anul 
1819; 


18. Grădina harurilor - anul 1819; 

19. Mărturisire de credinţă - anul 1819; 

20. Tîlcuire la cei 150 de Psalmi ai proorocului şi regelui David - anii 1819-1821; 
21. Eortodromionul sau Comentar la canoanele sărbătorilor - anul 1836; 


22. Scara cea nouă, adică "Tilcuire la cele 75 de trepte ale Octoihului din diferiţi scriitori 
bisericeşti” - anul 1844; 


23. Introducerea Sfîntului Nicodim la scrierile Sfîntului Grigorie Palama - anul 1883; 
24. Despre dumnezeiasca Împărtăşanie cu Preacuratele Taine ale lui Hristos; 


25. Opera poetică a Sfintului Nicodim. 


48. SFINȚII MUCENICI CHIRIC ȘI IULITA 
(15 IULIB) 


În cetatea Iconiei, din Licaonia, era o femeie tînără, de neam bun, anume Iulita. Ea se 
trăgea din seminția împăraţilor Romei şi era creștină cu credinţa. Petrecînd puţin timp cu un 
bărbat legiuit, a zămislit şi a născut de la dînsul un prunc de parte bărbătească. Apoi a rămas 
văduvă. Pruncul ce l-a născut, l-a luminat cu Sfîntul Botez şi i-a dat numele de Chiric. 


În acea vreme, Dioclețian, ţinînd împărăţia Romei, ridicase prigonire mare împotriva 
creștinilor de prin toate părțile stăpînirii sale. El a pus ca ighemon în ţara Licaoniei pe un 
oarecare Domițian, om sălbatic la fire şi fără de omenie, ce avea chip de fiară şi nărav asemenea, 
bucurîndu-se de vărsarea sîngelui creștinesc. Deci, venind în Iconia, a început a munci cumplit 
pe cei ce credeau în Hristos şi căuta cu tot dinadinsul pe cei ce ţineau în taină credința 
creştinească. ulita, credincioasa roabă a lui Hristos, văzînd aceasta şi ştiind că dreapta sa 
credinţă nu se va putea tăinui de muncitor, s-a gîndit să fugă. Ea se temea ca nu cumva, neputînd 
suferi muncile cele cumplite, să se lepede de Hristos. 


Deci, şi-a lăsat toată averea sa şi toată frumuseţea lumii acesteia, casa, rudele, robii, 
slava deşartă, pentru dragostea lui Hristos şi, luînd pe fiul său, Chiric, care era de trei ani, şi 
două roabe credincioase, au ieşit noaptea din cetatea Iconiei și au plecat în străinătate, aducîndu- 
şi aminte de ceea ce s-a zis în Scriptură: Aici nu avem cetate stătătoare, ci să căutăm pe cea 
viitoare. Ea s-a dus în Seleucia şi acolo a aflat aceeaşi prigonire împotriva creștinilor, pentru că 
un oarecare Alexandru, luînd de la împărat stăpînirea ighemoniei, s-a dus în Seleucia şi acolo 
ucidea fără milă pe toți cei ce mărturiseau numele lui lisus Hristos. 


Fericita lulita, aducîndu-şi aminte de ceea ce se scrie: Nu dați loc miniei, adică fugiţi de 
mînie, şi iarăşi: Cînd vă vor goni pe voi din cetatea aceasta, fugiţi în cealaltă, a ieşit din Seleucia 
şi s-a dus în Tars, cetatea Ciliciei, trăind acolo printre cei săraci. După o vreme oarecare, același 
Alexandru s-a dus şi în Tars, ca să muncească pe creştini. Sfinta Iulita, fiind cunoscută de unii, 
au spus-o ighemonului. Acela îndată a poruncit s-o prindă şi a șezut înaintea poporului în 
divanul din priveliște. Prinzînd-o ostașii împreună cu fiul ei, au fugit de la dînsa amîndouă 
slujnicile. Însă de departe o urmau, voind ca să-i vadă pătimirea și sfinţirea ei. Muceniţa a fost 
dusă înaintea ighemonului, avînd pe mîini pe Sfîntul Chiric, prunc de trei ani. 


Întrebată de ighemon de nume, neam şi patrie, ea răspundea cu îndrăzneală, mărturisind 
numele Domnului nostru Iisus Hristos, numindu-se creştină şi zicînd: "Acesta este numele și 
neamul meu cel bun, iar patrie îmi este împărăția cerească a lui Hristos". Ighemonul, mîniindu- 
se, a poruncit să-i ia pruncul, s-o dezbrace și să o întindă la pămînt, ca să o bată fără de cruțare 
cu vine de bou. Pe cînd ostașii băteau pe muceniţă, pruncul privea spre ea, plîngînd, şi se 
smulgea din mîinile celor ce-l ţineau, ca să se ducă la maica sa. 


Văzînd ighemonul că pruncul este frumos, a poruncit să-l ducă la el. Deci, luîndu-l, l-a 
pus pe genunchii săi, îl mîngiia ca să nu plîngă, netezindu-i părul capului şi sărutîndu-l, îi spunea 
fel de fel de cuvinte dulci. Dar pruncul se ferea, trăgîndu-se din mîinile lui și capul îl trăgea la 
o parte, ca să nu-i netezească părul şi să-l sărute cu buzele lui cele întinate. Deci, privind la 
maica sa, pe cînd ei o băteau, striga: "Sînt creştin! Lasă-mă să mă duc la mama mea!" El zgâria 
faţa ighemonului cu unghiile, smucindu-se cu mîinile de la el. Atunci ighemonul, umplîndu-se 
de mînie, a aruncat jos pe prunc, izbindu-l cu piciorul în coaste. Pruncul, căzînd de pe treptele 
de piatră, s-a zdrobit şi a umplut tot locul acela de sînge. Astfel, Sfîntul Chiric şi-a dat sufletul 
cel sfînt şi fără de prihană în mîinile lui Dumnezeu, încununîndu-se cu mucenicii. 


Iulita, maica lui, fiind cumplit bătută, pătimea ca fund în trup străin, nesimțind ca un 
stîlp neînsufleţit. Ea nu striga altceva decît aceasta: "Sînt creştină şi nu voi jertfi idolilor voştri”. 
După ce a bătut-o şi a ridicat-o de la pămînt, a văzut pe iubitul ei fiu mort, zăcînd în sînge. 
Drept aceea s-a umplut de bucurie şi a zis: "Mulţumesc Ţie, Doamne, că ai învrednicit pe fiul 
meu să primească cununa cea neveștejită întru slava Ta!" După aceea, ighemonul a poruncit s- 
o spînzure şi cu piepteni de fier să-i strujească trupul, apoi să-i stropească cu smoală topită 
rănile sale. Sfînta fiind muncită astfel, propovăduitorul striga: "Miluieşte-te, Iulito, pe tine 
singură; cruță-ți tinerețile tale şi închină-te zeilor, ca să te izbăveşti din munci, şi să nu pieri cu 
moarte cumplită ca și fiul tău". Dar muceniţa răspundea: "Nu mă voi închina idolilor celor surzi 
şi muţi, ci mă voi închina Domnului meu lisus Hristos, Unul născut, Fiul lui Dumnezeu, prin 
Care toate le-a făcut Tatăl. Eu mă sîrguiesc ca să ajung pe fiul meu, ca împreună cu el să mă 
învrednicesc împărăției cereşti”. 


Văzînd ighemonul răbdarea şi puterea cea nebiruită de suflet a muceniței, a condamnat- 
o la tăiere cu sabia. Luînd-o, slujitorii au dus-o afară din cetate la locul cel de moarte, unde se 
ucideau cei osîndiți. Sfînta, bucurîndu-se, mergea ca la o nuntă. Ajungînd la locul acela, a cerut 


puţin timp pentru rugăciune. Deci, plecîndu-şi genunchii, s-a rugat, zicînd: "Mulţumesc Ţie, 
Doamne, Dumnezeul meu, lisuse Hristoase, că ai chemat pe fiul meu mai înainte de mine, 
învrednicindu-l a pătimi pentru numele Tău cel sfînt şi înfricoşat, şi i-ai dat lui, în locul acestei 
vieți deşarte, viața cea veşnică! Primeşte-mă şi pe mine, nevrednica roaba Ta, şi mă 
învredniceşte să dobîndesc darul înaintea Ta, ca să fiu numărată cu fecioarele cele înțelepte care 
au intrat în cămara Ta cea neîntinată, ca să Te binecuvinteze sufletul meu pe Tine, pe Tatăl Tău 
cel fără de început şi pe Duhul Sfînt, Cel împreună de o fiinţă în veci. Amin”. 


Sfînta rugîndu-se astfel, călăul, ascuţindu-şi sabia, i-a lovit grumajii, tăindu-i cinstitul ei 
cap, iar trupul l-a lăsat în locul acela, fără a-l îngropa, spre a-l mînca cîinii şi fiarele. Asemenea 
a pătimit şi trupul Sfîntul Chiric, căci, tîrîndu-l din cetate, l-au aruncat lîngă trupul maicii lui şi 
au plecat. Sosind noaptea, au venit cele două slujnice zise mai sus şi au luat trupul stăpînei lor 
şi a fiului ei şi, ducîndu-le departe, le-au îngropat în pămînt. Una din aceste slujnice a trăit pînă 
în vremea marelui Constantin, întîiul împărat al creştinilor, în zilele căruia a biruit adevărul, iar 
bisericile lui Dumnezeu au luat îndrăznire, cu darul lui Hristos. 


Atunci acea slujnică a arătat credincioşilor creștini acel loc, unde erau îngropate 
cinstitele moaşte ale Sfinţilor Mucenici Chiric şi lulita, povestind şi pătimirea lor. Drept aceea, 
ei au scos din sînul pămîntului sfintele moaște, nestricate și pline de bună mireasmă, care 
dădeau şi tămăduiri de neputinţe. lar pătimirea aceasta au dat-o în scris, spre pomenirea și 
cinstirea sfinților mucenici, spre folosul credincioşilor şi spre slava lui Hristos Dumnezeul 
nostru Cel slăvit în veci împreună cu Tatăl şi cu Sfîntul Duh. Amin. 


49. SFÎNTUL ȘI ÎNTOCMAI CU APOSTOLII, VLADIMIR, MARELE 
DOMN AL KIEVULUI 


(15 IULIE) 

Marele Vladimir, domnul Kievului și singurul stăpînitor a toată Rusia, era fiul lui 
Sviatoslav, nepotul lui Igor şi al Sfintei Olga şi strănepotul lui Ruric, cel chemat de nemți la 
domnia Rusiei, care îşi trăgea seminţia sa de la August, Cezarul Romei. Ruric avea scaunul 
domniei în marele Novgorod; iar Igor Ruricovici, după moartea tatălui său, a mutat scaunul la 
Kiev şi a născut din Sfînta Olga un fiu, anume Sviatoslav. Sviatoslav Igorovici avea trei fii: 
Iaropolc, Olg şi Vladimir, nu însă dintr-o femeie. 


Sviatoslav, împărțind marea domnie a Rusiei la cei trei fii ai săi, a dat celui mai mare 
fiu, Iaropolc, Kievul; celui mijlociu, Olg, Dreblenul; iar celui mai mic, Vladimir, marele 
Novgorod. După moartea marelui domn Sviatoslav, laropolc, luînd scaunul Kievului, s-a sculat 
cu război asupra fratelui său, Olg, voievodul dreblenilor, şi l-a ucis; iar domnia aceluia a luat-o 


pentru el. Acest lucru auzindu-l Vladimir, voievodul Novgorodului, s-a temut de Iaropolc, 
fratele său cel mai mare, ca nu cumva să-i facă şi lui asemenea. Deci, a fugit peste mare la 
germani. laropolc, aflînd aceasta, a luat întru a sa stăpînire și domnia marelui Novgorod, ca şi 
pe a dreblenilor. 


Vladimir, nu după multă vreme, adunînd multă putere de oaste, atît de la nemți, cît şi 
din alte părți ale pămîntului Rusiei, a mers împotriva lui laropolc, domnul Kievului, şi l-a ucis. 
Deci, luînd domnia Kievului, şi pe femeia fratelui său, cea de neam grecesc, s-a făcut stăpîn 
peste tot pămîntul Rusiei. El a pus în Kiev idoli la locuri înalte și s-a închinat lor cu jertfe, 
îndemnînd poporul la închinarea lor. Cei ce nu voiau să se închine idolilor, poruncea să-i dea 
morții. Atunci a fost ucis fericitul Teodor creştinul şi fiul său, loan, căci n-au voit să fie părtași 
închinătorilor la idoli, nici să-şi dea pe fiul său la drăceasca jertfă. Ceilalţi creştini, care erau 
luminați de Sfînta Olga şi cărora le-a zidit biserică la movila Tecoldova, ce se aflau acolo, de 
frică se făcuseră neștiuţi. Pentru că unii fugeau, alții păzeau în taină sfînta credință, iar alţii se 
întorceau la păgînătate; şi de era undeva vreo biserică creştinească, pe aceea o risipea cu mîna 
închinătorului de idoli. 


Vladimir pusese în Kiev idolii cei mai aleşi, mai întîi Perun, începătorul idolilor, pe care 
îl credea a fi zeul tunetului, al fulgerelor şi al norilor de ploaie; al doilea, Volos, zeul 
dobitoacelor; al treilea, Pozvizd sau Vihor, zeul văzduhului; al patrulea, Lado, zeul veseliei; al 
cincilea, Cupalo, zeul rodurilor pămîntului; al şaselea, Coleida, zeul prăznuirii ce se face iarna, 
şi alţii ce li se păreau a fi zei. El i-a pus nu numai în Kiev, ci şi prin toate părțile stăpînirii rusești, 
şi pe toţi îi cinsteau prin închinăciune păgînească. O închinăciune de idoli ca aceea se făcea și 
în marele Novgorod. Căci, Vladimir trimisese acolo să fie mai mare pe unchiul Dobrin 
voievodul, fratele maicii sale. Acela, ceea ce a văzut pe Vladimir făcînd în Kiev, tot asemenea 
a făcut şi el acolo, punînd de asemenea idoli şi numindu-i cu acelaşi nume. 


Vladimir, pe lîngă închinarea de idoli, avea şi altă răutate, adică trăia fără de înfrînare 
în poftele trupeşti. Căci era foarte mult iubitor de femei, ca și Solomon cel de demult, şi nesățios 
în trupeştile patimi. El avea multe femei, dar şi mai multe țiitoare petreceau cu el, fiind în 
rătăcirea închinării de idoli. Despre viaţa lui Vladimir, cît a fost în neştiință de Dumnezeu şi în 
păgînătate, despre uciderea de frate, despre vărsările de sînge, despre vitejie şi multele războaie, 
despre diavoleştile slujiri, despre aprinderile spre femei, despre toate se scrie pe larg în istoricul 
Sfîntului Nestor al Pecerscăi şi în alte istorii ruseşti scrise cu mîna. Se mai află și în Sinopsisul 
Pecerscăi cel tipărit şi cine voieşte să afle mai multe, să citească acolo. Dar noi nu voim să 
descriem viaţa lui cea necurată și păcătoasă, ci pe cea dreaptă și sfîntă. Aceasta o facem ca să 
nu ne zăbovim mult cu lucrurile sale cele rele, care le făcuse mai înainte de primirea sfintei 
credinţe. Deci, ajunge că le-am pomenit pe acelea pe scurt, pe de o parte, ca nu de prisos să se 
lungească istoria, iar pe de alta, ca auzul cel întreg înţelept, să nu se îngreuieze. Se cade, deci, 
să mergem la luminarea lui prin botez și la lucrurile cele plăcute lui Dumnezeu, din care s-a 
făcut folos de suflet mîntuitor la toate neamurile Rusiei. 


Cînd Preabunul Dumnezeu, Cel ce nu voieşte moartea păcătoşilor, ci întoarcerea lor la 
miîntuire, din negrăita Sa milostivire, a binevoit ca părțile Rusiei cele întunecate cu întunericul 
închinării de idoli, să nu piară pînă la sfîrşit, ci cu lumina sfintei credinţe să fie luminate şi să 
se povăţuiască la calea mîntuirii, le-au ales lor spre acestea, pe acest mare domn Vladimir, 
precum de demult a ales romanilor şi grecilor pe marele Împărat Constantin, iar la începutul 
tuturor neamurilor, pe Sfîntul Apostol Pavel. Pentru că Cel ce a zis ca din întuneric să răsară 
lumină, a făcut şi aceea de a răsărit în inima lui Vladimir raza luminii celei de taină, şi a deşteptat 
într-însul dorirea de cunoştinţa adevărului. Astfel, l-a prefăcut pe el din păgîn şi închinător de 


idoli, în creştin drept- credincios; din prigonitor, precum oarecînd pe Sfintul Saul, în apostol şi 
învățător al rușilor. El a scăpat multe popoare ale Rusiei de înghiţirea iadului şi din veşnica 
moarte şi le-a adus prin Sfîntul Botez la a doua naștere, în viaţa cea veşnică. 


Deci, este de cuviință ca aici să pomenim pe scurt şi de asta. Rușii, mai înainte de 
Vladimir cu cîtăva vreme, s-au botezat, deşi nu toţi, însă o parte din ei. Întâi s-a botezat poporul 
Rusiei cel slavon, de către Sfîntul Apostol Andrei, cel dintîi chemat, care a creştinat pe sciți. 
Căci, ajungînd în munţii Kievului, i-a binecuvîntat şi, înfigînd o cruce pe un deal înalt, a 
proorocit despre zidirea cetății și de darul lui Dumnezeu ce avea să răsară în acele locuri. lar pe 
cîți oameni a aflat atunci acolo, i-a învăţat sfînta credință şi i-a botezat. După aceea, a mers în 
alte părți ale Rusiei, unde este acum marele Novgorod şi unde sînt alte cetăți vestite, şi 
pretutindenea pe cîţi a putut să-i întoarcă la Hristos, 1-a luminat cu Sfîntul Botez. O parte din 
ruși s-au mai botezat pe vremea împăratului grec Vasile Macedon, şi pe vremea patriarhiei 
Preasfințitului Fotie, fiind trimis de dînşii arhiereul Mihail. Dar în acea vreme, fiind încă mic 
de vîrstă Igor Ruricovici, domnul Rusiei, ocîrmuia domnia Oleg, rudenia și povăţuitorul 
voievodului. 


Astfel, arhiereul grecesc, mergînd din Constantinopol pe pămîntul Rusiei ca să înveţe 
sfînta credință pe poporul cel necredincios, toate popoarele doreau să vadă vreo minune de la 
dînsul. Deci, i-a întrebat arhiereul: "Ce fel de minune vă trebuie?" Iar ei au zis: "Cartea aceea 
care învaţă credința voastră cea creştinească să se arunce în foc şi, de nu va arde, vom cunoaște 
din aceasta căci credința voastră este bună și adevărată şi Dumnezeul cel propovăduit de tine 
este mare". Arhiereul, nădăjduind în Dumnezeu, a poruncit ca, înaintea tuturor, să aprindă un 
foc mare şi, ridicîndu-și mîinile spre cer, s-a rugat, zicînd: "Preamăreşte numele Tău, Hristoase 
Dumnezeule!" Aceasta zicînd, arhiereul a pus cartea Sfintei Evanghelii în foc, dar n-a ars. Căci, 
toate lemnele arzînd şi focul potolindu-se, s-a găsit Evanghelia întreagă, nemistuită de foc. 
Văzînd această minune popoarele, foarte mulți dintre ei au crezut în Hristos şi s-au botezat. 


Poporul Rusiei s-a mai botezat şi în zilele marii doamne Olga, soția marelui domn al 
Rusiei, Igor Ruricovici, maica lui Sviatoslav şi bunica lui Vladimir. Dînsa, după cum se scrie 
în viaţa sa, ducîndu-se la Constantinopol, a primit sfînta şi dreapta credinţă şi s-a numit Elena 
din Sfîntul Botez. Apoi, întorcîndu-se de acolo, pe mulți din Kiev și din celelalte cetăți ale 
Rusiei, i-a adus la sfînta credință și la Sfîntul Botez. Dar n-a putut pe toți să-i lumineze. Nici 
chiar pe fiul său, Sviatoslav, n-a putut să-l plece la creştinătate. Fiind aceste botezuri mai înainte 
de Vladimir, sfînta credință nu s-a putut lărgi și întări. Pe de o parte, pentru războaiele cele dese, 
iar pe de alta, pentru domnii care se dăduseră la păgîneasca închinare de idoli. Rusia s-a luminat 
desăvîrșit în zilele marelui domn Vladimir. Căci el, luminîndu-se mai întîi singur şi cunoscînd 
calea cea adevărată a mîntuirii, a povăţuit pe toţi la aceasta, îndemnîndu-i să-i urmeze, şi chiar 
poruncind. Creştinarea rușilor s-a făcut astfel: 


Vladimir preamărindu-se cu vitejia, cu singură stăpînirea şi cu mîntuirea împărăției sale, 
mai mult decît alți împărați și domni în toată partea de sub soare, au început a veni la dînsul 
diferite popoare, lăudîndu-se către dînsul cu credinţa lor. La început au venit mahomedanii, pe 
care Vladimir i-a întrebat: "Ce fel este credinţa voastră?" Ei au răspuns: "Credem în Dumnezeul 
care este în ceruri şi avem pe proorocul lui Dumnezeu, Mahomed. Acela ne dă voie să avem 
mai multe femei, cîte voieşte cineva şi să ne desfătăm din toate dulceţile trupeşti; numai ne 
poruncește să ne tăiem împrejur, să nu mîncăm carne de porc şi să nu bem vin”. Apoi mai 
spuneau şi alte multe lucruri de necinste şi de ruşine, pe care nu se cuvine a le scrie aici. lar 
Vladimir, fiind iubitor de femei, îl asculta cu plăcere, dar tăierea împrejur şi înfrînarea de la 


vin, n-a iubit-o. Deci, a zis către dînşii: "Noi nu putem să trăim fără vin, deoarece în Rusia toată 
veselia şi beţia se face cu băutură”. 


După aceea, au venit de la nemți, de la papa Romei, de la Cezarul Apusului și de la 
ceilalți domni, fiecare spunînd că credinţa lor este mai bună, dar nici una din acelea n-a iubit. 
Încă şi evreii au venit, spunîndu-i despre credinţa lor că este mai bună decît toate credinţele. 
Atunci Vladimir i-a întrebat: "Unde este pămîntul şi împărăția voastră?" Ei au răspuns: 
"Pământul nostru este Ierusalimul, Palestina şi cele de primprejurul ei; dar de vreme ce am 
miîniat pe Dumnezeu cu păcatele noastre l-a dat creştinilor”. Vladimir le-a zis: "Cum învățați 
voi pe alții la credinţa voastră, cînd voi înșivă sînteți lepădați de Dumnezeul vostru? Că de v-ar 
fi iubit Dumnezeu, nu v-ar fi răspîndit prin pămînturi străine. Oare şi nouă ne doriți o risipire 
ca aceea?" Acestea zicîndu-le, i-a izgonit din faţa sa. 


După toţi aceştia, a venit un sol trimis cu daruri de la Vasile și Constantin, împărații 
greceşti, şi de la Nicolae Hrisoverghie, Patriarhul Constantinopolului. Acel sol era bărbat ales, 
cuvîntăreţ şi insuflat de Dumnezeu, numit Chiril filosoful (Notă - Mai este un filosof cu numele 
de Chiril, care împreună cu fratele său, Metodie, au propovăduit pe Hristos; mai întîi la Cozari 
(cazari) şi apoi în Moravia, tălmăcind Evanghelia din limba grecească în cea slavonească. Și 
acel filosof, Chiril, a fost înaintea acestuia cu o sută de ani şi mai mult, iar acesta de pe urmă se 
numeşte de alți istorici şi Chir). 


Acest filosof, Chir, a vorbit mult cu Vladimir despre credinţa creștină, începînd de la 
zidirea lumii, explicîndu-i toate proorociile de la întruparea Domnului nostru lisus Hristos, pînă 
la pătimirea care a suferit-o de bună voie, pînă la moartea pe cruce, pentru mîntuirea omenească, 
şi pînă la Învierea cea de a treia zi din morţi şi Înălţarea Lui la ceruri, precum despre aceasta 
scrie pe larg Cuviosul Nestorie al Pecerscăi. Mai pe urmă adăugă cuvîntul despre a doua venire 
a lui Hristos, despre învierea morților, despre înfricoşata judecată, despre munca cea fără de 
sfîrşit pregătită păcătoşilor şi despre răsplătirea drepţilor întru împărăţia cerurilor. 


Apoi i-a dat lui în dar o pînză mare ţesută cu aur, pe care era închipuită înfricoșata 
judecată a lui Dumnezeu şi despărțirea păcătoşilor de drepţi. Drepţii stăteau în dreapta 
Judecătorului. De aceeaşi parte dreaptă era și Raiul; iar păcătoşii stăteau de-a stînga, unde se 
vedea gheena focului, iadul, înfricoşatele chipuri ale diavolilor şi se mai vedeau și diferite 
munci. Vladimir, privind spre toate acestea cu dinadinsul, întreba pe Chir despre fiecare lucru, 
iar filosoful, spunîndu-i toate cu de-amănuntul, a zis: "Cînd va veni Hristos Dumnezeu din cer 
pe pămînt întru slava Sa, să judece vii şi morţii şi să răsplătească fiecăruia după faptele lui, 
atunci pe cîţi va afla drepți, îi va pune de-a dreapta Sa, și-i va trimite în împărăţia Sa cea 
cerească, la veşnica veselie. lar pe cîţi îi va afla păcătoşi, îi va pune de-a stînga și-i va trimite 
în focul gheenei cel nestins, în muncile cele nesfirşite”. 


Vladimir, auzind acestea, a suspinat şi a zis: "Fericiţi cei ce vor sta de-a dreapta şi amar 
celor ce vor sta de-a stînga!" Atunci Chir filosoful i-a zis: "Împărate, de vei înceta de la lucruri 
rele şi de vei primi Sfîntul Botez, te vei învrednici a sta de-a dreapta; iar de vei rămîne în 
necurăţie, locul tău va fi la stînga”. Atunci Vladimir, luînd aminte la cele grăite de filosof şi 
socotindu-le, a zis: "Voi mai aştepta încă puţin pînă ce mai cu dovedire voi cerceta toate 
credinţele". Apoi, dăruind daruri filosofului şi celor dimpreună cu dînsul, i-a trimis cu cinste la 
Constantinopol. 


Plecînd Chir, filosoful grec, Vladimir a chemat la dînsul pe toţi boierii şi dregătorii săi, 
şi le-a zis: "Iată, au venit la mine înţelepţi din diferite ţări, de la mahomedani, de la nemți, de la 


romani, de la jidovi şi de la celelalte neamuri, lăudîndu-și fiecare din ei credinţa lor. Iar la urma 
tuturor au venit creștinii. Aceştia îmi spuneau despre credinţa lor lucruri multe şi minunate, mai 
mult decît alţii, povestindu-mi faptele ce s-au făcut sub cer de la începutul lumii şi pînă acum. 
Ei au mai spus că are să fie un alt veac și o altă viață şi cum, după moarte, toți vor învia, iar de 
a făcut cineva bine în veacul acesta, acela se va bucura în veacul cel ce va să fie, vieţuind cu 
viață fără de moarte, iar păcătoşii se vor munci în veci". 


Atunci boierii şi dregătorii au zis către dînsul: "Nimeni nu huleşte ceva al său vreodată, 
ci mai ales îl laudă; iar tu, mare domn ce ești, de voiești să cunoşti mai cu încredințare adevărul, 
ai mulți oameni înţelepţi, trimite dintre dînșii pe cei mai aleși pe la diferite popoare, ca să vadă 
ŞI să ştie felul de credinţă, adică, cum slujeşte cineva Dumnezeul său. După aceea, întorcîndu- 
se, îți vor spune ţie şi nouă toate faptele cu de-amănuntul". Vladimir a ascultat un sfat ca acesta, 
a trimis bărbaţi pricepuţi şi înţelepţi în diferite țări, ca să cerceteze credinţele şi slujbele fiecărui 
popor. Ei, străbătînd multe țări şi împărăţii, s-au dus la urmă și la Constantinopol şi au scris 
împăraţilor greceşti, Vasile şi Constantin, pricina venirii lor. Împă-raţii s-au bucurat și îndată 
au spus despre dînşii Preasfințitului Patriarh. Patriarhul a poruncit să împodobească biserica, a 
făcut praznic, s-a îmbrăcat în cele mai scumpe veșminte arhiereşti și au săvîrşit dumnezeiasca 
Liturghie cu mulți episcopi şi preoți. 


Deci s-au dus la Sfînta Liturghie împărații cu trimişii lui Vladimir şi, ducîndu-i în 
biserică, i-au pus într-un loc unde le era cu înlesnire să vadă şi să audă toate. Văzînd ei 
frumuseţea cea negrăită a laudei lui Dumnezeu, precum nu văzuseră în nici o parte, şi auzind 
glasurile cele dulci ale cîntărilor de laudă pe care nu le mai auziseră niciodată, se mirau foarte 
mult şi li se părea că nu mai stau pe pămînt, ci în cer. Pentru că în acea vreme 1-a strălucit 
lumina cerească, încît se făcuseră de bucurie duhovnicească, ca şi cum ar fi afară de sine, 
bucurie de care se umpluse inima lor atunci. 


După săvîrşirea dumnezeieştii Liturghii, împărații și patriarhii au făcut cinste şi ospăț 
mare solilor din Rusia şi, dăruindu-le daruri multe, i-au lăsat să plece. Cînd s-au întors la 
Vladimir, el a chemat pe toți boierii şi bătrînii săi şi a poruncit ca trimişii care s-au întors, să 
spună înaintea tuturor ceea ce au văzut şi auzit. Ei, începînd, au spus toate pe rînd despre 
credinţa fiecărui popor şi de-spre slujba lor, dar tuturor celor ce auzeau acele credinţe, le erau 
neplăcute. Apoi au început a spune cele văzute la creştini, cînd s-au dus în Constantinopol. Ei 
le-au spus cum i-au dus în biserica lor, unde slujesc Dumnezeului lor, şi cum au văzut acolo o 
frumuseţe şi o slavă pe care nu poate să o spună limba; minunatele veşminte ale preoților, 
rînduiala slujirii foarte cinstită şi cucernica stare înainte a tuturor oamenilor, cîntările atît de 
dulci, precum nu auziseră niciodată, cum i-a cuprins o bucurie mare, încît nu se mai simțeau, 
nici nu cunoșteau dacă mai erau pe pămînt sau în cer. Ei le-au spus că nu este în toată lumea o 
podoabă şi o preaslăvită laudă de Dumnezeu ca aceea, pe care ei au văzut-o la creştinii din 
Constantinopol. "Pentru aceea, au zis ei, credem că adevărată este credinţa lor şi numai cu acei 
oameni locuiește Dumnezeul cel adevărat". 


Boierii au zis către Vladimir: "Dacă credința creştinească n-ar fi bună şi adevărată, 
atunci bunica ta, Olga, n-ar fi primit acea credinţă, pentru că era femeie foarte înțeleaptă”. 
Atunci Vladimir, lucrînd într-însul darul Sfîntului Duh, a început a se lumina cîte puțin în 
mintea sa, a cunoaşte dreapta credință creştinească şi a o dori. Dar, de vreme ce nimeni nu era 
lîngă dînsul care să-l aducă degrabă spre săvîrşirea lucrului ce gîndise, pentru că toţi boierii şi 
sfetnicii fiind întunecaţi cu întunericul păgînătăţii, s-a prelungit încredințarea şi botezul lui pînă 
la o vreme, pînă ce a aflat un sfat, adică să se ducă cu război împotriva împăraţilor grecești, să 
ia cetăţile lor şi să cîştige dascăli creştinești care să-i învețe credința. 


Adunînd Vladimir oaste multă, s-a dus la Herson şi a luat întîi cetatea grecească Cafa. 
Apoi s-a dus sub Herson, cetatea de scaun a pămîntului acela, stînd lîngă malul Mării Negre, 
unde era liman ales de corăbii. Deci, a înconjurat cetatea aceea și, luptîndu-se împotriva ei multă 
vreme, nu a putut să o ia că era tare, şi oastea grecească dintr-însa se lupta împotrivă cu bărbăţie. 
Vladimir le zicea hersonenilor ca să 1 se plece lui de voie, dacă voiesc să cîştige milă de la 
dînsul. lar de nu, va sta multă vreme sub cetatea lor, pînă o va lua şi în ceasul acela nu va avea 
nici o milă. 


Dar, hersonenii nu băgau în seamă cuvintele lui, deși sufereau strîmtoare în cetate. Căci 
de şase luni erau înconjurați și aveau lipsă de cele de nevoie. Dar dumnezeiasca purtare de grijă, 
căutînd prin judecăţile cele neșştiute, ceea ce era mai de folos, nu numai grecilor, ci şi la tot 
poporul Rusiei, a rînduit ca cetatea Hersonului să se plece lui Vladimir, lucru care s-a şi 
întîmplat. Atunci, un protopop al Hersonului, anume Anastasie, a scris lui Vladimir pe o să- 
geată, astfel: "Împărate Vladimir, dacă voieşti să iei cetatea, caută în pămînt spre părţile 
Răsăritului, urloaiele prin care curge în cetate apa cea dulce. Acelea dacă le vei tăia şi vei lua 
apa cetăţii, poporul ţi se va pleca cu înlesnire, fiind silit de sete”. 


Protopopul, scriind astfel pe săgeată, a încordat arcul şi i-a dat drumul către cortul lui 
Vladimir. Săgeata a căzut înaintea cortului şi cei ce au văzut-o au luat-o îndată şi, văzînd pe 
dînsa acea scrisoare, au dus-o lui Vladimir. El a chemat tălmaci ai limbii greceşti, care, citindu- 
i scrisoarea, a poruncit să caute în pămînt, spre părțile Răsăritului, acele urloaie prin care venea 
apa. Căutînd şi aflîndu-le, le-au tăiat şi, nemaifiind apă în cetate, poporul a slăbit de sete și, 
nevrînd, s-a supus lui Vladimir. Acesta, luînd cetatea Hersonului, a intrat într-însa cu dănţuire, 
nefăcînd oame-nilor nici un rău, nici strimbătate. 


După luarea Hersonului și a toată Tavrichia, Vladimir a trimis la împărații grecești, 
zicînd: "V-am luat Hersonul, cetatea voastră slăvită, şi tot pămîntul Tavrichiei: Acum aud că 
aveţi o soră fecioară frumoasă; deci să mi-o dați mie spre însoţire. Iar de nu veţi voi, voi face 
cetății voastre împărăteşti ceea ce am făcut Hersonului”. Împărații greceşti primind scrisoarea 
aceea de la Vladimir, s-au mîniat foarte mult, pentru că sora lor, cu numele Ana, nu voia să se 
însoţească cu un păgîn. Dar ei, temîndu-se de multa putere a oștilor Rusiei şi de vitejia lui 
Vladimir, au scris înapoi către dînsul, astfel: "Nouă, creştinilor, nu ni se cade să dăm pe sora 
noastră după cel ce petrece în credință păgînească, dar dacă voieşti s-o iei, leapădă-te de legea 
ta şi crede, ca și noi, în Hristos, adevăratul Dumnezeu, și primeşte Sfîntul Botez, că atunci fără 
oprire vei lua în însoţire pe sora noastră şi vei petrece cu noi în dragoste, ca cel de o credinţă cu 
noi, moștenind încă şi cereasca împărăție”. 


Vladimir, primind un răspuns ca acesta de la împărații greceşti, a trimis la dînşii, 
zicîndu-le: "Eu am iubit credința voastră din vremea aceea, cînd cei trimişi de mine să cerceteze 
diferitele credinţe au fost şi la voi şi cînd s-au întors şi ne-au spus cu amănuntul, că credința 
voastră este mai bună decît toate credinţele și slujirea cu care slujiți Dumnezeului vostru este 
mai aleasă decît a tuturor popoarelor. Eu de atunci doresc a primi credința voastră, însă voi 
trimiteţi un episcop la mine, ca să mă boteze. Voi înşivă, dacă voiţi, veniţi cu sora voastră, sau 
trimiteţi-mi pe sora voastră spre însoţire. Iar eu vă voi înapoia Hersonul şi toată Tavrichia”. 


Împărații greceşti, primind această bună înştiinţare, s-au bucurat foarte mult și au 
îndemnat cu rugăminte pe sora lor, să meargă la Vladimir, zicîndu-i: "Milostiveşte-te de 
împărăţia creştinească, căci, de nu vei merge după el, apoi el nu va înceta a supune pămîntul 
nostru şi frică ne este, ca să nu facă şi cetății împărătești ceea ce a făcut Hersonului. lar dacă 
Vladimir se va boteza, pentru tine şi prin tine, Domnul va întoarce spre Sine pămîntul Rusiei și 


pe cel grecesc îl va elibera de războaiele cele grele și de năvălirile rușilor. Deci, de la toţi vei 
avea slavă veșnică şi fericire nemuritoare". Ana, sora împăraţilor, deşi nu voia, însă socotind 
miîntuirea Rusiei, care voia să se întoarcă la Dumnezeu, încă şi patriei sale, împărăției greceşti, 
dorindu-i pace, s-a învoit cu sfatul şi cu rugămintea fraților săi şi a zis cu lacrimi: "Fie voia 
Domnului!" Împărații au trimis-o pe ea în corăbii, pe mare, cu arhiereul Mihail, cu preoţi şi cu 
cinstiți boieri. Ajungînd ea la Herson, a întîmpinat-o cu slavă şi a dus-o în palatul împărătesc. 


În acea vreme, nu cu multe zile înaintea venirii fiicei împără-teşti, Vladimir s-a 
îmbolnăvit la ochi şi a orbit. Deci, începuse a se îndoi de sfînta credinţă și de Sfîntul Botez şi, 
tulburîndu-se în sine, zicea: "Zeii Rusiei s-au mîniat împotriva mea, auzind că voiesc să-i las şi 
să primesc altă credință; de aceea, au trimis asupra mea pedeapsa orbirii”. Atunci, sora 
împăraţilor greceşti a trimis la el, zicîndu-i: "De voiești să fii sănătos şi să vezi cu ochii, primește 
Sfîntul Botez degrabă, căci în alt mod nu te vei izbăvi de orbirea ta. Iar de te vei boteza, te vei 
mîntui nu numai de orbirea trupească, ci și de cea sufletească!" 


Vladimir, auzind, a răspuns: "De va fi adevărat graiul acesta, apoi voi cunoaște din 
aceasta că Dumnezeul creştinilor este mare!" Chemînd el îndată pe episcop, a cerut Sfintul 
Botez; iar episcopul mai întîi l-a luat şi l-a învăţat bine dreapta credinţă, apoi l-a botezat în 
biserica Sfinta Sofia, care este în mijlocul cetăţii Herson (Crimeea), dîndu-i numele Vasilie. La 
botezul lui s-a făcut o minune, asemenea aceleia ce s-a făcut cu Sfîntul Apostol Pavel pe calea 
către Damasc, cînd prigonea Biserica lui Dumnezeu şi care, din lumina cerească ce l-a strălucit 
pe el în cale, devenise orb. Căci Vladimir, care era orb la ochi, cînd a intrat în sfînta scăldătoare 
şi episcopul a pus mîna pe el, după rînduiala Sfîntului Botez, îndată a căzut orbirea de pe ochii 
lui ca nişte solzi. De atunci a văzut şi a preamărit pe Dumnezeu, căci l-a adus la adevărata 
credință, mulțumind Domnului Hristos, bucurîndu-se şi veselindu-se. 


Boierii și oastea lui, văzînd acea minune, cu toţii s-au botezat şi s-a făcut bucurie mare 
rușilor şi grecilor, dar mai ales sfinților îngeri din cer. Pentru că, dacă îngerii se bucură de un 
păcătos care se pocăieşte, cu atît mai vîrtos s-au bucurat de atitea suflete, care au cunoscut pe 
Dumnezeu şi au cîntat slavă întru cei de sus lui Dumnezeu, şi celelalte. Botezul lui Vladimir, a 
boierilor lui şi a oştirilor s-a săvîrşit în Herson, în anul facerii lumii 6485, iar de la întruparea 
lui Dumnezeu Cuvîntul, în anul 977. 


După Botez, împărații greceşti au adus la Vladimir pe sora lor pentru cununie și nu după 
multe zile s-a cununat cu dînsa în legiuită nuntă. Vladimir a înapoiat grecilor Hersonul cu toată 
Tavrichia şi, întărind pacea cu ei, s-a întors în pămîntul său, luînd cu sine pe arhiereul Mihail, 
care venise în Constantinopol cu sora împăraților. Acel arhiereu a fost întîiul mitropolit al 
Rusiei, însă nu acel Mihail care s-a pomenit mai sus, care, punînd Evanghelia în foc, a luat-o 
nearsă, încredințînd prin această minune pe mulţi din popor. Ci acesta este altul cu același nume 
şi mai în urmă cu anii, căci de la Mihail cel dintii, pînă la acesta, au trecut o sută de ani şi mai 
mulți. Vladimir a luat din Herson împreună cu arhiereul și mulți preoți, clerici și monahi. 


EI a mai luat de acolo şi moaştele Sfîntului Sfinţit Mucenic Clement, întîiul episcop al 
Romei şi ale ucenicului său, Fiva. A luat icoane sfinte, cărți şi multe podoabe bisericeşti. A mai 
luat încă şi pe protopopul Anastasie, care l-a învăţat pe el cum să ia cetatea Herson. Deci, 
Vladimir a mers în Kiev cu bucurie mare, slăvind pe Domnul nostru lisus Hristos. Cum a ajuns, 
îndată a început a pune sîrguință pentru creştinarea locuitorilor Kievului, cetatea sa de scaun, 
cum şi toată stăpînirea sa cea rusească. 


Vladimir a poruncit la început să boteze pe fiii săi, în număr de 12, pe care i-a avut cu 
mai multe femei: "Iziaslav, Mitislav, Iaroslav, Vsevolod cu Rohmida, doamnă leşească; 
Sviatopolc cu femeia fratelui său, de neam grec; Vişeslav cu doamna Cehina; Sviatoslav şi 
Stanislav cu altă doamnă Cehina; Boris şi Gleb cu o femeie de neam bulgar; Vriacislav şi 
Sudislav cu o altă femeie. Pe aceștia toţi i-a botezat mitropolitul Mihail într-un izvor, nefiind 
încă biserică în Kiev, după dărîmarea celor de mai înainte. Acel izvor din munte de lîngă rîul 
Nipru, se numeşte din vremea aceea și pînă acum, Creştatic. 


Apoi a trimis propovăduitori prin toată cetatea, poruncindu-le, ca a doua zi să se adune 
cu toții la rîul Poceiniu, care curge din Nipru şi se varsă iarăși în Nipru, toți bătrîni și tineri, 
mari și mici, bogați şi săraci, bărbaţi şi femei. lar de nu s-ar găsi cineva în acea vreme la rîu, 
acela se va arăta potrivnic lui Dumnezeu şi marelui voievod. Făcîndu-se ziuă, însuşi voievodul 
cu boierii au mers la rîu, şi cu dînsul, arhiereul şi toţi preoţii. Deci, s-a adunat toată cetatea la 
rîu, de toată rînduiala și vîrsta, mulțime foarte mare din amîndouă părțile, în acel loc unde este 
acum biserica Sfinţilor răbdători de chinuri Boris şi Gleb. 


Acelora li s-a poruncit ca, dezbrăcîndu-se de haine, să intre în apă, deosebindu-se partea 
bărbătească de cea femeiască. Cei mai mari în locuri mai adînci, iar cei mai mici aproape de 
mal. Astfel să stea toți în apă, unii pînă la grumaji, alții pînă la brîu, despărțindu-se în cete. 
Preoţii, îmbrăcaţi în veșminte preoțești, stăteau lîngă mal, pe scîndurile ce erau pregătite înadins 
pentru aceea şi citeau asupra poporului rugăciunile ce se cuvin la Sfîntul Botez. Ei le puneau 
nume la fiecare ceată cîte un nume deosebit şi le porunceau să se afunde de trei ori în apă; apoi 
strigau spre dînşii, chemînd după rînduiala Botezului, numele Sfintei Treimi. Astfel, s-a botezat 
tot poporul Kievului, în anul de la facerea lumii 6487, iar de la întruparea lui Dumnezeu în anul 
979 şi după botezul lui Vladimir în anul al doilea. Sfîntul Vladimir, privind la botezul unei 
mulțimi de atîta popor, se bucura cu duhul şi, ridicînd ochii şi mîinile spre cer, a zis: "Doamne, 
Dumnezeule, Cel ce ai făcut cerul şi pămîntul, caută spre poporul Tău cel nou botezat şi le dă 
ca să Te cunoască pe Tine. Întăreşte-i în dreapta credință şi ajută-mi mie asupra văzuților şi 
nevăzuților vrăjmași, ca să preamăresc numele Tău cel sfînt în părțile Rusiei”. 


După botezul poporului, Vladimir a poruncit ca îndată să sfărîme idolii şi capiştile lor 
să le risipească pînă în temelie. Pe Perun, idolul cel mai întîi, a poruncit să-l lege de coada 
calului şi să-l tîrască din deal la vale spre rîul Nipru, punînd 12 oameni să-l bată cu bețe. Aceasta 
o făcea nu pentru că idolul simţea vreo durere, fiind de lemn neînsufleţit şi nesimţitor, ci pentru 
ca să facă mai multă necinste diavolului. Deci, tîrîndu-l la mal, l-a aruncat în rîul Nipru. EI a 
poruncit ca nicăieri să nu lase pe idoli la mal, pînă ce nu vor trece pragurile ce sînt în josul 
Niprului, iar vîntul şi valurile, l-au aruncat sub un munte mare, care şi acum se cheamă al 
Perunului. Se mai povesteşte şi aceasta printre cei vechi, că pe un alt idol, legîndu-l credincioşii 
cu funii, l-au tîrît la rîul Nipru ca să-l înece, iar alții îl băteau cu bețe fără de milă și diavolul 
răcnea în idol ca şi cum suferea durere. 


Aruncîndu-l în rîul Nipru, pe cînd se scufunda, poporul, care era întunecat cu credința, 
mergea pe mal, plîngînd și strigînd: "Vidibal gospodarul nostru, boje vidibal", adică: "Înoată și 
ieşi la mal". Diavolul, mişcînd pe idol, a ieşit la mal acolo unde este mînăstirea Viduviţca. Însă, 
cînd necredincioșii au vrut să-l ia, au alergat credincioşii și au legat o piatră de el, aruncîndu-l 
iarăşi în rîu, unde l-au înecat. Locul la care a ieşit idolul Vidibal, din vremea aceea s-a numit 
Vidibal. Pe toţi ceilalți idoli i-au sfărîmat din porunca marelui domn, pe unii i-au aruncat în 
apă, iar pe alţii în foc. Văzînd kievenii cei necredincioși sfărîmarea şi pierzarea idolilor celor 
vechi, plîngeau şi se tînguiau după ei, iar cei pricepuţi ziceau: "Înţelept este voievodul și boierii 


lui. Ei ştiu care Dumnezeu este mai bun; căci dacă aceşti zei ar fi fost mai buni, n-ar fi poruncit 
a-i sfărîma şi nici nu ar fi ales altă credință mai bună, lepădînd pe cea proastă”. 


După sfărîmarea idolilor şi după risipirea capiștilor idoleşti, Vladimir a poruncit ca în 
locurile acelea să zidească sfinte biserici. Întâi a zidit biserica Mîntuitorului nostru Iisus Hristos, 
pe locul unde era idolul Perun. Apoi a zidit o biserică în numele Sfîntului Marelui Vasile, de 
vreme ce şi Vladimir, din Sfîntul Botez, s-a numit Vasile, întemeind şi alte biserici pretutindeni. 
El mai ales s-a sîrguit a zidi o biserică din piatră, în numele Preacuratei Născătoare de 
Dumnezeu, care, mai pe urmă s-a numit Desiatina. 


La acea biserică, după risipirea ce s-a făcut de Batie, se vedea numai o parte, în care se 
săvîrşeau slujbele de toate zilele. Biserica aceea era cea mai mare dintre toate bisericile zidite 
în Kiev, în zilele lui Vladimir. Ea era lucrată în piatră de înţelepţi zidari greci și înfrumusețată 
cu toate podoabele. Deci, săvîrşindu-se, a intrat Vladimir în vremea sfințirii şi, precum Solomon 
cel de demult a intrat în biserica Ierusalimului cea zidită de el, s-a rugat la Dumnezeu, zicînd: 
"Doamne, Dumnezeule, caută din cer şi vezi, cercetează via aceasta și o desăvirşeşte pe ea, pe 
care a sădit-o dreapta Ta! Caută spre popoarele Tale acestea noi, cărora li s-a întors inima în 
înțelegere, ca să te cunoască pe Tine, adevăratul Dumnezeu. Caută și spre biserica aceasta pe 
care am zidit-o, eu, nevrednicul robul Tău, în numele Preanevinovatei Maicii Tale, care Te-a 
născut, Pururea Fecioara Maria, Născătoarea de Dumnezeu. Dacă se va ruga cineva cu credință 
şi osîrdie în această biserică, ascultă-i rugăciunea, iartă-i toate păcatele şi dăruieşte-i toate 
cererile folositoare cu rugăciunile Preacuratei Tale Maici”. 


Vladimir, rugîndu-se din destul, a zis: "lată, din toată averea mea şi din toate cetățile 
mele, dau a zecea parte acestei biserici a Preacuratei Născătoare de Dumnezeu". Zicînd aceasta, 
a întărit-o cu un înscris şi blestem a pus asupra celor de pe urmă, dacă ar îndrăzni cineva, să ia 
ceva ce el a dat acestei sfinte biserici. Din vremea aceea s-a numit acea biserică Desiatina. 
Vladimir a încredinţat biserica protopopului Anastasie cel mai sus pomenit, pe care l-a adus din 
Herson. El a adus într-însa moaştele Sfîntului Clement, primul episcop al Romei, și toată 
podoaba bisericească cea de mare preţ, ce o adusese din Herson, a dat-o acolo. El a mai făcut o 
şcoală pentru învățătura cărții, căci pe fui săi şi pe mulţi copii de boieri a poruncit să-i înveţe 
Sfînta Scriptură, punîndu-le dascăli iscusiţi. Asemenea a poruncit ca și pe copiii oamenilor cei 
proşti, să-i ia la învățătura cărții. Dar maicile cele nebune plîngeau după copii ca după nişte 
morți. 


Nu numai Kievul, dar toată stăpînirea sa a voit s-o lumineze cu lumina sfintei credinţe. 
Deci a trimis în toate cetăţile Rusiei, ca să boteze popoarele. Iar celor ce nu voiau să se boteze, 
le punea dăjdii mari. Vladimir vieţuia cu plăcere de Dumnezeu și cu dreptate, schimbîndu-şi în 
bine obiceiurile cele vechi, ce le avea pe cînd era în păgînătate. El era povăţuit la toată fapta 
bună de soția sa, Ana, sora împăraţilor greceşti, cu care viețuia după legea creştinească. Pe 
celelalte femei ale sale, pe care le avusese mai înainte de primirea botezului, le-a eliberat, 
îndestulîndu-le cu bogății și dîndu-le voie, ca fiecare, dacă voieşte, să poată să se mărite cu alt 
bărbat. 


La cea dintii femeie a sa, Rohmida, fiica lui Rogvold, voievodul Poltiniei, care îi era 
mai iubită decît altele, a trimis la începutul întoarcerii sale de la Herson, zicîndu-i: "Eu am 
primit credinţa şi legea creştinească, iar tu să-ți alegi dintre boierii mei pe care vei voi şi cu el 
te vei însoţi”. Dar ea a răspuns: "Oare numai ţie îţi trebuie împărăție cerească, iar mie nu? Și 
către acesta, fiind eu doamnă, cum voi putea suferi ca să fiu roabă la sluga ta? Deci, nu voiesc 
să mă mărit după alt bărbat. Dar, mă rog ca să mă faci mireasa lui Hristos". Zicînd ea acestea, 


şedea lîngă dînsa în vremea aceea, fiul său, Iaroslav, care era şchiop din naştere. Cînd acela a 
auzit de la maica sa niște cuvinte ca acelea, a mulțumit lui Dumnezeu de înţelegerea şi de voința 
ei cea bună şi îndată s-a însănătoșit şi a început a umbla, el care pînă atunci nu umblase. De 
această minune, Vladimir s-a bucurat îndoit, întîi de Rohmida, că are osîrdie spre Hristos şi 
apoi de fiul său, Iaroslav, că s-a tămăduit la picioare. După primirea Sfîntului Botez, Rohmida 
s-a tuns în sfîntul chip îngeresc al călugăriei, luînd numele de Anastasia. 


După aceasta, Vladimir a trimis la Constantinopol la Preasfin-țitul Patriarh Serghie, 
rugîndu-l ca să mai trimită la dînsul arhierei şi preoți, deoarece are seceriș mult, iar lucrătorii 
sînt puţini, pentru că la multe cetăţi ale Rusiei trebuie lumină. Oamenii din Rusia nu erau din 
destul lesnicioși la duhovniceasca rînduială, pentru că nu demult se începuse între dînşii 
învăţătura cărții. De aceea, Preasfin-ţitul Patriarh Serghie a trimis pe loachim, episcopul 
Hersonului, împreună cu alți episcopi şi preoți. Vladimir, luînd pe episcopii care veniseră la 
dînsul, s-a dus cu ei în pămîntul slavon, în părțile Zaliscului, în stăpînirea Rostovului şi a 
Suzdalului, și acolo, lîngă rîul Cleazmul, a făcut o cetate pe care a numit-o Vladimir, după 
numele său, zidind într-însa o biserică a Preacuratei Născătoare de Dumnezeu. EI a poruncit ca 
pretutindeni să boteze pe oameni şi să zidească biserici, şi le-a pus lor episcop. De acolo 
mergînd în Rostov, a zidit o biserică din lemn, punîndu-le și episcop. 


Apoi a mers în marele Novgorod şi a pus într-însul arhiepiscop pe Ioachim Hersoneanul. 
Acest arhiepiscop a stricat acolo pe idolul Perun, care era asemenea cu cel din Kiev, şi a poruncit 
să-l arunce în rîul Volhov. Şi, punînd oameni să bată pe idol cu bețe spre batjocură, diavolul, 
care locuia într-însul, a început a striga cu glas mare, ca şi cum l-ar fi durut: "Vai, Vai! Amar 
mie, că am căzut în mîinile acestor oameni nemilostivi, care aseară ca pe un dumnezeu mă 
cinsteau, iar acum îmi fac multe răutăți! Vai mie!" Oamenii, tîrîndu-l la pod, l-au aruncat în rîul 
Volhov şi îndată s-a afundat în adîncime. Dar, după puţină vreme, înotînd împotriva rîului, s-a 
arătat iarăşi afară din apă. Atunci un om din popor a aruncat în el cu un băț, pe care idolul, 
apucîndu-l, l-a aruncat pe pod şi a lovit pe unul din cei ce-l dorea pe el şi iarăşi, strigînd, s-a 
afundat şi a pierit cu sunet. 


Sfîntul Vladimir, străbătînd şi prin celelalte cetăți ale stăpînirii sale şi pretutindeni 
botezînd popoarele, le zidea biserici şi le punea episcopi şi preoţi. După aceea s-a întors în Kiev, 
cetatea de scaun, şi a împărțit pămîntul Rusiei în 12 domnii, după numărul celor 12 fii ai săi. 
Pe Vişeslav, fiul său cel mai mare, l-a pus în marele Novgorod; pe Iziaslav, în Poloţca; pe 
Sviatoslav, în Turova; pe Iaroslav, în Rostov. După moartea lui Vişeslav din marele Novgorod, 
a mutat din Rostov în locul lui pe Iaroslav, iar în Rostov a pus pe Boris; pe Gleb, în Muron; pe 
Sviatoslav, în Dreblen; pe Vsevolod, în Vladimir; pe Mitislav, în Tmutorocan; pe Stanislav, în 
Smolensca; pe Vriacislav, la Volina în Luţca şi pe Sudislav, în Iscova. Și le-a poruncit cu tărie 
să petreacă în dragoste şi în unire şi să nu facă strîmbătate unul altuia, nici să treacă hotarele 
hotărite fiecăruia; ci toți să se îndestuleze cu hotarul domniei lor. EI le-a mai poruncit şi aceasta: 
ca fiecare în domnia sa să înmulțească slava lui Hristos Dumnezeu și să caute mîntuirea 
sufletelor omenești, aducînd pe cei necredincioşi la credință, zidind biserici. Iar pentru aceasta 
le-a dat fiecăruia episcop şi preoți. 


Astfel, rînduindu-i pe ei şi trimiţindu-i la domniile lor, petrecea singur în Kiev. El acum 
ajunsese la adînci bătrîneți. Deci, nevoindu-se la lucruri bune, împodobea şi întemeia biserici 
şi mînăstiri, dînd tuturor milostenie nelipsită şi adeseori punea în curtea sa mese îndestulate 
pentru săraci; iar celor ce erau neputincioşi, care nu puteau să meargă în curtea domnească, le 
trimitea acasă toată hrana și băutura. El avea pace şi dragoste cu domniile de primprejur, cu 


leşii, cu ungurii şi cu cehii, nemaiavînd războaie. Numai cu pecenegii avea război, pe care îi 
biruia, ca şi Constantin cel de demult, cu puterea lui lisus Hristos. 


Sfîntul Vladimir atât era de milostiv şi îndurat, încît şi pe oamenii cei răi şi vrednici de 
pedeapsă, nu se grăbea a-i pierde, oricît de mare vină ar fi avut. Pentru aceea, se înmulţiseră 
tilharii, hoţii și toți ceilalți făcători de rele. Atunci mitropolitul şi bătrînii au zis către Vladimir: 
"Domnule, pentru ce nu pedepseşti pe cei răi?" lar el a zis: "Mă tem de păcat". Mitropolitul şi 
bătrînii au zis: "Tu eşti pus de Dumnezeu stăpînitor spre pedepsirea celor răi şi spre miluirea 
celor buni. Deci, ţi se cuvine să pedepseşti pe cei răi cu certare, că de nu vei pedepsi pe cei răi, 
apoi să ştii că faci rău celor buni. Aşadar, pierde pe cei răi, ca cei buni să petreacă în pace". Pe 
timpul acestui mare voievod, a venit din Muntele Atonului în Kiev, Cuviosul părintele nostru 
Antonie și s-a sălăşluit în peştera nemţțească lîngă Nipru, aproape de locul care se cheamă 
Verestova. 


Apropiindu-se fericitul sfîrşit al Sfîntului Vladimir, mai întîi s-a apropiat sfîrşitul soției 
lui, marea doamnă Ana, sora împăraţilor Constantinopolului, care a fost pricinuitoarea 
creștinării Rusiei şi mîntuirii atîtor suflete omeneşti. Ea, cu trei ani înaintea sfirşitului lui, s-a 
mutat la Domnul. Nu după multă vreme, înaintea ducerii sale către Domnul, Sfîntul Vladimir a 
chemat la dînsul pe fiul său Boris, căci îi era lui mai iubit decît toţi ceilalţi. În acelaşi timp, s-a 
întîmplat că Sviatoslav venise în Kiev, iar Vladimir se înştiințase că pecenegii vin împotriva 
Rusiei. Şi, deoarece Vladimir nu mai putea să se împotrivească pecenegilor, pentru că era 
bolnav, a trimis pe fiul său Boris cu toată oastea sa, iar el a început din zi în zi a slăbi cu trupul. 
Dar, Sviatoslav nu ieşea din Kiev, ci aştepta sau, mai ales, dorea sfîrşitul tatălui său. Deci, 
Vladimir, zăcînd multe zile şi săvîrşind toate cele cuviincioase sfîrșitului său, în bună 
mărturisire şi-a dat dreptul său suflet în mîinile lui Dumnezeu, în 15 zile ale lunii iulie, în anul 
facerii lumii 6513 după numărul scrierii de ani a Sfintului Nestor al Pecerscăi, iar de la 
întruparea lui Dumnezeu Cuvîntul, 1005. 


Astfel s-a sfîrşit marele domn Vladimir, care s-a numit din Sfîntul Botez, Vasile. EI a 
petrecut la marea domnie a Kievului, mutîndu-se de la marele Novgorod, 35 de ani, adică 
înaintea botezului 8 ani și după botez 27 de ani şi cîteva luni, iar în anul al 28-lea s-a săvîrşit. 
Sviatoslav, iubitorul de stăpînire, s-a bucurat de sfîrşitul tatălui său, vrînd să răpească scaunul 
marii domnii. Întâi tăinuia moartea lui; apoi, neputînd să o mai tăinuiască, l-a dus în biserica 
Preacuratei Născătoare de Dumnezeu, Desiatina. 


Acolo s-au adunat la cinstitul lui trup, toți kievenii și mărgi-naşii duhovniceşti și 
mirenești, plîngînd şi tînguindu-se ca după tatăl lor. Ei, făcîndu-i îngropare slăvită, l-au pus în 
mormînt de marmură şi l-au așezat în biserica zidită de dînsul. Ei au mai rînduit a prăznui și 
pomenirea lui, ca a unui sfînt şi întocmai cu apostolii, pentru că luminase cu Sfîntul Botez tot 
pămîntul Rusiei. 


Deci, dacă cineva întoarce din rătăcire pe un păcătos şi face din om nevrednic, unul 
cinstit, cu atît mai mult cel ce a întors la Dumnezeu din pierzătoarea înşelăciune idolească atitea 
popoare de păcătoşi, care nu ştiau pe Dumnezeu. Astfel, din cei nevrednici, i-a făcut vrednici 
lui Dumnezeu şi s-a rînduit cu sfinții în împărăţia lui Hristos Dumnezeul nostru, Căruia, 
împreună cu Tatăl şi cu Sfîntul Duh, se cuvine cinstea, slava, mulţumirea şi închinăciunea, 
acum şi pururea şi în vecii vecilor. Amin. 


50. POMENIREA SFÎNTULUI SFINȚIT MUCENIC ATINOGHEN ŞI CEI 
ZECE UCENICI Al SĂI 


(16 IULIE) 


Pe vremea lui Dioclețian, păgînul împărat al Romei, era cumplită prigonire împotriva 
creştinilor. Pe atunci erau în primejdie toţi cei ce viețuiau după Dumnezeu. Toată lumea se 
tulbura şi mulți se dădeau la moarte unul pe altul, de frica împăratului; tată pe fiu, frate pe frate 
şi rudenie pe rudenie. Venind în Sevastia, cetatea Armeniei, un ighemon oarecare cu numele 
Filomarh, a adunat mulțime de slujitori idoleşti şi le-a poruncit să-şi pună cununi pe capete şi 
să aducă jertfe cu veselie şi dănţuire necuraţilor lor zei, zicînd din trîmbiţe, glăsuind din ţimbale 
şi cîntînd din viori şi din fluiere. Iar el, stînd în divanul din faţa poporului, a poruncit 
propovăduitorului, să strige astfel: "Cetăţeni şi oameni de seamă, ascultați porunca împăratului 
şi apropiați-vă de aduceţi jertfe zeilor”. 


Atunci toată mulțimea poporului a strigat, zicînd: "Sîntem creştini şi nu ne vom închina 
idolilor!" Ighemonul a poruncit ostașilor să-i ucidă pe toţi. Deci, mulți au murit pentru Hristos, 
luînd cununile cerești. După aceasta, un om, anume Nicolae, mai-ma-rele oștilor, apropiindu- 
se de muncitor, a zis: "Stăpîne, aici este un bărbat cu numele Atinoghen, episcop creştin, care 
întorce pe mulţi la credinţa sa şi petrece în satul Pidaton". Atunci ighemonul a trimis îndată 
ostaşi să-l prindă. De satul acela fiind aproape o mănăstire mică, Sfîntul Atinoghen petrecea 


acolo, într-un loc deosebit şi liniștit în post și rugăciuni. El vieţuia acolo împreună cu zece 
ucenici ai săi. 


Venind ostașii la mînăstirea lui, n-au găsit pe sfîntul episcop, fiindcă se dusese de acolo 
cu o trebuință pentru nevoile miînăstirii. Deci, au prins pe ucenicii lui şi, legîndu-i, i-au dus în 
Sevastia. Ighemonul, văzîndu-i, a poruncit să-i bage în temniţă, să-i lege şi să-i păzească cu 
străşnicie. lar către ostaşi a zis: "Să-mi căutaţi și pe învățătorul acestora”. 


Ostaşii, ducîndu-se, au căutat pe Atinoghen pretutindeni, dar nu l-au găsit. Atinoghen, 
omul lui Dumnezeu, venind în mînăstire şi negăsind pe frații săi, a intrat în casa de rugăciune 
şi, uitîndu-se spre Sfînta Cruce care era acolo, a grăit cu lacrimi: "Unde sînt frații pe care ţi i- 
am încredinţat? Cine va face cu mine rugăciunile cele obişnuite lui Dumnezeu? Unde sînt 
ramurile cele frumoase de măslin? Nu ştiu ce li s-a întîmplat". Deci, sfîntul era în mare mîhnire 
şi umbla împrejurul mînăstirii, mirîndu-se şi nepricepînd unde s-au dus fraţii. Atunci a alergat 
la dînsul o cerboaică, pe care el o hrănise nu de mult cu mîinile sale şi, bucurîndu-se la dînsul, 
i-a lins mîinile. După aceea, a întîlnit pe un oarecare om cunoscut, care i-a zis: "Stăpîne sfinte, 
unde ai fost cînd ostaşii ighemonului au prins pe ucenicii tăi şi i-au dus în cetate legați, ca să-i 
muncească?" 


Sfîntul, auzind aceasta, s-a umplut de bucurie şi, căutînd spre cer, a zis: "Doamne, lsuse 
Hristoase, îți mulțumesc că ai chemat la cereasca Ta împărăție pe aleşii robii Tăi!" Deci, dînd 
drumul cerboaicei în pustiu, s-a dus cu sîrguinţă în cetatea Sevastiei la ucenicii săi. Ajungînd 
în curtea ighemonului, a început a striga cu glas mare: "O, muncitorule, pentru ce mi-ai furat şi 
mi-ai prădat biserica! Dumnezeu să vadă lucrul tău cel rău pe care l-ai făcut şi să-şi îndrepte 
miînia Sa asupra ta". Ostaşii, prinzînd îndată pe sfînt, l-au dus înaintea ighemonului, zicînd: 
"Iată, Atinoghen, pe care ne-ai poruncit să-l căutăm, ocărăşte foarte rău stăpînirea ta". 


Ighemonul îndată a poruncit să-l arunce în temniță, unde erau închişi ucenicii lui. 
Sfîntul, văzînd pe frații săi, s-a bucurat foarte mult şi a zis către dînşii: "Fiu mei, pacea voastră 
să se înmulțească şi darul lui Hristos să fie cu voi. De vreme ce v-aţi făcut bine- plăcuţi lui 
Dumnezeu, pentru aceea EI v-a chemat la prînzul cel ceresc. Îmbărbătaţi-vă şi nu vă temeţi de 
îngrozirea muncitorului, pentru că Domnul vă va dărui nevoința, dacă miine de dimineaţă vă 
veți săvîrşi. Şi astfel, vă sălășluiți întru bucuriile raiului cu îngerii şi cu cetele sfinților şi întru 
veselie veţi slăvi în veci pe Stăpînul cerului”. 


A doua zi, muncitorul a venit la judecată şi a poruncit să aducă înaintea lui pe Atinoghen 
şi pe cei zece ucenici ai lui. Ei fiind aduşi, ighemonul a zis către dînşii: "Jertfiți zeilor, după 
porunca împăratului, căci de nu veţi asculta, vă voi munci cu chinuri cumplite și vă voi pierde 
din viaţa aceasta, precum am pierdut mai înainte de voi pe cei ce petreceau în nesupunere şi rău 
au pierit acei răi". Sfîntul Atinoghen, 1-a răspuns, zicînd: "O, răule ighemon, acei care zici tu că 
sînt pieriţi, n-au pierit; ci sînt în cer, dănţuind cu sfinţii îngeri”. Acela a zis: "Atinoghene, nu 
mă osteni, ci ascultă-mă împreună cu tovarășii tăi, jertfeşte zeilor, ca să nu pieriți rău". Sfîntul 
a zis către ighemon: "O, chinuitorule fără de lege, întinat şi nerușinat, nu ne vei înfricoșa cu 
îngrozirile tale. Fă ceea ce voieşti pentru că sîntem gata să răbdăm toate pentru Dumnezeul 
nostru". Atunci ighemonul, mîniindu-se, a poruncit ca pe cei zece ucenici ai lui Atinoghen, să- 
i dezbrace şi, spînzurîndu-i la muncire, să-i bată cumplit şi să le strujească trupurile lor cu 
piepteni de fier. lar ei, suferind, grăiau: "Gata sîntem la bătăi pentru Hristos cel fără de moarte 
şi nu ne vom lepăda de Tine, Stăpînul şi Dumnezeul nostru!" 


Văzînd muncitorul mărimea lor de suflet cea neschimbată şi răbdarea cea cu bărbăţie, 
căci ei cu nici un fel de munciri nu se biruiau, a poruncit să-i taie cu sabia. Așa s-au sfîrşit sfinții 
în bună mărturisire şi au trecut cu slavă în lăcașurile Raiului. După uciderea celor zece sfinți 
mucenici, ighemonul, întorcîndu-se spre Sfîntul Episcop Atinoghen, a zis către dînsul: "Unde 
este Hristosul vostru, de care ziceţi voi că este Dumnezeu? Pentru ce n-a venit aici şi n-a izbăvit 
pe ucenicii tăi din mîinile mele?" Ighemonul, zicînd aceasta, a poruncit ca și pe el să-l spînzure 
de lemnul de muncă şi să-l bată. Deci, sfîntul, fiind bătut, grăia: "Slavă Ție, Dumnezeule, că m- 
ai învrednicit şi pe mine a pătimi pentru numele Tău”. Ighemonul a zis către dînsul: "Pentru ce 
Dumnezeul tău nu te izbăveşte pe tine și din mîinile mele?" Mucenicul a răspuns: "Nelegiuitule, 
el m-a izbăvit şi mă va izbăvi din meșteșugirile tale cele rele". Atunci ighemonul a poruncit ca, 
luîndu-l la muncire, să-l bată cumplit peste coaste. Dar sfîntul se ruga lui Dumnezeu, zicînd: 
"Spre Tine, Doamne, am nădăjduit, mîntuieşte-mă cu mila Ta!" 


Atunci el a auzit de sus un glas dumnezeiesc, zicîndu-i: "Îndrăzneşte alesul Meu, Eu sînt 
cu tine; Eu sînt Dumnezeul tău, Cel ce te păzeşte pe tine!" Acest glas a fost auzit nu numai de 
sfînt, dar şi de slujitorii care îl munceau. Deci, îndată s-au cuprins de frică, nemaiputînd să 
muncească mai mult pe omul lui Dumnezeu, pentru că înțepeniseră mîinile lor. Atunci, un 
oarecare prieten al ighemonului, cu numele Filip, şezînd cu dînsul, a zis către ighemon: "Oare 
nu ţi-am spus eu ție mai înainte, că aceşti creştini sînt nişte vrăjitori? Pierde îndată pe acesta, ca 
să nu se înșele cei ce privesc la dînsul"”. Atunci ighemonul a osîndit îndată pe mucenic la tăiere 
cu sabia. Sfintul a grăit către ighemon: "Ighemoane, mă rog ţie, poruncește acestora să mă ducă 
la mînăstirea mea și acolo să mă omoare". Ighemonul i-a îndeplinit ultima lui dorință. 


Sfîntul, fiind dus spre mînăstirea sa, cînta oarecare stihuri din psalmii lui David, 
bucurîndu-se și veselindu-se, că sufletul său are să se dezlege de trup şi să treacă la Domnul. 
Apropiindu-se el de mînăstirea cea zisă mai sus, a ieşit din pustie cerboaica. Aceea, a întîmpinat 
pe sfint şi i s-a plecat la picioarele lui, iar sfîntul a zis către dînsa: "Te-ai lipsit de fraţi, iar acum 
te vei lipsi şi de acela care odinioară te-a hrănit pe tine. Dumnezeul veacurilor să nu te dea pe 
tine şi seminţia ta spre vînarea vînătorilor, ci seminţia ta astfel să fie, adică să-şi aducă puii aici 
spre junghiere şi mîncare pentru slava lui Dumnezeu și întru pomenirea noastră, a celor ce vor 
veni la prăznuirea pomenirii noastre". 


Cerboaica, vărsînd lacrimi din ochi, a căzut la picioarele sfîntului, iar el, însemnînd-o 
pe ea cu semnul Sfintei Cruci, a zis către dînsa: "Mergi cu pace în sînul pustiei". După aceea, 
intrînd Sfîntul Atinoghen în mînăstirea sa, s-a rugat lui Dumnezeu, zicînd: "Doamne, 
Dumnezeul meu, primește în pace sufletul meu și mă învrednicește să fiu împreună cu fraţii 
mei, ca să slăvim sfîntul Tău nume, în toţi vecii. Dă, Doamne, celor ce vor cinsti cu dragoste 
pomenirea mea, binecuvîntarea cea veșnică. Tuturor celor ce se vor ruga Ție cu pomenirea 
numelui meu, arată-le darul Tău şi le dă ajutor grabnic întru toate nevoile lor”. Astfel rugîndu- 
se el, s-a auzit un glas din cer, zicîndu-i: "Astăzi, cu Mine şi cu ucenicii tăi, vel fi în rai şi toată 
dorinţa ta se va împlini". 


Mucenicul, auzind glasul acela, s-a umplut de mare bucurie. Deci, plecîndu-şi cu veselie 
capul sub sabie, s-a sfîrșit întru Domnul, iar cinstitul lui trup a fost îngropat de credincioși în 
același loc. Acolo creştinii se adunau în tot anul, în ziua sfîrşitului lui, și săvîrşeau pomenirea 
lui cu prăznuire mare. În fiecare an se făcea o mare minune, pentru că acea cerboaică pe care 
sfîntul a hrănit-o şi a binecuvîntat-o, venea după porunca lui la praznic şi aducea un pui al său 
spre jertfire. Apoi, lăsîndu-l pe el, se ducea în pustie, neoprind-o nimeni pe ea. Aceasta o făcea 
în toţi anii, căci ea, venind la praznic, își aducea puiul său, care se junghia și se mînca de creştini, 
întru cinstea şi pomenirea Sfîntul Mucenic Atinoghen episcopul şi a celor zece ucenici ai lui. 


Acestea se făceau spre slava lui Hristos, Dumnezeul nostru, Cel împreună slăvit cu Tatăl şi cu 
Sfîntul Duh, acum şi pururea şi în vecii vecilor. Amin. 


51. SFÎNTA MUCENIŢĂ IULIA FECIOARA 
(16 IULIE) 


Cînd perşii au luat Cartagina, slăvita cetate africană, au dus în robie şi o mulțime de 
robi. În acel timp, împreună cu alți robiţi, a fost luată o fecioară mică, fericita Iulia, de care ne 
este nouă vorba, fiica unui bărbat vestit cu numele Analson, şi au dus-o în Siria Palestinei. 
Acolo au vîndut-o unui oarecare negustor, care era de credinţă păgîn. Fecioara, deşi era la stăpîn 
necredincios, însă ţinea cu tărie la sfînta credință cea întru Hristos în care se născuse şi la 
obiceiurile cele bune creştinești, cu care se învățase de pe cînd era în scutece. Ea adeseori se 
ruga şi postea. Ajungînd la anii desăvîrşiţi, îşi păzea foarte mult curăţia sa cea feciorească, 
petrecînd în înţelepciune şi în multă înfrînare. Ea slujea stăpînului său cu credinţă, după cuvîntul 
Apostolului: În curăția inimii slujind, nu numai înaintea ochilor, precum fac cei ce caută să 
placă oamenilor. Ea, ca înaintea lui Dumnezeu făcea cu bună înţelegere toate lucrurile ce i se 
porunceau şi care nu erau potrivnice lui Dumnezeu şi vieţii ei celei înțelepte; iar cele ce erau 
potrivnice, la acelea nimeni nu putea s-o silească pe dînsa. 


Stăpînul ei o îndemna mult să se lepede de Hristos şi să vieţuiască în necurăţie, după 
obiceiul lor cel păgînesc. Dar cu nici un fel de îngroziri nu putea s-o înduplece, pentru că Iulia 
era gata mai bine să moară, decît să se lepede de Hristos şi să se lipsească de înțelepciunea Sa. 
Stăpînul ei de multe ori a voit să o piardă, dar, văzînd slujba ei credincioasă, o cruța. EI se mira 


de obiceiul ei cel bun, de blîndeţea şi răbdarea ei, de smerenia și de postirea ei cea mare. Fiindcă 
el o vedea postind în toate zilele, afară de sîmbătă și Duminică. Vremea care-i prisosea din 
slujbe, nu o petrecea în deşert şi în odihnă, ci, uneori în rugăciuni fierbinți către Dumnezeu, iar 
alteori în citirea cărților pe care le învățase din copilărie. Numai cîteodată se odihnea în timpul 
nopții şi totdeauna era galbenă la față şi trupul îi era slab şi obosit de osteneală şi de înfrînare. 
De acest lucru stăpînul ei se mira foarte mult. Deci, văzînd-o că petrece neschimbată în această 
hotărîre, a început a-i fi milă de dînsa, a o iubi şi a o cinsti. Căci Dumnezeu, privind cu 
milostivire spre Sfînta Iulia, plăcuta Sa, înduplecă spre milă inima cea înăsprită a omului celui 
necredincios. 


Cînd era ea mai mult de 20 de ani, stăpînul ei, fiind negustor, a voit să plece cu multă 
marfă în Galia, pe mare. Deci, a luat cu sine și pe Iulia, credincioasa roaba sa, de vreme ce 
vedea că averea lui se înmulțește prin mîinile ei, pentru că Dumnezeu a binecuvîntat pentru 
dînsa casa acelui negustor, ca altădată în Egipt casa lui Putifar, pentru Iosif. De aceea, cu 
negustoria sa cea de mult preţ, a luat și pe roaba sa, care era mai scumpă decît toată negustoria, 
şi a pornit pe mare. Plutind pe lîngă insula care se numea Corsica, a stat acolo unde erau cetăți 
creştineşti şi păgî-neşti. Deci, negustorul acela, cînd s-a oprit pe insulă, a văzut aproape de liman 
o adunare de cei de o credinţă cu el, făcînd prăznuire şi jertfe zeilor. Atunci s-a dus la ei cu toţi 
slujitorii lui și, cumpărînd un vițel gras, l-a adus împreună cu ei jertfă zeilor și au început a se 
veseli mîncînd, bînd și dănțuind. lar Sfînta Iulia a rămas în corabie, suspinînd din adîncul inimii 
şi plîngînd pentru rătăcirea şi pierzarea acelor oameni. 


Unul din adunarea aceea, mergînd la corabie şi văzînd pe fecioara Iulia plîngînd și 
suspinînd, și aflînd că este creştină, s-a dus și i-a spus mai-marelui acelei adunări, zicîndu-i 
deosebi: "În corabia care a sosit aici este o fecioară, care hulește pe zeii noștri şi defaimă jertfele 
făcute de noi pentru ei”. Atunci, îndată, mai-marele acelei adunări a zis negustorului ce venise 
din Palestina: "Pentru ce n-au ieșit din corabie la jertfe și la prăznuirea noastră toți ai tăi?" 
Negustorul i-a spus că au ieșit toți, dar mai-marele acela i-a zis: "Aud că în corabia ta este o 
fecioară, care batjocoreşte pe zeii noștri şi huleşte numele lor”. Negustorul a răspuns: "Zici oare 
de roaba mea? Pe aceea, cu nici un chip n-am putut s-o întorc de la înşelăciunea creștinească şi 
s-o aduc la credinţa noastră, nici cu îmbunări, nici cu îngroziri, şi, de nu mi-ar fi fost mie 
credincioasă şi de foarte mare trebuinţă în slujbe, de mult aş fi pierdut-o cu diferite chinuri”. 


Mai-marele acela a zis: "Acum s-o sileşti ca, împreună cu noi, să se închine zeilor şi să 
se îndulcească de jertfă. Pentru aceasta, sau îţi voi da în locul ei patru roabe de ale mele sau să- 
ți dau pentru dînsa preţul de argint, numai să mi-o dai mie şi eu o voi sili să fie închinătoarea 
zeilor noştri”. Negustorul i-a răspuns: "Ţi-am spus că este cu neputinţă a o sili pe dînsa la 
aceasta, căci mai degrabă va voi să moară, decit să se depărteze de credinţa sa. lar să ţi-o vînd, 
nici aceasta nu este cu putință; căci, chiar de ai voi să-mi dai mulți bani pentru dînsa, tot nu se 
aseamănă cu slujba ei, pentru că este foarte credicioasă, şi averile mele se înmulțesc prin mîinile 
ei; de aceea i le-am încredinţat ei pe toate”. 


Atunci mai-marele adunării, sfătuindu-se în taină cu ai săi, au rînduit să dea pentru 
oaspeți o masă mai mare. Şi astfel au îmbătat foarte tare pe acel negustor care era stăpînul Iuliei. 
După ce acela s-a îmbătat şi a adormit şi asemenea s-au îmbătat şi toți cei ce erau cu el, atunci 
nelegiuiții păgîni ai acelei insule, alergînd la corabie, au scos pe Sfînta Iulia la mal şi au pus-o 
înaintea mai-marelui lor. Acela a zis către dînsa: "Fecioară, jertfeşte zeilor, căci eu voi da 
stăpînului tău pentru tine preţul, cît va voi, şi-ţi voi da şi ție libertatea”. Sfinta a răspuns: 
"Libertatea mea este ca să slujesc lui Hristos, Căruia-l slujesc cu conştiinţa curată, iar de 
rătăcirea voastră mă mîhnesc". 


Atunci, mai marele acela a poruncit s-o bată peste obraz, dar muceniţa zicea: "Dacă 
Domnul meu lisus Hristos a răbdat pentru mine lovire peste obraz şi scuiparea feţei Sale, apoi 
oare nu voi răbda şi eu aceasta pentru EI? Să se lovească pentru El obrazul meu, iar în loc de 
scuipări, lacrimile să curgă pe fața mea!" Atunci muncitorul a poruncit s-o tragă de păr și, 
dezbrăcînd-o, s-o bată cu amar peste tot trupul. Muceniţa, fiind bătută, striga: "Pe Acela Îl 
mărturisesc, Care a fost bătut pentru mine. Dacă Stăpînul meu a răbdat cununa de spini şi 
răstignirea pe Cruce, se cade ca şi eu, roaba Lui, să fiu părtaşă şi următoare a Patimilor Sale ca 
să mă preamăresc cu EI întru împărăţia Sa”. 


Apoi muncitorul a poruncit să-l taie feciorescul ei piept, iar ea a răbdat cu vitejie, pentru 
dragostea lui Hristos, toate acele cumplite chinuri. Muncitorul, vrînd s-o piardă mai înainte de 
a se deștepta din somn stăpînul ei, a poruncit să se facă îndată o cruce şi să răstignească pe 
muceniţă, ca altădată evreii pe Hristos. Sfînta Iulia, în pătimirea sa pentru Hristos, era de o 
închipuire cu Însuși Domnul Hristos Cel răstignit, învrednicindu-se a fi răstignită pe cruce 
pentru El. 


Fiind spînzurată pe cruce şi apropiindu-se de sfîrșit, stăpînul ei s-a deşteptat din somn 
ŞI, văzînd-o răstignită, s-a umplut de mare jale. Dar nimic n-a putut să-i ajute pentru că mireasa 
lui Hristos era în cele din urmă răsuflări. Cînd sfîntul ei suflet s-a dezlegat din legăturile trupești, 
s-a văzut de toți zburînd pe deasupra capului ei o porumbiţă mai albă ca zăpada, înălțîndu-se 
spre cer. S-a văzut încă la dînsa, de către cei ce o munceau, și o arătare îngerească. Acea mare 
frică căzînd peste ei, au fugit de acolo, rămînînd numai trupul sfintei, spînzurat mort pe cruce. 
Dar Domnul Hristos nu a lăsat trupul singur, pentru că a poruncit îngerilor Săi ca să-l păzească, 
pînă ce a rînduit să fie cinstita ei îngropare în chipul acesta. 


Nu tocmai așa departe de acea insulă, ce se numea Corsica, este o insulă mai mică, care 
mai de mult se numea Mărgărit, iar acum se numește Gorgon. Acolo era o mînăstire de călugări, 
cărora, arătîndu-li-se îngerul, le-a spus despre Sfînta Muceniţă Iulia şi le-a poruncit să meargă 
repede cu corabia la acea insulă și să coboare de pe cruce mult chinuitul trup al sfintei muceniţe 
şi, aducîndu-l în mînăstirea lor, să-l îngroape cu cinste. Monahii, intrînd în corabie şi ridicînd 
pînzele, au pornit. Ajungînd la liman, au găsit astfel după cum le-a spus îngerul Domnului. 
Deci, coborînd de pe cruce sfîntul trup, l-au învelit cu pînze curate, iar pieptul ei cel tăiat l-au 
găsit lepădat puţin mai departe de ea, lîngă o piatră şi, luîndu-l, l-au lipit la locul lui. 


Ducînd-o în corabie, s-au întors cu bună sporire în mînăstire şi au depus-o cu cinstită 
îngropare în biserică, slăvind pe Hristos Dumnezeu, Cel ce a grăit prin roaba Sa, spre o nevoinţă 
muceni-cească ca aceea. De la mormîntul ei se dădeau tămăduiri de toate neputinţele; asemenea 
se făceau minuni şi la locul unde a pătimit. Înştiințîndu-se creștinii acelei insule de pătimirea 
sfintei, au zidit o biserică în numele ei, în locul unde a fost răstignită. Biserica era mică pentru 
că şi acel loc era mic. Din locul unde a fost aruncat pieptul ei, curgea de sub o piatră apă vie şi 
dătătoare de tămăduiri; căci toți neputincioşii cîți beau din această apă sau se spălau cu ea, 
cîştigau sănătate. 


Această minune se făcea din piatra aceea, de sub care a curs izvorul în vremurile acelea. 
În toţi anii, la ziua pomenirii ei, izvora din ea niște sudori și picături de lapte şi sînge, întru 
mărturisirea fecioriei şi a muceniciei Sfintei Iulia, care s-a albit ca un lapte de curăţia fecioriei 
şi s-a roşit cu sîngele cel vărsat pentru Hristos. Unele din acele picături ce ieşeau din piatră, 
curgeau toată ziua, de dimineaţă pînă seara. Cei ce se ungeau cu acele picături, asemenea 
cîştigau tămăduire. După ce au trecut mulţi ani, biserica aceea, care era zidită în numele sfintei 
muceniţe pe locul unde a fost răstignită, s-a învechit și începuse a cădea. Drept aceea, oamenii, 


pentru că acel loc era strîmt, voiau să zidească pe un alt loc mai larg, nu departe de cel dintîi, o 
biserică nouă și mai mare. Deci, ei au gătit pietrele, cărămizile, varul şi toate celelalte spre 
zidire, ca a doua zi să pună temelia. Dar dimineaţă au aflat tot materialul acela, pietrele, 
cărămizile şi celelalte la locul dintîi, unde fusese biserica cea veche, şi zidarii nu se pricepeau 
ce înseamnă această minune. 


După o vreme, le-au mutat iarăși pe locul celălalt, unde voiau să zidească biserica. Dar 
iarăşi noaptea s-au mutat de acolo la locul cel dintii. Păzitorii de noapte au văzut o fecioară 
luminoasă, într-un car cu boi albi, punînd materialul cel pregătit spre aceea zidire și ducîndu-l 
la locul cel dintii. Atunci ei au cunoscut că sfinta voiește ca biserica să se ridice pe locul său cel 
dintîi. Deci au făcut după bunăvoința ei. Se făceau însă și alte minuni în amîndouă insulele, la 
Corsica şi la Gorgon, pînă ce nu se luaseră de acolo cinstitele ei moaște şi nu se mutaseră la 
Brizia. 


Dar, după mutarea moaştelor, poporul din Corsica, alergînd cu credinţă la biserica 
sfintei, nu se lipsea de ajutorul ei şi oamenii se păzeau de năvălirile vrăjmașilor nerisipiți, cu 
sfintele ei rugăciuni şi cu milostivirea Domnului nostru lisus Hristos, Căruia împreună cu Tatăl 
şi cu Sfîntul Duh, I se cuvine cinstea şi slava, acum şi pururea şi în vecii vecilor. Amin. 


52. PATIMIREA SFINTEI MARE MUCENIŢE MARINA 
(17 IULIE) 


Sfînta Mare Muceniţă Marina s-a născut în Antiohia Pisidiei din părinţi de neam bun, 
dar nu binecredincioşi, fiind întunecaţi cu păgînătatea elinească. Tatăl ei, cu numele Edesie, era 
slujitor idolesc. După moartea mamei sale, rămînînd orfană şi în scutece, tatăl său a dat-o la o 
doică care petrecea într-un sat departe ca la 15 stadii de cetate. Copiliţa, fiind hrănită şi venind 
în vîrstă, s-a arătat a fi frumoasă cu trupul, dar mai frumoasă cu sufletul, pentru că era 
împodobită cu bună pricepere şi cu bun obicei. În vremea aceea, fiind mare prigoană împotriva 
creștinilor, preoții şi clericii, învățătorii cuvîntului lui Dumnezeu, se ascundeau de frica 
muncitorilor, unii prin pustietăţi, alţii prin munți şi peșteri, iar alţii prin sate, printre oamenii cei 
proşti. Ei se tăinuiau în chip de săraci, dar unde puteau, învățau sfinta credinţă în taină şi pe 
mulți întorceau de la înşelăciunea idolească la creştinătate. 


Deci, s-a întîmplat că fecioara Marina, care acum era de 12 ani, a auzit de la un oarecare 
om credincios cuvînt despre Hristos, adevăratul Dumnezeu, cum S-a întrupat de la Duhul Sfînt 
în pîntecele Preasfintei Fecioare şi cum S-a născut dintr-însa păzindu-i fecioria nestricată; apoi 
cum a făcut multe minuni și a pătimit de bunăvoie pentru mîntuirea oamenilor, a murit, a înviat, 


S-a înălţat la cer și a pregătit celor ce cred în EI şi-L iubesc, viaţa cea fără de sfîrşit, slava şi 
împărăţia cea veşnică. Sfînta Mare Muceniţă Marina cea cu bună înțelegere, auzind acestea, a 
crezut în Hristos. Inima ei s-a aprins cu dumnezeiasca dragoste, încît nici nu mai gîndea şi nici 
nu grăia altceva, decît numai despre lisus Hristos. Toată luarea ei aminte era acolo, unde auzea 
ceva grăindu-se despre adevăratul Dumnezeu. Ea, precum credea într-Însul cu inima, tot aşa nu 
se ruşina a-L mărturisi pe EI cu gura, deşi era încă nebotezată. Sfînta Marina dorea să-şi verse 
sîngele său pentru Hristos şi cu EI să se boteze, ca într-o scăldătoare a botezului, precum a auzit 
că mulţi din sfinții mucenici, din amîndouă părțile, s-au botezat în sîngele lor, punîndu-şi 
sufletele lor pentru Domnul. Asemenea voia şi ea să se facă următoare lor. 


Edesie, tatăl ei, aflînd că fiica lui, Marina, a crezut în Hristos, a urît-o şi o socotea pe ea, 
nu ca pe o fiică, ci ca pe o străină. Dar Fecioara Marina îşi punea nădejdea spre Tatăl cel ceresc. 
Deci, venind în vîrsta cea desăvirşită, ca la 15 ani, a plecat odată la oile tatălui său, care păşteau 
pe cîmp, ca să le vadă. În acel timp, s-a întîmplat că eparhul Olimvrie din părţile Răsăritului, 
un muncitor cumplit al creştinilor, mergea spre Antiohia Pisidiei. E a întîmpinat-o pe ea pe 
drum şi, văzînd-o că este frumoasă, s-a mirat de neobişnuita ei frumuseţe. 


Deci, îndată rănindu-se de dragostea ei, s-a gîndit să o ia de soție. EI, stînd în loc și 
privind-o, a început a o întreba: "Fecioară, să-mi spui mie despre tine tot adevărul de ce neam 
eşti, a cui fiică ești şi cum te numeşti, pentru că te văd foarte frumoasă la vedere. De eşti din 
părinți liberi, te voi lua pe tine cu nuntă legiuită, iar de ești roaba cuiva, te voi răscumpăra și te 
voi face femeia mea". Dar fecioara, înfrumuseţindu-se mai mult cu înţelepciunea decît cu 
podoaba feții și răspunzînd cu blîndețe, i-a spus a cui fiică este și cum se numeşte. Dar n-a 
tăinuit că este roaba lui Hristos, crezînd întru Unul Dumnezeu, Care a zidit cerul şi pămîntul, şi 
cu Acela însoţindu-se prin dragostea inimii, nu mai are trebuinţă de alt mire. 


Eparhul, auzind că fecioara este creştină, îndată, ca unul ce avea stăpînire de la împărați 
asupra creștinilor ca să-i muncească, a poruncit ostașilor să o ia pe dînsa şi să o aducă în cetate 
după dînsul. Însă cu cinste, pentru că auzise cuvintele ei cele fecioreşti cu bună înţelegere. De 
aceea, mai mult a iubit-o pe ea, nădăjduind ca, prin îngrozirea muncilor, să o întoarcă de la 
Hristos și să o aducă spre a sa voie. 


Fecioara, fiind dusă de către ostaşi, se ruga în auzul tuturor către Dumnezeu, zicînd: 
"Doamne, lisuse Hristoase, Dumnezeul meu, nu mă lăsa şi nu da sufletul meu întru stricăciune, 
ca să nu mă biruiască vrăjmașii mei. Auzul meu să nu se spurce din cuvintele lor cele viclene. 
Înțelegerea mea să nu se schimbe din înşelăciunile lor cele spurcate, inima mea să nu se 
înfricoşeze de îngrozirile lor cele cumplite. Nu face, Doamne, ca a mea credinţă să fie aruncată 
în noroiul lor și să nu se bucure de mine diavolul cel urîtor de bine. Ci, trimite-mi ajutor din 
înălțimea sfîntului Tău scaun şi-mi dă înţelepciune, spre deschiderea gurii mele, ca, înarmîndu- 
mă cu puterea Ta şi cu darul Tău înţelepțindu-mă, să stau fără de frică şi să dau răspuns la 
întrebarea ighemonului. Doamne, caută spre mine cu milostivire în ceasul acesta. lată, acum 
sînt ca o oale în mijlocul lupilor, ca o pasăre între cei ce o vînează și ca peștele în mreajă. Deci, 
vino şi mă izbăveşte de toate meșteșugirile vrăjmașului". Astfel rugîndu-se sfinta pe drum, a 
ajuns în cetatea Antiohiei Pisidiei. 


Eparhul, intrînd în cetate după obiceiul său păgînesc, a adus jertfă necuraţilor săi zei şi 
a făcut praznic în numele împăraților săi, iar pe câţi creştini a prins, pe toți i-a aruncat în temniță, 
ca să fie bine păziți pentru munci. Pe fecioara Marina a încredințat-o la nişte femei cinstite să o 
păzească. A doua zi, eparhul, şezînd la judecată înaintea poporului, a poruncit ca mai întîi să 
aducă pe Marina la întrebare, pentru că gîndul lui era la dînsa. Deci, fecioara fiind pusă în față, 


el privea cu plăcere și cu dragoste trupească fără de măsură la negrăita ei frumuseţe. Apoi a 
început a vorbi către dînsa, zicînd: "Preafrumoasă fecioară, toți zeii știu că-mi este milă de 
tinerețile tale şi-ţi cruț trupul tău cel tînăr care cu podoabă înfloreşte. Te rog, ascultă-mă şi pe 
mine şi adu jertfă zeilor, ca să-ți fie bine, pentru că multe averi și bogății vei lua. Tu vei fi mai 
fericită decît cele de o vîrstă cu tine şi mai cinstită decît toate femeile din cetatea aceasta”. 


Dar Sfinta Marina i-a răspuns: "Eu, învăţindu-mă a cunoaşte pe Tatăl cel ceresc, pe Unul 
născut Fiul Lui, pe Sfîntul Duh, pe Unul în Treime, Dumnezeul cel adevărat şi viu, deprinzîndu- 
mă a mă închina Lui şi a-l aduce jertfă de laudă totdeauna, zeilor voştri, pe care nu i-am 
cunoscut, nu mă voi închina, nici le voi aduce jertfă, ca unii ce sînt fără de suflet și nesimţitori. 
Deci, unora ca acelora nu le voi da cinstea mea, care se cuvine numai Ziditorului meu”. Atunci 
eparhul a zis: "Marino, iarăşi mă rog ție, ascultă-mă şi cinstește pe zeii cei nebiruiţi, pentru că 
de vei asculta sfatul meu, atunci îndată înaintea ochilor tuturor cetățenilor te vei învrednici de 
mare cinste. Eu te voi lua de soţie și toţi vor începe a te cinsti, ca pe soția mea cea iubită. Eu îţi 
voi fi spre slavă şi cinste, iar tu îmi vei fi spre veselia şi îndulcirea vieții mele. Deci, de nu mă 
vei asculta și vei defăima dragostea ce o am către tine, atunci să ştii că vei cădea în multe rele. 
Pentru că mă vei sili să te muncesc, chiar nevrînd, şi vei pierde în zadar o aşa frumuseţe, sănătate 
şi viaţă dulce. Astfel tu vei lua multe, amare şi nesuferite munci, şi de foc și fiare vei pieri”. 


Sfînta a răspuns: "Eparhule, nu nădăjdui că vei schimba credinţa mea cea întru Hristos, 
cu necredința voastră, nici cu îmbunări şi nici cu îngroziri, pentru că sînt roabă credincioasă 
Stăpînului meu, Care a pătimit de voie pentru mine. Dacă pentru mine El a răbdat cruce şi 
moarte, necruțîndu-Şi sfîntul Său trup cel luat din Preasfînta Fecioară Maria, apoi cu cît mai 
mult sînt eu datoare să mor și să pătimesc pentru Dînsul, necruțîndu-mi cu nimic sănătatea şi 
păcătosul meu trup. Să nu socoteşti că mă vei înfricoşa cu îngrozirile tale. Iată, eu sînt gata spre 
toate muncile și morțile tale, căci Acela spre care eu nădăjduiesc mă va întări. Cele ce-mi zici 
pentru însoţire, despre cinste, despre slavă şi despre bogății, toate acelea îmi sînt mai urîte decît 
noroiul. Pentru ce să mă lepăd de Mirele meu Hristos, Împăratul Cel fără de moarte, şi să mă 
însoțesc cu un om tiran şi necredincios, mort cu sufletul? Niciodată nu voi face aceasta”. 


Eparhul, auzind acele cuvinte îndrăzneţe ale Sfintei Marina şi socotindu-le drept ocară 
mare şi spre necinstea lui, s-a umplut de mînie și îndată, schimbînd dragostea spre vrajbă şi spre 
uriciune, a poruncit să dezbrace hainele de pe mireasa lui Hristos, s-o întindă la pămînt şi s-o 
bată fără cruţare cu vergi. Sfînta fiind bătută fără de milă, trupul ei cel fecioresc se risipea de 
bătăile ce primea, iar sîngele curgea din răni ca pîraiele, încît înroșea pămîntul. Poporul care 
privea la aceea, era cuprins de o jale mare, că vedea pe fecioara atît de frumoasă muncită 
cumplit. Deci, mulți dintre ei plîngeau. Dar propovăduitorul striga: "Marino, jertfeşte zeilor, ca 
să nu-ți pierzi în deșert frumuseţea şi să te lipseşti mai înainte de vreme de această viaţă dulce”. 


Muceniţa, ridicîndu-şi ochii minţii către Dumnezeu, se ruga, cerînd ajutor și întărire în 
nevoinţa sa cea pătimitoare. Ea nu simţea durerile în munci, căci se întărea cu darul lui Hristos 
şi răbda bătăile ce i se dădeau ca în trup străin. Încă și unii din popor ziceau către dînsa: 
"Fecioară, pentru ce îţi pierzi frumuseţea ta de bună voie, petrecînd în nesupunere? Vezi cît de 
cumplit este judecătorul. EI te va pierde şi se va şterge de pe pămînt pomenirea ta, iar nouă ne 
este milă de tine!" Sfînta a răspuns către dînşii cu glas mare, ocărîndu-i: "O, viclenilor sfetnici 
şi ajutători ai răutăţii! Voi sînteţi plini de duhul înșelăciunii, precum demult şarpele a sfătuit cu 
vicleșug pe Eva în Rai; tot așa şi voi acum mă sfătuiți, să mă depărtez de Dumnezeul meu. Deci, 
depărtaţi-vă de la mine voi, lucrătorii fărădelegii, că nu mă veţi înşela pe mine, care m-am dat 
lui Hristos cu tot sufletul”. 


Încetînd slujitorii a o bate, tiranul a zis către muceniță: "Marino, acesta este numai 
începutul durerilor tale, iar de vei petrece mai mult în nesupunerea ta, îndată vei primi munci şi 
mai mari”. Sfînta a răspuns: "Fă toate cele ce-ţi plac, atât ţie, cît şi tatălui tău, diavolul, căci eu 
nu am grijă de munci. Eu am pe Hristos, Care mă ajută şi EI va rușina toate meșşteşugirile 
voastre!" Eparhul, mîniindu-se mai mult, a poruncit s-o pironească la muncire cu piroane și cu 
ostii de fier să-i strujească trupul. Ea, ridicîndu-şi ochii spre cer, zicea: "Vrăjmașii care îmi 
gîndesc rele m-au înconjurat; iar Tu, Doamne, caută spre mine şi mă miluiește. Trimite-mi 
ajutorul Duhului Tău cel făcător de viaţă, ca să mă înțelepțească a mărturisi numele Tău cel 
Preasfînt și să mă întărească, să stau cu vitejie împotriva diavolului şi a slugilor lui, ca, biruindu- 
i, să-i umplu de ruşine. Astfel să fiu spre pildă celor ce Te iubesc și îşi păzesc cinstea pentru 
Tine şi să cîştig cu dînșii parte între cei de-a dreapta, în vremea judecății Tale”. 


Sfînta se ruga astfel, iar nemilostivii slujitori ai păgînului muncitor, ca nişte mîncători 
de trupuri, îi strujeau trupul și o chinuiau mai cumplit. Carnea îi cădea şi sîngele îi curgea pe 
pămînt, încît 1 se vedeau oasele goale. Eparhul, neputînd să se uite la o muncire cumplită ca 
aceea, îşi acoperise faţa. Şi toţi care erau de faţă se mirau de o răbdare ca aceea a sfintei. Tiranul 
grăia către dînsa: "Marino, pînă cînd nu-ţi va fi milă de tine? Iată că ţi s-a zdrobit trupul; deci, 
măcar acum hotărăşte-te a jertfi zeilor, ca să nu pieri desăvîrşit”. Muceniţa a răspuns: "O, fiară 
sălbatică, care mănînci trupuri omenești! Tu te arăţi că te milostiveşti și ţi-e milă de mine, dar 
eu nu mă jelesc pe mine, deoarece Însuşi Hristos, Cel ce nu S-a cruțat pe Sine, S-a dat pentru 
mine la munci și mai mari. lar eu, de voi asculta sfatul tău nebun şi de-mi voi cruța trupul, 
atunci sufletul meu cum se va încununa în împărăția cerească?" După aceasta, eparhul a 
poruncit să ia pe muceniţa de la muncire și s-o arunce într-o temniță adîncă şi întunecoasă, unde 
se aruncau cei osîndiți la moarte. 


Sfînta Muceniţă Marina, stînd singură în temnița aceea, nefiind acolo alți osîndiți, se 
ruga lui Dumnezeu cu căldura duhului său, strigînd din adîncul inimii: "Preaputernice Doamne, 
Căruia Îţi stau înainte cu frică toate puterile cereşti; Începătoriile și Stăpîniile se cutremură 
înaintea feţei Tale şi toată zidirea se ține, se schimbă și se înnoiește cu tăria Ta cea atotputernică. 
Tu, Stăpîne, caută din înălțimea cerului spre mine, smerita, netrebnica şi nevrednica roaba Ta, 
că spre Tine nădăjduiesc, la Tine am năzuit şi pentru numele Tău pătimesc. O, Preamilostive, 
caută şi vindecă acest trup rănit de bătăi și rupt ca un sac! Înnoiește sufletul meu şi-l păzeşte în 
Împărăţia Ta. Dă-mi putere ca să biruiesc şi să calc pe vrăjmaşul meu, precum se calcă nisipul 
cu picioarele. Să sfărîm puterea aceluia cu ajutorul Tău cel nebiruit, ca şi în mine să se 
preamărească Preasfînt numele Tău, în veci!" 


Sosind noaptea şi sfinta rugîndu-se lui Dumnezeu neîncetat, diavolul a îndrăznit a 
înfricoşa pe muceniţa prin nişte înfiorări de năluciri. Dumnezeu a voit acestea, spre mai mare 
preamărire a plăcutei Sale. Deci, fără de veste s-a cutremurat temniţa şi s-a văzut ieșind dintr- 
un foc ca un fum, o oarecare strălucire și s-a arătat diavolul în chip de balaur pestriţ, mare şi 
înfricoşat. EI era înconjurat şi încins împrejurul trupului său cel văzut, de mulți șerpi mici şi de 
vipere. Diavolul a şuierat înfricoşat şi, căscînd gura mare şi spurcată, lăsa o putoare nesuferită. 
EI, înconjurînd împrejur pe muceniţă, îi făcea frică mare şi spaimă; apoi, deschizîndu-şi gura 
cea spurcată, a năvălit şi a apucat capul sfintei înghițindu-l. Astfel că mucenița se părea că este 
înghițită de balaur, precum de demult Proorocul Ionă de chit. Ea nu s-a deznădăjduit însă, nici 
nu s-a îndoit în credință; ci, îndreptîndu-şi toată mintea către Dumnezeu, a făcut pe sine semnul 
Sfintei Cruci, şi îndată a văzut crăpîndu-se pîntecele balaurului, iar ea a ieșit întreagă şi 
nevătămată din înghiţirea lui. Din acel ceas a pierit toată înfricoşarea, nălucirea şi vedenia 
diavolească, pentru că, desfăcîndu-se pămîntul, a înghiţit pe balaur şi pe toţi şerpii care erau cu 
dînsul, pogorîndu-i în iad. 


Sfînta Muceniţă, fiind strălucită de o lumină cerească şi uitîndu-se în sus, a văzut 
acoperămîntul temniţei ridicat şi raze coborîndu-se de sus spre dînsa în chipul soarelui. Ea a 
văzut o cruce mare strălucind cu lumină negrăită, iar deasupra crucii vedea o porumbiţă albă ca 
zăpada, care grăia astfel: "Bucură-te, Marino, înțeleaptă porumbiţă a lui Hristos, căci ai biruit 
pe vrăjmaşul cel rău. Bucură-te şi te veselește, fiica Sionului celui de sus, căci a venit ziua 
veseliei tale, în care, cu înţeleptele fecioare, vei intra în cămara cea nestricată a Mirelui Celui 
fără de moarte, a Împăra-tului ceresc!" 


Porumbiţa grăind acestea către dînsa, Sfinta Marina s-a umplut de negrăită bucurie şi 
plăcere, iar trupul ei cel rupt se vindeca. Ea singură simţea în sine cum creștea carnea în rănile 
ei şi le umplea. Pielea cea rănită s-a vindecat şi i-a trecut toată durerea şi neputința. Astfel s-a 
făcut cu tot trupul sănătoasă şi frumoasă, ca şi mai înainte. Ea s-a întins spre mulțumirea lui 
Dumnezeu, strigînd şi zicînd: "Te binecuvintez pe Tine, Stăpîne; Te preamăresc Doamne, 
Dumnezeul meu, și laud numele Tău; că, milostivindu-Te spre mine, m-ai cercetat şi ai tămăduit 
trupul meu. Sufletul meu l-ai întărit și nu m-ai dat în mîinile vrăjmașilor mei; ci, arătîndu-mi 
chipurile lor cele necurate, i-ai doborât pe ei în adîncul cel mai de-desubt. Înfricoșările lor le-ai 
gonit din mine, iar acum, bucurîndu-mă şi veselindu-mă de Tine, Dumnezeule, Mîntuitorul 
meu, mă rog bunătății Tale celei iubitoare de oameni, ca să mă învredniceşti pe mine băii 
Sfîntului Botez, ca precum cu sîngele, așa şi cu apa spălîndu-mă, să mă aflu vrednică a intra în 
cămara Ta, că eşti binecuvîntat în veci!" În niște vedenii și descoperiri ca acestea și într-o 
bucurie ca aceasta prăznuind Sfînta Marina, a petrecut toată noaptea aceea, pînă ce s-a luminat 
ziua, cînd a sosit şi vremea sfîrşitului nevoinţei sale. 


A doua zi, eparhul Olimvrie iarăşi a şezut la judecata sa cea necurată şi nedreaptă, 
adunîndu-se la privelişte tot poporul. Poruncind el ca să scoată pe muceniță din temniță, a pus- 
o înaintea sa la întrebare. Văzînd-o pe ea cu faţa luminoasă şi cu tot trupul întreg şi sănătos, 
neavînd nici o urmă de rănile cele de ieri, s-a mirat foarte mult şi tăcea uimit, nepricepînd cum 
muceniţa, care ieri a fost rănită peste tot, într-o noapte s-a tămăduit desăvîrşit. Încă se mira şi 
poporul de acea minunată tămăduire. Deci, unii ziceau, că mare este puterea lui Hristos, iar alţii 
o numeau pe aceea vrajă. 


Eparhul, abia deschizîndu-şi gura, a început a zice către sfîntă: "O, Marino, vezi cît se 
îngrijesc de tine zeii noştri, căci, milostivindu-se spre tinereţea şi frumuseţea ta, te-au vindecat 
de rănile tale. Deci, se cade şi ție ca, pentru facerea de bine ce ai luat-o de la ei, să le răsplătești 
cu jertfe mulțumitoare, iar mai vîrtos se cade ţie, ca să fii următoare și moștenitoare tatălui tău, 
precum el slujeşte zeilor în rînduiala jertfelor, tot aşa și tu te vei face jertfitoare şi le vei sluji 
lor în toate zilele vieţii tale”. Sfînta a răspuns: "Nu se cuvine mie să las pe Dumnezeul meu Cel 
adevărat şi viu şi să slujesc zeilor voştri celor mincinoşi şi morţi. Mai ales se cade şi ţie, să 
cunoști pe Unul Dumnezeul cerului și să crezi în El. Puterea Lui ai văzut-o în mine, căci tu care 
m-ai rupt ieri în bucăţi, El astă noapte, într-un ceas m-a făcut întreagă şi sănătoasă; pentru că El 
este doctor Atotputernic al sufletelor şi al trupurilor omeneşti". Dar împietritul eparh a poruncit 
ca iarăşi s-o chinuiască. 


Atunci au spînzurat-o din nou la muncire şi, aducînd lumînări aprinse, îi ardeau spatele 
şi coastele ei, iar ea, afundîndu-şi mintea în Dumnezeu cu rugăciunea ce o făcea în taina inimii 
ei, răbda acele chinuri în tăcere. Ea a fost arsă ca un cărbune şi friptă ca nişte carne de mîncare. 
După ce au scos-o de la muncire abia vie, a strigat cu glas mare: "Doamne, m-ai învrednicit pe 
mine pentru numele Tău a trece prin foc, învredniceşte-mă a trece şi prin apa Sfîntului Botez, 
ca, spălîndu-mă de păcate, să mă duci în împărăția Ta!" Muncitorul, auzind că muceniţa a 
pomenit de apă, a zis: "lată, însetează, ticăloasa! Se cade a o adăpa pe dînsa”. 


Deci, el a poruncit să tragă un poloboc foarte mare şi să-l umple cu apă şi să arunce într- 
însul pe muceniță legată, ca, afundîndu-se în apă, să se înece. Slujitorii cînd au luat-o ca s-o 
arunce în apă, ea a zis cu glas mare: "Doamne, lisuse Hristoase, Care prin bărbăţie scoţi pe cei 
ferecați, Care dezlegi legăturile morţii și ale iadului şi ridici din morminte cu voia dumnezeieștii 
Tale puteri, caută spre roaba Ta şi rupe legăturile mele, iar această apă să-mi fie spre Sfîntul 
Botez şi spre a doua naştere, cea spre viaţa veşnică; astfel ca, dezbrăcîndu-mă de omul cel vechi, 
să mă îmbrac în cel nou și să mă arăt Ţie în cămara Ta în haina cea de nuntă!" 


Aşa rugîndu-se muceniţa, slujitorii au aruncat-o în polobocul cel plin de apă şi, 
afundîndu-o, voiau să o înece. Atunci îndată s-a cutremurat pămîntul şi legăturile muceniţei s- 
au dezlegat, iar slujitorii, cuprinși de mare frică, au fugit de lîngă poloboc, pentru că venise de 
sus o rază de lumină negrăită deasupra capului sfintei și i s-a arătat iarăși acea porumbiţă albă 
pe care o văzuse mai înainte pogorîndu-se din înălțime în chipul soarelui. Aceea, purtînd în 
gură o cunună de aur şi zburînd pe deasupra capului muceniţei, se atinse cu picioarele de 
creștetul capului ei şi iarăşi zbură în înălțime. Vedenia aceasta era văzută nu numai de sfîntă, ci 
şi de unii din cei ce stăteau de față, care erau vrednici de o vedenie ca aceea; pentru că în popor 
erau mulți creştini tăinuiţi, care s-au învrednicit de a vedea acestea. 


Sfînta, stînd în apă, fără a se scufunda, cînta slăvind şi binecuvîntînd numele cel mare 
al Preasfintei Treimi: al Tatălui şi al Fiului şi al Sfîntului Duh. Apoi s-a văzut un stilp de foc 
deasupra sfintei, ajungînd pînă la cer, iar pe stîlp era o cruce în chipul cristalului, care arunca 
raze luminoase; deci, porumbiţa aceea, zburînd, a șezut pe vîrful crucii. Atunci a venit un glas 
de sus în auzul tuturor, zicînd: "Pace ţie, Marino, mireasa lui Hristos! Acum vei primi din mîna 
Domnului cununa frumuseţii cea neveştejită şi te vei odihni cu sfinţii în împărăţia cerurilor!” 
Poporul auzind acel glas, încă şi pe muceniţă văzînd-o ieşind din apă cu trupul sănătos, neavînd 
pe sine nici urmă de arsuri, ci fiind întreagă, albă cu trupul și frumoasă, îndată o mulțime mare 
de bărbaţi şi de femei au crezut în Hristos şi s-au mărturisit că sînt creştini, arătîndu-se gata de 
moarte pentru Hristos. Ighemonul s-a înspăi-mîntat văzînd întoarcerea către Hristos a poporului 
celui atît de numeros. Deci, nu ştia ce să facă. 


EI, umplîndu-se de mînie, a scos oastea pe care o avea înarmată cu săbiile trase asupra 
poporului şi a poruncit ca pe toţi cei ce slăveau numele lui Hristos să-i taie. Deci, cîţi erau acolo 
necredincioşi sau fricoşi, aceia au fugit. lar cîți cu adevărat au crezut, aceia singuri s-au plecat 
sub sabie. Atunci au căzut ucişi din amîndouă părțile ca la cincisprezece mii. Aceia, botezîndu- 
se în sîngele lor şi curăţindu-se de toate păcatele, au intrat întru bucuria Domnului lor, 
încununați cu mucenicie. 


După aceasta, eparhul a condamnat şi pe muceniţă a fi tăiată cu sabia. Deci, Sfinta 
Marina, fiind scoasă afară la locul cel de tăiere, a cerut puţină vreme la cei ce o duceau pe ea 
şi, întor-cîndu-se spre poporul cel ce venea după dînsa, îi sfătuia pe toţi să cunoască pe Unul 
adevăratul Dumnezeu, făcătorul lor, şi să fugă de înşelăciunea diavolească şi de pierderea 
închinării de idoli. Apoi, plecîndu-se la rugăciune, s-a rugat din destul pentru toţi. Atunci, 
deodată s-a cutremurat pămîntul şi a venit frica peste toți. Mulţi au căzut la pămînt de frică, 
chiar și călăul, pentru că Domnul nostru lisus Hristos, cu sfinții Săi îngeri, S-a arătat din cer 
miresei Sale, chemînd-o pe dînsa întru odihna Sa, întinzîndu-şi mîinile ca să-i primească 
sufletul ei. Ea, umplîndu-se de negrăită bucurie, a rugat pe călău ca degrabă să-şi săvîrşească 
porunca lui. Deci, ea şi-a plecat cinstitul său cap sub sabie şi astfel a fost tăiat, iar sufletul i s-a 
luat cu mîinile Domnului şi l-a dus la locaşurile cereşti. 


Sfînta Mare Muceniţă Marina şi-a sfîrşit nevoinţa muceniciei sale, în 17 zile ale lunii 
iulie. Pătimirea a scris-o cel ce a văzut cu ochii, robul lui Dumnezeu Teofim, care a privit la 
toate muncile ei. El s-a învrednicit de aceleaşi vedenii, care i s-au descoperit sfintei. Astfel, el 
a dat credincioşilor spre folos şi spre cinstea şi pomenirea iubitei mirese a lui Hristos, Marina, 
şi spre slava iubitorului de oameni, Hristos, Mîntuitorul nostru, Căruia împreună cu Tatăl şi cu 
Sfîntul Duh, să-I fie cinste şi slavă, acum şi pururea şi în vecii vecilor. Amin. 


53. PĂTIMIREA SFÎNTULUI MUCENIC EMILIAN 
(18 IULIE) 


Pe vremea împărăției păgînului împărat lulian, depărtatul de Dumnezeu, s-a pornit o 
cumplită prigoană împotriva creştinilor, ca un vifor şi furtună, încît s-a tulburat toată lumea. El 
dăduse poruncă, trimițînd ighemoni aspri, în toată stăpînirea Romei, prin toate ţările și cetăţile, 
ca toți creştinii din toată seminţia şi neamul și de toată vîrsta, să fie dați fără de milă la cumplite 
chinuri. Cu o nedreaptă poruncă ca aceea, Iulian, întărîtîndu-se cu mînie şi cu vrajbă împotriva 
lui Hristos şi a robilor Lui, a stricat legile cele drepte, şi a umplut Răsăritul şi Apusul de sîngele 
creştinilor. 


Şi a aşezat în cetatea Durostor, care se află în ţara Misiei, pe un muncitor nemilostiv, 
anume Capitolin, plin de înşelăciune şi cu mintea întunecată, pierzător de oameni şi iubitor de 
idoli. 


Acesta, intrînd în templu, după ce a adus jertfe tuturor zeilor săi, s-a întors în palatul 
său. În altă zi a ieşit la locul cel de judecată, care era în privelişte şi a șezut pe un scaun înalt, 
cu mare mîndrie și cu îngrozire spre înfricoşarea creştinilor. Deci, punînd de față porunca 
împărătească, întreba cu dinadinsul de este cineva în cetate, care se împotriveşte zeilor și 
mărturiseşte că este creştin. Cetăţenii cu jurămînt îl încredinţau că nu este în cetatea lor nici 
unul din acel fel; ci toți cu închinăciune şi cu jertfe, cinstesc pe zei în toate zilele. 


Auzind acestea, ighemonul Capitolin s-a bucurat foarte mult, și a poruncit să fie chemate 
la un ospăț toate căpeteniile sale, zicîndu-le: "De vreme ce vă văd pe voi slujind cu osîrdie 
părinteșştilor zei, se cade ca în ziua de astăzi să mîncăm, să bem şi să ne veselim împreună”. 


În acea cetate era un creștin tăinuit cu numele Emilian, rob al oarecărui bărbat cinstit și 
mai mare al cetăţii. Pe cînd aceștia petreceau împreună cu Capitolin, fericitul Emilian, aflînd 
vreme bună să cîştige cununa vieţii celei de sus, fiindcă se socotea pe sine creştin nu numai în 
faţa lui Dumnezeu şi a îngerilor, ci cunoscut şi în faţa oamenilor şi ca lucrul acesta să fie arătat 
tuturor, îmbrăcat fiind totdeauna ca un viteaz ostaş al lui Hristos cu platoşa credinței şi cinstita 
cruce, a intrat în capiștea idolească şi, luînd un ciocan de fier, a răsturnat cu mîinile sale toţi 
idolii, sfărîmîndu-i în bucăţi. Apoi a răsturnat altarul lor, jertfele care erau înaintea lor le-a 
aruncat, a spart sfeştnicele şi a vărsat toate vasele. 


După plecarea lui, a intrat în capişte un elin oarecare, servitorul lui Capitolin, şi văzînd 
toate sfărîmate, s-a spăimîntat. Alergînd, a vestit ighemonului și tuturor căpeteniilor ce erau la 
masă cu dînsul. Atunci el îndată s-a tulburat și s-a mîniat foarte tare şi a trimis cu sîrguință să 
caute pe cel ce a îndrăznit să facă o răutate ca aceea. Alergînd trimișii degrabă, au văzut pe un 
oarecare ţăran venind de la țarină, mergînd pe lîngă capişte; deci, prinzîndu-l pe acela, l-au adus 
la palatul lui Capitolin, tîrîndu-l ca pe un tîlhar. După el venea mult popor cu slujitorii idolești, 
plîngîndu-se de sfărîmarea zeilor lor. 


Fericitul Emilian, văzînd aceasta, a gîndit în sine, zicînd: "De voi tăinui eu lucrul meu, 
apoi ce folos va fi din aceasta; oare nu mai rău voi îngreuna conștiința mea, făcîndu-mă 
pricinuitor de moartea omului nevinovat şi voi fi pedepsit ca un ucigaș înaintea lui Dumnezeu?" 
Aceasta gîndind, el a alergat la cei ce trăgeau şi băteau pe omul acela, 1-a oprit pe dînşii şi cu 
glas mare a strigat: "Lăsaţi pe acest nevinovat, şi luaţi-mă pe mine; pentru că eu am sfărîmat şi 
am călcat pe zeii voştri cei fără de suflet”. Deci, apucîndu-l soldaţii l-au dus cu bătăi şi cu ocări 
la palatul lui Capitolin, lăsînd pe omul acela. 


Ighemonul, şezînd înaintea poporului la obişnuita lui judecată şi văzînd pe Emilian, a 
zis către cetăţeni: "Cine este acesta?" Iar cetăţenii au zis: "Acesta este cel ce a sfărîmat pe zeii 
noștri şi a răsturnat jertfele”. Ighemonul, umplîndu-se de mînie, a grăit către cetăţeni cuvinte 
mai aspre: "Voi aţi zis că nu este în cetatea voastră nici un potrivnic zeilor, dar iată, prin 
nepurtarea voastră de grijă, s-a găsit unul ca acesta; pentru această pricină veţi plăti la visteria 
împărătească o litră de aur”. 


Aceasta zicînd către cetăţeni, s-a întors spre fericitul Emilian și a început a-l întreba pe 
el cu mînie, zicîndu-i: "Cap necurat, să ne spui nouă cum te numeşti?” Emilian, viteazul ostaş 
al lui Hristos, a răspuns: "Sînt creștin”. Ighemonul, mîniindu-se şi mai mult, a zis: "Necuratule, 


numele tău să ni-l spui”. Mucenicul a răspuns: "Dacă mă întrebi de numele meu obișnuit, să ştii 
că părinţii mei m-au numit Emilian, iar Hristos, adevăratul Dumnezeu, m-a învrednicit a fi şi a 
mă numi creştin”. "Spune-ne cine te-a îndemnat să aduci astfel de ocări nemuritorilor zei?" 


Atunci robul lui Dumnezeu a răspuns: "Dumnezeu şi sufletul meu mi-au poruncit să 
sfărîm idolii cei fără de suflet care se numesc de voi zei. Aceasta am făcut ca să se arate tuturor 
că sînt pietre fără suflet, muţi şi surzi, în care nu se află nici un fel de grăire. Deci, să ştii că nu 
am adus ocară adevăratului Dumnezeu, Care a făcut toate, ci am defăimat zeii voştri cei 
mincinoşi, care n-au creat nimic, ca să piară în veci, ca unii ce sînt făcuţi de voi”. 


Capitolin a întrebat iarăşi: "Singur tu ai sfărîmat pe zei, sau a fost și altcineva cu tine?" 
Sfîntul Emilian a răspuns: "Singur eu, cu ajutorul lui Hristos, am sfărimat pe zeii voştri; iar 
jertfele şi lumînările lor le-am călcat în picioare; astfel că nici unul n-a putut să-și izbîndească 
strîmbătatea sa, nici să scape din mîinile mele, pentru că n-au putere, nici simţire. Cu dreptate 
spune Sfînta Scriptură: Să se facă asemenea lor, cei ce-i fac pe ei și toţi cei ce se încred în ei! 


Atunci ighemonul, mîniindu-se, a poruncit să-l dezbrace spre bătăi. Mucenicul fiind 
dezbrăcat pentru bătăi, ighemonul a zis către el: "Ticălosule, spune-ne cine te-a îndemnat să 
necinsteşti pe zei?" Sfîntul, cu mare îndrăzneală 1-a răspuns: "Ţi-am spus mai înainte și îţi spun 
şi acum că nimeni altul decît numai Dumnezeu mi-a poruncit să fac aceasta”. 


Auzind ighemonul aceasta, a zis către slujitori: "Întindeţi-l şi-l umpleţi de răni adînci, 
ca să știe că îndrăzneala lui nu-i va ajuta, nici nu-l va elibera din mîinile mele". Mucenicul fiind 
bătut cumplit şi pămîntul roşindu-se de sîngele său, ighemonul a zis către dînsul: "Spune cine 
te-a îndemnat să faci răul acesta?" Iar muceni-cul a răspuns: "Ți-am spus şi tot nu mă crezi? 
Dumnezeu mi-a poruncit mie și sufletului meu, însă nici un rău nu am făcut, ci bine; pentru că 
am ruşinat pe diavol şi am preamărit pe Dumnezeu!" 


Ighemonul Capitolin a zis către slujitori: "Întorceţi-l şi-l loviți pe pîntece şi pe piept, 
pentru că este îndrăzneţ și neascultător legilor împărăteşti”. După ce mucenicul a fost bătut 
multă vreme fără de cruțare, ighemonul a poruncit să înceteze cu bătaia şi a zis către sfint: "Rob 
eşti, sau liber?" Sfîntul Emilian a răspuns: "Sînt rob al lui Hristos şi slujitor unui om oarecare, 
prefectul acestei cetăţi”. Auzind ighemonul aceasta, s-a mîniat foarte mult pe omul acela din 
cetate care era stăpînul lui Emilian, că ţine la dînsul pe un rob potrivnic zeilor şi nesupus 
poruncii împăratului; de aceea a pus asupra lui condiție ca să dea la visteria împărătească o litră 
de argint; iar mucenicului i-a zis: "La ce-ţi va folosi mărimea trupului tău? Căci ai disprețuit să 
te împotrivești chinurilor, ca să te arăţi mai nevrednic dintre toţi. Pentru aceasta, ca nu cumva 
şi alții să se gîndească la acestea şi, prin tine, să se rătăcească în numele tău, tu singur vei fi 
aruncat în flacăra cuptorului”. 


Atunci, Sfîntul Emilian a zis servitorilor: "Liberaţi-mă puțin ca să mă rog Dumnezeului 
meu". Deci, după ce s-a rugat şi şi-a împlinit rugăciunea, îndată slujitorii şi poporul, luînd pe 
sfînt, l-au scos afară din cetate şi, aprinzînd un foc mare aproape de malul rîului Dunărea a 
aruncat într-însul pe Sfîntul Mucenic Emilian, socotind că va deveni îndată cenuşă. Dar văpaia 
focului, înconjurînd pe sfînt, nu s-a atins de dînsul, ci l-a păzit întreg și neatins, iar pe slujitorii 
lui Capitolin, ce erau aproapre, i-a cuprins flacăra şi i-a ars de tot. 


Văzînd Slăvitul Mucenic Emilian că focul nu l-a atins, a mărit pe Dumnezeu şi, 
întorcîndu-se către răsărit, s-a însemnat cu semnul Sfintei Cruci şi, ridicîndu-şi privirile către 
cer, a zis: "Doamne, lisuse Hrisoase, primeşte duhul meu!" Şi, zicînd astfel, a adormit în pace. 


Iar focul fiind stins, trupul său a rămas nevătămat de foc, încît nici perii capului n-au ars. După 
aceasta, cetăţenii care erau în taină creştini, mergînd la femeia ighemonului, care asemenea era 
în taină creştină, au spus ei toate cele despre sfint, îndemnînd-o să ceară de la bărbatul ei trupul 
mucenicului spre îngropare. 


Deci, femeia, rugîndu-se de bărbatul său, acela i-a poruncit să-l ia fără temere. 
Credincioșii, luînd trupul Sfintului Emilian, l-au îngropat cu pînze curate, l-au uns cu aromate 
şi apoi l-au îngropat cu cinste cu psalmi și cu cîntări, în locul numit Ghizidina, departe de cetatea 
Durostor ca la trei stadii. 


Sfîntul Mucenic Emilian a pătimit pentru Hristos de la ighemonul Capitolin, în 18 zile 
ale lunii lui iulie, stăpînind în Roma lulian Paravatul, iar peste noi împărăţind Domnul nostru 
Isus Hristos, Căruia împreună cu Tatăl și cu Sfîntul Duh 1 se cuvine cinste şi slavă, acum şi 
pururea şi în vecii vecilor. Amin. 


54. VIAŢA CUVIOSULUI PAMVO 
(18 IULIE) 

Cuviosul Pamvo a vieţuit în pustia munţilor Nitriei, din părțile Egiptului, pînă la adînci 
bătrîneți. 


Despre viaţa lui cea sfîntă, îmbunătățită şi lui Dumnezeu plăcută, se mărturiseşte de 
mulți şi mari părinți. Despre aceasta ne va arăta cuvîntul ce ne stă înainte, care este luat din 
diferite cărţi. La început, Cuviosul Antonie cel Mare a zis despre dînsul: "Că frica lui Dumnezeu 


a făcut a petrece într-însul Duhul lui Dumnezeu". Cuviosul Pimen a zis: "Trei lucruri am văzut 
la părintele Pamvo: postirea în toate zilele, tăcerea şi lucrul miinilor”. 


Cuviosul Teodor Studitul, despre acest fericit părinte, dă mărturie în acest fel: "Pamvo 
să se fericească după vrednicie şi cu lucrul şi cu cuvîntul, ca un înalt părinte”. lar Socrat 
Scolasticul scrie despre dînsul: "Pamvo la începutul călugăriei sale, nefiind cărturar, s-a dus la 
unul dintre fraţi, care era învățător de carte, voind să înveţe de la dînsul psalmii lui David. Cînd 
a auzit întîiul stih al psalmului 38, care zice: Zis-am că voi păzi căile mele, ca să nu greşesc cu 
limba mea..., n-a mai voit să asculte celelalte stihuri, ci s-a dus, zicînd: "Acest stih singur îmi 
este destul, dacă voi învăţa să-l împlinesc cu fapta"; deci n-a mai voit să se ducă la dascăl. 


După şase luni, dascălul, văzîndu-l într-un loc, a zis către dînsul: "Pentru ce n-ai mai 
venit la mine?" Pamvo a răspuns: "N-am învăţat încă a săvîrşi acel stih cu fapta". Trecînd mulți 
ani după aceea, unul din părinţi, cunoscut lui, l-a întrebat: "Frate, acum ai învăţat stihul acela?" 
Pamvo a răspuns: "L-am învăţat 19 ani neîncetat şi abia m-am deprins a face cu fapta ceea ce 
învaţă acel stih". Cuviosul Pamvo, deși n-a fost cărturar de la început, dar după aceea, fiind 
înțelepțit de Dumnezeu, avea destulă înțelegere a dumnezeieştilor Scripturi - precum scrie 
Paladie despre dînsul -, încît multora le-a fost învăţător. 


Cuviosul Pamvo a petrecut trei ani de zile, rugîndu-se la Dumnezeu și zicînd: "Să nu mă 
slăvești pe pămînt!" Și atît l-a slăvit Dumnezeu încît nu putea să se uite cineva la faţa lui, de 
slava care o avea. 


Ucenicii lui au fost cei patru frați slăviţi în părțile Egiptului: Dioscor, Amonie, Evsevie 
şi Eftimie, care se numeau "lungi" şi care s-au pomenit și în viața Sfîntului loan Gură de Aur. 
Dintre aceia, cel dintîi, Dioscor (Notă - Acest Dioscor a fost altul, care a trăit mai înainte cu 
anii, nu acela care a fost eretic și care a fost anatematizat de al IV-lea Sinod din toată lumea al 
Sfinţilor Părinţi, ce s-a ţinut în Calcedon în anul 451), a fost episcop al Ermopoliei, asemenea 
a fost ucenic al lui Pamvo şi cinstitul Dracontie, care se pomeneşte în viața Cuviosului Ilarion 
cel Mare și care a fost episcop și mărtu-risitor al lui Hristos, pătimind izgonire de la arieni. Unor 
ucenici ca aceștia a fost Pamvo învăţător. 


Cuviosul Pamvo, între alte multe şi mari fapte bune, avea şi aceasta, ca să treacă cu 
vederea aurul şi argintul. Cînd Sfînta Melania Romana şi-a împărțit pentru Hristos toată averea 
sa la cei ce aveau trebuință, a ajuns în Alexandria. Auzind despre Cuviosul Pamvo, s-a dus la 
dînsul în pustie cu preotul Isidor, primitorul de străini al alexandrenilor, aducînd cu sine trei 
sute de litre de argint. Deci, ea l-a rugat să-și ia din argintul adus cît va voi. Dar el nici nu s-a 
uitat spre acel argint și nici din lucrul miîinilor n-a încetat, pentru că împletea o rogojină, decît 
numai a răspuns către dînsa, grăind: "Domnul să-ți răsplătească ție după osîrdia care o ai către 
Dînsul". Supărîndu-l ea cu rugămințile ei de a lua ceva, cuviosul a grăit către fratele, care îl 
slujea: "Să iei ceea ce-ţi va da şi să duci să împărțești la fraţii care sînt în Liva şi prin insule, 
deoarece sînt foarte lipsiți, fiind pămîntul neroditor. Iar la mînăstirile care sînt în Egipt să nu 
dai nimic, căci pămîntul lor are îndestulare și pot să se hrănească din osteneala lor”. 


Fericita Melania a adus tot argintul și l-a dat în mîinile fratelui acela să-l împartă; apoi 
a zis către Cuviosul Pamvo: "Părinte, să ştii că argintul ce îţi dau este trei sute de litri”. El a 
răspuns: "O, fiică, Dumnezeu nu are trebuință să ştie cît argint ai adus, pentru că Cel ce măsoară 
pămîntul cu palma şi pune munţii cu măsura, au nu știe măsura argintului tău? Dacă mi l-ai fi 
adus mie, cu dreptate mi-ai fi spus măsura argintului ce mi-ai dat; dar de vreme ce îl dai lui 


Dumnezeu, care n-a defăimat nici pe cei doi bani ai văduvei, ci i-a primit mai bine decît multe 
bogății, de aceea taci și nu trîmbiţa înaintea ta”. 


Cuviosul Pamvo l-a trimis odată pe ucenicul său ca să vîndă rucodelia sa. Stînd 16 zile 
în cetate, noaptea dormea în tinda bisericii Sfîntului Apostol Marcu; şi, văzînd slujba Bisericii 
şi învăţind şi cîteva tropare, s-a întors la bătrînul. Deci i-a zis lui bătrînul: "Te văd, fiule, 
tulburat. Nu cumva vreo ispită ți s-a întîmplat în cetate?" Răspuns-a fratele: "Cu adevărat, 
părinte, întru lenevire cheltuim zilele noastre în pustia aceasta şi nici canoane, nici tropare nu 
cîntăm. Mergînd în Alexandria, am văzut pe cei din biserică cum cîntă şi m-am întristat că nu 
cîntăm şi noi canoanele şi troparele”. I-a zis lui bătrînul: "Amar nouă, fiule, că au ajuns zilele 
în care vor lăsa călugării hrana cea tare, cea zisă prin Sfîntul Duh, și vor urma cîntărilor şi 
glasurilor, căci, ce umilință și ce lacrimi se nasc din tropare cînd stă cineva în chilie sau în 
biserică şi îşi înalță glasul său ca neputincioșşii? Că, dacă înaintea lui Dumnezeu stăm, sîntem 
datori să stăm cu multă umilinţă şi nu cu răspîndire; că n-au ieşit călugării în pustie ca să stea 
înaintea lui Dumnezeu şi să se răspîndească și să cînte cîntări, să pună glasurile la rînduială cu 
meșteșug, ci sîntem datori, cu frica lui Dumnezeu și cu cutremur, cu lacrimi şi suspine, cu glas 
evlavios, umilit, măsurat şi smerit, să aducem Domnului rugăciune. 


Că iată zic ţie, fiule, vor veni zile cînd vor strica (răstălmăci) creştinii cărțile Sfintelor 
Evanghelii și ale Sfinților Apostoli şi ale dumnezeieştilor Prooroci, ştergînd Sfintele Scripturi 
şi scriind tropare şi cuvinte elineşti. Și se va revărsa mintea la acestea, iar de la acelea se va 
depărta. Pentru aceasta părinţii noştri au zis: "Cei ce sînt în pustia aceasta, să nu scrie vieţile şi 
cuvintele părinților pe pergament, ci pe hîrtie, că va să şteargă neamul cel de pe urmă vieţile 

părinților şi să scrie după voia lor, fiindcă mare este necazul ce va să vină"". 


Şi a continuat bătrînul: "În astfel de vremuri se va răci dragostea multora şi va fi necaz 
mult. Năpădirile păgînilor şi pornirile popoarelor, neastîmpărul împăraţilor, desfătarea 
preoților, lenevirea călugărilor. Vor fi egumeni nebăgînd seamă de mîntuirea lor și a turmei, 
osîrdnici toți şi silitori la mese și gîlcevitori; leneși la rugăciune şi la clevetiri osîrdnici, gata a 
osîndi vieţile bătrînilor şi cuvintele lor, nici urmîndu-le, nici auzindu-le, ci mai vîrtos ocărîndu- 
le şi zicînd: "De am fi fost noi în zilele lor, ne-am fi nevoit şi noi". Iar episcopii în zilele acelea 
se vor sfii de feţele celor puternici, judecînd judecăţi cu daruri, nepărtinind pe cel sărac la 
judecată, necăjind pe văduve şi pe sărmani neajutîndu-i. Încă și în popor va intra necredință, 
erezie, curvie, uriciune, vrajbă, zavistie, întărîtări, furtişaguri şi beţie”. Şi a întrebat fratele: "Și 
ce va face cineva în vremile şi anii aceia?" Răspuns-a bătrînul: "Fiule, în acele zile, cel ce-şi 
mîntuieşte sufletul său, mare se va chema în Împărăţia cerurilor”. 


Au venit odată patru pustnici la Cuviosul Pamvo, purtînd piei. Și au vestit fiecare fapta 
cea bună a celuilalt, nefiind acela de față. Unul postea mult, cel de al doilea era neagonisitor şi 
cel de al treilea a cîștigat multă dragoste. Se spunea încă şi de cel de al patrulea că 22 de ani 
avea de cînd era sub ascultarea unui bătrîn. Le-a răspuns lor Cuviosul: "Vă zic vouă că fapta 
cea bună a acestuia este mai mare, căci fiecare dintre voi, fapta bună care a cîştigat-o, cu voia 
sa a agonisit-o; iar acesta, tăindu-și voia, voia altuia o face. Căci acst fel de bărbaţi sînt 
mărturisitori, dacă pînă la moarte se vor păzi aşa. 


Odată, a venit la acest Cuvios Pamvo părintele Pior şi a adus cu sine partea sa de pîine 
uscată. Pamvo l-a întrebat: "Părinte, pentru ce ai adus pîine cu tine?" Pior a răspuns: "Ca să nu 
te împovărez, adică să nu împuţinez pîinea ta, ci s-o mănînc pe a mea”. După cîteva zile, 
ducîndu-se şi Cuviosul Pamvo la părintele Pior, a luat asemenea cu sine o parte uscată din pîinea 


sa şi a înmuiat-o în apă. Pior, văzînd, a zis: "Părinte, pentru ce ai adus pîinea înmuiată în apă?" 
Pamvo a răspuns: "Ca să nu te împovă-rez, nu numai cu pîinea, dar nici cu apa”. 


Într-o vreme oarecare Sfîntul Atanasie, Episcopul Alexandriei, l-a rugat pe părintele 
Pamvo să vie la dînsul în eparhie. Deci, pogorîndu-se, a văzut o femeie uşuratică; era foarte 
împodobită spre ademenirea oamenilor. Dar stareţul, văzînd-o astfel, a început a plînge. Fraţii 
l-au întrebat: "Părinte, pentru ce plîngi?" El a răspuns: "Plîng pentru două pricini: una, pentru 
pierderea sufletului acestei femei, iar alta, pentru nesîrguința mea către sufletul meu, precum 
are femeia aceea grijă pentru trupul său. Pentru ca să fie plăcută oamenilor, s-a împodobit atâta, 
iar eu nu mă îngrijesc să-mi împodobesc sufletul, ca să fie plăcut lui Dumnezeu”. 


Odată, Cuviosul Pamvo, umblînd prin părțile Egiptului cu cîțiva frați, a văzut niște 
mireni şezînd, nebăgînd de seamă călugării care treceau. EI a zis către acei mireni: "Sculați-vă 
şi vă plecaţi călugărilor, ca să fiți binecuvîntaţi de dînşii; pentru că aceştia vorbesc adesea cu 
Dumnezeu și gura lor este sfîntă!" 


Cuviosul Pamvo, fiind plin totdeauna de umilință, nu ridea, nici nu zîmbea vreodată. 
Într-o zi diavolii, voind să-l facă să rîdă, au legat o pană cu o funie și o trăgeau înaintea ochilor 
lui, ca pe o bîrnă, şi certîndu-se unii cu alţii, strigau: "Ajutaţi! Ajutaţi!" Părintele Pamvo, văzînd 
aceea a rîs, iar diavolii au început a dănţui, strigînd: "Ha, ha! Pamvo a rîs!" EI le-a răspuns, 
grăind: "N-am îs, ci am batjocorit neputința voastră; că sînteți atîţia şi nu puteți să duceți o 
pană”. Atunci diavolii, umplîndu-se de rușine, au fugit. 


Ucenicii lui ne spuneau despre dînsul şi aceasta, că era foarte păzit în vorbire şi cu multă 
socoteală în răspunsuri. Cînd îl întreba cineva din dumnezeiasca Scriptură, sau despre vreun 
lucru oarecare, nu răspundea îndată; ci mai întîi socotea în sine cu multă tăcere şi zicea de multe 
ori: "N-am aflat ce să răspund împotriva întrebării acesteia”. Dar abia după trei zile, sau după 
trei săptămîni, iar uneori abia după trei luni, dădea răspuns la întrebare. Răspunsul lui era 
adevărat şi foarte folositor, căci îi venea de la înţelegerea ce o avea din darul lui Dumnezeu; 
pentru aceea toți primeau din gura lui cuvîntul cu frică, pentru că Dumnezeu grăia prin gura lui. 


În zilele acestui cuvios părinte, în părţile acelea ale Egiptului erau doi fraţi de un pîntece, 
Paisie şi Isaia. Ei erau fii de părinţi bogaţi, pentru că tatăl lor fusese neguțător slăvit, care 
umblase cu neguțătoria cea de mult preţ pînă în Spania. Amîndoi acei frați, după moartea 
părinților lor, împărțind între ei averea cea multă, care le rămăsese lor, au zis unul către altul: 
"O, frate, ce fel de viaţă să ne alegem noi? De vom fi neguţători, ca şi tatăl nostru, apoi cine ştie 
cui vor rămîne ostenelile noastre. Şi încă va trebui să ne temem, ca să nu cădem în oarecare 
primejdii sau în tîlhării sau în înecarea mării. Deci, să ne alegem viața călugărească, ca şi averile 
părintești să le punem în vistieria cerească şi sufletele noastre să nu le pierdem”. 


Astfel, amîndoi sfătuindu-se, s-au lepădat de lume. Drept aceea, unul împărțind îndată 
partea sa la săraci, biserici şi mînăstiri, s-a dus în pustie. El a căutat să înveţe un meşteşug, ca 
să lucreze ceva şi să poată să se hrănească din osteneala miinilor sale. Deci viețuia singur întru 
Dumnezeu, silindu-se la postire şi la rugăciune. Iar celălalt, zidindu-şi o mînăstire mică, nu 
departe de locuinţele mireneșşti, şi primind puţini fraţi la sine, se nevoia cu iubirea de străini şi 
cu hrănirea săracilor. Căci, zidind o casă primitoare de străini, pe toți cei ce veneau la dînsul îi 
odihnea, şi slujea bolnavilor cu toată osârdia. În zilele de sîmbătă și Duminică, punea câte două, 
trei şi patru mese pentru cei săraci. Astfel amîndoi acei fraţi, trăind cîţiva ani, s-au mutat către 
Domnul. 


După sfîrşitul lor, a fost între fraţi o duhovnicească cercare şi iscodire pentru acei frați. 
Unii lăudau mai mult pe cel ce și-a împărţit averea şi s-a dus la liniște în pustie; iar alții cinsteau 
mai mult pe celălalt, care, din averile sale, a slujit străinilor, săracilor şi bolnavilor. Din această 
pricină, fraţii, neînvoindu-se între ei cîtăva vreme, au mers să întrebe despre aceasta pe Cuviosul 
Pamvo; fiindcă voiau să ştie, a cărui viață din acei doi fraţi este mai plăcută lui Dumnezeu și 
care dintr-înşii a cîștigat mai multă răsplătire. 


Cuviosul Pamvo, auzind întrebarea lor, le-a răspuns: "Amîndoi sînt desăvîrșit plăcuţi 
înaintea lui Dumnezeu, pentru că primitorul de străini s-a asemănat dreptului Avraam, iar 
pustnicul, Sfîntului prooroc Ilie; deci, amîndoi au bineplăcut lui Dumnezeu!" Dar fraţii încă nu 
se învoiau, ci vorbeau între ei cu împotrivire, unii fericind mai mult pe pustnic, şi ziceau: "Acela 
a împlinit porunca Evangheliei: Vindeţi averile tale și dă-le săracilor..., căci, făcînd astfel şi 
luîndu-și crucea, a urmat lui Hristos, petrecînd în toate zilele în foame şi în sete. Iar celălalt, 
primitorul de străini din averile sale, deşi slujea săracilor, însă şi el însuși avea răcorire, mîncînd 
şi bînd cu străinii şi gustînd cu bolnavii”. 


Iar ceilalţi ziceau: "Şi primitorul de străini a împlinit cuvîntul lui Hristos, Care a zis în 
Evanghelie: N-am venit ca să-mi slujească Mie, ci ca să le slujesc Eu lor...; căci a slujit la mulţi 
ieşind în toate zilele în calea poporului, căutînd străini, săraci, bolnavi, nevoiaşi și aducîndu-i 
în casa sa îi îndestula cu de toate. Dacă pentru un pahar de apă rece, care se dă celui însetat, 
este făgăduită plată de la Dumnezeu, apoi cît de mare plată va avea fratele acela, care a primit 
stăini, a îndestulat numeroşi flămînzi şi însetați și a slujit tuturor bolnavilor?” 


Cuviosul Pamvo, văzînd neînţelegerea dintre fraţi, le-a zis: "Fraţilor, îngăduiți-mi puţin, 
pînă voi cîştiga adeverire de la Dumnezeu şi după aceea vă voi spune!" Trecînd cîteva zile, 
fraţii iarăşi au venit la dînsul, voind să afle răspuns la întrebarea lor. Starețul le-a zis: "Vă 
grăiesc înaintea lui Dumnezeu, că pe acei doi fraţi, Paisie şi Isaia, i-am văzut stînd împreună în 
Rai”. Toţi fraţii, auzind aceasta, s-au mîngitiat și au lăudat pe Dumnezeu. 


Din acea descoperire a cuviosului, care i s-a făcut pentru cei doi frați, era arătat tuturor 
cît de mare dar avea el de la Dumnezeu; căci mai înainte de sfîrşitul său, s-a învrednicit a avea 
bunătățile Raiului şi din vederea acelora, și mai ales din darul lui Dumnezeu ce-l avea într-însul, 
s-a făcut asemenea cu vieţuitorii. E trăind încă între oameni în chip stricăcios, de acum chipul 
nestricăciunii Raiului îl arăta în faţa sa, fiind luminat nu numai cu sufletul, dar şi cu trupul. Faţa 
lui strălucea cu slavă, ca altădată faţa Sfîntului Prooroc Moise, despre care lucru se scrie în 
Pateric astfel: "Cuviosul Pamvo a petrecut trei ani, rugîndu-se lui Dumnezeu şi zicînd: 
"Doamne, mă rog ie, să nu mă preamărești pe mine pe pămînt!" Dar Dumnezeu Care 
preamăreşte pe plăcuţii Săi, atît l-a preamărit, încît frații nu puteau să privească la faţa lui, de 
slava pe care o avea. Astfel sfîntul a fost preamărit în trup pe pămînt, mai înainte de preamărirea 
sa cea din ceruri. 


Cînd s-a apropiat de fericitul său sfîrșit, după şaptezeci de ani ai vieții sale, a zis către 
fraţii care stăteau împrejurul lui: "De cînd m-am sălăşluit în această pustie și am zidit chilia în 
care m-am aşezat, n-am petrecut nici o zi în care să nu fi lucrat ceva cu mîinile, pînă cînd 
oboseam. Nici nu-mi aduc aminte ca să fi mîncat cîndva în zadar pîine dată de cineva; ci mîncm 
pîinea pe care eu singur o aveam din osteneala mîinilor mele. Din gura mea n-a ieşit vreun 
cuvînt, de care să mă ruşinez în ceasul acesta sau să mă căiesc. Acum mă duc la Dumnezeu, aşa 
ca, cel ce nici n-am început a viețui cu plăcere dumnezeiască şi călugărească". Zicînd aceasta, 
şi-a dat cinstitul şi sfîntul său suflet în mîinile lui Dumnezeu, neavînd nici un fel de durere 
trupească. 


Aşa a fost viaţa şi sfîrşitul acestui plăcut al lui Dumnezeu, ale cărui sfinte rugăciuni să 
ne ajute şi nouă păcătoşilor a ne povăţui la viaţa cea plăcută lui Dumnezeu, ca să cîştigăm din 
milostivirea Domnului nostru lisus Hristos, Căruia împreună cu Tatăl şi cu Sfintul Duh, se 
cuvine cinste şi slavă, acum şi pururea şi în vecii vecilor. Amin. 


Notă - Viaţa acestui cuvios este adunată de la diferiţi scriitori: din Lavsaiconul lui 
Paladie, cap. 10, din cartea lui Rufin preotul, Despre vorbirile părintești, din cartea lui Eraclid, 
Raiul, cap. 1, de la Socrat scolasticul, cartea IV, cap. 18, şi din Patericul Egiptean. 


55. CUVIOSUL IOAN MULT PĂTIMITORUL 
(18 IULIE) 

Prin multe nevoinţe ni se cade nouă a intra în împărăția Domnului, zice Sfîntul Pavel, 
învățătorul neamurilor. Cu el împreună, tot aşa ne spune şi acest iubit ucenic al lui Iisus, loan 
feciorelnicul, zicînd: Eu sînt loan, fratele şi părtaşul vostru în necazuri. Aceeaşi împreună 
glăsuire este potrivită şi iubitului ucenic al Preasfintei Născătoare de Dumnezeu, cel din 
mînăstirea Pecersca, adică al lui loan Feciorelnicul, ce este de neam rusesc şi care se mai 
numeşte "mult pătimitor”, pentru că a pătimit cu adevărat multe necazuri. El şi-a avut fecioria 
logodită Mirelui cel ceresc, precum singur şi-a mărturisit viața sa cea mult chinuită, fund 
aproape de moarte, pentru o nevoie ca aceasta. De multe ori venea la acel cuvios, care se 
închisese într-un loc strîmt, din peștera Cuviosului Antonie, și acolo își petrecea toată viaţa sa. 
Un frate ce se lupta cu ispita diavolească spre pofta cea trupească, acela se ruga de sfînt ca să 
se roage Domnului pentru uşurarea patimii lui. 


Cuviosul loan îi grăia: "Frate, îmbărbătează-te, că are să ţi se întărească inima. Așteaptă 
pe Domnul și păzeşte căile Lui, că Acela nu te va lăsa în mîinile vrăjmașilor tăi, nici te va da 
spre vinare dinţilor lor”. Acel frate i-a răspuns: "Părinte, să mă crezi, că dacă nu-mi vei da 
uşurare, apoi nu mă voi odihni, ci voi trece din loc în loc". Cuviosul loan i-a zis: "De ce voiești 
să te dai spre mîncare vrăjmașului, şi să te asemeni omului, care stă aproape de prăpastie? La 
acela venind vrăjmașul, deodată îl aruncă jos şi căderea lui va fi atît de cumplită, încît nu poate 
să se mai scoale; iar de vei petrece aici în sfînta mînăstire, vei fi asemenea ca omul ce stă departe 
de prăpastie. Pe acela, oricît s-ar osteni vrăjmașul să-l tragă, nu-l va putea să-l înduplece. Astfel, 
Domnul, prin răbdarea ta, te va scoate din groapa patimilor şi din tina necurăției. Dar ascultă- 
mă frate, să-ți spun ce mi s-a întîmplat în tinerețile mele. Și el a început să-şi spună cu de- 
amănuntul toată viaţa sa astfel. 


Cînd am venit în această sfîntă mînăstire Pecersca şi cînd am început a mă osteni după 
rînduiala sfîntului chip îngeresc și călugăresc, am pătimit multe ispite de desfriînare şi nu ştiu 
ce nu răbdam pentru mîntuirea mea. Cîte două și uneori cîte trei zile petreceam nemîncat, iar 
de multe ori şi toată săptămîna nu gustam nimic, cu multă sete mă omoram şi privegheam în 
toate nopţile. Astfel am petrecut trei ani, într-o pătimire rea ca aceea; dar nici aşa n-am aflat 
odihnă. Atunci m-am dus în peştera Cuviosului Părintelui nostru Antonie şi petreceam ziua și 
noaptea, rugîndu-mă lîngă mormîntul lui. Odată am auzit glasul cuviosului către mine: "Ioane, 
loane, ţi se cade să te închizi aici în peşteră şi, prin nevedere şi prin tăcere, să ţi se uşureze 
războiul. Atunci Domnul te va ajuta cu rugăciunile cuvioşilor Săi. 


Drept aceea, eu din ceasul acela m-am închis aici în acest loc strîmt şi chinuitor în care 
petrec de treizeci de ani şi abia acum cîtăva vreme am aflat odihna, căci toți anii mă luptam cu 
patimile şi cu gîndurile cele trupeşti. Eu am petrecut ani cu asprime, mai întîi cu postul şi cu 
privegherea obosindu-mi trupul; apoi, neştiind ce să fac și neputînd să rabd războiul cel trupesc, 
am socotit să viețuiesc gol şi să pun fiare grele pe trupul meu. Astfel, de atunci pînă acum mă 
obosesc de răceală şi de roaderea fierului; iar cînd toate acestea nu-mi erau destule, am făcut un 
alt lucru: am săpat o groapă adîncă pînă la umeri şi, sosind zilele sfîntului post al Paștelui, am 
intrat în groapă şi mi-am împresurat tot trupul cu ţărînă, încît numai capul şi mîinile le aveam 
libere. Așa am petrecut tot postul înghesuit de pămînt, neputînd a mă mişca cu trupul, dar nici 
aşa n-a încetat pornirea trupească şi aprinderea poftelor; căci vrăjmașul diavol îmi făcea 
înfiorări, voind să mă gonească de acolo. 


Meşteşugirea acestuia am simţit-o astfel: picioarele mi s-au aprins în fundul gropii, încît 
şi vinele se zgârciseră într-însele; oasele trosneau, văpaia ajunsese pînă la pîntece, iar 
mădularele îmi ardeau. Eu însă nu băgam de seamă acea cumplită durere, ci mă bucuram cu 
sufletul; căci mi se fereau de întinăciune și voiam mai bine să ard în focul acela pentru Domnul, 


decît să ies din groapă, batjocorit de diavol. Tot în acel timp am văzut un balaur foarte înfricoşat 
şi cumplit, suflînd în văpaie şi arzîndu-mă cu scîntei; acela voia să mă înghită. Lucrul acesta I- 
a făcut în mai multe zile, voind să mă gonească. Deci, sosind noaptea cea purtătoare de lumină 
a Învierii lui Hristos, a năvălit deodată asupra mea acel cumplit balaur, mi-a înghițit capul şi 
mîinile în gura lui şi mi-a ars părul de pe cap şi din barbă, precum mă vezi acum. Eu, fiind cu 
capul în gîtul acelui balaur, am strigat din adîncul inimii mele: "Doamne, Dumnezeule, 
Mîntuitorul meu, pentru ce m-ai lăsat? Miluieşte-mă Stăpîne, că Tu Însuţi ești iubitor de 
oameni! Mîntuieşte-mă pe mine păcătosul, Unule fără de păcat, izbăve-şte-mă de spurcăciunea 
fărădelegilor mele, ca să nu mă leg de lanţurile vicleanului în veci! Mîntuieşte-mă de înghiţirea 
vrăjmașului acesta, că răcneşte ca un leu, voind să mă înghită! Ridică puterea Ta şi vino să mă 
miîntuieșşti; fulgeră fulgerul Tău şi-l goneşte, ca să se stingă de la faţa Ta!" Cînd am săvîrşit 
rugăciunea, îndată a strălucit o lumină dumnezeiască ca fulgerul, şi acel cumplit balaur s-a stins. 
Cu darul lui Dumnezeu de atunci nu l-am mai văzut. 


După aceea am auzit şi glasul Domnului către mine: "Ioane, Ioane, iată ţi s-a trimis 
ajutor, de acum să iei aminte de tine, ca să nu pătimeşti ceva mai rău în veacul ce va să fie!" 
Eu, închinîndu-mă, am zis: "Doamne, de ce m-ai lăsat a fi astfel muncit?" Răspuns-a mie, 
grăindu-mi: "După puterea răbdării tale s-a lăsat asupra ta, ca să te arăţi curat ca aurul; pentru 
că mai presus de putere, Dumnezeu nu dă ispite omului, ca nu cumva, slăbind, să fie batjocorit 
de şarpele cel viclean, ci ca un Stăpîn înţelept, robilor tari şi puternici le încredințează lucruri 
mari și grele, iar celor neputincioşi şi slabi, proaste şi uşoare. Aşa să înţelegi și de războiul 
poftei trupești, pentru care tu singur te rogi pentru tine; însă mortului, celui ce este lîngă tine, 
să te rogi ca să te uşurezi de patima desfrînării; căci acesta a făcut mai mult decît Iosif şi poate 
să ajute celor ce pătimesc foarte tare de o patimă ca aceasta". Eu, neștiind numele unui mort ca 
acela, am început a striga: "Doamne, miluiește-mă cu rugăciunile acestui cuvios! Apoi m-am 
înştiințat că acela era Moise ungurul. Atunci a venit spre mine o lumină negrăită, în care sînt şi 
acum, netrebuindu-mi lumînare ziua şi noaptea. Asemenea și toți cei ce vin la mine, se satură 
de o lumină ca aceasta și văd la arătare mîngiierea mea, care m-a luminat în noaptea Învierii, 
pentru nădejdea luminii ce va să fie”. 


Astfel, Cuviosul Părintele nostru loan, sfîrşindu-și mărtu-risirea mult chinuitei sale vieți, 
s-a întors spre cel pătimaş și i-a mai zis: "Dar noi, frate, singuri ne-am pironit mintea spre 
iubirea trupească; de aceea Dumnezeu trimite patimi asupra noastră cu dreapta Sa judecată, 
fuindcă niciodată n-am făcut roade vrednice de pocăință. Deci, frate, îți zic aceasta: să ne rugăm 
Cuviosului Moise, că el îţi va ajuta ție! Atunci s-a rugat împreună cu pătimașul și, luînd un os 
din moaştele Cuviosului Moise, l-a dat lui zicînd: "Lipește acest os pe trupul tău". EI, făcînd 
aceasta, a simţit îndată că 1 s-a stins aprinderea, i-a încetat săltarea şi i s-au omorît toate patimile 
desfrînării în trupul lui; şi de atunci nu i se mai făcea lui supărare. 


Deci sfîntul şi pătimaşul au dat laudă lui Dumnezeu, că l-au preamărit în viața sa prin 
curăție. Apoi Cuviosul Părintele nostru loan, în puţină vreme după mărturisirea chinurilor sale 
celor multe, în 18 zile ale lunii iulie, şi-a dat duhul în mîinile Domnului, ca să împărăţească cu 
EI. Sfintele lui moaşte, care izvorăsc tămăduiri, stau şi pînă acum nemişcate, ca un stilp de tărie 
în fața vrăjmașului, acolo unde mai înainte s-a îngropat singur pînă la umeri, pe cînd se nevoia. 


Cu rugăciunile Cuviosului Părintelui nostru loan, al cărui cinstit trup, ca al celui ce a 
biruit patima trupească prin multă chinuire, s-a făcut stilp în casa lui Dumnezeu, să ne fie şi 
nouă a ne povăţui pe pămîntul ceresc cel făgăduit, ca şi cu o lumină și o umbrire a stîlpului care 
este aproape de Moise. În acele locuri care sînt vrednice celor de la piept - adică pruncilor, nu 


altora, ci ca celui de la pieptul lui Hristos, aşa şi acestui feciorelnic loan, adică cu darul şi cu 
slava Celui în Treime slăvit, Căruia se cuvine slava, acum și pururea şi în vecii vecilor. Amin. 


56. VIAŢA CUVIOASEI MACRINA, SORA SFÎNTULUI VASILE CEL 
MARE 


(19 IULIE) 


Chipul acestui cuvînt ne arată că este o epistolă, scrisă de Sfîntul Grigorie de Nîssa, 
fratele ei, şi trimisă către Olimpie monahul. Dar, mulţimea vorbelor covîrşind hotarele epistolei, 
se întinde spre povestire şi spre scriere de viaţă: 


Frate Olimpie, îți aduci aminte de vorbirea care am făcut-o între noi, cînd te-am 
întîmpinat în Antiohia şi cînd ai voit să te duci la Ierusalim pentru închinare la Sfintele Locuri? 
Atunci, pornindu-se între noi multe cuvinte - căci priceperea ta a dat pricina acestora -, a venit 
vorba şi despre aducerea aminte a petrecerii celei îmbunătăţite a fericitei Macrina, a cărei 
povestire nu-şi avea deplină adeverire din auzire de la alţii, ci din însăşi iscusirea şi cercetarea 
făcută. Cuvioasa Macrina a fost sora mea, născută cea dintîi din aceiași părinți. Deci, fiindcă şi 
tu ai judecat a fi de folos sufletului această povestire, să nu se uite viaţa ei şi să se ascundă cu 
tăcerea, ca nefolositoare, ea s-a suit la săvîrşirea faptelor bune prin pustnicie şi nevoinţă. Pentru 
aceasta socotesc că este bine a mă pleca îndemnării tale şi a povesti viața ei cu puţine şi scurte 
cuvinte. 


Această fecioară a fost numită de părinţii noştri Macrina. Numele acesta era, care îl avea 
la arătare. Ea a avut şi alt nume într-ascuns, cu care s-a numit mai înainte de a se naşte, primit 
printr-o dumnezeiască vedenie. Maica noastră Emilia era foarte îmbunătățită și dorea să-și 
păzească fecioria şi să-şi petreacă viaţa fără prihană. Dar, pentru că a rămas orfană de tată şi de 
mamă şi fiind foarte frumoasă, mulți se îndemnau s-o ia de soţie. Deci, dacă nu s-ar fi măritat 
de bunăvoie cu vreun bărbat, s-ar fi primejduit să pătimească cu sila şi s-o răpească vreunul din 
cei ce erau răniţi de frumuseţea ei. Pentru aceasta a primit să-şi ia bărbat pe cel mai cinstit cu 
viața, adică pe tatăl nostru, Vasile, ca să aibă păzitor al vieţii şi al întregii ei înțelepciuni. Drept 
aceea, cînd a venit vremea ca maica noastră să nască, a văzut în somn că purta în mîinile sale 
pe această pruncă, fiică a ei, şi i s-a arătat un om preaîncuviinţat, care a numit-o Tecla. Zic 
Tecla, aceea care are mare laudă între fecioare! Şi după ce preaîncuviinţatul acela a numit de 
trei ori pe pruncă Tecla, s-a făcut nevăzut, dînd uşurinţă maicii noastre ca s-o nască. Mama, 
după ce s-a deşteptat, îndată a născut pe sora noastră. 


Deci, numele acesta de Tecla, sora noastră îl avea în ascuns; însă eu socotesc, că 
preaîncuviințatul acela, care s-a arătat maicii noastre, nu avea de gînd să povăţuiască pe maica 
noastră să o numească Tecla; ci ca mai înainte să arate prin numele acestei fecioare, viaţa surorii 
noastre şi asemănarea voinţei pe care o avea împreună cu fecioara Tecla. 


După ce Macrina a trecut de virsta pruncească și s-a făcut îndemînatică a învăţa sfaturile 
acelea -, pe care le primeşte firea copiilor -, adică obiceiurile cele bune pe care părinţii săi i le- 
au dat, întru acelea bine a sporit. Maica noastră se sîrguia s-o înveţe cuvintele Sfintei Scripturi 
cele de Dumnezeu insuflate şi cele ce sînt potrivite pentru vîrsta copiilor, dar mai ales 
înțelepciunea lui Solomon, şi altele cîte ajută la obiceiurile cele bune ale vieții. Cuvintele 
Psaltirii erau învăţătura Macrinei, pe care le zicea la timp potrivit, adică atunci cînd se scula din 
somn, cînd începea vreun lucru, cînd îl isprăvea, cînd sta şi se scula de la masă şi cînd se culca, 
totdeauna psalmii lui David îi avea în gură ca pe o bună însoţire. Cu aceste cuvinte şi cu altele 
asemenea, Cuvioasa Macrina creştea cu învățătura. 


Cînd a învăţat să facă şi lucru sfințit de mînă, a împlinit vîrsta de 12 ani, în care începe 
a străluci floarea tinereţii. Pentru aceea ea era vrednică de minune; căci, deşi frumuseţea ei era 
ascunsă, cu toate acestea nu s-a tăinuit, ci mulți gîndeau cum că Macrina avea acel fel de 
frumuseţe, cum în toată patria ei nu se mai afla. Mulţi tineri alergau la părinţii noştri și o cereau 
lor de soţie. Dar tatăl nostru, fiind înțelept şi vrednic a judeca socoteala şi aşezarea cea bună a 
oamenilor, a alergat la un tînăr de neam bun, iscusit la învățătură şi strălucit la întreaga 
înțelepciune şi a hotărît ca acela să o însoţească pe tînăra noastră soră Macrina, dar numai după 
ce va veni în vîrstă. Pentru aceasta, tînărul acela trăgea nădejde că avea să ia pe Macrina de 
soţie şi, ca arvună, a dat în cuvinte tatălui nostru, dovada pe care o avea, apărîndu-se şi 
sprijinindu-se cu dînsele față de cei ce-l nedreptăţeau. Cu toate acestea, moartea i-a luat aceste 
bune nădejdi, răpindu-l din viața aceasta în floarea tinereţii. 


Fecioara Macrina ştia de făgăduinţa făcută de tatăl nostru, ca să o mărite după dînsul. 
Însă, deoarece acea hotărîre s-a împiedicat prin moartea tînărului, ea a socotit ca şi cum nunta 
s-ar fi făcut; deci, a judecat în mintea ei să rămînă de aici înainte supusă nunții aceleia şi a doua 
oară să nu se mai mărite. Cînd părinții îi ziceau despre nuntă, fiindcă mulţi o cereau pentru 
frumuseţea ei, ea le răspundea că era lucru necuviincios şi afară de lege, ca să nu primească 
nunta care s-a hotărît mai înainte de tatăl nostru. Ea zicea: "De ce să mai fac altă nuntă, deoarece 
oamenilor le este hotărîtă o nuntă, o naștere şi o moarte; şi bărbatul care s-a logodit cu mine, 
după hotărîrea părinţilor mei, nu a murit, ci numai s-a dus. EI este viu întru Dumnezeu pentru 


nădejdea învierii. Deci, ar fi necuviincios lucru a nu păzi credinţa şi întreaga înțelepciune a 
mirelui meu, care s-a dus”. 


Cu nişte cuvinte ca acestea izgonea ea pe cei ce o cereau în căsătorie. Deci, a socotit ca 
şi de aici înainte să păzească această bună hotărîre, adică să nu se despartă niciodată de lîngă 
maica sa. Această unire a Macrinei era plină de cîştig și maicii sale; deoarece, în loc să aibă 
multe slujnice, slujba pe care o făcea ei era destulă; ea era bună chiverniseală amîndurora, că 
maica slujea întru toate cele trebuincioase sufletului fiicei sale, iar fiica, trupului maicii sale. 
Făcea aceasta, pentru că se cădea făgăduinței fecioriei ei să se îndeletnicească într-o sfîntă 
lucrare ca aceasta. Ea de multe ori făcea cu osteneala mîinilor sale şi pîinea pe care o mîncau 
amîndouă; dar nu numai aceasta, ci şi toată grija casei o chivernisea împreună cu maica sa, 
fiindcă maica noastră avea nouă copii, afară de Macrina, patru fii şi cinci fete. Ea era supusă în 
trei deosebite stăpîniri, fiindcă avea avuţii și moşii în stăpînirea a trei neamuri. De aceea, maica 
noastră, pentru îngrijirea casei, era împărțită în toate părțile, căci tatăl nostru murise mai înainte. 


În toate grijile acelea, Macrina era părtaşă împreună cu maica noastră, uşurînd-o de 
greutățile muncii, iar în vremea sa își păzea şi viața sa curată şi fără de prihană, cu învățătura 
maicii sale. Lîngă aceasta, pentru o petrecere ca aceea a ei, a luat pildă şi maica sa, ca să urmeze 
şi ea aceeaşi nevoinţă ca a ei, și puţin cîte puţin a atras-o şi pe dînsa spre întinderea și spre viaţa 
cea fără de materie şi mai desăvîrşită a monahilor. După ce maica noastră a rînduit pe surori 
bine şi prin bună rînduială, s-a întors de la şcoală şi fratele nostru mai mare, Vasile, după ce s- 
a ostenit mulţi ani în învățătura filosofiei celei dinafară. 


Minunata Macrina l-a luat pe Vasile cu dînsa și, în scurt timp, l-a adus la scopul 
adevăratei filosofii şi pustnicii. EI, cu toate că era înălțat din cugetul filosofiei celei dinafară și 
strălucit cu mărimea mai mult decît mulți stăpînitori, măcar că defăimase vredniciile și 
dregătoriile, cu toate acestea cuvioasa l-a făcut pe el să se despartă de strălucirea lumească, să 
defaime laudele înţelepciunii şi ale învăţăturii din afară şi să vină în viaţa aceasta cea desăvirşită 
ŞI să-şi pregătească lui, drumul petrecerii celei îmbunătăţite şi neîmpiedicate, adică cele prin 
viața Marelui Vasile. Pe celelalte isprăvi ale lui, prin care s-a făcut cunoscut în toată lumea, le 
lăsăm acum, căci trebuie mult timp să le scrie cineva; de aceea să revenim acum la scopul 
nostru. 


Deoarece fericita Macrina a scăpat de grijile vieții celei lumești, a făcut și pe maica ei 
să lase viaţa cea obișnuită ei, petrecerea cea amăgitoare şi serviciile pe care le avea de la slugile 
şi roabele ei şi să se facă cu cugetul asemenea cu cei mulți, să se unească şi ea cu fecioarele şi 
monahiile în petrecere; iar pe slujnicile de mai înainte să le facă ca pe nişte surori întocmai cu 
cinstea. Aici doresc să vă spun o poveste, pe care nu voiesc să o las la o parte, fiindcă printr- 
însa se arată mai mult gîndirea cea înaltă a Cuvioasei Macrina. 


Unul din cei patru frați ai noștri, cel de al doilea după Marele Vasile, cu numele 
Navcratie, se deosebea de ceilalți cu darurile cele fireşti, cu frumuseţea trupului, cu puterea, cu 
grăbnicia şi cu îndemînarea pe care o avea la orice lucru. Ajungînd vîrsta de 22 de ani, a dat 
mare veste şi nădejde, în auzul multora, pentru iubirea de osteneală a lui. Mai pe urmă, 
defăimînd toate cîte avea în mîinile lui, din dumnezeiasca purtare de grijă, s-a apucat cu mare 
pornire şi sîrguinţă de petrecerea cea pustnicească a monahilor, neavînd la el nimic altceva decît 
pe sineşi. Lui i-a urmat şi unul din oamenii casei noastre, care se numea Hrisafie şi care iubea 
mult pe Navcratie, avînd aceeaşi dragoste către petrecerea monahicească. 


Navcratie s-a dus într-o pustie, aproape de rîul ce se numea Irid şi, aflînd în vîrful 
dealului un loc cu desiş de copaci sălbatici şi cu o poiană ascunsă, s-a aşezat acolo şi îşi petrecea 
viața departe de tulburările cetăților și de grijile divanului. EI slujea cu mîinile sale bătrînilor, 
săracilor, bolnavilor şi celor ce erau aproape. Fiind îndemînatic la prinderea peştilor, scotea 
hrana vieţii neputincioşilor și cu aceste osteneli îşi împila tinereţile sale. În vremea aceea se 
supunea şi voilor mamei sale, cînd i-ar fi poruncit ceva. Cu aceste două fapte bune îşi 
împodobea viața și sporea în dumnezeieştile porunci. 


După ce Naveratie a făcut cinci ani în nevoință şi pustnicie, a urmat o primejdie grea şi 
pricinuitoare de mîhnire, cred că din vrăjmăşia diavolului, care a întristat mult toate rudeniile 
noastre. EI, fără nici o veste, s-a răpit din viaţa aceasta, fără nici o boală, fără nici o altă patimă 
arătată; că, ducîndu-se la rîu ca să prindă peşte, a rămas să hrănească pe acei bătrîni şi 
neputincioşi, pe care îi îngrijea la bătrînețe; deci, s-a adus la chilia sa mort, împreună cu 
Hrisafie, tovarășul său. 


Maica noastră, fiind departe de acel loc cale de trei zile, după ce s-a înștiințat de moartea 
lui, măcar că era desăvîrşită în fapte bune, cu toate acestea a biruit-o mîhnirea şi de întristarea 
ei s-a făcut ca fără de suflare şi fără de glas. Atunci s-a arătat vitejia și fapta bună a marii 
Macrina; căci ea s-a împotrivit întristării, cu gîndul şi socoteala cea dreaptă, păzindu-se 
nebiruită. Astfel, prin socoteala ei cea tare şi nebiruită, a întărit neputința maicii noastre şi a 
scos-o din adîncul întristării, învăţînd şi îndreptînd spre bărbăţie sufletul ei. Pentru aceasta 
maica noastră și-a revenit îndată din acea mîhnire şi n-a pătimit nimic din slăbiciunile femeilor, 
adică să strige sau să-şi rupă hainele de pe sine de durere sau cu versuri de bocet să-şi pornească 
plîngerile. Ea răbda întristarea cu linişte şi cu netulburare, izgonind de la sine neputința firii 
femeiești, cu gîndurile sale cele drepte şi cu cuvintele pe care i le aducea Macrina, spre 
mîngiierea suferinței. 


După ce maica noastră s-a izbăvit de grijile pentru creşterea şi pentru așezarea lor şi 
după ce a împărțit averea ei fiilor, atunci, după cum am zis mai sus, viaţa fiicei sale, Macrina, i 
s-a făcut ei sfat și pildă bună către viața pustnicească. Pentru aceasta a lăsat toate obiceiurile 
cele vechi şi a ajuns la aceleaşi măsuri ale cugetării Macrinei şi s-a făcut de o cinste cu celelalte 
monahii. Ea mînca din aceeași mîncare, dormea pe același aşternut şi asemenea se împărtăşea 
din toate celelalte. Precum sufletele acelea care se despart de trupurile lor, în aceeaşi măsură se 
despart și de toate grijile lumii, tot astfel şi viața Macrinei şi a maicii noastre era despărțită de 
toată deșertăciunea lumească. Ele urmau viaţa cea îngerească, căci în petrecerea lor nu se arăta 
miînie, pizmă, ură, mîndrie sau vreo altă patimă de felul acesta şi nici se afla în ele vreo poftă a 
lucrurilor celor deşarte, de cinste, slavă, trufie şi celelalte asemenea, ci înfrînarea era desfătarea 
lor. Deci, slava lor era de a nu fi cunoscute de cineva. 


Toate lucrurile cele iubite ale acestei vieţi ele le aveau ca pe nişte lucruri deşarte; iar 
lucrul singur adevărat era cugetarea dumnezeieştii Scripturi, rugăciunea necontenită şi cîntarea 
de psalmi neîncetată, care se făcea toată noaptea și toată ziua. Ce cuvînt poate să arate o 
petrecere ca aceasta, care era ca un hotar între viață omenească și între cea îngerească? Căci, ca 
să se elibereze de patimile cele omenești, Macrina şi maica noastră erau mai presus decît starea 
oamenilor cea firească; iar a avea trup și a trăi împreună cu simțţirile, era mai prejos decît firea 
îngerească. 


Dar poate ar îndrăzni cineva să zică, că nici cu aceasta nu erau mai prejos; căci, deşi 
erau împreună legate cu trupul, cu toate acestea, după asemănarea îngerilor celor fără de trupuri, 
nu se trăgeau în Jos de greutatea trupului, ci viaţa lor era aleasă şi înălțată către cer, ridicîndu- 


se cu puterile cele cereşti. Astfel au petrecut ele mai mulţi ani şi împreună cu anii creșteau şi cu 
faptele bune. Ea totdeauna sporea spre mai înaltă măsură, prin adăugirile faptelor bune cele noi. 


La acest mare scop al vieţii Macrinei, slujea alesul şi bunul Petru, fratele nostru, cel mai 
de pe urmă, care, îndată după ce s-a născut, a rămas orfan de tată; dar, deşi tatăl nostru a murit, 
Ma-crina, sora noastră cea mai mare, l-a crescut şi l-a învăţat cu înaltă filosofie şi pedagogie. 
Ea l-a iscusit atît de mult, de mic copil, în sfintele învățături, încît n-a dat libertate sufletului 
său să-l plece sau să-l abată la vreun lucru deșert. Macrina i s-a făcut lui tată, dascăl, pedagog, 
maică şi sfetnic la toate lucrurile și faptele bune. În acest fel l-a pregătit, încît mai înainte de a 
trece vîrsta copilăriei, s-a înălțat la acest scop înalt al pustniciei şi s-a făcut îndemînatec la tot 
meșteșugul; căci lucra cu mîinile, neavînd nici un povăţuitor sau meşter care să-l înveţe. El a 
învăţat cu de-amănuntul meșteșugul și știința, pe care alţii cu multă vreme și cu oasteneală le- 
au învăţat. Deci, fratele nostru Petru, defăimînd înțelepciunea cea dinafară şi avînd firea sa ca 
dascăl la toată învăţătura bună, căutînd şi la sora noastră Macrina, ca la o faptă a lucrului cel 
bun, atît de mult a sporit în fapta bună, încît nu era mai prejos de Marele Vasile. 


În vreme aceea s-a întîmplat o foamete mare. Mulţi, auzind de facerile lor de bine - căci 
Macrina, maica şi fratele nostru, Petru, au plecat să petreacă în pustie -, alergau la locul unde 
se nevoiau ei, iar Petru, prin iconomia lui Dumnezeu, atît de mult a înmulţit hrana şi bucatele 
celor flămînzi, încît mulțimea oamenilor care veneau la dînşii făcea pustia aceea ca pe o cetate. 


Între timp, maica noastră, ajungînd la adînci bătrîneţi, s-a dus către Domnul, odihnindu- 
se pe miinile celor doi fii ai săi. Însă vrednic lucru este să spunem aici şi cuvintele rugăciunii 
pe care ea le-a zis fiilor săi cînd și-a dat sufletul. După ce s-a rugat mai întîi pentru fiii ei, care 
lipseau, şi-a întins mîinile sale peste Macrina și Petru, care şedeau aproape de dînsa, unul la 
dreapta și altul la stînga sa, şi a zis acestea către Dumnezeu: "Doamne, Ţie Îţi dăruiesc şi această 
pîrgă şi pe al zecelea fiu al meu. Pîrga mea este fiica cea întîi născută, iar al zecelea este fiul 
meu cel de pe urmă. ie îți sînt dăruiți după lege şi cei dintîi născuţi şi zeciuielile tuturor 
rodurilor; căci toate sînt prinosuri și dăruiri ale Tale. Deci, să fie sfințenia şi darul Tău asupra 
pîrgii acesteia şi asupra acestui al zecelea fiu al meu", arătînd cu mîinile ei spre Macrina și 
Petru. Acestea zicînd, a încetat și din rugăciune și din viață, după ce a poruncit fiilor ei ca trupul 
să 1-l îngroape în mormîntul tatălui lor. 


După ce au săvîrșit porunca maicii lor, s-au nevoit în pustnicie mai cu sîrguință, 
întrecîndu-se întotdeauna cu viaţa lor, iar isprăvile lor cele dintîi le biruiau cu cele mai de pe 
urmă. În acest timp, Marele Vasile a fost ales arhiepiscop al Cezareei, apoi a hirotonit, preot şi 
arhiereu al Sevastiei pe fratele nostru Petru. De atunci, Petru a petrecut viață şi mai sfîntă, mai 
curată şi mai cinstită decît întîia oară; căci, cu adăugirea arhieriei, s-a mărit şi nevoinţa lui (Notă 
- În viaţa Sfintului Vasile cel Mare, este scris în limba rusească, cum că Sfîntul Petru, episcopul 
Sevastiei, a fost însurat, și zice că eparhioţii cîrteau pentru aceasta. Apoi scrie cum l-au pirit 
Sfîntului Vasile, şi multe altele după cum se scrie acolo. Însă toate sînt neadevărate; pentru că 
aici Sfîntul Grigorie, fratele lor, nu spune nimic despre aceasta). 


După ce au trecut opt ani, Marele Vasile, cel vestit în toată lumea, a plecat din viața 
aceasta şi s-a dus către Domnul, făcîndu-se pricină de plîns patriei sale și la toți creştinii. Sora 
noastră, Macrina, auzind de departe înştiințarea plină de jale a morţii lui, s-a mîhnit cu sufletul 
de acea pierdere. Și cum era cu putință să nu simtă durerea morţii şi aceea care îi era soră? - 
durere care, pînă şi vrăjmaşii adevărului, au simţit-o. Cu toate acestea nu a căzut în deznădejde, 
ci a suferit cu bărbăţie acea durere; căci, precum argintul se lămureşte în multe feluri de topitori, 
ca să se scoată toată întinăciunea şi rugina și să rămînă desăvîrşit curat, tot așa și Macrina s-a 


lămurit prin multe feluri de încercări dureroase. De aceea s-a arătat totdeauna bărbăţia cea 
adevărată și neclintită a sufletului ei: întîi prin moartea fratelui său Navgratie, al doilea prin 
despărțirea maicii sale şi al treilea, cînd Marele Vasile s-a dus din această viață - cel care a fost 
păstorul de obște al neamului omenesc -, rămînînd ca un luptător nebiruit și trecînd peste toate 
primejdiile vieții. 


După nouă ani de la moartea Marelui Vasile, s-a adunat sinod în Antiohia, la care am 
fost şi eu. După ce sinodul s-a risipit, ne-am întors fiecare în eparhiile noastre şi, mai înainte de 
a se împlini anul, mi-am pus în gînd să mă duc la sora mea Macrina, pentru că trecuse mult timp 
de cînd nu m-am mai dus să o cercetez. La aceasta am fost împiedicat de îmbulzeala ispitelor, 
pe care le-am pătimit de la începătorii eresului arian. Numărînd anii, am aflat că erau trecuți de 
opt, de cînd nu am întîlnit-o şi nu am văzut-o; deci am plecat. 


După ce am călătorit multă vreme pe drum, fiind departe de sora mea, am avut un vis 
care îmi arăta înfricoşate nădejdi despre vremea viitoare. Mi s-a arătat în vis că port pe mîinile 
mele niște moaște de mucenici, din care ieşea atîta strălucire, parcă ar fi ieşit din oglinda cea 
curată cînd se pune în dreptul soarelui, încît acea strălucire îmi întuneca ochii şi nu puteam să 
mai privesc. Visul acesta l-am avut de trei ori în acea noapte; dar nu am putut să înțeleg ce mi 
s-a arătat. Numai în sufletul meu simţeam o mîhnire mare și căutam să văd din fapte împlinirea 
visului arătat. Cînd am ajuns aproape de sihăstrioara cuvioasei, am întrebat pe un prieten, mai 
întîi despre fratele nostru Petru. Acela mi-a răspuns că Petru are şase zile de cînd a plecat ca să 
vină la noi. Din aceasta am cunoscut că el s-a dus pe alt drum şi de aceea nu ne-am întîlnit. 
Apoi am întrebat despre Cuvioasa Macrina cum se află şi, aflînd că este bolnavă, m-am grăbit 
la drum şi am călătorit mai iute; căci întristarea și frica au tulburat sufletul meu de ceea ce are 
să fie. 


După ce am ajuns la sihăstria cuvioasei, toţi pustnicii au ieșit în întîmpinarea mea - că 
aveau acest obicei, ca să întîmpine pe prieteni -, iar ceata pustnicelor stătea cu bună podoabă în 
biserică şi mă așteptau. Deci, după ce am intrat în biserică şi după terminarea rugăciunii care se 
făcea de obicei, monahiile şi-au plecat capetele cu bun chip și s-au dus. Văzînd eu că Macrina, 
egumena lor, nu era cu dînsele, am luat un povăţuitor şi m-am dus la chilia ei. Ea zăcea de 
boală, culcată jos pe un așternut întins pe o scîndură. Ca aşternut avea sub dînsa un sac de păr, 
iar în loc de pernă avea altă scîndură pusă de-a curmezișul. Pe aceea îşi rezema capul sau 
grumazul său. 


Dacă m-a văzut că am venit aproape de uşa chiliei, s-a sculat şi s-a rezemat în cot, dar 
n-a putut să vină la mine, fiindcă puterea ei era slăbită de fierbințeală. Deci, întărindu-şi pe 
pămînt mîinile ei pe cît putea, s-a tras pe brînci din zăcerea ei, şi cu aceasta a împlinit primirea 
întîmpinării mele. Eu, văzînd-o astfel, îndată am alergat și, sprijinind-o cu mîinile mele, am 
ridicat-o şi am pus-o pe aşternutul ei obişnuit pe care zăcea. Ea, întinzîndu-şi mîinile spre 
Dumnezeu, a zis: "Îţi mulțumesc, Doamne, Dumnezeul meu, că mi-ai îndeplinit cererea şi nu 
m-ai lipsit de dorința mea, că ai pornit pe robul Tău spre cercetarea roabei Tale". Dar, ca să nu- 
mi pricinuiască vreo mîhnire, și-a ţinut suspinul ei şi, silindu-se să-şi ascundă față de mine 
necazul inimii sale, a început să-mi spună cuvinte de bucurie, şi astfel mă bucura cu întrebările 
ei. 


Cînd a început vorba despre Marele Vasile, îndată s-a zdrobit inima mea şi faţa mi s-a 
posomorît. Dar fericita Macrina era atît de departe de a se mîhni împreună cu mine, încît din 
aducerea aminte a sfîntului, a luat pricină de mai multă mărime de suflet şi a vorbit mult despre 
firea omenească, arătînd lucrarea lui Dumnezeu care este ascunsă în întîmplările cele 


aducătoare de mîhnire. Ea a vorbit atît de mult despre viaţa ce va să fie, fiindcă era luminată de 
Sfîntul Duh, încît mi se părea că mintea mea s-a înălţat prin cuvintele ei şi a ieşit din trup, 
mergînd la cele neapropiate ale cerurilor, povăţuindu-mă de cuvintele ei. 


Deci, precum auzim despre lov că avea dureri în trup, dar mintea lui nu se împiedica din 
lucrarea sa, nici îşi curma gîndul său a privi tainele cele mai înalte, un lucru ca acesta vedeam 
şi la fericita Macrina. Deşi fierbințeala uscase toată puterea ei şi o împingea spre moarte, ea 
însă, răcorindu-şi trupul cu răbdarea ca cu o rouă, își avea mintea neîmpiedicată de vederea 
celor înalte, nevătămîndu-se deloc de boală şi slăbiciune. De nu s-ar fi întins cuvîntul atît de 
mult, aş fi voit să povestesc toate cele următoare, adică cum s-a înălțat cu vorbirea pururea 
pomenita Macrina, cum a filosofat despre suflet şi pentru care pricină s-a făcut omul, cum s-a 
făcut muritor şi de unde i-a venit moartea şi cum se întoarce iarăşi din moarte la viaţă. Acelea 
le povestea ea cu multă uşurinţă, fiindcă era luminată de darul Sfîntului Duh şi cuvintele 
curgeau din gura ei, precum curge apa de izvor. 


După ce s-a săvîrşit vorbirea, a zis către mine: "Frate, este vremea să odihneşti puţin 
trupul tău, care este ostenit de atita călătorie”. Eu, deşi aveam multă trebuință de odihnă, nu 
voiam să mă despart de dînsa şi să n-o mai văd, vrînd să-i ascult cuvintele ei cele mari și pline 
de dulceaţă duhovnicească. Dar, de vreme ce aceasta îi era ei plăcut, ca să mă arăt că în toate 
mă plec dascălului meu, am mers cu un povăţuitor într-o grădină ce era în apropiere şi găsind 
un sălaş pregătit, foarte bucuros m-am odihnit la umbra copacilor celor cu viţă de vie. Cu toate 
acestea nu era cu putinţă să simt acea veselie care mi se pregătise, căci sufletul meu se necăjea 
din așteptarea celor de întristare; visul pe care îl văzusem, se părea că se arăta prin fapte. 
Vederea fericitei Macrina dinaintea mea, se arăta cu adevărat ca nişte sfinte moaște de sfint 
mucenic, care erau strălucite de darul Sfîntului Duh ce locuia într-însele. 


În vremea cînd eu mă aflam mîhnit pentru așteptarea celor ce aveau să fie, nu știu cum 
cuvioasa a cunoscut gîndurile mele şi a trimis la mine veste de bucurie, spunîndu-mi să fiu cu 
inimă bună și să am pentru dînsa nădejdi mai bune, căci simte că-i este mai bine. Ea nu zicea 
acestea ca să mă amăgească, ci erau adevărate, deşi eu atunci nu le-am înțeles. Cu adevărat aşa 
au fost, căci, precum un drumeţ care aleargă și întrece pe cel împreună luptător cu el, cînd a 
ajuns aproape de sfîrşitul drumului şi cînd se apropie să ia darul și să vadă cununa biruinţei, 
atunci el se bucură în sine ca și cum ar fi luat-o şi vestește biruinţa cu bucurie prietenilor săi, 
astfel şi fericita Macrina, pornind dintr-un aşezămînt ca acesta, mi-a vestit să nădăjduiesc pentru 
dînsa cele mai bune; fiindcă atunci privea către darul chemării celei de sus şi numai nu zicea 
cuvîntul acela al Apostolului: Mi s-a pregătit mie cunună a dreptății, pe care mi-o va da Dreptul 
Judecător. Cu nevoinţa cea bună m-am nevoit, drumul l-am săvirşit şi credința am păzit. 


Bucurîndu-mă eu de vestea auzită, m-am împărtăşit din multe feluri de bucate pe care 
le gătise și care erau pline de toată veselia inimii; căci sîrguința cuvioasei în acest chip se 
pogoriîse, pînă şi la gătirea bucatelor mele. După ce m-am odihnit, iarăși m-a chemat şi a început 
să pomenească faptele pe care le-a făcut din tinerețile ei; asemenea îmi povestea şi de lucrurile 
părinților noştri, cîte le ţinea minte şi cîte au urmat mai înainte de nașterea mea; apoi spunea și 
de viața mea care a urmat. Scopul ei era ca, prin această povestire, să aducă mulțumire lui 
Dumnezeu pentru toate. 


Povestea despre viața părinţilor noştri, nu că era atît de strălucită în acele vremi, ci a 
crescut şi s-a mărit din iubirea de oameni a lui Dumnezeu, fiindcă strămoșii tatălui nostru au 
mărturisit pe Hristos şi s-au lipsit de averile lor. Strămoșul maicii noastre a fost omorît de urgia 
împărătească și părinţii noştri au rămas străini de averile părinților lor. Cu toate acestea, viața 


şi bogăţia părinților noştri atît au crescut - prin credinţa care au avut-o către Dumnezeu -, încît 
în vremea lor nu era altul mai renumit și mai vestit decît dînşii. Averea lor s-a împărțit la fiecare 
din fraţii noştri; dar Dumnezeu, cu binecuvîntarea Sa, atît de mult a înmulțit averile fiecărui fiu, 
încît averea fiecăruia covîrşea întreaga avere a părinților noştri. 


Cuvioasa zicea încă şi aceasta, că din cîte averi i-a revenit, nu a ţinut pentru sine nimic, 
ci pe toate le-a dat fratelui său, Petru, ca să le iconomisească după porunca lui Dumnezeu. Viaţa 
ei a fost astfel - din binecuvîntarea lui Dumnezeu -, încît mîinile ei nu încetau, lucrînd după 
poruncă. Ea nici către oameni n-a privit cîndva, nici cu facerile de bine şi cu milostenia 
oamenilor nu şi-a iconomisit trebuinţele vieţii sale. Ea niciodată n-a izgonit pe fraţii care i-au 
cerut milostenie, fără să le dea ceva, nici n-a cerut de la iubitorii de Hristos, care împărțeau 
milostenie; căci și Dumnezeu îi creștea ale ei pe ascuns. Acel puţin lucru de miini care îl lucra, 
îl înmulţea ca pe nişte seminţe, cu binecuvîntarea Sa. 


Dar fiindcă şi eu am început a povesti ostenelile care am pătimit mai înainte, adică 
despre prigonirea pe care a făcut-o răucredinciosul împărat Valent împotriva dreptei credințe şi 
mai pe urmă despre gîlceava şi tulburarea Bisericilor lui Hristos, care ne-a chemat pe noi spre 
nevoințe și osteneli, Cuvioasa Macrina a zis către mine: "Nu încetezi de a te arăta nemulțumitor 
către bunătă-țile care ţi le-a dăruit Dumnezeu? Nu-ţi îndreptezi nemulțumirea ta? Nu alături 
bunătățile părinţilor tăi cu ale tale? Aşa era tatăl nostru de cunoscut, încît era cel dintii dintre 
ritori; dar, cu toate acestea, vestea despre el nu a trecut peste hotarele patriei noastre. Dar tu te- 
ai făcut renumit între cetăți, popoare şi neamuri. Biserica lui Dumnezeu trimite de te cheamă ca 
să le ajuţi şi să le îndreptezi, iar tu nu socoteşti darul acesta, nici nu ştii de unde este pricina 
atîtor bunătăți! Deci, se cade să mulțumești lui Dumnezeu, Care te-a ridicat pe tine la înălţimea 
aceasta, prin rugăciunile părinților noştri; căci tu, de la sineţi, nu aveai nici o putere la aceasta”. 


Acestea le zicea ea, iar eu doream ca ziua să se lungească mai mult, ca să nu înceteze 
această fericită ocazie de a-mi îndulci auzul cu cuvintele ei. Dar, de vreme ce glasul celor ce 
cîntau, ne-a chemat la Vecernie, m-am dus în biserică; iar ea s-a îndreptat iarăşi către Dumnezeu 
prin rugăciune. Trecînd astfel noaptea şi sosind ziua, am socotit mai înainte, din semnele care 
le vedeam, că în ziua aceea avea să fie sfîrşitul vieţii sale, fiindcă fierbinţeala a stricat toată 
puterea trupului ei. 


Cunoscînd ea neputinţa gîndurilor mele, socotea să mă scoată din așteptările cele 
mîhnite şi îmi risipea întristarea sufletului meu cu cuvintele ei cele bune. Cu toate acestea, 
sufletul meu primea multe feluri de pătimiri şi, după obiceiul firesc, se pleca spre întristare, 
după cum era de cuviinţă; pentru că nu mai era nădejde să-i mai aud altădată glasul, că după 
puţin avea să iasă din viaţa aceasta - lauda cea de obște a neamului nostru. În alt chip se mai 
umplea sufletul meu de bucurie, socotind acelea pe care vedeam, precum că sora mea a covîrşit 
cu adevărat firea obişnuită şi s-a făcut mai presus de obşte. 


Eu vedeam pe fericita Macrina, cînd a ajuns la răsuflarea cea de pe urmă, că nu se temea 
de despărţirea de viaţă, nici nu a pătimit vreo schimbare pentru aşteptarea morţii ei. Ea a vorbit 
cu minte înaltă despre petrecerea monahicească, pînă la cea mai de pe urmă suflare. Pentru 
aceasta mi se pare că atunci a arătat celor ce erau de față dumnezeiescul dor, pe care îl ascundea 
în adîncurile sufletului ei, către Mirele cel nevăzut, Hristos, şi cîtă dorință avea să se lase de 
legăturile trupului, ca să ajungă mai iute la doritul Hristos şi să se unească cu El. 


Partea cea mai mare a zilei trecuse şi soarele a ajuns la apus, iar sîrguinţa fericitei 
nicidecum n-a obosit. Deci, cu cît se apropia de sfîrşitul vieţii, cu atît mai mult alerga cu dorința 


fierbinte către Cel dorit, văzînd mai curat frumuseţea Mirelui ei. Pentru aceea nu mai căuta la 
mine, ci privea la Dînsul; pentru că patul ei căuta spre răsărit, de aceea a lăsat vorbirea care o 
făcea cu mine şi vorbea cu Dumnezeu prin rugăciuni și Îl ruga şoptind, cu aşa glas, încât de- 
abia auzeam cuvintele ei, care erau acestea: 


"Doamne, Tu în dar ne-ai dezlegat pe noi de frica morţii. Tu ai pus începutul vieţii celei 
adevărate şi sfîrşitul vieţii de acum. Tu pentru o vreme odihnești trupurile noastre cu somnul 
morții şi iarăşi ne deştepţi pe noi cu trîmbiţa cea mai de pe urmă. Tu dai pămîntului ca pe un 
amanet trupul nostru, pe care cu mîinile Tale l-ai închipuit şi iarăși îl iei din pămînt, pe acel 
care l-ai dat lui, şi în dar schimbi în nestricăciune trupul nostru cel muritor și grozav. Tu ne-ai 
izbăvit pe noi din blestem şi din păcat, făcîndu-Te pentru dragostea noastră blestem şi păcat. 
Tu ai zdrobit capul balaurului, care, prin neascultare, a înghițit pe om. Tu ne-ai deschis nouă 
calea către înviere și, zdrobind porţile iadului, ai surpat stăpînirea morţii, adică pe diavol. Tu ai 
dat semn celor ce se tem de Tine, chipul cinstitei Tale Cruci, spre pierderea vrăjmașşului şi spre 
apărarea vieţii noastre. Spre Tine, Dumnezeul meu, m-am aruncat din pîntecele maicii mele şi 
spre Tine a nădăjduit sufletul meu, din toată puterea mea. Ţie mi-am dăruit trupul şi sufletul 
meu din tinereţe şi pînă acum. 


Pune-mi înainte înger luminat, ca să mă povăţuiască la locul odihnei şi în sînurile 
sfinților părinţilor noștri. Tu, Cel ce ai oprit sabia cea de văpaie și ai așezat în Rai pe vestitul 
tîlhar, care s-a răstignit împreună cu Tine şi a căzut sub îndurările Tale; po-meneşte-mă şi pe 
mine întru împărăţia Ta, că şi eu m-am răstignit împreună cu Tine, pironindu-mi cu frica Ta 
cărnurile mele și înfricoşîndu-mă de judecăţile Tale. Să nu mă desparți pe mine de aleşii Tăi în 
înfricoşata prăpastie, nici să se pună împotrivă în drumul meu pizmașul diavol; nici să se afle 
înaintea ochilor Tăi păcatele mele, orice am greşit prin neputinţa firii mele, cu cuvîntul, cu 
lucrul sau cu gîndul. Tu, Cel ce ai putere a ierta păcatele, iartă-mi şi mie, ca să mă aflu înaintea 
Ta, cînd mă voi dezbrăca de trupul acesta, neavînd nici o întinăciune în chipul sufletului meu; 
ci sufletul meu să se primească în mîinile Tale curat și fără de prihană, ca tămiia înaintea Ta”. 


Zicînd acestea, a făcut semnul Sfintei Cruci pe ochi, pe gură şi pe inima sa. Apoi, pentru 
că 1 se arsese limba de fierbințeală, nu a mai putut să pronunţe un cuvînt. Asemenea și glasul i 
se stinsese şi numai prin semnul buzelor şi prin mişcarea miinilor înţelegeam că se roagă. 


Asupra acestora a sosit şi seara; şi cînd a adus lumînare, fericita a deschis ochii şi a văzut 
lumina. Ea se arăta că avea sîrguinţă să zică obişnuita mulțumire de seară, dar, fiindcă i se 
curmase glasul de tot, a mulţumit cu inima și cu mişcarea miinilor; şi împreună cu inima i se 
mişcau şi buzele. Îndată ce a sfîrşit mulțumirea, a făcut semnul Sfintei Cruci pe faţa sa. După 
aceea a răsuflat odată tare și greu şi apoi şi-a dat sufletul. Atunci mi-am adus aminte de porunca 
ei, care mi-a dat-o cînd am întâlnit-o întîia dată, ca să pun mîinile peste ochii ei după ce va muri 
şi să-i închid, precum se obişnuieşte la morţi, iar trupul ei să îl îngrop după cum se cuvine. Deci, 
am pus mîna pe sfinta ei față, atît numai ca să-i împlinesc porunca, pentru că ochii fericitei nu 
aveau trebuință de a-i închide cineva, că i-a închis singură cu mare bunăcuviință, precum se 
închid în somnul cel firesc. Asemenea s-au închis şi buzele cu potrivire și mîinile ei s-au întins 
pe piept. Toată aşezarea trupului s-a făcut cu bun chip de la sine şi nu avea trebuinţă de vreo 
mînă să-l împodobească. 


Deci, eu din două părți am slăbit de pătimirea întristării: atît de moaştele pe care le 
vedeam, cît de plîngerea fecioarelor. Dar ele au suferit întristarea lor cu linişte şi au încetat cu 
pornirea bocetelor din afară, de frica care o aveau de dînsa; căci fața egumenei deși tăcuse din 
certare, cu toate acestea ele se temeau să nu audă zgomot de plîngere mare, afară de rînduiala 


şi porunca ei, şi să mîhnească pe învăţătoarea lor cea moartă. Dar n-au mai putut să țină cu 
linişte mîhnirea, că durerea ardea în sufletele lor ca un foc ascuns. Atunci numaidecît s-a auzit 
de la dînsele un glas amar şi neţinut, așa încît nici eu n-am mai putut să-mi ţin gîndul. Atunci 
patima întristării m-a înecat cu totul, ca un rîu de primăvară, şi n-am socotit cele ce aveam în 
miîini, ci m-am dat cu totul plînsului, socotind că era pricină binecuvîntată, pentru care plîngeau 
monahiile. 


Ele nu plîngeau pentru că au fost lipsite de trupeasca purtare de grijă a cuvioasei, nici 
pentru vreun alt lucru lumesc de care se mîhnesc mirenii la moartea rudelor lor; ci plîngeau și 
se tînguiau, pentru că s-au lipsit de nădejdea şi mîntuirea sufletelor lor cea după Dumnezeu, şi 
cu lacrimi strigau acestea: "S-a stins făclia ochilor noştri; s-a luat de la noi lumina povăţuirii 
sufletelor noastre; s-a ridicat de la noi pecetea nestricăciunii noastre, s-a curmat legătura întregii 
noastre înțelepciuni, s-a zdrobit întărirea celor neputincioase și s-a pierdut vindecarea celor 
bolnavi! O, buna noastră învățătoare, în zilele tale, noaptea ni se arăta ca ziua, fiindcă se lumina 
cu viața ta cea curată; iar acum și ziua ni se pare noapte şi întuneric!" Mai mult decît toate 
monahiile, plîngeau acelea pe care le găsise cuvioasa lepădate în cale pe vremea foametei şi le 
luase, le crescuse şi le povăţuise în viaţa cea nestricăcioasă a fecioriei, căci o numeau maica şi 
hrănitoarea lor. 


După puţină vreme, privind eu la sfîntul cap al moaștelor celei moarte, ca şi cum am 
fost certat de dînsa pentru neorîn-duiala şi tulburarea plînsetelor, îndată mi-am ridicat gîndul, 
ca dintr-un adînc al mării, şi am strigat către fecioare: "Uitaţi-vă la dascălul vostru şi aduceţi- 
vă aminte de poruncile ei, cu care vă învăţa ca să păziţi toată buna rînduială la toate lucrurile. 
Acel suflet dumnezeiesc ne-a învăţat să plîngem numai în vremea cînd ne rugăm lui Dumnezeu. 
Acest lucru trebuie să-l facem şi acum. Deci, să schimbăm glasurile de plîngere în cîntare 
umilitoare de psalmi". Am zis aceasta cu glas mare, ca glasul meu să biruiască plînsetelor lor. 
După aceea, am îndemnat pe fecioare să meargă la chilii şi să rămînă puţine din ele ca să-i 
slujească, adică acelea pe care le primea fericita pe cînd trăia. 


Între ele era şi o femeie renumită în bogăţie, din neamul cel bun, care se numea Uetiani; 
şi, fiind frumoasă, se măritase după un bărbat bogat. După puţină vreme a rămas văduvă şi a 
luat ca păzitoare şi povăţuitoare a văduviei ei pe fericita Macrina. Uetiani, cea mai multă vreme 
o petrecea împreună cu fecioarele şi învăţa de la dînsele petrecerea cea îmbunătățită. Deci, 
acesteia i-am zis că acum nu este lucru oprit a pune peste sfintele moaşte oarecare podoabă 
luminată de giulgiuri strălucitoare, pentru a împodobi acel trup curat. Uetiani a zis: "Se cuvine 
să ne înștiințăm dacă şi cuvioasa a judecat cu cale să i se facă acest lucru, adică, dacă este cu 
cuviință să facem ceea ce şi ei îi va plăcea; căci ce este bineplăcut lui Dumnezeu şi ei îi va fi 
bineplăcut!" 


Era o fecioară mai întîi decît toată ceata celorlalte, cu numele Lampadia şi cu treapta, 
diaconiţă. Aceasta ştia cu de-a-mănuntul cele ce poruncise cuvioasa despre îngroparea ei. Deci, 
întrebînd-o eu, mi-a răspuns cu lacrimi: "Împodobirea sfintei este viaţa cea curată! Aceasta era 
podoaba ei pe cînd trăia şi aceasta să fie şi acum la îngroparea ei. Cele ce sînt spre împodobirea 
trupului, nu le-a primit, nici nu le-a păzit în viaţa ei, ca să le aibă acum la îngropare. Drept aceea 
şi de vom voi să facem ceva mai mult moaştelor ei, nu avem nici gătirea, nici chipul". Eu am 
întrebat-o: "N-aveţi nimic păstrat din cele ce pot să împodobească moaştele ei?" Ea a răspuns: 
"Ce să avem păstrat? Aici sînt toate lucrurile ei ce le avea: îmbrăcămintea, acoperămîntul şi 
încălțămintea cea ruptă a picioarelor ei. Acestea sînt bogăţia și hainele ei şi afară de acestea pe 
care le vedeți nu are ascuns nimic altceva în lăzi, nici în chilia ei. Ea ştia o vistierie a bogăției 
ei, cerul. Pentru aceea le-a strîns acolo pe toate și n-a lăsat nimic pe pămînt!" 


La acestea eu i-am zis: "Dar dacă voi aduce vreuna din acelea care le-am păstrat pentru 
îngroparea ei, oare îi va fi ei plăcută?" Ea mi-a răspuns: "Sfînta, dacă ar fi fost vie, cu adevărat 
ar fi primit prinosul acesta, atît pentru arhieria pe care o ai, cît şi pentru rudenia cea frățească a 
firii. Ea n-ar fi socotit ca străin darul fratelui ei; fiindcă pentru aceasta a poruncit să se îngroape 
trupul ei cu mîinile tale”. Fiindcă ne-a dat voie să înfăşurăm sfintele ei moaște în hainele mele, 
am poruncit unui om al meu, să aducă o haină ca să îmbrăcăm moaștele ei. 


Uetiani, înfăşurînd cu mîinile ei sfinţitul cap al Cuvioasei Macrina, a pus mîna pe 
grumajii ei şi a zis către mine: "lată podoaba care este atîrnată de grumaz!" Și, dezlegînd 
legătura de pe cap, mi-a arătat o cruce şi un inel de fier, care erau legate de gît cu aţe subțiri şi 
atîrnau deasupra inimii sale. Eu am zis: "Cîştigul acesta să fie de obşte! Tu să ai crucea spre 
păzirea ta, iar mie îmi este destul moştenirea inelului!" Deasupra peceţii inelului era închipuită 
o cruce, care arăta cinstitul lemn al Sfintei Cruci. Acela era ascuns în pecetea inelului, precum 
mi-a spus Uetiani, care ştia. 


Dar, deoarece era vremea să se îmbrace trupul cel curat cu haina și fericita îmi dăduse 
poruncă să-i slujesc la aceasta, iată că vine şi Uetiani, cea mai sus pomenită, şi îmi ajută. Pe 
cînd îmbră-cam sfintele moaște cu haina, ea mi-a zis: "Să nu laşi nevăzută minunea cea mare 
care a făcut-o sfinta!" Atunci îndată a dezgolit o parte oarecare din pieptul ei şi, aducînd 
lumînarea mai aproape de partea aceea, mi-a arătat un semn mic în piele, care se asemăna cu 
un ac subțire. Eu i-am zis ei: "Ce minune este, dacă această parte a trupului are semnul acesta?" 


Ea a răspuns: "Acesta a rămas pe trupul ei, ca o aducere aminte a ajutorului cel mare pe 
care fericita l-a primit de la Dumnezeu. Pentru că într-o vreme, s-a ivit în partea aceasta a 
trupului ei o boală cumplită, încît era în primejdie mare, căci dacă nu se tăia cu briciul, se făcea 
mare şi nu se mai putea vindeca; pentru aceasta maica ei o ruga să aducă un doctor să o vadă. 
Fericita, socotind că a se dezgoli la trup şi a se vedea de ochi străini, era mult mai rău decît 
boala aceea pe care o suferea, după ce a venit seara și a săvirşit către maica sa obişnuita ei 
slujbă, a intrat în sfîntul altar; şi acolo, căzînd în genunchi, a rămas toată noaptea, rugîndu-se 
lui Dumnezeu, Doctorul tuturor, să o tămăduiască. Ea a vărsat atîtea lacrimi, încît cu ele a făcut 
tină, şi din tina aceea a făcut o doctorie pentru boala ei. Dar, fiindcă maica sa se mîhnea și o 
îndemna să aducă un doctor, sfînta a zis către dînsa că, dacă va face cu mîna ei semnul sfintei 
şi de viață făcătoarei cruci pe partea trupului unde o durea, se va tămădui. Atunci îndată a pus 
mîna sa pe sînul ei şi a făcut Semnul Cruci. Și, o, minune! Rana s-a tămăduit şi a rămas numai 
acest mic semn, ca să fie spre aducere aminte a dumnezeieştii tămăduiri şi spre necontenita 
mulțumire către Dumnezeu". 


După ce trupul sfintei s-a împodobit în acest chip, Uetiani mi-a zis: "Nu se cuvine ca 
sfinta să se arate împodobită ca o mireasă în ochii fecioarelor; deci, eu am o haină neagră, care 
a fost a fericitei maicii tale; pe aceea se cuvine să o punem peste sfintele moaşte, ca să nu se 
arate sfințita frumuseţe, care străluceşte cu această străină împodobire a hainei”. Astfel a pus 
deasupra haina cea neagră, dar și prin ea strălucea faţa sfintei. Gîndesc că puterea cea 
dumnezeiască a dat sfintelor moaşte darul acesta, încît după visul acela pe care l-am avut mai 
înainte, se vedea că ieşeau fulgere din frumuseţea aceea. 


După ce noi am săvîrşit acestea şi se auzeau cîntările şi plîngerile fecioarelor, nu ştiu 
cum s-a auzit glasul acela de cei ce locuiau împrejur, încît toți au alergat împreună din toate 
părțile. Ei au venit atît de mulți, încît nici curtea nu-i încăpea. Deci, în noaptea aceea s-a făcut 
priveghere cu cîntări de laudă, precum se face la praznicile mucenicilor; iar cînd s-a ajuns la 
slujba Duminicii, mulțimea bărbaţilor și femeilor care se adunaseră au tulburat cîntarea de 


psalmi cu plîngerile lor. Eu, cu toate că sufeream rău de întristare, însă mă gîndeam că ar fi cu 
putinţă ca să nu se lipsească nimic din acelea, care se cădea să se facă la îngropare. De aceea 
am despărțit mulțimea adunată, pe femei le-am pus împreună cu fecioarele, iar pe bărbați, 
împreună cu ceata monahilor. Astfel am făcut să fie de amîndouă părțile cîte o cîntare de psalmi 
bine întocmită. 


După ce s-a făcut ziuă și tot locul sihăstriei se strîmtorase, din cauza mulțimii, Araxie, 
episcopul acelei cetăţi, care venise la îngropare cu toţi preoții, m-a îndemnat să ridicăm 
moaştele și să le ducem la locul unde aveau să se îngroape. Atunci, eu mai întîi am rînduit racla 
cu moaştele de o parte, iar episcopul de altă parte şi doi citeţi de celelalte două părți. Astfel am 
mers cu linişte, iar înainte de amîndouă părțile moaştelor, mergeau o mulțime de diaconi și 
citeţi, petrecînd sfintele moaşte şi avînd toţi lumînări aprinse. Îngroparea fericitei era ca un 
praznic, fiindcă şi cîntarea de psalmi se cînta cu un glas de către toţi. 


Dar fiindcă drumul pînă la biserica mucenicilor, unde erau îngropate trupurile părinților 
noştri, era ca la şapte sau opt stadii de-abia am trecut cu mare greutate acea depărtare; căci 
mulțimea aceea ne împiedica pe noi pe drum. După ce am ajuns la biserica aceea, am pus jos 
racla cu sfintele moaște și am început să facem rugăciune fără cîntare de psalmi. Rugăciunea 
aceea s-a făcut pricină de plîngere a poporului; căci, după ce a început cîntarea de psalmi, s-a 
descoperit mormîntul părinților noştri, în care sfînta avea poruncă să se îngroape. Atunci una 
din fecioare, văzînd acea sfințită față, a strigat: "Vai mie! De acum înainte nu voi mai vedea 
această față cu chip dumnezeiesc". 


Cum au auzit aceasta celelalte monahii, au strigat şi ele împreună cu dînsa; și îndată s-a 
făcut un zgomot fără de rînduială, încît s-a tulburat rugăciunea aceea ce se făcea cu cuviință. 
Din pricina aceasta, inimile tuturor celor adunaţi s-au zdrobit cu cuvintele acelea şi s-au pornit 
spre lacrimi; dar eu făcînd un semn ca să tacă, iar diaconul cîntînd în biserică obişnuitele ectenii, 
le-a poruncit să se roage. Astfel, poporul cu sila s-a aşezat în locul cel cu bună rînduială al 
rugăciunii. 


După ce s-a săvirşit rugăciunea, a intrat în sufletul meu o frică a acelei porunci 
dumnezeiești, care zice: "Goliciunea părintelui tău şi a maicii tale nu o vei descoperi". Dar eu 
am zis în gîndul meu: "Cum voi putea să scap de osînda aceasta, eu, care am să văd la trupurile 
părinților mei goliciunea cea de obște a firii omeneşti, fiindcă trupurile lor s-au risipit, rămînînd 
niște oase goale?" 


Acestea socotindu-le eu și, mai ales, temîndu-mă de mîhnirea pe care a arătat-o Noe 
către fiul său, Ham, căci i-a văzut goliciunea lui, mai pe urmă de toată meşteşugirea pe care au 
uneltit-o cei doi fii ai lui Noe, Sim și Iafet, mi-a arătat ce să fac. Pentru aceea, îndată ce s-au 
luat lespezile de pe mormîntul părinţilor mei, moaştele lor, mai înainte de a se vedea au fost 
acoperite cu un giulgiu curat. După aceasta, eu și episcopul am luat sfintele moaşte şi le-am pus 
lîngă moaştele maicii noastre. Astfel s-a îndeplinit rugăciunea și făgăduinţa care au avut-o 
amîndouă, maica şi fiica; pentru că amîndouă au cerut de la Dumnezeu, ca şi după moarte 
trupurile lor să se unească, după cum erau unite și în viața aceasta. 


După ce s-au săvîrşit toate cele spre îngropare, am căzut pe mormânt și am sărutat țărîna; 
apoi am pornit la drum mîhnit şi plin de lacrimi, gîndindu-mă de ce fel de bine s-a lipsit viața 
oamenilor. Pe drum s-a întîmplat că am întîlnit un om vestit, care avea stăpînire ostășească într- 
o cetate a Pontului. Acela se numea Sevastopolis. EI, aflîndu-se împreună cu ostaşii lui, m-a 


întîmpinat cu multă dragoste şi, auzind de moartea fericitei mele surori, s-a întristat, că era 
rudenie a noastră. 


După ce am încetat din lacrimi, am început să vorbim şi mi-a zis: "Ascultă-mă, cît de 
mare bine a ieşit din viața aceasta!" Şi a început povestirea astfel: 


Odată, am dorit împreună cu soția mea să mergem la şcoala faptelor bune, că așa se cade 
a se numi sihăstria aceea, în care locuia fericita. Cu noi a mers şi fiica noastră, care avea la un 
ochi o patimă vătămătoare, încît era grozavă și jalnică la vedere; fiindcă îmbrăcămintea luminii 
ochiului se îngroşase și se albise. După ce am ajuns la mînăstire, am împărţit locurile. Eu m-am 
dus la mînăstirea de călugări, peste care era egumen Petru, fratele tău, iar soţia mea s-a dus în 
mânăstirea fecioarelor, unde era Sfînta Macrina. 


După ce am zăbovit cîtăva vreme, am voit să ne întoarcem la casa noastră. Pe cînd ne 
pregăteam noi, deodată, cu o împreună glăsuire, ne-au oprit; adică fratele tău m-a rugat pe mine 
să mai îngăduiesc pînă mă voi împărtăși din masa lui cea pustnicească; iar fericita Macrina, 
sora ta, asemenea n-a lăsat pe soția mea să se ducă, ci, ținînd pe copila noastră în braţe, zicea 
că nu voieşte s-o dea maicii sale, pînă ce nu se va împărtăşi din masa ei. Apoi, sărutînd copila 
după obicei, şi-a apropiat gura de ochiul bolnav al copilei, şi, văzînd patima ce o avea la ochi, 
a zis: "Dacă îmi veţi face mie darul acesta şi veţi îngădui să vă împărtășiți din masa noastră, vă 
voi da şi eu o plată vrednică de o cinste şi de un dar ca acesta". Mama copilei a zis: "Ce plată 
ai să ne dai?" Fericita a răspuns: "Am să vă dau o doctorie care să tămăduiască ochiul copilei 
voastre!" Această făgăduință a sfintei mi s-a vestit şi mie, şi, bucurîndu-ne pentru aceasta, am 
rămas la ei. 


După ce ne-am sculat de la masă, am pornit cu bucurie la drum, povestindu-ne unul 
altuia cele ce am văzut şi am auzit. Eu îi povesteam faptele monahilor, iar soția mea îmi 
povestea cu de-a-mănuntul cele ce a văzut și a auzit de la fericita, şi nu voia să lase nepovestite 
nici pe cele mai mici. Deci, povestind acestea, a venit şi la cuvintele prin care se făgăduise sfinta 
că ne va da o doctorie, care va tămădui copila noastră. Atunci ea a întrerupt povestirea şi a zis: 
"Vai, ce-am făcut! Cum am uitat să luăm doctoria care ne-a făgăduit-o?" Dar fiindcă mă 
mîhneam şi eu pentru nepurtarea aceea de grijă, i-am poruncit să se întoarcă degrabă înapoi s- 
o ia. Atunci, din întîmplare, copila, pe care o ținea doica în braţe, s-a întors către mama sa, care, 
uitîndu-se la ochiul ei, de bucurie a zis cu glas mare către mine: "Nu te mîhni pentru doctorie, 
că nu ne-am lipsit de ceea ce ne-a făgăduit sfînta, căci doctoria ei a fost tămăduirea ce a făcut- 
o prin rugăciune copilei noastre". Deci nu rămăsese la ochiul copilei nici un semn de patimă, 
ca să fie nevoie să se vindece din doctoria ei. Zicînd aceasta, a luat copila în braţe şi a dat-o în 
mîinile mele. Văzînd și eu o minune ca aceasta, mi-am adus aminte de minunile Domnului 
nostru isus Hristos, pe care unii nu le cred, şi am zis: "Ce mare lucru este a se tămădui orbii 
prin mîna Domnului! Căci şi Macrina, roaba Lui, cu credinţa ei în Dumnezeu, a făcut o minune 
ca aceasta, care nu este mai prejos decît acelea!" 


Povestindu-mi acestea, acel vestit bărbat, ruda noastră, a tăcut şi a început să-i curgă 
lacrimile din ochi. Acestea şi alte minuni asemenea ale Fericitei Macrina, am auzit de la cei ce 
viețuiau împreună cu dînsa şi ştiau cu de-amănuntul viaţa ei. Pe acelea nu le mai povestesc, că 
se vor părea necrezute de mulți; fiindcă cei mai mulți dintre oameni, după măsura cunoștinței 
lor, judecă şi pe acelea care le aud; iar lucrul care covîrşeşte măsurile cunoștinței lor, îl presupun 
că este minciună și nu-l cred. Pentru aceea nu mai spun aducerea de roadă ce a făcut fericita în 
vremea foametei, înmulțind grîul pe care-l scotea din hambar şi îl împărțea la săraci. 


Ea a făcut şi alte minuni încă mai slăvite decît aceasta, precum erau: vindecare celor 
bolnavi, tămăduirile celor îndrăciți şi proorocirile care le spunea, despre cele ce au să fie. lar 
cei ce au cunoştinţă adevărată şi întreagă, le cred pe toate că sînt adevărate, deși se par 
necrezute, căci sînt mai presus de fire. Aceia însă care sînt proşti la minte, socotesc că sînt cu 
neputinţă. Eu una ştiu: că după măsura credinţei, așa se dau şi dumnezeieștile daruri; adică, mici 
la cei puţin credincioşi, şi mari la cei ce au credință mare şi desfătată. 


Pentru aceea le-am lăsat şi eu şi n-am scris minunile cele preaslăvite, care le-a făcut 
Dumnezeu prin Cuvioasa Macrina, ca să nu se vatăme cei puțin credincioși, care nu cred în 
darurile lui Dumnezeu; socotind că acelea, pe care le-am scris, sînt destule spre scrierea 
împrejur a petrecerii ei, pentru ale cărei rugăciuni să ne învrednicim și noi împărăției cerului. 
Amin. 


57. VIAȚA CUVIOSULUI DIA 
(19 IULIE) 


Patria Cuviosului Dia a fost Antiohia Siriei. El s-a născut din părinţi creştini şi, crescînd 
în dreapta credinţă, a intrat din tinereţe în nevoinţa pustnicească, povăţuindu-se la îmbunătățita 
viață monahicească, de bărbaţii cei de Dumnezeu insuflați. El avea multă luptă cu diavolul, 
nevăzutul vrăjmaş, şi cu potrivnicul de casă, cu trupul său, care poftește asupra duhului. Drept 
aceea, pe diavol îl biruia cu neîncetata rugăciune, iar trupul îl supunea cu postirea, cu 
nedormirea şi cu multe alte osteneli. 


Cuviosul Dia se lupta în tot chipul şi cu tot dinadinsul ca să-și omoare mădularele şi să- 
şi robească trupul duhului. Hrană primea foarte puțină şi nu în toate zilele, ci a doua sau a treia 
zi. Ba de multe ori petrecea întreaga săptămînă fără hrană şi fără somn. Cu o înfrînare ca aceasta, 
omorîndu-se pe sine şi biruind pe potrivnic, s-a ridicat la înălțimea vieții cea fără de patimă şi 
s-a făcut locaș curat al Sfîntului Duh, pentru că s-a sălăşluit într-însul darul lui Dumnezeu. El 
s-a făcut bărbat puternic cu lucrul şi cu cuvîntul, făcînd minuni şi povățuind pe mulţi spre 
miîntuire, slăvindu-se printr-însul Tatăl ceresc. 


Vieţuind el mulți ani în Antiohia, i s-a făcut în vedenie o poruncă de la Dumnezeu, ca 
să se ducă la Constantinopol pentru folosul multora. Deci, de la început n-a voit să creadă acea 
vedenie, temîndu-se să nu fie vreo meșteșugire a potrivnicului, pentru că diavolul ştie uneori a 
se închipui pe sine în îngerul luminii. Dar, după ce şi a doua oară i s-a arătat lui aceeaşi vedenie 
şi poruncă a Domnului, ba încă şi acea cetate în care nu fusese niciodată i s-a dezvăluit în ce fel 
este, s-a supus voii lui Dumnezeu, Care le rînduieşte pe toate spre folos. Deci, lăsînd Antiohia, 
a mers la cetatea împărătească. 


Intrînd el în cetate și văzînd sfintele biserici ale lui Dumnezeu, palatele și toate zidirile 
cele frumoase ale cetății, se minuna în sine despre toate acelea, pentru că le văzuse în 
descoperirea lui Dumnezeu şi a cunoscut că a fost adevărată acea vedenie, pe care a văzut-o 
cînd era în Antiohia. Înconjurînd el, nu numai cetatea, ci și pe cele dinaintea cetăţii, a aflat în 
afară loc pustiu, în care erau morminte vechi păgîneşti, unde locuiau mulţi diavoli; deci, locul 
acela era înfricoşat celor ce treceau pe alături, pentru diavoleștile năluciri şi înfricoşări. Dar el, 


iubindu-l şi înarmîndu-se cu puterea Crucii şi cu rugăciunea, ca cu o armă şi platoşă împotriva 
diavolilor, s-a sălășluit acolo, făcîndu-și o mică bolniţă. 


Cine poate să spună supărările ce le avea de la diavoli, ziua şi noaptea? Pentru că 
neîncetat năvăleau asupra lui cu diferite năluciri înfricoşate, vrînd să-l îngrozească şi să-l 
izgonească din locul acela. Dar el, ca un ostaş viteaz al Împăratului ceresc, chemînd numele lui 
lisus Hristos cel înfricoşat diavolilor, fără de teamă se împotrivea lor şi îi biruia cu mare răbdare 
bărbătească. 


Vrînd el să se înştiințeze de este bună voirea Domnului să petreacă în acel loc, s-a rugat 
pentru aceasta de trei ori, Unuia în Treime Dumnezeu şi, luîndu-și toiagul său cel uscat, l-a 
înfipt în pămînt, zicînd: "În numele Tatălui şi al Fiului şi al Sfîntului Duh, de va odrăsli toiagul 
acesta şi de se va înrădăcina, apoi şi eu voi petrece aici". Dumnezeu, Care face voia celor ce se 
tem de EI şi ascultă rugăciunea lor, a auzit rugăciunea plăcutului Său și a împlinit cererea lui; 
pentru că toiagul cel uscat a odrăslit şi s-a înrădăcinat şi a început a crește încet, încet, încît 
după cîțiva ani a crescut și a ajuns un stejar mare. Acel stejar şi după moartea cuviosului a stat 
mai mult de o sută de ani, pînă cînd a înflorit şi dreapta credință creştinească. 


Cuviosul Dia, văzînd odrăslirea toiagului său cel uscat, a cunoscut voia Domnului său, 
ca el să viețuiască acolo. Deci, mai mult s-a înarmat împotriva diavolilor, curățind locul acela 
de nălucirile şi înfricoșările lor. Diavolii, luptîndu-se multă vreme cu dînsul şi neputînd a-l birui 
şi a-l izgoni de acolo, singuri au fugit din locul acela, ca niște biruiţi şi neputincioşi. Așa Sfîntul 
Dia, curăţind locul acela de diavoli cu rugăciunile sale, trăia într-însul îngerește. EI lăuda pe 
Dumnezeu ziua şi noaptea, iar hrană avea din purtarea de grijă a lui Dumnezeu. Apoi a început 
a se face cunoscut oamenilor, pentru că cei dimprejur, văzînd pe stareţ că s-a sălășluit în acel 
loc înfricoşat și periculos, întîi se mirau, apoi au început a veni la el și, văzînd că nu avea nimic 
în chilie, au început a-i aduce cele de trebuință; iar el, pe cei ce veneau la dînsul, îi învăţa pe 
calea cea mîntuitoare și îi folosea cu cuvinte de Dumnezeu insuflate. 


EI, cu cele aduse lui, ospăta pe cei ce le aduceau. Asemenea hrănea pe săracii şi străinii 
care treceau pe acolo. Dar mai ales de toţi a fost ştiut, cînd, cu darul lui Dumnezeu care vieţuia 
într-însul, a început a tămădui bolile omeneşti. Atunci alergau la dînsul mulţi bolnavi, cărora el 
le dădea sănătate, nu numai trupească, ci şi sufletească. La bolile cele trupeşti el alătura şi lipea 
rugăciunea, ca un plasture doctoricesc, iar rănile cele sufletești le lega cu învățăturile cele 
folositoare, aducîndu-i la umilință şi îndemnîndu-i la pocăință. 


În vreme aceea împărăţea Teodosie cel Tînăr, care era nepotul lui Teodosie cel Mare. 
Acela, auzind de Cuviosul Dia, singur a mers la dînsul spre cercetare şi s-a umilit, minunîndu- 
se de viaţa și de darul învăţăturii lui celei folositoare de suflet, care ieşea din gura aceluia. 
Împăratul s-a mai mirat foarte mult şi de toiagul ce odrăslise şi care crescuse copac mare. Deci, 
a poruncit să se zidească acolo, din vistieriile sale împărătești, o biserică şi s-o îngrădească cu 
zid împrejur ca pe o mînăstire, iar cuviosul părinte să fie începător și povăţuitor spre mîntuirea 
multora. Preasfinţitul Patriarh Atic, văzînd acestea, a silit pe Cuviosul Dia să primească 
rînduiala preoțească; şi astfel, plăcutul lui Dumnezeu s-a făcut egumenul fraţilor adunați la 
dînsul şi al tuturor celor ce veneau pentru folos la slăvitul învățător - doctor ales al sufletelor şi 
al trupurilor -, care era povăţuitor în toată cetatea împărătească. Locașul lui s-a făcut liman şi 
odihnă celor ce nu aveau unde să-şi plece capul. 


In mînăstire era lhpsă de apă, de vreme ce locul era uscat şi apa se aducea de departe. 
Deci, fraţii au rugat pe Cuviosul Dia să le poruncească să sape un puț în mînăstire, nu numai 


pentru nevoile mînăstireşti, dar şi pentru cei ce veneau. Sfîntul s-a împăcat cu cererea lor. Puţul 
s-a săpat în multă vreme şi n-au dat de apă, căci locul era înalt şi pietros. Frații fiind în 
nepricepere şi lucrătorii vrînd să înceteze cu osteneala lucrului, pentru că nu dădeau de apă, a 
venit acolo cuviosul şi, luînd o sapă, a poruncit să-l coboare în puț. Deci, fiind coborit, cînd a 
ajuns la jumătatea puţului, a poruncit să fie oprit vasul în care era coborit şi a lovit cu sapa în 
peretele de pămînt, chemînd numele Preasfintei Treimi, şi îndată a curs de acolo izvor îndestulat 
de apă, încît abia au grăbit de au scos afară pe lucrătorii care erau în fundul puţului. 


Apa înmulţindu-se foarte repede şi umplînd puţul, toţi s-au mirat de acea minune şi au 
preamărit pe Dumnezeu. Unul din lucrători, stînd deasupra şi văzînd că apa curgea din coastele 
pămîntului, era cuprins de necredinţă și a zis în taină către ceilalți că starețul a făcut oarecare 
farmece ca să curgă apa; căci, negăsind apă la fund, cum a putut să curgă deodată atita 
îndestulare de apă din peretele pămîntului. Astfel zicînd el, îndată l-a ajuns judecata lui 
Dumnezeu, că omul acela, alunecînd, a căzut în apă şi s-a înecat. 


De acest lucru înştiințîndu-se femeia lui, a alergat îndată cu mare tînguire și a început a 
zice cuvinte de ocară Cuviosului Dia: "O, de n-ai fi venit aici, bătrîn fermecător, înşelător şi 
pierzător de oameni, care ai pierdut pe bărbatul meu! lată şi eu singură mă voi pierde, ca 
păcatele noastre de la amîndoi să fie asupra sufletului tău!" Ea mai zicea și alte ocări; dar 
cuviosul, mîngîind-o cu glas blînd, i-a grăit: "O, femeie, cu bună nădejde, așteaptă că vei lua de 
aici pe bărbatul tău!" Femeia, mîniindu-se şi mai mult, a răcnit: "O, monah înşelător, de unde 
îmi vei da bărbatul? Oare vei putea învia pe cel mort?" Deci, repezindu-se la cuvios, l-a apucat 
de haină, voind să o rupă. 


Frații, nesuferind cele ce făcea ea, au apucat-o, vrînd s-o izgonească de la porțile 
mînăstirii; dar sfîntul a zis către ei: "Lăsaţi-o, că nu ne ocărăște ea, ci diavolul care o îndeamnă 
şi care se va rușina îndată de darul lui Dumnezeu, care ne ajută”. Zicînd acestea a poruncit să 
caute în apă pe omul cel înecat. Ei, căutîndu-l şi găsindu-l, l-au scos afară. Acela zăcînd mort, 
Cuviosul Dia, cel minunat şi plăcut lui Dumnezeu, s-a apropiat de el şi, făcînd rugăciune cu 
dinadinsul către Dumnezeu, a apucat de mînă pe cel mort şi l-a ridicat viu de la pămînt. Apoi, 
chemînd pe femeie, i-a dat bărbatul. Femeia, văzînd viu pe bărbatul său, s-a înspăimîntat, 
asemenea și pe toți i-a cuprins frica de minunea aceea. Deci femeia, luîndu-și bărbatul, s-a dus 
cu dînsul la casa lor. 


Mergînd ei şi neajungînd încă acasă, deodată acelui bărbat înviat, slăbindu-i genunchii, 
a căzut cu faţa în jos şi a murit iarăşi. Femeia, văzînd aceea, s-a înspăimîntat foarte și tremura, 
pentru că se temea să nu fie şi ea asemenea pedepsită de mînia lui Dumnezeu şi să cadă la 
pămînt, să moară. Atunci s-a întors la mînăstire plîngînd şi tînguindu-se şi, căzînd înaintea 
cuviosului, îi cerea iertare şi zicea: "Părinte, pentru rugăciunile tale, Dumnezeu a înviat pe 
bărbatul meu, dar pentru păcatele mele, iarăşi a murit!" Atunci pe toți i-a cuprins mai multă 
frică pentru minunatele şi neştiutele judecăţi ale lui Dumnezeu. Drept aceea, cuviosul a sfătuit 
pe acea femeie, ca de atunci să petreacă în pocăință, plîngîndu-și păcatele; iar fraţilor le-a 
poruncit ca pe bărbatul ei să-l dea obişnuitei îngropări. 


Cuviosul a mai făcut încă şi multe alte minuni cu puterea şi ajutorul Atotputernicului 
Dumnezeu; însă acelea n-au venit la ştirea noastră, pentru că învechirea vremii, prigonirile cele 
de multe feluri care au fost asupra Bisericii şi stricările cetății împărăteşti, pierzînd multe cărți, 
abia aceste cîteva pe care le povestim, ne-au rămas despre Cuviosul Dia. 


EI, trăind mulți ani şi ajungînd la adînci bătrîneți, s-a îmbolnăvit ca de moarte și, 
chemînd pe fraţi, i-a învăţat. După aceea, împărtăşindu-se cu dumnezeieștile Taine, a rămas 
nemișcat şi fără de suflare, ca mort. Toţi, socotind că într-adevăr este mort, îl plîngeau și îi 
pregăteau cele spre îngropare. Acolo venise şi Preasfinţitul Patriarh Atic al Constantinopolului 
şi Alexandru, Patriarhul Antiohiei, care se întîmplase a fi atunci în cetate, şi se adunaseră și alți 
mulți bărbaţi cinstiți din rînduiala duhovnicească şi mirenească, voind să-i facă îngropare 
deosebită. 


Atunci el, deşteptîndu-se ca din somn și ridicîndu-se din pat, a zis: "Dumnezeu mi-a 
dăruit să mai petrec în viaţa aceasta încă 15 ani! EI s-a sculat sănătos şi tuturor le-a fost bucurie 
pentru întoarcerea lui de la porţile morţii, pentru că tuturor le era de mare trebuință: arhiereilor, 
în vorbirea cea duhovnicească și înțelepțită de Dumnezeu; împăraţilor, pentru mijlocirea cea în 
rugăciune către Dumnezeu; celor ce căutau mîntuire, spre chipul vieţii îmbunătăţite; 
păcătoşilor, spre îndemnarea la pocăință; bolnavilor, spre tămăduire; străinilor, pentru odihnă, 
săracilor, pentru hrănire şi fiecăruia, spre toate trebuinţele; pentru că tuturor le era de folos 
cuviosul acesta, ajutînd pe fiecare cu cuvîntul și cu lucrul şi arătîndu-se că este fiecăruia 
adevărat părinte. 


Cuviosul Dia, petrecînd vremea de 15 ani care i se adăugase de Dumnezeu, în 
obişnuitele osteneli pustniceșşti şi în folosința multor suflete - fiind lumina lumii -, s-a apropiat 
către trecerea cea desăvîrşită de la cele pămînteşti. Intrînd el în biserică şi în Sfîntul Altar ca să 
se roage, a văzut arătîndu-i-se un bărbat prealuminos, îmbrăcat în veşminte preoțești şi zicînd 
către dînsul: "S-au sfîrşit anii vieții tale şi a sosit vremea mutării tale la viaţa cea neîmbă-trînită; 
deci, pregăteşte-te să te dezlegi din trup şi să treci către Domnul”. 


Cuviosul s-a închinat bărbatului aceluia ce i se arătase şi, mulțumind lui Dumnezeu 
pentru o înştiinţare ca aceea a ceasului morţii, a chemat pe fraţi şi, spunîndu-le cel mai de pe 
urmă cuvînt de învățătură, a poruncit şi despre îngroparea sa, ca să nu 1 se ia trupul lui de cei 
din cetate, ci să-l îngroape în mînăstirea sa. El, rînduind toate cele cuviincioase bunului sfîrșit 
creştinesc, rugîndu-se din destul pentru toţi şi pentru sine şi dînd la toţi cea mai de pe urmă 
sărutare, a văzut pe îngerul lui Dumnezeu stînd înaintea lui și aceluia şi-a dat cu bucurie cinstitul 
său suflet. 


Astfel s-a mutat către Domnul Cuviosul părintele nostru Dia. Împăratul şi patriarhul 
voiau ca cinstitul lui trup să-l aducă în cetate, pentru apărarea cetăţii. Dar monahii le-au spus 
aşezămîntul lui, ca trupul lui să nu se îngroape în altă parte, ci în gropniţa miînăstirii. 
Neîndrăznind ei să calce așezămîntul starețului, au făcut după porunca lui și l-au îngropat în 
locașul său cu cinstită îngropare, slăvind pe Dumnezeu Cel minunat întru sfinți, pe Unul în 
Treime, pe Tatăl, pe Fiul şi pe Sfîntul Duh, Căruia şi de la noi să-I fie cinste şi slavă, acum și 
pururea şi în vecii vecilor. Amin. 

Vrînd să începem viaţa Sfîntului Prooroc Ilie Tesviteanul, văzătorul cel slăvit și 
învățătorul poporului celui depărtat de la Dumnezeu, mustrătorul împăraților celor fărădelege 
şi pedepsitorul proorocilor mincinoşi, minunatul făcător de minuni şi rîvnitor către Dumnezeu, 
cel căruia stihiile s-au supus și cerul i-a dat ascultare, marelui plăcut al lui Dumnezeu, a celui 
ce petrece pînă acum în trup şi va să fie, ca o înainte cuvîntare, mergător înainte la a doua venire 
a lui Hristos, vom punem înainte faptele care le-a făcut el, pentru cea mai luminoasă arătare a 
rîvnei lui, cu care s-a nevoit către Domnul Dumnezeu. 


De la început, popoarele lui Dumnezeu cele alese, care se înmulţiseră în douăsprezece 
seminții, după numărul celor doisprezece fii ai lui Israil, au fost nedespărţite între dînsele, cu o 
unire şi o sfătuire îndreptîndu-se, cu un povăţuitor care s-a început de la Moise, de la Isus al lui 
Navi şi de la ceilalți judecători ai lui Israil, pînă la împăratul David şi Solomon. După Solomon 
a luat împărăţia fiul său, Roboam, şi, ca un tînăr, nebăgînd în seamă sfatul cel bun al bătrînilor 
celor înţelepţi, ci ascultînd sfatul cel răzvrătit al tinerilor celor de o seamă cu dînsul, a început 


a asupri poporul lui Israil, îngreunîndu-l cu diferite dăjdiui şi pedepsindu-l cu bătăi și risipiri. 
Atunci cele zece seminţii ale lui Israil, desfăcîndu-se de dînsul şi-au ales alt împărat cu numele 
leroboam. El a fost mai înainte rob al lui Solomon, pe care împăratul vrînd să-l bată pentru 
oarecare pricină, acesta a fugit în Egipt, unde a stat pînă la moartea lui Solomon. 


Apoi, s-au întors seminţiile lui Israil, ce se despărțiseră de Roboam, fiul lui Solomon, 
care împărăţea în Ierusalim numai peste două seminții: peste seminţia lui Iuda și peste cea a lui 
Veniamin. lar leroboam, robul lui Solomon, împărățea peste zece seminţii ale lui Israil, în 
cetatea Sichem cea înnoită de dînsul şi care mai pe urmă a fost risipită. Deci, cele două seminții 
care rămăseseră cu fiul lui Solomon, Roboam, formau împărăţia lui Iuda; iar cele zece seminții 
care rămăseseră cu robul lui Solomon, leroboam, se numeau împărăţia lui Israil. Deși seminţiile 
lui Israil se despărțiseră în două părți, totuși ele slujeau împreună unui singur Dumnezeu, 
Făcătorul cerului și al pămîntului. Dar ele, neputînd să mai aibă alte biserici, decît numai pe cea 
din Ierusalim zidită de Solomon, şi nici alţi preoţi, decît numai pe cei puşi de Dumnezeu, de 
aceea popoarele din împărăţia lui Israil veneau în toți anii la Ierusalim să se închine Domnului 
Dumnezeu, cu aducere de jertfe. 


leroboam, împăratul lui Israil, văzînd aceea s-a gîndit în sine, zicînd: "Aceste popoare, 
dacă vor merge totdeauna astfel pe la Ierusalim, pentru închinare lui Dumnezeu, iarăşi se vor 
lipi de împăratul lor cel dintii - de fiul lui Solomon -, şi pe mine mă vor ucide”. Acestea 
gîndindu-le, căuta cum ar putea să întoarcă pe israiliteni să nu se mai ducă în Ierusalim; şi s-a 
gîndit că nu poate să-i întoarcă pe dînșii de a se mai duce la Ierusalim, dacă nu-i va întoarce pe 
ei de la credinţa în Dumnezeu. Știind el că poporul acela este lesne aplecat spre închinarea de 
idoli şi spre toată jertfa cea fărădelege, s-a gîndit să-i depărteze pe ei de la Dumnezeu printr-un 
meșteșug ca acesta: 


Împăratul cel fărădelege, urmînd celor vechi şi depărtaţi de Dumnezeu, precum făcuseră 
şi israilitenii cei de demult cînd ieşiseră din Egipt, a făcut doi viței de aur şi, chemînd la dînsul 
tot poporul acela şi arătîndu-i, le-a zis: "Aceştia sînt zeii tăi, Israile, care te-au scos din pămîntul 
Egiptului! Deci, nu mai umblați de acum la Ierusalim, ci să vă închinaţi acestor zei”. Apoi, a 
pus acei viței în diferite locuri; pe unu în Betel și pe altul în Dan. EI le-a zidit idolilor case 
frumoase şi le-a rînduit în cinstea lor diferite praznice, apoi el singur s-a făcut slujitor al lor. El 
a poruncit, spre înşelarea popoarelor celor iubitoare de păcate, să săvîrşească toată fărădelegea 
lîngă acei idoli în chip de viței de aur, la necuratele lor praznice. 


Astfel, acel împărat păgîn, pentru o împărăție vremelnică, singur a căzut de la Dumnezeu 
şi pe toate cele zece seminţii le-a întors de la Dînsul. Deci, poporul întreg se ținea după acel 
împărat şi după ceilalți împărați ai lui Israil, de aceeaşi păgînătate şi închinători de idoli, precum 
se deprinsese astfel de la leroboam. Dar Preabunul Dumnezeu, nevrînd să părăsească pe poporul 
care îl părăsise pe EI şi căutînd întoarcerea lor, le-a trimis proorocii Lui cei sfinți, ca să le arate 
rătăcirea lor şi să-l sfătuiască, ca, izbăvindu-se din cursele diavolului, să se întoarcă iarăşi la 
credincioasa cinstire a Dumnezeului cel adevărat. Între alţi prooroci, care din diferite timpuri 
au fost trimişi la dînşii, a fost şi acesta, despre care ne este nouă vorba, adică Sfîntul Ilie cel 
mare între prooroci, despre a cărui naştere se povestesc multe de către cei vrednici de credință. 


Patria Sfîntului Ilie, proorocul lui Dumnezeu, a fost ţara Galaadului, de cealaltă parte de 
lordan, care se învecinează cu Arabia și cu cetatea Tesvi, după care s-a numit şi Tesviteanul. El 
s-a născut din seminţia lui Aaron, din tată cu numele Sovac. În timpul în care maica sa l-a 
născut, Sovac, tatăl lui, a văzut niște bărbaţi îmbrăcaţi în haine albe, vorbind cu pruncul şi 
învelindu-l pe el cu foc, băgîndu-i văpaie de foc în gură, ca să mănînce. Aceasta văzînd-o tatăl 


său şi spăimâîntîndu-se, s-a dus la Ierusalim şi a spus preoţilor vedenia sa. Unul din acei preoți, 
bărbat mai înainte- văzător, i-a zis: "Omule, nu te teme de vedenia aceea pentru pruncul tău, 
dar să ştii că el va fi locaş al luminii darului lui Dumnezeu şi cuvîntul lui va fi ca focul de 
puternic şi de lucrător. Rîvna lui către Domnul şi viața lui fiind bineplăcută lui Dumnezeu, va 
judeca pe Israil cu sabie şi cu foc”. 


Un semn ca acesta şi o mai înainte-vestire pentru Sfîntul Ilie la nașterea lui i-a fost 
arătată, adică ce fel avea el să fie, după ce va veni la virsta bărbatului desăvîrşit. Pruncul, 
crescînd, avea înclinare către preoție, ca unul ce era din seminție preoțească. Deci, punîndu-și 
nădejde în Dumnezeu din tinerețe, a iubit curăţia fecioriei şi petrecea într-însa ca un înger al lui 
Dumnezeu, cu sufletul şi cu trupul. Lui îi plăcea să se îndeletnicească în dumnezeiasca gîndire. 
Adeseori ieşea la liniște în locurile pustiului și astfel mult vorbea cu Însuşi Dumnezeu, prin 
rugăciunea cea fierbinte, arzînd ca un serafim de dragoste înfocată către Dînsul. El era iubit de 
Dumnezeu, pentru că Domnul iubește pe cei ce-L iubesc pe El. Toate cîte cerea de la 
milostivirea lui Dumnezeu, le lua ca unul ce aflase înaintea Lui mult dar. 


Sfîntul Ile, auzind şi văzînd fărădelegile ce se făceau în poporul cel răzvrătit a lui Israil 
- împărații petrecînd în păgînătate, judecătorii şi cei mari făcînd nedreptăţi, popoarele slujind 
uriciunilor idolești, fără frică şi fără teamă de Dumnezeu, tăvălindu-se în necurăție şi aducînd 
pe fui lor ca jertfă diavolilor; iar adevărații cinstitori de Dumnezeu se primejduiau în strîmtorare 
ŞI în prigonire, necăjindu-se şi dîndu-se la moarte -, îl durea foarte tare inima și se tînguia; pe 
de o parte, pentru pierderea sufletelor omeneşti, iar pe de alta, pentru prigonirea cea cumplită 
împotriva drepţilor. El se mîhnea mai vîrtos pentru necinstirile ce se făceau adevăratului 
Dumnezeu de cei necredincioși, se întrista şi se umplea de rîvnă pentru toate cîte vedea. 


Deci, mai întîi se rugă la Dumnezeu să întoarcă pe cei păcătoşi la pocăință; dar, de vreme 
ce Dumnezeu are trebuinţă de la cei păcătoşi de chiar voinţa lor spre bine, iar în acei oameni 
împietriți nu era deloc acea voinţă a binelui, de aceea proorocul rîvnind foarte mult, s-a rugat 
lui Dumnezeu să-i pedepsească vremelnic, ca măcar astfel să se înțelepțească. Dar, văzînd pe 
Domnul zăbavnic spre pedepsire, ca pe un iubitor de oameni și îndelung răbdător, a îndrăznit a 
cere să-i poruncească lui să pedepsească pe cei călcători de lege, că poate se vor întoarce 
oamenii spre pocăință cînd vor fi pedepsiți de om. Deci el nu s-a depărtat de o rugăciune ca 
aceea pînă ce nu a cîștigat-o. A luat cererea aceea de la Preaînduratul Dumnezeu pentru că El 
nu voia, ca un Părinte iubitor de fii, să mîhnească pe acel iubit rob al Său, care Îi slujea Lui ca 
un fiu, necălcînd nici cea mai mică poruncă a Lui; ci precum Ilie Îi era în toate ascultător, 
nemîhnindu-L cîtuşi de puţin vreodată, tot așa şi Dumnezeu îi asculta rugăciunile lui, 
nemîhnindu-l pe dînsul. 


Pe acea vreme împărăţea peste Israil, Ahab, împăratul cel fărădelege, avînd scaunul său 
în Samaria - acel loc era atunci al treilea scaun al împărăției lui Israil. Cel dintîi era în partea 
lui Efrem. Al doilea, în Tere, în partea lui Manasi. Al treilea, în Samaria, tot în partea lui Efrem. 
Ahab şi-a luat de soție pe Izabela, fata lui leteval, împăratul Sidonului şi a adus cu ea în Samaria 
pe urîciunea acelei cetăţi, pe idolul Baal și l-a pus în casa lui, pe care o zidise în Samaria. Ei se 
închinau aceluia ca unui Dumnezeu şi tot Israilul venea la închinarea idolului Baal. Acel 
împărat a mîniat pe Dumnezeul Cel Preaînalt, mai mult decît toți împărații care au fost în Israil 
înaintea lui, căci a înmulţit foarte mult închinăciunea de idoli în împărăţia sa. Deci, proorocul 
lui Dumnezeu Ilie, a mers la Ahab, fiind plin de rîvnă către Dumnezeu, spre a-l mustra pentru 
rătăcire, că, părăsind pe Dumnezeul lui Israil, se închina diavolilor şi pe toate popoarele le 
trăgea cu sine în pierzare. 


Văzînd pe împărat că nu asculta sfaturile lui, Sfîntul Prooroc Ilie a adăugat şi fapte pe 
lîngă cuvinte, pedepsind pe potrivnicul lui Dumnezeu şi pe poporul lui. El a zis: Viu este 
Dumnezeul puterilor, Dumnezeul lui Israil, înaintea Căruia stau eu, că nu va fi în anii aceştia 
rouă şi ploaie din cer pe pămint, decit numai prin cuvintul gurii mele. Aceasta zicînd, a plecat 
dinaintea lui Ahab. Deci, îndată cu cuvîntul proorocului s-a încuiat cerul şi s-a făcut secetă și 
nici O picătură de ploaie sau de rouă n-a picat de sus pe pămînt, iar uscăciunii pămîntului a 
urmat nerodirea, lipsa de hrană şi foametea poporului. Pentru că împăratul greşind singur, a 
venit mînia lui Dumnezeu asupra lui și a tuturor şi toată împărăția se primejduia, ca şi mai 
înainte pentru păcatul lui David. Proorocul lui Dumnezeu, Ilie, aștepta să se pedepsească Ahab, 
împăratul lui Israil şi, cunoscîndu-și rătăcirea sa, să se întoarcă prin pocăință la Dumnezeu şi 
pe popoarele cele răzvrătite să le întoarcă cu sine la calea cea dreaptă. 


După ce l-a văzut pe Ahab petrecînd în împietrire ca pe Faraon și că nici nu gîndea să 
se lase de acea păgînătate, ci mai vîrtos mergînd în adîncul răutăţii, prigonind şi ucigînd pe cei 
ce slujeau lui Dumnezeu cu dreaptă credinţă, a lungit acea pedeapsă pînă în al doilea şi al treilea 
an. Atunci s-a împlinit cuvîntul Sfîntului Prooroc Moise, întîiul văzător de Dumnezeu, care a 
zis către Israil: Va fi cerul deasupra capului tău de aramă şi pămîntul cel de sub tine de fier. 
Pentru că, încuindu-se cerul, pămîntul nu avea umezeală, nici îşi dădea rodul său asupra lui; 
pomii şi florile se vestejiseră și toată iarba pămîntului se uscase. 


Astfel pieriseră toate roadele pămîntului, grădinile, ţarinile şi cîmpiile se făcuseră pustii, 
fiindcă nu puteau nici să are, nici să semene. Izvoarele apelor se uscaseră, rîurile erau mici şi 
pîraiele secaseră, iar apele care erau mari se împuţinaseră. Tot pămîntul rămăsese fără de apă şi 
uscat, încît oamenii, dobitoacele şi păsările mureau de foame. Dar această foamete nu era numai 
asupra poporului lui Israil, ci venise şi asupra țărilor dimprejur, pentru că, aprinzîndu-se o casă 
din cetate, erau în primejdie și cele de primprejur. Astfel, casa lui Israil atrăgînd asupra sa mînia 
lui Dumnezeu, din această pricină pătimea toată lumea. 


Acestea s-au făcut nu atît cu mînia lui Dumnezeu, cît cu rîvna proorocului Ilie, pentru 
că Domnul, Preamilostivul iubitor de oameni, biruindu-se de îndurările Sale şi văzînd primejdia 
popoarelor şi pieirea tuturor vieţuitoarelor, voia să trimită ploaie pe pămînt; dar se oprea, făcînd 
voia proorocului, care zisese: Viu va fi Domnul, că nu va pogori ploaie sau rouă pe pămint, 
decit numai prin cuvintul gurii mele. Zicînd acestea, el era cuprins după Dumnezeu cu atîta 
rîvnă, încît nu se cruța nici pe sine; căci ştia că, dacă va lipsi hrana de pe pămînt, atunci şi el va 
răbda aceeași foamete ca și celelalte popoare. Însă nu se îngrijea de aceasta, mai bine voia să 
moară de foame decît să miluiască pe păcătoşii care nu se pocăiau şi erau ca niște vrăjmași ai 
lui Dumnezeu. 


Dar Domnul cel milostiv, a trimis pe prooroc într-un loc deosebit, depărtat de oameni, 
zicîndu-i: Du-te spre răsărit şi ascunde-te la piriul Cherit cel de lîngă Iordan. Acolo vei bea 
apă din piriu, iar corbilor le-am poruncit să te hrănească. Domnul a făcut aceasta, pe de o 
parte, ca să păzească pe prooroc de mîinile ucigaşe ale Izabelei, iar pe de altă parte, că nu voia 
să-l omoare cu foamea, ci să-l aducă în umilință pentru popoarele care se topeau şi mureau de 
foame şi sete, prin chipul corbilor şi al rîului Cherit. Firea corbilor este mult mai mîncătoare de 
cărnuri decît a altor păsări şi nu se milostivesc nu numai spre oameni, dar nici spre puii lor; căci 
cum fac pui, îndată îi părăsesc să moară de foame, zburînd aiurea. 


Dar purtarea de grijă a lui Dumnezeu îi hrăneşte, trimiţîndu-le în gură muște din văzduh. 
Deci, corbii, zburînd în toate zilele la prooroc, după porunca lui Dumnezeu, îi aduceau hrană: 
dimineaţa pîine, iar seara carne. Dumnezeu, orînduind aceasta, părea că-i grăieşte cu vorbe 


tainice în inima lui: "Vezi, cum corbii, care sînt sălbatici, lacomi, mîncăcioşi, urîtori de pui, se 
ostenesc pentru hrănirea ta? Ei singuri, fiind flămînzi, îţi aduc ţie de mîncare; iar tu, fiind om, 
nu te milostiveşti spre oameni. Tu nu voieşti să omori numai pe oameni, ci şi dobitoacele și 
păsările!" Asemenea, cînd proorocul a văzut după cîteva zile şi rîul secat, Dumnezeu a zis către 
dînsul: "Acum este vremea de a milui făptura cea muncită și a trimite ploaie spre dînsa, ca să 
nu mori nici tu de sete". Însă rîvnitorul lui Dumnezeu se întărea, rugîndu-se lui Dumnezeu 
dimpotrivă, ca să nu fie ploaie, pînă ce nu se vor pedepsi cei neînvăţaţi şi se vor pierde de pe 
pămînt vrăjmaşii lui Dumnezeu. 


Deci, Domnul, plecînd cu înţelepciune spre milă pe robul Său, l-a trimis în Sarepta 
Sidonului, care nu era sub stăpînirea împăratului lui Israil, la o femeie văduvă şi săracă, ca să 
se gîndească în sine cîtă primejdie a adus nu numai asupra oamenilor bogați și însuraţi, dar şi 
asupra văduvelor sărace, cărora, nu numai în vreme de foamete, ci și în îndestulare şi belșug, 
de multe ori le lipseşte hrana zilnică. Proorocul, ducîndu-se la porţile acelei cetăți, a văzut acolo 
o văduvă adunînd lemne, nu mai mult decît două despicături; dar nu avea nici făină în vas, decît 
numai un pumn și într-un ulcior o picătură de untdelemn. EI, fiind flămînd, a cerut de la dînsa 
o bucată de pîine. Ea, spunîndu-i despre sărăcia cea mare, 1-a zis şi aceasta, că din acel pumn 
de făină trebuie să gătească masa cea mai de pe urmă pentru ea și pentru copilul ei, iar după 
aceea să moară de foame. 


Omul lui Dumnezeu putea și prin aceea să se umilească și să-1 fie milă de toate văduvele 
cele sărace, care se topeau de foame, dar rîvna cea mare din el către Dumnezeu biruia pe toate, 
neîngrijindu-se de făptura care pierea, voind numai să preamărească pe Făcătorul şi să arate în 
toată partea cea de sub cer tăria cea atotputernică a Aceluia. EI, avînd de la Dumnezeu darul 
facerii de minuni, după măsura credinţei sale, a înmulțit cu îndestulare făina şi untdelemnul în 
casa văduvei. Astfel au fost hrăniți de dînsul pînă ce a trecut vremea de foamete. El a înviat cu 
rugăciunea sa pe fiul ei care murise, prin suflarea de trei ori asupra lui. Despre acest lucru se 
citeşte în dumnezeiasca Scriptură şi se povesteşte că numele lui era lonă, care, venind în vîrstă, 
s-a învrednicit de darul proorocesc. EI a fost trimis de Dumnezeu să propovăduiasca pocăință 
în cetatea Ninive şi, fiind înghiţit de un chit, a ieşit din el după trei zile. Aceasta a închipuit în 
sine Învierea lui Hristos cea de a treia zi, precum se povesteşte pe larg în prooroceasca lui carte 
ŞI în viaţa lui. 


După trecerea celor trei ani de neplouare şi de foamete, preabunul Dumnezeu, văzînd 
zidirea sa că se topise desăvîrşit de foame, s-a pornit spre milostivire şi a zis către robul Său 
Ilie: "Du-te şi te arată lui Ahab, pentru că voiesc să miluiesc lucrul mîinilor mele, să dau ploaie 
şi să adăp pămîntul cel uscat prin cuvîntul gurii tale, ca să-l fac aducător de roade; căci acum şi 
Ahab se pleacă spre pocăință şi te caută, voind să te asculte la ceea ce-i vei porunci". Plecînd 
Proorocul Ilie din Sarepta Sidonului, s-a dus în Samaria, cetatea împărăției lui Israil. 


Împăratul Ahab avea un iconom cu numele Obadia, bărbat temător de Dumnezeu, 
slujind cu credinţă aceluia. El ascunsese de sabia Izabelei o sută de prooroci ai Domnului, în 
două peşteri, cîte cincizeci într-una şi îi hrănea cu pîine şi cu apă. Pe acest iconom al său, 
chemîndu-l împăratul Ahab la sine mai înainte de venirea lui Ilie la dînsul, l-a trimis să caute 
iarbă uscată pe la pîraiele apelor, pentru hrănirea puţinilor cai ce rămăseseră şi a celorlalte 
dobitoace. Cînd Obadia a ieșit din cetate, a întîmpinat pe Sfîntul Prooroc Ilie şi i s-a închinat 
pînă la pămînt, apoi i-a spus că Ahab l-a căutat cu dinadinsul prin toată împărăția sa. Sfîntul 
Ile a zis către Obadia: Du-te și spune Stăpinului tău că vin la dinsul. Obadia se lepăda, zicînd: 
Mă tem că, dacă voi pleca de lingă tine, Duhul Domnului să nu te răpească în altă parte şi mă 
voi face mincinos înaintea stăpinului meu, care, miîniindu-se, mă va ucide. Sfîntul Ile 1-a zis: 


Viu este Domnul puterilor, Căruia îi stau înainte, că astăzi mă voi arăta lui Ahab. Deci, Obadia, 
ducîndu-se, a spus împăratului toate acestea, iar el, grăbindu-se, a ieşit în întîmpinarea omului 
lui Dumnezeu şi cînd l-a văzut, îndată, din răutatea pe care o avea în sine, a îndrăznit a zice 
către dînsul un cuvînt aspru ca acesta: Oare tu ești cel ce răzvrăteşti pe Israil? lar proorocul lui 
Dumnezeu i-a răspuns împotrivă fără frică: Nu eu răzvrătesc pe Israil, ci tu şi casa tatălui tău; 
căci ați părăsit pe Dumnezeul vostru şi v-aţi aplecat necuratului idol Baal. 


Dar proorocul, ca cel ce avea în sine puterea dumnezeiescului ajutor, a început a porunci 
împăratului cu stăpînire, zicîndu-i: "Acum, trimițînd, adună la mine în muntele Carmelului, pe 
toate cele zece seminţii ale lui Israil şi să aduci fără de ruşine pe cei patru sute şi cincizeci de 
prooroci ai lui Baal. Asemenea să aduci şi pe ceilalți patru sute şi cincizeci de prooroci, care 
Jertfesc în munții cei înalți şi în prăpăstii, la alți necuraţi idoli care cu toţii mănîncă din masa 
Isabelei. Toţi aceia să se întrebe cu mine despre Dumnezeu şi vom vedea care este Dumnezeul 
cel adevărat". 


Împăratul, trimițînd în pămîntul lui Israil, a adunat în muntele Carmelului pe toţi 
proorocii cei mincinoși, împreună cu slugile lor şi cu mult popor şi însuși Ilie rîvnitorul către 
Dumnezeu a mers acolo. Stînd el înaintea tuturor, a zis către împărat și către tot poporul lui 
Israil: Pînă cînd veți șchiopăta voi de amindouă gleznele voastre? Dacă Dumnezeu, Care v-a 
scos pe voi din pămintul Egiptului, este Dumnezeu, apoi pentru ce nu mergeţi în urma Lui? lar 
dacă Baal este zeul vostru, apoi mergeţi după el. La aceste cuvinte ale lui, poporul tăcea și nici 
nu putea răspunde ceva; căci toţi cîți erau israiliteni, erau mustrați de conștiință pentru rătăcirea 
lor. Proorocul le-a zis: "lată acum, ca să cunoaşteţi pe adevăratul Dumnezeu, faceţi ceea ce vă 
voi porunci. Mă vedeţi pe mine proorocul Domnului, rămas singur în tot Israilul, iar pe toţi 
ceilalți i-aţi ucis. Vedeţi aici și pe proorocii lui Baal, cei atît de mulţi; deci, aduceţi-ne nouă doi 
viței spre jertfe, mie unul, iar slujitorilor lui Baal, altul, şi să nu ne daţi foc. Drept aceea, peste 
a cărui jertfă va cădea focul din cer şi o va arde, al aceluia este adevăratul Dumnezeu şi toți să 
vă închinaţi acelui Dumnezeu, iar potrivnicii să se dea morţii”. 


Poporul, auzind aceasta, a lăudat judecata proorocului lui Dumnezeu și au zis: "Așa să 
fie! Bun este cuvîntul acesta". Deci, fiind aduşi amîndoi viţeii în mijlocul soborului, Sfîntul Ile 
a zis către proorocii cei fără de rușine ai lui Baal: "Alegeţi-vă un vițel și aduceţi-l întîi voi jertfă, 
de vreme ce voi sînteți mai mulți, iar eu sînt singur, deci, voi face pe urmă. Și punînd viţelul pe 
lemne, să nu aprindeţi focul, ci să vă rugaţi către zeul vostru Baal, ca să vă trimită foc din cer 
şi să vă ardă Jertfa". Proorocii lui Baal au făcut aşa. Ei, aruncînd sorţi, şi-au luat un vițel, apoi, 
punînd lemne multe, au junghiat viţelul, l-au tăiat în bucăţi, l-au pus pe altar şi au început a se 
ruga către Baal, zeul lor, ca să le trimită foc spre jertfa lor. Ei au chemat numele aceluia de 
dimineaţă pînă la amiază, strigînd: "Ascultă-ne, Baale, ascultă-ne pe noi!" Dar nu era nici glas, 
nici ascultare şi toți alergau împreună împrejurul jertfelnicului lor. 


Dar cînd a venit la amiază Ilie, proorocul lui Dumnezeu, îi batjocorea şi le zicea: Strigați 
cu glas mare ca să vă audă zeul vostru, de vreme ce acum are poate altă îndeletnicire; poate 
face altceva sau vorbeşte cu alții sau benchetuieşte sau doarme. Deci, strigați cu glas mare, ca 
să-l deșteptaţi! Proorocii cei mincinoşi strigau tare şi se crestau cu cuţitele, după obiceiul lor; 
iar unii se băteau cu bicele pînă la ţîşnirea sîngelui lor. 


Apropiindu-se seara şi popii cei fără de ruşine nesporind nimic, Sfîntul Ihe Tesviteanul 
le-a zis: Tăceți de acum și încetați căci a sosit vremea jertfei mele. Proorocii lui Baal au încetat, 
dar Ilie a zis către popor: Apropiați-vă de mine! "Toate popoarele s-au apropiat de dînsul şi a 
luat douăsprezece pietre, după numărul celor douăsprezece seminţii ale lui Israil, le-a pus pe 


altarul Domnului, apoi, tăind viţelul în bucăţi, l-a pus pe lemne, a săpat groapă împrejurul 
altarului şi a poruncit popoarelor ca, luînd patru vase de apă, să toarne apa pe jertfă și pe lemne, 
şi au făcut așa. Apoi el le-a zis: "Turnaţi al doilea rînd!" şi au turnat. Apoi le-a mai zis: "Turnaţi 
al treilea rînd!" şi au turnat. Apa a udat toate cele ce erau pe altar şi a străbătut şi împrejurul 
altarului, încît groapa s-a umplut cu apă. 


Atunci Sfîntul Ilie, privind către cer, a strigat către Dumnezeu: Doamne, Dumnezeul lui 
Avraam, al lui Isaac şi al lui lacob, ascultă-mă pe mine, robul Tău, şi trimite foc peste această 
jertfă, ca astăzi să cunoască toate aceste popoare, că Tu singur eşti Dumnezeul lui Israil şi eu 
robul tău şi Ție ţi-am înălțat această jertfă. Ascultă-mă pe mine, Doamne, ascultă-mă cu foc, 
pentru ca să se întoarcă inimile acestor popoare în urma Ta. Şi a căzut foc din cer de la Domnul 
şi a mistuit toate jertfele cele întregi, lemnele, pietrele, țărîna și apa care erau în groapă. 
Popoarele, văzînd aceasta, au căzut cu feţele la pămînt, strigînd: "Cu adevărat Acesta este Unul 
Dumnezeu şi nu este altul afară de EI." Sfîntul Ilie le-a zis: Prindeți pe proorocii lui Baal, ca 
să nu scape nici unul dintr-înşii. Oamenii au prins pe toţi proorocii mincinoși şi Sfîntul Ile i-a 
dus la rîul Chișon, care curgea și acolo i-a junghiat cu mîna sa; iar necuratele lor stîrvuri le-a 
aruncat în apă, ca să nu se spurce pămîntul cu ele, nici să se vatăme văzduhul de mirosul lor. 


După aceasta, Sfîntul Ilie a zis către împăratul Ahab ca degrabă să mănînce şi să bea, să 
înhame caii la caretă și să plece în cale, pentru că o să se coboare ploaie mare şi o să-i ude pe 
toți. Deci, Ahab șezînd să mănînce și să bea, Sfîntul Ilie s-a suit în muntele Carmelului şi, 
plecîndu-se la pămînt, şi-a pus faţa între genunchii săi şi s-a rugat lui Dumnezeu să trimită 
ploaie pe pămînt şi îndată cu rugăciunea lui, ca şi cu o cheie, s-a deschis cerul și s-a coborit o 
ploaie mare, încît a udat pe toţi şi pămîntul cel însetat l-a adăpat din destul. Atunci împăratul 
Ahab, cunoscînd rătăcirea sa, plîngea pentru păcatele sale, mergînd pe cale spre Samaria. 
Sfîntul Ilie, încingîndu-şi mijlocul, a alergat pe Jos înaintea lui Ahab, bucurîndu-se în Domnul 
său. 


Împărăteasa Izabela, soţia lui Ahab, înştiințîndu-se de toate acestea, s-a umplut de iuțime 
şi de mînie pentru pierderea proorocilor săi celor fără de ruşine și a trimis la Sfîntul Ilie, jurîndu- 
se pe zeii săi, că a doua zi, în ce ceas a ucis el proorocii lui Baal, în acelaşi ceas îl va ucide şi 
ea. Sfîntul Ilie s-a temut de moarte, ca un om supus neputinței firii omenești, după ceea ce s-a 
zis: "Ilie era asemenea om pătimaş!" Şi a fugit de frica Izabelei în Beer-Șeba, pămîntul ludeei, 
şi s-a dus în pustie. Într-o zi a stat să se odihnească sub un arbore și, fiind mîhnit, se ruga lui 
Dumnezeu de moarte, zicînd: "Doamne, destul am trăit pe pămînt pînă acum, ia acum de la 
mine sufletul meu. Oare eu sînt mai bun decît părinții mei?" Aceasta a grăit-o proorocul, nu că 
era supărat de acea prigonire, ci ca un rîvnitor al lui Dumnezeu, care nu suferea răutățile 
omeneşti, necinstirea lui Dumnezeu şi hulirea Preasfîntului Său nume. Lui îi era mai uşoară 
moartea, decît să audă şi să vadă oamenii cei fărădelege, defăimînd şi lepădînd pe Dumnezeu, 
Ziditorul lor. 


Astfel rugîndu-se, s-a culcat şi a adormit sub copacul acela, cînd iată, îngerul Domnului 
s-a atins de el, zicîndu-i: Scoală-te și mănîncă. Deşteptîndu-se Ilie, a văzut la căpătiiul său o 
azimă caldă şi un ulcior cu apă. Deci, sculîndu-se, a mîncat şi a băut şi apoi iarăşi a adormit. 
Atunci îngerul s-a atins a doua oară de el, zicînd: Scoală și mănincă, căci calea îţi este 
depărtată! Deci, sculîndu-se el, a mîncat şi a băut. EI, întărindu-se bine, a mers patruzeci de 
zile şi patruzeci de nopţi, pînă la muntele Horeb. Acolo a locuit singur în peşteră, vorbind mai 
întîi cu îngerul, după aceea cu Dumnezeu singur, Care i S-a arătat în vînt subțire, suflînd cu 
linişte prin văzduh luminos. Cînd Domnul se apropia de dînsul, mergeau înainte cele mai 
înfricoşate semne ale venirii Lui. La început era un vifor mare, care răsturna dealurile şi sfărîma 


pietrele; după aceea venea foc, dar nu venea încă Domnul în foc, iar după foc venea un glas de 
lumină subţire şi acolo era Domnul. 


Cînd Ilie a auzit de venirea Domnului, şi-a acoperit faţa cu cojocul lui și, ieșind, stătea 
înaintea peşterii. Cînd a auzit pe Domnul grăind către dînsul: "Ce faci aici, Ilie?" EI a răspuns: 
"Rîvnesc după Tine, Doamne, Atotţiitorule, că fiii lui Israil au părăsit legea Ta, altarele Tale le- 
au risipit, pe prooroci i-au tăiat cu sabia şi am rămas numai eu singur; deci, acum caută şi 
sufletul meu să mi-l ia". Domnul, mîngîindu-l pe el din necaz, i-a spus că nu tot poporul lui 
Israil s-a depărtat de la Dînsul; ci mai are ascunși dintre robii Săi încă şapte mii, care nu şi-au 
plecat genunchii zeului Baal. După aceea, i-a vestit însă şi pierderea lui Ahab şi a Izabelei 
împreună cu toată casa lor, care avea să fie cît de curînd; apoi a poruncit Domnul ca, pe un 
oarecare bărbat vestit cu numele Iu, să-l numească la împărăția lui Israil, ca unul ce are să piardă 
toată seminţia lui Ahab. Domnul a mai poruncit ca pe Elisei să-l ungă prooroc. Astfel, 
Dumnezeu, mîngiind pe robul Său, S-a dus de la dînsul. 


Proorocul Ilie, plăcutul lui Dumnezeu, după porunca Domnului ducîndu-se de acolo, a 
găsit pe Elisei, fiul lui Safat, arînd pămîntul cu douăsprezece perechi de boi şi, după ce şi-a pus 
cojocul, i-a spus voia Domnului şi l-a numit pe el prooroc. După aceasta, Elisei a zis către 
dînsul: "Rogu-mă ție, lasă-mă puţin timp să sărut pe tatăl şi pe maica mea şi apoi voi merge 
după tine". Sfîntul Ilie neoprindu-l, Elisei s-a dus de a sărutat pe tatăl şi pe maica sa și, 
înjunghiind o pereche de boi, cu care el singur ara, a dat ospăț vecinilor şi casnicilor săi; apoi a 
plecat după Sfîntul Ilie, fiindu-i lui slugă și ucenic şi urmîndu-i în tot locul. În acel timp, 
împăratul Ahab, fiind stăpînit de Izabela, nelegiuita lui soţie, spre cele mai dinainte răutăți ale 
ei, a făcut altă fărădelege în acest fel. 


Un oarecare israilitean, anume Navute (Nabot), avea o vie în Samaria, lîngă aria 
împăratului Ahab. Acesta a zis către Navute: Dă-mi mie via ta, ca să fac o grădină de verdețuri, 
pentru că este aproape de casa mea; iar eu îţi voi da ţie altă vie mai bună decit acesta. De nu- 
ți va fi cu plăcere, atunci îți voi da argint pe ea. Navute a răspuns: Să nu-mi fie mie acesta de 
la Domnul Dumnezeul meu, ca să-ţi dau eu ţie moștenirea părinţilor mei. Auzind aceasta Ahab, 
s-a întors la casa sa tulburat şi deznădăjduit de cuvintele lui Navute şi de necaz n-a mîncat deloc. 
Atunci Izabela, înştiințîndu-se de cauza mîhnirii lui, a rîs de dînsul şi a zis: "Oare în acest fel 
este stăpînirea ta, împărate al lui Israil? Tu nu eşti puternic asupra unui om, să faci după voia 
ta? Nu mai fi mîhnit şi mănîncă pîine; apoi mai așteaptă puţin că eu singură îţi voi da în mîini 
via lui Navute”. 


Aceasta zicînd, a dat poruncă în numele împăratului la mai- marii cetăților lui Israil şi a 
pecetluit-o cu pecetea împărătească. Într-însa a scris ca să pună asupra lui Navute o pricină 
nedreaptă, ca şi cum ar fi vorbit rău de Dumnezeu şi de împărat; apoi, punînd în faţă martori 
mincinoşi, l-au ucis cu pietre afară din cetate. Astfel s-a săvirşit acea nedreaptă ucidere, din 
porunca celor fărădelege. Murind nevinovatul Navute, Izabela a zis către Ahab: "Acum 
moștenește via lui Navute fără de argint, pentru că el s-a dus dintre cei vii”. Ahab, auzind de 
uciderea lui Navute, s-a mîhnit puţin, apoi s-a dus să ia via; dar pe drum a fost întîmpinat, din 
porunca lui Dumnezeu, de Sfîntul Prooroc Ilie. Acesta a zis către dînsul: "Deoarece ai ucis cu 
nedreptate pe Navute cel nevinovat şi i-ai răpit viaţa lui, pentru aceasta zice Domnul: "În locul 
în care au lins cîinii sîngele lui Navute, tot în acel loc şi sîngele tău îl vor linge cîinii. Asemenea 
şi pe femeia ta, Izabela, o vor mînca cîinii şi toată casa ta se va pierde". 


Ahab, auzind cuvintele acestea, a plîns şi, lepădînd hainele sale împărăteşti, s-a îmbrăcat 
în sac şi a postit. Atît a putut de mult acea pocăință a lui înaintea lui Dumnezeu, încît acea 


vremelnică pedeapsă a luat-o de pe casa lui şi a amînat moartea sa, pentru că Domnul a zis către 
proorocul Său Ilie: "De vreme ce Ahab s-a smerit, pentru aceasta în zilele lui nu voi aduce rele 
asupra casei lui". După aceasta, Ahab a mai vieţuit trei ani şi apoi a fost ucis în război. El a fost 
adus în Samaria cu careta lui, iar sîngele care cursese l-au lins cîinii, după cuvîntul proorocului 
lui Dumnezeu. Asemenea și cele proorocite despre Izabela şi despre toată casa lui Ahab, s-au 
împlinit toate la vremea lor, după răpirea Sfîntului Ile. 


După moartea lui Ahab, a împărățit în locul lui fiul său, Ohozie; dar precum a fost 
moştenitor la scaunul tatălui său, tot aşa a fost și al păgînătăţii. Deci, ascultînd pe Izabela, 
ticăloasa sa mamă, a slujit cu jertfe şi cu închinăciune necuratului Baal şi a mîniat foarte tare 
pe Domnul Dumnezeul lui Israil, iar din întîmplare, a căzut de pe fereastra foişorului său și s-a 
îmbolnăvit. Atunci a trimis soli la zeul Baal, mai bine zis la diavolul care locuia în acel idol. El 
dădea răspunsuri mincinoase la cei ce-l întrebau despre sănătatea sa, adică dacă se va scula din 
pat. 


Trimişii lui Ohozie ducîndu-se la Baal, i-a întîmpinat în cale proorocul lui Dumnezeu 
Ilie, din porunca Domnului, şi a zis către dînșii: Oare nu este Dumnezeu din Israil de vă duceți 
să întrebaţi pe întinatul Baal? Deci, întoarceţi-vă şi spuneţi împăratului, care v-a trimis: 
Domnul zice astfel: "Nu te vei mai scula de pe patul pe care te-ai culcat, ci pe el vei muri". Ei, 
întorcîndu-se, au spus aceste cuvinte împăratului cel bolnav. Împăratul i-a întrebat: "Ce fel de 
om era acela care a spus aceste cuvinte?" Ei au răspuns: "Era păros şi încins cu o curea peste 
mijloc". Împăratul a zis: "Acela a fost Ilie Tesviteanul”. 


Apoi a trimis pe un ostaş al său, mai mare peste 50, ca să prindă pe Ilie şi să-l aducă la 
dînsul. Ducîndu-se, l-au găsit în muntele Carmelului, pentru că acolo obişnuia a petrece mai 
mult. Mai-marele acela, văzîndu-l şezînd în vîrful muntelui, a zis către dînsul: "Omul lui 
Dumnezeu, împăratul îţi poruncește să te pogori de aici şi să mergi la dînsul”. Sfîntul Ilie a 
răspuns: "Dacă sînt om al lui Dumnezeu, atunci să se pogoare foc din cer să te mistuie pe tine 
şi pe cei cincizeci de oameni ai tăi”. Atunci a căzut îndată foc din cer şi i-a prefăcut pe toți în 
cenuşă. Apoi, împăratul a trimis pe un alt ostaș, tot cu 50 de bărbaţi, şi acelora li s-a făcut același 
lucru; căci, căzînd foc din cer, i-a mistuit. Împăratul a trimis şi pe al treilea mai mare peste 50 
de bărbați. 


Acela, ştiind ce au pătimit trimişii cei mai dinainte de el, s-a dus la Sfîntul Ilie cu frică 
şi cu smerenie și, plecîndu-se înaintea lui, l-a rugat, zicînd: "Omule al lui Dumnezeu, sufletul 
meu este gata înaintea ta, cum şi sufletele acestor robi care sînt cu mine, miluieşte-ne pe noi, 
care n-am venit de voia noastră, ci trimişi; deci, nu ne pierde cu foc, ca pe cei trimişi mai înainte 
de noi”. Proorocul a iertat pe cei ce veniseră cu smerenie, iar pe cei ce veniseră cu mîndrie şi 
cu stăpînire şi voiau să-l ducă ca pe un rob, nu i-a cruțat. Deci, Sfîntul Ilie a luat porunca 
Domnului, ca să meargă la împărat fără temere cu rîndul al treilea și să-i zică aceleași cuvinte, 
care le zisese mai înainte. 


Sculîndu-se omul lui Dumnezeu, a mers cu cel mai mare peste cei 50 şi cu oamenii lui 
ŞI, ajungînd la împărat, a zis către dînsul: Așa grăiește Domnul; deoarece ai trimis la Baal să 
întrebe despre viaţa ta, ca şi cum n-ar fi fost Dumnezeu în Israil, pe care ai fi putut să-L întrebi, 
pentru aceea nu te vei scula de pe patul pe care zaci, ci vei muri. Astfel a murit Ohozie, după 
cuvîntul Domnului cel grăit prin gura proorocului. După Ohozie, împărăţia lui Israil a luat-o 
Ioram, fratele lui, deoarece Ohozie n-a avut fiu. În vremea lui loram, s-a sfirşit casa lui Ahab, 
pierzîndu-se de mînia dumnezeiască, în zilele Sfîntului Prooroc Elisei, precum se scrie în viaţa 
lui. 


Cînd s-a apropiat vremea în care voia Domnul să ia pe Ilie la sine viu cu trupul, Ilie şi 
Elisei mergeau de la Galgal, o cetate care se numea astfel, la cetatea Betel. El, văzînd cu 
dumnezeiască descoperire răpirea lui, care i se apropiase, voia să ia pe Elisei în Galgal, tăinuind 
înaintea lui, cu smerită cugetare, preamărirea ce era să 1 se facă de Dumnezeu, şi a zis către 
Elisei: 7u să șezi aici, că pe mine m-a trimis Domnul pină la Betel. Sfîntul Elisei, ştiind 
asemenea din dumnezeiasca descoperire ceea ce era să fie, i-a răspuns: Viu este Domnul şi viu 
este sufletul tău, că nu te voi lăsa. Deci, ei au mers amîndoi pînă la Betel. Fiii proorocilor care 
locuiau în Betel, apropiindu-se deosebi de Elisei, i-au zis: "Tu ştii că Domnul va lua pe stăpînul 
tău de la tine?" Elisei a răspuns: Știu, dar tăceți. După aceasta Sfîntul Ile a zis către Elisei: Tu 
şezi aici, că pe mine m-a trimis Domnul la Iordan. Elisei a răspuns: Viu este Domnul şi viu este 
sufletul tău că nu te voi lăsa; deci, amîndoi au mers la Ierihon. 


Apropiindu-se de Elisei, fiii proorocilor din Ierihon i-au zis: Știi că Domnul va lua astăzi 
de la tine pe stăpinul tău pe deasupra capului? Elisei a răspuns: Știu, dar tăceți. Sfintul Ilie a 
zis către Elisei: Șezi aici, că Domnul m-a trimis la Iordan. Elisei a zis: Viu este Domnul şi viu 
este sufletul tău, că nu mă voi depărta de tine. Şi au mers amîndoi, iar 50 de bărbaţi din fiii 
proorocilor s-au dus în urma lor, de departe. Cînd amîndoi sfinţii prooroci au ajuns la Iordan, 
Ile a luat cojocul său şi, învîrtindu-l, a lovit apa cu dînsul şi s-a despărțit în două; apoi au trecut 
amîndoi ca pe uscat. După ce au trecut ei Iordanul, Ilie a zis către Elisei: Cere de la mine ce 
vrei, mai înainte de a fi luat de la tine. Elisei a zis: Cer ca darul din tine să fie îndoit în mine. 
Ilie i-a zis: Greu lucru ai cerut, însă, dacă mă vei vedea cînd voi fi luat de la tine, ţi se va 
împlini cererea, iar de nu mă vei vedea, nu ţi se va împlini cererea. 


Pe cînd mergeau ei şi grăiau, deodată s-a arătat între amîn-doi un car cu cai de foc şi Ilie 
s-a luat spre cer. Elisei privea și striga: "Părinte, părinte, carul şi caii lui Israil", ca şi cum ar 
zice: "O, părinte, tu ai fost toată puterea lui Israil, care mai mult cu rugăciunea şi cu rîvna ta ai 
ajutat împărăția lui Israil, decît multă mulțime de viteji şi de ostași înarmaţi”, şi nu l-a mai văzut. 
Elisei s-a apucat de hainele sale şi le-a rupt tînguindu-se. Atunci a căzut de sus cojocul lui Ilie, 
lăsat peste dînsul şi, luîndu-l, a stat pe țărmurile Iordanului; deci, despărțind cu el apa ca şi Ilie, 
a trecut pe uscat; şi astfel s-a făcut moștenitor darului care lucra în învățătorul lui. 


Sfîntul Ie, proorocul lui Dumnezeu, fiind luat cu trupul în carul cel de foc, pînă acum 
este viu în trup, păzindu-se de Dumnezeu în locașurile cereşti. EI a fost văzut în Tabor de cei 
trei Sfinți Apostoli în vremea Schimbării la Faţă a Domnului şi iar se va vedea de oamenii cei 
muritori trupeşte, înaintea venirii a doua pe pămînt a Domnului şi cel ce mai înainte a scăpat de 
sabia Izabelei, va pătimi în acel timp de sabia lui Antihrist, împreună cu Enoh şi cu loan. De 
atunci încolo se va învrednici de mare cinste nu numai ca prooroc, dar ca şi mucenic în ceata 
sfinţilor, de la dreptul dătător de plată Dumnezeu, Cel Unul în trei feţe, Tatăl, Fiul şi Sfîntul 
Duh, Căruia se cuvine cinstea şi slava, acum şi pururea şi în vecii vecilor. Amin. 


59. VIAȚA SFÎNTULUI PROOROC IEZECHIEL 
01 IULIE) 


Sfîntul Prooroc lezechiel era dintr-o cetate evreiască, ce se numea Sarira. EI era fiul lui 
Buzi, din seminţia lui Levi, preot al Dumnezeului celui Preaînalt. 


Sfîntul Prooroc lezechiel a fost robit şi dus în Babilon de Nabucodonosor, împăratul 
acestei cetăți, împreună cu Ioachim, împăratul iudeilor, numit lehonia al II-lea, în a doua robie 
a lerusalimului; pentru că Ierusalimul a fost robit de trei ori de către Nabucodonosor. Întâi în 
zilele lui Ioachim, împăratul ludeei, care în Sfinta Scriptură se numește şi Iliachim şi lehonia, 
fiul lui losie, fratele lui loahaz şi al lui Sedechie; iar tatăl lui lehonia este altul, pe care, după ce 
l-a legat cu lanţuri, Nabucodonosor l-a dus în Babilon. Tot atunci au fost duși în robie și Sfîntul 
Prooroc Daniil împreună cu cei trei tineri: Anania, Azaria şi Misail. Însă după puţin timp, 
Nabucodonosor l-a liberat pe loachim iarăşi în Ierusalim la împărăție, făcîndu-l pe el birnic. 


Ioachim stînd trei ani sub stăpînirea lui, iar după cei trei ani, nevrînd să-i mai dea dajdie, 
a venit iarăşi împotriva lerusalimului puterea lui Nabucodonosor, care a luat cetatea, iar 
împăratul loachim a fost ucis şi aruncat afară din cetate, spre mîncarea cîi-nilor. 


În locul lui, din porunca lui Nabucodonosor, a fost pus împărat fiul lui Ioachim, care, 
aşijderea se numea Ioachim, după numele tatălui său, și l-a făcut pe dînsul un alt lehonia, care 
era asemenea birnic împărăției Babilonului, precum fusese şi tatăl lui. Dar, deoarece acest 
Iehonia era rău înaintea lui Dumnezeu, de aceea, cu voia lui Dumnezeu, Nabucodonosor, după 
cîtva timp, a venit iarăşi în lerusalim şi a luat în robie pe lehonia cu toată casa lui. Asemenea a 
luat o mulţime de oameni însemnați și de bărbaţi viteji. Toţi cîţi erau îndemînatici la război și 
toţi cei iscusiți au fost luaţi; de asemenea au fost luate şi vasele bisericeşti cele de aur. Aceasta 
a fost a doua robie a Ierusalimului. 


În această robie, Sfîntul Prooroc lezechiel, Mardoheu şi losedec - tatăl lui Isus, acela 
care împreună cu Zorobabel, a înnoit biserica cea stricată a Ierusalimului - au fost duși în robie. 
Deci, a treia şi cea mai de pe urmă risipire şi pustiire a Ierusalimului de către Nabucodonosor a 
fost în zilele împăratului Sedechie; pentru că Nabucodonosor l-a pus pe el împărat în locul lui 
lehonie, punînd asupra lui şi dajdie. Cînd Sedechie a aruncat de pe el jugul lui Nabucodonosor, 
atunci acesta, venind cu toată puterea haldeiască, a risipit cu desăvîrșire lerusalimul, trecîndu-l 
prin foc şi sabie; iar poporul care a rămas viu l-a dus în robie. Din această vreme a încetat 
împărăţia Iudeii și a lui Israil. Despre această a treia risipire a lerusalimului de către 
Nabucodonosor, s-a scris mai pe larg în viaţa Sfîntului Prooroc leremia. 


lezechiel, preotul lui Dumnezeu, petrecînd în robia Babilonului, își avea locuinţa sa 
lîngă rîul ce se numea Hovar. Atunci, în anul al treizecilea al vieţii lui şi în al cincilea an al 
robiei lui lehonia, în luna a patra - adică în iunie, care este a patra de la martie -, şi într-a cincea 
zi a acelei luni, i s-a arătat o vedenie de mare mirare, în acest fel: A văzut cerurile deschizîndu- 
se, iar spre miazănoapte era un vînt foarte tare. De acolo venea un nor mare şi luminos, iar prin 
mijlocul norului umbla un foc, ce strălucea împrejur şi arunca raze. Din mijlocul acelui nor se 
vedeau nişte jivine, la vedere ca arama curată arsă de foc; fiecare jivină avea cîte patru feţe: față 
de om, de leu, de vițel și de vultur și aveau încă și cîte patru aripi, iar sub aripi mîini omenești; 
deci, două aripi le aveau întinse spre zburare, iar cu celelalte două îşi acopereau goliciunea 
trupurilor lor; şi lumina cea de foc se întorcea între jivine, ieşind şi fulgere din foc. 


Apoi se mai vedeau și patru roți mari; lîngă fiecare roată era o junică, iar roţile acelea 
erau la vedere ca tarsisul sau ca piatra de hrisolit, care înflorea ca marea Lazoreului, cea cu 
strălu-cire de aur, care se face din razele soarelui; apoi încă se vedea ca şi cum în roţile acelea 
mai erau şi alte roţi. Toate acele roţi aveau putere de viață, ca şi cum ar fi fost însufleţite. La 
roțile acelea se vedeau înjugate patru junice şi cînd ele mergeau, se învîrteau și roțile cu dînsele; 
iar cînd stăteau, se opreau și roțile. Cînd mergeau ele, din aripile lor se făcea un zgomot ca de 
ape multe şi ca o ceată de popor mult; iar cînd stăteau ele, tăceau şi aripile lor, însă stăteau și 
tăceau în acel ceas, cînd de la înălțimea lui Dumnezeu se auzea glas, pentru că deasupra acelor 
patru junici şi roţi se vedea o tărie în chipul cristalului şi pe acea tărie era un scaun în chipul 
safirului și pe scaun o asemănare omenească prealuminoasă și strălucitoare, şi împrejur se 
asemăna cu curcubeul ce se vede pe nori în timp de ploaie. 


O astfel de vedenie a slavei Domnului s-a arătat Sfintului lezechiel, în care se vedea 
luminoasa asemănare omenească, după tîlcuirea celor de Dumnezeu înţelepţi și insuflați; căci 
cea de pe scaun în chipul safirului închipuia întruparea Fiului lui Dumnezeu din pîntecele 
Preacuratei Fecioare, care a fost scaun însufleţit al lui Dumnezeu. EI S-a făcut om dintr-însa, 
fiind mai înainte închipuită pe acel scaun în chipul safirului; pentru că safirul, piatra ce de mare 
preţ, fiind asemenea cu cerul, prin floarea sa cea luminoasă, are într-însul părticele în felul 
aurului, după cum cerul are stelele. Safirul este asemenea cu Preasfînta Fecioară Maria, în care, 
ca într-o fire cerească, nu este nici o prihană și pîntecele ei s-a arătat mai desfătat decît cerurile, 


încăpînd într-însul pe Cel neîncăput şi s-a împodobit cu acele daruri dumnezeieşti ca şi cu niște 
stele. 


Cele patru jivine cu cîte patru fețe, închipuiau pe cei patru Sfinţi Evangheliști, care, 
scriind viața cea pămîntească a Domnului nostru lisus Hristos, au scris omenirea lui cu față 
omenească, care se închipuia în jivinile acelea. Dumnezeirea lui Hristos se arăta prin chipul 
leului; pătimirea lui Hristos prin chipul viţelului, iar Învierea și Înălţarea lui Hristos se vedeau 
în chipul vulturului. Cele patru roţi cu mulţi ochi şi în care se vedeau și alte roți, închipuiau cele 
patru părţi ale lumii, care are într-însa diferite popoare, la care, ajungînd propovăduirea 
Apostolilor, a deschis ochii minţii la multe popoare, spre cunoştinţa şi vederea lui Dumnezeu. 
Focul ce se vedea umblînd în mijlocul descoperirii, strălucind mult împrejur, însemna mărirea 
cea neapropiată a slavei lui Dumnezeu. Deci şi alte taine duhovniceşti se închipuiau într-acea 
minunată și înfricoşată vedenie, pe care văzînd-o Sfîntul lezechiel, de spaimă a căzut cu faţa la 
pămînt. El a auzit un glas de sus, de asemănare omenească, care şedea pe scaun, zicînd către 
dînsul: "Fiul omului, şezi pe picioarele tale, ca să vorbesc cu tine!" Atunci a venit la dînsul o 
putere nevăzută care l-a ridicat de la pămînt şi l-a pus pe picioare. 


Proorocul stînd cu cutremur înaintea slavei Domnului, care i s-a arătat, Domnul a zis 
către dînsul: "Fiul omului, te trimit pe tine în casa lui Israil, la poporul cel care M-a amărit şi 
încă Mă amărăşte pe Mine. Ei singuri și părinţii lor s-au lepădat de Mine pînă în ziua de astăzi 
şi sînt mîndri şi împietriți la inimă; de aceea te trimit pe tine la dînşii ca să le spui cuvintele 
Mele și să nu te temi de ei, chiar de se vor răi asupra ta și te vor înconjura ca niște scorpii”. 


Acestea grăindu-le Domnul, lezechiel a văzut o mînă întinsă către dînsul și într-însa o 
hîrtie strînsă; apoi mîna aceea a desfăcut înaintea lui hîrtia şi într-însa era scris: Tinguire, jale 
și amar! Domnul a zis către dînsul: Fiul omului, mănîncă hîrtia aceasta și mergi de spune fiilor 
lui Israil, cele ce-ţi poruncesc Eu ţie. După aceea, lezechiel, deschizînd gura, a mîncat hîrtia 
aceea şi din ceasul acela s-a umplut de proorocescul dar şi duh. După ce a dispărut din ochii lui 
acea vedenie, a auzit un glas ca de la popor mult, grăind: Bine este cuvintată slava Domnului 
de la locul Lui! Zgomotul aripilor de la jivinile care zburau şi al roților care mergeau, se 
asemăna cu un zgomot de cutremur mare; astfel acea înfricoşată căruță a slavei lui Dumnezeu 
s-a dus în înălțime dinaintea lui şi așa s-a sfîrşit vedenia aceea. 


După aceasta, proorocul, tăcînd şapte zile, se gîndea întru el la cele văzute şi auzite. 
Deci, a auzit iarăşi cuvîntul Domnului, zicîndu-i: Fiul omului! lată, te-am pus străjer casei lui 
Israil; vei asculta cuvintul ce-Mi va ieși din gură şi-l vei vesti ca din partea Mea. De voi zice 
celui rău: Vei muri! Și tu nu-l vei înştiința, nici nu-i vei grăi, pentru a abate pe cel rău de la 
calea lui cea rea, ca să trăiască, cel rău va pieri în nelegiurea sa şi Eu voi cere sîngele lui din 
mina ta. lar dacă tu vei înştiinţa pe cel rău și el nu se va întoarce de la răutatea lui și de la 
calea sa cea rea, acela va pieri de păcatul său, iar tu îți vei mîntui sufletul tău! 


După aceasta lezechil a fost scos de Duhul la un cîmp şi iarăși a văzut slava Domnului 
ca şi întîi. Atunci i s-a poruncit să se închidă în casa sa și să petreacă în tăcere pînă la o vreme, 
cînd Domnul îi va porunci ca să-și deschidă gura şi să propovăduiască cuvintele lui Dumnezeu. 
Apoi i s-a descoperit lui în tăcere, ceea ce avea să se întîmple după puţini ani; adică prădarea şi 
dărîmarea Ierusalimului de către haldei, pe care nu numai cu cuvîntul să le-o spună poporului, 
dar şi cu fapta să le-o închipuiască. 


Lui i s-a mai poruncit de Domnul să-și radă capul şi barba și în trei părți, desprinzînd 
perii, cu măsură să-i împartă; o parte să o ardă cu foc în mijlocul cetății, altă parte să-i taie cu 


sabia, iar cea de-a treia s-o risipească în văzduh, arătînd prin aceea, că Dumnezeu voieşte ca pe 
popoarele lui Israil din Ierusalim şi din toată Palestina, care nu voiau să se întoarcă la adevărata 
pocăință şi nu se leapădă de la uriciunile idolești, are să le pedepsească în trei părți cu judecata 
Sa cea dreaptă; de aceea le-a despărțit, ca fiecare să-și ia partea sa de pedeapsă. 


Deci, o parte de popor la înconjurarea Ierusalimului va muri de foame și de ciumă; 
cealaltă parte va cădea sub sabia haldeilor și a treia, prin toată lumea se va risipi. Deci, toate 
acestea s-au împlinit, fiindcă poporul evreiesc a mîniat foarte mult pe Dumnezeu. Pentru că în 
acea vreme, deşi ei slujeau Dumnezeului Celui ceresc, Care a scos pe strămoşii lor din Egipt cu 
mînă tare și cu braţ înalt, însă, deprinzîndu-se a se închina zeilor din zilele împăratului Solomon, 
nu se despărțeau de dînşii, fiind înşelați prin praznicele lor cele urîte. Deci, ei nu erau opriţi de 
nimeni a face toate acele ospățuri necurate şi toate cele de ruşine fărădelegi, căci, împărații, 
domnii şi judecătorii erau povăţuitori spre păgînătate. 


Evreii se închinau Dumnezeului ceresc, însă se țineau şi de păgînătatea închinării de 
idoli şi pe idoli îi puneau în dumnezeieştile biserici; şi, unde mai înainte numai Unuia singur 
Dumnezeu i se aducea jertfă, după aceea aduceau și diavolilor jertfe necurate, lucru care era 
foarte neplăcut Domnului. El socotea poporul evreu ca pe o femeie desfrînată, care nu-și păzea 
credinţa bărbatului său cel adevărat, ci şi cu alții păcătuia. Pentru aceasta, Domnul a zis mai pe 
urmă și în Evanghelie despre poporul iudaic: Neam viclean și desfrinat! Dumnezeu, şi mai 
înainte, în proorocia lui leremia, a asemănat neamul acela cu o femeie preadesfrînată şi pe acela 
îl îndemna spre pocăință multă vreme prin sfinţii prooroci. 


Dar, fiindcă nu se pocăiau, i-au dat haldeilor pentru a-i risipi desăvîrşit; iar pămîntul lor 
l-a lăsat în pustiire ca la 70 de ani. Dar atunci, deşi Zorobabel, după cei 70 de ani, a înnoit 
Ierusalimul şi biserica, însă nu mai avea podoabele cele mai dinainte, bogăţiile și slavele. Evreii 
cei eliberaţi din robia Babilonului, deşi se mutaseră iar în pămîntul lor, însă nu se conduceau de 
împărații lor, ci erau sub jug străin şi greu, slujind împăraţilor de altă limbă; întîi babilonienilor, 
apoi egiptenilor şi după aceea romanilor, de la care au pierit desăvîrşit. Despre această risipire 
a Ierusalimului, singur Domnul a proorocit, zicînd: Nu va rămine aici piatră pe piatră, care să 
nu se risipească. lar despre pustiirea cea mai înainte de haldei, Sfintul Prooroc lezechiel era 
înaintevestitor, ca şi ceilalţi prooroci. 


Pe vremea Sfîntului Prooroc lezechiel, care petrecea în robia Babilonului în pămîntul 
haldeilor, vieţuia în Ierusalim şi Sfîntul Ieremia. Amîndoi acești prooroci, deși erau depărtați 
cu mult unul de altul, însă prooroceau la fel despre pustiirea Ierusalimului şi despre alte lucruri, 
care se arată în cărțile lor; pentru că Duhul lui Dumnezeu lucra deopotrivă în amîndoi prooroci. 
Astfel, se trimiteau în Babilon de către unii din Ierusalim cuvintele cele prooroceşti la fraţii cei 
robiţi, iar de la Babilon se trimiteau la Ierusalim cuvintele lui lezechiel. 


lezechiel mărturisea poporului său din Babilon că este adevărată proorocia lui Ieremia 
din Ierusalim, iar leremia dădea mărturisiri despre adevărata proorocie a lui lezechiel. Însă acele 
proorocii nu se credeau de către iudeii cei răzvrătiți şi puţini în credință, pentru că, abătîndu-se 
spre înşelăciunea închinării de idoli, puneau toată credinţa lor în proorocii cei mincinoşi; iar pe 
sfinţii prooroci, care cu Duhul lui Dumnezeu prooroceau adevărul, îi socotea mincinoşi. Pentru 
aceea ierusalimitenii chinuiau pe Ieremia, iar pe lezechiel, care era în robia Babilonului, îl 
munceau în legături, precum îi zisese Domnul înainte, grăindu-i: S-au dat legături asupra ta şi 
te vor lega cu ele. 


Sfîntul lezechiel era atît de mare înaintevăzător, încît pe cele ce se făceau departe, le 
vedea ca pe cele ce erau înaintea ochilor. Pe cînd era în Babilon, vedea cele ce se făceau în 
Ierusalim și le spunea popoarelor care erau în robie cu dînsul. Într-o vreme a fost răpit din 
Babilon de înger şi dus în Ierusalim şi a fost pus în biserica lui Solomon. Acolo a văzut pe idolii 
care stăteau înăuntru şi afară, ca o uriciune a pustiirii la loc sfînt, şi slujirile cele spurcate care 
li se făceau; pe oamenii cei mai mari ai lui Israil, aducînd tămiie idolilor; preoţii întorcîndu-şi 
faţa de la scaunul lui Dumnezeu și închinîndu-se soarelui, şi femeile care ședeau plîngînd lîngă 
Tamuza, ce se zice de elini Adonida sau necurata Afrodită, ucisă de un vier sălbatic şi cinstită 
între zei de cei păgâni şi de evreii cei răzvrătiți. lar slava lui Dumnezeu o vedea după asemănarea 
celei văzute mai înainte la rîul Hovar, care, fiind mîniată, se sfătuia să iasă din biserică, lăsînd- 
o pustie. EI a auzit pe Domnul grăind către dînsul: Fiul omului, au doară mică este fărădelegea 
aceasta pe care o fac popoarele acestea, precum vezi? Ei au umplut pămintul de necurăţii şi s- 
au sfătuit să Mă întărite și să Mă lepede. Deci, le voi face şi izbîndire întru miînia Mea şi nu-i 
va cruța ochiul Meu, nici îi va milui; și cînd vor striga cu glas mare spre urechile Mele nu-i voi 
auzi. 


Atunci s-a auzit glasul lui Dumnezeu, strigînd cu groază şi cu frică către prooroc, zicînd 
astfel: S-a apropiat izbiîndirea şi pieirea cetăţii; deci, să aibă fiecare în miini arme de ucidere! 
Domnul zicînd aceasta, au ieșit şase bărbați înfricoșaţi, înarmaţi cu săbiile trase, iar în mijlocul 
lor era un bărbat îmbrăcat în veşminte de in, avînd călimări şi trestie de scris, și a zis Domnul 
către dînsul: Treci prin mijlocul cetăţii Ierusalimului și fă semn în fruntea bărbaţilor şi robilor 
Mei, care pătimesc durere în inimile lor, care suspină și pling pentru fărădelegi în cetatea 
aceasta, și pe cei aleşi ai mei îi vor feri de pedeapsă. 


Deci, s-a dus bărbatul acela îmbrăcat cu haine de in și a făcut semn pe fruntea acelor 
popoare, care cu adevărat slujeau adevăratului Dumnezeu. Semnul acela era o slovă grecească, 
care se chema "Tau" şi care se asemăna cu cinstita Cruce. În urma bărbatului aceluia care 
străbătea cetatea cu cuviință preoțească și însemna pe robii lui Dumnezeu, au fost trimişi cei 
şase bărbaţi înfricoșați. Aceia închipuiau pe cei șase voievozi ai puterilor haldeieşti şi care erau 
să vină cu Nabucodonosor, spre pierderea Ierusalimului. Domnul cel mîniat a grăit către cei 
şase bărbaţi: Mergeţi după el prin cetate și loviți! Să nu aveţi nici o milă și ochiul vostru să fie 
necruţător! Nu cruțaţi, nici nu miluiți, nici pe bătrîni, nici pe tineri, nici pe femei, nici pe 
fecioare şi nici pe prunci; ci ucideţi pe toți, începînd de la preoții cei sfinți și de la bărbaţii cei 
mai mari; iar peste cei care este semnul Meu, de aceia să nu vă atingeți. 


Sfîntul prooroc a văzut ucişi din amîndouă părțile, în răpirea aceea, toată rînduiala şi 
vîrsta poporului lerusalimului, precum era să se săvîrşească în faptă. Atunci a căzut cu fața la 
pămînt, înaintea Domnului, strigînd: Amar, amar mie, Doamne, că voiești să pierzi rămăşiţele 
lui Israil, vărsînd minia Ta peste Ierusalim! După aceasta a văzut iar pe bărbatul acela cu haină 
de in, care, întorcîndu-se la Domnul, a zis: Doamne, am făcut precum mi-ai poruncit. Domnul 
i-a poruncit iar ca să ia cu pumnii cărbuni de foc din mijlocul roţilor heruvimilor și să-i verse 
peste tot Ierusalimul, ca acela nu numai de sabie, dar şi de foc să se ardă de haldei. După răpirea 
şi vedenia aceea, proorocul s-a aflat iar între haldei la locul său; iar cele văzute s-au împlinit 
îndată. 


Sfîntul lezechiel a proorocit și asupra popoarelor dimprejur, care au rîs de pedeapsa ce 
a venit asupra Ierusalimului de la Dumnezeu, adică asupra amonitenilor, a moabitenilor, a 
edomitenilor, a filistenilor, a idumeilor, a celor din Tir şi Egipt, care era să vie asupra lor prin 
haldei, pentru că s-au bucurat de risipirea şi pustiirea Ierusalimului. Împlinindu-se toate acestea, 
a proorocit mai pe urmă despre potolirea mîniei dumnezeieşti, cea asupra evreilor, şi de 


întoarcerea lor de la Babilon la moştenirea lor, de îngrădirea şi înnoirea cetăţii și a bisericii; 
pentru că el a fost al doilea rînd răpit de mîna Domnului în pămîntul ludeei. 


Acum Ierusalimul fiind dărîmat şi pustiit, el a văzut într-o descoperire, ce i s-a făcut 
acolo, locul Ierusalimului măsurîndu-se prin porunca lui Dumnezeu și zidindu-se cetatea şi 
biserica Domnului şi slava lui Dumnezeu umplînd biserica sa, precum se scrie mai pe larg 
despre aceasta în prooroceasca lui carte. Sub toată acea vedenie se închipuia cu taină eliberarea 
noastră din robia vrăjmașului şi rînduiala Bisericii lui Hristos, care era să fie prin arătarea în 
trup a Dumnezeului Celui născut din Preacurata Fecioară, pe care proorocul acesta a numit-o 
ușă încuiată şi de nimeni deschisă, decît numai de Dumnezeu. 


Lui i s-a descoperit de la Dumnezeu şi despre învierea morţilor. El se vedea că era răpit 
de mîna lui Dumnezeu şi pus în mijlocul unui cîmp, care era plin de multe oase de oameni. 
Acele oase toate, prin cuvîntul lui Dumnezeu, au primit carne şi, venind asupra lor duhul, au 
înviat, s-au sculat pe picioarele lor şi s-a făcut o adunare foarte mare şi a zis Domnul: Voi 
deschide mormintele voastre și vă voi scoate dintr-însele! 


Încă şi despre multe alte taine dumnezeieşti, care erau să vină în anii cei mai de pe urmă 
în arătata săvîrşire, s-au făcut descoperiri proorocului lui Dumnezeu. EI le-a vestit pe toate mai 
înainte şi le-a scris în cartea sa; iar cel ce voieşte să le ştie, să citească acolo. Iar noi, scurtînd 
cuvîntul, aceasta o vom pomeni despre dînsul, numai de la acei povestitori vrednici de credință, 
căci şi dînsul a fost făcător de minuni ca şi Moise şi a fost despărțitor de ape. Căci, odată, 
adunîndu-se la dînsul lîngă rîul Hovar mult popor evreiesc, au năvălit asupra lor tilharii 
haldeilor, iar el a făcut cu rugăciunea sa de s-a despărțit apa rîului şi a dat calea uscată 
popoarelor celor prigonite, ca să scape în partea cealaltă. Popoarele evreieşti au trecut pe uscat, 
iar haldeii, care au îndrăznit a alerga după dînşii pe aceeaşi cale, au fost acoperiţi de apă şi au 
pierit. Judecînd în Babilon seminţia lui Dan şi a lui Gad şi văzîndu-i că nu cinsteau pe Domnul, 
ci prigoneau pe cei ce păzeau legea Lui, a trimis asupra locaşurilor lor balauri şi jivine, care 
mîncau pe copii şi dobitoacele lor. Apoi, fiindu-i milă de rana cea aducătoare de moarte a 
acelora, a izgonit de la dînşii balaurii şi jivinele cu rugăciunea. 


Într-o vreme de foamete a înmulţit popoarelor hrană îndestulată, cu rugăciunile sale 
către Dumnezeu, şi pe cei slăbiți de foame pînă la moarte, i-a întors la viaţă de la porţile morţii. 
După aceea, el s-a sfîrşit cu sfîrşit mucenicesc; căci, văzînd pe poporul său, care era cu dînsul 
în robie, că se împărtășea la slujirea idolilor cu haldeii şi se obişnuise la toate lucrurile cele 
necurate ale acelora, îi mustra şi-i îndemna să înceteze cu acele fărădelegi, îngrozindu-i cu 
mînia lui Dumnezeu. De aceea, mai-marele evreilor, care se dăduse la păgînătatea haldeiască, 
umplîndu-se de mînie, l-a ucis pe el, rupîndu-l cu caii. 


Iar trupul lui cel rupt, adunîndu-l popoarele, l-au îngropat în satul Maur, în mormîntul 
lui Sim şi al lui Apfaxis, strămoşii lui Avraam. Acolo se adunau la mormîntul lui mulțime de 
popoare evreieşti, unde săvîrşeau rugăciunile lor către Domnul Savaot, Căruia se cuvine slava, 
în vecii vecilor. Amin. 


60. CUVIOSUL SIMEON CEL NEBUN PENTRU HRISTOS ŞI SFÎNTUL 
IOAN PUSTNICUL 


01 IULIE) 


Pe vremea drepteredinciosului împărat Iustinian, popoarele iubitoare de Hristos venind 
în Sfînta Cetate a Ierusalimului, la praznicul înălțării cinstitei şi de viață făcătoarei Cruci a 
Domnului, doi tineri, după purtarea de grijă a lui Dumnezeu, au plecat din Siria la lerusalim, să 
se închine cinstitului lemn al Sfintei Cruci. Numele unuia era loan, iar al celuilalt Simeon, fiind 
amîndoi de neam bun şi bogați. loan era în vîrstă de 24 de ani şi, avînd femeie tînără, petrecea 
lîngă tatăl său cel îmbătrînit, deoarece maica lui murise. Simeon era neînsurat, avea o maică 
văduvă şi bătrînă, în vîrstă de 80 de ani. Amîndoi aceşti tineri se întovărăşiseră între dînşii cu 
dragostea lui Hristos, ca unii ce erau din aceeaşi ţară şi au petrecut în Ierusalim multe zile, 
cercetînd împreună sfintele locuri şi închinîndu-se. Pe cînd se întorceau ei într-ale lor, s-au 
pogorît în valea Ierihonului şi, mergînd pe sub munte, au trecut pe lîngă cetate. 


Văzînd ei mînăstirile dimprejurul sfîntului Iordan, loan a zis către Simeon: "Știi oare 
cine viețuiește în acele locașuri?" Simeon a zis: "Cine vieţuieşte într-însele?" loan a răspuns: 
"Acolo viețuiesc îngerii lui Dumnezeu". Simeon, minunîndu-se şi suspinînd, a zis: "Putem oare 
să-i vedem?" loan a zis: "De vom vrea să primim o viaţă ca a lor, apoi cu adevărat ne vom 
îndulci de vederea feţei şi de vorbele lor”. Deci, ei şedeau în cale amîndoi călări. Apoi, 
descălecînd de pe cai, i-au dat slugilor lor, zicînd: "Mergeţi încet înaintea noastră”. Slugile 
mergeau înainte cu caii, iar ei, urmînd de departe, vorbeau cum ar putea să-şi mîntuiască 
sufletele lor. Mergînd încetişor, au ajuns la o răspîntie, de unde era o cale care ducea către locul 
unde li se cădea să meargă, iar altă cale mergea spre Iordan, de unde se vedeau acele mînăstiri. 
loan a zis către Simeon, arătînd cu degetul calea ce duce spre Iordan: "Aceasta este calea care 
duce la viaţă!" Iar spre calea ce era spre Siria, a zis: "Aceasta este calea ce duce la moarte! Deci, 
să stăm, frate, la această răspîntie şi să ne rugăm lui Dumnezeu, ca să ne povăţuiască pe care 
cale să mergem”. 


Plecîndu-şi ei genunchii, au început a se ruga Domnului cu căldură, zicînd: "Doamne, 
Dumnezeule, Cel ce voieşti să se mîntuiască toată lumea, arată voia Ta robilor Tăi şi ne 
îndreptează calea pe care vom merge". Rugîndu-se din destul, au aruncat sorţi şi a căzut soarta 
ca să meargă pe calea ce ducea la Iordan. Atunci ei s-au umplut de mare bucurie duhovnicească 
şi cu smerenie au mulțumit lui Dumnezeu. Deci şi-au uitat părinții, unul pe tată şi femeie, iar 


altul pe maica sa şi, defăimîndu-şi averile, au socotit întru nimic toate cele frumoase şi dulci ale 
acestei lumi. 


Cuprinzîndu-se în braţe unul cu altul și sărutîndu-se cu sărutare sfîntă, au pornit pe calea 
ce duce spre lordan şi pe care cu adevărat au ajuns la viaţa veşnică. Ei alergau cu bucurie la 
Mormîntul lui Hristos cel primitor de viaţă, ca Petru şi loan, întărindu-se şi îndemnîndu-se unul 
pe altul. Pentru că loan se temea ca Simeon, de dorinţa mamei lui cea bătrînă, să nu se întoarcă 
de la scopul cel bun. Iar Simeon, de asemenea, se temea de Ioan ca nu cumva, dragostea femeii 
cu care se însoțise de curînd, să-l distragă de la acelea ce le erau puse înainte, ca magnetul pe 
fier. 


Drept aceea își întindeau unul către altul cuvinte duhovniceşti, învățătoare şi 
mîntuitoare. loan zicea către Simeon: "lubite frate, nu te lenevi, nici nu slăbi, căci nădăjduiesc 
spre Domnul că Acela în ziua de azi iarăşi ne-a născut pe noi. Şi ce folos poate să ne fie nouă 
din deșertăciunile lumești? Și ce ajutor vom afla din bogății în ziua judecății? Oare nu ne vom 
vătăma mai mult? Asemenea şi tinereţile şi frumuseţile noastre cele trupeşti, oare pururea le 
vom petrece? Nu se vor schimba oare în bătrînețe? Oare nu ne va ajunge moartea? Noi nu 
sîntem înștiințaţi că vom ajunge la bătrî-neţe, pentru că şi cei tineri mor, neaşteptînd moartea”. 
Simeon a grăit iarăși către loan: "Eu, frate, n-am nici tată, nici fraţi, nici surori, decît numai pe 
o singură mamă, care m-a născut şi care acum a îmbătrînit. Pe mine nu mă doare inima atît de 
dînsa, dar mă întrebam în inima mea pentru tine, ca să nu te abaţi din această cale bună, din 
pricina dorinţei femeii tale cea frumoasă şi iubită, cu care te-ai unit de curînd prin nuntă”. Astfel 
vorbeau ei între dînșii pe cînd călătoreau. 


Ei s-au rugat lui Dumnezeu și pentru aceasta, ca să le în-ştiinţeze voia Sa, în care anume 
mînăstire să se tundă în călugărie. Şi şi-au pus un semn ca acesta: în care mînăstire vor afla 
porțile deschise, în aceea le poruncește Dumnezeu să intre. Deci s-a întîmplat de au mers la 
miînăstirea Cuviosului Gherasim, în care era egumen un bărbat insuflat de Dumnezeu, cu 
numele Nicon. Aceluia i s-a vestit mai întîi de la Dumnezeu de venirea acestor doi tineri aprinși 
de dumnezeiasca dragoste. Pentru că Nicon a văzut pe Domnul într-acea zi, în vedenia visului, 
zicînd către el: "Scoală şi deschide uşile ogrăzii, ca să intre aici oile Mele”. 


Egumenul, deșteptîndu-se, a mers şi a deschis porțile mînăstirii şi şedea acolo, aşteptînd 
venirea oilor lui Hristos. Apropiindu-se loan şi Simeon de mînăstirea lui şi văzînd porțile 
deschise şi pe stareţ şezînd în poartă, s-au bucurat cu bucurie mare. Deci, loan a zis către 
Simeon: "Bun este acest semn, frate, că mînăstirea este deschisă și portarul şade ca şi cum ea 
aşteaptă venirea noastră. Venind ei la poartă, egumenul s-a sculat și le-a zis: "Bine aţi venit, 
mieluşeii lui Hristos”. Şi, primindu-i cu dragoste, i-a dus în mînăstire şi i-a ospătat cu trupească 
şi duhovnicească hrană şi i-a odihnit în noaptea aceea ca pe niște străini. 


A doua zi le-a zis: "Frumoasă și plăcută este lui Dumnezeu dragostea voastră, pe care 
într-un suflet o aveţi către Dînsul. Însă trebuie ca și voi să o păziţi cu dinadinsul, ca nu cumva 
să o stingă în voi vrăjmașul mîntuirii voastre. Bună este alergarea voastră, însă sînteţi datori să 
nu slăbiți în alergare, pînă ce veţi ajunge cununile. Bun este scopul vostru, însă nu fiți fără de 
grijă, ca să nu se răcească căldura cea duhovnicească, care este acum în inimile voastre. Bine 
este a cinsti mai mult pe cele veşnice, decît pe cele vremelnice. Bine este a sluji şi părinţilor 
celor după trup, dar fără de asemănare este mai bine a plăcea Părintelui celui ceresc. Buni sînt 
fraţii cei după trup, dar cei duhovniceşti sînt mai folositori. Buni sînt prietenii pe care îi aveţi 
în lume, dar mai bine este a cîştiga prieteni pe sfinţii plăcuţi lui Dumnezeu. Buni sînt apărătorii 
şi mijlocitorii pe care îi aveţi către boieri, dar nu sînt aşa cum sînt îngerii cei ce mijlocesc pentru 


noi către Dumnezeu. Bine este a face milostenie săracilor pentru Dumnezeu, dar nici o jertfă nu 
este atît de bine primită lui Dumnezeu, precum este jertfirea sufletului şi a voii pentru Domnul. 
Dulce este saţiul vieții acesteia, dar nu este întocmai cu saţiul Raiului. Frumoasă este bogăția și 
iubită de toţi oamenii, dar nu este asemenea cu acele vistierii, pe care ochiul nu le-a văzut, 
urechea nu le-a auzit şi la inima omului nu s-au suit. Bine este a ostăşi cineva împăratului celui 
pământesc, dar de puţină vreme şi cu multă primejdie se face acea ostăşire; iar a se face cineva 
ostaş Împăratului ceresc, este a dănțui peste toată puterea cea potrivnică”. 


Acestea și cele asemenea cu acestea grăind către ei cuviosul egumen și văzînd lacrimile 
ce ieşeau din ochii lor, a zis către Simeon: "Nu dori, nici nu plînge pentru căruntețile stăpînei 
maicii tale, căci pentru ostenelile tale, Dumnezeu poate mai bine să o mîngiie, decît dacă ai fi 
tu lîngă ea. Şi chiar dacă nu vei fi departe de dînsa n-ai putea şti dacă tu o vei îngropa pe ea sau 
ea, pe tine şi ai fi murit fără de plăcerea lui Dumnezeu, neavînd ceva ca să te poată izbăvi de 
răutăţile cele ce vor să fie după moarte. Căci nici lacrimile cele de maică, nici dragostea cea de 
tată, nici bogăția, nici slava, nici însoţirea femeii şi nici iubirea fiilor nu pot să roage pe 
Judecătorul cel înfricoșat, fără numai viaţa cea îmbunătățită, nevoințele și ostenelile suferite 
pentru Dumnezeu". 


Apoi, întorcîndu-se către loan, i-a zis: "O, fiule, să nu-ți aducă vrăjmaşul nişte gînduri 
ca acestea și să-ți zică în mintea ta: "Cine afară de mine va sprijini şi va hrăni bătrînețile tatălui 
meu? Cine va potoli tînguirea soţiei mele? Pentru că de i-aţi lăsat pe dînşii să slujească altui 
dumnezeu, iar voi v-aţi fi dus la altul, cu dreptate v-aţi fi îngrijit de dînşii; dar deoarece unul şi 
același este Dumnezeu, Căruia aţi încredinţat pe părinții voştri şi pentru a Cărui dragoste 1-aţi 
lăsat pe ei, fiţi încredinţaţi că EI singur se va îngriji de dînşii. Încă şi la aceasta să vă mai gîndiţi, 
că pe cînd eraţi în lume şi slujeați Domnului cu cinste, bunătatea Domnului se îngrijea de voi 
şi vă umplea casele voastre de toate bunătăţile, cu atît mai vîrtos acum se va îngriji de casele 
voastre, fiindcă aţi venit ca să-i slujiți Lui cu toată inima, vrînd să-l placeți şi mai bine. Fiilor, 
aduceţi-vă aminte de cuvîntul Domnului, cînd a zis către cel ce a vrut să meargă în urma Lui: 
Doamne, porunceşte-mi ca mai întîi să merg să îngrop pe tatăl meu. lar Domnul i-a grăit: Lasă 
pe cei morți să-și îngroape morţii lor, iar tu vino după Mine. 


Deci şi voi, cu voie neschimbată și cu inimă neîndoită, să alergați în urma lui Hristos. 
Că de v-ar fi chemat pe voi un împărat pămâîntesc şi vremelnic, vrînd să vă facă în palatele lor 
postelnici sau sfetnici, oare n-aţi fi lăsat casele voastre și n-aţi fi mers cu sîrguință la împărat, 
să staţi înaintea lui cu slavă şi cinste și să vă îndulciți de vederea feţei lui? Desigur, aceasta aţi 
fi făcut-o pentru puțină vreme, în care el ar fi voit să vă cinstească pe voi înaintea boierilor săi”. 
Iar loan şi Simeon i-au zis: "Adevărat, aşa este, părinte!" 


Atunci cuviosul egumen a grăit către dînşii: "Sîntem datori ca şi cu mai multă sîrguință 
şi osîrdie să alergăm la chemarea Împăratului ceresc, Cel ce ne cheamă la cinstea aceea, căreia 
nici o altă înaltă cinste lumească nu poate să se împotrivească sau să se asemene. De aceea 
sîntem datori a asculta pe Dumnezeu, Cel ce ne cheamă pe noi la Dînsul, aducîndu-ne aminte 
de dragostea Sa cea către noi, pentru care chiar pe Fiul Său Unul născut nu L-a cruțat, ci L-a 
dat pentru noi morții, ca să ne facă pe noi fii ai Săi. Şi chiar de am vărsa tot sîngele nostru pentru 
aceasta, nimic vrednic n-am răsplăti pentru bunătatea și dragostea Lui arătată spre noi; pentru 
că sîngele robilor nu este asemenea cu sîngele împărătesc”. 


Cuviosul Nicon, bărbatul cel insuflat de Dumnezeu, grăind aceste cuvinte către tinerii 
mireni, cu toate că cunoştea osîrdia lor cea curată către Domnul, îi sfătuia să nu primească 
îndată chipul monahicesc, ci să mai aştepte cîtăva vreme, pînă ce singuri pe dînşii se vor ispiti, 


adică de vor putea suferi greutatea nevoinţei monahiceşti, știindu-i crescuţi cu hrană dulce şi 
îmbrăcaţi în haine moi. Dar ei, căzînd la picioarele lui, îl rugau cu lacrimi să-i tundă și să-i 
îmbrace în schima monahală. 


După aceasta, starețul, vrînd să-i ispitească pe ei, a luat la o parte pe Ioan şi i-a zis lui: 
"Acum eu am sfătuit pe prietenul tău, ca pînă la anul să mai petreacă în chipul mirenesc". Atunci 
loan a răspuns: "De voiește el, petreacă cum voiește; dar eu nu pot suferi atîta vreme pînă la 
tundere; de aceea, mă rog, părinte, ca îndată să săvîrşeşti asupra mea, ceea ce dorește sufletul 
meu". Simeon, văzîndu-i pe ei vorbind de o parte, a zis către stareţ: "Nu pierde vremea, părinte, 
ascultînd cuvintele lui loan. Pentru că se cutre-mură inima mea pentru dînsul, ca să nu tînjească 
pentru soţia sa cea bogată şi atît de frumoasă, cu care s-a însoţit anul acesta şi nu cumva pentru 
aceasta să nu cadă din dragostea lui Dumnezeu”. 


Atunci loan a grăit cu lacrimi către stareţ, pentru că era foarte plecat spre lacrimi: "Rogu- 
mă ție, părinte, ca îndată să ne călugărești pe noi, pentru ca să nu pierdem pe iubitul meu frate, 
care are o maică ce îl iubeşte foarte mult şi care nu poate trăi fără de vederea feţei lui. Deci, mă 
tem pentru dînsul, ca nu cumva, aducîndu-și aminte de dragostea maicii sale, să se lipsească de 
dragostea lui Dumnezeu. De aceea, nu voi înceta de a mă îngriji, pînă ce nu îl voi vedea pe el 
călugărit". Atunci stareţul, văzînd grija cea mare ce o aveau unul pentru altul şi fiind încredințat 
că Dumnezeu nu ruşinează, nici trece cu vederea pe cei ce aleargă la Dînsul din tot sufletul şi 
cu credinţă neîndoită, i-a dus pe ei în biserică și, tunzîndu-i, i-a îmbrăcat în chipul celor noi 
începători. Pe cînd se săvîrşea călugăria lor, loan plîngea foarte tare, iar Simeon în taină îl 
îmboldea pe el, poruncindu-i să tacă, fiindcă i se părea că plînge după tată şi după femeia sa, 
dar acela plîngea și vărsa lacrimi din căldura şi dragostea inimii sale ce o avea către Dumnezeu. 


După tundere şi după săvîrşirea Sfintei Liturghii, egumenul iarăși a ținut multă vreme 
cuvînt de învățătură către dînşii, deoarece el, avînd duh văzător, a înţeles că nu vor petrece mult 
în mînăstirea lui, chemîndu-i Dumnezeu pe dînşii la cea mai desăvirşită viaţă. Deci, ziua aceea 
fiind sîmbătă, egumenul voia ca a doua zi, Duminică, să pună desăvîrşit pe dînşii haina cea 
călugărească a chipului îngeresc. Însă unii din fraţi grăiau către Ioan şi Simeon: "Fericiţi sînteți 
voi, că mîine dimineaţă aveţi să vă nașteţi din nou şi să fiți curaţi, născuţi ca din pîntecele maicii 
voastre şi vă veți curăți de păcatele voastre, ca şi cum într-acea zi aţi fi primit botezul”. 


Dar ei, neînţelegînd cele ce li se grăiau, se minunau şi se spăimîntau; şi, alergînd la 
sfîntul egumen în seara sîmbetei, îl rugau pe el, zicînd: "Nu ne boteza pe noi, părinte, că sîntem 
creștini şi fii de părinţi creştini, curățiți deja prin baia Sfîntului Botez”. Dar egumenul, 
nepricepînd nimic din cuvintele lor, a zis către dînșii: "Cine voieşte să vă boteze pe voi, fiilor?" 
Ei au zis: "Am auzit de la părinți că mîine de dimineață avem să ne botezăm". Egumenul, 
înțelegînd ceea ce li s-a vorbit lor de frați despre sfîntul şi îngerescul chip, a zis către dînşii: 
"Bine v-au spus părinţii pentru că miine de dimineaţă voim să vă îmbrăcăm pe voi în rînduiala 
cea desăvîrșită a chipului cel îngeresc, care, ca un al doilea botez, vă va curăţi de toate păcatele 
făcute în lume". 


Dar loan şi Simeon nu ştiau ce este rînduiala cea desăvirşită a chipului îngeresc. Deci, 
egumenul a poruncit să cheme un frate, pe care, cu o Duminică înainte, îl îmbrăcase în rînduiala 
cea desăvîrșită; și fiindcă fratelui acela nu i se împlinise şapte zile, purta încă toată 
îmbrăcămintea rînduielii celei sfinte, după așezămîntul mînăstiresc. Venind fratele acela, l-a 
rugat pe el ca îndată și în acelaşi timp, fiind seară, să-i îmbrace şi pe ei într-un chip ca acela. 
Pentru că ziceau ei: "Nu ştim de vom mai trăi peste această noapte şi de vom ajunge ziua de 


mîine; căci ne temem să nu ne ducem din viața aceasta, neavînd o cunună ca aceasta, o slavă şi 
o bucurie, precum vedem la fratele acesta”. 


Egumenul, înțelegînd că ei văd o vedenie, a trimis pe fratele cel chemat, la chilia sa. 
Atunci loan şi Simeon au zis către egumen: "Părinte, îndată să ne faci şi pe noi astfel, precum 
este fratele acela; căci cu adevărat pe nici unul n-am văzut în mînăstirea ta, să fie într-o cinste 
ca aceasta, în care este fratele acela". Egumenul i-a întrebat: "Ce ați văzut, fiilor, la acel frate?" 
Ei i-au răspuns: "Am văzut împrejurul capului lui o cunună luminoasă și oarecare fețe cu 
podoabă sfîntă înconjurîndu-l cu lumînări, care cîntau cu plăcere". Egumenul s-a minunat de 
atîta curăţenie sufletească a lor și a zis către dînşii: "Miine de dimineaţă, cu darul Duhului Sfint, 
şi voi veţi primi aceeași cunună şi slavă în rînduiala cea sfîntă”. 


Sosind ziua Duminicii, egumenul a săvîrşit acel sfînt chip asupra lor şi amîndoi vedeau 
unul la altul strălucind cunună deasupra capului, iar noaptea îşi vedeau fața unul altuia ca ziua. 
Sufletele lor s-au umplut de atîta bucurie, încît nu doreau să guste nici hrană și nici băutură. 
După primirea rînduielii celei desăvîrşite, trecînd două zile, li s-a întîmplat de au văzut pe fratele 
cel de mai înainte, îmbrăcat în haină de păr şi făcînd slujba mînăstirii, dar n-au văzut deasupra 
lui slava şi cununa dintîi; deci, se minunau pentru aceea. 


Simeon a zis către loan: "Să mă crezi, frate, că după săvîrşirea celor şapte zile și noi nu 
vom mai vedea unul deasupra altuia cununa și strălucirea cea frumoasă, precum vedem acum". 
Ioan a zis: "Dar ce voieşti, frate, ca să-ţi fie?" Simeon a zis: "Voiesc să mă asculți pe mine, ca, 
precum am fugit din lume, tot așa să fugim şi de aici și să ieșim în viața pustnicească şi liniştită. 
Pentru că, de cînd cinstitul egumen ne-a îmbrăcat pe noi în acest chip, s-a aprins inima mea cu 
o minunată dorire; iar sufletul nu voieşte să vadă, nici să vorbească, nici să audă ceva de la 
cineva, ci doreşte să petreacă cu totul depărtat de toţi”. loan a zis: "Dar ce vom mînca în pustie?" 
Simeon a zis: "Ce mănîncă şi ceilalți vieţuitori ai pustiei, despre care am auzit ieri din gura 
egumenului, care ne învăţa pe noi. Cel ce îi hrănește pe aceia, tot Acela ne va hrăni şi pe noi. 
Deci, mi se pare că egumenul, vrînd ca şi noi să ne alegem viața pustnicească, ne-a vorbit mult 
despre cei care petrec în pustie”. 


loan a zis: "Dar încă nu am învăţat cîntarea de psalmi, după rînduiala mînăstirii". Simeon 
a răspuns: "Cel ce a mîntuit pe cei ce i-au plăcut mai înainte de David, Acela ne va mîntui şi pe 
noi! Și, precum pe David care păştea oile în pustie, l-a învăţat a alcătui psalmi, tot așa ne va 
învăţa şi pe noi! Deci, ascultă-mă pe mine, frate, precum împreună ne-am dat lui Dumnezeu, 
tot aşa împreună să-i slujim Lui”. loan a zis: "Vom face precum voieşti; dar cum vom ieşi din 
mînăstire, de vreme ce porțile se închid noaptea?" Simeon a zis: "Cel ce ne-a deschis nouă ziua, 
tot Acela ne va deschide şi noaptea!" 


Astfel, alcătuind și întărind sfatul între ei şi apropiindu-se noaptea, egumenul a văzut în 
vis pe un bărbat cu sfîntă podoabă, deschizînd porțile mînăstirii și zicînd: "Oile lui Hristos, ieşiţi 
la păşunea voastră!" Deci, deșteptîndu-se îndată, a alergat la poartă şi a găsit-o deschisă. 
Socotind el că Simeon și loan au ieșit acum, şedea îngrijorat suspinînd şi zicînd: "N-am fost 
vrednic eu, păcătosul, ca să primesc rugăciunile părinților mei; căci ei mi-au fost mie părinți şi 
învățători, iar nu eu lor. O, cîte pietre scumpe - precum zice Scriptura - necunoscîndu-se, se 
tăvălesc pe pămînt, văzute de mulţi, dar necunoscute de mulți!" 


Acestea zicînd în sine egumenul şi întorcîndu-se, iată, robii lui Hristos mergeau de la 
chilie spre poartă, ca să iasă din miînăstire. Egumenul a văzut că mergeau înaintea lor nişte tineri 
preafrumoşi, cu făclii luminoase. Dar loan şi Simeon nu vedeau pe acei tineri. Ei, văzînd porțile 


deschise, s-au bucurat foarte mult că nu s-au lipsit de nădejdea lor. Dar cînd au văzut lîngă 
poartă pe stareţ, s-au temut şi voiau să se întoarcă, pentru că nu știau că este egumenul. Iar el i- 
a chemat, zicîndu-le: "Nu vă temeţi, fiilor; veniţi în numele Domnului!" Ei, cunoscînd că este 
egumenul, mai mult s-au bucurat şi au cunoscut că Dumnezeu, Care i-a descoperit venirea lor, 
i-a arătat şi plecarea lor. 


Deci, închinîndu-se stareţului, au zis: "Îţi mulţumim, părinte, și nu ştim ce fel de 
mulţumire vom da lui Dumnezeu și cinstitului tău cap. Care din noi nădăjduia să se 
învrednicească de nişte daruri ca acestea? Care împărat putea să ne cinstească pe noi cu o 
rînduială ca aceasta? Ce visterie putea să ne îmbogăţească pe noi atît de mult? Ce baie putea să 
ne curețe sufletele noastre? Care părinţi ar fi putut să ne iubească şi să ne mîntuiască pe noi ca 
tine, cinstite părinte? Tu ne eşti nouă ca un tată şi maică, după Hristos. Tu ne ești stăpîn, păstor 
şi povăţuitor, care ne duce de mînă. Prin tine am cîștigat visteria cea nefurată şi am aflat 
mărgăritarul mîntuirii cel fără de preţ. Știm cu adevărat puterea botezului celui de-al doilea, 
precum ne-au spus nouă părinţii. Pentru aceea ne rugăm fericirii tale, părinte, să faci rugăciune 
pentru noi şi să ne lași pe noi, robii tăi, să plecăm unde ne va povăţui Dumnezeu. Căci Aceluia 
am dorit a-l sluji cu tot sufletul. Adu-ţi aminte, părinte, de oile tale pe care le-ai adus lui Hristos 
spre jertfă”. Acestea le-au grăit ei cu multe lacrimi. Dar şi egumenul plîngea de bucurie 
duhovnicească, văzînd atîta dorință către Dumnezeu din partea lor. 


După aceasta, el, punînd pe Simeon de-a dreapta, iar pe loan de-a stînga şi ridicîndu-și 
mîinile spre cer, a început a se ruga astfel: "Dumnezeule cel drept şi slăvit, Dumnezeule cel 
mare şi tare, Dumnezeule cel mai înainte de veci și veşnic, ascultă-mă pe mine, păcătosul, în 
ceasul acesta. Ascultă-mă, Doamne, Cel ce Te-ai făgăduit să asculți pe toți cei ce îţi slujesc Ţie 
cu adevărat; îndreaptă pașii acestor robi ai Tăi şi povăţuieşte picioarele lor în calea păcii. Fii 
ajutător acestor tineri fără de răutate și păzeşte-i ca pe nişte porumbei. Ceartă duhurile cele 
necurate, ca să nu se apropie de acești prunci ai Tăi, ci să fugă departe de la faţa lor. Apucă 
armă şi pavăză şi te scoală în ajutorul lor. Ridică sabie şi îi apără pe ei împotriva celor ce-i 
gonesc. Zi fiecărui suflet: Mintuirea ta sint Eu! Fă, ca să fugă din gîndurile lor toată nerăbdarea 
şi spaima, mîndria şi părerea de sine şi toată răutatea să piară din mintea lor. Fă să se stingă 
toată aprinderea trupului, care se face din diavolească ispitire. Fă să se sfințească trupul şi 
sufletul lor, iar duhul să se lumineze cu lumina darului Tău, ca să ajungă ei bărbaţi desăvirşiți 
prin creşterea cea duhovnicească. Fă să se învrednicească de partea plăcuţilor Tăi, să Te laude 
cu sfinţii îngeri şi totdeauna să se închine Tatălui şi Fiului şi Sfîntului Duh, Unui Dumnezeu în 
Treime, în veci. Amin". 


Apoi, întorcîndu-se spre robii lui Hristos, le-a zis cu lacrimi: "O, bunii mei fii, 
Dumnezeu, pe Care L-aţi ales şi la Care aţi alergat, să trimită îngerul Său înaintea feţei voastre, 
ca să se facă fără frică calea înaintea picioarelor voastre şi să meargă înaintea voastră, 
izbăvindu-vă de toate puterile cele potrivnice, precum a izbăvit pe lacov de Lavan şi de Isav şi 
pe Daniil din gura leilor”. Apoi, cuprinzîndu-i în brațele sale, grăia către Dumnezeu: 
"Dumnezeule, mîntuiește pe cei ce Te-au iubit cu toată inima, că drept eşti, Doamne. Nu lăsa 
pe cei ce au lăsat toate cele deșarte pentru Tine". Apoi a mai zis către dînşii: "Fiilor, păziți-vă, 
că mergeţi la înfricoşat şi nevăzut război, dar nu vă temeți, că Dumnezeu este puternic să nu 
dea asupra voastră ispite mai presus de măsura voastră. Nevoiţi-vă, fiilor, ca să nu vă biruiască 
vrăjmașul. Staţi cu vitejie, avînd ca pavăză sfinta rînduială monahicească a chipului îngeresc. 
Aduceţi-vă aminte de Cel ce a zis: Oricine punind mina pe plug și căutînd înapoi, nu este 
îndreptat întru împărăția lui Dumnezeu. Să nu fiţi leneşi sau trîndavi, începînd această cale a 
Domnului, ca nu şi vouă să vi se împlinească pilda despre cel ce a început a zidi turn şi nu l-a 


putut săvîrşi. Deci, îmbărbătați-vă, o, fiilor, ştiind că mic este războiul, dar mare este cununa; 
de puţină vreme este osteneala, dar veşnică va fi odihna”. 


Îndeletnicindu-se ei în nişte vorbiri ca acestea, sosise ceasul ca să toace de Utrenie și 
era vremea să iasă din porţile mînăstirii. Simeon, ducînd pe egumen deosebit, i-a zis: "Părinte, 
mă rog ţie, fă rugăciune cu dinadinsul către Dumnezeu pentru fratele meu, loan, ca să i se 
şteargă din minte pomenirea soției lui; ca nu cumva să mă lase întru ispitele vrăjmaşului, căci 
mă voi topi de jale pentru despărțirea lui. Roagă încă pe Dumnezeu şi pentru tatăl lui, care l-a 
născut, ca să nu se mîhnească pentru fiul care l-a părăsit". Asemenea şi loan, luînd deosebit pe 
stareţ, i-a zis: "Părinte, să nu uiţi în sfintele tale rugăciuni pe fratele meu, Simeon, ca să nu fugă 
de la mine la maica sa, atrăgîndu-se spre dînsa din dragoste, căci astfel ne vom afla în furtună, 
pătimind înecare". Starețul s-a minunat de o dragoste ca aceea, ce era între dînşii și, făgăduind 
că se va ruga pentru dînşii, i-a binecuvîntat, îngrădindu-i cu semnul Sfintei Cruci şi i-a liberat 
cu pace. 


loan și Simeon, robii lui Hristos, ducîndu-se de la cuviosul egumen, grăiau: 
"Dumnezeule, pentru rugăciunile robului Tău şi a părintelui nostru Nicon, du-ne singur unde 
este voia Ta, că sîntem străini şi nu ştim nici locul, nici ţara unde ne vom duce; ci, venind la 
Tine, ne-am dat în această pustie adîncă spre moarte". Apoi loan a zis către Simeon: "Frate, ce 
vom face acum? În ce parte ne vom duce?" Simeon a răspuns: "Să mergem spre dreapta, că 
toate cele ce sînt spre dreapta sînt bune". Deci, au mers spre partea dreaptă. Aceea a fost cu 
purtarea de grijă a lui Dumnezeu, care nu lasă pe robii Săi. 


Mergînd ei din destul, s-au apropiat de Marea Moartă și au aflat aproape de mare şi de 
rîul Iordan, unde intra în mare, un loc frumos şi o chilie, în care petrecuse un stareţ oarecare, 
vieţuitor în pustie, şi care se mutase către Domnul cu cîteva zile mai înainte de sosirea lor. 
Acolo erau şi puţine vase şi grădină care avea verdeţuri sădite, cu care se hrănea răposatul stareț. 
Robii lui Hristos, văzînd aceea, s-au veselit foarte mult, ca şi cum ar fi aflat cineva o vistierie 
bogată. Ei au mulţumit lui Dumnezeu și, sălăşluindu-se acolo, au început a viețui. Dar nu după 
multă vreme diavolul, vrăjmaşul sufletelor noastre, nesuferind viaţa cea plăcută lui Dumnezeu 
a robilor lui Hristos, a început a se lupta împotriva lor. Căci acela a adus aminte lui loan de 
femeie şi de tată, iar lui Simeon de dragostea maicii sale. Ei, dacă s-au văzut unul pe altul 
mîhniţi, îndată au grăit unul către altul: "Stai, frate, să ne rugăm împreună Stăpînului nostru 
lisus Hristos, ca să ne păzească de meşteşugirile vrăjmașului, cu rugăciunile Sfîntului Nicon, 
starețul nostru”. 


Rugîndu-se ei, ajutorul lui Dumnezeu a venit degrabă, căci s-a gonit de la dînșii 
asuprelile potrivnicului. Uneori, ispititorul le aducea pofta de mîncare de carne şi de băutură de 
vin. Alteori le arăta în vis pe părinţi şi pe rudenii, unii plîngînd pentru dînşii, iar alții ospătîndu- 
se. Uneori îi arunca la trîndăvie și în lenevire, iar alteori voia să-i înspăimînte prin năluciri 
înfiorate. Deci le venea în gînd să se întoarcă în mînăstire, ca şi cum le era nesuferită viața 
pustnicească. Acel vrăjmaş se sîrguia în multe feluri să împiedice alergarea cea bună a 
nevoitorilor aleși. Dar ei, aducîndu-şi aminte de făgăduinţele lor şi de cununile cele luminate, 
pe care le văzuseră la început unul asupra altuia, de învăţătura stareţului lor şi de lacrimile 
vărsate, se întăreau întru Domnul și, simțind adeseori în inimile lor o oarecare dulceaţă 
duhovnicească, se mîngîiau. 


După o împotrivire bărbătească contra ispitelor vrăjmașului, li se arăta în vis Cuviosul 
Nicon, uneori sfătuindu-i, alteori făcînd rugăciuni lui Dumnezeu pentru dînşii, iar alteori 
învățîndu-i psalmi şi rugăciuni. Ei, deşteptîndu-se, își aduceau aminte de cele ce îi învăţa sfîntul 


în vis şi aveau bucurie mare. Chiar și mîhnirea care li se făcea din aducerea aminte a celor de 
acasă, le-a uşurat-o Domnul după doi ani, prin nişte descoperiri ca acestea: Simeon vedea 
noaptea în vedenia visului, că cercetează în casa ei pe maica sa şi grăia către dînsa în limba 
siriană: "Maică nu te îngriji, că nouă ne este bine. Eu şi domnul loan sîntem sănătoşi, sîntem 
rînduiţi în palatele împărăteşti, purtăm cununi cu care ne-a încununat Împăratul şi ne-a 
împodobit cu haine luminoase. Spune și tatălui lui loan să nu se întristeze pentru fiul său şi să 
nu vă îngrijiţi de noi”. 


O vedenie ca aceasta de multe ori i se făcea lui Simeon. Deci, din aceea a cunoscut că 
atunci maica lui nu se mai îngrijește de dînsul, fiind mîngîiată de Dumnezeu. Asemenea, 
arătîndu-i-se şi lui loan în vedenia visului o oarecare față prealuminoasă, îi zicea: "lată, pe tatăl 
tău l-am făcut fără mîhnire, mutîndu-l la odihnă şi la bucurie. Asemenea și pe femeia ta o voi 
lua întru împărăţia Mea în aceste zile”. loan şi Simeon, spunînd unul altuia nişte vedenii ca 
acestea, se bucurau în sufletele lor şi se veseleau întru Dumnezeu, Mîntuitorul lor. De atunci 
nici un fel de grijă nu mai aveau, adică unul de tatăl şi de femeia sa, iar altul de maica sa, ci 
grija lor era ca ziua şi noaptea să laude pe Dumnezeu. Aceasta era osteneala lor cea fără de 
pregetare şi grija cea fără de grijă, ca să facă neîncetat rugăciuni. Deci, nu după multă vreme, 
s-au făcut vase vrednice ale Sfîntului Duh, învrednicindu-se de vederea dumnezeieştilor 
descoperiri. Ei uneori vieţuiau deosebit unul de altul, dar nu departe; ci numai ca la o azvîrlitură 
de piatră. Cînd unuia îi venea un gînd potrivnic, îndată alerga la celălalt, pentru că unul altuia 
îşi descopereau gîndurile şi astfel goneau asupririle celui potrivnic. 


Trecînd cîtăva vreme, fericitul Simeon, şezînd la locul său deosebit, s-a pomenit în 
răpire şi s-a văzut pe sine că se întorsese în patria sa, cetatea Emesa şi cerceta pe maica sa cea 
bolnavă, către care a zis: "O, maică, cum petreci?" Iar ea a răspuns: "Bine petrec, fiule". El a 
zis către dînsa: "Mergi la Împărat fără să te temi de nimic, căci eu L-am rugat pentru tine şi ţi- 
am pregătit un locaş și, de va voi EI, apoi şi eu voi veni la tine!" După această vedenie, Simeon, 
venindu-şi în sine, a cunoscut că într-acel ceas a murit maică-sa şi, alergînd degrabă la fratele 
Ioan, l-a rugat pe el ca să se roage pentru sufletul maicii sale. 


Deci şi el însuși plecîndu-şi genunchii, se ruga cu lacrimi, zicînd: "Dumnezeule, Cel ce 
ai binevoit a primi jertfa lui Avraam și nu ai lepădat jertfele lui leftae, nici ai trecut cu vederea 
darurile lui Abel, şi pentru Samuil, pruncul Tău, ai arătat-o pe maica lui, proorociţa Ana; Tu, 
Doamne, Doamne al meu, pentru mine robul Tău, primeşte sufletul maicii mele celei bune. 
Adu-ţi aminte de durerile şi ostenelile ei cele pentru mine. Adu-ţi aminte de suspinele și 
lacrimile ei, pe care le-a vărsat cînd am venit la Tine. Adu-ţi aminte de laptele ei, cu care m-a 
hrănit, nădăjduind să aibă mîngiiere şi ajutor de la mine, dar n-a cîştigat cele dorite. Nu uita, 
Stăpîne, tînguirile inimii ei pentru mine, cînd am lăsat-o pe ea pentru Tine. Adu-ţi aminte cîte 
nopți nu a fugit somnul de la ochii ei, aducîndu-şi aminte neîncetat de tinerețile mele şi de 
sărăcia sa. 


O, cît o durea inima, privind la hainele mele, în care acum nu se mai îmbrăca 
mărgăritarul ei cel de mult preţ. Adu-ţi aminte de cîtă bucurie şi veselie am lipsit-o pe ea prin 
plecarea de la dînsa, ca să-Ţi slujesc Ție, Dumnezeul și Stăpînul meu. Dă-i ei păzitor tare pe 
îngerul Tău, ca să-i păzească sufletul ei de duhurile cele viclene şi nemilostive din văzduh, care 
voiesc să înghită pe toţi. Poruncește Dumnezeul meu, ca sufletul ei să se despartă de trup fără 
de durere şi fără de frică şi iartă-i ei toate greşelile ce le-a făcut în această viață. Astfel, 
Dumnezeule şi Dreptule Judecător, să nu o duci pe ea din mîhnire în mîhnire, din primejdie în 
primejdie şi din suspin în suspin. Ci, în loc de mîhnirea ce a suferit-o pentru mine, unul născut 
fiul său, dă-i ei bucurie și în loc de lacrimi, veselia cea pregătită sfinților Tăi”. 


Deci, rugîndu-se și loan împreună cu dînsul pentru sufletul celei moarte și sculîndu-se 
de la rugăciune, loan mîngiîia pe Simeon, zicînd: "Iată, frate, Dumnezeu a auzit rugăciunile tale 
şi a primit pe maica ta. Deci, osteneşte-te încă cu mine, să rugăm amîndoi pe Dumnezeu, ca să 
facă mila Sa şi cu femeia care a fost soția mea, ca să o ducă pe dînsa din lumea aceasta la viața 
monahicească sau s-o ia la EI". Şi s-au rugat amîndoi pentru aceasta. Trecînd puţină vreme, 
Sfîntul loan s-a aflat în răpire și a văzut pe femeia lui şezînd în casa sa. Deci, venind maica lui 
Simeon, a luat-o de mînă și i-a zis: 


"Scoală-te, sora mea, şi vino la mine, căci frumoasă casă mi-a dat Împăratul, Cel ce a 
făcut ostaş pe fiul meu şi pe bărbatul tău; schimbă hainele tale şi îmbracă altele curate". Ea, 
îndată sculîndu-se, şi-a schimbat hainele și a mers în urma ei. Din această vedenie, loan a 
cunoscut că a murit femeia lui și în loc bun s-a rînduit cu maica lui Simeon; pentru aceea s-a 
bucurat cu bucurie mare. De atunci, ei erau amîndoi fără de grijă, şi au petrecut în pustie, 
viețuind împreună douăzeci şi nouă de ani, luptîndu-se cu vrăjmaşii cei nevăzuţi, în toată 
pătimirea cea rea, biruindu-i şi gonindu-i cu darul lui Dumnezeu. Dar mai ales Simeon venise 
într-atîta nepătimire, încît trupul lui era ca un lemn nesimţitor. El n-avea în sine nici un fel de 
poftă, avînd toate mădularele lui omoriîte cu totul. 


Într-o zi, Simeon a zis către loan: "Frate, ascultă-mă pe mine! De acum nu mai este 
nevoie să petrecem în pustiul acesta, ci să mergem să slujim mîntuirii altora. Pentru că aici ne 
folosim numai pe noi, dar de folosul altora nu avem plată. Oare nu zice Apostolul Pavel: Nimeni 
să nu caute pe ale sale, ci fiecare pe cele ce sint ale aproapelui. Şi iarăşi: Tuturor le fac spre 
plăcere, necăutind folosul meu, ci al multora, ca să se mintuiască. Şi iarăşi acelaşi apostol zice: 
Tuturor m-am făcut toate, ca pe toți să-i mîntuiesc. loan a răspuns: "Frate, socotesc că satana a 
urît liniştea noastră şi ţi-a dat un gînd ca acesta; deci, împotriveşte-te lui şi șezi aici. Această 
alergare a noastră pe care am început-o şi la care sîntem chemați de Dumnezeu, s-o sfirşim în 
această pustie!" Simeon i-a zis: "Frate, crede-mă că eu de acum nu voi mai fi aici, ci mă duc cu 
puterea lui Hristos, să rîd de lume!" 


Dar loan i-a zis: "Eu încă n-am venit într-o săvîrşire ca aceasta, ca să pot a-mi bate joc 
de lume; căci mă tem ca nu cumva aceea să mă batjocorească pe mine, lipsindu-mă astfel de 
darul lui Dumnezeu. Deci, mă rog ţie, bunul meu frate, căci Domnul ne-a însoţit pe noi, să nu 
mă lași pe mine, smeritul, nici să te depărtezi de fratele tău. Tu ştii că după Dumnezeu nu am 
pe nimeni, decît numai pe tine. De toți m-am lepădat şi cu tine m-am legat; iar tu voieşti acum 
să mă laşi pe mine singur în această pustie ca în mare? Adu-ţi aminte de ziua în care am aruncat 
sorți şi am pornit împreună, ca să slujim Domnului şi ne-am făgăduit să nu ne despărțim unul 
de altul. Adu-ţi aminte de ceasul acela, în care Cuviosul Părintele nostru Nicon ne-a îmbrăcat 
pe noi în sfîntul şi îngerescul chip al monahilor și ne-am făcut amîndoi ca un suflet, încît toţi se 
minunau de dragostea noastră. Nu uita cuvintele marelui stareț, cu care ne mîngiia şi ne sfătuia 
în noaptea cînd am ieşit din mînăstire. Frate, mă rog ţie, nu mă lăsa, ca nu cumva să pier, fiind 
singur în această pustie. Căci Dumnezeu va cere sufletul meu de la tine”. Simeon I-a zis: 
"Închipuieşte-ţi că eu am murit; şi, fiind mort, atunci nu ai petrece singur? Deci, crede-mă că 
dacă vei merge cu mine, vei face bine; iar de nu vei merge, fie voia ta. Eu nu voi mai petrece 
aici, ci mă duc unde îmi poruncește Dumnezeu". 


loan, cunoscînd că de la Dumnezeu este înştiințarea fratelui lui ca să se ducă din pustie 
la lume, a încetat de a-i mai zice ceva. Deci, plîngînd pentru despărțirea sa, a grăit astfel către 
dînsul: "Iubite Simeoane, păzeşte-te ca cele ce ai adunat în pustie, să nu le risipească lumea şi 
pe cîte tăcerea le-a sporit, să nu le vatăme gîlceava lumească. Nedormirile tale cele de toată 
noaptea să nu le piardă somnul, şi filosofia monahicească să n-o risipească înşelăciunea 


lumească. Păzeşte-te ca vederea femeilor, de care te-a păzit Dumnezeu pînă în ziua de astăzi, 
să nu vatăme întreaga ta înţelepciune şi sărăcia ta cea pustnicească să n-o fure iubirea de avuţii. 
Să nu se risipească postirile tale prin gustările de multe feluri; plîngerea, cu rîsul și rugăciunea 
să nu se piardă cu lenevirea. 


Iubitule, chiar dacă ai luat de la Dumnezeu o putere ca aceasta, ca să poţi, fără de 
vătămarea mîntuirii tale, să petreci în lume cu oamenii, păzește-ţi însă inima cu dinadinsul de 
cele ce vei vedea în lume și de cele ce vei face înaintea oamenilor cu trupul, ca să nu lucreze 
împreună şi voinţa sufletească. Cînd mîna ta se va atinge de ceva, să nu se atingă și sufletul; 
mîncînd cu gura, să nu se îndulcească inima; păşind cu picioarele, să nu se risipească odihna 
cea dinăuntru. Toate cele făcute din afară, să nu se simtă înăuntru şi mintea ta să petreacă fără 
de tulburare. Eu mă bucur de mîntuirea ta, decît numai roagă-te lui Dumnezeu pentru mine, ca 
în veacul ce va să vie să nu ne despartă pe noi unul de altul”. 


Simeon i-a grăit: "Nu te teme, iubitul meu frate, pentru că ceea ce voiesc să fac, nu 
voiesc de voia mea, ci din dumnezeiasca poruncă. După aceasta vei cunoaşte tu că lucrul meu 
este plăcut lui Dumnezeu, că mai înainte de moartea mea voi veni la tine, mă voi închina ţie şi 
te voi chema după mine şi după puține zile mă vei ajunge". Vorbind ei astfel, au stat la rugăciune 
şi s-au rugat cu multe lacrimi; apoi, îmbrăţişîndu-se şi sărutîndu-se unul cu altul, loan a lăsat pe 
Simeon, petrecîndu-l pînă departe, pentru că nu-i venea să se despartă de dînsul şi de cîte ori îi 
zicea Simeon lui: "Frate Ioane, întoarce-te acum", acele cuvinte i se păreau că sînt ca o sabie 
ascuţită, care îi desparte sufletul de trup. La sfîrşit, sărutîndu-se unul cu altul, s-au despărțit. 
Deci, Simeon s-a dus în lume, iar loan s-a întors în pustie, vărsînd lacrimi din destul. 


Fericitul Simeon, ieşind din pustie, s-a dus în cetatea Ierusalimului, pentru că dorea 
foarte mult să vadă Sfintele Locuri, pe care nu le văzuse de atîția ani. Ajungînd la Sfînta 
Golgota, a petrecut trei zile, intrînd și închinîndu-se cinstitei și de viață făcătoarei Cruci şi 
Sfîntului Mormînt al Domnului. EI se ruga lui Dumnezeu cu dinadinsul, ca să-i acopere faptele 
lui înaintea oamenilor, pînă ce se va muta din viaţa aceasta. EI se ruga să fugă de slava deşartă 
şi de înălţare, care şi pe îngerii din cer 1-a surpat şi i-a pierdut şi toți să-l aibă ca pe un nebun şi 
fără minte. Această cerere a lui a fost auzită, pentru că Domnul ascultă rugăciunile robilor Săi 
adevăraţi şi ia aminte la rugăciunile lor. 


Multe minuni a făcut după aceea acest plăcut al lui Dumnezeu. Gonea diavolii, cele ce 
aveau să fie le spunea mai înainte, tămăduia toate felurile de boli, izbăvea de năpraznice morți, 
pe cei necredincioşi îi aducea la credință, iar pe cei păcătoşi îi povăţuia la pocăință. Dar oamenii 
nu puteau să cunoască sfințenia lui, Dumnezeu acoperindu-l, şi, pînă la sfîrşitul său, au socotit 
că este nebun și îndrăcit. EI ştia singur că lucrurile cele minunate ale sale, care se făceau cu 
darul lui Dumnezeu, trebuia să le acopere cu nebunia, care se arăta pe dinafară, precum va arăta 
cuvîntul ce urmează. Dar să nu se smintească cineva auzind oarecare fapte necuviincioase şi 
vrednice de rîs, pe care le făcea acest sfînt în nebunia lui cea prefăcută, batjocorind lumea cea 
deșartă şi trufaşă. Să se gîndească fiecare la cuvintele Apostolului: Cel ce voiește să fie înțelept 


în veacul acesta, să se facă nebun. Şi iarăşi: Noi sîntem nebuni pentru Hristos; pentru că cel 
nebun al lui Dumnezeu, este mai înțelept decit oamenii. 


Cuviosul Simeon de la Ierusalim s-a dus la cetatea Emesei. Acolo a început nebunia sa 
pentru Hristos, în felul acesta: Apropiindu-se de cetate a văzut un cîine mort, zăcînd în gunoi. 
Atunci el şi-a descins briul, a legat cîinele de picioare şi l-a tras în cetate, alergînd pe uliți şi pe 
la porți. Copiii, adunîndu-se după dînsul, strigau: "lată un călugăr nebun! lată un călugăr 
nebun!" Și aruncau cu pietre în el şi îl băteau cu bețe. A doua zi, fiind Duminică, a intrat în 


biserică, pe cînd se începuse Sfînta Liturghie, avînd nuci în sîn, după aceea a început a stinge 
lumînările. Cînd a voit să-l izgonească, el s-a urcat în amvon şi arunca nucile spre femei; deci 
abia cu multă osteneală au putut să-l dea afară din biserică. Fugind el pe uliţă a răsturnat pîinile 
care se vindeau și din această pricină vînzătorii de pîine l-au bătut foarte tare, încît abia a rămas 
Viu. 


Un om oarecare cu numele Fuscarie, vînzător de linte şi de alte lucruri de mîncare, fiind 
necredincios în dreapta credinţă şi ţinîndu-se de eresul lui Sevir, văzînd pe acest fericit stareţ şi 
neştiind nebunia lui, a zis către el: "Bătrînule, de ce umbli de colo pînă colo, vino la mine să 
vinzi linte, bob, crupe şi altele de mîncare". EI s-a învoit îndată şi, șezînd la prăvălia omului 
acela, a început a împărți marfa la săracii care veneau la dînsul, fără parale, mîncînd şi singur 
din ele, că nu mîncase de o săptămînă întreagă. lar după ce le-a risipit pe toate, neadunînd bani 
deloc, bărbatul acela, văzînd acel lucru, l-a bătut foarte tare, i-a smuls barba şi l-a gonit din casa 
lui. Starețul însă a stat lîngă porțile lui. După un ceas, auzind pe femeia lui Fuscarie că are 
trebuință de cărbuni aprinşi ca să-şi tămiieze casa, a alergat la cuptor şi negăsind hiîrb, a luat 
cărbunii aprinşi în pumni şi i-a dus la stăpîna sa ca să pună tămiie şi să tămîieze. 


Femeia, văzînd acest lucru, s-a înspăimîntat şi a strigat către el, zicînd: "Ce faci? Pentru 
ce îţi arzi mîinile? EI, punînd focul în haina sa, a zis: "De nu-ţi place ție ca să tămiiezi cu mîinile 
mele, apoi voi face aceasta cu haina". Deci, punînd tămiie în haină, a tămiiat casa, pînă ce s-au 
stins cărbunii. lar femeia și bărbatul ei, văzînd mîinile şi haina lui nevătămate de foc, s-au 
minunat foarte mult şi s-au lipit după aceea de Sfinta şi Soborniceasca Biserică; iar pe stareț au 
început a-l cinsti ca pe un sfînt. Apoi, el a fugit din casa aceea şi nu s-a mai întors în cetate, 
decît numai după ce s-a uitat acea minune. 


Făcînd el prin cetate nebunii, un oarecare cîrciumar l-a luat la el în cîrciuma sa ca pe un 
servitor. Cîrciumarul acela era un om foarte aspru şi nemilostiv. El dădea starețului puțină 
hrană, cu toate că de pe urma lui cîștiga foarte mult, pentru că cetăţenii ziceau: "Să mergem să 
bem în cîrciuma unde se află nebunul!", pentru că stareţul veselea pe cei ce beau, făcînd nebunii. 
Altă dată, un şarpe, tîrîndu-se, a băut vin dintr-un vas şi, vărsîndu-şi veninul într-însul, s-a dus, 
negăsind pe nimeni în vremea aceea în casă, pentru că nebunul era dus afară, glumind cu 
poporul şi sărind înaintea celor ce cîntau. După o vreme oarecare intrînd în casă, a văzut 
deasupra vasului o scrisoare nevăzută de nimeni şi pe care era scris singur cuvîntul acesta: 
"Moarte!" 


Atunci, starețul, cunoscînd ceea ce se făcuse, a luat un lemn şi a sfărîmat vasul acela 
plin cu vin, astfel că a pricinuit pagubă cîrciumarului. În acel ceas venind cîrciumarul şi văzînd 
că stareţul a sfărîmat vasul, a apucat același lemn şi l-a bătut pe el fără de milă pînă ce singur a 
ostenit; apoi l-a gonit din casă. Însă a doua zi, stareţul a venit iarăși la cîrciumă şi stătea ascuns 
dinaintea stăpînului său. Şarpele, tîrîndu-se iarăşi, a început a bea vin din alt vas. Acest lucru 
văzîndu-l cîrciumarul, a apucat un lemn și vrînd să ucidă şarpele a lovit vasul acela și l-a spart, 
iar vinul s-a vărsat; dar n-a spart numai vasul, ci şi sticlele care erau aproape de acel vas. Atunci 
starețul, care stătea la o parte, a strigat, zicînd: "Vezi, că nu sînt numai eu nebun, spărgînd 
vasele, ci şi tu faci același lucru". Atunci cîrciumarul, cunoscînd că Simeon a vărsat ieri vasul 
cu vin, pentru veninul şarpelui, se căia că-l bătuse fără de vină şi a început a-l cinsti pe el ca pe 
un sfînt. Dar starețul nu dorea cinste, ci necinste şi batjocură. 


Deci el, sub chipul nebuniei ascunzîndu-şi cu înțelepciune viaţa sa cea sfintă şi 
îngerească în trup, a făcut un lucru ca acesta. Într-una din zile, femeia cîrciumarului odihnindu- 
se singură în casa sa, iar cîrciumarul vînzînd vin, starețul s-a dus la ea şi a început a-şi trage 


hainele de pe dînsul, ca şi cum ar fi voit să se culce cu femeia. Dar ea, văzînd aceasta, a ţipat 
deodată. Bărbatul ei, alergînd, ea a zis către el: "Goneşte pe acest nebun blestemat, că voiește 
să se culce cu mine". Atunci omul acela, bătînd pe stareţ cu palmele, l-a izgonit afară în ger; 
pentru că era frig mare şi ploaie; iar stareţul şedea afară şi răbda frigul, avînd numai o haină 
veche şi ruptă. De atunci încolo, nu numai cîrciumarul nu-l socotea pe el sfînt, dar nici alții. 
Pentru că de zicea cineva că Simeon se face nebun pentru Hristos, cîrciumarul le răspundea cu 
Jurămînt, zicîndu-le: "Cu adevărat că este îndrăcit şi nu are minte, ba încă este şi curvar, pentru 
că a voit să necinstească pe femeia mea. El mănîncă carne şi face alte lucruri necuviincioase, 
ca unul ce nu are Dumnezeu”. 


Cuviosul, voind de multe ori să acopere postirea sa, după nemîncarea cea de șapte zile, 
mînca carne înaintea tuturor, numai înadins. Pentru ca toţi să-l socotească pe el nu numai nebun, 
dar şi ca pe un păcătos. EI, spre mai mare arătare a părutei sale nebunii, își lepăda rușinea 
omenească și de multe ori umbla gol prin tîrg, ca un om fără de trup, adevăratul următor al celor 
fără de trupuri. 


Un diacon mirean din cetatea aceea, cu numele loan, bărbat îmbunătățit și plăcut lui 
Dumnezeu, știind de nebunia cea prefăcută a lui Simeon pentru Hristos, l-a văzut în una din zile 
foarte slab cu trupul; pe de o parte pentru nemîncarea lui, iar pe de alta, pentru osteneala cea 
sufletească întru nebunie. Deci, vrînd să-l spele, a zis în glumă către dînsul: "Nebunule, mergi 
la baie să te speli?" Iar el a zis, rîzînd: "Voi merge, voi merge”. Și îndată cuviosul a dezbrăcat 
de pe dînsul haina sa cea ruptă şi, învîrtind-o pe ea, a pus-o pe capul său. Atunci diaconul a zis 
către dînsul: "Îmbracă-te, frate, că de vei merge aşa gol, eu nu voi putea merge cu tine”. Iar 
stareţul a grăit: "Eu lucrul acesta l-am făcut și mai înainte și de nu vei voi ca să mergi cu mine, 
eu mă voi duce înaintea ta". Aceasta zicînd, a alergat înainte. 


Deci, erau acolo două băi, una pentru bărbaţi și alta pentru femei. Lăsînd el pe cea pentru 
bărbaţi, s-a dus la cea de femei. Dar diaconul, ajungîndu-l pe el, a zis: "Aşteaptă, nebunule, nu 
merge acolo, pentru că baia aceea este pentru femei”. Simeon, întorcîndu-se către dînsul, a zis: 
"Tot una este, căci și acolo este apă caldă și apă rece; iar mai mult nu este acolo ca și aici”. 
Aceasta zicînd-o, a alergat gol în baie în mijlocul femeilor, iar ele, repezindu-se îndată cu toate 
la dînsul, l-au bătut şi l-au izgonit din baie. 


Diaconul acela, luîndu-l de-o parte, l-a întrebat, zicînd: "Părinte, cum te-ai simţit la trup, 
cînd ai intrat dezbrăcat în mijlocul acelor femei?" Starețul a răspuns: "Crede-mă, frate, că 
precum stă un lemn în mijlocul lemnelor, aşa am fost și eu în mijlocul lor. Eu n-am simțit că 
am trup, nici m-am gîndit că am intrat la trupuri, ci mintea mea era îndreptată către Dumnezeu!" 
O nepătimire ca aceasta a trupului său cel osîndit, fericitul a spus-o cu adevărat diaconului acela, 
către care toată viaţa sa nu o tăinuia, văzîndu-l pe dînsul că este adevărat rob al lui Dumnezeu. 
Între ei amîndoi era o dragoste prietenească întru Hristos şi unul altuia ştiau faptele cele plăcute 
lui Dumnezeu. 


Cuviosul Simeon făcea nebunia aceea nu pentru sine singur, ci şi pe alţii, pentru că pe 
mulți păcătoşi, învăţindu-i cu cuvîntul şi cu lucrul, îi aducea la pocăință. Un tînăr oarecare a 
căzut în păcatul desfrînării şi îndată, ca pedeapsă din partea lui Dumnezeu, a fost dat satanei 
spre chinuirea trupului şi astfel se muncea de duhul cel necurat. Văzîndu-l pe el, stareţul l-a 
lovit peste obraz, zicîndu-i la ureche: "Să nu fii desfrînat". Îndată cu cuvîntul a ieşit diavolul 
dintr-însul şi tînărul acela a rămas sănătos. Deci, mulţi întrebîndu-l cum s-a tămăduit, el spunea: 
"Am văzut pe un stareț ţinînd în miîini o cruce de lemn. Cu aceea a izgonit de la mine pe un 
cîine negru înfricoşat, pe care bătîndu-l, m-am făcut sănătos!" Acela nu putea să spună că 


Simeon Nebunul l-a tămăduit pe el, ținînd Dumnezeu limba aceluia, pînă la ziua morții lui 
Simeon. 


Într-un tîrg era un vrăjitor cu numele Psifas, care făcea fel de fel de comedii de rîs. Acela 
făcînd înaintea poporului lucrul său cel obişnuit, Simeon s-a dus acolo și, văzînd pe vrăjitor, l- 
a cunoscut că în viaţa sa avea o faptă bună. Deci, vrînd să-l tragă de la acel lucru neplăcut, care 
îl făcea la arătare, a luat o piatră foarte mică, făcînd pe ea semnul sfintei cruci, a aruncat-o spre 
vrăjitorul acela, lovindu-l în mîna dreaptă. Atunci îndată s-a uscat mîna vrăjitorului şi nimeni 
nu putea să ştie cine a aruncat piatra aceea. Deci, vrăjitorul s-a dus din privelişte, bolnav și 
mîhnit. Cuviosul i s-a arătat lui în vis, zicîndu-i: "Eu te-am lovit cu piatra şi de nu te vei pocăi 
ŞI îmi vei jura că nu vei mai face acel meşteşug pricinuitor de rîs, nu te vei tămădui". Vrăjitorul 
i-a jurat pe Preacurata Fecioară Născătoarea de Dumnezeu că nu va mai face acele scamatorii. 
Deşteptîndu-se din somn, s-a văzut sănătos şi mîna îi era tămăduită. Dar nu putea să arate pe 
tămăduitorul său, decît numai zicea: "Un monah, care purta pe capul său o cunună de ramuri de 
finic, m-a tămăduit". 


Cuviosul vedea de asemenea mai înainte, cele ce erau să fie și pe toate le spunea la alţii. 
Cînd s-a întîmplat marele cutremur de pămînt din care pricină a căzut şi Antiohia, pe vremea 
împărăției lui Mavrichie, atunci multe zidiri s-au sfărîmat în cetatea Emesei. Cu multe zile 
înainte de aceea, stareţul, în nebunia sa, a luat din şcoală un bici de piele împletit şi, alergînd 
prin cetate, bătea stîlpii de piatră prin care se sprijineau zidirile și la fiecare stîlp zicea: "Domnul 
îți poruncește să stai tare!" Mergînd la un alt stîlp, i-a zis: "Tu nici să stai, nici să cazi”. Deci, 
cînd s-a întîmplat cutremurul de pămînt, toți acei stilpi, pe care sfîntul îi bătuse, poruncindu-le 
să stea, au rămas întregi şi nemişcaţi, iar unii au căzut cu casele care erau pe ei şi s-au sfărîmat 
în bucăţi. lar stîlpul acela către care sfîntul a zis: "Tu nici să stai, nici să cazi...!" acela a crăpat 
în jumătate de sus pînă Jos şi, plecîndu-se puţin, stătea. De aceea, cînd sfîntul bătea acei stilpi, 
poruncindu-le să stea, poporul socotea că aceea o făcea din nebunie. Însă după ce a văzut că 
acei stîlpi au rămas nemișcaţi și nevătămaţi de cutremur, mulți au cunoscut că şi cutremurul, 
era vestirea proorocească a nebunului. 


De asemenea, avînd să fie şi cîțiva morți, sfîntul, ducîndu-se în şcoală, săruta copiii în 
glumă, spunînd fiecăruia: "Mergi, o, bunul meu! O, frumosul meu, mergi!" Însă nu îi săruta pe 
toți copiii, ci pe care îi arătase dumnezeiescul dar. Către dascăl, zicea: "Frate, să nu baţi pe 
acești copii pe care îi sărut eu. Căci ei vor merge în cale depărtată. Dar dascălul îl batjocorea pe 
el și uneori chiar îl bătea, iar alteori şi copiilor le poruncea să-l bată. Cu voia lui Dumnezeu, 
venind asupra cetăţii aceleia o moarte grabnică, n-a rămas între cei vii nici unul din acei copii 
pe care sfîntul îi sărutase, ci toţi au murit. Atunci s-a cunoscut proorocia lui. 


Starețul avea obicei de a intra în casele celor bogați și făcea nebuniile lui. El de multe 
ori săruta înaintea tuturor slujnicile lor. Odată, s-a întîmplat că o slujnică a unui cetăţean 
însemnat a păcătuit cu un tînăr şi a zămislit de la el. Cînd ea s-a cunoscut că este îngreunată, 
stăpîna ei o întreba cu cine a greșit. Dar ea nu voia să arate pe cel adevărat, ci zicea că monahul 
cel nebun a silit-o. Starețul mergînd după obicei la acea casă, jupîneasa a zis către dînsul: 
"Simeoane, bine ai făcut tu oare că ai batjocorit slujnica mea şi ai îngreunat-o?" Starețul, rîzînd, 
i-a zis: "Îngrijeşte acum, îngrijește de ea, pînă ce va naște pruncul; atunci vei avea un Simeon 
mic!" Din acea zi, stareţul a început a numi pe slujnica aceea femeia sa, și venea în toate zilele 
la dînsa, aducîndu-i pîine curată, carne şi peşte, zicîndu-i: "Mănîncă, femeia mea, mănîncă...!" 


Cînd a sosit vremea nașterii, acea femeie n-a putut să nască pînă la trei zile, astfel că era 
să moară. Stăpîna ei a zis către sfîntul: "Bătrînule, roagă-te lui Dumnezeu, căci femeia ta nu 


poate să nască". EI jucînd şi sărind, zicea: "Mă jur pe lisus..., mă jur pe lisus..., că nu va ieşi 
pruncul dintr-însa, pînă ce nu va mărturisi, cine este tatăl lui!" Auzind aceasta femeia care se 
lupta cu naşterea, a mărturisit adevărul, spunînd că a năpăstuit pe monahul cel nevinovat. Deci 
a spus pe cel cu care a căzut în păcat. Atunci a născut pruncul. Deci, a început a-l avea pe stareţ 
ca pe un sfînt. Alţii ziceau de Simeon că vrăjeşte cu ajutorul cel diavolesc, fiind nebun şi 
îndrăcit. 


Sfîntul vedea încă şi tainele gîndurilor inimilor omenești. Acest lucru s-a arătat astfel: 
aproape de cetate era o mînăstire, în care, vorbind doi părinţi, făceau cercetare despre Origen şi 
ziceau: "Pentru ce un înţelept ca acela a căzut în eres şi a pierit?" Deci, unul zicea că 
înțelepciunea lui Origen nu era de la Dumnezeu, ci din învățătură şi din multa citire a cărților. 
Celălalt zicea că este cu neputinţă omului ca să vorbească şi să scrie unele ca acelea, fără darul 
lui Dumnezeu, învățături care și pînă astăzi se primesc bune de cei drepteredincioşi. Astfel ei, 
pricindu-se şi neînţelegîndu-se, au zis unul altuia: "Se aude că pustia Iordanului are mari sfinți 
părinți înțelepțiți de Dumnezeu. Deci, să mergem acolo, doar vom găsi pe acela ca să ne dezlege 
îndoiala noastră". Astfel, sfătuindu-se ei, au mers mai întîi în Sfînta Cetate a Ierusalimului și, 
după ce s-au închinat la Sfintele Locuri, s-au dus în pustiul Mării Moarte. 


Acolo, după rînduiala lui Dumnezeu care n-a defăimat ostenelile lor, au găsit pe 
Cuviosul loan, ce era prieten şi împreună pustnic cu Simeon; însă acum ajunsese şi loan în 
măsura cea desăvirşită a sfinţeniei și avea şi el darul proorociei. El, văzînd pe părinţii care 
veniseră la dînsul, a zis către dînșii: "Bine aţi venit, voi cei ce ați lăsat marea şi voiți să scoateţi 
apă din iezerul cel uscat". Deci, făcîndu-se între dînşii altă vorbire duhovnicească şi pomenindu- 
se pricina cea despre Origen, Cuviosul loan a zis către cei ce veniseră: "O, părinților, eu încă n- 
am luat de la Dumnezeu un dar ca acesta, ca să pot socoti pe cele neştiute, dar să mergeţi la 
nebunul Simeon, cel din cetatea voastră. Acela vă va spune toate ce-l veţi întreba”. 


Ei, întorcîndu-se la locul lor, s-au dus în cetatea Emesei şi întrebau: "Unde este Simeon, 
stareţul cel nebun?" Unii le-au răspuns, rîzînd: "Ce voiţi să auziţi de la un nebun, care pe toţi îi 
sminteşte și îi ocărăşte, dar mai ales pe monahi îi dosădește?" Ei nebăgînd de seamă acele 
cuvinte, căutau pe bătrîn şi l-au găsit în casa unui vînzător de legume, zăcînd pe bob şi mîncînd 
din acelea ca un urs. Atunci unul dintr-înșii, smintindu-se, a zis singur în sine, rîzînd: "Cu 
adevărat la mare înțelept am venit să învăţăm! Mult ne va învăţa acesta?" Apoi, apropiindu-se 
de dînsul, a zis: "Binecuvintează, părinte!" EI, uitîndu-se la dînşii, cu mînie le-a zis: "Rău aţi 
venit şi cel ce v-a trimis la mine este un nebun!" Apoi, sculîndu-se, a lovit tare peste obraz pe 
cel ce se smintise şi i-a zis: "Pentru ce hulești bobul şi spui că este înmuiat de 40 de zile? Origen 
n-a mîncat de acesta; ci, intrînd în mare, n-a putut să iasă dintr-însa,; şi astfel s-a înecat în adînc! 
Duceţi-vă de aici! Duceţi-vă, că veţi fi bătuţi!” Ei s-au dus, minunîndu-se de mai înainte-vederea 
starețului. Căci mai înainte de a-l întreba ei despre Origen, el le-a spus totul despre înecarea lui 
în marea Scripturii. 


EI a pomenit şi despre cel ce i-a trimis la dînsul. Le-a înțeles și gîndul inimii lor, dar nu 
putea să spună la nimeni nimic de dînsul. Că a zis despre bob, că este muiat de patruzeci de 
zile, să se înţeleagă că el a petrecut atitea zile fără de hrană, precum a spus singur de aceasta 
mai pe urmă prietenului său, diaconul loan. 


Într-una din zile, luînd un fluier, a ieşit în uliţă la un loc oarecare, unde locuia un duh 
necurat într-o casă pustie. Duhul acela înfricoşa pe cei care treceau tirziu pe acolo şi pe unii 
chiar îi vătăma. Sfîntul, şezînd acolo, cînta din fluier rugăciunea Cuviosului Nicon, părintele 
său pe care o învățase de la dînsul. Și astfel a izgonit pe diavol de acolo. Diavolul, prefăcîndu- 


se într-un arap mic, s-a dus în casa celui cu legumele, a îngrozit pe toți şi a sfărîmat toate vasele. 
Întorcîndu-se Simeon, a văzut pe femeia aceluia îngrozită și mîhnită, și femeia i-a spus, zicînd: 
"A venit repede un arap înfricoșat şi mînios, mic de stat, care ne-a spăimîntat pe toți şi a sfărîmat 
toate vasele noastre”. Sfîntul a zis către dînsa: "Eu l-am trimis la voi, deoarece nu vă duceți la 
Sfînta Biserică! Fiindcă se ţinea şi aceea de eresul lui Sevir cel fără cap. Femeia voia să prindă 
pe nebun şi să-l bată. Dar el, plecîndu-se, a luat țărînă de jos şi aruncînd în faţa ei, i-a umplut 
ochii de țărînă şi a zis către dînsa: "Nu mă vei prinde, pînă ce nu te vei împărtăşi cu Biserica 
mea; iar de nu vei voi să te împărtăşeşti, apoi arapul va veni iar la voi”. Zicînd aceasta, a fugit 
din casa aceea. A doua zi, tot la acel ceas, diavolul în asemănare de arap, a intrat ca şi mai 
înainte, în casa celui cu legume şi a făcut acelaşi lucru ca şi mai înainte. Atunci a alergat toată 
casa aceea şi a trecut la Biserica drepteredincioşilor. 


Asemenea a fost întors la Hristos, prin Cuviosul Simeon, şi un oarecare iudeu, hulitor 
al numelui lui Iisus Hristos; pentru că acel iudeu, Dumnezeu rînduindu-i calea spre mîntuire, a 
văzut odată pe stareţ spălîndu-se şi doi îngeri vorbind cu dînsul. Cunoscînd el că este plăcut lui 
Dumnezeu, voia să arate poporului ceea ce văzuse despre dînsul. Sfîntul însă, arătîndu-i-se în 
vis, i-a poruncit să nu spună la nimeni ceea ce văzuse. ludeul, ieşind a doua zi în tîrg și 
nerăbdînd să ascundă acea taină, pe cînd voia să-şi deschidă gura, ca să grăiască poporului 
despre Simeon, îndată sfîntul i-a stat în faţă şi s-a atins de buzele lui, însemnîndu-l cu semnul 
Sfintei Cruci. ludeul a rămas mut cu desăvîrșire, iar sfîntul a fugit de lîngă dînsul, sărind şi 
jucînd prin popor. ludeul, ducîndu-se la sfîntul, i s-a închinat şi, făcîndu-i semn cu mîna, i-a 
spus că se va boteza. După aceasta, sfîntul, arătîndu-i-se în vis, i-a zis: "Sau te botezi, sau rămii 
mut! ludeul s-a botezat şi, cînd a ieșit din sfînta scăldătoare, îndată i s-a dezlegat limba şi a 
început a grăi, slăvind pe Dumnezeu. Deci, el a adus la Sfintul Botez toată casa lui. 


Sfîntul ajunsese într-atîta curăţenie și nepătimire, încît, jucînd între femei, petrecea ca 
un aur curat în mijlocul focului. EI, de multe ori fiind gîdilat de mîini neruşinoase ce i se băgau 
în sîn, petrecea ca un mort cu trupul şi nesimţitor ca un lemn. Astfel era luată de la dînsul pofta 
cea firească cu darul lui Dumnezeu. El a povestit despre sine diaconului loan, cel mai sus 
pomenit, zicînd: "Cînd eram în pustie şi aveam multă supărare de patimile trupeşti şi cînd mă 
rugam lui Dumnezeu cu lacrimi pentru ușurarea acelui război, mi s-a arătat Sfîntul Nicon, 
zicîndu-mi: "Frate, cum petreci?" Eu i-am răspuns: "Pătimesc rău, părinte, şi de nu-mi vei ajuta, 
nu ştiu ce voi face, pentru că trupul mă munceşte foarte mult". Starețul, zîimbind, a luat apă din 
Sfîntul lordan și mi-a turnat pe pîntece; apoi, făcînd semnul Sfintei Cruci, mi-a grăit: "Acum 
eşti sănătos!" De atunci n-am mai simţit în mine poftă trupească, nici în somn şi nici la arătare. 
Aceasta a mărturisit-o el acelui fericit diacon. 


EI, fiind fără patimă, se apropia cu netemere de partea femeiască şi precum de demult 
în Sinai, rugul de foc stătea nears, tot așa şi el petrecea nears de atingerea femeiască. El mergea 
printre dînsele, căutînd mîntuirea lor, pentru că uneori zicea către orice desfrînată: "Dacă vei 
voi să-mi fii prietenă, îți dau o sută de galbeni, numai să nu mai păcătuiești. Zicînd aceasta, 
arăta desfrînatei aurul, pe care Dumnezeu i-l dădea nevăzut. Dar femeile cele desfrînate, 
batjocorindu-l i se făgăduiau că nu vor greşi cu nimeni. Dar lui îi trebuia jurămînt de la dînsele 
şi de se jura vreuna că va petrece în curăţenie, îi dădea galbenii. După aceea, dacă nu păzea 
jurămîntul şi greşea cu cineva, sfîntul o cunoştea îndată şi o mustra. Atunci venea asupra ei o 
boală cumplită sau vreun diavol s-o muncească, pînă ce făcea făgăduință nemincinoasă de 
pocăință adevărată. Astfel a mîntuit sfîntul pe multe femei desfrînate. 


Cînd poporul începea a-l vedea ca pe un sfint, îndată făcea un semn, care nu era arătat 
de sfinţenie, ci de nebunie. Pentru că uneori umbla şchiopătînd, alteori sărind, alteori se tîra pe 


pămînt şi împiedica picioarele celor ce mergeau în cale şi, zăcînd la pămînt, bătea cu picioarele; 
iar la lună nouă se făcea îndrăcit şi cădea ca un îndrăcit. El făcea multe fapte neplăcute şi 
necuviincioase ochilor omenești, arătîndu-se la toţi pe sine că este nebun. Acestea le făcea ca 
să nu-l socotească nimeni că este sfînt. 


Altădată, în Sfîntul şi Marele Post, cel de 40 de zile, a postit cu toată asprimea, dar în 
Sfînta şi Marea Joi de dimineaţă, şedea în tîrg și mînca. Acest lucru văzîndu-l cei ce treceau pe 
acolo, grăiau: "Vezi pe nebunul acesta, că nici această Sfîntă Joi nu o cinstește, ci mănîncă de 
dimineaţă". Diaconul loan, văzîndu-l, a zis către dînsul: "Cu cîţi bani ai cumpărat acea hrană 
pe care o mănînci?" ar el a răspuns: "Cu patruzeci de bani”; ceea ce s-a adeverit, că în 40 de 
zile n-a mîncat nimic. 


Un protocomit oarecare, care petrecea aproape de Emesa, auzind de o viaţă ca a lui, a 
zis în sine: "Mă duc să-l văd pe Simeon şi să-l cunosc. Oare pentru Hristos se nevoieşte sau cu 
adevărat este fără de minte?" Deci, intrînd în cetate și fiind aproape de casa femeilor desfrînate, 
a văzut pe o oarecare femeie de acolo, ducînd pe stareţ în casa lor, iar pe alta, bătîndu-l dinapoi 
cu curele. Protocomitul, smintindu-se, a zis în gîndul său: "Cine va crede, că acest mincinos 
monah nu păcătuieşte cu aceste femei desfrînate?" Aceasta zicînd-o el în sine şi fiind departe 
de el ca la o aruncătură de piatră, deodată stareţul acela, alergînd la protocomit şi lovindu-l pe 
el peste obraz, şi-a descoperit haina sa şi, nerușinîndu-se, i-a arătat trupul său cel mort, sărind 
înaintea lui şi zicînd: "Ticălosule, aici este zburdare?" Procomitul s-a mirat că de departe 
starețul i-a cunoscut gîndul lui şi l-a cunoscut pe el că este robul lui Dumnezeu, înnebunindu- 
se de bună voie pentru Hristos. El nu putea să spună aceasta cuiva, cu toate că voia. Căci cu 
oarecare putere, limba lui, ca și a celorlalți, se ţinea pînă la sfîrşitul sfîntului. 


Într-o uliţă din acea cetate s-a sălășluit într-o oarecare casă pustie un diavol. Cuviosul 
Simeon, apropiindu-se, l-a văzut pregă-tindu-se să lovească, de va trece cineva prin locul acela. 
Atunci stareţul luînd, pietre mici în sînul său şi stînd acolo, arunca cîte o piatră mică către cei 
ce voiau să meargă într-acolo. Un cîine, trecînd pe acolo şi fiind lovit de diavol, îndată a început 
să facă spume. Atunci sfîntul a zis către popor: "De acum puteți trece, pentru că în loc de om a 
fost lovit un cîine"”. După aceasta, s-a întîmplat stareţului că mergea pe lîngă un loc, unde 
dănțuiau o mulțime de fecioare. Fetele acelea, văzîndu-l pe el, au început a-l batjocori şi a-l 
chema la dansul lor, strigînd: "Monahule, monahu-le...!" Dar el, vrînd să pedepsească şi să 
înțelepțească nerînduiala lor, s-a rugat în taina inimii sale către Dumnezeu. Deci le-a făcut ochii 
strîmbi, căutînd fiecare cruciş, iar starețul s-a dus în drumul său. 


Fetele, cunoscîndu-şi strîimbarea ochilor, au înțeles că nebunul le-a făcut lor aceea şi 
alergau în urma lui plîngînd şi strigînd: " Nebunule, îndreaptă-ne ochii noştri", pentru că lor li 
se părea că din vrajbă le-a făcut lor aceea. Deci, ajungîndu-l, l-au prins și îl rugau cu sila, 
zicîndu-i: "Dezleagă ceea ce ai legat!" Iar el, jucînd, a zis către dînsele: "De voiește cineva din 
voi să se tămăduiască, atunci să-i sărut ochii cei strîmbi și se va tămădui". Unele din ele, cîte a 
voit Domnul să le tămăduiască, s-au învoit cu starețul să le sărute ochii lor; deci, prin sărutarea 
lui, îndată au luat tămăduire. Celelalte, care le-au fost scîrbă și n-au voit să le sărute starețul 
ochii, acelea au rămas netămăduite. 


Plecînd starețul puţin de la ele, au început şi acelea a alerga în urma lui şi a striga: 
"Aşteaptă, nebunule, aşteaptă pentru Dumnezeu şi sărută-ne şi pe noi!" Dar stareţul nu le-a 
ascultat pe ele, ci alerga înainte, iar fetele veneau în urma lui. Unii din popor care priveau la 
aceasta, ziceau: "Se joacă fetele cu dînsul, iar alţii le socoteau şi pe acelea că sînt nebune. Dar 


cuviosul zicea către dînşii: "De n-ar fi strîimbat Dumnezeu ochii lor, apoi ar fi întrecut cu 
desfrînarea lor toate femeile din Siria; dar pentru schimbarea ochilor lor, nu vor mai fi astfel”. 


Altădată, unii dintre cetățenii Emesei s-au dus la Ierusalim, ca să prăznuiască acolo 
Sfintele Paști. După săvîrşirea praznicului, întorcîndu-se ei pe la locurile lor, un om dintre ei s- 
a despărțit de ei şi s-a dus în pustie, ca să cerceteze pe sfinții părinţi şi să se învrednicească de 
binecuvîntarea şi de rugăciunile lor. Acela cerceta chiliile părinţilor cu aduceri de daruri şi 
milostenii din averile sale. Dar, după rînduiala lui Dumnezeu, 1 s-a întîmplat de a întîlnit în 
pustie pe Cuviosul loan, care a fost pustnic împreună cu Sfîntul Simeon. Sfintul loan petrecea 
aproape de Marea Moartă şi de rîul lordan. Deci el, închinîndu-se lui, cerea binecuvîntare şi 
rugăciuni. Cuviosul loan a zis către dînsul: "Avînd în cetatea ta pe Simeon, plăcutul lui 
Dumnezeu, ce mai ceri de la mine săracul? De rugăciunile lui nu numai eu, ci toată lumea are 
trebuinţă". 


Apoi, luînd pe omul acela, l-a dus la chilia sa. Acolo au aflat în chilie o masă neobişnuită 
pustiului, pusă de o mînă nevăzută şi trimisă de Dumnezeu. Pe masă erau pîini curate şi calde, 
peşti aleşi, vin bun şi vase. Deci, şezînd ei, au mîncat şi s-au săturat, mulțumind lui Dumnezeu. 
După masă, Cuviosul loan, luînd trei prescuri asemenea trimise de Dumnezeu, le-a dat omului 
aceluia, zicîndu-i: "Dă aceste prescuri fratelui meu, Simeon cel Nebun, şi zi-i lui: "Roagă-te 
pentru fratele tău, loan!" Întorcîndu-se omul acela în cetatea Emesei, Cuviosul Simeon l-a 
întîmpinat pe el la porțile cetăţii şi i-a zis: "Sănătos este fratele meu loan? Nu mi-ai mîncat oare 
vreo prescură din cele trei pe care mi le-a trimis mie pentru binecuvîntare?" 


Atunci omul acela s-a mirat, de o mai înainte-vedere ca aceea; iar stareţul, luîndu-l pe 
el în coliba lui cea săracă, iarăşi i-a pus înainte o masă ca aceea trimisă de Dumnezeu Cuviosului 
Ioan, ce îi fusese pusă înainte în pustie. Simeon a spus omului acela toate cele ce a vorbit în 
pustie cu loan, ce a mîncat şi ce a băut. Deci, plecînd de la stareţ, se minuna cu spaimă de toate 
cuvintele lui cele grăite cu proorocie; însă nu îndrăznea să spună de aceasta cuiva; pe de o parte 
că era oprit de Dumnezeu și pe de alta, că se ruşina de oameni; pentru că ştia că nu-l vor crede 
pe el, deoarece toți îl aveau pe Simeon ca pe un nebun; însă el era mai înţelept decît toți oamenii. 


Asupra diaconului loan, cel pomenit mai sus, într-o vreme oarecare, a năpădit, prin voia 
lui Dumnezeu, o ispită în acest fel: "Nişte tîlhari au făcut o ucidere în cetate şi, luînd trupul 
omului ucis, l-au aruncat în curtea diaconului. Făcîndu-se ziuă şi găsindu-se mortul în curtea 
diaconului s-a făcut gîlceavă mare. Deci, prinzînd boierul pe diacon, făcea asupra lui judecată 
ca asupra unui ucigaş şi nu se găsea nimeni care să fie martor al nevinovăţiei lui. Deci, 
nevinovatul diacon a fost osîndit la moarte, adică să fie spînzurat pe lemn. 


Ducîndu-l pe el la locul cel de moarte, nu zicea nimic altceva, decît numai atât: 
"Dumnezeul nebunului, ajută-mi! Dumnezeul lui Simeon, stă-mi de faţă în ceasul acesta!" Dar 
Simeon, în acea vreme îşi făcea nebunia sa în alt loc. Dumnezeu, voind să izbăvească pe 
nevinovatul diacon de o năpastă şi moarte ca aceea fără de cinste, a trimis un om oarecare la 
stareţ şi i-a zis lui: "Nebu-nule, prietenul şi făcătorul tău de bine, diaconul loan, este osîndit la 
moarte şi de va muri el, apoi tu vei pieri de foame; pentru că nimeni nu se va mai îngriji de tine, 
precum s-a îngrijit el". 


Aceasta grăind, i-a spus şi pricina pentru care a fost osîndit la moarte. Sfîntul Simeon, 
auzind aceasta, îndată a mers în ascuns la locul acela, unde se obişnuise a se ruga în taină şi 
nimeni nu-i ştia locul acela, decît numai singur diaconul. Acolo, plecîndu-și genunchii, a 
început cu dinadinsul a se ruga lui Dumnezeu pentru mîntuirea diaconului din acea primejdie 


de moarte şi îndată s-au găsit ucigașii. Judecătorul a trimis repede călăreți în urma cetelor ce 
duseseră pe diacon la moarte, ca să libereze pe nevinovat. Deci i-au aflat pe ei acum la locul 
acela, la care era să spînzure pe diacon. Diaconul, fiind liberat, nu s-a dus la casa sa, ci s-a dus 
drept la locul acela unde se ruga Sfîntul Simeon. Dar, găsindu-l pe el încă cu rugăciunea 
neisprăvită și avînd mîinile ridicate în sus, a stat puţin înapoia lui înspăimântat. Pentru că vedea, 
precum spunea mai pe urmă cu jurămînt, ieşind din gura sfîntului, niște văpăi ca săbiile și o 
roată de foc împrejurul lui. 


Diaconul, văzînd aceasta, nu îndrăznea să se apropie de dînsul, pînă ce nu şi-a sfîrşit 
rugăciunea; iar roata aceea de foc s-a ridicat spre cer. Sfîntul, uitîndu-se, a zis către diacon: "Ce 
este, frate Ioane? Puțin a lipsit de n-ai băut paharul morții; deci, mergi de te roagă şi mulțumește 
izbăvitorului Dumnezeu. Căci această ispitire ţi s-a întîmplat pentru că doi săraci au venit la 
tine şi aveai ce să le dai, dar nu le-ai dat; ci te-ai întors spre dînșii și le-ai dat drumul fără nimic. 
Au doar ale tale sînt cele ce dai? Nu crezi Aceluia, care a zis: Că cel ce dă săracilor pentru 
Dumnezeu, însutit va primi în veacul cel de acum? lar de nu vei da, este arătat că nu crezi în 
Dumnezeu. Acestea erau cuvintele nebunului, dar mai ales ale sfîntului şi cuviosului bărbat, 
căci cînd era cu diaconul loan în singurătate, nimic nu făcea cu nebunie, ci cu blîndeţe şi cu 
inimă umilită vorbea cele de folos. De multe ori, cînd diaconul acela asculta cuvintele sfîntului 
cele folositoare de suflet, simţea ieşind din gura lui un miros plăcut. 


Într-o Duminică de dimineaţă, după a şaptea zi de nemîn-care, acest sfînt, luînd un cîrnaț 
făcut cu carne, l-a pus pe umărul său, ca pe un orar diaconesc, iar în dreapta avea muştar. Deci, 
dînd cîrnațul prin muştar, mînca, iar celor ce veneau la dînsul să se roage le ungea gura cu 
muştar. Într-o zi, a venit la dînsul un sătean prost, avînd durere de ochi, din pricina unei albeţe. 
Atunci el, fără de veste I-a frecat la ochi cu muştar. Cînd acela a strigat de durere, nebunul a zis 
către dînsul: "Du-te de te spală la ochi cu oţet şi usturoi şi îndată te vei tămădui!" Dar acela, 
neascultînd pe sfînt, s-a dus la doctori şi a orbit şi mai rău. După aceea, căindu-se, a zis: "Chiar 
de-mi vor sări ochii, voi face ceea ce mi-a poruncit nebunul stareţ!" Iar cînd el şi-a spălat ochii 
săi cu oțet şi usturoi, îndată s-a însănătoșit desăvîrşit la ochi. După aceasta, întîlnindu-l pe el 
odată sfîntul pe drum, 1-a zis: "lată, ești sănătos, de acum să nu mai furi capre de la vecinul 
tău!" Aşa a învăţat sfîntul pe cel ce fura, pentru că ştia toate lucrurile omeneşti cele tăinuite. 


Odată s-au furat de la nişte cetăţeni cinci sute de galbeni. Omul acela se mîhnise pentru 
aurul său risipit şi cu dinadinsul făcea cercetare pentru aceea. El era foarte aspru cu slugile sale 
şi le bătea fără milă. Deci, mergînd el odată pe uliţă, l-a întîmpinat Simeon şi i-a zis: "Vrei să 
afli galbenii tăi?" Iar el a zis: "Cu adevărat voiesc". Nebunul Simeon a grăit: "Ce-mi dai mie, 
ca în acest ceas să-ţi găsesc aurul tău?" Omul a răspuns: "Îţi voi da zece galbeni". Nebunul a 
zis: "Nu voiesc aur, ci voiesc să-mi juri că nu vei bate pe cel ce a furat şi nici pe altcineva”. 
Atunci cetăţeanul s-a jurat, iar sfîntul 1-a zis: "Galbenii tăi ţi i-a furat pitarul, dar păzește-te ca 
să nu-l baţi pe el şi nici pe altul”. Deci, ducîndu-se omul acela în casa lui, a găsit tot aurul la 
pitar, sluga sa, după cum i-a zis sfîntul, dar nu l-a bătut. După aceasta, cînd se întîmpla să bată 
pe vreo slugă a lui pentru vreo pricină oarecare, atunci îi amorțea mîna de durere şi nu putea să 
mai bată. Deci, aducîndu-şi aminte de jurămînt, s-a dus la stareţ şi a zis: "Nebunule, dezleagă- 
mă de jurămînt, ca să-mi fie mîna liberă". Dar el, ca şi cum nu înţelegea cele ce i se spune, îşi 
făcea nebunia sa. Omul acela venea de multe ori la dînsul, supărîndu-l, ca să-l dezlege de 
jurămînt. Odată sfîntul i s-a arătat lui în vedenia visului, zicîndu-i: "Te voi dezlega de jurămînt, 
dar voi dezlega de la tine şi aurul tău și toată averea ta o voi risipi, pentru că voieşti să baţi pe 
robii tăi, care vor să meargă înaintea ta în veacul ce va să fie”. După acea vedenie, venind el în 
frica de Dumnezeu, se arăta blind către toți. 


Pentru niște minuni ca acestea ale sale, ca să nu fie cunoscute de oameni, se făcea 
îndrăcit, ca şi cum ştia din lucrarea diavo-lească cele ce se făceau în taină între oameni. De 
aceea umbla cu cei îndrăciţi, ca fund dintre dînșii şi, milostivindu-se spre ei, cu rugăciunea a 
izgonit mulţi diavoli din ei; iar ceilalți îndrăciți, mai ales diavolii, care locuiau în oameni, 
rînjeau la el, zicîndu-i: "O, nebunule, care batjocoreşti pe toată lumea, pentru ce ai venit să ne 
faci nouă strîmbătate? Du-te de aici! Nu eşti dintre noi, pentru că toată noaptea ne muncești şi 
ne arzi pe noi”. 


Sfîntul în îndrăcirea sa prefăcută mustra pe mulţi oameni, ca unul ce toate le ştia din 
Duhul Sfînt, pentru păcatele lor cele tăinuite. Pe unii, pentru necurăţie; pe alţii, pentru furt; iar 
pe alții, pentru călcare de jurămînt. Pe unii îi mustra de-o parte, iar pe alţii, înaintea tuturor. 
Altora le spunea prin pildă lucrurile cele rele, ca să-și cunoască greşeala lor, iar pe alţii îi ocăra 
pentru fărădelegile făcute. Astfel oprea toată cetatea de la păcatele cele de moarte, aducînd 
popoarele întru simţire şi la pocăință. Mulţi îl credeau că nu ştie tainele de la Dumnezeu, ci de 
la diavol, crezîndu-l că este îndrăcit. Pentru aceea, unii din păcătoşii cei nepocăiţi se temeau să 
vină înaintea feţei lui sau să se întîlnească cu dînsul. Ci fugeau de el ca să nu fie mustraţi. 


În vremea aceea era în cetate o femeie fermecătoare, care făcea vrăji şi era pricinuitoare 
de multe răutăți. Vrînd cuviosul să strice vrăjile acelea, a început a veni la ea adeseori şi, 
împrietenindu-se cu ea, îi aducea bucatele ce i se dădea lui, bani şi haine. Iar el i-a zis odată: 
"Voieşti să-ţi fac un lucru pe care, cînd îl vei purta cu tine, nimeni să nu te mai deoache și nici 
un rău să nu se apropie de tine?" Ea, crezînd că nebunul ştie ceva din lucrurile drăcești, i-a zis 
lui: "Da, voiesc!" Deci, luînd el o scîndurică mică, a scris sirienește pe dînsa: "Să te certe pe 
tine Dumnezeu, ca să nu mai poți întoarce pe oameni de la Dînsul"”. Deci, a dat scîndurica femeii 
ca s-o lege la gît. Făcînd femeia aceasta, îndată a slăbit puterea farmecelor ei cu totul şi nu mai 
putea să mai vatăme pe nimeni, nici să ajute cuiva. 


Mergînd stareţul cu fraţii lui cei săraci și apropiindu-se de cuptorul unde se lucrau sticle, 
lucrătorul acela era evreu şi, şezînd sfîntul aproape de cuptor, se încălzea, iar lucrătorul făcea 
sticle. Nebunul a zis către ceilalți săraci ai săi: "Voiţi să vă fac să rîdeţi”. ar ei şi-au întors ochii 
spre el, ca să vadă ce va face. Cînd jidovul a făcut o sticlă, el a făcut semnul Sfintei Cruci cu 
mîna dreaptă şi îndată sticla s-a spart. Făcînd el altă sticlă, s-a spart şi aceea prin însemnarea 
crucii făcute de Simeon. Asemenea s-a spart a treia, a patra pînă la a şaptea. Deci, săracii au 
început a rîde cu hohot și au spus jidovului ceea ce se făcea. Umplîndu-se el de mînie, a apucat 
un tăciune şi a gonit pe nebun, bătîndu-l şi arzîndu-l. Nebunul, ducîndu-se, striga către el, 
zicînd: "O, sticlarule, pînă ce nu vei face cruce pe fruntea ta, să ştii că toate sticlele ţi se vor 
sfărîma". Necrezînd, jidovul a început lucra sticle şi i s-au spart, una după alta, vreo 
treisprezece. Văzîndu-şi paguba, a făcut fără de voie semnul Sfintei Cruci pe fruntea sa şi a 
încetat a se mai sfărîma sticlele ce le lucra. Cunoscînd el puterea Sfintei Cruci, a mers la sfînta 
biserică şi s-a făcut creştin, primind Sfîntul Botez. 


În vremea aceea, a căzut în boală unul din cei mai de frunte ai cetăţii, în a cărui casă se 
obişnuise cuviosul nebun a merge și a juca. Îngreunîndu-se boala aceluia, i s-a arătat în vis o 
vedenie ca aceasta: se vedea că aruncă un arşic de joc cu un oarecare arap înfricoşat și s-a făcut 
între ei un rămăşag. Dacă arşicul nu va cădea celui bolnav de trei ori numărul șase, apoi el va 
fi biruit de arap; astfel bolnavul a rămas în îndoire și în frică mare. Bolnavului i s-a mai arătat 
nebunul Simeon, zicîndu-i: "Cu adevărat acum te va birui pe tine acest arap; deci, dă-mi cuvînt 
că nu vei mai întina patul femeii tale şi eu voi arunca numărul pentru tine şi tu vei birui. 
Bolnavul s-a jurat sfîntului, în acea vedenie, că nu va mai păcătui. Apoi sfîntul, luînd un os, l-a 
aruncat şi a căzut de trei ori şase şi arapul a plecat de la bolnav. Deşteptîndu-se din somn, a 


simțit că 1 s-a ușurat boala. Venind nebunul ca de obicei în casa lui, a zis către el: "Bine ai făcut 
cele trei aruncături de arşic. Insă, crede-mă pe mine, că de-ţi vei călca jurământul, atunci arapul 
te va sugruma". După aceea, ocărînd pe toţi cu obiceiul nebuniei sale, s-a dus de acolo. 


Cuviosul avea o colibă pentru odihnă și mai ales pentru rugăciunile cele de noapte; dar 
în ea nu era nimic decît o sarcină de viţă. În acea colibă petrecea la rugăciune toate nopțile pînă 
dimineaţa, udînd pămîntul cu lacrimi. Sosind ziua, îşi împletea o cunună de măslin sau de 
buruieni, pe care o punea pe cap și ținînd în miini o stîlpare, umbla prin cetate, strigînd: "Este 
prăznuirea împăratului celui biruitor şi a cetăţii lui". Prin aceste cuvinte sfîntul numea sufletul 
drept cetate, iar mintea, împărat care stăpînea peste patimi, şi le tîlcuia diaconului loan, 
prietenul său, la care mergea adeseori în taină și vorbea pe larg, de toate cuvintele și lucrurile 
sale, zicîndu-i cu jurăminte îngrozitoare, ca nimănui să nu spună ceva de el, pînă la sfîrşitul 
vieţii lui. 


Mai înainte cu două zile de moartea lui, a mers la diaconul Ioan şi a zis: "Eu astăzi am 
fost la iubitul meu frate, loan, vieţuitorul în pustie, cu care din început m-am lepădat de lume 
şi am intrat în călugărie. Pe el l-am găsit sporit în bunătăţi şi desăvîrşit plăcut lui Dumnezeu. 
Deci, m-am bucurat că l-am văzut purtînd pe cap o cunună luminoasă, pe care era scris: "Cununa 
răbdării pustiului!" După aceea, Cuviosul Simeon iarăşi a grăit către diacon: "Am văzut pe un 
slăvit oarecare, zicînd către mine: "Vino, nebunule, vino să primești pentru mîntuirea atîtor 

suflete omeneşti, nu o cunună, ci mai multe"". 


Sfîntul Simeon, zicînd acestea, a suspinat și iarăși a zis: "Frate diacon, nimic nu ştiu să 
fi făcut de acest fel, care să fie vrednic de răsplătirea cerească, pentru că nebunul și lipsitul de 
înțelegere, ce plată va primi, fără numai un dar, de mă va milui Stăpînul meu cu darul Său. Te 
rog însă pe tine, frate, ca pe nimeni din cei săraci, mai ales din monahi, să nu-i defăimezi, nici 
să-1 ocărăşti. Deci, să ştie dragostea ta, că mulţi dintre dînșii, prin pătimirea cea rea, sînt curățiți 
şi strălucesc ca soarele înaintea lui Dumnezeu. Asemenea şi între oamenii cei proşti, care 
viețuiesc prin sate şi lucrează pămîntul şi care petrec în nerăutate şi în dreptatea inimii lor şi pe 
nimeni nu hulesc şi nici nu năpăstuiesc, ci din osteneala miîinilor lor îşi mănîncă pîinea întru 
sudoarea feţei. Între unii ca aceştia mulţi sînt sfinți mari, pentru că i-am văzut venind în cetate 
şi împărtăşindu-se cu Trupul şi cu Sîngele lui Hristos şi făcîndu-se ca aurul cel curat”. 


Acestea pe care ţi le grăiesc ţie, domnul meu, să nu crezi că le zic pentru vreo slavă 
deșartă, ci dragostea ta m-a silit ca să nu tăinuiesc înaintea ta lenevirea vieţii mele celei 
ticăloase. Deci, să ştii că şi pe tine îndată te va lua Domnul de aici. Dar se cade a te îngriji pentru 
sufletul tău pe cît îţi este puterea, ca să poți fără de supărare a trece duhurile cele din văzduh și 
a scăpa de cumplitele mîini ale stăpînului întunericului. 


Ştie Dumnezeu că şi eu am a pătimi mult necaz şi mare frică, pînă ce voi trece acele 
înfricoşătoare locuri, în care se cercetează cu de-amănuntul toate cuvintele, lucrurile şi faptele 
omeneşti. De aceea, te rog, fiule şi fratele meu loan, ca în tot chipul să te sîrguieşti să fu 
milostiv, că în acel ceas înfricoşat, milostivirea poate să ne ajute mai mult decît alte bunătăți. 
Căci este scris: Fericit este cel ce înțelege pe cel sărac și scăpătat, căci în ziua cea rea îl va 
izbăvi pe el Domnul. Păzeşte şi aceasta: "Să nu te apropii la dumnezeiasca slujire, avînd mînie 
asupra cuiva, ca nu cumva păcatele tale să oprească venirea Sfintului Duh!" 


Acestea şi mai multe altele vorbind Cuviosul Simeon cu acel cinstit diacon, l-a rugat ca, 
după două zile, să vină în coliba lui. Plecînd de la dînsul, nu s-a mai arătat umblînd prin cetate, 
ci a petrecut în colibă pînă la ceasul cel mai de pe urmă al sfîrşitului său. Insă nimeni nu știe în 


ce fel a fost sfîrşitul lui, decît numai Unul Dumnezeu și îngerii Lui; pentru că aceia s-au obișnuit 
a fi de față la sfîrşitul oamenilor săraci, cei cu totul părăsiți, precum a fost de față la Lazăr, cel 
ce a murit în gunoi și despre care se pomeneşte în Evanghelie că a murit şi a fost dus de îngeri 
în sînul lui Avraam. Deci, nu este îndoială că aceiaşi sfinți îngeri ai lui Dumnezeu au stat de 
față şi la acest sfint, care a fost sărac cu duhul şi cu lucrul, adică la Cuviosul Simeon, în ceasul 
fericitului său sfîrşit. ŞI, dezlegînd cu blîndeţe sufletul cel drept din trupul cel curat, l-au dus cu 
glas de bucurie în locaşurile cereşti. 


Trecînd aceste două zile, unii din săracii care au avut cu dînsul tovărăşie, nevăzîndu-l, 
şi-au zis: "Oare nu cumva s-a îmbolnăvit nebunul?" Deci s-au dus la coliba lui şi l-au găsit 
zăcînd mort şi ziceau: "Iată, cel ce s-a înebunit în viaţa sa, s-a aflat nebun şi după moarte, căci 
nu s-a sfîrşit culcat pe viţe, ci sub ele”. Deci l-au luat doi oameni ca să îngroape fără de spălare 
acel cinstit trup, la locul unde îngropau pe cei străini fără de obişnuita cîntare, fără lumînări şi 
fără tămile. 


Deci, sfîntul a fost dus la îngropare pe lîngă casa acelui creştin botezat de curînd, care a 
fost mai înainte jidov, lucrător de sticle, și acela a auzit mulțime de cîntăreți, cîntînd cîntări cu 
glasuri prea dulci şi negrăite şi s-a mirat de acea neobișnuită cîntare. EI a privit pe o fereastră, 
dar n-a văzut pe nimeni altul, decît numai pe acei doi oameni care duceau la îngropare trupul 
nebunului. Iar glasurile nu încetau, cîntînd nevăzut, căci îngerii lui Dumnezeu cîntau, iar 
mirosirea cea plăcută umplea văzduhul. Creștinul acela a mirosit şi a zis: "Fericit eşti, nebunule, 
că neavînd oameni să-ți cînte pentru îngropare, ai pe cereştile puteri care te cinstesc cu cîntări 
şi te umplu de mireasma cădirii cea din Rai”. Deci, el îndată a mers cu acei doi oameni şi au 
dus cu ei acel sfint trup şi l-au îngropat cu mîinile lor între mormintele străinilor şi ale săracilor. 
EI spunea tuturor că a auzit cîntări îngereşti deasupra acelui mormânt și negrăită bună mireasmă. 


Diaconul loan, mergînd la coliba aceea şi negăsind pe sfînt, îl căuta pretutindeni. După 
aceea, înștiințîndu-se că a murit şi este îngropat, a plîns foarte mult și s-a dus la mormîntul lui, 
vrînd să ia trupul de acolo și să-l îngroape cu cuviinţă la loc de cinste. Cînd a descoperit însă 
mormîntul, n-a găsit trupul sfîntului, pentru că Domnul l-a mutat pe EI, prin sfinții Săi îngeri, 
în loc nevăzut de oameni. Atunci toți oamenii din cetatea Emesei, deșteptîndu-se ca din somn, 
au început a-şi aduce aminte şi a-și spune unul altuia lucrurile cele minunate ale plăcutului lui 
Dumnezeu, proorociile și viaţa lui cea mult chinuită. 


Astfel au cunoscut că nebunul nu era nebun, ci era mai înţelept decît toți înțelepţii acestui 
veac şi cel ce se părea că este nesănătos era drept şi cuvios. Sub chipul cel de nebunie și de 
păcătos, își ascundea înaintea oamenilor viața sa cea înțelepțită de Dumnezeu și plăcută Lui. 
Astfel au fost viaţa şi nevoinţele acestui minunat Simeon, care a fost nebun pentru Hristos. El 
a petrecut ca Lot cel de demult în mijlocul sodomitenilor, care nu s-a întinat de păcatele acelora. 
Aşa şi el acum, viețuind în mijlocul lumii, nu s-a vătămat cu patimile cele lumești. 


Cuviosul Simeon s-a sfîrşit în 21 zile ale lunii iulie, iar după dînsul şi Cuviosul loan, 
tovarășul lui de pustnicie, a adormit cu fericit sfîrşit în pustiul Iordanului. Deci, precum au 
început amîndoi împreună a sluji Domnului pe pămînt, tot așa şi în cer au stat împreună înaintea 
scaunului lui Dumnezeu. Viaţa amîndurora, precum s-a spus diaconului loan prin sfinta și 
nemincinoasa gură a lui Simeon, aşa de la acelaşi diacon loan al Bisericii cea din Emesa, s-a 
povestit cu credință şi cu adevărat marelui între părinţi, Sfîntului Leontie, episcopul Neapolei 
Ciprului. Acela a dat-o în scris, spre folosul celor ce o vor citi şi o vor asculta şi spre slava lui 
Hristos Dumnezeul nostru, Celui împreună slăvit cu Tatăl şi cu Sfîntul Duh, acum şi pururea şi 
în vecii vecilor. Amin. 


61. SFÎNTA MIRONOSIȚĂ ȘI ÎNTOCMAI CU APOSTOLII, MARIA 
MAGDALENA 

Sfînta Maria, numită Magdalena, a fost uceniţa şi mironosiţa lui Hristos cea dintîi şi cea 
mai mare decît toate mironosiţele şi purtătoarele de mir. Ea se trăgea din seminţia lui Neftalim, 
a cărei patrie se cuprinde în hotarele Galileii celei de sus, dintr-un loc ce se numea Magdala şi 
de unde s-a şi numit Magdalena. Aceasta a trăit în vremea venirii pe pămînt a Domnului nostru 
Isus Hristos, ca, după judecăţile lui Dumnezeu, să se arate lucrurile Fiului lui Dumnezeu întru 
dînsa, precum Însuşi zice despre orbul din naștere. Tot prin voinţa dumnezeiască şi spre 
oarecare folos sufletesc, ea era muncită şi supărată de şapte duhuri necurate. 


Auzind ea de Hristos, Mîntuitorul lumii, Care umbla în vremea aceea prin cetățile și 
satele Galileii, că tămăduia toate bolile și neputinţele din oameni, izgonea pe diavoli dintr-înșii, 


propovăduia Evanghelia împărăției cerului şi cu puterea Sa dumnezeiască cea dătătoare de 
tămăduiri, făcea bine tuturor, s-a dus la Dînsul și s-a învrednicit îndată de milostivirea Lui cea 
iubitoare de oameni, împreună cu cei miluiți. Domnul Cel multmilostiv, care cunoștea pe toate 
mai înainte de facerea lor, a gonit dintr-însa pe cei șapte diavoli muncitori cumpliți, făcînd-o 
sănătoasă nu numai cu trupul, dar şi cu sufletul; căci i-a luminat mintea cu lumina cunoștinței 
adevărului, făcînd-o să cunoască pe Mesia Cel așteptat şi să creadă într-Însul, că E este Hristos, 
Fiul lui Dumnezeu, Cel trimis de Tatăl, spre mîntuirea lumii. 


De atunci, Sfînta Maria Magdalena s-a făcut uceniţă şi următoare lui Hristos, slujindu- 
L împreună cu celelalte sfinte femei, pînă la patimile Lui cele de bună voie, pînă la moartea pe 
cruce şi pînă la îngroparea dumnezeiescului Trup, după cum mărturiseşte despre aceasta Sfîntul 
Matei Evanghelistul, astfel: Acolo erau și femei multe, privind de departe, care veniseră după 
lisus din Galileea, slujindu-I Lui, între care era şi Maria Magdalena. 


Celelalte femei mironosiţe erau: Maria, mama lui Iacob și a lui losi, adică vara Maicii 
Domnului; Maria lui Cleopa şi Salomeea, mama fiilor lui Zevedei; Ioana, femeia lui Huza, un 
ispravnic al lui Irod; Suzana şi cele două surori ale lui Lazăr, Marta şi Maria. 


Această sfîntă mironosiță petrecea nedezlipită de Hristos şi de Preacurata Lui Maică, 
mai mult decît toate. Pentru aceasta evanghelistul o pune mai întîi decît pe celelalte, ca pe o 
iubitoare de Hristos şi de Maica Lui și ca pe o mai osîrdnică slujitoare Maicii Domnului și 
Mîntuitorului nostru. Ea, în vremea răstignirii Lui, stătea lîngă cruce, împreună cu Preacurata 
Fecioară Născă-toare de Dumnezeu şi cu celelalte femei, privind la pătimirea lui Hristos. Pe de 
o parte, plîngea şi se tînguia cu amar pentru Dînsul, iar pe de alta suferea pentru Maica Lui cea 
cu totul fără de prihană, care plîngea şi se jelea ca o Maică fără de mîngiiere, pentru preaiubitul 
ei Fiu, al cărui suflet i l-a pătruns sabia, după cum spusese bătrînul Simeon mai înainte. Deci, 
inima sfintei fecioare, fiind slăbită cu totul, Sfînta Maria Magdalena, pe cît îi era cu putință, 
împreună cu celelalte, o mîngiia și o sprijinea, făcînd toate pentru ușurarea supărării ei. 


După ce s-au dus toți răstignitorii şi după ce Hristos Şi-a dat sufletul, a venit Iosif din 
Arimateea cu Nicodim și au luat trupul lui lisus de pe cruce; deci, Maria Magdalena, căzînd 
împreună cu Preacurata Lui Maică şi cu celelalte, au sărutat sfîntul şi îndumnezeitul Lui trup şi 
L-au petrecut pînă la mormînt. După ce L-au pus în mormînt, prăvălind piatra pe ușa lui, toate 
celelalte femei s-au dus împreună cu Iosif și cu Nicodim, numai ea împreună cu Preasfînta 
Născătoare de Dumnezeu se vede că au rămas lîngă mormînt, după cum zice Sfîntul Matei 
Evanghelistul: Era și Maria Magdalena şi cealaltă Marie, adică Născătoarea de Dumnezeu, 
şezînd în preajma mormântului. 


Dar, fiindcă atunci era Vineri, seara tîrziu şi după porunca Legii Vechi, se cădea să se 
odihnească fiecare după lucrul său, s-au dus şi ele să se odihnească în casa lor. Deci, Sîmbătă 
s-au odihnit, după poruncă, după cum zice Sfîntul Luca Evanghelistul. După ce a trecut 
Sîmbăta, cînd se lumina de ziua întîia a săptămînii, după cum scrie Sfîntul Matei Evanghelistul, 
care istoriseşte cea dintîi mergere a femeilor la mormânt, care lumina spre Duminică, a venit 
Maria Magdalena şi cealaltă Marie, adică Preasfînta Născătoare de Dumnezeu, să vadă 
mormîntul; pentru că Maica Domnului, pătimind durere ca o maică mai mult decît toţi, n-a putut 
să rabde pînă ce se vor pregăti şi celelalte miro-nosiţe. Deci, aflînd pe Maria Magdalena 
împreună alergătoare şi întocmai ca dînsa cu sîrguința, cu durerea şi dorinţa - pentru aceea se 
pomeneşte de toţi cei patru evanghelişti -, a venit după miezul nopţii la mormînt, nu cu aromate, 
că nu îngăduia vremea, ci numai să vadă mormîntul. Aceasta este cea dintîi ducere a cinstitelor 


şi sfintelor femei la mormîntul Domnului nostru lisus Hristos, pe care o istoriseşte Sfîntul Matei 
Evanghelistul. 


Apropiindu-se ele de mormînt, iată s-a făcut cutremur mare, căci îngerul Domnului, 
coborînd din cer şi venind, a răsturnat piatra de pe mormînt şi a stat deasupra ei. Îngerul venise 
să vestească că a înviat Domnul! Deci, evanghelistul n-a zis că după ce s-a răsturnat piatra, 
atunci a ieşit Mîntuitorul din mormânt, ci cum că îngerul a răsturnat piatra şi a stat deasupra ei. 
Că Domnul, strălucind trupul Său cu nestricăciune ca un Dumnezeu, cînd piatra era peste 
mormînt, a ieșit dintr-însul, precum şi în seara aceleiaşi Duminici, uşile fiind încuiate, a intrat 
la ucenicii Săi. Şi zice: Chipul lui era ca fulgerul și îmbrăcămintea lui albă ca zăpada și de 
frica lui s-au cutremurat străjerii, rămînînd ca morți. Îngerul a zis către femei: Nu vă temei, 
ştiu că pe lisus Cel răstignit Îl căutați Nu este aici, ci S-a sculat, precum a zis; veniţi de vedeți 
locul unde a zăcut Domnul; şi, ducîndu-vă, spuneți ucenicilor Lui că S-a sculat din morți. 


Vedeţi că îngerul nu le-a mustrat, nici le-a spăimîntat, ci a vorbit cu blîndeţe către 
dînsele: Nu vă temeți, știu că pe lisus Cel răstignit Îl căutați... ? Şi nu numai aceasta, dar le 
cheamă să vadă şi locul unde a fost pus trupul Lui, zicîndu-le: Veniți de vedeți unde a zăcut. El 
le şi sfătuieşte să se ducă să spună ucenicilor că Domnul a înviat, zicîndu-le: Degrabă mergind, 
spuneți ucenicilor Lui că S-a sculat din morți... Pentru ce aşa? Ca să se arate din amorţirea 
străjerilor, din cutremurul care a urmat şi din vorbirea cea cu blîndeţe, că aceasta este cea dintii 
ducere la mormînt a femeilor, iar nu după cum socotesc alţii. 


Deci, aceste două femei, adică Preasfînta Fecioară, Născătoa-rea de Dumnezeu şi Maria 
Magdalena, ducîndu-se de la mormânt, cu frică și cu bucurie mare, să vestească apostolilor că 
S-a sculat Domnul, precum a zis către dînsele îngerul, le-a întîmpinat Însuși Dumnezeu, 
Cuvîntul cel întrupat, şi le-a zis: Bucuraţi-vă! Ele, căzînd, s-au închinat Lui şi, cuprinzîndu-l 
picioarele le-au sărutat. Deci, Domnul nu le-a certat cînd s-au atins de Dînsul, căci Îl vedeau 
întîi; ba, dimpotrivă, le-a îmbărbătat şi le-a făcut fără de temere, zicînd: Nu vă temeți, ci duceți- 
vă şi spuneți fraţilor Mei să se ducă în Galileea; că acolo Mă vor vedea. Ele, ducîndu-se la 
ucenici, le-au vestit lor şi tuturor celor ce erau împreună cu ei, glasul îngerului și al Domnului 
că L-au văzut pe EI. Dar nu numai aceasta, ci şi picioarele Lui le-au cuprins. Ucenicii Domnului, 
din pricina multei şi negrăitei întristări ce li s-a făcut cu răstignirea Dascălului lor, nu sufereau 
nici să le audă. Însă, pentru Magdalena, după cum mi se pare, nici un cuvânt n-au zis; iar pentru 
Preacurata Maica Domnului, pentru că o cinsteau şi se ruşinau de dînsa, au zis în sine, că 
covîrşirea mîhnirii a amăgit-o, tulburîndu-i mintea, vederea, auzirea și pipăirea. Dar sufletul ei 
cel curat şi strălucit a fost încredinţat cu dinadinsul de toate acelea care le-a văzut şi le-a pătimit; 
ŞI a cugetat în sine, nimic pricindu-se mai mult cu ucenicii şi nemaiducîndu-se la mormânt. 


Maria Magdalena, crezînd mai mult apostolilor, decît celor văzute şi pipăite de ea însăşi, 
era mică la credință, neîncrezîndu-se unei vederi. Deci, socotind că i s-a nălucit, a luat cu ea pe 
Ioana, pe Maria şi pe alte femei şi iarăşi s-au dus cu aromate la mormânt, în aceeaşi noapte, 
fund încă dimineaţă, mult mai înainte de a se lumina de ziuă; și au intrat în mormînt cu cele ce 
erau cu ea şi nu se dumireau în sinea lor. Atunci au stat înaintea lor doi bărbaţi, care nu erau 
alții decît doi sfinți îngeri, îmbrăcaţi în haine albe. Temîndu-se ele de acea vedere, îngerii au 
zis către ele: Ce căutați pe Cel viu cu cei morţi? Nu este aici, ci S-a sculat! 


Deci, luaţi aminte, iubiţilor, cum se arată, că nu este aceasta întîia mergere a femeilor la 
mormînt, ci a doua. Lucru necuviincios era ca, pe femeile care nu văzuseră nimic și nu auziseră 
de Învierea Domnului, să le certe și să le mustre sfinţii îngeri, zicîndu-le: Ce căutați pe Cel viu 
cu cei morți...? Arătat este că ele au auzit mai înainte toate acestea, de la cei ce au văzut de față 


pe Domnul şi au auzit de la El mesajul către ucenici, dar n-au crezut. Pentru acestea le certau 
îngerii şi încă pentru că erau şi bărbaţi cu ele. Şi cine zice acestea? Sfîntul Luca Evanghelistul. 
Iată ce zice el: Jar în prima zi după Sîmbătă (Duminică), foarte de dimineaţă, au venit femeile 
la mormint, aducind aromatele cele ce le gătiseră... După aceea, nu numai că le-au certat 
îngerii, dar le-au şi zis: Aduceți-vă aminte, cum v-a grăit, pe cind era cu voi în Galileea, zicînd 
că se cădea Fiului Omului, să se dea în miinile oamenilor păcătoşi, să se răstignească și a treia 
zi Să învieze... Atunci ele şi-au adus aminte de cuvintele Lui. 


Plecînd acei bărbaţi, femeile împreună cu Maria Magdalena, au vestit pe ucenici. Deci, 
Maria Magdalena pentru a doua oară văzuse mormîntul, iar celelalte o dată. Se zice că cuvintele 
lor s-au arătat înaintea ucenicilor ca o birfeală şi nu le-au crezut. Acestea le scrie Sfîntul Luca 
Evanghelistul, pentru a doua mergere a femeilor la mormînt. 


După acestea, duhul Mariei Magdalena ardea, căci ucenicii n-au crezut-o nici acum pe 
ea, nici pe cele împreună cu ea, ci au socotit ca o birfeală cuvintele lor. Pentru aceea, sculîndu- 
se de dimineaţă s-a dus la mormînt, pentru a treia oară și a văzut piatra răsturnată de pe uşa 
mormîntului. Deci, a alergat la Simon Petru şi la loan. Din acestea se vede priceperea femeii 
acesteia, căci se necăjea cu sufletul, împreună cu Preasfînta Născătoare de Dumnezeu, vestind 
ucenicilor întîia mergere la mormânt şi învierea lui Hristos, dar nu le-au crezut. Apoi, venind 
foarte de dimineață împreună cu alte femei şi bărbați, și atunci cuvintele ei s-au arătat ca o 
birfeală. Ea se necăjea nu numai că nu au crezut-o, dar nici nu s-a sculat cineva dintre ei să se 
ducă la mormînt cel puţin şi să vadă. Ci, fie de frica iudeilor, fie de multa şi negrăita mîhnire, 
şedeau toți ca niște morți. Singur Petru, după a doua vestire a femeilor, s-a sculat şi s-a dus 
singur la mormînt, dar nu s-a mai aplecat spre el, căci nu îndrăznea să intre, fie pentru că se 
credea nevrednic, fie că-şi aducea aminte de lepădarea sa de Dînsul; poate și pentru frica 
iudeilor, precum s-a zis mai sus. 


Pentru acestea, Maria Magdalena, arzînd cu duhul de dragostea ce o avea către Dascălul 
şi Binefăcătorul său şi fiind plină de cuget dumnezeiesc, s-a dus singură a treia oară la mormînt 
iarăşi de dimineaţă și aflînd piatra luată de pe el, s-a întors la ucenici, gîndind în sine acestea: 
"Dacă le voi spune lor că a înviat Hristos, iarăşi voi ridica strigare împotriva mea că sînt 
îndrăcită; căci dacă n-am fost crezută împreună cu celelalte femei, cînd le-am vestit învierea lui 
Hristos, cum voi fi crezută acum singură? Deci, știu ce voi face: voi grăi celor mai mari şi mai 
fierbinţi cu dragostea către Hristos, adică lui Petru și lui loan. Aceştia, însă, au auzit mai înainte 
de învierea Domnului nostru lisus Hristos, dar de frica iudeilor, se îndoiau de această minune, 
ca şi cum nimic n-ar fi auzit. Deci, cum îi voi deștepta pe ei, numai să meargă la mormînt şi să 
vadă lucrul ce s-a făcut? Am aflat ce voi face: nu le voi spune lor că a înviat Domnul, căci 
atunci voi cădea iarăşi în cele de mai înainte, ci le voi spune o veste vrednică de crezut". 


Deci, Maria Magdalena a venit, precum s-a zis, la Petru şi la loan şi le-a zis: Au luar pe 
Domnul din mormiînt şi nu ştiu unde L-au pus. Ca şi cum ar fi zis astfel: "Ascultaţi-mă pe mine 
robii lui Dumnezeu! Ori S-a sculat Domnul din morţi, ori nu; deci, eu nu ştiu ce să vă spun 
vouă; dar, una vă zic cu adevărat, că trupul Lui nu mai este în mormînt. Pentru aceea sînteți 
datori a vă sîrgui să cunoașteți cine este acela care L-a luat şi unde L-a pus". Văzut-ai 
înțelepciunea acestei femei? Că de nu vom zice că astfel s-a sfătuit în sine, vom cădea în socoteli 
fără de rînduială şi nepotrivite; ca și cum aceea care I-a pipăit picioarele Lui, împreună cu 
Preasfînta Fecioară Maria, Născătoarea de Dumnezeu, şi a auzit de la îngeri a doua oară că S-a 
sculat Domnul, n-ar fi spus drept. lar din aceea că le-a vorbit ca de un mort, că au luat pe 
Domnul meu din mormint şi nu știu unde L-au pus..., este arătat că răspunsul ei era meșteşugit 
şi înțelept; deci, îndată i-a plecat a merge la mormânt! 


După ce au pornit acești doi ucenici la mormînt, ea le-a urmat lor. Ucenicii, intrînd în 
mormînt, au văzut giulgiurile singure zăcînd şi mahrama, cu care era înfășurat capul Lui, era 
învăluită şi aruncată într-un colţ, iar trupul Lui nicăieri. Deci, atunci au văzut şi au crezut că au 
luat pe Domnul din mormînt, precum le-a spus Maria Magdalena. După aceea şi ucenicii s-au 
întors iar la ai lor, necrezînd nimic despre Înviere şi prin necredinţa lor au aruncat în oarecare 
îndoială şi pe Maria, care se făcuse atît de credincioasă, după ce văzuse şi auzise atîtea. Ea 
socotea acestea în sine din multa evlavie; adică, pînă acum mi se părea că am oarecare cuget 
întemeiat, pînă cînd apostolii nu văzuseră mormîntul şi pentru aceea nu credeau în Învierea 
Domnului. Deci, după ce au văzut că trupul Domnului nu este mormînt, se aflau tot în această 
credinţă, adică că l-a furat cineva. Dar este arătat că eu, fiind femeie, am păreri şi nu aud nici 
nu văd nimic adevărat; iar ei, fiind bărbaţi luminaţi de la Dumnezeu, rămîn nerătăciți şi nu se 
amăgesc cu înlesnire, ca noi femeile. 


Maria Magdalena, avînd în mintea sa această socoteală, a rămas plîngînd lîngă mormînt 
şi, după ce s-au dus Petru şi loan, s-a aplecat iar în mormînt şi a văzut doi îngeri îmbrăcaţi în 
veşminte albe. Aceia, văzînd-o, au întrebat-o: Femeie, de ce plingi? Pe cine cauţi ? Fa a răspuns: 
Au luat pe Domnul și nu ştiu unde L-au pus...! Apoi, venind Domnul şi văzîndu-L îngerii, s-au 
sculat înaintea Lui. Ea, văzînd că îngerii s-au sculat şi, sfiindu-se de dînșii, s-a întors înapoi și, 
văzînd pe Domnul, nu L-a cunoscut. Pentru ce? Pentru că Domnul după Înviere era îmbrăcat 
cu trup nestricăcios și nu se arăta decît numai acelora, cărora voia și cînd voia. 


Fiind întrebată de Domnul: Femeie, de ce plingi? Pe cine cauţi? Fa a răspuns asemenea 
ca şi către îngeri; căci credea că el este grădinarul acelei grădini, în care era mormîntul. Deci, a 
zis către Dînsul: Doamne, dacă L-ai luat Tu, spune-mi unde L-ai pus pe EI, că eu Îl voi lua! 
Acest răspuns către Domnul şi către înger, Maria Magdalena nu l-a făcut cu cugetare și 
fățărnicie ca mai înainte, precum a făcut către ucenici; că acelora, ca unora ce nu ştiau, le-a 
răspuns, ca să-i deștepte pe toți să se ducă la mormînt. Ci, după ce au venit şi au văzut că trupul 
Domnului nu era în mormînt şi după ce n-au crezut că a înviat, de aceea s-a îndoit şi ea cu 
gîndul şi a pătimit aceasta, pentru că era foarte cucernică. Ea se încredea mai mult apostolilor, 
decît socotelii sale. Deci ea, fiind schimbată după aceea şi încredinţată cu adevărat că trupul 
Domnului s-a luat din mormânt de cineva, a răspuns așa precum credea în socoteala sa. 


Atunci lisus, ca un Dumnezeu, cunoscînd inima ei, a strigat către dînsa cu glasul Său 
cel obişnuit, ca să-L cunoască: Marie! Iar ea, cunoscîndu-i glasul, că a doua oară i se arăta, a 
căzut la picioarele Lui, ca și la vederea cea dintii; dar nu a primit-o cu aceiași bucurie, ca întîi, 
ci a îndepărtat-o de la EI, zicînd: Nu re atinge de mine! Deci, mai întîi S-a lăsat ca cele două 
femei să-l sărute cinstitele şi preacuratele Lui picioare; dar nici o vorbă n-a auzit de la Dînsul. 
Vezi, că de vreme ce n-a crezut cu adevărat, a îndepărtat-o Mîntuitorul, zicîndu-i: Nu te atinge 
de Mine! 


Atunci, la întîia arătare a Domnului, le-a lăsat să se atingă şi să-l sărute picioarele, ca 
mai mult decît cu vederea și cu auzirea să se încredinţeze prin pipăire, că Cel ce S-a răstignit şi 
S-a îngropat, a înviat. Dar acum o izgonea de la Dînsul pe Maria Magdalena, fiindcă, 
schimbîndu-se după atîta încredințare, a auzit: Nu te atinge de Mine, că încă nu M-am suit la 
Tatăl Meu! Astfel o certa pe ceea ce s-a îndoit în credință şi îi deștepta mintea, aducîndu-i 
aminte de Părintele Cel ceresc. Domnul a încredințat-o să nu-L socotească a fi numai Acela 
care se vede, adică om înviat din morţi, ci şi Dumnezeu adevărat, ca Unul ce este Fiul 
adevăratului Dumnezeu și Care S-a făcut om pentru noi. EI a zis: Du-te și spune fraților Mei, 
că Mă voi sui la Tatăl Meu şi la Tatăl vostru, la Dumnezeul Meu şi la Dumnezeul vostru! Maria 
Magdalena, auzind şi văzînd acestea, s-a dus la ucenicii Lui şi nu le-a mai zis că au luat pe 


Domnul din mormânt; ci a venit cu multă încredințare şi îndrăzneală, spunînd că a văzut pe 
Domnul şi le-a spus ceea ce i-a zis Hristos. Aceasta este a treia mergere a femeilor la mormîntul 
Domnului, pe care a scris-o Sfîntul loan Cuvîntătorul de Dumnezeu şi care s-a făcut foarte de 
dimineaţă, fiind încă întuneric. 


Acum trebuie să spunem şi despre a patra ducere a femeilor la mormînt, ca să se vadă 
osîrdia, evlavia, dragostea şi durerea inimii pe care Sfînta Maria Magdalena o avea către 
Domnul şi Dascălul ei; căci numai ea dintre toate, s-a dus la mormânt de patru ori. Pentru aceea 
Sfîntul Duh a învrednicit-o pe dînsa să o amintească Sfintul Marcu în Evanghelia sa. Dar unde 
este arătat, că a patra ducere la mormînt a femeilor este cea istorisită de Sfîntul Marcu? Aceasta 
ne-o arată vremea, fiindcă numai Marcu scrie că femeile au venit la mormînt, cînd răsărea 
soarele. Pe Sfînta Maria Magdalena au pomenit-o toţi cei patru evangheliști, după cum s-a zis 
mai înainte; că Maria Magdalena a venit împre-ună cu celelalte femei, care aveau miruri mai 
înainte pregătite. Deci, trecînd sîmbăta, dis-de-dimineaţă, în prima zi a săptămînii, au venit 
femeile la mormint, pe cînd răsărea soarele. 


Acum să vedem pentru ce Maria Magdalena, după trei vederi, s-a dus iar împreună cu 
femeile acelea la mormînt şi mai ales ducînd cu sine miruri și aromate, socotind că vor afla 
trupul în mormînt. Cititorule, ascultă cu luare aminte: Maria Magdalena, încredințindu-se 
desăvîrşit despre Învierea Domnului prin a treia vedere a lui Dumnezeu şi mărturisind 
ucenicilor că a văzut pe Domnul şi că 1-a zis cele ce s-au spus mai sus, nu s-a mai îndoit. Dar, 
de vreme ce a văzut pe Maria lui Iacov cel Mic și mama lui losi, pe Salomeea şi pe alte femei 
ducîndu-se la mormînt, avînd cu ele aromate, s-a dus împreună cu dînsele, tocmai pe cînd 
răsărea soarele, nu că se îndoia, ci ca şi cum povăţuia pe celelalte femei. Ea se bucura și sălta, 
că a văzut de multe ori mormîntul deşert, iar femeile celelalte, ori că nu auziseră pînă atunci 
nimic din cele făcute, ori că auziseră rău; de unde se poate vedea, că nimic nu ştiau cu 
dinadinsul, căci ziceau: Cine ne va răsturna nouă piatra de pe uşa mormintului? Dar, căutind, 
au văzut că piatra era răsturnată de pe uşa mormintului, fiindcă era foarte mare. 


Vezi, că nici despre piatră nu știau ele bine, precum ne spun Sfinții Evanghelişti Matei 
şi Luca. Apoi, intrînd în mormînt, au văzut pe un tînăr şezînd de-a dreapta, îmbrăcat în veşmînt 
alb, şi s-au spăimâîntat. Acela nu le-a certat pe ele, precum ne spune Sfîntul Evanghelist Luca, 
asemenea și Sfîntul Evanghelist loan despre Însuși Domnul, căci tînărul ştia că atunci veniseră 
întîi. Dar nici pe Magdalena n-a certat-o, căci cunoștea prin bucuria feţei ei, că acum venise la 
mormâînt fără să se îndoiască de Învierea Mîntuitorului; ci a venit bucurîndu-se şi veselindu-se. 
De aceea, nu numai că nu le-a certat, dar chiar le-a îmbărbătat pe ele, ca şi îngerul cel dintii, 
precum ne spune Sfîntul Evanghelist Matei, zicîndu-le: Nu vă spăimintaţi; pe lisus 
Nazarineanul Cel răstignit Îl căutaţi? S-a sculat, nu este aici; iată locul unde L-au pus pe 
Dinsul. Deci, duceți-vă și spuneți ucenicilor Lui și lui Petru, că va merge mai înainte de voi în 
Galileea; acolo Îl veţi vedea pe EI, precum v-a zis vouă. Femeile, ieşind degrabă, au fugit de 
la mormint, căci le cuprinsese cutremur și spaimă mare, şi n-au spus nimănui nimic, căci se 
temeau. Din acestea se arată că femeile de mai sus sînt altele, afară de cele de care ne spune 
Sfîntul Evanghelist Luca şi Matei şi afară de Maria Magdalena. 


Sfînta Maria Magdalena, uceniţa şi osîrduitoarea lui Hristos, I-a slujit Lui cu dragoste 
ŞI cu sîrguință și mai înainte de patimi. Ea a suferit durere îndoit de mare, în vremea patimii 
Mîntuitorului nostru lisus Hristos; pe de o parte, văzînd pe Domnul său spînzurat pe Cruce, 
astfel încît putea cu uşurinţă să-l numere oasele, capul rănit de spini, faţa neavînd chip, mîinile 
şi picioarele pătrunse de piroane, coasta împunsă cu sulița și tot trupul rănit de bătăi; iar pe de 


alta, văzînd pe Preacurata Lui Maică, tînguindu-se cu amar şi leşinînd de durerea inimii, o 
sprijinea şi o mîngiia. 


Acestea toate sînt probe doveditoare pentru adeverirea Învierii lui Hristos. Numai ea a 
mers de patru ori la Mormîntul Lui şi, după a patra întoarcere de la Mormînt, a rămas lîngă 
Preasfînta Născătoare de Dumnezeu, slujindu-i ei, de atunci pînă la Înălţarea Lui la ceruri, nu 
ca unei maici a Dascălului şi a Făcătorului de bine, ci ca unei Maici a Însuşi Fiului lui 
Dumnezeu, Făcătorul tuturor. 


După înălțarea Lui la ceruri, a ieşit și ea, ca un apostol, la propovăduire şi, străbătînd 
prin multe ţări, a binevestit pe Hristos tuturor păgînilor. Pe mulţi i-a adus la cunoştinţa de 
Dumnezeu, ca şi Sfinţii Apostoli, apoi a mers la Roma și a stat înaintea Cezarului Tiberiu, pe 
care Sfînta Maria Magdalena l-a tămăduit, fiind bolnav de un ochi. Ea, povestindu-i toate cele 
despre Hristos, l-a făcut să creadă într-Însul, după cum zic unii. De aceea el s-a pornit cu urgie 
împotriva lui Pilat şi împotriva arhiereilor și i-a pedepsit, după faptele lor, cu rea şi cumplită 
moarte. După aceasta, ea a plecat din Roma și s-a dus în Efes, la Sfîntul loan Cuvîntătorul de 
Dumnezeu. Acolo slujind apostoleşte la mîntuirea oamenilor, prin fericita adormire s-a mutat 
către Domnul şi a fost îngropată la intrarea peșterii, de către Sfîntul loan Cuvîntătorul de 
Dumnezeu. Tot acolo au adormit şi cei şapte sfinți tineri mai pe urmă. 


Pe vremea împărăției preaînțeleptului Leon, s-au adus de acolo în Constantinopol 
cinstitele moaşte ale Sfintei Maria Magdalena și le-a pus în mînăstirea Sfîntului Lazăr, pe care 
o zidise el. Acolo se săvîrşea prăznuirea pomenirii ei, întru slava lui Hristos, Dumnezeul nostru, 
Căruia 1 se cuvine toată slava, cinstea şi închinăciunea, împreună cu Tatăl și cu Preasfîntul şi 
de viață Făcătorul Lui Duh, acum și pururea şi în vecii vecilor. Amin. 


62. POMENIREA SFÎNTULUI MUCENIC FOCA 
(23. HULIE,) 


Sfîntul Mucenic Foca este unul din cei patru Foca pomeniţi de sinaxar. El a trăit în 
Sinope, în zilele împăratului Traian, strălucind cu toate faptele bune şi cu petrecere neprihănită. 
Cînd a fost adus la eparhul African şi întrebat de acesta, el a mărturisit cu îndrăzneală credinţa 
în Domnul nostru lisus Hristos. Atunci eparhul African hulind pe Hristos şi chinuind pe sfîntul 
mucenic, s-a făcut cutremur mare şi fără de veste, căzînd el împreună cu slujitorii lui, au rămas 
fără suflare. Văzînd femeia lui această minune, s-a înfricoşat şi a rugat pe sfîntul, care l-a înviat. 


După aceea, l-au dus la împăratul Traian și, mărturisind pe Hristos, a fost spînzurat 
strujit, şi apoi băgat în var. Fiind pus într-o baie foarte fierbinte, și astfel rugîndu-se, şi-a dat 
sufletul în mîna lui Dumnezeu. 


63. SFÎNTUL SFINȚIT MUCENIC APOLINARIE, EPISCOPUL RAVENEI 
(23 IULIE) 


În zilele Cezarului Claudie, Sfîntul Apostol Petru a mers din Antiohia la Roma, cu mulţi 
creştini. El, intrînd într-o adunare jidovească, le-a spus că este iudeu; apoi a început să le 
propovă-duiască pe lisus Hristos, arătîndu-le din cărţile proorocești, că El este cu adevărat Fiul 
lui Dumnezeu și că a venit să mîntuiască neamul omenesc. Sfîntul Petru le-a mai povestit lor 
toate minunile lui Hristos pe care le-a făcut în Israil. Propovăduind el toate acestea în toate 
zilele, mulți dintre iudei au crezut în Hristos. Dar nu numai din iudei, ci și din romani, mulți, 
auzind propovăduirea Apos-tolului, primeau cu bucurie cuvîntul lui, zicînd: "Dumnezeu a 
cercetat neamul omenesc, trimiţîind pe Fiul Său spre înnoirea lumii". Deci, crezînd în Hristos, 
s-au botezat. 


Nu după multă vreme, Sfîntul Apostol Petru a zis către ucenicul său, Apolinarie, care 
venise cu dînsul din Antiohia: "lată, ai învăţat bine a cunoaște pe Hristos, Fiul lui Dumnezeu, 
şi te-ai înștiințat de faptele Lui cele dumnezeieşti; deci, să primeşti sfințirea Sfîntului Duh şi să 
te duci în cetatea Ravena, ca să propovăduieşti acolo numele lui Iisus Hristos, netemîndu-te de 
nimic". Zicînd aceasta, a făcut rugăciune şi, punînd mîinile pe capul lui, l-a făcut episcop al 
cetății Ravena, zicîndu-i: "Domnul nostru lisus Hristos să-ţi trimită pe îngerul Său, care îţi va 
găti calea şi îţi va împlini cererile tale". Apostolul, grăind acestea către Apolinarie, l-a sărutat 


şi l-a liberat cu pace. Sfîntul Apolinarie, apropiindu-se de cetatea Ravena, a intrat în casa unui 
oarecare ostaş, cu numele Irineu, voind să se odihnească. Și, făcînd vorbă cu dînsul, i-a spus 
despre dînsul cine este, de unde şi pentru ce a venit în cetatea lor. Apoi i-a spus despre lisus 
Hristos şi despre puterea Lui cea dumnezeiască. 


Irineu a zis către dînsul: "O, străinule părinte, am un fiu orb şi dacă este vreo putere în 
propovăduirea ta, fă-l să vadă, că şi eu voi merge în urma Dumnezeului tău, crezînd întru 
Dînsul"”. Sfîntul a poruncit să aducă la el pe acel orb. Acela fiind adus înaintea Sfîntului 
Apolinarie, s-au adunat toţi ai casei, voind să vadă ce va face orbului. Sfîntul, făcînd semnul 
Sfintei Cruci pe ochii orbului, a grăit: "Dumnezeule, Care ești pretutindeni, fă cunoscut pe Fiul 
Tău în cetatea aceasta, ca să se lumineze nu numai ochii cei trupeşti ai acestor oameni, dar şi 
cei sufleteşti; şi astfel să Te cunoască pe Tine, Unul, adevăratul Dumnezeu şi pe Domnul nostru 
lisus Hristos, pe Care L-ai trimis spre mîntuirea lumii”. Sfîntul grăind acestea, îndată s-au 
deschis ochii orbului și a văzut. Acela a căzut la picioarele omului lui Dumnezeu împreună cu 
părinții săi şi astfel toată casa aceea a crezut în Hristos şi s-a botezat în rîul care nu era departe 
de Ravena. De atunci, sfîntul a început a petrece în casa lui Irineu. 


În cetatea aceea era o femeie bolnavă cu numele Tecla, soţia tribunului, care, fiind 
bolnavă de mulți ani şi căutată de mulți doctori iscusiți, n-a putut să fie tămăduită; deci, s-a 
întîmplat lui Irineu, ostașul cel nou botezat, a se duce la tribun şi, văzîndu-l foarte mîhnit pentru 
femeia sa, care bolea şi nu se vindeca, a zis către dînsul: "Tribunule, este la mine un om străin 
care a tămăduit pe fiul meu cel orb fără de nici o doctorie; aceluia de-i vei porunci să vină la 
tine, va tămădui îndată pe soţia ta”. Tribunul l-a întrebat: "De unde a venit aici, omul acela?" 
Irineu a răspuns: "Din Roma". Tribunul a întrebat: "Este roman?" Irineu a răspuns: "Nu ştiu, 
însă mi se pare că nu este roman, ci grec". Tribunul a zis: "Să-l aduci în taină în casa mea”. 


Deci, pe cînd Sfîntul Apolinarie a intrat cu Irineu în cetatea Ravena, s-a însemnat cu 
semnul Sfintei Cruci, zicînd: "Dumnezeule, Cel ce ai ajutat învățătorului meu Petru, fu şi mie 
ajutor, ca să se preamărească numele Tău cel sfînt şi să se săvîrşească în această cetate voia 
Ta". Sfintul intrînd în casa tribunului, acela a zis către dînsul: "Bine ai venit, doctore, căci ce 
este mai dulce, decît apa cea rece celui însetat?" Sfîntul Apolinarie a zis: "Pacea Domnului 
nostru lisus Hristos să se odihnească peste voi". Tribunul a întrebat: "Cine este Acela de care 
grăieşti?" Apolinarie a răspuns: "Acela este Fiul lui Dumnezeu, Care a înnoit toată lumea cea 
învechită”. Tribunul a zis: "Din aceasta mi se pare că este galileean”. Sfîntul a răspuns: "Aşa 
este". Tribunul a întrebat: "Ştii doctorii?" Răspuns-a sfîntul: "Nu ştiu nimic, afară de numele 
lui lisus. Să chemi aici pe toţi ostaşii de sub stăpînirea ta și toţi, privind, vor cunoaşte puterea 
Domnului meu lisus Hristos". 


Tribunul a trimis îndată, de a chemat pe toți ostașii săi şi a zis către sfînt: "Uite, femeia 
mea zace pe patul durerii de mulți ani și toate doctoriile nu i-au ajutat, ci mai mult au vătămat- 
O; de aceea, de este în tine vreo putere tămăduitoare arat-o acum spre cea care boleşte". Sfîntul 
a grăit: "Dumnezeu să deschidă ochii inimilor voastre, ca, văzînd minunile Lui, să credeţi într- 
Însul". Apoi, apropiindu-se de pat, a luat de mînă pe cea bolnavă şi i-a zis: "În numele Domnului 
nostru lisus Hristos, scoală-te şi crede într-Însul; dar să nu socoteşti că mai este cineva la fel ca 
Dînsul". 


Atunci femeia s-a făcut îndată sănătoasă cu tot trupul şi s-a sculat de pe pat, strigînd şi 
zicînd: "Nu este alt Dumnezeu afară de lisus Hristos, pe Care tu ÎI propovăduieşti". Tribunul şi 
toți ostașii lui, văzînd aceasta, s-au mirat și au zis: "Acela este Dumnezeu cu adevărat, Care 
face niște lucruri ca acestea! Acela poate să ne ajute şi în războaie, dacă ÎL vom iubi”. Atunci 


tribunul a crezut în Hristos, împreună cu femeia sa, cu copiii şi cu toată casa lor şi mulți alți 
păgîni care erau acolo au crezut și s-au botezat. 


Din acea vreme, Sfîntul Apolinarie a început a petrece în casa tribunului din acea cetate. 
Mulţi oameni în toate zilele veneau la dînsul și el îi învăţa să creadă în Hristos şi îi boteza. Mulţi 
din cei ce credeau, îşi dădeau copiii la sfîntul pentru învăţătura cărții. Pentru aceea, Sfîntul 
Apolinarie a făcut în casa tribunului o biserică şi slujea în ea, împărtăşind pe credincioși cu 
dumnezeieştile Taine ale Trupului şi Sîngelui lui Hristos. Petrecînd el acolo 12 ani, a hirotonit 
doi preoți, pe Aderet şi pe Calochir, iar pe Marchian, bărbatul cel de bun neam, şi pe Levcadie 
i-a făcut diaconi împreună cu alți şase clerici. EI cînta în biserică rugăciunile de zi şi de noapte, 
împreună cu dînșii preamărind pe Dumnezeu. Deci, creştinii înmulțindu-se și străbătînd în 
popor vestea despre numele și despre puterea lui lisus Hristos, precum şi despre 
propovăduitorul acela, omul lui Dumnezeu nu putea să se ascundă. Deci, unii au spus despre 
dînsul lui Saturnin, stăpînitorul cetăţii. 


Acela, trimițînd după el, l-a adus şi l-a pus înaintea sluji-torilor celor mai mari ai capiștei 
din Ravena şi îl întreba, zicînd: "Cine ești tu?" Sfîntul a răspuns cu glas mare, zicînd: "Eu sînt 
creștin”. Saturnin a zis: "Cine este Hristos?" Sfîntul a răspuns: "Hristos este Fiul Dumnezeului 
Celui viu, prin Care trăiește toată făptura din cer, de pe pămînt şi din mare”. Saturnin a zis: 
"Acela te-a trimis la noi să risipești slujba zeilor noştri? Nu ştii tu pe marele zeu Joe, care 
viețuieşte în capitoliul cetăţii și căruia eşti şi tu dator a i te închina?" Sfîntul a răspuns: "Nu ştiu 
cine este acela şi nici capiștea lui nu i-am cunoscut-o”. Popii idoleşti au zis către sfîntul: "Atunci 
vino şi vezi împodobită frumos capiștea lui cea mare. Într-însa vei vedea chipul nebiruitului Joe 
şi te vei închina lui”. 


După aceea sfîntul a fost dus la acea capişte, în care intrînd şi văzînd podoaba cea de 
mult preţ, a rîs şi a zis către popii cei idolești: "Iată cît aur și argint se află aici prăpădit, care 
este mai bine să se împartă la săraci, decît să atîrne în zadar înaintea demonilor!" Atunci păgînii, 
umplîndu-se de mînie și de iuţime, au bătut foarte mult pe Sfîntul Apolinarie și, legîndu-l de 
picioare cu o funie, l-au tras afară din cetate şi l-au aruncat ca pe un mort pe malul mării. 
Luîndu-l ucenicii abia viu, l-au ascuns în casa unei femei văduve, care credea în Hristos, şi 
acolo purtau grijă de el. 


După şase luni de la aceasta, un om cinstit cu numele Bonifatie a amuţit deodată şi, 
chemînd mulţi doctori, cu nimic nu au putut să-i ajute. În vremea aceea, s-a făcut știre în casa 
lui, că Apolinarie, robul lui Dumnezeu, este viu şi ascuns la o femeie văduvă. Atunci femeia lui 
a alergat cu sîrguință la omul lui Dumnezeu și, căzînd la picioarele lui, îl ruga să vină în casa ei 
ŞI să-i tămăduiască bărbatul. Deci, arhiereul lui Hristos, sculîndu-se, a mers la ea. Intrînd în casa 
lui Bonifatie, o fecioară din slujnice, care avea în sine duh necurat, îndrăcindu-se, a strigat: 
"Du-te de aici, robul Dumnezeului Celui viu, căci dacă nu te vei duce, voi face iarăși să te tragă 
afară din cetate legat de picioare". Sfîntul Apolinarie, certînd duhul cel necurat, l-a izgonit dintr- 
însa. 


Intrînd după aceea la Bonifatie, l-a văzut zăcînd mut şi s-a rugat lui Dumnezeu pentru 
el, zicînd: "Doamne, Iisuse Hristoase, Cel ce ai închis gura acestui om, ca să nu cheme pe 
diavoli în ajutorul său, deschide-i-o acum, ca să cheme numele Tău cel sfînt şi să creadă că Tu 
eşti Dumnezeul Cel ce petreci în veci”. Astfel, rugîndu-se sfîntul şi creștinii cei de faţă zicînd 
amin, în acel ceas s-a dezlegat limba lui Bonifatie şi gura i s-a deschis spre binecuvîntarea lui 
Dumnezeu; deci, a strigat cu glas mare: "Nu este alt Dumnezeu, decît Cel propovăduit de 


Apolinarie!" Tot în ziua aceea au crezut în Hristos mai mult de cinci sute de bărbaţi, primind 
Sfîntul Botez. 


După cîteva zile, păgînii, fiind porniţi de vrăjmașul cel ascuns, au prins iarăşi pe Sfîntul 
Apolinarie şi l-au bătut foarte tare cu toiege, poruncindu-i ca nicidecum să nu îndrăznească a 
mai propovădui pe Hristos, nici a mai pomeni numele Lui. Iar el, zăcînd la pămînt, striga: 
"Adevărat este că lisus Hristos este Dumnezeu, Care a voit să pătimească pentru oameni”. 
Păgînii, nesuferind să audă mărturisirea lui cea pentru Hristos, l-au pus cu picioarele goale pe 
cărbuni aprinşi, muncindu-l cu arderea focului. Iar el mai mult propovăduia pe Hristos cu glas 
mare. Pentru aceea l-au legat de picioare şi l-au tras afară din cetate, zicînd: "Măcar că faci 
tămăduiri, însă în cetate să nu mai intri, dacă voieşti să fii viu”. Sfîntul, zăcînd lîngă cetate, 
învăța neîncetat numele lui lisus Hristos şi mulţi din cei ce se temeau de Dumnezeu, veneau și 
îi slujeau lui. Înmulţindu-se numărul credincioșilor cu propovăduirea sfîntului, s-a zidit o 
biserică mică, nu departe de cetate, lîngă malul mării; iar Apolinarie, arhiereul lui Dumnezeu, 
săvîrşea în acea bisericuţă Sfînta Liturghie şi boteza în apa mării pe cei ce se întorceau la Hristos 
Dumnezeu. 


După cîțiva ani, sfîntul, fiind izgonit de cei necredincioşi, s-a dus la Emilia, în țara 
Italiei, şi aducea la sfînta credinţă cu propovăduirea cuvîntului pe câţi putea. În vremea aceea, 
în Ravena, cu porunca lui, rînduia Biserica preotul Calochir, pentru că şi acela făcea multe 
minuni cu numele lui lisus Hristos. Petrecînd Sfîntul Apolinarie în Emilia multă vreme şi 
întorcînd mulți oameni la Hristos, s-a întors iarăși la Ravena și a fost primit cu bucurie de cei 
credincioşi. În Ravena era atunci un boier cu numele Rufin. Acela avea o fiică ce era bolnavă 
şi trăgea să moară. Auzind boierul de Sfîntul Apolinarie, a poruncit ca să-l aducă cu cinste în 
casa sa, ca să tămăduiască pe fiica lui. Intrînd în casă sfîntul episcop împreună cu clerul său, 
tocmai atunci murise şi fiica cea bolnavă. Deci, au început plîngerile şi tînguirile părinților şi a 
celor ai casei. 


Văzînd Rufin pe sfint, a zis către el: "Mai bine îmi era, dacă n-ai fi venit în casa mea; 
pentru că marii zei s-au mîniat pe mine pentru tine și n-au voit să tămăduiască pe fiica mea”. 
Iar sfîntul i-a grăit: "Jură-te mie pe sănătatea Cezarului tău, că nu vei opri pe fiica ta să meargă 
în urma Mîntuitorului său, şi vei vedea puterea Domnului nostru lisus Hristos, Cel propovăduit 
de mine!" Iar Rufin i-a zis: "Știu că fecioara a murit şi nu este vie; dar dacă o voi vedea înviată 
şi vorbind, voi lăuda puterea Dumnezeului tău și nu o voi opri să urmeze pe Mîntuitorul ei”. 
Apropiindu-se sfîntul de moartă, a zis: "Doamne, lisuse Hristoase, Dumnezeul meu, Cel ce ai 
dat toate cîte a cerut apostolul şi învățătorul meu Petru, împlinește cererea mea şi înviază pe 
fecioara aceasta, ca să vadă toți ce stau de față tăria Ta cea atotputernică şi să înțeleagă că nu 
este alt Dumnezeu afară de Tine". Apoi, atingîndu-se de moartă, a zis: "Scoală-te și mărturiseşte 
pe Ziditorul tău”. 


Îndată fecioara a înviat şi, sculîndu-se în picioare, a strigat cu glas mare: "Mare este 
Dumnezeul pe care Îl propovăduiește Apolinarie şi nu este alt Dumnezeu decît numai Acela!" 
Părinţii fecioarei, văzînd aceasta, s-au bucurat împreună cu toți creștinii, că s-a preamărit 
numele Domnului lisus, şi s-a botezat fecioara, maica sa şi toată casa. Sufletele care au primit 
Sfîntul Botez, erau în număr de 324, bărbaţi şi femei; şi mulţi au crezut în Domnul, însă pentru 
frica Cezarului n-au primit Sfîntul Botez. Dar în taină iubeau pe arhiereul lui Dumnezeu şi îi 
slujeau lui. Fiica lui Rufin s-a sfințit spre slujba lui Hristos Dumnezeu, logodindu-se mireasă 
Lui; şi astfel a petrecut fecioară în toate zilele vieţii sale. 


Cezarul a fost înștiințat de către păgîni, că un oarecare om din Antiohia, venind cu vrăji 
şi farmece, a adus în cetatea Ravenei numele lui Iisus şi mult popor îl ascultă; iar casa lui Rufin 
a tras-o la credinţa lui. Cezarul îndată a trimis la Ravena pe un om al său, cu numele Mesalin, 
ca să ia stăpînirea lui Rufin. lar pe Apolinarie a poruncit să-l silească la închinarea păgîneştilor 
lor zei sau să-l izgonească. Deci, Mesalin, împlinind porunca Cezarului, a chemat pe Apolinarie 
la curte şi îl întreba înaintea slujitorilor păgîneşti, cine şi de unde este și ce meșteșug are. EI le- 
a spus despre sine că este creştin, cu neamul din Antiohia şi ucenic apostolesc, iar meșteșugul 
lui este propovăduirea lui Iisus Hristos, Fiul lui Dumnezeu, Care a făcut cerul, pămîntul şi marea 
şi toate cele dintr-însele". Mesalin a zis: "Oare de acel Hristos ne spui, Care acum cîțiva ani, 
numindu-se pe Sine Fiu al lui Dumnezeu, a fost ucis de iudei? Acela de ar fi fost Dumnezeu, n- 
ar fi murit, nici n-ar fi primit ocări. Dar de vreme ce era mîndru, de aceea a fost dat la munci și 
s-a pierdut cu pedeapsă de moarte; iar tu pentru care pricini cinsteşti pe unul ca Acela între zei?" 


Atunci Sfîntul Apolinarie a răspuns: "Acest lisus Hristos de care vorbim, a fost, este şi 
va fi Dumnezeu în veci. El, vrînd să elibereze neamul omenesc din robia vrăjmaşului, S-a smerit 
pe Sine şi S-a întrupat de la Sfîntul Duh în pîntecele Preacuratei Fecioare, care n-a cunoscut 
bărbat; deci S-a născut dintr-însa negrăit". Zis-a Mesalin: "Şi noi am auzit despre aceasta; dar 
acest lucru este greu de crezut". Sfîntul a zis: "O, judecătorule, ascultă-mă pe mine şi ia aminte: 
Dumnezeu a fost în trup curat şi făcea în lume semne și minuni mari; iar că a fost prins de iudei 
şi răstignit, aceasta a pătimit-o trupul Lui cel luat din Preacurata Fecioară, dar dumne-zeirea a 
rămas fără de patimă şi fără de moarte. Acea dumnezeire, pe trup l-a înviat din morți a treia zi 
şi, arătîndu-se multora, s-a suit la ceruri, de unde Se şi pogorîse. Apoi a dat stăpînire şi putere 
celor ce cred în EI, încît aceia cu numele Lui izgonesc diavoli, vindecă toate bolile cele 
netămăduite şi înviază pe morţi”. 


Mesalin, auzind aceasta, a zis: "Nu vei putea să mă biruieşti pe mine și să mă faci să 
urmez Dumnezeului Celui necunoscut, pe care Cezarul şi senatorii nu-L primesc. Deci, vino tu 
în capitoliul cetăţii şi adu tămilie cu mîinile tale, marelui şi groaznicului tunător, zeului Joe. De 
nu vei face aceasta, apoi să ştii că te voi munci cu felurite munci şi te voi trimite în izgonire”. 
Sfîntul i-a răspuns: "Deşi voi merge la capitoliu, însă nu voi aduce tămiie diavolilor, ci voi 
aduce jertfă de laudă Domnului meu lisus Hristos". Atunci slujitorii idoleşti au strigat: 
"Apolinarie să fie muncit”. 


Deci, Mesalin a poruncit să dezlege pe mucenic şi să-l bată fără de cruţare, zicîndu-i: 
"Jertfeşte zeilor!" Sfîntul, fiind bătut, striga: "Sînt creştin!" Atunci unul din popi a strigat: "Să 
fie întins la locul cel de muncă. Acolo să fie întins şi bătut mai cumplit, pînă ce va da slavă 
zeilor celor fără de moarte". Deci, sfîntul îndată a fost muncit și striga: "Pe Domnul lisus Hristos 
ÎI mărturisesc, că este Dumnezeu adevărat, iar nu pe altcineva”. După un ceas, Mesalin, 
poruncind ca să înceteze muncile, a zis către răbdătorul de chinuri: "Spune-mi, ticălosule, ce 
răsplătire aştepţi pentru muncile ce le-ai suferit?" Mucenicul a răspuns: "Este scris în cărțile 
noastre, că cel ce va răbda pînă la sfîrșit, acela se va mîntui și de va muri cineva întru Hristos, 
va fi viu. Aceasta este răsplătirea creștinilor”. Popor mult privea la pătimirea sfîntului, 
credincioşi şi necredincioşi. Credincioşii, văzînd răbdarea lui cea bărbătească, preamăreau pe 
Dumnezeul cerului. Atunci Mesalin a poruncit slujitorilor să muncească pe robul lui Hristos și 
să toarne apă fiartă peste rănile lui. Apoi a poruncit, să se pregătească o corabie, ca să trimită 
pe mucenic ferecat cu fiare la Iliric, în surghiunie. 


Atunci unul din slujitorii care îl munceau cumplit, mîniindu-se asupra răbdătorului de 
chinuri, deodată s-a îndrăcit, a căzut la pămînt şi a murit, diavolul smulgîndu-i ticălosul lui 
suflet. Sfîntul Apolinarie fiind pogoriît de la muncire, a zis către Mesalin: "Păgîne, pentru ce nu 


crezi în Fiul lui Dumnezeu, ca să poţi scăpa de munca veșnică?" Muncitorul, mîniindu-se, a 
poruncit să bată pe sfînt cu pietre peste gură. Creștinii, văzînd acea cumplită muncă, n-au putut 
să rabde mai mult, căci erau în număr mare. Deci, pornindu-se spre mînie, au făcut tulburare în 
popor, căci s-au repezit spre păgîni şi au ucis cîţiva dintre ei. Ei voiau ca și pe Mesalin să-l 
ucidă; dar acela, cînd a văzut revolta şi tulburarea poporului, s-a temut şi, sculîndu-se îndată, a 
fugit şi s-a ascuns într-o casă tare; iar pe Apolinarie, a poruncit ostașilor, să-l ia şi să-l închidă 
în temniță, să-i ferece în obezi picioarele şi să nu-i dea hrană nici băutură, slăbind de foame și 
de sete. 


Dar Dumnezeu, Care hrăneşte pe toți, n-a lăsat pe robul Său; căci, fiind flămînd, a trimis 
la dînsul pe sfîntul înger ca să-l întărească. Îngerul lui Dumnezeu a venit la sfîntul în temniță, 
privind la el păzitorii temniţei. Acela i-a adus hrană și băutură legatului lui Hristos, pe care el 
luîndu-le și mîncîndu-le, s-a întărit şi a mulțumit lui Dumnezeu. Apoi, după patru zile, auzind 
Mesalin că Apolinarie, învățătorul creştinesc, este viu în temniţă, a poruncit să-l ferece cu fiare 
grele, să-l pună în taină în corabie şi să-l ducă în surghiun. Cu dînsul au mers şi trei clerici, 
nevrînd să se despartă de părintele şi învățătorul lor. 


Corabia, plutind cîteva zile, s-a ridicat fără de veste o furtună mare, încît marea se 
învăluia foarte tare, iar corabia s-a spart de furia valurilor și toţi s-au înecat, numai Sfîntul 
Apolinarie cu cei trei clerici şi cu doi ostași, fiind păziți de Dumnezeu, au scăpat vii. lar acele 
fiare grele, cu care sfîntul a fost ferecat, au căzut de pe dînsul, fiind dezlegate de o mînă 
nevăzută, în acelaşi moment cînd corabia, sfărimîndu-se, a început a se scufunda. Fiind ei 
izbăviţi de înecare şi ieşind la mal, acei doi ostași au zis către sfîntul: "Părinte, unde vom merge 
şi ce vom face? Sfîntul a răspuns: "Credeţi în Domnul nostru lisus Hristos și primiți Sfîntul 
Botez şi veți fi vii”. Atunci ei îndată, blestemînd idolii, s-au botezat în numele Tatălui şi al 
Fiului și al Sfîntului Duh. 


Apoi sfîntul umbla din loc în loc, cu cei trei clerici şi cu cei doi ostași luminaţi, pînă ce 
au sosit în Misia, dar nimeni nu-i primea pe dînșii. Sfîntul, văzînd pe un om vestit că avea 
stricăciune pe fruntea sa, a zis către dînsul: "Voieşti să fii sănătos?" Acela a răspuns: "Voiesc”. 
Sfîntul i-a zis: "Crezi în Domnul nostru lisus Hristos?" Omul acela a răspuns: "Cel ce mă va 
tămădui, Acela va fi Dumnezeul meu". Sfîntul Apolinarie, chemînd numele Domnului lisus, s- 
a atins de stricăciunea aceea şi omul îndată s-a făcut sănătos. Deci, lepădîndu-se de idoli, a 
crezut în Hristos şi s-a botezat. Sfîntul a locuit la dînsul multe zile, aducînd poporul cel 
necredincios la cunoştinţa adevăratului Dumnezeu şi luminîndu-l cu Sfîntul Botez. De acolo s- 
a dus la malul Dunării și pe mulți din păgîni i-a adus la Hristos prin propovăduirea cuvîntului. 
După aceasta, s-a dus în părțile Traciei şi s-a aşezat aproape de o capişte idolească, în care era 
idolul Serapid, necuratul zeu al păgînilor, care vorbea numai cu oamenii care se închinau lui; 
pentru că diavolul care locuia într-însul grăia, dînd răspunsuri la cei ce-l rugau cu jertfe şi-l 
întrebau de tot lucrul. 


După ce arhiereul lui Dumnezeu s-a dus acolo, idolul a tăcut; de aceea popii idoleşti şi 
toți păgînii din părțile acelea erau foarte mîhniți, din cauză că idolul lor a amuţit. Apoi, după ce 
l-au rugat mult cu jertfe ca să grăiască către dînșii, abia a răspuns, zicînd: "Oare nu știți că 
Apolinarie, ucenicul lui Petru, apostolul lui Hristos, a venit aici de la Roma şi m-a legat cu 
numele lui Iisus Hristos, pe care el Îl propovăduieşte? Deci, pînă ce acela nu va fi gonit de aici, 
eu nu voi putea să răspund la întrebările voastre”. Atunci păgînii îndată au început a căuta cu 
tot dinadinsul pe propovăduitorul lui Hristos şi, găsindu-l, l-au bătut fără milă; apoi ducîndu-l 
la mare, au aflat o corabie care tocmai voia să plece spre Italia. 


Deci, rugînd pe boierul ţării lor, care trimitea acea corabie, a pus într-însa pe arhiereul 
lui Dumnezeu împreună cu ucenicii lui, zicîndu-i: "De unde ai venit, acolo să te întorci”. 
Corabia, plecînd cu vînt bun, a ajuns în Italia. lar omul lui Dumnezeu, ieşind la mal împreună 
cu ucenicii, s-a dus în cetatea Ravena la păstoriţii săi, unde, după trei ani de la izgonirea sa, a 
fost primit cu mare bucurie de către credincioşi. Necredincioşii, văzînd că episcopul s-a întors, 
s-au mîhnit foarte mult și, gîndind cele rele împotriva lui, căutau vreme prielnică spre săvîrşirea 
răutăţii lor. Nu după puţină vreme, Apolinarie, arhiereul lui Dumnezeu, săvirşind Sfînta 
Liturghie într-o biserică ce era în satul unui bărbat oarecare renumit, cu numele Kirineu, păgânii 
au năvălit acolo cu multă putere şi, risipind turma cea cuvîntătoare a lui Hristos, au prins pe 
singurul păstor, pe Sfîntul Apolinarie și, bătîndu-l, l-au dus legat în cetate. Acolo l-au pus de 
față la preoţii cei mai mari ai zeului Joe. Iar aceia, văzîndu-l, au zis cu mînie: "Nu este vrednic 
să meargă înaintea marelui zeu Joe, pe care l-a batjocorit, ci să fie dus înaintea lui Apolon”. 


După ce sfîntul a fost dus în capiștea lui Apolon, a făcut rugăciune la Domnul său și 
îndată idolul acela, căzînd la pămînt, s-a sfărîmat. Deci, creştinii care au văzut aceasta, 
preamăreau pe Dumnezeul lor cel atotputernic. Păgînii, apucînd pe Sfîntul Apolinarie, l-au dus 
la mai-marele lor, care se numea Taurus şi l-au dat lui, ca să-l ucidă. Atunci Taurus, chemînd 
la curte pe toţi cetăţenii săi de sfat, întreba pe legatul lui Hristos, cu ce putere face nişte minuni 
ca acelea, tămăduind pe cei bolnavi. El îl încredința, că toate le face cu puterea lui Hristos; căci 
Hristos este unul şi adevăratul Dumnezeu, atotputernic. Taurus a zis: "Am un fiu orb din naștere, 
de-l vei face pe el să vadă cu puterea Hristosului tău, atunci şi noi vom crede că Acela este 
Dumnezeul cel adevărat; iar de nu vei face aceasta, apoi te vom da focului, ca să pieri după 
faptele tale”. 


Arhiereul lui Hristos a poruncit să aducă pe acel orb din naștere. Deci, omul lui 
Dumnezeu, făcînd semnul Sfintei Cruci pe ochii orbului, a zis: "În numele lui Iisus Hristos Cel 
răstignit, deschide ochii şi vezi!" Atunci, îndată cel născut orb, deschizîndu-și ochii, a văzut şi 
toți s-au mirat şi au zis: "Cu adevărat Dumnezeul creştinilor este Cel ce a făcut unele ca acestea”. 
De atunci mulți au crezut în Hristos. Taurus, scoțînd pe sfînt din mîinile necredinciosului popor, 
l-a trimis pe el noaptea la un sat al său, care era departe de cetate ca la şase mile, voind ca acolo 
să-l păzească în legături. Sfintul a petrecut patru ani, nu în legături, ci liber, adunîndu-se la 
dînsul toți credincioşii, pe care învăţindu-i, îi aducea la sfinta credință, îi boteza și tămăduia pe 
toți bolnavii care veneau la dînsul. 


În zilele acelea, a fost pus în Roma ca împărat Cezarul Vespasian, iar cei mai mari ai 
Ravenei au scris o scrisoare către Cezar, zicînd: "De nu vei pierde pe vrăjitorul Apolinarie, 
potrivnicul împărăției tale, apoi cinstirea zeilor va pieri şi slava Romei se va micşora; pentru că 
în toate zilele, mult popor, înşelînd cu farmecele sale, ocărăşte pe zeii cei fără de moarte şi 
risipește capiştile lor; iar dacă acela se va pierde dintre cei vii, atunci slava romanilor va petrece 
în veci". Deci, Cezarul Vespasian, socotind aceasta, a scris la Ravena, astfel: "De va aduce 
cineva zeilor hulă şi necinste, acela să fie silit să le aducă daruri; iar dacă nu voiește, să se 
gonească din cetate, pentru că nu se cade să dăm o izbîndire cuiva pentru zei, deoarece ei singuri 
pot să izbîndească vrăjmaşilor lor, dacă se vor mînia”. 


Venind la Ravena această scrisoare a cezarului, Demosten patriciul, care atunci de 
curînd luase dregătoria şi rînduiala cetăţii, a prins pe Apolinarie, arhiereul lui Hristos, care acum 
îmbătrînise cu anii și slăbise cu trupul de multe munci. Poporul necredincios, văzînd aceasta, a 
zis către patriciu să-l muncească sau să-l trimită departe, undeva la pierzare, ca să piară fără de 
ştire. Demosten a dat pe sfîntul unui ostaș ca să-l păzească, pînă ce va sosi vremea să-l 


muncească. Dar sutaşul acela, fiind creştin în ascuns, a luat pe Apolinarie, omul lui Dumnezeu, 
şi nu l-a dus pe el în temniţă, ci în casa sa. 


După cîteva zile a zis către dînsul: "Părinte, încă nu trebuie să mori, pentru că viața ta 
ne este de mare trebuință nouă; iată, ieşi noaptea la satul unde zac neputincioşi şi să stai acolo, 
pînă cînd se va potoli mînia poporului". Așa grăindu-i sutașul la miezul nopţii, a lăsat pe sfînt 
ca să iasă în taină din cetate. Sfîntul Apolinarie ieşind din cetate şi înştiințindu-se despre aceasta, 
oarecare din slujitorii idolești au alergat în urma lui şi, ajungîndu-l pe drum, l-au bătut şi l-au 
tăiat cu săbiile, pînă ce li s-a părut lor că a murit. Şi, lăsîndu-l, s-au dus. 


Făcîndu-se ziuă, ucenicii au plecat şi au găsit pe sfînt abia suflînd. Deci, luîndu-l, l-au 
dus pe el în satul acela între bolnavi, unde a stat viu numai şapte zile. Înaintea sfîrşitului lui, s- 
a adunat la dînsul toată biserica credincioşilor şi i-a învăţat pe ei cu multe cuvinte să nu se 
depărteze de sfînta credinţă a lui lisus Hristos şi să se îngreţoşeze de urtciunile idoleşti. EI le-a 
spus cu multe cuvinte prooroceşti, că au să fie multe prigoniri împotriva Bisericii lui Hristos; 
apoi le-a spus că după toate acele grele primejdii, are să fie pretutindeni pierderea idolilor şi 
prin toată lumea va răsări dreapta credinţă. Atunci vor fi împărați creștini şi se vor aduce de 
creștini jertfe Dumnezeului celui viu fără de oprire. După aceea a mai adăugat și aceasta: "Dacă 
va petrece cineva nemișcat în credința Domnului nostru Iisus Hristos, acela nu va muri, ci va fi 
Viu în veci”. 


Grăind acestea şi multe alte cuvinte, Apolinarie, arhiereul şi mucenicul lui Hristos, a 
adormit. El a fost plîns de toţi credincioşii, care au pus cinstitul lui trup în mormînt de piatră, 
îngropîndu-l adînc în pămînt de frica păgînilor, ca să nu-l scoată şi să-l batjocorească. 
Apolinarie, arhiereul lui Hristos, a păstorit Biserica lui Hristos 28 de ani, o lună şi patru zile şi 
a pătimit în 23 de zile ale lunii iulie, stăpînind peste romani Vespasian; iar peste noi împărăţind 
Domnul nostru lisus Hristos, împreună cu Tatăl şi cu Sfîntul Duh. Amin. 


64. SFINŢII MUCENICI TROFIM ȘI TEOFIL ŞI CEI ÎMPREUNĂ CU 
DÎNȘII 


(93 IULIE) 


Sfinţii Mucenici Trofim și Teofil și împreună cu dînşii și alți credincioşi şi adevărați 
robi ai lui Hristos, în număr de 13, au pătimit pe vremea împărăției lui Dioclețian. Ei, 
nesupunîndu-se voii păgînului chinuitor şi nevoind să aducă jertfe idolilor celor fără de suflet 
şi, astfel, să se lepede de Hristos, au fost spînzuraţi la muncire şi le-au strujit trupurile lor cu 
fiare ascuţite. Acei păgîni au ucis cu pietre pe răbdătorii de chinuri; după aceea, sfărimîndu-le 
fluierele picioarelor, i-au aruncat în foc. Cu tăria cea atotputernică a lui Dumnezeu, ei au fost 
păziți vii şi întregi în mijlocul văpăilor celor mari. Deci, au ieşit din foc fără vătămare. 
Muncitorul, văzînd această minune, s-a aprins şi mai mult de mînie, ca de focul iadului. Deci, 
a poruncit să-i ucidă pe toţi cu sabia. Astfel li s-au tăiat cinstitele lor capete, pentru Domnul 
nostru Iisus Hristos, Capul şi Întemeietorul Bisericii creştine. 


65. PĂTIMIREA SFINTEI MUCENIȚE HRISTINA 
(04 IULIE) 


În cetatea Tirului era un bărbat de neam mare, cu numele Urban, care avea stăpînirea 
ighemoniei. El avea o fiică, fecioară tînără, care din anii tinereţii sale a cunoscut pe Dumnezeu, 
Ziditorul său, punîndu-şi sufletul pentru EI și răbdînd cu bărbăție multe munci cumplite. Cînd 
s-a născut aceasta, părinții i-au pus numele Hristina şi aceasta nu după înţelegerea elinească, ci 
după purtarea de grijă a lui Dumnezeu; căci singur numele acela însemna mai înainte, oarecare 
proorocie. Această fecioară, venind în vîrstă, avea să fie creștină şi roabă, mireasă şi muceniță 
a lui Hristos. Ea, de la vîrsta de unsprezece ani, şi-a arătat frumuseţea feţei ei celei minunate, 
căci nu era între fecioare vreuna, care să semene cu ea la frumuseţe. Deci, vrînd tatăl ei ca să o 
păzească de vederea omenească, i-a rînduit petrecerea ei în palatul cel mai înalt, dîndu-i slugile 
cele mai bune. 


EI, ducîndu-i zeii săi cei de aur şi de argint, i-a poruncit să se închine lor şi în toate zilele 
să le aducă jertfe. Mulţi din cei de bun neam şi bogaţi, auzind de frumuseţea acestei fecioare, 
doreau s-o ia spre însoţire fiilor lor şi rugau pentru aceasta pe tatăl ei. Dar Urban le răspundea: 
"Nu o voi da nimănui pe fiica mea, ci o voi dărui zeilor mei, pentru că mult au iubit-o milostivii; 
deci, fecioara va petrece pentru dînşii, slujindu-le totdeauna”. 


Fecioara Hristina, crescînd cu anii şi înțelegerea, a început a veni la cunoştinţa 
adevărului, Dumnezeu luminîndu-i și înțelepțindu-i mintea cu darul Său. Pentru că, privind prin 
fereastră la cer şi la luminătorii cei cerești, cunoştea pe Ziditor. Deci, ea, nesocotind pe idolii 
cei fără de suflet, nu putea să li se închine. Ci, privind în sus spre răsărit, suspina şi plîngea, 
grăind în sine: "Pînă cînd inimile omenești vor petrece întunecate și pînă cînd cugetul lor cel 
neînţelegător nu va privi spre Domnul Dumnezeu, Cel ce a făcut cerul şi pămîntul și l-a 
împodobit cu această podoabă nevăzută?" 


Astfel socotind în sine, a început a se închina adevăratului Dumnezeu, Cel ce petrece în 
cer şi se ruga Lui cu lacrimi, ca să i se facă cunoscut spre a-L cunoaşte desăvîrşit pe Acela, de 
a Cărui dragoste i se aprinsese inima. Petrecînd multe zile în rugăciuni şi în postire, s-a 
învrednicit cercetării lui Dumnezeu; pentru că 1 s-a arătat îngerul Domnului şi a însemnat-o cu 
semnul Sfintei Cruci. Îngerul a numit-o mireasă a lui Hristos şi a înţelepțit-o desăvîrșit în 
cunoștința lui Dumnezeu; iar pentru nevoința cea pătimitoare, i-a spus că de trei muncitori va 
fi muncită, pentru Dumnezeu cel în Treime. Deci, a întărit-o spre nevoinţă, dîndu-i pîine curată 
să mănînce, fiind ea flămîndă de postire. 


După acea îngerească arătare, fecioara se veselea cu duhul şi se bucura în Dumnezeu, 
Miîntuitorul său, mulțumindu-i că a cercetat pe roaba Sa prin trimiterea sfîntului înger. De 
atunci, ea a început mai cu căldură a-și întinde către Domnul rugăciunile sale şi a se îndulci de 
dragostea Lui. Umplîndu-se de rîvnă, a început a sfărîma idolii cei de aur şi de argint, 
zdrobindu-i în bucăţi pe cîte unul și aruncîndu-i jos de pe fereastră în uliţă. A doua zi, cei ce 
treceau, adunau pentru ei aurul şi argintul cel sfărîmat. 


Intr-una din zile, ighemonul Urban, vrînd să cerceteze pe fiica sa şi să se închine zeilor 
săi, s-a suit în palatul cel de sus. Dar, nevăzîndu-şi idolii, întrebă pe Hristina: "Unde sînt zeii?" 
Iar ea tăcea. Chemînd slugile, le-au întrebat de zei; iar ele i-au spus, ceea ce a făcut fiica sa 


zeilor. Umplîndu-se el de mînie, a început a bate pe fecioară peste obraz, zicîndu-i: "Ticăloaso, 
ce ai făcut zeilor?" lar ea nu voia să-i răspundă. După aceea, sfînta, deschizîndu-și gura, a 
mărturisit pe Unul adevăratul Dumnezeu, Cel ce petrece în cer, pe Ziditorul a toate, iar pe cei 
ce se numeau zei, fiind făcuţi din aur şi argint, i-a numit diavoli şi idoli fără simțire, spunîndu- 
i cum i-a sfărîmat cu mîinile sale. 


Atunci Urban, umplîndu-se de mai multă mînie, a tăiat cu sabia pe toate slugile. Iar pe 
fiică a început s-o muncească cu diferite munci. Mai întîi a bătut-o fără cruţare cu vergi și vine 
de bou, apoi a legat-o și a aruncat-o în temniţă. Înştiinţîndu-se maica ei de acest lucru, a alergat 
la dînsa, plîngînd şi tînguindu-se, şi o îndemna să se lepede de Hristos şi să se întoarcă la zeii 
părintești. Dar muceniţa lui Hristos, nici nu voia să audă cuvintele maicii sale, ci mai ales se 
lepăda chiar de dînsa singură, zicînd: "Să nu mă numești pe mine fiica ta. Nu ştii oare că am 
numele lui Hristos, pe Care nimeni din neamul vostru nu s-a învrednicit a-L cunoaşte? Eu acum 
nu sînt din neamul vostru, ci din al lui Hristos, cu numele şi cu lucrul; pentru că m-am unit cu 
Hristos, Împăratul cel ceresc. Aceluia-I sînt roabă şi fiică şi E îmi este tată şi maică şi stăpîn”. 
De aceea, maică-sa plîngea mult și nesporind nimic, s-a mîhnit. 


Trecînd noaptea şi sosind ziua, Urban, fiind pornit de diavol spre răutate şi uitînd 
dragostea cea firească către fiica sa, a şezut la judecată, vrînd să muncească pe Sfînta Hristina, 
nu ca pe o fiică a sa, ci ca pe o străină şi mare făcătoare de răutate. Sfînta fiind scoasă din 
temniţă la judecată, multe femei văzînd-o pe ea, ziceau: "Dumnezeul roabei Tale, Hristina, 
ajută-i, căci la Tine a alergat!" Deci, Hristina, mieluşeaua lui Hristos, stătea înaintea lui Urban, 
nu ca înaintea tatălui ei, ci ca înaintea unui muncitor şi a unei fiare mîncătoare de trupuri. 


Urban a început a o momi pe dînsa, zicîndu-i cu vicleșug: "Mi-e milă de tine, fiica mea, 
şi mă rog ţie, apropie-te de zeii noştri cei mari şi să le aduci jertfă cu mine, ca să te miluiască şi 
să-ți ierte păcatul tău, pe care l-ai făcut. De nu vei face aceasta, apoi nici eu nu te voi milui şi 
nu te voi numi fiica mea". Sfînta a răspuns: "Mare bucurie îmi vei face, de nu mă vei numi fiica 
ta; pentru că am ca tată pe Ziditorul meu". Urban, aprinzîndu-se de mare mînie, a poruncit să o 
spînzure pe fecioară la muncire, să-i strujească cu fiare ascuţite și să-i zdrobească curatul ei trup 
cel fecioresc. Atît i-au strujit trupul ei, încît 1 se vedeau oasele goale. 


După ce au dezlegat-o de la muncire şi a văzut carnea sa zdrobită şi căzută de pe dînsa, 
zăcînd pe pămînt, ea, adunînd-o, a aruncat-o în obrazul tatălui său, zicîndu-i: "lată, mănîncă 
carnea fiicei tale!" EI, mîniindu-se mai mult, a întins pe sfînta pe o roată de fier şi, aprinzînd 
foc sub dînsa, a poruncit să toarne pe trupul ei untdelemn fiert. Astfel, învîrtind roata, o trecea 
prin foc şi fecioara se frigea ca un peşte sau ca niște carne de mîncare. Deci, nu era cu putință 
firii omeneşti şi mai ales celei femeiești, să fie într-o muncă ca aceea; dar Dumnezeu îi ţinea 
viața roabei Sale şi o întărea pe dînsa, spre mărirea numelui Său cel Sfînt şi spre ruşinarea 
păgânilor. 


Sfînta Hristina, fiind astfel muncită, slăvea pe Dumnezeu și se ruga către EI; iar sfinții 
îngeri stăteau nevăzuţi înaintea ei, uşurîndu-i durerile. Apoi, fără de veste, ieşind o văpaie mare 
de foc, cu porunca lui Dumnezeu, s-a repezit la acei păgîni, care stăteau împrejur, şi a ars ca la 
o mie din ei. Urban, neștiind ce să-i mai facă ei, a poruncit să o arunce în temniță. Sfînta 
rugîndu-se, i s-a arătat îngerul Domnului şi a tămăduit-o de răni, făcînd-o sănătoasă peste tot 
trupul şi i-a dat ei hrană pe care i-o adusese. Astfel s-a întărit muceniţa și lăuda pe Dumnezeu. 


După aceasta, tatăl ei a poruncit s-o arunce în mare; iar slujitorii, luînd pe roaba lui 
Hristos, au pus-o în corabie şi au dus-o departe de mal. Deci, legîndu-i o piatră mare de grumaz, 


au aruncat-o în apă. Dar sfînta, sprijinindu-se de mîinile Celui fără de trup, umbla pe ape ca pe 
uscat. Marea aceea i-a fost ei scăldă-toarea Sfîntului Botez, pe care o dorea, şi un nor luminos 
a umbrit-o pe ea și s-au auzit cuvinte de sus, grăindu-se deasupra ei, adică numele Preasfintei 
Treimi, după săvîrşirea Sfîntului Botez. 


Ea a văzut pe Domnul arătîndu-i-se şi zicîndu-i cuvinte aducătoare de bucurie. Deci, 
ieşind la uscat, s-a arătat înaintea feţei tatălui său și l-a înspăimâîntat. Pentru că păgînul se mira 
şi se înspăimînta, văzînd pe sfinta fecioară, ieşind vie din mare. Văzînd el atîtea minuni, nu 
cunoștea puterile lui Dumnezeu, ci socotea că aceea este vrajă. Atunci el a poruncit s-o arunce 
în temniță, vrînd ca a doua zi s-o taie pe dînsa. Dar în acea noapte, el însuşi a fost tăiat de coasa 
morții. Iar sfînta a rămas vie în temniţă, slăvind şi mulțumind lui Dumnezeu. 


După pieirea neașteptată a lui Urban, a venit în locul lui un ighemon, cu numele Dion, 
căruia 1 s-a spus despre Hristina, care şedea în temniță. Scoţind-o pe dînsa şi punînd-o înaintea 
judecății sale, mai întîi se ispitea să înșele pe muceniță cu îmbunări şi s-o depărteze de 
Dumnezeu. Apoi, văzînd-o nestrămutată în sfînta credință, a muncit-o mult, bătînd-o, strujind- 
o cu unghii de fier şi arzînd-o cu foc. EI, arzînd o tigaie de fier, a poruncit să întindă pe sfinta 
goală, silind-o să se închine idolului Apolon. Dar mucenița petrecea statornică în mărturisirea 
preasfîntului nume al lui lisus Hristos, iar pe idolul Apolon l-a sfărîmat cu rugăciunea. Cînd 
idolul a căzut şi s-a prefăcut în bucăţi, atunci a căzut la pămînt şi ighemonul Dion şi a rămas 
mort. 


Diavolul care locuia în idol, sfărîmîndu-i-se capiştea, a răpit sufletul slujitorului său 
celui osîrdnic şi l-a făcut să viețuiască în iad împreună cu el, iar pe sfinta muceniță iarăși a 
primit-o temnița şi legăturile. Pătimirea fecioarei lui Hristos nu era fără de roade, căci poporul, 
văzînd nişte minuni ca acelea, slăvea pe Unul Dumnezeu, lisus Hristos, şi au crezut în EI ca la 
trei mii de suflete. Mulţi veneau la sfînta, care a fost ținută în temniță multă vreme, și se învățau 
de la dînsa, pînă ce a venit alt ighemon cu numele Iulian. Acela, scoțînd asemenea pe sfinta la 
judecată, i-a dat felurite munci. Mai întîi a aprins un cuptor mare, în care, arzînd trei zile focul, 
a aruncat în el pe muceniţă şi apoi l-a închis. Sfînta fecioară Hristina a petrecut în cuptorul acela 
cinci zile nearsă de foc, precum de demult tinerii cei din Babilon şi, şezînd ca într-o cămară, 
cînta, slăvind pe Dumnezeu; căci îngerii Domnului erau cu dînsa, udînd şi răcorind cuptorul. 


După acele cinci zile, deschizîndu-se cuptorul, s-a aflat sfînta vie şi întreagă, neatinsă 
de foc cîtuşi de puţin şi se preamărea Dumnezeul creștinilor, iar păgînătatea se rușina. 
Ighemonul acela, orbindu-se de răutatea diavolească, nu cunoştea puterile lui Dumnezeu, ci 
socotea vrajă o minune mare ca aceea. Deci, silindu-se să biruiască pe cea nebiruită, a chemat 
vrăjitorii şi fermecătorii, care ştiau să farmece şerpi, vipere şi scorpii şi să le dea drumul 
împotriva muceniţei, ca s-o omoare cu muşcăturile lor otrăvitoare; dar nici una dintr-însele n- 
au vătămat-o, deși se tîrau şi se încolăceau împrejurul trupului ei. Fermecătorul cel mare stătea 
aproape şi întărîta cu şoptiri și meşteşugiri pe acele tîrîtoare, ca să muşte pe fecioară. Dar toate 
acelea, din porunca lui Dumnezeu, s-au întors cu mînie spre acel vrăjitor şi îndată l-au omorît 
cu mușcăturile lor. Sfînta a zis către tîrîtoare: "Vouă, şerpilor, viperelor şi scorpiilor, vă 
poruncesc în numele lui lisus Hristos, să vă duceţi fiecare la locul vostru şi să nu vătămaţi pe 
nimeni". Atunci îndată s-au risipit, ducîndu-se fiecare la locul său. 


După un ceas, Sfînta Hristina s-a milostivit spre cel omorît şi, rugîndu-se Domnului, l- 
a înviat şi l-a făcut creștin. Dar nu numai pe acela, ci şi mulți, căci, văzînd nişte minuni ca acelea 
preaslăvite, au crezut în Domnul. Ighemonul mîniindu-se, a poruncit să taie feciorescul piept al 
sfintei. Deci, tăindu-l, curgea din rănile ei lapte în loc de sînge. După aceea, 1-a tăiat și limba, 


care slăvea pe Hristos Dumnezeu. Dar mucenița, chiar după tăierea limbii, vorbea bine. Ea, 
apucînd limba cea tăiată, a aruncat-o în fața ighemonului şi, lovindu-l în ochi, i-a zis: "Păgîne, 
iată, mănîncă limba mea!" Ighemonul a orbit din lovitura aceea, iar sfinta binecuvînta pe 
Dumnezeu foarte mult, iar pe idoli şi slujitorii lor îi ocăra. Ighemonul, nesuferind să audă mai 
mult acele ocări şi mîniindu-se şi pentru orbirea ochilor săi, a poruncit s-o dea la moarte. Deci 
sfinta, fiind împunsă de ostaşi cu fiare ascuţite, şi-a dat cinstitul şi sfîntul ei suflet în mîinile 
Domnului său. 


Astfel sfînta fecioară cea fără de prihană şi Marea Muceniţă a lui Hristos Hristina, prin 
care Domnul a făcut minuni cu puterea Sa cea mare, a pătimit de la trei cumpliți muncitori; dar 
aceia n-au putut să biruiască pe această singură fecioară. Un oarecare om din neamul ei, crezînd 
în Hristos, a luat pătimitorul ei trup şi l-a îngropat cu cinste. Acestea s-au făcut, împărăţind 
peste romani și peste elini păgînul Sevir, iar peste noi stăpînind întotdeauna Domnul nostru 
Isus Hristos, Căruia împreună cu Tatăl şi cu Sfîntul Duh, se cuvine cinste şi slavă, acum și 
pururea şi în vecii vecilor. Amin. 


66. CUVIOSUL POLICARP, ARHIMANDRITUL PECERSCĂI 
(24 IULIE) 


Mult roditor, îmbunătăţit şi aducător de mult folos duhovnicesc a fost acest fericit şi 
vrednic de laudă, Policarp, fiindcă a adeverit acel cuvînt al lucrătorului ceresc, care zice: 
Grăuntele de griu, căzind pe pămînt, de va muri, mult rod va aduce; şi iar: Cel ce petrece în 
Mine și Eu într-însul, acela va face rod mult. 


Acest fericit, uitînd slava cea trecătoare şi chipul lumii acesteia şi luînd sfîntul chip 
îngeresc al călugăriei, s-a sălășluit în mînăstirea ce strălucește cu peșterile, ca într-un pămînt 
arat. EI îşi omora trupul cu tot felul de nevoințe pustniceșşti şi totdeauna petrecea în Dumnezeu 
cu duhul. Aşa a făcut multe fapte vrednice de pocăință și a arătat toate rodurile duhovniceşti 
din el: dragostea nefăţarnică spre Dumnezeu și spre aproapele, bucurie pentru ştiinţa cea fără 
de prihană, pace după biruinţa tuturor patimilor, îndelungă răbdare în ispite şi în necazuri, 
bunătate în supunere către toţi, milostivire în umilință spre cei nevoiași, credință neîndoită în 
ascultarea poruncilor, adevăr în împlinirea făgăduințelor, blîndeţe în mînie, înfrînare în 
lepădarea bucatelor, a băuturilor celor multe şi dulci şi a tuturor poftelor trupeşti. Căci toate 
rodurile acestea le crescuse Dumnezeu în acest fericit Policarp şi le sădise Sfintul Simon, 
Episcopul Vladimirului și al Suzdalului; că acela, fiindu-i rudenie după trup, nu voia ca şi după 
duh să se depărteze de la sine, ci, ca o bună rădăcină, se sîrguia să iasă din el ramură bună. 


De aceea, cînd el a fost luat din sfînta Mînăstire Pecersca şi dus la scaunul episcopiei 
Vladimirului și al Suzdalului, a luat cu el şi pe fericitul Policarp. Acolo, îndemnîndu-l spre 
urmarea vieţii celei îmbunătăţite, i-a spus cuvinte folositoare de suflet din citirea şi auzirea celor 
adevărate pe care le luase de la sfinţii cei mai dinainte fericiții monahi ai Pecerscăi, cum s-au 
ostenit ei cu asprime şi atît au plăcut lui Dumnezeu, încît şi aici au strălucit prin nestricăciunea 
cea făcătoare de minuni a moaştelor lor, în semn de primire a cununei celei nepieritoare. 


Fericitul Policarp, arîndu-și pămîntul inimii sale prin ascultare şi primind acolo 
semințele învățăturii părintești, a rodit osteneli însutite. Dar nu numai el singur era mult roditor 


în bunătăţi, ci şi în toţi cei drepteredincioşi, dorea să înrădăcineze aceeaşi aducere de roadă. 
Pentru aceea, toate nevoinţele acestor cuvioşi părinți ai Pecerscăi, auzite de la fericitul episcop 
Simon şi plăcute lui Dumnezeu, pe acelea şi pe ale altora ce se mîntuiau, se sîrguia a le scrie 
spre folos, precum sînt vieţile cele minunate ale multor sfinți. Deci, fiind lîngă acel fericit 
bărbat, le-a scris în scrisoarea sa către fericitul Achindin, arhimandritul Pecerscăi, care sînt puse 
în partea a doua a Patericului. 


Însă, deşi fericitul Policarp s-a depărtat după aceea cu trupul de părintele și povăţuitorul 
său, Simon, cînd s-a întors de la scaunul său iarăşi în Mînăstirea Pecersca, totuşi niciodată nu 
se depărta de faptele bune ale acelui sfînt bărbat; pentru că, înrădăcinîndu-se bine în inima sa 
învățăturile lui cele mai dinainte, se nevoia spre păzirea şi creșterea lor. Dar Sfintul Simon nu- 
| părăsea a-l învăţa și aici, cercetînd prin scrisorile sale cele pline de învățături insuflate de 
Dumnezeu și de multe chipuri de fapte bune ale sfinţilor din Pecersca. Acea scrisoare avînd-o 
fericitul Policarp înaintea ochilor săi, toate cuvintele părintești le scria pe tăbliţa inimii sale și, 
citindu-le cu mintea, le împlinea cu lucrul. Astfel, nevoindu-se cu asprime, s-a înălţat foarte 
mult la fapta bună. 


După ce fericitul Achindin, arhimandritul Pecerscăi, a păstorit turma lui Hristos bine și 
cu dumnezeiască plăcere, ajungînd la adînci bătrîneți, după ostenelile cele de lungă vreme, s-a 
mutat la Domnul la veşnica odihnă. Atunci în ceata cea aleasă de Dumnezeu a sfinților părinți, 
nu era altul mai bătrîn şi mai iscusit în nevoinţe călugărești decît Policarp. De aceea, el a fost 
ales ca egumen al marii Lavre Pecersca, ca unul ce era vrednic și în stare a ţine cîrma egumeniei 
sfintei lavre. Aceasta s-a întîmplat pe vremea lui Rostislav Mitislavici, marele domn al Kievului 
şi a mitropolitului Ioan al III-lea, care era al treilea după mitropolitul Clima, cel sfinţit cu capul 
Sfîntului Clement. 


Deci, fericitul Policarp, luînd egumenia sfintei şi marii Lavre Pecersca, se sîrguia cu 
osîrdie să păzească toate rînduielile mînăstirești cele aşezate de Cuviosul Teodosie, nebăgînd 
nimic străin înăuntru. El s-a arătat povăţuitor spre mîngiiere, precum trebuia la acea lavră 
făcătoare de minuni, cu care foarte mult se împodobea, căci pretutindeni strălucea slava de buna 
ei rînduială. În vremea ocîrmuirii acestui fericit Policarp, mulţi domni din cei de neam bun şi 
puternici, folosindu-se de dînsul, se îndemnau spre multe fapte bune, încît, lăsîndu-șşi 
prealuminatele lor scaune, doreau să viețuiască împreună cu dînsul. Acest lucru s-a adeverit la 
pomenitul domn al Kievului, Rostislav Mitislavici, pentru că acel domn iubitor de Hristos, 
folosindu-se prea mult de îmbunătăţitul chip al fericitului Policarp şi-a aşezat în sine o faptă 
bună ca aceasta: în Sfîntul şi Marele Post, în toate sîmbetele şi duminicile, punea pe vremea 
prînzului la masa sa, 12 monahi împreună cu al 13-lea, pe fericitul arhimandrit Policarp. Și 
astfel, ospătîndu-i, nu-i lăsa să plece deșerți; iar el în toate duminicile se împărtășea cu 
dumnezeieștile Taine, udîndu-şi faţa cu lacrimi, cu multe oftări și suspinări ale inimii, încît toți, 
văzîndu-l într-o umilință ca aceea a inimii, nu se puteau opri de la lacrimi. 


După ce se sfîrşea Sfintul şi Marele Post, acelaşi domn iubitor de Hristos, în Sîmbăta lui 
Lazăr, chema pe toţi fericiţi stareţi, cei cu sfîntă podoabă a Pecerscăi şi, ospătîndu-i pe toţi cu 
vrednicie și dîndu-le milostenie, îi trimitea cu cinste. El chema din toate mînăstirile pe frați şi- 
i ospăta, dar mai mult mîngîia pe frații Pecerscăi, căci foarte mult iubea viaţa îmbunătăţită a 
acestora; şi mai ales a fericitului Policarp, povăţuitorul lor, care urma cu totul celor mai mari 
povăţuitori ai Pecerscăi, lui Antonie şi Teodosie. De aceea, el de multe ori zicea fericitului 
Policarp să-l primească în călugărie la mînăstirea sa. Dar fericitul îi grăia: "Blagoslovite domn, 
Dumnezeu v-a poruncit, ca așa să fiți, dreptate să faceți, cu judecată dreaptă să judecaţi şi întru 
închinarea Crucii să staţi cu neclintire”. 


Voievodul Rostislav îi răspundea lui: "Sfinte părinte, domnia acestei lumi nu poate să 
fie fără de păcat. Deci, de acum m-am amărit şi m-am obosit cu grijile cele de toate zilele; de 
aceea aș voi ca, cel puţin la bătrînețile mele, să mă fac monah și să slujesc lui Dumnezeu, şi 
unor împărați şi domni ca acestora să le rîvnesc, care, umblînd pe calea cea îngustă şi cu 
necazuri, au aflat cereasca împărăție". Fericitul Policarp, auzind acestea, a grăit: "Frate, iubitor 
de Hristos, de doreşti aceasta din inimă, să fie voia lui Dumnezeu!" Însă, voievodul, cu toate că 
n-a apucat să-şi îndeplinească dorinţa, cu adevărat - fiind aprins de faptele bune ale acestui sfînt 
-, o dorinţă ca aceasta din inimă avea și spre aceasta cu dovedire s-a osîrduit. 


Pe cînd el s-a îmbolnăvit în Smolensca şi a poruncit să-l ducă la Kiev, Rognida, sora lui, 
văzînd pe fratele său foarte slab, îl ruga, zicîndu-i: "Să rămii aici în Smolensc şi te voi îngropa 
în biserica cea zidită de tine!" Dar el i-a zis: "Să nu faci aceasta nicidecum. De sînt slab, să mă 
duci la Kiev şi de mă va lua Dumnezeu pe drum, să-mi pună trupul în împărăteasca zidire, în 
mînăstirea Sfîntului Teodor. lar de-mi va ridica Dumnezeu boala aceasta şi-mi va da sănătate, 
făgăduiesc că mă voi face monah în Sfînta Mînăstire Pecersca, la fericitul Policarp". După 
aceasta, boala lui îngreunîndu-se foarte mult şi fiind aproape acum de moarte, a grăit preotului 
Simon, părintele său duhovnicesc: "Ai să dai seama lui Dumnezeu de aceasta, fiindcă m-ai oprit 
să fiu călugărit în Miînăstirea Pecersca de acel sfînt bărbat. Căci eu cu adevărat doream să nu- 
mi socotească Domnul păcat, deoarece nu mi-am săvîrşit făgăduinţa”. Şi astfel şi-a dat fericitul 
sfîrșit. 


Deci, prin atîtea fapte bune, acest pururea pomenit domnitor, a fost început și pricină de 
miîntuire la foarte mulți, întărindu-se duhovnicește din viaţa cea plină de nevoinţă şi din vorbele 
cele de Dumnezeu insuflate ale Cuviosului Părintelui nostru Policarp, care a egumenit cu 
vrednicie, pe vremea domniei lui Rostislav, în Sfînta Lavră făcătoare de minuni a Pecerscăi, 
care, nu numai pe fraţi, ci şi pe oamenii mireni cei numiţi cu numele lui Hristos, îi trăgea prin 
lucrarea faptelor bune, spre urmarea sa și îi povăţuia la calea pocăinţei şi a mîntuirii. Astfel a 
ocîrmuit păstoria cea încredinţată lui de Dumnezeu, vieţuind mulți ani şi s-a mutat către Domnul 
la adînci bătrîneți, în ziua de 24 iulie, la praznicul sfinților răbdători de chinuri domni ai Rusiei, 
Boris şi Gleb. Iar monahii, îngrijindu-i trupul lui, l-au îngropat cu cinste cu sfinții părinţi. 


După moartea Cuviosului Policarp a fost tulburare în mînă-stire, căci după acest stareţ 
nu puteau să-şi aleagă lor alt egumen. Că deși mulți din fericiții stareţi de atunci erau vrednici 
de o treaptă ca acesta, dar nici unul nu voia să o primească, pentru smerenie şi linişte, judecîndu- 
se pe dînşii a fi mai bine în supunere şi a se nevoi în singurătate; pentru ca, comoara lor cea 
îmbună-tățită pe care o cîştigaseră prin multe osteneli, să nu se risipească cu grija şi cu 
tulburarea, care s-a obișnuit a se atinge de cei mai mari. De aceea era mare necaz şi mîhnire 
între fraţi, pentru că nu se cădea ca o turmă ca aceea să rămiie nici un ceas fără păstor. 


Deci, bătîndu-se a doua zi în toacă, s-au adunat toți frații în biserică şi au început a face 
rugăciuni către Dumnezeu, către Preasfînta Născătoare de Dumnezeu și către Sfinţii Părinți 
Antonie şi Teodosie, chemînd în ajutor pe povăţuitorul lor, pe fericitul Policarp cel adormit. Ei 
îl rugau pe el să-i încredinţeze, de este plăcut Domnului, cînd îi vor cere semn de la dînsul, 
despre adevăratul ocîrmuitor în locul său; Deci, acest lucru minunat s-a făcut, căci toţi într-o 
gură au zis: "Să mergem la Vasile, cucernicul preot din Ştecaviţa, ca el să ne fie egumen şi 
ocîrmuitorul rînduielilor monahiceşti a mînăstirii Pecersca”. Deci, mergînd cu toții, s-au 
închinat preotului Vasile şi i-au zis: "Noi, toţi frații şi monahii din mînăstirea Pecersca ne 
închinăm ţie și voim să te avem părinte şi egumen". lar preotul Vasile, fiind în mare uimire, s- 
a închinat înaintea lor şi a zis: "Sfinţilor părinți, eu nici călugăria n-am luat-o asupra mea, iar 


pentru egumenie de ce v-aţi gîndit la un prost ca mine?" Şi certîndu-se mult cu dînşii şi ei 
silindu-l prin rugăminte, li s-a făgăduit lor. Atunci ei luîndu-l, s-au dus cu el în mînăstire. 


Deci, într-o zi de vineri, a venit la călugăria Părintelui Vasile, Prea Sfinţitul Nichifor, 
mitropolitul Kievului şi de Dumnezeu iubitorii episcopi: Lavrentie Turovschi, Nicolaie Poloţchi 
şi toți preacinstiţii egumeni. Astfel, el a fost călugărit de mîna Prea Sfinţitului Nichifor şi a fost 
povăţuitor şi păstor bun al monahilor din sfînta mînăstire Pecersca, după fericitul Policarp. Deci, 
cu rugăciunile şi urmarea vieții Cuviosului Policarp, era tuturor chip de toate faptele bune, întru 
slava şi cinstea cerescului povăţuitor şi începătorul păstorilor, Domnul Dumnezeu și 
Mîntuitorul nostru lisus Hristos, împreună cu cel fără de început al Lui Părinte şi cu preasfîntul, 
bunul şi de viață făcătorul Duh, Căruia 1 se cuvine, de la toată făptura, neîncetată mărire şi 
închinăciune, acum şi pururea şi în vecii vecilor. Amin. 


67. ADORMIREA SFINTEI ȘI DREPTEI ANA, MAICA PREASFINTEI 
NĂSCĂTOARE DE DUMNEZEU 


(25 IULIE) 

Sfînta Ana, care a fost bunica după trup a Domnului nostru lisus Hristos, se trăgea din 
seminţia lui Levi. Ea era fiica Mariei şi a preotului Mathan, care a preoțit pe timpul împărăției 
Cleopatrei şi a lui Sapor, împăratul perşilor, mai înainte de împărăţia lui Irod Antipa. Preotul 
Mathan a avut trei fete: Maria, Sovia şi Ana. Pe cea dintii a măritat-o în Betleem și a născut pe 
bunica Salomeea; pe cea de-a doua a măritat-o tot în Betleem şi a născut pe Elisabeta, soția 
preotului Zaharia şi mama Înaintemergătorului; iar pe cea de a treia, adică pe Sfînta Ana, a 
măritat-o în pămîntul Galileei şi a născut pe Maria, Maica Domnului nostru lisus Hristos. De 
aceea bunica Salomeea, Elisabeta şi Sfinta Maria, sînt fete de trei surori. 


Sfînta Ana, după ce a născut pe izbăvitoarea a toată lumea, după ce a înţărcat-o şi după 
ce a dăruit-o Bisericii, ca pe un dar fără de prihană lui Dumnezeu Atotţiitorul, viețuind cealaltă 
vreme a vieţii sale în post, rugăciuni şi faceri de bine către cei lipsiţi, s-a dus în pace către 
Domnul. 


68. SFÎNTA DIACONIŢĂ OLIMPIADA 
(25 IULIE) 


Sfînta Olimpiada a fost numită după numele maicii sale. Ea s-a născut în Constantinopol 
din părinți slăviţi şi de neam mare. Tatăl ei a fost unul din cei mai renumiţi senatori, Anusie 
Secundul, iar maica sa a fost fiica slăvitului Avlavie eparhul, care se pome-neşte în minunile 
arhiereului lui Hristos, Nicolae. Acela, în zilele Marelui Constantin, era întîiul după împărat. 
Deci, Olimpiada, fuica lui Avlavie, a fost mai întîi logodită cu Consta, fiul cel tînăr al Marelui 
Constantin, care a luat împărăţia Romei celei vechi după tatăl său. Dar el fiind ucis mai înainte 
de nuntă, ea a fost dată după Arsac, împăratul Armeniei, dar nici cu acela n-a trăit multă vreme 
şi a rămas văduvă. Deci, însoțindu-se cu senatorul cel mai sus zis, Anusie Secundul, a născut 
pe Sfînta Olimpiada, care neavînd încă vîrsta desăvirşită, părinții au logodit-o cu un tînăr de 
bun neam, fiul lui Nevredie eparhul. 


Nunta lor fiind îndelungată și trecînd 12 luni, mirele a murit, iar Olimpiada a rămas 
fecioară văduvă. Deci, chiar dacă cu anii era desăvîrşită, n-a voit să se mai logodească cu alt 
mire, ci a dorit ca să petreacă toate zilele vieţii sale în feciorie şi în întreagă înțelepciune. 
Murindu-i părinţii, ea a rămas moștenitoarea multor bogății şi averi fără de număr. Dar pe toate 
le-a încredințat lui Dumnezeu şi cu mînă darnică le-a împărţit celor ce aveau trebuință: bise- 
ricilor, mînăstirilor, vieţuitorilor în pustie, bolniţelor, caselor de săraci, caselor celor primitoare 
de străini, sărmanilor, văduvelor celor ce se primejduiau în sărăcie mare, la cei ce şedeau în 
temnițe și în legături, la cei ce erau în surghiunie departe, într-un cuvînt, la toți din nevoi le 
trimitea milostenie îndestulată, încît se umpleau de îndurările ei multe țări. Ea însă petrecea în 
rugăciuni și în postiri, omorîndu-şi trupul cu totul şi robindu-l duhului. 


Pe vremea aceea împărăţea Teodosie cel Mare, tatăl lui Arcadie şi a lui Onorie. EI, avînd 
o rudă cu numele Elpidie, voia să dea după dînsul pe fericita Olimpiada, deoarece era tînără și 
foarte frumoasă. Ea însă nu voia. Împăratul a trimis la dînsa de multe ori, rugînd-o şi sfătuind- 
o să se însoţească cu Elpidie, rudenia lui. Ea nu voia nicidecum, deşi auzea oarecare îngroziri 
şi ştia că împăratul se porneşte spre mînie. Deci a trimis răspuns, zicîndu-i astfel: "Împărate şi 
domnul meu, dacă Dumnezeu ar fi voit să fiu în însoţire, atunci nu mi-ar fi luat pe bărbatul meu 
cel dintii. Dar, de vreme ce ştia că nu-mi este de folos în viața aceasta să fiu cu bărbat, a dezlegat 
pe bărbat din viaţa cea împreună cu mine şi pe mine m-a eliberat din jugul cel greu al însoțţirii, 
punînd în mintea mea jugul Său cel bun”. 


Împăratul, mîniindu-se, a poruncit eparhului cetății să ia toată averea ei în stăpînirea sa, 
iar pe ea s-o păzească pînă ce va împlini 30 de ani. Eparhul, nu atât din porunca împăratului, cît 
din îndemnul lui Elpidie, îi făcea atîta necaz și strîmtorare, încît nu numai că nu-i lăsase nimic 
din averea sa, dar chiar pe ea o ţinea sub stăpînirea lui. Pentru că n-o lăsa să vorbească nici cu 
arhiereii cei plăcuţi lui Dumnezeu, nici să se ducă la biserică. El făcea aceasta, ca ea, supărîndu- 
se, să se ducă după bărbat. Ea însă, bucurîndu-se mai mult, mulțumea lui Dumnezeu. 


După cîtăva vreme, Sfînta Olimpiada a scris împăratului astfel: "Împărătească milă şi 
cuvioasă datorie mi-ai făcut mie, stăpîne al meu, poruncind altuia să rînduiască și să păzească 
sarcina mea cea grea, de care mă îngrijeam. Dar îmi vei face o mai mare facere de bine, dacă 
vei porunci pristavului să împartă toate averile mele bisericilor, săracilor şi celor neputincioşi, 
ca să pot scăpa de slava deșartă, nedînd singură, şi să nu fiu cu grijă pentru fireasca bogăţie, 
tulburîndu-mă pentru averile pămîntești care pier repede”. 


Împăratul, citind acea scrisoare a ei şi socotind singur în sine, a poruncit să-și 
stăpînească ea singură averile, pentru că auzise de viaţa ei îmbunătățită, petrecută în mare 
înfrînare şi în aspră omortre de sine, fiind plăcută lui Dumnezeu. Ea nu mînca nimic din 
animalele care se tăiau, nici nu intra în baie. lar cînd avea trebuință să se spele pentru curăţenia 


trupească, atunci intra cu o cămașă într-un vas plin cu apă caldă și astfel se spăla. Ea, nu numai 
de slujnicile care îi slujeau, se ruşina, dar şi de sine însăşi, nevoind să se uite la goliciunea 
trupului său. 


Pentru o înțelepciune ca acesta şi cinstită viaţă a sa, Sfînta Olimpiada, de ale cărei fapte 
bune se minunau şi arhiereii, a fost înălţată la bisericeasca slujbă a diaconiei de Preasfinţitul 
Patriarh Nectarie, făcînd-o diaconiţă. Ea slujea Domnului cu celelalte sfințite diaconițe în 
cuvioșie şi dreptate, întocmai ca Sfînta Ana, văduva cea din Evanghelie, care nu ieşea din 
biserică, slujind ziua şi noaptea cu post şi rugăciuni. 


Viaţa fericitei Olimpiada era atît de neprihănită, încît nici vrăjmașii nu puteau să 
găsească vreo pricină asupra ei. Pentru că vrăjmașii care duşmăniseră pe Sfintul loan Gură de 
Aur, Patriarhul Constantinopolului, erau vrăjmași și nevinovatei roabe a lui Hristos. Cel mai 
mult, Teofil, Patriarhul Alexandriei, s-a mîniat asupra ei, pentru că ea primea cu mare cinste şi 
odihnea pe toți monahii străini, care veneau în Constantinopol, pe care el îi alungase din pustia 
Egiptului, slujindu-le din averea sa. Chiar şi pe Teofil, ea îl odihnise mai înainte de multe ori și 
îl cinstea cu daruri; despre aceasta se scrie pe larg în viața Sfintului loan Gură de Aur. 


Dar el, mîniindu-se împotriva ei, pe de o parte, pentru monahii cei zişi mai înainte, iar 
pe de alta, pentru Sfîntul loan Gură de Aur, se ispitea cu cuvinte hulitoare şi cu pricini nedrepte 
s-o necinstească. Însă nimeni nu credea învrăjbitoarele lui minciuni și clevetiri, de vreme ce toți 
o ştiau pe dînsa că este cu viaţă curată şi sfîntă. 


Această roabă adevărată a lui Hristos, despre a cărei laudă străbătuse slava prin toate 
bisericile, a făcut asemenea samarinea-nului din Evanghelie, care, pe omul cel rănit de tîlhari 
şi nebăgat în seamă de trecători, l-a pus pe dobitocul său şi l-a dus în casa de oaspeţi, avînd 
purtare de grijă pentru dînsul. Ea a fost adăpostire tuturor celor care nu aveau unde să-și plece 
capetele; a fost purtătoare de grijă cu osîrdie pentru cei săraci și bolnavi, pentru cei vătămați de 
răni, aruncați pe ulițe şi părăsiți de toți şi, pe drept cuvînt, a fost o adevărată mamă 
duhovnicească şi lucrătoare a tuturor faptelor de milostivire. Cîtă avere nu cheltuia ea cu 
facerile de bine, dînd la săraci în toate zilele: aur şi argint, haine şi hrană, şi la cei scăpătaţi toate 
cele de trebuință! Dar toate acestea nu este cu putinţă a le spune. 


Sfînta Olimpiada făcea mult bine și arhiereilor care veneau la Constantinopol pentru 
trebuinţele lor, împlinindu-le nevoile lor cu toată îndestularea. Ea a slujit bine din averea sa şi 
Sfinţitului Amfilohie, Episcopul Iconiei, şi lui Optim al Pontului. lar mai înainte a slujit şi 
Sfîntului Grigorie Cuvîntătorul de Dumnezeu, care fusese arhiereu în Constantinopol, înaintea 
lui Nectarie; lui Petru al Sevastiei, fratele Marelui Vasile; şi lui Epifanie al Ciprului, dăruindu- 
le din destul aur, argint şi podoabe bisericeşti. Iar lui Optim, care a murit în Constantinopol, 1- 
a închis ochii cu mîinile sale. 


Dar nu numai sfinților și bărbaților celor îmbunătățiţi, ci şi clevetitorilor şi 
învrăjbitorilor le făcea faceri de bine, precum lui Antioh, episcopul Ptolemaidei, lui Acachie al 
Veriei, lui Severian al gavalilor şi celor asemenea. Ea era fără de răutate, dîndu-se lui Dumnezeu 
cu totul. Drept aceea, averile pe care le avea, nu le socotea ca ale sale, ci ale lui Dumnezeu. 
Sfîntul loan Gură de Aur o cinstea ca pe o mare roabă a lui Dumnezeu şi o iubea cu dragoste 
duhovnicească, precum altădată Sfîntul Apostol Pavel iubea pe Persida, despre care scria: 
Sărutaţi pe Persida cea iubită, care mult s-a ostenit pentru Domnul. Sfînta Olimpiada nu a făcut 
mai puțin decît Persida, ostenindu-se mult pentru Domnul, căci slujea sfinţilor cu mare credință 
şi dragoste fierbinte. 


Cînd Sfîntul loan Gură de Aur a fost izgonit din scaunul său, fără de vină şi cu judecată 
nedreaptă, fericita Olimpiada cu celelalte diaconițe au plîns foarte mult. Sfîntul loan, la cea din 
urmă ieșire a sa din biserică, a intrat la locul de botez şi a chemat pe fericita Olimpiada cu 
Pentadia, pe Procla și Salvina, diaconiţele care și-au împodobit fecioria lor cu bunătăţi alese, şi 
le-a zis: "Apropiați-vă aici, fucelor, și ascultaţi-mă pe mine, căci precum văd acum, cele lucrate 
pentru mine au ieșit la sfîrşit. Însă și eu acum am săvârşit alergarea mea şi socotesc că de acum 
n-o să mai vedeți faţa mea. Dar vă rog să nu vă despărțiți de Biserică pentru episcopul pe care 
îl vor pune în locul meu, ori după nevoie, ori cu sfatul cel de obşte; ci să vă supuneţi lui ca şi 
lui loan. Pentru că Biserica nu poate să fie fără de episcop, şi astfel veţi primi de la Dumnezeu 
mila Sa. Pomeniţi-mă şi pe mine în rugăciunile voastre!" 


Ele, plîngînd, au căzut înaintea lui cu feţele la pămînt. Apoi sfîntul a plecat în calea 
rînduită lui, în surghiun. După izgonirea lui, aprinzîndu-se biserica cea sobornicească și arzînd 
o mare parte a cetăţii, atunci cei ce au fost prietenii Sfîntului loan erau cercetaţi de eparhul 
cetății dacă sînt vinovaţi pentru focul acela, ca şi cum dînșii ar fi pus foc bisericii. Atunci Sfînta 
Olimpiada a răbdat pentru acea năpastă, ca şi cum ea ar fi fost pricinuitoarea acelei arderi. Deci, 
au adus-o la judecată şi au întrebat-o cu groază, pentru că eparhul era cumplit şi fără de omenie. 
Dar, deşi nu s-a dovedit vina ei, însă acela a judecat cu nedreptate, ca Olimpiada să dea o sumă 
mare de aur pentru pricina arderii, de care ea nu era vinovată. 


După aceasta, sfinta a părăsit Constantinopolul și s-a dus la Cizic. Însă vrăjmașii nu i- 
au dat pace nici acolo, ci, osîndind-o la izgonire, au surghiunit-o în Nicomidia. De acest lucru 
înştiințindu-se Sfîntul loan Gură de Aur, i-a scris o carte din surghiunia lui, mîngîind-o în 
necazurile ei. Fericita, petrecînd în surghiunie multă vreme şi răbdînd multe chinuri, s-a mutat 
către Domnul. După ce s-a sfîrşit din viaţă şi încă fiind neîngropat cinstitul ei trup, sfînta s-a 
arătat în vis episcopului Nicomidiei, zicîndu-i: "Să pui trupul meu într-o raclă de lemn și să-l 
arunci în mare, ca să fie îngropat la malul unde va fi dus de valuri". Episcopul aşa a făcut. De 
aceea racla, fiind dusă de valuri, a ieşit la mal la un loc care se cheamă Brohti, unde era biserica 
Sfîntului Apostol Toma. Acolo s-a făcut înştiinţare de la Dumnezeu locuitorilor acelui loc, 
despre trupul Sfintei Olimpiada. Iar ei, ieşind la mal şi găsind racla cu trupul, l-au pus în biserica 
Apostolului Toma şi se dădeau tămăduiri de toate neputinţele. 


După mulţi ani, năvălind barbarii, au ars biserica, iar moaştele sfintei au rămas nearse. 
Ei le-au aruncat în mare, iar acolo unde s-au aruncat moaştele, apele erau însîngerate. 
Dumnezeu înştiințînd pe credincioşi de pătimirea roabei Sale, ei iarăşi au scos din mare 
moaştele cele făcătoare de minuni. De acest lucru aflînd Patriarhul Serghie, a trimis pe preotul 
Ioan și i-a poruncit să aducă acele moaşte cu cinste la Constantinopol. Cînd preotul a ajuns la 
locul acela şi a ridicat sfintele moaşte, a curs dintr-însele mult sînge. Aceasta a fost la toţi de 
mare mirare, căci după două sute de ani, curgea sînge din oase uscate, ca dintr-un trup viu. 
Acele moaște sfinte şi făcătoare de minuni, au fost duse în mînăstirea de fecioare, pe care a 
zidit-o Sfînta Olimpiada. Multe minuni se făceau la acele sfinte moaște, pentru că toate bolile 
se tămăduiau și diavolii se izgoneau cu rugăciunile Sfintei Olimpiada și cu darul Domnului 
nostru lisus Hristos, Căruia, împreună cu Tatăl şi cu Sfîntul Duh, se cuvine cinste și slavă acum 
şi pururea şi în vecii vecilor. Amin. 


Notă - Viaţa acestei sfinte este adunată din Lavsaiconul lui Paladie, din scrierea lui 
Nichifor, din cartea lui Sozomen şi din viaţa Sfîntului loan Gură de Aur, precum şi din ale cărți. 


69. CUVIOASA FECIOARĂ EUPRAXIA 
(25 IULIE) 


În zilele drepteredinciosului împărat Teodosie cel Mare, se afla în Constantinopol un 
bărbat cu numele Antigon, care era rudă cu împăratul. EI era preaînţelept în cuvinte şi în fapte, 
priceput în sfaturi şi totodată sfătuia pe împărat cele bune și folositoare pentru binele împărăției. 
EI avea obicei bun, era milostiv spre oameni, îndurat spre săraci și dătător tuturor celor ce 
cereau. Împăratul îl iubea, nu numai ca pe o rudenie a sa, dar și ca pe un sfetnic bun, 
drepteredincios şi iubitor de Hristos. Antigon era aşa de bogat, încît, după împărat, nu mai era 
altcineva mai bogat decît dînsul. 


Acela şi-a luat de soție pe o fecioară frumoasă, de neam împărătesc, cu numele Eupraxia, 
drepteredincioasă şi foarte temătoare de Dumnezeu. Ea alerga întotdeauna pe la sfintele biserici 
şi aducea rugăciunile sale Domnului cu lacrimi. Apoi dădea daruri multe şi scumpe bisericilor 
lui Dumnezeu, spre împodobirea celor sfinte ale Domnului. Această cinstită doamnă, însoțită 
cu Antigon, fiind plăcută lui Dumnezeu și iubită împăratului și împărătesei, a născut o pruncă, 
parte femeiască şi a numit-o pe ea tot cu numele său, adică Eupraxia. După naşterea ei, într-una 
din zile, Antigon a zis către Eupraxia, femeia sa: "Soţia mea, ştii că această viaţă este de puţină 
vreme şi bogăţiile acestei lumi deşarte nu sînt nimic, căci viața omului abia ajunge pînă la 80 
de ani. Dar bogăţia cea pregătită în ceruri, celor ce se tem de Dumnezeu și petrec în veacurile 
cele fără de sfîrșit, este bogăția cea mai mare. Noi însă ne lipsim de acele veşnice bunătăți, 
legîndu-ne cu grijile cele lumești, fiind în înşelăciunea vremelnicelor bogății; deci în deșert ne 
cheltuim zilele noastre, necîștigînd nici un folos sufletelor noastre”. 


Eupraxia, auzind aceste cuvinte, a zis lui Antigon: "Ce porunceşti, domnul meu, să 
facem?" Antigon i-a zis: "Dumnezeu ne-a dăruit o fiică şi ajunge aceea singură; de acum să nu 
ne mai împreunăm, ci să petrecem așa fără de păcat". Eupraxia, sculîndu-se, şi-a înălțat mîinile 
în sus, şi-a ridicat ochii spre cer și a zis către bărbatul său: "Binecuvîntat este Dumnezeu, Care 
te-a adus pe tine întru frica Lui şi te-a povăţuit la cunoştinţa adevărului. Cu adevărat, domnul 
meu, eu de multe ori m-am rugat lui Dumnezeu să-ţi lumineze cugetul şi să dea minţii tale un 
gînd bun ca acesta, însă niciodată n-am îndrăznit să-ţi arăt dorința mea. Dar, de vreme ce singur 
ai început a-mi vorbi de aceasta, dă-mi voie să-ţi spun ceva”. Antigon a zis: "Doamna mea, 
spune ce voieşti”. 


Eupraxia a grăit: "Domnul meu, știi ce spune apostolul: Că vremea este scurtă, iar cel 
ce are femeie, să fie ca cei ce n-au; cei ce se bucură de averi, să fie ca cei ce nu se bucură şi 
cei ce cumpără, să fie ca cei ce nu stăpinesc, pentru că chipul lumii acesteia trece. Pentru 
aceasta să petrecem în viața aceasta de puţină vreme precum voiești, ca să cîştigăm împreună 
viața cea nestricăcioasă în veci. lar bogăţia pe care o avem acum, la ce ne este de trebuinţă? 
Oare o vom lua cu noi în mormînt? Deci, împarte-o la săraci cu scop bun, pentru ca hotărîrea 
noastră să nu fie fără de roadă". Antigon, auzind aceste cuvinte ale soţiei sale, a preamărit pe 
Dumnezeu şi a început a-și împărți averile sale la săraci. Cu soţia sa petrecea ca fratele cu sora, 
neamestecați în viața trupească şi în nedespărțită dragoste duhovnicească, plăcînd lui 
Dumnezeu cu un suflet şi cu un gînd. 


Antigon îndreptîndu-și viaţa în nişte fapte bune ca acestea, s-a mutat către Domnul, 
vieţuind numai doi ani cu soţia sa. Împăratul şi împărăteasa au plîns după dînsul, ca după o rudă 
a lor şi ca după un bărbat drept şi credincios. Lor le era milă de Eupraxia, care rămăsese văduvă 
de tînără. După îngroparea lui Antigon, împăratul și împărăteasa mîngîiau pe Eupraxia pentru 
durerea ei. Ea, luînd pe fiica sa, a dat-o în mîinile lor şi, căzîndu-le la picioare, a zis către dînşii 
cu plîngere și tînguire: "Dau pe săraca aceasta în mîinile lui Dumnezeu şi ale voastre, aducîndu- 
vă aminte de ruda voastră, Antigon. Deci, primiţi-o şi să-i fiți în loc de tată şi mamă". Mulţi din 
cei ce stăteau acolo de față, auzind acestea, au lăcrimat, și au plîns chiar împăratul şi 
împărăteasa. 


Trecînd patru ani de la aceasta şi fata Eupraxia împlinind cinci ani, împăratul s-a sfătuit 
cu maica ei, ca s-o logodească cu un fiu de senator, copil de neam bun, făgăduind aceluia să 
aştepte pînă va ea veni în vîrsta. Deci, întărind cuvîntul, împăratul a poruncit Eupraxiei să ia 
daruri de la logodnic, ca semn de încredin-ţare a logodnei. Trecînd cîtăva vreme, unul din 
senatori a voit să ia de soţie pe văduva Eupraxia, fosta soție a lui Antigon, şi a rugat pe 
împărăteasă prin niște femei, ca în taină să sfătuiască pe Eupraxia să-l ia de bărbat. Împărăteasa 
a trimis femei la văduva Eupraxia, sfătuind-o să se mărite după bărbatul care doreşte s-o ia. 


Ea, auzind de un sfat ca acesta, a plîns şi a zis către femeile care veniseră la dînsa: "Amar 
va fi vouă în veacul ce va să fie, că mă sfătuiți unele ca acestea, pe mine, care m-am făgăduit 
lui Dumnezeu să viețuiesc în curăția văduviei. Deci, depărtați-vă de la mine, voi, care grăiți 
cele potrivnice voinţei mele”. Femeile, plecînd de la dînsa cu ruşine, au spus împărătesei. 
Împăratul, aflînd de aceea, s-a mîniat pe împărăteasă şi a certat-o, zicîndu-i: "Ai făcut un lucru 
ce nu ţi se cade. Oare așa se cade unei împărătese creştine? Așa te-ai făgăduit lui Dumnezeu să 
împărăţeşti în dreapta credință? Așa pomeneșşti pe Antigon, iubitul nostru prieten şi sfetnicul 
cel folo-sitor? Femeia lui, care a petrecut puţină vreme cu dînsul, încă de cînd trăia cu el se 
învoise şi își alesese viaţă curată pentru Dumnezeu, iar tu o silești acum a se întoarce la viața 
cea lumească?" 


Atunci împărăteasa s-a umplut de mare ruşine din cuvintele acelea și a stat vreo două 
ceasuri negrăind nimic, ca o piatră fără de glas. Deci, nu era puţină neliniște între împărat şi 
împărăteasă, pentru Eupraxia. Auzind Eupraxia acestea, s-a umplut de mare mîhnire, fața îi 
slăbise şi se întrista pînă la moarte. Deci s-a gîndit să plece din Constantinopol în taină și, 
plîngînd cu amar, a zis către fiica sa, Eupraxia: "Fiica mea, în Egipt avem avere multă, să 
mergem acolo ca să vezi cîştigurile tatălui tău şi ale mele. Pentru că toate acelea sînt ale tale”. 
Astfel, luînd pe fiica sa împreună cu puţine slugi şi slujnice, a ieșit în taină din cetate şi s-a dus 
în Egipt. Ea petrecea acolo căutîndu-și averile și umbla prin Tebaida cea dinlăuntru cu slugile 
ŞI cu 1conomii Săi şi, cercetînd bisericile şi miînăstirile bărbătești, făcea multe daruri şi 
milostenii, împărțind mult aur şi argint. 


Acolo, aproape de cetate, era o mînăstire de fecioare, avînd o sută treizeci de monahii, 
despre care oamenii povesteau lucruri mari şi minunate şi plăcute lui Dumnezeu, pentru că nici 
una dintre ele nu gusta vin, nici untdelemn, nici struguri şi nici vreun fel de poame. Unele dintr- 
însele, intrînd în mînăstirea aceea din copilărie, nu văzuseră niciodată vreun fel de poame. 
Hrana lor era pîine cu apă, linte şi verdețuri, dar și acelea fără untdelemn. Unele mîncau odată 
pe zi, adică seara; altele, a doua zi; iar altele a treia zi primeau puțină hrană. Odihnă şi spălare 
nu-şi făceau nici un fel. Cît despre baie nici vorbă nu era, pentru că nu sufereau nici să audă de 
goliciunea trupului; iar cuvîntul baie era la dînsele de ocară, de rușine și de rîs. Pentru somn, 
ele aveau fiecare cîte un sac de lînă așternut pe pămînt. Sacul era lung de trei coţi şi lat de un 


cot. Pe acela se odihneau puţin. Hainele lor erau făcute din păr, lungi pînă la pămînt, încît le 
acopereau picioarele. Ele se osteneau pe cît puteau fiecare după puterea sa. 


Cînd se întîmpla de se îmbolnăvea vreuna, nu primea nici un fel de buruiană ca doctorie; 
ci răbda boala cu mulţumire, primind-o ca o mare binecuvîntare de la Dumnezeu și de la El 
singur aştepta ajutor. Nici una dintr-însele nu ieşea afară pe porțile mînăstirii, nici nu vorbea cu 
cei ce veneau. Numai portărița primea toate întrebările şi răspunsurile, căci toată sîrguința lor 
era să vorbească numai cu Dumnezeu prin rugăciunea minţii. De aceea și Dumnezeu le asculta 
rugăciunile lor, făcînd multe semne printr-însele și dînd tămăduiri de toate bolile celor ce 
alergau acolo. Fericita Eupraxia, cea văduvă, a iubit acea mînăstire foarte mult, pentru viața 
minunată a acelor monahii şi mergea acolo adeseori cu fiica sa, aducînd la biserică lumînări şi 
tămile. 


Odată, a zis către egumena şi către celelalte surori mai bătrîne: "Voiesc să fac la 
mînăstirea voastră puțină milostenie, 20 de litre de aur, ca să vă rugați lui Dumnezeu pentru 
mine, pentru fiica mea și pentru Antigon, tatăl ei cel mort". Dar egumena, care era diaconiță, 
cu numele Teodula, i-a răspuns, zicînd: "Doamna mea, aceste roabe ale tale n-au trebuinţă de 
aur, nici doresc averi, pentru că ele le-au defăimat în lumea aceasta, ca să se învrednicească a 
se îndulci cu bunătăţile cele veșnice; de aceea nu voim să avem nimic pe pămînt, ca să nu cădem 
din bogăţiile cerești. Dar ca să nu te mîhnim pe tine, adu-ne puţin untdelemn în candelele 
bisericii, lumînări şi tămiie, şi pentru acestea vei lua plată de la Domnul". Eupraxia a făcut aşa 
şi a rugat pe egumena şi pe toate surorile să se roage pentru Antigon, bărbatul ei, cum şi pentru 
fiica sa”. 


Într-una din zile, Eupraxia, mergînd după obicei la mînăstirea aceea, egumena, pornind 
ca din Duhul lui Dumnezeu către fiica ei, a zis: "Doamna mea, Eupraxia, iubeşti această 
mînăstire şi pe aceste surori?" Ea a răspuns: "Da, doamnă, vă iubesc pe voi!" Egumena a zis: 
"Dacă ne iubeşti, apoi să petreci cu noi în acest chip monahicesc". Prunca a zis: "Cu adevărat, 
de nu s-ar mîhni maica mea, apoi n-aş ieși din locul acesta”. Egumena a zis: "Spune-mi adevărat, 
pe cine iubeşti mai mult, pe noi sau pe logodnicul tău?" Copila a răspuns: "Eu pe el nu-l cunosc, 
dar pe voi vă cunosc şi vă iubesc. Deci, spuneţi-mi şi voi mie, pe cine iubiți mai mult? Pe mine 
sau pe Acela, pe Care ÎI numiţi logodnic?” Egumena a zis: "Noi te iubim pe tine și pe Hristosul 
nostru". Eupraxia a zis: "Și eu vă iubesc pe voi și pe Hristosul vostru!" 


Eupraxia, maica sa, şedea și vărsa multe lacrimi, ascultînd cuvintele cele cu bună 
înţelegere ale fiicei sale, iar egumena asculta cu dragoste cuvintele ei și se mira că, fiind copilă 
şi neavînd încă şapte ani împliniți, răspundea aşa de cuminte. Atunci maica sa, umplîndu-se de 
jale, a zis către fiică: "Vino, fiica mea, să mergem acasă, căci acum este seară". Prunca a zis: 
"Eu voi rămîne aici cu stăpîna mea". Dar egumena i-a zis: "Mergi cu maica ta acasă, căci nu 
vei putea petrece aici. Aici nici o copilă nu poate să vieţuiască, decît numai cele ce s-au făgăduit 
lui Hristos". Ea a întrebat: "Unde este Hristos?" Egumena, veselindu-se, i-a arătat cu degetul 
icoana Mîntuitorului. 


Copila, alergînd, a sărutat icoana Lui și, întorcîndu-se spre egumenă, a zis: "Şi eu mă 
făgăduiesc lui Hristos şi de acum nu mă voi mai duce cu maica mea, ci voi rămîne cu voi”. 
Egumena a zis: "Fiică, nu ai pe ce dormi și nu vei putea sta aici”. Copila a zis: "Pe ce dormiți 
voi, pe aceia voi dormi şi eu”. Deci, apropiindu-se noaptea, maica și egumena amăgeau pe 
copilă în tot chipul ca să iasă din mînăstire şi să meargă acasă, dar nimic n-au sporit, nevrînd 
deloc să iasă de acolo. Atunci egumena a zis către dînsa: "Fiică, de vei voi să rămili aici, ţi se 
cade să înveţi Psaltirea şi să posteşti pînă seara, ca şi celelalte surori”. Copila a răspuns: "Voi 


posti şi voi învăţa carte, numai lăsați-mă să rămîn aici!" Atunci egumena a zis către maica 
copilei: "Doamna mea, las-o pe ea aici, pentru că văd că darul lui Dumnezeu a strălucit într- 
însa; iar faptele cele drepte ale tatălui ei, viața ta cea curată, rugăciunile părintești și 
binecuvîntarea Domnului o vor duce la viaţa veşnică”. 


Atunci Eupraxia cea de bun neam, sculîndu-se și punînd pe fiica sa înaintea icoanei 
Mîntuitorului, şi-a ridicat mîinile în sus şi a zis cu lacrimi: "Doamne, lisuse Hristoase, îngrijește 
Tu de copila aceasta, căci pe Tine Te-a dorit şi s-a dat pe sine Ție!" Apoi, întorcîndu-se către 
copilă, i-a zis: "Fiica mea, Eupraxia, Dumnezeu, Care a întărit munţii cei nemişcați, Acela să te 
întărească pe tine întru frica Lui". Zicînd acestea a dat-o în mîinile egumenei, plecînd şi bătîndu- 
se în piept, încît toate monahiile plîngeau împreună cu dînsa; astfel a ieşit din mînăstire, 
încredințînd lui Dumnezeu pe fiica sa. 


A doua zi dimineaţă, venind iarăşi la mînăstire, egumena a luat pe fecioara Eupraxia, a 
dus-o în biserică şi, făcînd rugăciune, a îmbrăcat-o pe ea în schima monahală, fiind de față 
mama ei. Apoi mama sa, văzînd-o pe ea astfel, şi-a ridicat mîinile spre cer şi a început a se ruga 
lui Dumnezeu pentru dînsa, zicînd: "Împărate cel veşnic, Care ai început într-însa lucrul cel 
bun, săvîrşeşte-l Tu. Dă-i ei să umble după voia Ta cea sfîntă, ca să cîştige milă de la Tine, 
Făcătorul ei, care s-a aruncat spre Tine din tinereţe”. Apoi a zis către fucă: "Fiica mea, iubeşti 
haina monahicească?" Copila a răspuns: "Da, pentru că am auzit de la maica egumenă și de la 
celelalte monahii, că această haină o dă Hristos celor ce-L iubesc pe EI ca semn de logodire”. 
Maica sa a mai zis: "Fiică, Hristos, Căruia te-ai logodit, să te facă pe tine vrednică cămării 
Sale!" 


Zicînd aceasta, a sărutat pe fiica sa, pe egumenă şi pe toate surorile şi a ieşit din 
mînăstire. După aceea a înconjurat celelalte mînăstiri ale pustiei din părțile Egiptului, de prin 
cetăți şi de prin locuinţele săracilor, dînd, tuturor lipsiţilor și celor ce aveau trebuinţă, din averile 
sale. Pretutindeni străbătea slava acestei fericite văduve, Eupraxia, pentru faptele cele bune și 
pentru milosteniile cele multe, încît a ajuns şi la auzul împăratului Teodosie cel Mare și a 
oamenilor lui. Deci, minunîndu-se toţi de o viaţă ca aceasta a ei, slăveau pe Dumnezeu, Care a 
întărit-o pe ea. Despre dînsa s-a zis că nu mînca pește, nici nu gusta vin, ci postea în toate zilele 
pînă seara tîrziu. Ea primea hrană pustnicească foarte puțină, linte sau verdețuri şi cu adevărat, 
tuturor era de mirare o înfrînare ca aceasta a ei în mijlocul îndestulărilor celor îmbelșugate. 


Trecînd cîțiva ani, egumena mînăstirii, chemînd pe Eupraxia, femeia cea îmbunătățită, 
i-a zis în taină: "Doamna mea, un lucru voiesc să-ți spun, dar să nu te tulburi”. Ea i-a zis: 
"Spune-mi, doamna mea, ceea ce voieşti”. Egumena i-a zis: "De voieşti să rînduiești ceva pentru 
fiica ta, rînduiește degrabă, pentru că am văzut în vis pe bărbatul tău, Antigon, stînd în slavă 
mare înaintea Domnului Hristos şi Îl ruga să-ți poruncească ţie să ieşi din trup şi de acum să fii 
cu dînsul, ca să te îndulceşti cu el de aceeași slavă de care s-a învrednicit pentru viaţa sa cea 
îmbunătățită". 


Drepteredincioasa femeie, auzind acestea, nu numai că nu s-a tulburat, dar s-a bucurat 
foarte mult, pentru că dorea şi ea să se dezlege de trup şi să treacă la Hristos. Deci, îndată a 
chemat pe fiica sa, care se făcuse de doisprezece ani, şi a grăit către dînsa: "Eupraxia, fiica mea, 
pe mine mă cheamă Hristos, după cum mi-a spus maica egumenă. Deci, apropiindu-se ziua 
sfiîrşitului meu, toată averea mea şi a tatălui tău o dau în mîinile tale, ca s-o rînduieșşti cu dreaptă 
credinţă şi astfel să moşteneşti împărăția lui Dumnezeu". Fecioara Eupraxia a început a plînge, 
zicînd: "Amar mie, că sînt străină şi săracă". 


lar maica sa a grăit către dînsa: "Fiică, ai pe Hristos tată şi logodnic, deci nu ești străină, 
nici săracă. Ai maică în locul meu pe egumenă, decît numai să te sîrguiești a săvîrşi ceea ce ai 
făgăduit lui Hristos. Teme-te de Dumnezeu, cinstește pe surori, slujindu-le cu smerenie şi să nu 
gîndești în inima ta niciodată că eşti de neam împărătesc, zicînd: "Se cade ca ele să-mi slujească 
mie, iar nu eu lor!" Fii smerită, ca să te iubească Dumnezeu; fii săracă pe pămînt, ca să te 
îmbogăţeșşti în cer. Toate le ai în mîinile tale şi de va fi trebuinţă mînăstirii de vreo avere, dă cît 
va trebui. Roa-gă-te pentru tatăl tău și pentru mine, ca să aflăm milă de la Dumnezeu şi să ne 
izbăvim de muncile cele veşnice". Fericita Eupraxia, sfătuind pe fiica sa acestea, a treia zi s-a 
mutat către Domnul şi a fost îngropată în mînăstirea aceea. 


Împăratul, auzind că Eupraxia, soţia lui Antigon, a murit, a chemat pe senatorul acela, 
cu al cărui fiu era logodită fecioara Eupraxia, şi i-a spus de dînsa că a intrat în miînăstire și s-a 
lepădat de lume. Acela a rugat pe împărat cu dinadinsul ca să trimită degrabă la dînsa şi să-i 
poruncească să vină la Constantinopol la logodnicul său fără zăbavă, ca să se săvîrşească nunta. 
Împăratul a făcut îndată aceea. Mireasa lui Hristos, Eupraxia, luînd scrisoarea împăratului şi 
citind-o, a rîs. Apoi, şezînd, a scris împăratului, astfel: "Stăpîne împărate, așa îmi porunceşti 
mie, ca să las pe Hristos şi să mă însoțesc cu un om stricăcios şi muritor, care astăzi este, iar 
mîine îl mănîncă viermii? Să nu-mi fie mie a face aceasta şi acel om să nu te mai supere pe 
măriata, deoarece eu m-am logodit cu Hristos şi nu este cu putință ca să-L mint. Deci, mă rog 
stăpînirii tale, adu-ţi aminte de părinții mei şi ia toate averile lor și le împarte sfintelor biserici, 
la mînăstiri, la săraci, la văduve şi la sărmani, iar pe robi şi roabe liberează-i. Poruncește celor 
ce chivernisesc averile părintești, să ierte toate datoriile celor datori şi rînduieşte bine toate, ca 
un stăpîn al meu; iar eu să fiu fără de grijă şi fără împiedicare cînd slujesc Hristosului meu, 
Căruia m-am încredințat cu tot sufletul. Stăpîne împărate, tu şi împărăteasa ta rugaţi-vă 
Domnului pentru mine, roaba voastră, ca să mă facă vrednică slujbei Sale celei dulci”. 


Eupraxia, scriind cu mîna sa o scrisoare ca aceasta, a pecetluit-o şi a dat-o trimisului. 
Acela, întorcîndu-se în Constantinopol, a dat împăratului scrisoarea Eupraxiei, iar el a citit-o 
împreună cu împărăteasa şi, vărsînd multe lacrimi de umilință, s-au rugat lui Dumnezeu pentru 
Eupraxia. A doua zi, împăratul a chemat pe toţi boierii și pe tatăl tînărului acela cu care fusese 
logodită Eupraxia şi a poruncit să citească scrisoarea ei înaintea tuturor. 


Auzind toţi, s-au umplut de lacrimi şi au zis: "O, împărate, cu adevărat fecioara este 
neam cu tine, fiică bună a părinţilor celor buni: Antigon şi Eupraxia, ramură sfîntă a rădăcinii 
celei sfinte”. Atunci toți într-un glas au slăvit pe Dumnezeu. Tatăl logodnicului n-a mai 
îndrăznit să zică nimic împăratului despre Eupraxia. Deci, împăratul a rînduit bine toate averile, 
care rămăseseră de la părinții ei, împărțindu-le la biserici și la săraci şi făcînd toate după dorința 
sa. După aceea nici el n-a mai trăit mult şi s-a dus către Domnul. 


Eupraxia începuse a se nevoi mai cu osîrdie, slujind lui Dumnezeu mai presus de măsura 
sa. Cînd şi-a ales viaţa cea aspră, era de doisprezece ani. Drept aceea, la început mînca numai 
odată pe zi, seara; apoi a început a posti pînă la a treia zi. Ea se ostenea slujind surorilor cu toată 
sîrguința, făcînd toate cu smerenie: mătura casa stareței şi celelalte chilii, punea surorilor 
aşternuturile, aducea apă şi lemne în bucătărie, fierbea bucate şi spăla vasele. Cu un cuvînt, în 
toate slujbele mînăstirii nu era nimeni mai sîrguitoare decît dînsa. 


În mînăstirea aceea, era obiceiul, că dacă se întîmpla vreunei surori vreo ispitire de la 
diavol, era datoare să spună îndată egumenei de aceea; iar egumena se ruga lui Dumnezeu cu 
lacrimi să izgonească pe diavol de la sora aceea. Apoi le poruncea să adune pietre şi să le 
aştearnă sub aşternutul lor, pe care se odihneau și deasupra aşternutului să presare cenușă şi să 


se odihnească pe acelea zece zile. Drept aceea, într-o vreme, Eupraxia, fiind bîntuită în vis de 
oarecare nălucire, a adunat pietre sub așternutul său de lînă, apoi l-a presărat cu cenușă pe 
deasupra. Egumena, văzînd aceea, a zîmbit şi a zis către una din cele mai bătrîne: "lată că şi 
această fecioară a început a pătimi supărare de la diavol!" 


Deci, a început a se ruga pentru dînsa, zicînd: "Dumnezeule, Cel ce ai făcut-o după 
chipul Tău pe roaba Ta, Eupraxia, și i-ai poruncit să ia această rînduială monahicească, 
întăreşte-o în frica Ta şi păzeşte-o de asupririle vrăjmașului”. Apoi, chemînd pe Eupraxia la 
dînsa, i-a zis: "Pentru ce nu mi-ai zis de ispitirea diavolească care ți s-a întîmplat și ai tăinuit de 
mine?" Ea, căzînd înaintea picioarelor egumenei, a răspuns: "Doamna mea, iartă-mă, că mi-a 
fost ruşine să-ţi spun". Egumena a grăit către dînsa: "Fiica mea, acesta este începutul luptei tale 
cu vrăjmașul; îmbărbătează-te ca să-l biruiești şi să te încununezi!" 


După o vreme, Eupraxia, fiind supărată iarăşi de vrăjmașul, a spus unei surori cu numele 
Iulia, care o iubea foarte mult pe dînsa şi o povăţuia la nevoie. lulia i-a zis: "Eupraxia, doamna 
mea, nu tăinui aceasta de egumenă, ci spune-i ei precum se cade, ca să se roage pentru tine; 
pentru că știu de dînsa, că în tinerețile sale a răbdat multe ispite de la diavol. Mai ştiu de dînsa 
şi aceasta, că într-o noapte, ispitindu-se, a ieşit din chilie şi, stînd afară într-un loc deosebit, şi- 
a ridicat mîinile spre cer; şi a petrecut patruzeci de zile şi patruzeci de nopți, nemîncînd, nici 
bînd, nici dormind, ci stătea şi se ruga lui Dumnezeu, pînă ce a biruit pe diavol. Şi noi toate 
sîntem ispitite de potrivnic, dar nădăjduim spre Hristos. Căci cu ajutorul Lui vom birui pe 
ispititorul nostru. De aceea, soră, nu te mira de aceasta, nici nu te tulbura; ci spune-i egumenei 
ceea ce ţi s-a întîmplat". Eupraxia, auzind acestea, a mulţumit Iuliei, zicîndu-i: "Să-ţi ajute 
Dumnezeu soră, că m-ai folosit pe mine şi mi-ai întărit sufletul. Cu adevărat voi merge şi voi 
spune egumenei celei mari, ceea ce mi s-a întîmplat". Iulia a zis: "Nu numai să-i spui, dar s-o 
ŞI rogi pe dînsa să se roage pentru tine și să adauge la nevoinţa ta”. 


Deci, mergînd Eupraxia, a spus egumenei de acea ispită diavolească, iar egumena a zis 
către dînsa: "Nu te mira de aceasta, fiica mea, pentru că diavolul întrebuinţează toate armele și 
se scoală împotriva noastră; dar nu te teme, ci stai cu bărbăţie şi cu mintea nemişcată, ca să nu 
te biruiască, pentru că mult ai să fii ispitită de el; dar tu nevoieşte-te ca să-l biruiești şi vei lua 
de la Hristos, Mirele tău, cununile biruinţei. Adaugă la pustniceasca ta nevoinţă cît poţi să rabzi, 
căci cel ce se nevoieşte, ia darul. Însă, spune-mi fiică, cum postești?” Eupraxia a zis: "A treia 
zi primesc hrană". Egumena i-a zis: "Adaugă încă o zi la postirea ta, ca să mănînci a patra zi 
după apusul soarelui". Eupraxia a primit porunca aceea cu bucurie. Apoi, cînd era în vîrstă de 
douăzeci de ani, se întărea în virtutea trupească şi era frumoasă la vedere, ca una ce era cu 
adevărat de neam boieresc şi împărătesc. Dar, pătimind iarăși ispitirea, i-a spus egumenei. 
Egumena i-a zis: "Nu te teme, fiica mea, căci Dumnezeu este cu tine!" 


Într-un loc din mînăstire era o grămadă de pietre. Deci, egumena, vrînd să încerce 
ascultarea şi smerenia Eupraxiei şi s-o îndemne spre mai mare osteneală, i-a zis: "Vino, fiică, 
mută pietrele acestea de aici şi pune-le aproape de cuptor". Eupraxia îndată a început a căra 
pietrele acelea, între care erau unele pietre mari, pe care abia puteau doi oameni să le ridice, dar 
ea singură le ridica, le punea pe umeri și le muta; căci era puternică cu trupul şi mai puternică 
cu ascultarea. Ea nici uneia dintre surori n-a zis: "Ajutaţi-mă că pietrele sînt grele sau că sînt 
flămîndă şi slăbesc", ci îşi îndeplinea porunca cu osîrdie. După ce a mutat toate pietrele acelea, 
trecînd cîteva zile, egumena i-a zis: "M-am gîndit că nu este bine ca pietrele acestea să fie 
aproape de cuptor; deci, mută-le la locul cel dintîi”. Ea, ascultînd porunca, le-a mutat iarăşi la 
loc; astfel făcea cu sîrguinţă ceea ce i se poruncise. 


Surorile s-au minunat, văzînd ascultarea, răbdarea şi iubirea ei de osteneală. Unele dintre 
cele tinere rîdeau, iar altele îi ziceau: "Întăreşte-te, soră Eupraxia, şi îmbărbătează-te!" Iar ea se 
ostenea, bucurîndu-se. Osteneala ei s-a îndelungat pînă la treizeci de zile, pînă ce egumena i-a 
poruncit să înceteze lucrul acela. Deci a trimis-o în pitărie la ascultare, unde făcea cu bucurie 
toate cele poruncite ei. Cernea făina în pitărie, frămînta aluatul şi cocea pîinea; uneori fierbea 
lintea în bucătărie și tăia lemne; alteori slujea la masa surorilor, şi niciodată nu a cîrtit, nici nu 
s-a lenevit de vreun lucru, nici s-a lepădat sau n-a băgat de seamă; ci era ascultătoare, sîrguitoare 
şi răbdătoare la toate slujbele. Ea n-a lăsat niciodată pravila cea obişnuită de rugăciune, adică 
Miezonoptica, cîntarea Utreniei, a Ceasului întîi, a celui de-al treilea, a celui de-al şaselea şi a 
celui de-al nouălea; iar după cîntarea cea de seară, punea masa surorilor. 


Diavolul a mai încercat odată s-o supere pe Eupraxia cu năluciri de noapte, căci i s-a 
arătat în vis, în chipul acelui tînăr cu care se logodise. Ei i s-a părut că vede pe acel tînăr, ca și 
cum ar veni cu mulți ostaşi și s-o ia cu sila din mînăstire. Ea, fund culcată pe pat şi dormind, a 
început a striga în somn, chemînd pe surori, ca să-i ajute şi s-o scape din mîinile aceluia ce o 
fura. Deci, surorile s-au trezit la strigătul ei şi, alergînd la dînsa şi, deştep-tînd-o, o întrebau de 
pricina strigării ei. Atunci ea le-a răspuns de înfricoșarea diavolească pe care a văzut-o în vis şi 
toate au început a se ruga pentru dînsa. După aceea, fiind iarăși supărată de ispititorul, egumena 
i-a zis: "Fiica mea, Eupraxia, fereşte-te să nu-ți slăbească diavolul mintea, căci vei pierde 
osteneala. Mai rabdă încă puţină vreme, luptîndu-te bărbăteșşte cu el, şi el va fugi de la tine”. De 
asemenea şi lulia zicea către dînsa: "Eupraxia, sora mea, dacă acum, cît sîntem tinere şi tari, nu 
ne vom lupta cu vrăjmașul nostru ca să-l biruim, apoi la bătrîneţe cum îl vom birui?" Eupraxia 
a zis către dînsa: "Iulia, sora mea, viu este Domnul, că de-mi va porunci maica egumenă, nu voi 
gusta pîine toată săptămîna, pînă ce Domnul îmi va ajuta să biruiesc pe vrăjmaşul ce mă supără". 
Iulia a zis: "Adevărat este, sora mea, că eu nu pot să postesc atîta, iar tu bine faci că postești; 
pentru că nu este niciuna în această mînăstire care să poată petrece o săptămînă întreagă fără de 
hrană, afară de maica egumenă”. 


Deci, Eupraxia, mergînd la egumenă, a rugat-o ca să-i poruncească ei să primească astfel 
de post, adică să nu mănînce toată săptămîna. Egumena i-a zis: "Fiica mea, fă toate cele ce-ţi 
sînt cu putință. Dumnezeu, Care te-a făcut pe tine, să te întărească şi să-ţi dea biruință asupra 
diavolului!" De atunci Eupraxia a început a posti cîte o săptămînă întreagă, mîncînd numai 
Duminica, şi nedepărtîndu-se de la slujbele mînăstirești, nici de la slujbele surorilor, încît toate 
se mirau de nevoinţele ei. Unele din surori ziceau: "Astăzi este un an de cînd căutăm să vedem 
pe Eupraxia şezînd vreodată, cel puţin chiar cînd mănîncă; dar n-am putut s-o vedem, decît 
numai atunci cînd se culcă să se odihnească”. De aceea toate surorile o iubeau pe dînsa, că se 
ostenea şi se smerea așa, fiind ea din sînge împărătesc. Pentru aceea se rugau lui Dumnezeu 
pentru dînsa, ca să-i dea putere şi mîntuire. 


Între dînsele era o monahie cu numele Ghermana, despre care se spunea că este născută 
din părinți robi şi săraci. Numai ea nu iubea pe cea iubită de toate, pe fericita Eupraxia, fiind 
împinsă spre zavistie de diavol. Într-o zi, acea monahie cu numele Ghermana, aflînd pe 
Eupraxia slujind singură în bucătărie, 1-a zis în batjocură: "Eupraxia posteşte toată săptămîna, 
ca şi egumena, iar noi nu putem. Deci, ce vom face de ne va porunci egumena să postim şi noi 
aşa?" Grăit-a către dînsa Eupraxia: "lartă-mă, că nu este așa. Stăpîna noastră, maica egumena, 
ne-a poruncit ca fiecare după puterea sa să se nevoiască şi mie nu mi-a pus jugul acesta cu sila”. 
Dar Ghermana, umplîndu-se de mînie, a zis: "Vicleano şi plină de toată răutatea, cine nu ştie că 
tu faci cu fățărnicie aceasta, spre arătare şi spre slavă deşartă, vrînd ca după moartea egumenei 
să ți se dea ţie această cinste? Eu cred că niciodată nu te vei învrednici să fii mai mare peste 
noi!" 


Atunci Eupraxia a căzut înaintea picioarelor ei, zicîndu-i cu smerenie: "lartă-mă, 
doamna mea, că am greşit lui Dumnezeu şi ţie!" Egumena, înştiințîndu-se de aceea, a chemat 
pe monahia Ghermana şi a început a o certa pe ea înaintea tuturor surorilor, zicîndu-i: "Roabă 
vicleană şi străină de Dumnezeu, ce rău ţi-a făcut ţie Eupraxia, de îi faci împiedicare în lucrarea 
ei cea plăcută Domnului? Deci, să fii străină de cîntarea bisericească şi de masa cea de obște, 
ca o nevrednică". Eupraxia a rugat cu lacrimi pe egumenă să ierte pe Ghermana, dar n-a putut 
s-o înduplece pe ea pînă la treizeci de zile. După treizeci de zile, Eupraxia a luat pe Iulia şi a 
rugat pe surorile cele mai bătrîne, ca ele să roage pe egumenă să ierte pe monahia Ghermana. 
Egumena, chemînd pe Ghermana, i-a zis: "Ticăloaso, oare n-ai socotit în mintea ta cît de mare 
rău este să împiedici pe cineva de la alergarea cea îmbunătățită? Nici la aceasta nu te-ai gîndit, 
că dînsa, fiind fiică de senator şi de neam împărătesc, s-a smerit și s-a robit atît de mult pentru 
Dumnezeu, încît îţi slujeşte și ție ca uneia nevrednice?" Atunci toate surorile au început a ruga 
pe egumenă pentru Ghermana şi abia au înduplecat-o de a iertat-o. Deci, vrăjmașa cea văzută a 
încetat o vreme din răutate. 


Însă diavolul, nevăzutul vrăjmaş, nu înceta luptîndu-se împotriva Eupraxiei, mîniindu- 
se foarte mult asupra ei, ca cel ce se biruia de o smerenie ca aceea. Într-o noapte a adus asupra 
ei niște năluciri mireneșşti, încît foarte mult a tulburat-o cu acelea. Dar ea, simțind acel cumplit 
război al vrăjmaşului, care se înarmase asupra ei, a sărit jos din pat şi, îngrădindu-se cu semnul 
Sfintei Cruci, a ieşit din chilia sa. Ducîndu-se afară într-un loc deosebit, a stat şi şi-a întins 
mîinile sale spre cer şi, ridicîndu-şi ochii şi mintea în sus, stătea astfel, rugîndu-se ziua și 
noaptea. Așa a stat patruzeci de zile nemişcată ca un stilp, nemîncînd, nici bînd, şi fără să 
vorbească cu cineva, nedormind şi nelăsînd mîinile în jos. Egumena, înştiințîndu-se de la 
început, a venit la dînsa şi i-a zis: "Fiică, Dumnezeu să te întărească şi să-ți dea răbdare”. 
Eupraxia avea atunci de la nașterea ei douăzeci şi cinci de ani. Deci, stînd paisprezece zile, 
egumena şi surorile zîmbeau şi se veseleau, văzînd-o pe dînsa răbdînd astfel. 


Sfirşindu-se treizeci de zile, surorile au zis către egumenă: "Doamnă şi maică, precum 
vedem, Eupraxia voieşte să săvirşească osteneala ta de patruzeci de zile, precum ai stat tu 
altădată tot aşa”. lar egumena a zis: "Să ne rugăm toate pentru dînsa, ca s-o întărească pe ea 
Dumnezeu". Deci, sfîrşindu-se cele patruzeci de zile, a mai stat după aceea încă cinci zile; apoi, 
slăbind, a căzut la pămînt, zăcînd ca o moartă. Adunîndu-se surorile, au dus-o pe ea în casă, dar 
nu puteau să-i mai îndoiae mîinile, pentru că erau înțepenite, şi nici nu putea să vorbească un 
cuvînt. Deci, aducînd egumena oarecare hrană, a lipit-o la gura ei, zicîndu-i: "Fiică Eupraxia, 
gustă în numele Domnului nostru lisus Hristos". Atunci, îndată luînd în gură, a gustat şi a vorbit. 
Din aceasta luînd puţină putere, s-a sculat şi a dus-o pe ea în biserică, dînd mulțumire lui Hristos 
Dumnezeu, Care a întărit pe roaba Sa spre atîta nevoinţă. După aceasta, Eupraxia, primind cîte 
puţină mîncare, a început să se îndrepteze. 


Din acea vreme, diavolul n-a mai putut să supere pe Eupraxia cu nălucirile sale şi cu 
ispite de patimi trupeşti, deoarece toate ispitirile lui au fost biruite de mireasa lui Hristos. Atunci 
el a început a socoti alte meşteşugiri împotriva ei, ca unul ce din început este ucigaș de oameni, 
vrînd să o piardă pe ea din viaţa aceasta. Astfel, într-una din zile, fericita Eupraxia s-a dus cu 
un vas la puţ să scoată apă, dar diavolul, cu voia lui Dumnezeu, apucînd-o, a aruncat-o în puț. 
Şi, după cum singură a spus, a căzut cu capul în apă şi s-a apucat de funia de care era atîrnată 
găleata; deci a strigat, zicînd: "Doamne, lisuse Hristoase, ajută-mi!" Apoi, dîndu-se de ştire că 
Eupraxia a căzut în puț, surorile şi egumena au alergat și au scos-o afară; iar ea, făcîndu-și 
cruce, a zîmbit şi a zis: "Viu este Hristosul meu, iar tu, diavole, nu mă vei birui pe mine, nici îţi 
voi da ţie loc; că iată pînă în ziua de astăzi aduceam apă cu un vas iar de acum încolo voi începe 
a aduce cu două!" 


Odată i s-a mai întîmplat ei că, tăind lemne pentru slujba bucătăriei, pe cînd a ridicat 
securea în sus ca să lovească lemnul, diavolul 1-a împleticit mîinile și, lovindu-se cu securea la 
picior, şi-a tăiat glezna și şi-a făcut o rană mare de unde a curs mult sînge; deci, slăbind, a căzut 
la pămînt ca moartă. Atunci Iulia, văzînd aceea, s-a înspăimîntat și, strigînd, a alergat la surori 
şi le-a spus că Eupraxia s-a tăiat la picior cu securea şi a murit. Surorile şi egumena, auzind 
aceasta, au venit şi, înconjurînd-o pe ea, plîngeau. Apoi, turnînd apă rece pe faţa ei și, 
însemnînd-o cu semnul Sfintei Cruci, i-a zis: "Eupraxia, fiica mea, ce este aceasta? Scoală și 
caută de vorbeşte cu surorile, că sînt în mare mîhnire pentru tine!" Ea, căutînd cu ochii spre ele, 
a zis către egumenă: "Nu plînge, doamna şi maica mea, că sufletul meu este încă în mine!" 


Atunci egumena s-a rugat Domnului, zicînd: "Doamne, lisuse Hristoase, vindecă pe 
roaba Ta, că mult pătimește pentru Tine”. Apoi, învelindu-i piciorul cu un petec de lînă, a 
ridicat-o să o ducă în chilie. Eupraxia, căutînd și văzînd lemnele, a zis: "Viu este Domnul că nu 
mă voi duce de aici, pînă ce nu voi aduna lemnele şi nu le voi duce la bucătărie!" Atunci Iulia 
a zis: "Le voi aduna eu, iar tu să mergi să te odihneşti”. Însă Eupraxia n-a lăsat pe Iulia să adune 
lemnele, ci singură, umplîndu-și braţele cu lemne, le ducea. Ea avea de suit multe trepte. Dar 
cînd Eupraxia s-a suit pe treapta cea mai de sus, diavolul i-a împiedicat picioarele şi, călcînd pe 
marginea hainelor ei, a făcut-o să cadă cu faţa în jos pe lemnele pe care le ținea în mîini. Deci, 
i s-a înfipt o aşchie în față aproape de ochi. 


Atunci lulia, strigînd, a alergat la dînsa și i-a zis: "Oare nu ţi-am spus să te odihneşti, că 
nu poți să duci lemnele, iar tu nu m-ai ascultat!" Eupraxia a zis: "Nu te mîhni, soră, ci scoate 
binişor aşchia, căci ochiul meu, cu darul lui Hristos, este sănătos". Scoţînd lemnul, a curs mult 
sînge din rană; deci, egumena, luînd untde-lemn și sare, și făcînd rugăciune, i-a uns rana; şi 
Iulia a zis către Eupraxia: "Mergi, doamna mea, culcă-te pe patul tău şi odihnește-te, iar eu voi 
sluji surorilor noastre". Eupraxia a zis: "Viu este Domnul meu, că nu mă voi odihni pînă ce nu 
voi săvirşi ascultarea mea către surori". Deci toate surorile o rugau să se odihnească de durerile 
rănilor, dar n-a voit să se odihnească; ci stătea fierbînd bucatele, deşi îi curgea sînge din 
amîndouă rănile. Ea nu s-a odihnit pînă ce n-a slujit şi la masa surorilor. Deci, împlinindu-și 
desăvîrşit slujba sa, a mers seara tîrziu de s-a culcat. Dumnezeu, văzînd marea ei răbdare, a 
tămăduit-o îndată și a făcut-o sănătoa-să, iar diavolul crăpa de zavistie. 


Odată, el s-a ispitit s-o piardă pe fericita Eupraxia; căci, suindu-se ea, pentru o trebuință 
oarecare, cu surorile la o chilie din catul al treilea, a aruncat-o pe ea Jos, iar surorile care erau 
cu dînsa au alergat pe scară, pentru că li se părea că a murit, căzînd de la așa înălțime. Dar ea, 
sculîndu-se de jos fără vătămare, mergea spre dînsele; iar ele o întrebau: "Oare nu ţi s-a 
întîmplat nimic?" Ea a răspuns: "Eu nu ştiu cum am căzut şi cum m-am sculat”. Atunci toate au 
preamărit pe Dumnezeu, că a păzit-o de la moarte. 


Altădată, fierbînd verdeţuri pentru surori, cînd a voit să ia căldarea de pe foc, diavolul 
i-a împiedicat picioarele şi a căzut, iar căldarea cu mîncarea cea fiartă s-a prăvălit peste faţa ei. 
Iulia, care slujea împreună cu dînsa, a strigat că Eupraxia s-a opărit. Deci, s-au adunat toate 
surorile care erau în apropiere; însă, Eupraxia, sculîndu-se degrabă, a zis zîmbind către Iulia: 
"Ce ai făcut, soră, că ai tulburat în zadar pe surori şi pe egumenă?" Şi toate au văzut faţa ei 
sănătoasă, neavînd nimic. Egumena s-a uitat în căldare şi a văzut fiertura care rămăsese pe fund, 
încă clocotind, şi a zis către Eupraxia: "Nu s-a atins de tine fiertura?" Ea a răspuns: "Viu este 
Domnul, că pe faţa mea am simţit apă rece, iar nu fiartă"”. Egumena s-a minunat și a zis: "Fiica 
mea, Dumnezeu să te păzească pînă la sfîrșit". După aceasta a zis către celelalte surori bătrîne: 
"Vedeţi voi că Eupraxia s-a învrednicit de darul lui Dumnezeu? Căci, căzînd din catul al treilea, 


n-a murit, iar fiertura, vărsîndu-se peste fața sa, nu a vătămat-o!" Surorile au zis: "Vedem că 
Eupraxia este adevărata roabă a Lui şi Domnul o păzeşte, căci a ferit-o de atîtea ispite”. 


Multe femei mirence din cetăţile cele de aproape şi din satele dimprejur veneau la 
mînăstirea aceea, aducînd pe copiii lor bolnavi şi îndrăciţi. Pentru că Domnul, precum s-a zis 
mai înainte, dădea tămăduiri de boli şi izgonea diavolii cu rugăciunile egumenei și ale surorilor 
care viețuiau după Dumnezeu. Căci ele se adunau în biserică şi făceau rugăciuni împreună 
pentru orice fel de bolnavi, iar aceia cîștigau tămăduire și se întorceau acasă sănătoşi. În 
mînăstirea aceea era o femeie îndrăcită, căci petrecea într-însa mai- marele duhurilor celor 
necurate, pe care o muncea cumplit din tinerețe. Din această pricină, acea femeie era legată cu 
lanțuri de mîini şi de picioare. Ea scrîșnea din dinţi, fluiera, făcea spume, răcnea foarte tare, 
încît toate se spăimîntau de glasul și țipătul ei. 


De multe ori, egumena cu surorile cele bătrîne se rugau lui Dumnezeu în biserică să 
izgonească pe diavol din femeia aceea care pătimea, dar rugăciunea lor nu era auzită; căci, după 
rînduiala lui Dumnezeu, acel lucru se păzea spre mai mare minune și spre arătarea Sfintei 
Eupraxia, mireasa lui Hristos, precum se va arăta mai la urmă. Atît de mult o muncea acel 
diavol, încît nimeni nu putea să se apropie de ea. Ea era legată într-o casă de dedesubt, de un 
stîlp, iar hrana şi băutura i se dădeau de departe. Astfel se lega vasul cu mîncare de un băț lung, 
puneau pîine, bob şi orice fel de verdeţuri, şi-i dădeau. Ea, de multe ori, apucînd vasul și băţul, 
le arunca în faţa celor ce i le aduceau. Așa a fost ţinută în mînăstire multă vreme. 


Într-una din zile, portăriţa, venind la egumenă, i-a spus că a venit o femeie plîngînd, 
avînd cu sine un copil în vîrstă de opt ani. Copilul este slăbănog, mut şi surd, şi cere rugăciuni 
pentru tămăduirea lui. Egumena, ştiind, din descoperirea lui Dumnezeu, că acum se dăduse 
Eupraxiei darul tămăduirii şi putere asupra duhurilor necurate, a chemat-o şi i-a zis: "Du-te şi 
ia pe copil de la maica aceea care stă dinaintea porţii şi adu-l aici”. Ea, ducîndu-se și văzînd pe 
copil foarte bolnav, slăbănog, mut şi surd, i-a fost milă de el şi a suspinat. Deci, însemnîndu-l 
cu Sfînta Cruce, a zis: "Fiule, Dumnezeu, Care te-a făcut pe tine, Acela să te tămădu-iască". Și, 
luîndu-l de mini, l-a dus la egumenă. 


Copilul, fiind adus cu mîinile ei, îndată s-a tămăduit, a grăit şi a început a chema pe 
mama sa. Eupraxia, văzînd pe copilul care grăia, s-a spăimîntat şi l-a lăsat jos; iar copilul, 
sculîndu-se, a alergat la poartă, strigînd pe maica lui. Portăriţa s-a dus şi i-a spus egumenei. 
Drept aceea, egumena, chemînd pe mama acelui copil, a zis către dînsa: "Soră, pentru aceea ai 
venit, ca să ne ispitești pe noi, aducîndu-ţi copilul sănătos?" Maica copilului a răspuns: "Stăpîna 
mea, mă jur pe Domnul Hristos, că pînă în ceasul acesta, copilul meu nu grăia, nu auzea, nu 
lucra cu mîinile nimic, nici cu picioarele nu putea să umble”. Atunci egumena a zis către acea 
femeie: "Cu darul lui Hristos, ai pe copilul tău sănătos; deci, du-te cu pace, slăvind pe 
Dumnezeu!" 


Plecînd femeia cu pruncul său tămăduit, egumena a zis către Eupraxia: "Fiică, voiesc ca 
să hrăneşti cu mîinile tale pe acea soră care pătimeşte de îndrăcire în mînăstirea noastră, de nu 
te temi de ea". Eupraxia a zis: "Nu mă tem, doamna mea, şi ceea ce-mi vei porunci, voi face”. 
Eupraxia, luînd un vas cu fiertură şi pîine, s-a dus la cea îndrăcită. Aceea îndată, scrîşnind din 
dinţi, s-a repezit la dînsa şi, apucînd vasul, voia să-l sfărime. lar Eupraxia, apucînd-o pe ea de 
mînă, i-a zis: "Viu este Domnul, că te voi arunca la pămînt şi voi lua toiagul egumenei noastre 
şi te voi bate pe tine, ca de acum să nu mai faci neorînduieli". Femeia îndrăcită, văzînd că 
Eupraxia este mai tare decît dînsa, Domnul întărind pe roaba sa, a început a se teme şi a tăcut. 


Dar sfînta a început cu blîndeţe a o îndemna pe ea, zicîndu-i: "Șezi, sora mea, mănîncă şi bea 
şi nu te tulbura”. Atunci ea, șezînd, a mîncat, a băut şi s-a odihnit. 


Din acea vreme a început a nu-i mai da ei hrană de departe cu băţul, ci hrana o primea 
din mîinile Eupraxiei, minunîndu-se toate surorile. Cînd vreodată îndrăcita începea a se tulbura, 
a înnebuni şi a striga, surorile îi ziceau: "Taci, că vine Eupraxia la tine şi te bate cu bățul!” 
Atunci îndată îndrăcita se îmblîn-zea şi tăcea. Din această pricină, monahia Ghermana, cea mai 
sus pomenită, a fost cuprinsă iarăşi de zavistie şi zicea către celelalte surori: "Oare nu sînt alte 
surori care să ducă hrană celei îndrăcite afară de Eupraxia? Daţi-mi mie pîine, căci şi eu, 
asemenea, voi sluji celei îndrăcite ca şi Eupraxia!" Deci ea, luînd pîine şi linte, s-a apropiat de 
dînsa şi i-a zis: "Soră, primeşte aceasta și mănîncă!" Dar cea îndrăcită a apucat-o pe ea cu tărie 
şi i-a rupt hainele de pe dînsa pînă la piele, scrîşnind împotriva ei cu dinţii. Deci, aruncînd-o cu 
fața la pămînt, a stat pe ea şi a început a o muşca de grumaji şi de spate; apoi, făcîndu-se mare 
țipăt şi nici una neîndrăznind să se apropie de dînsa, Iulia a alergat la bucătărie şi a zis Eupraxiei: 
"Pe Ghermana o omoară femeia cea îndrăcită!" 


Atunci Eupraxia, alergînd, a apucat pe cea îndrăcită de mînă şi de grumaji și a izbăvit 
pe Ghermana, fiind rănită și însîngerată. Apoi, Eupraxia a zis către cea îndrăcită: "Oare ai făcut 
bine de ai rănit aşa de rău pe această soră?" Dar ea stătea scrîșnind din dinţi și spumegînd, iar 
Eupraxia i-a zis: "Viu este Domnul, că din ceasul acesta, de vei mai face rău vreunei surori, nu 
te voi mai ierta; ci, luînd toiagul egumenei, te voi bate fără milă". Atunci ea, culcîndu-se a tăcut. 
A doua zi de dimineaţă, Eupraxia, mergînd să o cerceteze pe dînsa, a găsit-o dezbrăcată, cu 
hainele rupte şi, şezînd pe pămînt, îşi aduna gunoiul său şi-l mînca; fericitei Eupraxia i-a fost 
mare jale de ea şi a lăcrimat. Deci, a îmbrăcat-o pe ea într-o haină şi, aducîndu-i pîine şi apă, a 
hrănit-o şi a adăpat-o. După aceasta toată noaptea a petrecut-o în rugăciuni. 


Dar Dumnezeu a descoperit egumenei rugăciunea ei, căci a doua zi a chemat-o pe ea şi 
i-a zis: "Fiică Eupraxia, pentru ce ai tăinuit înaintea mea rugăciunea ta, ce o faci pentru aceea 
care pătimeşte? De mi-ai fi spus mie, apoi şi eu m-aș fi ostenit împreună cu tine". Eupraxia a 
zis: "lartă-mă, doamna mea, căci văzînd-o pe ea făcînd foarte urît, mi-a fost milă de dînsa”. 
Atunci egumena a grăit către Eupraxia: "Fiică, am să-ți spun ceva, dar păzeşte-te să nu te 
mîndreşti. Hristos ţi-a dat ţie putere asupra diavolilor şi asupra acestui diavol”. 


Eupraxia, auzind acestea, a căzut la pămînt şi şi-a presărat capul cu țărînă şi striga, 
zicînd: "Cine sînt eu, ticăloasa și plină de toată necurăţia, ca să izgonesc diavolul, pe care voi, 
atîția ani rugîndu-vă, nu l-aţi putut izgoni?" Egumena a zis: "Fiica mea, pe tine te așteaptă lucrul 
acesta, ca să se ştie că mare răsplătire este pregătită pentru tine în ceruri, deci să nu fii 
neascultătoare, ci să faci ceea ce ţi se poruncește”. Apoi s-a dus la biserică şi, aruncîndu-se cu 
faţa la pămînt înaintea icoanei Domnului nostru lisus Hristos, a udat pămîntul cu lacrimi, cerînd 
ajutor. 


Deci, fiind silită din porunca egumenei, s-a dus la cea îndrăcită, iar surorile toate 
mergeau în urma ei, vrînd să vadă ceea ce era să se facă. Deci, Eupraxia, apropiindu-se de aceea 
care pătimea, I-a zis: "Domnul nostru Iisus Hristos, Care te-a zidit, te vindecă!" Zicînd acestea, 
a făcut pe chipul ei semnul Sfintei Cruci. lar diavolul, răcnind foarte tare, a zis: "O, ce 
mincinoasă și spurcată este monahia aceasta. lată că de mulți ani am petrecut în femeia aceasta, 
dar nimeni nu m-a izgonit pe mine pînă acum, iar nebuna aceasta vrea să mă izgonească". 
Eupraxia a zis: "Nu te izgonesc eu, ci Hristos, Dumnezeul meu, Căruia m-am făcut mireasă!" 


Atunci diavolul a strigat: "O, ce necurată ești, nu voi ieşi din această femeie, fiindcă n- 
ai luat putere ca să mă izgoneşti pe mine". "Eu sînt necurată şi plină de toate spurcăciunile, 
precum şi tu mărturiseşti, însă, poruncindu-ţi Hristos, Dumnezeul meu, vei ieşi din aceasta; iar 
de nu vei voi să ieși, apoi voi lua toiagul egumenei noastre și te voi bate pe tine!" Dar diavolul, 
răspunzînd, nu voia să iasă. Eupraxia, luînd toiagul egumenei, îl ameninţa pe el, zicînd: "leşi, 
că te voi bate pe tine". Diavolul a zis: "Cum voi putea ieși, căci am făcut sfat cu dînsa şi nu pot 
să-l calc”. 


Sfînta a lovit cu toiagul de trei ori și a zis: "Duh necurat, Domnul Hristos îţi porunceşte 
ție să ieşi din zidirea lui Dumnezeu!" Însă diavolul, tînguindu-se, zicea: "Unde mă voi duce!" 
Sfînta a zis: "Du-te în întunericul cel mai din afară, în focul cel veșnic şi în muncile cele fără 
de sfîrşit, care ţi s-au pregătit ţie, tatălui tău, satana, şi tuturor care fac voia voastră". Iar surorile 
toate stăteau și priveau de departe, neîndrăznind să se apropie. Dar, de vreme ce diavolul nu 
voia să iasă pentru că se împotrivea mult, Sfînta Eupraxia, căutînd către cer, a zis: "Doamne, 
isuse Hristoase, nu mă ruşina pe mine în ceasul acesta, ca să nu se bucure diavolul cel necurat!" 
Diavolul îndată, răcnind cu glas mare, a ieşit, iar femeia s-a făcut sănătoasă din ceasul acela. 
Apoi, luînd-o pe ea Eupraxia și sculînd-o, a îmbrăcat-o cu o haină curată. Deci, ducînd-o în 
biserică, toate surorile împreună au dat slavă şi mulțumire lui Hristos Dumnezeu. 


Sfînta Eupraxia, din ziua aceea, mai mult a început a se smeri, slujind tuturor surorilor 
ca o roabă. lar cînd se aduceau copii neputincioşi la mînăstire, egumena îi trimitea la Sfînta 
Eupraxia, care, deşi nu voia, însă, supunîndu-se poruncii ei, îi tămăduia cu darul lui Hristos. 


Cînd s-a apropiat vremea fericitului sfîrşit al Sfintei Eupraxia, egumenei i s-a arătat în 
vedenia visului descoperire de la Dumnezeu, că mireasa lui Hristos în curînd se va chema în 
cămara cea cerească. Deci s-a tulburat foarte mult de vedenia aceea, fiindu-i jale pentru 
despărțirea de dînsele a iubitei Eupraxia. După aceea, egumena a început a plînge şi nici uneia 
n-a voit să spună acea vedenie. 


Bătrînele, văzînd-o pe ea mîhnită și plîngînd, nu îndrăzneau să o întrebe pentru ce plînge 
aşa. Apoi singure, umplîndu-se de mîhnire pentru întristarea ei, s-au apropiat de dînsa, grăind: 
"Doamnă şi maica noastră, spune-ne nouă pentru care pricină ești în astfel de întristare, pentru 
că şi inimile noastre s-au îndurerat văzîndu-te pe tine suspinînd?" Egumena a zis: "Nu mă siliți, 
că pînă mîine nu vă spun". Bătrînele au zis către dînsa: "Maica noastră, viu este Domnul, de nu 
vei spune, cu mare mîhnire vei răni sufletele noastre". Egumena a zis: "Nu voiam să vă spun 
pînă dimineaţă, dar de vreme ce mă siliţi, am să vă spun. Eupraxia ne lasă pe noi, căci mîine se 
va duce din viaţa aceasta; dar nici una din voi să nu-i spuneţi, ca să nu se tulbure şi să nu ştie 
această taină pînă va veni ceasul ei”. Egumena spunînd acestea, surorile au plîns mult pentru că 
toate iubeau şi cinsteau pe Eupraxia foarte mult, ştiind că este plăcută lui Dumnezeu și adevărată 
roabă şi mireasă a lui Hristos; deci, socoteau că le este o mare pagubă a se lipsi de dînsa. 


Plîngînd ele, una din surori, auzind plînsul bătrînelor şi înștiinţîndu-se de pricina 
plîngerii, a alergat la pitărie şi a aflat pe Eupraxia cocînd piine şi împreună cu dînsa ostenindu- 
se şi Iulia. Deci a zis către Eupraxia: "Doamnă, să ştii că pentru tine plînge egumena cu 
bătrînele". Eupraxia şi lulia s-au mirat de cuvîntul acesta şi stăteau tăcînd. Apoi lulia a zis către 
Eupraxia: "Oare cel ce a fost altădată logodnicul tău, a rugat pe împăratul să te ia din mînăstire 
cu sila, şi pentru acestea se întristează doamna egumena şi bătrînele?" Sfînta a răspuns: "Viu 
este Domnul meu, lisus Hristos, că, de s-ar aduna toate împărăţiile pămîntului, nu vor putea să 
mă silească pe mine, ca eu să las pe Hristos, Mirele meu; însă, doamna mea, Iulia, du-te şi 
înştiințează-te, pentru ce este plînsul acela, pentru că sufletul meu s-a tulburat foarte mult”. 


Deci, Iulia, ducîndu-se, a stat lîngă ușă şi asculta cele ce vorbeau. Egumena spunea 
bătrînelor de acea vedenie, astfel: "Am văzut pe doi bărbaţi cinstiți, îmbrăcaţi luminos, intrînd 
în mânăstire şi zicîndu-mi: "Lasă pe Eupraxia, căci îi trebuieşte Împăratului!" Şi iarăşi au venit 
doi bărbaţi luminoși şi mi-au zis: "Ia pe Eupraxia şi o du pe dînsa la Împăratul!" Iar eu îndată, 
luînd-o pe dînsa, am plecat. Cînd am sosit la niște porţi preaminunate, ale căror frumuseți nu 
pot a le spune, acelea s-au deschis de la sine, am intrat înăuntru și am văzut nişte palate nefăcute 
de mînă, pline de slavă nespusă şi un scaun înalt pe care şedea un Împărat prea- luminos. Deci, 
eu n-am putut să intru înăuntru, iar pe Eupraxia, luînd-o, au dus-o la Împărat. Ea, căzînd înaintea 
Lui, i s-a închinat și a sărutat Preacuratele Lui picioare. Am văzut acolo întuneric, apoi strălucire 
de îngeri şi o mulțime de sfinţi, toți stînd şi privind la Eupraxia. După aceasta am văzut pe 
Maica lui Dumnezeu, pe Preacurata Fecioară Maria, stăpîna noastră, care, luînd pe Eupraxia, 1- 
a arătat o cămară preafrumoasă și o cunună pregătită, strălucind cu slavă şi cu cinste și am auzit 
un glas, zicînd către dînsa: "Eupraxia, iată răsplătirea şi cununa ta! Deci, acum du-te, iar după 


RIA 


alte zece zile să vii, ca să te îndestulezi de toate acestea întru nesfîrşiții veci". 


Această vedenie a spus-o egumena bătrînelor, vărsînd lacrimi din ochi, şi le-a zis: "lată, 
acum este a zecea zi de cînd am văzut această vedenie și miine dimineaţă Eupraxia va muri!" 
Iulia, auzind aceasta, a început a se bate în piept și s-a dus la pitărie, plîngînd şi tînguindu-se. 
Eupraxia, văzînd-o plîngînd, 1-a zis: "Te jur pe tine cu Fiul lui Dumnezeu, să-mi spui ce ai auzit 
şi pentru ce plîngi aşa!" Iulia a răspuns: "Plîng căci astăzi ne vom despărți de tine, pentru că am 
auzit de la doamna noastră cea mare, că mîine te vei sfirşi!” Eupraxia, cînd a auzit de aceasta, 
îndată a slăbit şi a căzut jos ca moartă. Iulia şedea lîngă dînsa şi plîngea. Apoi Eupraxia a zis 
către lulia: "Dă-mi mîna, sora mea, şi spijineşte-mă; scoate-mă pe mine în lemnărie şi aşează- 
mă acolo". Iulia a făcut așa. 


Eupraxia, zăcînd la pămînt, plîngea, zicînd către Domnul: "Stăpîne, pentru ce Te-ai 
îngrețoşat de mine străina, care sînt în sărăcie și pentru ce m-ai trecut cu vederea? lată vremea 
în care eu puteam să mă ostenesc şi să mă lupt cu diavolul, dar Tu acum iei sufletul meu! 
Milostiveşte-Te, Doamne, spre mine, roaba Ta, şi lasă-mă măcar numai anul acesta, ca să plîng 
pentru păcatele mele, căci sînt fără de pocăință şi goală de fapte bune şi n-am nădejde de 
mîntuire. Căci în mormînt nu este pocăință, nici lacrimi şi nici morţii nu Te vor lăuda pe Tine, 
Doamne, nici toți cei ce se pogoară în iad, ci cei vii vor binecuvînta numele Tău cel sfint! 
Dăruieşte-mi măcar un an, ca smochinului celui neroditor!" 


Ea tînguindu-se astfel, a auzit-o una din surori şi, alergînd, a spus egumenei și bătrînelor. 
Atunci egumena a zis: "Cine i-a spus cele grăite de noi şi a tulburat sufletul ei? Nu v-am poruncit 
eu, ca nici una să nu-i spuneţi această taină, pînă ce-i va veni ceasul? De ce ați făcut aceasta, 
tulburînd-o mai înainte? Mergeţi şi aduceţi-o aici”. Sfînta, fiind adusă, s-a aruncat la picioarele 
egumenei, zicînd: "Pentru ce nu mi-ai spus maica mea de sfîrşitul meu care s-a apropiat, ca să 
fi plîns păcatele mele? Iată, acum mă duc, neavînd nădejde de mîntuire, de vreme ce sînt străină 
de faptele cele bune; ci, miluieşte-mă, stăpîna mea, și roagă-te lui Dumnezeu, să mă lase să mai 
viețuiesc un an, ca să mă pocăiesc de păcatele mele; căci, ducîndu-mă fără de pocăință, nu ştiu 
care întuneric mă va cuprinde şi care muncă mă aşteaptă pe mine”. 


Egumena a zis către dînsa: "Fiica mea, Eupraxia, viu este Domnul, că nestricăciosul tău 
Mire, Hristos, te-a făcut vrednică împărăției cereşti şi ţi-a pregătit o cămară preafrumoasă şi 
cununa slavei celei veșnice". Apoi egumena a început a-i spune toată descoperirea care o văzuse 
pentru dînsa şi astfel i-a mîngiiat sufletul ei şi a făcut-o cu bună nădejde. Egumena o ruga să 
mijlocească la Dumnezeu pentru dînsa, ca s-o învrednicească şi pe ea de aceeaşi parte. Iar 
Eupraxia, zăcînd la picioarele egumenei, a început a slăbi cu trupul, căci mai întîi a început a 


căsca și a tremura, apoi au cuprins-o frigurile. Egumena a zis către surori: "Luaţi-o și duceţi-o 
în casa cea de rugăciune, pentru că vine ceasul ei!" 


Deci, luînd-o, au pus-o în casa de rugăciune, iar surorile şedeau lîngă dînsa triste, 
plîngînd pînă seara. Seara, egumena a poruncit surorilor să mănînce și doar Iulia să rămînă 
singură lîngă Eupraxia; pentru că aceea niciodată nu se depărta de dînsa. Iulia, închizîndu-se cu 
dînsa, a petrecut pînă dimineaţă. Ea se ruga de Eupraxia, zicînd: "Soră, să nu mă uiţi înaintea 
Domnului; să-ţi aduci aminte că am fost nedespărțită de tine pe pămînt, că te-am învăţat la 
citirea cărților și că te-am îndemnat la nevoință. Deci, roagă pe Hristos, ca să mă ia şi pe mine 
cu tine!" 


Sosind dimineaţa, egumena a văzut că Eupraxia este în răsuflările cele mai de pe urmă 
şi a trimis la surori, zicînd: "Să vină să sărute pe Eupraxia cu sărutarea cea din urmă, pentru că 
se sfîrşește!" Surorile, adunîndu-se, o sărutau plîngînd şi zicînd: "Soră, pomenește-ne şi pe noi 
în împărăția lui Hristos!" Ea tăcea, neputînd să vorbească. Mai pe urmă de toate a venit la dînsa 
şi aceea pe care o izbăvise de muncire diavolească și îi săruta mîinile, plîngînd și zicînd: "Aceste 
sfinte mîini mult mi-au slujit mie, nevrednica lui Dumnezeu, şi cu ele s-a izgonit din mine 
diavolul care m-a muncit”. Eupraxia nu-i răspundea. Egumena i-a zis: "Soră Eupraxia, nu 
miluieşti pe această soră și nu-i răspunzi nimic, pentru că plînge așa?" 


Eupraxia, uitîndu-se spre sora aceea, i-a zis: "Soră, pentru ce mă osteneşti? Lasă-mă să 
mă odihnesc, că sînt aproape de sfîrşit. Însă, teme-te de Dumnezeu, că EI te va păzi pe tine”. 
Apoi, uitîndu-se la egumenă, a zis: "Maica mea, roagă-te pentru mine, că mare osteneală este 
sufletului meu în ceasul acesta”. Egumena a început a se ruga pentru dînsa cu toate surorile. 
Cînd a sfîrşit rugăciunea şi a zis "Amin", Sfînta şi Cuvioasa mireasă a lui Hristos, Eupraxia, şi- 
a dat cinstitul și sfîntul ei suflet în mîinile lui Dumnezeu, vieţuind treizeci de ani de la naşterea 
sa. Surorile, plîngînd mult după dînsa, au îngropat-o lîngă maica sa și au preamărit pe 
Dumnezeu, că s-au învrednicit să aibă între dînsele o soră atît de plăcută Lui. 


Iulia a petrecut nedepărtată de lîngă mormîntul ei trei zile, plîngînd şi tînguindu-se; iar 
a patra zi a venit la egumenă veselă şi bucuroasă şi i-a zis: "Maica mea, roagă-te pentru mine, 
că mă cheamă Hristos, pe Care L-a rugat fericita Eupraxia pentru mine, păcătoasa, ca să fiu 
împreună cu dînsa". Zicînd aceasta şi sărutînd pe toate surorile, într-a cincea zi s-a sfîrşit; şi a 
îngropat-o lîngă mormîntul Sfintei Eupraxia. După treizeci de zile, Cuvioasa egumenă Teodula 
diaconiţa, chemînd pe surori, le-a zis: "Să vă alegeţi o altă maică în locul meu, care să vă poată 
povăţui, pentru că pe mine mă cheamă Domnul, pe care Cuvioasa Eupraxia L-a rugat mult 
pentru mine, ca să mă rînduiască cu dînsa și cu Iulia, că și ele împreună s-au învrednicit cămării 
cereşti, la care mă duc şi eu acum". 


Surorile toate s-au veselit pentru Eupraxia și lulia, că au intrat în bucuria Domnului lor, 
şi se rugau ca şi ele să se învrednicească de aceeaşi parte; iar pentru maica care le lăsa, plîngeau, 
şi şi-au ales pe una din surori, anume Teognia, ca să le fie egumenă. Apoi, chemînd-o egumena, 
a zis către dînsa: "Ştii bine toată rînduiala și tipicul vieții mînăstirești. Te jur cu Preasfînta şi 
cea de o fiinţă Treime, să nu cîştigi la mînăstire averi, nici oarecare bogății, ca să nu întorci 
mintea surorilor spre grijile pămînteşti şi, pentru acelea, să se lipsească de cele cereşti; ci mai 
vîrtos, defăimînd toate cele vremelnice, să cîștige pe cele veşnice". Iar către surori a zis: "Știți 
viața Sfintei Eupraxia, făceți-vă urmă-toare ei, ca să vă învredniciți părții celei cu dînsa întru 
cămara cea cerească". Apoi, dînd tuturor sărutarea cea din urmă, a poruncit s-o ducă în casa de 
rugăciuni, să închidă uşile şi să nu intre la dînsa nici una pînă a doua zi. Surorile, intrînd a doua 


zi dimineaţă, au găsit-o sfirşită întru Domnul și, plîngînd, au îngropat-o lîngă Sfinta Eupraxia. 
Din ziua aceea n-au mai îngropat pe nici una în locul acela. 


Multe minuni se făceau la cinstitele moaşte ale celor plăcute lui Dumnezeu; pentru că 
se dădeau tămăduiri de toate neputinţele şi se izgoneau diavolii, care strigau, zicînd: "O, 
Eupraxie, şi după moarte ne biruiești şi ne alungi!" 


Într-acest fel a fost petrecerea și viaţa Cuvioasei Eupraxia, care s-a învrednicit slavei 
celei cereşti. Deci, să ne sîrguim și noi să-i urmăm el. Să cîştigăm smerenia, ascultarea, 
blîndeţea, iubirea şi osteneala, răbdarea, curăţia şi întreaga ei înțelepciune, ca şi noi, cu 
rugăciunile ei, să ne aflăm vrednici bunătăţilor veşnice şi bucuriei şi petrecerii cu cetele 
îngerești şi să ne învrednicim a ne sătura de slava Domnului nostru lisus Hristos, întru împărăția 
Lui cea cerească, cu toţi sfinţii, întru nesfîrşiții veci. Amin. 


70. VIAŢA CUVIOSULUI MACARIE, EGUMENUL MĂNĂSTIRII DE LA 
APELE GALBENE 


(25 IULIE) 


Plăcutul lui Dumnezeu, Macarie, cel numit cu numele fericirii, s-a născut în cetatea 
Novgorodului de Jos, din părinţi drepteredincioşi și temători de Dumnezeu. Tatăl său se numea 
loan, iar mama sa, Maria. El era vrednic de mirare, încă de cînd era la pieptul maicii sale; căci, 
fiind mic, cînd suna clopotul bisericii la Utrenie, se deştepta din așternutul său şi plîngea ca un 
prunc înţelept și, prin lacrimi - de vreme ce nu putea vorbi -, își arăta dorința, ca să-l ducă în 
biserică. EI nu plîngea numai la Utrenie, ci şi la toată cîntarea bisericească cînd suna clopotul, 
iar în vremea cealaltă era blînd. Părinţii la început, neînţelegînd pricina plîngerii pruncului, se 
întristau. Dar odată, fiind un praznic oarecare şi sunînd clopotul de Utrenie, pruncul a început 


să plîngă foarte tare, după obicei. Părinţii, voind să se ducă la biserică, ziceau între ei: "Dacă 
pruncul nostru n-ar plînge la sfinta biserică, l-am duce totdeauna la cîntările bisericești”. 


Deci, luîndu-l, l-au dus cu ei şi, îndată, cînd au intrat cu dînsul în biserică, pruncul a 
încetat a plînge. Sfîrşindu-se cîntarea bisericească, pruncul se bucura foarte mult şi zîmbea către 
maica sa. Căci, precum de demult, glasul Preacuratei Fecioare, venind spre Sfînta Elisabeta, a 
umplut de bucurie pe pruncul ce se purta în pîntecele maicii, pe Sfîntul loan Înaintemergătorul 
- precum zice Scriptura: Glasul închinării tale fiind în urechile mele, saltă pruncul de bucurie 
în pintecele meu - tot asemenea era şi cu acest fericit prunc. Căci, imediat cum auzea glasul 
cîntării bisericeşti în urechile lui, plîngerea i se schimba întru bucurie; astfel, din acea vreme 
părinţii lui, înţelegînd pricina plîngerii pruncului, au poruncit, ca la fiecare cîntare bisericească, 
să-l ducă în biserică. Dacă vreodată nu-l duceau în biserică, iarăși plîngea nemîngiiat, iar dacă 
îl duceau, se bucura; iar cînd se întorcea de la biserică, era vesel. Din aceasta au cunoscut 
părinţii lui, că în prunc este o dumnezeiască rînduială. 


Venind el în vîrstă, a fost dat la învăţătura cărții, în care, sporind degrabă cu darul lui 
Dumnezeu, s-a făcut foarte priceput, nu după măsura anilor săi tineri, ci mai presus, covîrşind 
pe vîrstnicii săi şi asemănîndu-se bărbaţilor celor mai desăvîrșiți. Pentru că în anii săi 
copilăreşti, se arăta cu mintea şi obiceiul bărbatului celui mai desăvîrşit, nedîndu-se la jucăriile 
copilăreşti, ci în tăcere şi blîndeţe, lua aminte la învățătura ce îi stătea înainte. Apoi în toate 
diminețile umbla la biserică și cu dulceaţă, ascultînd citirile şi cîntările bisericeşti, se aprindea 
cu duhul de dragostea lui Dumnezeu, din tinerețile sale deprinzîndu-se la obiceiul cel bun și 
plăcut lui Dumnezeu. Pentru aceea el era iubit de toţi și toți spuneau pentru dînsul cîte un cuvînt 
proorocesc, cum că copilul acela avea să fie un bărbat plăcut lui Dumnezeu. Părinţii lui se 
bucurau de dînsul, ca de un mare dar dumnezeiesc şi mulțumeau lui Dumnezeu. 


Copilul, văzînd rînduiala monahicească, o dorea foarte mult, Duhul Sfînt aprinzîndu-se 
în inima lui. Nespunînd nimănui dorința şi scopul său, a ieşit în taină din casa părintească şi s- 
a dus la o mînăstire de pe malul rîului Volga, care se numea Pecersca, și care era la o depărtare 
de cetate ca la trei stadii. Ajungînd la sfînta mînăstire, a rugat pe arhimandrit să-l primească în 
rînduiala monahicească. 


Pe atunci era arhimandrit Dionisie, care după aceea a fost episcop al cetăţii Suzdal. 
Acela, văzînd pe copil tînăr, l-a întrebat de unde este și din ce neam. Dar el spunea că este din 
altă cetate, fără neam, orfan şi sărac şi că dorește să slujească lui Dumnezeu. Arhimandritul, 
văzînd pe copil că este priceput și cunoscînd că este vas ales al Sfîntului Duh, l-a primit şi după 
cîtăva vreme l-a îmbrăcat în chipul îngeresc. Apoi, ducîndu-l în chilia sa, i s-a făcut lui 
povăţuitor şi învățător. Deci, fericitul Macarie, îndeplinindu-și dorinţa, a început a se nevoi cu 
toată osîrdia, împlinind toate faptele bune care se cuvin monahilor şi plăcînd lui Dumnezeu 
întru toate şi povăţuitorului său ca Însuşi lui Hristos, asemenea și fraților. Făcînd el toată 
ascultarea cu smerenie şi blîndeţe şi păzind tăcerea cu nerăutate, s-a arătat de la început a fi 
desăvîrşit monah şi bun nevoitor. 


Deci, după plecarea lui de acasă, tatăl şi maica lui l-au căutat pretutindeni; dar, 
negăsindu-l, s-au mîhnit foarte mult, pentru că nu se pricepeau unde s-ar fi ascuns. Ei socoteau 
că ori vreo fiară l-a mîncat, ori de oameni răi este dus sau ucis sau a pierit în alt chip, şi pentru 
aceasta se tînguiau nemîngiiaţi. După trei ani, s-a întîmplat lui loan, tatăl lui Macarie, că s-a 
întîlnit cu un monah oarecare din mînăstirea aceea, cu care avea cunoștință şi care venise în 
cetate pentru trebuinţa mînăstirească; şi i-a spus lui mîhnirea sa pentru fiul cel pierdut şi timpul 
în care a dispărut. Atunci monahul a zis lui loan: "Mi se pare că în acea vreme, mai înainte cu 


trei ani, a venit în mînăstirea noastră un copilaş frumos la chip şi bun la fire, cu îmbrăcăminte 
proastă, pe care, primindu-l arhimandritul, l-a călugărit. EI este acum în mînăstire, unde se 
nevoieşte în călugărie şi în fapte bune, sporind mai mult decît toți, iar numele lui este Macarie”. 


Auzind loan acestea, i s-a rănit inima ca de o săgeată şi, plîngînd cu umilință, a alergat 
la mînăstirea aceea, căutînd încoace şi încolo, vrînd să vadă pe fiul lui tuns în călugărie. Atunci 
arhimandritul, intrînd în chilie, a zis lui Macarie: "Fiule, tatăl tău, de care tu nu ne-ai spus, a 
venit aici, te caută şi voieşte să te vadă". Fericitul Macarie a răspuns: "Tată îmi este mie Domnul 
Dumnezeul meu, Cel ce a făcut cerul și pămîntul, iar după Domnul Dumnezeu, tu, învățătorul 
meu, îmi ești tată”. 


Ioan, tatăl lui, care stătea afară lîngă chilie, auzind glasul fiului său, a strigat cu bucurie 
şi cu plîngere, zicînd: "Macarie, fiul meu, arată-ţi faţa tatălui tău și nu ne mai lăsa în întristare 
pe mine şi pe maica ta!" Dar el, stînd înăuntrul chiliei, a răspuns: "Tată, nu ne este cu putință 
să ne vedem aici, deoarece Hristos Domnul grăieşte în Evanghelie: Cel ce iubește pe tată sau 
pe mamă mai mult decit pe Mine, nu este vrednic de Mine... De dorești să mă vezi aici, atunci 
poate nu vrei să mă vezi în viaţa ce va să fie. Oare nu este mai bine să ne vedem acolo în veci 
întru darul Domnului nostru, decît aici vremelnic? Deci, să nu mă superi, tată, ci mergi cu pace 
întru ale tale, că eu, pentru dragostea ta, nu pot să mă lipsesc de dragostea Domnului meu". 


Atunci tatăl lui mai mult a început a plînge și a grăi: "Fiul meu cel scump, de nu vei 
arăta tatălui tău faţa ta, nicidecum nu mă voi duce de la chilia aceasta. Oare eu nu mă bucur de 
miîntuirea ta? Și oare socotești să fac vreo împiedicare alergării tale celei bune? Nicidecum. Ci 
numai voiesc să-ţi văd faţa şi să vorbesc puţin cu tine". Iar fericitul petrecea ca un diamant tare, 
neînduplecîndu-se la rugămintea cea cu lacrimi a tatălui său, nevoind nicidecum să se arate. 
Apoi tatăl a zis: "O, fiul meu, măcar dreapta ta să mi-o întinzi mie printre ferestre". Deci, 
cuviosul abia cu mare greutate şi-a întins mîna, potolind tînguirea tatălui său. Deci, apucîndu-l 
tatăl său de mînă, i-a zis: "Macarie, fiul meu cel dulce, mîntuieşte-ți sufletul tău şi roagă-te lui 
Dumnezeu pentru noi să ne mîntuim cu rugăciunile tale". Astfel s-a dus loan în casa sa, 
bucurîndu-se, a spus şi soției sale despre fiul lor. Deci, amîndoi s-au bucurat şi au slăvit pe 
Dumnezeu. 


Cuviosul Macarie, petrecînd în locașul acela, sporea zi de zi în nevoinţele monahiceşti 
şi întrecea cu faptele cele bune pe monahii care erau acolo. Pustnicia lui era mai presus decît a 
tuturor, căci mînca foarte puţin, numai să nu moară de foame. Cînd stătea cu frații la masă, 
primea hrana cu atît de mare înfrînare şi frică de Dumnezeu, parcă ar fi primit împărtăşirea cu 
dumnezeieștile Taine, şi numai se prefăcea că mănîncă, ca să nu se cunoască postirea lui. Pentru 
o viață ca aceasta a lui, după o vreme a început a fi cinstit și slăvit între toți frații. Nevoind 
cinstea şi slava omenească, s-a gîndit să plece din mînăstirea aceea, să se depărteze de oameni 
în pustie, pentru că-i venise dorinţă de dulceaţa liniștii. 


Deci, căutînd o vreme potrivită, a ieşit în taină, precum ieşise din casa părintească, şi a 
plecat, punîndu-şi nădejdea în Dumnezeu, întărindu-se cu credinţa și înarmîndu-se cu 
rugăciunea. Umblind el prin pustie, s-a dus la rîul Luha şi, plăcîndu-i locul acela, şi-a făcut o 
colibă mică, unde a început a vieţui singur întru Dumnezeu. Dar ce fel au fost nevoinţele lui în 
pustia aceea, ce fel i-a fost lupta cu nevăzuții vrăjmași, ce fel i-a fost răbdarea şi osteneala, cine 
poate să le spună? Toate acestea erau ştiute numai de Dumnezeu, Cel ce vede toate. 


Dar făclia aceea nu putea fi ascunsă sub obrocul singurătăţii multă vreme, ci, după o 
vreme oarecare, a venit la arătare, descoperind Domnul pe robul Său spre folosul multora. Deci, 


au început a veni la dînsul cei care căutau mîntuirea și, folosindu-se de el, părăseau cele lumeşti 
şi se sălăşluiau lîngă dînsul, ca cei ce îşi găseau multă dobîndă duhovnicească împreună cu el. 
După cîţiva ani, adunîndu-se mulți fraţi, s-a făcut acolo mînăstire de monahi şi s-a zidit o 
biserică în numele Botezului Domnului nostru lisus Hristos, prin sîrguinţa şi ostenelile 
Cuviosului Macarie. Deci, aşezîndu-se toate bine în locaşul acela, plăcutul lui Dumnezeu dorea 
liniştea, pe de o parte nesuferind gîlcevile şi grijile cele din afară, iar pe de alta, fugind de slava 
omenească; căci se vedea cinstit de toţi, tulburîndu-i-se liniştea de cei ce veneau la dînsul. Deci, 
hotărînd fraților alt egumen, în ascuns de toți a ieşit de acolo şi s-a dus în pustia cea dinlăuntru. 


Umblînd el prin locuri neumblate, povăţuindu-l Dumnezeu, s-a dus la Apele Galbene, 
unde era un iezer de partea cealaltă de rîul Volga. Plăcîndu-i acel loc, s-a sălăşluit într-însul, 
slăvind pe Dumnezeu, şi şi-a făcut acolo o peşteră mică. La început vieţuia singur, precum 
făcuse şi la locul cel dintîi de lîngă rîul Luha. Apoi Dumnezeu, Care rînduieşte toate cele de 
folos, a făcut pe robul Său arătat oamenilor şi l-a preamărit nu numai între creştini, dar şi între 
agarenii care locuiau în părțile acelea sub stăpînirea Rusiei, și a plecat inima lor la milă pentru 
plăcutul Său. Aceia, venind la Sfîntul Macarie şi văzîndu-i necîștigătoarea lui petrecere în 
pustie, se mirau de răbdarea lui şi se umileau. Deci, îi aduceau pîine, faguri de miere, grîu şi 
cele de hrană. EI le primea cu mulțumire, dar nu le păstra pentru el, ci pentru cei ce veneau la 
dînsul, că începuseră mulţi a-l cerceta, unii folosindu-se de viaţa lui; alţii, din cuvintele lui cele 
de Dumnezeu insuflate; iar alţii, lepădîndu-se de lume, doreau să viețuiască lîngă dînsul, ca prin 
povăţuirea lui să afle calea mîntuirii. 


Cuviosul, aducîndu-şi aminte de Cuvîntul Domnului, Care zice: Pe cel ce vine la Mine, 
nu-l voi scoate afară, nu întorcea înapoi pe cei ce veneau la dînsul, nici nu-i oprea pe cei ce 
voiau să locuiască în pustie. După multă vreme, adunîndu-se mulți fraţi, s-a făcut şi acolo 
miînăstire, iar Cuviosul Macarie, adăugînd sîrguințe și osteneli, a zidit biserică în numele 
Preasfintei Treimi. Deci, s-a făcut egumen fraților, îngrijindu-se de mîntuirea lor, iar de cele de 
nevoie ale vieţii se îngrijea Dumnezeu, pe de o parte, binecu-vîntînd ostenelile lor cu 
îndestulare, iar pe de alta, trimițîndu-le cele de trebuinţă prin mîinile oamenilor celor milostivi. 
Miînăstirea Cuviosului Macarie din pustie se făcuse slăvită şi începuseră a veni şi mai mulţi fraţi 
ŞI se tundeau de dînsul în chipul monahicesc. 


Între aceștia era și fericitul Grigorie, care se numea Pelșemschii. Acesta, socotind 
deșertăciunea lumii acesteia, precum se scrie în viața lui, și lăsîndu-șşi părinţii săi, a venit în 
locul cel pustiu ce se numea "apele galbene", la Cuviosul Macarie egumenul, şi s-a tuns de 
dînsul în schima monahală. EI s-a făcut pustnic, privind la Sfîntul Macarie, începătorul său, şi 
s-a învrednicit de rînduiala preoțească pentru bunătatea lui cea mare; căci fiii buni se aseamănă 
bunului părinte şi ucenicii iscusiți se aseamănă iscusitului învățător. Deci, străbătuse vestea în 
toată Rusia de viaţa cea lui Dumnezeu plăcută a Cuviosului Macarie şi de turma lui cea adunată; 
iar numele lui era cinstit, nu numai între popoare, dar şi între domni. Aceia îi dădeau din averile 
lor, cele trebuincioase pentru întărirea mînăstirii lui, care, fiind desăvîrşită în toate, înflorea cu 
podoabele sale cele din afară şi dinlăuntru, cu ocîrmuirea şi cu frumoasa rînduială mulţi ani, 
avînd în sine ceată de monahi îmbunătățiți, aleasă şi plăcută lui Dumnezeu. 


Acel cuvios le era tuturor slujitor, precum Domnul poruncește să fie un întîistătător, 
zicînd în Evanghelie: care între voi va vrea să fie mare, să fie slujitorul vostru; şi care între voi 
va vrea să fie întiiul, să vă fie slugă. Egumenul se ostenea, slujind supușilor săi, și păstorul 
plăcea oilor sale; pentru că la toate slujbele mînăstireşti el se afla întîi şi niciodată nu se vedea 
obosit în toate zilele vieții lui, pînă la bătrîneţe. Și i se făcuse şi numire între oamenii din acel 
loc, pentru că îl numeau Macarie Jeltovodski, căci se sălăşluise lîngă Apele Galbene şi făcuse 


mînăstirea. Asemenea şi mînăstirea lui o numeau Jeltovodska, care este păzită cu darul lui 
Dumnezeu pînă acum, măcar că a pătimit pustiire în vremile cele vechi, despre care se va vorbi 
îndată. 


În anul de la facerea lumii 6944, (sau de la Hristos 1436) în zilele binecredinciosului şi 
marelui domn Vasile Vasilievici, prin voința lui Dumnezeu, s-a făcut năvălirea agarenilor 
asupra părților Rusiei, căci păgînul împărat al acelor hoarde, anume Uluamet, fiind gonit din 
împărăţia şi patria sa, se apropiase de hotarele Rusiei. Deci, şezînd în cetatea cea pustiită a 
Cazanului, a început a-şi lăți stăpînirea sa, prădînd și pîrjolind pămîntul Rusiei. Fiul său, 
Momotec, s-a dus cu război asupra cetății Novgorodul de Jos, şi, risipindu-se ostașii turcilor 
pretutindeni, au pustiit cu sabie şi cu foc toate locuinţele creştineşti, pe cîte au putut să le ajungă 
mîna lor cea păgînă. Ei au străbătut şi locurile cele pustii şi au ajuns pînă la mînăstirea 
Jeltovodska (Apa Galbenă), a Cuviosului Macarie, în care, năvălind fără de veste, au omorît pe 
toți monahii şi mirenii care se aflau într-însa. Pe unii i-au secerat cu sabia, ca spicele din țarină, 
iar pe alţii i-au robit şi mînăstirea au ars-o. Pe Cuviosul Macarie, prinzîndu-l viu, l-au dus cu 
ceilalți robiţi la voievodul lor. Căci numele lui Macarie era ştiut și între turci pentru viaţa lui 
slăvită şi îmbunătățită. 


Voievodul, văzînd pe Cuviosul Macarie, bărbat cinstit şi împodobit cu cărunteţe, știa 
toate cele despre cuvioşia sa, fiindcă era bun şi blînd și nefăcînd rău nimănui, ci tuturor făcînd 
bine. Căci cuviosul îi primea cu dragoste pe toţi şi-i odihnea nu numai pe creştini, ci şi pe turcii 
care veneau la dînsul. Pentru aceasta i s-a făcut milă voievodului de dînsul, Dumnezeu înmuind 
inima păgînilor, şi ocăra pe ostașii săi cu mînie, zicîndu-le: "De ce aţi supărat pe un om bun și 
sfînt ca acesta, care nu se lupta cu voi, stricîndu-i locuința? Au nu știți că pentru unii oameni 
blînzi ca aceştia se mînie Dumnezeu, Care este unul pentru toţi oamenii?" 


Voievodul agarenilor, milostivindu-se, a dat libertate Cuviosului Macarie şi tuturor 
celor ce erau cu dînsul, împreună cu averile lor. Cu el mai erau ca la patruzeci de bărbați mireni, 
afară de femei şi de copii; pe toți aceia i-a dăruit cuviosului, poruncindu-i cuviosului părinte să 
nu mai locuiască în acele locuri, zicînd: "Să te duci fără de întîrziere din locurile acestea, unde 
vei vrea, fiindcă pămîntul acesta este al nostru, supus împărăției Cazanului”. 


Deci, cuviosul s-a rugat voievodului să-l lase mai întîi să meargă să îngroape pe fraţii 
săi ucişi în mînăstire. Deci, sfîntul a mers cu toţi oamenii cei liberaţi cu dînsul la locașul său cel 
dărîmat şi, văzînd trupurile fraţilor săi, a plîns pentru dînşii cu amar; că se vedeau cuvioşii 
părinţi ca cei de demult, uciși în Sinai şi Rait, precum şi în mînăstirea Cuviosului Sava, căci și 
aceștia au băut acelaşi pahar de chinuri ca şi acei cuvioşi mucenici ce s-au învrednicit părții şi 
împărăției lui Hristos. Cuviosul Macarie, adunînd trupurile celor ucişi şi îngropîndu-le în cîntare 
de psalmi, s-a sfătuit cu oamenii care erau cu dînsul, unde să se ducă de acolo, căci sfintul nu 
se îngrijea pentru sine. El, care murise o dată pentru lume, era gata să moară şi din această viaţă 
vremelnică; dar grija lui era pentru oamenii cei liberați cu dînsul, ca să nu cadă iarăşi în mîinile 
agarenilor, care nu-i lăsau să se ducă la locuinţele lor de mai înainte ce erau pustiite, ci să se 
mute aiurea, în alte locuri îndepărtate. Deci s-au hotărît să meargă spre hotarele Galiției, care 
are o depărtare de Apele Galbene, ca la 250 de stadii și mai mult. Rugîndu-se el lui Dumnezeu 
şi punînd nădejdea sa în EI, au plecat în cale de frica păgînilor, prin păduri neumblate şi prin 
bălți; atunci fiind luna iunie. 


Mergînd ei multe zile, n-a ajuns poporului pîinea şi era mare mîhnire celor ce slăbeau 
de foame, pentru că nu se găsea la dînșii nimic de mîncare. Dar după rînduiala dumnezeiască şi 
cu rugăciunile Cuviosului Macarie, împreună călător cu ei, au găsit într-un loc strîmt, un animal 


sălbatic, care se numește zimbru, l-au prins viu şi voiau să-l junghie pentru hrană. Deci, cereau 
sfîntului părinte binecuvîntare şi dezlegare de post, căci atunci era postul apostolilor, și încă 
mai erau trei zile pînă la praznicul Sfinţilor Apostoli Petru și Pavel. Dar cuviosul nu-i 
binecuvînta să dezlege postul cel așezat de Sfînta Biserică, ci le poruncea să aştepte cu răbdare 
ziua praznicului apostolesc, mîngîindu-i cu cuvinte insuflate de Dumnezeu și întărindu-i în 
răbdare. 


EI le-a poruncit să taie urechea zimbrului prins şi să-l lase viu, căci le zicea: "Fiilor, să 
mă credeţi, că dumnezeiasca purtare de grijă nu vă va lăsa pe voi. În ziua în care va veni 
dezlegarea postului, în acea zi se va da şi zimbrul în mîinile voastre. Deci, să mai aşteptaţi încă 
pînă a treia zi, căci Domnul este puternic să păzească viaţa voastră de moarte". Atunci oamenii 
au făcut după porunca sfîntului, căci, tăind urechea zimbrului, l-au slobozit şi astfel au mers trei 
zile şi trei nopți flămînzi. Cuviosul, care din tinereţe era deprins cu postirea, nu se îngrijea de 
sine şi se ruga lui Dumnezeu pentru dînşii ca să-i întărească. 


Deci, zicea către oameni: "Fiii mei, nu vă mîhniţi, ci rugaţi-vă Domnului, pentru că Cel 
ce în pustie a hrănit cu mană pe Israil patruzeci de ani, Acela este puternic ca şi pe voi să vă 
hrănească în aceste zile; căci El pe toate cele ce le-a zidit în această viaţă, le hrănește şi le 
înviază, cu dreapta Sa cea dătătoare de viață, după cum scrie în psalmi: Deschizi mîna Ta și 
saturi pe tot cel viu de bună voie! Oamenii, întărindu-se ca şi cu pîine, se îmbărbătau de 
cuvintele cuviosului, ca cele ce erau cu adevărat hrană duhovnicească; căci Atotputernicul şi 
hrănitorul Dumnezeu le ușura foamea fără hrană şi-i păzea pe ei, încît nici din copiii cei mici 
n-au murit în foamea aceea. 


Sosind ziua Sfinţilor Apostoli, Cuviosul Macarie, abătîndu-se puţin de popor în pustie, 
şi-a ridicat mîinile spre cer şi s-a rugat, zicînd: "Te laud, Doamne, Iisuse Hristoase, Dumnezeule 
cel binecuvîntat, Care ne-ai păzit vii pînă acum. Cu adevărat Te binecuvintează toată suflarea 
şi toată făptura, că în Tine toate viază şi se mișcă. Deci caută cu milostivire din înălțimea Ta 
cea sfîntă și ascultă rugăciunea nevrednicului Tău rob și, precum altădată ai hrănit cinci mii de 
oameni cu cinci pîini, tot aşa şi pe aceşti oameni ai Tăi hrăneșşte-i în această pustie, prin 
milostiva şi iubitoarea Ta rînduială". Astfel rugîndu-se sfintul, îndată zimbrul cel pomenit mai 
înainte a fost adus de o mînă nevăzută în mijlocul poporului, care l-a prins viu cu mîinile. 
Văzîndu-i urechea cea tăiată, au cunoscut că este acelaşi, iar nu altul. Deci, s-au mirat foarte 
mult şi l-au adus la sfîntul cu bucurie. Iar el, văzînd acel vînat minunat, a dat slavă lui Dumnezeu 
şi l-a binecuvîntat spre mîncare. 


Oamenii, junghiind zimbrul şi frigîndu-l, toți au mîncat și s-au săturat din destul şi au 
mulţumit lui Dumnezeu. lar sfîntul a zis către dînşii: "Fiilor, de acum înainte să nu vă mai 
mîhniți pentru mîncare, să nădăjduiți numai spre Dumnezeu şi să fiți mulțumiți”. Pornind de 
acolo, totdeauna găseau hrană trimisă lor de Dumnezeu; uneori zimbru, alteori cerb, care cu 
blîndeţe venind în mîinile lor, îl prindeau. Această purtare de grijă a lui Dumnezeu a ţinut pînă 
ce au trecut drumul acela lung și pustiu şi s-au apropiat de rîul ce se numeşte Unja, ajungînd în 
cetatea cu același nume, adică în hotarele pămîntului Galiției. 


Cetatea Unja era mică în acea vreme, iar împrejurul ei avea numai cîteva sate mici. 
Cuviosul mergînd cu poporul acela, locuitorii cetăţii, înștiinţîindu-se de venirea lui, au ieșit cu 
bucurie în întîmpinare, pentru că auziseră de sfinţenia lui, şi l-au primit cu cinste şi cu dragoste, 
ca pe îngerul lui Dumnezeu. Cei ce veniseră, spuneau cum Domnul a arătat minunat mila Sa 
spre dînșii, liberîndu-i din robie, şi cum cuviosul i-a scăpat de foame, prin dumnezeiasca purtare 
de grijă, hrănindu-i cu rugăciunile sale. Cei ce auzeau acestea, slăveau pe Dumnezeu, iar pe 


plăcutul Lui foarte mult îl cinsteau. Insă el, nesuferind cinstea și slava oamenilor, dorea iarăși 
liniştea pustiei şi întreba pe locuitorii de acolo, unde ar putea găsi un loc plăcut lui pentru 
petrecere. 


Deci, i s-a ales lui un loc bun ca la cincisprezece stadii departe de rîul Unja, care era 
neted şi şes, avînd împrejur păduri frumoase; iar oamenii care merseseră cu sfîntul, s-au sălăşluit 
fiecare unde au voit; unii în cetate, iar alţii în satele de primprejur. Cuviosul, iubind locul acela 
arătat lui în pustie, a înfipt o cruce și, zidind o chilie, s-a sălășluit acolo. Tot acolo, după puțină 
vreme şi cu bunăvoința lui Dumnezeu, s-a întemeiat şi mînăstire pentru petrecerea monahilor. 


Fericitul Macarie, viețuind după obiceiul său întru cuvioşie şi dreptate, slujea lui 
Dumnezeu prin rugăciuni ziua şi noaptea, prin doxologii și osteneli pustniceşti, făcîndu-se 
tuturor chip de dumnezeiască plăcere şi de sfinţenie. Acestea s-au adeverit prin darul cel 
minunat al tămăduirii ce i s-a dat de la Dumnezeu. Căci pe o fecioară oarecare, îndrăcită şi 
oarbă, care a fost adusă de părinţi la dînsul, a tămăduit-o prin semnul Sfintei Cruci și prin 
rugăciune, izgonind dintr-însa pe diavol şi dînd ochilor ei vedere curată. 


Ajungînd la adînci bătrîneți și fiind aproape de sfîrșit, s-a dus după o trebuință sau, mai 
bine zis, după a lui Dumnezeu rînduială, în cetatea Unja. Acolo, îmbolnăvindu-se și 
cunoscîndu-şi plecarea sa către Dumnezeu, a poruncit ca, după moartea lui, să-i ducă trupul în 
pustie, la mînăstire. Apoi, rugîndu-se lui Dumnezeu şi dînd tuturor pace, binecuvîntare și ultima 
sărutare, a adormit întru Domnul în 25 zile ale lunii iulie, plin de zile şi de dumnezeiască 
plăcere, petrecînd în nevoinţe monahicești ca la 80 de ani, iar de la naşterea lui, 95 de ani. În 
ceasul acela în care Cuviosul Macarie și-a dat sfîntul său suflet în mîinile lui Dumnezeu, toată 
cetatea, satele de primprejur, toți oamenii cîţi se aflau prin case, pe drumuri și ori unde se 
întîmplau, s-au umplut de o minunată mireasmă, ca şi cum ar fi ieșit din tămilie și smirnă, şi toți 
au cunoscut că Sfîntul Macarie Jeltovodski s-a mutat către Domnul. Dumnezeu a cinstit moartea 
plăcutul Său cu o minune ca aceea, după cum se scrie: Cinstită este înaintea Domnului moartea 
cuviosului Lui... 


Deci, la cinstitul lui trup s-a adunat toată cetatea şi mulțime de oameni din satele de 
primprejur şi au făcut multă plîngere de pierderea unui luminător şi rugător către Dumnezeu ca 
acela. Deci, ducîndu-l cu lumînări, cu tămiieri şi cu cîntare de psalmi în mînăstirea lui din pustie, 
după cum a poruncit, l-au îngropat cu cinste, slăvind pe Dumnezeu. În vremea morţii acestui 
sfînt părinte, a aducerii cinstitelor lui moaște din cetate în mînăstire şi a îngropării, mulți 
neputincioşi, fiind cuprinși de diferite boli, cu rugăciunile cuviosului au luat tămăduire şi 
sănătate. Asemenea şi după moartea lui, a început a se da tămăduiri de la cinstitul lui mormânt, 
celor ce veneau cu credință. Aceasta pentru că Dumnezeu slăvea pe plăcutul Său, fund 
tămăduitorul acelei țări, ajutător şi folositor, care nu numai de boli şi de vrăjmaşii cei nevăzuţi 
a reuşit a-i scăpa pe oameni, ci 1-a apărat şi de potrivnicii cei văzuţi, scoțîndu-i din robia 
agarenilor, precum îndată se va povesti. 


În anul de la facerea lumii 7030 (sau de la Hristos 1522) şi în zilele marelui domn Vasilie 
Ivanovici, a fost năvălire de mulțimea agarenilor asupra acelui loc. Numărul lor era ca la 
douăzeci de mii. Aceia, înconjurînd cetatea Unja, dădeau război tare asupra ei, luptîndu-se trei 
zile şi trei nopți. Iar cetatea fiind mică, precum s-a zis mai sus, şi oamenii într-însa neiscusiți la 
război, decît numai avînd nădejdea spre Dumnezeu, spre Preasfînta Fecioară şi spre Cuviosul 
Macarie, de al cărui ajutor de multe ori în asemenea întîmplări au fost nelipsiți, prin această 
nădejde întărindu-se, au început a se împotrivi, stînd bărbăteşte contra vrăjmașilor. 


În acea vreme era în cetate un trimis al marelui domn, voievodul Teodor. Acesta văzînd 
multa putere agarenească şi fiind în frică şi nepricepere, cetățenii îi spuneau lui, zicînd: "De 
multe ori veneau agarenii asupra cetăţii noastre, cercînd să o ia, dar n-au putut, pentru că au fost 
bătuţi şi izgoniți de Cuviosul Macarie. Alte ori stăteau departe, umblînd primprejur și 
neîndrăznind să se apropie de cetate. Deci, ni s-a întîmplat nouă, de am prins pe unii din ei şi-i 
întrebam: "Pentru ce umblaţi așa de departe și nu vă apropiați de cetate?" Aceia răspundeau: 
"Am văzut un monah mare, ţinînd cetatea în mînă. Uneori îl vedeam în nori, deasupra cetăţii, 
iar alteori, călare pe un cal alb, umblînd prin văzduh, îngrozindu-ne şi gonindu-ne”. Auzind 
aceasta de la cetăţeni, voievodul Teodor a intrat în biserică şi, căzînd înaintea icoanei 
Cuviosului Macarie, a început a se ruga cu lacrimi, zicînd: "Părinte, Sfinte Macarie, precum 
mai înainte de multe ori ai izbăvit această cetate din mîinile agarenilor, tot aşa şi acum, 
izbăvește-o pe dînsa cu rugăciunile tale şi păzește de robie pe poporul cel numit cu numele lui 
Hristos, ca vrăjmaşii noştri nici să se bucure şi nici să ne batjocorească”. Voievodul Teodor 
zăbovind la rugăciune şi agarenii apropiindu-se mai mult de cetate, au aprins-o şi o văpaie mare 
de foc a ajuns pînă la mijlocul cetății. 


Deci, toţi erau cu frică şi mare cutremur. Pe de o parte, că erau cuprinși de barbari, iar 
pe de alta, că erau arși de foc. Deci, se deznădăjduiseră de viaţa lor. Atunci ei au strigat cu glas 
şi cu plîngere mare, grăind: "Sfinte Macarie, ajută-ne nouă și izbăveş-te-ne de primejdia 
aceasta!" În acea vreme, mulți cetăţeni au văzut pe cuvios stînd deasupra cetăţii și ținînd în 
miini un vas cu apă, turnînd apă peste foc. Îndată s-a vărsat o ploaie mare, de care nu numai 
focul s-a stins, dar şi toată cetatea se părea că pluteşte pe apă. 


Atunci turcii s-au tulburat și au început a se tăia şi a se ucide singuri unii pe alţii, astfel 
că mulți dintre ei au căzut singuri, iar alţii fugeau, nefiind goniţi de nimeni. Cetăţenii, văzînd 
tulburarea oștilor agarene şi cunoscînd ajutorul lui Dumnezeu care s-a făcut prin rugăciunile 
Sfîntului Macarie, au deschis porțile cetăţii şi s-au pornit împotriva vrăjmașilor lor. Astfel i-au 
biruit pe ei cu bătaie mare şi pe mulți, prinzîndu-i vii, i-au dus în cetate, întrebîndu-i: "Pentru 
ce s-au tulburat ostașii voştri şi s-au tăiat singuri între ei?" lar ei spuneau: "Am văzut pe un 
monah stînd deasupra cetăţii, care mai întîi prin săgetături ne ucidea pe noi, apoi s-a arătat în 
mijlocul cetelor noastre, umblînd pe un cal alb. Acela a pricinuit asupra noastră frică şi spaimă 
mare, încît eram ca nebunii, necunoscîndu-ne unii pe alţii. Deci, ne-am tulburat şi, părîndu-ne 
că ne luptăm cu voi, ne-am ucis pe noi înşine”. Aceasta auzind-o cetățenii, au mulțumit lui 
Dumnezeu și Sfîntului Macarie, plăcutul Său. 


În acea vreme a izbăvit şi mînăstirea sa, în care s-a îngropat el, şi care era departe de 
cetatea Unja ca la cincisprezece stadii. Căci cetatea robindu-se de dînşii, şi un număr de ostaşi 
despărţindu-se de ei, s-au pornit asupra miînăstirii sfîntului. Dar cînd s-au apropiat de dînsa, au 
fost loviți cu teamă, şi de frică, pornindu-se la fugă, mulți s-au înecat în rîu. Deci, de atunci, 
nimeni din potrivnici nu mai îndrăznea să meargă pe alături de miînăstire, trecînd departe de ea, 
aducîndu-și aminte de pedeapsa de mai înainte. 


Trecînd zece ani, iarăşi au năvălit agarenii cu multă putere asupra părților acelora şi, 
înconjurînd cetatea Galiției, se luptau împotriva ei cu vitejie. Cuviosul Macarie în același fel ca 
mai înainte, a izbăvit cetatea Unja din hotarele Galiției, arătîndu-se agarenilor cu îngrozire, 
tulburîndu-i şi gonindu-i pe ei. 


Este de cuviință să se pomenească încă şi aceasta: Pe o femeie, anume Maria, tînără, 
frumoasă la chip și foarte înţeleaptă, din cetatea Unja, au robit-o turcii Cazanului. Ea, fiind de 
trei zile legată cu alţi robiți, plîngea cu amar şi, temîndu-se foarte mult să nu fie necinstită de 


păgîni, nimic n-a gustat din hrana ce i se dădea ei în acele zile. Nici apă n-a băut, căci lacrimile 
ei îi erau pîine și băutură ziua şi noaptea şi, în tînguirea sa, rugîndu-se lui Dumnezeu şi 
Preacuratei Născătoare de Dumnezeu, chema în ajutor pe grabnicul folositor în primejdii, pe 
Cuviosul Macarie Jeltovodski, căci mare credință avea către dînsul. 


După trei zile, oprindu-se turcii noaptea într-un loc pustiu, și Maria, fiind legată, 
culcîndu-se pe pămînt a adormit tare; una de osteneală, iar alta de întristare, căci nu dormise de 
cînd o prinseseră agarenii. Dormind ea, i s-a arătat întîi în vis Cuviosul Maca-rie, stînd la 
căpătiiul ei, şi atingînd-o cu mîna în dreptul inimii, i-a zis: "Femeie nu te mîhni, ci scoală-te și 
mergi în ale tale!" Ea văzînd acestea în vis şi neputînd să se deştepte, sfîntul iarăşi a apucat-o 
de mînă și a ridicat-o, zicîndu-i: "Scoală-te și urmea-ză-mă!" Deșteptîndu-se ea din somn, s-a 
văzut dezlegată de legături şi a văzut pe Cuviosul Macarie, cu chipul foarte cinstit şi luminos, 
nu în vis, ci la arătare şi cărunt la barbă, precum se zugrăvește pe icoană. Deci, poruncindu-i 
să-l urmeze, el mergea înainte, iar ea în urmă, şi, nevăzînd-o nimeni dintre turci, a scos-o din 
tabăra lor. lar Maria, urmîndu-i, gîndea în sine dacă nu cumva 1 se pare ei vis acea vedenie. 
Apoi au început a se arăta zorile dimineţii, iar sfîntul s-a făcut nevăzut din faţa ei. Femeia nu 
pricepea unde se găseşte, căci vedea locul pustiu şi s-a înfricoşat; dar, privind încoace şi încolo, 
a cunoscut că este aproape de cetatea Unja și a văzut chiar şi cetatea. 


Apoi, degrabă a alergat spre ea cu bucurie şi cu lacrimi și, sosind la porți, bătea, strigînd: 
"Deschideţi-mi, deschideţi-mi!" Păzitorii întrebînd cine este, ea le-a spus cele despre sine, şi au 
cunoscut-o, pentru că bărbatul ei era ştiut tuturor şi toți ştiau de robia ei. Deschizîndu-i poarta, 
au dus-o în cetate, unde erau atunci şi casnicii ei, scăpaţi de frica turcilor. Toţi, nu numai ai săi, 
dar şi cetăţenii, au avut bucurie mare de dînsa şi de acea preaslăvită minune, pentru că Maria 
spunea tuturor, cum Domnul a scăpat-o din robia agarenilor, prin plăcutul Său, Macarie, pe care 
s-a învrednicit a-l vedea cu ochii. După atîta depărtare de cale, ea a fost adusă într-un ceas pînă 
la cetate, cale care se făcea în multe zile. Auzind toţi aceasta, au preamărit pe Dumnezeu şi au 
slăvit pe Sfîntul Macarie, plăcutul lui Dumnezeu, ale cărui minuni s-au făcut înainte, s-au făcut 
şi după aceea şi se fac şi acum, prin ajutor în nevoi şi tămăduiri de toate bolile. A le spune pe 
acestea, nu ne ajunge vremea să le povestim. Pe acelea le ştiu cei din Rusia Mare, iar mai cu 
seamă cei ce-l au izbăvitor şi mijlocitor către Dumnezeu pentru ei, pe dînsul îl pun înainte și 
aleargă la dînsul cu credinţă în felurite trebuințe. 


Să mai povestim încă în puţine cuvinte numai una, cum s-a înnoit mînăstirea 
Jeltovodska, a Cuviosului Macarie, după pustiirea sa. Acea înnoire s-a făcut astfel: "După robia 
şi pustiirea agarenilor, despre care s-a zis mai înainte, trecînd mulţi ani, şi împărăţia Cazanului 
fiind supusă prin dreptatea lui Dumnezeu sub stăpînitoarea mînă a marilor stăpînitori ai Rusiei, 
un monah plăcut lui Dumnezeu, cu numele Avramie, începînd nevoinţa călugăriei sale în pustia 
din hotarele Siberiei și viețuind pustnicește în munții dinspre miazănoapte, 1 s-a făcut de trei ori 
arătarea Cuviosului Macarie, poruncindu-i să meargă în pustia cea de la Apele Galbene şi să 
locuiască în locul în care era mai înainte mînăstirea; căci Preamilostivul Dumnezeu voieşte ca 
acolo să aşeze viață monahicească şi să se înnoiască în acel loc lauda Sa cea dumnezeiască. 
Avramie, mergînd la hotarele Apelor Galbene, întreba şi cerceta despre locul vechii mînăstiri, 
dar nu era nimeni care să ştie acel loc, decît numai prin povestiri se spunea că este în pustia 
aceea, unde a fost odată mînăstirea Cuviosului Macarie, pentru că din zilele în care fusese 
năvălirea agarenilor, părțile de sub stăpînirea împărăției Cazanului erau pustii. 


Dar cînd binecredinciosul împărat şi marele domn loan Vasilievici a biruit pe agareni 
cu ajutorul lui Dumnezeu şi a luat împărăţia Cazanului, atunci popoarele creştine au început a 
locui cu încetul în acele locuri pustii. După aceea, Avramie s-a dus acolo în zilele 


binecredinciosului împărat şi marelui domn Mihail Teodorovici şi ale Preasfințitului Patriarh 
Filaret. Deci, aflînd locul acela după multă căutare, s-a umplut de mare bucurie. Dar văzîndu-l 
băltos, s-a gîndit să se sălăşluiască în alt loc, nu departe. Atunci iar i s-a arătat Cuviosul Macarie 
şi i-a poruncit să nu viețuiască în altă parte decît acolo. 


Avramie sălășluindu-se acolo, au început a veni la dînsul monahii cei trimişi de 
Dumnezeu și a-şi zidi chilii. Ei au făcut mai întîi o biserică mică de rugăciune. Avramie se 
ducea la mînăstirea Cuviosului Macarie cea din Unja şi se închina cinstitului mormînt. 
Zugrăvind acolo icoana sfîntului, a adus-o în pustia Apelor Galbene s-o binecuvinteze, ca şi 
cum ar aduce pe plăcutul lui Dumnezeu Macarie la locul lui cel dinainte, şi au început a se face 
minuni de la acea cinstită icoană. 


După aceasta, Avramie s-a dus la Moscova, împărăteasca cetate, şi a luat poruncă de la 
împăratul şi binecuvîntare de la preasfințitul patriarh pentru zidirea mînăstirii și a bisericii. 
Astfel mînăstirea cea veche a Cuviosului Macarie, cea de la Apele Galbene, s-a înnoit după 
mulţi ani cu rugăciunile lui cele sfinte şi cu darul Domnului nostru lisus Hristos, Căruia se 
cuvine slavă împreună cu Tatăl şi cu Sfîntul Duh, acum și pururea şi în vecii vecilor. Amin. 


71. SFÎNTUL SFINȚIT MUCENIC ERMOLAE, PREOTUL NICOMIDIEI, 
ȘI CEI ÎMPREUNĂ CU DÎNSUL 


(26 IULIE) 


Sfîntul Ermolae preotul, împreună cu pătimitorii lui, Sfinții Mucenici Ermip şi 
Ermocrat, au fost din clerul bisericii Nicomidiei. Aceştia scăpaseră vii din cei 20.000 de sfinți 
mucenici, care fuseseră arși în biserica Nicomidiei de Maximian, fiind ascunși într-o cămară. 
Pomenirea lor se cinsteşte la 28 decembrie. Dintre toți rămînînd acești trei slujitori ai Domnului, 
se ascundeau de frica păgînilor prin diferite locuri. Însă unde puteau, învățau pe credincioşi 
sfînta şi dreapta credință şi îi întorceau către Hristos. Sfîntul Ermolae, văzînd pe Sfintul 
Pantelimon doctorul şi vorbind cu dînsul cuvinte insuflate de Dumnezeu, l-a făcut creștin. Cînd 
Pantelimon a fost prins şi dus la muncire de acelaşi păgîn, adică de Maximian, împăratul Romei, 
care întrebîndu-l de la cine a învăţat credinţa creştinească, sfîntul, neputînd să mintă, a spus pe 
Sfîntul Ermolae, preotul creștinilor. 


Deci, bătrînul Ermolae fiind prins şi împreună cu dînsul și robii lui Hristos slujitorii lui, 
Ermip şi Ermocrat, i-au adus împreună la judecata păgînească. Acolo, fiind întrebaţi, au 
mărturisit cu îndrăzneală pe Hristos, adevăratul Dumnezeu și au batjocorit pe necuraţii idoli şi 
închinătorii lor. Pentru aceasta au luat de la ighemon pedeapsa cu moartea, sfirşindu-se prin 
tăiere de sabie. 


Despre pătimirea lor se scrie mai pe larg în viaţa Sfîntului Mare Mucenic Pantelimon, 
ce se prăznuieşte în ziua de 27 iulie. 


72. SFÎNTA MUCENIȚĂ PARASCHEVA 
(26 IULIE) 


1... 


Sfînta Parascheva, cuvioasa muceniţă a lui Hristos, s-a născut într-un sat din cele ce erau 
în hotarele Romei celei vechi, din părinţi creştini cu numele Agaton şi Politeia. Aceştia păzeau 
poruncile Domnului fără pregetare, dar n-aveau copii. Ei se rugau cu dinadinsul lui Dumnezeu 
ca să le dea copii. Ziditorul şi Milostivul Dumnezeu, Care face voia celor ce se tem de EI, 
ascultîndu-le rugăciunea, le-a dăruit pe această fiică, care s-a născut în ziua a şasea a săptămînii, 
numind-o în Sfîntul Botez, Parascheva, după numele zilei în care se născuse, fiindcă ziua a 
şasea la greci se numește Parascheva, adică Vineri. După ce a fost înțărcată din tînără vîrstă, a 
fost dăruită lui Dumnezeu. Sfinta Parascheva a fost învățată de maica sa toate tainele credinţei 
creştineşti şi ea se îndeletnicea de-a pururea şi necontenit cu rugăciunea în biserică şi, învăţînd 
Sfintele Scripturi, citea totdeauna sfintele cărți. 


După moartea părinților ei, a împărțit la săraci toate averile ce-i rămăseseră. Apoi, 
tunzîndu-se şi îmbrăcîndu-se în schima monahală, a ieşit, propovăduind numele adevăratului 
Dumnezeu şi al Domnului nostru lisus Hristos, întorcînd pe mulţi din elini la cunoştinţa lui 
Dumnezeu. În vremile acelea, împărăţind în Roma Antonin, nişte iudei au pîrât-o către dînsul, 
zicînd: "Împărate, o femeie oarecare, cu numele Parascheva, propovăduieşte pe Iisus, Fiul 
Mariei, pe care părinţii noştri L-au pironit pe cruce”. 


Împăratul, auzind acestea, a poruncit s-o aducă înaintea lui. Cînd a văzut-o, s-a minunat 
de priceperea şi frumuseţea ei. Apoi a zis către dînsa: "Dacă te vei pleca mie şi vei jertfi zeilor, 
te vei face moștenitoare a multor daruri, iar dacă nu te vei pleca, te voi da la cumplite chinuri”. 
Sfînta Parascheva i-a răspuns: "Să nu-mi fie mie a mă lepăda de numele lui Hristos şi al 
Dumnezeului meu, ci să piară zeii care n-au făcut cerul şi pămîntul”. Atunci împăratul, 
aprinzîndu-se de mînie, a poruncit să pună pe capul ei un coif de fier, înroșit în foc. Acest lucru 
făcîndu-se, ea s-a păzit nevătămată cu dumnezeiască rouă. Deci, pentru o minune ca aceasta, 
mulți au crezut în Hristos. 


După aceasta, a poruncit să o arunce pe dînsa într-o căldare de aramă plină cu smoală şi 
cu untdelemn fierbinte. Făcîndu-se acest lucru, sfînta se vedea stînd în mijlocul căldării 
răcorindu-se; iar împăratul, văzînd-o pe dînsa astfel, a zis: "O, Paraschevo, stropește-mă şi pe 
mine cu smoală din căldare, ca să cunosc cu adevărat, dacă smoala şi untdelemnul sînt fierbinți”. 
Atunci sfînta, umplîndu-și mîinile sale cu smoală şi untdelemn, a aruncat-o în obrazul 
împăratului, care, îndată fiind lovit în luminile ochilor, a orbit şi a strigat cu glas mare, zicînd: 
"Miluieşte-mă pe mine, roaba adevăratului Dumnezeu, şi dă-mi mie lumină ochilor mei; că 
atunci voi crede în Dumnezeul pe Care Îl propovăduiești tu!" Sfinta făcînd rugăciune către 
Dumnezeu, îndată împăratul Antonin a văzut şi împreună cu toți din casa lui au crezut în 
adevăratul Dumnezeu, botezîndu-se în numele Preasfintei Treimi. 


Sfînta Parascheva, plecînd de acolo, s-a dus prin alte cetăţi şi sate, propovăduind numele 
Domnului nostru lisus Hristos. Intrînd într-o cetate, în care era ighemon un oarecare cu numele 
Asclipie, a propovăduit pe Hristos, adevăratul Dumnezeu. Deci, sfînta a fost adusă înaintea lui 
şi, chemînd numele Mîntuitorului Hristos, s-a însemnat cu semnul Sfintei Cruci şi a mărturisit 
că este creștină şi propovăduieşte pe Hristos, Dumnezeul cerului şi al pămîntului. 


Ighemonul, înştiințîndu-se despre aceasta, a dat-o pe dînsa unui balaur înfricoșat, care 
avea culcuşul într-un loc în afara cetăţii și căruia îi dădeau spre mîncare, după obicei, pe cei 
osîndiți la moarte. 


După ce sfinta a fost adusă în locul acela, balaurul, văzînd-o pe dînsa, a şuierat foarte 
tare şi, deschizîndu-şi gura, a scos foarte mult fum. Iar sfinta, stînd aproape de fiară, a zis: "O, 
fiară, a venit peste tine urgia lui Dumnezeu și pieirea"”. Apoi, suflînd asupra acelui balaur şi 
făcînd semnul Sfintei Cruci peste el, fiara a șuierat tare şi s-a crăpat în două, făcîndu-se 
nevăzută. Atunci ighemonul şi toţi cei împreună cu dînsul, văzînd acest lucru, au crezut în 
Dumnezeu. Sfînta, intrînd iarăși în cetate, a propovăduit pretutindeni şi pe mulţi a întors la 
adevărata cunoștință de Dumnezeu. 


După aceasta, Sfînta Parascheva a intrat în altă cetate, în care era stăpînitor un ighemon 
cu numele Tarasie, care, înştiințîndu-se despre dînsa, a adus-o înaintea divanului său. Deci, 
fiind întrebată de dînsul despre adevărata credință, a spus că este creştină şi a mărturisit pe 
Hristos, adevăratul Dumnezeu. Pentru aceasta, a pus înainte o căldare de aramă plină cu 
untdelemn, smoală şi plumb; apoi a făcut foc dedesubt şi, înfierbîntîndu-se tare, pe cînd 
clocotea, a poruncit să fie aruncată sfînta într-însa. Dar, prin venirea unui dumnezeiesc înger, 
focul stingîndu-se, căldarea s-a răcit și sfinta a rămas nevătămată. Multe şi felurite munci 
aducînd tiranul asupra sfintei, nu a putut să clintească credința ei cea tare. Mai pe urmă i s-a 
tăiat capul cu sabia. După ce s-a făcut acest lucru, sufletul ei a mers la locașurile cele veşnice. 


73. CUVIOSUL MOISE UNGURUL 
(26 IULIE) 


Mult îndrăznețul vrăjmaș s-a obişnuit ca să ridice război împotriva omului, prin patima 
desfrînării, ca, prin acea întinăciune, întunecîndu-se omul, să nu priceapă lucrurile lui 
Dumnezeu, căci numai cei curaţi cu inima ÎL vor vedea. Asupra acestui război fericitul Moise, 
nevoindu-se mai mult decît alţii, a pătimit din destul, ca un bun ostaş al lui Hristos, pînă ce a 
biruit desăvîrșit puterea necuratului vrăjmaş, iar nouă ne-a lăsat pildă viaţa lui binecuvîntată. 


Fericitul Moise era de neam ungur şi iubit binecredinciosului, sfintului şi răbdătorului 
de chinuri domn al Rusiei, Boris. El îi slujea împreună cu fratele său, Gheorghe, care a fost ucis 
la rîul Alti împreună cu Sfîntul Boris, de către ostaşii lui Sviatopolc cel fără de Dumnezeu; căci 
venise peste domnul său şi i-a tăiat capul, pentru gherdanurile cele de aur pe care le pusese peste 
dînsul Sfîntul Boris. Deci, fericitul Moise, izbăvindu-se singur de moarte, s-a dus în cetatea 
Kievului, la credincioasa soră a lui Iaroslav, care se ascunsese acolo de frica lui Sviatopolc. 
Rugîndu-se el lui Dumnezeu cu dinadinsul, n-a încetat pînă ce n-a venit drepteredinciosul domn 
Iaroslav, atrăgîndu-se de jalea fratelui său şi a biruit pe Sviatopolc cel fără de Dumnezeu. 


Sviatopolc, scăpînd în pămîntul leşesc, s-a întors iarăşi cu Voleslav şi a izgonit pe 
Iaroslav, iar el a stat în Kiev. Atunci Voleslav, întorcîndu-se în pămîntul său, a luat cu dînsul în 
robie pe două surori ale lui Iaroslav şi pe mulţi boieri de-ai lui, între care a fost şi acest fericit 
Moise. El a fost dus ferecat cu fiare grele de miini și de picioare și păzit cu tărie; pentru că era 
puternic la trup şi frumos la faţă. 


Acest fericit, fiind văzut în pămîntul leşesc de o femeie oarecare de neam bun, frumoasă 
Şi tînără, cu bogăţie şi putere multă şi al cărei bărbat plecase cu Voleslav şi nu se mai întorsese, 
pentru că a fost ucis în război, s-a rănit cu vederea de poftirea trupească spre acest cuvios şi a 
început a-l îndemna pe el cu cuvinte înșelătoare, zicîndu-i: "O, omule, pentru ce suferi nişte 
munci ca acestea, cînd tu prin mine ai putea să scapi de chinuri?" Moise i-a răspuns ei: "Aşa a 
voit Dumnezeu". lar femeia aceea a zis către dînsul: "De te vei supune mie, te voi izbăvi pe 
tine, te voi face mare în pămîntul leșesc şi mă vei stăpîni pe mine și toată avuţia mea”. 


Fericitul, pricepînd gîndul ei cel urît, i-a zis: "Care bărbat, ascultînd de femeie, s-a 
îndreptat vreodată? Adam cel dintii zidit, ascultînd pe femeie, a fost izgonit din Rai. Samson, 
sporind cu puterea mai mult decît toţi şi pe vrăjmași biruindu-i, prin femeie a fost vîndut celor 
de altă seminţie. Solomon, ajungînd la adîncul înțelepciunii, supunîndu-se femeii, s-a închinat 
idolilor. Irod multe biruinţe a făcut, dar, robindu-se de femeie, a tăiat pe loan Înaintemergătorul. 
Deci, cum voi fi eu liber cînd mă voi face rob femeii, pe care n-am cunoscut-o niciodată?" 


Ea a zis: "Eu te voi răscumpăra, te voi face slăvit şi stăpîn peste toată casa mea. Eu 
voiesc să te am de bărbat, numai să faci voia mea. Pentru că nu pot suferi să văd frumuseţile 
tale care se pierd fără de rînduială". Fericitul Moise a zis către dînsa: "Să ştii bine că nu voi face 
voia ta, nici nu voi pofti stăpîniile şi bogățiile tale. Decît toate acestea, mie îmi este mai bună 
curăția cea trupească și sufletească. Deci, să nu-mi fie mie a-mi pierde ostenelile mele cele de 
cinci ani, pe care mi le-a dăruit Domnul a le răbda în legăturile acestea, fiind nevinovat de niște 
munci ca acestea; pentru care nădăjduiesc a fi izbăvit din veşnicile munci”. 


Femeia, văzîndu-se lipsită de nişte frumuseți ca acelea, s-a gîndit la alt sfat diavolesc, 
adică să-l răscumpere şi atunci se va supune, chiar dacă nu va voi el. A trimis la cel care îl 
robise, spunîndu-i că va da cît va voi, numai să-l vîndă pe Moise. Acela, găsind prilej de a 
cîştiga o bogăţie oarecare, a luat o mie de galbeni de la dînsa şi i-a vîndut ei pe Moise. Femeia, 
luîndu-l în stăpînire, îl trăgea fără de rușine la păcat. Pentru că, dezlegîndu-l din legături, l-a 
îmbrăcat în haine de mare preţ şi îl hrănea cu bucate gustoase; apoi, îmbrățișîndu-l cu dragoste, 
îl silea la pofta trupească. Fericitul Moise, văzînd nebunia acelei femei, se silea mai mult la 
rugăciune şi la post, dorind pentru Dumnezeu pîine uscată şi apă, în curăţie, decît bucatele cele 
de mare preţ şi vin gustos. Atunci el îndată s-a dezbrăcat de podoaba hainelor, precum a făcut 
Iosif şi a scăpat de păcat, nesocotind pentru nimic viața lumii acesteia. 


Deci, femeia, ruşinîndu-se, s-a pornit spre mînie şi s-a gîndit să omoare cu foame pe 
fericitul Moise, ducîndu-l în temniță. Dar Dumnezeu, Care dă hrană tuturor, Care a hrănit în 
pustiu pe Ilie, pe Pavel Tebeul şi pe mulţi alți robi ai Săi ce au nădăjduit spre Dînsul, n-a lăsat 
nici pe acest fericit, fiindcă a plecat spre milă pe o slugă a acelei femei, care în taină îi dădea 
lui hrană. Alţii îl sfătuiau, zicîndu-i: "Frate Moise, de ce te împiedici şi nu te însori cu această 
văduvă, care a trăit numai un an cu bărbatul ei, că eşti încă tînăr? Ea este mai frumoasă decît 
alte femei, are bogăție nenumărată şi putere mare în acest pămînt leşesc; că de ar voi, nici mal- 
marele cetăţii nu s-ar atinge de dînsa. Iar tu, fund sărac şi rob, nu voieşti să-i fii stăpîn? Dar 
poate vei zice: "Nu pot să calc poruncile lui Hristos". Oare nu zice EI în Evanghelie: Pentru 
aceasta omul va lăsa pe tatăl său şi pe mama sa şi se va uni cu femeia sa și vor fi amindoi un 
trup... Asemenea zice şi Apostolul: Mai bine este a se însura, decit a se aprinde. Acelaşi lucru 
zice şi despre văduve: Vreau ca văduvele tinere să se mărite. 


Iar tu, nefiind legat de rînduiala călugărească, pentru ce te dai la muncile cele rele şi 
amare, pătimind astfel? De ţi se va întîmpla să mori în primejdia aceasta, ce laudă vei avea? 
Pentru că cine din drepţii cei dintîi s-au scîrbit de femei, precum a fost Avraam, Isaac şi Iacov, 
nimeni din ei, decît numai monahii aceștia de acum? Iosif numai puţin a fugit de femei, dar mai 
pe urmă şi el a luat femeie. Tu, de vei ieşi cu viaţă de la femeia aceasta, mi se pare că mai pe 
urmă vei căuta singur femeie. Deci, cine nu va rîde de nebunia ta? Mai bine este a te supune 
acestei femei şi să fii liber şi stăpîn în casa ei”. 


Fericitul Moise le-a răspuns: "Așa este, fraților și bunilor mei prieteni; bine mă sfătuiți. 
Eu cunosc că mai cumplite cuvinte îmi puneţi înainte, decît şoptirile şarpelui către Eva. Voi mă 
siliți să mă plec acestei femei, dar nicidecum nu voi primi sfatul vostru; căci, chiar dacă mi s- 
ar întîmpla să mor în legăturile acestea şi în muncile cele amare, aştept să iau milă de la 
Dumnezeu cu totul. Dacă mulţi drepți s-au mîntuit prin femei, eu unul sînt păcătos şi nu pot să 
mă mîntuiesc prin femeie. Dacă Iosif s-ar fi supus mai întîi femeii lui Putifar, apoi n-ar fi 
împărățit după aceea cînd și-a luat femeia sa în Egipt. Dar Dumnezeu, văzînd răbdarea lui 
dinainte, i-a dăruit împărăția Egiptului. De aceea este lăudat şi între neamuri ca un înțelept 
întreg, deși a avut fii. 


Eu nu doresc împărăţia Egiptului, nici să stăpînesc cu putere sau să fiu mare în acest 
pămînt leşesc; ci să mă arăt cinstit, departe în tot pămîntul Rusiei, că am defăimat toate acestea 
pentru împărăţia de sus. De aceea, de voi ieși cu viață din mîinile acestei femei, nu voi căuta 
altă femeie, ci, voind Dumnezeu, mă voi face monah. Căci, iată ce zice Hristos în Evanghelie: 
Tot cel ce-și va lăsa casa, fraţii, surorile, pe tată sau pe maică, pe femeie, pe fii sau satul unde 
s-a născut pentru numele Meu, va lua însutit şi va moşteni viața veşnică... Deci, pe voi să vă 
ascult? Sau pe Hristos? Apostolul zice: Cel neinsurat se îngrijește de ale Domnului, cum îi va 
plăcea; iar cel însurat se îngrijește de ale lumii și cum va plăcea femeii. Deci, vă întreb acum: 


Cui se cade a sluji mai mult? Domnului sau femeii? Ştiu că scrie şi aceasta: "Slugilor, ascultați 
pe stăpinii voştri, dar la bine, nu la rău". Deci, să înţelegeţi voi, cei ce mă ţineţi, că niciodată 
nu mă va înșela frumuseţea femeiască, nici nu mă va despărți de dragostea lui Hristos!" 


Femeia auzind acestea, i-a venit în cugetul său alt gînd viclean şi a poruncit să pună pe 
fericitul pe cal şi cu multe slugi să-l poarte prin moşiile sale şi prin sate, zicîndu-i: "Toate 
acestea sînt ale tale, dacă îţi plac, şi cu toate să faci precum voieşti”. Apoi zicea şi către popor: 
"Iată, stăpînul vostru şi bărbatul meu; deci, toţi, cînd îl veţi întîlni, să vă închinaţi lui!" Fericitul, 
rîzînd de nebunia ei, i-a zis: "În zadar te osteneșşti, că nu vei putea să mă amăgeşti cu lucrurile 
cele stricăcioase ale lumii acesteia, nici să-mi furi duhovniceasca şi nestricăcioasa mea bogăţie. 
Deci, înţelege și nu te osteni în deşert". Femeia i-a zis cu mînie: "Oare nu ştii că eşti vîndut 
mie? Deci, cine te va scoate din miinile mele? Eu nu te voi libera nicidecum viu, ci te voi da la 
moarte după multe munci". Fericitul i-a răspuns cu îndrăzneală: "Nu mă tem de nici un rău, că 
Domnul este cu mine, Căruia de acum, după voinţa Lui, doresc să-l slujesc în viaţa 
monahicească". 


În acea vreme, povățuindu-l Dumnezeu, a venit de la Sfîntul Munte la fericitul Moise 
un monah oarecare, preot cu rînduiala, și l-a îmbrăcat în sfîntul chip îngeresc, adică monahicesc. 
Acel monah l-a învăţat cum să trăiască în curăție, spunîndu-i să nu-şi dea spatele său 
vrăjmașului şi să nu se teamă de acea necurată femeie. După ce a plecat, a fost căutat 
pretutindeni, dar n-a putut fi aflat. Atunci femeia, deznădăjduindu-se de nădejdea sa, a făcut 
răni mari pe trupul Cuviosului monah Moise, căci, întinzîndu-l la pămînt, a poruncit să-l bată 
cu toiege, încît și pămîntul s-a umplut de sîngele lui. Cei care-l băteau, îi ziceau: "Pleacă-te 
stăpînei tale şi fă voia ei; iar de nu vei asculta, trupul tău îl vom sfărîma în bucăţi şi după multe 
munci îți vei da sufletul tău cu amar. Deci, miluie-ște-te singur, leapădă aceste rupturi 
călugărești şi îmbracă-te în haine scumpe boierești şi numai astfel te vei izbăvi de muncile care 
te aşteaptă”. 


Viteazul Moise le-a răspuns: "Fraţilor, faceţi-vă porunca voastră, căci mie nu-mi este cu 
putință să mă lepăd de călugărie şi de dragostea lui Dumnezeu. Nici un fel de muncă, nici focul, 
nici sabia, nici bătăile nu pot să mă despartă pe mine de Dumnezeu şi de acest mare chip 
îngeresc. lar acestei femei fără de ruşine şi întunecată, care şi-a arătat pe faţă neruşinarea sa, 
defăimînd cu totul nu numai frica lui Dumnezeu, ci şi ruşinea cea omenească, silindu-mă pe 
mine fără de rușine la necurăţie şi la desfrînare, nu mă voi pleca, nici nu voi face voia ei!" 


Femeia aceea, avînd multă grijă cum ar putea să-şi izbîn-dească rușinea sa, a scris în 
urmă domnului Voleslav o scrisoare ca aceasta: "Ştii singur că bărbatul meu a fost ucis în 
războiul ce a fost cu tine, iar tu mi-ai dat voie să iau de bărbat pe care voi dori. Eu am iubit pe 
un tînăr din cei robiţi de tine. Acela fiind frumos, l-am răscumpărat şi l-am luat în casa mea. I- 
am dat tot ceea ce a fost în casa mea, aur şi argint, și i-am încredinţat lui toată puterea, numai 
să voiască să-mi fie bărbat; iar el toate acestea le-a socotit întru nimic. De aceea, de multe ori 
l-am chinuit cu foame şi cu bătăi, dar nimic n-am sporit. Nu i-a fost destul a fi ferecat cinci ani 
de cel care îl robise şi, iată, acum este al şaselea an de cînd a petrecut la mine. EI a fost mult 
muncit de mine pentru neascultare. Toate acestea singur şi le-a atras asupra sa, pentru 
învîrtoşarea ini-mii sale; iar acum încă este şi călugărit de un monah. Deci, tu ce porunceşti să 
fac cu dînsul?" 


Atunci domnul Voleslav a poruncit să vină acea femeie la dînsul şi să aducă şi pe Moise. 
Deci, ea a făcut după porunca lui. Voleslav, cînd a văzut pe cuviosul, îl silea mult să ia pe 
femeia aceea de soție, dar nu l-a putut îndupleca. La urmă, a zis către dînsul: "Cine este atît de 


nesimțţitor ca tine, de a se lipsi de multe bunătăţi și de cinste şi a se da la munci amare? Să ştii 
că de acum îţi stă înainte viaţa sau moartea. Ori faci voia stăpînei tale, ca să fii cinstit de noi şi 
să ai stăpînire mare, ori, neascultînd-o, după multe şi cumplite munci ai să primeşti moartea!" 
Apoi a zis şi către femeie: "Cu nici un preţ să nu liberezi pe acest rob, ci ca o stăpînă să faci cu 
el orice voieşti, ca să nu îndrăznească nici ceilalți a nu asculta pe stăpînul lor”. Cuviosul 
Părintele nostru Moise, i-a răspuns: "Ce folos va fi omului - zice Domnul - de ar cîştiga toată 
lumea și îşi va pierde sufletul? Sau ce va da omul în schimb pentru sufletul lui? Tu îmi 
făgăduiești slava şi cinstea, din care tu însuţi vei cădea degrabă, iar mormîntul te va primi, 
neavînd nimic. Asemenea şi această femeie ticăloasă va pieri rău!" 


Lucrul acela s-a şi împlinit după proorocia cuviosului. Deci, acea femeie, luînd mai 
multă stăpînire asupra lui, îl îndemna cu mai multă neruşinare spre păcat, încît a poruncit cu 
sila să-l pună în patul ei, sărutîndu-l şi îmbrățişîndu-l. Dar n-a putut nici cu această înşelăciune 
să-l atragă spre dorirea sa. Cuviosul a zis către ea: "O, femeie, în zadar este osteneala ta, căci 
să nu socoteşti că nu fac acest păcat ca un nebun oarecare sau ca şi cum n-aș putea, ci pentru 
frica lui Dumnezeu mă îngreţoşez de tine, ca una ce eşti necurată”. Femeia, auzind acestea, a 
poruncit ca în fiecare zi să-i dea o sută de lovituri. lar în urmă a poruncit să-i taie și mădularele 
trupeşti. 


Deci, Cuviosul Moise, zăcea ca un mort din cauza curgerii sîngelui şi abia avea în sine 
puţină suflare. Voleslav, învoindu-se la aceasta și vrînd să facă cele plăcute acelei femei, pentru 
mărimea neamului ei şi pentru dragostea ce o avea către dînsa, a ridicat prigonire mare 
împotriva monahilor şi i-a izgonit pe toți din stăpînirea sa. Atunci Dumnezeu a făcut îndată 
izbîndire pentru robii săi. Căci, într-o noapte, Voleslav a murit şi din această pricină s-a făcut 
mare tulburare în tot pămîntul leşesc. Deci, popoarele, sculîndu-se, au ucis pe episcopi şi pe 
boierii lor, între care şi pe acea femeie fără de ruşine. 


Pentru această mînie a lui Dumnezeu, care a fost după izgonirea monahilor, pentru 
călugăria Cuviosului Moise, după mulţi ani își aducea aminte doamna marelui domn al 
Kievului, Iziaslav, fiica lui Voleslav, rugîndu-l cu învăţătură să nu gonească din stăpînirea sa 
pe Cuviosul Antonie şi pe fraţii lui, din cauza tunderii Fericitului Varlaam şi a lui Efrem 
famenul. Dar noi să vorbim despre ce ne stă înainte. Cuviosul Părintele nostru Moise, întărindu- 
se puțin, s-a dus la peştera Cuviosului Antonie, purtînd pe sine rănile muceniceşti, ca un ostaş 
viteaz al lui Hristos şi viețuia acolo cu dumnezeiască plăcere, nevoindu-se în rugăciuni, în post, 
în privegheri şi în toate faptele bune monahiceşti, prin care a biruit desăvîrşit toate meşteşugirile 
necuratului vrăjmaş. 


Deci, pentru multe biruinţe ale patimilor celor necurate, care au năvălit împotriva acestui 
cuvios, Domnul i-a dăruit putere să biruiască aceleași patimi, care se luptă şi împotriva 
celorlalți. Căci, un frate se lupta cu patima desfrînării și, ducîndu-se la cuviosul acela, îl ruga 
să-l ajute, zicîndu-i: "Orice îmi vei porunci, mă făgăduiesc că voi păzi pînă la moarte”. Cuviosul 
i-a zis: "Niciodată în viaţa ta să nu vorbeşti cu femeie”. Deci, el s-a făgăduit cu osîrdie, că va 
păzi această poruncă. Apoi sfîntul, urmînd celui dintîi Moise, care a făcut minuni cu toiagul 
său, s-a atins cu toiagul - fără de care nu putea să umble - de sînul fratelui şi cu durerea rănilor, 
pe care le suferise mai înainte, îndată s-au omorît patimile cele necurate din trupul acelui frate 
şi de atunci n-a mai avut nici o supărare. 


Acest bun ostaş al lui Hristos a ajuns în pătimirea şi nevoinţa sa cea plăcută lui 
Dumnezeu pînă la şaisprezece ani, fiindcă cinci ani muncindu-se în legături de cel ce-l robise 
cu nevinovăție, a răbdat cu mulțumire răbdarea lui lov, pătimind cu bărbăție mai mult decît 


Iosif. Apoi, petrecînd liniştea de zece ani, asemenea cu îngerii din Muntele Athos, a strălucit 
mai mult decît alţii, ca cel dintîi Moise, prin cele zece porunci date prin rînduirea îngerului din 
Muntele Sinai. De aceea şi acest Cuvios Moise, s-a învrednicit cu adevărat a fi văzător de 
Dumnezeu, pentru că s-a aflat vrednic fericirii celor curați cu inima. El s-a mutat să vadă pe 
Dumnezeu faţă către faţă în ziua de 26 iulie, fiind încă viu Cuviosul Antonie. În peştera aceea 
zac şi pînă acum făcătoarele de minuni moaște ale acestui sfînt bărbat, care nu şi-a întinat 
curăția. 


Deci, Sfîntul Moise şi după moarte biruieşte patimile cele trupeşti cu moaştele sale, 
precum a adeverit Sfîntul loan Mult-pătimitorul. Acela, fiind luptat de patima desfrînării, s-a 
închis în peştera cu moaştele Cuviosului Moise; şi, îngropîndu-se pînă la umeri, se ruga lui 
Dumnezeu. După ce a pătimit mult, mai pe urmă a auzit glasul Domnului, zicîndu-i să se roage 
la moaştele sfîntului. După ce loan Multpătimitorul s-a rugat Cuviosului Moise, îndată s-a 
izbăvit de războiul cel dinlăuntru şi a biruit patima desfrînării. 


Asemenea şi pe alt frate, pătimaş de aceeaşi supărare, l-a izbăvit același Sfînt loan, cînd 
i-a dat un os din moaștele Cuviosului Moise, ca să-l lipească de trupul său, precum se scrie în 
viața Cuviosului loan Multpătimitorul. Deci, să ne fie şi nouă povăţuitor spre a ne izbăvi din 
toate necurăţiile, Cuviosul acesta, Moise, care îndreaptă prin rugăciunile sale la calea mîntuirii 
şi cu dînsul să ne închinăm feţei lui Dumnezeu Celui închinat în Treime, Căruia 1 se cuvine 
slava, acum şi pururea şi în vecii vecilor. Amin. 


74. PĂTIMIREA SFÎNTULUI MARE MUCENIC PANTELIMON, 
DOCTORUL FĂRĂ DE PLATĂ 


(07 IULIE) 


Pe vremea împărăției păgînului Maximian, cumplitul muncitor al creștinilor, toată 
lumea era acoperită cu întunericul păgînătăţii închinării la idoli. Atunci s-a făcut mare prigonire 
pretutindeni celor ce credeau în Hristos. Deci, mulți mărturisitori ai preasfîntului nume al lui 
lisus Hristos au fost ucişi. Între aceştia a pătimit pentru Hristos şi Sfîntul Mare Mucenic 
Pantelimon, din cetatea Nicomidiei, care se află în părțile Bitiniei. Acest slăvit între mucenici 
şi răbdător de chinuri al lui Hristos, s-a născut în cetatea Nicomidiei, din tată de neam bun, 
cinstit şi bogat, cu numele Evstroghie şi din maica sa, Euvula. 


Tatăl său era cu credinţa păgîn, sîrguindu-se cu căldură la închinarea idolilor, iar maica 
sa era creştină. Ea a învăţat de la strămoşii săi sfînta credinţă, slujind cu osîrdie lui Hristos. 
Deci, fiind însoțiți cu trupurile, erau însă despărțiți cu duhul, el jertfind mincinoşilor zei, iar ea 


aducînd jertfe de laudă adevăratului Dumnezeu. Născînd ea acest prunc, despre care ne este 
cuvîntul, l-a numit pe el Pantoleon, care se tîlcuiește "cu totul leu”, ca cel ce avea să fie cu 
bărbăția asemenea cu leul, însă mai pe urmă a fost numit Pantelimon, adică "întru tot milostiv", 
pentru că tuturor s-a arătat că este milostiv. El tămăduia pe cei bolnavi fără de plată, iar pe cei 
săraci îi miluia, împărțind averile părintești celor ce aveau trebuință. 


Fiind el însă copil, maica sa îl creştea în credinţa creştină, învățîndu-l să cunoască pe 
Unul şi adevăratul Dumnezeu, Care este în ceruri, pe Domnul nostru lisus Hristos; să creadă 
într-Însul, să-l placă Lui cu lucruri bune şi să nu se abată la închinarea idolilor. Deci, copilul 
lua aminte la învățătura maicii sale şi cunoştea în parte, pe cît putea a înţelege în anii copilăreşti. 
Dar, ca pagubă şi lipsire, maica lui cea bună şi învățătoare, încă din tinereţe s-a dus către 
Domnul, lăsînd pe copil nevenit în vîrstă şi în înțelegerea cea desăvirşită. După sfîrșitul ei, din 
neștiință, copilul a mers în urma rătăcirii tatălui său, fund dus adeseori de dînsul la idoli și 
învățînd păgînătatea lor. 


Deci, pruncul a fost dat mai întîi la învățătura gramaticii şi, după ce a sporit în cărțile 
elinești, a învăţat toată filosofia cea din afară. După aceea, tatăl său l-a dat la meşteşugul 
doctoricesc, la un oarecare Eufrosin, doctor renumit, ca să se deprindă cu acel meşteşug. 
Copilul, fiind isteţ la minte, a învăţat toate cu înlesnire şi degrabă a întrecut pe cei de o vîrstă 
cu el, aproape asemănîndu-se cu învățătorul său. El era bun la obicei, bine grăitor, frumos la 
față, iubit de toți şi cunoscut împăratului Maximian; pentru că în acea vreme Maximian locuia 
în Nicomidia, chinuind pe creştini. EI, la praznicul Naşterii lui Hristos, a ars douăzeci de mii de 
sfinți mucenici, iar pe Sfîntul Antim episcopul şi pe mulți alţii i-a omorît cu diferite feluri de 
chinuri. 


Eufrosin doctorul, adeseori se ducea cu doctorii la împărat și la oamenii din palatele lui, 
pentru că doctorul acela dădea leacuri la toată curtea împărătească. Ducîndu-se acela la palat, a 
luat cu dînsul și pe copilul Pantoleon şi toți, văzîndu-l, se mirau de frumusețea şi înțelegerea lui 
cea bună. Deci, văzîndu-l şi împăratul, l-a întrebat de unde este şi al cui fiu este. Aflînd cele 
despre dînsul, împăratul a poruncit învățătorului să înveţe bine, pe copil, tot meșteșugul 
doctoricesc, vrînd ca întotdeauna să-l aibă pe lîngă dînsul, ca pe un vrednic a sta înaintea 
împăratului şi a sluji lui. 


În vremea aceea, era în Nicomidia un preot bătrîn, cu numele Ermolae. EI, cu puţini 
creștini, se ascundea de frica păgînilor într-o casă oarecare mică şi neştiută, iar Pantoleon, 
mergînd de la casa sa către învățătorul său, îi era calea pe lîngă casa aceea mică, în care se 
ascundea Sfîntul Ermolae. Acesta, văzînd pe ferestruie pe tînăr trecînd pe acolo adeseori, 
cunoștea de pe față şi din obiceiul lui cel bun, că va fi vas ales al lui Dumnezeu. Deci, odată, a 
ieşit din casă înaintea tînărului, care tocmai trecea pe acolo, şi l-a rugat ca să intre puțin în casa 
lui. Tînărul, fiind smerit şi ascultător, a intrat în casa bătrînului, iar el, pu-nîndu-l aproape de 
dînsul, l-a întrebat de neam, de părinţi, de credință şi de întreaga lui viață. 


Tînărul, povestindu-i toate cu de-amănuntul, i-a spus că maica lui a fost creştină şi a 
murit, iar tatăl lui trăiește după legile elinești, închinîndu-se zeilor. Atunci Sfîntul Ermolae l-a 
întrebat pe dînsul, zicîndu-i: "Dar tu, fiule, de ce parte şi credință voieşti să fii? De credința 
tatălui tău sau a maicii tale?" Tînărul a răspuns: "Maica mea, pe cînd trăia, mă învăţa credința 
sa și eu am iubit credinţa ei. Însă tatăl meu, ca cel mai tare, mă silește la legile elinești şi dorește 
să mă rînduiască în palatele împărăteşti, adică în rîndurile ostașilor împăratului”. Sfîntul l-a 
întrebat iarăşi: "Ce fel de învăţătură te învață pe tine dascălul tău?” Tînărul a răspuns: 
"Învățătura lui Asclipie, a lui Hipocrate și a lui Galen, pentru că așa voieşte tatăl meu. Iar 


dascălul meu zice că de voi învăţa acele învățături, voi putea, cu înlesnire, să tămăduiesc toate 
bolile oamenilor”. 


Sfîntul Ermolae, găsind prilej spre vorba cea de folos, a început a semăna, ca într-un 
pămînt bun, în inima tînărului, sămînţa cea bună a cuvîntului lui Dumnezeu. Deci i-a zis: "Cre- 
de-mă pe mine, bunule tînăr, că învăţăturile și meșteşugurile lui Asclipie, Hipocrate şi Galen 
sînt mici şi puţin pot să ajute celor ce le întrebuinţează pe ele. Asemenea sînt şi zeii pe care 
împăratul Maximian, tatăl tău şi ceilalți elini îi cinstesc. Sînt deșerți și de nimic. Deci, Unul este 
lisus Hristos, adevărat şi Atotputernic Dumnezeu, în Care, de vei crede, apoi numai cu 
chemarea Preacinstitului Lui nume, vei putea tămădui toate bolile. Pentru că Acela orbii a 
luminat, leproşii a curățit şi morților viaţă le-a dăruit. lar diavolii, care se cinstesc de elini, i-a 
izgonit din oameni cu cuvîntul. 


Dar nu numai singur Hristos, ci şi hainele Lui erau dătătoare de tămăduiri. Pentru că o 
femeie, fiind bolnavă de curgerea sîngelui de 12 ani, numai cît s-a atins de marginea hainelor 
Lui, îndată s-a tămăduit. Dar cine poate să spună cu de-amănuntul toate lucrurile Lui cele 
minunate? Căci precum nu este cu putință a număra stelele cerului, nisipul mării şi picăturile 
de ploaie, tot așa nu putem număra nici minunile şi măririle Lui. EI este și acum ajutător robilor 
Săi, că mîngtie pe cei mîhniţi, tămăduieşte pe cei bolnavi, izbăveşte de primejdii şi scoate din 
toate răutăţile potrivnice, neașteptînd să fie rugat de cineva; ci, mai înainte de rugăciune şi de 
pornirea singură a inimii, întîmpină şi dă unele ca acestea. Celor ce-L iubesc pe EI, încă și mai 
mari faceri de minuni le dăruieşte şi le dă lor desăvîrșit viață fără de sfîrșit, întru slava cea 
veșnică a împărăției cerurilor”. 


Nişte cuvinte ca acestea ascultîndu-le Pantoleon, le credea adevărate. Deci, ascunzîndu- 
le în inima sa, cu dulceaţă se adîncea în ele cu mintea şi zicea sfîntului bătrîn: "Eu pe acestea 
de multe ori le-am auzit de la maica mea şi am văzut-o adeseori rugîndu-se şi chemînd pe acel 
Dumnezeu, de care tu vorbeşti”. Deci, din acea zi, Pantoleon trecea pe la bătrîn şi se îndulcea 
de vorbele lui cele insuflate de Dumnezeu şi se povăţuia spre cunoştinţa adevăratului 
Dumnezeu. Astfel, cînd se întorcea de la dascălul Eufrosin, nu se ducea la casa sa, pînă ce mai 
întîi nu cerceta pe bătrînul Ermolae, de la care primea cuvinte folositoare de suflet. 


Odată, 1 s-a întîmplat lui că, plecînd de la dascăl şi abătîndu-se puţin din cale, a găsit pe 
drum un prunc mort, muşcat de o viperă mare. lar vipera aceea şedea aproape de acel mort. 
Văzînd aceasta Pantoleon, la început s-a temut și s-a depărtat puțin, dar mai pe urmă s-a gîndit 
în sine, zicînd: "Acum mi se cade mie să ştiu dacă sînt adevărate cele grăite de bătrinul 
Ermolae". 


Şi, căutînd spre cer a zis: "Doamne, lisuse Hristoase, măcar că nu sînt vrednic a Te 
chema, însă de voieşti ca să fiu robul Tău, arată-Ţi puterea Ta şi fă ca întru numele Tău, pruncul 
acesta să învieze, iar vipera să moară". Atunci îndată, pruncul, deşteptîndu-se ca din somn, s-a 
sculat, iar vipera a crăpat în două și a rămas moartă. Pantoleon, văzînd această minune, a crezut 
desăvîrșit în Hristos, şi-a ridicat ochii săi trupeşti și sufleteşti spre cer şi a binecuvîntat pe 
Dumnezeu cu bucurie şi cu lacrimi, mulțumindu-l că l-a scos pe el din întuneric și l-a adus la 
lumina cunoștinței Sale. 


Apoi îndată, alergînd la Sfîntul Ermolae preotul, a căzut la cinstitele lui picioare, cerînd 
Sfîntul Botez şi spunîndu-i cele ce i s-au întîmplat, adică, cum a înviat pe pruncul cel mort, cu 
puterea numelui lui lisus Hristos şi cum a murit vipera cea purtătoare de moarte. Sfîntul 
Ermolae, sculîndu-se, s-a dus cu dînsul să vadă vipera moartă şi, văzînd-o, a mulţumit lui 


Dumnezeu pentru minunea ce o făcuse și prin care a adus pe Pantoleon la cunoştinţa Sa. Apoi, 
întorcîndu-se acasă, a botezat pe tînăr în numele Tatălui, al Fiului şi al Sfîntului Duh și, 
săvîrşind Sfînta Liturghie în cămara cea mai dinlăuntru, l-a împărtăşit cu dumnezeieştile Taine, 
cu Trupul şi Sîngele lui Hristos. 


După primirea Sfîntului Botez, Pantoleon, a petrecut lîngă bătrînul Ermolae şapte zile, 
ascultînd dumnezeieşștile cuvinte care i se grăiau prin gura bătrînului şi adăpîndu-se ca dintr-un 
izvor viu, şi-a făcut sufletul său spre îmbelşugarea roadelor duhovniceşti, cu darul lui Hristos. 
A opta zi, cînd s-a întors acasă, tatăl său i-a zis lui: "Fiule, unde ai zăbovit atîtea zile, că eu în 
grijă mare am fost pentru tine". Sfîntul a răspuns: "Am fost cu dascălul în palatele împărăteşti, 
de am tămăduit pe un bolnav iubit împăratului şi nu ne-am depărtat de la dînsul şapte zile, pînă 
nu l-am făcut sănătos". Aceasta a zis-o sfîntul, nu ca şi cum ar minţi, ci ca o pildă. Căci prin 
aceasta, îi spunea în taină adevărul. În mintea sa numea dascăl pe Sfîntul Ermolae preotul, 
palatele împărăteşti numea cămară cea mai dinlăuntru, în care s-au săvîrşit dumnezeieștile 
Taine; iar bolnav numea sufletul său cel iubit Împăratului ceresc, care s-a tămăduit în şapte zile 
prin doctorie duhovnicească. 


A doua zi, mergînd el la dascălul Eufrosin, a fost întrebat: "Unde ai stat atîtea zile?" EI 
i-a răspuns: "Tatăl meu, cumpărînd o moşie, m-a trimis acolo, fiind cumpărată cu mare preţ”. 
Aceasta i-o spunea, înțelegînd despre Sfîntul Botez, pe care îl primise şi pentru înştiințarea 
celorlalte taine ale credinței creştineşti, care sînt comori nepreţuite, covîrşind toate bogăţiile, 
căci s-a îmbogăţit prin sîngele lui Hristos". Eufrosin, auzind aceasta, nu a mai îndrăznit a-l 
întreba mai mult. 


Fericitul Pantelimon era plin de darul lui Dumnezeu, purtînd înlăuntru comoara sfintei 
credinţe. EI se îngrijea foarte mult de tatăl său, cum l-ar putea scoate din întunericul închinării 
idoleşti şi să-l aducă la lumina cunoștinței lui Hristos. Pentru aceea, vorbea cu dînsul în toate 
zilele pilde înțelepte şi îi punea întrebări, zicîndu-i: "Tată, pentru ce zeii stau pînă astăzi tot așa 
precum au fost puşi de la început; iar cei făcuți şezînd pe scaun, stau tot așa pînă astăzi şi nu se 
scoală niciodată?" Tatăl i-a răspuns: "Fiule, îmi este greu de socotit această întrebare şi nu pot 
să răspund la ea”. 


Deci, Sfîntul Pantelimon totdeauna punea tatălui său şi alte întrebări, asemenea acesteia, 
pînă l-a făcut a se îndoi de zeii săi şi a cunoaşte înşelarea şi rătăcirea închinării de idoli. Deci, 
tatăl său a încetat a mai cinsti pe idoli, cum îi cinstea mai înainte, cînd le aducea jertfe şi li se 
închina în toate zilele, şi a început a-i sfărîma şi a-i necinsti. Pantelimon, văzînd aceasta, se 
bucura că cel puţin a reușit a-l face pe tatăl său să se îndoiască de zei, deşi nu-l întorsese 
desăvîrșit de la ei. El voia de multe ori să sfărime idolii tatălui său, dar se oprea. Pe de o parte, 
ca să nu mînie pe tatăl său, pe care se cuvenea a-l cinsti după porunca lui Dumnezeu, iar pe de 
alta, voia să aștepte pînă ce singur tatăl său va cunoaște pe adevăratul Dumnezeu şi el singur îi 
va sfărîma cu mîinile sale. 


În acea vreme, au adus la Pantelimon pe un orb care cerea tămăduire şi zicea: "Mă rog 
ție, miluiește-mă pe mine, care nu văd lumina cea dulce; căci toți doctorii din această cetate m- 
au căutat şi nici un folos nu mi-au adus; ba chiar și cea din urmă zărire ce o mai aveam, mi-au 
luat-o împreună cu toată averea mea, căci am cheltuit tot. Deci, am luat mai multă vătămare şi 
pagubă, decît tămăduire". lar sfîntul i-a zis: "Dacă toată averea ai dat-o acelor doctori de la care 
n-ai avut folos, apoi de vei primi tămăduire de la mine și de vei vedea, ce-mi vei da mie?" Orbul 
a răspuns: "Cea mai de pe urmă rămăşiţă care o am, ţi-o voi da cu osîrdie”. Sfîntul a zis: 


"Vederea luminii ţi-o va da Tatăl luminilor, Dumnezeul cel adevărat, prin mine nevrednicul 
robul Său. lar tu, ceea ce-mi făgăduiești, să nu-mi dai mie, ci s-o împarţi la săraci”. 


Evstorghie, tatăl lui Pantelimon, auzind acestea, a zis către dînsul: "Fiule, să nu 
îndrăzneşti a te atinge de acel lucru pe care nu poţi să-l faci, ca să nu te faci şi tu de rîs! Oare tu 
poți mai mult decît doctorii cei mari, care l-au căutat pe el şi n-au putut să-l tămăduiască?" 
Sfîntul a răspuns: "Nici unul dintre acei doctori nu ştie să pună acestui om acel fel de doctorie, 
ca mine, căci este multă deosebire între dînșii şi între dascălul meu, care m-a învăţat aceasta”. 


Tatăl său, socotind că vorbeşte despre dascălul Eufrosin, 1-a zis: "Eu am auzit că şi 
dascălul tău s-a îngrijit de acest orb, dar nimic n-a sporit”. Pantelimon a răspuns: "Aşteaptă 
puţin, tată, şi vei vedea puterea doctoriei mele!" Zicînd aceasta, s-a atins cu degetul de ochii 
orbului, zicînd: "În numele Domnului meu lisus Hristos, Care a luminat pe cei orbi, caută şi 
vezi!" Atunci îndată s-au deschis ochii orbului şi a văzut. Din acel ceas, Evstorghie, tatăl lui 
Pantelimon, a crezut în Hristos, împreună cu omul care s-a tămăduit şi a fost botezat de Sfintul 
Ermolae, preotul. Din acel moment s-a umplut de mare bucurie duhovnicească, pentru darul şi 
puterea lui Hristos. 


Atunci Evstorghie a început a sfărima toţi idolii care erau în casa lui, iar la acel lucru îl 
ajuta şi fiul său, Sfintul Pantelimon, care, făcîndu-i bucăţi, i-a aruncat într-o groapă adîncă şi i- 
a acoperit cu pămînt. După aceea, Evstorghie, mai trăind puțină vreme, s-a mutat la Domnul. 
Pantelimon, rămînînd moștenitor al averii părintești, îndată a dăruit libertate robilor şi roabelor 
sale, dîndu-le multe daruri. Bogăția el a început a o împărți la cei ce aveau trebuinţă: săracilor, 
scăpătaţilor, văduvelor şi sărmanilor. Înconjura temniţele, cercetînd pe toţi cei ce pătimeau în 
legături şi pe care îi mîngîia cu doctoriile şi cu dările cele de trebuință. EI era doctor nu numai 
de răni, ci şi de sărăciile omenești, căci toţi primeau de la dînsul milostenie îndestulată şi, cu 
îndurările lui, săracii se îmbogăţeau. Lui îi ajuta darul lui Dumnezeu ca doctorie, căci 1 se dăduse 
de sus darul tămăduirilor. Şi nu tămăduia toate bolile, atît cu doctoriile cele cumpărate, pe cît 
cu chemarea numelui lui lisus Hristos. 


Atunci el s-a arătat că nu mai este Pantoleon, ci Pantelimon, adică "întru tot milostiv”, 
prin numire şi cu lucrul, arătînd la toţi mila, nelăsînd pe nimeni să plece de la dînsul nemîngiiat. 
Căci celor lipsiţi le dădea daruri fără plată, iar pe bolnavi îi tămăduia. Atunci s-a dus la dînsul 
toată cetatea cu bolnavii ei, lăsînd pe toți doctorii, pentru că de la nimeni nu cîştigau atît de 
grabnice şi desăvîrşite tămăduiri, precum cîştigau de la Pantelimon, care tămăduia cu fapta şi 
nu lua plată de la nimeni. Deci, se slăvea în tot poporul numele doctorului cel milostiv şi fără 
de plată, iar ceilalți doctori erau defăimaţi şi luaţi în rîs. Din această pricină, multă ură şi vrajbă 
s-a ridicat de doctori împotriva sfîntului și mai ales în acea vreme cînd a fost tămăduit acel orb 
pomenit mai sus. Aceasta a început astfel. 


Într-una din zile, umblînd prin cetate, orbul cel tămăduit de Sfîntul Pantelimon, l-au 
văzut pe el doctorii şi își ziceau fiecare în sine: "Oare nu este acesta care a fost orb şi cerea de 
la noi tămăduire şi n-am putut să-i vindecăm ochii? Deci, cum vede acum?" Şi îl întrebau pe el, 
cum de vede. 


Dar omul acela n-a tăinuit pe doctorul său, pe Sfîntul Pantelimon. Acei doctori, aflînd 
despre el că este ucenic al lui Eufrosin, ziceau: "Mare este ucenicul marelui dascăl”. Dar ei nu 
ştiau puterea lui Hristos, care lucra prin Pantelimon. Deci, neștiind, au mărturisit adevărul, că 
marele Pantelimon este ucenicul Marelui Învățător, lisus Hristos. Ei, deşi lăudau cu fățărnicie 


pe sfînt, însă, în inimile lor, din zavistie, se sfătuiau spre rău şi îl pîndeau, căutînd pricină 
împotriva lui, cum ar putea să-l piardă. 


Apoi, văzîndu-l că intră în temniță și tămăduieşte rănile celor legați, care pătimeau 
pentru Hristos, s-au apropiat de Maximian ighemonul şi i-au zis: "Împărate, tînărul căruia i-ai 
poruncit să înveţe meșteşugul doctoricesc, voind să-l ai în palatele tale, defaimă mila ta către 
dînsul şi cercetează temniţele, tămăduind pe legaţii cei hulitori ai zeilor noștri, socotind, la fel 
cu dînşii, împotriva zeilor. Deci, el duce şi pe alţii la același gînd rău al lui, şi de nu-l vei pierde 
degrabă, apoi nu puţină mîhnire vei avea, pentru că pe mulţi îi vei vedea întorcîndu-se de la zei, 
prin înşelătoarea lui învăţă-tură; că meșteşugul doctoricesc pe care îl are şi tămăduirile care le 
face, nu le socoteşte ca ale lui Asclipie sau ale vreunui alt zeu, ci ale unui oarecare Hristos, şi 
astfel toți, care sînt tămăduiţi, cred în EI". 


Clevetitorii zicînd aceasta, au rugat pe împăratul, ca să poruncească să cheme pe orbul 
cel tămăduit de Pantelimon. Împăratul a poruncit, să caute îndată pe orbul cel vindecat. Fiind 
adus acela înaintea împăratului, a fost întrebat: "Omule, spune cum ţi-a tămăduit Pantelimon 
ochii?" EI a răspuns: "A chemat numele lui Hristos, s-a atins de ochii mei şi am văzut îndată!" 
Împăratul a zis către dînsul: "Tu cum socoteşti? Hristos te-a tămăduit sau zeii?" EI a răspuns: 
"Împărate, doctorii aceștia, pe care îi vezi că stau înaintea ta, au cheltuit multă sîrguință şi multă 
vreme pentru tămăduirea mea. Ei mi-au luat toată averea şi nu mi-au adus nici un folos. 
Dimpotrivă, şi puţina vedere cîtă aveam, mi-au luat-o; astfel că m-au orbit cu desăvîrşire. Iar 
Pantelimon, numai cu chemarea numelui lui Hristos, m-a făcut să văd. O, împărate, socoteşte 
tu singur şi vezi, care doctor este mai bun și mai adevărat? Asclipie cu ceilalți zei? Sau Hristos, 
Care, fiind chemat de Pantelimon, îndată m-a tămăduit?" 


Împăratul, neștiind ce să răspundă la aceasta, a început a-l sili la păgînătate, după 
obiceiul păgînesc, zicîndu-i: "Omule, nu te lăsa înşelat, nici nu pomeni pe Hristos, pentru că 
este dovedit că zeii ţi-au dat vederea ochilor!" Dar cel tămăduit, neavînd nici o teamă de puterea 
împărătească, nici înfricoşîndu-se de îngrozirea ighemonilor, a răspuns lui Maximian, mai cu 
îndrăzneală decît orbul din Evanghelie, care fusese pus la întrebare înaintea fariseilor: "O, 
împărate, se vede că ești nebun, de numeşti pe zeii cei orbi, dătători de vedere ai luminii, căci 
şi tu, fiind ca ei, nu voieşti să vezi adevărul!" Împăratul, umplîndu-se de mânie, a poruncit să-l 
taie îndată cu sabia. Deci, fiind tăiat capul bunului mărturisitor al numelui lui lisus Hristos, s-a 
dus să vadă pe Acela, în care a crezut, în neînserata lumină cerească față către față. Sfîntul 
Pantelimon, răscumpărînd trupul lui de la ucigaşi, l-a îngropat lîngă tatăl său. 


După aceasta, împăratul a poruncit să cheme la dînsul pe Pantelimon. Cînd ostașii 
duceau pe Sfîntul Pantelimon la împărat, el cînta cuvintele lui David: Dumnezeule, lauda mea 
să n-o trece cu vederea, că gura păcătosului şi gura vicleanului s-a deschis asupra mea... Deci, 
a stat cu trupul înaintea împăratului pământesc, iar cu mintea stătea înaintea Împăratului ceresc. 
Împăratul Maximian, privind spre dînsul fără mânie, a început a-i vorbi cu blîndeţe, zicînd: "O, 
Pantoleoane, nu sînt bune cele ce am auzit de tine. Spun unii că hulești şi defaimi foarte mult 
pe Asclipie și pe ceilalți zei, iar pe Hristos Cel răstignit, Care a pierit rău, Îl slăvești, te 
nădăjduiești spre Dînsul şi Îl numeşti Dumnezeu. Ştii că de multe ori am trecut cu vederea cele 
ce auzeam de tine şi mila ţi-am arătat-o, cînd te-am primit în palatele mele. Eu am poruncit și 
dascălului tău, Eufrosin, să te înveţe meșteșugul doctoricesc, ca totdeauna să fii lîngă mine; iar 
tu, defăimînd toate acestea, te-ai abătut la cele potrivnice. Însă eu nu cred cele grăite despre 
tine, pentru că oamenii s-au obișnuit a spune multe lucruri nedrepte. De aceea te-am chemat ca 
singur să spui adevărul şi să arăţi mincinoasă clevetirea zavistnicilor asupra ta. Pentru aceea se 
cade să aduci înaintea tuturor jertfe zeilor celor mari”. 


Sfîntul a răspuns: "O, împărate, se cade a crede faptele mai mult decît cuvintele, pentru 
că nu atît din cuvinte, pe cît din lucruri se cunoaşte adevărul. Să crezi cuvintele care le auzi de 
la mine, că mă lepăd de Asclipie şi de ceilalți zei ai voştri, iar pe Hristos ÎL preamăresc; pentru 
că din faptele Lui am cunoscut, că este singurul şi adevăratul Dumnezeu. Dar ascultă măcar pe 
scurt faptele lui Hristos. A făcut cerul, a întărit pămîntul, a înviat morţii, a luminat orbii, a curățit 
leproșii, pe cei slăbănogi i-a ridicat de pe pat cu cuvîntul. Dar zeii care se cinstesc de voi, ce 
lucru au făcut de felul acesta? Pot ei oare să facă ceva? Deci, de vei voi să cunoşti puterea lui 
lisus Hristos, îndată vei vedea aceasta cu fapta. Poruncește să aducă aici un bolnav pe moarte, 
care zace în pat deznădăjduit de doctori. Aici să vină şi slujitorii voştri şi să cheme pe zeii lor, 
iar eu voi chema pe Dumnezeul meu; şi care Dumnezeu va tămădui pe cel bolnav, acela să fie 
mărturisit, că este Dumnezeu adevărat, iar ceilalți să se lepede”. 


Împăratului i-a plăcut acest sfat al sfîntului. Deci, a poruncit ca îndată să caute un bolnav 
oarecare. Fiind adus acolo pe pat un om slăbănog de mulți ani, care era întocmai ca un lemn 
nesimțţitor, au venit și slujitorii idolești, iscusiţi la meşteşugul doctoricesc, şi au zis sfîntului să 
cheme el mai întîi pe Hristos al său. Sfîntul le-a zis: "Eu, de voi chema pe Dumnezeu și de va 
tămădui pe acest slăbănog, atunci zeii voştri pe cine vor tămădui? Chemaţi voi mai întîi pe zeii 
voştri şi de vor tămădui pe cel bolnav, apoi nu va mai fi nevoie ca eu să chem pe Dumnezeul 
meu!" 


Deci, popii au început a chema pe zeii lor, unul pe Asclipie, altul pe Die, altul pe 
Artemida, alţii pe alţi diavoli. Dar nu era nici glas, nici ascultare. Deci, ostenindu-se ei în 
rugăciunile lor cele urîte de Dumnezeu, nimic n-au sporit. Sfîntul, văzînd osteneala lor în deşert, 
a rîs. lar împăratul, văzîndu-l pe el rîzînd, a zis: "Pantelimon, fă sănătos pe omul acesta, dacă 
poţi, prin chemarea Dumnezeului tău". Sfîntul a grăit: "Să se depărteze de aici popii voştri!" 


Depărtîndu-se popii, sfîntul s-a apropiat de pat şi, ridicîndu-şi ochii spre cer, a început 
a se ruga, zicînd: "Doamne, auzi rugăciunea mea, cînd strig către Tine şi să nu întorci fața Ta 
de la robul Tău. Ori în ce zi mă necăjesc, pleacă către mine urechea Ta şi ori în ce zi Te voi 
chema, auzi-mă pe mine. Deci, arată tăria Ta cea atotputernică, celor ce nu ştiu de Tine, pentru 
că toate îţi sînt cu putinţă!" Astfel rugîndu-se sfîntul, a luat de mînă pe cel slăbănog, zicîndu-i: 
"În numele Domnului nostru Iisus Hristos, scoală-te şi fii sănătos!" Atunci, sculîndu-se îndată, 
slăbănogul s-a făcut sănătos cu tot trupul şi umbla bucurîndu-se; apoi, luîndu-şi patul său, s-a 
dus la casa sa. 


Această minune văzînd-o mulţi din cei ce stăteau de față, au crezut în Hristos, iar 
slujitorii idoleşti scrîşneau din dinţi împotriva robului lui Hristos şi ziceau către împărat: "Dacă 
acesta va mai fi viu, jertfele zeilor vor fi zadarnice şi vom fi de rîs creştinilor! Deci, împărate, 
pierde-l pe el îndată". Împăratul a zis către sfînt: "Pantelimoane, jertfeşte zeilor, ca să nu pieri 
în deşert! Nu ştii oare cîți au pierit neascultînd porunca noastră şi lepădîndu-se de zeii noștri? 
Au doar nu ai aflat cît de cumplit a fost muncit bătrînul Antim?" Răspuns-a sfîntul: "Toţi cei ce 
au murit pentru Hristos, n-au pierit, ci se află în viaţa cea veşnică. Deci, dacă bătrînul Antim, 
fiind neputincios cu trupul, a putut suferi muncile cele cumplite pentru Domnul nostru, cu atît 
mai mult eu, care sînt mai tînăr şi mai tare cu trupul decît el, mi se cade ca fără temere să 
pătimesc toate muncile ce le vei pune asupra mea. Pentru că a nu muri pentru Hristos, socotesc 
că este o pagubă, iar a muri pentru El dobîndă îmi este”. 


Atunci împăratul a poruncit să-l spînzure gol la muncire, cu unghii de fier să-i strujească 
trupul şi cu lumînări aprinse să-i ardă coastele. El, pătimind acestea, a căutat spre cer şi a zis: 
"Doamne, lisuse Hristoase, ajută-mi în ceasul acesta şi-mi dă răbdare, ca pînă la sfîrşit să pot 


suferi muncile păgînilor!" Atunci i s-a arătat lui Domnul în chipul preotului Ermolae şi i-a zis: 
"Nu te teme! Eu sînt cu tine!" Și îndată mîinile slujitorilor care îl munceau au slăbit şi ei s-au 
făcut ca morţi. Uneltele de muncire au căzut din mîinile lor, iar lumînările s-au stins. 


Acest lucru văzîndu-l împăratul, a poruncit să coboare pe mucenic de la muncire şi a zis 
către dînsul: "Care este puterea vrăjii tale, că slujitorii au slăbit și lumînările lor s-au stins?" 
Mucenicul a răspuns: "Vraja mea este Hristos, cu a Cărui putere fac toate acestea". Împăratul a 
zis: "Ce vei face, dacă voi pune munci mai mari asupra ta?" Mucenicul a răspuns: "În cele mai 
mari munci, mai mare putere va arăta Hristos al meu, dîndu-mi mai mare răbdare pentru 
rușinarea ta. lar eu, răbdînd mai multe munci pentru Dînsul, voi lua de la EI şi mai mari 
răsplătiri". 


Atunci ighemonul a poruncit să fiarbă plumb într-o căldare mare de fier şi să arunce 
într-însa pe mucenic. Deci, fierbînd plumbul şi aducînd pe mucenic la căldare, el şi-a ridicat 
ochii spre cer şi s-a rugat, zicînd: Auzi, Doamne, glasul meu, cînd mă rog către Tine. Scoate 
sufletul meu din cursa vrăjmaşului! Aşa rugîndu-se el, i s-a arătat iarăși Domnul în chipul lui 
Ermolae și, luîndu-l pe el de mînă, a intrat cu dînsul în căldare. Atunci îndată focul s-a stins, 
plumbul s-a răcit, iar mucenicul cînta, zicînd: Eu către Dumnezeu am strigat şi Domnul m-a 
auzit pe mine. Seara, dimineaţa și la miezul zilei spune-voi și voi vesti Lui și El va auzi glasul 
meu. 


Deci, cei ce stăteau de faţă, s-au mirat de ceea ce se făcuse, iar împăratul a zis: "Ce să 
fie aceasta, că focul s-a stins şi plumbul s-a răcit? Deci, cu ce fel de munci vom mai munci pe 
vrăjitorul acesta?" Iar cei ce erau de faţă au zis: "Să se arunce în adîncul mării şi îndată va pieri, 
pentru că nu va putea să farmece marea". Ighemonul poruncind să se facă așa, slujitorii au luat 
pe mucenic şi, ducîndu-l la mare, l-au pus în caic; apoi, legîndu-i de grumaji o piatră mare, l- 
au dus departe de mal şi l-au aruncat în mare, iar ei s-au întors singuri la mal. Fiind sfîntul 
aruncat în mare, i s-a arătat Hristos, ca şi mai înainte, în chipul lui Ermolae, iar piatra de la 
grumajii mucenicului s-a făcut uşoară ca o frunză. 


Astfel mucenicul umbla cu dînsa pe deasupra apei ca pe uscat, purtîndu-se cu dreapta 
lui Hristos, precum altădată Petru. Deci a ieşit la mal, cîntînd şi slăvind pe Dumnezeu şi a stat 
înaintea împăratului. lar împăratul, mirîndu-se de o minune ca aceasta, a zis: "Pantoleoane, care 
este puterea vrăjilor tale, că şi marea ai fermecat-o?" Sfîntul a răspuns: "Marea se supune 
Stăpînului Său și face voia Lui!" Împăratul a zis: "Au doară şi peste mare stăpîneşti tu?" Sfîntul 
a răspuns: "Nu eu, ci Hristos, Ziditorul şi Stăpînul a toată făptura cea văzută şi nevăzută. Acela, 
precum stăpîneşte cerul şi pămîntul, tot aşa stăpînește şi marea; pentru că în mare sînt căile Lui 
şi cărările Sale în ape multe”. 


După aceea, ighemonul a poruncit să pregătească afară de cetate o mare privelişte de 
fiare, ca să dea pe mucenic spre mîncare fiarelor. Deci, alerga toată cetatea la acea privelişte, 
vrînd să vadă mîncat de fiare pe tînărul cel frumos şi nevinovat. Împăratul, mergînd la 
priveliştea aceea și aducîndu-l pe mucenic, îi arăta fiarele cu degetul, zicîndu-i: "Acestea sînt 
pregătite pentru tine. Deci, ascultă-mă și cruță-ți tinereţile tale; miluieşte-ți frumuseţea trupului 
tău şi jertfeşte zeilor, ca să nu-ţi fie moartea cumplită, fiind mîncat de dinţii fiarelor". Dar sfîntul 
voia mai bine să fie mîncat de fiare, decît să audă un sfat şi o poruncă vicleană ca aceea. 


Deci a fost aruncat la fiare sălbatice. Dar și acolo Domnul, arătîndu-Se sfîntului în 
asemănarea preotului Ermolae, a închis gurile fiarelor şi le-a făcut blînde ca nişte miei. Acelea, 
alergînd la sfînt, îi lingeau picioarele, iar el cu mîna le netezea pe cap. Deci şi fiecare fiară se 


sîrguia să lingă mîna sfîntului, una pe alta împingîndu-se, iar poporul care privea la acea minune 
se mira şi cu glas mare striga: "Mare este Dumnezeul creştinilor! Slobod să fie nevinovatul şi 
dreptul tînăr”. 


Atunci împăratul, umplîndu-se de mînie, a pornit ostașii cu săbiile scoase împotriva 
celor ce slăveau pe Mîntuitorul Hristos şi, ucigînd pe mulţi din popor, din cei ce au crezut în 
Dumnezeu, a poruncit să ucidă și toate fiarele. Mucenicul, văzînd acest lucru, a strigat zicînd: 
"Slavă ie, Hristoase Dumnezeule, că nu numai oamenii, dar și fiarele mor pentru Tine!" 
Împăratul a plecat de la priveliște, scîrbindu-se și mîniindu-se, iar pe mucenic l-a aruncat iar în 
temniță. 


După aceea, oamenii cei uciși au fost luaţi de ai lor şi îngropaţi, iar fiarele le-au lăsat 
spre mîncarea cîinilor şi a păsărilor mîncătoare de trupuri. Dar și cu acelea s-a făcut o minune, 
căci fiarele, zăcînd multe zile, n-au fost atinse nici de cîini, nici de păsări, iar corpurile lor nu li 
se stricaseră. Împăratul, aflînd acest lucru, a poruncit să le arunce într-o groapă adîncă şi să le 
acopere cu pămînt. lar pentru mucenic, a poruncit să se pregătească o roată înfricoşătoare, plină 
de fiare ascuțite. Făcîndu-se aceasta, au legat pe sfîntul şi au început a o întoarce. Dar îndată 
roata, cu o putere nevăzută, s-a sfărîmat în bucăţi, rănind de moarte pe mulţi din cei ce stăteau 
împrejur; iar mucenicul s-a coborit întreg și nevătămat. Deci, îi cuprinsese frica pe toți pentru 
nişte minuni ca acelea, prin care Dumnezeu se preamărea prin sfîntul Său. 


Împăratul, văzînd acestea, s-a mirat foarte mult și a zis către mucenic: "Cine te-a învățat 
să faci atîtea farmece?" Sfîntul a răspuns: "Nu sînt farmece cele ce fac. Eu am învăţat dreapta 
credință creștinească de la Sfîntul Ermolae, preotul!" Împăratul l-a întrebat: "Unde este 
învățătorul tău, Ermolae, că voim să-l vedem?" Mucenicul, înţelegînd cu duhul, că s-a apropiat 
şi lui Ermolae cununa mucenicească, a zis către împărat: "Dacă poruncești, îl voi chema la tine”. 
Deci, sfîntul a fost trimis cu trei ostași, ca să se ducă şi să cheme pe Ermolae preotul. 


Ducîndu-se mucenicul în casa unde şedea preotul, bătrînul Ermolae, văzîndu-l, i-a zis: 
"Fiule, pentru ce ai venit?" Mucenicul a răspuns: "Părinte, te cheamă împăratul!" Bătrînul a zis: 
"Bine ai venit să mă chemi, fiindcă mi s-a apropiat vremea pătimirii şi a morții mele. Pentru că 
în noaptea aceasta mi s-a arătat Domnul, zicîndu-mi: "Ermolae, ţi se cade a pătimi mult pentru 
Mine, precum a pătimit şi robul Meu Pantelimon". Bătrînul, zicînd aceasta, a mers cu mucenicul 
bucurîndu-se și a stat înaintea împăratului. Împăratul, văzînd pe preot, l-a întrebat de nume. EI 
nu şi-a destăinuit nici numele, nici credinţa, ci a răspuns cu glas mare că este creştin. Împăratul 
l-a întrebat, zicînd: "Mai ai pe cineva cu tine de aceeaşi credință?" Bătrînul a răspuns: "Am pe 
doi slujitori adevăraţi robi ai lui Hristos, pe Ermip şi Ermocrat. Împăratul a poruncit să-i aducă 
şi pe aceia înaintea sa. 


Fiind ei aduși la el, a zis către acei trei slujitori ai lui Hristos: "Voi aţi întors pe Pantoleon 
de la zeii noştri?" Sfinții au răspuns: "Singur Hristos, Dumnezeul nostru, pe care îi ştie vrednici, 
îi cheamă la Sine, scoţindu-i din întunericul închinării idolești şi îi aduce la lumina cunoștinței 
Sale". Împăratul a zis către dînşii: "Lăsaţi acum cuvintele voastre cele mincinoase şi întoarceţi 
pe Pantoleon iar la zei, ca să vi se ierte şi vinovăția cea dintii şi să vă învredniciți de cinste de 
la noi, şi așa îmi veți deveni prietenii cei dintîi în palatele mele”. Sfinţii au răspuns: "Cum putem 
să facem una ca acesta, dacă şi noi voim împreună cu dînsul, să murim pentru Hristos, 
Dumnezeul nostru? Deci, nici el, nici noi, nu ne vom lepăda de Hristos, nici vom aduce jertfe 
idolilor celor surzi şi fără suflare". 


Zicînd aceasta, şi-au întors toată mintea spre Dumnezeu şi au început a se ruga, 
ridicîndu-şi ochii spre cer. Atunci li S-a arătat Mîntuitorul de sus, încît s-a cutremurat locul 
acela. Împăratul a zis: "Aţi văzut că zeii, mîniindu-se pe voi, cutremură pămîntul?" Sfinţii au 
răspuns: "Bine ai zis, că de zeii voştri s-a cutremurat pămîntul, pentru că au căzut la pămînt de 
la locurile lor şi s-au sfărîmat cu puterea Dumnezeului nostru, Care S-a mîniat pe voi". Grăind 
el acestea, un vestitor a alergat de la capişte la împăratul, spunîndu-i că toți zeii lui au căzut la 
pămînt și s-au risipit ca praful. Dar nebunul împărat, nu zicea că toate acelea sînt ale puterii lui 
Dumnezeu, ci le socotea drept vrajă creştinească. Deci a zis: "Cu adevărat, dacă nu vom pierde 
pe vrăjitorii aceştia, apoi toată cetatea va pieri pentru dînșii". 


Deci a poruncit, să ducă în temniță pe Pantelimon, iar pe bătrînul Ermolae şi pe ceilalți 
prieteni, muncindu-i cu multe răni, i-a osîndit la tăiere de sabie. Astfel acești trei sfinți mucenici: 
Ermolae preotul, împreună cu slujitorii lui Ermip şi Ermocrat, săvîrşindu-şi pătimitoarea lor 
nevoință, au stat împreună înaintea Preasfintei Treimi, în slava cea cerească. 


După uciderea celor trei sfinți mucenici, împăratul a pus iar înaintea sa pe Sfintul 
Pantelimon şi a zis către dînsul: "Eu am întors pe mulţi de la Hristos la zeii noştri, numai tu nu 
voieşti să mă asculți. Acum și învățătorul tău, Ermolae, cu amîndoi prietenii săi s-au închinat 
zeilor şi le-au adus jertfă, iar eu i-am cinstit cu slăvite dregătorii în palatele mele. Deci fă şi tu 
asemenea, ca să te învrednicești de cinste cu dînșii”. Mucenicul, ştiind cu duhul de sfîrșitul 
sfinţilor, a zis către împărat: "Poruncește-le să vină aici să-i văd înaintea ta”. Împăratul a zis: 
"Acum nu sînt aici, că i-am trimis la altă cetate, ca să ia bogăție multă”. Mucenicul a grăit: 
"Chiar nevrînd ai spus adevărul, că i-ai trimis de aici, prin sfîrşitul cel de moarte, ducîndu-se la 
cetatea cea cerească a lui Hristos, ca să ia bogăţiile pe care ochiul nu le-a văzut". 


Împăratul, văzînd pe mucenic că nu se pleacă cu nici un chip la păgînătatea lor, a 
poruncit să-l bată cu bătăi cumplite. Deci, l-a osîndit la moarte, adică să i se taie capul cu sabia, 
iar trupul să se ardă cu foc. Luîndu-l ostașii, l-au dus afară din cetate, la locul de tăiere. Sfîntul 
Pantelimon, mergînd la moarte, cînta psalmul lui David: De multe ori în tinerețile mele s-au 
luptat cu mine, dar nu m-au biruit. Pe spatele meu au lucrat păcătoşii...! Şi cealaltă parte a 
psalmului acestuia. 


Ostaşii, scoţînd pe mucenic din cetate mai departe decît o stadie, au mers la acel loc 
unde a voit Domnul să se sfirşească robul Său. Ei l-au legat de un măslin ce era acolo şi călăul, 
apropiindu-se, l-a lovit pe sfînt cu sabia peste grumaji, însă, fierul s-a îndoit ca ceara, iar trupul 
sfintului n-a suferit nimic, pentru că nu-și sfirşise rugăciunile sale. Atunci ostașii, 
înspăimîntîndu-se, au zis: "Mare este Dumnezeul creștinilor...!" Apoi, căzînd la picioarele 
sfîntului, au grăit: "Rugămu-ne ție, robul lui Dumnezeu, roagă-te pentru noi, ca să se ierte 
păcatele noastre, pentru cele ce ţi-am făcut din porunca împăratului”. 


Sfîntul Pantelimon rugîndu-se mult, a venit un glas de sus către dînsul, întărind 
schimbarea numelui său, căci în loc de Pantoleon, Domnul l-a numit Pantelimon, dîndu-i lui 
dar arătat, ca să miluiască pe toţi cei ce alergau la dînsul în toate primejdiile şi mihnirile, 
chemîndu-l pe el întru cele cereşti. Sfîntul, umplîndu-se de bucurie, poruncea ostaşilor să-l taie. 
Dar aceia nu voiau, pentru că se temeau şi tremurau. Atunci sfîntul le-a zis: "De nu veţi săvîrşi 
porunca voastră, nu veţi cîştiga milă de la Dumnezeul meu!" Deci, ostașii, apropiindu-se, mai 
întîi 1-au sărutat trupul lui, apoi a poruncit unuia din ei, de i-a tăiat capul mucenicului, însă, în 
loc de sînge, a curs lapte. 


Atunci, chiar în acel moment, măslinul s-a umplut de roadele sale, de la rădăcină pînă 
la vîrf. lar poporul care a fost de faţă la tăierea lui, văzînd acestea, a crezut în Hristos. Toate 
minunile care se făcuseră le-au spus împăratului, iar împăratul a poruncit să-l ardă împreună cu 
trupul mucenicului. Stingîndu-se focul, credincioşii au luat din cenușă trupul sfîntului, 
nevătămat de foc şi l-au îngropat cu cinste în satul lui Adamantie Scolasticul, ce era acolo 
aproape. Lavrentie, Vasoiu şi Provian, casnicii mucenicului, urmîndu-l pe el de departe şi 
privind la toate pătimirile şi auzind glasul care-i venise sfîntului din cer, au scris viaţa și 
mucenicia lui şi au dat-o sfintelor biserici întru pomenirea mucenicului. 


Acestea le-au făcut spre folosul celor ce citesc şi ascultă şi spre slava lui Hristos 
Dumnezeul nostru, Cel slăvit împreună cu Tatăl şi cu Sfîntul Duh, acum și pururea și în vecii 
vecilor. Amin. 


75. CUVIOASA IRINA, EGUMENA MĂNĂSTIRII HRISOVALANT 


(28 IULIE) 


“5 ăia ciPARH 
a AY CoBaA RI 


După moartea lui Teofil, urătorul de Hristos şi iubitorul de aur, a rămas ca 
moștenitoare a împărăției drepteredincioasa şi preaiubitoarea de Hristos, Teodora, soţia lui. Ea 
a întărit dreapta credință şi astfel Biserica noastră şi-a luat iarăşi, ca mai înainte, buna cuviință 
a sfintelor icoane. Deci, câtă vreme fiul ei, Mihail, a fost nevârstnic, ea, pururea fericita, a 
cârmuit împărăția; iar când el a ajuns la vârsta de doisprezece ani, a voit să-l însoare şi a trimis 


oameni în felurite părți, ca să afle vreo fecioară frumoasă, de neam bun și îmbunătățită, ca astfel 
să fie vrednică de împărăție. 


In vremea aceea în partea Capadociei se afla o fecioară foarte frumoasă şi 
îmbunătățită, născută din părinţi de neam bun, cu numele Irina. Pe aceea au luat-o oamenii 
împărăteşti, bucurându-se şi nădăjduind că ea are să se facă împărăteasă, pentru că era foarte 
împodobită şi cu bună rânduială. Ea avea şi o soră, care a mers împreună cu dânsa. Pe aceea a 
luat-o de femeie fratele împărătesei Teodora, care se numea Varda. Deci mergând la Vizantia, 
când treceau muntele Olimp, Irina a auzit de marele Ioanichie, care pustnicea în acel munte, că 
era om sfânt şi cei ce erau vrednici îl vedeau, iar pentru ceilalți era nevăzut. Deci a rugat mult 
pe oamenii cei împărăteşti s-o ducă la cuviosul, ca să ia binecuvântare de la el, dar aceia abia 
au primit. Și ducându-se la munte, cuviosul i-a văzut de departe și, ca un mai înaintevăzător ce 
era, a cunoscut sporirea fecioarei ce urma să fie şi i-a zis ei: „Bine ai venit, Irina, roaba lui 
Dumnezeu! Du-te în cetatea împărătească, bucurându-te, că locaşul Hrisovalantului are 
trebuinţă de tine, să păstoreşti fecioarele ce se află într-însul"”. Acestea auzindu-le fecioara, s-a 
minunat de mai înainte-vederea bărbatului, că i-a cunoscut numele ei şi starea ce avea să fie. 
De aceea, căzând la picioarele lui, 1-a cerut binecuvântarea. Şi, sculând-o pe dânsa cuviosul, a 
întărit-o cu cuvinte duhovniceşti şi cu rugăciuni şi a petrecut-o cu binecuvântări, bucurându-se. 


Deci, ajungând la împărăteasca cetate, au ieșit rudele ei care locuiau acolo în cetate, 
având felurite slujbe la curtea împărătească, unul patriciu, altul altă cinste în sfat. Cu aceia au 
ieşit şi alți boieri prieteni ai lor şi i-au primit cu multă cinste, după cum li se cuvenea. Iar 
împăratul celor ce împărătesc, Care cheamă pe cele ce nu sunt ca şi cum ar fi, şi pe cele 
nenăscute ca pe nişte făcute, a rânduit ca împăratul cel pământesc să ia altă fecioară de femeie, 
cu puține zile mai înainte de a ajunge Irina la împărăție; pentru ca pe ea să o ia Cel veşnic şi 
fără de moarte în cereasca Lui cămară. 


De aceea și minunata fecioară nu s-a întristat de aceasta nicidecum, ci mai vârtos 
mulțumea lui Dumnezeu, Făcătorul de bine, că a luminat pe împăratul de şi-a luat altă soţie. 
Deci mulţi alți boieri mari ai cetății și cei dintâi din sfat și prea bogaţi din cetate o cereau pe 
dânsa de soţie pentru marea ei frumuseţe și pentru strălucirea neamului ei; dar ea nicidecum n- 
a voit, ci a dorit numai pe cerescul Mire, defăimând toate cele vremelnice și pământeşti. De 
aceea, totdeauna socotea şi căuta loc potrivit să-şi petreacă viaţa fără tulburare şi cu plăcere de 
Dumnezeu. 


Iar odată, târziu, şi-a adus aminte de profeția Marelui Ioanichie şi a trimis oameni să 
vadă cum se află locașul Hrisovalantului. Iar aceia, văzând aşezarea locului, buna întocmire a 
văzduhului, minunata petrecere a fecioarelor şi altele asemenea, s-au întors la stăpîna lor, 
povestind lucrurile cele preaalese ale mănăstirii și mai ales că era după dorinţa ei, la loc liniștit 
şi bineplăcut. lar ea, cum a auzit acestea, s-a bucurat și a împărțit săracilor cele ce avea, nu 
numai haine şi scumpe podoabe, pe care le moştenise de la părinţi, ci şi multe lucruri neprețuite, 
pe care i le dăruise cu mărinimie împărăteasa. 


Apoi, eliberând pe slugile şi pe robii ei, s-a apropiat cu osârdie de zisa mănăstire şi 
şi-a tăiat părul capului, care era ca nişte fir de aur galben și frumos, cu care împreună a lepădat 
toată deşertăciunea cea lumească şi tot cugetul pământesc, și s-a îmbrăcat cu rasă de păr, ea 
care era gingaşă, de bun neam şi preafrumoasă, ridicând cu osârdie jugul cel uşor, cel bun şi 
prea dulce al lui Hristos. Și se supunea prea înțeleapta tuturor surorilor cu minunată smerenie, 
slujind cu osârdie și fără pregetare la toate treburile mănăstirii, fără nici o împotrivă cuvântare, 
căci nicidecum nu socotea mărirea neamului său, ci făcea slujbele cele mai proaste fără cârtire. 


Deci avea în față multă veselie şi în suflet umilinţă şi bucurie; iar egumena, ca o îmbunătățită 
ce era şi iscusită în duhovniceştile nevoinţe, o sfătuia şi o îndemna totdeauna la cele bune. 


Şi, mai înainte de toate, avea darul lui Dumnezeu, care o acoperea tăinuit şi o învăța 
cele folositoare și fără de care omul nu poate săvârşi nici un bine, după cum Insuși Domnul a 
zis: Fără de Mine nu puteți să faceţi nimic! Și: Cel ce petrece întru Mine şi Eu întru dânsul, 
acesta aduce mult rod... 


Deci acestea a rodit întru Hristos de-a pururea pomenita Irina, ca un pământ bun şi de 
bună treabă. Ea atât de mult a bineplăcut lui Dumnezeu și la toate surorile, încât toate se 
minunau de dânsa. Căci, ca şi cum ar fi fost roabă cumpărată cu bani, așa se supunea tuturor cu 
smerenie neasemuită şi pe nici una n-a smintit și n-a întristat vreodată. De aceea toate o iubeau 
şi o aveau după cuviinţă întru multă evlavie, căci nu numai la slujbele cele trupeşti era fără 
pregetare, ci şi la cele duhovniceşti şi mai mult, nelipsind niciodată de la obşteasca slujbă. Iar 
la chilie ea citea viețile cuvioşilor celor îmbunătăţiți, ca să urmeze petrecerii lor şi să înveţe pe 
surori, îndemnându-le la isprăvile cele asemenea. Deci, într-o zi, citind viața marelui Arsenie 
şi văzând cum stătea de multe ori rugându-se de seara până dimineaţa, a râvnit acelei minunate 
fapte bune - ca o următoare a îngerilor - şi a cerut binecuvântare de la egumenă să săvârşească 
o nevoinţă ostenitoare ca aceea. lar egumena întâi pregeta să-i dea binecuvântare, căci se temea 
ca nu cumva să se îmbolnăvească de multa osteneală a nevoinţei; dar pe urmă, văzând-o că are 
neasemănată osârdie pentru aceasta, i-a dat voie, cunoscând multa ei smerenie şi măsură. 


Deci Sfânta Irina a început această nevoinţă ostenitoare și mai presus de om, neavând 
nici un an întreg de când venise în mănăstire, dar dumnezeiescul dar a împuternicit-o şi atât a 
sporit în această nevoinţă, încât stătea de multe ori de seara până dimineaţa, având mâinile 
ridicate în sus ca Moise, și toată noaptea se ruga, și de multe ori de dimineaţă până la apusul 
soarelui. Altădată stătea toată ziua şi toată noaptea şi nicidecum nu se mişca, iar egumena şi 
mai mult se minuna. Şi au trecut trei ani din ziua în care a început o nevoință ca aceasta, şi 
văzând-o diavolul, urătorul binelui, se scârbea prea mult şi se amăra. Deci se silea s-o prindă 
pe ea în cursă cu vreo cădere sufletească; dar, ca un neputincios ce era, nu putea, pentru că toate 
patimile le biruise pururea pomenita și atât a supus pe trup duhului, încât defăima toate cele 
trupești - desfătarea, slava, banii și îmbrăcămintea -, şi le ura desăvârșit. Ea nu avea două haine, 
ci numai una pe care o îmbrăca la Paști, fiind nouă. Pe aceea o purta un an, fără a o scoate 
nicidecum, nici nu o spăla, ci numai iarăşi la Sfintele Paști lua alta nouă; iar pe cea veche o 
dăruia la vreun sărac. 


Desfătarea ei era numai pâine şi apă o dată pe zi, și puţine verdeţuri. lar slava atât a 
defăimat-o, încât primea să curețe ieşitorile, și nu socotea câtuşi de puţin mărirea neamului său. 
Deci, neputând diavolul s-o biruiască pe ea cu lucrul, ca să săvârşească vreun păcat, semăna în 
mintea ei neghine, aducându-i aminte de desfătarea cea de mai înainte și îndemnând-o la 
dezmierdările trupești; dar în deșert se muncea neputinciosul, căci ea cunoştea bântuirea, ca o 
iscusită, şi mărturisea egumenei asuprirea, şi astfel se izbăvea de ispita diavolului, nevoindu-se 
ca şi mai înainte. 


Iar într-o noapte, rugându-se lui Dumnezeu după obicei, diavolul s-a închipuit şi s-a 
făcut ca un arap negru şi slut şi o certa de departe, înfricoşând-o că-i va face rău, el, slabul și 
neputinciosul. EI îi zicea fericitei Irina, fălindu-se: „Cu mine intri în război, femeie nenorocită 
şi vrăjitoare? Aşteaptă puţin ca să cunoşti cine sunt eu şi puterea mea cea mare!" Acestea şi 
multe alte vorbe a zis diavolul, iar ea şi-a făcut Sfânta Cruce şi îndată cel văzut s-a făcut nevăzut. 


Iar în ziua următoare, i-au venit mai cumplite gânduri, tulburând-o foarte tare, şi duşmanul i-a 
dat atâta război, încât a pus-o într-o mare nedumerire. 


De aceea, căzând la pământ, se ruga cu lacrimi către Domnul, chemând în ajutor pe 
Preasfânta Născătoare de Dumnezeu şi pe Arhanghelii Mihail și Gavriil, în al căror nume se 
zidise biserica acelui sfânt locaș. Și îi chema în ajutor nu numai pe aceştia, dar şi pe toți sfinții, 
ca s-o izbăvească de diavoleştile bântuieli şi de necuratele asupriri. Deci se ruga către 
Dumnezeu, zicând: „Intru tot Sfântă Treime, Atotputernice, cu mijlocirea Preasfmtei 
Născătoare de Dumnezeu și cu solirea Arhanghelilor Mihail şi Gavriil, a tuturor cereştilor puteri 
şi a tuturor sfinților, ajută roabei Tale şi mă izbăvește de bântuirea diavolului". 


Astfel s-a rugat ea cu lacrimi prea fierbinți multe zile şi nopţi, până ce i-a venit de sus 
o strălucire dumnezeiască, care a umbrit sufletul ei și a gonit gândurile cele viclene. Deci, 
rămânând de atunci nesupărată, mai mult se nevoia și slujea lui Dumnezeu cu osârdie. lar 
Domnul, văzând dorul ei cel mare, i-a răsplătit cu bogate daruri, că s-a făcut cu totul vas al 
alegerii ca marele Pavel şi încăpere a Sfântului Duh, având în sufletul ei pe Hristos, viețuind şi 
petrecând. Și nu mai trăia după trup, cu Hristos întru duhul și Hristos într-însa, după cum spune 
apostolul. Deci s-a făcut toată luminată, sau mai bine zis luminătoare. Şi a povăţuit multe suflete 
către lumina adevărului, aducând ca gura lui Dumnezeu pe cei nevrednici către Domnul. Şi s-a 
făcut vestită la toți, dar mai ales femeilor şi fecioarelor care alergau fără de număr la dânsa în 
fiecare zi, iar ea le învăţa cu atâta plăcere și dulceaţă, încât multe s-au lepădat de lume şi s-au 
trimis în acea sfântă mănăstire. lar de atunci nici diavolii n-au mai îndrăznit a se apropia, ci 
fugeau de dânsa, fiind goniţi ca de foc. 


In vremea aceea s-a îmbolnăvit egumena şi s-au adunat toate la chilia ei plângând, 
căci au cunoscut că îi venise sfârșitul şi, fiind ea îmbunătățită, se întristau de pierderea ei. lar 
mai mult decât celelalte se tânguia și plângea smerita cugetătoare Irina şi toate plângeau 
nemângâiate. Dar bolnava a zis către dânsele cu blândețe: „Nu vă întristaţi pentru mine, că aveţi 
bună egumenă, mai vrednică decât mine şi mai pricepută, pe sora noastră, Irina; acesteia să vă 
supuneți din tot sufletul. Ea este fiica luminii, mielușeaua lui Hristos, vasul Sfântului Duh şi cu 
hotărâre să nu faceţi altă proiestoasă". Poruncind aceasta în ceasul cel mai de pe urmă, a zis 
către Stăpânul Hristor: „Slavă, Doamne, milei Tale!" şi aşa şi-a dat sufletul în mâinile sfinților 
îngeri care stăteau de față. 


Iar Cuvioasa Irina nu era acolo când egumena a zis despre dânsa acele cuvinte. Dar 
nici monahiile nu i-au spus nimic, ca să nu fugă ca o smerită cugetătoare și fără slavă deșartă, 
că toate îi ştiau buna socoteală şi multa smerenie. Deci numai după ce au îngropat pe cea 
răposată după cum se cuvenea, s-au adunat toate în biserică și s-au rugat să le lumineze Domnul, 
să aleagă pe cea care îi va plăcea împărăției Sale. Şi după rugăciune, cele mai bătrâne au 
poruncit să meargă toate la patriarh, ca el să hotărască după cum îl va lumina Domnul. 


Pe atunci era patriarh Sfântul Metodie Mărturisitorul, care pentru dreapta credință 
suferise multe chinuri de la luptătorii de icoane şi purta pe sfințitul său trup rănile Domnului, 
făcând minuni, căci avea Duh Sfânt şi cunoştea cele viitoare. Deci, când celelalte surori au 
purces să se ducă, Irina nu voia să le urmeze, punând fel de fel de pricini şi de împiedicări; dar 
ele au luat-o cu sila. Şi ajungând la patriarh şi închinându-se, le-a întrebat: „Pe care din toate 
ați ales să fie egumenă?" Ele au răspuns: „Pe nici una, stăpâne sfinte; ci nădăjduim întâi la 
Dumnezeu, şi al doilea la prea sfinția ta, care ai Duh Sfânt, să hotărăşti pe care te va lumina 
darul Lui". lar purtătorul de Dumnezeu le-a zis: „Eu ştiu că toate doriţi şi voiți pe cinstita şi 


încuviințata Irina; deci aveţi socoteală bună şi plăcută înaintea lui Dumnezeu. Fie slavă 
Domnului, Care mi-a arătat faptele cele îmbunătăţite ale roabei Sale”. 


Iar ele, auzind acestea, s-au minunat şi i s-au închinat, zicându-i: „Cu adevărat, 
Dumnezeu locuieşte în fericitul suflet al preasfinției tale şi te luminează şi-ţi arată cele ascunse!" 
Atunci sfântul s-a sculat îndată de pe scaun, a luat cădelniţa şi, binecuvântând pe Domnul cu 
cuviincioasă cântare de laudă, a hirotesit pe Irina diaconiță a bisericii celei mari, ştiind prin 
Duhul Sfânt că era curată şi fără prihană. Apoi a aşezat-o egumenă şi, învățând-o cum să umble, 
cum să se poarte şi cum să povăţuiască pe surori la păşunea mântuirii, a liberat în pace pe Irina 
şi pe celelalte surori. Deci ele au plecat bucurându-se, iar Irina plângea, socotind, pentru marea 
ei smerenie, că a luat vrednicia cu nevrednicie. Iar celelalte se minunau şi o mângâiau, zicând: 
„Stăpână, nu te întrista pentru această stăpânire, că noi nu vom ieşi din ascultarea ta niciodată, 
şi-ţi vom ajuta după Dumnezeu, cât vom putea". 


Deci după ce au ajuns la mănăstire, au mulțumit Domnului și s-au ospătat, apoi au 
dus-o la chiliile egumenești, bucurându-se. lar ea a încuiat ușa plângând, și, căzând la pământ, 
se ruga cu lacrimi și zicea: „Stăpâne Doamne, lisuse Hristoase, Păstorul cel bun, uşa oilor, 
Povăţuitorul și Invăţătorul nostru, ajută mie, roabei Tale, şi acestei mici turme a Ta, şi ne 
izbăvește de răpirea lupului cel gândit, căci ştii neputința noastră, că noi nu avem putere de la 
noi să săvârşim bunătatea, fără darul şi ajutorul Tău”. 


Aşa s-a rugat multă vreme către Domnul, apoi a întors cuvântul către sine, zicând: 
„Smerită Irino, cunoşti oare sarcina pe care a pus-o Hristos pe umerii tăi? Ţie ţi s-au încredințat 
suflete, pentru care Dumnezeu S-a întrupat şi S-a făcut om şi Și-a vărsat preacuratul şi 
preascumpul Său Sânge. Deci dacă are să dea fiecare răspuns şi pentru un cuvânt deșert și 
vătămător de suflet, lui Dumnezeu Cuvântul, în ziua judecății, câte chinuri vei lua tu, care ai 
luat grija şi purtarea de grijă a atâtor suflete, dacă din neluarea ta aminte se va chinui vreun 
suflet, căruia nu-i este vrednică toată lumea, precum a zis Domnul. Deci priveghează, postește, 
roagă-te şi ia aminte de astăzi mai mult, să nu se facă greşeala ta pricină de pierzare a vreunei 
surori. Căci se va împlini cuvântul lui Dumnezeu care zice: „Orb pe orb dacă se va povăţui, 
amândoi cad în groapă”. 


Deci aşa se nevoia prea mult, postind şi rugându-se multe zile. Și făcea atâtea plecări 
de genunchi și metanii, încât de multe ori petrecea toată noaptea, nedând trupului nici cât de 
puţină odihnă, ca Domnul să se milostivească spre multele ei osteneli şi să-i dea pricepere să 
cârmuiască păstoria cu plăcerea lui Dumnezeu. Astfel Domnul o înțelepţea după dorinţa ei şi 
cârmuia pe surori preaminunat și le învăţa cu atâta înțelepciune, încât covârşea la vorbă pe 
dascăli și pe ritori. Spre încredințarea acestui lucru, ascultați câteva din multele porunci şi 
dojeniri care le spunea: 


„O, surori în Hristos şi cinstite afierosiri ale lui Dumnezeu, ştiţi bine că nu era cu 
cuviință şi cu cale să vă învăţ eu, nevrednica şi necărturărița. Dar, fiindcă judecăţile lui 
Dumnezeu sunt neîncercate şi neînţelese, şi darul Lui a rânduit să vă fiu egumenă, eu, proasta 
roabă a voastră, vă rog să vă supuneți mie și să ascultați cuvintele smereniei mele. Căci dacă 
nu vom păzi legile şi rânduielile acestui chip care îl purtăm şi nu vom face câte am făgăduit 
înaintea lui Dumnezeu şi a îngerilor, nimic nu ne folosim; precum şi credinţa fără de fapte este 
moartă, după cum am auzit. 


Domnul S-a făgăduit să ne dea, pentru puţina osteneală vremelnică, pe care vom 
răbda-o aici, împărăţia cerurilor şi viață fără de sfârşit, desfătare nestricăcioasă şi bucurie 


veșnică. Noi am crezut Lui precum se cuvenea şi am lăsat pe cele înveselitoare ale lumii, ca pe 
nişte lucruri mincinoase şi vremelnice, ca să moștenim pe cele adevărate şi veşnice. Deci dacă 
nu vom păzi poruncile Domnului, noi, ticăloasele, apoi şi pe cele vremelnice le-am pierdut şi 
de cele veşnice ne lipsim, împreună cu fecioarele cele nebune, ca nişte nebune şi nevrednice! 


Deci, fiindcă sufletul nu se poate împărți în două părți, adică să avem desfătare şi 
înfrânare, înaltă cugetare şi smerenie, nici celelalte fapte bune nu le câştigăm, dacă nu vom lăsa 
şi nu vom uri cu totul greșelile cele potrivnice, pe care să ne ostenim a le goni din sufletul 
nostru, asemenea și toată pofta lumească, ca să fie şi cele dinlăuntru ale noastre, ca şi cele din 
afară. Căci faptele bune ale sufletului sunt cinstite mai întâi decât cele trupești. Postirea şi 
privegherea şi alte rele pătimiri ale trupului nu ne folosesc la nimic dacă vor lipsi faptele bune 
ale duhului, adică smerita cugetare, întreaga înțelepciune, dragostea, milostivirea, milostenia 
către săraci şi alte asemenea lucruri bune şi plăcute lui Dumnezeu; iar după acestea să ne 
ostenim şi la faptele bune cele trupeşti şi să postim după putere". 


Acestea şi altele asemenea le zicea preaînțeleapta, învățând de multe ori cu milostivire 
de maică pe fiicele sale duhovniceşti, care primeau cu osârdie cuvântul şi dădeau rod 
preaminunat. Iar cuvioasa, văzând că făcea rod mult în sufletele lor cu sfătuirile sale, se bucura 
şi mulțumea Domnului, pe care Îl iubea din tot sufletul şi puterea. Deci, având credință către 
Hristos, fără vicleşug, şi către surori dragoste mai presus de măsură, a îndrăznit de a cerut un 
dar mare şi mai presus de fire, adică s-o învrednicească darului mai înainte-vederii, ca să 
cunoască cu adeverire greşelile cele ascunse ale tuturor surorilor. Iar aceasta nu pentru lauda 
omenească, ci ca să le îndrepteze şi să nu fie date la chinuri. 


De aceea și Domnul, văzând că scopul ei era bun, a ascultat-o degrab și i-a trimis din 
cer un înger purtător de lumină, care a venit la dânsa în haine albe, fulgerând. Iar ea când l-a 
văzut, nu s-a tulburat, nici nu s-a înfricoşat deloc de preaslăvirea chipului, ci mai vârtos s-a 
bucurat. lar îngerul a fericit-o, zicând: „Bucură-te, roaba Domnului preacredincioasă și 
adevărată. Domnul ne-a trimis spre slujba ta, după cererea ce i-ai făcut, pentru cei ce vor a se 
mântui prin tine. El mi-a poruncit să stau lângă tine totdeauna și în fiecare zi să-ți descopăr 
luminos cele ascunse". Zicând acestea, îngerul s-a făcut nevăzut; iar cuvioasa a căzut la pământ, 
mulţumind Domnului cu veselie. Și de atunci îngerul n-a lipsit de la dânsa, ci i se arăta în fiecare 
zi - 0, îndrăznire minunată a cuvioasei către Domnul! -, vorbind ca un prieten cu prietenul său. 
EI îi descoperea lucrurile cele ascunse ale fiecăruia, nu numai ale celor călugărițe, ci şi ale 
celorlalți oameni care veneau s-o vadă și să audă cuvintele ei cele de aur. 


Deci, dacă ar fi văzut pe cineva că a făcut vreun lucru nelegiuit, îl învăţa și îi spunea 
despre munca cea veşnică, în care se osândesc cei ce mor nepocăiți și mai vârtos câți cad în 
cutare păcat, fie femeie, fie monahie, spunând păcatul în care era căzut cel ce vorbea cu dânsa. 
Dar nu mustra pe om la arătare, ca să nu-l rușşineze către ceilalți, ci în chip iscusit îl aducea la 
pocăință. Și se ruga de seara până la vremea Utreniei şi după Utreme dormea puţin până în zori. 
Apoi se ducea în biserică şi chema pe surori una câte una la mărturisire. Şi când se întâmpla 
vreuna de nu mărturisea păcatul său, 1-l spunea cuvioasa cum o sfătuia îngerul mai înainte. De 
aceea, toate i se supuneau ca unei sfinte şi mai presus de om. Deci a ieşit vestea despre ea în 
toată cetatea, și fiecare alerga să vadă fața ei cea cinstită și vrednică de cucernicie. Acolo se 
adunau în fiecare zi boieri, sfetnici, femei, fecioare, tineri şi bătrâni, şi îi învăţa preaînţeleapta 
cu atâta pricepere şi umilință, încât se pocăiau de păcatele lor și se mântuiau; şi aşa pretutindeni 
se auzea numele minunatei Irina. 


Iar ea nu lipsea niciodată de la rugăciune şi mulțumire către Domnul. Deci diavolii s- 
au supărat asupra sa și într-o noapte s-au adunat în chilia e1, unde se ruga stând drept, cu mâinile 
ridicate în sus. Şi strigau cu glas tulburat şi urât, încercând prea viclenii s-o oprească de la 
rugăciune, dar n-au putut. lar unul din ei, mai obraznic decât ceilalți, s-a dus mai aproape şi-şi 
bătea joc de dânsa ca o maimuţă, zicând: „Irino de lemn, pe care te ţin picioare de lemn, până 
când vei necăji neamul nostru? Până când ne vei arde cu rugăciunile tale şi ne vei face atâta 
întristare și răutate?" Asemenea și ceilalți se arătau că se tânguiau de primejdia lor şi se băteau. 
Iar cuvioasa stătea fără de frică la locul său şi nu se clintea deloc. 


Atunci acel neruşinos diavol a aprins lumânare din candelă şi i-a ars acoperământul 
sfintei şi culionul, apoi, ajungând focul până jos, i-a ars nu numai hainele, ci şi multe părți ale 
trupul ei, adică umerii, pieptul și spinarea. Şi câte puţin ar fi ars tot trupul ei, dacă nu ar fi alergat 
O soră, care se întâmplase de se ruga și ea asemenea în chilia sa şi, cum a simţit miros de carne 
şi de haine care ardeau, a alergat la chilia sfintei şi - o, minune! - a văzut-o arzând toată, dar din 
locul său nu se clintea, ci stătea nemişcată ca un stâlp. 


Deci sora a stins îndată văpaia şi a mişcat pe sfânta puţin, care, pogorând mâinile 
târziu, a zis: „De ce mi-ai pricinuit atâta răutate, fiica mea, şi m-ai lipsit de atâtea bunătăţi? Nu 
se cade a cugeta cele ale oamenilor, ci cele ale lui Dumnezeu. Până în ceasul acesta stătea 
înaintea mea un sfânt înger şi-mi împletea o cunună din tot felul de flori, atât de prea mirositoare 
şi minunate, încât unele ca acestea niciodată nu s-au văzut. Și când îşi întindea mâna ca să pună 
pe capul meu acea cunună de mult preţ şi frumoasă, ai venit tu şi ai purtat grijă de mine cu 
socoteală bună mai rea decât socoteala Cea rea; drept aceea îngerul a fugit, văzându-te pe tine, 
şi mi-ai dat această întristare și pagubă neasemănată". 


lar ea auzind acestea, a plâns. Apoi, cum desprindea bucăţile de haine, care erau 
Jumătate arse şi lipite de carnea ei, ieşea atâta miros, încât covârşea toate mirurile şi aromatele 
cele scumpe. Mirosul acela a umplut toată biserica şi toți miroseau și se minunau. Dar, deoarece 
cuvioasa nu mai avea altă haină, uceniţa i-a adus una şi a îmbrăcat-o. Și după câteva zile, 
Doctorul sufletelor şi al trupurilor i-a vindecat rănile ce i se făcuseră, crescându-i şi darul 
proorociei. 


Venind odată la ea un famen al surorii sale, care era femeia chesarului Varda, l-a 
chemat sfânta în taină şi i-a zis: „Chirile, spune surorii mele să-şi gătească lucrurile, pentru că 
în puţine zile îi va muri bărbatul, de bântuirea împăratului Mihail, iar după puţin timp și 
împăratul va fi bântuit de alții pe dreptate, pentru necuviincioasele lui fapte, ca astfel să-şi piardă 
viața și împărăția. Să vă păziţi însă de a spune aceasta cuiva şi nici cineva din rudeniile noastre 
să nu îndrăznească a se împotrivi împăratului ce va să fie și să nu-l oprească cât de puţin, căci, 
deși este pricinuitor de ucideri, Dumnezeu l-a iubit ca pe un binecredincios şi a binevoit întru 
el. Drept aceea, nu se va folosi vrăjmaşul la dânsul". 


Auzind acestea sora cuvioasei, s-a biruit de dragostea bărbatului său şi i le-a arătat. 
Iar el, ca un mândru şi nepriceput, n-a înţeles şi nici n-a alergat către Domnul cu lacrimi, ca să 
ceară milă; ci a rămas fără grijă, vrând numai să ştie numele celui ce avea să împărătească. Și 
de multe ori a trimis vestitori la cuvioasa ca să i-l arate, dar nu a voit, până ce l-a ucis oastea 
după câteva zile. Asemenea şi împăratul Mihail, fiind tăiat, şi-a lepădat viaţa, iar după el a 
împărățit Vasile Machedon. Acestea ajung spre a arăta darul cel proorocesc al Cuvioasei Irina. 
Deci să venim la celelalte minuni ale ei. 


O femeie frumoasă şi de neam bun din cetatea cuvioasei, adică din Capadochia, era 
logodită cu un bărbat; dar, schimbându-și scopul, nu l-a mai voit și, ca să nu o mai supere, a 
fugit de acolo şi s-a călugărit în mănăstirea sfintei. lar diavolul a zavistuit-o și i-a înfierbântat 
logodnicul cu multă dragoste spre dânsa. Şi neputând acela s-o scoată din mănăstire, s-a îmbătat 
atâta de dragoste rea, încât, aflând un fermecător, slujitor preaiscusit al diavolului, i-a făgăduit 
mulți bani dacă prin farmece va aduce pe acea femeie la voia lui, ca să-l ia de bărbat. 


Deci, fermecătorul făcându-și meșteșugul în Capadochia, femeia şi-a ieşit din minte 
şi înconjura toată mănăstirea răcnind și strigând numele logodnicului său. Şi se jura cu 
înfricoşate jurăminte că dacă nu-i vor deschide ușa să se ducă să-l afle, se va sugruma. Auzind 
Cuvioasa Irina acestea, plângea şi, bătându-se peste obraz, zicea: „Vai mie, ticăloasa, pentru că 
din negrija păstorilor, lupii răpesc oile! Dar în deșert te ostenești, vicleanule diavol, că Hristos 
nu te va lăsa să înghiți pe mielușeaua Lui”. Atunci a adunat toată obştea şi, învățându-le să se 
păzească mai dinainte de vicleşugurile diavolului, le-a sfătuit să postească toată săptămâna, 
rugându-se către Dumnezeu, şi toate să facă pentru acea soră câte o mie de metanii cu lacrimi 
în fiecare zi. Deci astfel se ruga fiecare în chilia sa. 


Iar a treia zi, acolo unde se ruga la miezul nopţii, sfânta a văzut pe Marele Vasile, 
stând înaintea sa şi zicându-i: „Pentru ce ne prihăneşti, Irino, că lăsăm să se facă în patria noastră 
urâciuni şi necuviinţe? Când se va lumina de ziuă, să iei pe uceniţa ta cea bolnavă şi să o duci 
la Vlaherna. Acolo va veni să o vindece Maica Stăpânului nostru Hristos, care are putere!" 
Zicând sfântul aceasta, s-a făcut nevăzut. Iar sfânta a luat pe aceea ce pătimea, împreună cu alte 
două surori mai alese și, ducându-se la numita biserică a Vlahernei, s-au rugat toată ziua cu 
lacrimi. lar la miezul nopţii sfânta a adormit de osteneală şi a văzut în vis popor mult, care gătea 
drumurile cu haine aurite şi prea luminoase, stropind cu flori prea mirositoare și tămâind. Deci 
sfânta 1-a întrebat pe ei pentru ce fac atâta pregătire. Iar ei au zis: „Vine Maica lui Dumnezeu; 
deci pregătește-te a i te închina”. Atunci a venit și împărăteasa tuturor, urmându-i mulțime 
nenumărată de purtători de lumină, iar dumnezeiasca și cinstita ei față scotea atâta strălucire, 
încât omul nu putea să o vadă. 


După ce Stăpâna a văzut pe toţi bolnavii, a venit şi la uceniţa Irinei. Atunci sfânta, 
înfricoşată şi cutremurată, a căzut la prea curatele picioare ale Intru tot sfintei Stăpâne şi a auzit 
cum a strigat Preasfânta Născătoare de Dumnezeu pe Marele Vasile, şi l-a întrebat de Irina, ce- 
i trebuie. Iar el a spus toată pricina precum este mai sus. Atunci Stăpâna a zis: „Chemaţi pe 
Anastasia!" Și când a venit, a zis către dânsa: „Duceţi-vă cu Vasile în Cezareea, cercetaţi cu 
sârguință, ca să vindecați această fiică, că Fiul şi Dumnezeul meu v-a dăruit vouă darul acesta”. 
Atunci Anastasia şi cu Vasile, închinându-se Născătoarei de Dumnezeu, s-au dus degrab să 
săvârşească cele poruncite. Apoi s-a făcut un glas către Cuvioasa Irina, zicându-i: „Du-te la 
mănăstirea ta şi acolo se va vindeca!" 


Deci deşteptându-se, a spus vedenia celorlalte, și au plecat bucurându-se. Și era 
Vineri, iar la ceasul Vecerniei s-au adunat toate în biserică. Şi spunându-le cuvioasa vedenia 
sa, a poruncit ca toate să ridice mâinile și ochii spre cer şi cu lacrimi să grăiască din toată inima: 
„Doamne miluieşte". Deci, după multă vreme, când s-a udat toată faţa bisericii de lacrimi, s-a 
arătat în văzduh zburând - o, minunile Tale, Hristoase, Impărate Atotputernice! - Marea 
Muceniţă Anastasia şi Marele Vasile. Atunci s-a auzit un glas de la ei, zicând: „Irino, întinde 
mâinile tale şi primește acestea, şi nu ne mai prihăni pe nedreptate". 


Deci sfânta, întinzând sfintele sale mâini, a primit din văzduh o legătură care cântărea 
trei litre. Și dezlegând-o, a aflat într-însa fel de fel de farmece şi lucruri rele, aţă, păr, plumb, 


noduri şi nume diavolești scrise. Și erau mai ales doi idoli mici de plumb, unul în asemănarea 
bărbatului, iar celălalt în al monahiei, şi erau lipiți unul de altul, ca și cum păcătuiau. lar 
monahiile s-au minunat şi au petrecut toată noaptea mulțumind împărătesei celei Atotputernice. 
Apoi, de dimineaţă, sfânta a trimis la Vlaherna două monahii, împreună cu ceea ce pătimea și 
împreună cu lucrurile cele rele care s-au zis mai sus, încă şi cu untdelemn şi cu prescuri, ca 
preotul să slujească Sfânta Liturghie. Deci acela, după Sfânta Liturghie a miruit pe bolnavă cu 
untdelemn din candelă, apoi a pus farmecele pe jăratec, şi acelea arzând, s-au dezlegat şi 
nevăzutele legături ale monabhiei, și aşa şi-a venit în minte, slăvind pe Dumnezeu, Care a izbăvit- 
o. lar când idolii s-au topit desăvârşit, ieşeau nişte glasuri mari de pe jăratec, precum răcnesc 
porcii când îi înjunghie; iar cei de față, văzând și auzind acestea, au fugit cutremuraţi, slăvind 
pe Dumnezeu, Care face nişte lucruri prea slăvite ca acestea. După aceasta, monahiile s-au 
întors în mănăstire, povestind către celelalte şi aceste minuni de pe urmă. 


Iar smerita cugetătoare Irina, când vedea pe alţii că i se plecau ei pentru sfintele sale 
fapte, atât se osândea pe sine, încât nu lipseau niciodată lacrimile din ochii ei, dar mai ales la 
Sfânta Liturghie, când preotul aducea jertfa cea fără de sânge; căci socotind ea, cum că 
Dumnezeu Cel nevăzut şi fără de moarte a primit a se face om şi a se răstigni pentru dragostea 
noastră şi a pregătit aceste dumnezeieşti Taine ca să ne împărtăşim cu Dânsul, atât se umilea, 
încât nu putea să-și țină plânsul; deci își acoperea faţa ca să nu o vadă celelalte şi plângea, ca şi 
cum ar fi fost un tâlhar sau un făcător de rele, care a făcut toate nelegiuirile. 


Şi petrecea nevoindu-se ca şi mai înainte și de multe ori se ruga o zi şi o noapte 
necurmat, altădată şi două sau trei zile şi chiar o săptămână întreagă. lar când voia să-şi lase 
mâinile în jos nu putea, că, de mult ce le ţinea în sus, se înțepeneau din umeri şi din coate; de 
aceea chema pe câte o soră de-i ajuta; şi, când le cobora, încheieturile scrâşneau atât de tare, 
încât sunetul se auzea de departe. 


Iar în Sfântul şi Marele Post dânsa nu mânca pâine, nici altă mâncare până la Sfintele 
Paşti, decât numai puţine verdeţuri o dată pe săptămână şi bea puţină apă. De aceea, de multa 
ei înfrânare, rămăsese numai pielea şi oasele. La praznicele împărătești priveghea toată noaptea 
şi nu dormea nicidecum, ci se ruga deosebi şi cânta. Și de multe ori ieşea în ogradă la miezul 
nopții şi se ruga cu multă umilință, căci, văzând stelele, frumuseţea cerului și mărimea lui, se 
bucura, slăvind pe Ziditorul, Care le-a făcut cu atâta înțelepciune. 


După dumnezeiasca rânduială, ca să nu rămână nemărturisită o minune mare, care de 
multe ori se făcea în ogradă, s-a întâmplat că o soră a ieşit încetinel într-o noapte din chilia sa 
şi a văzut pe sfânta că se ruga, fără a i se atinge picioarele de pământ, ci stătea în văzduh înălțată 
ca la doi coţi; iar lângă dânsa erau doi chiparoşi foarte înalți, care şi-au plecat vârfurile până la 
pământ şi au stat așa - o, preaslăvită minune! -, câtă vreme s-a rugat sfânta! 


Iar după ce şi-a săvârşit rugăciunea, s-a dus la amândoi şi, atingându-se de vârfurile 
lor, i-a binecuvântat cruciş, şi atunci ei, înălțându-se, iarăși s-au întors la starea lor. Deci văzând 
monahia o minunată vedenie ca aceasta, s-a înfricoşat şi tremura, socotind nălucire cele văzute, 
de vreme ce trecuseră trei ceasuri de când o vedea. De aceea, ca să se încredinţeze, a alergat la 
chilia sfintei şi, văzând că este adevărată, s-a încredinţat că n-a văzut nălucire, ci adevărată 
minune; însă atunci s-a temut și n-a arătat nimănui. 


După câteva zile, monahiile au văzut în vârfurile acelor chiparoşi două basmale 
spânzurate, pe care, spre slava lui Dumnezeu, fericita Irina le spânzurase, fiindcă de multe ori 
îşi plecau vârfurile, închinându-i-se ei. Deci se întrebau una pe alta care, când şi cum a putut să 


se suie la atâta înălțime ca să lege basmalele acolo. Atunci monahia care a văzut minunea a 
povestit celorlalte, care s-au înfricoşat şi au lăcrimat de bucuria lor, şi au certat-o că nu le-a 
deşteptat şi pe dânsele să vadă o minune ca aceea. Iar sfânta, înştiinţându-se că numita monahie 
a descoperit-o, s-a tulburat şi a canonisit-o, zicând: „Dacă m-ai fi văzut păcătuind ca un om, ai 
fi arătat şi păcatul meu?" Atunci ea a căzut înfricoşată la pământ, cerând iertare. lar sfânta a zis 
cu grea certare Către dânsa şi către celelalte, ca să nu mai îndrăznească altădată vreuna din ele 
să arate cuiva vreo minune, câtă vreme va trăi sfânta în această lume. Deci, ea săvârșind multe 
asemenea semne, nimeni nu le arăta, temându-se de certare. 


In prima zi a lunii ianuarie, dânsa avea obicei să prăznuiască pe Marele Vasile, pentru 
că îl avea pe el spre mare evlavie, ca pe unul ce era dintr-o patrie cu ea. Intr-acea zi, la a patra 
strajă a nopții, a venit un glas nevăzut, zicând către sfânta: „Primeşte pe corăbierul care îți aduce 
astăzi poame şi mănâncă-le bucurându-te, că sufletul tău se va veseli!" Deci, când cântau 
Utrenia, a trimis două monahii, zicând: „Duceţi-vă la poartă şi băgaţi înăuntru pe corăbierul 
care se află afară”. Deci, venind omul acela la cuvioasa, s-au închinat unul altuia şi, rugându- 
se, au şezut. Apoi l-a întrebat cum a venit acolo şi el a zis către dânsa: „Doamna mea, eu sunt 
corăbier din insula Patmosului şi am plecat cu corabia să vin aici în Constantinopol pentru 
oarecare trebuință a mea. Şi călătorind pe lângă marginea insulei noastre, am văzut pe mal un 
bătrân frumos şi cu chip dumnezeiesc, care ne-a strigat să-l aşteptăm. lar noi, neputând sta, fiind 
aproape de pământ şi de stânci și vântul fiind bun, alergam. De aceea omul acela a strigat mai 
tare, poruncind să stea corabia. Atunci îndată - o, minune! - corabia a stat până ce bătrânul acela 
a venit umblând peste valuri şi ajungând la corabie, a scos trei mere din sânul său şi mi le-a dat 
mie, zicându-mi: «Cum vei ajunge în cetatea împărătească, să le dai patriarhului și spune-i că i 
le-a trimis din Rai Atotbunul Dumnezeu şi robul Lui, loan!» Apoi, scoțând din sân alte trei 
mere asemenea, mi-a zis: «Acestea să le dai egumenei Hrisovalantului, cea cu numele Irina, şi 
spune-i ei: „Mănâncă din acestea, pe care sufletul tău le-a pofitit". Căci acum am venit din rai şi 
i le-am adus!» Aşa zicând, ne-a binecuvântat și îndată corabia a plecat, iar el s-a făcut nevăzut. 
Deci am dat cele trei mere patriarhului, iar pe acestea le-am adus sfinţiei tale”. Acestea auzindu- 
le cuvioasa, a lăcrimat de bucurie şi multe mulţumiri a dat Sfântului loan, iubitul ucenic şi 
apostol al lui Hristos. 


Atunci corăbierul a scos merele dintr-o basma de mătase țesută cu aur, căci le avea 
păzite cu cinste ca pe nişte lucruri dumnezeiești, şi i le-a dat cuvioasei cu multă evlavie. lar 
merele acestea atâta covârşeau merele cele pământești şi vremelnice prin aceste trei daruri: cu 
frumuseţea, cu mirosul şi cu mărimea, încât erau vedere de mirare. Şi acesta nu este lucru de 
necrezut, fiindcă erau din Rai. Deci corăbierul acela, luând binecuvântare şi iertare de la sfânta, 
s-a dus. Iar ea a postit o săptămână, mulțumind Domnului pentru darul ce i l-a trimis. Apoi, 
întru slava Lui, a început a mânca dintr-un măr, în fiecare zi câte o bucăţică, fără a gusta pâine, 
verdeţuri sau orice altă mâncare, nici măcar apă nu bea, până la patruzeci de zile. 


Şi atâta miros ieşea din gura ei în vremea când mânca, încât se umplea tot mirosul 
surorilor şi întreaga mănăstire, ca şi cum ar fi făcut în fiecare zi miruri şi aromate de mult preţ; 
deci tot văzduhul se umplea de această minunată veselie a Raiului. După acestea, când a venit 
Sfânta şi Marea Joi, a poruncit tuturor surorilor să se împărtășească cu dumnezeieştile Taine, 
iar după împărtăşire a tăiat al doilea măr în bucățele şi a dat fiecăreia câte o bucăţică de a 
mâncat, însă ele nu ştiau ce este, numai mirosul și dulceaţa o simțeau în gură şi se minunau; și 
mai ales simțeau în sufletul lor multă veselie și bucurie când mâncau. lar pe celălalt măr l-a 
păstrat cu pază şi multă cinste, și în fiecare zi îl mirosea spre îndulcirea şi veselia sufletului ei. 


Apoi, după multe alte minuni ce a făcut această cuvioasă, a scos de la moarte 
nedreaptă şi pe o rudă a sa, care, fiind pârât la împărat de nişte oameni răi, a fost închis şi hotărât 
spre moarte. Atunci cuvioasa, arătându-i-se împăratului în vis, l-a îngrozit pe el, că de nu va 
elibera pe cel închis și hotărât spre moarte fără de vină, va porni spre răzbunare asupra lui pe 
Impăratul ceresc. Deci, arătându-se mai întâi în vis, apoi şi la arătare, l-a făcut de l-a eliberat. 
Şi voind el să intre în mănăstire și să vadă pe cuvioasa, a fost oprit de dânsa prin scrisoare, 
pentru multa ei smerenie. 


Un om oarecare, prieten al ei şi cunoscut bun, cucernic şi iubitor de Hristos, cu numele 
Hristofor, venea de multe ori în mănăstire, unde ea îl primea cu dragoste şi vorbeau împreună, 
ştiind că era îmbunătățit. Deci venind într-o zi și vorbind multă vreme, când voia să meargă, 1- 
a făcut metanie după obicei, cerându-și iertare, iar sfânta i-a zis lui: „Mergi, fiule, Domnul să 
odihnească sufletul tău cu drepții”. Acestea auzindu-le el, a rămas înmărmurit și întristat, căci, 
ca un înțelept ce era, a înțeles că nu zicea sfânta acestea fără de vreo înţelegere. Iar ea, văzându- 
] tulburat, s-a prefăcut că mintea ei era îndreptată la altceva şi de aceea a grăit acestea, apoi 
mângâindu-l din destul, l-a trimis la casa sa; iar el s-a dus fără să aibă cât de puţin vreun semn 
de boală. Și ajungând la casa sa, a mâncat bine, dar în vremea Vecerniei a căzut jos şi şi-a dat 
sufletul fără de veste. Aceasta nimeni altul nu o ştia, decât numai Sfânta Irina, că pentru aceasta 
îi zisese lui cuvintele cele mai dinainte. 


Iar una dintre surori, care se întâmplase acolo când cuvioasa grăise aceste cuvinte, o 
ținea de rău, zicând: „Pentru ce, doamna mea, ai zis cuvântul acela lui Hristofor, de s-a dus 
întristat?" Dar sfânta i-a răspuns: „Să nu socoteşti că am zis aşa degeaba şi la întâmplare, ci 
pentru că vedeam un tânăr strălucit care sta dinapoia lui şi ținea în mână o seceră ascuţită şi pe 
alți oarecare împrejurul lui, care îi numărau anii pe degete şi au hotărât că ziua lui cea de pe 
urmă este ziua de astăzi. Şi de nu crezi, cheamă pe roaba Evitia şi trimite-o să se ducă în casa 
lui, să vadă că într-adevăr a murit". Deci, trimițând-o pe aceea, l-a găsit mort. De aceea toate s- 
au minunat şi au slăvit pe Dumnezeu că le-a învrednicit a avea o învățătoare ca aceea; şi de 
atunci luau aminte mai mult la cuvintele ei şi când zicea cuiva: „Dumnezeu să-l odihnească", 
în acea zi se sfârşea. 


Dar de vreme ce și ea era om, trebuia să-şi împlinească datoria sa, pe care i-a arătat- 
o acel înger, zicându-i: „Să ştii că în anul viitor, în 28 de zile ale acestei luni, după ce vei prăznui 
pe Marele Mucenic Pantelimon, vei veni să stai înaintea scaunului dumnezeirii". Şi era atunci 
în ziua de 26 iulie şi se prăznuia în mănăstirea sfintei înnoirile hramului arhanghelului, căci în 
aceeași zi au zidit biserica şi au sfinţit-o. Deci, în anul următor, când a serbat această prăznuire 
şi a Sfântului Pantelimon, s-a împărtășit cu dumnezeieştile Taine, postind mai întâi o săptămână 
după rânduială și, rugându-se, fără â gusta nici măcar puțină apă, ci numai minunatul acel măr, 
pe care i-l trimisese din Rai iubitul ucenic al Stăpânului Hristos, împreună cu celelalte două, 
după cum am zis mai sus. Deci numai pe acela l-a mâncat pentru slava lui Dumnezeu, când a 
cunoscut că i-a venit vremea să se ducă către doritul său Mire, căci n-a voit să-l mănânce mai 
înainte, ca să-l aibă în această petrecere pe pământ spre mângâiere de toate supărările care i s- 
ar fi întâmplat, ca oricărui om, fie vreo întristare, fie vreo nemulțumire de la surori. 


Căci atunci când i se întâmpla ceva, îl lua în mâinile sale şi de nemăsuratul lui miros 
se pierdea toată amărăciunea şi se prefăcea multa ei întristare și mâhnire în bucurie şi veselie. 
Şi se bucura întru tot lăudata, aducându-și aminte ce fel de îndulcire avea să moștenească veșnic 
în cereasca împărăție. Deci, atunci când a mâncat acel măr, toată mănăstirea s-a umplut de un 
miros minunat; iar cuvioasa, după mâncarea lui, a venit întru frică, temându-se de moarte şi, 


căutând spre cer, plângea. lar monahiuile, neștiind pricina mâhnirii ei, plângeau şi ele şi o 
întrebau ce are de se amărăşte. 


Iar ea le-a răspuns: „Fiicele mele preaiubite, astăzi mă duc din această lume și nu mă 
veți mai vedea, pentru că a venit ceasul să mă duc la viaţa cea veşnică; deci să puneţi egumenă 
pe doamna Maria, că Dumnezeu a ales-o și vă va cârmui cu dumnezeiască plăcere. Să vă sârguiți 
a umbla pe calea cea strâmtă şi necăjicioasă, ca să aflați lărgime în Rai. Urâţi lumea şi cele 
dintr-însa, pentru că toate acestea vremelnice sunt deşarte. Urâţi sufletele voastre, ca să le 
dobândiţi, după dumnezeiasca poruncă. Pe scurt, să nu faceți cât de puţin voia trupului, ci a lui 
Dumnezeu, pentru că numai Acela poate să vă ajute în ceasul judecății”. 


Acestea și alte cuvinte folositoare de suflet zicând ea în ceasul cel mai de pe urmă, 
şi-a ridicat mâinile şi ochii spre cer și se ruga către Domnul, zicând: „Stăpâne Doamne, lisuse 
Hristoase, Fiul lui Dumnezeu Celui viu, Păstorule cel Bun, care ne-ai izbăvit pe noi cu 
Preasfântul şi de mult preț Sângele Tău, în mâinile Tale cele sfinte dau această mică păstorie. 
Acoperă-o cu acoperământul aripilor Tale şi păzeşte-o pe dânsa de supărările şi ispitele 
diavolului, că Tu eşti sfinţirea şi izbăvirea noastră şi Ţie mulțumire înălțăm şi Te preamărim pe 
Tine totdeauna!" 


Astfel rugându-se ea, a şezut şi a început a zâmbi, văzând pe sfinţii îngeri că o 
fericesc. Şi îndată faţa ei a strălucit ca soarele și atunci și-a închis ochii ca şi cum ar fi dormit. 
Astfel şi-a dat Domnului sfințitul ei suflet, trăind o sută şi trei ani. Insă cu toate bătrâneţile sale, 
întru nimic nu se stricase frumuseţea ei, ci se arăta ca o tânără frumoasă, fie pentru darul 
fecioriei, că n-a cunoscut lumea împodobită și preaîncuviinţată, fie pentru că avea dar deosebit 
de la Dumnezeu, ca să rămână până în sfârşit la dânsa acea frumuseţe și podoabă a trupului, 
care să mărturisească frumuseţea sufletului, precum se învrednicise şi de alte daruri de la 
cerescul său Mire. 


Deci s-a făcut de către surori plâns şi bocet şi toate se tânguiau după cuviință de lipsa 
unei maici ca aceasta, dar nu numai ele, ci și aproape toată cetatea Constantinopolului s-a 
adunat, și mai ales doamnele boierilor din sfat şi cucoanele, şi tot neamul şi vârsta, toți alergau 
împreună, câți au auzit de sfânta ei mutare, ca să sărute spre sfințire sfintele şi cinstitele ei 
moaşte. Și atâta mulţime de bărbaţi şi femei s-a adunat, încât nu-i încăpea mănăstirea; de aceea 
n-au putut s-o îngroape până ce nu s-a înnoptat, şi atunci cu sila au săvârşit cele obișnuite 
îngropării, după rânduiala Sfintei Biserici. Şi aveau miruri preamirositoare, aromate de mult 
preţ şi tămâieri, care le aduseseră arhiereii, după obicei, însă atâta mireasmă ieşea din cinstitele 
şi prealăudatele ei moaşte, încât covârşea cu neasemănare toate aromatele și tămâierile cele 
pământeşti. 


Deci după ce au prohodit-o, au pus-o într-o raclă pregătită mai dinainte, până ce i-au 
zidit mormânt nou în biserica Sfântului Teodor, care era acolo în mănăstire, lângă cea a 
Arhanghelului. Deci acolo au îngropat-o pe cea asemenea cu mucenicul și din mormântul ei 
ieşea în fiecare zi minunată mireasmă, mărturisind îndrăznirea cuvioasei cea către Domnul. lar 
acel boier şi rudenie a sfintei, pe care îl izbăvise de la moarte, precum am spus mai sus, 
aducându-și aminte de acea mare facere de bine, aducea mulțumită, prăznuind în fiecare an 
pomenirea sfintei, cu îmbelşugare şi prea strălucit. Dar nu numai acesta a dobândit facere de 
bine de la Cuvioasa Irina, ci și oricare ar fi chemat-o cu credinţă, îi împlinea cererile cele de 
folos. 


Şi până astăzi face minuni cu mulți din cei ce au nevoie şi mai ales cu cei nedreptățiți, 
care o cheamă în ajutor, luminând pe judecători să facă judecată dreaptă și cel nedreptăţit să-şi 
ia dreptatea. Asemenea lucrează şi cu cei ce au vrajbă şi ură între ei, căci le strică pe acestea 
sfânta cea de un nume cu pacea care covârşeşte toată mintea - Irina zic, cea cu numele 
înveselitor - căci mijlocește cu o negrăită putere dumnezeiască între câți se află pomenire de 
rău şi ură din lucrarea diavolului şi le înmoaie inimile lor, de ajung la dragoste şi pace, împreună 
lucrând dumnezeiescul dar. Acest dar dăruieşte Cuvioasa Irina celui ce o cheamă cu evlavie, ca 
să împace sminteala, să fie călcat urătorul binelui și să fie slăvit Domnul Cel întru tot bun, 
Căruia 1 se cuvine cinste şi închinăciune, acum și pururea Și în vecii vecilor. Amin. 


76. SFINŢII APOSTOLI ȘI DIACONI PROHOR, NICANOR, TIMON ȘI 
PARMENA, DIN NUMĂRUL CELOR 70 


(98 IULIE) 


În zilele Sfinţilor Apostoli, după Înălțarea Domnului şi după primirea Sfîntului Duh, pe 
cînd încă nu se despărţiseră ei prin toată lumea la propovăduirea lui Hristos, bisericile creștinilor 
din Ierusalim se înmulțiseră. Deci, s-au ales spre slujba diaconiei acești șapte bărbaţi mărturisiți, 
plini de Sfîntul Duh şi de înțelepciune: Ștefan, Filip, Prohor, Nicanor, Timon, Parmena și 
Nicolae Antiohianul. Sfinţii Apostoli, rugîndu-se, şi-au pus mîinile peste dînşii şi i-au făcut 
diaconi. Dintre aceştia, pomenirea Sfîntului Întîiului Mucenic şi Arhidiacon Ştefan se cinstește 
la 27 decembrie, iar a Sfîntului Filip la 11 octombrie. Sfînta Biserică îi prăznuieşte pe toți 
împreună, afară de pomenirea Sfintului Nicolae, care nu este scris în numărul sfinților în ziua 
de astăzi. Ei s-au sfîrşit prin pătimire, propovăduind apostoleşte pe Hristos în diferite locuri. 


Sfîntul Prohor a urmat mai întîi Sfîntului Mare Apostol Petru, împreună cu ceilalți 
ucenici, mai înainte de Adormirea Preasfintei Născătoare de Dumnezeu. EI a fost pus episcop 
al cetății Nicomidiei, în ţara Bitiniei, precum adevereşte despre aceasta fericitul Simeon 
Metafrast, în viaţa Sfîntului Apostol Petru, de la 29 iunie. Apoi, după Adormirea Maicii 
Domnului, Sfîntul loan Cuvîntătorul de Dumnezeu a fost multă vreme împreună călător şi 
părtaş al ostenelilor lui, cercetînd multe țări împreună cu dînsul şi suferind dureri şi chinuri de 


la cei necredincioși, pentru buna vestire a lui Hristos. Sfîntul Prohor a fost surghiunit cu dînsul 
în insu-la Patmos şi cele ce-i spunea Cuvîntătorul de Dumnezeu, loan, din descoperirea lui 
Dumnezeu, pe acelea le scria din gura lui. După aceea, iarăşi s-a ostenit în cetatea Nicomidiei, 
în care întîi a fost episcop, întorcînd pe oamenii cei rătăciți la Hristos Dumnezeu şi înmulțind 
biserica cea adunată din nou. Mergînd în Antiohia, s-a sfîrşit muceniceşte, fiind ucis de cei 
necredincioşi pentru propovăduirea lui Hristos. 


În aceeaşi zi în care a fost ucis cu pietre Întîiul Mucenic şi Arhidiacon Ştefan, după cum 
este scris în Faptele Apostolilor, Sfîntul Nicanor a fost ucis împreună cu două mii de oameni, 
care crezuseră în Hristos. Felul uciderii se pomeneşte în canon, că iudeii, înjunghiindu-l ca o 
oaie, s-a jertfit lui Hristos. 


După slujba diaconiei, Sfîntul Timon a fost pus de Sfinţii Apostoli, episcop al cetăţii 
Vostrichia din Arabia şi, propovăduind numele lui Hristos, a pătimit multe de la iudei şi de la 
elini. Fiind aruncat într-un cuptor, a ieşit din foc nevătămat. lar în Prologul românesc cel 
mucenicesc se spune despre dînsul, că, după nevătămarea focului, răstignindu-l pe cruce, s-a 
sfîrşit. 


Sfîntul Parmena, săvîrşind slujirea cea încredinţată lui de Apostoli, în propovăduirea cea 
plină de credință, a murit înaintea ochilor apostolilor şi a fost îngropat de dînşii, cu plîngere şi 
cu smerenie. Cei ce vorbesc de dînsul, spun că a avut sfîrşit mucenicesc şi s-a încununat cu 
cununa mucenicească. 


77. SFINTUL MUCENIC IULIAN 
(98 IULIE) 


Pe vremea împărăției lui Antonin, creştinii erau siliți ca, ori să aducă jertfe zeilor, ori să 
moară de munci cumplite. Atunci era în Campania un ighemon cu numele Flavian, aspru şi 
urîtor al numelui lui Hristos. Acela a trimis prin toată Campania pe slugile sale cele păgîne, ca 
pe toți creştinii pe care îi vor găsi, să-i prindă şi să-i aducă legaţi în cetatea Atena, în care locuia 
el în acea vreme. Atunci era prin părțile Dalmației un bărbat numit Iulian, tînăr cu vîrsta, dar cu 
numele şi înțelepciunea creştinească bătrîn, cu faţa cinstit și cu tot trupul ales; luminat cu 
neamul cel bun, dar mai luminat cu credința. Acesta, mergînd odată pe drum, aproape de cetatea 


Anagnia, s-a întîlnit cu ostașii ighemonului şi i-a întîmpinat cu închinăciune creștinească, 
zicîndu-le: "Pace vouă, fraţilor!” 


Deci ei, cunoscîndu-l din cuvintele şi obiceiul lui cel blînd că este creştin, au început a- 
| întreba cine și de unde este, cum se numeşte şi de ce credință este. Dar robul lui Dumnezeu, 
dorind ca pentru Hristos să pătimească și să moară, a răspuns fără temere: "Sînt creştin, mă 
numesc Iulian, iar din neam sînt din Dalmația. Eu umblu prin toate părțile, îndemnînd popoarele 
cu sîrguință ca, lepădîndu-se de cinstirea idolilor, să cunoască pe Unul şi adevăratul Dumnezeu 
şi pe lisus Hristos, Fiul Lui, ca pe Acela să-L cinstească, pe Care eu propovăduindu-L, voiesc 
ca sufletul meu să-l pun pentru Dînsul". Ostașii, mirîndu-se de răspunsul lui atît de îndrăzneţ, 
l-au prins şi l-au legat bine. 


Apoi, bătîndu-l, îl duceau pe el, zicîndu-i: "Vom vedea dacă sînt adevărate cuvintele 
tale, că dorești să mori pentru Cel răstignit”. EI, fiind bătut, se ruga lui Dumnezeu să-i dea 
putere, ca pînă în sfîrşit să rabde pentru numele Lui cel sfînt. Deci, el a fost auzit de Domnul, 
pentru că a venit către dînsul un glas de sus, întărindu-l şi zicîndu-i: "Nu te teme, luliane, că Eu 
voi fi cu tine şi-ţi voi da putere şi biruință!" Iar tînărul sfînt, dînd mulțumire lui Dumnezeu, s-a 
dus la ighemon și îndată, din porunca lui, a fost închis într-o temniță înfricoşată, care se numea 
"groapa rece". Acolo a fost ţinut șapte zile fără hrană şi băutură, vrînd să-l omoare cu foamea 
şi setea. Dar Dumnezeu n-a lăsat pe robul Său, pentru că a trimis la dînsul pe sfîntul înger, de a 
cărui vedere și vorbire îndulcindu-se, primea hrană cerească din mîinile lui. 


După ce au trecut cele șapte zile, ighemonul a venit la locul de privelişte - unde mai 
tîrziu s-a zidit o biserică în numele Prea- sfintei Născătoare de Dumnezeu - și a stat la judecată 
înaintea mulțimii poporului ce se adunase. Deci, aducînd pe mucenic la cercetare înaintea lui, 
a zis către dînsul: "Nu-ţi este ţie rușine, un tînăr atît de frumos şi ales, să te lipeşti de un 
nazarinean, Care a fost răstignit pe cruce? Nu este mai bine să te lepezi de acea urîtă credință 
şi să te închini zeilor, ca să fii plăcut împăratului?" Mucenicul a răspuns: "Slava şi lauda mea 
este Dumnezeul meu, adică Hristos Cel răstignit. Deci, să nu-mi fie mie a mă lăuda în altceva, 
decît numai în Crucea Domnului meu. Însă pentru sfînta credință, pe care tu cu minciună o 
numești urîtă, sînt gata a muri. lar zeii tăi cu adevărat sînt urâţi, pentru că sînt diavoli şi toți 
aceia care se închină lor să se ruşineze". 


Nişte cuvinte ca acestea ale sfîntului auzindu-le ighemonul, s-a pornit spre mînie. El a 
poruncit să-l bată peste gură, apoi, întinzîndu-l la muncire, să-l chinuiască. Sfîntul, răbdînd 
bătăi, se ruga lui Dumnezeu, zicînd: Spre Tine, Doamne, am nădăjduit; izbăveşte-mă cu puterea 
Ta! Tu ești Dumnezeul meu, ajutorul meu, scăparea mea și izbăvitorul meu; deci, să se ruşineze 
cei ce se închină idolilor ciopliți şi cei ce gindesc rele asupra mea. Către Tine, Doamne, am 
strigat să nu mă dai pe mine întru răpirea vrăjmașilor mei. Atunci iarăşi a venit către dînsul un 
glas din cer, întărindu-l și zicîndu-i: "luliane, nu te teme, ci nevoiește-te cu bărbăţie”. Şi îndată 
mucenicul, întorcîndu-se spre popor, a început a vorbi: "Vedeţi voi, zeii voștri, ticăloşilor? Nu 
nădăjduiţi spre aceia pe care i-aţi făcut cu mîinile voastre, ci cunoașteți pe Dumnezeu, Care din 
nimic a făcut cerul şi pămîntul!" Cu niște cuvinte ca acestea Sfîntul Iulian, îndemnînd poporul, 
a cîştigat lui Dumnezeu mai mult de treizeci de bărbaţi. Apoi a fost dus iarăşi în temniță. 


A doua zi, fiind scos din temniţă şi dus la judecată, a auzit de la ighemon niște cuvinte 
ca acestea: "Te cruţ pe tine, cel ce singur nu te cruţi și nu voiești să te închini zeilor celor 
nebiruiţi". Împotriva acestora sfîntul mucenic a răspuns astfel: "În deșert îmi vorbeşti mie 
aceasta, pentru că nu-mi vei schimba mintea mea. Eu mă închin lui Dumnezeu, Cel ce a făcut 
cerul şi pămîntul, Căruia toţi sînt datori a se închina". Atunci ighemonul Flavian, mîniindu-se, 


a poruncit să spînzure la muncire pe sfînt şi să-l chinuiască cu bătăi, strujindu-i trupul. Dar, cu 
puterea lui Dumnezeu, Care este minunat întru sfinţii Săi, mîinile ighemonilor au slăbit şi s-au 
îmbolnăvit, încît nu puteau nici să se atingă de sfînt, nici să țină în miîini uneltele cele de 
muncire, nici altceva să facă. De acest lucru se mira ighemonul Flavian foarte mult. 


Atunci, deodată a venit un vestitor, spunînd de capiștea zeului lor, care se numea 
Serapis, că a căzut şi idolul acela împreună cu ceilalți idoli s-au sfărîmat în bucăți. Atunci 
ighemonul şi slujitorii diavolilor care erau împreună cu dînsul s-au umplut de mirare și de 
rușine. lar creştinii care erau în popor şi care în taină țineau sfînta credinţă, se bucurau cu duhul 
şi preamăreau pe Hristos Dumnezeu. 


După aceasta, poporul necredincioşilor a strigat, zicînd: "Îndată să pierzi pe vrăjitorul 
acesta”. Atunci ighemonul, umplîndu-se de mînie şi iuţime, s-a învoit la glasul poporului şi a 
dat asupra mucenicului judecata de moarte, zicînd: "Pe lulian cel învăţat de creştini la 
meșteșugul vrăjitoresc, pe hulitorul zeilor şi pe potrivnicul poruncii împărăteşti, poruncim să i 
se taie capul cu securea, chiar pe locul capiștei dărîmate. Aceasta spre izbîndirea necinstirii 
zeilor ce s-a adus de dînsul". Deci, sfîntul, fiind dus în acel loc, și-a plecat genunchii şi s-a rugat 
lui Dumnezeu, zicînd: "Dumnezeul bunătăţii celei fără de sfîrşit, mulțumesc ie că m-ai 
învrednicit pe mine nevrednicul de o moarte cinstită ca aceasta! Mulţumesc ie că m-ai 
învrednicit să mor pentru numele Tău cel Sfînt! De aceea, mă rog Ţie să mă speli cu această 
vărsare a sîngelui meu, să mă cureți de păcatele mele şi să mă duci în binecuvîntata Ta 
împărăție. Primeşte în pace duhul meu şi pe toţi cei ce vor voi, ca, întru slava Preasfîntului Tău 
nume, să cinstească pomenirea pătimirii mele, să nu-i uiţi întru milostivirea Ta cea preamare". 


Astfel rugîndu-se sfîntul, i-a venit un glas din cer, vestindu-i că i s-a auzit rugăciunea 
lui, chemîndu-l pe dînsul la cele de sus. Apoi au tăiat capul Sfîntului Mucenic Iulian cu securea. 
Sufletul lui cel sfînt, dezlegîndu-se din legăturile trupului, s-a suit în ceruri, la Hristos, 
Dumnezeul nostru, Care împărăţeşte împreună cu Tatăl şi cu Sfîntul Duh şi Căruia I se cuvine 
slava, acum şi pururea şi în vecii vecilor. Amin. 


78. CUVIOSUL ȘI PURTATORUL DE DUMNEZEU PAVEL 
XEROPOTAMIANUL 


(98 IULIE) 


Cuviosul Părinte Pavel se trăgea cu neamul din Constantinopol. Tatăl lui a fost împăratul 
Mihail Curopalat, care se numea şi Rangabe. EI, nesuferind să vadă nerînduielile din zilele lui, 
care se făceau de cei fără de rînduială, ca un iubitor de pace şi temător de Dumnezeu, s-a lepădat 
de împărăție şi s-a făcut monah într-o mînăstire zidită de dînsul, cu numele Mireleia. Deci, 
viețuind cu plăcere de Dumnezeu, s-a odihnit în Domnul. Maica sa a fost Procopia, cea 
minunată în fapte bune, fiica împăratului Nichifor. Ea se mai poreclea Ghenicos. Pe cînd era 
îngreunată cu sfîntul, de care ne este vorba, în noaptea în care era să-l nască, a văzut în vedenia 
sa că a născut deasupra unui stog de grîu, un miel de parte bărbătească. După ce s-a pogorit de 
pe stog, au venit doi lei ca să-l sfişie, iar mielul se lupta cu ei. Deci, împărăteasa, văzînd un 
lucru ca acesta, a alergat cu mare sîrguință să ajute mielului. Dar, cînd s-a apropiat de el, a văzut 
că nu era miel, ci un copil parte bărbătească, care ţinea în mîinile lui o cruce, cu a cărei putere 
a omorît leii. Maica lui, deşteptîndu-se din somn, a născut pe fericitul Procopie, căci aşa s-a 
numit din Sfîntul Botez. 


Această vedenie are înţelegerea următoare: mielul însemna bunătatea şi blîndeţea 
copilului, iar partea bărbătească, însemna bărbăţie şi vitejie. Că a omorît pe amîndoi leii cu 
crucea, închipuia că are să fie monah şi să ia asupra sa Crucea lui Hristos, adică omorîrea 


patimilor şi a necazurilor celor multe, care au venit asupra lui. Cu crucea va birui şi va omori 
pe cei doi lei înfricoșaţi, adică pe cei doi vrăjmaşi ai monahului, pe diavolul cu toate puterile 
lui şi lumea cu toate slavele și îndulcirile ei. Stogul de grîu însemna că prin cuvîntul său cel 
dăscălesc și prin pilda vieţii lui celei îngereşti, multe suflete flămînde va hrăni şi pe mulţi 
neroditori şi netrebnici îi va face vrednici a se încuia în hambarul cel ceresc și a se arăta lui 
Dumnezeu pîine dulce. 


Deci, s-a făcut bucurie mare în toată cetatea pentru naşterea pruncului, fiindcă de mic 
se arăta ce fel va fi cînd se va face mare. Cînd pruncul trecuse prin învățătura şcolii, iar după ce 
tatăl său a lepădat scaunul împărătesc, după cum s-a zis, a împărățit în locul lui, Leon Armeanul. 
Acesta, temîndu-se ca nu cumva şi Procopie, după ce va veni în vîrstă, să ia lua împărăţia tatălui 
său, a trimis de l-a scopit. 


Procopie, cînd a ajuns la vîrsta de 12 ani, s-a dat cu totul la învățătura Sfintelor Scripturi, 
cu istețimea cea firească pe care o avea. EI cu sîrguinţa și cu ostenelile sale, care le-a pus la 
învățătură, a covirşit pe toți înțelepții vremii, după cum adeveresc scrierile lui. El a făcut 
cuvîntul de laudă la Intrarea în Biserică a Preasfintei Născătoare de Dumnezeu, precum și 
canoanele celor opt glasuri la Sfinţii Patruzeci de Mucenici, canonul cel iambicesc, pe care îl 
are la cinstita Cruce, după cum mărturiseşte şi împăratul Roman în hrisovul său, numindu-l 
Ipaton al filosofilor. 


După ce a ajuns el la o desăvîrşire ca aceasta, s-a învrednicit şi de fericita vedere, care i 
s-a pricinuit lui din lucrarea faptelor bune, pe care le săvîrşea din copilărie. EI, socotind 
deşertăciunea lumii şi învîrtind în mintea sa cuvîntul Sfîntului Macarie, care zice: "Sufletul care 
nu s-a izbăvit de grijile lumești, nici pe Dumnezeu nu-L va iubi cu adevărat, nici pe diavolul 
nu-l va uri după vrednicie", a judecat să fugă de lume şi mai mult. Căci atît de frumos a vieţuit, 
încît toţi, în fiecare zi, aveau în gura lor pe minunatul Procopie. Adică, unul îl lăuda pentru 
dragostea pe care o avea către toți; altul, pentru smerenia lui; altul, pentru înțelepciune, pentru 
înfrînare, pentru milostenie şi pentru lepădarea și trecerea cu vederea a slavei şi a nălucirii cele 
lumești. În scurt, altceva nimic nu auzeai, decât lăudîndu-l pe el. 


Fericitul Procopie, ca să scape de laudele oamenilor, a fugit din Constantinopol, 
schimbîndu-și îmbrăcămintea sa cu niște haine rupte, îmbrăcîndu-se ca un cerșetor. Aşa a 
alergat, necunoscut, ca un cerb însetat, la Sfîntul Munte al Atonului şi, înconjurînd tot muntele, 
a venit la mînăstirea pururea pomenitei fecioare, împărăteasa Pulheria. Acea mînăstire, care 
acum se numeşte Xeropotamu, pe care arabii o stricaseră cu puţin timp mai înainte. Ei veniseră 
tilhăreşte la Sfîntul Munte şi, stricînd multe mînăstiri, pe mulți monahi i-au făcut mucenici, 
precum pe cei din Sinai și din Rait. Fericitul Procopie, văzînd aşezarea locului frumoasă şi 
liniştită, şi-a făcut acolo în zidurile mînăstirii celei surpate, o colibă mică şi a rămas acolo 
singur, vorbind cu Dumnezeu. 


În apropierea colibei sale era un om liniştit, preabun și îmbunătățit, cu numele Cosma, 
care l-a şi tuns monah, numindu-l Pavel. De atunci s-a pus pe sine în mare rînduială şi în bună 
aşezare. Postea şi se ruga mai mult; aşternutul lui nu era altul decît pămîntul, iar la căpătii avea 
o piatră. Lucrul mîinilor lui era dragostea, umilința, lacrimile şi smerenia cea fără de măsură 
către toți. A socotit încă că, pentru a ajunge monahul la desăvîrșire, are trebuință să cîştige 
roadele Sfîntului Duh, pe care le pomeneşte Sfintul Apostol Pavel, adică: dragostea cea 
duhovnicească, bucuria, pacea, îndelunga răbdare, bunătatea, facerea de bine, credinţa, 
blîndețea și înfrînarea poftelor. Acestea isprăvindu-le cuviosul cu multă osteneală şi nevoință, 
s-a făcut cunoscut tuturor părinților, încît toţi se minunau de dînsul şi, slăvindu-l, îl măreau pe 


Dumnezeu, Care este minunat întru sfinţii Săi. Asemenea l-a lăudat și Sfîntul Atanasie din Aton, 
precum se arată în viaţa lui. 


Cu toate că preaînțeleptul Pavel se închipuia şi se arăta ca un necărturar şi ca un ţăran 
simplu, s-a arătat ca o cetate ce stă deasupra muntelui. Drept aceea, a ajuns vestea despre dînsul 
pînă şi la Protatul, adică mai-marele Muntelui Athos. Cuviosul Pavel avea obiceiul de mergea 
de trei ori într-un an, la cele trei praznice mari, la mînăstirea chiliilor, care se numeşte a 
Protatului. Deci, mergînd el odată, după obicei, la unul din cele trei praznice, l-a întrebat 
îndeosebi Protatul, cine şi de unde este. ar el a răspuns cu glas lin şi cu faţă veselă: "Preasfinte 
părinte, eu sînt un monah sărac, precum mă vezi, dintr-un loc vechi ce se numeşte Xeropotamu”. 
De aici a luat şi numirea de Pavel Xeropotamianul, iar acea mînăstire s-a înnoit astfel. 


Făcîndu-se împărat de-a pururea pomenitul Roman cel Bătrîn, care era rudenie cu 
sfîntul, a făcut mare cercetare, ca să-l afle. Deci, trimițînd oameni împărăteşti să-l caute 
pretutindeni, l-a aflat în Sfîntul Munte. Astfel, cu mare rugăminte și silire şi cu îndemnare din 
partea Protatului, s-a înduplecat Cuviosul Pavel şi s-a dus la Constantinopol. O, dar cine poate 
să spună bucuria pe care au avut-o rudeniile lui şi toată cetatea, văzînd înger în trup şi auzind 
cuvînt dăscălesc! Toate fețele cele împărăteşti şi boiereşti au căzut şi s-au închinat săracului 
acela, care nu avea altceva decît o rasă veche și o cruce. Lucru vrednic de minune este fapta 
bună, şi în acest fel face pe lucrătorii săl. 


Deci, s-a întîmplat atunci ca împăratul Roman să cadă la pat şi să zacă bolnav de moarte. 
Îndată ce s-a dus cuviosul la dînsul şi şi-a pus mîinile sale peste el, împăratul s-a făcut sănătos, 
după cum se scrie aceasta în hrisovul său. Această minune şi multe altele au preamărit numele 
Sfîntului Pavel. El a rămas în Constantinopol pentru rugămințile cele multe ale împăratului, 
păzindu-şi însă toate rînduielile sale cele monahiceşti și nevoinţele cele sihăstreşti, învăţînd pe 
copiii împăratului frica de Dumnezeu. 


Cînd s-a împlinit vremea care a fost hotărită să şadă acolo, s-a dus la împărat şi a zis 
către dînsul: "Împărate, precum peștele, cînd iese din apă, nu poate să trăiască mai mult, aşa şi 
monahul care iese din coliba lui, nu este chip a rămîne viu în lucrarea poruncilor lui Dumnezeu. 
Pentru aceasta vă las cu sănătate şi mă duc la coliba mea, ca să mă aflu de-a pururea împreună 
cu Dumnezeu, Împăratul meu cel veşnic”. 


Dacă a auzit aceasta împăratul, s-a întristat foarte mult; însă nu a putut să-l împiedice, 
fiindcă avea şi mare evlavie către dînsul. Deci, a zis către el: "Doream și socoteam, sfinte 
părinte, să nu ne despărțim niciodată, cît voi trăi, pentru ca să te am mîngiiere și dascăl spre 
mîntuirea mea; însă nu te pot opri. Te rog numai să iei bogăţie cîtă voieşti, ca să o împarţi pentru 
sufletul meu". Atunci sfîntul a zis către dînsul: "Eu n-am trebuință de bogăţie, nici nu ţin să o 
împart; aici ai mulți săraci, deci împarte cît voiești. Atît numai îţi zic: dacă voieşti, înnoieşte 
mînăstirea de-a pururea pomenitei împărătese Pulheria, care este surpată, ca astfel să ai 
pomenire veşnică”. 


Împăratul a primit cu mare bucurie cuvîntul cuviosului. El a trimis îndată oameni 
împărăteşti cu cheltuială şi a zidit din temelie sfînta mînăstire, cu frumuseţe neasemănată. După 
aceea, a trimis pe fiul său, Teofilact, care era atunci patriarh, și a sfințit biserica. Cînd Sfîntul 
Pavel a vrut să plece din cetate, l-a luat împăratul şi l-a dus în vistieria împărătească. Însă este 
cu cuviință să pun înainte chiar graiurile împăratului, aşa cum sînt scrise în hrisovul lui: "Am 
intrat cu oarecare slujitori din suita noastră în vistieria împărăției mele şi am luat partea cea mai 
mare şi mai vrednică de minune a cinstitului lemn şi de viață făcătoarei Cruci. Acel sfînt lemn 


poartă întru sine pomenirea patimii celei stăpîneşti, pe care s-a pironit Trupul cel îndumnezeit 
al Domnului, iar prin curgerea Sfîntului Sînge, păcatele noastre s-au spălat. Sfîntul lemn avea 
lungimea ca de un cot şi o palmă, lăţimea ca de două degete, iar grosimea ca de un deget. 
Greutatea totală a lui era de o sută de dramuri, din care s-au făcut două cruci. 


Luînd eu în mîini această preasfîntă vistierie, pe înfricoșata însemnare a Împăratului 
ceresc, Cel ce va judeca vii şi morţii, semnul Fiului Omului, care se va arăta pe cer înaintea 
Judecăţii de apoi, acest preadumnezeiesc semn al mîntuirii noastre, cu evlavie l-am pus în 
sfintele mini ale Preacuviosului Pavel, ca să fie odor şi afierosire nejefuită preasfintei mînăstiri, 
cea mai sus pomenită, a împărăției mele, pînă va veni Domnul. Apoi l-am condus, însoţindu-l 
pe dînsul cu petrecere bisericească şi ostăşească, ca să-l așeze în Sfîntul Altar, spre sfinţirea şi 
întărirea monahiceșştii noastre mînăstiri". 


Deci, fericitul Pavel, luînd cinstitul Lemn, a venit la Sfîntul Munte, iar după înnoirea 
cea desăvîrşită a mînăstirii şi după sfinţirea ei de către patriarh, a pus acel cinstit lemn al Sfintei 
Cruci în Sfîntul Altar, după porunca împărătească. Deci, fiind adus acel cinstit lemn al Sfintei 
Cruci, dar, fiindcă şi vestea cuviosului a ieșit în tot pămîntul, s-au adunat mulțime de monahi 
în acea mînăstire. Însă cuviosul, fugind de tulburare, le-a pus egumen pe un oarecare monah 
foarte îmbunătățit, iar el, lăsînd mînăstirea şi ducîndu-se la un loc deosebit, care se afla la 
poalele Atonului, s-a dus să-şi petreacă viaţa sa în sihăstrie. 


Cu toate acestea, aflîndu-l pe el acolo, s-au adunat mulți călugări, încît pustia s-a făcut 
ca o cetate. Fiind ca la şaizeci, numărul ucenicilor lui care se adunaseră acolo şi, temîndu-se să 
nu-i robească sau să-i omoare arabii, care năvăleau adeseori asupra Sfîntului Munte și-l prădau, 
prin mijlocirea binecredincioşilor împărați, au zidit şi o altă mînăstire, în numele şi cinstea 
Sfîntului şi Marelui Mucenic Gheorghe, care şi pînă astăzi păstrează numirea cuviosului; căci 
se zice "mînăstirea sfîntului”. 


Însă Cuviosul Pavel, cînd a sfîrşit biserica de zidit, fiind foarte bătrîn, se apropia de 
sfîrşitul vieţii sale, venind vremea să treacă către părinţii săi. Deci, cunoscînd din dumnezeiască 
descoperire sfîrşitul, a chemat la sine pe toţi ucenicii săi şi pe cei ai mînăstirii celei noi și, 
deschizîndu-şi sfînta sa gură, i-a învăţat mult, cu învățături folositoare de suflet. 


La urmă a adăugat și aceste cuvinte, zicînd: "Fulor, după două zile sufletul meu va ieşi 
din acest trup ticălos, şi știți cum am petrecut eu în locul acesta sfint, şi cum, din tinereţile mele, 
toate poruncile părinţilor mei le-am păzit. Tot aşa vă rog şi pe voi, iubiții mei, să le păziţi şi voi 
pînă la sînge. Pentru că eu, în vremea tinereților mele, pe cînd era eresul luptătorilor de icoane, 
atît de mult m-am nevoit, încît eram gata să-mi vărs sîngele meu pentru Hristos. Deci am răbdat 
multe bătăi cu toiege, pînă cînd cu dovezi ale Scripturii şi cu mărturii ale părinţilor, am pierdut 
eresul luptătorilor de icoane. Acestea vi le spun vouă, nu mîndrindu-mă, ci îndemnîndu-vă să 
suferiți toată ispita şi necazul cu mărime de suflet, așteptînd cununile de la Dumnezeu". 


Auzind frații acestea, au plîns cu amar şi cu lacrimi au zis către dînsul: "Părinte, să nu 
ne laşi pe noi sărmani şi lipsiţi de duhovniceştile tale învățături. Noi, din dragostea care o avem 
către sfinția ta, socoteam că nu vei muri niciodată, pe cînd acum, auzind acest amar cuvînt, 
inima noastră s-a întristat foarte mult, pentru că te aveam pe tine mîngiiere şi ajutor întru 
necazurile şi ispitele noastre, încît, ca tată, ca mamă şi ca frate, te-am cunoscut”. Acestea şi 
multe alte cuvinte auzindu-le cuviosul, a lăcrimat, pentru că era lesne aplecat spre umilinţă şi 
în toată viața sa a avut darul lacrimilor. 


Odată, un frate l-a întrebat: "Ce să fac, părinte, ca să dobîndesc lacrimi de umilință?” El 
i-a zis: "Să ai totdeauna în mintea ta înfricoşatul divan al lui Hristos și, privind la păcatele tale, 
nu vor lipsi de la tine lacrimile”. Deci, după ce a lăcrimat - după cum am spus -, a zis către cei 
ce stăteau de față: "Nu plîngeţi, fraților, ci iertaţi-mă, că a sosit vremea pe care sufletul meu 
totdeauna o dorea şi de care trupul se temea". Apoi, sculîndu-se, s-a îmbrăcat cu mantia de 
biserică și, făcînd multe rugăciuni, s-a împărtăşit cu Preacuratele Taine. Atunci îndată a strălucit 
fața lui ca soarele, încît cei ce se aflau acolo au căzut la pămînt, neputînd să vadă atîta lumină 
ce strălucea pe fața cuviosului. După ce s-a împărtășit, a stat cu schimbarea cea bună și a zis 
obișnuita rugăciune, pe care totdeauna o zicea, adică: "Nădejdea mea este Tatăl, scăparea mea 
este Fiul, acoperămîntul meu este Duhul Sfînt; Treime Sfîntă, slavă Ţie!" Apoi a început iarăşi 
să le grăiască multe sfaturi, dar mai înainte de toate le-a zis: "Fiilor şi fraților, să aveţi dragoste, 
rugăciune, smerenie și ascultare, căci monahul care nu are aceste fapte bune, nu se cuvine să se 
numească monah, ci mirean". 


După ce a isprăvit cuvintele acestea, întinzîndu-și picioarele sale și aşezîndu-se în bună 
rînduială, şi-a înălțat mîinile şi ochii către cer şi şi-a dat fericitul său suflet în mîinile lui 
Dumnezeu, în ziua de 28 iulie. 


După aceasta, monahii sfintei mînăstiri, gătind caicul și pogorînd la malul mării sfintele 
lui moaşte, cu laude şi cu cîntări duhovniceşti, le-au pus în caic ca să le ducă în pădure, ca acolo 
să le îngroape precum a poruncit sfîntul. Deci, fiind atunci seară, au pornit cu corabia noaptea, 
ca să meargă în pădure. Dar dimineaţa, o, minunile Tale, lisuse Împărate, s-au aflat în 
Constantinopol și, înștiințîndu-se împăratul, sfatul şi tot clerul bisericesc, s-au îmbrăcat cu 
sfintele podoabe şi, aprinzînd lumînări cu tămiieri, au ridicat sfintele moaşte ale cuviosului cu 
laude şi cu cîntări de psalmi şi le-au pus în biserica cea mare, sărutîndu-le cu mare evlavie şi 
mulțumind Domnului, Care i-a îmbogățit pe dînșii cu o vistierie ca aceasta. 


Ucenicii sfîntului, după ce au sărutat sfintele moaşte și după ce au chemat rugăciunile 
cuviosului în ajutor, au cumpărat pîini calde; şi, intrînd în corabie, au plecat înapoi, vorbind de 
sfînt. Dar, o, cît sînt de minunate lucrurile Tale, Doamne! Ei în puţină vreme s-au aflat în curtea 
mînăstirii lor. Apoi, ducîndu-se în sfînta mînăstire, au povestit părinților cele întîmplate, 
arătîndu-le pîinile încă calde. Auzind ei acestea, s-au înspăimîntat, minunîndu-se de îndrăzneala 
cea mare, pe care o avea de-a pururea Pomenitul Pavel către Dumnezeu, Căruia se cuvine toată 
slava, cinstea şi închinăciunea, acum şi pururea şi în vecii vecilor. Amin. 


79. PĂTIMIREA SFÎNTULUI MUCENIC CALINIC 
(29 IULIE) 


Sfîntul Mucenic Calinic s-a născut în părțile Ciliciei şi a fost crescut în religia creştină. 
Venind el în vîrsta bărbatului desăvîrşit, a văzut mulţi oameni lepădîndu-se de Stăpînul Hristos 
şi trecînd la religia păgînă. Deci, întunecîndu-se ei de drăceasca înșelăciune, crezînd pietrelor 
celor fără suflare şi aducînd jertfe spurcate idolilor, plîngea pentru pierderea lor. EI a început a- 
i învăţa la arătare cunoştinţa adevărului, întorcînd pe mulți elini de la rătăcirea lor către Hristos 
Dumnezeu. Deci, mergînd prin multe cetăţi şi sate şi propovăduind cuvîntul lui Dumnezeu, s-a 
dus în Ancira, cetatea Galatiei, căutînd mîntuirea sufletelor omeneşti. 


Petrecînd el multă vreme acolo şi ostenindu-se întru buna vestire a lui Hristos, a cîștigat 
lui Dumnezeu pe mulți. Apoi, fiind prins de cei necredincioşi, a fost dus la judecată înaintea 
unui ighemon cu numele Sacherdon, om prea aspru şi slujitor aprins al diavolilor, vrăjmașul lui 
Hristos şi cumplit muncitor al creştinilor. Deci, toţi păgînii strigau către judecători, zicînd: 
"Acesta este Calinic, care a venit din alte ţări în cetatea noastră şi învață poporul să nu aducă 
jertfe zeilor, nici să li se închine lor şi pe mulţi îi duce în urma înșelăciunii sale”. Atunci 
ighemonul, căutînd spre dînsul cu iuțime, a început a-l întreba cu glas groaznic, zicînd: "Pentru 
ce îndrăzneşti, nebunule nemernic, a răzvrăti popoarele, învăţîndu-le să-şi lase pe zeii care ne 


fac fericiţi şi pe care îi cinstește împăratul şi lumea toată? Au doară tu nu înţelegi puterea lor?” 
Iar sfîntul i-a răspuns lui cu blîndețe: "Eu sînt robul lui Hristos. Deci, văzînd poporul ducîndu- 
se la pieire, mă doare inima de dînsul şi, pe cît pot, mă sîrguiesc prin învăţătura cea bună a-l 
întoarce de la întuneric la lumină şi de la pierzare spre mîntuire, pentru că în cărțile noastre stă 
scris: De va întoarce cineva pe cel păcătos de la rătăcirea căii lui, va mintui suflet de la moarte 
și va acoperi mulțime de păcate. Deci, aş fi voit să te aduc şi pe tine la lumină, din întunecarea 
diavolească care te-a cuprins şi astfel să te povăţuiesc la calea adevărului”. Ighemonul, 
umplîndu-se de mînie, a zis: "Au doară voieşti să mă lepăd de zei și să cinstesc moartea cea 
amară, mai bine decît viaţa cea dulce, ascultînd cuvintele tale nebune? Nu voi face aceasta 
nicidecum, ci pe tine te voi sili să te închini zeilor noştri, căci cumplite chinuri voi pune asupra 
ta şi voi vedea de va veni Dumnezeul tău să te scape din mîinile mele. Nu voi cruța trupul tău, 
pînă ce nu vei cunoaşte puterea şi stăpînirea zeilor și pînă nu le vei aduce lor jertfe”. 


Atunci sfîntul a început a-i răspunde cu îndrăzneală, zicînd: "Cu aceasta nu vei înfricoșa 
pe robul lui Hristos, căci mie îmi este atît de dorită munca cea pentru Dumnezeul meu, precum 
hrana este dorită celui flămînd. Deci, nu zăbovi îngrozindu-mă cu cuvinte, ci începe muncirea 
ta asupra mea. lată, trupul meu stă înaintea ta și este gata la munci, avînd în sufletul său pe 
Dumnezeu care ne pregătește, mie mîntuire, iar ţie pierzare”. Ighemonul, umplîndu-se şi mai 
mult de mînie, a zis: "O, ticălosule, cum îndrăzneşti să mă cerți pe mine cu nişte cuvinte ca 
acestea? Mă jur pe zei, că nu te voi milui, ci voi despărți carnea de pe oasele tale şi toată munca 
o voi aduce asupra ta, pînă ce te voi pierde cu o moarte cumplită”. 


Sfîntul a răspuns: "O, om necurat, mai mult decît toți oamenii cei necuraţi, pînă cînd vei 
cheltui vremea în deşert, iuțindu-te cu mînie şi nesăvîrşindu-ți fapta? Munceşte-mă odată şi vei 
vedea bărbăţia şi răbdarea nevoitorului lui Hristos, care aşteaptă să ia de la Mîntuitorul său 
cununa biruinței”. 


Atunci ighemonul a poruncit ca, dezbrăcînd şi întinzînd pe mucenic la pămînt, să-l bată 
cu vine de bou fără cruţare. Astfel au bătut pe sfînt multă vreme. Apoi propovăduitorul striga: 
"Calinic, cunoaşte pe zei, cheamă-i pe ei, căci aceia te vor scăpa de munci!" Sfîntul mucenic, 
fund chinuit, își bătea Joc de ighemon şi de muncile lui. E striga către dînsul, zicînd: "Mi-ai 
făgăduit munci mari, dar cum văd, îmi dai munci foarte mici. Deci adu asupra mea mai cumplită 
muncire, pentru că eu nu mă tem de foc şi nu mă înspăimînt de sabie; ci rîd de moarte, aşteptînd 
să iau de la Domnul meu viaţa cea veşnică”. 


Ighemonul a dat poruncă apoi să-l spînzure pe mucenic de un lemn de muncă şi să-i 
strujească trupul cu piepteni de fier. Şi astfel i-au strujit trupul pînă la oase. Răbdînd el toate 
acestea ca în trup străin, rîdea de muncirea păgînilor şi zicea către ighemon: "Poruncește să mă 
strujească mai tare, căci cu cît vei struji trupul meu mai mult, cu atît vei sătura sufletul meu. 
Pentru că am pe Hristos, Care-mi ajută şi cu al Cărui dar întărindu-mă, nu simt durerile în 
munci”. 


După aceasta, pogorînd de la muncire pe pătimitorul lui Hristos, ighemonul a poruncit 
să încalţe pe mucenic cu încălțăminte de fier care avea piroane ascuţite. Și astfel să-l ducă pe el 
la cetatea Gangra, care era departe de cetatea Ancira, ca la 80 de stadii şi acolo să-l ardă cu foc, 
fiindcă în acea cetate Sfîntul Calinic întorsese mulți oameni la Hristos şi voia ca aceia să-i vadă 
sfîrşitul lui şi să se teamă. Deci, cumplitul ighemon a dat pe slujitorul lui Hristos, ostașilor celor 
nemilostivi ai săi, poruncindu-le să alerge pe cai iuți, iar pe mucenic să-l silească să alerge 
înaintea cailor şi să-l bată cu bice. Sfîntul, fiind încălţat în încălțămintele cele cu piroane, umbla 
ca şi cum nu simţea durerea din rănirea picioarelor și cînta psalmul lui David: Așteptind, am 


așteptat pe Domnul. EI a privit la mine și a auzit rugăciunea mea. El m-a scos din groapa 
patimilor și din tina noroiului. El a pus pe piatră picioarele mele şi a îndreptat paşii mei. 


Deci, mergînd în calea ce i se poruncise, a întrecut în alergare chiar şi caii. După ce a 
alergat 60 de stadii şi au ajuns la un loc ce se chema Matrica, ostașii au însetat foarte mult, din 
pricina arșiţei soarelui, căci era luna lui iulie. Negăsindu-se apă în cale, au început a slăbi de 
sete şi caii lor abia mai suflau. Fiind ei aproape de sfîrşit au zis cu lacrimi către Sfîntul Calinic: 
"Robul adevăratului Dumnezeu, miluieşte-ne pe noi, deznădăjduiții de viaţa noastră, şi roagă- 
te Dumnezeului tău, ca să ne dea apă şi să nu murim. Căci noi am auzit, că Dumnezeul tău toate 
le poate face. Deci, să nu pomenești răutățile făcute de noi ţie, căci nu de voia noastră te-am 
muncit, ci din porunca ighemonului”. 


Sfîntul Calinic, văzîndu-i topindu-se de sete, s-a milostivit spre ei şi, vrînd să facă bine 
vrăjmaşilor săi, s-a oprit lîngă o piatră ce se întîmplase în cale și, ridicîndu-şi ochii spre cer, s- 
a rugat, zicînd: "Stăpîne al cerului, al pămîntului, al mării și a toată făptura, care altădată ai scos 
apă din piatră în pustie și ai adăpat pe robul Tău Moise şi cu dînsul pe poporul cel însetat, arată 
şi acum minunile Tale şi fă ca să izvorască apă din această piatră, ca să se adape aceşti însetaţi 
ca şi spre cei ce nu Te ştiu pe Tine, să se arate lucrurile Tale minunate şi să se preamărească 
numele Tău cel sfint!" Astfel rugîndu-se el, îndată a izvorit din piatra aceea izvor de apă vie, 
încît toți au băut şi s-au răcorit și cu glas mare strigau: "Mare şi mai minunat decît toţi zeii este 
Dumnezeul creştinilor!" Deci, izvorul acela n-a încetat de atunci a izvor apă, spre pomenirea 
minunii lui Dumnezeu, care s-a făcut cu rugăciunile mucenicului. 


Ostaşii şi dobitoacele lor, adăpîndu-se din izvorul care a curs cu minune din destul, au 
trecut înainte fără osteneală depărtarea căii care le rămăsese și au ajuns la cetatea Gangra. Ei n- 
au voit să dea morții pe Sfîntul Calinic, făcătorul lor de bine, care i-a scăpat pe cale; însă 
temîndu-se de moarte, din partea voievodului, au făcut fără de voie porunca lui. Deci, arzînd un 
cuptor de foc, au pus pe mucenic aproape de văpaia cuptorului care ardea. EI, bucurîndu-se şi 
veselindu-se, s-a însemnat cu semnul Sfintei Cruci și s-a rugat, zicînd: "Mulţumesc Ție, Părinte 
ceresc, că m-ai făcut vrednic de ceasul acesta, în care mor pentru numele Tău cel Sfînt. Deci, 
primeşte în pace duhul meu, iar pe vrăjmaşii Tăi rușinează-i”. 


Zicînd aceasta, a intrat în mijlocul cuptorului de foc şi culcîndu-se şi-a dat sfîntul său 
suflet în mîinile lui Dumnezeu. Apoi, stingîndu-se cuptorul, s-a găsit cinstitul său trup 
nevătămat de foc, pe care, luîndu-l, l-au îngropat cu cinste cuvioasă, slăvind pe Tatăl şi pe Fiul 
şi pe Sfîntul Duh, pe unul Dumnezeu în Treime, Căruia și de la noi să-l fie cinste şi slavă, acum 
şi pururea şi în vecii vecilor. Amin. 


80. SFÎNTA MUCENIŢĂ SERAFIMA FECIOARA 
(29 IULIE) 


În zilele păgînilor împărați ai Romei, ridicîndu-se prigonire înfricoşată împotriva 
creștinilor, mulți credincioși de prin toată lumea au pătimit pentru Hristos diferite munci. Sfînta 
fecioară Serafima, în acea vreme petrecea în satul Vidiniei, în casa oarecărei femei de neam 
bun şi cetăţeană a Antiohiei, anume Savina. Ea a făcut, cu învățăturile sale, pe Savina de a 
crezut în lisus Hristos şi s-a întărit în sfînta credință. Atunci ighemonul Viril a trimis în casa ei 
pe slujitori, ca să răpească pe fecioara lui Dumnezeu, pe Sfînta Serafima, şi s-o aducă înaintea 
lui, la judecată. Dar fericita Savina o apăra şi nicidecum nu-i lăsa pe ei să prindă pe fecioară. 
Deci, Sfînta Serafima a zis către dînsa: "Doamnă şi maică, lasă-mă să merg cu dînşii, iar tu 
roagă-te lui Dumnezeu pentru mine, căci eu nădăjduiesc spre Domnul meu, lisus Hristos, măcar 
că sînt păcătoasă, Care îmi va sta de față şi mă va întări, să fiu roaba Lui”. 


Fericita Savina, nedînd în mîinile slujitorilor pe sfinta fecioară, s-a dus împreună cu 
dînsa la ighemon. Ighemonul, ruşinîndu-se de cinstea ei, pentru că Savina era de mare neam 


senatoresc, a liberat-o pe dînsa împreună cu Sfînta Serafima. Dar după trei zile, ighemonul a 
poruncit la mai-marii cetăţii să pregătească divan de partea cealaltă a podului, la locul care se 
numea Albina şi unde era obiceiul a se face judecăţi, ca acolo să aducă la judecată înaintea lui 
pe Serafima. Deci, păgînii stăpînitori, prinzînd-o pe dînsa, au adus-o înaintea ighemonului, iar 
fericita Savina a urmat-o pe Jos. 


Cînd a văzut că nu poate s-o scoată din mîinile vrăjmașilor ei, a strigat către ighemon: 
"Asiane, cîine sălbatic, să nu îndrăznești să faci vreun rău acestei sfinte şi dumnezeieşti fecioare, 
căci Hristos, Dumnezeul nostru, şi pe tine şi pe împărații tăi cu veşnice munci vă va pedepsi 
pentru tirania voastră cea mare, pe care voi ați aflat-o asupra celor ce slujesc Dumnezeului celui 
viu". Aceasta zicîndu-le, s-a dus plîngînd la casa ei. 


Atunci ighemonul a zis către Serafima, care stătea înaintea lui: "Adu jertfă zeilor noştri 
fără de moarte, cărora le aduc şi împărații, stăpînii noştri”. Serafima a răspuns: "Eu nu mă tem 
să slujesc Atotputernicului Dumnezeu, Care a făcut cerul şi pămîntul şi toate cele văzute şi 
nevăzute. lar aceia cărora tu le porunceșşti să mă închin, nu sînt dumnezei, ci demoni. Deci, mie 
nu mi se cade a-i cinsti, pentru că sînt creştină”. Ighemonul a zis: "Apropie-te atunci şi adu 
Hristosului tău aceeași jertfă, care este pregătită zeilor noştri”. Serafima a răspuns: "Eu în toate 
zilele îi aduc jertfă Lui, închinîndu-mă și rugîndu-mă ziua şi noaptea”. 


Atunci ighemonul a întrebat-o pe ea, zicînd: "Unde este biserica Hristosului tău şi ce fel 
de jertfă îi aduci Lui?" Serafima a răspuns: "Această jertfă îi este plăcută Lui, ca pe mine 
singură, fără prihană, să mă păzesc întru curăţia fecioriei mele, asemenea şi pe altele să le aduc 
la aceeaşi, prin ajutorul Lui atotputernic”. Ighemonul a zis: "Aceasta este biserica şi jertfa 
voastră?" Ea a răspuns: "Nimic mai covîrșitor nu este decît a cunoaște pe Dumnezeul cel 
adevărat și cu cucernicie viețuind, Lui Unuia să-i slujesc". Ighemonul a zis: "Dar tu singură, 
precum zici, ești Biserica Dumnezeului tău?" Serafima a răspuns: "De vreme ce, cu ajutorul 
Lui, mă păzesc fără prihană, sînt cu adevărat Biserica Lui, pentru că Scriptura noastră zice: Voi 
sinteți biserici ale Dumnezeului celui viu și Duhul lui Dumnezeu viețuiește întru voi. 


Ighemonul a zis: "Dacă vei fi silită la păcat, atunci oare vei mai fi Biserica Dumnezeului 
tău?" Serafima a răspuns: "De va strica cineva Biserica lui Dumnezeu, pe acela îl va strica 
Dumnezeu". Ighemonul neînţelegînd aceasta, a poruncit să dea pe Sfînta Serafima la doi tineri 
egipteni fără de ruşine, ca să o batjocorească toată noaptea. Deci, luînd-o pe ea acei tineri 
necurați, au dus-o într-o casă foarte întunecoasă. lar ea, stînd acolo cu umilință, se ruga lui 
Dumnezeu așa: "Doamne, lisuse Hristoase, adevăratul păzitor și apărător al fecioriei mele, pe 
Tine te chem, către Tine strig, lumina și veselia cea veşnică. Tu pe Sfîntul Apostol Pavel, cel 
ținut în temniță, prin ușile încuiate l-ai cercetat şi l-ai întărit; caută şi spre mine, miluiește pe 
smerita roaba Ta şi mă izbăvește de întinăciunea acestor tineri. Fă ca să se întunece ochii lor, 
ca să nu se poată atinge de roaba Ta, care nădăjduieşte spre Tine, nici să-mi necinstească trupul 
meu însemnat cu atîta sfințenie. Să se înfrunte nerușinarea lor şi să nu mă lași să fiu batjocorită, 
ci mai bine poruncește-mi să vin la Tine. Caută şi spre roaba Ta, Savina, şi întăreşte-o cu puterea 
Ta, bunule Iisuse, ca să nu se bucure de dînsa diavolul, cumplitul vrăjmaş, căci şi ea a răbdat 
mult la lucrul meu pentru numele Tău cel sfint. Auzi-mă, Doamne, Iisuse Hristoase, Tu care 
eşti binecuvîntat, preaslăvit şi preaînălțat împreună cu Tatăl şi cu Sfîntul Duh, în vecii vecilor 
Amin”. 


Deci, în ceasul cel dintii al nopţii, cînd tinerii aceia voiau să se apropie de dînsa, deodată 
s-a făcut un zgomot mare şi pămîntul s-a cutremurat atît de înfricoșat, încît toți care locuiau 
primprejur au auzit acel zgomot. Tinerii aceia au căzut îndată cu fața la pămînt, fiind slăbiţi de 


toate mădularele lor. Atunci curata fecioară, văzînd ajutorul lui Dumnezeu grabnic făcut ei, 
ridicîndu-și mîinile, a mulțumit Domnului, petrecînd toată noaptea aceea în rugăciune. A doua 
zi de dimineaţă, trimişii ighemonului au venit să întrebe pe tineri dacă şi-au făcut pofta lor. 
Deci, intrînd ei, au văzut pe sfinta fecioară rugîndu-se, iar pe tineri trîntiți la pămînt ca morți, 
încît nu aveau nici o putere să se scoale sau să grăiască, ci numai țineau ochii deschişi. 


După o minune ca aceasta, a poruncit ca iarăşi să se pregătească divan şi să aducă 
înaintea sa pe Serafima, roaba lui Dumnezeu. Deci, a zis către dînsa: "Ce este, Serafimo? Te-ai 
îndestulat oare de trupeasca ta poftă sau te mai aprinzi încă?" Sfînta Serafima a răspuns: 
"Precum văd, tu ai inimă îndărătnică, în care locuieşte diavolul şi cred că glumeşti cînd zici 
acestea. Eu pe tinerii aceştia despre care zici tu, nu i-am cunoscut şi nici nu ştiu de au fost la 
mine". Ighemonul a zis: "Va să zică tu zici că aceia n-au fost toată noaptea la tine". Serafima a 
răspuns: "Cu mine a fost numai Acela, a Cărui roabă sînt eu şi care m-a cîştigat pe mine, prin 
sîngele Său". Ighemonul a zis: "Dar cine este Acela?" Serafima a răspuns: "Domnul nostru lisus 
Hristos, păzitorul şi apărătorul meu". Ighemonul a zis: "Atunci pentru ce vorbeşti vorbe fără de 
înțeles? Spune-mi cu ce fel de vrăji ai biruit pe acei tineri?" 


Sfînta Serafima a răspuns: "Nouă creştinilor nu ni se cade a ne învăţa la meșteșugul 
vrăjitoresc; însă pe cei pe care voi îi ucideți, îi înviază lisus Hristos, Domnul nostru şi Stăpînul 
tuturor”. Ighemonul a zis: "Dacă Hristos covîrşește meșteşugirile de farmece, atunci cheamă-L 
pe EI, ca acestor tineri să le întoarcă puterea lor trupească care au avut-o și de la care vom afla 
ce au făcut ei la tine toată noaptea, că mie cu adevărat așa mi se pare, că pe aceia, i-ai înnebunit 
cu oarecare farmece rele, ca să nu ne spună despre necurăția ta”. Serafima a răspuns: 
"Dumnezeu, a Cărui roabă sînt, este Atotputernic și nu este ceva care să-l fie Lui cu neputinţă”. 
Ighemonul a zis: "Deci, fă ca tinerii aceia să-și vină în fire şi să-şi capete sănătatea cea dintii, 
ca să grăiască". 


Serafima a răspuns: "Ţie ți se pare că sînt fermecătoare, dar eu nu ştiu deloc meșteșugul 
vrăjitoresc. Însă rugăciunile mele le aduc Dumnezeului meu, prin care nu numai mie singură 
îmi dă cele cerute, dar și fiecăruia care-L cheamă pe EI cu toată inima”. Ighemonul a zis: "Fă 
ceea ce voieşti, numai să tămăduieşti pe acești tineri, ca astfel să ne putem încredința despre 
fecioria ta!" Serafima a răspuns: "Acum ţi-am spus că vrăji nu ştiu, dar ştiu să mă rog lui 
Dumnezeu, ca să fie milostiv”. Ighemonul a răspuns: "Du-te dar la locul unde sînt tinerii și 
roagă-te pentru dînşii Dumnezeului tău”. Serafima a răspuns: "Cu necuviinţă îmi este ca să mă 
duc la dînșii acolo, pe de o parte, ca să nu se lipsească alţii de vederea unei minuni ca aceea, iar 
pe de alta, ca să nu socotească rău din necredință, precum şi tu socoteşti, părîndu-ți-se că sînt 
fermecătoare. Deci, poruncește mai bine ca acei tineri adormiţi să fie aduşi aici”. 


Atunci, ighemonul a poruncit să aducă pe acei tineri la judecată. Ei arătau de parcă nici 
nu aveau limbă, nici picioare, nici mîini, aşa de slăbănoage şi netrebnice le erau mădularele. 
Deci, toți mirîndu-se, ighemonul a zis: "Serafimo, roagă-te Dumnezeului tău, ca aceşti tineri să 
se facă sănătoşi”. Atunci Sfînta Serafima, ridicîndu-şi mîinile spre cer, s-a rugat cu umilință, 
astfel: "Doamne, Dumnezeule, Cel ce ai făcut cerul şi pămîntul, marea şi toate cele dintr-însele, 
Cel ce prin sfinții Tăi Apostoli pe cei morţi i-ai înviat, pe cei leproşi i-ai curățat, muţilor le-ai 
dat grăire; surzilor, auzire şi orbilor vedere; auzi-mă şi pe mine, roaba Ta, care nădăjduiesc spre 
Tine; nu trece cu vederea rugăciunea mea și nu Te întoarce pentru necredința acestui ticălos 
ighemon. Tămăduieşte pe acești tineri înaintea feţei tuturor care privesc, şi celor care aşteaptă 
minunea aceasta, ca să se ruşineze, fiind nebun, cel ce îndemnîndu-se din sălbăticie, goneşte pe 
cei ce cred în Tine. Grăbeşte, Doamne, ca să cunoască că Tu eşti Dumnezeu, Care faci minuni, 
şi nu este altul afară de Tine". 


Astfel rugîndu-se ea, s-a apropiat de tineri şi, atingîndu-se de dînşii, a zis către ei: "În 
numele Domnului nostru Iisus Hristos, sculaţi-vă pe picioarele voastre!" Atunci ei îndată s-au 
sculat şi au început a vorbi. Acest lucru văzîndu-l poporul, cu spaimă s-a mirat, iar ighemonul 
a zis: "O vedeţi oare pe ea, că nu putea în alt chip să-şi săvîrşească meşteşugul farmecelor sale, 
pînă ce nu s-a atins cu mîinile de tineri?" După aceea a zis către tineri: "Cum v-a luat vouă 
mintea și puterea cea trupească femeia aceasta?" Iar ei au răspuns: "Domnule ighemon, cînd 
noi am intrat la dînsa, după porunca ta, s-a arătat un tînăr oarecare, frumos la chip şi strălucitor 
ca soarele. Acela a stat între fecioara aceasta şi între noi. Atunci, pe noi ne-a cuprins frica de 
strălucirea cea mare a lui, cutremur, întuneric şi slăbirea mădularelor. Astfel, din ceasul acela 
pînă acum, am fost în uimire. Deci, socoteşte tu, dacă ea este fermecătoare sau dacă Dumnezeul 
ei este mare”. 


Ighemonul a zis către Serafima: "Spune-mi, Serafimo, cu ce meşteşug ai făcut acesta, 
că îndată te voi ierta pe tine". Serafima a răspuns: "Eu am urît învățăturile cele rele, şi toți 
creștinii, chemînd numele Domnului, gonesc toate descîntecele şi farmecele şi nicidecum nu se 
vatămă de dînsele". Ighemonul a zis către dînsa: "Văd că mult poți cu vrăjile tale, însă îţi zic 
ție, de nu vei aduce jertfă zeilor mei, îți voi tăia capul”. Serafima a răspuns: "Fă precum îţi 
place, dar eu niciodată nu voi aduce jertfă diavolilor tăi și nici voi face voia tatălui tău, satana, 
fiindcă sînt creştină”. 


Atunci ighemonul a poruncit să ardă trupul ei cu două făclii aprinse. Dar îndată făclule 
s-au stins şi cei ce o ardeau pe ea, singuri au căzut la pămînt. Sfînta Serafima, ridicîndu-şi ochii 
spre cer, a zis: "Doamne, lisuse Hristoase, să se înfrunteze şi să se ruşineze toţi vrăjmaşii mei”. 
Ighemonul a zis către dînsa: "Adu jertfă zeilor, ca să nu mori în chinuri grele". Serafima a 
răspuns: "Eu pentru aceea nu aduc jertfă zeilor voştri, ca să nu mor cu moartea cea veşnică”. 
Ighemonul a zis către dînsa: "Îndrăcito și nebuno, ascultă poruncile împărăteşti şi, închinîndu- 
te zeilor celor fără de moarte, vei fi liberată de munci și de pierzare”. 


Serafima a răspuns: "Voi singuri sînteţi nebuni şi îndrăciţi, căci vă lepădaţi de 
Dumnezeul cel viu şi adevărat și vă închinați demonilor. Deci, să pieriți cu dînşii împreună, iar 
eu mă aduc jertfă pe mine singură lui Dumnezeu Cel fără de moarte, că bine va voi numai pe 
mine să mă primească, cu toate că sînt păcătoasă, însă sînt cu adevărat creştină”. 


Acestea auzind ighemonul, a pus s-o bată cu bețe. Împlinindu-se această poruncă, 
deodată s-a făcut cutremur mare şi rupîndu-se o bucată din băţul cu care sfinta era bătută, a sărit 
în ochiul cel drept al ighemonului, încît după trei zile a şi orbit. Ighemonul, aprinzîndu-se de 
miînie foarte tare, a dat împotriva ei o sentință ca acesta: "Pe Serafima care, nu numai poruncile 
împărăteşti le-a defăimat, ci şi în mari fapte rele s-a aflat, poruncim să fie tăiată cu sabia”. 


Astfel a tăiat capul Sfintei fecioare Serafima. Savina cea de neam bun, luînd cu bună 
cucernicie sfîntul ei trup, a făcut cinstită şi cuviincioasă îngropare unei fecioare şi unei muceniţe 
a lui Hristos ca aceasta. Ea a pus-o în mormîntul său, ca pe o vistierie preamare şi ca pe un 
mărgăritar preascump, slăvind pe Hristos adevăratul Dumnezeu, Cel slăvit în veci împreună cu 
Tatăl şi cu Sfîntul Duh. Amin. 


81. SFINŢII APOSTOLI SILA, SILV AN, CRESCENT, EPENET ȘI 
ANDRONIC, DIN NUMĂRUL CELOR 70 


(30 IULIE) 


Sfîntul Apostol Sila, pe care cei mai mari apostoli l-au ales spre slujirea cuvîntului lui 
Dumnezeu, mai întîi cu Sfîntul şi Marele Apostol Pavel, apoi şi singur a suferit multe osteneli 
pentru bunăvestirea lui Hristos. De la început s-a trimis poruncă de la adunarea apostolilor din 
Ierusalim Bisericii din Antiohia, ca să nu taie împrejur pe cei ce vin de la neamuri la sfînta 
credință. Deci s-a trimis cu alţi bărbaţi vestiți şi Sfintul Sila, precum de aceasta scrie Sfîntul 
Luca în Faptele Apostolilor: Au voit apostolii şi bătrinii cu toată adunarea, alegind dintre dinşii 
pe niște bărbaţi, i-au trimis în Antiohia cu Pavel şi cu Varnava, pe luda cel ce se numea Varsava 
și pe Sila bărbatul cel vestit între frați. 


Deci, mergînd ei în Antiohia, au adunat poporul şi le-a dat scrisoarea de care, citind-o, 
s-au bucurat de mîngiiere. Iar Iuda şi Sila, fiind prooroci, cu cuvîntul au mîngîiat mult pe fraţi 
şi i-au întărit. Sila a voit să petreacă în Antiohia, iar Iuda s-a întors la Ierusalim. După aceasta 
Sfîntul Pavel a voit să meargă în alte ţări la propovăduire şi, alegînd pe Sila, s-a dus cu dînsul, 
încredinţîndu-se darului lui Dumnezeu de către frați. El a străbătut Siria şi Cilicia, întărind 


bisericile. Mergînd ei în Derbe și în Listra, au luat de acolo pe Timotei şi s-au dus în Macedonia 
şi în Filipi, unde au găsit o fecioară, care prin vrăji aducea mult cîştig stăpînilor săi. Deci, au 
izgonit din ea duhul cel cîştigător. Văzînd stăpînii ei că a pierit nădejdea cîştigului lor, au prins 
pe Pavel şi pe Sila şi i-au dus în tîrg la boieri, clevetind şi zicînd: Acești oameni tulbură cetatea 
noastră. S-a strîns la dînşii mult popor şi voievozii rupîndu-le lor hainele, au poruncit să-i bată 
cu toiege. Deci, dîndu-le lor multe lovituri, i-au băgat în temniță, iar picioarele lor le-au băgat 
în butuci. La miezul nopţii Pavel şi Sila cîntau, rugîndu-se lui Dumnezeu. 


Atunci, deodată s-a făcut cutremur mare, încît și temeliile temniţei s-au clătinat, uşile s- 
au deschis şi legăturile au slăbit. Păzitorul temniţei, deşteptîndu-se, a văzut uşile temniţei 
deschise şi, scoțîndu-și cuțitul, voia să se înjunghie, părîndu-i-se, că au scăpat cei legaţi. Dar 
Pavel, strigîndu-l, l-a oprit de a se ucide pe sine. Atunci păzitorul, tremurînd, a căzut la 
picioarele lui Pavel şi ale lui Sila şi, scoțîindu-i, i-a dus în casa sa şi le-a spălat rănile şi s-a 
botezat cu toți casnicii săi. De acolo Sfintul Apostol Pavel şi Sila s-au dus în Antipoli, în 
Apolonia și în Tesalonic. Mulţi din elini şi multe din femeile cele de bun neam s-au alăturat lor. 
Pentru acest lucru zavistuind, neînduplecaţii evreii au luat pe oarecare bărbaţi răi, gîlcevitori şi 
au tulburat poporul împotriva apostolilor lui Hristos şi voiau să-i ucidă. Fraţii au trimis noaptea 
pe Pavel şi pe Sila în Veria, dar evrei din Tesalonic, mergînd şi acolo, au pornit poporul 
împotriva propovăduitorilor Cuvîntului lui Dumnezeu. Deci, Pavel s-a dus pe mare, iar Sila şi 
Timotei au rămas acolo. Nu după multe zile, ducîndu-se, au aflat pe Sfintul Pavel în Corint. 
Atunci Sfîntul Sila s-a făcut episcop al Corintului, şi ostenindu-se destul întru propovăduirea 
Cuvântului lui Dumnezeu şi făcînd semne şi minuni, s-a dus către Domnul. 


Sfîntul Apostol Silvan s-a ostenit în propovăduirea cuvîntului cu amîndoi apostolii, 
Petru şi Pavel. Căci amîndoi acești apostoli în scrisorile lor îl pomenesc pe el. Sfîntul Apostol 
Petru, în soborniceasca sa scrisoare, scrie astfel: Cu Silvan, credinciosul frate, precum socotesc, 
puține v-am spus vouă. Asemenea şi Sfîntul Pavel scrie în Epistola a II-a către Corinteni: Fiul 
lui Dumnezeu, lisus Hristos, Cel propovăduit vouă de noi prin mine şi prin Silvan. De aceea 
adevărat este că Sfîntul Silvan fiecăruia dintre acei mai mari apostoli le-a slujit în acea vreme 
şi a fost părtaș al ostenelilor şi al durerilor lor întru bunavestire a lui Hristos. Deci, făcîndu-se 
episcop în Tesalonic, a suferit multe primejdii pentru nevoinţele credinței și s-a suit la Hristos, 
Dătătorul de cununi. 


Sfîntul Apostol Crescent, pe care îl pomeneşte Sfîntul Pavel în epistola a II-a către 
Timotei, care este alcătuită în limba elinească, zice: Crescent în Galatia, trimis de mine la 
propovăduire. Acesta a fost episcop în Galatia, apoi în Galia a propovăduit pe Hristos. În Viena, 
cetatea nemților, a pus episcop pe Zaharia, ucenicul său, iar el s-a întors în Galatia şi s-a sfîrşit 
muceniceşte pe vremea împărăției lui Traian. 


Sfîntul Apostol Epenet, pe care Pavel, în scrisoarea cea către Romani, îl pomeneşte, 
zicînd: Inchinați-vă lui Epenet, iubitul meu, care este începătură a Ahaiei întru Hristos. EL a 
fost episcop în Cartagina. 


Sfîntul Apostol Andronic (Notă - Pomenirea Sfîntului Andronic, afară de această zi, 
se mai cinsteşte încă deosebit în 17 zile ale lunii Mai, împreună cu lunia, ajutătoarea lui; deci, 
vezi acolo viaţa lui mai pe larg), pe care Pavel tot în aceeaşi scrisoare îl pomeneşte: Închinaţi- 
vă lui Andronic, zicîndu-i şi numindu-l rudenie şi împreună robit cu sine, vestit între apostoli, 
care mai înainte decît sine a crezut în Hristos. EI a fost episcop în Panonia. 


82. SFÎNTUL SFINȚIT MUCENIC VALENTIN ȘI CEI ÎMPREUNĂ CU 
DÎNSUL 


(30 IULIE) 


Într-un hotar din părţile Italiei, care se numeşte Umbria, în cetatea care se chema 
Interamna, a fost episcop Sfîntul Valentin, care luase de la Dumnezeu darul tămăduirilor. El 
tămăduia toate neputințele şi toate bolile oamenilor cu rugăciuni şi cu chemarea preasfîntului 
nume al lui lisus Hristos. Pe cei necredincioşi îi întorcea spre Dumnezeu de la păgînătatea 
închinării de idoli, pentru că atunci credinţa idolească cuprindea multă lume şi împărații păgîni 
stăpîneau Apusul și Răsăritul şi prigoneau pe creştini. În acea vreme, trei scolastici din Atena 
cu neamul și cu credinţa elini, cu numele Proclu, Efiv şi Apolonie, au mers la Roma pentru 
învățătură, vrînd să se deprindă mai bine cu limba şi filosofia romană. 


Acolo, găsind ei pe un ritor preaînțelept şi iscusit în amîndouă limbile - latină şi elină - 
„cu numele Craton, s-au încredinţat aceluia spre învățătură şi petreceau în casa lui. Unul din fiii 
lui Craton, cu numele Herimon, s-a îmbolnăvit foarte tare şi în boală i s-a gîrbovit spatele, astfel 
că capul lui ajunsese la genunchi și nu putea să se întindă deloc. EI a chemat mulţi doctori şi nu 
puteau să aducă bolnavului nici un folos; deci, a pătimit trei ani, părăsit fiind şi de doctori. S-a 
întîmplat de a mers la casa lui Craton un tribun cu numele Fronton. Acela, văzînd pe cel bolnav, 
a zis: "O boală ca aceasta s-a întîmplat unui frate bun al meu și l-a tămăduit un episcop creştin, 
care se numeşte Valentin şi care petrece în cetatea Interamna". Tribunul spunînd aceasta, sfătuia 
pe Craton, să trimită pe fiul său bolnav la acel episcop. El a mai adăugat încă şi aceasta despre 
fratele său, că după primirea tămăduirii n-a voit să se despartă de episcopul acela, fiind atras de 
bunătatea aceluia; astfel s-a legat de el prin dragoste. 


Craton, auzind acestea, a trimis nişte bărbaţi cinstiţi, prieteni de-ai săi, la acel episcop, 
rugîndu-l să vină la dînsul, de vreme ce nu era cu putință să poarte atîta cale pe copilul cel 
bolnav. Dar omul lui Dumnezeu nu s-a lenevit să meargă din cetatea sa în Roma, la omul care- 
| chema și de care a fost primit cu cinste. Craton arătînd arhiereului pe Herimon, fiul său cel 
bolnav, l-a rugat să-l tămăduiască pe el, precum a tămăduit și pe fratele tribunului. Sfîntul 
Valentin i-a zis: "De vei vrea tu, fiul tău se va tămădui!" Craton a zis: "Jumătate din avuţia mea 
O voi da, de vei putea să tămăduieşti pe fiul meu”. 


Sfîntul a zis: "Mă minunez de tine că eşti dascăl înțelept şi nu pricepi cuvintele cele zise 
de mine. Deci, iarăşi îți spun, că de vei vrea tu, se va tămădui fiul tău; adică, de vei crede în 
Hristos, toate se vor putea da credinciosului, căci credinciosul este mai cinstit înaintea lui 
Dumnezeu decît cel necredincios. Necredinciosul îşi pune nădejdea sa în cele deşarte şi în 
lucruri proaste; iar pe idolii făcuţi din lemn, din piatră şi din alte materii, care au fost oameni 
răi, îi are ca pe nişte zei. Au, doar pot oamenii să creadă că aceia sînt zei, care se tăvălesc în 
lucruri necurate şi se îndeletnicesc cu păcate cumplite, neavînd nici un ceas liber de fărădelegile 
cele urîte? De aceea, de vei primi credinţa la care eu te sfătuiesc, şi te vei lepăda de păgînătatea 
zeilor şi îți vei pune nădejdea în singurul Dumnezeu, Cel nevăzut şi atotputernic, se va da 
sănătate fiului tău, precum doreşti. Jumătate din averea ta, pe care mi-o făgăduieşti, împarte-o 
săracilor, ca să se roage lui Dumnezeu pentru tine şi pentru fiul tău. lar pe mine cu nici un chip 
nu mă vei putea îndemna să iau ceva de la tine pentru tămăduirea lui, decît numai singură 
credinţa ta îmi trebuie. Deci, să crezi că lisus Hristos, Fiul lui Dumnezeu este adevăratul 
Dumnezeu şi să te lepezi de toţi idolii tăi şi atunci vei vedea sănătos pe fiul tău”. 


Craton i-a zis: "Deși nu știu în ce fel de rînduială se cuprinde credința voastră, însă am 
auzit, că fiecare se mîntuieşte cu credinţa sa. Căci credinţa unuia nu poate să ajute altuia, nici 
credinţa cuiva să vatăme pe a altuia". Sfîntul Valentin a răspuns: "Sînt cazuri în vieţile omenești, 
care altuia nici nu pot să ajute, nici să-l vatăme; pentru că necredinţa tatălui nu poate să vatăme 
credinţa fiului, dar la nevoie şi la trebuința sănătăţii, credinţa cuiva poate să ajute altuia. Prin 
aceasta tatăl ajută fiului, sora, fratelui și stăpînul, slugii. Noi citim că sutașul, pentru credința 
lui, a luat sănătoasă pe sluga sa, care murea. Mai-marele sinagogii a văzut întoarsă la viaţă pe 
fiica sa, care murise. Şi surorile care plîngeau pe Lazăr, fratele lor, care murise şi-l îngropaseră, 
prin glasul Domnului l-au văzut înviat a patra zi şi s-au bucurat. Sînt şi alte multe în Scriptura 
veche şi nouă. lar acestea le-am arătat ca dovezi, că credinţa unuia poate să ajute altora. Se 
întîmplă încă şi aceasta, ca necredinţa cuiva să aducă vătămare asupra altora; căci şi necredința 
unui om ca a lui Faraon, a adus diferite pedepse asupra Egiptului, încît şi pe el însuşi l-a pierdut 
cu toată oastea". 


Acestea și mai multe altele zicînd sfîntul episcop, ritorul Craton a căzut la picioarele lui 
şi a zis: "Cred că Cel propovăduit de tine este adevăratul Dumnezeu şi nu este altul afară de EI. 
EI poruncește bolilor şi morții să fugă. El poruncește vieţii şi vine”. Sfîntul episcop Valentin i- 
a zis: "Credinţa creștinească se cade a o arăta nu numai prin cuvinte, ci şi cu faptele”. Ritorul a 
zis: "Care sînt faptele prin care poate să se arate credinţa?" Episcopul a zis: "Să te lepezi de 
idolii cei făcuţi de mîini şi să primești Sfîntul Botez, ca să te rînduiești între fii lui Dumnezeu!" 
Craton a zis: "Apa care spală întinăciunea trupească, cum poate să spele și păcatele?" Arhiereul 
a răspuns: "Apa, cînd se va chema asupra ei numele Preasfintei Treimi, primeşte într-însa pe 
Sfîntul Duh, Care curăţeşte toate păcatele omului, ce se botează în apa aceea”. Craton a zis: 
"Lungindu-se vorba noastră, se scurtează viața fiului meu Herimon". Sfîntul Valentin a zis: "De 
nu vel crede acestea pe care niciodată nu le-ai putut auzi şi vedea, fiul tău nu va putea să fie 
sănătos". 


Craton a zis: "Ce este aceea, pe care eu niciodată n-am putut auzi şi nici vedea?" 
Arhiereul a zis: "Oare ai auzit vreodată de Fecioara cea neîntinată care a zămislit, adică, fiind 
fecioară, a născut şi după naştere a rămas tot fecioară? Oare ai văzut cîndva pe cineva umblînd 
pe apele mării ca pe uscat și cu cuvîntul să fi schimbat valurile mării în alinare? Auzit-ai oare 
de Hristos, Care mai în urmă a fost răstignit, mort şi îngropat și a treia zi a înviat din morți şi 
apoi S-a înălţat la cer? Și la a Cărui înălţare îngeri în vederea ochilor arătîndu-se oamenilor, au 
mărturisit că iarăși va veni din cer ca să judece viii și morții? De le crezi acestea că sînt aşa, 
apropie-te şi te botează, ca să cîştigi sănătatea fiului tău şi singur să te învredniceşti vieții 
veșnice". Ritorul a zis: "Toate cîte mi le grăiești le voi face, numai fiul meu să se facă sănătos". 
Atunci episcopul a zis: "Deoarece înțelepciunea lumii acesteia, se pare că este nebunie la 
Dumnezeu, dă-mi cuvînt că dacă fiul tău prin credinţa mea va cîştiga sănătate, tu împreună cu 
toată casa ta te vei întoarce spre Hristos şi te vei boteza”. 


Atunci ritorul Craton, chemînd pe femeia sa şi pe toți casnicii săi, s-au aruncat înaintea 
picioarelor lui, făgăduind că toți se vor face creştini, dacă se va tămădui Herimon. Acolo erau 
şi tinerii cei mai sus zişi: Procul, Efiv şi Apolonie, care şi ei dorind sănătatea fiului dascălului 
lor, au făgăduit că se vor face creştini. De aceea, episcopul Valentin a poruncit să se pregătească 
o cameră deosebită și în ziua aceea şi în noaptea viitoare să fie tăcere. Apoi, luînd pe bolnav în 
camera aceea, s-a închis singur cu dînsul. Deci, bolnavul îşi strînsese tot trupul ca un ghem, 
avînd capul între genunchi și picioarele pe umeri, încît nici o parte nu avea liberă între 
încheieturile trupului. El nu putea vorbi cu limba ci numai gemea. Deci, nici unul dintre doctori 
nu putea să cunoască şi să vindece neputinţa lui. Dar Sfîntul Valentin episcopul, a așternut pe 
pămînt rasa de păr, pe care obişnuia a se ruga, și punînd pe dînsa pe bolnav, mai mult mort decît 


viu, s-a rugat toată noaptea lui Dumnezeu. lată, la miezul nopţii a strălucit în camera aceea o 
lumină cerească, încît celor ce erau afară li s-a părut că s-a aprins camera. 


Iar după ce a trecut miezul nopţii, copilul s-a sculat sănătos cu trupul şi a început cu glas 
mare a lăuda pe Dumnezeu. Atunci părinţii lui şi toţi care erau cu dînşii în casa aceea, auzind 
glasul lui Herimon, s-au bucurat foarte mult, că de trei ani nu-l mai auziseră pe el vorbind, decît 
numai gemînd. Deci, apropiindu-se, au bătut în uşă, rugînd pe sfint să le deschidă și să vadă pe 
Herimon. Însă sfîntul le-a răspuns lor: "Pînă ce nu voi săvîrşi obişnuitele mele rugăciuni şi 
cîntări de laudă, nu vă voi deschide". Deci, aşteptînd ei pînă la ziuă, sfîntul episcop le-a deschis 
uşa şi scoţînd pe copil sănătos cu trupul, ca şi cum niciodată n-ar fi fost bolnav, l-a dat pe el 
părinţilor lui. Atunci ritorul Craton, cu toată casa sa, a crezut în Hristos şi s-a botezat, veselindu- 
se cu duhul întru Dumnezeu Mîntuitorul lor. 


Deci, Herimon, copilul cel tămăduit, după primirea Sfîntului Botez, nu mai voia să se 
despartă de doctorul său, de Episcopul Valentin. Asemenea şi cei trei tineri, pomeniţi mai sus, 
după botez, lăsînd filosofia cea din afară, s-au alăturat cu toată osîrdia de duhovnicescul 
învățător, de Valentin, arhiereul lui Dumnezeu şi s-au făcut ucenicii lui, fiind următorii vieții 
lui cele sfinte şi căutători ai mîntuirii lor. Pentru că pe școlarii cei tineri şi de o vîrstă cu dînşii, 
prin îndemnările lor și cu chipul vieţii celei cinstite şi înțelepte, îi aducea la credinţa în Hristos 
şi la Sfîntul Botez. La dînșii se adunau mulțime de şcolari, care, ascultînd învățătura lor cea 
insuflată de Dumnezeu, se învățau la cereasca înţelepciune şi se povăţuiau la calea cea 
adevărată. După ce şi fiul eparhului cetăţii, cu numele Avundie, a crezut în Hristos şi s-a botezat, 
s-a aprins de dragoste dumnezeiască şi mărturisea înaintea tuturor că este robul lui Hristos. 


Atunci tatăl lui şi ceilalți senatori, umplîndu-se de mînie, au prins pe învățătorul 
credinţei creştine, pe Sfîntul Valentin și bătîndu-l fără cruţare îl sileau la închinarea de idoli. 
Dar el, nevrînd să le facă voia, a fost muncit cumplit, apoi l-au dus la închisoare în temniţă. Dar 
sfîntul se bucura că s-a învrednicit a pătimi pentru Hristos Domnul său, rănile cele suferite, căci 
se înfrumuseţa ca şi cu nişte podoabe scumpe și se lăuda apostoliceşte, zicînd: Rănile Domnului 
meu pe trupul meu le port. Acelea împlinesc patimile lui Hristos în trupul meu. lar pe ucenicii 
săi care veneau la dînsul, pe cînd şedea în temniţă, îi întărea în sfînta credință. De acest lucru 
înştiințidu-se eparhul, s-a mîniat foarte mult și, trimițînd noaptea, l-a scos din temniță şi 1-a tăiat 
capul. 


Astfel şi-a sfîrșit nevoinţa sa cea mucenicească Sfintul Episcop Valentin; iar ucenicii 
lui, Procul, Efiv şi Apolonie, luînd cinstitul lui trup, l-au dus în cetatea Interamna şi acolo, 
înaintea cetăţii, cumpărînd o parte mică de pămînt, l-au îngropat cu cinste. Ei au petrecut lîngă 
mormînt ziua şi noaptea în post şi rugăciuni, lăudînd pe Dumnezeu. La dînșii se adunau toți 
credincioşii cîţi erau în cetate şi mulți din cei necredincioşi veneau și ascultau cuvintele lor cele 
miîntuitoare de suflet şi la propovăduirea lui Hristos, luminîndu-se cu credinţa. 


După o vreme oarecare, ajungînd toate acestea la cunoştinţa lui Leontie, dregătorul 
cetăţii, a poruncit de a prins pe cei trei sfinţi şi i-a băgat în temniță. Dar, de vreme ce a văzut pe 
popor făcînd zgomot pentru prinderea lor, pentru că tuturor erau iubiţi, a poruncit să-i ucidă pe 
dînșii noaptea, pentru că se temea ca să-i osîndească pe dînşii la moarte ziua, ca să nu fie liberaţi 
de mîinile poporului. 


Deci, sfinţii mucenici au fost tăiaţi noaptea şi s-au dus la lumina cea neînserată a cereștii 
împărăţii. lar Sfîntul Avundie, cel mai sus pomenit, fiul eparhului Romei, care mersese acolo 
la iubiții săi prieteni, cînd a auzit de uciderea lor, i-a fost jale de aceasta foarte mult. Deci, luînd 


cinstitele lor trupuri, le-a îngropat cu cinste lîngă mormîntul Sfintului Valentin, învățătorul lui, 
slăvind pe Domnul lisus Hristos, Care viază şi împărăţește împreună cu Tatăl şi cu Sfîntul Duh, 
în vecii vecilor. Amin. 


83. SFÎNTUL POLIHRONIE, EPISCOPUL BABILONULUI, ȘI CEI 
ÎMPREUNĂ CU DÎNSUL 


(30 IULIE) 


Deciu, păgînul împărat al Romei, muncind pe mulţi creştini, s-a dus cu toată puterea 
oştirii sale împotriva Persiei, pe care biruind-o a prădat ţara lor şi a luat în stăpînire Babilonul, 
Vactrianul, Ircania și Asiria; iar mulţimea creştinilor care se aflau în acele ţări, a pierdut-o cu 
diferite munci. Atunci era episcop în Babilon, Polihronie şi cu dînsul trei preoţi, Parmenie, 
Elima şi Hrisotel; iar ca diaconi: Luca şi Muco. Pe aceștia, prinzîndu-i Deciu, a poruncit să-i 
aducă îndată la jertfă idolească. Sfîntul Polihronie a zis cu îndrăzneală: "Noi ne aducem jertfă 
pe noi înşine Domnului nostru Iisus Hristos, iar diavolilor şi idolilor celor deşerți şi făcuți de 
miîini omenești, niciodată nu ne vom închina!" 


Atunci Deciu a poruncit să arunce în temniţă pe episcop împreună cu preoţii şi cu 
diaconii lui. Împăratul începuse a zidi în cetatea Babilonului o capişte zeului Saturn, făcîndu-i 
un idol aurit. EI a scris la Roma eparhului Valerian de fericita sa biruinţă asupra perșilor, că 
aceasta i s-a dat lui de la zeii săi și a poruncit să facă în Roma prăznuire mare zeilor, iar pe 
creștini cumplit să-i muncească și să-i ucidă. 


Deci, Valerian a îndeplinit întocmai porunca lui Deciu. Să-vîrşindu-se în Babilon 
capiștea zeului Saturn, păgînul a pus înaintea judecății sale pe Polihronie, episcopul, cu preoții 
şi cu diaconii lui şi a zis: "Oare, tu ești fur de cele sfinte, necinstind pe zei şi neascultînd 
poruncile împărătești?" lar sfîntul nu 1-a răspuns nici un cuvînt, ci stătea tăcînd. Atunci 
împăratul a zis către preoţi şi diaconi: "Oare este mut povăţuitorul vostru?" Preotul Parmenie a 
răspuns: "Părintele nostru n-a amuţit, dar, nevrînd să-şi spurce cinstita și sfinta sa gură, face 
după porunca Domnului nostru lisus Hristos, Care a zis: Să nu aruncați mărgăritarele voastre 
înaintea porcilor, ca să nu le calce cu picioarele lor şi întorcîndu-se să vă rupă pe voi. Deci 
este cu dreptate ca gura cea curată să nu se întineze cu gunoiul!" Deciu, mîniindu-se, a zis: 
"Oare noi sîntem gunoi?" Şi îndată a poruncit să taie limba acelui preot. 


După ce i-au tăiat limba, Sfîntul Parmenie a strigat luminos către Sfintul Polihronie, 
zicînd: "Sfinte părinte, roagă-te pentru mine, pentru că văd asupra ta pe Sfintul Duh, Cel ce 
împărăţeşte şi care îți pecetluiește gura, iar într-a mea pune fagurul de miere!" 


Aşa de minunat este Dumnezeu între sfinţii Săi, căci celui ce avea limbă, i-a poruncit să 
tacă, iar celuilalt, ce-i era limba tăiată, i-a dat putere a vorbi, spre arătarea puterii Sale. Apoi 
Deciu a zis către episcop: "Polihronie, jertfeşte zeilor şi-mi vei fi mie prieten, iar capiştea cea 
nou zidită a lui Saturn o voi încredința ție”. Dar episcopul nimic nu i-a răspuns. Atunci Deciu, 
umplîndu-se de mînie, a poruncit să-l bată cu pietre peste gură. lar cînd îl bătea, sfîntul şi-a 
înălțat mîinile spre cer și, ridicîndu-şi ochii, şi-a dat duhul. Deciu, a lăsat trupul mucenicului 
trîntit înaintea capiștei lui Saturn. În noaptea următoare au mers doi bărbaţi cinstiţi, cetăţeni 
persieni: Avdon şi Senis, care, luînd în taină trupul Sfîntului Episcop Polihronie l-au îngropat 


lîngă zidul Babilonului. Deciu s-a dus la cetatea ce se numea Cordova și care este în ţara Persiei, 
poruncind să aducă după el pe acei preoţi şi diaconi legaţi cu lanţuri de fier. 


Sfinţii fiind duşi, fiarele au căzut de pe grumajii lor şi de pe miinile lor. Împăratul Deciu, 
mergînd în cetatea Cordova, a pus înaintea judecății sale pe legații cei aduși şi a zis către dînşii: 
"O, nebunilor, voiţi şi voi să pieriţi? Eu vă îndemn să jertfiți zeilor celor fără de moarte". Atunci 
preotul Parmenie, căruia îi era limba tăiată, a răspuns cu glas mare: "O, ticălosule, care ne silești 
pe noi să ne închinăm idolilor celor făcuți de mîini, închină-te tu Domnului nostru Iisus Hristos, 
căci de nu te vei închina Lui, vei pieri împreună cu toți zeii tăi". Atunci Deciu a poruncit să-i 
spînzure pe toți la muncire. 


Sfinţi, fiind întinşi la muncire, mulțumeau lui Dumnezeu și ziceau către preotul 
Parmenie: "Roagă-te pentru noi, părinte!" Iar el a zis: "Dumnezeu, Părintele Domnului nostru 
lisus Hristos, să ne dea nouă mîngiierea Sfîntului Duh, Care împărăţeşte în vecii vecilor”. Ei i- 
au răspuns: "Amin". Deciu, mîniindu-se, a zis: "lată farmecele! Este oare vreun semn arătat, ca 
omul să grăiască, fiind fără de limbă?" Preotul Parmenie a răspuns: "Domnul nostru lisus 
Hristos, Care a dat altădată mutului grăire, Acela mi-a dat şi mie a grăi; iar tu avînd limbă şi 
grăind, eşti mut, de vreme ce nu slăveşti pe adevăratul Dumnezeu". Atunci Deciu, a poruncit 
să-i ardă în foc şi să le lipească table de fier arse pe coastele lor şi cu unghii de fier să le 
strujească trupurile lor. 


Pe cînd sfinţii erau astfel munciţi, s-a auzit un glas din cer, zicîndu-le: Venizi la Mine 
cei smeriţi cu inima. Deciu, auzind acel glas, îl socotea vrăjitorie. Deci a poruncit să coboare 
pe mucenici de la muncire şi să le taie capetele, iar trupurile lor să le arunce afară din cetate, 
lîngă calea poporului și să pună păzitori ca să nu le ia cineva și să le îngroape. Astfel şi-au 
săvîrşit pătimirea lor pentru Hristos, Sfinţii Mucenici, cei trei preoți: Parmenie, Elima, Hrisotel 
şi cei doi diaconi Luca şi Muco. Trupurile lor cele aruncate le-au luat cei doi cetăţeni, de care 
s-a zis mai sus, şi le-au îngropat într-un sat al lor, aproape de Cordova. 


În aceeaşi vreme, împăratul Deciu a trimis prin toată Persia, să caute pe creştini și să-i 
pună la muncire. Unii din slujitorii lui, apropiindu-se de dînsul, i-au zis: "O, împărate, prădații 
aceia, care i-ai miluit şi le-ai dăruit viaţă şi libertate, sînt creştini! Aceia îi vedem că adună 
trupurile cele creştinești, le îngroapă în satul lor şi nu se închină zeilor, nici nu ascultă porunca 
ta". Deciu a zis cu mînie: "Cine sînt acei credincioşi?" Slujitorii au răspuns: "Avdon şi Senis". 
Împăratul a poruncit să-i cheme la el îndată. Venind ei, le-a zis: "Oare aşa sînteţi de nebuni, că 
nu vedeţi că pentru aceia sînteţi supuşi şi biruiți de stăpînirea noastră, a romanilor, deoarece nu 
cinstiți pe zei?" Ei au răspuns: "Hristos pentru aceea ne-a făcut, ca să fim biruitori asupra 
diavolului, defăimînd pe zeii voştri!" 


Deciu le-a zis cu mînie: "Nu ştiţi oare că viaţa voastră stă în mîinile mele?" Sfinții au 
răspuns: "Viaţa noastră este în mîinile Dumnezeului nostru şi Lui ne închinăm, căci EI, plecînd 
cerul, S-a pogorît pe pămînt pentru mîntuirea noastră!" Atunci Deciu a poruncit să-i lege cu 
lanţuri grele şi să-i închidă într-o temniţă strîmtă. Sfinţii, fiind legaţi cu lanțuri, au zis: "lată 
slava noastră pe care totdeauna o nădăjduiam de la Domnul nostru!" Tot în aceeași zi au fost 
pîrîți la împărat că sînt creştini şi alți doi bărbaţi cinstiți, Olimpie şi Maxim. Împăratul, 
prinzîndu-i, a poruncit să-i bată îndată cu bețe, fără să-1 cerceteze, pentru că zicea: "Nu sînt 
vrednici să le ascult cuvintele lor, deoarece nu cinstesc pe zeii mei; ci sînt vrednici de moarte 
toți cei ce au de Dumnezeu pe Omul Care a murit". Sfîntul Maxim a grăit: "Ai zis bine, Cel ce 
a murit, dar pentru ce nu zici că tot Acela a şi înviat?" 


Deciu a zis: "Spuneţi-ne nouă comoara voastră”. Sfîntul Olimpie a răspuns: "Comoara 
noastră, adică aurul, argintul și toată bogăţia, este Domnul nostru Iisus Hristos, pentru Care nu 
ne cruțăm viaţa noastră, defăimînd toate bogățiile pământeşti”. Sfinții, fiind bătuţi aspru, strigau: 
"Slavă Ţie, Doamne lisuse Hristoase, că ai binevoit să ne rînduieşti cu robii Tăi!" Deciu, 
iuțindu-se şi mai mult, a poruncit să-i bată cu vergi de plumb. După aceea i-a încredinţat unui 
oarecare Anisie. Acela, luîndu-i, i-a muncit şi la sfîrşit le-a tăiat capetele cu securea, iar trupurile 
le-a aruncat spre mîncarea cîinilor. Ele au zăcut neîngropate cinci zile, dar nimic nu s-a atins de 
dînsele. Iar după cele cinci zile, creştinii, luîndu-le noaptea, le-au îngropat cu cinste. 


După aceasta, Deciu, păgînul împărat, s-a întors la Roma, fiind aduşi, legați cu lanţuri, 
şi sfinţii mucenici din Persia: Avdon și Senis. El i-a pus pe aceștia în priveliștea romanilor spre 
slava sa. În acea vreme, Valerian eparhul prinsese în Roma pe preasfințitul Xist, episcopul 
Romei, împreună cu tot clerul său şi nu puţini din ceilalţi creștini, închizîndu-i pe toți în temnița 
poporului. Șezînd acolo multe zile preasfinţitul, veneau la dînsul creştinii cei tăinuiţi şi aduceau 
pe fiii lor, pe rude şi pe cunoscuţi, care se întorceau de la păgînătatea idolească spre Hristos, 
spre a fi botezați de Sfîntul Xist acolo în temniță. 


În altă zi, Deciu, chemînd sfatul Romei şi pe Valentin eparhul, a adus înaintea lor pe toți 
creștinii prinşi în Persia, legaţi cu lanţuri şi îmbrăcaţi boiereşte, cu aur, cu argint şi cu podoabe 
de mare preț și pietre scumpe. Astfel fiind împodobiţi spre slava lui Deciu, deși pe cale fuseseră 
chinuiți cu diferite munci, arătînd cu degetul spre dînşii, a zis către sfat: "Vedeţi pe vrăjmașii 
pe care zeii şi zeițele ni i-au dat în mîinile noastre? Aceștia sînt potrivnicii împărăției Romei”. 


Uitîndu-se spre dînşii tot sfatul Romei, s-au mirat toți de cinstita lor vedere şi s-au 
umplut de jale pentru dînşii. Pentru că Domnul dăduse robilor Săi atîta dar, încît cei ce căutau 
la dînșii, se umileau mai mult decît să se mînie. Deciu a poruncit să cheme pe slujitorul cel mai 
mare al Capitoliului, cu numele Claudie. Venind, acela a adus cu sine un idol şi trispodul. Deciu 
a zis către sfinţi: "Jertfiţi zeilor şi veți fi cetăţeni liberi ai Romei. Vă veți stăpîni toate averile 
voastre, vă veți îmbogăți cu mai multe bogății și veţi lua de la noi mare cinste”. Sfinţii au 
răspuns: "O dată ne-am adus jertfă Dumnezeului nostru, Domnul lisus Hristos, iar zeilor tăi 
jertfeşte-le tu!" 


Împăratul a poruncit ca a doua zi să fie gata priveliștea, ca să dea fiarelor spre mîncare 
pe Avdon şi Senis, cetățenii persani. A doua zi, după ce s-a făcut ziuă şi priveliştea era gata, 
împăratul Deciu n-a mers la privelişte, ci a trimis pe eparhul Valerian în locul său. Valerian, 
ducîndu-se și punînd pe mucenici de față, mai întîi i-a îndemnat la închinarea idolilor, zicîndu- 
le: "Cruţaţi-vă neamul vostru cel bun și puneţi zeilor tămiie pe altar, pentru că de nu veţi face 
aceasta, veți pieri sfişiaţi de dinţii fiarelor”. Sfinţii au răspuns: "Ţi-am spus că Domnului nostru 
Isus Hristos îi aducem jertfă de laudă şi tămilie de rugăciuni și Lui Unuia ne închinăm; iar pe 
idolii cei făcuți de miini, nu-i vom cinsti niciodată!" 


Idolul soarelui stătea înaintea priveliştii şi Valerian a poruncit ostașilor să aducă pe 
mucenici la idolul acela și să-i silească să se închine lui. Sfinţii, apropiindu-se de idol, au scuipat 
asupra lui. Valerian, umplîndu-se de mînie, a poruncit să bată pe sfinţii mucenici cu vergi de 
plumb, apoi să-i ducă dezbrăcaţi la locul care era îngrădit împrejur şi unde erau să fie mîncați 
de fiare, înaintea ochilor poporului care privea de pe trepte înalte. Deci, sfinții stăteau 
dezbrăcați, dar îmbrăcați întru Hristos, fiind îngrădiţi cu semnul Sfintei Cruci. Atunci au dat 
drumul asupra lor mai întîi la doi lei, apoi la patru urşi. Dar nu i-au vătămat deloc, ci şedeau la 
picioarele lor ca nişte păzitori. Valerian a zis: "Acum este dovedită vrăjitoria creştinească". 


Atunci a poruncit să ducă fiarele, iar ostaşii cei înarmaţi să intre la mucenici să-i ucidă. 
Şi astfel i-au înjunghiat cu săbiile. Apoi legîndu-i de picioare, i-au tras şi i-au aruncat înaintea 
idolului soarelui, din porunca ighemonului, spre înfricoşarea creştinilor. Şi aşa au zăcut acolo 
trei zile. Dar un creştin tăinuit, anume Chiric, cu rînduiala ipodiacon, petrecînd aproape de 
privelişte, a luat noaptea trupurile mucenicilor, le-a pus într-o raclă de plumb şi le-a îngropat în 
casa sa. 


Astfel s-au sfîrşit Sfinţii Mucenici Avdon şi Senis, cetăţeni persieni. După aceea şi 
Sfîntul Sixt, episcopul Romei, cu clerul său, a fost muncit după dînşii, a cărui pătimire împreună 
cu Sfîntul Lavrentie arhidiaconul, se cinstește în 10 zile ale lunii august. Cinstitele moaște ale 
acestor doi sfinți mucenici, Avdon şi Senis, au stat în pămînt pînă pe vremea împărăției Marelui 
Constantin. ar în zilele lui, prin dumnezeiasca descoperire, au fost găsite de credincioşi şi au 
fost mutate în gropniţa lui Pontian, întru cinstea şi slava lui Hristos, Dumnezeul nostru, Cel 
slăvit împreună cu Tatăl și cu Sfîntul Duh. Amin. 


84. VIAȚA SFÎNTULUI ȘI DREPTULUI EVDOCHIM 
(31 IULIE) 


Mare folos găseşte în povestirea vieţii dreptului Evdochim, atît cel ce povesteşte, cît şi 
cel ce ascultă. Acest sfînt nu numai că s-a arătat fierbinte săvîrșitor al faptei bune, după cum au 
fost şi mulţi alții în pustnicie; dar, aflîndu-se mai vîrtos în grijile lumii şi purtîndu-se ca o 
corabie în mijlocul mării prin valurile tulburărilor şi supărîndu-se de măiestriile satanei cu multe 
feluri de vederi, s-a păzit fără tulburare de toate patimile poftei, pînă la cel mai mic cuget. Deci, 
a săvîrşit bine aceste isprăvi ale faptei bune, încît a rănit pe diavoli mai mult decît aceia care s- 
au nevoit în pustie 50 sau 60 de ani şi cărora li s-a făcut pildă de faptă bună. EI, cu mult mai 
vîrtos, s-a făcut pildă celor îmbunătăţiți care petrec în lume. Căci ei, dacă vor privi la faptele 
lui, pot să vieţuiască cu întemeiere şi să se mîntuiască. Deci este potrivit acum să întindem 
povestirea ascultătorilor celor cucernici, ca o masă pe care se află bucate duhovniceşti, care 
niciodată nu lipsesc, nici nu se strică. 


Minunatul Evdochim îşi avea neamul în Capadocia. EI s-a născut şi a fost crescut de 
părinți binecredincioși. Tatăl său se numea Vasile şi maica sa, Evdochia, fiind renumiţi cu 
neamul, bogaţi cu avuția, slăviți şi străluciți cu dregătoria, fiindcă Vasile era în slujba 


patriciului. Evdochim, avînd astfel de neam strălucit, nu se cinstea atît de strălucirea neamului 
său, pe cît era slăvit şi lăudat prin faptele cele bune, pe care le săvîrșea cu osîrdie. Căci a fi copii 
slăviți, poate şi dregători, din părinți de neam bun, se află mulți în lume; dar a păzi viața 
îmbunătățită și înțelepciune desăvîrşită, petrecînd în mijlocul lumii, acolo unde se pune înainte 
şi se uneltește mai mult plăcerea și desfătarea, aceștia se găsesc cu anevoie. 


Acest fericit copil, fiind dat de părinţii lui la învăţătura cărții, n-a avut trebuință să fie 
îndemnat la învățătură, de frica şi de bătăile dascălilor, ci însuși din firea sa se îndemna la 
aceasta. El se silea mai ales cu toată sîrguinţa, ziua şi noaptea, la citirea dumnezeieştilor 
Scripturi, în a căror îndeletniciri se înveselea de trei ori mai mult acel fericit suflet, decît acei 
care se aflau la mese scumpe şi la petreceri cu jocuri şi cu timpane. De aceea, acestui sfînt se 
potrivea acel grai proorocesc: Cit sînt de dulci gitlejului meu cuvintele Tale, Doamne, mai mult 
decit mierea şi fagurul în gura mea. Preumblarea sa era să meargă la dumnezeieştile biserici, 
să asculte sfintele slujbe şi cuvintele dumnezeieşti şi cu totul se sîrguia să se facă locaş curat al 
Dumnezeului Celui viu. 


Dar vrăjmaşul adevărului, îndemna pe mulți tineri de o vîrstă cu Evdochim, să-l silească 
a merge la petreceri îndulcitoare, la vînătoare și la veselii. Însă el, de-a pururea pomenitul, avea 
altă desfătare şi plăcere, adică să se roage şi să se sîrguiască cu citirea cărților folositoare de 
suflet; dar nu precum fac unii care se roagă, neavînd mintea lor la rugăciune şi petrec neluînd 
aminte, nici la cele care le citesc, nici la cele pe care le aud de la alţii; ci el, ade-văratul rob al 
Domnului, cînd se ruga și cînd citea, își avea toată mintea şi tot cugetul pironit la sfintele cuvinte 
pe care le citea. 


EI a iubit din tot sufletul înțelepciunea şi curăţia cea mai cinstită decît toate celelalte 
fapte bune care fac pe om întocmai cu îngerii, încît putea cu îndrăzneală să zică și el ca şi acel 
mult pătimitor lov: Niciodată n-a urmat inima mea ochiului meu, dacă din întîmplare ar fi văzut 
ceva fără voie. Lucrul cel mai mare decît acesta este că, de-a pururea pomenitul Evdochim, s-a 
hotărît să nu privească în faţă parte femeiască, cît va trăi. De aceea, cîtă vreme a trăit, afară de 
maica sa n-a privit în față altă femeie, nici n-a vorbit cu vreuna. 


Pe lîngă înţelepciune, el a adăugat împreună și milostenia, însoțită cu desăvîrșita veselie 
a feţei, ca prin întreaga înțelepciune să strălucească fața înaintea lui Dumnezeu, iar prin 
milostenie, sufletul său să se hrănească cu darul Sfîntului Duh. EI făcea atît de multă milostenie, 
încît şi pe acelea de care el avea nevoie să trăiască, le dădea săracilor; nu numai bani, dar orice 
ar fi avut de trebuinţă. EI atît de mult ajuta pe cei săraci, încît de ar fi fost trebuință să se vîndă 
rob pentru libertatea altora, ar fi primit cu bucurie. Deci, el ştia că rodul dragostei este 
milostenia. De aceea, era şi tată al săracilor, ocîrmuitor al văduvelor, îmbrăcăminte celor lipsiţi, 
săturare flămînzilor și mîngîiere mîhniţilor. 


Minunatul Evdochim, pentru faptele lui cele bune, s-a învrednicit, fără voia lui, şi de 
împărăteasca vrednicie. Însă cu toate acestea, n-a căzut cîtuși de puţin din strălucirea şi 
frumuseţile cerului, mai ales socotind că vrednicia lui i s-a dat ca dar de la Dumnezeu, îi slujea 
Lui mai cu îndatorire şi s-a afierosit pe sine dumnezeiescului dar. Acest sfînt s-a mai rînduit a 
fi şi voievod peste oastea Capadociei, în eparhia ce se numeşte Harsiana. EI, ca un iconom 
înțelept, nu dorea dregătoria pentru cinstea și slava sa, după cum fac mulți nepricepuţi care iau 
vreo dregătorie, ca să se slăvească şi să se lăcomească. Dar ticăloşii nu pun în mintea lor 
înfricoşata cercetare, care va s-o facă dreptul şi înfricoşatul Judecător. Fericitul Evdochim nu 
era din aceştia, ci toată sîrguinţa şi grija lui era dată spre a ocîrmui pe cei mici și pe cei mari cu 
cuvioşie şi dreptate şi chiar sufletul, dacă ar fi fost trebuinţă, l-ar fi jertfit pentru ascultarea lui. 


Dar ce să spun multe; fericitul Evdochim era desăvîrșit în toată fapta bună, înfocat în 
dragostea lui Dumnezeu, neurmat în dragostea aproapelui, pentru care fugea de toată vorba de 
rău. Dar nu numai el se păzea de osîndire, ci şi pe ceilalți îi împiedica în tot chipul de a nu grăi 
vreun cuvînt potrivnic, care să jignească pe aproapele. El învăţa pe fiecare cum se cuvine să se 
deprindă, adică mai mult să asculte decît să vorbească. Cu acest fel de petrecere fericită s-a 
făcut vas al alegerii, dascăl cu cuvîntul şi cu fapta; chip, pildă şi icoană vie acelora care 
petreceau împreună cu el, pînă ce a ajuns la fericitul sfîrşit al vieţii de acum. EI a trăit în 
Capadocia treizeci şi trei de ani, fiind tînăr cu vîrsta, iar cu priceperea şi cu socoteala preabătrîn. 


Dreptul Evdochim, cunoscîndu-şi sfîrșitul său nu s-a tulburat, fiindcă toată viața lui n-a 
cugetat decît la moarte. Un lucru numai îl mîhnea: că maica sa era departe și nu era la sfîrșitul 
vieții sale. Sosind ceasul cel din urmă să se ducă către Domnul, au venit mulţi la el să-l 
cerceteze. După ce le-a vorbit din destul despre aducerea aminte de moarte, i-a jurat pe 
Dumnezeu să-l îngroape cu aceleași haine cu care era îmbrăcat și să nu-i facă cele obişnuite, 
care se fac la ceilalți morți. Atunci a făcut semn şi după ce au ieșit toți afară, a început a se ruga 
lui Dumnezeu, zicînd acestea pe care le-au auzit unii dintre ei şi le-au spus pe urmă: "Doamne, 
Dumnezeul meu, precum n-am voit să se arate petrecerea mea cît am trăit, astfel mă rog ca şi 
sfîrşitul meu să se facă fără nici un dar, nici să socotească cineva că Ţi-am bineplăcut Ție!" 
Apoi a zis: "Doamne, în mîinile Tale îmi dau sufletul meu!" leşind preasfîntul său suflet, cei ce 
se aflau acolo, cucernicindu-se de porunca sfîntului, nu numai că i-au lăsat hainele care le purta, 
dar şi patul pe care se culca, care era făcut din lemne despicate, așa cum erau, le-a pus în 
mormîntul sfîntului. 


Dar nu era cu putință să se ascundă soarele în nor, nici făclia sub obroc, pentru că pe cît 
se ascundea fericitul acesta, pe atît Domnul îl făcea arătat pentru folosul multora. Pentru că un 
om oarecare, cu numele Ilie, avea diavol înfricoşat şi după ce au trecut cîteva zile de la moartea 
sfîntului, s-a întîmplat să treacă prin partea aceea. Deci, stînd în locul unde zăceau sfintele 
moaşte, cum s-a atins de mormîntul sfîntului, îndată diavolul a început a-l munci pe Ilie şi, 
scuturîndu-l cu înfricoşare, l-a aruncat la pămînt ca pe un mort. Şi așa a ieșit şi a scăpat omul. 
Deci, Domnul, ca să slăvească pe robul său, a întins în multe părți minunea care s-a făcut cu 
Ilie, şi mulțime multă venea, aducînd bolnavi de multe feluri de patimi și se tămăduiau la 
mormîntul sfîntului. 


O femeie oarecare avea un copil, care era slăbănog de amîndouă mîinile, încît nu putea 
să le miște nicidecum. Deci, îndată ce a venit la mormîntul sfîntului, în acea zi s-a şi tămăduit. 
Un alt copil era iar slăbănog, nu numai de miini, dar şi de picioare. Acela venind, de asemenea, 
cu credință la locul acela minunat a căpătat sănătate ca şi copilul cel dintii. Astfel, candela 
sfîntului era un izvor de tămăduiri, pentru că îndată ce se ungeau bolnavii cu untdelemnul 
candelii, se tămăduiau. 


Altă femeie, avînd duh necurat, îndată ce s-a apropiat de mormîntul sfîntului, diavolul 
a fugit de la ea. O alta, fiind muncită mai înainte cu mulți ani de o patimă cumplită şi 
nevindecată, s-a dus cu credință la mormîntul sfîntului şi, luînd pămînt, l-a amestecat cu 
lacrimile sale mai mult decît cu apă şi l-a făcut tină; apoi ungîndu-și rana, îndată şi-a cîştigat 
sănătatea cea dorită. Pămîntul acela de la mormîntul sfîntului, făcea tămăduire nu numai acelora 
care se duceau acolo, ci şi acelora care erau departe; pentru că se trimitea din el la cei bolnavi 
şi se ungeau cu dînsul. Şi astfel îşi căpătau sănătatea după credinţa lor. La Sfîntul Evdochim 
aceasta era încă o covîrșire a darului, fiindcă îndată ce se ungeau bolnavii şi chemau numele 
lui, se tămăduiau numaideciît. 


Este lucru cu neputinţă a scrie cineva toate minunile acestui sfînt. Deci, acum socotesc 
că este vremea să spunem şi despre mutarea cinstitului lui trup de la Harsiana la Constantinopol. 


Vestea despre minunile Sfîntului Evdochim a ieşit şi a trecut prin toată cetatea şi latura, 
încît toţi se minunau şi nu se dumireau cum un om tînăr cu vîrsta, ce se afla în mijlocul atîtor 
tulburări, fiind în dregătorii şi boierii înalte, a săvîrşit atîtea fapte bune, pe care abia le săvîrșesc 
sihaștrii din pustietățile cele adînci, păzind atîta curăţie şi întreagă înțelepciune. Deci, auzind ei 
de minunile cele nemărginite și preagrabnice ce le făcea, toţi s-au spăimîntat pentru aceea şi cei 
mai mulți oameni povesteau, cugetînd la el. 


Aflînd şi părinții de moartea fiului lor, s-au mîhnit foarte mult. Dar, auzind şi de 
minunile pe care le făcea, se mîngiiau și aveau dorinţa să se încredinţeze și cu vederea. Astfel, 
maica sfîntului, fiind biruită de patima iubirii de fiu, n-a pus în mintea sa depărtarea locului, 
nici n-a socotit ostenelile și primejdiile călătoriei, ci s-a pornit cu mare osîrdie şi s-a dus la 
mormîntul preaiubitului şi preasfîntului său fiu. Acolo, văzînd mulțimea celor ce se duseseră 
cu toată evlavia şi minunile ce se făceau la acest sfinţit loc, unde se vindecau foarte repede 
îndrăciţii şi cei ce sufereau de multe patimi, a căzut şi a îmbrățișat mormîntul fiului său. Ea îl 
plîngea ca pe un mort; dar, cucernicindu-se şi minunîndu-se de darul minunilor pe care fiul său 
îl luase de la Dumnezeu, se mîngîia că este maica unui sfînt ca acesta, pentru care făcea şi 
plînsul amestecat cu lauda, zicînd unele ca acestea: 


"Fiul meu preadulce; fiule, lumina ochilor mei. Noi nimic n-am auzit de bine despre 
tine, de unde se află la tine atîta dar de tămăduire? Căci acesta se dă de la Dumnezeu numai 
celor care viețuiesc în curăție şi cu nevoință, cu ascunse osteneli și cu fapte bune. Robii Săi 
adevăraţi îl primesc de la Domnul, ca un început al bunătăților ce vor să fie în slava împărăției 
cereşti. Prin tine, fiul meu, m-am făcut şi mă numesc maică de trei ori fericită. De aceea, nu-ţi 
mai fac plînsuri şi tînguiri, ci, ca unui prieten iubit al lui Dumnezeu, îţi aduc cîntări şi laude 
duhovniceşti. Nu te mai numesc rod al pîntecelui meu, ci fiu al lui Dumnezeu după dar! Pe tine 
te-am născut trupeşte, însă acum, dimpotrivă, eu mă nasc de la tine duhovniceşte. 


Deci, nu mă ruşinez să te numesc părintele meu, fiindcă pentru faptele tale cele bune, 
părintele tău este Însuși Tatăl cel ceresc. Tu ai rude pe sfinţii îngeri şi toate cetele sfinţilor; deci 
fă-ne bine şi nouă, părinților tăi, care mai mult ne apasă mîhnirea ta, decît bătrînețile noastre de 
mulţi ani. Mie, maicii tale celei trupești, mi-ai fi dat plată pentru creşterea ta, dacă prin 
mijlocirea ta m-ai împrietenit cu Părintele tău cel ceresc. Asemenea vei face răsplătire părintelui 
tău, care te-a născut pe tine trupește, dacă îi vei pricinui odihnă bătrîneților sale în sînul lui 
Avraam. Fiul meu binecuvîntat, o rugăciune ca aceasta aduce ţie bătrînețile părinteşti, ostenelile 
pîntecelui de maică, sînul şi laptele pe care l-ai supt. Cunosc că Dumnezeu, fiind rugat de tine, 
te va asculta pentru părinţii tăi, căci porunca Lui este ca să-L cinstească fiii, fiindcă cinstea care 
se face de către fii părinților, se suie la Dumnezeu, ca Unul ce este Tată şi Ziditor al tuturor”. 


Acestea zicîndu-le cucernica maică a Sfîntului Evdochim, a poruncit de a ridicat 
lespedea de pe mormînt şi, scoțînd afară racla cu sfintele moaşte, s-a arătat o minune preaslăvită 
şi preaîn-vederată, ca să încredințeze pe cele zise. Căci trecuseră opt-sprezece luni de la 
îngroparea sfîntului şi, atîta vreme aflîndu-se în pămînt, acele cinstite moaşte n-au suferit nici 
o schimbare, din cîte se întîmplă de nevoie la trupurile moarte. Nici faţa nu s-a schimbat, nici 
nu s-a făcut vreo putrezire, sau măcar puţină stricăciune la vreun mădular al trupului, nu s-a 
vestejit, nici nu s-a înnegrit cîtuşi de puţin acel sfînt trup, ci se arăta cu faţa strălucită, înflorită 
şi veselă cu toate închipuirile, asemenea unui om ce doarme. El n-a murit, ci numai o mișcare 
lipsea, ca să se arate sfîntul viu. Asemenea au rămas şi hainele cu care l-au îngropat, nestricate 


cum au fost la început. Căci ştim cu toții că trupurile celor morți le urmează, pe lîngă mirosirea 
cea rea a trupului şi hainele să scoată oarecare miros greu şi putregăios. Dar la acest de trei ori 
fericit, însuşi trupul şi hainele slobozeau bună mireasmă minunată și dulceaţă, la vedere şi la 
mirosire. Deci, nu se socotea că atunci s-a deschis mormînt de mort, ci oarecare livadă 
preafrumoasă cu răsaduri și flori binemirositoare. 


Acolo s-a aflat și un ieromonah cu numele Iosif, care a apucat sfintele moaşte să le ridice 
şi numai cît le-a îmbrățișat, au stat drepte, ca şi cum ar fi fost vii. Pentru aceasta, înfricoşîndu- 
se, a căzut înaintea picioarelor sfîntului, rugîndu-l să-l lase să ia hainele lui pentru evlavie. El a 
început întîi de a scos dulama și l-a îmbrăcat cu alta; apoi a scos din picioarele lui încălțămintea 
pe care o purta cu atîta înlesnire, încît se arăta, ca și cum însuși sfîntul îi ajuta spre a le scoate. 
Deci, după ce l-au dezbrăcat, l-au aşezat iarăşi în chipul cel dintîi, slăvind pe Dumnezeu 
împreună cu cei ce se aflau acolo, care slăvesc pe cei ce Îl slăvesc pe EI. 


Deci, se adevereşte că s-a descoperit cu iconomie mormîntul sfîntului, ca să se arate 
darul cel mare cu care l-a slăvit pe Dumnezeu, încît să păzească peste fire trupul lui nestricat. 
Arătîndu-se acestea, s-au înfricoșat diavolii şi fugeau ca izgoniți de fulger. Cu adevărat, dacă, 
fund el ascuns în pămînt, se temeau diavolii de oameni, cu cît mai mult s-au înfricoșat de el, 
după ce s-a arătat şi strălucea în slava sfinţeniei. 


După aceasta s-a ivit neînțelegere între maica sfîntului şi între cei de acolo; pentru că 
maica sfîntului voia să 1a sfintele moaște şi să le aducă în Constantinopol, zicînd: "Steaua 
aceasta a răsărit din pîntecele meu". Iar cei de acolo ziceau: "Cu adevărat, din tine a răsărit, dar 
la noi a împărăţit. Deci, cum este cu putință să ne lipseşti pe noi de un dar ca acesta, care aici 
şi-a întins razele atîtor minuni. Această vie este de la voi, dar la noi şi-a dat rodul darurilor, 
fiindcă aşa a binevoit Dumnezeu. Deci, să nu te împotrivești hotărîrii lui Dumnezeu, să nu ne 
zavistuieşti dumnezeieştile daruri, să nu voieşti a lipsi atîta mulțime de folosul sufletului şi al 
trupului. Îţi ajunge pentru slavă, că te-ai arătat maică a unui sfînt ca acesta!" 


Auzindu-le ea, ca o înțeleaptă s-a dus în liniște la ale sale. De atunci au trecut însă la 
mijloc multe zile și numitul ieromonah Iosif, aflîndu-se acolo, a dobîndit vreme de a furat 
comoara şi a fugit, neștiind nimeni din cei de acolo. Mergînd Iosif cu sfintele moaşte pe ascuns, 
s-a vădit din mirul ce picura dintr-însele și din minunile care se făceau pe drum. Deci, o femeie 
îndrăcită, fiind dusă de oarecare, s-a întîmplat de s-a aflat acolo unde erau sfintele moaște. 
Atunci s-a speriat diavolul şi a făcut pe femeie să strige, ocărînd pe sfînt şi sărind fără rînduială. 
Astfel a ieşit diavolul acela, fiind izgonit de darul Sfîntului Duh. Femeia aceea, făcîndu-se 
sănătoasă, s-a întors la casa sa, slăvind pe Dumnezeu. Apoi o fecioară, avînd oarecare patimă 
înfricoşată, îndată ce s-a apropiat cu credință de sfintele moaşte a luat tămăduire. 


Astfel, făcînd minuni sfîntul, s-a dat părinților săi darul cel de mult preț. Atunci acea 
maică cinstitoare de Dumnezeu, cu dragoste ca o iubitoare de fiu, a făcut sfintelor lui moaște o 
raclă de argint şi a pus-o în frumoasa biserică a Preasfintei Născătoare de Dumnezeu, pe care o 
zidise mai înainte, făcîndu-se în toate zilele nenumărate minuni. 


Un asemenea dar a luat Sfîntul Evdochim de la Dumnezeu, pentru faptele lui cele multe 
şi bune și, mai ales, pentru covîrşirea milosteniei; pentru că el avea mai multă osîrdie spre a da, 
decît spre a lua. El a semănat cu binecuvîntare vremelnică, iar acum seceră roduri veşnice în 
împărăția cerului, căreia să ne învrednicim şi noi prin mijlocirea acestui de trei ori fericit 
Evdochim, împreună cu Tatăl, cu Fiul şi cu Sfîntul Duh, acum şi pururea şi în vecii vecilor. 
Amin. 


XII. AUGUST 


1. SCOATEREA CINSTITEI ȘI DE VIAȚA FACATOAREI CRUCI A 
DOMNULUI 


(| AUGUST) 


Prăznuirea scoaterii cinstitei Cruci a Domnului s-a aşezat în această zi, încă de pe 
vremea drepteredinciosului împărat grec Manuil și a marelui domn al Rusiei, Andrei 
Gheorghievici. Acest praznic s-a aşezat în această zi de Preasfinţitul Luca, patriarhul 
Constantinopolului, de mitropolitul Constantin al Kievului şi de Nestor, episcopul Rostovului. 
Deci l-au aşezat pentru o pricină ca aceasta: Împăratul Manuil și marele domn al Rusiei 
petrecînd în pace şi iubire de fraţi, s-a întîmplat într-o zi de au ieșit la război, cel din 
Constantinopol împotriva turcilor, iar cel din Rostov împotriva bulgarilor, că atunci marele 
domn Andrei petrecea în Rostov. Bulgarii erau un popor necredincios, care se chemau aşa după 
rîul Volga (volgari), fiindcă petreceau mai jos de acest rîu. Și le-a dăruit Domnul Dumnezeu la 
amîndoi biruinţă împotriva potrivnicilor. Împăratul grec a biruit pe turci, iar domnul Rusiei a 
biruit pe bulgari şi i-a supus lui, făcîndu-i birnici ai stăpînirii sale. 


Marele domn Andrei avea obicei, cînd mergea la război împotriva vrăjmaşilor, de lua 
cu sine în cetele sale, cinstita icoană a Preasfintei Născătoare de Dumnezeu, care avea în braţele 
sale pe Pruncul Cel mai înainte de veci, pe Hristos, Mîntuitorul nostru. El mai lua încă și cinstita 
Cruce a Domnului, pe care o purtau doi preoți îmbrăcaţi în sfintele veşminte. Astfel ieşea la 
război, cu aducere de multe rugăciuni către Hristos Dumnezeu şi către Preacurata Lui Maică, 
împărtăşindu-se cu dumnezeieştile Taine ale Domnului. Cu nişte arme ca acestea nebiruite se 
înarma mai mult decît cu săbiile şi cu sulițele; deci, mai mult nădăjduia spre ajutorul Celui 
Preaînalt, decît spre vitejia şi puterea oștirii sale, ştiind bine cuvîntul lui David: Nu în puterea 
calului va voi, nici în pulpele bărbatului nu-I va plăcea. Domnul va binevoi întru cei ce se tem 
de Dinsul și întru cei ce nădăjduiesc spre mila Lui. Acest binecredincios domn întărea oastea 
sa, pe de o parte cu chipul cucerniciei sale prin rugăciuni, iar pe de alta, cu porunca spre 
rugăciuni. Deci, toţi căzînd înaintea icoanei Preasfintei Născătoare de Dumnezeu şi a cinstitei 
Cruci, se rugau Domnului cu lacrimi. 


Marele domn, privind spre icoană, zicea în rugăciunea sa astfel: "O, Stăpînă, ceea ce ai 
născut pe Hristos, Mîntuitorul nostru, tot cel ce nădăjduiește spre tine, nu va pieri; deci, şi eu, 
robul Tău, te am pe Tine, după Dumnezeu, zid şi acoperămînt, iar Crucea Fiului tău, armă 
ascuţită împotriva vrăjmașilor. Roagă pe Mîntuitorul lumii, pe Care îl ţii în braţele tale, ca să 
fie puterea Crucii ca un foc, arzînd feţele potrivnicilor, care doresc război cu noi; iar folosirea 
ta cea atotputernică să ne ajute nouă şi să calce pe vrăjmaşii noştri”. După această rugăciune, 
sărutînd ei sfînta icoană şi cinstita Cruce, toți au pornit cu îndrăzneală împotriva vrăjmaşilor, şi 
astfel le-a ajutat lor Domnul cu puterea Crucii, iar Preasfînta Născătoare de Dumnezeu le-a 
ajutat lor cu mijlocirile sale cele către Dumnezeu. 


Marele domn, avînd totdeauna un obicei ca acesta, a ieşit cu oastea sa într-o rînduială 
ca aceea împotriva bulgarilor - precum de demult marele împărat Constantin a purtat semnul 


Sfintei Cruci înaintea oastei - şi, mergînd la cîmp, s-a luptat cu oştirea bulgărească. Deci, 
biruindu-i, au venit după dînșii şi au luat şi patru cetăţi ale lor, precum şi a cincea, anume 
Vrehimul, de la rîul Kamii. Cînd s-a întors de la lupta cu păgînii, în cortul său, a văzut ieşind 
din icoana Preasfintei Născătoare de Dumnezeu o strălucire luminoasă ca focul, care strălucea 
peste toate cetele. Aceasta a fost în luna august, în ziua întîi. De aceea, marele domn, luînd 
iarăşi mai mare bărbăţie şi mai multă îndrăzneală, şi-a întors puterea sa împotriva păgînilor şi a 
ars cetățile acelea cu foc, încît a lăsat pămîntul acela pustiu; iar asupra celorlalte cetăţi ce 
rămăseseră a pus dajdie, apoi s-a întors înapoi cu prăznuire. 


Asemenea și Manuil, împăratul grecilor, care ieșise cu oastea sa împotriva turcilor, a 
văzut tot atunci aceeaşi minune, adică nişte raze de foc ce ieşeau din icoana Preacuratei 
Fecioare, pe care o avea cu cinstita Cruce în cetele sale. Cu aceasta el a biruit în acea zi puterea 
turcilor. Deci, ei s-au înştiințat unul pe altul prin epistolă de biruinţa lor, cu ajutorul lui 
Dumnezeu, împotriva vrăjmaşilor, şi de strălucirea cea minunată pe care o văzuseră ieșind din 
chipul Mîntuitorului şi au preamărit pe Dumnezeu. Sfătuindu-se cu arhierei lor cei mai mari, 
au aşezat prăznuire în ziua întîi a lui August, dînd mulţumire lui Hristos, Mîntuitorul, și 
Preacuratei Lui Maici. Pentru pomenirea puterii Sfintei Cruci, prin care, fiind înarmaţi, au biruit 
pe vrăjmaşi, ei au poruncit ca să scoată preoţii cu mîinile lor cinstita Cruce din Sfîntul Altar şi 
să opună în mijlocul bisericii, să se închine ei toate popoarele creştine şi cu dragoste să o sărute, 
preamărind pe Hristos Domnul, Care a fost răstignit pe dînsa. Arhiereii au mai poruncit să facă 
şi sfinţirea apei. Deci, de atunci s-a numit prăznuirea aceasta, "Scoaterea Cinstitei Cruci”. Cînd 
se scoate la pîraie, la fîntîni și la izvoare Crucea Domnului, trebuie să se scoată împreună şi cu 
sfintele icoane. 


Aşadar, să prăznuim, fraților, lăudînd şi mulțumind Preamilostivului Dumnezeu, 
Miîntuitorului nostru lisus Hristos și Maicii Lui celei fără de prihană, Stăpîna noastră cea 
binecuvîntată Fecioara Maria, şi slăvita Cruce să o cinstim cu dreaptă credinţă. Să prăznuim cu 
cucernicie şi cu plăcere dumnezeiască, avînd între noi pace şi dragoste, mîngîind cu milostenie 
pe cei săraci, depărtîndu-ne de toate lucrurile cele rele și luînd aminte la frica lui Dumnezeu. 
Astfel, plăcînd Ziditorului şi Stăpînului nostru, să ne învrednicim prăznuirii celei veșnice, 
împreună cu toți sfinţii, în ziua aceea, în care se va arăta pe cer semnul Fiul Omului, adică 
cinstita Lui Cruce, care va merge înaintea Celui ce va să vie cu slavă şi cu putere multă, ca 
judecător al viilor şi al morților. 


Acela va străluci pe toţi drepții cu străluciri luminoase şi dătătoare de bucurie. După 
săvîrşirea judecății, va merge înaintea tuturor cetelor sfinţilor, povăţuindu-i în Împărăţia cerului. 
Atunci vor prăznui, dănțuind în vecii cei fără de sfîrşit, toți sfinţii, cu care şi pe noi, păcătoşii, 
să ne numere, Preamilostivul Hristos Mîntuitorul nostru, cu rugăciunile Preasfintei Născătoare 
de Dumnezeu. Amin. 


2. PĂTIMIREA SFINŢILOR MUCENICI MACABEI ȘI A CELOR 
ÎMPREUNĂ CU DÎNŞII 


(1 AUGUST) 


Mai înainte de a începe povestirea pătimirii sfinților mucenici - care s-a scris pe pămînt 
în cărţile Macabeilor, iar la ceruri în cărțile vieţii veşnice -, este lucru cuviincios să povestim, 
pe scurt, ca o înainte cuvîntare, începutul tulburării Ierusalimului, care a fost în anii aceia, şi a 
prigonirii celor ce păzeau cu dreaptă credinţă legea lui Dumnezeu. Această prigonire s-a ridicat 
mai întîi de către învățătorii cei mincinoși ai legii și de către arhiereii Ierusalimului, iubitori de 
stăpînire. Apoi, prin voinţa lui Dumnezeu care se mîniase, s-au înmulţit limbile cele necurate 
care stăpîneau pe evrei, şi care au umplut de sînge și de urîciuni Sfînta Cetate şi sfințenia lui 
Dumnezeu. 


După marea şi înfricoşata dărîmare a lerusalimului de către Nabucodonosor, împăratul 
Babilonului, care s-a întîmplat în zilele lui Sedechie, împăratul iudeilor, despre care se scrie în 
vieţile sfinților Prooroci Ieremia și lezechiel, trecînd şaptezeci de ani şi poporul iudeu 
întorcîndu-se din robie, prin milostivirea lui Dumnezeu, atunci lerusalimul împreună cu templul 


Domnului s-au înnoit cu frumoase şi puternice zidiri. Cu toată buna podoabă s-a încuviințat 
sfinţenia Domnului, după asemănarea celei dintîi, precum despre aceasta se povesteşte pe larg 
în cartea lui Neemia şi a lui Ezdra. Deci, popoarele lui Dumnezeu, înmulţindu-se, locuiau în 
Palestina ca şi mai înainte, iar Sfînta Cetate înflorea în legea lui Dumnezeu prin buna credință 
şi prin linişte, multă vreme îndreptîndu-se de boierii şi de judecătorii lor care stăpîneau peste 
dînșii, măcar că erau sub stăpînirea împăraților păgîni. Ei erau în slavă şi în cinste dinspre toţi; 
căci şi împărații neamu-rilor şi mulți stăpînitori, deşi erau închinători de idoli, însă cinsteau pe 
Dumnezeul lui Israel, trimiteau daruri în Ierusalim la templul Domnului şi pe arhiereii lui 
Dumnezeu îi aveau în mare cinste, precum a făcut Alexandru, împăratul Macedoniei, care, 
întîmpinînd şi văzînd pe Ada arhiereul, i s-a închinat lui pînă la pămînt; apoi, intrînd în cetate 
şi în templu, au adus daruri şi jertfe Domnului Savaot. 


Același lucru, după dînsul, l-au făcut şi alți stăpînitori elineşti. Ptolomeu Filadelful, 
împăratul Egiptului, a trimis multe daruri bisericii Domnului din Ierusalim şi a scris către 
Eleazar arhiereul, rugîndu-l să-i trimită cărțile Legii Domnului şi bărbaţi înţelepţi, ca să le poată 
tălmăci din limba evreiască în limba elinească. După dînsul, un alt Ptolomeu, care se numea 
Filopator, împăratul Egiptului, biruind puterea lui Antioh cel Mare, împăratul Siriei, și, venind 
în Iudeea, a intrat în templu Domnului din Ierusalim și a adus jertfă de mulțumire adevăratului 
Dumnezeu. Asemenea a făcut și marele Antioh, după ce a biruit puterea Egiptului; s-a dus în 
Ierusalim la închinarea cerescului Dumnezeu şi a adus în sfîntul templu mulțumire Domnului 
cu jertfe. El a dăruit arhiereului mai multe daruri, precum și celorlalți mai mari ai iudeilor. 


Într-o cinstire ca aceasta era Ierusalimul din partea păgînilor, asemenea era şi templul 
Domnului. Despre aceasta se pomeneşte în Sfinta Scriptură, unde se scrie astfel: Înșiși împărații 
cinsteau locul şi preamăreau templul cu multe daruri. O cinste ca aceasta a Ierusalimului a fost 
pînă cînd cei mai mari vieţuitori ai lui, petrecînd în frica lui Dumnezeu, păzeau Legea Domnului 
şi petreceau viață plăcută Lui. Însă, după ce s-au abătut la fărădelegi, atunci toate relele, ca şi 
mai înainte, s-au abătut asupra lor. 


Începutul răului a fost astfel: În zilele dreptului şi sfîntului arhiereu Onia, care era fiu al 
dreptului Simon arhiereul, cel lăudat în cărțile lui Sirah, şi pe vremea împărăției lui Seleuc, fiul 
marelui Antioh ce domnea peste Siria, era în Ierusalim un bărbat oarecare, anume Simon, din 
seminția lui Veniamin. Aceluia îi era încredințată cîrmuirea averilor templului, a slujitorilor, şi 
dregătoria ostașilor rînduiți spre paza templului. Fiind el mîndru şi plin de răutate, se împotrivea 
totdeauna arhiereului şi făcea oarecare răutăţi în popor. Deci, nesuferind el certările şi sfătuirile 
care 1 se făceau adeseori de arhiereu, s-a gîndit să facă supărare nu numai arhiereului, dar și 
templului. Drept aceea, ducîndu-se la Apolonie, voievodul țării Siriei şi Feniciei, i-a spus despre 
adunarea sinedriului şi despre bogăția care este în cămările casei Domnului; și i-a mai spus că 
se păzeşte, împreună cu cele bisericești, o vistierie nespus de mare a poporului cel de obște, şi 
zicea că toate acelea pot să cadă în mîinile împăratului. 


Voievodul a înștiințat despre aceasta pe împărat, iar acela, ca un iubitor de aur ce era, a 
trimis îndată la Ierusalim cu putere de oaste pe Eliodor, vistiernicul bogățiilor împărăteşti, ca 
să 1a de acolo vistieriile cele bogate care se aflau în templu, şi să le aducă la împărăție. Eliodor 
ducîndu-se, cînd a început a îndrăzni să facă silă templului şi să jefuiască averile ei, care erau 
adunate pentru hrănirea săracilor, a străinilor, a văduvelor şi a sărmanilor, ce a pătimit? Despre 
aceasta se scrie pe larg în a doua carte a Macabeilor, în capitolul al treilea: "A fost bătut cumplit 
de îngeri, aproape să moară şi, nesporind nimic, s-a întors la cel ce l-a trimis”. 


Apoi, nu după multă vreme, a pierit împăratul Seleuc, ucis de ai săi. După el a luat 
împărăția cel mai rău la obicei, un frate bun al lui, cu numele Antioh, cu porecla Epifanis, adică 
luminos, dar care mai mult era numit de alții Epimanis, adică nebun, pentru că s-a sculat cu 
nebunie împotriva lui Dumnezeu cel adevărat şi împotriva sfinţeniei Lui, făcîndu-se chip al lui 
Antihrist. 


În împărăţia lui Antioh s-a început cea mai mare tulburare în Ierusalim. Un frate al 
arhiereului, anume Iason, dorind să aibă dregătoria arhierească, a mers la împărat şi i-a dat mult 
aur, cumpărînd stăpînirea Ierusalimului. Acel ticălos iubitor de stăpînire, vrînd să placă 
împăratului, s-a alipit de păgîni şi se făgăduia să aducă poporul evreiesc la păgînism. Astfel, 
cîştigînd stăpînire de la împărat, a izgonit de la arhierie pe Sfîntul Onie, fratele său şi, făcîndu- 
se singur arhiereu, a început a strica legile cele bune ale cetăţii şi a aduce înăuntru păgîneştile 
fărădelegi. 


EI a zidit la marginea Muntelui Sionului o privelişte şi şcoli elineșşti, făcătoare de 
născocite înțelepciuni, de lupte tinereşti și de jocuri; iar pe tinerii care se deprindeau la acelea 
i-a rînduit să petreacă în casele desfrînatelor, căci poruncise să fie în sfinta cetate, împotriva 
legii, şi femei destrăbălate, ca, fără de opreală, după obiceiul elinesc, să se săvîrşească poftele 
trupești. Astfel, băgînd în Ierusalim necurăţia elinească, pe mulţi i-a întors de la dreapta cinstire 
de Dumnezeu. Pe preoți i-a făcut să lase templul lui Dumnezeu şi să ia aminte la privelişte, la 
alergări de cai, la lupte şi la toate jocurile şi neorînduielile păgîneşti, cu care, înşelîndu-se cei 
tineri şi fără de minte, lăudau legile şi obiceiurile elineşti. Deci, părăsind legea lui Dumnezeu, 
se plecau cu înlesnire la fărădelegea păgînilor. Cei ce erau înțelegători şi adevăraţi iubitori ai 
dreptei credinţe, văzînd fărădelegile care se făceau, suspinau pentru călcarea legii Domnului și 
pentru spurcarea sfintei cetăți și plîngeau pentru pierzarea poporului de un neam cu dînşii, care 
mergea în urma lui Iason, povăţuitorul cel orb. 


Acela, pentru iubirea de stăpînire, a părăsit pe Dumnezeu şi legea Lui cea sfîntă şi a 
vîndut libertatea bunei credințe părintești; deci, o sminteală și împiedicare ca aceasta a făcut 
poporului lui Dumnezeu. Acel Iason, arhiereu mincinos, fiind trei ani în stăpînire, a fost izgonit 
de altul, asemenea lui, iubitor de stăpînire și iubitor de păgînătate elinească, cu numele Menelae; 
şi ceea ce i-a făcut el mai înainte fratelui său cel drept, tot aceea a pătimit el însuși. Acel 
Menelae, dînd mai mult aur împăratului, a luat arhiereasca stăpînire şi a izgonit pe Iason, iar 
Sfîntului Onie, cel dintîi arhiereu, i-a mijlocit ucigașa moarte de la păgâni. 


Dar, nepetrecînd mult la arhierie, în același chip, a pătimit și izgonire. Căci Lisimah, 
fratele lui, umplînd mîinile împăratului cu mită, a cîştigat arhieria. Dar şi el, răpind tîlhărește 
vasele şi furînd aurul bisericesc, a fost ucis de popor şi, Menelae, fratele său, iarăşi a luat de la 
păgînul împărat stăpînirea arhierească. 


Făcîndu-se în Ierusalim nişte neorînduieli şi tulburări ca acestea, din zi în zi se înmulțea 
păgînătatea elinească, iar fărădele-gile făcîndu-se la arătare, se necinstea Dumnezeu. Deci, 1 s- 
a apropiat izbîndirea lui cea cu dreaptă judecată şi s-a făcut un semn minunat, vestind mai 
înainte mînia lui Dumnezeu, care venea asupra cetății. S-au văzut în văzduh nişte cete de oaste 
adunîn-du-se la război, ostași îmbrăcaţi cu haine de aur, avînd coifuri pe capetele lor, în mîini 
săbiile trase și sulițe, şi astfel alergau pe cai. Deci, se tăiau cu săbiile unul pe altul; alţii ridicau 
sulițele și pavezele, iar alţii se însăgetau cu sulițe. Ei făceau diferite lupte şi războaie şi ieşea 
strălucire din arme și din zale în chipul aurului. 


Acea vedere era înfricoșată şi înspăimîntătoare. Ea s-a arătat pînă la patruzeci de zile şi 
tot poporul era în mare cutremur şi în nepricepere, zicînd în sine: "Ce să fie aceasta?” În acea 
vreme a venit o veste mincinoasă în lerusalim despre moartea împăratului, ca şi cum ar fi murit 
în războiul Egiptului; pentru că atunci se dusese să se lupte împotriva Egiptului. lerusalimitenii 
care erau drepteredincioşi s-au bucurat și dănțuiau cu veselie, socotind că într-adevăr a pierit 
acel rău şi păgîn împărat, apoi, înştiințîndu-se că n-a murit, ci este viu şi se întoarce din Egipt 
în Siria, s-au sfătuit să lepede de pe dînşii jugul lui şi să nu-i mai slujească; deci s-au pregătit 
să se împotrivească lui. Împăratul, înștiinţîndu-se de toate acestea, s-a umplut de multă mînie 
şi a plecat cu oastea sa spre Ierusalim. Atunci ierusalimitenii au închis cetatea împotriva lui, 
însă nu au putut să se împotrivească puterii lui, de vreme ce era neunire între cetăţeni; pentru 
că unii dintr-înşii, care se abătuseră spre elinism, erau prieteni ai împăratului, iar mai vîrtos 
Menelae, mincinosul arhiereu. 


De aceea, împăratul a luat cetatea cu puterea sa de oaste şi a poruncit ostaşilor să ucidă 
fără de cruţare pe toţi cei ce se vor întîmpla pe ulițele cetăţii; apoi, intrînd prin case, să înjunghie 
pe bărbaţi şi pe femei, pe bătrîni, pe tineri şi pe prunci. Numărul celor ucişi în cele trei zile a 
fost optzeci de mii, iar al celor legaţi şi aruncaţi în temniță, patruzeci de mii. Mulţi din acei 
cetăţeni au fost daţi în robia ostașilor, care au îndrăznit a intra cu mîndrie în templul Domnului, 
avînd înainte conducător pe Menelae, care se făcuse vînzătorul patriei şi al legii. Deci au luat 
altarul cel de aur, sfeşnicul de aur, cădelniţele de aur şi toate vasele cele de mult preţ ce erau 
date de alți împărați spre înfrumusețarea templului. Au luat catapeteasma, coroanele şi toată 
podoaba cea de aur şi vistieriile cele tăinuite pe care le-au găsit de aur și argint, pe toate le-au 
luat. Pustiind şi spurcînd templul lui Dumnezeu şi umplînd cetatea de sîngiuiri, de risipire şi de 
multă tînguire, s-au întors în Antiohia, lăsînd în Ierusalim şi în toată Iudeea, chinuitori mai 
cumpliți decît ei, spre muncirea poporului lui Israel. 


După cîtăva vreme, împăratul Antioh a scris la toată împărăția sa poruncă, ca toate 
popoarele din toate seminţiile să fie una cu dînsul, ţinîndu-se împreună de zei şi de legile 
elinești. Toate neamurile s-au plecat la porunca împăratului şi mulți din iudei s-au supus aceluia, 
au jertfit idolilor şi au spurcat sîmbetele lor. După cîteva zile, împăratul a trimis la Ierusalim pe 
unul din sfetnicii săi, bărbat bătrîn şi de neam atenian, ca să silească pe toţi evreii să se lepede 
de legile lor părintești, să se închine idolilor şi să guste din cele jertfite lor; dar mai ales le-a 
poruncit să-i silească să mănînce carne de porc, de la care îi opreşte legea evreiască. El a mai 
poruncit ca templul Domnului să o facă capişte idolească, schimbîndu-i numele ei în capiştea 
lui Zeus al Olimpului, iar pe idolul Zeus să-l pună în locul cel sfint. 


Deci, trimisul acela, venind cu oaste în Ierusalim, împlinea porunca împăratului, 
spurcînd cu jertfe necurate sfinţenia lui Dumnezeu și silind poporul Lui la păgînătatea aceea. 
Deci, mulţi evrei mici la suflet au alergat cu sîrguință la jertfele idoleşti; însă cei care erau 
statornici în credință au fugit în munţi şi în pustii, ascunzîndu-se în peşteri şi în prăpăstiile 
pămîntului, temîndu-se de chinuri și ferindu-se de spurcăciunile idoleşti. Alţii, fiind prinşi, erau 
duşi cu sila în ziua naşterii împăratului şi în celelalte praznice elineşti urîte lui Dumnezeu, spre 
a aduce jertfă; dar erau şi mulți din acei care nu voiau să se supună la porunca cea necurată. Și 
era frică mare peste toate popoarele, dar nimeni nu îndrăznea să se numească iudeu, să ţină 
sîmbăta, să taie împrejur pe fiii lor, nici să facă ceva după legea lui Moise, pentru că toţi vedeau 
înaintea ochilor lor chinurile şi moartea care îi aştepta. 


In vremea aceea, două femei evreice au fost pirîte la trimisul acela, cum că pruncii pe 
care i-au născut, i-au tăiat împrejur, după legea lor. Atunci, muncitorul a poruncit să le prindă 
ŞI, spînzu-rîndu-le pruncii de grumaji lor, să le poarte, spre batjocură, prin cetate; apoi au fost 


aruncate jos de pe zidurile cetăţii într-o groapă, luînd astfel sfîrşitul cel mucenicesc împreună 
cu fiii lor. 


Alţii dintre iudei se adunaseră prin peșterile cele din jurul cetăţii, ca să-și prăznuiască în 
taină ziua sîmbetei, despre care înştiinţindu-se tiranul, a poruncit ca pe toți să-i ardă în foc. 
După aceasta a fost prins unul din cei mai mari cărturari, cu numele Eleazar şi cu rînduiala 
preot, bătrîn de ani, cu cinstea feţei bine împodobit, înfrumusețat cu cărunteţile şi cu 
înțelepciunea. EI era ştiut de toți ca un bun învăţător de lege în Ierusalim, fiind unul din cei 
şaptezeci şi doi de tîlcuitori, care a tălmăcit cărţile evreieşti în limba elinească, după porunca 
lui Ptolomeu Filadelful, împăratul Egiptului. Despre pătimirea acestui cinstit bătrîn Eleazar se 
povesteşte astfel: 


Fiind adus înaintea păgînului, cînd îi băga în gură cu sila carne de porc ca să mănînce, 
voia mai bine să-şi aleagă moartea cea slăvită şi mucenicească pentru legea Domnului, decît 
viața cea necinstită și hulită, întru mînierea lui Dumnezeu. Deci, mergînd de voie la chinuri, 
scuipa din gură carnea cea spurcată de care se atinsese şi se dădea pe dînsul chip celorlalți evrei 
temători de Dumnezeu care voiau să moară pentru Legea Lui, învăţîndu-i un singur lucru, că 
nu se cade a îndrăzni la păcat, nici să mînie cu fărădelege pe Dumnezeu pentru această 
vremelnică viață, care este iubită de oameni. 


Unii din păgîni, arătîndu-se miloşi față de Eleazar pentru cunoştinţa cea de demult cu 
dînşii, îi aduceau în taină cărnuri, nu de porc, ci de alte animale neoprite de lege, şi-i ziceau la 
ureche: "Primeşte acestea în locul celei de porc şi mănîncă înaintea tuturor, ca şi cum ar fi de 
porc, ca toţi, văzîndu-te că mănînci carne, să creadă că mănînci carne de porc, cum poruncește 
împăratul, că numai aşa vei scăpa de chinuri și de moarte!" Dar binecunoscătorul și plăcutul lui 
Dumnezeu bătrîn, îndată a răspuns către dînşii, zicînd: "Mai bine îmi este ca îndată să mă arunc 
în iad, decît să mînii pe Dumnezeul meu prin călcarea Legii Lui celei sfinte; nici nu se cuvine 
vîrstei noastre celei bătrîne să ne fățărnicim spre sminteala tinerilor celor mulți. Căci dacă tinerii 
mă vor vedea făcînd aceasta, la care voi mă sfătuiți să fac, vor zice: "lată, Eleazar la adînci 
bătrîneți a lăsat legea părintească şi s-a lipit de păgîni!" Aşa că dînşii, pentru fățărnicia mea, se 
vor depărta de la Dumnezeul cel adevărat și vor pieri; deoarece, căutînd la mine, vor începe a 
defăima legea lui Dumnezeu şi a se abate la păgîneasca lege elinească, înșelîndu-se de iubirea 
vieții cea de puţină vreme; iar eu voi aduce prihană asupra bătrîneților mele, făcîndu-mă 
pricinuitor pierzării atîtor suflete. Deci, chiar de mă voi izbăvi de muncile acestea, însă de 
muncile Atotputernicului Dumnezeu nu voi putea scăpa, nici viu, nici mort. Mai bine să mor 
acum, ca, prin răbdare bărbătească, să-mi împodobesc bătrînețile mele, iar celor tineri să le las 
după mine pildă bună, cînd, cu mărime de suflet şi tărie, voi pătimi pentru cinstitele legi”. 


Astfel grăind, Sfîntul Eleazar a fost tras spre chinuire; iar aceia care mai înainte se arătau 
că se milostivesc spre dînsul, s-au schimbat pentru cuvintele lui spre mînie şi iuțime. Deci, 
preotul lui Dumnezeu a fost muncit cu multe chinuri și bătut cumplit. Fiind aproape mort, a 
suspinat şi a zis către Dumnezeu: "Cel ce toate le ştii și spre toți priveşti, Doamne, Tu știi că, 
putînd să mă izbăvesc de moarte, am suferit de bună voie aceste munci și am răbdat cu trupul 
durerile cele grele, însă cu bucurie şi cu dragoste le primesc pe ele, deoarece pătimesc pentru 
slava sfîntului Tău nume". Aceasta zicînd, s-a sfîrşit, lăsînd pildă de urmat, nu numai celor 
tineri, ci şi la tot poporul, pomenirea morţii lui. 


% 


Să se adauge în cărțile bisericeşti şi aceasta spre pomenirea lui: după cumplita bătaie, 
au turnat peste rănile lui oţet cu miros greu şi l-au aruncat în foc. Iar el, rugîndu-se lui 
Dumnezeu, ca sîngele şi moartea lui pentru neamul evreiesc să fie primite, şi-a dat sufletul său. 


După sfîrşitul cel mucenicesc al Sfîntului Eleazar, au fost prinși, împreună cu maica lor, 
şapte fraţi de neam cinstit şi, ca unii ce erau de bun neam, au fost trimiși la împărat în Antiohia 
spre cercetare. Ei au fost siliți, împotriva legii evreieşti, să mănînce carne de porc. Mîncarea 
cărnii de porc pentru evrei era în acea vreme semn de depărtarea de Domnul Savaot, în care 
credeau ei, și dovadă de păgînătate, la care se abăteau evreii cei mici la suflet. Acești şapte frați, 
fund ucenicii preotului Eleazar, învățătorul Ierusalimului, acela care a pătimit mai înainte, şi 
pomenind învăţătura lui cu bine, au stat cu mărime de suflet întru buna lor credință și nu s-au 
supus poruncii împăratului, nevrînd să-și calce legea. De aceea i-au bătut cu vine de bou şi i-au 
muncit mult. Despre muncirea şi îndrăzneala lor cea cu bărbăţie înaintea chinuitorului, 
dumnezeiasca Scriptură povesteşte astfel în cartea Macabeilor: 


Unul din Macabei, care era mai întîi, a zis către împărat astfel: "Ce voiești să întrebi și 
să înveți de la noi? Fiindcă sîntem gata a muri, decît a călca legile cele împărăteşti”. Împăratul, 
mîniindu-se, a poruncit să ardă nişte tigăi şi căldări. Acelea fiind înfierbîntate, a poruncit ca 
celui ce era între dînşii mai vorbăreţ la cuvînt să-i taie limba, să-i jupoaie pielea de pe trup şi 
să-1 taie marginile mădularelor trupeşti; iar fraţii ceilalți și maica lor să privească. După ce îi 
tăiase toate mădularele, a poruncit să-l bage în foc şi să-l frigă în tigaie, deşi abia mai sufla. 
Aburii înălțîindu-se din tigaie, toți ceilalți, împreună cu maica lor, îl îndemnau să moară cu 
bărbăţie, şi-i ziceau astfel: "Domnul Dumnezeu vede și se mîngîie de adevărul nostru, precum 
de față a arătat Moise prin cîntarea care mărturisește, zicînd: Și pentru robii Săi se va mingiia. 


Cel dintîi murind în acest fel, pe al doilea l-a scos spre batjocură; deci şi acestuia i-a 
jupuit pielea cu perii de pe cap, întrebîndu-l: "Vei mînca carne de porc mai înainte de a se 
schingiui trupul tău?" EI, răspunzînd cu glas părintesc, a zis: "Nu". De aceea și acesta a fost 
chinuit, ca şi cel dintii. Cînd era în suflarea cea de pe urmă, a zis: "Tu, preaticălosule, ne pierzi 
pe noi din viaţa aceasta de acum, iar Împăratul lumii ne va învia întru învierea vieţii veşnice, 
pe noi, cei omorîţi pentru legile Sale". După aceasta a fost batjocorit al treilea; deci, cerîndu-i 
limba, el a scos-o afară îndată și, întinzîndu-și mîinile cu îndrăzneală și cu bărbăţie, a zis: 
"Acestea le-am cîştigat din cer şi pentru legile Lui le defăimez; deci nădăjduiesc să le iau de la 
Dînsul". Împăratul singur și cei ce erau cu dînsul se minunau de mărimea de suflet a tînărului, 
că întru nimic nu socotea chinurile. 


Acesta sfîrşindu-se, păgînii au luat pe al patrulea și l-au muncit asemenea. lar cînd era 
aproape de moarte, a zis astfel: "Mai bine uciși de oameni să aşteptăm nădejde de la Dumnezeu, 
ca să fim iar înviaţi de Dînsul, căci pentru tine nu va fi înviere!" După aceasta au adus pe al 
cincilea şi l-au muncit şi pe el. Acela, căutînd spre dînsul, a zis: "Fiind stricăcios, ai stăpînire 
peste oameni şi faci ceea ce voiești, însă să nu socoteşti că neamul nostru este părăsit de 
Dumnezeu. Tu să mai aştepţi şi vei vedea stăpînirea Lui cea mare, cum te va munci pe tine şi 
seminția ta". După aceasta a adus pe al şaselea; şi acela, fiind aproape să moară, a zis: "Nu te 
înşela în zadar că noi pătimim acestea pentru că am greşit Dumnezeului nostru; iar tu să nu 
socotești că eşti nevinovat, începînd a te lupta cu Dumnezeu". 


Dar maica cea fără de măsură minunată şi vrednică de buna pomenire, văzînd pe cei 
şapte fii pierind într-o singură zi, răbda cu bărbăţie, pentru nădejdea în Domnul și îndemna pe 
fiecare din ei cu glas părintesc, fiind plină de vitejească înţelepciune. Deci, întărind gîndul 
femeiesc cu suflet bărbătesc, zicea către dînşii: "Nu ştiu cum v-aţi arătat în pîntecele meu, 


pentru că nu v-am dat eu duh şi viaţă, nici n-am alcătuit mădularele fiecăruia; ci Făcătorul lumii, 
care a zidit neamul omenesc, Acela care a dat viață tuturor, vă va da iarăşi duh şi viață cu mila 
sa, căci vă defăimaţi pe voi singuri pentru legile Lui”. 


Lui Antioh părîndu-i că este defăimat și trecînd cu vederea glasul de ocară, cel mai tînăr 
fund încă viu, îl sfătuia nu numai cu cuvintele, dar îl întărea şi cu jurămînt, că-l va face bogat 
şi fericit, dacă se va depărta de la legile părintești; îl va face prietenul lui şi-i va încredința averi. 
Tînărul neluînd aminte nicidecum la acestea, împăratul a chemat-o pe maica sa şi a îndemnat- 
o să-i fie tînărului sfătuitoare spre scăpare. El stăruind mult, ea a făgăduit că va sfătui pe fiul 
său; dar ea, plecîndu-se către dînsul, a rîs de cumplitul chinuitor şi a zis cu glas părintesc: "Fiule, 
miluieşte-mă pe mine, care nouă luni te-am purtat în pîntece, te-am hrănit cu lapte doi ani, te- 
am crescut, te-am adus la această vîrstă şi ţi-am suferit durerile creşterii; te rog să cauţi spre cer 
şi spre pămînt şi, văzînd toate cele dintr-însele, să cunoşti că Dumnezeu le-a făcut pe toate din 
NIMIC, şi neamul omenesc tot aşa l-a făcut. Să nu te temi de acest flămînd de carne, ci, fiind 
vrednic fraților tăi, să primeşti moartea, ca să primeşti milă împreună cu frații tăi!" 


Ea grăind acestea, tînărul a zis: "Pe cine aşteptaţi? Nu voi asculta porunca împăratului, 
c1 voi asculta porunca legii date părinţilor noștri prin Moise; iar tu, fiind aflător de toate răutăţile 
asupra iudeilor, nu vei scăpa de urgia lui Dumnezeu, pentru că noi pătimim acestea pentru 
păcatele noastre! Dacă Domnul nostru Cel viu S-a mîniat puţin spre înfricoşare şi învățătură, 
apoi iarăși Se va milostivi spre robii Săi. lar tu, nelegiuitule şi spurcatule mai mult decît toţi 
oamenii, nu te înălța în zadar, îngîmfîndu-te prin nădejdea cea deșartă, înălțîndu-ți mîna asupra 
robilor Lui cereşti, pentru că n-ai scăpat încă de judecata lui Dumnezeu; căci frații noştri, 
răbdînd puţine dureri după legea lui Dumnezeu, au cîştigat viaţa cea veşnică; iar tu, cu judecata 
lui Dumnezeu, vei lua pedeapsa cea dreaptă, după mîndria ta. Eu îmi dau sufletul şi trupul 
pentru legile părintești, precum şi-au dat şi frații mei. Eu chem pe Dumnezeu, ca degrab să fie 
milostiv asupra lui Israel; iar tu, cu muncirea și cu bătaia, vei mărturisi că numai unul este 
Dumnezeu. La mine şi la frații mei va înceta mînia Atotţiitorului, adusă cu dreptate asupra a tot 
neamul nostru”. 


Împăratul, aprinzîndu-se de mînie asupra lui mai cumplit decît asupra celorlalți, suferea 
ocărîrea cu amar. Deci şi acesta a fost ucis și s-a mutat curat din viață, nădăjduind spre Domnul. 


Văzînd aceasta fericita maică, al cărei nume era Solomonia, s-a umplut de veselie 
negrăită, că şi-a trimis fără prihană înaintea lui Dumnezeu pe cei şapte fii ai săi. Apoi, stînd 
deasupra trupurilor lor, şi-a întins mîinile în sus şi, rugîndu-se cu lacrimi fierbinţi, şi-a dat 
sufletul în mîinile lui Dumnezeu. Astfel s-a sfîrşit maica cu fiii săi. S-au sfîrşit punîndu-și 
sufletele pentru legea Atotţiitorului Dumnezeu. 


Apoi Dumnezeu s-a milostivit spre neamul evreiesc pentru vărsarea sîngelui robilor săi; 
căci a ridicat între evrei pe un bărbat viteaz, cu numele Iuda, din neamul preoţesc, care se chema 
Macabeul. Acela, cu putere ostăşească, s-a împotrivit bărbăteşte păgînului împărat Antioh şi, 
biruindu-l, a izgonit pe voievozii lui şi a ucis pe mulți din cei ce se abătuseră la păgînătatea 
elinească, şi a curăţat templul Ierusalimului de spurcăciunile idoleşti, precum povestesc pe larg 
cărțile Macabeilor. Antioh, pedepsindu-se cu dreapta judecată a lui Dumnezeu, încă din această 
viață de acum, a început el a pătimi muncile cele cumplite; căci, fuind lovit de bubă netămăduită, 
îl umpluseră viermii şi ieșea din trupul său o duhoare nesuferită. Atunci ticălosul acela, după 
proorocia mucenicului celui mai tînăr, a mărturisit pe Dumnezeul lui Israel, pe care mai înainte 
Îl hulea, şi a început a căuta pe Cel care-l prigonea; dar n-a cîștigat milă de la Dumnezeu, căci 
el n-a făcut milă oamenilor. N-a aflat loc de locuit și cel rău a pierit cu sunet. Deci, 


Atotputernicul Dumnezeu era preamărit atunci, şi acum se preamăreşte de toate neamurile și 
de-a pururea preamărit va fi întru toţi vecii. Amin. 


Notă - Numele acestor şapte fraţi sfinţi mucenici, fraţi după trup, nu s-au pus înăuntrul 
istoriei acesteia pentru pătimirea lor; pe de o parte pentru că în dumnezeiasca Scriptură a cărții 
Macabeilor nu sînt puse, iar pe de altă parte, pentru că la alţi povestitori se află numele acestora 
nepotrivite. În Prolog şi în Sinaxarul lunilor se numesc aşa: Avim, Antonin, Gurie, Eleazar, 
Evseon, Alim şi Marcel. Iar în cel evreiesc, vrednic de credinţă al faptelor celor mai vechi, cum 
şi povestitorul şi scriitorul pe larg al pătimirii sfinților acestor mucenici, Iosif Flaviu, care a 
viețuit în zilele lui Vespasian, împăratul Romei, scrie astfel despre fraţii Macabei: 


Cel dintîi se cheamă Macabeu; al doilea, Aver; al treilea, Mahir; al patrulea, Iuda; al 
cincilea, Ahaz; al şaselea, Aret, şi al şaptelea, Iacov. Deci, mai vrednică de credință este 
povestirea acestuia, decît cea scrisă în Prolog şi în Sinaxare, de vreme ce în acelea nu se află 
nume evreiești, ci elineşti, precum Antonin şi Marcel, cu care nu se cădea atunci evreilor 
ierusalimiteni să se numească. Dar, de vreme ce s-a aflat de nepotrivirea numelor, de aceea n- 
am vorbit despre ele, pe care singur Dumnezeu le ştie mai bine, ca Cel ce le-a scris în cartea 
vieții; iar nouă ne ajunge să ne folosim din bărbăteasca lor pătimire pentru legea lui Dumnezeu. 


4. SFINŢII NOUĂ MUCENICI DIN PERGA PAMFILIEI 


(| AUGUST) 


Sfinți nouă mucenici au trăit în vremea împărăției lui Dioclețian şi a ighemonului 
Flavian, în Perga Pamfiliei, fiind creștinați de moşii lor. Mineon era teslar, iar ceilalți plugari. 
Avînd toți un gînd, și bun sfat sfătuindu-se, se duseră la lupta muceniciei, socotind pentru 
Hristos, toate ale lumii deşarte. Sosind la capiştea Artemidei, într-o noapte au stricat toți idolii 
cîți au găsit acolo. 


Fiind prinşi şi aduşi la întrebare înaintea ighemonului, au fost rău bătuţi, arşi pe coaste 
şi strujiți cu unghii de fier pînă la oase, arzîndu-le subțiorii cu făclii, apoi, scoțindu-le ochii cu 
țepuşe, au fost băgați în temniță, poruncind tiranul să nu le dea nici de mîncare, nici de băut, 
nici altă căutare să aibă. De aceea, peste puțină vreme, au fost dați la fiare ca să-i mănînce, care, 
venind cu blîndețe la ei, nu le-au făcut nimic. 


Mirîndu-se toți de aceasta şi strigînd "Mare este Dumnezeul creştinilor”, îndată s-a 
pogorît din cer tunete şi fulgere cu ploi grele, amestecate cu grindină. Apoi s-a auzit un glas 
dumnezeiesc, care i-a chemat pe sfinţi, iar ei, auzind, s-au bucurat. Atunci ighemonul a poruncit 
să li se taie capetele, și aşa au primit cununa muceniciei. Numele acestora sînt: Leontie, Atghie, 
Alexandru, Chindeu, Nisitei, Chiriac, Mineon, Catun şi Evelei. 


5. ADUCEREA CINSTITELOR MOAȘTE ALE SFÎNTULUI ÎNTÎIULUI 
MUCENIC ŞI ARHIDIACON ȘTEFAN 


(2 AUGUST) 


Sfîntul Arhidiacon Ștefan fiind ucis cu pietre de către evrei, cinstitul lui trup a stat 
neîngropat două zile şi o noapte, fiind aruncat spre mîncarea cîinilor, fiarelor şi a păsărilor; însă 
nimic nu s-a atins de dînsul, pentru că Domnul îl păzea pe el. În a doua noapte, Gamaliel, 
slăvitul învăţător de lege al Ierusalimului, cel ce se pomeneşte în Faptele Apostolilor, începuse 
a se îndupleca spre dreapta credință în Hristos. EI se arătase în taină prieten al Sfinţilor Apostoli, 
şi a trimis bărbați cucernici ca să ia pe ascuns trupul întîiului mucenic, şi l-au dus în satul său, 
care, după numele lui, se chema Cafargamala, adică satul lui Gamaliel. 


Acel sat era departe de Ierusalim ca la douăzeci de stadii; deci, acolo 1-au făcut Sfintului 
Ştefan cinstita îngropare, punîndu-l într-o peșteră, în mormîntul lui cel nou. După aceea, 
Nicodim, boierul evreiesc care venise noaptea la Domnul Hristos, plîngînd deasupra 
mormîntului Sfîntului Ștefan, s-a mutat; și tot acolo aproape de mormîntul mucenicului a fost 
îngropat de Gamaliel. 


După aceasta și Gamaliel, primind Sfîntul Botez împreună cu fiul său, Aviv, şi viețuind 
cîtăva vreme cu bună plăcere în dreapta credinţă creştinească, s-a sfîrşit. Deci, în aceeaşi 
peşteră, lîngă mormîntul lui Ștefan și a lui Nicodim, i-au îngropat pe amîndoi. Trecînd mulți 
ani Şi pierind chinuitorii care mult au prigonit Biserica lui Hristos, a sosit împărăţia creştinească, 
prin luminarea marelui Constantin; şi, făcîndu-se alinare Bisericii și dreapta credinţă strălucind 
pretutindenea, s-au aflat prin dumnezeiască descoperire cinstitele moaşte ale Sfîntului Întîiului 
Mucenic şi Arhidiacon Ştefan și, lîngă dînsul, moaștele bărbaților celor de Dumnezeu plăcuţi, 
ale lui Nicodim, Gamaliel și Aviv. Deci, le-au aflat pe ele preotul satului acela, cu numele 
Luchian, după o arătare ce i s-a făcut lui în acest chip: 


În noaptea unei vineri, în ceasul al treilea, odihnindu-se el, i s-a arătat în vedenia visului 
un bărbat bătrîn, înalt la stat, bineîncuviinţat şi cu căruntețile înfrumusețat, avînd barbă lungă, 
îmbrăcat cu o haină albă, care era împestriţată cu picături în chipul aurului, închipuind 
asemănări de cruci prin sine, iar în mîna sa avea un toiag de aur, cu care îmboldind în coaste pe 
preot, l-a strigat de trei ori, chemîndu-l pe nume: "Luchiane, Luchiane, Luchiane", şi a început 
a grăi: "Mergi în peștera Ierusalimului şi întreabă pe Sfîntul loan arhiepiscopul, pînă cînd vom 
sta închişi şi nu ne deschide nouă? Căci în vremea arhieriei lui ni se cade nouă să fim arătaţi! 
Deci, deschide mormîntul nostru, nezăbovind, unde, din nebăgare de seamă, zac moaştele 
noastre; pe de o parte, umplîndu-se de ploi, iar pe de alta, fiind călcate de picioarele celor 
necredincioşi! Deci, nu mă îngrijesc atîta de mine, pe cît de acei sfinţi vrednici de mare cinste, 
care zac împreună cu mine. Deschide-le pe acelea, ca să deschidă Dumnezeu lumii ușile 
milostivirii Sale, fiindcă este cuprinsă de multe primejdu!" 


Preotul Luchian, înspăimîntîndu-se, a întrebat pe bărbatul ce i se arătase lui, zicîndu-i: 
"Cine eşti tu şi cine sînt cei ce zici că sînt cu tine?" lar acela a răspuns: "Eu sînt Gamaliel, 
învățătorul lui Pavel, apostolul lui Hristos, şi Ştefan arhidiaconul se odihneşte împreună cu 
mine, cel ucis cu pietre de evrei și de arhiereii Ierusalimului, pentru credința lui în Hristos. EI 
fuind aruncat spre mîncarea cîinilor, a fiarelor şi a păsărilor, l-am luat noaptea și, aducîndu-l în 
acest sat al meu, l-am pus în peştera mea în mormîntul gătit mie, vrînd să am parte cu dînsul 
întru învierea şi în darul lui Dumnezeu. În alt mormînt, în aceeaşi peşteră, este pus Nicodim, 
cel ce de Domnul Hristos singur s-a învăţat sfinta credință şi a primit Sfîntul Botez - după 


înălțarea Domnului -, de la apostoli. De al cărui botez și de credinţa sa cea întru Hristos aflînd 
evreii, s-au umplut de mînie și voiau să-l ucidă pe dînsul, ca şi pe Ștefan, însă n-au făcut aceasta 
pentru cinstea mea, fiindcă îmi era rudenie; ci au luat de la dînsul dregătoria, iar averea lui au 
adăugat-o la averile bisericești. Deci, blestemîndu-l, l-au izgonit din cetate cu multe ocări şi cu 
necinste, iar eu l-am primit pe dînsul în satul meu și l-am hrănit pînă la sfîrşitul lui. 


Murind el, l-am îngropat aproape de moaştele întîiului Mucenic Ștefan. Acolo am 
îngropat în al treilea mormînt și pe Aviv, prea iubitul meu fiu care, împreună cu mine, a primit 
sfîntul Botez de la apostolii lui Hristos, cînd era în vîrstă de douăzeci de ani. El murind înainte 
de mine, l-am îngropat în mormîntul al treilea săpat în peretele peşterii, cu care împreună am 
pus să fie aşezat şi trupul meu cînd voi fi murit". Preotul iarăși l-a întrebat, zicîndu-i: "Unde vă 
vom căuta pe voi?" Gamaliel a răspuns: "Caută-ne înaintea satului spre partea de miazăzi, la 
țarina care se numește de la Gravi, adică țarina bărbaţilor lui Dumnezeu”. 


Zicînd aceasta, s-a făcut nevăzut, iar preotul, deșteptîndu-se, a lăudat pe Dumnezeu şi 
s-a rugat, zicînd: "Doamne, lisuse Hristoase, de este de la Tine arătarea aceasta, iar nu o 
înşelăciune, poruncește, ca şi a doua oară și a treia oară să mi se facă aceeași arătare!" Luchian 
a început a posti cu mîncare uscată pînă la altă vineri, petrecînd în rugăciune şi nespunînd cuiva 
de vedenia aceea. 


În noaptea celeilalte vineri, în ceasul al treilea, Gamaliel iarăși s-a arătat lui Luchian 
preotul în acelaşi chip ca întîia oară, şi i-a zis: "Pentru ce n-ai luat seamă ca să mergi şi să spui 
Sfîntului loan arhiepiscopul, precum ţi-am zis?" Preotul i-a răspuns: "lartă-mă, Domnul meu, 
că m-am temut să merg îndată după cea dintîi vedenie şi să-i spun, ca să nu mă aflu mincinos; 
ci m-am rugat Domnului să te trimită a doua oară şi a treia oară la mine, ca să mă pot încredința 
despre acest adevăr". Iar el, făcîndu-i cu mîna, i-a zis: "Pace ţie, preote, odihneşte-te!" Și se 
vedea ca şi cum ieşea văpăi din ochii preotului. Apoi iarăşi, întorcîndu-se către dînsul, 1-a zis: 
"Luchiane, de vreme ce te gîndești cum vei afla şi vei cunoaşte moaştele fiecăruia din noi, caută, 
vezi şi cunoaşte cele ce se vor arăta ţie!" 


Zicînd aceasta, cel ce se arătase a adus preotului patru coşniţe: trei de aur, iar a patra de 
argint. Drept aceea, una dintre acele coșniţe de aur era plină de flori roşii, a doua şi a treia din 
cele de aur erau pline de flori albe, iar a patra coşniță, cea de argint, era plină de şofran galben 
binemirositor. Coşniţa cea dintii de aur, cu florile cele roşii, a pus-o de-a dreapta preotului, spre 
răsărit, pe cea de-a doua, cu florile cele albe, a pus-o în partea dinspre miazăzi, iar pe a treia și 
pe a patra, le-a pus împreună în partea dinspre apus, în dreptul celei dintii ce era spre răsărit. 
Preotul a întrebat pe cel ce-i arăta lui acelea, zicîndu-i: "Ce sînt acestea, domnul meu?" EI i-a 
răspuns: "Acestea sînt mormintele noastre, în care ne odihnim noi. Coşniţa cea de aur cu flori 
roșii dinspre răsărit este mormîntul Sfîntului Ștefan, care s-a roşit cu sîngele mucenicesc pentru 
Hristos. Cealaltă coşniță de aur, cu florile cele albe, care stă spre miazăzi, este mormîntul 
Sfîntului Nicodim. A treia coșniță, asemenea cu flori albe, care stă spre apus, este mormîntul 
meu. lar a patra coșniță, cea de argint, cu şofranul cel binemirositor, care stă împreună cu a 
mea, este mormîntul fiului meu, Aviv, care a fost curat din pîntecele maicii sale, cu trupul şi cu 
sufletul, și s-a sfîrşit în feciorie fără de prihană". 


Gamaliel, zicînd acestea, s-a făcut nevăzut împreună cu coşnițele. Preotul, după acea 
vedenie, a mulțumit lui Dumnezeu și se silea la rugăciune şi la postire pînă în vinerea a treia, 
aşteptînd ca şi a treia oară să se învrednicească de acea arătare. În noaptea vinerii a treia, 
Gamaliel, același bărbat cinstit şi cu sfinta podoabă, a stat înaintea preotului în vedenie, zicîndu- 
i cu îngrozire: "Pentru ce nu ai luat seamă pînă acum, adică să mergi la arhiepiscop şi să-i 


vestești lui cele arătate şi cele zise ție? Oare nu vezi cîtă secetă și mîhnire este în cele de sub 
cer? Dar tu nu te îngrijeşti! Oare nu sînt în pustietăţi bărbați sfinți mai buni şi mai vrednici de 
această descoperire decît tine? Iar noi, trecîndu-i pe aceia, am voit să fim arătați prin tine; deci, 
sculîndu-te, mergi şi spune arhiepiscopului ca să deschidă locul în care ne odihnim şi să facă o 
rugăciune, ca Domnul, cu rugăciunile noastre, să fie milostiv spre poporul Său”. 


Deci, sculîndu-se preotul şi mulțumind Domnului, a mers cu sîrguinţă la Ierusalim şi i- 
a spus sfîntului arhiepiscop loan acea vedenie de trei ori. Arhiepiscopul, plîngînd de bucurie a 
zis: "Binecuvîntat este Dumnezeu, iubitorul de oameni, Care voiește să ne arate nouă mila Sa, 
prin descoperirea sfinților Săi, pe care, de ne vom învrednici a-i afla, apoi mi se cade mie să 
aduc aici în cetate moaștele Sfîntului Întîiului Mucenic şi Arhidiacon Ștefan, care s-a nevoit 
împotriva iudeilor şi a văzut cerurile deschise și pe Hristos stînd în slava Sa. Iar tu, fiule - a zis 
către preot -, du-te la țarina aceea, caută locul unde zac sfinții, sapă pînă dai de mormintele lor, 
şi vestește-mă cînd îi vei găsi pe ei!" 


Preotul, întorcîndu-se de la cetate în satul său, a chemat niște bărbaţi cucernici, şi a mers 
cu dînşii la țarina ce se numea "de la Gavri". În mijlocul acelei ţarine era o movilă. Deci, 
socotind că acolo se odihnesc moaştele sfinţilor, a voit să sape, dar mai întîi a făcut rugăciune 
de toată noaptea pe acea movilă. Într-acea noapte s-a arătat Sfîntul Gamaliel unui monah ce 
locuia acolo pe aproape, cu numele Nughetie, zicîndu-i: "Du-te şi spune preotului Luchian să 
nu se ostenească săpînd acea movilă, căci noi nu zăcem acolo, ci să ne caute lîngă valea din 
partea dinspre miazăzi, că acolo sîntem îngropaţi. Sub acea movilă ne-a pus cînd ne aducea la 
îngropare şi se făcea acolo deasupra noastră plîngere, după obiceiul cel vechi. De aceea s-a 
făcut acea movilă, întru mărturia plînsului ce s-a făcut pentru noi. Deci, monahul acela, 
sculîndu-se, s-a dus şi a găsit pe preotul Luchian cu mulți oameni, săpînd la acea movilă şi i-a 
spus lui ceea ce a văzut și a auzit. Atunci preotul a preamărit pe Dumnezeu, că a arătat şi pe un 
alt martor al descoperirii. 


Mergînd spre vale, au găsit lîngă ea o piatră, pe care era scris cu slove evreieşti "Heliil”, 
care se tîlcuiește "Robii lui Dumnezeu". Deci, săpînd piatra aceea și luînd-o de acolo, au găsit 
o intrare strîmtă în peșteră. Intrînd în ea cu lumînare, au văzut în pereţi săpate mormintele și 
într-însele moaștele sfinţilor. Intrarea în peşteră era dinspre miazăzi și în dreapta spre răsărit era 
mormîntul Sfîntului Arhidiacon Ștefan; în dreptul intrării dinspre miazănoapte era mormîntul 
Sfîntului Nicodim, iar în partea dinspre apus, în dreptul Sfintului Ștefan, se odihnea Sfintul 
Gamaliel cu fiul său, precum mai înainte se făcuse arătare preo-tului în vedenie prin coşnițe. 
Atunci îndată preotul a spus lui loan, arhiepiscopul Ierusalimului, despre aflarea sfinților. 


Arhiepiscopul luînd pe cei doi episcopi care se întîmplaseră acolo, pe Elefterie al 
Sevastiei şi pe un alt Elefterie al lerihonului, a mers cu sîrguinţă la locul acela unde erau 
moaștele sfinților şi, săpînd intrarea peşterii largă, au intrat înăuntru. Dar cînd au deschis 
mormîntul Sfîntului Întîiului Mucenic și Arhidiacon Ştefan, îndată s-a cutremurat pămîntul şi 
s-a auzit de cei vrednici glasul îngerilor care cîntau: S/avă întru cei de sus lui Dumnezeu și pe 
pămînt pace... Şi atît de bună mireasmă mirositoare a ieşit din moaştele sfintului, încît nimeni 
din oameni nu a mirosit cîndva mai înainte. Tuturor li se părea că stau ca în rai, umplîndu-se 
văzduhul de acea bună mireasmă, încît pînă la zece stadii se simţea mirosul acela. Împreună cu 
arhiepiscopul venise de la Ierusalim şi din satele de primprejur mult popor, între care erau şi 
mulţi cuprinși de felurite boli; unii orbi, alții șchiopi, alții pătimeau cu neputințe dinlăuntru, alții 
erau munciţi de diavoli, iar alții pătimeau diferite boli. Deci, în acel ceas toți au primit tămăduiri, 
iar numărul celor care se tămăduiseră era șaptezeci şi trei. Luînd moaştele acestor patru sfinți, 
le-au scos cu cîntări de psalmi pe movilă, iar poporul le săruta cu cucernicie. După aceasta, 


arhiepiscopul a zidit degrabă pe locul acela o biserică în numele sfinților celor aflaţi, şi a pus 
într-însa pe Nicodim, pe Gamaliel şi pe Aviv, iar moaştele Sfîntului Arhidiacon Ștefan le-au 
dus cu cinste în Ierusalim şi le-au pus în biserica din Sfîntul Sion. 


În aceeaşi vreme, un oarecare bărbat din suita împărătească, cu numele Alexandru, 
împreună cu femeia sa, luliana, au plecat de la Constantinopol la Ierusalim spre închinarea la 
Sfintele Locuri. Văzînd ei minunile Sfîntului Întîiului Mucenic Ştefan, au zidit în cetate o 
biserică de piatră în numele lui şi au rugat foarte mult pe arhiereu să mute moaştele Sfîntului 
Ştefan în biserica cea nou zidită. Arhiereul, fiind silit de rugămintea cea cu dinadinsul a femeii, 
a făcut ceea ce cerea. Dar, după cîtva timp, Alexandru s-a îmbolnăvit de moarte în Ierusalim şi 
a poruncit femeii sale cu jurămînt, să-i facă o raclă asemenea cu racla întîiului mucenic și în ea 
să-l pună pe el lîngă moaștele Sfîntului Ștefan. Aceasta poruncindu-i, a murit. 


Femeia, făcînd după porunca bărbatului său o raclă asemenea cu racla sfîntului, a pus în 
ea cu slăvită îngropare trupul bărbatului ei lîngă racla sfîntului. Ea a stat în Ierusalim lîngă 
biserica aceea, nevrînd să se despartă de bărbatul său, măcar că el murise, deoarece credea că 
el este viu întru Domnul. Dar, de vreme ce Iuliana, soția lui Alexandru, era tînără, frumoasă şi 
bogată, mulţi din cei de neam bun o sileau să o ia în a doua nuntă; însă ea, fiind înţeleaptă, 
nicidecum nu voia să se însoțească după alt bărbat, păzind neschimbată credinţa însoțirii cu 
bărbatul cel dintii, cu care aștepta să aibă parte la înviere în rînduiala drepţilor. 


Însă, cînd un oarecare din puternicii stăpînitori o supăra pe ea foarte mult, vrând să o ia 
de soţie, dînsa, ca să scape de el, s-a gîndit să ia trupul bărbatului său şi să se întoarcă la 
Constantinopol în patria sa, mai cu seamă că trecuseră opt ani de la moartea lui. Deci, a rugat 
pe arhiepiscopul Ierusalimului să n-o oprească să ia trupul bărbatului său, dar el n-a voit. Atunci 
ea a scris degrabă o scrisoare tatălui său, care trăia în Constantinopol, rugîndu-l să mijlocească 
pe lîngă împăratul Constantin cel Mare, care împărăţea pe atunci, ca să poată fără de oprire să 
ia din Ierusalim trupul bărbatului său și să vină la Constantinopol. Astfel că nu după lungă 
vreme a venit poruncă de la împărat, după cum o cerea ea şi a arătat-o arhiepiscopului. 


Arhiepiscopul, văzînd scrisoarea împărătească, nimic nu mai putea să răspundă 
împotrivă şi o binecuvîntă să fie după dorinţa ei. Atunci Iuliana, cu binecuvîntare descoperind 
pămîntul în care erau amîndouă raclele, a Sfîntului Mucenic Ştefan şi a bărbatului ei, 
Alexandru, a luat din greșeală racla cu moaștele sfîntului, în loc de aceea a bărbatului, voind 
Dumnezeu așa, şi Întiiul Mucenic astfel dorind. Deci, punînd-o în carul tras de catîri, a plecat 
în cale. Cînd a pornit din Ierusalim era seară şi în aceeaşi noapte, deasupra moaştelor pe care le 
duceau, s-a auzit din văzduh glasul îngerilor care cîntau doxologia şi o bună mireasmă ieșea din 
raclă ca din nişte mir mult vărsat şi se auzeau de departe şi glasuri diavoleşti, strigînd: "Amar 
nouă, că Ștefan trece şi ne bate pe noi!" Slugile Iulianei, auzind unele ca acestea, s-au 
cutremurat şi au zis către dînsa: "Ce este aceasta, doamnă, că se aud felurite glasuri, care spun 
de numele lui Ştefan? Oare nu cumva ducem noi racla Întîiului Mucenic în loc de aceea a 
domnului nostru Alexandru?" Iar ea, lăcrimînd, cu bucurie a zis: "Tăceţi, fiilor, că aşa este, 
precum a voit Dumnezeu și precum a dorit sfîntul, robul Său”. 


Ajungînd la Ascalon, cetate lîngă mare, au aflat o corabie mergînd spre Constantinopol. 
Dînd plată cîrmaciului, au stat în corabie cu moaştele sfîntului, şi astfel au pornit în cale. Dar 
cînd erau ei în mijlocul mării, s-a ridicat o furtună mare, încît şi corabia se acoperea cu valuri, 
iar cei din corabie se temeau de învăluirea cea cumplită. Dar iată că li s-au arătat lor în vederea 
ochilor Sfîntul Întîiul Mucenic Ştefan, şi le-a zis: "Eu sînt cu voi, nu vă temeţi!” Aceasta zicînd- 
0, s-a făcut nevăzut. Deci, îndată marea s-a schimbat într-o alinare, şi au mers de acolo fără de 


primejdie, iar noaptea se arăta lumină deasupra moaştelor sfîntului și multă bună mireasmă 
ieşea din sicriu şi cîntări îngereşti se auzeau în văzduh. 


Sosind la Calcedon, au rămas acolo cinci zile şi au făcut înştiinţare cetățenilor despre 
moaştele Sfîntului Ștefan. Deci, mulţi veneau la corabie, unde aduceau pe neputincioşi lor, și 
toți cîți erau bolnavi au cîştigat tămăduire prin vederea întîiului mucenic; iar diavolii s-au 
izgonit din oameni Şi, fugind, strigau: "Ştefan cel ucis de evrei cu pietre a venit şi ne munceşte 
pe noi cumplit şi de pretutindeni ne izgoneşte și de pe pămînt şi de pe mare”. 


După aceasta, corabia, plecînd de la Calcedon şi mergînd cu bine, a ajuns la 
Constantinopol. Drepteredincioasa femeie Iuliana, s-a dus la tatăl său și a spus amănunțit toate 
despre moaștele Sfîntului Arhidiacon Ștefan. Atunci, tatăl său împreună cu dînsa, s-au dus și 
au spus împăratului şi patriarhului acestea şi s-au umplut de mare bucurie. Deci, patriarhul, 
clerul şi tot poporul au mers la malul mării, întru întâmpinarea moaştelor Întîiului Mucenic şi 
Arhidiacon Ştefan, şi, scoțind din corabie racla cu moaştele sfîntului, au pus-o în carul 
împărătesc şi au petrecut-o cu cinste şi cu cîntări de psalmi. Apoi au dus carul în palatele 
împărăteşti, pentru că aşa poruncise împăratul. 


Multele minuni ce s-au făcut în acea vreme de la sfintele moaște, nu este cu putință a le 
spune. Toţi, câţi erau cuprinși de orice neputinţe şi de boli, primeau tămăduiri. Petrecîndu-le ei 
cu acest fel de cinste, au ajuns la locul care se numea "Băile lui Constantin". Acolo, catirii, care 
trăgeau carul împărătesc în care erau moaştele, au stat, iar slugile îi băteau, silindu-i să meargă, 
dar ei nu puteau să miște paşii din loc nicidecum. Atunci un catîr, prin dumnezeiasca poruncă, 
luînd glas omenesc, a grăit astfel: "Pentru ce ne bateţi în zadar, că în acest loc a voit Întiiul Sfînt 
Mucenic Ştefan să i se pună moaştele?" 


Toţi, auzind un glas ca acesta, s-au mirat foarte mult şi s-au înspăimîntat; deci, au 
preamărit pe Dumnezeu cu glasuri de cîntări. Împăratul a poruncit ca îndată să se zidească o 
biserică de piatră în acel loc; deci, în scurtă vreme s-a zidit o biserică foarte frumoasă în numele 
Întiiului Mucenic şi Arhidiacon Ștefan şi a pus în ea cinstitele lui moaşte întru slava şi lauda 
Domnului Dumnezeu și Mîntuitorului nostru lisus Hristos, Cel slăvit împreună cu Tatăl şi 
Sfîntul Duh, Căruia şi de la noi păcătoşii să-l fie cinste și slavă, închinăciune şi mulțumire, 
acum şi pururea şi în vecii vecilor. Amin. 


6. AFLAREA MOAȘTELOR SFINŢILOR MUCENICI MAXIM, 
CHINDILIAN ŞI DADA 


(2 AUGUST) 


Aceştia au trăit pe vremea împăratului Maximian, în oraşul Rodostolul, în latura cea a 
doua a Misiei. Stînd ei de față înaintea lui Tarchinie ipatul şi nevrînd să jertfească, au fost bătuţi; 
şi aducîndu-se la acelaşi loc, ce se numeşte Ozovia, li s-au tăiat capetele în douăzeci şi opt ale 
lui aprilie. 


Mulţi ani fiind neștiuţi, s-au descoperit printr-un înger cinstitele lor moaşte, în două zile 
ale lui august. Acestea şi acum se află în locaşul Preasfintei Născătoarei de Dumnezeu, la locul 
ce se zice al lui Viglentie. 


1. FERICITUL VASILE, 
FĂCĂTORUL DE MINUNI DIN 
MOSCOVA 


(DUPĂ SINAXARUL BISERICII ORTODOXE, VOL. 5, SALONIC, 1996) 
2 AUGUST 


Acest fericit Vasile a trăit în vremea împărăției binecredin-ciosului cneaz loan 
Vasilievici şi a păstoriei sfinţitului Macarie, mitropolitul Moscovei şi a toată Rusia. Tatăl lui se 
numea Iacov, iar mama lui Ana. Pe când era încă copil, a fost dat ca ucenic la un cizmar, unde 
ducea o viaţă de nevoinţă, rugându-se deseori şi arătând încă de atunci primele semne ale 
darurilor dumnezeiești pe care le primise. într-o zi, la vârsta de 16 ani, a început să râdă de un 
negustor care a venit să comande mai multe perechi de încălțări noi. După plecarea lui, cizmarul 
l-a întrebat cu dinadinsul de ce a făcut aceasta. Băiatul a răspuns că era caraghios ca acel 
negustor să comande încălțări pentru mai mulți ani, când el avea să moară a doua zi. Apoi 
împlinindu-se proorocia lui, Vasile n-a mai voit să rămână cu stăpânul său și nici să se întoarcă 
la părinţi, ci a plecat la Moscova. 


Acolo a luat asupra sa nevoință nebuniei pentru Hristos. El nu avea casă şi nici 
acoperiş unde să-şi plece capul, trăia aproape gol în pieţe şi pe străzi, petrecea nopţile în 
rugăciune în pragul bisericilor şi păstra în mijlocul mulțimilor o linişte atât de desăvârşită, 
precum sihastrii în pustia cea mai adâncă. Când era întrebat, se făcea că nu poate să vorbească. 


Străin față de toți oamenii, lepădând lumea şi legăturile ei, el arăta însă multă milă pentru 
sărmani, bolnavi şi asupriți. Adesea mergea la închisoarea pentru cei stăpâniți de patima beţiei, 
pentru a-i îndemna să se îndrepte. Și fiind în vremea aceea multă groază și asuprire, petrecerea 
Sfântului Vasile era ca o mustrare la arătare pentru boierii cei fără de rânduială, şi o mângâiere 
pentru poporul încercat. Aproape toate faptele lui aveau un tâlc proorocesc. De multe ori arunca 
cu pietre în pereții caselor oamenilor evlavioși şi săruta colțul caselor celor ce trăiau în păcat. 
Când a fost întrebat de ce face aşa, Vasile a răspuns că în casele unde este sfințenie nu este loc 
pentru diavoli şi de aceea, văzându-i afară, îi gonea cu pietre. Dimpotrivă, sărutând colțul 
caselor de desfrânare, el se închina la îngerii care rămâneau afară, neputând să intre. La piață, 
el răsturna mesele neguțătorilor necinstiți; iar într-o zi, când ţarul i-a trimis bani, el nu i-a mai 
dat ca de obicei la săraci, ci i-a dat unui negustor bine îmbrăcat care, pierzându-și averea, se 
rușina să cerşească și pierea de foame. 


In 1521, când tătarii conduşi de Mehmet Hirei amenințau Moscova, Sfântul Vasile se 
ruga în fața uşilor bisericii Adormirii, vărsând mulțime de lacrimi pentru izbăvirea ţării. S-a 
auzit atunci un vuiet mare în biserică, o flacără s-a ridicat şi o voce venind din icoana Maicii 
Domnului a vestit că va părăsi Moscova din pricina păcatelor locuitorilor ei. Sfântul a căzut la 
rugăciune mai cu dinadinsul și vedenia înfricoşătoare a încetat. Mehmet Hirei, care dăduse foc 
la împrejurimi, a fost atunci alungat de arătarea unei mulţimi de ostași și a fugit dincolo de 
hotarele Rusiei. 


Țarul Ivan al IV-lea, zis cel Groaznic, iubea pe sfânt şi îl cinstea foarte, precum şi 
Sfântul mitropolit Macarie. Odată, pe când a fost chemat la palat la sărbătorirea ţarului, fericitul 
a vărsat de trei ori vin pe fereastră. Şi întrebându-l ţarul nedumerit de ce făcea aceasta, el a spus 
că stinge un foc la Novgorod. Iar nu după mult ceas, a venit veste că un mare foc se pornise la 
Novgorod, dar n-a putut să se întindă, pentru că un om străin şi dezbrăcat uda casele în flăcări. 
Şi văzând solii pe Vasile, au recunoscut că despre el era vorba. 


Altădată, în 1547, sfântul a început să plângă cu amar în fața bisericii mănăstirii 
Inălțării Cinstitei Cruci, chiar în locul unde, puţin după aceea, s-a ivit focul care a ars Moscova. 
Nu după multă vreme, odată când ţarul era în biserică la Sfânta Liturghie, fericitul stătea într- 
un colț şi privea la el. După slujbă a zis ţarului: „Nu erai la biserică, ci în altă parte!" Țarul a 
tăgăduit. lar Vasile a răspuns: „Cuvintele tale nu sunt adevărate. Te-am văzut cum te plimbai 
în gând pe Muntele vrăbiilor, ca să-ţi zideşti palatul tău cel nou". De atunci țarul a prins mai 
mare frică de sfânt şi îl cinstea şi mai tare. 


Sfântul Vasile s-a arătat şi la călătorii unei corăbii persienești care era în primejdie şi 
i-a izbăvit din necaz. Incă a făcut și alte multe minuni, iar la vârsta de 88 de ani a căzut bolnav. 
Şi îndată la căpătâiul lui au venit ţarul și familia sa pentru a-i cere să se roage pentru ei. lar când 
sfântul le proorocea viitorul împărăției, fața sa strălucea de lumină, pentru că vedea adunarea 
îngerilor care veniseră să-i ia sufletul. Deci fiind răpit, a adormit cu bucurie, la 2 august 1552. 
Toată cetatea s-a umplut atunci de mireasmă şi mulțime mare s-a adunat la îngroparea lui. Ţarul 
ŞI fiii săi 1-au purtat trupul pe umeri până la biserică, unde îl aşteptau mitropolitul şi episcopii. 
Pe mormântul său, care s-a făcut izvor de tămăduiri pentru credincioşii în necazuri, s-a zidit o 
biserică închinată Acoperământului Maicii Domnului, care a primit după aceea numele 
fericitului. 


Iar cum minunile nu încetau să se înmulțească, pe vremea episcopiei Sfântului lov, în 
1588, fericitul a fost canonizat. In aceeaşi zi s-au vindecat 120 de bolnavi în fața moaştelor 


sfântului, care, precum se ruga pe pământ pentru toţi cei necăjiţi şi împovăraţi, aşa mijloceşte 
şi acum în ceruri în fața Sfintei Treimi, Căreia 1 se cuvine slava, cinstea şi închinăciunea. Amin. 


8. POMENIREA CUVIOŞILOR PĂRINȚI ISACHIE, DALMAT ŞI FAUST 


(3 AUGUST) 


Viaţa cea plăcută lui Dumnezeu a Cuviosului Isachie şi rîvna lui cea mare pentru buna 
credinţă, prin care a mustrat pe răucredinciosul împărat Valent, proorocindu-i pieirea lui, cum 
şi fericitul sfîrşit al acestui cuvios, s-a scris din destul la 30 mai. Cel ce voieşte să o afle, să 
citească acolo. 


Cuviosul Dalmat, fiind în viață mirenească, a fost mai întîi ostaș în împărăţia lui 
Teodosie cel Mare, de care era foarte cinstit. Apoi, pentru Dumnezeu, a defăimat toate cele 
lumești şi, lăsîndu-şi femeia şi copiii, a luat cu dînsul numai pe un fiu al său cu numele Faust şi 
s-a dus la Cuviosul Isachie, care avea mînăstire în cetatea dinaintea Constantinopolului. El a 
fost tuns de dînsul în rînduiala monahicească împreună cu fiul său, şi trăiau amîndoi cu 
dumnezeiască plăcere, nevoindu-se în pustniceșştile osteneli. Dar, după ce Cuviosul Isachie a 
ajuns la adînci bătrîneţi şi se apropia de sfîrşit, a chemat pe fraţi şi, învățîndu-i despre mîntuire, 
le-a pus egumen în locul său pe Cuviosul Dalmat, după al cărui nume mai pe urmă s-a numit și 
mînăstirea aceea "a lui Dalmat". 


Cuviosul Dalmat a fost hirotonit preot de către Atic, patriarhul Constantinopolului. EI a 
postit atît de mult, încît petrecea fără hrană pînă la patruzeci de zile, biruind astfel, prin post şi 
rugăciuni, puterea diavolului. El s-a nevoit încă şi asupra diavolilor celor văzuţi, adică asupra 
ereticilor nestorieni care huleau pe Preasfînta Fecioară Maria, Maica Domnului, şi a fost mare 
ajutător Sfinților Părinţi la al treilea Sinod ecumenic, care s-a ţinut în Efes, în timpul împăratului 
Teodosie cel Mic. Cuviosul era foarte iubit de împărat şi de sfinţii părinți care l-au pus 
arhimandrit în Mînăstirea Dalmatului. Plăcînd el lui Dumnezeu desăvîrşit, s-a mutat la Dînsul 
la adînci bătrîneți. De asemenea și fiul lui, Cuviosul Faust, străbătînd prin toată dumnezeiasca 
plăcere şi prin toată nevoința monahicească și sfîrşind bine alergarea pustnicească, s-a mutat la 
veșnicile locaşuri şi s-a numărat cu cuvioşii părinţi în viaţa cea fără de moarte. 


9. CUVIOSUL COSMA SIHASTRUL 


(3 AUGUST) 


Despre acest cuvios părinte Cosma, se scrie astfel în cartea ce se numește Limonar: 
Părintele Vasile, preotul Mînăstirii Vizantia, ne-a povestit, zicînd: "Fiind eu în cetatea 
Domnului, Antiohia, a venit de la Ierusalim, din lavra Faran, la Preasfinţitul Patriarh Grigorie, 
părintele Cosma scopitul, bărbat ales în pustnicie, rîvnitor al credinţei, păzitor tare al dogmelor 
celor drepte şi foarte înțelept în dumnezeiasca Scriptură. Petrecînd el cîteva zile în Antiohia, a 
murit; iar patriarhul a poruncit ca cinstitele lui moaşte să le îngroape în patriarhala sa mînăstire, 
unde era îngropat un oarecare episcop. 


Într-una din zile, m-am dus să cercetez mormîntul sfîntului stareţ şi să mă închin 
cinstitelor lui moaște. Acolo am văzut că şedea lîngă mormînt un sărac şi cerea milostenie de 
la cei ce intrau în biserică. Acela, văzîndu-mă că mă închin la mormînt de trei ori şi fac 
rugăciune preoțească pentru odihna celui mutat, mi-a zis: "Părinte, mare stareţ a fost acela pe 
care l-aţi îngropat aici acum două luni”. Eu i-am grăit: "De unde ştii?" El a răspuns: "Cu 
adevărat, părinte, eu am fost slăbănog doisprezece ani şi prin acest stareţ m-a tămăduit 
Dumnezeu. Şi cînd sînt în orice fel de supărare, el vine şi mă mîngtie şi-mi dă răcorire. Să auzi 
încă şi altă minune despre dînsul. De cînd l-aţi îngropat, îl aud în toate nopțile strigînd către 
episcop: (r)Ereticule, nu te atinge şi nu te apropia de mine, pentru că eşti vrăjmaşul soborniceştii 
şi Sfintei Biserici a lui Dumnezeu!Z" 


Eu, auzind acestea - zice preotul - de la săracul cel tămăduit, m-am dus și am spus 
patriarhului și l-am rugat să poruncească să ia de acolo trupul starețului și să-l pună în alt loc. 
Preasfinţitul patriarh mi-a zis: "Fiule, să mă crezi, cu nimic nu se vatămă părintele Cosma de 


ereticul acela; dar aceasta s-a făcut ca să fie ştiută de noi fapta starețului cea bună şi rîvna lui 
pentru dreapta credință. Asemenea, să se vădească şi credinţa cea rea a episcopului, ca să nu-l 
avem pe el în rîndul credincioşilor”. 


Acelaşi preot Vasile ne-a mai povestit de părintele Cosma şi aceasta: "Odată am mers 
la dînsul la lavra Faran și starețul mi-a spus că într-o zi i-a venit lui un gînd, dorind să înţeleagă 
ce este ceea ce a zis Domnul ucenicilor Săi: Cel ce are haină să o vindă şi să-și cumpere sabie. 
Ucenicii l-au răspuns: Jată, sînt aici două săbii! Domnul le-a zis: Este destul. Deci, stareţul, 
cercetînd mult despre aceasta şi neputînd să socotească şi să înțeleagă, a ieșit din chilie în 
amiaza zilei, vrînd să meargă la lavra care se numea Pirg, la părintele Teofil, ca să-l întrebe 
despre acel cuvînt. Mergînd prin pustie, cînd era aproape de Calamon, a văzut un balaur foarte 
mare coborîndu-se din muntele Calamonului. Balaurul acela era atît de mare, încît cînd se 
încovoia, trupul său se făcea ca o boltă şi în urma lui rămînea foarte mare pe pămînt; astfel se 
tîra în preajma căii care era înaintea starețului. 


Starețul, cunoscînd că acela este meșteşugul diavolului, care voia să-i împiedice calea 
pe care o avea în gînd, s-a înarmat cu rugăciunea şi a trecut fără frică pe calea care-i stătea 
înainte, pe sub încovoietura trupului balaurului, ca printr-o boltă, nepătimind nici o vătămare, 
păzindu-se astfel cu puterea lui Dumnezeu. Venind la părintele Teofil şi punîndu-i întrebarea 
despre cuvîntul ce s-a zis mai înainte, a auzit de la dînsul un răspuns ca acesta: "Două săbii, 
înseamnă rînduiala cea îndoită a vieţii celei plăcute lui Dumnezeu: lucrarea şi vedenia; adică a 
se osteni şi a-şi adînci mintea în dumnezeiasca gîndire şi rugăciune. De are cineva aceste două 
fapte bune, acela este desăvîrșit”. 


Preotul Vasile ne-a mai povestit despre cuviosul stareţ încă şi aceasta. La început, cînd 
am mers la părintele Cosma în lavra Faran şi am petrecut într-însa zece ani, starețul mult m-a 
folosit pe mine cu cuvintele sale cele insuflate de Dumnezeu. Dar odată, vorbind despre 
miîntuirea sufletului, a adus niște cuvinte ale Sfîntului Atanasie, patriarhul Alexandriei, şi mi-a 
zis: "Cînd vei auzi sau vei afla vreun cuvînt din cărțile Sfîntului Atanasie, de nu vei avea hîrtie, 
să-l scrii pe haina ta". O sîrguinţă ca aceasta avea cuviosul spre acei Sfinți Părinţi şi spre acei 
învăţători bisericești atît de mari. 


EI, după viaţa cea vremelnică și plăcută lui Dumnezeu, a cîştigat parte în viața cea 
veşnică, cu darul Domnului nostru lisus Hristos, Căruia, împreună cu Tatăl şi cu Duhul Sfînt, | 
se cuvine slavă, acum şi pururea şi în vecii vecilor. Amin. 


10. CUVIOSUL ANTONIE ROMANUL, DIN CETATEA 
NOVGORODULUI 


(3 AUGUST) 


Cuviosul Antonie s-a născut şi a crescut în Roma cea veche, pe vremea cînd Biserica 
Apusului se despărțise de dreptceredincioasa Biserică a Răsăritului. Copilul, fiind dat la 
învăţătura cărții, a învăţat nu numai limba latină, ci şi limba greacă, învăţînd a citi şi a înţelege 
dumnezeiasca Scriptură. Venind el în vîrstă, a fost deprins de părinții lui cu sfînta credință, şi 
s-a întărit în ea din citirea cărţilor, la care se nevoia foarte mult şi lua aminte la învăţăturile 


Sfinţilor Părinţi, care au luminat dreapta credință prin cele șapte Sinoade a toată lumea și au 
întărit-o. De acelea el se ținea foarte mult. 


Apoi, părinții lui ducîndu-se către Domnul, tînărul a început a împărți la săraci averea 
care rămăsese de la ei, dorind să treacă cu vederea deşertăciunile lumești şi să slujească lui 
Dumnezeu. El voia să iasă din Roma, de vreme ce vedea în ea tulburările și dezbinările ce se 
făceau în vremea aceea. Deci, grăbindu-se să iasă de acolo, a băgat averea ce rămăsese într-un 
poloboc, adică aurul şi argintul, vasele bisericeşti şi alte lucruri scumpe, şi, întărindu-l cu cercuri 
de fier, l-a aruncat în mare, lăsîndu-l în purtarea de grijă a lui Dumnezeu, iar el s-a dus în pustie. 
Aflînd el acolo în pustie oarecare monahi vieţuitori, între care unul era preot, i-a rugat să-l 
primească să viețuiască împreună în rînduiala lor. Dar aceia, abia au voit de l-au primit, de 
vreme ce îl vedeau tînăr, neavînd decît 18 ani. 


Deci, Antonie, sălăşluindu-se în pustie cu acei monahi plăcuţi lui Dumnezeu, s-a 
îmbrăcat în chipul monahicesc şi a vieţuit acolo 20 de ani, supunîndu-se la toată ascultarea și la 
toate nevoinţele pustnicești. Apoi, ridicîndu-se contra binecredincioşilor creştini prigoana cea 
desăvîrșită, de către călcătorii de lege şi ajungînd şi în locaşurile pustniceşti, mulți dintre ei au 
fost prinşi şi munciţi, iar alții au fugit de acea prigonire, fiecare unde putea să se ascundă. Atunci 
Cuviosul Antonie, plecînd de acolo, a trecut prin pustietăți şi prin locuri neumblate; deci, găsind 
la marginea mării o piatră, a stătut pe ea, rugîndu-se neîncetat lui Dumnezeu ziua şi noaptea. El 
nu avea colibă, nici acoperămînt, iar ca hrană avea ceea ce adusese cu el din pustnicescul său 
locaş şi rodul pe care îl dădea pustia cea de lîngă mare. Fericitul Antonie mînca din ea foarte 
puţin, o dată pe săptămînă, postind din Duminică în Duminică. Aşa s-a nevoit pe acea piatră un 
an şi două luni. 


În anul 6614 de la facerea lumii (1106 de la Hristos), în a cincea zi a lunii septembrie, 
s-au ridicat nişte vînturi groaznice, marea s-a tulburat foarte rău și valurile se ridicau pînă la 
piatra pe care era cuviosul. Deodată, repezindu-se un val, a ridicat piatra pe care stătea cuviosul 
şi l-a dus ca într-o corabie uşoară. Atunci, o, minune preaminunată! Cine a văzut vreodată sau 
a auzit să înoate piatra deasupra apei? Însă poruncii dumnezeieşti toate îi sînt slujitoare. Piatra 
înota pe mare mai presus de fire, fiind purtată de valuri, dar mai ales de puterea dumnezeiască; 
iar Antonie, robul Domnului, ședea pe dînsa, rugîndu-se în nevoinţă. O, ce fel de nădejde avea 
acest bărbat minunat! Cît de tare era nădejdea lui în Dumnezeu! Că, fiind în așa de mare 
primejdie, nu s-a temut, nici nu s-a deznădăjduit, ci, îndreptîndu-şi mintea către Dumnezeu, s- 
a lăsat în voia Lui, avînd înaintea ochilor pe Preacurata Fecioară Maria. 


Deci, 1 se părea că vede - precum singur a spus mai pe urmă duhovniceştilor bărbaţi -, 
sus în nor pe Preacurata Stăpîna noastră Născătoare de Dumnezeu şi pururea Fecioară Maria, 
ținînd în mîini pe preaveşnicul său Prunc, pe Domnul nostru lisus Hristos. Cuviosul, fiind cu 
totul în bucurie duhovnicească, nu băga de seamă acea înotare înfricoșată prin mijlocul valurilor 
mării; ci, ca fiind fără trup, se uitase pe sine și se îndulcea de acea vedenie. El a înotat din părțile 
Romei pe deasupra apelor, trecînd peste ocean, pe rîul Neva, pe iezerul Ladojosc şi pe rîul 
Volga, împotrivindu-se repeziciunilor negrăite, pînă ce a ajuns la marea cetate Novgorod; iar 
piatra a stat noaptea la mal, unde era mînăstirea. Cuviosul a auzit clopotele de la cîntarea de 
noapte și s-a înspăimîntat, părîndu-i-se că l-a dus iar la Roma, deoarece nu ştia încotro l-a 
povăţuit porunca lui Dumnezeu. 


A doua zi, venind oamenii la malul rîului, s-au minunat, văzînd piatra care nu era acolo 
mai înainte şi pe omul cel străin stînd lîngă dînsa; deci, l-au întrebat de unde este. EI nu le-a 
răspuns nimic, pentru că nu știa limba slavonească, ci numai s-a închinat lor. Deci, a stat pe 


piatra aceea trei zile, nedîndu-se Jos de pe dînsa şi rugîndu-se lui Dumnezeu să-i descopere 
cetatea, oamenii şi limba. A patra zi, după multă rugăciune, s-a dat jos de pe piatră şi s-a dus în 
cetate, dorind să afle vreun om cu care să poată vorbi și astfel să afle ce cetate este. După 
rînduiala lui Dumnezeu, a găsit un om, care, după îmbrăcăminte, l-a cunoscut că era grec. El, 
grăindu-i cu cuvinte greceşti, a aflat că știa nu numai limba grecească, dar și pe cea latinească 
şi rusească, pentru că era neguţător și, umblînd prin multe ţări, învățase diferite limbi. Pe acela 
l-a întrebat ce fel de cetate este, ce fel de oameni şi ce credinţă au. Neguţătorul 1-a spus: "Cetatea 
aceasta se numește marele Novgorod, oamenii sînt ruşi, avînd credința creştinească și 
dreptcredincioasă a Sfintei Sofia, biserica cea sobornicească, şi arhiereu, pe Nichita; iar 
stăpînitor al cetăţii este dreptcredinciosul domn Mistislav Vladimirovici Monomahovici”. 


Cuviosul Antonie, auzind acestea, s-a bucurat foarte mult şi a mulțumit lui Dumnezeu 
că l-a adus la creștini drepteredincioși. Apoi l-a întrebat iarăși pe neguţătorul acela: "Prietene, 
te mai rog să-mi spui cîtă depărtare este de la Roma cea Veche pînă la această cetate?" Acela 1- 
a răspuns: "Părinte, cetatea aceea este depărtată şi calea pe uscat și pe mare este foarte lungă, 
că abia într-o jumătate de an se poate trece". Cuviosul s-a mirat de atotputernicia lui Dumnezeu, 
cum în două zile şi două nopți a putut să-l facă a trece atîta lungime de cale. 


Deci, închinîndu-se bărbatului acela, s-a dus să se roage în biserica Sfintei Sofia şi să-l 
vadă pe marele arhiereu. Văzînd el frumoasa podoabă a bisericii, rînduiala şi arhiereasca 
vrednicie, s-a veselit cu duhul; apoi a cercetat și celelalte biserici și s-a întors iar la locul său, 
la piatră, nearătîndu-se arhiereului. Deoarece el nu ştia limba rusească, se ruga lui Dumnezeu 
cu dinadinsul ca să-i lumineze mintea, pentru a înţelege acea limbă. Apoi au început a veni la 
dînsul oameni care locuiau aproape de mal, și îi aduceau hrană ca unui străin. El a început a 
înțelege de la dînșii vorba rusească şi, cu ajutorul lui Dumnezeu, s-a deprins îndată. Poporul l- 
a întrebat despre patrie şi despre naştere şi cum a venit la dînşii pe piatra aceea. EI nu le-a spus 
NIMIC, Ci numai se numea păcătos. 


După puţină vreme, arhiereul Nichita a aflat de dînsul - Sfîntul Nichita fusese călugărit 
în Mînăstirea Pecersca din Kiev, fiind plin de Duhul lui Dumnezeu. Deci, a trimis să cheme la 
dînsul pe acel monah străin. Cuviosul venind, el l-a întrebat cine este, de unde vine și cum a 
venit acolo. EI n-a răspuns nimic altceva, decît numai se închina şi zicea: "Stăpîne sfinte, iartă- 
mă, că sînt om străin și păcătos!" Acest cuvios nu voia să afle cineva despre dînsul, ca să nu fie 
slăvit de oameni. Nichita, arhiereul lui Dumnezeu, înțelegînd cu duhul că o taină dumnezeiască 
este într-însul, l-a luat deoparte și a început a-l întreba să-i spună cu jurământ despre dînsul cele 
ce sînt adevărate. 


Cuviosul, fiind silit de porunca arhiereului, a început a povesti cu de-amănuntul despre 
naşterea şi creşterea sa, de prigonirea drepteredincioşilor din Roma, de fuga sa în pustie şi cum 
a fost purtat de piatră pe ape şi în două zile şi două nopți a ajuns la Novgorod. Sfîntul, grăind 
acestea, plîngea cu lacrimi; deci, căzînd la picioarele arhiereului îl ruga cu tot dinadinsul să nu 
spună nimănui de aceea, ca să nu cadă în deşarta cinstire omenească. Arhiereul Nichita, 
ascultînd povestirile lui, era în mare mirare şi spaimă, și nu îl socotea a fi om, ci înger al lui 
Dumnezeu. Apoi, sculîndu-se de la locul său, s-a întors spre rugăciune şi, rugîndu-se din destul, 
a căzut înaintea cuviosului la pămînt, cerînd de la dînsul binecuvîntare şi rugăciune. 


Cuviosul, căzînd înaintea arhiereului, se ruga şi cerea binecuvîntare, numindu-se pe sine 
păcătos şi nevrednic. Deci, amîndoi au zăcut la pămînt multă vreme, udîndu-l cu multe lacrimi. 
Arhiereul Nichita zicea către cuviosul: "Tu te-ai învrednicit de mare dar de la Dumnezeu, pentru 
că asemenea minunilor celor de demult s-a lucrat în tine. Ilie cu căruţă de foc, Apostolii pe nori 


erau purtaţi în văzduh, iar pe tine te-a adus Domnul în cetatea noastră pe piatră peste ape, spre 
a cerceta şi a binecuvînta prin tine pe poporul său cel plăcut şi luminat din nou!" Cuviosul a zis 
către arhiereu: "Tu eşti arhiereul Dumnezeului Celui Preaînalt! Pe tine te-a pus Dumnezeu 
stătător înaintea Lui, ca să fii rugător pentru toată lumea; deci, ţie ţi se cade să te rogi pentru 
mine, păcătosul, precum te rogi pentru toți”. 


Arhiereul, sculîndu-se de la pămînt, a ridicat şi pe Cuviosul, l-a binecuvîntat şi i-a dat 
sărutare în Hristos, neputînd să înceteze din lacrimi. Apoi a vorbit multe cu dînsul, îndulcindu- 
se de cuvintele lui cele curgătoare ca mierea. El voia să preamărească acea minune, dar după 
rugămintea sfîntului cea cu dinadinsul, s-a oprit; căci nu cuteza să calce rugămintea celui atît 
de plăcut lui Dumnezeu. Arhiereul dorea ca să petreacă cu dînsul Cuviosul Antonie, pînă la 
sfîrşitul vieţii, dar el n-a voit, zicînd: "Arhiereule al lui Dumnezeu, pentru Domnul nu mă sili; 
ci lasă-mă să viețuiesc în acel loc, unde mi-a poruncit Dumnezeu”. Atunci arhiereul l-a eliberat 
cu pace. Apoi arhiereul neîntîrziat s-a dus el însuși să vadă piatra pe care a înotat și locul unde 
a stat plăcutul lui Dumnezeu şi, văzînd-o, s-a minunat de dumnezeiasca lucrare. Și degrabă a 
făcut cuviosului lîngă malul acela o biserică mică de lemn în numele Preasfintei Fecioare Maria, 
Născătoarea de Dumnezeu, a cinstitei ei naşteri; căci spre praznicul acela a adus Dumnezeu în 
cetatea lor pe plăcutul Său. EI i-a mai făcut lîngă biserică și o chilie spre adăpostirea monahilor. 


După un an, aproape de piatra Cuviosului Antonie, pescarii, vînînd peşte în rîul Volga 
şi ostenindu-se toată noaptea, n-au prins nimic, slăbind de osteneală; apoi şi-au tras la mal 
mrejele lor, fiind foarte mîhniţi. Cuviosul, după săvîrşirea rugăciunilor sale de dimineaţă, a 
mers la pescari şi le-a dat lor plată, zicîndu-le: "Să aruncaţi mrejele voastre spre vînat, şi orice 
veți afla, aceea să fie în casa Preasfintei Născătoare de Dumnezeu". Dar ei nu voiau, zicînd: 
"Toată noaptea ne-am ostenit şi n-am prins nimic”. Deci, fiind siliți de rugămintea starețului, 
au luat plata şi au aruncat mrejele în rîu şi au tras la mal mulțime mare de pești, încît aproape 
se rupeau mrejele. Între peşti ei au tras și un poloboc mare, avînd cercuri de fier. Cuviosul 
Antonie a cunoscut că acela este polobocul pe care îl aruncase el în mare la Roma; deci, a zis 
către pescari: "Fiii mei, vedeți mila lui Dumnezeu, cum poartă grijă de robii săi! Deci, voi luați- 
vă peştele, iar eu, polobocul acela, căci Dumnezeu mi l-a dăruit mie, ca cele ce sînt în el să fie 
spre zidirea mînăstirii mele". 


Dar pescarii nu voiau să-i dea lui polobocul, şi ziceau: "Noi ne-am învoit să-ți dăm ţie 
peşte, iar nu poloboc; deci, peştele este al tău, iar polobocul, al nostru, căci noi înşine l-am 
aruncat în apă spre pază". Cuviosul le-a zis: "Eu nu mă voi certa cu voi, dar să mergem la un 
judecător". Cuvîntul acesta a plăcut pescarilor. Deci, au mers în cetate, ducînd şi polobocul cu 
ei şi, stînd înaintea judecătorilor, au spus cele despre vînat. Pescarii se certau pentru poloboc, 
spunînd că este al lor; dar cuviosul a zis către judecători: "Domnilor, întrebaţi-i pe ei, să spună 
ce au pus în el, dacă polobocul este al lor”. Pescarii, fiind întrebaţi, nu ştiau ce să spună. Atunci 
cuviosul, fiind silit, fără voia lui a descoperit taina care era știută numai de Dumnezeu, pentru 
că vedea spre sine rînduiala Lui cea minunată, care ieșea la arătare. 


Deci, neputînd tăinui minunatul lucru al lui Dumnezeu, a zis: "Acest poloboc este al 
meu, dat în adîncimea mării din Roma, cu ale mele miini păcătoase; iar cele puse în poloboc 
sînt vase bisericești, de aur şi de argint, potire de cristal, blide şi alte multe lucruri sfinţite, avînd 
pe ele inscripții cu litere latineşti. Afară de acestea, am mai pus în el din averile părinților mei, 
aur şi argint, şi l-am aruncat în mare, nădăjduind în dumnezeiasca purtare de grijă. Aceasta am 
făcut-o din pricina tulburărilor şi prigoanelor ce erau acolo împotriva celor drepteredincioşi”. 


Cuviosul a spus judecătorilor despre poloboc, însă n-a spus cealaltă minune despre sine, 
adică cum a plutit pe piatră peste ape, două zile şi două nopți, fiind purtat de puterea lui 
Dumnezeu pînă la cetatea lor; și nimeni nu știa acea taină despre dînsul, decît numai Nichita, 
arhiereul lui Dumnezeu. Atunci judecătorii au poruncit să desfunde polobocul şi au aflat aşa 
precum le spusese starețul. Fi s-au minunat de dumnezeiasca lucrare cea minunată şi 
preaputernică a lui Dumnezeu şi de acel minunat bărbat, de Cuviosul Antonie, şi au poruncit 
să-şi ia toate acelea. 


Cuviosul, luînd lucrurile, le-a arătat arhiereului Nichita, spu-nîndu-i despre acestea, iar 
acela, minunîndu-se de o altă minune asemenea cu cea dintii, a preamărit pe Dumnezeu. 
Cuviosul a zidit cu aurul şi cu argintul ce era în poloboc, o biserică de piatră și o mînăstire mică. 
La început, el a adunat puţini fraţi, a cumpărat pămîntul din preajma mînăstirii şi un iaz, spre 
vînarea de pește, pentru hrana monahilor. După aceasta, Nichita, arhiereul lui Hristos, s-a mutat 
către Domnul, nespunînd nimănui taina cea despre Sfintul Antonie; astfel, nu a ştiut nimeni 
acestea, pînă la moartea lui Antonie. 


După Sfîntul Nichita a luat scaunul loan. Acela, păstorind biserica douăzeci de ani, a 
slăbit de bătrîneţe și s-a dus la linişte. După dînsul a fost adus la arhieria Novgorodului, 
Cuviosul Nifon din Mînăstirea Pecersca. Acesta, avînd dragoste duhovnicească către Cuviosul 
Antonie, I-a silit să primească sfinţirea preoţiei și puterea egumeniei. Deci, Sfîntul Antonie era 
ales povăţuitor fraţilor şi tuturor model de viață plăcută lui Dumnezeu. 


Vieţuind el mulți ani și ajungînd la bătrîneţe, s-a apropiat de fericitul său sfîrşit. Deci, 
chemînd pe unul din monahii lăcaşului său, un bărbat duhovnicesc, cu numele Andrei, i-a spus 
lui toate cele despre sine, ca și mai înainte arhiereului Nichita, şi i-a descoperit taina pe care 
pînă atunci o ascunsese, adică cum a plutit pe piatră din Roma pînă la cetatea Novgorodului. 
Apoi, învăţind pe fraţi şi numindu-le pe Andrei egumen al lor după sine, le-a dat tuturor 
binecuvîntarea şi sărutarea cea din urmă și s-a mutat către Domnul, viețuind 80 de ani. 


După moartea Cuviosului Antonie, Andrei a spus arhiereului Nifon şi domnilor acelei 
cetăți şi tuturor oamenilor, toate cele ce auziseră din gura nemincinoasă a plăcutului lui 
Dumnezeu, de călătoria lui cea mai presus de fire, şi toți s-au minunat şi au dat laudă lui 
Dumnezeu şi Preacuratei Maicii Sale. 


Trecînd 450 de ani, moaştele cuviosului s-au aflat nestricate; deci, s-au scos din sînul 
pămîntului şi se odihnesc în nestricăciune pînă astăzi, dînd tămăduiri celor ce se apropie cu 
credinţă de ele, întru slava lui Hristos Dumnezeul nostru, Care, împreună cu Tatăl şi cu Sfîntul 
Duh, este slăvit în veci. Amin. 


11. SFINȚII ŞAPTE TINERI DIN EFES 


(4 AUGUST) 


Cînd Deciu avea în stăpînirea sa sceptrul împărăției Romei, a mers din cetatea Cartagina 
la Efes, cu mare mînie împotriva creştinilor de acolo. Atunci toate ţările dimprejur, din porunca 
lui, s-au adunat în cetatea Efesului să aducă jertfe deşerţilor zei. lar Biserica credincioşilor era 
în prigonire, încît mulţi robi ai lui Hristos, preoţi, clerici şi ceilalți credincioşi se ascundeau 
fiecare pe unde puteau, temîndu-se de cumplitul prigonitor. Împăratul, înălțîndu-se cu inima, a 
pus idoli în mijlocul cetăţii, aducîndu-le jertfe necurate. 


Mai întîi a poruncit celor mai mari ai cetăţii ca, împreună cu dînsul, să aducă jertfe zeilor 
şi să stropească pămîntul cu sîngele dobitoacelor înjunghiate; iar fumul şi duhoarea celor jertfite 
umpleau văzduhul, săvîrşindu-se de tot poporul necredincios praznicul păgînilor cel urît de 
Dumnezeu. A treia zi împăratul a poruncit să prindă pe toţi creştinii şi să-i silească la jertfele 


idoleşti. Deci, credincioșii erau căutaţi pretutindeni. Ei erau trași din case şi din peșteri, şi 
închiși, ducîndu-i cu necinste la poporul cel adunat, care se închina cu jertfe idolilor. Toţi 
creștinii care erau fricoşi şi mici la suflet, temîndu-se de munci, cădeau din credinţă şi se 
închinau idolilor înaintea poporului. Auzind şi văzînd acest lucru, ceilalţi creştini se tînguiau 
cu sufletele şi plîngeau pentru cei ce cădeau de la Hristos şi alunecau la închinare de idoli. Iar 
cei ce erau tari în credinţă şi mari la suflet, aceia se dădeau fără temere la toate chinurile, 
suferind diferite morți, punîndu-şi astfel cu bărbăţie sufletele pentru Domnul și Mîntuitorul 
lumii. Atât de mulţi erau cei munciţi, încît din trupurile lor cele chinuite și zdrobite, sîngele 
curgea ca apa, adăpînd pămîntul; iar trupurile celor uciși, chinuitorii le aruncau pe unele în 
gunoi, pe altele, pe lîngă drumuri, pe altele le spînzurau pe ziduri împrejurul cetății, iar capetele 
lor le puneau înfipte în pari înaintea porților cetăţii. Corbii şi celelalte păsări mîncătoare de 
carne, zburînd peste zidurile cetăţii, mîncau trupurile mucenicești. Multă mîhnire le era 
creștinilor celor ascunși, căci nu puteau să ia și să îngroape trupurile fraţilor lor, care erau 
mîncate de păsări. Ei se rugau tînguindu-se şi îşi ridicau mîinile către Dumnezeu, ca să scape 
Biserica de la acea muncire. 


În vremea aceea erau în rînduiala ostășească din Efes şapte tineri. Ei erau fii de cetăţeni 
cinstiți şi mari, numele lor fiind: Maxi-milian, lamvlih, Martinian, loan, Dionisie, Exacustodian 
şi Antonin. Aceștia, deși erau născuţi din diferiți părinți, cu sufletul erau într-o credinţă şi întru 
aceeași dragoste, a lui Hristos. Ei petreceau împreună în rugăciune și în postiri, răstignindu-se 
împreună cu Hristos prin omorîrea trupurilor lor şi prin păzirea curăției cea neîntinată. Văzînd 
în toate zilele răutățile ce se făceau creştinilor și uciderile cele cumplite, îşi zdrobeau inimile 
lor, suspinînd și plîngînd. Pe cînd împăratul cu toţi păgînii mergeau la jertfe, ei se abăteau şi, 
intrînd în biserica creștinească, se aruncau la pămînt înaintea lui Dumnezeu şi, presărîndu-și 
țărînă pe cap, se rugau cu tînguire. 


Făcînd ei astfel, au aflat oarecare pînditori, pentru că în vremea aceea fiecare pîndea pe 
prietenul său, să vadă care se ruga lui Dumnezeu. Deci, se dădeau la moarte frate pe frate, tată 
pe fiu, fiul pe tată, și fiecare nu-l tăinuia pe aproapele lui, dacă se afla rugîndu-se lui Hristos. 
Deci, mergînd pînditorii la asupritor, i-au zis: "Împărate, în veci să trăieşti! Tu chemi pe cei ce 
sînt departe şi îi sileşti la jertfe, iar cei ce sînt aproape de tine aceia nu bagă în seamă stăpînirea 
ta cea împărătească şi poruncile tale nu le ascultă, ci le hulesc şi se ţin de creștineasca credință”. 


Împăratul, umplîndu-se de mînie, întreba: "Cine este acela, care ar fi potrivnic stăpînirii 
mele?" Clevetitorii au zis: "Maximilian, fiul eparhului cetății Efesului, şi alți şase fii de boieri 
cinstiți în rînduielile ostăşeşti. Deci, îndată împăratul a dat poruncă să-i prindă şi să-i aducă 
înaintea sa legați cu lanţuri de fier. Astfel au fost puşi sfinții înaintea lui, fiindu-le încă lacrimile 
în ochi şi țărîna pe capetele lor. Tiranul, căutînd la ei, le-a zis: "Pentru ce nu aţi fost cu noi la 
praznicul zeilor? Căci pe toată lumea am chemat la închinarea lor. Acum, apropiindu-se jertfa 
cea datornică, să le aduceţi şi voi lor, precum le-au adus toți”. Răspuns-a Sfîntul Maxi-milian: 
"Noi avem de împărat pe Unul Dumnezeu. Acela vieţuiește în cer și de a Sa slavă este plin cerul 
şi pămîntul. Aceluia îi aducem jertfă de mărturisire şi rugăciunile noastre în tot ceasul; iar ardere 
şi jertfe necurate nu vom aduce idolilor voştri, ca să nu ne întinăm sufletele noastre”. 


Auzind împăratul acestea, a poruncit să ia de la ei cingătorile ostăşeşti, care erau semn 
de cinstită boierie, zicînd că sînt nevrednici a fi între ostaşii împărăteşti, deoarece s-au făcut 

potrivnici zeilor şi împăratului. Privind frumuseţea tinereţilor lor s-a umilit de ei şi a zis: "Nu 
este drept ca tinereţea acestora să o pierdem aşa iute cu munci; deci, iată, frumoşilor tineri, vă 
dau vreme să vă gîndiți, ca, înțelepțindu-vă, să vă apropiaţi de zei şi astfel să fiţi vii”. Zicînd 

acestea, a poruncit să-i dezlege din lanţurile de fier și să-i lase liberi pînă la vremea hotărită lor; 
iar el s-a dus la altă cetate, vrînd să se întoarcă după aceea iar în Efes. 


Sfinţii tineri, avînd vreme liberă, făceau lucrurile cele drepte ale credinţei lor şi, luînd 
aur şi argint din casele părinților, împărțeau la săraci în taină şi la arătare. După aceea au făcut 
sfat între ei, zicînd: "Să plecăm din cetate pînă ce împăratul se va întoarce, și să intrăm în peștera 
cea mare din munte, care este în partea răsăritului. Acolo, în linişte, să ne rugăm lui Dumnezeu 
cu dinadinsul, ca să ne întărească pe noi întru mărturisirea preasfîntului Său nume, ca astfel să 
putem fără temere să stăm înaintea tiranului şi, bărbătește pătimind, să cîştigăm de la Domnul 
nostru lisus Hristos cununa cea nevestejită a slavei, pregătită credincioșilor lui”. 


Astfel sfătuindu-se, au luat cu dînşii arginţi ca să le ajungă cîteva zile pentru hrană şi, 
ducîndu-se în partea de răsărit, care se numea Ohlon, au intrat în peşteră. Ei au petrecut acolo 
multe zile, lăudînd neîncetat pe Dumnezeu și rugîndu-se pentru mîntuirea sufletelor lor. Pe 
lamvlih, ca cel mai tînăr cu anii, l-au rînduit spre slujire, adică să umble prin cetate şi să aducă 
cele de trebuinţă. Deci, Sfîntul lamvlih, tînărul cel înțelept, umblînd prin cetate, își schimba 
hainele sale şi se îmbrăca în haine proaste ca să nu fie cunoscut; iar din arginţii pe care îi lua, o 
parte îi împărțea săracilor, iar cu cealaltă care rămînea cumpăra hrană. Fiind în acea slujbă, 
cerceta în taină despre venirea împăratului în cetate. 


Iar după multe zile, Sfîntul lamvlih, plecînd spre cetate în chip de sărac, a văzut venirea 
împăratului și a auzit şi porunca lui dată, ca toţi mai-marii cetățenilor şi ai oștilor să fie gata a 
doua zi spre a aduce jertfă zeilor lor; pentru că necuratul acela mult se silea la slujba idolilor. 
lamvlih a mai auzit că împăratul a dat poruncă să fie căutaţi şi cei şapte tineri, eliberaţi pentru 
o vreme, ca şi aceştia, împreună cu ceilalți cetăţeni, să Jertfească idolilor înaintea lui. Atunci 
Iamvlih s-a temut foarte mult, și îndată a alergat în peșteră la frați, aducîndu-le și puțină pîine; 
deci, le-a spus lor toate cele ce a văzut și a auzit şi cum că ei sînt căutaţi spre jertfă. 


Aceasta auzind-o toţi, s-au umplut de frică şi, căzînd cu fețele la pămînt, cu plîngere şi 
cu suspine s-au rugat lui Dumnezeu, şi s-au încredințat pe ei spre ajutorul şi mila Lui. Deci, 
lamvlih, sculîndu-se, a pregătit masa, punînd înaintea lor acea puţină pîine pe care o adusese. 


Fiind seară, soarele apusese; deci, şezînd ei, au mîncat, întărindu-şi trupurile lor pentru 
primirea chinuitorilor. După ce au mîncat, au stat vorbind între dînșii şi, mîngîindu-se unul pe 
altul şi îndemnîndu-se spre bărbăteasca pătimire pentru Hristos cu cuvinte lăudătoare de 
Dumnezeu, au adormit; pentru că de mîhnirea care era în inimile lor li se îngreuiaseră ochii. 


Dar milostivul şi iubitorul de oameni Dumnezeu, Care totdeauna poartă grijă de cele 
folositoare Bisericii Sale şi se îngrijește de robii Săi, a poruncit acestor şapte tineri să doarmă 
cu oarecare străin și minunat somn. Acela, Care voia să facă printr-înşii în vremea viitoare o 
minune preaslăvită, a făcut aceasta, ca să încredinţeze pe cei care se îndoiau de învierea 
morţilor. De aceea, sfinţii au adormit un somn de moarte, căci sufletele lor erau păzite în mîinile 
lui Dumnezeu, iar trupurile lor, ca și cum ar fi dormit, zăceau în peşteră, nestricate şi 
neschimbate. 


A doua zi, însă, împăratul a poruncit să caute pe aceşti șapte tineri de neam bun și, 
neaflîndu-i pe ei, a zis către boieri: "Mi-e milă de acești tineri, deoarece sînt de neam bun și 
frumoși la chip; deci, socotesc că, temîndu-se de mînia noastră, au fugit undeva şi s-au ascuns; 
dar bunătatea noastră cea împărătească este gata a-i milui pe ei, dacă se vor căi și se vor întoarce 
spre zeii noştri". Dar boierii i-au răspuns lui: "Nu jeli, împărate, pentru tinerii aceia potrivnici 


ție şi zeilor, pentru că am auzit că nu s-au căit, ci mai răi hulitori s-au făcut! Ei, după ce au 
împărțit mult aur şi argint săracilor de pe ulițele cetăților, s-au făcut nevăzuţi; însă de vei voi, 
să se cheme părinții lor şi cu chinuri să se muncească, ca să spună unde sînt fiii lor”. 


Atunci împăratul a poruncit ca îndată să cheme pe părinţi şi a zis către dînşii: "Unde sînt 
fiii voştri, ocăritorii împărăției mele? Spuneţi adevărul, pentru că în locul lor voi porunci să vă 
piardă pe voi, deoarece voi, dîndu-le lor aur şi argint, i-aţi trimis undeva să nu se arate înaintea 
feţei noastre”. Părinţii au răspuns: "O, împărate, ne rugăm bunătăţii tale, ascultă-ne şi pe noi 
fără de mînie. Noi nu sîntem împotriva împărăției tale, poruncile tale nu le încălcăm, nici nu 
încetăm să aducem jertfe zeilor; deci, pentru ce să murim? Dar, dacă fiii noştri s-au răzvrătit, la 
acestea nu i-am învăţat noi, nici nu le-am dat aur şi argint, ci ei singuri, luîndu-l tîlhăreşte de la 
noi, l-au împărțit la cei neputincioşi și, fugind, s-au ascuns, după cum am auzit, în peștera cea 
mare care este în muntele Ohon. Multe zile au trecut de cînd nu s-au arătat de acolo şi nu ştim 
dacă mai sînt vii sau au murit”. 


Împăratul, auzind acestea, a eliberat pe părinţii aceia și a poruncit să astupe ușile peşterii 
aceleia cu pietre mari, zicînd: "Deoarece nu s-au căit şi nu s-au întors la zei şi s-au ascuns 
dinaintea feţei noastre, să nu mai vadă de acum lumina zilei, și în întunericul peșterii să piară 
de foame şi de sete”. 


Împăratul şi cetăţenii nu ştiau că acei tineri adormiseră întru Domnul, ci toţi îi socoteau 
pe ei că sînt vii. Deci, astupîndu-se peştera, doi din postelnicii împărătești, Teodor şi Rufin, 
creștini tăinuiți, au scris pătimirea şi numele acestor şapte sfinți tineri pe două tăblițe de plumb 
şi, pecetluindu-le într-un sicriaș de aramă, l-au pus între pietre la uşa peșterii, zicînd între dînşii: 
"Cînd va voi Dumnezeu să cerceteze pe robii Săi, mai înainte de venirea Sa, și cînd va deschide 
peştera şi la arătare vor cunoaşte numele şi faptele lor din scrisoarea aceasta, atunci va fi arătat 
celor mai de pe urmă despre dînşii că sînt mucenici, deoarece au murit pentru Hristos, 
astupîndu-se în peşteră”. Astfel peștera aceea s-a astupat şi s-a întărit cu peceți. 


După aceasta, nu după multă vreme, păgînul împărat Deciu a pierit şi după dînsul alţi 
împărați păgîni şi prigonitori ai Biserici lui Dumnezeu au pierit fiecare întru a sa vreme. Venind 
la împărăție Constantin, marele împărat al creştinilor şi, după mulți ani, ajungînd sceptrul în 
mîinile împăratului Teodosie cel Tînăr, în zilele lui s-au sculat nişte eretici care ziceau că nu 
este învierea morţilor, despre care Însuși Hristos a vorbit Bisericii Sale. De aceas-ta se îndoiau 
mulţi, nu numai mirenii, dar și oarecare episcopi au căzut în eresul acela. Deci, se ridicase 
prigonire asupra dreptcredincioşilor, de la cei mai mari boieri ai palatelor împărăteşti şi de la 
arhiereii cei rătăciți din calea cea dreaptă, între care era la toată răutate mergător înainte, Teodor, 
episcopul Eginei. 


De aceea, unii din eretici ziceau că după moarte nu va fi oamenilor nici un fel de 
mîngiiere, pentru că cei ce mor cu trupul, mor şi cu sufletul, şi amîndouă se nimicesc. Iar alții 
ziceau că numai singure trupurile, în mormînt stricîndu-se, vor pieri, iar sufletele vor avea 
răsplatirea lor, afară de trupurile cele pierite prin stricăciune; pentru că socoteau că nu vor putea 
să învieze şi să se scoale după atîtea mii de ani trupurile acelea, din care nici praful nu se mai 
găseşte. Aceasta era o socoteală eretică, căci ei nu luau în seamă cuvintele Domnului Hristos 
din Evanghelie: Că morții vor auzi glasul Fiului lui Dumnezeu şi cei ce vor auzi vor învia... 
Nici cele ce sînt scrise în proorocia lui Daniil: Că cei ce dorm în țărîna pămîntului, se vor scula, 
unii spre viața veșnică, iar alții spre ocară și spre înfruntare veşnică. Nici cele ce grăieşte 
Dumnezeu prin proorocul Său, lezechiel: Poporul meu, Eu vă voi deschide mormintele şi vă 
voi scoate dintr-insele... 


Neaducîndu-şi aminte de acestea, tulburau Biserica lui Dumnezeu foarte mult. Împăratul 
Teodosie era în mare mîhnire, văzînd tulburarea Bisericii, şi se ruga lui Dumnezeu cu dinadinsul 
cu post şi multe lacrimi, ca singur cel Atoatefăcător să fie tuturor sprijinitor asupra vătămării 
adusă Bisericii Lui. Dar Domnul cel multmilostiv, Care nu voiește să rătăcească și să piară 
cineva de la credinţa cea adevărată, a auzit rugăciunea împăratului şi suspinele cu lacrimi ale 
multor credincioşi. Deci, a descoperit tuturor la arătare taina cea așteptată a învierii morților și 
a vieții veşnice. Aceasta a descoperit-o în acest chip: era un bărbat oarecare, anume Adolie, 
care era stăpînul muntelui, ce se numea Ohlon, unde era peştera cea astupată cu tinerii cei 
adormiţi. EI, avînd acolo locuinţa sa, a voit, după rînduiala lui Dumnezeu, să zidească un staul 
pentru oile sale. Începînd să-l zidească, slugile lui luau pietre pentru zidărie din acelea cu care 
de demult se astupase peştera, însă nu ştiau că acolo este peșteră, ci socoteau că aşa sînt pietrele 
în munte. Ei, trăgîndu-le din munte, au făcut o gaură cît putea să intre omul. 


Într-acea vreme, Domnul nostru lisus Hristos, Cel ce stăpîneşte viaţa şi moartea, Care 
înviase pe Lazăr mort de patru zile, a înviat şi pe aceşti şapte tineri, care adormiseră de mulți 
ani. Acești sfinți mucenici au înviat după porunca Lui cea dumnezeiască, ca şi cum s-ar fi 
deșteptat din somn şi, sculîndu-se, au dat lui Dumnezeu rugăciunea cea de dimineaţă. Apoi, 
după binecuvîntarea lui Dumnezeu, s-au sărutat unul cu altul, după obicei, pentru că ei credeau 
că se deșteptaseră din somnul cel de noapte şi nici un semn de moarte nu era într-înşii. Hainele 
le erau întregi, trupurile neschimbate, ba chiar înflorite cu sănătate şi cu frumusețile tinereților, 
şi toate erau în așa chip, ca şi cum erau adormiţi de seara. Ei parcă se sculaseră de dimineaţă și 
şedeau de vorbă, mîhnindu-se de slujirea idolilor care le stătea asupră-le şi de prigonirea ce era 
împotriva creştinilor, şi socoteau că Deciu îi caută spre chinuire. Deci, căutînd spre lamvlih, |- 
au întrebat ce a auzit în cetate, să le spună şi lor. lamvlih le-a răspuns: "Cele ce v-am spus 
aseară, acelea vă spun și acum: împăratul a poruncit ca astăzi toți cetățenii să fie gata la jertfe, 
iar pe noi a poruncit să ne caute, ca, împreună cu toţi, să ne închinăm idolilor înaintea feţei lui, 
iar de nu vom face acest lucru, apoi are să ne chinuie”. 


Atunci Maximilian a zis către toți: "Fraţilor, să fim gata a ieşi şi a ne arăta cu îndrăzneală 
înaintea lui Deciu. Pînă cînd să şedem aici ca niște fricoşi? Să ieşim şi fără temere să mărturisim 
înaintea împăratului pămîntesc pe Împăratul cerului, pe Dumnezeu cel adevărat, pe Domnul 
nostru lisus Hristos, şi pentru cinstea lui să răbdăm pînă la sînge! Să ne punem sufletele pentru 
EI, să nu ne înfricoșăm de asupritorul cel muritor şi de muncile cele vremelnice, ca să nu cădem 
din viaţa cea veşnică, pe care o aşteptăm prin credinţa în lisus Hristos. Iar tu, frate lamvlih, 
sîrguiește-te să ne găteşti hrană la ceasul obişnuit. Ia şi un ban de argint şi du-te în cetate să ne 
cumperi pîine mai multă decît ieri, pentru că ieri ai adus puţină şi acum sîntem flămînzi. Vezi 
de află ce a mai poruncit Deciu împotriva noastră şi întoarce-te degrabă, ca să ne întărim cu 
hrană, să ieşim de aici de bunăvoie și să ne dăm la muncire pentru Domnul nostru lisus Hristos. 
Iamvlih a luat un ban de argint și a ieşit foarte de dimineaţă, cînd începea să se lumineze de 
ziuă. 


Sfîntul lamvlih, ieşind din peşteră, a văzut pietrele zăcînd lîngă ușă și s-a mirat foarte. 
El se gîndea în sine, zicînd: "Ce sînt acestea şi cînd s-au pus? Că aseară nu erau! Apoi, 
coborîndu-se din munte, mergea cu frică şi se temea să intre în cetate, ca nu cumva să-l 
recunoască și să-l ducă la împărat. Apropiindu-se el de porțile cetăţii şi ridicîndu-și ochii, a 
văzut o cinstită cruce deasupra, foarte frumos făcută și s-a minunat mult. Apoi, ori unde își 
întorcea ochii, pretutindeni vedea alte zidiri şi alte case şi se minuna. După aceea s-a dus la altă 
poartă a cetăţii şi acolo a văzut chipul crucii pus pe zid şi nu pricepea. Deci, înconjurînd toate 
porţile cetăţii şi văzînd pretutindeni Sfinte Cruci, s-a mirat foarte în sine. Apoi, venind iar la 
poarta dintii, zicea în sine: "Ce este aceasta? Aseară nu se vedea nicăieri semnul Sfintei Cruci, 


decît numai în taină, unde era păzit de credincioşi, iar acum este văzut peste tot locul, chiar şi 
pe zidurile cetăţii! Văd adevărul sau vreo nălucire? Nu este aceasta vreo nălucire din vis?" Apoi, 
întărindu-se cu duhul, a intrat în cetate şi, mergînd puţin, a auzit pe mulți jurîndu-se cu numele 
lui Hristos şi mai mult s-a înspăimântat, gîndind în sine: "Ieri nimeni nu îndrăznea să cheme pe 
față numele lui Hristos, iar acum se preamăreşte Hristos prin atîtea guri multe! Socotesc că nu 
aceasta este cetatea Efes, ci alta, căci şi zidurile sînt altele şi oamenii îmbrăcați cu alte haine!" 


Mergînd mai departe, a întrebat pe un om, zicînd: "Cum se numeşte cetatea aceasta?” 
Acela a răspuns: "Efes". Sfîntul lamvlih nu l-a crezut, ci se gîndea în sine: "Cu adevărat m-am 
rătăcit în altă cetate; deci, mi se cade să cumpăr piine şi să ies de aici degrab, ca să nu mă 
rătăcesc cu desăvîrşire”. Apoi, apropiindu-se de un vînzător de pîine, a scos banul de argint și i 
l-a dat, ca, oprindu-şi prețul cuvenit pentru pîini, de celălalt preţ al banului să-i dea bani de 
aramă. Banul acela de argint era mare, avînd pe el chipul şi numele împăraților cei mai vechi. 
Vînzătorul de pîine, luînd banul de argint, l-a arătat altuia; acela, luîndu-l, l-a dat la altul şi apoi 
s-au apropiat şi ceilalți care erau acolo, și, uitîndu-se la banul acela de argint, se mirau de 
vechimea lui, şi, privind şi la lamvlih, își şopteau unul altuia la ureche: "Cu adevărat tînărul 
acesta a găsit vreo comoară ascunsă de demult!" 


Sfîntul lamvlih, văzîndu-i că-şi şoptesc, s-a temut, fiindcă socotea că este cunoscut de 
dînşii şi vor să-l prindă şi să-l dea împăratului Deciu. Deci, a zis către dînşii: "Rogu-mă vouă, 
luaţi-vă banul acesta de argint, pentru că eu nimic nu voiesc". Dar ei, prinzîndu-l, îl ţineau, 
zicîndu-i: "Spune-ne nouă de unde ești şi cum ai aflat de comoara împăraţilor de mai înainte? 
Dă-ne şi nouă o parte ca să nu te spunem; iar de nu vei voi să ne ai şi pe noi părtaşi la comoară, 
apoi te vom da judecătorului". 


Auzind aceasta, Sfîntul lamvlih se mira şi tăcea, nepricepîn-du-se. Însă bărbaţii aceia îi 
ziceau: "Comoara aceasta nu se poate tăinui, deci spune de voie ca să nu fii muncit”. Însă el nu 
ştia ce să le răspundă lor, şi stătea ca un mut. Atunci bărbaţii aceia au luat de la dînsul briul şi, 
punîndu-l pe grumajii lui, îl ţineau în mijlocul tirgului. Deci, a străbătut această veste în popor, 
aceea că un tînăr oarecare, aflînd o comoară, este prins, şi s-au adunat la dînsul mulţi, care, 
uitîndu-se la fața lui, ziceau: "Acest om este străin, nici că l-am văzut pe el cîndva". Iar Sfîntul 
lamvlih voia să spună ceva despre dînsul, dar nu putea să grăiască de multă mirare. 


Uitîndu-se prin popor, voia să vadă pe cineva din cei care îl cunoşteau sau din cei ai 
casei sale, tată, mamă, ori pe cineva din slugi, dar pe nimeni nu afla sau cunoştea. Din această 
pricină el mai mult se mira, că ieri la toţi a fost cunoscut, fiindcă era fiu de tată slăvit, iar a doua 
zi nici pe el, nici el pe altcineva n-a cunoscut. Deci, despre prinderea lui vestindu-se prin toată 
cetatea, a ajuns pînă la auzul antipatului cetăţii și al episcopului Ştefan, care, în acel ceas, după 
rînduiala lui Dumnezeu, erau împreună, vorbind între dînşii. Deci, amîndoi au poruncit să aducă 
la dînșii pe tînărul prins împreună cu banul de argint. 


Sfîntul lamvlih, fiind dus, socotea că îl duc la împăratul Deciu, dar mai cu dinadinsul 
privea spre popor, vrînd să vadă pe cei ştiuţi; însă nimeni nu-i era lui cunoscut. Deci, fiind dus 
la antipat şi la episcop, care tocmai şedeau împreună şi luînd ei banul cel de argint şi uitîndu-se 
la el, se mirau că era foarte vechi. Apoi antipatul a zis către lamvlih: "Unde este comoara pe 
care ai găsit-o, că acest ban de argint este din comoara aceea?" Sfîntul lamvlih a răspuns: "Nu 
ştiu nici un fel de comoară. Aceasta numai ştiu, că din averile părinţilor mei am acest ban de 
argint de acest fel, precum după obicei în această cetate umblă banii de argint la negustori. Însă, 
mă minunez şi nu pricep de unde mi-a venit mie năpasta aceasta". Antipatul a zis: "De unde ești 
tu?" Sfîntul a răspuns: "Mi se pare că din această cetate". Antipatul a zis: "Al cui fiu ești tu? 


Oare este cineva care te ştie, să vină să mărturisească pentru tine şi apoi te vom crede?" Deci, 
Sfîntul lamvlih a spus numele tatălui, al mamei, ale moşilor, ale fraţilor săi şi ale rudeniilor 
sale, dar nimeni nu-i ştia pe dînşii. Atunci antipatul a zis: "Nu spui adevărul, ci minți; pentru că 
ne spui nume străine şi neobişnuite, de care niciodată nu am auzit”. 


Sfîntul, nepricepîndu-se, tăcea, căutînd în jos. Unii ziceau că este nebun, iar alţii ziceau 
că nu este, dar se face nebun, pentru ca să scape de primejdie. Deci, antipatul a început cu 
cuvinte mai aspre a-l îngrozi pe el, zicîndu-i: "Cum putem să te credem pe tine, cînd zici că 
banul acesta de argint este averea părinţilor tăi, cînd pe el este chipul şi numele lui Deciu, 
împăratul cel de demult, şi de la moartea lui au trecut aproape 200 de ani. Argintul tău nu este 
asemenea cu argintul de acum. Oare părinţii tăi sînt atât de bătrîni, încît să-și aducă aminte de 
împăratul Deciu, care a fost de demult și să aibă banii lui? Tu ești tînăr, nu ai nici treizeci de 
ani, şi voieşti să amăgeşti cu meșteșugul tău pe bătrînii și înțelepţii Efesului? Te voi arunca în 
temniță, îţi voi da bătăi multe, şi nu te voi lăsa, pînă ce nu vei spune adevărul, dacă este comoara 
găsită de tine!" 


Acestea auzindu-le Sfîntul lamvlih, s-a temut de îngrozirea antipatului, şi s-a minunat 
cînd a auzit despre Deciu că a fost în anii de demult. Deci, căzînd cu faţa la pămînt, a zis: "Rogu- 
mă vouă, domnii mei, spuneţi-mi ceea ce vă voi întreba pe voi, şi eu pe toate le voi spune vouă 
de bună voie: "Tot Deciu este împărat în cetatea aceasta sau nu?" Iar episcopul i-a zis lui: "Nu 
este, fiule, în vremea de acum și în ţările acestea un împărat care să se numească Deciu; decît 
numai la neamurile cele de demult a fost, în anii cei vechi; iar acum împărăţește 
dreptcredinciosul împărat Teodosie". Atunci lamvlih a zis: "Rogu-mă vouă, domnilor, să 
mergeţi cu mine şi vă voi arăta în peştera din muntele Ohlon pe prietenii mei; ca să ştiţi de la 
dînșii că este adevărat ceea ce grăiesc; căci noi, fugind de aici cu adevărat din faţa lui Deciu, 
mai înainte cu cîteva zile, ne-am ascuns în peștera aceea; iar pe Deciu l-am văzut ieri intrînd în 
cetatea Efesului; însă acum nu ştiu, oare Efesul este cetatea aceasta sau alta?” 


Atunci episcopul s-a gîndit în sine, zicînd: "Dumnezeu voiește ca prin trimisul acesta să 
ne descopere vreo oarecare taină!" Apoi a zis către antipat: "Să mergem cu dînsul, ca să vedem 
ce lucru minunat are să ne arate". Atunci episcopul și antipatul, sculîndu-se, au mers cu tînărul, 
cu mai-marii cetății şi mulțime mare de popor venea după dînşii. Ajungînd la muntele acela şi 
la peşteră, a intrat lamvlih întîi în peşteră, iar episcopul şi ceilalți oameni, urmîndu-i lui, au 
găsit în gura peșterii, între două pietre, sicriașul de aramă pecetluit cu două peceți de argint. 
Episcopul şi antipatul, deschizînd sicriaşul acela înaintea tuturor, au găsit în el acele două tăblițe 
de plumb pe care era scris: "Aceşti şapte sfinți tineri au fugit din faţa asupritorului Deciu. Ei se 
numesc astfel: Maximilian, fiul eparhului, lamvlih, Martinian, loan, Dionisie, Exacustodian şi 
Antonin. Ei s-au ascuns în peştera aceasta, care din porunca lui Deciu astupîndu-se, s-au sfîrșit 
în ea mucenicește aceşti sfinți tineri, căci pentru Hristos au murit!" Aceasta citind-o, toţi s-au 
minunat şi cu glas mare au preamărit pe Dumnezeu. 


Apoi, intrînd în peşteră, au găsit pe sfinți şezînd plini de bucurie, cu feţele lor strălucite 
cu lumina darului lui Dumnezeu și înflorind cu frumuseţile ca nişte flori. Deci, văzîndu-i pe ei 
episcopul, antipatul, mai-marii cetăţii şi poporul s-au închinat pînă la picioarele lor şi au dat 
slavă lui Dumnezeu, care i-a învrednicit pe ei a vedea o minune preaslăvită ca aceea. Apoi 
sfinţii tineri le-au spus lor toate cele despre dînşii și despre Deciu tiranul, şi ce fel de prigonire 
era pe vremea lui împotriva creștinilor. Atunci îndată episcopul și antipatul au trimis o scrisoare 
la împăratul Teodosie, zicînd: "Să porunceşti stăpînirea ta, ca degrabă să vină nişte bărbaţi 
cinstiți, ca să vadă minunea care a arătat-o Dumnezeu întru a ta împărăție; că în zilele noastre 
s-a arătat chipul învierii ce are să fie, în trupurile sfinților celor ce au înviat acum". 


Auzind împăratul Teodosie de aceasta, s-a bucurat cu bucurie mare şi îndată s-a sîrguit 
să meargă singur la dînșii. Deci, plecînd cu boieri şi cu mult popor din Constantinopol la Efes, 
a fost întîmpinat de efeseni cu cinste, precum se cădea. Episcopul, antipatul şi ceilalți mai mari 
ai cetăți l-au dus în peşteră, în care, intrînd și văzînd pe sfinți ca pe îngerii lui Dumnezeu, au 
căzut la picioarele lor, închinîndu-se; iar ei, întinzîndu-şi mîinile, l-au ridicat de la pămînt. 
Sculîndu-se, împăratul 1-a cuprins cu dragoste, i-a sărutat şi a plîns pe grumajii lor. După cinstita 
sărutare, împăratul a stat pe pămînt în dreptul lor şi, privind spre dînșii, slăvea pe Dumnezeu, 
iar inima lui se bucura foarte mult într-însul. Deci, a grăit către ei: "Stăpînii mei, în fața voastră 
mi se pare că văd pe Hristos, singur Împăratul şi Stăpînul meu, Care a strigat pe Lazăr din 
mormînt și care acum v-a înviat pe voi cu Cuvîntul Lui cel Atotputernic. EI a voit să ne arate şi 
să ne adeverească pe noi, pentru învierea morților ce va să fie; că cei ce sînt în morminte, auzind 
glasul lui Dumnezeu, vor învia și vor ieşi din mormânt nestricați”. 


Sfîntul Maximilian a zis către împărat: "De acum împărăţia va fi a ta, pentru credința ta 
cea puternică, şi lisus Hristos, Fiul lui Dumnezeu cel viu, o va păzi nevătămată de tot răul întru 
numele Său cel sfînt. Deci, să crezi că pentru tine ne-a înviat pe noi Dumnezeu şi ca dovadă de 
învierea cea de obşte”. Sfinţii au zis către împărat şi alte multe cuvinte folositoare de suflet, la 
care împăratul împreună cu arhiereul, cu boierii şi tot poporul ascultau cu dulceaţă cuvintele 
lor. 


Scriitorul grec al faptelor bisericeşti, Nichifor al lui Calist, adaugă şi aceasta: "Că 
împăratul s-a împărtăşit şapte zile la masă împreună cu dînşii şi le slujea lor”. După multe 
vorbiri, privind spre dînșii cu dinadinsul şi îndulcindu-se de vederea feţei lor, i-a văzut plecîndu- 
şi iar capetele la pămînt şi adormind cu somnul morții, după porunca lui Dumnezeu. Deci, 
împăratul, stînd lîngă dînşii, a plîns împreună cu cei ce erau cu el. El a poruncit să se facă şapte 
racle de argint și de aur, în care să se pună trupurile sfinţilor. 


În noaptea aceea, sfinţii s-au arătat împăratului în vedenia visului, poruncindu-i să-i lase 
să se odihnească pe pămînt, precum s-au odihnit şi mai înainte. După aceasta s-a adunat acolo 
sobor de mulți episcopi, făcînd praznic luminos, şi cinstind cu vrednicie pe sfinții mucenici. 
Împăratul, făcînd multe milostenii săracilor, scăpătaţilor și ţării aceleia, și pe cei ce erau în 
legături eliberîndu-i, s-a întors la Constantinopol, bucurîndu-se şi slăvind pe Hristos Dumnezeul 
nostru, Căruia şi de la noi, păcătoşii, să-i fie cinste şi slavă, împreună cu Tatăl şi cu Sfîntul Duh, 
acum şi pururea și în vecii vecilor Amin. 


Notă - Cîţi ani au dormit sfinţii tineri, adică de la Deciu pînă la învierea lor, nu s-a spus 
în istorie, deoarece scriitorii nu se potrivesc la aceasta. Prologul, Hronograful şi Sinaxarul 
lunilor spun de 192 ani. lar Gheorghe cel numit Chedrinos, scriitorul de istorii al 
Constantinopolului, în Sinopsisul istoriilor sale, întru împărăţia lui Teodosie cel Mic, a scris că 
sfinţii au dormit 170 de ani şi au înviat în anul 23 al împărăției lui Teodosie. Iar cel ce va voi 
să ştie adevărul, să caute anii lui Deciu şi ai lui Teodosie, care aici de faţă s-au pus astfel: 


Deciu, după adormirea celor şapte tineri, a pierit în anul 254, după întruparea lui 
Dumnezeu Cuvîntul; iar Teodosie cel Tînăr a luat împărăția în anul 408. Sfinţii şapte tineri, 
după mărturisirea lui Gheorghe Chedrinos şi a noului Hronograf care este tălmăcit din cel 
grecesc, s-au sculat în anul 23 al împărăției lui Teodosie cel Tînăr. Prologul pe Octombrie, în 
22 de zile, povesteşte că în anul 38 al împărăției lui s-au sculat sfinți şapte tineri. Deci, tot cel 
ce va voi să numere anii de la împărăția lui Deciu pînă la împărăția lui Teodosie cel Mic, pînă 
la 23 de ani, şi pînă la 38 de ani ai împărăției lui, şi vor vedea cu adevărat, cîţi ani au dormit 
sfinții şapte tineri. 


12. SFÎNTA MUCENIŢĂ EVDOCHIA 


(4 AUGUST) 

Această muceniţă era creştină, de neam roman, dinspre părțile Răsăritului. Fiind robită 
de perşi, a fost dusă în ţara lor. Sfînta muceniţă, fiind înţeleaptă şi învățată în Sfînta Scriptură, 
învăţa pe toţi robii, încît şi femeile perşilor o iubeau, întorcînd pe multe la cunoştinţa de 
Dumnezeu. 


Pentru aceasta, fiind pîrîtă, a fost bătută cu vine de bou şi cu toiege de rodiu, şi, băgînd- 
o în temniță, îi puseră străjeri. Peste şase luni, scoţînd-o din temniţă şi punînd-o la întrebare, 
iarăşi a mărturisit pe Hristos Dumnezeu cel adevărat. 


Atunci, despicînd trestii lungi şi dezbrăcînd-o, o înfăşurară goală în trestii, strîngînd-o 
vîrtos cu sfori, încît i se înfigeau trestiile în toate mădularele; apoi, scoţindu-i-le în silă una cîte 
una acei cruzi şi fără de milă, îi rupeau carnea, dîndu-i dureri iuți şi grele. După aceea, 
spînzurînd-o şi înfăşurîndu-i tot trupul cu ştreanguri şi tescuind-o cu lemne, îi zdrobiră oasele; 
şi dacă au văzut-o aproape moartă și fără grai, i-au tăiat capul. 


13. SFÎNTUL MUCENIC EVSIGNIE 


(5 AUGUST) 


Sfîntul Evsignie era de neam antiohian şi cu rînduiala ostaş. El a fost ca ostaş sub 
împărații Romei, Dioclețian şi Maximian, la Constanțiu Chlor, la marele Constantin şi la fiii 
lui. Acesta a fost împreună vorbitor cu Sfîntul Mucenic Vasilisc şi scriitor al pătimirii lui, pe 
vremea împărăției lui Maximian. Cînd i s-a tăiat capul Sfîntului Vasilisc, Sfîntul Evsignie şi alți 
credincioşi ce erau acolo s-au învrednicit de au văzut mulţimea sfinților îngeri, luînd sufletul 
mucenicului şi înălțîindu-l la cer. De asemenea, au văzut şi pe Domnul nostru lisus Hristos stînd 
în cer şi primind sufletul pătimitorului. Iar pe vremea împărăției lui Constantin, cînd era cu el 
în ceată, au văzut împreună crucea cea închipuită cu stele şi bine se îmbărbăta nevoindu-se 
asupra potrivnicilor, fiind înarmat cu puterea Sfintei Cruci. Petrecînd el în ostăşie 60 de ani, a 
lăsat rînduiala ostășească, pe vremea împărăției lui Constanțiu, fiul lui Constantin, de vreme ce 
îmbătrînise. 


Întorcîndu-se în patria sa, Antiohia, vieţuia după Dumnezeu în rugăciune şi în postiri, 
cercetînd totdeauna bisericile lui Dumnezeu. EI a ajuns pînă pe vremea împărăției celui urît de 
Dumnezeu, împăratul şi călcătorul de lege Iulian. Cînd acel împărat păgîn a mers în Antiohia, 
a prins pe Sfîntul Evsignie și l-a dat la muncire în chipul acesta: 


Într-una din zile, sfîntul, mergînd la biserică, s-a întîmplat de a văzut doi oameni 
închinători la idoli, certîndu-se între ei pentru un lucru oarecare. Trecînd el pe lîngă ei, aceştia 
l-au oprit, zicîndu-i: "Te ştim pe tine om cinstit, care ai fost multă vreme în oaste şi știi dreapta 
judecată; deci, ne rugăm ţie, ascultă pricina noastră şi ne judecă cu dreptate”. Sfintul a socotit 
pricina lor precum se cădea și din aceea s-a aflat unul drept, iar altul vinovat. Supărîndu-se cel 
vinovat, s-a dus la împărat și l-a pîrît pe Evsignie că este creştin. Împăratul îndată a poruncit 
să-l prindă pe sfînt şi să-l pună înaintea judecății sale. Sfintul, stînd înaintea chinuito-rului, l-a 
certat fără teamă, pentru călcarea lui de lege, că s-a lepădat de Hristos, s-a închinat idolilor şi a 
schimbat cinstea lui Dumnezeu în idoli, neurmînd marelui Constantin. 


După aceea sfîntul a început a lăuda credinţa lui Constantin, spunînd de la început, cum 
a văzut crucea pe cer şi cum, cu puterea ei, a biruit pe potrivnici şi, lepădînd închinăciunea 
idolilor, s-a dăruit lui Hristos. Nu numai el singur s-a luminat cu credinţa şi cu Sfintul Botez, 
dar şi pe toată lumea a luminat. Deci, Sfîntul Evsignie, aducînd multe laude marelui Constantin, 
ocăra pe Iulian, depărtatul de Dumnezeu, pentru păgînătatea lui, şi-l batjocorea cu cuvinte 
defăimătoare. Iulian, nesuferind să audă aceste cuvinte, a poruncit să-i taie capul ostașului lui 
Hristos. Astfel s-a jertfit pentru Hristos, ca un mucenic, Sfîntul Evsignie, avînd vîrsta de 110 
ani, şi s-a sălăşluit în viaţa cea neîmbătrînită, unde anii lui nu se vor lipsi în veci. 


14. SFÎNTUL MUCENIC FAVIE, EPISCOPUL ROMEI 


(5 AUGUST) 


Sfîntul Favie (Favian) era de neam roman şi cu rînduială de preot, pe vremea păgînilor 
împărați ai Romei, care erau prigonitorii Bisericii lui Hristos, fiind întunecaţi cu închinarea la 
idoli. Locuinţa sa o avea mai întîi într-un sat aproape de Roma, apoi s-a mutat chiar în Roma. 
EI se silea la îngroparea trupurilor muceniceşti, pentru că mulţi creştini erau chinuiţi şi ucişi de 
chinuitorii lui Hristos, şi trupurile lor aruncate afară din cetate spre a le mînca cîinii, fiarele şi 


păsările. El le lua noaptea în taină şi le îngropa cu cinste. Atunci, pe vremea împărăției lui 
Maximin, fiind ucis pentru Hristos preasfinţitul episcop Anter, credincioşii care se ascundeau 
din pricina prigonirii şi păzeau în taină sfînta credință, s-au adunat la un loc cu episcopii şi cu 
preoții lor în biserica pe care o aveau şi care era neștiută de prigonitori, pentru a alege alt 
episcop. Biserica lor era o casă ascunsă din pricina prigonirii, iar la acel sinod era și preotul 
Favie. 


Făcîndu-se încercare pentru a alege pe cel mai vrednic pentru o slujbă ca aceasta, mulți 
pomeneau pe bărbaţi cinstiți şi aleşi care puteau să păstorească bine turma lui Hristos; dar pe 
preotul Favie, nici gînd nu avea cineva să-l numească, de vreme ce el era din cei mai de pe urmă 
şi nu era de multă vreme venit din sat în cetate. Fiind neînțelegere în sobor, deodată s-a arătat 
un porumbel alb ca zăpada, zburînd de sus. Toţi l-au văzut şi l-au privit cum, coborîndu-se de 
sus, a şezut pe capul preotului Favie, apoi iarăși, ridicîndu-se, s-a făcut nevăzut. Atunci toţi au 
cunoscut că Însuşi Dumnezeu, cu Duhul Său cel Sfînt, I-a ales pe el să fie întîi şezător şi păstor 
al Bisericii Sale. Deci, luîndu-l pe dînsul cu mare bucurie, l-au pus pe scaunul patriarhal, şi 
astfel Sfîntul Favie a fost ales episcop al Romei. Deci, îndată s-a făcut liniște Bisericii, căci, 
prigonitorul Maximin fiind ucis de ostașii săi, a urmat la împărăție Gordian și a încetat 
prigonirea împotriva creştinilor, deoarece acel împărat, cu toate că era păgîn, era însă blînd şi 
bun la obicei și nu poruncea să se facă răutate creştinilor. 


În zilele lui, creștinii aveau viaţă pașnică şi zideau pretutindeni bisericile lor. Sfîntul 
Favie a zidit multe biserici de rugăciune în Roma, la gropniţele cele deasupra mormintelor 
muceniceşti. EI le făcea largi ca să încapă credincioşi mulți în ele. Asemenea a făcut şi deasupra 
acelor peşteri în care se ascundeau creştinii pe vremea prigonirilor. Deci, Biserica lui Hristos 
creștea, întorcîndu-se în toate zilele mult popor de la păgînătatea idolească la Hristos. Dar mai 
ales după sfîrşitul lui Gordian, cînd a luat împărăţia Romei, Filip cu fiul său, cel de un nume şi 
o împărăție cu el. Ei au primit credinţa în Hristos de la un bărbat drepteredincios și unul din cei 
dintîi senatori, anume Pontie; iar Preasfinţitul Favie i-a botezat. Atunci s-a înmulțit foarte mult 
numărul credincioşilor, căci împăratul şi cu fiul său fiind botezați la arătare, mulţi s-au botezat, 
căutînd la dînșii, și într-acea vreme credinţa lui Hristos se bucura de mare libertate. 


Preasfinţitul episcop Favie, avînd de ajutor pe senatorul Pontie, adevăratul rob al lui 
Hristos, sfărima idolii şi le dărîma capiştile lor, iar bisericile lui Dumnezeu le ridica. Dar nu 
multă vreme a fost Biserica lui Hristos întru această odihnă și libertate - doar abia patru ani - 
căci Hristos, Capul Bisericii, pe Mireasa Sa, pentru care Şi-a vărsat sîngele, vrînd să o aibă pe 
pămînt, ca aurul în ulcea şi precum crinii între spini, a slobozit asupra ei multe primejdii şi 
pătimiri. Astfel s-a ridicat prigonire de la balaurul iadului, care, şi altădată, precum i s-a arătat 
în vedenie Cuvîntătorului de Dumnezeu Ioan, prigonea pe femeia cea împodobită cu podoabe 
cereşti, a aruncat după dînsa apă din gura lui spurcată ca un rîu, ca s-o înece apa. Acel urîtor de 
bine, de demult, nesuferind să vadă mărindu-se slava lui Hristos, a îndemnat pe oamenii robiți 
lui, pe păgînii închinători la idoli, să se răscoale împotriva împăraţilor celor luminaţi şi care 
străluceau în dreapta credință. 


Deci, adunîndu-se toți cîți urau pe Hristos şi pe creștini, şi avînd ca povăţuitor pe 
necuratul Deciu, au ucis pe împăratul Filip şi pe cel de o împărăție cu el, pe Filip, fiul său, nu 
pentru vreo altă pricină, decît numai pentru că amîndoi au crezut în Hristos şi au dat libertate 
creștinilor. Ucigînd ei pe amîndoi împărații, s-au pornit şi împotriva tuturor creștinilor; şi a fost 
într-acea vreme în Roma mare vărsare de sînge creştinesc. 


Întii a fost prins preasfinţitul Favie, pe care îl urau mai mult păgînii, deoarece era întâiul 
povăţuitor şi învăţător creștinesc. După aceea a mai fost căutat şi acel bărbat credincios, 
senatorul Pontie, care era prietenul împăraților Filip; dar nu a fost găsit, căci se ascunsese, 
precum făcuseră și cei mai mulți credincioşi care fugiseră din Roma. Iar Preasfinţitului episcop 
Favie, din porunca lui Deciu, ce împărăţea atunci, i s-a tăiat capul cu sabia şi a trecut de la 
Biserica care se ostește, la Biserica care se prăznuieşte, cu oile păstoriei sale fără de număr, şi 
care au fost înjunghiate într-o vreme cu dînsul. Sfîntul Pontie, fiind prins mai pe urmă, şi-a luat 
mucenicescul sfîrşit pentru Domnul nostru lisus Hristos, Căruia, împreună cu Tatăl şi cu Sfîntul 
Duh, 1 se cuvine slavă în veci. 


Notă - Pe acest sfînt episcop Favie, romanii l-au numit Favian, și îi săvîrşesc pomenirea 
la 3 ianuarie. El a aşezat ca în toţi anii în Sfînta şi Marea Joi a Cinei celei de Taină a Domnului 
nostru lisus Hristos să se sfințească Sfîntul Mir, iar pe cel vechi să-l ardă în biserică. 


De vreme ce în pomenirea sfințitului Mucenic Favie s-a pomenit Sfîntul Mucenic 
Pontie, am judecat să punem aici viaţa şi pătimirea lui, ca să nu fie trecut cu vederea un plăcut 
ca acesta al lui Hristos. EI a adus la Hristos pe doi împărați Filip şi s-a ostenit împreună cu 
Sfîntul Favie, întorcînd pe mulţi de la întunericul rătăcirii închinării la idoli, şi povăţuindu-i la 
luminoasa cale a sfintei credinţe; iar mai pe urmă şi-a pus sufletul pentru Domnul său. 


15. SFÎNTUL MUCENIC PONTIE ROMANUL 


(5 AUGUST) 


Cine poate să creadă, de nu-i va da har Dumnezeu? Cine poate să intre în nevoinţă, de 
nu-i va ajuta Domnul? Cine poate să ia cununa, dacă nu i-o va dărui Hristos? De aceea şi eu, 
nevrednicul - zice Valerie, scriitorul vieţii acesteia -, care am crescut împreună cu Sfîntul 
Mucenic al lui Hristos, Pontie (n.n. Valerie a fost de o vîrstă cu el şi a fost martor ocular la 
pătimirea lui), şi am învăţat carte împreună cu el, eu nu m-am învrednicit de un dar ca acesta, 
să fi murit muceniceşte împreună cu dînsul pentru Hristos. Însă, pentru ostenelile și mărturisirile 
lui, nădăjduiesc să cîştig milă de la Domnul, deoarece voi spune toate cele despre dînsul, 
precum mărturisesc înaintea lui Hristos și a îngerilor lui - pe toate care le-am văzut cu ochii, le- 
am auzit cu urechile şi parte din ele le-am răbdat cu dînsul. Pentru aceea, să credeți şi voi fapta 
care se povesteşte, aşa încît credința voastră să primească răsplătire de la Domnul întru învierea 
drepţilor cu sfîntul mucenic. 


În cetatea Romei era un senator cinstit cu numele Marcu. El avea o soţie care se numea 
Iulia, cu care, petrecînd mulți ani în însoţire, nu aveau fii; pentru aceea amîndoi erau în mare 
mîhnire. După trecerea a douăzeci şi doi de ani de cînd se luaseră în însoţire, Iulia a zămislit în 
pîntece, şi din această pricină au început a se bucura foarte mult. După cinci luni, Iulia împreună 
cu bărbatul său, cercetînd capiștile zeilor lor - căci erau închinători de idoli -, cu aducere de 
daruri, s-au dus şi la capiștea lui Jupiter, pe care îl numea mare. Iulia, uitîndu-se spre slujitorul 
cel cu cunună pe cap, care sta înaintea idolului şi făcea jertfă, deodată acela s-a îndrăcit și, 
apucînd cununa de pe cap, a început a o sfărima în bucăţi şi a striga cu glas de plîngere: "Femeia 
aceasta poartă în pîntece pe acela care va strica pînă în temelie această mare capiște şi va sfărîma 
pe zeii din ea!" 


Aceste cuvinte le zicea mereu cu glas mare, slujitorul idolesc, încît toți care erau de față 
s-au înspăimâîntat; dar mai ales pe Iulia și pe Marcu i-au cuprins o frică mare şi, tremurînd, au 
fugit și au intrat într-o casă din apropiere. Iulia, luînd o piatră, îşi bătea pîntecele şi coastele, 
zicînd: "O, de n-aş fi zămislit pe unul ca acesta, prin care se va strica capiştea, iar zeii se vor 
sfărima. Mai bine ar fi să mor şi eu cu dînsul, decît să-l nasc!" 


După aceasta, apropiindu-se vremea nașterii, toţi aşteptau să nască pruncul mort, 
deoarece îşi bătuse pîntecele cu o piatră mare, dar lulia a născut pruncul viu, întreg şi nevătămat 
de nimic. Ea voia să ucidă pe cel născut, dar bărbatul său a oprit-o, zicîndu-i: "De va voi Jupiter, 
singur se va răzbuna pe vrăjmașul său, iar noi să nu fim ucigașii fiului nostru”. Astfel s-a păzit 
pruncul viu, punîndu-i-se numele Pontie. Pruncul hrănindu-se şi crescînd, părinţii lui nu-l 
duceau niciodată în capiştile idoleşti. Ei l-au dat la învățătura cărții şi el creştea nu numai cu 
anii, dar şi cu înţele-gerea, pînă ce s-a apropiat de anii cei tineri. Deci se făcuse filosof ales şi 
foarte iscusit în toate învățăturile cele dinafară. El avea în mintea şi în pomenirea lui multe cărți, 
ca într-o bibliotecă, şi pe toţi vîrstnicii săi îi covîrşise cu înțelepciunea. 


Într-una din zile, sculîndu-se foarte de dimineaţă, a voit să se ducă la dascălul său. În 
cale i s-a întîmplat să treacă pe lîngă o casă creștinească, în care era adunarea credincioşilor cu 
Prea-sfințitul Pontian episcopul și unde se făcea cîntarea psalmilor cea de dimineaţă. Copilul 
Pontie, auzind-o, a socotit cu mintea la cuvintele ce se cîntau şi care erau acestea: Dumnezeul 
nostru în cer şi pe pămint, toate cite a voit a făcut. Idolii păginilor sînt argint şi aur, lucruri de 
miini omeneşti, gură au şi nu grăiesc...; cei cari îi fac, să fie asemenea cu ei, asemenea şi toţi 
cei ce nădăjduiesc spre dinșii. El, auzind aceasta, a stat şi, suspinînd din adîncul inimii, se 
gîndea în sine şi zicea: "Ce tâlc au cuvintele acestei cîntări?" 


Apoi, umplîndu-se cu inima şi strălucind în el darul Sfîntului Duh, a început a plînge și, 
ridicîndu-şi mîinile spre cer, a zis: "Dumnezeule, a Cărui laudă o aud cîntîndu-se, arată-mi 
cunoștința Ta". Apoi, apropiindu-se de uşile acelei case, a început a bate în ele. Unii, uitîndu- 
se în sus pe o ferestruică, au zis Sfîntului Pontian: "Părinte, un copil bate la uşă”. Episcopul, 
ştiind prin descoperirea Sfîntului Duh, le-a zis: "Duceţi-vă și deschideţi-i lui ca să vină la noi, 
pentru că a unora ca acestora este Împărăţia cerului”. 


Pontie, cinstitul copil, lăsînd în uliţe pe slugile și străjerii săi, a luat numai pe unul care 
era de o vîrstă cu el şi cu care învăţa împreună, pe un copil pe nume Valerie - scriitorul acestei 
istorii -, şi a intrat cu dînsul în casa aceea. Suindu-se ei în foişor, au văzut săvîrșindu-se 
dumnezeieștile Taine; apoi, trăgîndu-se la un colț, stătea copilul şi aştepta sfîrșitul, ascultînd cu 
luare aminte la cele ce se săvîrşeau. După săvîrşire, apropiindu-se de Sfîntul Pontian, a căzut la 
picioarele lui, plîngînd și zicînd: "Preasfințite părinte, mă rog ție, învaţă-mă şi pe mine să înțeleg 
puterea acelui stih, atunci cînd aţi zis: Dumnezeul nostru în cer şi pe pămint, toate cite a voit a 
făcut. Idolii păginilor sint orbi și surzi, nici nu au miros, nici nu pipăie cu miinile... Dar mai 
ales acele cuvinte m-au înspăimîntat pe mine: Asemenea să fie cei ce-i fac pe ei, şi toți cei ce 
nădăjduiesc spre ei. 


Pontian, primindu-l cu dragoste, i-a zis: "Fiule, văd că Dumnezeu ţi-a luminat mintea ca 
să-L cauţi; deci, socotește și vezi, oare idolii nu sînt toți făcuți din materii pământeşti, din aur, 
argint, aramă sau din altă materie oarecare? Cine nu știe că idolii de piatră, sînt tăiaţi din munte 
şi puşi în căruţe trase de dobitoace şi aduşi în tîrg spre vînzare? Cum pot aceia să fie dumnezei, 
fund din pămînt şi care, după o vreme, se vor sfărîma şi se vor întoarce iar în pămînt? 
Dumnezeul nostru, în care credem, este în cer. El nu se vede cu ochii trupești, ci cu cei ai inimii 
şi se cunoaşte prin credință". Grăit-a fericitul copil, Pontie: "Domnul meu părinte, adevărat este 


precum grăieşti, căci cine nu vede că idolii sînt fără suflet şi nemişcaţi, şi de care sînt pline toate 
tîrgurile, ulițele, casele şi capitolia? Ei sînt atît de mulţi, încît nu se pot număra, și sînt făcuți în 
diferite chipuri şi meșteșugiri, pe cîți mintea omenească a putut să-i scornească. Cine nu-i vede, 
că sînt întărite locurile lor cu fier şi plumb, ca să nu se răstoarne de vînt şi să se sfărîme? Toţi 
ştim aceasta, că idolii cei de aur și de argint se fură de oameni şi sînt răpiți de tîlhari. Deci, cum 
vor putea aceea să păzească pe oameni de răutăți, cînd ei singuri sînt păziți şi se fură de 
oameni?" 


Auzind acestea Sfîntul Pontian, se mira de acea înţelegere a copilului. Ținîndu-l de mînă, 
a voit să-l pună să stea cu el; dar fericitul copil a zis: "Dacă înaintea dascălilor care ne învaţă 
cuvinte deşarte, nu îndrăznim a şedea, cum voi şedea cu un părinte ca acesta, care îmi arată 
calea dreptăţii în loc de calea rătăcirii și lumina în locul întunericului?" Zis-a episcopul Pontian: 
"Domnul şi învățătorul nostru lisus Hristos ne-a dat învățătură ca aceasta, ca toți să fim una 
întru Dînsul, şi unul pe altul să ne învăţăm cele folositoare". Şi iarăşi a zis: "Ai tată şi mamă?" 
Răspuns-a Pontie: "Acum sînt doi ani de cînd maica mea a murit, iar tatăl meu este încă viu şi 
foarte bătrîn, mîngîindu-se de mine, unicul său fiu". 


Episcopul l-a întrebat: "Creştin este tatăl tău sau păgîn?" Răspuns-a copilul: "Tatăl meu 
se sîrguiește foarte mult la slujbele idolești, ca toți oamenii”. Zis-a episcopul: "Dumnezeu care 
ţi-a luminat ochii tăi, nepovăţuindu-te nimeni din oameni, Acela este puternic, ca şi pe tatăl tău, 
care te-a născut pe tine în viaţa asta muritoare, să-l lumineze, ca prin tine să cunoască viaţa cea 
fără de moarte". Apoi, iarăşi i-a zis: "Fiul meu, ascultă-mă pe mine, crede în Hristos şi primeşte 
Sfîntul Botez. Prin botez vei putea să stingi focul cel veşnic!” Cu aceste cuvinte şi cu multe 
altele, episcopul Pontian a învăţat pe copilul Pontie trei ceasuri, arătîndu-i cele pentru împărăția 
lui Dumnezeu, şi l-a învăţat spre botez. Asemenea a învăţat şi pe copilul Valerie, care venise 
cu el şi după aceea 1-a liberat cu pace. leșind ei, mergeau ca mieluşeii cei hrăniți cu bună pășune, 
bucurîndu-se şi veselindu-se, că şi-au aflat mîntuirea sufletelor lor. Astfel, veneau în toate zilele 
la arhiereul lui Dumnezeu și se învățau de la dînsul. 


Într-o zi, senatorul Marcu a întrebat pe fiul său, Pontie, zicîndu-i: "Fiul meu, ai învăţat 
oare ceva de la dascălii tăi?" Pontie a răspuns: "În vremea învățăturii mele, n-am auzit și n-am 
învățat mai bine de la ei, precum am învăţat zilele acestea". Tatăl se mîngilia în sine socotind că 
fiul său a învăţat oarecare înțelepciune nouă. Dar fericitul copil, Pontie, căuta vreme nimerită, 
cînd ar putea să-l aducă şi pe tatăl său, ca să creadă în Hristos împreună cu el. Într-o zi i-a zis: 
"Tată, aud de la mulţi oameni, că zeii la care ne închinăm sînt deșerți şi nu au nimic dumnezeiesc 
în ei, precum am cunoscut şi noi. Ei au mădulare omeneşti, dar cu totul nelucrătoare. Tot omul 
care voiește să aibă în casa sa zei, găseşte un lucrător şi-i face zei după cum voieşte: unul de 
argint, altul de aur, altul de aramă, iar altul din alte materii oarecare. Deci, mă rog ţie, tată, 
spune-mi, ai auzit sau ai văzut oare cîndva, ca acei zei care se află în casa noastră, să fi făcut 
vreo putere sau lucrare oarecare, din vremea în care sînt făcuți și puși aici?" 


Tatăl a răspuns: "Niciodată nu s-a făcut de ei vreo lucrare". Zis-a Pontie: "Atunci pentru 
ce îi cinstiți pe ei cu jertfe și cu tămilie şi vă închinați lor?" Tatăl, umplîndu-se de mînie şi de 
răutate, voia să-l lovească cu sabia, zicîndu-i: "Oare tu huleşti pe zeii mei?" Apoi, potolindu-se 
puţin de mînie, a zis: "O, fiul meu, noi singuri să fim în această cetate fără zei şi fără jertfe?" 
Iar fericitul Pontie a zis: "Mulți sînt în această cetate, care aduc jertfa cea adevărată, 
adevăratului Dumnezeu". Zis-a tatăl: "Unde îi vom afla pe ei?" Răspuns-a fiul: "De vei porunci, 
eu voi merge şi-i voi aduce la tine pe omul, care îți va spune luminos toate”. Tatăl a poruncit, 
iar Pontie, întorcîndu-se către copilul Valerie, a zis: "lată schimbarea, prin puterea Celui 
Preaînalt!" Şi îndată s-a dus la Prea sfinţitul Pontian episcopul, şi l-a dus la tatăl său. 


Sfîntul Pontian a vorbit mult cu Marcu, învăţindu-l cunoştinţa adevăratului Dumnezeu 
şi descoperindu-i tainele sfintei credinţe. Marcu a crezut cu toată inima în Domnul nostru lisus 
Hristos şi, împreună cu episcopul şi cu fiul său, a început a sfărîma idolii ce erau în casa lui. 
După ce i-a sfărîmat, a primit Sfîntul Botez, împreună cu fiul şi cu toată casa sa. După primirea 
Sfîntului Botez, Marcu a mai petrecut puţină vreme între cei vii, apoi s-a mutat la Domnul întru 
adînci bătrîneți. 


Fericitul Pontie era în vremea aceea de 20 de ani. După şase luni de la moartea tatălui 
său, Pontie a fost luat de împărat în palatul împărătesc și pus între senatori în locul tatălui său, 
măcar că el nu voia. Pe vremea aceea împărăţea Alexandru Sever. Deci, acestea s-au făcut prin 
voia lui Dumnezeu, ca în vremea aceea, nu numai poporul, dar chiar şi împăratul să cunoască 
pe Hristos prin Pontie. Atât dar a dat Dumnezeu Sfîntului Pontie, încît toţi din palatul împărătesc 
îl iubeau şi îl cinsteau. 


În zilele acelea, Preasfinţitul Pontian a trecut la Domnul cu slăvit sfîrşit, fiind ucis de 
împăratul Maximin, care luase împărăția după Alexandru, iar scaunul patriarhiei Romei l-a luat 
Sfîntul Anter. Dar acesta, abia o lună a stat pe scaun şi s-a sfîrşit muce-niceşte, fiind ucis pentru 
Hristos din porunca aceluiaşi împărat, Maximin. Apoi s-a înălțat la scaun Sfîntul Favie (Favian). 
EI iubea pe Sfîntul Pontie ca un adevărat părinte, iar Sfîntul Pontie a dat acestui episcop toate 
averile sale să le împartă la săraci, mai ales la cei cu o credință cu el. Dar acum este vremea ca 
să spunem cum Pontie, adevăratul rob al lui Hristos, a făcut creştini pe împărați şi cum, 
luptîndu-se cu diavolul, s-a arătat biruitor, încununîndu-se cu cunună mucenicească. 


Pierind asupritorul Maximin, a urmat ca împărat Gordian, după el a venit la împărăție 
Filip cu fiul său, Filip, pe care l-a pus să împărăţească împreună cu dînsul. Amîndoi acești 
împărați iubeau foarte mult pe Sfîntul Pontie, ca pe un înţelept, îmbunătăţit și folositor în 
sfătuiri. În anul al treilea al împărăției lor, cu care an se împlineau o mie de la întemeierea 
Romei, împărații, vrînd să meargă la zeii lor cu jertfe de mulțumire, au zis către Pontie, iubitul 
lor senator: "Să mergem să dăm mulțumire marilor zei, căci ne-au ajutat să prăznuim ziua 
întemeierii Romei, cea de o mie de ani". Dar Sfîntul Pontie se silea în tot felul să se abată de la 
ei, ca să nu meargă cu dînșii la idoli; iar împărații îl chemau cu ei ca pe un prieten al lor. 


Deci, Pontie, văzînd atunci vreme cuviincioasă spre a le aduce aminte de Unul 
adevăratul Dumnezeu, de Domnul nostru lisus Hristos, a zis către împărați: "O, bunilor 
împărați, care sînteți puşi de Dumnezeu peste oameni, pentru ce nu vă aplecaţi grumajii voştri 
Aceluia, Care v-a dat vouă această cinste şi stăpînire împărătească şi de ce nu-i aduceţi Lui 
jertfe de laudă?" Zis-a Filip, cel mai bătrîn împărat: "Aceasta doresc şi eu, ca să aduc jertfă 
marelui Jupiter, căci mi-a dat această stăpînire". Sfîntul Pontie, zîmbind, i-a zis: "O, împărate, 
nu te înşela cu Jupiter, căci Dumnezeu este în cer! Acela toate le-a făcut cu cuvîntul Său şi cu 
darul Sfîntului Duh le-a făcut vii”. lar celălalt împărat Filip, fiul împă-ratului, a zis împreună 
cu tatăl său: "Noi nu ştim cu ce scop zici acestea”. 


Sfintul a zis: "Oare de la început a fost Jupiter?" Împărații au răspuns: "Ba nu, ci mai 
înainte de el a fost Cronos, tatăl lui, care a împărățit în Italia şi rînduia bine popoarele Italiei”. 
Pontie a zis: "Cînd împărăţea Cronos în Creta, mai înainte de a fi fost izgonit de fiul său, şi mai 
înainte de a merge în Italia, au doar Italia în aceea vreme nu avea popoarele şi rînduielile sale? 
Cronos a zidit și a înmulțit popoarele în Italia? O, bunilor împărați, nu vă înșelați cu basmele 
cele deşarte ale făcătorilor de stihuri! Unul este în cer Dumnezeul tuturor, Dumnezeu Tatăl, 
Care, cu Fiul Său şi cu Sfîntul Duh, pe toate cele ce le-a zidit, le ţine şi le rînduieşte cu puterea 
Sa. Acela a zidit cerul, pămîntul, marea şi toate cele dintr-însele; iar în urmă a făcut pe om fără 


moarte, după chipul și asemănarea Sa, şi pe toate cele de pe pămînt, din mare şi din văzduh, le- 
a supus stăpînirii Lui. 


Iar diavolul cel căzut din cer, văzînd pe om într-o cinste ca aceea, l-a zavistuit şi l-a 
sfătuit cu înşelăciune, să se facă nemulțumitor şi neascultător Ziditorului şi Făcătorului său de 
bine. Lucrul acesta făcîndu-se, omul s-a dezbrăcat de nemurire și, prin neascultare, a adus 
moartea asupra sa şi asupra a toată seminţia sa. Dar, diavolul nu s-a îndestulat ca numai cu atît 
să înșele pe om, ci a scornit idoli, pe care acum voi îi numiţi zei, ca printr-înşii tot neamul 
omenesc să se depărteze de adevăratul Ziditor. Atunci Domnul cel milostiv, nevrînd să piardă 
pînă în sfîrşit chipul Său cel zidit, a binevoit să trimită pe pămînt de pe scaunul ceresc pe unul 
născut Fiul și Cuvîntul Său. Acela, sălășluindu-Se în preacuratul pîntece fecioresc, prin lucrarea 
Sfîntului Duh, S-a întrupat mai presus de fire şi S-a născut negrăit, făcîndu-se om, ca pe omul 
cel căzut să-l înnoiască, iar pe diavolul şi pe slujitorii lui, să-i dea focului celui veşnic. 


EI a făcut minuni multe printre oameni: pe cei orbi din naștere i-a luminat, pe cei 
slăbănogi și pe cei ce zăceau de mulţi ani pe paturi, i-a tămăduit cu cuvîntul; pe cei leproși i-a 
curățit, pe cei morţi i-a înviat, pe Lazăr cel mort de patru zile, strigîndu-l din mormânt, l-a scos 
viu; şi alte minuni multe şi nenumărate a făcut ca un Dumnezeu Atotputernic. Dar evreii, 
necrezînd Lui, ci mai vîrtos zavistuindu-L, L-au dat pe EI lui Pilat, ighemonul din Pont, și L-au 
pironit pe Cruce pe Hristos, Care a venit să mîntuiască lumea. Însă EI, fiind Dumnezeu, S-a 
sculat din morţi a treia zi şi S-a arătat ucenicilor Săi după învierea Sa. Moartea, care a fost adusă 
de diavolul asupra oamenilor, a omorît-o cu moartea Sa şi prin învierea Sa ne-a dăruit nouă 
viață, adică, precum EI S-a sculat din morți şi nu va mai muri, tot așa şi noi, după această viață 
de puţină vreme şi cu multe primejdii, înviind din mormintele noastre, să fim vii cu EI în veci. 
Apoi, înălțîndu-Se la cer, a arătat credincioșilor calea mîntuirii; şi de nu se va îngriji cineva de 
acea mîntuire, se va osîndi cu diavolul în veci. Cel ce va crede şi va călători pe calea mîntuirii, 
va petrece cu Hristos în Împărăţia cerească”. 


Cu aceste cuvinte și cu mai multe altele, Sfîntul Pontie lumi-nînd pe amîndoi împărații 
şi arătîndu-le toate cu de-amănuntul despre Hristos, despre credinţă şi despre viaţa ce o să fie, 
darul Sfîntului Duh, care ajută la mîntuirea oamenilor, a lucrat și în cuvintele lui, şi a luminat 
minţile împăraţilor, ca să înțeleagă cele grăite. Deci, ei s-au smerit cu inimile lor şi au crezut în 
Domnul nostru Iisus Hristos şi l-au rugat, ca în ziua următoare să le tîlcu-iască mai lămurit cu 
mai multe cuvinte taina mîntuirii, adică cum ar putea ei să scape de focul cel veşnic şi să cîştige 
viața cea fără de moarte. 


În ziua aceea şi în cele următoare, împărații n-au mai mers la jertfele idoleşti, decît 
numai au poruncit să se prăznuiască în priveliștea popoarelor, împlinirea a o mie de ani de la 
întemeierea Romei. Într-acea vreme, Sfîntul Pontie a mers la Preasfinţitul episcop Favie şi i-a 
spus lui toate. Episcopul, auzind acestea, s-a umplut de bucurie mare şi a căzut cu faţa la pămînt 
înaintea lui Dumnezeu, zicînd: "Doamne, Lisuse Hristoase, mulţumesc Preasfîntului Tău nume, 
căci ai binevoit, prin robul Tău Pontie, a aduce la cunoştinţa Ta pe împărații Romei”. A doua 
zi, Pontie cu episcopul Favie au mers împreună la împărați și au vorbit cu dînşii mult, despre 
Unul adevăratul Dumnezeu și despre calea mîntuirii. Episcopul a învăţat multe pe împărații 
care au crezut în Botez și, nu după multe zile, i-a botezat şi cu dînşii pe mulți alții; pentru că 
prin exemplul împăraţilor, au crezut în Hristos un număr mare de oameni. Cine poate să spună 
bucuria credincioșilor care s-a făcut într-acea vreme în Roma? 


Atunci s-a împlinit ceea ce s-a zis de puterea lui Dumnezeu prin gura slujitorului idolesc, 
despre Sfîntul Pontie, cînd era încă purtat în pîntecele maicii sale. Acela a zis că va risipi 


capiştea lui Jupiter. Și într-adevăr aşa a fost; pentru că Sfîntul Pontie împreună cu Preasfinţitul 
Favie, luînd poruncă de la împărați, au mers în capiştea necuratului Jupiter - în care, precum s- 
a spus mai sus, se făcuse proorocie pentru dînsul -, şi a sfărîmat mai întîi idolii, apoi şi capiștea 
toată a risipit-o pînă în temelie. Încă a mai risipit şi alte cîteva capişti idoleşti, iar în locul lor a 
ridicat lui Dumnezeu bise-rici sfinte. Astfel, în toate zilele mulțime de popor se adăuga spre 
Hristos şi se boteza. 


Dar în vremea aceea, nu toată Roma s-a luminat, ci numai o parte; şi nici toate capiştile 
cu idoli s-au risipit. Căci cu judecăţile lui Dumnezeu vremea s-a scurtat, și astfel Biserica lui 
Hristos numai patru ani a avut o libertate ca aceea. Domnul Hristos, vrînd să o lămurească ca 
aurul scos din topitoare, a trimis iarăşi prigonire asupra ei. Căci Deciu s-a sculat împreună cu 
toți închinătorii de idoli și au ucis pe sfinții împărați pentru credinţa lor în Hristos; şi au început 
a ucide fără cruțare pe toți credincioșii, printre care a fost ucis și Sfîntul Favie. Atunci mulți din 
cei nou botezați, fiind mici la suflet şi temîndu-se de prigonire, s-au întors iarăşi la păgînătatea 
idolească; alţii, fugind, se ascundeau pe unde puteau, iar cei mai bătrîni își puneau sufletele lor 
pentru Hristos. 


În acea prigonire cumplită, care ca o furtună se ridicase asupra Bisericii, Sfîntul Pontie 
s-a ascuns în cetate la un loc oarecare; dar, deoarece pretutindeni și cu dinadinsul se cerceta de 
slujitorii idoleşti care mai mult se mîniaseră asupra lui de sfărîmarea zeilor şi a capiștelor lui, îl 
căutau pe el spre mai mare muncire. Drept aceea, Sfîntul Pontie, ascultînd pe Domnul său, Care 
a zis în Evanghelie: Cînd vă vor alunga pe voi dintr-o cetate, fugiţi în cealaltă, a fugit noaptea 
din Roma şi s-a dus în cetatea Chimeliei, care este în hotarele Galiei de lîngă Munţii Alpi, și 
acolo petrecea ca un străin și nemernic. 


Deci, muncitorul Deciu, murind degrabă şi după dînsul împărăţind puţină vreme Galus 
cu Volusian, împărăţia Romei a luat-o Valerian cu fiul său, Galien. Aceia, nu numai în Roma, 
ci şi în toate țările stăpînirii Romei, trimițînd pretutindeni ighemoni spre muncirea creştinilor, 
au trimis și în părțile Galiei pe doi ighemoni, Claudie şi Anavie. Deci, mergînd ei întîi în cetatea 
Chimeliei, au adus jertfe zeilor. Apoi, şezînd la judecată în mijlocul cetăţii, au poruncit să prindă 
pe creştini şi să-i aducă înaintea feţei lor spre întrebare. 


Sfîntul Pontie, bărbatul cel vestit şi cinstit, a fost prins şi a fost pus înaintea păgîneştii 
judecăţi înaintea tuturor celorlalți. Căutînd spre el, Claudie ighemonul a zis cu mînie: "Tu ești 
Pontie, care ai făcut tulburare în cetatea Romei? Nu ştiu cu ce meşteşug, chiar şi pe împărații 
Filip i-ai întors de la zei?" Sfîntul a răspuns: "Eu pe nimeni nu am tulburat, nici nu am răzvrătit 
pe cineva; ci i-am întors de la rătăcirea slujirii diavolilor la încredințarea adevăratului 
Dumnezeu, pe cît am putut!" Ighemonul a zis: "Împărații noștri, auzind despre tine că eşti de 
neam mare, îți poruncesc să aduci jertfă zeilor. lar de nu, te vei osîndi la felurite munci, ca cei 
de neam prost şi săraci!" Sfîntul a răspuns: "Împăratul şi mîngiietorul meu este Hristos, pentru 
Care, de mă voi lipsi de această patrie pămîntească, o voi cîştiga pe cea veşnică; şi, în locul 
bogățiilor celor pieritoare, mă voi învrednici de slava cea cerească, în partea de-a dreapta 
împreună cu îngerii!" Claudie ighemonul a zis: "Pentru ce voieşti să te izbăveşti prin cuvinte 
greu de înțeles? Una îți stă ţie înainte: sau aduci jertfă zeilor, sau, de nu vei face aceasta, trupul 
tău îl voi rupe cu muncire!" Sfîntul a răspuns: "Acum ţi-am spus ţie că sînt creștin, şi niciodată 
nu voi aduce jertfă demonilor!" 


Atunci ighemonul a poruncit ca să lege cu lanţuri de fier pe Pontie şi să-l arunce în 
temniță, pînă ce va înștiința de dînsul pe împărați. Apoi a scris către dînşii astfel: "Stăpînilor a 
toată lumea şi nebiruiţilor biruitori, Valerian şi Galien, împărați ai Romei. Robii voştri, Claudie 


şi Anavie, intrînd în hotarele Galiei, au aflat pe Pontie, care pe mulți zei a sfărîmat şi capiştele 
lor le-a risipit, iar acum se ascunde de stăpînirea voastră şi nu se supune poruncii voastre. Dar, 
de vreme ce este unul dintre cei dintîi senatori, nu am îndrăznit să-l chinuim, ci, legîndu-l cu 
lanţuri, l-am pus în temniță, pînă ce stăpînirea voastră va chibzui pentru dînsul în vreun fel şi 
va porunci ce să-i facem lui". Atunci împărații au scris către dînşii astfel: "Aceasta poruncește 
vouă stăpînirea noastră: Pontie de nu va voi să aducă jertfă zeilor, să aveţi putere spre dînsul, 
ca prin orice munci veţi voi, să-l pierdeţi pe el!" 


O poruncă împărătească ca aceasta luînd ighemonul Claudie şi cu prietenul său, Anavie, 
au stat la judecată şi l-au pus de faţă pe legatul lui Hristos. Deci, Claudie a zis către sfint: 
"Ascultă poruncile cele de folos ale stăpînilor tăi, prin care îţi poruncesc să jertfeşti zeilor, iar 
de nu, vei fi muncit cu cei osîndiți". Dar Sfîntul Pontie a răspuns: "Eu nu am stăpîn, decît numai 
pe Domnul meu, Iisus Hristos, Care este puternic să mă scape de acele munci cu care voi mă 
îngroziți!" Claudie ighemonul a zis: "Mă minunez de tine că de bună voie ai venit întru atita 
sărăcie şi necinste, slujind unui Domn ca Acela, de Care voi singuri ziceţi că a fost om sărac şi 
necinstit şi pe Care Pilat, cel din rînduiala ighemoniei noastre, nu ştiu pentru ce pricină, L-a 
omorît. Oare nu-ţi este ţie mai bine să te supui împăraţilor, care ocîrmuiesc împărăția Romei cu 
blîndeţe?” 


Sfîntul Pontie a răspuns: "Și eu mă minunez de tine, om care ai înţelegere, că ai venit 
întru atîta nebunie, încît nu vrei să cunoşti pe Făcătorul cerului şi al pămîntului, Care a sărăcit 
pentru a ta mîntuire! Acum îndrăznești a numi necinstit, pe Cel ce este cinstit de îngeri în ceruri 
şi Care, pentru a noastră mîntuire, a voit a răbda răstignire de voie de la evrei şi de la Pilat, iar 
nu de silă? O, de ai fi voit să te smereşti unui Dumnezeu ca Acesta, îndată ţi-ai fi înălțat mintea 
ta spre cer şi ţi-ai fi cunoscut rătăcirea ta, adică prăpastia cea întunecată în care zaci împreună 
cu zeii tăi, care sînt diavoli arătaţi. Iar stăpînii tăi, pe care tu îi numeşti îndreptători ai împărăției 
Romei, nu numai singuri vor merge în pierzare, închi-nîndu-se lemnelor şi pietrelor, dar şi pe 
poporul cel supus lor îl vor trage cu dînşii. Deci, să ştiţi că, de veţi petrece într-o necredinţă ca 
aceasta, vă veți duce din această viață cu moarte cumplită şi în ziua înfricoşatei judecăţi vă veţi 
osîndi la veşnicile munci împreună cu zeii voştri”. 


Ighemonul, auzind acestea, s-a umplut de mînie și a strigat către slujitori, zicînd: "Gătiți 
toate cele de muncire, pieptenii, ţepuşele de fier, focul și toate celelalte cîte sînt, ca toți să vadă 
nebunia lui”. Slujitorii au zis: "Toate sînt gata!" Ighemonul le-a grăit: "Atunci, întindeți-l 
dezbrăcat la chinuri, treceţi-i trupul lui prin toate muncile şi vom vedea dacă Dumnezeul lui îl 
va scoate pe el din mîinile noastre!" Sfîntul Pontie, fiind întins la muncire, a zis către ighemon: 
"Deşi necredinţa ta a numit pe Dumnezeul meu neputincios, însă cred Stăpînului meu lisus 
Hristos, că, prin puterea Lui, nimic nu va rămîne din muncile pe care tu vrei să le pui asupra 
mea, astfel că nici o durere nu va simţi trupul meu". Atunci îndată, uneltele de muncire au căzut 
cu zgomot mare şi s-au făcut bucăţi şi au căzut încă și slujitorii de frică, ca niște neînsu-flețiți. 
Sfîntul a zis cu bucurie către ighemon: "O, necredinciosule, cunoaşte acum cel puţin, că Domnul 
meu poate să mîntuiască pe cei drepteredincioşi din ispite, iar pe voi cei păgâni, să vă dea focului 
cel veşnic în ziua judecății!" 


Claudie ighemonul, mîniindu-se peste măsură, a zis către Anavie, prietenul său: 
"Preaînțeleptule bărbat, cînd am venit noi aici, s-au adus din munţii Dalmatului doi urşi foarte 
mari. Deci, poruncește să se gătească un loc şi să-l dai pe acesta spre mîncarea acelor fiare. 
Gătindu-se locul după porunca ighemonului, au pus pe mucenic în mijloc, iar doi slujitori au 
dat pe acei urși asupra sfîntului ca să-l mănînce. Urşii, repezindu-se asupra hrănitorilor lor, 1- 


au mîncat, iar de sfînt nici nu au îndrăznit să se apropie. Atunci s-a ridicat din popor un glas 
mare, strigînd: "Unul este Dumnezeul creștinilor, în care crede Pontie!" 


Ighemonul, tulburîndu-se mai mult de mînie și de mîndrie, a început a striga la slujitori 
să aducă lemne şi vreascuri ca să ardă pe mucenic. Sfîntul a grăit către dînsul: "Ce vină ai aflat 
la mine, de vrei să mă arzi în foc? Pe tine singur te va pierde focul cel ne-stins. Însă Dumnezeul 
meu este puternic să mă păzească nevătămat de foc, precum de demult a păzit în cuptorul 
Babilonului pe cei trei tineri". Adunînd multe lemne, au pus pe sfîntul legat în mijloc, l-au 
împresurat cu lemne și cu vreascuri împrejur și i-au dat foc. Deci, toți socoteau că mucenicul 
va arde. Însă, după ce au ars toate acele lemne, au văzut pe sfîntul viu şi întreg, nevătămat cât 
de puțin de foc, pentru că nu se atinsese nici de hainele lui. Apoi poporul a strigat iar, zicînd: 
"Mare este Dumnezeul creştinilor! Mare este Dumnezeul creştinilor!" 


Atunci ighemonul s-a umplut de ruşine, văzîndu-se biruit, şi a zis către mucenic: "Pentru 
ce te mîndreşti, ca şi cînd ai fi biruit toate chinurile? Oare socoteşti că vei scăpa de muncile cele 
multe? Uite, cinstita capişte al lui Apolon este aproape, intră într-însa și jertfește!" Sfîntul a 
răspuns: "Eu, Domnului meu lisus Hristos Îi aduc spre jertfă trupul meu, pe care l-am păzit pînă 
acum neîntinat de idoleştile întinăciuni, iar pe voi şi pe împărații voştri, degrabă vă va ajunge 
răzbunarea dumnezeiască, că prigoniţi cu nedreptate pe robii lui Hristos cei nevinovați”. 


Ighemonul a început a grăi către dînsul cu vicleșug, zicîndu-i: "Se cădea ca tu să ne fii 
nouă judecător, iar nu noi ție; pentru că tu eşti din senatorii cei dintîi şi nu ştim ce fel de nădejde 
deşartă, de cinste şi de bogății te cinsteşti?" Sfîntul Pontie a răspuns: "Cinstea lumii acesteia şi 
bogăţiile, sînt ca negura dimineții, care se vede cu ochii că acoperă pămîntul, munţii şi marea, 
iar cînd suflă vîntul îndată se ridică cu totul, ca şi cum nu a fost; iar cinstea, bogăţia şi slava pe 
care eu o doresc, petrece în veci”. 


Sfîntul grăind acestea, evreii, care erau mulți în popor, au început a striga către ighemon, 
zicînd: "Ucide-l, ucide-l degrabă pe acest vrăjmaş!" Sfîntul mucenic, ridicîndu-și mîinile în sus 
a zis: "Dumnezeul meu, Îți mulțumesc că şi evreii strigă împotriva mea, după asemănarea 
părinților lor, care strigau către Pilat împotriva lui Hristos: Răstignește-L! Răstigneşte-L! 
Atunci ighemonul l-a osîndit la moarte, zicînd: "Să-l duceţi afară din cetate şi să-l tăiaţi pe piatra 
care este aproape de rîu, iar trupul să-l aruncaţi în vale”. Deci, s-a făcut după porunca 
muncitorului. Astfel, Sfintul Mucenic Pontie şi-a săvîrșit pătimirea sa pentru Hristos, tăindu-i- 
se capul cu sabia. Iar cinstitul lui trup s-a îngropat, în locul în care zăcea aruncat după tăiere, 
de către Valerie, cel de o vîrstă cu el şi scriitorul pătimirii lui. 


După aceasta, trecînd puţină vreme, s-au împlinit prooro-ceștile cuvinte ale 
mucenicului; pentru că Valerian, păgînul împărat al Romei, a fost prins în război de Sapor, 
împăratul Persiei, care îl batjocorea în toate zilele, pentru că de cîte ori Sapor voia să încalece 
pe calul său, se suia pe spatele și pe grumajii lui Valerian, ca pe o scară de picioare. lar Galien, 
celălalt împărat al Romei, ducîndu-se în Mediolan, a fost ucis de ostaşii săi. Ighemonul Claudie 
precum şi Anavie, prietenul lui, s-au îndrăcit amîndoi în același ceas în care a fost tăiat capul 
mucenicului. Claudie şi-a zdrobit limba cu dinţii făcînd-o bucăţi şi scuipînd-o din necurata lui 
gură; iar ochii lui Anavie, ieşind din locul lor, atîrnau pe obraz. Apoi, după puţină vreme, 
amîndoi şi-au dat sufletele muncindu-se cumplit de diavol. Atunci li s-a făcut frică 
închinătorilor de idoli și evreilor, care vedeau împlinirea cuvintelor Sfîntului Pontie, şi mulți 
începură a cinsti mormîntul mucenicului. 


Valerie, care a scris viaţa şi pătimirea sfintului, văzînd că nu încetează prigoana 
creştinilor, a găsit o corabie şi a plecat în părțile Libiei, temîndu-se de mîinile chinuitorilor. Iar 
Sfîntul Mucenic Pontie, cu cinstitul său suflet, a intrat în bucuria Domnului său şi Stăpînului 
nostru Iisus Hristos, Căruia, împreună cu Tatăl şi cu Sfîntul Duh să-l fie cinste şi slavă, acum 
şi pururea şi în vecii vecilor. Amin. 


16. PREACUVIOSUL PĂRINTELE NOSTRU IOAN CEL NOU DE LA 
NEAMȚ (HOZEVITUL) 


(5 AUGUST) 

Sfîntul Preacuviosul Părintele nostru loan cel Nou de la Neamţ s-a născut la 23 iulie 
1913, în satul Crăiniceni, comuna Horodiştea, din fostul judeţ Dorohoi, într-o familie de ţărani 
foarte credincioşi, anume Maxim şi Ecaterina, fiind singurul copil la părinţi. Din botez a primit 
numele de Ilie şi se dovedea din pruncie un copil ales şi binecuvîntat de Dumnezeu. 


După şase luni de zile de la naştere, mama sa își dădu sufletul în mîinile Domnului, fiind 
o fire bolnăvicioasă, lăsînd copilul în grija bunicii sale, Maria. După doi ani moare şi tatăl său 
în război, în toamna anului 1916, rămînînd copilul cu totul orfan, în grija rudelor apropiate. 


Fericitul Ilie, avea acum tată în cer pe Dumnzeu, iar mamă duhovnicească avea Biserica 
şi pe smerita sa bunică, Maria, văduvă, care l-a crescut şi l-a ocrotit cu rugăciunea și dragostea 
ei pînă al vîrsta de zece ani. 


Spuneau bătrîni din satul său natal că bunica își ducea zilnic nepotul să-l alăpteze la 
mamele tinere din apropiere și stătea lîngă el de veghe ziua şi noaptea, pînă ce copilul a început 
să vorbească. Iar vara, cînd pleca la lucrul cîmpului, bătrîna punea copilul într-o traistă, îl așeza 
în spate, se însemna cu Sfînta Cruce, și se ducea la muncă, cu rugăciunea pe buze și cu lacrimi 
în ochi. Acolo îl adăpostea la umbra unui copac pînă la apusul soarelui. Apoi îl aşeza iarăşi în 
traistă şi îl aducea acasă. După ce îl hrănea, îl culca lîngă sfintele icoane, iar ea se ostenea cu 
rugăciuni şi metanii pînă noaptea tîrziu. 


Primii ani de şcoală îi face în satul natal. Bunica lui îl punea seara să citească din sfintele 
cărți şi-l învăţa rugăciuni pe de rost. Odată l-a pus să citească despre patimile Domnului, iar ea 
plîngea şi făcea metanii. Atunci copilul a întrebat-o: "Mamă, de ce plîngi aşa mult cînd citesc 
patimile Domnului?" Bătrîna îi răspunse suspinînd: "Dragul meu, tu nu ştii durerea din casa 
noastră! Nu sînt eu mama ta! Mama ta a murit cînd tu aveai numai șase luni, iar tatăl tău a murit 
în război, cînd erai de trei ani. Eu sînt bunica ta, iar bunicul tău s-a dus la Domnul de mult. 
Fiind văduvă, am făgăduit lui Dumnezeu să mă duc la mînăstire. Dar, văzînd că ai rămas orfan 
de părinți, am renunţat, ca să te cresc pe tine. De aceea pling, că sînt bătrînă şi după moartea 
mea vei rămîne singur şi orfan pe lume. Dar să ai credință în Dumnezeu, să te rogi mereu, să 
iubeşti Biserica, să fugi de păcat şi să-ți aduci aminte de noi care te-am crescut. De vei face aşa, 
te va acoperi Maica Domnului și vei scăpa de multe primejdii. Eu nu-ţi doresc altceva mai bun 
în viață, decît să ajungi preot şi să slujeşti lui Hristos”. 


După moartea bunicii sale, în anul 1923, copilul este luat în grija unchiului său, Alecu 
Iacob, din Crăiniceni, care mai avea acasă şase copii. Între anii 1926-1932, tînărul Ilie urmează 
gimnaziul la Lipcani-Hotin şi liceul la Cozmeni-Cernăuţi, fiind cel mai bun elev din şcoală. 


În vara anului 1932, rudele voiau să dea pe fericitul Ilie la facultatea de Teologie din 
Cernăuţi, ca să-l facă preot, dar el, simțindu-se chemat de Dumnezeu la o viață mai înaltă, le-a 
spus: "Nu, eu vreau să mă fac călugăr!"; căci din pruncie era umbrit de harul Duhului Sfînt, 
fiind întru toate blînd ca un miel, smerit, tăcut, rîvnitor pentru cele sfinte şi răbdător în ispitele 
cele dinlăuntru şi cele din afară. 


În anul următor, 1933, tînărul Ilie, avînd minte de bătrîn, pe cînd lucra la cîmp, se ruga 
cu lacrimi să-i descopere Dumnezeu mai arătat ce cale să urmeze. Deodată a auzit un glas de 
sus, zicînd: "Mînăstirea!" Din clipa aceea nu mai avea odihnă în suflet. Cerînd binecuvîntarea 
duhovnicului său, fericitul Ilie şi-a luat cărțile sfinte, Crucea şi icoana Maicii Domnului din 
casa natală, fiind în zi de Duminică şi, călăuzit de Duhul Sfînt, a intrat în obștea Mînăstirii 
Neamţ. 


Starețul mînăstirii, Episcopul Nicodim, l-a primit cu multă dragoste și după ce l-a dus 
să se închine la icoana făcătoare de minuni a Maicii Domnului din biserica voievodală, i-a 
rînduit ascultare la infirmerie şi la biblioteca mînăstirii, fiind foarte supus, sub povăţuirea 
monahului lov, un călugăr desăvîrșit. 


Între anii 1934-1935, face serviciul militar la Dorohoi, ca infirmier, avînd multă milă de 
cei bolnavi şi era iubit de toți. În toamna anului 1935 se reîntoarce în obştea Minăstirii Neamţ 


şi continuă aceeași ascultare de bibliotecar şi îngrijitor la bolniță. Toţi se foloseau de smerenia, 
de blîndeţea şi de dragostea lui și îl cinsteau ca pe un ales al lui Dumnezeu. 


La 8 aprilie, 1936, în Miercurea Mare din Săptămîna Sfintelor Patimi, fericitul rasofor 
Ilie Iacob a fost tuns în îngerescul cin călugăresc de arhiereul Valerie Moglan, noul stareț al 
marii lavre, împreună cu alţi zece frați, primind în călugărie numele Sfintului loan Botezătorul. 
Amîndoi marii prooroci, Ilie şi loan, începători ai vieţii pustniceşti din Vechiul și Noul 
Testament, aveau să-i fie dascăli, părinţi şi rugători ai nevoinţei lui călugărești. Amîndoi îl 
îndemnau să le urmeze viaţa, postul, rugăciunea și fecioria şi îi amin-teau de Țara Sfîntă şi de 
marii sihaștri de pe Valea Iordanului. 


Dorind o viață duhovnicească mai desăvirşită și arzînd cu inima pentru Hristos şi pentru 
Țara Sfîntă unde S-a născut, a pătimit şi a înviat Domnul, fericitul monah loan Iacob s-a împăr- 
tăşit cu dumnezeieştile Taine, a sărutat icoana Maicii Domnului din biserică, şi-a cerut iertare 
şi binecuvîntare de la stareţ şi de la toţi, şi a plecat definitiv în Țara Sfîntă, în toamna anului 
1936, împreună cu alți doi monahi din lavră, Claudie şi Damaschin. 


După ce se închină la toate sfintele locuri și sărută Golgota mîntuirii și Mormântul 
Domnului, cei trei călugări se retrag să ierneze în obştea Mînăstirii Sfîntul Sava din pustiul 
Iordanului. Apoi însoțitorii săi întorcîndu-se la Mînăstirea Neamţ, Cuviosul loan se nevoiește 
în continuare în Mînăstirea Sfîntul Sava de lîngă Betleem timp de zece ani, răbdînd grele ispite, 
boli şi încercări de la oameni și de la diavoli. 


Prima ascultare în obştea Sfîntul Sava a fost cea de paracli-sier. Cuviosul loan avea mare 
evlavie pentru biserică și pentru toate sfintele slujbe. Apoi făcea prescuri, menținea curăţenia, 
suna clopotul de slujbă şi păstra o atmosferă de iubire, de smerenie şi milă față de toţi. 


Avea încă şi ascultarea de infirmier al mînăstirii şi îngrijea cu dragoste, atît pe călugării 
bătrîni şi bolnavi, cât şi pe numeroșii arabi şi beduini bolnavi sau răniți în război, care erau aduși 
la infirmeria mînăstirii. Pentru aceasta îl iubeau şi-l căutau atît unii cît şi alții, şi mai ales 
duhovnicul lui, ieroschimonahul Sava, un mare povăţuitor de suflete, macedonean, care știa 
limba română şi mărturisea pe toți călugării români nevoitori în Ţara Sfîntă. Astfel, ziua era în 
slujba obștii şi a bolnavilor, iar noaptea lua parte la sfintele slujbe din biserică, se nevoia singur 
în chilie cu multe rugăciuni de taină, cu metanii, lacrimi și citiri din scrierile Sfinţilor Părinți și 
mai ales din Sfînta Evanghelie şi îngrijea marea bibliotecă a mînăstirii. Cunoscînd bine limba 
greacă, traducea unele pagini alese patristice, din care se hrănea atît pe sine, cît şi pe cei ce 
veneau la el. Avea încă şi darul scrierii de învățături şi de versuri duhovniceşti, cu caracter 
moral, pe care le trimitea fraților săi din Ţara Sfîntă, sau le dădea pelerinilor români care veneau 
spre închinare la Mormîntul Domnului. 


Între anii 1939-1940 fericitul sihastru Ioan Iacob s-a nevoit cu un ucenic român în 
pustiul Țumran și într-o peşteră aproape de Marea Moartă. Aici a cunoscut pe monahul 
loanichie Pîrîială, care apoi i-a rămas ucenic credincios pînă la obştescul sfîrşit. Aici obişnuia 
să se roage noaptea singur în pustiul Iordanului cu mîinile şi inima înălțate la cer, hrănindu-se 
doar cu pesmeţi și puţine fructe, şi răbdînd multe ispite de la diavoli. 


Între anii 1940-1941, Cuviosul Ioan a stat cu mai mulți călugări din Ţara Sfîntă într-un 
lagăr pe Muntele Măslinilor, din cauza războiului, suferind grele ispite şi boală. Apoi, fund 
eliberat, se reîntoarce la Mînăstirea Sfîntul Sava şi continuă aceleași ascultări şi aceeaşi 
nevoinţă pînă în anul 1947, cînd este hirotonit diacon, la 13 mai, în Biserica Sfîntului Mormînt, 


cu aprobarea Patriarhului Nicodim al României, la recomandarea Arhiman-dritului Victorin 
Ursache, superiorul Căminului Românesc din Ierusalim. În acelaşi an, Cuviosul Ioan Iacob este 
hirotonit preot la Mormîntul Domnului, de Mitropolitul Irinarh, şi este numit de Patriarhia 
Română egumen la Schitul românesc "Sfîntul loan Botezătorul" de pe Valea Iordanului, 
aproape de locul unde S-a botezat Domnul nostru Iisus Hristos. 


Timp de cinci ani cît a dus această ascultare, Cuviosul loan Iacob a săvîrșit zilnic toate 
sfintele slujbe în limba română, a scris numeroase pagini patristice de învățătură pentru călugări 
şi pelerini, a compus un bogat volum de versuri duhovniceşti, a înnoit chiliile și biserica 
schitului şi, mai ales, viața duhovnicească, ostenindu-se mult pentru primirea pelerinilor din 
ţară, pe care îi spovedea, îi împărtășea şi le dădea sfaturi mîntuitoare de suflet. Noaptea, însă, 
se nevoia singur, neştiut de nimeni, fie în chilie, fie ieșiea să se roage pe Valea Iordanului, 
încercînd să urmeze după putere Cuvioasei Maria Egipteanca. Singurul său ucenic statornic era 
monahul Ioanichie, precum şi cîteva maici românce bătrîne: Melania, Natalia, Galinia, Casiana 
şi Magdalena, care îi erau fiice duhovnicești şi se aflau sub ascultarea sa. 


În luna noiembrie, 1952, Cuviosul loan Sihastrul se retrage din ascultarea de egumen şi, 
împreună cu ucenicul său Ioanichie, intră în obştea Miînăstirii Sfîntul Gheorghe Hozevitul, din 
pustiul Hozeva, pe valea pîrîului Cherit (Horat), cîţiva km mai sus de Ierihon. 


Din vara anului 1953, fericitul loan se aşează cu ucenicul său într-o peșteră din 
apropiere, numită "Chilia Sfintei Ana”, unde, după tradiție, se ruga Sfînta Ana lui Dumnezeu 
să-1 dăruiască o fiică - pe Maica Domnului. Alături de el, într-o altă peşteră se nevoia un monah 
cipriot, anume Pavel. 


Aici s-a nevoit Sfîntul loan Sihastrul cu ucenicul său timp de șapte ani de zile, ostenindu- 
se cu aspre nevoințe, în rugăciuni neîncetate, în privegheri de toată noaptea, în postiri 
îndelungate, în lacrimi neştiute, în cugetări şi în doriri duhovniceşti, răbdînd tot felul de ispite, 
suferinţe, lipsuri, lupte cu diavolii şi străinătate desăvîrșită, aprinzîndu-se cu multă rîvnă pentru 
iubitul său Mire, lisus Hristos, și slăvind pe Dumnzeu Cel în Treime lăudat. 


La peşteră nu primea pe nimeni, căci şi urcușul pînă sus se făcea greu pe o scară înaltă, 
comunicînd cu cei ce veneau, mai ales prin rugăciune, prin unele scrieri sfinte şi prin ucenicul 
său. În sărbători mari şi în posturi, Sfîntul loan săvîrșea Dumnezeiasca Liturghie în paraclisul 
peşterii Sfînta Ana și se împărtăşeau amîndoi cu Trupul şi Sîngele lui Hristos, mulţumind lui 
Dumnezeu pentru toate. lar în timpul zilei, în clipe de răgaz, ieşea în gura peşterii, la lumină, 
scria versuri religioase și traducea pagini patristice din limba greacă. Mîncarea lui era o dată pe 
zi, pesmeţi, măsline, smochine şi apă, iar noaptea dormea cîteva ore, pe o scîndură, avînd o 
piatră drept pernă. 


În vara anului 1960, Cuviosul loan se simţea tare bolnav, dar suferea toate cu multă 
răbdare, că niciodată nu se tînguia de suferinţa lui, ci tăcea mult și se ruga neîncetat cu 
rugăciunea inimii. Apoi ţinea cu tărie la dreapta credință, la Tradiţie şi la Sfintele Canoane, 
avînd mintea totdeauna ațintită la lisus Hristos răstignit pe Golgota. Simţindu-și aproape 
sfîrşitul vieții, miercuri, 4 august, s-a împărtăşit cu Sfintele Taine, iar joi dimineaţă la orele 5 
şi-a dat sufletul în mîinile lui Hristos, fiind în vîrstă de 47 de ani. 


Spunea ucenicul lui că Sfîntul loan ştia mai dinainte data sfîr-şitului său, pe care şi-o 
însemnase pe perete. Cu puţin înainte de a-şi da duhul, s-a ridicat puţin și a binecuvîntat în trei 


părți, spunînd ceva în taină. Ucenicul, mirîndu-se de aceasta, zicea că Sfîntul loan a binecuvîntat 
pe îngerii și sfinţii care au venit să-i ia sufletul. 


După trei zile, adică sîmbătă, 7 august, la orele 10, a venit arhimandritul Amfilohie, 
egumenul Mînăstirii Sfîntul Gheorghe Hozevitul, însoțit de cîţiva călugări şi cu pustnicii care 
sihăstreau în peșterile din pustiul Ruva, pentru înmormîntare, urcîndu-se pe scară în peşteră, şi 
au început slujba prohodului. Atunci au venit din pustie multe păsări, cărora Cuviosul loan le 
dădea zilnic pesmeţi să mănînce. Acum însă nu veniseră să primească hrană, ci erau trimise de 
Dumnezeu spre cinstirea cuviosului, ca să-l petreacă spre mormânt. 


Despre aceasta, însuşi egumenul Amfilohie spunea: "Păsările ne incomodau în timpul 
slujbei. Zburau pe capetele noastre, ne-au stins lumînările, ne-au închis cărțile; băteau din aripi 
deasupra trupului cuviosului, se așezau și pe el; pe cap, pe piept, pe picioare şi fiecare glăsuiau 
după felul ei. Ele nu voiau mîncare, ci pe părintele lor, pe binefăcătorul lor pe care îl 
pierduseră". 


Toţi cei de faţă la înmormântare au considerat aceasta o minune pentru sfințenia vieţii 
Cuviosului loan. Apoi a fost înmor-mîntat în aceeaşi peşteră alături de mormintele înaintaşilor 
săl. 


Timp de douăzeci de ani mormîntul Sfîntului loan era îngrijit în peşteră de ucenicul său, 
monahul Ioanichie. 


Intre timp pustnicul Pavel, ce se nevoia aproape de dînsul, plecînd misionar în America, 
după mulți ani, dorea să-l vadă. Intr-o noapte l-a visat pe Cuviosul Ioan, care i-a spus: "Dacă 
vrei să mă vezi, vino la peștera Sfînta Ana, din pustiul Hozeva şi mă vei vedea”. 


La începutul lunii august, 1980, îndemnat de Duhul Sfînt, ieromonahul Pavel a venit în 
Țara Sfîntă cu un grup de pelerini și dorea să-l vadă pe Cuviosul loan. Dar, auzind că este 
răposat de 20 de ani, s-a dus la peștera Sfînta Ana să se închine la mormîntul lui, cu 
binecuvîntarea egumenului Amfilohie. Apoi, dorind să-i sărute osemintele, după multă 
stăruință, cu voia lui Dumnezeu, a primit îngăduință să-i deschidă mormîntul. Și, ridicînd 
capacul, a ieșit un miros cu bună mireasmă, iar trupul său împreună cu îmbrăcămintea se aflau 
cu totul întregi şi binecuvîntate. 


Aceasta a fost o mare minune a zilelor noastre, care s-a petrecut la 8 august, 1980. 


Cu binecuvîntarea Patriarhiei Ierusalimului, egumenul Amfilohie i-a pregătit raclă 
sculptată în lemn de chiparos, pe care împodobind-o, au fost aşezate în ea cu mare cinste 
moaștele Cuviosului Ioan, şi, la 15 august, 1980, l-au dus în procesiune împreună cu cîțiva 
arhierei de la Patriarhia ortodoxă din Ierusalim şi cu mii de pelerini, care veniseră la praznicul 
Adormirii Maicii Domnului, hramul Miînăstirii Sfîntul Gheorghe Hozevitul. Racla cu sfintele 
moaşte a fost depusă în biserica cu hramul Sfîntul Ştefan din incintă, unde se află și alte sfinte 
moaște. 


Din acea zi, vin numeroşi pelerini ortodocşi și chiar catolici şi se închină la moaștele 
Cuviosului, cerîndu-i ajutorul, dintre care mulți primesc sănătate şi cele de folos. 


Această strămutare a moaștelor Sfîntului loan s-a făcut cu binecuvîntarea patriarhului 
Benedict al lerusalimului, fiind cinstit de toţi ortodocşii ca sfînt, mai ales în România, Grecia, 
Cipru şi Țara Sfîntă. 


Sfîntul Sinod al Bisericii Ortodoxe Române, luînd în considerare sfințenia vieţii lui şi 
văzînd cinstitele sale moaște ce se păstrează nestricate cu darul lui Dumnezeu, l-a canonizat ca 
sfînt pe Cuviosul Ioan Iacob, la data de 20-21 iunie, 1992, sub numele de "Sfintul loan cel Nou 
de la Neamţ (Hozevitul)", fixîndu-i-se zi de prăznuire, 5 august, data mutării sale la cele 
veșnice. 


Cu ale lui sfinte rugăciuni, Doamne Iisuse Hristoase, Fiul lui Dumnezeu, miluieşte-ne 
pe noi. Amin. 


17. CUVÎNT LA SCHIMBAREA LA FAŢĂ A DOMNULUI NOSTRU IISUS 
HRISTOS 


(6 AUGUST) 


Domnul nostru lisus Hristos, în anul treizeci și trei al nașterii Sale și în al treilea an, cel 
de pe urmă al propovăduirii sale, apropiindu-se spre patima cea de bună voie pentru mîntuirea 
noastră, s-a dus în laturile Cezareei lui Filip, după cuvintele pe care i le-a zis Petru: Tu ești 
Hristos Fiul Dumnezeului celui viu..., şi acolo a început a spune ucenicilor Săi că 1 se cade să 
meargă în lerusalim, să pătimească mult de la bătrîni, de la arhierei şi de la cărturari, și să fie 
ucis. Din această pricină EI a văzut pe ucenicii Săi mîhnindu-se, dar mai ales pe Petru, care Îl 
oprea pe EI, zicîndu-l: "Doamne, să-Ţi fie milă de Tine şi nu-Ţi fă Ție aceasta”. Atunci, 
ridicîndu-le mîhnirea sufletelor lor, a făgăduit unora dintre dînșii că, după puține zile, are să le 
arate lor slava Sa, zicînd: "Sînt unii dintre cei care stau aici şi care nu vor gusta moarte, pînă ce 
nu vor vedea pe Fiul Omului stînd întru slava Împărăției Lui”. 


Deci, trecînd şase zile de la ziua aceea în care a grăit aceste cuvinte, Domnul a plecat 
din latura Cezareei lui Filip, în hotarele Galileei şi a venit la Muntele Taborului, care este în 
Galileea, venind după el ucenicii şi mult popor. Dar de vreme ce obiceiul Domnului nostru lisus 
Hristos era ca rugăciunile cele către Dumnezeu Tatăl să le facă singur, îndeosebi de ucenicii 
Săi, de aceea a lăsat sub munte poporul şi pe ucenicii Săi şi a luat numai pe trei din ei: pe Petru, 
pe Iacov şi pe Ioan, şi s-a suit cu dînșii în munte să se roage. 


Acolo, depărtîndu-se puţin de cei trei ucenici la un loc înalt, se ruga; iar cei trei ucenici, 
ostenindu-se, pe de o parte de suirea muntelui înalt, iar pe de alta, de lungimea rugăciunii, au 
adormit, precum zice evanghelistul Luca: Jar Petru și cei ce erau cu dinsul, se îngreuiaseră de 
somn. Deci, dormind ei, lisus Hristos S-a schimbat la faţă, strălucind cu slava dumnezeirii Sale 
şi, din porunca Lui, I-au stat înainte doi prooroci, Moise şi Ilie, care grăiau cu Diînsul despre 
ieşirea Lui din trup şi despre ceea ce avea să se săvîrşească în Ierusalim. Din această pricină, 
apostolii, deşteptîndu-se, au văzut slava Lui cea negrăită, faţa cea luminoasă ca soarele, hainele 
Lui albe ca zăpada şi doi bărbaţi stînd şi grăind cu dînsul întru slava aceea, şi s-au înspăimîntat; 
şi au cunoscut - Duhul Sfînt descoperindu-le lor -, pe bărbaţii aceea că erau Moise şi Ilie, şi au 


înțeles vorba lor pentru patima lui Hristos cea de bună voie. Deci, stăteau cu cutremur, ascultînd 
cele ce se grăia. 


Îndulcindu-se de vederea slavei celei dumnezeieşti, pe care au văzut-o pe cît putea să 
îngăduie vederea ochilor trupeşti, atît le-a arătat lor şi Domnul, pe cît putea firea omenească. 
Căci este cu neputinţă omului muritor să vadă dumnezeirea cea fără de moarte şi nevăzută, 
precum de mult Moise, care se ruga Lui, să-i arate slava feţei Sale celei dumnezeieşti în vederea 
ochilor. Dumnezeu i-a răspuns: Omul nu poate vedea fața Mea şi să fie viu. Deci, sfîrşindu-se 
vorbirea lui Hristos cu Moise şi Ilie şi ducerea lor cunoscîndu-se prin duh de către apostoli, i-a 
fost jale lui Petru, că proorocii vor să se ducă de la vederea lor. Ei doreau neîncetat acea slavă 
a lui Hristos, ca să se îndulcească de vederea sfinţilor prooroci. Deci, Petru a luat îndrăzneală 
şi a zis: Doamne, bine este nouă să fim aici și să facem trei colibe: una Tie, una lui Moise și 
una lui Ilie. Acestea grăindu-le Petru, un nor luminos, care a pus înaintea lui Hristos pe amîndoi 
proorocii, tot acelaşi nor, prin voia Lui cea dumnezeiască, vrînd să-i ia pe dînşii şi să ducă pe 
fiecare la locul său, a umbrit pe apostoli, înconjurînd vîrful muntelui aceluia. Atunci apostolii 
mai mult s-au temut, căci, apropiindu-se de Hristos, au intrat în nor, şi întru acel ceas s-a auzit 
glas din nor, zicînd: Acesta este Fiul Meu cel iubit întru Care bine am voit, pe Acesta să-L 
ascultați! Un glas ca acesta venind de sus, de spaima cea mare n-a mai rămas putere în apostoli, 
pentru că s-au temut foarte mult şi au căzut cu fețele la pămînt. Deci, căzînd ei, slava Domnului 
s-a luat de la vederea lor şi proorocii s-au dus la locurile lor; iar Domnul, apropiindu-Se, S-a 
atins de ucenicii care zăceau la pămînt, zicîndu-le: Sculați-vă și nu vă temeți! Ucenicii, 
ridicîndu-și ochii, nu au văzut pe nimeni decît numai pe lisus Hristos singur. 


Pogorîndu-se ei din munte, Domnul le-a poruncit ucenicilor să nu spună nimănui despre 
vedenia aceea, pînă ce, după primirea patimilor și a morţii, va învia a treia zi din mormînt. Deci 
dînşii au tăcut şi întru acele zile nu au spus nimănui nimic din cele ce au văzut. 


18. POMENIREA CUVIOSULUI MUCENIC DOMETIE PERSUL CU 
UCENICII SĂI 


(7 AUGUST) 


Acest cuvios a trăit pe vremea marelui împărat Constantin şi era de neam pers. EI s-a 
povăţuit la credința creştinească de un oarecare creştin, Uar. Astfel şi-a lăsat părinteasca 
păgînătate şi rudeniile, a mers la hotarele grecești, în cetatea care se numea Nisibe şi, intrînd 
într-o mînăstire, a primit Sfîntul Botez şi, îmbrăcîndu-se în chipul monahicesc, a petrecut în 
toată nevoinţa pustniceștii vieţi. Dar prin zavistia şi asupririle diavolului viclean, urîndu-se de 
monahii ce erau acolo, a fugit şi a mers în mînăstirea Sfinţilor Mucenici Serghie și Vah, în 
cetatea lui Teodosie, ce urma vieții arhimandritului Nurvel, despre care se spune că 60 de ani 
n-a gustat fiertură şi dormea foarte puţin, stînd rezemat în toiagul său. 


De acel arhimandrit s-a hirotonit diacon, Cuviosul Dometie, iar cînd s-a înștiințat că 
arhiereul voieşte să-l silească la preoţie, s-a dus de acolo şi s-a suit într-un munte pustiu, unde 
viețuia întru Dumnezeu, suferind arșiţa, frigul şi toate schimbările văzduhului. 


Apoi, intrînd într-o peșteră, petrecea acolo săvîrşind multe minuni în numele lui Hristos, 
pentru că dădea tămăduiri celor ce veneau la dînsul și îi aducea de la înșelăciunea idolească la 
credinţa în Hristos. Cînd a mers acolo Iulian, lepădatul de Dumnezeu, înștiinţîndu-se de cele ce 
făcea sfintul, a poruncit să-l omoare cu pietre. Ducîndu-se trimişii, au aflat pe sfîntul părinte cu 
cei doi ucenici ai lui făcîndu-şi cîntarea cuviincioasă a ceasului al treilea, și, năvălind asupra 
lor, i-au omorît cu pietre. 


Astfel şi-a săvîrşit alergarea cea plăcută lui Dumnezeu Cuviosul Dometie, împreună cu 
cei doi ucenici al lui. 


19. PATIMIREA SFINŢILOR MUCENICI MARIN OSTAȘUL ȘI ASTERIE 
SENATORUL 


(7 AUGUST) 


Pe vremea împărăției lui Valerian şi a fiului său, Gal, era în Roma un bărbat oarecare, 
cinstit şi bun, cu numele de Asterie, de neam bun și slăvit în bogăţie. EI era iubit de împărați și 
era de credință creștină. Cu toate că în vremea aceea erau cumplite prigoniri împotriva 
creștinilor, el își păzea buna sa credință fără prihană. Credinţa lui cea în Hristos a fost arătată 
astfel: 


Pe cînd era în părțile Palestinei, i s-a întîmplat de a mers în cetatea ce se numea Cezareea 
lui Filip, pe care fenicienii o numesc Panead. În această cetate locuiau o mulţime de închinători 
păgîni, care aveau obiceiul de a săvîrşi necurate prăznuiri lîngă izvorul ce curgea din muntele 
Paneas, de unde se zice că izvorăşte rîul Iordanului. În acea prăznuire, jertfa care se punea 
diavolului se făcea nevăzută, pentru că diavolul care petrecea acolo, răpea jertfa şi o făcea 
nevăzută. Acele popoare orbite cu rătăcirea, considerau înşelăciunea diavolească ca o mare 
minune şi o preamăreau. 


Pe Asterie, robul lui Hristos, fiind acolo şi văzînd prăznuirea diavolească ce o făceau 
păgânii, l-a durut inima pentru rătăcirea şi orbirea cea sufletească a poporului înşelat. Deci, 
ridicîndu-și ochii spre cer şi înălțind mîinile, s-a rugat cu credință către Hristos Dumnezeu, ca 
să izgonească de acolo pe diavolul care înșela pe oameni. Îndată diavolul a fost izgonit cu 
puterea lui Dumnezeu şi a încetat acea înşelătoare minune drăcească; pentru că se vedea de 
atunci acea jertfă la arătarea tuturor, iar nu precum se obişnuia mai întîi şi se făcea nevăzută. 
Încetînd acea minune, a încetat şi prăznuirea, şi de atunci popoarele au început a nu se mai 
aduna acolo. 


Astfel, credinţa şi rugăciunea Sfîntului Asterie a curăţat locul acela de spurcăciunile 
diavolești. EI a fost rînduit a pătimi pentru Hristos în cealaltă Cezaree, care se numea Cezareea 
Palestinei. Acolo era un ostaş cu numele Marin, de neam bun, cinstit şi bogat, iar mai cinstit cu 
credinţa în Hristos şi mai bogat cu faptele cele bune. Acesta a fost chemat de ostașii săi la 
cinstita treaptă de sutaş, deoarece acel loc era liber, după sfîrşitul sutaşului ce fusese. Cînd 
Marin era să ia dregătoria aceea, altul dorea acea dregătorie, vrînd s-o cîştige pentru el. Deci, 
acela s-a apropiat de judecător, care se numea Axeos, şi a pîrît pe Marin că este creştin şi nu 
voieşte să aducă jertfă zeilor şi chipurilor împărăteşti, zicînd că nu se cuvine unuia ca acela, 
după legea romanilor, ca să fie ridicat la treapta de sutaş. Atunci judecătorul, chemînd pe Marin, 


îndată l-a întrebat de credinţa lui. EI i-a spus că este creştin, iar judecătorul 1-a dat vreme de trei 
ceasuri, să se gîndească şi să-şi aleagă, ori viața, ori moartea, pentru că aceste două îi punea 
înainte, sau să aducă jertfa cea necurată şi să fie viu, sau să moară pentru Hristos. 


În vremea aceea, episcopul Teotecn al acelei cetăţi, apropiindu-se de mărturisitorul lui 
Hristos, l-a luat de mînă şi l-a dus în biserică, vorbind cu el cele folositoare. Ducîndu-l în altar, 
i-a arătat Sfînta Evanghelie. Arătînd cu mîna spre acea carte şi spre sabia cea ostăşească, cu 
care Marin era încins, i-a zis: "O, bunule bărbat, alege-ţi unul din aceste două lucruri, sau să 
porţi această sabie şi să te lupți pentru împăratul cel pămîntesc şi vremelnic, iar după moarte să 
pieri pentru vecie, sau să te lupţi pentru Împăratul cel ceresc şi pentru preasfînt numele Lui cel 
scris în această carte, să-ți pui sufletul şi să împărăţeşti cu Dînsul în viaţa cea fără de moarte, în 
vecii cei fără de sfîrşit”. 


Sfîntul Marin, îndată întinzîndu-şi dreapta spre Sfinta Evanghelie şi sărutînd-o cu 
dragoste, i-a zis că este gata să moară pentru Hristos. Episcopul i-a zis: "Lipeşte-te de 
Dumnezeu, lipeş-te-te cu tot sufletul și, întărindu-te cu puterea Lui, pătimeşte pentru Hristos pe 
Care L-ai ales”. Apoi l-a liberat, zicîndu-i: "Mergi cu pace!" Ducîndu-se Sfîntul Marin din 
biserică, propovăduitorul care stătea lîngă uşile curților, a început a chema pe Marin, căci 
trecuseră trei ceasuri. Mergînd Sfîntul Marin, a stat înaintea judecătorului mai cu îndrăzneală 
ca întâi şi s-a mărturisit că este creştin. Înaintea judecătorului, el preamărea cu glas mare numele 
lui Iisus Hristos şi ocăra păgînătatea idolească, iar judecătorul l-a osîndit la moarte. Deci, 
scoţîndu-l afară din cetate, i-a tăiat capul. 


În vremea tăierii lui, stătea acolo înainte Sfîntul Asterie, care, din rînduiala lui 
Dumnezeu, venise la vreme în cetatea aceea. Văzînd sfîrșitul cel mucenicesc al Sfîntului Marin, 
a dezbrăcat haina lui cea de mult preţ şi, întinzînd-o pe pămînt, a luat cinstitul trup şi cap al 
mucenicului, le-a învelit cu acea haină şi le-a ridicat pe umerii săi şi, ducîndu-le, le-a îngropat 
cu cinste. Pentru aceea, singur s-a învrednicit cununii mucenicești, căci păgînii, prinzîndu-l, i- 
au tăiat cu sabia cinstitul lui cap, și a stat înaintea lui Hristos, Împăratul ceresc, în cetele sfinţilor 
mucenici împreună cu Sfîntul Marin. Acestea au fost pe vremea împărăției lui Galien, care, 
după pierderea tatălui său, Valerian, împărăţea singur. Căci tatăl lui, pentru vărsarea sîngelui 
creştinesc, a fost pedepsit de mînia lui Dumnezeu, adică a fost dat în robia lui Savorie, împăratul 
Persiei, care biruise pe romani; şi Valerian, fiind prins viu, a fost dus în Persia, unde slujea ca 
scară, sub picioarele lui Savorie, cînd încăleca pe cal. El nu putea deloc să se răscumpere din 
robia și din batjocorirea aceluia, pentru că Savorie nu voia pentru el nici vistieriile cele mari, 
îndestulîndu-se cu slava aceea, căci călca pe spatele și pe grumajii împăratului Romei. Astfel, 
împăratul Persiei, batjocorind multă vreme pe Valerian, a poruncit, spre mai mare ocară, ca 
înaintea poporului să jupoaie de pe el pielea, şi apoi să-i presare sare pe corp. Deci, rău a pierit 
acel om rău, începîndu-şi veșnicile sale munci încă din această viaţă. 


De această pierzare a tatălui său înfricoșîndu-se Galien şi cunoscînd că aceea este o 
dumnezeiască răsplătire pentru vărsarea sîngelui creştinesc, ce s-a făcut fără cruțare, a dat 
poruncă prin toate părțile stăpînirii Romei să înceteze prigonirea împotriva creştinilor, iar 
episcopii să-și îndrepteze bisericile cu libertate. Dar aceşti Sfinţi Mucenici, Marin și Asterie, au 
fost munciţi pentru Hristos mai-nainte de a veni acea poruncă în Cezareea Palestinei și astfel 
au intrat în bucuria Domnului lor şi a Stăpînului nostru lisus Hristos, Care împărăţeşte împreună 
cu Tatăl şi cu Sfîntul Duh. Amin. 


20. CUVIOSUL OR MONAHUL 


(7 AUGUST) 


În Tebaida Egiptului, care este în hotar cu Etiopia, era între monahi un bărbat cu numele 
Or, părinte al multor mînăstiri. Acest cuvios avea sub stăpînirea lui ca la o mie de fraţi, care 
purtau rînduiala marelui chip monahicesc. El era de nouăzeci de ani, avea barba lungă, 
împodobit cu căruntețe, luminos la față și la căutătură, cinstit şi prea cuviincios chiar din vedere, 
ca şi cum avea ceva mai presus de firea omenească. El a vieţuit mai întîi multă vreme singur în 
pustia cea mai depărtată, ostenindu-se în nevoinţele pustnicești. 


Apoi, cu porunca lui Dumnezeu, mutîndu-se aproape de cetate, a făcut o mînăstire şi o 
dumbravă cu tot felul de copaci sădiţi cu mîinile sale, unde, mai înainte de venirea lui, nu era 
nici un fel de copac. EI a sădit dumbrava aceea, pentru ca fraţii, pe care începuse ai aduna acolo, 
să nu aibă nevoie să umble departe pentru lemne; căci se îngrijeau nu numai pentru mîntuirea 
lor sufletească, dar şi pentru cele ce sînt de trebuință vieţii, ca să nu fie lipsiţi întru nimic. 


Mai înainte, cînd viețuia singur în pustia cea mai depărtată, mînca buruieni și rădăcini 
din pustie, şi i se părea că acelea sînt foarte dulci. Apă bea cînd găsea şi astfel petrecea în 
neîncetate rugăciuni, în toate zilele și nopţile. Ajungînd el la adînci bătrîneţi, i s-a arătat îngerul 
Domnului în vis, zicîndu-i: "Vei fi mare între străini, de vreme ce mult popor ţi se va încredința, 
şi multe mii de oameni vei povăţui la calea mîntuirii. Deci, pe cît de mulţi vei cîștiga în această 
viață spre mîntuire, pe atît în ceea ce va să fie vei lua răsplătire mare. Nu te îndoi, gîndind la 
nevoia trupului, pentru că nimic nu-ți va lipsi din cele ce sînt de trebuință vieţii omeneşti, căci 
toate le vei avea, cîte vei cere de la Dumnezeu!" 


Starețul, auzind acestea de la înger, s-a apropiat de locuinţele omeneşti. Deci, făcîndu- 
şi mai întîi o chilie mică şi sădind verdeţuri, a început a vieţui, hrănindu-se numai cu verdeţurile, 
dar şi din ele mînca puţin; pentru că de multe ori mînca numai o dată pe săptămînă. Mai înainte 
nu ştia a citi cărţi, dar, cînd a venit din pustia cea depărtată la locurile cele mai apropiate, i s-a 
dat lui acel dar de la Dumnezeu, ca să înţeleagă Scripturile. Cînd fraţii îi aduceau vreo carte, el, 
deschizînd-o, începea a citi, ca şi cum ar fi învăţat-o de demult. El a luat stăpînire asupra 
diavolilor, căci mulți din cei îndrăciți erau aduşi la dînsul. Aceia cu strigare mare spuneau acele 
lucruri plăcute lui Dumnezeu, pe care cuviosul le făcea în taină. Multe tămăduiri făcea el cu 
darul lui Hristos cel dat lui de sus. 


Deci, mulți au început a veni la dînsul, şi în puțină vreme s-a făcut mare adunare de 
monahi, cărora el le era povăţuitor și învăţător. Obiceiul lui era ca să nu guste mai înainte hrană 
trupească, ci mai întîi se împărtășea cu cea duhovnicească; căci se împărtășea cu dumnezeieştile 
Taine ale Preacuratului Trup şi Sînge al lui Hristos, apoi mergea la masă. EI totdeauna învăța 
pe fraţi cu cuvinte insuflate de Dumnezeu şi cu povestiri folositoare de suflet. 


Odată a povestit aceasta spre folosul fraților: "Am văzut în pustie un bărbat, care trei ani 
n-a gustat nimic din cele pămînteşti, pentru că îngerul Domnului îi dădea lui, a treia zi hrană 
cerească; nu numai mîncare, dar şi băutură". Și iarăși: "Ştiu pe un om ca acela între monahi, la 
care au venit diavolii în asemănare de ostaşi îngereşti, arătîndu-i o caretă de foc, ca şi cum venea 
un împărat cu slavă. Deci împăratul acela pe care îl vedea acest monah, zicea: "O, omule, toate 


bunătățile le-ai împlinit. De acum ţi se cade ție să te închini mie și eu, ca pe Ilie, te voi lua cu 
căruța de foc şi te voi înălța din cele de aici”. Monahul acela, auzind niște cuvinte ca acestea, a 
socotit în mintea sa: "Ce este aceasta? Eu în toate zilele mă închin Mîntuitorului meu, care este 
Împăratul meu, şi el, de ar fi fost Împăratul, nu iar fi trebuit de la mine această închinăciune ce- 
mi cere, ştiindu-mă pe mine că totdeauna mă închin Lui”. Apoi a răspuns către cel ce se vedea: 
"Eu am pe Împăratul meu, Căruia mă închin neîncetat în toate zilele. Dar tu nu eşti Împăratul 
meu!" "Și îndată s-au stins toți diavolii cu împăratul lor şi cu căruţa cea de foc. 


Cuviosul Or le spunea acestea la frați, ca şi cum povestea de un altul, însă mulţi dintre 
ei ştiau bine că însuși el a fost acela căruia i s-au întîmplat acestea. Acest cuvios părinte era 
foarte iubitor şi milostiv către toți. Cînd venea vreun frate la el, ca să vieţuiască împreună, 
aceluia îi zidea chilie într-o zi. Căci, chemînd pe frați, se apuca de lucru şi toți îi ajutau cu 
osîrdie: unii îi aduceau pietre, alții, pămînt și apă, iar alții, lemne. Astfel, spre seară săvîrșea 
chilia, pe care dînd-o fratelui cel venit, îndată de toate trebuințele vieții îi făcea lui îndestulare; 
pentru că Dumnezeu trimitea plăcutului Său din toate cîte îi trebuiau. 


Despre acest cuvios părinte se mai povesteşte şi aceasta. Fiind el odată numai cu un 
ucenic şi sosind prealuminatul praznic al Învierii celei de a treia zi a lui Hristos, i-a zis ucenicul 
său: "Părin-te, ştii că astăzi sînt Paştile și ni se cade şi nouă să-l prăznuim, precum îl prăznuiesc 
toți?" Grăit-a starețul: "Aşa este, fiule. Eu am uitat că astăzi sînt Paştile!" Apoi, ieşind din chilie, 
a stat afară, întinzîndu-şi mîinile în sus, stînd aşa trei zile nemișcat, avîndu-şi toată mintea 
ridicată spre Dumnezeu. lar după a treia zi, venind la ucenic, i-a zis: "lată, fiule, după puterea 
mea am prăznuit şi eu Paştile!" Ucenicul i-a zis: "De ce ai făcut aceasta, părinte?" Stare-ţul a 
zis: "Fiule, acesta este praznicul şi Paştile monahului, ca mintea lui să umble pe lîngă gîlcevile 
lumii acesteia, ca şi Israel prin mare cu picioare neudate şi să se unească cu Dumnezeu". Apoi 
a mai grăit şi aceasta către ucenicul său: "Monahul care fuge de lucrurile cele văzute, se apropie 
de Dumnezeul cel nematerialnic; iar cel ce îşi adună lucruri, se deosebește de cel nematerialnic”. 


Cînd Cuviosul Or s-a făcut părinte al multor frați, vedea cu mai înainte-vedere viaţa 
fiecăruia şi chiar lucrarea cea în taină făcută. Într-o vreme, un oarecare frate străin şi mincinos, 
venind la cuviosul, şi-a ascuns hainele sale și, fiind jumătate gol, cerea de la dînsul 
îmbrăcăminte. Însă părintele îndată înaintea tuturor i-a vădit minciuna lui, iar hainele cele 
ascunse le-a pus de față; deci, li s-a făcut frică tuturor fraților pentru aceea, căci cele nevăzute 
şi tăinu-ite le ştia părintele cel mai înainte-văzător, și nimeni nu îndrăznea să mintă cu ceva 
înaintea lui sau să facă ceva necuvios undeva, că toate îi erau descoperite lui de Dumnezeu. Dar 
nu numai din monahi, ci şi din oamenii cei mireneșşti, pe mulți i-a povăţuit la calea cea adevărată 
a mîntuirii. 


EI s-a mutat către Domnul în cereştile locașuri, şi s-a rînduit în ceata cuvioşilor celor 
mari, care stau înaintea scaunului Tatălui, al Fiului şi al Sfîntului Duh, al unui Dumnezeu în 
Treime, Căruia 1 se cuvine slava în veci. Amin. 


21. CUVIOSUL PIMEN, CEL CU MULTE DURERI 


(7 AUGUST) 


Despre fericitul Pimen, luînd cuvînt, să ne pogorîm la mărturisirea pătimirii lui, ca să 
ştim cu mulțumire să răbdăm cu vitejie durerile, şi cum puterea lui Dumnezeu se săvîrşeşte întru 
neputinţă. 


Acest fericit Pimen s-a născut bolnav în lume, și bolnav a şi crescut. Această boală 
trupească nu a dat loc celei sufleteşti întru dînsul, căci era curat de toată mîhnirea şi nu a 
cunoscut întinăciunea păcatului. El de multe ori se ruga de părinţii săi să-l dea la miînăstire, să 
se tundă în chipul monahicesc; dar ei, ca nişte iubitori de fiu, vrînd să-l aibă moştenitor după 
moartea lor, l-au oprit. 


Altă dată - Dumnezeu văzînd-o mai înainte -, fericitul a slăbit peste măsură, şi acum era 
întru deznădăjduire de viaţă. Atunci părinţii lui au fost siliți să-l ducă în Miînăstirea Pecersca, 
rugînd pe cuvioșii părinţi care locuiau în mînăstire, să se roage lui Dumnezeu pentru fiul lor, ca 
să se tămăduiască de boală. Deci, cuvioșii părinţi, ostenindu-se mult întru rugăciuni, nimic nu 
au folosit bolnavului, căci rugăciunea lui biruia pe toți, fiindcă el singur nu-şi cerea sănătate de 
la Domnul, ci mai ales cerea adăugire de boală, ca nu cumva, însănătoşindu-se, să-l ia părinții 
săi de la mînăstire, şi atunci nu-și va mai câștiga dorinţa. Însă tatăl său și maica sa şezînd lîngă 
el şi nevoind să-l călugărească, fericitul era foarte mîhnit. 


EI a început a se ruga lui Dumnezeu cu dinadinsul, ca să-i împlinească dorința lui, cu 
Judecăţile care le ştie singur. Dar, iată, într-o noapte, pe cînd părinţii lui şi slugile dormeau, au 
intrat la dînsul îngeri luminaţi, unii în chip de tineri frumoși, iar alții în chip de egumeni şi frați, 
purtînd în miini lumînări, Evanghelie, cămăşi de păr, mantie, culion, și toate cele ce sînt de 
trebuință călugăriei, și-i ziceau lui: "Voiești ca să te tundem?" Iar fericitul cu bucurie le-a 
răspuns: "Cu adevărat voiesc! Domnul v-a trimis pe voi, domnii mei! Împliniţi-mi dorinţa inimii 
mele!" Atunci, ei îndată au început întrebările şi toate cele scrise în rînduiala tunderii 
monahicești; şi astfel l-au călugărit în chipul cel mare al monahilor, îmbrăcîndu-l în mantie şi 
culion și numindu-l pe el Pimen. Apoi, dîndu-i după obicei lumînare aprinsă, i-au zis: "Pînă la 
40 de zile şi 40 de nopţi lumînarea aceasta să nu se stingă”. Ei i-au mai poruncit să ducă şi 
chinuirea bolii, iar cîștigarea sănătăţii să-i fie semn de moarte. Apoi, săvîrşind toate, l-au sărutat 
pe el şi s-au dus în biserică, luînd perii lui într-o năframă, pe care au pus-o pe mormîntul 
Cuviosului Teodosie. 


Frații care erau aproape în chiliile lor, auzind glasul cîntării, au deșteptat pe ceilalți de 
primprejurul lor, părîndu-le că egumenul cu oarecare frați călugăreşte pe cel bolnav, ori că a 
murit; deci, toţi împreună au mers în chilia aceea unde zăcea fericitul. Ei au găsit acolo pe toţi 
dormind - pe tatăl, pe maica şi slugile lui -, şi i-au deșteptat; deci, toţi s-au umplut de bună 
mireasmă, iar pe bolnav l-au văzut plin de bucurie şi veselie, și îmbrăcat în haine monahicești. 
Atunci frații l-au întrebat: "Cine te-a tuns pe tine monah şi ce cîntare am auzit noi aici, pe care 
părinții tăi, la tine fiind, n-au auzit-o?" Bolnavul a răspuns: "Mi se pare că a venit egumenul cu 
fraţii de m-au tuns şi m-au numit Pimen; deci, aceia cîntau cîntarea pe care ați auzit-o, iar 
lumînarea aceasta pe care o vedeți, mi-a dat-o, zicîndu-mi să ardă neîncetat, pînă la 40 de zile 
şi 40 de nopți, iar perii capului luîndu-i în năframă, i-au luat cu ei la biserică”. 


Acestea auzindu-le fraţii, au mers îndată la biserică, dar au găsit-o încuiată; drept aceea 
au deşteptat pe cîntăreți și i-au întrebat: "A intrat cineva în biserică după rugăciunea 
Pavecerniţei?" Ei au răspuns: "Nu a intrat nimeni, pentru că şi cheile sînt luate de eclesiarh”. 
După aceasta au deşteptat pe eclesiarh, şi, luînd cheile, au intrat în biserică, şi, iată, au aflat pe 
mormîntul Cuviosului "Teodosie, perii capului lui, fiind puşi în năframă; atunci au spus 
egumenului de toate. Egumenul, mirîndu-se foarte mult, a început a cerceta cu dinadinsul, cine 


ar fi tuns pe fericitul Pimen. Dar nu au aflat, decît numai s-a cunoscut de toţi, că această purtare 
de grijă era de sus, de la Dumnezeu, prin sfinții Lui îngeri. 


Deci, egumenul și fraţii socoteau de bine minunea ce se făcuse prin tunderea fericitului 
după rînduiala Bisericii. Despre aceasta aveau mărturie încredințată, căci, după cuvîntul lui, au 
găsit biserica încuiată şi totuşi s-au aflat în ea perii capului lui pe mormîntul Cuviosului 
Teodosie, asemenea şi lumînarea ce era destulă să ardă într-o zi, a ars nestinsă 40 de zile şi 40 
de nopți. Drept aceea, altă tundere nu i-au mai făcut lui, ci i-au zis: "Destul îţi este ţie, frate 
Pimene, chipul cel dăruit de Dumnezeu şi numele cu care te-a numit. Însă, spune-ne şi nouă - 
la întrebat egumenul, venind cu părul cel tuns -, ce fel erau cei ce te-au tuns pe tine? Oare nu 
au lăsat ceva de cele scrise în cărțile acestea?" Fericitul Pimen a zis către egumen: "Ce mă 
ispiteşti, părinte? Tu singur, cu toţi fraţii venind aici, mi-ai făcut toate acestea, care sînt scrise 
în cărţile acestea. Și încă mi-ai mai zis şi aceasta, că mi se cade a pătimi în boală toată viața 
mea și, cînd mi-o fi sfîrşitul meu, atunci mi se va da sănătate, încît să pot duce cu mîinile mele, 
patul meu cel de moarte. Deci, sfinte părinte, roagă-te pentru mine, ca Domnul să-mi dea 
răbdare". Auzind acestea l-au lăsat. 


Fericitul Pimen, după proorocia celor ce l-au călugărit pe el, a zăcut mulți ani în boala 
cea grea şi urîtă, încît se îngrețoșau de el și slujitorii, care de multe ori îl lăsau flămînd şi însetat 
cîte două sau trei zile, iar el răbda toate cu bucurie, mulțumind lui Dumnezeu pentru toate. 
Odată s-a întîmplat de au adus pe un alt bolnav și l-au tuns monah în Miînăstirea Pecersca. lar 
fraţii cei rînduiţi la slujirea bolnavilor, luîndu-l pe acela, l-au dus la fericitul Pimen, ca să le 
slujească amîndurora împreună; însă, neavînd de grijă pentru o slujbă ca aceasta, pe amîndoi 1- 
au lăsat în uitare, încît bolnavii sufereau de sete. Atunci fericitul Pimen a zis celuilalt bolnav: 
"Frate, de vreme ce cei ce ne slujesc se îngreţoşează de mirosul ce iese de la noi, tu, dacă te-ar 
scula pe tine Domnul, ai fi voit să petreci în slujba aceasta?" ar bolnavul s-a făgăduit fericitului, 
zicînd: "Dacă Domnul mă va tămădui, eu aş sluji cu osîrdie bolnavilor pînă la moartea mea". 
Atunci fericitul Pimen i-a zis aceluia: "lată, Domnul ridică boala de la tine şi de acum înainte, 
fuind sănătos, îndeplineşte făgăduinţa ta, slujindu-mi mie şi celor asemenea mie; iar peste cei 
ce nu au îngrijit de această slujbă, Domnul va aduce boală cumplită, ca, pedepsindu-i astfel, să 
se mîntuiască!" Bolnavul îndată s-a sculat și a început a-i sluji, iar pe leneşii care n-au voit să 
slujească bolnavilor, i-a cuprins pe toţi boala, după cuvîntul fericitului. 


Dar fratele cel tămăduit de boală, a slujit mai puţin. Deci, el, peste puţină vreme, 
nesuferind mirosul, s-a depărtat de Pimen şi l-a lăsat flămînd și însetat; şi, ducîndu-se, zăcea în 
altă casă. Atunci deodată l-a cuprins o boală înfricoşătoare, încît n-a putut să se scoale trei zile 
şi nemaiputînd suferi setea de apă, a început a striga: "Miluiţi-mă pentru Domnul, căci mor de 
sete”. Fraţii care erau în altă chilie, auzindu-l, au mers la dînsul și, văzîndu-l cuprins de boală 
cumplită, i-au spus despre el fericitului Pimen: "Fratele ce-ţi slujeşte, moare”. Iar fericitul 
Pimen a zis: "Ceea ce va semăna omul, aceea va secera, de vreme ce m-a lăsat flămînd şi însetat, 
însuși a luat această sarcină, minţind lui Dumnezeu și defăimînd prostimea mea. Însă să nu 
răsplătim rău pentru rău, duceţi-vă şi spuneți lui: "Te cheamă Pimen, scoală-te şi vino la dînsul”. 


Cînd cei ce veniseră i-au zis aceasta, bolnavul îndată s-a însănătoşit şi, sculîndu-se 
singur, a mers la fericitul neţinut de nimeni. Fericitul l-a sfătuit destul, zicîndu-i așa: "Puţin 
credinciosule, iată, te-ai însănătoşit, de acum să nu mai greşești! Au nu știi că aceeaşi plată vor 
avea, bolnavul şi slujitorul lui? Căci răbdarea săracilor nu va pieri pînă la sfîrşit, ci celor de aici 
le este necaz și întristare. Unde este boală de puţină vreme, acelora le va fi acolo veselie şi 
bucurie, unde nu este durere, nici întristare, nici suspin, ci viaţă fără de sfîrşit. De aceea, frate, 
eu rabd acestea, iar Dumnezeu Care te-a tămăduit de boală prin mine, Acela poate şi pe mine 


să mă scoale de pe patul acesta și să-mi tămăduiască boala; dar eu nu voiesc, pentru că cel ce 
va răbda pină la sfîrşit - a zis Domnul -, acela se va mintui. 


Mai de folos îmi este să putrezesc în această viaţă, pentru ca în cealaltă, trupul meu să 
fie fără de stricăciune. Aici să sufăr urîta putoare, ca acolo să mă umplu de buna mireasmă cea 
negrăită. Bună este, frate, bisericeasca stare înainte, în luminatul, curatul și preasfîntul loc, unde 
poţi, cu îngereştile puteri nevăzut, a înălța cîntare lui Dumnezeu. Aceea este foarte bineplăcută 
şi bineprimită, căci Biserica se cheamă "cer pămîntesc" şi cei ce stau întru dînsa, li se pare că 
stau în cer. Dar această întunecoasă și puturoasă casă ce este? Au nu judecată mai înainte de 
judecată şi o muncă mai înainte de munca cea fără de sfîrşit? Însă, cel ce rabdă aici cu 
mulțumire, zice cu vrednicie: Așteptind, am așteptat pe Domnul și a căutat spre mine. Pe unii 
ca aceștia mîngiindu-i, și apostolul, a zis: De veți suferi certarea, ca niște fii, se va afla vouă 
Dumnezeu, iar de sînteţi fără de certare, atunci sînteţi fii din desfiiînare. Însuşi Domnul ne 
sfătuieşte, zicîndu-ne: În răbdarea voastră, veți dobîndi sufletele voastre". 


Cu nişte sfaturi ca acestea bine învățindu-se fericitul frate, de atunci nu se mai îndepărta 
de a-i sluji lui. lar Sfîntul Pimen, viteazul pătimitor și următor al dreptului lov, mulțumind 
neîncetat lui Dumnezeu, a zăcut în chinuirea sa douăzeci de ani. Apoi a sosit vremea morții lui 
şi s-a făcut semn în Miînăstirea Pecersca. Noaptea i s-au arătat trei stilpi de foc deasupra trapezei, 
şi de acolo a trecut spre vîrful bisericii. Domnul însă ştie ce lucru arăta prin acel semn; însă 
aceasta era adevărată, că Cel ce face pe îngerii Săi duhuri și pe slugile Sale pară de foc, 
Dumnezeu cel în Treime, Acela a trimis pe îngerii Săi la sufletul bolnăviciosului Pimen, ca la 
al lui Lazăr, căci în acea zi îndată s-a făcut sănătos. El spunea că a sosit vremea plecării sale, 
precum îi proorociseră cei ce l-au tuns. 


Sculîndu-se el, umbla pe la toate chiliile, închinîndu-se tuturor şi cerîndu-și iertare, iar 
fraţilor bolnavi le zicea: "Fraţilor şi prietenii mei, sculați-vă şi petreceţi-mă!" Şi îndată cu 
cuvîntul lui s-a îndepărtat boala de la ei și, însănătoşindu-se, mergeau cu dînsul. După aceea, 
intrînd el în biserică, s-a împărtăşit cu dumnezeieştile Taine și, luînd năsălia nepovăţuit de 
nimeni, a dus-o pe cale la peștera în care niciodată nu fusese şi pe care nu a văzut-o de la 
nașterea sa. Intrînd în peșteră, s-a închinat la mormîntul Cuviosului Antonie și a arătat locul la 
care voia sa fie pus. 


Apoi a descoperit o taină minunată, arătînd mormîntul fraților care zăceau acolo 
aproape, zicînd: "Aici aţi pus anul acesta doi frați, unul cu schimă, iar altul fără schimă; deci, 
pe care l-aţi pus fără schimă îl veţi afla în schimă, pentru că de multe ori voia să se tundă într- 
însa, dar era nebăgat în seamă; însă lucrurile l-au arătat vrednic de chipul acela şi, pentru 
aceasta, Domnul i-a dăruit schima după moarte. Pe celălalt frate, pe care l-ați pus în schimă, îl 
veți afla fără de ea, pentru că în viaţă nu o voia, nici nu a arătat lucruri vrednice, ci zicea astfel: 
"De mă veţi vedea ieșind din această viață şi murind, atunci să mă tundeţi în schimă". Și nu-şi 
aducea aminte de cel ce a zis: Nu morții Te vor lăuda pe Tine, Doamne, nici cei ce se pogoară 
în iad, ci noi, cei vii, vom binecuvinta pe Domnul! 


Pentru aceasta s-a luat de la el acest dar monahicesc şi s-a dat aceluia, că a arătat lucruri 
vrednice; pentru că cel ce are lucruri bune, pretutindeni i se va da şi-i va prisosi, iar cel ce nu 
are lucruri bune, i se va lua şi ceea ce are. Al treilea frate este pus aici de mulți ani şi a putrezit, 
iar schima lui petrece nestricată, pentru că se păzeşte spre mustrare şi osîndă; căci el a cîştigat 
lucruri nevrednice chipului schimnicesc, fiindcă şi-a petrecut toată viaţa în lenevire şi în lucruri 
de ocară, neaducîndu-şi aminte de Cel ce a zis: Căruia i s-a dat mult, mult i se va cere. Tunderea 
monahicească nimic nu foloseşte celor ce n-au lucruri bune şi se pedepsesc cu munci”. 


Descoperind această taină, Cuviosul părintele nostru Pimen a zis către frați: "lată, au 
venit cei ce m-au tuns pe mine şi vor să mă ia". După aceste cuvinte, culcîndu-se, a adormit 
întru Domnul, iar fraţii l-au pus cu cinste în peşteră la locul arătat de el. Săpînd mormintele de 
care se vorbise, ei au aflat pe cei trei monahi după cuvîntul sfîntului; pe cei doi care muriseră 
de curînd şi pe cel ce era pus în schimă, însă schima monahală era luată de pe acela şi pusă pe 
celălalt fără schimă; iar pe al treilea, ce murise de mult, l-au aflat putred şi schima lui era 
întreagă. Mulţi s-au minunat de negrăita judecată a lui Dumnezeu, că Acela va răsplăti fiecăruia 
după lucrurile lui, Căruia 1 se cuvine slava, cinstea și stăpînirea, acum şi pururea şi în vecii 
vecilor. Amin. 


22. CUVIOSUL TEODOSIE CEL NOU, TĂMĂDUITORUL DE BOLI 


(7 AUGUST) 


Acest fericit părinte, Teodosie, a avut ca patrie Atena cea vestită, fiind născut din părinți 
de neam bun şi cinstitor de Dumnezeu. EI a fost crescut în învățătura și frica Domnului, şi a 
fost dat la şcoală ca să înveţe Sfinta Scriptură, pe care în puțină vreme a învăţat-o, fiind isteţ la 
minte. Fericitul avea şi multă evlavie către cele dumnezeieşti. Căci alerga cu osîrdie la sfintele 
slujbe ale bisericii şi, ascultînd nevoinţele sfinților, se minuna de sîrguința și de răbdarea lor 
sufletească. Unde găsea Vieţile Sfinţilor, le citea cu multă luare aminte şi dorea să urmeze 
acelora în nevoinţe şi să împlinească faptele lor cele bune, după cum a şi făcut. 


Trecînd puţină vreme, părinții au plătit datoria cea de obşte, iar fericitul Teodosie, aflînd 
vreme bună ca să-şi împlinească dorința, fără întârziere a împărțit săracilor toate averile sale 
rămase de la părinţii săi şi, lepădîndu-se de lume şi de cele din lume, a fugit din patria sa. EI s- 
a dus la un bărbat îmbunătățit şi duhovnic, iscusindu-se de la el în nevoinţele sihăstreşti. Deci, 
a luat chipul îngeresc al monahilor şi s-a dat cu totul la nevoinţele pustniceşti. Atît a sporit el în 
petrecerea cea după Hristos, încît în puţină vreme s-a aprins de dumnezeiescul dor în inima sa 
şi a dorit să se liniștească în singurătate, ca să vorbească singur, prin rugăciunea minţii, cu 
Dumnezeu. Pentru aceasta, înconjurînd şi schimbîndu-se din loc în loc şi căutîndu-şi loc liniștit, 
a ajuns la Morea şi a rămas acolo. 


Îndată acel bun lucrător a adăugat osteneli peste osteneli şi nevoinţe peste nevoinţe, 
petrecînd viaţa mai nematerialnică şi fără de trup. El petrecea în înfrînare, în postire, în 
priveghere toată noaptea, plecări de genunchi, culcări pe pămîntul gol, neslăbirea în rugăciuni, 
la care stătea neclintit ca un stîlp; apoi, plînsul cel duhovnicesc şi necurmat, neagoniseala cea 
mai presus de om, smerenia cea făcătoare de înălțare, blîndeţea, curăţia sufletului şi a trupului, 
credinţa cea neabătută, nădejdea cea tare şi dragostea, care este coroana faptelor bune. El era 
străin de această lume, fiind cu totul om ceresc şi înger pămîntesc. 


Pentru aceasta s-a învrednicit a avea şi o dumnezeiască vedenie. Într-o noapte i s-a arătat 
dumnezeiescul Înaintemergătorul și Botezătorul loan şi, sărutîndu-l pe dînsul, l-a întrebat 
despre nevoinţele cele duhovniceşti şi i-a zis să zidească o biserică în numele lui, făgăduind că 
îi va fi ajutor în toate şi împreună călător în toată viața. Cuviosul, simțindu-se cu totul cuprins 
de bucurie duhovnicească, a preamărit pe Dumnezeu din tot sufletul şi a mulţumit Sfintului 
loan Botezătorul. Deci a luat mare îndrăzneală către nevoinţa pustniciei, care îi stătea înainte. 
EI a început lucrul, şi, cu ajutorul dumnezeiesc, a zidit sfînta mînăstire în numele cinstitului 


Mergător Inainte, care se păzeşte cu darul lui Dumnezeu în locul acela pînă în ziua de astăzi, 
făcîndu-se la aceasta pricinuitor de umilinţă acelora care se duc la dînsul cu credință. 


După ce a făcut şi a alcătuit loc de nevoinţă pustnicească, a ridicat război, nu împotriva 
sîngelui şi a trupului, adică împotriva oamenilor asemenea pătimaşi, ci împotriva începătoriilor, 
împotriva stăpîniilor, împotriva ţiitorilor de lume ai veacului acesta, după cum zice 
dumnezeiescul Pavel, adică împotriva răilor și viclenilor diavoli. Pentru aceea eu nu voiesc să 
lungesc cuvîntul, căci este cu înlesnire fiecăruia să cunoască ce fel de nevoințe și războaie a 
avut preaviteazul Teodosie, cu nişte vrăjmaşi ca aceia, răi şi înfricoşați. Deci el a dus o pătimire 
rea şi aspră, chinuindu-se pe sine în toată viaţa, numai şi numai ca să supună pe cel mai rău 
celui mai bun, adică pe trup sufletului și ca să robească trupul duhului; deci, într-adevăr nu s-a 
lăsat de scopul său, ci, cu dumnezeiescul dar, a biruit pe diavoli şi pe trup l-a supus duhului. 
Făcîndu-se el cu totul duhovnicesc și cu totul dumnezeiesc, s-a învrednicit a lua cu prisosinţă 
darul de la Dumnezeu, marele dăruitor şi arvuna bunătăților celor ce vor să fie; adică darul de 
a face minuni şi tămăduiri, de unde luase şi numirea de făcător de minuni și tămăduitor. 


Petrecerea lui cea îmbunătățită se auzise în toate părţile acelea și vestea minunilor 
străbătuse pretutindenea, fiindcă şi Dumnezeu voia să arate pe robul Său tuturor şi să-l 
preamărească, precum zice Însuși: Eu sînt viu și pe cei ce Mă slăvesc, îi voi preamări. 


Cu cît sfîntul fugea de lume şi de slava ei, cu atît mai mult îl arăta Dumnezeu minunat, 
cinstit şi vrednic de evlavie; pentru că din toate părţile acelea alergau la dînsul, cei ce se 
chinuiau de diferite boli, şi degrabă primeau tămăduire. Unii din cei ce se vindecau, auzind de 
la cuviosul sfătuirea duhovnicească cu care le tămăduia bolile sufletelor lor, adică păcatele, din 
care se întîmplă de multe ori şi cele ale ale trupului, se îngrijeau să-și tămăduiască şi bolile 
sufletelor lor. Deci, luîndu-și îndoită vindecare, a sufletului și a trupului, mulţumeau lui 
Dumnezeu foarte mult; iar cînd se întorceau la casele lor, propovăduiau luminat dumnezeiescul 
dar şi îndrăzneala ce o avea sfîntul către Dumnezeu. Alții dintre ei, îndemnîndu-se de sfătuirile 
sfîntului, împreună cu boala cea trupească, își lepădau și pătimirea cea dulce a trupului. Deci, 
lepădîndu-se de lume şi de cele din lume, se făceau monahi și, uitîndu-se la petrecerea 
cuviosului ca un început de chip şi de pildă, umblau cu sîrguință pe calea cea îngustă şi necăjită, 
ascultînd și supunîndu-se sfaturilor lui celor folositoare de suflet şi urmînd faptelor lui celor 
bune şi dumnezeieşti. Deci, cu acest fel de chip, prin povăţuirea sfîntului, s-a alcătuit acolo, cu 
darul lui Hristos, staul de oi cuvîntătoare. 


Dar începătorul răutății şi pizmașul diavol, vrăjmaşul mîntuirii noastre, nesuferind să 
vadă nişte fapte bune ca acestea, a meşte-şugit pe lîngă oarecare oameni fățarnici, unelte ale 
răutăţii lui, care se arătau pe față că sînt cucernici şi cu bună socoteală, însă cu fapta erau 
pizmuitori şi cu obiceiuri rele. Deci, i-au plecat pe aceia şi s-au dus la arhiereul argilor, care era 
Preasfinţitul Petru purtă-torul de semne şi care se prăznuiește la 3 mai. Ei au pirît înaintea lui 
pe Cuviosul Teodosie, că este vrăjitor şi amăgitor, care cu vrăjitoriile lui amăgeşte pe oameni, 
ca să-l aibă în evlavie, şi astfel se face multora pricinuitor de pierzare. 


Arhiereul, auzind acestea şi altele asemenea despre Cuviosul Teodosie şi răpindu-se ca 
un om de cuvintele cele amăgitoare ale pizmașilor acelora, a hotărît să-l izgonească din eparhia 
sa. Dar în vremea aceea, primind scrisoare de la patriarhul Constantinopolului, prin care îl 
chema să se ducă acolo degrab, că avea să facă sinod, pentru o pricină bisericească, l-a 
împiedicat de a izgoni pe cuviosul, după dumnezeiasca așezare, fiindcă Sfîntul Petru a plecat 
îndată la Constantinopol; însă era hotărît, ca îndată ce se va întoarce la eparhia sa, să-l 
izgonească pe Cuviosul Teodosie. Dar Dumnezeu, precum l-a împiedicat atunci prin scrisoarea 


patriarhului, tot astfel şi mai pe urmă, printr-o dumnezeiască vedenie, nu numai că a împiedicat 
pe Sfîntul Petru de la izgonirea cuviosului, dar a făcut a se arăta mai bine şi mai luminat fapta 
bună şi îndrăzneala lui către Dînsul, a robului Său, Teodosie, ca astfel să se slăvească mai mult. 


Deci, fericitul Petru, ducîndu-se la Constantinopol şi judecînd acea pricină bisericească 
împreună cu patriarhul şi cu sfinţitul sinod, cînd se gătea să se întoarcă la eparhia sa, i s-a arătat 
în vedenie Cuviosul Teodosie şi i-a zis: "Stăpîne, pentru ce te-ai pornit contra mea cu nedreptate 
şi voieşti să mă surghiuneşti din eparhia ta pe mine, care nu ţi-am făcut nici un rău, nici prea 
sfinției tale, nici altcuiva? Dar să ştii, că dacă mă vei surghiuni din eparhia ta, nu-mi vei face 
nici un rău; ci prea sfinția ta vei cădea în prihănirea păcatului şi te vei face pricinuitor unei 
vrăjmăşii ca aceasta, vei pricinui pierzare; iar celor ce se mîntuiesc cu darul lui Dumnezeu, 
mare vătămare. Pentru aceea, încetează de la o fărădelege ca aceasta, fiindcă acei cumpliți 
clevetitori, pornindu-se cu zavistie, i-au spus despre mine pîra aceea mincinoasă. Tu însă să nu 
te porneşti cu nedreptate asupra mea, căci şi eu sînt rob al Domnului nostru lisus Hristos şi Lui 
Însuşi îi slujesc. Eu am toată nădejdea mâîntuirii mele spre Dînsul din copilărie. Deci, dacă vei 
înceta de aici înainte cu această pornire fără rînduială, va fi bine, iar dacă nu vei înceta, Domnul 
mă va răzbuna". Arhiereul, auzind acestea, l-a întrebat: "Cine ești tu care te sfătuieşti în acest 
chip cu mine?" Acela i-a răspuns: "Eu sînt Teodosie, robul lui Hristos, care nemernicesc în 
hotarele eparhiei tale”. 


Fericitul Petru, deşteptîndu-se înfricoşat şi socotind cele ce văzuse în vedenia sa, s-a căit 
de hotărîrea ce luase, ca să izgonească pe cuviosul. Deci, în vremea cînd socotea acestea, a venit 
la dînsul o slugă a patriarhului şi l-a chemat să meargă cu el, pentru că în ceasul cînd 
dumnezeiescul Petru a văzut în vedenia sa acestea, Cuviosul Teodosie s-a arătat şi patriarhului, 
tot în vedenie, şi i-a descoperit toată pricina, zicîndu-i: "Să spui lui Petru să nu se pornească cu 
nedreptate contra mea, ca să nu supere pe Dumnezeu, şi astfel să se facă pricinuitor de vătămare 
la mulți creștini”. Patriarhul l-a întrebat cine este, iar el a răspuns că este Teodosie, robul lui 
Hristos, care se află în hotarele eparhiei argilor. Patriarhul, deşteptîndu-se, a chemat îndată pe 
Petru. Acela venind, patriarhul l-a întrebat dacă se află în eparhia lui cineva cu numele 
Teodosie, și dacă 1-a făcut vreo supărare. Petru i-a răspuns: "Prea sfințite stăpîne, în eparhia 
mea este robul lui Dumnezeu Teodosie". După aceea i-a povestit cu de-amănuntul toată pricina, 
spunîndu-i încă şi cele ce văzuse în vedenia sa cu puţin mai înainte. Astfel s-au încredințat 
amîndoi pe deplin, că Sfîntul Teodosie are mare îndrăzneală către Dumnezeu. Pentru aceasta ei 
au slăvit pe Dumnezeu, Care slăveşte după vrednicie pe cei care ÎL slăvesc. Deci, patriarhul a 
zis către Sfîntul Petru, ca la întoarcerea în eparhia lui să ducă din partea sa cu evlavie 
binecuvîntare sfîntului şi să-i spună să se roage la Dumnezeu pentru dînsul. În ziua în care 
fericitul Petru voia să se ducă din Constantinopol, patriarhul i-a zis iarăşi aceleaşi cuvinte. 


Drept aceea, Sfîntul Petru, ajungînd în Moreia, n-a voit să se ducă în altă parte, mai 
înainte de a se duce la Cuviosul Teodosie, ca să împlinească porunca patriarhului și să ceară 
iertare de la sfîntul, pentru surghiunia pe care o cugetase. Sfîntul, cunoscînd mai înainte venirea 
arhiereului - pentru că se învrednicise să ia de la Dumnezeu, pe lîngă celelalte, şi darul mai 
înainte-vederii - a pus în culionul său cărbuni aprinși, a luat tăciune în miini şi a ieşit spre 
întîmpinarea arhiereului. Apoi, apropiindu-se de dînsul, a pus tămiia pe cărbuni şi a ieşit bună 
mireasmă negrăită. Dar, o, minune! Culionul nu ardea nicidecum, ci, astfel tămiia cu dînsul pe 
arhiereu. EI, văzînd acea preaslăvită minune, şi, minunîndu-se, a priceput că este cuviosul; deci, 
dîndu-se jos de pe cal, a alergat spre sărutarea cuviosului, care, lăsînd culionul din miini, a căzut 
la arhiereul lui Dumnezeu şi l-a primit cu evlavie. Atunci Sfîntul Petru, slăvind pe Dumnezeu, 
cerea iertare de la cuvios pentru cele plănuite mai înainte şi, aducîndu-i binecuvîntare din partea 
patriarhului, i-a spus cele ce-i poruncise. Cuviosul, răspunzîndu-i cu smerită cugetare, prin 


cuvînt, prin chip şi prin faptă, a aprins mai mult dragostea arhiereului cea după Dumnezeu către 
dînsul. Pentru aceea, fără întîrziere l-a hirotonit diacon şi apoi preot, deşi cuviosul, pentru 
smerita sa cugetare, se lepăda de hirotonie desăvîrşit şi cu cucernicie. De atunci înainte acel 
desăvîrșit arhiereu avea pe Cuviosul Teodosie îndreptător şi chip de faptă bună, lui și urmaşilor 
lui, căci a cunoscut fapta că ochii sînt mai credincioşi decît auzul. 


Dar, fiindcă la vestea sfîntului a alergat la el mai multă lume şi pentru că cei care se 
tămăduiau de multe feluri de neputințe propovăduiau pretutindeni tămăduirile, însuși Sfîntul 
Petru şi chiar patriarhul a toată lumea binevesteau sfințenia cuviosului şi îndrăzneala lui către 
Dumnezeu. De aceea nu era vreun bolnav care să nu-l cheme spre ajutor cu credință, şi să nu ia 
grabnică tămăduire, încît cuviosul s-a făcut şi arătat şi dorit tuturor. Pentru aceea, arătîndu-se 
tuturor gata ajutător la bolile şi nevoile lor, le-a adus şi mîntuire sufletească. 


Sfîntul Teodosie, ajungînd la adînci bătrîneţi, se cădea şi lui ca oricărui om să plătească 
datoria cea de obşte și să dobîndească răsplătirea pentru sudorile şi nevoinţele lui cele multe. 
Deci, mai înainte de sfîrşitul său cu trei zile, Dumnezeu 1-a descoperit mutarea lui. Pentru aceea, 
chemînd pe ucenicii lui, le-a dat multe sfaturi pentru petrecerea cea după Dumnezeu și, 
spunîndu-le despre moartea sa, i-a mîngtiat mult pentru despărţirea sa, zicîndu-le că va fi 
totdeauna unit duhovnicește cu dînșii. Aceia plîngeau și se tînguiau foarte mult de lipsirea 
petrecerii lui îngerești împreună cu ei. Deci, sosind a treia zi, 1-a sărutat pe toți şi, mulțumind şi 
slăvind pe Dumnezeu, și-a înălțat mîinile către cer și a zis: "Doamne, în mîinile Tale îmi dau 
sufletul meu!" Astfel şi-a dat fericitul său suflet în mîinile lui Dumnezeu, în a șaptea zi a lunii 
lui August. 


Sfîntul Petru, aflînd de moartea Cuviosului Teodosie, a alergat împreună cu toți clericii 
şi cu mulțime multă de popor, şi, gătind toate cele trebuincioase pentru îngropare, a îngropat cu 
evlavie moaştele lui, cele de trei ori cuvioase, puţin mai la o parte de biserica cinstitului 
Mergător Înainte. Mulţi bolnavi alergau cu evlavie la mormîntul sfîntului şi îl chemau cu 
credinţă spre ajutor. Aceia, plecîndu-se peste mormîntul lui, se sculau sănătoşi, slăvind pe 
Dumnezeu și mulțumind sfîntului. Pentru aceea au şi zidit acolo o dumnezeiască biserică în 
numele lui. De atunci pînă astăzi, acea dumnezeiască biserică este totdeauna rîu de minuni şi 
de tămăduiri, din care vom povesti una sau două din cele multe, spre duhovnicească veselie a 
iubitorilor de fapte bune. 


În părţile de primprejurul Argului, era un agarean, numin-du-se voievod după limba lor. 
În vremea verii înconjura împreună cu gramaticii lui toate ţarinile cele semănate, le zeciuia și 
le scria. Deci, venind într-un loc care se numea Zalevi şi făcînd și acolo rînduiala, sosise ceasul 
prînzului. Dar fiindcă acolo nu era loc potrivit să mănînce şi să se odihnească cu oamenii lui și 
văzînd de departe biserica Cuviosului Teodosie, a zis către gramaticii lui, care erau creştini: "Să 
mergem la biserica voastră să mîncăm acolo şi să ne odihnim pînă va trece arşița; iar după prînz 
vom veni la lucrul nostru". Ducîndu-se ei acolo şi intrînd în biserică, au pus masa şi au început 
să mănînce. Văzînd o candelă frumoasă, care era atîrnată înaintea icoanei sfîntului, agareanului 
i-a plăcut foarte mult şi a zis către sluga lui: "Ia sticla aceea, spal-o bine şi dă-mi-o să beau vin 
cu dînsa”. 


Dar unul din gramaticii lui, anume Gavras, fiind iubitor de Dumnezeu și avînd mare 
evlavie către sfîntul, pornindu-se din rîvnă dumnezeiască, a zis către el: "Să nu iei nimic din 
lucrurile sfîntului, ca să nu ne facă vreun rău". Agareanul a zis: "Dar ce poate să-mi facă un 
călugăr mort, mie care sînt viu și stăpînitor?" Gavras 1 se împotrivea mai mult, ca să n-o ia. 
Agareanul îndreptîndu-se s-o ia, Gavras s-a sculat de la masă şi i-a zis: "Dacă ai gîndul să o iei, 


dă-mi voie să mă duc acasă şi atunci fă ce voieşti; pentru că sînt încredinţat că sfîntul nu ne va 
lăsa să ne ducem acasă cu pace". După ce agareanul a văzut că Gavras ţine cu atîta fierbințeală 
la candela sfîntului, a zis slugii sale cam în batjocură: "Las-o dar, ca să nu smintim pe gramaticul 
nostru". Însă, cînd a vrut să plece de acolo, a zis într-ascuns slugii sale: "Ia sticla aceea, fără a 
te vedea cineva şi s-o duci în casa mea”. 


Deci, sluga lui a făcut după cum 1 s-a poruncit. Spre seară, agareanul, ducîndu-se la casa 
lui, a cinat, iar după aceea, culcîn-du-se să doarmă, a văzut viu pe acela care îi zicea călugăr 
mort, adică pe Cuviosul Teodosie, şi că stătea strălucit şi înfricoşat asupra lui. El ţinea în mîna 
lui toiag, și, punîndu-l în pieptul lui, îi zicea: "Cum ţi se pare ţie? Iată, am venit ca să-ți arăt 
cine eşti tu și puterea ta şi care sînt robii Hristosului meu, care, după ce mor, sînt vii cu darul 
lui lisus Hristos. Deci, ei pot să te omoare pe tine, care socotești că eşti viu, însă eşti mort cu 
sufletul". Acestea zicîndu-le către bărbatul acela, I-a strîns de gît, și îndată i s-au umflat ochii, 
faţa i s-a înnegrit, limba i-a atîrnat în jos, şi a scos glasuri sălbatice și neobişnuite, ca un animal 
ce se înjunghie. 


Oamenii casei lui, auzind zgomotul, au alergat îndată acolo unde dormea, şi, văzîndu-l 
pe el că zăcea în așa stare, l-au întrebat: "Ce ai? Și ce ai pătimit?" Atunci acela, abia venindu- 
şi în fire, a răspuns: "Am luat candela monahului, şi a venit cu toiagul său să mă omoare; deci, 
ia un vas plin cu untdelemn, lumînări şi sticla aceea, du-te mai degrabă la el și roagă-l să nu mai 
vină aici, nici să se mînie pe mine, că de aici înainte voi ajuta totdeauna biserica lui". lar Gavras 
a zis: "Nu ţi-am spus eu să nu o iei, ca sănu ni se întîmple vreun rău? Iată, acum te primejduieşti 
din acea pricină”. 


Acela i-a zis: "Rău am făcut! M-am învăţat din ceea ce am pătimit, iar acum te rog, ia 
ceea ce ţi-am zis şi du-te degrabă". Gavras a zis: "Cum să mă duc acum, că este noapte? Numai 
la ziuă mă voi duce". Atunci agareanul s-a tulburat cu totul, şi a strigat: "Vai mie! Într-această 
noapte are să vină să mă omoare; numaideciît să te duci, pentru că eu ştiu ce am pătimit". Acela, 
văzînd frica peste măsură care îl prinsese, a luat untdelemn, lumînări şi candela, şi, plecînd în 
ceasul acela, le-a pus în biserica cuviosului. Astfel s-a izbăvit şi de frică şi de primejdie păgînul 
acela, şi de atunci de departe văzînd acea biserică, făcea spre dînsa chipul închinăciunii şi fugea. 


Unui oarecare bărbat, arnăut cu neamul, pătimind rău de boala udului şi, neputînd să 
urineze multe zile, i s-a umflat mădularul şi avea dureri grele. Căutîndu-se el cu fel de fel de 
doctorii, n-a primit nici un folos; ci pe cît trecea vremea, pe atît simţea dureri mai cumplite; de 
aceea a alergat şi el la biserica sfîntului, și, petrecînd acolo trei zile şi trei nopţi, se ruga 
cuviosului cu lacrimi fierbinți ca să-l tămăduiască. Deci într-acea noapte i s-a arătat lui în 
vedenie, Teodosie, făcătorul de minuni, și, punînd toiagul său pe rană, a zis către dînsul: "leşi 
degrabă afară din biserica mea ca să-ţi verși udul tău". Apoi bolnavul, deşteptîndu-se cutremurat 
şi alergînd, a ieşit afară din biserică; deci, a stat mult timp, vărsîndu-și udul său. Astfel s-a 
dezumflat, iar durerile au încetat şi s-a dus la casa sa sănătos şi mulțumind sfîntului. 


Altădată, unul din cei mari, care se trăgea din părțile Apu-sului, s-a îmbolnăvit la 
picioare de o boală fără de leac. Petrecînd el nemișcat multă vreme, s-a dus la biserica sfîntului 
şi, chemîndu-l pe el cu credință, a luat degrabă tămăduire. Apoi, întorcîndu-se pe picioarele sale 
la casa sa, a făcut două picioare de argint tot atît de lungi ca ale sale, şi le-a dăruit bisericii 
cuviosului spre mulțumire şi spre de-a pururea aducerea aminte de minunea aceea. 


Acestea şi altele nenumărate şi preaslăvite minuni a lucrat şi lucrează cu dumnezeiescul 
dar, minunatul şi marele Teodosie, pentru care după cuviinţă s-a numit de către toţi credincioşii 


tămăduitor şi făcător de minuni, întru slava Tatălui şi a Fiului şi a Sfîntului Duh, a Unuia 
Dumnezeu al tuturor, Căruia 1 se cuvine slava şi stăpînirea în vecii vecilor. Amin. 


23. SFÎNTA TEODORA DE LA SIHLA 


(7 AUGUST) 


Această floare duhovnicească de mare preţ şi mireasă a lui Hristos, pe care a odrăslit-o 
pămîntul binecuvîntat al Moldovei, s-a născut pe la jumătatea secolului al XVII-lea, în satul 
Vînători-Neamţ, din părinţi binecredincioşi şi iubitori de Dumnezeu. Tatăl ei, Ștefan Joldea 
Armașul, avea dregătorie ostăşească, aşa cum şi numele îl arată, fiind paznic al Cetăţii 
Neamţului şi "armaş", adică făcător de arme pentru cei ce apărau vestita Cetate a Moldovei. lar 
mama sa, al cărei nume nu ne este cunoscut, se îngrijea de cele pentru casă şi de buna creștere, 
în frică de Dumnezeu, a celor două fiice, Teodora şi Maghiţa (Marghioliţa). 


Fiica mai tînără s-a mutat curînd la Dumnezeu, iar fericita Teodora, ajungînd la vîrsta 
rînduită, a fost căsătorită de către părinți, împotriva voinţei ei, cu un tînăr evlavios din Ismail. 
Dar, neavînd ei copii, iar sufletul Teodorei fiind rănit de dragoste pentru Mirele ei Iisus Hristos 


încă din copilărie, ardea de dorinţa unei vieţi cu totul curate, închinate numai lui Dumnezeu. La 
aceasta o îndemna atît duhovnicul şi firea ei singuratică, cît şi rîvna pentru rugăciunea de taină 
şi amintirea marilor sihaştri ce se nevoiau în acea vreme prin pădurile şi munţii din ţinutul 
Neamţ - vechii ei sfătuitori. Astfel, fericita Teodora a îmbrăţişat cinul monahal la Schitul 
Vărzăreşti- Vrancea, iar după doi ani şi soțul ei s-a călugărit în Schitul Poiana Mărului, sub 
numele de Eleodor. Aşa a binevoit Dumnezeu să-i povățuiască pe amîndoi pe calea sfințeniei 
şi a mîntuirii. Fiecare călugăriță din schit se nevoia cu mare rîvnă pentru Hristos, însă Cuvioasa 
Teodora, fiind aleasă şi întărită de harul Duhului Sfînt, întrecea pe toate celelalte surori cu 
rugăciunea, cu smerenia şi cu nevoinţa duhovnicească. 


După cîțiva ani, năvălind turcii în părțile Buzăului, au dat foc Schitului Vărzărești. 
Atunci toate surorile din obşte s-au risipit în pădurile seculare din partea locului, aşteptînd să 
treacă primejdia şi mînia lui Dumnezeu. La fel a făcut și Cuvioasa Teodora. S-a retras în munţii 
Vrancei împreună cu stareţa ei, schimonahia Paisia, a cărei ucenică era. Acolo se nevoiau 
singure, acoperite de mîna lui Dumnezeu, în post şi rugăciune, răbdînd multe ispite de la diavoli, 
foame, frig și tot felul de încercări. 


Răposînd stareţa ei, fericita Teodora, în urma unei descoperiri dumnezeiești, a părăsit 
munții Vrancei și s-a retras în patria ei mult iubită din părțile Neamţului, pentru a se nevoi în 
pădurile neumblate din jurul schiturilor Sihăstria și Sihla. După ce mai întîi s-a închinat la 
icoana făcătoare de minuni a Maicii Domnului de la Miînăstirea Neamţ, egumenul lavrei a 
trimis-o la Sihăstria să urmeze sfatul egumenului de acolo. Cu binecuvîntarea 
ieroschimonahului Varsanufie, egumenul Sihăstriei, fericita Teodora a fost încredințată 
duhovnicului Pavel, care a dus-o în pustie, în apropierea Schitului Sihla, sfătuind-o că de va 
răbda asprimea vieţii pustniceşti, să rămînă acolo pînă la moarte; iar de nu va putea suferi 
ispitele şi frigul iernii, să se așeze la o sihăstrie de călugăriţe. 


Aşa a ajuns fericita Teodora în munţii Sihlei. Apoi un sihastru milostiv i-a oferit chilia 
sa, nu departe de schit şi de peştera care îi poartă numele pînă astăzi. Acolo s-a nevoit Cuvioasa 
cu bărbăţie mulţi ani, ostenindu-se singură în post și rugăciuni de toată noaptea, în lacrimi și 
mii de metanii, uitată de lume, îndurînd multe ispite şi năluciri de la diavoli, foame, lipsă, 
gînduri şi, mai ales, frigul aspru al iernii. Numai Cuviosul Pavel din Sihăstria, duhovnicul ei, o 
cerceta din cînd în cînd, o mărturisea, o îmbărbăta, o împărtășea cu Sfintele Taine şi îi ducea 
cele de trebuință. 


După un timp a răposat fericitul duhovnic Pavel, nu departe de Schitul Sihla, într-o mică 
colibă pustnicească, iar Cuvioasa Teodora a rămas cu totul singură, căci nimeni nu ştia locul şi 
aspra ei nevoinţă. Cu timpul i s-au rupt şi hainele, iar ca hrană avea doar măcriş, fructe de 
pădure şi alune. În această școală a liniștii și nevoinţei a dobîndit Cuvioasa darul rugăciunii de 
foc, care se lucrează în inimă, darul lacrimilor, al răbdării şi al negrăitei iubiri de Dumnezeu. 
Acum nu mai suferea nici de frig, nici de foame; nici diavolii nu o mai puteau birui, căci 
dobîndise darul facerii de minuni şi era ca un diamant strălucitor în munții Sihlei, fiind uitată 
de oameni, însă umbrită de darul Duhului Sfînt. 


Odată, năvălind turcii să prade mînăstirile şi satele, au ajuns pînă la Sihla, iar Sfînta 
Teodora s-a adăpostit în peştera ei din apropiere. Descoperind-o, ea s-a rugat lui Dumnezeu s- 
o scape din mîinile lor, zicînd: "Doamne, scapă-mă din mîinile păgînilor!" În clipa aceea, prin 
minune, s-a crăpat stînca din fundul peşterii, aşa cum se vede pînă astăzi, iar mireasa lui Hristos, 
ascunzându-se în pădure, s-a izbăvit de moarte. În această peşteră s-a nevoit Sfînta Teodora în 
ultimii ani ai vieţii sale, rugîndu-se neîncetat lui Dumnezeu cu rugăciunea cea de taină a inimii, 


încît i se lumina fața, iar trupul ei se ridica de la pămînt, asemenea Sfintei Maria Egipteanca. 
Din timp în timp păsările cerului îi aduceau în ciocurile lor, prin voia Domnului, fărîmituri de 
pîine de la trapeza schitului Sihăstriei, iar apă bea din scobitura unei stînci din apropiere, numită 
pînă astăzi "Fîntîna Sfintei Teodora”. 


Ajungînd Sfînta Teodora aproape de sfîrșitul vieţii şi cunoscînd că o cheamă Hristos la 
cereştile locașuri, unde este odihna şi desfătarea tuturor sfinţilor, se ruga cu lacrimi lui 
Dumnezeu să-i trimită un preot ca s-o împărtășească cu Preacuratele Taine, înainte de obştescul 
sfîrşit. Astfel, cu rînduială de sus, egumenul Sihăstriei a observat că păsările duceau fărîmituri 
spre Sihla şi a trimis doi fraţi să vadă unde anume se duc, căci gîndea că trăieşte în munţii Sihlei 
un sihastru sfînt. 


Astfel mergînd ei, i-a cuprins noaptea şi, rătăcind în pădure, se rugau şi aşteptau să se 
facă ziuă. Apoi, observînd înaintea lor o rază de lumină, ce se ridica ca un stîlp la cer, s-au 
apropiat şi au văzut o femeie luminată la chip înălţată de la pămînt şi rugîndu-se cu mîinile în 
sus. Era Sfînta Teodora. Atunci cuvioasa, cunoscînd venirea lor, a mulțumit lui Dumnezeu, 
zicînd: "Mulţumesc, Ţie Doamne, că m-ai ascultat!” Apoi a zis celor doi fraţi: "Nu vă temeţi, 
fraților, căci sînt o smerită roabă a lui Hristos! Dar mai întîi aruncaţi-mi o haină să mă îmbrac, 
că sînt goală!" 


Apoi, chemîndu-i, le-a spus viaţa și sfîrșitul ei apropiat şi le-a poruncit, zicînd: "Coboriţi 
la Sihăstria şi spunţi egumenului să trimită pe duhovnicul Antonie şi pe ierodiaconul Lavrentie 
cu Trupul şi Sîngele lui Hristos!" Iar ei i-au spus: "Cum să ajungem la schit noaptea, căci nu 
cunoaştem drumul?" Atunci Sfînta Teodora le-a răspuns: "Mergeţi după lumina care se vede 
înaintea voastră şi numaideciît veţi ajunge!" 


Călăuziţi de această lumină cerească, frații au ajuns repede la schit la miezul nopţii, pe 
cînd toca de Utrenie. lar dimineaţă s-au întors la peşteră cu ieromonahul Antonie și ierodiaconul 
Lavrentie, aducînd Preacuratele Taine. După ce Sfînta Teodora şi-a făcut cuvenita spovedanie 
şi şi-a destăinuit viața, ostenelile și ispitele ei, a rostit Crezul, s-a închinat, a primit 
dumnezeieștile Taine și a rostit ultimele sale cuvinte, zicînd: "Slavă Ţie, Doamne, pentru toate!" 
În clipa aceea Cuvioasa Teodora şi-a dat fericitul ei suflet în braţele lui Hristos. Iar trupul ei, 
purtător de bună mireasmă a fost prohodit și a fost aşezat cu cinste de cei doi părinți în peştera 
în care s-a nevoit. 


Vestea despre viaţa, nevoinţa şi mutarea la cele cereşti a Sfintei Teodora s-a răspîndit 
repede în toate mînăstirile și satele din Moldova și chiar dincolo de hotarele ei. De aceea alergau 
la sfintele ei moaşte din peșteră călugări şi credincioşi de prin sate, şi mai ales cei bolnavi și se 
vindecau de suferințele lor, căci trupul ei preamărit cu neputrezirea, era izvoritor de bună 
mireasmă şi făcea minuni. Unii sărutau sfintele ei moaște; alții îşi așezau bolnavii de racla ei, 
iar alții se spălau cu apă din "Fîntîna Sfintei Teodora" şi primeau ajutor şi mîngiiere. 


Moaştele Cuvioasei Teodora, numită şi "pămînteana", a stat în peştera ei de la Sihla ca 
la 100 de ani, bucurîndu-se de o profundă venerare, mai mult decît alţi sfinți români. Apoi 
ctitorii schitului Sihla din familia Cantacuzino, înnoind schitul, au aşezat moaştele Sfintei 
Teodora, din peşteră în biserica de lemn, unde se închinau credincioșii. 


După anul 1830, moaștele Sfintei Teodora au intrat în posesia familiei Sturza, care le-a 
aşezat în raclă de argint şi le-a dus în biserica satului Miclăuşeni-lași, zidită de ei. lar în anul 
1856, moaștele Sfintei Teodora au fost date Mînăstirii Pecersca din Kiev în schimbul unor 


veşminte arhiereşti şi preoțești din fir, fiind depuse în catacombele ei, unde se află şi astăzi. La 
racla Sfintei Teodora este scris în limbile slavonă şi română: Sfeti Teodora Carpatina şi Sfinta 
Teodora din Carpaţi. 


Aşa s-au înstrăinat moaștele Sfintei Teodora din patria ei, spre întristarea noastră a 
tuturor. 


Aceasta este pe scurt viaţa Sfintei Teodora de la Sihla şi acestea sînt faptele ei, prin care 
a bineplăcut lui Dumnezeu, numă-rîndu-se în cetele sfinților din cer, fiind socotită cea mai 
aleasă nevoitoare pe care a odrăslit-o vreodată ţara noastră. Credincioşii din Moldova o cinstesc 
ca sfîntă de la început şi merg adeseori în pelerinaj la peştera și chilia ei de la Schitul Sihla. 


La 20 iunie, 1992, Sfintul Sinod al Bisericii Ortodoxe Române a canonizat pe Sfînta 
Tordora de la Sihla, trecînd-o în rîndul sfinților, cu zi de prăznuire în calendar la 7 august. 


Cu ale ei sfinte rugăciuni, Doamne Iisuse Hristoase, Fiul lui Dumnezeu, miluieşte-ne şi 
ne mîntuiește pe noi toți, împreună cu ţara şi poporul cel binecredincios. Amin. 


Notă - În tradiţia locului și în unele însemnări se spune că fericitul ieromonah Eleodor, 
de la Poiana Mărului - Vrancea, fostul ei soţ din tinereţe, auzind că Sfînta Teodora s-a nevoit 
în munţii Sihlei, a venit să o vadă. Dar, auzind că a răposat, s-a închinat la peștera unde se aflau 
moaştele ei şi a rămas la Schitul Sihla pînă la obştescul său sfîrşit, săvîrşind adeseori Sfînta 
Liturghie, fie în peşteră, fie în biserica mică de lemn de sub stînci. 


24. SFÎNTUL EMILIAN MĂRTURISITORUL, EPISCOPUL CIZICULUI 


(8 AUGUST) 


Emilian, mărturisitorul lui Hristos, a trăit pe vremea împără-ției lui Leon Armeanul, luptător 
împotriva icoanelor. Fiind el episcop al Cizicului, de multe ori a fost silit să se lepede de 
închinarea sfintelor icoane, dar nu s-a supus, ci petrecea neclintit întru isprăvile Sfinților Părinți. 
Pentru aceea, a suferit foarte multe chinuri şi supărări de la eretici şi pe toate le răbda cu bucurie. 
EI avea nădejdea că pentru necazurile cele vremelnice va dobîndi bunătăţile cele veşnice; şi 
astfel, prin grele pătimiri şi prin rele chinuri fiind strîmtorat, în surghiun a adormit întru Domnul 
şi s-a încununat cu cununa mărturisiri. 


s SFÎNTUL MIRON, EPISCOPUL 
CRETEI, FĂCĂTORUL DE 


MINUNI 
(8 AUGUST) 


SFÎNTUL MIRON S-A NĂSCUT ȘI A CRESCUT ÎN INSULA CRETA. EL, 
LA ÎNCEPUTUL VIEŢII SALE, A LUAT FEMEIE ȘI LUCRA PĂMÎNTUL, 


MÎNCÎNDU-ȘI PÎINEA SA DIN SUDOAREA FEŢEI SALE ŞI HRĂNIND 
ȘI PE ALȚII; PENTRU CĂ DIN ROADELE CARE Îl CREȘTEAU 
ÎMPĂRȚEA SĂRACILOR, ŞI ASTFEL OSTENELILE LUI SE FĂCEAU 
BINECUVÎNTATE DE DUMNEZEU. PE CÎT DĂDEA EL DIN ROADE, PE 
ATIT ELE SE ÎNMULȚEAU, ŞI EL ERA MILOSTIV MAI MULT DECÎT 
CEILALȚI OAMENI. ODATĂ A GĂSIT ÎN ARIA SA PE NIŞTE TÎLHARI, 
CARE ÎŞI UMPLUSERĂ SACII LOR DE GRÎU ŞI NU PUTEAU SĂ-I 
RIDICE DE PE PĂMÎNT. IAR EL, ÎN LOC SĂ LE DEA LOR BĂTĂI SAU 
SĂ LE FACĂ VREUN RĂU, LE-A RIDICAT SARCINILE, LE-A PUS PE 
UMERII ACELORA CU MÎINILE SALE ŞI LE-A PORUNCIT SĂ NU 
SPUNĂ LA NIMENI LUCRUL ACELA. 
Pentru o viață îmbunătățită ca aceasta a fost pus preot al sfintei biserici a lui Dumnezeu. 
EI învăţa popoarele sfînta credinţă și le întărea spre nevoinţele cele mucenicești, fiind atunci 
prigonire a păgînului împărat Deciu. După moartea lui Deciu şi după încetarea prigonirii, a fost 
ridicat la scaunul episcopiei. El cinstea pomenirile sfinților mucenici care au pătimit pentru 
Hristos în vremea prigonirii, şi făcea minuni şi puteri. A oprit curgerea unui rîu; căci rîul 
umflîndu-se, şi un bărbat slăvit, anume Triton, avînd mare nevoie să treacă rîul, sfîntul episcop 
a oprit repejunea rîului şi nu l-a lăsat să curgă pînă ce acel bărbat, trecînd dincolo, s-a întors 
iarăşi înapoi. 


După ce s-a întors acela, Sfîntul Miron a trimis toiagul său, poruncind rîului ca iarăși să 
curgă în calea sa. Ajungînd trimişi, au tulburat apa cu toiagul sfîntului, spunîndu-i ei porunca 
arhiereului, și îndată a curs rîul cu mare pornire şi s-a îndreptat în curgerea sa ca mai înainte. 
Acest mare plăcut al lui Dumnezeu, făcînd şi alte minuni ca acestea și petrecînd toată viaţa lui 
cu iubire de Dumnezeu şi cu cuvioşie, s-a mutat la Domnul, avînd vîrsta de 100 de ani. 


26. ARĂTAREA ICOANEI FĂCĂTOARE DE MINUNI A MAICII 
DOMNULUI, NUMITĂ TOLGSCA 


(8 AUGUST) 


În anul de la facerea lumii 6822, iar de la Hristos, 1314, în zilele Sfîntului Petru, 
mitropolitul Kievului și a toată Rusia, domnea în laroslav binecredinciosul domn David 
Teodorovici. Prohor, episcopul Rostovului şi al Iaroslavului, care de alții era numit Trifon, 
cercetîndu-şi păstoria sa, s-a dus şi în mînăstirea Cuviosului Chiril Biloezeski și de acolo a 
plecat cu luntrea pe apă în josul rîului Şecsna, care curge în Volga; deci, plutind pe rîul Volga, 
făcea călătorie spre cetatea Iaroslav. Cînd era aproape la şase stadii de Iaroslav, s-a plecat ziua 
spre noapte, şi atunci s-a oprit la malul cel de sub deal, în partea aceea în care este cetatea și, 
suindu-se în deal, şi-a întins cortul. 


Starea lui era în dreptul acelui loc unde, în cealaltă parte de Volga, este un pîrîu ce se 
numeşte Tolga, şi care se varsă în Volga. În partea aceea a Volgăi era o pădure mare. Episcopul, 
rămînînd noaptea acolo, s-a deşteptat la miezul nopţii şi a văzut lumină în cortul său. Deci, 
sculîndu-se în grabă şi ieşind din cort, a văzut pe toţi ce erau cu dînsul dormind - preoţi, clerici, 
slugi și păzitori -, iar lumina cea mare strălucea partea aceea. Întorcîn-du-se el spre rîu a văzut 
în partea cealaltă a rîului un stîlp de foc prealuminos, strălucind negrăit, şi vedea pod peste 
Volga pînă la stîlpul acela; deci, episcopul se mira cu spaimă de vedenia aceea. Apoi, rugîndu- 


se lui Dumnezeu, şi-a luat toiagul lui cel arhieresc, a ieșit din cort și a mers la rîu, nedeșteptînd 
pe nimeni. Deci, suindu-se pe podul cel văzut, mergea pe apă ca pe lemne; căci niciodată nu a 
fost pod acolo, ci prin dumnezeiasca poruncă i se închegase lui apa şi se făcuse ca un pod sub 
picioarele lui. Trecînd în partea cealaltă și apropiindu-se de stilp, a văzut chipul Preasfintei 
Fecioare Maria, Născătoarea de Dumnezeu, ţinînd în braţe pe Domnul nostru lisus Hristos, nu 
stînd pe lemn, ci în văzduh, la înălțime de la pămînt mai mult de cinci coţi. Deci, episcopul a 
început a se ruga cu căldură, închinîndu-se la chipul acela şi curgîndu-i lacrimi din ochi, și, 
rugîndu-se din destul, s-a întors înapoi, uitîndu-și toiagul în locul în care se rugase. După aceea, 
trecînd podul cel văzut peste rîu, a intrat în cortul său, toți dormind şi neștiind nimeni de 
umblarea sa peste rîul Volga, și s-a odihnit pînă dimineaţă. 


Făcîndu-se ziuă şi toţi sculîndu-se din somn, au cîntat Utrenia după obicei. Dar cînd era 
vremea ca episcopul să meargă în luntre, slugile au început a căuta toiagul arhieresc, dar nu l- 
au găsit, şi au spus arhiereului, că aseară puseseră în cort toiagul şi nu se ştie ce s-a făcut. Atunci 
arhiereul, aducîndu-şi aminte că uitase toiagul în partea cealaltă de rîu şi înțelegînd că 
Dumnezeu voieşte ca minunea aceea să vină la arătare, a arătat cu degetul peste Volga, căci nu 
putea de lacrimi să grăiască ceva cu limba; apoi, abia grăind, le-a spus pe rînd ce a văzut şi cum 
a trecut peste Volga; deci, le-a poruncit să treacă rîul Volga şi să ia toiagul din locul ce le-a 
arătat lor cu degetul. 


Slugile, trecînd rîul Volga, căutau toiagul arhieresc şi astfel au găsit în pădure icoana 
aceea a Preasfintei Fecioare Născătoare de Dumnezeu, nu în văzduh, ci pe pămînt stînd între 
copaci, şi aproape de ea era toiagul arhieresc. Deci, închinîndu-se icoanei, au luat toiagul și s- 
au întors la arhiereu şi i-au spus de icoana Prea-sfintei Născătoare de Dumnezeu. Atunci 
arhiereul, lăsînd calea ce ducea spre cetate, a trecut rîul Volga cu toţi oamenii ce erau cu dînsul 
Şi, văzînd chipul Preasfintei Născătoare de Dumnezeu, a cunoscut că este acela pe care l-a văzut 
noaptea în văzduh, strălucind ca stîlpul cel de foc și, căzînd, a început a se închina cu osîrdie, a 
face rugăciuni cu lacrimi, şi a o săruta cu dragoste; deci, bucurîndu-se el şi veselindu-se cu 
duhul, se bucurau şi cei ce erau cu dînsul şi vărsau lacrimi de bucurie, şi astfel făceau multe 
închinăciuni şi rugăciuni. 


Această minunată arătare a chipului Preasfintei Născătoare de Dumnezeu, s-a făcut în 
opt zile ale lunii august, în care se cinsteşte pomenirea Sfîntului Emilian, episcopul Cizicului. 
Apoi, episcopul a început în același ceas a tăia pădurea cu mîinile sale, şi a pregătit lemne de 
biserică. Acelaşi lucru făceau toţi cu osîrdie și au croit în aceeaşi zi o biserică mică pe care au 
şi întemeiat-o pînă la amiază. Despre acest lucru toţi s-au înștiințat din cetatea Iaroslavului, şi 
mulțime multă de oameni a alergat la episcop în acel loc: clerici, mireni, bătrîni, tineri, bogați, 
săraci, sănătoşi şi neputincioşi, care, văzînd icoana Preacuratei Născătoare de Dumnezeu, 
negrăit s-au bucurat şi se închinau la ea cu osîrdie, ajutînd la lucrul ce se făcea, tăind lemne şi 
ajutînd meșterilor. 


Săvirşindu-se acea mică biserică, episcopul a sfințit-o în aceeași zi spre seară, ducînd în 
ea acel chip făcător de minuni. Deci, slujind în ea, a numit-o în numele Preasfintei Fecioare 
Născă-toare de Dumnezeu, a cinstitei ei intrări în biserică; iar prăznuirea arătării icoanei a 
săvîrşit-o şi a arătat-o în opt zile ale lunii august. Cîţi din popor erau bolnavi atunci, au luat 
tămăduire cu darul Preasfintei Fecioare Maica Domnului. Arhiereul a poruncit ca lîngă această 
biserică să fie o miînăstire şi un egumen, pe care l-a şi pus în aceeaşi zi. De atunci s-a aşezat 
acolo un locaş, întîi mic, apoi, după o vreme, s-a făcut mai mare. Acel locaş este şi acum, 
păzindu-se de Dumnezeu. El se numeşte Tolgsca, de la rîul Tolga, care se varsă în Volga. De 


ziua arătării acelei icoane făcătoare de minuni a Preasfintei Născătoare de Dumnezeu, au 
început multe minuni a se săvîrşi, prin care cele mai alese de pomenit sînt acestea: 


În anul 6900 (1392 de la Hristos), în ziua de 16 septembrie, pe vremea egumenului 
Ghermano, cîntînd frații în biserică Utrenia, la a noua pesnă, cînd preotul a zis: "Pe Născătoarea 
de Dumnezeu şi Maica Luminii întru cîntări, cinstindu-o, să o mărim", îndată din icoana 
Preasfintei Născătoare de Dumnezeu a curs mir, din mînă dreaptă; biserica s-a umplut de mare 
şi bună mireasmă, şi toți priveau acea minune cu mirare şi cu spaimă. Pentru aceia ei au 
preamărit pe Dumnezeu şi pe Preacurata Lui Maică. După Utrenie au cîntat paraclisul şi după 
ce l-au sfîrşit, au cîntat: "Stăpînă, primeşte rugăciunea robilor...". Atunci, de la Pruncul 
Preasfintei Născătoare de Dumnezeu, Domnul nostru lisus Hristos, din piciorul Lui cel stîng a 
curs mir; astfel că din acea icoană se vedeau curgînd două izvoare de mir, unul din mîna dreaptă 
a Preasfintei Născătoare de Dumnezeu, şi altul din piciorul stîng al Domnului nostru lisus 
Hristos. Egumenul şi fraţii, văzînd acestea, se veseleau cu duhul de acea preaslăvită minune, şi 
cu lacrimi cădeau la preacurata icoană, primind binecuvîntare din sfîntul mir pe tîmplele lor. 
Acel mir era dătător de tămăduiri, căci câți se ungeau cu el, fiind cuprinşi de orice neputinţă, 
îndată cîștigau sănătate. 


Trecînd cîtăva vreme, un bărbat cinstit cu numele Nichita, din Moscova, dinspre părțile 
lezerului Alb, a fost trimis de stăpînitor în cetatea Iaroslav. Venind el cu femeia şi cu oamenii 
săi, a şezut în luntre, ca să călătorească pe apa rîului în sus. Acel Nichita avea un fiu născut, 
copil mic, care nu avea decît patru ani de la naștere și care era bolnav. Pe drum a murit şi l-a 
adus mort la mînăstirea Preasfintei Născătoare de Dumnezeu cea din Tolga, vrînd să-l îngroape 
acolo. Deci, tatăl şi mama copilului plîngeau în faţa icoanei cea făcătoare de minuni a Maicii 
Domnului şi se tînguiau nemîngîiaţi, căci nu mai aveau alt fiu. Ei se îngrijeau de trupul mortului 
şi găteau groapa şi pe cele de îngropare; astfel că vremea s-a lungit de la întîiul ceas la al 
nouălea; și, cîntîndu-se rugăciunea şi obișnuita rînduială deasupra gropii, a înviat pruncul cel 
mort şi a vorbit. Atunci toţi s-au înspăimîntat şi s-au bucurat, dar mai ales părinții s-au umplut 
de mare bucurie, deoarece şi-au luat copilul viu şi sănătos; deci, au dat mulțumire lui Dumnezeu 
şi Preacuratei Maicii Lui. 


După cîţiva ani, cu voinţa lui Dumnezeu, s-a întîmplat un foc mare în mînăstire, şi văpaia 
a cuprins repede întreaga biserică, încît frații nu au putut să deschidă uşile bisericii, și să scoată 
cîte ceva de acolo. Biserica a ars cu toate lucrurile ce erau în ea şi toţi credeau că a ars şi icoana 
cea făcătoare de minuni, pentru care erau trişti. Însă după acel foc au găsit sfinta icoană din 
biserică, în dumbravă, stînd pe un copac, fiind scoasă din foc de miini îngereşti, nu de mîini 
omeneşti, şi acolo strălucea cu lumină. 


Apoi iarăşi au luat-o cu bucurie şi îndată au zidit o biserică mai frumoasă decît cea dintii, 
înfrumuseţînd-o cu toate podoabele. Acum se vedea biserica şi mînăstirea zidită din piatră 
aleasă. lar darul Preacuratei Fecioare Născătoare de Dumnezeu nu încetează şi acum a face 
minuni, curgînd mir ca din izvor din sfinta icoană, dînd tămăduiri la toate neputințele şi 
izgonind duhurile viclene din oameni. 


Despre acele minuni se scrie pe larg în locaşul acela, iar noi, din cele multe, pentru că 
nu ne ajunge vremea, am povestit puține, ca să preamărim pe Dumnezeu, pe Preasfînta Fecioară 
Maria care L-a născut pe Hristos, şi să cinstim preacinstita ei icoană cu dreaptă închinăciune, 
pe care toate neamurile creştine sînt datoare să o cinstească, acum şi pururea şi în vecii vecilor. 
Amin. 


27. SFINŢII MUCENICI IULIAN ȘI MARCHIAN ȘI CEI ÎMPREUNĂ CU 
DÂNȘII 


(9 AUGUST) 


Luând sceptrul stăpânirii greceşti împăratul Leon, cel cu nume de fiară, care se mai 
numea şi Conon, de neam isaurian, a ridicat prigonire asupra Bisericii lui Dumnezeu, scornind 
un nou eres împotriva icoanelor, numind sfintele icoane idoli, iar pe cei ce se închinau lor cu 
credinţă numindu-i închinători de idoli. Și a poruncit ca sfintele icoane de pretutindeni - din 
bisericile lui Dumnezeu, din toate casele şi din locuinţele omenești - să fie lepădate, să fie 
sfărâmate şi să li se dea foc sau să se arunce în apă; iar cei care nu se învoiau la păgânătatea lui, 
pe unii îi izgonea în surghiun îndepărtat, iar pe alţii îi muncea şi îi ucidea în multe feluri. lar la 
început, pe preasfinţitul Gherman, patriarhul Constantinopolului (Pomenirea lui la 12 mai), care 
se împotrivea, l-a izgonit de pe scaun cu necinste şi cu bătăi, iar în locul lui a ridicat pe un 
oarecare Anastasie, eretic de un gând cu el. 


In acea vreme mulţi dreptcredincioși stând împotriva răutăţii ereticeşti, se făceau 
mucenici, precum au fost şi aceşti sfinți de care vorbim şi a căror pătimire s-a început astfel: In 
Constantinopol era o poartă oarecare ce se numea "Poarta de Aramă", zidită în zilele marelui 
Constantin. Deasupra acelei porți era chipul Mântuitorului de aramă, stând de mulţi ani acolo. 
Pe acel chip, împăratul şi patriarhul au poruncit să-l dea jos. Deci rău credincioșii vrând să-l 
surpe, au pus o scară pe care s-a suit un ostaş, cu dregătoria spătar. Iar poporul care se adunase 
acolo, bărbaţi şi femei, văzând aceea, s-au pornit cu râvnă după dreapta credinţă şi, apucând 
scara cu ostașul care era pe dânsa, au aruncat-o jos, iar pe ostașul acela l-au dat morții. 


De acel lucru aflând împăratul, a scos fără de veste ostaşi înarmaţi cu săbii asupra 
poporului cel drepteredincios şi au tăiat pe mulți de parte bărbătească şi femeiască, bătrâni şi 
tineri, al căror număr numai singur Domnul îl ştie; iar pe cei mai mari i-au prins vii. Și erau 
numele lor acestea: Iulian, Marchian, loan, Iacov, Alexie, Dimitrie, Foca, Petru şi Leontie. Pe 
aceștia bătându-i cu toiege fără de cruţare, i-au aruncat în temniță. Și au fost ținuți sfinții în 
legături şi bătuți cumplit până la optzeci de zile; căci fiecăruia dintr-înşii 1 se dădea câte cinci 
sute de lovituri în fiecare zi. lar ei, întărindu-se cu puterea lui Hristos, răbdau cu vitejie, 
neslăbind cu trupurile. Iar tiranul, văzând acest lucru, a poruncit să le ardă feţele cu fiare arse, 
apoi să-i scoată în ulițe şi să-i ucidă cu sabia. Astfel şi-au sfârşit ei pătimirea. Incă şi una din 
femeile cele slăvite, anume Maria patriciana, a fost tăiată odată cu ei, pentru drepteredincioasa 
cinstire a sfintelor icoane, şi trupurile lor au fost aruncate în adâncul mării. 


lar când acești sfinți mucenici au fost prinși pentru chinuri, atunci a fost prinsă şi 
cuvioasa Teodosia monahia, ca una care avea aceeaşi vină, adică luase parte la dărâmarea scării 
împreună cu ceilalți. Ea a luat cunună mucenicească mai înainte de aceşti sfinți şi pomenirea ei 
se cinsteşte la 29 mai, unde s-a pus şi viața ei. Şi toți câți au pătimit pentru acea cinstită icoană 
a Mântuitorului, au stat împreună înaintea Stăpânului Hristos, Dumnezeul nostru, Căruia 1 se 
cuvine slava în veci. Amin. 


4 i r= 
2 TON NUSE 


Sfântul Apostol Matia era cu neamul din Betleem, din seminţia lui Iuda. EI a învăţat 
în Ierusalim din copilărie Scripturile şi înțelegerea Legii, de la Sfântul Simeon primitorul de 
Dumnezeu, de care a fost povăţuit şi la toată fapta bună, trăind cu dumnezeiască plăcere şi 
umblând pe căile cele drepte ale poruncilor Domnului. lar când Domnul nostru lisus Hristos, 
după 30 de ani ai naşterii Sale din Preasfânta Fecioară, a fost botezat în Iordan de loan, S-a 
arătat lumii adunând pe ucenicii Săi şi propovăduia împărăţia lui Dumnezeu, învățând 
popoarele şi făcând multe semne şi minuni; atunci Matia, auzind propovăduirea și învățătura 
lui Hristos şi văzând facerile Lui de minuni, s-a rănit cu dragoste spre Dânsul şi, defăimând cele 
lumești, i-a urmat Lui cu ceilalți ucenici și cu poporul, îndulcindu-se de vederea feţei şi de 
cuvintele cele prea dulci ale lui Dumnezeu cel întrupat. lar Domnul, Care cearcă inimile și 
rărunchii, văzând osârdia aceluia şi știința cea curată, l-a ales pe el nu numai în ucenicie, dar şi 
în slujba apostoliei. 


Mai întâi Sfântul Matia a fost unul din cei 70 de apostoli mai mici, pentru care se 
scrie în Evanghelie: A arătat Domnul şi pe alţi 70 şi i-a trimis pe ei câte doi înaintea feţei Sale... 


Apoi, după pătimirea cea de bună voie, după Invierea şi Inălţarea la cer a Domnului nostru lisus 
Hristos, Matia a fost numărat cu cei 12 Sfinţi Apostoli mai mari, în locul lui Iuda, care căzuse, 
căci ceata de 12 fiind neîmplinită, Sfântul Petru, cel mai mare dintre apostoli, stând în mijlocul 
bisericii, a ţinut cuvânt despre aceasta, că se cuvine a se împlini locul lui Iuda, care a căzut şi a 
pierit, ca să fie întreagă şi neschimbată ceata de 12 mai mari apostoli, mai întâi aleşi ai 
Domnului. Și au pus pe doi: pe Sfântul Iosif, care se numea Varsava, şi pe acest Sfânt Matia. 
Şi, rugându-se, au zis: „Tu, Doamne, ştiutorul tuturor inimilor, arată pe unul care l-ai ales dintre 
acești doi, ca să ia soarta slujbei acesteia şi a apostoliei, din care a căzut luda". Apoi, trăgând la 
sorţi, sorțul a căzut pe Matia şi a fost numărat între cei doisprezece apostoli, iar alegerea â fost 
întărită de Domnul prin trimiterea Sfântului Duh în limbi de foc, Care a şezut şi pe Sfântul 
Matia, precum a stat şi pe ceilalți sfinți apostoli, dându-i lui dar asemenea. 


lar după primirea Sfântului Duh, apostolii primind sorții în care parte să meargă 
fiecare dintre dânşii spre propovăduirea lui Hristos, Sfântului Matia i-a căzut sorțul să meargă 
în Iudeea, ca acolo să propovăduiască pe Hristos Dumnezeu. Și s-a ostenit într-însa, cercetând 
cetăţile şi satele şi binevestind mântuirea lumii. Dar nu numai în ludeea a purtat numele lui 
Hristos, ci şi între neamuri, pentru că se povesteşte despre dânsul, că şi în Etiopia a propovăduit 
cuvântul. Acolo a suferit multe chinuri, fiind târât, bătut, spânzurat la chinuire, strujit cu fiare 
pe coaste şi ars cu foc pe dedesubt; dar, întărindu-l pe el Hristos, toate chinurile acelea le-a 
primit cu bucurie şi le-a răbdat vitejește. 


Incă se povestește despre Sfântul Matia că s-a ostenit şi în Macedonia cu buna vestire 
a lui Hristos, unde păgânii elini, prin-zându-l şi vrând să ispitească puterea credinţei 
propovăduite de dânsul, i-au dat să bea o băutură otrăvitoare, care pierdea vederea ochilor, căci 
dacă cineva gusta dintr-însa, îndată rămânea orb. Dar sfântul apostol, bând otrava aceea în 
numele lui Hristos, a rămas nevătămat; încă și pe cei orbiţi de acea otravă - mai mult de 250 de 
oameni -, punându-și mâinile pe dânșii și chemând numele lui Hristos, i-a tămăduit. Acest lucru 
nesuferindu-l diavolul să-l vadă, s-a arătat necredincioşilor în chip de copil mic, poruncindu-le 
să-l ucidă pe Matia, pentru că strică cinstea lor cea drăcească. 


Dar când aceia voiau să-l prindă pe apostol, el umbla prin mijlocul lor nevăzut de 
dânşii; şi, căutându-l ei trei zile, nu l-au găsit. Apoi sfântul arătându-se lor de bunăvoie, s-a dat 
în mâinile lor, iar ei legându-l l-au închis în temniţă, unde, arătându-i-se diavolul cu mânie, 
scrâşnea din dinţi asupra lui. Dar în noaptea următoare, Domnul stând înaintea lui în lumină 
mare, l-a întărit pe el și, dezlegându-l din legături, a deschis ușile temniţei şi l-a lăsat liber. Deci, 
făcându-se ziuă, sfântul apostol iarăși s-a arătat în mijlocul poporului şi propovăduia pe Hristos 
cu îndrăzneală. lar când oarecare oameni împietriţi cu inimile nu numai că nu credeau 
propovăduirea lui, dar se şi mâniau împotriva lui şi voiau să pună mâinile lor ucigașe pe dânsul, 
îndată deschizându-se pământul, i-a înghiţit, iar cei rămași, temân-du-se, s-au întors la Hristos 
ŞI s-au botezat. 


După aceasta, apostolul lui Hristos s-a întors iarăși în ludeea, la sorțul său și, 
propovăduind cuvântul lui Dumnezeu, pe mulți din fiii lui Israel îi întorcea la Hristos Domnul, 
încredințându-i pe ei prin semne și minuni, pentru că pe cei orbi îi lumina, pe cei leproşi îi 
curăța, pe diavolii din oameni îi izgonea cu numele lui Hristos; şchiopilor le dădea umblare; 
surzilor, auzire, şi pe cei ce mureau îi întorcea la viață. Drept aceea, pe Moise îl numea că este 
sfânt şi Legea lui cea dată de Dumnezeu pe lespezi le poruncea să o păzească şi-i învăţa să 
creadă în Hristos, în Cel închipuit mai înainte de însuși Moise prin semne şi prin profeții, şi 
întru Cel mai înainte vestit de cuvintele proorocilor, pe Care L-a trimis Dumnezeu Tatăl spre 
mântuirea lumii şi Care S-a întrupat din Preacurata şi Preanevinovata Fecioară. ŞI le tâlcuia lor 


Sfântul Matia toate cele vestite de prooroci pentru Hristos, că acum s-au împlinit în Mesia Care 
a venit. 


In vremea aceea, Anan era cel dintâi arhiereu printre iudei, urâ-tor şi hulitor al 
numelui lui lisus Hristos şi prigonitor al credincioşilor, cu a cărui poruncă şi Sfântul Iacov, ruda 
Domnului, a fost aruncat de pe aripa templului și a fost ucis. Şi trecând Sfântul Matia prin 
părțile Galileei, intra prin adunările evreieşti şi propovăduia pe Hristos, Fiul lui Dumnezeu, iar 
evreii cei orbiți de necredinţă şi de răutate, pornindu-se spre mânie, l-au prins şi l-au dus în 
Ierusalim la arhiereul Anan. 


lar arhiereul, strângând adunare evreiască vicleană și punându-l înaintea lor pe 
apostolul lui Hristos, a început a zice către ai săi: „Știe adunarea aceasta şi toată lumea în câtă 
ocară a venit neamul nostru, nu din vreo vină a noastră, ci cu răzvrătirea unora, care au ieşit de 
la noi, şi cu lăcomia ighemonilor romani, sau mai bine zis cu tirania. Nevrednici sunt de 
pomenire cei ce ne-au adus nouă eresurile, cu care atâtea mii de oameni s-au înșelat. Știți singuri 
câți au fost uciși de ostașii romani și au pierit înşelătorii şi cei înșelaţi, însă nu fără de mare 
defăimare a neamului nostru. 


Unii ca aceştia au fost începătorii de eresuri: luda Galileeanul şi Teuda vrăjitorul, care 
pierind, a pierit şi pomenirea lor. Dar mai mare începător de eresuri decât toţi s-a sculat lisus 
Nazarineanul, Care propovăduindu-se pe sine că este Dumnezeu şi Fiul lui Dumnezeu, a uimit 
ochii multora cu semnele Sale şi cu minunile Sale făcute cu farmece, şi inimile lor le-a tras în 
urma sa, defăimând păzirea Legii; dar a luat judecată după legea pe care o hulea. Dar ce zic? 
Ştim că de la Insuşi Dumnezeu este dată Legea lui Moise și este păzită de patriarhi şi prooroci, 
cărora le-a dat să facă şi minuni, precum lisus nu putea să facă. Cine nu ştie că Moise a vorbit 
cu Dumnezeu ca şi cu un om? Cine nu ştie că [lie a fost luat la cer cu căruță de foc? Cine nu a 
auzit că mortul, fiind aruncat pe oasele cele moarte ale lui Elisei, a înviat? Și alţi sfinţi ai lui 
Dumnezeu câte minuni au făcut? Dar nici unul dintre ei n-a îndrăznit a-şi alătura cinstea 
dumnezeiască sau să scornească lege nouă, precum a îndrăznit lisus. Proorocii au grăit cu smerit 
chip şi glas, fiind învăţaţi de Duhul Sfânt; iar EI de la Sine spunea cuvinte mândre şi ajunsese 
până la atâta îndrăzneală, încât şi pe boieri şi pe arhierei îi ocăra cu cuvinte necinstite, iar pe 
cărturari și pe farisei îi numea fățarnici. Deci care din prooroci a îndrăznit a spune așa? Dar 
după mândria Sa, Şi-a găsit sfârşit vrednic, luându-Și plata după faptele Sale! O, de ar fi pierit 
pomenirea Lui odată cu Dânsul, și de ar fi murit învățătura Lui odată cu EI, ca să nu fi fost 
nimeni să o învie! lar aceasta, o, de câtă durere ne este nouă, că Templul lui Dumnezeu, Sfânta 
Cetate şi legile părintești se află sub jugul romanilor şi nu este nimeni care să-i fie milă, nimeni 
care să ne împărtășească durerea, nimeni care să ne scoată! 


Suntem trași la judecată fără de vină şi răbdăm. Ne îmbulzesc şi ne învoim. Ne răpesc 
şi tăcem. lar mai vârtos galileenii ne dau pe noi în mâinile romanilor, când sângele lui Hristos, 
ca al unui om nevinovat, nu se ruşinează a-l aduce asupra noastră și al neamului nostru. Deci 
se cade ca acei galileeni - nefiind mulţi - să piară, decât să se dea pierzării de romani acest loc 
sfânt şi tot neamul nostru; pentru că dintre două răutăţi - de nu se poate scăpa de amândouă -, 
pe una suferită mai uşor este de nevoie a o alege. De aceea şi acest ucenic al lui Hristos ce stă 
înaintea noastră este vrednic de moarte; însă mai întâi singur de la sine să socotească, căci nu-i 
oprim lui vremea spre a se gândi, nici nu-i dorim pierzarea, ci îndreptarea lui. Deci din două să- 
şi aleagă una: sau să urmeze Legii celei date de Dumnezeu prin Moise şi să fie viu, sau să se 
numească creştin şi să moară!" 


Iar Sfântul Matia, ridicându-şi mâinile în sus, a zis: „Bărbaţi frați, pentru acea pricină 
pe care voi o aruncaţi asupra mea, nu este de trebuinţă a grăi multe, căci pentru mine a fi creştin 
nu este vină, ci slavă, pentru că Insuşi Domnul zice în proorocie: In zilele cele de apoi, întru cei 
ce-Mi slujesc Mie se va numi nume nou. Arhiereul Anan a zis: „Cum nu este vină a avea Legea 
cea sfântă întru nimic, a nu-L cinsti pe Dumnezeu, ci a lua aminte la basmele cele cu farmece 
şi deşarte?" Sfântul a răspuns: „De veţi asculta cuvintele mele, vă voi arăta că cele propovăduite 
de noi nu sunt basme şi farmece, ci sfântul adevăr, mărturisit de la început prin lege”. 


Iar arhiereul învoindu-se să audă, Sfântul Matia şi-a deschis gura sa şi a început a le 
spune cele mai înainte închipuite şi vestite despre lisus Hristos, din cărţile Legii Vechi, cum 
Dumnezeu a făgăduit strămoşilor - lui Avraam, lui Isaac şi lui Iacov -, ca din seminţia lor să 
ridice pe un bărbat ca acesta, Care avea să binecu-vinteze toate seminţiile, pentru Care şi David 
a mărturisit: Se vor binecuvânta întru El toate seminţiile pământului şi toate neamurile îl vor 
ferici pe EI. Și cum rugul mai înainte nearzând închipuia întruparea Lui cea din Curata Fecioară, 
pentru care şi Isaia a proorocit: lată Fecioara în pântece va zămisli şi va naște Fiu, pe Cel numit 
Emanuil, care se tâlcuieşte: „Cu noi este Dumnezeu". lar Moise mai luminat a zis mai înainte: 
Prooroc va ridica vouă Domnul dintre fraţii voştri, ca şi pe mine, pe Acela să-L ascultați întru 
toate cele ce va zice vouă. Și iarăși patima Lui cea de voie, acelaşi Moise a închipuit-o mai 
înainte prin şarpele cel înălțat pe lemn în pustie. ar Isaia mai înainte a proorocit: ca o oaie s-a 
adus spre înjunghiere. Şi iarăşi: Și cu cei fără de lege s-a socotit. Iar chip al învierii Lui celei 
de-a treia zi a fost Iona, care a ieşit nevătămat din pântecele chitului”. 


Nişte cuvinte ca acestea cu arătări minunate Sfântul Matia tâlcuindu-le despre lisus 
Hristos din cărţile lor evreieşti, arhiereul Anan n-a suferit, ci, umplându-se de mare mânie, a 
zis cu iuţime către dânsul: „Oare aşa îndrăzneşti spre stricarea Legii? Oare nu ştii Scriptura, 
care zice: lar de se va scula întru tine prooroc sau văzător de visuri şi-ţi va da ţie semn sau 
minune, şi va veni semnul sau minunea care a zis către tine: Să mergem să slujim la alți zei, pe 
care nu-i ştiți..., proorocul acela sau văzătorul de visuri să moară?" 


Sfântul Matia a răspuns: „Acela, de care ne este nouă cuvântul, nu este numai prooroc, 
ci şi Domnul proorocilor, este Dumnezeu şi Fiul lui Dumnezeu, a cărui dumnezeire se arată 
prin semne adevărate şi pentru aceea am crezut în EI, și nădăjduiesc că întru mărturisirea 
preasfântului Său nume voi rămâne neclintit". Arhiereul a zis: „Dacă ţi se va da ţie vreme să te 
gândești, te vei pocăi oare?" Sfântul a răspuns: „Să nu-mi fie mie să mă depărtez de adevărul 
pe care l-am aflat o dată. Pe lisus Nazarineanul cel lepădat de voi şi dat la moarte, II cred cu 
inima şi-L mărturisesc cu gura, că este adevărat Fiul lui Dumnezeu, de asemenea cu Tatăl, de 
o fire cu Acela şi mai înainte de veci; şi zic că sunt rob al lui Hristos!" 


Atunci arhiereul, astupându-şi urechile şi scrâşnind din dinţi, a început a striga cu 
mânie: „Hulește, huleşte...". Apoi a adăugat: „Să asculte Legea". Și îndată s-a deschis o carte a 
Legii şi s-a citit la locul unde era scris: Omul care va blestema pe Dumnezeul său, va lua păcat; 
iar cel ce va huli numele Domnului, cu moarte să moară. Cu pietre să-l ucidă toată adunarea lui 
Israel. Să nu-l cruțe pe el ochiul vostru, ca să scoateţi răutatea din Israel. 


Citindu-se aceste cuvinte în cartea aceea, arhiereul a zis către apostolul lui Hristos: 
„Gura ta asupra ta a grăit, fie sângele tău asupra capului tău". Zicând acestea arhiereul, a osândit 
la moarte pe apostolul lui Hristos, ca să fie ucis cu pietre. Deci, luând pe Sfântul Matia, au mers 
la locul care se zicea Betlaschila - adică casa celor ucişi cu pietre -, şi sfântul a zis către iudeii 
care îl duceau: „Făţarnicilor, bine a proorocit David despre voi: Vâna-vor asupra sufletului 


dreptului şi sânge nevinovat vor osândi. Și lezechiel zice: Omorâţi sufletele cărora nu li se cădea 
să moară”. 


Sfântul zicând acestea, doi martori, după rânduiala Legii, şi-au pus mâinile pe capul 
său şi au mărturisit că a hulit pe Dumnezeu, pe Moise şi Legea. Şi aceia au aruncat primii asupra 
lui cu pietre. lar sfântul i-a rugat pe dânşii ca acele pietre aruncate întâi de dânșii să le îngroape 
cu dânsul, întru mărturia patimii lui celei pentru Hristos. Deci au început și ceilalți a arunca 
pietre asupra lui și a-l ucide; iar el, ridicându-și mâinile spre cer, şi-a dat sufletul său. lar 
nelegiuiții aceia au adăugat şi altă muncire, căci mucenicul fiind mort, i-au tăiat şi capul cu 
securea, după obiceiul romanilor. Acest lucru a fost făcut spre plăcerea romanilor, ca şi cum 
acel propovăduitor al lui Hristos ar fi fost potrivnic cezarului. Astfel Sfântul Apostol Matia, 
nevoindu-se cu nevoinţă bună, și-a sfârşit alergarea sa. Iar credincioşii, luând apostolescul trup, 
l-au îngropat cu cinste, slăvind pe Domnul nostru lisus Hristos, Căruia împreună cu Tatăl şi cu 
Sfântul Duh, se cuvine cinstea şi slava, acum şi pururea şi în vecii vecilor. Amin. 


29. SFINŢII MUCENICI LAVRENTIE ARHIDIACONUL, SIXT, PAPA 
ROMEI, ŞI CEI ÎMPREUNĂ CU DÂNŞII 


(10 AUGUST) 


După războiul romanilor cu perșii, Deciu împăratul s-a întors în Roma cu biruinţă şi 
cu dănțuire. Atunci preasfințitul Sixt, papa Romei, cu clerul său, a fost prins de Valerian, 
eparhul Romei, şi închis în temnița poporului. Sixt era din Atena, de neam grecesc, şi a fost mai 
întâi filosof, apoi ucenic al lui Hristos; şi mergând la Roma, a fost de bună trebuinţă Bisericii 
lui Hristos; pe de o parte, pentru înţelepciunea sa, iar pe de alta, pentru viața sa cea îmbunătățită. 
Apoi, după o vreme oarecare, a fost ridicat la treptele rânduielilor bisericeşti; căci, fiind ucis 
pentru Hristos preasfinţitul Ștefan, papa Romei, Sfântul Sixt a fost ridicat la scaun în locul lui, 
ca la o moarte sigură, pentru că în acele vremi nu era vreun papă, pe care să-l fi ocolit paharul 
pătimirii. 


Deci Sfântul Sixt, şezând în temniţa din Roma cu clericii şi cu ceilalţi creștini, au fost 
munciţi pentru Hristos doi boieri persani, anume Avdon şi Senis, pe care Deciu îi adusese cu el 
legaţi ca pe nişte robi. lar după uciderea acelora, împăratul Deciu şi eparhul Valerian au poruncit 
ca pe Sixt papa să-l aducă noaptea înaintea lor, în capiştea care se numea Teliude. Şi când 
trimişii au venit ca să-l ia din temniţă, Sfântul Sixt a zis către cei legați împreună cu el: „Fraților 
şi ostaşii mei, nu vă temeţi de muncile cele vremelnice. Știți ce fel de chinuri au răbdat sfinții 
mai înainte de noi, ca să câştige cununile vieţii veșnice. Insuşi Hristos Dumnezeul nostru a 


pătimit pentru mântuirea noastră, ca să ne lase nouă pildă; deci să nu vă temeţi a pătimi pentru 
Hristos, ca să împărățiți împreună cu Dânsul”. 


Odată cu Sfântul Sixt au dus şi doi diaconi, anume Felichisim şi Agapit, şi i-au pus 
înaintea lui Deciu şi a lui Valerian. împăratul a zis către Sixt: „Ştii pentru ce eşti prins şi adus 
înaintea noastră?" Sixt a răspuns: „Ştiu prea bine". Impăratul a zis: „Dacă ştii, fă precum fac şi 
ceilalți ca să fii viu tu, iar clerul tău să se înmulțească”. Papa a zis: „Cu adevărat de aceasta mă 
îngrijesc, ca să se înmulțească clerul meu". Zis-a împăratul: „Deci jertfeşte zeilor şi fii mai mare 
peste toți slujitorii idolești”. Iar fericitul Sixt a răspuns: „Eu întotdeauna aduc jertfă curată şi 
fără prihană lui Dumnezeu Tatăl cel Atotputernic; Fiului Lui, Domnul nostru Iisus Hristos, şi 
Sfântului Duh". Zis-a împăratul: „ți cruţăm bătrâneţile, dar cruță-te şi tu pe tine însuţi şi te 
îngrijește de clerul tău, ca să-l izbăveşti de la moarte”. Răspuns-a sfântul: „Până acum m-am 
cruțat şi mă cruț şi îngrijesc de clerul meu, ca să pot să-i răpesc şi să-i izbăvesc pe toţi împreună 
cu mine din adâncul morţii veşnice”. 


Zis-a împăratul către ostaşi: „Duceţi-l în capiştea lui Marte, ca să-i jertfească aceluia, 
iar de nu va voi, să-l închideţi în temniţa care se numeşte a lui Mamertin”. Deci dus fiind papa 
la capiştea lui Marte împreună cu amândoi diaconii şi silit fund spre jertfă, a zis către acei ostaşi: 
„O, ticăloşilor şi vrednicilor de plâns, pentru ce vă închinaţi idolilor celor muţi şi surzi, care 
NICI lor, nici altora, nu pot să le ajute? Ascultaţi-mă pe mine, fiilor, şi vă pocăiţi, izbăvindu-vă 
sufletele voastre de veșnicele munci!" Dar ei, împlinind porunca împăratului, au dus pe papa şi 
pe amândoi diaconii în temniţa lui Mamertin. Și văzând Sfântul Lavrentie arhidiaconul pe 
Sfântul Sixt fiind dus în legături, a strigat către el: „Părinte, unde te duci fără fiul tău? O, sfinte 
arhiereu, unde te grăbeşti fără arhidiaconul tău? Tu niciodată nu ai adus jertfă fără mine! Ce a 
găsit mila ta părintească neplăcut la mine? Oare sunt lepădat? Nu m-ai încercat oare pe mine ca 
să-ți fiu slujitor plăcut? Dacă am fost părtaş cu tine întru lucrarea dumnezeieştilor Taine ale lui 
Hristos, pentru ce să nu fiu părtaş cu tine şi în vărsarea sângelui pentru Hristos? Ia-mă cu tine, 
părinte! la, învăţătorule, şi pe ucenicul tău, şi mă dă jertfă lui Dumnezeu înaintea ta, precum 
Avraam a jertfit pe fiul său, Isaac, și marele Apostol Petru, pe întâiul arhidiacon Ștefan, şi, 
văzându-mă pe mine săvâr-şindu-mă prin mucenicie, te vei sârgui şi tu însuți pe urmă spre 
cunună!" 


Iar preasfinţitul Sixt i-a răspuns: „O, fiule, nu te las, ci te păzesc spre mai mari chinuri 
pe tine; pentru că cele mai mari nevoinţe te aşteaptă pe tine pentru credinţa în Hristos. Eu ca un 
bătrân ies la lupta cea mai uşoară, iar ţie ţi se cuvine să arăţi biruință şi dănțuire mai slăvită 
împotriva chinuitorului. Deci nu plânge; să știi că, după trei zile de la sfârşitul meu, vei merge 
după preotul tău și nu-ți este de trebuinţă să fiu şi eu de față, ca şi cum aș fi spre ajutor. Ilie a 
lăsat pe Elisei și nu i-a luat puterea facerii de minuni. Mergi deci până la vremea aceea și avuţiile 
bisericești să le împarţi săracilor şi celor ce au trebuință după socoteala ta”. Deci ducându-se 
Sfântul Lavrentie şi luând podoabele şi vistieriile bisericeşti, căuta prin cetate pe clericii ascunşi 
şi pe creştinii săraci; şi, pe câţi îi afla, le dădea spre trebuinţă cele de nevoie. 


Şi mergând la muntele Helion, a aflat o văduvă, care petrecea întru văduvie de 32 de 
ani. Acea văduvă, pe nume Chiriachi, ascundea la sine mulţi creştini, împreună cu preoții şi 
clericii lor. Sfântul Lavrentie a adus noaptea acolo argint destul, haine și toate cele de trebuință 
şi a început să spele picioarele slujitorilor lui Dumnezeu şi a celorlalți creștini. lar văduva 
Chiriachi, închinându-se la picioarele lui, i-a zis: „Rogu-te, robule al lui Hristos, puneţi mâinile 
tale pe capul meu, deoarece pătimesc o durere cumplită”. lar sfântul, punând pe mâinile ei fota 
cu care ştergea picioarele, iar"mâinile sale punân-du-le pe capul ei în semnul Sfintei Cruci, a 


zis: „în numele Domnului nostru lisus Hristos, fii sănătoasă". Şi îndată acea văduvă s-a tămăduit 
de durerea sa. 


In aceeaşi noapte, Sfântul Lavrentie ducându-se la ulița care se numea Canaria, a aflat 
mulţi creștini adunaţi în casa unui oarecare creştin Narcis. Și intrând înăuntru la ei, le-a spălat 
picioarele și le-a dat destul spre trebuință din averile bisericeşti. Acolo era un oarecare orb 
Crischentie, care, plângând, a zis către sfânt: „Pune mâna ta pe ochii mei, ca să-ți văd fața”. Iar 
Sfântul Lavrentie a zis: „Domnul nostru lisus Hristos, Cel care a deschis ochii celui orb din 
naștere, Acela să te lumineze şi pe tine”. Și a făcut semnul Sfintei Cruci pe ochii orbului şi 
îndată acela a văzut şi a privit faţa lui Lavrentie, bucurându-se. 


Ieșind sfântul de acolo, s-a înştiințat că în peșterile lui Nepotian s-au adunat o mulțime 
de creștini și s-au ascuns; deci a mers acolo, ducându-le cele de hrană şi altele de trebuință. 
Acolo a aflat 70 de suflete, bărbaţi și femei, între care și pe Sfântul Iustin preotul. Deci 
spălându-le picioarele şi dându-le cel mai de pe urmă argint, s-a dus. 


Şi a auzit că sfinţitul Sixt a fost dus cu cei doi diaconi la judecată în capiştea Teliudei 
şi a mers acolo, vrând să vadă ce o să fie. Deci papa a fost pus înaintea lui Deciu şi a lui Valerian, 
şi Deciu a zis către el: „Te sfătuim cele folositoare pentru bătrânețile tale, ascultă-ne și adu 
jertfe zeilor”. Sfântul a răspuns: „Sfătuiți-vă pe voi singuri cele de folos şi nu huliţi pe 
Dumnezeul ceresc. Pocăiţi-vă pentru vărsarea sângelui sfinţilor, ca să nu pieriți cumplit!” 


Auzind Deciu aceste cuvinte, s-a mâniat şi a zis către Valerian: „Dacă acesta nu se va 
pierde din mijlocul celor ce viețuiesc pe pământ, nimeni nu va avea nici frică, nici ascultare de 
stăpâni". Şi a zis Valerian: „Să se pedepsească cu moarte!" Atunci diaconii au strigat către 
asupritori: „O, ticăloşilor, dacă aţi fi ascultat sfaturile părintelui nostru, aţi fi scăpat de muncile 
cele veşnice ce vă aşteaptă pe voi”. Zis-a Valerian: „Până când aceștia trăiesc, îngrozindu-ne 
pe noi cu munci? Să fie duși în capiştea lui Marte ca să jertfească, iar de nu vor voi, apoi în 
același loc să li se taie capetele”. 


Deci acea capişte a lui Marte era în afară de zidurile cetăţii, dinaintea porților care se 
numeau "ale lui Apie”, unde fiind duși sfinții, preasfințitul papă a zis către acea capişte: „Să te 
sfărâme pe tine Hristos, Fiul lui Dumnezeu cel viu!"; iar creştinii zicând "Amin", îndată s-a 
făcut cutremur mare şi a căzut o parte din acea spurcată capiște, sfărâmându-se şi idolul din ea. 
Atunci Sfântul Lavrentie a strigat către preasfințitul Sixt, zicând: „Nu mă lăsa pe mine, părinte, 
că acum am împărțit vistieria ce mi-ai încredințat-o”. lar ostașii auzind de vistierie, au prins pe 
Sfântul Lavrentie şi l-au ţinut legat. Iar pe papa cu cei doi diaconi i-au tăiat înaintea acelei 
capiști de sub munte şi trupurile lor le-au lăsat neîngropate. Și după ce s-a făcut noapte, au mers 
preoții, diaconii și ceilalți creștini şi, luând acele cinstite trupuri, l-au pus pe cel al papei în 
peştera de la mormântul lui Calixt, iar pe ale diaconilor le-au îngropat în mormântul lui 
Pretextat. Astfel s-au sfârşit pentru Hristos prin mucenicie preasfințitul papă Sixt şi cu dânsul 
cei doi diaconi, Felichisim şi Agapit, în ziua de 6 august. 


După uciderea preasfinţitului papă Sixt, ostașii au adus la împăratul pe Sfântul 
Lavrentie, şi i-au spus, zicând: „Am prins pe arhidiaconul lui Sixt, care a luat vistieria după al 
său papă şi a ascuns-o". lar împăratul, auzind de vistierie, s-a bucurat şi, punând pe Lavrentie 
înaintea sa, a zis către dânsul: „Unde sunt bogăţiile bisericești pe care le-ai ascuns?" Dar Sfântul 
Lavrentie nu i-a răspuns nici un cuvânt. Atunci împăratul Deciu l-a dat lui Valerian eparhul, 
zicându-i: „Cercetează-l pentru avuţiile bisericeşti şi sileşte-l la închinarea zeilor; iar de nu va 
voi să spună unde sunt avuţiile şi să se închine zeilor, să-l pierzi cu munci". lar Valerian, luând 


pe Lavrentie, l-a dat unui mai-mare peste ostaşi, anume Ipolit, care era păzitorul celor legați, 
zicându-i să aibă grijă de el. Iar Ipolit a închis pe Lavrentie în temniță, împreună cu ceilalți 
legați. 


Intre aceia era un elin, anume Luchilie, ţinut legat de mult. Acela îşi pierduse vederea 
de mult plâns, rămânând orb. Deci Sfântul Lavrentie i-a zis: „Crede în Fiul lui Dumnezeu, în 
Domnul nostru Iisus Hristos şi te botează, iar Acela te va lumina". Orbul a zis: „Eu doresc de 
mult să mă botez în numele lui Hristos". Lavrentie a zis: „Dar crezi din toată inima?" Orbul a 
răspuns cu plângere: „Cred în Domnul lisus Hristos, mă lepăd de idolii cei deșerți şi scuip 
asupra lor”. Iar Ipolit, ascultând cu răbdare cuvintele lor, voia să vadă dacă se vor deschide 
ochii orbului şi cum se va face aceea. Deci Sfântul Lavrentie, învățând pe Luchilie, apoi 
binecuvântând apa, l-a botezat şi îndată i s-au deschis ochii şi a strigat, zicând: „Bine este 
cuvântat Domnul lisus Hristos, Dumnezeul cel veşnic, Care m-a luminat!" 


De această minune înştiințându-se și alți orbi, se duceau în temniță la Sfântul 
Lavrentie; iar el chemând numele lui Iisus Hristos şi punându-și mâinile pe ochii lor în semnul 
Sfintei Cruci, îi făcea să vadă. Și văzând Ipolit toate acestea, se minuna. Apoi a zis către 
Lavrentie: „Arată-mi mie vistieriile cele bisericești”. Lavrentie a zis către dânsul: „O, Ipolite, 
dacă vei crede în Dumnezeu, Tatăl cel atotputernic, şi în Fiul Lui, Domnul nostru lisus Hristos, 
ți se vor arăta avuţiile şi ți se va da viaţa cea veşnică”. Ipolit a zis: „Dacă se va împlini cu 
adevărat cuvântul grăit de tine, atunci voi face ceea ce poruncești". Sfântul a zis: „polite, 
ascultă-mă pe mine şi fă degrab ceea ce zic: leapădă pe idolii cei muţi şi surzi şi primește Sfântul 
Botez”. 


Şi s-a învoit Ipolit şi l-a scos pe Lavrentie din legături şi l-a dus la casa sa. Apoi 
Lavrentie, învățând pe Ipolit şi povăţuindu-l la sfânta credinţă, l-a botezat. lar după botez, Ipolit 
a zis: „Am văzut sufletele cele nevinovate în mare bucurie!" Acelea erau avuţiile despre care 
Lavrentie îi spusese că i se vor descoperi; pentru că în ceasul botezului i-a arătat Domnul prin 
minunată vedenie cereștile bucurii. Apoi a zis iarăși către Sfântul Lavrentie: „Te jur cu Domnul 
nostru lisus Hristos, să botezi toată casa mea!" Şi a botezat sfântul pe cei ce se aflau în casa lui, 
cu totul 19 suflete. In vremea aceea a venit poruncă la Ipolit, ca să ducă pe Lavrentie la Valerian. 
Şi a spus Ipolit lui Lavrentie despre aceea. lar sfântul i-a zis: „Să mergem că și ție şi mie ni s-a 
gătit cununa mucenicească". 


Şi mergând ei înaintea feţei lui Valerian, a zis Valerian către Sfântul Lavrentie: „Lasă- 
ți împotrivirea şi ne arată avuţiile, care se zice că sunt la tine". Sfântul a zis: „Dă-mi vreme două 
sau trei zile şi ți le voi arăta”. Apoi Valerian a zis către Ipolit: „i-l încredinţez ție pentru trei 
zile”. Deci Valerian a eliberat pe Lavrentie şi a spus despre aceasta împăratului, că Lavrentie, 
după trei zile, are să arate avuţiile. Iar Lavrentie, plecând din fața lui Valerian, în trei zile a 
adunat în casa lui Ipolit mulțime de săraci, de văduve, de sărmani, de orbi, de șchiopi şi de 
neputincioşi. Iar a treia zi i-a dus pe toţi înaintea lui Deciu şi a lui Valerian - ei fiind atunci în 
palatul lui Salustie - şi a strigat cu mare glas către dânșii, zicând: „lată, aveţi vistieriile cele 
veşnice puse în aceste vase pe care le vedeţi şi cine îşi va pune averile sale în aceste vase, le va 
lua cu dobândă în cereasca împărăție”. 


Atunci împăratul Deciu și eparhul Valerian, văzându-se ruşinați, s-au umplut de 
mânie şi acum nu-l mai schingiuiau atât de mult pentru avuţii, cât au început a-l sili la închinarea 
de idoli. Și a zis Valerian către dânsul: „Pentru ce te chinuieşti mult? Jertfeşte zeilor și leapădă- 
ți meşteşugurile de farmece, spre care nădăjduieşti!" Iar sfântul a răspuns, zicând: „Pentru ce 
vă învaţă diavolul să siliți pe creștini să se închine dracilor? Judecaţi singuri dacă este drept a 


pleca grumazul la idolul zidit de mâini omenești şi la diavolul care petrece într-însul, mai mult 
decât la Dumnezeul cel ceresc, la Ziditorul a toată făptura văzută şi nevăzută”. lar împăratul, 
mâniindu-se, a poruncit să dezbrace pe Lavrentie, să-l întindă la pământ şi să-l bată cu 
scorpioane (Scorpionul era o unealtă de chinuire - un laţ de fier subţire cu dinţișori ascuţiţi). Și 
fund bătut mucenicul cumplit și înroşindu-se pământul cu sângele lui, împăratul Deciu îi zicea: 
„Nu huli pe zei, nu huli!" Iar mucenicul răspundea: „Eu mulţumesc Dumnezeului meu că m-a 
învrednicit părţii robilor Săi, sfinţilor mucenici; iar tu, ticălosule, te chinuieşti cu nebunia și cu 
iuțimea ta”. 


Apoi Deciu a poruncit celor ce-l chinuiau să înceteze a-l bate, să-l ridice de la pământ 
şi să aducă înaintea lui un pat de fier, scânduri, vergi de plumb şi alte unelte de muncire, și i-a 
zis: „Cu toate acestea va fi muncit trupul tău, de nu vei aduce jertfe zeilor”. Iar mucenicul a 
răspuns: „Ticălosule, eu toate acestea le-am dorit de mult ca pe niște ospeţe; pentru că acestea 
vouă vi se par că sunt chinuri, iar nouă slavă". Muncitorul a zis: „Dacă aceste munciri pentru 
tine sunt ospăț şi slavă, atunci spune-ne unde se ascund şi ceilalți creştini, ca să vină aici să se 
ospăteze împreună cu tine". Sfântul a răspuns: „Ochii voştri cei necuraţi nu sunt vrednici să-i 
vadă pe aceia, ale căror nume sunt scrise în cer”. 


După aceasta, împăratul a poruncit ca pe Sfântul Lavrentie să-l ducă legat în palatele 
lui Tiberie, unde voia şi el însuși să meargă. Și ajungând acolo şi șezând în capiştea lui Die, a 
pus de față pe mucenic şi a zis către dânsul: „Spune-ne nouă pe toţi necuraţii creştini, ca să 
curățim cetatea de dânșii, iar tu închină-te zeilor şi nu nădăjdui spre vistieriile pe care le 
tăinuieşti". Sfântul a răspuns: „Pe robii lui Hristos nu ţi-1 voi spune, iar spre vistierii nădăjduiesc 
cu adevărat şi sunt încredințat despre ele". Impăratul a zis: „Socotești oare că prin aur şi prin 
argint te vei răscumpăra din munci?" Mucenicul a răspuns: „Eu sunt rob al lui Hristos şi 
nădăjduiesc spre Dânsul; deci sunt încredinţat de vistieriile cele cereşti, pe care Hristos 
Dumnezeul meu le-a pregătit pentru mine şi pentru toţi robiu Săi”. 


Atunci împăratul, mâniindu-se, a poruncit să bată pe sfânt cu bețe şi să-i ardă coastele 
cu scânduri de fier înroșite. lar sfântul se ruga lui Dumnezeu într-acele munci, zicând: 
„Doamne, Iisuse Hristoase, Dumnezeule cel din Dumnezeu, miluieşte-mă pe mine, robul Tău, 
pe cel clevetit, dar care nu s-a lăsat de Tine, pe cel întrebat şi care Ţi-a mărturisit preasfântul 
Tău nume". Apoi muncitorul a poruncit ca să-l bată cu vergi de plumb pe mucenic, iar sfântul 
a strigat, zicând: „Doamne, Iisuse Hristoase, primește duhul meu!" Atunci a venit de sus un 
glas, zicând către dânsul: „Incă mai ai mult să pătimești!" Și a fost auzit glasul acela de toţi, iar 
Deciu, mâniindu-se fără de măsură, a strigat cu glas mare, zicând: „Bărbaţi romani și adunarea 
poporului, aţi auzit glasul diavolilor care mângâie pe vrăjitorul și pe furul acesta de cele sfinte, 
care nici pe zeii noştri nu-i cinstește, nici pe mine, împăratul, nu mă ascultă şi nici de munci nu 
se teme”. 


După aceea a poruncit ca iarăşi să-l întindă la muncire şi să-l bată cu scorpioane 
ascuţite; iar sfântul râdea în acea muncă, batjocorind pe chinuitor. Apoi a zis: „Bine eşti 
cuvântat, Doamne Dumnezeule, Tatăl Domnului nostru lisus Hristos; mulţumesc Ţie că ne arăţi 
mila Ta nouă, nevrednicilor; ci dă-mi şi darul Tău, ca să cunoască cei ce stau împrejur și privesc 
la mine, că Tu mângâi pe robii Tăi". Astfel rugându-se sfântul, unul din ostașii care erau de 
față, anume Roman, a crezut în Hristos şi a strigat, zicând: „Sfinte Lavrentie, văd un tânăr 
prealuminos stând lângă tine, ştergându-ți rănile şi tot trupul tău cu fota; deci te jur cu Hristos 
Domnul, Care ţi-a trimis pe îngerul Său, să nu mă laşi pe mine". 


Şi a zis Deciu către Valerian: „Suntem biruiți de vrăjitorul acesta". Apoi, poruncind 
să dezlege pe mucenic de la muncire, l-a încredinţat lui Ipolit spre pază. lar Roman ostaşul, 
aducând Sfântului Lavrentie un vas cu apă, a căzut la picioarele lui, plângând cu lacrimi şi 
rugându-l să-l boteze. Deci, fiind botezat, îndată ceilalți ostași l-au apucat şi l-au dus la împărat. 
Iar el, mai înainte până a începe a-l întreba, striga: „Sunt creștin”. Atunci împăratul îndată a 
poruncit să-i taie capul lui. Deci, scoțându-l pe el din cetate, la porțile Salariei, i-au tăiat capul 
în 9 zile ale lunii lui august; iar trupul lui luându-l noaptea Iustin preotul, cel pomenit mai sus, 
l-a îngropat cu cinste. 


Intru aceeaşi noapte, împăratul Deciu şi Valerian eparhul, stând în băile olimpieşti de 
lângă palatele lui Salustiu, au poruncit să le pregătească divan, ca să aducă pe Lavrentie la 
întrebarea cea mai de pe urmă; apoi au mai poruncit ca şi toate uneltele cele de muncire să le 
pună de față. 


De acest lucru înștiinţându-se Ipolit, a început să plângă, iar Sfântul Lavrentie a zis 
către dânsul: „Nu plânge pentru mine, care merg la slăvita cunună mucenicească, ci mai ales te 
veselește". Ipolit a zis: „Pentru ce nu strig şi eu lângă tine: «Sunt creștin», ca să mor cu tine?" 
Sfântul a zis: „Tăinuieşte acum mărturisirea lui Hristos în inima ta; iar după puţină vreme, când 
eu te voi chema pe tine, atunci vei auzi şi vei veni după mine". 


Deci când împăratul cu eparhul au stat la judecată, Sfântul Lavrentie a fost pus de față 
înaintea lor, iar împăratul a zis către dânsul: „Lasă-ţi farmecele tale şi ne spune de ce neam 
eşti”. Sfântul a răspuns: „De neam sunt din Ispania şi am crescut în Roma. Eu sunt din scutece 
creștin şi am învăţat din tinereţe toată legea lui Dumnezeu". Impăratul a zis: „Oare aceasta este 
la tine legea lui Dumnezeu, ca să nu cinstești pe zei şi să nu te temi de munci?" Sfântul a răspuns: 
„Legea pe care am învăţat-o m-a învăţat a cunoaşte şi a cinsti pe Dumnezeul meu, pe Domnul 
Iisus Hristos, cu al Cărui nume întărindu-mă, cu adevărat nu mă tem de muncile tale”. Impăratul 
a zis: „Jertfeşte zeilor, că de nu vei jertfi, toată noaptea vei fi muncit”. Sfântul a răspuns: 
„Noaptea mea nimic nu are întunecos; ci toate strălucesc ca lumina!" Atunci muncitorul a 
poruncit să-l bată pe mucenic cu pietre peste gură. lar sfântul mai mult se întărea și batjocorea 
pe muncitor, mulțumind lui Dumnezeu. 


Apoi Deciu a zis către slujitori: „Aduceţi patul de fier, ca în noaptea aceasta mândrul 
Lavrentie să se odihnească pe dânsul". Deci, fiind adus patul care era ca un grătar de fier, au 
pus pe el pe mucenic gol înaintea lui Deciu şi a lui Valerian şi au pus cărbuni de foc dedesubt. 
Şi strângeau slujitorii trupul mucenicului cu furci de fier deasupra patului, iar dedesubt îl ardeau 
ca pe nişte carne de mâncare. lar împăratul a zis către dânsul: „Jertfeşte zeilor!" Mucenicul a 
răspuns: „Eu m-am adus pe mine însumi jertfă Dumnezeului meu, întru miros cu bună 
mireasmă, întru duh umilit!" 


Intr-acea vreme slujitorii puneau mai mult foc dedesubt şi mai cu dinadinsul ardeau 
patul. lar sfântul a zis către împărat: „Vezi, ticălosule, că aceşti cărbuni de foc mie îmi pregătesc 
răcorire, iar ţie, munci veşnice! Căci Domnul meu știe, că pentru sfânt numele Lui fiind pârât, 
nu m-am lepădat şi, fiind întrebat, L-am mărturisit pe EI; iar acum, fiind ars, hi mulţumesc Lui”. 
Vaierian a zis către sfânt: „Unde este focul cu care ne-ai îngrozit pe noi?" Sfântul a răspuns: 
„O, nebunilor şi ticăloşilor, oare nu ştiţi că acești cărbuni cu care mă ardeți pe mine și care sunt 
răcorirea sufletului meu, aceştia vor fi sufletelor voastre nestinsă ardere?" 


Şi toţi care erau acolo de faţă se mirau de o muncire ca aceea a împăratului, care a 
poruncit să frigă un om de viu. lar Sfântul Lavrentie, cu faţa luminoasă, zicea: „Mulţumescu- 


Ți Ție, Doamne, lisuse Hristoase, că m-ai întărit pe mine". Apoi, întorcându-și ochii către Deciu 
şi către Valerian, le-a zis: „lată, o, ticăloşilor, ați fript o parte a trupului meu; întoarceţi-l acum 
şi pe cealaltă parte şi mâncaţi carnea mea cea friptă”. După aceasta, slăvind pe Dumnezeu, a 
zis: „Mulţumesc Ție, Doamne, lisuse Hristoase, că m-ai învrednicit a intra în porţile Tale!" 


Aceasta zicând, și-a dat duhul; iar împăratul și eparhul, văzând pe mucenic mort, s- 
au sculat cu ruşine de acolo şi au plecat, lăsând trupul pe patul acela. Deci Ipolit, mai înainte de 
a se face ziuă, a luat cinstitul și mult pătimitorul trup al mucenicului și l-a învelit cu pânză 
curată, ungându-l cu aromate. Apoi a spus Sfântului Iustin preotul, care a venit îndată la Ipolit, 
şi amândoi au dus trupul acela la văduva Chiriachi, cea zisă mai înainte, şi l-au pus în casa ei 
până seara, petrecând ziua aceea în postire cu lacrimi. Iar seara târziu l-au dus în peştera din 
satul acelei văduve, adunându-se mulți creştini şi plângând mult. Și făcând acolo rugăciune de 
toată noaptea, au îngropat cu cinste pe mucenic. 


lar Sfântul Iustin preotul a săvârşit Sfânta și dumnezeiasca Liturghie și toți s-au 
împărtășit cu Preacuratele Taine ale Trupului şi Sângelui lui Hristos. Sfântul Mucenic Lavrentie 
arhidiaconul şi-a săvârşit nevoinţa sa mucenicească în 10 zile ale lunii august, iar Sfântul Ipolit 
cu ceilalți au pătimit a treia zi după Sfântul Lavrentie, în care se va vorbi mai pe larg despre 
aceasta. Pentru toate acestea să fie slavă Dumnezeului nostru Celui slăvit în Sfânta Treime, 
acum şi pururea şi în vecii vecilor. Amin. 


30. CUVIOSUL PĂRINTELE NOSTRU NIFON, PURTĂTORUL DE 


DUMNEZEU, PATRIARHUL CONSTANTINOPOLULUI 


(11 AUGUST) 


SFINȚUL FUFORI 


Acest dumnezeiesc părinte al nostru Nifon era din Moreea. EI s-a născut din părinți 
străluciți în lume și de bun neam; dar mai străluciți şi mai de bun neam cu dreapta credinţă şi 
cu fapta bună, care se numeau Manoil şi Maria. Din Sfântul Botez el a fost numit Nicolae şi, 
venind în vârstă, a fost dat la şcoală ca să înveţe Sfintele Scripturi. Deci, având din început 
cugetări bătrâneşti, el nu se îndeletnicea cu jocuri copilăreşti, ca ceilalți copii, ci, ca albina 
cea înțeleaptă, mergea la dascăli înţelepţi şi îmbunătăţiți ca să adune mierea faptei bune, 
făcându-se ascultător şi următor tuturor învățăturilor şi pildelor celor bune și folositoare de 
suflet. EI era încă şi atâta de isteţ la minte, încât în puţină vreme a întrecut la învăţătură pe cei 
care învățau împreună cu dânsul. Citea adeseori şi Vieţile Sfinților Părinți şi se veselea 


sufletul lui, sârguindu-se, după putinţă, să urmeze faptelor lor celor bune. EI era şi păzitor 
minunat al întregii înțelepciuni, pentru că s-a dat cu multă osârdie la înfrânare, mâncând 
puţină pâine şi bând puțină apă, doar pentru a-și potoli trebuinţa trupului. Asemenea se nevoia 
ŞI la toate celelalte fapte bune. 


In zilele acelea a trecut pe la şcoală un ieromonah cu numele Iosif, dascăl desăvârşit 
şi foarte îmbunătăţit. Bunul Nicolae a petrecut împreună cu dânsul vorbind mult, apoi l-a 
rugat să-l ia cu el, fără să ştie altcineva, pentru că se temea să nu-l împiedice cumva. lar Iosif 
primindu-l cu bucurie, Nicolae s-a dus pe ascuns şi a învăţat de la el filosofia. Și mergând la 
Epidauron, au auzit că în părțile acelea sihăstrea un bătrân cu numele Antonie, foarte 
îmbunătăţit şi următor întru toate lui Antonie cel Mare. Deci s-au dus la dânsul amândoi, ca 
să-l întâlnească şi să ia binecuvântare; iar după ce au vorbit din destul cu dânsul și au auzit 
dumnezeieștile lui cuvinte, s-au veselit cu sufletul. Apoi Iosif, luând desăvârşita rugăciune a 
bătrânului, s-a dus, iar Nicolae, aruncându-se la picioarele lui Antonie, l-a rugat cu lacrimi să 
rămână cu dânsul. Dar Antonie, punându-i înainte ostenelile pustniciei, petrecerea cea aspră, 
şi mai ales tinereţea vârstei lui, se sârguia să-l oprească pe el de la aceea. Insă Nicolae, fiind 
aprins de dumnezeiescul dor, şi mai mult îl ruga şi zicea: „Orice îmi vei porunci, părinte, cu 
bucurie te voi asculta, numai să nu mă lipseşti de însoţirea ta". Şi văzând bătrânul osârdia lui 
cea mare, l-a primit, i-a dat chilie şi i-a pus rânduială cum să se nevoiască. Deci bunul Nicolae 
s-a dat cu totul la nevoințele pustniciei, urmând întru toate pe bătrân, pe care, după puţină 
vreme, l-a rugat să-l îmbrace în chipul monahicesc. lar dumnezeiescul Antonie a zis către 
dânsul: „Fiule, fiindcă voieşti să iei şi chipul monahicesc, să ştii că trebuie să te dai la mai 
multe nevoințe şi osteneli pustniceşti, ca să nu te afle vrăjmașul dormind şi să te rupă, ca un 
bântuitor şi zavistnic ce este nouă, monahilor; de aceea se cuvine să ne nevoim ca să dobândim 
veșnica viață, prin calea cea strâmtă şi necăjită”. Aceasta și altele multe zicând bătrânul către 


el, l-a îmbrăcat în chipul monahicesc, punându-i numele Nifon. 


De atunci fericitul Nifon se nevoia mai mult la toate nevoinţele petrecerii 
monahicești. lar când îi venea lui gând de bogăţie sau aducere aminte de părinţi, pe care 
vrăjmașul nu înceta a i le aduce ca să-l biruiască, atunci alerga îndată la bătrân, cădea cu 
lacrimi la picioarele lui şi se mărturisea. Și împuternicindu-se de la el şi mângâindu-se, lua 
rugăciunea şi binecuvântarea bătrânului și se ducea în chilia sa. 


Iar lucrul mâinilor sale era scrierea frumoasă, cu care îşi scotea hrana vieţii sale, 
pentru că era preaiscusit și bun scriitor. Fericitul Nifon păzea încă și acestea: cuvânt deşert n- 
a vorbit niciodată, nici n-a râs în schit, nici carte bisericească n-a citit fără lacrimi şi nici 
cuvânt n-a grăit cândva fără binecuvântarea bătrânului său. De aceea s-a făcut desăvârşit în 
toate rânduielile monahicești, dar n-a trecut multă vreme şi de-a pururea pomenitul Antonie 
a adormit întru Domnul, iar Nifon plângea nemângâiat pierderea duhovnicescului său părinte. 


Deci îngropându-l pe el şi stând multă vreme singur întru liniște, a auzit că în cetatea 
Nardei este un dascăl înţelept și foarte îmbunătățit, cu numele Zaharia, care mai înainte cu 
puţine zile ar fi venit din Sfântul Munte. Și, dorind să se îndulcească de la dânsul de roadele 
înțelepciunii şi să înveţe şi rânduielile Sfântului Munte, s-a dus la el şi, mărturisindu-se, l-a 
rugat să petreacă împreună cu dânsul. lar Zaharia, primindu-l pe el, îl învăţa sârguinţa lui cea 
dorită. 


Dar fiindcă în vremea aceea era mare amestecare și tulburare în biserici, pentru 
mincinosul sinod ce s-a ținut în Florența de către loan Paleologul, pe care răsăritenii nu voiau 
să-l primească nicidecum, pentru aceasta înțeleptul Zaharia împreună cu sfințitul Nifon s-au 


dus la Ascalon, învățând în biserică pe creştini ca să stea neclintiți în dreapta credință şi în 
hotărârile Sfinţilor Apostoli şi ale Sinoadelor celor a toată lumea. 


Intorcându-se de acolo, s-au dus în cetatea Truiei, iar stăpâni-torul Gheorghe, cu 
numele Skanderbeg, i-a primit cu toată cinstea şi evlavia, căci auzise mai înainte de vestea lor 
şi, primindu-i cu mare bucurie, i-a ținut cu dânsul în palat, făcându-l şi părinte duhovnicesc 
al său pe preaînțeleptul Zaharia. 


Intr-acea vreme a murit în Constantinopol şi împăratul loan Paleologul, iar în locul 
lui a împărăţit Constantin, fratele său, care, adunând sobor, a propovăduit ca neadevărat 
sinodul din Florenţa. Deci, trecând puţină vreme, cu judecăţile lui Dumnezeu, turcii au supus 
Constantinopolul în anul 1453. Și era mare vifor şi tulburare în toate părțile din vărsările de 
sânge ale războaielor, iar creştinii fugeau din loc în loc ca să se ascundă. Atunci şi fericiţii 
aceștia s-au ascuns pentru o vreme într-un munte, până ce au încetat tulburările, apoi s-au dus 
în cetatea Ahridonului, în care era o mănăstire a Preasfintei Născătoare de Dumnezeu, şi au 
rămas într-însa împreună cu ceilalți frați. lar sfințitul Nifon petrecea sârguindu-se la 
învățăturile pe care i le dădea dascălul său, Zaharia. 


Insă, în zilele acelea, arhiereul Nicolae al Ahridonului a adormit în Domnul şi, 
adunându-se episcopii, clericii şi toată mulțimea, au rugat pe sfințitul Zaharia să primească 
dregătoria arhieriei, ca unul ce era vestit tuturor pentru faptele bune și pentru înțelepciunea 
lui. Iar el făcându-se netrebnic pe sine, zicea că nu este vrednic să ia asupra sa atâta greutate 
de suflete asupra sa, care de-abia putea să-şi mântuiască sufletul său. Insă ei nu încetau 
rugându-l şi îndemnându-l, până ce l-au înduplecat a primi hotărârea lor. 


Iar câteva zile după ce a fost hirotonit arhiereu Sfinţitul Zaharia, fericitul Nifon a 
cerut să-i dea binecuvântare să se ducă în Sfântul Munte să se liniștească. Iar arhiereul a zis 
către dânsul: „Fiule, acum aveam mare trebuință să te am împreună cu mine, ca să mă mângâi 
şi să mă ușurez de greutatea care, fără voia mea, s-a pus pe umerii mei, iar tu acum cauţi să 
mă laşi? Ştii că în vreme de nevoie sunt trebuincioșşi prietenii și fiii, ca să ajute părinţilor când 
se primejduiesc. Fiul meu, Nifone, să nu mă lipseşti de vederea ta cea preafericită!" Când 
arhiereul zicea acestea cu lacrimi, dumnezeiescului Nifon îi curgeau lacrimile ca pârâul, încât 
nu putea să-i dea răspuns. Deci în noaptea aceea au petrecut amândoi priveghind, iar arhiereul, 
adormind înspre ziuă, a văzut în vis pe sfântul înger, zicându-i: „Să laşi pe Nifon să meargă 
unde voieşte, că este vas ales al lui Dumnezeu”. Şi dimineața, făcând rugăciune, a eliberat pe 
dumnezeiescul Nifon, zicându-i: „O, fiule, du-te unde te va povăţui Domnul, pe Care îl rog 
eu, nevrednicul, să mă învrednicească să te văd iarăşi în această viață de acum, când va voi 
pronia Lui cea dumnezeiască". 


Iar fericitul Nifon, luând împreună călător rugăciunea arhiereului, a alergat la 
Sfântul Munte ca un vultur înaripat. Şi, mergând la cinstita mănăstire a Vatopedului și 
închinându-se sfintelor minuni ale Preasfintei Născătoare de Dumnezeu, a căutat şi a găsit 
acolo mulți bărbaţi îmbunătățiți, cărora s-a făcut osârdnic râvnitor. Apoi mergând la Careia, 
a întâlnit pe cel dintâi al Muntelui, pe Daniil, om foarte îmbunătăţit şi cu socoteală. Acela, 
văzându-l pe el, s-a bucurat foarte mult şi, sărutându-l, a zis: „O, preaînţelepte Nifone, eu m- 
am înştiințat de la mulţi despre tine şi m-am rugat lui Dumnezeu să mă învrednicească să te 
văd mai înainte de moartea mea. lată că Preabunul Dumnezeu a auzit smerita mea rugăciune; 
pentru aceea te rugăm să înveţi pe fraţii care s-au adunat cu osârdie pentru tine". lar Nifon, 
smeritul cugetător, a zis: „Preacuvioşi părinţi, nu sunt vrednic să dau doctorie sănătoşilor şi 
iscusiților doctori, ci mai vârtos eu am trebuință de vindecare de la dânșii”. Atunci 


dumnezeiescul Daniil i-a zis: „Părinte, nu se cade să păstrezi dumnezeieșştile cuvinte numai 

pentru tine, ci să le împărtăşeşti şi altora, ca să le aduci folos". 


Deci sfântul, plecându-și capul şi făcând obișnuita metanie, a început să grăiască 
preaînțeleptele lui cuvinte, încât toţi se minunau de priceperea cuvintelor lui; căci era atât de 
dulce în vorbire, încât nimeni nu putea să se despartă de dânsul, iar de dulceaţa cuvintelor lui 
îşi uitau şi hrana cea trupească. 


Şi umblând împrejurul schitului Careii, a găsit mulți bărbaţi îmbunătăţiți şi sufletul 
lui se bucura. Apoi s-a dus și în sfințita Mănăstire a Pantocratorului, şi zăbovind destulă 
vreme, s-a dus şi la peştera care se numeşte Criti, în care locuiau şi viețuiau cu mare asprime 
pustnici minunaţi, de care minunându-se pentru covârșitoarea lor răbdare, a rămas împreună 
cu dânşii, învăţându-se şi trăind din scrierea mâinilor sale. 


După acestea a fost chemat de proiestoşii Lavrei celei Mari a Sfântului Atanasie să 
meargă şi acolo ca să ia folos şi ei din cuvintele lui cele curgătoare cu miere. lar el, ca să nu 
se arate neascultător, s-a dus cu bucurie, ca un următor osârdnic al Stăpânului Hristos. Deci, 
învățându-i multă vreme, a auzit şi despre sfânta Mănăstire a Inainte-mergătorului, care se 
numește a Dionisiului, că într-însa erau mulți monahi îmbunătăţiți care păzeau toate 
rânduielile petrecerii monahicești, având viață de obşte și toate de obşte, după rânduiala 
Sfântului Vasile, și petreceau întocmai ca îngerii. Deci a ieşit din lavră şi a mers acolo. Şi 
văzând greutatea şi asprimea locului, atât s-a bucurat fericitul, încât i se părea că vede pe 
dumnezeiescul Inaintemergător petrecând în munți şi în peșteri, şi mâncând acride şi miere 
sălbatică. Şi toată noaptea aceea a petrecut-o fără de somn, rugându-l pe cinstitul 


Inaintemergător să-l învrednicească să rămână în acel loc cinstit. Deci, făcând metanie 
egumenului, îndată s-a îmbrăcat cu îngerescul și dumnezeiescul chip al schimniciei. Apoi, 
fiind rugat de frați să ia dregătoria preoţiei, a zis, ca un smerit cugetător, că nu este vrednic. 
Apoi iarăşi fiind rugat foarte mult, s-a supus și a fost hirote-sit citeţ şi ipodiacon, iar după 
aceea a fost hirotonit diacon şi preot. 


Astfel se nevoia mai mult întru nevoințele cele duhovnicești, la privegheri, la 
postiri, la rugăciune şi la dragoste adevărată către toţi. Și, ca să zic pe scurt, de trei ori fericitul 
Nifon era mare luminător, strălucind nu numai în Mănăstirea Dionisiu, ci şi în tot Sfântul 
Munte, precum a mărturisit un bătrân îmbunătăţit, cu numele Petronie. Acela, petrecând într- 
o noapte afară din mănăstire împreună cu dumnezeiescul Nifon, s-a sculat la miezul nopții ca 
să se roage și a văzut pe sfântul că stătea drept şi îşi avea ochii și mâinile înălțate la cer, fiind 
tot plin de o lumină care se suia până la cer și strălucea peste tot, încât, din pricina acestei 
străluciri, Petronie a căzut la pământ ca un mort, iar sfântul l-a ridicat uimit. Şi după ce şi-a 
venit în fire, a căzut la picioarele lui, iar fericitul Nifon căuta să ascundă de dânsul 
dumnezeiasca vedenie. Petronie însă s-a dus în taină la egumen şi i-a spus vedenia. Iar acela 
i-a răspuns: „Părinte Petronie, aceasta arată curăția cea desăvârșită a bărbatului și că prin el 
se vor lumina mulți. Păzește-te însă să nu spui aceasta altcuiva, ca să nu audă și să se ducă de 
la noi, fugind de laudă; căci ne vom păgubi de un om ca acesta, pe care Dumnezeu ni l-a 
dăruit ca scăpare şi întărire în zilele noastre”. 


In vremea aceea au venit acolo doi cetăţeni tesaloniceni spre închinare la sfințitele 
mănăstiri ale Sfântului Munte. Și aflându-se ei în Mănăstirea Dionisiu, în ziua în care sfântul 
a slujit Sfânta Liturghie în biserica cea sobornicească, şi auzind învăţătura lui cea purtătoare 
de miere, s-au minunat, fiindcă şi ei erau învăţaţi. lar după sfârşit, întâlnindu-se cu sfântul, s- 


au veselit de vorbele lui cele folositoare de suflet; apoi, întorcându-se în patria lor, au spus 
toate cele ce auziseră şi văzuseră la dumnezeiescul Nifon. 


Iar în zilele acelea a murit Partenie, mitropolitul Tesalonicului, şi adunându-se 
episcopii şi tot clerul tesalonicenilor, au hotărât cu toţii de obşte ca păstor al lor pe prea 
înțeleptul Nifon. Deci, trimiţân-du-se doi episcopi şi clerici, s-au dus în cinstita Mănăstire 
Dionisiu şi vorbind deosebi cu proiestoşii, i-au rugat ca să îndemne pe sfânt să primească 
hotărârea lor. Iar aceia, suspinând greu, au zis: „O, sfinți arhierei, cine este acela care să dea 
altora pe dascălul lor? Noi, fiind flămânzi şi însetați, cum să dăm mâncarea și băutura noastră? 
Până la atâta a ajuns Tesalonicul cel vestit, încât să nu aibă pe cineva vrednic de păstor şi aţi 
venit la noi, smeriţii, să ne lipsiţi de lumina ochilor noştri, când voi singuri vedeţi în ce locuri 
prăpăstioase și greu de umblat locuim, încât ne lipsim şi de cele de nevoie ale trupului? 
Domnul ne-a trimis nouă mângâietor în necazurile noastre şi noi, ticăloşii, să ne lipsim acum 
de dânsul? Acest lucru ni se pare foarte greu, căci cu adevărat mare primejdie ne va urma 
nouă, de ne vom păgubi de un astfel de luminător, apoi şi toţi frații cu adevărat vor pătimi 
supărare nemăsurată". Zicând acestea, proiestoşii s-au dus. 


Atunci episcopii şi clericii, văzând că n-au făcut nimic, rugau cu lacrimi fierbinți pe 
Dumnezeu și pe înaintemergătorul loan să nu se ducă înapoi deșerți; iar sfântul, întrebând pe 
egumen despre dânşii, nu i-a dat nici un răspuns, din pricina mâhnirii lui celei nemărginite pe 
care o avea. Dar sfântul, fiind luminat de darul Sfântului Duh, a priceput şi i-a zis lui: „Nu te 
mâhni, părinte, că eu voi fi cu voi şi într-acest loc mântuitor de suflete am să-mi dau datoria 
cea de obşte, după cum am rugat pe dumnezeiescul loan Inaintemergătorul, când am venit în 
mănăstire, și a ascultat rugăciunea mea". lar egumenul a zis către dânsul: „Facă-ţi-se ţie, 
iubite, după cum ai cerut de la dumnezeiescul Inaintemergător. Insă îi vezi pe aceia despre 


care m-ai întrebat? Ei sunt episcopi ai Tesalonicului şi sunt trimiși de tot clerul şi poporul să 
te ia pe tine ca păstor al lor, şi noi rămânem orfani fără tine! Deci eu, mai ales, nu te voi mai 
vedea pe tine!" Iar aceasta o zicea fiind luminat de Dumnezeu, căci fericitul Nifon când a 
venit a doua oară la mănăstire, egumenul era mort şi nu l-a mai văzut pe el, după cum a 
proorocit. Deci acestea zicându-le, îi curgeau lacrimile ca pârâul. 


Şi auzindu-le acestea Nifon, smeritul cugetător, a căzut la pământ în biserică şi, 
udând pământul cu lacrimi, zicea: „Cine sunt eu, puturosul şi păcătosul, să primesc acest fel 
de jug prea greu asupra grumazului meu cu totul rănit?" Atunci frații, auzind tânguirea 
sfântului, au alergat cu toții la biserică, ca să vadă care era pricina mâhnirii lui; iar egumenul, 
văzând că s-au adunat toţi fraţii la biserică, le-a spus toate ale episcopului şi clericilor. Și cum 
au auzit fraţii acestea, au înconjurat pe sfânt, plângând și tânguindu-se atât de mult, încât au 
auzit aceasta episcopii şi clericii, care, venind înăuntru, au dat în mâinile sfântului scrisorile 
clerului din Tesalonic. Iar sfântul, plângând, zicea: „Eu, sfinţiți arhierei, fiindcă sunt cu totul 
rănit de multele mele păcate, am venit în locul acesta ca să mă liniștesc şi să mă sfârșesc; deci 
cum pot să fug de calea pocăinţei şi să iau asupra mea grija de atâtea suflete, când abia pot 
să-mi mântuiesc sufletul meu cel păcătos?" 


Episcopii au zis: „Părinte, să nu te arăţi împotrivitor dumnezeieştii hotărâri, că toţi 
de obște, cu o socoteală și un glas, te cer pe tine a fi păstor al lor”. Atunci egumenul, ca 
luminat de Sfântul Duh, a zis: „Du-te, cinstite părinte, că aşa este voia lui Dumnezeu, ca să 
înmulţeşti talantul şi să se mântuiască mulți prin tine! Adu-ţi aminte totdeauna de acest sfinţit 
locaș, de dragostea noastră și a fraţilor şi ajută-ne nouă cu desele tale rugăciuni, şi orice vei 
putea alt lucru trupesc de nevoie spre chiverniseala noastră; iar noi te vom avea pe tine 
întotdeauna întru pomenirea noastră, ca pe un viețuitor de obşte și fiu al sfințitei noastre 


mănăstiri. Căci Domnul mi-a poruncit mie în noaptea aceasta să nu-ți împiedic calea ta!" 
Acestea zicându-le, a sărutat pe fericitul Nifon, asemenea l-au sărutat pe el şi toţi fraţii cu 
lacrimi, iar el, pe urmă, a zis: „Părinților şi fraţii mei, fie voia Domnului precum hotărâți, însă 
primejdie mare îmi va urma mie, nevrednicului; de aceea, rugaţi-vă Domnului pentru mine!" 


Deci, luând episcopii pe sfânt, s-au dus bucurându-se şi, mergând ei în Tesalonic, a 
alergat atâta mulțime de popor ca să-l vadă şi să ia binecuvântare, încât se îndesa care să apuce 
mai înainte. lar Duminică l-au hirotonit pe el arhiereu și păstor al lor. După câteva zile sfântul, 
văzând pe creștini tulburaţi de cei de un cuget cu latinii -adică cu papistaşii -, şi de noua 
izvodire a mincinosului sinod din Florenţa, învăţa în fiecare zi dumnezeieștile dogme ale 
apostolilor şi ale dumnezeieştilor sinoade, lepădând desăvârşit născocirile cele noi şi dovezile 
cele sofistice ale latinilor, poruncindu-le să păzească credința ortodoxă curată. El îi mai 
mângâia pe dânşii şi pentru neorându-ielile şi ispitele agarenilor, care împărăţeau de curând, 
îndemnându-i să rabde fără de cârtire necazurile şi pedepsele robiei, pentru nădejdea 
bunătăților celor făgăduite, şi să păzească credinţa neclintită. 


Iar pe bogaţii cei nemilostivi şi neîndurători îi îndemna cu sfaturi înțelepte să fie 
milostivi și să miluiască pe cei săraci, pentru că atâta de milostiv şi iubitor de săraci era, încât 
de multe ori, noaptea, el însuşi ducea cele de trebuință bolnavilor și neputincioşilor şi cu 
dulceața cuvintelor sale trăgea pe fiecare la dumnezeiasca voie. încă şi pe mulţi necredincioși, 
preaînțeleptul îi aducea la credinţa în Hristos şi în fiecare zi îi întorcea de la rătăcirea lor. De 
aceea s-a auzit pretutindeni vestea despre el şi mulţi alergau la dânsul. Faima aceasta a ajuns 
încă şi la biserica cea mare, încât şi arhiereii doreau să se îndulcească de dânsul. Deci, după 
doi ani a fost chemat de toată adunarea arhiereilor la Constantinopol, pentru oarecare pricini 
de nevoie ale Bisericii. Și aceasta s-a făcut cu iconomia lui Dumnezeu, ca să se pună lumina 
în loc mai înalt şi să lumineze pe toți de obşte. Deci mergând sfântul la Constantinopol, a fost 
primit cu toată cinstea de către patriarh, de arhierei și de tot clerul şi poporul, pentru fapta lui 
cea bună şi ocârmuirea cea înţeleaptă a turmei sale. Acolo a aflat şi pe dascălul său, Zaharia, 
şi, sărutându-se unul cu altul, s-au bucurat peste măsură. Deci s-a împlinit rugăciunea 
dumnezeiescului Zaharia, care a zis că se vor întâlni iarăși în viața aceasta de acum. lar după 
puţine zile, preasfinţitul Zaharia, îmbolnăvindu-se, s-a dus către Domnul, şi sfințitele lui 
moaşte le-a îngropat dumnezeiescul Nifon cu cinste şi cu evlavie. 


Apoi, după puţină vreme a adormit întru Domnul şi patriarhul Constantinopolului 
ŞI, fără întârziere, toţi arhiereii şi clericii au pus, cu stăpânire împărătească, pe prea înțeleptul 
Nifon în scaunul cel a toată lumea, deşi el nu-l voia. Apoi, având dumnezeiască râvnă în 
sfântul său suflet, el propovăduia cu mare glas dogmele dumnezeieşti, învățând în fiecare zi 
ca un alt apostol, sfătuind, certând cu măsură și sârguindu-se cu tot felul de chipuri să 
izgonească pe lupi din turma lui Hristos şi să întărească credința ortodoxă. Deci, cu 
dumnezeieștile și prea înţeleptele lui cuvinte, câștiga şi pe mulți necredincioşi, care luau în 
taină dumnezeiescul Botez de la dânsul şi, împuternicindu-se cu rugăciunile lui, se lepădau 
de patrie şi de neam, fugind departe, ca să nu se primejduiască de păgâni. 


Deci Biserica lui Hristos se bucura având un luminător ca acesta, care strălucea în 
toată lumea; căci în acele vremi nu se găsea un alt ierarh asemenea lui. Dar diavolul, urătorul 
de bine, n-a suferit să vadă nişte bunătăți ca acestea și a pornit pe nişte clerici făcători de 
sminteală să izgonească pe sfânt departe de la turma lui şi făcând tovărăşii împotriva bunului 
păstor, au năvălit cu stăpânire împărătească, gonindu-l din patriarhie. 


Iar dumnezeiescul Nifon, neştiind pentru care pricină se izgonește cu atâta mânie 
fără de socoteală, nu se dumirea şi se mâhnea, nu pentru că a fost scos din scaun, ci pentru 
lipsirea mântuirii creștinilor, cunoscând că toate cele pornite asupra sa sunt de la vicleanul 
diavol. Pentru aceea s-a rugat Domnului să ierte păcatul făcătorilor de sminteală şi să le dea 
gând bun, ca să se pocăiască; iar el s-a dus pe calea lui, bucurându-se că s-a izbăvit de griji şi 
că are să se îndulcească de liniştea cea dorită lui. Deci mergând la Sozopoli, se liniștea într-o 
mănăstire a Sfântului loan Inaintemergătorul, pe care îl iubea din tot sufletul. Și petrecând el 
o viață prea minunată, vestea despre el a străbătut în toate părţile acelea, iar creștinii alergau 
să-l vadă şi să audă învățătura lui cea folositoare de suflet. 


Şi petrecând fericitul în mănăstire doi ani întregi, a fost chemat iarăși în 
Constantinopol şi suit a doua oară pe scaunul patriarhal a toată lumea. Și a strălucit iarăşi 
lumina în sfeşnic; şi s-a luminat toată lumea cu desele lui învățături. Dar diavolul, nesuferind 
iarăşi venirea sfântului, a măiestrit împotriva lui un alt meșteșug ca să-l gonească. Intr-o zi, 
pe când se întorcea în patriarhie de la o biserică unde slujise, s-a întâmplat că a întâmpinat 
fără de veste pe cale pe împărat şi, dându-se la o parte, i-a urat de bine după cuviință. lar 
fudulul împărat, vrând cinste întocmai ca lui Dumnezeu, a ocărât pe sfânt că nu ştie să 
cinstească cum se cade pe împărați. lar smeritul cugetător Nifon, negrăind nimic, s-a dus, 
zicând în sine: „Diavole, al tău este acest meșteșug viclean". Deci, ducându-se împăratul la 
palat, a izgonit pe sfânt în Adrianopol, porancind ca acolo să-l păzească ostașii. lar aceia care 
l-au dus pe el, i-au făcut multe rele pe dram, dar Dumnezeu l-a păzit nevătămat. Și acolo l-au 
lăsat să locuiască într-o biserică a Sfântului Ştefan, cu mare pază. Iar sfântul mulțumind lui 
Dumnezeu că i s-a dat spre mângâiere biserica întâiului mucenic, se bucura şi slăvea pe 
Domnul, Căruia i s-a dat cu tot sufletul, fără să mai nădăjduiască la vreun ajutor omenesc. 


Iar de vreme ce străbătuse vestea despre Sfântul Nifon şi în Valahia, domnul de 
atunci, cu numele Radu, a vrut să-l vadă pe sfânt. Deci, mergând în cetatea împărătească să 
plătească dajdiile, a trecut pe la Adrianopol şi, făcând în tot chipul, a luat voie de la oamenii 
împărăteşti şi a mers de s-a întâlnit cu sfântul; și, plecându-şi capul, i s-a închinat cu mare 
evlavie. Apoi, sărutându-i cu dorinţă nemăsurată sfânta lui dreaptă, a zis: „Eu, stăpâne sfinte, 
de mult doream să mă învrednicesc să văd prea fericita ta față și să iau rugăciunea şi 
binecuvântarea ta. Slăvit să fie Dumnezeu că m-am învrednicit azi şi am dobândit ce doream, 
dar mă mâhnesc de ispitele ce le pătimești". Sfântul a răspuns: „Prea strălucite domn, prin 
multe necazuri se cuvine nouă să intrăm în Împărăţia cerurilor, zice Domnul. Iar 
dumnezeiescul Pavel scrie: Nu sunt vrednice pătimirile vremii de acum, faţă de slava ce va 
să se descopere. Deci se cade să suferim primejdiile vieţii acesteia cu bucurie, precum se 
bucurau şi dumnezeieştii Apostoli când erau bătuţi de iudei, pentru că au fost necinstiţi pentru 
numele Domnului, după cum istoriseşte dumnezeiescul Luca în Faptele Apostolilor. Și 
fericitul Pavel scrie în epistolele sale: Acum mă bucur întru pătimirile mele. Deci de trei ori 
fericiţii se bucurau în necazuri, suferindu-le cu mulțumire, pentru că așteptau fericita nădejde; 
dar noi suntem puţini la suflet și ce putem să suferim?" 


Auzind domnul acestea, s-a umilit şi i-a zis: „Mă rog arhieriei tale să vii în Valahia 
să ne înveţi pe noi, că suntem cu totul lipsiţi de învăţătura duhovnicească şi de păstor învăţător. 
Acolo te voi odihni și toți te vor primi cu bucurie. Numai dă-mi cuvântul tău, ca să mijlocesc 
la păgâni să ne dea voie". Și primind sfântul aceasta, Radu a mijlocit și l-a luat cu sine în 
Valahia şi toţi l-au primit ca pe un apostol al Domnului. Domnitorul i-a zis: „Părinte, de astăzi 
te avem povăţuitorul și păstorul nostru, ca să ne înveți pe noi calea mântuirii și să ai stăpânire 
asupra lucrurilor bisericeşti şi orice vei porunci, să se facă”. 


Iar dumnezeiescul Nifon a zis către el: „îţi laud socoteala ta cea bună, dar să dea 
Dumnezeu s-o ai până la sfârşit. însă mă rog, orice voi face spre îndreptarea voastră, să o 
primiți cu mulțumire şi chiar tu de vei greși, să primeşti duhovnicescul meu sfat; căci atunci 
când poporul cel de obşte va vedea pe domnul țării că primeşte îndreptare de pocăință, atunci 
şi ei cu înlesnire se îndreaptă; iar dimpotrivă, când domnul ţării va călca legea şi va defăima 
sfintele canoane, atunci se face mare cădere tuturor, pentru că oamenii se pleacă lesne spre 
cel rău". lar domnul a zis către el: „Părinte, orice vei face pentru folosul sufletelor noastre, 
vom primi cu bucurie”. 


Atunci preaînţeleptul Nifon a poruncit să se facă sinod local, unde să se adune toţi 
preoții Bisericii, egumenii mănăstirilor, boierii divanului şi domnul. Deci, fiind toți adunaţi, 
fericitul a început să le propovăduiască dumnezeieștile cuvinte şi să-i îndemne la obiceiurile 
cele bune, cu dovezi din insuflatele de Dumnezeu Scripturi şi de la părinţii dumnezeieşti, ca 
să-1 taie de la fiecare obicei rău. Deci toți au primit învățătura lui cea curgătoare de miere şi, 
plecându-se dumnezeieştilor lui cuvinte, se sârguiau să-şi îndrepteze toate rânduielile și 
obiceiurile lor. 


Sfântul a hirotonit și doi episcopi şi, dându-le rânduitele episcopii Râmnic şi Buzău, 
le-a poruncit să se îngrijească de turma lui Hristos, că au să dea seamă pentru dânşii la 
înfricoşatul Judecător. Apoi, întorcându-se către domnul ţării, a zis în auzul tuturor: „Fiule 
Radu, și tu, care ai stăpânirea în mâinile tale, se cade să sfătuieşti pe toți supuşii tăi, să 
pedepsești pe cei fără rânduială și să nu cauţi în față nici la mare, nici la mic; ci să faci judecată 
dreaptă, că judecata este a lui Dumnezeu, după cum zice dumnezeiasca Scriptură”. 


Invăţându-le sfântul toate acestea cu multă smerenie, a slobozit sinodul, ținând 
destulă vreme pe preoţii şi pe monahii care erau din locuri îndepărtate, până să-i îndrepteze. 
Deci toți slăveau pe Dumnezeu că le-a trimis un luminător ca acesta, care i-a povăţuit la calea 
adevărului, şi-l numeau pe el nou Gură de Aur. Iar el slujea dumnezeiasca Liturghie în fiecare 
Duminică şi praznic, ca toţi să vină la biserică şi să audă învățătura lui. Şi se sârguia minunatul 
în tot chipul să-i scoată pe ei din obiceiul cel rău al beției, căci mai toţi erau aplecați cu 
covârşire la acea patimă, din care se nasc toate păcatele cele de moarte şi mai ales necurata 
desfrânare, la care erau dedaţi cei mai mulți. Pentru aceea se silea preaînțeleptul să stingă 
văpaia beţiei și cu învăţătura lui cea cu osteneală întorcea la pocăință mulțime multă, care se 
îndrepta. Dar diavolul, urătorul de bine, ce a lucrat iarăşi împotriva sfântului, ca să împiedice 
dumnezeiasca lui propovăduire? 


Un boier mare din Moldova, fiind cu rău obicei și făcând multe rele, a fugit din 
patria sa, ca să scape de stăpânirea domnească, lăsându-și casa, femeia şi copiii şi a venit în 
Valahia. Şi împriete-nindu-se foarte cu Radu, domnul ţării, a voit să locuiască acolo şi să ia 
altă femeie. Pentru aceea domnul, deşi ştia că moldoveanul avea femeie la locul său, a trecut 
cu vederea şi legile părinţilor şi canoanele, şi i-a dat de soție chiar pe sora sa, afară de lege. 
Iar femeia lui cea după lege, auzind acel lucru, a scris o scrisoare Sfântului Nifon, plângându- 
se şi arătându-i că acela este însurat şi are copii. Și luând sfântul scrisoarea, a chemat pe 
moldovean și i-a vorbit cu blândeţe şi cu smerenie cele cuviincioase, ca să lase pe femeia 
aceea afară de lege şi să se ducă la femeia lui cea după lege. Dar acela, fiind cu rău obicei și 
nepocăit, a plecat de la sfânt cu multe înfricoşări. Şi ducându-se el la domnul ţării, l-a pornit 
spre mânie asupra sfântului, căutând să-l izgonească din Valahia. 


Iar dumnezeiescul Nifon, netemându-se nicidecum de înfricoşări, s-a dus în palatul 
domnului şi a dat întâi scrisoarea pe care i-o trimisese femeia lui după lege; apoi, deschizând 


dumnezeiasca lege, l-a rugat să nu defaime hotărârea dumnezeiască şi dumnezeieştile canoane 
ale Bisericii. Dar Radu, lepădând fățărnicia evlaviei cea mai dinainte, şi-a sălbăticit năravul 
asupra sfântului şi 1-a zis: „Stăpâne, nu se cade să arăţi atâta asprime către noi, ci să al rușine 
şi frică de stăpânitori. Eu voiam şi mai înainte să-ți zic că, îndată ce te-am adus aici, ai călcat 
şi ai defăimat toate predaniile şi rânduielile noastre și ai schimbat toate lucrurile după 
socoteala ta. Pentru aceea, de astăzi înainte nu mai voim nici învăţătura ta, nici predaniile şi 
rânduielile tale, că noi suntem oameni ai lumii şi nu putem să urmăm după socoteala ta”. 


Sfântul, auzind aceste cuvinte fără de nădejde, i-a zis: „Prea-strălucite domn, oare 
acestea nădăjduiam să-mi zici? Oare n-ai venit strălucirea ta cu boierii tăi de două şi de trei 
ori şi m-ai rugat să vin aici, pentru folosul sufletelor voastre? Arată-mi, preaînălțate, ce pre- 
danie şi rânduială rea v-am dat vouă și am defăimat pe ale voastre? Vai mie! Acum văd arătat 
că are să vină mare urgie asupra voastră şi mă mâhnesc pentru sufletele voastre. lar despre 
mine nu mă îngrijesc nicidecum, că nădejdea mea este la Acela pe Care L-am iubit şi-L iubesc 
din tinerețile mele și pentru a Cărui dragoste am mare bucurie să-mi vărs şi sângele, dacă va 
cere trebuința. Domnule Radu, să ştii că toată puterea mea este legea Bisericii, pentru care 
Domnul meu Şi-a vărsat preasfântul Său Sânge, ca s-o curățească de tot păcatul şi s-o 
sfinţească. Ea va fi curată şi sfântă cu lucrarea dumnezeieştilor porunci, pe care doresc să le 
păzesc până la sfârșitul vieţii mele”. 


Zicând acestea, a ieşit din palat şi, ducându-se în biserică, a poruncit celor cu bună 
rânduială să adune poporul. Şi învățându-i pe ei din destul, s-a îmbrăcat în veșmintele 
arhiereşti şi a afurisit pe moldoveanul cel fără de lege şi pe cei care îl ajutau la a lui fărădelege, 
depărtându-l de la Biserică împreună cu preadesfrânata, ca pe nişte călcători de lege. Apoi, 
sfătuind mult poporul, a spus mai înainte câte au să se întâmple Valahiei şi că domnul Radu 


şi moldoveanul au să primească rea moarte și au să se sfârșească întru fărădelegea lor. După 
aceea a pus veșmintele arhierești pe Sfânta Masă, a sărutat sfintele icoane şi s-a dus. 


Auzind acestea, domnul Radu a dat poruncă la toți cetățenii să nu-l mai numească 
arhiereu, nici să-i mai dea vreo cinste și căutare. Și dacă se va auzi că cineva i-a dat pâine sau 
altceva, sau l-a primit în casa sa, aceluia să-i piardă viaţa și lucrurile să-i rămână domniei. 
Pentru aceea, sfântul a dat loc mâniei şi s-a dus într-o margine de sat, într-o casă mică, având 
toată nădejdea în Dumnezeu, Care, ca un mult-milostiv, i-a trimis cele de trebuinţă, precum 
de demult a trimis proorocului Ilie hrană prin corbi şi lui Daniil prin Avacum; pentru că un 
fecior de boier din neamul Basarabilor, cu numele de Neagoe, fiu duhovnicesc al sfântului, 
văzându-l în atâta strâmtorare, se mâhnea foarte şi îi ducea toate cele trebuincioase pe ascuns, 
căci se temea de mânia domnului. 


Iar Radu, gândindu-se la blestemul sfântului şi temându-se să nu vină asupră-i fără 
veste vreo urgie de la Dumnezeu - pentru că, deşi avea necaz pe sfântul, îl cunoștea că este 
drept în toate şi cinstitor de Dumnezeu - a făcut chip şi a adus pe sfântul cu cinste în palatul 
său, socotind ca, prin momeli, să ia iertare. Deci i-a zis: „Prea dumne-zeiescule şi 
preaînțelepte părinte, iartă-ne nouă toate câte ţi-am greşit ca nişte oameni şi să ai şi preasfinția 
ta iertare de la noi pentru cele ce ai zis şi ai făcut împotriva noastră; deci te rugăm să nu mai 
ai vreo supărare asupra noastră, iar noi să te îngrijim cu bani şi haine câte îţi vor trebui, şi să 
te trimitem cu multă cinste unde vei voi să te duci; şi, acolo unde te vei sălășlui, să-ți trimitem 
toate cele trebuincioase. Cât despre soția moldoveanului să nu ai grijă, că el a luat iertare de 
la tot soborul arhiereilor care sunt în Constantinopol şi să dai iertare şi preasfinția ta, cum se 
cade”. 


Iar dumnezeiescul Nifon, suspinând din adâncul inimii, a zis către el, ca unui om 
de rând: „Radule, Radule, nu voiesc pentru trebuința mea banii tăi, nici hainele tale nu-mi 
trebuiesc pentru acoperirea mea, nici vreo cinste nu cer de la tine, să mă ferească Dumnezeu! 
Adu-ţi aminte câte ai făcut să mă aduci pe mine în Valahia, ca să vă învăţ pe voi cuvântul lui 
Dumnezeu; şi de v-am făcut vreo fărădelege, mărturisește. Eu am fost rânduit de Domnul meu 
ca să cert pe cei fără de lege, şi la această fărădelege nu voi să fiu eu părtaş, pentru că nici o 
lege nu mă lasă. Singur tu m-ai adus pe mine şi iarăși tu singur mă gonești! Deci eu mă voi 
duce unde mă va îndrepta Domnul, însă voi veţi muri întru fărădelege. Multe necazuri şi dureri 
şi nenumărate rele au să vină pe capul vostru și atunci mă veți căuta, dar nu mă veți găsi”. 


Zicând sfântul acestea cu multă îndrăzneală, s-a dus de acolo și, aflând pe Neagoe, 
fiul său duhovnicesc, i-a spus lui la o parte: „Văd, fiul meu, că mare urgie are să vină peste 
locul acesta și ai să te primejduieșşti şi tu cu tot neamul tău; dar Preaînduratul Dumnezeu te va 
păzi de tot răul, de vei păzi poruncile pe care ţi le-am dat ţie. Și nu numai că te vei izbăvi de 
orice primejdie, ci te vei sui la mare cinste şi se va vesti numele tău în toate părțile; dar să-ţi 
aduci aminte şi de mine, părintele tău duhovnicesc, şi eu, de voi avea îndrăzneală către 
iubitorul de oameni Dumnezeu, Il voi ruga pe Dânsul pentru tine". Apoi l-a binecuvântat şi l- 
a sărutat, iar Neagoe plângea și se tânguia de lipsa unui părinte ca acesta. 


După aceasta, Sfântul Nifon luând pe Macarie şi pe Ioasaf, ucenicii săi, s-a dus în 
Macedonia şi de acolo în Petolia, învățând şi întărind pe creştini. Apoi s-a dus iarăși în Sfântul 
Munte, la sfințita mănăstire a Vatopedului, unde părinţii de acolo l-au primit cu toată evlavia 
şi bucuria, slăvind pe Dumnezeu că i-a învrednicit a dobândi un luminător și un dascăl ca 
acesta. lar pustnicii muntelui, auzind de venirea lui, alergau în fiecare zi la el, ca să ia 
binecuvântare şi să asculte învăţăturile lui cele folositoare de suflet. 


lar Macarie, ucenicul lui, fiind râvnitor al faptelor bune ale sfântului întru toate şi 
nevoindu-se cu multe nevoinţe ale pustniciei, s-a suit la vârful dumnezeieșştii iubiri şi ardea 
inima lui să-şi săvârşească viaţa prin moarte mucenicească, pentru care şi-a arătat dorinţa sa 
sfântului. Și cunoscând sfântul că dorinţa ucenicului este după dumnezeiasca voie, i-a zis: 
„Mergi, fiule, în calea mărturisirii, că, după dorinţa ta, te vei învrednici să iei cununa 
muceniciei și să te bucuri veşnic împreună cu mucenicii și cu cuvioșii”. După aceea, 
pecetluindu-l pe el cu seninul făcătoarei de viaţă cruci, l-a binecuvântat. Și, după proorocia 
sfântului, aşa s-a şi întâmplat; pentru că acel cu adevărat fericit, mergând în Tesalonic, a 
propovăduit pe Hristos, îmbărbătându-se împotriva otomanilor. Deci a fost pedepsit de dânșii 
fără de milă, iar pe urmă i s-a tăiat sfântul lui cap, luând astfel cununa muceniciei. lar 
dumnezeiescului Nifon i s-au descoperit acestea de la Sfântul Duh şi a zis către loasaf, celălalt 
ucenic al lui: „Să ştii, fiule, că astăzi s-a săvârşit prin mucenicie fratele tău, Macarie, și merge 
să se bucure în ceruri”. 


După aceasta, luând pe Ioasaf, a plecat pe ascuns din Mănăstirea Vatopedului, 
neștiind nimeni, și a mers necunoscut la Mănăstirea Dionisiu, în care era - după cum se ştie - 
„ acest fel de obicei, hotărât de către ctitorul mănăstirii, ca oricine va merge în mănăstire 
pentru a se face monah, dacă va fi primit, întâi să se facă argat la catâri, ca să aducă lemne și 
să facă orice altă slujbă proastă, atâta vreme cât ar fi fost rânduit de întâistătător, și apoi să-l 
ia în mănăstire și să-l facă monah. lar de era monah de mai înainte, îl socoteau în rând cu frații 
mănăstirii. Deci mergând și Sfântul Nifon necunoscut în mănăstire, ca un simplu monah, și 
după obicei fiind întrebat de cel mai mare, a pus metanie și slujea catârilor ca argat. Și câtă 
vreme a rămas necunoscut, au venit oameni trimişi de la biserica cea mare din Constantinopol 


ca să-l caute şi să-l pună iarăşi în scaunul cel a toată lumea, cu hotărâre împărătească. Dar, 
fiindcă n-au putut să-l afle, s-au întors înapoi. 


Iar într-una din zile, Sfântul Nifon a fost rânduit să fie de strajă într-un loc înalt în 
dreptul mănăstirii, ca să păzească împotriva tâlharilor ce veneau în vremea aceea fără de veste 
la Sfântul Munte, robind pe mulți şi răpind tot ce apucau. Deci, la miezul nopții, pe când 
sfântul stătea la rugăciune acolo unde străjuia, niște monahi îmbunătățiți, care privegheau 
împrejurul locului aceluia, au văzut o văpaie de foc care se suia de la pământ până la cer. lar 
un frate care era împreună cu sfântul de strajă, deșteptându-se în ceasul acela, a văzut pe sfânt 
că era tot înfocat şi, tremurând, s-a tras de la locul lui și a mers la mănăstire, povestind tuturor 
vederea cea înfricoşătoare pe care a văzut-o. Asemenea au spus şi ceilalți monahi şi i-au 
încredinţat pe preoţi. Deci, adunându-se cu toţii în biserică, se rugau lui Dumnezeu să le arate 
cine este acest om, la care se arată astfel de semn. lar Domnul a ascultat rugăciunea lor şi a 
arătat în acest fel: 


Egumenul mănăstirii a văzut în vedenia sa că era în biserică și acolo i s-a arătat 
dumnezeiescul Inaintemergător şi i-a zis: „Adună toată frățimea și ieşiţi în întâmpinarea 
patriarhului Nifon, că îi ajunge atâta smerenie ce a arătat-o şi s-a făcut argat, ca să nu vă 
păgubiți mai mult”. Deci, deşteptându-se egumenul, a rămas uimit. lar după câtăva vreme, 
venindu-şi în fire, a bătut toaca şi, adunându-se toți fraţii, le-a povestit şi lor vedenia pe care 
a văzut-o, şi atunci au aflat ei că acel monah necunoscut era patriarhul Nifon. lar când fericitul 
venea ca un argat, au ieșit cu toţii în dreptul gropniţei, cu făclii şi cu tămâteri şi l-au întâmpinat 
cu mare cinste. Atunci, îndată ce i-a văzut minunatul, s-a aruncat la pământ, udându-l cu 
lacrimi; iar egumenul, făcând metanie, i s-a închinat şi i-a sărutat sfintele lui mâini, zicându- 
i: „O, luminătorule al lumii, ajunge atâta răbdare din partea ta; ajunge ticăloşia desăvârşită pe 


care ai suferit-o de bună voie; ajunge atâta smerenie pe care ai arătat-o, neştiindu-te noi, 
proştii!" Iar frații plângeau cu toţii și mai ales aceia care l-au mâhnit întru neștiinţă şi se 
tăvăleau la sfințitele lui picioare, cerând iertare. 


Atunci sfântul, cu multe lacrimi, a zis: „Părinţi şi fraţi ai mei, pentru aceasta m-a 
ascuns pe mine Domnul în acest loc de suflet mântuitor, căci eu am cerut de la Dânsul să mă 
izbăvesc de grijile lumii și să fiu miluit la judecata Lui cea înfricoşată. Căci dacă nu ne vom 
lepăda de părinţi, de fraţi, de rudenii şi de toată slava cea omenească şi împătimirea acestei 
lumi - după cum El ne porunceşte nouă -, nu suntem vrednici să-l urmăm Lui; pentru că de 
vom câștiga toată lumea şi ne vom pierde sufletul nostru, ce folos ne este?" Iar către cei ce 
cereau iertare, a zis: „O, fiii şi frații mei! Aceia care se nevoiesc la fapta bună se cade să aibă 
blândeţe și dragoste către cei de aproape și să nu se mânie asupra lor, măcar de ar pătimi de 
la ei nenumărate rele; pentru că toţi suntem oameni și nici unul nu este curat de la sine”. Şi 
aşa sfătuindu-i ca să nu facă altora la fel, ci să-şi facă fiecare slujba sa fără mânie şi cârtire, 
ajutându-se unul pe altul după putere, i-a sărutat şi i-a binecuvântat. 


Apoi, intrând în mănăstire, se nevoia cu atâta asprime, încât este cu neputinţă ca 
cineva să povestească cu de-amănuntul nevoinţele şi ostenelile pe care le făcea, căci deşi era 
bătrân şi cu totul obosit de primejdii și de izgoniri, iarăși slujea la toate trebuinţele 
mănăstirești, ca unul dintre cei mai de jos monahi. Şi a făcut multe zidiri din temelie, pe cei 
bolnavi îi cerceta şi pe cei necăjiţi îi mângâia. 


De multe ori când mergeam - zice scriitorul acestei povestiri -şi rămâneam acolo ca 
să iau folos din învăţăturile lui cele de suflet folositoare, îl vedeam săpând în grădină, ajutând 
la moară, pogorându-se la arsana pentru trebuinţele corăbierilor. Și se ostenea, de trei ori 


fericitul, împreună cu slujitorii, ca să nu cârtească și să nu-și piardă plata ostenelii lor. Cu 
toate acestea, urătorul de bine diavolul nu lipsea de a-i da război, pentru că, aflând pe unii 
unelte ale lui, i-a ridicat să ocărască și să osândească pe sfânt, numindu-l fățarnic şi bârfitor. 
Insă sfântul, ca un prea înţelept, cunoscând vicleșugurile satanei, se ruga lui Dumnezeu să-l 
împuternicească să sufere toate ispitele până la sfârșit, iar pe ocărâtorii lui să-i ierte şi să-i 
mântuiască ca un iubitor de oameni. Și atâta smerenie, răbdare, petrecere aspră şi sărăcie de 
bunăvoie avea pururea pomenitul, încât nu se gândea că a avut dregătoria arhierească şi că a 
fost patriarh a toată lumea, ci toate le socotea ca şi umbre şi visuri. 


Şi văzând sfântul odată că fraţii, care aduceau cu corabia hrana mănăstirii de la 
metocuri, erau în primejdie din pricina furtunii, a intrat în corabie, că era aproape de 
mănăstire, şi îndată - o, minunile tale, Hristoase împărate! - a încetat furtuna și marea s-a 
liniştit. lar frații, căzând la sfintele lui picioare, au zis: „Preacinstite părinte, credem că orice 
vei cere de la Dumnezeu, toate îţi va da; pentru aceasta te rugăm să faci rugăciune către 
Domnul, ca unul ce ai îndrăzneală către EI, ca să călătorim de aici înainte fără primejdie pe 
mare și să aducem fără pagubă hrana mănăstirii". lar sfântul a răspuns: „Dacă nu vă veți lenevi 
de canoanele şi de pravila voastră şi dacă nu veţi grăi cuvinte necuviincioase şi urâte, atunci 
cu lesnire vă va auzi Domnul şi vă va feri de toată întâmplarea cea rea”. 


Apoi, plecându-şi genunchii pe fierul corăbiei, şi-a înălțat mâinile și ochii la cer și 
s-a rugat în taină multă vreme. Şi ridicându-se, a binecuvântat fierul de trei ori şi a zis: 
„Fraţilor, luaţi aminte să puneţi întotdeauna acest fier la loc curat, iar când vă va ajunge 
primejdia, să-l atârnaţi în mare şi atunci veţi călători fără primejdie". De atunci se făcea acea 
minune mare la fiecare primejdie a mării și îndată ce s-ar fi întâmplat furtună, monahii atârnau 
fierul în mare, chemând cu evlavie numele sfântului, şi astfel se făcea linişte. Şi atât se 


cucerniceau monahii de fierul acela, încât, când tămâiau în vremea pravilei la cântare, tămâiau 
şi fierul cu evlavie, socotind că văd pe Sfântul Nifon. lar când era furtună pe mare, fraţii 
strigau unul către altul: „Coborâţi, coborâți pe patriarhul în mare ca să înceteze furtuna!" Şi 
ca o comoară de mult preţ a fost păzit fierul acela şi a fost ţinut în mănăstire mai mult de 150 
de ani. 


lar sfântul ajungând la adânci bătrâneți, până la 90 de ani, şi cunoscând din 
dumnezeiasca descoperire că a venit vremea să se ducă către Hristos cel dorit, a adunat toată 
frățimea şi le-a arătat vremea sfârşitului său, poruncindu-le să păzească cu dinadinsul 
rânduielile vieții monahiceşti și să se nevoiască în tot chipul, ca să se învrednicească 
Impărăţiei cerului. Iar frații, auzind această veste, plângeau şi se jeleau pentru pierderea unui 
părinte ca acela. Și mai ales doi fraţi care mai înainte îl ocărâseră din neştiință, plângeau 
nemângâiaţi, cerând iertare de la el. Iar sfântul, sfătuindu-i, îi mângâia şi, binecu-vântându-i, 
a zis către proiestoși: „Frații mei, cereţi orice cerere duhovnicească voiţi de la smerenia mea, 
mai înainte de a-mi da duhul către Domnul". Și toți au răspuns: „Voim, preasfinte Părinte, să 
ne dai în scris dumnezeieştile tale rugăciuni, ca să se citească la mormântul fiecărui frate când 
va muri şi să ia dezlegarea păcatelor care le-a făcut ca om". Iar sfântul, fiind ascultător până 
la sfârşit, n-a trecut cu vederea cererea lor, ci, făcând către Dumnezeu rugăciune cu lacrimi 
fierbinţi ca să se împlinească cererea lor, a zis către ucenicul său Ioasaf: „Fiule, scrie pe hârtie 
cele ce voi zice, ca să rămână fraţilor mângâiere neîncetată". 


Iar după ce Ioasaf a scris rugăciunile cele de iertare, i-a zis sfântul: „Eu mă duc către 
Domnul cel dorit, iar tu, fiule, mergi la Constantinopol şi fă câte ţi-am poruncit, că acolo vei 
lua cununa muceniciei ca să te bucuri veşnic în cer”. Apoi, luând iertare de la toți fraţii, s-a 
împărtășit cu Preacuratele Taine şi astfel şi-a dat fericitul lui suflet în mâinile lui Dumnezeu, 


în 11 zile ale lunii august. Şi câți părinți de pe la schituri şi de pe la mănăstiri s-au înștiințat 
de aceasta, au alergat să sărute sfinţitele lui moaşte, iar fraţii plângeau lipsa bunului lor păstor. 
Deci, adunându-se mulțime multă, au făcut priveghere de toată noaptea şi a doua zi au 
îngropat cu mare cinste pe strălucitul luminător al lumii, pe piatra cea tare a suferinței, pe 
răbdătorul în primejdii și ispite, pe cel lămurit ca aurul în cuptor, pe cel care a suferit toate 
pentru dragostea Domnului. 


In acest fel a petrecut pururea pomenitul şi Sfântul Patriarh Nifon în această viață 
de acum. Cu acest fel de isprăvi, nevoinţe şi fapte bune a strălucit în lume cel care, fiind 
patriarh, a născut a doua oară, prin dumnezeiescul botez, o mulțime de armeni, evrei și 
otomani, şi i-a adus la Domnul cu dumnezeieștile și curgătoarele de miere învățături, 
mântuindu-i. Incă și cu cununi muceniceşti a trimis către Domnul pe ucenicii lui. 


Pentru că şi fericitul Ioasaf, după adormirea Sfântului Nifon, mergând în 
Constantinopol şi făcând cum i-a poruncit el, a îndrăznit înaintea turcilor şi a propovăduit pe 
Sfânta Treime. EI a fost muncit de ei cu multe feluri de munci și pe urmă i s-a tăiat sfântul lui 
cap şi a luat cununa mărturisirii după proorocirea sfântului. 


Este timpul să povestesc şi cele ce s-au întâmplat în Valahia după proorocia 
dumnezeiescului Nifon. Pentru că după ce el a plecat de acolo, a fost mare amestecare în 
Biserica Valahiei, căci s-au ridicat mari sminteli de la cei bisericeşti și de la boieri, şi în tot 
locul s-au făcut tulburări de vânturi, secetă și foamete mare. Deci toţi au cunoscut că toate 
acestea s-au făcut pentru că a fost izgonit sfântul de acolo. Pentru aceasta, domnul Radu a 
trimis în toate părţile şi l-a căutat pe Sfântul Nifon, dar nu l-a găsit, după cum îi spusese 
sfântul mai înainte. 


Iar după adormirea sfântului, Radu a căzut în boală cumplită şi de nevindecat - tot 
trupul i s-a spart şi ieșea din el duhoare urâtă și nesuferită, încât nimeni nu putea să se apropie 
de el. Deci s-a sfârşit cu multe dureri şi a fost îngropat în mănăstirea Sfântului Nicolae, care 
se numește Mănăstirea Dealului, pe care a zidit-o el. lar după îngroparea lui, pentru frica celor 
ce erau de față, a tremurat mormântul lui trei zile, după cum s-a întâmplat împărătesei 
Eudoxia, pe vremea Sfântului loan Gură de Aur, încât frică şi cutremur i-a cuprins pe toți. 
Deci toți îşi aduceau aminte de Sfântul Nifon, căci toate au urmat după cum a proorocit el. 
Asemenea s-a primejduit şi bunul Neagoe, duhovnicescul lui fiu, după cum i-a spus mai 
înainte dumnezeiescul părinte. S-a primejduit încă și cu cele mai de pe urmă primejdii de la 
doi domni tirani, care au domnit după moartea domnului Radu, întâi de la Mihnea şi pe urmă 
de la Vlad. Insă, după proorocia sfântului, nu numai că s-a izbăvit de fiecare primejdie prin 
rugăciunile lui, dar şi prin cererea a tot poporul, s-a făcut domn a toată Ungrovlahia. 


Deci văzând Neagoe că s-au împlinit toate proorociile părintelui său duhovnicesc şi 
cugetând la dumnezeieştile lui învățături, s-a aprins cu totul de dor dumnezeiesc şi a dorit să 
aducă în Valahia sfinţitele lui moaşte, ca să se binecuyinteze cu venirea lor de faţă şi el și tot 
locul acela, care era cu totul împilat de atâtea pedepse dumnezeieşti; dar mai ales ca să ia 
iertare Radu, care era sub blestemul Sfântului. Deci aşa a făcut Neagoe, ca un al doilea 
Teodosie, căci precum acela, pentru maica sa, Eudoxia, a adus de la Cucuso sfintele moaște 
ale Sfântului loan Gură de Aur, tot așa şi prea cinstitorul de Dumnezeu Neagoe a făcut cu 
dumnezeiescul Nifon, noul Gură de Aur. EI a trimis doi egumeni ai mănăstirilor și doi cinstiți 
boieri în Sfânta Mănăstire Dionisiu din Sfântul Munte, cu scrisori şi cu daruri multe ca să 
aducă sfintele moaște. 


Iar aceia venind, au dat scrisorile egumenului mănăstirii, care citindu-le în auzul 
tuturor fraţilor, toți au rămas fără de glas multă vreme. Apoi unul dintre bătrânii cei vechi a 
zis către cei trimişi: „Preacinstiți egumeni şi prea binecredincioşi boieri, noi nu defăimăm 
porunca domnului țării, dar nici nu îndrăznim să ne atingem de mormântul sfântului şi mai 
ales nu suferim să ne păgubim de o comoară ca aceasta, care este mântuirea mănăstirii noastre. 
Căci, precum în viaţa lui era păzitor şi mântuitor al nostru, tot aşa și acum, după moarte, 
sfintele lui moaşte ne pricinuiesc nouă mare mângâiere la tot necazul și strâmtorarea ce sunt 
aduse asupra noastră de păgâni și la alte greutăţi ce le pătimim. Singuri vedeţi în ce loc cu 
anevoie de umblat și prăpăstios locuim și nu avem altă mângâiere decât numai sfinţitele 
moaște ale Sfântului Nifon, care s-a nevoit în această mănăstire. lar acum să le ia în alt loc ni 
se pare lucru străin şi ni se va pricinui nouă supărare şi durere neasemănat de mare". Dar aceia 
au zis: „Preacuvioşi părinţi, ascultați-ne pe noi şi faceţi după cuvântul domnului nostru, adică 
să dați cu bunăvoirea voastră sfintele moaște şi alegeţi dintre voi doi proiestoşi care să meargă 
cu noi şi vă făgăduim vouă că domnul vă va trimite mare ajutor și multe faceri de bine va face 
acestei mănăstiri, trimițând înapoi şi sfintele moaşte”. 


Iar părinţii, auzind acestea, au răspuns: „Noi nu îndrăznim să săpăm, faceți singuri 
ceea ce voiţi!" Atunci unul din boieri, adică marele logofăt, apucând un târnăcop şi făcând 
semnul Sfintei Cruci, a zis: „Eu, întărindu-mă pe credinţa şi evlavia domnului meu, mă apuc 
de lucru şi nădăjduiesc în rugăciunile sfântului că nu voi lua nici o vătămare!" Și astfel a 
început a săpa. Şi cum s-a apropiat de sfintele moaște - o, negrăitele Tale minuni, Hristoase! 
-, tot locul acela s-a umplut de o bună mireasmă nepovestită. Deci, luând sfintele moaşte, le- 
au pus într-un sicriu şi le-au dus în mijlocul bisericii, iar biserica s-a umplut de bună 
mireasmă. Apoi fraţii, adunându-se, au făcut priveghere de toată noaptea. Și s-a auzit vestea 
pe la chiliile, schiturile și mănăstirile care erau acolo pe aproape, şi părinţii au alergat cu 


credinţă şi cu evlavie să sărute sfintele moaște. 


lar Atotputernicul Dumnezeu, vrând să slăvească pe Sfântul Nifon şi după 
adormire, pentru covârşitoarele nevoinţe şi sudori ale pustniciei lui, a rânduit ca un monah 
mut şi surd să meargă și el să sărute sfintele lui moaște. Și îndată ce s-a apropiat de ele şi le- 
a sărutat, a început a vorbi fără împiedicare și, mulțumind sfântului, povestea pretutindeni 
minunea. Altul, orb de amândoi ochii, fiind dus de mână, a mers să sărute şi, atingându-se cu 
ochii de sfintele moaşte, a văzut. Multe alte minuni a făcut Sfântul Nifon, pe care le trec 
pentru scurtime; dar şi acestea puține le-am scris ca să arăt îndrăzneala pe care o avea sfântul 
către Dumnezeu. 


Iar după trei zile, cei trimişi, luând sfintele moaște şi oarecare monahi din mănăstire, 
au pornit spre Valahia şi, trecând apa Dunării, au înștiințat pe domnul țării, care a trimis îndată 
arhierei, preoți, diaconi şi monahi spre întâmpinarea sfântului; şi când s-au apropiat sfintele 
moaște de târgul Bucureştilor, a ieșit şi însuşi preacinstitorul de Dumnezeu domnul ţării, 
Neagoe Basarab, și toată mulțimea poporului, cu făclii şi cu tămâteri şi, îmbrățişând racla, au 
sărutat cu evlavie sfintele moaște. Și ridicând voievodul pe umerii săi racla cu sfintele moaște, 
împreună cu cinstiții boieri, au mers la Mănăstirea Dealului şi au pus sfintele moaşte pe 
mormântul domnului Radu. Apoi au făcut priveghere de toată noaptea, rugându-se fierbinte 
sfântului să ierte fărădelegea ticălosului Radu. 


Iar la miezul nopţii, pe când privegheau, domnul Neagoe a adormit şi a văzut în 
vedenia sa că s-a deschis mormântul lui Radu și s-a arătat trupul lui cu totul negru şi din toate 
mădularele lui curgea puroi şi ieşea o putoare rea neasemănată. Şi neputând să sufere 
putoarea, ruga pe sfântul să facă milă cu domnul Radu şi îndată a văzut că din racla sfintelor 


moaște curgea ca un izvor, şi că sfântul spăla tot trupul acela puturos al lui Radu şi l-a făcut 
preafrumos şi preastrălucit, şi aşa s-a închis iarăși mormântul lui Radu. Apoi sfântul s-a dus 
lângă Neagoe şi i-a zis: „lată, fiule, că am auzit rugăciunea ta! Numai îți poruncesc să te 
împaci totdeauna cu poporul tău şi să trimiți moaștele mele la mănăstirea mea, spre 
mângâierea fraţilor care se nevoiesc acolo”. Apoi s-a dus și a intrat iarăși în sicriu. 


Şi deşteptându-se iubitorul de Dumnezeu, Neagoe, a rămas uimit multă vreme, 
cugetând la cele ce văzuse şi, venindu-și în sine, a strigat cu glas mare: „Slavă Ție, Impărate 
ceresc, Cel ce ai slăvit cu slavă negrăită pe robul Tău cel iubit, pe Sfântul Nifon!" Și așa au 
încetat cântările de psalmi şi domnul a povestit tuturor cele ce le-a văzut în vedenia sa şi toți 
au slăvit pe Dumnezeu. lar a doua zi, când s-a săvârşit dumnezeiasca Liturghie, s-au adunat 
şi de prin satele din afară ale Valahiei mulțime multă, aducând cu ei nenumărați bolnavi, care 
sărutau pe sfântul cu lacrimi şi cu credință și îşi căpătau sănătatea. Șchiopii se îndreptau, orbii 
vedeau, cei ce se chinuiau de friguri se vindecau şi mai toate bolile se goneau de la cei care 
alergau cu credinţă la moaştele Sfântului Nifon. 


Iar domnul țării, văzând că în fiecare zi sfântul făcea minuni, a adunat sobor și a 
hotărât să se prăznuiască Sfântul Ierarh Nifon în ziua de 11 august, zi în care el a adormit, şi 
i-a alcătuit toată slujba. După acestea Neagoe, cinstitorul de Dumnezeu, a poruncit de a făcut 
cu multă cheltuială un sicriu foarte frumos de aur, împodobit cu pietre scumpe şi cu 
mărgăritare, iar deasupra acoperământului a zugrăvit pe Sfântul Nifon, și înaintea lui s-a 
zugrăvit pe sine în genunchi. Apoi a pus într-însul moaştele sfântului, luând numai sfântul lui 
cap şi o mână, cu voia părinţilor. 


lar spre răsplătirea lor, le-a dat preacinstitul cap al preaslăvi-tului 
Inaintemergătorului şi Botezătorului loan, pus în raclă de aur împodobită cu pietre scumpe, 
pe care a trimis-o în sfințita Mănăstire Dionisiu, împreună cu celelalte cinstite moaşte ale 
Sfântului Nifon. Şi a dat părinţilor mult ajutor, ridicând din temelie multe zidiri în acea 
mănăstire şi de aceea se pomeneşte neîncetat ca ctitor. lar sfântul cap şi mâna 
dumnezeiescului Nifon, cât a trăit pururea pomenitul Neagoe, le avea cu el spre sfinţenie şi 
spre izgonirea potrivnicului ori unde se ducea. lar după ducerea lui din viaţă, le-a lăsat 
Mănăstirii Curtea de Argeș, pe care a zidit-o el, unde se află până astăzi (In prezent, ele se 
află la Craiova, în biserica Sfântul Dumitru, catedrala mitropoliei Olteniei), întru slava 
Tatălui, a Fiului şi a Sfântului Duh. Amin. 


Multumesc lui Dumnezeu pentru ajutor. 


31. SFÂNTA MUCENIȚĂ SUSANA ȘI CEI ÎMPREUNĂ CU DÂNSA 
(SCRISĂ DE CREŞTINUL TERSON, CARE A TRĂIT ÎN ACEEAȘI 


VREME.) 
(11 AUGUST) 


In împărăţia lui Dioclețian şi Maximian Hercule, a fost în Roma un preot pe nume 
Gavinie, frate bun cu Gaius, papa Romei. Acest preot, fiind învăţat la filosofia cea din afară 
şi bine iscusit în dumnezeiasca Scriptură, a scris multe cărți împotriva păgânilor, după sfatul 
şi porunca fratelui său. Ei erau de neam mare şi rudenii cu împăratul Dioclețian, dar erau 
defăimaţi şi lepădaţi de el din neam, din pricina credinţei lor creştine, de care Dioclețian se 
îngreţoşa foarte şi de aceea se lepăda de seminţia sa. Acest preot, Gavinie, avea o fiică pe 
nume Susana, pe care a crescut-o în bună cucernicie, învățând-o frica lui Dumnezeu şi 
filosofia cărții. Fecioara era foarte pricepută şi înțeleaptă, prea aleasă cu frumuseţea trupească, 
dar fără de asemănare mai aleasă cu frumuseţea sufletească; căci roaba lui Hristos cea întreg 
înțeleaptă şi credincioasă îl iubea pe Acela fierbinte. 


Şi auzind împăratul Dioclețian de frumuseţea și înţelepciunea ei, a voit s-o ia de 
femeie pentru fiul său, Maximian. Acest Maximian, pe care alții îl numesc Maximin, nu era 
fiu firesc al lui Dioclețian, ci a fost înfiat din rudeniile cele de aproape. Mai întâi, Dioclețian 
l-a însoţit cu fiica sa, Valeria, dar murind aceea, a voit să-l însoțească cu rudenia sa, Susana. 
Acest Maximian se mai numea şi Galeriu şi era altul decât acel mai întâi Maximian, care se 
numea Hercule. Deci Dioclețian a trimis pe un bărbat cinstit, văr al său, anume Claudie, ca să 
vorbească cu Gavinie şi să-i ceară pe fiica sa spre însoţirea fiului său, Maximian. 


Şi venind Claudie la Gavinie, i-a zis: „Prealuminatul nostru împărat Dioclețian m- 
a trimis la tine, cu darul şi cu mila sa, vrând să înnoiască rudenia cu tine prin unirea sângelui 
mai de aproape. Deci ce alt dar poate să-ţi fie ție mai mare ca acesta, ca prin mai mare cinste 


să se preamărească neamul tău, pentru cea mai de aproape legătură a sângelui împărătesc?" 
Dar Gavinie a zis: „Noi suntem săraci şi smeriți. Cum putem oare să ne numim rudenia 
împăratului, fiind nevrednici?" Zis-a Claudie: „Cinstite frate, tu şi fratele tău, episcopul Gaius, 
nu sunteți oare fiii lui Maximin senatorul, care a fost rudenia unchiului nostru, fratele 
stăpânului nostru, împăratul Dioclețian?" Grăit-a Gavinie: „Aşa este, însă în vremile acestea 
din urmă nu suntem vrednici să ne numim rude ale împăratului”. 


Zis-a Claudie: „Nu te lepăda de neamul tău; iată, îţi poruncește împăratul şi stăpânul 
nostru ca pe fiica ta, de care a auzit că este frumoasă şi înţeleaptă în toate învăţăturile, să o 
dai după Maximian, fiul lui, căci este cu dreptate ca mlădiţele ce ies dintr-o rădăcină să nu se 
despartă, lucru pe care îl dorim și noi, rudeniile, şi mi se pare că și ție îți este aceasta de 
bucurie". Grăit-a Gavinie: „Rogu-mă, daţi-mi vreme să aflu părerea fecioarei". Şi s-au 
despărţit. Și ducându-se Claudie, preotul Gavinie a rugat pe fratele său, papa Gaius, să vină 
la dânsul acasă. Şi venind acela, i-a spus pricina pentru care a trimis împăratul pe Claudie. 
Apoi, chemând la dânșii pe fecioara Susana, au zis către dânsa cu lacrimi: „Impăratul 
Dioclețian a trimis la noi pe Claudie, ruda noastră, să ne spună că voieşte să te ia în însoţire 
pentru fiul său, Maximian". 


Iar fericita fecioară Susana a răspuns tatălui şi unchiului său: „Unde este acum 
înțelepciunea voastră? Cu adevărat n-o văd în voi! De n-aş fi fost creştină, precum m-aţi 
învăţat, ar fi putut cineva să grăiască despre aceea cu mine. Dar acum, pentru ce vă întinați 
gura şi urechile, ascultând păgâneştile cuvinte şi zicându-mi mie să mă însoțesc cu tiranul cel 
păgân, de care voi v-aţi lepădat cu îndrăzneală, pentru necurăţia lui şi pentru sfânta voastră 
credinţă în Hristos, ca să nu fie rudenia voastră? Dau slavă atotputernicului Dumnezeu, Care 
m-a făcut rudenie cu sfinții Săi; pentru că așa cred în Domnul nostru lisus Hristos, că, 


defăimând însoțirea cea spurcată cu acel om necurat, mă voi învrednici de cununa 
mucenicească". 


Tatăl ei, Gavinie, a grăit către dânsa: „Fiică, vezi să fii statornică în credinţa pe care 
o ai, ca să poţi să fii curată înaintea Domnului şi să ne bucurăm și noi, văzând că aduci 
Stăpânului Hristos roadele credinţei tale cele tari!" Susana a grăit către tatăl şi către unchiul 
său: „Domnii mei, voi m-aţi învăţat adeseori să-mi păzesc fecioria pentru Domnul meu, lisus 
Hristos. lar acum m-am întărit atât în dragostea și frica Lui, încât nici nu mă gândesc vreodată 
la însoțirea trupească, ci pe Stăpânul Căruia m-ai dat tu odată, părinte, pe EI îl voi iubi, Lui îi 
voi sluji și în EI voi nădăjdui până la suflarea mea cea de pe urmă". Sfântul papă Gaius a zis: 
„De vreme ce te-ai dat o dată cerescului Mire Hristos Dumnezeu, apoi petrece până la sfârşit 
în dragostea Lui şi păzeşte poruncile Lui". Astfel, amândoi acei sfinţi slujitori ai Domnului, 
înțelegând voirea cea bună a inimii ei fecioreşti, s-au bucurat cu duhul și plângeau de bucurie, 
întărind-o cu multe cuvinte duhovniceşti. 


Iar după trei zile, Claudie a venit iar în casă la Gavinie cu mulţime de slugi, pe care 
lăsându-le afară, a intrat singur înăuntru și a găsit acolo şi pe Gaius papa. Deci, făcându-și 
obișnuita sărutare, Claudie a zis: „Ştie cinstea voastră ce pricină de bucurie m-a adus la voi”. 
Papa Gaius a grăit: „Chiar dacă n-ar fi nici o pricină a venirii tale la noi în afară de rudenia ta 
cu noi, suntem bucuroşi de tine, că putem să ne mângâiem unul pe altul, prin vederea feţei şi 
prin vorbirea împreună". Claudie a zis: „Știţi, o, iubiților fraţi, că împăratul Dioclețian dorește 
foarte mult să se unească cu voi prin cea mai apropiată rudenie; deci vă sfătuiesc şi vă rog să 
faceţi voia celui ce stăpâneşte lumea, şi să-i mângâiați sufletul”. Gavinie a zis către dânsul: 
„Spune acea dorință împărătească domnului frate, Gaius episcopul”. Claudie a zis către Gaius: 
„Preamilostivul împărat, domnul nostru, voieşte să ia în însoţire pentru fiul său pe fiica 


voastră şi nepoata mea. EI a auzit de frumuseţea, de înțelegerea şi de înțelepciunea ei; iar noi, 
rudeniile, socotim că nimic nu este mai cinstit decât aceasta, ca neamul nostru, nedeosebit de 
sângele împărătesc, să petreacă împreună şi să se împodobească şi să se slăvească cu înălțimea 
aceluia". Tăcând episcopul, Gavinie a grăit: „Să chemăm pe fecioară şi să vedem dorința ei”. 


Deci au chemat la dânşii pe Sfânta Susana, și erau acolo numai ei trei șezând, 
nemaifiind altcineva de faţă. Și văzând Claudie pe fecioară, a lăcrimat de dragoste și bucurie, 
şi voind să o cuprindă cu dragoste şi să o sărute, ea l-a oprit şi s-a întors de la dânsul, zicând: 
„Nu-mi spurca gura mea, că Domnul meu lisus Hristos ştie că de gura roabei sale nu s-a atins 
niciodată gură bărbătească". Claudie a zis: „Eu voiam să te sărut din dragoste de rudenie, ca 
nepoată ce-mi eşti”. Iar fecioara a zis: „Nu pentru altă pricină mă îngrețoşez de sărutarea ta, 
decât numai pentru aceea că gura ta este întinată de jertfele idoleşti”. Iar Claudie fiind atins 
la inimă de aceste cuvinte ale fecioarei ca prin degetul lui Dumnezeu, s-a umilit și a zis către 
dânsa: „Ce să fac ca să mi se curețe gura de întinăciune?" Fecioara a răspuns: „Pocăieşte-te 
şi botează-te în numele Tatălui, al Fiului şi al Sfântului Duh”. Iar Claudie, întorcându-se către 
episcop, a zis: „Atunci voi să mă curăţiţi, de vreme ce mai bun este omul cel curat, care crede 
în Hristos, decât cei ce slujesc zeilor. Eu am adus multe jertfe zeilor, la care şi împărații îşi 
pleacă grumajii lor, dar nici un folos n-am avut de la dânşii”. 


Iar papa, văzând minunata şi grabnica schimbare a lui Claudie, în care lucrase darul 
lui Dumnezeu prin cuvintele curatei fecioare, a zis cu bucurie către el: „Frate, ascultă-mă pe 
mine, că am să te sfătuiesc sfat bun. Tu ai venit la noi să mijloceşti mireasă pentru fiul 
stăpânului tău; iar Dumnezeu te caută pe tine pentru El şi voiește să te mântuiești cu 
rugăciunile acestei fecioare, ca şi din sângele nostru să se afle vrednici împărăției cereşti. De 
aceea, crede în Dumnezeu, fă pocăință pentru vărsarea sângelui sfinţilor lui Dumnezeu şi nu 


întârzia a primi Sfântul Botez”. Claudie a zis: „Când voi primi Sfântul Botez, oare se vor 
curați toate păcatele spurcate ale inimii mele?" Papa a răspuns: „Cu adevărat se vor curaţi, 
numai crede din toată inima”. 


Sfânta fecioară Susana, auzind acestea, a căzut la picioarele unchiului său, Sfântul 
Gaius, zicându-i: „Stăpânul meu, te rog, pentru Hristos, nu zăbovi a boteza pe Claudie şi 
mântuiește-i sufletul". Papa a răspuns: „Să căutăm mai întâi dacă crede cu adevărat în Hristos 
Dumnezeu". Claudie a zis: „Cred cu adevărat, numai dacă mi s-ar ierta toate greşelile precum 
îmi făgăduiți”. Papa a zis: „în numele Domnului nostru lisus Hristos, Dumnezeul cel 
atotputernic, ți se iartă toate greşelile tale!" Și a căzut Claudie la pământ înaintea picioarelor 
arhiereului și, presărându-și țărână pe cap, striga: „Doamne Dumnezeule, lumina cea prea 
veșnică, iartă-mi toate greşelile făcute în necredință şi în neștiință și mă umple de darul Tău, 
ca să cunoască şi femeia mea şi copiii mei, că Tu singur mântuiești pe cei ce nădăjduiesc întru 
Tine". Apoi Gaius l-a învăţat pentru botez și, sfătuindu-l, l-a trimis la casa lui. 


După aceasta, Claudie cu femeia sa şi cu doi fii ai săi au venit noaptea la Sfântul 
Gaius papa şi au cerut botezul. De aceea, papa, nezăbovind mai mult, i-a botezat, iar Gavinie 
preotul le-a fost naş. Iar când Claudie a ieşit din scăldătoare, a zis: „Am văzut o lumină mai 
luminoasă decât soarele, care m-a strălucit în ceasul botezului”. Apoi, după săvârşirea 
botezului și ungerea cu Sfântul Mir, papa a săvârşit Sfânta Liturghie și i-a împărtășit pe dânșii 
cu dumnezeieştile Taine ale Trupului şi Sângelui lui Hristos. Deci cu toţii s-au bucurat întru 
Dumnezeu, Mântuitorul lor. Numele soţiei lui Claudie era Prepedigna şi ale copiilor lui, 
Alexandru și Cutie. Din acea vreme, Claudie a început a-şi vinde averile sale şi a le împărți 
săracilor. El căuta pe creştinii care se ascundeau prin felurite locuri tăinuite şi, intrând prin 


temnițe noaptea în taină, tuturor pe care îi găsea le spăla picioarele și le săruta; apoi toată 
nevoia lor prin îndestulate îndurări o împlinea, dându-le lor cu osârdie îmbrăcăminte şi hrana 
cea de toate zilele, făcând astfel pocăință mare pentru păcatele lui cele săvârşite mai înainte. 


Iar după câteva zile, Dioclețian a început a întreba despre Claudie, că, fiind trimis 
la Gavinie pentru Susana fecioara, nu a adus înştiinţare. Și i s-a spus împăratului că este 
bolnav Claudie. Deci împăratul a trimis la dânsul pe fratele lui cel mai tânăr, pe nume Maxim, 
cu dregătoria comit, ca să-l cerceteze pe cel bolnav şi să-l întrebe şi despre fecioara Susana. 
Şi mergând Maxim, a găsit pe fratele său, Claudie, îmbrăcat în haină de păr şi făcând rugăciuni 
către Dumnezeu; iar Maxim, spăimântându-se, a zis: „lubite frate, care m-ai hrănit pe mine 
din copilărie, pentru care pricină te-ai schimbat așa și te-ai făcut uscat şi galben la față?" 
Claudie a răspuns: „Dacă voieşti să mă asculți pe mine, atunci îţi voi spune pricina schimbării 
mele". Maxim a zis: „Spune-mi mie durerea trupului tău". Claudie a zis: „lată, eu fac pocăință, 
că, ascultând pe împărați şi slujindu-le lor, am ucis pe creştini şi am vărsat sânge nevinovat, 
pe care lucru, deşi l-am făcut din neştiință, împlinind poruncile împărăteşti, însă acum bolesc 
de aceea şi mă căiesc”. 


Maxim a zis: „Ce-mi spui mie aceasta acum, frate? Stăpânul nostru, Dioclețian 
împăratul, te-a trimis la Gavinie, fratele nostru, ca să mijloceşti să dea pe fiica lui de soţie 
fiului împăratului, pentru care şi eu acum sunt trimis la tine, iar tu altceva îmi spui mie?" 
Claudie a răspuns: „Am umblat eu pentru aceasta la iubita noastră nepoată și am văzut-o pe 
ea că, precum este preafrumoasă cu fața, tot aşa este și cu sufletul, căci ea este sfântă şi 
înțeleaptă, dar acum s-a făcut mireasa cerescului Impărat, Hristos Dumnezeu, prin Care şi eu 
sunt izbăvit de păcatele mele. Insă, ca să ştii şi tu că Preamilostivul Dumnezeu voieşte să-i 


mântuiască pe toţi, să mergem noaptea la fratele nostru Gavinie preotul şi vei vedea lumina 
cea veşnică". Maxim a zis: „Fratele meu iubit, toate cele ce îmi vei porunci mie, le voi face”. 


Deci întru aceeași noapte au mers amândoi la porțile cetății care se numeau Salaria, 
care erau lângă palatele lui Salustiu, pentru că acolo era casa lui Gavinie preotul. Și i s-a spus 
lui Gavinie că fraţii Claudie și Maxim stau afară, vrând să intre înăuntru; iar el cu osârdie le- 
a ieşit întru întâmpinare şi cu bucurie i-a băgat pe ei înăuntru. Dar mai înainte de a începe 
vorba cu dânşii, s-a întors la rugăciunea cea către Dumnezeu, plecându-şi genunchii și faţa în 
jos şi împreună cu dânsul s-au plecat şi ceilalți. Iar preotul a grăit, rugându-se: „Doamne 
Dumnezeule, Cel ce aduni pe cei risipiţi şi priveşti spre cei adunaţi, caută spre lucrul mâinilor 
Tale şi luminează pe toți cei ce cred în Tine, că Tu ești lumina cea adevărată, în vecii vecilor”. 
Atunci toţi au răspuns: „Amin”. 


Apoi, sculându-se de la pământ, s-au sărutat şi s-au îmbrățișat; iar Claudie, căzând 
la picioarele preotului, le-a sărutat pe ele. Acest lucru văzându-l Maxim, se mira şi voia să 
vadă pe fecioara Susana; deci Gavinie a poruncit ca s-o cheme. lar ea venind la dânşii, mai 
întâi s-a închinat lui Dumnezeu; apoi, apropiindu-se de tatăl său, a zis: „Binecuvintează-mă, 
părinte!" Şi iarăși preotul s-a rugat pentru venirea ei, zicând: „Pace să vă dea vouă Domnul 
nostru lisus Hristos, Care petrece şi împărăteşte în vecii vecilor cu Dumnezeu Tatăl cel 
Atotputernic”. Apoi au zis cu toţii: „Amin”, iar Maxim, văzând pe Sfânta Susana foarte 
smerită şi plină de rușinea întregii înţelepciuni, a voit să-i sărute mâinile, dar ea n-a voit. 


Deci, când toţi plângeau de multă bucurie și dragoste, Sfântul papă Gaius - care 
locuia acolo aproape, lângă biserica ce se zidea de dânsul -, a fost vestit că fraţii lui s-au 
adunat. lar el, socotind că sunt prinşi la mucenicie şi vrând ca el să fie mai întâi între mucenici, 
a alergat cu sârguință, fără de veste, la casa lui Gavinie. Și toți văzân-du-l pe el, s-au 
înspăimântat și i s-au închinat până la pământ; iar papa le-a zis lor: „Pace vouă! Indrăzniţi 
întru numele Domnului”. Apoi iarăși a zis: „Să ne rugăm". Și a început a se ruga, zicând: 
„Doamne Dumnezeule, Tatăl Domnului nostru lisus Hristos, Cel ce L-ai trimis pe Dânsul 
spre mântuirea tuturor, vrând să ne scoţi pe noi din întunericul lumii acesteia şi să ne duci la 
viața veşnică, întăreş-te-ne pe noi, robii Tăi, întru credinţa Ta, că Tu împărăteşti în vecii 
vecilor”. Şi toţi au zis: „Amin”. Apoi, şezând, au început a vorbi, iar vorbele acelea care ieşeau 
din gura arhiereului erau insuflate de Dumnezeu şi toţi ascultau cuvintele lui Dumnezeu cele 
grăite de dânsul. 


Iar fecioara Susana, nevrând să şadă înaintea lor, asculta stând în picioare și în taina 
inimii sale se ruga lui Dumnezeu. Apoi papa a zis către Maxim: „Mulţumim ţie, frate, că ne- 
ai cercetat pe noi”. Maxim a răspuns: „Eu, nevrednicul, am venit la voi să sărut picioarele 
voastre cele sfinte; dar care este din început pricina venirii mele, singuri bine ştiţi”. Papa a 
zis: „Tu să ne spui nouă". Maxim a zis: „Impăratul Dioclețian doreşte ca să dați pe fecioara 
Susana după Maximian, fiul lui cel înfiat". Papa a zis: „Fecioara are acum pe Hristos cel dat 
ei de la Dumnezeu Tatăl, şi să ştii cu adevărat, că nu se poate a o însoţi pe ea cu altul”. Maxim 
a zis: „Toate cele ce le dă Dumnezeu sunt veşnice”. 


Arhiereul a zis către dânsul: „Deci primește şi tu viaţa veşnică!" Maxim a zis: „Şi 
care este viața veşnică?" Răspuns-a Claudie: „Aceea este viața veşnică, pe care eu am 
cunoscut-o". Maxim a zis: „Pe aceea pe care tu ai cunoscut-o, doresc şi eu a o şti; însă nu ni 
se cuvine ca pe neamul nostru să-l deosebim de rudenia cea împărătească". Sfântul papă Gaius 
a zis: „Noi te îndemnăm să crezi în Domnul nostru lisus Hristos, Fiul Dumnezeului celui 
veșnic; iar acestea pe care le vedem, cinstea şi slava împăratului pământesc, sunt vremelnice 


şi rudenia lui nici cât de puţin nu ne foloseşte nouă, pentru că toate trec alăturea şi pier degrab 
odată cu viaţa aceasta de puţină vreme. Iar cele ce le-a făgăduit nouă cerescul Impărat, Hristos 
Dumnezeul nostru, acelea sunt veşnice, folositoare şi preaiubite”. Acestea auzindu-le Maxim, 
s-a umilit şi cu bucurie a voit să primească sfânta credinţă. Şi a zis Gaius papa către el: „Ştii, 
frate, toate averile pe care noi le-am lăsat pentru Hristos, ce fel şi câte erau? lar acum nimic 
altceva nu lăudăm, decât numai pe Domnul nostru lisus Hristos, pentru Care viețuim şi întru 
Care ne lăudăm". Maxim a zis: „Stăpânii mei, nu zăboviţi, ci grăbiți-vă să faceţi cele ce ştiţi 
că sunt folositoare mie". Deci, poruncindu-i să postească, papa l-a trimis acasă. 


Iar el ducându-se, la început tăinuia în sine credinţa sa în Hristos; însă ardea foarte 
mult cu dragostea către Sfântul papă Gaius şi către preotul Gavinie, iar mai vârtos spre Insuşi 
Hristos. Apoi, înmulţindu-se în el dragostea către Dumnezeu, a început la arătare a mărturisi 
numele lui lisus Hristos, nebăgând în seamă moartea. Insă papa şi preotul îl sfătuiau să tacă 
cinci zile, până își va vinde averile sale și până le va împărţi creştinilor săraci. Şi Maxim a 
făcut aşa, iar după cinci zile, venind la Sfântul papă Gaius şi căzând la picioarele lui, a zis: 
„Te jur pe tine, domnul meu, cu numele lui Hristos, sa mă luminezi cu Sfântul Botez, precum 
ai luminat pe fratele meu, Clau-die; pentru că dintru acel ceas, în care m-ai învăţat pe mine 
despre Hristos Dumnezeu, atât s-a umilit inima mea, încât nu pot să mă odihnesc, până nu voi 
primi credința creştinească". Papa l-a botezat după obicei şi, săvârşind Sfânta Liturghie, l-a 
împărtăşit cu dumne-zeieştile Taine. 


Deci Maxim petrecea cu dânşii, cântând şi slăvind pe Dumnezeu. Iar averile sale, 
pe care n-a putut în cele cinci zile să le vândă şi să le împartă, pe acelea le dădea și le împărțea 
la creştinii săraci, prin mâinile unui credincios prieten al său, anume Tarson, care era creștin 
ascuns și mai pe urmă a fost scriitor al pătimirii acestor sfinţi, pentru că toate s-au făcut pe 
vremea lui. 


Şi trecând cincisprezece zile, Dioclețian s-a înștiințat că Maxim comitul şi Claudie, 
cu femeia și cu fiii, s-au făcut creștini. Pentru aceea s-a umplut de mare mâhnire, însă la 
început tăinuind în sine aceasta, a arătat împărătesei sale, cu numele Sirina, că a trimis la 
Gavinie, vrând să logodească pe fiica aceluia, Susana, cu fiul său, Maximian. lar împărăteasa, 
auzind de Gavinie şi Susana, a preamărit în inima sa pe Dumnezeu, pentru că era creștină 
tăinuită, iar către împărat a zis: „Fă ceea ce-ţi porunceşte mărirea cea de sus", adică 
Dumnezeu. lar împăratul lăsând-o pe ea, a chemat la sine pe mai-marele oştilor, anume Iulie, 
păgân şi cumplit cu năravul. Aceluia i-a descoperit necazul inimii sale, cum că cei iubiţi din 
rudeniile lui, care au fost trimişi să logodească mireasă fiului său, defăimându-i porunca, au 
luat credința creștinească. Iulie a zis: „Toţi cei ce au defăimat poruncile împărăteşti, chiar 
dacă acelea ar fi nedrepte, să se pedepsească cu moarte; iar porunca ta, pe care ei au defăimat- 
0, fiind dreaptă, de aceea sunt vrednici de moarte”. 


Atunci împăratul îndată a poruncit lui Iulie să trimită ostași și să-i prindă pe toți, 
afară de episcopul Gaius. Deci, pe Gavinie preotul şi pe fiica lui, Susana, a poruncit să-i 
păzească sub strajă, iar pe Claudie, pe Maxim, pe soţia lui Claudie, Prepedigna și pe amândoi 
fiii lor, pe Alexandru şi pe Cutie, i-a trimis în cetatea ce se numea Ostie, şi a poruncit să-i 
ardă de vii, iar cenușa lor să o arunce în mare. Astfel s-au săvârşit acei sfinţi, învrednicindu- 
se slavei muceni-ceşti. 


Iar după 55 de zile, Dioclețian a poruncit împărătesei sale să ia la sine în palat pe 
fecioara Susana și să o îndemne la nuntă. lar Susana, fiind păzită sub strajă, când a văzut pe 
cei ce veneau pentru dânsa, a suspinat din adâncul inimii către Dumnezeu și s-a rugat cu 


lacrimi: „Doamne, nu lăsa pe roaba Ta!" Deci a fost dusă la împărăteasa, care, văzând pe 
Susana intrând la dânsa, s-a grăbit de s-a închinat ei, mai înainte de a se închina Susana, pentru 
că cinstea darul lui Hristos ce era într-însa și fecioria cea întreg înțeleaptă. lar Sfânta Susana 
a căzut înaintea împărătesei la pământ, dar împărăteasa, ridicând-o pe ea cu dragoste, i-a zis: 
„Se bucură de tine Mântuitorul nostru, lisus Hristos". Și auzind Susana pe împărăteasă cum 
cheamă numele lui lisus Hristos, s-a bucurat şi a zis: „Mulţumesc lui Hristos, Dumnezeul 
meu, că El împărăteşte în tot locul”. 


Şi erau amândouă împreună, împărăteasa Sirina și Sfânta fecioară Susana, 
veselindu-se întru Domnul, vorbind cu dragoste de Dânsul şi rugându-se către El cu osârdie. 
Dar mai vârtos Sfânta Susana n-a încetat ziua şi noaptea cântând și binecuvântând pe 
Dumnezeu, precum era învățată de tatăl său. lar Dioclețian aștepta în toate zilele, nădăjduind 
că se va învoi fecioara la nuntă. Deci, așteptând mult, a trimis la împărăteasă, întrebând-o 
dacă a înduplecat pe fecioară spre însoțirea fiului lor și dacă fecioara se învoieşte acum cu 
dragostea lui Maximian. lar împărăteasa a răspuns împăratului: „In zadar te osteneşti acolo 
unde lucrurile sunt cu neputinţă; şi nici nu se cade a supăra acolo unde nu este voință. Eu nu 
văd într-însa un gând şi un scop ca acela, ca să voiască cândva spre nunta fiului tău, nici nu 
cred că cineva, ori cu ce chip, să poată a o sili pe ea la nuntă”. 


Aceasta auzind-o Dioclețian, s-a mâniat foarte mult și a dat stăpânire fiului său, 
Maximian, asupra ei, ca să o batjocorească pe ea cu sila, însă nu în palatul împărătesc, ci să o 
ducă în casa tatălui ei, Gavinie, şi acolo să facă după pofta sa și astfel s-o lase necinstită. Deci 
a poruncit ca Sfânta Susana să iasă din palatul împărătesc şi fie dusă la casa sa. lar 
împărăteasa, despărțindu-se cu plângere de Sfânta Susana, a zis către dânsa: „Cel ce a izbăvit 


pe roaba sa Susana cea dintâi, Acela te va izbăvi şi pe tine şi-ţi va da odihnă slăvită". Deci, 
sărutându-se, s-au despărțit cu multe lacrimi. 


Iar fecioara Susana, intrând în casa sa, fiind dusă de două femei, s-a aruncat la 
pământ în camera ei și se ruga lui Hristos, izbăvitorul său, tânguindu-se şi plângând ca să vină 
în ajutorul său degrab. In acea noapte a mers la dânsa Maximian, fiul împăratului, plin de 
pofta cea spurcată; şi intrând cu sârguinţă în camera unde se ruga sfânta fecioară, a văzut 
deasupra ei pe îngerul lui Dumnezeu în mare strălucire şi frică mare a căzut asupra lui. Deci, 
neîndrăznind să se apropie de fecioară, a fugit îndată de acolo şi, întorcându-se în palatele 
împărăteşti, a spus aceasta tatălui său. Şi a zis Dioclețian: „Nu este altceva aceea, decât numai 
vrăji creştineşti”. Apoi a trimis pe unul din cei ce stăteau înaintea lui, cu numele Curtie, ca să 
afle ce se face în casa Susanei. Dar şi acela, cum a intrat acolo, îndată a fost cuprins de frică 
mare şi a fugit cu cutremur la cel ce l-a trimis. 


In acea vreme, împăratul cu împărăteasa sa, Sirina, se întrebau despre venirea lui 
Hristos şi despre cinstirea zeilor celor mulţi. Deci, fiind dovedit de dânsa, el şi-a adus aminte 
de Susana, zicând: „Pentru ce nu ai îndemnat pe acea frumoasă şi înţeleaptă fecioară ca să se 
învoiască la nunta fiului meu?" Impărăteasa a răspuns: „Fecioara şi-a ales ei partea aceea care 
este mai bună și însuși fiul tău spune că a văzut deasupra ei o lumină neapropiată”. Auzind 
aceasta împăratul și umplându-se de mânie, a poruncit unui om oarecare necurat, cumplit şi 
fără omenie, cu numele Macedonie, să meargă în casa Susanei, şi cu îngrozire şi cu chinuri 
să o silească la închinarea idolilor. Aceasta însă să o facă în taină, ca să nu ocărască alţii pe 
împărat pentru tirania lui, că nu-i este milă nici pentru rudenia sa. Și a mers Macedonie la 
dânsa, având cu el un idol mic de aur, al spurcatului său zeu Die, şi îl arăta sfintei fecioare, 


poruncindu-i să se închine lui. Dar ea a suflat spre idol şi a zis: „Doamne, lisuse Hristoase, să 
nu vadă ochii mei această meşteşugire diavolească”. 


Atunci îndată acel idol, pe care îl ţinea în mâini Macedonie, s-a făcut nevăzut, ca şi 
cum ar fi fost răpit de cineva din mâinile lui. lar Macedonie se mira de un lucru ca acesta şi 
credea că Susana l-ar fi apucat cumva şi l-ar fi ascuns; și a zis către dânsa: „Văd că ești 
iubitoare de aur, pentru că ai furat idolul din mâinile mele. Insă o laud aceasta, căci cred că 
nu l-ai fi luat, dacă nu-l iubeai”. Răspuns-a sfânta: „Domnul Dumnezeul meu a trimis pe 
îngerul Său de a răpit idolul de la ochii mei şi l-a aruncat afară din casa mea!" Zicând sfânta 
aceasta, a intrat sluga lui Macedonie și i-a spus că idolul este aruncat afară din casă, pe calea 
poporului. 


Atunci Macedonie, umplându-se de mânie, a rupt hainele de pe dânsa cu mâinile 
sale şi a bătut-o pe ea cu bețe fără cruţare. lar sfânta, fiind bătută, striga: „Slavă Ţie, Doamne!" 
Zis-a Macedonie către ea: „Jertfeşte zeilor!" Dar ea a răspuns: „Eu singură mă aduc jertfă 
Domnului Dumnezeului meu!" Deci Macedonie a spus împăratului de statornicia cea tare şi 
neschimbată a fecioarei în creştineasca credință şi de batjocura cea făcută idolului. Iar 
împăratul a poruncit să o ucidă cu sabia chiar în casa ei. Şi au tăiat capul miresei lui Hristos, 
al Sfintei Muceniţe Susana, şi s-a dus în cămara nestricăciu-nii cea prea luminoasă a Mirelui 
său, bucurându-se şi veselindu-se. 


Iar împărăteasa Sirina, auzind de uciderea Sfintei Susana, a mers noaptea și a luat 
cinstitul ei trup, adunând sângele cel vărsat pe pământ şi ştergându-l cu acoperământul capului 
său. Deci, învelind trupul cu o pânză curată şi cu aromate, l-a pus în gropnița Sfântului 
Alexandru, unde erau îngropate multe trupuri muceniceşti. lar sângele ei cel şters cu 
acoperământul capului, punându-l într-un sicriaş de argint, l-a ascuns în palatul său unde 
obişnuia să se roage adeseori în taină ziua şi noaptea. 


Iar preasfinţitul papă Gaius, mergând în casa fratelui său Gavinie, a sfințit acea 
cameră în care s-a vărsat sângele Sfintei Muceniţe Susana, ca să fie biserică, şi slujea în ea 
dumnezeieștile slujbe. lar nu după multă vreme a pătimit şi Sfântul Gavinie preotul. 
Asemenea s-a sfârșit muceniceşte şi preasfinţitul Gaius şi toți au stat împreună înaintea 
scaunului lui Dumnezeu, în cetele sfinților mucenici, slăvind pe Tatăl, pe Fiul şi pe Sfântul 
Duh, pe Unul Dumnezeu în Treime, Căruia şi de la noi I se cuvine cinste şi slavă, acum şi 
pururea şi în vecii vecilor. Amin. 


32. SFÂNTA MUCENIȚĂ SUSANA ȘI CEI ÎMPREUNĂ CU DÂNSA 
(SCRISĂ DE CREȘTINUL TERSON, CARE A TRĂIT ÎN ACEEAŞI 


VREME.) 
(11 AUGUST) 


In împărăţia lui Dioclețian și Maximian Hercule, a fost în Roma un preot pe nume 
Gavinie, frate bun cu Gaius, papa Romei. Acest preot, fiind învăţat la filosofia cea din afară şi 
bine iscusit în dumnezeiasca Scriptură, a scris multe cărți împotriva păgânilor, după sfatul şi 
porunca fratelui său. Ei erau de neam mare și rudenii cu împăratul Dioclețian, dar erau defăimați 
şi lepădați de el din neam, din pricina credinţei lor creştine, de care Dioclețian se îngrețoşa 
foarte şi de aceea se lepăda de seminţia sa. Acest preot, Gavinie, avea o fiică pe nume Susana, 
pe care a crescut-o în bună cucernicie, învățând-o frica lui Dumnezeu şi filosofia cărţii. Fecioara 
era foarte pricepută şi înțeleaptă, prea aleasă cu frumuseţea trupească, dar fără de asemănare 
mai aleasă cu frumuseţea sufletească; căci roaba lui Hristos cea întreg înțeleaptă şi credincioasă 
îl iubea pe Acela fierbinte. 


Şi auzind împăratul Dioclețian de frumusețea şi înțelepciunea ei, a voit s-o ia de 
femeie pentru fiul său, Maximian. Acest Maximian, pe care alţii îl numesc Maximin, nu era fiu 
firesc al lui Dioclețian, ci a fost înfiat din rudeniile cele de aproape. Mai întâi, Dioclețian l-a 
însoțit cu fiica sa, Valeria, dar murind aceea, a voit să-l însoţească cu rudenia sa, Susana. Acest 
Maximian se mai numea şi Galeriu și era altul decât acel mai întâi Maximian, care se numea 
Hercule. Deci Dioclețian a trimis pe un bărbat cinstit, văr al său, anume Claudie, ca să vorbească 
cu Gavinie și să-i ceară pe fiica sa spre însoțirea fiului său, Maximian. 


Şi venind Claudie la Gavinie, i-a zis: „Prealuminatul nostru împărat Dioclețian m-a 
trimis la tine, cu darul şi cu mila sa, vrând să înnoiască rudenia cu tine prin unirea sângelui mai 
de aproape. Deci ce alt dar poate să-ți fie ţie mai mare ca acesta, ca prin mai mare cinste să se 
preamărească neamul tău, pentru cea mai de aproape legătură a sângelui împărătesc?" Dar 
Gavinie a zis: „Noi suntem săraci şi smeriţi. Cum putem oare să ne numim rudenia împăratului, 
fiind nevrednici?” Zis-a Claudie: „Cinstite frate, tu şi fratele tău, episcopul Gaius, nu sunteți 
oare fiii lui Maximin senatorul, care a fost rudenia unchiului nostru, fratele stăpânului nostru, 
împăratul Dioclețian?" Grăit-a Gavinie: „Așa este, însă în vremile acestea din urmă nu suntem 
vrednici să ne numim rude ale împăratului”. 


Zis-a Claudie: „Nu te lepăda de neamul tău; iată, îți porunceşte împăratul şi stăpânul 
nostru ca pe fiica ta, de care a auzit că este frumoasă şi înțeleaptă în toate învățăturile, să o dai 
după Maximian, fiul lui, căci este cu dreptate ca mlădiţele ce ies dintr-o rădăcină să nu se 
despartă, lucru pe care îl dorim și noi, rudeniile, şi mi se pare că şi ţie îţi este aceasta de bucurie”. 
Grăit-a Gavinie: „Rogu-mă, daţi-mi vreme să aflu părerea fecioarei”. Și s-au despărțit. Și 
ducându-se Claudie, preotul Gavinie a rugat pe fratele său, papa Gaius, să vină la dânsul acasă. 
Şi venind acela, i-a spus pricina pentru care a trimis împăratul pe Claudie. Apoi, chemând la 
dânşii pe fecioara Susana, au zis către dânsa cu lacrimi: „Impăratul Dioclețian a trimis la noi pe 
Claudie, ruda noastră, să ne spună că voiește să te ia în însoţire pentru fiul său, Maximian". 


lar fericita fecioară Susana a răspuns tatălui şi unchiului său: „Unde este acum 
înțelepciunea voastră? Cu adevărat n-o văd în voi! De n-aş fi fost creștină, precum m-aţi învăţat, 
ar fi putut cineva să grăiască despre aceea cu mine. Dar acum, pentru ce vă întinați gura şi 
urechile, ascultând păgâneştile cuvinte şi zicându-mi mie să mă însoțesc cu tiranul cel păgân, 
de care voi v-aţi lepădat cu îndrăzneală, pentru necurăţia lui şi pentru sfânta voastră credință în 
Hristos, ca să nu fie rudenia voastră? Dau slavă atotputernicului Dumnezeu, Care m-a făcut 


rudenie cu sfinţii Săi; pentru că aşa cred în Domnul nostru lisus Hristos, că, defăimând însoţirea 
cea spurcată cu acel om necurat, mă voi învrednici de cununa mucenicească". 


Tatăl ei, Gavinie, a grăit către dânsa: „Fiică, vezi să fii statornică în credinţa pe care 
o ai, ca să poţi să fii curată înaintea Domnului și să ne bucurăm şi noi, văzând că aduci 
Stăpânului Hristos roadele credinţei tale cele tari!" Susana a grăit către tatăl şi către unchiul 
său: „Domnii mei, voi m-aţi învăţat adeseori să-mi păzesc fecioria pentru Domnul meu, lisus 
Hristos. ar acum m-am întărit atât în dragostea şi frica Lui, încât nici nu mă gândesc vreodată 
la însoţirea trupească, ci pe Stăpânul Căruia m-ai dat tu odată, părinte, pe EI îl voi iubi, Lui îi 
voi sluji şi în EI voi nădăjdui până la suflarea mea cea de pe urmă". Sfântul papă Gaius a zis: 
„De vreme ce te-ai dat o dată cerescului Mire Hristos Dumnezeu, apoi petrece până la sfârşit în 
dragostea Lui şi păzeşte poruncile Lui”. Astfel, amândoi acei sfinţi slujitori ai Domnului, 
înțelegând voirea cea bună a inimii ei fecioreşti, s-au bucurat cu duhul şi plângeau de bucurie, 
întărind-o cu multe cuvinte duhovniceşti. 


Iar după trei zile, Claudie a venit iar în casă la Gavinie cu mulţime de slugi, pe care 
lăsându-le afară, a intrat singur înăuntru şi a găsit acolo și pe Gaius papa. Deci, făcându-şi 
obișnuita sărutare, Claudie a zis: „Ştie cinstea voastră ce pricină de bucurie m-a adus la voi”. 
Papa Gaius a grăit: „Chiar dacă n-ar fi nici o pricină a venirii tale la noi în afară de rudenia ta 
cu noi, suntem bucuroşi de tine, că putem să ne mângâiem unul pe altul, prin vederea feţei şi 
prin vorbirea împreună". Claudie a zis: „Ştiţi, o, iubiţilor fraţi, că împăratul Dioclețian doreşte 
foarte mult să se unească cu voi prin cea mai apropiată rudenie; deci vă sfătuiesc şi vă rog să 
faceţi voia celui ce stăpâneşte lumea, şi să-i mângâiaţi sufletul”. Gavinie a zis către dânsul: 
„Spune acea dorință împărătească domnului frate, Gaius episcopul". Claudie a zis către Gaius: 
„Preamilostivul împărat, domnul nostru, voieşte să ia în însoţire pentru fiul său pe fiica voastră 
şi nepoata mea. EI a auzit de frumuseţea, de înțelegerea și de înţelepciunea ei; iar noi, rudeniile, 
socotim că nimic nu este mai cinstit decât aceasta, ca neamul nostru, nedeosebit de sângele 
împărătesc, să petreacă împreună și să se împodobească și să se slăvească cu înălțimea aceluia”. 
Tăcând episcopul, Gavinie a grăit: „Să chemăm pe fecioară şi să vedem dorinţa ei”. 


Deci au chemat la dânşii pe Sfânta Susana, și erau acolo numai ei trei șezând, 
nemaifiind altcineva de față. Şi văzând Claudie pe fecioară, a lăcrimat de dragoste şi bucurie, 
şi voind să o cuprindă cu dragoste şi să o sărute, ea l-a oprit şi s-a întors de la dânsul, zicând: 
„Nu-mi spurca gura mea, că Domnul meu lisus Hristos ştie că de gura roabei sale nu s-a atins 
niciodată gură bărbătească”. Claudie a zis: „Eu voiam să te sărut din dragoste de rudenie, ca 
nepoată ce-mi eşti”. lar fecioara a zis: „Nu pentru altă pricină mă îngreţoşez de sărutarea ta, 
decât numai pentru aceea că gura ta este întinată de jertfele idolești”. Iar Claudie fiind atins la 
inimă de aceste cuvinte ale fecioarei ca prin degetul lui Dumnezeu, s-a umilit și a zis către 
dânsa: „Ce să fac ca să mi se curețe gura de întinăciune?" Fecioara a răspuns: „Pocăieşte-te şi 
botează-te în numele Tatălui, al Fiului şi al Sfântului Duh". Iar Claudie, întorcându-se către 
episcop, a zis: „Atunci voi să mă curăţiţi, de vreme ce mai bun este omul cel curat, care crede 
în Hristos, decât cei ce slujesc zeilor. Eu am adus multe jertfe zeilor, la care şi împărații își 
pleacă grumajii lor, dar nici un folos n-am avut de la dânșii”. 


Iar papa, văzând minunata și grabnica schimbare a lui Claudie, în care lucrase darul 
lui Dumnezeu prin cuvintele curatei fecioare, a zis cu bucurie către el: „Frate, ascultă-mă pe 
mine, că am să te sfătuiesc sfat bun. Tu ai venit la noi să mijloceşti mireasă pentru fiul stăpânului 
tău; iar Dumnezeu te caută pe tine pentru EI şi voiește să te mântuiești cu rugăciunile acestei 
fecioare, ca şi din sângele nostru să se afle vrednici împărăției cereşti. De aceea, crede în 
Dumnezeu, fă pocăință pentru vărsarea sângelui sfinților lui Dumnezeu şi nu întârzia a primi 


Sfântul Botez". Claudie a zis: „Când voi primi Sfântul Botez, oare se vor curaţi toate păcatele 
spurcate ale inimii mele?" Papa a răspuns: „Cu adevărat se vor curaţi, numai crede din toată 
inima". 


Sfânta fecioară Susana, auzind acestea, a căzut la picioarele unchiului său, Sfântul 
Gaius, zicându-i: „Stăpânul meu, te rog, pentru Hristos, nu zăbovi a boteza pe Claudie și 
mântuiește-i sufletul". Papa a răspuns: „Să căutăm mai întâi dacă crede cu adevărat în Hristos 
Dumnezeu". Claudie a zis: „Cred cu adevărat, numai dacă mi s-ar ierta toate greşelile precum 
îmi făgăduiți”. Papa a zis: „în numele Domnului nostru lisus Hristos, Dumnezeul cel 
atotputernic, ţi se iartă toate greşelile tale!" Și a căzut Claudie la pământ înaintea picioarelor 
arhiereului şi, presărându-și țărână pe cap, striga: „Doamne Dumnezeule, lumina cea prea 
veșnică, iartă-mi toate greşelile făcute în necredinţă şi în neştiință şi mă umple de darul Tău, ca 
să cunoască şi femeia mea şi copiii mei, că Tu singur mântuieşti pe cei ce nădăjduiesc întru 
Tine". Apoi Gaius l-a învăţat pentru botez și, sfătuindu-l, l-a trimis la casa lui. 


După aceasta, Claudie cu femeia sa şi cu doi fii ai săi au venit noaptea la Sfântul 
Gaius papa şi au cerut botezul. De aceea, papa, nezăbovind mai mult, 1-a botezat, iar Gavinie 
preotul le-a fost naș. Iar când Claudie a ieşit din scăldătoare, a zis: „Am văzut o lumină mai 
luminoasă decât soarele, care m-a strălucit în ceasul botezului”. Apoi, după săvârşirea botezului 
şi ungerea cu Sfântul Mir, papa a săvârşit Sfânta Liturghie şi i-a împărtășit pe dânşii cu 
dumnezeieștile Taine ale Trupului şi Sângelui lui Hristos. Deci cu toţii s-au bucurat întru 
Dumnezeu, Mântuitorul lor. Numele soției lui Claudie era Prepedigna şi ale copiilor lui, 
Alexandru şi Cutie. Din acea vreme, Claudie a început a-și vinde averile sale şi a le împărți 
săracilor. El căuta pe creștinii care se ascundeau prin felurite locuri tăinuite şi, intrând prin 
temnițe noaptea în taină, tuturor pe care îi găsea le spăla picioarele şi le săruta; apoi toată nevoia 
lor prin îndestulate îndurări o împlinea, dându-le lor cu osârdie îmbrăcăminte şi hrana cea de 
toate zilele, făcând astfel pocăință mare pentru păcatele lui cele săvârşite mai înainte. 


Iar după câteva zile, Dioclețian a început a întreba despre Claudie, că, fiind trimis la 
Gavinie pentru Susana fecioara, nu a adus înştiinţare. Și i s-a spus împăratului că este bolnav 
Claudie. Deci împăratul a trimis la dânsul pe fratele lui cel mai tânăr, pe nume Maxim, cu 
dregătoria comit, ca să-l cerceteze pe cel bolnav şi să-l întrebe şi despre fecioara Susana. Și 
mergând Maxim, a găsit pe fratele său, Claudie, îmbrăcat în haină de păr și făcând rugăciuni 
către Dumnezeu; iar Maxim, spăimântându-se, a zis: „lubite frate, care m-ai hrănit pe mine din 
copilărie, pentru care pricină te-ai schimbat aşa şi te-ai făcut uscat şi galben la față?" Claudie a 
răspuns: „Dacă voieşti să mă asculţi pe mine, atunci îți voi spune pricina schimbării mele". 
Maxim a zis: „Spune-mi mie durerea trupului tău". Claudie a zis: „lată, eu fac pocăință, că, 
ascultând pe împărați şi slujindu-le lor, am ucis pe creştini şi am vărsat sânge nevinovat, pe care 
lucru, deşi l-am făcut din neştiință, împlinind poruncile împărăteşti, însă acum bolesc de aceea 
şi mă călesc". 


Maxim a zis: „Ce-mi spui mie aceasta acum, frate? Stăpânul nostru, Dioclețian 
împăratul, te-a trimis la Gavinie, fratele nostru, ca să mijloceşti să dea pe fiica lui de soție fiului 
împăratului, pentru care şi eu acum sunt trimis la tine, iar tu altceva îmi spui mie?" Claudie a 
răspuns: „Am umblat eu pentru aceasta la iubita noastră nepoată şi am văzut-o pe ea că, precum 
este preafrumoasă cu fața, tot așa este și cu sufletul, căci ea este sfântă și înțeleaptă, dar acum 
s-a făcut mireasa cerescului Impărat, Hristos Dumnezeu, prin Care şi eu sunt izbăvit de păcatele 
mele. Insă, ca să ştii şi tu că Preamilostivul Dumnezeu voieşte să-i mântuiască pe toţi, să 
mergem noaptea la fratele nostru Gavinie preotul şi vei vedea lumina cea veşnică”. Maxim a 
zis: „Fratele meu iubit, toate cele ce îmi vei porunci mie, le voi face”. 


Deci întru aceeaşi noapte au mers amândoi la porțile cetăţii care se numeau Salaria, 
care erau lângă palatele lui Salustiu, pentru că acolo era casa lui Gavinie preotul. Și i s-a spus 
lui Gavinie că fraţii Claudie și Maxim stau afară, vrând să intre înăuntru; iar el cu osârdie le-a 
ieşit întru întâmpinare și cu bucurie i-a băgat pe ei înăuntru. Dar mai înainte de a începe vorba 
cu dânşii, s-a întors la rugăciunea cea către Dumnezeu, plecându-şi genunchii şi faţa în jos şi 
împreună cu dânsul s-au plecat şi ceilalți. Iar preotul a grăit, rugându-se: „Doamne Dumnezeule, 
Cel ce aduni pe cei risipiţi şi priveşti spre cei adunaţi, caută spre lucrul mâinilor Tale şi 
luminează pe toţi cei ce cred în Tine, că Tu ești lumina cea adevărată, în vecii vecilor”. Atunci 
toți au răspuns: „Amin". 


Apoi, sculându-se de la pământ, s-au sărutat și s-au îmbrățișat; iar Claudie, căzând la 
picioarele preotului, le-a sărutat pe ele. Acest lucru văzându-l Maxim, se mira şi voia să vadă 
pe fecioara Susana; deci Gavinie a poruncit ca s-o cheme. lar ea venind la dânşii, mai întâi s-a 
închinat lui Dumnezeu; apoi, apropiindu-se de tatăl său, a zis: „Binecuvintează-mă, părinte!" 
Şi iarăşi preotul s-a rugat pentru venirea ei, zicând: „Pace să vă dea vouă Domnul nostru lisus 
Hristos, Care petrece şi împărăteşte în vecii vecilor cu Dumnezeu Tatăl cel Atotputernic". Apoi 
au zis cu toţii: „Amin", iar Maxim, văzând pe Sfânta Susana foarte smerită şi plină de ruşinea 
întregii înțelepciuni, a voit să-i sărute mâinile, dar ea n-a voit. 


Deci, când toţi plângeau de multă bucurie şi dragoste, Sfântul papă Gaius - care locuia 
acolo aproape, lângă biserica ce se zidea de dânsul -, a fost vestit că fraţii lui s-au adunat. Iar 
el, socotind că sunt prinşi la mucenicie şi vrând ca el să fie mai întâi între mucenici, a alergat 
cu sârguință, fără de veste, la casa lui Gavinie. Şi toţi văzân-du-l pe el, s-au înspăimântat şi 1 s- 
au închinat până la pământ; iar papa le-a zis lor: „Pace vouă! Indrăzniţi întru numele Domnului”. 
Apoi iarăşi a zis: „Să ne rugăm". Şi a început a se ruga, zicând: „Doamne Dumnezeule, Tatăl 
Domnului nostru lisus Hristos, Cel ce L-ai trimis pe Dânsul spre mântuirea tuturor, vrând să ne 
scoţi pe noi din întunericul lumii acesteia şi să ne duci la viaţa veșnică, întăreş-te-ne pe noi, 
robii Tăi, întru credința Ta, că Tu împărăteşti în vecii vecilor”. Și toți au zis: „Amin”. Apoi, 
şezând, au început a vorbi, iar vorbele acelea care ieșeau din gura arhiereului erau insuflate de 
Dumnezeu şi toți ascultau cuvintele lui Dumnezeu cele grăite de dânsul. 


Iar fecioara Susana, nevrând să şadă înaintea lor, asculta stând în picioare și în taina 
inimii sale se ruga lui Dumnezeu. Apoi papa a zis către Maxim: „Mulţumim ţie, frate, că ne-ai 
cercetat pe noi". Maxim a răspuns: „Eu, nevrednicul, am venit la voi să sărut picioarele voastre 
cele sfinte; dar care este din început pricina venirii mele, singuri bine ştiţi”. Papa a zis: „Lu să 
ne spui nouă". Maxim a zis: „Impăratul Dioclețian doreşte ca să daţi pe fecioara Susana după 
Maximian, fiul lui cel înfiat". Papa a zis: „Fecioara are acum pe Hristos cel dat ei de la 
Dumnezeu Tatăl, şi să ştii cu adevărat, că nu se poate a o însoți pe ea cu altul”. Maxim a zis: 
„Toate cele ce le dă Dumnezeu sunt veşnice”. 


Arhiereul a zis către dânsul: „Deci primeşte şi tu viaţa veşnică!" Maxim a zis: „ŞI 
care este viaţa veşnică?" Răspuns-a Claudie: „Aceea este viaţa veşnică, pe care eu am cunoscut- 
o". Maxim a zis: „Pe aceea pe care tu ai cunoscut-o, doresc şi eu a o şti; însă nu ni se cuvine ca 
pe neamul nostru să-l deosebim de rudenia cea împărătească". Sfântul papă Gaius a zis: „Noi 
te îndemnăm să crezi în Domnul nostru lisus Hristos, Fiul Dumnezeului celui veşnic; iar acestea 
pe care le vedem, cinstea şi slava împăratului pământesc, sunt vremelnice şi rudenia lui nici cât 
de puţin nu ne foloseşte nouă, pentru că toate trec alăturea și pier degrab odată cu viața aceasta 
de puţină vreme. lar cele ce le-a făgăduit nouă cerescul Impărat, Hristos Dumnezeul nostru, 
acelea sunt veşnice, folositoare şi preaiubite”. Acestea auzindu-le Maxim, s-a umilit şi cu 
bucurie a voit să primească sfânta credință. Şi a zis Gaius papa către el: „Știi, frate, toate averile 


pe care noi le-am lăsat pentru Hristos, ce fel şi câte erau? ar acum nimic altceva nu lăudăm, 
decât numai pe Domnul nostru lisus Hristos, pentru Care viețuim şi întru Care ne lăudăm”. 
Maxim a zis: „Stăpânii mei, nu zăboviţi, ci grăbiţi-vă să faceţi cele ce ştiţi că sunt folositoare 
mie". Deci, poruncindu-i să postească, papa l-a trimis acasă. 


Iar el ducându-se, la început tăinuia în sine credinţa sa în Hristos; însă ardea foarte 
mult cu dragostea către Sfântul papă Gaius și către preotul Gavinie, iar mai vârtos spre Insuşi 
Hristos. Apoi, înmulţindu-se în el dragostea către Dumnezeu, a început la arătare a mărturisi 
numele lui lisus Hristos, nebăgând în seamă moartea. Insă papa şi preotul îl sfătuiau să tacă 
cinci zile, până își va vinde averile sale şi până le va împărți creştinilor săraci. Şi Maxim a făcut 
aşa, iar după cinci zile, venind la Sfântul papă Gaius şi căzând la picioarele lui, a zis: „Te jur 
pe tine, domnul meu, cu numele lui Hristos, sa mă luminezi cu Sfântul Botez, precum ai luminat 
pe fratele meu, Clau-die; pentru că dintru acel ceas, în care m-ai învăţat pe mine despre Hristos 
Dumnezeu, atât s-a umilit inima mea, încât nu pot să mă odihnesc, până nu voi primi credinţa 
creștinească". Papa l-a botezat după obicei și, săvârşind Sfânta Liturghie, l-a împărtăşit cu 
dumne-zeieştile Taine. 


Deci Maxim petrecea cu dânşii, cântând şi slăvind pe Dumnezeu. Iar averile sale, pe 
care n-a putut în cele cinci zile să le vândă și să le împartă, pe acelea le dădea şi le împărțea la 
creștinii săraci, prin mâinile unui credincios prieten al său, anume Tarson, care era creştin 
ascuns şi mai pe urmă a fost scriitor al pătimirii acestor sfinți, pentru că toate s-au făcut pe 
vremea lui. 


Şi trecând cincisprezece zile, Dioclețian s-a înștiințat că Maxim comitul şi Claudie, 
cu femeia şi cu fiii, s-au făcut creştini. Pentru aceea s-a umplut de mare mâhnire, însă la început 
tăinuind în sine aceasta, a arătat împărătesei sale, cu numele Sirina, că a trimis la Gavinie, vrând 
să logodească pe fiica aceluia, Susana, cu fiul său, Maximian. lar împărăteasa, auzind de 
Gavinie şi Susana, a preamărit în inima sa pe Dumnezeu, pentru că era creștină tăinuită, iar 
către împărat a zis: „Fă ceea ce-ţi porunceşte mărirea cea de sus", adică Dumnezeu. Iar 
împăratul lăsând-o pe ea, a chemat la sine pe mai-marele oștilor, anume Iulie, păgân și cumplit 
cu năravul. Aceluia i-a descoperit necazul inimii sale, cum că cei iubiţi din rudeniile lui, care 
au fost trimişi să logodească mireasă fiului său, defăimându-i porunca, au luat credinţa 
creștinească. Iulie a zis: „Toţi cei ce au defăimat poruncile împărăteşti, chiar dacă acelea ar fi 
nedrepte, să se pedepsească cu moarte; iar porunca ta, pe care ei au defăimat-o, fiind dreaptă, 
de aceea sunt vrednici de moarte”. 


Atunci împăratul îndată a poruncit lui Iulie să trimită ostaşi şi să-i prindă pe toți, afară 
de episcopul Gaius. Deci, pe Gavinie preotul şi pe fiica lui, Susana, a poruncit să-i păzească 
sub strajă, iar pe Claudie, pe Maxim, pe soţia lui Claudie, Prepedigna şi pe amândoi fiii lor, pe 
Alexandru şi pe Cutie, i-a trimis în cetatea ce se numea Ostie, şi a poruncit să-i ardă de vii, iar 
cenuşa lor să o arunce în mare. Astfel s-au săvârşit acei sfinți, învrednicindu-se slavei muceni- 
cești. 


Iar după 55 de zile, Dioclețian a poruncit împărătesei sale să ia la sine în palat pe 
fecioara Susana și să o îndemne la nuntă. lar Susana, fiind păzită sub strajă, când a văzut pe cei 
ce veneau pentru dânsa, a suspinat din adâncul inimii către Dumnezeu și s-a rugat cu lacrimi: 
„Doamne, nu lăsa pe roaba Ta!" Deci a fost dusă la împărăteasa, care, văzând pe Susana intrând 
la dânsa, s-a grăbit de s-a închinat ei, mai înainte de a se închina Susana, pentru că cinstea darul 
lui Hristos ce era într-însa și fecioria cea întreg înțeleaptă. lar Sfânta Susana a căzut înaintea 
împărătesei la pământ, dar împărăteasa, ridicând-o pe ea cu dragoste, i-a zis: „Se bucură de tine 


Mântuitorul nostru, lisus Hristos". Și auzind Susana pe împărăteasă cum cheamă numele lui 
lisus Hristos, s-a bucurat și a zis: „Mulţumesc lui Hristos, Dumnezeul meu, că El împărăteşte 
în tot locul". 


Şi erau amândouă împreună, împărăteasa Sirina şi Sfânta fecioară Susana, veselindu- 
se întru Domnul, vorbind cu dragoste de Dânsul și rugându-se către EI cu osârdie. Dar mai 
vârtos Sfânta Susana n-a încetat ziua și noaptea cântând și binecuvântând pe Dumnezeu, precum 
era învățată de tatăl său. Iar Dioclețian aştepta în toate zilele, nădăjduind că se va învoi fecioara 
la nuntă. Deci, așteptând mult, a trimis la împărăteasă, întrebând-o dacă a înduplecat pe fecioară 
spre însoțirea fiului lor şi dacă fecioara se învoieşte acum cu dragostea lui Maximian. Iar 
împărăteasa a răspuns împăratului: „In zadar te osteneșşti acolo unde lucrurile sunt cu neputinţă; 
şi nici nu se cade a supăra acolo unde nu este voinţă. Eu nu văd într-însa un gând şi un scop ca 
acela, ca să voiască cândva spre nunta fiului tău, nici nu cred că cineva, ori cu ce chip, să poată 
a o sili pe ea la nuntă”. 


Aceasta auzind-o Dioclețian, s-a mâniat foarte mult şi a dat stăpânire fiului său, 
Maximian, asupra ei, ca să o batjocorească pe ea cu sila, însă nu în palatul împărătesc, ci să o 
ducă în casa tatălui ei, Gavinie, și acolo să facă după pofta sa şi astfel s-o lase necinstită. Deci 
a poruncit ca Sfânta Susana să iasă din palatul împărătesc şi fie dusă la casa sa. lar împărăteasa, 
despărțindu-se cu plângere de Sfânta Susana, a zis către dânsa: „Cel ce a izbăvit pe roaba sa 
Susana cea dintâi, Acela te va izbăvi şi pe tine şi-ţi va da odihnă slăvită”. Deci, sărutându-se, s- 
au despărțit cu multe lacrimi. 


Iar fecioara Susana, intrând în casa sa, fiind dusă de două femei, s-a aruncat la pământ 
în camera ei şi se ruga lui Hristos, izbăvitorul său, tânguindu-se și plângând ca să vină în ajutorul 
său degrab. In acea noapte a mers la dânsa Maximian, fiul împăratului, plin de pofta cea 
spurcată; şi intrând cu sârguință în camera unde se ruga sfânta fecioară, a văzut deasupra ei pe 
îngerul lui Dumnezeu în mare strălucire şi frică mare a căzut asupra lui. Deci, neîndrăznind să 
se apropie de fecioară, a fugit îndată de acolo şi, întorcându-se în palatele împărătești, a spus 
aceasta tatălui său. Şi a zis Dioclețian: „Nu este altceva aceea, decât numai vrăji creştineşti”. 
Apoi a trimis pe unul din cei ce stăteau înaintea lui, cu numele Curtie, ca să afle ce se face în 
casa Susanei. Dar şi acela, cum a intrat acolo, îndată a fost cuprins de frică mare şi a fugit cu 
cutremur la cel ce l-a trimis. 


In acea vreme, împăratul cu împărăteasa sa, Sirina, se întrebau despre venirea lui 
Hristos şi despre cinstirea zeilor celor mulţi. Deci, fiind dovedit de dânsa, el şi-a adus aminte 
de Susana, zicând: „Pentru ce nu ai îndemnat pe acea frumoasă și înțeleaptă fecioară ca să se 
învoiască la nunta fiului meu?" Impărăteasa a răspuns: „Fecioara şi-a ales ei partea aceea care 
este mai bună şi însuşi fiul tău spune că a văzut deasupra ei o lumină neapropiată". Auzind 
aceasta împăratul şi umplându-se de mânie, a poruncit unui om oarecare necurat, cumplit şi fără 
omenie, cu numele Macedonie, să meargă în casa Susanei, şi cu îngrozire şi cu chinuri să o 
silească la închinarea idolilor. Aceasta însă să o facă în taină, ca să nu ocărască alţii pe împărat 
pentru tirania lui, că nu-i este milă nici pentru rudenia sa. Şi a mers Macedonie la dânsa, având 
cu el un idol mic de aur, al spurcatului său zeu Die, şi îl arăta sfintei fecioare, poruncindu-i să 
se închine lui. Dar ea a suflat spre idol şi a zis: „Doamne, lisuse Hristoase, să nu vadă ochii mei 
această meșteșugire diavolească". 


Atunci îndată acel idol, pe care îl ținea în mâini Macedonie, s-a făcut nevăzut, ca şi 
cum ar fi fost răpit de cineva din mâinile lui. lar Macedonie se mira de un lucru ca acesta şi 
credea că Susana l-ar fi apucat cumva şi l-ar fi ascuns; şi a zis către dânsa: „Văd că eşti iubitoare 


de aur, pentru că ai furat idolul din mâinile mele. Insă o laud aceasta, căci cred că nu l-ai fi luat, 
dacă nu-l iubeai". Răspuns-a sfânta: „Domnul Dumnezeul meu a trimis pe îngerul Său de a răpit 
idolul de la ochii mei şi l-a aruncat afară din casa mea!" Zicând sfânta aceasta, a intrat sluga lui 
Macedonie şi i-a spus că idolul este aruncat afară din casă, pe calea poporului. 


Atunci Macedonie, umplându-se de mânie, a rupt hainele de pe dânsa cu mâinile sale 
şi a bătut-o pe ea cu bețe fără cruţare. lar sfânta, fiind bătută, striga: „Slavă Ţie, Doamne!" Zis- 
a Macedonie către ea: „Jertfeşte zeilor!" Dar ea a răspuns: „Eu singură mă aduc jertfă Domnului 
Dumnezeului meu!" Deci Macedonie a spus împăratului de statornicia cea tare şi neschimbată 
a fecioarei în creştineasca credinţă şi de batjocura cea făcută idolului. Iar împăratul a poruncit 
să o ucidă cu sabia chiar în casa ei. ȘI au tăiat capul miresei lui Hristos, al Sfintei Muceniţe 
Susana, şi s-a dus în cămara nestricăciu-nii cea prea luminoasă a Mirelui său, bucurându-se şi 
veselindu-se. 


Iar împărăteasa Sirina, auzind de uciderea Sfintei Susana, a mers noaptea şi a luat 
cinstitul ei trup, adunând sângele cel vărsat pe pământ şi ştergându-l cu acoperământul capului 
său. Deci, învelind trupul cu o pânză curată şi cu aromate, l-a pus în gropniţa Sfântului 
Alexandru, unde erau îngropate multe trupuri mucenicești. lar sângele ei cel şters cu 
acoperământul capului, punându-l într-un sicriaş de argint, l-a ascuns în palatul său unde 
obişnuia să se roage adeseori în taină ziua şi noaptea. 


Iar preasfinţitul papă Gaius, mergând în casa fratelui său Gavinie, a sfinţit acea 
cameră în care s-a vărsat sângele Sfintei Muceniţe Susana, ca să fie biserică, şi slujea în ea 
dumnezeieștile slujbe. lar nu după multă vreme a pătimit şi Sfântul Gavinie preotul. Asemenea 
s-a sfârşit muceniceşte și preasfinţitul Gaius şi toți au stat împreună înaintea scaunului lui 
Dumnezeu, în cetele sfinţilor mucenici, slăvind pe Tatăl, pe Fiul şi pe Sfântul Duh, pe Unul 
Dumnezeu în Treime, Căruia şi de la noi I se cuvine cinste şi slavă, acum şi pururea şi în vecii 
vecilor. Amin. 


33. CUVIOŞII TEODOR ŞI VASILIE AI PECERSCĂI 


(11 AUGUST) 


Dumnezeiescul Pavel a zis că rădăcina tuturor răutăților este iubirea de argint. 
Cuvântul acesta s-a împlinit cu lucrul în această viață vrednică de laudă, unde vrăjmașul, 
începătorul răului, nu cu alt lucru, decât cu iubirea de argint, a adus rele ispite sufleteşti şi 
trupești asupra sufletului fericitului Teodor, şi pătimiri și moarte nu numai asupra lui, dar și 
asupra fericitului Vasilie, sfetnicul său, pentru care se scrie astfel: Fericitul Teodor avea în viața 
sa multă avere şi auzind pe Domnul în Evanghelie zicând: Fiecare din voi care nu se leapădă 
de toată averea sa, nu poate să-Mi fie ucenic, a urmat acestui cuvânt. Deci a lăsat toate cele 
lumești şi, împărţindu-și averea săracilor, s-a făcut monah în Mănăstirea Pecersca şi s-a nevoit 
întru fapte bune. Apoi, cu porunca egumenului, s-a făcut viețuitor al peșterii ce se numea 
"Nemţească", unde, petrecând mulți ani, se nevoia cu multă înfrânare. 


Acestui fericit Teodor vrăjmașul i-a adus oarecând supărare și mâhnire multă pentru 
averea împărțită săracilor, punându-i în gând lungimea anilor, slăbiciunea trupului şi sărăcia 


hranei mănăstirești. Fericitul Teodor n-a înţeles ispita și nu şi-a adus aminte de Domnul, Care 
a zis: Nu vă îngrijiţi cu sufletul vostru, ce veţi mânca sau ce veți bea. Căutaţi la păsările cerului, 
că nu seamănă, nici nu seceră şi nu adună în jitnițe, şi Tatăl vostru cel ceresc le hrăneşte pe ele. 
Deci a început de necaz a veni la deznădejde pentru sărăcie, întunecat fiind multe zile de către 
vrăjmașul, iar această mâhnire o mărturisea la arătare prietenilor săi. 


Şi era acolo în mănăstire un monah oarecare, cu numele Vasilie, unul din cei 
desăvârşiți. Acesta, vrând să mângâie şi să scoată pe Teodor din groapa deznădejdii, 1-a zis: 
„Frate Teodore, rogu-te să nu-ți pierzi plata ta, căci dacă îți pare rău după averea ce ai împărțit- 
o la săraci, eu mă voi sârgui să-ți dau toate, numai tu să zici înaintea lui Dumnezeu ca milostenia 
ta să mi se socotească mie. Iar tu îndată vei fi fără grijă, luându-ţi averea, dar caută, de te va 
suferi Domnul; pentru că şi în Constantinopol, un om oarecare s-a căit de aurul ce l-a împărțit 
milostenie și l-a socotit înaintea lui Dumnezeu ca al altuia, de la care şi-a luat înapoi ceea ce a 
împărțit. Insă când a zis: «Nu eu, Doamne, am făcut milostenia, ci a acestuia este», îndatăa 
căzut în mijlocul bisericii și a murit; şi astfel a pierdut pe amândouă împreună - și aurul și viaţa”. 


Auzind Teodor acestea şi luându-le în minte, plângea de greşeala sa şi fericea pe 
fratele cel ce l-a deşteptat dintr-o neputinţă ca aceasta. Căci pentru unii ca aceștia a zis Domnul: 
De vei face om cinstit din cel nevrednic, ca gura Mea vei fi. De atunci s-a făcut între ei mare 
dragoste. După aceasta, Teodor sporea bine în poruncile Domnului şi săvârşea toate cele ce sunt 
drepte, bine plăcute, sfinte şi neprihănite. 


Atunci diavolul a luat mare rană că n-a putut să-l înșele în felul acela spre iubirea de 
argint. Deci s-a înarmat iar asupra lui, punându-i înainte alt meșteşug de aceeaşi pierzare, căci 
odată Vasilie a fost trimis de egumen la o ascultare, unde a zăbovit trei luni. Atunci vrăjmașul, 
găsind vreme prielnică pentru meşteşugirea lui, s-a închipuit în asemănarea lui Vasilie şi s-a 
dus la el în peșteră, făcându-se a vorbi cu dânsul despre cele folositoare. Și 1-a zis: „Leodore, 
cum sporeşti acum? A încetat războiul diavolesc de la tine sau încă îţi face supărare, aducându- 
ți iubire de câştig și deşteptând amintirea averii împărțite la săraci?" 


lar Teodor, necunoscând că este diavolul şi părându-i-se că îi vorbeşte fratele, a 
răspuns: „Cu rugăciunile tale, părinte, sporesc bine, căci întărindu-mă prin tine, nu ascult 
gândurile ce mi le aduce diavolul. Și acum, de îmi vei porunci ceva, voi face cu osârdie și te 
voi asculta, căci prin învăţătura ta am aflat mare folos sufletului meu". Atunci diavolul, care i 
se părea frate, luând îndrăzneală, i-a zis: „Iţi dau încă un alt sfat, prin care îți vei afla odihnă și 
degrab vei lua răsplătire de la Dumnezeu pentru averea împărțită. Cere de la Domnul Dumnezeu 
să-ți dea aur şi argint mult şi să nu lași pe nimeni să intre la tine, nici tu să nu ieși din această 
peşteră". Iar Teodor a făgăduit că va face toate acestea. 


Atunci vicleanul diavol s-a dus de la dânsul şi, nevăzut aducân-du-i gând despre 
aflarea comorii, îl îndemna să se roage pentru aceea. Deci Teodor se ruga către Domnul să 
câştige de la Dânsul acea comoară, făgăduindu-se să le împartă pe toate în milostenie. Apoi 
adormind, a văzut în vis pe diavol luminos şi împodobit ca un înger, arătându-i comoara din 
peşteră. Această vedenie arătându-i-se nu o dată, ci de mai multe ori, după câteva zile s-a dus 
la locul arătat în vis şi, începând a săpa, a găsit comoara: mulțime de aur, de argint şi vase 
scumpe. 


După aceasta iar a venit diavolul în chipul lui Vasilie şi a zis către Teodor: „Unde 
este comoara care ai primit-o? Că cel ce ţi s-a arătat ţie mi-a spus şi mie că ţi se va da mulţime 
de aur şi argint, după rugăciunea ta". lar Teodor nu voia să-i arate comoara. Atunci diavolul cel 


cu rău meșteșug a început îndată a-i zice şi pe faţă şi a-i aduce şi în taină gândul să ia comoara 
Şi să se ducă în altă parte. Dar mai întâi i-a zis astfel: „Frate Teodore, nu ţi-am spus eu oare că 
degrab vei lua de la Dumnezeu răsplătirea averii dată milostenie? Că EI a zis: Cel ce-şi va lăsa 
casa sau ţarinile, pentru numele Meu, va lua însutit şi va moșteni viața veşnică. Deci acum, iată, 
ai bogăția în mâinile tale, fă cu dânsa ce voiești”. 


Teodor a răspuns: „Pentru aceasta am cerut de la Dumnezeu, pentru ca, dacă îmi va 
da, să le împart pe toate milostenie, și socotesc că pentru aceea mi-a şi dăruit-o”. lar potrivnicul 
i-a zis: „Frate Teodore, păzeşte-te ca vrăjmașul să nu-ți aducă, ca și mai înainte, necaz pentru 
împărțire, căci, iată, ţi s-a dat altă avere în locul celei împărțite de tine săracilor. Eu te sfătuiesc 
să iei această comoară şi să te duci în altă țară şi acolo vei câştiga moșii pentru trebuinţa ta, că 
şi aşa vei putea să te mantuiești şi să scapi de meşteşugirile diavolești, iar când va sosi ducerea 
ta din această lume, le vei da pe acestea cui vei voi şi aşa va rămâne pomenirea ta după tine”. 
Iar Teodor i-a zis: „Dar nu mă voi rușina eu că am lăsat lumea şi toate cele din lume, făgăduindu- 
mă să-mi sfârşesc viaţa în peştera aceasta, iar acum să fiu fugar şi vieţuitor lumesc? Dacă ai 
plăcere, lasă-mă să petrec în mănăstire şi acolo voi face toate câte îmi vei zice". Diavolul a 
răspuns: „Aici nu vei putea să tăinuieşti comoara, că o vor afla şi ţi-o vor lua; deci primește 
sfatul meu şi fă degrab ceea ce-ţi zic, că de n-ar fi plăcut lui Dumnezeu să ai avere, nu ţi-ar fi 
dăruit-o, nici nu mi-ar fi spus mie să te întăresc". 


Atunci Teodor, crezând pe diavol ca pe frate, a început a găti în taină căruțele şi vasele 
în care să-şi adune comoara Și să iasă din peşteră, unde voia să-l scoată diavolul cu înșelăciunea, 
ca să-l despartă de sfântul loc al Cuvioşilor părinți Antonie şi Teodosie, al însăşi Preasfintei 
Născătoare de Dumnezeu, şi mai ales ca să-l despartă de Dumnezeu. Dar iubitorul de oameni, 
Domnul, Care voiește ca toţi oamenii să se mântuiască, a mântuit şi pe acest rob al Său, Teodor, 
prin rugăciunile cuvioşilor Săi, căci într-acea vreme s-a întors din cale Vasilie - cel ce mântuise 
şi mai înainte pe Teodor de gândul cel rău - şi a mers în peşteră, voind să vadă pe fratele care 
viețuia într-însa, şi i-a zis: „Frate Teodore, cum mai petreci, că de multă vreme nu te-am mai 
văzut?" Iar Teodor s-a mirat de o închinăciune ca aceasta şi i-a răspuns: „Ce zici că de multă 
vreme nu m-ai văzut? eri şi alaltăieri şi totdeauna ai fost cu mine şi m-ai învăţat. ŞI iată, eu 
acum mă duc, precum mi-ai poruncit”. 


Iar Vasilie s-a mirat mult de un răspuns ca acesta, şi l-a întrebat: „Frate Teodore, 
spune-mi ce cuvânt este acesta, că mi-ai zis că ieri și alaltăieri şi totdeauna am fost cu tine şi te- 
am învăţat? Și unde te duci? Că eu acum m-am întors din cale și nu ştiu nimic. Oare nu ţi s-a 
întâmplat ceva din lucrarea diavolească? Te rog pentru Dumnezeu, nu tăinui de mine nimic”. 
Iar Teodor i-a zis cu mânie: „Ce mă ispiteşti şi de ce îmi tulburi sufletul, într-un fel zicându-mi 
uneori, iar alteori într-alt fel? Care cuvinte să le cred?" Apoi, ocărându-l, l-a gonit de la el. Iar 
Vasilie, primind acestea, s-a dus în mănăstire. Atunci diavolul a venit iar la dânsul în chipul lui 
Vasilie şi i-a zis: „Frate, eu, ticălosul, îmi pierdusem mintea, zicându-ți altele; pentru aceea nu- 
ți pomenesc ocara pe care am luat-o de la tine, dar îţi zic iar aceasta: ia-ți comoara pe care ai 
găsit-o şi ieşi degrabă de aici în noaptea aceasta!" Zicându-i acestea, s-a dus de la el. 


După aceea Vasilie a venit iar la dânsul, luând cu el şi pe unii din părinții bătrâni, și 
a zis către Teodor: „Aceştia sunt martori că de trei luni nu te-am mai văzut, pentru că am fost 
trimis de egumen pentru trebuinţa mănăstirească; și astăzi este a treia zi de când m-am întors în 
mănăstire. Deci eu abia am venit şi tu mi-ai zis că ieri, alaltăieri și totdeauna am fost cu tine; 
pentru aceea socotesc că aici a fost o lucrare diavolească în chipul meu. Și de voieşti să înţelegi 
adevărul, să faci astfel: Când va veni la tine cineva, să nu-l lași să-ţi vorbească până ce nu va 
face rugăciunea lui lisus, și de nu va voi, atunci vei înţelege că este diavolul”. Zicând acestea 


Vasilie, a făcut rugăciune de certare asupra diavolului, chemând pe sfinți în ajutor; apoi întărind 
bine pe Teodor, s-a dus la mănăstire în chilia sa. După aceasta, diavolul n-a mai îndrăznit să se 
arate lui Teodor, iar el atunci a înţeles înșelăciunea vicleanului. Și de atunci pe oricine venea la 
dânsul îl silea să facă mai întâi rugăciunea lui lisus şi numai după aceea vorbea cu dânsul. Așa 
s-a întărit asupra vrăjmaşului și Domnul l-a izbăvit din gura leului, care căuta să-l înghită, 
precum se întâmplă şi multora care se depărtează în pustietăți și în prăpăstiile pământului, şi se 
liniştesc în singurătate, cărora le este trebuință mare de tărie şi de ajutorul dumnezeiesc, ca să 
nu fie biruiți în războiul celui ce viețuiește de unul singur și să fie înghiţiți de fiarele cele 
pierzătoare de suflet. 


Deci fericitul Teodor, izbăvindu-se din groapa pierzării, a început a se sârgui foarte, 
pentru ca mai vârtos vrăjmașul să cadă în groapă, iar nu el. Mai întâi a săpat pământul adânc și 
acolo a pus comoara cea aflată, care vrăjmăşea asupra sa, apoi a acoperit-o bine, ca să piară şi 
pomenirea ei cu sunet. Apoi, fericitul Domnului s-a rugat neîncetat lui Dumnezeu să-i dăruiască 
uitare de locul acela în care a ascuns-o şi să ia de la dânsul toată patima iubirii de argint. Şi i-a 
împlinit Dumnezeu rugăciunea, că de atunci niciodată nu ştia de acel loc şi nici nu se gândea 
vreodată să câştige averi, căci socotea aurul și argintul ca tina. lar ca să nu aibă diavolul iarăşi 
îndrăzneală asupra lui, atunci când, fiind el fără de lucru, s-ar fi dat lenevirii, din care se naşte 
păcatul, s-a dat fericitul acesta Teodor la o slujbă grea. EI a pus în peşteră o râşniță şi a început 
a sluji fraților, ducând grâu din mănăstire şi măcinându-l cu mâinile sale. De atunci, în toate 
nopțile petrecea fără somn, ostenindu-se la lucrul mâinilor şi la rugăciune, apoi sosind ziua, 
ducea făina şi iarăşi aducea grâu. Slujind el astfel mulți ani, făcea multă uşurare slujitorilor 
mănăstirești, neruşinându-se de un lucru ca acesta. 


Şi trecând multă vreme şi chelarul văzând pe Teodor într-o slujbă ca aceea ostenindu- 
se în grea chinuire, s-a umilit şi odată fiind adus grâu de la moşie în mănăstire, a trimis la el în 
peşteră cinci care, ca să nu mai vie întotdeauna să-şi ia singur, făcându-şi osteneală peste 
osteneală. Iar Teodor turnând grâul în vase, a început a râşni, cântând Psaltirea pe de rost; iar 
când a ostenit şi voia să se odihnească puțin, atunci deodată s-a făcut un glas ca tunetul și râșnița 
a început a măcina singură. lar fericitul înțelegând diavoleasca lucrare, s-a sculat și a început a 
se ruga cu dinadinsul lui Dumnezeu; apoi a zis cu glas tare: „Certe-te pe tine Domnul, vicleanule 
diavol!" Dar diavolul nu înceta măcinatul la râşniță. Atunci Teodor a zis iar: „In numele Tatălui, 
al Fiului şi al Sfântului Duh, Cel ce te-a surpat din cer şi te-a dat în călcarea plăcuţilor Săi, îţi 
poruncesc eu, păcătosul, să nu încetezi cu lucrul acesta, până nu vei râșni tot grâul, ca şi tu să 
slujeşti sfinților frați”. 


Zicând sfântul acestea, a stat la rugăciune; iar diavolul, neîndrăznind a nu asculta 
certarea, a râşnit tot grâul în acea noapte. lar a doua zi, Teodor a înștiințat pe chelar să trimită 
să ia faina, iar chelarul s-a mirat de acel lucru minunat, cum cinci care s-au râşnit într-o noapte. 
Şi mergând el singur în peșteră, a scos din ea cinci care de făină. încă şi o altă minune s-a făcut, 
căci din același grâu s-au mai găsit şi alte cinci care de făină. Deci în aceste lucruri ale fericitului 
Teodor s-a împlinit cuvântul apostolilor, care au grăit: Doamne, şi diavolii ni se supun nouă 
întru numele Tău. Asemenea şi graiul lui Iisus Hristos, Cuvântul lui Dumnezeu, Care a zis: lată 
vă dau vouă putere să călcaţi peste şerpi, peste scorpii și peste toată puterea vrăjmașului...; 
pentru că voind viclenii diavoli să înfricoşeze pe acest rob al lui Dumnezeu şi să-l robească lor, 
precum îl amăgiseră mai înainte, ei înşişi au câştigat asupra lor legăturile robiei, încât au și 
strigat atunci, zicând: „De acum nu ne vom mai afla aici”. 


Apoi Teodor şi Vasilie au făcut sfat plăcut lui Dumnezeu între ei, ca gândurile lor să 
nu le tăinuiască niciodată, ci amândoi să le socotească împreună, dacă sunt plăcute lui 


Dumnezeu; deci, după socoteala lor, Vasilie a intrat ca să se liniştească în peşteră, iar Teodor 
pentru bătrâneţe a ieșit din peşteră, ca să locuiască în mănăstirea cea veche. 


lar mănăstirea cea veche era atunci arsă şi lemnele spre zidirea bisericii şi a tuturor 
chiliilor erau aduse cu plute pe malul Niprului, pentru care erau tocmiţi cărăuși să le suie la 
deal. lar Teodor vrând ca să-şi facă chilie, a început a căra singur lemne de pe mal la deal, 
nedând altora osteneala sa. Insă mincinoșii diavoli uitaseră că nu demult fuseseră siliți de 
Teodor în robie şi se fagăduiseră că nu se vor mai afla la el; deci iar îi făceau supărare şi câte 
lemne ridica el peste zi la deal, cu mare osteneală, pentru facerea chiliei, diavolii le surpau 
noaptea din deal pe toate, vrând ca astfel să izgonească pe fericit de acolo. Iar Teodor cunoscând 
supărarea diavolilor, a zis către ei: „In numele Domnului Dumnezeului nostru lisus Hristos, 
Care v-a poruncit să intrați în porci, vă poruncesc și eu, păcătosul robul Lui, ca toate lemnele 
ce sunt pe mal să le suiți în deal, ca fraţii cei ce slujesc Domnului să rămână fără osteneală, iar 
casa de rugăciune a Preasfintei Născătoare de Dumnezeu și chiliile lor să şi le poată zidi fără 
surparea voastră, ca să ştiţi că Domnul este în locul acesta". Deci, îndată în acea noapte, diavolii 
au suit de pe mal la deal toate lemnele, încât erau destule pentru zidirea întregii mănăstiri, nu 
numai pentru chilia Sfântului Teodor. 


Iar a doua zi, cărăuşii sculându-se, au mers la mal, vrând să care lemnele la deal, dar 
n-au găsit nici unul. Apoi, căutând încoace şi încolo, au văzut că acum toate erau ridicate pe 
deal, nepuse împreună la un loc, ci toate osebite, care cu care să fie - deosebi acoperământul, 
deosebi podul şi deosebi stejarii cei mari, care erau greu de purtat din pricina lungimii lor. lar 
acest lucru era de mare mirare, pentru că se făcuse mai presus de puterea omenească. 


Drept aceea s-a proslăvit Dumnezeu în plăcutul Său, Teodor, împreună cu sfetnicul 
său, Vasilie, pentru ale căror nevoinţe s-a făcut această minune prea de mirare. Insă acești robi 
ai Domnului nu se mândreau de supunerea diavolească, ci urmau după cum s-a zis: Nu vă 
bucuraţi că duhurile vi se supun vouă, ci vă bucuraţi că numele voastre s-au scris în cer. lar 
diavolii, fiind vădită la arătare înşelăciunea lor de Teodor şi de Vasilie, nu puteau suferi ocările 
lor, căci ei oarecand erau cinstiți și închinaţi de cei necredincioşi ca niște dumnezei, iar pe urmă 
se vedeau nebăgați în seamă de aceşti credincioşi ai lui Dumnezeu, Teodor şi Vasilie, fiind 
defăimaţi și necinstiți, şi slu-jindu-le lor ca niște robi cumpăraţi, uneori râşnindu-le grâu, alteori 
suindu-le lemne la deal; iar pe lângă acestea erau și goniți din oameni prin certarea acestor 
sfinți. Pentru aceea se auzea că au strigat în vremea ridicării lemnelor, zicând: „O, răi şi cumpliți 
pizmaşi ai noştri, Teodor și Vasilie, nu vom înceta, nici nu ne vom odihni luptându-ne cu voi, 
până ce vă vom da morţii!" 


De atunci, viclenii diavoli, neștiind ca vor fi mijlocitori de mai cinstită cunună pentru 
sfinți, au început cu totul a îndemna pe oamenii cei răi să-i piardă pe ei. Căci îndată după 
minunea ce se făcuse, au ridicat, prin zavistia diavolească, tulburare în lucrătorii cei tocmiţi, 
care ziceau fericitului Teodor: „Dă-ne nouă plata, căci nu ştim cu ce meşteșug tocmindu-te cu 
Vasilie, ai făcut ca aceste lemne să fie suite în deal, iar noi eram gata să le cărăm". Incă şi un 
judecător nedrept, fiind biruit de darul aurului - neaducându-şi aminte de osândirea lui 
Dumnezeu, că cel ce judecă cu nedreptate, el însuşi va fi osândit -, a judecat ca Teodor să dea 
plata celor tocmiţi, zicând cu îndrăzneală: „Diavolii care ţi-au ajutat a le căra, să-ți ajute şi a 
plăti". 


Era foarte cumplită atâta zavistie diavolească împotriva neagoni-sitorului Teodor şi a 
lui Vasilie, sfetnicul său. Insă aceasta neajungând spre ucidere, potrivnicul diavol a ridicat alt 
vifor purtător de moarte, aducându-și aminte de biruirea sa cea dintâi. 


Deci s-a dus în chipul lui Vasilie, care atunci se liniştea în peştera nemţească, la unul 
din sfetnicii domneşti, boier foarte cumplit și sălbatic, răucredincios cu cuvântul şi cu lucrul, 
căruia Vasilie îi era cunoscut. Și i-a zis diavolul aceluia astfel: „Teodor, care a fost în peșteră 
înaintea mea, a găsit comoară mare - aur, argint şi vase de mult preț - şi luând-o, voia să fugă 
în altă ţară, dar eu l-am oprit; şi iată, acum se face a fi nebun și se împărtășește cu dracii, 
poruncindu-le lor a râșni şi a sui lemnele de la mal în deal. Insă comoara el o păzeşte cu 
dinadinsul până la vreme îndemânatică, ca, tăinuindu-se de mine, să fugă cu dânsa unde va voi, 
iar voievodul nu va găsi nimic din ea". Boierul, auzind aceasta de la diavolul apărut în chipul 
lui Vasilie, l-a dus la domnul Mstislav Sviatopolcovici. 


Iar diavolul, spunând toate acestea voievodului, a adăugat şi aceasta: „Să-l prindeţi 
degrab, până ce nu va fugi, şi să luaţi comoara; iar de nu va vrea s-o dea de voie, să-i dați bătăi 
multe şi atunci o va da. lar de nu se va îndrepta nici așa, dându-l pe el la chinuri grele, să mă 
chemați pe mine, că eu îl voi vădi înaintea voastră, a tuturor și voi arăta locul unde este ascunsă 
comoara". Semănând această înșelăciune, diavolul a plecat din faţa lor. 


Iar a doua zi, voievodul s-a dus el însuși cu mulţi ostaşi, ca la un vânat sau ca la un 
ostaş tare şi, luând pe fericitul Teodor, l-a dus la casa sa, unde a început a-l întreba întâi cu 
îmbunări, zicându-i: „Părinte, spune-mi mie de ai găsit vreo comoară precum am auzit". Teodor 
a răspuns: „Aşa este, am găsit o comoară și acum este ascunsă în peşteră". lar voievodul a 
întrebat: „Dar nu ştii, părinte, cine a ascuns-o pe ea şi cât aur, argint şi vase sunt în ea?" Fericitul 
a răspuns: „Incă trăind Cuviosul părintele nostru Antonie, spunea că este o comoară nemţească 
în peştera aceea, care pentru aceea se numeşte "nemţească" şi până acum. Insă aur şi argint am 
văzut foarte mult, iar vasele sunt latinești”. Apoi voievodul i-a zis: „Părinte, de ce nu mi-o dai 
mie? Căci eu aș împărţi-o cu tine şi cât îţi va trebui vei lua. Pe lângă aceasta vei fi părinte tatălui 
meu şi mie”. Și era atunci tatăl lui, voievodul Sviatopolc, în Turova. Iar fericitul Teodor a zis: 
„Mie nu-mi trebuie să iau nimic dintr-însa, căci nu-mi este de folos. V-aş da-o toată, de vreme 
ce aceleia slujiţi, de care eu sunt liber; dar Domnul a luat de la mine pomenirea acelui loc, în 
care am ascuns-0o". 


Atunci voievodul a zis slugilor cu mânie: „Vă poruncesc să ferecați mâinile şi 
picioarele acestui călugăr și trei zile să nu-i daţi nici pâine, nici apă, de vreme ce n-a voit mila 
mea". Apoi, după ce l-a ferecat, iarăși l-a întrebat: „Spune-mi, unde este comoara ta?" Iar 
Teodor le-a răspuns: „Nu ştiu, precum am zis, unde am ascuns-o". Deci voievodul a poruncit 
să-l muncească cu bătăi multe, încât toată rasa i s-a udat de sânge. Apoi a poruncit să-l spânzure 
la un fum mare și după aceasta să-l lege înapoi și să aprindă foc sub dânsul. Şi mulţi se mirau 
de răbdarea bărbatului, căci petrecea în văpaie ca în rouă şi nici de rasa lui nu s-a atins focul. 
Iar unul din cei ce erau de față, văzând aceasta, i-a spus voievodului. Iar el, cuprins de spaimă, 
a zis stareţului: „De ce te pierzi pe tine, nedându-ne nouă comoara care ni se cuvine?" Teodor 
a zis: „Adevărul îţi spun, că atunci când am găsit-o, m-am izbăvit de iubirea de argint, cu 
rugăciunile fratelui meu, Vasilie; şi acum, precum am zis, Domnul a luat de la mine pomenirea 
acelui loc în care am ascuns-o". 


Iar voievodul, auzind aceasta, a trimis degrabă la peşteră, la fericitul Vasilie, care, 
nevoind să vină, l-au adus cu sila. Atunci voievodul i-a zis: „Toate cele ce mi-ai poruncit să fac 
acestui rău stareţ, le-am făcut, dar nimic n-am sporit. Deci, pe tine însuţi, pe care voiesc să te 
am în loc de tată, te-am chemat ca mărturie". Iar Vasilie, îndoindu-se, i-a zis: „Ce ţi-am poruncit 
eu să faci?" Voievodul a zis: „Mi-ai spus de comoara ce a găsit-o dânsul, iar el nu voiește să- 
mi spună de ea, cu toate că l-am muncit”. Atunci Vasilie i-a zis: „Am cunoscut meşteşugul 
vicleanului diavol, care te-a înșelat şi care a minţit asupra mea şi asupra acestui cuvios; căci pe 


mine niciodată nu m-ai văzut, eu neieşind din peşteră de cincisprezece ani". Atunci toţi cei ce 
stăteau de faţă au zis: „Inaintea noastră a tuturor ai vorbit voievodului”. lar Vasilie a zis: 
„Diavolul v-a înşelat pe toţi, că eu nu v-am văzut nici pe voi, nici pe voievodul vostru”. 


Iar voievodul, mâniindu-se, a poruncit să-l muncească şi pe acesta fără de milă, ca şi 
pe Teodor. Apoi, nesuferind mustrarea sa, s-a iuţit mai mult, fiind ameţit de vin, şi luând o 
săgeată, a rănit pe fericitul Vasilie. lar Vasilie a scos săgeata din pântecele său şi a aruncat-o 
spre voievod, zicându-i: „De această săgeată, nu după multă vreme, şi tu vei fi rănit". Lucrul 
acesta s-a şi împlinit, după proorocia sfântului. Insă mai înainte de aceea, sfinții abia fiind vii, 
voievodul a poruncit să-i închidă deosebi în temniță, ca a doua zi să le dea munci mai cumplite. 
Dar într-acea noapte ei au adormit cu cinstita lor moarte înaintea Domnului; iar Domnul a scos 
din temniță sufletele lor, ca să se mărturisească numelui Lui cel sfânt, în lumina cea pururea 
fiitoare. Şi înştiinţându-se ceilalți fraţi, au mers şi au luat trupurile sfinților pătimitori şi le-au 
îngropat cu cinste în peştera nemțească, în care ei s-au nevoit cu iubire de osteneală și cu 
dumnezeiască plăcere. 


Insă după aceea au fost mutate în peştera Cuviosului Antonie, unde şi până acum se 
află nestricaţi în hainele şi în rasele cele însângerate, care asemenea au rămas nestricate. 


Iar nu după multă vreme de la fericitul lor sfârșit, s-a împlinit proorocia Cuviosului 
Vasilie, căci voievodul Mstislav Sviatopolcovici a fost săgetat în cetatea Vladimir, pe când se 
lupta cu voievodul David Igorovici. Atunci, cunoscându-şi săgeata sa cu care a rănit pe fericitul 
Vasilie, a zis: „lată mor astăzi pentru Cuvioşii Teodor şi Vasilie”. Astfel a luat răsplătire răul 
ucigaş după faptele sale. Iar cuvioşii pătimitori, ca nişte biruitori ai diavolului celui ce biruiește 
prin iubirea de argint, nu cu argint stricăcios şi cu aur, ci cu slavă şi cinste veșnică sunt 
încununați, şi au câştigat coroana de piatră scumpă, care este Hristos, a Căruia este cinstea şi 
slava, cu Dumnezeu Tatăl şi cu Sfântul Duh, acum şi pururea şi în vecii vecilor. Amin. 


34. SFÂNTUL SFINȚIT MUCENIC ALEXANDRU, EPISCOPUL 
COMANIEI 


(12 AUGUST) 

In cetatea Comani, care este aproape de Neocezareea, pe care o împodobea Sfântul 
episcop Grigorie, făcătorul de minuni, a fost un bărbat oarecare cu numele de Alexandru. El 
petrecea în chip sărac şi numai Dumnezeu singur ştia plăcuta lui viaţă, iar de oameni era foarte 
tăinuită, pentru că era cu învăţătura filosof ales şi, putând el să aibă bogății şi cinste între 
oameni, şi-a ales pentru Dumnezeu sărăcia cea de bună voie şi, batjocorind lumea, şi-a schimbat 
înțelepciunea sa în neștiință, făcându-se pe sine că este unul dintre cei necărturari și preasimpli, 
împlinind întru dânsul cuvântul apostolului, care zice: De i se pare cuiva că este înțelept între 
Voi, în veacul acesta, nebun să se facă, ca să fie înţelept. 


Deci, fericitul Alexandru petrecând în smerenia cea mai desăvârşită şi din osteneala 
mâinilor sale vrând să se hrănească singur, s-a dat pe sine celui mai de pe urmă meşteşug, adică 
să facă cărbuni şi să-i vândă; şi dintr-aceasta îşi câştiga hrana de toate zilele, fiind de râs şi de 
batjocoră copiilor, căci făcând el cărbuni şi aducân-du-i în târg, se înnegrea pe faţă ca un arap 
şi hainele lui erau toate negre. Din această pricină toţi îl numeau "Alexandru Cărbunarul”, căci 
era făcător de cărbuni. Dar Domnul, Care petrece întru cei de sus, și privește spre cei smeriți şi- 
i înalță pe dânşii, pe preasmeritul robul său, Alexandru, încă în viaţa aceasta vrând să-l 
proslăvească şi Biserica Sa să o folosească şi să o împodobească printr-însul, l-a înălțat la 
treapta cea mai înaltă a arhieriei, printr-un chip ca acesta. Murind episcopul din Comani, 
poporul a trimis la Neocezareea, la Sfântul Grigorie făcătorul de minuni, rugându-l să vină în 
cetatea lor, pentru a le pune episcop. lar Sfântul Grigorie venind la dânșii, s-a făcut sobor şi 
alegere pentru un bărbat, care să fie vrednic de cinstea arhieriei. Deci mulţi alegeau multe feluri 
de oameni, unii pe cei de bun neam, alții pe cei bogați, alţii pe cei ce vorbeau frumos, alții pe 
cei cinstiți la chip și aleși la stat, și îi aduceau la făcătorul de minuni, lăudându-i şi numindu-i 
vrednici. 


Iar Sfântul Grigorie făcătorul de minuni nu se grăbea a alege şi a numi pe cineva; ci 
aştepta înştiinţare de la Dumnezeu, adică până ce Acela îi va arăta pe cel vrednic. ŞI pe când 
vorbea el cu soborul, şi-a adus aminte cum Dumnezeu a ales pe David să păstorească pe Israel; 
căci atunci când lesei a adus la Sfântul Samuil Proorocul pe Eliav, fiul său cel mai mare, şi 
proorocul a întrebat pe Domnul: Oare acesta este înaintea Domnului uns al Lui? Domnul i-a zis 
lui Samuil: Să nu cauţi la faţa lui, nici la statul mărimii lui. „Deci ni se cade și nouă - a grăit 
Sfântul Grigorie - să nu căutăm la față, pentru a alege păstor acestei cetăți, ci să căutăm pe cel 
gătit de Dumnezeu pentru aceasta; căci lucru omenesc este a căuta la faţă, iar al lui Dumnezeu 
lucru este a căuta la inimă. Și nu din chipul cel dinafară se judecă cel vrednic, ci din cel 
dinlăuntru, nevăzut, care este în inimă şi care este arătat numai lui Dumnezeu". 


Zicând aceasta Sfântul Grigorie, cuvântul n-a fost primit de unii şi aceia cârteau și 
ziceau între ei, râzând: „Dacă pentru alegerea episcopului nu vom căuta la chipul dinafară și la 
cinste, atunci să se aleagă şi să ni se pună episcop Alexandru Cărbunarul". Atunci au început şi 
ceilalți a râde, auzind că îl pomeneau pe Alexandru. lar Sfântul Grigorie s-a gândit în sine și 
zicea: „Omul acela de care râd toți nu a fost pomenit fără dumnezeiasca rânduială”. Apoi a 
întrebat: „Cine este Alexandru de care aţi pomenit? Aduceţi-l să-l văd!" Şi atunci Alexandru 
era afară și ţinea caii celor adunaţi acolo. Deci unii, ducându-se, au luat pe Alexandru şi l-au 
adus la sobor. Şi intrând în mijlocul soborului, toţi şi-au întors ochii spre dânsul şi au început a 
râde, pentru că era cu totul negru de cărbuni, ca un arap, iar hainele lui erau nişte rupturi cu 
multe cusături şi înnegrite de cărbuni. Și când toți râdeau de dânsul, el stătea înaintea arhiereului 
cu cinste, luând aminte de sine şi nu se îngrijea de cei ce râdeau de dânsul. 


Iar Sfântul Grigorie făcătorul de minuni, având ochi mai înainte văzători, a cunoscut 
cu duhul darul lui Dumnezeu ce era într-însul şi că acela este bărbatul cel pregătit înainte de 
Dumnezeu spre arhierie. Deci, sculându-se de la locul său, a luat de o parte pe Alexandru şi l-a 
întrebat în singurătate cine este, jurându-l cu numele lui Dumnezeu să-i spună despre sine 
adevărul. 


Iar Alexandru, deşi voia să se tăinuiască, însă nu putea să mintă înaintea unui arhiereu 
ca acela. Incă se temea și de jurământ, de aceea i-a spus toate despre viaţa sa, cum mai înainte 
a fost filosof, apoi, de voie şi din smerenie, a venit într-o sărăcie ca aceasta, pentru Dumnezeu. 
Şi vorbind arhiereul cu dânsul, l-a aflat foarte iscusit nu numai în filosofia cea din afară, dar şi 
în dumnezeiasca Scriptură. Deci sfântul a poruncit la ai săi să-l ducă la gazda sa şi să-l spele, 


să-l îmbrace în haine curate şi să-l aducă la sobor. Intr-acea vreme Sfântul Grigorie, şezând la 
locul său în sobor, se îndeletnicea în vorbirea cea insuflată de Dumnezeu. 


Şi după puţină vreme, au adus pe Alexandru în mijlocul soborului, spălat, îmbrăcat 
în haine luminoase, cu faţa foarte bine împodobit, încât abia l-au cunoscut cei ce-l știau. Iar 
Sfântul Grigorie a început a vorbi cu dânsul, făcându-i întrebări din dumnezeiasca Scriptură, 
iar el răspundea cu bună înțelegere. Atunci toţi l-au cunoscut că este cărturar foarte înțelept şi 
se mirau foarte cum un bărbat ca acela, care ascundea într-însul atâta înțelepciune, petrecea în 
mijlocul lor, ca un om de rând şi neştiutor. Deci se defăimau pe ei înşişi în conștiinţele lor, că 
pe un bărbat înţelept ca acela, care se smerise pentru Dumnezeu, îl ocărau, socotindu-l că este 
nebun. Atunci se putea vedea împlinirea cuvintelor Domnului, grăite în Sfânta Scriptură: Căci 
omul caută la față, iar Dumnezeu priveşte în inimă. 


Deci, toţi care erau la soborul acela, cu bucurie și într-un glas l-au ales pe el ca să le 
fie lor episcop. Apoi Sfântul Grigorie, ridicând pe fericitul Alexandru pe trepte, l-a hirotonit 
mai întâi preot, apoi l-a pus episcop. lar după aceea, Sfântul Grigorie făcătorul de minuni i-a 
poruncit să spună poporului cuvânt de învățătură. Şi când a început el a grăi cuvântul, darul 
Duhului Sfânt curgea ca un râu din gura lui, aducând umilinţă în inimile tuturor. Atunci s-a 
făcut bucurie și veselie în toată cetatea pentru Alexandru, care era un păstor şi învăţător iscusit, 
şi slăveau pe Dumnezeu. După aceea, Sfântul Grigorie s-a dus la Neocezareea, iar Alexandru 
păştea turma lui Hristos în Comani, făcându-se pildă credincioșilor, cu cuvântul şi cu viaţa. 


In vremea acestui arhiereu s-a întâmplat unui filosof din Atena, tânăr de ani, de s-a 
dus în Comani. Acela, auzind cuvintele arhiereului cele învăţătoare către popor, râdea de 
dânsul, că nu învaţă poporul prin cuvinte ritoriceşti împodobite, ci învaţă cu vorbă proastă; 
pentru că arhiereul nu se îngrijea de podoaba cuvintelor în învăţăturile sale cele grăite către 
popor, ci se sârguia pentru folosul sufletelor. Deci multe din vorbele lui erau grăite simplu 
pentru cei simpli, dar erau foarte folositoare de suflet. 


Deci odată, acelui râzător aticesc şi tânăr filosof, i s-a făcut o vedenie ca aceasta: I se 
părea că vede un stol de porumbei albi, împodobiţi foarte frumos, strălucind cu nişte raze 
minunate, după cuvântul psalmistului: Aripile porumbiţei sunt argintate, şi între umerile ei cu 
strălucire de aur... Și s-a auzit glas către cel ce vedea acestea: „Acestea sunt cuvintele 
episcopului Alexandru, de care tu ai râs". lar el, deşteptându-se din vedenie, s-a rușinat de 
greşeala sa și, ducându-se la arhiereu, și-a cerut iertare. 


După toate acestea, s-a făcut prigonire asupra creştinilor în împărăţia lui Dioclețian 
şi a fost prins de către păgâni şi Sfântul Alexandru, episcopul Comanilor; şi silit fiind spre 
închinarea idolească, nu s-a lepădat de Hristos. Deci, muncindu-l, l-au aruncat în foc, unde 
Sfântul Alexandru s-a sfârşit muceniceşte pentru Hristos, Dumnezeul nostru, a Căruia este slava 
în veci. Amin. 


35. SFINŢII MUCENICI ANICHIT, FOTIE ȘI CEI ÎMPREUNĂ CU DÂNȘII 


(12 AUGUST) 


Fiind păgânul împărat Dioclețian în Nicomidia, cetatea Bitiniei, s-a mâniat pe creștini 
înaintea întregului sfat şi a pus de față în mijlocul cetății o mulțime de unelte spre muncire: 
săbii, cuțite, ţepi, unghii de fier, tigăi, roate, căldări şi toate cele scornite pentru muncirea cea 
cumplită. încă a gătit şi fiare înfricoşate, voind ca prin toate acelea să înfricoşeze pe cei numiţi 
cu numele lui Hristos. Şi a trimis îngroziri înfricoşate şi pe la toate marginile împărăției Romei, 
poruncind ca pretutindeni să gonească, să muncească şi să ucidă pe creştini; şi multe hule vorbea 
asupra Unuia născut Fiul lui Dumnezeu. 


In cetatea Nicomidiei era pe atunci un bărbat de neam bun, cinstit şi cu dregătoria 
comit, anume Anichit. Acela, umplându-se de râvnă pentru Domnul Dumnezeu, a venit înaintea 
împăratului şi cu îndrăzneală a mărturisit pe lisus Hristos, adevăratul Fiu al lui Dumnezeu şi 
Dumnezeu, vorbind despre naşterea Lui cea dintâi fără de început şi despre întruparea cea de 
pe urmă, pe care a primit-o pentru mântuirea noastră. Toate acestea le-a arătat cu îndrăzneală şi 
a batjocorit înşelăciunea idolească, numind pe zeii păgânilor surzi şi nesimţitori şi ocărând pe 
cei ce li se închină lor. lar la sfârșit a zis: „O, împărate, îngrozirile tale gătite împotriva 


creştinilor şi puse înainte nu ne înfricoşează de fel; pentru că nu luăm în seamă nici o muncă, 
nici nu ne vom închina idolilor celor fără de suflet”. 


Iar împăratul, umplându-se de mânie şi nesuferind să audă mai mult cuvintele lui cele 
despre Dumnezeu, a poruncit ca îndată să-i taie limba. Dar Sfântul Anichit şi după tăierea limbii 
vorbea curat, slăvind pe Hristos. Deci a fost bătut cu vine de bou aşa de tare, încât şi oasele îi 
trecuseră prin piele. Iar el, răbdând acea muncire cu bărbăţie ca în trup străin, striga cu glas tare 
către poporul care privea la dânsul, propovăduind pe Hristos că este Unul adevăratul 
Dumnezeu. După aceea, împăratul a poruncit să-l dea spre mâncare fiarelor. Deci, a dat drumul 
asupra lui unui leu înfricoşat, care răcnea foarte tare; dar acela, apropiindu-se de mucenic, s-a 
făcut mai blând ca un miel şi se gudura la sfântul, iar sudorile care erau pe fruntea mucenicului 
le-a şters cu laba ca şi cu un burete. Iar sfântul a strigat, zicând: „Doamne, lisuse Hristoase, Iţi 
mulțumesc că m-ai izbăvit din dinţii acestei fiare şi mă rog Ţie, Stăpâne, ca şi în cealaltă 
nevoință să-mi întinzi ajutorul dreptei Tale, ca să pot birui mânia chinuitorului și să mă 
învrednicesc a lua cunună de la Tine". 


Astfel rugându-se sfântul, s-a făcut cutremur de pământ și a căzut capiștea lui Eraclie 
cu idolul lui, iar o parte din zidurile cetății s-au prăvălit şi au ucis pe mulți din păgâni. Atunci 
împăratul a poruncit să 1 se taie capul mucenicului cu sabia. Şi când călăul a ridicat sabia să taie 
pe mucenic, îndată i-au slăbit mâinile şi a căzut la pământ, şi astfel stătea nemișcat ca un 
nesimţitor. Văzând aceasta Dioclețian, a poruncit să lege pe mucenic de o roată de muncire, ce 
era așezată între nişte fiare ascuţite, să pună foc dedesubt și să întoarcă roata ca să fie tăiat bucăţi 
de ascuţișul fiarelor şi, arzându-se de foc, să moară. lar sfântul mucenic, fiind legat de roată, a 
grăit: „Doamne, lisuse Hristoase, dezleagă-mă din muncirea aceasta, pentru ca să nu se teamă 
cei ce privesc la mine; ci, văzând grabnicul Tău ajutor, să se întărească a sta cu bărbăţie 
împotriva muncitorului şi să ia de la Tine cununa biruinţei”. Atunci îndată s-au dezlegat 
legăturile cu care era legat, roata a stat nemișcată şi focul s-a stins. După aceea chinuitorul a 
poruncit să umple o căldare cu plumb, s-o fiarbă și să arunce pe pătimitor într-însa. Atunci s-a 
văzut îngerul Domnului intrând cu mucenicul în căldare și îndată plumbul s-a răcit ca gheața. 


Astfel nevoindu-se Sfântul Anichit pentru dreapta credință, o rudenie a lui, anume 
Fotie, văzând puterea lui Hristos care păzea pe robul Său, a lepădat toată frica şi, ieşind din 
poporul care privea la privelişte, a alergat la sfântul mucenic, cuprinzându-l pe dânsul cu 
dragoste şi sărutându-l; numindu-l părinte şi mijlocitor al mântuirii sale şi arătându-se gata ca, 
împreună cu dânsul, să pătimească toate muncile pentru Hristos. lar către împărat a strigat, 
zicând: „Ruși-nează-te, închinătorule de idoli, căci zeii tăi nu sunt nimic!" Atunci împăratul a 
strigat către slujitori: „Tăiați-l cu sabia!" Dar când unul din slujitori şi-a scos sabia să lovească 
pe mucenic, i s-au întors, prin puterea lui Dumnezeu, mâinile cu sabia spre sine şi, lovindu-se 
peste genunchi, a căzut la pământ şi a pierit. lar Sfântul Fotie şi cu Sfântul Anichit au fost legați 
cu lanţuri de fier și împreună închiși în temniță. 


Apoi, după trei zile, Dioclețian scoțând pe mucenici, a zis către dânşii: „De mă veți 
asculta pe mine şi de vă veţi închina zeilor, vă voi cinsti cu cinste mare și vă voi îmbogăţi cu 
averi”. lar sfinții au răspuns: „Cinstea şi bogăția ta să fie cu tine întru pierzare!" Atunci 
muncitorul, mâniindu-se, a poruncit ca să-i spânzure goi la muncire şi cu unghii de fier să le 
strujească trupurile lor; apoi cu lumânări aprinse să le ardă și după aceea să-i ucidă cu pietre. 
Dar întru toate muncile acelea, sfinții se veseleau, mulțumind lui Dumnezeu, ca şi cum nu 
simțeau nici o durere, căci Domnul îi păzea pe ei nevătămaţi, pentru slava sfântului Său nume. 
După aceasta i-a legat de picioarele unor cai sălbatici, dar nici aşa nu au fost biruiţi de cei ce-i 


munceau, pentru că au fost păziți fără vătămare şi, fiind târâți, mergeau ca într-o căruţă și cântau 
puterea cea nebiruită a Domnului şi unul cu altul se întăreau prin cuvinte. 


lar caii cei sălbatici deodată stând, picioarele sfinților s-au dezlegat şi s-au sculat 
sănătoşi. Atunci chinuitorul iarăşi a poruncit ca să-i bată pe ei foarte tare şi, amestecând oțet cu 
sare, să toarne pe rănile lor și după aceea să-i arunce în temniță. Astfel au petrecut sfinții în 
temnița aceea trei ani. lar după ce a trecut acel timp, iarăși i-a scos la muncire şi chinuitorul a 
poruncit ca trei zile să ardă baia poporului cea de piatră şi să închidă într-însa pe mucenici; dar 
sfinții rugându-se lui Dumnezeu în baia aceea, deodată baia s-a despicat şi, izvorând apă, le-a 
fost lor spre răcorire. 


Iar după două zile, slujitorii deschizând baia, au văzut într-însa pe sfinți vii, umblând 
şi cântând, şi au spus despre aceasta împăratului. Dar el, necrezându-i, s-a dus singur ca să-i 
vadă, iar sfinţii, văzând pe împărat, au strigat către dânsul: „lată noi, o, muncitorule, în toate 
muncile ne-am arătat biruitori, iar tu ești biruit şi ruşinat!” Atunci împăratul, întorcându-se cu 
rușine, a poruncit să-i prindă pe mucenici şi să-i țină legaţi, până ce va socoti cum îi va pierde. 
Apoi a făcut un cuptor mare și l-a întărit cu patru stâlpi de fier, în care putea să încapă mulțime 
de oameni, şi l-a ars, precum a ars Nabucodonosor cuptorul Babilonului, vrând să arunce într- 
însul spre ardere, nu numai pe acești doi mucenici, ci şi pe toţi creştinii care i-ar fi aflat. Dar 
creștinii, cu femeile şi cu copiii, neaşteptând tragerea şi aruncarea în cuptor de către păgâni, 
singuri spre dânsul alergau cu grăbire şi cu mare glas strigau: „Creştini suntem şi cinstim pe 
Unul Dumnezeu!" Iar Sfinții Mucenici Anichit și Fotie au intrat cei dintâi în cuptorul acela; 
apoi şi toată mulțimea creştinească care se adunase acolo, ridicându-şi mâinile spre cer şi 
rugându-se, s-au aruncat în mijlocul cuptorului şi strigau din văpaie, zicând: „Mulţumim ie, 
Atotputernice Dumnezeule Tată, că prin Unul născut Fiul Tău, prin Domnul nostru lisus Hristos 
ne-ai adunat pe noi la această cunună mucenicească. Rugămu-ne Ție, Preamilostive, întinde de 
sus mâinile Tale şi primeşte sufletele noastre întru odihna cea veşnică, pe care ai gătit-o 
mărturisitorilor Tăi”. 


Astfel rugându-se, s-au sfârşit, iar Sfinţii Anichit și Fotie au stat vii trei ceasuri în 
cuptorul acela. Apoi, rugându-se, şi-au dat sufletele lor în mâinile lui Dumnezeu. Și trăgând 
slujitorii cu cârlige de fier trupurile celor doi sfinţi, i-au văzut că erau atât de nevătămaţi de foc, 
încât nici de perii lor nu se atinsese focul. Deci mulţi din cei necredincioşi au crezut în Hristos 
Dumnezeul nostru, Căruia se cuvine slava, împreună cu Tatăl şi cu Sfântul Duh, în veci. Amin. 


36. ADUCEREA CINSTITELOR MOAȘTE ALE CUVIOSULUI MAXIM 
MĂRTURISITORUL 


(13 AUGUST) 


Sfântul Maxim Mărturisitorul a trăit pe vremea răucredincio-şului împărat Constans, 
nepotul lui Iraclie, şi era filosof desăvârşit. Impodobindu-se cu înţelepciunea, şi lăsând toate 
avuţiile sale fratelui său, s-a făcut monah. lar văzând cum creştea eresul monoteliților -adică al 
celor ce mărturisesc o singură voie în Domnul nostru lisus Hristos -, s-a aprins de dumnezeiască 
râvnă şi s-a dus la Roma, unde a înduplecat pe Sfântul Martin papa, ca să adune un Sinod local 


şi să-i anatematizeze pe cei ce cugetau acel eres, împreună cu începătorul lui. Și a alcătuit 
Sfântul Maxim și cărți împotriva acelui eres. 


Impăratul, fiind înștiințat de aceasta, a trimis ca să-l aducă în cetatea 
Constantinopolului şi l-a pus înaintea judecății sale. Iar sfântul a ruşinat pe ereticii care se 
adunaseră acolo, biruindu-i pe toți cu cuvântul adevărului. După aceasta a fost izgonit în Tracia, 
tăindu-i-se mâna dreaptă şi limba. De acolo, împreună cu doi ucenici ai săi, a fost trimis în 
părțile Laziei, însă şi acolo, cu Duhul lui Dumnezeu, mărturisea şi scria; fiindcă se spune că 
după tăierea limbii i s-a făcut, cu minune dumnezeiască, limba la loc, şi a vorbit curat cât a trăit. 


După acea chinuire fără omenie, l-au trimis în surghiun, fără purtare de grijă. Apoi 
multe nevoi şi necazuri răbdând pe cale Cuviosul Maxim, a fost dus într-o ţară a sciţilor, unde 
a mai petrecut trei luni încuiat într-o temniţă. Și venindu-i vremea şi ceasul cel dorit, cu veselie 
şi-a dat sufletul său în mâinile lui Hristos Dumnezeu (Viaţa Cuviosului Maxim Mărturisitorul 
se găsește la 21 ianuarie, în care zi se cinstește moartea lui. lar în această zi, 13 august, săvârşim 
pomenirea aducerii moaştelor lui, după cum este arătat în Mineiul cel mare, din stihurile cele 
puse la dânsul; însă în ce vreme, în zilele cărui împărat şi cum s-au adus, n-am aflat). 


37. SFANTUL MUCENIC IPOLIT ȘI CEI IMPREUNA CU DANSUL 


3 


(13 AUGUST) 


După sfârşitul Sfântului Mucenic și Arhidiacon Lavrentie, fericitul Ipolit, mai-marele 
ostaş şi păzitor al celor legaţi, - care mai întâi a avut sub paza sa ca pe un legat pe Lavrentie, 
apoi s-a făcut ucenicul lui -, a îngropat cu cinste rămăşiţele mucenicului şi abia a treia zi după 
îngropare s-a întors acasă. Și erau toți casnicii lui - în număr de nouăsprezece suflete, bărbaţi şi 
femei - învățați în credința creștinească și botezați de Sfântul Lavrentie. Deci rugându-se cu 
aceia lui Dumnezeu, s-au împărtăşit cu toţii cu Sfintele Taine, cu Trupul şi Sângele lui Hristos. 
Apoi, după acea hrană duhovnicească, au pus masa spre întărirea trupului. 


Dar mai înainte de a începe ei a mânca, au venit ostaşii care, prinzând pe Ipolit, l-au 
dus la împăratul Deciu. Și văzându-l pe el, împăratul a râs şi a zis: „Și tu te-ai făcut vrăjitor, 
căci ai furat trupul lui Lavrentie?” Răspuns-a Ipolit: „Eu nu sunt vrăjitor, ci creştin!” Și 
mâniindu-se împăratul, a poruncit să-i sfărâme gura cu pietre. După aceea a dezbrăcat de pe el 
haina pe care o avea după obiceiul creştinesc. Dar Ipolit a zis: „Nu mă dezbraci pe mine, ci abia 
ai început a mă îmbrăca". Zis-a împăratul: „Imi pare că nu ești cinstitor al zeilor, de graiești aşa 
cuvinte fără de minte şi nu te rușinezi de goliciunea ta!" Răspuns-a Ipolit: „Sunt înţelept şi nu 
gol, că m-am îmbrăcat în Hristos. Atunci eram nebun, când slujeam ca şi tine diavolilor; atunci 
eram gol, când nu aveam darul lui Hristos, iar acum sunt creştin!” Zis-a împăratul: „Jertfeşte 
zeilor, ca să nu mori în munci, ca și Lavrentie". Răspuns-a robul lui Hristos: „O, de m-aş 
învrednici părții Sfântului Lavrentie, pe care tu, ticălosule, nu eşti vrednic a-l pomeni cu gura 


ta cea spurcată!" 


Impăratul a poruncit ca pe Sfântul Ipolit să-l întindă la pământ şi să-l bată cu bețe. Iar 
mucenicul striga, pe când îl băteau: „Creştin sunt!" Apoi chinuitorul a poruncit să înceteze de 
a-l mai bate şi să-l ridice de la pământ, spre a-l îmbrăca în haina ostășească, după obiceiul 
păgânesc. Și a zis către el: „Adu-ţi aminte de cinstea ta cea ostășească și să ne fii prieten, 
împărtășindu-te cu noi din jertfe, precum obişnuiai înainte". Răspuns-a sfântul: „Eu sunt ostaș 


al lui Hristos, Mântuitorul meu, și doresc să mor pentru EI!" Zis-a Deciu către eparhul Valerian: 
„la-l pe acesta cu toate averile lui şi, muncindu-l, să-l pierzi”. 


Şi în ziua aceea, Valerian a trimis de a jefuit averile lui Ipolit și a aflat că în casa lui 
toți casnicii credeau în Hristos; deci a poruncit să-i aducă înaintea sa. Intre ei era şi mama lui 
Ipolit, pe nume Concordia. Iar Valerian, căutând spre ei, le-a zis: „Cruţaţi-vă anii vieţii voastre, 
ca să nu pieriţi împreună cu Ipolit, stăpânul vostru". Răspuns-a Concordia: „Noi dorim mai bine 
să murim cu stăpânul nostru cu cinste, întru credinţa lui Hristos, decât să trăim fără de cinste 
între voi, păgânii”. Zis-a Valerian: „Neamul de rob nu se îndreptează în alt chip, decât numai 
cu bătaia”. 


Deci a poruncit ca pe Concordia să o bată cu vergi de plumb și în acea bătaie sfânta 
muceniţă şi-a dat sufletul său Domnului. Acolo era şi Sfântul Ipolit ţinut de ostaşi, care, văzând 
pe maică-sa sfârşindu-se muceniceșşte, s-a veselit şi a zis: „Iţi mulțumesc Doamne, că ai trimis- 
o pe maica mea întru împărăția Ta, înaintea sfinților Tăi!" Iar eparhul a zis către el: „Tu mai 
nădăjduiești încă spre meşteşugul cel vrăjitoresc, nu cinsteşti pe zei şi nici nu te supui poruncii 
împărăteşti?” Și umplându-se de mânie, a poruncit ca pe toţi, împreună cu Ipolit, să-i scoată 
afară din cetate, după porțile lui 'Tiburtie, şi să-i omoare. Şi mergând Sfântul Ipolit cu ei, îi 
întărea, zicându-le: „Fraților, nu vă temeţi, eu şi voi avem un Stăpân deasupra noastră!" lar după 
ce i-au dus la locul de moarte, pe toți i-au tăiat călăii înaintea ochilor lui Ipolit. Iar cei tăiați, 
bărbaţi şi femei de toată vârsta, au fost optsprezece la număr, afară de Sfânta Concordia, care 
fusese ucisă mai înainte în cetate. lar pe Sfântul Ipolit singur, din porunca eparhului, l-au legat 
de cozile unor cai sălbatici şi aceia l-au târât prin nişte locuri aspre, până ce şi-a dat sfântul său 
suflet în mâinile lui Dumnezeu. 


Sfântul Mucenic Ipolit s-a sfârșit pătimind pentru Hristos împreună cu casnicii săi în 
13 zile ale lunii august, a treia zi după sfârşitul Sfântului Lavrentie. Și sosind noaptea, a venit 
Sfântul lustin preotul cu ceilalți credincioși şi adunând trupurile muceniceșşti, le-au îngropat în 
acelaşi loc. Ei au căutat şi trupul Sfintei Muceniţe Concordia, cea care a fost ucisă în cetate, dar 
negăsindu-l, s-au mâhnit şi au plâns. lar acel trup era aruncat în ieșitoarea poporului, în loc 
necurat. 


lar a douăsprezecea zi după sfârşitul Sfântului Ipolit, un creștin, anume Irineu, 
înştiințându-se de la un ostaş despre trupul Sfintei Concordia, a luat și pe un alt creştin, anume 
Avundie, și a scos noaptea de acolo acel cinstit trup neîntinat de necuraţii și l-a dus la preotul 
Iustin. lar acela s-a bucurat foarte mult şi l-a îngropat lângă trupul Sfântului Ipolit şi ale 
celorlalți mucenici. lar a doua zi acel lucru a fost auzit de eparhul Valerian şi a prins pe amândoi 
creștinii aceia, pe Irineu şi pe Avundie, poruncind să-i arunce pe ei acolo de unde au scos trupul 
muceniţei și să-i înece pe dânşii de vii în necuraţii. Deci au murit acolo amândoi acei sfinți, în 
26 zile ale lui august. Iar Sfântul Iulian, luând noaptea de acolo trupurile lor, le-a îngropat lângă 
moaştele Sfântului Lavrentie, slăvind pe Hristos Dumnezeu, cel slăvit în veci, împreună cu 
Tatăl şi cu Sfântul Duh. Amin. 


Notă. In Prolog, în 10 zile ale acestei luni este scris că, după pătimirea Sfântului 
Mucenic Ipolit, amândoi tiranii, Deciu şi Valerian, au pierit într-a şaptea zi, astfel: Incălecând 
ei pe caii lor și mergând la privelişte, au pierit. Iar în ceasul morții, Deciu striga: „O, Ipolite, 
mă duci legat ca pe un rob?" lar Valerian a strigat: „O, Lavrentie, cu lanţuri de fier mă tragi aşa 
legat?" Scriitorii de fapte bisericeşti greci au scris într-alt fel despre pieirea lui Deciu. Evsevie 
Pamfil, episcopul Cezareei Palestinei, în cartea VII, în capul 1, spune că a fost ucis cu copiii 
lui. Nichifor Calist, cartea V, în capul 33, povesteşte că a fost biruit de sciți în război şi a fost 


ucis împreună cu fiul său. Gheorghe Chedrinul, scriitorul de istorii al Constantinopolului, a 
scris că, fiind biruit de sciți, a fugit şi s-a înecat într-un iezer cu fiul lui, şi trupurile lor n-au fost 
găsite. Hronograful Apusului povesteşte că Deciu, fiind biruit de goți, a fugit şi s-a înecat în 
iezer, iar fiul lui a fost ucis. Deci, față de aceste nepotriviri, nimic nu îndrăznim să întărim; este 
destul să ştim că necuraţii tirani au pierit cu sunet, iar sfinții mucenici dănţuiesc cu Hristos. 


38. SFÂNTUL TIHON DE ZADONSK 


(13 AUGUST) 


Această stea a sfințeniei ruse a văzut lumina zilei în 1724, în familia unui paraclisier 
sărac din satul Koreţk, dioceza Novgorod. Fiind în mare mizerie după moartea timpurie a tatălui 
său, copilul mergea să lucreze la ţărani pentru a-şi câştiga pâinea zilnică. Evlavios şi silitor la 
învăţătură, a învăţat la şcoala bisericească, apoi la seminarul din Novgorod, unde a fost numit 
profesor de retorică după primirea diplomei. In timpul acestor ani când era încă profesor, avea 
sentimentul prezenţei neîncetate a lui Dumnezeu şi iubea să citească sau să cugete timp de nopţi 
întregi. In cursul uneia dintre aceste privegheri, în vreme ce cugeta la fericirea veşnică, cerul s- 
a deschis deodată și o lumină de nedescris a strălucit înaintea lui, care a aprins în inima lui o 
dorință arzătoare pentru viața călugărească şi pentru rugăciune. După patru ani, în 1758, ela 
fost tuns călugăr cu numele Tihon şi după ce a fost hirotonit preot în acelaşi an, i s-a încredințat 
conducerea seminarului din Tver. 


Deşi dorea să-și ducă viaţa de monah în liniște și rugăciune, el a fost ridicat la rangul 
de episcop la vârsta de 37 de ani, în 1761, şi a fost îndată numit episcop de Voronej, o dioceză 
cu o populaţie răzleaţă şi pe jumătate barbară, a cărei cârmuire era foarte grea. El a început 
îndată a cerceta parohiile, a îndrepta relele şi a îndemna fără întrerupere, atât prin predici, cât 
ŞI în scris, la starea de curăție propovăduită de Hristos în Evanghelie. EI îi sfătuia pe creștini să 
se socotească întotdeauna mădulare ale Trupului al cărui Cap este Hristos, ca precum 
mădularele trupului sunt unelte ale capului, aşa şi ei să fie unelte ale lui Hristos; şi precum 
Mântuitorul a pătimit, aşa şi ei să pătimească în lume și să fie batjocoriți împreună cu El. 


Luând măsuri hotărâte împotriva ereziilor şi a păcatelor din popor, episcopul era gata 
să treacă peste toate piedicile pentru a trece, îmbrăcat ca un călugăr de rând, pe la orice suflet 
care pătimea, pentru a-i aduce mângâierea Domnului. Blândeţea și smerenia sa nu aveau 
margini, şi atunci când credea că a jignit pe cineva, cerea îndată iertare și îi făcea metanie până 
la pământ. Astfel, într-o zi, fiind invitat la locuinţa unui boier, sfântul a fost luat în derâdere de 
un tânăr iluminist care se mândrea cu opiniile sale anticreştine. Blândeţea şi dreptatea 
răspunsurilor sfântului l-au făcut pe acel nerușinat să-şi piardă cumpătul şi să-l pălmuiască pe 
episcop. Atunci căzând în genunchi înaintea celui care l-a jignit, sfântul i-a cerut iertare pentru 
că l-a mâniat într-atâta cu cuvintele sale. Astfel, tânărul s-a căit pentru fapta sa şi a devenit un 
bun creștin. 


Mânat de mila şi de zelul său, omul lui Dumnezeu nu şi-a cruțat puterile sale şi doar 
în cinci ani a trebuit să renunţe la sarcina sa, din pricina sănătăţii (1768). EI s-a retras la modesta 
mănăstire din Zadonsk, la 24 de kilometri de Voronej, pe malul Donului, unde a petrecut restul 
zilelor sale într-o nevoinţă plăcută lui Dumnezeu, zidind Sfânta Biserică prin rugăciunile sale 
şi prin lucrările inspirate de Duhul Sfânt. 


Chilia sa era lipsită de orice confort. In chip de pat, el avea un covor întins pe pământ 
şi două perne, iar ca şi acoperământ, o piele de oaie. Mai avea câteva icoane pe perete, o masă, 
un scaun şi câteva cărți. Imbrăcat cu o rasă de lână de rând şi cu încălțări de scoarță împletită, 
el împărțea la săraci toată pensia sa şi darurile care le primea. Când nu mai avea nimic de dat, 
işi trimitea ucenicii să împrumute la negustorul cutare sau cutare. In zilele când numeroși săraci 
veneau să ceară milostenie, el era bucuros, şi se întrista când numărul acestora scădea. Uşa sa 
era întotdeauna deschisă, atât săracilor, cât şi oricărui călător, care găseau la sfântul episcop 
mâncare, îmbrăcăminte şi cuvinte de mângâiere sufletească. Nu ieșea decât pentru a participa 
la Sfânta Liturghie, cântând cu călugării în cor, dar neslujind niciodată el însuşi. Se împărtășea 
întotdeauna cu lacrimi, căci de altfel lacrimile curgeau totdeauna din ochii săi, precum două 
izvoare de apă vie. După Liturghie, se ocupa de scrierea lucrărilor sale teologice şi morale. In 
timpul mesei, punea să i se citească Vechiul Testament de unul din ucenicii săi și adesea, uitând 
mâncarea, începea să plângă, mai ales la lectura Proorocului Isaia. După masă, se odihnea o 
oră, după care citea Vieţile sfinţilor sau alte cărți. La vremea Vecerniei, punea să i se citească 
Noul Testament şi petrecea mult timp talcuind locurile neclare ucenicilor săi. Dăruit cu o 
memorie neobișnuită, el îmbogăţea aceste explicaţii cu numeroase citate din Scriptură, din 
Sfinţii Părinţi şi din Vieţile Sfinţilor. Când îşi dicta scrierile sale, cuvintele, inspirate de Duhul 
Sfânt, 1eşeau din gura sa cu o asemenea rapiditate, că secretarul său nu avea timp să le scrie. 
Venind noaptea, el îşi slobozea ucenicii pentru a se deda rugăciunii intense, însoțită de metanii, 
până în zori. Din inima sa arzând și zdrobită de pocăință, izbucneau, precum flăcările, scurte 
rugăciuni de cerere sau de lucrare a harului. într-o noapte i-a apărut Hristos însângerat şi 
acoperit de răni, iar sfântul s-a aruncat la picioarele lui pentru a le săruta, zicând: „Tu! Tu, 
Mântuitorul meu, tu vino la mine!" 


Intr-o altă noapte, în timp ce, potrivit obiceiului său, făcea înconjurul bisericii, făcând 
metanii în fața fiecăreia dintre uşile ei şi dând slavă lui Dumnezeu cu lacrimi, s-a întors spre 
altar şi a văzut că cerurile se deschideau ca să lase să izbucnească o lumină strălucitoare care a 
luminat întreaga mănăstire. Căzând la pământ, a auzit o voce zicând: „lată bunurile gătite pentru 
cei care iubesc pe Dumnezeu!" Altădată a văzut pe Maica Domnului tronând deasupra norilor 
împreună cu Sfinții Apostoli Petru şi Pavel de o parte şi de alta. Căzând în genunchi, sfântul i- 
a cerut să mijlocească la Dumnezeu ca să nu se oprească din a da harul Său întregii lumi. 


Când făcea o plimbare în grădină, el cerea celor care voiau să-i vorbească, să tușească 
înainte, ca să-i desprindă mintea absorbită de gândul la Dumnezeu. Câteodată, era găsit atât de 
adâncit în rugăciune, cu braţele ridicate la cer, încât trebuia să-i strigi la ureche pentru a-l 
întrerupe din rugăciune. 


Deşi neînțeles de călugării din mănăstire, şi mai ales de egumen, om violent și 
îngâmfat care fusese ales dintre clericii daţi afară de el, Sfântul Tihon încerca o milă neprefăcută 
pentru cei care îl cleveteau și îl insultau, socotind diavolul ca singurul răspunzător pentru 
purtarea lor. El era întotdeauna primul care cerea iertare la cel care îl jignea, chiar dacă ar fi 
fost un simplu frate sau un slujitor, astfel încât din duşman al său se schimba în prieten şi mare 
admirator. 


După câţiva ani, sănătatea lui întărindu-se, se gândea dacă n-ar trebui să se supună 
stăruințelor prietenului său, mitropolitul Gabriel al Sankt-Peterburgului, și să ia din nou sarcina 
de episcop. EI era gata să părăsească mănăstirea, când un călugăr bătrân şi sfânt i-a spus că 
Preasfânta Născătoare de Dumnezeu nu voia ca el să părăsească acel loc. Când era învăluit de 
gânduri sau de idei întunecate, îi plăcea să repete acest verset: Bine este că m-ai smerit (Ps. 118, 
71). Incercat vreme îndelungată în războiul gândurilor și al diferitelor atacuri ale demonilor, el 
scria: „In ispite, Dumnezeu ne arată ceea ce suntem și spre ce suntem înclinați prin firea 
noastră... ceea ce se ascunde în inima noastră”. 


Zăvorâtul din Zadonsk nu înceta însă să fie un păstor însetat să dobândească 
mântuirea poporului lui Dumnezeu și în multele sale scrieri, el dădea mărturie despre lumina 
lui Hristos. Spre marea nemulțumire a egumenului mănăstirii, numeroşi oaspeţi, de toate 
vârstele şi stările, adesea veniți din ţinuturi îndepărtate, curgeau spre chilia Sfântului Tihon, 
pentru a se sătura de la acest izvor de apă vie. Sfântul episcop era cel ce împăca pe duşmani, 
apărătorul țăranilor şi osândiților fără de vină. EI avea un zâmbet şi un cuvânt de mângâiere 
pentru fiecare, după nevoile sale, iar mâna sa era întotdeauna întinsă pentru a binecuvânta sau 
pentru a împărți milostenii. 


Incepând din 1779, Sfântul 'Tihon a intrat în zăvorâre desăvârșită: el nu mai primea 
nici un oaspete, nu mai adresa decât rar cuvântul ucenicilor săi de chilie, nu mai mergea la 
biserică şi nu mai ieşea decât pentru a vizita, în zilele de mari sărbători, pe deţinuţii din 
închisori. In această retragere, el se dăruia neîncetat rugăciunii şi pocăinței, meditând asupra 
morții în faţa sicriului pe care şi-l pregătise. A petrecut astfel patru ani până în ziua când, după 
o viziune care a avut-o, a fost atins de paralizia părții stângi și a trebuit să rămână în pat. Simţind 
puterile sale slăbind, cu trei zile înainte de moartea sa, a chemat pe cei apropiați şi pe 
binefăcătorii săi şi le-a zis, arătându-le crucea: „Mă voi ruga Domnului pentru voi toţi”. Acestea 
au fost ultimele sale cuvinte, iar trei zile după aceea, el a adormit întru Domnul, la vârsta de 59 
de ani. 


In testamentul său, el scria, precum sfântul loan Gură de Aur: „Slavă lui Dumnezeu 
pentru toate! Slavă lui Dumnezeu că a avut grijă de mine, nevrednicul, prin pronia Sa. Slavă lui 
Dumnezeu pentru mângâierile care mi le-a dat când am fost necăjit... Câte binefaceri n-am 
primit de la el, câte daruri?" 


Cinstirea sa a început îndată după moartea sa şi s-a întins repede în tot pământul rus. 
EI a fost canonizat oficial de Biserică în ziua dezgropării sfintelor sale moaşte, în prezenţa unei 
mulțimi de mai multe sute de mii de credincioşi, la 25 iulie 1861. 


39. SFANTUL PROOROC MIHEIA 
(14 AUGUST) 


Sfântul Prooroc Miheia, cel dintâi cu acest nume, era cu neamul din seminţia lui 
Efrem şi era fiul lui lemvlaan. El a fost în Israel întru aceleași zile, în care a fost şi Sfântul 
Prooroc Ilie, împă-răţind atunci peste Israel, în Samaria, Ahab şi cu Izabela; iar peste iudei, în 
Ierusalim, fiind împărat Iosafat. In vremea aceea, seminţiile celor doisprezece fii ai lui Iacov 
erau despărțite în două împărăţii. Deosebită era împărăţia celor două seminţii: a lui luda și a lui 


Veniamin - aceasta se numea împărăţia lui Iuda, iar scaunul ei era Ierusalimul; și deosebită era 
împărăţia celor zece seminţii care se numea a lui Israel, iar scaunul aceleia era Samaria, și în 
stăpânirea împărăției acelui Israel era seminţia lui Efrem, neamul şi patria Proorocului Miheia. 


Deci Sfântul Miheia îl mustra mult pe Ahab, împăratul lui Israel, pentru aceleași 
greşeli pentru care îl mustra şi Sfântul Ilie: pe de o parte, pentru depărtarea lui de la Dumnezeu 
spre închinarea la idoli, iar pe de alta, pentru nedreptățile ce le făcea. lar împăratul ura pe 
proorocul care-l mustra, dar nu îndrăznea să-l ucidă, temându-se de pedeapsa lui Dumnezeu şi 
rușinându-se de cinstea și de sfințenia îmbunătăţitului bărbat; încă şi înfricoşându-se de 
împlinirea cuvintelor lui cele proorocești. Insă proorocul, dând loc mâniei celei nedrepte a 
împăratului, ieşea aiurea și petrecea prin munţi, ca nu cumva arătându-se adeseori împăratului 
şi mustrându-l pe el, să-l pornească spre mânie ucigaşă. 


Intr-acele zile, casa lui Ahab, împăratul lui Israel şi casa lui Iosafat, împăratul Iudeii, 
erau unite, căci Iosafat luase de la Ahab, după loram, cel dintâi fiu născut al său, pe Atalia, fiica 
lui, şi împăratul Iosafat venise din Ierusalim în Samaria, spre cercetare la împăratul Ahab; deci, 
între dânșii era legătură de dragoste. Și când ei se veseleau, Ahab a rugat pe Iosafat să-i ajute 
la război împotriva împăratului Asiriei, ca să ia de la dânsul cetatea Ramot din Galaad, care era 
de demult a lui Israel, iar împăratul Asiriei pusese stăpânire pe ea cu sila. Și a făgăduit losafat 
lui Ahab că va merge el însuşi împreună cu dânsul la războiul acela și i-a zis: „Precum voieşti 
tu, aşa şi eu, şi precum poporul tău, așa şi poporul meu vom merge împreună la război; dar mai 
întâi să întrebăm pe Dumnezeu, oare acel război ne va fi nouă cu câștig?" Și îndată Ahab a 
adunat pe proorocii săi cei necurați şi mincinoșşi, în număr de patru sute, între care unul era mai- 
mare prooroc mincinos, anume Sedechie, fiul lui Hanaan. 


Şi toţi acei prooroci dădeau bună nădejde lui Ahab, zicându-i: „Mergi şi Dumnezeu 
îți va da ţie în mâini nu numai cetatea Ramot, ci și pe însuşi împăratul Asiriei!" Dar Iosafat, 
împăratul ludeei, fiind bine cinstitor şi credincios lui Dumnezeu, văzând şi înțelegând că între 
proorocii aceia nici unul nu era adevărat prooroc, ci toți erau înșelători și momitori, a zis către 
Ahab, împăratul lui Israel: „Oare nu este aici cineva, măcar unul ca acela, prooroc al Domnului, 
prin care să întrebăm pe Domnul și să ne spună nouă adevărul?" Ahab a zis: „Este un bărbat 
care poate să întrebe pe Domnul şi să ştie adevărul de la EI; acela este Miheia, fiul lui lemvlaan; 
dar eu îl urăsc pe el, că nu-mi proorocește mie bune, ci totdeauna cele rele”. Iosafat a zis lui 
Ahab: „Nu grăi aşa! Cheamă-l şi ascultă-l pe el şi nu te mânia când eşti certat de dânsul". 


Şi îndată Ahab a trimis să-l cheme pe Proorocul Miheia, pentru că într-acea vreme 
venise în Israel din munţii cei pustii. ŞI au şezut împărații amândoi pe scaunele lor, în podoaba 
şi slava lor, lângă porțile Samariei şi toți proorocii mincinoşi au proorocit înaintea lor. Atunci 
mai-marele prooroc mincinos, Sedechia, a făcut nişte coarne de fier şi, trâmbițând, a zis către 
împăratul Ahab: „Domnul zice aşa: Cu aceste coarne vei sfârşi şi vei prăpădi Siria şi o vei pierde 
pe ea". Asemenea și toţi ceilalți ziceau împăratului: „Să te sui la Ramot în Galaad că vei birui 
pe împăratul Siriei şi Domnul ţi-l va da în mâinile tale". Dar trimisul care mersese să cheme pe 
Proorocul Miheia, a zis către el: „lată, toți proorocii bine proorocesc împăratului; deci te rog pe 
tine, ca şi tu cu dânșii să-i prooroceşti bine, ca să nu fie cuvintele tale potrivnice". Sfântul 
Miheia a răspuns: „Viu este Domnul, că orice-mi va zice Domnul Dumnezeul meu, aceea voi 
grăi împăratului”. Deci, venind Sfântul Miheia, a stat înaintea lui Ahab, împăratul lui Israel, 
care l-a întrebat, zicând: „Ascultă, Miheia, să merg oare la Ramot al Galaadului cu război, sau 
să mă opresc?" Iar proorocul, nedepărtând îndată întrebarea împăratului, ci trăgându-l mai ales 
pe el spre întrebarea cea mai cu dinadinsul, i-a zis ca şi cum nu ar fi vrut: „Să te sui, că Domnul 
te va povăţui pe tine și-l va da în mâinile tale pe împăratul Asiriei!" 


Atunci împăratul Ahab, văzându-l pe el că nu grăiește cu îndrăzneală, a zis către 
dânsul: „Juru-te pe tine de multe ori, ca să-mi spui mie adevărul înaintea Domnului!" Atunci 
Sfântul Miheia a zis cu îndrăzneală: „Am văzut pe tot Israelul risipit prin munți, ca oile fără 
păstor". Cu aceste cuvinte proorocul a arătat că oastea lui Israel avea să se lipsească în război 
de păstorul său, adică de împărat, pentru că avea să fie ucis, şi toți aveau să fie izgoniți prin 
munți şi pustietăţi de ostaşii asirienilor, ca oile de lupi. Atunci Ahab, împăratul lui Israel, a zis 
către losafat, împăratul Iudeei: „Oare nu ţi-am spus eu ție că acesta nu-mi prooroceşte mie cele 
bune, ci numai cele rele?" 


Iar Sfântul Miheia a zis: „Nu aşa, că şi eu aud cuvântul Domnului! Nu așa! Am văzut 
pe Domnul Dumnezeul lui Israel şe-zând pe scaunul Său şi toată oastea cerească stătea înaintea 
Lui, de-a dreapta și de-a stânga. Şi a zis Domnul: «Cine va înşela pe Ahab, împăratul lui Israel, 
ca să se suie și să cadă în Ramot al Galaadului?» Iar cei ce stăteau înaintea lui, unii au zis într- 
un fel, alţii, într-altul. Dar venind un duh viclean, a stat înaintea Domnului şi a zis: «Eu îl voi 
înşela pe el!» Atunci Domnul a zis: «Cum îl vei înşela pe el?» Duhul cel viclean a zis: «Voi 
merge şi voi grăi minciuni prin gurile tuturor proorocilor lui». lar Domnul a zis: «Mergi și fă 
aşa!» Deci, să ştii, împărate, că duh mincinos este în gurile tuturor proorocilor tăi, iar Domnul 
a grăit rele de tine!" 


Aceasta zicând-o proorocul, a venit Sedechia, proorocul mincinos, şi a lovit pe 
Sfântul Miheia peste obraz, zicând: „Care Duh al Domnului ţi-a grăit ţie acestea?" Sfântul 
Miheia a răspuns: „Tu vei vedea împlinirea cuvintelor acestea în ziua aceea când vei fugi din 
odaie în odaie şi din casă în casă, vrând să te ascunzi în casa ta de frica asirienilor!" Atunci 
împăratul Ahab, umplându-se de mânie, a poruncit să prindă pe Proorocul Miheia şi să-l arunce 
în temniță, să-l hrănească pe el cu pâine şi cu apă de mâhnire, adică să-i dea lui foarte puţină 
pâine şi apă, numai să nu moară de foame și de sete; ca astfel să poată să fie viu până la 
întoarcerea împăratului, spre a fi muncit de dânsul; pentru că aşa zisese împăratul: „Țineţi-l pe 
el, până ce mă voi întoarce cu pace!" Iar Sfântul Miheia a zis către împărat: „Dacă te vei întoarce 
cu pace, apoi să ştii că Domnul n-a grăit prin mine". Aceasta zicând-o proorocul, a strigat către 
popor, zicând: „Aceasta să o auziți tot poporul”. Și au pus pe Sfântul Miheia în temniţă în 
Samaria, cetatea de scaun a împărăției lui Israel. Iar împăratul Ahab, ducându-se la război, a 
fost ucis, după proorocia Sfântului Miheia, precum se spune despre aceasta în cartea a III-a 
Impărați, capitolul 22 şi în cartea a li-a Paralipomena, în capitolul 18, unde se scrie pe larg. 


lar după moartea lui Ahab, a împărățit în Israel, Ohozia, fiul lui. Despre sfârșitul 
Sfântului Prooroc Miheia nu se află nimic în dumnezeiasca Scriptură, decât numai în Prolog se 
spune cum că ar fi fost ucis de loram, fiul lui Ahab; dar loram, precum s-a zis mai înainte, era 
ginere, iar nu fiu al lui Ahab. Insă este de crezut că proorocul lui Dumnezeu s-a sfârşit cu moarte 
mucenicească, ori de care chinuitor ar fi fost ucis, pentru că şi Izabela, femeia lui Ahab, 
rămânând văduvă după bărbatul său, şi Ohozia, fiul ei, primind împărăția după tatăl său, şi 
ginerele lor, loram, împăratul Ierusalimului, toți aceştia nu aveau să cruțe pe acela care a 
proorocit adevărul despre pierzarea lui Ahab. 


Iar pomenirea acestui Sfânt Prooroc Miheia se pune în cinci zile ale lunii ianuarie, în 
Mineiul cel mare și în Sinaxarele lunilor sfinților de la Kiev. Insă se mai pomeneşte despre 
dânsul şi aceasta, că el a fost ucis pentru că mustra fărădelegile, şi a fost aruncat într-o prăpastie; 
iar cei de aproape ai lui l-au scos și l-au îngropat în pământul său, aproape de mormântul unui 
prooroc străin. 


După acest dintâi Prooroc Miheia, trecând 150 de ani şi mai mult, a fost un alt Sfânt 
Prooroc Miheia tot cu acelaşi nume, care se cinstește în ziua de acum - 14 august. Acesta a fost 
din seminţia lui Iuda, din satul cel aproape de Elevteropolis, care se numea Marisi; de aceea s- 
a numit şi morastitean. Acesta a proorocit în Ierusalim, pe vremea împăraților iudei lotam, Ahaz 
şi lezechia. In acea vreme trăia şi Sfântul Prooroc Isaia. Sfântul Miheia mustra pe oamenii care 
părăsiseră pe adevăratul Dumnezeu și care se abătuseră la închinarea de idoli, deprinzându-se 
la fapte păgâneşti spurcate. EI le zicea cu umilință, din partea lui Dumnezeu: „Poporul Meu, ce 
v-am făcut vouă? Cu ce v-am întristat pe voi sau cu ce v-am supărat? Răspundeţi-Mi Mie! 
Fiindcă v-am scos pe voi din pământul Egiptului și v-am izbăvit pe voi din casa robiei, oare 
pentru aceasta M-aţi părăsit pe Mine şi v-aţi ales vouă pe idolii păgânilor ca şi zei?” 


Şi iarăși mustra răutățile, nedreptăţile, jefuirile şi asuprelile care erau făcute de boieri, 
de judecători şi de cei mai-mari, asupra oamenilor săraci și scăpătați. El zicea: „Ascultaţi, 
stăpânitorii casei lui Iacov, care urâţi binele şi căutaţi răul: Oare nu este lucrul vostru ca să 
înțelegeți şi să faceţi judecată dreaptă în popor? Iar voi nu numai cu nedreptate chinuiți pe cei 
săraci şi pe popoarele cele scăpătate și nevinovate, dar ați jupuit şi pielea de pe dânşii, oasele 
lor le-aţi pisat şi trupurile lor le-aţi zdrobit, ca şi cum aţi vrea să-i puneţi în căldare spre facerea 
de bucate. Ascultaţi acestea, cei mai mari ai casei lui Iacov, care urâţi judecata şi răzvrătiți toate 
cele drepte, care zidiți Sionul din sângiuiri şi Ierusalimul din nedreptăți”. 


Astfel proorocul mustrand pe cei păcătoşi şi văzând neîndrep-tarea celor mustraţi, se 
tânguia pentru pierderea lor, suspinând şi strigând: „O, vai mie, de vreme ce m-am făcut ca 
acela care adună paie la seceriș și ca o aguridă la culegerea viilor, neavând struguri -nu sunt aşa 
cei ce plac lui Dumnezeu! O, vai mie, suflete! A pierit binecredinciosul de pe pământ şi nu mai 
este cel ce îndreptează pe oameni. Toţi întru sângiuri se ceartă, fiecare chinuieşte pe aproapele 
său cu răutate şi îşi pregătesc spre rău mâinile lor. Boierul cere daruri şi judecătorul grăieşte 
cuvinte de pace, asta este pofta sufletului său”. 


Astfel sfântul prooroc, mustrand pe cei răi şi tânguindu-se pentru nepocăinţa lor, le 
proorocea mânia lui Dumnezeu care venea asupra lor şi care avea să pedepsească mai întâi 
Samaria, cetatea cea cu întâiul scaun al împărăției lui Israel; căci într-aceea se începuse mai 
întâi păgânătatea idolească și stricarea legii lui Dumnezeu şi faptele cele necurate ale păgânilor. 
Apoi acea pedeapsă avea să ajungă şi Ierusalimul, căci Samaria de asirieni, iar Ierusalimul de 
caldei aveau să fie stricate desăvârşit, după cum a judecat dreapta răzbunare a lui Dumnezeu. 
Şi iarăşi se tânguia proorocul, zicând: „O, vai! O, vai, căci răzbunările au sosit!" Insă între toate 
aceste lucruri de mâhnire, le-a vestit înainte și lucruri de bucurie, că avea să se nască Domnul 
nostru Hristos, Păstorul și Mântuitorul sufletelor noastre, în Betleem şi a zis: „lar tu, Betleeme, 
pământul ludeei, întru nimic nu vei fi mai mic între stăpânii ludeei, pentru că din tine va ieși 
Povăţuitorul, Care va paşte pe poporul Meu Israel!" Iar celelalte cuvinte ale acestui sfânt 
prooroc sunt scrise în cartea lui proorocească. 


Iar după acea proorocie îndestulată despre cele ce aveau să fie, nu se ştie cum Sfântul 
Miheia și-a sfârşit viaţa; însă se pare că sfârșitul lui nu a fost mucenicesc, căci se scrie despre 
dânsul în viața şi în cartea Sfântului Prooroc leremia, că atunci când popii şi proorocii mincinoşi 
şi mulțimea poporului voiau să ucidă pe Ieremia, unii din bătrâni îl apărau pe el, zicând către 
sobor: „Aduceţi-vă aminte de Proorocul Miheia morastiteanul. Acela în zilele lui lezechia, 
împăratul Iudeii, a zis către tot poporul: «Așa zice Domnul Savaot: Sionul se va ara ca o țarină 
şi lerusalimul va fi ca o cale neumblată și muntele templului va fi ca o luncă de dumbravă». 
Pentru aceste cuvinte au doară l-au ucis pe el lezechia împăratul şi tot poporul iudeu? Oare nu 
s-au temut de Domnul?" 


Din aceste cuvinte se arată că Sfântul Miheia nu a fost ucis; ci, după petrecerea vieții 
sale celei plăcute lui Dumnezeu, el s-a sfârşit în pace și a fost îngropat în satul Marisi, cel de 
moştenire. Iar cinstitele lui moaşte s-au aflat după mulţi ani, împreună cu moaştele sfântului 
Prooroc Avacum, pe vremea împărăției marelui Teodosie, prin descoperirea lui Dumnezeu, 
fund Zevin episcop al Elevteropoliei, pentru care fie slavă Dumnezeului nostru, acum şi pururea 
ŞI în veci. Amin. 


Nota. Să se ştie că erau doi prooroci cu numele de Miheia: cel dintâi, care a proorocit 
lui Ahab, împăratul lui Israel, că va fi biruit şi ucis de asirieni în război; iar altul, care a trăit 
mulți ani după cel dintâi, a fost acela care a proorocit despre nașterea lui Iisus Hristos în Betleem 
şi a scris carte de proorocie. Deci, de vreme ce în Minei s-a pus slujba celui de-al doilea, iar în 
Prolog sinaxarul este scris despre cel dintâi, şi cu un sinaxar viaţa amândurora este amestecată 
într-una, este de trebuință ca aici să punem viaţa fiecăruia deosebi, ca să fie arătată tuturor 
deosebirea între cei doi Miheia. 


40. SFÂNTUL SFINȚIT MUCENIC MARCEL, EPISCOPUL APAMIEI 


(14 AUGUST) 


Acesta a trăit pe vremea împărăției lui Teodosie, fiind din insula Cipru, unde i s-a 
încredinţat dregătorie lumească. Prin ocârmuirea lui a minunat pe toţi cu buna cinstire şi cu 
amănunţimea la lucru. După ce a fost aşezat episcop al Apamiei celei din Siria, chibzuia cu 
dreptate şi cu cuvioşie. Apoi a ajuns fierbinte râvnitor al credinţei celei întru Hristos, întemeind 
biserici spre slava lui Dumnezeu şi capiştile idoleşti surpând. Pentru aceasta fiind prins de 
închinătorii la idoli şi aruncat în foc, a primit cununa muceniciei. 


un. ZIDIREA BISERICII CINSTITEI 
ADORMIRI A PREASFINTEI 
NĂSCĂTOARE DE DUMNEZEU DE 
LA PECERSCA 


(POVESTIRE DESPRE ZIDIREA, ÎMPODOBIREA ȘI SFINŢIREA 
MĂNĂSTIRII PECERSCA, CELEI DIN KIEV, CE ESTE ZIDITĂ DIN 
PIATRĂ, ÎN NUMELE ADORMIRII PREASFINTEI NĂSCĂTOARE DE 
DUMNEZEU. S-A SCRIS DE SIMON, EPISCOPULUI VLADIMIRULUI ŞI 
AL SUZDALULUI.) 


(14 AUGUST) 


Să se ştie de toţi că în sfânta lavră cea mare făcătoare de minuni a cuvioşilor şi 
purtătorilor de Dumnezeu părinţilor noştri Antonie şi Teodosie ai Pecerscăi, care este cea dintâi 
în tot pământul Rusiei, biserica de piatră a Preasfintei Născătoare de Dumnezeu a fost zidită, 
împodobită şi sfințită cu voia şi cu purtarea de grijă a Domnului însuşi şi cu mijlocirile și 
rugăciunile Preacuratei Maicii Lui. Deci întâi pentru începutul cel făcut cu minune al zidirii ei, 
să începem cuvântul cu fericitul episcop Simeon, astfel: 


Pe pământul nemţesc a fost un domn, African, frate cu Iacun cel orb, care a fugit 
oarecând în haine ţesute cu mătase şi a mers cu ceata sa după Iaroslav, bătându-se cu Mstislav, 
fratele lui cel cumplit. Acest African avea doi fii, Friand şi Şimon; iar după moartea tatălui lor, 
Iacun i-a izgonit pe amândoi din stăpânirea lor. Deci Șimon a venit în Rusia, la binecredinciosul 
domn Iaroslav, care, primindu-l, îl avea în cinste şi l-a dat lui Vsevolod, fiul său, ca să fie mai 
mare la dânsul. Acest Șimon a luat stăpânire mare la Vsevolod, având mare dragoste pentru 
Sfânta Mănăstire Pecersca; iar pricina dragostei lui a fost așa: 


In timpul domniei lui Iziaslav laroslavici în Kiev, au venit polovții asupra pământului 
Rusiei; deci s-au adunat împotriva lor trei domni Iaroslavici: Iziaslav, Sviatoslav şi Vsevolod, 
având cu sine şi pe acest Șimon. Aceștia au mers la Cuviosul Antonie pentru rugăciune şi 
binecuvântare de război. lar stareţul, deschizând nemincinoasa sa gură, le-a spus despre 
pierzarea care era să fie lor; iar acest neamţ, căzând la picioarele starețului, s-a rugat să fie păzit 
de nişte primejdii ca acestea. Iar fericitul i-a zis: „O, fiule, mulţi din voi vor cădea de ascuţișul 
săbiei şi, fugind de vrăjmaşi, vor fi călcaţi şi răniți și se vor îneca în apă; iar tu, fiind mântuit, 
al să fii pus aici în biserica care se va zidi”. 


Şi fiind ei la râul Alţii, ostile s-au lovit din amândouă părțile și, prin mânia lui 
Dumnezeu, creştinii au fost biruiți. lar domnii fugind, voievozii au fost uciși cu mulți ostaşi 
într-acea lovire, unde și Șimon a căzut rănit în mijlocul lor. Deci, privind în sus spre cer, a văzut 
o biserică mare şi și-a adus aminte de cuvintele Mântuitorului, care le-a auzit oarecând, şi a zis: 
„Doamne, izbăvește-mă de această moarte amară, pentru rugăciunile Preacuratei Maicii Tale şi 
ale cuvioșilor părinţi Antonie și Teodosie”. 


Şi îndată o putere l-a scos de acolo, dintre cei morți, l-a tămăduit de răni și pe toţi ai 
săi 1-a găsit întregi şi sănătoşi. Apoi, întorcându-se, a mers iarăşi la fericitul Antonie şi i-a spus 
lui, afară de aceasta, un lucru de mirare, zicând aşa: „Tatăl meu, African, a făcut o cruce foarte 
mare, ca de zece coți, şi pe ea a închipuit asemănarea dumnezeieștii întrupări a lui Hristos. Și 
făcându-i cinste acesteia, a pus un brâu pe mijlocul ei, având cincizeci de grivne de aur și pe 
capul ei o cunună de aur; iar când Iacun, unchiul meu, m-a izgonit din stăpânirea mea, eu am 
luat brâul de la Hristos şi cununa de pe capul Lui. Atunci am auzit un glas de la chipul Care s- 
a întors spre mine şi mi-a zis: «Omule, să nu pui nicidecum pe capul tău această cunună, ci s-o 
duci la locul cel pregătit ei, unde cuviosul va zidi biserica Maicii Mele, şi s-o dai în mâinile 
aceluia, ca s-o atârne înaintea jertfelnicului Meu». 


Iar eu, de frică, am căzut şi zăceam amorţit ca un mort. lar după aceea, sculându-mă, 
am intrat în corabie și, călătorind noi, s-a făcut un vifor mare, încât noi toţi ne deznădăjduisem 
de viață. Atunci mi-am adus aminte de brâul de care uitasem cu totul şi am început a striga: 
«Doamne, iartă-mă că mor astăzi pentru acest brâu, pe care l-am luat de la cinstitul Tău chip 
cel cu asemănare de om». Atunci deodată am văzut o biserică sus şi gândeam: «Care este această 
biserică?» Şi s-a auzit un glas de sus, zicând: «Aceasta este biserica care va fi zidită de cuviosul, 
în numele Maicii Domnului, precum o vezi cu mărimea şi înălțimea. EI o va măsura cu brâul 
cel de aur, de douăzeci de brâie în lărgime, de treizeci în lungime, iar în înălțime va fi de 


cincizeci; iar tu vei fi pus într-însay». Făcându-se aceasta, s-a liniştit marea, iar noi toți am 
proslăvit pe Dumnezeu și ne-am mângâiat cu bucurie foarte mare, că scăpasem de moartea cea 
amară". 


Povestind acestea, Şimon a zis Cuviosului Antonie: „lată, părinte, până acum nu ştiam 
unde se va zidi biserica ce mi s-a arătat, până ce nu am auzit din cinstita ta gură, că aici am să 
fiu pus în biserica ce se va zidi”. Deci îndată a luat brâul de aur și l-a dat Cuviosului Antonie, 
zicând: „lată măsura temeliei acelei biserici”. Asemenea dându-i şi cununa, a zis: „lar această 
cunună să se pună la Sfântul Jertfelnic". Iar stareţul a lăudat pe Dumnezeu pentru aceasta şi a 
zis: „Fiule, de acum înainte nu te vei mai numi Şimon, ci Simon îți va fi numele”. Apoi Sfântul 
Antonie, chemând pe fericitul Teodo-sie, a zis: „Simone, acesta va ridica biserica aceea". Apoi 
sfântul a dat fericitului brâul şi cununa și de atunci Simon avea mare dragoste către Sfântul 
Teodosie; şi i-a dat multă avere, pentru întemeierea bisericii celei arătate de Dumnezeu și se 
ducea la dânsul adeseori. 


lar odată Simon s-a dus la fericitul Teodosie şi, după obişnuita lui vorbă, i-a zis: 
„Părinte, doresc un dar de la tine!" Iar Teodosie i-a răspuns: „O, fiule, ce pofteşti măria ta de la 
smerenia noastră?" ŞI a zis: „Imi trebuie de la tine un dar foarte mare şi mai presus de puterea 
mea!" Teodosie i-a zis iar: „Fiule, ştii sărăcia noastră, că de multe ori nu avem nici pâine pentru 
hrana de toate zilele și altceva nu știu dacă am". Simon a zis: „Dacă vei voi, îmi vei da, că poți 
după darul ce ţi-a dat Domnul, care te-a numit cuvios. Căci luând eu cununa de pe capul lui 
lisus, El mi-a zis: «S-o duci la locul gătit ei şi s-o dai în mâinile cuviosului, care va zidi biserica 
Maicii Mele!» Deci aceasta doresc de la tine, să-mi dai mie cuvânt, că mă va binecuvânta 
sufletul tău, precum în viaţă, aşa şi după moartea mea şi a ta". Sfântul a răspuns: „O, Simone, 
cererea ta este mai presus de putere; dar dacă mă vei vedea ducându-mă din lumea aceasta şi 
după ducerea mea biserica va fi aşezată aici și rânduielile cele obișnuite vor fi păzite într-însa, 
să fii încredințat că am îndrăzneală către Dumnezeu; iar acum nu știu dacă este primită 
rugăciunea mea!" Simon a zis: „Eşti mărturisit de Domnul, pentru că eu singur am auzit despre 
tine, din preacurata gură a sfântului Lui chip. De aceea mă rog ţie, ca, precum te rogi pentru 
monahii tăi, tot aşa să te rogi şi pentru mine, păcătosul, și pentru fiul meu, Gheorghe, şi pentru 
toți ai neamului meu". lar sfântul s-a făgăduit şi a zis: „Mă rog nu numai pentru aceştia, dar şi 
pentru toți cei ce iubesc acest loc sfânt". 


Atunci Simon, închinându-se până la pământ, a zis: „Părinte, nu voi ieși de aici, până 
nu mă vei încredința prin scrisoare”. Deci cuviosul, fiind silit pentru dragostea lui, a scris astfel: 
„In numele Tatălui şi al Fiului şi al Sfântului Duh, pentru rugăciunile Preasfintei Stăpânei 
noastre, Născătoarei de Dumnezeu şi pururea Fecioarei Maria, a sfintelor puteri celor fără de 
trupuri...", şi celelalte cuvinte ale rugăciunii preoțești cea de iertare, care se sfârșește prin 
acestea: „Să fii iertat în veacul acesta și în cel ce va să fie, când va veni Dreptul Judecător să 
judece viii şi morții”. De atunci a început a se pune această rugăciune în mâinile celor ce au 
murit, precum Simon poruncise cel dintâi să-i fie pusă în mâna lui. Sfântul a mai scris lângă 
această rugăciune a lui Simon și aceasta: „Pomeneşte-mă, Doamne, când vei veni în Impărăţia 
Ta, ca să răsplăteşti fiecăruia după faptele lui. Deci atunci, Stăpâne, învrednicește şi pe robii 
Tăi, Simon şi Gheorghe, să stea de-a dreapta Ta, întru slava Ta şi să audă glasul Tău cel bun: 
Veniţi, binecuvântaţii Părintelui Meu, de moşteniți Impărăţia cea gătită pentru voi de la 
alcătuirea lumii”. 


Şi a zis iar Simon: „Părinte, roagă-te și pentru aceasta: Să se ierte păcatele părinților 
mei şi ale rudeniilor mele!" lar cuviosul Teodosie, ridicându-şi mâinile, a zis: „Să vă 
binecuvinteze Domnul din Sion şi veţi vedea bunătățile Ierusalimului în toate zilele vieții 


voastre, până la cei mai de pe urmă ai neamului vostru!" lar Simon a luat rugăciunea și 
binecuvântarea de la sfântul ca pe un mărgăritar de mare preț, dorind să nu lase scrisoarea aceea 
nici când se va duce în mormânt, precum a și fost la urmă. Iar el fiind neamţ mai înainte, de 
atunci, cu darul lui Dumnezeu și prin învățătura Sfântului Teodosie, a lăsat nebunia latinească 
şi a primit cu adevărat credința ortodoxă a lui Hristos, cu toată casa sa, în care erau ca la trei 
mii de suflete, împreună cu preoţii lor. Iar aceasta s-a făcut pentru minunile ce se făceau de 
către cuvioşii părinţi Antonie şi Teodosie ai Pecerscăi. Apoi, după multă vreme, când s-a 
întemeiat sfânta biserică a Pecerscăi, întâi s-a pus într-însa Simon, după descoperirea de sus şi 
după proorocia Cuviosului Antonie. Drept aceea, acest Simon vrednic de laudă a arătat aievea, 
după darul ce i s-a dat, că zidirea sfintei biserici Pecersca, mai înainte de a fi pe pământ, s-a 
închipuit şi s-a zugrăvit mai întâi pe cer; astfel că s-a împlinit cuvântul psalmistului: Insuşi cel 
Preaînalt a întemeiat-o pe ea. 


Acest lucru s-a adeverit după aceasta şi mai arătat, prin mijlocirea Impărătesei cerului, 
în acest chip: trecând câţiva ani, după ce Simon a dat brâul şi coroana, au venit din 
Constantinopol la cuvioșii părinți Antonie şi Teodosie ai Pecerscăi, patru meșteri bisericeşti, 
zidari de piatră, oameni foarte bogaţi, și au grăit: „Unde voiţi să începem a zidi biserica?" Iar 
ei au răspuns: „In locul unde va arăta Domnul!" Meşterii au zis: „Minunat lucru! Vremea morții 
voastre o ştiţi, iar locul bisericii nu l-aţi însemnat încă, dându-ne nouă atâta aur pentru plată!" 


Iar Cuvioşii Antonie şi Teodosie au chemat pe toți fraţii și au întrebat pe greci, zicând: 
„Spuneţi-ne adevărul, ce este ceea ce grăiţi?” Meşterii au răspuns: „Noi dormeam în casele 
noastre, şi dimineaţa, când a răsărit soarele, au venit la fiecare dintre noi niște tineri frumoși la 
Chip şi ne-au zis: «Vă cheamă împărăteasa la Vlaherna!» Şi ducându-ne, am luat cu noi pe 
prietenii şi rudeniile noastre şi am ajuns în Vlaherna toţi o dată. Și întrebându-ne, am aflat că 
am fost chemaţi la împărăteasa cu aceleași cuvinte şi de aceeași soli. Deci am văzut pe 
Impărăteasă şi mulțime de ostași împrejurul ei, şi ne-am închinat ei, iar ea ne-a zis: «Voiesc să- 
mi zidesc o biserică în Kievul Rusiei şi vă poruncesc să vă luați aur pentru trei ani și să vă duceți 
să începeți zidirea ei». 


Noi, închinându-ne, am zis: «O, Doamnă Impărăteasă, ne trimiţi în țară străină! La 
cine vom merge?» lar ea ne-a zis: «lată, trimit şi pe Antonie şi Teodosie, aceştia care stau aici 
de față». lar noi am zis: «Atunci pentru ce ne dai aurul acesta pentru trei ani? Spune-le acestora 
pentru noi, ca să avem hrană şi cele de trebuință. Că tu singură ştii cu ce ne vei dărui pe noi». 
lar împărăteasa ne-a zis: «Acest Antonie vă va binecuvânta numai la lucru şi se va duce la 
odihna veşnică; iar Teodosie, în al doilea an, va merge după dânsul. Pentru aceea luați aur 
pentru plata voastră și mergeţi; iar a vă dărui pe voi cineva ca mine, nimeni nu poate, căci eu 
vă voi da cele ce ochiul nu le-a văzut, urechea nu le-a auzit şi la inima omului nu s-au suit şi 
singură voi veni să văd biserica şi voi locui într-însa». 


După acestea ne-a dat moaştele Sfinţilor Mucenici Artemie, Polieuct, Leontie, 
Acachie, Areta, Iacov şi Teodor, zicându-ne: «Să puneţi acestea în temelia bisericii!» lar noi 
luând sfintele moaște, aurul și toate cele de trebuinţă, am întrebat pe împărăteasă de mărimea 
bisericii şi ea ne-a zis: «Măsura am trimis-o; este brâul Fiului meu, după porunca Lui; însă ieşiţi 
la văzduh și vedeţi mărimea ei». lar noi am ieşit şi am văzut biserica în văzduh. Deci, intrând 
iarăşi, ne-am închinat Impărătesei şi am întrebat-o: «O, Doamnă, care o să fie numele bisericii?» 
Iar ea ne-a zis: «Voiesc să o numesc în numele meu». Iar noi n-am îndrăznit să o întrebăm cum 
îi este numele. Insă împărăteasa singură a zis: «Biserica va fi a Preasfintei Născătoare de 
Dumnezeu». Şi dându-ne această icoană, ne-a zis: «Aceasta îmi va ţine locul». Iar noi, 


închinându-ne ei, am plecat la casele noastre, având această icoană, pe care am luat-o din 
mâinile împărătesei”. 


Auzind toţi acestea, au proslăvit pe Dumnezeu şi pe ceea ce l-a născut pe El. lar 
Sfântul Antonie a zis meșterilor: „O, fiilor, noi niciodată n-am ieşit la voi, din acest loc”. Iar 
grecii au zis cu jurământ: „Din mâinile voastre am luat aurul Impărătesei, înaintea multor 
martori! Dar şi până la corabie v-am petrecut împreună cu aceia şi, după plecarea voastră, 
petrecând o lună acasă, am pornit pe cale şi astăzi este a zecea zi de când am ieșit din 
Constantinopol”. 


Iar Cuviosul Antonie iarăşi le-a zis: „O, fiilor, de mare dar v-a învrednicit pe voi 
Hristos, căci sunteți săvârşitori ai voii Lui. Tinerii ce v-au chemat pe voi sunt îngerii prea 
luminaţi, iar Împărăteasa cea din Vlaherna, care s-a arătat vouă în chip simţit, este Insăşi 
Preasfânta Născătoare şi pururea Fecioară Maria! lar ostaşii dimprejurul ei sunt iarăși 
îngereștile puteri cele fără de trupuri. Asemănarea noastră şi aurul dat vouă, Dumnezeu ştie, 
precum singur a voit a face pentru robii Săi. Deci binecuvântată este venirea voastră şi aţi avut 
bună împreună călătoare pe această icoană cinstită a Născătoarei de Dumnezeu, care vă va 
răsplăti pe voi, precum s-a făgăduit, cu cele ce ochiul nu le-a văzut, urechea nu le-a auzit şi la 
inima omului nu s-au suit, căci acestea nimeni nu poate să le dea, decât numai aceea și Fiul ei, 
Domnul Dumnezeul şi Mântuitorul nostru lisus Hristos, al Cărui brâu şi coroană au fost aduse 
aici de către Simon neamţul, căruia i-au fost spuse măsura, lungimea, lărgimea și înălțimea 
bisericii Preacuratei de către un glas venit din cer, de la slava cea de mare cuviință”. 


Iar grecii cu frică s-au închinat sfinților şi au întrebat, ca şi mai înainte, unde este 
locul pentru zidirea bisericii. lar Cuviosul Antonie a zis: „Trei zile vom petrece rugându-ne, şi 
Domnul ne va arăta locul”. Iar la începutul acelui lucru, prin îndemnare dumnezeiască, s-a 
adunat pe câmp o mulțime de oameni nechemaţi de nimeni, alegând locul pentru întemeierea 
acestei biserici. Deci unii zicând unele, iar alţii, altele, nu aflau loc cuviincios. lar moşia 
domnească era aproape și iată, după purtarea de grijă a lui Dumnezeu, mergea pe alături 
binecredinciosul domn Sviatoslav, care, văzând atât de mult popor, a întrebat ce fac acolo. Şi 
înştiințându-se el, a abătut calul din cale şi s-a apropiat de dânşii şi ca îndemnat de Dumnezeu, 
le-a arătat locul pe moșia sa și le-a poruncit ca acolo să zidească biserica aceea. 


Insă cuvioşii s-au rugat până la trei zile. Deci, Cuviosului Antonie, rugându-se în 
noaptea întâi, i S-a arătat Domnul, zicându-i: „Antonie, ai aflat dar înaintea Mea". Iar Cuviosul 
Antonie a zis: „Doamne, dacă am aflat dar înaintea Ta, să fie rouă peste tot pământul, iar locul 
pe care binevoieşti a-l sfinți, să fie uscat". lar dimineaţa a aflat locul uscat unde este acum 
biserica; iar peste tot pământul era rouă. Asemenea, rugându-se Sfântul Antonie în noaptea a 
doua, a zis: „Doamne, să fie peste tot pământul uscat, iar pe sfântul loc rouă". Deci, mergând, 
a aflat aşa. lar a treia zi, stând la locul acela, s-a rugat. Apoi Cuviosul Antonie a binecuvântat 
locul, a măsurat lungimea şi lăţimea cu brâul Domnului Hristos cel de aur, adus de Simon de la 
nemți, după măsura pe care Simon a auzit-o din cer, pe când era pe mare. 


Apoi Cuviosul Antonie ridicându-și mâinile spre cer, a zis cu mare glas, precum de 
demult a zis Ilie: „Ascultă-mă pe mine, Doamne, ascultă-mă astăzi cu foc, ca să cunoască toți 
oamenii aceștia, că Tu ești cel ce voiești aceasta”. Și îndată a căzut foc din cer şi a ars toate 
vreascurile și mărăcinii, a lins roua și a făcut şanţ în chipul săpăturii pe locul cel măsurat. lar 
cei ce erau cu sfântul, de frică au căzut ca morți. Și astfel, cu darul lui Dumnezeu şi cu 
rugăciunile osârdnice ale credincioşilor în frunte cu ale Cuviosului Antonie, s-a adeverit 
desăvârşit locul cel ales de Dumnezeu, precum și mai înainte darul Domnului se arăta trecând 


spre locul acela, la rugăciunea Sfântului Teodosie - precum se scrie în viața lui -, că uneori 
trecea văpaie ca un curcubeu de la biserica cea veche, iar alte ori treceau îngeri ducând icoana. 


Deci astfel adeverindu-se locul, s-a întemeiat sfânta și de minuni făcătoarea biserică 
Pecersca, cea de piatră, a Preasfintei Născătoare de Dumnezeu, de cuvioşii părinţii noştri, 
Antonie şi Teodosie ai Pecerscăi, în anul 6581 de la zidirea lumii; iar de la nașterea lui Hristos, 
1073, pe vremea iubitorului de Dumnezeu episcop Mihail - preasfințitul mitropolit Gheorghe 
fiind atunci la greci -, şi în zilele binecredinciosului domn Sviatoslav Iaroslavici, care cu mâinile 
sale a început a săpa șanț de temelie şi a dat fericitului iconom Teodosie spre ajutor 100 de 
grivne de aur. 


Ei au pus în temelie sub zidiri și moaştele sfinţilor mucenici, date meșterilor în 
Vlaherne de Preasfânta Născătoare de Dumnezeu, după a cărei proorocie, Cuviosul Antonie, 
mai trăind după aceea puţină vreme, s-a dus în acelaşi an la odihna veșnică. Iar fericitul 
Teodosie a început a avea mare sârguință pentru zidirea bisericii, însă şi el, la doi ani după 
mutarea Cuviosului Antonie, când înălțase acum din temelie biserica, s-a înălțat şi el de la 
pământ la cer. lar când fericitul Ștefan a luat egumenia după fericitul Teodosie, a zidit desăvârşit 
sfânta biserică a Pecerscăi, în anul al treilea. Deci, fericitul Ștefan a văzut el însuşi acele minuni 
preaslăvite, cum meşterii au venit aducând icoana și cum au spus vedenia Impărătesei din 
Vlaherna. De aceea, după plecarea sa din Mănăstirea Pecersca, întru pomenirea acelor 
preaslăvite minuni, a zidit la Clova biserica Vlaher-nei. Iar binecredinciosul domn Vladimir 
Vsevolodovici Monomahul, fiind tânăr, a văzut acele minuni, adică când a căzut foc din cer şi 
a ars şanțul acolo unde s-a pus temelia bisericii. 


Minunea aceasta s-a auzit în tot pământul Rusiei şi a mers şi voievodul Vsevolod din 
Pereiaslav împreună cu acest fiu al său, Vladimir, care atunci era bolnav, ca să vadă minunea 
aceea. Deci, învelindu-se Vladimir cu brâul cel de aur, îndată s-a însănătoşit cu rugăciunile 
sfinților părinţilor noștri, Antonie şi Teodosie. De aceea, acest iubitor de Hristos, Vladimir, a 
luat măsură după această de Dumnezeu însemnată biserică a Pecerscăi şi întru a sa domnie a 
zidit în cetatea Rostov o biserică asemenea aceleia întru totul, în înălțime, în lungime şi în 
lăţime. Pe lângă aceasta a descris şi pe hârtie toate praznicele rânduite în această sfântă biserică, 
pentru îndreptarea bisericii sale. Iar fiul aceluia, voievodul Gheorghe, auzind de la tatăl său, 
Vladimir, ceea ce s-a făcut pentru această biserică, a zidit și el în a sa domnie, în cetatea Suzdal, 
o biserică tot după acea măsură. 


Dar acum să mergem spre povestirea despre înfrumusețarea icoanelor acestei sfinte 
biserici. 


După zece ani de la venirea meșterilor zidari de piatră, tot din Constantinopol au venit 
la fericitul Nicon, care pe atunci era egumen al Pecerscăi, meşterii zugravi de icoane, şi i-au 
zis: „Adu-ne aici de față pe cei care s-au sfătuit cu noi pentru zugrăvirea icoanelor, că voim să 
ne înțelegem cu dânșii. Aceia ne-au arătat nouă să împodobim o biserică mică și așa ne-am și 
tocmit cu dânşii în fața a mulți martori; dar acum iată că această biserică este foarte mare. lar 
dacă nu, luaţi-vă aurul vostru, iar noi ne vom întoarce la Constantinopol”. 


Iar egumenul, auzind aceasta, s-a îndoit şi a zis zugravilor: „Ce fel erau acei oameni, 
care s-au tocmit cu voi?" lar zugravii arătându-i lui asemănarea, chipul şi numele lor - că unul 
era Antonie şi altul Teodosie -, egumenul a zis către dânşii: „Fiilor, nu putem noi să vă arătăm 
pe aceia, că mai înainte cu zece ani s-au dus la Domnul și neîncetat se roagă pentru noi, păzind 
această biserică, ferindu-şi mănăstirea lor şi purtând de grijă de cei ce viețuiesc într-însa”. 


Acestea auzindu-le zugravii, s-au spăimântat de răspuns şi, aducând neguţători mulți, 
care veniseră cu dânşii de acolo, au zis egumenului: „Inaintea acestora ne-am tocmit cu dânşii 
şi am luat aur din mâinile lor, iar tu nu voiești să ni-i arăţi pe ei! De au murit, arată-ne nouă 
chipul lor, ca şi aceștia să-i vadă, doar au fost şi ei cu noi". Atunci egumenul a scos înaintea 
tuturor icoana Cuvioşilor părinţi Antonie şi Teodosie ai Pecerscăi; iar grecii, văzând chipul lor, 
s-au închinat, zicând: „Aceştia sunt cu adevărat și noi credem că sunt vii şi după moarte şi pot 
să ajute, să apere și să mântuiască pe cei ce aleargă la dânșii”. 


Atunci negustorii au dăruit egumenului mozaicul ce-l aduseseră de vânzare, cu care 
după aceea a fost înfrumusețat Sfântul Altar. Apoi zugravii au început a se căi de greșeala lor 
şi spuneau acestea: „Când călătoream cu corabia la Caneva, iată am văzut biserica aceasta mare 
la înălțime şi am întrebat pe cei ce erau acolo: «Ce biserică este aceasta?» Și au răspuns: «Este 
Pecersca, ai cărei împodobitori sunteți voi». lar noi, mâniindu-ne că era prea mare, voiam să 
fugim înapoi în Jos, dar într-acea noapte s-a pornit un vifor mare pe râu; iar când ne-am trezit 
de dimineaţă, ne-am aflat aproape de Tripoli şi luntrea mergea singură în susul apei, iar noi, 
oprind-o pe ea cu anevoie, am stat toată ziua socotindu-ne ce va fi aceasta, căci atâta cale am 
trecut-o într-o noapte, nevâslind, pe care alţii, cu mare osteneală, abia ar fi putut-o trece în trei 
zile. lar în noaptea următoare am văzut în vedenie această biserică şi această icoană făcătoare 
de minuni a Preasfintei Născătoare de Dumnezeu, zicându-ne nouă: «Oamenilor, de ce vă 
tulburați în deşert, nesupunându-vă voii Fiului meu și a mea? De nu mă veţi asculta şi veți fugi 
înapoi, vă voi lua cu luntrea voastră şi vă voi duce la biserica mea. Şi aceasta să o ştiţi, că de 
acolo nu veți mai ieși; ci, călugărindu-vă în mănăstirea mea, veți sfârşi viaţa voastră aici; iar eu 
vă voi mijloci milă în veacul ce are să fie, pentru aceşti iconomi, Antonie şi Teodosie». Deci 
noi, sculându-ne de dimineață, am voit să fugim în Jos; şi ne-am ostenit mult vâslind, dar luntrea 
mergea sus împotrivă. Drept aceea, supunându-ne, ne-am lăsat în voia şi puterea lui Dumnezeu, 
şi degrab luntrea a sosit singură lângă mănăstire". 


Acestea spunându-le aceia, toți monahii, și grecii zidari de piatră şi zugravii, au 
proslăvit pe Dumnezeu, pe Preasfânta Fecioară Maria, icoana ei făcătoare de minuni şi pe 
cuvioșii părinți Antonie și Teodosie. Apoi zugravii s-au apucat de împodobirea sfintei biserici, 
ajutându-le Domnul prin celelalte semne ce urmau, precum înţelegem şi de aici: când meșterii 
împodobeau cu mozaic altarul acestei biserici zidite de Dumnezeu, atunci chipul Preasfintei 
Stăpânei noastre Născătoare de Dumnezeu s-a închipuit singur în altar. Deci, zugravii, fiind 
atunci toți înăuntrul altarului, au văzut cu toţii acea minune înfricoşată. 


Şi privind ei spre acel chip, deodată s-a luminat chipul acela mai mult decât soarele, 
încât, neputând să privească la el, au căzut cu feţele în jos spăimântaţi; apoi puţin ridicându-se, 
voiau să vadă iar minunea ce se făcuse, când, iată, din gura chipului Preasfintei Născătoare de 
Dumnezeu a zburat în sus un porumbel alb, spre chipul Mântuitorului, şi s-a ascuns acolo; iar 
cei ce erau în biserică, priveau cu toții dacă va ieşi din biserică. Deci toţi privind, porumbelul 
iarăşi a zburat din gura Mântuitorului şi umbla prin toată biserica, zburând pe la fiecare chip al 
sfinților, la unii șezând pe pământ, iar la alții pe cap. După aceea, zburând în jos, a stat după 
icoana făcătoare de minuni a Preasfintei Născătoare de Dumnezeu, iar cei ce stăteau Jos, au vrut 
să prindă porumbelul. Și au pus scara, dar nu l-au găsit nici după icoană, nici după catapeteasmă; 
ŞI, căutându-l pretutindeni, nu vedeau unde se ascunsese. 


Deci toţi stăteau privind la icoana ce se arătase în altar; când, iată, iarăși înaintea lor 
a zburat porumbelul din gura Preasfintei Născătoare de Dumnezeu, şi zbura în sus spre chipul 
Mântuitorului, iar cei ce stăteau Jos, au strigat către cei de sus care zugrăveau: „Prindeţi-l!" Iar 
ei şi-au întins mâinile, vrând să-l prindă; dar porumbelul iarăși a zburat în gura Mântuitorului 


ŞI, iată, iarăși a strălucit lumină mai mult decât soarele. Iar ei căzând cu fața în jos, s-au închinat 
Domnului că s-au învrednicit a vedea lucrarea Preasfântului Duh, care petrece într-acea biserică 
sfântă a Pecerscăl. 


Deci meșterii zugravi de icoane, împodobind sfânta biserică cea asemenea cu cerul 
cu atâta facere de minuni, se împodobeau şi ei singuri cu felurite bunătăți. Şi, viețuind în chip 
monahicesc cu plăcere dumnezeiască, și-au sfârşit viaţa într-aceeaşi sfântă mănăstire a 
Pecerscăi, precum au făcut și meşterii zidari de piatră; şi toți au fost puşi în pridvor, în peştera 
Cuviosului Antonie, unde se află şi până acum moaștele lor nestricate. Astfel s-a împlinit 
proorocia pe care au auzit-o acei fericiți zugravi când voiau să se întoarcă în Constantinopol şi 
li s-a arătat lor sfânta biserică a Pecerscăi şi preacinstita ei icoană, care le-a zis: „Nu veţi ieşi de 
acolo, ci, călugărindu-vă, acolo veți sfârşi viaţa voastră”. 


Se cuvine să pomenim aici încă şi o altă minune aleasă, arătată de Dumnezeu prin 
preacinstita icoană făcătoare de minuni a Preasfintei Născătoare de Dumnezeu, care se află în 
sfânta, de Dumnezeu zidita și împodobita biserică de piatră a Pecerscăi, închinată Adormirii 
Maicii lui Dumnezeu. 


Au fost doi bărbaţi slăviți din cetatea Kievului, prieteni între ei, anume loan și 
Serghie. Aceştia mergând la biserica Pecersca, au văzut o lumină mai mare decât soarele la 
icoana cea făcătoare de minuni a Preasfintei Născătoare de Dumnezeu, şi înaintea ei au fost 
primiți în frăția duhovnicească. lar după mulţi ani, loan s-a îmbolnăvit de moarte şi, lăsând pe 
fiul său, Zaharia, care era de cinci ani, a chemat pe fericitul Nicon, egumenul Pecerscăi, şi, de 
față cu acela, și-a împărțit averea la săraci, iar partea fiului său - o mie de grivne de argint şi o 
sută de grivne de aur - a dat-o lui Serghie, căruia i-a încredinţat spre pază pe fiul său, Zaharia, 
ca unui prieten al său şi frate credincios, poruncindu-i ca atunci când fiul lui va creşte mare, să- 
i dea argintul și aurul. Deci, rânduind acestea, după puțină vreme a murit. 


Iar Zaharia, ajungând la vârsta de cincisprezece ani, voia să-și ia argintul și aurul de 
la Serghie; dar acesta, rănindu-se de diavolul și socotind să-şi câştige bogăţie, a voit să-şi piardă 
viața şi sufletul, căci a răspuns tânărului: „Tatăl tău a dat toată averea lui Dumnezeu, deci cere 
argintul şi aurul de la El. Acela îţi este dator, dacă te va milui! lar eu nu sunt dator cu nici un 
galben, nici tatălui tău, nici ţie. Aceasta ţi-a făcut-o tatăl tău cu nebunia sa. EI și-a împărțit toată 
averea sa în milostenie, iar pe tine te-a lăsat sărac şi scăpătat". Auzind acestea tânărul, a început 
a plânge de nevoia sa şi a trimis la Serghie cu rugăminte, zicându-i: „Dă-mi mie măcar jumătate 
din moştenirea mea şi cealaltă jumătate să fie a ta", dar Serghie a ocărât cu cuvinte aspre pe 
tatăl lui şi pe el însuşi. 


Apoi Zaharia a cerut a treia parte, după aceea a zecea și, văzându-se pe sine lipsit cu 
totul, a zis lui Serghie: „Dacă n-ai luat, vino şi te jură mie în biserica Pecerscăi, înaintea icoanei 
făcătoare de minuni a Preasfintei Născătoare de Dumnezeu, unde ai legat cu tatăl meu legătura 
iubirii de fraţi”. lar Serghie a mers cu îndrăzneală la biserică şi, stând maintea icoanei 
Preasfintei Născătoare de Dumnezeu, s-a jurat, zicând: „N-am luat o mie de grivne de argint, 
nici o sută de grivne de aur". Dar când a voit să sărute icoana, n-a putut să se apropie de dânsa; 
apoi, ieşind afară, a început a striga: „Cuvioșilor părinți Antonie şi Teodosie, nu porunciţi să 
mă piardă acest înger nemilostiv, ci rugați-vă Preasfintei Născătoare de Dumnezeu, să gonească 
de la mine pe diavolii cei mulţi, cărora sunt dat, şi să ia din cămara mea argintul şi aurul 
pecetluit”. Atunci a căzut frică mare peste toţi și de atunci nu dădeau voie nimănui să se jure 
înaintea icoanei Preasfintei Născătoare de Dumnezeu. 


Apoi, trimițând, au luat vasul cel pecetluit şi au găsit într-însul două mii de grivne de 
argint și două sute de grivne de aur, pentru că așa a îndoit Domnul, Răsplătitorul milostivilor. 
Iar Zaharia le-a dat toate egumenului loan, ca să le cheltuiască precum va voi, iar el s-a călugărit 
şi şi-a sfârşit viaţa sa în Sfânta Mănăstire Pecersca. lar egumenul, cu argintul şi cu aurul acela, 
a zidit biserica Sfântului loan Inaintemergătorul, întru pomenirea boierului loan și a fiului său, 
Zaharia, al cărora a fost argintul şi aurul. Aceste însemnări despre minunile icoanei scriindu-le, 
vom spune aici cum a sfințit Cel Preaînalt locaşul Maicii Sale. 


In anul întâi al egumeniei fericitului loan, pe vremea mitropolitului cu același nume, 
biserica Pecerscăi - cea zidită şi împodobită cu minuni - a fost sfinţită. Sfinţirea ei, cu darul lui 
Dumnezeu, a fost însoțită de niște minuni ca acestea: rânduiala sfințirii bisericii fiind aproape 
gata, nu aveau lespede de piatră pentru aşezarea Sfântului Prestol. Deci au căutat mult să facă 
lespedea cea de piatră, dar nu s-a aflat atunci nici un meşter; pentru aceea au făcut o scândură 
din lemn. Dar preasfinţitul mitropolit loan n-a voit ca într-o biserică mare ca aceea să fie 
scândură din lemn la Sfântul Prestol şi pentru aceasta egumenul cu frații erau în mare mâhnire; 
deci au trecut câteva zile fără să se facă sfințirea. lar în ziua de 13 august, monahii au intrat în 
biserică, după obicei, ca să cânte Vecernia, și iată, au văzut lângă peretele din mijloc al altarului, 
pusă o lespede de piatră şi stâlpişori spre aşezarea Sfântului Prestol. Deci degrab s-au dus şi au 
spus mitropolitului lucrul acela, iar el a lăudat pe Dumnezeu şi a poruncit să se facă Vecernia 
sfințirii. 


Şi au căutat mult pretutindeni, pe apă şi pe uscat, de unde şi de cine s-ar fi adus o 
lespede ca aceea? Şi cum o duseseră în biserică, care era încuiată? Insă nu au aflat urma 
nimănui. Apoi au trimis trei grivne de argint acolo unde se lucrează unele lucruri ca acelea, ca 
să le ia meșterul pentru osteneala sa. Şi făcându-se cercetare pretutindeni, nu s-au aflat lucrătorii 
ei pe pământ, ci Insuşi Lucrătorul ceresc şi purtătorul de grijă al tuturor bunătăților a făcut-o pe 
ea şi a pus-o spre punerea înainte a preacuratului Său Trup şi a Cinstitului Său Sânge, voind ca 
pe acea masă, pe care a dăruit-o EI Insuşi în casa Maicii Sale, să se junghie în toate zilele, pentru 
toată lumea. 


Insă nu este încă sfârşitul minunilor, pentru că a doua zi, după minunata aflare a acelei 
lespezi, Preasfinţitul mitropolit loan era în mare mâhnire, căci sosise vremea sfințirii bisericii 
Pecerscăi şi nu era cu dânsul la sfințire nici un episcop, de vreme ce locul era departe. Dar iată 
că fără de veste au stat de faţă, cu puterea lui Dumnezeu, iubitorii de Dumnezeu episcopi: loan 
al Cernigovului, Isaia al Rostovului, Antonie al lurievului, Luca al Belgorodiei, care, nefiind 
chemați de nimeni din oameni, s-au aflat la rânduiala sfințirii. Iar preasfințitul mitropolit loan 
s-a minunat de aceasta, pentru că nu trimisese pe nimeni după episcopi şi i-a întrebat: „De ce 
ați venit, nefiind chemaţi?" Răspuns-au episcopii: „Stăpâne, au venit nişte tineri trimişi de tine 
şi ne-au zis: «La 14 zile ale lunii august se va sfinți biserica Pecerscăi, să fiți gata cu toţii la 
Liturghie cu mitropolitul Ioan!» Iar noi auzind aceasta, după cuvântul tău, iată că am venit!" 


Apoi a răspuns Antonie, episcopul lurievului: „Eu eram bolnav și în noaptea aceasta 
a intrat la mine un monah şi mi-a zis: «Mâine de dimineaţă se va sfinți biserica Pecerscăi; să fii 
acolo». Și cum am auzit aceasta, îndată m-am însănătoșit și iată am venit aici, după porunca 
voastră”. lar mitropolitul voia să caute pe niște oameni ca aceia, care i-au chemat pe ei, dar 
îndată s-a făcut un glas ca acesta: Stinsu-s-au cei ce iscodesc iscodiri. lar mitropolitul şi-a întins 
mâinile spre cer și a zis: „O, Preasfântă Născătoare de Dumnezeu, precum la adormirea ta ai 
adunat pe apostoli de la marginile lumii, spre cinstea îngropării tale, așa și acum ai adunat pe 
locţiitorii lor și împreună slujitorii noştri; deci binecuvintează-ne pe noi la acest lucru și ne ajută 
nouă pentru slava Fiului tău şi a ta”. 


Atunci toți au fost în spaimă, pentru atâtea minuni, care nu au luat sfârşit aici. Deci 
înconjurând biserica de trei ori şi venind la uşi, au început a cânta: „Ridicaţi, boieri, porțile 
voastre...". Şi nimeni nu era în biserică să răspundă: „Cine este acesta Impăratul slavei?" pentru 
că pe nici unul nu lăsaseră într-însa. Şi, fiind tăcere, s-a auzit dinăuntru un glas îngeresc, zicând: 
„Cine este acesta Impăratul slavei?" Deci au căutat nişte cântăreţi ca aceia, de unde sunt și cum 
au intrat în biserică, fiind toate uşile încuiate; dar nu au aflat nici un om în biserică. Atunci toți 
au cunoscut că pentru acea sfântă biserică toate se rânduiau cu dumnezeiasca purtare de grijă, 
încât au grăit despre dânsa împreună cu apostolul: O, adâncul bogăției şi al înţelepciunii şi al 
cunoștinței lui Dumnezeu! Cât sunt de necercate judecăţile Lui şi cât sunt de neurmate căile 
Lui! Că cine a cunoscut mintea Domnului, sau cine s-a făcut sfetnicul Lui ? Astfel s-a săvârşit 
sfințirea sfintei biserici a Pecerscăi, în anul 6597 de la zidirea lumii, iar de la naşterea lui Hristos 
în anul 1089, în 14 zile ale lunii august, pe vremea binecredinciosului domn al Kievului, 
Vsevolod laroslavici, ajutând Insuşi Domnul Dumnezeu şi făcând minuni în toate, cu 
rugăciunile Preacuratei Maicii Sale şi ale cuvioșiior părinţilor noştri Antonie şi Teodosie ai 
Pecerscăl. 


Deci minunată este, fraţilor, povestirea acestei sfinte biserici de la Pecersca, care, mai 
înainte de începutul ei, a fost arătată și în pământul nemţesc de Insuși Domnul, care de la 
cinstitul Său chip de pe icoană, 1-a trimis coroana și brâul şi a arătat asemănarea ei; iar în 
pământul grecesc de Preasfânta Născătoare de Dumnezeu, care a trimis icoana Sa şi moaştele 
sfinţilor mucenici şi așijderea a arătat asemănarea ei. lar la început şi în toată întemeierea ei, 
care s-a făcut în trei chipuri: prin zidire, zugrăvire şi sfințire, pretutindeni s-a arătat lucrarea 
Preasfintei Treimi, căci la începutul zidirii acestei biserici Insuşi Dumnezeu Tatăl, Care este 
vechi de zile, a însemnat locul prin uscăciune, căci uscăciunea este urmare a vechimii și a 
bătrâneţilor; apoi Fiul, Care S-a pogorât ca roua pe lână, a trimis rouă; iar a treia zi Duhul Sfânt, 
Care în limbi de foc S-a pogorât, a trimis foc din cer. 


Asemenea și în vremea împodobirii, Tatăl, Care a zidit pe om după chipul Său, chipul 
Preasfintei Născătoare de Dumnezeu l-a împodobit cu mozaic în altar, fără mâini de zugrav. 
Fiul, Care este Soarele dreptăţii, a umplut biserica cu strălucire. Duhul Sfânt, Care S-a arătat în 
chip de porumbel, a arătat chipul cel de porumbel ce a zburat din gura chipului. lar mai pe urmă, 
în vremea sfințirii, Tatăl, Care oarecand a dat Legea pe lespezi de piatră, a dăruit piatra pentru 
Sfântul Prestol. Fiul, Care este Arhiereu mai înalt decât cerurile, i-a adunat pe arhierei în 
minunat chip. Duhul Sfânt, Care este limba ce a grăit vestire în tot pământul, a răspuns 
dinăuntrul bisericii, nefiind acolo nici un om. 


Deci, dacă prin atâtea semne, Dumnezeu cel în Treime închinat a iubit a-şi întemeia 
această biserică, în numele iubitei Sale Maici, Cereasca împărăteasă este arătat că şi petrece 
într-însa cu dragoste, iar împreună cu EI și Impărăteasa ce stă de-a dreapta Lui, Folositoarea şi 
Scăparea tuturor creştinilor, Preasfânta Născătoare de Dumnezeu, precum singură s-a făgăduit 
meșterilor în Vlaherne, zicându-le: „Voi veni şi eu să văd biserica şi voi locui într-însa”. 
Asemenea şi sfinții lui Dumnezeu, ale căror sfinte moaşte sunt temelie neclintită sub toate 
zidurile, petrec nedepărtaţi în această sfântă biserică. Deci ce să zicem despre dânsa? Căci cu 
adevărat este sfântă această biserică, minunată întru dreptate şi asemenea cerului! Pentru 
aceasta suntem datori a lăuda pe cei mai înainte răposaţi binecredincioşi domni şi boieri iubitori 
de Hristos, pe cinstiţii monahi şi pe toți drepteredincioşii care au avut osârdie spre această sfântă 
şi de minuni făcătoare biserică a Pecerscăi, cărora și nouă, tuturor, fiilor Bisericii Ortodoxe, cu 
rugăciunile Cuvioşilor Antonie şi Teodosie ai Pecerscăi, să ne dea darul şi mila Sa Domnul 
Hristos, Capul Bisericii, Căruia I se cuvine cinstea şi slava cu Părintele Lui cel fără de început, 
cu Preasfântul şi Bunul şi de viață Făcătorul Duh, acum şi pururea şi în vecii vecilor. Amin. 


42. MUTAREA CINSTITELOR MOAŞTE ALE CUVIOSULUI TEODOSIE 
AL PECERSCĂI 


(14 AUGUST) 


In al optsprezecelea an după mutarea cu sufletul a cuviosului părintelui nostru 
Teodosie de pe pământ la cer, Dumnezeu a binevoit ca același să se mute cu trupul din peşteră 
în sfânta biserică a Pecerscăi, cea asemenea cu cerul. Acea mutare s-a făcut astfel: adunându- 
se cu un suflet toți frații sfintei biserici celei mari a Pecerscăi, cu povăţuitorul lor, egumenul 
loan care era atunci, au făcut sfat ca să mute din peşteră în biserica cea mare zidită din piatră 
cinstitele moaşte ale Cuviosului Teodosie, fericitul și de Dumnezeu purtătorul bărbat, cel înalt 
cu viaţa, minunat în bunătăţi şi mai ales în minuni. Ei ziceau în sine: „In zadar ne lipsim de 
părintele şi învățătorul nostru. Nu este cu cuviinţă să fim lipsiţi de păstor, nici păstorului nu i 
se cuvine să-şi lase oile cele încredințate lui de Dumnezeu, ca să nu vină fiara și să răpească 
cuvântătoarea turmă a lui Hristos. Pentru aceea, fraților, ni se cade ca pururea să avem înaintea 
ochilor cinstita raclă a părintelui nostru şi totdeauna să-i aducem vrednică închinăciune. Nu este 
cu cuviință ca el să petreacă afară din mănăstire şi de biserica sa, deoarece el a întemeiat-o şi el 
a adunat pe monahi!" 


Gândind aceasta, toţi ca printr-o gură au zis: „Să luăm din peşteră cinstitele moaște 
ale iubitului nostru părinte şi să le mutăm aici, căci Domnul zice: Nu aprind făclia şi o pun sub 
obroc, ci în sfeşnic, ca să lumineze tuturor". Zicând acestea, îndată au rânduit locul pentru 
punerea cinstitelor moaşte ale sfântului şi au aşezat şi o raclă de piatră. 


Şi apropiindu-se praznicul Adormirii Preasfintei Născătoare de Dumnezeu, înainte cu 
trei zile, egumenul a poruncit să se ducă în peșteră şi să sape locul unde erau puse cinstitele 
moaşte ale cuviosului părintelui nostru Teodosie. Iar întâiul slujitor al acelui lucru şi întâiul 
văzător al cinstitelor moaște ale sfântului a fost fericitul Nestor, scriitorul acestei povestiri. El 
mărturiseşte astfel: „Cu adevărat şi cu încredințare vă spun, că nu am auzit de la alţii, ci eu 
singur am fost începător, pentru că a venit egumenul şi mi-a zis: «Fiule, să mergem la Cuviosul 
Părintele nostru Teodosie...», şi am mers în peşteră, neștiind nimeni. Deci am socotit şi am 
însemnat locul unde vom săpa şi ne-am întors. Apoi mi-a zis egumenul: «Să iei pe cine voieşti 
ca să-ți ajute; dar afară de acela să nu spui nimănui, ca să nu ştie nici unul din frați până ce nu 
vom scoate înaintea peşterii cinstitele moaşte ale sfântului». 


Intr-acea zi, fiind marţi, mi-am gătit unelte pentru săpat şi seara târziu, neştiind 
nimenea, am luat cu mine doi fraţi, bărbaţi minunaţi în fapte bune, şi ne-am dus în peșteră. lar 
acolo, făcând rugăciuni cu închinăciune şi cântând cântare de psalmi, ne-am apucat de lucru. Și 
am început eu a săpa și ostenind, am dat cazmaua în mâinile altui frate şi, săpând până la miezul 
nopții, nu am putut afla cinstitele moaşte ale sfântului. Atunci am început a ne mâhni foarte tare 
şi a slobozi lacrimi din ochi, căci gândeam că sfântul nu binevoieşte să ni se arate. Apoi ne-a 
venit alt gând, să săpăm în altă parte. Atunci eu iarăşi luând lopata, am început a săpa mai cu 
osârdie, iar celălalt frate care era cu mine stătea înaintea peşterii și, auzind că toacă de Utrenie, 
a strigat către mine: «Acum a lovit în toaca bisericii!» lar eu săpasem atunci lângă cinstitele 
moaşte ale sfântului şi am răspuns: «Frate, deja am săpat!». Și m-a cuprins o frică mare şi am 
început a striga: «Pentru Cuviosul Teodosie, Doamne, miluieşte-mă!» După aceasta am trimis 
la egumenul, zicând: «Părinte, să vii să scoatem cinstitele moaşte ale cuviosului». Și egumenul 
a venit cu doi frați, iar eu am săpat mai mult şi, plecându-ne, am văzut moaștele lui zăcând cu 


sfântă podoabă, cu toate alcătuirile întregi și nestricate, cu faţa luminoasă, ochii închiși, buzele 
împreunate, iar părul i se uscase pe cap. Apoi am pus pe pat acele cinstite moaște și le-am scos 
înaintea peşterii”. 


Spunând acestea despre lucrul său, Sfântul Nestor mărturisește despre minunatele 
lucruri ale lui Dumnezeu care s-au făcut în vremea aflări acelor cinstite moaște. 


In noaptea aceea privegheau doi fraţi în Sfânta Mănăstire Pecersca, păzind ca nu 
cumva egumenul cu oarecare frați să mute în taină cinstitele moaște ale cuviosului; deci, ei se 
uitau cu dinadinsul spre peşteră. Şi iată, lovind în toaca bisericii de Utrenie, au văzut trei stâlpi 
cu raze luminoase ca nişte curcubee, care stăteau lângă peștera Cuviosului Teodosie şi apoi au 
trecut spre vârful bisericii celei mari, unde avea să se mute cuviosul. Aceasta au văzut-o și alți 
monahi care mergeau spre biserică la Utrenie; asemenea şi mulţi dintre binecre-dincioşii din 
cetate. 


Iar vrednicul de minune Ştefan, care întâi a fost egumen al Pecerscăi după Cuviosul 
Teodosie, apoi şi-a aşezat mănăstirea la Clova şi după aceasta, cu voia lui Dumnezeu, a fost 
episcop în cetatea Vladimir, acela se afla atunci la Clova, în mănăstirea sa, şi a văzut în noaptea 
aceea, peste câmp, o rază mare deasupra peșterii şi, socotind că se mută cinstitele moaște ale 
Sfântului Teodosie - despre care aflase mai înainte cu o zi -, îi era foarte jale de aceasta, că se 
mută fără dânsul. Deci, încălecând îndată pe cal, a alergat la peşteră, luând cu sine şi pe Climent, 
pe care l-a pus egumen în locul său la Clova. Și mergând ei, vedeau de departe o rază mare, și 
dacă s-au apropiat, au văzut lumini multe deasupra peşterii. Apoi au mers la peşteră, dar n-au 
văzut nimic. 


Atunci au înţeles că dumnezeiasca strălucire era din moaştele Cuviosului Teodosie. 
Ei s-au dus la uşa peșterii şi au găsit pe Sfântul Nestor șezând cu fraţii lângă cinstitele lui 
moaşte. Se mai spun şi alte fapte despre cinstitele moaşte ale Cuviosului Teodosie. 


In altă zi, după aflarea cinstitelor moaşte ale cuviosului, cu voia lui Dumnezeu, s-au 
adunat episcopii Efrem al Pereiaslavului, Ştefan al Vladimirului, loan al Cernigovului, Marin 
al lurievului, Antonie al Poroziei şi toţi egumenii de la toate mănăstirile cu mulţime de monahi. 
Asemenea şi mulțime de oameni binecredincioși din cetate s-au dus la peşteră cu lumânări și 
cu tămâieri și, luând cinstitele moaște ale Sfântului Teodosie, le-au pus în biserica preacinstită 
şi de Dumnezeu zidită. Iar sfânta biserică s-a bucurat primind pe luminătorul său; şi se vedea 
acolo lumina zilei acoperită de lumina făcliilor. Apoi atingându-se arhiereii, căzând preoţii, 
năzuind monahii cu poporul, toţi sărutau moaştele sfântului cu dragoste, înălțând cântări 
duhovniceşti lui Dumnezeu și aducând laude de mulțumire cuviosului. Astfel le-au pus în 
biserica sa a Adormirii Preasfintei Născătoare de Dumnezeu, în partea dreaptă, în ziua de 14 
august, joi, la primul ceas din zi şi au prăznuit luminos ziua aceea. Dar nu se cade să trecem 
sub tăcere şi aceasta că, în ziua a treia după mutarea Cuviosului Teodosie, părintele nostru, s-a 
împlinit proorocia lui următoare, care a fost aşa: 


Fiind încă în viaţă cuviosul nostru părinte Teodosie şi ținând egumenia, singura lui 
grijă era ca să păstorească bine turma cea încredinţată lui de Dumnezeu. EI nu se îngrijea numai 
de mântuirea sufletelor monahilor, ci şi de ale mirenilor, dar mai ales de fiii săi duhovnicești, 
mângâind şi învățând pe cei ce veneau la dânsul. Uneori se ducea şi în casele lor şi le dădea 
binecuvântare. Şi era un oarecare boier cu numele loan, fiu duhovnicesc al sfântului, şi soția 
lui, Maria, amândoi fiind binecredincioşi și vieţuiau întru întreagă înțelepciune. La aceia a mers 
odată sfântul în casă, căci îi iubea pe ei, de vreme ce viețuiau după poruncile Domnului şi cu 


dragoste între ei. Deci, mergând, i-a învăţat despre milostenie către săraci, despre Impărăţia 
Cerului care se gătește drepţilor, despre muncile păcătoşilor; apoi şi despre multe altele le-a 
grăit din dumnezeiasca Scriptură, până a ajuns cu cuvântul la punerea trupului în mormânt. 
Atunci drepteredincioasa femeie a lui loan, luând cuvântul de la cuviosul, a zis către dânsul: 
„Cinstite părinte, cine ştie unde se va pune trupul meu?" Iar Teodosie, insuflatul de Dumnezeu, 
fiind plin de darul proorocesc, i-a răspuns: „Cu adevărat îți spun că unde se va pune trupul meu, 
acolo te vei odihni şi tu, după ce vor trece anii vieţii tale hotărâți de Dumnezeu”. Acest lucru s- 
a şi împlinit la 18 ani după pristăvirea sfântului, când au fost mutate cinstitele lui moaşte, căci 
atunci s-a pristăvit şi Maria, femeia lui loan. Astfel, moaştele cuviosului s-au mutat pe 14 
august, iar ea pe 17, în aceeași lună şi an, a fost pusă în aceeaşi biserică Pecersca, a Preasfintei 
Născătoare de Dumnezeu, în dreptul mormântului lui Teodosie, în partea stângă. 


Apoi, după aceea, la cincisprezece ani după mutarea Cuviosului Teodosie, s-a 
pristăvit la adânci bătrâneţi, având vârsta de nouăzeci de ani, bărbatul acelei femei, loan, boierul 
cel mare - fiul lui Visat, voievodul cel viteaz şi nepotul lui Ostramir voievodul -, care a fost şi 
el însuși voievod multă vreme şi a trăit după legea Domnului, tot aşa ca şi drepții cei dintâi, 
bun, blând şi smerit, ferindu-se de toate lucrurile cele rele. Deci l-au pus la capul femeii sale, 
în dreptul mormântului aceluiaşi cuvios Teodosie, ca și la acesta să se împlinească proorocia 
cuviosului, de punere acolo unde este şi el. 


Aici se cuvine încă a pomeni și aceasta, că Domnul, preamărind pe cei ce-L 
proslăvesc, a binevoit ca părintele Teodosie să se mute cu trupul din întunecoasa peşteră în 
sfânta biserică Pecersca, la optsprezece ani de la pristăvirea lui. Apoi, voind ca mai mult să 
preamărească pe plăcutul Său, a binevoit a-l muta cu numele şi cinstirea din întunecata neștiință, 
în toate drepteredincioasele biserici, în anul al optsprezecelea de la mutarea lui din peşteră, ca 
să fie el luminător a toată lumea, luminând pe toți prin fapte bune. Aceasta s-a făcut în acest 
chip: Dumnezeu, ştiutorul de inimi, a pus în inima fericitului Teoctist, care atunci era egumen 
al Pecerscăi, să se sârguiască a se scrie numele Cuviosului Teodosie în sinaxarul bisericesc, și 
să fie numărat acest cuvios în ceata cuvioşilor părinți cei de demult și a tuturor sfinților cărora 
Sfânta Biserică Ortodoxă le săvârşește prăznu-irea pretutindeni. 


Deci fericitul Teoctist a început a pomeni despre aceasta binecredinciosului şi marelui 
domn Mihail Sviatopolc Iziaslavici şi l-a rugat să poruncească preasfmţitului mitropolit 
Nichifor să adune sobor de episcopi, de egumeni şi tot clerul bisericesc şi să le vestească aceasta 
ca, precum va fi plăcut lui Dumnezeu, aşa să rânduiască lucrul. Iar marele domn Sviatopolc, 
fiind iubitor de Dumnezeu şi ştiind că viața cuviosului este sfântă şi plăcută Domnului, i-a 
primit cuvântul cu dulceaţă și, bucurându-se foarte, a chemat pe preasfinţitul mitropolit şi i-a 
zis să cheme la sobor pe toți episcopii iubitori de Dumnezeu şi să facă sfat de aceasta. lar 
mitropolitul, ascultându-l cu dragoste, a adunat episcopii, egumenii şi tot clerul bisericesc și le- 
a spus lucrul. Deci a început şi însuşi marele domn Sviatopolc a spune tuturor viața Cuviosului 
Teodosie. Astfel toţi, cu un suflet și cu un glas, au voit ca Preacuviosul să fie cinstit în Sfânta 
Biserică Ortodoxă, ca unul care a fost asemenea cu toţi sfinții prăznuiți de mai înainte. 


Mitropolitul a mai poruncit episcopilor ca, fiecare în eparhia sa, prin toate bisericile 
să scrie în sinaxarul sfinților numele Cuviosului Teodosie. lar episcopii au făcut aceasta cu 
bucurie; deci au scris numele cuviosului nostru părinte Teodosie şi au început a-l pomeni prin 
toate bisericile, rugându-se lui şi săvârşindu-i ziua prăznuirii cu laude în toţi anii, întru slava 
dătătorului a toate Dumnezeu și a plăcutului Lui, Teodosie, cel cu nume de dar. Iar fericitului 
Teoctist, care s-a sârguit a sluji cu căldură părintelui său, Cuviosul Teodosie, şi a-i scrie numele 
lui în sinaxar, Domnul i-a răsplătit după ostenelile lui. Căci nu după multă vreme a fost ales la 


treapta episcopiei cetăţii Cernigovului, cea de Dumnezeu păzită şi a fost hirotonit de același 
preasfințit mitropolit Nichifor. 


Iar când s-a suit el pe scaun, atunci David, domnul cel iubitor de Hristos, cu soţia sa 
şi cu toţi boierii și poporul, l-a primit cu nespusă bucurie, ca pe cel ce a făcut bucurie mare 
bisericii, când a scris în sinaxar numele Cuviosului Teodosie; pentru care, cu fericitul Teoctist 
şi noi așteptăm să auzim acea bucurie: Bucuraţi-vă, că numele voastre sunt scrise în ceruri. 


Aici să spunem şi povestirea fericitului episcop Simon despre minunata împodobire 
cu aur şi cu argint a cinstitei racle a Cuviosului Teodosie, care a împodobit sfânta biserică 
Pecersca ca şi cu aur şi cu argint nestricăcios, prin mutarea cinstitelor sale moaşte şi pe toate 
celelalte biserici ortodoxe prin cinstirea numelui său cel sfânt. Aceasta a fost astfel: 


După multă vreme de la mutarea cuviosului părintelui nostru Teodosie, Gheorghe 
polcovnicul, fiul lui Simon, nepotul lui African, domnii nemţeşti, ținând stăpânirea domniei, de 
la voievodul Gheorghe Vladimirovici Monomahovici în pământul Suzdalului, ca semn al 
dragostei sale celei mari către cuviosul, a voit să împodobească cinstita lui raclă. Deci a trimis 
din cetatea Suzdal la cetatea Kievului, cea păzită de Dumnezeu, în Sfânta Mănăstire Pecersca, 
pe unul din boierii săi, anume Vasile, și i-a dat cinci sute de grivne de argint şi cincizeci de aur, 
pentru ferecarea cinstitei racle a cuviosului. lar Vasile, luând acelea, deşi nu voia, a plecat în 
cale, blestemându-şi viața și ziua nașterii sale şi zicând: „Pentru ce a gândit domnul nostru 
aceasta, ca să piardă atâta bogăţie şi ce plată va lua dintr-aceasta, ca să ferece mormântul 
mortului? Dar, precum a adunat fără trudă, aşa şi risipeşte în deşert! Amar mie unul că am 
ascultat pe stăpânul meu! Pentru ce mi-am lăsat casa şi pentru cine călătoresc această cale 
amară, sau de la cine voi lua cinste? Nu m-a trimis la domn, nici la vreunul din puternici; deci 
ce voi zice către acel pumn de piatră şi cine îmi va da răspuns? Sau cine nu va râde de 
nebuneasca mea venire?" Acestea le zicea către cei ce erau cu el şi multe altele de acestea. 


Şi i s-a arătat lui în vis Sfântul Teodosie, zicându-i cu blândeţe: „O, fiule, voiam să- 
ți dau plată pentru osteneala ta; dar de nu te vei pocăi, multe rele vei suferi”. Insă Vasile nu 
înceta cu cârteala. lar Domnul a adus multă nevoie asupra lui pentru greșeala sa; căci toți caii 
i-au murit şi toate celelalte le-au furat tâlharii, afară de comoara cea trimisă pentru ferecarea 
raclei sfântului. lar Vasile deschizând comoara, a luat de acolo a cincea parte de aur şi argint şi 
a pus-o deosebi pentru trebuinţa sa şi a cailor, negândindu-se la pedeapsa ce îl aştepta pentru 
hula lui. Iar când era la Cernigov, a căzut de pe cal şi atât de tare a fost rănit, încât nu putea nici 
să îşi mişte mâna. Deci cei ce erau cu el, punându-l într-o căruţă, l-au dus lângă Kiev, căci 
înserase. 


Intr-acea noapte i s-a arătat Sfântul Teodosie, zicându-i: „Vasile, au n-ai auzit pe 
Domnul zicând: Faceţi-vă vouă prieteni din mamona nedreptății, că dacă veţi sărăci, să vă 
primească în corturile cele veşnicei Și iarăşi: Cel ce primeşte pe drept în numele dreptului, va 
lua plata dreptului? Deci bine a gândit aceasta fiul meu, Gheorghe, cu care şi tu, pentru osteneala 
ta, aveai să te încununezi. Dar o slavă ca aceasta, căruia tu aveai să fii părtaş cu el, nu o câștigă 
oricine, iar acum te-ai lipsit de toate. Insă nu te deznădăjdui de viaţa ta, căci într-alt chip nu te 
vei putea tămădui, de nu te vei pocăi de greşeala ta. Deci porunceşte să te ducă în Mănăstirea 
Pecersca, în biserica Preasfmtei Născătoare de Dumnezeu şi să te pună pe racla mea și te vei 
însănătoși. Atunci vei afla întreg şi aurul şi argintul ce a fost cheltuit de tine". Aceasta a grăit- 
o aievea Cuviosul Teodosie lui Vasile în noaptea aceea, iar nu arătându-i-se în vis. 


Iar a doua zi, voievodul Gheorghe Vladimirovici a mers cu toți boierii la Vasile și, 
văzându-l foarte tare zdrobit, s-a mâhnit pentru el şi s-a dus. lar Vasile, crezând vedenia 
sfântului, a poruncit să-l ducă în mănăstirea Pecersca. Deci, fiind ei pe mal, a intrat cineva 
neștiut la egumenul Pecerscăi, zicându-i: „Mergând degrab la mal, să sui pe Vasile și să-l pui 
pe mormântul cuviosului Teodosie; iar când îţi va da comoara, să-l vădești înaintea tuturor că 
a luat dintr-însa a cincea parte şi, de se va pocăi, iartă-l". Zicându-i aceasta, s-a făcut nevăzut. 


Iar egumenul Timotei, căutând pe omul ce i s-a arătat lui, nu l-a găsit şi nimeni nu |- 
a văzut intrând sau ieşind; deci, mergând la Nipru, a suit în deal pe Vasile şi l-a pus pe racla 
Sfântului Teodosie. Astfel s-a sculat întreg şi sănătos cu tot trupul și a început a da egumenului 
comoara cea trimisă, zicând: „AI aici patru sute de grivne de argint şi patruzeci de aur”. Iar 
egumenul i-a zis: „Fiule, unde este încă o sută de grivne de argint şi zece de aur?" Atunci Vasile 
a început a se căi, zicând: „Eu le-am luat şi le-am pus deosebi. Aşteaptă-mă, părinte, şi ţi le voi 
da toate, căci socoteam să le tăinuiesc acestea de Atoatevăzătorul Dumnezeu”. Atunci le-a scos 
din vasul în care erau pecetluite şi, numărându-le înaintea tuturor, le-a aflat toate întregi, cinci 
sute grivne de argint şi cincizeci de aur, şi toți au preamărit pe Dumnezeu și pe Sfântul Teodosie. 
Apoi Vasile a început a mărturisi pe rând toate arătările sfântului şi faptele cele pentru sine. 


Iar a doua zi, voievodul luând cu sine doctori, a mers la locul unde-l văzuse pe Vasile 
zdrobit, vrând să-l vindece, dar nu l-a găsit. Deci înştiințându-se că l-au dus la Mănăstirea 
Pecersca şi socotind că acum a murit, degrab s-a dus şi l-a găsit sănătos, ca şi cum n-ar fi fost 
niciodată bolnav şi, auzind de la dânsul minunile cele de mirare, s-a înspăimântat și s-a umplut 
de bucurie duhovnicească. Deci, mergând, s-a închinat mormântului celui făcător de minuni al 
cuviosului părintelui nostru Teodosie și s-a dus. 


Auzind acestea Gheorghe, fiul lui Simon Polcovnicul, mai mult s-a lipit cu sufletul 
spre Preasfânta Născătoare de Dumnezeu și spre Sfântul Teodosie. Deci pe lângă darul său cel 
mare, a mai dat și lanţul pe care îl purta el însuşi şi în care erau o sută de grivne de aur. Și a 
scris astfel: „Iată, eu, Gheorghe, fiul lui Simon, robul Preasfintei Stăpânei Născătoare de 
Dumnezeu şi al Sfântului Teodosie, fiind binecuvântat de sfânta lui mână, oarecând am bolit de 
ochi trei ani şi nu vedeam nici razele soarelui, iar cu cuvântul lui m-am tămăduit, căci am auzit 
din gura lui: «Vezi!» şi am văzut. Pentru aceasta scriu această epistolă neamului meu celui de 
pe urmă, ca nimeni să nu se despartă de locașul Preasfintei Născătoare de Dumnezeu și al 
cuvioșilor părinţi Antonie şi Teodosie ai Pecerscăi, a căror rugăciune apără şi satele acelui locaş. 
Căci, pe când mergeam cu polovţii asupra lui Iziaslav Mstislavici, am văzut o cetate înaltă 
departe și îndată am mers asupra ei, dar nimeni nu ştia ce cetate este aceea. ar polovții bătându- 
se lângă ea, mulţi au fost răniţi şi am fugit de la acea cetate; dar pe urmă ne-am înștiințat că este 
o moşie a Preasfintei Născătoare de Dumnezeu, a Mănăstirii Pecersca; iar cetate n-a fost 
niciodată acolo, nici înşişi aceia care locuiau în satul acela n-au înţeles ceea ce s-a făcut, şi 
ieşind a doua zi, au văzut vărsare de sânge şi s-au mirat de aceea. Deci, pentru aceasta vă scriu 
vouă, că voi toți sunteţi scrişi în rugăciunea Sfântului Teodosie; căci acela s-a făgăduit tatălui 
meu, Simon, ca, precum se roagă pentru monahii săi, așa să se roage şi pentru noi. Şi a scris o 
rugăciune pe care tatăl meu a poruncit să o pună în mâna sa, când avea să fie aşezat în mormânt, 
aşteptând făgăduinţa aceluia, pentru care cu adeverire s-a arătat unuia din părinţii purtători de 
Dumnezeu, zicându-i astfel: «Să spui fiului meu, Gheorghe, că am luat cele bune, pentru 
rugăciunile sfântului! Sârguiește-te și tu, fiule, să vii în urma mea prin fapte bune». Deci cine 
nu va voi binecuvântarea şi rugăciunile Sfântului Teodosie şi se va abate de la dânsul, acela va 
iubi blestemul, care nu va întârzia a veni asupra lui". Aici este sfârşitul epistolei iubitorului de 
Hristos, Gheorghe, cel pomenit mai sus, cu care și noi, sfârşind această povestire ce ne stă 
înainte, suntem datori să ne învăţăm, ca să nu ne abatem de la binecuvântarea şi rugăciunile 


cele mult ajutătoare ale cuviosului părintelui nostru Teodosie; ci mai ales să ne apropiem de 
dânsul, prin fapte bune, căci și el se va apropia de noi. Făcând astfel, nu ne vom teme de blestem, 
ci vom câștiga binecuvântarea, fiind moştenitori ai împărăției celei pregătite de la alcătuirea 
lumii, întru Domnul nostru Iisus Hristos, prin Care şi cu Care, Tatălui împreună cu Sfântul Duh, 
] Se cuvine slavă, stăpânire, cinste şi închinăciune, acum și pururea şi în vecii vecilor. Amin. 


43. ADORMIREA PREASFINTEI NĂSCĂTOARE DE DUMNEZEU ŞI 
PURUREA FECIOAREI MARIA 


(15 AUGUST) 


După săvîrşirea tuturor tainelor mântuirii noastre şi după Înălțarea Domnului nostru Iisus 
Hristos la ceruri, Preacurata şi Preabinecuvîntata Fecioară Maria, Maica Lui şi Mijlocitoarea 
mîntuirii noastre, viețuia în Biserica creştină, care începuse a-şi răspîndi numele prin toată 
lumea, veselindu-se pentru slava Fiului şi Dumnezeului său. Căci, prin împlinirea cuvintelor 
sale, ceea ce se vedea încă din zilele vieţii sale avea să fie fericită de toate neamurile; pentru că 
Iisus Hristos fiind slăvit pretutindeni, era fericită şi Preacurata Maica lui Dumnezeu pe pămîntul 
celor vii. Şi s-a apropiat de preacinstita şi preaslăvita ei adormire, fiind plină de zile; deci, dorea 
ca să iasă din trup şi să se ducă la Dumnezeu, pentru că era cuprinsă de necurmată şi necontenită 
dumnezeiască dorinţă, ca să vadă preadulcea şi preadorita faţă a Fiului său, Care şade în ceruri 
de-a dreapta Tatălui. Arzînd către Dînsul mai mult decît serafimii, prin văpaia dragostei, multe 
lacrimi izvorau din ochii săi cei preasfinți. Ea se ruga Domnului cu căldură, ca să o ia şi pe ea 
la Dînsul din valea aceasta a plîngerii, şi s-o ducă în bucuriile cele de sus şi nesfîrşite. 


Deci, viețuind în casa Sfîntului loan Cuvîntătorul de Dumnezeu, ieșea adeseori la 
Muntele Măslinilor, de unde Fiul ei, Iisus Hristos Domnul, S-a înălțat la ceruri, şi acolo îşi făcea 
rugăciunile sale cu dinadinsul. Odată, rugîndu-se ea cu căldură pentru a sa dezlegare din trup și 
trecerea mai iute către Hristos Dumnezeu, i-a stat înainte Sfîntul Arhanghel Gavriil, care i-a 
fost ei din pruncie slujitor şi hrănitor întru Sfînta Sfintelor, binevestitor al întrupării lui 
Dumnezeu şi nedepărtat păzitor întru toate zilele vieţii sale. Acela cu prealuminoasă faţă, 
aducîndu-i de la Domnul cuvinte făcătoare de bucurie, i-a vestit ei mutarea, care degrabă avea 
să fie după trei zile. 


Deci, vestind arhanghelul Preacuratei Fecioare ceasul morţii, îi zicea să nu se tulbure de 
aceasta, ci să primească cu veselie cuvîntul, de vreme ce viaţa aceasta trece, ca să petreacă în 
veci cu Cel fără de moarte, cu Împăratul slavei, Fiul ei şi Dumnezeul nostru, cu arhanghelii şi 
îngerii, cu Heruvimii şi Serafimii, cu toate cetele cereşti şi cu sufletele drepţilor. Căci Hristos o 
aşteaptă pe ea întru Împărăţia cea de sus, ca să petreacă şi să împărăţească cu Dînsul în vecii 
cei fără de sfîrșit. lar moartea cea trupească nu va stăpîni peste dînsa, precum n-a stăpînit nici 
cea sufletească; semnul ei de dănţuire asupra morţii, va fi acesta: printr-un somn de puţină 
moarte adormind, dintr-acela degrab se va deştepta ca dintr-un somn și, scuturînd de la ochi 
stricăciunea mormântului ca pe o dormitare de somn, va vedea viaţa cea fără de moarte şi slava, 
în lumina feţei Domnului, întru care, dănţuind, cu glas de bucurie va trece în veacul acesta. 


Deci, binevestitorul i-a dat un dar din rai, care era o stîlpare dintr-un copac de finic, 
strălucind cu lumina darului ceresc, ca ea să fie dusă înaintea patului, cînd preacinstitul şi 
preacuratul ei trup va fi petrecut spre îngropare. O, de cîtă mare şi negrăită bucurie și | veselie 
s-a umplut preabinecuvîntata Fecioară, pentru că ce putea să-i fie ei mai de bucurie și mai dulce, 
decît ca să petreacă în ceruri, cu Fiul şi Dumnezeul său şi să se îndulcească totdeauna de vederea 
feţei lui celei preaiubite? Apoi, închinîndu-se pînă la pămînt, a dat mulţumire Stăpînului său, 
zicînd: "N-aș fi fost vrednică, Stăpîne, să Te primesc pe Tine în pîntecele meu, dacă Tu singur 
nu m-ai fi miluit pe mine, roaba Ta, însă am păzit vistieria Ta cea încredinţată mie; pentru aceea 
mă rog Ție, Împărate al slavei, să nu mă vatăme pe mine stăpînirea gheenei, pentru că dacă 
cerurile şi îngerii în toate zilele se cutremură înaintea Ta, cu atît mai vîrtos omul cel zidit din 
pămînt, nici un bine avînd, fără numai cît va primi dintru a Ta bunătate; pentru că Tu ești 
Domnul şi Dumnezeul cel veșnic binecuvîntat". 


Deci, Preacurata Stăpînă dorea să vadă pe Sfinţii Apostoli cei risipiţi prin toată lumea şi 
să nu vadă pe stăpînul întunericului şi înfricoşările lui în ceasul ieșirii sale. De aceasta se ruga 
ea Domnului, ca Însuşi Fiul ei, împreună cu sfinţii Săi îngeri venind, să-i primească sufletul în 
sfintele sale miini, precum i s-a făgăduit aceasta de mai înainte. Deci, după ce Stăpîna noastră 
şi-a făcut în Muntele Eleonului rugăciunile şi mulțumirile, și-a plecat la pămînt cinstiți săi 
genunchi înaintea lui Dumnezeu, Făcătorul său, atunci un semn de minune s-a făcut acolo: 
copacii măslinilor celor neîn-sufleţiți îşi plecau vîrfurile lor în Jos, închinîndu-se împreună cu 
dînsa, şi astfel îşi arătau slujirea lor cea cu cuviinţă de rob. Prin aceasta cinsteau pe Maica lui 
Dumnezeu și de cîte ori dînsa se închina la pămînt şi se scula de la închinăciune, de atitea ori şi 
copacii aceia se aplecau și se ridicau, închinîndu-se. 


După rugăciune, Preacurata Fecioară întorcîndu-se acasă, îndată s-au cutremurat toate 
de dumnezeieştile puteri care nevăzut o înconjurau pe dînsa și de slava cea preasfîntă cu care 
era strălucită Maica lui Dumnezeu. Pentru că faţă ei cea preacinstită, care strălucea de-a pururea 
cu darul mai mult decît faţa lui Moise, care altădată a grăit cu Dumnezeu în Sinai, s-a luminat 
atunci mai mult cu nespusă slavă; deci, Preacurata a început a-şi pregăti cele pentru ducerea ei. 
La început a spus aceasta lui loan, fiul cel încredințat de Hristos, şi i-a arătat stîlparea cea 
luminoasă, care de la înger i se dăduse, poruncindu-i lui s-o ducă înaintea patului ei. După aceea 
a spus de plecarea ei degrab şi celorlalți slujitori ai casei ei. Ea a poruncit ca să împodobească 
cămara şi patul, să o tămiieze bine, să pună multe lumînări, să le aprindă şi să gătească toate 
cele trebuincioase pentru îngropare. Deci, loan îndată a trimis la Sfîntul lacov, ruda Domnului, 
întîiul ierarh al lerusa-limului şi tuturor neamurilor şi vecinilor, spunîndu-le de moartea cea 
apropiată a Maicii lui Dumnezeu și le-a arătat şi ziua morții. Sfîntul loan a trimis nu numai 
tuturor credincioşilor din Ierusalim, dar şi prin cetăţile şi satele ce erau primprejur. Astfel s-au 
adunat cu el toate rudeniile de pretutindeni, precum şi o mulțime de credincioşi. 


Preasfînta Fecioară a spus tuturor la arătare toate cuvintele cele ce i le-a zis îngerul 
despre mutarea sa la cer şi, ca încredințare a celor grăite, le-a arătat stîlparea cea de finic, ce 1- 
o adusese îngerul Gavriil şi care strălucea ca o rază cu lumina cereştii slave. Deci, toţi cei ce se 
adunaseră la Preacurata Maica Domnului, auzind de acest sfîrşit din preasfînta ei gură, plîngeau; 
iar din această pricină casa se umplea de plînsete şi tînguiri şi o rugau pe Stăpîna cea milostivă, 
ca pe o Maică a tuturor, să nu-i lase pe ei sărmani. Însă ea le poruncea să nu plîngă, ci să se 
bucure pentru moartea ei că, stînd mai aproape şi înaintea scaunului lui Dumnezeu, privind față 
către faţă pe Fiul şi Dumnezeul Său şi vorbind gură către gură, | atunci va putea cu mai multă 
înlesnire ca să se roage şi să milostivească bunătatea Lui. Ea îi încredința pe cei ce plingeau că, 
după mutarea sa, nu-i va lăsa sărmani; dar nu numai pe aceia, ci pe toată lumea o va cerceta, o 
va privi şi va ajuta celor din primejdii. Cu aceste cuvinte mîngîietoare, pe care le grăia către cei 


ce stăteau de față şi plîngeau, ridica mîhnirea din inimile lor şi le potolea tînguirea cea cu 
lacrimi. Ea a poruncit ca cele două haine ale ei să le dea la două văduve sărace, care îi slujeau 
cu dragoste sîrguitoare şi hrana lor o aveau de la dînsa. Asemenea a poruncit şi pentru cinstitul 
ei trup, să se îngroape în satul Ghetsimani de lîngă Muntele Eleon, care nu este departe de 
cetatea Ierusalimului, pentru că acolo, în valea lui Iosafat, era mormîntul sfinţilor şi drepţilor ei 
părinţi, loachim şi Ana, şi a Sfîntului și Dreptului Iosif, logodnicul său; adică între Ierusalim şi 
Muntele Eleonului se aflau mormintele oamenilor săraci din toată cetatea. 


Aceasta poruncindu-le şi aşezîndu-le ea, s-a făcut deodată un zgomot foarte mare, ca de 
tunet, şi mulțime de nori a înconjurat casa aceea; căci cu dumnezeiasca poruncă, sfinții îngeri, 
luînd pe Sfinţii Apostoli de la marginile lumii, i-au adus pe nori în Ierusalim, şi i-au pus la Sion 
înaintea uşilor casei Preasfintei Născătoare de Dumnezeu. 


Văzîndu-se unul pe altul, se bucurau și se întrebau care este pricina pentru care 1-a 
adunat Domnul. leşind la ei Sfîntul loan Cuvîntătorul de Dumnezeu, 1-a sărutat cu bucurie și cu 
lacrimi, spunîndu-le că s-a apropiat vremea ducerii de la cele pămînteşti a Preasfintei 
Născătoare de Dumnezeu. Atunci au înţeles Sfinţii Apostoli că pentru aceea i-a adunat Domnul 
din toată lumea, ca să fie de față la fericitul sfîrşit al Preacuratei Maicii Lui, şi ca să-i îngroape 
cu cinste sfîntul ei trup; deci, s-au umplut de multă jale pentru moartea ei. Intrînd în casă, au 
văzut pe Maica lui Dumnezeu şezînd pe pat, plină de duhovnicească veselie. Închinîndu-se, i- 
au zis: "Binecuvîntată ești Tu de Domnul, cel ce a făcut cerul şi pămîntul!" Iar Preacurata a zis 
către ei: "Pace vouă, fraţilor aleşi de Domnul!" Şi i-a întrebat: "Cum ați venit aici?" Iar ei au 
spus că fiecare din ei, prin Duhul puterii lui Dumnezeu, din părțile unde propovăduiau, au fost 
răpiți de nori şi aduși. 


Atunci Preasfînta Fecioară a preamărit pe Dumnezeu că i-a împlinit dorința inimii sale, 
ascultîndu-i rugăciunea; pentru că dorea ca la sfîrşitul ei să vadă pe Sfinţii Apostoli. Şi a zis 
către ei: "Domnul v-a adus pe voi aici spre mîngiierea sufletului meu, care se va despărți de 
trup, precum cere datoria firii omenești. Acum s-a apropiat vremea cea hotărită de Ziditorul 
meu!" lar ei au zis către dînsa cu jale: "Stăpînă, văzîndu-te pe tine petrecînd în lume, ne 
mîngîiem ca de Însuşi Stăpînul şi Învățătorul nostru, iar acum vom suferi jalea și întristarea 
inimilor noastre, lipsindu-ne de petre-cerea ta pe pămînt împreună cu noi. Dar, de vreme ce cu 
voinţa Celui născut din tine, te muţi la cele mai presus de lume, de aceea ne bucurăm de sfatul 
lui Dumnezeu cel rînduit pentru tine; însă pătimim durere pentru sărăcirea noastră, că de acum 
nu te vom mai vedea aici pe tine, Maica şi mîngiietoarea noastră!" 


Grăind Sfinţii Apostoli acestea, se udau cu lacrimi. Atunci ea a zis către ei: "O, prieteni 
şi ucenici ai lui Hristos, nu plîngeți! Nu amestecați bucuria mea cu întristarea voastră, ci 
bucuraţi-vă împreună cu mine, că mă duc la Fiul şi Dumnezeul meu; iar voi să îngropaţi trupul 
meu, cum îl voi înfrumuseţa pe pat, ducîndu-l în Ghetsimani. După aceea să vă întoarceți iar la 
slujba cuvîntului care vă este înainte; iar pe mine, după ducerea mea de la voi, de va voi 
Dumnezeu, |lputeţi să mă vedeţi!" Astfel vorbind dumnezeiasca Maică cu Sfinţii Apostoli, a 
sosit şi dumnezeiescul Apostol Pavel, vasul cel ales, care, căzînd la picioarele Maicii lui 
Dumnezeu, i s-a închinat și, deschizîndu-şi gura, a fericit-o, zicînd: "Bucură-te, Maica vieţii şi 
luminarea propovăduirii mele, cu toate că nu m-am îndulcit cu vederea feţei lui Hristos, Domnul 
meu, mai înainte de înălțarea Lui la cer; însă, văzîndu-te acum pe tine, cred că-L văd pe Dînsul”. 


Cu Sfîntul Pavel erau și următorii lui, Dionisie Areopagitul, lerotei cel minunat şi 
Timotei, asemenea şi ceilalți apostoli din cei 70, aducîndu-i Sfîntul Duh pe toţi, ca toţi să se 
învrednicească de binecuvîntarea Preasfintei Fecioare Maria şi să se rînduiască îngroparea cea 


cuviincioasă a Maicii Domnului. Deci, ea pe fiecare îl chema la sine pe nume și-i binecuvînta 
şi le fericea credinţa şi ostenelile lor cele suferite întru buna-vestire a lui Hristos, dorin-du-le 
fiecăruia fericirea veşnică, pentru starea împreună a toată lumea, şi făcea rugăciuni către 
Dumnezeu pentru viață cu pace. 


Sosind ziua a cincisprezecea a lunii August, şi venind acel ceas aşteptat şi binecuvîntat, 
care era ales pentru mutarea Prea-sfintei Născătoare de Dumnezeu, ea voia să se săvirşească. 
Deci, fiind multe lumînări aprinse şi făcîndu-se de Sfinţii Apostoli doxologia lui Dumnezeu, 
preanevinovata Fecioară zăcea cu cinste pe patul cel împodobit, care se pregătise către fericita 
plecare, aşteptînd venirea la dînsa a Fiului și Domnului ei Cel preadorit. Apoi, deodată a 
strălucit în casă o lumină a dumnezeieştii slave. De acea strălucire lumînările s-au întunecat, şi, 
la cîţi s-a descoperit vedenia aceea, s-au spăimîntat toți; iar acoperămîntul casei se vedea 
deschis, şi slava Domnului venea din cer. Atunci, iată, Hristos, Împăratul slavei, cu arhanghelii 
ŞI cu îngerii, cu toate cereştile puteri, şi cu sufletele drepţilor şi sfinților strămoşi şi prooroci, au 
vestit Preasfintei Fecioare Maria mai-nainte, că Hristos se apropia către Preacurata lui Maică. 
Ea, văzînd venirea de faţă a Fiului Său, a strigat cu bucurie cuvintele obişnuitei sale cîntări, 
grăind: Măreşte suflete al meu pe Domnul și s-a bucurat duhul meu de Dumnezeu, Mintuitorul 
meu, Că a căutat spre smerenia roabei sale... 


Apoi s-a ridicat de pe pat, sîrguindu-se întru întîmpinarea Lui, și s-a închinat Domnului 
ei; iar lisus Hristos, apropiindu-se, privea spre dînsa cu preaiubiţii Săi ochi, şi-i zicea: "Vino 
cea de aproape a Mea, vino, porumbița Mea, vino, mărgăritarul Meu cel scump, şi intră în 
vistieriile vieţii celei veșnice!" Iar ea, închinîn-du-se, a zis: "Bine este cuvîntat numele slavei 
Domnului Dumnezeului meu, Cel ce ai voit a mă alege pe mine, Împărate al slavei, întru 
Împărăţia Ta cea fără de sfîrșit! Tu ştii, Doamne, că din toată inima Te-am iubit pe Tine şi am 
păzit vistieria cea încredinţată mie de către Tine, iar acum primeşte în pace sufletul meu, și mă 
acoperă pe mine, ca nici o strimbătate satanicească să nu mă întîmpine pe mine!" 


Atunci Domnul, mîngîind-o pe ea cu cuvinte preadulci, îi zicea să nu se teamă de 
puterile satanei, care sînt călcate de picioarele ei, ci să treacă cu îndrăzneală de la pămînt spre 
cele cerești; pentru aceea o chema cu dragoste. Iar ea cu bucurie a răspuns: Gata este inima 
mea, Dumnezeule, gata este inima mea. Şi iarăşi a zis cuvîntul ei cel vechi: Fie mie acum după 
cuvintul tău! Deci, s-a culcat pe pat şi, veselindu-se negrăit pentru vederea prealuminatei feţe a 
Domnului și a Fiului său Cel preaiubit, din dragostea cea preadulce către Dînsul și din bucurie 
duhovnicească, preasfîntul său suflet l-a dat în miinile Fiului său. Însă nici o durere trupească 
n-a avut, LIci a adormit ca într-un somn dulce. Deci, Acela pe Care ea L-a zămislit fără de 
stricăciune şi L-a născut fără de durere, a luat din trup fără durere preacinstitul ei suflet şi 
trupului ei cel preacinstit nu i-a dat să vadă stricăciunea. Atunci îndată s-a început acea bucurie 
şi acea dulce cîntare îngerească, întru care se auzeau aceste cuvinte, repetîndu-se adeseori de 
îngeri, adică cuvintele închinării lui Gavriil: Bucură-te, cea plină de dar, Domnul este cu tine, 
binecuviîntată ești tu între femei! 


Astfel a fost petrecut sfîntul ei suflet de mîinile Domnului la toate cereştile rînduieli cu 
bucurie. Şi o petreceau pe ea şi ochii apostolilor, care se învredniciseră a privi la acea preaslăvită 
vedenie, precum altădată pe Domnul, Care se înălța din Muntele Eleonului, L-au petrecut cu 
ochii şi erau înspăimîntaţi ca niște uimiți. Apoi, venindu-şi întru sine, s-au închinat Domnului 
Celui ce a înălţat la cer sufletul Maicii Sale. Ei cu lacrimi au înconjurat patul, şi au văzut 
preasfînta față a Sfintei Maria strălucind ca soarele, şi bunămirosire străină ieşea din curatul ei 
trup, care covîrşea toate aromatele pămînteşti, şi pe care limba omenească nu poate a le spune. 
Apoi cu toții au sărutat cu frică și cu cucernicie acel trup curat, cinstindu-l cu evlavie; deci, s- 


au sfințit din atingerea lui, simțind în inimile lor preamultă bucurie duhovnicească, din darul 
Preasfintei Născătoare de Dumnezeu. Astfel se dădeau tămăduiri bolnavilor, ochii orbilor se 
luminau, auzul surzilor se vindeca, picioarele şchiopilor se întăreau, duhurile cele necurate se 
izgoneau, şi se tămăduiau toate bolile. Toate acestea se făceau numai cu singură atingere de 
patul Preasfintei Născătoare de Dumnezeu. 


Acestea toate făcîndu-se aşa, s-a început petrecerea primi-torului de Dumnezeu trup al 
Mariei. Sfîntul Petru era la început cu Sfîntul Pavel, iar Sfîntul Iacov, ruda Domnului, şi cu 
ceilalți mari Sfinţi Apostoli, au ridicat pe umeri patul. Sfîntul loan ducea înaintea patului acea 
stîlpare strălucitoare de lumină. Apoi venea toată adunarea de sfinți și mulțimea poporului, cu 
lumînări şi cu cădiri împrejur, înainte mergînd și urmînd și cîntîndu-se cîntarea cea de moarte. 
Sfîntul Petru începea, iar ceilalți după dînsul cîntau cu un glas psalmul lui David: Întru ieșirea 
lui Israel din Egipt..., şi la fiecare stih se adăuga Aliluia. Asemenea cîntau şi alți psalmi de 
prăznuire, de mulțumire şi de laude precum lucra Duhul Sfînt în gurile celor ce cîntau. Acel 
trup primitor de Dumnezeu al Preacuratei Fecioare a fost dus cu slăvită petrecere, de la Sion, 
prin cetatea Ierusalimului, la satul Ghetsimani. Deasupra patului şi deasupra celor ce-l 
petreceau, s-a făcut un cerc de nori mare şi luminos în chip de cunună, care strălucea cu 
neobișnuită rază; iar prin nori se auzeau dulci cîntări îngereşti de uimire, care umpleau văzduhul 
şi totul se lucra pe pămînt în auzul poporului. 


Acel cerc de nori în chip de cunună mergea cu cîntarea îngerească prin văzduh deasupra 
trupului Maicii lui Dumnezeu, care se petrecea pînă la mormînt. La o petrecere de bucurie ca 
aceasta, care a o spune după vrednicie nici un cuvînt nu este îndestulat, s-a întîmplat un lucru 
potrivnic: poporul Ierusalimului foarte numeros al evreilor necredincioşi, auzind acea străină 
cîn-tare şi văzînd acea preaslăvită petrecere a trupului celui primitor de Dumnezeu, a ieşit din 
case şi urma prin cetate, mirîndu-se de atîta slavă şi cinste care se făcea trupului Maicii lui 
Hristos. Deci, înștiinţîndu-se de aceasta arhiereii şi cărturarii, s-au umplut de zavistie şi de mînie 
şi au trimis slujitori şi ostași şi au îndemnat pe mulți din popor ca, alergînd cu arme, să gonească 
pe cei ce petreceau trupul Sfintei Maria, şi pe ucenicii [lui lisus să-i rănească, iar trupul să-l 
ardă cu foc. Deci, cînd cei îndemnați spre fapta cea rea alergau cu mînie înarmaţi ca la război 
şi aproape erau să-i ajungă, atunci îndată acel nor din văzduh, plecîndu-se la pămînt, a 
înconjurat ca un zid soborul Sfinţilor Apostoli, asemenea și pe toţi care erau cu dînșii, încît 
numai cîntarea se auzea, iar ei singuri erau nevăzuţi de cei ce veneau cu scop rău. Atunci sfinții 
îngeri, zburînd nevăzut deasupra preacuratului trup şi deasupra cetei credincioşilor, au lovit cu 
orbire pe acei făcători de rău şi au sfărîmat capetele multora de zidurile cetăţii; iar alții, neștiind 
pe unde să meargă, pipăiau zidurile şi căutau povăţuitori. 


Atunci s-a întîmplat unuia din numărul preoţilor din legea veche, anume Atonie, de a 
ieşit la drum. Acela, după ce norul s-a ridicat la înălțime după dumnezeiasca rînduială şi pentru 
o mai mare minune, a văzut pe Sfinții Apostoli şi mulțimea credincioşilor cu lumiînări şi cu 
cîntări de psalmi, înconjurînd patul Preasfintei Născătoare de Dumnezeu, şi, umplîndu-se de 
zavistie, a înnoit în sine vechea răutate asupra Domnului nostru lisus Hristos, şi a zis: "Acesta 
este trupul care a născut pe înşelătorul acela, care a stricat legea părinților noştri! Vezi ce fel de 
cinste are? ŞI, fiind tare cu trupul, de mare mînie, s-a repezit cu sălbăticie şi a alergat spre pat, 
voind să răstoarne la pămînt preacuratul trup al Preasfintei Fecioare Maria. Dar, cînd mîinile 
lui cele îndrăznețe s-au atins de pat, îndată au fost tăiate de sabia cea nematerialnică a izbîndirii 
lui Dumnezeu de îngerul cel nevăzut, şi au rămas lipite de pat; iar Atonie a căzut, răcnind şi 
văitîndu-se cu amar. 


Dar, cunoscîndu-şi greşeala, se căia şi striga către apostoli: "Miluiţi-mă pe mine, robii 
lui Hristos!" Sfîntul Apostol Petru, poruncind să stea cu patul ce se purta, a zis lui Atonie: "Iată, 
ai luat ceea ce ai căutat; deci, cunoaşte că Dumnezeul izbîndirilor este Domnul; dar a te tămădui 
de răni noi nu putem, decît numai Domnul nostru, spre care voi v-aţi sculat cu nedreptate, l-aţi 
prins şi l-aţi ucis. Acum nici El nu va voi să-ți dea tămăduire, dacă nu vei crede într-Însul mai 
întîi cu toată inima şi de nu vei mărturisi cu gura că lisus este adevăratul Mesia, Fiul lui 
Dumnezeu". Atonie a strigat: "Cred că EI este Mîntuitorul lumii Hristos, cel vestit de prooroci 
mai-nainte! Noi şi mai-nainte l-am știut că EI este Fiul lui Dumnezeu, dar din zavistie, 
întunecîndu-ne cu răutate, n-am voit să mărturisim măririle lui Dumnezeu, şi i-am rînduit cu 
nedreptate moarte. Dar El, cu puterea dumnezeirii înviind a treia zi, ne-a umplut de rușine pe 
noi, toţi urîtorii lui, pentru că ne sîrguiam să ascundem Învierea Lui, dînd multă plată străjerilor; 
dar n-am putut, fiindcă slava Lui a străbătut pretutindeni. 


Atonie mărturisind acestea și căindu-se de greșeala ce a făcut cu îndrăzneală, Sfinții 
Apostoli s-au bucurat împreună cu toţi credincioşii, precum şi îngerii se bucură de păcătosul 
care se pocăieşte. Apoi Petru a poruncit lui Atonie ca să lipească cu credinţă rănile miinilor 
tăiate de mîinile care erau atîrnate de pat şi să cheme numele Preasfintei Fecioare Născătoare 
de Dumnezeu cu credinţă. Făcînd Atonie aceasta, îndată mîinile cele tăiate s-au lipit la locurile 
lor şi s-au făcut sănătoase desăvîrșit, rămînînd pe dînsele numai semnul tăierii ca o aţă roşie, 
care înconjura carnea de la încheieturi. Atonie, căzînd înaintea patului, s-a închinat lui Hristos 
Dumnezeu, Cel născut din Preacurata Fecioară, şi a fericit-o cu multe laude pe aceea care L-a 
născut, aducînd pentru dînsa prooroceşti mărturii din Scriptură, precum şi pentru Hristos singur, 
încît toţi se mirau foarte mult de vorbele acelea şi de acea slăvită tămăduire a mîinilor lui Atonie, 
şi pentru cuvintele lui cele înțelepte, grăite spre slava lui Hristos Dumnezeu și spre lauda 
Preasfintei Născătoare de Dumnezeu. 


Atonie, intrînd în rînd cu Sfinţii Apostoli, a urmat patului care se ducea la Ghetsimani. 
Asemenea și cei ce erau orbiţi ȘI cîţi și-au cunoscut greşeala alergau cu pocăință, fiind duşi de 
povă-ţuitori la Născătoarea de Dumnezeu, și se atingeau cu credinţă de cinstitul pat; atunci 
îndată cîștigau vederea ochilor lor trupeşti şi sufleteşti, că milostiva Maică a tuturor, Preasfînta 
Stăpînă de obşte, precum în naşterea sa a făcut bucurie la toată lumea, tot aşa şi în adormirea sa 
n-a voit să mîhnească pe nimeni, ci pe toţi, deşi o vrăjmăşeau pe ea, i-a mîngiiat cu milostivire, 
cu darul şi cu bunătatea sa, fiind Maica cea bună a bunului Împărat. 


Sfinți Apostoli cu toată mulțimea credincioşilor, ajungînd la satul Ghetsimani, cînd au 
pus lîngă mormînt patul cu preasfîntul trup, atunci s-a ridicat iar strigare de plîngere în popor, 
tînguin-du-se toți pentru sărăcia lor şi pentru lipsirea unei bunătăţi ca aceasta. Ei, căzînd la 
trupul preasfintei Născătoare de Dumnezeu, îl cuprinseră, îl udau cu lacrimi şi îi dădeau 
sărutarea cea mai de pe urmă; deci, abia spre seară l-au pus în mormânt şi, punînd o piatră mare 
deasupra, nu se depărtau de la mormînt, fiind ţinuţi de dragostea către Maica lui Dumnezeu. 
Sfinţii Apostoli au zăbovit în satul acela trei zile, petrecînd lîngă mormîntul Preacuratei 
Fecioare, săvîrșind ziua şi noaptea cîntări de psalmi. 


În toată vremea aceea de trei zile, se auzeau în văzduh preadulci glasuri de oşti cereşti 
cîntînd și lăudînd pe Dumnezeu și fericind pe Maica lui Dumnezeu. Dar s-a întîmplat, după 
dumnezeiasca rînduială, ca Sfîntul Toma, unul din apostoli, să nu se afle la preaslăvita îngropare 
a trupului cel de Dumnezeu primitor al Preacuratei Fecioare, ci el a sosit a treia zi la Ghetsimani. 
EI se mîhnea și se întrista foarte mult, că nu s-a învrednicit de binecu-vîntarea şi de sărutarea 
cea mai de pe urmă a Preasfintei Fecioare Maria, precum s-au învrednicit ceilalți Sfinţi 
Apostoli. Nici s-a învrednicit să vadă dumnezeiasca slavă, tainele lui Dumnezeu cele minunate, 


lucrările cele de la adormirea ei şi petrecerea trupului care a fost, şi pe care ceilalți s-au 
învrednicit a o vedea, deci, plîngea mult de aceasta. Pentru aceea Sfinților Apostoli le era jale 
de dînsul şi s-au sfătuit ca să deschidă mormîntul, ca măcar astfel să vadă trupul Preacuratei 
Stăpîne Născătoare de Dumnezeu și, închinîndu-se aceluia şi sărutîndu-l, să primească răcorire 
de jalea sa şi mîngîiere de mîhnirea sa. 


Dar, cînd au prăvălit piatra şi au deschis mormîntul, îndată s-au spăimîntat, pentru că au 
văzut mormîntul deşert, nefiind în el nimic altceva decît numai cele de îngropare, şi din care 
ieşea mare mirosire de bună mireasmă. Sfinții stăteau și se minunau şi nu pricepeau ce este 
aceasta! Deci, sărutînd cu lacrimi şi cu cucerni-cie acea pînză cinstită şi curată ce rămăsese în 
mormînt, s-au rugat împreună Domnului ca să li se descopere unde se află cinstitul trup al Maicii 
Domnului. Spre seară, apostolii au șezut să-şi întărească puțin trupurile cu hrană. lar obiceiul 
mesei apostolești era într-acest chip: între dînșii lăsau un loc gol, cu o pernă pe dînsul, iar pe 
pernă, o bucată de pîine, locul acela era în cinstea Mîntui-torului Hristos. 


După masă, sculîndu-se şi făcînd mulţumire, au luat acea bucată de pîine ce era menită 
Domnului, şi au ridicat-o, slăvind numele cel mare al Preasfintei Treimi, şi sfirşeau cu această 
rugăciune: "Doamne, lisuse Hristoase, ajută-ne nouă!" Apoi mîncau bucata aceea de pîine ca o 
binecuvîntare a Domnului. Astfel făceau Sfinții Apostoli, nu numai cînd erau împreună, ci şi 
fiecare făcea aşa unde se întîmpla. [|Atunci ei adunîndu-se în Ghetsimani și mîncînd împreună, 
mintea și vorba nu le era de altceva, decît numai pentru aceasta, că n-au găsit în mormînt 
preasfîntul trup al Născătoarei de Dumnezeu. 


După sfîrşitul mesei, sculîndu-se şi începînd, după obicei, să ridice bucata de pîine pusă 
în partea Domnului şi să slăvească pe Preasfînta Treime, îndată s-a auzit un glas de cîntare 
îngerească. Ei, ridicîndu-şi ochii, au văzut vie în văzduh pe Preacurata Fecioară Maica 
Domnului nostru, stînd cu mulțime de îngeri şi strălucind cu negrăită slavă, şi a zis către dînşii: 
"Bucuraţi-vă, căci eu sînt cu voi în toate zilele!" Atunci ei, umplîndu-se de bucurie, în loc de 
"Doamne, lisuse Hristoase", au strigat: "Preasfîntă Născătoare de Dumnezeu, ajută-ne nouă!" 
De atunci Sfinţii Apostoli s-au încredințat despre aceasta şi toată Biserica a crezut astfel, că 
Preacurata Născătoare de Dumnezeu a fost înviată a treia zi de Fiul şi Dumnezeul său, şi a fost 
luată cu trupul la ceruri. 


Deci, întorcîndu-se ei iarăşi la mormînt, au luat pînza cea curată, care rămăsese spre 
mîngiîierea celor scîrbiţi și spre mărturia cea adevărată a sculării din mormînt a Preasfintei 
Născătoare de Dumnezeu. Aceasta s-a făcut, pentru că nu se cădea cortului vieții să fie ţinut de 
moarte şi să rămînă cu cealaltă făptură în stricăciunea pămîntului, ea care a născut din 
nestricatul său trup pe Ziditorul făpturi. Şi s-a mai vădit prin această minunată înălțare, că 
Dătătorul legii este împlinitorul legii celei date de EI, ca fiii să cinstească pe părinţii lor. Deci, 
ei au cinstit pe Maica Sa cea fără de prihană ca pe Sine; căci precum Hristos singur a înviat cu 
slavă a treia zi, tot aşa a luat-o şi pe ea la Sine în cele cerești. Despre aceasta zicea mai înainte 
şi dumnezeiescul David: Scoală-Te, Doamne, în odihna Ta, Tu şi chivotul sfințirii Tale. Asttel 
s-au împlinit prooroceştile cuvinte ale lui David, în învierea Domnului şi a Preasfintei 
Născătoare de Dumnezeu; căci, precum a fost mormîntul Fiului său tăiat în piatră, tot aşa a fost 
şi mormîn-tul Maicii lui Dumnezeu, care se vede deşert şi închinat de credincioşi pînă acum. 


Aşa a binevoit dumnezeiasca rînduială, ca Sfîntul Toma să nu fie la Adormirea 
Preacuratei Maicii Domnului, ca pentru dînsul să se deschidă mormîntul şi să se încredinţeze 
Biserica despre învierea Preasfintei Născătoare, căci şi mai-nainte, despre învierea lui Hristos, 
s-a încredințat tot prin necredința lui Toma. Astfel a fost adormirea Preacuratei şi 


Preabinecuvîntatei Născătoare de Dumnezeu. Astfel a fost îngroparea trupului ei cel fără de 
prihană. Astfel a fost încredințarea despre slăvită învierea ei din mormînt şi despre luarea 
trupului la ceruri. Sfinţii Apostoli, după săvîrşirea tuturor acelor minuni și taine ale lui 
Dumnezeu, s-au întors iarăşi purtaţi de nori, fiecare în partea sa, unde propovăduiau cuvîntul. 


Despre felul petrecerii Preasfintei Fecioare Născătoare de Dumnezeu pe pămînt, a scris 
Sfîntul Ambrozie, zicînd: "Era Fecioară nu numai cu trupul, dar şi cu duhul, smerită în inimă, 
înțelepțită în cuvinte, negrabnică la grăire, totdeauna la citire, trează în osteneli, prea înțeleaptă 
în vorbire, vorbind precum cu Dumnezeu, iar nu precum cu oamenii. Pe nimeni nu asuprea, ci 
tuturor le dorea bunătăţi; nu s-a îngrețoşat niciodată de vreun om sărac, nici a rîs de cineva, ci 
pe toate cele ce le vedea, le fericea. Nimic nu era în gura ei, ceva într-acest fel, care să nu fie 
dar vărsat, era în toate lucrurile cele fecioreșşti, iar vederea ei era chip al desăvîrşirii celei 
dinlăuntru, era model de milostivire și de bunătate”. Apoi ce fel era cu obiceiul ei cel preasfînt 
şi cu chipul cel trupesc, aceasta se află astfel scris la Epifanie şi la Nichifor: "Ea era în tot lucrul 
cinstită [şi statornică. Grăind, foarte puţin şi numai ce era de trebuinţă. Lesnicioasă spre a 
asculta, grăitoare de bine, dînd fiecăruia cinstire; era măsurată la sfat, obişnuia totdeauna a 
vorbei cuviincios către fiecare om, fără de rîs şi fără de tulburare, dar mai ales fără de mînie. 


Vederea feţei ei era ca vederea grăuntelui de grîu; părul, galben; ochii, ascuţiţi la vedere; 
iar luminile erau asemenea cu măslina. Sprîncenele ei erau negre şi plecate; nasul, potrivit; 
buzele, ca floarea trandafirului, pline de cuvinte dulci. Faţa, nici rotundă, nici scurtă, ci puţin 
lungăreaţă. Miinile şi degetele, lungi. În scurt, era împărtăşită de toată măreţia; smerită, 
neprefăcîndu-şi faţa deloc, şi nici o moliciune nu avea cu sine, ci totdeauna umilință aleasă. 
Hainele care le purta erau proaste, precum le arăta şi sfîntul acoperămînt al preasfîntului ei cap. 
Şi ca să spun pe scurt: în toate lucrurile ei era de față mult dar dumnezeiesc. Iar acum, 
sălăşluindu-se în cele cerești și stînd de-a dreapta Scaunului lui Dumnezeu, în ce fel este, să 
spună gurile îngerilor şi a arhanghelilor, cum şi duhurile și sufletele drepţilor, care stau înaintea 
ei. Deci, precum de vederea feţei lui Dumnezeu, tot așa și de vederea feței Preacuratei 
Născătoare de Dumnezeu săturîndu-se, aceştia să grăiască pentru ea după vrednicie. lar noi 
slăvim pe Tatăl, pe Fiul şi pe Sfîntul Duh, pe un Dumnezeu în Treime, să ne închinăm ei cu 
osîrdie, ca una ce este slăvită și fericită de toate neamurile în veci. Amin”. 


Pentru toată viaţa din început a Preacuratei Născătoare de Dumnezeu, s-a scris cîte o 
parte în celelalte praznice ale ei; la zămislire, la naştere, la intrarea în Biserică, la Buna Vestire, 
la Naşterea lui Hristos şi la Întîmpinare. Aici, după descrierea despre adormirea ei cea fără de 
moarte, spre împlinirea istoriei celei despre ea, se adaugă şi aceasta: Cum și unde a petrecut 
Stăpîna noastră după Înălţarea lui Hristos? 


Sfîntul Evanghelist Luca scrie în Faptele Apostolilor, că, Domnul înălţîndu-Se la ceruri, 
ucenicii Lui s-au întors de la Muntele Eleonului la Ierusalim, şi s-au suit în foişorul unde a fost 
Cina cea de Taină a lui Hristos. Și toți așteptau cu un suflet în rugăciuni și în cereri, cu femeile 
şi cu Maria, Maica lui Hristos, pe care, după ducerea Domnului de la dînşii, o aveau ca pe o 
mîngiiere și răcorire în mîhniri, întărire şi învățătoare în credință. Pentru că aceasta, toate 
cuvintele care le spunea şi toate faptele cele minunate, începînd de la Buna Vestire cu zămislirea 
cea fără de sămînţă şi naşterea cea fără de stricăciune a lui Hristos, cele ce se făceau în pruncia 
şi în viața Lui mai înainte de botezul lui loan, toate acestea le spunea iubiţilor ucenici ai Fiului 
Său. ŞI, ca una ce avea de la Duhul Sfînt mai multă descoperire pentru dumnezeirea Lui şi din 
vederea lucrurilor lui Hristos, îi încredința pe dînșii prin spunerea cu de-amănuntul de toate 
faptele ce s-au făcut cu dumnezeiasca putere, mai înainte pînă ce s-a arătat lumii, şi cu acelea îi 
întărea în credinţa cea fără de îndoială. 


Toţi se rugau în foişorul acela, așteptînd venirea Duhului Sfînt, pe Care a făgăduit 
Domnul că-L va trimite lor Tatăl, şi se pregăteau înainte de primirea darurilor lui Hristos. După 
cele zece zile de la Înălțarea Domnului, cînd s-a făcut pogorîrea Sfîntului Duh în chip de limbi 
de foc peste Sfinţii Apostoli, la început Sfîntul Duh a stat peste Sfînta Fecioară Maria, în care 
şi mai înainte îşi avea locuinţă plăcută şi iubită, şi totdeauna petrecea nedepărtată. În vremea 
aceea a primit binecuvîntata Fecioară pe Duhul Sfînt, mai mult decît pe toţi apostolii; căci, pe 
cît vasul se face mai mare, pe atît mai multă apă încape în sine. Deoarece Preacurata Fecioară 
era vas al Sfîntului [Duh mai mare decit toți, pentru că este mai înaltă decît apostolii şi decît 
ceilalți sfinți, precum îi cîntă Biserica, zicînd: "Cu adevărat eşti mai presus decît toți, Fecioară 
Curată!" Tot astfel darul Duhului Sfînt a încăput în sine mai mult decît în toți. 


Petrecerea Preacuratei Fecioare era în casa Sfintului loan Cuvîntătorul de Dumnezeu, 
care era în cetatea Ierusalimului. Ea a rămas la el din ceasul acela, cînd a zis Domnul pe cruce: 
Femeie, iată Fiul Tău! lar ucenicului: lată Maica ta! Deci, ucenicul a luat-o întru ale sale şi 
slujea ei ca maicii sale. Sfinții Apostoli, după primirea Sfintului Duh, nu s-au risipit îndată prin 
lume, ci au petrecut mult în Ierusalim, precum este arătat în Faptele Apostolilor. Acolo se scrie 
că, după uciderea Sfîntului Mucenic Ștefan, era mare prigonire asupra Bisericii lerusalimului. 
Toţi cei mai mici, apostolii și ceilalţi credincioşi, s-au risipit prin toate părțile Iudeei şi ale 
Samariei, afară de apostolii cei mari; căci ei, deşi unii din ei se duceau într-alte părţi, precum s- 
au dus în Samaria, Petru şi loan, acoperindu-se cu rînduiala lui Dumnezeu, se țineau pe lîngă 
Ierusalim, pînă la vreo zece ani de la înălțarea Domnului, adică pînă la acea vreme, în care 
împăratul Irod şi-a pus mîinile ca să facă rău unora din Biserică. Petru singur a tămăduit în Lida 
pe Enea, slăbănog de opt ani, şi în lope a înviat pe Tavita cea moartă. 


În Chesaria a botezat pe Cornelie sutaşul şi în Antiohia a întemeiat mai întîi scaunul 
arhieriei sale. Iacov, fratele lui Ioan, s-a dus în Spania, însă iar s-a întors în Ierusalim, ca să 
slujească mai întîi la mîntuirea seminţiilor lui Israel şi să întărească Biserica cea dintii în 
Ierusalim, care este maica tuturor Bisericilor, precum cîntă Cuviosul Damaschin, zicînd: "Tu ai 
luat întîi iertarea păca-telor”. Pe de altă parte Iacob dorea să vadă adeseori pe Preacurata 
Fecioară, Maica Domnului, şi să audă de la dînsa cuvinte dumnezeieşti. EI o avea pe ea cape o 
moștenitoare a lui Hristos, Dumnezeul nostru, şi, privind la cinstita şi sfînta ei faţă, ca la fața 
lui Hristos şi ascultînd cuvintele ei cele dulci, se umplea de negrăită bucurie duhovnicească. 
Deci uitau toate amărăciunile şi primejdiile, iar inima lor se îndulcea din limba cea curgătoare 
de miere a Preasfintei Născătoare de Dumnezeu. Pentru aceea, mulţi din cei luminați de prin 
laturile cele depărtate alergau la Ierusalim să vadă pe Maica lui Hristos Dumnezeu şi să-i asculte 
vorbirea ei cea sfintă. Căci, precum Mîntuitorul Hristos umplea cu slavă toate marginile 
pămîntului, tot aşa şi Maica Lui cea fără prihană, pe toți îi atrăgea la vederea Ei, precum este 
arătat în scrisoarea Sfîntului Ignatie purtătorul de Dumnezeu, pe care a scris-o în Antiohia, către 
Sfîntul loan Cuvîntătorul de Dumnezeu: 


"Sînt multe femei la noi care doresc să vadă pe Maica lui Hristos şi se sîrguiesc în toate 
zilele, că doar ar putea să călăto-rească la voi, ca s-o cerceteze pe ea, şi să se atingă de pieptul 
ei, cel ce a hrănit cu lapte pe Hristos, şi să se înştiințeze de la dînsa pentru oarecare taine. 
Aceasta, pentru că slava ei a străbătut pînă la noi, că ea, fiind Fecioară, este Maica lui Dumnezeu 
plină de toate darurile şi de toate bunătăţile. Se mai spune de dînsa, că în prigoniri şi în primejdii 
este veselă, în sărăcie şi în neajunsuri nu se mîhneşte, spre cei ce îi fac rău nu se mînie, ci le 
face mai mult bine, blîndă în lucrurile cele de bună întîmplare, milostivă spre cei săraci, cărora 
le ajută pe cît poate, iar celor ce sînt vrăjmași ai credinţei noastre, li se împotriveşte foarte mult. 
lar dreptei noastre credințe şi bunei cucernicii este învățătoare, asemenea şi tuturor 
credincioşilor povăţuitoare spre lucrul cel bun. Pe cei smeriţi îi iubeşte mai mult și singură este 


smerită către toţi; astfel că toţi cei ce au văzut-o, o laudă. | |Cît de răbdătoare este cînd învățătorii 
şi fariseii rîd de dînsa. Nişte oameni vrednici de credinţă ne-au spus că în Maria, Maica lui lisus, 
firea omenească, pentru sfințirea ei cea multă, se vede că este asemenea cu firea îngerească. 
Lucrurile acestea care se aud, au deşteptat în noi nemăsurata dorință, că doar am putea să vedem 
pe acea minune cerească şi să admirăm pe această preasfîntă”. 


Într-altă scrisoare, Sfintul Ignatie purtătorul de Dumnezeu scrie către Sfintul loan 
Cuvîntătorul de Dumnezeu: "Eu, dacă îmi va fi cu putinţă, voi veni la tine, ca să văd pe 
credincioşii sfinţi care s-au adunat acolo; dar mai ales să văd pe Maica lui Hristos, de care 
grăiesc că la toţi este minunată, cinstită şi iubită şi toţi doresc să o vadă. Cine n-ar fi dorit s-o 
vadă pe Sfinta Fecioară și să vorbească cu aceea, care a născut pe Dumnezeul Cel adevărat?" 
Din aceste scrisori se poate înţelege cît de multă dorință aveau sfinții, ca să vadă pe acea 
însuflețită sfințenie a lui Dumnezeu, pe Preacurata Fecioară Maria. lar cei ce s-au învrednicit a 
o vedea, spuneau tuturor că sînt fericiți; căci cu adevărat, erau fericiți ochii care o vedeau pe ea 
după Hristos Mîntuitorul, şi fericite erau urechile care se învredniceau să audă cuvintele ei cele 
grăitoare de Dumnezeu şi făcătoare de viață. O, cît de multă mîngiiere şi dar luau unii ca aceia! 


Pentru aceasta a lăsat Domnul nostru pe Preacurata Maica Sa, ca să fie pe pămînt între 
cel vii, ca, prin a ei stare de faţă, cu sfatul, cu învățăturile şi cu rugăciunile cele calde către Fiul 
lui Dumnezeu, Biserica creştină să se înmulțească, să se întărească, şi să primească îndrăznire, 
ca să stea pentru Domnul său pînă la sînge. Fecioara Maria pe toți îi întărea prin mîngîierea 
Duhului Sfînt şi pentru toți se ruga. Cînd Sfinţii Apostoli au fost închişi în temniță, ea a adus 
lui Dumnezeu rugăciune umilită pentru dînşii și a fost trimis îngerul Domnului la ei, de le-a 
deschis noaptea ușile temniţei şi i-au scos. Cînd a fost dus la moarte Sfîntul Întîiul Mucenic și 
Arhidiacon Ştefan, ea îl urma de departe. Fiind el ucis cu pietre în Valea lui Iosafat, lîngă pîrîul 
Chedrilor, ea, cu Sfîntul loan Cuvîntătorul de Dumnezeu, stătea pe un deal, privind de departe 
la sfîrşitul lui. Deci, se ruga Domnului cu dinadinsul pentru dînsul ca să-l întărească în pătimire 
şi să primească sufletul lui în mîinile Sale. Cînd Sfîntul Apostol Pavel, înainte de creş-tinarea 
lui, făcea rău Bisericii și o prigonea, ea a vărsat atitea rugăciuni calde către Dumnezeu, încît l- 
a făcut din lup răpitor, mieluşel blînd; din vrăjmaş, apostol; şi din prigonitor, ucenic şi învăţător 
a toată lumea. 


Dar ce fel de faceri de bine n-a avut Biserica cea dintii, ca o fiică mică de la maica sa, 
adică de la Preacurata Născătoare de Dumnezeu? Ce fel de daruri n-a scos, ca dintr-un izvor 
de-a puru-rea curgător, pînă ce prin sîrguinţa aceea, şi cu darul hrănindu-se şi crescînd, a venit 
în măsura vîrstei bărbătești! Biserica se întărise atît, încît nici de porțile iadului nu era biruită. 
Acest lucru chiar şi Preasfînta Născătoare de Dumnezeu îl putea vedea şi se umplea de bucurie, 
după ceea ce s-a zis de David: Maică ce se veselește de fii... Deoarece în toate zilele vedea că 
se înmulțesc fiii Bisericii; căci la începutul propovăduirii lui Petru trei mii de suflete au crezut, 
apoi cinci mii, și după aceea mulți fără număr. Biserica lui Hristos se înmulţea prin toată lumea, 
fiindcă cei ce se întorceau în lerusalim de la propovăduire, spuneau toate Preacuratei Maicii lui 
Dumnezeu. Ea, auzind, se bucura cu duhul, şi dădea laudă Fiului și Dumnezeului ei. 


Cînd Irod a ridicat prigonire asupra Bisericii, pe lacov fratele lui loan, care se întoarse 
atunci din Spania, l-au ucis cu sabia. Apoi l-au prins şi pe Petru și l-au închis în temniţă, voind 
să-i facă [şi lui acelaşi lucru. Însă după acea minunată liberare din temniță şi din legături a lui 
Petru prin înger, a fost nevoie ca chiar cei mai mari apostoli să iasă din Ierusalim faţă de 
cumplita prigonire din partea evreilor. Ei s-au risipit prin toată lumea, după cum le căzuseră 
sorții fiecăruia dintr-înşii în ce parte să se ducă. Dar, mai înainte de despărțirea lor, au alcătuit 
Simbolul mărturisirii credinţei, ca toţi să propovăduiască pretutindeni într-un singur fel şi să 


sădească sfînta credință în Hristos. Drept aceea, s-a dus fiecare la sorțul său, rămînînd în 
Ierusalim numai Sfîntul Iacob, rudenia Domnului după trup, care a fost pus de Hristos, cel dintîi 
episcop în Ierusalim. 


Într-acea vreme a ieşit din Ierusalim și Sfîntul loan Cuvîntă-torul de Dumnezeu, al cărei 
fiu era, pentru primejdiile care veneau de la zavistnicii iudei. Ei s-au dat într-o parte, dînd loc 
mîniei, pînă ce a încetat acea cumplită prigonire şi muncire. Dar ca să nu se arate că sînt deşerți, 
s-au dus în Efes, unde îi căzuse sorțul lui loan. Această ducere în Efes a Preacuratei Maicii lui 
Dumnezeu cu loan, se încredinţează din aceasta; se află o scrisoare a Sfintului loan apostolul 
la al treilea sinod a toată lumea, ce s-a ţinut în Efes contra lui Nestorie, către clerul din 
Constantinopol, în care se scrie cuvintele aceste: "Nestorie, născocitorul de eresuri din cetatea 
Efesului, în care a petrecut odată şi Sfîntul loan Cuvîn-tătorul de Dumnezeu şi Sfînta Fecioară 
Maria, Născătoarea de Dumnezeu, fiind chemat la judecată de Sfinţii Părinţi şi de episcopii 
sinodului, singur pe sine despărțindu-se şi fiind tulburat de ştiinţa cea rea, n-a îndrăznit a veni 
la dînşii. Drept aceea, după ce a fost chemat de trei ori, Sfintul Sinod l-a osîndit cu dreaptă 
judecată, dîndu-l jos din toată cinstea preoțească. 


Din cuvintele acestea şi din scrisoarea în care se zice că loan Cuvîntătorul de Dumnezeu 
şi Sfînta Fecioară Maria au petrecut odată în cetatea Efesului, se poate şti că Maica Domnului 
s-a dus din Ierusalim cu Cuvîntătorul de Dumnezeu şi a petrecut în Efes cîtăva vreme. Dar 
Preasfînta Fecioară Maria n-a fost numai în Efes, ci şi în alte cetăţi şi ţări, cercetînd pe cei 
luminați din nou. Astfel se povesteşte că ea a fost și în Antiohia, cercetînd pe Sfîntul Ignatie 
purtătorul de Dumnezeu, precum i se făgăduise prin scrisoarea sa, zicînd: "Voi veni cu loan să 
te văd pe tine şi pe cei ce sînt cu tine!" Se vorbeşte că a fost şi în Cipru, la Sfîntul Lazăr cel 
înviat a patra zi, care era episcop acolo. Asemenea a fost şi la Muntele Athonului, pentru care 
lucru Ştefan Monahul Sfetago-reanul scrie o istorisire ca aceasta: 


După înălțarea la cer a Domnului nostru Iisus Hristos, ucenicii fiind adunați în Sion, cu 
Maria, Maica lui lisus, așteptau pe Mîntuitorul, precum le poruncise lor ca să nu se depărteze 
din lerusalim, ci să aştepte făgăduinţa Domnului. Ei au aruncat sorți și unde îi va cădea partea 
fiecăruia dintr-înşii, acolo să propovă-duiască Evanghelia Domnului. Atunci Preacurata a zis: 
"Voiesc ca şi eu să arunc sorțul meu cu voi, ca să nu fiu fără de parte, şi să am partea pe care 
va voi Dumnezeu să mi-o dea”. Ei au aruncat sorțul cu cucernicie şi cu frică, după cuvîntul 
Maicii lui Dumnezeu, și i-a căzut sorții pămîntul Ivirului. Preacurata Născătoare de Dumnezeu, 
primind cu bucurie acea soartă, voia ca îndată să se ducă în ţara Ivirului, după primirea cea în 
limbi de foc a Sfintului Duh. Dar îngerul lui Dumnezeu 1-a zis: "Să nu te depărtezi acum din 
Ierusalim, ci să petreci aici pînă la o vreme, iar sorțul care ţi-a căzut se va lumina în zilele din 
urmă și stăpînirea ta va fi acolo; deci, ai să te osteneşti, puțin după o vreme, în pămîntul în care 
va voi Dumnezeu să te pună". | Atunci Preacurata a petrecut în lerusa-lim multă vreme. 


Lazăr cel înviat a patra zi era în insula Ciprului, pentru că acolo se hirotonise arhiereu 
de Apostolul Varnava. El dorea cu multă dragoste să vadă pe Preacurată Maica Domnului 
nostru, pe care nu o văzuse de demult, dar nu îndrăznea să se ducă la Ierusalim de frica evreilor. 
Maica lui Dumnezeu, înțelegînd aceasta, a scris o scrisoare către Lazăr, mîngiindu-l şi 
poruncindu-i să trimită o corabie, cu care să vină la dînsul în Cipru, iar el să nu vină la Ierusalim. 


Lazăr, citind scrisoarea, s-a bucurat foarte mult şi s-a minunat de atît de multă smerenie 
a ei. Apoi a trimis cu mare grabă la dînsa corabie şi scrisoare. Apoi Preasfînta Maria, sculîndu- 
se, a intrat în corabie cu Sfîntul Ioan, iubitul ucenic al lui Hristos, şi cu ceilalți care le urmau 
lor cu cucernicie, și au început a călători spre Cipru. Deci, ridicîndu-se un vînt potrivnic, a dus 


corabia tocmai la limanul Muntelui Athos, şi aceasta a fost acea puţină osteneală a Preacuratei 
Născătoarei de Dumnezeu, care i s-a zis ei de către înger. Muntele acela era pretutindeni plin 
de idoli, căci acolo era o capişte mare şi o locuinţă a lui Apolon şi multe alte lucruri drăcești se 
săvîrşeau în locul acela. Deci, toţi elinii aveau pentru acel loc multă cinste, pentru că era foarte 
ales, deoarece acolo venea toată lumea la închinăciune şi fiecare îşi lua răspunsul la cele ce 
întreba de la ghicitorii de tot lucrul. 


Cînd a sosit acolo Preasfînta Născătoare de Dumnezeu, îndată s-a făcut printre toți idolii 
o strigare şi un țipet întru acest fel: "Pogoriţi-vă la limanul lui Climent, şi primiţi pe Maria, 
Maica Domnului lisus!" Aceasta s-a făcut fiindcă diavolii erau siliți de puterea lui Dumnezeu, 
de aceea au vestit adevărul fără voie, precum a făcut altădată în latura gherghesenilor, cei ce au 
strigat către Domnul: Ce este nouă și Ție, Iisuse Hristoase, Fiul lui Dumnezeu? Ai venit aici, 
ca mai înainte de vreme să ne muncești pe noi? Poporul, auzind aceasta, s-a minunat şi au 
alergat cu toții la malul mării, spre limanul care s-a zis mai sus. Deci, văzînd corabia şi pe Maica 
lui Dumnezeu, au luat-o pe ea cu cinste, și la adunarea lor au întrebat-o cum a născut pe 
Dumnezeu şi cu ce fel de nume. Ea, deschizîndu-şi dumnezeiasca sa gură, a binevestit poporului 
cu de-a-mănuntul toate cele despre Hristos şi, toți căzînd, s-au închinat lui Dumnezeu Cel ce S- 
a născut dintr-însa; iar pe aceea care L-a născut, au cinstit-o cu multe laude; deci, crezînd, s-au 
botezat, căci multe minuni a făcut Maica lui Dumnezeu. 


După botez, ea a pus poporului care s-a luminat din nou, povăţuitor şi învățător, pe unul 
din următorii săi, care a fost în corabie cu Sfîntul loan, şi, bucurîndu-se cu duhul, a zis: "Acest 
loc este dat mie de la Fiul lui Dumnezeu să-mi fie mie întru sorți”. Apoi a binecuvîntat poporul 
şi a zis: "Darul lui Dumnezeu să petreacă în locul acesta și la cei ce petrec aici cu credință şi cu 
cucernicie şi păzesc poruncile Fiului şi Dumnezeului meu; iar bunătăţile cele de trebuință spre 
petrecerea cea de pe pămînt, vor fi lor din destul cu puţină osteneală. Deci, li se va pregăti lor 
viața cea cerească şi nu va lipsi mila Fiului meu din locul acesta, pînă la sfîrșitul veacului; iar 
eu voi fi folositoare locului acesta şi spre Dumnezeu caldă mijlocitoare pentru dînșii!" 


Acestea zicîndu-le, iarăși a binecuvîntat poporul şi, intrînd în corabie cu loan şi cu 
ceilalți următori ai lor, au plecat la Cipru, unde au găsit pe Lazăr în mare mîhnire, de vreme ce 
Maica lui Dumnezeu n-a ajuns la dînsul mai degrab, temîndu-se să nu i se fi întîmplat ei pe 
mare vreo împiedicare de valuri și furtună; pentru că nimic nu ştia despre dumnezeiasca 
rînduială ce se făcuse. Deci, venind Maica ||lui Dumnezeu, îndată i s-a schimbat mîhnirea lui 
întru bucurie şi i-a adus lui daruri, un omofor şi niște mînecuţe, pe care singură le-a lucrat într- 
adins pentru dînsul. Deci, toate cîte se făcuseră în Ierusalim şi în Muntele Atonului, i le-a spus 
lui, şi pentru toate au mulțumit lui Dumnezeu. Petrecînd în Cipru multă vreme și Biserica de 
acolo mîngîind-o şi binecuvîntînd-o, iarăşi s-au suit în corabie şi s-au dus la Ierusalim. Acestea 
le-a scris monahul Ștefan Atonitul despre străinătatea Născătoarei de Dumnezeu. 


Preacurata Fecioară, cercetînd laturile cele mai sus zise, iarăşi s-a dus la Ierusalim, unde, 
petrecînd în casa cea de la Sion a lui loan, a fost păzită de dreapta cea atotputernică a lui 
Dumnezeu de zavistnica şi ucigașa de Dumnezeu sinagogă a evreilor, care nu încetau a 
vrăjmășui împotriva Fiului lui Dumnezeu și împotriva celor ce credeau într-însul. Dar 
nicidecum n-ar fi putut suferi evreii ca să fie între cei vii Maica lui Hristos, ci cu totul ar fi 
pierdut-o pe ea, dacă n-ar fi acoperit-o Dumnezeu cu o oarecare deosebită purtare de grijă, astfel 
ca mîna necredincioşilor să nu se atingă de chivotul lui Dumnezeu cel însuflețit; căci precum 
pe Fiul ei, Hristos Dumnezeul nostru, în Nazaret, patria Lui, cînd toţi care erau în adunare, s- 
au umplut de mînie şi L-au dus în vîrful muntelui ca să-L arunce jos, însă Hristos, trecînd prin 
mijlocul lor, s-a dus. Astfel că evreii cei mincinoşi n-au putut să pună chinuitoarele lor mîini pe 


Dînsul, nici să se atingă de Cel văzut, fiind împiedicaţi și opriți de puterea cea nevăzută a lui 
Dumnezeu, că încă nu venise ceasul Lui. Tot așa a făcut Domnul şi pentru Preacurata Maica sa, 
căci a oprit răutatea cea evreiască scornită de ei şi a stricat sfatul lor cel viclean pornit împotriva 
ei; pentru că de multe ori voiau ei ca să prindă pe Maica Domnului şi să o piardă sau să-i facă 
rău, dar nu puteau. 


Deci, Preacurata Fecioară a petrecut în Ierusalim în mijlocul atîtor urîtori și vrăjmași ai 
săi, ca o oaie în mijlocul lupilor şi ca un crin între spini, găsind adesea întru dreptate cuvintele 
strămo-şului său David: Domnul este luminarea mea şi Mintuitorul meu, de cine mă voi teme? 
Domnul este scutitorul vieţii mele, de cine mă voi înfricoşa? De s-ar rîndui asupra mea tabără, 
nu se va teme inima mea; de s-ar ridica asupra mea război, spre Dinsul eu nădăjduiesc; de voi 
merge prin mijlocul umbrei morții, nu mă voi teme de rele, că Tu, Fiule și Dumnezeul meu, ești 
cu mine... 


Apoi a venit la dînsa spre cercetare şi închinăciune și Sfintul Dionisie Areopagitul, cel 
luminat în Atena de Sfîntul Apostol Pavel, şi a petrecut nedepărtat de dînsul trei ani, avînd mare 
dorință să vadă pe Maica lui Dumnezeu. După trei ani de la luminarea sa, mergînd într-adins cu 
binecuvîntarea învățătorului său, Apostolul Pavel, şi văzînd pe cea dorită, s-a umplut de multă 
mîngîiere duhovnicească, încît singur despre aceasta o spune în scrisoarea sa către Sfintul 
Apostol Pavel, scriind astfel: "Vai, necredincios lucru mi-a fost mie, mărturisesc înaintea lui 
Dumnezeu, o povăţuitorule şi începătorul nostru cel preaales! Că afară de Dumnezeul Cel 
Preaînalt, să fie ceva plin de dumnezeieștile puteri şi de darurile cele minunate, nimeni din 
oameni nu poate, să o ajungă cu mintea pe aceea, pe care am văzut-o şi am înțeles-o eu cu ochii, 
nu numai cei sufletești, ci şi cu cei trupești; pentru că am văzut cu ochii pe cea cu chip 
dumnezeiesc şi mai sfîntă decît toate duhurile cereşti, pe Maica lui lisus Hristos, Domnul 
nostru, pe care mi-a dăruit-o mie a o vedea darul lui Dumnezeu și cinstea vîrfu-rilor apostolilor, 
asemenea şi darul cel nespus al singurei Milostive Fecioare şi Preacuratei. 


Mărturisesc înaintea lui Dumnezeu cel Atotputernic, iarăși şi iarăşi, | şi înaintea darului 
cel mîntuitor şi înaintea Preaslăvitei Cinstitei Fecioare Maria, că, pe cînd era cu Sfîntul loan 
Evanghelistul, petrecînd în trup și strălucind la cer ca un soare, am intrat înaintea feţei celei cu 
chip dumnezeiesc a Preasfintei Fecioare, atît de mare și nemăsurată dumnezeiască rază, nu 
numai m-a strălucit din afară, dar şi înlăuntru mai mult m-a luminat şi m-a umplut de atîtea 
preaminunate și felurite aromate cu bună mirosire, încît nici trupul meu cel neputincios, nici 
duhul n-a putut suferi unele ca acele semne atît de mari și începături ale fericirii și slavei celei 
veșnice. Inima mea și duhul meu au slăbit de slavă şi de dumnezeieștile daruri. 


Mărturisesc cu Dumnezeu, Care a petrecut în preacinstitul şi feciorescul pîntece, că, de 
nu mi-ar fi fost mie dumnezeieştile Tale învățături şi legi, în pomenire şi în mintea cea luminată, 
aş fi înțeles-o pe ea că este adevărat Dumnezeu, și aş fi cinstit-o pe ea cu închinăciunea care se 
cuvine unuia adevăratului Dumnezeu. Căci nici o slavă şi cinste mai mare nu poate să fie ajunsă 
de mintea oamenilor celor preamăriţi de Dumnezeu, precum a fost acea fericire pe care am 
gustat-o eu nevrednicul, învrednicindu-mă în acea vreme şi făcîndu-mă atunci foarte fericit. 
Mulţumesc Celui Preaînalt și Preabunului meu Dumnezeu, dumnezeieștii Fecioare şi 
preasfîntului Apostol loan, asemenea și ţie, începătorului Bisericii care dănțuiește, celui ce o 
facere de bine ca aceasta cu milostenie mi-ai arătat mie”. 


Aceasta este scrisoarea Sfintului Dionisie, din care este destul a vedea şi a înțelege ce 
fel de dar dumnezeiesc avea preacinstita față a Preacuratei Stăpînei noastre, petrecînd pe 
pămînt. Deci cei ce o vedeau pe ea în trup, se luminau cu sufletele şi se îndulceau cu inimile de 


multă bucurie duhovnicească. Căci mulţi alergau la ea de pretutindeni din cei noi luminaţi; iar 
ea, ca o adevărată Maică, pe toți îi primea întocmai cu nefățărnicie şi pe toți îi miluia cu darul 
său. Celor bolnavi le dădea tămăduiri; neputincioșilor, sănătate; celor mîhniţi, mîngiiere, şi 
tuturor de obşte, întărire în credință; neîndoire în nădejde, îndulcire în dragostea cea 
dumnezeiască, iar păcătoşilor, îndreptare. 


Preacurata Fecioară, vieţuind în casa lui loan, ieșea adeseori spre a cerceta locurile 
acelea, pe care preaiubitul său Fiu și Dumnezeu le-a sfinţit cu urmele preasfintelor Sale picioare 
şi le-a pecetluit cu vărsarea sîngelui Său. Cerceta şi Betleemul, unde S-a născut dintr-însa 
negrăit, păzindu-i nevătămată fecioria ei. Mai ales înconjura acele locuri unde Domnul nostru 
a pătimit de voie şi le uda cu lacrimile sale, din dragostea cea de maică, plîngînd şi zicînd: "Aici 
a fost bătut preaiubitul meu Fiu! Aici a fost încununat cu cunună de spini! Aici a ieșit purtînd 
Crucea şi aici a fost răstignit!” Apoi, ajungînd la Sfîntul Mormînt şi umplîndu-se de negrăită 
veselie, grăia cu lacrimi de bucurie: "Aici, fiind îngropat cu trupul Hristos, a înviat a treia zi cu 
preaslăvire!" 


Se scrie şi aceasta, că oarecare din iudeii zavistnici au spus arhiereilor și cărturarilor că 
Maria, Maica lui lisus, iese în toate zilele la Golgota şi la Mormîntul în care a fost pus Iisus, 
Fiul ei, îşi pleacă genunchii, plînge și cădește Mormîntul cu tămiie, iar ei au pus păzitori, ca pe 
nimeni din creștini să nu-i lase să se apropie acolo. De unde este arătat, că dintr-acea vreme s- 
a început acel dreptcredincios obicei între credincioşii creștini, ca să cerceteze Sfintele Locuri 
şi să se închine Domnului Hristos Dumnezeu, Care a voit a pătimi pentru noi de voie. Căci 
începătura acelui obicei a fost însăși Născătoarea de Dumnezeu, căreia i-au urmat şi celelalte 
sfinte femei şi bărbaţi. Drept aceea de la arhiereii și cărturarii care încă suflau cu îngrozire | şi 
cu ucidere, se pusese pază, ca să nu lase pe nimeni să se apropie de Mormîntul lui lisus şi pe 
însăşi Maria, Maica Lui, să o ucidă; dar Dumnezeu a orbit ochii păzitorilor, ca să nu vadă 
venirea Mariei la Mormîntul lui Hristos. 


Deci, de cîte ori mergea acolo, după obiceiul său, preabine-cuvîntata Fecioară, păzitorii 
nu puteau deloc s-o vadă, nici pe cei ce erau cu ea. După o vreme îndelungată, păzitorii, 
ducîndu-se de la Mormînt, au spus cu jurămînt arhiereilor şi cărturarilor, că pe nimeni n-au 
văzut venind la Mormîntul lui lisus. Preasfînta Maria mai mergea încă și la Muntele Eleonului, 
de pe care Domnul nostru S-a înălțat la ceruri şi acolo, plecîndu-și genunchii, săruta urmele lui 
Hristos, care de preasfintele Lui picioare s-au închipuit acolo pe piatră. Ea se ruga către Fiul 
său cu multă plîngere, ca să binevoiască s-o ia și pe Ea la sine; pentru că mai mult decît Sfîntul 
Pavel, fără de asemănare, dorea Fecioara să se dezlege şi să petreacă cu Hristos. 


Adeseori zicea cuvintele lui David: "Cind voi veni şi mă voi arăta feței Domnului? 
Lacrimile mele s-au făcut mie pîine ziua şi noaptea. Cînd voi vedea pe Fiul meu cel preaiubit? 
Cînd voi veni către cel ce şade de-a dreapta lui Dumnezeu Tatăl? Cînd voi sta înaintea Scaunului 
slavei Lui? Cînd mă voi sătura de vederea feţei Lui? O, preadulcele meu Fiu, acum este vremea 
să te milostivești spre Sion! Acum este vremea să mă miluieşti pe mine, Maica Ta, din valea 
plîngerii a acestei lumi, pe aceea care, pînă la atîta nevedere a preasfintei feţei Tale, mă 
tînguiesc. Scoate de acum sufletul meu din trup ca din temniţă, căci în ce chip doreşte cerbul 
izvoarele apelor, tot aşa doreşte sufletul meu de Tine, Dumnezeule, ca să mă satur, cînd mi se 
va arăta slava Ta". 


Sfînta Fecioară se obișnuise ca uneori să întîrzie în Muntele Eleonului, căci lîngă 
muntele acela era satul care se numește Ghetsimani şi lîngă el, sub munte, o grădină cu saduri, 
din care Zevedei avea puţină cîştigare, şi care era moştenirea Sfîntului loan Cuvîntătorul de 


Dumnezeu. Într-acea grădină, Domnul nostru, mai înainte de patima Sa cea de voie, se ruga şi 
asuda faţa cu sînge, șezînd în genunchi înaintea Tatălui ceresc. Deci, într-acea grădină, după 
aceea, și Preacurata Maica Lui, în acelaşi loc vărsa rugăciu-nile sale cele fierbinți, asemenea 
şezînd în genunchi și udînd cu lacrimi faţa sa şi acel loc. Acolo a fost mîngtiată de înger cu 
vestirea de la Dumnezeu a grabnicei ei mutări la ceruri. 


Acolo s-a făcut de două ori arătare îngerească Preacuratei Născătoare de Dumnezeu, 
mai înainte de sfîrşitul ei, după mărturia lui Gheorghe Chedrin, istoricul grec; adică mai înainte 
cu 15 zile de adormirea ei; apoi mai înainte cu trei zile, cînd a luat de la înger acea stîlpare de 
lemn de finic din Rai, pe care a dus-o Sfîntul loan Cuvîntătorul de Dumnezeu. 


În ştire să fie şi aceasta, că praznicul Adormirii Preasfintei Fecioare Născătoare de 
Dumnezeu este așezat în 15 zile ale lunii lui august, ca să se prăznuiască cu toată cinstea, de pe 
vremea împărăției drepteredinciosului împărat grec Mauriciu. Drept aceea, prăznuim cu bucurie 
preaslăvita ei mutare de pe pămînt la cer și slăvim pe Cel ce S-a născut dintr-însa și Care a luat- 
o la cer cu slavă, pe Hristos Dumnezeul nostru, Cel ce împreună cu Tatăl şi cu Sfîntul Duh este 
slăvit în veci. Amin. 


Unii, precum Meliton, episcopul Sardelor, scriu că şi Sfîntul loan Cuvîntătorul de 
Dumnezeu, mai înainte de Adormirea Preasfintei Născătoare de Dumnezeu, se dusese la Efes 
şi de acolo a fost adus de nor, precum au fost aduși înainte şi ceilalți apostoli şi au venit la 
îngroparea Maicii lui Dumnezeu. lar ceilalți, de care povestesc Metafrast şi Sofronie cu 
neîndoire, spun că Sfîntul loan nu se depărta de Maica cea dăruită cu darul de Dumnezeu, al 
cărei fiu era din încredințarea lui Hristos, ci îi slujea ei întotdeauna, ca un adevărat fiu pe maica 
sa, avînd-o în casa sa pînă la fericitul ei sfîrşit. El se ducea uneori pentru puţină vreme în cetăţile 
de primprejur, precum s-a pomenit mai sus, adică se ducea cu Petru în Samaria, şi aceasta o 
făcea după bunăvoința şi binecuvîntarea Maicii lui Dumnezeu, dar îndată se întorcea iarăşi la 
dînsa în Ierusalim. Pînă să se întoarcă el, slujba Preacuratei Fecioare o împlinea Sfîntul Iacov, 
ruda Domnului, cel ce întotdeauna petrecea în Ierusalim la scaunul său. După povestirea 
oarecărora, și Sfîntul loan Cuvîntătorul de Dumnezeu, ca şi ceilalți apostoli, a fost răpit de nor, 
şi aceasta s-a făcut dintr-o cetate mai apropiată. 


Acestea s-au spus pentru a şti unde şi cum a petrecut Preasfînta Fecioară Născătoare de 
Dumnezeu după înălțarea Domnului. Deci, pentru cinstita ei adormire, citește precum este scris 
cuvîntul mai înainte. 


Pentru anii Preacuratei Fecioare Născătoare de Dumnezeu, cît a petrecut pe pămînt, şi 
în care an a murit, multă neîntocmire este între scriitorii bisericeşti de istorii şi de hronografuri. 


Eusebiu, episcopul Cezareei Palestinei, scriitorul istoriei bisericeşti, şi apoi de la dînsul 
şi sinaxarele lunilor - al Moscovei, al Kievului şi al Azovului -, povestesc că Adormirea 
Preasfintei Fecioare Maria s-a întîmplat în anul al 48-lea de la întruparea lui Dumnezeu 
Cuvîntul, și în al 15-lea de la Înălţarea Lui. Ea a vieţuit pe pămînt 63 de ani. Sinaxarele lunilor 
numără aceşti ani astfel: A născut pe Domnul nostru lisus Hristos în al 15-lea an al vîrstei Sale. 
După răstignirea şi înălțarea Domnului la cer a petrecut în casa Sfintului loan Cuvîntătorul de 


Dumnezeu 15 ani, şi a murit în anul 48 de la naşterea lui Hristos, pe vremea împărăției lui 
Claudie Cezarul. Astfel că toţi anii vieții ei au fost 63. 


Nichifor Calist, în a doua carte a sa, în capitolul 3, aduce pe Sfintul Apostol Evod, unul 
din cei 70, care a fost întîiul episcop în Antiohia după marele Apostol Petru, și spune că, 
adormirea Preacuratei Fecioare a fost în anul 44 de la întruparea lui Hristos; iar toţi anii vîrstei 
ei sînt 59. Nichifor scrie numărul anilor lui Evod astfel: De trei ani Preacurata Născătoare de 
Dumnezeu s-a dus în templu și acolo a petrecut 11 ani în sfînta sfintelor. Apoi s-a dat de preoți 
lui losif spre pază, la care a petrecut 4 luni şi a luat buna-vestire cea de bucurie de la îngerul 
Gavriil. A născut pe Domnul Hristos în anul al 15-lea al vîrstei sale, în 25 ale lunii Decembrie; 
după aceea a petrecut 33 de ani, în care Cuvîntul cel mai înainte de veci şi Fiul ei, petrecea pe 
pămînt. După pătimirea de voie, învierea și înălțarea Domnului, a șezut în casa lui loan 11 ani. 
Astfel toţi anii vieţii ei adunaţi sînt 59. Aceste cuvinte ale lui Evod adunîndu-le Nichifor, pe a 
sa înțelegere le pune în cartea a 2-a, în capitolul 21, spunînd că Preacurata Fecioară s-a mutat 
în al 60-lea an al vîrstei sale. 


Ipolit spune că Preacurata Fecioară a petrecut după pătimirea Domnului Hristos 9 ani și 
s-a mutat în al 43-lea an de la întruparea Domnului, iar toți anii vieţii ei ar fi 58. 


Meliton, episcopul Sardelor, a scris că, în anul 22 după Înălţarea Domnului, Preasfînta 
Fecioară Maria a trecut de la cele pămînteşti la cele cereşti, în anul 58 de la întrupare, iar de la 
nașterea sa în anul 69. 


Sfîntul Epifanie şi cu Gheorghe Chedrin scriu asemenea, că Preacurata Fecioară, după 
înălțarea Domnului, a petrecut 24 de ani, iar toți anii ei au fost 62, neajungînd 23 de zile pînă 
la 62 de ani, pentru că s-a născut în septembrie, în opt zile, şi s-a mutat în 14 zile ale lunii 
August. După această numărare a lui Epifanie şi a lui Chedrin, Preacurata Fecioară s-a mutat în 
anul 57 de la întru-parea lui Dumnezeu Cuvîntul, la sfîrşitul lui Claudie şi la începutul 
împărăției lui Nero. 


Sfîntul Andrei lerusalimiteanul, arhiepiscopul Egiptului, ase-menea și Sfîntul Simeon 
Metafrast, nu numără anii vieții Preasfintei Născătoare de Dumnezeu, ci numai aminteşte că 
Adormirea Preasfintei Fecioare Maria s-a făcut la adînci bătrîneţi. Cu aceștia se unește şi 
Meletie Atenianul, istoric bisericesc. 


Să nu ne mirăm de această neîntocmire a acestor mulţi scrii-tori pentru anii vieții 
Preasfintei Născătoare de Dumnezeu, pentru că în acele vremi se afla prigonire cumplită asupra 
Bisericii, şi nu era vreme de scrierea cărților, cu de-amănuntul, de numărarea anilor şi de faptele 
bisericești; pentru că atunci credinţa lui Hristos nu se răspîndea prin scripturi, ci prin 
propovăduire cu gura şi cu nevoințe muceniceşti. Deşi atunci erau scriitori de cărți, dar aceia în 
scurtă vreme se sfirşeau muceniceşte şi cărțile lor se ardeau de către păgînii prigonitori. Pentru 
aceasta să se ţină cine va voi, de oricare scriitor şi numărător de anii Preasfintei Născătoare de 
Dumnezeu. 


Deci, este cu putinţă a socoti că mai vrednică este istoria acelora care au scris mai tîrziu 
despre anii vieţii Preasfintei Născătoare de Dumnezeu şi au zis că la adînci bătrîneți a trecut la 
viața cea neîmbătrînită. Socoteşte aceasta de aici: la Adormirea Preasfintei Născătoare de 
Dumnezeu, în timpul îngropării trupului ei cel curat şi primitor de Dumnezeu, a fost cu Sfinții 
Apostoli şi Sfîntul Dionisie Areopagitul, iar Dionisie s-a întors la Hristos în Atena de Sfîntul 


Apostol Pavel, în anul 52 de la întruparea Cuvântului lui, după adevărata urmare a celor vrednici 
de credinţă scriitori de istorii şi de ani. 


Deci, dacă Preacurata Fecioară s-a mutat, după Ipolit, în anul 43 de la întruparea lui 
Hristos, după Evod în anul 44, sau după Eusebiu şi sinaxarele lunilor în anul 48, apoi cum putea 
să fie Sfîntul Dionisie la adormirea ei cea mai de pe urmă în anul 52, cînd el s-a întors spre 
Hristos. Deci, Preacurata Fecioară s-a mutat mai tîrziu, după întoarcerea lui Dionisie. Acest 
sfînt a fost la adormirea ei cu ceilalți Sfinţi Apostoli şi bărbaţi apostoleşti. 


Mai mult, nu se cuvine a ispiti şi-a iscodi tainele acelea, pentru care Dumnezeu n-a voit 
să le arate tuturor. 


44. POVESTIRE DESPRE CHIPUL DOMNULUI NOSTRU IISUS 
HRISTOS CEL NEFĂCUT DE MÎNĂ ȘI DESPRE ADUCEREA LUI DE LA 
EDESA ÎN CONSTANTINOPOL 


(16 AUGUST) 


În acele zile în care Domnul nostru lisus Hristos S-a arătat pe pămînt și cu oamenii a 
petrecut, cercetînd cetăţile şi satele iudeilor cele dimprejur, propovăduind împărăţia lui 
Dumnezeu şi tămăduind toată neputinţa și toată boala din popor; în cetatea Edesa cea din Siria, 
care era de partea cealaltă a rîului Eufrat, era un boier cu numele Avgar. El pătimea de o boală 
grea, pentru că pe dinafară suferea de lepră vînătă, iar pe dinăuntru de sfărîma-rea oaselor; deci 
era chinuit cu slăbănogirea tuturor mădularelor. 


Auzind el de Domnul nostru lisus Hristos şi de minunile mari pe care le făcea, căci cu 
cuvîntul tămăduia stricăciunile şi slăbă-nogirile și toate bolile între oameni, a dorit să vadă cu 
ochii și pe un lucrător de nişte minuni ca acelea, nădăjduind că va cîştiga tămăduire de la EI. 
Deci, de vreme ce îi era cu neputinţă lui să meargă singur în ludeea, a trimis rugăminte către 
Domnul Hristos, ca El să vină la dînsul, în Edesa. Dar îndoindu-se de aceasta, că nu va voi să 
vină la dînsul Domnul, a trimis pe un zugrav iscusit, cu numele Anania, ca cel puţin să-i 
închipuiască faţa Lui pe pînză; ca, astfel măcar, închipuirea Lui să o vadă și să o aibă pe aceea 
întru răcorirea bolii sale, pentru că mare dragoste avea către EI, încre-dinţindu-se din auzire. 


Scrisoarea lui Avgar era scrisă astfel: Avgar, domnul Edesei, lui Hristos Mîntuitorul cel 
bun, Care S-a arătat în laturile lerusa-limului în trup, să se bucure! 


Eu am auzit despre Tine şi despre preaslăvitele Tale faceri de minuni, cum că fără de 
doctorii tămăduiești bolile, orbilor le dai vedere; șchiopilor, umblare; pe cei stricați îi curățeşti 
şi izgonești din oameni duhurile necurate; pe cei slăbănogi, care de mulţi ani zac pe pat, îi 
tămăduieşti cu cuvîntul, și pe cei morți îi înviezi. Deci, unele ca acestea auzindu-le eu, din două 
una gîndesc despre Tine că eşti, ori Dumnezeu coborit din cer, ori Fiul lui Dumnezeu, căci 
lucrezi nişte minuni ca acestea de mirare. 


De aceea scriu către Tine smerita mea rugăminte, ca să Te osteneşti a veni la mine şi să- 
mi vindeci bolile mele cele netămă-duite, de care pătimesc de mulţi ani. Aud încă şi aceasta, că 
evreii Te urăsc pe Tine şi voiesc să-Ţi facă şi oarecare rău. Deci, eu am o cetate care, deşi nu 
este foarte mare, este însă preafrumoasă şi îndestulată cu toate bunătăţile; deci, vino la mine şi 
locuieşte în cetatea mea, care ne va fi nouă amîndurora îndestulată cu toate cele de trebuinţă”. 


Cu o scrisoare ca aceasta de la Avgar, zugravul Anania ajungînd la Ierusalim, l-a găsit 
pe lisus Hristos în mijlocul mulțimii poporului, stînd la arătare şi învăţindu-i cuvîntul de 
învățătură, de aceea nu a putut să se apropie îndată de EI din cauza înghesuirii şi strimtorării 
poporului. Drept aceea, aşteptînd o vreme pînă ce se va risipi poporul, s-a suit pe o piatră care 
era puţin mai sus de la pămînt și, privind cu dinadinsul spre fața Mîntuitorului, se căznea să o 
închipuiască pe dînsa, dar nu putea; astfel voind atotvăzătorul şi Preasfînta Sa față schimbînd- 
o cu dumnezeiască neînchipuită şi neajunsă slavă şi cu darul. Deci, Anania, ostenindu-se mult, 
n-a sporit nimic. 


Atunci Dumnezeu a poruncit Apostolului Toma să meargă şi să cheme pe acel bărbat 
care stătea pe piatră şi se căznea a închipui fața Lui. Acela fiind adus şi neîncepînd a grăi ceva, 
l-a chemat Domnul pe el la sine pe nume şi după meşteșug, adică numindu-l Anania zugravul. 
Deci, spunîndu-i pricina venirii lui, i-a zis: "Unde este scrisoarea stăpînului tău, Avgar, pe care 
mi-o aduci mie din Edesa?" Iar Anania, uimindu-se de mirare şi de spaimă pentru mai înainte- 
vederea Domnului, a scos degrabă din sîn scrisoarea domnului său şi cu cutremur a dat-o în 
mîinile Mîntui-torului. Domnul, citind-o, a scris răspuns lui Avgar, astfel: "Fericit eşti Avgare, 
cela ce nu m-ai văzut şi ai crezut în Mine, căci scris este pentru Mine, că cei ce mă văd pe Mine 
nu vor crede, iar cei ce nu mă văd, vor crede în Mine şi vor pomeni viața cea veşnică. Îmi scrii 
Mie ca să vin la tine, dar Mie Mi se cade să săvîrșesc aceea pentru care sînt trimis și după 
săvîrşire să Mă duc la Tatăl, Cel ce M-a trimis pe Mine. După ce Mă voi înălța, voi trimite la 
tine pe unul din ucenicii Mei. Acela te va tămădui desăvirşit - prin Botez - de bolile cele ce te- 
au cuprins pe tine şi viaţa cea veșnică îţi voi da ţie şi celor ce sînt cu tine”. 


Scriind Domnul nostru lisus Hristos o scrisoare ca aceasta lui Avgar, a pecetluit-o cu 
pecetea pe care era scrisă cu slove evreieşti aceasta: "A lui Dumnezeu vedere, dumnezeiască 
minune!" După scrierea şi pecetluirea ei, împlinind Domnul o altă dorință a lui Avgar și a 
zugravului, a poruncit să-i aducă apă; deci, Şi-a spălat Preasfînta Sa faţă și a şters-o cu mahrama 
cea în patru colţuri ce i s-a dat Lui. Și, o, minune! Apa cea proastă s-a schimbat prin iconomie 
în zugrăvire de vopsele, şi preasfînta asemănare a feţei celei dumnezeiești s-a închipuit pe 
mahrama aceea, pe care Domnul dînd-o cu scrisoare lui Anania, i-a zis: "Du-te şi dă-o celui ce 
te-a trimis pe tine!" Acestea au fost în zilele cele mai de pe urmă ale petrecerii pe pămînt a lui 
Hristos, aproape de pătimirea Lui. 


Anania s-a întors în Edesa la domnul său și i-a dat lui acea închipuire a feţei lui Hristos 
nefăcută de mînă pe mahramă şi epistola cea scrisă. Avgar, luînd-o, s-a umplut de mare bucurie 
ŞI, sărutîndu-le pe amîndouă cu dragoste şi închinîndu-se chipului lui Hristos, îndată a cîștigat 
schimbare de durerile sale, fără numai puțină parte de stricăciune rămăsese pe faţa lui, pînă la 
acea vreme în care avea să vină la dînsul ucenicul cel trimis de Domnul. 


După pătimirea cea de bunăvoie a Domnului, după Înviere și după Înălţarea Lui la cer, 
Tadeu, cel trimis de dumnezeiescul Duh, a mers la Edesa. EI a fost unul din cei şaptezeci de 
apostoli. Acesta, învăţindu-l destul pe Avgar sfînta credinţă cea întru Hristos, l-a adus la botez. 
Cînd a intrat Avgar în sfînta scăldătoare şi s-a botezat, îndată s-a tămăduit şi de acea lepră ce 
mai rămăsese; deci, a ieșit curat şi sănătos cu trupul şi cu sufletul. Cu dînsul s-a botezat şi toată 


casa lui, apoi şi toată cetatea şi se slăvea în Edesa numele Domnului nostru lisus Hristos, ca al 
unui adevărat Dumnezeu. 


La porțile cetăţii Edesa era un idol al unui oarecare zeu elinesc, care stătea de mulţi ani 
acolo, şi căruia îi era dator să 1 se închine oricine intra în cetate. Pe acel idol, Avgar, aruncîndu- 
1 de acolo şi sfărîmîndu-l, a făcut în zidul de piatră, deasupra porților, un loc rotund şi adînc 
încît să nu-l vatăme ploaia. Apoi, lipind pe o scîndură de lemn neputregăios mahrama chipului 
lui Hristos cel nefăcut de mînă, punîndu-i împrejur aur cu mărgăritare de mare preţ şi 
împodobind-o, a pus-o în locul acela în zid deasupra porților, făcînd încă și o scrisoare de aur 
în acest fel: "Hristoase Dumnezeule, tot cel ce nădăjduieşte spre Tine nu se va ruşina!" 


Avgar a poruncit popoarelor ca oricine va intra în cetate şi va ieși, să se închine acelui 
dumnezeiesc chip al Domnului nostru lisus Hristos şi a întărit şi prin lege aceea, ca și în 
neamurile cele mai de pe urmă, cu schimbare, să se dea o cinste ca aceea închipuirii Domnului. 
Acea dreptcredincioasă poruncă și aşezarea lui de lege s-a păzit în toate zilele vieții lui şi în 
zilele fiului lui, care a domnit după dînsul în Edesa, asemenea și în zilele nepotului său. După 
aceea, unul din strănepoțţii lui Avgar luînd domnia acelei cetăţi, iar s-a înnoit păgînătatea cea 
de demult, pentru că boierul acela, îndărătnicindu-se şi depărtîndu-se de Hristos, s-a abătut la 
elineasca închinare de idoli. Deci, văzînd pe porțile cetății chipul lui Hristos, care se cinstea de 
toți cei ce intrau şi ieşeau, i-a venit greu, fiind vrăjmaş al lui Hristos, şi a voit să surpe de acolo 
acea dumnezeiască închipuire, iar în locul ei să pun un idol diavolesc. 


Episcopul cetăţii, înştiințîndu-se de acest lucru și făcîndu-i-se vestire de la Dumnezeu, 
s-a dus noaptea cu clerul său la porţile acelea și, suindu-se pe o scară, a gătit o candelă cu 
untdelemn și, aprinzînd-o, a pus-o înaintea sfîntului chip al lui Hristos. Apoi, astupînd-o cu 
cărămizi şi cu var, a zidit locul şi l-a netezit, pentru că aşa i se poruncise lui din dumnezeiasca 
arătare. După ce s-a făcut nevăzut acel chip al lui Hristos nefăcut de mînă, a încetat păgînul 
stăpînitor de la scopul său. Deci, după multă vreme, s-a dus din stăpînirea obştească chipul 
acela, și se uitase locul unde se zidise, încît nimeni nu știa de el, pînă la arătarea lui cea 
minunată, care s-a făcut astfel, după mulţi ani. 


În zilele drepteredinciosului împărat Iustinian, Hosroe, împă-ratul Persiei, ducîndu-se 
cu multă putere de oaste împotriva cetății Edesei, a înconjurat-o şi cu vitejie s-a bătut multă 
vreme, dar în urmă, cetăţenii slăbind, s-au aflat în mare frică şi nepricepere şi s-au rugat lui 
Dumnezeu cu lacrimi. Într-o noapte i s-a arătat episcopului Edesei, care se numea Evlavie, o 
femeie oarecare prea luminoasă, arătîndu-i cu degetul porțile cetăţii și locul din zid, zicîndu-i: 
"Deasupra acestor porți este ascuns dumnezeiescul chip cel nefăcut de mînă al Mîntuitorului 
Hristos. Scoate-l din zid şi vei face bine!" Episcopul s-a dus cu sîrguință la porţile acelea şi, 
suindu-se la locul arătat în zid, l-a aflat precum i se spusese în descoperire, pentru că a cunoscut 
zidirea aceea. Deci, destupînd şi luînd cărămizile, a aflat chipul cel preacinstit și preasfînt al lui 
Hristos întreg şi nevătămat, candela nestinsă de atîţia ani şi plină de untdelemn. Pe cărămida cu 
care era astupat chipul, se închi-puise altă asemănare a feţei lui Hristos nefăcută de mînă. 


Episcopul, luînd din locul acela acea sfîntă mahramă pe care era închipuirea 
Mîntuitorului, a arătat-o oamenilor din cetate. Toţi au avut bucurie mare și îndrăzneau să 
nădăjduiască spre Domnul. Episcopul a dus cu litie chipul Domnului pe zidurile cetății şi a 
arătat fața Mîntuitorului oştirilor persienești care tăbăriseră asupra cetății. Deci îndată toată 
puterea perșilor s-a tulburat de frică mare şi au început să fugă, gonindu-se de putere 
dumnezeiască. Astfel cetatea Edesa s-a izbăvit de vrăjmașii săi prin milostivirea lui Hristos 
Domnul nostru şi prin arătarea preasfîntului Său chip, cel nefăcut de mînă. 


După aceea, trecînd mulți ani, cînd a fost la greci împăratul Roman, care se numea 
Porfirogenet, cel ce a împărăţit cu ginerele său, Constantin, fiul împăratului Leon cel înțelept, 
a adus acea sfîntă mahramă, care avea pe dînsa închipuirea cea nefăcută de mînă a dumnezeieştii 
feţe a lui Hristos, din Edesa, care se stăpînea de turci, în Constantinopol. În vremea aceea, toată 
Siria, în care era şi cetatea Edesa, era sub stăpînirea turcilor. Acea aducere s-a făcut astfel: 


Împăratul grec Roman, dorind să aibă în cetatea sa împără-tească acea vistierie fără de 
preţ, a trimis rugăminte de multe ori la Amira al turcilor, ca să-i dea chipul lui Hristos cel 
nefăcut de mînă. Dar Amira, fiind rugat de creştinii Edesei, n-a voit să dea chipul acela 
împăratului grec, ci au făcut război. Împăratul Roman a trimis putere grecească asupra Edesei 
şi a strîmtorat-o, oştindu-se împrejurul laturei Edesei. Atunci edesenii au trimis rugăminte către 
împăratul grecesc, să nu-i bată şi să nu le pustiască pămîntul. Împăratul cerea de la dînşii chipul 
lui Hristos, însă Amira, în a cărui stăpînire era Edesa, nu voia să-l dea în dar. De aceea, 
împăratul creștinesc, fiind cuprins de mare dorinţă să aibă la el chipul lui Hristos, cel nefăcut 
de mînă, a dat lui Amira douăspre-zece mii de arginţi şi două sute de turci vestiți, care fuseseră 
în robie la greci. El i-a dat încă şi o scrisoare a sa, cu pecetea împărătească de aur, ca niciodată 
să nu ridice război împotriva Edesei şi contra cetățenilor celor dimprejurul ei. 


Astfel şi-a cîştigat dorința, luînd chipul cel nefăcut de mînă al lui Hristos și împreună 
cu dînsul şi scrisoarea aceea, pe care Domnul nostru lisus Hristos o scrisese către Avgar, 
domnul Edesei, precum s-a zis mai înainte. Deci, l-au dus cu slavă pe mîinile arhiereilor și ale 
celorlalți cinstiți bărbaţi ai rînduielii duhovniceşti, în împărăteasca cetate. Și se făceau în cale 
şi în Constantinopol multe minuni de la acel preacinstit chip, pentru că toate bolile se 
tămăduiau, orbii se luminau, surzii auzeau, şchiopii umblau şi diavolii se izgoneau. Dar un 
oarecare om îndrăcit striga, zicînd: "Primeşte, Constantinopole, slava şi veselia ta, şi tu, 
Porfirogenete, cinstea împărăției tale!" Omul acela, strigînd astfel, s-a tămăduit de îndrăcire. 


Deci, s-a aşezat prăznuirea aducerii chipului cel nefăcut de mînă omenească, în ziua a 
16-a a lunii august, în care l-a luat pe el înăuntrul său împărăteasca cetate, cu mare cinste și 
prăznuire, în Biserica Preasfintei Născătoare de Dumnezeu, care se numeşte Fare şi l-au pus 
spre slava lui Hristos, Dumnezeul nostru, Cel împreună slăvit cu Tatăl şi cu Sfîntul Duh, acum 
şi pururea şi în vecii vecilor. Amin. 


Notă - Chipul cel nefăcut de mînă al lui Hristos s-a adus din Edesa în Constantinopol în 
anul 6452 de la facerea lumii (după mărturia scriitorului de ani al Constantinopolului, Gheorghe 
Chedrinos), sau în anul 994 de la întruparea lui Dumnezeu. 


45. SFÎNTUL MUCENIC DIOMID DOCTORUL 


(16 AUGUST) 


Sfîntul Diomid era de neam din Tarsul Ciliciei, cu meșteșugul doctor, iar de credință 
creştin. El tămăduia nu numai trupurile, dar şi sufletele omeneşti, pentru că învăţa pe păgîni să 
creadă în Hristos şi apoi să se boteze. În vremea împăratului Dioclețian a lăsat Tarsul şi a mers 
în Niceea, cetatea Bitiniei, acolo făcînd multe tămăduiri, după obiceiul său, nu cu doctorii 
pămînteşti, ci cu chemarea numelui Atotputernicului și dătătorului de tămăduiri, Hristos şi cu 


însemnarea cinstitei Cruci tămăduia toate bolile şi astfel încredința pe cei necredincioși. Mulţi 
se întorceau de la înşelăciunea idolească prin doctoria şi învăţătura lui. 


Împăratul Dioclețian, fiind atunci în părţile Răsăritului şi înştiinţîndu-se de acest lucru, 
a trimis să-l prindă. Ostașii trimişi, mergînd la dînsul, l-au aflat sfîrşit în Domnul. Deci, au tăiat 
capul mortului, ca să-l ducă împăratului. După tăierea capului, toți ostașii aceia şi-au pierdut 
luminile ochilor, rămînînd orbi. Astfel au fost duși de alţii la împărat, împreună cu capul cel 
tăiat al lui Diomid. Văzînd împăratul capul şi ostaşii orbi, le-a poruncit să ia capul şi să-l pună 
la locul său. Făcînd ostașii aceasta, îndată au văzut şi au crezut în Hristos, adevăratul Dumnezeu, 
Căruia 1 se cuvine slava în veci. Amin. 


46. POMENIREA SFÎNTULUI MUCENIC CONSTANTIN BRÎNCOVEANU 
VOIEVOD, CU FIII SĂI, CONSTANTIN, ȘTEFAN, RADU, MATEI ȘI 
IANACHE, RUDENIA SA, CARE AU FOST TĂIAŢI CU SABIA DE 
TURCI LA 15 AUGUST 1714 


(16 AUGUST) 


Acest binecredincios şi de Hristos iubitor Voievod al Ţării Românești s-a născut la anul 
1654 din părinţi de bun neam, după tată fiind coboritor din voievodul Matei Basarab, iar după 
mamă, nepot al voievodului Şerban Cantacuzino, în timpul căruia, la anul 1688, s-a tipărit 
pentru întîia dată în întregime Sfînta Scriptură în limba română. 


Rămas orfan de tată încă din pruncie, tînărul Constantin a fost crescut de către unchiul 
său, stolnicul Constantin Cantacuzino, cel mai învăţat boier al vremii sale. Acesta s-a îngrijit 
să-i pună dascăli înţelepţi spre a primi învăţătură aleasă. Pentru iscusința şi înţelepciunea sa, 
Constantin a primit înalte dregătorii, bucurîndu-se de multă cinstire încă din tinereţe. 


După moartea voievodului Șerban Cantacuzino la anul 1688, luna octombrie în 29 de 
zile, la stăruinţele tuturor boierilor şi dregătorilor țării, vrednicul Constantin Brîncoveanu primi 
scaunul de domn al Ţării Românești, fiind uns de către mitropolitul Teodosie. Împodobit de 
Dumnezeu cu daruri alese, el a cîrmuit ţara cu adîncă pricepere şi înaltă priveghere, cu blîndeţe 
şi răbdare creştinească. 


Luînd în ajutor pe Hristos, Împăratul veacurilor și avînd pildă pe vrednicii săi înaintași, 
Constantin voievod, îşi începu slăvita domnie punînd temelia celei mai mari mînăstiri ctitorite 
de el, cea de la Hurezi, unde şi-a pregătit şi loc de veşnică odihnă. Nenumă-rate sînt însă 
bisericile şi mînăstirile ridicate sau înzestrate de milostivul şi evlaviosul domnitor pe tot 
cuprinsul Ţării Românești. 


Dărnicia şi purtarea de grijă a evlaviosului Voievod Constantin Brîncoveanu nu se vor 
opri însă la hotarele Ţării Românești, ci se vor întinde şi la frații români din Moldova şi din 
Transilvania, fiind vrednice de pomenit şi multele ajutoare trimise drepteredincioşilor creştini 
aflaţi în suferinţă pe meleagurile siriene, caucasiene şi arabe, precum și la toate locurile sfinte 
ale Răsăritului. 


"Se întîmplă deci că în Săptămîna Patimilor, în anul de la Hristos 1714 a trimis sultanul 
turcilor, Ahmed al III-lea, mulțime de ostaşi de l-au luat pe Constantin Vodă cu fiii şi ginerii 
săi şi în jalea tuturor locuitorilor oraşului Bucureşti l-au dus la Înalta Poartă. Aici creştinul 
Voievod şi fiul său cel mare au fost chinuiți cumplit de către necredincioși vreme de patru luni, 
fiind supuși la amarnice suferinţe”. 


După aproape 25 de ani de strălucită domnie i-a fost dat marelui Voievod Constantin 
Brîncoveanu, din iconomia lui Dumnezeu, să-şi încununeze fruntea, el şi cei patru fiu ai săi, 
Constantin, Ştefan, Radu şi Matei, precum şi sfetnicul său, lanache, cu coroana sfîntă a 
muceniciei pentru credința ortodoxă, pe care au mărturisi-t-o şi nu au părăsit-o nici în fața 
călăului păgîn. 


În ziua praznicului Adormirii Maicii Domnului, la 15 august, cînd Drepteredinciosul 
Voievod Constantin Brîncoveanul împlinea 60 de ani, primi sfîrşitul mucenicesc prin sabie 
împreună cu fiii săi: Constantin, Ştefan, Radu și Matei şi cu sfetnicul său, lanache, în cetatea 
Sfîntului Constantin cel Mare, la Constantinopol, în anul 1714. Trupurile martirizate au fost 
apoi aruncate de necredincioși în mare, de unde au fost culese de creștini milostivi, care le-au 
îngropat în taină şi cu evlavie, nu departe de Constantinopol, în insula Halchi, în biserica 
mînăstirii Maicii Domnului. 


Osemintele Sfintului Voievod mucenic au fost aduse în ţară la anul 1720 de către 
doamna Marica, soţia sa şi înmormîntate în biserica Sfîntul Gheorghe Nou din Bucureşti, 
ctitoria sa, unde de atunci şi pînă în zilele noastre veghează lumina candelei care amintește locul 
de odihnă al Voievodului. 


La 20-21 iunie, 1992, Sfîntul Sinod al Bisericii Ortodoxe Române a canonizat pe marele 
Voievod martir, Constantin Brîncoveanu, împreună cu cei patru fii și rudenia sa, lanache, 
trecîndu-i în rîndul sfinților, cu zi de prăznuire în calendar la 16 august. 


Cu ale căror sfinte rugăciuni, Doamne, lisuse Hristoase, miluieşte-ne şi ne mîntuieşte 
pe noi. Amin. 


47. SFÎNTUL MUCENIC MIRON PREOTUL 


(17 AUGUST) 


Sfîntul Miron preotul a trăit în Ahaia, pe vremea păgînului împărat Deciu, fiind 
judecător în acea ţară Antipatru. EI era de neam cinstit şi bogat, bun la obicei şi avînd dragoste 
către Dumnezeu şi către oameni; astfel, era cu toată viaţa plăcut lui Dumnezeu. 


În ziua Naşterii Domnului nostru lisus Hristos, Antipatru a intrat în biserica 
creștinească, să prindă pe creştinii adunaţi şi să-i schingiuiască. Sfîntul Miron, umplîndu-se de 
rîvnă, a defăimat pe judecător cu mustrări şi l-a ocărît. Judecătorul, prinzîndu-l, l-a chinuit 
cumplit şi, spînzurîndu-l de un lemn, l-a strujit cu unghii de fier şi I-a ars cu foc. Fiind aruncat 
într-un cuptor încins, a ieşit foc din cuptor şi a ars 150 de slugi păgîne, care stăteau împrejur. 


Sfîntul, stînd viu şi nevătămat în mijlocul cuptorului, era păzit cu darul lui Hristos şi binecuvînta 
pe Dumnezeu. În văpaie se vedeau sfinţii îngeri înconjurîndu-l şi prefăcînd focul în răcorire. 


După ce cuptorul s-a stins, sfîntul a ieșit din el fără vătămare, iar judecătorul îl silea să 
se închine idolilor. Nesupunîndu-se el, judecătorul a poruncit să-i jupească pielea de pe dînsul 
în curele, de la umeri pînă la picioare. Mucenicul, rupînd o curea de pe sine, a aruncat-o în fața 
judecătorului. După aceea a fost strujit cu unghii de fier peste trupul cel jupuit, apoi s-a dat 
fiarelor spre mîncare, dar sfîntul a rămas nevătămat de ele. Văzîndu-se judecătorul Antipatru 
rușinat de Miron, răbdătorul de chinuri al lui Hristos, s-a umplut de mînie și de nebunie şi s-a 
ucis singur cu mîinile sale, pierind cu sunet. Astfel, dîndu-şi diavolilor necuratul său suflet, s-a 
sălăşluit în iad spre veşnica muncă. 


Sfîntul Mucenic Miron a fost dus în cetatea Cizicului şi acolo, tăindu-i-se capul, s-a 
sfîrşit, dîndu-şi sfintul său suflet în mîinile lui Dumnezeu. Deci, luînd cunună mucenicească, a 
intrat întru bucuria Domnului său. 


48. PĂTIMIREA SFÎNTULUI MUCENIC PATROCLU 


(17 AUGUST) 


Pe vremea împărăției lui Aurelian, fiind mare prigonire împotriva creștinilor din Galia, 
precum şi de prin alte părți, era în cetatea Tricasini un bărbat cinstit cu numele Patroclu. El 
viețuia înaintea cetăţii, în casa ce i rămăsese de la părinții săi, avînd bogății şi averi multe, 
slujind ziua şi noaptea Dumnezeului ceresc, iubind legea Lui şi păzind creştineasca credință. 
Deci, fiind învăţat bine la înţelegerea cărților, se îndeletnicea întotdeauna cu citirea 
dumnezeieştilor Scripturi şi în toate ceasurile își pleca genunchii la rugăciune; iar ca hrană 
mînca o dată în zi, şi anume în ceasul al doisprezecelea, săvîrşind mai întîi, înaintea mîncării, 
multe cîntări şi rugăciuni lui Dumnezeu. Bogățiile pe care el le avea, le împărțea la săracii care 
aveau trebuință, la văduve şi la sărmani, dar mai vîrtos la creştinii cei săraci, care iubeau din 
toată inima pe Dumnezeu. Deci, atît de multe erau îndurările lui, încît li se părea săracilor că 
învățătorul acela le dăruia comori cereşti, pentru că nu-și ascundea lui comori pe pămînt, ci la 
ceruri; şi astfel se înstrăina de toate desfătările lumești, aşteptînd împărăția lui Dumnezeu. 


Acest sfînt bărbat, fiind cu frica lui Dumnezeu, trăia în postiri și rugăciuni şi în toată 
plăcerea de Dumnezeu. Lui i s-a dat de la EI stăpînire asupra diavolilor, dăruindu-i și darul 
tămăduirii bolilor. Sfîntul izgonea duhurile cele viclene cu acea putere şi tămăduia toate bolile 
dintre oameni cu puterea lui Hristos. 


În acea vreme, păgînul împărat Aurelian, prigonitorul cel cumplit al creştinilor, plecînd 
din cetatea Seconiei, s-a dus în Tricasia şi, auzind de Sfîntul Patroclu, a poruncit să-l prindă şi 
să-l aducă la dînsul. Deci, văzîndu-l pe dînsul, i-a zis: "Am auzit despre neînțelegerea ta, că 
cinsteşti credința cea deşartă şi te închini Aceluia Care a fost bătut de oameni peste obraz!" Dar 
sfîntul n-a răspuns împotriva acelui cuvînt al lui fără de frică. 


Atunci Aurelian a zis: "Cum te numeşti?" Sfîntul a grăit: "Numele meu este Patroclu”. 
Aurelian l-a întrebat: "De ce credinţă ești şi cărui Dumnezeu te închini?" Sfîntul Patroclu a 
răspuns: "Mă închin Dumnezeului celui viu şi adevărat, Care viețuieşte în ceruri, Care priveşte 


pe cei smeriţi şi Care le ştie pe toate, mai înainte de a se face ele". Aurelian a zis: "Depărtează- 
te de nebunia aceasta şi închină-te zeilor noştri, căci vei avea de la noi cinste, bogăţie şi numele 
tău va fi slăvit". Sfîntul a răspuns: "Eu nu ştiu alt Dumnezeu afară de Cel adevărat, Care a făcut 
cerul şi pămîntul, marea şi toate cele văzute şi nevăzute". Aurelian a zis: "Arată-ne nouă, dacă 
sînt adevărate cele ce grăieşti”. Patroclu a răspuns: "Cu adevărat, toate cele grăite de mine sînt 
adevărate; dar, de vreme ce minciuna v-a biruit pe voi, de aceea nu credeţi, pentru că adevărul 
este urît minciunii". 


Aurelian a zis: "De nu vei jertfi zeilor, te voi da pe tine focului". Sfîntul a răspuns: "Eu 
mă aduc jertfă Dumnezeului meu, Care a binevoit a mă chema pe mine la mucenicie pentru 
numele Lui cel sfînt”. Atunci împăratul Aurelian, umplîndu-se de mînie, a poruncit să pună în 
picioarele mucenicului obezi de fier înroşite în foc, să-i lege mîinile înapoi cu lanţ de fier înroşit 
în foc, şi să-l arunce în temniță, pînă ce va socoti cum să-l piardă pe el. Dar sfîntul, fiind în 
legături, se ruga lui Dumnezeu, zicînd: "Fie, Doamne, mila Ta ca să mă mîngiie pe mine, robul 
Tău, după cuvîntul Tău". Şi iarăşi: "Mă voi bucura şi mă voi veseli de mila Ta, că ai căutat spre 
smerenia mea”. 


După trei zile, împăratul Aurelian, şezînd înaintea poporului la divanul cel din priveliște, 
a poruncit să scoată pe mucenic din temniță şi să-l pună înaintea judecății sale. Deci, sfîntul 
fuind adus, împăratul a zis către el: "Vino, hulitorule, de te răscumpără de la moarte şi jertfeşte 
zeilor!" 


Mucenicul a răspuns: "Domnul nostru lisus Hristos a răscum-părat sufletele robilor Săi 
din moartea cea veșnică, şi nu părăseşte pe cei ce nădăjduiesc spre Dînsul; însă, de voieşti să ai 
ceva din vistieriile mele, îţi voi da ție, pentru că te văd că eşti sărac!" Aurelian a zis: "Cum mă 
numești pe mine că sînt sărac, cînd sînt împărat şi bogăţiile mele sînt fără de număr?" Sfîntul a 
răspuns: "Ai bogății pămîntești pieritoare, dar eşti sărac, că, avîndu-te singur pe tine, sfinta 
credinţă cea întru Domnul nostru lisus Hristos nu ai pus-o în inima ta; de aceea vei fi osîndit de 
Dumnezeu, Dreptul judecător, împreună cu tatăl tău, diavolul”. Aurelian a zis: "Mult mă 
ocărăşti pe mine şi nu voiesc ca să-ți fiu ție milostiv”. Mucenicul a zis: "Milostiv îmi este mie 
Dumnezeul meu, Căruia îi slujesc din tinereţe; dar amar va fi ţie, cînd vei fi dus la locul acela 
unde este muncit diavolul, căruia tu îi slujeşti; acolo vei vedea chinurile cele veșnice ce te 
aşteaptă pe tine!" 


A zis împăratul: "Eu nu ştiu cele ce zici, ci ştiu numai că tu eşti în mîinile mele și nu 
este altul care să te scoată pe tine din mîinile mele". Sfîntul a zis: "Ai trupul meu în stăpînirea 
ta, dar nu poţi a te atinge de sufletul meu, pentru că nimeni nu are putere peste dînsul, decît 
numai singur Dumnezeu, Care l-a dat pe el și Care ne-a zis şi nouă robilor Săi: Nu vă temeți de 
cei ce omoară trupul, căci sufletul nu pot să-l ucidă; ci vă temeți mai ales de Acela Care poate 
ca şi sufletul şi trupul să-l piardă în gheena focului. Împăratul Aurelian a zis: "Oare zeii noştri, 
care ne dau nouă adevărate răspunsuri ori de cîte ori îi întrebăm pe ei, n-au o putere ca aceea, 
cînd pe tine, vrăjmaşul şi hulitorul lor, te lasă pînă acum să trăieşti?" Grăit-a sfintul: "Ştii cine 
sînt zeii voştri?” Aurelian a răspuns: "Zeii noştri sînt: Apolon cel ales, Jupiter cel mare și 
Artemida, mama zeilor. Ei spun înaintea oamenilor, fără minciună, cele ce au să fie”. 


Sfîntul Patroclu a zis: "Despre Apolon, căruia tu îi zici că este dumnezeu, am auzit de 
la părinţii noştri că a fost păstor la dobitoacele lui Amdet, împăratul Tesaliei. Jupiter, căruia tu 
te închini ca lui Dumnezeu, știm că a fost un om necurat, desfrînat, răpitor şi scornitor de toate 
răutățile. El semăna învrăjbiri şi zavistie între oameni, făcînd ucideri şi jefuind cele străine; a 
murit cu preanecurată moarte, încît nici pămîntul n-a primit stîrvul lui. lar Artemida, care se 


zice că este maica zeilor voştri, cine nu știe că a fost o îndrăcire adevărată? O, ce ticăloasă 
nebunie a oamenilor celor orbiți cu necredinţa, care cinstesc cele deşarte şi mincinoase!" 


Împăratul a zis: "Mare este răbdarea mea, că am ascultat pînă acum acele hule ale tale. 
Deci, cuvîntul cel mai de pe urmă îți spun ție: de nu te vei închina cu jertfe lui Apolon, lui 
Jupiter şi Artemidei, îndată te voi ucide în ceasul acesta”. Mucenicul a răspuns: "Schingiuitor 
preanecurat, tu ești asemenea cu tîlharul care ucide pe omul nevinovat, iar trupul lui nu poate 
să-l mănînce; tot astfel ești şi tu, care te lauzi asupra trupului meu! Chiar de mă vei şi ucide, dar 
nu mă vei mînca; iar de ai şi mînca trupul meu, dar sufletul meu nu poţi să-l vatămi". Mucenicul 
zicînd acestea, Aurelian s-a mîniat foarte tare, şi îndată l-a condamnat să fie tăiat cu sabia. Deci 
a poruncit ostaşilor să-l taie, nu pe pămînt uscat, ci într-o baltă mocirloasă, ca să nu se 
învrednicească de îngroparea omenească, ci să fie mîncat de jivini, de păsări şi de fiare. 


Ostaşii, luînd pe Patroclu, mucenicul lui Hristos, l-au dus la malul rîului, care se numea 
Sevcan, ca să-l taie în balta care este lîngă mal. Sfîntul, mergînd cu veselie la moarte, se ruga, 
zicînd: "Doamne, lisuse Hristoase, nu lăsa trupul meu să se afunde în acel loc mocirlos, ci dă 
slavă preasfîntului Tău nume, ca să se mărească înaintea ochilor vrăjmaşilor Tăi, ca să nu zică 
străinii: "Unde este Dumnezeul lor?" Ascultă, Stăpîne, rugăciunea mea, precum ai ascultat pe 
Moisi şi pe Aaron, care se rugau pentru poporul Tău, și, despărțindu-le lor marea, i-ai trecut ca 
pe uscat. Aşa să-mi porun-ceşti și mie, ca să trec rîul acesta în partea cealaltă, în loc uscat, ca 
acolo sîngele meu să se verse pentru Tine; şi astfel trupul meu să se odihnească în pămînt. 
Mintuieşte-mă de tină, ca să nu mă afund,; izbăveşte-mă de cei ce mă prigonesc". 


Sfîntul rugîndu-se astfel, s-au întunecat ochii ostașilor care îl duceau pe el şi nu mai 
vedeau pe mucenicul; iar el, intrînd în pîrîu, mergea cu picioarele în apă pînă la jumătatea 
fluierelor, deși rîul acela era mare și adînc, dar şi mai adînc din pricina venirii multor ploi, însă 
apa nu ajungea nici pînă la genunchii mucenicului. Deci, trecînd pe celălalt mal, s-a suit în 
muntele care era acolo, zicînd: Domnul păzeşte sufletele cuvioșilor Săi şi îi izbăvește din mina 
păcătosului. Ostaşii, nevăzînd pe mucenicul pe care-l duceau, se mirau și se spăimîntau, 
temîndu-se de împărat, ca să nu spună că au eliberat de voie pe cel osîndit și să înceapă a-i 
pedepsi pe ei. Deci, ziceau între ei: "Cît de mare este Dumnezeul acelui om, care l-a izbăvit din 
mîinile noastre nevăzut!" Iar alţii ziceau între ei: "Acela nu era om, ci o nălucire, căci s-a ascuns 
din ochii noștri!” 


Cercetînd ei mult şi neîndrăznind să se ducă la împărat, o femeie slujitoare de idoli a 
trecut cu luntrea pe lîngă malul acela al rîului şi, auzind cearta și mîhnirea lor, a zis către ei: 
"Omul acela creştin, pe care voi îl căutați, l-am văzut în partea cealaltă a rîului, pe munte, zăcînd 
cu faţa în Jos şi rugîndu-se către Dumnezeul său". Ei, avînd grabă ca să verse sîngele cel 
nevinovat, îndată au trecut rîul cu luntrea şi, alergînd la munte, au găsit pe sfîntul, precum le-a 
spus acea femeie. Atunci cel mai mare ostaş a zis cu mînie către sfînt: "Cu adevărat eşti vinovat 
de moarte, căci ai fugit de noi; dar, iată, iarăşi eşti în mîinile noastre şi de acum nu vei mai 
scăpa de noi pînă ce vei muri sau vei jertfi zeilor, de voiești să fii viu". Sfîntul le-a răspuns: "Eu 
nu mă voi închina diavolilor celor necuraţi, ci numai singur adevăratului Dumnezeu”. 


Ostaşii au zis către dînsul: "Dar ce fel este Dumnezeul tău, născut sau făcut?" Sfîntul a 
zis: "O, ce rătăcire deșartă! O, ce necredinţă a înşelătorului! O, ce cuvinte de nebunie! Pentru 
Dumnezeul cel fără de început cine poate să grăiască ceva? Şi neamul Lui cine îl va spune? 
Acela a zis şi toate s-au făcut. Acela a poruncit și s-au zidit toate cele ce sînt văzute şi nevăzute. 
Acela a trimis izbăvitor neamului omenesc pe unul născut Fiul Său, pe Domnul nostru lisus 
Hristos, Care Şi-a vărsat sîngele Său pentru noi, ca să ne izbăvească pe noi din pierzare și din 


veşnica moarte. Și, înviind a treia zi din morţi, S-a înălțat la cer, iar ucenicii, privindu-L, au 
primit pe Sfîntul Duh, pe care ÎL făgăduise. Deci, precum Sfîntul Duh a învăţat prin gurile 
apostolilor, tot așa se cuvine a crede; pentru că învăţătura Aceluia este dreaptă și adevărată. Cel 
ce nu va crede învățătura Aceluia, nu va vedea viaţa veşnică, ci mînia lui Dumnezeu va fi asupra 
lui în veci. Noi, creştinii, credem cu neîndoire şi așteptăm să cîştigăm viața veşnică de la 
Hristos, Dumnezeul nostru, pătimim cu dragoste pentru Dînsul şi murim cu osîrdie, ştiind că 
ori de vom fi vii, ori de vom muri, ai Domnului sîntem. Iar toţi cei ce se închină diavolilor, ca 
ŞI voi, cu diavolii împreună vor fi afundaţi în focul gheenei!" 


Sfîntul grăind acestea, ostașii mai mult s-au pornit spre mînie şi, numindu-l pe el hulitor 
al zeilor lor, au scos săbiile spre tăierea lui. Atunci mucenicul s-a rugat către Dumnezeu, zicînd: 
"Doamne, în mîinile Tale îmi dau sufletul meu, căci Tu ştii că mor pentru numele Tău cel 
preasfînt!" Astfel a fost tăiat capul Sfintului Mucenic Patroclu. După tăiere, ostaşii, luînd capul 
lui, l-au aruncat departe de trup şi s-au dus. În vremea aceea, erau în acel munte, undeva 
aproape, doi bătrîni săraci, care mai înainte primeau milostenie din mîinile sfîntului. Deci, fiind 
şi ei creştini, au văzut sfirşi-tul mucenicului și au auzit ultimele sale cuvinte. După plecarea 
ostaşilor, au luat cu mare frică trupul și capul mucenicului, temîn-du-se să nu fie prinși de 
păgîni, şi l-au ascuns pînă seara, spunînd despre aceasta în taină întîiului preot, Evsevie, al 
acelei cetăți. 


Sosind noaptea, preotul Evsevie a mers cu diaconul Liberie și, învelind cu pînză curată 
acel sfînt trup, l-au îngropat cu linişte în aceeaşi noapte, cîntînd cuviincioasa cîntare de psalmi, 
dar, de frică, nu aveau lumînări. Aşa s-a sfîrşit mucenicul lui Hristos, Sfîntul Patroclu, 
împărățind Aurelian peste romani; iar peste noi stăpînind Domnul nostru lisus Hristos, Căruia, 
împreună cu Tatăl şi cu Sfîntul Duh, 1 se cuvine cinste și slavă, acum şi pururea şi în vecii 
vecilor. Amin. 


49. VIAŢA CUVIOSULUI ALIPIE, ZUGRAVUL PECERSCĂI 


(17 AUGUST) 


Cuviosul părintele nostru Alipie al Pecerscăi s-a arătat următor dumnezeiescului 
Evanghelist Luca, căci el slujea Domnului, Care ne-a făcut pe noi după chipul şi după 
asemănarea Sa. EI închipuia pe icoane cu minune nu numai fețele sfinților, dar şi bunătatea 
acelora, în sufletul său. Pe lîngă aceasta s-a arătat şi doctor minunat, a cărui viaţă 
drepteredincioasă s-a închipuit nouă astfel: 


Fericitul Alpie a fost dat la învăţătura zugrăvirii icoanelor de către părinții săi, în zilele 
binecredinciosului domn al Kievului, Vsevolod Iaroslavici şi pe vremea egumeniei Cuviosului 
Nicon. El a fost dat după rînduiala lui Dumnezeu și după sfătuirea Cuvioşilor părinți Antonie 
şi Teodosie, care s-au arătat la zece ani după moartea lor în Constantinopol, zugravilor greci, 
care au venit la împodobirea sfintei biserici Pecersca. Alipie a fost singur văzător al minunii 
despre care se scrie în povestirea cea pentru sfînta biserică Pecersca, cînd zugravii împodobeau 
cu aur altarul, icoana Preasfintei Născătoare de Dumnezeu singură s-a închipuit într-însul, apoi 
s-a luminat mai mult decît soarele; după aceasta un porumbel a zburat din gura ei, şi apoi a 
intrat în gura icoanei Mîntuitorului ce era sus. Încă de pe atunci fericitul Alipie, învăţîndu-se, 


ajuta meş-terilor săi şi toate le lua în mintea sa, căci lucrarea Preasfîntului Duh petrecea în acea 
sfîntă biserică a Pecerscăi. 


Deci, zugravii sfîrşindu-și lucrul lor și împodobind cu chipuri sfînta biserică, Alipie s-a 
împodobit şi el cu îmbunătățitul chip al rînduielii celei călugărești, de către cuviosul egumen 
Nicon. EI a început a se deprinde cu duhovniceștile fapte bune ale sfinților, căci acum știa bine 
închipuirea cea materialnică a feţei lor. Şi era aşa de meşter și preaînțelept în lucrul său, încît şi 
din icoanele cele materialnice, cu darul lui Dumnezeu, putea să pună de față îmbu-nătăţitele 
chipuri duhovniceşti. El a învățat meșteșugul zugrăvirii icoanelor, nu pentru adunare de bogății, 
ci pentru săvîrşirea faptelor bune; pentru că lucra sfintele icoane, pe cît era de trebuinţă tuturor, 
egumenului și fraţilor, neluînd nimic pentru osteneala sa. 


EI mai ales îi ruga pe toţi ca, văzînd în vreo biserică icoane învechite, să-i spună lui; iar 
el, netrebuindu-i nici o plată pe pămînt, le împodobea prin lucrul miinilor sale. Sau de nu avea 
cîndva să lucreze cuiva, atunci lua împrumut aur şi argint pentru trebuință; astfel că în ostenelile 
sale se îndeletnicea şi, cărora le era dator, le plătea cu icoane. Aceasta o făcea ca să nu fie fără 
lucru, ci să se asemene sfinților părinţi celor de demult, care la lucrul mîinilor se nevoiau de-a 
pururea, şi însuşi marele Apostol Pavel, care pentru sine zice: Că trebuinței mele şi celor ce sînt 
cu mine, au slujit aceste miini ale mele. 


De i se întîmpla cîndva vreo dobîndă din lucrul mîinilor lui, atunci o împărțea în trei 
părți: întiia parte o lăsa pentru nevoia icoanelor; a doua, pentru milostenia săracilor, iar a treia 
pentru, trebuința mînăstirească. Deci, astfel făcînd în toţi anii, nu se odihnea nici ziua, nici 
noaptea, pentru că noaptea se îndeletnicea în privegheri, în rugăciuni şi la închinăciuni, iar ziua 
se nevoia la lucrul miîinilor, cu toată smerenia, necîştigarea, curăţenia, răbda-rea, postul, 
dragostea şi dumnezeiasca gîndire. El niciodată nu se vedea fără lucru, nedeosebindu-se de 
soborul bisericesc. 


Văzînd egumenul meșteșugul acestui cuvios zugrav atît de îmbunătățit, căci era vrednic 
ca lîngă monahicescul chip cel îngeresc, să închipuiască în sine şi lucrarea chipului celui de o 
fiinţă, adică lisus, Fiul lui Dumnezeu, preot după rînduiala lui Melchisedec, l-a ridicat pe el prin 
sîrguința sa la treapta preoţiei. Atunci cuviosul, punîndu-se în sfeşnic ca o făclie, sau mai bine 
zis ca un chip la locul înalt, a strălucit cu mai multă podoabă a faptelor bune monahicești şi 
preoțești, încît el s-a arătat nu monah simplu, ci făcător de minuni, dintre ale cărui faceri de 
minuni se cuvine a pomeni pe unele aici. 


Un bogat oarecare din cetatea Kievului, fiind plin de lepră, a căutat ajutor de la doctori, 
de la vrăjitori şi de la oameni de altă credinţă, dar n-a folosit nimic; deci, mai mult rău şi-a făcut. 
Atunci unul din prieteni l-a îndemnat să meargă la Mînăstirea Pecersca şi să roage pe părinții 
aceia să se roage pentru dînsul, dar el abia a voit. Cînd îl duseră acolo, egumenul a poruncit să- 
l adape cu apă din puţul Cuviosului Teodosie şi să-i spele capul şi faţa lui, şi îndată a scos puroi 
pentru necredința sa, încît toţi, de mirosul urit, au fugit de la dînsul; deci, s-a întors la casa sa, 
plîngînd și tînguindu-se de rușinea mirosului şi n-a ieşit multe zile la lumină, zicînd către 
prietenii săi: "Am acoperit rușinea obrazului meu, m-am înstrăinat de fraţii mei şi nemernic m- 
am făcut fiilor maicii mele, căci nu am mers cu credinţă la cuvioşii părinţi Antonie şi Teodosie”. 


Deci, el în toate zilele aştepta moartea. Venindu-și odată în sine, a gîndit să-și 
mărturisească toate greșelile sale; de aceea a mers iarăși la Miînăstirea Pecersca, la Cuviosul 
Alipie, şi s-a mărturisit înaintea lui. lar cuviosul i-a zis lui: "Bine ai făcut, fiule, mărturisindu- 
ți lui Dumnezeu păcatele tale înaintea nevredniciei mele, pentru că aşa şi proorocul mărturisește 


de sine, către Domnul, zicînd: Voi mărturisi fărădelegea mea Domnului, şi tu ai lăsat 
păginătatea inimii mele. Apoi l-a învăţat pe el mult despre mîntuirea sufletului; deci, luînd 
vopsele pentru zugrăvirea icoanelor, i-a împodobit fața lui, ungîndu-i bubele cele cu puroi; apoi, 
ducîndu-l în biserică, l-a împărtăşit cu dumnezeieştile Taine şi i-a poruncit să se spele cu apa 
aceea cu care obişnuiesc preoţii a se spăla după împărtăşire. Deci, chiar acolo i-au căzut lui 
bubele și îndată i s-a dat cea dintîi închipuire frumoasă a sănătăţii sale. Astfel s-a făcut de un 
chip, întru această facere de minuni, Cuviosul părintelui nostru Alipie cu Domnul Hristos, căci, 
precum Hristos a tămăduit pe cel lepros, i-a poruncit să se arate preotului și să aducă dar pentru 
curăţia sa, tot astfel şi acest cuvios a poruncit bubosului său să se arate înaintea lui, fiind în 
rînduiala slujbei preoțești, și să aducă darul acela de care proorocul grăiește: Ce voi răsplăti 
Domnului pentru toate cite ce mi-a dat mie? Paharul mintuirii voi lua şi numele Domnului voi 
chema! 


Deci se pomenește aici şi acest dar: că strănepotul acestui bubos, pentru curăţia lui, a 
ferecat cu aur un chivot de la sfîntul prestol al bisericii Pecersca. 


Cuviosul Alipie a mai fost iarăși de un chip cu Hristos, care a tămăduit pe un orb din 
naștere; căci, precum Hristos a tămăduit pe acela, întîi ungîndu-i ochii cu tină, apoi poruncindu- 
i să se spele în scăldătoarea Siloamului, care se zice trimis, tot astfel şi acest cuvios, întîi a uns 
bubele leprosului său cu vopsele de zugrăvit icoane, apoi i-a poruncit să se spele cu apa cu care 
obişnuit se spală preoții după împărtăşire. Deci, în acest fel l-a tămăduit de bubele cele 
întunecate, împreună încă şi de orbirea păcatelor, de a cărui grabnică tămăduire, toți cei ce 
atunci veniseră împreună din cetate, s-au mirat foarte mult. 


Deci, Cuviosul Alipie le-a zis lor: "Fraţilor, luați aminte la ceea ce se zice: Nimeni nu 
poate să slujească la doi domni. Acest om mai înainte se robise vrăjmașului prin păcatele 
farmecelor, iar mai pe urmă venise la Dumnezeu, deznădăjduit de mîntuirea sa, după sfatul 
vrăjmașului, necrezînd Domnului cel ce poate mîntui; pentru aceea mai multă stricăciune 
năvălise asupra lui. Pentru că Domnul a zis: Cereţi, și vi se va da; dar nu aşa cu îndoială, ci cu 
credinţă. lar acum, cînd acela s-a întors şi s-a pocăit înaintea lui Dumnezeu de cele ce a făcut, 
ascultîndu-l eu şi Dumnezeu fiind bogat în milă, L-a tămăduit. Auzind oamenii acestea, s-au 
închinat şi s-au întors înapoi cu cel tămăduit, slăvind pe Dumnezeu şi pe cel ce l-a născut pe el. 
A slăvit pe Cuvioşii părinţi Antonie şi Teodosie și pe acest cuvios părinte, Alipie, ucenicul 
acelora, de care se zicea că într-adevăr este la noi un nou Elisei, care l-a tămăduit de lepră, ca 
pe Neeman Sirianul. 


A mai fost încă şi un alt oarecare bărbat iubitor de Hristos, tot din aceeaşi cetate a 
Kievului, care a zidit o biserică, și a voit să facă şapte icoane mari pentru împodobirea ei. Atunci 
a dat argint şi scînduri pentru icoane la doi monahi, ştiutori ai Mînăstirii Pecersca, rugîndu-i ca 
pentru zugrăvire să întrebe pe Alipie. Acei monahi n-au spus nimic lui Alipie, iar argintul l-au 
oprit pentru ei. Trecînd cîtăva vreme, a trimis omul acela la monahi, să afle dacă îi sînt icoanele 
zugrăvite. lar ei au răspuns: "Lui Alipie îi trebuie mult argint". Şi iar au luat argintul trimis de 
om, pe care, de asemenea, l-au oprit. Apoi, fiind singuri fără de ruşine, au vorbit cuvinte 
nedrepte asupra sfîntului, către omul acela, zicînd că: "Îi mai trebuie încă pe atît pe cât a luat”. 
Iar omul iubitor de Hristos, a dat a treia oară, zicînd: "Voiesc din mîinile lui numai rugăciune 
şi binecuvîntare". Dar fericitul Alipie nu știa nimic de ceea ce fac acei monahi. 


După aceasta, omul iar a trimis, vrînd să ştie cu adevărat dacă îi sînt icoanele zugrăvite 
sau nu. Monahii, nemaiştiind ce să răspundă, au zis: "Alipie a luat argintul tău în trei rînduri şi 
acum nu vrea să zugrăvească icoanele". Pentru aceea, acel om iubitor de Hristos, a mers cu 


mulți tovarăşi în Mînăstirea Pecersca la Cuviosul egumen Nicon, şi i-a spus pricina mîhnirii 
sale. Chemînd pe Alipie, i-a zis: "Frate, de ce ai făcut acestui fiu al nostru o nedreptate ca 
aceasta, că te-a rugat de multe ori, dîndu-ți cît ai voit, iar tu, făgăduindu-te și luînd mult argint, 
nu-i zugrăveşti icoanele, pe cînd uneori le faci în dar?" 


Răspuns-a Alipie: "Cinstite părinte, ştii sfinția ta că niciodată nu m-am lenevit în acest 
lucru, dar acum nu știu despre ce-mi vorbeşti!" Egumenul iarăşi a zis: "Ai luat trei preţuri pentru 
şapte icoane, şi nici pînă acum nu le-ai zugrăvit". Deci, spre mustrarea sfîntului, a trimis să 
aducă îndată scîndurile acelor icoane, care înainte de acea noapte se văzuseră nezugrăvite într- 
o cămară mînăstirească. Asemenea a poruncit să cheme și pe acei monahi, prin care acel om 
trimitea sfîntului argintul. Deci, venind trimişii au adus icoanele zugrăvite cu meșteșug, 
punîndu-le înaintea egumenului şi a celor ce erau cu el. Atunci toţi s-au mirat şi, înspăimâîntîndu- 
se cu cutremur, au căzut cu fața la pămînt şi s-au închinat acelor chipuri nefăcute de mînă al 
Domnului, al Preasfintei Născătoare de Dumnezeu şi ale sfinților Săi. 


Venind după aceasta și cei doi monahi care minţiseră împotriva lui Alipie, și neștiind de 
minunea ce se făcuse, au început a se certa cu sfîntul, zicîndu-i: "Trei preţuri ai luat, iar icoanele 
nu le zugrăveşti”. Auzind cei ce erau acolo de această năpastă, le-a arătat icoanele, zicîndu-le: 
"Iată, icoanele s-au zugrăvit de Dumnezeu Însuşi, Care mărturisește nerăutatea lui Alipie”. 


Văzîndu-le ei s-au spăimîntat de această minune. Atunci egumenul, văzînd furtișagul şi 
minciuna lor, i-a izgonit din mî-năstire, şi au căzut din toate lucrurile lor. Însă nici așa nu şi-au 
lăsat răutatea, ci grăiau hule împotriva Cuviosului Alipie și spuneau oamenilor în cetate: "Noi 
singuri am zugrăvit acele icoane, iar stăpînul lor nevrînd să ne dea plata, ne-am lipsit de 
tocmeală; şi iată, a gîndit şi a minţit că acele icoane s-au zugrăvit de Dumnezeu, şi au îndreptățit 
pe Alipie”. Astfel a orbit poporul ce alerga la privirea icoanelor şi la închinarea lor. Deşi acei 
oameni au crezut atunci acelor monahi ce cleveteau pe Cuviosul Alipie, Dumnezeu, Care 
preamăreşte pe sfinții Săi, precum singur a zis în Evanghelie: Nu poate cetatea să se ascundă 
stînd deasupra muntelui, nici aprind făclia și o pun sub obroc, ci în sfeşnic ca să lumineze 
tuturor, - n-a tăinuit îmbunătăţitele nevoinţe ale acestui cuvios bărbat, pentru că vestea a ajuns 
la domnul Vladimir Monomahul, adică despre minunea ce s-a făcut. 


Această minune s-a adeverit însă şi mai mult, pentru că, oarecînd, prin voinţa lui 
Dumnezeu, luînd foc toată cetatea Kievului, a ars şi biserica ce avea acele icoane; dar după foc 
s-au găsit acele şapte icoane întregi și nevătămate. Auzind voievodul de acest lucru, a mers 
singur să vadă minunea ce se făcuse. Văzînd icoanele ce rămăseseră, a auzit cu încredințare 
despre ele cum s-au zugrăvit într-o noapte, cu voia lui Dumnezeu, cel ce a izbăvit de năpaste 
pe Cuviosul Alipie. Atunci voievodul Vladimir Monomahul a preamărit pe Dumnezeu, 
Făcătorul tuturor, care a făcut atîtea minuni, pentru faptele bune ale Cuviosului Alipie, şi, luînd 
una din acele icoane ale Preasfintei Născătoare de Dumnezeu, a trimis-o în cetatea Rostovului, 
în biserica cea de piatră zidită de dînsul. S-a întîmplat odinioară de a căzut și acea biserică din 
Rostov, însă acea icoană a rămas nevătămată. Atunci a dus-o în biserica de lemn, care după o 
vreme a ars de foc, dar icoana a rămas iarăși nevătămată, neavînd nici o stricăciune de foc. 
Toate acestea închipuiau îmbunătăţita viaţă a Cuviosului părintelui nostru Alipie, pentru care 
acele icoane s-au zugrăvit fără de mînă. 


Acum să venim şi la minunea ce se povesteşte de sfîrșitul sfîntului, anume, cum acest 
făcător de minuni şi meșter zugrav a trecut de la această viaţă vremelnică. Un drepteredincios 
i-a dat Cuviosului părinte Alipie o icoană, Adormirea Preasfintei Născătoare de Dumnezeu, ca 
s-o zugrăvească, rugîndu-l s-o gătească de praznicul Adormirii. După cîteva zile cuviosul s-a 


îmbolnăvit, şi se apropia de sfîrşitul său; astfel că icoana era nezugrăvită. Din această pricină, 
omul acela se supăra şi se mihnea asupra sfîntului. Dar Alipie îi zicea: "Fiule, nu te supăra 
venind la mine, ci aruncă-ţi spre Domnul grija ta, căci El va face cum va voi, adică icoana, la 
al său praznic va sta la locul ei". Deci, omul, crezînd cuvintelor cuviosului, s-a dus bucurîndu- 
se la casa sa. Apoi, venind iarăși la Vecernia praznicului Adormirii Preasfintei Născătoare de 
Dumnezeu şi văzîndu-și icoana nezugrăvită şi pe Cuviosul Alipie mai bolnav, îl defăima, 
zicîndu-i: "De ce nu mi-ai spus de slăbiciunea ta, că aș fi dat altuia să-mi zugrăvească icoana, 
ca praznicul să-mi fie luminos şi cinstit, dar acum, iată că m-ai rușinat". Cuviosul a răspuns cu 
blîndeţe: "O, fiule, n-am făcut aceasta din lenevire, însă Dumnezeu poate ca icoana Maicii Sale 
să o zugrăvească cu un cuvînt, pentru că eu acum mă duc din lumea aceasta, precum mi-a arătat 
mie Domnul, iar pe tine nu te voi lăsa întristat". Auzind aceasta, omul acela a plecat foarte 
întristat. 


Îndată după plecarea acelui om, a intrat un tînăr luminos la Cuviosul Alipie și a început 
a zugrăvi acea icoană; iar Alipie, socotind că stăpînul icoanei s-a supărat pe dînsul, a trimis alt 
zugrav. La început i se părea că acela este un om, dar graba și frumuseţea lucrului îl arăta pe el 
că este înger, căci uneori punea aur pe icoană, iar alteori freca pe piatră felurite vopsele şi cu 
acelea zugrăvea; astfel, în trei ceasuri a zugrăvit o icoană foarte frumoasă. După aceea a zis 
către cuvios: "Părinte, lipsește ceva de aici sau am greşit în ceva?" Cuviosul i-a răspuns: "Bine 
ai făcut-o, Dumnezeu ţi-a ajutat să o zugrăveşti cu așa frumoasă podoabă, și singur EI a lucrat 
aceasta prin tine". Apoi, sosind seara, zugravul acela s-a făcut nevăzut cu icoana. 


Deci, stăpînul icoanei, de mare mîhnire, toată noaptea a petrecut-o fără somn, că nu avea 
icoana gata pentru praznic, numindu-se pe sine nevrednic şi păcătos de un dar ca acesta. 
Sculîndu-se, s-a dus la biserică să plîngă a sa greşeală; dar, deschizînd uşa bisericii, a văzut 
icoana la locul său, strălucind foarte mult. Atunci a căzut de frică, socotind că o nălucire i s-a 
arătat lui; apoi, arătîndu-se puţin şi privind, a cunoscut că este icoana lui, şi de aceea, fiind în 
cutremur și spaimă mare, şi-a adus aminte de cuvintele Cuviosului Alipie, care îi zisese că 
icoana îi va fi gata la praznicul său. Deci, alergînd, a deșteptat pe casnicii săi, şi îndată au mers 
cu bucurie în biserică după dînsul, cu lumînări şi cu tămileri. 


Văzînd ei icoana că strălucea ca soarele, au căzut cu feţele la pămînt, i s-au închinat ei 
şi au sărutat-o cu toată veselia sufletului. După aceasta, acel om dreptcredincios s-a dus la 
egumen și a început a-i spune şi lui minunea ce se făcuse cu acea icoană. Apoi au mers împreună 
la Cuviosul Alipie şi l-au văzut pe el ducîndu-se din lumea aceasta. Însă l-a întrebat egumenul: 
"Părinte, cum şi de cine s-a zugrăvit icoana omului acesta?" Iar spunîndu-le lor toate cele ce a 
văzut, a zis: "Îngerul a zugrăvit-o și iată-l și acum stă de faţă, vrând să mă ia pe mine”. Acestea 
zicîndu-le, şi-a dat sufletul său în mîinile Domnului, în 17 zile ale lunii august. Fraţii, îngrijindu- 
i trupul, l-au pus în biserică, şi făcînd deasupra lui cîntarea cea obișnuită, l-au pus în peştera 
Cuviosului Antonie. 


Astfel, acest sfînt zugrav şi făcător de minuni, a împodobit cerul și pămîntul, suindu-se 
acolo cu sufletul său cel îmbunătăţit, iar aici fiind cu trupul, în cinstea lui Dumnezeu Tatăl, 
începătorul zugravilor, Care a zis: Să facem om după chipul şi asemănarea noastră. Asemenea 
şi a chipului Ipostasului său, lui Dumnezeu Fiul, Care cu chipul s-a aflat ca omul, împreună cu 
a Sfîntului Duh, Care s-a coborit în chipul limbilor de foc, prin Care, deoființă fiind, să ne fie 
şi nouă, ca, împreună cu părintele nostru Alipie, să-l lăudăm în vecii vecilor. Amin. 


Notă - În această zi mai facem pomenirea sfinților mucenici Straton, Filip, Evtihian și 
Kiprian, care în Nicomidia au fost aruncaţi fiarelor spre mîncare, pentru Hristos, dar ele nu s- 
au atins de dînșii. Ei s-au sfîrşit aruncîndu-se în foc. 


In Prolog sînt puși în această zi şi sfinţii mucenici Pavel şi Iuliana. Pomenirea acestora 
a fost pus în ziua de 4 martie. Tot acolo este pus pe larg şi pătimirea lor; deci cel ce va voi să 
ştie mai mult, să citească despre această zi. 


Tot în Prolog mai sînt puşi în această zi și sfinţii mucenici Tirst şi Levchie, cu soțiile 
lor. Aceştia se pare că sînt aceia de la 14 decembrie; acolo găsiți ceva despre pătimirea lor pe 
larg. 


50. SFINŢII MUCENICI FLOR ȘI LAVRU 


(18 AUGUST) 


Sfinţii Mucenici Fior şi Lavru au fost fraţi după trup şi după duh, pentru că au crezut 
în Hristos cu un suflet şi Aceluia i-au plăcut prin fapte bune. Şi erau cu meșteşugul săpători în 
piatră, sub nişte sfinți bărbați învăţători, anume Proclu şi Maxim, de la care s-au învăţat nu 
numai meșteşugul, ci şi viaţa cea plăcută lui Dumnezeu a credinţei creştine. Şi mai întâi 
învățătorii lor au fost ucişi pentru Hristos, apoi şi ei, după învățătorii lor, trecând câtăva vreme, 
s-au făcut moştenitori ai cununii muceniceşti, pătimind de la Lichion, ighemonul Iliricului. 
Inceputul pătimirii lor a fost din nişte pricini ca acestea: 


Un oarecare stăpânitor al altei ţări a rugat pe ighemonul Iliricului să-i trimită nişte 
ziditori de piatră iscusiţi, ca să zidească zeilor celor elineşti o frumoasă capişte de piatră. lar de 
vreme ce aceşti sfinţi erau mult mai iscusiți decât alţii în lucrul acela, Flor şi Lavru au fost 
trimişi de ighemon la stăpânitorul acela. Şi zidind ei capiştea după porunca aceluia, preţul 


pentru osteneală l-au împărțit săracilor, învăţându-i pe ei sfânta credință cea în Hristos, iar ei 
înşişi petreceau în postiri, rugăciuni și osteneli, pentru că noaptea se rugau, iar ziua săvârşeau 
lucrul lor, primind puţină hrană, iar pe cei săraci şi flămânzi îi hrăneau din destul. 


Dar nu numai pe săracii aceia, ci şi pe un popă elinesc l-au adus la credinţa lui Hristos, 
împreună cu fiul lui, pentru că într-una din zile, cioplind ei în piatră, un fiu al popii, copil tânăr, 
venind aproape de ei, sta privind şi, deodată, din piatra aceea pe care o cioplea, sărind o 
bucăţică, a lovit pe tânăr în ochi și, rănindu-l pe el, l-a vătămat. Deci răcnind acela, a venit tatăl 
lui, popa cel idolesc, şi văzând faţa copilului însângerată şi ochiul sărit, și-a rupt hainele de jale 
şi a început a ocări pe sfinţii lucrători, apoi s-a repezit ca să-i bată pe dânşii, dar a fost oprit de 
alții care au fost acolo şi care spuneau nevinovăția lucrătorilor, că singur tânărul a fost 
pricinuitor al primejdiei sale, de vreme ce, apropiindu-se de cei ce ciopleau, sta şi se uita fără 
să se păzească. lar sfinții plăcuţi lui Dumnezeu, Fior și Lavru, mângâind pe popă, făgăduiau că 
au să tămăduiască degrabă ochiul copilului şi au să-l facă să vadă ca întâi. 


Deci au luat noaptea pe tânăr în casa lor şi au început a-l învăţa pe el cunoştinţa 
adevăratului Dumnezeu, Domnul lisus Hristos, zicându-i: „De vei începe a crede din toată 
inima în Dumnezeul cel propovăduit de noi, apoi ochiul tău degrab se va tămădui”. Tânărul 
zicea: „Dacă ochiul meu va fi aşa precum a fost întâi, voi crede şi mă voi închina Dumnezeului 
vostru, căci cu adevărat se cade a crede mai vârtos în acel Dumnezeu care tămăduieşte pe cei 
bolnavi şi luminează orbii, decât în acei zei care, nu numai că nu tămăduiesc pe cei bolnavi, dar 
îmbolnăvesc şi pe cei sănătoși”. 


Şi tânărul acela a povestit sfinților acest lucru: „Este între popii noştri un popă, anume 
Erm. Pe acela cu câţiva ani mai înainte, când voiau să-l pună în popie, l-au dus la capiştea lui 
Dia ca să pună mâna idolului pe capul lui Erm, pentru că așa este rânduiala punerii în popie, ca 
mâna idolului cea făcută la umere, mişcând-o din încheietură cu o funie de argint, alți popi o 
ridică deasupra, apoi o pogoară pe capul celui ce se pune. Și când au coborât acea mână pe 
capul lui Erm, din întâmplare a alunecat funia de argint din mâinile celor ce o ţineau și, căzând 
mâna pe capul lui Erm, i-a jupuit cu unghiile toată faţa lui, până la oase, iar dinţii lui se văd 
până astăzi de departe, şi nici un zeu nu i-a ajutat, ci mai vârtos spre mai rău i se sporeşte 
aceluia". Acel tânăr după ce a spus aceasta, Fior și Lavru s-au sculat şi au început a se ruga cu 
lacrimi lui Dumnezeu pentru tămăduirea şi luminarea nu numai a ochiului celui trupesc, ci şi a 
ochilor sufleteşti ai acelui tânăr. Şi după multe rugăciuni, când au însemnat ochiul lui cel bolnav 
cu semnul Sfintei Cruci, îndată s-a făcut acela sănătos desăvârşit şi vedea bine ca și mai înainte. 
Deci nu numai acel tânăr tămăduit a crezut în Hristos, ci şi tatăl lui, popa cel idolesc, care se 
numea Memertin. Acela s-a făcut de atunci, din slujitor drăcesc, rob al Domnului nostru lisus 
Hristos, împreună cu fiul său. 


După aceasta, în puţine zile, sfinții lucrători Fior şi Lavru, având ca ajutător la lucrare 
pe îngerul lui Dumnezeu, au sfârşit capiștea pe care o zideau și nu au lăsat-o ca locuinţă idolilor, 
ci au sfințit-o pe ea întru slava preasfântului nume al Domnului nostru lisus Hristos; pentru că 
au pus în ea cinstita Cruce spre răsărit, adunând ca la 300 de frați săraci și au făcut cântare de 
toată noaptea, lăudând pe Hristos Dumnezeu. Atunci a venit de sus o lumină a slavei cerești 
celei negrăite şi a umplut locașul acela de strălucire minunată. lar după săvârşirea laudei celei 
de toată noaptea, toți au mers în locaşul care era aproape şi în care erau pregătiţi idolii pentru 
noul locaş. Deci, legând cu brâiele lor de grumaji pe acei idoli, i-au târât pe pământ, bătându-i 
şi sfărâmându-i în bucăţi mici. 


De toate acestea înştiinţându-se boierul, a prins pe Sfinţii Fior și Lavru şi pe toți cei 
împreună cu dânşii, între care era și Memertin cu fiul său. Astfel pe toţi cei ce erau cu sfinţii i- 
a osândit la ardere, iar pe Sfinţii Fior şi Lavru, bătându-i cumplit, i-a trimis lui Lichion, 
ighemonul Iliricului. lar acela, cercetând cele pentru dânşii și aflân-du-i nemișcaţi în credinţa 
creștinească, 1-a aruncat într-un puţ adânc și i-a astupat cu pământ. lar după mulți ani, s-au găsit 
sfintele lor moaşte, izvorând tămăduiri de toate bolile, şi au fost aduse cu cinste în 
Constantinopol, întru slava lui Hristos, Dumnezeul nostru. 


51. SFÂNTUL SFINȚIT MUCENIC EMILIAN EPISCOPUL ȘI CEI 
ÎMPREUNĂ CU DÂNSUL 


(18 AUGUST) 


Sfântul Emilian s-a născut în Armenia, din părinți creştini, de neam bun şi bogați. El 
a fost dat de ei la învățătura cărţii la un sfințit monah Ilarion, bărbat îmbunătățit. Și învățând el 
bine înţelegerea cărții şi venind în vârsta cea desăvârșită, trăia în întreaga înţelepciune cu 
dumnezeiască şi sfântă plăcere, în postire şi în rugăciuni, silin-du-se în citirea cărților şi 
păzindu-şi fără de prihană curăția sa cea feciorească. Şi s-a auzit în Armenia că păgânii împărați 
ai Romei, Dioclețian şi Maximian, au ridicat în Europa prigonire mare împotriva creștinilor. 
Deci Sfântul Emilian s-a aprins cu mare râvnă după dreapta credinţă și, arzând cu dragoste spre 
Hristos şi dorind să moară pentru EI, a gândit să se ducă în părțile acelea, ca să propovăduiască 
acolo celor necredincioşi numele lui Hristos şi să-şi pună sufletul pentru Domnul său. 


EI avea doi frați, Dionisie şi Ermip, şi pe aceia i-a adus la scopul său, cu îndemnări 
insuflate de Dumnezeu. Deci, sfătuindu-se ei - după ce acum părinţii lor se duseră către Domnul 
-, şi-au lăsat pentru dragostea lui Hristos casa, patria, moştenirile şi toate bunătăţile acestei lumi, 
şi au trecut din Asia în Europa. Ei au luat cu dânşii și pe învățătorul lor - pe sfinţitul monah 
Ilarion - şi au mers în Italia, în cetatea ce se numea Spolition. 


Acolo, între cei necredincioşi, aflând pe mulţi creștini vieţuind cu dreaptă credință și 
cu plăcere dumnezeiască, au început a viețui cu dânşii. Fericitul Emilian era la toți pildă de 
sfinţenie, pentru că ziua şi noaptea se îndeletnicea în rugăciuni și în învățătura cuvintelor lui 
Dumnezeu. lar după câtăva vreme, murind episcopul din cetatea ce se numea Trevia, oamenii 
acelei cetăţi, câţi erau creştini, între închinătorii de idoli, trăind ca grâul între neghine şi precum 
crinul între spini, au auzit de viața şi de înțelepciunea Sfântului Emilian; deci l-au ales pe el 
episcop al lor, pentru că deși era tânăr, dar covârşea pe cei bătrâni cu înțelepciunea și cu faptele. 
Şi luându-l pe el, l-au dus la Roma, la preasfințitul papă Marchelian, pentru hirotonie. Deci 
Sfântul Emilian luând de la papa arhierească sfințenie, a mers în Trevia, cetatea scaunului său 
episcopal, cu învățătorul Ilarion şi cu cei doi fraţi, Dionisie și Ermip. Şi luând el păstoria, o 
ocârmuia bine, conducând turma lui Hristos cu fapta şi cu cuvântul. Și pe mulți din cei 
necredincioşi îi aducea la sfânta credinţă, dând cu minuni tămăduiri de neputinţe și tămăduind 
trupurile şi sufletele omenești cu darul lui Hristos. 


Pe atunci era în țările acelea un ighemon cumplit cu năravul, cu numele Maximian. 
EI era pus de împărații cei păgâni peste Etruria şi Umbria. Auzind acela de Emilian, episcopul 
creştinesc, cum că întoarce pe mulţi de la slujba idolească la Hristos şi face jertfirile idoleşti 


deşarte, s-a dus îndată la Trevia şi, prinzând pe arhiereul lui Dumnezeu, l-a adus înaintea 
judecății sale. Acela a zis către dânsul: „Ce aud de tine, Emiliane? Pentru ce voie şti cu nebunia 
ta să te dai de bună voie la moarte, căci cumplit te vei chinui şi la amară moarte vei fi dat, de 
nu te vei închina zeilor noștri?" Iar Sfântul Emilian a răspuns cu toată îndrăzneala: „Nu mă voi 
închina diavolilor - pentru că toți zeii păgânilor sunt draci, precum zic sfintele cărți - şi cel ce 
se închină lor, acela va moşteni iadul cu veșnicele lui chinuri”. 


Atunci ighemonul, umplându-se de mânie, a poruncit să bată pe sfânt fără cruțare. 
Apoi, după bătaie, batjocorindu-l cu cuvinte urâte, hulea pe Hristos Dumnezeu, zicând că 
Dumnezeul creştinilor nu are nici o putere, iar zeii pe care îi cinsteşte el sunt atotputernici. lar 
Emilian, arhiereul lui Dumnezeu, a zis către dânsul: „Cercetează, dacă voiești, şi vezi a cui este 
puterea mai mare, a lui Hristos sau a zeilor tă? Poruncește să aducă aici pe un slăbănog oarecare 
sau pe orice om cuprins de boală, şi poruncește popilor voştri să se roage către zei pentru 
tămăduirea celui bolnav, şi după aceea mă voi ruga şi eu către Dumnezeul meu. Deci cu puterea 
cărui Dumnezeu se va scula bolnavul sănătos, acel Dumnezeu să se mărturisească de toți ca 
adevărat şi toți să se închine lui”. 


Ighemonului i-a plăcut acest cuvânt al lui Emilian și îndată a trimis să caute pe un om 
bolnav. Şi au adus pe un bărbat oarecare, slăbănog, de multă vreme zăcând în pat și care avea 
toate mădularele nelucrătoare cu totul. Şi s-a adunat mulțime de popor la priveliştea aceea, 
voind să vadă minunea care era să fie. Și mai întâi au început popii idoleşti, după porunca 
ighemonului, a se ruga către zeii lor și a chema pe Apolon, pe Die, pe Mercurie şi pe ceilalţi zei 
ai lor deşerți şi mincinoşi, ca să tămăduiască pe cel slăbănog. Şi s-au rugat multă vreme, dar n- 
au sporit nimic; iar sfântul sta şi privea la dânșii, râzând de ei şi de zeii lor. 


Apoi ighemonul a poruncit popilor săi să înceteze cu rugăciunea și a zis către Emilian, 
episcopul creştinesc: „De acum roagă-te tu către Dumnezeul tău, dacă aştepţi să câştigi ceva de 
la dânsul”. Iar arhiereul, plecându-şi genunchii la rugăciune, înălţându-şi mâinile la cer şi 
ridicându-şi ochii, a început a se ruga, zicând: „Doamne, auzi rugăciunea mea, şi strigarea mea 
să vină la Tine. Nu întoarce faţa ta de la mine, în orice zi te voi chema, auzi-mă. Doamne, arată 
tuturor care stau aici că Tu eşti Unul adevăratul Dumnezeu şi mântuieşte pe cei ce cred în Tine”. 
Astfel rugându-se arhiereul, s-a apropiat de cel slăbănog şi, luându-l de mână, i-a zis: „In 
numele Domnului nostru lisus Hristos, scoală-te şi fii sănătos!" Și îndată s-a sculat slăbănogul 
sănătos cu tot trupul şi umbla înaintea tuturor, bucurându-se şi slăvind pe Dumnezeu. Apoi, 
arătându-se tuturor că s-a tămăduit desăvârşit, s-a dus la casa sa cu bucurie. 


Această minune a făcut pe toți care priveau să se minuneze, şi mulţi au crezut în 
Hristos. Chiar şi ighemonul începuse a se pleca cu gândul către credință, dar popii cei necurați 
îl sfătuiau să nu creadă, zicând că Emilian n-a făcut acea minune cu putere dumnezeiască, ci cu 
meşteşug vrăjitoresc; deci strigau ighemonului: „Pierde pe vrăjitorul acesta de pe pământ, ca să 
nu strice cinstirea zeilor noştri”. 


lar ighemonul, ascultând pe popii cei necuraţi şi crezând mai mult cuvintelor lor 
mincinoase decât puterii văzute a lui Dumnezeu, iarăşi a început să silească pe Sfântul Emilian 
spre închinarea către idoli, zicându-i: „Jertfeşte zeilor, căci ştii că mulţi din cei ce n-au ascultat 
sfatul meu zilele trecute, au fost pierduţi cu cumplite chinuri". Sfântul a răspuns: „Cei ce n-au 
jertfit necuraţilor tăi zei şi au voit să moară pentru Hristos, acum se îndulcesc cu dânsul de 
veşnicele bunătăţi”. Ighemonul a zis: „Să nu-mi pomeneşti mai mult de numele lui Hristos, ci 
caută de-ţi cruţă tinerețile tale, pentru că îţi sunt gătite chinuri mari". Sfântul a răspuns: „Sunt 


robul lui Hristos şi nu voi tăcea mărturisind şi preamărind numele lui lisus Hristos. Pentru 
dânsul sunt gata a suferi toate chinurile și chiar moartea”. 


Atunci ighemonul a poruncit să spânzure pe sfânt la chinuire şi să-i ardă trupul cu 
lumânări aprinse. lar mucenicul, răbdând cu mare bărbăţie, se ruga către Domnul să-l întărească 
în pătimire; deci, i s-a arătat Domnul Hristos, zicându-i: „Emiliane, nu te teme, că eu sunt cu 
tine". Atunci îndată s-au stins lumânările și s-au strâmbat mâinile celor ce ardeau. Iar 
ighemonul, văzând aceea, a poruncit să ia pe mucenic de la chinuire şi a zis către dânsul: „Cu 
ce meșteșug faci acestea, că ai stins lumânările şi ai strâmbat mâinile slujitorilor? Dar am asupra 
ta chinuri mai mari, pe care nu vei putea să le biruieşti". Mucenicul a răspuns: „Meşteşugul meu 
este Hristos, şi chiar de vei pune chinuri mai mari peste mine, El îmi va da răbdare mai mare şi 
mai mare putere va arăta în mine”. 


Deci ighemonul a poruncit să fiarbă o căldare cu plumb şi să pună pe mucenic într- 
însa. Dar Hristos s-a arătat iar robului Său şi, luându-l de mână, a intrat cu dânsul în căldare. 
Atunci îndată s-a stins focul, căldarea s-a spart şi plumbul s-a vărsat, iar sfântul a rămas 
nevătămat. Și s-au mirat ighemonul şi cei care erau cu dânsul de această minune, însă nu voiau 
a cunoaște puterea lui Dumnezeu. După aceea a poruncit să-i lege o piatră mare de grumaji, să- 
l arunce şi să-l înece în râul Clitumpa, care era aproape de cetate. Dar şi acolo Hristos s-a arătat 
Sfântului Emilian şi, luându-l de mână, precum a luat odinioară pe Apostolul Petru, l-a scos din 
adâncul apei şi l-a pus pe mal. Deci ostaşii l-au prins din nou şi l-au dus la ighemon, spunându- 
i minunea care se făcuse. 


După aceasta, ighemonul l-a dat spre mâncarea fiarelor, dar nici acelea n-au vătămat 
pe arhiereul lui Dumnezeu, pentru că Insuşi Domnul era acolo, arătându-se plăcutului Său și 
zicându-i: „Indrăzneşte, Emiliane, bunul şi credinciosul Meu rob". Deci fiarele se îmblânziseră, 
astfel că leii şi leoparzii s-au făcut ca nişte miei, şi unii din ei îi lingeau picioarele, iar alţii, 
mâinile. lar poporul, văzând nişte minuni ca acestea, a strigat zicând: „Mare este Dumnezeul 
creștinilor! Să se lase în libertate robul Lui!" Şi au crezut în Hristos în ziua aceea o mie de 
suflete. Iar ighemonul, umplându-se de mare mânie asupra poporului, a scos asupra lor ostași 
înarmaţi şi a poruncit să ucidă pe toţi cei care proslăveau pe Hristos. Atunci au fost ucişi o mie 
din cei ce crezuseră, bărbaţi şi femei de toată vârsta. Apoi ighemonul, de mânie, a poruncit să 
ucidă şi fiarele care n-au vătămat pe mucenic. lar Sfântul Emilian, văzând uciderea fiarelor, a 
strigat, zicând: „Slavă Ție, Hristoase Dumnezeule, că nu numai oamenii, dar şi fiarele mor 
pentru tine!" Deci chinuitorul, neștiind ce să mai facă ucenicului, l-a aruncat în temniță. 


In vremea aceea, după sfatul slujitorilor săi, a pregătit o roată de chinuire, plină cu 
mulţi dinți de fier ascuţiţi. Apoi, scoţându-l din temniţă pe mucenic şi legându-l de roata aceea, 
vroiau să o lase de sus; dar, îndată arătându-se Domnul, sfântul a fost dezlegat de pe roată şi 
luat, iar roata cea învârtită a omorât pe mulți necredincioşi. Deci temnița iarăși a primit pe 
mucenic. 


Iar ighemonul, înștiințându-se de acei doi fraţi ai lui Emilian -Dionisie și Ermip - şi 
de Ilarion, dascălul lor, a trimis ostaşi ca să-i caute pe ei, căci ei se ascunseseră de frică. Și 
găsindu-i pe ei şi aducându-i, i-a aruncat în temniţă la Emilian. Deci Emilian s-a bucurat foarte, 
văzând pe dascăl și pe frații săi, şi toţi s-au bucurat împreună, că s-au învrednicit a pătimi pentru 
numele lui Hristos. în acea noapte s-a făcut descoperire de la Dumnezeu, fericitului stareț 
Ilarion, că degrab vor primi cununa mucenicească. Şi puţin după aceea, Dionisie şi Ermip au 
fost scoşi la judecată cu bătrânul Ilarion. Iar după ce ighemonul i-a silit să se închine la idoli și 
i-a îngrozit cu chinurile, li s-a arătat lor Domnul Hristos, întărindu-i pe ei. Și s-a făcut cutremur 


de pământ şi au căzut idolii din locurile lor şi s-au sfărâmat ca praful. Deci mucenicii au fost 
chinuiți cumplit din porunca ighemonului, iar la sfârşit, tăindu-li-se capetele, au luat de la 
Domnul cununile cele făgăduite. 


Iar a doua zi, ighemonul scoțând la judecată pe Emilian, i-a zis: „Fraţii tăi şi dascălul 
tău s-au lepădat de Hristos şi au fost trimişi de mine în altă cetate, ca acolo să-și ia cinstea”. Iar 
sfântul, ştiind din dumnezeiasca descoperire despre pătimirea sfinţilor, a zis către ighemon: 
„Minţi, chinuitorule. Ei nu s-au lepădat de Hristos, ci sufletele lor le-au pus pentru EI; şi tu 
adevereşti când zici aceasta, că I-ai trimis pe dânşii în altă cetate, căci, prin uciderea lor, I-ai 
trimis pe dânșii în cetatea cea cerească, ca să-şi ia cinstea de la Impăratul slavei, Hristos, pentru 
care au pătimit". Deci, umplându-se de mânie, ighemonul a osândit pe Sfântul Emilian ca să fie 
tăiat de sabie. Și a fost scos la moarte afară din cetate, ca la o stadie depărtare, la locul ce se 
zicea al lui Carpian, urmându-i lui popor mult. lar mucenicul cânta, slăvind pe Dumnezeu, şi 
se ruga pentru popor. 


Şi când călăul a lovit cu sabia în grumajii sfântului, sabia s-a îndoit ca ceara, iar pe 
grumaji nu s-a făcut nici o rană. Atunci ostaşii căzând la picioarele sfântului, îşi cereau iertare, 
mărturisind că Unul Hristos este adevăratul Dumnezeu. Şi se rugau mucenicului, ca să se roage 
pentru ei lui Hristos Dumnezeu. Iar când mucenicul plecân-du-şi genunchii, a început a se ruga 
nu numai pentru dânșii, ci şi pentru toţi, atunci s-a făcut un glas din cer către dânsul, adeverindu- 
i că rugăciunea lui este primită, chemându-l pe el la cele de sus. Iar sfântul mucenic, auzind 
glasul acela, s-a umplut de mare bucurie și, deși dorea ca să se dezlege degrabă din trup şi să 
viețuiască cu Hristos, dar nu dorea ca să se dezlege prin moarte de rând, ci prin sfârşit 
mucenicesc. Deci s-a rugat lui Dumnezeu ca să-l lase să se sfârșească prin sabie. Atunci a venit 
un alt călău care 1-a tăiat cinstitul lui cap; şi astfel s-a încununat cu mucenicia Sfântul Emilian 
episcopul. lar din rănile lui a curs lapte în loc de sânge şi mulți din cei necredincioşi, văzând 
nişte minuni ca acestea, au crezut în Hristos. 


Apoi, învelind cinstitul lui cap şi trup cu pânze curate şi cu aromate, l-au îngropat în 
acelaşi loc. Şi când a încetat prigonirea, moaştele lui le-au mutat în cetate cu multă cinste şi le- 
au pus la un loc sfințit, slăvind pe Hristos Dumnezeu, Căruia şi de la noi să-l fie slavă, împreună 
cu Tatăl şi cu Sfântul Duh, acum și pururea şi în vecii vecilor. Amin. 


52. SFANTUL MUCENIC ANDREI STRATILAT ȘI CEI ÎMPREUNĂ CU 
DANSUL 


(19 AUGUST) 


Păgânul Maximian împărățind peste stăpânirea Romei şi prigonind pretutindeni pe 
creștini, era un voievod în Siria, cu numele Antioh. EI era rău la obicei şi prea fierbinte slujitor 
idolilor, suflând cu îngrozire şi cu ucidere asupra robilor lui Hristos. Lui îi era dată stăpânirea 
de la împărat peste toată Siria şi luase poruncă să chinuiască şi să ucidă pe toţi creştinii, având 
încredinţaţi mulţi tribuni cu oaste romană. Sub stăpânirea aceluia, între alţi tribuni era şi Andrei, 
robul lui Hristos, ca o floare de crin bine mirositoare între spini. EI la început și-a păzit în taină 
credinţa cea sfântă în Hristos - până la o vreme - după care a arătat-o la toată lumea, mărturisind 
înaintea tuturor numele lui Hristos. Acesta, deşi era încă nebotezat, însă avea credinţă tare şi 
dragoste fierbinte către Hristos Dumnezeu, şi-l slujea Lui ziua şi noaptea în rugăciuni şi în 
postiri, ferindu-se de tot lucrul cel neplăcut lui Dumnezeu, iar pe cele plăcute lui Dumnezeu 
împli-nindu-le cu osârdie. Şi i-a dat Dumnezeu mare putere şi biruinţă în războaie, şi nimeni 
nu-i era lui asemenea cu vitejia şi cu bărbăţia în toate cetele. EI biruia cu puterea sa pe cei 
potrivnici, şi era slăvit şi cinstit între ostaşi mai mult decât ceilalți conducători de cete. 


Iar într-o vreme a năvălit multă putere de oaste persană asupra acelor părți, ridicând 
război împotriva lui Antioh. Din această pricină, Antioh era în mare tulburare pentru acea 
năvălire fără de veste a perșilor, şi, aducându-și aminte de vitejia tribunului Andrei, l-a chemat 
la sine şi i-a încredinţat lui voievozia în locul său, numindu-l pe el stratilat - adică să fie mai 
mare peste ostașii cei mai mari -, şi poruncindu-i să meargă cu oastea împotriva vrăjmaşilor 


celor ce năvăliseră şi să întoarcă pornirea acelora. Deci 1-a zis: „Despre bărbăţia şi vitejia ta în 
războaie nu numai eu sunt înștiințat; dar și împăratul însuşi ştie bine de aceea. Pentru aceasta 
eşti cinstit cu cinstea aceasta; deci ţie îţi încredințez acest război, care ne-a venit fără de veste. 
Pentru aceea să iei oastea şi să fii voievod în locul meu şi să te sârguieşti să înmulțești și mai 
mult slava pe care o ai”. 


lar Sfântul Andrei, ostașul lui Hristos, nu pentru preamărirea sa, ci pentru slava 
numelui lui lisus Hristos, voind să iasă cu vitejie asupra vrăjmaşilor, şi-a ales pentru război 
puţini ostaşi din multa oaste romană - asemănându-se lui Ghedeon cel de demult - ştiind bine 
ceea ce s-a zis de David, că Domnul nu în puterea cailor voiește, nici în pulpele bărbaţilor 
binevoieşte; ci în cei ce se tem de El bine voieşte, şi în cei ce nădăjduiesc spre mila Lui. 


Deci Andrei şi-a ales pe cei pe care darul lui Dumnezeu cel lucrător i-a arătat prin 
insuflarea cea tainică în inima lui, şi a ieșit împotriva vrăjmașilor. Și văzând el puterea cea mare 
a potrivnicilor care năpădiseră ca lăcustele asupra Siriei, își întărea ostașii săi să se lupte 
vitejește și să nu se teamă de ostașii cei mulţi ai perșilor, ei fiind puţini. Şi le-a pus înainte 
cunoștința Unuia Dumnezeu cel Atotputernic şi înfricoşat întru războaie, care ajută cu tărie 
robilor Săi; pentru că atunci nici unul din ostaşi nu era creștin, ci toți erau închinători la idoli. 
EI a zis către dânşii: „O, fraţilor şi prietenilor, acum să cunoaşteţi că zeii păgânilor sunt diavoli, 
şi nimănui nu pot să-i ajute, fiind neputincioşi, iar adevăratul Dumnezeu este unul, Căruia eu Ii 
slujesc şi Care a făcut cerul şi pământul. Acela pe toate le poate şi tuturor care II cheamă le dă 
ajutor grabnic, îi face tari în războaie și goneşte pe cei potrivnici dinaintea feţei lor. Iată, precum 
vedeţi, ostile vrăjmașilor sunt fără număr împotriva noastră, şi prin mulţimea lor sunt mai 
puternici decât noi; dar dacă veţi scuipa pe zeii voştri cei deșerți și veţi chema cu mine împreună 
pe Unul, adevăratul Dumnezeu, îndată veţi vedea pe vrăjmași stingându-se înaintea voastră ca 
fumul sau ca praful". 


Grăind el aceasta, toţi ostașii care erau cu dânsul au crezut cuvintele lui, şi, chemând 
spre ajutor pe Hristos Dumnezeu, s-au pornit cu îndrăzneală asupra potrivnicilor; şi, făcând 
tăiere mare, i-au biruit cu putere, pentru că le venise de sus ajutorul cel nevăzut, pentru credința 
şi rugăciunile Sfântului Andrei, tulburând cu frica cetele persieneşti, care întorcându-se înapoi, 
au fugit. Iar oastea romană care era cu Andrei, gonindu-i dinapoi, secera capetele perșilor cu 
săbiile, cum se seceră spicele; astfel s-a făcut slăvită biruința romanilor asupra perşilor, cu 
puterea lui Hristos. Deci vrăjmaşii fiind goniţi, ostașii care erau cu Sfântul Andrei, văzând o 
biruinţă neașteptată ca aceea asupra vrăjmaşilor, cu ajutorul lui Hristos, toţi au crezut în El. lar 
Sfântul Andrei, pe cât putea, îi întărea în credință, învățându-i la cunoştinţa căii celei drepte 
care duce spre mântuire. Şi, întorcându-se cu bucurie de la război, au venit în cetatea Antiohiei 
cu slavă. 


Dar unul din mai-marii peste oști cei zavistnici, urând pe Sfântul Andrei pentru o 
vitejie şi o bună slavă ca aceea, l-a clevetit la Antioh, spunând că stratilatul Andrei cinstește pe 
Dumnezeul cel răstignit. lar Antioh, auzind aceasta, s-a tulburat de mânie şi a trimis la dânsul 
pe niște bărbaţi din rânduiala ostașilor începători, ca să afle de la el dacă este adevărat ceea ce 
se spune despre dânsul. ȘI, înștiințându-se că într-adevăr aşa este, a trimis la dânsul iar, pe de o 
parte sfătuindu-l, iar pe de alta îngrozindu-l și aducându-i aminte de cruzimea sa asupra 
creștinilor. Deci i-a grăit prin trimiși: „Ştii bine cu ce fel de chinuri am pierdut pe Eftimie, fiul 
lui Polieuct, şi pe mulți cu dânsul care urmau credinţei creştineşti, dintre care nici unul n-am 
cruțat; iar acum tu cu ce sfat și cu ce nădejde II proslăveşti ca pe un Dumnezeu pe acel om care 
a fost răstignit pe cruce? " 


Iar sfântul, la aceste cuvinte pe care i-au fost trimise, a răspuns împotrivă, zicând: 
„Aceste cuvinte ale lui Antioh mă întăresc pe mine mai mult decât mă înspăimântă; căci dacă 
aceia pe care îi pomeneşte el, fiind dați la cumplite chinuri de dânsul, s-au făcut biruitorii lui şi 
au stat înaintea lui Hristos Dumnezeu în cununa mucenicească, pentru ce să nu fiu şi eu rob 
credincios al Domnului meu lisus Hristos, ca împreună cu aceia care mai înainte de mine au 
pătimit pentru Dânsul, să mă învrednicesc de împărăția Lui". Aducându-i lui Antioh un răspuns 
ca acesta al lui Andrei, s-a umplut de mânie și a trimis ostaşi, poruncindu-le să-l aducă legat. Și 
şezând la judecată, a poruncit Sfântului Andrei ca, înaintea tuturor, să spună curat despre el, 
dacă se supune poruncii împăratului sau voieşte să slujească Dumnezeului său. 


lar sfântul, stând la acea nedreaptă judecată în privirea îngerilor și a oamenilor, a 
mărturisit cu îndrăzneală şi cu glas mare pe Hristos, adevăratul Dumnezeu, spunând că este 
robul Lui. Și îndată chinuitorul a poruncit să se aducă un pat de aramă, să-l ardă foarte tare, şi 
pe acela să-l așeze pe Andrei, ostașul lui Hristos. Deci, fiind patul înfierbântat şi scăpărând 
scântei din el, chinuitorul a zis către mucenic, batjocorindu-l: „Andrei, te-ai ostenit mult în 
războaie; deci ţi se cade ca după atâtea osteneli să te odihneşti pe acest pat”. 


lar sfântul mucenic n-a așteptat până să-l ia slugile chinuitorului, ci singur 
dezbrăcându-şi hainele, s-a suit cu sârguință pe patul acela şi culcându-se pe dânsul, s-a întins 
ca pe un aşternut moale. Astfel răbda cu vitejie arderea trupului său, simțind durere la început; 
şi se ruga lui Hristos Dumnezeu ca să-i dea grabnic ajutor. Atunci focul, prin dumnezeiască 
poruncă, îndată şi-a lăsat puterea și nu putea vătăma trupul mucenicului. Și a prins Antioh şi pe 
alți bărbaţi din ostaşii lui Andrei, şi, pironindu-le mâinile în patru părți în chipul Sfintei Cruci 
pe nişte lemne, îi batjocorea şi îi întreba dacă le este plăcut aceea. Iar ei spunând că acea pătimire 
pentru Hristos este bine primită, ziceau: „O, de ne-am învrednici să fim următori lui Hristos, 
Dumnezeul nostru, Cel răstignit pe lemnul crucii”. 


Şi iar a întrebat chinuitorul pe Sfântul Andrei dacă acum s-a învăţat prin arderea 
focului şi vrea să se întoarcă de la Hristos spre zei. lar mucenicul a răspuns că dorește să rabde 
până la sfârşit, de vreme ce sfârşitul lucrului început este cunună; căci nu cel ce a început bine 
este încununat de Hristos Dumnezeu, ci cel ce a săvârşit bine. Atunci chinuitorul Antioh a 
poruncit să ia pe Sfântul Andrei de pe patul de aramă şi pe prietenii lui să-i scoată de pe lemne, 
apoi pe toţi să-i arunce în temniță, ca şi cum le-ar da vreme să se gândească și să se sfătuiască 
spre a se întoarce la zeii lor, însă având un cu totul alt scop, anume ca să înştiințeze pe împărat; 
pentru că nu îndrăznea ca pe un bărbat viteaz şi cinstit ca acela, pe Sfântul Andrei şi pe prietenii 
lui, să-i piardă fără ştirea şi voia împăratului. 


Iar împăratul Maximian, luând scrisoarea lui Antioh și citind-o, a socotit că nu era 
lucru bun ca pe un ostaş slăvit ca acela și pe alți viteji ca dânsul să-i piardă la arătare, ca să nu 
se facă în oaste gâlceava şi tulburare pentru dânşii. Deci, ca să nu se ridice pentru dânşii război, 
a scris lui Antioh, poruncind ca să lase liberi din legături și din pedepse pe Andrei şi pe tovarășii 
săi. Pe de altă parte însă, i-a dat altă poruncă tăinuită, ca după eliberarea lui Andrei şi a 
însoțitorilor lui, mai așteptând puţină vreme, să scornească cu meşteşugire împotriva lor o altă 
pricină oarecare, ca şi cum nu pentru credință, şi astfel să-i prindă pe câte unul şi să-i piardă, 
dacă se vor găsi neschimbați întru creştinătate. O poruncă ca aceasta luând Antioh de la împărat, 
îndată a dezlegat din legături şi din temniță pe Sfântul Andrei şi pe însoțitorii lui şi i-a lăsat 
liberi, poruncindu-le ca să petreacă în dregătoria lor ca şi mai înainte. 


Iar Sfântul Andrei, ostașul lui Hristos, înştiințându-se din dumnezeiască descoperire 
de acea meșteşugire a păgânilor şi tăinuindu-se de Antioh, s-a dus cu toţi ostaşii care crezuseră 


în Hristos, în Tarsul Ciliciei, la Petru, episcopul acelei cetăţi, ca să se boteze, pentru că încă nici 
unul dintre dânşii nu era botezat, nici fericitul Andrei, nici tovarășii lui, care erau în număr de 
două mii cinci sute nouăzeci și trei. lar după puţină vreme, Antioh, înştiințându-se despre 
plecarea lui Andrei cu tovarășii săi în părțile Ciliciei, s-a umplut de multă mânie şi iuţime şi, 
sfatuindu-se cu sfetnicii săi, a trimis o scrisoare la Seleuc, ighemonul Ciliciei, zicând: „Știu că 
ai auzit de Andrei, care a fost tribun în cetele împărăteşti. Acela, nu numai singur a înnebunit 
acum, ci şi pe mulţi din ostaşi i-a adus la aceeași nebunie, ca să nu se supună împărăteştilor 
porunci şi a fugit cu însoțitorii săi - după cum auzim - în părțile Ciliciei. Deci, împlinind tu 
împărăteasca poruncă, prinde-l pe el şi pe toți cei cu dânsul şi să-i trimiţi legaţi la noi; iar de se 
vor împotrivi sau vor încerca să fugă, să-i ucideţi pe dânşii cu ostași înarmați”. 


Ighemonul Seleuc, luând o poruncă ca aceasta de la Antioh, îndată a trimis în toată 
Cilicia ca să întrebe despre Andrei și despre tovarășii şi următorii lui; şi, înştiințându-se că este 
în Tars, s-a sculat şi a mers cu oastea acolo. lar Sfântul Andrei, văzând cu duhul cetele care 
veneau asupra turmei lui Hristos, a rugat pe episcopul Tarsului, pe fericitul Petru şi pe un altul, 
care se întâmplase în acea vreme acolo, anume Non, din cetatea Veriei, ca fără întârziere să le 
dea lor Sfântul Botez. Drept aceea, episcopii îndată au botezat pe Sfântul Andrei şi pe însoțitorii 
lui. lar după primirea Sfântului Botez, Sfântul Andrei cu tovarăşii lui s-au dus din Tars la un 
loc numit Tacsanit, nu că se temeau de moarte, pe care o doreau pentru Hristos, ci împlinind 
porunca Domnului său, care zice: Când vă vor goni pe voi din cetatea aceasta, fugiți în cealaltă... 


Iar Seleuc mergând în Tars cu ostaşii săi înarmaţi ca la război şi negăsind pe Andrei 
şi pe tovarășii săi, s-a tulburat şi, de mânie, s-a schimbat la faţă. Apoi, umplându-se de mai 
multă mânie, a gonit în urma turmei lui Hristos, dar sfinţii de la locul cel de mai sus-zis, s-au 
dus la hotarele Armeniei, la muntele cel ce se cheamă Tauros. Iar ighemonul Seleuc gonea 
pretutindeni după ei cu oastea, căutând să-i ucidă. Şi trecând sfinţii prin muntele acela şi prin 
multe locuri, au sosit la oarecare loc strâmt, care avea dealuri înalte ca zidurile, la care era 
numai o intrare ca o poartă de cetate. Acolo au stat Sfântul Andrei cu tovarășii săi, așteptând pe 
ucigaşii lor, pentru că acel loc îi era vestit Sfântului Andrei mai înainte de la Dumnezeu, că 
acolo aveau să se sfârşească ei. 


Deci Sfântul Andrei a grăit către dânșii: „O, prietenii, tovarăşii şi copiii mei, acum 
este vremea bineprimită, acum este ziua mântuirii, să stăm întru dragostea lui Dumnezeu cu un 
suflet şi cu bărbăţie, precum ne-a poruncit nouă Domnul, şi mâinile noastre să nu le ridicăm 
împotriva celor ce ne prigonesc pe noi, ci către Dumnezeu să le ridicăm spre mulțumire, că ne- 
a ajutat să ajungem în ceasul acesta, în care vom câştiga parte cu toţi sfinții care au pătimit 
pentru dânsul. Deci să ne rugăm către Dânsul, precum s-a rugat şi Sfântul şi întâiul Mucenic 
Ştefan, când era ucis de iudei cu pietre şi zicea: Doamne, lisuse Hristoase, primeşte duhurile 
robilor Tăi, pe care le dăm în mâinile Tale”. 


Astfel grăind Sfântul Andrei către tovarășii săi, a stat în mijlocul lor și, înălțându-și 
mâinile şi ochii spre cer, a început a face rugăciune, zicând: „Doamne, Doamne cel mare şi 
Atotputernic, ascultă rugăciunea păcătosului şi nevrednicului robului Tău şi a tuturor celor ce 
sunt cu mine, care păzesc fără prihană sfânta credință cea întru Tine, primeşte în pace sufletele 
noastre şi le acoperă cu a Ta milostivire, învrednicindu-le sălaşurilor Raiului. Incă mai rugăm 
a Ta bunătate, Stăpâne, şi pentru cei care vor începe a cinsti pomenirea noastră, să le împlineşti 
toate cererile lor cele către mântuire, şi în toate nevoile să le fii ajutor lor pentru ale noastre 
rugăciuni. lar în locul acesta, pe care smeritul nostru sânge se va vărsa pentru Tine, să fie izvor 
de tămăduire şi izgonire a duhurilor viclene. Pe cei ce vor alerga aici, să-i acoperi de toate 


răutăţile şi să le dai lor sănătate sufletească şi trupească, ca în acest loc să se preamărească 
numele Tău cel preasfânt, al Tatălui, al Fiului şi al Sfântului Duh”. 


Astfel rugându-se lui Dumnezeu Sfântul Andrei şi cei împreună cu dânsul, a venit şi 
Seleuc cu ostașii, care, scoțându-şi săbiile şi scrâşnind din dinţi, s-au repezit ca fiarele asupra 
turmei lui Hristos. ar sfinții ostași ai lui Hristos, deşi puteau ca în acel loc, care era foarte 
strâmt, să se apere de mâinile ucigaşilor, ca cei ce erau viteji în războaie, însă, urmând 
Domnului lor, ca nişte mieluşei fără de răutate s-au dat spre junghierea ucigașilor lor și, 
plecându-şi genunchii, şi-au întins grumajii lor sub sabie; iar aceia, tăindu-i fără milă, într-un 
ceas i-au ucis pe toţi. Deci sângele sfinţilor s-a vărsat ca apa şi curgea din locul acela ca pârâul; 
iar sufletele lor au intrat cu dănţuire întru bucuria Domnului lor. Sfinţii au pătimit într-o zi de 
Duminică, în ceasul al doilea din zi, în 19 zile ale lunii lui august; iar în locul acela în care s-a 
vărsat sângele cel mucenicesc, îndată a izvorât un izvor de ape vii şi dătătoare de tămăduiri. 


Iar când aceşti sfinţi au fost ucişi, episcopii cei mai sus pomeniţi, Petru al Tarsului 
Ciliciei şi Non al cetăţii Veriei, tăinuindu-se în oarecare deal, au văzut aceasta, pentru că aceștia 
cu clericii le-au urmat de departe, vrând ca să le vadă sfârşitul lor. Deci Seleuc cu ostașii săi, 
după uciderea sfinților mucenici, s-a întors la locul său. lar episcopii cu clericii, venind la 
muceniceştile trupuri, au plâns peste ele şi, îngrijindu-le, le-au îngropat cu cinste în acel loc. Și 
au văzut şi izvorul ce ieşise acolo, după rugăciunea mucenicilor, şi, bând dintr-însul, s-au 
încredințat de tămăduitoarea lui apă, căci unul din clericii cei ce erau cu ei pătimea de multă 
vreme de duhul cel necurat și, îndată ce a băut apă din acel izvor, duhul cel necurat a fost gonit 
din el. 


Iar după îngroparea sfinţilor, episcopul Petru cu toţi cei ce erau cu el nu s-a întors la 
Tars, pentru că Seleuc îl căuta spre ucidere, ci s-a dus la Isavria. Şi înştiinţându-se popoarele 
de primprejur despre acel izvor, au început a veni acolo aducându-și neputincioşii; deci, bând 
apă şi spălându-se cu ea, îndată primeau tămăduire de toate durerile, cu rugăciunile Sfântului 
Andrei răbdătorul de chinuri, şi cu ale sfinților mucenici ce au pătimit împreună cu el, şi cu 
darul Domnului nostru lisus Hristos, Căruia, împreună cu Tatăl şi cu Sfântul Duh, li se cuvine 
cinstea şi slava, acum şi pururea și în vecii vecilor. Amin. 


53. SFINŢII MUCENICI TIMOTEI, AGAPIE ȘI TECLA 


(19 AUGUST) 


Slăvitul Mucenic Timotei era cu neamul din Palestina şi, fiind desăvârşit şi la viaţă şi 
la cuvânt, a fost făcut învățător al dreptei credințe. Deci, fiind prins şi stând de față la Gaza 
înaintea lui Urban, a spus că este din partea creștinilor. Atunci a fost bătut rău şi chinuit în tot 
felul şi, nicidecum întorcându-se, a fost băgat în foc, unde şi-a primit sfârşitul. Și în aceeaşi 
cetate, Agapie şi Tecla Vizianca ținându-se de credinţa lui Hristos, au fost daţi la fiare şi şi-au 
luat prin ele cununa muceniciei. 


54. VIAŢA SFÎNTULUI PROOROC SAMUIL 


(20 AUGUST) 


Mai înainte de începerea rînduirii împăraților întru Israel, popoarele lui Dumnezeu fiind 
conduse de judecători, era un om din neamul leviţilor cu numele Elcana. El petrecea în cetatea 
Romata, de la muntele ce se numeşte Sifa, din partea lui Efrem - cetate care mai pe urmă s-a 
numit Armatem sau Arimateea, de unde era Iosif, cel ce a îngropat trupul Domnului lisus 
Hristos, Dumnezeul nostru. Acest om, Elcana, avea două femei, Ana şi Fenana. Fenana năştea 
fii, iar Ana nu. Însă Elcana iubea mai mult pe Ana decît pe Fenana, pentru că Fenana ura pe 
Ana şi o scîr-bea. Tulburîndu-se Ana de zavistnica sa, se întrista de nerodirea sa şi se tînguia. 
Omul acela se ducea adesea cu cele două femei ale sale la praznicele cele numite în toți anii la 
Silom, că așa se numea muntele și cetatea aceea, aducîndu-și acolo jertfele şi rugăciunile 
Domnului Dumnezeului Savaot. Acolo era mai înainte de Ierusalim, biserica şi chivotul lui 
Dumnezeu, şi toate seminţiile lui Israel mergeau acolo la închinăciune. 


În vremea aceea, era un arhiereu şi judecător al lui Israel, cu numele Eli. Acela avea doi 
feciori, Ofni şi Fines. Mergînd odini-oară Elcana cu soțiile sale la Silom şi aducînd jertfe lui 
Dumnezeu, a dat din părţile cele jertfite Fenanei, şi copiilor ei cîte o parte fiecăruia, iar Anei 1- 
a dat numai o parte, că nu avea fii. Fenana o batjocorea şi o ocăra pe ea; din această pricină, 
Ana iar s-a scîrbit pentru ocărîrea şi nerodirea ei. Ea plîngea, nu mînca şi slăbise de mîhnirea 
cea mare, că Dumnezeu 1-a închis pîntecele, şi nu i-a dat fii, spre a fi de batjocura Fenanei. 
Elcana, bărbatul ei, i-a zis: "Ano, ce-ţi este ție de plîngi? Pentru ce nu mănînci? De ce îţi tulburi 
inima cu mîhnire? Oare nu-ți sînt eu mai bun decît zece fii?" Dar Ana nu voia să se mîngiie. 
După mîncarea lor, a mers la biserica Domnului în Silom. Arhiereul Eli şedea pe scaun lîngă 
pragul uşii bisericii Domnului. Stînd Ana înaintea bisericii, s-a închinat Domnului, şi a plîns 
din amărăciunea inimii sale, începînd a se ruga în taină: "Adonai, Domnul Savaot, dacă vei 
privi spre smerenia roabei Tale şi de-i vei aduce aminte de mine şi de vei da roabei Tale rod, 
parte bărbătească, atunci i-l voi da Ţie ca dar, ca să-Ţi slujească în toate zilele vieţii lui. Vin 
sau altă băutură beţivă nu va bea și brici nu se va sui pe capul lui, ca şi asupra nazoreilor”. Astfel 
rugîndu-se ea înaintea Domnului, preotul Eli căuta la gura ei, că se ruga în inima ei şi numai 
buzele le mișca, iar glasul ei nu se auzea; deci, el o socotea că este beată. Și a zis către dînsa: 
"Femeie, pînă cînd stai aici? Du-te de la casa Domnului şi te culcă, ca să te trezeşti!” Ana i-a 
răspuns: "Nu, domnul meu, nu sînt beată, ci sînt o femeie plină de mult necaz. N-am băut nici 
vin, nici altă băutură beţivă, ci am vărsat înaintea Domnului, din sufletul meu, multe lacrimi. 
Nu da pe roaba ta fiicelor lui Israel spre batjocură, că de multe mîhniri și tînguiri m-am topit 
pînă acum". 


Preotul Eli a răspuns: "Mergi cu pace, Dumnezeul lui Israel să-ţi împlinească dorința ta, 
pe care o ceri de la Dînsul”. Ana a zis: "Am aflat dar, eu roaba Ta, înaintea ochilor Tăi". Ana, 
după aceea, s-a întors la bărbatul său şi a mîncat cu el, a băut, şi faţa ei n-a mai scăzut. Apoi, 
luminîndu-se de dimineaţă şi închinîndu-se Domnului, s-au întors la casa lor. Domnul a căutat 
la smerenia Anei, auzindu-i rugăciunea, şi i-a dezlegat nerodirea ei. Astfel, Ana a zămislit în 
pîntece şi, după împlinirea vremii, a născut un fiu, pe care l-a numit Samuil, şi care se 
tălmăceşte, "cerut de la Dumnezeu”. 


Sosind după aceasta praznicul în care bărbatul ei, de obicei, era ca să meargă cu toată 
casa sa la Domnul în Silom, ca să aducă jertfe şi rugăciuni lui Dumnezeu şi să dea zeciuială din 
roadele pămîntului său, Ana a grăit către bărbatul său: "Nu mă voi sui cu tine acum în Silom, 


ci voi rămîne acasă ca să înțărc pruncul, şi, după ce-l voi înțărca, atunci voi merge, ca să mă 
arăt feței Domnului, și voi împlini făgăduinţa mea, ca fiul meu să petreacă pururea slujindu-i 
Lui”. Și a zis bărbatul ei: "Fă precum este plăcut înaintea ochilor tăi, şi Domnul să săvîrşească 
cuvîntul tău ce-ţi iese din gură”. Ana a petrecut în casă pînă la trei ani, neieşind în Silom la 
Domnul, pînă ce a înțărcat pe pruncul Samuil. Femeile evreice aveau obicei ca pînă la trei ani 
să de piept pruncului. 


După înțărcarea aceluia, a mers cu el și cu bărbatul său, aducînd spre jertfă trei viței, trei 
măsuri de făină de grîu şi un foale cu vin, şi a intrat în casa Domnului în Silom, şi pruncul cu 
dînșii; deci, Ana l-a adus pe el Domnului, precum a făgăduit, şi l-a dat preotului Eli, zicînd: "Eu 
sînt femeia aceea care mai înainte cu trei ani m-ai văzut rugîndu-mă Domnului pentru 
dezlegarea nerodirii. Deci, Domnul a împlinit cererea mea şi mi-a dat pe pruncul acesta, pe care 
l-am cerut de la Dînsul; iar eu îl dau pe el Domnului, după cum am făgăduit, ca să-l slujească 
Lui în toate zilele vieţii sale”. Astfel a dat Ana pruncul în mîinile preotului, apoi s-a închinat 
Domnului; iar Elcana, bărbatul ei, i-a dat darurile aduse spre jertfă. De atunci Ana s-a umplut 
de duhul proorociei, și a cîntat, grăind: Întăritu-s-a inima mea întru Domnul, înălțatu-s-a 
fruntea mea întru Dumnezeul meu..., şi multe alte cuvinte ale cîntării ei, care acum adeseori se 
cîntă în biserică. 


După aducerea jertfelor de mulțumire şi după împlinirea rugăciunilor, Elcana şi Ana s- 
au întors acasă; iar pe pruncul Samuil l-au lăsat Domnului la Eli preotul, pentru că acum n-au 
mai voit să-l ia cu dînşii; deoarece l-au dat odată lui Dumnezeu. Pruncul creştea stînd lîngă casa 
Domnului, învăţa carte şi dădea ascultare slujitorilor lui Dumnezeu înaintea feţei lui Eli. Maica 
lui adeseori mergea acolo cu daruri pe care le aducea lui Dumnezeu. 


Asemenea aducea îmbrăcăminte fiului său şi se bucura de dînsul, văzîndu-l crescînd şi 
slujind în biserica Domnului în haine preoțești de lînă. Preotul Eli îl iubea pe el, văzîndu-i 
osîrdia lui la slujire şi văzînd mai dinainte într-însul dăruirea lui Dumnezeu. Apoi el a 
binecuvîntat pe părinţii lui Samuil, zicînd către Elcana: "Să-ţi dea Domnul ţie alt rod din femeia 
ta, Ana, pentru acest dar pe care l-aţi dăruit Domnului". 


După aceasta, Domnul iarăși a cercetat pe Ana, care a înce-put a naşte fii şi fete. Iar 
Samuil creştea întru acele zile, nu numai cu trupul, dar și cu înţelegerea, fiind bineplăcut 
înaintea lui Dumnezeu şi a oamenilor. Preotul El fiind îmbătrînit, fiii lui, Ofni şi Fines, 
deveniseră răi şi fărădelege, ca fiii aceia care nu ştiu pe Domnul, nici păzesc dreptățile omeneşti; 
pentru că făceau strîimbătate celor ce aduceau jertfe, luînd pentru ei părțile cele mai bune. 
Asemenea făceau silă şi femeilor care mergeau la biserica Domnului pentru rugăciune şi se 
făcea de către dînşii silă şi strimbătate la tot Israelul. Auzind preotul Eli, tatăl lor, de lucrul 
acesta, nu-i pedepsea pe ei cu bătăi şi cu despărțire, ci numai cu cuvinte îi îndemna să înceteze 
de la lucrurile cele rele, dar ei nu-l ascultau pe el. 


Deci, Domnul S-a mîniat, nu numai asupra fiilor celor răi, dar şi asupra tatălui lor, că nu 
pedepsea pe fiii să1, pentru păcate, cu pedepse cuviincioase, pentru că el singur era bun. Deci, 
voind Domnul ca să piardă pe Eli cu fiii şi toată casa lui, a trimis mai întîi pe un oarecare 
prooroc neştiut, zicîndu-i: "Eu am ales casa tatălui tău din toate casele lui Israel, ca să-mi 
slujească în biserica Mea, dar tu n-ai băgat în seamă cinstea Mea, cinstind pe fui tăi mai mult 
decît pe Mine şi lăsîndu-i pe ei să facă fărădelegi înaintea Mea. Pentru aceasta voi lua cinstea 
din casa ta, că numai pe cei ce Mă preamăresc pe Mine, îi voi preamări şi Eu, iar cel ce Mă 
defaimă pe Mine, va fi necinstit. 


Iată, vin zile în care voi pierde seminţia ta şi sămînţa casei tatălui tău. Deci, acest semn 
să-ți fie ţie de pedeapsa ce va veni asupra casei tale, că amîndoi fiii tăi, într-o zi, vor cădea 
omoriţi de sabie, şi voi ridica în locul lor preot credincios Mie, care va face toate după inima 
Mea". Această proorocie i s-a făcut lui Eli, cînd Samuil era încă prunc mic. După proorocia 
aceasta, Eli nu s-a sîrguit să pedepsească pe fiii săi, ci numai cu cuvîntul îi certa pe ei, dar ei nu 
se temeau de tatăl lor. Dumnezeu, fiind mai mult supărat, apropia pedepsirea, şi a dorit a spune 
aceasta mai înainte lui Eli prin Samuil, astfel: 


Cînd Samuil avea nouăsprezece ani, și slujea Domnului înaintea preotului Eli, într-o 
noapte, Eli şedea şi se odihnea în umbrarul de lîngă casa Domnului, la locul său cel deosebit, şi 
ochii lui erau îngreunați de somn, iar Samuil dormea în biserica Domnului, unde era chivotul 
lui Dumnezeu şi unde ardea sfeşnicul. Atunci Domnul a strigat dinlăuntru, zicînd: Samuile! 
Samuile! Şi îndată, deşteptîndu-se Samuil, a zis: Iată, eu; apoi a alergat la Eli, zicînd: "lată-mă, 
pentru ce m-ai chemat pe mine?" Iar Eli a zis: Nu te-am chemat, fiule! Întoarce-te și dormi. 
Atunci Samuil s-a întors şi a adormit. lar Domnul l-a strigat a doua oară: Samuile! Samuile! Şi, 
sculîndu-se Samuil, a alergat a doua oară la Eli, zicînd: "lată-mă, pentru ce m-ai chemat pe 
mine?" Iar preotul i-a zis: Nu te-am chemat, fiul meu. Întoarce-te și dormi. Dar Samuil nu 
cunoștea în acea vreme glasul Domnului, de vreme ce nu i se făcuse lui vreo descoperire 
dumnezeiască. Deci, Domnul a chemat a treia oară pe Samuil, care, sculîndu-se, s-a dus degrabă 
la preotul Eli, zicîndu-i: "lată-mă, pentru ce m-ai chemat pe mine?” 


Atunci Eli, cunoscînd că Domnul cheamă pe copil, i-a zis: Întoarce-te, fiule, și dormi, 
și cînd te va mai chema pe tine Cel ce te cheamă, atunci să zici: "Spune, Doamne, că robul Tău 
ascultă! Apoi Samuil s-a dus la locul său şi a adormit. Venind Domnul, a stat aproape de el, şi 
l-a strigat ca întîia, a doua și a treia oară, zicîndu-i: Samuile! Samuile! Samuil, deşteptîndu-se, 
a zis: Grăiește, Doamne, că robul Tău ascultă! Şi a zis Domnul către Samuil: Iată, Eu voi face 
graiurile Mele întru Israel, încît tot cel ce le va auzi, va răsuna în amîndouă urechile lui! În 
ziua aceea voi ridica asupra lui Eli toate cite le-am gătit asupra casei lui! Voi începe şi voi 
sfirși! Și i-am spus lui că Eu voi pedepsi casa lui pînă în veac, pentru nedreptăţile fiilor lui, de 
care știa că rău au vorbit pe Dumnezeu, și nu i-a pedepsit pe ei. 


Aceste cuvinte ale Domnului le asculta Samuil cu cutremur. Deci, după ce s-a sfîrșit 
arătarea Domnului, iarăși a adormit pînă dimineaţă; iar a doua zi, sculîndu-se, a deschis uşile 
bisericii Domnului, şi se temea să spună stăpînului său, preotului Eli, această vedenie. Iar Eli, 
chemîndu-l pe el, i-a zis: Fiule Samuile, ce-a grăit Domnul către tine? Mă rog ţie, nu tăinui 
aceasta înaintea mea. Şi a jurat Eli pe Samuil ca să nu ascundă înaintea lui nici un cuvînt din 
cuvintele Domnului. Deci, Samuil a spus lui toate cîte a auzit; iar preotul Eli a zis cu smerenie: 
Precum este plăcut Domnului meu, aşa să facă. Dar acum Eli nu mai putea să pedepsească și 
să îndrepteze pe fiii săi, de vreme ce acum era foarte bătrîn şi fiii săi nu se temeau de el 
nicidecum. Samuil din zi în zi creştea și se întărea cu duhul, şi darul lui Dumnezeu, care era 
întru dînsul, se înmulţea, pentru că era Domnul cu el. Cuvinte prooroceşti erau în gura lui şi 
nici un cuvînt al lui nu era deșert, astfel că Domnul era cu dînsul. Atunci toate popoarele israelite 
au cunoscut că Samuil este prooroc credincios al Domnului. 


Trecînd cîtăva vreme, a sosit pedeapsa lui Dumnezeu asupra casei lui Eli, iar pe lîngă 
aceea şi asupra întregului Israel. Pentru că nu numai fiii lui Eli au mîniat pe Dumnezeu, dar și 
israelitenii care se învăţaseră de la păgîni la închinarea de idoli, deşi nu toți, însă mulţi nu 
părăseau idolatria. Slujeau unii Dumnezeului ceresc, iar alții aduceau jertfe idolilor şi supărau 
pe Dumnezeul lor. Însă Dumnezeu, fiind îndelung răbdător, îndura păcatele poporului lor, pînă 
ce nu L-au mîhnit fui lui Eli, care erau preoţi şi mai-mari în Israel. 


Dar cînd aceia, cu fărădelegile lor, au pornit pe Dumnezeu spre mînie și izbîndire, atunci 
dreptul Judecător şi răsplătitor, aducîndu-și aminte de păcatele poporului, a adus izbîndire 
asupra tuturor; pentru că prin cei mai mari, şi cei de sub stăpînire se pedepsesc de Dumnezeu. 
Şi nu atît de degrabă păcatele poporului pornesc spre izbîndire pe Dumnezeu cel supărat, 
precum sînt păcatele acelora care sînt rînduiți de Dumnezeu la stăpînirea şi povăţuirea 
poporului. Atunci filistenii s-au sculat cu război contra israelitenilor; iar israelitenii au ieşit la 
război împotriva lor. Bătîndu-se ei, au fost biruiţi de filisteni şi au căzut ucişi din tabăra lui 
Israel ca la 4000 de bărbaţi. 


Atunci cei mai bătrîni ai lui Israel şi-au zis: "Pentru ce ne-a bătut Domnul astăzi înaintea 
celor de alte seminţii? Să luăm chivotul Dumnezeului nostru din Silom şi să-l aducem în cetatea 
noastră, ca să fie în mijlocul nostru cînd ne luptăm cu cei de altă seminţie, că ne va mîntui 
Domnul pe noi din mîinile vrăjmaşilor!" Astfel sfătuindu-se, au trimis la Silom şi au luat de 
acolo chivotul Legii care şade pe Heruvimi; iar lîngă chivotul Legii erau amîndoi fiii lui Eli: 
Ofni şi Finees. Cînd a adus chivotul Domnului în cetate, tot Israelul a strigat cu glas mare de 
bucurie, încît a răsunat pămîntul. Cei de altă seminţie au auzit glasul acela și au zis: "Ce este 
această strigare mare în tabăra jidovească?" Şi s-au înștiințat de venirea chivotului Legii în 
tabăra lui Israel. Deci, atunci s-au temut şi au zis: "Zeii au venit la dînşii în cetate, ca să oştească 
contra noastră; amar nouă, cine ne va scoate pe noi din mîinile lor, căci aceia au bătut Egiptul 
cu toate rănile? Dar să ne întărim, bărbaţi filisteni, ca să ne luptăm vitejeşte cu iudeii, astfel ca 
să nu ne robim lor, precum ne-au robit ei nouă”. 


Astfel, filistenii, îmbărbătîndu-se cu cuvinte unul pe altul, s-au înarmat cu tărie. Și s-a 
făcut război şi tăiere mare de amîndouă părțile. Deci, în loc ca filistenii să fie biruiţi, ei au biruit 
pe iudei. Pentru că Dumnezeu, fiind mîniat, n-a ajutat nici sfintele cele aduse în tabără, căci 
unde ajunge mînia cea dreaptă a lui Dumnezeu, acolo nu cruţă nici sfinţenia. Filistenii au biruit 
pe israeliteni şi au ucis oastea lor ca la 30.000. Ei au luat chivotul Legii şi l-au dus în robie, 
omorînd pe amîndoi fiii lui Eli, care erau lîngă chivot; și așa au căzut amîndoi de ascuţișul 
sabiei, după cuvîntul Domnului. Astfel Dumnezeu îi dă la pedeapsă pe cei de sub stăpînire, 
pentru păcatele celor mai mari și pentru faptele cele necurate ale slujitorilor altarului, lăsînd 
sfintele altare spre stăpînirea miinilor păgîneşti şi bisericile lor în pustiire. Fiii lui Eli, care erau 
preoți în locul tatălui lor cel îmbătrînit, judecători şi îndreptători a tot Israelul, aceia au mîniat 
pe Dumnezeu prin fărădelegile lor și tot Israelul a suferit printr-înșii pedeapsă de la Dumnezeu. 
Din pricina lor chivotul Domnului a fost dat în mîinile cele necurate ale celor de altă seminție. 


Astfel fiind biruită tabăra lui Israel, un bărbat din seminţia lui Veniamin, cu numele 
lemeneiu, fugind de la război, a venit în Silom, avînd hainele rupte şi ţărînă pe capul lui. Acela 
spunea prin cetate de uciderea taberelor, şi toată cetatea a strigat cu glas de plîngere. Iar Eli 
şedea pe scaunul său lîngă ușile bisericii Domnului, și inima lui era în spaimă mare pentru 
chivotul lui Dumnezeu. Deci, auzind glasul strigării poporului, a zis către cei ce erau înaintea 
lui: Ce este această strigare? Şi a venit la Eli omul acela, care era din tabără, şi i-a zis: "Eu am 
scăpat astăzi de la război”. Eli i-a zis: "Ce s-a făcut acolo, fiule?" EI a zis: "Bărbaţii lui Israel 
sînt biruiți de cei de altă seminție, şi au fugit din faţa lor. Luptă mare s-a făcut între popoare, 
încît amîndoi fui tăi au murit, iar Chivotul Legii este luat de biruitori”. 


Eli, cînd a auzit de luarea chivotului lui Dumnezeu, îndată a căzut pe spate de pe scaun, 
i s-a sfărîmat spatele şi a murit; căci era un om bătrîn şi greoi, avînd 98 de ani. Apoi cei de altă 
seminţie, după biruirea oștirii lui Israel, luînd chivotul lui Dumnezeu, l-au dus în cetatea lor; iar 
Azot dănţuia şi se lăuda că au robit pe Dumnezeul lui Israel. Ei l-au dus pe el în capiştea zeului 
lor, Dagon, și l-au pus împreună cu idolul lor; iar a doua zi, intrînd în capiştea lui Dagon, au 


găsit pe zeul Dagon căzut la pămînt şi zăcînd cu faţa în jos înaintea chivotului lui Dumnezeu. 
Deci, ridicîndu-l de la pămînt, l-au pus la locul său; dar dimineaţa iarăşi sculîndu-se, au intrat 
în capiște şi au găsit pe Dagon, nu numai căzut înaintea chivotului lui Dumnezeu, dar şi 
sfărîmat. Capul şi amîndouă gleznele picioarelor lui erau luate fiecare deosebit şi aruncate în 
prag, iar amîndouă palmele miîinilor lui zăceau lîngă ușă; astfel că numai trupul lui Dagon 
rămăsese. 


Dar nu numai pe Dagon, zeul filistenilor, l-a pedepsit puterea lui Dumnezeu, care era 
chivotul, ci şi pe toți filistenii şi pămîntul lor, căci i-a lovit pe ei, de la mic pînă la mare, cu 
neobișnuite boli şi cu bube pline de puroi şi din această pricină mureau mulți, iar cei ce erau 
vii, pătimind de rănile cele cumplite, scoteau țipete de durere, încît glasul strigării lor se suia 
pînă la ceruri. Încă şi pămîntul se umpluse de șoareci care mîncau toate, și din această pricină 
se împuţise de mulțimea şoarecilor. Filistenii, cunoscînd că Dumnezeul lui Israel îi pedepseşte 
pentru chivotul Său luat în robie, l-au trimis pe el iarăşi la israeliteni însoţit cu daruri de aur. 
Despre aceasta se scrie pe larg în cele dintîi cărți ale împăraţilor. Noi însă să ne întoarcem la 
povestirea care ne stă înainte, despre Sfîntul Prooroc Samuil. 


După războiul acela și după moartea preotului şi judecă-torului lui Israel, Eli, şi a fiilor 
lui, israelitenii au fost 20 de ani sub jugul robiei filistenilor, stăpîniți de vrăjmaşii săi şi dîndu- 
le lor dajdie. După 20 de ani, Dumnezeu, văzînd primejdia poporului Său cel strîmtorat de 
filisteni, S-a milostivit spre dînşii și a voit să-i izbăvească pe ei din mîinile vrăjmașilor lor; deci, 
a ridicat mai întîi între ei pe propovăduitorul pocăinței, pe acest credincios rob şi preot al său, 
pe proorocul Samuil; pentru că în alt chip nu voia Domnul să miluiască pe poporul Său, fără 
numai prin pocăință. Sfîntul Samuil propovăduia la toate semințiile lui Israel, zicînd: "Dacă vă 
întoarceţi cu toată inima către Domnul, lepădați zeii cei străini din mijlocul şi din dumbrăvile 
voastre și gătiți-vă inimile spre EI, slujindu-l Lui singur, căci El vă va izbăvi din mîinile celor 
de altă seminţie"”. Popoarele au ascultat și au crezut cuvintele lui Samuil, căci cuvintele lui erau 
nemincinoase. Atunci fiii lui Israel au lepădat zeii cei străini ai lui Baal și dumbrăvile lui 
Astarot, şi au început a sluji Domnului. Ei aveau pe Sfîntul Samuil ca prooroc, preot, judecător 
şi îndreptător. Sfîntul Samuil a poruncit ca să se adune la dînsul - în cetatea Masifat -, toţi 
israelitenii, la un munte înalt, ca acolo să facă pocăință şi sobornicească rugăciune către 
Dumnezeu. Adunîndu-se popoarele lui Israel la Samuil, proorocul lui Dumnezeu, și rugîndu- 
se, posteau şi-şi mărturiseau păcatele, zicînd: "Am greșit înaintea Domnului". lar Sfîntul 
Samuil, ca un preot, aducea jertfă lui Dumnezeu pentru iertarea păcatelor lor. 


Atunci filistenii, cei de altă seminţie, auzind de adunarea poporului lui Israel şi socotind 
că el se găteşte de război împotriva lor, au năvălit fără de veste asupra lui înarmaţi în putere, 
vrînd să-i piardă desăvârşit. Auzind fiii lui Israel că vrăjmașii sînt aproape, s-au temut şi au zis 
către Samuil proorocul lui Dumnezeu: "Nu tăcea, ci roagă-te către Domnul Dumnezeul nostru, 
ca să ne izbă-vească din mîinile celor de altă seminţie". lar Sfîntul Samuil îi întărea pe ei, ca să 
nu fie fricoși, ci să se roage Domnului şi să nădăjduiască spre El. EI se ruga şi singur pentru ei, 
înălțînd arderi de tot, iar Domnul I-a ascultat pe el. Samuil încă nu isprăvise jertfa şi cei de altă 
seminţie se apropiaseră de ei. Dar Dumnezeu a tunat tare în ziua aceea, asupra celor de altă 
seminție, dînd asupra lor tunete și fulgere înfricoșătoare, încît ei, tulburîndu-se de frică, au căzut 
înaintea israelitenilor. 


leşind bărbaţii israeliteni din cetatea Masifat, au gonit pe vrăjmaşii lor și i-au bătut, 
fugărindu-i pînă în valea Betfor. Israelitenii au bătut pe filisteni cu ajutorul lui Dumnezeu, 
pentru rugăciunile Sfîntului Samuil, plăcutul Lui, şi pentru pocăinţa lor. Astfel a smerit Domnul 
pe cei de altă seminţie înaintea poporului Său, iar ei n-au mai îndrăznit să meargă în hotarele 


lui Israel în toate zilele lui Samuil, și cetățile ce le luaseră de la israeliteni le-a întors înapoi. 
Deci, pacea poporului lui Dumnezeu era în toate zilele judecății şi stăpînirii Sfîntului Samuil, 
căci povăţuia bine pe toţi israelitenii. El cerceta cetăţile şi îndrepta pe cei ce aveau trebuință de 
îndreptare, judecînd drept şi fără de plată, pentru că de la nimeni nu primea daruri nici nu judeca, 
căutînd la faţă. Întoarcerea lui era la Armatem unde s-a născut, că acolo era casa lui. Acolo 
judeca el pe Israel, şi tot acolo a zidit altar Domnului. 


Sfîntul Samuil, judecînd pe Israel mulți ani, a îmbătrînit, şi a pus în locul său pe doi fii 
ai săi, loil şi Avia, ca să fie judecătorii popoarelor. Dar ei n-au voit să umble în căile lui, ci s- 
au abătut în urma lăcomiei şi au început a lua daruri de la cei ce căutau judecăţi - judecînd cu 
plată -, şi astfel făceau judecăţi nedrepte. Deci, bărbaţii lui Israel au mers la Sfîntul Samuil şi i- 
au zis: "Iată, tu ai îmbătrînit, iar fii tăi nu umblă pe calea ta; deci, să pui împărat peste noi, ca 
să ne judece şi să ne îndrepteze, precum au şi celelalte neamuri împărații lor”. Aceste cuvinte 
n-au fost plăcute înaintea lui Samuil, pentru că nu cereau să-şi pedepsească fiii, sau să-i 
îndepărteze de la judecători, lucru care era gata să-l facă, ci cereau să le pună împărat. Deci, 
poporul stătea asupra-i, zicîndu-i: "Dă-ne împărat, ca să ne judece." Atunci Samuil s-a rugat 
către Domnul, iar Domnul a zis: "Ascultă glasul popoarelor acestea şi fă precum cer, că nu te- 
au defăimat pe tine, ci pe Mine, ca să nu împărățesc peste ei. Spune-le însă stăpînirea 
împăratului care va împărăţi peste dînsele". 


Samuil a grăit către popoare: "O, bărbați ai lui Israel, să știți că va stăpîni peste voi 
împăratul pe care îl cereţi. EI va lua pe fiii voştri şi îi va face slujitorii lui. Îi va îmbrăca în arme, 
pe cai îi va pune și le va porunci să alerge înaintea caretelor sale. Îi va pune polcovnici şi sutaşi, 
şi încă îi va robi pentru mine. Îi va face să are ţarinilor sale, secerători secerişurilor sale, 
culegători viilor sale, şi lucrători la toate lucrurile plăcute lui. Fetele voastre le va lua la 
fierberile de mirosuri, la bucătării şi la pitării. Satele, viile, măsli-nişurile şi toate bunătățile le 
va lua şi le va da slugilor sale; iar seminţele, viile și ţarinile ce vă vor rămîne vouă le va zeciui, 
adică şi din acelea să-i daţi a zecea parte. Asemenea şi slugile şi dobi-toacele voastre cele mai 
bune le va lua de la voi pentru el, și voi veţi fi robii lui, şi veţi striga îngreuiați în zilele acelui 
împărat, dar Domnul nu vă va auzi, pentru că singuri aţi cerut împărat". Astfel grăindu-le Sfîntul 
Samuil, popoarele nu au voit să asculte cuvintele lui, ci strigau către dînsul: "Vrem împărat, ca 
să fim şi noi cum sînt celelalte neamuri, adică împărat care să ne judece pe noi şi să ne ducă la 
război împotriva vrăjmaşilor". Sfîntul Samuil le-a poruncit să se ducă fiecare la locul lui, pînă 
ce Dumnezeu le va arăta un bărbat vrednic de împărăție. 


În seminţia lui Veniamin, în cetatea ce se numea Gava, era un om anume Chiş, și acela 
avea un fiu pe care îl chema Saul, frumos la mărimea statului și bun. Nu era altul între fii lui 
Israel mai bun decît el. Chiş pierduse asinii şi a trimis pe Saul, fiul său, cu o slugă, să-i caute. 
Căutîndu-i şi străbătînd pretutindeni, nu-i găseau, apoi s-au apropiat de muntele Sifa, unde era 
cetatea și casa Sfîntului Samuil. Saul a zis către sluga sa: "Să ne întoarcem la tatăl meu, că mi 
se pare că se întristează mai mult de noi decît de asini." Sluga 1-a zis: "lată, aici în cetate este 
omul lui Dumnezeu, cel mai înainte-văzător, care spune celor ce se duc la dînsul, cele ce au să 
fie; deci să mergem la dînsul, poate ne va spune unde vom putea afla asinii. "Ei s-au dus la omul 
lui Dumnezeu. Însă Domnul spusese mai înainte Sfîntului Samuil toate despre Saul şi i-a 
poruncit, ca pe acela să-l ungă împărat al lui Israel. 


Sfîntul Samuil, văzînd pe Saul, fiul lui Chiş, l-a primit cu dragoste, şi i-a zis să nu se 
mîhnească pentru asini, că s-au aflat. Deci, l-a odihnit la el în ziua şi noaptea aceea. A doua zi, 
liberîn-du-l, a luat un vas cu untdelemn și l-a turnat pe capul lui Saul, apoi l-a sărutat şi i-a zis: 


"Uite, Domnul te-a uns pe tine pentru împărăţia popoarelor Sale din Israel şi vei împărăţi peste 
popoarele Domnului şi le vei mîntui din mîinile vrăjmaşilor lor dimprejur." 


Această ungere s-a făcut în taină, ca o proorocie a împărăției lui Saul ce avea să fie. 
Sfîntul Samuil a spus lui Saul cel uns toate cele ce aveau să i se întîmple în cale, zicîndu-i: 
"Acest semn să-ți fie, că Domnul te-a uns împărat; că, plecînd astăzi de la mine, vei vedea doi 
bărbați lîngă mormîntul Rahilei, în hotarele lui Venia-min în Silom, care îţi vor zice: S-au aflat 
asinii pe care îi căutați și tatăl tău a lepădat grija pentru asini, iar acum se îngrijește foarte mult 
de voi! Apoi, cînd vei pleca de la acei doi bărbaţi şi vei merge la dumbrava 'Taborului, vei afla 
acolo trei bărbaţi suindu-se la Dumnezeu în Vetim cu aducere de jertfe, unul aducînd trei capre, 
altul, trei saci de pîine, iar al treilea, un butoi cu vin. Aceia ţi se vor închina şi-ţi vor da două 
pîini. Apoi te vei sui în muntele Domnului şi vei întîmpina ceata proorocilor. Acolo se va pogori 
peste tine Duhul Domnului și vei prooroci cu dînşii. Aceste semne cînd le vei vedea împlinindu- 
se, după cuvîntul meu, să ştii că Dumnezeu este cu tine!" Saul plecînd de la Sfîntul Samuil, 
toate i s-au întîmplat aşa precum i le spusese proorocul. 


După aceasta, Sfîntul Samuil a poruncit tuturor popoarelor să se adune la Domnul în 
cetatea Masafit. Deci, ducîndu-se și el acolo, a zis către fiii lui Israel: "Așa grăieşte Domnul 
Dumnezeul lui Israel: Eu sînt Cel ce am scos pe părinții voştri din pămîntul Egiptului. Eu sînt 
Acela care v-am scos din mîinile lui Faraon şi de la toți împărații care vă mîhneau; iar voi M- 
ați defăimat astăzi pe Mine, Dumnezeul vostru, Cel ce v-am mîntuit de toate răutăţile şi ziceţi 
că vă trebuie împărat, ca să domnească peste voi; deci, să fie după dorinţa voastră”. Samuil, 
zicînd acestea, a pus înaintea Domnului toate seminţiile lui Israel, după steagurile lor şi a 
început a arunca sorţi, din care seminţie să le aleagă împărat; şi a căzut sorțul pe seminția lui 
Veniamin. Apoi a aruncat iar sorți din seminția lui, care să fie din bărbaţii cei vestiți, şi a căzut 
sorțul pe Saul, fiul lui Chiş. Ei îl căutau pe Saul prin mijlocul lor dar nu l-au aflat, pentru că se 
ascunsese într-o casă, făcîndu-se nevrednic de o cinste înaltă ca aceea, şi fugea de dînsa. Dar 
Domnul l-a făcut arătat şi, popoarele, alergînd împreună cu Samuil, l-au luat de acolo şi, 
aducîndu-l, l-au pus în mijlocul soborului şi le era la statură mai înalt decît toate popoarele. 
Samuil a zis către popor: "Vedeţi pe cine a ales Domnul, că nici unul din voi nu este ca el”. 
Toate popoarele s-au bucurat şi au strigat: "Să trăiască împăratul nostru!" 


Atunci Samuil a pus înaintea popoarelor legi împărătești, a scris o carte din acele legi şi 
a pus-o înaintea Domnului. Dar nu s-a întărit atunci desăvîrșit împărăţia lui Saul, fiindcă erau 
unii care cîrteau şi nu se învoiau. Atunci Samuil a eliberat toate popoarele, ducîndu-se fiecare 
la locul său. Apoi s-a dus și Saul la casa sa, în cetatea care se numea Gava, şi s-au dus cu dînsul 
şi fu celor puternici, ale căror inimi le plecase Domnul spre Saul. Iar fiii celor potrivnici au zis: 
"Oare acesta ne va izbăvi din mîinile vrăjmaşilor noştri?" Și îl necinsteau pe el, neaducîndu-i 
daruri, dar Saul se făcea că nu aude ocările lor. 


După o lună, Naas, împăratul amonitenilor, a venit cu putere mare asupra cetăţii care se 
numea lavis a Galaadiei, cea din ținutul lui Manase, și a tăbărît asupra ei cu tărie. Cetăţenii cei 
înconjurați, văzînd puterea cea mare a lui Naas, i-au zis: "Să ne pui așezămînt şi noi îţi vom 
sluji ţie". Naas le-a răspuns: "Așezămîntul pe care îl voi pune este acesta, că voi scoate fiecăruia 
din voi ochiul cel drept şi voi pune ocară asupra lui Israel". Atunci cetățenii au trimis la Saul, 
rugîndu-l să le ajute şi să-i scape din înconjurarea aceea. Saul a trimis îndată în toate hotarele 
lui Israel, şi, adunînd degrabă oaste multă și luînd cu dînsul şi pe Sfîntul Prooroc Samuil, s-a 
dus fără de veste asupra lui Naas, împăratul amonitenilor. El a năpădit asupra lui foarte de 
dimineaţă, a biruit oastea lui şi a izgonit-o, omorînd chiar şi pe împărat. 


Atunci popoarele lui Israel au zis către proorocul lui Samuil: "Cine este cel ce zicea să 
nu împărăţească Saul peste noi? Daţi-ni-i nouă pe aceia ca să-i ucidem". Saul a zis: "Să nu 
moară nici unul pentru mine în ziua de acum, că Domnul a făcut astăzi mîntuirea lui Israel". 
Sfîntul Samuil a grăit către popoare: "Veniţi să mergem în Galgal, să înnoim acolo împărăţia!" 
Toate popoarele s-au dus acolo şi Samuil la arătare a uns pe Saul la împărăție înaintea 
Domnului. Și au jertfit acolo înaintea Domnului jertfele cele de pace, veselindu-se Saul foarte 
mult şi împreună cu dînsul toţi bărbaţii lui Israel. 


Popoarele veselindu-se pentru împăratul lor cel pus din nou, cu care cîştigaseră biruința 
asupra amonitenilor, Sfîntul Samuil a zis către dînşii: "Am ascultat glasul vostru pentru toate 
cîte m-aţi rugat şi v-am pus împărat, acum împăratul merge înaintea voastră, iar eu am îmbătrînit 
mergînd cu voi din tinerețile mele pînă în ziua de astăzi; de aceea, să-mi spuneţi acum înaintea 
lui Dumnezeu şi înaintea unsului meu, împăratul vostru: "Am luat eu de la cineva din voi vreun 
vițel, vreun asin sau altceva? V-am făcut eu vreo strîmbătate sau silă, sau am luat din mîinile 
cuiva plată sau oricare dar? Spuneţi dacă am făcut ceva din acestea şi vă voi întoarce". 


Popoarele au zis către dînsul: "Nu ne-ai făcut strimbătate în nimic, nici ne-ai silit, nici 
ne-ai jefuit, nici plată n-ai luat de la noi, nici oarecare daruri". Samuil a zis către dînşii: "Martor 
este Domnul în această zi şi unsul Lui, împăratul vostru, că n-aţi avut pricini asupra mea, pentru 
care v-ar fi trebuit împărat, deoarece singur Domnul era împăratul vostru și vă povăţuia prin 
diferiți judecători, scăpîndu-vă din mîinile vrăjmașilor voştri. Dar ca să înţelegeţi că răutatea 
voastră este mare înaintea Domnului, fiindcă aţi cerut împărat, iată, acum veţi vedea semnul”. 
Zicînd aceasta a început a se ruga Domnului. Ziua era senin şi uscat - vreme de seceriş - dar 
deodată au început tunete mari, fulgere înfricoșate şi din nori vărsînd ploaie puternică, încît s- 
au temut toate popoarele de Domnul şi de Samuil. 


Atunci ei au zis către Samuil: "Roagă-te Dumnezeului Tău pentru robii tăi, ca să nu 
murim, pentru că vedem că am adus această răutate pentru păcatele noastre, cerînd împărat". Și 
a zis Sfîntul Samuil către ei: "Nu vă temeţi, că Domnul nu va părăsi poporul Său. De acum fiți 
lîngă împăratul vostru și slujiți Domnului cu toată inima voastră, și voi cu împăratul să faceţi 
voia Lui, iar eu nu voi înceta a mă ruga Domnului pentru voi, numai să vă temeți de Dînsul. Să- 
i slujiți în adevăr, ştiind toate minunile şi facerile de bine ce v-a făcut vouă; iar dacă veţi încerca 
a face rele, atunci veți pieri împreună cu împăratul vostru”. Astfel zicînd Sfîntul Samuil către 
popoare, a lăsat puterea judecătoriei şi lua aminte numai la aducerea jertfei. 


Împărăţind Saul în Israel, a început după o vreme a se îndă-rătnici şi a mînia pe 
Dumnezeu. El a îndrăznit după o vreme a se atinge de rînduiala preoțească, ca să aducă jertfe 
lui Dumnezeu fără Samuil, preotul Lui. S-a arătat și neascultător poruncii Domnului, cînd 1 s-a 
poruncit prin gura proorocului Său Samuil să meargă şi să piardă poporul lui Amalic, pentru o 
răutate veche a lor; că, mergînd popoarele în Egipt, la pămîntul făgăduit, le-au făcut mare 
împiedicare pe cale. Deci, i-a poruncit: "Să nu cruţi pe nimeni din ei, de la parte bărbătească la 
parte femeiască, de la tineri pînă la cei ce sug piept, de la capre pînă la oi și de la cămile pînă 
la asini”. 


Adunînd împăratul Saul oaste multă, a mers asupra țării lui Amalec, biruind puterea 
acelora; deci, robindu-le ţara, au ucis cu sabia tot poporul lui Amalec, pe bătrîni şi pe tineri, pe 
femei și pe bărbați, cruțînd numai pe împărat. Saul și poporul lui au luat pentru ei ce a fost mai 
bun din turmele lor, iar cele proaste şi defăimate le-au prăpădit. Asemenea şi toate bunătățile 
lor le-au jefuit pentru ei, nepăzind porunca Domnului, ca să nu cruțe nimic, nici să ia pentru ei, 
ci toate să le dea pierzării. Apoi a fost cuvîntul Domnului către proorocul Samuil, zicînd: "M- 


am căit că am pus pe Saul la împărăție, deoarece s-a întors de la Mine şi cuvintele Mele nu le- 
a păzit". Samuil s-a mîhnit pentru Saul şi a strigat către Domnul, rugîndu-se toată noaptea pentru 
dînsul. 


Samuil, sculîndu-se de dimineață, a mers întru întîmpinarea israelitenilor care se 
întorceau de la război, și a aflat pe Saul în Galgal singur, înălţind Domnului ardere de tot. 
Văzînd împăratul pe Sfîntul Samuil, i-a zis: "Binecuvîntat eşti tu Domnului, că am făcut toate 
cîte mi-a grăit prin tine”. Sfîntul i-a zis: "Ce este glasul turmelor acestea în urechile mele şi 
glasul dobitoacelor pe care îl aud?" Împăratul a zis: "Le-am adus din Amalec, că cele ce erau 
bune le-au cruțat popoarele şi le-au adunat; iar cele ce erau mai proaste le-am ucis”. Sfîntul 
Samuil i-a zis: "Pentru ce n-ai ascultat glasul Domnului în toate cîte ţi-a grăit, şi te-ai pornit 
spre cîştiguri, şi ai făcut vicleşug înaintea Domnului?" Şi Saul a zis către Samuil: "Am ascultat 
glasul Domnului și am făcut precum mi-a poruncit. Am dezrădăcinat pe Amalec, iar pe Agag, 
împăratul lor l-am prins şi l-am adus viu. Popoarele au luat dobîndă din turmele cele bune, oi 
au luat şi bivoli spre arderea cea de tot şi spre jertfa lui Dumnezeu”. 


Deci Sfîntul Samuil a zis către Saul: "Oare sînt plăcute lui Dumnezeu arderile de tot şi 
jertfele voastre? Nu era oare mai bine să ascultați porunca Lui? Ascultarea este mai bine primită 
Lui decit toate jertfele şi grăsimile cele de vaci. Precum este păcat de vrăjitorie, tot aşa este 
păcat şi de împotrivirea la porunca Domnului; precum este păcat închinarea la idoli, tot așa este 
păcat a călca poruncile Lui. Dar, deoarece tu ai defăimat cuvîntul Domnului, apoi să ştii că te 
va defăima și pe tine Domnul, şi casa ta nu va împărăţi întru Israel". Saul a zis: "Am greşit de 
am călcat cuvîntul Lui şi cuvintele tale, pentru că m-am temut de popoare şi am ascultat glasul 
lor. Mă rog ţie, îndur greşeala mea și te întoarce cu mine la jertfă, ca să mă închin lui Dumnezeu 
înaintea ochilor tă". Iar Sfîntul Samuil şi-a întors fața, vrînd să plece de la el, dar Saul l-a apucat 
de marginea hainei şi a rupt-o, trăgînd la sine pe omul lui Dumnezeu. 


Deci, i-a zis Sfîntul Samuil: "Domnul a luat astăzi împărăția lui Israel din mîna ta şi o 
va da aproapelui tău, cel mai bun decît tine". Și a zis Saul către Sfîntul Samuil: "Am greșit 
Domnului, dar nu mă ruşina înaintea bătrînilor lui Israel şi înaintea poporului meu; deci, 
întoarce-te cu mine, ca să mă închin Domnului Dumnezeului tău”. Sfîntul Samuil s-a întors cu 
Saul şi s-au închinat. Apoi el a zis către Saul: "Să-mi aduci aici pe Agag, împăratul lui Amalec". 
Agag a venit la dînsul tremurînd şi zicînd: "O, cît de amară este moartea!" Sfîntul Samuil a zis 
către Agag: "Precum sabia ta a făcut fără de fii pe femei, tot astfel va rămîne şi maica ta fără de 
fu”. Atunci Sfîntul Samuil a înjunghiat pe Agag înaintea Domnului în Galgal, nu chinuindu-l, 
ci împlinind porunca Domnului. După aceea, Samuil s-a dus în Armatem şi Saul s-a dus la casa 
sa în Gava. Și n-a mai văzut Sfîntul Samuil pe împăratul Saul pînă în ziua morții sale, ci plîngea 
de pierzarea lui, fiindu-i jale. 


După cîtva timp, Domnul a zis către Samuil: "Pînă cînd plîngi tu pe Saul, pe care eu l- 
am lepădat, ca să nu împărăţească în Israel? Umple cornul tău de untdelemn şi mergi în Betleem 
la lesei, că între fiii lui i-am aflat vrednic de împărăție”. Și a zis Sfîntul Samuil: "Cum voi 
merge? Că dacă mă va auzi Saul şi mă va ucide?" Domnul i-a zis: "Ia o unică şi, ducînd-o 
acolo, vei zice: Am venit să aduc jertfă Domnului; şi vei chema la jertfă pe Iesei și pe fiii lui. 
Eu îți voi arăta cele ce vei face şi-mi vei unge pe acela ce-ţi voi zice". Deci, Sfîntul Samuil a 
făcut după cuvîntul Domnului, a mers în Betleem și cei mai bătrîni s-au înspăimîntat de venirea 
lui şi au ieşit în întîmpinarea lui şi i-au zis: "O, înainte văzătorule, cu pace este intrarea ta?" Și 
a zis sfîntul: "Pace! Am venit să aduc jertfă Domnului; deci, sfințiți-vă prin înfrînare şi prin 
rugăciune şi să veniţi la mine ca să fac jertfă”. 


După săvîrşirea jertfei, Sfîntul Samuil, mergînd la casa lui lesei, i-a poruncit să aducă la 
dînsul pe fiii săi unul cîte unul. Deci, lesei a adus la prooroc pe Eliav, cel mai mare fiu al său, 
ŞI, rugîndu-se, proorocul a întrebat pe Domnul dacă acesta este cel înainte ales de dînsul la 
împărăție. Deci, Domnul a zis lui Samuil: "Nu căuta în faţa lui, nici la mărimea statului lui, căci 
l-am lepădat pe el; pentru că eu nu judec căutînd în faţă, omul caută la față, iar Dumnezeu caută 
la inimă". Apoi lesei a chemat pe Aminadav şi l-a pus pe el înaintea feţei lui Samuil, care a zis: 
"Nici pe acesta nu l-a ales Domnul”. Deci, lesei a adus pe cei șapte fii ai săi înaintea lui Samuil, 
care a zis către dînsul: "N-a ales Domnul dintre aceştia”. 


Apoi Samuil iarăși a zis către lesei: "Nu mai ai alți fii?" lesei a zis: "Mai am încă unul, 
dar acesta paşte oile la iarbă". Samuil a zis către lesei: "Trimite şi adu-l aici pe el, că noi vom 
şedea pînă ce va veni el aici". Apoi lesei, trimițînd, a adus pe David. Acesta era rumen şi frumos 
la ochi şi la față. Deci, a zis Domnul către Samuil: "Scoală-te şi-l unge pe el, că acesta este”. 
Deci, Samuil a luat cornul cu untdelemn şi l-a uns împărat în mijlocul fraţilor lui; iar duhul 
Domnului din acea zi a trecut peste David. Samuil, sculîn-du-se, s-a dus în Armatem în casa sa, 
unde sfîrșindu-se zilele bătrîneţilor sale, a adormit cu somn de moarte. Adunîndu-se tot Israelul, 
l-a plîns pe el şi l-a îngropat acolo, în casa cea din Armatem. 


Pe Sfîntul Prooroc Samuil l-a fericit cu laude Isus Sirah, zi-cînd: "Samuil, proorocul cel 
iubit al Domnului, a ridicat împărăţia şi a uns pe Saul şi pe David peste poporul Lui”. Domnul 
a judecat adunarea şi a cercetat cu legea pe Iacov prin rugăciunile lui, şi a fost cunoscut întru 
credinţa sa că este prooroc. El a chemat pe Domnul cel puternic, cînd îl împresurau vrăjmaşii, 
iar Domnul a turnat din cer, şi cu zgomot mare a fost auzit glasul lui. EI a pierdut pe stăpînitorii 
Tirului şi pe toţi boierii filistenilor. Mai înainte de sfîrşitul său, Samuil s-a mărturisit înaintea 
Domnului şi a unsului Lui, că din averi şi pînă la încălțăminte n-a luat de la nimeni ceva. Lui 
nu i-a făcut ocară nici un om. După adormirea sa a proorocit şi a arătat împăratului Saul sfîrşitul 
lui. Apoi a înălțat din pămînt glasul său din proorocie, pentru ca să piardă fărădelegile 
popoarelor. Iar noi, păcătoşii, nădăjduindu-ne ca, prin rugăciunile acestui sfînt plăcut al lui 
Dumnezeu, să cîştigăm iertare de păcate şi mîntuire, slăvim pe Tatăl, pe Fiul şi pe Sfîntul Duh, 
pe un Dumnezeu în Treime, acum și pururea şi în vecii vecilor. Amin. 


Notă - Cum Sfîntul Prooroc Samuil după adormirea sa a spus împăratului Saul moartea, 
caută despre aceasta în cartea împăraților, în cap. 28 şi în 11 zile ale lunii martie. Caută la 
pătimirea Sfîntului Mucenic Pione, iar pe urmă istoria pătimirii lui. 


55. SFANTUL APOSTOL TADEU, UNUL DIN CEI ȘAPTEZECI 


(021 AUGUST) 


Sfântul Apostol Tadeu a fost din cetatea Edesa. EI era evreu de neam şi cunoştea 
desăvârşit dumnezeiasca Scriptură a Legii Vechi. Şi s-a suit în Ierusalim la închinăciune în 
zilele Sfântului loan Botezătorul şi s-a minunat auzind propovăduirea lui şi văzând îngereasca 
lui viaţă, și a fost botezat de către dânsul. După aceea, văzând pe Domnul nostru lisus Hristos 
în trup petrecând cu oamenii și auzind învățătura Lui şi văzând minunile Lui, s-a dus după 
Dânsul şi a fost numărat în ceata celor şaptezeci de apostoli mai mici, despre care se scrie în 
Evanghelie: Domnul a arătat şi pe alţi şaptezeci şi i-a trimis pe ei câte doi înaintea feţei Sale, în 
toată cetatea şi locul, unde voia să meargă. 


Iar după pătimirea cea de bunăvoie, după moartea Domnului şi după învierea cea de 
a treia zi şi înălțarea Lui la ceruri, Sfinţii Apostoli împărțindu-se în toată lumea la propovăduire, 
Sfântul Tadeu s-a dus la Edesa, trimis fiind de Domnul. Pentru că aşa a făgăduit Domnul lui 
Avgar, domnul Edesei, mai înainte de patima Sa cea de bunăvoie, trimiţându-i pe mahramă 
închipuirea cea ne făcută de mână a Preasfintei Sale fețe şi scriind către dânsul: „Când mă voi 
înălța la Tatăl, voi trimite la tine pe unul din ucenicii Mei, care te va tămădui desăvârşit de boala 
care te-a cuprins pe tine şi îţi va da viaţă veşnică ţie şi celor ce sunt cu tine”. 


Deci Apostolul Tadeu, mergând în cetatea Edesa, nu s-a arătat îndată stăpânitorului, 
ci mai întâi a intrat în casa unui evreu cunoscut al său, cu numele Tobie, şi fiind găzduit la 
dânsul, a început cu minune a face tămăduiri cu puterea lui Hristos, tămăduind toate bolile prin 
punerea mâinilor şi prin chemarea numelui Domnului. Deci, străbătând vestea despre dânsul 
prin toată cetatea, au început a aduce la dânsul pe neputincioşii lor şi, văzând tămăduirea lor 
cea grabnică ce se făcea de apostolul lui Hristos, se minunau foarte. Despre aceasta s-a vestit şi 
domnului Avgar, cum că un bărbat oarecare, venind de la Ierusalim, face multe minuni cu 
numele lui lisus Hristos. 


Deci Avgar îndată și-a adus aminte de scrisoarea lui Hristos, Care-i făgăduia că are 
să trimită la dânsul pe unul din ucenicii Săi și s-a gândit în sine, zicând: „Oare nu a venit acela 
pe care îi făgăduise lui să-l trimită?" Apoi, poruncind să-l cheme pe Tobie, a zis către dânsul: 
„Aud că în casa ta este un om din Ierusalim, care tămăduieşte toate bolile cu numele lui lisus”. 
Tobie a zis: „Cu adevărat, stăpâne, oaspetele cel de la mine face multe minuni cu acel nume!" 
Domnul a zis: „Adu-l aici la mine”. Şi ducându-se Tobie la Sfântul Tadeu, i-a zis: „Domnul 
acestei cetăți m-a chemat şi mi-a poruncit să te duc la el, ca să-l tămăduieşti de bolile ce l-au 
cuprins!" Și a zis Tadeu: „Cu adevărat eu sunt trimis la dânsul". Iar a doua zi au mers amândoi 
la domnul Avgar, fiind adunaţi acolo toți boierii şi dregătorii lui. 


Şi intrând apostolul cu Tobie pe uşile palatului domnesc, şi domnul uitându-se la 
dânsul, a văzut faţa lui apostolească strălucind cu lumină şi, înspăimântându-se, s-a sculat 
degrabă de la locul său şi i s-a închinat până la pământ. Și s-au mirat toți cei ce stăteau de față, 
văzând pe domnul că se închină la un străin; pentru că aceia nu vedeau strălucirea cea minunată 
care ieşea din fața lui Tadeu. Deci domnul l-a întrebat pe Sfântul Tadeu: „Oare tu eşti ucenicul 
lui lisus, Fiul lui Dumnezeu, Care mi-a făgăduit prin scrisoare să-mi trimită pe unul din ucenicii 
Săi, ca să-mi dea sănătate desăvârşită neputinței mele şi viaţă veșnică, mie şi celor ce sunt cu 
mine?" Apostolul lui Hristos a răspuns: „De vreme ce ai pus mare nădejde spre Domnul meu 
lisus Hristos, de aceea am venit la tine, fiind trimis de Dânsul. Și dacă credinţa ta către EI se va 
înmulți mai mult în tine, toate cele dorite de tine vor fi după credinţa ta”. 


Avgar a zis: „Am crezut atâta într-însul, încât am voit să adun puterea oştii şi să merg 
asupra iudeilor care L-au răstignit pe EI, ca să răzbun asupra lor răutatea aceea şi să-i pierd cu 
desăvârşire. Dar stăpânirea romană, sub care suntem, m-a oprit". Sfântul Tadeu a zis: „Domnul 
şi Dumnezeul nostru lisus Hristos n-a avut trebuință de ajutorul omenesc în vremea pătimirii 
Sale de la iudeii cei zavistnici şi răi; căci putea să pună înaintea Sa legiuni de îngeri, dar, 
împlinind voia Părintelui, a pătimit pentru mântuirea a toată lumea. lar după împlinirea voii 
Părintelui Său, S-a suit către Dânsul la ceruri cu slavă şi a şezut de-a dreapta Lui, şi nu are 
trebuinţă ca cineva să-L răzbune pe El asupra vrăjmaşilor Lui, având EI însuşi putere peste toți, 
ca să judece viii şi morţii, şi fiecăruia să-i răsplătească după faptele lui”. 


Deci vorbind mult despre Hristos Dumnezeu către Avgar şi către cei ce erau cu 
dânsul, Sfântul Tadeu l-a adus la desăvârșita credinţă şi l-a botezat. Atunci Avgar a câștigat în 
Sfântul Botez tămăduire de lepra pe care o avea rămasă pe faţa sa după cea dintâi vindecare, 
căci mai înainte era lepros peste tot trupul, şi când s-a adus la el scrisoarea lui Hristos şi chipul 
cel nefăcut de mână al Preasfintei feţe a Lui, atunci i-a fost cea dintâi tămăduire, curățindu-i-se 
trupul de lepră, rămânând numai o mică parte - cu dumnezeiască rânduială -, pe fața lui, până 
la venirea apostolului Tadeu. 


Iar cealaltă tămăduire desăvârşită a lui, nu numai cea trupească, dar şi cea sufletească, 
s-a făcut prin venirea apostolului şi prin Sfântul Botez, când a ieșit din sfânta scăldătoare cu 


totul întreg și sănătos. Deci s-a botezat domnul Avgar cu toată casa sa; asemenea s-au botezat 
şi ceilalți care văzuseră minunile şi câştigaseră tămăduire de neputințele lor. Apoi Sfântul 
Apostol Tadeu a poruncit domnului Avgar să adune pe toți locuitorii cetății şi să asculte 
cuvântul lui Dumnezeu. 


Deci a doua zi s-a adunat tot poporul, iar Tadeu, apostolul lui Hristos, stând pe un loc 
înalt, a început a le bine vesti pe Unul adevăratul Dumnezeu, Care a făcut cerul şi pământul, 
toate cele văzute şi nevăzute, cu atotputernica Sa tărie, şi cum Fiul lui Dumnezeu S-a pogorât 
din cer pe pământ, prin cea negrăită întrupare pentru mântuirea omenească, şi a pătimit de voie, 
a murit, a înviat şi S-a înălţat la ceruri, și a pregătit celor buni răsplătire veşnică la ceruri, iar 
celor răi pedeapsă nesfârşită în iad. Asemenea, le-a spus și toate celelalte taine ale mântuirii 
noastre prin cuvinte pe larg. lar popoarele au crezut cuvintele apostolului, de vreme ce au văzut 
şi minunile lui, căci vedeau pe domnul lor tămăduit și pe ceilalți mulți; deci au început a slăvi 
pe Hristos, cerând Sfântul Botez. 


Astfel s-a luminat prin botez cetatea Edesa prin sfânta credință cea întru Domnul 
nostru Iisus Hristos; deci s-au zidit biserici şi s-au pus preoți, prin punerea mâinilor apostolului. 
Iar domnul Avgar, vrând să mulțumească Sfântului Apostol Tadeu pentru tămăduirea sa, i-a dat 
lui mult aur, dar sfântul n-a primit, zicând: „Dacă pe ale noastre le-am lăsat, apoi cum să vrem 
să le primim pe cele străine?" 


Deci întărind în Edesa sfânta credinţa şi pe toate rânduindu-le bine, Sfântul Apostol 
Tadeu s-a dus în Mesopotamia, şi luminând acolo pe mulţi şi zidind multe biserici, străbătea 
pretutindeni cetățile Siriei, ostenindu-se cu buna vestire a lui Hristos. Apoi, mergând la Virit, 
cetatea Feniciei, propovăduind şi botezând pe mulţi, s-a odihnit întru Domnul. 


Notă. Să se ştie că acest Sfânt Tadeu este altul decât Sfântul luda Tadeu, care s-a 
numit Levi, unul din cei doisprezece apostoli, a cărui pomenire este în 19 zile ale lunii iunie; 
dar în Prolog şi în Sinaxar s-a scris în această zi despre Tadeu cel de acum, astfel: „Pomenirea 
Sfântului Tadeu care s-a numit şi Levi”. Dar această numire de Levi nu este a acestui Sfânt 
Tadeu, ci a celui dintâi, care este din cei doisprezece apostoli, precum scrie la Evanghelistul 
Matei, în capitolul 20. Acest lucru I-a arătat luminos Nichifor Calist, scriitorul grec de istorii 
bisericeşti, în a doua sa carte, în capitolul 40, scriind astfel despre aceşti doi cu numele de 
Tadeu: „Dumnezeiescul Iuda, nu Iscarioteanul, ci altul, care avea îndoită numire, Tadeu şi Levi, 
fiul lui Iosif şi fratele lui Iacob cel aruncat de pe aripa bisericii, mai întâi a cercetat ludeia şi 
Galileea, Samaria şi Idumeea, apoi cetățile Arabiei şi părțile Siriei și ale Mesopotamiei, 
vânându-le cu mreaja Sfintei Evanghelii; iar mai pe urmă a mers în Edesa, cetatea lui Avgar, 
unde mai înainte celălalt Tadeu - unul din cei şaptezeci - a propovăduit pe Hristos. Acolo, de 
nu ajungea ceva din slujba celuilalt, a împlinit el bine”. Acestea scrie Nichifor despre cei doi 
cu numele Tadeu, dintre care cel dintâi care este din cei 12 Apostoli, îl numeşte Levi, iar pe 
celălalt, adică pe acesta ce este din cei 70, numai Tadeu, nu şi Levi. încă şi Sfântul Evanghelist 
Matei a fost numit Levi, iar de ce s-a făcut aceasta, caută viaţa lui, în 16 zile ale lunii noiembrie. 


56. SFÂNTA MUCENIŢĂ VASA ȘI FIII EI, TEOGNIE, AGAPIE ŞI PIST 


21 AUGUST) 


Sfânta Muceniţă Vasa a trăit în împărăția lui Maximian, în cetatea Edesa. Ea, 
însoţindu-se cu un oarecare slujitor idolesc, anume Valerie, a născut cu dânsul trei fii: Teognie, 
Agapie şi Pist, şi i-a crescut în credința creștinească, căci era creştină, fiind învățată sfânta 
credință în Hristos de la strămoşii săi. Ea fiind pârâtă de bărbatul său, a fost adusă înaintea 
judecătorului, şi a mărturisit că este creştină; pentru aceasta a fost aruncată în temniță cu fiui 
săi. După aceasta, scoțând-o la judecată, au chinuit pe fiii săi înaintea ochilor ei. Intâi pe 
Teognie l-au spânzurat şi după aceea l-au strujit; după aceea lui Agapie i-au jupuit pielea capului 
până la piept, dar el tăcea, nezicând nimic; apoi pe al treilea l-au muncit în tot chipul. lar maica, 
privind la pătimirea fiilor ei, îi întărea spre nevoinţă şi îi îndemna cu rugăminte. 


Toţi acești trei prunci, suferind cu bărbăţie muncile pentru Hristos, au fost tăiați cu 
sabia. Deci Sfânta Vasa, maica lor, s-a bucurat că a trimis mai înainte la Hristos pe iubiții săi 
fii. Şi iar au pus-o în legăturile temniţei, unde fiind chinuită de foame, a luat hrană din mâna 
îngerului şi s-a întărit spre cea mai mare pătimire. 


După aceasta a fost dusă în Macedonia, din porunca chinuitorului, şi acolo, silind-o 
la necurata jertfă, nu s-a supus. Drept aceea, mai întâi a fost aruncată în apă, apoi în foc și după 
aceea au bătut-o cu pietre; dar din toate acele chinuri a rămas nevătămată. Apoi, aducând-o în 
capiștea idolească, ea a apucat pe idolul Die, l-a aruncat la pământ şi l-a sfărâmat. După aceea 
au dat-o spre mâncare fiarelor, dar ele nu s-au atins de dânsa, apoi au aruncat-o în mare, departe 
de mal ca treizeci de stadii, şi au văzut cei ce priveau la dânsa, cum trei bărbaţi luminoși, care 
străluceau mai mult decât soarele, au adus-o în corabie şi au pus-o pe scaun. lar după opt zile 
s-a arătat ostaşilor într-o insulă oarecare, care era în Helespont. 


Iar dregătorul din Macedonia, cu numele Filip, înştiințându-se de acest lucru, a scris 
lui Consularie al Cizicului, din eparhia Helespontului, ca să o prindă. Deci acela, prinzând pe 
sfânta, a silit-o la jertfa idolească, dar, văzând că nu se pleacă nicidecum, a poruncit să-i lege 
mâinile înapoi şi, cu bătaie cumplită sfărâmându-i toate mădularele, la sfârşit i-a tăiat cinstitul 
ei cap. Astfel sfânta şi-a dat sufletul în mâinile lui Hristos Dumnezeu, Căruia I se cuvine slava, 
acum şi pururea şi în vecii vecilor. Amin. 


57. CUVIOSUL AVRAMIE DE SMOLENSK 


(01 AUGUST) 

Cuviosul Avramie era născut şi crescut în cetatea Smolensk. El a fost cerut de la 
Dumnezeu prin rugăciunile şi milosteniile părinților săi, căci deşi maica lui năștea fii, însă nu 
parte bărbătească, ci femeiască; pentru aceea tatăl şi maica sa erau mâhniţi. Şi făceau multe 
rugăciuni cu lacrimi către Dumnezeu, umblând pe la biserici, dând milostenie cu îndurare şi 
cerând să le dea să nască măcar un fiu. Apoi şi-au câştigat cererea, zămislind pe acest plăcut al 
lui Dumnezeu care era ales spre slujba lui Dumnezeu din pântecele maicii sale, căci fiind încă 
purtat în pântecele maicii sale, i s-a făcut o vedenie despre el unei monahii, care petrecea cu 
sfințenie, astfel: 


Intr-o zi de Duminică, adormind ea după cântarea de dimineaţă, i se părea ca şi cum 
bătea cineva în uşa chiliei şi o chema, zicându-i: „Scoală-te degrabă şi du-te la Maria, că a 


născut un prunc, pe care tu ai să-l primești din botez". lar monahiei, în acea vedenie a visului, i 
s-a părut că s-a sculat şi s-a dus; şi, dacă a intrat în casa Mariei, a văzut mulţi preoți în haine 
luminoase, spălând pruncul în scăldătoarea botezului și o femeie luminoasă stătea, ținând în 
mâini o haină albă ca zăpada. Apoi au întrebat-o slugile, zicând: „Stăpână, cui porunceșşti să 
dăm pruncul acesta?" Iar ea le-a poruncit să-l ducă la dânsa; și, îmbrăcându-l cu haina aceea 
albă ca zăpada, l-a dat maicii lui. Monahia a spus această vedenie în aceeaşi zi Mariei, care avea 
în pântece pe acel prunc, şi Maria i-a spus că în acel ceas a mișcat pruncul într-însa. 


După aceasta, împlinindu-se vremea, s-a născut pruncul de parte bărbătească şi a 
veselit pe părinţii săi care doreau o naştere ca aceea. Apoi, luminându-l prin Sfântul Botez după 
obiceiul creștinesc, îl creșteau în dreapta credinţă. ŞI venind el în vârstă, l-au dat la învățătura 
cărții şi degrabă a învăţat înțelegerea Scripturii, căci darul Domnului era într-însul, înțelepțindu- 
] şi povăţuindu-l spre cunoştinţa învățăturilor ce i se dădeau de dascăl. Şi avea copilul pricepere 
bărbătească, pentru că nu se abătea cu cei de vârsta sa la jocurile copilărești, ci alerga la cântările 
bisericești, se nevoia la citirea cărților şi lua aminte la cuvintele lui Dumnezeu, care duc la calea 
mântuirii. Și venind el în vârstă desăvârşită și înflorind cu frumuseţile trupului cele tinerești, 
părinții îl sileau să se însoare; dar el mai bine a voit să petreacă în curăția fecioriei, decât să se 
încurce cu dulcile împătimiri trupeşti şi cu grijile vieții. 


Şi ducându-se părinţii lui la Dumnezeu, averile ce rămăseseră după dânşii le-a 
împărțit la sfintele biserici, la mănăstiri și la săraci; iar el, îmbrăcându-se în haine proaste, s-a 
făcut sărac şi s-a prefăcut a fi nebun, defăimând lumea și înşelăciunea ei. Şi se ruga lui 
Dumnezeu ziua şi noaptea, cerând să-i arate în ce chip şi prin ce fel de cale ar ajunge la mântuire. 
Deci cuvântul lui David îl grăia adeseori cu suspin: Arată-mi, Doamne, calea pe care voi 
merge... Și după puţină vreme, Dumnezeu povăţuindu-l, s-a dus în mănăstirea Preasfintei 
Născătoare de Dumnezeu, care era spre partea răsăritului ca la cinci stadii departe de cetate, la 
locul ce se cheamă Seliște, şi acolo tunzându-se în monahiceasca rânduială, slujea lui 
Dumnezeu, nevoin-du-se în postiri și rugăciuni. 


Şi petrecând el în ascultările mănăstirești cu răbdare şi cu blândeţe şi împodobindu- 
se cu toate faptele bune monahicești, se sârguia foarte mult la citirea celor folositoare de suflet, 
dar mai vârtos iubea a citi Viețile Sfinţilor Părinţi care au fost cei dintâi începători ai monahilor 
şi slăviți în nevoinţele pustniceşti: Sfântul Antonie cel Mare din Egipt, Ilarion, ucenicul lui, şi 
marii luminători ai Palestinei: Eftimie, Sava, Teodosie şi alţii. Asemenea mai citea şi pe ale 
celor mai de pe urmă plăcuţi lui Dumnezeu, care au strălucit în Rusia: Antonie şi Teodosie ai 
Pecerscăi, şi se sârguia pe cât putea să le urmeze acelora. Incă mai citea şi cărțile Sfântului loan 
Gură de Aur, ale lui Efrem Sirul şi alte cuvinte părintești, povestiri şi istorii, şi din toate acelea 
adunând dulceaţă duhovnicească, își hrănea sufletul său ca o albină iubitoare de osteneală care 
culege mierea din flori. 


Şi văzând egumenul pe fericitul Avramie îmbunătățit cu viața, l-a silit să primească 
rânduiala preoţiei; şi aceasta a fost în zilele iubitorului de Hristos domn Mstislav al Smolenscăi. 
Iar Avramie, primind sfințita rânduiala, a primit şi smerenie mai adâncă și nevoințe mai mari, 
pe care le lăsăm a le povesti cu de-amănuntul, ca să nu se lungească cuvântul. Ajunge a zice 
despre el că a fost un vas ales al Sfântului Duh și săvârşea dumnezeiasca Liturghie cu vrednicie 
şi cu mare cucernicie - întocmai ca un înger al lui Dumnezeu - şi niciodată n-a lăsat pravila 
bisericească şi mai ales dumnezeiasca Liturghie, aşijderea şi osebita sa nevoință din chilie. Și a 
început a se îndeletnici la citirea dumnezeieştilor cărţi şi la scriere, mai mult decât înainte. 


Deci i-a deschis Domnul mintea lui să înţeleagă tainele cele nelesne de înţeles ale 
Sfintei Scripturi, şi pentru ca nu numai pe sine, ci şi pe alții să-i folosească, i-a dat dar gurii lui 
spre vorbele şi învățăturile cele mântuitoare de suflet, încât cuvântul era gata în gura lui spre 
răspuns la toată întrebarea, spre descoperirea și tâlcuirea cuvintelor celor neştiute în Scriptură; 
pentru că toate cele citite erau neuitate în pomenirea lui şi, precum o cămară de cărţi, mintea lui 
cuprindea multe cărți într-însa şi încă şi cuvântul lui era lucrător în cei ce-l ascultau pe dânsul. 
EI aducea în umilinţă și în zdrobirea inimii pe cei ce luau aminte la graiurile lui, şi mulți, nu 
numai din monahi, ci şi din mireni, îl ascultau cu plăcere; și, într-adins oamenii mireni şi 
duhovniceşti mergeau din cetate la acea mănăstire ca să asculte învăţăturile cele folositoare de 
suflet ale Cuviosului Avramie. 


Dar diavolul, urătorul binelui, nesuferind să vadă folosul ce se făcea multora de 
plăcutul lui Dumnezeu, a ridicat asupra lui prigonire; căci a îndemnat pe unii din monahi să-l 
zavistuiască şi să-l urască, să-l ocărască cu multe defăimări și să-i facă supărări şi necazuri. Dar 
robul Domnului cel fără răutate pe toate le răbda cu blândeţe și cu smerenie, mulțumind lui 
Dumnezeu de ispita cea slobozită asupra lui. Deci se ruga pentru cei ce-l urau și-l năpăstuiau și 
nu înceta de la lucrul său - adică să înveţe pe cei ce veneau la dânsul și să-i mângâie cu darul 
lui Hristos - şi nu slăbea în necazurile ce se aduceau asupra lui. Astfel a petrecut el într-acea 
prigonire de la zavistnici, iar mai vârtos de la însuși diavolul, ca la cinci ani. lar egumenul fiind 
îndemnat uneori de monahi, iar alteori de nevăzutul vrăjmaș, oprea pe fericitul să înveţe şi-i 
zicea: „lată, toată cetatea ai întors-o la tine şi te mândrești în deșert, slăvindu-te ca un cărturar 
ŞI învăţător şi mai bun decât noi; deci încetează a învăţa, căci eu voi răspunde lui Dumnezeu 
pentru tine!" Astfel egumenul, oprind pe Avramie, gonea cu mânie pe cei ce veneau la dânsul 
pentru folos şi mult chinuia pe robul Domnului, astupând izvorul darului ce curgea din gura lui; 
iar la sfârşit l-a gonit cu necinste din mănăstire ca pe un rob netrebnic. 


lar Avramie, plăcutul lui Dumnezeu, fiind izgonit fără de veste din mănăstirea sa în 
care se călugărise, a mers în cetatea Smolensk și a început atunci a vieţui în Mănăstirea Cinstitei 
Cruci. ȘI era atunci mănăstirea mică şi lipsită, dar au început acolo a veni oamenii la dânsul mai 
mulți ca înainte, pentru ascultarea cuvintelor lui Dumnezeu pe care le propovăduia. Deci 
vrăjmașul cel nevăzut se tânguia, iar Domnul preamărea pe robul Său, dându-i dar la 
propovăduire şi putere în nevoinţe. Şi îi trimitea Domnul toate cele de trebuinţă cu prisos prin 
mâinile oamenilor celor iubitori de săraci şi făcători de milostenie. 


Deci mănăstirea aceea a început a avea îndestulare de pe urma lui Avramie, căci cele 
ce i se dădeau lui, cuviosul le împărțea fraților şi săracilor; încă şi biserica a împodobit-o cu 
icoane și cu toată bunacuviință, din milosteniile care i se dădeau lui. EI era iconomul acelei 
mănăstiri cu binecuvântarea arhiereului și venea mulțime mare de oameni la dânsul, în toate 
zilele, la cântarea bisericească, trăgându-se spre învăţătura lui, cu care îi povăţuia pe calea 
mântuirii, uneori citindu-le dumnezeieștile cărţi, iar alteori vorbindu-le cuvintele cele 
folositoare şi îndemnând cu lacrimi pe păcătoşi la pocăință. Deci mulți, umilindu-se în inimile 
lor, părăseau păcatele lor şi îşi îndreptau viaţa prin adevărata pocăință. lar el totdeauna avea în 
pomenirea sa înfricoşata zi a judecății, şi, învățându-i şi pe alții ca să-şi aducă aminte şi să se 
teamă de ea, a zugrăvit două icoane osebite: una cu a doua venire a lui Hristos, iar alta cu 
întrebările la vămi de către duhurile văzduhului; şi adeseori privind la dânsele şi arătându-le 
celorlalți, își uda faţa cu lacrimi, suspinând din adâncul inimii. 


Şi era cuviosul cu trupul uscat de marea lui înfrânare, încât și oasele şi încheieturile 
lui era cu putinţă a le număra, căci se chinuise mult pe sine cu viața cea aspră şi faţa lui era 
veștejită, iar chipul feţei sale era asemenea Sfântului Vasile cel Mare, şi la obiceiuri era următor 


aceluia în dumnezeiasca plăcere. El avea mare război cu diavolii care năvăleau asupra lui prin 
vedenii şi năluciri înfricoșătoare, uneori în vis, iar alteori la arătare răcnind ca fiarele sălbatice 
şi tăbărând asupra lui ca nişte războinici. Dar nu puteau să vatăme pe sluga Domnului; căci dacă 
spre porci n-au putere, fără îngăduința lui Dumnezeu, cu atât mai mult asupra oamenilor ce 
slujesc cu osârdie lui Dumnezeu, nu pot să aibă putere şi să-i vatăme, chiar dacă s-ar iuți foarte, 
căci numai prin vederi înfricoşează, dar nu îndrăznesc a se atinge de ei. Şi când stătea Cuviosul 
Avramie la rugăciunea de miezul nopţii, ei, prefăcându-se în asemănări de multe feluri şi în 
femei fără de rușine, se sârguiau să-i întrerupă rugăciunea lui, dar prin aceeaşi rugăciune, ca şi 
cu o suliță, se răneau și se goneau. Şi când se culca pe pat ca să se odihnească puţin, ei îl aruncau 
jos şi nu-l lăsau să adoarmă, ca prin nedormire slăbind cu trupul, să înceteze de obișnuitele lui 
osteneli; dar cuviosul se întărea cu duhul şi se împuternicea cu trupul spre toate nevoințele, cu 
darul Domnului, şi ruşina duhurile răutăţii care îl chinuiau. 


Apoi diavolul, neputând ca prin el şi prin îngerii săi cei nevăzuţi să facă împiedicare 
Cuviosului Avramie în buna lui alergare, şi să curme folosul multora, s-a sârguit prin diavolii 
cei văzuți, adică prin oamenii cei răi, să-şi săvârşească vicleșugul său cel cu mult meșteșug, 
Dumnezeu îngăduind ispitirea asupra sfântului Său, ca astfel, plăcutul lui Dumnezeu, 
lămurindu-se ca aurul în topitoare, mai mult să se preamărească, iar potrivnicul să se ruşineze. 
Deci după o vreme, diavolul a ridicat asupra sfântului pe preoţii cetăţii, precum întâi ridicase în 
mănăstire pe monahi, şi preoţii au început a zice: „lată, înșelătorul acela a amăgit pe toţi fiii 
noştri duhovniceşti şi i-a întors la el". 


Apoi, din zi în zi înmulţindu-se răutatea între ei, au început a se sfătui cum ar necăji 
şi ar goni din cetate pe nevinovatul rob al lui Hristos. Intâi au început a îndemna poporul asupra 
lui, semănând vorbe mincinoase, ca neghinele şi vorbind rău de dânsul. Și îl numeau eretic, 
vrăjitor, cititor de cărți diavoleşti şi prooroc mincinos, Incă ocărau şi viața lui cea curată cu 
necurate păcate trupești, mințind asupra lui, că s-ar împreuna cu femei și că face și alte 
spurcăciuni şi se fățărniceşte a fi sfânt. Astfel răzvrăteau pe oamenii care se foloseau de sfântul, 
şi îi întorceau de la el, ca să nu umble la învățătura lui și să nu-i asculte cuvintele nici să 
vorbească cu dânsul, ca şi cu un potrivnic al lui Dumnezeu. Incă îi porniseră şi spre răutate 
multă, la care şi mulți monahi cu egumenii lor le ajutau, căci ziceau între ei: „De unde s-a arătat 
între noi acest nou sfânt şi învăţător? lată, prin căutarea sa în faţă și vorba mincinoasă i-a amăgit 
pe toți!” 


Şi sfătuindu-se, într-o zi s-au adunat egumenii cu monahii, asemenea şi preoţii cu 
diaconii şi cu clericii şi le-au urmat lor mulțime din popor. Deci s-au dus în curte la episcopul 
Ignatie, unde se întâmplase atunci de era şi voievodul la episcop, şi spuneau împotriva lui 
Avramie multe pricini nedrepte. Unii ziceau că este eretic și vrăjitor, iar alții făcător de păcate 
necurate; alții, că este vinovat de multe fărădelegi şi că este vrednic de pedeapsa morţii. lar 
episcopul şi voievodul, văzând şi auzind cearta poporului, au trimis slujitori să-l aducă pe 
Avramie. lar aceia, ducându-se şi găsind pe cuviosul stând la rugăciune în chilia sa, l-au apucat 
cu mânie, împreună cu doi ucenici ai lui, şi l-au dus cu necinste ca pe un tâlhar, batjocorindu-l, 
împingându-l şi zicând cuvinte de ocară asupra lui. Şi pretutindeni pe uliţe, popor mult privea 
la aceea, iar sfântul şi nevinovatul rob al lui Hristos era privelişte îngerilor și oamenilor, fiind 
adus ca un mieluşel spre junghiere. Şi nu răspundea nimănui nimic, nici se îndrepta, decât numai 
în taina inimii sale se ruga lui Dumnezeu și spre Dânsul îşi punea nădejdea. 


Fiind dus astfel sfântul cu batjocură, un oarecare cuvios, anume Luca, cu porecla 
Prusin, rugându-se în ceasul al nouălea în biserica Sfântului Arhistrateg Mihail, a auzit glasul 
Domnului, zicându-i: „Uite, duc pe plăcutul meu Avramie cu doi ucenici ai lui la adunare spre 


ispitire, iar tu să nu te sminteşti de dânsul". Şi ieşind fericitul Luca din biserică, a alergat la acea 
adunare, strigând: „Este nevinovat acesta pe care voi îl osândiţi, îl huliți cu nedreptate şi clevetiți 
minciuni asupra lui. O, dacă ar fi păcatele lui asupra mea!" Așa strigând el, nimeni nu-l asculta. 


Iar când preoții au văzut pe Avramie adus în curtea arhierească, mulţi din răutatea cea 
mare scrâşneau din dinți asupra lui, dacă ar fi putut să-l inghită de viu, şi şi-au ridicat glasurile 
răcnind ca boii. Unii strigau: „Inşelătorul şi făţarnicul acesta să se gonească din cetate şi să se 
surghiunească". Alții strigau: „Să se ardă ereticul acesta!" lar alţii răcneau: „Să se ucidă 
vrăjitorul”. Aceleaşi ziceau egumenii şi cu monahii. ȘI stând osânditul cel nevinovat la judecată 
înaintea episcopului și a voievodului, toţi strigau asupra lui şi îl prigoneau. 


Deci făcându-se de judecători multă cercetare şi întrebare de pricinile ce se aduceau 
asupra lui, nimic nu s-a aflat adevărat, ci toate erau clevetiri mincinoase, că numai cuvintele 
singure se vorbeau de clevetitori, iar dovedire încredinţată şi martori nu erau. ar sfântul stătea 
ca un mieluşel în mijlocul lupilor care voiau să-l rupă, având martor al nevinovăţiei sale numai 
pe Dumnezeu singur. Şi se ruga către Dânsul pentru clevetitorii săi, zicând cuvintele întâiului 
mucenic: Doamne, nu le socoti lor păcatul acesta. Atunci Dumnezeu a înmuiat inima 
voievodului şi a stăpânitorilor şi le-a deschis ochii minţii, ca să vadă nevinovăția sfântului şi să 
înțeleagă răutatea celor ce-l prihăneau; deci au început a-i ocărî şi a-i defăima pentru 
nedreptatea şi urâciunea lor înrăutăţită. Iar ei, umplându-se de ruşine, au început a ieşi câte unul 
din adunarea aceea, acoperindu-şi fețele lor. Insă episcopul a amânat judecata până a doua zi, 
poruncind sfântului şi la amândoi ucenicii lui să nu iasă din curtea arhierească, până ce nu va 
cerceta cele despre dânsul mai cu încredințare. 


lar a doua zi, clevetitorii adunându-se iarăşi la episcop, grăiau aceleași cuvinte, 
prihănind pe Avramie şi făcând gâlceava mare. Şi deşi nu se aflau pricinile lui, însă făceau 
vinovat pe cel nevinovat, şi-l osândeau pe cel drept. Deci episcopul, potolind tulburarea lor, a 
trimis pe cuviosul din cetate în mănăstirea cea mai dinainte, unde se tunsese, oprindu-l de la 
slujirea Sfintei Liturghii. Nişte ispite ca acestea pătimind Sfântul Avramie, petrecea veselindu- 
se cu duhul, ca și cum n-ar fi suferit nici un rău, şi mulțumea lui Dumnezeu de toate ce i se 
întâmplaseră, fiind gata a pătimi şi altele mai mari. Dar urătorii cei învrăjbitori şi acolo se 
atingeau de el cu răutatea lor; căci, înştiințându-se că unii din cei temători de Dumnezeu și 
iubitori de învățătura lui umblă la dânsul pentru folos, au trimis pe drumuri oameni răi, oprind 
pe cei ce mergeau, şi mulţi erau bătuţi şi jefuiţi ca de tâlhari. 


Iar după câteva zile, fericitul Lazăr, care atunci era încă în rânduiala preoțească - căci 
a fost ridicat după Ignatie la cinstea episcopiei - a mers la episcopul Ignatie şi i-a zis: „Mare 
pedeapsă are să fie cetății acesteia de la Dumnezeu, pentru atâta prigonire și izgonire a 
nevinovatului Avramie, omul lui Dumnezeu!" Acest Lazăr, fiind episcop după aceea, şi-a lăsat 
scaunul, văzând multele strâmbătăţi ce se făceau sfintelor biserici de către stăpânitorii care fără 
dreptate apucau cele străine. Şi s-au împlinit acele cuvinte ale lui Lazăr, căci în același an, prin 
dumnezeiasca pedeapsă, pentru răutatea cea făcută plăcutului Lui, a fost secetă mare și s-a 
veștejit toată răsărirea pământului şi roadele şi sadurile, şi au secat izvoarele şi pâraiele, iar 
pământul s-a uscat foarte, încât s-a crăpat de seceta cea mare. 


Din această pricină toţi s-au întristat și se rugau lui Dumnezeu. Şi însuși episcopul, 
cu toată rânduiala duhovnicească, umbla împrejurul cetăţii cu cinstitele cruci şi cu sfintele 
icoane, cântând rugăciuni, sfințind apă şi cerând ploaie de la Dumnezeu. Dar Domnul, Care era 
mâniat pe dânşii, nu le asculta rugăciunile lor. Deci un oarecare din bărbaţii duhovnicești, fiind 
îndemnat de Dumnezeu, a zis către episcop: „Oare ştii, stăpâne, care este pricina, că noi toți 


rugându-ne, nu ne ascultă Dumnezeu? Cu adevărat pentru aceea că Avramie a fost defăimat cu 
nevinovăție şi depărtat de la slujire; iar de s-ar ruga el, Dumnezeu i-ar asculta rugăciunea". 
Atunci episcopul Ignatie, îndată trimițând, a chemat cu cinste pe Cuviosul Avramie; şi, 
cercetând iarăşi pe cele ce se cleveteau asupra lui, le-a găsit pe toate mincinoase şi făcute din 
zavistia şi răutatea diavolească. 


Deci l-a dezlegat pe cuvios de certare, iar pe clevetitori voia să-i pedepsească cu 
pedepsirile şi cu despărţirea ce li se cădea. Dar părintele cel fără de răutate a căzut la picioarele 
episcopului, rugân-du-l cu lacrimi să nu le răsplătească pentru dânsul, şi nu s-a îndepărtat până 
ce nu a înduplecat pe arhiereu ca să-i ierte pe ei, încât și episcopul şi-a cerut iertare de la 
cuviosul, zicându-i: „lartă-mă, robul lui Hristos, că întru neştiință ţi-am greșit ție! Eu ascultasem 
pe oamenii cei răi! Deci, iartă şi pe toți cetăţenii care crezuseră pe mincinoşi, pe clevetitori şi 
asupritori, şi te roagă lui Dumnezeu pentru noi, ca să ne miluiască cu ploaie, că pentru tine ne 
pedepsește pe noi cu secetă, pentru că te-am mâhnit cu nedreptate”. Iar cuviosul a răspuns cu 
smerenie: „Cine sunt eu, păcătosul, ca pentru mine Dumnezeu să se fi mâniat şi să fi pedepsit 
pe cineva? Cine sunt eu, ca să rog pe Domnul să trimită ploaie pământului cel însetat? Tu, o, 
arhiereule, roagă-te pentru turma oilor celor cuvântătoare, încredințate de Dumnezeu ţie, şi 
dator sunt eu, ca şi ceilalți robi ai tăi, să fac ceea ce mi se poruncește de tine”. 


Apoi, Cuviosul Avramie, fiind slobozit de arhiereu, s-a dus la mănăstirea sa și se ruga 
pe drum, zicând: „Stăpâne, Dumnezeule Atotţiitorule, ascultă rugăciunea arhiereului Tău şi ale 
tuturor preoților Tăi și ale tuturor oamenilor, şi întoarce-Ţi mânia Ta de la robii Tăi! Miluieşte 
cetatea şi poporul Tău, Milostive, şi, primind suspinurile și lacrimile tuturor celor ce se roagă 
Ție, trimite ploaie și adapă faţa pământului şi veseleşte oamenii şi dobitoacele; Doamne, auzi- 
ne şi ne miluieşte!” 


Astfel rugându-se el şi neajungând încă până la mănăstire, Dumnezeu a dat ploaie 
mare multă vreme şi ploaia n-a încetat până ce pământul nu s-a adăpat bine. Atunci tot poporul 
din cetate grăia: „lată cât de repede a ascultat Dumnezeu rugăciunea robului Său Avramie!" Şi 
s-a făcut tuturor bucurie mare şi slăveau pe Dumnezeu. Deci toţi au cunoscut dintr-acea vreme 
că Avramie nu este vinovat de nici un rău şi că zavistnicii din răutate au clevetit asupra lui, iar 
nu cu adevărat. După aceea şi clevetitorii şi-au cunoscut păcatul lor, și foarte mult s-au ruşinat. 
Deci, pentru că unii dintr-înșii muriseră cu moarte grabnică, și ceilalţi - temându-se să nu-i 
ajungă vreun rău sau vreo pedeapsă pentru robul lui Dumnezeu -, alergau la mănăstirea aceea 
în care era Cuviosul Avramie şi, căzând cu lacrimi la cinstitele lui picioare, îşi mărturiseau vina 
lor şi, căindu-se, cereau iertare. 


Asemenea şi câți crezuseră clevetirile lor mincinoase şi grăiseră rău de sfântul, 
osândindu-l pe el, toţi aceia alergau cu pocăință şi își cereau iertare. lar cuviosul, pe toţi 
iertându-i şi rugându-se pentru dânșii, îi învăţa să nu ia aminte la cuvintele cele deşarte ale 
oamenilor şi să nu creadă degrab vorbele pe care le grăiește cineva despre aproapele său, de 
vreme ce fiii oamenilor sunt mincinoşi, şi să nu osândească pe nimeni, nici să se împărtăşească 
cu cei care osândesc. De atunci Cuviosul Avramie s-a luminat mai mult cu darul lui Hristos şi 
era ca o făclie în sfeşnic, luminând cu toate lucrurile bune. Astfel se proslăvea într-însul Tatăl 
ceresc. lar diavolul, vrăjmașul cel nevăzut, împreună cu îngerii săi, s-au ruşinat, fiindu-le vădite 
şi risipite toate meşșteșugirile lor, prin răbdarea plăcutului lui Dumnezeu. 


După aceasta, episcopul Ignatie a zidit în cetate o biserică în numele Preasfintei 
Născătoare de Dumnezeu şi lângă dânsa a întemeiat şi o mănăstire. Apoi a mutat într-însa pe 
Cuviosul Avramie, ca iarăşi, prin învăţăturile sale cele insuflate de Dumnezeu, să fie de folos 


la toată cetatea; deci l-a făcut pe el egumen şi arhimandrit al acelei mănăstiri. lar cuviosul, 
petrecându-şi acolo restul zilelor vieţii sale cu mare plăcere dumnezeiască şi povăţuind pe mulți 
spre mântuire, slobozind înainte pe episcopul Ignatie şi trupul lui îngropându-l cu cinste, s-a 
mutat și el din această viaţă vremelnică la viața cea veşnică şi s-a sălăşluit în locașurile cele 
nefăcute de mână, intrând întru bucuria Domnului său, Căruia I-a slujit în călugărie fără lene- 
vire ca la cincizeci de ani şi I-a fost credincios din scutece, slujindu-l cu cuvioşie şi dreptate 
până la cea mai de pe urmă suflare. lar acum stă în ceata cuvioşilor şi a drepţilor, înaintea 
scaunului Stăpânului, slăvind pe Tatăl, pe Fiul şi pe Sfântul Duh, pe un Dumnezeu în Treime, 
Căruia şi de la noi să-l fie slavă acum şi pururea şi în vecii vecilor. Amin. 


58. SFINŢII MUCENICI AGATONIC, ZOTIC, TEOPREPIE, ACHINDIN, 
SEVERIAN ȘI CEI ÎMPREUNĂ CU DÂNȘII 


(02 AUGUST) 


Mucenicul lui Hristos, Agatonic, se afla în Nicomidia pe vremea împăratului 
Maximian, întorcând pe elini de la idoli și aducându-i la Hristos. EI a fost prins de comitul 


Evtolmie. Acest comit, când a fost trimis de împărat în ţara Pontului pentru uciderea creştinilor, 
călătorind pe mare în corabie, a ajuns la locul care se numea Carpin şi acolo a aflat pe Sfântul 
Zotic cu ucenicii lui, mărturisind pe Hristos. Deci i-a osândit pe ei la moartea de cruce, iar pe 
Zotic luându-l cu sine, s-a întors în Nicomidia. Acolo a prins pe un oarecare Princips care era 
învăţat de Sfântul Agatonic credinţa creștinească și, legându-l cu Agatonic şi cu ceilalți creştini, 
între care erau Teoprepie, Achindin şi Severian, i-a dus în Tracia, unde a venit şi împăratul, ca 
acolo să chinuiască pe sfinţi. 


Pe când erau în ţara ce se numea Potama, comitul a ucis pe Sfinţii Zotic, Teoprepie şi 
Achindin, deoarece nu mai puteau să umble, din pricina bătăilor ce li se dăduseră mai înainte. 
Şi mergând aproape de Calcedon, a omorât şi pe Sfântul Severian, care mărturisea pe Hristos 
cu îndrăzneală, iar pe Sfântul Agatonic şi ceilalți mucenici i-a dus în Vizantia și, acolo 
muncindu-i, a mers cu ei în Silivria, la locul ce se numește Amus, pentru că acolo era Maximian, 
şi acolo Sfântul Mucenic Agatonic şi toţi creștinii aduşi din Nicomidia, fiind întrebaţi şi chinuiți 
desăvârşit, au luat judecata cea de moarte, tăindu-li-se capetele pentru Domnul nostru lisus 
Hristos. 


59. SFÂNTA MUCENIŢĂ EVLALIA FECIOARA 


(02 AUGUST) 


Pe vremea împăraților închinători de idoli, când toată lumea se întuneca cu 
păgânătatea elinească, era în Spania, în cetatea Varchinon, o fecioară pe nume Evlalia, fiică de 
creștini. Aceasta încă din pruncie a iubit pe Domnul nostru lisus Hristos din toată inima, şi 
petrecea cu părinţii săi într-un sat departe de cetate. Ea era foarte iubită de părinţi, pentru 
blândeţea, smerenia şi înţelegerea ce era în ea, mai presus de măsura anilor ei. Ea învățase carte 
şi avea un scop neschimbat, ca să slujească lui Dumnezeu în feciorie. Şi se îndeletnicea la citirea 
cărților şi întru lauda lui Dumnezeu ziua şi noaptea, petrecând într-o chilie osebită cu fecioarele 
cele de o vârstă cu ea. 


lar când a trecut de 14 ani, împăratul Dioclețian a ridicat o prigonire cumplită 
împotriva creştinilor şi a venit în cetatea Varchina un ighemon, anume Dachian, care, aducând 
jertfe spurcate zeilor săi celor urâţi, a poruncit să caute pe creştini, ca să aducă tămâie pentru 
idoli la jertfe. Deci mare tulburare s-a făcut atunci în cetate, pentru că creştinii erau luaţi de prin 
case, siliți la închinare de idoli și chinuiţi, lucru de care îndată s-au înştiinţat şi satele dimprejur. 
Auzind acestea, Sfânta fecioară Evlalia s-a umplut de mare bucurie duhovnicească şi cu faţă 
luminoasă a zis: „Mulţumesc Ţie, Doamne, lisuse Hristoase, şi dau slavă Preasfântului Tău 
nume, că am câștigat ceea ce am dorit. Cred în Tine, Stăpânul meu, că se va săvârşi dorința 
inimii mele, cu ajutorul Tău!" 


Auzind acestea părinţii şi fecioarele ce erau lângă ea, nu înțelegeau ce zice şi au 
întrebat-o care este pricina veseliei ei, ce dorință a câştigat şi ce săvârşire aşteaptă. lar ea nu le- 
a spus nimic, tăinuindu-şi gândul său. Şi se mirau de dânsa, de vreme ce obiceiul ei era să nu 
tăinuiască cele ce le înțelegea pentru sfânta credință, ci pe câte le înțelegea din Scripturi, 
învățată fiind de darul lui Dumnezeu, pe toate le spunea lor spre folos. De aceea toţi o iubeau 


pe dânsa ca pe sufletul lor. Iar atunci, Evlalia nu le-a spus gândul său, ca să nu fie oprită de tatăl 
său sau de mama ei, care o iubeau foarte mult. 


Deci când a sosit noaptea şi toți dormeau, căci era întâia cântare a cocoşilor, sfânta 
fecioară a ieşit din casă în taină, nesimţită de nimeni, și a alergat în cetate, fiind chemată de 
dragostea cea mare a cerescului său Mire, Domnul nostru lisus Hristos, şi dorind să-şi pună 
sufletul pentru El. Şi nu se înfricoşa ea de acea călătorie în noapte - după cum este obiceiul 
celorlalte fecioare, de a se teme să iasă noaptea din uşa casei -, pentru că, punându-și nădejdea 
spre Dumnezeu și vrând să moară pentru Dânsul, nu băga în seamă întunericul nopții, nici 
înfricoşările ce se fac noaptea şi fiarele ce trec pe cale; ci, precum un cerb însetat spre izvoarele 
apelor, astfel alerga pe calea cea pietroasă, având picioarele goale şi fiind neobișnuită a umbla 
pe o cale aspră ca aceea. 


Şi a ajuns Sfânta Evlalia în cetate pe când se lumina de ziuă şi intrând pe porțile 
cetăţii, a auzit glasul propovăduitorilor, chemând poporul la privelişte. Deci a alergat în mijlocul 
cetății şi a văzut pe ighemonul Dachian şezând pe un loc înalt la judecată. Atunci, împingând 
poporul pe cât putea, a mers înaintea ighemonului și a strigat cu glas mare: „Judecător nedrept 
care şezi pe scaun înalt şi nu te temi de Dumnezeu, Cel ce este mai sus decât toţi! Oare pentru 
aceea şezi aici, ca să pierzi oamenii cei nevinovaţi, pe care i-a zidit Dumnezeu după chipul şi 
asemănarea Sa, pentru a-l sluji Lui, iar tu pe aceia îi tragi spre slujba satanei și cu moarte 
pedepsești pe cei ce nu te ascultă pe tine?" 


Iar ighemonul mirându-se de îndrăzneala acelei fecioare tinere, i-a zis: „Cine ești tu, 
care ai îndrăznit a veni nechemată înaintea divanului nostru şi a ne grăi nouă cuvinte de mândrie, 
potrivnice poruncii împărăteşti?" lar sfânta a răspuns cu mai multă îndrăzneală: „Eu sunt 
Evlalia, roaba Domnului lisus Hristos, Care este Impăratul împăraţilor şi Domnul domnilor, 
spre Care nădăjduind, nu m-am temut a veni de bunăvoie și a te mustra pe tine. Pentru ce fără 
minte defăimezi pe Dumnezeu, ale Căruia sunt toate - cerul, pământul, marea şi toate cele ce 
sunt pe ele şi în ele -, şi cinstești pe diavolul? Și nu numai atât, dar şi pe oamenii care slujesc 
Dumnezeului celui adevărat, îi silești prin felurite munci spre închinarea idolilor, care nu sunt 
dumnezei, ci draci, şi cu care, voi toți cei ce îi cinstiți pe ei, vă veţi da focului celui veşnic”. 


Iar ighemonul, umplându-se de mânie, a poruncit s-o dezbrace îndată şi s-o bată cu 
bețe pe spate, fără cruţare. Şi pe când o băteau, chinuitorul îi zicea: „O, ticăloasă fecioară, unde 
este Dumnezeul tău? Pentru ce nu te scoate din această bătaie? Pentru ce ai îndrăznit la lucrul 
ce nu ţi se cade ție? Deci spune că din neșştiință ai făcut aceasta, neștiind ce este puterea 
judecătorului, şi vei câştiga iertare; căci şi mie îmi este jale de tine, că, fiind așa tânără, frumoasă 
şi de neam bun, eşti aşa de cumplit bătută”. Răspuns-a sfânta: „Eu râd de tine, că mă sfătuiești 
să mint, ca şi cum din neştiință aș fi îndrăznit la chinurile cele pentru Dumnezeul meu, și ca şi 
cum n-aş fi ştiut care este puterea ta. Cine nu ştie că toată puterea fiecărui stăpânitor este 
vremelnică? Căci precum omul astăzi trăieşte şi mâine moare, tot aşa se schimbă şi stăpânirea 
lui; iar stăpânirea Domnului meu lisus Hristos este fără de sfârșit, precum și El singur este 
veșnic. Deci nu pot să mint, pentru că mă tem de Stăpânul meu, Care va da focului gheenei spre 
ardere pe cei mincinoşi şi nedrepţi. Iar tinereţile mele cele fecioreşti se înfrumuseţează acum și 
mai mult şi neamul meu cel bun mai bine se preamăreşte, când primesc răni pentru Domnul 
meu. Deci să ştii, o, judecătorule, că eu nu simt dureri în bătăile care mi se dau mie, căci mă 
apără Hristos, Stăpânul meu, Care, în ziua înfricoşatei judecăţi, te va osândi pe tine după faptele 
tale, la chinurile veşnice”. 


Cu aceste cuvinte ale sfintei muceniţe, ighemonul pornindu-se mai mult spre mânie, 
a poruncit ca în chipul crucii să spânzure pe sfânta pe un lemn de muncă şi cu piepteni de fier 
să-1 strujească curatul şi feciorescul ei trup, până ce toată pielea ei se va jupui cu strujirea. lar 
ea în muncirea aceea striga către Dumnezeu, zicând: „Doamne, lisuse Hristoase, auzi-mă pe 
mine netrebnica roabă a Ta; iartă-mi păcatele mele şi mă întărește în chinurile pe care le primesc 
pentru numele Tău cel sfânt, ca să se ruşineze diavolul şi slujitorii săi!" Ighemonul a zis către 
dânsa: „Unde este Acela către care strigi? Nebună şi ticăloasă fecioară, ascultă-mă pe mine şi 
jertfeşte zeilor ca să fii vie, că iată, acum se apropie moartea ta şi nu este cine să te izbăvească 
pe tine!" 


lar Sfânta Evlalia a zis către dânsul: „Să nu-ţi fie ţie bine, furule de cele sfinte, 
îndrăcitule și pierzătorule, şi nici mie să nu-mi fie a mă depărta de la Domnul meu; pentru că 
Acela, către Care strig, este aici cu mine, iar tu, pentru ale tale necuraţii, nu ești vrednic să-L 
vezi. Acela mă întăreşte pe mine ca toate chinurile care vei voi să le aduci asupra mea să nu le 
bag în seamă". Atunci ighemonul a poruncit ca, aprinzând lumânări, s-o pârlească şi s-o ardă 
până ce va muri. 


Iar când muceniţa era arsă, s-a umplut de bucurie, şi cu glas mare a grăit cuvintele 
Psalmistului: lată, Dumnezeu ajută mie, şi Domnul este sprijinitorul sufletului meu. întoarce- 
va cele rele vrăjmaşilor mei, întru adevărul Tău pierde-i pe dânșii; că de bunăvoie voi jertfi Ţie. 
Mărturisi-mă-voi numelui Tău, Doamne, că este bun, că din tot necazul m-ai izbăvit... Astfel 
strigând sfânta către Dumnezeu, văpaia cea de lumânări s-a întors către slujitori şi le-a ars feţele 
lor foarte tare, şi au căzut la pământ. Acest lucru văzându-l sfânta, şi-a ridicat ochii spre cer, şi 
cu glas mare a strigat: „Doamne, lisuse Hristoase, ascultă rugăciunea mea, și-Ţi săvârşeşte 
milostivirea Ta spre mine. la-mă de acum către aleşii Tăi întru odihnă la viaţa cea veşnică. Fă 
cu mine semn spre bine, ca să vadă cei ce mă urăsc și să se rușineze; iar cei ce cred întru Tine, 
văzând, să proslăvească puterea Ta”. 


Astfel rugându-se, şi-a dat sufletul. Atunci s-a văzut o porumbiţă albă ca zăpada, 
zburând din gura ei şi înălțându-se către cer. Și se mira poporul de cele ce vedea, iar creştinii, 
care erau o mulțime în popor, se bucurau că din cetatea lor s-au învrednicit a avea mijlocitoare 
către Dumnezeu la cer. 


Deci văzând ighemonul că muceniţa a murit, s-a ruşinat că a fost biruit de acea tânără 
fecioară şi, mâniindu-se, s-a sculat de la divan. Apoi s-a dus în casă, poruncind ca trupul 
muceniţei să fie spânzurat la locul de chinuire. Incă a pus şi păzitori să păzească trupul să nu-l 
ia cineva, pentru că zicea: „Să atârne pe lemn până ce o vor mânca pe ea păsările cu totul". Dar 
plecând ighemonul şi trupul sfintei rămânând spânzurat, deodată s-a pogorât zăpadă din nori şi 
a acoperit cinstitul ei trup, ca şi cu o haină albă; iar peste străjeri a căzut frică şi, depărtându-se, 
stăteau privind de departe şi mirându-se cu spaimă. 


Deci s-au înștiințat despre aceasta și părinţii ei, căci, sculân-du-se noaptea din somn 
şi negăsind pe iubita lor fiică, au fost în nedumerire mare şi o căutau pretutindeni. Apoi, pe la 
amiază, au auzit despre dânsa că a murit pentru Hristos şi se afla încă pe lemnul de chinuire. 
Deci au alergat în cetate cu lacrimi multe şi văzând-o pe ea moartă, spânzurată pe lemn în chipul 
crucii şi acoperită cu zăpadă, ce fel de tânguiri nu făceau și ce cuvinte de plângere nu grăiau? 
Dar se şi bucurau, că fiica lor cea iubită a primit cununa cea muceni-cească și a intrat în cămara 
Mirelui ceresc. Apoi au vrut să o ia pe dânsa la casa lor, dar străjerii nu le-au dat voie nici să se 
apropie de ea; de aceea priveau de departe spre dânsa, plângând și veselindu-se cu duhul în 
acelaşi timp. 


Iar după trei zile, oarecare bărbaţi drepteredincioşi, venind noaptea, au furat cinstitul 
trup al sfintei muceniţe, fără să simtă străjerii, apoi l-au învelit în pânză curată cu aromate, fiind 
de faţă şi părinţii ei, care spălau cu lacrimi trupul iubitei lor fiice. lar Sfântul Felix, care a pătimit 
mai pe urmă pentru Hristos, privind la fața muceniţei celei moarte, a zis cu lacrimi pline de 
bucurie: „Doamnă Evlalie, tu mai înainte decât noi te-ai învrednicit de cununa muceni-cească!" 
Şi pe când le grăia acestea Felix, faţa cea feciorească, fiind moartă acum de trei zile, a zâmbit 
spre dânsul, de parcă ar fi fost vie, şi toţi câţi erau acolo au început a cânta din psalmul care 
zice: „Strigat-au drepţii și Domnul i-a auzit pe dânşii, şi din toate necazurile lor i-a izbăvit pe 
ei...” După aceea au îngropat cu cinste trupul Sfintei Muceniţe Evlalia, slăvind pe Dumnezeu 
Tatăl, pe Fiul Său cel Unul născut, Domnul nostru lisus Hristos şi pe Sfântul Duh, pe Unul în 
Treime Dumnezeu, a Cărui Impărăţie fără de sfârşit petrece în vecii vecilor. Amin. 


60. SFÂNTA MUCENIŢĂ ANTUSA ŞI SFÂNTUL ATANASIE 
EPISCOPUL 


(02 AUGUST) 


Sfânta Muceniţă Antusa era din Seleucia şi a trăit în timpul împăratului Valerian. Ea 
era fiica lui Antonie şi a Mariei, care erau foarte bogaţi, dar erau închinători la idoli. Și crezând 
ea în taină, a dorit să primească Botezul lui Hristos şi să vadă pe episcopul Atanasie care 
propovăduia în Tarsul Ciliciei. Deci a cerut doi catâri de la mama sa şi luând cu sine doi fameni 
robi, Harisim şi Neofit, s-a dus, zicând că se merge la doica sa. 


In vremea când mergea ea pe cale s-a făcut o minune înfricoşătoare, căci atunci 
episcopul Atanasie fiind ridicat de îngeri, a stat de faţă înaintea ei. lar ea dacă l-a văzut şi a aflat 
cine este, l-a rugat, căzându-i la picioare, ca să-i dea Sfântul Botez. Dar, nefiind apă acolo, s-a 
rugat sfântul şi a ieşit un izvor şi s-au arătat doi îngeri în chip de slujitori, dând două veşminte 
albe sfintei. Deci s-a botezat ea şi cei doi robi ai săi. lar ea dezbrăcând haina cea aurită, a dat-o 
episcopului să o vândă şi preţul să-l împartă la săraci. Apoi ea îmbrăcându-se cu o haină mai 
smerită și mai proastă, s-a dus la doica sa, care nu a primit-o, mustrând-o pentru hainele cele 
proaste şi pentru credinţa întru Hristos. 


Deci întorcându-se la maică-sa și aflând-o mâhnită că fiica ei se botezase, ieşind pe 
ascuns, s-a dus la Episcopul Atanasie şi, luând cinul călugăresc şi Crucea Domnului, s-a dus în 
pustie, unde a trăit 23 de ani cu fiarele. Și luând hrană de la ele prin dumnezeiasca pronie şi 
suferind multe bântuieli de la demoni, și-a dat sufletul cu pace la Dumnezeu, pe piatra unde era 
obişnuită a dormi. 


lar pe episcopul Atanasie, prinzându-l închinătorii la idoli, l-au dus la împăratul 
Valerian și dându-i strânsoare cu multe chinuri, i s-a tăiat capul. Asemenea și cei doi sfinți 
fameni mai suși-zişi, Harisim şi Neofit, fiind oameni mai de cinste ai fericitei Antusei, și fiind 
botezați împreună cu dânsa de episcopul Atanasie, despărțindu-se stăpâna de ei şi săvârșindu- 
se şi episcopul în mucenicie, ei s-au dus la Valerian, şi numindu-se că sunt creştini, au fost 
trimiși la fiare la ighemonul Apelian. Și mărturisind înaintea lui pe Hristos Dumnezeu adevărat, 
au fost chinuiţi și apoi li s-au tăiat capetele. 


61. ICOANA FĂCĂTOARE DE MINUNI A PREASFINTEI NĂSCĂTOARE 
DE DUMNEZEU, CARE SE NUMEŞTE GRUZINSCA 


(02 AUGUST) 


In Rusia cea mare este ținutul Dvinsca, care se numeşte astfel de la râul Dvinei, care 
se apropie de marginea Oceanului de la miazănoapte, pe care merg în Rusia corăbiile din părţile 
Apusului. Deci, în hotarele stăpânirii Dvinei este alt râu care se cheamă Penega şi care curge în 
Dvin, râul cel mare, având pe lângă dânsul multe sate. Lângă râul acela se află un munte mare 
şi foarte înalt, care se cheamă Cerna și se întinde până la ocean spre partea de miazănoapte. El 
are lungimea ca la cinci sute de stadii şi era mai înainte pustiu şi nelocuit de oameni. 


In anul de la facerea lumii 7111, iar de la naşterea lui Hristos 1603, după oarecare 
descoperire dumnezeiască, s-a zidit o mănăstire în muntele acela, în numele Preasfintei 
Născătoare de Dumnezeu, de un preot oarecare din părțile acelea, cu numele Miron, care mai 
pe urmă a fost egumen în mănăstirea aceea. ar întru împărăţia binecre-dinciosului împărat a 
toată Rusia şi marelui domn Mihail Teodoro-vici, când șahul Persiei Abbas a prădat pământul 
iberilor şi a aflat acolo veşmântul cel mult tămăduitor al marelui Domn şi Mântuitorului nostru 
lisus Hristos şi l-a luat, atunci perșii au luat de acolo şi multe alte lucruri sfinte şi icoane cinstite 
şi le-au dus în Persia, nu pentru cinstire - că ei sunt păgâni -, ci ca să le vândă neguţătorilor 
Rusiei, de vreme ce atunci erau în Persia mulţi neguţători ruși şi perșii îi ştiau că ţin cu evlavie 
la închinăciunea sfintelor icoane. 


Atunci se întâmplase să fie acolo un neguțător din cetatea Iaros-lav, cea din Rusia 
mare, anume Ștefan, păzitorul averilor cetățeanului Gheorghe din Iaroslav. La acel Ştefan a 
adus un persan o icoană a Preasfintei Născătoare de Dumnezeu, împodobită cu argint şi aur, ca 
să o dea spre vânzare. lar bărbatul acela drepteredincios a cumpărat cu mare bucurie acea sfântă 
icoană. Dar în vremea când el cumpăra în Persia acea sfântă icoană, în cetatea Iaroslav s-a făcut 
o arătare dumnezeiască în vis lui Gheorghe, stăpânul lui cel pomenit mai sus, zicându-i: 
„Păzitorul averii tale, fiind în Persia, ţi-a cumpărat un mărgăritar fără de preţ şi, când ţi-l va 
aduce, să-l trimiți pe el în hotarele stăpânirii Dvinscăi, în Muntele Negru”. 


Iar Gheorghe, deşteptându-se din somn, se gândea la acea vedenie, neștiind ce este 
acel mărgăritar şi nici unde se află Muntele Negru. Şi după câtăva vreme, Ştefan cel pomenit 
mai sus, păzitorul averilor lui, a venit din Persia și a adus cinstita icoană a Preasfintei Născătoare 
de Dumnezeu pe care o cumpărase. lar Gheorghe primind icoana aceea cu bucurie şi aducându- 
şi aminte de vedenie, a zis: „Acesta este mărgăritarul cel fără de preţ, de care mi s-a spus în 
vedenia visului”. Apoi degrab s-a dus în hotarele stăpânirii Dvinscăi, după cum i se poruncise, 
şi a ajuns la mănăstirea din Muntele Negru cu acea cinstită icoană a Preasfintei Născătoare de 
Dumnezeu, care se cheamă "Gruzinsca”. Şi a dat acelei mănăstiri şi din averea sa mult aur, 
argint şi alte lucruri bisericeşti şi îndestulare de cărți. 


Iar în vremea aducerii acelei sfinte icoane, fiind încă acolo şi drepteredinciosul bărbat 
Gheorghe, pe când egumenul şi frații săvârşeau în biserică privegherea de toată noaptea, un 
monah din mănăstirea aceea, anume Pitirun, orb şi surd de mulţi ani, care era în bolnița 
mănăstirească, în vremea acelei cântări a ieşit să se roage în tindă înaintea chiliei sale. Şi 
rugându-se el, îndată l-a strălucit o lumină mare şi s-a înspăimântat foarte tare, că de mulți ani 
nu văzuse lumina şi i se părea că este o nălucire diavolească. Apoi, făcându-şi semnul cinstitei 


cruci, şi-a ridicat ochii spre muntele acela mare şi a văzut pe dânsul luminând o strălucire ca 
raza soarelui. ŞI făcând rugăciune, îndată a început a vedea şi a auzi. Apoi, după slavoslovia 
Utreniei, s-a dus în sobor şi a spus egumenului și fraților tămăduirea ce i se făcuse. Atunci toți 
cei ce se întâmplaseră acolo au proslăvit pe Dumnezeu. Iar drepteredinciosul bărbat Gheorghe, 
văzând acea minune preaslă-vită, a zidit în mănăstirea aceea o biserică mai frumoasă, în slava 
Preasfintei Născătoare de Dumnezeu. 


Deci, de la acea sfântă icoană au început a se face mai multe minuni la cei cuprinși 
de felurite neputinţe. O femeie, anume Neonila, fiind slăbănoagă, darul Preasfintei Născătoare 
de Dumnezeu a tămăduit-o. Pe alta, anume Teodosia, pătimind de ochi, a vindecat-o. Unui om, 
anume Codrat, care se îndrăcise şi a fost gonit zece săptămâni de diavoli prin pustii, nemâncând 
nimic şi pierind de foame, arătându-i-se Preasfânta Născătoare de Dumnezeu, l-a întărit de 
foame, i-a arătat calea spre casa părinţilor şi i-a poruncit să se ducă la biserica ei, la icoana cea 
făcătoare de minuni, făgăduindu-i că-i va da sănătate desăvârşită, pe care i-a şi dat-o. Pe un alt 
om, anume loan, care era pescar, înecându-se în iezer şi afundându-se, l-a scăpat de la înec. 
Unui alt om, anume Pavel, care era din partea de lângă mare şi a pătimit mare durere dinlăuntru 
vreme de un an, i s-a arătat lui, în neputința aceea, şi l-a învăţat dumnezeiasca scriptură şi l-a 
slobozit de boală. 


A mai tămăduit şi alte multe feluri de neputințe purtătoare de moarte, dureri de 
pântece, umflături şi felurite dureri de ochi şi de dinţi, şi pe cei ce pătimeau de duhuri necurate 
şi erau cuprinși de farmece. Dar și până astăzi lucrează nenumărată mulțime de felurite minuni. 
Şi nu numai acolo, dar şi în împărăteasca cetate Moscova, de la sfânta icoană zugrăvită după 
dânsa, care stă în biserica Sfintei Treimi, aproape de poarta Sfintei Varvara, multe minuni se 
fac celor ce se apropie cu credinţă, întru slava lui Hristos Dumnezeu Care S-a născut dintr-însa, 
Cel împreună slăvit cu Tatăl și cu Sfântul Duh, acum şi pururea şi în vecii vecilor. Amin. 


62. SFANTUL MUCENIC LUP 


(23 AUGUST) 


Sfântul Mucenic Lup a trăit pe vremea împărăției lui Aurelian. EI era rob al unui 
oarecare stăpân, dar liber întru Hristos Domnul, în Care credea. Și umplându-se el de râvnă 
dumnezeiască, a sfărâmat pe zeii cei fără de suflet ai păgânilor, iar pe alţii i-a scufundat în 
adâncul apei. De aceea, păgânii închinători de idoli umplându-se de mânie, s-au pornit asupra 
lui cu săbiile trase, voind să-l taie în bucăţi, însă s-au tăiat ei între ei ca nişte nebuni. Iar sfântul, 


stând întreg în mijlocul lor, le propovăduia cuvântul lui Dumnezeu, fiind plin de credință, de 
înțelepciune şi de darul lui Dumnezeu. 


Deci, voind ei să-l prindă, îi oprea pe ei puterea lui Dumnezeu şi nu-i lăsa să se apropie 
de dânsul. Deci stând de departe, au întins arcurile şi au început a trage asupra lui săgeți; dar, 
în loc să rănească pe mucenic, se răneau cu săgețile unii pe alții. lar sfântul stătea în mijlocul 
lor ca un semn de ţintă spre săgetare, dar nu-l nimereau, nici nu-l răneau. lar de vreme ce 
mucenicul lui Hristos încă nu era botezat, și dorea ca să nu moară în mâinile chinuitorilor fără 
de Sfântul Botez, de aceea s-a rugat la Dumnezeu și îndată din cer s-a vărsat apă peste dânsul. 
Astfel a luat de sus scăldătoarea cea dumnezeiască, toţi elinii privind la aceea şi mirându-se. 


Apoi Sfântul Lup, singur şi de bună voie, s-a dat în mâinile păgânilor, ca un mieluşel 
spre înjunghiere, iar ei, luându-l, l-au dus la ighemon. lar ighemonul mai întâi îl amăgea pe 
credinciosul rob al lui Hristos, ca să se depărteze de Domnul său și să se închine idolilor, dar 
neputând să-l amăgească, a poruncit să-l bată cu bețe fără cruţare. Apoi, facându-i și alte feluri 
de chinuri şi bătăi şi neputând să-l biruiască pe ostașul lui Hristos, l-a osândit la tăierea cu sabia. 
Astfel Sfântul Mucenic Lup, plecându-şi capul sub sabie, și-a dat sufletul pentru Hristos 
Domnul său şi a fost îngropat de cei credincioşi cu cinste, iar de la mormântul lui se dau 
tămăduiri de toate neputinţele şi bolile, cu rugăciunile lui cele sfinte şi cu darul Domnului nostru 
Isus Hristos. Amin. 


63. SFÂNTUL SFINȚIT MUCENIC IRINEU, EPISCOPUL LUGDUNULUI 


(23 AUGUST) 


Sfântul Irineu era de neam din părțile Asiei, din cetatea Smirna. El din tinereţe a 
învăţat înţelepciunea elinească, facându-se filosof ales. Şi auzind el de duhovniceasca 
înțelepciune creştinească, pe care o propovăduia Sfântul Policarp, episcopul Smirnei, a dorit-o 
mai mult decât toată înţelepciunea cea dinafară, făcându-se ucenic al Sfântului Policarp, iar mai 
ales al lui Hristos, dându-se cu totul la slujba lui Dumnezeu. lar Policarp, învățătorul lui, era 
ucenicul Sfântului loan Cuvântătorul de Dumnezeu şi al celorlalți Apostoli; şi tot ce a auzit el 
despre Hristos Mântuitorul de la Sfinții Apostoli, care au fost ei înșiși văzători şi slugi ale lui 
Hristos, toate acelea le-a auzit şi Irineu din gura lui Policarp şi le-a scris în inima sa mai mult 
decât pe hârtie. Apoi fiind hirotonit preot de Sfântul Policarp şi fiind trimis în Gala la 


propovăduirea cuvântului lui Dumnezeu, a mers în Lugdun cetatea Galiei, şi acolo, după 
sfârşitul Sfântului Mucenic Potin, a luat scaunul episcopiei şi s-a făcut păstor al lugdunenilor, 
chiar în vremile acelea cumplite când erau mari prigoniri asupra Bisericii lui Dumnezeu de la 
păgânii împărați închinători de idoli, iar de la ereticii, care atunci se înmulţiseră, se făcea 
tulburare. Pentru aceea, Sfântul Irineu suferea cu osârdie pentru Hristos de la închinătorii de 
idoli, răbdând toate răutăţile; iar asupra ereticilor se înarma cu cuvântul şi cu scrisul. El a scris 
cărți împotriva lor, vădindu-le rătăcirile lor ereti-ceşti și pierzându-le, iar dreapta credință crești- 
nească arătându-o luminos şi învățându-i s-o păzească fără prihană. 


Şi precum a răpit mulţi oameni de la închinarea de idoli, tot asemenea și din eresuri, 
povăţuindu-i la calea mântuirii şi întărindu-i la nevoința mucenicească. Apoi, la sfârşit, a pătimit 
pentru Hristos pe vremea împărăției lui Sevir, tăindu-i-se capul, şi a luat slăvită cunună a 
muceniciei întru împărăţia lui Hristos. 


Notă. Acest Sfânt Irineu se cinstește între învățătorii bisericeşti pentru cărțile lui cele 
insuflate de Dumnezeu, învăţătoare şi folositoare de suflet şi foarte de trebuinţă dreptei credinţe. 
EI a scris despre Sfânta Treime, despre Dumnezeirea lui Hristos, despre Sfânta Liturghie, despre 
Preacuratele lui Hristos Taine, despre Antihrist şi despre multe alte taine ale sfintei credințe. In 
Prolog, în această zi sunt puși doi sfinți mucenici Irineu și anume: Irineu, arhiepiscopul Sirmiei 
şi Irineu, episcopul Lugdunului (Lyon din Galia - sudul Franţei). De aceea, pentru Sfântul Irineu 
al Sirmiei caută în 26 zile ale lunii martie, unde s-a pus pomenirea şi pătimirea lui. 


64. SFÂNTUL IERARH CALINIC, PATRIARHUL 
CONSTANTINOPOLULUI 


(23 AUGUST) 


Sfântul Calinic a fost mai întâi preot şi păzitor de vase al bisericii Preasfintei 
Născătoare de Dumnezeu din Vlaherna. Apoi, ducându-se către Domnul patriarhul Pavel, 
Sfântul Calinic a fost ridicat la scaunul patriarhiei pe vremea împărăției lui lustinian al doilea, 
care era rău la nărav şi netemător de Dumnezeu și pe mulți îi chinuia cu nedreptate şi cu tiranie 
şi nu cinstea nici duhovniceasca rânduială, nici bisericile lui Dumnezeu. Acest împărat şi-a zidit 
nişte palate mari şi frumoase, numindu-le după numele său. Aproape de acea zidire era o 
biserică a Preasfintei Născătoare de Dumnezeu, care se numea "Mitropolească”. Şi de vreme ce 
zidurile palatului ce se zideau trebuiau să fie trase pe acolo, pe lângă acea biserică, împăratul a 
vrut s-o strice, ca să nu fie împiedicare pentru zidire; pentru că acolo voia să fie treptele spre 
suire şi spre foişorul palatului. Deci a poruncit patriarhului să facă rugăciune de binecuvântare 
pentru risipirea acelei biserici. Iar patriarhul s-a împotrivit împăratului, zicându-i: „Nici un fel 
de rugăciune n-am aflat spre dărâmarea bisericii, ci numai spre întemeiere şi zidire, că 
Dumnezeu a făcut lumea spre a fi, iar nu spre risipire”. 


Tulburându-se trimișii împărăteşti asupra lui şi silindu-l să îndeplinească porunca 
împărătească, el a lăcrimat şi a zis: „Slavă Ție, Hristoase, Cel ce rabzi toate!" Atunci îndată 
biserica s-a risipit. Dar, după puţin timp, și pe împărat l-a ajuns risipirea, prin dreapta judecată 
a lui Dumnezeu, pentru că a fost izgonit de la împărăție cu necinste, iar palatul cel zidit de 
dânsul a fost locuinţa altora. Aceasta s-a făcut în felul acesta: 


Inştiinţându-se împăratul că poporul Constantinopolului nu se împacă cu dânsul, 
neiubindu-l pentru multele nedreptăţi care se făceau de el poporului şi pentru viaţa lui cea 
necurată, și auzind că toţi vorbesc rău de el, s-a umplut de mânie şi de iuţime asupra a toată 
cetatea şi a poruncit lui Ștefan patriciul şi voievodul, care era de neam persan şi era om 
nemilostiv și nesăţios de sânge omenesc, să pregătească în mod tăinuit oaste înarmată şi în 
noaptea următoare să năvălească fără de veste asupra caselor celor mai aleşi cetăţeni şi să-i 
ucidă pe toţi fără cruţare. 


Atunci era în Constantinopol, Leontie, voievodul Răsăritului, care a arătat de multe 
ori mare vitejie în războaie și a biruit multe oști potrivnice, iar în loc de cinste şi laudă a luat de 
la împărat legătură în temniţă de trei ani. Acest Leontie era acum slobozit și, înștiințându-se de 
sfatul împărătesc cel rău şi nedrept și de porunca lui cea fără de Dumnezeu, a spus despre aceea 
în taină unor prieteni credincioşi și împreună ostaşi ai săi, iar aceia, asemenea, la alţi credincioşi 
Şi prieteni ai lor; deci seara târziu s-au adunat la un loc și s-a făcut mare număr dintr-înșii. De 
aceea, apucând înainte de acea nedreaptă ucidere a cetăţenilor, care era să se înceapă pe la 
miezul nopţii, au mers înarmaţi în palatul împărătesc și, găsind pe împărat dormind, l-au prins 
şi l-au legat. Atunci Leontie îndată a deschis toate temniţele și a scos pe toţi cei închiși și i-a 
înarmat, apoi i-a trimis prin toată cetatea şi strigau: „Adunaţi-vă toți creștinii în biserica Sfintei 
Sofia, căci împăratul Iustinian este biruit şi legat". Iar popoarele, auzind acestea, au alergat cu 
bucurie mare, strigând: Aceasta este ziua pe care a făcut-o Domnul, să ne bucurăm şi să ne 
veselim într-însa. Și lumi-nându-se de ziuă, Leontie a scos pe împărat legat la locul unde se 
făcea alergarea cailor şi, tot poporul strângându-se acolo, a tăiat nasul împăratului şi l-a trimis 
în surghiunie la Herson. De atunci Iustinian act la s-a numit "nas-tăiat”. 


Iar cetăţenii Constantinopolului îndată au numit pe Leontie împărat şi Preasfinţitul 
Patriarh Calinic l-a încoronat la împărăție. Deci, petrecând Leontie trei ani la împărăție, a fost 
izgonit de Apsimar voievodul, pe care ostașii l-au ales la împărăție şi l-au numit Tiberie al 
treilea. Și prinzând Apsimar pe Leontie, l-a trimis în mănăstirea Dalmatului. Și a împărățit 
Apsimar şapte ani. 


In acea vreme, Iustinian nas-tăiat fugind de la Herson din surghiunie s-a dus mai întâi 
la hazari, apoi la bulgari. Și dobândind de la bulgari multă putere de oaste, a mers la 
Constantinopol şi s-a oprit la porţile cele de aur, iar oastea lui s-a întins până la Vlaherna. Deci 
stând așa trei zile, zicea popoarelor din Constantinopol să-l primească iarăși la împărăție, dar 
popoarele îl ocărau. lar Apsimar, temându-se de Iustinian, care venise cu mare putere asupra 
lui, a fugit la Apoloniad. Atunci lustinian a trimis la Preasfinţitul Patriarh Calinic şi la tot sfatul, 
rugându-se să-l primească pe el şi făcând jurăminte că nu va mai face nimănui nici un rău. 


Iar patriarhul și sfatul, sfătuindu-se, au pus înaintea lui Sfânta Cruce a Domnului, 
Sfânta Evanghelie şi Preacuratele 'Taine ale Trupului şi Sângelui lui Hristos, ca să-și întărească 
Jurământul prin sărutarea acestora şi să nu se răzbune pe nici unul pentru izgonirea sa cea mai 
dinainte. Deci Iustinian și-a întărit jurământul, iar ei, deschizându-i cetatea, l-au primit cu 
cinste. 


Dar împăratul intrând în cetate cu putere ostăşească şi luând împărăţia, îndată şi-a 
călcat jurământul şi a început a ucide pe mulți cetățeni cinstiți. Apoi, trimițând, a adus din 
mănăstirea Dalmatului pe Leontie, care l-a izgonit pe el. De asemenea, ostaşii trimişi de el au 
prins pe Apsimar în Apoloniad şi l-au adus la el. Iar el a poruncit să-i treacă cu batjocură pe 
amândoi astfel legați prin mijlocul cetății. Apoi, aducându-i la el la alergarea cailor şi 
aruncându-i înaintea lui, i-a călcat cu picioarele, trecând peste grumajii lor şi sfărâmându-le 


capetele, iar ostaşii lui strigau cu glas tare: Peste aspidă şi vasilisc vei păşi şi vei călca peste leu 
şi peste balaur. Astfel batjocorindu-i pe ei, le-a tăiat capetele. Nu numai atât, dar şi toată cetatea 
împărătească a umplut-o de sângele celor ucişi, necruţând nici poporul. 


După aceea, prinzând pe Preasfinţitul Patriarh Calinic, i-a scos ochii şi i-a tăiat nasul 
şi limba, apoi trimițându-l în surghiunie la Roma; acolo a poruncit să-l astupe într-un zid de 
piatră. lar Sfântul Calinic fiind astupat în zid la Roma, după patruzeci de zile a căzut astupătura 
şi s-a găsit încă viu, abia suflând; iar după patru zile s-a dus către Domnul. 


Atunci lui loan al şaselea, papa Romei, i s-au arătat în vis Sfinţii Apostoli Petru şi 
Pavel, poruncindu-i să îngroape cu cinste trupul Sfântului Patriarh Calinic, în biserica lor cea 
apostolească; şi papa a făcut după porunca Sfinților Apostoli. Iar călcătorul de judecată, 
schingiuitorul împărat Iustinian nas-tăiat, n-a scăpat de judecata răzbunătoare a lui Dumnezeu, 
căci popoarele şi mai-marii oştilor, văzând tirania lui cea fără de omenie, s-au sfătuit asupra lui 
ŞI, căutând vreme prielnică, l-au prins şi i-au tăiat capul, şi astfel cel rău a pierit rău. lar arhiereul 
lui Hristos, Calinic, s-a învrednicit de cununa mucenicească în împărăţia Domnului nostru lisus 
Hristos. Amin. 


65. CUVIOȘII EVTIHIE ȘI FLORENTIE 


(23 AUGUST) 


La hotarele ținuturilor Nursiei, doi monahi viețuiau împreună în pustietatea 
sihăstrească, unul cu numele Evtihie, iar altul, Florentie. Deci Evtihie, aprinzându-se cu căldură 
de râvna duhovnicească, se îngrijea nu numai de mântuirea sa, ci şi de a altora, şi pe multe 
suflete se sârguia să le aducă la Dumnezeu prin cuvinte folositoare de suflet şi prin îndemnurile 
sale. Iar Florentie, luând aminte singur de sine în simplitatea sa, își petrecea viaţa în rugăciuni. 


Nu departe de locuinţa lor era o mănăstire în care, murind egumenul, monahii 
adunându-se, au venit la Evtihie şi l-au rugat să le fie avvă în mănăstirea lor. lar Evtihie, 
ascultând rugămintea acelora, a mers la dânşii şi a luat începătoria mănăstirii, iar pe fratele său 
în Hristos, Florentie, l-a lăsat să petreacă în acel loc sihăstresc, ca să nu se pustiască biserica 
cea mică pe care o aveau acolo. Deci Florentie, rămânând singur, se ruga Atotputernicului 
Dumnezeu să-i dea ajutor, ca să poată trăi în singurătatea aceea fără supărare. Şi într-una din 
zile, după săvârşirea obişnuitelor rugăciuni, ieşind din biserică, a văzut un urs stând înaintea 


uşii cu capul plecat spre pământ. lar acel urs nu avea nimic din năravul de fiară, ci prin blândeţea 
sa arăta că a venit fiind trimis de Dumnezeu spre ascultare şi spre slujbă. Deci robul lui 
Dumnezeu, Florentie, cunoscând aceasta, a mulțumit lui Dumnezeu că i-a trimis lui un 
împreună-vieţuitor ca acela. Şi, de vreme ce avea rămase la chilia lui cinci oi şi nu avea cine să 
le pască şi să le păzească pe ele, a poruncit ursului, zicându-i: „Mergi de mână oile acestea la 
păşune și păzește-le pe ele, iar la ceasul al șaselea să te întorci împreună cu ele”. 


Şi a început ursul să facă totdeauna aceasta, având grijă de păstoria cea hotărâtă lui 
pentru oi. Deci acela care se obișnuise a mânca carne, acum păştea oile flămând, biruindu-și 
năravul său de fiară. Iar când omul lui Dumnezeu voia să postească până la ceasul al nouălea, 
poruncea ursului ca atunci să se întoarcă cu oile, şi ursul asculta de acea poruncă. Iar când nu 
voia să postească până la al nouălea ceas, mânca în ceasul al şaselea și tot atunci se întorcea și 
ursul cu oile. 


Deci la toată porunca omului lui Dumnezeu se supunea fiara aceea şi întru nimic nu 
greşea; pentru că niciodată n-a venit în al nouălea ceas când i-a poruncit să vină în al şaselea, 
NICI în al şaselea, când i-a poruncit să vină în al nouălea. lar aceasta s-a făcut fiindcă Dumnezeu 
a înțelepțit fiara aceea care a supus-o plăcutului Său, ca să priceapă porunca stareţului şi să facă 
voia lui. Şi slujind fiara aceea multă vreme starețului, a început pretutindeni prin părțile acelea 
a străbate vestea despre Florentie, omul lui Dumnezeu, încât toţi se mirau de minunea aceea, 
adică, cum ursul paşte oile şi slujește starețului. 


Iar diavolul, vechiul vrăjmaş, a ridicat pe oarecare spre zavistie; pentru că el, când 
vede pe cei buni luminaţi cu slavă, atunci pe cei ce sunt cu obiceiul și cu viața răzvrătiți, îi 
vânează spre zavistie şi îi trage întru pierzare. Deci, cu îndemnarea aceluia, patru monahi din 
ucenicii fericitului Evtihie au zavistuit foarte asupra lui Florentie, că învățătorul lor nu făcea 
semne, iar el, rămânând singur de învăţător în chilia cea sihăstrească, se arăta slăvit pentru 
atâtea minuni. Deci, ascunzându-se într-un loc pe unde mâna ursul oile la pășune, l-au ucis. 
Apoi, neîntorcându-se ursul la stareţ în ceasul în care îi era porunca să se întoarcă, starețul era 
în mare îndoială. De aceea, aşteptând până seara şi nevăzând întoarcerea ursului cu oile, a 
început a se mâhni; căci ursul, pe care el se obişnuise din simplitate a-l numi "frate", nu s-a 
întors. lar a doua zi s-a dus la câmp să caute fiara împreună cu oile şi, găsind pe urs ucis, s-a 
mâhnit foarte tare. Apoi cercetând cu de-amănuntul, a aflat cine a ucis ursul, și a început a 
plânge şi a se tângui, nu atât pentru moartea ursului, cât pentru răutatea cea pierzătoare de suflet 
a celor patru frați. 


Şi când s-a înștiințat avva Evtihie de mâhnirea și necazul lui Florentie, a chemat pe 
sihastru la dânsul şi-l mângâia. lar omul lui Dumnezeu, stând înaintea feţei avvei şi fiind cuprins 
de mare durere, a zis: „Nădăjduiesc spre Atotputernicul Dumnezeu ca acum, în viaţa aceasta de 
aici şi înaintea ochilor tuturor, îşi vor lua răsplătire de la Domnul pentru răutatea aceasta acei 
care au ucis ursul meu, care nici un rău nu le-a făcut lor”. Deci acestea zicându-le plăcutul lui 
Dumnezeu, Florentie, îndată cu vorba 1-a urmat împlinirea ei: pentru că deodată acei patru 
monahi au fost cuprinși de lepră mare, putrezin-du-le toate mădularele, şi au murit de acea rană. 
Aceasta făcându-se, Florentie - omul lui Dumnezeu -, s-a înspăimântat foarte, pentru că a 
blestemat pe acei fraţi; şi n-a încetat a se tângui toată viaţa sa pentru fraţii aceia, iar pe dânsul 
se numea ucigaș sălbatic al lor. Insă aceasta a făcut-o Dumnezeu, ca bărbatul acela simplu şi 
îmbunătățit să nu mai îndrăznească, în orice fel de necaz ar fi, să arunce asupra cuiva săgeata 
cuvântului de blestem. 


Deci acest bărbat plăcut lui Dumnezeu a făcut şi alt lucru de minune. Când se purta 
vorba despre dânsul pretutindeni, a venit la el un diacon oarecare de departe, ca să se 
învrednicească de rugăciunile şi binecuvântarea lui. Dar văzând împrejurul chiliei lui o mulţime 
de şerpi şi că tot locul acolo era plin de jivini, s-a spăimântat foarte și a strigat: „Robule al lui 
Dumnezeu, roagă-te”. lar atunci văzduhul era luminos, strălucind de razele soarelui, şi 
Florentie, ieșind din chilie şi stând, şi-a înălțat ochii şi mâinile spre cer şi a început a se ruga, 
ca Domnul să ia de acolo acele jivine, precum EI singur ştie. Atunci îndată a tunat cerul și s-au 
făcut fulgere. Și au ucis tunetul acela cu fulgerele toți şerpii care erau acolo. Şi văzându-i ucişi, 
omul lui Dumnezeu Florentie, căutând iarăși spre cer, a zis: „lată, Doamne, ai ucis şerpii, acum 
cine îi va lua pe dânşii de aici?" Atunci îndată, la glasul lui, au zburat o mulţime de păsări şi pe 
toți şerpii ucişi i-au luat acele păsări şi, ducându-se departe, i-au lepădat şi au curăţit de toţi 
şerpii locul acela, unde petrecea cuviosul. Deci, viețuind întru toate zilele vieţii sale întru mare 
plăcere de Dumnezeu, a trecut la viaţa cea nesfârşită. 


Asemenea şi Cuviosul părinte Evtihie, păscând turma cea încredinţată lui ani 
îndestulați, şi povăţuind şi îndreptând pe mulţi la calea cereştii împărăţii, s-a dus către Domnul. 
Şi deşi în viaţa sa el nu a făcut minuni, însă după moarte s-a arătat făcător de minuni, Domnul 
preamărind pe robul Său, pentru că din hainele lui, care rămăseseră după dânsul, se dădeau 
tămăduiri la felurite neputințe. 


Iar când nu ploua multă vreme și se făcea uscăciune mare peste tot pământul, atunci 
adunându-se tot poporul din ţara aceea, luau haina Cuviosului Evtihie şi, ducând-o la biserică 
înaintea Domnului cu rugăciune, umblau cu dânsa prin sate, prin ţarini și prin grădini, şi îndată 
se dădea de la Dumnezeu ploaie îndestulată, adăpând pământul. Din acest lucru se arăta ce fel 
de putere de bunătăţi plăcute lui Dumnezeu avea înăuntrul sufletului său în viața aceasta acest 
cuvios, a cărui îmbrăcăminte din afară, aducându-se înaintea Domnului, potolea mânia 
Ziditorului. Aşa Se proslăvea atunci Dumnezeu întru minunile acelor plăcuți ai Săi, şi acum 
pentru aceleaşi minuni este şi va fi proslăvit de noi, robii Săi, în vecii vecilor. Amin. 


Nota. Viaţa lor este adunată din cuvântările Sfântului Grigorie Dialogul, papa Romei, 
de către Petru diaconul; cartea 3, cap. 14. 


66. SFÎNTUL SFINŢITUL MUCENIC EVTIHIE, UCENICUL SFÎNTULUI 
APOSTOL IOAN ŞI AL SFÎNTULUI APOSTOL PAVEL 


(24 AUGUST) 


Sfîntul Evtihie avea ca patrie Sevastopolul. EI, auzind de buna vestire a lui Hristos, și-a 
lăsat părinţii şi rudele şi s-a apropiat de iubitul ucenic al lui Hristos, de Apostolul loan 
Cuvîntătorul de Dumnezeu. Deci, urmînd obiceiurilor lui și fiind următor vieții aceluia, învățase 
de la dînsul cereasca înțelepciune, şi scosese darul lui Dumnezeu ca dintr-un izvor. 


Umplîndu-se el de rîvna apostolească, a dezrădăcinat din temelie înşelăciunea idolească. 
Asemenea şi pe Sfintul Apostol Pavel aflîndu-l, ca steaua pe soare, i-a urmat lui, ostenindu-se 
împreună cu dînsul în propovăduirea cuvîntului şi răbdînd bărbăteşte toate primejdiile. Pentru 


aceea este numit ucenic al amîndurora, al Sfîntului Evanghelist loan Cuvîntătorul de 
Dumnezeu, şi al Sfîntului Apostol Pavel. Numindu-se el apostol - între cei mai mici apostoli -, 
deşi nu se află în numărul celor şaptezeci de apostoli, însă s-a cinstit cu numire apostolească, 
ca unul ce s-a ostenit cu cei mai mari apostoli întru buna vestire a lui Hristos şi ca unul ce a fost 
sfințit de dînşii episcop la slujirea cuvîntului şi la jertfe. Evtihie a străbătut multe ţări, 
propovăduind pe Hristos, nu numai cu dînşii, ci şi singur. El nu umbla singur, ci avea călător 
împreună pe îngerul lui Dumnezeu, care îl întărea şi îi spunea mai înainte cele ce avea să i se 
întîmple. El suferea pretutindeni legături şi bătăi, şi pătimea cu bărbăţie pentru Domnul său. 


Odată, fiind chinuit de foame în temniţă, i s-a adus pîine de o mînă nevăzută, cu care se 
întărise atît, încît socotea muncile întru nimic. lar cînd l-a dezbrăcat ca să-l chinuiască, şi cînd 
i-a strujit trupul cu unghii de fier, a curs din cinstitul lui trup, mir de bună mireasmă și a umplut 
văzduhul de bună mirosire. După aceea, fiind aruncat în văpaia focului, s-a auzit tunet din cer 
şi s-a pogorît o ploaie mare, încît a stins focul; iar sfîntul a rămas viu şi nevătămat, slăvind pe 
Dumnezeu. Altădată a fost dat spre mîncare fiarelor; dar și acelea s-au îmblînzit înaintea feţei 
lui, şi s-au făcut ca nişte miei. 


Ceea ce este mai de mirare, este faptul că unui leu, dîndu-i drumul asupra lui, acela a 
grăit cu glas omenesc, propovăduind măririle Mîntuitorului Hristos. Atunci s-au mirat şi s-au 
spăimîntat toţi, care se uitau la acea privelişte. Dar ce minune este pentru că Cel ce a putut de 
demult să deschidă gura măgarului lui Valaam, să vorbească ca oamenii, oare nu putea să 
rînduiască gura leului ca să grăiască omeneşte, spre mustrarea şi ruşinarea păgînilor, şi spre 
mărirea atotputerniciei Sale? Deci și aici tot Domnul este, cum a fost şi acolo, făcînd minuni. 
Însă cum Sfîntul Apostol Evtihie şi-a săvârşit nevoința alergării sale, despre aceasta se 
povesteşte în Prolog că s-a sfîrşit fiind adus legat de la Efes în patria sa, Sevastopol. Slujba din 
Minei pomenește în ce chip s-a sfîrşit, zicînd că 1 s-a tăiat capul cu sabia, fiind încununat de 
lisus cu coroana biruinţei. 


Notă - Unii povestesc despre Sfîntul Evtihie că ar fi fost tot acela care se pomeneşte în 
Faptele Sfinţilor Apostoli la cap.3. Era un tinăr oarecare, anume Evtihie, care, şezind la 
fereastră, ameţit de somn, a căzut jos din acea casă, de la rîndul al treilea şi, murind, l-a înviat 
Sfintul Apostol Pavel. Dar de această înştiinţare vrednică de credință n-am aflat încă, şi nu se 
pare să fi fost tot acel Evtihie care a căzut, căci era din Troada, precum se arată tot în cap. 3 al 
Faptelor Apostolilor, care zice: Am venit în Troada... Patria acestui apostol Evtihie care se 
cinsteşte acum era Sevastopolul. 


Deci, cetatea Troada este în Frigia, iar Sevastopolul în Palestina. Deşi zic cei ce socotesc 
că Evtihie este unul şi acelaşi cu tînărul din Troada, care a căzut din casă de la rîndul al treilea, 
fund ucenic al Sfîntului loan cuvîntătorul de Dumnezeu, însă nu se potrivește cu sfîrşitul. Aceia 
spun de Evtihie, care este în Faptele Apostolilor, că a propovăduit în Spania, și acolo s-a dus la 
Domnul. lar acest Evtihie care se cinstește acum, aducîndu-se de la Efes în Sevastopol, patria 
sa, s-a sfîrşit prin tăiere cu sabia. 


67. SFÎNTA MUCENIŢĂ SIRA FECIOARA, RUDĂ CU SFÎNTA MARIA 
GOLINDUHIA 


(24 AUGUST) 


În zilele lui Hosroe cel bătrîn, împăratul Persiei, în al 28-lea an al împărăției lui, Sfînta 
fecioară Sira s-a arătat în Persia, ca un mărgăritar curat şi mare, strălucind cu frumuseţea 
credinţei creștineşti şi slăvindu-se prin nevoinţă pentru Hristos cu cele mai mari pătimiri. Ea s- 
a născut în cetatea Hirhaselevcos, din neam păgînesc, din care se nășteau totdeauna multe roduri 
ale diavolului. Tată avea un slujitor idolesc şi vrăjitor vestit, care fusese multă vreme judecător 
în adunarea vrăjitorilor şi a popilor persieneşti. El era împreună şezător la înalta stăpînire între 
dînşii, şi se numea Mavit. EI știa bine învăţăturile lui Zoroastru, mai-marele vrăjitor și întîiul 
învăţător în citirea stelelor, din Persia. 


Vrăjitorul acela care a născut pe această fecioară Sira, ura foarte mult pe creştini şi se 
sîrguia să-și păzească pe fiica sa, ca să nu vină la cunoştinţa și prietenia fecioarelor creştinești, 
fiindcă în Persia erau atunci mulți creştini, precum sînt acum în toată Asia, deși viețuiesc în 
strîmtorare şi în defăimare. De aceea, fiind ea încă copil mic, a dat-o după moartea maicii sale 
în altă cetate, care se numea Fars, în care se afla toată învăţătura vrăjitorească. EI a dat-o la o 
femeie vrăjitoare, rudă a lui, ca să o crească în deprin-derea vrăjitoriei păgînești. Cînd fecioara 
a început a veni în înțelegere, îndată a învăţat vrăjitoria. După aceea a dat-o la slujirea cea 
necurată a jertfelor, pentru a săvîrşi oarecare jertfe diavoleşti, care se numeau de ei last, şi acelea 
le aveau ca pe niște jertfe mai curate. Însă aceasta se vorbește despre dînsa, ca să se ştie în ce 
fel de întunecare și înşelătorie diavolească a fost, şi din ce fel de întuneric a ieșit și din cursele 
diavolului a scăpat la lumina cunoş-tinței adevărului. 


Deci, ajungînd ea în vîrsta desăvîrșită și ştiind bine toată învățătura vrăjitorească, slujea 
cu căldură în rînduiala jertfelor necuraţilor zei ai Persiei. Ei i s-a rînduit calea mîntuirii astfel: 
după purtarea de grijă şi după rînduiala lui Dumnezeu, a făcut cunoştinţă cu nişte femei creştine 
sărace şi a auzit de la dînsele despre Domnul nostru Iisus Hristos, adevăratul Dumnezeu; deci, 
a început cu dinadinsul a întreba de credința creştinească, despre dogmele ei şi despre toată 
rînduiala şi viața creştinească, și cele ce le auzea de la dînsele, pe acelea le judeca cu mintea, 
alegînd între credința creştinească şi cea persană. Deci, a văzut între ele mare deosebire în toate, 
căci toate cele ce erau ale credinței persane, pe acelea le vedea mincinoase şi necurate; iar cele 
ale credinţei creștineşti le vedea drepte şi curate. Atunci și-a pus ca scop să lase păgînătatea 
persană şi să se facă creştină. 


Voind ea să știe mai bine despre dreapta credință creş-tinească, a început a merge în 
taină la biserica creştină, a asculta citirile şi cîntările bisericești și învăţăturile cuvintelor lui 
Dumnezeu; a lua aminte la buna rînduială și la buna săvîrşire a slujbelor bisericeşti. Ei i-a plăcut 
foarte mult credinţa creștinească şi toată rînduiala ei; deci, a început a urma vieții creştineşti 
prin postire şi prin omorîrea trupului său. Ea se păzea foarte mult de a se mărita şi a-şi risipi 
mintea prin grijile vieții; căci acum avea vîrsta de optsprezece ani. De aceea nu se arăta ochilor 
oamenilor mireni, nici nu se aduna cu fecioarele şi cu femeile persiene cele slăvite şi bogate, ci 
se ferea de ele, fugind de vorbire şi de prietenia lor. 


Dar ea adeseori se întîlnea cu fecioarele şi cu femeile creștine şi vorbea despre naşterea 
lui Hristos din Preacurata Fecioară şi despre toate minunile Lui, despre patima şi moartea cea 
de bunăvoie, despre Înviere şi Înălţare la ceruri; despre înfricoşata judecată ce va să vină, despre 
răsplătirea drepţilor şi despre chinul credincioşilor. Toate cele ce le auzea de la fecioarele 
creștine le credea fără şovăire, le scria în inima sa şi se umilea. Astfel ardea de dragostea către 
Hristos. Se închidea în camera sa şi citea cărți creştineşti, se deprindea la rugăciuni şi la cîntarea 
psalmilor şi se ruga către adevăratul Dumnezeu al creştinilor, presărîndu-şi capul cu țărînă. 


Astfel a petrecut multă vreme, păzindu-şi în taină credinţa creştinească, căci se temea 
de tatăl său şi de ceilalți vrăjitori; deci, aceasta socotea că este destul spre mîntuire, ca să creadă 
în Hristos, căci încă nu înţelesese cuvîntul apostolului: Cu inima se crede întru dreptate, iar cu 
gura se mărturiseşte spre mintuire. După o vreme oarecare, a căzut într-o boală trupească şi n- 
a căutat doctorii în vrăji, precum era obiceiul păgînilor, ci şi-a întors mintea către Dumnezeu 
şi, bolind cu trupul, a mers la biserica creştinească şi a rugat pe preot să-i dea ei din biserică 
puţină țărînă, avînd credinţa că va cîştiga tămăduire din acea țărînă. Dar preotul s-a lepădat de 
dînsa ca de o necurată, zicîndu-i: "Ce împărtășire îţi este ţie cu credincioşii, tu care eşti 
necredincioasă şi slujitoare de idoli, care vii la biserica creştinească?" 


Ea nu s-a mîniat de aceea, ştiindu-și singură nevrednicia sa, dar, tăcînd puţin, s-a atins 
cu credință de haina preotului, ca altădată femeia cananeiancă de haina lui Hristos, şi îndată a 
cîştigat tămăduire de neputința sa şi s-a întors acasă sănătoasă. Deci, se mira de schimbarea sa 
din boală în sănătatea cea atît de grabnică şi zicea în sine: "Dacă slujitorii lui Hristos au o putere 
ca aceasta, cu atît mai vîrtos trebuie să fie Atotputernic Hristos". Ea dorea să vină în desăvîrşita 
credinţă creştinească și gîndea cum ar putea să cîştige Sfîntul Botez. 


Dar diavolul, care urăște pe cei buni, văzînd într-însa începuturi bune ale sfintei credințe, 
s-a sîrguit să facă împiedicare scopurilor ei. Deci, 1 s-a arătat ei noaptea cu mînie, ocărînd-o că, 
lăsînd obiceiurile părintești, a căutat ajutor la creştini în boală, atingîndu-se de haina preotului 
creștinesc. Dar fericita fecioară, cunoscînd că aceea este amăgire diavolească, s-a îngrădit pe 
sine cu semnul Sfintei Cruci, precum se deprinsese de la creştini, şi, plecîndu-și genunchii la 
pămînt, a început a citi psalmul 90 al lui David: Cel ce locuiește întru ajutorul Celui Preaînalt, 
se va sălășlui în acoperămintul Dumnezeului cerului. Diavolul, stingîndu-se puţină vreme, s-a 
arătat iarăşi, zicîndu-i cu mînie aceleaşi cuvinte. Atunci fecioara, plecîndu-şi iarăşi genunchii 
către Dumnezeul cerului, a început a citi acelaşi psalm. Diavolul, fugind puţin şi iarăşi 
întorcîndu-se, a îndrăznit a-i zice: "Eu sînt Dumnezeu, Care locuieşte în cele de sus, sub a Cărui 
apărare petrec toţi, şi ţi se cade ţie să alergi la mine, iar nu la creștinii care te amăgesc pe tine”. 


Atunci ea, plecîndu-se a treia oară la rugăciune, s-a rugat cu osîrdie lui Hristos 
Dumnezeu ca să-i descopere ei adevărul și să gonească de la dînsa înşelăciunea. Şi îndată cu 
puterea lui Dumnezeu a fost gonit de la dînsa ispititorul, însă în mintea ei a rămas ca o urmă de 
înşelare diavolească oarecare îndoire. Cunoscînd că aceea este din lucrare diavolească, cu inimă 
mai călduroasă s-a întors către Dumnezeu, căindu-se cu lacrimi şi mărturisind neputinţa sa. În 
noaptea următoare a fost mîngîiată de Dumnezeu prin vis și i-a însemnat ei dinainte mucenicia, 
care i s-a făcut astfel: se vedea că stă pe o treaptă mai înaltă mai sus de preoţi şi ținea în mîinile 
sale sfîntul potir, plin de sîngele lui Hristos. Pe acela îl arăta poporului, iar doi diaconi, stînd de 
amîndouă părțile, cădeau. Această vedenie însemna că avea să primească pentru Hristos paharul 
pătimirii, înaintea ochilor poporului cel din priveliște. Iar treapta cea mai înaltă pe care stătea, 
însemna cinstea muceni-cească, care covîrşește toate rînduielile sfinților. Cădirea era semn că 
pătimirea ei avea să fie bineprimită lui Dumnezeu, ca jertfa şi tămiia, şi prin aceasta toată 
Biserica lui Hristos va mirosi bine. 


După vedenia aceea a început viaţa cea cu nevoinţă întru Dumnezeu. Deci ea s-a 
cunoscut de fraţi şi de rudenii că s-a aplecat la credinţa creștinească, fiind văzută schimbată la 
trup, galbenă la față de înfrînare şi de post şi vorbind puţin. Închizîndu-se în camera sa, petrecea 
în tăcere, iar de la aducerea jertfelor la zei şi la obişnuitele lor slujbe a încetat cu desăvîrșire. 
Toţi s-au mîhnit pentru ea și au rugat-o pe mama lor vitregă să o îndemne să înceteze cu viața 
aceea şi să nu se depărteze de la slujba zeilor părinteşti, ca să nu aducă necinste neamului lor şi 
să nu pornească mînia împărătească asupra casei lor. lar mama ei vitregă, învăţindu-se în taină 


de la cel ce de demult a amăgit în Rai prin asemănarea şarpelui pe Eva, s-a apropiat de această 
fericită fecioară cu faţa veselă și, zîmbind, a început a-i spune despre sine că este de aceeași 
credinţă creștinească, şi se prefăcea ca şi cum o păzea și slujea lui Hristos în taină. 


Deci o sfătuia în taină să nu se depărteze de la Hristos, iar la arătare să facă după obiceiul 
jertfei slujba idolilor, ca, văzînd-o toţi că slujeşte zeilor, să se lepede de părerea cea pentru 
creștinătatea ei. "Făcînd tu aceasta - zicea învăţătoarea către fecioară -, nu vei mînia pe Hristos, 
pentru că El se mulțumește dacă cineva Îi slujeşte în taină, și nici nu vei întărita pe tatăl şi pe 
fraţii tăi. Vei scăpa de chinurile cele cumplite care au să fie asupra ta, dacă vei asculta de sfatul 
meu. Să te gîndeşti însă că ești fecioară tînără şi neputincioasă cu trupul, şi nu vei putea să rabzi 
bătăile, rănile, ruperile trupului, arderile şi celelalte chinuri, şi mi-e frică ca nu cumva, slăbind 
în chinuri, fără voie să te lepezi la arătare de Hristos, că atunci păcatul îţi va fi mai mare. Deci, 
îți este mai bine să slujești Lui în taină, iar la arătare să arăţi ca şi cum ai sluji zeilor. Cred că 
aceasta nu ţi se va socoti ca păcat". 


Acestea și altele de felul acesta grăindu-le mama cea vitregă Sirei, în toate zilele, 1-a 
plecat inima la sfatul său, pentru că Scriptura zice: Vorbele cele rele strică obiceiurile cele 
bune. Însă Domnul n-a lăsat pe roaba Sa în acea amăgire ca mult să se afunde în adînc, ci iarăşi 
a întărit-o prin noi descoperiri. Trecînd patru luni şi sosind cele 40 de zile ale Marelui Post, 
fecioara a voit să-l petreacă în postire, nevoințe şi în tăinuiri pustniceşti. Cînd a început a posti, 
a văzut în vis pe frații săi aruncaţi în gunoi şi în noroi, şi pe tatăl său zăcînd într-un pat pîngărit, 
iar în altă parte a văzut un pat înalt şi frumos, strălucind cu o lumină minunată, şi o mulțime de 
feţe luminate o chemau în acea cămară. Deci, după această vedenie, deşteptîndu-se din somn, a 
alergat foarte de dimineaţă la biserica creştinească şi, mergînd la episcopul loan, i-a spus cu de- 
amănuntul toate cele cîte i se întîmplase, adică, cum s-a tămăduit de boală prin atingere de haina 
preoțească, şi de vedenia ce i s-a făcut în vis. Deci, ruga pe episcop să-i dea Sfîntul Botez. 


Auzind episcopul toate cele ce i-a spus ea, s-a bucurat cu duhul că este chemată de 
Dumnezeu spre mîntuire. Socotind el vremea ce era atunci, nu a învrednicit-o de Sfîntul Botez, 
pentru că a ştiut-o că este de neam mare și tatăl ei putea multe. Deci, era ură mare de la toți 
vrăjitorii asupra credincioşilor în vederea ochilor şi se temea a-i întărîta, ca să nu se pornească 
cu mînie pentru botezul ei. Căci vor îndemna pe împărat să ridice prigonire şi chinuire asupra 
Bisericii lui Hristos şi vor risipi oile cuvîntătoare ale Domnului cu neîmblînzita lor mînie de 
lupi răpitori. Episcopul se îndoia pentru fecioară, ca nu cumva, temîndu-se de îngrozirea şi 
chinurile tatălui său, să se lepede de Hristos, şi atunci harul Sfîntului Botez va fi batjocorit. De 
aceea a sfătuit-o ca mai întîi să mărturisească tatălui ei pe Hristos, asemenea și fraților, rudelor 
şi tuturor casnicilor ei, şi dacă va putea răbda pătimirile ce i se vor face de la ei, și de va rămîne 
pînă la sfîrșit întru mărturisirea numelui lui lisus Hristos, atunci se va învrednici de Sfîntul 
Botez. Astfel sfătuind-o episcopul, a trimis-o acasă cu pace. 


Plecînd necăjită fecioara de la episcop că nu şi-a cîştigat dorinţa, se tulbura cu mintea 
pentru că era între dragoste şi între frică; arzînd cu dragoste spre Hristos şi temîndu-se de 
chinuri. Deci de frică a tăcut. După aceea i s-a făcut iarăşi o vedenie în vis: Vedea pe îngerul 
lui Dumnezeu ţinînd un toiag de fier, cu care a lovit-o, zicînd: "Unde este făgăduinţa ta, cu care 
te-ai făgăduit că vei sluji lui Hristos, adevăratul Dumnezeu și cu tărie vei sta împotriva păgînilor 
pentru numele Lui?” Deșteptîndu-se ea din somn, s-a înspăimîntat de vedenia aceea. Începînd 
a se lumina de ziuă, a chemat-o mama sa cea vitregă şi îi poruncea să Jertfească zeilor 
vrăjitoreasca jertfă cea de dimineaţă, după obiceiul său. 


Iar ea, arzînd acum cu rîvnă după Hristos, voia să mărtu-risească la arătare numele Lui 
şi să se lepede înaintea tuturor de vrăjitorii şi de slujirile idolilor. Ea s-a arătat în ceasul acela 
ca şi cum ar asculta pe maica sa, şi, luînd uneltele vrăjitorești de jertfă, după diavoleştile 
predanii ale lui Zoroastru, s-a dus la jertfelnic şi, văzîndu-se strălucită cu oarecare lumină 
dumnezeiască şi întărindu-se în inima sa, s-a lepădat de frică şi a sfărîmat înaintea tuturor 
uneltele vrăjitoreşti şi a scuipat asupra focului, pe care perșii îl au în loc de zeu. L-a aruncat jos, 
altarul l-a răsturnat şi a strigat cu glas mare: "Sînt creştină și mă lepăd de idoli și de toate 
lucrurile lor cele vrăjitoreşti şi diavoleşti. Scuip pe mincinoșii idoli şi spre altarele cele necurate, 
şi cred în adevăratul Dumnezeu al creştinilor; deci, iată, mă duc la biserica creştină”. Fraţii ei 
împreună cu mama cea vitregă şi cu toți cei din casă auzind aceasta, au prins-o şi au încuiat-o 
în cămară, punîndu-i păzitori ca să nu iasă. Atunci se întîmplase că tatăl ei nu era acasă, iar 
fericita zicea către ei să trimită să cheme pe tatăl său, ca să mărturisească numele lui Hristos şi 
înaintea lui, măcar de s-ar da de el la chinuri. Ea nu mai voia acum să-şi păzească în taină 
credinţa sa pentru Hristos; ci avea dorinţa să o arate, netemîndu-se de nici un fel de chinuri. 


În acea vreme, adunîndu-se la dînsa rudele şi vecinii, o îndemnau cu lacrimi să înceteze 
de la o faptă ca aceea, să nu mîhnească pe tatăl şi pe frații săi, să nu-şi necinstească neamul şi 
să nu se dea de voie la chinurile cele cumplite. Dar ea nu voia să asculte cuvintele lor cele 
viclene. Venind tatăl şi văzînd focul lor cel vrăjitoresc pe care îl avea în loc de zeu, risipit de 
fuca lui, jertfelnicul răsturnat, uneltele vrăjitoreşti sfărîmate, şi pe fiica sa, Sira, preamărind 
numele lui Hristos cu glas mare, s-a umplut de negrăită mînie, şi, apucînd-o, a bătut-o fără milă, 
pînă ce a ostenit. Apoi a început să plîngă, s-o îndemne şi s-o momească, zicîndu-i cuvinte de 
dragoste şi de rugăminte; dar nimic n-a sporit, deşi îi făcea multe rele, ţinînd-o legată, închisă 
în loc întunecos, chinuind-o cu foamea şi cu setea, și dîndu-i multe bătăi. Uneori el singur, 
alteori prin rudenii voia s-o amăgească, să se întoarcă la zei şi la acea slujbă vrăjitorească. Dar 
roaba lui Hristos petrecea ca un diamant tare şi ca un turn, neclintită în mărturisirea preasfîntului 
nume al lui lisus Hristos. 


Tatăl său, văzînd voinţa ei neschimbată spre credinţa creș-tinească şi că nu poate cu nici 
un chip s-o întoarcă de la dînsa, s-a dus şi a spus lui Mavit, mai-marele vrăjitorilor. Mavit, 
adunînd pe ceilalți popi şi vrăjitori din cetățile de primprejur, a şezut cu dînşii lîngă capiștea 
focului zeului lor şi a pus pe fecioara lui Hristos înaintea judecății sale; deci, s-a adunat acolo 
popor mult ca la o privelişte mare. Printre oameni erau şi mulți creştini, care se adunaseră să 
vadă nevoința fecioarei Sira, pentru că toți aflaseră de întoarcerea ei spre Hristos și de pătimirea 
ce a suferit de la tatăl său. Mavit a întrebat-o: "Pentru ce te-ai lepădat de învăţăturile şi de zeii 
părintești şi ai luat altă credinţă?" Ea a răspuns: "Orice om care are înţelegerea sănătoasă, nu se 
aseamănă dobitoacelor necuvîntătoare, care se duc în urma celor ce le-au născut, fără să ştie 
unde; deci, merge pe calea pe care o vede mai bună, nici urmează părinților şi strămoşilor săi 
cei rătăciţi în pierzare; deci, și eu, văzînd că credinţa creştinească este mai bună decît 
păgînătatea părintească, am ales pe cea mai bună și m-am lepădat de cea rea”. 


Mavit, mîniindu-se, a zis: "Fecioară, multe chinuri te aşteaptă dacă nu vei asculta!" Ea, 
punîndu-şi mîna pe grumaji, i-a zis cu mare îndrăzneală: "Pe aceștia să-i tai, că ai putere, ţi-am 
spus o dată aceasta”. După aceea Mavit a mai grăit mult către dînsa, dar ea nimic nu i-a mai 
răspuns, ci zicea în sine psalmii lui David, pe care ei nu-i înţelegea. Atunci Mavit a zis către 
ceilalți: "Ce grăieşte aceasta?” Dar nimeni nu ştia cele ce grăia dînsa; iar unul dintr-înșii a zis: 
"Grăiește oarecare învăţătură creștinească". Mavit a trimis îndată ca să cheme pe episcopul 
creștinesc, şi să afle de la dînsul dacă fecioara grăiește cuvinte creștineşti. Episcopul a venit cu 
frică, temîndu-se de stăpînirea vrăjitorilor. Muceniţa uitîndu-se spre el şi văzînd că se temea, a 
strigat către dînsul, zicînd: "Părinte, nu te teme, ci adu-ţi aminte de Scriptura care zice: Am grăit 


întru mărturiile tale înaintea împăraţilor şi nu m-am ruşinat. Şi iar: Nu vă temeţi de cei ce ucid 
trupul, că sufletul nu pot să-l ucid. 


Episcopul, fiind întrebat despre cuvintele ce le-a grăit fecioara, a spus că sînt creştinești. 
Mult mîniindu-se asupra fecioarei, a poruncit să o bată peste gură. După aceea a început a o 
momi cu cuvinte amăgitoare, apoi a o îngrozi cu chinurile, dar cu nimic n-a sporit; astfel că se 
rușina de creștinii care erau la acea privelişte. Apoi, Mavit a poruncit ca pînă la o vreme s-o 
păzească în casa tatălui său, nevoind să spună împăratului așa repede, ca să nu se necinstească 
între dînşii acel cinstit neam. Apoi a sfătuit pe tatăl ei să se sîrguiască a întoarce pe fiica sa mai 
mult cu momiri, decît cu îngroziri. Muceniţa, întorcîndu-se acasă, se bucura şi slăvea pe 
Dumnezeu, că s-a învrednicit a fi cercetată pentru numele lui Hristos, înaintea boierilor și a 
judecătorilor şi înaintea a tot poporului. 


Muceniţa stînd în casa părinţilor, Domnul mîngiia şi întărea pe roaba sa cu noi 
descoperiri, pentru că adeseori i se făceau arătări îngereşti, din care se învăța cum să răspundă 
înaintea păgînilor judecători. Uneori 1 se arătau Moisi, Ilie, Apostolul Petru și alţi sfinți, precum 
de aceasta se scrie mai pe larg în istorie. Tatăl său se îngrijea în tot chipul de întoarcerea ei de 
la Hristos şi, neputînd să o schimbe din hotărîrea ei cea tare, a spus de dînsa lui Mavit și la tot 
divanul. Atunci se întîmplase de venise în cetatea aceea un oarecare bărbat cu numele Daru şi 
cu dregătorie din cel mai înalt sfat împărătesc. Aceştia, amindoi puternici, Daru şi Mavit, erau 
împreună și ascultau cuvintele tatălui, care se plîngea de fiica sa și striga împotriva creştinilor 
că s-ar fi adunat asupra lui și ar fi vrut să-l ucidă cu pietre. Daru a trimis la fecioară pe niște 
bărbaţi vestiți, ca s-o întrebe pentru ce a lăsat înțelepciunea vrăjitorească şi s-a abătut la credința 
creştinească. El a poruncit trimişilor s-o îndemne cu cuvinte bune, făgăduindu-i daruri 
împărăteşti; iar de nu-i va asculta, atunci să-i spună că o aşteaptă chinuri cumplite. 


Aceia, ducîndu-se la dînsa şi întrebînd-o, grăindu-i multe cuvinte momitoare şi 
îngrozitoare, fericita le-a spus: "Eu singură voiam să merg la cel ce v-a trimis şi să-i grăiesc 
despre credința mea în Hristos; dar de vreme ce aţi venit voi la mine, ascultați cuvintele mele: 
eu am luat credința creștinească pentru că am cunoscut-o că este dreaptă şi adevărată. Credința 
creștină are un Dumnezeu, pe Ziditorul a toate. El este Atotputernic şi fără de moarte; iar 
vrăjitoria şi slujirea voastră de idoli am urît-o, deoarece aveți mulţi zei care sînt fără suflet şi nu 
pot nimic. Deci, spuneţi celui ce v-a trimis să nu mintă în făgăduinţa sa, prin care îmi 
făgăduiește chinuri cumplite, ci să le împlinească cu fapta, că sînt gata să pătimesc şi să mor 
pentru Hristos, Dumnezeul meu". Acel dregător cu numele Daru, auzind un răspuns ca acesta 
al fecioarei, s-a umplut de mînie şi a poruncit s-o ia din casa părintească şi să o ducă în temnița 
poporului. Acolo, să-i lege mîinile şi picioarele cu fiare, s-o încuie într-o închisoare strîmtă și 
întunecoasă și să nu-i dea nici pîine, nici apă. 


Deci, sfînta a petrecut în acea închisoare trei zile şi trei nopți, neputînd a se mişca, pe 
de o parte de greutatea marilor lanțuri de fier, iar pe de alta, de strîmtoarea locului. După trei 
zile, scoţînd-o pe ea de acolo, o întreba, oare s-a învăţat acum şi oare voieşte să se întoarcă la 
legile și la zeii părinteşti? Dar ea petrecea neschimbat în credinţa lui Hristos. Deci, a condamnat- 
o s-o arunce într-o groapă adîncă, întunecoasă și puturoasă, punînd pe dînsa o greutate de fier 
mare. Cînd puneau pe dînsa fiarele şi voiau să o ferece cu lanţurile cele cu piroane, acele piroane 
nu puteau să intre în găurile cele pregătite lor, deşi au chemat mulți fierari care se osteneau în 
zadar. Atunci muceniţa a făcut semnul Sfintei Cruci spre piroane şi spre lanţuri, şi îndată 
piroanele s-au prins bine la locul lor. Însă vrăjmaşii lui Hristos, fiind orbiţi cu răutatea, n-au 
înțeles puterea cea minunată a Sfintei Cruci şi au ferecat strîns pe sfînta, plecîndu-i capul spre 
picioare, şi astfel au aruncat-o în groapa aceea. 


Dar, Domnul nostru lisus Hristos, Care nu părăseşte pe cei ce-L iubesc, îndată a trimis 
uşurare roabei Sale în groapa aceea; căci o lumină cerească i-a strălucit ei acolo şi legăturile de 
fier s-au desfăcut, au căzut de pe dînsa şi putoarea s-a prefăcut în bună mireasmă, astfel că 
muceniţa era ca într-o cămară, bucurîndu-se și slăvind pe Dumnezeu. Creştinii care erau în acea 
cetate, adunîn-du-se în biserică cu episcopul lor, se rugau cu lacrimi lui Dumnezeu pentru 
muceniţa Sira, ca să o întărească pe ea şi să-şi săvîrșească nevoinţa sa cu bine. Muceniţa a 
petrecut în groapa aceea cinci-sprezece zile, şi nimeni nu se aştepta ca ea să fie acolo vie, din 
pricina mirosului greu, al foamei celei mari şi de strîmtoarea fiarelor celor grele ce erau puse 
pe dînsa. 


În acea vreme era secetă, din lipsă de ploaie, şi din popor se zicea, că pentru fecioara 
Sira cea chinuită cu nedreptate, îngrozește mînia lui Dumnezeu cu uscăciune şi cu foamete. 
Deci, era cîrtire împotrivas popilor şi vrăjitorilor. După cele cincisprezece zile, păgînii 
Judecători s-au înștiințat că fecioara Sira este vie în groapă şi că s-a dezlegat de legături, şi se 
mirau foarte mult. Atunci ei au poruncit să o scoată de acolo şi să o ducă iarăşi în temniţa cea 
de obşte a poporului. 


Cînd au scos pe muceniţa din groapă, îndată s-a vărsat din cer o ploaie foarte mare şi a 
adăpat pămîntul din destul; iar poporul a zis că Dumnezeu a trimis ploaie pămîntului pentru cea 
scoasă din groapă. Deci, Domnul a dat roabei Sale darul facerii de minuni ca să tămăduiască 
bolile şi să izgonească diavolii. Mulţi veneau la dînsa pentru tămăduire, cînd şedea în temniță, 
ŞI câți se atingeau de hainele sau de legăturile ei, cîştigau tămăduiri de neputinţele lor; iar 
diavolii nu sufereau apropierea ei, căci în oarecare vreme, sosind praznicul sfinților mucenici, 
care au pătimit mai înainte în Persia şi care se săvîrșea o dată pe an în biserica ce era în afara 
cetății, muceniţa a dorit să fie acolo la cîntarea cea de toată noaptea. 


Atunci unul din creştini, iubitor de Dumnezeu, a dat păzitori-lor aur şi s-a făcut singur 
chezaş, ca să o elibereze pe muceniţă din temniţă în acea noapte, făgăduindu-se s-o aducă iarăşi 
la dînșii în zorile dimineţii. Sfînta, fund lăsată în voie, şi-a schimbat hainele ca să nu fie 
cunoscută; şi, venind la biserică, a stat în unghiul pridvorului şi asculta cîntarea bisericească. 
Acolo, în adunarea cea de praznic, era o femeie îndrăcită şi aceea, cum s-a apropiat de Sfînta 
fecioară Sira, îndată a strigat diavolul dintr-însa, făcînd arătare, că mucenița Sira a venit în 
biserică şi-l izgoneşte pe el. Cînd poporul o căuta pe dînsa, ea îndată a fugit de acolo şi s-a dus 
la temniţă. Așa se temeau diavolii de dînsa, încît nici nu puteau să se apropie de ea. În altă 
noapte, iarăși prin chezaş și cu plată fiind eliberată noaptea din temniță de păzitori, a mers la 
episcop şi a luat de la dînsul Sfîntul Botez, în biserica care era în cetate. 


După aceasta, Mavit şi ceilalți judecători şi slujitorii vrăjito-reşti s-au sfătuit să trimită 
pe muceniţa Sira la împărat, de vreme ce cu nici un chip n-au putut să o întoarcă de la credința 
creştinească. Ei au trimis-o, punînd pecete pe grumazul ei, după obiceiul lor, ca să nu fie dată 
acolo o alta în locul ei, iar pecetea aceea era astfel că nu era cu putinţă să se şteargă din grumaz, 
decît numai împreună cu capul. 


Ostaşii, luînd-o, au dus-o în cetatea care se numea Acvac; căci acolo era atunci împăratul 
şi au dat-o pe ea eparhului cetăţii, cu înştiințarea pricinii ei, din ce neam este şi ce a răbdat. 
Eparhul mai întîi o îndemna cu cuvinte amăgitoare, apoi o îngrozea cu chinurile, ca să se 
întoarcă la credința cea dintii; dar, văzînd-o pe ea nesupusă, a dezbrăcat-o de hainele ei și, 
îmbrăcînd-o într-o zdreanţă murdară, a dat-o în paza unor evrei, ştiind că ei sînt vrăjmașii cei 
mai mari ai creștinilor. Acei evrei, luînd-o pe ea și înfășurînd-o cu legături de fier, au închis-o 
într-o casă întunecoasă, iar ca hrană îi dădeau ei o bucată foarte mică de pîine de orz, cît numai 


să nu moară de foame. In toate zilele o certau, ocărînd-o cu cuvinte defăimătoare şi, hulind pe 
Hristos, îi ziceau: "Unde este cuvîntul cel grăit de tine, că legăturile vor cădea singure de pe 
grumaz, de la miini şi de la picioarele tale? Să vedem noi acum cum vor cădea?" 


Într-una din zile, evreii defăimînd așa pe sfîntă, ea şi-a ridicat ochii în sus, a suspinat și 
în taina inimii sale s-a rugat Domnului. Atunci îndată înaintea ochilor lor au căzut obezile de la 
grumaji, de la mini şi de la picioarele ei, iar evreii s-au mirat foarte mult. Sfînta a petrecut acolo 
unsprezece zile. Apoi eparhul a poruncit să o aducă iarăşi la sine și, aflînd-o neînduplecată către 
credinţa lor, a trimis-o la mai-marele vrăjitorilor, care era lîngă împărat, înştiințîndu-l despre 
toate cele despre dînsa, precum se înştiințase și el. Mai-marele vrăjitorilor, punînd-o înaintea 
sa, a zis către dînsa: "De ce te-ai lepădat de credinţa noastră, pe care o țin cu cinste împărații şi 
boierii, care s-a răspîndit pretutindeni, stăpî-neşte pe toţi şi îmbogăţeşte pe cei ce o păzesc pe 
ea, iar tu te-ai lipit de creştini, de oamenii cei necinstiţi, proşti, lepădaţi şi urîţi de toți?" 


Sfînta a răspuns cu îndrăzneală, zicînd: "Unde sînt acum coroanele împăraţilor voştri? 
Unde este slava boierilor voştri? lată, toate acelea au trecut, împărații şi boierii, înflorind ca 
iarba, în puţină vreme s-au vestejit și s-au dat morţii celei veşnice, căci n-au cunoscut pe 
adevăratul Dumnezeu, pe Ziditorul tuturor, şi nu s-au închinat Stăpînului vieţii şi al morții, ci 
au cinstit zidirea ca pe un Dumnezeu, închinîndu-se focului, apei, soarelui, lunii şi stelelor. Iar 
creștinii, pentru pătimirile ce le rabdă în viața cea de aici de la voi, vor cîştiga viaţa cea veşnică 
şi pentru necinstirea cea vremelnică, vor moşteni slava cea cerească”. Mîniindu-se, marele 
vrăjitor, a început a cerceta cu de-amănuntul unde fusese pînă atunci. Înştiinţîndu-se de felul 
chinurilor şi legăturilor ce a suferit și că a fost păzită de evreii, a poruncit să o ducă iarăși în 
închisoarea lor, să o păzească bine şi să nu lase la ea pe nimeni din creştini. Luînd-o iudeii, fără 
omenie îi făceau răutate roabei lui Hristos, chinuind-o astfel trei zile cu fel de fel de chinuri. 


Rînduindu-se de către împărat un dregător peste toate temnițele şi închisorile şi acela 
înştiințîndu-se de muceniţă, a luat-o din închisoarea jidovească şi a adus-o în închisoarea sa. 
Aceasta a făcut-o însă pentru cîștig, deoarece era obicei la creştini a-și răscumpăra de la păzitori, 
cu aur şi argint, intrarea în temniţă la cei legaţi, care pătimeau pentru Hristos. Cînd au intrat în 
închisoarea muceniţei oarecare creştini, care cumpăraseră cu argint intrarea, au mers la ea spre 
cercetare. Dar, văzînd-o legată cu fiare şi goală zăcînd pe pămînt, i-au adus un așternut, ca 
măcar atît să-i facă ușurare în acele chinuri. Venind unul din păzitorii temniţei, a aruncat pe 
muceniţă de pe așternut, şi cu aceasta 1-a pricinuit mare durere din pricina greutății fiarelor ce 
erau pe dînsa. Dar, îndată legăturile de fier s-au dezlegat şi au căzut de pe dînsa și mare mirare 
le-a fost acelora care s-au întîmplat acolo. 


În timpul acela, împăratul a voit să iasă din cetatea aceea la o alta ce se numea 
Resancusadon, şi toţi puternicii Persiei au mers cu dînsul, precum și mai-marele vrăjitorilor. Ei 
au adus în urma lor acolo şi pe cei legaţi, între care şi pe Sfînta Muceniţă Sira. Rugîndu-se 
Domnului în toată calea aceea, cînta psalmii lui David. Iar ostașii cei ce o duceau, de multe ori 
o îngrozeau ca să tacă, pentru care au legat-o cu lanțuri mai grele; dar ea nu înceta a cînta și a 
mulțumi lui Dumnezeu. 


Pe cînd erau la locul ce se numeşte Carsa, mai-marele vrăjitorilor şi cu ceilalți judecători 
au pus-o pe ea mai întîi la întrebare, și au zis către dînsa: "Destulă vreme ai avut de la noi să te 
gîndești; deci, acum spune ce ţi-ai ales? Te vei întoarce la slujba cea dintîi a zeilor, ca să fii vie, 
sau mori, rămînînd în credinţa creştină?" Răspuns-a sfinta: "Ce să-mi aleg mai mult, decît ce 
am ales o dată. De multe ori ţi-am spus: sînt creştină, roaba lui Hristos, şi pe Acela l-am iubit, 


Aceluia îi slujesc şi pentru EI doresc a muri”. Zis-a mai-marele vrăjitorilor: "Grăiește-ne nouă 
cuvinte de ale înțelepciunii noastre şi pe care le-ai învăţat de la început”. 


lar ea a început a zice cu mare glas psalmii lui David şi rugăciuni către Dumnezeu. 
Mîniindu-se, mai-marele vrăjitor a poruncit să-i rupă hainele de pe dînsa; şi, lăsînd-o goală, i-a 
zis: "Nu-ţi este rușine acum?" Răspuns-a sfînta: "Pentru ce să mă ruşinez? Nu sînt nici răpitoare, 
nici desfrînată şi nici alt rău n-am făcut; iar dacă m-aţi dezbrăcat de hainele cele din afară, eu 
am în cer îmbrăcăminte luminoasă, nestricăcioasă şi veșnică. Acea îmbrăcă-minte mi-a gătit-o 
Domnul meu, pentru Care acum cu necinste sînt dezgolită”. 


Astfel grăind ea, stăpînitorul țării Huzainului, şezînd cu mai-marele vrăjitor, a zis: "Ce 
se îndrăcește aceasta?" Iar sfînta a răspuns: "Nu sînt eu îndrăcită, ci tu ești îndrăcit, pentru că 
slujeşti diavolilor! Şi de vei voi, voi pune semnul Crucii pe fruntea ta, şi diavolul v-a ieşi din 
tine. Atunci ochii ţi se vor lumina şi vei cunoaște adevărul”. Deci, toţi cei ce erau acolo, au 
strigat: "Vino-vată este morţii, căci huleşte pe zei, defaimă pe împărat şi batjocoreşte pe boieri!" 
Pentru aceea, au judecat-o la moarte și au însemnat-o cu pecetea pe grumaji, ca nu cumva prin 
vreo meșteşugire să se omoare altă fecioară în locul ei. În ziua aceea, cînd au voit s-o scoată 
spre ucidere, s-au sfătuit oarecare din sfetnici, ca să-i mute moartea pentru altă dată. Să nu o 
omoare în acel loc, unde erau mulți creştini, ca să nu se ridice între ei gilceavă şi tulburare. 
Pentru aceea a mutat uciderea ei, și a dat-o mai-marelui păzitor al închisorii. 


Luînd el pe muceniţă, o avea iarăşi închisă cu ceilalți legați. După aceea împăratul s-a 
dus în cetatea Vetarmais, și a voit să zăbovească acolo. Aducîndu-se acolo și sfinta muceniţă, a 
pus-o în temniță, unde, îmbolnăvindu-se, aștepta să moară. Ea se ruga cu lacrimi Domnului ca 
să nu moară astfel, şi să se lipsească de cununa mucenicească, ci să se învrednicească a se sfirşi 
prin pătimire. Ascultînd Dumnezeu rugăciunea roabei sale, i-a dat sănătate. 


După aceasta, unul din păzitorii temniţei, aprinzîndu-se de diavol spre păcatul trupesc, 
a rugat pe mai-marele păzitor al închisorii ca să poruncească să batjocorească pe cea legată, pe 
Sfînta fecioară Sira. Luînd el poruncă de la mai-marele păzitor, s-a apropiat de mireasa lui 
Hristos, plin de poftă necurată. Dar Domnul, păzind pe roaba Sa, a lovit pe acel poftitor cu 
orbirea ochilor, la urechi şi la limbă, astfel că a rămas orb, surd şi mut; şi, căzînd cu faţa la 
pămînt, striga cu glas urît. Văzînd aceea mai-marele păzitor al închisorii, în loc să se înspăimînte 
şi să cunoască puterea lui Dumnezeu, părîndu-i rău de îndrăzneala acelui nelegiuit, singur s-a 
aprins de acea poftă fără-de-lege asupra sfintei fecioare, și s-a gîndit să se pornească spre sfîntă. 
lar sfinta a zis către el: "Eu sînt logodită cu Împăratul ceresc, şi Acela nu te va lăsa să necinstești 
fecioria miresei Sale!" Mai-marele acela neascultînd cuvintele ei, cînd a vrut să se ducă la ea, 
îndată îngerul lui Dumnezeu I-a lovit şi a căzut la pămînt ca mort. Mergînd slugile lui, l-au scos 
din acel loc, şi abia mai tîrziu şi-a venit în simţire. 


După o pedeapsă ca aceea a lui Dumnezeu, robul satanei, rămînînd neîndreptat, s-a 
umplut de mînie, şi s-a sîrguit ca îndată să piardă pe muceniță, pentru că i se poruncise s-o 
omoare cu orice chin va voi. Însă n-a voit s-o omoare cu sabia, ci s-a gîndit s-o sugrume cu 
funii, pentru aceea a chemat fierarul, să scoată fiarele de pe dînsa. Sfînta a zis către mai-marele 
acela: "Nu este trebuință de fierar”. Zicînd aceasta a aruncat obezile de pe grumaji, din milini şi 
de la picioare, şi cei ce au văzut aceasta s-au mirat, însă n-au cunoscut puterea lui Dumnezeu. 
Atunci mai-marele păzitor a poruncit să-i lege mîinile iarăşi, ca să nu se împotrivească cu ele, 
cînd o va sugruma. Muceniţa iarăși a zis către dînsul: "Lasă-ţi sfaturile tale cele deşarte, că de 
bună voie mă voi da la moarte pentru Dumnezeul meu, astfel că nu voi mișca mîinile". Deci au 
pus pe grumajii ei o funie, şi au început a o sugruma. 


Acum fiind aproape de moarte, slăbindu-i funia, a zis către dînsa: "Dacă voiești să te 
lepezi de credinţa creştină, te vom lăsa să trăieşti”. Însă muceniţa le-a răspuns lor: "Săvirşiţi-vă 
o dată porunca voastră”. Atunci ei au început a o sugruma din nou, şi iarăşi cînd slăbea, o 
întrebau pe dînsa dacă voiește să se lepede de Hristos şi să fie vie; dar ea, dorind moartea cea 
pentru Hristos, le poruncea ca să-şi săvîrşească porunca. Deci au tras funia de amîndouă părțile, 
pînă ce au omorit-o. 


Astfel s-a sfîrşit muceniceşte Sfînta Muceniţă, fecioara Sira, pentru Hristos, Domnul 
său. Cinstitul ei trup, chinuitorii n-au vrut să-l dea îngropării, ci spre mîncarea cîinilor; luîndu- 
| din temniţă l-au dus acasă, unde, adunînd o mulțime de cîini şi închizînd porţile curții, a 
aruncat trupul muceniţei spre mîncare, dar cîinii nici nu s-au atins de dînsul. Atunci noaptea I- 
au aruncat afară; iar creştinii care erau în cetatea aceea, înştiințîndu-se de sfîrşitul mucenicesc 
al sfintei muceniţe, au pîndit unde vor arunca chinuitorii trupul ei. Deci, cînd au văzut unde |- 
au aruncat, creştinii l-au luat și l-au îngropat cu cinste, slăvind pe Tatăl, pe Fiul şi pe Sfîntul 
Duh, pe un Dumnezeu în Treime, Căruia şi de la noi să-l fie cinste și slavă, acum şi pururea şi 
în vecii vecilor. Amin. 


Notă - După sfîrşitul Sfintei Muceniţe Sira, nemaitrecînd mulți ani, a început a pătimi 
pentru Hristos, de la Hosroe, bătrînul împărat al perșilor, şi rudenia ei, Sfînta Maria, care pe 
greceşte se numea Golinduhia. Viaţa şi pătimirea ei s-au prelungit pînă la celălalt Hosroe, care 
era nepot celui dintîi; iar istoria despre dînsa caut-o în 12 zile ale lunii lui iulie. 


cs. ADUCEREA CINSTITELOR 
MOAŞTE ALE SFÎNTULUI 
APOSTOL VARTOLOMEU, DIN 
INSULA DINARULUI LA CETATEA 


VENENDA 
(25 AUGUST) 


(POMENIREA ACESTUI SFÎNT APOSTOL ESTE ÎN A UNSPREZECEA 
ZI A LUNII IUNIE; TOT ACOLO CAUTĂ ŞI PĂTIMIREA LUI) 


După sfîrşitul mucenicesc al Sfîntului Apostol Vartolomeu, care a suferit de la păgîni 
pentru Hristos în Alvana, cetatea Armeniei celei mari, credincioşii, luînd cinstitul lui trup, l-au 
pus într-o raclă de plumb şi l-au dus într-aceeași cetate. De la moaştele apostolului se făceau 
multe minuni, dîndu-se tămăduire bolnavilor. Pentru aceea, mulţi din cei necredincioşi se 
întorceau la Hristos. Iar slujitorii diavoleşti, popii cei necuraţi şi chinuitorii, auzind şi văzînd cu 
ochii minunile acelea, nu numai puterile lui Dumnezeu nu le cunoşteau, dar se şi mîniau asupra 
cinstitelor moaște ale apostolului, necăjindu-se în inimile lor. 


Deci, adunîndu-se cu vrăjmăşie şi cu mînie, au luat racla de plumb în care erau puse 
moaștele şi au aruncat-o în mare, socotind să le scufunde în adîncul mării. Ei au aruncat încă şi 
alte patru racle cu moaştele altor sfinți mucenici, ale lui Papian, Luchian, Grigorie şi Acachie. 
Dar, în loc ca raclele acelea să se afunde în adînc, ele au plutit ca nişte luntre, mergînd astfel pe 
deasupra apei şi purtînd comorile cele fără de preţ în ele; mai ales racla apostolului fiind de 
plumb, stătea neafundată în apă, mai presus de fire. Acea raclă se făcuse uşoară şi, ca o corabie 
purtîndu-se cu a lui Dumnezeu puternică îndreptare, înota pe mare în mijlocul raclelor 
muceniceşti, pentru că, spre cinstea Apostolului Vartolomeu, două erau de-a dreapta şi două 
de-a stînga. 


Deci, raclele acelea mergînd cu minunată înotare, s-au în-dreptat spre Bosforul Traciei, 
la Propontis, şi au trecut strîmtoarea Helespontului; apoi, trecînd marea Egee şi lonică, au ajuns 
în Sicilia, şi, lăsînd Siracusa în stînga, au plecat spre apus şi au ajuns la insulele Lipar. Acolo a 
stat racla apostolului, iar raclele celorlalți sfinți mucenici, petrecînd pe apostol la Lipar, l-au 
lăsat și s-au despărțit, unde i-a poruncit voința dumnezeiască fiecăreia să meargă sau să stea. 
Racla lui Papian a plecat în Sicilia; a lui Luchian, în Mesina; a lui Grigorie, în Calabria; iar a 
lui Acachie, în Ascalon, cetate care se numeşte astfel. Despre toate acestea s-a făcut descoperire 
de la Dumnezeu lui Agaton, episcopul insulei Liparului; iar el cu clerul şi poporul, mergînd la 
malul mării şi aflînd acolo racla cu moaştele apostolului, s-au umplut cu toții de bucurie şi au 
grăit: "O, Lipare, de unde ţi-a venit ție o bogăţie ca aceasta? Cu adevărat că te-ai mărit şi te-ai 
proslăvit acum; deci, dănțuiește acum și saltă, primind în mîinile tale pe acest mare folositor al 
tău, care te cercetează pe tine, şi pe mijlocitorul cel către Dumnezeu!" Apoi a strigat către 
dînsul: "Bine ai venit la noi, apostole al lui Hristos!" 


Deci, toţi se minunau și preamăreau puterea lui Dumnezeu, cum racla aceea de plumb 
cu moaştele sfîntului nu s-au afundat în apă, ci mai uşoară decît luntrea a venit la dînșii o cale 
atît de lungă, înotînd pe mare, nu cu mînă omenească, ci ocîrmuindu-se de dumnezeiasca putere. 
Apoi, luînd racla aceea cu moaştele, au dus-o în biserică cu cîntare de psalmi şi cu dănţuire, şi 
a curs mir din sfintele moaște ale apostolului, prin care se tămăduiau bolile cele nevindecate. 
Aceste cinstite moaşte au petrecut în insula aceea mulți ani, pînă la împărăţia lui Teofil, 
luptătorul împotriva icoanelor. lar în zilele lui, cu voia lui Dumnezeu şi pentru păcatele 
oamenilor, agarenii au prădat insula Liparului. lar un boier din cetatea Vinenda, anume Sicard, 
care de demult auzise de minunile apostolului, din credinţa cea fierbinte către sfîntul, a chemat 
din cetatea Amanfiei nişte oameni corăbieri și, făgăduindu-le că le va da lor averi îndestulate, 
i-a rugat să meargă cu corabia la insula Liparului, ca de acolo să aducă la dînsul comoara aceea 
sfîntă cu moaştele Sfîntului Apostol Vartolomeu. 


Plecînd ei cu corabia și ajungînd la insula aceea, au luat acea dorită bogăţie 
duhovnicească şi s-au întors la locul lor. Iar cînd boierul Sicard a fost înștiințat despre moaștele 
sfîntului, că se apropiau de dînşii, a ieşit întru întîmpinare cu episcopul şi cu mulțime de popor 
cu corăbiile pe mare şi, primind cu bucurie pe apostolul lui Hristos, l-au dus cu cinste în cetatea 
Venenda, şi, punîndu-l în biserica cea mare, 1-a așezat praznic luminos. Din acea vreme se 
prăznuieşte aducerea cinstitelor moaște ale acestui sfînt apostol, în ziua a douăzeci şi cincea a 
lunii august; zi în care cinstitele lui moaşte au fost aduse în Venenda. De la ele se dau multe 
tămăduiri de toate neputinţele, cu rugăciunile apostolului şi cu darul Domnului nostru lisus 
Hristos. 


69. SFÎNTUL APOSTOL TIT, UNUL DIN CEI ŞAPTEZECI 


(25 AUGUST) 


Sfîntul Apostol Tit era de fel din Creta şi din părinţi de bun neam, pentru că se trăgea 
din seminţia lui Miroi, antipatul Cretei; dar erau necredincioși, deoarece se ţineau de 
păgînătatea închinării de idoli, şi chiar el singur tot aceleaşi păgînătăţi a slujit de la început. El 
din tinereţea lui a arătat multă sîrguință către înţelepciunea păgînească, îndeletnicindu-se la 
citirea cărților vechi de filosofie şi făcătoare de stihuri, precum ale lui Homer şi ale celorlalți 
scriitori. El petrecea cu fapte bune, în nerăutate și în întreaga înțelepciune, măcar că era în 
necunoştinţă de Dumnezeu. El şi-a păzit fără de prihană fecioreasca curăţenie a trupului său, 
precum mai pe urmă a mărturisit despre dînsul Sfîntul Ignatie purtătorul de Dumnezeu, în 
scrisoarea sa către Filadelfi, numindu-l pe dînsul feciorelnic. Deci, pe Dumnezeu, pe Care Tit 
nu-L ştia prin credin-ță, pe Acela îl cinstea prin fapte bune și Lui I se arăta plăcut. 


Cînd era de douăzeci de ani, a auzit un glas din cer venind către dînsul şi zicîndu-i: "Tite, 
ție ţi se cade să te duci de aici și să-ți mîntuieşti sufletul tău, pentru că nu-ţi ajunge spre mîntuire 
numai învățătura păgînească". Acest glas auzindu-l Tit, dorea ca şi a doua oară să-l mai audă 
pe el, pentru că ştia glasurile și cuvintele care se făceau uneori de la idoli, dar nu voia să le 
creadă pe ele, pentru că începuse a cunoaşte înţelepciunea lor cea drăcească. El a mai petrecut 
acolo un an, cînd i s-a dat în vis o dumnezeiască poruncă, ca să citească cărți evreieşti; şi după 
acea vedenie, el a început a le cerceta. 


Căzîndu-i în mînă cartea Sfintului prooroc Isaia, a deschis-o şi a găsit la capitolul 41 
acestea: Înnoiţi-vă către Mine ostroave..., pe care citind-o, a găsit într-însa oarecare cuvinte, ca 
şi cum ar fi fost grăite spre inima lui de Dumnezeu. Acele cuvinte sînt acestea: Robul Meu ești 
și Eu te-am ales pe tine. Nu te teme că te-am lăsat, Eu sint cu tine. Nu te amăgi cu zeii cei mulți 
păgineşti, pentru că eu sint Dumnezeul tău. Şi iarăşi: Eu sînt Dumnezeul tău, care ţin dreapta 
fa şi-ţi grăiesc ţie. La sfîrşitul capitolului a citit despre idoleasca înșelăciune, astfel: "Dintre 
idolii lor nu este unul care să grăiască; că dacă vei întreba pe ei de unde sînt, nu-ţi vor răspun- 
de; căci aceia care îi fac pe ei sînt printre voi, şi vă înșeală pe voi”. Aceste cuvinte din cartea 
proorocească, și multe altele, i-au fost lui ca o cheie, căci, deschizîndu-i uşa minții spre 
cunoștința adevăratului Dumnezeu și spre înțelegerea înșelăciunii idoleşti și a rătăcirii păgînești, 
ardea cu inima spre Dumnezeu, pe care evreii Îl cinsteau. 


În acea vreme s-a auzit în insula Creta, unde trăia Tit, că Hristos Dumnezeu S-a arătat 
în trup printre oamenii din Ierusalim. El face multe minuni şi fapte negrăite; căci slava despre 
Dînsul străbătuse prin toate marginile pămîntului. Deci, antipatul Cretei, care era unchi după 
mamă lui Tit, sfătuindu-se cu cei mai de frunte bărbaţi, a trimis la Ierusalim pe nepotul său, pe 
acest bine înţele-gător şi iubitor de înțelepciune, Tit, ca pe unul care era destul a auzi şi a 
înțelege cele grăite de gura lui lisus Hristos şi a vorbi cu dînsul şi tot ceea ce va afla de la 
Hristos, va putea cu de-amănuntul să le spună lor. 


Tit, mergînd la Ierusalim şi văzînd pe Stăpînul Hristos, s-a închinat Lui, apoi I-a urmat 
Lui şi ucenicilor Lui amestecîndu-se cu ceilalți din popor, ce umblau după Hristos. El singur a 
fost martor al minunilor pe care Hristos le făcea. A văzut şi mîntuitoarele Patimi şi s-a 
încredinţat despre Învierea Lui. lar după Înălțarea Domnului, Sfîntul Duh pogorîndu-se peste 
Apostoli în limbi de foc şi grăind lor în limbi străine, Tit, robul Lui, i-a auzit vorbind în limba 
lui şi se mira, precum despre aceasta se scrie în Faptele Apostolilor: Nemernicii cretani - între 
care era şi Tit -, mirîndu-se, unul către altul ziceau: "Îi auzeam pe Sfinţii Apostoli grăind 
măririle lui Dumnezeu în limbile noastre”. De toate acestea Tit a fost vestitor şi propovăduitor 
în patria sa, Creta. 


Fericitul Tit a fost rînduit în slujba apostolească, cînd li s-a deschis neamurilor ușa 
credinţei. Mai întîi a fost botezat Cornelie sutașul; apoi după dînsul și ceilalți elini. Atunci și 
Tit, fund din neamul celor netăiaţi împrejur, a luat botezul de la Sfîntul Apostol Pavel, care mai 
înainte s-a numit Saul. Pentru că pînă atunci, deşi Tit crezuse în Hristos de la început, însă nu 
se botezase; pe de o parte că pe atunci apostolii încă nu primeau în biserică pe cei netăiați 
împrejur, iar pe de alta, că greu își socoteau lor în Legea veche tăierea împrejur, despre care 
ziceau evreii, care crezuseră în Hristos, că este trebuință mai întîi limbilor care primeau 
credinţa, ziceau că nu este cu putință cuiva să se mîntuiască fără tăierea împrejur, precum se 
scrie despre aceasta în Faptele Apostolilor: Oarecare pogorindu-se în ludeia, învăţa pe frați, 
zicînd: De nu vă veți tăia împrejur după obiceiul lui Moisi, nu puteţi să vă mîntuiţi. Unii ca 
aceștia cîrteau asupra Sfîntului şi Marelui Apostol Petru, despre botezul lui Corneliu sutaşul, 
zicînd: "Ai intrat şi ai mîncat cu dînşii la bărbatul acela, care nu are tăiere împrejur”. 


Deci, pe cînd Sfinţii Apostoli vorbeau soborniceşte despre aceasta, au lăsat neamurile 
cele din nou creștinate fără tăierea împrejur. Atunci și fericitul Tit, venind la Botez, n-a mai fost 
silit de nimeni la tăierea împrejur, despre care lucru Apostolul Pavel pomeneşte către Galateni, 
zicînd: Nici Tit, care este cu mine, n-a fost silit să se taie împrejur, însă după Botez, fiind sfinţit 
de ceilalți apostoli mai mari la slujba apostolească, a fost numărat în rindul celor şaptezeci de 
apostoli. El a fost trimis între neamuri cu Sfîntul Pavel la propovăduirea cuvîntului lui 
Dumnezeu, fiind următor lui nu numai ca un ucenic dascălului, ci ca şi fiul cel iubit al 


dascălului, pentru că Pavel îl numea fiul său. Acest lucru se poate vedea din scrisoarea lui Pavel 
către dînsul, care zice: Lui Tit, adevăratul fiu, dar şi milă. Zice încă şi aceasta: Este de trebuință 
să rugăm pe Tit, ca precum a început, așa să și sfirşească... Şi a zis iar: Mulțumită lui 
Dumnezeu, Cel ce a dat pentru voi aceiași sîrguință în inima lui Tit... 


De aici se poate vedea duhovniceasca dragoste în Hristos, care o avea Pavel către Tit. 
Uneori îl numeşte fiul său, iar alteori frate. Altădată, zăbovind Tit unde a fost trimis, Pavel se 
întristează şi zice în sine: Ducindu-se în Troada la propovăduirea lui Hristos, și fiindu-mi ușa 
deschisă întru Domnul, duhul meu n-a avut odihnă, neaflind pe Tit, fratele meu... Deci, cînd Tit 
nu era de faţă, marele Apostol Pavel se întrista cu duhul: Tot așa şi cînd era el de față avea 
duhovnicească mîngîiere, pentru că zice: Dumnezeu ne-a mingiiat prin venirea lui Tit... Şi iarăşi 
zice: Ne-am bucurat de bucuria lui Tit. 


Pavel, străbătînd multe țări cu bună vestirea cuvîntului lui Dumnezeu, a ajuns şi în Creta, 
patria lui Tit. Pe atunci era antipat în Creta, Rustil, bărbatul surorii lui Tit. Acela, auzind 
propovădui-rea apostolească pentru Hristos Dumnezeu, întîi rîdea; apoi, murind fiul lui şi fiind 
înviat de Sfîntul Apostol Pavel, a crezut în Hristos şi a primit Sfîntul Botez cu toată casa sa. 
Apoi mulţi necredincioși din insula aceea au primit sfînta credință şi Botezul. Sfintul Pavel a 
pus pe fericitul Tit episcop în insula Cretei şi în celelalte insule dimprejur. Și, încredințîndu-i 
popoarele cele din nou luminate, l-a lăsat acolo; iar el s-a dus în alte ţări, ca să propovăduiască 
pe Hristos altor popoare. 


Ducîndu-se în Nicopoli, a scris Sfîntului Tit o scrisoare învăţătoare, cum trebuie să 
cîrmuiască eparhia sa. EI îi zicea: Pentru acesta te-am lăsat în Creta, ca să îndreptezi cele 
nesfirşite, şi să așezi preoți prin toate cetăţile, precum ţi-am poruncit. Sfîntul loan Gură de Aur, 
socotind aceste cuvinte apostoleşti, zice: "Din cei ce erau cu Pavel, Sfîntul Tit era iscusit pentru 
că de n-ar fi fost iscusit, nu i-ar fi încredințat lui insula, nu i-ar fi poruncit să împli-nească cele 
nesfîrşite, şi nu l-ar fi făcut judecător la atîţia episcopi, dacă n-ar fi nădăjduit foarte mult în acest 
bărbat". 


Sfîntul Pavel, voind să zăbovească mai mult în Nicopoli, a chemat pe Sfîntul Tit iar la 
el, zicînd către dînsul în scrisoarea sa: Cind voi trimite la tine pe Artema sau pe Tihic, sirguieşte- 
te să vii la mine în Nicopoli, pentru că am socotit să iernez acolo. Sfîntul Tit, ducîndu-se în 
Nicopoli şi zăbovind puţin cu dînsul, l-a trimis înapoi la Creta. După aceasta, Sfîntul Pavel a 
fost prins în Ierusalim, legat cu lanţuri, şi de acolo a fost dus la Roma. Sfîntul Tit, auzind de 
aceea, s-a dus la Roma să vadă nevoinţa pătimirii dascălului său. El a petrecut în Roma pînă la 
sfîrşitul Sfîntului Pavel, şi, îngropînd cinstitul lui trup, după tăierea poruncită de Nero, s-a întors 
în Creta la păstoria sa. 


Tit avea scaunul arhieriei sale în una din cinstitele cetăţi ale Cretei, care se numea 
Gortina, şi se ostenea neîncetat, întorcînd pe păgîni la Hristos, învăţindu-i cu cuvintele şi 
încredințîndu-i cu minunile. În insula aceea era un idol slăvit al Artemidei, zeița păgânilor, la 
care se ducea mulţime de popor păgînesc şi i se închina cu aducere de jertfe. Sfîntul Apostol 
Tit, ducîndu-se acolo în vremea adunării și prăznuirii păgînilor, grăia către dînşii cuvîntul lui 
Dumnezeu și îi îndemna să se întoarcă la adevăratul Dumnezeu şi să-şi cunoască înşelăciunea 
idolească. 


Poporul neluînd aminte la cuvintele lui, el s-a rugat Domnului şi îndată acel idol a căzut, 
sfărîimîndu-se în bucăţi. Poporul s-a spăimîntat, şi de atunci au crezut în Hristos ca la cinci sute 
de suflete. Asemenea, cînd din porunca împăratului Romei se zidea în Creta o capişte mare 


idolească, în cinstea spurcatului zeu Jupiter, şi era tocmai pe sfirşite, Tit, apostolul lui Hristos, 
trecînd pe acolo, s-a rugat adevăratului Dumnezeu şi deodată a căzut capiştea, risipindu-se pînă 
în temelie. Prin această minune, mulțime de păgîni s-au întors la Hristos și au zidit o biserică 
foarte frumoasă în numele lui lisus Hristos adevăratul Dumnezeu. 


Astfel Sfîntul Apostol Tit, luminînd cu lumina sfintei credinţe insula Creta şi cele 
dimprejur, şi ajungînd la adînci bătrîneţi, s-a mutat către Domnul, avînd 94 de ani de la nașterea 
sa. La sfîrșitul său a văzut pe sfinții îngeri venind să-i ia sufletul. Lui i se luminase fața ca 
soarele, căci întreaga sa viață fusese lumina lumii; și tot al aceluia era și sfîrşitul, cinstit prin 
strălucire de lumină de Domnul nostru lisus Hristos, Mîntuitorul lumii. 


70. SFINŢII MARTURISITORI CARE AU PATIMIT IN EDESA DE LA 
ARIENI 


(25 AUGUST) 


Biserica lui Hristos, cîștigîndu-și libertate pe vremea marelui împărat Constantin, şi 
aceasta după multe prigoniri care fuseseră asupra creştinilor de la păgânii împărați şi chinuitorii 
închinători de idoli, acum începuse a înflori în pace şi linişte. Dar prin lucrarea diavolească, se 
ridicase iar prigoană asupra ei, nu de la închinătorii de idoli, ci de la creştinii cei răucredincioşi, 
care se abătuseră de la adevărata credință. 


După sfîrşitul lui Constantin, se întărise eresul hulitor de Hristos al lui Arie, mai întâi în 
împărăția lui Constantie, fiul lui Constantin, apoi în împărăția lui Valens; iar aceasta, fiindcă 
amîndoi acei împărați erau amăgiţi de reaua credinţă a lui Arie. Deci, stăpînind în vremile lor, 
au prigonit preamult Biserica lui Hristos. Sub stăpînirea lui Valens şi în păgîneasca îndrăcire a 
aceluia, dreptcredincioșii arhierei erau izgoniți din scaunele lor, iar în locurile lor erau puşi 
eretici. În cetatea Edesa era un episcop drepteredincios şi sfînt, anume Varsis, avînd darul de a 
tămădui toate bolile oamenilor şi acela se împotrivea eresului lui Arie. 


Pe acesta, nesuferindu-l, răucredinciosul împărat Valens l-a izgonit de pe scaun şi l-a 
trimis în surghiun, mai întîi în insula Arad. Apoi, auzind că acolo se adună mult popor la acest 
sfînt episcop şi ascultă învățătura lui despre credinţa cea dreaptă, l-a trimis de acolo la Oxirinh, 
cetatea Egiptului. Dar şi de acolo, înştiinţîndu-se de minunile şi de învăţătura sfîntului, l-a trimis 
într-o altă cetate mai depărtată, care se numea Fenon, fiind aproape de barbari. Acolo arhiereul 
şi mărturisitorul lui Hristos s-a și sfîrșit în chip fericit. Iar în insula Aradului, patul ce rămăsese 
după dînsul, dădea tămăduiri de neputinţe, încît, cîţi pătimeau de ori ce fel de boli, punîndu-se 
pe patul acela, îndată se făceau sănătoşi și se eliberau de duhuri necurate. 


Răul împărat Valens, izgonind de pe scaunul episcopal al Edesei pe un arhiereu sfînt ca 
acesta, a ridicat în locul lui pe unul cu numele şi cu obiceiul de lup, pentru că Lup era numele 
acelui mincinos arhiereu, fiind chiar lup. Puteai să vezi deci, intrînd în turma lui Hristos, în loc 
de arhiereu, un lup răpitor îmbrăcat în haina cea de oaie a arhieriei. Deci, poporul cel 
dreptcredincios al Edesei, fiind cu acel mincinos păstor eretic, care ajunsese în acel loc sfînt ca 
o urîciune a pustiirii, n-a voit a se împărtăși, ci ieşind afară din cetate la cîmp şi adunîndu-se 
într-un loc pustiu, săvîrşea slujbele lui Dumnezeu ca şi în biserică, căci nici o biserică din cetate 
nu se dăduse dreptcredincioşilor, ci toate le erau închise lor, iar bisericile cele mai mari le 
stăpîneau arienii din porunca împăratului. 


Apoi şi împăratul, venind din Antiohia, a mers în Edesa şi, înştiințîndu-se că toţi creştinii 
drepteredincioşi se îngrețoşează de reaua credință cea arienească şi nu vor să aibă împărtăşire 
cu episcopul Lup, ci fug de el și se adună afară din cetate la rugăciunile lor, s-a mîniat asupra 
eparhului Edesei, cu numele Modest, pentru că lasă pe popor să facă aceea. Deci, a lovit cu 
palma peste obraz pe eparh şi i-a poruncit să pregătească oaste înarmată, și cînd poporul cel 
credincios, după obiceiul lui, se va aduna dimineaţa la rugăciune afară din cetate, atunci să 
scoată împotriva lor ostaşii, omorînd şi risipind acea adunare creştinească. 


Eparhul, deşi luase necinste de la împărat, însă cruțînd poporul nevinovat, a spus în taină 
celor credincioși să nu mai iasă afară din cetate, nici să se adune la slujba şi rugăciunea cea 
obişnuită, de vreme ce mînia împărătească i-a poruncit să scoată asupra lor ostaşi înarmaţi și 
să-i ucidă. Drepteredincioşii, auzind de aceasta, în loc să se teamă, s-au umplut de mai mare 
rîvnă şi, sculîndu-se foarte de dimineaţă, au ieşit afară din cetate la locul adunării lor cu femeile 
şi cu copii lor, dorind ca acolo toți să-și pună sufletele lor pentru lisus Hristos. Eparhul, 
împlinind porunca împărătească, a ieşit ca la război cu ostașii cei înarmaţi. 


Dar, pe cînd erau la porțile cetăţii, au văzut pe o femeie ieşind din casa ei, neînchizînd 
nici uşile după ea, nici îmbrăcîndu-se cumsecade, şi nu avea cu dînsa, decît un prunc mic; deci, 
sîrguindu-se, trecea de la ceata lui şi alerga afară din cetate. Atunci eparhul a poruncit să o 
prindă și să o aducă la sine. Oprind-o în cale, a întrebat-o pe ea, zicînd: "Femeie săracă, unde 
te sîrguieşti atît de dimineaţă să alergi degrabă?" Femeia a răspuns: "Mă duc la cîmp unde se 
adună creştinii!" 


Eparhul a zis: "Au n-ai auzit că eparhul o să meargă acolo cu oaste, şi pe toţi cîţi va găsi 
acolo o să-i ucidă?" Femeia a răspuns: "Am auzit şi pentru aceasta mă grăbesc, ca să mor 
împreună cu dînşii pentru Hristos!" Eparhul a întrebat: "Dar pe pruncul acesta pentru ce îl duci 
cu tine?" Femeia a răspuns: "Voiesc ca şi pruncul meu să se învrednicească de chinuire 
împreună cu mine". Eparhul, auzind aceasta, s-a mirat de o dorință de moarte ca aceea a celor 
drepteredincioşi, pentru dreapta credință. Atunci, întorcînd oastea înapoi, a mers la împărat și 
i-a zis: "De-mi porunceşti mie să mor, sînt gata; dar lucrul cel poruncit de tine, nu-l pot săvirşi!" 


Apoi a spus împăratului de acea femeie cu pruncul, cu cîtă sîrguință se grăbea afară din 
cetate, la cîmp, dorind muceniceasca moarte a ei şi a pruncului său. Asemenea i-a spus şi despre 
dorința spre moartea cea cu osîrdie a poporului; adică s-au pregătit să moară cu femeile şi cu 
copiii lor pentru mărturisirea credinței lor celei în Hristos. Şi i-a mai zis: "Nu se poate sili 
poporul Edesei spre împărtăşirea credinţei cu episcopul, decît numai să-i taie pe toți pînă la 
unul! Dar ce folos va fi atunci? Căci ei, pentru vitejeasca pătimire a lor, vor avea slavă între cei 
de pe urmă creștini, iar nouă ne va rămîne ruşinea și ocara veşnică!" 


Astfel eparhul a schimbat gîndul împăratului de la uciderea poporului, căci n-a mai 
poruncit să facă nici un rău poporului, ci numai pe preoţi, pe diaconi și pe ceilalți clerici, care 
nu se împărtăşeau cu episcopul arienesc, să-i prindă şi să-i pună la încercare. 


Deci, eparhul chemînd la sine toată rînduiala duhovnicească din Edesa, care petrecea în 
buna credință, mai întîi îi îndemna pe ei cu cuvinte blînde, ca, supunîndu-se poruncii 
împăratului, să primească împărtăşire cu episcopul Lup, și le zicea: "Cea mai de pe urmă 
nebunie a voastră este aceasta, că, fiind oameni puţini, nu ascultați pe împăratul vostru, care 
stăpîneşte atîtea ţări şi mai vîrtos vă împotriviţi lui”. Eparhul zicîndu-le aceasta, toţi tăceau. 
Apoi eparhul a zis către mai-marele preoţilor, anume Evloghie, bătrîn de ani: "De ce nu-mi 
răspunzi?" Evloghie a zis: "De vreme ce vorbeşti către toți de obște, de aceea eu singur nu 


îndrăznesc a apuca cu răspunsul meu înaintea celorlalți; iar de mă vei întreba de ceva pe mine 
singur, îți voi răspunde”. Eparhul a zis: "De ce nu te împărtăşeşti cu împăratul?" Iar fericitul 
Evloghie, rîzînd de acea întrebare ereticească, i-a zis: "Au doar împăratul a luat şi rînduiala de 
preot, ca să mă împărtăşesc cu dînsul?" 


Atunci eparhul, umplîndu-se de mînie, a ocărît pe sfîntul bătrîn şi a zis: "O, nebunule, 
pentru ce te înstrăinezi de credința împăratului şi nu te împărtăşeşti cu aceia care au împărtăşire 
cu împăratul?" Atunci toți împreună cu bătrînul Evloghie, mărturisind dreapta lor credință cea 
întru Hristos Dumnezeu, se arătau gata să-și pună sufletele lor pentru dînsa. Deci, eparhul cu 
porunca împărătească, prinzînd 80 de bărbaţi din rînduiala duhovnicească şi legîndu-i cu lanţuri, 
i-a trimis în surghiun în Tracia. Cînd acei mărturisitori ai lui Hristos erau duși în surghiunie, 
pretutindeni poporul credincioşilor din cetăţi şi din sate ieşea în întîmpinarea lor, le făcea mare 
cinste și îi îndestula cu cele de trebuinţă. 


Ereticii, văzînd aceasta, au trimis degrabă înştiinţare împă-ratului, zicînd: "În loc de 
necinste, mai multă cinste i se dă celor ce se duc în surghiun!" Atunci împăratul a poruncit să- 
i despartă cîte doi şi să-i trimită pe unii în Tracia, pe alţii în Arabia, iar pe alţii în Egipt şi în alte 
țări. Fericitul Evloghie şi cu dînsul şi un alt cinstit preot, anume Protoghen, au fost duşi în 
Antinoe, cetatea Tebidei, unde nu erau mulţi credincioşi, ci numai elini care se închinau idolilor. 
Sfinţii, petrecînd acolo puţină vreme, au tămăduit toate bolile ce erau în popor, cu chemarea 
numelui lui lisus Hristos, şi pe mulţi i-au adus la credinţa creştinească prin Sfîntul Botez. 


Pierind răucredinciosul Valens, și luînd sceptrul împărăției Răsăritului Teodosie, cel 
binecredincios, s-a ruşinat arieneasca rătăcire şi a tăcut. Slăbind puterea şi chinuitoarea stăpînire 
a ereticilor, care prigoneau Sfînta Biserică, mărturisitorii lui Hristos, cei ce erau izgoniți și cîți 
nu se duseseră către Domnul și erau printre cei vii, li s-a dăruit libertate, întorcîndu-se fiecare 
în patria sa, iar drepteredincioşii arhierei şi-au luat iar scaunele. 


Atunci şi acei doi sfinţi preoți, Evloghie şi Protoghen, s-au întors din surghiun în Edesa. 
Creştinii cei drepteredincioşi şi-au reluat bisericile de la arieni, iar Evloghie a fost pus episcop 
al Edesei, pentru că Sfîntul Varsis s-a dus către Domnul pe cînd era în surghiun, Protoghen a 
fost episcop în cetatea Carea din Mesopo-tamia și amîndoi au împodobit Biserica lui Hristos cu 
cuvîntul și cu fapta pînă la sfîrşitul lor; iar noi pentru toate acestea slăvim pe Hristos, 
Mîntuitorul nostru cel slăvit în veci, împreună cu Tatăl şi cu Sfîntul Duh. Amin. 


71. SFÎNTUL SFINŢITUL MINA, PATRIARHUL 
CONSTANTINOPOLULUI 


(25 AUGUST) 


Cel între sfinți Mina, Patriarhul Constantinopolului, a vieţuit pe vremea împăratului 
Iustinian. EI a fost mai întîi preot şi hrănitor întru primirea străinilor la azilul Sfintului Samson 
din capitala Bizanțului. Patriarhul Antim fiind gonit din scaun, pentru socoteala lui cea 
ereticească, Sfintul Mina, ca un dreptcredincios şi vrednic de rînduiala cea înaltă, a fost ridicat 
la patriarhie de Prea-sfințitul Agapit, episcopul Romei, care venise pe vremea aceea în 
Constantinopol. 


In zilele patriarhiei Sfintului Mina, a fost în cetatea Constantinopolului o minune ca 
aceasta: un copil oarecare evreu a intrat în biserică în timpul împărtăşirii Preacuratelor Taine 


ale Trupului şi Sîngelui lui Hristos, cu alți copii creştini, şi, apropiindu-se cu ei, s-a împărtăşit. 
Mergînd el acasă, l-a întrebat tatăl său unde a fost şi de ce a zăbovit, iar el, ca un copil, i-a spus 
adevărul că a fost în biserica creştină şi a luat împărtăşanie. 


Auzind tatăl lui acestea, s-a mîniat foarte mult şi, apucîndu-l, l-a aruncat într-un cuptor 
aprins în care făcea sticle, pentru că era meşter de sticlărie, şi n-a spus femeii sale de aceasta. 
Mama copilașului, căutîndu-l, plîngînd și chemîndu-l pretutindeni, nu l-a găsit. A treia zi, 
mergînd pe la cuptorul cel înfocat, copilul a răspuns din mijlocul lui. 


Atunci ea îndată s-a sîrguit și l-a scos de acolo, întrebîndu-l cum a petrecut viu şi nears 
pînă acum în acel foc. Copilul i-a spus: "Adeseori venea la mine o femeie luminoasă şi răcorea 
focul, dîndu-mi apă; de asemenea îmi aducea şi hrană cînd flămîn-zeam". Îndată a străbătut 
vestea de această minune prin toată cetatea şi s-a înștiințat împăratul lustinian și Sfîntul Patriarh 
Mina. Deci, pe copilul acela şi pe maica lui i-a botezat, iar pe tatăl cel împietrit, pentru că n-a 
voit să se boteze, împăratul l-a judecat ca pe un ucigaș şi a poruncit ca să-l înfigă în ţeapă. 


Sfîntul Mina păstorind bine Biserica lui Hristos timp de 16 ani, s-a mutat cu pace către 
Domnul. 


72. PĂTIMIREA SFINȚILOR MUCENICI ADRIAN ȘI NATALIA ŞI A 
CELOR ÎMPREUNĂ CU DÎNŞII 


(26 AUGUST) 


Marele prigonitor al Bisericii lui Hristos, păgînul împărat Maximian, omorînd 
pretutindeni mulți creştini, a mers în Nicomidia, cetatea Bitiniei, şi a intrat mai întîi în capiştea 
idolească, de s-a închinat necuraţilor zei. Apoi, căzînd cu faţa în jos înaintea idolilor, a adus 
necuratele lor jertfe, împreună cu toţi cetăţenii. După aceea a poruncit ca pe cei ce cred în 
Hristos, să-i caute şi să-i aducă la chinuire. Îngrozirea lui era înfricoşată asupra acelora ce ar 
ascunde un creștin; iar acelora ce ar şti undeva un creștin ascuns şi ar spune sau îl va prinde 
singur şi-l va aduce la judecată, îi făgăduia daruri şi cinste. 


Atunci se dădeau la moarte vecini pe vecini şi tată pe fii; pe de o parte, temîndu-se de 
îngrozirea împărătească, iar pe de alta, aşteptînd plata. Pentru aceea, oarecare din păgîni, 
apropiindu-se de mai marii oștilor, au zis: "Iată, creştinii s-au ascuns în peşteră. Eu i-am auzit 
acolo în noaptea aceasta, cîntînd şi rugîndu-se Dumnezeului lor”. Atunci îndată s-au trimis 
ostaşi, care, alergînd degrabă şi ajungînd la acea peşteră, au prins pe toți creştinii câţi au fost în 
ea, adică 23 de bărbaţi, şi, legîndu-i cu lanţuri de fier, i-au adus în cetate ca să-i pună înaintea 
împăratului. 


În vremea aceea împăratul mergea la jertfe cu careta spre capiștea idolească. Pe cale 1- 
au întîmpinat ostașii, care duceau pe acei creştini legaţi, şi i-au zis: "O, împărate, iată aceştia 
sînt potrivnicii poruncii tale, care batjocoresc pe mai-marii noştri zei”. lar împăratul, oprind 
careta, a poruncit să-i aducă mai aproape de el pe cei legaţi; deci i-a întrebat: "De unde sînteţi?” 
Iar ei au răspuns: "Sîntem născuţi aici, iar cu credinţa sîntem creştini”. Zis-a împăratul către ei: 
"N-aţi auzit oare ce fel de chinuri sînt pregătite acelora ce se numesc creştini?" Răspunseră 
sfinţii: "Am auzit şi am rîs de nebunia ta şi chiar de satana cel ce lucrează în fiii necredin-ței şi 
cărora tu le ești începător”. 


Mîniindu-se, împăratul a zis: "O, ticăloșilor, îndrăzniți a mă numi pe mine nebun şi a 
ride de mine? Mă jur pe mai-marii zei, că voi sfărîma trupurile voastre cu chinuri amare". Şi a 
zis către ostași: "Întindeţi-i și bateţi-i cu toiege, şi atunci vom vedea de va veni Dumnezeul lor 
să-i ajute și să-i scoată din mîinile mele". Astfel sfinții mucenici au fost bătuţi de ostaşi. 


Deci, au adus trei muncitori care au bătut pe sfinți cu vine de bou pe trupul gol. Bătîndu- 
se, mucenicii ziceau către împărat: "Vrăjmaș al lui Dumnezeu, mai pune încă alți trei ca să ne 
chinuie; pentru că, cu cît vei înmulți numărul chinuitorilor şi vei adăuga chinuri multe, cu atît 
vei înmulți cununile noastre”. Zis-a împăratul către dînșii: "O, ticăloșilor mai mult decît toți 
oamenii, eu voi lua capetele voastre şi voi mai aşteptaţi cununi! Lepădaţi-vă de credinţa voastră 
cea deșartă și nu vă pierdeţi singuri prin nebunia voastră!" Atunci mucenicii au răspuns: "Te va 
pierde pe tine Dumnezeu, pentru că îi chinuieşti pe robii Săi fără vină, care nu ţi-au făcut nici 
un rău!" 


Zis-a împăratul către slujitori: "Bateţi-i cu pietre peste gură". Atunci slujitorii, luînd 
pietre, i-au bătut peste gură pe mucenici, dar nu i-au vătămat pe dînşii, ci pe ei înşişi; deoarece, 
înnebunind, își sfărimau fălcile cu aceleaşi pietre unul altuia. Sfinţii au zis către tiranul 
Maximian: "Pe noi, cei ce nu ţi-am greşit nimic, ne baţi fără milă; şi pe tine să te bată îngerul 
lui Dumnezeu şi toată casa ta cea necurată să o piardă, nelegiuitule şi ocărîtorule de Dumnezeu! 
Nu poți să te saturi de chinurile cu care ne chinuieşti de atîtea ceasuri, mîniindu-te asupra 
noastră? Dar mai mari chinuri decît acestea te aşteaptă pe tine, deoarece n-ai socotit că sîntem 
îmbrăcaţi şi noi cu același trup ca şi tine, afară numai că trupul tău este blestemat şi necurat, iar 
al nostru este curățit şi sfințit prin Sfîntul Botez”. 


Chinuitorul Maximian, aprinzîndu-se cu mînie mai mare, a zis: "Mă jur pe marii zei că 
voi porunci să vă taie limbile, ca și ceilalți care privesc la voi să se înveţe a nu se împotrivi 
stăpînilor săi”. lar mucenicii lui Hristos au zis: "Ascultă, chinuitor păgîn, dacă tu urăşti şi 
chinuiești acei robi, care sînt potrivnici trupeştilor stăpîni, pentru ce pe noi ne silești ca să ne 
împotrivim Domnului Dumnezeului nostru? Oare voiești ca să luăm și noi aceleaşi chinuri care- 
ți sînt gătite ție?” 


Chinuitorul a întrebat: "Spuneţi-mi ce chinuri îmi sînt pregătite mie?" Sfinţii au răspuns: 
"Acelea pe care Dumnezeu le-a pregătit diavolilor şi îngerilor lui. Acelea sînt pregătite şi vouă, 


care sînteţi vase diavoleşti. Ele sînt: focul cel nestins, viermele cel neadormit, chinuirea cea 
neîncetată, pedeapsa cea veşnică, groapa pierzării iadului, întunericul cel din afară şi tartarul, 
unde este plîngerea şi scrîşnirea dinților, şi alte chinuri nenumărate". Zis-a chinuitorul: "Cu 
adevărat vă voi tăia limbile". Sfinţii au răspuns: "Nebunule, măcar de ne vei tăia limba, cu care 
lăudăm pe Dumnezeu, însă suspinele noastre se vor sui mai bine la Domnul şi inimile noastre 
cu mai mare glas vor striga către Dînsul. Asemenea şi sîngele nostru cel vărsat o să strige ca o 
trîimbiţă către Stăpînul nostru, că pătimim acestea fără vină". 


Astfel grăind sfinții, împăratul a poruncit să-i lege cu fiare şi să-i arunce în temniță; iar 
numele şi cuvintele să le scrie în cartea cea de judecată. Cînd s-au dus sfinţii în curte pentru 
scrierea numelui, unul dintre mai-marii curții, bărbat cinstit, anume Adrian, ţinînd de elineasca 
păgînătate şi privind la răbdătoarea şi vitejeasca pătimire a acelor mucenici, s-a apropiat de ei 
şi le-a zis: "Vă jur pe Dumnezeul vostru, pentru care pătimiți toate acestea, spune-ţi-mi 
adevărul: Ce fel de răsplătire așteptați de la Dumnezeul vostru pentru aceste chinuri? Pentru că 
mari şi minunate trebuie să fie acelea care le nădăjduiți de la Dînsul”. Răspunseră sfinții 
mucenici: "Nici gura noastră nu poate să mărturisească acele bucurii, nici auzul tău să-l încapă, 
nici mintea nu poate să le ajungă; căci așteptăm să luăm de la Stăpînul nostru cel drept 
răsplătitor, daruri mari şi preaslăvite”. 


Zis-a Adrian: "Nu v-aţi înștiințat de ele prin legea voastră, de la prooroci şi din cărțile 
celorlalți pe care-i aveţi?” Dar sfinţii au răspuns: "Nici proorocii singuri n-au putut să înțeleagă 
desăvîrșit acele bunătăţi veşnice, pentru că oamenii care au cinstit pe Dumnezeu prin bună 
credinţă, prin fapte bune şi prin cele ce au luat de la Duhul Sfînt, pe acelea le-au grăit. Iar pentru 
slavă şi pentru răsplătiri, pe care le nădăjduim este scris: Ochiul nu le-a văzut, urechea nu le-a 
auzit și la inima omului nu s-au suit. Acelea le-a gătit Dumnezeu celor ce-L iubesc pe EI". 
Auzind Adrian acestea, a stat în mijloc şi a zis către scriitorii, cei ce scriau numele muceni- 
cilor: "Să scrieți şi numele meu cu aceşti sfinţi, că și eu sînt creştin şi, bucurîndu-mă, voi muri 
şi eu cu dînșii pentru Hristos". Îndată scriitorii, ducîndu-se la împărat i-au zis: "Adrian s-a făcut 
creștin şi cere să 1 se scrie numele lui în numărul celor osîndiţi”. 


Auzind împăratul de acestea, s-a mirat şi s-a mîniat şi îndată a chemat pe Adrian la 
dînsul, zicînd: "Adriane, oare ai înnebunit? Vrei şi tu să sfirşeşti rău?" Răspuns-a Adrian: "Nu 
am înnebunit, dar m-am întors din acea nebunie multă, spre cunoștința cea sănătoasă". Zis-a 
împăratul: "Nu grăi multe, ci cere-ţi iertare şi să mărturiseșşti înaintea tuturor că ai greşit, ca 
astfel să ştergi numele din numărul celor osîndiți”. Răspuns-a Adrian: "De acum voi începe a 
ruga pe adevăratul Dumnezeu ca să-mi ierte greșelile pe care le-am făcut petrecînd în 
înşelătoarea rătăcire a închinării de idoli”. Mîniindu-se, împăratul Maximian a poruncit să-l 
ferece cu fiare şi să-l arunce în temniţă la ceilalți mucenici, hotărînd ziua în care avea să-l scoată 
la chinuire cu ceilalți. 


Una din slugile lui Adrian, alergînd degrabă acasă, i-a spus Nataliei, stăpînei sale, 
femeia lui Adrian: "Pe stăpînul nostru l-au dus în temniță legat în obezi". Auzind ea de aceasta, 
s-a spăimâîntat şi a plîns cu tînguire. Deci, rupîndu-și haina de pe sine, a zis către slugă: "Care 
este pricina pentru care soțul meu este aruncat în temniță?" Sluga a răspuns: "Adrian, stăpînul 
meu a văzut pe oarecare oameni chinuindu-se pentru numele unui oarecare, ce se numeşte 
Hristos, și, nesupunîndu-se să se lepede de El şi să aducă jertfe zeilor, domnul nostru a zis 
scriitorilor ca și numele lui să-l scrie între acei osîndiți la moarte, pentru că voieşte să moară cu 


m 


Cl. 


Natalia iarăşi a întrebat pe slugă: "Știi bine pentru ce a chinuit pe acei bărbaţi?" Răspuns- 
a sluga: "Ţi-am spus că i-a chinuit pentru un oarecare Hristos şi că nu au ascultat porunca 
împăratului, ca să se închine zeilor”. Atunci Natalia s-a bucurat cu duhul şi a încetat a plînge. 
Deci, schimbîndu-şi hainele cele rupte, s-a îmbrăcat în altele mai bune şi a alergat la temniță. 
Ea era născută din părinţi credincioşi și sfinți; însă se temea ca mai înainte să spună cuiva 
credinţa sa cea întru Hristos, pe care o păzea în taină, de vreme ce vedea cumplita prigoană şi 
tiranie ce se făcea creştinilor de păgîni. După ce a auzit că bărbatul ei a crezut în Hristos şi că 
s-a numărat cu sfinții mucenici, atunci a luat și ea îndrăzneala să se arate că este creştină. 


Fericita Natalia, intrînd în temniță, a căzut la picioarele bărbatului său şi i-a sărutat 
legăturile, apoi i-a zis: "Adrian, domnul meu, eşti fericit că ai aflat comoara pe care nu ţi-au 
lăsat-o părinţii tă1; pentru că așa se va binecuvînta omul care se teme de Domnul. Cu adevărat, 
tocmai acum ai adunat bogăţie în tinerețile tale crezînd în Hristos, bogăţie pe care n-ai fi aflat- 
o nici la bătrîneţe în păgînătatea elinească. Atunci vei merge cu adevărat fără de grijă în viaţa 
veșnică, care va să fie, păzind comoara pe care o afli la vreme de trebuinţă. Acea comoară nu o 
vor afla acolo aceia care își adună aici multe bogății şi cîştigă averi, că atunci nu vor avea vreme 
să cîştige ceva sau să dea cu împrumut sau să ia de la cineva, cînd nimeni nu va putea să se 
izbăvească din moartea cea veșnică, din iad şi din muncile gheenei. Niciunul altuia nu-și vor 
ajuta, nici tatăl pe fiu, nici mama pe fiică, nici mulțimea bogăției vremelnice pe care a adunat- 
0, nici slugile pe domnul lor, că fiecare îşi va purta sarcina sa. Iar ale tale, domnul meu, vor 
merge cu tine la Hristos, ca să primeşti de la Dînsul bunătăţile făgăduite şi pregătite celor ce-L 
iubesc. Deci vino la dînsul cu îndrăzneală, netemîndu-te de răutăţile ce au să fie, că acum ai 
călcat peste focul cel nestins şi peste celelalte chinuri. 


Domnul meu, te rog să petreci în această chemare, la care ai venit prin dumnezeiasca 
milostivire. Să nu te împiedice de la această bună alegere nici cruțarea tinereţilor frumuseți, nici 
dragostea neamului, nici prietenii, nici bogăţiile, nici slugile, nici slujnicele, nici orice lucru 
pămîntesc, că toate acelea se învechesc şi se strică. Dar numai pe acelea să le ai înaintea ochilor, 
care sînt veşnice, nici înapoi să nu cauţi la cele vremelnice, care se par a fi bunătăţi ale lumii 
acestea, dar care pier degrabă. Să nu te amăgească cuvintele cele îmbunătoare ale rudelor şi 
prietenilor tăi, să nu-ţi fure credinţa cu sfaturile lor cele viclene. Urăşte înşelăciunea lor și 
leapădă cele ce te sfătuiesc dînșii. Să nu voieşti a asculta cuvintele lor cele înșelătoare, ci 
priveşte numai către sfinții mucenici care sînt cu tine. la aminte cuvintele lor, urmează răbdării 
lor, neîndoindu-te în nimic. Să nu te înfricoşeze mînia chinuitorului şi să nu te sperie cumplitele 
lui chinuri, pentru că toate acelea sînt necurate, iar slava cea cerească a robilor lui Hristos 
Dumnezeu, care pătimesc pentru EI, este veşnică. 


Natalia, grăind acestea, a tăcut, căci se făcuse seară. Adrian a zis către dînsa: "Sora mea, 
acum du-te acasă şi mănîncă, iar cînd vom afla vremea în care ne vor scoate la chinuire, îţi voi 
da de ştire, ca să vii să vezi sfîrşitul nostru”. Sculîndu-se ea de la picioarele lui, a înconjurat pe 
toți cei 23 de sfinţi legaţi şi, căzînd la dînșii, le săruta lanţurile, zicîndu-le: "Mă rog vouă, robii 
lui Hristos, întăriți pe această oaie a lui Hristos, sfătuiți-o să rabde pînă la sfîrşit, spuneţi-i 
răsplătirile care li s-au gătit celor care îşi aduc sîngele lor spre jertfa lui Hristos Dumnezeu, 
precum şi voi v-aţi adus sîngele vostru Aceluia şi aveți ca rod al pătimirii voastre mîntuirea cea 
veșnică. Cîştigaţi dar şi sufletul acestuia cu sufletele voastre şi să-i fiți părinţi, în locul părinţilor 
lui trupeşti, care au fost păgâni. Întăriţi-i sufletul cu sfintele voastre îndemnuri, ca, crezînd cu 
neîndoire, să-și săvîrşească cu bine alergarea sa cea muceni-cească”. 


Natalia, zicînd astfel, a căzut la picioarele sfinților şi, sărutîn-du-le legăturile, s-a întors 
iarăşi la Adrian, care era în temnița cea mai dinăuntru şi mai adîncă şi a zis către dînsul: 


"Domnul meu, vezi să nu-ţi cruţi tinereţile şi frumuseţile trupului tău, că acest trup de pămînt 
este mîncarea viermilor. Să nu te gîndești la averile tale de aur şi de argint, pentru că acelea 
nimic nu folosesc în ziua înfricoşatei judecăţi, nici poate acolo cineva cu daruri să-şi răscumpere 
sufletul din pierzarea cea veşnică, nici va fi cineva să primească daruri, fiindcă Dumnezeu va 
primi numai lucrurile cele bune ale sufletelor sfinţilor, ca pe nişte daruri”. Natalia, grăind 
acestea, s-a dus acasă. 


Trecînd cîteva zile, Adrian a auzit că împăratul voieşte să-l scoată la judecată şi la 
chinuire împreună cu ceilalți legați şi a zis către sfinţii mucenici: "Domnii mei, mi se cade mie 
a mă duce, cu binecuvîntarea voastră, la casa mea, ca să chem pe roaba voastră şi sora mea, 
Natalia, ca să vadă pătimirea noastră, pentru că i-am făgăduit s-o chem în ceasul pătimirii”. 
Sfinţii l-au binecuvîntat şi s-au chezășuit pentru dînsul. Deci, dînd el daruri străjerilor temniței, 
a ieșit. Pe cînd era pe cale, l-a văzut unul din cetăţeni. Acela îndată a alergat înainte şi i-a spus 
Nataliei, că bărbatul ei este liber din legături și vine spre casă. Ea, auzind aceasta, n-a crezut şi 
a zis: "Cine a putut să-l libereze? Să nu fie aceasta, ca bărbatul meu să se despartă de sfinții 
mucenici". Ea grăind acestea, una din slugi alergînd, i-a zis: "Doamnă, ştii că domnul nostru 
este liber şi vine acasă?" Ea, socotind că s-a lepădat de Hristos şi a scăpat de la mucenicie, s-a 
mîhnit foarte şi a plîns cu amar. 


Văzînd pe fereastră că se apropie, s-a sculat degrabă, a aruncat lucrul care îl avea în 
miîini şi a alergat de a închis uşile înaintea lui şi striga, zicînd: "Du-te de la mine, depărtatule de 
Dumnezeu. Du-te, cel ce ai minţit pe Domnul meu! Să nu-mi mai fie mie a vorbi cu cel lepădat 
de Dumnezeu! Eu nu voiesc să ascult cuvintele unei guri mincinoase. O, nedumnezeitule și mai 
ticălos decît toți oamenii! Cine te-a silit la lucrul pe care n-ai putut să-l săvîrșești? Cine te-a 
despărţit de sfinți? Cine te-a amăgit ca să te desparți de la prietenia lor? Cine te-a pus pe fugă, 
pe tine cel ce n-ai ieşit încă la război? N-ai văzut încă pe potrivnici şi ai lepădat armele? Încă 
nu s-au slobozit săgețile asupra ta şi eşti rănit? Mă miram, gîndind în mine: Se poate oare din 
neamul unui om fără Dumnezeu şi din cetate păgînească să fie cineva bun! Mă miram ca cineva 
din seminţia de chinuitor, să poată să se aducă jertfă curată lui Dumnezeu! Oare din cei ce au 
vărsat sîngele cel nevinovat, va fi tămiîie bine primită celui Preaînalt! Ce voi face eu, ticăloasa, 
care m-am însoțit cu acest păgîn? Nu mi s-a dat acea cinste, ca să pot totdeauna a mă numi 
femeie de mucenic, ci m-am făcut femeie a depărtatului de Dumnezeu. Scurtă mi-a fost bucuria 
mea și s-a prefăcut în amărăciune, defăimare de puţină vreme mi-a fost lauda între femei şi de 
acum întotdeauna mă voi ruşina între dînsele". 


Deci, fericitul Adrian, stînd în urmă, se bucura cu duhul, auzind cuvintele ei şi, 
întărindu-se spre nevoințţă, mai cu căldură dorea să-şi împlinească făgăduinţa sa cea spre 
Hristos. El se mira de cuvintele acelei femei tinere, cu care nu de mult era însoțit prin nuntă, 
pentru că abia trecuseră 13 luni de cînd se căsătorise. Văzînd mîhnirea ei cea mare, a început a 
bate în uşă, grăind către dînsa: "Doamna mea, Natalio, deschide-mi uşa, că n-am fugit de la 
chinuire precum socoteşti tu, să nu-mi fie mie aceasta! Eu am venit, precum ţi-am făgăduit, ca 
să te iau şi pe tine să vezi sfîrşitul nostru”. Dar ea, necrezînd cuvintele lui, a răspuns: "lată cum 
mă amăgește călcătorul de lege! Iată cum minte călcătorul de lege! Iată cum minte al doilea 
Iuda! Depărtează-te de la mine, ca să nu mă omor singură!" 


Astfel, nevrînd ea să deschidă, Adrian i-a zis: "Deschide mai degrabă, că apoi mă voi 
duce fără să te văd. Atunci vei plînge, că nu m-ai văzut mai înainte de ducerea mea. Pentru mine 
au chezăşuit sfinții mucenici şi de nu mă voi afla la vremea hotărită, atunci voi fi căutat de cei 
mari. Astfel răbdătorii de chinuri, pe lîngă ale lor chinuri, vor lua şi pe ale mele, chinuindu-se 
ŞI pentru mine. Deci, vor putea ei suferi chinuirea, fiind acum mai mult morţi?" Aceasta auzind- 


o Natalia, îndată i-a deschis cu bucurie uşa și au căzut unul în brațele altuia. Apoi Adrian a zis 
către dînsa: "Fericită eşti între femei, pentru că tu singură ai cunoscut pe Dumnezeu, ca să-ţi 
miîntuieşti bărbatul tău. Cu adevărat tu singură ești pe pămînt iubitoare de bărbat. Fericită este 
cununa ta, că ești părtaşă cu mucenicii, măcar că nu pătimeşti chinuri”. Apoi, luînd-o pe ea, s- 
a dus. 


Mergând pe cale, el a zis către dînsa: "Cum vom rîndui averea noastră?" Însă ea a zis 
lui: "Nu pomeni nimic despre cele pămînteşti, domnul meu, ca să nu ţi se întoarcă mintea ta 
spre dînsele. Singur ia aminte de tine şi te îngrijește, ca să-ți săvirşeşti nevoinţa la care eşti 
chemat. Să iasă din mintea ta toate cele lumești, stricăcioase și vătămătoare de suflet şi 
sîrguiește-te să vezi și să cîştigi veșnicile bunătăţi, cele pregătite de Dumnezeu ţie şi sfinților 
acelora cu care ai început a alerga în calea Domnului". Roaba lui Dumnezeu, Natalia, intrînd în 
temniță, a căzut la picioarele sfinților mucenici şi, sărutînd legăturile lor, le-a văzut trupurile 
putrezite de răni, încît şi viermii cădeau dintr-însele. Din trupurile lor se rupeau bucăţi din 
greutatea lanțurilor cu care erau legați; deci s-a plecat la dînşii şi le-a şters puroaiele rănilor. 


Apoi a trimis degrabă slujnicele sale să aducă pînze curate şi basmale de mult preţ, că 
bogăţia lor era mare, deoarece amîndoi se născuseră din părinţi bogați şi slăviţi. Aducînd acelea, 
cu mîinile sale lega rănile lor, și pe cît putea făcea ușurare durerilor sfinţilor, slujindu-le în 
temniță șapte zile; pentru că atîta vreme mai era pînă cînd i-au scos pe ei la întrebare. Apoi, 
venind ziua cercetării lor și împăratul Maximian șezînd la judecată, a poruncit să-i aducă 
înaintea sa pe cei legați. Atunci îndată slujitorii au alergat la temniță și au poruncit ca mucenicii 
să iasă; dar, văzîndu-i pe ei slabi cu trupurile, din cauza rănilor celor dureroase, şi neputînd să 
meargă, 1-au tîrît cu un lanţ pe toți cei 23, ca pe niște trupuri dobitoceşti; iar pe Adrian l-a dus 
dinapoia lor, legîndu-i mîinile la spate. 


Apropiindu-se ei de divan, au înștiințat pe împărat că i-au adus pe cei legaţi, iar 
împăratul a zis: "Să se aducă aici toți împreună, ca să-și vadă unul altuia chinul; însă cei pregătiți 
acum spre chin, să fie aduşi goi, numai părțile lor de jos să fie acoperite". Atunci Comentarisie 
a zis către împărat: "Acei care au fost chinuiți mai înainte, nu mai pot fi aduşi acum la întrebare. 
Numai Adrian singur să se ducă, pentru că el este nou şi sănătos cu trupul şi poate suferi toate 
chinurile, iar celorlalți le-au putrezit trupurile şi oasele lor se văd prin răni. De vor începe iarăşi 
a-l chinui, atunci îndată vor muri, fără să mai sufere chinurile care li s-au pregătit lor. Noi nu 
voim ca ei să moară cu moarte scurtă, ca şi cum ar fi greşit puţin, ci să li se mai lase puţină 
vreme pînă ce se vor însănătoşi, ca astfel trupurile lor să poată să sufere iarăşi chinuri pentru 
fărădelegile lor”. 


Atunci împăratul a poruncit ca pe Adrian singur să-l aducă la chin gol, numai părțile de 
Jos să-i fie acoperite. Cînd slujitorii l-au dezbrăcat şi încă şi uneltele de chin i le-a dat în mîinile 
lui, sfinții mucenici au zis: "Fericit eşti, Adriane, că te-ai învrednicit a-ţi duce crucea ta şi a 
urma pe Hristos. Deci, vezi să nu te înfricoşezi şi să te întorci înapoi, că-ţi vei pierde răsplata 
ta. Păzește-te ca diavolul să nu fure comoara ta. Nu te teme de chinurile cele văzute, ci caută 
spre răsplătirile cele aşteptate; deci, apropie-te cu îndrăz-neală şi ruşinează pe chinuitor. Să ştii 
că nu sînt vrednice pătimirile vremii de acum, față de slava care are să se arate întru noi şi pe 
care aşteptăm să o cîştigăm cu darul Domnului”. 


Asemenea şi fericita Natalia a zis către dînsul: "Domnul meu, să-ţi adîncești mintea 
către Dumnezeu şi de nimic să nu se înfricoșeze inima ta. Osteneala este puţină, iar odihna este 
fără de sfîrşit. Scurtă este pătimirea, iar slava cea mucenicească este veşnică. Puțin vei suferi 
durerile şi degrabă cu îngerii te vei bucura. Dacă ai slujit pămîntescului împărat, te-ai luptat 


pentru puţină leafă şi nu ţi-ai cruțat sănătatea ta, îndrăznind la războaie; iar acum cu multă 
bărbăţie ţi se cade să suferi toate chinurile şi să mori pentru Împăratul ceresc, cu Care singur ai 
să împărăţeşti”. 


Deci, Adrian fiind dus înaintea păgînului chinuitor, împăratul Maximian a căutat spre 
dînsul şi a zis: "Tot mai petreci în nebunia ta şi voieşti ca rău să te lipseşti de viaţa aceasta?" 
Adrian a răspuns: "Ţi-am spus că n-am înnebunit, ci mai mult m-am înțelepțit şi sînt gata ca în 
viața aceasta să mor". Dar împăratul i-a zis: "Nu aduci încă jertfă şi nu te închini zeilor, precum 
eu şi toți cei cu mine ne închinăm lor şi le aducem jertfe?" Adrian a răspuns: "Nebunule, singur 
rătăcind, pentru ce şi pe alții îi aduci în aceeași rătăcire?" Dar nu numai pe tine singur te duci 
la pierzare, ci şi pe tot poporul care te ascultă pe tine, în aceeași pierzare îl tragi, sfătuindu-l şi 
silindu-l să se închine zeilor celor ciopliți și fără de suflet și părăsind pe Dumnezeul cel 
adevărat, Care a făcut cerul şi pămîntul". Împăratul a zis: "Oare ţi se pare că zeii noştri sînt 
mici, cînd ei sînt mari?" Adrian a răspuns: "Eu nu-i numesc pe ei nici mici, nici mari, de vreme 
ce nu sînt nimic". 


Atunci chinuitorul, mîniindu-se, a poruncit să-l bată cumplit cu toiege. Cînd a auzit 
fericita Natalia că au început a-l bate pe bărbatul ei, îndată a spus sfinților mucenici, zicînd: 
"Iată, domnul meu a început a pătimi”. Atunci sfinții îndată s-au întins la rugăciune către 
Dumnezeu pentru dînsul, ca EI să-l întărească în chinuri. Chinuitorul poruncea celor ce-l băteau: 
"Ziceţi-i lui: Nu huli pe zei”. Mucenicul, fiind bătut, zicea către împărat: "Dacă eu sînt chinuit 
astfel, că hulesc pe zeii care nu sînt zei, apoi ce fel de chinuire vei suferi tu, hulind pe 
Dumnezeul cel viu şi adevărat?" Împăratul a zis: "Nişte cuvinte ca acestea ai învăţat de la cei 
amăgitori?" Mucenicul a răspuns: "Pentru ce numeşti amăgitori pe povăţuitorii spre mîntuire şi 
pe conducătorii spre viața veşnică? Voi mai ales sînteți amăgitori, fiindcă amăgiți pe oameni 
spre pierzare". Maximian, mîniindu-se, a poruncit la patru slujitori puternici ca să-l bată cu pari. 
Adrian, fiind bătut, zicea: "O, chinuitorule, pe cît mai multe chinuri îmi vei afla mie, pe atît îmi 
vei fi mijlocitor de cununi mai frumoase”. 


Fericita Natalia spunea sfinţilor mucenici toate cuvintele cîte le zicea împăratul şi cîte 
răspundea Adrian. Muncitorul a zis: "Măcar acum cruță-ți tinerețile tale și mărturiseşte pe zei. 
Pentru ce voiești a muri de bunăvoie aşa, în deşert? Mă jur pe marii zei că mă doare inima foarte 
mult pentru tine, văzîndu-te că te chinuieşti şi-ţi pierzi frumuseţile tale". Mucenicul a răspuns: 
"Mă cruţi pe mine, ca să pier cu totul?" Muncitorul a zis: "Mărturiseşte pe zei ca să te miluiască 
pe tine și iarăși te vei rîndui în cinstea ta cea dintîi. Nu ţi se cade ţie să fii asemenea cu aceia 
care au fost cu tine în legături, căci tu eşti de neam bun, fiu de părinți cinstiți; deşi eşti tînăr, 
eşti vrednic de mare cinste. Dar cei legați sînt de neam prost, nebuni și necunoscători”. 
Mucenicul a răspuns: "Te ştiu pe tine că-mi ştii neamul și patria, dar, de ai fi ştiut neamul acelor 
sfinți şi patria lor cea bogată, pe care ei o aşteaptă, tu mai întîi ai cădea la picioarele lor şi i-ai 
ruga să se roage pentru tine, şi cu mîinile tale ai sfărîma zeii cei fără de suflet”. Atunci 
muncitorul, iuțindu-se mai mult, a poruncit celor patru ostaşi puternici, să-l bată pe mucenic 
peste pîntece. Deci, sfîntul a fost bătut pînă ce i s-a deschis pîntecele şi au început a-i ieși 
măruntaiele. Muncitorul, văzînd acest lucru, a poruncit să înceteze de a-l bate. 


Fericitul era tînăr cu vîrsta, avînd numai douăzeci şi opt de ani. Împăratul a zis către 
dînsul: "Vezi cum te cruț pe tine? Deci, măcar cu cuvîntul cheamă pe zei, că îndată îţi vor fi 
milostivi; iar eu voi chema pe doctori, ca să-ți tămăduiesc rănile şi astăzi vei fi cu mine în 
palatul împărătesc". Mucenicul a răspuns: "Deși îmi făgăduieşti mie îngrijire de doctori şi cinste 
în palatul tău, și îmi spui de zeii tăi că-mi vor fi milostivi, însă eu voiesc ca singuri ei cu gura 
lor să-mi spună ce voiesc să-mi dea și ce facere de bine îmi făgăduiesc. Cînd voi auzi din gura 


lor cuvîntul, atunci le voi aduce lor jertfă şi mă voi închina precum voieşti”. Impăratul a zis: "Ei 
nu pot să vorbească”. 


Mucenicul a zis: "Dacă nu pot să vorbească, atunci pentru ce să mă închin lor, fiind muţi 
şi fără suflet?" Împăratul, mîniindu-se și iuţindu-se, a poruncit să lege iarăși pe mucenic cu 
ceilalți legaţi şi să-l ducă în temniță, hotărînd ziua în care voia să-i mai scoată încă la întrebare. 
Ostaşii luînd pe sfinții mucenici, pe unii i-au târît, pe alţii i-au dus în căruţe, fiind foarte slabi 
de durerile trupeşti şi neputînd să meargă. Astfel a fost dus Sfîntul Adrian în temniță, care a 
primit iarăși pe legaţii lui Hristos. 


Fericita Natalia, întărind pe Adrian şi punînd mîna sa pe grumajii lui, îl mîngîia și îi 
zicea: "Fericit eşti, domnul meu, că te-ai învrednicit părții sfinților mucenici. Fericit eşti, lumina 
ochilor mei, că pătimeşti pentru Cel ce a pătimit pentru tine. lată, te duci să vezi slava Lui şi să 
fu părtaş aceleia; că cel ce se împărtășește patimilor Lui, va fi părtaş şi slavei Aceluia”. Natalia, 
zicîndu-i aceasta, îi ştergea sîngele şi își ungea cu el trupul său, iar sfinții mucenici se bucurau 
foarte mult de vitejeasca răbdare a lui Adrian și, apropiindu-se, îl sărutau, zicîndu-i: "Pace ție, 
frate!" Iar cei ce nu puteau să umble de răni, zăcînd aruncaţi, aceia, tîrîndu-se pe pămînt, se 
apropiau de dînsul ca să-l mîngiie şi toţi ziceau către el: "Bucură-te în Domnul, iubite frate, căci 
numele tău este scris cu robii cei desăvirşiţi ai lui Dumnezeu". Sfîntul Adrian a răspuns: 
"Bucuraţi-vă şi voi, robii lui Hristos, căci osteneala voastră pentru mine este cununa voastră. 
Rugaţi-vă Domnului pentru mine ca să mă întărească, fiindu-mi trupul foarte slăbit, ca 
vrăjmașul diavol să nu poată nimic şi să nu se scoale împotriva mea". 


Sfinţii i-au zis: "Nădăjduieşte spre Domnul, că nu te va birui pe tine satana. Pătimirea 
ta l-a gonit departe, deși noi la început ne temeam pentru tine, gîndind la neputinţa cea 
omenească din tine; dar acum ai covîrşit firea cea omenească prin răbdarea cea tare. De acum 
nu ne mai îndoim de tine și credem în ajutorul lui Dumnezeu, căci de acum nimic nu va mai 
spori vrăjmaşul asupra ta; deci, nu te teme, Hristos este cu tine, EI este Cel ce biruieşte pe 
vrăjmaş". Cu Sfînta Natalia erau şi alte femei drepteredincioase, care slujeau sfinților, 
tămăduindu-le rănile şi legîndu-le cu feşe. Ele își împărțeau între ele pe sfinții mucenici, ca 
fiecare să facă slujirea celui al său. 


Păgînul împărat, înștiinţîndu-se despre aceea că multe femei credincioase merg la 
temniță, că fac slujbă celor legaţi şi pun tămăduiri pe rănile lor, a oprit să se mai fac aceasta. El 
a poruncit să nu lase nici o femeie în temniţă la cei legaţi. De aceea, Sfînta Natalia, văzînd că 
nu este cu putință femeilor să meargă la mucenici, şi-a tuns părul capului și s-a îmbrăcat în 
haine bărbătești. După săvîrşirea slujbei, şezînd la picioarele lui Adrian, zicea: "Domnul meu, 
mă rog ţie, adu-ţi aminte de însoţirea noastră, de această zăbovire a mea de față în pătimirea ta, 
şi de dorinţa ta de cununi. Roagă-te Domnului nostru lisus Hristos, ca, împreună cu tine, să mă 
ia şi pe mine; şi, precum am fost în această viață plină de primejdii şi de păcate, tot aşa să 
petrecem nedespărțiți în viaţa cea fericită. Mă rog ţie, domnul meu, cînd vei sta înaintea lui 
Hristos, mai întîi să-l faci această rugăciune pentru mine; pentru că ştiu că toate cele ce le vei 
cere de la EI, Domnul îţi va da ţie, că iubeşte rugăciunea ta și este primită cererea ta. Ştii 
păgînătatea acestor cetăţeni şi împărăteasca lor nedumerire, pentru aceea mă tem ca nu cumva 
să mă silească pe mine a lua un alt bărbat necurat şi închinător de idoli; şi astfel patul tău se va 
întina şi se va necinsti sfinta noastră însoţire. Mă rog, păzeşte pe soția ta, precum învață 
apostolul. Dă-mi plata aceasta a întregii mele înţelepciuni, ca să mă sfirşesc cu tine”. 


Astfel grăind ea, s-a sculat şi iarăşi a slujit sfinților, hrănindu-i, adăpîndu-i și curățind 
rănile lor, le lega. Inştiinţîndu-se şi celelalte femei binecredincioase, că Natalia slujește sfinților 


în chip bărbă-tesc, au făcut şi ele asemenea, adică s-au tuns şi s-au îmbrăcat bărbăteşte şi, intrînd 
în temniţă, slujeau sfinţilor ca şi mai înainte. Deci, nu 1 s-a tăinuit nimic păgînului împărat 
despre ceea ce făceau femeile; căci s-a înştiințat de aceasta, că legații au slăbit cu totul, 
putrezindu-le rănile şi sînt aproape de moarte. Atunci a poruncit să aducă în temniţă la dînşii o 
nicovală şi un ciocan de fier, cu care să le sfărîme fluierele şi mîinile, pentru că zicea: "Să nu 
moară cu moartea de obşte a tuturor oamenilor, ci cu moarte silnică". Aducînd ucigașii slujitori 
ai muncitorilor, nicovala şi ciocanul în temniță şi văzîndu-le Natalia, a cunoscut ce se va face 
cu ele; deci, i-a întîmpinat, rugîndu-i să înceapă de la Adrian, de teamă ca nu cumva să se 
înfricoşeze bărbatul ei, văzînd o chinuire aşa de cumplită şi sfîrşitul celorlalți mucenici. 


Ucigaşii au ascultat-o şi s-au apropiat mai întîi de Adrian, iar ea, ridicînd picioarele 
bărbatului său, le-a întins pe nicovală. Chinuitorii, lovindu-l tare cu ciocanul, i-au sfărîmat 
fluierele picioarelor. Atunci fericita, fecioară Natalia a zis către mucenic: "Mă rog ţie, domnul 
meu şi robul lui Hristos, întinde mîna cît mai eşti încă în viață, ca s-o sfărime cu voia ta, pentru 
ca să fii întocmai cu ceilalți mucenici, căci ei au pătimit mai mult decît tine". Sfîntul Adrian, 
întinzînd mîna spre ea, Natalia i-a întins-o spre nicovală, iar ucigașul, lovind-o cu tărie, i-a rupt- 
0. Deci, Sfîntul Adrian îndată din acea mare durere şi-a dat sufletul în mîinile lui Dumnezeu. 
Astfel omorînd ucigaşii pe Sfîntul Adrian, au mers cu nicovala şi ciocanul la ceilalți mucenici, 
iar ei singuri își întindeau picioarele şi mîinile pe nicovală, zicînd: "Doamne, lisuse Hristoase, 
primeşte sufletele noastre!" Astfel, suferind sfărîmarea mădularelor, și-au dat sufletele în 
mîinile Domnului. 


După aceea, necuratul împărat a poruncit ca trupurile muce-nicilor să le dea focului, 
zicînd ca nu cumva să vină galileenii, să le ia. Auzind Sfînta Natalia de această poruncă, a 
aruncat în taină mîna bărbatului ei, ascunzînd-o ca să nu fie aruncată în foc. Slujitorii tiranului, 
arzînd cuptorul, scoteau trupurile sfinților din temniţă şi le duceau la cuptor, iar Sfînta Natalia 
şi celelalte cinstite și binecuvîntate femei, sîngele cel ce pica din trupurile muceniceşti îl luau 
în hainele lor cele de mult preţ, ungîndu-şi trupurile cu el. Hainele acelor slujitori, care erau 
stropite cu sîngele mucenicilor, le-au cumpărat pentru ele cu aur și argint. Aruncînd trupurile 
mu-cenicești în cuptor, femeile acelea au strigat cu lacrimi: "Pomeniţi-ne şi pe noi întru odihna 
voastră". Sfînta Natalia s-a pornit spre gura cuptorului, vrînd să se arunce în foc, ca să fie arsă 
împreună cu bărbatul său, dar a fost oprită. Deci, îndată au tunat tunete mari, încît toată cetatea 
s-a cutremurat, s-au făcut fulgere înfricoşate şi s-a vărsat o ploaie mare, de s-au umplut toate 
locurile cu apă, asemenea şi cuptorul s-a stins, umplîndu-se cu apă. Toată cetatea înota ca într- 
un potop; iar păgînii slujitori, văzînd frica aceea, au fugit. Alții, căzînd cu faţa în jos, au murit, 
pentru că i-au ucis trăsnetele. 


Credincioşii bărbaţi ce se întîmplaseră să fie acolo cu Sfînta Natalia şi cu celelalte femei, 
după fuga chinuitorilor, au luat din cuptor trupurile sfinților mucenici întregi şi nevătămate, 
încît nici de părul lor nu se atinsese focul. Un bărbat oarecare drepteredincios și cu femeia sa, 
căzînd, au început a ruga pe Natalia şi pe ceilalți, zicînd: "Noi petrecem la un loc ascuns 
dinaintea cetăţii; deci, nemaiputînd suferi păgînătatea şi vărsările de sînge pe care păgînul 
împărat le face în cetate, voim acum ca, lăsîndu-ne locul nostru, să ne ducem la Vizantia. Daţi- 
ne nouă trupurile sfinților mucenici, să le punem în corabie, ca să le ducem de aici și, acolo 
petrecînd, le vom păzi pînă ce va pieri necuratul chinuitor Maximian. După pierzarea aceluia, 
iarăşi aici - de ne vom afla printre cei vii -, ne vom întoarce, ca aici să fie cinstite de toți. Dacă 
vor rămîne aici, împăratul iar va porunci să le ardă, şi vă veţi face vînzători de trupurile sfinților, 
trupuri pe care Dumnezeu le-a ferit de foc". Cuvintele bărbatului aceluia au plăcut fraţilor care 
au dus trupurile mucenicilor în corabie; deci, au pornit spre Vizantia, avînd vîntul spre înotare 
cu bună sporire. 


Sfînta Natalia a rămas în casa sa, avînd mîna iubitului ei bărbat, Sfîntul Adrian, pe care, 
ungînd-o cu mir şi învelind-o cu porfiră, a pus-o la căpătiiul patului său, neștiind nimeni din 
casă. După cîteva zile, un bărbat cinstit din acea cetate, cu dregătoria tribun, a voit să ia de 
femeie pe Natalia, pentru că era de neam bun, bogată şi frumoasă la față ca o fată tînără. 
Apropiindu-se de împărat, l-a rugat să-i poruncească să-şi ia în însoţire pe femeia lui Adrian. 
Împăratul nu l-a oprit, ca să-i fie după cerere. Tribunul îndată a trimis la Natalia nişte femei 
cinstite ca să-i zică de însoţire. Sfînta Natalia a răspuns femeilor ce veniseră la ea: "Bucuroasă 
sînt de vestea aceasta, şi cine mi-ar fi dat mie ca să mă căsătoresc cu un bărbat ca acela, însă vă 
rog să mă lăsaţi trei zile ca să mă gătesc, pentru că nu m-am aşteptat ca atît de iute să mă ia 
cineva de soție”. Acestea le grăia fericita Natalia, dar cu mintea se gîndea ca să fugă acolo unde 
sînt duse trupurile sfinților. 


Astfel a eliberat pe femeile trimise de tribun. Ea a intrat în cămara unde era mîna 
Sfîntului Adrian şi, căzînd cu faţa la pămînt, a plins, zicînd către Domnul: "Doamne, 
Dumnezeul nostru, Dumnezeul celor scîrbiți, Cel ce ești aproape de cei zdrobiţi cu inima, caută 
spre mine, roaba Ta, şi nu lăsa să se spurce patul mucenicului Tău, Adrian. Nu uita, Stăpîne, 
pătimirile robului Tău, pe care le-a răbdat pentru numele Tău cel sfint. Milostive Doamne, adu- 
ți aminte de zdrobirea fluierelor lui şi de tăierea mîinilor. Asemenea şi de ale celorlalți robi ai 
Tăi, care au răbdat pentru Tine, să nu le fie în zadar pătimirile cele dureroase, ci miluieşte-mă 
pe mine pentru aceia. Scoate-mă de la împreuna-vieţuire cu vrăjmașii Tăi, Tu, Care ai izbăvit 
din foc pe sfinții Tăi, şi izbăveşte-mă de aşteptarea omului cel necurat". 


Rugîndu-se aşa, sfinta a adormit de multă mîhnire și, dormind uşor, iată în vis i-a stat ei 
de față unul din acei sfinţi muce-nici, zicîndu-i: "Pace ţie, Natalie, roaba lui Hristos! 
Îndrăzneşte, că nu te-a trecut Dumnezeu cu vederea, nici noi n-am uitat ostenelile tale, pe care 
le-ai suferit slujindu-ne nouă pe cînd eram în legături, ci, stînd înaintea feţei lui Hristos, L-am 
rugat pe El să-ţi poruncească să vii degrabă la noi”. Fericita Natalia a zis către dînsul: "Spune- 
mi mie, sfinte mucenice, oare Adrian, stăpînul meu, a stat cu voi înaintea Domnului Hristos?" 
Mucenicul a răspuns: "EI a stat mai înainte de noi înaintea stăpînului. Iar tu, sculîndu-te, nu 
zăbovi, ci intră în corabie şi mergi la locul acela unde sînt trupurile noastre; pentru că acolo te 
va cerceta Domnul şi te va aduce la noi”. Sfînta Natalia, deșteptîndu-se din somn, îndată a lăsat 
toate și, luînd numai mîna Sfîntului Adrian, a ieşit din casă, a mers la malul mării unde a găsit 
o corabie, ca şi cum o aştepta, şi cu aceea a mers la Vizantia. Intrînd într-însa, a văzut în ea 
bărbaţi şi femei, toţi fiind creştini, care fugeau de chinuirea păgînului împărat Maximian, şi 
astfel a preamărit pe Dumnezeu, pornind în cale. 


Tribunul, înștiințîndu-se de plecarea Nataliei, a cerut de la împărat ostași în ajutor și, 
şezînd în altă corabie, a plecat după dînsa. Plutind el ca la o mie de stadii, s-a ridicat pe mare 
un vînt puternic, încît a întors corabia tribunului înapoi şi a aruncat-o iarăși pe același mal de 
unde a plecat, nu fără vătămare, pentru că mulţi din cei de pe corabie s-au înecat în valuri. lar 
corabia creştinească, în care era Sfînta Natalia, a plutit în calea sa fără primejdie. La miezul 
nopții, s-a arătat duhul vrăjmaşului împotriva lor, ca și cum venea în corabie din partea 
răsăritului, părînd că are cu sine oameni călători, și a zis corăbierilor celor creștineşti, ca printr- 
un glas de cîrmaci: "De unde veniţi şi unde mergeţi?” Aceştia au răspuns: "Venim din 
Nicomidia şi mergem în Vizantia". Vrăjmașul le-a zis: "Aţi rătăcit din calea cea dreaptă, 
întoarceţi corabia spre partea stîngă". Duhul cel necurat, zicînd aceasta, voia să-i amăgească, 
să-1 ducă în rătăcire şi să-i înece. Creştinii, crezînd minciuna şi socotindu-i pe ei că sînt corăbieri 
de la răsărit, au început a îndrepta pînzele şi corabia spre stînga, dar îndată li s-a arătat Sfîntul 
Mucenic Adrian, strălucind ca o lumină, şi a strigat cu glas mare, zicînd: "Să mergeţi înainte pe 


calea pe care ați început şi să nu ascultați glasul duşmanului, care vă meşteşugeşte pierzarea cu 
vicleşug”. 


Zicînd aceasta, mucenicul se vedea că merge înaintea corabiei pe apă, iar duhul 
diavolului s-a stins cu corabia cea închipuită. Fericita Natalia, sculîndu-se, a văzut pe Sfintul 
Adrian mergînd înaintea corabiei, şi s-a bucurat foarte mult și a strigat, zicînd: "lată, domnul 
meu!" Atunci îndată sfîntul s-a făcut nevăzut. Vîntul le sufla cu bună sporire, astfel că au ajuns 
în Vizantia mai înainte de a se lumina de ziuă. Deci, s-au oprit la malul unde era biserica, în 
care se puseseră trupurile sfinţilor mucenici, și au ieşit pe uscat cu bucurie. Sfînta Natalia, 
mergînd la trupurile sfinților mucenici, s-a veselit cu duhul; deci, căzînd la dînşii și sărutîndu- 
i, vărsa lacrimi de bucurie. Apoi, lipind mîna Sfîntului Adrian de trupul lui şi plecîndu-şi 
genunchii, s-a rugat mult. 


Sculîndu-se după multă rugăciune, a sărutat pe frații şi pe surorile care se aflau în acel 
loc, căci se adunaseră acolo mulţi credincioşi. Aceia au primit-o pe ea cu bucurie şi, ducînd-o 
în casa cea dinăuntru, au rugat-o să se odihnească puţin, căci o văzuseră pe ea foarte ostenită 
de acea călătorie pe mare. Ea odihnindu-se, i s-a arătat în vis Sfîntul Mucenic Adrian, zicîndu- 
i: "Bine ai venit aici, roaba lui Hristos şi fiica mucenicilor. Vino de acum la odihna cea pregătită 
ție de Domnul! Vino şi-ţi primeşte răsplătirea cea cuvenită ție!" Ea, deşteptîndu-se din vedenia 
aceea, a spus fraților şi surorilor ceea ce a văzut şi a auzit, şi i-a rugat să se roage pentru dînsa. 
După aceasta, iarăşi i s-au închis ochii şi a adormit. După un ceas, fraţii au mers ca s-o deştepte 
şi au găsit-o sfîrşită; căci sfîntul ei suflet se dusese la Domnul în odihna cea veşnică. 


Astfel, degrabă după săvîrşirea pătimirii sfinţilor mucenici, și-a sfîrşit şi Sfînta Natalia 
alergarea sa cea mucenicească, deşi fără de vărsarea sîngelui; pentru că a pătimit mult, slujind 
sfinților mucenici în legături şi privind la pătimirea lor, fugind încă din casa şi din patria sa 
pentru întreaga înţelepciune. Ea a stat în ceata mucenicilor înaintea lui Hristos, Mîntuitorul 
nostru, Căruia împreună cu Tatăl şi cu Sfintul Duh se cuvine cinstea şi slava, acum şi pururea 
ŞI în vecii vecilor. Amin. 


73. ADUCEREA CINSTITEI ICOANE A PREACURATEI FECIOARE 
MARIA DIN CETATEA VLADIMIR LA MOSCOVA 


(26 AUGUST) 


În zilele binecredinciosului şi marelui domn Vasile Dimitrievici, singurul stăpînitor al 
Rusiei, şi în vremea Sfîntului mitropolit Ciprian, a fost năvălirea lui Temiraxac, împăratul 
agarenilor, asupra pămîntului Rusiei. Acela, sculîndu-se cu mare putere de la Răsărit şi prădînd 
multe împărăţii, a ajuns în părțile Rusiei. Deci, apropiindu-se de hotarele pămîntului, a luat 
cetatea Eleciul şi a robit pe voievodul Eleciului, şi a ucis o mulțime de creştini, căci era mare 
urîtor şi cumplit chinuitor al neamului creştinesc. Apoi se mai lăuda că tot pămîntul Rusiei are 
să-l pustiască, ca să dezrădăcineze creştineasca credință; deci, îşi pregătea drumul său spre 
cetatea Moscova, vrînd să o risipească pe ea. Auzind marele domn Vasilie Dimitrievici acest 
lucru, şi-a adunat oastea sa şi s-a dus în cetatea Colomni. 


De acolo plecînd, a stat la malul rîului Ochi, tăbărînd împotriva vrăjmașului, iar 
Temiraxac a stat într-un loc 15 zile. Deci, înştiințîndu-se marele domn și toată creștineasca oaste 
de marea putere a păgînului împărat, care venise cu multe cete, şi auzind despre scopul lui, şi- 
a ridicat mîinile spre cer împreună cu toţi ostaşii şi se ruga cu lacrimi Domnului și Preasfintei 


Născătoare de Dumnezeu, pentru izbăvirea sa de acel agarean fără de Dumnezeu. Ei chemau în 
ajutor pe cei mai mari plăcuţi ai lui Dumnezeu, pe Sfinţii Ierarhi Petru şi Alexie, pe Cuviosul 
Serghie şi pe ceilalţi sfinți făcători de minuni ai Rusiei. 


Apoi a trimis în cetatea Moscova, la părintele său cel duhovnicesc şi la Preasfinţitul 
mitropolit Ciprian, ca să poruncească poporului să facă post și rugăciune. După aceea să trimită 
în cetatea Vladimirului, ca să ia de acolo icoana făcătoare de minuni a Preasfintei Născătoare 
de Dumnezeu şi să o aducă în Moscova, pentru apărarea împărăteştei cetăți a Rusiei. Deci, 
Ciprian, mai înainte de acea poruncă, se gîndea ca să aducă acea cinstită icoană; deci, cînd i-a 
venit poruncă de la voievod, atunci a mulţumit lui Dumnezeu că tot acelaşi gînd a pus şi-n inima 
marelui domn. El avea acea împreună glăsuire a lui cu al său gînd, ca pe o adeverire de 
bunăvoință a lui Dumnezeu, ca minunata icoană a Preasfintei Născătoare de Dumnezeu să se 
mute la dînşii. Deci, din duhovnicească rînduială, acei bărbaţi îndată au trimis la Vladimir după 
acea cinstită icoană. Apoi mitropolitul Ciprian, adunînd toată duhovniceasca rînduială şi 
mulțime de popor, se ruga soborniceşte pentru biruință asupra vrăjmașşului. EI le-a poruncit 
tuturor să poftească la rugăciune, pînă şi el singur nu se depărta de la biserică, făcînd slujbă și 
rugîndu-se ziua şi noaptea cu vărsare de lacrimi pentru marele voievod, pentru oastea lui, cum 
ŞI pentru toți pravoslavnicii creştini. 


Deci, cînd cinstita icoană a pornit de la Vladimir şi se apropia de cetatea Moscovei, în 
15 zile ale lunii august, la praznicul Adormirii Preasfintei Născătoare de Dumnezeu, a ieșit întru 
întîmpinarea ei Preasfinţitul Mitropolit cu tot soborul duhovniceştei rînduieli, împreună cu mult 
popor; şi, văzînd sfinta icoană, au căzut la pămînt şi s-au închinat ei, ca singurei Preasfintei 
Născă-toare de Dumnezeu, care venise la dînșii, şi primind-o cu negrăită bucurie, vărsau multe 
lacrimi privind spre dînsa și rugîndu-se ca să se izbăvească de năvălirea agarenilor. Însă nu le- 
a fost în deșert rugăciunea lor, pentru că chiar în aceeaşi zi în care preacinstita icoană a 
Preasfintei Născătoare de Dumnezeu a fost adusă în Moscova, Temiraxac, păgînul împărat al 
agarenilor, îngrozindu-se de o înfricoşată vedenie pe care a văzut-o în vis, s-a tulburat și a fugit 
înapoi cu toată puterea sa, nefiind gonit de nimeni. 


Vedenia aceea a fost astfel: vedea înaintea sa un munte preaînalt, pe al cărui vîrf 
mergeau împotriva lui arhiereii și aceia avînd toiege în mînă îl îngrozeau pe el; iar deasupra 
arhiereilor a văzut în văzduh o strălucire neobișnuită şi stînd în mijloc o împărăteasă într-o slavă 
negrăită, îmbrăcată în haină de profiră, cu raze în chip de fulger şi strălucitoare mai mult decît 
soarele; iar împrejurul ei era mulțime nenumărată de ostaşi înarmați care îi slujeau ei şi 
pregătindu-se ca de război, iar împărăteasa avea mîinile în sus, ca o rugătoare. Apoi a văzut-o 
pe ea ameninţîndu-l cu groază, ca să se ducă din hotarele pămîntului Rusiei, ca şi cum poruncea 
ostaşilor săi să pornească contra lui. De acea înfricoşată vedenie s-a cutremurat Temiraxac, a 
sărit înspăimîntat din pat şi a răcnit: "O, vai mie, ce este această vedenie înfricoşată?" Şi 
tremurînd, se temea suspinînd și era ca într-o nepricepere; iar după un ceas venindu-și în fire, a 
chemat pe domni şi pe voievozi şi a început a le spune lor ceea ce văzuse, tremurînd încă de 
frică. 


Aceia, auzind cele ce li se spunea şi văzînd pe împăratul lor tremurînd, asemenea s-au 
înspăimâîntat și nepricepîndu-se, ziceau: "Ce să fie aceasta?" Unii ziceau: "Împărăteasa care s-a 
văzut, este Maica lui lisus Hristos, Domnul creştinilor, şi se cunoaşte că voieşte să apere pe 
creștini, pentru că dînsa le este lor ajutătoare şi purtă-toare de griji”. Temiraxac a zis: "Dacă 
creștinii au o ajutătoare ca aceea, apoi în deșert ne-am pornit asupra lor, şi fără de spor ne 
ostenim, căci măcar pe unul din cei ce stau dinaintea ei, de l-ar trimite asupra noastră, pe toţi 
ne va birui şi nici loc nu vom putea găsi încotro să fugim". Astfel plîngîndu-se acel împărat 


păgîn, s-a întors înapoi cu toată puterea agarenească, fugind cu ruşine. Aceasta fiindcă li se 
părea agarenilor că multe cete de ostaşi din pămîntul Rusiei vin în urma lor şi pentru aceea fiind 
cuprinși de frică mare, unul pe altul se călcau, aruncîndu-și armele, prăzile şi dobinzile lor. 
Astfel le-a fost acelor drepteredincioşi biruinţa asupra vrăjmaşilor, fără de război şi fără vărsare 
de sînge, cu rugăciunile Preacuratei Fecioare Născătoare de Dumnezeu. 


Acea năvălire a lui Temiraxac cu agarenii și minunata lui gonire din pămîntul Rusiei s- 
a întîmplat în anul de la facerea lumii 6903 (sau 1395 de la Hr.) şi din vremea aceea, în 
împărăteasca cetate Moscova s-a aşezat praznicul întîmpinării icoanei Preasfintei Fecioare 
Născătoare de Dumnezeu, care se numește Vladimirsca, întru neuitata şi mulțumitoarea 
pomenire a minunatei izbăvitoare de agareni. Această izbăvire s-a făcut prin apărarea sfintei ei 
icoane, căreia cu Cel născut dintr-însa, lui Hristos Dumnezeu totdeauna de la noi să-l fie cinstea, 
mulţumire şi închinăciune, acum şi pururea şi în vecii vecilor. Amin. 


74. CUVIOSUL PĂRINTELE NOSTRU PIMEN CEL MARE 


(27 AUGUST) 


Cuviosul Pimen era de neam egiptean. EI, luînd pe cei şapte fraţi ai lui, s-a dus în una 
din mînăstirile viețuitorilor din pustia Egiptului şi s-a făcut monah împreună cu dînşii. După 
cîțiva ani, maica lor văduvă, pornindu-se din fireasca dragoste către fii săi, s-a dus la dînșii, 
voind să-i vadă; dar nu s-a învrednicit de vederea feței lor. Ducîndu-se ea la biserică, aştepta 
venirea lor; dar cînd ei au venit la biserică şi ea li s-a arătat lor, atunci ei au fugit înapoi şi, 
intrînd în chilie, au încuiat uşa. Apropiindu-se ea de ușă, a început a bate şi a-i striga de afară, 
plîngînd cu umilință. Dar ei nu i-au deschis, nici nu i-au răspuns. Femeia plîngînd mult la ușa 
chiliei lor, a auzit-o părintele Anuvie, fratele lor cel mai mare, și, intrînd la dînșii pe altă ușă, a 
zis către Pimen: "Ce să facem cu bătrîna aceasta care plînge şi nu se duce de aici?” 


Pimen, sculîndu-se și apropiindu-se de uşă, a zis: "Bătrîno, pentru ce plîngi?" Ea, 
auzindu-i glasul şi nevăzîndu-l, fiind uşa închisă, a zis: "Voiesc să vă văd, fui mei. Nu sînt eu 
maica voastră? Nu v-am aplecat la pieptul meu şi v-am hrănit? Acum, fiind la bătrîneţile cele 
de pe urmă, m-am tulburat mai mult auzind glasul tău şi neputînd să te văd, deci aş voi să vă 
văd, mai înainte de a mă sfîrşi”. Pimen i-a zis: "Aici voieşti să ne vezi, sau în veacul ce va să 
fie?" Ea a zis: "O, fiilor, dacă aici nu vă voi vedea oare acolo vă voi vedea?" Pimen a zis: "Dacă 
vei răbda cu mărime de suflet să nu ne vezi aici, acolo cu adevărat ne vei vedea, că aşa 
nădăjduim noi spre iubirea de oameni a lui Dumnezeu". Ea, auzind cele grăite, a zis: "Dacă, cu 
adevărat, vă voi vedea acolo, atunci nu voiesc să vă mai văd aici!" Deci, ea a plecat cu bună 
nădejde, bucurîndu-se şi voind ca mai bine să-i vadă în viaţa ce va să fie, decit în această viață 
vremelnică. 


Fericitul Pimen, petrecîndu-şi zilele şi anii în pustniceștile nevoințe şi stăruind neîncetat 
în rugăciuni, sporea în faptele mona-hiceșşti cele bune și se întărea cu ajutorul lui Dumnezeu 
asupra nevăzutului potrivnic; iar trupul, care se lupta asupra duhului, îl omora şi îl obosea prin 
multe osteneli ca pe un rob. Deci, supunîndu-l duhului în slujbă, s-a suit la vîrful nepătimirii și 
a fost mare între părinţii pustnici, ca cel desăvîrșit în fapte bune. 


Într-o vreme oarecare, mai-marele acelei ţări a voit să-l vadă pe părintele Pimen. Deci, 
a trimis la dînsul un vestitor, rugîndu-l să nu-l oprească de a veni la dînsul. Starețul s-a mîhnit 
foarte mult, şi se gîndea în sine şi zicea: "Dacă aceştia vor începe a veni la mine și a mă cinsti, 
apoi vor începe a veni la mine și mulți oameni din popor, care mă vor supăra, îmi vor strica 
liniştea şi mă vor lipsi de darul smereniei, pe care cu multă osteneală l-am cîștigat din tinereţe 
prin dumnezeiescul ajutor; deci, voi cădea în cursa mîndriei”. 


Gîndind el în sine aşa, n-a voit să-l vadă pe mai-marele acelei țări, şi l-a rugat prin acelaşi 
vestitor să nu vină la el, că nu poate să-l vadă, mai ales că se va duce din locul acela. Acel 
stăpînitor s-a mîhnit de un răspuns ca acesta și a zis: "Pentru păcatele mele nu m-am învrednicit 
a vedea pe omul lui Dumnezeu!" Deci, dorind el foarte mult ca, prin orice întîmplare, să vadă 
pe sfîntul stareţ, a aflat un meşteşug ca acesta. A prins pe fiul surorii starețului şi l-a închis în 
temniță, ca şi cum ar fi făcut o faptă rea, nădăjduind că starețul va mijloci către dînsul pentru 
nepotul său, şi aşa îl va vedea. EI a zis către slugile sale: "Dacă va veni părintele Pimen, îndată 
voi elibera pe tînăr; iar dacă nu va veni, atunci nu voi lăsa nepedepsit pe cel ce a greşit, pentru 
că greşeala lui este mare”. 


Auzind aceasta maica tînărului, sora lui Pimen, a alergat degrabă în pustie la fratele său 
ŞI, ajungînd la sihăstreasca lui chilie, a început să bată în uşă şi să-l roage cu multă tînguire ca 
să se ducă la stăpînitorul acelei țări, să-l roage să-l elibereze pe fiul ei, că el a făgăduit că, dacă 
se va duce la el, va lăsa liber pe cel legat. Sfîntul stareț nu i-a deschis ușa, nici nu i-a răspuns. 
Sora sa, bătînd mult cu rugăminte şi cu lacrimi și văzîndu-se neauzită, a început a defăima şi a- 


| ocărtî, zicîndu-i: "Nemilostivule, neîndu-rătorule, împietritule, nedumnezeiescule şi răule cu 
obiceiul, cum nu te înduplecă spre milă tînguirea mea cea cu atîtea lacrimi, că fiul meu, pe care 
singur îl am, este în primejdie de moarte?" Starețul a trimis pe un ucenic să-i zică: "Du-te de 
aici, că Pimen nu are copii şi nu-l doare pentru aceea". Sora sa s-a întors cu amar, tînguindu-se 
şi defăimînd pe fratele său. 


Stăpînitorul acelei țări, auzind de aceasta, a zis către prietenii săi: "Spuneţi starețului, ca 
măcar o scrisoare de rugăminte să scrie către mine, şi voi elibera pe nepotul său!" Pentru aceea 
mulți au sfătuit pe sfint să scrie acelui stăpînitor. Deci, starețul a scris astfel: "Poruncească 
stăpînirea ta să cerceteze bine pricina tînărului cel greşit, şi de se va afla ceva într-însul vrednic 
de moarte, să moară, ca, prin pedeapsa cea vremelnică, să scape de chinurile cele veşnice; iar 
de nu se va afla vinovat de moarte cel greşit, atunci, nepedepsindu-l, să-l eliberezi!" Mai-marele 
acelei ţări, citind scrisoarea starețului, s-a minunat de mărimea de suflet cea îmbunătățită şi de 
socoteala acelui bărbat; şi, cunoscîndu-l că este adevărat plăcut al lui Dumnezeu, îndată a 
eliberat pe tînărul acela. 


Au venit odată nişte eretici la Avva Pimen și au început a grăi de rău pe arhiepiscopul 
Alexandriei, cum că de la preoți are hirotonia. Iar bătrînul, tăcînd, l-a chemat pe ucenicul său şi 
i-a zis: "Pune masa și fă-i să mănînce şi-i trimite cu pace”. 


Cuviosul Pimen, fugind de slava cea deşartă şi de cinstea omenească, s-a dus aiurea. El 
a umblat prin diferite locuri mulți ani. Apoi, sălășluindu-se iar în pustia Egiptului, a petrecut 
într-însa pînă la bătrîneţe, prin osteneli pustnicești plăcute lui Dumnezeu, fiind părinte la mulți 
monahi. 


Deci cuviosul, învăţînd pe ucenici despre smerita cugetare, după cum şi singur era smerit 
cugetător, le-a adus lor spre pildă o povestire despre un stareţ oarecare - poate chiar despre el 
însuși -, zicînd: "Un monah egiptean, nu demult, petrecea la un loc liniştit aproape de 
Constantinopol, avînd şi o chiliuţă mică. S-a întîmplat de a trecut pe acolo dreptceredinciosul 
împărat Teodosie cel Tînăr, care, înștiinţîndu-se că acolo petrece un monah, a lăsat pe toţi care 
erau cu dînsul și, schimbîndu-se ca unul din ostașii săi cei simpli, s-a dus la chilia starețului şi 
a bătut la uşă. 


Monahul, deschizîndu-i uşa, nu l-a cunoscut că este împărat, şi l-a primit ca pe un ostaş 
simplu. După facerea rugăciunii a stat, iar împăratul a început a-l întreba: "Părinte, cum petrec 
părinții care sînt în Egipt?" Monahul a zis: "Toţi se roagă pentru mîntu-irea voastră”. Atunci 
împăratul, privind prin odaia stareţului, nu a văzut nimic, decît numai o coşniţă spînzurată la 
perete şi într-însa puţină pîine uscată şi a zis către stareţ: "Părinte, dă-mi binecu-vîntare ca să 
gust puţin”. Atunci starețul sîrguindu-se îndată, a turnat apă şi sare în blidișor, apoi, punînd 
nişte bucăţi de pîine uscată, au mîncat împreună, apoi i-a adus împăratului să bea un pahar cu 
apă. 


După aceasta, împăratul i-a zis lui: "Oare ştii cine sînt eu?" Atunci i-a grăit lui: "Eu sînt 
împăratul Teodosie". Auzind aceasta, starețul îndată i s-a închinat lui. lar împăratul a zis către 
dînsul: "Fericiţi sînteți voi, monahii, fiind liberi de grijile tulburătoare ale lumii acesteia; deci, 
avînd viaţă fără de gîlceavă, vă îngrijiţi numai de mîntuirea sufletelor voastre, cum să cîştigaţi 
viața cea veşnică şi cereştile bunătăţi. Cu adevărat îți spun ție, că eu în împărăție m-am născut 
şi acum sînt împărat, dar niciodată n-am mîncat pîine cu aşa dulceaţă, şi nici nu am băut apă, 
precum am mîncat şi am băut astăzi!" 


Starețul i-a zis lui: "De vreme ce noi, monahii, toate mîncăru-rile noastre le facem cu 
rugăciune și cu binecuvîntare, de aceea, chiar proaste de sînt ele, se prefac totuşi în hrană dulce; 
iar în casele voastre, toată osteneala mîncărurilor făcîndu-se fără rugă-ciune, cu multă gîlceavă 
şi cu vorbe deșarte, de aceea bucatele voastre nu primesc îndulcitoarea binecuvîntare". Apoi 
împăratul, sărutînd pe stareț, s-a dus. EI a început de atunci a cinsti foarte mult pe monahul 
acela; iar stareţul, temîndu-se de înălțarea cea pierzătoare şi de mîndrie, ca nu cumva pentru 
cinstea omenească să-şi piardă smerenia sa şi să se lipsească de darul lui Dumnezeu, s-a sculat 
de acolo, a fugit şi s-a dus iarăși în Egipt. 


Sfîntul Pimen, spunînd ucenicilor săi o povestire ca aceasta, îi povăţuia la smerenie și 
la abaterea de la cele deşarte, de la laude şi de la cinstiri, care nu aduc folos monahilor, ci numai 
pagubă. Îi mai învăţa încă pe ei şi celelalte fapte bune. Deci, învățătura lui era lucrătoare şi 
putea pe toţi să-i povăţuiască spre mîntuire. Că, precum viaţa lui cea asemenea cu îngerii era 
chip al faptei bune, tot asemenea şi cuvîntul lui era la toţi de folos. La el veneau nu numai noii 
începători, ci şi cei ce îmbătrîniseră în călugărie; și, întrebîndu-l despre folos, primeau de la 
dînsul răspunsuri înțelep-țite de Dumnezeu, spre zidirea sufletelor lor. Ei le scriau pe ele în 
cărțile părinţilor, dintre care unele se povestesc și aici. 


Un frate l-a întrebat pe Avva Pimen, zicînd: "Cum se cuvine să stăm în chilie?" I-a 
răspuns lui: "A şedea în chilie, cea la arătare este: rucodelia (lucrul mîinilor), a mînca o dată în 
Zi, a tăcea şi a citi. lar în ascuns a spori în chilie, aşa este: a purta prihănirea de sine în tot locul, 
oriunde vei merge, a nu te lenevi de ceasul slujbelor bisericeşti şi de cele ascunse. iar de se va 
întîmpla în vreo vreme a şedea fără rucodelie, intrînd la slujbă, fără tulburare să săvîrşeşti 
pravila, iar sfîrșitul acestora, tovărăşie bună cîştigă şi te depărtează de cea rea; căci omul care 
îşi păzeşte rînduiala sa, nu se tulbură”. 


Odată, un frate 1-a spus Avvei Pimen, zicînd: "De voi vedea vreun frate, despre care am 
auzit vreo greşeală, nu vreau să-l bag pe el în chilia mea; iar de voi vedea vreunul bun, mă bucur 
împreună cu el". I-a zis lui bătrînul: "De faci fratelui celui bun puţin bine, îndoit fă cu celălalt, 
că acela este cel neputincios. Căci era cineva într-o obște, anume Timotei, și auzind egumenul 
veste de un frate pentru o ispită, l-a întrebat pe Timotei de el. Iar acesta spunîndu-i despre ispita 
fratelui, egumenul l-a sfătuit să-l scoată afară din obște. 


Deci, după ce l-a scos, s-a pus ispita fratelui asupra lui Timotei, pînă ce s-a primejduit. 
Şi plîngea Timotei înaintea lui Dumnezeu, zicînd: "Am greșit, Doamne, iartă-mă!" Și i-a venit 
lui glas, zicînd: "Timotei, să nu socotești că această ispită ţi-am făcut ție pentru altceva, decît 


numai că ai trecut cu vederea pe fratele tău în vremea ispitei lui". 


Apoi fratele I-a întrebat: "Dar dacă voi vedea greşeala fratelui meu, oare mi se cade mie 
să-l acopăr pe el?" Iar el i-a zis lui: "De vom acoperi greşelile fratelui şi Dumnezeu le va acoperi 
pe ale noastre; şi oricînd o arătăm pe a fratelui şi Dumnezeu o arată pe a noastră”. 


Trecea odată Părintele Pimen cu Avva Anuv prin părțile Diolchiei. Şi venind împrejurul 
mormitelor, au văzut o femeie cumplit rupîndu-se şi plîngînd cu amar. Și stînd, luă aminte la 
dînsa și păşind puțin mai înainte, s-au întîlnit cu unul şi l-a întrebat pe el Avva Pimen, zicînd: 
"Ce are femeia aceasta, căci cu amar plînge?" Și i-a zis lui: "A murit bărbatul ei şi fiul şi fratele”. 
Şi răspunzînd Avva Pimen a zis către Avva Anuv: "Îţi zic ţie, că omul de nu va omori toate 
voile trupului şi nu va agonisi plînsul, acesta nu poate să se facă călugăr. Că toată viaţa lui și 
mintea la plîns este”. 


Întîmplatu-s-au unii din părinţi de au venit în casa unui iubitor de Hristos, între care era 
şi Avva Pimen. Şi cînd mîncau ei, s-a pus înaintea lor carne și au mîncat toți, afară de Avva 
Pimen. Şi se mirau bătrînii că nu mînca, ştiind ei dreapta lui socoteală. Iar după ce s-au sculat 
de la masă, i-au zis lui: "Tu ești Pimen şi așa ai făcut?" Le-a răspuns lor bătrînul: "lertați-mă, 
părinților, voi ați mîncat carne şi nimeni nu s-a smintit; iar eu de aş fi mîncat, fiindcă mulţi frați 
vin aproape de mine, erau să se vatăme, zicînd: "Pimen a mîncat carne şi noi să nu mîncăm?"" 
Şi s-au minunat de socoteala lui cea dreaptă. 


Un frate a zis către părintele Pimen: "Părinte, mă tulbur şi voiesc să mă duc de aici”. 
Starețul a zis: "Pentru ce pricină voieşti să te duci?" Fratele a zis: "Aud cuvinte nefolositoare 
de la un frate care vieţuieşte aici şi mă smintesc". Starețul a zis: "Nu sînt adevărate cele ce ai 
auzit". Fratele a zis: "Cu adevărat, părinte, sînt adevărate, că cel ce mi-a spus mie este 
credincios". Starețul a răspuns: "Nu este credincios cel ce ţi-a spus ție, că de ţi-ar fi fost 
credincios, nu ţi-ar fi spus ţie unele ca acestea, iar tu singur, nevăzînd, să nu crezi niciodată 
cuvintele cele auzite; că nici Dumnezeu, auzind strigarea Sodomei, n-a crezut pînă ce singur S- 
a pogorit ca să vadă cu ochii Săi. Strigarea Sodomei și Gomorei și greșelile lor s-au înmulțit la 
Mine mai mult; deci, mă voi pogori ca să văd de este după strigarea lor". Fratele a zis: "Părinte, 
eu cu ochii mei l-am văzut pe el greșind”. 


Acestea auzindu-le starețul, a căutat spre pămînt și a luat de jos un pai mic şi a zis 
fratelui: "Ce este acesta?" Fratele a zis: "Acesta este un pai”. Atunci stareţul, căutînd spre 
înălțimea casei și arătînd spre bîrna pe care era rezemat acoperişul, a zis: "Dar aceasta ce este?” 
Fratele a răspuns: "Aceasta este bîrna”. Și a zis starețul către frate: "Pune întru inima ta, că 
păcatele tale sînt ca bîrna aceea, iar greşeala fratelui de care grăiești este ca paiul acesta, și nu 
vei mai avea tulburare”. 


Aceste cuvinte ale Sfîntului Pimen auzindu-le părintele Sisoe, care se întîmplase atunci 
şi dînsul acolo, s-a minunat și a zis către dînsul: "Cum te voi ferici pe tine, părinte Pimene! Cu 
adevărat, ca nişte pietre de mult preţ sînt cuvintele tale, pline de har şi de slavă". Atunci părintele 
Pimen a grăit iarăşi: "Scris este că cele ce le-au văzut ochii tăi, pe acelea să le mărturiseșşti; iar 
eu grăiesc vouă: chiar și cu ochii de veți vedea, să nu credeți îndată”. Apoi a spus o întîmplare 
ca aceasta: 


"Un frate oarecare a fost batjocorit de diavol printr-o nălucire ca aceasta: vedea pe un 
oarecare frate făcînd păcat cu o femeie şi se tulbura cu gîndul, luptîndu-se cu patima poftei; 
deci, ducîndu-se, i-a lovit pe ei cu piciorul său, zicîndu-le: "Lăsaţi-vă de acum! Pînă cînd 
greşiți?" Cînd, iată că află snop de grîu, iar nu oameni. Pentru aceasta vă grăiesc vouă, ca nu 
îndată să credeți, chiar şi cu ochii de aţi vedea”. 


Au întrebat unii din părinți pe Avva Pimen, zicînd: "De vom vedea vreun frate 
păcătuind, voiești să-l mustrăm?" Le-a zis lor bătrînul: "Eu cu adevărat, de voi avea trebuință 
să trec pe acolo şi-l voi vedea păcătuind, trec pe lîngă dînsul și nu-l mustru”. 


Părintele Anuvie i-a zis lui: "Ce ai putea zice lui Dumnezeu, dacă ai vedea pe cel ce 
greşeşte şi nu l-ai mustra pe el?" Pimen a răspuns: "Aş zice lui Dumnezeu: Doamne, Tu ai 
poruncit: Scoate mai întîi birna din ochiul tău, şi atunci vei vedea să scoţi şi paiul din ochiul 
fratelui. Deci, am păzit cuvîntul Tău”. 


Au venit unii din bătrîni la Avva Pimen și i-au zis: "De vom vedea pe frați că dormitează 
în biserică, voiești să-i îmboldim ca să fie treji la priveghere?" Iar el le-a zis lor: "Eu cu adevărat, 
de voi vedea pe fratele că dormitează, pun capul lui pe genunchii mei şi-l odihnesc”. 


A întrebat un frate pe Avva Pimen, zicînd: "Mă văd pe mine că oriunde mă duc, aflu 
sprijin”. I-a zis lui bătrînul: "Şi cei ce țin în mînă sabie, au pe Dumnezeu, Care îi miluieşte pe 
ei în această vreme. Deci de vom fi treji, face cu noi mila Sa”. 


Altul l-a întrebat: "Ce voi face ispitelor acestora ce mă tulbură?" I-a zis lui bătrînul: "Să 
plîngem înaintea bunătăţii lui Dumnezeu cu toată osteneala noastră, pînă ce va face cu noi mila 
Sa!" 


Zis-a Avva Pimen: "Mulţi din părinţii noştri s-au făcut viteji la nevoinţă, însă 
limpezimea cugetelor prin rugăciune, unul cîte unul". Apoi a zis: "Dacă omul se va prihăni 
(învinui) pe sine, rabdă pretutindeni”. 


Zis-a iarăşi: "Unde inima ta nu are vestire, nu lua aminte”. 

Zis-a iarăşi: "De te vei socoti pe tine de nimic, vei avea odihnă, ori în ce loc te vei afla”. 
Zis-a iarăşi: "Voia, odihna şi obişnuinţa acestora surpă pe om”. 

Zis-a iarăşi: "De vei tăcea, vei avea odihnă în tot locul unde vei locui”. 


Zis-a iarăşi: "Nu este călugăr cîrtitor, nu este călugăr cel ce răsplăteşte răul cu rău, nu 
este călugăr mînios". 


Un frate iarăși a întrebat pe părintele Pimen, zicînd: "Părin-te, am făcut un păcat greu și 
voiesc ca trei ani să petrec în pocăință". Starețul a răspuns: "Este mult!" Fratele a zis: "Atunci 
poruncește ca să mă pocăiesc un an". Starețul iarăşi a răspuns: "Este mult!" Auzind aceasta, 
ceilalți fraţi au zis: "Apoi pînă la patruzeci de zile se cuvine a petrece în pocăință?" Iar stareţul 
iarăşi a răspuns: "Este mult!" Şi a adăugat: "Eu socotesc că de se va pocăi omul din toată inima 
şi de va pune gînd tare, ca de acum să nu se mai întoarcă la păcat, apoi în trei zile îi primeşte 
Dumnezeu pocăinţa lui! Toate cele peste măsură sînt ale dracilor”. 


Alt frate a întrebat pe Cuviosul Pimen, zicînd: "Cum se cuvine să petreacă omul?” 
Starețul a răspuns: "Vedem pe Daniil că nu s-a aflat asupra lui clevetire, decît numai în slujbele 
Domnului Dumnezeului lui petrecînd". Sfîntul a arătat cu aceste cuvinte, că aşa se cade omului 
să viețuiască, adică toată viaţa lui să nu fie altceva decît numai slujire către Domnul Dumnezeu. 


Altul l-a întrebat: "Cum aş putea să mă păzesc de vicleşugu-rile vrăjmaşilor?" Părintele 
a răspuns: "Cînd căldarea are foc dedesubt și arde, nu îndrăznesc muștele sau alte viețuitoare să 
se atingă de dînsa; iar cînd se răceşte, atunci și muştele şed pe dînsa, și tîrîtoarele cad înăuntru. 
Aşa şi monahul care se sileşte cu osîrdie la lucrurile cele duhovniceşti, vrăjmașul nu îndrăznește 
a se apropia şi a-l supăra; iar cei ce petrec în nebăgare de seamă şi în lenevire, vrăjmașul se 
apropie cu înlesnire de ei şi-i supără precum voiește”. 


Au întrebat oarecare părinți pe Avva Pimen: "Cine este cel ce zice: Părtaș sînt eu tuturor 
ce se tem de Tine?" Şi a zis bătrînul: "Duhul Sfînt este care zice”. 


Zis-a Avva Pimen: "De vei vedea cîteva lucruri şi vei auzi cuvinte, să nu le povestești 
aproapelui tău, căci este surpare de război". 


Un frate a venit la Avva Pimen şi 1-a zis lui: "Semăn țărîna mea şi fac dintr-însa 
milostenie”. I-a zis lui bătrînul: "bine faci!" Și s-a dus cu osîrdie şi a sporit milostenia. Şi a auzit 
Avva Anuv cuvîntul şi i-a zis lui Avva Pimen: "Nu te temi de Dumnezeu, aşa grăind fratelui?" 
Şi a tăcut bătrînul. După două zile a trimis Avva Pimen la fratele şi i-a zis lui, auzind şi Avva 
Anuv: "Ce mi-ai zis alaltăieri, că mintea mea era aiurea?" Şi a zis lui fratele: "Am zis că semăn 
țărîna mea şi fac dintr-însa milostenie". Și a zis Avva Pimen: "Am gîndit că pentru fratele tău 
cel mirean ai grăit; iar dacă tu ești cel ce faci lucrul acesta, nu este lucru călugăresc". lar el 
auzind, s-a mîhnit, zicînd: "Alt lucru nu ştiu, decît acesta şi nu pot ca să nu semăn țărîna mea”. 


Deci, după ce s-a dus, i-a făcut lui metanie Avva Anuv, zicînd: "Iartă-mă!" Și a zis Avva 
Pimen: "Și eu de la început ştiam că nu este lucru călugăresc, dar după socoteala lui am grăit şi 
m-am străduit spre sporirea dragostei, iar acum s-a dus mîhnit și tot la fel face”. 


Altul l-a întrebat despre gîndurile cele rele care năvălesc asupra lui, cum ar putea să 
scape de dînsele. Sfîntul a grăit: "Lucrul acesta este asemenea unui bărbat care are foc în stînga 
şi un vas cu apă în dreapta, şi, de se arde de foc, ia apă din vas şi-l stinge. Focul închipuie 
gîndurile cele rele pe care vrăjmașul le aruncă în inima omului, ca niște scîntei în casă, ca să se 
aprindă de pofta păcatelor; iar apa este ca să se arunce la rugăciune către Dumnezeu". 


Părintele Anuv l-a întrebat iar despre gîndurile cele rele care ies din inimă şi despre 
poftele cele deşarte. Starețul i-a răspuns din Sfînta Scriptură: "Oare se preamăreşte securea fără 
de cel ce taie cu ea? Sau se înalță fierăstrăul fără cel care îl trage? Drept aceea şi tu să nu le 
întinzi gîndurilor celor rele spre ajutor mîinile învoirii tale, nici te îndulci cu ele și rămîn 
nelucrătoare". 


Un frate a mers la Avva Pimen şi şezînd cîțiva împreună, au lăudat un frate, că este 
urîtor de rele. Zis-a Avva Pimen celui ce a vorbit: "Şi ce este uriciunea de rele?" Și s-a uimit 
fratele şi nu a găsit ce să răspundă și, sculîndu-se, a cerut iertare de la bătrînul, zicînd: "Spune- 
mi, ce este urîciunea de rele?" A zis bătrînul: "Uriciunea de rele aceasta este: Să urască cineva 
păcatele sale și pe aproapele său să-l îndrepte”. 


A zis iarăşi: "Omul care învaţă, dar nu face cele ce învaţă, este asemenea cu fintîna; că 
pe mulți îi adapă şi-i spală, iar pe sine nu se poate curăţi, ci de toată întinăciunea este plină şi 
toată necurăţenia într-însa se află”. 


Părintele Iosif a întrebat pe părintele Pimen despre post, zicînd: "Cum se cade să 
posteşti?" Starețul a răspuns: "Eu voiesc ca din toate să mănînc puţin şi să nu mă satur”. I-a zis 
Avva Iosif: "Cînd erai mai tînăr, nu posteai din două în două zile, avvo?" Şi a zis bătrînul: "Am 
postit cu adevărat şi trei şi patru zile şi o săptămînă; dar, cercetînd toate acestea, părinţii cei 
mari au aflat că în fiecare zi este bine să mîncăm cîte puţin; și ne-au dat nouă calea împărătească, 
că este mai ușoară şi mai lesnicioasă, ca mintea să nu se înalțe”. 


Povestit-au unii lui Avva Pimen, despre un călugăr, că nu bea vin. Și le-a zis lor: "Vinul 
nu este al călugărilor”. 


Un egumen de la o mînăstire mare a întrebat pe părintele Pimen, zicînd: "Cum pot să 
cîştig umilinţă?” Starețul a răspuns: "Cum se poate să fie umilință în inima aceea în care sînt 
putinele de brînză, vase de unt şi multe alte griji pentru cele dinafară”. 


Apoi l-a întrebat pe avva pentru trîndăvie. Și i-a zis lui bătrînul: "Trîndăvia stă peste tot 
începutul și nu este patimă mai rea decît dînsa, iar de o va cunoaște omul că aceasta este, se 
odihnește”. 


Un frate iarăși a întrebat pe părintele Pimen, zicînd: "Ce este a se mînia cineva în zadar 
pe fratele său?" Și a zis: "Orice nedreptate îţi va face fratele tău și tu te vei mînia pe el, în zadar 
te mînii. Chiar de îţi va scoate ochiul tău cel drept şi îţi va tăia mîna ta cea dreaptă și te vei 
miînia pe el, în zadar te mînii. iar de te desparte de Dumnezeu, atunci să te mînii tare”. 


Altul a întrebat pe stareţ: "Este bine oare a grăi sau a tăcea?" Starețul a răspuns: "Cel ce 
grăieşte pentru Dumnezeu, face bine; și cel ce tace pentru Dumnezeu, asemenea face bine”. 


Un frate l-a întrebat pe Avva Pimen: "Ce voi face?" I-a zis Avva Pimen: "Scris este: 
Fărădelegea mea voi vesti şi mă voi îngriji pentru păcatul meu". "Deci ce voi face?" Şi i-a 
răspuns bătrînul: "Cînd Dumnezeu ne va cerceta, de ce trebuie să ne temem?" Şi i-a zis lui 
fratele: "De păcatele noastre". Deci i-a zis bătrînul: "Să intrăm dar în chilia noastră și Domnul 
ne va ajuta nouă în toate”. 


Dar răspunsurile lui nu erau cu bună înţelegere numai la diferite întrebări, ci şi afară de 
întrebări. În Pateric se află multe cuvinte folositoare ale lui, dintre care spunem unele. Părintele 
Pimen a zis: "Cînd omul voiește să zidească o casă, adună multe lucruri de trebuinţă, ca s-o 
poată alcătui. Așa şi noi, să luăm din toate bunătăţile cîte puţină parte şi să zidim în noi casa 
cea sufletească”. 


A zis iar: "Aceste trei capete sînt de trebuință omului, adică: să se teamă de Dumnezeu, 
să se roage adeseori şi să facă bine aproapelui”. 


A zis iar: "Neagoniseala, răbdarea și dreapta socoteală, aceste trei însușiri sînt 
trebuincioase vieții monahicești; că scris este: "De vor fi cei trei bărbaţi, Noe, Daniil şi lov, 
aceștia se vor mîntui”. Noe este chipul necîştigării, lov al răbdării, iar Daniil al dreptei socoteli. 
Deci, de se vor afla aceste trei însușiri în monah, Dumnezeu, Care îl mîntuieşte, petrece într- 
însul". 


A mai zis iar: "Monahul, dacă va urî două lucruri, poate să fie liber de lumea aceasta”. 
Fratele l-a întrebat: "Care sînt aceste lucruri?" Starețul a răspuns: "Odihna cea trupească şi slava 
cea deşartă". 


A zis iar: "In Evanghelie este scris: Cel ce are haină s-o vindă şi să cumpere sabie. 
Adică, cel ce are odihna trupului său, s-o lase şi să primească viaţa aspră şi calea strîmtă”. 


Un frate l-a întrebat pe Avva Pimen, zicînd: "Ce voi face, că sînt luptat de curvie şi mă 
înfierbînt la mînie?" Zis-a bătrînul: "Pentru aceasta zicea David, că pe leu îl batem şi pe urs îl 
sugru-măm,; adică, mînia o tăiem, iar curvia cu osteneli o strîimtorăm". Apoi a adăugat lui: 
"David cînd s-a luptat cu leul, apucîndu-l de grumaji, îndată l-a ucis. ŞI noi cînd vom înfrîna 
gîtul şi pîntecele nostru, vom birui cu ajutorul lui Dumnezeu pe diavolul şi pe leul, care este 
trupul nostru”. 


Şi a zis iar: "De n-ar fi venit în lerusalim Navuzardan arhimagherul - mai-marele 
bucătarilor împăratului Babilonului -, templul Domnului nu s-ar fi ars. Aşa şi între noi, dacă nu 
va intra îmbuibarea și odihna pîntecelui, nu se va aprinde focul poftei păcatului, şi mintea 
noastră, care se împotriveşte păcatului, nu va cădea niciodată în războiul vrăjmașului". 


A zis iarăşi: "Precum albinele se gonesc cu fum și se ia dulceața ostenelilor lor, așa și 
odihna trupului se goneşte din suflet cu frica Domnului şi se ia de la trup tot lucrul cel bun”. 


In sfîrşit, a zis iar: "Precum spătarul împărătesc stă gata totdeauna înaintea împăratului, 
tot aşa se cade și sufletului să fie gata asupra diavolului desfrînării”. 


Părintele Pimen, auzind de un frate oarecare că posteşte cîte şase zile, iar în a şaptea 
gustă puțină hrană şi avea mînie asupra fratelui, i-a zis: "Ai învăţat a posti cîte şapte zile, iar de 
miînie nu ai învăţat a te înfrîna în nici o zi!" 


Un preot de la o mînăstire, auzind despre niște fraţi că intră deseori în cetate, se spală în 
baie şi nu se îngrijesc de mîntuirea lor, s-a mîniat pe ei şi, venind în sobor, a luat chipul 
monahicesc de pe dînșii. Căindu-se după aceasta, s-a dus la părintele Pimen şi i-a spus ce a 
făcut acelor fraţi. Starețul i-a grăit: "Oare nu ai şi tu ceva din omul cel vechi, sau te-ai dezbrăcat 
de dînsul desăvirşit?" lar preotul a zis: "Mă împărtășesc de omul cel vechi”. Iar bătrînul i-a zis: 
"lată că şi tu eşti ca și fraţii; că deşi puțin te împărtăşeşti din vechime, însă eşti supus păcatului”. 
Auzind cuvîntul acesta de la stareţ, s-a umilit și, ducîndu-se, a chemat pe frații cei mîhniţi şi s- 
a pocăit înaintea lor; apoi i-a îmbrăcat iar în chipul monahicesc. 


Odată, părintele Isaac s-a dus la părintele Pimen şi, văzîndu-l că îşi turna apă pe picioare, 
ca unul ce avea îndrăzneală către dînsul, i-a zis: "Cum s-au obişnuit unii a-şi obosi trupurile cu 
asprime!" Starețul 1-a răspuns: "Noi nu ne-am învăţat a fi ucigași de trupuri, ci de patimi”. 


Apoi a zis iar: "Este un om care se vede că este tăcut, dar în inima lui osîndește pe alții. 
Unul ca acela neîncetat grăieşte! Şi este altul care de dimineață pînă seara grăiește cu limba și 
totuşi păzeşte tăcerea, fiindcă cele de folos nimic nu grăieşte şi nu osîndeşte pe aproapele”. 


Un frate a venit la Părintele Pimen şi i-a zis: "Avvo, multe gînduri îmi vin și mă 
primejduiesc din pricina lor”. Şi l-a scos pe el bătrînul afară şi i-a zis: "Întinde braţele şi opreşte 
vîntul!" Iar el a zis: "Nu pot să fac aceasta". Și i-a zis bătrînul: "Dacă asta nu poţi s-o faci, nici 
gîndurile nu le poţi opri să nu vină; alt lucru este însă să le stai împotrivă”. 


Părintele Iosif spunea, zicînd: "Noi şezînd odată la părintele Pimen, era între noi un frate 
tînăr cu numele Agaton, către care starețul voind să grăiască ceva, l-a numit părinte, zicîndu-i: 
"Părinte Agatoane!" Noi i-am zis stareţului: "Fratele este tînăr, pentru ce îl numești părinte?" 
Starețul a răspuns: "Gura lui cea tăcută m-a făcut să-l numesc părinte!" Apoi părintele Pimen a 
zis: "Fratele care petrece cu aproapele, este dator să fie ca o piatră cioplită; ocărît fiind să nu se 
miînie, preamărit fiind să nu se înalțe”. 


Întrebat a fost Avva Pimen: "La cine se potriveşte cuvîntul cel scris: Să nu vă grijiți 
pentru Ziua de miine?" L-a răspuns lui bătrînul: "S-a zis pentru omul care se află în ispită și se 
împuţinează. Să nu se îngrijească, zicînd: "Cîtă vreme am în ispita aceasta?" Ci mai vîrtos să 
socotească zicînd în fiecare zi: astăzi. Căci ajunge zilei răutatea ei”. 


Un frate i-a zis lui Avva Pimen: "De voi da fratelui meu puţină pîine sau altceva, mă 
tem că-mi pierd plata, zicînd că faptele se fac pentru plăcerea oamenilor”. I-a zis lui bătrînul: 
"Deşi pentru plăcerea oamenilor se fac, noi să dăm trebuinţa fratelui”. Şi i-a spus şi această 
pildă: "Doi oameni erau plugari şi locuiau într-o cetate. Și unul dintr-înșii semănînd, a făcut 
puţine necurate, iar celălalt, lenevindu-se, nu a făcut nimic. Deci făcîndu-se foamete, care din 
amâîndoi poate să trăiască?" A răspuns fratele: "Cel ce a făcut cele puţine şi necurate”. I-a zis 
lui bătrînul: "Aşadar şi noi să semănăm puţine, chiar și necurate, să nu murim de foame!" 


Şi iarăşi: "Răutatea niciodată nu gonește răutatea; dar de-ţi va face cineva rău, tu să-i 
faci bine, ca, facerea ta de bine către el să strice răutatea lui". La această faptă bună, precum şi 
la altele, Cuviosul Pimen singur învăţa cu lucrul, căci mai înainte de venirea lui de la schit în 
Egipt, era acolo un stareț cinstit de toți. 


Părintele Pimen mergînd în Egipt, mulți au părăsit pe acel stareț și au început a veni la 
Pimen; deci, pentru aceea acel stareţ a început a se mînia asupra părintelui Pimen, a-l zavistui 
şi a vorbi rele de dînsul. 


Părintele Pimen, auzind despre aceasta, s-a mîhnit şi a zis către fraţii săi: "Ce să facem, 
căci acești oameni ne-au aruncat în necaz părăsind pe starețul cel atît de sfînt şi de cuvios şi 
venind la noi, care nu sîntem nimic? Cum vom tămădui mînia cea contra noastră a acelui mare 
părinte? Să facem puţine bucate şi să căutăm puţin vin, să ne ducem la stareţul și să mîncăm cu 
dînsul, doar așa se va milostivi sufletul lui!" Deci, făcînd bucatele şi cîştigînd voie, au mers la 
acel stareţ şi au bătut în uşa chiliei lui. Ucenicul aceluia, auzind, a întrebat: "Cine sînteţi?” Ei 
au zis: "Spune părintelui tău că Pimen cu frații săi au venit să se binecuvînteze de la dînsul”. 
Ucenicul, mergînd, a spus stareţului, iar el, auzind, a zis: "Du-te, spune-le să se ducă de aici, că 
nu am vreme să-i văd!" Cînd ucenicul a spus aceasta la cei ce veniseră, aceia au zis: "Nu ne 
vom duce de aici pînă ce nu ne vom învrednici a ne închina starețului”. Și stăteau în arșița 
soarelui lîngă ușa chiliei. 


Starețul, văzînd smerenia şi răbdarea celor ce veniseră, s-a umilit şi le-a deschis ușa și 
i-a primit cu sărutare; deci, şezînd, au vorbit cu dragoste şi au mîncat din cele aduse. Apoi 
stareţul acela a zis: "Cu adevărat, nu numai acelea ce le-am auzit despre voi sînt adevărate, dar 
şi însutit mai mari lucruri bune văd în voi!" Din acea vreme, starețul s-a făcut iubit prieten al 
părintelui Pimen. Astfel ştia Cuviosul Pimen să strice răutatea celui ce vrăjmăşuia contra lui și 
a fi prin aceea şi altora pildă. 


Un frate a venit la Avva Pimen în a doua săptămînă din Postul Mare şi mărturisindu-și 
gîndurile şi dobîndind odihnă, i-a zis: "Puțin de nu m-am împiedicat să vin aici astăzi”. Şi i-a 
zis lui bătrînul: "Pentru ce?" Zis-a fratele: "Am gîndit, ca nu cumva pentru post nu-mi vei 

eschide". I-a zis lui Avva Pimen: "Noi nu ne-am învăţat a închide uşa cea de lemn, ci mai 
deschide”. I lui Avva P "N țat hide uș de | 
vîrtos uşa limbii”. 


Cuviosul Pimen mai putea încă să folosească pe alții uneori şi cu tăcerea, ca şi cu 
cuvîntul. Odată, au venit pentru cercetare preoții acelui loc, la mînăstirea în care era petrecerea 
cuviosului. Părintele Anuvie, vrînd să le facă lor puţin ospăț după putere, a intrat la Cuviosul 
Pimen şi i-a spus despre aceasta. Dar Pimen nu i-a dat răspuns, ci a tăcut multă vreme. Părintele 
Anuvie s-a dus mîhnit. După aceea 1-au zis lui fraţii care se întîmplaseră la dînsul: "Pentru ce 
n-ai dat răspuns părintelui Anuvie?” Starețul le-a răspuns: "Eu la aceasta n-am unelte, căci acum 
sînt mort, iar mortul nu vorbește; deci, să nu mă socotiți pe mine că sînt cu voi”. 


Aceasta a făcut-o stareţul ca să nu fie chemat cu dînşii la masă, că şi aceasta se povestea 
de dînsul: cînd era chemat de frați să mănînce împreună cu dînşii, mergea plîngînd, ca și cum 
nu voia, căci se păzea să-şi sature pîntecele şi se temea a nu asculta pe frați, ca să nu-i 
mîhnească. 


Un monah de la un loc îndepărtat, auzind de viaţa cea îmbu-nătățită a părintelui Pimen, 
a venit să-l vadă şi să se folosească de cuvintele lui. Starețul a primit pe acel monah cu cinste 
Şi, sărutîn-du-se unul cu altul, au șezut. Monahul cel venit a început a vorbi cu starețul din 
dumnezeiasca Scriptură, despre lucruri nepricepute şi despre lucruri cereşti. ar părintele Pimen, 
întorcîndu-şi fața, tăcea, nedînd nici un răspuns celui ce vorbea. 


Deci, monahul acela, vorbind mult din Sfînta Scriptură şi necăpătînd nici un răspuns de 
la stareţ, fiindcă tăcea, a ieșit din chilie mîhnit şi a zis către ucenicul stareţului: "În zadar am 
suferit eu atîta osteneală în cale, căci pentru dînsul am venit aici, iar el nu voieşte să vorbească 
nici un cuvînt cu mine!" Ucenicul, intrînd la stareţ, i-a zis: "Părinte, acel cinstit bărbat a venit 
pentru tine, fiind slăvit între monahii laturii sale. Pentru ce nu vorbeşti cu dînsul?" Starețul a 
răspuns: "Acesta din cei de sus este şi vorbește de cele cereşti, iar eu sînt din cei de jos şi ştiu a 
vorbi de cele pămîntești. De ar fi vorbit fratele acela care a venit la noi, despre patimile sufletești 
şi despre neputinţele trupeşti, i-aş fi răspuns; dar, de vreme ce el vorbeşte despre lucruri înalte, 
eu nu știu nimic de acelea”. 


Ucenicul, ieşind la monahul acela, i-a zis: "Părinte, să ştii că stareţul nu degrabă începe 
a vorbi din dumnezeiasca Scriptură; ci, dacă cineva îi vorbeşte despre patimile sufleteşti, aceluia 
îi răspunde". Atunci monahul acela, umilindu-se, a intrat la stareț și i-a zis: "Părinte, ce să fac, 
căci sînt stăpînit de patimi?" Atunci starețul privind spre dînsul cu faţa luminoasă, i-a zis: 
"Acum bine ai venit! Deschide-ţi gura ta pentru acestea şi o voi umplea de bunătăţi”. Deci, a 
vorbit cu dînsul destul, cum să biruim războaiele care se ridică asupra noastră. Monahul acela, 
folosindu-se foarte mult din cuvintele starețului cele insuflate de Dumnezeu, a mulţumit lui 
Dumnezeu că s-a învrednicit a vedea pe un părinte sfînt ca acela şi a auzi vorba lui. EI s-a întors 
la locul său bucurîndu-se, ca cel ce a aflat dobîndă multă şi folos sufletesc. 


A întrebat Avraam pe Avva Pimen, zicînd: "Cum ne luptă pe noi dracii?" Și i-a zis lui 
Avva Pimen: "Pe noi ne luptă dracii? Nu se luptă cu noi, cîtă vreme facem voile noastre. Că 
voile noastre s-au făcut draci şi ei sînt care ne necăjesc pe noi, ca să le împlinim. lar de voiești 
să ştii cu cine s-au luptat dracii, apoi află că cu Moise şi cu cei asemenea lui”. 


Un alt monah, anume Isaac, a venit la părintele Pimen şi l-a găsit pe el şezînd, ca şi cum 
era în uimire. Deci, aşteptînd multă vreme și văzîndu-l pe dînsul venit în sine, i-a făcut metanie, 
zicîndu-i: "Părinte, spune-mi mie unde ai fost cu mintea ta?" Iar el, fiind silit de rugăminte, a 
zis: "Mintea mea era acolo unde Preacurata Fecioară Maria, Născătoarea de Dumnezeu, plîngea 
lîngă cruce. Deci şi eu aş fi voit ca acolo să plîng totdeauna!" 


Un cuvios mare între părinți ca acesta, care toată fapta bună a trecut-o cu viaţa şi fiind 
de folos tuturor cu cuvîntul, avea atîta smerenie în mintea sa, încît deseori el zicea cu suspin: 
"Eu voi fi aruncat în locul acela în care va fi aruncat satana". 


Dar Domnul, pe smeritul Său rob, l-a înălţat în locul sfinților îngeri şi în locașurile 
drepţilor şi ale cuvioşilor; căci, după viaţa sa pămîntească plină de mulți ani, l-a sălăşluit pe 
dînsul în cereştile acoperăminte, unde anii nu se împuținează şi unde toți sfinţii, stînd înaintea 
scaunului slavei dumnezeieşti, slăvesc totdeauna pe Tatăl şi pe Fiul şi pe Sfîntul Duh, pe Unul 


Dumnezeu în Treime, Căruia să-l fie slava şi de la noi, păcătoşii, acum şi pururea și în vecii 
vecilor. Amin. 


Notă - Despre acest cuvios părinte Pimen vezi şi cuvîntul din Prolog în 14 zile ale lunii 
februarie, cum izgonea diavolii cu cuvîntul. Dar se ştie că între cuvioşii părinți se mai află un 
părinte cu numele Pimen - pomenindu-se în Limonariu - care era de neam din Galatia şi mai pe 
urmă cu anii. Cel dintii a viețuit în pustiile Egiptului, pe vremea împărăției lui Teodosie cel 
Tînăr, precum este arătat în viața aceluia. Iar cel de-al doilea a fost după 150 de ani şi a vieţuit 
pe vremea împăratului Mauriciu, în pustia Palestinei ce se numeşte Ruva, nevoindu-se în zilele 
părintelui Sofronie, patriarhul Ierusalimului şi ale lui loan Evirat, scriitorii cărții care se 
numește Limonariu. Pentru aceasta este de trebuinţă ca şi viaţa celuilalt cuvios Pimen să fie 
pomenită aici, întîi pentru folos, iar al doilea pentru a şti deosebirea între acei doi cu numele de 
Pimen. 


75. CUVIOSUL PIMEN DIN PALESTINA 


(27 AUGUST) 


Sfinţii părinţi Sofronie şi loan au scris în cărțile lor despre acest sfînt Pimen. Ne-am dus 
odată din Siria la Părintele Pimen şi voiam să-l întrebăm pentru împietrirea inimii. lar bătrînul 
nu ştia elineşte, nici tălmaci nu am găsit; și, văzîndu-ne pe noi bătrînul supăraţi, a început a grăi 
în limba elinească, zicînd: "Firea apei este moale, iar a pietrei vîrtoasă; ulciorul cu apă deasupra 
pietrei fiind atîrnat, picînd cîte puțină apă, găurește piatra. Așa şi cuvîntul lui Dumnezeu este 
moale, iar inima noastră vîrtoasă; dar auzind omul de mai multe ori cuvîntul lui Dumnezeu, i 
se deschide inima lui spre a se teme de Domnul”. 


Părintele nostru Agatonic, egumenul lavrei Cuviosului părintelui nostru Sava, ne-a spus 
acestea: "Am mers într-o zi în pustia Ruva, la părintele Pimen, cel ce vieţuia în peşteră şi se 
hrănea cu rădăcini. Găsindu-l, i-am mărturisit gîndurile mele. Deci, înserînd, pe mine m-a lăsat 
să mă odihnesc într-o peșteră, iar el s-a dus în altă peșteră. În noaptea aceea a fost tare ger şi 
am pătimit mult de frig. Făcîndu-se ziuă, a venit starețul la mine şi mi-a zis: "Fiule, cum ai 
petrecut în noaptea aceasta?" Și i-am zis: "Părinte, iartă-mă, toată noaptea am suferit de frig”. 
Iar el mi-a zis: "Fiule, adevărat îți spun, că nimic n-am pătimit de ger”. Auzind eu - zice 
Agatonic - m-am minunat, pentru că era gol şi l-am întrebat: "Părinte, fă-mi plăcere şi spune- 
mi pentru ce n-ai pătimit de ger, fiind gol". 


Starețul mi-a zis: "A venit un leu de s-a culcat lîngă mine şi m-am încălzit; deci, să ştii, 
fiule, că eu de fiare voi fi mîncat". El mi-a zis: "Pentru ce, părinte, vei fi mîncat de fiare? Cînd 
eram în lume, la locul meu - că amîndoi erau din Galatia -, am fost păstor de oi şi într-una din 
zile pe cînd pășteam oile, un om oarecare mergea pe alăturea, iar cîinii mei, năvălind asupra lui, 
l-au rupt şi l-au mîncat; deci, eu care puteam să-l scap, nu l-am scăpat. După aceea m-am 
înştiințat din descoperirea lui Dumnezeu, că şi eu tot de același fel de moarte voi muri, adică 
sfişiat de fiare”. 


Aceasta a spus-o cuviosul părinte Pimen de sine părintelui Agatonic. După cuvîntul lui 
aşa a și fost, că după trei ani s-a făcut înştiinţare că părintele Pimen, viețuitorul din pustie, a fost 
mîncat de fiare. Însă sufletul lui cel sfînt s-a ridicat în ceata cuvioşilor părinţi, cu milostivirea 
Domnului nostru lisus Hristos, Căruia 1 se cuvine slava în veci. Amin. 


76. PĂTIMIREA SFÎNTULUI MUCENIC FANURIE 


(27 AUGUST) 


Sfîntul Mucenic Fanurie s-a nevoit, după tradiţie, în insula Rodos - Grecia, de unde se 
crede că era de loc. Insă nu se ştie cînd anume a trăit, nici cum i-a fost sfîrşitul. 


Prin secolul al XIV-lea, între zidurile unei fortărețe din Rodos, lucrătorii au descoperit 
o frumoasă biserică în ruină, sub dalele căreia au găsit numeroase icoane. 


Una dintre aceste icoane era bine păstrată şi reprezenta un tînăr militar care ținea în mîna 
sa dreaptă o cruce. În jurul icoanei erau reprezentate 12 scene din martiriul său. Episcopul 
locului, Nil (1355-1369), a descifrat inscripţia de pe icoană: "Sfîntul Fanurie". Acest nume nu 
se găseşte însă în martirologii şi sinaxare. 


Sfîntul Fanurie a săvîrşit numeroase minuni, îndeosebi pentru descoperirea obiectelor şi 
animalelor dispărute. 


După o tradiţie populară, răspîndită în insula Creta şi în alte ţări ortodoxe, mama 
sfîntului era o mare păcătoasă şi cu toate eforturile lui Fanurie, n-a putut s-o întoarcă la pocăință. 
Insă el n-a el n-a încetat să se roage cu stăruinţă pentru mîntuirea mamei sale. 


Pe cînd păgânii îl ucideau cu pietre pe Sfîntul Fanurie, el scria: "Din cauza acestor 
suferințe, Doamne, vino în ajutorul tuturor care se vor ruga pentru mîntuirea mamei lui 
Fanurie”. 


Din cauza aceasta, cînd credincioşii pierd unele obiecte, ei au obiceiul de a face plăcinte 
pe care ei le împart ca milostenie pentru iertarea mamei Sfîntului Fanurie. 


In rîndul credincioşilor se vorbeşte şi de alte minuni săvîrşite de Sfîntul Fanurie, pentru 
care se bucură de o deosebită evlavie atît în Grecia cît şi în celelalte țări ortodoxe. 


71. SFÎNTUL MUCENIC CUCŞA ŞI SFÎNTUL PIMEN, PUSTNICUL 


(27 AUGUST) 


Nu se cuvine a grăi mult, unde lucrurile mărturisesc arătat, precum este şi de acești 
fericiţi. Fericitul sfinţit mucenic, ce se numeşte Cucşa, unul din părinții Sfintei Miînăstiri 
Pecersca, era cunoscut tuturor că a botezat poporul păgînesc cel întunecat, pe mulţi i-a luminat 
prin credință şi făcea minuni mari; adică a gonit diavolii, a pogoriît ploaie din cer, a secat iezerul 
şi multe alte minuni îi urmau lui. După multe chinuri de la cei necredincioși, a fost tăiat 
împreună cu ucenicul său. În aceeaşi vreme, fericitul pustnic Pimen se nevoia cu dumnezeiasca 
plăcere, în aceeaşi Sfîntă mînăstire Pecersca; care, pentru postirea şi chinuirea lui cea mare a 
luat atît dar de la Dumnezeu, încît strălucea nu numai cu tămăduirea bolnavilor, dar şi cu vederi 
mai înainte, departe stătătoare, nearătate şi tăinuite; pentru că, tămăduind mulţi bolnavi cu 
facere de minuni şi proorocind multe, şi-a știut cu doi ani mai înainte ducerea sa la Domnul. 


Văzînd mai înainte tăierea fericitului Cucşa, care se afla departe, a strigat cu glas tare în 
mijlocul bisericii Pecersca: "Fratele nostru Cucșa a fost ucis în această zi”. Zicînd aceasta, a 
murit într-o zi cu Sfîntul Cucşa şi ucenicul lui. Astfel acești trei fericiţi au luat bucuriile cele cu 
trei numere, pe care ochiul nu le-a văzut, urechea nu le-a auzit şi la inima omului nu s-au suit. 
Acestea le-a gătit celor ce iubesc pe Dumnezeu cel în Treime închinat, Căruia I se cuvine slavă, 
acum şi pururea şi în vecii vecilor. Amin. 


78. CUVIOSUL MOISE ARAPUL 


(28 AUGUST) 

În părţile Egiptului era un tîlhar vestit, cu numele Moise, de neam etiopian şi negru la 
față; el mai înainte a fost rob la un stăpîn vestit, care, pentru obiceiul lui cel rău și pentru multele 
feluri de ucideri, l-a gonit de la el; iar el, plecînd, s-a alăturat de tîlhari. Văzîndu-l ei că este tare 
cu trupul şi aspru la obicei, l-au pus mai mare peste ei înşişi. Aceasta se povesteşte despre 
dînsul, ca şi îndreptarea lui să fie arătată, adică ce fel de viaţă a avut şi în ce fel de pocăință şi 
plăcere de Dumnezeu a venit; căci şi greșelile sfinţilor ce au fost mai înainte nu se tăinuiesc, 
spre preamărirea milostivirii lui Dumnezeu, prin care se scot vrednici din nevrednici şi din 
păcătoşi se fac drepți. 


Deci, Moise, făcînd tîlhării şi jafuri împreună cu tovarășii săi, mult sînge a vărsat şi a 
săvîrşit multe fapte necurate şi ruşinoase, făcîndu-se vestit prin răutatea sa şi înfricoşat tuturor. 
Între alte fapte tîlhărești ale lui, se povesteşte şi aceasta: el avea gînd rău asupra unui cioban de 
oi, pentru că, mergînd el la o faptă rea, a fost împiedicat de cîinii lui. Înştiințîndu-se de acel 
păstor că paşte oile de partea cealaltă a rîului Nil, a voit să-l ucidă; dar rîul era atunci revărsat. 
Deci, legîndu-şi hainele şi punîndu-le pe cap, și-a luat sabia în dinţi şi s-a dus înotînd pe rîul cel 
mare. Văzîndu-l păstorul de departe cum înota prin rîu, şi-a lăsat oile şi s-a ascuns. Moise, 
înotînd cu repeziciune, a ajuns și, negăsind pe păstor, a tăiat patru berbeci mai aleşi, pe care, 
legîndu-i cu o funie, a înotat iarăşi înapoi pe rîul Nilului, trăgînd berbecii după sine. Deci, 
jupuindu-i, a mîncat carnea cea bună, iar din piele a făcut foale pentru vin. 


Petrecînd Moise într-o viaţă rea ca aceasta multă vreme, și-a venit în simțire după o 
întîmplare oarecare. Şi anume, Dumnezeu, milostivindu-Se spre dînsul, l-a chemat la pocăință, 
pentru că El nu voiește moartea păcătoşilor, ci întoarcerea lor spre mîntuire. Deci, păcătosul s- 
a umilit cu inima şi, căindu-se de faptele sale cele rele, a lăsat tîlhăritul şi pe tovarășii săi şi s-a 
dus în pustie la o mînăstire. EI s-a dat în supunere la slujba egumenului și a fraţilor; dar mai 
ales la slujba lui Dumnezeu şi vărsa multe lacrimi ziua și noaptea, căindu-se de păcatele sale 
făcute mai înainte. Deci, petrecînd toate slujbele care i se porunceau cu osîrdie ostenindu-se, s- 
a făcut monah ales. După cîtăva vreme, luînd o chilie sihăstrească, vieţuia singur întru Domnul, 
curățindu-şi prin pocăință greşelile făcute mai înainte. 


Petrecînd el în îndreptarea aceasta, au năvălit asupra lui în chilie patru tîlhari, neștiind 
că el este Moise. Fiind el singur, i-a biruit şi i-a legat și, luîndu-i în spate ca pe nişte saci umpluţi 
cu paie, i-a dus în mînăstire la biserică, zicînd fraților: "Deoarece mie nu mi se cade a face 
strîmbătate nimănui, iar aceștia venind asupra mea, eu i-am prins; deci, ce porunciţi pentru ei?” 
Părinţii au poruncit să-i dezlege şi să-i lase liberi, zicînd: "Nouă nu ni se cade să ucidem pe 
nimeni". Cunoscînd tilharii că este Moise, care mai înainte a fost vătaf de tîlhari, s-au mirat de 
această schimbare a vieţii lui, au preamărit pe Dumnezeu şi, umilindu-se singuri, au venit în 
frica lui Dumnezeu; deci, pocăindu-se, s-au făcut cu toţii monahi iscusiți. Nu numai dînşii, dar 
şi alți tîlhari, auzind de Moise, vătaful lor, că s-a pocăit şi s-a făcut monah, s-au lepădat și ei de 
tilhărit şi de toate obiceiurile cele rele şi s-au făcut monahi îmbunătățiți. 


Acest nevoitor petrecînd în ostenelile pocăinței, de la început au năvălit asupra lui 
diavolii desfrînării prin gînduri necurate şi prin pofte ispititoare, trăgîndu-l la obiceiul cel dintii 
al poftei destrăbălate, după cum singur a spus mai în urmă fraților, zicînd: "Atita supărare am 
suferit de la războiul poftei trupeşti, încît puţin de n-am căzut din făgăduinţa monahicească". 


Mergînd în schit la părintele Isidor preotul, i-a spus toate războaiele cele trupeşti. Sfîntul 
Isidor a zis către dînsul: "Nu te tulbura, frate, că încă ești între cei noi începători; şi pentru aceea 
diavolii mai aspru năvălesc asupra ta, căutînd în tine obiceiul cel mai dinainte. Pentru gonirea 
lor te povăţuiesc să primești postirea cea din toate zilele şi înfrînarea în mîncare, ca să nu-ţi 
saturi pîntecele. Că precum cîinele cel obişnuit a roade oasele lîngă măcelărie, nu se duce pînă 
nu se închide, şi după ce s-a închis, nefiind nimeni care să-i arunce ceva, se duce topindu-se de 
foame, asemenea și diavolul desfrînării şade lîngă omul care se hrănește pînă la săturare. lar 
dacă vei petrece în post şi în înfrînare, omo-rîndu-ţi mădularele cele trupeşti, închizîndu-ți uşa 
mîncării prin postire şi nelăsînd să intre în stomac săturarea, care naște pofta trupească, atunci 
diavolul, ca un cîine gonit de foame, supărîn-du-se, se va duce de la tine”. 


Intrînd în chilie, Moise, robul lui Dumnezeu, şi închizîndu-se, a petrecut în postirea cea 
de toată ziua, mîncînd o bucăţică mică de pîine seara, după apusul soarelui şi ostenindu-se mult 


la lucrul mîinilor. El de 50 de ori se scula în fiecare zi la rugăciunea pe care o săvîrşea în 
genunchi. Deşi ostenea trupul său cu osteneli și-l ascuţea în postiri, nu înceta într-însul pofta 
care porneşte spre păcat. Pentru aceea a mers iarăși la părintele Isidor şi i-a zis: "Părinte, nu pot 
să stau în chilia mea, luptîndu-mă de patimile trupeşti". Iar fericitul Isidor, luîndu-l, l-a suit pe 
vîrful casei şi i-a zis: "Caută spre apus". 


Moise, căutînd, a văzut o mulțime de diavoli înfricoşaţi, gîlcevindu-se și gătindu-se de 
război. Atunci iarăşi a grăit sfîntul: "Caută de priveşte spre răsărit". Privind, a văzut o mulţime 
de sfinți îngeri, purtători de lumină, asemenea pregătiți de război. Zis-a Sfîntul Isidor către 
Moise: "Cei dinspre apus ridică război asupra sfinților lui Dumnezeu, iar cei dinspre răsărit se 
trimit de Domnul spre ajutorul neputincioșilor celor buni. Însă vezi că mai mulţi sînt aceia ce 
ne ajută nouă, decît aceia ce se scoală asupra noastră”. Moise, întărindu-se cu o vedenie ca 
aceasta şi cu cuvintele starețului, s-a întors în chilia sa, şi iarăşi se îndeletnicea cu postire şi 
rugăciuni şi cu obişnuitele lui osteneli. 


Dar tot nu-l părăsea din război, ci mai ales, aprinzîndu-se din nălucirile cele din visuri, 
pătimea supărare de la vrăjmaş. Deci, sculîndu-se, a mers la un alt stareţ oarecare, sfînt şi foarte 
iscusit, şi i-a zis: "Părinte, ce să fac, că visele îmi întunecă mintea şi, aprinzîndu-mi trupul, 
îndulcindu-mi mintea şi nălucindu-mi prin vedenia visului, mă împing la păcat". Starețul a zis: 
"De vreme ce mintea ta n-ai despărţit-o de acea dulce pătimire, care se face în năluciri, pentru 
aceea pătimești această urîtă supărare. Deci, să faci ceea ce-ţi voi zice ţie: să stai la priveghere 
şi încet să te obișnuiești cu ea; să te rogi cu trezire şi te vei izbăvi de acel război”. 


Moise, primind un sfat bun ca acesta de la sfiîntul povăţuitor cel iscusit, s-a întors la 
chilie şi a început a se deprinde în privegherea cea de toată noaptea. De aceea stătea în mijlocul 
chiliei toată noaptea, neplecîndu-şi genunchii în rugăciune, ca să scape de biruirea cea din vis, 
ci se ruga stînd drept. El a petrecut şase ani într-o chinuire de sine ca aceasta, şi nici aşa nu 
putea să se izbăvească de supărarea trupului, care se luptă împotriva duhului - aşa voind 
Dumnezeu -, adică, fiind ispitit ca aurul în ulcea, să primească cea mai slăvită cunună a vieții 
celei pătimitoare. 


După aceasta, nevoitorul cel viteaz a găsit altă rînduială de viaţă aspră: ieşind noaptea 
din chilia sa, înconjura chiliile cele sihăstrești ale bătrînilor celor din pustie, şi, luînd vasele lor 
de apă, pe care le găsea deşarte, le aducea apă fără să ştie ei. Apa era departe de locurile acelea, 
căci unii bătrîni îşi aveau chiliile lor ca la două stadii departe de apă, iar alţii ca la trei, la patru 
şi mai mult. Și cum unii nu puteau să-şi aducă apă singuri, fiind bătrîni, el umplea în fiecare 
noapte vasele lor cu apă. Astfel ostenindu-se el, şi diavolul nesuferind să-i vadă suferința lui, i- 
a făcut - cu voia dumnezeiască -, o răutate în acest fel: într-o noapte, acest fericit iubitor de 
osteneală, plecînd la un puț, diavolul I-a lovit foarte tare peste şale cu un par mare, şi a rămas 
acolo zăcînd ca un mort. Făcîndu-se ziuă, monahii au mers la puț pentru apă şi au găsit pe Moise 
zăcînd mai mult mort. 


Deci, ducîndu-se ei, au spus despre aceasta marelui Isidor, părintele schitului, iar acesta, 
mergînd cu fraţii, l-a luat şi l-a dus la biserică; deci, Moise, fiind slăbănogit, a bolit atîta vreme, 
încît abia după un an s-a întărit cu trupul. Părintele Isidor i-a zis: "Frate Moise, încetează de 
acum a te mai lupta cu diavolii mai presus de măsură; căci şi în această vitejie se cade a păzi 
măsura". Moise, nebiruitul ostaș al lui Hristos, a răspuns: "Nu voi înceta de la luptă pînă nu vor 
înceta de la mine nălucirile visurilor". Atunci Isidor i-a zis: "În numele Domnului nostru lisus 
Hristos, iată, acum au încetat de la tine acele pătimaşe supărări, şi de aici înainte vei petrece în 
pace. Deci, apropie-te cu îndrăzneală și împărtăşeşte-te cu dumnezeieştile Taine ale Trupului şi 


Sîngelui lui Hristos; însă să ştii aceasta, că pentru aceea a fost lăsat asupra ta un război trupesc 
greu ca acesta, ca să nu te lauzi în mintea ta că ai biruit patimile cu ale tale postiri şi nevoinţe 
şi ca să nu pieri, înălțîndu-te”. 


Moise, auzind acestea şi împărtăşindu-se cu dumnezeieştile Taine, s-a dus la chilia sa. 
De aici înainte el a petrecut în pace de războaiele cele de mai înainte, luînd aminte de sine în 
liniştita viaţă pustnicească. După cîteva luni, fiind întrebat de-l mai supără patimile, el a 
răspuns: "De cînd a făcut rugăciunea pentru mine Părintele Isidor, slujitorul lui Hristos, de 
atunci nici un fel de supărare nu mai pătimesc". După nişte ispitiri ca acestea, fericitul Moise a 
cîştigat odihnă prin milostivirea lui Dumnezeu și a vieţuit din acea vreme restul vieţii sale fără 
de patimă şi fără de supărare; iar asupra diavolilor a luat de la Dumnezeu putere mare, încît el 
îi defăima pe aceia ca pe niște muşte. Deci, el s-a umplut de darul Sfîntului Duh şi s-a făcut 
cinstit între părinți. 


Sfîntul ajungînd vestit pentru viaţa sa îmbunătățită, a auzit despre dînsul stăpînitorul 
acestei laturi şi a mers la schit, vrînd să vadă pe părintele Moise. Despre sosirea acestuia i-a 
spus stareţului, dar cuviosul, sculîndu-se, a ieşit din chilie, vrînd să fugă şi să se ascundă într-o 
baltă cu trestie. Atunci l-au întîmpinat slujitorii care erau cu boierul şi l-au întrebat, zicînd: 
"Unde este chilia părintelui Moise?" Iar el a răspuns: "EI este un bătrîn nebun şi foarte mincinos 
şi are viaţă necurată". Ei, auzind aceasta, s-au mirat şi au trecut alăturea. Cînd au mers la 
biserică, boierul a zis către clerici: "Eu, auzind de părintele Moise, am venit să mă binecuvintez 
de dînsul. Dar ne-a întîmpinat pe noi un monah mergînd în Egipt, şi, întrebîndu-l unde petrece 
părintele Moise, el a zis multe cuvinte de hulă contra lui, numindu-l nebun, mincinos şi că ar 
avea viaţă necurată”. Clericii, auzind aceasta, s-au mîhnit şi au zis: "Ce fel era acel stareţ care 
v-a spus vouă cuvinte urîte împotriva sfîntului bărbat?" Ei au răspuns: "Un bătrîn înalt, negru 
la faţă şi îmbrăcat în haină proastă”. 


Clericii au zis: "Acela este cu adevărat părintele Moise și de vreme ce nu a voit să fie 
văzut de voi şi cinstit, de aceea a grăit acele vorbe pentru sine însuși”. Boierul, folosindu-se 
mult, s-a dus, mulțţumind lui Dumnezeu. Astfel Cuviosul Moise fugea de slava şi cinstea 
omenească și de vorbirea cu mirenii care veneau la dînsul, precum se scrie în Pateric despre 
iubirea lui de străini. Odată se dăduse poruncă tuturor părinţilor vieţuitori în pustie, zicîndu-le: 
"Să postiți toată săptămîna aceasta și să faceți Paştile". Din întîmplare au venit niște fraţi străini 
din Egipt la părintele Moise şi stareţul le-a dat să mănînce puțină fiertură. Vecinii lui, văzînd 
fumul, au spus clericilor: "lată, Moise a nesocotit porunca, şi-şi face bucate!" Iar ei au zis: "Cînd 
va veni în sobor, atunci îl voi certa pe el”. Însă toţi ştiau postirea lui Moise. Cînd a sosit sîmbăta, 
Moise a venit la biserică, la cîntarea cea sobornicească, şi i-au zis părinţii înaintea tuturor: 
"Părinte Moise, porunca cea omenească ai căl-cat-o, iar pe a lui Dumnezeu ai săvîrşit-o”. 


Încă şi în viaţa Cuviosului Arsenie cel Mare, se povesteşte: "Un frate oarecare venind 
de departe în schit, voia să vadă pe Cuviosul Arsenie şi, fiind dus la dînsul, l-a văzut pe el; dar 
nu s-a învrednicit a auzi cuvintele aceluia, pentru că starețul şedea și privea în jos, fără să zică 
o vorbă. Apoi, ieşind de la dînsul, a rugat pe clericul care îl ducea, să-l ducă la părintele Moise, 
care din tîlhar s-a făcut călugăr. Clericul a dus pe acel frate străin la Moise, care i-a primit pe ei 
bucurîndu-se; apoi i-a odihnit, i-a ospătat şi i-a eliberat, arătîndu-le multă dragoste. Deci, 
clericul a zis către acel frate străin: "lată, i-ai văzut pe amîndoi, pe părintele Arsenie şi pe 
părintele Moise. Care din ei ţi se pare că este mai bun?" Fratele cel străin a zis: "Cel ce ne-a 
primit pe noi cu dragoste, acela este mai bun!" Atunci un stareţ din cei plăcuţi lui Dumnezeu, 
auzind aceasta, s-a rugat lui Dumnezeu, zicînd: "Doamne, arată-mi mie lucrul acestor părinți, 
căci unul fuge de oameni pentru numele Tău, iar celălalt îi primeşte pe toți pentru numele Tău; 


drept aceea, care este mai desăvîrşit dintr-înşii?" Starețul a văzut într-o vedenie două corăbii 
mari, înotînd pe un rîu mare; într-una era Cuviosul Arsenie și duhul lui Dumnezeu îi îndrepta 
corabia cu multă linişte; iar în cealaltă era Cuviosul Moise şi îngerii lui Dumnezeu cu el, îi 
îndreptau corabia şi puneau faguri de miere în gura lui. 


Cuviosul Moise, petrecînd mulți ani în nevoințele pustniceşti, s-a învrednicit de 
rînduiala preoțească după o descoperire dumnezeiască. Deci, cînd l-a ridicat întîi la treapta 
preoţiei şi a fost îmbrăcat în stihar, episcopul a grăit către dînsul: "Acum părintele Moise este 
alb cu totul!" Moise a zis către episcop: "Stăpîne, oare cele din afară fac pe preot alb, sau cele 
dinăuntru?" Ca şi cum ar fi zis: "Oare îmbrăcămintea dinafară, care acoperă trupul, face vrednic 
pe om de preoţie, sau bunătățile cele dinăuntru?" Episcopul, voind să-l ispitească dacă este cu 
adevărat rob al lui Hristos și dacă are bunătăți înăuntru, a zis clericilor: "Cînd va intra Moise în 
altar, să-l goniţi; apoi să vă duceți după dînsul, să ascultați ce va grăi”. Clericii au făcut aceasta 
şi l-au izgonit din altar, zicîndu-i: "Arapule, ieși afară”. 


EI, ieşind şi stînd la loc deosebit, se ocăra pe el, zicînd: "Cîine, bine ţi-a făcut! Bine ţi-a 
făcut, trup negru! Dacă nu ești vrednic, cum îndrăzneșşti a intra în altar? Nu eşti om, şi pentru 
ce te duci la oameni, care sînt slujitorii lui Dumnezeu?" Clericii, auzind aceste cuvinte ale lui, 
au spus episcopului. Episcopul a poruncit să-l cheme iar în altar şi l-a hirotonit preot. După 
aceea, l-a întrebat, zicîndu-i: "Părinte, ce-ai gîndit cînd te-am izgonit și cînd te-am chemat iar?” 
Moise a răspuns: "M-am asemănat cîine-lui care cînd este gonit, fuge, şi cînd este chemat se 
întoarce iar, alergînd degrabă". Episcopul a zis: "Cu adevărat un om ca acesta este vrednic de 
dumnezeiescul dar; pentru că celor smeriţi Dumnezeu le dă har”. 


Acestui părinte i s-a făcut și mai înainte o ispitire ca aceasta. Cînd era încă între noii 
începători, odată, fiind adunare de frați în schit, părinţii au vrut să-i ispitească smerenia lui şi l- 
au defăimat, zicînd: "Pentru ce arapul acesta umblă printre noi?" El, auzind aceasta, a tăcut. 
Fraţii, cînd erau să plece, l-au întrebat, zicîndu-i: "Părinte Moise, nu te-ai tulburat cînd te-au 
defăimat părinţii?” EI le-a răspuns cu cuvintele psalmistului: M-am tulburat și n-am grăit... 


După primirea rînduielii preoțești, Cuviosul Moise, petrecînd 15 ani şi împlinind de la 
naștere şaptezeci și cinci de ani, a adunat șaptezeci şi cinci de ucenici și s-a sfîrşit mucenicește 
într-acest chip: într-una din zile, şezînd cu fraţii, a zis: "Sculaţi-vă şi fugiți de aici, că astăzi 
barbarii vor veni în schit să taie pe monahi". Fraţii i-au zis: "Părinte, tu pentru ce nu fugi?" EI 
a zis către dînşii: "Eu am atiţia ani şi aştept ziua aceasta ca să se împlinească cuvîntul Stăpînului 
meu Hristos, Care a zis: Cel ce ridică sabia, de sabie va muri! Fraţii au grăit: "Nici noi nu vom 
fugi, ci vom muri cu tine”. 


EI le-a zis: "Eu n-am nevoie de aceasta, însă fiecare să se păzească pe sine cum petrece”. 
Frații, sculîndu-se, au fugit, rămînînd dintre ei lîngă dînsul numai şapte. După un ceas le-a zis: 
"Se apropie barbarii”. Unul din cei şapte frați, temîndu-se, a fugit din chilie într-un loc oarecare. 
Barbarii, intrînd, au tăiat pe părintele şi pe cei şase fraţi care erau cu dînsul. Fratele care fugise, 
şezînd în locul lui unde se ascunsese, a văzut cerul deschis şi șapte cununi luminoase pogorîndu- 
se din cer. După ducerea barbarilor, întorcîndu-se el în chilie, a găsit pe părintele şi pe fraţi 
tăiaţi, iar trupurile lor zăcînd în sînge. După aceasta, venind şi ceilalți fraţi, le-au îngropat 
trupurile plîngînd. 


Aşa a fost sfîrşitul Cuviosului părintelui nostru Moise arapul, care din tîlhar se făcuse 
monah şi care, prin adevărată pocăință, a plăcut desăvîrşit lui Dumnezeu. Lui nu numai Raiul, 
dar şi cerul i s-a deschis ca unui mucenic, şi s-a învrednicit de cununa slavei, cu ale cărui 


rugăciuni să ne povăţuiască şi pe noi la adevărata pocăință și iubitorul de oameni Stăpînul 
Hristos, Dumnezeul nostru, să ne învrednicească Împărăției cereşti, Căruia împreună cu Tatăl 
şi cu Sfîntul Duh, se cuvine cinstea şi slava, acum şi pururea și în vecii vecilor. Amin. 


79. CUVIOASA IRINA, EGUMENA LOCAȘULUI HRISOVALANT 


(28 AUGUST) 


După moartea lui Teofil, urîtorul de Hristos şi iubitorul de aur, a rămas ca următoare a 
împărăției drepteredincioasa şi preaiubitoarea de Hristos, Teodora, soţia lui. Ea a întărit dreapta 
credinţă, şi așa Biserica noastră şi-a luat iarăşi, ca mai înainte, buna cuviinţă a sfintelor icoane. 
Deci, cînd fiul ei, Mihail, era nevîrstnic, ea, pururea fericita, cîrmuia împărăția; iar cînd el a 
ajuns la vîrsta de doisprezece ani, a voit să-l însoare. Ea a trimis oameni în diferite părți, să afle 
vreo fecioară frumoasă, de neam bun și îmbunătățită, ca astfel să fie vrednică de împărăție. 


În vremea aceea se afla în partea Capaniei o fecioară foarte frumoasă și îmbunătăţită, 
născută din părinți de neam bun, cu numele Irina. Oamenii împărăteşti au luat-o, bucurîndu-se 
şi nădăj-duind că ea are să se facă împărăteasă, fiind foarte împodobită şi cu bună rînduială. Ea 
avea şi o soră, care a mers împreună cu dînsa. Pe aceea a luat-o de femeie fratele împărătesei 
Teodora, care se numea Barda. Ducîndu-se în Vizantia, cînd trecea muntele Olimp, Irina auzise 
de marele Ioanichie, care pustnicea în acel munte, că era om sfînt, şi cei ce erau vrednici îl 
vedeau, iar pentru ceilalți era nevăzut. 


Ea a rugat mult pe oamenii cei împărăteşti s-o ducă la cuviosul, să ia binecuvîntare de 
la el; dar aceia abia au primit. Ei ducîndu-se la munte, cuviosul i-a văzut de departe şi, ca un 
mai înaintevăzător ce era, a cunoscut sporirea fecioarei ce urma să fie şi i-a zis ei: "Bine ai 
venit, Irina, roaba lui Dumnezeu! Du-te în cetatea împărătească, bucurîndu-te, că locașul 
Hrisovalantului are trebuință de tine, să păstoreşti fecioarele ce se află într-însul”. Acestea 
auzindu-le, fecioara s-a minunat de mai înainte-vederea bărbatului, adică, că i-a cunoscut 
numele ei şi starea ce avea să fie. De aceea, căzînd la picioarele lui, îi cerea binecuvîntare; apoi, 
sculînd-o pe dînsa cuviosul, a întărit-o cu cuvinte duhovnicești şi cu rugăciuni şi a petrecut-o 
cu binecuvîntări, bucurîndu-se. 


Deci, ajungînd la împărăteasca cetate, au ieșit rudele ei care locuiau acolo în cetate, 
avînd diferite slujbe la curtea împărătească, unul patriciu, altul altă cinste în suită. Cu aceia au 
ieşit şi alți boieri prieteni ai lor şi i-a primit cu multă cinste, după cum li se cuvenea. Dar 
Împăratul Cel ce împărăţeşte, și Care cheamă pe cele ce nu sînt ca și cum ar fi, și pe cele 
nenăscute ca pe niște făcute, a rînduit ca împăratul cel pămîntesc să ia altă fecioară de femeie, 
cu puţine zile mai înainte de a ajunge Irina la împărăție; pentru ca pe ea să o ia Hristos veşnic 
şi fără de moarte în cereasca Lui cămară. 


De aceea şi minunata fecioară nu s-a întristat de aceasta nicidecum, ci mai vîrtos 
mulțumea lui Dumnezeu, Făcătorul de bine, că a luminat pe împăratul de şi-a luat altă soţie. 
Deci, mulți alți boieri mari ai cetăţii şi cei dintii din suită o cereau pe dînsa de soție pentru marea 
ei frumuseţe şi pentru strălucirea neamului ei; dar ea nicidecum n-a voit. Ea dorea numai pe 
cerescul Mire, defăimînd toate cele vremelnice şi pămînteşti. De aceea, totdeauna socotea şi 
căuta loc potrivit să-şi petreacă viața fără tulburare şi cu plăcere de Dumnezeu. 


Odată, tîrziu, şi-a adus aminte de zidirea bisericii profețită de Sfîntul Ioanichie, şi a 
trimis oameni să vadă cum se află locaşul Hriso-valantului; și, văzînd așezarea locului, buna 
întocmire a văzduhului, minunata petrecere a fecioarelor şi altele asemenea, s-au întors la 
stăpîna lor, povestind lucrurile cele preaalese ale mînăstirii, dar mai ales că era după dorinţa ei, 
la loc liniştit şi bineplăcut. Ea, cum a auzit acestea, s-a bucurat şi a împărțit săracilor cele ce 
avea, nu numai haine şi scumpe podoabe, ci şi multe lucruri nepreţuite, pe care le moştenise de 
la părinţi şi pe care le dăruise din belşug împărăteasa. 


Apoi, eliberînd pe slugile şi pe boierii ei, s-a apropiat cu osîrdie de zisa mînăstire. Ea şi- 
a tăiat părul capului, care era ca niște fir de aur galben şi frumos, cu care împreună a lepădat 
toată deşertăciunea cea lumească, tot cugetul pămîntesc, şi s-a îmbrăcat cu rasă de păr, ea care 
era gingașă de bun neam şi preafrumoasă, şi a ridicat cu osîrdie jugul cel ușor, cel bun şi dulce 
al lui Hristos. Ea se supunea tuturor surorilor cu minunată smerenie, slujind cu osîrdie şi fără 
pregetare la toate treburile mînăstirii, şi fără nici o împotrivă cuvîntare neînțeleaptă. Ea 
nicidecum nu socotea mărirea neamului său, ci făcea slujbele cele mai proaste fără cîrtire. Avea 
în față multă veselie și în suflet umilinţă şi bucurie; iar egumena, ca o îmbunătăţită ce era şi 
iscusită în duhovniceșştile nevoinţe, o sfătuia şi o îndemna totdeauna le cele bune. 


Deci, mai înainte de toate, avea tăinuit darul lui Dumnezeu, care o acoperea şi o învăţa 
cele folositoare şi fără de care omul nu poate săvîrși nici un bine, după cum Însuşi Domnul a 
zis: Fără de Mine nu puteți să faceți nimic! și cel ce petrece întru Mine şi Eu întru dinsul, acesta 
aduce mult rod... 


Deci, acestea a rodit de-a pururea pomenita Irina, ca un pămînt bun şi de bună treabă 
întru Hristos. Ea atît de mult a plăcut lui Dumnezeu și la toate surorile, încît toți se minunau de 
dînsa. Căci, ca și cum ar fi fost roabă cumpărată cu bani, aşa se supunea tuturor cu smerenie și 
pe nici una n-a smintit şi n-a întristat vreodată. De aceea toate o iubeau și o aveau după cuviință 
întru multă evlavie, care, nu numai la slujbele cele trupeșşti era fără pregetare, ci şi la cele 
duhovniceşti și mai mult, nelipsind niciodată de la obşteasca slujbă. La chilie ea citea viețile 
cuvioșilor celor îmbunătățiți, ca să urmeze petrecerii lor şi să înveţe pe surori, îndemnîndu-le 
la isprăvile cele asemenea. Deci, într-o zi, citind viaţa marelui Arsenie şi văzînd cum stătea de 
multe ori rugîndu-se de seara pînă dimineaţa, a rîvnit acelei minunate fapte bune şi a cerut 
binecuvîntare de la egumenă să săvirşească o nevoinţă ostenitoare ca aceea. Egumena întîi 
cugeta a nu-i da binecuvîntare, căci se temea ca nu cumva să se îmbolnăvească de multa 
osteneală a nevoinței; dar pe urmă, văzînd-o că are neasemănată osîrdie la aceasta, i-a dat voie, 
cunoscînd multa ei smerenie şi măsură. 


Deci, Sfînta Irina a început această nevoință mai presus de om, neavînd nici un an întreg 
de cînd venise în mînăstire - căci dumnezeiescul dar a împuternicit-o -, şi atît a sporit în această 
nevoință, încît stătea de multe ori de dimineaţă pînă seara, avînd mîinile ridicate către cer, şi 
toată noaptea se ruga, şi de multe ori de dimineață pînă la apusul soarelui. Altădată stătea toată 
ziua şi toată noaptea nemișcîndu-se din loc, iar egumena și mai mult se minuna. Deci, trecînd 
trei ani din ziua în care a început o nevoinţă ca aceasta și văzînd-o diavolul, urîtorul binelui, s- 
a scîrbit prea mult şi s-a amărit; deci, se silea s-o prindă pe ea în cursă cu vreo cădere sufletească; 
dar, ca un neputincios ce era, nu putea, pentru că toate patimile le biruise pururea pomenita. Și 
atît a supus pe trup duhului, încît începuse să defaime toate cele trupeşti, desfăta-rea, slava, 
banii şi îmbrăcămintea, și să le urască cu totul desăvîrșit. Ea nu avea două haine, ci numai una 
cu care se îmbrăca la Paști. Pe aceea o purta un an, fără a o scoate ca să o spele, ci numai iarăși 
la Sfintele Paști lua alta nouă, iar pe cea veche o dăruia la vreun sărac. 


Desfătarea ei era numai pîine şi apă, şi o dată pe zi puţine verdețuri. lar slava atît a 
defăimat-o, încît primea să curețe ieşitorile, şi cît de puţin nu socotea mărirea numelui său. Deci, 
neputînd diavolul s-o biruiască pe ea cu lucrul, ca să săvîrşească vreun păcat, semăna în mintea 
ei neghine, aducîndu-i aminte de desfătarea cea de mai înainte, îndemnînd-o la trupești 
dezmierdări; dar în deșert se muncea neputinciosul, căci ea, ca o cunoscătoare a bîntuirii, 
mărturisea egumenei asuprirea, şi astfel se izbăvea de ispita diavolului, nevoindu-se ca şi mai 
înainte. 


Într-o noapte, rugîndu-se lui Dumnezeu după obicei, diavolul s-a închipuit ca un drac 
negru şi slut şi o certa de departe, înfrico-şînd-o că-i va face rău, slabul şi neputinciosul. EI îi 
zicea fericitei Irina, fălindu-se: "Cu mine intri în război, femeie nenorocită şi vrăjitoare! 
Aşteaptă puţin ca să cunoşti cine sînt eu și atunci vei vedea puterea mea cea mare!" Acestea şi 
multe alte vorbe a zis diavolul, iar ea și-a făcut Sfînta Cruce şi îndată cel văzut s-a făcut nevăzut. 
În cealaltă zi, i-au venit mai cumplite gînduri, tulburînd-o foarte tare. Dușmanul i-a dat atâta 
război, încît a pus-o într-o mare nedumerire. 


De aceea, căzînd la pămînt, se ruga cu lacrimi către Domnul, chemînd în ajutor pe 
Preasfînta Născătoare de Dumnezeu şi pe Arhanghelii Mihail și Gavriil, în al căror nume se 
zidise biserica acelui sfînt locaş. Ea îi chema în ajutor nu numai pe aceștia, dar și pe toți sfinții, 
ca s-o izbăvească de diavoleștile bîntuieli și de necuratele asupriri. Deci, se ruga către 
Dumnezeu, zicînd: "Întru tot Sfîntă Treime, Atotputernică, cu mijlocirea Preasfintei Născă- 
toare de Dumnezeu şi cu solirea arhanghelilor Mihail și Gavriil, a tuturor cereştilor puteri şi a 
tuturor sfinţilor, ajută roabei Tale şi mă izbăveşte de bîntuirea diavolului”. 


Astfel s-a rugat ea multe zile şi multe nopţi, pînă ce i-a venit de sus o strălucire 
dumnezeiască, care a umbrit sufletul ei şi care a gonit gîndurile cele viclene. Deci, rămînînd 
nesupărată, mai mult se nevoia și slujea lui Dumnezeu cu osîrdie. Domnul, văzînd dorul ei cel 
mare, i-a răsplătit cu bogate daruri, că s-a făcut cu totul vas al alegerii ca marele Pavel şi 
încăpere a Sfîntului Duh, avînd în sufletul ei pe Hristos. Ea nu mai trăia după trup, ci după duh, 
trăind Hristos într-însa, făcîndu-se toată luminată, sau mai bine zis luminătoare. A povăţuit 
multe suflete către lumina adevărului, aducînd la Dumnezeu pe cei vrednici de El. Că se făcuse 
vestită la toți, dar mai ales femeilor şi fecioarelor care alergau la dînsa în fiecare zi. Ea le învăța 
cu atîta plăcere şi dulceaţă, încît multe s-au lepădat de lume şi au venit în acea sfîntă mînăstire. 
De atunci nici diavolii n-au mai îndrăznit a se apropia, ci fugeau de dînsa, fiind goniţi ca de foc. 


În vremea aceea se îmbolnăvise egumena și se adunaseră toate la chilia ei şi plîngeau, 
căci cunoșteau că îi venise sfîrşitul. Deci, fiind ea îmbunătățită, toate maicile se întristau de 
pierderea ei, dar mai mult decît celelalte se tînguia şi plîngea smerita cugetătoare Irina şi toate 
plîngeau nemîngiiate. Bolnava a zis către dînsele cu blîndeţe: "Nu vă întristaţi pentru mine, că 
aveţi bună egumenă, mai vrednică decît mine şi mai pricepută, pe sora noastră, Irina; acesteia 
să vă supuneți din tot sufletul. Este fiica luminii, mieluşeaua lui Hristos, vasul Sfîntului Duh şi 
cu hotărîre să nu faceți altă proestoasă”. Poruncind aceasta în ceasul din urmă, a zis către 
Stăpînul Hristos: "Slavă, Doamne, milei Tale!" Și şi-a dat sufletul în mîinile sfinților îngeri care 
stăteau de faţă. 


Cuvioasa Irina nu era acolo cînd egumena a zis despre dînsa acele cuvinte. Dar nici 
monahiile nu i-au spus nimic, ca să nu fugă ca o smerită cugetătoare şi fără slavă deşartă, că 
toate îi ştiau buna socoteală şi multa smerenie. După ce au îngropat pe egumenă cum se 
cuvenea, s-au adunat toate în biserică şi s-au rugat să le lumi-neze Domnul, să aleagă pe cea 


care îi va plăcea împărăției Sale. După rugăciune, cele mai bătrîne au poruncit să meargă toate 
la patriarh, ca el să hotărască pe care i-o va lumina Domnul. 


Pe atunci era patriarh Sfîntul Metodie Mărturisitorul, care suferise multe chinuri de la 
luptătorii de icoane pentru dreapta credință şi purta pe sfinţitul său trup rănile Domnului; care 
făcea minuni, că avea Duh Sfînt şi cunoștea cele viitoare. Deci, cînd celelalte surori au voit să 
se ducă, Irina nu voia să le urmeze, punînd fel de fel de pricini şi de împiedicări; dar ele au luat- 
o cu sila. Ajungînd la patriarh şi închinîndu-se, le-a întrebat: "Pe care din toate aţi ales să fie 
egumenă?" Ele au răspuns: "Pe nici una, stăpîne sfinte; ci nădăjduim întîi la Dumnezeu, şi al 
doilea la prea sfinția ta, care ai Duh Sfînt, să hotărăşti pe care te va lumina darul Lui”. Purtătorul 
de Dumnezeu le-a zis: "Eu știu că toate doriți şi voiți pe cinstita și încuviințata Irina; deci, aveți 
socoteală bună şi plăcută înaintea lui Dumnezeu. Fie slavă Domnului, Care mi-a arătat faptele 
cele îmbunătăţite ale roabei Sale”. 


Ele, auzind acelea, s-au minunat şi i s-au închinat, zicîndu-i: "Cu adevărat, Dumnezeu 
locuieşte în fericitul suflet al preasfinției tale, care te luminează și-ţi arată cele ascunse!" Atunci 
sfîntul s-a sculat îndată de pe scaun, a luat cădelnița şi, binecuvîntînd pe Domnul cu 
cuviincioasă cîntare de laudă, a hirotesit pe Irina diaconiță a bisericii celei mari, știind prin 
Duhul Sfînt că era curată și fără prihană; şi apoi a aşezat-o şi egumenă. Deci, învăţind-o cum 
să umble, cum să se poarte şi cum să povăţuiască pe surori la păşunea mîntuirii, a liberat în pace 
pe Irina şi pe celelalte surori. Ele au plecat bucurîndu-se, iar Irina plîngea, socotind, pentru 
marea ei smerenie, că a luat vrednicia cu nevrednicie. Celelalte se minunau și o mîngiiau, 
zicînd: "Stăpînă, nu te întrista pentru această stăpînire, că noi nu vom ieşi din ascultarea ta 
niciodată, şi-ţi vom ajuta după Dumnezeu, cît vom putea”. 


După ce au ajuns la mînăstire, au mulțumit Domnului și s-au ospătat, apoi au dus-o la 
chiliile egumenei bucurîndu-se. Ea a încuiat uşa plîngînd, şi, căzînd la pămînt, se ruga cu lacrimi 
şi zicea: "Stăpîne Doamne, lisuse Hristoase, Păstorul cel bun, uşa oilor, Povăţuitorul şi 
Învățătorul nostru, ajută mie, roabei Tale, și acestei mici turme a Ta, şi ne izbăvește de răpirea 
lupului cel gîndit, că ştii neputința noastră. Noi nu avem putere de la noi să săvîrșim bunătatea, 
fără darul şi ajutorul Tău”. 


Ea s-a rugat multă vreme către Domnul. Apoi a întors cuvîntul către sine, zicînd: 
"Smerită Irino, cunoşti oare sarcina pe care a pus-o Hristos pe umerii tăi? Ţie ţi s-au încredinţat 
suflete, pentru care Dumnezeu S-a întrupat şi S-a făcut om şi Și-a vărsat preacuratul şi 
preascumpul Său Sînge. Deci, dacă are să dea fiecare răspuns și pentru un cuvînt deşert și 
vătămător de suflet, lui Dumnezeu Cuvîntul, în ziua judecății, cîte chinuri vei lua tu, care ai luat 
grija şi purtarea de grijă a atîtor suflete, de se va chinui vreun suflet din neluarea ta aminte, 
Căruia nu-i este vrednică toată lumea, precum a zis Domnul. Deci, priveghează, postește, roagă- 
te şi ia aminte de astăzi mai mult, să nu se facă greşeala ta pricină de pierzare a vreunei surori. 
Căci se va împlini cuvîntul care zice: Că, dacă orb pe orb se vor povățui, amindoi cad în 
groapă". 


Deci, ea se nevoia mult, postind şi rugîndu-se multe zile. Apoi, făcea atîtea plecări de 
genunchi, încît de multe ori petrecea toată noaptea, nedînd trupului nici cît de puţină odihnă, ca 
Domnul să se milostivească spre multele ei osteneli şi să-i dea pricepere să cîrmuiască păstoria 
cu plăcerea lui Dumnezeu. Astfel Domnul o înțelepțea după dorința ei, cîrmuia pe surori 
preaminunat și le învăţa cu atâta înţelepciune, încît covîrşea la vorbă pe dascăli și pe ritori. Spre 
încredințarea acestui lucru, ascultați cîteva porunci şi dojeniri ce le spunea. 


"O, surori în Hristos şi cinstite afierosiri ale lui Dumnezeu, știți bine că nu era cu cuviinţă 
şi cu cale să vă învăţ eu, nevrednica și necărturărița. Dar, fiindcă judecăţile lui Dumnezeu sînt 
neîncercate şi neînţelese, darul Lui a rînduit să fiu egumenă, eu, proasta roabă a voastră; deci, 
vă rog să vă supuneţi mie şi să ascultați cu-vintele smereniei mele. Căci, dacă nu vom păzi 
legile și rînduielile acestui chip care îl purtăm şi nu vom face cîte am făgăduit înaintea lui 
Dumnezeu și a îngerilor, nimic nu ne folosim; precum şi credința fără de fapte este moartă, 
după cum am auzit. 


Domnul S-a făgăduit să ne dea, pentru puțina osteneală vremelnică, pe care vom răbda- 
O aici, împărăţia cerurilor şi viaţă fără de sfîrşit, desfătare nestricăcioasă şi bucurie veşnică. Căci 
Lui am crezut, precum se cuvenea, și am lăsat pe cele înveselitoare ale lumii, ca pe nişte lucruri 
mincinoase și vremelnice, ca să moştenim pe cele adevărate și veşnice. Deci, dacă nu vom păzi 
poruncile Domnului, apoi şi pe cele vremelnice le-am pierdut şi de cele veşnice ne lipsim, ca 
fecioarele cele nebune, ca nişte nebune şi netrebnice! 


Deci, fiindcă sufletul nu se poate împărți în două părți, adică să avem desfătare şi 
înfrînare, cugetare şi smerenie, nici celelalte fapte bune nu le cîştigăm, dacă nu vom lăsa şi vom 
uri cu totul greşelile cele potrivnice, pe care să ne ostenim a le goni din sufletul nostru, asemenea 
şi toată pofta lumească, ca să fie şi cele dinlăuntru ale noastre, ca şi cele din afară. Căci faptele 
bune ale sufletului sînt cinstite mai întîi, decît cele trupeşti. Postirea și privegherea şi alte rele 
pătimiri ale trupului nu ne folosesc la nimic dacă vor lipsi faptele bune ale duhului, adică smerita 
cugetare, întreaga înțelepciune, dragostea, îndelunga-răbdare, milostenia către săraci şi alte 
asemenea lucruri bune și plăcute lui Dumnezeu; iar după acestea să ne ostenim la faptele bune 
cele trupeşti şi să postim după putere". 


Acestea şi altele asemenea le zicea preaînţeleapta, învăţînd de multe ori cu milostivire 
de maică pe duhovniceștile sale fiice, care primeau cu osîrdie cuvîntul și sfatul preaminunat. 
Cuvioasa, văzînd că făcea rod mult în sufletele lor cu sfătuirile sale, se bucura şi mulțumea 
Domnului, pe care ÎL iubea din tot sufletul ei. Deci, avînd credinţă către Hristos, fără vicleşug, 
şi către surori dragoste mai presus de măsură, a îndrăznit de a cerut un dar mare şi mai presus 
de fire, adică s-o învrednicească darului de a vedea mai înainte și a cunoaşte cu adeverire 
greşelile cele ascunse ale tuturor surorilor. Aceasta nu pentru lauda omenească, ci ca să le 
îndrepteze şi să nu se chinuiască. 


De aceea şi Domnul, văzînd că scopul ei era bun, a ascultat-o şi i-a trimis din cer un 
înger purtător de lumină, care a venit la dînsa în haine albe, fulgerînd. Cînd l-a văzut, nu s-a 
tulburat, nici nu s-a înfricoşat deloc de preaslăvirea chipului, ci mai vîrtos s-a bucurat. Iar 
îngerul a întîmpinat-o, zicînd: "Bucură-te, roaba Domnului preacredincioasă și adevărată. 
Domnul m-a trimis spre slujba ta, după cererea ce i-ai făcut, pentru cei ce vor a se mîntui prin 
tine. Mi-a poruncit să stau lîngă tine totdeauna şi să-ţi descopăr luminos cele ascunse în fiecare 
zi”. Zicînd acestea, îngerul s-a făcut nevăzut; iar cuvioasa a căzut la pămînt, mulțumind 
Domnului cu veselie. De atunci îngerul n-a lipsit de la dînsa, ci i se arăta în fiecare zi, - o, 
îndrăznire minunată a cuvioasei către Domnul, vorbind ca un prieten cu prietenul său. El îi 
descoperea lucrurile cele ascunse ale fiecăruia, nu numai ale acelor călugărițe, ci şi ale celorlalți 
oameni care veneau s-o vadă şi să audă cuvintele ei cele de aur. 


Deci, dacă ar fi văzut pe cineva că a făcut vreun lucru nele-giuit, îl învăţa şi îi spunea 
despre munca cea veşnică, în care se osîndesc cei nepocăiți şi mai vîrtos cîţi cad în cutare păcat, 
sau femeie, sau monahie, spunînd astfel păcatul în care era căzut cel ce vorbea cu dînsa. Dar nu 
mustra pe om la arătare, ca să nu-l rușineze către ceilalți, ci în mod iscusit îl aducea la pocăință. 


Se ruga de seara pînă la vremea Utreniei şi după Utrenie dormea puţin pînă în zori. Apoi se 
ducea în biserică şi chema pe surori una cîte una la mărturisire. Cînd se întîmpla vreo una de 
nu mărturisea păcatul său, i-l spunea cuvioasa cum o sfătuia îngerul mai înainte. De aceea, toate 
i se cucereau ca unei sfinte și mai presus de om. Deci, a ieșit vestea despre ea în toată cetatea, 
şi fiecare alerga să vadă faţa ei cea cinstită şi vrednică de cucernicie. 


Acolo se adunau în fiecare zi boieri, funcţionari, femei, fecioa-re, tineri şi bătrîni, şi îi 
învăța preaînțeleapta cu atîta pricepere şi umilință, încît se pocăiau de păcatele lor şi se 
mîntuiau; şi aşa pretutindeni se auzea numele minunatei Irina. Ea nu lipsea nicioda-tă de la 
rugăciune şi mulțumire către Domnul. Odată, diavolii s-au supărat asupra ei şi într-o noapte s- 
au adunat în chilia ei, unde se ruga stînd drept, cu mîinile ridicate în sus. Ei strigau cu glas 
tulburat şi urît, încercînd prea viclenii s-o oprească de la rugăciune, dar n-au putut. 


Unul din ei, mai obraznic decît ceilalți, s-a dus mai aproape şi-şi bătea Joc de dînsa ca o 
maimuţă, zicînd: "Irino de lemn, pe care te țin picioare de lemn, pînă cînd vei necăji neamul 
nostru? Pînă cînd ne vei arde cu rugăciunile tale şi ne vei face atîta întristare şi răutate?" 
Asemenea și ceilalți se arătau că se tînguiau de primejdia lor şi se băteau. Dar cuvioasa stătea 
fără de frică la locul său şi nu se clintea deloc. 


Atunci acel nerușinos diavol a aprins lumînare din candelă şi i-a ars acoperămîntul 
sfintei şi culionul, apoi, ajungînd focul pînă jos, i-a ars nu numai hainele, ci şi multe părţi ale 
trupul ei, adică umerii, pieptul şi spinarea. Şi cîte puţin ar fi ars tot trupul ei, dacă nu ar fi alergat 
o soră, care se întîmplase de se ruga și ea aseme-nea în chilia sa. Aceea, cum a simţit miros de 
carne şi de haine, a alergat la chilia sfintei și a văzut-o arzînd, şi din locul său nu se clintea, ci 
stătea nemișcată ca un stîlp. 


Deci, a stins îndată văpaia şi a mişcat pe sfînta puţin, care, tîrziu pogorînd mîinile, a zis: 
"De ce mi-ai pricinuit atîta răutate, fiica mea, şi m-ai lipsit de atîtea bunătăți? Nu mi se cade 
cele ale oamenilor, ci cele ale lui Dumnezeu. Pînă în ceasul acesta stătea înaintea mea un sfint 
înger şi-mi împletea o cunună din tot felul de flori, atît de mirositoare şi minunate, încît unele 
niciodată nu s-au arătat ca acestea, şi cînd îşi întindea mîna ca să pună pe capul meu cununa cea 
de mult preț şi frumoasă, ai venit tu şi ai purtat grijă de mine cu socoteală bună; însă mai rea 
decît socoteala cea rea, pentru care văzîndu-te îngerul a fugit și mi-a dat această întristare şi 
pagubă neasemănată”. 


Auzind ea aceasta, a plîns, şi cum desprindea bucăţile de haine, care erau jumătate arse 
şi lipite de carnea ei, ieşea atîta miros, încît covîrșea toate mirurile și aromatele cele scumpe. 
Mirosul acela a umplut toată biserica și toți cîţi au mirosit se minunau. Dar, deoarece cuvioasa 
nu mai avea altă haină, uceniţa i-a adus una cu care a îmbrăcat-o. După cîteva zile, Doctorul 
sufle-telor şi al trupurilor i-a vindecat rănile ce i se făcuseră, crescîndu-i şi darul proorociei. 


Venind odată un famen al surorii sale, care era femeia chesa-rului Vardei, l-a chemat 
sfînta în taină şi i-a zis: "Chirile, spune surorii mele să-şi gătească lucrurile; pentru că în curînd 
îi va muri bărbatul, de bîntuirea împăratului Mihail, iar după câtva timp şi împăratul va fi bîntuit 
de alții; ca astfel să-şi piardă viaţa şi împă-răţia pe dreptate, pentru necuviincioasele lui fapte. 
Să vă păziți însă de a spune aceasta cuiva şi nici cineva din rudeniile noastre să nu îndrăznească 
a se împotrivi împăratului ce va să fie și să nu-l oprească cît de puțin, căci, deşi este pricinuitor 
de ucideri, Dumnezeu l-a iubit ca pe un drepteredincios şi a binevoit întru el. Drept aceea, nu 
se va folosi vrăjmașul de dînsul. 


Auzind aceasta sora cuvioasei, s-a biruit de dragostea bărba-tului său şi i le-a arătat. Dar 
el, ca un mîndru şi nepriceput, n-a înţeles și nici n-a alergat către Domnul cu lacrimi, ca să ceară 
milă; ci a rămas fără grijă, vrînd numai să ştie numele celui ce are să împărățească. De multe 
ori a trimis vestitori la cuvioasa ca să 1-l arate, dar nu a voit, pînă ce l-a ucis oastea după cîteva 
zile. Asemenea și împăratul Mihail, fiind tăiat, şi-a lepădat viața. După el a împărățit Vasile 
Machedon. Acestea ajung spre a arăta darul cel proorocesc al Cuvioasei Irina. Deci, să venim 
la celelalte minuni ale ei. 


O femeie frumoasă şi de neam bun din cetatea cuvioasei, adică din Capadochia, era 
logodită cu un bărbat; dar, schimbîn-du-și scopul, nu l-a mai voit şi, ca să nu o mai supere 
gîndul, a fugit de acolo şi s-a călugărit în mînăstirea sfintei. Diavolul i-a zavistuit şi i-a 
înfierbîntat logodnicul cu multă dragoste spre dînsa; dar, neputînd s-o scoată din mînăstire, s-a 
îmbrăcat cu atît de rea dragoste, încît, ascultînd un fermecător, slujitor preaiscusit al diavolului, 
i-a făgăduit mulți bani dacă prin farmece va aduce pe acea femeie la voia lui, ca să-l ia de bărbat. 


Deci, fermecătorul făcîndu-și meșteșugul în Capadochia, femeia și-a ieşit din minte și 
înconjura toată mînăstirea răcnind şi strigînd numele logodnicului său. Ea se jura cu înfricoşate 
Jurăminte că, dacă nu-i vor deschide uşa să se ducă să-l afle, se va sugruma. Auzind Cuvioasa 
Irina aceasta, plîngea și, bătîndu-se peste obraz, zicea: "Vai mie, ticăloasa, pentru că din negrija 
păstorilor, răpesc lupii oile! Dar în deşert te ostenești, vicleanule diavol, că Hristos nu te va lăsa 
să înghiţi pe mielușeaua Lui". Atunci a adunat toată obştea și, învăţindu-le să se păzească mai 
dinainte de vicleşugul diavolului, le-a sfătuit să postească toată săptămîna, rugîndu-se către 
Dumnezeu pentru acea soră, şi toate să facă cîte o mie de metanii pe zi. Astfel se ruga fiecare 
în chilia sa. 


A treia zi, sfînta vede acolo unde se ruga la miezul nopţii, pe marele Vasile, care îi zice: 
"Pentru ce ne prihăneșşti, Irino? Oare fiindcă lăsăm de se fac în patria noastră urîciuni şi 
necuviințe? Cînd se va lumina de ziuă, să iei pe uceniţa ta cea bolnavă şi să o duci la biserica 
Vlaherna. Acolo va veni să o vindece Maica Stăpînului nostru Hristos, care are putere!" Zicînd 
sfîntul aceasta, s-a făcut nevăzut. Luînd sfînta pe aceea ce pătimea, împreună cu alte două surori 
mai alese şi, ducîndu-se la numita biserică a Vlahernei, s-au rugat toată ziua cu lacrimi. lar la 
miezul nopții au adormit de osteneală. Sfînta a văzut în vis popor mult, care bătea drumurile cu 
haine aurite şi luminoase, stropind flori mirositoare şi tămiind. Deci, sfînta i-a întrebat pe ei 
pentru ce fac acea pregă-tire. lar ei au zis: "Vine Maica lui Dumnezeu; deci, pregătește-te a i te 
închina". Atunci a venit şi împărăteasa tuturor, urmîndu-i mulțime nenumărată de purtători de 
lumină, iar dumnezeiasca şi cinstita ei față scotea atîta strălucire, încît omul nu putea să o vadă. 


După ce Stăpîna a văzut pe toți bolnavii, a venit şi la uceniţa Irinei. Atunci ea, înfricoşată 
şi cutremurată, a căzut la curatele picioare ale Preasfintei Stăpîne şi a auzit cum a strigat 
Preasfînta Născătoare de Dumnezeu pe marele Vasile, şi l-a întrebat de Irina, ce-i trebuie; iar el 
a spus toată pricina precum este mai sus. Atunci Stăpîna iarăși a zis: "Chemaţi pe Anastasia!" 
Cînd a venit, a zis către dînsa: "Duceţi-vă cu Vasile în Cezareea, cercetaţi cu sîrgu-ință, ca să 
vindecaţi această fiică, că Fiul şi Dumnezeul meu vouă v-a dăruit darul acesta”. Atunci 
Anastasia şi cu Vasile, închinîn-du-se Născătoarei de Dumnezeu, s-au dus să săvirşească cele 
poruncite. Apoi s-a făcut un glas către Cuvioasa Irina, zicîndu-i: "Du-te la mînăstirea ta, şi acolo 
se va vindeca!" 


Deşteptîndu-se, a spus vedenia celorlalte, şi apoi au plecat bucurîndu-se. Era Vineri şi 
la ceasul Vecerniei s-au adunat toate în biserică. Spunîndu-le cuvioasa vedenia sa, a poruncit 
ca toate să ridice mîinile şi ochii spre cer și cu lacrimi să grăiască din toată inima: "Doamne 


miluieşte". Deci, după cîtva timp, cînd s-a udat toată faţa bisericii de lacrimi, s-a arătat în 
văzduh, - o, minunile Tale, Hristoase, Împărate Atotputernice - marea Muceniţă Anastasia şi 
marele Vasile. Atunci s-a auzit un glas, zicînd: "Irino, întinde mîinile tale şi primeşte acestea, 
şi nu ne mai prihăni pe nedreptate". 


Sfînta, întinzînd sfintele sale miini, a primit din văzduh o legătură care cîntărea trei litre. 
Dezlegînd-o a aflat într-însa fel de fel de farmece şi lucruri rele, aţă, păr, plumb, noduri şi multe 
lucruri diavoleşti. Erau mai ales doi idoli mici de plumb, unul în asemănarea bărbatului, iar 
celălalt în al monahiei, și astfel erau lipiţi unul de altul, ca şi cum păcătuiau. Monahiile s-au 
minunat şi au petrecut toată noaptea mulțumind împărătesei celei Atotputernice. De dimineață 
sfinta a trimis la Vlaherna două monahii, împreună cu ceea ce pătimea și împreună cu lucrurile 
cele rele care s-au zis mai sus, adică, cu untdelemn și cu prescuri ca preotul să slujească Sfînta 
Liturghie. 


După Sfînta Liturghie a miruit pe bolnavă cu unt-de-lemn din candelă, apoi a pus 
farmecele pe jăratec, care, arzînd, s-au dezlegat şi nevăzutele legături ale monahiei, și așa și-a 
venit în minte, slăvind pe Dumnezeu, Care a izbăvit-o. Cînd idolii s-au topit desăvîrşit, ieșeau 
nişte glasuri foarte mari de pe jJăratec, precum răcnesc porcii cînd îi înjunghie; iar cei de afară, 
văzînd şi auzind acestea, au fugit cutremuraţi, slăvind pe Dumnezeu, Care face niște lucruri 
slăvite ca acestea. După aceasta, monahiile s-au întors în mînăstire, povestind către celelalte şi 
aceste minuni de pe urmă. 


Cînd smerita cugetătoare Irina vedea pe alţii că 1 se cuce-reau ei pentru sfintele sale 
fapte, atît se osîndea pe sine, încît nu lipseau niciodată lacrimile din ochii ei, dar mai ales la 
Sfînta Liturghie, cînd preotul aducea jertfa cea fără de sînge. Socotind ea, cum că Dumnezeu, 
Cel nevăzut şi fără de moarte, a primit a se face om și a se răstigni pentru dragostea noastră şi 
a pregătit aceste dumnezeieşti Taine ca să ne împărtăşim cu Dînsul, atît se umplea de bucurie, 
încît nu putea să-şi țină plînsul; deci, își acoperea faţa ca să nu o vadă celelalte și plîngea, ca şi 
cum ar fi fost un tîlhar sau un făcător de rele, care a făcut toate nelegiuirile. 


Ea petrecea nevoindu-se ca și mai înainte și de multe ori se ruga o zi şi o noapte 
necurmat, altădată două, trei zile şi chiar o săptămînă întreagă. Cînd ea voia să-și lase mîinile 
în jos nu putea, că, de mult ce le ţinea în sus, se înțepeneau din umeri şi din coate; de aceea 
chema pe cîte o soră de-i ajuta; şi, cînd le cobora, încheieturile trosneau atît de tare, încît sunetul 
se auzea de departe. În Sfîntul şi Marele Post dînsa nu mînca pîine, nici altă mîncare pînă la 
Sfintele Paşti, decît numai puţine verdeţuri și acelea o dată pe săptămînă și bea puțină apă. De 
aceea, de multa ei înfrînare, rămăsese numai pielea și oasele. La stăpîneştile praznice priveghea 
toată noaptea şi nu dormea nicidecum, ci numai se ruga şi cînta. Ea de multe ori ieșea în ogradă 
la miezul nopţii şi acolo se ruga cu multă umilință, că, văzînd stelele, frumuseţea cerului şi 
mărimea lui, se bucura, slăvind pe Ziditorul, Care le-a făcut cu atîta înțelepciune. 


După dumnezeiasca rînduială, ca să nu rămînă nemărturisită o minune mare, care de 
multe ori se făcea în ogradă, s-a întîmplat că o soră a ieşit încetinel într-o noapte din chilia sa și 
a văzut pe sfinta că se ruga, fără însă a 1 se atinge picioarele de pămînt, ci stătea în văzduh 
înălțată ca la doi coți; iar lîngă dînsa doi chipa-roși foarte înalți, care îşi plecau vîrfurile către 
ea şi stăteau așa - o, preaslăvită minune -, cîtă vreme se ruga sfinta! 


După ce își săvîrșea rugăciunea, se ducea la amîndoi şi, atingîndu-se de vîrfurile lor, îi 
binecuvînta cruciş, şi atunci ei, înălțindu-se, iarăși se întorceau la starea lor. Văzînd monahia o 
minunată vedenie ca aceasta, s-a înfricoşat şi tremura, socotind nălucire cele văzute, de vreme 


ce trecuseră trei ceasuri de cînd o văzuse. De aceea, ca să se încredințeze, a alergat la chilia 
sfintei şi, văzînd că este adevărat, s-a încredinţat că n-a văzut nălucire, ci adevărată minune; 
însă atunci s-a temut, dar nimănui n-a arătat. 


După cîteva zile, monahiile au văzut în virfurile acelor chiparoşi două basmale 
spînzurate, pe care, spre slava lui Dumnezeu, fericita Irina le spînzurase, fiindcă de multe ori 
îşi plecau vîrfurile, închinîndu-i-se. Deci, se întrebau una pe alta, cînd şi cum a putut ea să se 
suie la atîta înălțime ca să lege basmalele acolo. Atunci monahia care a văzut minunea a povestit 
celorlalte, care s-au înfricoşat şi au lăcrimat de bucuria lor, și au certat-o că nu le-a deşteptat şi 
pe dînsele să vadă o minune ca aceea. Sfînta, înştiințindu-se că numita monahie a descoperit-o, 
s-a tulburat şi a canonisit-o, zicînd: "Dacă m-ai fi văzut păcătuind ca un om, ai fi arătat şi păcatul 
meu?" Atunci ea a căzut înfricoşată la pămînt, cerînd iertare. lar sfînta a zis cu grea certare către 
dînsa şi către celelalte, ca să nu mai îndrăznească altădată vreuna din ele să arate cuiva vreo 
minune, cîtă vreme va trăi sfînta în această lume. Deci, ea săvîrşind multe asemenea semne, 
nimeni nu le arăta, temîndu-se de certare. 


În prima zi a lunii ianuarie, dînsa avea obicei să prăznuiască pe marele Vasile, pentru că 
îl avea pe el spre mare evlavie, ca pe unul ce era dintr-o patrie cu ea. Într-acea zi, la a patra 
strajă a nopții, a venit un glas nevăzut, zicînd către sfînta: "Primeşte pe corăbierul care îţi aduce 
astăzi poame şi, bucurîndu-te, mănîncă-le, că sufletul tău se va veseli!" Deci, cînd cînta Utrenia, 
a trimis două monahii, zicînd: "Duceţi-vă la poartă şi băgaţi înăuntru pe corăbierul care se află 
afară". Deci, venind omul acela la cuvioasa, s-au închinat unul altuia şi, rugîndu-se, au stat. 
Apoi l-a întrebat cum a venit acolo şi el a zis către dînsa: "Doamna mea, eu sînt corăbier din 
insula Patmosului şi am plecat cu corabia să vin aici în Constantinopol pentru oarecare trebuință 
a mea. 


Ajungînd lîngă marginea insulei noastre, am văzut la pămînt om bătrîn şi frumos, cu 
chip dumnezeiesc; acela ne-a strigat să-l așteptăm, dar noi, neputînd sta, fiind străini şi aproape 
de pămînt şi vîntul fiind bun, am plecat. De aceea omul acela a strigat şi mai tare, poruncind să 
stea corabia. Atunci îndată, o, minune! Corabia a stat pînă ce bătrînul acela a venit, umblînd 
peste valuri şi ajungînd la corabie, a scos trei mere din sînul său şi mi le-a dat mie, zicîndu-mi: 
"Cum vei ajunge în cetatea împărătească, să le dai patriarhului şi spune-i că ţi le-a trimis din 
Rai Atotbunul Dumnezeu şi robul Lui, loan!" 


Apoi, scoţînd alte trei mere din sîn, asemenea mi-a zis: "Acestea să le dai egumenei 
Hrisovalantului, cea cu numele Irina, şi spune-i ei: "Mănîncă din acestea, pe care sufletul tău 
le-a pofitit, că acum vin din rai şi ţi le-am adus!" Aşa zicînd, a binecuvîntat pe Dumnezeu şi pe 
mine, şi îndată corabia a plecat, iar el s-a făcut nevăzut. Deci, am luat cele trei mere şi le-am 
dat patriarhului, iar pe acestea le-am adus sfinţiei tale”. Acestea auzindu-le cuvioasa, a lăcrimat 
cu bucurie și multe mulțumiri a dat Sfîntului loan, iubitul ucenic şi apostol al lui Hristos. 


Atunci corăbierul a scos merele dintr-o basma de mătase ţesută cu aur, și care le avea 
păzite cu cinste ca pe nişte lucruri dumnezeieşti, şi i le-a dat cuvioasei cu multă evlavie. Merele 
acestea covîrşeau merele cele pămîntești și vremelnice prin aceste daruri; adică cu podoaba sau 
frumuseţea, cu mirosul şi cu mărimea, încît era vedere de mirare. Acesta nu este lucru necrezut, 
pentru că erau din Rai. Deci, corăbierul acela, luînd binecuvîntare şi iertare de la sfinta, s-a dus. 
Iar ea a postit o săptămînă, mulțumind Domnului de darul ce i l-a trimis. Apoi, întru slava Lui, 
a început a mînca dintr-un măr, în fiecare zi cîte o bucăţică, fără a gusta pîine, verdeţuri sau 
orice altă mîncare, nici măcar apă nu bea, pînă la patruzeci de zile. 


Atîta miros ieşea din gura ei în vremea cînd mînca, încît se umpleau de miros toate 
surorile şi întreaga mînăstire, ca şi cum ar fi făcut în fiecare zi miruri și aromate de mult preţ; 
deci, tot văzduhul se umplea de această minunată veselie a Raiului. După aceasta, cînd a venit 
Sfînta şi Marea Joi, a poruncit tuturor surorilor să se împărtășească cu dumnezeieştile Taine, 
iar după împărtăşire a tăiat al doilea măr în bucăţi şi a dat fiecăreia cîte o bucăţică de au mîncat, 
însă ele nu ştiau ce este, numai mirosul şi dulceaţa o simțeau în gură şi se minunau; deci, simțeau 
mai ales în sufletul lor cînd mîncau, multă veselie şi bucurie. Pe celălalt măr I-a păstrat cu pază 
şi multă cinste, şi în fiecare zi îl mirosea spre îndulcirea şi veselia sufletului ei. 


După multe alte minuni ce a făcut această cuvioasă, a scos de la moarte nedreaptă pe o 
rudenie a sa, care, fiind pîrîtă la împă-rat de niște oameni răi, a fost închisă şi hotărîtă spre 
moarte. Atunci cuvioasa, arătîndu-se împăratului în vis, l-a îngrozit pe el, că de nu va elibera 
pe cel închis și hotărît spre moarte fără de vină, va porni spre izbîndă asupra lui pe Împăratul 
ceresc. Deci, arătîndu-se mai întîi în vis, apoi și la arătare, l-a făcut de l-a eliberat. Voind el să 
intre în mănăstire şi să vadă pe cuvioasa, a fost oprit de dînsa prin scrisoare, pentru multa ei 
smerenie. 


Un om oarecare, prieten al ei şi cunoscut bun, cucernic şi iubitor de Hristos, cu numele 
Hristofor, venea de multe ori în mănăstire, unde ea îl primea cu dragoste şi vorbeau împreună, 
ştiind că era îmbunătăţit. Venind într-o zi și vorbind multă vreme, cînd voia să meargă, i-a făcut 
metanie după obicei, cerîndu-şi iertare, dar sfinta i-a zis lui: "Mergi, fiule, Domnul să 
odihnească sufletul tău cu drepţii”. Acestea auzindu-le el, a rămas înmărmurit şi întristat, căci, 
ca un înțelept ce era, a înţeles că nu zicea sfînta acestea fără de vreo înțelegere. Ea, văzîndu-l 
tulburat, s-a prefăcut că mintea ei era îndreptată la altceva cînd a grăit acestea, apoi mîngiindu- 
] din destul, l-a trimis la casa sa; deci, el s-a dus fără să aibă cît de puţin vreun semn de boală. 
Ajungînd la casa sa, a mîncat bine, şi în vremea Vecerniei a căzut jos şi și-a dat sufletul fără de 
veste. Aceasta nimeni altul nu o ştia, decît numai Sfînta Irina, că pentru aceasta îi zisese lui 
cuvintele cele mai dinainte. 


Deci, una dintre surori, care se întîmplase acolo cînd cuvioa-sa grăise aceste cuvinte, o 
ținea de rău, zicînd: "Pentru ce, doamna mea, ai zis cuvîntul acela lui Hristofor, de s-a dus 
întristat?" Sfînta 1-a răspuns: "Să nu socoteşti că am zis aşa degeaba şi la întîm-plare. Dar pentru 
că vedeam un tînăr strălucit care sta dinapoia lui, ţinînd în mînă o seceră ascuţită şi pe alți 
oarecare în jurul lui, numărîndu-i anii pe degete, acela a hotărît că ziua lui cea de pe urmă este 
ziua de astăzi. De nu crezi, cheamă pe roaba Evtihia și trimite-o să se ducă în casa lui, să vadă 
că într-adevăr a murit". Deci, trimiţind-o pe aceea, l-a găsit mort. De aceea toate s-au minunat 
şi au slăvit pe Dumnezeu că le-a învrednicit a avea o învățătoare ca aceea şi de atunci luau 
aminte mai mult la cuvintele ei. Cînd zicea cuiva: "Dumnezeu să-l odihnească", se ştia că în 
acea zi se va sfîrşi. 


Dar de vreme ce şi ea era om, trebuia să-şi îndeplinească datoria sa, pe care 1-a arătat-o 
acel înger, zicîndu-i: "Să ştii că în anul viitor, în 28 de zile ale acestei luni, după ce vei prăznui 
pe marele Mucenic Pantelimon, vei veni să stai înaintea Scaunului dumnezeirii". Atunci era în 
ziua de 13 iulie şi se prăznuia în mînăstirea sfintei înnoirea hramului arhanghelului, căci în 
aceeași zi a zidit biserica şi a sfinţit-o. Deci, în celălalt an, cînd a serbat această prăznuire şi a 
Sfîntului Pantelimon, s-a împărtăşit cu dumnezeieştile Taine, postind după rînduială mai întîi o 
săptămînă. După aceea s-a rugat mult, fără a gusta ceva, ci numai minunatul acel măr, pe care 
i-l trimisese din Rai iubitul ucenic al Stăpînului Hristos, împreună cu celelalte două - după cum 
am zis mai sus -, numai pe acela l-a mîncat pentru slava lui Dumnezeu, cînd a cunoscut că i-a 
venit vremea să se ducă către doritul său Mire. Ea n-a voit să-l mănînce mai înainte, numai ca 


să-l aibă în această petrecere pe pămînt spre mîngiiere de toate supărările care i s-ar fi întîmplat, 
ca oricărui om, sau vreo întristare și nemulțumire de la surori. 


Cînd i se întîmpla ceva, îl lua în mîinile sale, şi de nemăsu-ratul lui miros se pierdea 
toată întristarea şi se prefăcea multa ei întristare şi mîhnire în bucurie și veselie. Ea se bucura, 
aducîndu-și aminte ce fel de îndulcire avea să moştenească în cereasca îm-părăţie. Deci, atunci 
cînd a mîncat acel măr, toată mînăstirea s-a umplut de un miros minunat; iar cuvioasa, după 
mîncarea acelui măr, a venit întru frică, temîndu-se de moarte şi, căutînd spre cer, plîngea. 
Monahiile, neștiind pricina mîhnirii ei, plîngeau și ele şi o întrebau de ce se amărăște. 


Dar ea le-a răspuns: "Fiicele mele preaiubite, astăzi mă duc din această lume şi nu mă 
veți mai vedea, pentru că a venit ceasul să mă duc la viaţa cea veşnică; deci, să puneţi egumenă 
pe ucenica mea, Maria, că Dumnezeu a ales-o şi vă va cîrmui cu dumnezeiască plăcere. Să vă 
sîrguiți a umbla pe calea cea strîmtă şi greoaie, ca să aflați lărgime în Rai. Urîţi lumea și cele 
dintr-însa, pentru că toate acestea sînt vremelnice şi deşarte. Urîţi sufletele voastre, ca să le 
dobîndiți, după dumnezeiască poruncă. Pe scurt, să nu faceți cît de puţin voia trupului, ci a lui 
Dumnezeu, pentru că numai Acela poate să vă ajute în ceasul judecății”. 


Acestea şi alte cuvinte folositoare de suflet zicînd ea în cea-sul cel mai de pe urmă, şi-a 
ridicat mîinile şi ochii spre cer şi se ruga către Domnul, zicînd: "Stăpîne Doamne, lisuse 
Hristoase, Fiul lui Dumnezeu Celui viu, Păstorule cel Bun, care ne-ai izbăvit pe noi cu 
Preasfîntul și de mult preț Sîngele Tău, în mîinile Tale cele sfinte dau această păstorie. Acoper- 
o cu acoperămîntul miini-lor Tale și păzeşte-o pe dînsa de supărările și ispitele diavolului, că 
Tu ești sfințirea şi izbăvirea noastră şi Ție mulţumire înălțăm şi Te preamărim pe Tine 
totdeauna!" 


Astfel rugîndu-se ea, a stat şi a început a zîmbi, văzînd pe sfinţii îngeri că se bucură. 
Atunci îndată faţa ei a strălucit ca soarele şi după aceea îndată şi-a închis ochii ca şi cum ar fi 
dormit. Astfel şi-a dat Domnului sfinţitul ei suflet, trăind o sută și trei ani. Însă cu toate 
bătrînețile, întru nimic nu se stricase frumuseţea ei, ci se arăta ca o tînără frumoasă, sau pentru 
darul fecioriei, că n-a cunoscut lumea împodobită şi preaîncuviinţată sau că avea deosebit darul 
lui Dumnezeu, ca să rămînă pînă în sfîrşit la dînsa acea frumuseţe şi podoabă a trupului, ca să 
mărturisească frumuseţea sufletului, precum se învrednicise şi de alte daruri de la cerescul său 
Mire. 


Deci, s-a făcut de către surori plîns şi bocet şi toate se tîngu-iau după cuviință de lipsa 
unei maici ca aceasta, dar nu numai ele ci şi întreaga cetate a Constantinopolului s-a adunat, și 
mai ales femeile și tot neamul de orice vîrstă, toţi alergau împreună, cîți au auzit de sfînta ei 
moarte, ca să sărute spre sfințire sfintele și cinstitele ei moaşte. Acolo s-a adunat atîta mulțime 
de bărbaţi şi femei, încît nu-i încăpea mînăstirea; de aceea n-au putut s-o îngroape pînă ce nu a 
înnoptat, şi atunci cu sila au săvîrşit cele obişnuite îngropării, după rînduiala Sfintei Biserici. 
Deci, Cuvioasa Irina avea miruri preamirositoare, aromate de mult preț și tămiieri, care le 
aduseseră arhiereii, după obicei, însă atîta mireasmă ieşea din cinstitele şi prealăudatele ei 
moaște, încît covîrşea cu neasemă-nare toate aromatele şi tămiierile cele pămînteşti. 


După ce au prohodit-o, au pus-o într-o raclă pregătită mai di-nainte, pînă ce i-au zidit 
mormînt nou în biserica Sfîntul Teodor, care era lîngă mînăstirea Arhanghelului. Acolo au 
îngropat-o pe cea asemenea cu mucenicul. Din mormîntul ei ieşea în fiecare zi minunată 
mireasmă, mărturisind îndrăznirea cuvioasei cea către Domnul. Acel boier și rudenie a sfintei, 
pe care îl izbăvise de la moarte, precum am spus mai sus, aducîndu-și aminte de acea mare 


facere de bine, prăznuia în fiecare an cu mulţumire şi îmbelşugare pomenirea sfintei. Dar nu 
numai acesta a dobîndit facere de bine de la Cuvioasa Irina, ci şi oricare ar fi chemat-o cu 
credință, îi împlinea cererile cele de folos. 


Pînă astăzi face minuni cu mulţi din cei ce au nevoie şi mai ales cu cei nedreptăţiţi, care 
o cheamă în ajutor. Cuvioasa Irina luminează pe judecători de fac judecată dreaptă şi cel 
nedreptăţit își ia dreptate. Asemenea lucrează și cu cei ce au vrajbă şi ură între ei şi o strică, 
sfinta cea de un nume cu pacea care covîrşeşte toată mintea - Irina zic, cea cu numele înveselitor. 


Ea mijlocește cu o negrăită putere dumnezeiască între câți se află pomenire de rău şi ură 
din lucrarea diavolului şi le înmoaie ini-mile lor, le face dragoste şi pace, lucrînd împreună 
dumnezeiescul dar. Acest dar dăruieşte Cuvioasa Irina celui ce o cheamă cu evla-vie, ca să 
împace sminteala, ca să calce pe urîtorul binelui şi să se mărească Domnul Cel întru tot bun, 
Căruia 1 se cuvine cinste şi închinăciune, acum şi pururea şi în vecii vecilor. Amin. 


80. TĂIEREA CAPULUI SFÎNTULUI PROOROC IOAN BOTEZĂTORUL 


(29 AUGUST) 


Sfintul loan, Înaintemergătorul Mîntuitorului, precum a fost înaintea Domnului său cu 
naşterea, tot aşa i se cădea să fie înainte şi cu moartea cea de bună voie a Aceluia pe Care L-a 
propovăduit pe pămînt, zicînd: Vine Cel mai tare decit mine, în urma mea... Astfel a 
propovăduit venirea Domnului şi sufletelor care erau ţinute în iad ale sfinților strămoşi, căci 
acum s-a arătat în lume Mesia cel aşteptat. Şi precum Iisus Domnul Hristos avea să pătimească 
pentru păcatele oamenilor, tot așa şi Mergătorul Său înainte a suferit moarte mucenicească 
pentru fărădelegea lui Irod. 


Deci, aceasta s-a început astfel: Irod, care se numea Antipa, fiul lui Irod cel Mare, care 
a ucis pe pruncii cei din Betleem, fiind a patra odraslă rea a rădăcinii celei rele, care a stăpînit 
în Galileea, a luat mai întîi de soţie pe fiica lui, Areta, împăratul Arabiei, şi a petrecut cu ea 
multă vreme. Apoi, rănindu-se de frumuseţea Irodiadei, femeia fratelui său, Filip, a luat-o pe ea 
de soţie, învoindu-se astfel la pofta lui necurată. EI, după dorinţa acelei desfrînate, a gonit pe 
femeia sa cea dintii după lege şi a luat-o pe ea, femeia fratelui său - împotriva legii; căci chiar 
de ar fi murit fratele lui, tot nu i se cădea s-o ia pe dînsa, fiindcă rămăsese fiica fratelui său cea 
născută dintr-însa. Legea poruncea ca numai pe femeia fratelui cea rămasă văduvă, s-o ia fratele 


cel viu, dacă fratele cel mort nu ar fi lăsat după sine fii. Insă sînt cei ce vorbesc cu dovedire, că 
pe cînd trăia Filip, fratele său, Irod 1-a luat pe femeia lui şi mare rău i-a făcut, făcîndu-se ca un 
răpitor desfrînat şi amestecător de sînge. 


Irod făcînd o fărădelege ca aceasta, n-a suferit Sfîntul loan Botezătorul, rîvnitorul Legii 
lui Dumnezeu, defăimătorul păcatelor omenești şi propovăduitorul pocăinţei; ci mustra pe față 
pe Irod înaintea tuturor, ca pe un desfrînat şi răpitor - apucătorul soţiei fratelui său -, şi zicea: 
Nu ţi se cade ţie să ai de soţie pe femeia lui Filip, fratele tău. Irod, nesuferind mustrările, a 
poruncit să arunce pe loan în temniță, legat cu lanţuri. Dar mai ales Irodiada se mînia asupra 
sfîntului şi voia ca îndată să-l ucidă; dar nu putea, oprind-o însuși Irod şi păzind pe cel legat de 
femeia care sufla cu ucidere. Irod n-a voit să-l omoare, ştiind pe loan că este bărbat drept şi 
sfînt, şi pe care mai înainte îl asculta cu plăcere și luînd aminte la cuvintele lui, multe le făcea 
bine şi se temea să-l ucidă. El însă nu se temea așa de Dumnezeu, precum se temea de oameni, 
fiindcă evanghelistul Matei zice: Vrind să-l ucidă pe el, se temea de popor, căci îl avea ca pe 
un prooroc... Ca poporul să nu se scoale asupra lui şi să ridice tulburare, de aceea nu îndrăznea 
să dea la arătare spre moarte pe proorocul loan Botezătorul, cel iubit şi cinstit de toți, ci îl 
chinuia pe dînsul numai prin închisoare, vrînd să închidă gura cea netăcută a mustrătorului său. 


Sfîntul loan a stat în temniță multă vreme şi se adunau la dînsul ucenicii lui, pe care el, 
învățîndu-i mult la viața cea îmbună-tățită şi după Legea lui Dumnezeu, îi încredința pe ei 
despre Mesia, Care venise acum în lume și la Care îi şi trimitea pe dînşii, precum se povesteşte 
în Evanghelie. loan, auzind din închisoare despre lucrurile lui Hristos, a trimis pe doi din 
ucenicii săi ca să-l întrebe pe el: Tu ești Cel ce va să fie, sau să așteptăm pe altul? Nu doar că 
neştiind de EI, a trimis ca să-l întrebe, căci cum nu-L ştia pe Acela pe Care el L-a botezat? Cum 
nu ştia el pe Sfîntul Duh pe Care L-a văzut pogorîndu-se peste Iisus şi a auzit glasul Tatălui 
mărturisindu-i, şi el însuși i-a mărturisit, arătîndu-l cu degetul şi zicînd: Jată mielul lui 
Dumnezeu... Ci ca ucenicii lui să vadă minunile cele preaslăvite pe care le făcea Domnul Hristos 
ŞI să se încredinţeze despre EI, că Acela este Cel ce a venit ca să mîntuiască neamul omenesc. 


După aceea a sosit ziua în care Irod se obişnuise a săvîrşi ziua naşterii sale. El a adunat 
pe boierii săi, pe voievozi, pe cei mai mari şi pe toate căpeteniile Galileei, şi le-a făcut un ospăț 
mare. La acest ospăț, fiica Irodiadei, jucînd şi plăcînd lui Irod şi celor ce şedeau cu dînsul, a 
cerut de la dînsul - după povaţa maicii sale cea rea, - capul Sfintului loan Botezătorul. Deci, ea 
a cîştigat ce a cerut, căci Irod se jurase ei să-i dea orice va cere, chiar şi jumătate din împărăție. 
Ticălosul, nevrînd să-şi calce jurămîntul, nici să mîhnească pe jucătoare şi pe nelegiuita ei 
mamă, a lepădat frica prin care se temea să ucidă pe loan, și, uitînd sfințenia aceluia, s-a umplut 
de îndrăzneală spre vărsarea sîngelui cel nevinovat; şi, trimițind îndată pe călău în temniță, a 
poruncit să-i taie capul lui loan şi să-l aducă pe tipsie. 


Astfel Mergătorul Înaintea lui Hristos a fost tăiat în temniță, noaptea tîrziu, pentru 
mustrarea fărădelegii lui Irod cu Irodiada. Sfîntul Evanghelist Marcu povesteşte că acel ospăț 
urît s-a numit cină. Că zice: A făcut cină boierilor săi, care s-a prelungit pînă noaptea tîrziu, şi 
după ce s-au îmbătat şi s-au desfătat destul prin jucarea fetei celei fără de ruşine, atunci s-a 
săvirşit acea nedreaptă ucidere. Deci, aducîndu-se pe tipsie capul Sfîntului loan în mijlocul 
acelui ospăț, picurînd încă sîngele - precum spun unii -, acel cap a grăit aceleași cuvinte 
mustrătoare: Nu ți se cade să ai de soție pe femeia lui Filip, fratele tău! O, ce frică s-a făcut 
atunci celor ce erau de față la ospăţul acela, cînd au văzut capul de om, aducîn-du-se pe tipsie 
ca o mîncare și, curgînd sîngele, că mișcă încă buzele şi grăieşte cuvinte! 


Jucătoarea, luîndu-l în mîini, fără temere l-a dus la maică-sa. Irodiada, luîndu-l, înțepa 
cu acul limba care mustra fărădelegea lor. Şi, batjocorindu-l din destul, nu l-a dat să-l îngroape 
împreună cu trupul, pentru că se temea să nu învieze cînd se va lipi capul de trup, şi să nu-i 
certe din nou. Deci, ucenicii lui, luînd în noaptea aceea trupul cel scos din temniţă, l-au îngropat 
în Sevastia; iar capul l-a îngropat Irodiada în curtea sa, în pămînt adînc, la un loc ascuns și 
necinstit. lar cum a fost luat de acolo, s-a scris pe 24 februarie, cînd se prăznuieşte aflarea 
cinstitului lui cap. 


După uciderea Sfîntului loan Înaintemergătorul, acel ticălos Irod a făcut o altă răutate și 
mai mare, pentru că a batjocorit pe Domnul nostru lisus Hristos, în vremea pătimirii Sale cea 
de bună voie pentru noi, precum grăieşte de aceasta Evanghelistul Luca. Irod, cu ostaşii săi, 
ocărînd și batjocorind pe lisus, L-a îmbrăcat în haină luminoasă şi L-a întors la Pilat. 


După acestea n-a zăbovit izbîndirea lui Dumnezeu asupra ucigașului de prooroc şi a 
batjocoritorului lui Hristos; pentru că pe de o parte sîngele lui loan striga către Dumnezeu 
asupra lui - precum de demult al lui Abel asupra lui Cain -, iar pe de alta, pe lîngă alte fărădelegi, 
şi batjocora făcută de dînsul Domnului, trăgea asupra lui vrednică pedeapsă de la Dumnezeu, 
dreptul Judecător. 


Deci, nu după multă vreme, s-a lipsit de împărăție şi de viaţă cu Irodiada și cu jucătoarea, 
pentru că Areta, împăratul Arabiei, voind să-şi răzbune pentru necinstea şi batjocura care s-a 
făcut fiicei lui, a adunat putere de oaste şi s-a dus asupra lui Irod. Asemenea și Irod, adunîndu- 
şi puterea sa, a ieșit împotriva lui Areta. Deci, fiind război tare din amîndouă părțile, ostașii 
arabilor au biruit pe ai lui Irod, şi i-a biruit cu tăiere mare, căzînd toată puterea lui Irod, abia 
scăpînd numai el singur. După aceea a fost lipsit de Cezarul Romei, de stăpînirea tetrarhiei sale 
şi de toate bogăţiile. EI a fost trimis în surghiun împreună cu desfrînata şi cu fiica ei, mai întîi 
în Lugdunum, cetatea Galiei, apoi de acolo a fost dus la Ilard, cetatea Spaniei. 


Acolo s-a sfîrșit în strîmtoare şi în rea pătimire, văzînd mai întîi moartea jucătoarei sale 
fuce care a pierit în acest chip: fiind vreme de iarnă, ea a voit să treacă rîul, care se numea 
Sicoris, pentru o trebuință oarecare şi, mergînd pe gheaţă, s-a rupt gheaţa sub dînsa şi s-a afundat 
pînă la grumaz. Dar prin dumnezeiască răzbunare, gheaţa i-a strîns grumazul foarte tare, încît 
atîrna cu trupul în apă, iar capul îl avea pe gheaţă. Ea a stat așa spînzurată, pînă ce gheaţa cea 
ascuţită 1-a tăiat grumazul. Deci, apa ducînd pe sub gheaţă stîrvul ei cel necurat, nu s-a aflat; iar 
capul i-a fost adus lui Irod şi Irodiadei, precum odată se adusese capul Mergătorului Înainte; 
dar nu tăiat de sabie, ci de gheaţă. Aşa a măsurat judecata cea dreaptă a lui Dumnezeu, jucătoarei 
care a fost pricinuitoare tăierii cinstitului cap al Sfîntului loan. 


După aceasta și acel nelegiuit ucigaş Irod cu spurcata Irodiada, au pierit cu zgomot; căci 
se povesteşte despre dînșii că i-au înghițit pămîntul de vii. Sfintul loan, precum în viaţa sa, tot 
aşa şi după sfîrşit, a fost mergător înaintea lui Hristos, pentru că, apucînd înainte de pogorîrea 
în iad, a binevestit celor ce erau acolo pe Dumnezeu, cel ce S-a arătat în trup şi a veselit pe 
sfinții strămoşi, cu care, după stricarea iadului, scoţindu-se de acolo, după învierea lui Hristos, 
s-a învrednicit de multe cununi în cereasca Împărăţie; ca un feciorelnic, ca un viețuitor în pustie, 
ca un învăţător şi propovăduitor, ca un prooroc, ca un Mergător Înainte, ca un botezător şi ca 
un mucenic. Cu ale cărui sfinte rugăciuni, să ne povăţuiască şi pe noi la calea adevăratei 
pocăințe şi să ne învrednicească Împărăției cerești, Hristos, Domnul şi Dumnezeul nostru, 
Căruia se cuvine slava împreună cu Tatăl şi cu Sfîntul Duh în veci. Amin. 


81. POMENIREA SFINȚILOR PĂRINȚI ALEXANDRU, IOAN ŞI PAVEL, 
PATRIARHII CONSTANTINOPOLULUI 


(30 AUGUST) 


Sfîntul Alexandru a fost protopop şi horepiscop pe vremea Sfîntului Mitrofan, întîiul 
Patriarh al Constantinopolului, fiind înfrumusețat cu toate faptele bune. Cînd s-a adunat în 
Niceea întîiul Sinod a toată lumea, al Sfinţilor Părinţi, Patriarhul Mitrofan, neputînd să se ducă 
la acel sobor, din pricina bătrîneţilor şi slăbiciunii trupești, a trimis pe acest Alexandru, apărător 
al dreptei credinţe. El, şezînd în sobor în locul patriarhului său, s-a luptat mult pentru dreapta 
credinţă împotriva răucredinciosului Arie. După săvîrşirea Sinodului, Alexandru întorcîndu-se 
din Niceea în Constantinopol, îngerul Domnului s-a arătat fericitului Mitrofan, spunîndu-i că i 
se apropie sfîrşitul şi poruncindu-i să-l lase după sine ca patriarh pe Alexandru, zicînd: "După 
zece zile îți vei lua cununa de la Dumnezeu, iar scaunul bisericesc să-l ia, în locul tău, 
Alexandru, slujitorul tău”. 


Deci, a venit şi drepteredinciosul împărat, marele Constantin, împreună cu alți părinți, 
ca să cerceteze pe Sfîntul Patriarh Mitrofan care era bolnav şi zăcea pe patul morţii. Cînd l-a 
întrebat pe cine îl va binecuvînta să primească scaunul patriarhiei după mutarea sa, Sfîntul 
Mitrofan a răspuns: "Domnul mi-a descoperit că după mine va lua scaunul patriarhiei 


Alexandru, împreună slujitorul meu, cel vrednic de adevărata alegere şi de darul Duhului Sfînt". 
Aşa s-a şi întîmplat. 


Ducîndu-se Sfîntul Mitrofan la Domnul, a fost pus ca patri-arh al Constantinopolului, 
Alexandru. El a păstorit bine turma cea cuvîntătoare a lui Hristos şi gonea lupii eretici şi elini; 
pentru că nu numai cu arienii avea mare luptă, dar şi cu filosofii. Unii din acești filosofi, 
îndrăznind, se apropiau de împărat şi îl certau, că a lepădat credinţa cea veche părintească, a 
lepădat legile romane şi greceşti și a primit o credință şi o lege nouă, care va fi, nu spre întărire, 
ci spre risipirea împărăției. Ei rugau pe împărat să le poruncească să întrebe de credinţă pe 
Alexandru, episcopul lui; deci, împăratul a poruncit să se facă întrebare. Alexandru, arhiereul 
lui Dumnezeu, deşi era neînvăţat în filosofia elinească, însă, fiind plin de Duhul Sfînt, nu s-a 
lepădat de întrebare. 


Ducîndu-se mulţi filosofi şi voind toţi să se întrebe cu episcopul creştinesc, arhiereul i- 
a rugat să aleagă pe unul din ei mai înțelept şi cuvîntător şi să-l pună înaintea sa la întrebare, iar 
ceilalți să asculte toţi. Sfîntul le zicea: "Altminteri nu voi putea eu, un singur om, să vă dovedesc 
la toți, cînd veţi striga şi vă veţi gîlcevi; de aceea voi, filosofii, să alegeți pe care îl ştiţi că este 
mai înțelept". Deci, ei au ales unul şi l-au pus înaintea arhiereului, iar ei singuri s-au gătit la 
ascultare cu luare aminte. 


Incepînd, Preasfinţitul Patriarh Alexandru a zis către filosof: "In numele Domnului meu 
Isus Hristos, îți poruncesc să taci!" Şi îndată i s-a legat limba filosofului şi a rămas mut, 
neputînd zice nimic. 


Văzînd aceasta, adunarea filosofilor s-a înfricoşat şi s-a rușinat. Deci, unii din ei au fugit 
de ruşine, iar alții au crezut în Hristos. Filosoful cel amuţit, văzînd prin ameninţare rătăcirea sa, 
iar credinţa creştinească arătîndu-i-se a fi dreaptă, a căzut la picioarele arhiereului şi i s-a 
dezlegat limba din amuțţire, și cu mare glas a început a slăvi pe Hristos şi s-a botezat împreună 
cu ceilalți prieteni ai săi. Atunci s-a făcut bucurie împăratului și tuturor cre-dincioșilor, încît 
Dumnezeu, Care a dăruit atîta putere minunată plăcutului său, se preamărea de toți. 


După aceea, Sfîntul Alexandru a omorît cu rugăciunea şi pe răucredinciosul Arie, pentru 
că, trecînd cîţiva ani de la Sinodul cel dintii a toată lumea şi fiind chemat la Constantinopol acel 
eretic, a amăgit cu vicleșug pe drepteredinciosul împărat Constantin, cînd l-a întrebat de crede 
astfel, precum Sfinţii Părinţi au întărit în Sinodul din Niceea. Iar el, avînd în sîn hîrtia ereticeştii 
sale credințe, lovea cu dreapta pieptul, zicînd: "Aşa cred". Ca şi cum învoindu-se cu credința 
cea întărită în Niceea, iar cu gîndul zicea: "Aşa cred, precum am scris cu mîna mea, și cum am 
în sînul meu". Jurîndu-se înaintea împăratului că aşa crede, şi împăratul neștiind un vicleșug ca 
acela, a crezut cuvintele lui cele meșteşugite; deci, l-a trimis la Preasfinţitul Alexandru, 
poruncindu-i să primească pe Arie întru împărtăşirea bisericească, ca pe un dreptceredincios. 


Ziua de Duminică a fost rînduită ca să intre Arie în biserică spre împărtăşire. Sfîntul 
Alexandru se lepăda a-l primi pe el, ca pe un începător de eresuri. Fiind sîmbătă spre Duminică, 
în acea noapte arhiereul lui Dumnezeu, Alexandru s-a aruncat la rugăciune înaintea sfîntului 
prestol şi cu lacrimi se ruga lui Dumnezeu ca îndată să-i ia sufletul din trup, ca să nu vadă ziua 
aceea, în care Arie avea să se apropie şi să ia împărtăşirea cu Sfintele Taine. Dar Dumnezeu, 
milostivindu-se spre Biserica Sa, a hotărît să piardă pe Arie de pe pămîntul celor vii. 


Sfîntul rugîndu-se astfel lui Dumnezeu, după ce s-a făcut ziuă, s-a apropiat ceasul sfintei 
slujbe. EI a văzut pe Arie că venea din palatul împărătesc la biserică cu multă mîndrie, 


înconjurat de boierii împărăteşti, care erau de eresul lui şi de o mulţime de oameni înarmați. 
Apropiindu-se de locul ce se numea "Tîrgul lui Constantin”, unde era un stîlp de marmură, care 
avea pe sine coroana împărătească, a căzut frică asupra lui de conştiinţa ce-l mustra pe el şi de 
frică i-a venit nevoia cea trupească; deci, îşi căuta loc ascuns. Din întîmplare a aflat o privată a 
poporului, în care, intrînd el, a fost lovit cu o durere cumplită la cele dinăuntru și a crăpat în 
două ca și luda, iar maţele lui au ieșit prin şezut. Astfel a pierit cu ticăloşie, lepădîndu-şi sufletul 
cu amar! 


Văzînd cei ce-l aşteptau afară că nu mai iese, au intrat la el şi l-au găsit mort în privată, 
zăcînd în sînge. Atunci îndată s-a înștiințat toată cetatea de cumplita moarte neașteptată a 
ereticului Arie. Deci, ereticii s-au ruşinat, iar drepteredincioşii s-au bucurat, că Hristos, 
adevăratul Dumnezeu, este biruitorul vrăjmașului şi hulitorului. Preasfinţitul Patriarh 
Alexandru, auzind de aceasta, a dat mulțumire lui Dumnezeu, Cel ce S-a milostivit spre Biserica 
Sa şi a scăpat-o de acel lup cumplit. Drepteredinciosul împărat Constantin cel Mare, auzind de 
moartea lui Arie, s-a întărit mai mult în dreapta credinţă, şi dogmele Sinodului din Niceea le-a 
ținut pînă la sfîrşitul său. 


Astfel a fost primită înaintea lui Dumnezeu rugăciunea cea dreaptă a lui Alexandru, 
marele arhiereu al lui Hristos, care, ca şi cu o armă ascuţită, a omorît pe vrăjmaşul Domnului. 
Deci, a făcut prăznuirea bisericii celei drepteredincioase. După aceea şi Sfîntul Grigorie 
Cuvîntătorul lui Dumnezeu, în cuvîntul său către constantinopolitani, îl pomenește, grăind cu 
laude: "Adevăr vă zic vouă, deoarece sînteţi ucenici ai preaalesului Alexandru, ai marelui ierarh 
şi propovăduitor al Preasfintei Treimi, care, cu cuvîntul şi cu lucrul a gonit rătăcirea ereticească. 
Aduceţi-vă aminte de rugăciunile lui cele la fel cu ale Apostolilor, prin care a pierdut pe 
începătorul şi povăţuitorul necurăţeniei, în locul la care vrednică era limba necurată, ca prin 
necinste să se izbîndească şi prin moartea cea necinstită, care cu dreptate l-a ajuns, ca să se 
mustre veşnic vătămarea cea purtătoare de moarte ereticească, care a pierdut multe suflete". 


Acestea le-a grăit Sfîntul Grigorie spre lauda Sfîntului Alexan-dru şi spre defăimarea 
răucredinciosului Arie, aducînd aminte de moartea cea necinstită a lui Arie, care s-a întîmplat 
la acel loc necurat, prin rugăciunea Sfîntului Alexandru. Căci, precum el a ocărît pe Fiul lui 
Dumnezeu, hulind dumnezeirea Lui cea întocmai puternică cu a Tatălui şi de-a pururea fiitoare, 
tot aşa ocară a luat prin moartea cea necinstită, izbîndindu-se ocara prin ocară. 


Sfîntul Alexandru, păstorind Biserica lui Hristos ani îndestulați, a ajuns la adînci 
bătrîneți; iar cînd a fost aproape de sfîrșit, oile cele cuvîntătoare au înconjurat patul păstorului 
lor şi-l între-bau: "Părinte, cui ne laşi pe noi, fiii tăi? Pe cine vei pune în locul tău, care, mergînd 
pe urmele tale, ar putea să îndrepte bine Biserica?" Iar el, arătînd spre cei doi bărbaţi cinstiți, 
spre preotul Pavel şi spre diaconul Macedonie, a zis: "De voiți să aveți păstor învățător și 
strălucit prin fapte bune, alegețţi-l pe Pavel; iar de voiţi să-l aveţi numai frumos la față şi cu 
podoaba din afară cinstit, atunci alegeţi-vă pe Macedonie!" Acestea zicîndu-le, Preasfinţitul 
Patriarh Alexandru şi-a dat sufletul, avînd de la naşterea sa nouăzeci și opt de ani. 


După dînsul a luat scaunul patriarhal Sfîntul Pavel, întîiul patriarh al Constantinopolului 
cu acest nume, a cărui pomenire se cinsteşte la 6 noiembrie. Sfîntul loan care se numea Capadoc 
- căci era cu neamul din Capadocia -, a luat scaunul Patriarhiei Constantinopolului după Timotei 
cel răucredincios şi la sfîrşitul împărăției lui Atanasie ereticul. EI a fost ales la acea înaltă 
dregătorie fără să vrea, şi ridicat de poporul cel drepteredincios mai mult decît cu puterea 
împărătească; dar nu a avut pace de la răucredinciosul împărat pînă la sfîrșitul lui, fiind urît şi 
gonit de dînsul. 


Aceasta 1 se făcea, fiindcă împăratul acela ținea de eresul lui Sevir, mincinosul patriarh 
al Antiohiei, şi potrivnicul Sinodului a toată lumea din Calcedon al Sfinților Părinți. Ereticul 
Sevir, urmînd lui Dioscor şi lui Eutihie, care au fost goniţi de la Sinod și daţi anatemei, zicea 
că o fire este în persoana lui Hristos, cuvîntul și trupul s-ar fi amestecat prin întrupare într-o 
fire, iar nu după cum ne-au învăţat Sfinții Părinți să credem, că în persoana lui Hristos sînt două 
firi, precum cîntă şi Biserica; Dumnezeu fiind din fire şi cu firea făcîndu-se om pentru noi, nu 
în două feţe fiind despărțit, ci în două firi neamestecate fiind cunoscut. Același răucredincios şi 
potrivnic al credinţei celei drepte, birfea cum că dumnezeirea Sfintei Treimi ar fi pătimit pe 
cruce împreună cu omenirea lui Hristos, şi pentru aceea îndrăznea de adăuga la cîntarea: Sfinte 
Dumnezeule, Sfinte tare, Sfinte fără de moarte, şi "Cel ce Te-ai răstignit pentru noi", mintuiește- 
ne pe noi. 


De la acel ticălos Sevir a ieșit erezia achefaliților, adică a celor fără de cap, numindu-se 
astfel pentru că n-au voit să fie sub episcopii drepteredincioşi, care stăpîneau bisericile, după 
cum capul stăpîneşte celelalte mădulare, ci fiecare singur se făcea începător şi învățător, după 
mintea cea nebună a capului lor. Murind episcopii cei răucredincioşi şi preoţii lor, la dînşii nu 
mai era rînduiala botezului după obiceiul bisericesc, nici a dumnezeieştii Liturghii, 
împărtășindu-se din agneţul cel de multă vreme pregătit și păzit, al Trupului lui Hristos. Deci, 
adunîndu-se în ziua Sfintelor Paşti şi zdrobind acel agneţ în părți mici, atunci fiecare își alegea 
orice fel de credinţă nedreaptă voia, şi, luînd învăţăturii socotința cea adevărată, învățau pe alții 
după mintea lor deșartă. Deci multe alte eresuri au răsărit de la dînşii, potrivnic unul altuia. 


Despre acestea, Nichifor Calist, istoricul bisericesc grec, scria în cartea 18, cap. 45: "Din 
nişte eretici ca aceia era şi răucredinciosul împărat Atanasie, care a tulburat mult Biserica lui 
Dumnezeu, izgonind din scaunele lor pe ortodocşii arhierei. Şi pe Sfîntul loan, pus din nou 
patriarh al Constantinopolului, voia să-l izgonească; dar l-a ajuns pe el judecata lui Dumnezeu, 
că moartea i-a tăiat viaţa lui”. Dar, nu este cu necuviință a pomeni aici de moartea acelui rău 
împărat, care a fost astfel: Cu puţine zile înainte de pieirea sa, a văzut în vis un om înfricoşat, 
şezînd pe scaun înalt şi întru slavă ca un judecător, şi mulți stînd înaintea lui. Judecătorul acela 
avea în mîinile sale o carte, pe care, deschizîn-d-o, a găsit scris numele împăratului Anastasie, 
pe care arătîndu-l împăratului, a zis: "Eu voiam să te las să trăieşti mai mult; dar pentru 
necredinţa ta voi şterge din viaţa ta paisprezece ani”. 


Aceasta zicînd-o, a şters pe cel scris în carte, iar împăratul, cuprinzîndu-se de frică mare, 
s-a deșteptat din somn tremurînd şi, chemînd pe unul din cei mai credincioși sfetnici ai săi, 
anume Amantie, care era de un gînd cu dînsul în toate eresurile şi răutăţile, i-a spus lui cu 
mîhnire vedenia visului. Amantie, auzind aceasta şi înspăimîntîndu-se, a zis: "În noaptea 
aceasta am văzut şi eu o vedenie înfricoşată: mi se părea că stau în faţa împărăteştii tale feţe, ca 
şi cum aş sluji, şi iată o scroafă mare, alergînd, m-a apucat de haină de deasupra şi m-a trîntit 
la pămînt". Nişte visuri înfricoşate ca acestea spunîndu-şi unul altuia, s-au înspăimântat și au 
chemat pe un vrăjitor, anume Proclu. Ei i-au spus lui visele lor ca să le tîlcuiască; iar acel vrăjitor 
le-a spus lor că degrab vor muri. Deci, nu după multe zile un tunet cu fulgere grozave a lovit în 
palatele împărăteşti şi a ucis pe împărat, şi astfel a pierit acel rău împărat. 


După moartea lui Anastasie, a fost ales la împărăție Iustin, bărbat drepteredincios şi bun. 
lar Amantie şi ceilalți oameni răi ca dînsul, ajutători răutăţii lui Anastasie şi prigonitori ai 
Bisericii, cu dreaptă judecată au fost daţi la moarte. Astfel s-a împlinit lui Anastasie şi lui 
Amantie vedenia viselor lor. După pieirea acelor vrăjmaşi ai Bisericii, a luat pace şi Biserica 
lui Hristos şi păstorii ei. Atunci şi Preasfinţitul Patriarh loan, cu drepteredinciosul împărat 
Iustin, cel din nou ales, şi cu tot poporul cel drepteredincios, bucurîndu-se pentru eliberarea 


Sfintei Biserici de sub jugul tiraniei, au cîntat în biserică cîntări de mulţumire şi prăznuire, şi 
degrabă chemînd pe cei mai de aproape episcopi, patruzeci la număr, şi alcătuind un sinod local, 
au dat anatemei pe Sevir, mincinosul patriarh al Antiohiei, şi pe toţi cei de un gînd cu dînsul. 
Iar Sinodul al patrulea a toată lumea din Calcedon, l-au întărit şi l-au preamărit. El a petrecut 
celelalte zile ale vieţii sale întru liniştea Bisericii, binepăstorind turma cea încredințată lui și 
plăcînd lui Dumnezeu. Deci, petrecînd pe scaun trei ani, s-a dus către Domnul. 


Sfîntul Pavel care se cinstește acum, al patrulea patriarh al Constantinopolului cu acest 
nume, era de neam din Cipru. El a luat scaunul după Nichita, ereticul luptător de icoane, în 
împărăţia lui Leon, fiul lui Copronim. 


Despre acest sfînt se scrie astfel în viaţa lui Tarasie: "Pavel era bărbat îmbunătăţit şi 
dreptcredincios, dar fricos; căci, văzînd marea chinuire pentru sfintele icoane, care se făcea de 
răucredinciosul împărat multora din cei drepteredincioşi, îşi tăinuia dreapta sa credință şi fără 
voie se împărtăşea cu eretici. După moartea acelui drepteredincios împărat, a voit să 
preamărească dreapta închinăciune a sfintelor icoane, dar n-a putut, de vreme ce nu avea ajutor 
deloc. Deci, lupta împotriva sfintelor icoane se întărise foarte mult în toată cetatea și în părțile 
dimprejur, pentru aceasta el era foarte mîhnit. Văzînd că nimic nu sporeşte, a gîndit să lase 
scaunul patriarhiei, pe care nu a petrecut mai mult de patru ani. Deci, îmbolnăvindu-se, s-a dus 
în taină din casa patriarhiei la mînăstirea Sfîntului Flor şi a luat acolo sfinta schimă. Degrabă s- 
a auzit pretutindeni de aceasta şi toţi erau în mare mirare. Asemenea şi împărăteasa Irina s-a 
mîhnit că patriarhul a făcut aceasta, nespunînd nimănui. Ea a mers la dînsul cu fiul său, 
împăratul Constantin, şi l-a întrebat: "O, părinte, de ce ai făcut aceasta? Şi pentru ce pricină?" 


EI a răspuns: "Boala mea şi așteptarea cea degrabă a morții m-au adus pe mine în acest 
sfînt chip al schimei. Dar mai vîrtos m-a silit pe mine să las scaunul Patriarhiei, tulburarea 
bisericească, de vreme ce Biserica este bîntuită de eresul luptătorilor de icoane şi de reaua 
socoteală cea prelungită, am primit rană nevindecată multă vreme. Eu, ticălosul, de trei ori 
acum, cu mîna mea şi cu scrierea m-am învoit la acea ereticie; căci nici nu mi se putea mie să 
scap de lanţurile relei credințe, ci s-a întîmplat și cu limba și cu mîna de m-am legat într-însele, 
de care lucru mă căiesc acum foarte mult. lar ceea ce îmi rănește sufletul cu mai multă și 
nemăsurată mîhnire este aceasta: Văd în toate părțile pămîntului, care este sub mîna voastră, că 
pravila credinţei păzindu-se nemișcat şi petrecînd şi veselindu-se în credincioasa învăţătură, se 
înstrăinează de Biserica noastră şi pe noi ne gonesc de la sine, ca de la turma lui Hristos, ca pe 
nişte oi străine. 


De aceea mă lepăd a fi păstorul adunării ereticeşti şi am voit ca mai bine să petrec în 
mormînt, decît să fiu supus anatemei date de sfintele patru scaune apostolești. Dar, de vreme ce 
Dumnezeu a dat puterea sceptrului în mîinile voastre, ca să aveți împărătească grijă de turma 
creştinească de sub cer, de aceea să nu treceţi cu vederea necazurile Bisericii voastre, nici să n- 
o lăsaţi pe ea să petreacă mai mult în mîhnirea cea nemîngiiată, ci sîrguiți-vă ca Biserica iarăși 
să-şi primească vechea şi buna sa podoabă. Nu lăsaţi mai mult eresul cel urît, care a ieşit ca un 
porc din pădure, să pustiască și să piardă via lui Hristos în vremea credincioasei voastre 
împărăţii, şi s-o spurce pe ea cu socoteala cea necredincioasă. Aveţi lucrător iscusit, care poate 
să lucreze strugurele adevăratei mărturisiri, pe care storcîndu-l în dumnezeiescul teasc al 
Bisericii adevărate, va umple paharul de înţelepciune şi va găti credinciosului popor băutura 
dreptei înțelegeri”. 


Apoi l-au întrebat pe el: "Despre cine grăiești aceasta, părinte?" EI a răspuns: "Pentru 
Tarasie, care este mai întîi în sfaturile voastre cele împărăteşti. El este puternic, cu toiagul 


înțelegerii să gonească mincinoasele cuvinte cele ereticeşti, să păstorească bine turma cea 
cuvîntătoare a lui Hristos şi s-o adune în ograda dreptei credințe”. Dreptcredincioasa 
împărăteasă Irina şi fiul ei, împăratul Constantin, auzind nişte cuvinte ca acelea de la patriarhul 
Pavel, s-au dus mîhniţi. lar Pavel a zis către nişte senatori care rămăseseră la dînsul: "O, n-aş fi 
şezut eu niciodată pe acel scaun cînd Biserica era tulburată de chinuitori şi blestemată de cele 
patru scaune patriarhale. De nu se va aduna al șaptelea sobor a toată lumea și de nu se va ridica 
eresul luptării de icoane, nu vă veţi putea mîntui". Senatorii au zis: "Dar pentru ce tu în vremea 
patriarhiei tale ai iscălit pentru lupta împotriva icoanelor?" Pavel a răspuns: "De aceea acum 
am luat pocăință, de vreme ce atunci m-am iscălit; deci, mă tem să nu fiu pedepsit de Dumnezeu 
că am tăcut de frică şi nu v-am spus vouă adevărul. Însă acum mă căiesc şi vă zic că nu vă este 
vouă nădejde de mîntuire, de veţi petrece în eresul acela”. 


După puţine zile, patriarhul Pavel a adormit cu pace. De atunci popoarele din 
Constantinopol au început a vorbi cu libertate şi fără de temere şi a se întreba cu ereticii despre 
sfintele icoane, de care, din vremea lui Leon Isaurul pînă atunci, nu era cu putință cuiva să 
deschidă gura spre apărarea sfintelor icoane. Acestea ştiindu-le despre cei trei arhierei care se 
cinstesc acum: Alexandru, loan și Pavel, slăvim pe Dumnezeu în Treime, pe Tatăl, pe Fiul și 
pe Sfîntul Duh. Amin. 


82. CUVIOSUL HRISTOFOR 


(30 AUGUST) 


Despre Cuviosul Hristofor, loan şi Sofronie, scriitorii cărţii ce se numeşte Limonar, au 
scris astfel: Cînd eram în Alexandria și am mers la părintele Teodul, care era în Sfînta Sofia cea 
din Faran, stareţul ne-a spus: eu m-am tuns în călugărie în viața de obşte a părintelui nostru 
Teodosie, cea din pustia sfintei cetăţi a lui Hristos, lerusalimul, și am găsit acolo pe un stareţ 
mare, de neam roman, anume Hristofor. Deci, într-una din zile m-am închinat lui, zicînd: 
"Părinte, ai plăcerea şi spune-mi lucrurile tale cele din tinereţe”. Rugîndu-l eu foarte mult şi 
stareţul, cunoscînd că-l întreb pentru folos, a început a-mi spune astfel: "Fiule, cînd m-am 
lepădat de mine, aveam multă căldură şi osîrdie spre nevoința monahicească. Deci, ziua mă 
îndeletniceam în slujbe, iar seara tîrziu intram în peşteră, în care mai înainte obișnuiau a se ruga 
Cuviosul Teodosie şi ceilalți sfinți părinți. 


Intrînd în peşteră, făceam cîte o sută de metanii pe fiecare treaptă şi mă aruncam înaintea 
lui Dumnezeu, iar toate treptele erau în număr de optsprezece. Intrînd în peşteră, petreceam 
acolo rugîndu-mă, pînă ce lovea în toacă de cîntarea Utreniei și atunci ieșeam din peșteră la 
biserică. Astfel am petrecut unsprezece ani, neschimbîndu-mi pravila aceasta, ostenindu-mi 
trupul cu postire multă şi cu înfrînarea gîndurilor în slujbele ce mi se porunceau; deci, răbdam 
toată lipsa în necîștigare. 


Într-o noapte, intrînd în peșteră şi săvîrșindu-mi pe trepte, după obicei, plecările mele 
de genunchi, şi pogorîndu-mă la treapta cea mai de pe urmă, am stat. Atunci, deodată m-am 
simțit într-o răpire şi am văzut toată peştera plină de candele, din care unele ardeau, iar altele 
nu. Am văzut încă şi doi bărbați cu chip luminos, umblînd în haine albe şi pregătind candelele. 
Eu am zis către dînşii: "Pentru ce ați pus candelele acestea aici şi nu mă lăsaţi să intru să mă 
rog?" Ei mi-au răspuns: "Candelele acestea sînt ale părinţilor lui Dumnezeu, care se ostenesc”. 
Eu am zis către dînşii iar: "Pentru ce unele ard, iar altele nu?" Ei mi-au răspuns: "Cei ce slujesc 
bine Domnului și-au aprins candelele, iar cei leneşi nu şi le-au aprins!" Eu iar am zis către 


dînşii: "Faceţi bine şi spuneţi-mi, candela mea arde sau nu?" Ei mi-au răspuns: "Osteneşte-te şi 
te roagă şi o vom aprinde". Eu am zis: "Mă rog totdeauna şi n-am făcut altceva pînă în vremea 
aceasta". După cuvintele acestea mi-am venit în sine şi n-am mai văzut pe nimeni. 


Atunci am zis către mine: "O, Hristofore, ai trebuință de osteneli mai mari ca să-ți 
aprinzi candela!" Deci, dimineață am ieșit din mînăstirea mea şi m-am dus în muntele Sinai, 
neluînd nimic cu mine, decît numai haina cu care eram îmbrăcat. Petrecînd eu în Muntele Sinai 
în multe osteneli și nevoinţe 50 de ani, am auzit un glas, zicîndu-mi: "Hristofore, du-te în 
mînăstirea ta, în care te-ai ostenit mai înainte, ca să te odihneşti acolo cu părinţii tăi!" Cuviosul 
Hristofor, spunînd aceasta despre sine, a mai viețuit puţin după aceea şi-a dat sfîntul său suflet 
în mîinile lui Dumnezeu. 


Același părinte Teodul ne-a spus nouă - adică lui loan și lui Sofronie -, că părintele 
Hristofor, mai înainte de mutarea sa, a zis aceasta: "Într-una din zile am ieşit din mînăstirea mea 
şi m-am dus la Sfînta Cetate Ierusalim, ca să mă închin şi să sărut Crucea cea făcătoare de viață. 
După ce am fost acolo şi m-am închinat Domnului, cînd voiam să ies, am văzut pe un frate 
oarecare stînd în ușile din mijloc ale bisericii. Acela nici nu intra, nici nu ieșea, şi doi corbi 
zburau fără de frică înaintea feţei lui, ameninţindu-l cu aripile şi nelăsîndu-l să intre. Eu am 
înțeles că acei corbi erau demoni şi am zis către cel ce stătea: "Frate, spune-mi pentru ce stai în 
mijlocul uşilor şi nu intri?" El mi-a răspuns: "Părinte, iartă-mă că sînt bîntuit de gînduri. Un 
gînd îmi zice: Mergi şi te închină cinstitei cruci şi o sărută! lar alt gînd îmi zice: Ba nu, du-te 
mai întîi și săvîrşeşte-ți lucrul şi vei veni să te închini altă dată!" Eu, auzind acestea - zice Sfîntul 
Hristofor -, l-am luat de mînă şi l-am dus în biserică, şi îndată au plecat de la dînsul corbii aceia. 
Apoi l-am făcut să se închine cinstitei Cruci şi Sfîntului Mormânt al Domnului, şi după aceea I- 
am lăsat să plece cu pace. 


Acestea mi le-a spus Cuviosul Hristofor - zice Teodul -, de vreme ce mă vedea 
îndeletnicindu-mă mult la lucrurile mînăstireşti; iar de rugăciune neîngrijindu-mă, ca să ştiu că 
se cuvine a cinsti mai întîi pe cele duhovniceşti, şi după aceea a săvîrși slujirile cele trupeşti. 
Fericiţii părinți loan şi Sofronie, auzind acestea, le-au scris spre folosul celor ce le citesc şi le 
ascultă, şi spre slava lui Hristos Dumnezeul nostru. 


83. MUTAREA MOAȘTELOR SFINTULUI ALEXANDRU NEVSKI, DE 
LA VLADIMIR LA PETERSBURG 


(30 AUGUST) 


Această sărbătoare a prăznuirii mutării moaștelor Sfintului şi binecredinciosului 
(marele) domn Alexandru Nevski, s-a așezat pentru o pricină ca aceasta: pe vremea cînd 
drepteredinciosul Petru Alexandrievici, marele domn şi împărat a toată Rusia, a luat pricinile 
cele drepte, după ce a început războiul cel cumplit şi de mulţi ani cu poporul cel de peste hotar 
al sfezilor (sfezii se mai numesc și suedezi); pe de o parte, voind să întoarcă la dreapta moştenire 
cetățile împărăției Rusiei, care erau stăpînite de dînşii cu nedreptate; pe de alta, să le dea 
vrednică răzbunare pentru strîimbătatea făcută şi batjocura măririi lui împărăteşti, şi trimișilor 
lui în cetatea Riga; iar pe de alta, pentru tulburările făcute la poarta otomană, cea urîtoare de 
Hristos, spre stricarea păcii cu Rusia și începerea războiului. Deci, cînd după multe sporite loviri 
cu neprietenul acela, cu dumnezeiescul ajutor a întors la părinteasca domnie, după 90 de ani de 
stăpînire a sfezilor, sub sceptrul Rusiei, moştenirea cea de demult, adică ţara Ijersca şi într-însa 


cetățile cele vechi Oreşec şi Ivangorod, socotind locurile cele preafrumos aşezate pe lîngă rîul 
Neva şi pentru apropierea mării Baltice. 


Deci, luînd aminte ce fel de ajutor este la împărați limanul mării, asemenea şi cetăţenilor, 
ce fel de bună sporire le este din înotarea pe mare, a pus neschimbat gînd să zidească o cetate 
spre petrecerea vieţii sale şi pentru deprinderea poporului său ca să umble cu corăbiile pe mare, 
la care atunci nimeni nu era iscusit. Deci, scopul acela ieşind în lucru desăvirşit şi cetatea aceea 
întemeiată din nou, s-a numit, de la numele Sfîntului Petru, mai marele Apostolilor, Sankt- 
Petersburg, - zidindu-se multe biserici dumnezeiești, dar mai ales un preaslăvit locaș lîngă 
Neva. Era atît de mare mulțime de popor rusesc, încît şi străinii au dorit ca spre mai mare 
împodobire a cetății şi spre mărirea ostenelilor şi nevoințelor celui ce lîngă rîul Neva cu multe 
sute de ani mai înainte, s-a ostăşit pentru patria Rusiei cu poporul sfezilor şi a cîştigat preaslăvită 
biruinţă, care de la biruinţa de lîngă Neva s-a numit Nevski. 


Deci, moaştele acestui sfînt binecredincios Alexandru, marele domn al Rusiei, şi 
rudeniei sale, s-a hotărît să le mute de la Vladimir, unde au stat multă vreme nestricate şi 
făcătoare de minuni, în cetatea aceea din nou întemeiată. Dar un scop ca acesta mişcat de 
Dumnezeu, nu s-a putut săvîrşi îndată, că războiul a ţinut pe uscat şi pe mare mulți ani, adică 
vreo 20, atît cu sfezii, cît şi cu alte popoare. Asemenea s-au făcut şi tulburări înăuntru de la 
clevetitorii cei rău meşteşugiți și nu se putea ajunge. Dar mai pe urmă, cînd Dumnezeul păcii şi 
Tatăl a toată mîntuirea a dăruit Rusiei mult dorita pace şi legătura veşnică cu ţara sfezilor, prin 
aceea a mărit înaintea a toată lumea şi împărăţia Rusiei. 


Prin osteneala aceea pe întîiul drepteredinciosul Petru l-au mărturisit, nu numai Rusia, 
dar şi celelalte popoare ale Europei, numindu-l "Petru cel Mare" şi împărat a toată Rusia. El nu 
s-a îndepărtat de la acel bine doritor scop, ci cu sfatul preasfințitului sinod îndreptător, a 
poruncit ca pentru mutarea moaştelor să gătească o raclă frumos împodobită și toate cele 
trebuincioase să le gătească din vistieriile sale cele împărăteşti, şi toate acestea s-au împlinit. 


Aducîndu-se sfintele moaşte pe rîul Neva, la locul cel sfint, care după numele Sfîntului 
Alexandru se numește "Alexandroneasca", aducîndu-se cu vasul umblător pe apă, în 30 zile ale 
lunii August, în anul 1724 în care s-a încheiat preaslăvita pace între Rusia și ţara sfezilor, însuşi 
drepteredinciosul împărat a ieşit întru întîmpinare cu toată casa sa împărătească, cu tot sfatul şi 
cu tot sfîntul sobor. Deci, luînd cu cinste racla cu sfintele moaște, au dus-o cu toată podoaba 
frumoasă în slăvitul locaş cel pomenit mai înainte, și le-a aşezat soborniceşte, la pomenirea 
sfîntului, bine-credinciosului și marelui domn Alexandru, care se prăznuieşte în 23 de zile ale 
lunii august, în care s-a făcut mutarea sfintelor moaşte și s-a sfîrșit cu pace războiul sfezilor. 


Ni se cade nouă să ştim pe scurt neamul și viața acestui sfint Alexandru. El a fost 
binecredincios şi iubitor de Hristos, fiu al marelui voievod al Rusiei, Iaroslav, şi nepot al 
marelui domn Vsevolod, fiul marelui Vladimir, cel ce a luminat pămîntul Rusiei cu Sfîntul 
Botez. Stăpînind Iaroslav, tatăl lui, cetatea Vladimirului, şi acest sfînt vieţuind şi ocîrmuind 
marele Novgorod, s-au adunat cu multă oaste popoarele ce petreceau în jurul mării Baltice. 
Nemţii, care se mai numesc sfezi, umplînd corăbiile cu mulţi ostaşi, se gîndeau să iasă la 
hotarele Rusiei, vrînd să prade ţara Ijersca, Lagoda, marele Novgorod şi tot pămîntul Rusiei. 
Mergînd ei la rîul Neva, au stat la gura lui, unde se varsă în mare, şi, mîndrindu-se, au trimis 
soli în marele Novgorod, la Sfîntul voievod Alexandru, zicînd: "Dacă voiești, supune-te mie, 
iar de nu, să ştii că acum sînt în pămîntul tău şi-l voi prăda îndată”. 


Neavînd Sfîntul Alexandru oaste adunată şi neputînd ca pentru acea groaznică învăluire 
a prietenului să înștiinţeze în Vladimir pe tatăl său, Iaroslav, ca să-i vină în ajutor, singur numai, 
spre Unul în Treime slăvit Dumnezeu punîndu-şi nădejdea, s-a rugat Preasfintei Născătoare de 
Dumnezeu, chemînd spre ajutor rudeniuile sale şi pe sfinţii răbdători de chinuri Boris şi Gleb. 
Neadunîndu-se și neașteptînd putere de oaste, a ieșit cu puțină însoţire asupra oştirii celei mari 
a potrivnicilor şi mergînd la rîul Neva, au tăbăriît nu departe de oastea potrivnicului. 


Atunci era lîngă sfînt unul din voievozii pămîntului Izerscu-lui, bărbat cucernic şi 
temător de Dumnezeu, anume Filip, căruia îi era încredințată paza de noapte; poruncindu-i-se 
să meargă și să vadă în taină puterea cea multă de oaste, fiind în frică şi în nepricepere, s-a 
întors ca să spună sfîntului. Mergînd el pe lîngă mare, la răsăritul soarelui, a văzut o corabie la 
mal și în ea niște bărbați cu podoabe şi haine roșii, ținînd mîinile unul pe umărul altuia, iar 
vîslaşii şedeau ca şi cum erau îmbrăcaţi cu o negură, şi au zis unul către altul: "Frate Gelbe, să 
mergem mai iute, ca să ajutăm asupra potrivnicilor rudeniei noastre, marelui voievod 
Alexandru". Celălalt a răspuns: "Bine, frate Boris". Păzitorul, auzind acestea, a alergat degrab 
şi a spus toate cele văzute şi auzite, Sfîntului Alexandru. 


Auzind el acestea, a preamărit pe Dumnezeu şi pe Preacurata Lui Maică și pe Sfinţii 
Mucenici Boris şi Gleb. Cînd s-a luptat cu potrivnicii, a ucis o mulțime, şi chiar Sfîntul 
Alexandru a rănit în faţă pe craiul lor, care rămăsese după război cu cîțiva, şi care a fugit fără 
de cinste. Astfel, cu ajutorul lui Dumnezeu, al Maicii Domnului şi al Sfinților Mucenici Boris 
şi Gleb, a cîştigat preaslăvita biruință şi a eliberat pămîntul Ijerscului şi marele Novgorod de 
cei potrivnici. De la această biruință preaslăvită de lîngă Neva, mînăstirea s-a numit Nevski. 
Încă și în alte dăţi s-a eliberat marele Novgorod de aceiaşi sfezi potrivnici, căci, după acea 
slăvită biruinţă, iarăşi s-au adunat acei potrivnici şi au năvălit asupra cetății Pskovului, ucigînd 
mulți oameni; deci, luînd-o, au pus trimişi de-ai lor. 


Fericitul Alexandru, nesuferind aceasta şi adunîndu-se cu voievodul Andrei, fratele său, 
a luat cu sine şi pe Nizovţi. Ei au înconjurat cu oameni toate drumurile Pskovului și au ucis o 
mulțime de potrivnici sfezi, iar pe alţii 1-au trimis ferecați la Novgorod. Astfel cetatea Pskovului 
s-a întors iarăşi la stăpînirea fericitului Alexandru. Mergînd în pămîntul lor, au ars multe cetăți 
şi sate, au cîștigat multe dobiînzi și au pierdut cu sabia mulți sălbatici, încît numele lui Alexandru 
era înfricoşat şi de spaimă între popoarele sfezilor. Dar nu numai de sfezi, ci şi de alte limbi de 
peste hotare izbăvea pămîntul Rusiei de pradă în viața sa, încît nimeni nu se gîndea să 
năvălească asupra hotarelor Rusiei, ştiind pe acel voievod viteaz. În vremea aceea s-a sculat 
împăratul tătărăsc, Batie, cel fără de Dumnezeu, care, prădînd multe pămînturi ale Asiei, a mers 
cu multă putere şi în pămîntul Rusiei, luînd cetăţi multe, iar pe altele le-a risipit pînă în temelie; 
au ars cetatea Vladimirului cea de scaun, Rostovul și multe alte cetăţi. Atunci s-au ucis de către 
Batie pururea pomeniții domni Vsevolo-dovici Irie şi Vasilie. 


În vremea aceea a pătimit pentru Hristos şi voievodul Mihail Cernigovschi, cu boierul 
său, Teodor. Mai mulți din domnii Rusiei, iubind cinstea şi slava acestui veac mai mult decît 
slava lui Dumnezeu şi lăsînd credința creştinească, de frica chinuitorului, s-au închinat la idolii 
în care credeau acei păgîni barbari. Apoi cumplitul Batie, auzind că Sfîntul Alexandru a luat 
după tatăl său marea domnie a Vladimirului și a toată Rusia, ştiind şi de bărbăţia lui, a trimis la 
dînsul solii - el petrecînd atunci în cetatea Suzdal -, zicîndu-i: "Mie mi s-au supus multe 
împărăţii și popoare; oare tu nu voieşti să te supui? Dacă voieşti să-ți păzeşti pămîntul întreg și 
nevătămat, vino şi te închină mie, ca şi ceilalți domni ai Rusiei, care şi-au luat stăpînirile şi au 
cîştigat mare cinste de la mine, că am auzit că tu eşti bărbat înțelept, viteaz şi mare de stat”. 
Sfîntul, auzind acestea de la trimişi, s-a mîhnit în sufletul său, şi nu se pricepea ce să facă; deci, 


socotind cumplirea și sălbăticia cea bărbătească, avea în minte pe domnii ceilalți şi alţii care au 
mărturisit cu statornicie numele lui Hristos şi au fost chinuiți cumplit. Iar alţii, neputînd suferi 
chinurile cele cumplite, s-au lepădat de Hristos. 


Sfîntul, socotind acestea, s-a dus la episcopul de acolo şi i-a spus gîndul său, sfătuindu- 
se ce să facă într-o întîmplare ca aceea. Episcopul, auzind acestea, a început a-l întări, spunîndu- 
i să nu se lepede de Hristos şi să nu se teamă de cei ce ucid trupul, că cel care şi-a pierdut trupul 
pentru Hristos și pentru Evanghelie îl va afla în viața veşnică. Nu face precum au făcut mulți 
alții - îi zice el -, ca, dacă ţi s-ar întîmpla să pătimești, apoi să pătimeşti ca un bun ostaș al lui 
Isus Hristos. Deci, zicîndu-i multe altele spre folosul Sfintului Alexandru, el se făgăduia să 
facă toate acestea; deci, i-a dat împreună călător Trupul şi Sîngele lui Hristos, şi i-a zis: 
"Domnul să te întărească"; apoi l-a lăsat cu pace. Sfîntul, ajungînd la Urdie, s-a dus unde 
petrecea împăratul Batie şi s-a făcut îndată înştiinţare împăratului de venirea lui. Împăratul a 
poruncit ca să aducă înaintea sa pe Sfîntul Alexandru. 


Mergînd el spre Batie, îndată s-au apropiat vrăjmașii și popii idolești spre dînsul, voind 
să-l ducă prin foc după obiceiul lor, şi îl sileau să se închine focului şi soarelui. Sfîntul le-a 
răspuns cu bărbăție: "Eu sînt creștin şi nu mi se cade a mă închina făpturii, ci să mă închin 
Tatălui, Fiului şi Sfintului Duh. Mă închin unui Dumnezeu slăvit în Sfînta Treime, Care a zidit 
cerul și pămîntul şi toate cele ce sînt într-însele". Drept aceea, vrăjitorii, ducîndu-se cu mînie 
ca nişte batjocoriţi de sfîntul, au spus toate acelea lui Batie. Împăratul nu le-a poruncit să-l 
silească la închinarea soarelui și a idolilor, ci să-l aducă cu cinste la el, ca să-i vadă frumuseţea 
feţei lui. 


Ducînd pe sfînt înaintea împăratului, i s-a închinat lui, zicîn-du-i: "Împărate, ţie mă 
închin, căci Dumnezeu te-a cinstit cu împărăţia, iar făpturii nu mă voi închina, căci toate sînt 
zidite pentru om. Mă voi închina lui Dumnezeu Unul, Căruia Îi slujesc şi ÎL cinstesc”. Împăratul 
n-a făcut sfîntului nici un rău, ci, văzînd frumuseţea feţei fericitului, mărimea trupului şi vitejia, 
l-a lăudat înaintea tuturor, dîndu-i cinste mare. Apoi i-a poruncit să se ducă cu fratele său, 
Andrei, la Conovice în urdie, iar împăratul Batie s-a dus în vremea aceea cu putere multă asupra 
bulgarilor. Deci, într-acea călătorie el a fost ucis de craiul Vladislav. Sfîntul, întorcîndu-se cu 
bucurie de la Conovice în patria sa, a ridicat multe biserici, și pe creştinii cei risipiţi i-a adunat 
la moşiile lor. 


După aceasta s-au început iar tulburări în părțile baltice şi prin alte părți ale Apusului. 
Atunci sfîntul a trimis pe fiul său, Dimitrie, cu multe cete împotriva acelor potrivnici de alt 
neam şi, biruindu-i şi luînd cetatea lorie, s-a întors la Novgorod cu prăzi şi cu multe dobînzi. 
După aceea Sfîntul Alexandru s-a dus iar în urdie la împăratul Bercae şi, petrecînd acolo şase 
luni, a căzut în boală trupească; deci, împăratul l-a trimis în patria sa. EI, fiind pe drum, ajunsese 
foarte slăbit la Gorodţa, acolo s-a tuns în rînduiala călugărească cu mare osîrdie şi i s-a pus 
numele Alexie. Apoi, sărutînd pe toți care erau acolo, pe egumen, pe frați şi pe ai săi, i-a iertat 
Şi, împărtăşindu-se cu Trupul şi Sîngele Domnului nostru lisus Hristos, şi-a dat sfințitul său 
suflet în mîinile Domnului, pe 14 noiembrie; iar trupul lui s-a adus în cetatea Vladimir, patria 
sa, pe 25 noiembrie. Deci, pentru aceea s-a aşezat ca să se săvîrşească pomenirea lui într-acea 
zi. 


Au petrecut acolo pe sfîntul cu cîntări deasupra gropii; şi, cînd mitropolitul a voit să 
pună în mîinile sfîntului scrisoarea de iertăciune, sfîntul a întins mîna ca un om viu, a luat 
scrisoarea de la mitropolit şi a strîns mîna iar. Acel lucru văzîndu-l toţi, care stăteau de față, au 
preamărit pe Dumnezeu de această minune. Deci, au pus cinstitul trup în mînăstirea cea mare a 


Naşterii Prea-sfintei Născătoare de Dumnezeu. Multe tămăduiri primeau de la mormîntul lui, 
celor ce se duceau la el cu credinţă. Moaştele lui au petrecut acolo 172 ani, pînă ce s-au mutat 
în împărăteasca cetate Petersburg şi s-au pus în biserica lui, în preacinstita mînăstire a 
Preasfintei şi de viaţă făcătoarei Treimi, care se numeşte Alexandronevski, întru slava celui 
minunat între sfinţii lui, Dumnezeul nostru, Căruia şi de la noi să-l fie cinste, slavă şi 
închinăciune, acum și pururea şi în vecii vecilor. Amin. 


84. AȘEZAREA ÎN RACLĂ A BRÎULUI PREASFINTEI NĂSCĂTOARE 
DE DUMNEZEU 


(31 AUGUST) 


3, i TAR VER 
că pda au i 0 Matte 


Cinstitul Brîu al Preacuratei Maicii lui Dumnezeu, cel adus în Constantinopol într-un 
sicriaș de aur cu pecetluire împărătească, a fost pus în biserica pe care drepteredinciosul împărat 
Teodosie cel Tînăr o zidise în numele Preasfintei Născătoare de Dumnezeu, la locul ce se numea 
Halcopratie, adică "tîrgul de aramă". După mulţi ani, pe vremea împărăției lui Leon, femeia lui, 
Zoe, era supărată de duhul cel necurat. Pentru aceea, împăratul și rudele lui aveau mîhnire; deci 
se făceau multe rugăciuni către Dumnezeu pentru împărăteasa care pătimea. 


Odată i s-a arătat o vedenie dumnezeiască, spunîndu-i că de se va pune pe dînsa Briul 
Preasfintei Născătoare de Dumnezeu, va lua tămăduire. Împărăteasa a spus această vedenie 
bărbatului ei, împăratul Leon, şi îndată împăratul a rugat pe patriarh şi a dezlegat pecetea, apoi 
s-a deschis sicriul şi s-a aflat întreg cinstitul Brîu al Preacuratei Maicii lui Dumnezeu, nici cîtuşi 
de puţin vătămat de vechimea vremii, şi l-a sărutat pe el cu cucernicie. Cînd patriarhul l-a întins 
pe el deasupra împărătesei, îndată s-a scăpat de chinuirea diavolească şi a cîștigat desăvîrşit 
tămăduirea bolii sale. 


Atunci toţi cu bucurie au preamărit pe Hristos Dumnezeu și pe Preacurata Maica Lui 
cîntînd cîntări de mulțumire; iar cinstitul Brîu punîndu-l într-aceeași raclă de aur, l-a pecetluit 
cu pecetea împărătească, şi a așezat prăznuire întru cinstea Preasfintei Fecioare Născătoare de 
Dumnezeu, întru aducerea aminte de minunea ce s-a făcut cu sfîntul ei Brîu, prin singurul darul 
acela, şi prin milostivirea şi iubirea de oameni a Aceluia ce S-a născut dintr-însa, adică lui 
Hristos Dumnezeul nostru. 


